
          परमेश्‍वरलाई प्रेम गर्नु मात्रै साँचो रूपमा परमेश्‍वरलाई विश्‍वास गर्नु हो
         

         	
          “सहस्राब्दीय राज्यको आगमन भएको छ” भन्‍ने विषयमा संक्षिप्त चर्चा
         

         	
          परमेश्‍वरलाई चिन्‍नेहरू मात्र परमेश्‍वरका लागि साक्षी दिन सक्छन्
         

         	
          पत्रुसले येशूलाई कसरी चिने
         

         	
          शोधन अनुभव गरेपछि मात्र मानिसमा साँचो प्रेम हुन सक्छ
         

         	
          परमेश्‍वरलाई प्रेम गर्नेहरू सदाको लागि उहाँको ज्योतिभित्र जिउनेछन्‌
         

         	
          अभ्यासमा ध्यान केन्द्रित गर्नेहरूलाई मात्र सिद्ध तुल्याउन सकिन्छ
         

         	
          पवित्र आत्माको काम र शैतानको काम
         

         	
          सत्यताको अभ्यास नगर्नेहरूलाई एउटा चेतावनी
         

         	
          तिमीले परमेश्‍वरप्रतिको आफ्नो बफादारी कायम राख्नुपर्छ
         

         	
          के तँ जीवित भएको व्यक्ति होस्?
         

         	
          स्वभावमा अपरिवर्तित रहनु भनेको परमेश्‍वरसँग शत्रुतामा हुनु हो
         

         	
          परमेश्‍वरलाई नचिन्‍ने सबै मानिस परमेश्‍वरको प्रतिरोध गर्ने मानिस हुन्
         

        

       

       	
        मण्डलीहरूमाझ हिँड्ने क्रममा ख्रीष्‍टले दिनुभएका वचनहरू २ (नोभेम्बर १९९२ देखि जुन १९९३ सम्म)
        
         	
          काम र प्रवेश (१)
         

         	
          काम र प्रवेश (२)
         

         	
          काम र प्रवेश (३)
         

         	
          काम र प्रवेश (४)
         

         	
          काम र प्रवेश (५)
         

         	
          काम र प्रवेश (६)
         

         	
          काम र प्रवेश (७)
         

         	
          काम र प्रवेश (८)
         

         	
          काम र प्रवेश (९)
         

         	
          काम र प्रवेश (१०)
         

         	
          परमेश्‍वरको कामको दर्शन (१)
         

         	
          परमेश्‍वरको कामको दर्शन (२)
         

         	
          परमेश्‍वरको कामको दर्शन (३)
         

         	
          बाइबल सम्बन्धमा (१)
         

         	
          बाइबल सम्बन्धमा (२)
         

         	
          बाइबल सम्बन्धमा (३)
         

         	
          बाइबल सम्बन्धमा (४)
         

         	
          अभ्यास (१)
         

         	
          अभ्यास (२)
         

         	
          देहधारणको रहस्य (१)
         

         	
          देहधारणको रहस्य (२)
         

         	
          देहधारणको रहस्य (३)
         

         	
          देहधारणको रहस्य (४)
         

         	
          दुई देहधारणहरूले देहधारणको महत्त्व पूरा गर्छन्
         

         	
          के त्रिएकत्व अस्तित्वमा छ?
         

         	
          अभ्यास (३)
         

         	
          अभ्यास (४)
         

         	
          अभ्यास (५)
         

         	
          विजयको कामको वास्तविक कथा (१)
         

         	
          तँ किन प्रतिभार हुन अनिच्छुक छस्?
         

         	
          विजयको कामको दोस्रो चरणका प्रभावहरू कसरी हासिल हुन्छन्
         

         	
          विजयको कामको वास्तविक कथा (२)
         

         	
          विजयको कामको वास्तविक कथा (३)
         

         	
          विजयको कामको वास्तविक कथा (४)
         

         	
          अभ्यास (६)
         

         	
          अभ्यास (७)
         

         	
          अभ्यास (८)
         

         	
          इस्राएलीहरूले गरे सरह सेवा गर्
         

         	
          क्षमता बढाउनु परमेश्‍वरको मुक्ति पाउनका खातिर हो
         

         	
          मोआबका सन्तानहरूलाई मुक्ति दिनुको महत्त्व
         

         	
          पत्रुसका अनुभवहरू: सजाय र न्यायसम्‍बन्धी उनको ज्ञान
         

         	
          तिमीहरूले कामलाई बुझ्नै पर्छ—अन्योलमा नपछ्याओ!
         

         	
          तँ मार्गको अन्तिम भाग कसरी हिँड्नुपर्छ
         

        

       

       	
        मण्डलीहरूमाझ हिँड्ने क्रममा ख्रीष्‍टले दिनुभएका वचनहरू ३ (जुलाइ १९९३ देखि मार्च १९९४ सम्म)
        
         	
          तेरो भविष्यको मिसनको सम्बन्धमा, तैंले त्यसलाई कसरी लिनुपर्छ?
         

         	
          मानिसलाई व्यवस्थापन गर्नुको उद्देश्य
         

         	
          मानिसको सार र पहिचान
         

         	
          मानिसको अन्तर्निहित पहिचान र उसको मूल्य: वास्तवमा ती कस्ता हुन्छन्?
         

         	
          जसले सिक्दैनन् र अनजान रहन्छन्—के तिनीहरू पशुहरू होइनन् र?
         

         	
          चीनका चुनिएका मानिसहरूले इस्राएलको कुनै पनि कुलको प्रतिनिधित्व गर्न सक्दैनन्
         

         	
          “आशिष्‌” को सम्बन्धमा, तिमीहरू तिनलाई कसरी बुझ्छौ?
         

         	
          “परमेश्‍वर” को सम्बन्धमा, तँ उहाँलाई कसरी बुझ्छस्?
         

         	
          वास्तविक व्यक्ति हुनुको अर्थ के हो
         

         	
          “विश्‍वास” को सम्बन्धमा, तँ त्यसलाई कसरी बुझ्छस्?
         

         	
          जब झर्ने पातहरू आफ्ना जराहरूतर्फ फर्कन्छन्, तब तँलाई आफूले गरेका सबै दुष्टताको पछुतो हुनेछ
         

         	
          देहको कोही पनि रिसको दिनबाट उम्कन सक्दैन
         

         	
          “मुक्तिदाता” पहिले नै “सेतो बादल” मा फर्किसक्नुभएको छ
         

         	
          सुसमाचार फैलाउने काम पनि मानिसलाई मुक्ति दिने काम नै हो
         

         	
          तिमीहरू चरित्रमा अति नै तुच्छ छौ!
         

         	
          व्यवस्थाको युगको काम
         

         	
          छुटकाराको युगको कामको वास्तविक कथा
         

         	
          जवान र वृद्धलाई वचनहरू
         

         	
          तैँले सम्पूर्ण मानवजाति वर्तमान दिनसम्म कसरी विकसित भयो भन्‍ने जान्‍नुपर्छ
         

         	
          उपाधि र पहिचानको सम्‍बन्धमा
         

         	
          सिद्ध पारिएकाहरूले मात्र अर्थपूर्ण जीवन जिउन सक्छन्
         

         	
          तैँले हैसियतका आशिष्‌हरू त्याग्नुपर्छ र मानिसलाई मुक्ति दिने परमेश्‍वरको अभिप्रायलाई बुझ्‍नुपर्छ
         

         	
          आफ्ना धारणाहरूमा परमेश्‍वरलाई सीमित गरेकाहरूले उहाँको प्रकाश कसरी प्राप्‍त गर्न सक्छन्?
         

         	
          परमेश्‍वर र उहाँको कार्यलाई चिन्नेहरू मात्र परमेश्‍वरलाई सन्तुष्ट पार्न सक्नेहरू हुन्
         

         	
          देहधारी परमेश्‍वरको सेवकाइ र मानिसको कर्तव्य बीचको भिन्नता
         

         	
          परमेश्‍वर सबै सृजित प्राणीका प्रभु हुनुहुन्छ
         

         	
          तेह्र पत्रहरूमा तँ कहाँ खडा हुन्छस्?
         

         	
          सफलता वा असफलता व्यक्तिले हिँड्ने मार्गमा निर्भर हुन्छ
         

         	
          परमेश्‍वरको काम र मानिसको काम
         

         	
          परमेश्‍वरको कामका तीन चरणहरूलाई जान्नु नै परमेश्‍वरलाई चिन्ने मार्ग हो
         

         	
          भ्रष्ट मानवजातिलाई देहधारी परमेश्‍वरको मुक्ति बढी चाहिएको हुन्छ
         

         	
          परमेश्‍वरद्वारा बास गरिएको देहको सार
         

         	
          परमेश्‍वरको कार्य र मानिसको अभ्यास
         

         	
          स्वर्गमा हुनुहुने पिताको इच्छाप्रतिको समर्पणता नै ख्रीष्‍टको सार हो
         

         	
          मानिसको सामान्य जीवन पुनर्स्थापना गर्नु र उसलाई सुन्दर गन्तव्यमा लिएर जानु
         

         	
          परमेश्‍वर र मानिस एकसाथ विश्राममा प्रवेश गर्नेछन्
         

        

       

       	
        मण्डलीहरूमाझ हिँड्ने क्रममा ख्रीष्‍टले दिनुभएका वचनहरू ४ (१९९४ देखि मार्च २३, २०१० सम्म)
        
         	
          तैँले येशूको आत्मिक शरीरलाई देख्दासम्ममा, परमेश्‍वरले स्वर्ग र पृथ्वीलाई नवीकरण गरिसक्‍नुभएको हुनेछ
         

         	
          ख्रीष्टसँग नमिल्नेहरू निश्‍चय नै परमेश्‍वरका विरोधी हुन्
         

         	
          धेरैलाई बोलाइन्छ, तर थोरैलाई चुनिन्छ
         

         	
          तैँले ख्रीष्‍टसँग अनुकूलताको मार्ग खोजी गर्नुपर्छ
         

         	
          के तँ साँच्चै परमेश्‍वरको विश्‍वासी होस्?
         

         	
          ख्रीष्टले सत्यताद्वारा न्यायको काम गर्नुहुन्छ
         

         	
          के तँलाई थाहा थियो? परमेश्‍वरले मानिसको बीचमा महान् काम गर्नुभएको छ
         

         	
          आखिरी दिनहरूका ख्रीष्‍टले मात्रै मानिसलाई अनन्त जीवनको मार्ग दिन सक्‍नुहुन्छ
         

         	
          आफ्नो गन्तव्यका लागि पर्याप्त असल कार्यहरू तयार गर
         

         	
          तँ ठ्याक्कै कोप्रति बफादार छस्?
         

         	
          गन्तव्यको सम्‍बन्धमा
         

         	
          तीन अर्तीहरू
         

         	
          अपराधले मानिसलाई नरकतर्फ डोर्‍याउनेछ
         

         	
          परमेश्‍वरको स्वभाव बुझ्‍नु अत्यन्त महत्त्वपूर्ण हुन्छ
         

         	
          पृथ्वीमा हुनुहुने परमेश्‍वरलाई वास्तवमा कसरी चिन्ने
         

         	
          एउटा अत्यन्तै गम्भीर समस्या: विश्‍वासघात (१)
         

         	
          एउटा अत्यन्तै गम्भीर समस्या: विश्‍वासघात (२)
         

         	
          तिमीहरूले आफ्ना कार्यहरूलाई विचार गर्नुपर्छ
         

         	
          परमेश्‍वर मानिसको जीवनको स्रोत हुनुहुन्छ
         

         	
          सर्वशक्तिमान्‌को सुस्केरा
         

         	
          राज्यको युगमा परमेश्‍वरका चुनिएका मानिसहरूले पालन गर्नैपर्ने दश प्रशासनिक आदेश
         

         	
          परिशिष्ट १: परमेश्‍वरको देखापराइले नयाँ युगलाई प्रारम्भ गरेको छ
         

         	
          परिशिष्ट २: परमेश्‍वर सबै मानवजातिको भाग्यमाथि सार्वभौमिकता राख्नुहुन्छ
         

         	
          परिशिष्ट ३: मानिसलाई परमेश्‍वरको व्यवस्थापनको बीचमा मात्रै मुक्ति दिन सकिन्छ
         

         	
          परिशिष्ट ४: परमेश्‍वरको न्याय र सजायमा उहाँको देखा पराइ हेर्नु
         

        

       

      

     

     	
      अन्तभाषण
     

    

   
  
 
प्रस्तावना

धेरै मानिसले परमेश्‍वरमा विश्‍वास गरे तापनि, थोरैले मात्र परमेश्‍वरप्रतिको विश्‍वासको अर्थ के हो र परमेश्‍वरका अभिप्रायहरूअनुरूप हुन तिनीहरूले ठ्याक्कै कस्तो व्यवहार गर्नुपर्छ भनी बुझ्दछन्। अन्ततः मूल कारण के हो भने, मानिसलाई “परमेश्‍वर” भन्‍ने शब्द र “परमेश्‍वरको काम” जस्ता वाक्यांश थाहा भए पनि, ऊ परमेश्‍वरलाई चिन्दैन र अझ उहाँको काम त झनै चिन्दैन। त्यसैले, परमेश्‍वरलाई नचिन्‍नेहरू सबै उहाँमाथिको विश्‍वासमा अलमल्ल पर्नु अचम्मको कुरा होइन। मानिस परमेश्‍वरमाथिको विश्‍वासलाई गम्भीर रूपमा लिँदैन, र उसले यसो गर्नुको कारण पूर्णतः उसलाई परमेश्‍वरमा विश्‍वास गर्ने कार्य धेरै नै अपरिचित र नौलो लाग्‍नु हो। यसरी, ऊ परमेश्‍वरका मागहरू पूरा गर्नबाट धेरै टाढा हुन्छ। अर्को शब्दमा भन्‍नुपर्दा, यदि मानिस परमेश्‍वरलाई चिन्दैन र उहाँको कामलाई चिन्दैन भने, ऊ परमेश्‍वरका निम्ति प्रयोग गर्न योग्य हुन सक्दैन, परमेश्‍वरका अभिप्रायहरू सन्तुष्ट पार्न त झनै सक्दैन। “परमेश्‍वरमाथिको विश्‍वास” भनेको परमेश्‍वर हुनुहुन्छ भनेर विश्‍वास गर्नु हो; परमेश्‍वरमाथिको विश्‍वासको सबैभन्दा सरल अवधारणा यही हो। एक कदम अघि बढेर भन्‍नुपर्दा, परमेश्‍वर हुनुहुन्छ भनेर विश्‍वास गर्नु भनेको परमेश्‍वरमा साँचो रूपले विश्‍वास गर्नुसरह होइन; बरु, यो त बलियो धार्मिक भावसहितको साधारण आस्था हो। परमेश्‍वरप्रतिको साँचो विश्‍वासको अर्थ निम्नानुसार छ: परमेश्‍वर यावत् थोकमाथि सार्वभौम हुनुहुन्छ भन्‍ने विश्‍वासका आधारमा, कुनै मानिसले उहाँका वचनहरू र उहाँको काम अनुभव गर्छ अनि यसरी आफ्ना भ्रष्ट स्वभावहरू फाल्छ, परमेश्‍वरका अभिप्रायहरू सन्तुष्ट पार्छ र परमेश्‍वरलाई चिन्छ। यस प्रकारको यात्रालाई मात्र “परमेश्‍वरमाथिको विश्‍वास” भन्‍न सकिन्छ। तैपनि मानिस प्रायः परमेश्‍वरमाथिको विश्‍वासलाई एकदमै साधारण र हल्का कुराका रूपमा हेर्छ। मानिसले यसरी परमेश्‍वरमा विश्‍वास गर्दा, उसले परमेश्वरमा विश्वास गर्नुको महत्त्व गुमाउँछ र उसले अन्त्यसम्मै विश्‍वास गरिरहे पनि, कहिल्यै परमेश्‍वरको अनुमोदन प्राप्त गर्दैन, किनकि ऊ गलत मार्गमा हिँड्छ। आजको दिनसम्म शब्द र खोक्रा धर्मसिद्धान्तमाझ परमेश्‍वरमा विश्‍वास गर्नेहरूलाई अझै पनि आफूमा परमेश्‍वरमाथिको विश्‍वासको सारको अभाव रहेको र आफूले परमेश्‍वरको अनुमोदन पाउन नसकिने थाहा हुँदैन। तैपनि तिनीहरू आफूलाई शान्ति र पर्याप्त अनुग्रहले आशिषित गर्नुहोस् भनी परमेश्‍वरलाई प्रार्थना गर्छन्। हामी आफ्नो हृदयलाई शान्त पारौँ र गहन रूपमा सोचौँ: के परमेश्‍वरमा विश्‍वास गर्नु पृथ्वीको सबैभन्दा सजिलो कुरा हुन सक्छ? के परमेश्‍वरमा विश्‍वास गर्नु भनेको परमेश्‍वरबाट धेरै अनुग्रह पाउनुबाहेक अरू केही होइन भन्‍ने हुन सक्छ? के परमेश्‍वरलाई नचिनी उहाँमा विश्‍वास गर्ने वा परमेश्‍वरमा विश्‍वास गरे पनि उहाँको विरोध गर्ने मानिसहरूले साँच्चै उहाँका अभिप्रायहरू सन्तुष्ट पार्न सक्छन्?

परमेश्‍वर र मानिसलाई एउटै स्तरमा राखेर कुरा गर्न मिल्दैन। उहाँको सार र उहाँको काम मानिसका लागि सबैभन्दा बुझ्न नसकिने र अबोध्य छन्। यदि परमेश्‍वर व्यक्तिगत रूपमा मानवजातिमाझ आफ्नो काम गर्नुहुन्न र आफ्ना वचनहरू बोल्नुहुन्न भने, मानिसले कुनै पनि हालतमा परमेश्‍वरका अभिप्रायहरू बुझ्न सक्दैन। त्यसकारण, परमेश्‍वरप्रति आफ्नो सम्पूर्ण जीवन अर्पण गरेकाहरूले समेत उहाँको अनुमोदन प्राप्त गर्न सक्नेछैनन्। यदि परमेश्‍वरले काम सुरु गर्नुभएन भने, मानिसले जतिसुकै राम्रो गरे पनि, त्यो सब व्यर्थ हुनेछ, किनभने परमेश्‍वरका सोचहरू सधैँ मानिसका सोचहरूभन्दा उच्च हुनेछन् र परमेश्‍वरको बुद्धि कुनै पनि व्यक्तिले बुझ्न सक्दैन। र त्यसैले म भन्छु, परमेश्‍वर र उहाँको कामलाई “पूर्ण रूपमा बुझ्ने” हरू अयोग्य वर्ग हुन्; तिनीहरू सबै अहङ्कारी र अज्ञानी हुन्छन्। मानिसले परमेश्‍वरको कामलाई सीमामा बाँध्नु हुँदैन; त्यसबाहेक, मानिसले परमेश्‍वरको कामलाई सीमामा बाँध्नै सक्दैन। परमेश्‍वरको नजरमा, मानिस कमिलाभन्दा पनि सानो छ; त्यसकारण मानिसले परमेश्‍वरको काम कसरी बुझ्न सक्छ र? “परमेश्‍वर यसरी काम गर्नुहुन्न वा त्यसरी काम गर्नुहुन्न,” अथवा “परमेश्‍वर यस्तो हुनुहुन्छ वा त्यस्तो हुनुहुन्छ” भनेर सधैँ बकबक गर्नेहरू—के तिनीहरू अहङ्कारी भएर बोलिरहेका छैनन् र? हामी सबैले के जान्नुपर्छ भने मानिस, जो देहको हो, शैतानद्वारा भ्रष्ट तुल्याइएको हुन्छ, उसको प्रकृति नै परमेश्‍वरको विरोध गर्नु हो र ऊ परमेश्‍वरको स्तरमा पुग्न सक्दैन, झन् उसले परमेश्‍वरको कामका सन्दर्भमा कुनै सल्लाह दिन सक्नु त परको कुरा हो। जहाँसम्म परमेश्‍वर मानिसलाई कसरी मार्गदर्शन गर्नुहुन्छ भन्‍ने कुरा छ, यो परमेश्‍वर स्वयम्‌को काम हो। मानिस कुनै यस्तो वा उस्तो दृष्टिकोण नराखी समर्पित हुनु नै उचित हुन्छ, किनभने मानिस धुलो मात्र हो। परमेश्‍वरलाई खोज्नु नै हाम्रो आशय भएको हुनाले, परमेश्‍वरले विचार गरिदिनुहोओस् भन्नका लागि हामीले उहाँको काममा आफ्ना धारणाहरू बेसरी लाद्नु हुँदैन, हामीले परमेश्‍वरको कामलाई जानाजानी र जोडतोडका साथ विरोध गर्न आफ्ना भ्रष्ट स्वभावहरू प्रयोग गर्नु त झनै हुँदैन। के त्यसो गर्दा हामी ख्रीष्टविरोधी हुँदैनौँ र? त्यस्ता मानिसहरू परमेश्‍वरमा विश्‍वास गर्छन् भनेर चाहिँ कसरी भन्न सकिन्छ? हामीले परमेश्‍वर हुनुहुन्छ भनी विश्‍वास गर्ने अनि उहाँलाई सन्तुष्ट पार्न र उहाँलाई हेर्न चाहने हुनाले, सत्यताको मार्ग र परमेश्‍वरसँग मिल्ने मार्ग खोज्नुपर्छ। हामी हठी भएर उहाँको विरोधमा खडा हुनु हुँदैन। त्यस्ता कार्यहरूबाट के चाहिँ राम्रो परिणाम आउन सक्छ र?

आज, परमेश्‍वरले नयाँ काम गर्नुभएको छ। तैँले यी वचनहरू स्वीकार गर्न नसक्लास् र तँलाई ती अनौठो लाग्न सक्छन्, तर म तँलाई अहिलेका लागि आफ्नो प्राकृतिकता खुलासा नगर्न सल्लाह दिन्छु, किनभने परमेश्‍वरसामु साँचो रूपमा धार्मिकताका लागि भोकाउने र तिर्खाउनेहरूले मात्र सत्यता प्राप्त गर्न सक्छन् र जो साँच्चै भक्त छन् तिनीहरूलाई मात्र उहाँद्वारा अन्तर्दृष्टि र मार्गदर्शन दिन सकिन्छ। संयमित शान्तिका साथ सत्यता खोजेर नतिजाहरू प्राप्त हुन्छन्, झैझगडा र विवाद गरेर होइन। जब म “आज, परमेश्‍वरले नयाँ काम गर्नुभएको छ” भनेर भन्छु, तब म परमेश्‍वर देहमा फर्कने कुरालाई जनाइरहेको हुन्छु। सायद यी वचनहरूले तँलाई पिरोल्दैनन्; सायद तँ तिनलाई घृणा गर्छस्; वा सायद तँलाई तिनमा धेरै रुचि छ। जेसुकै भए पनि, म के आशा गर्छु भने परमेश्‍वर देखा पर्नुभएको साँच्चै चाहना गर्ने सबैले तुरुन्तै निष्कर्षमा पुग्नुको सट्टा यस तथ्यको सामना गर्न र यसलाई ध्यानपूर्वक जाँच्न सकून्; बुद्धिमान् व्यक्तिले गर्नुपर्ने कुरा त्यही नै हो।

यस्तो कुरालाई जाँच्न त्यत्ति कठिन हुँदैन, तर यसका निम्ति हामी प्रत्येकले पहिला यो एउटा सत्यता जान्नु माग गरिएको हुन्छ: जो देहधारी परमेश्‍वर हुनुहुन्छ, उहाँसँग परमेश्‍वरको सार हुन्छ, र जो देहधारी परमेश्‍वर हुनुहुन्छ उहाँसँग परमेश्‍वरको अभिव्यक्ति हुन्छ। परमेश्‍वर देह बन्नुभएको हुनाले, उहाँले आफूले गर्ने अभिप्राय राख्‍नुभएको काम आफूसँगै ल्याउनुहुन्छ, र उहाँ देहधारी परमेश्‍वर भएको हुनाले, उहाँले उहाँ जे हुनुहुन्छ त्यो अभिव्यक्त गर्नुहुन्छ, र सत्यतालाई मानिसकहाँ ल्याउन, उसलाई जीवन प्रदान गर्न, र उसलाई मार्ग देखाउन सक्नुहुन्छ। परमेश्‍वरको सार नभएको देह निश्चित रूपमा देहधारी परमेश्‍वर होइन; यसमा कुनै शङ्का छैन। यदि मानिसले त्यो परमेश्‍वरको देहधारी देह हो कि होइन भनी जाँच गर्ने अभिप्राय राख्छ भने, उसले त्यसलाई उहाँले व्यक्त गर्ने स्वभाव र उहाँले बोल्ने वचनहरूबाट नै निर्धारण गर्नुपर्छ। भन्नुको अर्थ, यो देहधारी परमेश्‍वरको देह हो कि होइन, र यो साँचो मार्ग हो कि होइन भनी निर्धारण गर्न उसले उहाँको सारकै आधारमा भिन्नता छुट्ट्याउनुपर्छ। त्यसैले, यो देहधारी परमेश्‍वरको देह हो कि होइन भन्ने कुराको कडी बाहिरी स्वरूपभन्दा उहाँको सार (उहाँको काम, उहाँका वचनहरू, उहाँको स्वभाव, र अन्य धेरै पक्षहरू) मा निहित हुन्छ। यदि मानिसले उहाँको बाहिरी स्वरूपलाई मात्र जाँच्छ, र त्यसको फलस्वरूप उहाँको सारलाई बेवास्ता गर्छ भने, यसले मानिस मूर्ख र अज्ञानी छ भन्‍ने देखाउँछ। बाहिरी स्वरूपले सार निर्धारण गर्न सक्दैन; अझ भन्‍ने हो भने, परमेश्‍वरको काम मानिसका धारणाहरूसँग कहिल्यै पनि मेल खाँदैन। के येशूको बाहिरी स्वरूप मानिसका धारणाहरूभन्दा विपरीत थिएन र? के उहाँको अनुहार र पोसाकले उहाँको वास्तविक पहिचान प्रदर्शन गर्न नसकेका थिएनन् र? के फरिसीहरूले त्यतिबेला येशूको बाहिरी स्वरूपलाई मात्र हेरेकाले र ध्यान दिएर उहाँको मुखका वचनहरू स्वीकार नगरेकाले नै उहाँको विरोध गरेका थिएनन् र? परमेश्‍वरको देखापराइ खोज्ने हरेक दाजुभाइ-दिदीबहिनीले इतिहासको दुःखद घटना नदोहोर्‍याओस् र आधुनिक समयको फरिसी बनेर परमेश्‍वरलाई फेरि क्रूसमा नटाँगोस् भन्‍ने मेरो आशा छ। तिमीहरूले परमेश्‍वरको पुनरागमनलाई कसरी स्वागत गर्ने भनी होसियारीका साथ ख्याल गर्नुपर्छ र कसरी सत्यताको अधीनमा रहने व्यक्ति बन्ने भन्‍ने विषयमा तिमीहरूको दिमाग स्पष्ट हुनुपर्छ। यो येशू बादलको सवारीमा फर्कनुहुनेछ भनी पर्खिरहेका सबैको जिम्मेवारी हो। हामीले आफ्ना आत्मिक आँखाहरू सफा गर्नुपर्छ र हामी काल्पनिक शब्दहरूमा फस्नु हुँदैन। हामीले परमेश्‍वरको वास्तविक कामका बारेमा सोच्नुपर्छ, र परमेश्‍वरको व्यावहारिक पक्षलाई हेर्नुपर्छ। सधैँ प्रभु येशू अचानक बादलको सवारीमा तिमीहरूमाझ ओर्लनुहुनेछ र उहाँलाई कहिल्यै नचिनेका वा नदेखेका अनि उहाँको इच्छा कसरी पछ्याउने भनी नजान्ने तिमीहरूलाई लैजानुहुनेछ भन्ने आशा गर्दै, दिवास्वप्नमा डुब्ने वा हराउने नगर। अलि बढी वास्तविक मामिलाहरूका बारेमा सोच्नु नै राम्रो हो!

तैँले अनुसन्धान गर्ने उद्देश्यले वा स्वीकार गर्ने अभिप्रायले यो पुस्तक खोलेको हुन सक्छस्; तेरो मनोवृत्ति जेसुकै भए पनि, म के आशा गर्छु भने तैँले यसलाई अन्त्यसम्म पढ्नेछस् र यसलाई सजिलै पन्छाउनेछैनस्। सायद, यी वचनहरू पढेपछि तेरो मनोवृत्ति परिवर्तन हुनेछ, तर त्यो तेरो उत्प्रेरणा र तेरो बुझाइको हदमा भर पर्छ। तर, तैँले जान्नुपर्ने एउटा कुरा छ: परमेश्‍वरको वचनलाई मानिसको वचन मान्न मिल्दैन र मानिसको वचनलाई परमेश्‍वरको वचन मान्न त झनै मिल्दैन। परमेश्‍वरद्वारा प्रयोग गरिएको व्यक्ति देहधारी परमेश्‍वर होइन र देहधारी परमेश्‍वर परमेश्‍वरद्वारा प्रयोग गरिएको व्यक्ति होइन। यसमा एउटा सारगत भिन्‍नता छ। सायद, यी वचनहरू पढेपछि, तँ तिनलाई परमेश्‍वरका वचनहरू भनी स्वीकार गर्दैनस्, बरु कुनै व्यक्तिले प्राप्त गरेको अन्तर्दृष्टिका रूपमा मात्र स्विकार्छस्। त्यसो भएको खण्डमा, तँ अत्यन्तै अज्ञानी हुन्छस्। परमेश्‍वरका वचनहरू र मानिसले प्राप्त गरेको अन्तर्दृष्टि कसरी एउटै हुन सक्छन्? देहधारी परमेश्‍वरका वचनहरूले नयाँ युगको सुरुवात गर्छन्, सम्पूर्ण मानवजातिलाई मार्गदर्शन गर्छन्, रहस्यहरू उजागर गर्छन् र मानिसलाई उसले नयाँ युगमा लिनुपर्ने दिशा देखाउँछन्। मानिसले प्राप्त गरेको अन्तर्दृष्टि केही सामान्य अभ्यास वा ज्ञानबाहेक अरू केही होइन। यसले सम्पूर्ण मानवजातिलाई मार्गदर्शन गरेर नयाँ युगमा पुर्‍याउन वा परमेश्‍वरका रहस्यहरू उजागर गर्न सक्दैन। आखिरमा, परमेश्‍वर परमेश्‍वर नै हुनुहुन्छ र मानिस मानिस नै हो। परमेश्‍वरमा परमेश्‍वरको सार हुन्छ र मानिसमा मानिसको सार हुन्छ। यदि मानिसले परमेश्‍वरद्वारा बोलिएका वचनहरूलाई पवित्र आत्माले दिएको सामान्य अन्तर्दृष्टिका रूपमा हेर्छ अनि प्रेरित र अगमवक्ताहरूका वचनहरूलाई परमेश्‍वरद्वारा व्यक्तिगत रूपमा बोलिएका वचनहरूका रूपमा लिन्छ भने, त्यो मानिसको गल्ती हुनेछ। जेसुकै भए पनि, तैँले कहिल्यै कालोलाई सेतो र सेतोलाई कालो बनाउनु हुँदैन वा उच्चलाई नीच ठान्नु हुँदैन वा गहन कुरालाई सतही भनेर व्याख्या गर्नु हुँदैन; जेसुकै भए पनि, तैँले कहिल्यै सत्यता हो भनी स्पष्ट रूपमा थाहा भएको कुरालाई जानाजानी खण्डन गर्नु हुँदैन। परमेश्‍वर हुनुहुन्छ भनी विश्‍वास गर्ने हरेकले सही दृष्टिकोणबाट कामकुराहरू जाँच्नुपर्छ अनि परमेश्‍वरको नयाँ काम र उहाँका नयाँ वचनहरूलाई सृजित प्राणीको स्थानबाट स्वीकार गर्नुपर्छ; अन्यथा, तिनीहरू परमेश्‍वरद्वारा हटाइनेछन्।

यहोवाको कामपछि, येशू मानिसमाझ आफ्नो काम गर्न देह बन्नुभयो। उहाँको काम अलग्गै गरिएको थिएन, बरु यहोवाको कामको जगमा टेकेर गरिएको थियो। यो परमेश्‍वरले व्यवस्थाको युग समाप्त गर्नुभएपछि नयाँ युगका लागि गरेको काम थियो। त्यसै गरी, येशूको काम सकिएपछि, परमेश्‍वरले अर्को युगका लागि आफ्नो काम जारी राख्नुभयो, किनभने परमेश्‍वरको सम्पूर्ण व्यवस्थापन सधैँ अगाडि बढिरहेको हुन्छ। जब पुरानो युग बितेर जान्छ, त्यसलाई नयाँ युगले प्रतिस्थापन गर्नेछ र पुरानो काम पूरा भएपछि, परमेश्‍वरको व्यवस्थापनलाई निरन्तरता दिनका लागि नयाँ काम हुनेछ। यो देहधारण परमेश्‍वरको दोस्रो देहधारण हो, जुन येशूको कामपछि आउँछ। अवश्य नै, यो देहधारण स्वतन्त्र रूपमा भएको होइन; यो व्यवस्थाको युग र अनुग्रहको युगपछिको कामको तेस्रो चरण हो। हरेक पटक परमेश्‍वरले कामको नयाँ चरण सुरु गर्दा, त्यहाँ सधैँ एउटा नयाँ सुरुवात हुनैपर्छ र त्यसले सधैँ एउटा नयाँ युग ल्याउनैपर्छ। त्यसै गरी परमेश्‍वरको स्वभावमा, उहाँको काम गर्ने तरिकामा, उहाँको कामको स्थानमा र उहाँको नाममा पनि सोहीअनुरूपका परिवर्तनहरू आउँछन्। त्यसैले, मानिसलाई नयाँ युगमा परमेश्‍वरको काम स्वीकार गर्न गाह्रो हुनु कुनै आश्‍चर्य होइन। तर परमेश्‍वरलाई मानिसले जतिसुकै विरोध गरे पनि, उहाँ सधैँ आफ्नो काम गरिरहनुभएको हुन्छ र सधैँ सम्पूर्ण मानवजातिलाई अगाडि बढाइरहनुभएको हुन्छ। जब येशू मानिसको संसारमा आउनुभयो, उहाँले अनुग्रहको युग ल्याउनुभयो र व्यवस्थाको युगको अन्त्य गर्नुभयो। आखिरी दिनहरूको दौरान, परमेश्‍वर फेरि देह बन्नुभएको छ, र यो देहधारणमार्फत उहाँले अनुग्रहको युग समाप्त गर्नुभयो र राज्यको युग ल्याउनुभयो। परमेश्‍वरको दोस्रो देहधारणलाई स्वीकार गर्न सक्ने सबैलाई राज्यको युगमा डोऱ्याइनेछ र अझ भन्नुपर्दा, तिनीहरू व्यक्तिगत रूपमा परमेश्‍वरको मार्गदर्शन प्राप्तर गर्न सक्षम हुनेछन्। येशू मानिसमाझ आउनुभए पनि र उहाँले धेरै काम गर्नुभए पनि, उहाँले सारा मानवजातिलाई छुटकारा दिने काम मात्र पूरा गर्नुभयो र मानिसको पापबलिका रूपमा सेवा गर्नुभयो; उहाँले मानिसलाई उसका सबै भ्रष्ट स्वभावबाट मुक्त गर्नुभएन। मानिसलाई पूर्ण रूपमा शैतानको प्रभावबाट मुक्ति दिनका निम्ति येशूले पापबलि बनेर मानिसका पापहरू बोक्नु मात्र आवश्यक थिएन, तर परमेश्‍वरले शैतानद्वारा भ्रष्ट तुल्याइएको मानिसका स्वभावहरू पूर्ण रूपमा हटाउने अझ ठूलो काम गर्नु पनि आवश्यक थियो। र यसैले, मानिसलाई उसका पापहरूबाट क्षमा गरिएपछि, मानिसलाई नयाँ युगमा डोऱ्याउन परमेश्‍वर देहमा फर्केर आउनुभयो, र सजाय अनि न्यायको काम सुरु गर्नुभयो। यस कामले मानवजातिलाई झन् उच्च क्षेत्रमा ल्याएको छ। उहाँको प्रभुत्वमा समर्पित हुने सबैले अझ उच्च सत्यताको आनन्द उठाउनेछन् र अझ ठूला आशिष्‌हरू प्राप्त गर्नेछन्। तिनीहरू साँच्चिकै ज्योतिमा जिउनेछन्, र तिनीहरूले सत्यता, मार्ग र जीवन प्राप्त गर्नेछन्।

यदि मानिसहरू अनुग्रहको युगमै अड्किरहे भने, आफ्ना भ्रष्ट स्वभावहरूबाट कहिल्यै मुक्त हुनेछैनन्, झन् तिनीहरूले परमेश्‍वरको अन्तर्निहित स्वभावलाई चिन्नु त परको कुरा हो। यदि मानिसहरू सधैँ प्रशस्त अनुग्रहबीच जिउँछन् तर तिनीहरूसँग परमेश्‍वरलाई चिन्ने वा उहाँलाई सन्तुष्ट पार्ने जीवनको मार्ग छैन भने, तिनीहरूले उहाँमाथि विश्‍वास गरेर उहाँलाई कहिल्यै साँचो रूपमा प्राप्त गर्नेछैनन्। यस प्रकारको विश्‍वास वास्तवमै दयनीय हो। जब तैँले यो पुस्तक पढिसकेको हुन्छस्, जब तैँले राज्यको युगमा देहधारी परमेश्‍वरको कामको हरेक चरण अनुभव गरेको हुन्छस्, तब तँलाई धेरै वर्षदेखिका आफ्ना चाहनाहरू बल्ल साकार भएको महसुस हुनेछ। तँलाई अहिले आएर मात्रै आफूले परमेश्‍वरलाई साँच्चै आमनेसामने देखेको; अहिले आएर मात्रै आफूले उहाँको मुहार हेरेको, उहाँका व्यक्तिगत वाणीहरू सुनेको, उहाँको कामको बुद्धिको कदर गरेको र उहाँ कति व्यावहारिक र सर्वशक्तिमान् हुनुहुन्छ भनी साँच्चै महसुस गरेको अनुभूति हुनेछ। तँलाई विगतका मानिसहरूले कहिल्यै नदेखेका वा प्राप्त नगरेका धेरै कुरा आफूले प्राप्त गरेको महसुस हुनेछ। यसबेला, परमेश्‍वरमा विश्‍वास गर्नु भनेको के हो र परमेश्‍वरका अभिप्रायहरूअनुरूप हुनु भनेको के हो भन्‍ने कुरा तैँले स्पष्ट रूपमा जान्नेछस्। अवश्य नै, यदि तँ विगतका दृष्टिकोणहरूमा टाँसिन्छस् र परमेश्‍वरको दोस्रो देहधारणको तथ्यलाई अस्वीकार गर्छस् र स्विकार्दैनस् भने, तँ रित्तो हात रहनेछस्, तैँले केही पनि प्राप्त गर्नेछैनस् र अन्ततः तँलाई परमेश्‍वरको विरोध गरेकामा दोषी ठहराइनेछ। सत्यताप्रति र परमेश्‍वरको कामप्रति समर्पित हुन सक्नेहरू दोस्रो देहधारी परमेश्‍वर—सर्वशक्तिमान्‌—को नामअन्तर्गत पर्ने स्वीकार गरिनेछन्। तिनीहरूले परमेश्‍वरको व्यक्तिगत मार्गदर्शन स्वीकार गर्न सक्नेछन् अनि अझ बढी र उच्च सत्यता, साथै वास्तविक मानव जीवन प्राप्त गर्नेछन्। तिनीहरूले विगतका मानिसहरूले पहिले कहिल्यै नदेखेको दर्शन देख्नेछन्: “अनि मसँग बोल्‍ने आवाजलाई हेर्न म फर्केँ। र फर्केपछि, मैले सुनका सात वटा सामदान; र सात वटा सामदानको बीचमा मानिसको पुत्रजस्तै, पाउसम्मै कपडा लगाउनुभएको र छातीमा सुनको फिता कस्‍नुभएको एक जनालाई देखेँ। उहाँको शिर र उहाँका केश ऊनजस्ता सेता, हिउँ जत्तिकै सेता थिए; र उहाँका आँखाहरू आगोका ज्वालाजस्ता थिए; र उहाँका पाउहरू आगोको भट्टीमा जलाइएका उत्तम पित्तलजस्ता थिए; र उहाँको आवाज धेरै पानीको आवाजजस्तो थियो। अनि उहाँको दाहिने हातमा सात वटा तारा थिए: र उहाँको मुखबाट धारिलो दुईधारे तरवार निस्केको थियो: र उहाँको मुहार आफ्नो शक्तिमा चम्कने सूर्यजस्तै थियो” (प्रकाश १:१२-१६)। यो दर्शन परमेश्‍वरको सम्पूर्ण स्वभावको अभिव्यक्ति हो र उहाँको सम्पूर्ण स्वभावको अभिव्यक्ति उहाँको वर्तमान देहधारणमा परमेश्‍वरको कामको अभिव्यक्ति पनि हो। सजाय र न्यायका प्रवाहहरूमा, मानिसको पुत्र वाणीहरूमार्फत आफ्नो अन्तर्निहित स्वभाव व्यक्त गर्नुहुन्छ, जसले गर्दा उहाँको सजाय र न्याय स्वीकार गर्ने सबैले मानिसको पुत्रको साँचो मुहार देख्न पाउँछन्, जुन यूहन्नाले देखेको मानिसको पुत्रको मुहारको साँचो चित्रण हो। (अवश्य नै, राज्यको युगमा परमेश्‍वरको काम स्वीकार नगर्नेहरूका लागि यी सबै कुरा अदृश्य हुनेछन्।) मानव भाषा प्रयोग गरेर पूर्ण रूपमा परमेश्‍वरको साँचो मुहारको स्पष्ट वर्णन गर्न सकिँदैन, त्यसैले परमेश्‍वर मानिसलाई आफ्नो साँचो मुहार देखाउन आफ्नो अन्तर्निहित स्वभाव व्यक्त गर्ने विधि प्रयोग गर्नुहुन्छ। भन्नुको मतलब मानिसको पुत्रको अन्तर्निहित स्वभावलाई बुझेका सबैले मानिसको पुत्रको साँचो मुहार देखेका छन्, किनभने परमेश्‍वर अत्यन्तै महान् हुनुहुन्छ र मानव भाषा प्रयोग गरेर पूर्ण रूपमा उहाँको स्पष्ट वर्णन गर्न सकिँदैन। मानिसले राज्यको युगमा परमेश्‍वरको कामको हरेक चरण अनुभव गरेपछि, यूहन्नाले सामदानहरूमाझ रहनुभएको मानिसको पुत्रका बारेमा बोल्दा भनेका वचनहरूको साँचो अर्थ उसले थाहा पाउनेछ: “उहाँको शिर र उहाँका केश ऊनजस्ता सेता, हिउँ जत्तिकै सेता थिए; र उहाँका आँखाहरू आगोका ज्वालाजस्ता थिए; र उहाँका पाउहरू आगोको भट्टीमा जलाइएका उत्तम पित्तलजस्ता थिए; र उहाँको आवाज धेरै पानीको आवाजजस्तो थियो। अनि उहाँको दाहिने हातमा सात वटा तारा थिए: र उहाँको मुखबाट धारिलो दुईधारे तरवार निस्केको थियो: र उहाँको मुहार आफ्नो शक्तिमा चम्कने सूर्यजस्तै थियो।” त्यतिबेला, यति धेरै कुरा भन्ने यो साधारण देह दोस्रो देहधारी परमेश्‍वर हुनुहुन्छ भन्ने कुरा नकार्न सकिँदैन भनेर तैँले निस्सन्देह थाहा पाउनेछस्। यसबाहेक, तैँले आफू कति आशिषित् छु भन्‍ने साँच्चै अनुभूति गर्नेछस् र आफू सबैभन्दा भाग्यमानी भएको महसुस गर्नेछस्। के तँ यो आशिष्‌को उत्तराधिकारी हुन इच्छुक छैनस् र?

यो पुस्तकको पहिलो भाग “प्रारम्‍भमा ख्रीष्‍टका वाणीहरू” हो। यी वचनहरूले अनुग्रहको युगको अन्त्यदेखि राज्यको युगको सुरुवातसम्मको परिवर्तनलाई प्रतिनिधित्व गर्छन्, र ती पवित्र आत्माले मण्डलीहरूलाई मानिसको पुत्रको बारेमा दिनुभएको सार्वजनिक गवाही हुन्। यी वचनहरू प्रकाशको पुस्तकका यी वचनहरूको पूर्णता पनि हुन्: “आत्माले मण्डलीहरूलाई के भन्‍नुहुन्छ सो, कान हुनेले सुनोस्।” यी वचनहरूले परमेश्‍वरले राज्यको युगमा सुरु गर्नुभएको प्रारम्‍भिक चरणको कामलाई प्रतिनिधित्व गर्छन्। यो पुस्तकको दोस्रो भाग मानिसको पुत्रले आफूलाई औपचारिक रूपमा प्रकट गर्नुभएपछि उहाँले व्यक्तिगत रूपमा बोल्‍नुभएका वचनहरूद्वारा निर्मित छ। यसमा विभिन्‍न प्रकारका वाणीहरू र वचनहरू समावेश छन्, यस छनोटमा विभिन्न प्रकारका वाणीहरू र वचनहरू सामेल छन्, जस्तै अगमवाणी, रहस्यहरूको प्रकाश, र जीवनको बाटो, जसको विषयवस्तु एकदम समृद्ध छ—त्यहाँ राज्यको भविष्यका लागि दिइएका अगमवाणीहरू, परमेश्‍वरको व्यवस्थापन योजनाका रहस्यहरूका प्रकाशहरू, मानव स्वभावको विश्लेषण, उत्साहहरू र चेतावनीहरू, कठोर न्यायहरू, सान्त्वनाका हृदयस्पर्शी वचनहरू, जीवनको चर्चा, प्रवेश गर्ने विषयमा उपदेश, र यस्तै अन्य कुराहरू छन्। संक्षेपमा भन्नुपर्दा, परमेश्‍वरसँग जे छ र उहाँ जे हुनुहुन्छ, साथै परमेश्‍वरको स्वभाव सबै उहाँको काम र उहाँका वचनहरूमा व्यक्त गरिएका छन्। निश्चय नै, वर्तमान देहधारणमा परमेश्‍वरको काम मुख्यतः सजाय र न्यायमार्फत उहाँको स्वभाव व्यक्त गर्नु, र यही जगका आधारमा, मानिसकहाँ अझ धेरै सत्यता ल्याउनु, र उसलाई अभ्यासका अझ धेरै तरिका देखाउनु हो, त्यसरी उहाँ मानिसलाई विजय गर्ने र उसका भ्रष्ट स्वभावहरूबाट उसलाई मुक्त गर्ने उहाँको उद्देश्य प्राप्त गर्नुहुन्छ। राज्यको युगमा परमेश्‍वरको कामको पछाडि यही नै हुन्छ। के तँ नयाँ युगमा प्रवेश गर्न चाहन्छस्? के तँ आफ्नो भ्रष्ट स्वभावबाट आफूलाई मुक्त गर्न चाहन्छस्? के तँ अझ उच्च सत्यता प्राप्त गर्न चाहन्छस्? के तँ मानिसको पुत्रको वास्तविक अनुहार हेर्न चाहन्छस्? के तँ यो जीवनलाई महत्त्वपूर्ण बनाउन चाहन्छस्? के तँ परमेश्‍वरद्वारा सिद्ध बनाइन चाहन्छस्? त्यसोभए तैँले येशूको पुनरागमनलाई कसरी स्वागत गर्न लागेको छस्?


भाग एक: 

प्रारम्‍भमा ख्रीष्‍टका वाणीहरू

मण्डलीहरूलाई पवित्र आत्माका वचनहरू

(फेब्रुवरी ११, १९९१ देखि नोभेम्बर २०, १९९१ सम्म)


परिचय

फेब्रुवरी ११, १९९१ मा, परमेश्‍वरले पहिलो पटक मण्डलीमा आफ्‍नो वाणी दिनुभयो, र यो वाणीले त्यस बेला पवित्र आत्माको प्रवाहमा जिइरहेका हरेक व्यक्तिलाई असाधारण प्रभाव पारेको थियो। यो वाणीले “परमेश्‍वरको वासस्थान देखा परेको छ” र “ब्रह्माण्डका शिर, आखिरी दिनहरूका ख्रीष्ट—उहाँ चम्किलो सूर्य हुनुहुन्छ।” भनेर उल्‍लेख गर्यो। यी गहन महत्त्वका वचनहरूद्वारा, सबै मानिसहरूलाई नयाँ क्षेत्रमा ल्याइयो। यो वाणी पढ्ने सबैले नयाँ कार्य, परमेश्‍वरले सुरु गर्न लाग्‍नुभएको महान् कार्यको घोषणाको अनुभूति गरे। यही सुन्दर, सुमधुर, र संक्षिप्त वाणीले नै सबै मानवजातिलाई परमेश्‍वरको नयाँ कार्यमा र नयाँ युगमा ल्याएको थियो, र यस देहधारणमा परमेश्‍वरले गर्नुहुने कामको निम्ति जग बसाल्यो र मञ्‍च स्थापित गर्यो। के भन्‍न सकिन्छ भने, यस बेला परमेश्‍वरले बोल्‍नुभएको वाणी युगहरूलाई जोड्ने पुल हो, अनुग्रहको युगको सुरुवातपछि परमेश्‍वरले मानवजातिसँग सार्वजनिक रूपमा बोल्‍नुभएको यो पहिलो पटक हो, दुई हजार वर्षसम्‍म गुप्त रहेपछि उहाँले बोल्‍नुभएको यो पहिलो पटक हो, यसको साथै, परमेश्‍वरले राज्यको युगमा सुरु गर्न लाग्‍नुभएको कामको लागि यो प्रारम्भ, महत्त्वपूर्ण सुरुवात विन्दु थियो।

पहिलो पटक परमेश्‍वरले वाणी बोल्‍नुहुँदा, उहाँले अत्यन्तै शिष्ट र सरल भाषामा, साथै जुनसुकै बेला र सहजै प्राप्त गर्न सकिने जीवनको बन्दोबस्‍त प्रदान गर्दै तेस्रो व्यक्तिको परिप्रेक्ष्यबाट प्रशंसाको रूपमा बोल्‍नुभयो। यससँगै, उहाँले प्रभु येशूको पुनरागमनको उत्कट अपेक्षा गर्दै उहाँको अनुग्रहमा कसरी रमाउने सो कुरा जानेका मानिसहरूको यो सानो समूहलाई लिनुभयो, अनि तिनीहरूलाई चुपचाप रूपमा परमेश्‍वरको व्यवस्थापन योजनाको कामको अर्को चरणमा ल्याउनुभयो। यी परिस्‍थितिहरूमा, मानवजातिलाई परमेश्‍वरले अन्तिममा कस्तो प्रकारको काम गर्न लाग्‍नुभएको छ, वा अगाडिको बाटोमा के साँचेर राखिएको छ भन्‍ने कुरा थाहा थिएन, र त्यसको बारेमा कल्‍पना गर्ने आँट गर्नु त परै जाओस्। त्यसपछि, मानवजातिलाई चरणबद्ध रूपमा नयाँ युगमा ल्याउनको लागि परमेश्‍वरले थप वाणीहरू दिने कार्यलाई जारी राख्‍नुभयो। आश्‍चर्यजनक ढङ्गले, विषयवस्तुको हिसाबमा परमेश्‍वरको हरेक वाणी फरक छ, यसको साथै यसले फरक-फरक प्रशंसाको रूपहरू र अभिव्यक्तिका तरिकाहरू प्रयोग गर्छ। शैलीमा उस्तै तर विषयवस्तुमा विविध रहेका यी वाणीहरू अपरिहार्य रूपमा नै परमेश्‍वरको हेरचाह र वास्ताका भावनाहरूले भरिएका छन्, र लगभग प्रत्येकमा फरक-फरक विषयवस्तु सहितको जीवनका बन्दोबस्‍तहरू, साथै परमेश्‍वरले मानिसलाई दिनुभएको स्मारक, प्रोत्‍साहन, र सान्त्वनाका वचनहरू छन्। यी वाणीहरूमा, यस्ता खण्डहरू बारम्बार देखिन्छन्: “तिनीहरू एक मात्र साँचो परमेश्‍वर देहधारी हुनुभएको छ, उहाँ ब्रह्माण्डका शिर हुनुहुन्छ, जसले सबै थोकलाई आज्ञा दिनुहुन्छ”; “विजयी राजा उहाँको महिमित सिंहासनमा बस्नुहुन्छ”; “उहाँले ब्रह्माण्डलाई आफ्नो हातमा समात्नुहुन्छ”; र यस्तै इत्यादि। यी खण्डहरूमा एउटा सन्देश व्यक्त गरिएको छ, वा के भन्‍न सकिन्छ भने, यी खण्डहरूले मानवजातिलाई एउटा सन्देश दिन्छ: परमेश्‍वर मानव संसारमा आइसक्‍नुभएको छ, परमेश्‍वरले अझै ठूलो कार्यको सुरुवात गर्न गइरहनुभएको छ, मानिसहरूको निश्‍चित समूहमा परमेश्‍वरको राज्य पहिले नै ओर्लिसकेको छ, र परमेश्‍वरले महिमा प्राप्त गरिसक्‍नुभएको छ र उहाँले उहाँका बहुसंख्यक शत्रुहरूलाई जितिसक्‍नुभएको छ। परमेश्‍वरका हरेक वाणीले हरेक मानवको हृदयलाई पकडमा लिन्छ। परमेश्‍वरले अझै नयाँ वचनहरू बोल्‍नुभएको होस् भनेर सबै मानवजातिले उत्कटताको साथ प्रतीक्षा गर्छन्, किनभने जब-जब परमेश्‍वर बोल्‍नुहुन्छ, उहाँले मानिसको हृदयलाई यसको जरैबाट हल्‍लाउनुहुन्छ, यति मात्र होइन, उहाँले मानिसको हरेक चाल र हरेक भावनालाई प्रशासन गर्नुहुन्छ र भरणपोषण गर्नुहुन्छ, ताकि मानवजातिले परमेश्‍वरका वचनहरूमा भरोसा गर्न र, अझै बढी, यसलाई सराहना गर्न थालोस्…। यसरी, अनजानमा धेरै जना मानिसहरूले लगभग बाइबललाई बिर्सिसकेका थिए, अनि पुराना शैलीका प्रवचनहरू र आत्मिक व्यक्तिहरूका लेखहरूलाई बेवास्ता समेत गर्न थालेका थिए, किनभने तिनीहरूले विगतका लेखहरूमा परमेश्‍वरका यी वचनहरूको कुनै आधार भेट्टाउन सकेनन्, न त यी वाणीहरू बोल्‍नुको पछाडि रहेका परमेश्‍वरको उद्देश्यलाई नै कहीँ भेट्टाउन सकेका थिए। त्यसो हुनाले, यसले यी वाणीहरू समयको सुरुवातदेखि कहिल्यै नदेखिएको वा नसुनिएको परमेश्‍वरको आवाज हुन्, ती वाणीहरू परमेश्‍वरको वचनमा विश्‍वास गर्ने कुनै पनि व्यक्तिको पहुँचभन्दा बाहिर छन्, र यी वाणीहरूले विगतका युगहरूको कुनै पनि आत्मिक व्यक्तिले भनेको कुनै पनि कुरा वा विगतमा परमेश्‍वरले दिनुभएका वाणीहरूलाई उछिन्छन् भन्‍ने कुरालाई स्वीकार गर्न यसले मानवजातिलाई झन् कति बढी बाध्य गराउँछ। यी प्रत्येक वाणीहरूद्वारा प्रोत्साहित भएर, मानवजाति अनजानमै पवित्र आत्माको कामको परिवेशमा, नयाँ युगको अग्र पङ्‌क्तिको जीवनमा प्रवेश गर्‍यो। परमेश्‍वरका वचनहरूले प्रोत्साहित भएर, अपेक्षापूर्ण भई मानवजातिले परमेश्‍वरका वचनहरूले व्यक्तिगत रूपमा डोर्‍याइनुको मिठासपनलाई चाखे। यो क्षणिक अवधि हरेक मानवले नित्य रहने स्मरणको रूपमा फर्केर हेर्ने समय हुनेछ भन्‍ने मलाई विश्‍वास छ, तर वास्तविकतामा यो अवधिमा मानवजातिले आनन्द लिएको कुरा पवित्र आत्‍माको कार्यको परिवेश बाहेक केही पनि थिएन, वा यसलाई औषधिको चक्कीको बाहिरपट्टि हालिएको गुलियो आवरण भनेर भन्‍न सकिन्छ। किनभने, यस विन्दुदेखि अघि, अझै पनि परमेश्‍वरका वचनहरूको अगुवाइमा हुँदा, अझै पनि पवित्र आत्माको परिवेशमा हुँदा, मानवजातिलाई अनजानमा परमेश्‍वरका वचनहरूको अर्को चरणमा लगियो, जुन राज्यको युगको परमेश्‍वरको काम र वाणीहरूको पहिलो कदम—सेवाकर्ताहरूको परीक्षा थियो।

सेवाकर्ताहरूको परीक्षाभन्दा पहिले बोलिएका वचनहरू प्रायजसो निर्देशन, अर्ती, हप्की, र अनुशासनको रूपमा दिइएको थियो, र कतिपय खण्डहरूमा तिनीहरूले अनुग्रहको युगमा लागू गरिएको पुरानो शैलीको सम्‍बोधनको प्रयोग गरे—जुन क्रममा, परमेश्‍वरको नजिक आउन मानवजातिलाई सहज होस् भनेर, वा मानवजातिले परमेश्‍वरसँगको तिनीहरूको सम्‍बन्धलाई घनिष्ठ सम्‍बन्ध ठानून् भनेर, परमेश्‍वरलाई पछ्याउनेहरूका निम्ति “मेरा पुत्रहरू” भन्‍ने वाक्यांशको प्रयोग गरे। यसरी, परमेश्‍वरले मानवजातिको आत्म-अभिमान, अहङ्कार, र अन्य भ्रष्ट स्वभावहरूमा जस्तो प्रकारको न्याय गर्नुभए पनि, मानिसले “परमेश्‍वर पिता” का वाणीहरूप्रति कुनै शत्रुता नराखिकन “पुत्र” भन्‍ने उसको पहिचानद्वारा यसलाई सामना गर्न र स्वीकार गर्न सक्थ्यो, यस बाहेक यो सम्‍बन्धमा “परमेश्‍वर पिता” ले आफ्‍ना “पुत्रहरू” लाई दिनुभएको प्रतिज्ञामाथि कहिल्यै शङ्का उठेको थिएन। यस अवधिमा, सम्पूर्ण मानवजातिले एक शिशुको जस्तो समस्याबाट मुक्त अस्तित्वको आनन्द उठायो, र यसले परमेश्‍वरको उद्देश्य हासिल गर्‍यो, अर्थात्, जब तिनीहरू “वयस्क अवस्थामा” प्रवेश गरे, तब उहाँले तिनीहरूमाथि न्याय गर्न थाल्‍नुहुनेथियो। यसले राज्यको युगमा परमेश्‍वरले औपचारिक रूपमा सुरु गर्नुहुने मानवजातिलाई न्याय गर्ने कार्यको लागि जग स्थापना पनि गर्‍यो। यस देहधारणमा परमेश्‍वरले गर्नुहुने काम मुख्य रूपमा सम्पूर्ण मानवजातिलाई न्याय गर्नु र विजय गर्नु नै भएको हुनाले, मानिसले आफ्नो खुट्टा जमिनमा टेक्ने बित्तिकै, परमेश्‍वर आफ्‍नो कामको विधिमा—उहाँले मानिसलाई न्याय गर्ने र उसलाई सजाय दिने काममा प्रवेश गरिहाल्‍नुभयो। स्पष्ट रूपमा नै, सेवाकर्ताहरूको परीक्षाभन्दा पहिले गरिएका सबै वाणीहरू परिवर्तनकालको माध्यमबाट अघि बढ्नको खातिर दिइएको थियो, जसको खास उद्देश्य देखिएको भन्दा फरक थियो। जतिसक्दो चाँडो उहाँले राज्यको युगको उहाँको कार्यलाई औपचारिक रूपमा सुरु गर्न सक्‍नुभएको होस् भन्‍ने नै परमेश्‍वरको उत्कट अभिप्राय थियो। मानवजातिलाई चिनीको आवरण हालिएको चक्कीहरू खुवाउँदै उसलाई फकाउँदै अघि बढाउनु कुनै पनि हालतमा उहाँको चाहना थिएन; बरु, उहाँले आफ्‍नो न्याय-आसनको अघि हरेक मानिसको साँचो मुहार हेर्ने उत्कट इच्‍छा गर्नुभयो, र उहाँले सारा मानवजातिले उहाँको अनुग्रह गुमाइसकेपछि तिनीहरूले उहाँप्रति राख्‍ने वास्तविक मनोवृत्तिलाई हेर्ने अझै बढी उत्कट इच्‍छा गर्नुभयो। उहाँले परिणामहरू मात्रै हेर्न चाहनुभयो, प्रक्रिया होइन। तर त्यो बेला परमेश्‍वरको उत्कट अभिप्रायलाई बुझ्‍ने कोही पनि थिएन, किनभने मानव हृदयले यसको गन्तव्य र यसको भविष्यका सम्भावनाहरूप्रति मात्रै चासो राख्थ्यो। परमेश्‍वरको न्याय बारम्‍बार सम्पूर्ण मानवजातिप्रति लक्षित गरिएको छ भन्‍ने तथ्य त्यति आश्‍चर्यको कुरा होइन। परमेश्‍वरको अगुवाइमा मानवजातिले मानवजातिको सामान्य जीवन जिउन थालेपछि मात्रै मानवजातिप्रतिको परमेश्‍वरको मनोवृत्ति परिवर्तन भयो।

१९९१ असामान्य वर्ष थियो; हामी यसलाई “सुनौलो वर्ष” भनी भनौं। परमेश्‍वरले राज्यको युगको नयाँ काम प्रारम्‍भ गर्नुभयो र उहाँको वाणी सम्पूर्ण मानवजातिप्रति लक्षित गर्नुभयो। उही समयमा, मानवजातिले अभूतपूर्व न्यानोपन प्राप्त गरे र मानिसलाई परमेश्‍वरले गर्नुहुने न्यायबाट आउने पीडा अझै बढी अनुभव गरे। मानवजातिले त्यो बेलासम्‍म अज्ञात रहेको मिठास चाखे, साथै त्यस बेलासम्‍म अज्ञात रहेको न्याय र त्याग पनि चाखे, मानौं यसले परमेश्‍वरलाई प्राप्त गरेको थियो, अनि फेरि, मानौं यसले परमेश्‍वरलाई गुमाएको थियो। सम्पत्तिमा कष्ट भोग्‍नु र घटी-कमीमा कष्ट भोग्‍नु—तिनलाई व्यक्तिगत रूपमा अनुभव गर्नेहरूलाई मात्रै यस्ता अनुभवहरू थाहा हुन्छ; ती त्यस्ता कुरा हुन् जसलाई व्याख्या गर्नको लागि मानिससँग न त क्षमता छ, न त माध्यम नै। छुन नसकिने अनुभव र सम्पत्तिको रूपमा परमेश्‍वरले हरेक मानिसलाई यही प्रकारका आघातहरू दिनुभएको छ। यस वर्षमा परमेश्‍वरले बोल्‍नुभएका वाणीहरूको विषयवस्तु वास्तवमा दुई मुख्य वर्गमा पर्छन्: पहिलो मानवजातिलाई उहाँको सिंहासनको अघि पाहुनाहरूको रूपमा आउन निम्तो दिनको लागि परमेश्‍वर मानिसहरूको संसारमा कहाँ ओर्लनुभयो भन्‍ने हो; दोस्रो, मानवले आफूलाई दिइएको कुरा खाने र पिउने काम गरिसकेपछि, उसलाई परमेश्‍वरले सेवाकर्ताको रूपमा कहाँ खटाउनुभयो भन्‍ने कुरा हो। अवश्य नै, यसमा कुनै शङ्कै छैन, पहिलो भाग मानवजातिको सबैभन्दा प्रिय र सबैभन्दा उत्कट चाहना हो, किनभने मानवजाति परमेश्‍वरको सबै कुरालाई उहाँमाथिको तिनीहरूको विश्‍वासको पात्र बनाउने कार्यमा आनन्द लिनेप्रति लागिपरेको धेरै भइसकेको थियो। यही कारणले गर्दा, परमेश्‍वरले आफ्‍ना वाणीहरू बोल्‍न थाल्‍ने बित्तिकै, मानवजाति राज्यमा प्रवेश गरेर परमेश्‍वरले तिनीहरूलाई विभिन्‍न प्रकारका इनामहरू दिऊन् भनी प्रतीक्षा गर्न तम्तयार भइसकेका थिए। यी परिस्‍थितिहरूमा रहेका मानिसहरूले आफ्‍ना स्वभाव रूपान्तरण गरेर, परमेश्‍वरलाई सन्तुष्ट तुल्याउने प्रयास गरेर, परमेश्‍वरका अभिप्रायहरूलाई बुझेर, र यस्तै इत्यादि कार्यद्वारा उचित मूल्य चुकाउँदै चुकाएनन्। झट्ट हेर्दा, आफूलाई समर्पित गर्ने र परमेश्‍वरको लागि काम गर्ने क्रममा मानवजाति अटुट रूपमा व्यस्त रहेको देखिन्थ्यो, जुन अवधिमा तिनीहरूले आशिषहरू प्राप्त गर्न वा राजाहरूका रूपमा शासन गर्नको लागि तिनीहरूले अर्को कुन कदम चाल्‍नुपर्छ भनेर आफ्‍नो हृदयको गहिराइको गुप्त स्थानमा वास्तवमा हिसाबकिताब गरिरहेका थिए। के भन्‍न सकिन्छ भने, मानव हृदयले परमेश्‍वरमा आनन्द गरिरहेको बेला, यसले परमेश्‍वरप्रति हिसाबकिताब गर्ने कार्य पनि गरिरहेको थियो। यस अवस्थामा रहेको मानवजातिलाई परमेश्‍वरले सबैभन्दा गहन घृणा र तिरस्कार गर्नुहुन्छ; कुनै पनि मानवले परमेश्‍वरलाई धोका दिएको वा उहाँलाई प्रयोग गरेको कुरा उहाँको स्वभावले सहँदैन। तर परमेश्‍वरको बुद्धि कुनै पनि मानवको पहुँचभन्दा बाहिर छ। यी सबै कष्टहरू भोग्‍ने क्रममा उहाँले आफ्‍नो वाणीहरूको पहिलो भाग बोल्‍नुभयो। परमेश्‍वरले कति धेरै कष्ट भोग्‍नुभयो, र यस बेला उहाँले कति धेरै वास्ता र विचार समर्पित गर्नुभयो, त्यो कुरा कुनै पनि मानवजातिले कल्‍पना गर्न सक्दैन। यी वाणीहरूको पहिलो भागको उद्देश्य भनेको पद र नाफाको सामना गर्दा मानिसले देखाउने सबै किसिमका कुरूपतालाई खुलासा गर्नु, र मानिसको लोप र घृणास्पद अवस्थालाई खुलासा गर्नु हो। भनाइमा, परमेश्‍वरले प्रेमिलो आमाको जस्तो इमानदार र उत्सुक शैलीमा आफ्‍ना वचनहरू बोल्‍नुहुने भए पनि, उहाँको हृदयको गहिराइको क्रोध मध्य दिनको घाम जस्तै चर्किन्छ, मानौं यो उहाँका शत्रुहरूप्रति लक्षित छ। मानवजातिको सामान्य स्वरूपको कमी भएका मानिसहरूको समूहसँग परमेश्‍वर कुनै पनि हालतमा बोल्‍न चाहनुहुन्‍न, त्यसकारण, जब-जब उहाँ बोल्‍नुहुन्छ, उहाँले आफ्‍नो हृदयको क्रोधलाई दबाइरहनुभएको हुन्छ, यसको साथै उहाँले आफूलाई उहाँका वाणीहरूको अभिव्यक्ति दिन बाध्य गरिरहनुभएको हुन्छ। यति मात्र कहाँ हो र, उहाँले सामान्य मानवता नभएको, तर्क-शक्ति नभएको, अत्यन्तै भ्रष्ट बनेको, लोभ गर्ने बानी परेको, र अत्यन्तै नराम्ररी परमेश्‍वरको विरुद्धमा प्रतिरोधी र विद्रोही मानवजातिसँग बोलिरहनुभएको छ। मानवजाति कुन हदसम्‍म खसेको छ त्यसको गहिराइ र मानवजातिप्रति परमेश्‍वरको घृणा र इन्कार कति हदसम्‍म पुगेको छ त्यसको बारेमा सहजै कल्‍पना गर्न सकिन्छ; मानवजातिलाई कल्‍पना गर्न कठिन कुरा भनेको तिनीहरूले परमेश्‍वरलाई दिएको चोट नै हो—त्यसलाई शब्‍दहरूमा व्याख्या गर्नु असम्‍भव छ। तर ठीक यही पृष्ठभूमिको आधारमा—जहाँ परमेश्‍वरको हृदयले कसरी कष्ट भोग्यो भन्‍ने कुरा कसैले पत्ता लगाउन सकेन, यसको साथै, मानवजाति कति अनुचित र असुधार्य थियो भन्‍ने कुरा कसैले पत्ता लगाएन—हरेक व्यक्तिले अलिकति पनि लाज वा हिचकिचाहट नमानी, तिनीहरूलाई परमेश्‍वरले मानिसको निम्ति तयार गर्नुभएका सबै इनामहरू परमेश्‍वरका पुत्रहरूको रूपमा प्राप्त गर्ने अधिकार छ भन्‍ने मानिलिए, यहाँसम्‍म कि तिनीहरूमध्ये कोही पनि पछि पर्न नचाहने र हार्छौं भन्‍ने ठूलो डर मान्‍ने अवस्थामा पुग्दै, एक-अर्काको डाह समेत गर्न पुगे। त्यो बेलाका मानिसहरूले परमेश्‍वरको नजरमा कस्तो स्थान ओगटेको थियो त्यो कुरा तैँले अहिलेसम्‍म त जानेको हुनुपर्छ। यस्तो जातिले कसरी परमेश्‍वरका इनामहरू प्राप्त गर्न सक्छ? तर परमेश्‍वरबाट मानिसले जे प्राप्त गर्छ त्यो सधैँको लागि सबैभन्दा बहुमूल्‍य सम्पत्ति हुन्छ, र यसको विपरीत, परमेश्‍वरले मानिसबाट प्राप्त गर्नुहुने कुरा अत्यन्तै पीडादायी हुन्छ। परमेश्‍वर र मानिसको सम्‍बन्ध सुरु भएदेखि नै, मानिसले परमेश्‍वरबाट सधैँ यही कुरा प्राप्त गरेको छ, र उसले यसको सट्टामा परमेश्‍वरलाई सधैँ यही कुरा दिएको छ।

परमेश्‍वर चिन्ताले जति नै जल्‍नुभए पनि, जब उहाँले यस मानवजाति पूर्ण रूपमा भ्रष्ट भएको देख्‍नुभयो, तब उहाँसँग यसलाई शोधन होस् भनेर अग्‍नि-कुण्डमा फ्याँक्‍नु बाहेक कुनै विकल्‍प थिएन। यो परमेश्‍वरका वाणीहरूको दोस्रो भाग हो, जसमा परमेश्‍वरले मानवजातिलाई उहाँका सेवाकर्ताहरूको रूपमा प्रयोग गर्नुभयो। यस खण्डमा, परमेश्‍वर नरम अवस्थाबाट कठोर अवस्थामा जानुभयो, र उही समयमा मानवजातिलाई छनौट गर्न दिनको लागि सेवाकर्ताहरू, परमेश्‍वरका मानिसहरू, र परमेश्‍वरका पुत्रहरू भन्‍ने विभिन्‍न वर्गहरू[क] लाई अघि सार्दै “परमेश्‍वरको व्यक्तित्व” लाई मानिसको भ्रष्ट प्रकृति खुलासा गर्ने बल्छीको रूपमा प्रयोग गर्दै विधि र लम्‍बाइ दुवै हिसाबमा थोरैदेखि धेरैको अवस्थामा जानुभयो। अवश्य नै, परमेश्‍वरले भविष्यवाणी गर्नुभएको जस्तै, कसैले पनि परमेश्‍वरको निम्ति सेवाकर्ता बन्‍ने छनौट गर्दैन, बरु सबै जनाले परमेश्‍वरको चुनिएको व्यक्ति बन्‍ने प्रयास गर्छन्। यस अवधिमा, परमेश्‍वरले बोल्‍नुभएको गम्‍भीरताको हद मानवजातिले कहिल्यै पनि अपेक्षा नगरेको, र कहिल्यै नसुनेको भए पनि, सधैँ ओहोदाप्रति अत्यन्तै चिन्तित हुने, र यस बाहेक, आशिषहरू जित्‍ने कार्यप्रति अत्यन्तै तल्‍लीन हुने प्रवृत्तिको कारण, तिनीहरूसँग परमेश्‍वरको बोल्‍ने शैली र उहाँको बोल्‍ने माध्यमको बारेमा कुनै धारणा निर्माण गर्ने समय थिएन, बरु, तिनीहरूको मनमा सधैँ तिनीहरूले आफ्‍नै ओहोदाको बारेमा र भविष्यमा के हुनेछ भन्‍ने बारेमा नै विचार गरिरहेका हुन्थे। यसरी, परमेश्‍वरका वाणीहरूले मानवजातिलाई उहाँले तिनीहरूको निम्ति तयार गर्नुभएको “भूलभूलैया” मा तिनीहरूलाई थाहै नभई ल्याए। भविष्य र आफ्‍नो गन्तव्यको प्रलोभनले थाहै नपाई लोभ्याएको कारण, मानवजातिले तिनीहरू परमेश्‍वरको व्यक्ति बन्न अपर्याप्त छन् भन्‍ने कुरा थाहा पाए, तैपनि तिनीहरू उहाँका सेवाकर्ताहरूको रूपमा काम गर्न अनिच्छुक थिए। यी विरोधाभासपूर्ण मानसिकताको बीचमा परेर, तिनीहरूले परमेश्‍वरले मानवजातिलाई दिनुभएको अभूतपूर्व न्याय र सजायलाई अचेत रूपमा स्वीकार गरे। प्राकृतिक रूपमा नै, यस प्रकारको न्याय र शोधन मानवजातिले कुनै पनि हालतमा स्वीकार गर्न नचाहने कुरा थियो। तैपनि, चाहेर होस् वा नचाहेर होस् अन्त्यमा सबै समर्पित होस् भनेर यो भ्रष्ट मानवजातिलाई नम्र रूपमा समर्पित हुन लगाउनको लागि चाहिने बुद्धि परमेश्‍वरसँग मात्रै छ, र उहाँसँग मात्रै त्यसो गर्ने शक्ति छ। मानवजातिसँग छनौट गर्ने कुनै विकल्‍पहरू छैनन्। परमेश्‍वरले मात्रै अन्तिम निर्णय गर्नुहुन्छ, र मानिसलाई सत्यता र जीवन दिन र उसलाई दिशा देखाउनको लागि परमेश्‍वरले मात्रै यस्तो विधिको प्रयोग गर्नुहुन्छ। यो विधि अपरिहार्य रूपमा नै परमेश्‍वरले मानिसमा गर्नुहुने काम हो, र कुनै शङ्का वा विवाद विना नै, यो मानिसको अपरिहार्य आवश्यकता पनि हो। परमेश्‍वर मानवजातिलाई यो तथ्य बताउनका लागि यस्तो विधिले बोल्‍नुहुन्छ र काम गर्नुहुन्छ: परमेश्‍वर उहाँको प्रेम र कृपाका कारण र उहाँको व्यवस्थापनका खातिर मानवजातिलाई मुक्ति दिनुहुन्छ; मानवजाति पतित भएका भएर परमेश्‍वरले तिनीहरूसँग व्यक्तिगत रूपमा बोल्नैपर्ने बिन्दुसम्म पुगेकाले, तिनीहरू परमेश्‍वरको मुक्ति प्राप्त गर्छन्। जब मानिसले परमेश्‍वरको मुक्ति प्राप्त गर्छ, तब यो सबैभन्दा ठूलो अनुग्रह हो, र यो विशेष निगाह पनि हो; भन्‍नुको अर्थ, यदि परमेश्‍वरले आफ्‍ना वाणीहरू व्यक्तिगत रूपमा नबोल्‍नुभएको भए, मानवजातिको नियति विनाश हुनेथियो। उही समयमा परमेश्‍वरले मानवजातिलाई घृणा गर्नुभए पनि, उहाँ अझै पनि मानिसको मुक्तिको लागि मूल्य चुकाउन तयार र तत्पर हुनुहुन्छ। यस बीच, मानिसले परमेश्‍वरप्रतिको आफ्‍नो प्रेम र उसले कसरी सबै कुरा परमेश्‍वरलाई अर्पण गर्छ त्यसको गुणगान गाउने क्रममा, उसले परमेश्‍वरको विरुद्ध विद्रोह गरिरहेको र परमेश्‍वरबाट हरेक प्रकारको अनुग्रह खोसेर लिइरहेको हुन्छ, यस क्रममा उसले परमेश्‍वरलाई चोट पुर्‍याउँछ र उहाँको हृदयमा अकथनीय पीडा ल्याउँछ। परमेश्‍वर र मानिसको निस्वार्थ र स्वार्थको बीचमा रहेको पूर्ण भिन्‍नता यही हो!

काम गर्ने र बोल्‍ने क्रममा परमेश्‍वर कुनै पनि निश्‍चित विधि पालन गर्न बाध्य हुनुहुन्‍न, तर परिणामहरू हासिल गर्ने कार्यलाई उहाँले आफ्‍नो उद्देश्य बनाउनुहुन्छ। यसकारणले गर्दा, उहाँका वाणीहरूको यो भागमा, परमेश्‍वरले आफ्‍नो पहिचानलाई स्पष्ट रूपमा प्रस्तुत नगर्ने निर्णय गर्नुभयो, तर “आखिरी दिनहरूका ख्रीष्‍ट,” “ब्रह्माण्डका शिर,” र यस्तै इत्यादि जस्ता केही शब्‍दहरू मात्रै खुलासा गर्नुभयो। यसले कुनै पनि हिसाबमा ख्रीष्टको सेवकाइ वा परमेश्‍वरसम्‍बन्धी मानवजातिको ज्ञान कुनैलाई प्रभाव पार्दैन, विशेष गरी, ती प्रारम्भिक दिनहरूमा मानवजाति “ख्रीष्ट” र “देहधारण” जस्ता अवधारणाहरूप्रति पूर्ण रूपमा अनजान थिए, त्यसकारण आफ्‍ना वाणीहरू व्यक्त गर्नको लागि परमेश्‍वर “विशेष कार्य” भएको व्यक्तिको रूपमा नम्र हुनुभयो। यो परमेश्‍वरको सावधानीपूर्ण वास्ता र विचार थियो, किनभने त्यो बेलाका मानिसहरूले यस प्रकारको सम्‍बोधनलाई मात्रै स्वीकार गर्न सक्थे। परमेश्‍वरले सम्‍बोधनको जस्तोसुकै शैली प्रयोग गर्नुभए पनि, उहाँको कामका परिणामहरूमा बाधा पुग्दैनन्, किनभने आफूले गर्ने सबै कुरामा परमेश्‍वरले मानिसलाई परिवर्तन हुन, मानिसलाई परमेश्‍वरको मुक्ति प्राप्त गर्न लगाउने उद्देश्य लिनुहुन्छ। उहाँले जे गर्नुभए पनि, परमेश्‍वरले सधैँ मानिसका खाँचोहरूलाई ध्यानमा राख्‍नुहुन्छ। परमेश्‍वरले काम गर्नु र बोल्‍नुको अभिप्राय यही हुन्छ। परमेश्‍वर मानवजातिको सबै पक्षहरूलाई ध्यान दिने कार्यमा पूर्ण रूपमा एकाग्र हुनुभए पनि, र उहाँले गर्नुहुने सबै कुरामा पूर्ण रूपमा बुद्धिमानी हुनुभए पनि, म यसो भन्‍न सक्छु: यदि परमेश्‍वरले आफ्‍नो गवाही आफै नदिनुभएको भए, सृष्टि गरिएको मानवजातिको बीचमा परमेश्‍वर स्‍वयम्‌लाई पहिचान गर्न सक्‍ने वा परमेश्‍वर स्‍वयम्‌को गवाही दिन खडा हुन सक्‍ने एक जना पनि हुनेथिएन। यदि परमेश्‍वरले आफ्‍नो कार्यमा “विशेष कार्य सहितको व्यक्ति” भन्‍ने वाक्यंशलाई सम्‍बोधनको एउटा तरिकाको रूपमा प्रयोग गरिरहनुभएको भए, परमेश्‍वरलाई परमेश्‍वरको रूपमा लिन सक्‍ने एक जना पनि मानिस हुनेथिएन—यो मानवजातिको लागि अफसोसको कुरा हो। भन्‍नुको अर्थ, सृष्टि गरिएको मानवजातिको बीचमा परमेश्‍वरलाई चिन्‍न सक्‍ने कोही पनि छैन, परमेश्‍वरलाई प्रेम गर्ने, परमेश्‍वरको बारेमा वास्ता गर्ने, र परमेश्‍वरको नजिक जाने कोही हुने कुरा त परै जाओस्। मानिसको विश्‍वास आशिषहरू जित्नको खातिर मात्रै हो। विशेष कार्य सहितको व्यक्तिको रूपमा रहेको परमेश्‍वरको पहिचानले हरेक मानिसलाई एउटा सङ्केत दिन्छ: मानवजातिले परमेश्‍वरलाई सृष्टि गरिएको मानवजातिमध्येको एक जनाको रूपमा सहजै स्वीकार गर्न सक्छ; मानवजातिले परमेश्‍वरलाई दिने सबैभन्दा ठूलो चोट र अपमान भनेको ठ्याक्‍कै के हो भने, जब परमेश्‍वर खुलेआम देखा पर्नुहुन्छ वा काम गर्नुहुन्छ, परमेश्‍वरलाई अझै पनि मानिसले इन्कार गर्छ र उसले उहाँलाई बिर्सने समेत गर्छ। मानवजातिलाई मुक्ति दिनको लागि परमेश्‍वरले सबैभन्दा ठूलो अपमान सहनुहुन्छ; सबै कुरा दिने क्रममा, उहाँको उद्देश्य भनेको मानवजातिलाई मुक्ति दिनु, मानवजातिबाट मान्यता प्राप्त गर्नु हो। यो सबैको लागि परमेश्‍वरले चुकाउनुभएको मूल्य भनेको विवेक भएको हरेकले कदर गर्नुपर्ने कुरा हो। मानवजातिले परमेश्‍वरका वाणीहरू र कार्यलाई प्राप्त गरेको छ, र परमेश्‍वरको मुक्ति प्राप्त गरेको छ। यसका साथै, के कसैले कहिल्यै यो प्रश्‍नसोधेको छ: परमेश्‍वरले मानवजातिबाट के प्राप्त गर्नुभएको छ? परमेश्‍वरको हरेक वाणीबाट, मानवजातिले सत्यता प्राप्त गरेको छ, परिवर्तन हुन सकेको छ, जीवनको दिशा प्राप्त गरेको छ; तर परमेश्‍वरले त मानवजातिले परमेश्‍वरप्रतिको आफ्‍नो ऋणीपनको बारेमा व्यक्त गर्नको लागि प्रयोग गर्ने शब्‍दहरू र प्रशंसाका केही कानेखुसीका शब्‍दहरू बाहेक केही पनि प्राप्त गर्नुभएको छैन। परमेश्‍वरले मानिसबाट माग्‍नुहुने प्रतिफल अवश्य नै यो त होइन?

अहिले परमेश्‍वरका धेरै वाणीहरू व्यक्त गरिसकिएको भए पनि, धेरैजसो मानिसहरू परमेश्‍वरसम्‍बन्धी तिनीहरूको ज्ञान र बुझाइको सुरुवातलाई प्रतिनिधित्व गर्ने परमेश्‍वरका वचनहरूको चरणमा नै अझै पनि रोकिएका छन्, जुन चरणबाट तिनीहरू अघि बढेका छैनन्—यो साँच्‍चै नै पीडादायी विषय हो। “प्रारम्‍भमा ख्रीष्‍टका वाणीहरू” को यो भाग मानव हृदयलाई खोल्‍ने चाबी मात्रै हो; यहाँ रोकिनु भनेको परमेश्‍वरका अभिप्रायहरू पूरा गर्ने कार्यमा असफल हुनु हो। परमेश्‍वरले उहाँका वाणीहरूको यो भाग बोल्‍नुको उद्देश्य भनेको मानवजातिलाई अनुग्रहको युगबाट राज्यको युगमा ल्याउनु मात्रै हो; मानवजाति उहाँका वाणीहरूको यो भागमा अडिएर बसोस् वा तिनीहरूले उहाँका वाणीहरूको यो भागलाई मार्गनिर्देशनको रूपमा लिऊन् भन्‍ने उहाँको चाहना थिएन, नत्र, परमेश्‍वरका भविष्यका वाणीहरूको न त खाँचो हुनेथियो न त ती अर्थपूर्ण नै हुनेथिए। यदि परमेश्‍वरले उहाँका वाणीहरूको यो भागमा मानिसलाई प्राप्त गर्न लगाउनुभएको कुरामा प्रवेश गर्न नसक्‍ने अझै कोही छ भने, त्यो व्यक्तिको प्रवेश अज्ञात नै रहन्छ। परमेश्‍वरका वाणीहरूको यो भागमा परमेश्‍वरले राज्यको युगमा मानिसलाई दिनुभएको सबैभन्दा आधारभूत माग समावेश छ, र मानवजाति सही मार्गमा प्रवेश गर्ने एउटै मात्र तरिका यही मात्रै हो। यदि तँ केही पनि नबुझ्‍ने व्यक्ति होस् भने, तैँले यो भागका वचनहरू पढेर सुरु गर्नु नै राम्रो हुन्छ!

फूटनोटहरू:

क. मूल पाठमा “भन्‍ने विभिन्‍न वर्गहरू” भन्‍ने वाक्यांश समावेश छैन।


अध्याय १

सियोनमा प्रशंसा आएको छ र परमेश्‍वरको वासस्थान देखा परेको छ। परमेश्‍वरका चुनिएका असङ्ख्य मानिस महिमित पवित्र नामको गुणगान गर्छन् र त्यो फैलिरहेको छ। ओह, सर्वशक्तिमान् परमेश्‍वर! ब्रह्माण्डका प्रमुख, आखिरी दिनहरूका ख्रीष्ट—उहाँ सारा ब्रह्माण्डभित्र, प्रतापी र भव्य सियोन पर्वतमाथि उदाउनुभएको चम्किलो सूर्य हुनुहुन्छ …

सर्वशक्तिमान् परमेश्‍वर! हामी हर्षोल्लासका साथ तपाईँलाई पुकार्छौँ; हामी नाच्छौँ र गाउँछौँ। तपाईँ साँच्चै हाम्रा उद्धारक हुनुहुन्छ, ब्रह्माण्डका महान् राजा! तपाईँले विजेताहरूको एउटा समूह बनाउनुभएको छ र परमेश्‍वरको व्यवस्थापनको योजना पूरा गर्नुभएको छ। परमेश्‍वरका चुनिएका असङ्ख्य मानिस यस पर्वतमा ओइरिएर आउनैपर्नेछ। तिनीहरूले सिंहासनसामु घुँडा टेक्नैपर्नेछ! तपाईँ एक मात्र साँचो परमेश्‍वर हुनुहुन्छ र तपाईँ महिमा र आदरको हकदार हुनुहुन्छ। सारा महिमा, प्रशंसा र अख्तियार सिंहासनलाई होस्! सिंहासनबाट जीवनको मुहान बग्दछ, त्यसले परमेश्‍वरका सबै मानिसलाई मलजल गर्छ र खुवाउँछ। हाम्रो जीवन प्रत्येक दिन परिवर्तन हुन्छ; नयाँ ज्योति र नयाँ प्रकाशले हामीलाई पछ्याउँछन्, र निरन्तर परमेश्‍वरबारे नयाँ अन्तर्ज्ञानहरू दिन्छन्। अनुभवहरूका बीचमा, हामी परमेश्‍वरबारे पूर्ण निश्‍चयतामा पुग्छौँ। उहाँका वचनहरू निरन्तर देखा पर्छन्, सच्चा मानिसहरूमा देखा पर्छन्। हामी वास्तवमै अत्यन्तै आशिषित छौँ! हामी प्रत्येक दिन परमेश्‍वरसित आमने-सामने हुन्छौँ, सबै कुरामा परमेश्‍वरसित सङ्गति गर्छौँ, र सबै कुरामाथि परमेश्‍वरलाई नियन्त्रण लिन दिन्छौँ। हामी होसियारीसाथ परमेश्‍वरको वचन मनन गर्छौँ, हाम्रो हृदय परमेश्‍वरमा शान्त भई विश्राम गर्छ, अनि यसरी हामी परमेश्‍वरसामु आउँछौँ, जहाँ हामी उहाँको ज्योति पाउँछौँ। हामी प्रत्येक दिन हाम्रा जीवन, कार्य, शब्द, सोच र विचारहरूमा परमेश्‍वरको वचनभित्र जिउँछौँ, र हामी हरसमय कामकुरा खुट्ट्याउन सक्छौँ। परमेश्‍वरको वचनले धागोलाई सियोको दुलोभित्र छिराउँछ; अप्रत्याशित रूपमा, हामीभित्र लुकेका कुराहरू एकपछि अर्को गर्दै ज्योतिमा आउँछन्। परमेश्‍वरसितको सङ्गतिले ढिलाइ सहन गर्दैन; हाम्रा सोच र विचारहरू परमेश्‍वरद्वारा उदाङ्गो पारिन्छन्। हामी प्रत्येक क्षण ख्रीष्टको आसनअघि जिइरहेका हुन्छौँ, जहाँ हामी न्याय भोग्छौँ। हाम्रो शरीरभित्रको प्रत्येक ठाउँ शैतानद्वारा अझै ओगटिएको छ। आज, परमेश्‍वरको राजकीय शासन पुनःस्थापित गर्नका निम्ति उहाँको मन्दिर शुद्ध पारिनैपर्छ। हामीले पूर्ण रूपमा परमेश्‍वरद्वारा ओगटिनका लागि जीवन र मृत्युको सङ्घर्ष पार गर्नैपर्छ। हाम्रो पुरानो स्वरूप क्रूसमा टाँगिएपछि मात्र ख्रीष्टको पुनरुत्थान भएको जीवनले सर्वोच्च रूपमा शासन गर्न सक्छ।

अब पवित्र आत्मा हामीलाई पुनः प्राप्त गर्नका निम्ति लडाइँ गर्न हाम्रो हरेक कुनामा आक्रमण गर्नुहुन्छ! यदि हामी आफैलाई इन्कार गर्न र परमेश्‍वरसित सहकार्य गर्न इच्छुक हुन्छौँ भने, परमेश्‍वरले निश्‍चय नै हरसमय हामीलाई भित्रैबाट ज्योति दिनुहुनेछ र शुद्ध पार्नुहुनेछ, अनि शैतानले कब्जा गरेको कुरा फेरि नयाँ गरी पुनः प्राप्त गर्नुहुनेछ, ताकि हामी चाँडोभन्दा चाँडो परमेश्‍वरद्वारा पूर्ण पारिन सकौँ। समय खेर नफाल—प्रत्येक क्षण परमेश्‍वरको वचनभित्र जिओ। सन्तहरूसितै स्थापित हुँदै जाऊ, राज्यभित्र लगिऊ, अनि परमेश्‍वरसँगै महिमामा प्रवेश गर।


अध्याय २

फिलाडेल्फियाको मण्डलीले आकार लिएको छ, जुन पूर्ण रूपमा परमेश्‍वरको अनुग्रह र कृपाले गर्दा भएको हो। सन्तहरूमा परमेश्‍वरलाई प्रेम गर्ने हृदय उत्पन्न हुन्छ, र तिनीहरू आफ्नो आत्मिक यात्रामा डगमगाउँदैनन्। तिनीहरू एक मात्र साँचो परमेश्‍वर देहधारी हुनुभएको छ, उहाँ ब्रह्माण्डका शिर हुनुहुन्छ, जो यावत् थोकमाथि शासन गर्नुहुन्छ भन्‍ने आफ्नो विश्‍वासमा दृढ भई बस्छन्: यो पवित्र आत्माद्वारा गरिएको पुष्टि हो, यो निर्विवाद छ! र यो कहिल्यै परिवर्तन हुनेछैन!

हे सर्वशक्तिमान् परमेश्‍वर! आज तपाईँ नै हुनुहुन्छ, जसले हाम्रा आत्मिक आँखा खोलिदिनुभएको छ, अन्‍धालाई देख्ने बनाउनुभएको, पक्षाघात भएकाहरूलाई हिँड्ने तुल्याउनुभएको, र कुष्ठरोगीलाई निको पार्नुभएको छ। तपाईँ नै हुनुहुन्छ, जसले स्वर्गको झ्याल खोल्नुभएको छ, र हामीलाई आत्मिक क्षेत्रका रहस्यहरू देख्न मद्दत गर्नुभएको छ। तपाईँका पवित्र वचनहरूद्वारा भिजिनु अनि शैतानद्वारा भ्रष्ट पारिएको हाम्रो मानवताबाट मुक्त पारिनु—अनुमान गर्न नसकिने तपाईँको काम र अनुमान गर्न नसकिने तपाईँको कृपा यस्तो छ। हामी तपाईँका साक्षीहरू हौं।

तपाईँ लामो समयदेखि चुपचाप नम्र र गुप्त रहँदै औनुभेकोछ। तपाईँ मरेकोबाट पुनर्जीवित हुनुभयो, क्रूसमा कष्ट भोग्नुभयो, मानव जीवनको आनन्द र दुःखहरू, र सतावट अनि सङ्कष्ट भोग्नुभयो; तपाईँले मानवीय संसारको पिडा अनुभव गर्नुभएको छ र चाख्‍नुभएको छ, अनि तपाईँलाई युगले त्यागी दिएको छ। देहधारी परमेश्‍वर स्वयम् नै परमेश्‍वर हुनुहुन्छ। परमेश्‍वरको इच्छाको खातिर तपाईँले हामीलाई गोबरको थुप्रोबाट मुक्त गर्नुभयो, तपाईँको दाहिने हातले माथि तान्नुभयो, र निर्बाध रूपमा तपाईँको अनुग्रह प्रदान गर्नुभयो। कुनै पिडाहरू बाँकी नराखी तपाईँले हामीभित्र आफ्नो जीवन ल्याउनुभयो; तपाईँको रगत-पसिना र तपाईँले चुकाउनुभएको मूल्य सन्तहरूमा मूर्त भएको छ। हामी तपाईँको रगत-पसिनाका फल[क] हौँ; तपाईँले तिर्नुभएका दाम हामी नै हौँ।

हे सर्वशक्तिमान् परमेश्‍वर! तपाईँको दया र कृपा, तपाईँको धार्मिकता र प्रताप, तपाईँको पवित्रता र नम्रताले गर्दा नै तपाईँका असङ्ख्य चुनिएका मानिस तपाईँसामु निहुरिनेछन् अनि सारा अनन्ततासम्म तपाईँको आराधना गर्नेछन्।

आज तपाईँले सबै मण्डलीलाई पूर्ण बनाउनुभएको छ—फिलाडेल्फियाको मण्डली—अनि तपाईँको ६,००० वर्षको व्यवस्थापन योजना पूरा भएको छ। सन्तहरूले आत्मामा जोडिएर अनि प्रेममा रहँदै पछ्याएर, फोहराको मुहानसँग जोडिएर आफैलाई नम्रतापूर्वक तपाईँमा समर्पण गर्न सक्छन्। जीवनको जिउँदो पानी नरोकि बग्छ, मण्डलीमा भएको हिलो र फोहोर पानीलाई पखाल्छ र शुद्ध पार्दछ, यसरी एकचोटि फेरि तपाईँको मन्दिरलाई शुद्ध पार्दछ। हामीले व्यावहारिक सत्य परमेश्‍वरलाई चिनेका छौँ, उहाँको वचनभित्र हिँडेका छौँ, र हाम्रा आफ्नै कार्य र कर्तव्यहरू चिनेका छौँ, मण्डलीका खातिर आफैलाई समर्पित गर्न आफूले गर्न सक्ने सबै गरेका छौँ। तपाईँको सामु सधैँ चुपचाप रहेर हामीले पवित्र आत्माको काममा ध्यान दिनुपर्छ, नत्र हामीमा तपाईँको इच्छालाई बाधा हुन्छ। सन्तहरूको माझमा परस्पर प्रेम हुन्छ, अनि कसै-कसैका बलले अरूको असफलताहरूलाई पूर्ति गर्दछ। तिनीहरू पवित्र आत्माद्वारा ज्ञान र ज्योति पाएर हरसमय आत्मामा हिँड्न सक्षम हुन्छन्। तिनीहरूले सत्यता बुझेको लगत्तै त्यसलाई व्यवहारमा अपनाउँछन्। तिनीहरू नयाँ ज्योतिसँग कदम मिलाएर अनि परमेश्‍वरका पाइलाहरूलाई पछ्याएर हिँड्छन्।

सक्रिय भएर परमेश्‍वरसँग सहकार्य गर्; उहाँलाई शक्ति हातमा लिन दिनुको अर्थ उहाँको साथमा हिँड्नु हो। हाम्रा सबै धारणाहरू, विचारहरू, मन्तव्यहरू र सांसारिक अल्झोहरू धुवाँजस्तो पातलो बतासमा हराउँछ। हामी परमेश्‍वरलाई हाम्रा आत्माहरूमा शासन गर्न दिन्छौँ, उहाँको साथमा हिँड्छौं र यसरी ज्ञानभन्दा परको अनुभव प्राप्त गर्छौं, संसारमाथि विजय पाउँछौं र हाम्रा आत्माहरू स्वतन्त्र भएर उड्छन् र तिनले छुटकारा प्राप्त गर्दछ: यो सर्वशक्तिमान् परमेश्‍वरले राजाका रूपमा शासन गर्नुहुँदा आउने परिणाम हो। हामी ननाची र प्रशंसाको गीत नगाई, हाम्रा प्रशंसा र नयाँ स्तुतिगानहरू भेटी नचढाई कसरी रहन सक्छौं?

साँच्चै परमेश्‍वरको प्रशंसा गर्ने तरिकाहरू धेरै छन्: उहाँको नाउँ पुकार्नु, उहाँको नजिक जानु, उहाँको बारेमा सोचविचार गर्नु, प्रार्थना गर्दै पढ्नु, सङ्गतिमा सामेल हुनु, चिन्तन र मनन गर्नु, प्रार्थना गर्नु र प्रशंसाका गीतहरू गाउनु। यस किसिमको प्रशंसामा आनन्द हुन्छ, र त्यसमा अभिषेक हुन्छ। प्रशंसामा शक्ति हुन्छ, र बोझ पनि हुन्छ। प्रशंसामा विश्‍वास हुन्छ, र नयाँ अन्तर्दृष्टि हुन्छ।

सक्रिय भएर परमेश्‍वरसँग सहकार्य गर्, सेवामा सहकार्य गर् र एउटै बन्, सर्वशक्तिमान् परमेश्‍वरका अभिप्रायहरू पूरा गर, पवित्र आत्मिक शरीर बन्न हतार गर्, र शैतानलाई कुल्चिमिल्ची गर्, र शैतानको भाग्यको अन्त्य गरिदेओ। फिलाडेल्फियाको मण्डली परमेश्‍वरसामु उठाइ लगिएको छ र उहाँको महिमामा प्रकट गरिएको छ।

फूटनोटहरू:

क. मूल पाठमा “का फल” भन्‍ने वाक्यांश समावेश छैन।


अध्याय ३

विजयी राजा उहाँको महिमित सिंहासनमा विराजमान हुनुहुन्छ। उहाँले छुटकारा पूरा गर्नुभएको छ र उहाँका सारा मानिसहरूलाई महिमामा प्रकट हुन डोऱ्याउनुभएको छ। अस्तित्वमा रहेका सबैथोक उहाँका हातमा राखिन्छन, र उहाँले आफ्नो ईश्‍वरीय बुद्धि र शक्तिले सियोन निर्माण गर्नुभएको छ र त्यसलाई सुद्रिध पार्नुभएको छ। उहाँ आफ्नो प्रतापले पापी संसारको न्याय गर्नुहुन्छ, असङ्ख्य राष्ट्र र मानिसलाई, पृथ्वी र समुद्र र तिनमा भएका सबै जीवित प्राणीलाई, साथसाथै व्यभिचारको मद्यले मातेकाहरू सबैलाई न्याय गर्नुहुन्छ। परमेश्‍वरले अवश्यै न्याय गर्नुहुनेछ; परमेश्वर अवश्यै तिनीहरूसित रिसाउनुहुनेछ र उहाँको प्रताप प्रकट गर्नुहुनेछ, ढिलाइ नगरी फैसला सुनाउनुहुनेछ। उहाँको क्रोधको आगोले निश्चय नै तिनीहरूका घोर पापहरू भस्म पार्नेछ र तिनीहरूमाथि कुनै पनि क्षण अवश्यै विपत्ति आइपर्नेछ; तिनीहरूलाई उम्कने कुनै उपाय थाहा हुनेछैन र तिनीहरूसँग लुक्ने ठाउँ पनि हुनेछैन, तिनीहरू रुनेछन् र दाह्रा किट्नेछन्, र तिनीहरूले आफैमाथि विनाश ल्याउनेछन्।

परमेश्‍वरका प्रिय छोराहरू, जो बिजयी भएका छन्, तिनीहरू निश्चय नै सियोनमा रहनेछन्, र त्यहाँबाट कहिल्यै बिदा हुनेछैनन्। परमेश्वरका चुनिएका असङ्ख्य मानिस सबैले उहाँको आवाज ध्यानपूर्वक सुन्नेछन्, तिनीहरूले ध्यानपूर्वक उहाँका कार्यहरू नियाल्नेछन्, र प्रशंसाको आवाज कहिल्यै बन्द हुनेछैन। एक साँचो परमेश्‍वर देखा पर्नुभएको छ! हामी आत्मामा उहाँबारे निश्चित हुनेछौं र उहाँलाई नजिकबाट पछ्याउनेछौं; हामी आफ्नो सम्पूर्ण शक्ति लगाएर अगाडि बढ्नेछौं र उप्रान्त कुनै सङ्कोच मान्नेछैनौं। संसारको अन्त्य हाम्रो अगाडि प्रकट हुँदैछ; एउटा उचित मण्डली साथसाथै मानिसहरू, मामिलाहरू र हाम्रा वरिपरिका थोकहरूले पनि हाम्रो तालिमलाई अझ तीव्र बनाइरहेका छन्। हामी हाम्रो हृदयलाई फिर्ता लिन हतार गरौं जसले संसारलाई धेरै प्रेम गर्दछ! हामी हाम्रो दर्शनलाई फिर्ता लिन हतार गरौं, जुन अति अस्पष्ट छ। हामी हाम्रा पाइलाहरूमा रहौं, ताकि हामीले सीमाहरू ननाघेका होऔं। हामी आफ्ना मुखहरूलाई बन्द गरौं, ताकि हामी परमेश्‍वरको वचनमा हिँड्न सकौं, र उप्रान्त हाम्रा आफ्नै लाभहरू र हानिहरूको प्रतिस्पर्धा नगरौं। अहो, यसलाई छोडिदेओ, बाहिरी संसार र धनको लागि तिमीहरूको लालच! हो, आफैलाई यसबाट स्वतन्त्र बनाओ—तिमीहरूका पति, छोरीहरू र छोराहरूप्रतिको टाँसिरहने बन्धन! आह, तिनीहरूलाई पिठ्यूँ फर्काइदेओ—तिमीहरूका दृष्टिकोणहरू र पूर्वाग्रहहरू! अँ, बिउँझ; समय छोटो छ! आत्मा भित्रबाट माथि हेर, माथि हेर, अनि परमेश्‍वरको हातमा सबै कुरा सुम्‍प। जे भए पनि, लोतकी अर्की पत्नी नबन। पन्छ्याइएको हुनु कति दुःखलाग्दो कुरा हुन्छ! साँच्चै दुःखलाग्दो! अँ, बिउँझ!


अध्याय ४

एक पलदेखि अर्को पल, आत्मामा शान्त भएर अनि शुद्ध हृदयले खोजी गर्दै, हामी हेरिरहेका र पर्खिरहेका हुनेछौं। हामीमाथि जे आइपरे पनि, हामी अन्धाधुन्ध सङ्गतिमा संलग्न हुनु हुँदैन। हामी परमेश्‍वरको सामु मौन बस्नु मात्रै आवश्यक छ र उहाँसित निरन्तर सङ्गतिमा रहनुपर्छ, र त्यसपछि निश्चय नै उहाँका अभिप्रायहरू हामीलाई प्रकट गरिनेछ। आत्माभित्र, हामी हरसमय फरक छुट्ट्याउन तयार हुनुपर्दछ, र हामीमा उत्सुक र अटल आत्मा हुनै पर्दछ। हामीले परमेश्‍वरको सामु जीवित पानीबाट लिनुपर्छ, जुन पानीले हाम्रो तिर्खाएको आत्मालाई पोषण दिन्छ र भर्दछ। हामी आफूलाई शैतानको स्वभावबाट शुद्ध पार्न कुनै पनि समय तयार हुनुपर्दछ, जुन स्वधर्मीपन, अहङ्कार, घमण्ड र आत्म-सन्तुष्टि हो। हामीले परमेश्‍वरको वचनलाई ग्रहण गर्न आफ्ना हृदयहरू खोल्नुपर्छ, र उहाँको वचनमा आधारित कार्य गर्नुपर्दछ। हामीले उहाँको वचनको अनुभव गर्नुपर्दछ र उहाँको वचनको बारेमा निश्चित हुनुपर्दछ र उहाँको वचनलाई हाम्रो जीवन बन्‍न दिँदै, उहाँको वचनको ज्ञान प्राप्त गर्नुपर्दछ। यो स्वर्गबाट पठाइएको हाम्रो बोलावट हो! जब हामी परमेश्‍वरको वचनद्वारा जिउँछौं, तब मात्र हामी विजयी बन्न सक्छौं!

अब हाम्रा धारणाहरू धेरै विचारणीय छन्, र हामी लापरवाहीसाथ बोल्छौं र सोचविचार नगरी काम गर्दछौं, आत्माअनुसार काम गर्न असमर्थ बन्छौं। आज त्यस्तो छैन जस्तो यो विगतमा थियो। पवित्र आत्माको काम अत्यन्तै द्रुत गतिमा अगाडि बढ्छ। हामीले परमेश्‍वरको वचनलाई पूर्ण रूपमा अनुभव गर्नुपर्दछ; हरेक धारणा र विचार, हरेक गतिविधि र प्रतिक्रियालाई आफ्नो हृदयमा स्पष्ट रूपमा चिन्न हामी सक्षम हुनुपर्छ। हामीले कसैको मुखको सामुन्ने वा उनीहरूका पिठ्यूँ पछाडि गरेको कुनै पनि काम ख्रीष्टको न्याय-आसनको सामुबाट उम्कन सक्दैन। पवित्र आत्मा हामीलाई गहिरो अनुभवको क्षेत्रमा डोर्याउने प्रक्रियामा हुनुहुन्छ, जहाँ हामी सर्वशक्तिमानको बारेमा निश्चित हुनका लागि अझ नजिक हुनेछौं।

ब्रह्माण्डका परमेश्‍वरले हाम्रो आत्मिक आँखा खोलिदिनुभएको छ, र आत्मामा हुने रहस्यहरू हामीलाई निरन्तर प्रकट गरिँदैछ। शुद्ध हृदयले खोजी गर! मूल्य चुकाउन तयार होऊ, पूरा मनले अगाडि बढ, आफूलाई इन्कार गर्न तयार होऊ, अब उप्रान्त लोभी नहोऊ, पवित्र आत्मालाई पछ्याऊ र परमेश्‍वरको वचनको आनन्द लेऊ, त्यसपछि सम्पूर्ण विश्‍वव्यापी नयाँ मानिस देखा पर्नेछ। त्यो समय नजिकै छ, जब शैतानले अन्त्यको सामना गर्नेछ, परमेश्‍वरको इच्छा पूरा हुनेछ, संसारका सबै राष्ट्र जातिहरू ख्रीष्टको राज्य हुनेछन्, र ख्रीष्टले पृथ्वीमा राजाको रूपमा सदासर्वदा राज्य गर्नुहुनेछ!


अध्याय ५

पर्वत र नदीहरू परिवर्तन हुन्छन्, जल आफ्नै मार्गमा बहन्छ, र मानिसको जीवन धर्ती र आकाश झैँ रहिरहँदैन। केवल सर्वशक्तिमान्‌ परमेश्‍वर नै अनन्त र पुनरुत्थान भएको जीवन हुनुहुन्छ, जुन एकपछि अर्को पुस्ता गर्दै, सदा चलिरहन्छ! सबै चीज र सबै घटना उहाँकै हातमा छन्, र शैतान उहाँको पाउमुनि छ।

आज, परमेश्‍वरको पूर्वनिर्धारित चयनद्वारा उहाँ हामीलाई शैतानको पकडबाट मुक्ति दिनुहुन्छ। उहाँ साँच्चै नै हाम्रा उद्धारक हुनुहुन्छ। ख्रीष्टको अनन्त, पुनरुत्थानित जीवनलाई वास्तवमै हामीभित्र आकार दिइएको छ, जसले हामी परमेश्‍वरको जीवनसँग जोडिने नियति तय गर्दछ, ताकि हामी वास्तवमा नै उहाँको आमने-सामने होऔँ, उहाँलाई खाऔँ, उहाँलाई पिऔँ, र उहाँमा रमाऔँ। यो परमेश्‍वरको रगत-पसिनाको निःस्वार्थ समर्पण हो।

मौसमहरू आउँछन् र जान्छन्; परमेश्‍वर हावा र तुसारो पार गर्दै जानुहुन्छ, अनि जीवनका धेरै कष्ट, सतावट र सङ्कष्टहरू, संसारका धेरै अस्वीकृति र बदनामी सामना गर्नुहुन्छ, सरकारबाट धेरै झूटा अभियोग खेप्नुहुन्छ, तैपनि न परमेश्‍वरको आस्थामा न उहाँको सङ्कल्पमा नै अलिकति पनि कमी आउँछ। परमेश्‍वरको इच्छाप्रति, र परमेश्‍वरको व्यवस्थापन र योजनाको पूर्तिप्रति पूर्ण हृदयका साथ समर्पित हुनुभई, उहाँ आफ्नै जीवनलाई एकातिर पन्छाउनुहुन्छ। उहाँ आफ्ना सबै मानिसका लागि, पीडा सहन कुनै कसर बाँकी नछाडी, तिनीहरूलाई ध्यान दिएर खुवाउनुहुन्छ र मलजल गर्नुहुन्छ। हामी जतिसुकै मूर्ख भए पनि, वा हामी जतिसुकै कठिन रहे पनि हामी केवल उहाँसामु समर्पित हुनु आवश्यक छ, र ख्रीष्टको पुनरुत्थान भएको जीवनले हाम्रो पुरानो प्रकृति बदलिदिनेछ…। उहाँ यी सबै ज्येष्ठ पुत्रहरूका लागि भोक र आराम भुलेर दिन-रात अथक परिश्रम गर्नुहुन्छ। कति दिन र रात, कति चर्को घाम र कठ्याङ्ग्रिने जाडोका बीच, उहाँ पूर्ण हृदयले सियोनमा हेर्नुहुन्छ।

यो संसार, घर, काम र सबै कुरा सम्पूर्ण रूपले, खुसीसाथ, स्वेच्छाले परित्याग गरिएको छ, अनि सांसारिक सुखभोगहरूसँग उहाँको कुनै सरोकार छैन…। उहाँको मुखबाट निस्कने वचनहरूले हामीभित्रै वास्तवमा नै प्रहार गर्छन्, हाम्रो हृदयको गहिराइमा लुकेका कुराहरू खुलासा गर्छन्। हामी कसरी विश्‍वस्त नहुन सक्छौँ? उहाँको मुखबाट निस्कने हरेक वाक्य जुनसुकै समयमा पनि हामीमा पूरा हुन सक्दछ। हामीले गर्ने जुनसुकै कुरा, चाहे त्यो उहाँको सामुन्ने होस् वा उहाँबाट लुकाएर गरिएको होस्, उहाँलाई थाहा नहुने, उहाँले नबुझ्ने कुनै कुरा छैन। हाम्रा आफ्‍नै योजना र व्यवस्थाहरूको बाबजुद, सबै कुरा निश्चय नै उहाँसामु प्रकट हुन्छन्।

उहाँसामु बसेर, हाम्रो आत्माभित्र आनन्द महसुस गर्दै, सहज र शान्त रहे पनि, सदैव रित्तो र परमेश्‍वरप्रति वास्तवमै ऋणी भएको महसुस गर्नु: यो एउटा अकल्पनीय र प्राप्त गर्न असम्भव आश्चर्य हो। सर्वशक्तिमान्‌ परमेश्‍वर नै एक मात्र साँचो परमेश्‍वर हुनुहुन्छ भन्‍ने कुरा प्रमाणित गर्न पवित्र आत्मा पर्याप्त हुनुहुन्छ! यो निर्विवाद प्रमाण हो! यस समूहका हामी अत्यन्तै आशिषित छौँ! यदि परमेश्‍वरको अनुग्रह र कृपा नहुँदो हो त, हामी अनन्त विनाशतिर लम्कन र शैतानलाई पछ्याउन मात्र सक्‍नेथ्यौँ। सर्वशक्तिमान्‌ परमेश्‍वर मात्र हामीलाई मुक्ति दिन सक्नुहुन्छ!

ओह! सर्वशक्तिमान्‌ परमेश्‍वर, व्यावहारिक परमेश्‍वर! तपाईँ नै हुनुहुन्छ, जसले हाम्रो आत्मिक आँखा खोलिदिनुभएको छ, र हामीलाई आत्मिक क्षेत्रका रहस्यहरू हेर्न सक्षम पार्नुभएको छ। राज्यको भविष्य असीम छ। प्रतीक्षा गर्ने क्रममा हामी सचेत होऔँ। त्यो दिन धेरै टाढा हुन सक्दैन।

युद्धको ज्वाला मडारिन्छ, हावाभरि तोपको धुवाँ हुन्छ, मौसम गरम हुन्छ, जलवायु परिवर्तन हुन्छ, र महामारी फैलनेछ, र मानिसहरू केवल मर्न सक्छन्, बाँच्ने कुनै आशा हुँदैन।

हे! सर्वशक्तिमान्‌ परमेश्‍वर, व्यावहारिक परमेश्‍वर! तपाईँ हाम्रो अभेद्य किल्ला हुनुहुन्छ। तपाईँ हाम्रो शरण हुनुहुन्छ। हामी तपाईँको छत्रछायामा रहन्छौँ, र विपत्ति हामीसम्म पुग्न सक्दैन। तपाईँको दिव्य सुरक्षा र रेखदेख यही हो।

हामी सबै हाम्रा आवाजहरू गीतमा उठाउँछौँ; हामी प्रशंसामा गाउँछौँ, र हाम्रो प्रशंसाको आवाज पूरै सियोनभरि गुन्जन्छ! सर्वशक्तिमान्‌ परमेश्‍वर, व्यावहारिक परमेश्‍वरले हाम्रा लागि त्यो सुन्दर गन्तव्य तयार गर्नुभएको छ। सतर्क रहो—ओह, सतर्कता अपनाओ! अझै पनि, समय धेरै टाढा छैन।


अध्याय ६

सर्वशक्तिमान्‌ परमेश्‍वर, यावत् थोकका शिरले, सिंहासनबाट आफ्नो राजकीय शक्ति चलाउनुहुन्छ। उहाँले ब्रह्माण्ड र यावत् थोकमाथि शासन गर्नुहुन्छ, र सारा पृथ्वीमा हामीलाई मार्गदर्शन गर्दै हुनुहुन्छ। हर समय उहाँको नजिक होऊ, र चुपचाप उहाँसामु आऊ, एक पल पनि कहिल्यै नगुमाऊ—सिक्नका लागि सधैँ पाठहरू हुन्छन्। वरपरको वातावरण, साथसाथै मानिस, घटना, र कामकुराहरू, उहाँको सिंहासनको अनुमतिद्वारा अस्तित्वमा छन्। तिमीहरूको हृदयमा कदापि गुनासोहरू पैदा हुन नदेओ, नत्र परमेश्‍वरले तिमीहरूमाथि आफ्‍नो अनुग्रह प्रदान गर्नुहुनेछैन। तँमाथि बिमारी आइपर्दा, त्यो परमेश्‍वरको प्रेम हो, र त्योभित्र निश्चय नै उहाँका असल अभिप्रायहरू समावेश हुन्छन्। तेरो देहले अलिकति कष्ट भोग्‍नुपर्ने भए तापनि, शैतानबाट कुनै विचारहरू नस्विकार्। रोगका बीचमा परमेश्‍वरको प्रशंसा गर् र तेरो प्रशंसाका बीचमा परमेश्‍वरको आनन्द लि। रोग सामना गर्दा निराश नबन्, बारम्‍बार खोजी गर् अनि हरेस नखा, अनि परमेश्‍वरले तँलाई ज्योति र अन्तर्दृष्टि दिनुहुनेछ। अय्यूबको आस्था कस्तो थियो? सर्वशक्तिमान्‌ परमेश्‍वर सर्व-शक्तिशाली वैद्य हुनुहुन्छ! बिमारीमा बास गर्नु भनेको बिरामी हुनु हो, तर आत्मामा बास गर्नु भनेको स्वस्थ हुनु हो। तँसँग अझै पनि एक सास बाँकी रहेसम्म, परमेश्‍वरले तँलाई मर्न दिनुहुनेछैन।

हामीभित्रै ख्रीष्टको पुनरुत्थान भएको जीवन छ। परमेश्‍वरका उपस्थितिमा हामीमा साँच्चै आस्थाको कमी हुन्छ: परमेश्‍वरले हामीभित्र साँचो आस्था राखिदिनुहोस्। परमेश्‍वरको वचन साँच्चै मीठो छ! परमेश्‍वरको वचन शक्तिशाली औषधी हो! यसले दियाबलसहरू र शैतानलाई लज्जित बनाउँछ! परमेश्‍वरको वचन बोध गर्दा हामीलाई आड मिल्छ। उहाँको वचनले हाम्रो हृदयलाई बचाउन द्रुत गतिमा कार्य गर्छ! यसले सबै थोक टाढा भगाउँछ र सबै शान्त बनाउँछ। आस्था भनेको साँघु जस्तै हुन्छ: जीवनलाई पक्रिरहने र मृत्युको डर मान्‍नेहरूलाई त्यो पार गर्न कठिनाइ हुनेछ, तर आफ्नो जीवन दिन तयार रहनेहरू, नडगमगाई र निष्फिक्रीसित त्यसलाई पार गर्न सक्छन्। यदि मानिसले डरपोक र भयभीत विचारहरू राख्छ भने, यो शैतानले उसलाई मूर्ख बनाएकाले हो, हामी आस्थाको पुल पार गरेर परमेश्‍वरभित्र प्रवेश गरौँला भनी त्यो डराएको हुन्छ। शैतानले सधैँ हरसम्भव तरिकाले हामीकहाँ त्यसका विचारहरू पठाउने कोसिस गरिरहेको हुन्छ। परमेश्‍वरले हामीलाई ज्योति दिनुहोस् र प्रबोधित गर्नुहोस् भनी हामीले हरक्षण प्रार्थना गर्नुपर्छ, हामीभित्रबाट शैतानको विष पखाल्नका लागि हामी हरक्षण परमेश्‍वरमा भर पर्नुपर्छ, हामीले हाम्रो आत्माभित्र हरपल परमेश्‍वरको नजिक जाने अभ्यास गर्नुपर्छ, र परमेश्‍वरलाई अधिकार प्रयोग गर्न र हाम्रो सम्पूर्ण सत्त्वलाई ओगट्न दिनुपर्छ।


अध्याय ७

हाम्रो वरपरका वातावरणहरूको उदयले हामीलाई आत्मामा शरण लिन हतार गराउँछ। पवित्र आत्मा चिन्तित छ कि छैन सो बेवास्ता गर्दै कठोर हृदयले कार्य नगर, र चतुर बन्ने कोसिस नगर। आत्मतृप्‍त र आत्मसन्तुष्ट नबन् वा आफ्ना कठिनाइहरूलाई धेरै नबढा। गर्नुपर्ने एकमात्र कुरा हृदय र इमानदारितामा परमेश्‍वरको आराधना गर्नु हो। तँ परमेश्‍वरका वचनहरूलाई पछाडि सार्न वा तिनीहरूप्रति बहिरो बन्न सक्दैनस्; तैँले ती वचनलाई ध्यान दिएर बुझ्नैपर्छ, प्रार्थना र वचन पाठ गर्ने कार्यलाई दोहोऱ्याउनैपर्छ, र वचनभित्रको जीवनलाई बुझ्नैपर्छ। तिनीहरूलाई राम्ररी पचाएर बुझ्नका लागि समय नदिई खाली सरसरती मात्र पढेर आफूलाई व्यर्थ नतुल्याओ। के तँ आफूले गर्ने सबै कुरामा परमेश्‍वरका वचनमाथि भरोसा गर्छस्? बच्चाले जस्तै घमण्डका साथ कुरा गर्ने अनि समस्यामा पर्दा सबै कुरा भताभुङ्ग पार्ने नगर्। तैँले हरेक दिन हरेक क्षण आफ्नो आत्माको अभ्यास गर्नैपर्छ; एक क्षण पनि खेर नफाल्। तँमा उत्सुक आत्मा हुनैपर्छ। तैँले जस्तोसुकै व्यक्ति, घटना, वा परिस्थितिको सामना गर्नु परे तापनि, यदि तँ परमेश्‍वरका अघि आइस् भने, तैँले पछ्याउनुपर्ने मार्ग अवश्य प्राप्त गर्नेछस्। तैँले दिनहुँ परमेश्‍वरका वचनहरूलाई खानैपर्छ र पिउनैपर्छ, लापरवाही नगरिकन तिनीहरूको अर्थ बुझ्ने प्रयास गर्नैपर्छ, थप कोसिस गर्नैपर्छ, विषयवस्तुको सार सूक्ष्म रूपले बुझ्नैपर्छ, तैँले परमेश्‍वरका अभिप्रायहरूको गलत अर्थ नलगाउन सत्यतालाई पूर्ण रूपले बुझी आफूलाई सुसज्जित पार्नैपर्छ। तैँले आफ्नो अनुभवको दायरा फराकिलो पार्नैपर्छ र परमेश्‍वरका वचनहरू अनुभव गर्नमा ध्यान केन्द्रित गर्नैपर्छ। अनुभवको माध्यमबाट तँ परमेश्‍वरबारे अझ निश्चित हुन सक्‍नेछस्; अनुभवविना उहाँबारे निश्चित भएको दाबी गर्नु केवल खोक्रो शब्दहरूको पोको मात्र हो। हामी स्पष्ट हुनैपर्छ! जागृत हुनैपर्छ! अब सुस्त नबन; यदि तिमीहरूले कामकुरालाई असावधानीपूर्वक व्यवहार गर्छौ, प्रगतिको लागि प्रयास गर्दैनौ भने, तिमीहरू साँच्‍चिकै अन्धो हौ। तिमीहरूले पवित्र आत्माको कार्यमा ध्यान केन्द्रित गर्नैपर्छ, पवित्र आत्माको आवाजलाई ध्यान दिएर सुन्नैपर्छ, आफ्ना कानहरू परमेश्‍वरका वचनहरूको लागि खोल्नैपर्छ, तिमीहरूसँग बचेका समयको कदर गर्नैपर्छ, र चाहे जेसुकै भए पनि मूल्य चुकाउनैपर्छ। तिमीहरूसँग स्टील छ भने, त्यसको उचित प्रयोग गर—बलियो ब्लेड बनाउन प्रयोग गर; जुन कुरा महत्त्वपूर्ण छ त्यसलाई राम्ररी पक्र, र परमेश्‍वरका वचनहरूलाई अभ्यास गर्ने कुरामा ध्यान देओ। यदि तिमीहरूले परमेश्‍वरका वचनहरूलाई छाडेका छौ भने, बाहिरी रूपमा जति नै राम्रो काम गरे पनि, त्यो कुनै कामको हुँदैन। केवल मुखले मात्र ठिक्क पार्ने कुरा परमेश्‍वरलाई स्वीकार्य हुँदैन; तिमीहरूको व्यवहार, स्वभाव, आचरण, विश्‍वास, साहस र अन्तर्दृष्टिबाट नै परिवर्तन आउनैपर्छ।

समय नजिकै छ! यस संसारका सबैभन्दा राम्रा चीजहरू पनि नष्ट हुनेछन्। जस्तोसुकै कठिनाइ वा खतराहरूले हामीलाई अत्त्याउन सक्दैनन्, न त हामी आकुलव्याकुल नै हुनेछौँ, चाहे आकाश नै किन नखसोस्। यस्तो प्रकारको दृढ सङ्कल्पविना तिमीहरू सजिलैसँग एक महान् व्यक्तित्व बन्न सक्दैनौ। कमजोर हृदय भएकाहरू र कायरतापूर्वक आफ्नो ज्यान जोगाउनेहरू परमेश्‍वरसामु उभिन योग्य छैनन्।

सर्वशक्तिमान्‌ परमेश्‍वर व्यावहारिक परमेश्‍वर हुनुहुन्छ। हामी जतिसुकै अज्ञानी भए तापनि, उहाँले हामीलाई कृपा देखाउनुहुनेछ, उहाँका हातहरूले हामीलाई पक्कै मुक्ति दिनेछन्, र उहाँले हामीलाई अझ पूर्ण बनाउनुहुनेछ। जबसम्म हाम्रो हृदयले परमेश्‍वरलाई साँच्चिकै चाहन्छ, जबसम्म हामीले नजिकबाट उहाँलाई पछ्याउँछौं र निराश हुँदैनौं, अनि जबसम्म हामी जोडतोडले खोजी गर्छौँ, तबसम्म उहाँले हामी कसैलाई पनि कुनै प्रकारको पक्षपातपूर्ण व्यवहार गर्नुहुनेछैन; हामीमा भएको अभावलाई उहाँले अवश्यै पूरा गरिदिनुहुनेछ र हामीलाई सन्तुष्ट पार्नुहुनेछ। यी सबै कुरा सर्वशक्तिमान्‌ परमेश्‍वरका अनुकम्पा हुन्।

यदि कोही घिचुवा र अल्छी छ, ऊ खाली पेट भर्नकै लागि मात्र जीवन जिउँछ र सबै कुराप्रति उदासीन हुन्छ भने, उसलाई नोक्सानी भोग्नबाट जोगिन गाह्रो हुन्छ। सर्वशक्तिमान् परमेश्‍वर यावत् थोक र घटनामाथि सार्वभौम हुनुहुन्छ! जबसम्म हामी हरबखत आफ्नो हृदयमा उहाँतर्फ हेर्छौं र आत्मामा प्रवेश गर्छौँ र उहाँसँग सङ्गति गर्छौँ, उहाँले हामीलाई हामीले खोजेका सबै चीज देखाउनुहुनेछ, र उहाँका अभिप्रायहरू हामीलाई निश्चित रूपमा प्रकट गरिनेछन्। तब हाम्रो हृदय आनन्दित र शान्त हुनेछ अनि पूर्ण स्पष्टताका साथ स्थिर पनि हुनेछ। उहाँका वचनहरूअनुरूप कार्य गर्न सक्षम हुनु महत्त्वपूर्ण छ। केवल उहाँका अभिप्रायहरूअनुसार र उहाँका वचनहरूमा निर्भर भई जीवन जिउन सक्नु वास्तवमै साँचो अनुभव हो।

यदि हामी परमेश्‍वरका वचनहरू बुझ्छौं भने मात्र उहाँका वचनहरूको सत्यता हामीमा र हाम्रो जीवनमा प्रवेश गर्न सक्नेछ। कुनै व्यावहारिक अनुभवविना तँ कसरी परमेश्‍वरका वचनहरूको वास्तविकतामा प्रवेश गर्न सक्छस्? यदि तैँले परमेश्‍वरका वचनहरूलाई आफ्नो जीवनको रूपमा लिन सक्दैनस् भने, तेरो स्वभाव परिवर्तन हुन सक्नेछैन।

पवित्र आत्माको कार्य जोडतोडका साथ अगाडि बढिरहेको छ! यदि तिमीहरूले प्रशिक्षण प्राप्त गरेनौ र त्यसलाई ध्यानपूर्वक पालन गरेनौ भने, उहाँ अगाडि बढ्दै जानुहुँदा पवित्र आत्माको गतिसँगसँगै अगाडि बढ्न तिमीहरूलाई गाह्रो हुनेछ। छिटो गर र आमूल परिवर्तन ल्याओ, अन्यथा तिमीहरू शैतानको खुट्टाद्वारा कुल्चिइनेछौ अनि आगो र गन्धकको कुण्डमा पुग्‍नेछौ, जहाँबाट उम्कन सम्भव छैन। अब जाओ, र सक्दो खोजी गर्ने प्रयास गर, ताकि तिमीहरू नत्यागिऊन्।


अध्याय ८

राज्यका राजा, सर्वशक्तिमान् परमेश्‍वरको गवाही दिइएको समयदेखि परमेश्‍वरको व्यवस्थापनको क्षेत्र सारा ब्रह्माण्डमा त्यसको सम्पूर्णतामा खुलेको छ। परमेश्‍वरको देखा पराइको गवाही चीन देशमा मात्र दिइएको छैन, तर सर्वशक्तिमान् परमेश्‍वरको नाउँको गवाही सबै देश र सबै स्थानमा दिइएको छ। तिनीहरू सबैले यो पवित्र नाउँ पुकारिरहेका छन्, हर सम्‍भव उपायद्वारा परमेश्‍वरसित सङ्गति गर्न खोजिरहेका छन्, सर्वशक्तिमान्‌ परमेश्‍वरका अभिप्रायहरू बुझिरहेका र मण्डलीमा सामूहिक रूपमा उहाँको सेवा गरिरहेका छन्। यो पवित्र आत्माले काम गर्ने अचम्मको तरिका हो।

विभिन्न देशका भाषाहरू एक-अर्काभन्दा फरक छन्, तर आत्मा एउटै हुनुहुन्छ। यो आत्माले सारा ब्रह्माण्डका मण्डलीहरूलाई एकसाथ जोड्नुहुन्छ र परमेश्‍वरसित, अलिकति पनि भिन्नता बिना, बिलकुल एक हुनुहुन्छ। यो शङ्का गर्नै नसकिने कुरा हो। अब पवित्र आत्माले तिनीहरूलाई बोलाउनुहुन्छ, र उहाँको आवाजले तिनीहरूलाई सतर्क बनाइराख्नुहुन्छ। यो परमेश्‍वरको कृपाको आवाज हो। तिनीहरू सबैले सर्वशक्तिमान् परमेश्‍वरको पवित्र नाउँ पुकारिरहेका छन्! तिनीहरूले प्रशंसा चढाउँछन् र गाउँछन् पनि। पवित्र आत्माको काममा कहिल्यै कुनै विचलन हुन सक्दैन; यी मानिसहरू सही मार्गमा अगाडि बढ्नका लागि सके सम्म गर्छन्, तिनीहरू पछाडि फर्कँदैनन्, जुन अचम्ममाथि अचम्म छ। यो मानिसहरूले कल्पना गर्न कठिन र अनुमान गर्न असम्भव कुरा हो।

सर्वशक्तिमान् परमेश्‍वर ब्रह्माण्डमा भएको जीवनका राजा हुनुहुन्छ! उहाँ महिमित सिंहासनमा विराजमान हुनुहुन्छ र संसारको न्याय गर्नुहुन्छ, सबैमाथि सार्वभौमिकता राख्नुहुन्छ, र सबै देशहरूमाथि शासन गर्नुहुन्छ; सबै मानिसहरू उहाँको सामु घुँडा टेकेर उहाँलाई प्रार्थना गर्छन्, उहाँको नजिक हुन्छन् र उहाँसँग कुराकानी गर्छन्। तिमीहरूले परमेश्‍वरमा विश्‍वास गरेको जति धेरै समय भए पनि, तिमीहरूको हैसियत जति ठूलो वा तिमीहरूको वरिष्ठता जति महान् भए पनि, यदि तिमीहरू आफ्नो हृदयमा परमेश्‍वरको विरुद्ध जान्छौ भने, तिमीहरूको न्याय गरिनैपर्छ र तिमीहरू पीडादायी बिन्तीको आवाज निकाल्दै उहाँको अगाडि लम्पसार हुनैपर्छ; तिमीहरूका आफ्नै कार्यहरूको फल कटनी गर्नु भनेको वास्तवमा यही हो। यो विलापको आवाज आगो र गन्धकको कुण्डमा यातना पाएको आवाज हो, र यो परमेश्‍वरको फलामको लौरोद्वारा ताडना दिइएको चिच्याहट हो; यो ख्रीष्टको सिंहासनको सामुन्नेको न्याय हो।

कतिपय मानिसहरू डराउँछन्, कतिले दोषी विवेक बोक्छन्, कतिपय सचेत हुन्छन्, कतिपय ध्यान दिएर सुन्छन्, कतिले अत्यन्तै धेरै ग्‍लानि अनुभूति गर्दै पश्‍चात्ताप गर्छन् र नयाँ सुरुवात गर्छन्, कति पीडाले नराम्ररी बिलौना गर्छन्, कतिले सबै कुरा त्याग्छन् र खोजीमा लागिपर्छन्, कतिपय मानिसहरूले आफैलाई जाँच्छन् र उप्रान्त अनियन्त्रित भई केही काम गर्ने आँट गर्दैनन्, कतिपय तत्काल परमेश्‍वरको नजिक जान खोज्छन्, कतिले तिनीहरूको जीवनले किन प्रगति गर्न सक्दैन भनेर सोध्दै आफ्‍नै विवेकलाई जाँच्छन्। कति अन्योलमै बस्छन्, कतिले आफ्‍ना खुट्टाका बन्धनहरूलाई तोड्छन् अनि चाबी लिएर आफ्‍नो जीवनको हेरचाह गर्न कुनै पनि समय खेर नफाली साहसका साथ अघि बढ्छन्। कतिपय अझै पनि हिचकिचाउँछन् र दर्शनहरूका बारेमा स्पष्ट हुँदैनन्—तिनीहरूले आफ्नो हृदयमा लिने र बोकेर हिँड्ने बोझ वास्तवमा नै गह्रौं हुन्छ।

यदि तेरो मन स्पष्ट छैन भने, पवित्र आत्‍मासँग तँभित्र काम गर्ने कुनै उपाय छैन। तैँले ध्यान दिने सबै कुरा, तैँले हिँड्ने मार्ग र तेरो हृदयले तृष्णा गर्ने सबै कुरा तेरा धारणा र आत्म-धार्मिकताहरूद्वारा भरिएका छन्! म अधीरताले जल्छु—तिमीहरू चाँडै नै मैले प्रयोग गर्नको लागि योग्य बन्‍न सक्, र मेरो गह्रौं बोझ हल्‍का हुन सकोस् भनेर तिमीहरूलाई तुरुन्तै पूर्ण बनाइहाल्‍न सकूँ भन्‍ने म कति चाहना गर्छु। तर तिमीहरूलाई यस्तो हालतमा देख्दा, मैले चाँडो परिणाम खोजेर हुँदैन भन्‍ने म बुझ्छु। म त धैर्यताको साथ प्रतीक्षा गर्न, बिस्तारै हिँड्न र तिमीहरूलाई बिस्तारै सहयोग गर्न र अगुवाइ गर्न मात्रै सक्छु। अँ, तिमीहरूले आफ्‍नो मन सफा गर्नुपर्छ! केलाई त्याग्‍ने, तेरा सम्पत्तिहरू के-के हुन्, तेरा घातक कमजोरीहरू के-के हुन्, तेरा बाधाहरू के-के हुन्? यी प्रश्‍नहरूको बारेमा आफ्‍नो आत्मामा मनन गर् अनि मसँग सङ्गति गर्। म तिमीहरूको हृदयले मलाई मौनतामा खोजून् भन्‍ने चाहन्छु; म तिमीहरूले मलाई शब्दहरूद्वारा सेवा गरेको चाहन्‍नँ। मेरो अघि साँचो रूपमा खोजी गर्नेहरूको हकमा भन्दा, म तँलाई सबै कुरा प्रकट गर्नेछु। मेरो गति शीघ्र हुन्छ; जबसम्‍म तेरो हृदयले मेरो खोजी गर्छ र तैँले सधैँ पछ्याउँछस्, तबसम्‍म कुनै पनि समय प्रेरणाद्वारा मेरा अभिप्रायहरू तँलाई जान्न दिइनेछ र तँसामु प्रकट गरिनेछ। प्रतीक्षा गर्नेहरूले भरणपोषण प्राप्त गर्नेछन् र तिनीहरूसँग अघि बढ्ने बाटो हुनेछ। सोच विहीनहरूलाई मेरो हृदय बुझ्‍न कठिन हुनेछ, र तिनीहरू टुङ्गिहाल्‍ने बाटोतिर हिँड्नेछन्।

तिमीहरू सबै तुरुन्तै खडा भएर मसँग सहकार्य गर, र एक दिन र एक रात मात्र होइन, सधैँ मेरो नजिक बन भन्‍ने मेरो इच्‍छा छ। अघि बढ्ने क्रममा मेरो हातले तिमीहरूलाई सधैँ तान्‍नुपर्छ र तिमीहरूलाई प्रोत्साहन दिइरहनुपर्छ, तिमीहरूलाई धकेलिरहनुपर्छ, अघि बढ्न उत्साह दिइरहनुपर्छ र तिमीहरूलाई अघि बढ्न अनुरोध गरिरहनुपर्छ! तिमीहरूले मेरा अभिप्रायहरू बुझ्दै बुझ्दैनौ। तिमीहरूका आफ्नै धारणाहरूको अवरोध र सांसारिक जाल-झेलका अवरोधहरू अत्यन्तै गम्भीर छन्, र तिमीहरूले मसँग गहन घनिष्ठता प्राप्त गर्न सक्दैनौ। खुलस्त रूपमा भन्दा, तिमीहरूलाई समस्या पर्दा तिमीहरू मकहाँ आउँछौ, तर तिमीहरूसँग कुनै समस्या नहुँदा, तिमीहरूको हृदय बेचैन हुन्छ। तिमीहरूको हृदय खुल्ला बजार जस्तो बन्छ, र शैतानी स्वभावहरूले भरिएको हुन्छ; त्यो सांसारिक कुराहरूले ओगटिएको हुन्छ र मसँग कसरी सङ्गति गर्ने सो तिमीहरूलाई थाहा हुँदैन। तिमीहरूको बारेमा म कसरी चिन्तित नहुन सक्थेँ र? तर चिन्तित भएर केही हुनेछैन। समयले अत्यन्तै दबाब दिइरहेको छ र काम अत्यन्तै कठिन छ। मेरा पाइलाहरू अघि दौडिरहन्छ; तिमीहरूले आफूसँग भएको सबै कुरालाई दह्रिलो गरी पक्रिनुपर्छ, हरेक क्षण मलाई हेर्नुपर्छ, र मसँग घनिष्ठ रूपले सङ्गति गर्नुपर्छ। त्यसपछि, कुनै पनि क्षण मेरा अभिप्रायहरू तँलाई प्रकट गरिनेछ। जब तिमीहरूले मेरो हृदयलाई बुझ्छौ, तब तिमीहरूसँग अघि बढ्ने बाटो हुनेछ। तिमीहरू उप्रान्त हिचकिचाउनु हुँदैन। मसँग साँचो सङ्गति गर्, र छल गर्ने वा चलाक बन्‍ने चेष्टा नगर्; त्यो त तिमीहरूले आफैलाई धोका दिइरहेको हुनेछ र त्यो कुरा ख्रीष्‍टको आसन अघि कुनै पनि बेला प्रकट हुनेछ। शुद्ध सुनलाई आगोमा डढ्ने डर हुँदैन—सत्यता यही नै हो! सन्देह नराख्, र निरुत्साहित वा कमजोर नबन्। आफ्‍नो आत्मामा सिधै मसँग अझ धेरै सङ्गति गर्, धैर्यका साथ प्रतीक्षा गर्, र म मेरो आफ्‍नै समयमा निश्‍चय नै तँलाई प्रकट गर्नेछु। तँ बिलकुलै ख्याल राख्नुपर्छ र तँमाथि मैले लगाएका प्रयासलाई खेर जान दिनु हुँदैन; एक क्षण पनि खेर नफाल्। तेरो हृदय निरन्तर मसँगको सङ्गतिमा हुनैपर्छ, तेरो हृदय निरन्तर मेरो सामने जिउनैपर्छ, र कुनै पनि व्यक्ति, कुनै पनि घटना, कुनै पनि कामकुरा, कुनै पनि पति, कुनै पनि छोरा वा छोरीले तँलाई तेरो हृदयमा मसँग सङ्गति गर्नबाट बाधा दिन सक्दैन। जब तेरो हृदय निरन्तर पवित्र आत्‍माद्वारा रोकिन्छ र जब तँ हरेक क्षण मसँग सङ्गति गरिरहेको हुन्छस्, तब अवश्य नै तेरो सामु मेरा अभिप्रायहरू प्रकट गरिनेछन्। तेरो वातावरण वा आसपासका कुराहरू वा तैँले सामना गर्ने व्यक्ति, घटना वा कामकुरा जे-जस्तो भए पनि, जब तँ यसरी निरन्तर मेरो नजिक आइरहेको हुन्छस्, तँ भ्रमित हुनेछैनस् बरु तँसँग अघि बढ्ने मार्ग हुनेछ।

सामान्य रूपमा, यदि तैँले साना होस् वा ठूला जस्तोसुकै मामलालाई पनि त्यतिकै जान दिँदैनस् भने, यदि तेरो सोचाइ र विचार शुद्ध गरिएको छ बने, र यदि तँ तेरो हृदयमा शान्त छस् भने, जब-जब तैँले कुनै समस्याको सामना गर्छस्, तब तैँले आफूलाई जाँच्‍ने ऐनाजस्तै, मेरा वचनहरूले तँभित्र तुरुन्तै प्रेरणा दिनेछन्, त्यसपछि तँसँग अघि बढ्ने मार्ग हुनेछ। रोगको लागि औषधि उपयुक्त हुनु भनेको यही हो! अनि त्यो अवस्था अवश्य नै निको हुनेछ—परमेश्‍वरको सर्वशक्तिमान्‌ता यस्तो छ। धार्मिकताको निम्ति भोकाउने र तिर्खाउनेहरू र इमानदारीताको साथ खोजी गर्ने सबैलाई म अवश्य नै ज्योति र अन्तर्दृष्टि दिनेछु। म तिमीहरू सबैलाई आत्मिक क्षेत्रका रहस्यहरू र अघि बढ्ने बाटो देखाउनेछु, तिमीहरूलाई जति सक्दो चाँडो तिमीहरूका पुरानो भ्रष्ट स्वभावलाई त्याग्‍न लगाउनेछु, ताकि तिमीहरूले परिपक्‍वताको जीवन हासिल गर्न सक र मेरो प्रयोगको निम्ति योग्य बन्‍न सक्, ताकि सुसमाचारको कार्य कुनै अवरोधविना अघि बढ्न सकोस्। तबमात्र मेरा अभिप्रायहरू पूरा हुनेछन्, तब मात्र परमेश्‍वरको छ हजार वर्षे व्यवस्थापन योजना सबैभन्दा छोटो समयमा पूरा हुनेछ। परमेश्‍वरले राज्य प्राप्त गर्नुहुनेछ र उहाँ पृथ्वीमा ओर्लनुहुनेछ, त्यसपछि एक साथ हामी महिमामा प्रवेश गर्नेछौं!


अध्याय ९

म तँलाई के स्मरण गराउन चाहन्छु भने, मेरा वचनहरूको सम्बन्धमा तँ अलिकति पनि झाराटारुवा वा लापरवाह हुनु हुँदैन; तैँले ध्यान दिन र आज्ञापालन गर्न, साथै मेरा अभिप्रायहरूअनुसार कार्य गर्न जरुरी छ। तँ सधैँ चनाखो हुनुपर्छ, र तँमा कहिल्यै घमण्डी वा आत्म-धर्मी स्वभाव हुनु हुँदैन; र आफूभित्र रहेका पुराना, प्राकृतिक स्वभावहरू फाल्नका लागि तँ जहिले पनि ममा भर पर्नुपर्छ। तैँले मेरो अगाडि सधैँ सामान्य अवस्था कायम राख्न सक्नुपर्छ, र तँमा स्थिर स्वभाव हुनुपर्छ। तेरो सोचाइ संयमित र स्पष्ट हुनैपर्छ, र कुनै पनि व्यक्ति, घटना, वा कामकुराद्वारा बाँधिनु वा डगमगाइनु हुँदैन। तँ मेरो उपस्थितिमा सधैँ शान्त रहन सक्‍नुपर्छ, अनि तैँले लगातार र निरन्तर मेरो नजिक आउनुपर्छ र मसँग सङ्गति गर्नुपर्छ। तैँले शक्ति र दृढता देखाउनैपर्छ, र तँ मप्रतिको गवाहीमा दृढ रहनैपर्छ; खडा हो अनि मेरो पक्षमा बोल्, र अरू मानिसले के भन्लान् भनेर नडरा। बस मेरा अभिप्रायहरू पूरा गर्, र कसैलाई पनि आफूलाई नियन्त्रित गर्न नदे। मैले तँलाई प्रकाश गर्ने कुरा मेरा अभिप्रायहरूअनुसार पछ्याइनैपर्छ, र त्यसमा ढिलाइ गरिनु हुँदैन। तँलाई अन्तस्करणमा कस्तो महसुस हुन्छ? के तँलाई असहज महसुस हुन्छ? तँ यसबारे प्रस्ट हुनेछस्। तँ किन खडा भएर मेरो पक्षमा बोल्न र मेरो बोझलाई ख्याल गर्न सक्दैनस्? तँ आफ्नै स-साना चालहरू चाल्न जिद्दी गर्छस्, तर म सबै कुरा स्पष्टसँग देख्छु। म तेरो टेको र ढाल हुँ, र सबै कुरा मेरो हातमा छ। त्यसोभए, तँ केसँग डराउँछस्? के तँ अति नै भावुक भइरहेको छैनस् र? तैँले जतिसक्दो चाँडो तेरा सबै भावना फाल्नुपर्छ; म भावनाका आधारमा काम गर्दिनँ, बरु धार्मिकता अभ्यास गर्छु। यदि कसैले मण्डलीलाई फाइदा नहुने कुनै कार्य गर्छ भने, ती तेरा आमाबुबा नै भए पनि, त्यो अस्वीकार्य हुन्छ! मेरा अभिप्रायहरू तँसमक्ष प्रकाश गरिएका छन्, र तैँले तिनलाई बेवास्ता गर्नै मिल्दैन। बरु, तैँले तीमाथि अति धेरै ध्यान दिनैपर्छ। पूर्ण हृदयले पछ्याउनका लागि अरू सबै कुरालाई पाखा लगा—म तँलाई सुरक्षा दिनेछु र सधैँ मेरो हातमा राख्नेछु। सधैँ कायर बनेर तेरो श्रीमान् वा श्रीमतीको बन्धनमा पर्ने नगर्; तैँले मेरो इच्छा लागू हुन दिनैपर्छ।

विश्‍वास गर्! विश्‍वास गर्! म तेरो सर्वशक्तिमान् हुँ। सायद यसबारे तँसँग केही प्रस्ट ज्ञान होला, तर तँ अझै पनि चनाखो हुनैपर्छ। मण्डली, मेरो इच्छा, र मेरो व्यवस्थापनका खातिर, तँ पूर्ण रूपमा अर्पित हुनैपर्छ; सबै रहस्य तथा परिणाम तँलाई प्रस्ट पारिनेछन्। थप ढिलाइ हुनेछैन; दिनहरू अन्त्य हुँदैछन्। तैँले के गर्नुपर्छ? जीवनमा हुर्किनु र परिपक्व हुनुको पछि कसरी लाग्ने, कसरी आफूलाई अझै चाँडो मेरो प्रयोगको योग्य बनाउने, मेरो इच्छाको पूर्ति कसरी सुनिश्‍चित गर्ने—तैँले यी विषयहरूलाई ध्यानपूर्वक मनन गर्न र मसँग अझ गहिरो सङ्गति गर्न जरुरी छ। ममा भर पर्, ममा विश्‍वास गर्, कहिल्यै लापरवाह नबन्, र मेरो मार्गदर्शनअनुरूप कामकुरा सम्हाल्न सक्‍ने बन्। तँ सत्यताले पूर्ण रूपमा सुसज्जित हुनैपर्छ, र तैँले अझ बारम्बार त्यो खाने-पिउने गर्नुपर्छ। तैँले हरेक सत्यतालाई व्यवहारमा लागू गर्नैपर्छ, त्यसपछि मात्र तँसित प्रस्ट बुझाइ हुनेछ।

के अब तँलाई आफूसँग पर्याप्त समय नभएको महसुस हुन्छ? के तँलाई अब आफ्नो बोझ निकै भारी भएझैँ गरी भित्री रूपमा पनि फरक महसुस हुन्छ? मेरा अभिप्रायहरू तँप्रति नै छन्; तेरो दिमाग स्पष्ट हुनैपर्छ, तँ तीबाट उम्कनु हुँदैन। तिमीहरू सधैँ मसँग जोडिएर रहनुपर्छ, निरन्तर मसँग नजिकिनुपर्छ, मसँग सङ्गति गर्नुपर्छ, मेरो हृदयलाई ख्याल गर्नुपर्छ, र अरूसँगको सहकार्यमा सेवा गर्न सक्षम हुनुपर्छ, ताकि मेरा अभिप्रायहरू तिमीहरूसामु सधैँ प्रकट होऊन्। सधैँ राम्ररी ध्यान दे! राम्ररी ध्यान! अलिकति पनि ढिलासुस्ती नगर्; त्यो तेरो कर्तव्य हो, र मेरो काम त्यहीभित्र रहन्छ!

यस बिन्दुमा, तैँले थोरै बुझाइ प्राप्त गरेको होलास्, र यो निकै अद्भुत रहेछ भनेर महसुस गर्लास्। विगतमा तँलाई केही शङ्का लागेको थियो, र यो पूर्ण रूपमा मानव धारणा, विचार र अवधारणाहरूभन्दा फरक छ भनेर सधैँ लागिरहन्थ्यो, तर अब तैँले आधारभूत रूपमा बुझिसकेको छस्। यो मेरो आश्‍चर्यजनक काम हो, र यो परमेश्‍वरको आश्‍चर्यजनक काम पनि हो; तँ पूर्ण रूपमा ब्युँझिएको र पर्खिरहेको हुनुपर्छ, र यसैमा हिँड्नुपर्छ। समय मेरै हातमा छ; यसलाई खेर नफाल, र एक छिन पनि ढिलासुस्ती नगर्; समय खेर फाल्दा मेरो काममा ढिलाइ हुन्छ र यसले गर्दा तँभित्र मेरो इच्छामाथि बाधा पुग्छ। तैँले बारम्बार मनन गर्नुपर्छ र मसँग सङ्गति गर्नुपर्छ। तैँले तेरा सबै कार्य, गतिविधि, सोच, र विचारहरू, साथै तेरो परिवार, तेरो श्रीमान्, तेरा छोराछोरीलाई मसमक्ष ल्याउनुपर्छ। आफ्ना कार्यहरूमा आफैमाथि भर नपर्, नत्र म रिसाउनेछु, र तैँले ठूलो घाटा भोग्नेछस्।

जहिले पनि आफ्ना कदमहरूलाई सीमित गर्, र निरन्तर मेरा वचनहरूभित्र नै हिँड्। तँसँग मेरो बुद्धि हुनैपर्छ। कुनै कठिनाइ आइपर्‍यो भने, मेरो अगाडि आइज, अनि म तँलाई मार्गनिर्देशन दिनेछु। जथाभावी कार्य गर्ने र स्वेच्छाचारी रूपमा सङ्गति गर्ने नगर्। त्यसले तेरो जीवनलाई फाइदा गर्दैन, किनभने तँसँग ज्ञानको कमी छ र तँ असल र खराब वचनहरूबीच भिन्नता छुट्याउन सक्दैनस्। जब तँलाई हानि पुग्छ, तँ खराब अवस्थामा हुन्छस्, र तँसँग पवित्र आत्माको उपस्थिति हुँदैन, तब मात्र तँ यो कुरा बुझ्छस्, तर त्यति बेलासम्म निकै ढिलो भइसकेको हुन्छ। अब समय निकै कम छ, त्यसैले तँ जीवनको दौडमा अलिकति पनि पछि पर्नु हुँदैन; तैँले मेरा पदचापहरू नजिकबाट पछ्याउनैपर्छ। कुनै पनि कठिनाइ उत्पन्न हुँदा, मसँग नजिकिएर बारम्बार मनन गर्, र प्रत्यक्ष रूपमा मसँग सङ्गति गर्। यदि तैँले यो मार्ग समात्न सकिस् भने, यसले तेरो अगाडिको प्रवेशलाई सहज बनाउनेछ।

मेरा वचनहरू तँप्रति मात्रै लक्षित छैनन्; मण्डलीमा रहेका सबै जनामा फरक-फरक रूपमा कमी छ। तिमीहरूले अझ बढी सङ्गति गर्नुपर्छ, आफ्नै आत्मिक भक्तिको समयमा आत्मनिर्भर रूपमा खान र पिउन सक्‍नुपर्छ, साथै मुख्य सत्यताहरूलाई समात्न र तुरुन्तै व्यवहारमा लागु गर्न सक्नुपर्छ। तैँले मेरो वचनको वास्तविकता अनुभूत गर्नुपर्छ, अनि यसको चुरो कुरा र यसका सिद्धान्तहरू समात्नुपर्छ र आफ्नो पकड खुकुलो पार्नु हुँदैन। सधैँ मनन गर्, र मसँग सङ्गति गर्, अनि बिस्तारै कामकुराहरू प्रकट हुनेछन्। तँ केही बेरका लागि परमेश्‍वरको नजिक आउने अनि, त्यसपछि, उहाँको अगाडि तेरो हृदय शान्त हुन नपाउँदै, आफूलाई अरू केही आइपर्नेबित्तिकै बाधामा पर्ने गर्नु हुँदैन। तँ कामकुराहरूबारे सधैँ अन्योलग्रस्त र अस्पष्ट हुन्छस्, र मेरो अनुहार देख्न सक्दैनस्; त्यसैले, तँ मेरो हृदयबारे स्पष्ट बुझाइ प्राप्त गर्न सक्दैनस्—र तैँले यो अलिकति बुझ्न सकिस् भने पनि, तँ अनिश्‍चित हुन्छस् र अझै पनि शङ्का गर्छस्। जब तेरो हृदय पूर्ण रूपमा मेरो स्वामित्वमा हुन्छ, र तेरो मन उप्रान्त कुनै सांसारिक कुराहरूको बाधामा पर्दैन र तँ स्पष्ट मनले शान्त भएर प्रतीक्षा गर्न सक्छस्, तब मात्र म मेरा अभिप्रायहरूअनुसार एक-एक गर्दै बिस्तारै-बिस्तारै तिमीहरूसामु कामकुराहरू प्रकट गर्नेछु। तिमीहरूले मसँग नजिक हुने यो मार्ग बुझ्नैपर्छ। तँलाई जसले हिर्काए पनि वा सरापे पनि, वा तँलाई मानिसहरूले दिन प्रस्ताव गर्ने कुराहरू जतिसुकै राम्रा भए पनि, यदि ती कुराले तँलाई परमेश्‍वरको नजिक आउनबाट रोक्छन् भने ती अस्वीकार्य हुन्छन्; यसरी, तेरो हृदय मेरो पकडमा हुनेछ, र त्यसले मेरो साथ कहिल्यै छोड्नेछैन। यसरी मेरो नजिक आएर र यस प्रकारको सङ्गतिमा संलग्न भएर, तेरा आमाबाबु, श्रीमान्, बालबच्चा, अन्य पारिवारिक सम्पर्क, र सांसारिक उल्झनहरू बगेर जानेछन्, तैँले हृदयमा सधैँ लगभग अवर्णनीय मिठासको आनन्द प्राप्त गर्नेछस्, र तैँले महकिलो र मीठो स्वाद चाख्नेछस्—तँ मबाट साँच्चिकै अविभाज्य हुनेछस्। यदि तिमीहरू यसरी अघि बढिरह्यौ भने, तिमीहरूले मेरो हृदयको कुरा बुझ्नेछौ। निरन्तर अघि बढिरहँदा, तिमीहरूले आफ्नो बाटो कहिल्यै बिराउनेछैनौ, किनकि म नै तिमीहरूको मार्ग हुँ, र सबथोक मेरै कारणले अस्तित्वमा छ। तिमीहरूको जीवन कति परिपक्‍व बन्नेछ, तिमीहरू कहिले संसारबाट टाढा जान सक्‍नेछौ, तिमीहरू कहिले आफ्‍ना भावनाहरू फाल्न सक्‍नेछौ, तिमीहरू कहिले आफ्‍नो श्रीमान् र बालबच्चालाई छोड्न सक्‍नेछौ, र तिमीहरूको जीवन कहिले परिपक्व हुनेछ … यी सबै कुरा मेरो समयअनुसार हुनेछन्। बेचैन हुनुको कुनै काम छैन।

तैँले सकारात्मक कोणबाट प्रवेश लिनैपर्छ। यदि तँ निष्क्रिय भएर पर्खन्छस् भने, तँ अझै पनि नकारात्मक नै भइरहेको हुन्छस्। तँ मसँगको सहकार्यमा सक्रिय हुनैपर्छ; परिश्रमी हुनैपर्छ, र अल्छी हुनै हुँदैन। सधैँ मसँग सङ्गति गर् र मसँग अझ गहन घनिष्ठता हासिल गर्। यदि तँ बुझ्दैनस् भने, शीघ्र परिणामहरूका लागि अधीर नबन्। म तँलाई बताउनेछैन भन्‍ने होइन; कुरा के हो भने, तँ मेरो उपस्थितिमा ममा निर्भर हुन्छस् कि हुँदैनस्, र ममा भर पर्नका लागि तँमा विश्वास छ कि छैन भनेर म हेर्न चाहन्छु। तँ सधैँ मेरो नजिक आउनैपर्छ, र सबै कुरा मेरो हातमा छोड्नैपर्छ। व्यर्थमा पछाडि नहट्। तँ केही समयका लागि यसरी मेरो नजिक आइस् भने, तैँले थाहा पाउनुअघि नै मेरा अभिप्रायहरू तँलाई प्रकट गरिनेछन्। यदि तैँले ती बोध गरिस् भने, तँ वास्तवमै मेरो आमनेसामने आएको हुनेछस्—तैँले वास्तवमै मेरो अनुहार भेट्टाएको हुनेछस्। भित्री रूपमा, तँसँग उल्लेखनीय स्पष्टता र स्थिरता हुनेछ, र तँसँग निर्भर हुनका लागि केही कुरा, साथै शक्ति, आस्था र अगाडि हिँड्ने मार्ग हुनेछ। तेरा लागि सबै कुरा सहज हुनेछन्।


अध्याय १०

तँ यो र त्यो कुरासँग डराउनु हुँदैन; तैँले जतिसुकै कठिनाइ र खतरा सामना गरे पनि, तँ कुनै पनि अड्चनमा नपरी, मेरो अगाडि स्थिर रहन सक्नुपर्छ, ताकि मेरो इच्छा विनारोकटोक पूरा होओस्। यो तेरो कर्तव्य हो; अन्यथा, म मेरो रिस तँमाथि खन्याउनेछु, र मेरो हातले म…। त्यसपछि तैँले आफ्नो हृदयमा अन्त्यहीन कष्ट सहनेछस्। तैँले सबै सहनैपर्छ; मेरा लागि, तँ सबै कुरा त्याग्‍न र आफ्नो सारा शक्तिले मलाई पछ्याउन तयार हुनैपर्छ, अनि कुनै पनि मूल्य चुकाउन तयार हुनैपर्छ। अहिले मैले तँलाई जाँच गर्ने समय हो: के तँ तेरो बफादारी मलाई अर्पण गर्नेछस्? के यो बाटोको अन्त्यसम्म तँ मलाई बफादारीपूर्वक पछ्याउन सक्छस्? नडरा; म तेरो आड हुँदा, तेरो मार्ग कसले कहिल्यै छेक्न सक्थ्यो र? यो कुरा याद राख्! याद राख्! सबै थोकमा मेरा असल अभिप्रायहरू हुन्छन्, र सबै थोक मेरो गहन-जाँचमुनि हुन्छ। के तेरा प्रत्येक शब्द र कार्यले मेरो वचन पालन गर्छन्? जब तँमाथि आगोका जाँचहरू आइपर्नेछन्, के तैँले घुँडा टेकेर कराउनेछस्? कि तँ डरले लुरुक्क पर्नेछस्, अगाडि बढ्न सक्नेछैनस्?

तँभित्र मेरो साहस हुनुपर्छ, र गैरविश्‍वासी आफन्तहरूको सामना गर्नका लागि तँसँग सिद्धान्तहरू हुनुपर्छ। तैपनि, तँ मेरो लागि कुनै पनि अन्धकारको शक्तिसामु झुक्नु हुँदैन। सिद्ध मार्ग पछ्याउनका लागि तँ मेरो बुद्धिमा भर पर्नैपर्छ, र शैतानका कुनै पनि षड्यन्त्रहरूलाई सफल हुन दिनु हुँदैन। मेरो अगाडि तेरो हृदय राख्नका लागि आफूले सक्दो गर्, र म तँलाई सान्त्वना दिनेछु, र तेरा हृदयमा शान्ति र आनन्द ल्याइदिनेछु। अरू मानिसहरूको अगाडि तँ कस्तो देखिन्छस् भन्ने कुराको वास्ता नगर्; के मलाई सन्तुष्ट बनाउनुमा अझ बढी महत्त्व र वजन हुँदैन र? के यसले त्यसभन्दा पनि बढी तँलाई अनन्त र आजीवन हर्ष र शान्ति दिनेछैन र? हालको तेरो कष्टले भविष्यमा तेरा आशिष्‌हरू ठ्याक्कै कति महान् हुनेछन् भन्‍ने सङ्केत गर्छ; ती अवर्णनीय छन्। तैँले भविष्यमा प्राप्त गर्ने आशिष्‌हरूको महान्‌ता तँलाई थाहा छैन; तँ यसको सपनासमेत देख्न सक्दैनथिस्। आज यो वास्तविक बनेको छ; अति वास्तविक! यो त्यति टाढा छैन—के तँ यो देख्न सक्छस्? यो सम्पूर्ण कुरा मभित्रै छ; भविष्य कति उज्ज्वल छ! आफ्नो आँसु पुछ्, र अब कुनै पीडा वा शोक महसुस नगर्। सबै कुरा मेरो हातद्वारा योजनाबद्ध गरिन्छन्, र मेरो लक्ष्य भनेको चाँडै नै तिमीहरूलाई विजेता बनाउनु र तिमीहरूलाई मसँगै महिमामा ल्याउनु हो। तँलाई आइपर्ने सबै कुराप्रति तैँले यस्तो प्रकारको कृतज्ञता र प्रशंसा व्यक्त गर्नुपर्छ; त्यसले मलाई सन्तुष्टि दिलाउनेछ।

ख्रीष्टको पराभौतिक जीवन देखा परिसकेको छ; तैँले डराउनुपर्ने कुरा केही पनि छैन। शैतानहरू हाम्रो खुट्टामुनि छन्, र तिनीहरूको समय धेरै लामो रहनेछैन। चाँडो बिउँझि! यो छाडापनको ठाउँबाट भाग्; आफूलाई मृत्युको अतल खाडलबाट मुक्त गर्! कुनै पनि हालतमा मप्रति बफादार बन्, अनि बहादुरीका साथ अघि बढ्; म तेरो ठोस चट्टान हुँ, त्यसैले ममाथि भरोसा गर्!


अध्याय ११

के म तेरो परमेश्‍वर हुँ? के म तेरो राजा हुँ? के तैँले मलाई तँभित्र साँच्‍चै शासन गर्न दिएको छस्? तैँले आफैभित्र राम्ररी यो कुराको मनन गर्नुपर्छ: के नयाँ ज्योति आउँदा तैँले यसलाई अनुसन्धान र अस्वीकार गरेर, यसलाई नपछ्याइकन तैँले रोकिने काम गरिनस् र? यसका लागि, तैँले न्याय भोग्नुपर्छ र तेरो विनाशसम्म झर्नुपर्छ; तँलाई फलामको डन्डीले न्याय र सजाय दिइनेछ, र तैँले पवित्र आत्माको कार्यको अनुभव गर्नेछैनस्। चाँडै नै, तँ आराधनामा चिच्याउँदै रुनेछस् र घुँडा टेक्नेछस्। मैले तिमीहरूलाई सधैँ भनेको छु र म तिमीहरूसँग सधैँ बोलेको छु; मैले तिमीहरूबाट मेरा वचनहरू कहिल्यै रोकेको छैन। पहिलेको कुरा सम्झी: तँलाई कुनै कुरा भन्नका लागि के म कहिल्यै विफल भएको छु? तथापि, केही मानिसहरू यस्ता छन् जो हठी भई गलत तरिकाले काम गरिरहन्छन्। तिनीहरू सूर्यलाई नै ढाक्‍ने शङ्काहरूको बादलमा हराएका छन्, र तिनीहरूले कहिल्यै ज्योति देख्दैनन्। के यो तिनीहरूको “आत्म” बोध एकदमै बलियो र तिनीहरूको आफ्नै धारणा एकदमै ठूलो भएकाले होइन? कहिलेदेखि तैँले मप्रति कुनै चिन्ता गर्न थालिस्? कहिलेदेखि तेरो हृदयमा मेरो लागि स्थान हुनथाल्यो? जब तँ असफल भएको हुन्छस्, जब तैँले आफूलाई असमर्थ पाउँछस्, र जब तेरा सम्पूर्ण विकल्पहरू सकिन्छन्, तब मात्र तैँले मेरो प्रार्थना गर्छस्। त्यसो भए: अहिले पनि तँ किन आफै काम गर्दैनस्? हे मानव हो! तँलाई बरबाद गर्ने तेरो पुरानो मनुष्यताले नै हो!

कतिपय मानिसहरूले मार्ग भेट्टाउन सक्दैनन्, र तिनीहरूले नयाँ ज्योतिअनुरूप आफ्नो गति कायम राख्न सक्दैनन्। तिनीहरूले आफूले पहिले देखेका कुराहरूका बारेमा मात्रै सङ्गति गर्छन्; तिनीहरूका लागि केही पनि नयाँ हुँदैन। यस्तो किन हुन्छ? तँ आफूभित्र आफै जिउँछस् र तैँले मेरो लागि ढोका बन्द गरेको छस्। पवित्र आत्माको काम गर्ने विधिमा भएको परिवर्तन हेर्दा, तेरो हृदयमा, तँ गलत पो भइन्छ कि भनेर सधैँ सतर्क रहन्छस्। परमेश्‍वरको डर मान्ने तेरो हृदय कहाँ छ? के तैँले यसलाई परमेश्‍वरको उपस्थितिको शान्त अवस्थामा खोजेको छस्? तँ यस्तो विचार मात्रै गर्छस्, “के पवित्र आत्माले साँच्‍चै त्यसरी नै काम गर्नुहुन्छ?” केही मानिसहरूले देखेको भनेको पवित्र आत्माको कार्य हो, तैपनि यसको बारेमा तिनीहरूसँग भन्‍ने कुरा अझै हुन्छ; अरूले यो परमेश्‍वरको वचन हो भनेर स्वीकार गरेका हुन्छन्, तैपनि तिनीहरूले वचन स्वीकार गरेका हुँदैनन्। तिनीहरू प्रत्येकमा विभिन्न भावनाहरू उठिरहेका हुन्छन्, र तिनीहरूले पवित्र आत्माको कार्यलाई बुझ्दैनन्। तिनीहरू असावधान र लापर्बाही हुन्छन्, र मूल्य चुकाउन र मेरो उपस्थितिमा एकाग्र हुन अनिच्छुक हुन्छन्। पवित्र आत्माले तिनीहरूलाई अन्तर्दृष्टि दिनुभएको हुन्छ, तर सङ्गति गर्न र खोजी गर्न तिनीहरू मेरो अघि आउनेछैनन्। बरु, तिनीहरूले आफूलाई जे मन पर्छ त्यही गर्दै, आफ्नै इच्‍छाहरूलाई पछ्याउँछन्। यो कस्तो प्रकारको अभिप्राय हो?


अध्याय १२

यदि तेरो स्वभाव वायु र वर्षाझैँ यताउता बगिरहने अस्थिर छ भने, अनि तँ सम्पूर्ण शक्तिसाथ लगातार अघि बढ्न असमर्थ छस् भने, मेरो डन्डा कहिले पनि तँबाट टाढा हुनेछैन। काटछाँटमा पर्दा, परिवेश जति बढी प्रतिकूल बन्छ अनि तँ जति बढी प्रताडित हुन्छस्, परमेश्‍वरप्रतिको तेरो प्रेम त्यति नै बढी बढ्दै जान्छ अनि तँ संसारसँग टाँसिन छोड्नेछस्। अघि बढ्ने अर्को विकल्पविनै तँ मकहाँ आउनेछस् अनि तैँले शक्ति र विश्‍वास पुन: प्राप्त गर्नेछस्। जे भए तापनि, तैँले सहज वातावरणहरूमा गडबडी गर्नेछस्। तैँले सकारात्मकताको पक्षबाट प्रवेश गर्नैपर्छ; सक्रिय बन्, निष्क्रिय होइन। तँ कुनै पनि परिस्थितिमा, कुनै पनि व्यक्ति वा वस्तुद्वारा पटक्कै अस्थिर हुनु हुँदैन अनि तँ कसैको बोलीबाट प्रभावित हुनै हुँदैन। तँसँग स्थिर स्वभाव हुनैपर्दछ; मानिसहरूले जेसुकै भने तापनि तैँले जानेको सत्य कुरालाई झट्टै व्यवहारमा उतार्नैपर्छ। कामको बेला सधैँ मेरा वचन तेरो मनभित्र हुनैपर्छ, तैँले जोसुकैको सामना गरे तापनि, मेरो गवाही दिनमा तँ दृढ हुनैपर्छ अनि मेरा बोझहरूप्रति विचारशील हुनैपर्छ। आफ्नो राय नै नराखी तैँले अरूको कुरामा अन्धाधुन्ध सहमति जनाउनु हुँदैन; बरु सत्यतासित मेल नखाएका ती सबै कुराविरुद्ध खडा हुने र विरोध गर्ने आँट तँसँग हुनैपर्छ। यदि कुनै कुरा गलत छ भन्‍ने तँलाई प्रष्ट थाहा छ, तर पनि तँमा त्यसको पर्दाफास गर्ने साहस छैन भने, तँ सत्यता अभ्यास गर्ने व्यक्ति होइनस्। तँ केही भन्‍न चाहन्छस्, तर शब्दमा व्यक्त गर्ने आँट गर्दैनस्, त्यसैले तँ घुमाउरो कुरा गर्छस्, र त्यसपछि कुराको विषय नै बदलिदिन्छस्; शैतानले तँभित्रै रहेर तँलाई पछाडितिर तानिरहेको छ, कुनै प्रभावविना बोल्ने र अन्त्यसम्मै दृढ रहन नसक्‍ने बनाएको छ। तँ अझै पनि आफ्नो हृदयमा भय बोकिहिँड्छस्, र के यो तेरो हृदय अझै पनि शैतानकै विचारहरूले भरिएको कारणले भएको होइन र?

विजेता को हो? आत्मिक रूपमा बलियो बन्न ख्रीष्टका असल सेनाहरू साहसी हुनैपर्छ र ममा भर पर्नैपर्छ; योद्धा हुन तिनीहरूले लडाइँ गर्नैपर्छ र शैतानसँग मृत्युसम्मै युद्ध लड्नैपर्छ। तँ सधैँ जागा रहनैपर्छ, अनि यसैकारण मसँग सक्रिय रूपमा प्रत्येक क्षण सहकार्य गर्न अनि मेरो नजिक आउन सिक्नलाई म भन्दछु। यदि कुनै पनि समयमा र कुनै पनि अवस्थामा, मेरो वक्तव्य सुन्दै अनि मेरा वचन र कामहरूमा ध्यान केन्द्रित गर्दै चुपचाप बस्न सक्छस् भने, तैँले बहकिने अनि आफ्नो पकड हराउनेछैनस्। मभित्रबाट प्राप्त गरेका कुनै पनि कुरालाई अभ्यास गर्न सकिन्छ। मेरो प्रत्येक वचन तेरो अवस्थातिर निर्देशित छ अनि तिनीहरूले तेरो हृदय छेड्छन्। तैँले मौखिक रूपमा तिनीहरूलाई इन्कार गर्छस् भने पनि तेरो हृदयबाट तिनीहरूलाई इन्कार गर्न सक्दैनस्। साथै, यदि तैँले मेरा वचनहरूको विश्लेषण गर्छस् भने, तेरो न्याय हुनेछ। अर्थात्, मेरा वचनहरू सत्य, जीवन अनि बाटो हुन्; तिनीहरू धारिलो दुईधारे तरवार हुन् अनि तिनीहरूले शैतानलाई हराउनेछन्। जसले मेरा वचनहरू बुझ्छन् अनि जससित अभ्यास गर्ने मार्गछ छ, तिनीहरू धन्यका हुन्, अनि जसले यी अभ्यास गर्दैनन्, तिनीहरूको निसन्देह न्याय गरिनेछन्; यो अति व्यावहारिक छ। यी दिनहरूमा, जसको म न्याय गर्दछु, तिनीहरूको परिधि विस्तृत भएको छ; मलाई चिन्नेहरूको मात्र होइन, तर मलाई विश्‍वास नगर्नेहरू अनि पवित्र आत्माका कार्यहरूलाई प्रतिरोध गर्न र बाधा दिन हरेक प्रकारका प्रयास गर्नेहरूको पनि न्याय गरिनेछन्। मेरा अघि भएका तिनीहरू सबै, जसले मेरा पाइलाहरू पछ्याउँछन्, तिनीहरूले परमेश्‍वर क्रोधाग्नि हुनुहुन्छ भन्‍ने देख्नेछन्! परमेश्‍वर प्रताप हुनुहुन्छ! उहाँले न्याय गर्दैहुनुहुन्छ अनि तिनीहरूलाई मृत्युदण्ड दिँदैहुनुहुन्छ। पवित्र आत्माका कामलाई पालन गर्न ध्यान नदिने, ती काममा अवरोध पुऱ्याउने, देखावटी गर्ने, अनुचित अभिप्राय र उद्देश्य हुने, परमेश्‍वरका वचनहरू खान र पिउन कुनै प्रयास नगर्ने, मगज-गडबड भएका र शङ्कालु हुने, पवित्र आत्माको काम छानबीन गर्नेहरू—ती मानिसहरूमाथि कुनै पनि समय परमेश्‍वरको न्यायका वचनहरू आउनेछ। मानिसहरूका सबै कार्य प्रकट गरिनेछन्। पवित्र आत्माले मानिसहरूका आन्तरिक हृदयको खोजतलास गर्नुहुन्छ, यसकारण मूर्ख नहो; होशियार र सतर्क बन्। तँ आफैले अन्धाधुन्ध काम नगर्। यदि तेरा कामहरू मेरा वचनअनुसार छैनन् भने, तेरो न्याय हुनेछ। नक्कल उतार्नु, देखावटी गर्नु, वा आधाअधुरो बुझ्नु पर्याप्त छैन; तँ मसामु आउनु अनि मसँग बारम्बार सम्पर्कमा रहनु नै पर्छ।

मभित्रबाट तैँले जे पनि लिन्छस्, त्यसले तँलाई अभ्यास गर्ने मार्ग दिनेछ। तँलाई मेरो सामर्थ्यको साथ प्राप्त हुनेछ, तँसित म हुनेछु, अनि सधैँ मेरा वचनहरूमा हिँड्नेछस्; तैँले सबै सांसारिक कुरालाई उछिन्‍नेछस् अनि पुनरुत्थानको शक्ति प्राप्त गर्नेछस्। यदि तेरो बोली, व्यवहार र कार्यमा मेरा वचन र मेरो उपस्थिति छैनन् भने, अनि मनका धारणा, सिद्धान्त र नियमहरूमा रहँदै, तँ आफै मबाट टाढा भाग्छस् र आफैसँग जिउँछस् भने, त्यो तैँले पापहरूमा मन बसालेको प्रमाण हो। अर्को शब्दमा भनौं भने, अरूले तँ स्वयमलाई नोक्सान पुऱ्याउन वा तेरो प्राणलाई थोरै भएपनि चोट पुऱ्याउन नदिईकन, तँ आफ्नो पुरानै व्यक्तित्वमा अडिएको छस्। यस्ता काम गर्ने व्यक्तिहरू कमजोर क्षमता भएका अनि अमिल्दा हुन्छन् अनि तिनीहरूले परमेश्‍वरको अनुग्रह देख्न वा उहाँका आशिषहरू चिन्न सक्दैनन्। यदि तैँले कुटिलतासाथ व्यवहार गरिरहिस् भने, तब कहिले तैँले मलाई तँभित्र काम गर्न दिनेछस्? मैले बोल्न सिध्याए पश्चात्, तैँले सुन्नु त सुनिस्, तर केही पनि हासिल गर्न सकिनस्, अनि जब-जब तेरा समस्याहरूलाई यथार्थ रूपमा सूचित गरिन्छ, तब तँ विशेष रूपमा कमजोर हुन्छस्। त्यो कस्तो किसिमको कद हो? यदि तँलाई सधैँ खुसी पार्नुपर्ने हो भने, तँलाई मैले कहिले पूर्ण बनाउन सक्ने त? यदि तँ उतार-चडावहरूसँग भयभीत हुन्छस् भने, तँ अरूलाई चेतावनी दिन निस्किनुपर्छ, “म कसैलाई पनि मेरो  काटछाँट गर्न दिनेछैन, म आफै मेरो स्वभाविक, पुरानो स्वभावबाट छुटकारा प्राप्त गर्न सक्नेछु।” यसरी कसैले पनि तेरो निन्दा गर्न वा तँलाई छुन सक्नेछैन अनि कसैले तेरो वास्ता नगरीकन, तैँले आफ्नो इच्छाअनुसार विश्‍वास गर्न सक्नेछस्। के यसप्रकार तैँले मेरा पाइलाहरू पछ्याउन सक्छस्? म तेरा परमेश्‍वर र प्रभु हुँ भन्‍ने निश्चयतापूर्वक दाबी गर्नु केवल खोक्रो शब्दहरू मात्रै हुन्। यदि तँ साँच्चै नै शङ्काविहीन थिइस् भने, यी कुरा समस्या हुने थिएनन्, अनि तैँले तँमा परमेश्‍वरको प्रेम र आशिष आएको छ भन्‍ने विश्‍वास गर्नेथिइस्। जब म बोल्छु, यी मेरा पुत्रहरूका निम्ति हुन् अनि मेरा वचनहरू धन्यवाद र प्रशंसाका साथ ग्रहण गरिनुपर्छ।


अध्याय १३

तेरा हालको अवस्थामा, तँ अत्याधिक आफ्‍नै धारणाहरूलाई पक्रन्छस्, र तँ भित्र निकै भयानक धार्मिक अवरोधहरू छन्। तँ आत्मामा क्रिया गर्न असक्षम छस्, तैँले पवित्र आत्माको कामलाई बुझ्‍न सक्दैनस्, र तैँले नयाँ ज्योतिलाई इन्कार गर्छस्। तैँले दिनको घामलाई देख्‍न सक्दैनस् किनभने तँ अन्धो छस्, तैँले मानिसहरूलाई चिन्दैनस्, तैँले आफ्‍ना “आमाबाबु” लाई कहिल्यै छोड्न सक्दैनस्, तँमा आत्मिक विवेकको कमी छ, तैँले पवित्र आत्माको कामलाई पहिचान गर्दैनस्, र तँलाई मेरो वचन कसरी खाने र पिउने त्यस बारेमा केही थाहा छैन। तँ आफैले यसलाई कसरी खाने र पिउने तँलाई थाहा नहुनु एउटा समस्या नै हो। पवित्र आत्माको काम अत्यन्तै द्रुत गतिमा दिन-प्रतिदिन अघि बढ्छ; हरेक दिन नयाँ ज्योति आउँछ, र हरेक दिन नयाँ र ताजा कुराहरू हुन्छन्। तैपनि, तैँले बुझ्दैनस्। बरु, तँलाई अनुसन्धान गर्न मन पर्छ, तैँले आफ्‍ना व्यक्तिगत रुचिहरूलाई ध्यान दिएर विचार नगरिकन तिनकै नजरबाट कुराहरूलाई हेर्छस्, र तँ बेहोसीमा सुन्छस्। तैँले आत्मामा लगनशीलताको साथ प्रार्थना गर्दैनस्, नत तैँले मलाई हेर्ने वा मेरा वचनहरूलाई अझै बढी मनन गर्ने गर्छस्। तसर्थ, तँसँग वचनहरू, नियमहरू, अनि धर्मसिद्धान्तहरू मात्रै छन्। मेरो वचनलाई कसरी खाने र पिउने त्यस बारेमा तँलाई स्पष्ट रूपमा थाहा हुनुपर्छ, र तैँले मेरो वचनलाई मेरो अघि बारम्‍बार ल्याउनुपर्छ।

आजभोलीका मानिसहरू आफैलाई जान दिन असक्षम छन्; तिनीहरूले सँधै आफू सहि छु भन्‍ने ठान्छन्। तिनीहरू तिनीहरूका आफ्‍नै सानो संसारमा अड्किएका छन्, र तिनीहरू सहि प्रकारका व्यक्ति होइनन्। तिनीहरूसँग गलत अभिप्राय र उद्देश्यहरू हुन्छन्, र यदि तिनीहरू यी कुराहरूमा नै लागिरहे भने, तिनीहरूलाई अवश्य नै न्याय गरिनेछन्, र गम्‍भीर मामिलाहरूमा, तिनीहरूलाई हटाइनेछन्। मसँग निरन्तर सङ्गति कायम राख्‍नको लागि तैँले अझै बढी प्रयास गर्नुपर्छ, र तँलाई जोसँग मन लाग्छ त्योसँग सङ्गति गर्नको लागि मात्रै होइन। जोसँग तँ सङ्गति गर्छस् ती मानिसहरूलाई तैँले बुझ्‍नुपर्छ, र तैँले जीवनका आत्मिक कुराहरूका बारेमा नै सङ्गति गर्नुपर्छ; त्यसपछि मात्रै तैँले अरूलाई जीवन आपूर्ति दिन सक्छस् र तिनीहरूको अपर्याप्तताहरूलाई पूर्ति गर्न सक्छस्। तैँले तिनीहरूसँग भाषण दिने शैलीमा बोल्‍नु हुँदैन; त्यो आधारभूत रूपमा नै गलत स्थिति हो। सङ्गतिमा, तँसँग आत्मिक कुराहरूको समझ हुनुपर्छ, तँमा बुद्धि हुनुपर्छ, र मानिसहरूको हृदयमा के छ त्यसलाई तैँले बुझ्‍न सक्षम हुनुपर्छ। यदि तैँले अरूको सेवा गर्नु छ भने, तँ सहि प्रकारको व्यक्ति हुनैपर्छ, र तँसँग भएको सबै कुराद्वारा तैँले सङ्गति गर्नुपर्छ।

अहिलेको लागि महत्त्वपूर्ण कुरा भनेको तैँले मसँग सङ्गति गर्न, मसँग घनिष्ट रूपले कुराकानी गर्न, आफैले खान र पिउन, अनि परमेश्‍वरको नजिक हुन सक्षम हुनु हो। तैँले आत्मिक कुराहरूलाई जति सक्दो चाँडो बुझ्‍नुपर्छ र आफ्‍नो वातावरण र तेरा वरिपरि के बन्दोबस्त गरिएको छ त्यसलाई तैँले स्पष्ट रूपमा बुझ्‍न सक्‍नुपर्छ। म को हुँ भनी बुझ्‍न के तँ सक्षम छस्? तँमा के कमी छ त्यसको आधारमा तैँले खाने र पिउने गर्नु, र मेरो वचनद्वारा जिउनु महत्त्वपूर्ण छ! मेरा हातहरूलाई पहिचान गर् अनि गुनासो नगर्। यदि तँ गुनासो गर्छस् र तोडिएर जान्छस् भने, तैँले परमेश्‍वरको अनुग्रह प्राप्त गर्ने मौकालाई गुमाउन सक्छस्। मसँग निकट भएर थालनी गर्: तँमा के कमी छ, र तँ कसरी मेरो नजिक आउनु र तैँले मेरो हृदयलाई बुझ्‍नुपर्छ? मानिसहरू मेरो नजिक आउन कठिन मान्छन्, किनभने तिनीहरूले आफैलाई त्याग्‍न सक्दैनन्। तिनीहरूका स्वभाव सँधै अस्थिर हुन्छ, लगातार तातो र चीसो भइरहन्छ, र मिठासलाई अलिकति चाख्‍ने बित्तिकै यी मानिसहरू अभिमानी र आत्म-सन्तुष्ट भइहाल्छन्। कतिपय मानिसहरू अझै बिउँझेका छैनन्; तैँले भन्‍ने कुराले तँ को होस् त्यस कुरालाई प्रतिनिधित्व गर्छ? यसको कति जति आत्म-प्रतिरक्षा हो, यसको कति जति अरूको अनुकरण हो, र यसको कति जति नियमहरू पछ्याउने काम हो? तैँले पवित्र आत्माको कामलाई बोध गर्न वा बुझ्‍न नसक्‍नुको कारण भनेको मेरो नजिक कसरी आउने सो तँलाई थाहा नहुनु हो। बाहिरपट्टि, तैँले आफ्‍नै र आफ्नो मनको धारणाहरूमा भर परेर अनेक कुराहरूका बारेमा विचार गरिरहेको हुन्छस्; तँ गोप्य रूपमा सानातिना युक्तिहरूको अनुसन्धान गर्छस् र त्यसमा संलग्‍न हुन्छस्, अनि तैँले तिनलाई बाहिर समेत ल्याउन सक्दैनस्। तैँले पवित्र आत्‍माको कामलाई साँचो रूपमा बुझ्दैनस् भन्‍ने यसले देखाउँछ। यदि कुनै कुरा परमेश्‍वरबाट आउँदैन भन्‍ने तँलाई साँच्चिकै थाहा छ भने, खडा भएर यसलाई इन्कार गर्न तँ किन डराउँछस्? मेरो लागि कति जना खडा भएर बोल्‍न सक्छ? पुरुषार्थ क्षमताको अलिकति भाग पनि तँमा छैन।

वर्तमानमा बन्दोबस्त गरिएको हरेक कुराको उद्देश्य भनेको तिमीहरूका आफ्‍ना जीवनमा वृद्धि हुन सक भनेर तिमीहरूलाई तालिम दिनु, तिमीहरूका आत्मालाई चनाखो र प्रखर बनाउनु, र तिमीहरूका आत्मिक आँखा खोल्‍नु हो ताकि परमेश्‍वरबाट के-कस्ता कुराहरू आउँछन् सो तिमीहरूले पहिचान गर्नेछौ। परमेश्‍वरबाट आउने कुराले तँलाई क्षमता र बोझको साथ सेवा गर्न, र आत्मामा दृढ हुन सक्षम गर्छ। मबाट नआउने सबै कुराहरू रित्तो हुन्छन्; तिनले तँलाई केही पनि दिँदैन, तिनले तेरो आत्मालाई रित्तो बनाउँछ र तँलाई आफ्‍नो विश्‍वास गुमाउने तुल्याउँछ, र तँलाई आफ्‍नै मनको धरापमा पारेर, तेरो र मेरो बीचमा दूरी हालिदिन्छ। जब तँ आत्मामा जिउँछस् तब तँ बाहिरी संसारका सबै कुराहरूभन्दा माथि उछिन्छस्, तर तेरो आफ्‍नै मनमा जिउनु भनेको शैतानद्वारा लगिनु हो; यो मृतान्त हो। अब यो अत्यन्तै सरल छ: आफ्‍नो हृदयले मलाई हेर्, अनि तेरो आत्मा तुरुन्तै बलियो हुनेछ। तँसँग अभ्यास गर्ने मार्ग हुनेछ, र म तेरा हरेक पाइलामा अगुवाइ गर्नेछु। हरेक समयमा र हरेक स्थानमा तँलाई मेरो वचन प्रकट गरिनेछ। जहाँ होस् वा जहिले होस्, वा वातावरण जतिसुकै प्रतिकूल होस्, म तँलाई स्पष्ट रूपमा देख्‍ने बनाउनेछु, र यदि तैँले आफ्‍नो हृदयले मलाई हेरिस् भने तेरो निम्ति मेरो हृदयलाई प्रकट गरिनेछ; यसरी, तँ अगाडिको बाटोमा दौडनेछस् अनि आफ्‍नो बाटोलाई कहिल्यै गुमाउनेछैनस्। कतिपय मानिसहरूले आफ्‍नो बाटोलाई बाहिरी रूपमा अनुभूति गर्ने प्रयास गर्छन्, तैपनि आफ्‍ना आत्माद्वारा कहिल्यै त्यसो गर्दैनन्। तिनीहरूले प्रायजसो पवित्र आत्‍माको कार्यलाई बुझ्‍न सक्दैनन्। जब तिनीहरू अरूसँग सङ्गति गर्छन्, तिनीहरूले पछ्याउने कुनै बाटो हुँदैन र के गर्ने भन्‍ने जान्दैनन्, त्यसैले तिनीहरू अझै बढी अन्योलग्रस्त मात्रै बन्छन्। तिनीहरूलाई के कुराले बिरामी बनाउँछ सो यी मानिसहरूलाई थाहा छैन; तिनीहरूसँग धेरै कुराहरू हुन सक्छन् र भित्री रूपमा सम्‍पन्‍न रूपमा भरिएका हुन सक्छन्, तर त्यसको कुनै प्रयोग छ र? के तँसँग साँच्चिकै पछ्याउने मार्ग छ? के तँसँग कुनै प्रकाश वा ज्ञान छ? के तँसँग कुनै नयाँ अन्तर्ज्ञानहरू छन्? के तँ अघि बढेको छस् कि पछि हटेको छस्? के तँ नयाँ ज्योतिलाई पछ्याउन सक्छस्? तँसँग कुनै अधीनता छैन; तैँले प्रायजसो उल्‍लेख गर्ने अधीनता गफ बाहेक केही पनि होइन। के तैँले समर्पित जीवन जिएको छस्?

मानिसहरूको आत्म-धार्मिकता, आत्मतुष्टि, आत्मसन्तुष्टि, र अभिमानले खडा गरेको तगारो कति ठूलो छ? तँ वास्तविकतामा प्रवेश गर्न नसक्नु कसको दोष हो? तँ सच्चा व्यक्ति होस् कि होइनस् भनेर हेर्न, तैँले होसियारीपूर्वक आफैलाई जाँच्नुपर्छ। के तेरा लक्ष्य र अभिप्रायहरू मेरो खातिर तय गरिएका हुन्? के तेरा सबै शब्द र कार्यहरू मेरो उपस्थितिमा बोलिएका र गरिएका हुन्? म तेरा सबै विचार र सोचहरू गहन-जाँच गर्छु। के तँभित्र कुनै आत्म-निन्दा छैन? तँ अरूलाई देखाउनका लागि ढोँग गर्छस् र शान्तपूर्वक आत्म-धार्मिकताको भाव देखाउँछस्; तँ आफूलाई जोगाउन यसो गर्छस्। तँ तेरो दुष्टतालाई ढाकछोप गर्न चाहन्छस्, र तँ त्यो दुष्टता अरू कसैमाथि थोपर्ने उपायहरू समेत सोच्छस्। तेरो हृदयमा कस्तो छलीपन वास गर्छ! तैँले भनेका सबै कुराबारे विचार गर्। तेरो आफ्नै फाइदाका लागि, र तेरो प्राणलाई हानि पुग्ला भन्ने डरले गर्दा नै तैँले शैतानको संरक्षण गरेको र ब्रदर-सिस्टरहरूलाई खाने र पिउने कामबाट जबरजस्ती वञ्चित होइन र? तँ आफ्नो सफाइमा के भन्छस्? के तँलाई यस पटक शैतानले खोसेर लगेको खाने र पिउने कुराको भर्पाइ तँ अर्को पटक गर्न सक्नेछस् भन्ने लाग्छ? तैँले अब यसलाई स्पष्ट रूपमा देखेको छस्; के यो तैँले क्षतिपूर्ति गर्न सक्ने कुरा हो? के तँ गुमेको समयको भर्पाइ गर्न सक्छस्? विगतका केही भेलामा किन खाने र पिउने काम भएन, र कसले यो समस्या खडा गर्‍यो भनेर हेर्न तिमीहरूले बारम्बार आफैलाई जाँच्नैपर्छ। यी कुराहरू स्पष्ट नभएसम्म तिमीहरूले यिनका बारेमा एक-एक गरी सङ्‍गति गर्नैपर्छ। यदि यस्ता मानिसहरूलाई कडाइका साथ रोकिएन भने, र ब्रदर-सिस्टरहरूले तिनीहरूको वास्तविकता पहिचान गरेनन् भने, यस्ता कुराहरू फेरि हुनेछन्। साँच्चै नै, तिमीहरूका आत्मिक आँखाहरू बन्द छन्; तिमीहरूमध्ये धेरै जना दृष्टिविहीन छौ! यसबाहेक, देख्नेहरू पनि यसबारे लापरवाह छन्। तिनीहरू खडा हुँदैनन् र बोल्दैनन्, र तिनीहरू पनि दृष्टिविहीन छन्। देख्ने तर नबोल्नेहरू लाटा हुन्। यहाँ धेरै अपाङ्ग मानिस छन्।

सत्यता के हो, जीवन के हो, र बाटो के हो भनेर कतिपय मानिसहरूले बुझ्दैनन्, र तिनीहरूले आत्मालाई बुझ्दैनन्। तिनीहरूले मेरो वचनलाई सूत्रको रूपमा मात्रै लिन्छन्। त्यो अत्यन्तै कठोर छ। साँचो कृतज्ञता र प्रशंसा के हो भन्‍ने तिनीहरू बुझ्दैनन्। कतिपय मानिसहरू महत्त्वपूर्ण र प्राथमिक कुराहरूलाई बुझ्‍न असक्षम छन्; बरु, तिनीहरूले द्वित्तिय कुराहरूलाई मात्रै बुझ्छन्। परमेश्‍वरको व्यवस्थापनलाई अवरोध गर्नु भनेको के हो? मण्डलीको निर्माणलाई नष्ट गर्नु भनेको के हो? पवित्र आत्माको कामलाई अवरोध गर्नु भनेको के हो? शैतानको दास के हो? यी सत्यताहरूलाई स्पष्ट रूपमा बुझिनैपर्छ, अस्पष्ट रूपमा व्याख्या मात्रै गर्ने होइन। यस पटक के कुराले खाने र पिउने काम नहुने तुल्यायो? कतिपय मानिसहरूले तिनीहरूले आज परमेश्‍वरलाई उच्‍च सोरमा प्रशंसा गर्नुपर्छ भन्‍ने ठान्छन्, तर तिनीहरूले उहाँलाई कसरी प्रशंसा गर्नुपर्छ? के तिनीहरूले भजन गएर अनि नाचेर त्यसो गर्नुपर्छ? के अरू शैलीहरू प्रशंसाको रूपमा गन्ती हुँदैनन्? कतिपय मानिसहरू उल्लसित प्रशंसा नै परमेश्‍वरलाई प्रशंसा गर्ने तरिका हो भन्‍ने धारणा लिएर भेलाहरूमा आउँछन्। मानिसहरूसँग यी धारणाहरू छन्, र तिनीहरूले पवित्र आत्माको कामलाई ध्यान दिँदैनन्; यसको अन्तिम परिणामस्वरूप अझै अवरोधहरू आइपर्छन्। यो भेलामा खाने र पिउने काम भएन; तिमीहरू सबै भन्छौ, तिमीहरू परमेश्‍वरको बोझलाई ख्याल गर्छौ र मण्डलीको गवाही कायम राख्नेछौ, तर तिमीहरूमध्ये कसले परमेश्‍वरको बोझलाई साँच्‍चै ख्याल गरेको छ? आफैलाई सोध्: के तँ परमेश्‍वरको बोझलाई ख्याल गर्ने व्यक्ति होस्? के तैँले परमेश्‍वरका निम्ति धार्मिकता अभ्यास गर्न सक्छस्? के तँ मेरा लागि खडा भएर बोल्‍न सक्छस्? के तैँले दृढताको साथ सत्यता अभ्यास गर्न सक्छस्? के तँ शैतानका सारा कार्यहरूका विरुद्धमा लड्न सक्‍नेगरी साहसी छस्? के तँ आफ्‍ना भावनाहरूलाई पन्छ्याएर मेरो सत्यताको खातिर शैतानको खुलासा गर्न सक्षम छस्? के तैँले मेरा अभिप्रायहरूलाई तँमा पूरा हुन दिन सक्छस्? के तैँले निर्णायक क्षणहरूमा आफ्‍नो हृदय अर्पण गरेको छस्? के तँ मेरो इच्छा पछ्याउने व्यक्ति होस्? आफैलाई यी प्रश्‍नहरू प्रायः सोध्ने गर्, र तिनीहरूको बारेमा बारम्‍बार सोच्‍ने गर्। शैतानका उपहारहरू तँभित्र छन्, र त्यसको लागि तँ नै दोषी छस्—किनभने तैँले मानिसहरूलाई बुझ्दैनस्, र तँ शैतानको विषलाई पहिचान गर्न असफल छस्; तैँले आफैलाई मृत्युतर्फ डोऱ्याउँदै छस्। शैतानले तँलाई पूर्णरूपमा बहकाएको छ, यति हदसम्‍म कि तँ पूर्ण रूपमा भ्रमित भएको छस्; तँ छाडापनको मद्यले मातेको छस्, र यता र उता ढल्किँदै स्थिर दृष्टिकोणलाई पक्रिन सक्दैनस्, अनि तेरो अभ्यासको लागि तँसँग कुनै मार्ग छैन। तैँले उचित रूपमा खाने र पिउने गर्दैनस्, तँ उग्र कुटाकुट र झगडामा संलग्‍न हुन्छस्, गलतबाट सहि छुट्याउन तँलाई आउँदैन, र अगुवाइ गर्ने जो कोहीलाई तँ पछ्याउँछस्। के तँमा कुनै सत्यता छ र? कतिपय मानिसहरूले आफ्‍नै प्रतिरक्षा गर्छन् र धोकामा संलग्‍न पनि हुन्छन्। तिनीहरूले अरूसँग सङ्गति गर्छन्, तर त्यसले तिनीहरूलाई मृतान्तमा मात्रै पुर्‍याउँछ। के यी मानिसहरूले आफ्‍ना अभिप्रायहरू, उद्देश्यहरू, उत्प्रेरणाहरू, र स्रोत मबाट प्राप्त गर्छन्? के तेरा दाजुभाइ र दिदीबहिनीहरूलाई तिनीहरूको खाने र पिउने कुरा तिनीहरूबाट खोसिएको तथ्यप्रति तैँले क्षतिपूर्ति दिन सक्छस् भन्‍ने तँलाई लाग्छ? सङ्गति गर्नको निम्ति केही मानिसहरू खोज्, अनि तिनीहरूलाई सोध्; तिनीहरू आफैले भनून्: के तिनीहरूलाई कुनै कुरा प्रदान गरिएको छ? अथवा पछ्याउनको निम्ति तिनीहरूलाई कुनै मार्ग नै छोडी नराखी, तिनीहरूका पेट फोहोर पानी र काम नलाग्‍ने कुराले भरिएका छन्? के त्यसले मण्डलीलाई नष्ट गर्दैन र? दाजुभाइ र दिदीबहिनीहरूका बीचमा प्रेम कहाँ छ? को सहि छ र को गलत छ भनेर तँ गोप्य रूपमा अनुसन्धान गर्छस्, तर मण्डलीको लागि तैँले किन बोझ उठाउँदैनस्? सामान्यतया, तँ प्रचलित भनाइहरू प्रयोग गरेर चिच्याउन सिपालु छस्, तर जब घटनाहरू वास्तवमा घट्छन्, तिनको बारेमा तँ अनिश्‍चित हुन्छस्। कतिपय मानिसहरूले बुझ्छन् तर गनगन मात्रै गर्छन्, जबकि कसैले एक शब्‍द पनि नबोल्दा अरूहरू भने आफूले बुझेको कुरा बोली हाल्छन्। परमेश्‍वरबाट के आउँछ र शैतानको काम के हो सो तिनीहरूलाई थाहा छैन। जीवनको बारेमा तेरा भित्री भावनाहरू कहाँ छन्? तँ पवित्र आत्माको कामलाई बुझ्‍नै सक्दैनस्, न त यसलाई पहिचान गर्न सक्छस्, अनि नयाँ कुराहरूलाई स्वीकार गर्न तँलाई कठिनाइ हुन्छ। तँ मानिसहरूको धारणाहरूसँग मिल्‍ने धार्मिक र सांसारिक कुराहरूलाई मात्रै स्वीकार गर्छस्। परिणामस्वरूप, तँ सेखी पूर्वक लड्छस्। कति मानिसहरूले पवित्र आत्माको कामलाई बुझ्‍न सक्छन्? कति मानिसहरूले मण्डलीको लागि साँच्‍चै भार उठाएका छन्? के तँ यसलाई बुझ्छस्? भजनहरू गाउनु परमेश्‍वरलाई प्रशंसा गर्ने एउटा तरिका हो, तर परमेश्‍वरलाई प्रशंसा गर्नुको सत्यतालाई तँ स्पष्ट रूपमा बुझ्दैनस्। यसको साथै, उहाँलाई प्रशंसा गर्ने तरिकामा तँ कठोर छस्। के त्यो तँसँग भएको धारणा होइन र? तँ सँधै आफ्‍नै धारणाहरूमा कठोरताको साथ टाँसिन्छस्, अनि तँ पवित्र आत्माले आज के गर्न लाग्‍नुभएको कुरामा ध्यान केन्द्रित गर्न असमर्थ छस्, तेरा दाजुभाइ र दिदीबहिनीहरूले के अनुभूति गरिरहेका कुरालाई अनुभूति गर्न असमर्थ छस्, र परमेश्‍वरका अभिप्रायहरू चुपचाप खोज्‍न असक्षम छस्। तैँले काम-कुराहरूलाई अन्धाधुन्ध गर्छस्; तँ गीतहरू राम्ररी गाउन सक्छस् होला, तर परिणाम भने पूर्ण रूपमा भताभुङ्ग हुन्छ। के त्यो साँच्‍चै खवाइ र पियाइ हो त? कसले वास्तवमा अवरोधहरू पैदा गरिरहेको छ सो के तँ देख्‍न सक्छस्? तँ पटक्‍कै आत्मामा जिउँदैनस्; बरु, तँमा विभिन्‍न धारणाहरू छन्। कुन हिसाबमा त्यो मण्डलीको लागि भार उठाउनु हो? पवित्र आत्माको काम अहिले झनै तीव्र गतिमा अघि बढिरहेको छ भन्‍ने तैँले देख्‍नैपर्छ। त्यसकारण यदि तँ आफ्‍नै धारणाहरूलाई पक्रिरहन्छस् र पवित्र आत्माको कामलाई इन्कार गरिरहन्छस् भने, के तँ अन्धा होइनस् र? के त्यो झिँगा पर्खालमा ठोक्‍किँदै यता-उता उडिरहनुजस्तै होइन र? यदि तँ यसरी नै दृढ रहन्छस् भने, तँलाई पन्छ्याइनेछ।

विपत्तिभन्दा पहिले पूर्ण बनाइएकाहरू परमेश्‍वरप्रति समर्पित हुन्छन्। तिनीहरू ख्रीष्‍टमा निर्भर भएर जिउँछन्, तिनीहरूले उहाँको साक्षी दिन्छन्, र तिनीहरूले उहाँलाई उचाल्छन्। तिनीहरू विजयी पुरुष बालकहरू र ख्रीष्‍टका असल सिपाहीहरू हुन्। अब तैँले आफैलाई शान्त पार्नु, परमेश्‍वरको नजिक आउनु, र उहाँसँग सङ्गति गर्नु महत्त्वपूर्ण छ। यदि तँ मेरो नजिक आउन असक्षम छस् भने, तँ शैतानद्वारा कब्जा गरिने खतरामा छस्। यदि तँ मेरो नजिक आएर मसँग सङ्गति गर्न सक्छस् भने, तँलाई सबै सत्यताहरू प्रकट गरिनेछ, र तँसँग जिउन र काम गर्नको लागि मापदण्ड हुनेछ। तँ मेरो नजिक छस् त्यसैले, मेरो वचनले तेरो पक्ष कहिल्यै छोड्नेछैन, न त तेरो जीवनभरि तँ कहिल्यै मेरो वचनबाट बाहिर जानेछस्; तँबाट फाइदा लिने कुनै बाटो शैतानसँग हुनेछैन, बरु त्यो लाजमा पर्नेछ र हारेर भाग्‍नेछ। तँभित्र कमी भएको कुराको लागि यदि तँ बाहिरी रूपमा हेर्छस् भने, कहिलेकहीँ तैँले यसलाई भेट्टाउन सक्छस्, तर तैँले भेट्टाउने धेरैजसो कुराहरू तँलाई नचाहिने नियमहरू र थोकहरू हुनेछन्। तैँले आफैलाई त्याग्‍नुपर्छ, मेरा अझ बढी वचनहरूलाई खाने र पिउने गर्नुपर्छ, र तिनलाई कसरी मनन गर्ने सो जान्‍नुपर्छ। यदि तैँले केही कुरा बुझ्दैनस् भने, बारम्‍बार मेरो नजिक आइज अनि मसँग सङ्गति गर्; यसरी, तैँले बुझ्‍ने कुराहरू वास्तविक र साँचो हुनेछन्। तैँले मेरो निकट बनेर यो थालनी गर्नुपर्छ। यो अत्यन्तै महत्त्वपूर्ण छ! अन्यथा, कसरी खाने र पिउने सो तँलाई थाहा हुनेछैन। तैँले आफै खान र पिउन सक्दैनस्; साँच्‍चै नै, तेरो कद निकै सानो छ।


अध्याय १४

अहिले, समय वास्तवमै छोटो छ। पवित्र आत्माले हामीलाई परमेश्‍वरका वचनहरूतर्फ डोर्‍याउन विभिन्न प्रकारका विधिहरूको प्रयोग गर्नुहुन्छ। तँ सबै सत्यहरूद्वारा सुसज्जित हुनुपर्छ, शुद्ध बन्नुपर्छ, र मसँग साँच्चिकै नजिक हुनुपर्छ र मसँग सङ्गत गर्नुपर्छ, र तँलाई कुनै कुरा छान्‍ने र रोज्‍ने अनुमति दिइनेछैन। पवित्र आत्माको काम भावनारहित हुन्छ, र तँ कस्तो प्रकारको व्यक्ति होस् भनेर परवाह गर्दैन। तँ खोज्न र पछ्याउन—बहाना नबनाइ, र तेरो प्राप्ति र नोक्सानका बारेमा बहस नगरी—बरु धार्मिकताको लागि भोक र तिर्खासहित खोज्न इच्छुक छस् भने, म तँलाई अन्तर्दृष्टि दिनेछु। तँ जतिसुकै मूर्ख र अज्ञानी भए पनि, म यी कुरामा ध्यान दिन्न। म तैँले सकारात्मक पक्षमा कति मेहनत गर्छस् भनेर हेर्छु। यदि तँ अझै पनि, तेरो सानो संसारमा घुम्दै, आफ्‍नै धारणामा अझै अडिग हुन्छस् भने, मेरो विचारमा तँ खतरामा छस्…। उठाइ भनेको के हो? त्यागिनुको अर्थ के हो? तँ आज परमेश्‍वरको अगाडि कसरी बाँच्नुपर्छ? तैँले मसँग कसरी सक्रिय भएर सहकार्य गर्नुपर्छ? तेरो आफ्ना धारणाहरूलाई त्यागिदे, आफैलाई चिरफार गर्, तेरो मकुन्डो उतार्, आफ्नो वास्तविक रङ्ग स्पष्टसँग हेर्, आफूलाई घृणा गर्, धार्मिकताको भोक र प्याससहित खोज्ने हृदय बना, तेरो मूल्य वास्तवमा केही पनि छैन भनेर विश्‍वास गर्, आफूलाई अर्पण गर्न इच्छुक बन्, काम-कुरा गर्ने तेरा सबै तरिकाहरूलाई रोक्‍न सक्‍ने बन्, मेरो अगाडि आफूलाई शान्त बना, अझ धेरै प्रार्थना गर्, गम्भीरताका साथ मप्रति झुक्, मलाई आदर गर्, मप्रति नजिक हुन र मसँग सञ्चार गर्न कहिल्यै नछोड्—यी कुराहरूमा, कुञ्जी भेटिन्छ। मानिसहरू प्रायजसो आफैभित्र जिउँछन्, त्यसैले परमेश्‍वरको अगाडि हुँदैनन्।

पवित्र आत्माको हालको काम मानिसहरूलाई कल्पना गर्न वास्तवमा गाह्रो छ र सबै कुरा वास्तविकतामा प्रवेश गर्छन्; यसबारे सोचहीन हुनु साँच्चै ठिक हुनेछैन। तेरा सोच र विचारहरू सही छैनन् भने, तँसँग अघि बढ्ने कुनै मार्ग हुनेछैन। सुरुदेखि अन्त्यसम्म, तँ हरसमय जागा रहनैपर्छ र कहिल्यै लापर्बाह नहुन निश्चित गर्नैपर्छ। निरन्तर जागा रहने र पर्खने अनि मसामु शान्त रहनेहरू आशिषित हुन्! आफ्नो हृदयमा सधैँ ममा भर पर्नेहरू, मेरो आवाज ध्यान दिएर सुन्नेहरू, मेरा कार्यहरूलाई ध्यान दिनेहरू र मेरा वचनहरू अभ्यास गर्नेहरू आशिषित हुन्! समयले साँच्चै थप ढिलाइ सहन सक्दैन; सबै प्रकारका महामारीहरू अनियन्त्रित रूपमा फैलिनेछन् र बाढीले जस्तै तिमीहरू सबैलाई निल्न आफ्नो क्रूर, रक्ताम्मे मुख खोल्नेछन्। मेरा पुत्रहरू हो! समय आइसकेको छ! अब थप विचार गर्ने ठाउँ छैन। तिमीहरूलाई मेरो सुरक्षाअन्तर्गत ल्याउने एकमात्र निकास भनेको मसामु फर्कनु हो। तिमीहरूमा पुरुष बालकको दृढता हुनैपर्छ; कमजोर वा निराश नबन। तिमीहरूले मसँगसँगै कदम चाल्नैपर्छ, नयाँ ज्योतिलाई इन्कार गर्नै हुँदैन र मैले तिमीहरूलाई मेरा वचनहरू कसरी खाने र पिउने भनेर बताउँदा, तिमीहरूले आफूलाई अधीनमा राखेर ती उचित रूपमा खानु र पिउनुपर्छ। के अझै पनि स्वेच्छाचारी रूपमा एकअर्कासँग लड्ने वा झगडा गर्ने समय छ र? यदि तँ अघाउन्जेल खाँदैनस् र सत्यताले पूर्ण रूपमा सुसज्जित हुँदैनस् भने के युद्ध लड्न सक्छस्? यदि तँ धर्मलाई जित्न चाहन्छस् भने, तँ सत्यताले पूर्ण रूपमा सुसज्जित हुनैपर्छ। मेरा वचनहरू अझ धेरै खाने र पिउने गर् अनि तीबारे अझ धेरै मनन गर्। तैँले मेरा वचनहरू आफै खाने र पिउने गर्नैपर्छ अनि परमेश्‍वरको नजिक गएर सुरु गर्नैपर्छ। चेतावनी! तैँले ध्यान दिनैपर्छ! अक्कलीहरू चाँडै बिउँझनुपर्छ! तँलाई छोड्न मन नलाग्ने कुनै पनि कुरालाई त्याग्। म तँलाई फेरि एकपटक के भन्छु भने यी कुराहरू तेरो जीवनका लागि साँच्चै हानिकारक छन् र ती कुनै फाइदाका छैनन्! मलाई आशा छ, तँ आफ्ना कार्यहरूमा ममाथि भर पर्न सक्छस्; अन्यथा, अगाडिको एकमात्र मार्ग मृत्युको मार्ग हो—त्यसोभए, तँ जीवनको मार्ग खोज्न कहाँ जानेछस्? बाहिरी कुराहरू गर्न त्यतिको उत्सुक हुने तेरो त्यो हृदय फिर्ता ले! अरूसामु झुक्न नमान्ने तेरो हृदय फिर्ता ले! यदि तेरो जीवन परिपक्व हुन सक्दैन र तँलाई त्यागियो भने, के तैँले आफूलाई लडाएको हुनेछैनस् र? पवित्र आत्माको हालको काम तैँले कल्पना गरेजस्तो छैन। यदि तँ आफ्ना धारणाहरू त्याग्न सक्दैनस् भने, तैँले ठूलो घाटा भोग्नेछस्। यदि त्यो काम मानिसका धारणाहरूसँग मेल खाएको भए, के तेरो पुरानो प्रकृति र धारणाहरू प्रकाशमा आउन सक्थे र? के तँ आफूलाई चिन्न सक्थिस् र? सायद तँ अझै पनि आफू धारणाहरूबाट मुक्त छु भनी सोच्छस्, तर यसपटक तेरा विभिन्न कुरूप पक्षहरू स्पष्टसित प्रकाशमा आएका छन्। होसियारीसाथ आफैलाई सोध्:

के तँ मप्रति समर्पित हुने व्यक्ति होस्?

के तँ आफूलाई त्यागेर मलाई पछ्याउन इच्छुक र तयार छस्?

के तँ मेरो अनुहारलाई शुद्ध हृदयले खोज्ने व्यक्ति होस्?

के तँलाई मेरो नजिक कसरी आउने र मसँग कसरी सञ्चार गर्ने भन्‍ने थाहा छ?

के तँ आफूलाई मेरो अगाडि शान्त बनाउन र मेरा अभिप्रायहरू खोज्न सक्छस्?

के तँ मैले तँलाई प्रकट गरेका वचनहरू अभ्यास गर्न सक्छस्?

के तँ मेरा अगाडि सामान्य अवस्था कायम राख्न सक्छस्?

के तैँले शैतानका धूर्त योजनाहरू देख्न सक्‍छस्? के तँ तिनीहरूको खुलासा गर्ने हिम्मत गर्छस्?

तँ परमेश्‍वरको बोझप्रति कति विचारशील छस्?

के तँ परमेश्‍वरको बोझप्रति विचारशील व्यक्ति होस्?

पवित्र आत्माको कार्यलाई तैँले कसरी बुझेको छस्?

परमेश्‍वरको परिवारभित्रको समन्वयमा तैँले कसरी सेवा गर्छस्?

मेरो लागि तैँले कसरी बलियो गवाही दिन्छस्?

तैँले सत्यताको लागि कसरी असल लडाइँ लड्छस्?

यी सत्यहरूको बारेमा विचार-विमर्श गर्नका लागि तैँले समय लिनुपर्छ। दिन एकदमै नजिकै छ भन्‍ने कुरा प्रमाणित गर्नका लागि यी तथ्यहरू पर्याप्त छन्। तँलाई विपत्ति आउनुभन्दा अगाडि नै पूर्ण बनाइनुपर्छ—यो महत्त्वपूर्ण विषय हो, समाधान गर्नुपर्ने निकै आतुर विषय हो! म तिमीहरूलाई पूर्ण बनाउन चाहन्छु, तर तिमीहरू केही मात्रामा अनियन्त्रित छौ भन्‍ने मैले देखेको छु। तँसँग उत्साह छ, तर पनि तँ त्यसलाई सर्वोत्कृष्ट प्रयोगमा ल्याउँदैनस्, र तैँले सबैभन्दा महत्त्वपूर्ण कुराहरू बुझेको छैनस्; बरु, तैँले बुझेका सबै कुराहरू सानातिना विषय हुन्। यी कुराहरू बुझ्नुको अर्थ के नै छ र? के यो समयको बरबादी होइन र? म तिमीहरूलाई यसरी कृपा देखाउँछु, तर तिमीहरू कुनै पनि सराहना देखाउन विफल हुन्छौ; तिमीहरू एक-अर्कासँग लड्छौ मात्रै—त्यसोभए के मेरा सबै परिश्रमी प्रयासहरू व्यर्थ भएका छैनन् र? यदि तिमीहरू यसरी नै अगाडि बढिरहन्छौ भने, म तिमीहरूलाई मनाउनका लागि समय खर्च गर्नेछैन! म तिमीहरूलाई भन्छु कि तिमीहरू सत्यताप्रति बिउँझँदैनौ भने, तिमीहरूबाट पवित्र आत्माको काम हटाइनेछ! तिमीहरूलाई खानाका लागि थप केही पनि दिइनेछैन, र तिमीहरूले आफूलाई जसरी ठीक लाग्छ त्यसरी विश्‍वास गर्न सक्नेछौ। मैले मेरा वचनहरू सविस्तार रूपमा बोलिसकेको छु; यी वचनहरूलाई सुन्ने वा नसुन्ने कुरा तिमीहरूकै हातमा छ। तिमीहरू अन्योलग्रस्त, दिशाहीन र ज्योति देख्न नसक्ने समय आउँदा, के तिमीहरूले मलाई दोष लगाउनेछौ? कस्तो अज्ञानता! तिमीहरू आफैप्रति यति दरिलोसँग टाँसिरह्यौ भने, यदि तिमीहरू यसलाई छोड्न मान्दैनौ भने, यसको परिणाम के हुनेछ? के तिमीहरूको कार्य व्यर्थको अभ्यास मात्रै बन्दैन र? विपत्ति आएको बेला पन्छ्याइनु कति दयनीय हुन्छ!

अहिले मण्डलीको निर्माणको महत्त्वपूर्ण चरण हो। यदि तैँले सक्रिय भएर मसँग सहकार्य गर्न र पूर्ण हृदयले आफूलाई मप्रति अर्पण गर्न सक्दैनस् भने, र यदि तैँले सबै कुरा त्याग्न सक्दैनस् भने, तैँले नोक्सानी बेर्होनेछस्। के तैँले अझै पनि अन्य धारणाहरूलाई आश्रय दिन सक्छस्? तिमीहरूले पश्‍चात्ताप गर्ने र नयाँ सुरुवात गर्ने पर्खाइमा, मैले तिमीहरूलाई यसरी छुट दिएको छु। तैपनि, अब समयले यसो गर्न दिँदैन, र मैले समग्र रूपमा सोच्नैपर्छ। परमेश्‍वरको व्यवस्थापन योजनाको उद्देश्यका लागि, सबै कुरा अगाडि बढ्दैछन्, र मेरा कदमहरू त्यही दिशामा दिनानुदिन, प्रत्येक घण्टा, प्रत्येक क्षण, अघि बढ्दैछन्—यो गतिलाई पछ्याउन नसक्नेहरू त्यागिनेछन्। प्रत्येक दिन नयाँ ज्योति हुन्छ; प्रत्येक दिन नयाँ कर्महरू गरिन्छन्। प्रत्येक दिन नयाँ कुराहरू उदाउँछन्, र उक्त ज्योति देख्न नसक्नेहरू अन्धा हुन्! नपछ्याउनेहरूलाई हटाइनेछ…।


अध्याय १५

परमेश्‍वर देखा पर्ने घटना अघिबाटै सबै मण्डलीहरूमा प्रकट भइसकेको छ। बोल्नुहुने आत्मा नै हुनुहुन्छ; उहाँ प्रचण्ड रूपले फैलिएको आगो हुनुहुन्छ, उहाँले प्रताप धारण गर्नुहुन्छ र न्याय गर्नुहुन्छ। उहाँ मानिसको पुत्र हुनुहुन्छ, उहाँले खुट्टासम्‍म झुण्डिएको वस्‍त्र लगाउनुभएको छ, उहाँको छाती वरिपरि सुनौलो पेटी बाँधिएको छ। उहाँको टाउको र केश ऊनजस्तो सेता छन्; उहाँका आँखाहरू ज्वालाहरू जस्ता छन्; उहाँका पाउहरू टल्काएका काँसाजस्ता छन्, मानौं ती भट्टीमा खारिएका हुन्, र उहाँको स्वर उर्लँदो पानीहरूको आवाजजस्तै छ। उहाँले आफ्नो दाहिने हातमा सातवटा ताराहरू पक्रनुहुन्छ र उहाँको मुखबाट धारिलो दुईधारे तरवार छ, र उहाँको अनुहार जलिरहेको सूर्यजस्तो चम्किरहन्छ!

मानिसको पुत्रलाई देखिएको छ, र परमेश्‍वर स्वयम्‌लाई खुल्लमखुल्ला प्रकट गरिएको छ। परमेश्‍वरको महिमा प्रकट भएको छ, जलिरहेको सूर्यजस्तो चम्किरहेको छ! उहाँको महिमित अनुहार चहकिलो प्रकाशले चम्कन्छ; कसको आँखाले उहाँसँग विरोधको व्यवहार गर्ने आँट गर्छ? प्रतिरोधले मृत्युमा पुर्‍याउँछ! तैँले आफ्नो हृदयमा सोच्‍ने, तैँले बोल्‍ने कुनै शब्द वा तैँले गर्ने कुनै पनि कामका निम्ति रत्तीभर पनि दया देखाइँदैन। तिमीहरूले पाएको कुरा के हो सो तिमीहरूले बुझ्‍नेछौ र देख्‍नेछौ—त्यो मेरो न्यायबाहेक अरू केही होइन! जब तिमीहरू मेरा वचनहरू खाने र पिउने कोसिस गर्दैनौ र त्यसको साटो स्वेच्छाले अवरोध पुऱ्याउँछौ र मेरो निर्माणलाई ध्वस्त पार्छौ भने के म त्यसलाई सहन सक्छु? यस्तो व्यक्तिसँग म कोमल व्यवहार गर्नेछैनँ! यदि तेरो व्यवहार अझ बढी गम्भीरतासाथ पतित हुन्छ भने, तँ आगोमा नष्ट हुनेछस्! सर्वशक्तिमान्‌ परमेश्‍वर आत्मिक शरीरमा प्रकट हुनुहुन्छ, जो शिरदेखि खुट्टाको औँलासम्म मासु वा रगतले अलिकति पनि जोडिएको हुनुहुन्‍न। उहाँ ब्रह्माण्डको संसारलाई पार गर्नुहुन्छ, तेस्रो स्वर्गमा महिमित सिंहासनमा विराजमान हुनुहुन्छ, र सबै थोकमाथि शासन गर्नुहुन्छ! ब्रह्माण्ड र यावत् थोक मेरो हातमा छन्। यदि मैले बोलेँ भने, यो त्यस्तै हुनेछ। यदि मैले यो नियोजन गर्छु भने, यो यस्तै हुनेछ। शैतान मेरो खुट्टामुनि छ; त्यो अतल कुण्डमा छ! जब मेरो आवाज बाहिर निस्कन्छ, स्वर्ग र पृथ्वी बितेर जानेछ र केही पनि रहनेछैन! सबै थोक नयाँ तुल्याइनेछन्; यो एक अपरिवर्तनीय सत्य हो जुन पूर्ण सही छ। मैले संसारलाई, साथै सबै दुष्टहरूलाई पनि जितेको छु। म यहाँ तिमीहरूसँग कुराकानी गर्दै बस्छु, र जसको कान छ उनीहरू सबैले सुन्नुपर्छ र जो जीवित छन् उनीहरूले स्वीकार गर्नुपर्छ।

दिनहरू समाप्त हुन लागेका छन्; यस संसारमा भएका सबै थोक बिलाई जानेछन्, र सबै कुरा “नयाँ गरी जन्मनेछन्।” यो याद राख! याद राख! तिमीहरू लापरवाह हुन मिल्दैन! स्वर्ग र पृथ्वी बितेर जानेछ, तर मेरा वचनहरू बितेर जानेछैनन्! म एकचोटि फेरि तिमीहरूलाई अर्ती दिन्छु: व्यर्थमा नदगुर! बिउँझ! फर्क, अनि किनारा हातैमा छ! म तिमीहरूबीच देखा परिसकेको छु, र मेरो आवाज देखा परेको छ। मेरो आवाज तिमीहरूको अघि देखा परेको छ; प्रत्येक दिन आमने-सामने हुन्छ, र प्रत्येक दिन ताजा र नयाँ हुन्छ। तँ मलाई देख्छस् र म तँलाई देख्छु; म तँसँग निरन्तर कुरा गर्छु, र म तेरो आमनेसामने नै छु। तैपनि, तँ मलाई इन्कार पो गरिदिन्छस् र मलाई चिन्दैनस्। मेरा भेडाहरूले मेरो आवाज सुन्न सक्छन्, तर अझै तिमीहरू हिचकिचाउँछौ! तिमीहरू हिचकिचाउँछौ! तिमीहरूको हृदय बोधो भएको छ, तिमीहरूका आँखाहरूलाई शैतानले अन्धो बनाएको छ, र तिमीहरू मेरो “मुहार” देख्न सक्दैनौ—तिमीहरू कति दयनीय छौ! कति दयनीय छौ!

मेरो सिंहासनसामुका सातवटा आत्मा सारा पृथ्वीभरि पठाइएका छन् र म मेरो सन्देशवाहकलाई मण्डलीहरूसँग बोल्न अघि पठाउनेछु। म धर्मी छु; म विश्‍वासयोग्य छु; म त्यो परमेश्‍वर हुँ जसले मानिसको हृदयका गहनतम भागहरू गहन-जाँच गर्दछ। पवित्र आत्माले मण्डलीहरूसँग बोल्नुहुन्छ, र मेरा पुत्रभित्रबाट निस्कने मेरा वचनहरू नै हुन्। जसको कान छ तिनीहरू सबैले सुन्नुपर्छ! जो जीवित छन् तिनीहरू सबैले स्वीकार गर्नुपर्छ! बस तिनलाई खाऊ र पिऊ र शङ्का नगर। समर्पित हुने र मेरा वचनहरू सुन्ने सबैले ठूला आशिष्‌हरू पाउनेछन्! गम्भीरतासाथ मेरो मुहारको खोजी गर्ने सबैले निश्चय नै नयाँ ज्योति, नयाँ प्रबोधन र नयाँ अन्तर्दृष्टिहरू प्राप्त गर्नेछन्; हरेक र सबै कुरा ताजा र नयाँ हुनेछन्। मेरा वचनहरू तँकहाँ कुनै पनि समयमा देखा पर्नेछन्, तिनले तेरो आत्मिक आँखा खोल्नेछन्, र तैँले आत्मिक क्षेत्रका सबै रहस्य देख्न सक्नेछस्। राज्य ठ्याक्कै मानिसहरूको संसारमा नै छ। शरण स्थानमा प्रवेश गर्, र सबै अनुग्रह र आशिष्‌हरू तँमाथि आउनेछन्; तँ नजिक कुनै पनि अनिकाल वा महामारी आउन सक्नेछैन, र तँलाई कुनै पनि ब्‍वाँसा, सर्प, बाघ वा चितुवाहरूले हानि गर्न सक्नेछैनन्। तँ मेरो साथमा जानेछस् र हिँड्नेछस्, र मसँग महिमामा प्रवेश गर्नेछस्!

सर्वशक्तिमान् परमेश्‍वर! उहाँको महिमित शरीर खुला रूपमा प्रकट भएको छ, उहाँको पवित्र आत्मिक शरीर देखा परेको छ, र उहाँ पूर्ण परमेश्‍वर स्वयम्‌ हुनुहुन्छ! संसार र उहाँको देह दुवै परिवर्तन भएका छन्, र पर्वतमा परिवर्तन भएको उहाँको रूप परमेश्‍वरको व्यक्तित्व हो। उहाँले आफ्नो शिरमा सुनको मुकुट लगाउनुहुन्छ, उहाँको वस्त्र शुद्ध सेतो छ, उहाँको छाती वरिपरि सुनौलो पट्टा बाँधिएको छ र संसार र सबै थोक उहाँको पाउदान हुन्। उहाँका आँखाहरू आगोको ज्वालाजस्ता छन्, उहाँको मुखमा एउटा धारिलो दुईधारे तरवार छ, र उहाँको दाहिने हातमा सात वटा ताराहरू छन्। राज्यको बाटो झनै असीमित रूपमा चहकिलो छ, र उहाँको महिमामयी ज्योति देखा पर्छ र चम्किन्छ; पर्वतहरू आनन्दित छन् र पानी हाँस्छ, र सूर्य, चन्द्रमा र ताराहरू सबै तिनीहरूको व्यवस्थित क्रममा घुम्छन्, आफ्नो छ हजार वर्षे व्यवस्थापनको योजना पूरा गर्नुभएका एक मात्र साँचो परमेश्‍वरको विजयी फिर्तीलाई स्वागत गर्दैछन्। सबै जना हर्षले उफ्रँदैछन् र नाच्दैछन्! हर्षोल्‍लास गर! सर्वशक्तिमान् परमेश्‍वर आफ्नो महिमित सिंहासनमा विराजमान हुनुहुन्छ! गाओ! सर्वशक्तिमान्‌को विजयी झन्डा सारा प्रतापी, भव्य सियोन पर्वतमाथि उचाइमा उठेको छ! हरेक राष्ट्रले हर्षोल्लास गरिरहेको छ, परमेश्वरका असङ्ख्य चुनिएका मानिस गाउँदैछन्, सियोन पर्वत आनन्दले हाँस्दैछ, र परमेश्‍वरको महिमा देखा परेको छ! मैले परमेश्‍वरको अनुहार देख्‍नेछु भनी सपनामा पनि सोचेको थिइनँ, तर आज मैले यो देखेको छु। हरेक दिन उहाँसँग आमनेसामने हुन्छु, म उहाँसँग बोल्छु र मेरो हृदय खोल्छु। उहाँले प्रशस्त खाने र पिउने कुराहरू आपूर्ति गर्नुहुन्छ। जीवनमा, शब्दहरू, कार्यहरू, विचारहरू, सोचहरू, उहाँको महिमित ज्योतिले उज्यालो पार्दछ, उहाँ बाटोको हरेक कदममा डोऱ्याउनुहुन्छ, र यदि कसैले हृदयदेखि विद्रोह गर्छ भने, उहाँको न्याय झट्टै आउँछ।

परमेश्‍वरको साथमा खाँदै, बस्दै, र एकसाथ जिउँदै, उहाँको साथमा हुँदै, सँगसँगै हिँड्दै, सँगै रमाइलो गर्दै, सँगसँगै महिमा पाउँदै, सँगसँगै आशिष्‌हरू पाउँदै, परमेश्‍वरसँगै राजाका रूपमा शासन गर्दै, र परमेश्‍वरको राज्यमा सँगसँगै रहँदै—यो कति आनन्ददायी छ! यो कति मीठो छ! हरेक दिन आमनेसामने हुँदै, हरेक दिन बोल्दै र हरेक क्षण कुराकानी गर्दै; हरेक दिनले नयाँ प्रबोधन ल्याउँछ, हरेक दिनले नयाँ अन्तर्दृष्टि ल्याउँछ। आत्मिक आँखाहरू खुलेसँगै, सबै कुरा देखिन्छन्; आत्माका रहस्यहरू हामीलाई प्रकट गरिन्छन्। पवित्र जीवन साँच्चै चिन्तामुक्त हुन्छ; चाँडो-चाँडो दगुर र नरोकिओ, र लगातार अगाडि बढिरहो—अगाडि एउटा अझै अचम्मको जीवन छ। केवल मीठो स्वाद चाख्नमै सन्तुष्ट नबन; दौडेर परमेश्‍वरभित्रैसम्म पुग। उहाँ सबैलाई समेट्ने हुनुहुन्छ र साँच्चै विपुल हुनुहुन्छ, र हामीसँग नभएका सबै प्रकारका थोकहरू उहाँसँग छन्। सक्रिय रूपमा सहकार्य गर र उहाँमा प्रवेश गर, र सबै थोक बदलिनेछन्। हाम्रो जीवन अलौकिक हुनेछ, र कुनै पनि व्यक्ति, घटना, वा कामकुराले हामीलाई बाधा दिन सक्नेछैन।

सर्वोत्कृष्ट! सर्वोत्कृष्ट! साँचो रूपमा सर्वोत्कृष्ट! परमेश्‍वरको सर्वोत्कृष्ट जीवन भित्रै छ, र सबै थोक साँच्चै शान्त छन्। हामी संसार र सांसारिक थोकहरूलाई पार गर्दै, पति वा छोराछोरीसँग बाँधिएको कुनै महसुस गर्दैनौं। हामी बिमारी र वातावरणको बन्धनभन्दा पर पुग्छौं। शैतानले हामीलाई बाधा दिने आँट गर्दैन। हामी सबै विपत्तिहरूलाई पूर्ण रूपमा नाघ्छौं। यसो गर्नु परमेश्‍वरलाई राजसत्ता लिन दिनु हो। हामी शैतानलाई पैतालामुनि कुल्चन्छौं, मण्डलीका लागि गवाही दिन्छौं र शैतानको कुरूप अनुहारलाई पूर्ण रूपमा पर्दाफास गर्छौं। मण्डलीको निर्माण ख्रीष्टमा हुन्छ, र महिमित शरीर खडा भएको छ—उठाइको समयमा जिउनु भनेको यही हो।


अध्याय १६

मानिसको पुत्रको गवाहीपछि, सर्वशक्तिमान् परमेश्‍वरले आफैलाई धार्मिकताको सूर्यको रूपमा सार्वजनिक तवरले हामीकहाँ प्रकट गर्नुभयो। यो डाँडामा भएको रूप परिवर्तन हो! यो अहिले बढ्दो रूपमा वास्तविक हुँदैछ, धेरै वास्तविकता हुँदैछ। पवित्र आत्माले कसरी काम गर्नुहुन्छ भनी हामीले देखेका छौँ, अनि परमेश्‍वर स्वयम्‌ देहबाट उत्पन्न हुनुभएको छ। उहाँ मानिस, ठाउँ, भूगोलको बन्धनमा हुनुहुन्‍न; उहाँले पृथ्वी र समुद्रका सीमाहरूलाई उछिन्नुहुन्छ, उहाँ सम्पूर्ण ब्रह्माण्ड र पृथ्वीको अन्त्यसम्म फैलिनुहुन्छ, अनि सबै जातिहरू र सबै मानिसहरूले उहाँको आवाज शान्त भएर सुनिरहेका छन्। हामीले आफ्ना आत्मिक आँखाहरू खोल्‍ने क्रममा, हामी परमेश्‍वरको वचन उहाँको महिमित देहबाट उत्पन्न भएको छ भन्‍ने देख्छौं; यो परमेश्‍वर स्‍वयम् देहबाट उत्पन्न हुनु हो। उहाँ वास्तविक र पूर्ण परमेश्‍वर स्‍वयम्‌ हुनुहुन्छ। उहाँले हामीसित सार्वजनिक रूपमा बोल्नुहुन्छ, उहाँ हामीसित आमने-सामने हुनुहुन्छ, उहाँले हामीलाई सल्लाह दिनुहुन्छ, उहाँले हामीलाई टिठ्याउनुहुन्छ, उहाँले हामीलाई पर्खिनुहुन्छ, उहाँले हामीलाई सान्त्वना दिनुहुन्छ, उहाँले हामीलाई अनुशासित तुल्याउनुहुन्छ अनि उहाँले हामीलाई न्याय गर्नुहुन्छ। उहाँले हात समातेर डोर्याउनुहुन्छ अनि हामीप्रतिको उहाँको चासो उहाँभित्र आगो जस्तै दन्कन्छ; उहाँले उत्सुक हृदयले हामीलाई जगाउन र उहाँभित्र प्रवेश गर्न प्रेरित गर्नुहुन्छ। उहाँको सर्वोच्‍च जीवन हामी सबैभित्र बनिएको छ, अनि उहाँभित्र प्रवेश गर्ने सबैले त्यही सर्वोच्‍च जीवन हासिल गर्नेछन् र संसार अनि सबै दुष्टहरूमाथि विजय पाउनेछन् अनि उहाँसँगै राजाहरू भएर राज्य गर्नेछन्। सर्वशक्तिमान् परमेश्‍वर परमेश्‍वरको आत्मिक शरीर हो। यदि उहाँले यसलाई नियुक्त गर्नुहुन्छ भने त्यो त्यस्तै हुनेछ; यदि उहाँले बोल्नुभयो भने, त्यो त्यस्तै हुनेछ, अनि उहाँले त्यसलाई आज्ञा दिनुभयो भने, त्यो त्यस्तै हुनेछ। उहाँ एउटै साँचो परमेश्‍वर हुनुहुन्छ! शैतान उहाँको पाउमुनि अतल कुण्डमा छ। ब्रह्माण्ड र सबै थोक उहाँको हातमा छन्; समय आएको छ, अनि सबै कुरा शून्यतामा फर्कनेछन् र नयाँ प्रकारले जन्मनेछन्।


अध्याय १७

मण्डली निर्माणाधीन अवस्थामा छ, र यसलाई ध्वस्त गर्नको लागि शैतानले सक्दो प्रयास गरिरहेको छ। यसले मेरो निर्माणलाई सम्भावित कुनै पनि माध्यमद्वारा नष्ट गर्न चाहन्छ; यस कारणले गर्दा, मण्डलीलाई तुरुन्तै शुद्ध पारिनुपर्छ। दुष्टताको अलिकति फोहोर पनि बाँकी रहनु हुँदैन; मण्डलीलाई यसरी शुद्ध पारिनुपर्छ कि यो खोटरहित बन्‍न सकोस् र विगतमा जस्तै शुद्ध रहिरहोस्। तिमीहरू सधैँ जागा रहनुपर्छ र पर्खिरहनुपर्छ, र तिमीहरूले मेरो सामु अझै बढी प्रार्थना गर्नुपर्छ। तिमीहरूले शैतानका विभिन्‍न षड्यन्त्रहरू र धूर्त चलाकीहरूलाई छर्लङ्ग देख्नैपर्छ, आत्माहरूलाई पहिचान गर्नुपर्छ, मानिसहरूलाई चिन्नुपर्छ, र हरेक प्रकारका मानिस, घटना, र कामकुराहरूलाई खुट्टयाउन सक्‍नुपर्छ; तिमीहरूले मेरो वचनलाई अझै बढी खानु र पिउनु पनि पर्छ र, अझै महत्त्वपूर्ण कुरा के छ भने, तिमीहरूले ती आफै खान र पिउन सक्‍नुपर्छ। आफैलाई सारा सत्यताले सुसज्जित गर, र मेरो सामने आओ, ताकि म तिमीहरूका आत्मिक आँखा खोल्‍न सकूँ र तिमीहरूलाई आत्माभित्र भएका सबै रहस्यहरूलाई देख्‍न सक्‍ने तुल्याउन सकूँ…। जब मण्डली यसको निर्माणको चरणमा प्रवेश गर्छ, सन्तहरू युद्धमा अघि बढ्छन्। शैतानका विभिन्‍न घृणित विशेषताहरूलाई तिमीहरूका अघि राखिएका छन्: तिमीहरू रोकिएर पछि फर्कन्छौ कि खडा भएर मप्रति भरोसा गर्दै निरन्तर अघि बढ्छौ? शैतानको भ्रष्ट र कुरूप विशेषताहरूलाई पूर्ण रूपमा खुलासा गर, कुनै पनि भावना बाँकी नराख, र कुनै दया नदेखाओ! मृत्युसम्‍मै शैतानसँग लडाइँ गर! म तेरो मद्दत हुँ, र तँसँग पुरुषार्थको आत्मा हुनैपर्छ! शैतानले त्यसको अन्तिम मृत्यु वेदनामा आक्रमण गर्दैछ, तर यो अझै पनि मेरो न्यायबाट उम्कन सक्नेछैन। शैतान मेरो खुट्टामुनि छ र तिमीहरूका आफ्नै खुट्टाले पनि यसलाई कुल्चँदै छ—यही नै तथ्य हो!

ती सबै धार्मिक बाधकहरू, र मण्डलीको निर्माण-कार्य भत्काउनेहरूलाई अलिकति पनि सहनशीलता देखाउनेछैन तर तुरुन्तै न्याय गरिनेछ; शैतानलाई खुलासा गरिनेछ, कुल्चीमिल्ची गरिनेछ, पूर्ण रूपमा नष्ट गरिनेछ, र लुक्‍ने कुनै ठाउँ छोडिनेछैन। सबै प्रकारका दुष्ट आत्माहरू र भूतहरू मेरै सामने निश्चय नै तिनीहरूका वास्तविक रूप प्रकट गरिनेछ, र म तिनीहरू सबैलाई अतल कुण्‍डमा फ्याँकिदिनेछु जसबाट तिनीहरू कहिल्यै उम्कनेछैनन्; तिनीहरू सबै हाम्रा खुट्टामुनि हुनेछन्। यदि तिमीहरू सत्यको लागि असल लडाइ लड्न चाहन्छौ भने, सबैभन्दा पहिले, तिमीहरूले शैतानलाई काम गर्ने कुनै मौका दिनु हुँदैन—यस हदसम्‍म, तिमीहरू एउटै मनका हुनुपर्छ र समन्वयमा सेवा गर्नुपर्छ, तिमीहरूका आफ्‍ना धारणाहरू, विचारहरू, दृष्टिकोणहरू, र काम गर्ने शैलीहरूलाई त्याग्‍नुपर्छ, तिमीहरूको हृदयलाई मभित्र शान्त राख्‍नुपर्छ, पवित्र आत्माको आवाजमा ध्यान दिनुपर्छ, पवित्र आत्माको काममा ध्यान दिनुपर्छ, र परमेश्‍वरको वचनहरूलाई विस्तृत रूपमा अनुभव गर्नुपर्छ। तिमीहरूको अभिप्राय एउटै मात्र हुनुपर्छ, जुन त्यो मेरो इच्छालाई पछ्याउनु हो। यस बाहेक तिमीहरूमा अरू कुनै अभिप्राय हुनुहुँदैन। तिमीहरूले मलाई तिमीहरूका सारा हृदयले हेर्नुपर्छ, मेरा कार्यहरू र काम गर्ने मेरो शैलीलाई नजिकबाट नियाल्‍नुपर्छ, र तिमीहरू बिलकुलै लापरवाही हुनुहुँदैन। तिमीहरूको आत्मा चनाखो हुनुपर्छ, तिमीहरूका आँखा खुला हुनुपर्छ। सामान्यतया, जब तिनीहरूको कुरा आउँछ जसका अभिप्राय र उद्देश्यहरू सहि छैनन्, साथै जो अरूले देखेको मन पराउँछन्, जो काम-कुराहरू गर्न उत्कट इच्छा गर्छन्, जो वाधाहरू पैदा गर्नमा उन्‍मुख हुन्छन्, जो धार्मिक सिद्धान्तलाई उमार्नमा सिपालु हुन्छन्, जो शैतानका दासहरू हुन्, र इत्यादि—जब यी मानिसहरू खडा हुन्छन्, तिनीहरू मण्डलीका लागि कठिनाइहरू बन्छन्, र यसले गर्दा तिनीहरूका दाजुभाइ र दिदीबहिनीहरूको परमेश्‍वरको वचन खाने र पिउने कामलाई व्यर्थ तुल्याइदिन्छ। जब यस्ता मानिसहरूले नाटक गरिरहेको देख्छौ, तिनीहरूलाई तुरुन्तै निषेध गरिहाल। यदि, बारम्‍बार उपदेशहरू दिँदा पनि, तिनीहरू परिवर्तन हुँदैनन् भने, तिनीहरूले नोक्‍सानी बेहोर्नेछन्। यदि जिद्दी भएर आफ्‍नै बाटोमा लाग्‍नेहरूले आफ्‍नै प्रतिरक्षा गर्ने प्रयास गर्छन् र आफ्‍नो पापलाई ढाक-छोप गर्ने प्रयास गर्छन् भने, मण्डलीले तिनीहरूलाई तुरुन्तै बहिस्कार गर्नुपर्छ र तिनीहरूलाई युक्ति गर्ने कुनै ठाउँ दिनु हुँदैन। थोरैलाई बचाउनको लागि धेरै नगुमाओ; आफ्‍नो नजरलाई समग्र चित्रमा केन्द्रित गर।

तिमीहरूका आत्मिक आँखा अब खोलिनैपर्छ, र मण्डलीका विभिन्‍न प्रकारका मानिसहरूलाई पहिचान गर्न सक्‍नुपर्छ:

कस्तो प्रकारका मानिसहरूमा आत्मिक बुझाइ हुन्छ र कस्ताहरूले आत्मालाई चिन्छन्?

कस्तो प्रकारका मानिसहरूमा आत्मिक बझाइ हुन्छ?

कस्तो प्रकारका मानिसहरूमा दुष्ट आत्मा हुन्छ?

कस्तो प्रकारका मानिसहरूमा तिनीहरूमा शैतानको काम हुन्छ?

कस्तो प्रकारका मानिसहरू अवरोधहरू पैदा गर्न उन्‍मुख हुन्छन्?

कस्तो प्रकारका मानिसहरूमा तिनीहरूमा पवित्र आत्माको काम हुन्छ?

कस्तो प्रकारका मानिसहरूले परमेश्‍वरको बोझलाई बुझ्छन्?

कस्तो प्रकारका मानिसहरूले मेरो इच्छालाई पछ्याउन सक्छन्?

मेरा निष्ठावान साक्षीहरू को हुन्?

आजको सबैभन्दा उच्‍च दर्शन भनेको पवित्र आत्माले मण्डलीहरूमा ल्याउनुहुने अन्तर्दृष्टि नै हो भन्‍ने जान। यी कुराहरूका बारेमा भ्रमित नबन; बरु, तिनलाई पुर्ण रूपमा पत्ता लगाउन समय लेऊ—तिमीहरूको जीवनको प्रगतिको लागि यो अत्यन्तै महत्त्वपूर्ण छ! तिमीहरूकै आँखा अगाडिका यी कुराहरूलाई तिमीहरू बुझ्दैनौ भने, तिमीहरू अघिको मार्गमा हिँड्न सक्‍नेछैनौ; परीक्षाहरू र दासत्वमा पर्ने निरन्तर खतरामा तिमीहरू हुनेछौ, अनि सायद तिमीहरू निलिनेछौ। अहिले गर्नु पर्ने मुख्य कुराहरू भनेका तिमीहरूका हृदयमा मेरो नजिक आउन र मसँग अझै बढी कुराकानी गर्नमा ध्यान केन्द्रित गर्नु हो। त्यस किसिमको घनिष्ठता र कुराकानीले तँमा जे कमी छ वा तँ जे खोज्छस् त्यसलाई तँमा पूर्ण तुल्याउनेछ। तेरो जीवनको लागि अवश्य नै जुटाइनेछ, अनि तँसँग नयाँ अन्तर्दृष्टि हुनेछ। तँ विगतमा कति अज्ञानी थिइस् त्यसलाई म कहिल्यै हेर्नेछैन, न त तिमीहरूको विगतका अपराधहरूलाई नै मेरो मनमा राखिरहनेछु। तैँले मलाई कसरी प्रेम गर्छस् म त्यसलाई हेर्छु: के तैँले अरू कुनै पनि कुरालाई जति प्रेम गर्छस् त्योभन्दा बढी मलाई प्रेम गर्न सक्छस्? तँ पछि फर्कन्छस् कि फर्कँदैनस् र तेरा अज्ञानताहरूलाई हटाउनका लागि ममा भर पर्छस् कि पर्दैनस् भनेर म हेर्छु। कतिपय मानिसहरूले मेरो विरोध गर्छन्, खुलेआम मलाई चुनौती दिन्छन्, अनि अरूलाई न्याय गर्छन्; तिनीहरूलाई मेरा वचनहरू थाहा छैन, र तिनीहरूले मेरो अनुहारलाई भेट्टाउने सम्‍भावना झनै कम छ। मेरो अगाडिका सबै जसले मलाई इमानदारीताका साथ खोज्छन्, जोसँग धार्मिकताको निम्ति भोकाउने र तिर्खाउने हृदय छ—म तँलाई अन्तर्दृष्टि दिनेछु, तेरो निम्ति प्रकट गर्नेछु, तेरो आफ्‍नै आँखाले मलाई हेर्न र मेरा अभििप्रायहरू व्यक्तिगत रूपमै बुझ्‍न दिनेछु; मेरो हृदय तेरो निम्ति अवश्य नै प्रकट गरिनेछ, ताकि तैँले बुझ्‍न सक्। मैले मेरो वचनहरूअनुसार तँभित्र अन्तर्दृष्टि दिएको कुरालाई तैँले अभ्यास गर्नैपर्छ; अन्यथा, तँलाई न्याय गरिनेछ। मेरा अभिप्रायहरू पछ्याओ, अनि तिमीहरूले आफ्‍नो बाटोलाई गुमाउनेछैनौ।

मेरा वचनहरू, अनुग्रह र आशिषहरूमा प्रवेश गर्न खोज्‍नेहरू सबैलाई दुई गुना दिइनेछ, तिनीहरूले हरेक दिन नयाँ अन्तर्दृष्टि र अन्तर्ज्ञान पाउनेछन्, र दैनिक रूपमा मेरा वचनहरू खाने र पिउने क्रममा तिनीहरूले ताजा महसुस गर्नेछन्। तिनीहरूले तिनीहरूका आफ्‍नै मुखले ती चाख्‍नेछन्: यो कति मीठो छ! … जब तिमीहरूले केही अन्तर्दृष्टि र मिठासको स्वाद पाएका हुनेछौ, तिमीहरू होशियार हुनुपर्छ, र सन्तुष्ट हुनुहुँदैन; मुख्य कुरा भनेको खोज्दै अघि जान जारी राख्‍नु हो! पवित्र आत्‍माको काम साँच्‍चै अचम्‍मको र वास्तविक छ भन्‍ने कतिपय मानिसहरूले विचार गर्छन्—यो अवश्य नै सर्वशक्तिमान्‌ परमेश्‍वरको व्यक्तित्व खुला रूपमा प्रकट भएको हो, र अगाडि अझै ठूला-ठूला चिन्‍हहरू र आश्‍चर्यका कामहरू हुनेछन्। सँधै होशियार रहो र जागा रहो, आफ्‍नो आँखालाई स्रोतमा नै केन्द्रित गर, मेरो अघि शान्त रहो, ध्यान देओ अनि होशियार साथ सुन, र मेरा वचनहरूप्रति निश्‍चित बन। कुनै पनि अस्पष्टता हुन सक्दैन; यदि तिमीहरूले शङ्का गर्‍यौ भने, तिमीहरूलाई ढोका बाहिर फ्याँकिनेछ भन्‍ने मलाई डर छ। स्पष्ट दर्शनहरू लेऊ, ठोस धरातलमा खडा होओ, जीवनको यो प्रवाहलाई पछ्याओ, र यो जता बहन्छ यसलाई नजिकबाट पछ्याओ; तिमीहरूले पूर्ण रूपले कुनै पनि मानवीय हिचकिचाहटलाई आन्तरिककरण गर्नुहुँदैन। खाओ, पिओ, अनि प्रशंसा गर; चोखो हृदयले खोज, अनि कहिल्यै हरेस नखाओ। तिमीहरूले जे बुझ्दैनौ त्यसलाई बारम्‍बार मेरो सामने ल्याओ, र तिमीहरूले कुनै पनि शङ्का नबोक्ने निश्‍चित गर, ताकि तिमीहरूले ठूलो घाटाको सामना गर्न नपरोस्। लागि रहो! लागि रहो! नजिक बस! आफ्‍ना बाधाहरूबाट आफैलाई मुक्त गर, अनि भ्रष्ट नहोओ। अघि बढ र पूर्ण हृदयले खोजी गर, अनि पछि नहट। तैँले आफ्‍नो हृदयलाई सँधै अर्पण गर्नुपर्छ र एक क्षण पनि छुटाउनु हुँदैन। पवित्र आत्‍मासँग उहाँले निरन्तर गर्नुपर्ने नयाँ काम हुन्छ, उहाँले हरेक दिन नयाँ काम गर्नुहुन्छ, र हरेक दिन उहाँसँग नयाँ अन्तर्दृष्टिहरू पनि हुन्छन्; पर्वतमा भएको रूप परिवर्तनको घटना, परमेश्‍वरको पवित्र शरीर देखा परेको छ! धार्मिकताको सूर्यले ज्योति छर्छ र चम्कन्छ; तपाईंको महिमित मुहारलाई सारा राष्ट्रहरू र सारा मानिसहरूले देखेका छन्। मेरो सामने आउने सबैमा मेरो ज्योति चम्कनेछ। मेरा वचनहरू तिमीहरूलाई अघि डोर्‍याउने ज्योति हुन्। तिमीहरू हिँड्ने क्रममा देब्रे वा दाहिनेतिर लाग्‍नेछैनौ, तर मेरो ज्योतिभित्रै हिँड्नेछौ, अनि तिमीहरूको दौड व्यर्थहुनेछैन। तिमीहरूले पवित्र आत्माको कामलाई स्पष्ट रूपमा देख्‍नैपर्छ; मेरा अभिप्रायहरू यहीभित्र छन्। सबै रहस्यहरूलाई लुकाइएको छ, तर ती बिस्तारै तँलाई प्रकट गरिनेछ। सँधै मेरो वचनहरूलाई आफ्‍नो मनमा राख्, र मसँग थप कुराकानी गर्न मेरो सामने आइज। पवित्र आत्‍माको काम अघि बढ्छ। मेरा पाइलाहरूमा हिँड्; ठूला-ठूला आश्‍चर्यकर्महरू अगाडि छन्, र यिनलाई एक-एक गरी तेरो निम्ति प्रकट गरिनेछ। ध्यान दिने, प्रतीक्षा गर्ने, र जागा रहनेहरूले मात्रै ती देख्‍नेछन्। सुस्त नहोओ। परमेश्‍वरको व्यवस्थापन योजना यसको अन्तिम चरणमा पुग्‍न लागेको छ; मण्डलीको निर्माण सफल हुनेछ, विजयीहरूको सङ्ख्या पहिले नै तय गरिएको छ, विजयी पुरुष बालक निर्माण गरिनेछ, र तिनीहरू मसँग राज्यमा प्रवेश गर्नेछन्, मसँग राजसत्‍ता लिनेछन्, फलामको राजदण्डले सारा राष्ट्रहरूलाई शासन गर्नेछन् र सँगै महिमामा हुनेछन्!


अध्याय १८

मण्डली निर्माण गर्नु साँच्चिकै सजिलो कुरा गर्नु होइन! मैले मेरो सारा हृदय यसको निर्माणमा लगाउँछु अनि शैतानले यसलाई भत्काउन त्यसको शक्तिमा भएको सबै कुरा गर्छ। यदि तँ निर्माण हुन चाहन्छस् भने, तँ दर्शन भएको व्यक्ति हुनैपर्छ; तँ ममाथि भर परेर जिउनैपर्छ, ख्रीष्टको गवाही हुनैपर्छ, उहाँलाई ठूलो आदर गर्नैपर्छ अनि मप्रति वफादार हुनैपर्छ। तैँले बहानाहरू बनाउनु हुँदैन; बरु तँ निसर्त समर्पित हुनुपर्छ। तैँले कुनै पनि परीक्षाहरू सहनैपर्छ र मबाट आउने सबै कुरालाई स्वीकार गनैपर्छ। पवित्र आत्माले तँलाई जसरी डोर्‍याउनुभए तापनि तैँले उहाँलाई पछ्याउनैपर्छ। तँसित एउटा उत्सुक आत्मा र कामकुरालाई छुट्ट्याउने क्षमता हुनैपर्छ। तैँले मानिसहरूलाई बुझ्नैपर्छ, अनि तिनीहरूलाई अन्धो भएर पछ्याउनु हुँदैन; तेरा आत्मिक आँखाहरू उज्ज्वल राख्, अनि सबै कुराहरूको सम्पूर्ण ज्ञान हासिल गर्। मेरो जस्तै मन भएका मानिसहरू मेरो गवाही भएर खडा हुनैपर्छ अनि शैतानको विरुद्धमा निर्णायक युद्ध लड्नैपर्छ। तिमीहरू दुवै निर्माण हुने कार्य र युद्धमा भाग लिनुपर्छ। म तिमीहरूको माझमा छु; म तिमीहरूलाई आड दिन्छु, अनि म तिमीहरूको शरणस्थान हुँ।

तिमीहरूले गर्नैपर्ने पहिलो कुराहरू भनेको आफैलाई शुद्ध गर्नु, परिवर्तित मानिस बनाउनु अनि स्थिर मिजासको हुनु हो। तिमीहरूको वातावरण राम्रो भए पनि नभए पनि, तिमीहरूले आफ्नो जीवनमा ममाथि भर पर्नैपर्छ; तिमीहरू घरमा भए पनि वा अरू कुनै ठाउँमा भए पनि, तिमीहरू अरू कसैको कारण वा कुनै घटना वा मामलाको कारण डगमगाउनु हुँदैन। यसको अतिरिक्त, तँ दृढ भइ खडा हुनैपर्छ, अनि सधैँ जस्तै ख्रीष्टको जीवन जिउनैपर्छ अनि परमेश्‍वर स्वयम्‌लाई प्रकट गनैपर्छ। तैँले आफ्नो कार्य अनि कर्तव्यहरूलाई सामान्य रूपमा पूरा गर्नैपर्छ; यसलाई एक पटक मात्र गर्नु हुँदैन, तर यसलाई लामो समयसम्म जारी राख्नुपर्छ। तैँले मेरो हृदयलाई आफ्नै जस्तो गरी लिनैपर्छ, मेरा अभिप्रायहरू तेरा विचारहरू बन्‍नैपर्छ, तैँले ठूलो चित्रलाई तेरो सोचविचारमा लिनैपर्छ, तैँले आफूबाट ख्रीष्टलाई प्रकट हुन दिनैपर्छ, अनि तैँले अरूसितको सहकार्यमा सेवा गर्नैपर्छ। तैँले पवित्र आत्माको कामको गतिलाई कायम राख्नैपर्छ, अनि आफैलाई उहाँको मुक्तिको विधिमा अर्पण गर्नैपर्छ। तैँले आफैलाई रित्याउनैपर्छ, अनि निर्दोष र खुला व्यक्ति बन्‍नैपर्छ। तैँले सामान्यतया आफ्ना दाजुभाइ-दिदीबहिनीहरूसित सङ्गति गर्नुपर्छ र संलग्‍न हुनुपर्छ, आत्मामा कामकुराहरू गर्न सक्‍नुपर्छ, एक-अर्कालाई प्रेम गर्नुपर्छ, तिनीहरूका शक्तिहरूलाई तेरा कमजोरीहरूसित सन्तुलन मिलाउन दिनुपर्छ, अनि मण्डलीभित्र निर्माण हुन खोज्‍नुपर्छ। तब मात्रै, राज्यमा तैँले साँच्चिकै उत्तराधिकारको भाग पाउनेछस्।


अध्याय १९

पवित्र आत्माको काम अघि बढ्ने क्रममा, परमेश्‍वरले हामीलाई एकपल्ट फेरि एउटा नयाँ मार्गमा प्रवेश गराउनुभएको छ जसमा पवित्र आत्माले काम गर्नुहुन्छ। परिणामस्वरूप, केही मानिसहरूले अपरिहार्य रूपमा नै मलाई गलत बुझेका छन् र मलाई गुनासोहरू पोखेका छन्। केहीले मलाई विरोध र प्रतिरोध गरेका छन्, अनि मलाई छानबिन गरेका छन्। तैपनि, तिमीहरूले पश्‍चाताप गर र आफैलाई सुधार गर भनेर म अझै कृपापूर्वक पर्खन्छु। पवित्र आत्माको कामको विधिमा आएको परिवर्तन यो हो कि परमेश्‍वर स्वयम्‌ खुल्लमखुल्ला प्रकट हुनुभएको छ। मेरो वचन अपरिवर्तित रहनेछ! मैले मुक्ति दिने व्यक्ति तँ नै भएकोले, म तँलाई आधि बाटोमै छोड्ने इच्छा बिलकुल गर्दिनँ। यति मात्र हो कि तिमीहरू शङ्काहरू पाल्छौ अनि खालि हात पछाडि फर्कन चाहन्छौ। तिमीहरूमध्ये कति त अघि बढ्नै छोडेका छौ, जब कि अरू केवल पर्खिरहेका र हेरिरहेका छन्। अझ अरू निष्क्रिय भएर परिस्थितिको निराकरण गरिरहेका छन्, जब कि कति चाहिँ केवल काम गरेजस्तो मात्र गरिरहेका छन्। तिमीहरूले आफ्‍नो हृदय साँच्‍चै कठोर पारेका छौ! मैले तिमीहरूलाई भनेको कुरालाई तैँले लिएको छस् अनि त्यसलाई तैँले घमन्ड गर्ने वा शेखी गर्ने कुरामा परिवर्तन गरेको छस्। यस कुरालाई अझै चिन्तन गर्: यो तिमीहरू माथि आउँदै गरेको कृपा र न्यायका वचनहरू बाहेक अरू केही होइन। तिमीहरू वास्तवमै विद्रोही भएका देखेर पवित्र आत्माले प्रत्यक्ष रूपले बोल्ने र चिरफार गर्ने काम सुरु गर्नुहुन्छ। तिमीहरू डराउनुपर्छ। अन्धाधुन्ध काम नगर वा सोचविचारै नगरी केही नगर, अनि व्यर्थको, अहङ्कारी वा हठधर्मी नहोऊ! तैँले मेरा वचनहरूलाई व्यवहारमा उतार्ने कुरामा बढी ध्यान केन्द्रित गर्नुपर्छ अनि जहाँ जान्छस्, त्यसअनुसार जीवन बिताउनुपर्छ, ताकि त्यसले तँलाई साँच्चिकै भित्रबाटै परिवर्तन गर्न सकोस् अनि तँसित मेरो स्वभाव होस्। त्यस्ता प्रकारका परिणामहरू मात्र साँचो हुन्छन्।

मण्डली निर्माण हुनको लागि, तिमीहरू एउटा निश्‍चित कदको हुनैपर्छ र तिमीहरूले पूर्ण हृदयले र लगातार खोजी गर्नैपर्छ। यसको अतिरिक्त, परिवर्तित मानिस हुनको निम्ति तिमीहरूले पवित्र आत्माको ज्वलन र शोधनलाई स्वीकार गर्नैपर्छ। केवल त्यस्ता परिस्थितिहरूमा मात्रै मण्डली निर्माण हुनसक्छ। पवित्र आत्माको कामले अहिले तिमीहरूलाई मण्डलीको निर्माण गर्ने काम प्रारम्भ गर्न डोर्‍याएको छ। यदि तिमीहरूले विगतमा गरे झैँ त्यही भ्रमित र सुस्त ढङ्गले व्यवहार गर्न जारी राख्छौ भने तिमीहरूको निम्ति कुनै आशा हुँदैन। तिमीहरूले आफूलाई सबै सत्यताले सुसज्जित गर्नुपर्छ, तिमीहरूसित आत्मिक भेदशक्ति हुनुपर्छ, अनि तिमीहरू मेरो बुद्धिअनुसार सिद्ध प्रकारले हिँड्नैपर्छ। मण्डली निर्माणको निम्ति तिमीहरू जीवनको आत्माभित्र हुनैपर्छ, अनि तिमीहरूले सतही किसिमले मात्र नक्कल गर्नुहुँदैन। तिमीहरूको जीवनमा हुनै वृद्धिको प्रक्रिया त्यही प्रक्रिया हो जुन प्रक्रियामा तिमीहरू निर्माण हुन्छौ। तथापि, याद गर, वरदानहरूमाथि भर पर्नेहरू वा आत्मिक बुझाइ नभएकाहरू वा वास्तविकताको कमी भएकाहरूलाई निर्माण गरिन सकिँदैन न त मसित सधैँ नजिक हुन र कुराकानी गर्न नसक्‍नेहरूलाई नै निर्माण गर्न सकिन्छ। आफ्नो मनलाई धारणाहरूले भर्ने मानिसहरू वा धर्मसिद्धान्तहरू अनुसार जिउनेहरूलाई निर्माण गर्न सकिँन, न त भावनाहरूले डोर्याइएकाहरूलाई नै निर्माण गर्न सकिन्छ। परमेश्‍वरले तँलाई जसरी व्यवहार गर्नुभए तापनि, तैँले आफूलाई पूर्ण रूपमा उहाँको अधीनतामा सुम्पिनुपर्छ; नत्रभने, तँलाई निर्माण गर्न सकिँदैन। आफ्नै अहमता, स्व-धार्मिकता, घमन्ड अनि सन्तुष्टिमा मग्न रहनेहरू, अनि जसले वरिष्ठता देखाउन र देखावटी काम गर्न मन पराउँछन्, तिनीहरूलाई निर्माण गर्न सकिँदैन। जसले अरूसित समन्वय गर्दै सेवा गर्न सक्दैनन्, तिनीहरूलाई पनि निर्माण गर्न सकिँदैन, अनि आत्मिक भेदशक्ति नभएकाहरू र जोसुकैले डोर्‍याए पनि अन्धो भएर पछ्याउनेहरूको सम्बन्धमा पनि यही कुरा लागू हुन्छ। त्यस्तै गरी, जो मेरा अभिप्रायहरू बुझ्न असफल हुन्छन् अनि जसले चल्तीमै नरहेको अवस्थामा जीवन जिउँछन्, तिनीहरूलाई पनि निर्माण गर्न सकिँदैन, न त नयाँ ज्योति पक्रन अति ढिलो गर्नेहरू अनि जोसित जगको रूपमा कुनै दर्शन हुँदैन, तिनीहरूलाई नै निर्माण गर्न सकिन्छ।

कुनै ढिलाइ नगरीकन मण्डलीलाई निर्माण गरिनुपर्छ; यो मेरो निम्ति अत्यावश्यक चासोको विषय हो। तिमीहरूले सकारात्मक कुरामाथि ध्यान केन्द्रित गरेर थालनी गर्नुपर्छ अनि आफैलाई आफ्नो पूरा शक्तिले अर्पण गरेर निर्माणको प्रवाहमा सम्मिलित हुनुपर्छ। अन्यथा, तँलाई इन्कार गरिनेछ। त्यागिनुपर्ने कुरालाई तिमीहरूले पूर्ण रूपले त्याग्नुपर्छ, अनि जुन कुरा खानु र पिउनुपर्छ, त्यसलाई उचित रूपले खानु र पिउनुपर्छ। तिमीहरू मेरो वचनको वास्तविकतालाई जिउनुपर्छ, अनि तिमीहरूले सतही र महत्त्वहीन कुराहरूमाथि ध्यान केन्द्रित गर्न छोड्नुपर्छ। आफैलाई यो कुरा सोध्: तैँले मेरो वचनलाई कति लिएको छस्? तँ यसमा कति जिउँछस्? तैँले स्पष्ट समझ कायम गर्नुपर्छ, अनि हतार गरेर कुनै कुरा गर्नदेखि परै रहनुपर्छ; नत्रभने, त्यस्तो व्यवहारले तँलाई जीवनमा वृद्धि हासिल गर्न सहायता गर्नेछैन, तर त्यसले वास्तवमा तेरो वृद्धिलाई हानि गर्नेछ। तैँले सत्यतालाई बुझ्नुपर्छ, यसलाई कसरी अभ्यास गर्ने हो भनी जान्नुपर्छ, अनि मेरो वचनलाई साँचो रूपले तेरो जीवन बनाउनुपर्छ। यही नै कुरोको चुरो हो!

अहिले मण्डलीको निर्माणको काम महत्त्वपूर्ण क्षणमा पुगेकोले, शैतानले योजनाहरू रच्दैछ र यसलाई तहसनहस गर्न भएभरको बल लगाउँदैछ। तिमीहरू लापरवाह बन्‍नु हुँदैन तर सतर्कतासहित अघि बढ्नुपर्छ अनि आत्मिक भेदशक्तिको अभ्यास गर्नुपर्छ। त्यस्तो भेदशक्तिविना, तिमीहरूले ठूला नोक्सानीहरू भोग्नुपर्नेछ। यो मामुली विषय होइन; तिमीहरूले यसलाई ठूलो महत्त्वको विषय ठान्नुपर्छ। शैतानले पनि झूटा रूपहरू निर्माण गर्न अनि जालसाजी प्रचार गर्न सक्छ, तर यी कुराहरूको अन्तर्निहित गुण फरक छ। मानिसहरू कति मूर्ख र लापरवाह छन्, र तिनीहरूले भिन्नता देख्न सक्दैनन्। यसले तिनीहरूले सधैँ स्पष्ट समझ र निस्तब्धता कायम गर्न सक्दैनन् भन्‍ने कुरालाई पनि देखाउँछ। तिमीहरूको हृदय कतै पनि भेट्टाउन सकिँदैन। सेवा एकातिर एउटा आदर हो भने अर्कोतिर, यो नोक्सानी पनि हुनसक्छ। यसले कि त आशिषहरू कि त दुर्भाग्यतिर डोर्‍याउन सक्दछ। मेरो उपस्थितिमा शान्त होऊ अनि मेरो वचनअनुसार जिऊ, अनि आत्मिक रूपले, तिमीहरूले वास्तवमै जागरूकता कायम राख्नेछौ र भेदशक्तिको अभ्यास गर्नेछौ। जब शैतान आइपुग्छ, तिमीहरूले तुरुन्तै आफैलाई त्यसको विरुद्धमा बचाउ गर्न सक्नेछौ र त्यसको आगमनलाई महसुस गर्न सक्नेछौ; तिमीहरूले आफ्नो आत्माभित्र साँच्चिकैको असहजता महसुस गर्नेछौ। प्रचलनहरू परिवर्तन भएसँगै शैतानको हालको काम पनि परिवर्तन हुन्छ। जब मानिसहरूले अन्योलता पूर्वक व्यवहार गर्छन् र तिनीहरूमा जागरूकताको कमी हुन्छ, तब तिनीहरू कैदमा नै रहनेछन्। तँ हर समय जागा रहनुपर्छ, अनि तैँले तेरा आँखाहरू सजग राख्नुपर्छ। तेरो आफ्नै फाइदाहरू र नोक्सानीहरूलाई लिएर लडाईं-झगडा नगर् वा तेरो आफ्नै फाइदाको खातिर हिसाबकिताब नगर्; त्यसको साटोमा, मेरो इच्छा पूरा गर्न खोज्।

वस्तुहरू एउटै जस्तो देखिन सक्छन् तर तिनीहरू गुणस्तरमा फरक हुन सक्छन्। यसकारण, तैँले व्यक्तिहरू र साथै आत्माहरूलाई पहिचान गर्नुपर्छ। तैँले भेदशक्तिको अभ्यास गर्नुपर्छ र आत्मिक रूपमा स्पष्ट समझ कायम राख्नुपर्छ। जब शैतानको विष देखा पर्छ, तैँले त्यसलाई झट्टै चिन्न सक्नुपर्छ; त्यो परमेश्‍वरको न्यायको ज्योतिबाट उम्किन सक्दैन। तैँले आफ्नो आत्मामा पवित्र आत्माको आवाजलाई नजिकबाट सुन्ने कुरालाई अझ बढी ध्यान दिनुपर्छ, अरूलाई अन्धो भएर नपछ्या वा जुन कुरा झूट हो, त्यसलाई साँचो हो भनी ठान्ने भुल नगर्। जोसुकैले अगुवाइ गरे पनि त्यत्तिकै नपछ्या, नत्रभने तैँले ठूला नोक्सानीहरू भोग्छस्। यसले तँलाई कस्तो अनुभूति गर्ने तुल्याउँछ? के तिमीहरूले यसका परिणामहरू अनुभव गरेका छौ? तैँले अन्धाधुन्ध सेवामा हस्तक्षेप गर्नु हुँदैन वा त्यसभित्र तेरा आफ्ना विचारहरू घुसाउनु हुँदैन, नत्रभने म तँलाई प्रहार गरेर ढाल्नेछु। अझ खराब कुरा, यदि तैँले अधीनतामा बस्‍न इन्कार गरिस्, र तैँले इच्छा गरेअनुसार भन्न र गर्न जारी राखिस् भने, म तँलाई काटेर फ्याँकिदिनेछु! मण्डलीले दुःख गरेर धेरै मानिसहरू बटुल्न आवश्यक छैन; यसले परमेश्‍वरलाई इमान्दारितापूर्वक प्रेम गर्नेहरू र वास्तवमा मेरो वचनअनुसार जिउनेहरूलाई मात्र चाहन्छ। तँलाई आफ्नो वास्तविक अवस्थाको बारेमा थाहा हुनुपर्छ। के कुनै गरिबले आफूलाई धनी ठान्छ भने त्यो आफैलाई धोकामा पार्नु होइन र? मण्डली निर्माण हुनको निम्ति, तैँले आत्मालाई पछ्याउनुपर्छ; अन्धा जस्तै भएर अघि नबढ्। बरु, आ-आफ्‍नो ठाउँमा बस, अनि तिमीहरूका आ-आफ्‍नै कार्यहरू पूरा गर। तिमीहरू आफ्‍नो भूमिकाभन्दा बाहिर जानु हुँदैन; तिमीहरूले गर्नसक्ने जुनसुकै कार्य पूरा गर्न जतिसक्दो गर, अनि मेरो हृदय सन्तुष्ट हुनेछ। यो होइन कि तिमीहरू सबैले उही कार्य गर्नेछौ। बरु, तिमीहरूमध्ये हरेकले आ-आफ्नै भूमिका खेल्नुपर्छ, अनि मण्डलीमा अरूसितको सहकार्यमा आफ्नो सेवा समर्पण गर्नुपर्छ। तेरो सेवा यी दुईमध्ये कुनै दिशातिर पनि मोडिनु हुँदैन।


अध्याय २०

पवित्र आत्माको काम तिमीहरूलाई पूर्ण रूपमा नयाँ राज्यमा ल्याउँदै निरन्तर अगाडि बढिरहेको छ, जसको अर्थ हो, राज्यको जीवनको वास्तविकता तिमीहरूसामु देखा परेको छ। पवित्र आत्माले बोल्नुभएका वचनहरूले तेरो मुटुभित्रको गम्भीरतालाई प्रत्यक्ष रूपमा प्रकट गरेका छन्, र एकपछि अर्को छवि तिमीहरूसामु देखा पर्दैछ। सत्यताको निम्ति भोकाउने र तिर्खाउनेहरू अनि अधीनमा बस्ने मनसाय भएका सबै सियोनमा रहनेछन् र नयाँ यरूशलेममा बस्नेछन्; मसँग हुँदा तिनीहरूले पक्कै पनि महिमा र सम्मान प्राप्त गर्नेछन् र सुन्दर आशिषहरू बाँड्नेछन्। हाल आत्मिक क्षेत्रका केही रहस्यहरू छन्, जुन तिमीहरूले अहिलेसम्म देखेका छैनौ किनकि तिमीहरूको आत्मिक आँखा खुलेका छैनन्। सबै कुरा एकदम अचम्मका छन्; चमत्कार र आश्चर्यका कामहरू र मानिसहरूले कहिल्यै सोच-विचार नगरेका कुराहरू पनि बिस्तारै प्रकट हुनेछन्। सर्वशक्तिमान परमेश्‍वरले आफ्ना ठूला-ठूला आश्‍चर्यकर्महरू देखाउनुहुनेछ ताकि ब्रह्माण्ड र पृथ्वीको कुना-कुना अनि सबै राष्ट्र र सारा मानिसले आफ्नै आँखाले देख्‍न सकून् र मेरो प्रताप, धार्मिकता, र सर्वशक्तिमान्‌ता कहाँ छ सो पनि देखून्। दिन नजिकै आउँदैछ! यो अत्यन्त महत्त्वपूर्ण क्षण हो: के तँ पछि हट्नेछस्, कि तँ कहिल्यै पछाडि नफर्किकन अन्तसम्म दृढ रहनेछस्? कुनै पनि व्यक्ति, घटना वा वस्तुलाई नहेर्; संसार, आफ्ना पति-पत्नी, आफ्ना बाल-बच्चा, वा जीवनप्रति आफ्‍ना शङ्काहरूलाई नहेर्। केवल मेरो प्रेम र कृपालाई हेर, र तिमीहरूलाई प्राप्त गर्नको लागि मैले कति मूल्य चुकाएको छु त्यसलाई हेर। यी तिमीहरूलाई प्रोत्साहित गर्न यी कुरा नै पर्याप्त हुनेछन्।

समय धेरै नजिक छ, र मेरा सबै इच्छाहरू सकेसम्म छिटो पूरा गरिनैपर्छ। मेरो नाममा हुनेहरूलाई म त्याग्नेछैनँ; म तिमीहरू सबैलाई मेरो महिमामा ल्याउनेछु। तैपनि अहिले हेर्दा, यो महत्त्वपूर्ण क्षण हो; त्यो अर्को कदम चाल्न असमर्थ सबैले आफ्नो बाँकी जीवनको निम्ति विलाप गर्नेछन् र पछुतो महसुस गर्नेछन्, यद्यपि यस्तो भावनाको लागि ढीलो भइसकेको हुनेछ। अहिले, मण्डली निर्माण गर्न सकिन्छ कि सकिन्न र तिमीहरू एकअर्काप्रति समर्पित हुन सक्छौ कि सक्दैनौ सो जान्‍नको लागि तिमीहरूको कदलाई व्यावहारिक परीक्षामा राखिएको छ। यस दृष्टिकोणबाट हर्दा, तेरो समर्पणतामा तैँले छनौट गर्ने कुरा हो; तँ एक व्यक्तिप्रति समर्पित हुन सके पनि, अर्को व्यक्तिमा समर्पित हुन तँलाई गाह्रो हुन्छ। जब तँ मानव धारणाहरूमा भर पर्छस्, तब तँ वास्तवमा समर्पित हुन सक्दैनस्। तैपनि, परमेश्‍वरका विचारहरू सधैँ मानिसको भन्दा श्रेष्ठ हुन्छन्! ख्रीष्ट पनि मृत्युसम्‍मै समर्पित हुनुभयो, र क्रूसमा मारिनुभयो। उहाँले कुनै पनि अवस्था वा कारणबारे केही भन्नुभएन; जबसम्म यो उहाँको पिताको इच्छा थियो, उहाँ राजीखुसीले समर्पित हुनुभयो। तेरो समर्पणताको हालको अवस्था अत्यन्तै सीमित छ। म तिमीहरू सबैलाई भन्छु, समर्पणता भनेको मान्छेप्रति समर्पित हुनु होइन; बरु, यसको अर्थ त पवित्र आत्माको कामप्रति समर्पित हुनु र परमेश्‍वर स्वयमप्रति समर्पित हुनु हो। मेरा वचनहरूले तिमीहरूलाई भित्रबाट नवीकरण र परिवर्तन गर्दैछन्; यदि यस्तो नहुने हो भने, को कसप्रति समर्पित हुनेथियो? तिमीहरू सबै अरू मानिसहरूप्रति समर्पित छौ। तिमीहरूले यो पत्ता लगाउनैपर्छ—समर्पणता के हो र तिमीहरूले कसरी समर्पणताको जीवन जिउन सक्छौ। तिमीहरू मेरो अगाडी अझ अघि आउनैपर्छ अनि यस विषयमा सङ्गति गर्नैपर्छ, त्यसपछि बिस्तारै तिमीहरूले आफ्‍ना भित्री धारणा र छनौटहरूलाई त्याग्दै यसलाई बुझ्न थाल्‍नेछौ। जुन तरिकाले म कार्यहरू गर्दछु, त्यसलाई राम्ररी बुझ्‍न मानिसहरूलाई गाह्रो हुन्छ। यो कुन तरिकामा मानिस राम्रो वा सक्षम छ भन्‍नेबारे होइन; म परमेश्‍वरको सर्वशक्तिमान्‌तालाई देखाउन सबैभन्दा अज्ञानी र सबैभन्दा तुच्छलाई पनि प्रयोग गर्दछु, यसको साथै केही मानिसका धारणा, विचार र छनौटहरू उल्टाउँछु। परमेश्‍वरका कार्यहरू आश्‍चर्यजनक छन्; ती मानव समझभन्दा बाहिर छन्!

यदि तँ वास्तवमै मेरो लागि गवाही बन्न चाहन्छस् भने, तैँले सत्यतालाई विकृत रूपमा होइन तर शुद्ध रूपमा बुझ्‍नुपर्छ। तैँले मेरा वचनहरूलाई अभ्यास गर्नमा ध्यान केन्द्रित गर्नैपर्दछ, र आफ्‍नो जीवन छोटो समयमै परिपक्व बनाउन खोज्नैपर्छ। कुनै मूल्य नभएका थोकहरूको खोजी नगर्; तिमीहरूको जीवनको प्रगतिमा तिनको कुनै फाइदा छैन। तिमीहरूको जीवन परिपक्व भएपछि मात्र तिमीहरूलाई निर्माण गर्न सकिन्छ; त्यसपछि मात्र तँलाई राज्यमा ल्याउन सकिन्छ—यसलाई नकार्न मिल्दैन। म अझै पनि तँसँग केही कुरा गर्न चाहन्छु; मैले तँलाई धेरै दिएको छु, तर वास्तवमा तैँले कति बुझ्छस्? मैले भनेको कति कुरा तेरो जीवनको वास्तविकता भएको छ? मैले भनेका कति कुरामा तँ जिइरहेको छस्। डोकोले पानी उघाउने प्रयास नगर्; तैँले अन्त्यमा केही पनि प्राप्त गर्नेछैनस्। अरूले अत्यन्तै सजिलो गरी वास्तविक लाभ प्राप्त गरेका छन्; तेरो के छ? के तैँले निःशस्त्र भई र कुनै हतियार नबोकी शैतानलाई हराउन सक्छस्? तैँले जीवनमा मेरा वचनहरूमा अझै बढी भर पर्नैपर्छ, किनकि ती आत्मरक्षाको लागि उत्तम हतियार हुन्। तैँले एउटा कुरा याद राख्नुपर्छ: मेरा वचनहरूलाई तेरो सम्पत्तिको रूपमा नलिनू; यदि तैँले ती बुझ्दैनस् भने, तिनको खोजी गर्दैनस् भने, यदि तँ तिनलाई पत्ता लगाउन वा तिनको बारेमा मसँग कुराकानी गर्न कोसिस गर्दैनस् तर यसको सट्टामा आत्मसन्तुष्ट र आत्म-प्रसन्‍न छस् भने, तैँले नोक्सान भोग्नेछस्। अहिले तैँले यो पाठबाट सिक्नुपर्दछ, र तैँले आफैलाई अलग राख्नैपर्छ र आफ्ना कमीकमजोरीहरूलाई पूरा गर्न अरूको सामर्थ्यलाई तान्नैपर्छ; आफूले चाहेअनुसार जेसुकै नगर्। समयले कसैलाई पर्खंदैन। तेरा दाजुभाइ-दिदीबहिनीहरूको जीवन दिनदिनै वृद्धि हुँदैछ; तिनीहरू सबैले दैनिक रूपमा परिवर्तन र नवीकरण अनुभव गरिरहेका छन्। तेरा दाजुभाइ-दिदीबहिनीहरूको शक्ति बढ्दैछ, र यो ठूलो कुरा हो! अन्तिम रेखासम्म दौडी; कसैले कसैका ख्याल गर्न सक्नेछैन। मसँग सहकार्य गर्न तेरा आफ्नै व्यक्तिपरक प्रयासहरू लगा। जोसँग दर्शनहरू छन्, अगाडि जाने बाटो जसको छ, जो निराश छैनन्, र जो सधैँ अगाडि हेर्छन्, उनीहरू विजय हुने निश्चित छ। यो महत्त्वपूर्ण क्षण हो। निरुत्साहित वा निराश नहुन सुनिश्चित गर्; तैँले सबै कुराको लागि अगाडि हेर्नैपर्छ, र पछाडि फर्कनैहुँदैन। तैँले सबै कुरा बलिदान दिनैपर्छ, सबै आकांक्षा त्याग्नैपर्छ, र आफ्‍ना सबै शक्तिसाथ प्रयास गर्। तँमा एक मुठी सास रहिन्जेल, तँ अन्तसम्म दृढ रहनैपर्छ; तँ प्रशंसाको योग्य हुने तरिका यही मात्रै हो।


अध्याय २१

पवित्र आत्माको कामले अब तिमीहरूलाई नयाँ स्वर्ग र नयाँ धर्तीमा ल्याएको छ। सबै कुरा नवीकरण हुँदैछ, सबै कुरा मेरो हातमा छ, सबै कुराको नयाँ सुरुवात हुँदैछ। मानिसहरू आफ्नो धारणाले गर्दा यो कुरा बुझ्न असमर्थ छन्, यो कुरा उनीहरूको बुझाइभन्दा पर छ तर यो सबै मेरो काम हो र यस भित्रै मेरो ज्ञान छ। त्यसकारण तिमीहरूले आफ्ना सबै धारणा र विचारहरू त्यागेर परमेश्‍वरको वचन खाने र पिउने कुरा मात्र स्वीकार्नु पर्दछ; यसमा कुनै शङ्का छैन। म यस्तो तरिकाले काम गर्दैछु त्यसैले म पवित्र जिम्मेवारी वहन गर्नेछु। वास्तवमा, मानिसहरू निश्‍चित किसिमको हुनु आवश्यकता छैन। बरु, यो त परमेश्‍वरले चमत्कारपूर्ण कार्यहरू गर्दै हुनुहुन्छ र उहाँ आफ्नो सर्वशक्तिमान क्षमता प्रकट गर्दैहुनुहुन्छ भन्‍ने हो। परमेश्‍वरमा गर्ने बाहेक मानिसले गर्व गर्नु हुँदैन। अन्यथा तैँले घाटा बेहोर्नु पर्नेछ। परमेश्‍वरले असहायहरूलाई धरातलदेखि उठाउनुहुन्छ; नम्रलाई सम्मान गर्नुहुन्छ। म मेरो सम्पूर्ण ज्ञान, विश्‍वव्यापी मण्डलीलाई संचालन गर्न, सारा संसार र मानिसहरूमाथि शासन गर्न प्रयोग गर्नेछु, ताकि तिनीहरू सबै मभित्र होऊन् र मण्डलीका तिमीहरू सबै मप्रति समर्पित होऊ। जसले पहिले मेरो गरेनन् अब उनीहरू आज्ञाकारी हुनैपर्छ, तिनीहरूले एक-अर्काको कुरा मान्‍नुपर्छ, एक-अर्कालाई सहनुपर्छ; तिमीहरूको जीवन एक-अर्कामा गाँसिएको हुनुपर्दछ, र तिमीहरूले एक-अर्कालाई प्रेम गर्नुपर्दछ, सबैले एक अर्काको राम्रो गुणहरूलाई आत्मसात् गरेर आफ्नो कमजोरीहरूलाई पन्छाउँदै, समन्वयमा सेवा गर्दै जानु पर्दछ। यस तरिकाले चर्चको निर्माण हुनेछ र शैतानले शोषण गर्ने कुनै अवसर पाउँदैन। त्यसो भएपछि मेरो व्यवस्थापन योजना असफल भएको हुनेछैन। म तिमीहरूलाई यहाँ अर्को कुरा सम्झाउन चाहन्छु। फलानो व्यक्ति यस्तो छ वा त्यस्तो व्यवहार गर्दछ भनेर तिमीहरू आफूभित्र कुविचार उत्पन्न हुन नदेऊ, यसले तिमीहरूको आत्मिक अवस्थामा पतन ल्याउँछ। मैले देखेअनुसार, यो उचित होइन र यो बेकार हो। के तिमीहरूले विश्‍वास गर्ने परमेश्‍वर नै हुनुहुन्‍न र? उहाँ कुनै व्यक्ति होइन। कार्यहरू फरक छन्, तर एउटा मात्र शरीर छ। तिमीहरूमध्ये प्रत्येकले आ-आफ्नै कार्य निर्वाह गर्नुपर्छ, आफ्नै स्थानमा रहनुपर्छ, र आफूले सक्दो गर्नुपर्छ, आफूसँग भएको न्यानोपनको अनुपातमा ज्योति दिनुपर्छ, र जीवनमा परिपक्वता पछ्याउनुपर्छ। यसो गरेमा म सन्तुष्ट हुनेछु।

तिमीहरूले मेरो सामु शान्तिपूर्ण भएर बस्‍ने बारेमा मात्र चासो लिनुपर्छ। मसँग निकट रूपमा सङ्गति गर, नबुझेको कुराको खोजी गर, प्रार्थना गर, र मेरो समयको प्रतीक्षा गर। आत्माबाट सबै कुरा स्पष्ट रूपमा हेर। आफैलाई बाटो बिराउनबाट बचाउनको लागि लापरवाही व्यवहार नगर। केवल यस तरिकाले मात्र तैँले मेरो वचन खाएको र पिएको कार्यले सार्थक फल फलाउँछ। मेरा वचनहरू प्रायः खाओ र पिओ, मैले भनेका कुरामा चिन्तन-मनन गर, मेरा वचनहरूलाई व्यवहारमा लागु गर्नमा ध्यान देओ, र मेरो वचनका वास्तविकतामा जिओ। मुख्य कुरा यही हो। मण्डली निर्माण गर्ने प्रक्रिया जीवन वृद्धिको प्रक्रिया पनि हो। यदि तेरो जीवन वृद्धि हुन रोकिन्छ भने, तेरो विकास पनि सम्भव छैन। प्राकृतिकता, शरीर, जोश, योगदान, योग्यतामा भर परिस् भने, तँ जति असल किन नहोस्, तेरो विकास हुनेछैन। तँ जीवनका वचनहरू भित्रै जिउनुपर्छ, पवित्र आत्माबाट प्राप्त भएको भित्रि ज्ञान र ज्योतिभित्रै जिउनुपर्छ, आफ्नो वास्तविक अवस्थालाई जानेर, बदलिनु पर्दछ। तँसँग आत्मामा उही अन्तर्दृष्टि हुनुपर्दछ, नौलो भित्रि ज्ञान प्राप्त गर्नुपर्दछ, र नयाँ प्रकाश पाउन सक्षम हुनुपर्छ। तँ निरन्तर मेरो नजिक हुन र मसँग कुराकानी गर्न सक्षम हुनुपर्दछ, आफ्नो दैनिक जीवन मेरा वचनहरूमा आधारित गर्न सक्षम हुनु, मेरो शब्दहरूमा आधारित भइ सबै प्रकारका मानिसहरू, घटनाहरू र चीजहरू ठीकसँग सम्हाल्न सक्षम हुनुपर्छ र मेरो वचनहरूलाई आफ्‍नो मापदण्डको रूपमा राख् र आफ्‍नो जीवनका सबै गतिविधिहरू मेरो स्वभाव अनुसार जि।

यदि तँ मेरा अभिप्रायहरू बुझ्न र तीप्रति उचित विचार पुर्‍याउन चाहन्छस् भने, तैँले मेरा वचनहरूमा ध्यान दिनुपर्दछ। हतारमा केही पनि नगर्। मैले स्वीकृत नगरेको सबै कुराको खराब अन्त हुनेछ। मैले प्रशंसा गरेको कुराले मात्रै आशिष पाइन्छ। म जे बोल्छु त्यही हुनेछ। यदि मैले आदेश दिएँ भने, त्यो दृढ हुनेछ। मलाई रिस नउठाउन, तिमीहरूले त्यस्तो बिलकुलै गर्नु हुँदैन जुन मैले अनुमति दिएको छैन। तैपनि तिमीहरूले त्यसो गर्‍यौ भने, तिमीहरूसँग पछुताउने समय पनि हुँदैन!


अध्याय २२

परमेश्‍वरमा विश्‍वास गर्नु सहज कुरा होइन। सबै थोक खाएर र यसलाई यति रुचिकर, यति स्वादिलो ठानेर तैँले अस्तव्यस्त पार्छस्! अझै प्रशंसा गरिरहनेहरू पनि केही छन्—उनीहरूको आत्मामा कुनै विवेक हुँदैन। यो तिमीहरूको सविस्तार स्पष्टीकरण दिन योग्य अनुभव हो। आखिरी दिनहरूमा, परमेश्‍वरका सन्तानको प्रगतिको खुलेआम विरोध गर्दै र मण्डली निर्माण कार्यलाई तहसनहस पार्दै, सबै प्रकारका आत्माहरू उनीहरूको भूमिका निभाउन प्रकट हुन्छन्, र यदि तैँले यो कुरालाई हल्कासँग लिइस् र शैतानलाई काम गर्ने अवसर दिइस् भने, यसले मण्डलीलाई अस्तव्यस्त बनाउँछ, मानिसहरू त्रासित हुनेछन् र हताश बन्नेछन्, र अझ गम्भीर अवस्थाहरू आउनेछन्, मानिसहरूको दर्शनहरू हराएर जानेछ। तसर्थ, मैले धेरै वर्षसम्म परिश्रम गरेर चुकाएको मूल्य व्यर्थ भएको हुनेछ।

मण्डली निर्माण हुने समयमा शैतान आफ्नो उन्मादको उच्चतम विन्दुमा पुगेको हुन्छ। शैतानले केही मानिसहरूको माध्यमबाट बारम्बार बाधा र अवरोध ल्याउँछ, र यी मानिसहरू तिनै हुन जसलाई आत्माको बारेमा थाहा हुँदैन र यी नयाँ विश्‍वासीहरू हुन जसले शैतानको भूमिका सबैभन्दा सजिलो गरी निर्वाह गर्न सक्छन्। प्रायजसो, मानिसहरूले पवित्र आत्माको कार्यको बारेमा नबुझेर उनीहरूले पूर्ण रूपमा उनीहरूको आफ्नै रुचिअनुसार, उनीहरूको आफ्नै गर्ने शैलीअनुसार र उनीहरूको आफ्नै धारणाअनुसार स्वेच्छाचारी ढङ्गले काम गर्दछन्। आफ्नो जिब्रोलाई सम्हाल्—यो तेरो आफ्नै सुरक्षाका लागि हो। राम्ररी सुन् र आज्ञा पालन गर्। मण्डली समाजभन्दा भिन्न हुन्छ। तँलाई जे असल लाग्छ सो भन्न सक्छस्; तैँले जे सोच्छस् सो भन्न सक्छस्। यहाँ यस्तो चल्दैन, किनभने यो परमेश्‍वरको घर हो। मानिसले काम गर्ने तरिकालाई परमेश्‍वरले स्वीकार गर्नुहुन्न। तैँले आत्मालाई पछ्याउँदै कार्यहरू गर्नुपर्दछ; तैँले परमेश्‍वरका वचनहरू अनुसार जिउनुपर्छ, र अनि अरूले तेरो सराहना गर्नेछन्। सुरुमा आफूभित्रका कठिनाइहरू समाधान गर्न तँ परमेश्वरमा भर पर्नैपर्छ, र तैँले आफ्नो पतित स्वभाव फाल्नैपर्छ। तँ आफ्नो अवस्थालाई साँच्चै बुझ्न र तैँले कसरी व्यवहार गर्नुपर्छ भनी जान्न सक्षम हुनैपर्छ, तैँले नबुझ्ने कुनै पनि कुराहरूबारे अझै बढी सङ्गति गर्नैपर्छ। कुनै पनि व्यक्तिले आफूलाई नचिन्‍नु स्वीकार्य हुँदैन। पहिले आफ्नै रोग निको पार्, र मेरा वचनहरू अझै धेरै पटक खाएर र पिएर र चिन्तन गर्दै, मेरा वचनका आधारमा आफ्नो जीवन जिई र आफ्ना कार्यहरू गर्; तँ घरमा वा अन्यत्र जहाँ भए पनि, तैँले परमेश्‍वरलाई तँभित्र शक्ति चलाउन दिनुपर्छ। देहगत कुराहरू र प्रकृतिलाई फाल्। परमेश्‍वरका वचनहरूले तँभित्र सधैँ प्रभुत्व जमाउन दे। तेरो जीवन परिवर्तन भइरहेको छैन भनेर तैँले चिन्ता लिनुपर्दैन; समयसँगै, तैँले आफ्नो स्वभावमा व्यापक परिवर्तन आएको महसुस गर्नेछस्। पहिले, तँ चर्चामा आउन आतुर थिइस्, तैँले कि त कसैको आज्ञाको पालना गर्थिस् वा एकदमै महत्वाकांक्षी, स्व-धर्मी वा घमण्डी थिइस्—यी कुराहरूबाट तैँले बिस्तारै छुटकारा पाउनेछस्। यदि तैँले यी कुराहरूलाई अहिले त्याग्न चाहन्छस् भने, यो सम्भव छैन। तेरो पुरानो मनुष्यत्वको जराहरू धेरै गहिराइसम्म पुगेकोले यसले अरूहरूलाई छुन दिँदैन। त्यसैले तैँले एक आत्मपरक प्रयास गर्नुपर्छ, सकारात्मक र सक्रिय रूपमा पवित्र आत्माको कार्यप्रति समर्पित हुनुपर्छ, परमेश्‍वरसँग सहकार्य गर्न तिमीहरूको इच्छाको प्रयोग गर्नुपर्छ र मेरा वचनहरूलाई अभ्यास गर्न इच्छुक हुनुपर्छ। यदि तैँले कुनै पाप गरिस् भने, परमेश्‍वरले तँलाई अनुशासनमा राख्‍नुहुनेछ। जब तँ पछाडि फर्किन्छस् र सहमतिमा आउँछस्, तब तँभित्र एकाएक राम्रो हुनेछ। यदि तैँले अभिलाषा पूर्वक बोलिस् भने, तँलाई तत्कालै तँभित्रै ताडना दिइनेछ। तैँले हेर्, परमेश्‍वर यस्ता कुरामा प्रसन्न हुनुहुन्न, त्यसैले तैँले यसो गर्न तत्कालै बन्द गरिस् भने, तैँले भित्री शान्तिको अनुभव गर्नेछस्। केही नयाँ विश्‍वासीहरू छन् जसले जीवनको भावना कस्तो हुन्छ वा यी भावनामा रहेर कसरी जिउने भनेर बुझ्दैनन्। कहिलेकाहीँ तँलाई लाग्छ, आफूले केही नभने पनि, भित्र-भित्रै म किन व्याकुल भइरहेको छु? यस्ता समयहरूमा, तेरो सोच र तेरो मन गलत हुन्छ। कहिलेकाहीँ तेरो आफ्नो रोजाइ, आफ्नै मत र विचार हुन्छ; कहिलेकाहीँ तँ अरूलाई आफूभन्दा कम ठान्छस्, कहिलेकाहीँ तैँले आफ्नै स्वार्थी हिसाब गर्छस् र प्रार्थना गर्दैनस् वा आफैँलाई जाँच्दैनस्। त्यसैले तँ भित्र भित्रै व्याकुल बन्छस्। शायद, समस्या के हो भनेर तँलाई थाहा छ, त्यसैले, आफ्नो हृदयमा परमेश्‍वरको नाउँ तुरुन्तै पुकार्, परमेश्‍वरको नजिक आइज, र तँ ठीक हुनेछस्। जब तेरो हृदय अधिक मात्रामा हडबडाउँछ र व्याकुल हुन्छ, परमेश्‍वरले तँलाई बोल्न दिँदैहुनुहुन्छ भनेर तैँले कदापि सोच्नु हुँदैन। यो विषयमा परमेश्‍वरप्रति समर्पित हुनका लागि नयाँ विश्‍वासीहरूले विशेष रूपमा ध्यान दिनु पर्दछ। परमेश्‍वरले मानिसभित्र राखिदिने भावनाहरू शान्ति, हर्ष, स्पष्टता तथा निश्चितता हुन्। प्रायजसो, नबुझ्ने मानिसहरू हुन्छन्, जसले गडबड गर्छन् र स्वेच्छाचारी ढङ्गले काम गर्छन्—यी सबै अवरोधहरू हुन्; यस विषयमा विशेष ध्यान दे। यदि तँ यो अवस्थाप्रति उन्‍मुख छस् भने, यसलाई हटाउनका लागि तैँले “निवारक औषधि” लिनुपर्छ; अन्यथा, तैँले अवरोध सिर्जना गर्नेछस् र परमेश्‍वरले तँलाई प्रहार गर्नुहुनेछ। आत्मधर्मी नबन्; आफ्ना कमजोरीहरूलाई सन्तुलनमा ल्याउन अरूको सबल पक्षहरू लि, अरू परमेश्‍वरको वचनअनुसार कसरी जिउँछन् भनेर हेर्; र उनीहरूको जीवन, कार्य तथा बोलीवचनहरू अनुकरण योग्य छ, छैन हेर्। यदि तैँले अरूलाई आफूभन्दा कम ठान्छस् भने, तँ स्व-धर्मी, अभिमानी र कसैलाई लाभ नगर्ने व्यक्ति होस्। अहिलेका लागि सबैभन्दा जरुरी कुरा भनेको जीवनमा ध्यान दिनु, मेरा वचनहरू अझै खानु र पिउनु, मेरा वचनहरूको अनुभव लिनु, मेरा वचनहरू थाहा पाउनु, मेरा वचनहरूलाई साँच्चै तेरो जीवन बन्ने तुल्याउनु हो—यी मुख्य कुराहरू हुन्। यदि कसैले परमेश्‍वरका वचनअनुसार जिउन सक्दैन भने, के उसको जीवन परिपक्व हुन्छ? अहँ, हुन सक्दैन। तैँले हर समय मेरा वचनअनुसार जिउनैपर्छ र तँसँग आफ्नो जीवनमा, आचारको मापदण्डका रूपमा मेरा वचनहरू हुनैपर्छ, ताकि यसरी व्यवहार गर्दा परमेश्‍वर हर्षित हुनुहुन्छ र अन्यथा गर्दा परमेश्‍वरले घृणा गर्नुहुन्छ भनी तैँले महसुस गर्नेछस्, अनि बिस्तारै, तँ सही मार्गमा लाग्नेछस्। के कुरा परमेश्‍वरबाट आउँछ र के कुरा शैतानबाट आउँछ भनेर तैँले बुझ्नुपर्छ। परमेश्‍वरबाट आउने कुराले तँलाई सदाको भन्दा स्पष्ट दर्शन दिनेछ र परमेश्‍वरको अझ समीप ल्याउनेछ; तैँले आफ्ना दाजुभाइ तथा दिदीबहिनीहरूसँग साँचो प्रेम बाँड्नेछस्, तँ परमेश्‍वरको बोझलाई ख्याल गर्न सक्षम हुनेछस्, र तँसँग कहिल्यै क्षीण नहुने परमेश्‍वरलाई प्रेम गर्ने हृदय हुनेछ। तँलाई अगाडि हिँड्नका लागि एउटा मार्ग छ। शैतानबाट आउने कुराले तँसँग भएको दर्शन लोप हुने तुल्याउँछ, तँसँग पहिले भएका सबै कुराहरू गुम्ने तुल्याउँछ; तँ परमेश्‍वरबाट विमुख हुनेछस्, तँमा आफ्ना दाजुभाइ दिदीबहिनीप्रति कुनै माया हुनेछैन, र तेरो हृदय घृणाले भरिएको हुनेछ। तँ हताश बन्‍नेछस्, तँ मण्डली जीवन जिउन चाहँदैनस्, र तँमा परमेश्‍वरलाई प्रेम गर्ने हृदय हुँदैन। यो शैतानको कार्य हो, र दुष्ट आत्माले नेतृत्व गर्ने कार्यले ल्याउने परिणाम पनि हो।

अहिलेको समय महत्त्वपूर्ण समय हो। अन्तिम पालीसम्म तँ आफ्नो स्थानमा नै बस्नुपर्छ, असल र दुष्ट बीचको भिन्नता छुट्याउन तेरो आत्माको आँखालाई स्पष्ट बनाउनुपर्छ, र तिमीहरूका सबै प्रयासलाई मण्डली निर्माणमा लगाउनुपर्छ। शैतानका नोकरहरू, धार्मिक अवरोधहरू र दुष्ट आत्माका कार्यहरूलाई पाखा लगाओ। मण्डलीलाई शुद्ध बनाओ, मेरो इच्छालाई निर्विघ्न रूपमा सञ्चालन गर, र साँच्चै, विपत्तिभन्दा अघिको यो छोटो समयमा, म तिमीहरूलाई यथाशीघ्र पूर्ण बनाउनेछु, र तँमा महिमा ल्याइदिनेछु।


अध्याय २३

मेरो आवाज सुनेका सबै दाजुभाइ-दिदीबहिनीहरूलाई: तिमीहरूले मेरो कठोर न्यायको आवाज सुनेका छौ र चरम कष्ट भोगेका छौ। तर, तिमीहरूले मेरो कठोर आवाजको पछाडि मेरा अभिप्रायहरू लुकेका छन् भन्‍ने जान्‍नुपर्छ! म तिमीहरूले मुक्ति पाउन सक भनेर तिमीहरूलाई ताडना दिन्छु। तिमीहरूले जान्नुपर्छ, म मेरा सबै प्रिय पुत्र, तिमीहरूलाई निश्‍चय नै ताडना दिनेछु र तिमीहरूलाई काटछाँट गर्नेछु र चाँडै नै तिमीहरूलाई पूर्ण पार्नेछु। मेरो हृदय अत्यन्तै उत्सुक छ, तर तिमीहरू मेरो हृदयलाई बुझ्दैनौ र मेरो वचनअनुसार कार्य गर्दैनौ। मेरा वचनहरू आज तिमीहरूमाथि आइपर्छन्, जसले गर्दा तिमीहरूले परमेश्‍वर एक प्रेमिलो परमेश्‍वर हुनुहुन्छ भनी साँच्चै थाहा पाउँछौ र तिमीहरू सबैले परमेश्‍वरको साँचो प्रेम अनुभव गर्छौ। तर, थोरै सङ्ख्याका मानिसहरू पनि छन्, जो ढोँग गरिरहेका छन्। तिनीहरूले अरू मानिसहरूको दुःख देख्दा उनीहरूको नक्कल गर्छन्, अनि आफ्नो आँखाबाट पनि आँसु झार्छन्। अरू पनि छन्—जसले बाहिरी रूपमा—परमेश्‍वरप्रति ऋणी भएको महसुस गरेजस्तो देखिन्छ र तिनीहरू पछुताएका जस्ता देखिन्छन्, तर भित्री रूपमा, तिनीहरू साँचो रूपमा परमेश्‍वरलाई चिन्दैनन्, न त तिनीहरू उहाँबारे निश्चित नै छन्; बरु, तिनीहरू केवल ढोँग गरिरहेका छन्। म यी मानिसहरूलाई सबैभन्दा बढी घृणा गर्छु! ढिलो-चाँडो, यी मानिसहरूलाई मेरो सहरबाट हटाइनेछ। मेरो अभिप्राय यो हो: म ती मानिसहरू चाहन्छु, जो मेरो तीव्र चाहना गर्छन्, र मलाई साँचो हृदयले पछ्याउनेहरूले मात्र मलाई खुसी पार्न सक्छन्। म त्यस्ता मानिसहरूलाई निश्चित रूपले आफ्नै हातले सहारा दिनेछु, र तिनीहरूलाई सबै विपत्‌बाट बचाउनेछु। साँचो रूपमा परमेश्‍वरलाई चाहने मानिसहरू परमेश्‍वरको हृदयलाई ख्याल गर्न र मेरो इच्छा पछ्याउन इच्छुक हुन्छन्। यसैले, तिमीहरू चाँडै वास्तविकतामा प्रवेश गर्नुपर्छ र मेरो वचनलाई तिमीहरूको जीवनका रूपमा स्वीकार गर्नुपर्छ—यही नै मेरो सबैभन्दा ठूलो बोझ हो। यदि मण्डलीहरू र सन्तहरू सबै वास्तविकतामा प्रवेश गर्छन् र सबैले प्रत्यक्ष रूपमा मसँग सङ्गति गर्न, मेरो आमनेसामने हुन र सत्यता र धार्मिकता अभ्यास गर्न सक्छन् भने, तब मात्र तिनीहरू मेरा प्रिय पुत्र हुनेछन्, जसप्रति म प्रसन्न हुन्छु। यिनै मानिसहरूलाई म सबै महान् आशिष्‌हरू प्रदान गर्दछु।


अध्याय २४

समय झन्-झन् नजिकिँदै छ। जाग! सबै सन्तहरू! म तिमीहरूलाई मेरा वाणीहरू सुनाउँछु, अनि ती सुन्नेहरू सबै जाग्नैपर्छ। म त्यही परमेश्‍वर हुँ जसमा तिमीहरूले यतिका वर्ष विश्‍वास गरेका छौ। आज, म देह बनेको छु अनि तिमीहरूको आँखासामु आएको छु, जसले गर्दा कसले मलाई साँच्चिकै चाहन्छ, को मेरो निम्ति कुनै पनि मूल्य चुकाउन इच्छुक छ, कसले साँचो रूपमा मेरो वचन सुन्छ, अनि को चाहिँ सत्यतालाई व्यवहारमा लागू गर्न इच्छुक छ भन्ने कुरा प्रकट भएको छ। म सर्वशक्तिमान् परमेश्‍वर हुँ—त्यसैले म मानिसका अन्धकारमा लुकेर रहेका गोप्य कुराहरू सबै देख्न सक्छु, कसले मलाई साँच्चिकै चाहन्छ भनेर मलाई थाहा छ, र कसले मेरो प्रतिरोध गर्छ भनेर मलाई थाहा छ। म सबै कुराको छानबिन गर्छु।

अब, जति सक्दो चाँडो, मलाई मेरा अभिप्रायहरूअनुसारका मानिसहरूको एउटा समूह, मेरा बोझहरूलाई ख्याल गर्न सक्‍ने मानिसहरूको एउटा समूह बनाउने इच्छा छ। तर, म मेरो मण्डलीलाई सफा गर्ने र शुद्ध गर्ने कामलाई रोक्न सक्दिनँ; मण्डली मेरो मुटु हो। म ती सबै दुष्ट मानिसलाई घृणा गर्छु जसले तिमीहरूलाई मेरो वचन खान र पिउनबाट रोक्छन्। किनकि केही मानिस यस्ता छन् जो मलाई साँचो रूपमा चाहँदैनन्। यी मानिसहरू छलले भरिएका छन्, तिनीहरू साँचो हृदयले मेरो नजिक आउँदैनन्; तिनीहरू दुष्ट हुन्, र तिनीहरू मेरो इच्छालाई अघि बढाउनमा अवरोध गर्ने मानिस हुन्; तिनीहरू सत्यतालाई व्यवहारमा लागू नगर्ने मानिस हुन्। यी मानिसहरू आत्म-धार्मिकता र अभद्रताले भरिपूर्ण हुन्छन्, तिनीहरू औधी महत्वाकाङ्क्षी हुन्छन्, तिनीहरू आफ्नो वरिष्ठता देखाउन मन पराउँछन्, अनि तिनीहरूले बोल्ने शब्दहरू सुन्दा राम्रा लागे पनि, गोप्य रूपमा तिनीहरू सत्यताको अभ्यास गर्दैनन्। यी दुष्ट मानिसहरू सबै पूर्ण रूपमा हटाइनेछन् र बढारिनेछन्; तिनीहरू विपत्तिमा परेर छटपटाउनेछन्। यी वचनहरूको उद्देश्य तिमीहरूलाई आफ्नो पाइला मेरा अभिप्रायहरूअनुसार कायम राख्न सम्झाउनु र चेतावनी दिनु हो। सधैँ आफ्नो आत्मातिर फर्क, किनकि ज-जसले मलाई आफ्‍नो सारा हृदयले प्रेम गर्छन् म तिनीहरूलाई प्रेम गर्छु। तिमीहरू मेरो नजिक आउने हुनाले, म तिमीहरूलाई सुरक्षा दिनेछु र ती दुष्ट जनहरूदेखि टाढा राख्नेछु; म तिमीहरूलाई मेरो घरमा दृढ रहन लगाउनेछु अनि तिमीहरू बाटोको अन्त्यसम्म पुग्न सक भन्नका लागि म तिमीहरूलाई सुरक्षा दिनेछु।

सर्वशक्तिमान् परमेश्‍वर, अनन्त पिता, शान्तिका राजकुमार, हाम्रा परमेश्‍वर राजा हुनुहुन्छ! सर्वशक्तिमान् परमेश्‍वरले जैतून डाँडामा आफ्‍ना पाइला टेक्नुहुन्छ। यो कति सुन्दर छ! सुन्नुहोस्! हामी पहरेदारहरूले हाम्रो आवाज माथि उठाउँछौं; हामी एकै स्वरमा गाउनेछौं किनकि परमेश्‍वर सियोनमा फर्कनुभएको छ। हामी आफ्नै आँखाले यरूशलेम उजाड भएको देख्छौं। आनन्दको स्वरसहित कराओ र एकै स्वरमा गीत गाओ, किनकि परमेश्‍वरले हामीलाई सान्त्वना दिनुभएको छ, र यरूशलेमलाई छुटाउनुभएको छ। परमेश्‍वरले आफ्नो पवित्र बाहुबल सारा जातिहरूको नजरमा प्रकट गर्नुभएको छ, परमेश्‍वरको वास्तविक व्यक्तित्व देखा परेको छ! पृथ्वीको अन्तसम्म सबै मानिसहरूले हाम्रा परमेश्‍वरको मुक्ति देखेका छन्।

अहो, सर्वशक्तिमान् परमेश्‍वर! तपाईंका सारा रहस्यहरू प्रकट गर्न तपाईंको सिंहासनबाट सात आत्मा सबै मण्डलीमा पठाइएको छ। तपाईंको महिमाको सिंहासनमा बसेर तपाईंले आफ्नो राज्यको व्यवस्थापन गर्नुभएको छ र त्यसलाई न्याय र धार्मिकताद्वारा बलियो र स्थिर बनाउनुभएको छ, र तपाईंले आफ्नो अगाडि सबै जातिहरूलाई वशमा पार्नुभएको छ। हे, सर्वशक्तिमान् परमेश्‍वर! तपाईंले राजाहरूको पेटी फुकाल्नुभएको छ, तपाईंले शहरका ढोकाहरू फेरि कहिल्यै बन्द नहुने गरी तपाईंको अगाडि खोल्‍नुभएको छ। किनकि तपाईंको ज्योति आएको छ र तपाईंको महिमा उदय हुन्छ र चहकिलो भई चम्कन्छ। पृथ्वीलाई अन्धकारले ढाक्छ र मानिसहरूमाथि घोर अन्धकार छ। हे परमेश्‍वर! तापनि, तपाईं देखा पर्नुभएको छ र हामीमा तपाईंको ज्योति चम्काउनुभएको छ, र तपाईंको महिमा हामीमाथि देखिनेछ; सबै जातिहरू तपाईंको ज्योतिमा आउनेछन्, राजाहरू तपाईंको चमकमा आउनेछन्। तपाईं आफ्ना नजर उठाउनुहुन्छ र वरिपरि हेर्नुहुन्छ: तपाईंका छोराहरू तपाईंको अगाडि भेला हुन्छन् र तिनीहरू टाढाबाट आउँछन्; तपाईंका छोरीहरू आउँदा तिनीहरूलाई अङ्गालोमा बोकिन्छ। हे, सर्वशक्तिमान् परमेश्‍वर! तपाईंको महान् प्रेमले हामीलाई समातेको छ; तपाईंले नै हामीलाई तपाईंको राज्यको बाटोमा अगाडि बढाउनुहुन्छ, र तपाईंका पवित्र वचनहरू हामीमा व्याप्त हुन्छन्।

हे, सर्वशक्तिमान् परमेश्‍वर! हामी तपाईंलाई धन्यवाद दिन्छौं र हामी तपाईंको प्रशंसा गर्दछौं। हामीलाई तपाईंलाई हेर्न, तपाईंको साक्षी दिन, तपाईंलाई उच्च पार्न, र साँचो हृदयले, शान्त र अविभाजित हृदयले गाउन दिनुहोस्। हामीलाई एउटै मन दिनुहोस् र एक साथ निर्माण गर्नुहोस्, र तपाईंद्वारा प्रयोगमा ल्याइनका लागि हामीलाई चाँडै तपाईंका अभिप्रायहरूअनुसारका व्यक्तिहरू बनाउनुहोस्। पृथ्वीमा तपाईंका अभिप्रायहरू कुनै बाधाविना पूरा हुन सकून्!

मेरो पुत्र, मेरा वचनहरूलाई ध्यान दे, चुपचाप मेरो आवाज सुन् अनि म तँलाई कुराहरू प्रकट गर्नेछु। मभित्र शान्त बन्, किनभने म तेरो परमेश्‍वर, तेरो एक मात्र उद्धारकर्ता हुँ। तिमीहरूले सधैँ आफ्‍नो हृदयलाई शान्त पारेर मभित्र जिउनुपर्छ; म तेरो चट्टान, तेरो आडभरोसा हुँ। अरू कुनै अभिप्राय नबोक, बरु तिमीहरूको सारा हृदयले ममा भरोसा गर अनि म अवश्य नै तिमीहरूकहाँ देखा पर्नेछु—म तिमीहरूको परमेश्‍वर हुँ! आह, ती शङ्कालुहरू! तिनीहरू दह्रिलो गरी खडा हुन अवश्य नै सक्दैनन् र तिनीहरूले केही पनि प्राप्त गर्नेछैनन्। अहिले कुन समय हो, यो कति महत्त्वपूर्ण क्षण हो भन्‍ने तिमीहरूलाई थाहा हुनैपर्छ! यो कति महत्त्वपूर्ण छ! बेकारका कुराहरूमा आफूलाई व्यस्त नबनाओ; तुरुन्तै मेरो नजिक आओ, मसँग सङ्गति गर, अनि म तिमीहरूलाई सबै रहस्य स्पष्ट पार्नेछु।

तिमीहरूले पवित्र आत्माको अगुवाइको हरेक वचनलाई सुन्‍नुपर्छ र हरेक वचनलाई हृदयमा राख्‍नुपर्छ। धेरै पटक तिमीहरूले मेरा वचनहरू सुनेका छौ अनि तिनलाई बिर्सेका छौ। अहो, कति समझ नै नभएकाहरू! तिमीहरूले धेरै आशिषहरू गुमाएका छौ! अब तिमीहरूले ध्यान दिएर सुन्‍नुपर्छ र मेरा वचनहरूलाई ध्यान दिनुपर्छ, मसँग अझै बढी सङ्गति गर्नुपर्छ र अझै बढी मेरो नजिक आउनुपर्छ। तैँले नबुझ्‍ने सबै कुरामा, म तँलाई अगुवाइ गर्नेछु, र म तिमीहरूलाई अगाडि डोर्याउनेछु। अरूसँग अझै बढी सङ्गति गर्ने बारेमा ध्यानै नदेओ। अहिले वचनहरू र धर्मसिद्धान्तहरू प्रचार गर्ने धेरै छन्, तर मेरो वास्तविकतालाई साँचो रूपमा धारण गरेकाहरू निकै थोरै छन्। तिनीहरूका सङ्गतिले अन्योल र बोधो बनाउँछ, अघि कसरी बढ्ने थाहा हुँदैन। तिनीहरूलाई सुनेपछि, वचनहरू र धर्मसिद्धान्तहरूलाई अलिक बढी रूपमा मात्रै बुझ्‍न सकिन्छ। तिमीहरूले आफ्‍नो कदममा ध्यान दिनुपर्छ र तिमीहरूको हृदयलाई सँधै मेरो सामने बसाइ राख्‍नुपर्छ; तिमीहरूले मसँग कुराकानी गर्नैपर्छ र तिमीहरू मेरो नजिक आउनुपर्छ, अनि तिमीहरूले नबुझेको कुरामा तिमीहरूलाई देख्‍ने तुल्याउनेछु। सँधै आफ्‍नो बोली-वचनमा ध्यान देओ, आफ्‍नो हृदयलाई सँधै अवलोकन गर, र मैले हिँड्ने बाटो हिँड।

अब समय त्यति टाढा छैन; अझै थोरै समय बाँकी छ। म बाहेक सबै कुरालाई त्याग्न हतार गर अनि आऊ मलाई पछ्याओ! म तिमीहरूलाई दुर्व्यवहार गर्नेछैन! धेरै पटक तिमीहरूले मेरा कार्यहरूलाई गलत रूपमा बुझेका छौ, तैपनि म तिमीहरूलाई कति प्रेम गर्छु के तँलाई थाहा छ? अँ, तैँले मेरो हृदयलाई भुझ्दै-बुझ्दैनस्। तिमीहरूले जति शङ्का गरे पनि, तिमीहरू मप्रति जति नै ऋणी भए पनि, म त्यसलाई सम्‍झनेछैन, तैपनि अघि बढ्न र मेरा अभिप्रायहरूअनुसार काम गर्न लगाउनको लागि म तिमीहरूलाई चुन्छु।

आज विलम्‍ब गर्ने समय होइन। यदि तिमीहरू अझै पनि केही अन्य अभिप्राय राख्छौ भने, तिमीहरूमाथि मेरो न्याय आइपर्नेछ। तिमीहरूले मलाई एक क्षणका लागि पनि छोड्यौ भने, तिमीहरू लोतकी पत्‍नीझैँ हुनेछौ। अब पवित्र आत्माको कामको गति बढ्छ, र नयाँ ज्योतिसँग तालमेल मिलाउन नसक्‍नेहरू खतरामा पर्छन्, अनि सजग नहुनेहरू त्यागिनेछन्; तिमीहरूले आफूलाई सुरक्षा दिनुपर्छ। तैँले जान्नुपर्छ कि तेरो वरिपरिको सारा वातावरणलाई मैले अनुमति दिएको हुँ र मैले नै त्यसको प्रबन्ध गरेको हुँ। यसबारे स्पष्ट हो र मैले तँलाई दिएको वातावरणमा मेरो हृदयलाई सन्तुष्ट बना। यो वा त्यो कुराको डर नमान, सेनाहरूका सर्वशक्तिमान्‌ परमेश्‍वर अवश्य नै तेरो साथमा हुनुहुनेछ; उहाँ तिमीहरूको आडभरोसा र तिमीहरूको ढालका रूपमा काम गर्नुहुन्छ। आज, मानिसहरूमा अत्यन्तै धेरै धारणा छन्, जसले गर्दा म अरूले हेयको नजरले हेर्ने मानिसहरूमार्फत मेरा अभिप्रायहरू व्यक्त गरेर अहङ्कारी र आत्मधर्मी, घमण्‍डी, छली, र महत्त्वाकाङ्क्षी, अनि आफूलाई उच्‍च स्थानमा राख्नेहरूलाई लज्जित पार्न बाध्य हुन्छु। जबसम्‍म तिमीहरू मेरो बोझलाई निष्कपट रूपमा ख्याल गर्छौ, मैले तिमीहरूका लागि सबै कुरा तयार गरेको हुनेछु। मलाई पछ्याऊ मात्र!


अध्याय २७

ब्रह्माण्ड र यावत् थोकमाथि शासन गर्नुहुने एक मात्र साँचो परमेश्‍वर—सर्वशक्तिमान्‌ परमेश्‍वर, आखिरी दिनहरूका ख्रीष्ट! यो पवित्र आत्माको गवाही, निर्विवाद प्रमाण हो! पवित्र आत्मा आफ्नो काम गरिरहनुभएको छ, जताततै गवाही दिइरहनुभएको छ, ताकि कसैलाई पनि शङ्का नहोस्। विजयी राजा, सर्वशक्तिमान्‌ परमेश्‍वर! उहाँ संसारमाथि विजयी हुनुभएको छ, उहाँ पापमाथि विजयी हुनुभएको छ, र उहाँले आफ्नो छुटकारा पूरा गर्नुभएको छ! उहाँले हामीलाई, शैतानद्वारा भ्रष्ट तुल्याइएको मानिसहरूको यस समूहलाई मुक्ति दिनुभएको छ, र हामीलाई उहाँको इच्छा पछ्याउन पूर्ण पार्नुहुनेछ। उहाँ सारा पृथ्वीमाथि राजकीय शासन गर्नुहुन्छ, यस भूमिलाई पुनः कब्जा गर्नुहुन्छ, र शैतानलाई अतल कुण्डमा लखेट्नुहुन्छ। उहाँ संसारलाई न्याय गर्नुहुन्छ, र उहाँको हातबाट कोही पनि उम्कन सक्दैन। उहाँले राजाका रूपमा शासन गर्नुहुन्छ।

सारा पृथ्वी ठूलो स्वरमा हर्षोल्लास गर्छ! यसले विजयी राजाको—सर्वशक्तिमान्‌ परमेश्‍वरको प्रशंसा गर्छ! सदासर्वदा! तपाईँ सम्मान र प्रशंसाको योग्य हुनुहुन्छ। ब्रह्माण्डका महान् राजालाई नै अख्तियार र महिमा होस्!

समय छोटो छ। सर्वशक्तिमान् परमेश्‍वरका पदचापहरू पछ्याऊ र अघि बढिरह। अति सावधान बन, उहाँको बोझलाई ख्याल गर, र उहाँसँग एकै मनका होऊ, र उहाँको व्यवस्थापनको योजनाका लागि आफूलाई अर्पण गर। तैँले आफ्‍नो सम्पत्ति आफ्‍नो निम्ति साँच्‍नै हुँदैन। समय निकै थोरै छ। तिनलाई चढाइहाल! तिनलाई साँचेर नराख! तिनलाई चढाइहाल! तिनलाई साँचेर नराख!


अध्याय २८

जब तैँले समय अत्यन्तै क्षणिक छ र पवित्र आत्माको कार्य तँलाई त्यति महान् आशिषहरू प्राप्त गर्न र चम्किरहने सूर्य, राज्यका राजा हुनुहुने ब्रह्माण्डका राजा, सर्वशक्तिमान्‌ परमेश्‍वर ग्रहण गर्न दिँदै अघि बढेको छ भन्‍ने देख्छस्—यो सबै मेरो अनुग्रह र कृपा हो। तँलाई मेरो प्रेमबाट अलग गराउन सक्‍ने अरू के छ र? ध्यान दिएर मनन गर्, उम्कने प्रयास नगर्, हरेक क्षण मेरो सामने शान्त भई प्रतीक्षा गर् र सधैँ बाहिर भौतारिने नगर्। तेरो हृदय मेरो हृदयको नजिक हुनुपर्छ, र जे भए पनि, अन्धाधुन्ध वा स्वेच्‍छाले काम नगर्। तैँले मेरा अभिप्रायहरूलाई नै हेर्नुपर्छ, मैले जे इच्छा गर्छु त्यही गर्नुपर्छ, र मैले इच्छा नगर्ने कुरालाई त्याग्‍ने अठोट गर्नुपर्छ। तैँले आफ्‍ना भावनाहरूको आधारमा काम गर्नु हुँदैन, बरु मैले जस्तै तेरा बाबुआमासँग समेत धार्मिकताको अभ्यास गर्नुपर्छ। तैँले सत्यताअनुरूप नरहेका सबै कुरालाई त्याग्‍नुपर्छ र तैँले मलाई प्रेम गर्ने शुद्ध हृदयसहित आफूलाई मेरो लागि चढाउनुपर्छ र अर्पण गर्नुपर्छ। कुनै पनि व्यक्ति, घटना, वा कुराको बन्धनमा नबस्; जबसम्‍म कुनै कुरा मेरा अभिप्रायहरूअनुरूप हुन्छ, तबसम्‍म यसलाई मेरा वचनहरूअनुसार अभ्यास गर्। नडरा, किनभने मेरा हातले तँलाई साथ दिन्छ, र म तँलाई दुष्टहरूबाट टाढा राख्‍नेछु। तैँले आफ्‍नो हृदयलाई रक्षा गर्नुपर्छ, सधैँ मभित्रै रहनुपर्छ, किनभने तेरो जीवन ममा निर्भर भएर जिउँछ; यदि तँ मलाई छोडेर गइस् भने, तँ तुरुन्तै सुक्‍नेछस्।

तैँले यी आखिरी दिनहरू हुन् भन्‍ने कुरा जान्‍नुपर्छ। गर्जने सिंहजस्तै दियाबलसहरू र शैतान निल्‍नका लागि मानिसहरूको खोजी गर्दै चारैतिर ढुकेर हिँड्छ। अब सबै प्रकारका महामारीहरू आइपर्छन्, र विभिन्न प्रकारका धेरै दुष्टात्माहरू हुन्छन्। म मात्रै साँचो परमेश्‍वर हुँ; म मात्रै तेरो आश्रयस्थल हुँ। तँ अहिले नै मेरो गुप्त स्थानमा लुकिस्, र मभित्रै ररहिस् भने मात्र तँमाथि विपत्तिहरू आइपर्नेछैनन्, र तेरो पालको नजिक प्रकोप आउनेछैन। तँ अझै बढी मेरो नजिक आउनुपर्छ र गुप्त स्थानमा मसँग सङ्गति गर्नुपर्छ; अरूसँग स्वेच्छाचारी रूपमा सङ्गति नगर्। तैँले मेरा वचनहरूको अर्थ बुझ्‍नैपर्छ—तँलाई सङ्गति गर्ने अनुमति छैन भनेर मैले भनिरहेको छैन, तर तँसँग अझै पनि खुट्ट्याउने शक्ति छैन भनेर भनिरहेको छु। यस अवधिमा, दुष्ट आत्‍माहरूको काम छ्यासछ्यासती हुन्छन्। तँलाई सङ्गति दिनका लागि तिनीहरूले सबै किसिमका मानिसहरू प्रयोग गर्छन्। तिनीहरूका शब्‍दहरू निकै कर्णप्रिय सुनिन्छ, तर तीभित्र विष हुन्छन्। ती त चिनीको खाल ओढाइएका गोली हुन् अनि तैँले थाहा पाउनुअघि नै, तिनीहरूले तँभित्र तिनीहरूको विष हालिदिनेछन्। आजका धेरैजसो मानिसहरू मातेझैँ गरी अस्थिर छन् भन्‍ने कुरा तैँले जान्‍नुपर्छ। जब तँलाई कठिनाइहरू आइपर्छन् र तैँले तिनका बारेमा अरूसँग सङ्गति गर्छस्, त्यस बेला तिनीहरूले तँलाई बताउने भनेको प्रावधानहरू र धर्मसिद्धान्त मात्रै हुन्—सिधै मसँग सङ्गति गरे राम्रो हुनेथियो। मसामु आइज र आफूभित्रका पुराना कुराहरू पूरै पोखा; मेरो अगाडि तेरो हृदय खोल् अनि तेरो अघि मेरो हृदय अवश्य नै प्रकट हुनेछ। तेरो हृदय मेरो अघि लगनशील हुनैपर्छ। अल्छी नबन्, बरु मकहाँ बारम्‍बार आइज—त्यसो गरिस् भने तेरो जीवन सबैभन्दा छिटो वृद्धि हुनेछ। तँ मभित्र जिउनैपर्छ र म तँभित्र जिउनेछु, अनि म तँलाई सबै कुरामा निर्देशन दिने तँभित्रको राजा बन्‍नेछु—त्यसपछि तैँले राज्यको एउटा हिस्सा पाउनेछस्।

तँ जवान छस् भन्दैमा आफूलाई कम नसम्झी। तैँले आफैलाई ममा समर्पित गर्नुपर्छ। मानिसहरू बाहिरी रूपमा कस्तो देखिन्छन् भन्‍ने कुरालाई म ध्यान दिँदिन, न त तिनीहरू कति वर्षका भए भन्‍ने कुरालाई नै ध्यान दिन्छु। तिनीहरूले मलाई इमानदार रूपमा प्रेम गर्छन् कि गर्दैनन्, र तिनीहरूले मेरो मार्ग पछ्याउने र अरू सबै कुरालाई बेवास्ता गरेर सत्यतालाई अभ्यास गर्ने गर्छन् कि गर्दैनन् भन्‍ने कुरालाई मात्रै म ध्यान दिन्छु। भोलिको दिन कस्तो हुनेछ भनेर चिन्ता नगर्, न त भविष्य कस्तो हुनेछ भनेर नै चिन्ता गर्। हरेक दिन ममा भर परेर जि, अनि म अवश्य नै तँलाई अगुवाइ गर्नेछु। “मेरो जीवन अत्यन्तै सानो छ, म त केही पनि बुझ्दिन” भन्‍ने विचारमा लागी नराख्, यो त शैतानले पठाएको विचार हो। सधैँ मेरो नजिक आउनको लागि, बाटोको अन्त्यसम्‍मै मेरा पाइलाहरूलाई पछ्याउनको लागि तैँले तेरो हृदय मात्रै प्रयोग गर्नुपर्छ। जब तैँले मेरा हप्की र चेतावनीका वचनहरू सुन्छस्, तुरुन्तै ब्यूँझेर अघि दौडी; नरोकिकन मेरो नजिक आइज, बगालको गतिलाई पछ्याइराख, र तेरो नजर अगाडि लगा। मेरो उपस्थितिमा हुँदा, तैँले आफ्‍नो परमेश्‍वरलाई तेरो सारा हृदय र प्राणले प्रेम गर्नुपर्छ। सेवाको मार्गमा, बारम्‍बार मेरा वचनहरूलाई ध्यान दे। अभ्यास गर्ने क्रममा, कमजोर हृदयको नबन्—पुरुष बालकको सङ्कल्प र दृढ निश्‍चयताको साथ हृदयलाई शक्तिशाली बना; ठूलो हृदय भएको मानिस बन्। यदि तँ मलाई प्रेम गर्न चाहन्छस् भने, तैँले तँमा मैले पूरा गर्न चाहेको सबै कुरालाई ममा पूरा गर्नुपर्छ। यदि तँ मलाई पछ्याउन चाहन्छस् भने, तैँले आफूसँग भएको सबै कुरालाई, तैँले प्रेम गर्ने सबै कुरालाई त्याग्‍नुपर्छ; तँ सरल मन लिएर मेरो सामने नम्र भई समर्पित हुनुपर्छ। जथाभाबी अन्वेषण गर्ने वा विचार गर्ने नगर्, तर पवित्र आत्‍माको कार्यलाई नै पछ्याइराख्।

यहाँ, म तँलाई यो सल्‍लाह दिन्छु: मैले अन्तर्दृष्टि दिएर तँभित्र राखिदिएको सबै कुरालाई दह्रिलो गरी पक्रिराख्, अनि यसलाई निश्‍चित रूपमा अभ्यास गर्!


अध्याय २९

समय झन्-झन् छोट्टिँदैछ भन्‍ने के तँलाई थाहा छ? त्यसकारण, छोटो अवधिमा, तैँले ममा भरोसा गर्नुपर्छ र मेरो स्वभावसँग नमिल्‍ने सबै कुरालाई तँबाट पन्छ्याउनुपर्छ: अज्ञानता, प्रतिक्रिया दिनमा ढिलाइ गर्ने बानी, अस्पष्ट विचारहरू, कोमल-हृदय, कमजोर इच्छा, मूर्खता, अत्यन्तै तीव्र भावनात्मक घनिष्ठता, अन्योलता, र भेदशक्तिको कमी। यी कुराहरूलाई जति सक्दो चाँडो हटाउनुपर्छ। म सर्वशक्तिमान्‌ परमेश्‍वर हुँ! जबसम्‍म तँ मसँग सहकार्य गर्न इच्‍छुक हुन्छस्, तबसम्‍म म तँलाई समस्यामा पार्ने सबै कुरालाई समाधान गर्न सक्छु। म मानिसहरूको हृदयको गहिराइ देख्‍न सक्‍ने परमेश्‍वर हुँ; मलाई तिमीहरूका सबै रोगहरू र तिमीहरूका खराबीहरू कहाँ छन् भन्‍ने सबै थाहा छ। यी कुराहरू तिमीहरूलाई जीवनमा अघि बढ्नबाट रोक्‍ने कुराहरू हुन्, र तिनलाई तुरुन्तै हटाइनुपर्छ। नत्र भने, तँमा मेरो इच्छालाई अघि बढाउन सकिनेछैन। मैले प्रकाशित गर्ने तँमा भएको सबै कुरालाई त्याग्‍नको लागि ममाथि भरोसा गर्, सधैँ मद्वारा जिऊ, मेरो नजिक बस्, र मेरै अनुरूपमा सबै काम र बानीबेहोरालाई अघि बढा। तैँले नबुझ्ने कुराको बारेमा मसँग धेरैजसो बारम्‍बार सङ्गति गर्, अनि तँ अगाडि बढ्न सक्‍ने गरी म तँलाई अगुवाइ गर्नेछु। यदि तँ अनिश्‍चित छस् भने, हतारमा काम नगर्, तर मेरो समयको प्रतीक्षा गर्। आफ्‍नो स्वभावलाई स्थिर राख् र तेरो जोसलाई घरी तातो र घरी चिसो हुन नदे; तँमा सधैँ मेरो डर मान्ने हृदय हुनुपर्छ। तैँले मेरो अघि र मेरो नजरभन्दा बाहिर जे गर्छस् त्यो सधैँ मेरै अभिप्रायहरूअनुरूप हुनुपर्छ। मेरो खातिर कसैसँग पनि उदार नबन्, चाहे त्यो तेरो पति होस् वा तेरो परिवार; तिनीहरू जति नै असल भए पनि यस्तो कुरा स्वीकार्य हुँदैन। तैँले सत्यता अनुरूप नै काम गर्नुपर्छ। यदि तँ मलाई प्रेम गर्छस् भने, म तँलाई महान् आशिषहरू दिनेछु। विरोध गर्ने कसैलाई पनि म सहनेछैन। मैले प्रेम गर्नेहरूलाई प्रेम गर्, र मैले घृणा गर्नेहरूलाई घृणा गर्। कुनै पनि मानिस, घटना, वा कुरालाई ध्यान नदे। तेरो आत्माद्वारा हेर् अनि मैले प्रयोग गर्ने मानिसहरूलाई स्पष्ट रूपमा देख्; आत्मिक मानिसहरूसँग अझै बारम्‍बार सम्पर्कमा बस्। अज्ञानी नबन्—तैँले कुराहरू छुट्याउनैपर्छ। गहूँ सधैँ गहूँ नै हुनेछ, अनि सामा कहिल्यै पनि गहूँ भई हुर्कनेछैन—तैँले फरक-फरक प्रकारका मानिसहरूलाई पहिचान गर्नैपर्छ। तँ आफ्‍नो बोली-वचनमा विशेष होशियार हुनुपर्छ र तैँले आफ्‍नो पाइलालाई मैरा अभिप्रायहरूको मार्गमा नै राख्‍नुपर्छ। यी सबै वचनहरूलाई ध्यान दिएर विचार गर्। तैँले तेरो विद्रोहीपनलाई तुरुन्तै त्याग्‍नुपर्छ र मेरो प्रयोगयोग्य बन्‍नुपर्छ, ताकि तैँले मेरो हृदयलाई सन्तुष्ट तुल्याउन सक्।


अध्याय ३०

दाजुभाइ हो, ब्यूँझ! दिदीबहिनी हो, ब्यूँझ! मेरो दिन आउन विलम्ब हुनेछैन; समय नै जीवन हो, अनि गुमेको समय फिर्ता लिनु भनेकै जीवन बचाउनु हो! समय त्यति टाढा छैन! यदि तिमीहरू कलेजको प्रवेश-परीक्षामा असफल भयौ भने, तिमीहरूले त्यसका लागि चाहे जति पटक पनि अध्ययन गरेर पुनः परीक्षा दिन सक्छौ। तर, मेरो दिनमा ढिलाइ हुनेछैन। याद राख! याद राख! यी मेरो अर्तीका दयालु वचनहरू हुन्। तिमीहरूको आँखाकै अगाडि संसारको परिणाम उजागर भएको छ, र महाविपत्तिहरू चाँडै आउनेछन्। कुन चाहिँ बढी महत्त्वपूर्ण हो: तिमीहरूको जीवन, कि तिमीहरूको निद्रा, तिमीहरूको खानपिन र वस्‍त्र? तिमीहरूले यी कुराहरूलाई तौलने समय आएको छ! अबदेखि शङ्का नगर! तिमीहरू यी कुरालाई गम्भीरतापूर्वक लिन एकदमै डराएका छौ, होइन र?

कति दयनीय! कति दरिद्र! कति अन्धो! मानिसहरू कति निर्दयी हुन्छन्! तिमीहरू वास्तवमा मेरो वचनका निम्ति कान थुन्छौ—के म तिमीहरूसँग व्यर्थमा बोलिरहेको छु? तिमीहरू अझै पनि अति अल्छे छौ—किन? किन त्यसो भयो? के तिमीहरूमा कहिल्यै यस्तो विचार आएन? म कसका लागि यी कुराहरू भन्छु? ममा विश्‍वास गर! म तिमीहरूको मुक्तिदाता हुँ! म तिमीहरूको सर्वशक्तिमान् हुँ! सतर्क रह! सतर्क रह! खेर गएको समय फेरि कहिल्यै फर्केर आउनेछैन—यो कुरा याद राख! पछुतोलाई निको पार्ने औषधि संसारमा कहीँ छैन! त्यसकारण, म तिमीहरूलाई अरू के नै भन्न सक्थेँ र? के मेरो वचन तिमीहरूको होसियारीपूर्ण मनन, तिमीहरूको बारम्बारको मननयोग्य छैन? तिमीहरू मेरो वचनप्रति कति बेपरवाह छौ र आफ्‍नो जीवनप्रति कति अजिम्‍मेवार छौं; म यसलाई कसरी सहन सक्छु? कसरी सक्छु?

किन यतिको समयमा पनि तिमीहरूका बीचमा उचित मण्डली जीवन पैदा हुन सकेको छैन? किनभने तिमीहरूमा विश्‍वासको कमी छ; तिमीहरू मूल्य चुकाउन, आफैलाई अर्पण गर्न, आफैलाई मेरो अघि समर्पण गर्न अनिच्‍छुक छौ। हे मेरा पुत्रहरू हो, बिउँझ! मेरा पुत्रहरू, मलाई विश्‍वास गर! मेरा प्रियहरू, तिमीहरू किन मेरो हृदयमा के छ भनी विचार गर्दैनौ?


अध्याय ३१

मलाई निष्कपट रूपमा चाहने सबैलाई म प्रेम गर्छु। यदि तिमीहरू मलाई पूर्ण हृदयले प्रेम गर्छौ भने, म निश्चय नै तिमीहरूलाई प्रशस्त आशिष्‌ दिनेछु। के तिमीहरू मेरा अभिप्रायहरू बुझ्छौ? मेरो घरमा, उच्च र नीच हैसियतको बीचमा कुनै भिन्‍नता छैन। हरेक व्यक्ति मेरो पुत्र हो, र म तिमीहरूको पिता, तिमीहरूको परमेश्‍वर हुँ! म सर्वोच्च र अद्वितीय छु। म ब्रह्माण्ड र यावत् थोकमाथि शासन गर्छु!

तैँले मेरो घरमा “दीनता र अज्ञातताका साथ मेरो सेवा गर्नु” पर्छ। यो भनाइ तेरो आदर्श वाक्य हुनुपर्छ। रूखको पात नबन्, बरु रूखको जरा बन् र जीवनमा गहिरोसँग जरा गाड्। साँचो जीवन अनुभवमा प्रवेश गर्। मेरा वचनहरूका आधारमा बाँच्। सबै कुरामा, मलाई अझ धेरै खोज्, मेरो नजिक आइज, र मसँग सङ्‍गति र अन्तरक्रिया गर्। कुनै पनि बाहिरी कुराहरूमा ध्यान नदे, र कुनै पनि व्यक्ति, घटना, वा कामकुराद्वारा नियन्त्रित नहो, तर म के हुँ भन्‍ने बारेमा आत्मिक मानिसहरूसँग मात्र सङ्‍गति गर्। मेरा अभिप्रायहरू बुझ्, मेरो जीवनलाई तिमीहरूबीच बग्न दे, मेरा वचनहरू जिउनू र मेरा मागहरूअनुरूप हुनू।

तेरा सबै सामर्थ्य मैले तँलाई आज्ञा गरेका विषयहरूमा समर्पित गर्; मेरो हृदयलाई सन्तुष्ट तुल्याउनको निम्ति तैँले गर्न सक्‍ने जति सबै गर्। म तेरो शक्ति हुँ र म तेरो आनन्द हुँ…। म तेरो सबै थोक हुँ। मेरो पछि लाग्। तेरो हृदयको साँचो इच्‍छाहरूका बारेमा र तैँले आफैलाई मेरो निम्ति इमानदारीताको साथ समर्पित गर्छस् भन्‍ने मलाई थाहा छ, तर मेरो घरमा मलाई कसरी बफादारीता देखाउनुपर्छ र मलाई कसरी अन्त्यसम्‍मै पछ्याउनुपर्छ भन्‍ने कुरा तँलाई थाहा हुनुपर्छ।

मण्डली मेरो मुटु हो र मेरो मण्डली निर्माणको लागि मलाई आतुरीले पोलिरहेको छ। तैँले अलिकति पनि बाँकी नराखी आफूलाई मप्रति समर्पित गर्नुपर्छ, र मेरा अभिप्रायहरूलाई बुझ्‍नुपर्छ, ताकि मेरो हृदय सन्तुष्ट हुन सकोस्।


अध्याय ३२

ज्योति भनेको के हो? विगतमा, तिमीहरूले पवित्र आत्‍माको कार्यको रूपान्तरणलाई वास्तवमा ज्योतिको रूपमा लिएका थियौ। यसमा सधैँ साँचो ज्योति हुन्छ: अर्थात्, मेरो नजिक आएर अनि मसँग सङ्गति गरेर परमेश्‍वर के हुनुहुन्छ सो प्राप्त गर्नु। परमेश्‍वरका वचनहरूको अन्तर्ज्ञान प्राप्त गर्नु र उहाँका वचनहरूमा उहाँका अभिप्रायहरू बोध गर्नु—अर्थात्, ती वचनहरू खाने र पिउने क्रममा, परमेश्‍वरका वचनहरूमा आत्माको अनुभूति गर्नु र आफूभित्र परमेश्‍वरका वचनहरूलाई ग्रहण गर्नु; उहाँ के हुनुहुन्छ भन्‍ने कुरालाई तैँले अनुभवबाट बोध गर्न सक्छस्, र उहाँसँग कुराकानी गर्ने क्रममा परमेश्‍वरको प्रकाश प्राप्त गर्न सक्छस्; सबै कुरा ज्योति नै हो। चिन्तन र मनन गर्ने क्रममा कुनै पनि क्षणमा तिमीहरूले अन्तर्दृष्टि प्राप्त गर्न र परमेश्‍वरका वचनहरूको नयाँ अन्तर्ज्ञान प्राप्त गर्न सक्छौ। यदि तैँले परमेश्‍वरको वचनलाई बोध गरिस् र तैँले नयाँ ज्योतिलाई अनुभव गर्छस् भने, के तेरो सेवामा तँसँग शक्ति हुनेछैन र? तिमीहरूले सेवा गर्ने क्रममा अत्यन्तै चिन्ता गर्छौ! तिमीहरूले वास्तविकतालाई छोएका छैनौ, र तिमीहरूसँग साँचो अनुभव वा अन्तर्ज्ञान नभएको हुनाले यस्तो भएको हो। यदि तँसँग साँचो अन्तर्ज्ञान भएको भए, के कसरी सेवा गर्नुपर्छ भन्‍ने तँलाई थाहा हुनेथिएन र? जब तँमाथि निश्‍चित कुराहरू आइपर्छन्, तैँले तिनलाई लगनशीलताको साथ अनुभव गर्नुपर्छ। यदि सजिलो र सहज वातावरणमा पनि तँ परमेश्‍वरको मुहारको ज्योतिमा जिउन सक्छस् भने, तैँले हरेक दिन परमेश्‍वरको मुहार देख्‍नेछस्। यदि तैँले परमेश्‍वरको मुहार देखेको छस् र परमेश्‍वरसँग कुराकानी गरेको छस् भने, के तँसँग ज्योति हुनेछैन र? तिमीहरू वास्तविकतामा प्रवेश गर्दैनौ, र तिमीहरू सधैँ बाहिर खोजी गरिरहेका हुन्छौ; परिणामस्वरूप, तिमीहरूले केही पनि भेट्टाउँदैनौ र तिमीहरूको जीवन प्रगतिमा ढिलाइ हुन्छ।

बाहिरी कुरामा ध्यान नदेओ; बरु, भित्री रूपमा परमेश्‍वरको नजिक जाओ, गहन रूपमा सङ्गति गर र परमेश्‍वरका अभिप्रायहरू बुझ; के त्यसपछि तिमीहरूले तिमीहरूको सेवामा मार्ग प्राप्त गर्नेछैनौ र? तिमीहरूले लगनशीलताको साथ ध्यान दिएर आज्ञा पालन गर्नुपर्छ। यदि तिमीहरूले सबै कुरा मेरा वचनहरूअनुसार मात्रै गर्छौ र मैले औंल्याएको मार्गहरूमा प्रवेश गर्छौ भने, के तिमीहरूसँग मार्ग हुनेछैन र? यदि तैँले वास्तविकतामा प्रवेश गर्ने मार्ग भेट्टाइस् भने, तैँले परमेश्‍वरको सेवा गर्ने मार्ग पनि भेट्टाएको हुनेछस्। यो कुरा सरल छ! अझै बढी परमेश्‍वरको उपस्थितिमा आओ, परमेश्‍वरका वचनहरूलाई अझै बढी मनन गर, अनि तिमीहरूले आफूमा कमी भएको कुरा प्राप्त गर्नेछौ। तिमीहरूले नयाँ अन्तर्ज्ञान, नयाँ अन्तर्दृष्टि पनि प्राप्त गर्नेछौ, र तिमीहरूले ज्योति प्राप्त गर्नेछौ।


अध्याय ३३

मेरो राज्यलाई त्यस्ता मानिसहरू चाहिन्छन्, जो इमानदार छन्, र जो पाखण्डी वा छली छैनन्। के निष्कपट र दयालु हृदयका मानिसहरू संसारमा अलोकप्रिय छैनन् र? म ठीक उल्टो छु। इमानदार मानिसहरू मकहाँ आऊन्; म यस किसिमको व्यक्तिसँग खुसी हुन्छु, र मलाई यस किसिमको व्यक्ति चाहिएको पनि छ। मेरो धार्मिकता ठ्याक्कै यही हो। कतिपय मानिस मूर्ख हुन्छन्; तिनीहरू पवित्र आत्माको काम वा मेरा अभिप्रायहरू बोध गर्न सक्दैनन्। तिनीहरूको परिवार र तिनीहरूको आसपासका कुराहरू कुन वातावरणमा अस्तित्वमा छन् भनेर तिनीहरू स्पष्ट रूपमा देख्‍न सक्दैनन्, र तिनीहरू अन्धाधुन्ध रूपमा कामकुराहरू गर्छन् र अनुग्रह प्राप्त गर्ने धेरै अवसर गुमाउँछन्। बारम्‍बार तिनीहरू आफ्ना कार्यहरूमा पछुतो मान्छन् र तिनीहरूलाई कुनै मामला आइपर्दा तिनीहरू फेरि त्यसलाई स्पष्ट रूपमा बुझ्न सक्दैनन्। कहिलेकाहीँ तिनीहरू परमेश्‍वरमा भरोसा गरेर मुस्किलले विजय प्राप्त गर्न सक्छन्, तर जब तिनीहरूलाई पछि त्यस्तै प्रकारको मामला आइपर्छ, तब पुरानो बिमार बल्झिन्छ, र तिनीहरूले मेरा अभिप्रायहरू बोध गर्नै सक्दैनन्। तर म यी कुराहरूलाई हेर्दिनँ, र म तिमीहरूका अपराधहरू याद गर्दिनँ। बरु, म तिमीहरूलाई यो व्यभिचारी भूमिबाट मुक्ति दिन र तिमीहरूलाई फेरि जिउन दिन चाहन्छु। मैले तिमीहरूलाई पटक-पटक माफी दिएको छु। तर, अहिलेको नै सबैभन्दा महत्त्वपूर्ण कदम हो। अबदेखि तिमीहरू अन्योलमा पर्नु हुँदैन र त्यसरी रोकिँदै-हिँड्दै अघि बढ्नु हुँदैन। तिमीहरू कहिले गन्तव्यमा पुग्‍न सक्‍नेछौ? तिमीहरूले नरोकिकन अन्तिम रेखातर्फ दौडन सक्दो प्रयास गर्नुपर्छ। सबैभन्दा महत्त्वपूर्ण समयमा ढिलासुस्ती नगर, साहसका साथ अघि बढ, अनि एउटा प्रचुर भोज तिमीहरूको प्रतीक्षामा छ। तुरुन्तै आफ्‍नो विवाह वस्‍त्र र धार्मिकताको वस्‍त्र लगाऊ, र ख्रीष्‍टको विवाह-भोजमा सहभागी बन; अनन्तसम्‍म पारिवारिक परमानन्द लिऊ! तँ अब पहिलेजस्तो अवसादी, दुःखित र सुस्केरा हालिरहेको हुनेछैनस्। त्यो बेलाको सबै कुरा धुवाँसरी हराउनेछ र तँभित्र ख्रीष्‍टको पुनरुत्थान भएको जीवनको मात्र शक्ति चल्नेछ। तँभित्र, शुद्धीकरण र धुवाइले शुद्ध पारिएको मन्दिर हुनेछ, र तैँले प्राप्त गरेको पुनरुत्थानको जीवनले सदासर्वदा तँभित्र बास गर्नेछ!


अध्याय ३४

सर्वशक्तिमान्‌ परमेश्‍वर सर्वशक्तिमान, सर्वप्रापक र पूर्ण रूपमा साँचो परमेश्‍वर हुनुहुन्छ! उहाँले सात ताराहरू धारण गर्नुहुन्छ, उहाँ सात आत्माहरू, सात आँखाहरूद्वारा सुसज्जित हुनुहुन्छ, उहाँले सात मोहरहरू, र चर्मपत्रहरू खोल्नुहुन्छ, तर त्यति मात्र होइन, उहाँले सात महामारीहरू र सात कचौराहरूको प्रशासन गर्नुहुन्छ र सात मेघगर्जनहरूलाई प्रकट गर्नुहुन्छ। धेरै पहिले पनि उहाँले सात तुरही बजाउनुभयो! उहाँले सृष्टि गर्नुभएका र पूर्ण बनाउनुभएका सबै थोकले उहाँको प्रशंसा गर्नुपर्छ, उहाँको महिमा गाउनुपर्छ र उहाँको सिंहासनको बढाइ गर्नुपर्छ। हे, सर्वशक्तिमान्‌ परमेश्‍वर! तपाईं सबै थोक हुनुहुन्छ। तपाईंले सबै थोक हासिल गर्नुभएको छ, र तपाईंको साथमा सबै थोक पूर्ण, चम्किला, मुक्त, स्वतन्त्र, बलिया, र शक्तिशाली छन्! केही पनि लुकाइएका वा गुप्त राखिएका छैनन्; तपाईंको साथमा, सबै रहस्यहरू प्रकटित हुन्छन्। यसअलावा, तपाईंले आफ्ना शत्रुहरूको भीडलाई न्याय गर्नुभएको छ, तपाईंले आफ्नो प्रताप प्रकट गर्नुहुन्छ, आफ्नो प्रचण्ड ज्वाला दर्साउनुहुन्छ, तपाईंले आफ्नो क्रोध प्रदर्शन गर्नुहुन्छ, र त्यो भन्दा पनि बढी, तपाईंले आफ्नो अभूतपूर्व, चिरस्थायी, पूर्ण अनन्त महिमा प्रकट गर्नुहुन्छ। सबै मानिसहरू विनासन्देह जय-जयकार गर्न र गाउन अनि यी सर्वशक्तिमान्, पूर्ण रूपमा सच्चा, सर्वजीवी, प्रचुरतापूर्ण, महिमित र अनन्तदेखि अनन्तसम्‍म रहनुहुने साँचो परमेश्‍वरको स्तुति गर्न बिउँझनुपर्छ। उहाँको सिंहासनको अटुट बढाइ गरिनुपर्छ, उहाँको पवित्र नाउँको प्रशंसा र महिमा गान गाइनुपर्छ। यो मेरो—परमेश्‍वरको—अनन्त अभिप्राय हो, र उहाँले हामीलाई प्रकट र प्रदान गर्नुहुने असीमित आशिष् हो! हामीमध्ये कसले यसको उत्तराधिकार पाउँदैन र? परमेश्‍वरको आशिष्‌को उत्तराधिकार पाउनको लागि आराधना गर्दै उहाँको पवित्र नाउँलाई बढाइ गर्नुपर्छ र उहाँको सिंहासनलाई फन्को मार्नुपर्छ। उहाँसमक्ष अरू नै आशय र अभिप्रायहरू बोकेर जानेहरू सबैलाई उहाँको प्रचण्ड ज्वालाले पगाल्नेछ। आजको दिन उहाँका शत्रुहरूको न्याय गरिने दिन हो र आजकै दिनमा तिनीहरू नाश पनि हुनेछन्। यसअलावा, यो दिन म, सर्वशक्तिमान्‌ परमेश्‍वर प्रकट हुने अनि मैले महिमा र मान प्राप्त गर्ने दिन पनि हो। हे, सबै मानिसहरू! चिरकालदेखि अनन्तसम्मै हामीलाई प्रेमिलो-दयालुपन बर्साउनुहुने, मुक्ति र आशिष् दिनुहुने, उहाँका छोराहरूलाई पूर्ण बनाउनुहुने, र सफलतापूर्वक उहाँको राज्य हासिल गर्नुहुने सर्वशक्तिमान्‌ परमेश्‍वरको स्तुति र स्वागत गर्नलाई झट्टै उठ! यो परमेश्‍वरको सानदार काम हो! यो परमेश्‍वरको अनन्त पूर्वनिर्धारित गन्तव्य र बन्दोबस्त हो—त्यसैले, उहाँ स्वयम् हामीलाई मुक्ति दिन, हामीलाई पूर्ण बनाउन, र हामीलाई महिमामा ल्याउनको लागि आउनुभएको छ।

जो उठ्दैनन् र साक्षी दिँदैनन् ती सबै अन्धाहरूका पूर्वजहरू र अज्ञानताका राजाहरू हुन्। तिनीहरू अनन्तसम्मै अज्ञानी, चिरस्थायी मूर्ख रहिरहनेछन्; अन्धाहरू अनन्तसम्मै मृतक रहिरहनेछन्। यही कारणले गर्दा हाम्रा आत्माहरू जागृत हुनुपर्छ! सबै मानिसहरू जाग्नुपर्छ। प्रतापी प्रचण्ड आगो र धर्मी न्याय ल्याउनुहुने र सम्पूर्ण रूपले पर्याप्त, प्रचुर, सर्वशक्तिमान र पूर्ण रहनुभएका महिमाका राजा, कृपाका पिता, छुटकाराका छोरा, प्रचुरतापूर्ण सात आत्माहरू, सर्वशक्तिमान्‌ परमेश्‍वरको अटुट रूपमा जय-जयकार, प्रशंसा र स्तुति गाओ। उहाँको सिंहासनको सदासर्वदा बढाइ गरिनेछ। सबै मानिसहरूले यो परमेश्‍वरको ज्ञान-बुद्धि हो भनी देख्नुपर्छ; यो उहाँको मुक्तिको सुन्दर मार्ग र उहाँको महिमावान् इच्छाको उपलब्धि हो। यदि हामी उठ्दैनौं र साक्षी दिँदैनौं भने, समय बितिसकेपछि फेरि पछाडि फर्केर जान सकिनेछैन। हामीले आशिष् पाउँछौँ कि दुर्दशा भन्‍ने कुरा, हामीले के गर्छौँ, हामीले के सोच्छौँ र हामीले अहिले के-कस्तो जीवन बाँचिरहेका छौँ भन्‍ने आधारमा हाम्रो यात्राको यो वर्तमान चरणको अवधिमै निर्णय गरिँदैछ। तिमीहरूले के-कसरी व्यवहार गर्नुपर्छ त? सदासर्वदा परमेश्‍वरको लागि साक्षी दिनुपर्छ र उहाँको बढाइ गर्नुपर्छ; सर्वशक्तिमान्‌ परमेश्‍वर, आखिरी दिनहरूका ख्रीष्टको—अनन्त, अद्वितीय, सच्चा परमेश्‍वरको—बढाइ गर्नुपर्छ!

अब उप्रान्त, तिमीहरूले के स्पष्टसित देख्नुपर्छ भने परमेश्‍वरका लागि साक्षी नदिनेहरू सबै—यस अद्वितीय, सच्चा परमेश्‍वरका लागि साक्षी नदिनेहरू र उहाँको बारेमा सन्देह राख्नेहरू—तिनीहरू सबै बिरामी र मृतकहरू हुन्, र तिनीहरू परमेश्‍वरलाई चुनौती दिनेहरू हुन्! परमेश्‍वरका वचनहरू प्राचीनकालदेखि नै प्रमाणित हुँदै आइरहेका छन्: जो कोही मसँग भेला हुँदैनन्, तिनीहरू छरपष्ट हुनेछन्, जो मेरो साथ छैन, त्‍यो मेरो विरुद्धमा छ; यो ढुङ्गामा कुँदिएको अपरिवर्तनीय सत्यता हो! परमेश्‍वरका लागि साक्षी नदिनेहरू सबै शैतानका दासहरू हुन्। त्यस्ता मानिसहरू परमेश्‍वरका छोराछोरीहरूलाई बाधा पुर्‍याउन र बहकाउन अनि उहाँको व्यवस्थापनमा अवरोध पुऱ्याउन आएका छन्; तिनीहरूलाई तरवारले निराकरण गरिनैपर्छ! तिनीहरूमाथि असल अभिप्राय देखाउनेहरू सबैले आफ्नै विनाश निम्त्याउँछन्। तिमीहरूले परमेश्‍वरका आत्माका वाणीहरूलाई सुन्ने र तिनमा विश्‍वास गर्ने गर्नुपर्छ, परमेश्‍वरका आत्माको मार्गमा हिँड्नुपर्छ र परमेश्‍वरका आत्माका वचनहरूअनुरूप जिउनुपर्छ। यसअलावा, तिमीहरूले समयको अन्त्यसम्मै सर्वशक्तिमान्‌ परमेश्‍वरको सिंहासनको बढाइ गर्नुपर्छ!

सर्वशक्तिमान्‌ परमेश्‍वर सात आत्माहरूका परमेश्‍वर हुनुहुन्छ! सात आँखाहरूका र सात ताराहरूका परमेश्‍वर पनि उहाँ नै हुनुहुन्छ; उहाँले सात मोहरहरू खोल्नुहुन्छ, र सम्पूर्ण चर्मपत्रहरू उहाँले फिँजाउनुभएको छ! उहाँले सात तुरहीहरू बजाउनुभएको छ, र उहाँको इच्छाअनुसार बर्साउनको लागि उहाँको पकडमा सात कचौराहरू र सात महामारीहरू छन्। ओहो, सधैँ सिलबन्दी गरी राखिएका सात मेघगर्जनहरू! तिनीहरूलाई प्रकट गर्ने समय आएको छ! ती सात मेघगर्जनहरूलाई ल्याउनुहुने उहाँ त तिमीहरूको आँखैअगाडि आइपुगिसक्नुभएको छ!

सर्वशक्तिमान्‌ परमेश्‍वर! तपाईंको साथमा सबै थोक मुक्त र स्वतन्त्र छन्; कुनै पनि कठिनाइहरू छैनन्, र सबै थोक सहजताका साथ चलिरहेका छन्! कुनै कुराले पनि तपाईंलाई अवरोध वा विघ्‍नवाधा गर्ने आँट गर्दैन, र सबै नै तपाईंसामु समर्पित हुन्छन्। समर्पित नहुने जोकोही मरेर जानेछन्!

सर्वशक्तिमान्‌ परमेश्‍वर, सात आँखाहरू हुने परमेश्‍वर! सबै कुरा अत्यन्तै स्पष्ट छन्, सबै कुरा उज्याला र अनावृत छन्, अनि सबै कुरा खुलासा र उदाङ्गो भएका छन्। उहाँको साथमा सबै कुरा घाम झैं छर्लङ्ग हुन्छन्, अनि परमेश्‍वर मात्र होइन, तर उहाँका छोराहरू पनि यस्तै छन्। उहाँ र उहाँका छोराहरूको सामुन्ने कुनै पनि व्यक्ति, कुनै पनि वस्तु वा कुनै पनि विषयलाई लुकाउन सकिँदैन!

सर्वशक्तिमान्‌ परमेश्‍वरका सात ताराहरू चम्किला छन्! उहाँले मण्डलीलाई सिद्ध तुल्याउनुभएको छ; उहाँले मण्डलीका आफ्‍ना सन्देशवाहकहरू स्थापित गर्नुभएको छ, अनि सम्पूर्ण मण्डली नै उहाँको भरणपोषणमा छ। उहाँले सबै सात वटै मोहरहरू खोल्नुहुन्छ र उहाँ स्वयम्‌ले उहाँको व्यवस्थापन योजना र उहाँको इच्छालाई समापनतर्फ लैजानुहुन्छ। चर्मपत्र उहाँको व्यवस्थापनको रहस्यमयी आत्मिक भाषा हो, र उहाँले यसलाई फिँजाउनुभएको र प्रकट गर्नुभएको छ!

सबै मानिसहरूले यी गुञ्जायमान सात तुरहीहरूलाई सुन्नुपर्छ। उहाँको साथमा, सबै थोक सर्वविदित हुन्छन्, फेरि कहिल्यै लुप्त हुँदैनन्, र कुनै पनि दुःखकष्ट बाँकी रहँदैनन्। सबै थोक प्रकट गरिन्छन् र सबै नै विजयी हुन्छन्!

सर्वशक्तिमान्‌ परमेश्‍वरका सात तुरहीहरू खुला, महिमावान् र विजयी तुरहीहरू हुन्! तिनीहरू उहाँका शत्रुहरूलाई न्याय गर्ने तुरहीहरू पनि हुन्। उहाँको विजय-उत्सवमाझ उहाँको तुरहीलाई उचालिन्छ! उहाँले सम्पूर्ण ब्रह्माण्डमाथि शासन गर्नुहुन्छ!

उहाँले महामारीका सात कचौराहरू तयार गर्नुभएको छ, उहाँका शत्रुहरू निशाना भएका छन्, र ती महामारीहरूलाई अत्याधिक प्रवाहका साथ छोडिएको छ र ती शत्रुहरू उहाँको प्रचण्ड ज्वालामा नष्ट हुनेछन्। सर्वशक्तिमान्‌ परमेश्‍वरले आफ्‍नो अख्तियारको शक्ति देखाउनुहुन्छ र उहाँका शत्रुहरू सबै नाश हुन्छन्। अन्तिम सात मेघगर्जनहरूलाई सर्वशक्तिमान्‌ परमेश्‍वरको अगाडि अब उप्रान्त सिलबन्दी गरेर राखिँदैन; तिनीहरू सबैलाई प्रकट गरिन्छ। तिनीहरू सबैलाई प्रकट गरिन्छ! उहाँले सात मेघगर्जनहरूद्वारा, पृथ्वीलाई स्थिर गरेर र यसलाई उहाँको सेवा गर्न लगाएर र अब उप्रान्त यसलाई उजाड नहुने तुल्याएर, उहाँका शत्रुहरूलाई मृत्युको मुखमा पुर्‍याउनुहुन्छ!

धर्मी सर्वशक्तिमान्‌ परमेश्‍वर! हामी सदासर्वदा तपाईंको स्तुति गाउनेछौं! तपाईं अटुट प्रशंसा, र अनन्त जय-जयकार र तारिफको योग्य हुनुहुन्छ! तपाईंका सात मेघगर्जनहरू तपाईंको न्यायका लागि मात्र प्रयोग गरिनु हुँदैन, बरु सबै कुराहरूलाई पूरा गर्नको लागि तपाईंको महिमा र अख्तियारको लागि अझै धेरै प्रयोग गरिनुपर्छ।

सबै मानिसहरू सर्वशक्तिमान्‌ परमेश्‍वर, आखिरी दिनहरूका ख्रीष्टको स्तुति र प्रशंसा गान गाउँदै सिंहासनको अगाडि हर्षोल्लास मनाउँछन्! तिनीहरूको आवाजले मेघगर्जनले जस्तै सम्पूर्ण ब्रह्माण्डलाई थर्काउँछ! पूर्णतया सबै थोक उहाँको कारण अस्तित्वमा छन् र उहाँकै कारण देखा पर्छन्। सबै महिमा, मान-सम्मान, अख्तियार, ज्ञान-बुद्धि, पवित्रता, विजय र प्रकाशहरू उहाँकै हुन् भनेर नमान्‍ने आँट कसले गर्छ र? यो उहाँको इच्छाको उपलब्धि हो, र यो उहाँको व्यवस्थापनको निर्माण-कार्यको अन्तिम समाप्ति हो!


अध्याय ३५

सात मेघगर्जनहरू सिंहासनबाट निस्कन्छन् अनि तिनले ब्रह्माण्ड हल्लाउँछन्, स्वर्ग र पृथ्वीलाई उलटपुलट पार्छन्, र आकाशहरूमा गुञ्जन्छन्। त्यो गर्जनले कानै छेडिदिन्छ, र मानिसहरू यसबाट उम्कनै सक्दैनन्, न त तिनीहरू यसबाट लुक्न नै सक्छन्। मेघगर्जन र चट्याङ विस्फोट भई निस्कन्छन् र एकै क्षणमा स्वर्ग र पृथ्वी रूपान्तरित हुन्छन्, र मानिसहरू मृत्युको नजिक पुग्छन्। त्यसपछि, बिजुली चम्‍केको गतिमा, सम्पूर्ण ब्रह्माण्ड नै स्वर्गबाट झर्ने हिंस्रक आँधीबेहरीमा ढाकिन्छ! पृथ्वीको सबैभन्दा पल्लो छेउका कुनाहरूमा, बाक्‍लो वर्षातले जस्तै पूर्ण रूपले, यसले शिरदेखि पाउसम्म एउटै पनि दाग नराखीकन सबै कुरालाई धुन्छ; यसबाट कुनै पनि कुरालाई लुकाउन सकिँदैन, न त कुनै पनि व्यक्तिलाई यसबाट टाढा बन्द गरेर राख्न नै सकिन्छ। मेघगर्जनका गड्याङगुडुङहरू, बिजुली चम्केझैं, चिसो ज्योतिसँगै प्रतिबिम्बित हुन्छन् र डरले मानिसहरू थरथरी काम्छन्! धारिलो दुई-धारे तरबारले विद्रोहका छोराहरूलाई प्रहार गर्छ, र शत्रुले विपत्तिको सामना गर्छ तर लुक्ने ठाउँ नै पाउँदैन; तिनीहरू हुरी र वर्षाको तेज बहाबमा आत्तिन्छन् र उक्त प्रहारले रन्थनिँदै तत्कालै एकै सासमा खुत्रुक्कै हुन्छन् र भलमा खसेर बगिजान्छन्। त्यहाँ मृत्यु मात्र छ, र तिनीहरू जीवित रहने कुनै उपाय नै छैन। ती सात मेघगर्जनहरू मबाट निस्कन्छन् र तिनले मेरो अभिप्रायलाई जनाउँछन्, र मेरो अभिप्राय भनेको मिश्रको जेठो छोरोलाई प्रहार गर्नु हो, दुष्टहरूलाई दण्ड दिई मेरा मण्डलीहरूलाई शुद्ध पार्नु हो, ताकि सबैमाझ एक-अर्काप्रति आफ्नोपनको आभास होस्, सबैले आफ्नो सच्चा व्यवहार प्रस्तुत गरून्, र सबै मसँग एकै मनका होऊन्, ताकि ब्रह्माण्डका सारा मण्डलीहरूलाई एक बनाउन सकियोस्। यो मेरो उद्देश्य हो।

मेघ गर्जन्छ, अनि त्यसपछि बिलौना गुञ्जन्छ। कतिपय व्यक्तिहरू आफ्नो चिरनिद्राबाट ब्यूँझन्छन्, अनि तिनीहरूले अत्यन्तै भयभीत भएर आफ्ना प्राणभित्र अन्तरकुन्तरमा खोजी गर्छन् र सिंहासनसामु दौडँदै फर्की आउँछन्। तिनीहरूले आफ्नो व्यापक छलहरू र उपद्रवी कार्यहरूलाई बन्द गर्छन्; यस्ता मानिसहरू यसरी ब्यूँझनको लागि त्यति ढिलो भइसकेको हुँदैन। म सिंहासनबाट हेर्छु। म मानिसको हृदयको भित्री अन्तस्करणमा हेर्छु। जसले इमानदारितापूर्वक र उत्कट रूपले मलाई चाहन्छन्, तिनीहरूलाई म मुक्ति दिन्छु, र तिनीहरूमाथि दया देखाउँछु। जसले आफ्नो हृदयमा मलाई अरू जुनसुकै कुराभन्दा बढी प्रेम गर्छन्, जसले मेरा अभिप्रायहरू बुझ्छन् र बाटोको अन्त्यसम्मै मलाई पछ्याउँछन् तिनीहरूलाई म मुक्ति दिएर अनन्तमा लैजान्छु। तिनीहरूलाई मेरा हातहरूले सुरक्षित रूपमा समाउनेछन् ताकि तिनीहरूले यो घटनास्थलको सामना गर्न नपरोस् र तिनीहरूलाई कुनै हानि नहोस्। बिजुली चम्केको दृश्य देख्दा कतिपयका हृदयमा अकथनीय पीडा हुन्छ र तिनीहरू अति नै पछुतो गर्छन्। यदि तिनीहरूले निरन्तर यसरी नै व्यवहार गर्छन् भने, तिनीहरूको लागि धेरै ढिलो भइसकेको हुन्छ। ए, सबै र हरेक थोकहरू! सबै कुरा समाप्त हुनेछन्। यो पनि मुक्ति सम्‍बन्धी मेरा माध्यमहरूमध्ये एउटा हो। म मलाई प्रेम गर्नेहरूलाई मुक्ति दिन्छु र दुष्टहरूलाई प्रहार गर्छु, म पृथ्वीमा मेरो राज्यलाई अटल र स्थिर बनाउँछु, अनि सबै राष्ट्र र सबै मानिसहरू, ब्रह्माण्ड र पृथ्वीका छेउहरूका सबैलाई म प्रताप हुँ, म प्रचण्ड ज्वाला हुँ र म हरेक मानिसको सबैभन्दा भित्री हृदयको खोजी गर्ने परमेश्‍वर हुँ भनी जानून्। यसउप्रान्त महान् सेतो सिंहासनको न्याय खुल्लमखुल्ला रूपमा जनमानसमाझ प्रकट गरिन्छ र सबै मानिसहरूसमक्ष न्याय सुरु भएको छ भनी घोषणा गरिन्छ! जसका वचनहरू हृदयबाट निस्‍केका छैनन्, जसले शङ्का गर्छन् र जसले निश्चित हुन आँट गर्दैनन् ती सबैले, मेरा चाहनाहरू बुझ्ने तर तिनलाई अभ्यास गर्न नचाहने ती सबै समय खेर फाल्नेहरूलाई—ती सबैको न्याय गरिनुपर्छ भन्‍ने कुरामा कुनै शङ्का छैन। तिमीहरूले आफ्ना अभिप्राय र आशयहरूको ध्यान दिएर जाँच गर्नुपर्छ, र आफ्नो उचित स्थान लिनुपर्छ; मेरा वचनहरूलाई इमानदारितापूर्वक अभ्यास गर, आफ्नो जीवन अनुभवलाई महत्त्व देओ, र सतही उत्साहका साथ कार्य नगर, बरु आफ्नो जीवनलाई विकसित, परिपक्व, स्थिर र अनुभवी बनाओ—अनि मात्र तिमीहरू मेरा अभिप्रायहरूअनुरूपका हुनेछौ।

मैले निर्माण गर्ने कुराहरूलाई शैतानका दासहरू र दुष्ट आत्माहरूको अवरोध गने र विनाश गर्ने कार्यहरूलाई शोषण गर्ने कुनै पनि अवसरहरू नदे। तिनीहरूलाई गम्भीर रूपले सीमित र नियन्त्रित गरिनुपर्छ; तिनीहरूलाई धारिलो तरबारले मात्र निराकरण गर्न सकिन्छ। भविष्यका समस्याहरूलाई रोकथाम गर्नको लागि सबैभन्दा दुष्टहरूलाई पूर्ण रूपमा उखेलेर फाल्नुपर्छ। अनि, मण्डली सिद्ध हुनेछ, सबै कुरूपताबाट मुक्त हुनेछ र यो स्वस्थ, जीवनशक्ति र ऊर्जाले भरिपूर्ण बन्नेछ। बिजुली चम्केपछि, मेघगर्जनको गड्याङगुडुङ गुञ्जन्छ। तिमीहरू बेपरवाह बन्नु हुँदैन, र तिमीहरूले हरेस खानु हुँदैन, बरु तिमीहरूले छुटेका कुरा पूरा गर्न आफूले सक्दो गर्नुपर्छ, अनि तिमीहरूले मेरा हातहरूले के गर्छन्, म के प्राप्त गर्न चाहन्छु, म के फाल्न चाहन्छु, म केलाई सिद्ध तुल्याउन चाहन्छु, म केलाई जरैदेखि उखेलेर फाल्न चाहन्छु, म केलाई प्रहार गर्न चाहन्छु भन्‍ने कुरा देख्न सक्‍नेछौ—यी सबै कुरा तिमीहरूको आँखैअघि घट्नेछन् अनि तिमीहरूले मेरो सर्वशक्तिमान्‌ता स्पष्ट रूपमा देख्नेछौ।

सिंहासनदेखि ब्रह्माण्ड र पृथ्वीका छेउहरूसम्म सात मेघगर्जनहरू गुञ्जन्छन्। मानिसहरूको ठूलो समूहलाई मुक्ति दिइनेछ र तिनीहरू मेरो सिंहासनअघि समर्पित हुनेछन्। जीवनको यो ज्योतिपश्चात, मानिसहरूले बाँच्ने उपायको खोजी गर्छन् र तिनीहरू मकहाँ नआई, आराधनामा घुँडा नटेकी, र आफ्नो मुखले सर्वशक्तिमान्‌ सच्चा परमेश्‍वरको नाउँ नपुकारी र बिन्तीहरू नबिसाई रहन सक्दैनन्। तर मलाई प्रतिरोध गर्नेहरू, आफ्नो हृदयलाई झन् कठोर बनाउनेहरूको हकमा, मेघगर्जन तिनीहरूको कानैमा गुञ्‍जनेछ र शङ्कै छैन, तिनीहरू नाश हुनु नै पर्छ। यो त केवल तिनीहरूको लागि प्रतीक्षामा रहेको परिणाम हो। मेरा विजयी प्रिय छोराहरू सियोनमा बस्नेछन्, र तिनीहरूले के प्राप्त गर्नेछन् भनी सबै मानिसहरूले देख्नेछन् अनि तिमीहरूको अगाडि अथाह महिमा देखा पर्नेछ। साँच्चै नै, यो एक महान् आशिष् हो, र यो वर्णन गर्नै गाह्रो हुने एक मिठास हो।

सात मेघगर्जनहरूको गड्याङगुडुङ देखा पर्नु भनेको मलाई प्रेम गर्नेहरू, मलाई हृदयदेखि नै चाहनेहरूको मुक्ति हो। ती व्यक्तिहरू जो मेरा हुन् र जसको नियति मैले पूर्वनिर्धारित गरेको छु र जसलाई मैले चुनेको छु, तिनीहरू मेरो नाउँमा आउन सक्षम हुन्छन्। तिनीहरूले मेरो सोर सुन्न सक्छन्, जुन परमेश्‍वरले तिनीहरूलाई बोलाउनुभएको हो। पृथ्वीको छेउहरूमा रहेकाहरूले देखून् कि म धर्मी हुँ, म विश्‍वासयोग्य हुँ, म प्रेमिलो-दयालुपन हुँ, म करुणा हुँ, म प्रताप हुँ, म प्रचण्ड आगो हुँ, अनि आखिरमा, म निर्दयी न्याय हुँ।

संसारका सबैले म वास्तविक र पूर्ण परमेश्‍वर स्‍वयम्‌ हुँ भनी देखून्। सबै मानिसहरू पूर्ण रूपमा विश्‍वस्त हुन्छन् र कसैले पनि फेरि मेरो प्रतिरोध गर्दैनन्, न त मेरो आलोचना गर्ने वा मेरो निन्दा गर्ने आँट नै गर्छन्। होइन भने, तिनीहरूमाथि तत्कालै श्राप आइपर्छ, र तिनीहरूमाथि विपत्ति खस्छ। तिनीहरूले तिनीहरूको आफ्नै विनाश ल्याएकोमा रुन र दाह्रा किट्न मात्र सक्नेछन्।

सबै मानिसहरूले जानून्, ब्रह्माण्ड र पृथ्वीको छेउहरूसम्म, हरेक घर-परिवारमा, र सबै मानिसहरूले यो जानून्: सर्वशक्तिमान्‌ परमेश्‍वर नै एक मात्र साँचो परमेश्‍वर हुनुहुन्छ। सबै जनाले, एक-एक गरी घुँडा टेक्नेछन् र मेरो आराधना गर्नेछन्, र भर्खरै बोल्न सिकेका बालबालिकाहरूले समेत “सर्वशक्तिमान्‌ परमेश्‍वर” भनी पुकार्नेछन्! शक्ति हातमा भएका अधिकारीहरूले पनि आफ्नै आँखाले साँचो परमेश्‍वर तिनीहरूको अगाडि देखा पर्नुभएको देख्नेछन्, र तिनीहरूले पनि कृपा र क्षमा माग्दै, आराधना गर्न साष्टाङ्ग दण्डवत् गर्नेछन्, तर वास्तवमा यो धेरै ढिलो भइसकेको हुनेछ, किनभने तिनीहरूको मृत्युको घडी आइसकेको हुनेछ। तिनीहरूलाई समाप्त पारी सजाय स्वरूप अथाह नरक कुण्डमा पठाउन मात्र सकिनेछ। म सम्पूर्ण युगलाई समापन गर्नेछु र मेरो राज्यलाई झन् दह्रिलो बनाउनेछु। सबै राष्ट्र र मानिसहरू सदासर्वदाको लागि मेरो सामु समर्पित हुनेछन्।


अध्याय ३६

सर्वशक्तिमान् साँचो परमेश्‍वर, सिंहासनमा विराजमान राजा, सारा ब्रह्माण्डमा शासन गर्नुहुन्छ, असङ्ख्य राष्ट्रहरू र मानिसहरूतर्फ फर्कनुहुन्छ, र परमेश्‍वरको महिमामयी ज्योति संसारभर चम्किन्छ। ब्रह्माण्ड र पृथ्वीको कुना-कुनासम्म भएका सबै जीवित प्राणीहरूले देख्नेछन्। पर्वतहरू, नदीहरू, तालहरू, भूमिहरू, समुद्रहरू, र सबै जीवित प्राणीहरूले साँचो परमेश्‍वरको मुहारको ज्योतिमा तिनीहरूका पर्दाहरू तानेर खोलेका छन्, र तिनीहरू सपनाबाट ब्यूँझेझैँ, तिनीहरू माटोबाट फुटी निस्‍कने टुसाहरू झैँ, पुनर्जीवित भएका छन्!

आह! एक मात्र साँचो परमेश्‍वर संसारका मानिसहरूसामु देखा पर्नुहुन्छ। प्रतिरोधसाथ उहाँलाई व्यवहार गर्ने साहस कसले गर्छ? सबै डरले काम्छन्। सबै पूर्ण रूपमा विश्‍वस्त छन्, र सबैले बारम्बार कृपा र उहाँको क्षमाको भिक माग्छन्। असङ्ख्य मानिस उहाँको अघि घुँडा टेक्छन्, र असङ्ख्य मुखहरूले उहाँको आराधना गर्छन्! महाद्वीपहरू र सागरहरू, पर्वतहरू, नदीहरू, र यावत् थोकले अटुट रूपमा उहाँको प्रशंसा गर्छन्! वसन्त ऋतुको श्वाससँगै आएका न्यानो बतासहरूले, आफूसँग हल्का, अटुट वसन्त झरी ल्याउँछन्। कलकल बग्‍ने खोला र असङ्ख्य मानिसहरू उस्तै छन्, दुवै दुःख र हर्षले भरिएका छन्, ऋणीपन र आत्म-ग्लानिका आँसु झार्छन्। नदीहरू, तालहरू, लहर र छालहरू सबै गाउँदैछन्, साँचो परमेश्‍वरको पवित्र नाउँको स्तुति गर्दैछन्! प्रशंसाको ध्वनि कति स्पष्ट रूपमा गुन्जिन्छ! कुनै बेला शैतानद्वारा भ्रष्ट तुल्याइएका पुराना वस्तुहरू—तीमध्ये प्रत्येक र हरेक नवीकृत र परिवर्तित हुनेछन् र पूर्णतः नयाँ क्षेत्रमा प्रवेश गर्नेछन् …

यो इश्वरीय तुरही हो, र यो गुञ्जिन थालेको छ! यसलाई ध्यान दिएर सुन। त्यो अति सुमधुर आवाज सिंहासनको वाणी हो, त्यसले प्रत्येक राष्ट्र र परमेश्‍वरको हरेक चुनिएको मानिसलाई घोषणा गर्छ कि समय आएको छ, आखिरी दिनहरूको परिणाम आएको छ, मेरो व्यवस्थापनको योजना सकिएको छ, मेरो राज्य पृथ्वीमा खुला रूपमा देखा परेको छ, र संसारका राज्यहरू म परमेश्‍वरको राज्य बनेका छन्। मेरा सात तुरहीहरू सिंहासनबाट गुञ्जिन्छन्, र यस्ता अद्भुत कुराहरू देखा पर्नेछन्! पृथ्वीको पल्‍लो छेउहरूबाट मानिसहरू कोही समुद्रमा पानीजहाज चलाउँदै, कोही हवाइजहाजमा उड्दै, कोही हरेक आकार र आकृतिको गाडीहरूमा चढ्दै, कोही घोडामा चढ्दै, हिमपहिरोको बल र मेघ गर्जनको शक्तिसँगै हरेक दिशाबाट सँगसँगै हतारिँदै आउँछन्। ध्यान दिएर हेर्। ध्यानपूर्वक सुन्। हरेक रङ्गका यी घोडसवारहरू, जो शक्तिशाली र भव्य, उत्साह जागेका, युद्धको मैदान जितेका झैँ छन्, ती मृत्युप्रति उदासीन छन्। घोडाहरू कराएको आवाज र साँचो परमेश्‍वरको लागि मानिसहरू कराएको हल्लाको बीचमा, धेरै पुरुष, महिला, र बालबालिकालाई एकछिनमै तिनीहरूका खुरहरूद्वारा कुल्चिइन्छ। केही मर्छन्, केही आफ्नो अन्तिम श्‍वास लिइरहेका हुन्छन्, केही क्षतविक्षत परेका हुन्छन्, तिनीहरूलाई रेखदेख गर्ने कोही हुनेछैनन्, अनियन्त्रित रूपमा कराउँदै, पीडामा चिच्याउनेछन्। विद्रोहका छोराहरू! के यो तिमीहरूको अन्तिम नतिजा होइन र?

म हर्षका साथ मेरा मानिसहरूलाई हेर्छु, जसले मेरो आवाज सुन्‍न सक्छन् र हरेक राष्ट्र र भूमिबाट भेला हुन्छन्। असङ्ख्य मानिसहरू, साँचो परमेश्‍वरको नाम सधैँ ओठमा लिँदै, निरन्तर प्रशंसा गर्छन् र उफ्रन्छन्! तिनीहरू संसारका मानिसहरूलाई गवाही दिन्छन्, र साँचो परमेश्‍वरप्रति तिनीहरूको गवाहीको आवाज धेरै पानीको गर्जनको आवाजजस्तै हुन्छ। असङ्ख्य मानिसहरू मेरो राज्यमा ओइरिनेछन्।

मेरा सात तुरहीहरू बज्छन्, जसले सुतिरहेकाहरू ब्यूँताउँछन्! छिटो उठ्, अझै पनि ढिलो भएको छैन। तेरो जीवनलाई हेर्! तेरा आँखाहरू खोल् र अहिले यो कुन समय हो, हेर्! खोज्नुपर्ने के कुरा छ? विचार गर्नुपर्ने के कुरा छ? र पक्रिराख्नुपर्ने के कुरा छ? के तैँले मेरो जीवन प्राप्त गर्नु र तैँले माया गरेका र पक्रिराखेका सबै कुरा प्राप्त गर्नुको मूल्यका बीचमा पाइने भिन्‍नताका बारेमा कहिल्यै विचार गरेको छस्? अब उप्रान्त हठी नबन् न त खेलबाड गर्। यो मौकालाई नगुमा। यो समय फेरी आउनेछैन! यही घडी उठ्, तेरो आत्मालाई कसरत गर्ने अभ्यास गर्, शैतानको सबै युक्ति र योजनालाई हेर्न र रोक्नलाई विभिन्न किसिमका संयन्‍त्रहरू प्रयोग गर्, र शैतानमाथि विजय गर्, ताकि तेरो जीवन अनुभव अझ बलियो हुन सकोस् र तँ मेरो स्वभावमा जिउन सक्, ताकि तेरो जीवन परिपक्व र अनुभवी हुन सकोस् र तैँले सधैँ मेरा पाइलाहरू पछ्याउन सक्। निडर, कमजोर नभई, पाइला पाइलामा सधैँ अघि बढिराख्, बाटोको अन्त्य नआएसम्म सिधा बढिराख्!

जब सात तुरहीहरू फेरि बज्छन्, यो न्यायको बोलावट हुनेछ, विद्रोहीका छोराहरूको न्याय, सबै राष्ट्रहरू र सबै मानिसहरूको न्याय हुनेछ, र हरेक राष्ट्र परमेश्‍वरको अघि समर्पित हुनेछन्। परमेश्‍वरको महिमित चेहरा सबै राष्ट्रहरू र सबै मानिसहरूको अघि अवश्य देखा पर्नेछ। सबै जना पूर्ण रूपमा विश्‍वस्त हुनेछन्, र अटुट रूपमा साँचो परमेश्‍वरलाई पुकार्नेछन्। सर्वशक्तिमान परमेश्‍वर अझ धेरै महिमित हुनुहुनेछ, र मेरा छोराहरू र मैले सबै राष्ट्रहरू र सबै मानिसहरूको न्याय गर्दै, दुष्टलाई दण्ड दिँदै, मेरा जतिलाई कृपा देखाउँदै र मुक्त हुँदै, र राज्यलाई बलियो र स्थायी बनाउँदै महिमामा भाग लिनेछौँ र राज्याधिकार बाँड्नेछौँ। सात तुरहीहरूको आवाजद्वारा, धेरै मानिसहरू मुक्त हुनेछन्, मेरो अघि घुँडा टेक्न र निरन्तर प्रशंसाका साथ आराधना गर्न फर्किआउनेछन्!

जब सात तुरहीहरू फेरि एकचोटि बज्नेछन्, यो युगको अन्त्य हुनेछ, दियाबलसहरू र शैतानमाथिको विजयको तुरही चर्को आवाज बज्छ, जुन सलामी हो, जसले पृथ्वीको राज्यमा खुल्ला रूपले जियाई सुरु गर्नलाई घोषणा गर्दछ! यो आवाज कति उच्च छ, यो आवाज सिंहासनको वरिपरि प्रतिध्वनित हुन्छ, स्वर्ग र पृथ्वी हल्लाउँदै यो तुरही चर्को आवाजमा बज्छ, जुन मेरो व्यवस्थापन योजनाको विजयको चिन्ह हो, जुन शैतानको न्याय हो; यसले यो पुरानो संसारलाई अतल कुण्‍डमा फर्किन, पूर्ण रूपले मृत्युको दण्ड सुनाउँछ! यो तुरहीको चर्को आवाजले अनुग्रहको ढोका बन्द हुन लागेको, राज्यको जीवन पृथ्वीमा सुरु हुनेछ, जुनचाँहि सही र उचित छ भन्‍ने कुरा दर्साउँछ। परमेश्‍वरले उहाँलाई प्रेम गर्नेहरूलाई मुक्ति दिनुहुन्छ। तिनीहरू उहाँको राज्यमा फर्किएपछि, पृथ्वीमा भएका मानिसहरूले अनिकाल र महामारीको सामना गर्नेछन्, र परमेश्‍वरको सात कचौराहरू र सात विपत्तिहरू प्रभावमा आउनेछन्। स्वर्ग र पृथ्वी बितेर जानेछन्, तर मेरा वचन बित्नेछैन!


अध्याय ३७

मेरो उपस्थितिमा तिमीहरूसँग साँच्‍चै नै विश्‍वासको अभाव हुन्छ र तिमीहरू प्रायजसो कार्य गर्न आफैमाथि भरोसा गर्छौ। “मविना तिमीहरूले केही पनि गर्न सक्दैनौ!” तैपनि तिमी भ्रष्ट मानिसहरूले सधैँ मेरा वचनहरू एउटा कानले सुनेर अर्को कानले उडाउँछौ। आजभोलिको जीवन वचनहरूको जीवन हो; वचनहरूविना, कुनै जीवन हुँदैन र कुनै अनुभव हुँदैन, अनि कुनै विश्‍वास हुँदैन भनेर त उल्‍लेख गर्नु नै पर्दैन। विश्‍वास वचनहरूबाट आउँछ; आफूलाई परमेश्‍वरका वचनहरूमा समर्पित गरेर मात्रै तिमीहरूले सबै कुरा प्राप्त गर्न सक्छौ। तिमीहरू वृद्धि हुनेछैनौ भनेर चिन्ता नगर: जीवन वृद्धि हुन्छ नै, तर यो मानिसहरूको फिक्रीबाट वृद्धि हुँदैन।

तिमीहरू सधैँ व्याकुल बन्‍न तयार हुन्छौ, र तिमीहरूले मेरा निर्देशनहरूलाई सुन्दैनौ। तिमीहरूले सधैँ मेरो गतिलाई उछिन्‍न चाहन्छौ। यो के हो? यो मानव महत्वाकांक्षा हो। परमेश्‍वरबाट जे आउँछ र तिमीहरूबाट जे आउँछ त्यसलाई तिमीहरूले स्पष्ट रूपमा छुट्याउनुपर्छ। मेरो उपस्थितिमा कहिल्यै पनि उत्साहको प्रशंसा गरिनेछैन। म तिमीहरूले मलाई अपरिवर्तनीय बफादारीतलको साथ अन्तिमसम्‍मै पछ्याऊ भन्‍ने चाहन्छु। यसरी काम गर्नु परमेश्‍वरको निम्ति भक्ति हो भन्‍ने तिमीहरूलाई लाग्छ। तिमीहरू अन्धा मानिसहरू हौ! किन तिमीहरू बारम्‍बार खोजी गर्न मकहाँ आउँदैनौ, तर सधैँ आफै अलमलिँदै काम गर्छौ? तिमीहरूले स्पष्ट रूपमा हेर्नुपर्छ! जसले काम गर्दैहुनुहुन्छ उहाँ अवश्य नै मानव हुनुहुन्‍न, तर सबैभन्दा सार्वभौम, एक मात्र साँचो परमेश्‍वर—सर्वशक्तिमान् हुनुहुन्छ! तिमीहरू लापरवाही हुनु हुँदैन, तर तिमीहरूसँग भएको सबै कुरालाई अटुट रूपमा समाइराख्‍नुपर्छ, किनभने मेरो दिन आउन लागेको छ। के तिमीहरू साँच्‍चै यस्तो समयमा पनि बिउँझँदैनौ? के तिमीहरूले स्पष्ट रूपमा देखेका छैनौ? तिमीहरू अझै पनि संसारसँग सङ्गत गरिरहेका छौ; तिमीहरू यसबाट अलग हुनै सक्दैनौ। किन? के तिमीहरूले साँच्‍चै नै मलाई प्रेम गर्छौ? के तिमीहरूले मैले देख्‍ने गरी मेरो सामने आफ्‍नो हृदयलाई उदाङ्गो पार्न सक्छौ? के तिमीहरूले मलाई तिमीहरूको सम्पूर्ण अस्तित्व समर्पण गर्न सक्छौ?

मेरा वचनहरूको बारेमा थप विचार गर, अनि तिनको बारेमा सधैँ स्पष्ट बुझाइ प्राप्त गर। दोधार वा आधा-अधुरो नबन। मेरो उपस्थितिमा अझै बढी समय बिताओ, मेरा विशुद्ध वचनहरू अझै बुझ, र मेरा अभिप्रायहरूलाई गलत रूपमा नबुझ। मैले तिमीहरूलाई अरू के भनेको तिमीहरू चाहन्छौ? मानिसहरूका हृदय कठोर छन्; मानिसहरू धारणाहरूको गह्रौं बोझले लादिएका छन्। तिनीहरूले अल्याङटल्याङ गरेर अघि बढ्नु पनि पर्याप्त हुन्छ भनेर विचार गर्छन्, र तिनीहरूले सधैँ आफ्‍नो जीवनको बारेमा मजाक गर्छन्। मूर्ख बच्‍चाहरू! समय ढीला भइसकेको छ; यो मनोरञ्जन गर्ने समय होइन। तिमीहरूले आफ्‍नो आँखा खोलेर अहिले कुन समय हो भनेर हेर्नुपर्छ। सूर्यले क्षितिज पार गरेर पृथ्वीलाई उज्यालो दिन लागेको छ। आफ्‍नो आँखा राम्ररी खोल र हेर; लापरवाह नबन।

यो निकै ठूलो विषय हो, तैपनि तिमीहरूले यसलाई हल्‍कासाथ लिन्छौ र यसलाई यसरी व्यवहार गर्छौ! म व्याकुल छु, तर मेरो हृदयलाई बुझ्‍ने, मेरा असल अर्ती-उपदेशलाई सुन्‍ने र मेरो सल्‍लाहलाई सुन्‍ने थोरै छन्! मिसन निकै कठिन छ, तर मेरो खातिर बोझमा सहभागी हुन सक्‍ने तिमीहरूमध्येमा थोरै मात्र छन्। तिमीहरूले अझै पनि यस्तो मनोवृत्ति कायम राख्छौ। विगतको तुलनामा, तिमीहरूले केही प्रगति गरेका भए पनि, तिमीहरू सधैँ यही चरणमा रहन सक्दैनौ! मेरा पाइलाहरू निरन्तर अघि बढिरहेका छन्, तैपनि तिमीहरूको गति जस्ताको त्यस्तै रहन्छ। तिमीहरूले आजको ज्योति र मेरा पाइलाहरूलाई कसरी पछ्याउन सक्छौ? उप्रान्त नहिचकिचाओ। मैले तिमीहरूका निम्ति फेरि पनि यो कुरालाई जोड दिएको छु: उप्रान्त मेरो दिनको विलम्ब गरिनेछैन!

आजको ज्योति, आजको स्वामित्वमा रहेको ज्योतिलाई हिजोको ज्योतिसँग तुलना गर्न सकिँदैन, न त यसलाई भोलिको ज्योतिसँग नै तुलना गर्न सकिन्छ। बितेर जाने हरेक दिनसँगै, नयाँ प्रकाश र नयाँ ज्योति अझै मजबुत र अझै चम्किलो हुँदै जान्छ। उप्रान्त बेहोस अवस्थामा नबस; उप्रान्त मूर्ख नबन; पुराना मार्गहरूमा उप्रान्त नटाँसिरहो; र उप्रान्त ढिलाइ गर्ने वा मेरो समय खेर फाल्‍ने नगर।

जागा रहो! जागा रहो! मलाई अझ धेरै प्रार्थना गर र मेरो उपस्थितिमा अझ धेरै समय बिताओ अनि तिमीहरूले निश्चित रूपमा सबै कुरा प्राप्त गर्नेछौ! यसो गर्दा, तिमीहरूले निश्चय नै सबै कुरा प्राप्त गर्नेछौ भनी विश्‍वास गर!


अध्याय ३८

तेरो विश्‍वास असल वा शुद्ध छ भन्‍ने होइन, बरु मेरो काम आश्‍चर्यजनक छ! सबै कुरा मेरो कृपाले गर्दा नै भएको हो! तँसँग स्वार्थ वा अहङ्कारको अलिकति पनि भ्रष्ट स्वभाव हुनु हुँदैन, नत्र म तँमा काम गर्ने छैन। तैँले के कुरा स्पष्ट रूपमा बुझ्‍नुपर्छ भने, मानिस पतन हुन्छ कि दह्रिलो गरी खडा हुन्छ भन्‍ने कुरा तिनीहरूको कारणले गर्दा होइन; यो मेरो कारणले गर्दा हो। आज, यदि तैँले यो चरणलाई स्पष्ट रूपमा बुझ्दैनस् भने, तँ अवश्य नै राज्यमा प्रवेश गर्न असफल हुनेछस्! तैँले के कुरा बुझ्‍नुपर्छ भने, आज गरिँदै गरिएको काम परमेश्‍वरको अचम्‍मको काम हो; मानिससँग यसको कुनै सम्‍बन्ध छैन। मानिसका कार्यहरूको मूल्य के नै छ र? तिनीहरू कि चाहिँ स्वार्थी, अहङ्कारी, र घमण्डी बन्छन् कि परमेश्‍वरको व्यवस्थापनमा अवरोध पुर्‍याइरहेका र उहाँको योजना नष्ट गरिरहेका हुन्छन्। ए, भ्रष्टहरू! तिमीहरू आज ममाथि भरोसा गर्न आउनैपर्छ; यदि तँ आउँदैनस् भने, आज म तँलाई तैँले केही पनि हासिल गर्नेछैनस् भनेर भन्छु! सबै कुरा व्यर्थमा गरिएको हुनेछ र तिमीहरूका काम-कार्यवाही व्यर्थ हुनेछन्!

सङ्कोच मान्‍ने वा हिचकिचाउने नगर; आज मलाई प्रेम गर्ने हरेकमा मेरो अचम्‍मको काम अघि बढाइनेछ। आफूलाई नम्र तुल्याउनेहरूको निम्ति कुनै काम छैन, र आज पूर्ण रूपमा नम्र भएका व्यक्तिहरूलाई मात्रै म प्रयोग गर्छु। मलाई साँचो हृदयले प्रेम गर्ने, अरूले नीच रूपमा हेरेकाहरू, र आफूलाई मेरो निम्ति पूर्ण रूपमा खुलस्त गर्नेहरूका निम्ति मात्रै म पूर्ण रूपमा खुलस्त हुनेछु। म तँलाई मेरा धारणाहरू बुझाउनेछु, र तँ सधैँ मेरा आशिषहरू प्राप्त गर्दै मेरो अघि हुनेछस्। आज मेरो लागि आफूलाई समर्पित गर्नेहरू, आज मेरो लागि आफूलाई चढाउने, र आज मेरो लागि बोझ बोक्‍नेहरूलाई म पूर्णतया दुर्व्यवहार गर्नेछैन—यसरी मेरो धार्मिकता प्रकट हुन्छ। मेरो बारेमा गुनासो नगर; मेरो अनुग्रह नै तिमीहरूका निम्ति पर्याप्त छ। तँ आएर यसलाई चाख्दा राम्रो हुन्छ, ताकि तैँले अतुलनीय मिठास चाख्‍न सक्। यसले तँभित्र मेरो निम्ति प्रेम मात्रै निर्माण गर्नेछैन, तर यसले तिमीहरूको यस प्रेमलाई गहन पनि बनाउनेछ।

मेरो काम चरणबद्ध रूपमा अघि बढाइन्छ, र यो पूर्ण रूपमा निस्फिक्री वा भ्रमित छैन। मलाई पछ्याउनको लागि, तिमीहरूले कुराहरू यसरी गर्नु पनि पर्छ। मेरो व्यवहारलाई हेरेर मबाट सिक; यसरी, यदि तिमीहरूले मेरा पाइलाहरूलाई पछ्यायौ भने, तिमीहरूलाई राज्यको प्रकटीकरणमा ल्याइनेछ। एउटै स्वरमा हर्षोल्‍लास गर! मेरा पुत्रहरू! परमेश्‍वरको काम तिमीहरूमा, मानिसहरूको यो समूहमा पूरा गरिनेछ। के तिमीहरू आशिषित महसुस गर्दैनौ?

वास्तवमा नै यो बुझ्‍न कठिन छ! आज मैले तिमीहरूलाई यहाँ ल्याएको छु, ताकि तिमीहरूले मेरो आश्‍चर्यजनक कार्यलाई देख्‍न सक!


अध्याय ३९

आफ्ना आँखा खोल र हेर—तिमीहरू चारैतिर मेरो महान् शक्ति देख्‍न सक्छौ! तिमीहरू चारैतिर मेरा बारेमा निश्चितता प्राप्त गर्न सक्छौ। ब्रह्माण्ड र आकाशमण्डलले मेरो महान् शक्ति घोषणा गरिरहेका छन्। मौसम न्यानो हुनु, जलवायु परिवर्तन, मानव असामान्यताहरू, सामाजिक गतिशीलताको अव्यवस्था र मानिसहरूको हृदयभित्रको छलले मैले बोलेका वचनहरू पूरा गर्नेछन्। सूर्य सेतो हुन्छ र चन्द्रमा रातो हुन्छ; यो सब असन्तुलित छ। के तिमीहरू साँच्चै अझै पनि यी कुराहरू देख्दैनौ र?

यहाँ परमेश्‍वरको महान् शक्ति प्रकट हुन्छ। कुनै शङ्कै छैन, उहाँ नै एउटै साँचो परमेश्‍वर—सर्वशक्तिमान्‌—हुनुहुन्छ, जसलाई मानिसहरूले धेरै वर्षदेखि पछ्याएका छन्! शब्‍दहरू उच्‍चारण गरेर मात्र कसले थोकहरूलाई अस्तित्वमा ल्याउन सक्छ? हाम्रो सर्वशक्तिमान्‌ परमेश्‍वरले मात्र। उहाँले बोल्‍नुहुने बित्तिकै, सत्यता देखा पर्छ। उहाँ साँचो परमेश्‍वर हुनुहुन्छ भनेर तिमीहरूले कसरी भन्‍न सक्दैनौ?

मलाई, भित्रैबाट थाहा छ, कि तिमीहरू सबै मसँग सहकार्य गर्न इच्‍छुक छौ, र मलाई विश्‍वास छ, कि मेरा चुनिएका जनहरू, मेरा प्रिय दाजुभाइ-दिदीबहिनीहरू सबैसँग यस किसिमको आकाङ्क्षा छ, तर प्रवेश गर्न वा वास्तविक रूपमा अभ्यास गर्न सक्दैनन्, र वास्तविकताहरू देखा पर्दा नरिसाइ बस्‍न र शान्त रहन सक्दैनन्। तिमीहरूले परमेश्‍वरका अभिप्रायहरूलाई कुनै ध्यान दिँदैनौ, र तिमीहरूले तिमीहरूका आफ्‍नै व्यक्तिगत चासोहरूलाई पहिलो प्राथमिकता दिन्छौ र प्रतीक्षा नगरी आफै काम गर्छौ। म तिमीहरूलाई भन्छु, यो तरिकाले कहिल्यै पनि मेरा अभिप्रायहरू पूरा गर्नेछैन! ए बालक! मलाई तेरो हृदय पूर्ण रूपमा दे। स्पष्ट बन्! मलाई तेरो पैसा चाहिँदैन, न त तेरो सम्पत्ति नै, अनि न त तँ मेरो अघि सेवा गर्न जोशिलो, छलपूर्वक वा कुण्ठित भएर आइज भन्‍ने नै चाहन्छु। शान्त र शुद्ध हृदयको बन्, समस्याहरू पैदा हुँदा प्रतीक्षा र खोजी गर्, र म तँलाई उत्तर दिनेछु। शङ्‍कामा नबस्! किन तैँले मेरा वचनहरू सत्यता हुन् भनेर कहिल्यै विश्‍वास गर्दैनस्? तैँले किन मेरा वचनहरूमा विश्‍वास गर्न सक्दैनस्? तँ यति चरम हदसम्‍म जिद्दी छस्, र यस्तो बेला पनि तँ यस्तै हुन्छस्; तँ अत्यन्तै अज्ञानी छस्, र तैँले अन्तर्दृष्टि पाएकै छैनस्! तिमीहरूले कति धेरै महत्त्वपूर्ण सत्यतालाई सम्झन्छौ? के तिमीहरूले साँच्‍चै नै यसको अनुभव गरेका छौ? तिमीहरू समस्याहरूको सामना गर्दा अन्योलमा पर्छौ र लापरवाही र हतारमा काम गर्छौ! तिमीहरूको आफ्‍नो हृदयले प्रश्‍नहरूमा जसरी मनन गर्छ त्यसरी नै तिमीहरू आत्मामा र मसँगको सङ्गतिमा अझै बढी प्रवेश गर्नु नै आजको मुख्य कुरा हो। के तिमीहरूले बुझ्यौ? मुख्य कुरा यही हो! अभ्यासलाई थाती राख्‍नु साँच्‍चै नै समस्या हो। छिटो गर, र ढिलाइ नगर! मेरा वचनहरू सुनेर ढिलाइ नगर्ने तर तिनलाई तुरुन्तै अभ्यास गरिहाल्‍ने मानिसहरू अत्यन्तै आशिषित् हुनेछन्! म तिमीहरूलाई दुई गुणा बढी दिनेछु! चिन्ता नगर! एक सेकेन्ड समेत ढिलाइ नगरी, मैले भनेजस्तै गर! तिमीहरूको मानव धारणाहरू प्रायजसो यस्तै हुन्छन्, र आज गर्नुपर्ने कुरा भोलिलाई साँच्दै तिमीहरू कामकुराहरूलाई थाती राख्‍ने गर्छौ। कति अल्छी अनि कति लोसो। यसलाई शब्‍दले व्याख्या गर्न सकिँदैन! मैले बढाइ-चढाइ गरेर भनिरहेको छैन—तथ्य यही नै हो। यदि तँलाई विश्‍वास लाग्दैन भने, आफैलाई होसियारसाथ जाँच् र आफ्‍नो परिस्थितिलाई नियाल्, अनि तैँले अवस्था यस्तै छ भन्‍ने कुरा पत्ता लगाउनेछस्!


अध्याय ४०

तँ किन सुस्त छस्? तँ किन अचेत छस्? धेरै चेतावनीहरूले तिमीहरूलाई जगाउन सकेको छैन अनि यो मलाई दुःखित तुल्याउने कुरा हो। मसित साँच्चै मेरा छोराहरूलाई यस्तो अवस्थामा हेर्ने इच्‍छा छैन। कसरी मेरो हृदयले यसलाई सहन सक्छ? ओहो! मैले तिमीहरूलाई मेरो आफ्नै हातले सिकाउनु परेको छ! मेरो गति निरन्तर तीव्र हुन्छ। मेरा छोराहरू! छिट्टै उठ अनि मसित सहकार्य गर। कसले मेरो निम्ति इमानदारी रूपमा आफैलाई अहिले समर्पित गर्छ? कसले एउटै शब्द गुनासो नगरीकन आफैलाई पूर्ण रूपले समर्पण गर्न सक्छ? तिमीहरू सधैँ अचेत र बुद्धू छौ! तिमीहरूमध्ये कति जनाले मेरा भावनाहरूलाई ध्यान दिन सक्छौ अनि कसले मेरा वचनहरूको आत्मालाई साँच्चिकै राम्रोसित बुझ्न सक्छौ? मैले गर्न सक्ने कुरा भनेको व्याकुल भएर पर्खनु र आशा गर्नु मात्र हो; तिमीहरूको हरेक चालले मेरो हृदयलाई सन्तुष्ट पार्न नसकेको देखेर म के नै भन्न सक्छु र? मेरा छोराहरू! तिमीहरूका पिताले आज गर्नुहुने हरेक कुरा उहाँका छोराहरूका निम्ति हो। किन मेरा छोराहरूले कहिल्यै पनि मेरो हृदयलाई बुझ्दैनन्, अनि किन मेरा छोराहरूले सधैँ मलाई, तिमीहरूका पितालाई, चिन्तित तुल्याउँछन्? कहिले मेरो छोराहरू बढ्नेछन्, मलाई चिन्तित नतुल्याउने हुनेछन्, अनि तिनीहरूको बारेमा मलाई ढुक्‍क हुन दिनेछन्? कहिले मेरा छोराहरूले स्वाधीन भएर जिउन सक्नेछन्, खडा हुन सक्नेछन् अनि तिनीहरूका पिताको काँधमा भएको बोझलाई हल्का पार्न सक्नेछन्? म चुपचाप मेरा छोराहरूको निम्ति आँशु बगाउँछु, अनि मेरा छोराहरू, मेरा प्रियहरूलाई मुक्त गर्न मेरो सबै कुरा परमेश्‍वरको व्यवस्थापनको योजनाभित्र राख्छु। मसित अर्को कुनै विकल्‍प छैन।

मेरा प्रतिज्ञाहरू पूरा हुन आएका छन् अनि तिमीहरूका आँखाको सामु प्रकट भएका छन्। किन तिमीहरू मेरो हृदयलाई ध्यान दिन सक्दैनौ? किन? किन? अहिलेको क्षणसम्म, के तैँले गणना गरेको छस्: मेरो हृदयलाई सन्तुष्ट पार्ने कति वटा कुराहरू तैँले गरेको छस् अनि मेरो मण्डलीलाई पोषित तुल्याउने र खुवाउने कति वटा कुराहरू तैँले गरेको छस्? यसलाई ध्यानपूर्वक विचार गर्; लापरवाही नगर्। सत्यताको एउटै अंशलाई पनि हातबाट जान नदे। तैँले बाहिरी रूपहरूमाथि ध्यान केन्द्रित गरेर सारलाई चाहिँ बेवास्ता गर्नु हुँदैन। सबै समयमा, तेरो हरेक वचन र क्रिया अनि तेरो हरेक चाल ख्रीष्टको आसनसामु न्यायबाट भएर गएको छ कि छैन अनि तँ नयाँ व्यक्तिको स्वरूपमा रूपान्तरण भएको छस् कि छैनस् भनी तैँले जाँच्नुपर्छ—अनुकरण गरेर होइन तर जीवनको अभिव्यक्ति सहित भित्र गहिराइबाट उत्पन्न भएको हुनुपर्छ। तेरो जीवनमा ढिलाइ नगर्, ताकि तँ हानि भोग्नदेखि बच्न सक्। हतार गरेर यस अवस्थालाई समाधान गर्, मेरो हृदयलाई सन्तुष्ट गर्, अनि चाल-ढङ्गका सिद्धान्तहरूलाई ध्यान दे: धार्मिकता र सोझोपनको कुराहरू गर्, अनि मेरो हृदयलाई सन्तुष्ट गर्। हडबडे नहो। के तँ यस कुरालाई सम्झन सक्छस्?


अध्याय ४१

मण्डलीमा उठ्ने समस्याहरूबारे यस्ता अत्याधिक शङ्काले नभरिऔं। मण्डली निर्माण गर्ने क्रममा, गल्तीहरूलाई टार्न सकिन्न, तर समस्याहरू झेल्न पर्दा नअत्तालिओ, बरु शान्त अनि आत्म-नियन्त्रित होऊ। के मैले अघि नै तिमीहरूलाई भनेको होइन र? मकहाँ निरन्तर आइज र प्रार्थना गर अनि म तँलाई मेरो मनसायबारे बताउनेछु। मण्डली मेरो मुटु हो अनि यो मेरो परम उद्देश्य हो, यसैले कसरी यसलाई म मन नपराउन सक्छु? नडराऊ-मण्डलीमा जब यस प्रकारका कुराहरू हुन्छन्, ती सबै मेरा अनुमतिले नै हुन्छन्। खड़ा होऊ अनि मेरो पक्षमा बोल। विश्‍वास गर कि सबै कुरा र परिस्थितिहरूलाई मेरो सिंहासनद्वारा अनुमति दिइन्छ अनि ती थोकहरूमा मेरो मनसाय हुन्छ। यदि तिमीहरू अनुशासन विहीन ढङ्गमा सङ्गति गर्न लागिरहन्छौ भने, समस्या हुनेछ। के तैँले यसका परिणामहरूबारे सोचेको छस्? यस प्रकारको कुरामा नै शैतानले फाइदा लिनेछ। मकहाँ निरन्तर आइराख्। म सरल तरिकाले बोल्‍नेछु: यदि तँ मकहाँ नआई नै केही गर्न लागिरहेको छस् भने, तैँले त्यसलाई पूरा गर्न सक्छस् भन्‍ने कल्पना पनि नगर्नू। मलाई यस स्थितिमा आउन बाध्य गराउने तिमीहरू नै हौ।

निरुत्साहित नबन्, कमजोर नबन्, अनि म तँलाई कामकुराहरू प्रकट गरिदिनेछु। राज्यमा पुग्‍ने मार्ग त्यति सहज छैन—कुनै पनि कुरा त्यति सस्तोमा पाइँदैन! तिमीहरूकहाँ आशिष् सहजै आएको नै तिमीहरू चाहन्छौ, होइन र? आज सबैले तितो परीक्षाको सामना गर्नुपर्नेछ। यस्तो परीक्षाविना मेरा निम्ति तिमीहरूसँग भएको प्रेमिलो हृदय अझ बलियो हुन सक्दैन अनि तिमीहरूमा मेरो निम्ति साँचो प्रेम हुनेछैन। यस्ता परीक्षाहरूमा केवल स-साना परिस्थितिहरू हुने भए पनि, सबैले यी जाँचहरू उत्तीर्ण गर्नैपर्छ; यति मात्र हो कि, परीक्षाहरूको तीव्रता फरक-फरक हुन्छ। परीक्षाहरू मैले दिएका आशिष् हुन्, अनि तिमीहरूमध्ये कति जना बारम्बार मसामु घुँडा टेकेर मेरो आशिष् माग्छौ? मूर्ख बालकहरू! तिमीहरू सधैँ केही शुभ शब्दहरू मेरो आशिष्‌मा गनिने सोच्छौ, तर तिमीहरू तितोपन मेरो आशिष् हो भन्‍ने कहिल्यै विश्‍वास गर्दैनौ। जो मेरो तितोपनको हिस्सेदार हुन्छन्, तिनीहरू पक्कै पनि मेरो मिठासको हिस्सेदार हुनेछन्। तिमीहरूप्रति मेरो प्रतिज्ञा र मेरो आशिष् त्यही नै हो। मेरा वचनहरू खान, पिउन र तिनको आनन्द लिन नहिचकिचाऊ। जब अन्धकार हट्छ, तब प्रकाश छाउँछ। बिहान हुनुभन्दा ठीक अघि सबैभन्दा अँध्यारो हुन्छ; यस समयपछि आकाश बिस्तारै उज्यालो बन्दै जान्छ अनि त्यसपछि सूर्य उदाउँछ। भयभीत वा कायर नहोऊ। आज, म मेरा पुत्रहरूलाई साथ दिन्छु र मेरो शक्ति तिनीहरूका निम्ति प्रयोग गर्छु।

मण्डली विषयक कुरा उठ्दा, सधैँ आफ्नो उत्तरदायित्वलाई टाल्ने कोसिस नगर। यदि मकहाँ समस्या इमानदारी पूर्वक ल्यायौ भने, तिमीहरूले कुनै उपाय पाउनेछौ। जब यस्तो कठिन समस्या आइपर्छ, के तिमीहरू अब के गर्नु भन्‍ने सम्झेर डराउँछौ अनि अत्तालिन्छौ? मैले धेरै चोटि भनिसकेको छु, “मकहाँ निरन्तर आऊ!” मैले तिमीहरूलाई गर्नू भनेको कुरो के तिमीहरूले इमानदारीसाथ व्यवहारमा प्रयोग गरेका छौ? तिमीहरूले कति चोटि मेरो वचनमा मनन गरेका छौ? यदि तिमीहरूले गरेका छैनौ भने, तिमीहरूमा पक्का अन्तर्दृष्टि छैन। के यो तिमीहरूको करतुत होइन? तिमीहरू अरूलाई दोष दिन्छौ, तर किन आफैमा विद्रोह महसुस गर्दैनौ? तिमीहरू काम बिगार्छौ अनि लापरवाह र बेवास्ता रहन्छौ, तिमीहरूले मेरा वचनहरूमा ध्यान दिनै पर्छ।

आज्ञाकारी अनि समर्पितले महान् आशिष्‌हरू प्राप्त गर्नेछन्। मण्डलीमा, मप्रतिको गवाहीमा दृढ होऊ, र सत्यतालाई कायम राख। सही कुरो सही नै हो अनि गलत कुरो गलत नै हो; कालोलाई सेतो र सेतोलाई कालो नठान। तिमीहरू शैतानविरुद्ध लड्नैपर्छ अनि तिमीहरूले त्यसलाई पूर्ण रूपले पराजित गर्नैपर्छ, ताकि त्यो फेरि कहिल्यै पनि नउठोस्। तिमीहरूले मेरो गवाहीको सुरक्षा गर्न तिमीहरूमा भएका सबै कुरा अवश्यै दिनुपर्नेछ। यो नै तिमीहरूका कार्यहरूको उद्देश्य हुनुपर्नेछ—यो नभुल। तर अहिले, तिमीहरूमा आस्था र खुट्ट्याइको कमी छ, र तिमीहरू कहिल्यै मेरा वचनहरू र मेरा अभिप्रायहरू बोध गर्न सक्दैनौ। तर, अधीर नहोओ; मेरा पाइलाहरूअनुरूप सबै कुरा हुँदै जानेछन् अनि अधीर हुँदा केवल समस्या उत्पन्न हुन्छ। मसामु धेरै समय बिताऊ, भौतिक शरीरलाई खुवाउन र पहिराउनलाई महत्त्व नदेऊ, र बारम्बार मेरा अभिप्रायहरू खोज। म तिमीहरूलाई मेरा अभिप्रायहरू थाहा दिनेछु, र तिमीहरूले बिस्तारै सबै कुरामा ती अभिप्रायहरू भेट्टाउनेछौ, ताकि उहाँसँग प्रत्येक व्यक्तिमा बाधाविना काम गर्ने मार्ग होस् र उहाँको हृदय सन्तुष्ट होस्। त्यसपछि तिमीहरूले मेरो साथमा सदासर्वदा आशिष् प्राप्त गर्नेछौ!


अध्याय ४२

सर्वशक्तिमान् परमेश्‍वरका कामहरू महान् छन्! कति उदेकको! कति अद्भुत! सात वटा तुरहीहरू बज्छन्, सात वटा गर्जनहरू बाहिर निस्कन्छन् अनि सात वटा कचौराहरू खन्याइन्छन्—यिनलाई तुरुन्तै खुल्लमखुल्ला प्रकट गरिनेछन्, र कुनै शङ्का हुन सक्दैन। परमेश्‍वरको प्रेम दिनहुँ हामीकहाँ आउँदछ। सर्वशक्तिमान् परमेश्‍वरले मात्रै हामीलाई बचाउन सक्नुहुन्छ; हामीले दुर्भाग्यको सामना गर्छौं कि आशिषको सामना गर्छौं भन्‍ने कुरा पूर्ण रूपले उहाँमै निर्भर रहन्छ, अनि हामी मानवजातिको यसमा निर्णय गर्ने कुनै उपाय छैन। सम्पूर्ण हृदयले आफैलाई अर्पण गर्नेहरूले निश्चय नै प्रशस्त आशिषहरू प्राप्त गर्नेछन्, जबकि आफ्नो जीवन बचाउन खोज्‍नेहरूले आफ्नो जीवन मात्रै गुमाउनेछन्; सबै कुराहरू र सबै मामलाहरू सर्वशक्तिमान् परमेश्‍वरको हातमा छन्। अब उपरान्त तेरा कदमहरूलाई नरोक्। स्वर्ग र पृथ्वीमा विशाल परिवर्तन आउँदैछ जसबाट मानिस लुक्‍न सक्दैन। उसको निम्ति तीतो पीडामा विलाप गर्ने बाहेक अरू कुनै विकल्‍प हुनेछैन। पवित्र आत्माले आज गरिरहनुभएको कामलाई पछ्याऊ। उहाँको काम अघि बढेको चरणको बारेमा कसैले याद दिलाउन आवश्यक नपर्ने गरी तँ आफैभित्र स्पष्ट हुनुपर्छ। अब सर्वशक्तिमान् परमेश्‍वरको उपस्थितिमा बारम्बार फर्क। सबै कुराको निम्ति उहाँलाई नै अनुरोध गर्। उहाँले निश्चय नै तँलाई तँभित्र प्रकाश दिनुहुनेछ अनि नाजुक क्षणहरूमा, उहाँले तँलाई सुरक्षा दिनुहुनेछ। नडरा! उहाँले तेरो सम्पूर्णतालाई अधिकार गरिसक्नुभएको छ। उहाँको सुरक्षा र उहाँको वास्ता छ भने, तेरो निम्ति डराउने के कुरा हुन्छ र? आज परमेश्‍वरको इच्छाको नतिजा नजिकै छ, र भयभीत हुन्छ, त्यसले गुमाउने सम्भावना हुन्छ। मैले तँलाई जे भनिरहेको छु, त्यो सत्यता हो। तेरा आत्मिक आँखाहरू खोल्। स्वर्ग एकै क्षणमा परिवर्तन हुन सक्छ। तँ डराउनुपर्ने के छ र? उहाँको हातको हल्का चालले मात्रै स्वर्ग र पृथ्वी तुरुन्तै नष्ट हुन्छन्। त्यसैकारण, चिन्ता गरेर मानिसले के पाउन सक्छ र? के सबै कुरा परमेश्‍वरको हातमा छैन र? यदि उहाँले स्वर्ग र पृथ्वीलाई परिवर्तन हुन आज्ञा गर्नुभयो भने ती परिवर्तन हुनेछन्। यदि उहाँले हामी पूर्ण बनाइनुपर्छ भनी भन्नुभयो भने, हामी पूर्ण बनाइनेछौं। मानिसले चिन्ता गर्न आवश्यक छैन, तर शान्त भई अघि बढ्नुपर्छ। तथापि, तैँले जति सक्छस् त्यति ध्यान दे र सतर्क हो। स्वर्ग एकै क्षणमा परिवर्तन हुनसक्छ! मानिसले आफ्नो नाङ्गो आँखा जतिसुकै चौडा खोल्न सके पनि, उसले केही पनि देख्न सक्नेछैन। अहिले जागा रहो। परमेश्‍वरको इच्छा पूरा भएको छ, उहाँको परियोजना पूर्ण भइसकेको छ, उहाँको योजना सफल भएको छ, अनि उहाँका पुत्रहरू सबै उहाँको सिंहासनमा पुगिसकेका छन्। तिनीहरू एकसाथ सर्वशक्तिमान् परमेश्‍वरको साथमा सबै जातिहरू र सबै मानिसहरूमाथि न्याय गर्न आउँछन्। जसले मण्डलीलाई सतावट दिँदै आइरहेका छन् र परमेश्‍वरका छोराहरूलाई चोट पुर्याउँदै आइरहेका छन्, तिनीहरूले कडा दण्डको सामना गर्नेछन्: त्यो निश्चय हुन्छ! आफैलाई इमानदारीताको साथ परमेश्‍वर, अर्थात् सबै थोकलाई थाम्‍नुहुने परमेश्‍वरमा समर्पित गर्छ, तिनीहरूलाई परमेश्‍वरले निश्चय नै कहिल्यै पनि परिवर्तन नभई सारा अनन्तभरि प्रेम गर्नुहुनेछ!


अध्याय ४३

के मैले तिमीहरूलाई याद दिलाएको छैन र? तिमीहरू भयभीत नहोऊ; तिमीहरू मेरो कुरा नै सुन्दैनौ, तिमीहरू कस्तो विचारहीन मानिसहरू हौ! कहिले तिमीहरू मेरो हृदयलाई बुझ्न सक्षम हुनेछौ? हरेक दिन नयाँ अन्तर्दृष्टि आउँछ, र हरेक दिन नयाँ ज्योति आउँछ। कतिपटक तिमीहरूले आफ्नै निम्ति यसलाई राम्रोसित बुझेका छौ? के म आफैले तिमीहरूलाई भनेको छैन र? तिमीहरू अझै पनि छोएपछि मात्रै चल्ने कीराजस्तै निष्क्रिय छौ, र तिमीहरूले मसित सहकार्य गर्न र मेरो बोझको वास्ता गर्न पहल लिन सक्दैनौ। म तिमीहरू सबैका जीवन्त र प्रेमपूर्ण मुस्कानहरू देख्‍न चाहन्छु, मेरा छोराहरूका सक्रिय र जीवन्त चालचलनहरू देख्‍न चाहन्छु, तर म त्यसो गर्न सक्दिनँ। किनकि तिमीहरू कमजोर बुद्धिका छौ—बेवकुफ र मूर्ख छौ। तिमीहरूले खोजी गर्न पहल गर्नुपर्छ। साहसपूर्वक खोजी गर! आफ्नो हृदय खोल, र मलाई तिमीहरूभित्र बस्‍न देऊ। सचेत र जागा होऊ! मण्डलीका केही मानिसहरूले मानिसहरूलाई बहकाउँछन्, र तैँले यी वचनहरूलाई सधैँ ठूलो महत्त्व दिनुपर्छ, नत्र तेरो जीवन प्रभावित हुनेछ वा तैँले केही हानि भोग्‍नुपर्नेछ। निश्‍चिन्त बन्—तँसित जबसम्म मेरो निम्ति खडा हुने र बोल्ने साहस हुन्छ, तबसम्‍म म त्यसको सबै बोझ बोक्‍नेछु र तँलाई शक्ति दिनेछु! तैँले तेरो हृदयलाई सन्तुष्ट तुल्याउन्जेल, म सधैँ तँलाई मेरो मुस्कान र मेरा अभिप्रायहरू देखाइरहनेछु। तँसित बलियो मेरुदण्ड हुन्जेल र तैँले पुरुष बालकको स्वभावमा जिउन्जेल, म तँलाई मदत गरिरहनेछु र तँलाई महत्वपूर्ण पदमा राखिरहनेछु। तँ मेरो सामु आउँदा, बस मेरो नजिक मात्र आइज्। तैँले बोल्न नसके पनि नडरा। तँसित खोजी गर्ने हृदय हुन्जेल, म तँलाई वचनहरू प्रदान गरिरहनेछु। मलाई मधुर सुनिने वचनहरू चाहिँदैन र मलाई तेरो चापलुसी आवश्यक छैन; यस प्रकारको कुरालाई म सबैभन्दा बढी घृणा गर्छु। यस प्रकारको मानिसलाई म सबैभन्दा बढी धिक्‍कार्छु। तिनीहरू मेरो आँखामा पसेका कसिङ्गर वा मेरो शरीरमा बिझेका काँडा हुन् जसलाई कुनै पनि हालतमा निकाल्नुपर्छ। नत्र मेरा छोराहरूले मेरो निम्ति शक्ति प्रयोग गर्न सक्दैनन्, र तिनीहरू निसासिने बन्धनमा हुनेछन्। म किन आएको छु? म मेरा छोराहरूलाई आड र उत्साह दिन आएको छु, ताकि तिनीहरूले दमन, हेपाइ, निर्दयता र दुर्व्यवहार सहनुपर्ने दिनहरू सधैँको निम्ति समाप्त होऊन्!

साहसी होऊ। म सधैँ तिमीहरूसितै हिँड्नेछु, तिमीहरूसितै जिउनेछु, तिमीहरूसितै बोल्नेछु र तिमीहरूसितै काम गर्नेछु। नडराऊ। बोल्न नहिचकिचाऊ। तिमीहरू सधैँ अरूप्रति भावना बोकेर हिँड्छौ, र सधैँ कायर र भयभीत हुन्छौ। मण्डली निर्माणको निम्ति जो हितकर छैनन्, तिनीहरूलाई हटाउनुपर्छ। यसमा मण्डलीका ती मानिसहरू पनि समावेश हुन्छन् जसको अवस्था राम्रो छैन, र जो मेरा वचनहरूअनुसार काम गर्न सक्दैनन्, तिमीहरूका अविश्‍वासी आमाबाबुहरूको त कुरै नगरौं। म ती कुराहरू चाहँदिनँ। तिनीहरूलाई जरैसित उखाल्नुपर्छ, र कोही पनि बाँकी रहनु हुँदैन। तेरा हात र पाउका बन्धनहरूलाई मुक्त गरिदे। जबसम्म तैँले तेरा आफ्नै अभिप्रायहरूलाई जाँच्छस् र जबसम्म ती अभिप्रायहरू फाइदा र हानिसँग सम्बन्धित, अनि ख्याति र धन, र व्यक्तिगत सम्बन्धहरूको निम्ती हुँदैनन्, तबसम्म म तँलाई साथ दिइरहनेछु, तँलाई कामकुराहरू औँल्याइदिइरहनेछु र सधैँ स्पष्ट मार्गदर्शन गरिरहनेछु।

ए, मेरा छोराहरू! मैले के भन्‍नुपर्छ? मैले यी कुराहरू भने पनि, तिमीहरू अझै मेरो हृदयलाई ध्यान दिने भएका छैनौ, र तिमीहरू अझै कायर छौ। तिमीहरू केदेखि डराउँछौ? किन तिमीहरू अझै व्यवस्था र नियमहरूद्वारा बाँधिएका छौ? मैले तिमीहरूलाई मुक्त गरिदिएको छु तर अझै पनि तिमीहरूसित स्वतन्त्रता छैन। किन यस्तो भयो? मसित अझ धेरै कुराकानी गर्, अनि म तँलाई बताउनेछु। मलाई नजाँच। म व्यावहारिक छु। मसित कुनै बहाना छैन; सबै व्यावहारिक छन्! मैले जे भन्छु, त्यो साँचो हुन्छ। म कहिल्यै मेरो वचन फिर्ता गर्दिनँ।


अध्याय ४४

म धर्मी छु, म निष्ठावान छु, र म मानिसको अन्तस्करण छानबिन गर्ने परमेश्‍वर हुँ! को साँचो र को झूटो हो भन्ने कुरा म तुरुन्तै प्रकाश गर्नेछु। नआत्तिऊ; सबै थोकले मेरो समयअनुसार काम गर्छन्। मलाई कसले इमानदारीका साथ चाहन्छ, र कसले चाहँदैन—म तिमीहरूलाई पालैपालो बताउनेछु। तिमीहरूले धित मरुञ्जेल खाने र पिउने र मेरो उपस्थितिमा मेरो नजिक आउने कुरामा मात्रै ध्यान देऊ, अनि मेरो काम म आफै गर्नेछु। तीव्र नतिजाका लागि ज्यादै व्यग्र नहोओ; मेरो काम झट्टै सम्पन्न गरिहाल्न सकिने कुरा होइन। त्यसभित्र मेरा चरणहरू र मेरो बुद्धि छन्, त्यसै कारणले मेरो बुद्धि प्रकट गर्न सकिन्छ। म तिमीहरूलाई मेरा हातहरूद्वारा गरिने काम देखाउनेछु—त्यो हो, दुष्टलाई दण्ड र असललाई इनाम दिनु। म सबै मानिसप्रति पूर्णतया निष्पक्ष छु। मलाई सच्चा रूपमा प्रेम गर्ने तँलाई म सच्चा रूपमा प्रेम गर्नेछु, जसले मलाई सच्चा रूपमा प्रेम गर्दैन, ऊप्रति मेरो क्रोध सधैँ रहनेछ, ताकि म नै साँचो परमेश्‍वर, मानिसको अन्तस्करण छानबिन गर्ने परमेश्‍वर हुँ भनेर उसलाई सधैँभरि याद रहोस्। अरूका आँखाअगाडि एउटा र पिठिउँपछाडि अर्को व्यवहार नगर्; तैँले गर्ने सबै कुरा म स्पष्ट रूपमा देख्दछु, र तैँले अरूलाई मूर्ख बनाउन सके पनि मलाई मूर्ख बनाउन सक्दैनस्। म यो सबै स्पष्ट देख्दछु। तैँले कुनै पनि कुरा लुकाउनु सम्भव छैन; सबै थोक मेरै हातमा छन्। आफैलाई धेरै चतुर र आफ्ना क्षुद्र साना युक्तिहरूमा अत्यन्तै निपुण नठान्। म तँलाई भन्छु: मानिसले जति धेरै योजना रचे पनि, चाहे ती हजारौँ वा दसौँ हजार भए पनि, आखिरमा ऊ मेरो हत्केलाबाट उम्कन सक्दैन। सबै थोक र सबै घटनाहरू मेरा हातद्वारा नियन्त्रित छन्, एक जना व्यक्तिको त कुरै नगरौँ! मलाई छल्ने वा मबाट लुक्ने कोसिस नगर्, फुस्लाउने वा लुकाउने कोसिस नगर्। के मेरो महिमायुक्त अनुहार, मेरो क्रोध र मेरो न्याय सार्वजनिक रूपमा प्रकट गरिएको तैँले अझै नदेखेको हुन सक्छ? जसले मलाई सच्चा रूपमा चाहँदैन, म उसलाई तुरुन्तै र दया नदेखाई न्याय गर्नेछु। मेरो कृपा अन्त्य भएको छ; अब केही बाँकी छैन। अब उप्रान्त पाखण्डी नबन्, र तेरा असभ्य र लापरवाह चालहरूलाई बन्द गर्।

हे मेरो पुत्र, ध्यान दे; मेरो उपस्थितिमा धेरै समय बिता अनि म तेरो पक्षमा हुनेछु। नडरा, मेरो धारिलो दुईधारे तरवार अघि सार्, र—मेरा अभिप्रायहरूअनुसार—शैतानसित अन्तिमसम्मै लडाइँ गर्। म तँलाई सुरक्षा दिनेछु; कुनै चिन्ता नगर्। लुकाइएका सबै कुरा खोलिनेछन् र प्रकट गरिनेछन्। म सूर्य हुँ जसले प्रकाश दिन्छ, र निर्मम तरिकाले सबै अन्धकारमा ज्योति छर्छ। मेरो न्याय पूर्ण रूपमा आइसकेको छ; मण्डली लडाइँको मैदान हो। तिमीहरू सबैले आफूलाई तयार पार्नुपर्छ र आफ्नो सम्पूर्ण सत्त्वलाई अन्तिम, निर्णायक लडाइँप्रति अर्पित गर्नुपर्छ; म तँलाई अवश्यै सुरक्षा दिनेछु ताकि तैँले मेरो लागि असल र विजयी लडाइँ लड्न सकेस्।

सावधान हो—आजकाल मानिसहरूको हृदय छली र बुझ्न गाह्रो हुन्छ; तिनीहरूलाई भरोसा गर्न असम्भव छ। म मात्र पूर्ण रूपमा तिमीहरूका लागि हुँ। ममा कुनै छल छैन; बस ममाथि भरोसा राख्! मेरा पुत्रहरू त्यो अन्तिम, निर्णायक लडाइँमा अवश्यै विजयी हुनेछन्, र शैतान निश्चय नै मरणान्त सङ्घर्षका लागि बाहिर आउनेछ। नडरा! म तेरो शक्ति हुँ, र म तेरो सबै थोक हुँ। अत्यधिक चिन्ता नलि—यो सम्हाल्न तँलाई भारी पर्छ। मैले पहिले नै भनेको छु, म अबदेखि तिमीहरूलाई बाटोमा तान्ने छैन, किनकि समय ज्यादै घर्कँदै छ। मसँग तिमीहरूलाई कानमा समातेर सचेत गराउने समय नै छैन—यो सम्भव छैन! तँ लडाइँका निम्ति आफ्ना तयारीहरू मात्र पूरा गर्। म तेरो पूर्ण जिम्मेवारी लिन्छु; सबै कुरा मेरै हातमा छन्। यो मृत्युसम्मकै लडाइँ हो, र एउटा न एउटा पक्ष नष्ट हुने निश्चित छ। तर तँ यो कुरामा स्पष्ट हुनुपर्छ: म सधैँ विजयी र अपराजित छु, र शैतान अवश्यै नष्ट हुनेछ। यो मेरो प्रक्रिया, मेरो काम, मेरो इच्छा, र मेरो योजना हो!

काम भइसक्यो! सबै काम भइसक्यो! डरपोक वा भयभीत नहो। म तँसँग, र तँ मसँग, हामी सधैँभरि राजा हुनेछौँ! एक पटक बोलेपछि मेरा वचनहरू कहिल्यै बदलिँदैनन्, र तिमीहरूमाथि चाँडै नै घटनाहरू आइपर्नेछन्। होसियार हो! तैँले प्रत्येक हरफलाई राम्ररी मनन गर्नुपर्छ; अबदेखि मेरा वचनहरूका बारेमा अस्पष्ट नहो। तँ तिनका बारेमा स्पष्ट हुनैपर्छ! तैँले याद राख्नुपर्छ—मेरो उपस्थितिमा अझ बढी समय बिता!


अध्याय ४५

तैँले आफ्ना दाजुभाइ र दिदीबहिनीहरूलाई सार्वजनिक रूपले यसरी न्याय गर्छस् मानौं यो केही पनि होइन। तैँले साँच्चिकै असल र खराब के हो भन्‍ने जान्दैनस्; तैँले लाज-शर्म भन्‍ने के हो जान्दैनस्! के यो व्यवहार डरलाग्दो गरी दुःसाहसी र स्वेच्छाचारी छैन र? तिमीहरूमध्ये हरेक अन्योल र धेरै उदास छौ; तैँले यति धेरै बोझ बोक्छस् कि तँभित्र मेरो लागि कुनै ठाउँ छैन। अन्धा मानिसहरू! तेरो निर्दयीपन त्यस्तो चरम हदसम्म पुगेको छ—यसको अन्त्य कहिले हुनेछ?

म तिमीहरूसँग बारम्बार मेरो हृदयदेखि बोल्छु अनि म तिमीहरूलाई मसँग भएको सबै कुरा दिन्छु, तर तिमीहरू यति कन्जुस छौ अनि तिमीहरूसित मानवताको थोरै अंश पनि छैन; यो बुझ्न साँच्‍चिकै गाह्रो छ। तँ किन आफ्नै धारणाहरूमै टाँसिरहन्छस्? तँ किन मलाई तँभित्र कुनै ठाउँ दिँदैनस्? म कसरी तिमीहरूलाई हानि पुर्याउन सक्थेँ र? तिमीहरूले यस प्रकारले व्यवहार गर्न जारी राख्नु हुँदैन—अब मेरो दिन वास्तवमै टाढा छैन। जथाभाबी बोल्ने, अन्धाधुन्ध व्यवहार गर्ने वा झगडा गर्ने र समस्या उत्पन्न गर्ने नगर; यसले तिमीहरूको जीवनमा के असल कुरा ल्याउन सक्छ र? म तिमीहरूलाई साँचो रूपमा बताइरहेको छु, मेरो दिन आउँदा यदि एउटै व्यक्तिले मुक्ति नपाए पनि, म अझै पनि मेरो योजनाअनुसार मामलाहरू सम्हाल्नेछु। म सर्वशक्तिमान् परमेश्‍वर हुँ भन्‍ने कुरा तिमीहरूले जान्नुपर्छ! कुनै वस्तु, कुनै व्यक्ति, कुनै विषयले मेरो अगाडिको कदमहरूमा बाधा दिने साहस गर्न सक्दैन। तिमीहरूविना मैले मेरो इच्छा पूरा गर्न सक्दिनँ भनेर तिमीहरूले सोच्नु हुँदैन। म तँलाई के भन्‍न सक्छु भने, यदि तैँले यस्तो नकारात्मक प्रकारले आफ्नो जीवनलाई लिइस् भने तैँले आफ्‍नो जीवन नष्ट मात्र गर्नेछस्; यो मेरो चासोको विषय हुनेछैन।

पवित्र आत्माको काम एउटा निश्चित चरणसम्‍म अगि बढेको छ अनि गवाही शिखरमा पुगेको छ। यो स्पष्ट सत्यता हो। छिटो गरेर, तिमीहरूका धमिला आँखाहरू खोल; तिमीहरूमा लगाइएका मेरा मेहनती प्रयासहरूलाई व्यर्थ हुन नदेऊ, अनि अब उपरान्त आफ्नै इच्छापूर्तिमा लीन नहोऊ। तिमीहरूले खुशीसाथ मेरो अगाडि राम्रा कामहरू गर्छौ, तर जब म उपस्थित हुँदिन, तब के तिमीहरूका कार्य तथा व्यवहारहरूलाई मैले देख्‍ने गरी मेरो सामु राख्‍न सकिन्छ? तिमीहरूलाई दुष्टबाट असल कुरालाई छुट्याउन आउँदैन! तिमीहरू मेरो कुरा सुन्दैनौ, तिमीहरू मेरो अगाडि एउटा कुरा गर्छौ अनि मेरो पछाडि अर्को कुरा गर्छौ। तिमीहरूले अझै पनि म मानिसको हृदयको गहिराइलाई हेर्न सक्‍ने परमेश्‍वर हुँ भन्‍ने तिमीहरूले महसुस गरेका छैनौ। तिमीहरू चरम रूपमा अज्ञानी छौ!

पछि, अगाडिको बाटोमा, तैँले युक्ति रच्नु हुँदैन वा छल र कुटिलतामा लाग्नु हुँदैन, नत्र भने परिणामहरू अकल्पनीय हुनेछन्! तिमीहरूले अझै पनि छल र कुटिलता के हुन् भन्‍ने कुरा जान्दैनौ। तिमीहरूले मलाई हेर्न नदिने, तिमीहरूले खुलासा गर्न नसक्‍ने कुनै पनि कार्य र व्यवहारहरू छल र कुटिलता हुन्। अब, तिमीहरूले यो कुरा बुझ्नुपर्छ! यदि भविष्यमा तिमीहरू छल र कुटिलतामा लाग्यौ भने, नबुझेको जस्तो बहाना नगर—यदि तिमीहरूले यस्तो कार्य गर्‍यौ, तिमीहरूले जानी-जानी गलत काम गरिरहेका हुन्छौ, अनि तिमीहरू दोबर दोषी हुन्छौ। यसले तिमीहरूलाई आगोद्वारा जलाइने अवस्थातिर मात्रै डोर्याउनेछ वा त्योभन्दा पनि खराब, यसले तिमीहरूलाई बरबाद गरिरहेको हुनेछ! तिमीहरूले यो कुरा बुझ्‍नैपर्छ! तिमीहरूले आज सामना गरिरहेको कुरा भनेको प्रेमको ताडना हो; यो पक्कै पनि निर्दयी न्याय होइन। यदि तिमीहरूले यो कुरालाई देख्न सक्दैनौ भने, तिमीहरू अत्यन्तै दयनीय छौ, अनि तिमीहरू आशारहित छौ। यदि तिमीहरू प्रेमको ताडना स्वीकार गर्न इच्छुक छैनौ भने, तिमीहरूमाथि आइपर्ने भनेको निर्दयी न्याय हुनेछ। जब त्यसो हुन्छ, तब मैले तिमीहरूलाई भनिनँ भनेर गुनासो नगर। म आफ्नो जिम्मेवारीहरूदेखि पन्सिएको हो भन्‍ने होइन, तर तिमीहरूले मेरा वचनहरू सुनेका छैनौ र मेरा वचनहरूलाई पूरा गरेका छैनौ। म अहिले तिमीहरूलाई यो भन्दैछु, नत्र भने मानिसहरूले मलाई पछि दोष लगाउनेछन्।


अध्याय ४६

ज-जसले आफैलाई मेरो निम्ति अर्पण गर्छ र चढाउँछ, म निश्चय नै तँलाई अन्त्यसम्मै रक्षा गर्नेछु; तँ सधैँ शान्तिमा हुन सक् र सधैँ आनन्दित हुन सक्, र तँसित मेरो ज्योति र प्रकाश हुन सकोस् भनेर मेरो हातले निश्चय नै तँलाई थाम्नेछ। म निश्चय नै तँमाथि मेरा आशिषहरूलाई दोबर वर्षाउनेछु, ताकि मसित जे छ, त्यो तँसित होस् र म जे छु, त्यो तैँले प्राप्त गर्। तँलाई जे दिइएको छ, त्यो तेरो जीवन हो, अनि कसैले त्यसलाई तँबाट खोस्न सक्दैन। आफूलाई समस्यामा नपार् वा निराशामा नपर्; मभित्र शान्ति र आनन्द मात्रै छ। छोरा, तँ जसले मेरो कुरामा ध्यान दिन्छस् र ममा समर्पित हुन्छस्, म तँलाई साँचो रीतिले प्रेम गर्छु। मैले सबैभन्दा घृणा गर्नेहरू भनेका कपटीहरू हुन्; म निश्चय नै तिनीहरूलाई मेटिदिनेछु। म मेरो घरबाट संसारको सानो निशाना पनि हटाइदिनेछु, अनि ती सबै कुराहरूलाई हटाइदिनेछु जसलाई म हेर्न सक्दिनँ।

कसले मलाई साँचो रीतिले चाहन्छ र कसले चाहँदैन भन्‍ने कुरा मलाई मेरो हृदयभित्र ठ्याक्कै थाहा हुन्छ। तिनीहरूले राम्रोसित भेष बद्लेर परिस्थिति अनुकूल रूप बदले पनि, र तिनीहरू संसारकै उत्कृष्ट अभिनेताहरू हुन् भनेर भन्न सकिए पनि तिनीहरूले आफ्‍नो हृदयमा राखेका कुराहरूलाई सबै स्पष्ट देख्दछु। तेरो हृदयमा के छ मलाई थाहा छैन भनी नसोच्; वास्तवमा मैले जतिको स्पष्ट प्रकारले अरू कसैले बुझ्दैन। तेरो हृदयमा के छ मलाई थाहा हुन्छ; तँ परमेश्‍वरको निम्ति आफैलाई अर्पण गर्न र परमेश्‍वरको निम्ति समर्पित हुन इच्छुक छस्, यति मात्र हो कि तँ अरूलाई आनन्दित तुल्याउन मीठो कुरा बोल्‍न चाहँदैनस्। स्पष्टसित हेर्! आजको राज्य मानिसको शक्तिद्वारा निर्माण हुँदैन, तर मेरो बहुबुद्धि र मेहनती प्रयासको प्रयोग गरेर नै सफलतापूर्वक निर्माण गरिनेछ। ज-जसले बुद्धि प्राप्त गर्दछन् र म जे छु त्यसलाई आफूभित्र प्राप्त गर्दछन्, तिनीहरू राज्यको निर्माणमा सहभागी हुनेछन्। उप्रान्त चिन्ता नगर्; तैँले तँभित्र आउने मेरा अभिप्रायहरूको प्रकाश वा अन्तर्दृष्टिको कुनै वास्ता नगरी सधैँ अत्याधिक चिन्ता गरिरहन्छस्। अब उपरान्त यसो नगर्। जेसुकै मामला भए पनि, यसको बारेमा मसँग अझै बढी सङ्गति गर्, ताकि तँ तेरो आफ्नै कार्यहरूबाट आउने कष्टबाट बच्न सक्।

सायद, बाहिरबाट हेर्दा, यस्तो लाग्छ मानौं म सबैप्रति उदासीन छु, तर म भित्री रूपमा के सोच्छु, के तँलाई थाहा छ? म सधैँ नम्रहरूलाई उचाली रहन्छु, अनि जो घमन्डी र अभिमानी छन् तिनीहरूलाई सधैँ तल झारिरहेको हुन्छु। मेरा अभिप्राहरू नबुझ्‍नेहरूले ठूलो हानि भोग्नेछन्। म यस्तो छु, अनि यो नै मेरो स्वभाव हो भनेर तैँले जान्नुपर्छ—कसैले यसलाई परिवर्तन गर्न सक्दैन अनि कसैले यसलाई पूर्ण रीतिले बुझ्न सक्दैन। केवल मेरो प्रकाशद्वारा मात्रै तैँले यसलाई बुझ्न सक्छस्, नत्र भने तैँले यसलाई पूर्ण रूपले पनि बुझ्‍नेछैनस्; अहङ्कारी नबन्। केही मानिसहरूले राम्रोसित बोल्‍न सके पनि, तिनीहरूको हृदय मप्रति कहिल्यै वफादार हुँदैन, अनि गुप्तमा सधैँ मेरो खण्डन गरिरहेका हुन्छन्; म यस्तो प्रकारको व्यक्तिलाई न्याय गर्नेछु।

अरूबाट सङ्केतहरू लिने कुरामा मात्रै ध्यान केन्द्रित नगर्, तैँले मेरो व्यहोरा र मेरो व्यवहारलाई ध्यान दिनुपर्छ। यस प्रकारले मात्रै तैँले विस्तारै मेअभिप्रायहरू बुझ्दै जानेछस्; तब तेरा कार्यहरू मेरा अभिप्रायहरूअनुरूप हुनेछन्, अनि तैँले कुनै गल्तीहरू गर्नेछैनस्। बिलौना गर्ने वा शोकित हुने काम नगर्; म तैँले गर्ने सबै कुरा, तेरा सबै व्यवहार र तैँले सोच्ने सबै कुरालाई स्पष्ट रूपमा देख्दछु, अनि म तेरो साँचो इच्छा र चाहनाहरूलाई जान्दछु; म तँलाई प्रयोग गर्नेछु। अहिलेको समय महत्त्वपूर्ण समय हो; तँलाई जाँच्ने समय आइपुगेको छ। के तैँले अझै देखेको छैनस्? के तैँले अहिलेसम्म महसुस गरेको छैनस्? म किन तँप्रति यस्तो मनोवृत्ति राख्छु? के तँलाई थाहा छ? मैले तँलाई यी कुराहरू प्रकट गरेको छु र तँसित थोरै अन्तर्ज्ञान छ। तर, नरोकी—तेरो प्रवेशमा अघि बढ्ने कार्यलाई जारी राख्, अनि म तँलाई लगातार अन्तर्दृष्टि दिइरहनेछु। तँ जति बढी मप्रति समर्पित हुन्छस् र मेरा कुरामा ध्यान दिन्छस्, तँ भित्री रूपमा त्यति नै उज्यालो हुन्छस् र तँभित्र त्यति नै बढी प्रकाश हुन्छ भन्‍ने कुरालाई के तैँले महसुस गरेको छस्? तँ जति बढी मप्रति समर्पित हुन्छस् र मेरो कुरामा ध्यान दिन्छस्, तँसित मेरो ज्ञान त्यति नै बढी हुन्छ अनि तैँले त्यति नै धेरै अनुभव प्राप्त गर्छस् भन्‍ने के तँलाई थाहा छ? सधैँ तेरा धारणाहरूमा नै लागिरहने नगर्; यसो गर्दा यसले मेरो जीवित पानीको प्रवाहलाई अवरुद्ध गर्नेछ अनि मेरो इच्छालाई अघि बढाउने कार्यमा बाधा दिन्छ। कुनै व्यक्तिलाई पूर्ण रूपमा प्राप्त गर्नु सजिलो विषय होइन भनी तैँले जान्नुपर्छ। जटिल विचारहरूमा बहकिएर नजा। केवल पछ्याउने कार्य गर्, अनि धेरै सोचमग्न नबन्!


अध्याय ४७

धार्मिकताका सर्वशक्तिमान् परमेश्‍वर—सर्वशक्तिमान्! तपाईँका लागि कुनै पनि कुरा बिलकुलै लुकेको वा ढाकिएको छैन। अति अनन्तदेखि अनन्तसम्मका, मानिसहरूले कहिल्यै खुलासा नगरेका हरेक रहस्य तपाईँका लागि प्रकट छ र पूर्ण रूपले स्पष्ट छ। हामीले उपरान्त खोजी गर्नु र छामछाम-छुमछुम गर्नु पर्दैन किनकि आज तपाईँको व्यक्तित्व हाम्रो निम्ति खुल्लमखुल्ला प्रकट भएको छ, तपाईँ उजागर गरिएको रहस्य हुनुहुन्छ, तपाईँ व्यवहारिक परमेश्‍वर स्वयम्‌ हुनुहुन्छ; किनकि आज तपाईँ हाम्रो आमने-सामने आउनुभएको छ, अनि जब हामीले तपाईँको व्यक्तित्वलाई देख्छौं, हामी आत्मिक क्षेत्रको हरेक रहस्यलाई देख्छौं। साँच्चै, यो कसैले कल्पना गर्न नसक्ने कुरा हो! तपाईँ आज हाम्रो माझमा हुनुहुन्छ, हामीभित्र समेत हुनुहुन्छ, हाम्रो अत्यन्तै नजिक हुनुहुन्छ; यसलाई बयान गर्न कठिन छ! भित्रको रहस्य अतुलनीय छ!

सर्वशक्तिमान् परमेश्‍वरले उहाँको व्यवस्थापन योजना पूरा गर्नुभएको छ। उहाँ ब्रम्‍हाण्डका विजयी महान् राजा हुनुहुन्छ। सबै कुराहरू र सबै घटनाहरू उहाँको हातमा नियन्त्रित हुन्छन्। कैयौँ मानिसहरूले साँचो परमेश्‍वर—सर्वशक्तिमान्‌को नाउँ पुकार्दै आराधनामा घुँडा टेक्छन्। उहाँको मुखका वचनहरूद्वारा सबै घटनाहरू घट्छन्। किन तिमीहरू यति सुस्त छौ, साँचो मनले आफैलाई उहाँसित काम गर्ने तुल्याउन, उहाँसित नजिक भएर जोडिन अनि उहाँसित महिमाभित्र जान सक्दैनौ? के तिमीहरू कष्ट भोग्न इच्छुक भएर हो? फ्याँकिनको निम्ति इच्छुक भएर हो? के को मप्रति इमान्दारीपूर्वक अर्पित छ र कसले इमान्दारीपूर्वक मेरो निम्ति आफैलाई अर्पण गरेका छन् भन्‍ने कुरा म जान्दिनँ भन्‍ने तिमीहरूलाई लाग्छ? अज्ञानीहरू! भ्रमित मानिसहरू! तिमीहरूले मेरा अभिप्रायहरूलाई बुझ्न सक्दैनौ, अनि मेरा बोझहरूलाई वास्ता गर्ने कुरा त झन् परको कुरा हो, यसरी तिमीहरूको बारेमा मलाई सधैँ चिन्तित हुने तुल्याउँछौ, तिमीहरूको निम्ति मेहनत गर्न लगाउँछौ। यसको अन्त्य कहिले हुनेछ?

सबै कुराहरूमा ममा जिउनु, सबै कुराहरूमा मेरो गवाही हुनु—के यसो गर्नु भनेको आफ्नो मुख खोलेर केही शब्दहरू बरर बोल्‍नु जस्तो हो त? तिमीहरूले असल र खराबको बीचमा कुनै भिन्नता जान्दैनौ! तिमीहरू जे गर्छौ, त्यसमा तिमीहरू म रहित छौ, र तिमीहरूको दैनिक जीवनमा म हुने कुरा त परै जाओस्। तिमीहरूले परमेश्‍वरलाई विश्‍वास गर्ने कुरालाई गम्भीर रूपमा लिँदैनौ भन्‍ने म जान्दछु, त्यसैले तिमीहरूले फलाउने फल यिनै हुन्! तिमीहरू अझै बिउँझेका छैनौ, अनि यदि यसरी नै तिमीहरू अघि बढिरह्यौ भने, तिमीहरूले मेरो नाउँलाई बेइज्जत गर्नेछौ।

आफैलाई सोध्, जब तँ बोल्छस्, के म तँसित हुन्छु? जब तैँले खान्छस् वा लुगा लगाउँछस्, के त्यहाँ मेरो प्रतिज्ञा हुन्छ? साँच्चै, तिमीहरू विचारहीन छौ! जब-जब तिमीहरूका समस्याहरूलाई प्रत्यक्ष रूपमा सम्बोधन गरिँदैन, तब-तब तैँले तेरो साँचो रङ देखाउँछस्, अनि तिमीहरूमध्ये कोही पनि आज्ञाकारी छैनौ। यदि यस्तो नभएको भए, तिमीहरूले आफैलाई महान् सोच्‍नेथियौ, अनि आफूभित्र धेरै राम्रो कुराहरू छन् भनी सोच्‍नेथियौ। के तँभित्र शैतानको घिनलाग्दो मुखाकृतिले तँलाई भरेको छ भन्‍ने तँलाई थाहा छैन? यी सबै कुराहरू खन्याउन मसित काम गर्। म जे हुँ र मसित जे छ त्यसले तँलाई पूर्ण रूपले भर्न दे; त्यसरी मात्रै तैँले ममा जीवन जिउन सक्छस्, अझै बढी वास्तविक रूपमा मेरो गवाही दिन सक्छस्, अनि मेरो सिंहासनसामु धेरै मानिसहरू समर्पित हुनुको कारण बन्‍न सक्छस्। तेरो काँधमा कति भारी बोझ छ भनी तैँले जान्नुपर्छ: ख्रीष्टलाई उच्च पार्नु, ख्रीष्टलाई प्रकट गर्नु, ख्रीष्टको गवाही दिनु, ताकि असंख्य मानिसहरूले मुक्ति पाउन सकून्, ताकि मेरो राज्य दृढ र अचल रहोस्। तिमीहरू आजको कामको महत्त्वलाई नबुझी अस्तव्यस्त नहोओ भनेर मैले यो सबै कुरा औंल्याएको हो।

समस्याहरूको सामना गर्दा तातो कराहीमा परेर वरिपरि घुम्‍ने कमिलाहरूजस्तै विवश: यो नै तिमीहरूको स्वभाव हो। बाहिरी रूपले, तिमीहरू प्रौढहरूजस्ता देखिन्छौ तर तिमीहरूको भित्री जीवन बच्चाको जस्तो छ; तिमीहरूले जानेको एउटै कुरा भनेको कसरी समस्या उत्पन्न गर्ने अनि मेरो बोझ बढाउने भन्‍ने नै हो। यदि मैले चासो नराख्ने कुनै सानो कुरा छ भने, तिमीहरूले समस्या खडा गर्छौ। के त्यस्तै होइन र? धेरै आत्म-धर्मी नहोओ। म जे भन्छु, त्यो सत्यता हो। मैले लगातार तिमीहरूलाई भाषण दिइरहेको छु, मानौं मैले धेरै भव्य वचनहरू प्रयोग गरिरहेको छु भनेर सधैँ नसोच; तिमीहरूको वास्तविक अवस्था यही हो।


अध्याय ४८

म चिन्तित छु तर तिमीहरूमध्ये कति जना मसित एउटै मन र एउटै विचारको हुन सक्छौ? तिमीहरूले मेरा वचनहरूलाई ध्यानै दिँदैनौ, यस क्रममा त्यसलाई बेवास्ता गर्छौ र ध्यान केन्द्रित गर्न असफल हुन्छौ, बरु तिमीहरूका आफ्नै सतही कुराहरूमा मात्र ध्यान केन्द्रित गर्छौ। तिमीहरूले मेरो मेहनती वास्ता र प्रयासलाई खेर गएको कुरा ठान्छौ; के तिमीहरूको विवेक दोषी ठहरिएको छैन र? तिमीहरू अज्ञानी छौ र तिमीहरूमा तर्कशक्तिको कमी छ; तिमीहरू सबै मूर्ख हौ, अनि मलाई बिलकुल सन्तुष्ट पार्न सक्दैनौ। म सम्पूर्ण रूपले तिमीहरूको निम्ति नै हुँ—तिमीहरू मेरो निम्ति कति धेरै हुन सक्छौ? तिमीहरूले मेरा अभिप्रायहरूलाई गलत प्रकारले बुझेका छौ, र यो साँच्चिकै तिमीहरूको अन्धोपन र कामकुरालाई राम्रोसित बुझ्न नसक्ने क्षमता हो, जसले मलाई सधैँ तिमीहरूको बारेमा चिन्तित तुल्याउँछ र तिमीहरूमा समय खर्चने तुल्याउँछ। अब, तिमीहरूले आफ्‍नो कति समय ममाथि खर्च गर्न र अर्पित गर्न सक्छौ? तिमीहरूले आफैलाई अझै बढी यी प्रश्नहरू सोध्नुपर्छ।

मेरा अभिप्रायहरू पूर्ण रूपले तिमीहरूसँग नै सम्‍बन्धित छन्—के तिमीहरू यो कुरा साँच्चै बुझ्छौ? यदि तिमीहरूले यसलाई साँच्चिकै बुझेका भए, तिमीहरूले मेरा अभिप्रायहरूलाई लामो समयअघि नै बुझिसकेका हुन्थ्यौ अनि मेरो बोझलाई बुझ्‍नेथियौ। फेरि लापरवाही नहोऊ, नत्र भने तिमीहरूभित्र पवित्र आत्माले काम गर्नुहुनेछैन, जसले तिमीहरूको आत्मालाई मर्ने तुल्याउनुहुनेछ र पातालमा पठाउनुहुनेछ। के यो तिमीहरूका निम्ति अति डरलाग्दो कुरा होइन र? मैले फेरि तिमीहरूलाई याद दिलाउनुपर्ने कुनै खाँचो छैन। तिमीहरूले आफ्ना विवेकमा खोजी गर्नुपर्छ र आफैलाई सोध्नुपर्छ: म तिमीहरूको निम्ति अति दुःखित भएको हो कि तिमीहरू मप्रति धेरै ऋणी भएको हो? असल र खराबमा तिमीहरू नझुक्‍किओ; समझ रहित नहोऊ! अहिले शक्ति र नाफाको निम्ति लडाइँ लड्ने वा षडयन्त्रमा सामेल हुने समय होइन। बरु, जीवनको निम्ति यति घातक यी कुराहरूलाई तैँले चाँडै एकातिर पन्साउनुपर्छ अनि वास्तविकताभित्र प्रवेश गर्नुपर्छ। तँ एकदम लापरवाह छस्! तैँले मेरो हृदयलाई बुझ्न वा मेरा अभिप्रायहरूलाई महसुस गर्न सक्दैनस्। त्यस्ता कुराहरू धेरै छन् जुन मैले नभनेको भए हुनेथियो, तर तिमीहरू कुरै नबुझ्‍ने अन्योलग्रस्त मानिसहरू हौ, त्यसैले मैले तिनीहरूलाई बारम्‍बार भन्नु परेको छ, तैपनि, तिमीहरूले अझै मेरो हृदयलाई सन्तुष्ट पार्न सकेका छैनौ।

तिमीहरूलाई एक-एक गरी गणना गर्दा, तिमीहरूमध्ये कति जनाले मेरो हृदयलाई साँच्चिकै बुझ्‍न सक्छौ?


अध्याय ४९

समन्वयमा सेवा गर्नको, व्यक्तिले सही प्रकारले, ऊर्जासहित अनि जीवन्त प्रकारले समन्वय गर्नुपर्छ। यसको अतिरिक्त, व्यक्तिमा उत्साह, जोश हुनुपर्छ र आत्मविश्‍वासले भरिपूर्ण हुनुपर्छ, ताकि अरूले देख्दा तिनीहरूको भरणपोषण होस् र तिनीहरू भरिपूर्ण होऊन्। मेरो सेवा गर्नको लागि तैँले केवल मेरो हृदयअनुरूप चलेर मात्र होइन, तर त्योभन्दा पनि बढी, मेरा अभिप्रायहरू पूरा गरेर नै मैले चाहेअनुसार नै सेवा गर्नुपर्छ, ताकि मैले तँभित्र जे सम्पन्न गर्छु, त्यसद्वारा म सन्तुष्ट हुन सकूँ। मेरो वचनले तेरो जीवनलाई भर्, मेरो शक्तिले तेरो बोली-वचनलाई भर्—मैले तँलाई अनुरोध गर्ने यही नै हो। तेरो आफ्नै चाहनाहरूलाई पछ्याउँदा के त्यसले मेरो प्रतिरूपलाई प्रकट गर्छ र? के त्यसले मेरो हृदयलाई सन्तुष्ट पार्नेछ र? के तँ मेरा अभिप्रायहरूलाई इमानदारीता पूर्वक पालन गर्ने व्यक्ति होस्? के तँ साँच्चै मेरो हृदयलाई साँचो रूपमा बुझ्‍ने प्रयास गर्ने व्यक्ति होस्? के तैँले वास्तवमै आफूलाई मेरो निम्ति अर्पण गरेको छस्? के तैँले मेरा वचनहरूलाई मनन गरेको छस्?

हामीले हरेक पक्षमा बुद्धिको प्रयोग गर्नुपर्छ अनि मेरो सिद्ध बाटोमा हिँड्नको निम्ति बुद्धिको प्रयोग गर्नुपर्छ। मेरो वचनभित्र रहेर काम गर्नेहरू सबैभन्दा बुद्धिमान् हुन्, अनि मेरो वचनअनुसार काम गर्नेहरू, सबैभन्दा समर्पित हुन्। मैले जे भन्छु त्यही हुन्छ, अनि तैँले मसित वाद-विवाद गर्ने वा तर्कवितर्क गर्ने प्रयास गर्नु आवश्यक छैन। मैले भन्‍ने सबै कुरा, म तँलाई ध्यानमा राखेर भन्छु (म कडा भए पनि वा नम्र भए पनि)। यदि तैँले समर्पित हुने कुरामा ध्यान केन्द्रित गर्छस् भने, त्यो उत्तम हुनेछ, अनि यो नै साँचो बुद्धिको बाटो हो (अनि तँमाथि परमेश्‍वरको न्याय पर्नदेखि जोगाउने बाटो हो)। आज, मेरो घरमा, मेरो अगाडि विनम्र हुने र मेरो पिठ्यूँपछाडि अरू कुराहरू भन्‍ने नगर्। तँ व्यवहारिक भएको म चाहन्‍छु; तैँले भड्किलो उपमा प्रयोग गर्नु आवश्यक छैन। व्यवहारिक हुनेहरूका निम्ति सबै कुरा हुन्छ। नहुनेहरूका निम्ति केही पनि हुँदैन। तिनीहरूको शरीर समेत तिनीहरूसँगै शून्यतामा फर्किनेछ किनकि व्यवहारिकताविना, केवल रित्तोपन मात्रै हुन्छ: अरू कुनै व्याख्या छैन।

परमेश्‍वरमाथिको तिमीहरूको विश्‍वासमा, म तिमीहरू जोशिलो भएको चाहन्छु अनि तिमीहरूले के प्राप्त गर्छौ वा गुमाउँछौ त्यस बारेमा विचार नगर, अनि तिमीहरूसित भएको कुराको बारेमा पनि विचार नगर; तिमीहरूले आफ्नो पाइला साँचो मार्गमा चाल्‍ने र कसैको बहकाउमा नपर्ने वा कसैको बन्धनमा नहुने कुराको मात्र खोजी गर। मण्डलीको खम्बा हुनु, राज्यको विजेता हुनु भनेको यही हो; योभन्दा अरू कुरा गर्नु भनेको तँ मेरो सामु जिउन योग्य छैनस् भन्‍ने हो।

विभिन्न परिस्थितिहरूमा, मेरो नजिक हुने तरिका त्यस्तै प्रकारले भिन्न हुन्छ। कतिपय मानिसहरू सुन्दर शब्‍दहरू बोल्‍न अनि मेरो अघि भक्तिपूर्ण भएको देखाउन मन पराउँछन्। तैपनि, दृश्यपछाडि तिनीहरू पूर्ण रूपले गोलमाल अवस्थामा हुन्छन् अनि तिमीहरूमा मेरा वचनहरू हुँदैनन्। तिनीहरू घिनलाग्दा र रिस उठाउने खालका छन्; तिनीहरूले कसैलाई सुधार गर्न वा कसैलाई भरणपोषण गर्न सक्छन् भन्‍ने कुरा अशोचनीय कुरा हो। तिमीहरूले मेरो हृदयलाई ध्यान दिन नसक्नुको एउटै कारण के हो भने तिमीहरू मसित घनिष्ठ हुन वा सङ्गति गर्न सक्दैनौ; तिमीहरूले मलाई निरन्तर तिमीहरूको निम्ति चिन्ता गर्ने तुल्याउँछौ अनि तिमीहरूको निम्ति परिश्रम गर्ने तुल्याउँछौ।


अध्याय ५०

सबै मण्डलीहरू र सबै सन्तहरूले विगतको कुरा याद गर्नुको साथै भविष्यलाई पनि हेर्नुपर्छ: विगतका तेरा कति वटा कार्यहरू योग्य थिए, अनि तीमध्ये कति वटा राज्यको निर्माणमा सहभागी थिए? आफैलाई चलाक नठान्! तैँले तेरा आफ्नै कमी कमजोरीहरूलाई स्पष्ट प्रकारले देख्नुपर्छ, अनि तैँले तेरो आफ्नै अवस्थालाई बुझ्नुपर्छ। तिमीहरूमध्ये कोही पनि यस सम्बन्धमा कुनै प्रयास गर्न वा केही समय खर्च गर्न इच्छुक छैनौ भन्‍ने म जान्दछु, त्यसैले तिमीहरूले कुनै उपलब्धिहरू प्राप्त गर्न सक्दैनौ। तिमीहरू आफ्नो सबै समय खान, पिउन र रमाइलो गर्नमा नै खेर फाल्छौ। जब तिमीहरूमध्ये केही भेला हुन्छौ, तब जीवनका आत्मिक विषयहरूमा सङ्गति गर्ने कार्यमा वा एक-अर्कालाई जीवन प्रदान गर्ने कार्यमा कुनै ध्यान नदिई तिमीहरू ख्यालठट्टा गर्छौ। तिमीहरू कुरा गर्दा तिमीहरू हाँसेको वा ठट्टा गरेको म सहन सक्दिनँ, तापनि तिमीहरू कति हास्यास्पद छौ। मैले धेरै पल्ट भनेको छु, तर तिमीहरूलाई मैले भनेको कुराको अर्थ थाहा छैन—के यो तेरो आँखाकै सामने रहेको स्पष्ट कुरा होइन र? मैले यस्तो कुराहरू पहिले पनि भनेको छु, तापनि तिमीहरू अझै पनि विश्‍वस्त भएका छैनौ र मैले तिमीहरूलाई गलत बुझेको छु, मैले भनेको कुरा वास्तविक छैन भन्‍ने सोचेर तिमीहरूले मैले भनेको कुरालाई स्वीकार गर्दैनौ। कि मामला यो होइन भन्‍ने हुनसक्छ?

यदि तिमीहरू मसित झारा टार्ने काम गर्छौ भने, म तिमीहरूलाई एकातिर पन्साइदिनेछु। तैँले फेरि लापरवाह हुने साहस त गर्! तैँले बेपरवाह र असावधान हुने साहस त गर्! मेरा वचनहरू कुँद्ने चक्कु हो; मेरा अभिप्रायहरूअनुरूप नहुने कुनै पनि कुरालाई यस चक्कुद्वारा काटेर फ्याँकिनेछ, अनि तैँले आफ्नै आत्म-सम्‍मानको निम्ति धेरै विचार गर्नु आवश्यक छैन। म तँलाई कुँद्छु, ताकि तैँले मेरा अभिप्रायहरूअनुसार आकार र प्रतिरूप लिन सक्। मेरो हृदयलाई गलत प्रकारले नबुझ्; तँ मेरो हृदयप्रति जति सम्‍भव हुन्छ त्यति विचारशील भइस् भने मात्रै यो स्वीकारयोग्य हुनेछ। यदि तैँले अलिकति पनि वास्ता गरिनस् भने, म उपेक्षा गरेर तँबाट फर्किनेछैन। यसलाई विचारै नगरी बेवास्ता नगर्; तँमा मेरो इच्छालाई निरन्तर पूरा हुन दे।

असंख्य सन्तहरू विभिन्न पदहरूमा अवस्थित छन्, त्यसैले, अवश्य तिमीहरू सबैका विभिन्न कार्यहरू छन्। तर मेरो निम्ति साँचो रूपले आफैलाई अर्पण गर्न तिमीहरूले आफ्नो शक्तिले भ्याउने सबै कुरा गर्नुपर्छ; तिमीहरूको कर्तव्य भनेको तिमीहरूले गर्नसक्ने सबै कुरा गर्नु हो। तिमीहरू यसमा वफादार हुनुपर्छ, र खुशीसाथ इच्छुक हुनुपर्छ। तिमीहरू आधा हृदयको हुनु हुँदैन! नत्र भने, तिमीहरूमाथि सधैँ मेरो न्याय आइपर्नेछ; तिमीहरूको देह, आत्मा र प्राणले यसलाई सहन सक्‍नेछैन, अनि तिमीहरूले बिलौना र दाह्रा किटाइ गर्नेछौ।

अहो! सर्वशक्तिमान् परमेश्‍वर! आमेन! तपाईंमा, सबै कुरा मुक्त हुन्छ, सबै कुरा स्वतन्त्र हुन्छ, सबै कुरा खुला हुन्छ, सबै कुरा प्रकट हुन्छ अनि सबै कुरा प्रकाशमान हुन्छ, अलिकति पनि लुकेको वा गुप्त हुँदैन। तपाईं देहधारी सर्वशक्तिमान् परमेश्‍वर हुनुहुन्छ। तपाईंले राजाको रूपमा राज्य गर्नुभएको छ। तपाईं खुल्लमखुल्ला प्रकट हुनुभएको छ—तपाईं उपरान्त रहस्य हुनुहुन्न तर तपाईं पूर्ण रूपले सदासर्वदाको निम्ति प्रकट हुनुभएको छ! म साँचो रीतिले पूर्ण रूपले प्रकट गरिएको छु, म सार्वजनिक रूपमा आइपुगेको छु, अनि म धार्मिकताको सूर्यको रूपमा देखा परेको छु, किनकि आजदेखि उपरान्त बिहानको तारा देखा पर्ने युग होइन, न त यो अझै गोप्यताको चरण हो। मेरो काम चम्किलो बिजुली जस्तै हो; यो गर्जनको आकस्मिक ध्वनि जस्तै तत्कालै पूरा हुन्छ। मेरो काम यस वर्तमान अवस्थासम्‍म अगि बढेको छ, अनि ज-जसले समय नष्ट गर्छन् वा जो-जो सुस्त छन्, तिनीहरूले निर्दयी न्यायको मात्र सामना गर्नेछन्। निश्‍चित रूपमा, म प्रताप र न्याय हुँ, अनि तिमीहरूले कल्पना गरेजस्तै म उपरान्त करुणा र प्रेम होइन भन्‍ने बारेमा तिमीहरूसँग स्पष्ट बुझाइ हुनुपर्छ। यदि तँ अझै यस बुँदामा स्पष्ट छैनस् भने, तैँले पाउने भनेको न्याय हुनेछ, किनकि तैँले स्वीकार नगरेको कुरा तँ आफैले चाख्नेछस्; नत्र भने तँसित निरन्तर शङ्काहरू हुनेछन् अनि तैँले आफ्नो विश्‍वासमा दृढ हुन साहस गर्न सक्नेछैनस्।

मैले तिमीहरूलाई सुम्पेको कुराको सम्बन्धमा चाहिँ, के तिमीहरूले त्यसलाई भक्तिसहित पूरा गर्न सक्छौ? म भन्छु, कुनै पनि कामको लागि बुद्धि चाहिन्छ, तापनि केही कुरा गर्दा तिमीहरूले कति पल्ट मेरा अर्तीहरूलाई दोहोर्याएर छानबिन र थप विचार गरेका छौ? यदि तिमीहरूसित मेरो मेरा अर्तीका वचनहरूमध्ये एउटाको बारेमा केही बुझाइ भएको भए पनि, र त्यसलाई सुन्दा तिमीहरूले ठीकै सोचे तापनि, तिमीहरूले पछि त्यसलाई बेवास्ता गर्छौ। जब तिमीहरू त्यसलाई सुन्छौ, तब तिमीहरूले त्यसलाई आफ्नो वास्तविक अवस्थामा लक्षित गर्छौ र आफैलाई घृणा गर्छौ—तर पछि तिमीहरूले त्यसलाई मामुली विषय ठान्छौ। आजको प्रश्न भनेको तेरो जीवनले प्रगति गर्छ कि गर्दैन भन्‍ने हो; यो तँ बाहिरी रूपले कतिको आभूषित छस् भन्‍ने प्रश्न होइन। तिमीहरूमध्ये कसैको कुनै संकल्प छैन, अनि तिमीहरू दृढ हुन अनिच्छुक छौ। तिमीहरू मूल्य चुकाउन चाहँदैनौ, अनि तिमीहरू क्षणिक सांसारिक सुखविलाशलाई छोडिदिन चाहँदैनौ, तापनि तिमीहरू स्वर्गबाट आउने आशिषहरू गुमाउन डर मान्छौ। तँ कस्तो प्रकारको व्यक्ति होस्? तँ मूर्ख होस्! तिमीहरूले खिन्न अनुभव गर्नु हुँदैन; के मैले भनेको कुरा तथ्यपूर्ण छैन र? के यसले तिमीहरूले पहिले नै सोचिसकेको विचारलाई औँल्याएको छैन र? तिमीहरूसित मानवता छैन! तिमीहरूसित एउटा सामान्य व्यक्तिको क्षमता पनि छैन। यसको साथै, यो यस्तो नै हुने भए तापनि, तिमीहरूले अझै पनि आफैलाई दरिद्रको रूपमा देख्दैनौ। तिमीहरू सारा दिन फुर्सदिलो र निष्‍फिक्री छौ अनि पूर्ण रूपले आत्मसन्तुष्ट छौ! तिमीहरूका कमी-कमजोरीहरू कति धेरै छन् वा तिमीहरूमा के कमी छन् भनी तिमीहरू जान्दैनौ। कति मूर्ख!

मेरो काम त्यस्तो बिन्दुमा आइसकेको छ भन्‍ने के तिमीहरू जान्दैनौ? मेरा सबै अभिप्रायहरू तिमीहरूमा छ। कहिले तिमीहरू तिनलाई बुझ्न र तिप्रति केही विचारशील हुन सक्नेछौ? तिमीहरू अल्छी छौ! तिमीहरू मूल्य चुकाउन अनिच्छुक छौ, कठिन परिश्रम गर्न अनिच्छुक छौ, समय लिन अनिच्छुक छौ, र प्रयास लगाउन अनिच्छुक छौ। मलाई तँलाई केही भन्छु! तँ कष्ट भोग्न जति बढी डराउँछस्, तेरो जीवनले त्यति नै थोरै फाइदाहरू कटनी गर्नेछन्, यसको साथै, तेरो जीवन वृद्धि हुँदै जाँदा तैँले त्यति नै बढी अर्चनहरूको सामना गर्नेछस् अनि तेरो जीवनले प्रगति गर्ने सम्‍भावना निकै कम हुनेछन्। म तँलाई फेरि एक पल्ट स्मरण गराउँछु (म यो कुरा फेरि भन्‍नेछैन)! आफ्नो जीवनको निम्ति जिम्मेवारी नलिने जोसुकैप्रति पनि म उदासीन हुनेछु र उसलाई त्यागिदिनेछु। मैले यसलाई कार्यान्वयन गर्न सुरु गरिसकेको छु; के तैँले यसलाई स्पष्ट रूपमा देखेको छैनस्? यो व्यावसायिक कारोबार होइन, न त यो व्यापार नै हो; यो त जीवन हो। के यो कुरा स्पष्ट भयो?

म धार्मिकताको सूर्यका रूपमा देखा पर्छु, र तिमीहरू र म सदासर्वदा सँग-सँगै महिमा प्राप्त गर्छौँ र असल आशिष्‌हरूको आनन्द लिन्छौं! यो एक अकाट्य तथ्य हो, र यो तिमीहरूमा सत्य हुन थालिसकेको छ। किनभने म आफूले प्रतिज्ञा गरेका सबै कुरा तिमीहरूका लागि पूरा गर्नेछु; मैले भनेका सबै कुरा वास्तविकता हुन्, र कहिल्यै व्यर्थ भएर फर्कनेछैनन्। यी असल आशिष्‌हरू तिमीहरूमाथि छन्, र अरू कसैले तिनलाई खोस्न सक्दैन; ती तिमीहरूले मसँग एकचित्त भई सहकार्य गरेर गरेको सेवाका फलहरू हुन्। तिमीहरूका धार्मिक धारणाहरू फालिदेऊ; मेरा वचनहरूको सत्यतामा विश्वास गर, र शङ्कालु नहोऊ! म तिमीहरूसँग ठट्टा गर्दिनँ; म जे भन्छु, त्यसको मतलब त्यही नै हुन्छ। जसलाई म आशिष् दिन्छु, तिनीहरूले यसरी नै ती प्राप्त गर्छन्, जबकि जसलाई म आशिष् दिन्नँ, तिनीहरूले कुनै आशिष् प्राप्त गर्दैनन्। यो सबै मद्वारा निर्धारित हुन्छ। सांसारिक वैभव फगत महत्त्वहीन छ! मेरो नजरमा, यो गोबरबाहेक केही होइन, जसको मूल्य एक पैसा पनि छैन। त्यसकारण तिमीहरूले सांसारिक आनन्दहरूलाई धेरै महत्त्व दिनु हुँदैन। के मसँग स्वर्गीय आशिष्हरूको आनन्द लिनु अत्यन्तै अर्थपूर्ण र फलदायी होइन र?

यसभन्दा पहिले, सत्यता प्रकट गरिएको थिएन, अनि म खुल्लमखुल्ला देखा परेको थिइनँ; त्यो बेला, तिमीहरूले मलाई शङ्का गर्यौ अनि मेरो बारेमा सुनिश्चित हुने साहस गरेनौ। तैपनि, अब सबै कुराहरू प्रकट गरिएका छन्, अनि म धार्मिकताको सूर्यको रूपमा प्रकट भएको छु—त्यसैले यदि तिमीहरू अझै पनि शङ्कामा छौ भने, के भन्‍ने र? जब अन्धकारले पृथ्वीलाई ढाक्यो, तब तिमीहरूले ज्योति देख्न नसक्‍नु क्षमा दिन योग्य नै थियो, तर अहिले सूर्यले सबै अन्धकार कुनाहरूलाई प्रज्वलित पारिसकेको हुनाले, लुकेको कुरा उपरान्त लुकेको छैन, र गुप्त कुरा उपरान्त गुप्त छैन—यदि तिमीहरू अझै शङ्कामा छौ भने, म तिमीहरूलाई सजिलैसित क्षमा गर्नेछैन! अहिलेको समय मेरो बारेमा पूर्ण रूपले सुनिश्चित हुने समय हो, आफैलाई मेरो निम्ति अर्पण गर्न इच्छुक हुने र सुम्पने समय हो। ज-जसले मलाई अलिकति पनि विरोध गर्छ, तिनीहरूमाथि एकै छिन समेत सोचविचार नगरी वा एकै छिन पनि ढिलाइ नगरी तुरुन्तै न्यायको आगो झर्नेछ—किनकि अहिले निर्दयी न्यायको समय आएको छ, अनि जसको मन र हृदय ठीक छैन, तिनीहरूमाथि न्याय छिटो आइपर्नेछ। “मेरो काम चम्किलो बिजुली जस्तै हो” भन्नुको साँचो अर्थ यही हो।

यो छिटो अगि बढ्दैछ; यसले मानिसहरूलाई आश्चर्यमा नपारी रहन सक्दैन, यसले मानिसहरूलाई भयभीत नबनाई रहन सक्दैन, यसलाई अझ लामो समय ढिलाइ गर्न सकिँदैन, र यसलाई रोक्‍न सकिँदैन। जति बढी मेरो काम पूरा हुन्छ, यो त्यति नै छिटो अगि बढ्छ, जो-जो जागा र तयार छैनन्, तिनीहरू सधैँ फ्याँकिने खतरामा हुन्छन्। तिमीहरू अबउप्रान्त परीक्षाको तरङ्गमा ढल्न सक्दैनौ। मेरो काम पूर्ण रूपले सुरु भएको छ र अन्यजाति देशहरू र सारा संसारमा फैलिरहेको छ। न्यायको आगोहरू निष्ठुर छन् र यसले कसैप्रति कुनै दया वा प्रेम देखाउँदैन। परमेश्‍वरप्रति वफादार हुने, तापनि बेठीक विचारहरू र धारणाहरू पाल्‍ने वा अलिकति समेत विरोध गर्नेहरूलाई पनि न्याय गरिनेछ; यसमा कुनै शङ्का छैन। जसमाथि मेरो ज्योति पर्नेछ, तिनीहरू ज्योतिभित्र जिउनेछन् अनि तिनीहरूले ज्योतिमा काम गर्नेछन्, र तिनीहरूले अन्तिम बिन्दुसम्मै मेरो सेवा गर्नेछन्। जो ज्योतिभित्र जिउँदैनन्, तिनीहरू अन्धकारमा जिइरहेका हुन्छन्। तिनीहरूलाई न्याय गरिसकेपछि म तिनीहरूको आफ्‍नो दोषीबोधसम्‍बन्धी तिनीहरूका आफ्‍नै मनोवृत्तिहरूको आधारमा निर्णय गर्नेछु।

मेरो दिन आएको छ। “मेरो दिन” जसको बारेमा मैले उल्लेख गरेँ, त्यो अहिले तिमीहरूको आँखा सामु छ, किनकि तिमीहरू मसँगै तल ओर्लेका छौ। म तँसँग छु, तँ मसँग छस्; हामी आकाशमा भेटेका छौँ, र हामी सँगै महिमा सहभागी हुनेछौं। मेरो दिन वास्तवमै पूर्ण रूपले आएको छ!

सुरुआत म नै हुँ, र अन्त्य म नै हुँ। म पुनरुत्थान भएको र पूर्ण एक मात्र साँचो परमेश्‍वर हुँ। म तिमीहरूको अगाडि मेरा वचनहरू बोल्छु, र म जे भन्छु त्यो तिमीहरूले दृढतापूर्वक विश्‍वास गर्नुपर्छ। स्वर्ग र पृथ्वी बितेर जानसक्छ, तर मैले भनेको कुराको एउटा अक्षर वा एउटा बिन्दुसमेत बितेर जानेछैन। यो याद राख! यो याद राख! मैले बोलेपछि एउटा शब्द समेत कहिल्यै फिर्ता लिइएको छैन, र प्रत्येक शब्‍द पूरा हुनेछ। अब समय आइपुगेको छ, र तिमीहरू तुरुन्तै वास्तविकतामा प्रवेश गर्नुपर्छ। ज्यादा समय छैन। म मेरा पुत्रहरूलाई महिमित राज्यमा डोर्‍याउनेछु, र तिमीहरूले चाहेको र तृष्णा गरेको कुरा पूरा हुनेछ। मेरा पुत्रहरू हो! छिटो उठ र मलाई पछ्याऊ! तिमीहरू अझै यसमा अलमल्‍ल परिरहने समय छैन। गुमेको समय कहिल्यै फर्केर आउनेछैन; अन्धकारपछि उज्यालो हुनेछ, र उठाई लगिने काम तिमीहरूकै आँखा अगाडि यहीँ छ। के तिमीहरूले बुझ्यौ? तिमीहरूका आँखा खोल! तुरुन्तै बिउँझ! एक-अर्कासँग कुराकानी गर्दा अहिले तिमीहरूलाई फोकटको गफमा भुल्‍न वा मण्डलीको निर्माणको लागि लाभदायक नरहेको कुनै पनि कुराकानी भन्‍न अनुमति छैन। तैँले आफ्‍ना दाजुभाइ-दिदीबहिनीहरूलाई तैँले परमेश्‍वरको अघि कसरी प्रकाश पाइस् र आफैलाई कसरी चिनिस् त्यस सम्‍बन्धी आफ्‍ना व्यावहारिक अनुभवहरू वा त्यसका विवरणहरू प्रदान गर्नु नै महत्त्वपूर्ण कुरा हो। यी कुराहरू प्रदान गर्न सक्‍नेहरूसँग कद हुनेछ! आजभोलि, तिमीहरूमध्ये कति जना अझै डर मान्दैनौ, र मैले जे भने पनि वा मैले जति नै चिन्ता गरे पनि, तँ निडर रहन्छस्; तेरो पुरानो मनुष्यताले आफैलाई अलिकति पनि छुन दिँदैन। त्यसो भए त, त्यसरी नै अघि बढिराख्! को बरबाद हुने रहेछ पर्ख र हेर्! तैँले सधैँ संसारप्रति लालचको विचार राखिरहेको हुन्छस्, सम्पत्तिको लोभ गरिरहेको हुन्छस्, र आफ्‍ना छोरा, छोरी र पतिका निम्ति अत्यन्तै ठूलो घनिष्ठताको अनुभूति गर्छस्। ठीकै छ, तैँले घनिष्ठताको अनुभूति गरिराख्! यो त यस्तो भएको छ मानौं मेरा वचनहरू तिमीहरूका निम्ति सम्‍बोधन गरिएको होइन, र तिमीहरू आफूलाई जस्तो मन लाग्छ त्यसरी नै अघि बढिरहन सक्छौ! भविष्यमा चाँडै नै, तिमीहरूले सबै कुरा बुझ्‍नेछौ, तर त्यो बेलासम्‍म अत्यन्तै ढीला भइसकेको हुनेछ। तिमीहरूलाई न्यायले मात्रै पर्खिरहेको हुन्छ।

म हरेक मण्डलीको अवस्थाको बारेमा पूर्ण रूपले परिचित छु। म त्यसको बारेमा बुझ्दिनँ वा स्पष्ट छैन भनी नसोच्। मण्डलीका विभिन्न मानिसहरूको बारेमा चाहिँ, मसित अझ स्पष्ट बुझाइ र ज्ञान छ। तँलाई तालीम दिनु नै अहिले मेरो अत्यावश्यक अभिप्राय हो, ताकि तँ धेरै छिटो प्रौढतामा बढ्न सक; ताकि मेरो निम्ति तँ प्रयोग हुन सकिने दिन चाँडै आएको होस्; ताकि तिमीहरूका कार्यहरू मेरो बुद्धिले भरिएको होस्, ताकि तिमीहरू जहाँसुकै भए पनि तिमीहरूले परमेश्‍वरलाई प्रकट गर्न सक। यसरी मेरो आखिरी उद्देश्य हासिल गरिनेछ। मेरा छोराहरू! तिमीहरूले मेरा अभिप्रायहरूको निम्ति वास्ता देखाउनुपर्छ। मैले तिमीहरूलाई सिकाउँदा मलाई तिमीहरूको हात पक्रनुपर्ने नबनाऊ। तिमीहरूले मेरा अभिप्रायहरूलाई राम्रोसित बुझ्न र मामलाहरूको केन्द्रबिन्दुलाई हेर्न सिक्नुपर्छ। यसले तिमीहरूलाई तिमीहरूले सामना गर्ने हरेक मामलालाई सहजताका साथ एक चुट्कीको भरमा सम्हाल्न सक्षम बनाउनेछ। तिमीहरूको तालीममा, तिमीहरूले यसलाई पहिलोपल्ट बुझ्न नसकौला—तर दोस्रो चोटि र तेस्रो चोटिपछि अनि त्यस्तै अवस्थापछि, तिमीहरूले अन्ततः मेरा अभिप्रायहरू बुझ्न सक्नेछौ।

तिमीहरूका वचनहरूको सधैँ अभेद्य गुण हुन्छ। तिमीहरू यसलाई बुद्धि हो भनी भन्छौ, होइन र? कहिलेकाहीँ, तिमीहरूका वचनहरू अवज्ञाकारी हुन्छन्; कहिलेकाहीँ, तिमीहरू ठट्टाको मुद्रामा बोल्छौ; अनि कहिलेकाहीँ, तिमीहरू मानव धारणाहरू र डाहाको तत्वसहित बोल्छौ…। समग्रमा, तिमीहरू दृढताविना बोल्छौ, यस क्रममा अरूलाई जीवन पूर्ति कसरी गर्ने वा तिनीहरूको अवस्थाहरू कसरी बुझ्ने भनी जान्दैनौ, तर लापरवाही पूर्वक बातचित गर्छौ। तिमीहरूको सोच अस्पष्ट छ र तिमीहरूलाई बुद्धि के हो र छल के हो भन्‍ने बारेमा कुनै ज्ञान छैन। तिमीहरू कति भ्रमित छौ! तिमीहरूले छल र कुटिलतालाई बुद्धि भनी ठान्छौ; के यसले मेरो नामलाई बदनाम गर्दैन र? के यो मेरो विरुद्धमा गरिने ईश्‍वरनिन्दा होइन र? के यसले मेरो विरुद्धमा झूटा अभियोग ल्याउँदैन र? त्यसैले, तिमीहरूले खोजी गर्ने लक्ष्य के हो? के त्यसको बारेमा तिमीहरूले होशियारपूर्वक सोचेका छौ? के तिमीहरूले यसको बारेमा कुनै खोजी गरेका छौ? म तँलाई बताउँछु, मेरा अभिप्रायहरू तिमीहरूले खोजी गर्ने दिशा र उद्देश्यहरू हुन्। यदि यस्तो नभएको भए, सबै कुरा व्यर्थ हुनेथियो। मेरा अभिप्रायहरूबारे नजान्‍नेहरू त्यस्ता हुन् जसले कसरी खोजी गर्ने भनी जान्दैनन्, जसलाई परित्याग गरिने र हटाइनेछ! स्पष्ट रूपले, मेरा अभिप्रायहरू बुझ्नु नै तिमीहरूले सिक्नुपर्ने पहिलो पाठ हो। यो कार्यहरूमध्ये सबैभन्दा अत्यावश्यक कार्य हो, र यसमा कुनै ढिलाइ हुनु हुँदैन! मैले तिमीहरूलाई एक-एक गरेर काममा बोलाइञ्‍जेल तिमीहरू मेरो निम्ति नपर्ख! तिमीहरू सारा दिन मन्द-बुद्धिपूर्ण अचेत अवस्थामा बिताउँछौ। कति मूर्खतापूर्ण! तिमीहरूको अन्योलता अचम्मको छ; तिमीहरू मेरा अभिप्रायहरूप्रति उचित विचार पुर्‍याउँदैनौ! आफैलाई सोध: काम गर्दा तिमीहरूले कति पटक मेरा अभिप्रायहरूप्रति उचित विचार पुर्‍याएका छौ? अहिले तिमीहरूले आफैलाई तालीम दिने समय हो! एउटा सम्‍भावना भनेको तिमीहरूलाई मैले एक-एक गरेर काटछाँट गर्नु हो! काम गर्दा तिमीहरूले अनुभव प्राप्त गर्न र अन्तर्दृष्टि तथा बुद्धि हासिल गर्न सिक्नुपर्छ। तिमीहरूका मुखबाट निस्केका वचनहरू असल र राम्रा छन्, तर तिमीहरूको वास्तविकता के हो? जब तिमीहरूले वास्तविकताको सामना गर्छौ, तब तिमीहरूले यसको बारेमा केही गर्न सक्दैनौ। तिमीहरूले जे भन्छौ त्यो वास्तविकतासित कहिल्यै मेल खाँदैन। साँच्चै, म तिमीहरूले जे गर्दैछौ त्यो हेर्न सक्दिन; जब म हेर्छु, म भयानक रूपमा दुःखी हुन्छु। यसलाई याद गर! भविष्यमा, मेरा अभिप्रायहरू राम्ररी बुझ्‍न सिक!

कथित सामान्य मानवता मानिसहरूले सोचे झैँ अलौकिक छैन। बरु, यसले सबै मानिसहरू, घटना, अनि विभिन्‍न कुराहरूका बन्धनहरू, र हाम्रो वातावरणबाट उत्पन्न हुने सतावटहरूलाई उछिन्न सक्छ। यो कुनै पनि स्थान वा परिस्थितिमा मेरो नजिक हुनसक्छ र मसित सङ्गति गर्नसक्छ। तिमी मानवहरू जहिले पनि मेरा अभिप्रायहरूलाई गलत व्याख्या गर्छौ। जब म तिमीहरूले सामान्य मानवताको जीवन जिउनुपर्छ भनी भन्छु, तब तिमीहरूले आत्मसंयमताको अभ्यास गर्छौ र आफ्नो शरीरलाई वशमा ल्याउँछौ, तर तिमीहरूले आफ्नै आत्माभित्र होशियारीपूर्वक खोजी गर्ने कार्यमा कुनै ध्यान दिँदैनौ। मैले तँभित्र पैदा गर्ने प्रकाशहरू र उत्प्रेरणाहरूलाई बेवास्ता गर्दै, तँ आफ्नै बाहिरी स्वरूपमा ध्यान केन्द्रित गर्छस्। तँ कति लापरवाह छस्! अति लापरवाह! मैले तँलाई सुम्पेको कुरा पूरा गर्ने कार्यलाई तैँले ठूलो उपलब्धि ठान्छस् कि? तँ मूर्ख होस्! तैँले गहिरो जरा हाल्‍ने कार्यलाई ध्यान दिइरहेको छैनस्! “रूखमा भएको पात नहोऊ, तर रूखको जरा होऊ”—के तेरो नारा त्यही हो? विचारहीन! लापरवाह! तैँले सानातिना लाभहरू पाएको छस् भनी सोच्नेबित्तिकै तँ सन्तुष्ट हुन्छस्। तैँले मेरा अभिप्रायहरूबारे कति थोरै वास्ता गर्छस्! अबदेखि, ध्यान दे, निष्क्रिय नबन्, अनि नकारात्मक नबन्! तैँले सेवा गर्दा, धेरै पटक मेरो नजिक आइज, अनि मसित अझै बढी कुराकानी गर्: यो मात्रै तेरो समस्याको समाधान हो। तैँले आफैलाई पहिले नै इन्कार गरिसकेको छस्, तेरा आफ्नै कमी कमजोरीहरूको बारेमा तँलाई थाहा छ, र तेरा आफ्नै दुर्बलताहरूको बारेमा तँलाई थाहा छ भन्‍ने मलाई थाहा छ। तथापि, जान्नु मात्रै पर्याप्त छैन। तैँले मसित सहकार्य गर्न आवश्यक छ, अनि तैँले मेरा अभिप्रायहरू बुझिसकेपछि, त्यसलाई तुरुन्तै कार्यान्वयन गरिहाल्‍नुपर्छ। मेरो बोझको निम्ति तेरो चासो देखाउने सबैभन्दा राम्रो तरिका, अनि समर्पित हुने सर्वोत्तम तरिका यही हो।

तैँले मलाई जसरी व्यवहार गरे पनि, म तँभित्र अनि सबै सन्तहरूभित्र मेरो इच्छा पूरा गर्न चाहन्छु, अनि सम्पूर्ण देशभरि नै यसलाई निर्विघ्न अघि बढाइएको चाहन्छु। यसको बारेमा पूर्ण रूपमा सचेत बन्! यसले मेरो प्रशासनिक आदेशहरूसित सम्बन्ध राख्छ! के तँ अलिकति पनि डराउँदैनस्? तेरा आफ्नै कार्य तथा व्यवहारहरूप्रति के तँ डरले कामिरहेको छैनस्? सबै सन्तहरूको माझमा, मेरा अभिप्रायहरूलाई बुझ्ने बिरलै छन्। के तँ त्यस्तो व्यक्तिको रूपमा अलग देखिन चाहँदैनस् जो साँच्चिकै मेरा अभिप्रायहरूप्रति विचारशील छ? के तँ सचेत छस्? मेरो हालको अत्यावश्यक चाहना भनेको मेरा अभिप्रायहरूको पूर्ण रूपले ख्याल गर्न सक्‍ने मानिसहरूको समूहको खोजी गर्नु हो। के तँ तिनीहरूमध्ये एक हुन चाहँदैनस्? के तँ मेरो खातिर आफैलाई समर्पित गर्न र मेरो निम्ति आफैलाई अर्पण गर्न चाहँदैनस्? तँ सबैभन्दा सानो मूल्य चुकाउन वा सबैभन्दा सानो प्रयास पनि लगाउन चाहँदैनस्! यदि मामला निरन्तर यही भइरह्यो भने, तिमीहरूमाथिको मेरो मेहनती प्रयास सबै खेर जानेछन्। अब मैले तँलाई यो कुरा औँल्याइदिइसकेको हुनाले, के तँ यो मामलाको गम्भीरतालाई अझै बुझ्दैनस्?

“तिमीहरूमध्ये मेरो लागि इमानदारीपूर्वक समर्पित हुनेहरूलाई म अवश्य नै धेरै आशिष्‌ दिनेछु।” तैँले देखिस्! मैले तँलाई यो कुरा धेरै पल्ट भनिसकेको छु, तापनि तँसित अझै तेरो पारिवारिक परिस्थितिहरू र बाहिरी परिस्थितिसँग सम्‍बन्धित थुप्रै आशङ्का र डरहरू छन्। तेरो निम्ति के असल छ भनी तँलाई साँच्चिकै थाहा छैन! म इमान्दार, सरल र खुला मानिसहरूलाई मात्र प्रयोग गर्छु। मैले तँलाई प्रयोग गर्दा तँ खुशी र इच्छुक रहेको छस्—तर किन तँ अझै यति चिन्तित छस्? मेरा वचनहरूले तँमाथि बिलकुल प्रभाव नपारेको हुन सक्ला त? मैले तँलाई प्रयोग गरिरहेको छु भनेर मैले भनेको छु, तापनि तँ अझै त्यसमा दृढतापूर्वक निर्धक्क छैनस्। तैँले सधैँ शङ्का गरिरहेको छस्, अनि मैले तँलाई त्याग्‍नेछु भनेर तँ डराउँछस्। तेरा धारणाहरूले तँलाई गाँजेका छन्! जब म तँलाई प्रयोग गरिरहेको छु भनी भन्छु, यसको अर्थ, मैले तँलाई प्रयोग गरिरहेको छु भन्‍ने हुन्छ। तँ किन सधैँ शङ्कालु हुन्छस्? के मैले पर्याप्त रूपले स्पष्टसित बोलेको छैन र? मैले भनेको हरेक शब्द साँचो हुन्छ; एउटै वाणी समेत झूटो छैन। मेरो छोरा! मलाई भरोसा गर्। मेरो खातिर समर्पित बन्, अनि म पनि निश्चय नै तँप्रति समर्पित हुनेछु!


अध्याय ५६

मैले दुष्कर्म गर्नेहरू र शक्ति प्रयोग गरेर परमेश्‍वरका छोराहरूलाई सताउनेहरूलाई दण्ड दिने काम सुरु गरेको छु। अब उप्रान्त, मेरा प्रशासनिक आदेशहरूको हात सधैँ तिनीहरूमाथि हुनेछ जसका हृदयहरू मेरो विरोधमा छन्। यो कुरा जान्। यो मेरो न्यायको सुरुआत हो, र कसैलाई पनि दया देखाइनेछैन, न त कसैलाई नै सजायबाट बचाइनेछ, किनकि म शारीरिक भावना नभएको निष्पक्ष परमेश्‍वर हुँ जसले धार्मिकताको अभ्यास गर्छ, र तिमीहरू सबैले यो कुरा बुझेको राम्रो हुनेछ।

यो होइन कि म खराब काम गर्नेलाई दण्ड दिने इच्छा राख्छु; बरु, यो त तिनीहरूका आफ्नै खराब कामहरूले तिनीहरूमाथि उचित दण्ड ल्याएको कुरा हो। म कसैलाई पनि दण्ड दिन हतार गर्दिनँ, न त म कसैलाई अन्यायपूर्वक व्यवहार गर्छु—म सबैका लागि धार्मिक छु। म निश्चय नै मेरा छोराहरूलाई प्रेम गर्छु, र मलाई चुनौती दिने दुष्ट मानिसहरूलाई निश्चय नै घृणा गर्छु; मेरा कामहरूपछडिको सिद्धान्त यही हो। तिमीहरू प्रत्येकसित मेरो प्रशासनिक आदेशहरूको बारेमा केही जानकारी हुनुपर्दछ; यदि यो नभए तिमीहरूमा रत्तीभर पनि भय हुनेछैन, र मेरो सामु लापरवाहीसाथ काम गर्नेछौ। म के हासिल गर्न चाहन्छु, म के सम्पन्न गर्न चाहन्छु, के प्राप्त गर्न चाहन्छु वा मेरो राज्यलाई कस्तो किसिमको व्यक्ति चाहिन्छ सो पनि तिमीहरूले जान्‍नेछैनौ।

मेरो प्रशासनिक आदेशहरू यी हुन्:

१. तँ जो-सुकै भए पनि, यदि तेरो हृदयमा मप्रति विरोधाभास छ भने, तेरो न्याय गरिनेछ।

२. जसलाई मैले चुनेको छु, तिनीहरूले कुनै पनि गलत विचार गर्नसाथ तिनीहरूलाई तुरुन्तै अनुशासनमा राखिनेछ।

३. मलाई विश्‍वास नगर्नेहरूलाई म पन्छाउनेछु। म तिनीहरूलाई आखिरी समयसम्म लापरबाहीसँग बोल्‍न र काम गर्न दिनेछु, त्यसपछि म तिनीहरूलाई पूर्ण रूपले दण्ड दिनेछु र छुट्याउनेछु।

४. ममा विश्‍वास गर्नेहरूलाई म हरसमय हेरचाह र सुरक्षा गर्नेछु। हरसमय म तिनीहरूलाई मुक्तिमार्फत जीवन प्रदान गर्नेछु। यी मानिसहरूसित मेरो प्रेम हुनेछ, र तिनीहरू निश्चय पतन हुनेछैनन् वा तिनीहरूले आफ्नो बाटो गुमाउनेछैनन्। तिनीहरूसँग भएको कुनै कमजोरी अस्थायी मात्र हुनेछ, र म तिनीहरूका कमजोरीहरूलाई निश्चय सम्‍झनेछैनँ।

५. तिनीहरू, जसले ममा विश्‍वास गरेकोजस्तो देखिन्छ, तर वास्तवमा त्यसो गर्दैनन्—जसले परमेश्‍वर हुनुहुन्छ भनी विश्‍वास गर्छन् तर ख्रीष्टलाई खोज्दैनन्, तापनि जसले पनि विरोध गर्दैनन्—यिनीहरू अति दयनीय किसिमका मानिसहरू हुन्, र मेरा कामहरूद्वारा म तिनीहरूलाई स्पष्ट देख्ने बनाउनेछु। मेरा कामहरूद्वारा, म त्यस्ता मानिसहरूलाई मुक्ति दिनेछु र तिनीहरूलाई फर्काएर ल्याउनेछु।

६. जेठा छोराहरू, मेरो नाउँ स्वीकार गर्ने प्रथम व्यक्तिहरू, आशिषित हुनेछन्! म निश्चय तिमीहरूलाई सर्वोत्तम आशिषहरू दिनेछु, तिमीहरूका हृदयको सन्तुष्टिका निम्ति ती उपभोग गर्न दिनेछु; कसैले पनि यसमा बाधा दिने आँट गर्नेछैन। यो सबै तिमीहरूका लागि पूर्ण रूपमा तयार छ, किनकि यो मेरो प्रशासनिक आदेश हो।

तिमीहरूले हरेक हिसाबमा मेरा हातका सबै काम र मेरो हृदयका सबै विचारहरूलाई देख्‍न सक्‍नुपर्छ। के यो सबै तिमीहरूकै लागि होइन र? तिमीहरूमध्ये को मेरो निम्ति छ? के तिमीहरूले आफ्‍नो हृदयका विचारहरू वा आफ्‍ना ओठका शब्दहरूलाई जाँचेका छौ? के तिमीहरूले यी कुराहरूको बारेमा विवेकशील शैली अपनाएका छौ? बेवकुफहरू! अपभ्रष्टहरू! तिमीहरू पवित्र आत्माको लगाम स्वीकार गर्दैनौ! मैले तँभित्र बारम्‍बार मेरो आवाज निकालिरहेको छु, तैपनि यसले बिल्कुलै कुनै प्रतिक्रिया पैदा गरेको छैन। उप्रान्त सुस्त नबन्! तेरो कर्तव्य भनेको मेरा अभिप्रायहरू बुझ्‍नु हो; यसको साथै, यो तँ प्रवेश गर्नुपर्ने मार्ग हो। तँ अलमल्ल परेको छस्, तँसँग कुनै अन्तर्ज्ञान छैन, र तँमा मैले के पूरा गर्न चाहन्छु वा तँबाट के प्राप्त गर्न चाहन्छु सो कुरा तैँले स्पष्टसाथ देख्दैनस्! मेरा अभिप्रायहरू बुझ्‍नको लागि, तैँले मेरो नजिक आएर अनि मसँग अझै बढी कुराकानी गरेर सुरु गर्नुपर्छ। तँ सधैँ तैँले मेरा अभिप्रायहरू बुझ्‍न सक्दैनस् भनेर भन्छस्। यदि तँ पहिले नै आफ्‍नो कुराहरूले भरिएको छस् भने, मैले कसरी तँमा काम गर्न सक्छु? तँ अग्रसरता जनाएर मकहाँ आउँदैनस्, तर निष्क्रिय रूपमा पर्खिन्छस् मात्र। म त भन्छु तँ गँड्यौला जस्तै होस्, तैपनि तँलाई अन्याय गरियो भन्‍ने लाग्छ र यस कुरालाई स्वीकार गर्न मान्दैनस्। यस पटक तैँले खडा भएर मसँग सहकार्य गर्नुपर्छ! नकारात्मक नबन्! त्यसले तेरो जीवनलाई पछि पार्नेछ। सक्रिय बनिस् भने यसले तँलाई फाइदा गर्नेछ, अरूलाई होइन। के तैँले अझै पनि यस कुरालाई पहिचान गरेको र बुझेको छैनस्? मेरा अभिप्रायहरू निरन्तर तँमा प्रकट हुन्छन्। के तैँले तिनलाई अवगत गरेको छैनस्? तैँले किन तिनलाई कहिल्यै ध्यान दिएको छैनस्? किन तैँले कहिल्यै पनि मेरा अभिप्रायहरू बुझ्‍न सकेको छैनस्? के मेरा अभिप्रायहरू बुझ्दा, यसले साँच्‍चै तँलाई कुनै फाइदा गर्न सक्दैन र?

तैँले सर्वथा मेरा अभिप्रायहरूप्रति वास्ता देखा भन्‍ने म चाहन्छु ताकि तँद्वारा मसँग अघि बढ्ने बाटो र विश्राम गर्ने घर हुनेछ। मलाई उप्रान्त बाधा नदे—त्यो त अत्यन्तै निर्दयी कार्य हो! तँसँग मेरा वचनहरूको कुनै बुझाइ छैन, र तैँले तीप्रति कुनै प्रतिक्रिया दिँदैनस्। अहिले कुन समय हो हेर; योभन्दा बढी प्रतीक्षा हुन सक्दैन! यदि तैँले मेरा पाइलाहरूलाई नजिकबाट पछ्याउँदैनस् भने, ढीला भइसकेको हुनेछ, यसलाई तैँले छुटकारा गर्न सक्‍नेछस् भन्‍ने कुरा त परै जाओस्!


अध्याय ५७

के तैँले आफ्ना हरेक विचार र धारणाहरू, अनि तेरा हरेक कार्यलाई जाँचेको छस्? के तँसित यीमध्ये कुन मेरा अभिप्रायहरूअनुरूप छन् र कुन चाहिँ छैनन् भन्‍ने स्पष्ट ज्ञान छ? यसलाई छुट्याउन तँ पूर्ण रूपले असमर्थ छस्! तँ किन मेरो सामु आएको छैनस्? के यो मैले तँलाई बताउनेछैन भन्‍ने कारणले हो कि, अरू कुनै कारणले हो? तैँले यस कुरालाई जान्नुपर्छ! लापरवाहहरूले मेरा अभिप्रायहरू अवश्य नै बुझ्न सक्दैनन् वा कुनै ठूलो ज्योति वा प्रकाश पाउन सक्दैनन्।

मण्डलीले किन कुनै पोषण प्राप्त गर्न सक्दैन अनि किन यसमा सच्‍चा सङ्गतिको कमी छ के तैँले त्यसका कारणहरू पत्ता लगाएको छस्? के यो पैदा गर्ने कारकतत्वहरूमध्ये तँसित कति वटा सम्बन्ध छस् भन्‍ने तँलाई थाहा छ? मैले तँलाई जीवन प्रदान गर्न अनि मेरो आवाजलाई जारी गर्न निर्देशन दिएको छु। के तैँले यी कुराहरू गरेको छस्? के तैँले तेरा दाजुभाइ तथा दिदीबहिनीहरूको जीवनको प्रगतिमा ढिलाइ गरेको निम्ति जिम्मेवारी लिन सक्छस्? जब तैँले समस्याहरूको सामना गर्छस्, तँ शान्त र संयमित हुनुको साटोमा व्याकुल हुन्छस्। तँ साँच्चिकै अज्ञानी छस्! मेरो आवाज सबै सन्तहरूसम्म जारी हुनुपर्छ। पवित्र आत्माको कामलाई नदबा, र काम थाती राखेर मलाई ढिलो नगर्; त्यस्ता कुनै पनि कुराले कसैलाई फाइदा गर्दैन। तैँले शरीर र मनमा पूर्ण रूपले आफैलाई ममा अर्पण गरेको म चाहन्छु, ताकि तेरो हरेक सोचाइ र विचार मेरै निम्ति होस्, ताकि तँ मेरा विचारहरू र फिक्रीहरूमा सहभागी हुन सक्, ताकि तैँले गर्ने सबै कुरा आजको राज्य र मेरो व्यवस्थापनको निम्ति होस्, तेरो निम्ति होइन। त्यसले मात्रै मेरो हृदयलाई सन्तुष्ट बनाउनेछ।

मैले गरेको कुनै पनि कुरा प्रमाण विहीन छैन। तैँले किन मेरो अनुकरण गरेको छैनस्? तैँले आफूले गर्ने कुरामा किन प्रमाण खोजेको छैनस्? तैँले मलाई अरू के कुरा भन्न लगाउँछस्? तँलाई सिकाउन मैले तेरो हात समातेर ल्याएँ, तापनि तैँले सिक्न सकेको छैनस्। तँ कति मूर्ख छस्! के तँ सबै कुरा फेरि सुरु गर्न चाहन्छस्? निरुत्साहित नबन्। तँ एकपल्ट फेरि सम्हालिनुपर्छ, अनि आफैलाई सन्तहरूको साझा आशाहरू र चाहनाहरूको खातिर पूर्ण रूपले अर्पण गर्नुपर्छ। यी वचनहरू सम्झी: “तिमीहरूमध्ये मेरो लागि इमानदारीपूर्वक समर्पित हुनेहरूलाई म अवश्य नै धेरै आशिष्‌ दिनेछु।”

तैँले जेसुकै गर्छस्, त्यो व्यवस्थित प्रकारले गर्नुपर्छ, जथाभाबी प्रकारले होइन। के तैँले सन्तहरूको अवस्थालाई राम्ररी जानेको छस् भनेर साँच्चिकै दाबी गर्ने साहस गर्न सक्छस्? त्यसले तँसित बुद्धिको कमी छ, तैँले यस मामलालाई बिलकुल गम्भीरतापूर्वक लिएको छैनस्, अनि तैँले त्यसमा कुनै समय खर्च गरेको छैनस् भन्‍ने देखाउँछ। यदि तैँले यसमा साँच्चै तेरो सारा समय खर्च गर्न सकेको भए, तैँले तेरो भित्री अवस्था कस्तो हुनेथियो भनेर देख्न सक्थिस्। तैँले आत्मपरक प्रयासहरू लगाउन खोज्दैनस्; मेरा अभििप्रायहरूप्रति रत्तीभर समेत वास्ता नगरी तँ वस्तुपरक कारणहरू मात्र खोज्छस्। त्यसले मलाई गहिरो प्रकारले चोट पुर्याएको छ! यस्तो कार्यलाई जारी नराख्! कतै मैले तँलाई दिएका आशिषहरूलाई तैँले स्वीकार नगरेको हो कि?

हे परमेश्‍वर! तपाईंको छोरा तपाईंको ऋणमा छ। मैले तपाईंको कामलाई गम्भीरतापूर्वक लिएको छैन वा तपाईंका अभिप्रायहरूप्रति कुनै वास्ता देखाएको छैन, न त म तपाईंका अर्तीहरूप्रति विश्‍वासयोग्य नै भएको छु। तपाईंको छोराले यो सबै कुरालाई पूरै परिवर्तन गर्न चाहन्छ। मलाई नत्याग्नुभएको होस् अनि मद्वारा तपाईंको कामलाई पूरा गर्न जारी राख्नुभएको होस्। हे परमेश्‍वर! तपाईंको छोरालाई एक्लै नछोड्नुहोला! बरु, हरेक क्षण मेरो साथमा रहनुहोस्। हे परमेश्‍वर! तपाईंले मलाई प्रेम गर्नुहुन्छ भनी तपाईंको छोराले जान्दछ, तापनि मैले तपाईंका अभिप्रायहरू राम्ररी बुझ्न सक्दिनँ; तपाईंको बोझको निम्ति कसरी वास्ता देखाउने वा तपाईंले मलाई सुम्पिनुभएको कुरालाई कसरी पूरा गर्ने भन्‍ने म जान्दिनँ। मण्डलीलाई कसरी रखवाली गर्ने भनेर त म झन् जान्दिनँ। यसको बारेमा म खिन्न र चिन्तित छु भनी तपाईं सचेत हुनुहुन्छ। हे परमेश्‍वर! मलाई हर समय मार्गदर्शन दिनुहोस्। मसित कति धेरै कुराको कमी छ भनेर अहिले मात्रै मलाई थाहा भयो—मसित अति धेरै कुराको कमी छ! कति धेरै कुराको कमी छ भनेर म बयानै गर्न सक्दिनँ। तपाईंको सर्वशक्तिशाली हातले तपाईंको छोरालाई अनुग्रह देखाएको होस्, मलाई हरसमय सहायता गरेको होस्, अनि उपरान्त आफै छनौटहरू नगरी अनि आफ्नै विचार र धारणाहरू नराखी म तपाईंको सामु पूर्ण रूपले लम्पसार पर्न मलाई सक्षम तुल्याउनुहोस्। हे परमेश्‍वर! तपाईंको छोराले सबै कुरा पूर्ण रूपले तपाईंको खातिर अनि आजको राज्यको खातिर गर्न चाहन्छ। मैले यस क्षणमा के सोचिरहेको छु र के गरिरहेको छु भनी तपाईं जान्नुहुन्छ। हे परमेश्‍वर! तपाईं आफैले मलाई जाँचपडताल गर्नुहोस्। तपाईं केवल मसित हिँड्नुहोस् र जीवनमा हर समय मसित रहनुहोस् भनी म बिन्ती गर्दछु ताकि म जे गर्छु, त्यसमा तपाईंको शक्ति साथै रहेको होस्।


अध्याय ५८

मेरा अभिप्रायहरूलाई राम्ररी बुझिसकेपछि, तँ मेरो बोझलाई वास्ता गर्न सक्षम हुनेछस्, अनि तैँले ज्योति र प्रकाश प्राप्त गर्नेछस् अनि छुटकारा र स्वतन्त्रता पाउनेछस्। यसले मलाई सन्तुष्ट तुल्याउनेछ र तेरो निम्ति मेरो इच्छालाई पूरा हुने तुल्याउनेछ, सबै सन्तहरूलाई सुधार गर्नेछ, अनि पृथ्वीको मेरो राज्यलाई दृढ र स्थिर बनाउनेछ। अहिलेको लागि सबैभन्दा महत्त्वपूर्ण कुरा भनेको मेरा अभिप्रायहरूलाई बुझ्‍नु नै हो; तिमीहरू प्रवेश गर्नुपर्ने मार्ग यही नै हो, यसको साथै, यो हरेक व्यक्तिले पूरा गर्नुपर्ने कर्तव्य हो।

मेरो वचन राम्रो औषधी हो जसले सबै प्रकारका बिमारीहरू निको पार्दछ। तँ मेरो सामु आउन इच्छुक हुन्छस् भने, म तँलाई निको पार्नेछु अनि मेरो सर्वशक्ति, मेरा उदेकका कामहरू, मेरो धार्मिकता अनि मेरो प्रताप देखाउनेछु। यसको साथै, म तँलाई तेरो आफ्नै भ्रष्टता र कमजोरीहरूको एक झलक देखाउनेछु। म तँभित्रको हरेक अवस्था पूर्ण रूपले बुझ्दछु; तैँले सधैँ आफ्‍नो हृदयभित्र नै कामकुरा गर्दछस्, अनि त्यसलाई बाहिर देखाउँदैनस्। तैँले गर्ने हरेक कुराको बारेमा म झन् बढी स्पष्ट छु। तथापि, मैले कुन-कुन कुरालाई प्रशंसा गर्छु अनि कुन-कुन कुरालाई प्रशंसा गर्दिनँ भनेर तैँले जान्नुपर्छ; तैँले यी कुराहरूबीच स्पष्ट प्रकारले छुट्टयाउनुपर्छ, अनि यसप्रति साधारण मनोवृत्ति राख्नु हुँदैन।

“हामीले परमेश्‍वरको बोझलाई वास्ता देखाउनुपर्छ” भनेर भन्दा तैँले केवल ओठे सेवा दिइरहेको हुन्छस्। तथापि, जब तैँले तथ्यहरूको सामना गर्छस्, तब तैँले परमेश्‍वरको बोझ के हो भनी राम्ररी जाने तापनि तैँले यसलाई कुनै वास्ता गर्दैनस्। तँ साँच्चिकै भ्रमित र मूर्ख छस्, यसको साथै, तँ चरम रूपमा अज्ञानी छस्। यसले मानिसहरूसित व्यवहार गर्नु कति कठिन छ भन्‍ने कुरालाई स्पष्ट पार्दछ; तिनीहरूले गर्ने कुरा भनेको राम्रो सुनिने वचनहरू बोल्‍नु मात्रै हो, जस्तै “म परमेश्‍वरका अभिप्रायहरू राम्ररी बुझ्नै सक्दिनँ, तर यदि मैले तिनलाई राम्ररी बुझ्न सफल भएँ भने, म तिनलाई पालन गर्न अवश्य काम गर्नेछु।” के तिमीहरूको वास्तविक अवस्था यही होइन र? तिमीहरू सबैले परमेश्‍वरका अभिप्रायहरूलाई जाने पनि, अनि तिमीहरूको बिमारको कारण के हो भनी तिमीहरूले जाने पनि, मुख्य कुरा भनेको, तिमीहरू यसलाई अभ्यास गर्न बिलकुल इच्छुक छैनौ; यो नै तिमीहरूको सबैभन्दा ठूलो कठिनाइ हो। यदि तिमीहरूले यसलाई तुरुन्तै समाधान गरेनौ भने, यो तिमीहरूको निम्ति सबैभन्दा ठूलो अवरोध हुनेछ।


अध्याय ५९

तैँले सामना गर्ने वातावरणहरूमा मेरा अभिप्रायहरू अझ बढी खोज्, अनि तैँले अवश्यै मेरो अनुमोदन प्राप्त गर्नेछस्। जबसम्म तँ खोजी गर्न इच्छुक हुन्छस् र मेरो डर मान्ने हृदय बोक्छस्, म तँलाई तँसँग नभएको सबै कुरा प्रदान गर्नेछु। मण्डली अब औपचारिक तालिममा प्रवेश गर्दैछ, र हरेक कुरा सही मार्गमा छ। कुराहरू अब पहिले जस्तो आउनेवाला कुराहरूको पूर्वस्वादका रूपमा रहेनन्; अब तिमीहरू अन्योलमा पर्नु वा खुट्ट्याउन नसक्ने हुनु हुँदैन। म किन तिमीहरू हरेक कुरामा वास्तविकतामा प्रवेश गर्नुपर्छ भन्ने माग गर्छु? के तैँले साँच्चै नै यसको अनुभव गरेको छस्? मैले तिमीहरूसँग माग गर्ने कुरामा, के तिमीहरू त्यसरी नै मलाई साँच्चै सन्तुष्ट पार्न सक्छौ, जसरी म तिमीहरूलाई सन्तुष्ट पार्छु? छली नबन! म त केवल तिमीहरूलाई बारम्बार क्षमा दिइरहन्छु, तैपनि तिमीहरू आफ्ना लागि के राम्रो हो भनेर चिन्न बारम्बार असफल हुन्छौ र कदर देखाउन असफल हुन्छौ!

मेरो धार्मिकता, मेरो प्रताप, मेरो न्याय, र मेरो प्रेम—मेरो स्वामित्वमा रहेका यी सबै कुरा, म जे हुँ ती कुरा—के तैँले साँच्चै नै तिनको स्वाद चाखेको छस्? तँ साँच्चै सोचविचार नै गर्दैनस्, र तँ मेरा अभिप्रायहरू नबुझ्न जिद्दी गर्छस्। मैले तयार पारेका भोजहरू तिमीहरू आफैले चाख्नुपर्छ भनेर मैले तिमीहरूलाई बारम्बार भनेको छु, तैपनि तिमीहरू पटकपटक त्यसलाई लत्याउँछौ, अनि असल वातावरण र खराब वातावरण छुट्याउन सक्दैनौ। यी वातावरणहरूमध्ये कुन-कुन चाहिँ तिमीहरू आफैले सिर्जना गरेका थियौ? कुन-कुन चाहिँ मेरो हातद्वारा प्रबन्ध गरिएका थिए? आफ्नो बचाउ गर्न छोड! म सबै कुरा पूर्ण रूपमा प्रस्ट देख्छु, र तथ्य के हो भने तँ बिलकुलै खोजी गर्दैनस्। म अरू के भन्न सक्छु र?

मेरा अभिप्रायहरू बोध गर्ने सबैलाई म सधैँ सान्त्वना दिनेछु, र म तिनीहरूलाई दुःख पाउन वा हानि हुन दिनेछैनँ। मेरा अभिप्रायहरूअनुसार कार्य गर्नु नै अहिले सबैभन्दा महत्त्वपूर्ण कुरा हो। यसो गर्नेहरूले निश्चय नै मेरा आशिष्हरू प्राप्त गर्नेछन् अनि तिनीहरू मेरो सुरक्षाअन्तर्गत आउनेछन्। आफूलाई पूर्ण रूपमा मप्रति समर्पित गर्न अनि मेरो खातिर आफ्नो सबै कुरा अर्पण गर्न को साँच्चिकै सक्षम छ? तिमीहरू सबै आधा हृदयका छौ; तिमीहरूका विचारहरू परिवार, बाहिरी संसार, खाना र वस्‍त्रको बारेमा सोच्नमै घुमिरहन्छन्। तँ यहाँ मेरो सामु मेरो निम्ति कामकुरा गर्दैछस् भन्‍ने तथ्यको बाबजुद, हृदयमा तँ अझै घरमा रहेका आफ्ना श्रीमती, बालबच्चा र आमाबुबाको बारेमा सोचिरहेको छस्। के तिनीहरू तेरा सम्पत्ति हुन् र? किन तँ तिनीहरूलाई मेरो हातमा सुम्पिँदैनस्? के तँलाई मेरो भरोसा छैन? कि तँ मैले तेरो निम्ति अनुचित बन्दोबस्त गरिदिनेछु भनी डराउँछस्? तेरो देहको परिवार र तेरा प्रियजनहरू किन सधैँ तेरो दिमागमा आउँछन्? के मैले तेरो हृदयमा कुनै निश्चित ठाउँ ओगटेको छु? तैपनि तँ आफूभित्र मलाई प्रभुत्व जमाउन र तेरो सम्पूर्ण सत्त्व ओगट्न दिने दाबी गर्छस्—यी सबै छलीपूर्ण झूट हुन्! तिमीहरूमध्ये कति जना मण्डलीप्रति सम्पूर्ण हृदयले समर्पित छौ? अनि तिमीहरूमध्ये कसले आफ्नो बारेमा नभई आजको राज्यका बारेमा सोच्छ? यसका बारेमा धेरै ध्यानपूर्वक विचार गर।

तिमीहरूले मलाई यस्तो हदसम्म बाध्य पारेका छौ कि तिमीहरूलाई प्रहार गर्न र अघि बढाउनका लागि मसँग हातै चलाउनुको विकल्प छैन; म अब तिमीहरूलाई फकाइरहनेछैनँ। किनभने म बुद्धिमान् परमेश्‍वर हुँ, र म फरक-फरक मानिसहरूलाई फरक-फरक तरिकाले व्यवहार गर्छु, जुन तिमीहरू मप्रति कति बफादार छौ भन्ने कुरामा निर्भर हुन्छ। म सर्वशक्तिमान् परमेश्‍वर हुँ—अगाडि बढ्ने मेरा कदमहरूलाई रोक्ने आँट कसले गर्ला र? अबदेखि, मेरा प्रशासनिक आदेशहरूको हात मलाई अबफादारीका साथ व्यवहार गर्ने आँट गर्ने ती सबैबाट अवश्यै हट्नेछैन, ताकि तिनीहरूले यसबाट मेरो सर्वशक्तिमान्‌ता चिनून्। मलाई मानिसहरूको ठूलो सङ्ख्या होइन, उत्कृष्टता चाहिएको छ। जो अबफादार छ, बेइमान छ, र कुटिल व्यवहार र छलमा संलग्न हुन्छ, म त्यसलाई त्याग्नेछु र दण्ड दिनेछु। म कृपालु छु, वा म प्रेमिलो र दयालु छु भनेर अब नसोच्; त्यस्ता विचारहरू आफूलाई लाडप्यार गर्ने कुरा मात्र हुन्। मलाई थाहा छ कि म तँलाई जति प्रश्रय दिन्छु, तँ त्यति नै नकारात्मक र निष्क्रिय बन्छस् र तँ आफूलाई त्याग्न त्यति नै अनिच्छुक हुन्छस्। जब मानिसहरू यति हदसम्म कठिन हुन्छन्, तब म तिनीहरूलाई प्रहार गरेर र घिसारेर मात्र निरन्तर अघि बढाउन सक्छु। यो कुरा जानिराख्! अबदेखि, म न्याय गर्ने परमेश्‍वर हुँ; म अब मानिसहरूले कल्पना गर्ने कृपालु, दयालु, र प्रेमिलो परमेश्‍वर रहिनँ!


अध्याय ६०

जीवनको वृद्धि हुनु कुनै सजिलो कुरा होइन; यसका लागि प्रक्रिया चाहिन्छ र त्योभन्दा पनि, यसका लागि तिमीहरूले मूल्य चुकाउन सक्‍नु र तिमीहरूले मसँग एउटै हृदय र मनका भएर सहकार्य गर्नु अनि यसरी मेरो अनुमोदन प्राप्त गर्नु आवश्यक पर्छ। स्वर्ग र पृथ्वी अनि यावत् थोक मैले बोल्ने वचनहरूद्वारा स्थापित र सम्पन्न हुन्छन् र मेरा लागि केही पनि असम्भव छैन। मेरो एउटै मात्र इच्छा तिमीहरू चाँडै वृद्धि होऊ, मेरो काँधको बोझ लेऊ, यसलाई आफ्नै काँधमा राख र मेरो खातिर परिश्रम गर भन्ने हो; त्यसपछि मात्रै मेरो हृदय सन्तुष्ट हुनेछ। कुन छोराले आफ्ना बुबाका लागि बोझ उठाउँदैन र? कुन बुबाले आफ्नो छोराका लागि दिनरात परिश्रम गर्दैन र? तैपनि, तिमीहरूमा मेरा अभिप्रायहरूबारे बुझाइ नै छैन र तिमीहरू मेरा बोझहरूको ख्याल गर्दैनौ; तिमीहरू मेरा वचनहरूलाई महत्त्व दिँदैनौ र मैले भनेजस्तो तिमीहरू गर्दैनौ; तिमीहरू सधैँ आफ्नै मालिक बन्छौ। कति स्वार्थी! तिमीहरू आफ्नै लागि मात्रै योजनाहरू बनाउँछौ!

तैँले साँच्चिकै मेरा अभिप्रायहरू बुझ्छस् कि तैँले नबुझेको बहाना गर्दैछस्? किन तँ सधैँ त्यस्तो आवारा व्यवहारमा तल्लीन हुन्छस्? के त्यसो गरेर तैँले मेरो नजरमा ठीक काम गरिरहेको छस् भनेर तेरो विवेकले भन्छ र? तेरो रोगको कारण पत्ता लगाइसकेपछि पनि तँ किन उपचारको निम्ति मसित कुराकानी गर्दैनस्? म तँलाई बताउँछु: आजको दिनदेखि, तिमीहरूको शरीरमा कुनै रोगहरू हुनेछैन। यदि तिमीहरूको शरीरको कुनै भाग अस्वास्थ्य भएमा, बाहिरी कारण खोजी गर्नमा व्यस्त नहोऊ; बरु मेरो सामु आऊ र मेरा अभिप्रायहरू जान्ने प्रयास गर। के तिमीहरूले यसलाई सम्झिनेछौ? यो मेरो प्रतिज्ञा हो: आजको दिनदेखि, तिमीहरू पूर्ण रूपले आफ्नो भौतिक शरीरदेखि निस्केर आत्मिक क्षेत्रभित्र प्रवेश गर्नेछौ; अर्थात्, अब उपरान्त तिमीहरूको शरीर रोगले बोझिलो हुनेछैन। के तिमीहरू त्यसमा खुशी छौ? के तिमीहरू आनन्दित अनुभूति गर्छौ? यो मेरो प्रतिज्ञा हो। यसको अतिरिक्त, यो तिमीहरूले लामो समयदेखि आशा गरेको कुरा हो। आज, तिमीहरू आशिषित जनहरूमा यो पूरा भएको छ। कति उदेकको र अथाह कुरा!

मेरो काम दिन र रात; पल-पल अघि बढ्छ। यो कहिल्यै रोकिँदैन। किनकि मेरो अत्यावश्यक चाहना भनेको तँलाई मेरा अभिप्रायहरूअनुसारको व्यक्ति बनाउनु हो, ताकि मेरो हृदयले तिमीहरूद्वारा चाँडै नै सान्त्वना पाउन सकेको होस्। मेरो छोराहरू! तिमीहरू मेरो भलाइको आशिषहरूमा सहभागी हुने समय आएको छ! विगतमा, तिमीहरूले मेरो नामको निम्ति कष्ट भोग्यौ, तर अहिले तिमीहरूको परीक्षाका दिनहरू सिद्धिएको छ। कसैले मेरा छोराहरूको शिरमाथि भएको रौँलाई हानि पुर्याउने साहस गरेमा म तिनीहरूलाई सहजै क्षमा गर्नेछैनँ, न त तिनीहरू कहिल्यै फेरि उठ्न सक्नेछन्। यो मेरो प्रशासनिक आदेश हो, र जसले यसलाई भङ्ग गर्छ, तिनीहरूले आफ्नै खतराको लागि त्यसो गर्दछ। मेरा छोराहरू! तेरो हृदय सन्तुष्ट हुने गरी आनन्द मनाऊ! गाऊ र आनन्दसहित पुकारा गर! तिमीहरू उपरान्त त्रासित र उत्पीडित हुनेछैनौ, अनि तिमीहरू उपरान्त सतावटमा पर्नेछैनौ। ममाथिको विश्‍वासको कारण तिमीहरू उपरान्त भयभीत हुनेछैनौ; तिमीहरूले आफ्नो विश्‍वासलाई सार्वजनिक रूपले घोषणा गर्नुपर्छ। ब्रह्माण्ड र पृथ्वीका कुनाकाप्चाहरू थर्कने गरी मेरो पवित्र नाउँलाई ठूलो सोरमा पुकारा गर। तिनीहरूले तिरस्कार गर्ने, तिनीहरूले विध्वंस र यातना गर्ने गरेकाहरू, आज तिनीहरूभन्दा माथि खडा छन् र तिनीहरूलाई प्रभुत्व गर्छन्, शासन गर्छन्, र अझै महत्त्वपूर्ण कुरा, तिनीहरूलाई न्याय गर्छन् भन्‍ने कुरा तिनीहरूले देखून्।

तिमीहरू केवल प्रवेशमा चासो राख, अनि म तिमीहरूलाई अझ उत्तम आशिषहरू दिनेछु, जुन आशिषले तिमीहरूको आनन्दको निम्ति पर्खिरहेका छन्, र तिमीहरूले अतुलनीय मिठास, असीम रहस्यहरू, अनि अगाध गहिराइको उत्तम स्वाद लिन सक्नेछौ।


अध्याय ६१

जब तँ आफ्नै अवस्थाको बारेमा सचेत हुन्छस्, तब तैँले मेरा अभिप्रायहरू पूरा गर्न सक्नेछस्। वास्तवमा, मेरा अभिप्रायहरू बुझ्न कठिन छैनन्; यति मात्र हो कि, तैँले विगतमा मेरा चाहनाहरूअनुसार कहिल्यै खोजी गरिनस्। म मानिसहरूका धारणाहरू वा विचारहरू चाहँदिनँ, तेरो पैसा वा तेरो सम्पत्तिहरूको कुरा त परै छोडौं। मैले चाहने भनेको तेरो हृदय हो। के तैँले बुझिस्? मेरो अभिप्राय यही हो; यसको साथै, मैले प्राप्त गर्न चाहने यही हो। मानिसहरूले मलाई न्याय गर्न सधैँ आफ्नै धारणाहरू प्रयोग गर्छन् अनि मेरो कदलाई मूल्याङ्कन गर्न तिनीहरूको मानकलाई प्रयोग गर्छन्। मानवजातिको सम्बन्धमा, यो निराकरण गर्न सबैभन्दा कठिन कुरा हो, अनि मैले सबैभन्दा घिनाउने र घृणा गर्ने कुरा यही नै हो। के तिमीहरूले अब देख्यौ? किनकि यो शैतानको सबैभन्दा स्पष्ट स्वभाव हो। यसभन्दा बढी, तिमीहरू यति सानो कदका छौ कि, तिमीहरू शैतानको धूर्त युक्तिहरूमा बारम्बार परिरहन्छौ। तिमीहरू त्यसलाई छुट्टयाउन असमर्थ छौ! शैतानद्वारा छलमा नपर्नको निम्ति मैले तिमीहरूलाई धेरै पल्ट हर समय अनि हर प्रकारले सतर्क रहनु भनेको छु। तथापि, तिमीहरू सुन्दैनौ, बरु, म जे भन्छु, त्यसलाई हाँसोमा उडाउँछौ। परिणामस्वरूप, तिमीहरू जीवनमा नोकसानीहरू भोग्छौ, त्यसपछि पछुतो गर्न धेरै ढीला हुन्छ। के यसलाई तिमीहरूको भविष्यको खोजीको निम्ति एउटा पाठको रूपमा लिनु राम्रो कार्य हुनेथिएन र? म तँलाई भन्छु! नकारात्मकताको जोखिममा रहँदा यसले तिमीहरूको जीवनमा अत्यन्तै प्रचण्ड हानिहरू ल्याउनेछ। यसलाई जानेर, के यो जाग्ने समय होइन र?

मानिसहरू शीघ्र परिणामहरूको निम्ति अधीर हुन्छन्, अनि तिनीहरूले आफ्‍नो अगाडि जे छ, त्यसलाई मात्रै देख्छन्। मैले ती सत्तामा रहेकाहरूलाई सजाय दिन सुरु गरेको छु भनेर भन्दा, तिमीहरू झन् बढी चिन्तित हुन्छौ अनि सोध्छौ: “किन ती मानिसहरू अझै सत्तामा छन्? के यसको अर्थ, परमेश्‍वरका वचनहरू रित्ता छन् भन्‍ने हुँदैन र?” मानव धारणाहरू यति गहिरोसित गडेका छन्! म जे भन्छु त्यसको अर्थ तिमीहरू बुझ्दैनौ। मैले दण्ड दिने मानिसहरू खराब छन्, जसले मलाई विरोध गर्छन् अनि जसले मलाई चिन्दैनन् र म तिनीहरूलाई बेवास्ता गर्छु जसले सत्यतालाई खोजी नगरी केवल मलाई विश्‍वास गर्छन्। तिमीहरू साँच्चिकै अज्ञानी छौ! मैले जे भनेको छु, तिमीहरूले त्यसको सानो अंश पनि बुझेका छैनौ! तथापि, तिमीहरूले आफू परिपक्व भइसकेका छौ, कामकुराहरू बुझ्न सक्छौ, अनि मेरा अभिप्रायहरू बुझ्न सक्छौ भनी अझै आफैलाई स्याबासी दिन्छौ। म प्रायजसो भन्‍ने गर्छु, सबै कुराहरू र मामलाहरूले ख्रीष्टलाई सेवा प्रदान गर्छन्, तर के तैँले साँचो रीतिले यी वचनहरूलाई बुझ्छस्? त्यसको अर्थ के हो भनी के तँलाई साँच्चिकै थाहा छ? मैले पहिले नै भनेको छु कि म कसैलाई अन्धाधुन्ध दण्ड दिँदिनँ। ब्रम्‍हाण्डका हरेक व्यक्तिले मेरो उचित बन्दोबस्तहरूलाई पछ्याउँछन्। मेरो दण्डका पात्रहरू, ख्रीष्टलाई सेवा प्रदान गर्नेहरू (जसलाई म मुक्ति दिनेछैन), मद्वारा चुनिएकाहरू, र मद्वारा चुनिएका तर पछि निष्कासनमा पर्नेहरू—म यी सबैलाई मेरो हातमा थाम्छु, मैले बुझ्‍ने, अनि चुनिएकाहरूमध्येको एक रहेको तँ त झन् अवश्य नै मेरै हातमा छस्। यस चरणमा अनि अर्को चरणमा मैले गर्ने सबै कुरा मेरो बुद्धिमानी बन्दोबस्तहरू अनुरूप नै हुन्छन्। तैँले मेरो निम्ति अग्रिम रूपमा बन्दोबस्तहरू गर्नुपर्दैन; केवल पर्खी र आनन्द ले! यो तैँले पाउन योग्य कुरा हो। जे मेरो हो, म त्यसमाथि आधिपत्य जमाउँछु, अनि जसले मलाई गुनासो गर्छन् वा मेरो बारेमा अरू विचारहरू राख्छन्, म तिनीहरूलाई त्यत्तिकै छोड्नेछैन। मैले मिलाएका प्रशासनिक आदेशहरू यस चरणसम्‍म अघि बढ्ने क्रममा, म आजभोलि प्रायजसो क्रोधले जल्छु। मसित भावनाहरू छैन भनी नठान। किनकि, मैले पहिले पनि भनेको छु कि कुनै वस्तु, व्यक्ति, वा घटनाले मेरा कदमहरूलाई अगि बढ्नदेखि बाधा दिने साहस गर्न सक्दैन। म जे भन्छु, त्यही गर्छु अनि म त्यही हुँ; यसको साथै, यो नै मेरो स्वभावको सबैभन्दा स्पष्ट प्रकटीकरण हो। म सबै मानिसहरूलाई उस्तै व्यवहार गर्छु, किनकि तिमीहरू सबै मेरा छोराहरू हौ, अनि म तिमीहरूमध्ये हरेकलाई प्रेम गर्छु। कुन पिताले आफ्नो छोराको जीवनको जिम्मेवारी लिँदैन र? कुन पिताले आफ्नो छोराको भविष्यको निम्ति दिन र रात कडा मेहनत गर्दैन र? तिमीहरूको माझमा कसले यो कुरालाई पहिचान गर्छ? कसले मेरो हृदयलाई बुझ्‍न सक्छ? तिमीहरूले आफ्नो शारीरिक सुखविलाशहरूका निम्ति निरन्तर योजना तथा बन्दोबस्तहरू गर्दछौ, अनि मेरो हृदयको जुनसुकै कुराको निम्ति तिमीहरूसित कुनै अनुभूति छैन। मेरो हृदय नै चूर्ण हुने गरी म तिमीहरूको निम्ति चिन्ता गर्छु, तर तिमीहरू शारीरिक सुखविलाशहरू, खाने र पिउने, सुत्ने अनि लुगाफाटोको लालसा गर्ने गर्छौ। के तिमीहरूसित अलिकति पनि विवेक छैन? यदि यस्तो हो भने, तिमीहरू मानव वस्त्रमा रहेका पशुहरू मात्रै हौ। म जे भन्छु, त्यो अनुचित होइन, अनि तिमीहरूले यी वचनहरूलाई सहन सक्नुपर्छ। यो नै तिमीहरूलाई मुक्ति दिने सर्वोत्तम उपाय हो, अझ यसभन्दा बढी, यसैमा नै मेरो बुद्धि लुकेको हुन्छ: शैतानको मुख्य कमजोरीलाई प्रहार गर, त्यसलाई पूरै पराजित गर, अनि पूरै नष्ट गरेर छोड। जहिलेसम्म तैँले पश्‍चाताप गर्छस् अनि तेरो पुरानो स्वभावलाई हटाउन ममाथि भर पर्छस् र नयाँ व्यक्तिको प्रतिरूपमा जिउँछस् भनी सुनिश्चित तुल्याउँछस् भने, म पूर्ण रूपले सन्तुष्ट हुनेछ किनकि सामान्य मानवताको जीवन जिउनु अनि मेरो नाउँको गवाही हुनुको अर्थ यही नै हो। यो भन्दा बढी मलाई कुनै कुराले खुशी तुल्याउँदैन।

तँ मसित सधैँ नजिक रहनुपर्छ। मेरो पाइला दिनदिनै तीव्र हुँदैछ भन्‍ने कुरा स्पष्ट छ। यदि एक क्षणको निम्ति पनि तेरो आत्मिकआत्मामा सङ्गतिको कमी भयो भने, तुरुन्तै मेरो न्याय तँमाथि आइपर्नेछ। यस बुँदामा, तैँले गहन अनुभूति प्राप्त गरेको छस्। म तँलाई ताडना दिन्छु, तँलाई मैले प्रेम नगरेको कारणले होइन; बरु, प्रेमको कारणले म तँलाई अनुशासनमा राख्छु। नत्रभने, तँ बढ्नेछैनस्, अनि तँ सधैँ पवित्र आत्माको बन्देजहरूविना पथभ्रष्ट हुनेछस्। यसले मेरो बुद्धिलाई थप प्रकट गर्छ।


अध्याय ६२

मेरा अभिप्रायहरू बुझ्‍नु भनेको तैँले यीबारे जान्‍न सक् भनेर मात्रै होइन, तर तैँले मेरा चाहनाहरूअनुरूप कार्य गर्न सक् भन्‍नको लागि पनि हो। मानिसहरू मेरो हृदयलाई बुझ्दैनन्। मैले दिशा पूर्व हो भन्दा, तिनीहरू विचार गर्नेबाहेक केही गर्न सक्दैनन्, र सोच्छन्: “के यो साँच्चिकै पूर्व हो? सायद यो होइन। म विश्‍वासै गर्न सक्दिनँ; म आफैले खोज्नुपर्छ।” तिमीहरूलाई सम्‍हाल्‍नु यति हदसम्म कठिन छ; वस्तविक समर्पण के हो तिमीहरूलाई थाहै छैन। तिमीहरूले मेरा चाहनाहरू बुझेपछि त्यसलाई व्यवहारमा उतार्नमा मात्रै ध्यान केन्द्रित गर—नसोच। तिमीहरू सधैँ मैले भनेको कुरामा पूर्ण विश्‍वास गर्दैनौ र त्यसलाई मूर्ख तरिकाले स्विकाबुझ्छौ। यसले कसरी वास्तविक अन्तर्दृष्टि दिन्छ? तिमीहरू मेरा वचनहरूमा कहिल्यै प्रवेश गर्दैनौ। मैले पहिले भनेझैँ मलाई चाहिएको कुरा मानिसहरूको धेरै सङ्ख्या होइन तर तिनीहरूमा उत्कृष्टता होस् भन्‍ने हो। जो मेरा वचनहरूमा प्रवेश गर्नामा ध्यान केन्द्रित गर्दैन ऊ ख्रीष्टको असल सिपाही हुन अयोग्य हुन्छ; यसको सट्टा, तिनीहरू शैतानको नोकर बन्छन् र मेरो काममा अवरोध ल्याउँछन्। यसलाई सानो कुरा नठान। जसले मेरो कामलाई अवरोध गर्दछ उसले मेरा प्रशासनिक आदेशहरूलाई उल्लंघन गर्दछ, र यो निश्चित छ कि म त्यस्ता मानिसहरूलाई कडाइका साथ ताडना दिनेछु। यसको मतलब के हो भने, अबदेखि यदि तँ एक क्षणको लागि पनि मबाट टाढा भइस् भने, तँमाथि न्याय आइपर्नेछ। यदि तँ मेरा वचनहरूमा विश्‍वास गर्दैनस् भने, तँ स्वयम् हेर् कि मेरो मुहारको ज्योतिमा जिउनु र मलाई छोडेर जिउनुमा के फरक छ।

तँ आत्मामा जिउँछस् कि जिउँदैनस् भन्‍नेबारे मलाई चासो छैन। मेरो काम हालको चरणमा आइपुगेको छ, तैँले के गर्न सक्छस्? चिन्तित नबन्, किनकि मैले गर्ने सबै कामका चरणहरू हुन्छन् र म आफ्‍नो काम आफै नै गर्छु। मैले काम गर्नेबित्तिकै, सबै पूर्ण रूपमा विश्‍वस्त हुन्छन्; यदि हुँदैनन् भने, म तिनीहरूलाई गम्भीर रूपमा सजाय दिनेछु, यो मेरो प्रशासनिक आदेशहरू अन्तर्गत पर्दछ। मेरा प्रशासनिक आदेशहरू प्रचारित र लागू गरिसकिएका छन् र अब उप्रान्त लुकेका छैनन्। तिमीहरूले यसलाई स्पष्टसँग देख्नैपर्छ! सबै कुरा अब मेरो प्रशासनिक आदेशहरू भित्र पर्छ र जसले यसको उल्लंघन गर्छ उसले घाटा बेहोर्नैपर्छ। यो कुनै सानो कुरा होइन। के तिमीहरूसँग यसबारे केही अन्तर्दृष्टि छ? के तिमीहरू यसलाई स्पष्टसँग देख्न सक्छौ? म सङगति सुरु गर्नेछु: सबै राष्ट्र र संसारका सबै मानिस मेरो हातबाट प्रशासित छन्, र तिनीहरूको धर्म जे भए पनि उनीहरू सबै मेरो सिंहासनमा फर्कनैपर्छ। अवश्य नै, केहीलाई न्याय गरिएपछि अतल कुण्डमा फालिनेछन् (बरबादीका वस्तुहरू जस्तै जुन पूर्ण रूपमा जलाइनेछ र अस्तित्व नै रहनेछैनन्), जबकी केहीलाई न्याय गरिएपछि तिनीहरूले मेरो नाम ग्रहण गर्नेछन् र मेरो राज्यका प्रजा हुनेछन् (जसमा तिनीहरूले केवल एक हजार वर्षको लागि आनन्द गर्नेछन्)। तैपनि, तिमीहरू सदाको लागि मेरो साथ मेरो राज्यमा रहनेछौ र तिमीहरूले पहिले मेरो लागि कष्ट भोगेका हुनाले, म तिमीहरूको कष्टहरूलाई अनन्त आशिषमा बदल्नेछु। जो मेरा मानिसहरू हुन् तिनीहरूले निरन्तर ख्रीष्टको सेवा मात्रै गर्नेछन्। यहाँ जे कुरालाई आनन्द भनिएको छ त्यो केवल आनन्द मात्र होइन, तर ती मानिसहरूलाई प्रकोपहरूको कष्टबाट बचाइनेछ भन्‍ने पनि हो। मैले तिमीहरूबाट माग गरेका कुरा त्यति कठोर हुनु, र सबै कुरालाई अहिले मेरा प्रशासनिक आदेशहरूले छोइरहेका छन् भन्‍ने कुराको भित्री अर्थ यही नै हो। यसको कारण के हो भने, यदि मेरो प्रशिक्षण स्वीकार गर्दैनौ भने, म तिमीहरूले उत्तराधिकार पाउने कुरा तिमीहरूलाई कुनै पनि हालतमा दिन सक्दिनँ। त्यसोभए तापनि, तिमीहरू सधैँ शरीरको लागि सोच्छौ र सधैँ आफ्नो लागि मात्रै प्रबन्ध र योजनाहरू बनाउँदै, पीडादेखि भयभीत हुन्छौ र तिमीहरूका आत्मालाई चोट लाग्‍नेछ भनेर डराउँछौ। के मैले तिमीहरूको लागि गरेका प्रबन्धहरू अनुपयुक्त छन्? त्यसो भए तँ किन आफै निरन्तर प्रबन्धहरू गर्छस्? मलाई बदनाम गर्छस्! त्यही होइन र? म तेरो लागि केही व्यवस्था गर्छु, तर तँ त्यसलाई पूर्ण रूपमा खण्डन गर्छस् र आफ्नै योजनाहरू बनाउँछस्।

तिमीहरू बोल्‍नमा सिपालु हुन सक्छौ, तर वास्तवमा तिमीहरूले कुनै पनि हालतमा मेरा अभिप्राहरू पालन गर्दैनौ। मेरो कुरा सुन! म निश्चित रूपमा भन्दिनँ कि तिमीहरूमध्ये एक जना मेरा अभिप्रायहरूप्रति विचारशील रहन सक्षम छौ। तेरा कार्यहरू मेरा अभिप्रायहरूअनुरूप भए पनि म तँलाई निश्चित रूपमा प्रशंसा गर्नेछैनँ। यो मुक्तिसम्‍बन्धी मेरो विधि हो। यद्यपि, तिमीहरू अझै पनि कहिलेकाहीँ आत्मसन्तुष्ट हुन्छौ, आफूलाई सर्वोत्तम ठान्दै अरूलाई तुच्छ ठान्छौ। यो मानिसको भ्रष्ट स्वभावको एउटा पक्ष हो। तिमीहरू सबैले यो कुरा सतही हो भनेर स्विकार्छौ। साँच्चै परिवर्तन हुनको लागि तिमीहरू मेरो नजिक आउनैपर्छ। मसँग सङ्गत गर् र म तँलाई अनुग्रह दिन्छु। केही अल्छी मानिसहरू केवल अरूले गरेको परिश्रमको फल प्राप्त गर्न चाहन्छन्, लुगा लगाउन आफ्ना पाखुराहरू तन्काए पुग्छ, र खानको लागि केवल आफ्नो मुख खोले पुग्छ, अझ निल्न अघि उनीहरूको मुखमा अरूले खानेकुरा चपाएर राखिदिए हुन्थ्यो भनी सोच्छन्। त्यस्ता मानिसहरू महामूर्ख हुन्, जो अरूले चपाएको खानेकुरा खान मन पराउँछन्। यो, मानिसको सबैभन्दा आलस्यपनको अभिव्यक्ति हो। मेरा यी वचनहरू सुनेपछि तिमीहरूले यसलाई पटक्कै नाग्घुहुँदैन। तैँले तब मात्रै सही गर्नेछस्, जब ममा दोबर ध्यान केन्द्रित गर्नेछस् र त्यसपछि मात्रै तैँले मेरा अभिप्रायहरू पूरा पार्नेछस्। यो सबैभन्दा राम्रो समर्पण र आज्ञाकारीता हो।


अध्याय ६३

तैँले आफ्नै अवस्थालाई बुझ्नुपर्छ, यसको साथै, तँ हिँड्नुपर्ने बाटोको बारेमा स्पष्ट हुनुपर्छ; मैले तेरा कानहरू उठाएर तँलाई कामकुरा औँल्याएर देखाइदिनको निम्ति तैँले उपरान्त मलाई नपर्खी। म मानिसको अन्तस्करणलाई अवलोकन गर्ने परमेश्‍वर हुँ, अनि म तेरो हरेक सोचाइ र विचारलाई जान्दछु। यति मात्र होइन, म तेरा कार्य र व्यवहारहरू बुझ्दछु—तर के यी सबैमा मेरा प्रतिज्ञाहरू सामेल छन् त? के ती सबैमा मेरा अभिप्रायहरू सामेल छन् त? के तैँले यसभन्दा पहिले यी कुराहरूलाई साँच्‍चिकै खोजेको छस्? के तैँले साँच्चिकै यसमा कुनै समय बिताएको छस्? के तैँले यसमा साँच्चिकै कुनै प्रयास लगाएको छस्? मैले तँलाई आलोचना गरिरहेको छैन; तिमीहरूले यस पक्षलाई बेवास्ता गरेका छौ! तिमीहरू सधैँ अति भ्रमित छौ, अनि स्पष्टसित कुनै कुरा देख्न सक्दैनौ। के तँलाई यसको कारण के हो भन्‍ने थाहा छ? तिमीहरूका विचारहरू अस्पष्ट छन् र तिमीहरूका धारणाहरू अति दृढ भई गडिएका छन्; यसबाहेक, तैँले मेरा अभिप्रायहरूप्रति कुनै वास्ता देखाउँदैनस्। कतिपय मानिसहरूले भन्‍नेछन्, “हामीले तपाईंका अभिप्रायहरूप्रति कुनै वास्ता देखाउँदैनौ भनेर कसरी तपाईंले दाबी गर्न सक्नुहुन्छ? हामी लगातार तपाईंका अभिप्रायहरू राम्ररी बुझ्ने प्रयास गरिरहन्छौ, तर कहिल्यै सफल हुँदैनौं—त्यसैले, हामीले के गर्नुपर्छ? के हामीले कुनै प्रयास गर्दैनौं भनेर साँच्चिकै तपाईंले भन्न सक्नुहुन्छ?” म तँलाई यो कुरा सोध्छु: के तँ मप्रति साँच्चिकै वफादार छस् भनेर दाबी गर्ने साहस गर्न सक्छस्? अनि कसले आफैलाई मप्रति पूर्ण वफादारितासहित अर्पण गरेका छन् भनेर भन्‍ने साहस गर्न सक्छन्? तिमीहरूमध्ये एउटाले पनि यो भन्न सक्दैन भन्‍ने मलाई चिन्ता लाग्छ किनकि यो मैले भनिरहन आवश्यक छैन, कि तिमीहरूमध्ये हरेकको आफ्नै छनौटहरू, आफ्नै रुचिहरू, यसभन्दा बढी, आफ्नै अभिप्रायहरू छन्। छली नहोऊ! मैले धेरै लामो समयअघि नै तिमीहरूको सबै अन्तर्मनका विचारहरूको पूरा बुझाइ प्राप्त गरिसकेको छु। के मैले यसलाई अझै स्पष्ट पार्नुपर्छ? तिमीहरूले हरेक पक्षबाट अझै बढी जाँच्नुपर्छ (तिमीहरूका विचारहरू र धारणाहरू, तिमीहरूले भन्‍ने हरेक कुरा, हरेक शब्द, अनि तिमीहरूले चल्ने हरेक चालको पछाडि रहेका हरेक अभिप्राय र उत्प्रेरणा); यस प्रकारले, तिमीहरूले हरेक पक्षमा प्रवेश प्राप्त गर्नेछौ। त्यसको अतिरिक्त, तिमीहरूले आफैलाई पूर्ण सत्यताले सुसज्जित पार्न सक्नेछौ।

यदि मैले तिमीहरूलाई त्यस्ता कुराहरू नभनेको भए, तिमीहरू अझै पनि भ्रमित हुनेथियौ, सारा दिन शारीरिक सुखविलाशहरूकै तीव्र लालसा गरिरहनेथियौ अनि तिमीहरूमा मेरा अभिप्रायहरूप्रति वास्ता देखाउने कुनै प्रकारको चाहना हुनेथिएन। तिमीहरूलाई मुक्ति दिन मैले निरन्तर मेरो प्रेमिलो हात प्रयोग गरिरहेको छु। के तिमीहरूलाई त्यो कुरा थाहा छ? के तिमीहरूले यसलाई अनुभूति गरेका छौ? म तँलाई इमान्दारीपूर्वक प्रेम गर्छु। के तैँले मलाई इमानदारी रूपमा प्रेम गर्छु भनेर भन्‍ने साहस गर्न सक्छस्? आफैलाई बारम्बार यो सोध्: के तँ साँच्चिकै मेरो सामु आएर आफ्नो हरेक कार्यलाई मेरो निरीक्षणको निम्ति सुम्पिन सक्छस्? के तँ मलाई साँचो रीतिले तेरो हरेक कार्य जाँच्न दिन सक्छस्? म भन्छु, तँ भ्रष्ट छस् अनि तँ तुरुन्तै आफ्नै प्रतिरक्षामा लागिहाल्छस्। मेरो न्याय तँमाथि आउँछ; अहिले तँ सत्यताको निम्ति बिउँझनुपर्छ! मैले बोल्ने एउटै कुरा सत्यता हो; मेरा वचनहरूले तँभित्रको वास्तविक अवस्थालाई औँल्याउँछन्। ए, मानवजाति! तिमीहरूसित व्यवहार गर्न कति कठिन छ। मैले तेरो वास्तविक अवस्थालाई औँल्याएपछि मात्रै तिमीहरूले मैले जे भन्छु त्यसलाई पूरा हृदयले स्वीकार गर्छौ। यदि मैले त्यसो नगरेको भए, तिमीहरू यस पृथ्वीमा तिमीहरूभन्दा अरू कोही बाठो छैन भन्‍ने कल्पना गर्दै सधैँ आफ्ना अप्रचलित धारणाहरू पक्रिरहनेथियौ अनि आफ्नै विचारधाराहरूमा टाँस्सिरहनेथियौ। के तिमीहरू यसमा स्व-धर्मी भएनौ र? के तिमीहरू आत्म-सन्तुष्टि अनि आत्मप्रसन्‍नता अनि अहङ्कार र दम्भमा लिप्त भइरहेका छैनौ र? अहिलेसम्म तिमीहरूले यसलाई पहिचान गर्नुपर्छ! तिमीहरूले आफैलाई बाठो वा असाधारण छु भनेर सोच्नु हुँदैन? बरु, तिमीहरू आफ्ना कमी कमजोरीहरू र कमजोर पक्षहरूको बारेमा निरन्तर सचेत हुनुपर्छ। यस प्रकारले, मलाई प्रेम गर्ने तिमीहरूको अठोट घट्नेछैन, बरु झन्-झन् बलियो हुनेछ, र तिम्रो आफ्नै अवस्था सुधार हुँदै जानेछ। अझै महत्त्वपूर्ण कुरा, तिमीहरूको जीवन दिन प्रतिदिन सदा प्रगति हुनेछ।

जब तिमीहरूले मेरा अभिप्रायहरू राम्ररी बुझ्छौ, तब तिमीहरूले आफैलाई चिन्‍नेछौ, यसद्वारा तिमीहरूले मेरो बारेमा अझ उत्तम बुझाइ प्राप्त गर्नेछौ र मेरो बारेमा तिमीहरूको निश्‍चयतामा अझ प्रगति गर्नेछौ। हाल, यदि कसैले मेरो बारेमा नब्बे प्रतिशत निश्‍चयता पनि प्राप्त गर्न सक्दैन, तर तिनीहरू घरी तातो र घरी चिसो हुँदै तुरुन्तै परिवर्तन भइरहन्छन् भने म भन्छु, त्यस्तो व्यक्तिलाई निश्चय नै फ्याँकिनेछ। बाँकी दश प्रतिशत पूर्ण रूपले मेरो अन्तर्दृष्टि र प्रकाशमा निर्भर हुन्छ; यसद्वारा मानिसहरूले मेरो बारेमा सय प्रतिशत निश्‍चयता प्राप्त गर्न सक्छन्। अहिले—अर्थात्, आज—कति जनाले यस प्रकारको कद प्राप्त गर्न सक्छन्? मैले लगातार तँलाई मेरा अभिप्रायहरू प्रकट गरिरहेको छु, अनि तँभित्र जीवनका भावनाहरू निरन्तर दौडिरहन्छन्। त्यसोभए, किन तँ आत्मासित मेल खाने गरी काम गर्दैनस्? के तँ गल्तीहरू गर्छु कि भनेर डराउँछस्? यदि त्यसोभए, तँ किन तालीममा कुनै ध्यान केन्द्रित गर्दैनस्? म तँलाई भन्छु, मानिसहरूले एक वा दुई पल्ट प्रयास गर्दैमा मेरा अभिप्रायहरू राम्ररी बुझ्न सक्दैनन्; तिनीहरू एउटा प्रक्रिया भएर जानैपर्छ। मैले धेरै पल्ट यस कुरालाई औँल्याइदिएको छु, त्यसैकारण, किन तैँले यसलाई अभ्यास गर्दैनस्? के तँ अनाज्ञाकारी भएको छस् भन्‍ने तँलाई लाग्दैन? तिमीहरू सबै कुरा तुरुन्तै सिध्याउन चाहन्छौ अनि कुनै कुरामा कुनै प्रयास वा समय लगाउन कहिल्यै इच्छुक हुँदैनौ। तिमीहरू कति मूर्खभ्रमित छौ अनि त्यसभन्दा बढी, तिमीहरू कति अज्ञानी छौ!

म मेरा वचनलाई नचपाई सधैँ परिस्थितिबारे कुरा गरिरहेको के तिमीहरूलाई थाहा छैन? किन तिमीहरू मूर्ख, अचेत अनि मन्दबुद्धिका भइरहन्छौ? तिमीहरूले आफैलाई अझै बढी जाँच्नुपर्छ, र यदि तिमीहरूले नबुझेको कुनै कुरा छ भने तिमीहरू मेरो सामु बारम्बार आउनुपर्छ। म तँलाई यो कुरा बताउँछु: मैले तिमीहरूलाई यस प्रकारले वा त्यस प्रकारले बोल्नुको मेरो उद्देश्य भनेको तिमीहरूलाई मेरो सामु डोर्याउनु हो। किन यति लामो समयपछि पनि, तिमीहरूले यसलाई अझै महसुस गर्दैनौ? के यसको कारण मेरा वचनहरूले तिमीहरूलाई पूरै अन्योलमा पारेकोले हो? कि तैँले मेरो हरेक वचनलाई गम्भीरतापूर्वक नलिएकोले हो? जब तिमीहरू त्यसलाई पढ्छौ, तब तिमीहरूले आफ्नो बारेमा राम्रो समझ पाउँछौ, अनि तिमीहरूले आफू मप्रति ऋणी भएको अनि मेरा अभिप्रायहरू राम्ररी बुझ्न नसकेको बारेमा कुरा गर्दै हिँड्नेछौ। तैपनि, त्यसपछिको बारेमा के भन्छौ? कुरा यस्तो हुन्छ मानौं यस्ता कुराहरूसँग तिमीहरूको केही सम्बन्ध छैन; कुरा यस्तो हुन्छ मानौं तँ केवल यस्तो व्यक्ति होइनस्, जसले परमेश्‍वरमा विश्‍वास गर्छ। के तैँले जानकारीलाई राम्ररी बुझ्‍न समय लिनको सट्टा त्यसलाई हतार-हतार स्वीकार गरिरहेको छैनस् र? जब तिमीहरू मेरा वचनहरूमा आनन्दित हुन्छौ, यो त केवल घोडामा चढेर दौडाउने क्रममा फूलहरूलाई झलक्‍क हेरेको जस्तो मात्रै हो; तिमीहरूले वास्तवमै मेरो वचनहरूबाट कहिल्यै पनि मेरा अभिप्राहरू के हुन् भनेर बुझ्ने कोसिस गर्दैनौ। मानिसहरू यस्तै छन्: तिनीहरू सधैँ नम्र देखिन मन पराउँछन्। त्यस्ता मानिसहरू सबैभन्दा घृणित प्रकारका मानिसहरू हुन्। जब तिनीहरू अरूसित सङ्गति गर्न भेला हुन्छन्, तब तिनीहरूले सधैँ अरूको अगाडि आफ्नो ज्ञान बाँड्न मन पराउँछन्, यसरी मेरो बोझको निम्ति वास्ता देखाउने तिनीहरू नै हुन् भनेर अरूलाई देखाउँछन्—जब कि वास्तविकतामा, तिनीहरू सबैभन्दा बेवकुफहरू हुन्। (तिनीहरूले मेरो बारेमा तिनीहरूका भाइबहिनीहरूसित आफ्नो साँचो अन्तर्दृष्टि वा ज्ञानको बारेमा सङ्गति गर्दैनन्; त्यसको साटो, तिनीहरूले आफैलाई प्रदर्शन गर्छन् र अरू मानिसहरूको अगाडि धाक देखाउँछन्; म त्यस्ता मानिसहरूलाई घृणा गर्छु, किनकि तिनीहरूले मलाई बदनाम र निन्दा गर्छन्।)

म बारम्बार तिमीहरूभित्र मेरो सबैभन्दा महान् आश्‍चर्यकर्महरू प्रकट गर्छु। के तिमीहरू त्यसलाई देख्न सक्दैनौ? कथित “वास्तविकता” को जीवन तिनीहरूले जिउँछन् जसले मलाई इमान्दारीपूर्वक प्रेम गर्छन्। के तिमीहरूले यसलाई देखेको छैनौ? के यो सबैभन्दा उत्तम प्रमाण होइन र, जसद्वारा तिमीहरूले मलाई चिन्न सक्छौ? के यसले मेरो निम्ति उत्तम गवाही दिँदैन र? तापनि तिमीहरू यसलाई पहिचान गर्दैनौ। मलाई बताऊ: कसले यस कामुकतापूर्ण पृथ्वीमा वास्तविकताको जीवन जिउन सक्छन् जुन फोहोरी, अशुद्ध अनि शैतानद्वारा भ्रष्ट पारिएको छ? के सबै मानव भ्रष्ट र रित्तो छैनन् र? जे सुकै होस्, मेरा वचनहरू तिनीहरूको शिखरमा पुगेका छन्; कुनै पनि वचनहरू यीभन्दा सजिलै बुझ्न सकिँदैन। अत्यन्तै बेवकुफले पनि मेरा वचनहरू पढ्न र बुझ्न सक्छ—त्यसैले, के यो तिमीहरूले पर्याप्त प्रयास लगाएका छैनौ भन्‍ने होइन र?


अध्याय ६४

तैँले मेरा वचनहरूलाई विकृत किसिमले बुझ्नु हुँदैन; तैँले यसलाई सबै पक्षबाट बुझ्नुपर्छ, र त्यसलाई अझ सोचविचार गरेर बुझ्नुपर्छ अनि त्यसमाथि बारम्बार विचार-विमर्श गर्नुपर्छ—एक दिन वा रातको निम्ति मात्र होइन। तँलाई मेरा अभिप्रायहरू केमा हुन्छन् वा कुन पक्षहरूमा मैले मेहनत गरेर मूल्य चुकाएको छु भन्‍ने कुरा थाहा छैन; कसरी तैँले मेरा अभिप्रायहरूको निम्ति वास्ता देखाउन सक्छस्? तिमी मानिसहरू यस्तै छौ—विवरणहरू राम्ररी खोतल्न पूरै असमर्थ छौ, केवल सतहमा केन्द्रित हुन्छौ, अनि केवल नक्कल गर्न मात्र सक्छौ। कसरी यसलाई आत्मिकता भन्न सकिन्छ? यो मानिसको जोश मात्र हो; यो यस्तो कुरा हो जसलाई म सराहना गर्दिनँ, यसभन्दा बढी, यो यस्तो कुरा हो जसलाई म घृणा गर्छु। म तँलाई यो भन्छु: मैले घृणा गर्ने सबै कुराहरूलाई हटाइनुपर्छ, विपत्तिमा पारिनुपर्छ, अनि मेरो ज्वलन र न्यायमा पारिनुपर्छ। नत्र भने, मानिसहरूले डर मान्नुको अर्थ के हो भनी जान्नेछैनन्, अनि अति पथभ्रष्ट हुनेछन्, यसरी मलाई सधैँ मानव दृष्टिले हेर्नेछन्—तिनीहरू अति मूर्ख छन्! शैतानका धारणाहरूबाट आफैलाई मुक्त गर्ने सर्वोत्तम उपाय मसित घनिष्ठ हुनु र मसित कुराकानी गर्नु हो। म तिमीहरू सबै यस नियमअनुसार चलेको चाहन्छु ताकि तिमीहरू न्यायमा पर्नदेखि र तिमीहरूको जीवनमा हानि भोग्नदेखि बच्न सक।

मानिसहरूको निराकरण गर्न अति कठिन छ, तिनीहरू सधैँ बाहिरी मानिसहरू, घटनाहरू अनि कुराहरू, साथसाथै आफ्नै धारणाहरूको बन्धनमा हुन्छन्। परिणामस्वरूप, तिनीहरू मेरो निम्ति असल गवाही हुन असमर्थ छन्, र मसित राम्ररी सहकार्य गर्न असमर्थ छन्। मैले लगातार तिमीहरूलाई सहयोग र प्रोत्साहित गरिरहेको छु, तापनि तिमीहरू मसित सहकार्य गर्न आफूले सक्दो गर्न सक्दैनौ। यी सबै कुराहरूले तिमीहरूसित मेरो बुझाइको कमी भएको कुरालाई प्रचुर रूपले देखाउँछ। जब समय आउँछ—जब तँसित मेरो बारेमा उपरान्त कुनै शङ्काहरू हुँदैन—तब साँचो बाटो हिँड्नबाट तँलाई कसैले पनि बाधा दिन सक्नेछैन, र तँमाथि कुनै मानव धारणाहरूको प्रभुत्वबन्धनमा हुनेछैन। किन म यो कुरा भन्छु? के तैँले साँच्चै मेरो वाणीहरूको अर्थ बुझ्छस्? मैले यस्ता वचनहरू स्पष्ट पारेपछि मात्रै तैँले अलिकति बुझाइ प्राप्त गर्दछन्। मानिसहरू अति मूर्ख छन् र मगजमा कमजोर छन्। सियोले तिनीहरूको हड्डीलाई घोचेपछि मात्रै तिनीहरूले अलिकति पीडा महसुस गर्न थाल्छन्। भनाइको अर्थ, जब मेरा वचनहरूले तेरो रोगको श्रोत औँल्याउँछ, तब मात्रै तँ पूरै विश्‍वस्त हुन्छस्। तथापि, तिमीहरू कहिलेकहीँ मेरा वचनहरूलाई अभ्यास गर्न र आफैलाई चिन्न अनिच्छुक हुन्छौ। किन, यस बिन्दुमा, मानिसहरूको निराकरण गर्न कठिन हुन्छ भनी तिमीहरूले अझै बुझेका छैनौ? मेरा वचनहरू पर्याप्त रूपले स्पष्ट वा पारदर्शी नभएर हो कि? तिमीहरूबाट मैले चाहने कुरा भनेको, तिमीहरूले मसित गम्भीरतापूर्वक र इमानदारपूर्वक सहकार्य गर भन्‍ने हो; तिमीहरूले मसित कुनै आनन्ददायक लाग्ने वचनहरू बोले पनि, नबोले पनि, जहिलेसम्म तिमीहरू मसित सहकार्य गर्न इच्छुक हुन्छौ अनि इमान्दारीपूर्वक मलाई आराधना गर्न सक्छौ, तिमीहरू मेरो सुरक्षामुनि आउनेछौ। यस्तो प्रकारको व्यक्ति अत्यन्तै अज्ञानी भएतापनि, म तिनीहरूलाई अन्तर्दृष्टि दिनेछु ताकि तिनीहरूले आफ्नो अज्ञानतालाई हटाउन सकोस्। किनकि मेरा कार्यहरू अनिवार्य रूपले मेरा वचनहरूसित मेल खान्छन्; म सर्वशक्तिमान् परमेश्‍वर हुँ जसले कहिल्यै पूरा गर्न नसक्ने प्रतिज्ञा गर्दैन।

म मण्डलीहरू र सबै ज्येष्ठ पुत्रहरूलाई तुरुन्तै मेरा अभिप्रायहरू प्रकट गर्नेछु, अनि कुनै पनि थोक फेरि लुकेको हुनेछैन, किनकि सबै कुरा प्रकट हुने दिन आएको छ। भनाइको अर्थ, “लुकेको” भन्‍ने शब्द अबदेखि फेरि प्रयोग हुनेछैन, कुनै पनि लुकेको कुरा अस्तित्वमा रहिरहनु त झन् परको कुरा हुनेछ। सबै लुकेका मानिसहरू, घटनाहरू, अनि कुराहरूलाई निश्चय नै एक-एक गरी उदाङ्गो पारिनेछन्। म बुद्धिमान् परमेश्‍वर हुँ जसले पूरा अख्तियार चलाउँछ। सबै घटनाहरू, कुराहरू र हरेक व्यक्ति मेरा हातहरूभित्र सम्हालिएका छन्। म तिनीहरूलाई उदाङ्गो पार्न मेरो आफ्नै कदमहरू लिन्छु, र म तिनीहरूलाई व्यवस्थित ढङ्गले एक-एक गरी उदाङ्गो पार्नेछु। ज-जसले मलाई छलपूर्वक मनाउन खोज्छन् वा कुनै कुरा मबाट लुकाउने कोसिस गर्छन्, तिनीहरू कहिल्यै फेरि उठ्ने छैनन् भनेर म सुनिश्चित गर्नेछु। म यस मामलामा कदम उठाउनेछु ताकि तिमीहरू सबैले देख्ने गरी यो स्पष्ट होस्। राम्रोसित हेर! मेहनत गरेर मैले चुकाएको मूल्य व्यर्थमा गएको छैन; यसले फल फलाउनेछ। ज-जसले ध्यान दिँदैनन् वा जो-जो ममाआज्ञा समर्पित हुँदैनन्, तिनीहरूले तुरुन्तै मेरो न्यायको सामना गर्नेछन्। को अझै मेरो विरुद्धमा जाने साहस गर्नसक्छ? तिमीहरू सबैले मेरो आज्ञा मान्नुपर्छ। म तँलाई यो कुरा बताउँछु: मैले भन्‍ने र गर्ने सबै कुरा, अनि आज मसित भएको हरेक कार्य, धारणा, सोच र योजना सबै पूर्ण रूपले सही छन्; तिनीहरूले मानिसको लागि कुनै आगामी सोचविचारको ठाउँ छोड्दैनन्। तिमीहरूले गर्नुपर्ने कुरा भनेको पछ्याउनु मात्र हो, अनि यसको बारेमा थप केही सोच्नु आवश्यक छैन भनेर किन मैले तिमीहरूलाई बारम्‍बार भन्‍ने गर्छु? यो यही कारणको निम्ति हो। के मैले यसलाई अझै स्पष्ट पारेको तिमीहरू चाहन्छौ?

तिमीहरूमाथि तिमीहरूका धारणाहरूको बन्धन छ, तापनि तिमीहरू यो सोच्दैनौ कि यो तिमीहरू आफैले पर्याप्त प्रयास नगरेको कारणले हो। यसको साटो, तँ कारणहरूको निम्ति मलाई हेर्छस्, अनि मैले तँलाई अन्तर्दृष्टि दिएको छैन भनी भन्छस्। यो कस्तो किसिमको कुरा हो? तँ आफैले जिम्मेवारी लिँदैनस् अनि सधैँ मलाई गुनासो गरिरहन्छस्। यदि तैँले यसरी जारी राखेर कुनै मूल्य नचुकाई अघि बढिरहन्छस् भने तँलाई फ्याँकिनेछ! तिमीहरूलाई भयभीत पार्न म सारा दिन ठूलो कुरा गरेर हिँड्दिनँ। यो वास्तवमै तथ्य हो: म जे भन्छु, त्यो गर्छु। मेरा वचनहरूले मेरो मुख छोड्ने बित्तिकै, तिनीहरू तुरुन्तै पूरा हुन थाल्छन्। यसभन्दा अघि, मैले उच्चारण गरेको वचनहरू विस्तारै पूरा हुन्थे; अहिले कामकुराहरू फरक भए पनि उपरान्त ढिलो हुनेछैन। अझ स्पष्ट रूपले कुरा गर्दा, म उपरान्त बाध्य गर्दिनँ वा फुस्ल्याउँदिनँ; त्यसको साटोमा, म तिमीहरूलाई प्रेरित गर्छु अनि करमा पारिरहन्छु। अझ बढी स्पष्ट रूपले भन्दा, ती जसले गतिलाई कायम राख्छन्, तिनीहरूले यसो गर्नेछन् जबकि ती जसले गतिलाई कायम राख्न सक्दैनन्, अनि जो निरन्तर अघि बढ्न सक्दैनन्, तिनीहरूलाई हटाइनेछ। मैले तिमीहरूलाई हरसम्भव प्रकारले धीरज भएर बोल्ने प्रयास गर्थें तर तिमीहरूले सुन्दै सुनेनौ। काम यो चरणसम्म जारी रहेको कारणले तिमीहरूले के गर्नेछौ? के तिमीहरूले साँच्चिकै आफ्नै इच्छापूर्ति गर्न जारी राख्नेछौ? त्यस्ता मानिसहरूलाई पूर्ण तुल्याउन सकिँदैन तर तिनीहरूलाई निश्चय नै मद्वारा हटाइनेछ!


अध्याय ६५

मेरा वचनहरूले सधैँ तिमीहरूका कमजोरीहरूमा प्रहार गर्छन्, अर्थात् तिनले तिमीहरूका घातक कमजोरी औंल्याउँछन्; अन्यथा, तिमीहरू अझै पनि अल्याङटल्याङ गरिरहेका हुनेथ्यौ र तिमीहरूलाई अहिले समय कति भएको छ भन्‍नेसमेत थाहा हुँदैनथ्यो। यो कुरा जान! तिमीहरूलाई मुक्ति दिन म प्रेमको मार्ग प्रयोग गर्छु। तिमीहरूले जे-जसरी काम गरे पनि, मैले स्वीकृति गरेका कुराहरूलाई म पूरा गर्नेछु, र कुनै पनि गल्तीहरू गर्नेछैनँ। के म, धर्मी सर्वशक्तिमान्‌ परमेश्‍वरले गल्ती गर्न सक्छु? के त्यो मानवीय धारणा होइन र? मलाई भन: के मैले गर्ने र भन्‍ने सबै कुरा तिमीहरूकै खातिर होइनन् र? कतिपय मानिसहरूले नम्रताको साथ यसो भन्‍नेछन्, “हे परमेश्‍वर! तपाईंले गर्नुहुने हरेक कुरा हाम्रै लागि हुन्, तर तपाईंको अनुरूप कसरी काम गर्ने हामीलाई थाहा छैन।” कस्तो अज्ञानता! तिमीहरू यति हदसम्‍म जान्छौ कि मसँग सहकार्य कसरी गर्ने भन्‍नेसमेत आफूलाई थाहै छैन भनेर भन्छौ! यी सबै लाजमर्दो झूट हुन्! तिमीहरूले यस्ता कुराहरू व्यक्त गरेकाले, वास्तविकतामा किन तिमीहरूले देहलाई बारम्‍बार ध्यान दिन्छौ? तिमीहरूका वचनहरू असल सुनिन्छन्, तर तिमीहरू सहज र रोचक तरिकाले काम गर्दैनौ। तिमीहरूले यो कुरा बुझ्‍नैपर्छ: आज म तिमीहरूबाट त्यति धेरै माग्दिनँ, न त मेरा मापदण्डहरू तिमीहरूको पहुँचबाहिर नै छन्; ती मापदण्डहरू त मानवले हासिल गर्न सक्‍ने कुरा हुन्। म अलिकति पनि तिमीहरूको अधिमूल्यन गर्दिनँ। के मलाई मानिसका क्षमताहरूको हद थाहा छैन र? मलाई यसबारेमा स्पष्ट थाहा छ।

मेरा वचनहरूले तिमीहरूलाई निरन्तर अन्तर्दृष्टि दिन्छन्, तैपनि तिमीहरूको हृदय अत्यन्तै कठोर छ, र तिमीहरूले आफ्‍नो आत्माभित्र मेरा अभिप्रायहरू बुझ्‍न सक्दैनौ! मलाई भन: मैले तिमीहरूलाई कतिपटक भोजन, वस्‍त्र वा तिमीहरूको बाहिरी स्वरूपमा होइन, तिमीहरूको भित्री जीवनमा ध्यान देओ भनेर याद गराएको छु? तिमीहरूले सुन्दै सुन्दैनौ। म बोल्दा-बोल्दा वाक्‍क भइसकेँ। के तिमीहरू यति अबुझ बनेका छौ? के तिमीहरू पूरै चेतनाशून्य बनेका छौ? के मेरा वचनहरू व्यर्थमा बोलिएका हुन् भन्‍ने लाग्छ? के मैले कुनै गल्ती बोलेँ? मेरा पुत्रहरू हो! मेरा इमानदार अभिप्रायहरूलाई बुझ! तिमीहरूको जीवन परिपक्‍व भएपछि, तिमीहरूले अब फेरि चिन्ता गर्नुपर्नेछैन र सबै कुराको बन्दोबस्त हुनेछ। अहिले यी कुराहरूमा ध्यान दिनुको कुनै महत्त्व छैन। मेरो राज्य पूर्ण रूपमा साकार भइसकेको छ, र यो सार्वजनिक रूपमै मानिसको संसारमाथि आइपरेको छ; यसले मेरो न्याय पूर्ण रूपमा आइसकेको छ भन्‍ने कुरालाई अझै बढी इङ्गित गर्छ। के तिमीहरूले यसको अनुभव गरेका छौ? म तिमीहरूलाई न्याय गर्न मन पराउँदिनँ, तर तिमीहरूले मेरो हृदयको बारेमा अलिकति पनि विचार गर्दैनौ। तिमीहरूलाई निर्दयी न्यायको सट्टा निरन्तर मेरो प्रेमको वास्ता र सुरक्षा मिलोस् भन्‍ने मेरो इच्‍छा छ। के तिमीहरू न्यायमा पर्न इच्‍छुक छौ? होइन भने, किन तिमीहरू बारम्‍बार मेरो नजिक हुँदैनौ, किन मसँग सङ्गति गर्दैनौ, र किन मसँग संबद्ध हुँदैनौ? तैँले मसँग यति रूखो व्यवहार गर्छस्, तैपनि जब शैतानले तँलाई विचारहरू दिन्छ, ती तेरो आफ्‍नै इच्‍छाअनुसार छन् भनेर तँ उत्साहित हुन्छस्—तर मेरो खातिर भने तँ केही पनि गर्दैनस्। के तँ सधैँ मलाई यति निर्दयीसाथ व्यवहार गर्ने इच्‍छा गर्छस्?

मैले तँलाई दिन नचाहेको होइन, बरु तिमीहरू नै मूल्य चुकाउन तयार छैनौ। त्यसैले, तिमीहरूसँग केही पनि छैन, रित्तो हात छौ। के तिमीहरू पवित्र आत्‍माको कार्य कति छिटो अघि बढिरहेको छ भन्‍ने देख्दैनौ? के तिमीहरू मेरो हृदय चिन्ताले जल्छ भन्‍ने देख्दैनौ? म तिमीहरूलाई मसँग सहकार्य गर भनी भन्छु, तर तिमीहरू अनिच्‍छुक रहन्छौ। हरप्रकारका प्रकोपहरू एकपछि अर्को गरी आइपरिरहेका छन्; सबै देश र ठाउँले प्रकोपहरू भोग्दैछन्: महामारी, अनिकाल, बाढी, खडेरी र भूकम्प सबैतिर छन्। यी प्रकोपहरू एक वा दुई ठाउँहरूमा मात्र घटिरहेका छैनन्, न त यी एक वा दुई दिनमा नै सकिनेछन्; बरु, यी प्रकोपहरू त अझ ठूला-ठूला क्षेत्रहरूमा फैलँदै र झन्झन् गम्भीर बन्दै जानेछन्। यस अवधिमा, हरकिसिमका किराका प्रकोपहरू एकपछि अर्को गरी देखा पर्दै जानेछन् र नरभक्षणका घटनाहरू जताततै देखा पर्नेछन्। यो असङ्ख्य देश र मानिसहरूमाथि मेरो न्याय हो। मेरा पुत्रहरू हो! तिमीहरूले विपत्तिहरूको पीडा वा कठिनाइ भोग्‍नुपर्दैन। मेरो यही चाहना छ कि तिमीहरू चाँडै वयस्क बन र सकेसम्म चाँडो मेरो काँधको बोझ उठाओ। तिमीहरू किन मेरा अभिप्रायहरू बुझ्दैनौ? अब आउने कार्यहरू झन्-झन् कठिन हुँदै जानेछन्। के तिमीहरूको हृदय यति कठोर छ र तिमीहरू सबै काम मेरो हातमा राखेर ती सबै म आफैले कठिनाइसाथ गर्नुपर्ने गरी छोडिदिन्छौ? म यसलाई अझ स्पष्ट रूपमा भन्छु: जीवन परिपक्‍व हुनेहरू आश्रयस्थलमा प्रवेश गर्नेछन्, र तिनीहरूले कुनै पीडा वा कठिनाइ भोग्‍नेछैनन्। जीवन परिपक्‍व नहुनेहरूले पीडा र हानि भोग्‍नेछन्। मेरा वचनहरू स्पष्ट छन्, छैनन् र?

मेरो नाउँ सबै भूमि र सबै स्थानमा निश्चय नै फैलिनैपर्छ, ताकि सबैले मेरो पवित्र नाउँ र मलाई चिन्‍न सकून्। अमेरिका, जापान, क्यानडा, सिंगापुर, सोभियत रसिया, मकाउ, हङकङ र अन्य देशहरूका हरपेशा अँगाल्ने मानिसहरू साँचो मार्गको खोजी गर्दै एकसाथ चीनमा भेला हुनेछन्। तिनीहरूलाई पहिले नै मेरो नाउँको साक्षी दिइएको छ; अब तिमीहरू हरसम्भव चाँडो परिपक्‍व हुन मात्र बाँकी छ, ताकि तिमीहरूले गोठालो बनेर उनीहरूलाई डोऱ्याउन सक। यसैले म त भन्छु, गर्नुपर्ने काम अझ धेरै छ। प्रकोपहरू आइपर्दै गर्दा मेरो नाउँ व्यापक रूपमा प्रसारित हुनेछ र यदि तिमीहरू सावधान र होसियार भएनौ भने, तिमीहरूले आफूले पाउनुपर्ने भाग गुमाउनेछौ। के तिमीहरूलाई डर लाग्दैन? मेरो नाउँ सबै धर्म, जीवनका सबै क्षेत्र, सबै राष्ट्र र सबै सम्प्रदायमा फैलन्छ। यो मेरो काम व्यवस्थित तरिकामा, एक-अर्कामा गाँसिएर गरिइरहेको हो; यो सबै मेरो बुद्धिमानी प्रबन्ध हो। म केवल तिमीहरू हरेक कदममा मेरा पदचापहरू नजिकबाट पछ्याउन सक्षम होओ भन्‍ने कामना गर्छु।


अध्याय ६६

मेरो काम यो अवस्थासम्म जारी रहेको छ, अनि यी सबैले मेरा हातको बुद्धिमानी बन्दोबस्तहरूलाई पछ्याएको छ, र यो सबै मेरो ठूलो सफलताको रूपमा रहेको छ। मानिसजातिमाझ कसले त्यस्तो कुरा गर्न सक्थ्यो? बरु मानिसहरूले मेरो व्यवस्थापनमा अवरोध पुऱ्याउँछन् भन्‍ने कुरा साँचो होइन र? तथापि, तैँले के जान्नुपर्छ भने, मेरो साटोमा कसैले मेरो काम गर्न सक्दैन, यसलाई बाधा दिने त परको कुरा हो, किनकि मैले भन्‍ने र गर्ने कुराहरू गर्न सक्ने एउटै व्यक्ति पनि छैन। कुरा यो भए तापनि, मानिसहरूले अझै मलाई, म बुद्धिमान सर्वशक्तिमान् परमेश्‍वरलाई चिन्दैनन्! बाहिरी रूपले, तिमीहरूले मलाई खुल्लमखुल्ला विरोध गर्ने साहस नगरे तापनि, तिमीहरूको हृदय र तिमीहरूको मनमा, तिमीहरूले आफैलाई मेरो विरुद्धमा खडा गर्छौ। मूर्खहरू! म परमेश्‍वर मानिसको अन्तस्करणलाई नियाल्‍ने परमेश्‍वर हुँ भन्‍ने के तिमीहरूलाई थाहा छैन? के तेरो हरेक वचन र कामलाई म ध्यानपूर्वक हेर्छु भन्‍ने तँलाई थाहा छैन? म तँलाई यो भन्छु: मेरो ओठहरूबाट फेरि अन्यजातिका शब्दहरू उच्चारण गरिनेछैन। त्यसको साटोमा, मेरा सबै वचनहरू कठोर न्यायका वचनहरू हुन्, अनि तिमीहरूले त्यसलाई सहन सक्छौ कि सक्दैनौ भनी म हेर्नेछु। अबदेखि, जसको हृदय मेरो नजिक छैन—अर्थात्, जोसित मप्रति साँचो प्रेम छैन—तिनीहरू मलाई खुल्लमखुल्ला विरोध गर्नेहरू हुन्।

आज, पवित्र आत्माको काम यस्तो बिन्दुमा आएको छ कि जसमा पहिलेको विधि उपरान्त प्रयोग गरिनेछैन; त्यसको साटोमा, एउटा नयाँ विधि कार्यान्वयन गरिँदैछ। जसले मसित सकारात्मक र सक्रिय रूपले सहकार्य गर्दैनन्, तिनीहरू अधोलोकमा, मृत्युको अतल कुण्डमा खस्नेछन् (अनि यी मानिसहरूले सदाको निम्ति विनाश सहनेछन्)। नयाँ विधि यसप्रकार छ: यदि तेरो हृदय र मन ठीक छैन भने, तँमाथि तुरुन्तै मेरो न्याय आइपर्नेछ। यसमा संसार, धन, आफ्नो परिवार, श्रीमान्, श्रीमती, खानेकुरा, कपडा अनि त्यस्तै कुराहरूमा लिप्त हुने कार्य सम्मिलित हुन्छ, जुन आत्मिक क्षेत्रको भाग होइनन्। सन्तहरूको अन्तर्दृष्टि बढ्दो रूपमा प्रष्ट हुनेछ; भनाइको अर्थ, जीवनका भावनाहरू झन्-झन् बढी प्रस्ट हुनेछन्, अनि निरन्तर गतिमा रहनेछन्। जसले अलिकति मात्रै अवरोध गर्नेछ, त्यसले विनाशकारी ठक्कर खानेछ अनि जीवनको दौड-मैदानमा धेरै पछाडि पर्नेछ। जो उदासीन छन्, जसले भक्तिको साथ खोजी गर्दैनन्, म तिनीहरूलाई पूरै त्यागिदिनेछु, अनि म तिनीहरूलाई विनाअपवाद बेवास्ता गर्नेछु। तिनीहरूलाई हजार वर्षहरूसम्म विपत्तिहरूमा रहन बाध्य बनाइनेछन्। जोशिलो भएर खोजी गर्नेहरूलाई चाहिँ—भनाइको अर्थ, जसले सधैँ अवरोधहरू गरिरहन्छन्—म तिनीहरूको अज्ञानतालाई फ्याँकिदिनेछु र मप्रति वफादार बनाउनेछु। त्यसको अतिरिक्त, तिनीहरूसित बुद्धि र समझ हुनेछ, अनि त्यसद्वारा तिनीहरूले झन् ठूलो विश्‍वाससहित खोजी गर्नेछ। म मेरा सबै ज्येष्ठ पुत्रहरूलाई दोबर आशिष दिन्छु, अनि मेरो प्रेम सधैँ तिमीहरूमाथि आउँछ। म सधैँ तिमीहरूलाई देखरेख गरिरहन्छु र सुरक्षा गरिरहन्छु, अनि म तिमीहरूलाई शैतानको जालमा पर्न दिनेछैन। मैले मेरो काम सबै मानिसहरूको माझमा थाल्‍न गर्न सुरु गरेको छु; अर्थात्, मैले मेरो अर्को परियोजना थपेको छु। यिनीहरू हजार वर्षसम्म ख्रीष्टलाई सेवा प्रदान गर्ने मानिसहरू हुन्, अनि धेरै संख्यामा मानिसहरू मेरो राज्यभित्र भीड लाग्नेछन्।

मेरा छोराहरू, तिमीहरूले आफ्नो तालीमलाई तीव्र बनाउनुपर्छ। तिमीहरूलाई धेरै कामले पर्खिरहेको छ, जुन तिमीहरूले गर्नुपर्छ र पूरा गर्नुपर्छ। म तिमीहरूले हतार गरेर परिपक्व भएको मात्र चाहना गर्छु, ताकि मैले तिमीहरूलाई सुम्पेको काम तिमीहरूले सिध्याउन सक। यो तिमीहरूको पवित्र उत्तरदायित्व हो, अनि यो तिमीहरू, अर्थात्, मेरा ज्येष्ठ पुत्रहरूले गर्नुपर्ने काम हो। तिमीहरू बाटोको अन्त्यसम्म नपुगेसम्म म तिमीहरूलाई रक्षा गर्नेछु, अनि म तिमीहरूलाई सुरक्षित राख्नेछु ताकि तिमीहरू मेरो साथ-साथ सदा परमानन्दमा रमाउन सक! तिमीहरूमध्ये हरेकसित यो तथ्यको अन्तर्ज्ञान हुनुपर्छ कि तिमीहरूलाई सिद्ध तुल्याउन मैले धेरै बलिदानहरू र धेरै वातावरणहरू व्यवस्थित गरेको छु। यी सबै मेरा आशिषहरू हुन् भनेर तिमीहरूलाई थाहा छ नि, छैन र? तिमीहरू सबै मेरा प्रिय छोराहरू हौ। जहिलेसम्म तिमीहरूले मलाई इमानदारीता पूर्वक प्रेम गर्छौ, म तिमीहरूमध्ये एउटैलाई पनि त्याग्नेछैन—यद्यपि यो तिमीहरूले मसित सामञ्जस्यतापूर्वक सहकार्य गर्न सक्छौ कि सक्दैनौ भन्‍ने कुरामा भर पर्छ।


अध्याय ६७

मेरा पुत्रहरू खुलेआम र सबै मानिसहरूका सामने देखा पर्छन्। तिनीहरूलाई खुलेआम चुनौती दिन आँट गर्ने जोसुकैलाई म गम्‍भीर रूपमा सजाय दिनेछु; त्यो निश्‍चित छ। आज, खडा भएर मण्डलीलाई गोठाला गर्नेहरू सबैले ज्येष्ठ पुत्रको हैसियत पाउन सकेका छन्, र अहिले मसँग महिमामा छन्—जुन मेरा हुन् ती सबै तिमीहरूका पनि हुन्। ममा तत्परताको साथ समर्पित हुने सबैलाई म प्रशस्‍त अनुग्रह बर्साउनेछु, ताकि तँ अरू मानिसहरूको सामर्थ्यले उछिन्‍न नसक्‍ने गरी शक्तिशाली बन्‍न सक्। मेरा अभिप्रायहरू सम्पूर्ण रूपमा तिमीहरू, अर्थात् ज्येष्ठ पुत्रहरूप्रति लक्षित छन्, र म तिमीहरू चाँडोभन्दा चाँडो परिपक्‍व बन र मैले तिमीहरूलाई सुम्‍पेको काम समाप्त गर भन्‍ने मात्रै चाहना गर्छु। यो कुरा जान! मैले तिमीहरूलाई जुन कुरा सुम्‍पेको छु त्यो मेरो व्यवस्थापन योजनाको अन्तिम परियोजना हो। म तिमीहरूले मलाई आफ्‍नो सारा हृदय, मन, र शक्ति लगायत आफ्‍नो सम्पूर्णता मलाई सुम्प, र यसलाई मेरो निम्ति अर्पण गर भन्‍ने मात्रै आशा गर्छु। समयले साँच्‍चै कसैलाई पर्खँदैन, र कुनै व्यक्ति, घटना, वा थोकले मेरो कार्यलाई बाधा दिन सक्दैन। यो कुरा जान! हरेक चरणमा कुनै बाधाविना मेरो काम सहजताको साथ अघि बढ्छ।

मेरा पाइलाहरूले ब्रह्माण्ड र पृथ्वीका छेउहरूसम्म टेक्छन्, मेरा नजरहरूले हरेक व्यक्तिलाई निरन्तर जाँच गर्छन्, यसअलावा, म सम्पूर्ण ब्रम्हाण्डलाई नियाल्‍छु। मेरा वचनहरूले वास्तवमा ब्रह्माण्डको हरेक कुनामा काम गरिरहेका छन्। ज-जसले मेरो लागि सेवा नगर्ने आँट गर्छ, ज-जसले मप्रति बफादार नरहने आँट गर्छ, ज-जसले मेरो नाउँमाथि न्याय-इन्साफ गर्ने आँट गर्छ, र ज-जसले मेरा छोराहरूको गाली-बेइज्जती र निन्दा गर्ने आँट गर्छन्—त्यस्ता कार्यहरू गर्न सक्नेहरू गम्भीर न्यायमार्फत गुज्रनैपर्छ। मेरो न्याय सम्पूर्ण रूपमा आउनेछ, यसको मतलब अहिले न्यायको समय हो र सावधानीपूर्वक अवलोकन गर्‍यौ भने, तिमीहरूले मेरो न्याय पूरै ब्रह्माण्डभरि फैलिन्छ भन्‍ने देख्नेछौ। अवश्य नै, मेरो घरलाई पनि छुट हुनेछैन; मेरो न्याय तिनीहरूमाथि खनिनेछ जसका सोचविचार, वचन वा कार्यहरू मेरा अभिप्रायअनुरूपका छैनन्। यो कुरा बुझ! मेरो न्याय सम्पूर्ण ब्रह्माण्डप्रति लक्षित छ, केवल मानिसहरू वा अन्य कुराहरूको एक समूहप्रति मात्र लक्षित छैन। के तिमीहरूले यो कुरालाई महसुस गरेका छौ? यदि तेरो भित्र अन्तस्करणमा, मेरो बारेका तेरा सोचहरूमा, तँ विरोधाभासपूर्ण छस् भने, तँलाई तुरुन्तै आन्तरिक रूपमा न्याय गरिनेछ।

मेरा न्यायहरू सबै आकार र स्वरूपमा आउँछन्। यो कुरा जान! म यो ब्रह्माण्डरूपी संसारको अद्वितीय र बुद्धिमान परमेश्‍वर हुँ! मेरो शक्तिभन्दा बाहिर केही पनि छैन। मेरा सबै न्यायहरू तिमीहरूसमक्ष प्रकट गरिन्छन्। यदि तिमीहरू आफ्ना सोचहरूमा मेरो बारेमा अन्योल वा विरोधाभासपूर्ण छौ भने म तँलाई चेतावनीको रूपमा अन्तर्दृष्टि दिनेछु। यदि तैँले सुन्दैनस् भने, म तँलाई तुरुन्तै त्याग्नेछु (यसमा म मेरो नाउँमा शङ्का गर्ने कुरालाई होइन बरु दैहिक मोजमस्तीहरूसँग सम्बन्धित बाह्य व्यवहारको बारेमा कुरा गरिरहेको छु)। यदि मेरो बारेमा तेरा सोचहरू अवज्ञाकारी छन् भने, यदि तैँले मसँग गुनासो गर्छस् भने, यदि तैँले बारम्बार शैतानका विचारहरूलाई स्वीकार गर्छस् भने, र यदि तैँले जीवनका भावनाहरूलाई अनुसरण गर्दैनस् भने, तेरो आत्मा अन्धकारमा हुनेछ र तेरो देहले पीडा भोग्नेछ। तँ मेरो नजिक हुनुपर्छ। तैँले एक वा दुई दिनमा आफ्नो सामान्य अवस्थालाई पुनर्स्थापित गर्न सक्दैनस्, अनि तेरो जीवन हेर्दा-हेर्दै धेरै पछि पर्नेछ। जहाँसम्म आफ्ना बोलीहरूमा स्वच्छन्द रहेका व्यक्तिहरूको सवाल छ, म तिमीहरूको मुख र जिब्रोहरूलाई अनुशासनमा ल्याउँछु, र तिमीहरूका जिब्रोहरूलाई काटछाँट गर्न लगाउँछु। कार्यहरूमा अनियन्त्रित रूपमा स्वच्छन्द रहेका व्यक्तिहरूको हकमा, म तिमीहरूलाई तिमीहरूका आत्माहरूमा चेतावनी दिनेछु, र मेरो कुरा नसुन्नेहरूलाई गम्भीर सजाय दिनेछु। खुला रूपमा मेरो आलोचना गर्ने वा मलाई चुनौती दिनेहरू, बोलीवचन वा व्यवहारमा समर्पित नहुनेहरूको सवालमा, म तिनीहरूलाई पूर्ण रूपमा निष्कासित गर्नेछु र त्याग्नेछु, तिनीहरूलाई नाश पार्नेछु र सर्वोच्च आशिष्‌हरू गुमाउने तुल्याउनेछु; चुनिएपछि निष्कासित हुनेहरू यिनीहरू नै हुन्। जो अज्ञानी छन्, तिनीहरू आफ्ना दृष्टिकोणहरूमा स्पष्ट नभएका व्यक्तिहरू भएकाले, म तिनीहरूलाई अन्तर्दृष्टि दिनेछु र मुक्ति दिनेछु; तथापि, सत्यता बुझेर पनि त्यसलाई अभ्यास नगर्नेहरूको हकमा, माथि उल्लेखित नियमहरूअनुरूप काम-कारबाही गरिनेछ, चाहे तिनीहरू अज्ञानी होऊन् वा नहोऊन्। सुरुदेखि नै पथभ्रष्ट अभिप्रायहरू भएका मानिसहरूको हकमा, म तिनीहरूलाई कहिल्यै पनि वास्तविकतामा पकड हासिल गर्न नसक्ने तुल्याउँछु, र अन्ततः तिनीहरूलाई क्रमिक रूपमा एक-एक गरी हटाइनेछ। अहिले तिनीहरू मेरो बन्दोबस्तअन्तर्गत जीवितै रहे पनि, पछि एक जना पनि बाँकी रहनेछैन (किनभने म हतारमा काम गर्दिन, बरु व्यवस्थित तवरमा काम गर्छु)।

मेरो न्याय पूर्ण रूपमा प्रकट गरिएको छ; यसले आ-आफ्नो उचित स्थान लिनुपर्ने विभिन्न मानिसहरूलाई सम्बोधन गर्छ। म मानिसहरूले कुन-कुन नियमहरू उल्लंघन गरे भन्‍ने तथ्यबमोजिम तिनीहरूमाथि काम-कारबाही र न्याय गर्नेछु। जहाँसम्म यो नाउँमा नभएकाहरू र आखिरी दिनहरूका ख्रीष्टलाई स्वीकार नगर्नेहरूको सवाल छ, तिनीहरूको लागि एउटै मात्र नियम लागू हुन्छ: म मलाई चुनौती दिनेहरूको आत्मा, प्राण र शरीरहरू तुरुन्तै लिनेछु र तिनीहरूलाई पातालमा फाल्नेछु; मलाई त्यसरी चुनौती नदिनेहरूको हकमा भने, म दोस्रो न्याय गर्नको लागि तिमीहरू परिपक्व भइञ्‍जेल प्रतीक्षा गर्नेछु। मेरा वचनहरूले सबै कुराहरू पूर्ण स्पष्टताका साथ बयान गर्छ, र कुनै पनि कुरा लुप्त रहेको छैन। तिमीहरूले तिनलाई सधैँभरि मनमस्तिष्कमा राख्न सक भन्‍ने मात्र मेरो आशा छ!


अध्याय ६८

मेरो वचनलाई हरेक देश, ठाउँ, राष्ट्र र सम्प्रदायमा लागू गरिँदैछ, र यो कुनै पनि तोकिएको समयमा हरेक कुनामा पूरा भइरहेको छ। हरेक ठाउँमा हुने विपदहरू मानिसहरूबीचको लडाइँ होइनन्, न त ती हतियारहरूद्वारा लडिने युद्ध नै हुन्। त्यसपछि, युद्धहरू हुनेछैनन्। सबै मेरो पकडभित्र छन्। सबैले मेरो न्यायको सामना गर्छन् र तिनीहरू विपत्तिमा शिथिल हुन्छन्। जो मेरो विरोध गर्छन्, साथै जो मसँग सहकार्य गर्न पहल गर्दैनन्, उनीहरूले विभिन्न विपदको पीडा झेलून्; उनीहरू रोऊन् र सधैँको लागि अँध्यारोमा रहेर अनन्तकालसम्म दाह्रा किटून्। उनीहरू बाँच्दैनन्। म सोझो हिसाबले र स्फूर्तिसाथ काम गर्छु, र विगतमा तँ मप्रति कति बफादार थिइस् त्यस कुरामा कुनै ध्यान दिन्‍नँ; जबसम्म तँ मेरो विरोध गर्छस्, मेरो न्यायको हातले तँमाथि कुनै विलम्ब नगरी—एक सेकेन्ड पनि होइन—कुनै कृपा नराखी तेज रूपमा क्रोध बर्साउनेछ। मैले सबैलाई भन्दै आइरहेको छु कि म आफ्नो वचन पूरा गर्ने परमेश्‍वर हुँ। मैले बोल्ने हरेक वचन पूरा गरिनेछ, र म तिमीहरूलाई ती प्रत्येक वचन पूरा भएको देखाउनेछु। हरेक कुरामा वास्तविकता प्रवेश गराउनुको अर्थ यही हो।

ठूला विपदहरू पक्कै पनि मेरा सन्तान, मेरो प्रियजनहरूमाथि बज्रँदैनन्; म हरेक क्षण र हरेक सेकेन्ड मेरा सन्तानको हेरचाह गर्नेछु। तिमीहरूले पक्कै पनि यस प्रकारको कष्ट र पीडा सहनुपर्नेछैन। यसको साटो, मुख्य कुरा भनेको मैले मेरा सन्तानलाई सिद्ध पार्नु हो, र उनीहरूमा मेरो वचन पूरा गर्नु हो। परिणामस्वरूप, तिमीहरूले मेरो सर्वशक्तिमान्‌तालाई पहिचान गर्न सक्‍नेछौ, जीवनमा अगाडि बढ्न सक्‍नेछौ, मेरो लागि चाँडै आफ्नो काँधमा बोझ थाप्नेछौ, र मेरो व्यवस्थापन योजना पूरा गर्नेतर्फ आफूलाई पूर्णरूपमा समर्पण गर्नेछौ। यसले गर्दा तिमीहरू प्रसन्नता र खुसीसाथ आनन्दित हुनुपर्छ। म तिमीहरूलाई सबै कुरा सुम्पनेछु, तिमीहरूलाई नियन्त्रण गर्न दिनेछु; म यो तिमीहरूको हातमा राख्नेछु। यदि एउटा छोराले आफ्नो पिताका सबै सम्पत्तिको उत्तराधिकार पाउँछ भन्‍ने कुरा सत्य हो भने, मेरा ज्येष्ठ पुत्रहरू, तिमीहरूका लागि यो झन् कति सत्य होला? तिमीहरू वास्तवमा धन्य हौ। ठूला विपदहरूबाट पीडित हुनुको साटो तिमीले सधैँको लागि आनन्द लिनेछौ। कस्तो महिमा! कस्तो महिमा!

आफ्नो गति बढाऊ, र हरेक ठाउँमा हरेक समय मेरा पाइलाहरूलाई पछ्याऊ; पछाडि नपर। तिमीहरूको हृदयले मेरो हृदयलाई पछ्याऊन्, र तिमीहरूको मनले मेरो मनलाई पछ्याऊन्। मसँग सहकार्य गर, अनि हृदय र मनमा एक बन। मसँग खाऊ, मसँग बस, र मसँग आनन्द मनाऊ। आनन्द लिन र प्राप्त गर्न तिमीहरूका लागि अद्भुत आशिषहरूले प्रतीक्षा गरिरहेका छन्। यस्तो अतुलनीय प्रशस्तता मभित्र विद्यमान छ। यसको थोरै भाग पनि अरू कसैको लागि तयार गरिएको छैन; म यो पूर्णरूपमा मेरा सन्तानको लागि गर्छु।

वर्तमानमा, मेरो मनमा जे छ त्यो पूरा हुनेछ। मैले तिमीहरूसँग कुरा गरिसक्ने बेलासम्म ती कुरा पहिले नै पूरा भइसकेका हुनेछन्। काम वास्तवमा त्यति छिटो अघि बढ्छ र हरेक पल यो बदलिरहन्छ। यदि तिमीहरूको ध्यान एक पलको लागि मात्र पनि भड्किन्छ भने, “केन्द्रबाट बाहिरिने” घटना हुनेछ, र तिमीहरूलाई धेरै पर फ्यालिनेछ, यसरी तिमी यो प्रवाहबाट बाहिर जानेछौ। यदि तिमीहरूले मनैदेखि खोज्दैनौ भने, तिमीले मेरो कष्टपूर्ण प्रयासलाई खेर जाने बनाउनेछौ। भविष्यमा विभिन्न मुलुकका मानिसहरूले कुनै पनि समय भीड गर्नेछन्: के तिमीहरूले आफ्नो हालको स्तरमा उनीहरूलाई नेतृत्व गर्न सक्नेछौ? म मेरो आज्ञा पूरा गर्न यो छोटो समयावधि भित्रै राम्रा सिपाहीहरू बन्न म तिमीहरूलाई पूर्ण रूपमा तालिम दिनेछु। तिमीहरूले सबै पक्षमा मेरो नाम महिमित तुल्याऊ, र मेरो लागि अद्भुत गवाहीहरू बन भन्‍ने म चाहन्छु। जसले उनीहरूलाई तिरस्कार गरेका थिए, तिनीहरूलाई नै नेतृत्व गर्न र उनीहरूमाथि शासन गर्नका लागि उनीहरू उनीहरूभन्दा माथि खडा होऊन्। के तिमीहरूले मेरा अभिप्रायहरू बुझ्‍छौ? के तिमीहरूले मैले गरेका कष्टपूर्ण प्रयासहरूलाई महसुस गरेका छौ? म यी सबै तिमीहरूको लागि गर्छु। यो केवल तिमीहरू मेरो आशिषहरूको आनन्द लिन सक्षम छौ वा छैनौ भन्‍ने कुरामा निर्भर हुन्छ।

म, परमेश्‍वर जो मानवको मन र हृदय खोजी गर्दछु, पृथ्वीको अन्तसम्म यात्रा गर्छु। कसले मेरो लागि सेवा गर्ने हिम्मत गर्दैन? सबै मुलुकबीचको तनाव धेरै उच्च छ, र उनीहरू तिक्‍ततापूर्ण तरिकाले संघर्ष गर्दछन्; तथापि अन्तमा उनीहरू मेरो पकडबाट भाग्न सक्दैनन्। म पक्कै पनि उनीहरूलाई सजिलै छोड्नेछैनँ। म उनीहरूलाई उनीहरूको कार्य, सांसारिक हैसियत र सांसारिक सुखभोगअनुसार नै एक-एक गरी न्यायको कसीमा ल्याउनेछु। म कसैलाई पनि छोड्नेछैनँ। मेरो क्रोध प्रकट हुन सुरु भएको छ, र यी सबै उनीहरूमाथि बर्सिनेछन्। सबै एक-एक गरी उनीहरूमा नै पूरा हुनेछन्, र उनीहरूले नै यी सबै उनीहरूमाथि ल्याएका हुनेछन्। जो मानिसहरू मेरो बारेमा जान्न असफल भए वा विगतमा मलाई घृणा गर्थे, तिनीहरूले अब मेरो न्यायको सामना गर्नेछन्। जसले मेरा सन्तानलाई सताएका छन्, म उनीहरूलाई उनीहरूको विगतको बोली र कार्यहरूको लागि खास सजाय दिनेछु। म बच्चाहरूलाई पनि छोड्नेछैनँ; यी सबै मानिस शैतानका दूत हुन्। उनीहरूले केही नभने व नगरे पनि, यदि उनीहरूले भित्र मनमा मेरा सन्तानका लागि घृणा पाल्छन् भने, म उनीहरूमध्ये एउटालाई पनि छोड्नेछैनँ। म उनीहरू सबैलाई देखाउनेछु कि हामी—मानिसहरूको यो समूहले नै—आज शासन गर्छौं र सत्तामा पकड राख्छौं; यी पक्कै पनि उनीहरू होइनन्। यस कारणले, यो अझै धेरै महत्त्वपूर्ण छ कि तिमीहरूले मेरो लागि आफ्नो पूरै शक्ति समर्पित गर र आफूलाई मनैदेखि अर्पण गर, ताकि तिमीहरूले हरेक ठाउँ, कुना, धर्म र सम्प्रदायमा मेरो नामलाई महिमित गर्न सक र मेरो नामको गवाही दिन सक, अनि सम्पूर्ण ब्रह्माण्ड र पृथ्वीको पल्‍लो छेउसम्म यसलाई फैलाउन सक!


अध्याय ६९

जब मेरा अभिप्रायहरू जारी हुन्छन्, तब ज-जसले विरोध गर्ने साहस गर्छ अनि ज-जसले न्याय र शङ्का गर्ने साहस गर्छ, तिनीहरूलाई म तुरुन्तै छाँट्नेछु। आज, ज-जसले मेरा अभिप्रायहरूअनुसार काम गर्दैनन् वा ज-जसले मेरा अभिप्रायहरूलाई गलत रूपले बुझ्छन्, तिनीहरूलाई मेरो राज्यबाट हटाइनु र फ्याँकिनुपर्छ। मेरो राज्यमा अरू कोही पनि छैनन्, सबै मेरा पुत्रहरू हुन्—ती मानिसहरू जसलाई म प्रेम गर्छु अनि जसले मलाई वास्ता गर्छन्। यसको अतिरिक्त, तिनीहरू मेरो वचनअनुसार काम गर्ने अनि सबै जातिहरू र मानिसहरूलाई मेरो पक्षमा न्याय गर्न शक्तिमा राज्य गर्न सक्छन्। यसको साथै, तिनीहरू ज्येष्ठ पुत्रहरू हुन्, जो निर्दोष र जीवन्त छन्, सरल र खुला छन्, अनि इमान्दार र बुद्धिमान दुवै छन्। मेरा अभिप्रायहरू तिमीहरूमा पूरा हुन्छन्, अनि जुन कुरा गर्न म चाहन्छु, त्यो तिमीहरूमा कुनै गल्तीविना, पूर्ण रूपमा खुला र प्रकट भएको अवस्थामा पूरा हुन्छ। गलत आशय र उद्देश्यहरू भएकाहरूलाई, मैले परित्याग गर्न सुरु गरेको छु, अनि म तिनीहरूलाई एक-एक गरेर ढल्ने तुल्याउनेछु। म तिनीहरूलाई एक-एक गरेर त्यस बिन्दुसम्म नष्ट गर्नेछु कि तिनीहरू बाँच्न सक्दैनन्—अनि यसले तिनीहरूको आत्मा, तिनीहरू प्राण र तिनीहरूको शरीरलाई जनाउँछ।

मेरा हातका क्रियाहरूलाई बुझ—गरिबलाई सहायता गर्नु, मलाई प्रेम गर्नेहरूलाई वास्ता र सुरक्षा गर्नु, अज्ञानी र जोसिलाहरूलाई बचाउनु जसले मेरो व्यवस्थापनमा अवरोध गर्दैनन्, मलाई विरोध गर्नेहरूलाई अनि जसले मसित सक्रिय रूपले सहकार्य गर्दैनन्, तिनीहरूलाई दण्ड दिनु—यी सबै कुराहरू मेरो वाणीहरूअनुसार एक-एक गरेर पुष्टि गरिनेछन्। के तँ मलाई साँचो रूपमा प्रेम गर्ने व्यक्ति होस्? के तँ मेरो निम्ति आफैलाई विश्‍वासयोग्य ढङ्गले समर्पित गर्ने व्यक्ति होस्? के तँ मेरो वचनलाई ध्यान दिने र त्यसअनुसार काम गर्ने व्यक्ति होस्? के तँ मेरो विरुद्धको व्यक्ति होस् वा के तँ मेरो अनुरूपको व्यक्ति होस्? हृदयको गहिराईमा, के तँसित यी कुराहरूको बारेमा स्पष्ट ज्ञान छ? के मैले भनेको हरेक कुराको बारेमा तैँले उत्तर दिन सक्छस्? यदि तैँले उत्तर दिन सक्दैनस् भने, तँ उत्साहका साथ खोजी गर्ने व्यक्ति होइन तर मेरा अभिप्रायहरू नबुझ्‍ने व्यक्ति होस्। त्यस्ता मानिसहरूले सजिलै मेरो व्यवस्थापनमा अवरोध पुऱ्याउनेछन् र मेरा अभिप्रायहरूलाई गलत प्रकारले बुझ्‍नेछन्। यदि तिनीहरूसित एक क्षणको लागि पनि गलत अभिप्राय छ भने तिनीहरू मेरो छँटाइ र विनाशमा रहनेछन्।

ममा अन्त्यहीन रहस्यहरू छन्, जुन अथाह छन्। म मेरो योजनाअनुसार मानिसहरूलाई ती एक-एक गरेर प्रकट गरिदिनेछु। अर्थात्, म ती मेरा ज्येष्ठ पुत्रहरूलाई प्रकट गरिदिनेछु। गैरविश्‍वासीहरू र मलाई विरोध गर्नेहरूलाई म तिनीहरूकै चालमा जानदिनेछु; तैपनि, अन्त्यमा, मैले तिनीहरूलाई म नै प्रताप र न्याय हुँ भन्‍ने कुरा बुझाउनुपर्छ। आजका गैरविश्‍वासीहरूसित तिनीहरूको आँखाको सामु जे हुन्छ, त्यसको मात्र ज्ञान हुन्छ, तापनि तिनीहरूले मेरा अभिप्रायहरू जान्दैनन्। मेरा छोराहरूले—जसलाई म प्रेम गर्दछु—मात्र मेरा अभिप्रायहरू जान्दछन् र बुझ्दछन्। मेरा छोराहरूका निम्ति, म खुल्लमखुल्ला प्रकट भएको छु; शैतानको निम्ति, म प्रताप र न्याय हुँ, अनि म लुकेको छँदै छैन। आजभोलि, केवल मेरा ज्येष्ठ पुत्रहरू मात्रै मेरा अभिप्रायहरू जान्न योग्य छन्; अरू कोही पनि योग्यका छैनन्—अनि मैले सृष्टिअगावै यो सबै कुरालाई पूर्वव्यवस्थित गरेको थिएँ। सुरुमा, कसले आशिष पाउनेछन्, अनि कसले कोर्रा खानेछन् भनी मैले उचित रूपले व्यवस्थित गरेँ; म यसको बारेमा स्पष्ट थिएँ अनि आज यो पूर्ण रूपले प्रकट भएको छ: आशिषितहरूले आफ्ना आशिषहरूको आनन्द लिन सुरु गरिसकेका छन्, जबकि कोर्रा लगाइनेहरूले विपत्ति भोग्न सुरु गरिसकेका छन्। कोर्रा खान नचाहनेहरूले खानेछन् नै, किनकि यो मैले नै नियुक्त गरेँ, अनि मेरो प्रशासनिक आदेशहरूको हातहरूले नै यो व्यवस्थित गरेको हो। ठ्याक्कै, कस्तो प्रकारको व्यक्ति आशिषित हुन्छ, अनि कस्तो प्रकारको मानिसले कोर्रा खान्छ? मैले यी कुराहरू प्रकट गरिसकेको छु; यो तिमीहरूको निम्ति रहस्य होइन, बरु यो पूरै प्रकट भएको छ: मलाई स्वीकार गर्ने तर गलत अभिप्राय भएकाहरू; मलाई स्वीकार त गर्ने तर मलाई खोजी नगर्ने; मलाई चिन्‍ने तर ममा समर्पित नहुने, मलाई छल गर्न कुटिलता र छलमा तल्लीन हुनेहरू; मेरा वचनहरू पढ्ने तर नकारात्मकता ओकल्‍नेहरू, अनि आफैलाई नचिन्‍नेहरू, आफू के हुँ भनेर नजान्‍नेहरू, आफैलाई महान् ठान्‍नेहरू, अनि आफू परिपक्वतामा पुगिसकेको छु भनी ठान्‍नेहरू (शैतानको उदाहरण)—त्यस्ता सबै व्यक्ति कोर्राका पात्र हुन्। मलाई स्वीकार गर्नेहरू अनि मेरो खातिर अभिप्राय बोक्‍नेहरू (अनि, यदि तिनीहरूले अवरोध गरे भने, म तिनीहरूका अपराधहरू सम्झनेछैन—तर तिनीहरूको अभिप्रायहरू ठीक हुनैपर्छ, अनि तिनीहरू सधैँ सचेत, होशियार हुनुपर्छ, स्वच्छन्द होइन; र तिनीहरूले सधैँ मेरो कुरा सुन्ने र ममा समर्पित हुने इच्छा राखिराख्‍नुपर्छ); शुद्धहरू; खुला मन भएकाहरू; इमानदारहरू; कुनै व्यक्ति, घटना वा कुनै कुराद्वारा बन्धित नहुनेहरू; र जीवनमा परिपक्व भए पनि हेर्दा बालक जस्तो देखिनेहरू—यिनीहरू नै मेरा प्रियहरू हुन्, मेरा आशिषका पात्रहरू हुन्। अहिले, तिमीहरू हरेकले तिमीहरूको अवस्थाअनुसार आफ्नो स्थान लिनुपर्छ। यसको साथै, तँ आशिषित होस् कि कोर्रा लगाइने होस् भनी तैँले जान्नेछस्; मैले यसलाई स्पष्ट भन्नु खाँचो छैन। आशिषितहरू आनन्दित हुनुपर्छ र खुशी हुनुपर्छ, जबकि कोर्रा भोग्‍नुपर्नेहरू व्याकुल हुनु हुँदैन। दुवै मेरो हातद्वारा मिलाइएका हुन्, यद्यपि म त्यसको दोषी होइन: यो मसित तिमीहरूको आफ्नै सक्रिय सहकार्यको अभाव, साथै म मानिसको अन्तस्करणलाई खोजी गर्ने परमेश्‍वर हुँ भनी बुझ्ने कार्यमा तिमीहरूको असफलता हो। मैले पहिले नै निर्धारित गरेको कुरा यही हो, अनि तैँले आफैलाई तेरो क्षुद्र छलकपटले हानि गरेको छस्; तैँले यो आफैमाथि ल्याइस्! तँ अधोलोकमा खस्नु भनेको तँलाई दुर्व्यवहार गरिएको होइन्! यो तेरो अन्त्य हो: यो तेरो परिणाम हो!

ज्येष्ठ पुत्रहरू धन्यका हुन्! झट्टै उठ र आनन्द मनाओ! झट्टै उठ र प्रशंसा देओ! आजदेखि, कुनै तीतोपना हुनेछैन अनि कुनै कष्ट हुनेछैन; सबै थोक हाम्रो हातमा छन्। जसका विचारहरू मसित सामञ्जस्यमा छन्, त्यो मैले प्रेम गर्ने व्यक्ति हो, अनि त्यसले कुनै विपत्ति भोग्नुपर्ने छैन। तेरो हृदयको इच्छा जेसुकै भएतापनि, म त्यसलाई पूरा गर्नेछु (यद्यपि, यो स्वेच्छाचारी हुन सक्दैन); यो मेरो कार्य हो।


अध्याय ७०

मेरा रहस्यहरू उजागर गरिनु, खुला रूपमा प्रकट गरिनु र उप्रान्त गुप्त नराखिनु पूर्ण रूपमा मेरो अनुग्रह र कृपाले गर्दा हो। अझ बढी, मेरो वचन मानिसमाझ देखा पर्नु र उप्रान्त गुप्त नराखिनु मेरो अनुग्रह र कृपाले गर्दा हो। म ती सबैलाई प्रेम गर्छु, जो निष्कपट रूपमा मप्रति आफैलाई समर्पित गर्छन् र आफैलाई मप्रति चढाउँछन्। मबाट जन्मेर पनि मलाई नचिन्‍ने, र मेरो प्रतिरोध समेत गर्ने सबैलाई म घृणा गर्छु। जो मेरा लागि निष्कपट छ, म उसलाई त्‍याग्‍नेछैनँ; बरु, म त्यस व्यक्तिका आशिष्‌हरू दोब्बर गरिदिनेछु। जुन थालमा भात खायो त्यसैमा प्वाल पार्नेहरूलाई म दोब्बर दण्ड दिनेछु, र म तिनीहरूलाई बिलकुलै सजिलै छोड्‌नेछैनँ। मेरो राज्यमा कुनै कुटिलपन वा छल छैन र कुनै सांसारिकपन छैन; अर्थात्, त्यहाँ मृतकको कुनै गन्ध छैन। बरु, सबै कुरा सोझोपन र धार्मिकता हो; सबै कुरा शुद्ध सरलता र खुलापन हो, जसमा केही पनि लुकाइएको वा गुप्त राखिएको छैन। सबै कुरा ताजा छ, सबै कुरा आनन्द हो र सबै कुरा आत्मिक प्रगति हो। अझै पनि मृतकको दुर्गन्ध हुने जोकोही कुनै हालतमा मेरो राज्यमा रहन सक्दैन र त्यसको साटो उसलाई मेरो फलामे डन्डाले शासन गर्नेछ। अनादिकालदेखि वर्तमान दिनसम्मका सबै अनन्त रहस्यहरू तिमीहरूलाई—आखिरी दिनहरूमा मद्वारा प्राप्त गरिएका मानिसहरूको समूहलाई—पूर्ण रूपमा खुलाइएका छन्। के तिमीहरू आशिषित महसुस गर्दैनौ र? सबै कुरा खुला रूपमा प्रकट गरिने दिनहरू झन् ती दिन हुन् जसमा तिमीहरू मसँगै शासन गर्छौ।

मानिसहरूको जुन समूहले साँच्चै राजाहरूको रूपमा शासन गर्छन् तिनीहरू मेरो पूर्वनिर्धारित गन्तव्य र छनौटमा निर्भर गर्दछ, र यसमा मानवीय इच्छा रत्तीभर पनि छैन। यसमा भाग लिन हिम्मत गर्ने जोकोहीले मेरो हातको प्रहार सहनुपर्नेछ, र त्यस्ता मानिसहरू मेरो दन्किरहेको आगोमा पर्ने वस्तुहरू हुनेछन्; यो मेरो धार्मिकता र महिमाको अर्को पक्ष हो। मैले भनेको छु, म सबै कुरामाथि शासन गर्दछु, म त्यो बुद्धिमान् परमेश्‍वर हुँ जसले पूर्ण अख्तियार प्रयोग गर्दछ, र म कसैप्रति दयालु छैनँ; म पूर्ण रूपमा निष्ठुर छु, व्यक्तिगत भावनाहरूबाट पूर्ण रूपमा वञ्चित छु। म जोसुकैसँग (चाहे ऊ जत्ति नै राम्ररी बोलोस्, म उसलाई छोड्ने छैनँ) मेरो धार्मिकता, शुद्धता र प्रतापद्वारा व्यवहार गर्दछु, यस अवधिमा सबैलाई मेरा कामहरूको चमत्कार देख्न सक्ने, साथै मेरा कामहरूको अर्थ बुझ्न सक्‍ने तुल्याउँछु। मैले एक-एक गरी दुष्टात्माहरूलाई तिनीहरूले गरेका हरप्रकारका कार्यहरूका लागि दण्ड दिएँ र तिनीहरू प्रत्येकलाई अतल कुण्डमा फ्याँकिदिएँ। यो काम मैले समय सुरु हुनुभन्दा अघि समाप्त गरें, तिनीहरूको निम्ति कुनै स्थिति छोडिनँ, तिनीहरूका निम्ति काम गर्ने कुनै ठाउँ छोडिनँ। मेरो चुनिएका मानिसहरू—मद्वारा पूर्वनिर्धारण गरिएकाहरू र छनौट गरिएकाहरू—कोही पनि कहिल्यै दुष्टात्माद्वारा ग्रस्त हुन सक्दैन, र त्यस्तो सट्टामा, तिनीहरू सधैँ पवित्र रहनेछन्। मैले पूर्वनिर्धारण नगरेका र नचुनेकाहरूलाई चाहिँ म शैतानको हातमा दिनेछु, र तिनीहरूलाई उप्रान्त रहन दिनेछैनँ। सबै पक्षहरूमा, मेरो प्रशासनिक आदेशहरूमा मेरो धार्मिकता र मेरो प्रताप सम्मिलित छन्। जस-जसमा शैतानले काम गर्दछ तिनीहरू एकै जनालाई पनि म छोड्‌नेछैनँ, तर तिनीहरूका शरीरसितै तिनीहरूलाई पातालमा फालिदिनेछु, किनकि म शैतानलाई घृणा गर्दछु। म कुनै पनि प्रकारले त्यसलाई सजिलै बचाउनेछैन, तर त्यसलाई आफ्नो काम गर्ने थोरै मौका समेत नदिइकन पूर्ण रूपमा नाश पार्नेछु। शैतानले केही हदसम्म भ्रष्ट बनाएका व्यक्तिहरू (अर्थात्, विपत्तिमा पर्ने मानिसहरू) मेरो आफ्नै हातको बुद्धिमत्तापूर्ण व्यवस्थापन अन्तर्गत हुन्छन्। यो शैतानको उग्र क्रोधको परिणाम हो भन्‍ने नसोच्; यो जान् कि म सर्वशक्तिमान् परमेश्‍वर हुँ, जसले ब्रह्माण्ड र सबै थोकमाथि शासन गर्छ! मैले समाधान गर्न नसक्ने समस्याहरू कुनै पनि छैन, मैले पूरा गर्न नसक्ने काम वा मैले बोल्न नसक्ने कुनै शब्द हुनु त झन् परै जाओस्। मानिसले मेरो सल्लाहकारको काम गर्नु हुँदैन। होसियार हो, मेरा हातको प्रहार परी पातालमा खस्लास्। म तँलाई भन्छु! आज मसँग ज-जसले सक्रिय रूपमा सहयोग गर्दैछन् उनीहरू बुद्धिमान् हुन्, र उनीहरू हानि हुनबाट जोगिनेछन् र न्यायको कष्टबाट बच्नेछन्। यी सबै मैले पूर्वनिर्धारण गरेका मेरा प्रबन्धहरू हुन्। आफूलाई अति नै महान् सम्झेर कुनै अविवेकी टिप्पणी नगर् र ठूला-ठूला कुराहरू नगर्। के यो सबै मेरो पूर्वनिर्धारणद्वारा भएका होइनन् र? तँ जो मेरो सल्लाहकार हुन खोज्छस्, तँलाई कुनै सरम नै छैन! तँलाई आफ्नो कद नै थाहा छैन; तँलाई के थाहा यो कति दयनीय रूपमा सानो छ! तैपनि, तँ यो कुनै ठूलो कुरा होइन भनी सोच्छस्, र आफैलाई चिन्दैनस्। बारम्बार, तँ मेरा वचनहरू सुन्न इन्कार गर्छस्, र त्यसरी मेरा कडा मेहनतहरूलाई व्यर्थ बनाउँछस् र ती मेरो अनुग्रह र दयाका अभिव्यक्ति हुन् भनी महसुस नै गर्दैनस्। बरु, तँ बारम्बार आफ्नो चलाखी देखाउने कोसिस गर्छस्। के यो कुरा तँलाई याद छ? आफूलाई त्यति चलाख ठान्ने मानिसहरूले कस्तो दण्ड पाउनुपर्छ? मेरा वचनहरूप्रति उदासीन र अविश्‍वसनीय रहने, र ती वचनहरूलाई आफ्नो हृदयमा नराख्ने, तिमीहरूले यो अनि त्यो गर्न मलाई एउटा बहानाको रूपमा प्रयोग गर्छौ। दुष्कर्मीहरू! तिमीहरू कहिले मेरो हृदयलाई पूर्ण रूपमा विचार गर्न सक्ने हुनेछौ? तिमीहरू यसबारेमा कुनै विचार नै गर्दैनौ, त्यसैले तिमीहरू “दुष्कर्मीहरू” भन्नु तिमीहरूलाई दुर्व्यवहार गर्नु होइन। यो तिमीहरूलाई एकदमै सुहाउँछ!

कुनै बेला लुकेर रहेका कुराहरूलाई एक-एक गरी आज म तिमीहरूलाई देखाउँदैछु। त्यो ठूलो रातो अजिङ्गर अतल कुण्डमा फालिएको छ र पूर्ण रूपमा नाश पारिएको छ, किनकि त्यसलाई राख्नु कुनै फाइदा छैन; यसको अर्थ, त्यसले ख्रीष्टको सेवा गर्न सक्दैन। यस दिनपछि, राता चीजहरूको कुनै अस्तित्व रहनेछैन; तिनीहरू खिइँदै बिस्तारै नाश हुनेछन्। म जे भन्छु त्यो गर्छु; यो मेरो कामको पूर्णता हो। मानवीय धारणाहरूलाई फाल्; मैले भनेका सबै कुरा मैले गरेको छु। जसले चतुर हुने कोसिस गर्छ उसले आफैमाथि विनाश र घृणा ल्याउँछ, र ऊ जिउन चाहँदैन। त्यसकारण, म तँलाई सन्तुष्ट पार्नेछु, र निश्चित रूपमा त्यस्ता मानिसहरूलाई राख्नेछैन। अबउप्रान्त जनसङ्ख्या सर्वोत्तम रूपमा वृद्धि हुनेछ, तर मसँग सक्रिय सहकार्य नगर्ने सबैलाई बढारेर शून्यतामा पुर्‍याइनेछ। मैले स्वीकृति दिएका व्यक्तिहरू तिनीहरू हुन् जसलाई म सिद्ध पार्नेछु, र म तिनीहरूमध्ये एक जनालाई पनि फाल्नेछैन। मैले भनेको कुरामा कुनै विरोधाभासहरू छैनन्। जसले मसँग सक्रिय सहकार्य गर्दैनन् तिनीहरूले अझ बढी सजाय भोग्नुपर्नेछ, तैपनि अन्त्यमा, म तिनीहरूलाई अवश्य नै मुक्ति दिनेछु। तैपनि त्यतिञ्जेलसम्ममा, तिनीहरूको जीवनको हद अति नै फरक हुनेछ। के तँ त्यस्तो व्यक्ति बन्न चाहन्छस्? उठ र मसँग सहकार्य गर! निष्कपट रूपमा मप्रति आफूलाई समर्पित गर्नेहरूसित निश्चय पनि म अन्यायपूर्ण व्यवहार गर्नेछैनँ। तिमीहरूमध्ये निष्कपट रूपमा मप्रति आफूलाई चढाउनेहरूलाई म मेरा सबै आशिष्‌ प्रदान गर्नेछु। आफैलाई पूर्ण रूपमा मलाई अर्पण गर! तँ जे खान्छस्, तँ जे लगाउँछस्, र तेरो भविष्य सबै मेरा हातमा छन्; म यी सबै कुरा उचित रूपमा प्रबन्ध गर्नेछु, ताकि तैँले अनन्त आनन्द उठाउन सकेस् र तँसँग असीमित आपूर्ति होस्। किनकि मैले भनेको छु: “तिमीहरूमध्ये मप्रति आफूलाई निष्कपट रूपमा समर्पित गर्नेहरूलाई म अवश्य नै धेरै आशिष्‌ दिनेछु।” निष्कपट रूपमा मप्रति आफूलाई समर्पित गर्ने हरेक व्यक्तिकहाँ सबै आशिष्‌ आउनेछन्।


अध्याय ७१

मैले पूर्ण रूपले आफैलाई तिमीहरू सबैमा प्रकट गरिदिएको छु, तर किन तिमीहरूले मेरा वचनहरू तिमीहरूको सारा हृदय र प्राणले मनन गर्न सक्दैनौ? किन तिमीहरू मेरा वचनहरूलाई फोहोर-मैलाको रूपमा लिन्छौ? के मैले भन्‍ने कुरा गलत हो र? के मेरा वचनहरूले तिमीहरूको कमीकमजोरीहरूलाई प्रहार गरेको छ? तिमीहरूले निरन्तर ढिलाइ गरिरहेका छौ र हिचकिचाइरहेका छौ। किन तिमीहरू यस प्रकारले काम गर्छौ? के मैले स्पष्ट रूपले बोलेको छैन र? मैले धेरै पल्ट भनेको छु, मेरा वचनहरूलाई होशियारीपूर्वक मनन गरिनुपर्छ, अनि तिमीहरूले त्यसलाई नजिकबाट ध्यान दिनुपर्छ। के तिमीहरूमध्ये कोही आज्ञाकारी र समर्पित छोराछोरीहरू हौ? के मेरा वचनहरू व्यर्थमा गएका छन्? के त्यसले कुनै प्रभाव परेको छैन? तँ कतिसम्‍म मेरा अभिप्रायहरूसँग मेल खाने हुन सक्छस्? यदि, एक क्षणको लागि, म तँसित बोलिनँ भने, तँ स्वच्छन्द र बेकाबु हुनेछस्। यदि मैले स्पष्टसित तैँले कसरी चल्नु र बोल्नुपर्ने हो भनी बताइनँ भने, तेरो हृदयको गहिराइमा यसको बारेमा तँलाई केही थाहा हुँदैनथियो भन्‍ने हुनसक्छ? म तँलाई बताउँछु! हानि सहने त्यो हो जो अनाज्ञाकारी हुन्छ, जो अधीनमा रहँदैन, अनि जसले मूर्खतापूर्ण विश्‍वास गर्छ! मैले भनेको कुरालाई ध्यान नदिनेहरू अनि विवरणहरूलाई बुझ्न नसक्‍नेहरूले मेरा अभिप्रायहरूलाई बुझ्न सक्नेछैनन्, न त तिनीहरूले मेरो सेवा नै गर्न सक्नेछन्। यस्ता मानिसहरूलाई म काटछाँट गर्नेछु, अनि तिनीहरूले मेरो न्यायको सामना गर्नेछन्। विवरणहरू नबुझ्‍नु भनेको अत्यन्तै धृष्ट हुनु, साथै जानी-जानी दुःसाहसी हुनु हो; त्यसकारण, म त्यस्ता मानिसहरूलाई घृणा गर्नेछु, अनि तिनीहरूसित सहजतापूर्वक व्यवहार गर्नेछैन। म तिनीहरूलाई कुनै कृपा देखाउनेछैन; म तिनीहरूलाई केवल मेरो प्रताप र न्याय मात्रै देखाउनेछु। त्यसैले, तैँले अझै मलाई धोका दिने साहस गर्छस् कि हेर्। म मानव हृदयको अन्तस्करणको गहिराइलाई जाँच्ने परमेश्‍वर हुँ। यो कुरा सबैको निम्ति स्पष्ट हुनुपर्छ; नत्रभने, तिनीहरूले गैरजिम्मेवार तरिकाले आफ्नो काम गर्नेछन् अनि मसित लापरवाहीपूर्वक व्यवहार गर्नेछन्। त्यही कारणले गर्दा कतिपय मानिसहरू अन्जानमा मद्वारा प्रहार गरिन्छन्। मैले भनेको छु, कि म कसैलाई अन्यायपूर्ण ढङ्गले व्यवहार गर्ने छैन, म कसैलाई गलत व्यवहार गर्दिनँ, अनि मेरा सबै कार्यहरू मेरो हातको बुद्धिमानी व्यवस्थापनहरूद्वारा गरिन्छन्।

मलाई साँचो प्रकारले प्रेम नगर्ने सबै मानिसहरूमाथि मेरो न्याय परेको छ। ठ्याक्कै यही समयमा, कसलाई मैले पूर्वनियुक्त गरेको र चुनेको छु अनि कसलाई चाहिँ निष्कासित गर्नुपर्नेछ भन्‍ने कुरा स्पष्ट हुन्छ। यी सबै एक-एक गरेर प्रकट हुनेछन् अनि केही पनि लुकेर रहनेछैनन्। सबै मानिसहरू, घटनाहरू, अनि कुराहरू मेरा वचनहरूको परिपूर्णतामा ल्याउनको निम्ति खडा र अस्तित्वमा छन्, र ती सबै मेरो मुखबाट उच्चारण भएका वचनहरूलाई साँचो बनाउन व्यस्त छन्। ब्रह्माण्ड र पृथ्वीका कुनाकाप्चाहरू केवल मद्वारा नियन्त्रित छन्। मेरा वचनहरूलाई अवज्ञा गर्न साहस गर्ने वा मेरा कामहरूलाई प्रदर्शित गर्न इन्कार गर्नेलाई मैले प्रहार गर्नैपर्छ, अनि त्यस व्यक्तिलाई अधोलोकमा डुब्न लगाएर अस्तित्व नै नरहने तुल्याउनुपर्छ। मेरा सबै वचनहरू सुहाउँदो र उचित छन्, अनि पूर्ण रूपले अशुद्धतारहित छन्। के तिमीहरूको बोल्ने तरिका मेरो जस्तो छ? तँ अति शब्दाडम्बरी छस्; तेरो कुरा तर्कसङ्गत छैन, अनि तैँले आफैलाई स्पष्ट प्रकारले व्याख्या गर्दैनस्—तापनि, तँ अझै तैँले केही कुराहरू हासिल गरेको छस्, अनि त्यसलाई तैँले लगभग पाएको छस् भन्‍ने सोच्छस्। म तँलाई भन्छु! मानिसहरू जति बढी आत्म-सन्तुष्ट हुन्छन्, तिनीहरू मेरा मापदण्डहरू पूरा गर्नदेखि त्यति नै टाढा हुन्छन्। तिनीहरू मेरो इच्छाको निम्ति कुनै वास्ता देखाउँदैनन्, अनि तिनीहरूले मलाई छल्छन् अनि मेरो नाउँलाई गम्भीरतापूर्वक बेइज्जत गर्छन्! कति निर्लज्ज! तँ आफूसित कस्तो प्रकारको कद छ भन्‍ने कुरालाई हेर्दैनस्। तँ कति मूर्ख र अज्ञानी छस्!

मेरा वचनहरूले लगातार अनि हर प्रकारले कामकुराहरूलाई औँल्याइरहेका छन्। तैँले अझै यसलाई बुझ्न नसकेको हो कि? के तैँले अझै बुझिनस्? के तेरो अभिप्राय मलाई निराश तुल्याउनु हो? तेरो आत्मालाई माथि उठा अनि तेरो साहसलाई माथि खिँच। मलाई प्रेम गर्ने एउटै व्यक्तिलाई पनि म दरिद्रतापूर्वक व्यवहार गर्दिन। म मानव हृदयको अन्तर्मनको गहिराइलाई जाँचपडताल गर्दछु, अनि सबै मानिसहरूको हृदयमा के छ भनी म सबै कुरा जान्दछु। यी सबै कुराहरू एक-एक गरेर प्रकट हुनेछ, अनि ती सबै मद्वारा जाँचिनेछन्। मलाई साँचो प्रकारले प्रेम गर्ने एउटैलाई पनि म कहिल्यै बेवास्ता गर्नेछैन; तिनीहरू सबै आशिषका प्रापकहरू हुन्, अनि ज्येष्ठ पुत्रहरूको समूह हुन् जसलाई मैले राजाहरूको रूपमा पूर्वनियुक्त गरेको हुँ। मलाई साँचो प्रकारले प्रेम नगर्नेहरूको सम्बन्धमा चाहिँ, तिनीहरू आफ्नै छलहरूको निशाना हुन्, अनि तिनीहरूले दुर्भाग्य भोग्नेछन्; यो पनि मद्वारा पूर्वनियुक्त गरिएको कुरा हो। चिन्ता नगर; म तिनीहरूलाई एक-एक गरेर प्रकट गर्नेछु। मैले पहिले नै यो काम राम्ररी तयार गरेको छु, अनि मैले यो गर्न सुरु गरिसकेको छु। यो सबै व्यवस्थित ढङ्गले गरिँदैछ; यो अस्तव्यस्त छँदै छैन। कसलाई चुनिनेछ, कसलाई हटाइनेछन् भनी मैले पहिल्यै निर्णय गरेको छु। तिमीहरूले देख्ने गरी तिनलाई एक-एक गरेर प्रकट गरिनेछ। यी समय अवधिमा, मेरो हातले के गर्दैछ भनी तिमीहरूले देख्नेछौ। सबै मानिसहरूले देख्नेछन्, कि मेरो धार्मिकता र प्रतापले कसैबाट कुनै उल्‍लङ्घन वा विरोध आउन दिनेछैन, र ज-जसले ठेस उल्‍लङ्घन गर्छ, त्यसलाई कडा दण्ड दिइनेछ।

म हरेकको हृदयको अन्तर्मनको गहिराइलाई खोजी गर्ने परमेश्‍वर हुँ। मलाई केवल बाहिरबाट नहेर। अन्धा मानिसहरू! तिमीहरूले मैले अति स्पष्टसित बोलेको वचनहरूलाई सुन्दैनौ, अनि तिमीहरूले मलाई—पूर्ण परमेश्‍वर स्‍वयम्‌लाई—विश्‍वास गर्दैनौ। जसले मलाई छलपूर्ण रूपमा फुस्ल्याउने गर्छ वा मबाट केही लुकाउँछ, म निश्चय नै त्यसलाई सहनेछैन।

के तैँले मेरो वाणीहरूमध्ये हरेकलाई सम्झन्छस्? “मलाई देख्नु अनन्तदेखि अनन्तसम्म लुकेको हरेक रहस्यलाई देख्नु जस्तै हो।” के तैँले यो कथनलाई होशियारीपूर्वक मनन गरिस्? म परमेश्‍वर हुँ, अनि मेरा रहस्यहरू तैँले देख्‍ने गरी प्रकट गरिएका छन्। के तिमीहरूले त्यसलाई देखेका छैनौ। किन तिमीहरूले मलाई ध्यान दिँदैनौ? अनि किन तैँले तेरो मनमा भएको त्यस अस्पष्ट परमेश्‍वरलाई त्यति आराधना गर्छस्? कसरी म—एउटा साँचो परमेश्‍वर—ले कुनै गल्ती गर्न सक्छ? यसलाई तिमीहरूको मगजभित्र जान देऊ! यसको बारेमा सुनिश्चित होऊ! मेरो हरेक वचन र कार्य, मेरो हरेक काम र चाल, मेरो मुस्कान, मेरो खवाइ, मेरो लवाइ, मेरो सबै कुरा परमेश्‍वर स्‍वयम्‌द्वारा हुन्छ। तिमीहरूले मेरो आलोचना गर्छौ: के तिमीहरूले मेरो आगमनअघि नै परमेश्‍वरलाई देखिसकेका छौ? यदि होइन भने, किन तँ सधैँ म र तेरो परमेश्‍वरको बीच मानसिक तुलना गर्छस्? यो पूर्ण रूपले मानव धारणाहरूको उपज हो! मेरा क्रिया तथा व्यवहारहरू तेरा कल्पनाहरूसित मिल्दैनन्, मिल्छन् त? मेरा क्रिया तथा व्यवहारहरू साँचो छन् कि छैनन् भनी म कुनै व्यक्तिलाई पनि विचार गर्न दिँदिनँ। म एक मात्र साँचो परमेश्‍वर हुँ, अनि यो अपरिवर्तनशील र अकाट्य सत्यता हो! तेरा आफ्नै छलहरूको शिकार नहोऊ। मेरा वचनहरूले यसलाई पूर्ण स्पष्टतासहित औँल्याएका छन्। मभित्र एक टुक्रा मानवता पनि छैन, म सम्पूर्ण रूपले परमेश्‍वर स्‍वयम्‌ हुँ, अनि एउटै कुरा पनि नलुकाई तिमीहरूका निम्ति पूरै प्रकट गरिएको छ!


अध्याय ७२

यदि तिमीहरूले आफैमा कुनै कमी कमजोरी वा दुर्बलता पत्ता लगायौ भने, त्यसबाट छुटकारा पाउन तिमीहरू तुरुन्तै ममाथि निर्भर रहनुपर्छ। ढिलो नगर; नत्रभने, पवित्र आत्माको काम तँबाट निकै टाढा हुनेछ, अनि तँ निकै पछि पर्नेछस्। मैले तँलाई सुम्पेको काम मसित बारम्बार नजिक भएर, प्रार्थना गरेर अनि मेरो उपस्थितिमा सङ्गति गरेर मात्र सम्पन्न गर्न सकिन्छ। यदि तैँले यी कुराहरू गरिनस् भने, कुनै परिणामहरू हासिल गरिनेछैन अनि सबै कुरा व्यर्थमा गरिएको हुनेछ। आजको मेरो काम विगतको जस्तो होइन; मैले प्रेम गर्ने मानिसहरूमा जीवनको हद पहिलेको भन्दा धेरै फरक हुन्छ। तिनीहरू सबैसँग मेरो वचनहरूको स्पष्ट बुझाइ र साथै त्यसभित्रको तीक्ष्ण अन्तर्दृष्टि छ। यो सबैभन्दा स्पष्ट पक्ष हो, जसले मेरो कामको आश्चर्यलाई सबैभन्दा बढी प्रतिबिम्बित गर्न सक्छ। मेरो कामको गति तीव्र भएको छ, अनि यो काम निश्चय नै विगतको भन्दा फरक छ। यो मानिसहरूले कल्पना गर्नु असम्भव छ, अनि यसबाहेक, तिनीहरूले गहिरो प्रकारले बुझ्न असम्भव छ। तिमीहरूको निम्ति उपरान्त कुनै कुरा रहस्यको रूपमा छैन; त्यसको साटोमा, सबै कुरा ज्ञात तुल्याइएको र प्रकट गरिएको छ। यो पारदर्शी छ, यसलाई खुलासा गरिएको छ अनि यसभन्दा बढी, यो पूर्ण रूपले स्वतन्त्र छ। मैले प्रेम गर्नेहरू निश्चय नै कुनै पनि व्यक्ति, घटना वा कुराद्वारा प्रतिबन्धित हुनेछन्, न त कुनै स्थान वा भूगोलद्वारा प्रतिबन्धित हुनेछन्; सबै वातावरणहरूद्वारा लादिएको बन्धनलाई तिनीहरूले उछिन्नेछन् अनि तिनीहरू देहबाट माथि उठ्नेछन्। यो मेरो महान् कामको पूर्णता हो। त्यसपछि, थप केही गर्नु आवश्यक हुनेछैन; यो पूर्ण रूपले समाप्त हुनेछ।

महान् कामको पूर्णता मैले प्रेम गर्ने सबै ज्येष्ठ पुत्रहरू र मानिसहरूको सन्दर्भमा उल्लेखित गरिएको हो। यसपछि, तिमीहरू कुनै, व्यक्ति, घटना वा कुराद्वारा बन्धित हुनेछैनौ। तिमीहरू ब्रम्हाण्डको विभिन्न देशहरूभरि यात्रा गर्नेछौ, सम्पूर्ण जगतको वारपार यात्रा गर्नेछौ अनि सबै ठाउँमा आफ्ना पाइलाहरू छोड्नेछौ। यो अझै निकै टाढा छ भनी नसोच; यो जुन चाँडै नै तिमीहरूको आँखाको सामुन्ने पूरा हुन आउने कुरा हो। म जे गर्छु, त्यो तिमीहरूलाई सुम्पिनेछ, अनि मैले टेकेका ठाउँहरूमा तिमीहरूको पाइलाहरू हुनेछन्। यसको साथै, यो हामी—तिमीहरू र मैले—राजाहरूको रूपमा सँगै राज्य गर्नुको साँचो अर्थ हो। के तिमीहरूले मैले प्रदान गर्ने प्रकाशहरू, अलिकति पनि नलुकी, किन झन्-झन् स्पष्ट हुँदैछन् भनी मनन गरेका छौ? किन मैले सबैभन्दा उच्च गवाही दिएको छु, अनि यी सबै रहस्यहरू र यी सबै वचनहरू तिमीलाई बताएको छु? कारण अरू केही नभई पूर्वउल्लेखित काम नै हो। तथापि, अहिले तिमीहरूको कामको प्रगति अत्यन्त ढिलो छ। तिमीहरूले मेरो लामो फड्कोको गतिलाई पछ्याउन सक्दैनौ, तिमीहरूले मसँग राम्ररी सहकार्य गर्न सक्दैनौ, र अहिलेको लागि, तिमीहरूले अझै मेरा अभिप्रायहरू पूरा गर्न सक्दैनौ। मैले तिमीहरूलाई अझ तीव्रताका साथ तालीम दिनुपर्छ अनि तिमीहरूलाई पूर्ण गर्ने मेरो कामको गतिलाई बढाउनुपर्छ, ताकि तिमीहरूले मेरो हृदयलाई जति सक्दो चाँडो सन्तुष्टि ल्याउन सक।

हाल, सबैभन्दा स्पष्ट कुरा के हो भने, ज्येष्ठ पुत्रहरू पूर्ण रूपले निर्माण भएका छन्। सबै मद्वारा अनुमोदित भएका थिए, अनि संसारको सृष्टिदेखि नै मद्वारा पूर्वनियुक्त भएका र चुनिएका पनि थिए। हरेक मेरो आफ्नै हातद्वारा बढुवा भएका थिए। यसमा कुनै मानव विचारको लागि कुनै ठाउँ छैन। यो तेरो नियन्त्रणभन्दा पर छ। घमन्डी नबन्; यो सबै मेरो दया र करुणा हो। मेरो दृष्टिकोणमा, सबै कुरा सम्पन्न भइसकेको छ। यति मात्र हो कि तिम्रा आँखा अति धमिला भएका छन्, अनि अहिले पनि, तिमीहरूले मेरा कामहरूको आश्चर्यको स्पष्ट दृश्य देख्‍न सक्दैनौ। तिमीहरूमध्ये कोहीसँग पनि मेरो सर्वशक्ति, मेरो बुद्धि, मेरो हरेक कार्य वा मेरो हरेक वचन र कामको पूर्ण रूपमा स्पष्ट वा साँचो बुझाइ छैन। त्यसैकारण, म स्पष्टसित बोल्छु। किनकि मेरा छोराहरू, मेरो प्रियहरू, म सबै मूल्य तिर्न, परिश्रम गर्न र आफैलाई अर्पिन इच्छुक छु। के तैँले मेरा वचनहरूद्वारा मलाई चिन्छस्? के त्यसलाई मैले अझ स्पष्ट रूपले व्यक्त गरेको तँ चाहन्छस्? अब उपरान्त धेरै स्वच्छन्द नबन; मेरो हृदयलाई बुझ! अहिले तिमीहरूलाई त्यस्तो ठूलो रहस्य बताइएको हुनाले, तिमीहरूसित भन्नुपर्ने के कुरा छ? के तिमीहरूसित कुनै गुनासाहरू छन्? यदि तिमीहरूले मूल्य चुकाएनौ र कडा परिश्रम गरेनौ भने, के तिमीहरू मैले गरेको सबै मेहनती प्रयासको योग्य हुनसक्छौ त?

हिजोआज मानिसहरूले आफैलाई नियन्त्रण गर्न सक्दैनन्। मैले कृपा नगरेका मानिसहरूले चाहे पनि तिनीहरूमा मप्रतिको प्रेम उत्पन्न हुन सक्दैनन्। तैपनि, मैले पूर्वनियुक्त गरेका र चुनेका मानिसहरू चाहेर पनि उम्कन सक्नेछैनन्; तिनीहरू जहाँसुकै गए पनि, तिनीहरू मेरो हातबाट बच्न सक्दैनन्। मेरो प्रताप त्यस्तो छ, अनि यसको साथै, मेरो न्याय पनि त्यस्तै छ। सबै मानिसहरूले मेरो योजना र मेरा अभिप्रायहरूअनुसार आफ्नो कामधन्धा गर्नुपर्छ। आजदेखि उता, पूर्ण रूपले सबै कुरा मेरो हातमा आउँछन् अनि त्यो तिनीहरूको नियन्त्रणभन्दा पर छ। सबै कुरा मद्वारा नियन्त्रित र व्यवस्थित छन्। यदि मानिसहरू सानोतिनो तरिकाले सहभागी हुन्छन् भने म तिनीहरूलाई त्यतिकै जान दिनेछैन। आजदेखि सुरु गरेर, म सबै मानिसहरूलाई मलाई चिन्ने तुल्याउन थाल्‍नेछु—एक मात्र साँचो परमेश्‍वरलाई, जसले सबै कुरा सृष्टि गर्नुभयो, जो मानिसहरूको माझमा आउनुभयो र तिनीहरूद्वारा इन्कारिनुभयो र निन्दित हुनुभयो, अनि जसले सबै कुरालाई पूर्ण रूपमा नियन्त्रण र व्यवस्थापन गर्नुहुन्छ; त्यो राजा जो राज्यको प्रभारी हुनुहुन्छ; परमेश्‍वर स्वयम्‌ जसले सम्पूर्ण जगतलाई व्यवस्थापन गर्नुहुन्छ; अनि त्यसभन्दा बढी, त्यो परमेश्‍वर जसले मानिसहरूको जीवन तथा मृत्युलाई नियन्त्रण गर्नुहुन्छ अनि जोसँग अधोलोकको साँचो छ। म सबै मानिसहरूलाई (प्रौढ र बच्चाहरू, चाहे तिनीहरूसित आत्मा भए पनि नभए पनि, अनि तिनीहरू मूर्ख वा अपाङ्ग भए पनि नभए पनि) मलाई चिन्ने तुल्याउनेछु। म कसैलाई यस कार्यबाट छुट दिनेछैन; यो सबैभन्दा गम्भीर कार्य हो, एउटा कार्य जुन मैले राम्रोसित तयार गरेको छु अनि जुन कामलाई अहिलेदेखि सुरु भएर अघि बढाइँदैछ। म जे भन्छु, त्यो पूरा हुनेछ। तेरा आत्मिक आँखाहरू खोल्, तेरा व्यक्तिगत धारणाहरूलाई त्याग्, अनि म एक मात्र साँचो परमेश्‍वर हुँ जसले ब्रम्हाण्डको प्रबन्ध मिलाउँछ भनी चिन्! म कोहीबाट पनि लुकेको छैन अनि म सबैमाथि मेरा प्रशासनिक आदेशहरू अघि बढाउँछु।

तेरा आफ्‍ना सबै कुराहरू एकातिर पन्साइ दे। के तैँले मबाट प्राप्त गर्ने कुराहरू अझ बढी मूल्यको अनि झन् धेरै महत्वपूर्ण छैन र? के तिनीहरू र तिमीहरूको मूल्यहीन थोकहरूको बीचमा आकाश-पातालको अन्तर छैन र? छिटो गरेर सबै मूल्यहीन थोकलाई फ्याँकिदे! तैँले आशिषहरू पाउनेछस् कि दुर्भाग्यको सामना गर्नेछस् भनी अहिले नै निर्णय हुँदैछ। यो एउटा निर्णायक क्षण हो; यो अत्यन्तै महत्त्वपूर्ण क्षण पनि हो। के तैँले साँच्चिकै यसलाई देख्न सक्छस्?

मैले मेरा वचनहरू बोल्नेबित्तिकै ती पूरा हुन्छन्; ती कहिल्यै परिवर्तन हुँदैनन् अनि ती पूर्ण रूपले सत्य छन्। यसलाई याद राख। तैँले मेरो मुखबाट बाहिर निस्कने हरेक वचन र वाक्यांशलाई होशियारपूर्वक विचार गर्नुपर्छ। थप होशियार बन्, नत्रभने तैँले हानि भोग्‍नेछस् र मेरो न्याय, मेरो क्रोध अनि मेरो भष्मीकरण मात्रै पाउनेछस्। मेरो काम अहिले द्रुत गतिमा अघि बढिरहेको छ, यद्यपि यो सतही भने छैन; यो यति सूक्ष्म रूपले प्रशोधित गरिएको छ कि, यो नाङ्गो आँखाको लागि लगभग अदृश्य छ, अनि मानिसको हातद्वारा यसलाई पक्रन सकिँदैन। यो विशेष रूपमा सविस्तारपूर्ण छ। म कहिल्यै रित्ता शब्दहरू उच्चारण गर्दिनँ; मैले भन्‍ने सबै कुरा साँचो हुन्छ। मेरो हरेक शब्द विशुद्ध र ठीक छ भनी तैँले विश्‍वास गर्नुपर्छ। लापरवाह नबन्; यो निर्णायक क्षण हो! तैँले आशिषहरू पाउनेछस् कि दुर्भाग्य पाउनेछस्, त्यो कुराको निर्णय अहिले नै गरिनेछ, अनि भिन्नता स्वर्ग र पृथ्वी बीचको जतिको हुन्छ। तँ स्वर्ग जानेछस् वा अधोलोकमा जानेछस्, त्यो पूर्ण रूपमा मेरो नियन्त्रणमा छ। अधोलोकतिर अघि बढ्नेहरू आफ्नो मृत्युको अन्तिम संघर्षमा सामेल भइरहेका छन्, जब कि स्वर्गमा जानेहरू तिनीहरूको कष्टको अन्तिम भागमा सामेल भएका छन् अनि अन्तिम पटक मेरो निम्ति अर्पित हुँदैछन्। भविष्यमा, तिनीहरूले गर्ने सबै कुरामा आनन्द र प्रशंसा संलग्न हुनेछन्, जसमा मानिसहरूलाई कष्ट दिने मामुली कुराहरू हुनेछैनन् (विवाह, काम, कष्टदायक धनसम्पत्ति, ओहोदा, आदि इत्यादि)। तथापि, अधोलोकतिर जानेहरूका निम्ति, तिनीहरूको कष्ट अनन्त छ (यसले तिनीहरूको आत्मा, प्राण र शरीरलाई जनाउँछ); तिनीहरू कहिल्यै मेरो दण्ड दिने हातबाट उम्कनेछैनन्। यी दुई पक्षहरू आगो र पानी जतिकै मेल नखाने किसिमका छन्: जसले दुर्भाग्य भोग्छन्, तिनीहरूले दुर्भाग्य नै भोगिरहनेछन्, जबकि आशिषित हुनेहरूले तिनीहरूको हृदय सन्तुष्ट हुने गरी आनन्द भेट्टाउनेछन्।

सबै घटनाहरू र कुराहरू मद्वारा नियन्त्रित छन्, तिमीहरू—मेरा पुत्रहरू, मेरा प्रियहरू मेरा हुन् भनी उल्लेख गरिरहनु पर्दैन। तिमीहरू नै मेरो छ हजार वर्षीय व्यवस्थापनको योजनाको चरम रूप हौ; तिमीहरू नै मेरो धन हौ। मैले प्रेम गर्ने मानिसहरू सबै, तिनीहरू मेरो आँखाको निम्ति मनोहर छन्, किनकि तिनीहरूले मलाई प्रकट गर्छन्; मैले घृणा गर्नेहरूलाई म हेर्दै नहेरी घृणा गर्छु, किनकि तिनीहरू शैतानका सन्तान हुन् अनि शैतानकै हुन्। आज सबै मानिसहरूले आफैलाई जाँचपडताल गर्नुपर्छ: यदि तेरा अभिप्रायहरू ठीक छन्, अनि तैँले मलाई साँचो प्रकारले प्रेम गर्छस् भने तँलाई म अवश्य नै प्रेम गर्नेछु। तिमीहरूले मलाई साँचो रूपले प्रेम गर्नुपर्छ, अनि मलाई धोका दिनु हुँदैन! म मानिसहरूको अन्तस्करणलाई जाँच्‍ने परमेश्‍वर हुँ! यदि तेरा अभिप्रायहरू गलत छन्, अनि यदि तँ मप्रति कठोर र अवफादार छस् भने, तँलाई म अवश्य नै घृणा गर्नेछु; मैले तँलाई न त चुनेँ, न त पूर्वनियुक्त गरेँ। तँ नर्क नगएसम्मको लागि पर्खिराख्! अरू मानिसहरूले यी कुराहरू देख्न नसक्लान्, तर केवल तैँले अनि मैले, मानिसहरूको हृदयको गहिराइमा हेर्ने परमेश्‍वरले, त्यसलाई जान्दछौँ। एउटा निश्चित समयमा ती सबै प्रकट गरिनेछन्। इमानदारहरू चिन्तित हुनुपर्दैन, अनि कपटीहरू डराउन खाँचो छैन। यो सबै मेरो बुद्धिमानी बन्दोबस्तहरूको भाग हुन्।

अहिलेको कार्य जरुरी र कष्टदायक छ, र यो आखिरी कामलाई पूरा गर्न तिमीहरूले अन्तिम पल्ट आफैलाई समर्पित गर्नुपर्छ। मेरा मापदण्डहरू वास्तवमा धेरै कठोर छैनन्: म केवल तिमीहरूले मसित राम्ररी सहकार्य गर्न सक, सबै कुरामा मलाई सन्तुष्ट गर, अनि मैले भित्रबाट तँलाई गर्ने अगुवाइलाई पछ्याऊ भन्‍ने चाहन्छु। अन्धो नहोओ; लक्ष्य राख्, अनि सबै पक्षहरूमा र सबै कुरामा मेरा अभिप्रायहरूलाई अनुभूति गर। किनकि म तिमीहरूको निम्ति अब लुकेको परमेश्‍वर होइन, अनि मेरा अभिप्रायहरूलाई बुझ्नको निम्ति तँ यसको बारेमा धेरै स्पष्ट हुनुपर्छ। अति छोटो समयावधिमा, तिमीहरूले सत्य बाटो खोजी गर्ने विदेशीहरूलाई मात्रै भेट्नेछैनौ, तर अझ महत्वपूर्ण कुरा, तिमीहरूसित तिनीहरूलाई मार्गदर्शन गर्ने क्षमता हुनुपर्छ। त्यो नै मेरो अत्यावश्यक अभिप्राय हो; यदि तैँले यो देख्न सक्दैनस् भने यो स्वीकारयोग्य हुनेछैन। तथापि, तैँले मेरो सर्वशक्तिलाई विश्‍वास गर्नुपर्छ। जहिलेसम्म मानिसहरू ठीक छन्, म निश्चय नै तिनीहरूलाई असल सिपाहीहरू हुन तालीम दिनेछु। सबै कुरा मद्वारा नै उचित रूपले व्यवस्थित गरिएको छ। यो निर्णायक घडी हो। यसलाई हातबाट जान नदेऊ! तिमीहरूले विगतमा गरेका कुराहरूलाई म धेरै सोच्नेछैनँ। तैँले सधैँ मेरो सामु प्रार्थना गर्नुपर्छ र बिन्ती चढाउनुपर्छ; म तेरो आनन्द र प्रयोगको निम्ति तँमाथि पर्‍याप्त अनुग्रह खन्याउनेछु। अनुग्रह र आशिषहरू उही होइनन्। तैँले अहिले आनन्द लिइरहेको कुरा मेरो अनुग्रह हो, अनि मेरो नजरमा, यो उल्लेख गर्न योग्य छैन, जबकि आशिषहरू चाहिँ तैँले भविष्यमा अनन्तसम्म आनन्द लिने कुरा हुन्। ती मानिसहरूको मनमा आइ नसकेका आशिषहरू हुन्, अनि जसलाई तिनीहरूले कल्पना गर्न सक्दैनन्। त्यसैकारण, म तिमीहरू आशिषित छौ, अनि यी आशिषहरू सृष्टि भएदेखि कहिल्यै पनि मानिसहरूले अनुभव गरेका छैनन् भनेर भन्छु।

मैले तिमीहरूलाई मेरो सबै कुरा प्रकट गरेको छु। म केवल यो आशा गर्छु, कि तिमीहरूले मेरो हृदयलाई बुझ्‍न सक, तिमीहरूले गर्ने सबै कुरामा मप्रति तिमीहरूका विचारहरू समर्पित गर्न सक, अनि हर प्रकारले मप्रति विचारशील हुन सक, अनि मैले सधैँ तिमीहरूको मुस्काइरहेको मुहारहरू देख्‍न सकूँ। अबदेखि, ज्येष्ठ पुत्रहरूको हैसियत प्राप्त गर्नेहरू म सँगसँगै राजाहरूको रूपमा राज्य गर्नेहरू नै हुन्। तिनीहरूलाई अर्को भाइद्वारा धम्काइनेछैन, न त मद्वारा ताडना दिइने वा काटछाँट गरिनेछ, किनकि म यही सिद्धान्त अनुसार काम गर्छु: ज्येष्ठ पुत्रहरूको समूहमा हुनेहरू ती मानिसहरू हुन् जो अरूद्वारा तुच्छ ठानिएका छन् अनि हेपिएका छन्, र जसले जीवनको सबै प्रकारका उतार-चढाउहरू भोगेका छन्। (तिनीहरूलाई मैले अग्रिम रूपमा नै काटछाँट गरेको र तोडेको छु, अनि अग्रिम रूपमा मैले पूर्ण तुल्याएको छु)। यी मानिसहरूले पहिल्यै मसित आशिषहरूको आनन्द लिइसकेका छन्, जुन तिनीहरूको अधिकार हो। म धर्मी छु, अनि कसैप्रति पक्षपाती छैन।

जसले मेरा वचनहरू पढेका छन् र ती पूरा हुनेछन् भनी विश्‍वास गर्छन्, तिनीहरू आशिषित् हुन्। म तँलाई बिलकुलै अन्यायपूर्ण व्यवहार गर्नेछैन; म तैँले विश्‍वास गरेका कुराहरूलाई तँमा पूरा गराइदिनेछु। यो तँमा आउँदै गरेको मेरो आशिष् हो। मेरा वचनहरूले हरेक व्यक्तिमा लुकेका रहस्यहरूलाई प्रहार गर्छन्; हरेक व्यक्तिसँग प्राणघातक घाउहरू हुन्छन् र म ती घाउ निको पार्ने कुशल चिकित्सक हुँ: केवल मेरो सामु आइज। मैले किन भविष्यमा कुनै पनि दुःखकष्ट वा कुनै पनि आँसु हुनेछैन भनी भनेँ त? मैले यही कारणले भनेको हुँ। ममा सबै थोक सिद्ध छन्, तर मानिसहरूमा सबै थोक भ्रष्ट, रित्तो र मानिसहरूप्रति धोकापूर्ण छन्। मेरो उपस्थितिमा, तैँले सबै थोक प्राप्त गर्ने कुरा निश्चित हुन्छ, र अवश्य नै तैँले आफूले कहिल्यै कल्पना पनि गर्न नसकेका आशिष्‌हरू देख्न र उपभोग गर्न सक्नेछस्। मेरो सामु नआउनेहरू निश्चय नै विद्रोही स्वभावका छन्, र तिनीहरू पूर्णतया मेरो प्रतिरोध गर्ने व्यक्तिहरू हुन्। म तिनीहरूलाई हल्‍कासित जान दिनेछैन; म त्यस्ता मानिसहरूलाई गम्भीर रूपमा सजाय दिनेछु। यो कुरा याद राख्! मानिसहरू जति धेरै मेरो सामु आउँछन्, तिनीहरूले त्यति नै धेरै प्राप्त गर्नेछन्—तैपनि त्यो केवल अनुग्रह मात्र हुनेछ। पछि, तिनीहरूले अझै ठूला आशिष्‌हरू पाउनेछन्।

संसारको सृष्टि भएदेखि नै मैले मानिसहरूको यो समूहलाई चुन्ने र तिनीहरूको नियति पूर्वनिर्धारित गर्ने काम सुरु गरेको हुँ—नामै लिँदा, आजका तिमीहरूलाई। तिमीहरूको मनोभाव, क्षमता, रूप, र कद, तिमीहरू कुन परिवारमा जन्म्यौ, तिमीहरूको जागिर, र तिमीहरूको विवाह—आफ्‍नो सम्पूर्णतामा तिमीहरू, तिमीहरूको कपाल र तिमीहरूको छालाको रङ्ग, र तिमीहरूको जन्मको समय लगायत—सबै कुराहरू मेरा हातहरूले बन्दोबस्त गरेका थिए। मैले आफ्नै हातले तैँले हरेक दिन गर्ने कुराहरू र भेट्ने मानिसहरूको समेत बन्दोबस्त गरेँ, र तँलाई आज मेरो छेउमा ल्याइएको तथ्य पनि वास्तवमै मेरो बन्दोबस्तद्वारा गरिएको हो भनी उल्लेख गरिरहनु नपर्ला। आफूलाई अस्तव्यस्ततामा नफाल्; तँ शान्तसँग अघि बढ्नुपर्छ। मैले तँलाई जे उपभोग गर्न दिएको छु त्यो तँले पाउनैपर्ने तेरो हिस्सा हो, र यसलाई मैले संसारको सृष्टि भएदेखि नै पूर्वनिर्धारित गरेको हुँ। मानिसहरू सबै अत्यन्तै चरम अवस्थामा पुगेका छन्: तिनीहरू कि त अत्यन्तै हठी कि त पूर्ण रूपमा लाजहीन छन्। तिनीहरूले मेरा योजना र बन्दोबस्तहरू अनुरूप काम-कुरा गर्न सक्दैनन्। अबउप्रान्त यस्तो नगर्। ममा सबै थोक मुक्त छन्; आफूलाई नबाँध्, किनकि यसबाट तेरो जीवनसम्बन्धी कुराहरूमा हानि हुनेछ। यो कुरा याद राख्!

सबै कुरा मेरै हातमा छ भनेर विश्‍वास गर। विगतमा तिमीहरूका निम्ति जुन कुरा रहस्यहरू थिए, आज ती सबैलाई खुलस्त प्रकट गरिएका छन्; ती उप्रान्त लुकेका छैनन् (किनभने मैले भनेकै छु, भविष्यमा कुनै कुरा पनि लुकाइनेछैन)। मानिसहरू प्रायजसो अधीर हुन्छन्; कामकुराहरू पूरा गर्नको लागि तिनीहरू अत्यन्तै व्याकुल हुन्छन्, र मेरो हृदयमा के छ सो तिनीहरूले बुझ्दैनन्। तिमीहरू मेरो बोझमा सहभागी हुन सक र मेरो परिवारको व्यवस्थापन गर्न सक भनेर मैले तिमीहरूलाई तालिम दिइरहेको छु। म तिमीहरू चाँडै नै वृद्धि होओ भन्‍ने चाहन्छु ताकि तिमीहरूभन्दा जवान तिमीहरूका भाइहरूलाई तिमीहरूले अगुवाइ गर्न सक्‍नेछौ, ताकि कहिल्यै पनि नछुट्टिने गरी हामी बाबु र छोराहरूको चाँडै नै मिलाप होस्। यसले मेरा अभिप्रायहरू पूरा गर्नेछ। सबै मानिसहरूका निम्ति रहस्यहरू पहिले नै प्रकट गरिसकिएको छ, र कुनै पनि कुरा गुप्त रहँदैन: म—पूर्ण परमेश्‍वर स्‍वयम्, जोसँग सामान्य मानवता र पूर्ण ईश्‍वरीयता दुवै छ—आज तिमीहरूको आँखै अघि प्रकट भएको छु। मेरो सम्पूर्ण अस्तित्व (वस्‍त्र, बाहिरी रूप, र शारीरिक रूप) परमेश्‍वर स्‍वयम्‌को सिद्ध प्रकटीकरण हो; यो संसारको सृष्टिदेखि नै मानिसहरूले कल्‍पना गरेको, तर कसैले नदेखेको परमेश्‍वरको व्यक्तित्वको मूर्तरूप यही हो। मेरा कार्यहरू मेरा वचनहरूजस्तै असल हुनुको कारण के हो भने मेरो सामान्य मानवता र पूर्ण ईश्‍वरीयताले एक-अर्काको पूरक बन्छन्; यसको साथै, यसले गर्दा सबै मानिसहरूले सामान्य व्यक्तिमा त्यति अथाह शक्ति लुकेको छ भन्‍ने देख्छन्। तैँले मलाई प्रेम गर्न सक भनेर मलाई साँचो रूपमा विश्‍वास गर्नेहरू हरेकलाई मैले सच्‍चा हृदय दिएको हुनाले तैँले मलाई साँच्चै त्यसरी विश्‍वास गर्छस्। जब म तँलाई काटछाँट गर्छु, तब म तँलाई ज्योति दिन्छु र तँलाई अन्तर्दृष्टि दिन्छु, र यसद्वारा नै तैँले मलाई चिन्‍नेछस्। परिणामस्वरूप, मैले तँलाई जसरी काटछाँट गरे पनि, तँ भागेर जानेछैनस्; बरु, तँ मेरो बारेमा झन्-झन् निश्‍चित बन्‍नेछस्। जब तँ कमजोर बन्छस्, त्यो पनि मेरो बन्दोबस्तले गर्दा नै हो, र यदि तैँले मलाई छोडिस् भने, तँ मर्नेछस् र सुक्‍नेछस् भन्‍ने यसले तँलाई देखाउँछ। त्यसबाट तैँले म तेरो जीवन हुँ भन्‍ने सिक्‍न सक्छस्। कमजोर बनेपछि तँ दह्रिलो बन्दै जाँदा, तँलाई कमजोर वा दह्रिलो बन्‍ने कार्य तेरो हातको कुरा होइन भन्‍ने तैँले देख्नेछस्; यो पूर्ण रूपमा मेरै हातको कुरा हो।

सबै रहस्यहरू पूर्ण रूपमा प्रकट हुन्छन्। तिमीहरूको भविष्यका क्रियाकलापहरूमा, म तिमीहरूलाई हरेक काममा मेरा निर्देशनहरू दिनेछु। म अस्पष्ट हुनेछैन; म पूर्ण रूपमा स्पष्ट हुनेछु, र तिमीहरूसँग प्रत्यक्ष रूपमा समेत बोल्‍नेछु; ताकि तिमीहरूले काम-कुराहरूको बारेमा आफै मनन गर्नु नपरोस्, नत्र तिमीहरूले मेरो व्यवस्थापनमा बाधा पुर्‍याउछौ। यही कारणले गर्दा म अबदेखि कुनै पनि कुरालाई लुकाइनेछैन भनेर बारम्‍बार जोड दिइरहन्छु।


अध्याय ७५

मेरा वचनहरू बोलिनेबित्तिकै अलिकति हेरफेरविना सबै पूरा हुनेछन्। अबदेखि, लुकेका सबै रहस्य अस्पष्ट वा गुप्त हुनेछैनन्, अनि ती तिमीहरूलाई प्रकट गरिनेछन्—मेरा प्रिय पुत्रहरू। म तँलाई ममा ठूला-ठूला चिन्‍ह र अचम्‍मका कामहरू समेत देखाउनेछु, अनि ठूला रहस्यहरू पनि। यी कुराले निश्चय नै तिमीहरूलाई चकित पार्नेछन् अनि मेरो, सर्वशक्तिमान् परमेश्‍वरको बारेमा उत्तम बुझाइ दिनेछन्, अनि त्यसमा रहेको मेरो बुद्धिलाई सराहना गर्न दिनेछन्। आज तिमीहरू साँचो परमेश्‍वरको आमनेसामने भएका छौ, उहाँलाई मानिसहरूले सृष्टिदेखि कहिल्यै देखेका छैनन्, अनि मेरो बारेमा केही पनि विशेष छैन। म तिमीहरूसँगै खान्छु, जिउँछु, बोल्छु र हाँस्छु, अनि म सधैँ तिमीहरूभित्रै जिउँछु, जबकि त्यही समयमा तिमीहरूमाझ हिँडडुल गरिरहेको पनि हुन्छु। मलाई विश्‍वास नगर्नेहरू वा आफ्‍नै गम्भीर धारणा बोक्‍नेहरूका निम्ति यो ठेस लाग्ने ढुङ्गा हो। यो मेरो बुद्धि हो। म केही मानिसलाई मेरो सामान्य मानवताले नजानेका कुराहरू पनि प्रकट गर्नेछु, तर यसको अर्थ म परमेश्‍वर स्‍वयम्‌ होइन भन्‍ने हुँदैन। यसको विपरीत, यो बुँदा म सर्वशक्तिमान् परमेश्‍वर हुँ भनी प्रमाणित गर्न पर्याप्त हुन्छ। विश्‍वास गर्ने मानिसहरूका निम्ति यो बुँदाको निर्णायक प्रभाव हुन्छ, अनि यही बुँदाकै कारणले तिनीहरूसित मेरो बारेमा शत-प्रतिशत निश्‍चयता हुन्छ। अत्यधिक व्याकुल नहोऊ; म तिमीहरूलाई एक-एक गरेर कुराहरू प्रकट गर्नेछु।

तिमीहरूका निम्ति म खुला छु अनि लुकेको छैनँ। तथापि, गैरविश्‍वासीहरूका निम्ति—जो छली छन्, जो केही हदसम्म शैतानद्वारा भ्रष्ट पारिएका छन्—म लुकेको अवस्थामा रहनेछु। तथापि, जब यसभन्दा पहिले मैले आफूलाई सबै मानिसकहाँ प्रकट गर्ने बारेमा बोलेँ, मैले मेरो धार्मिकता, न्याय, अनि प्रतापबारे उल्‍लेख गरिरहेको थिएँ, ताकि तिनीहरूले प्राप्त गर्ने परिणामबाट म ब्रह्माण्ड र सबै कुराका मालिक हुँ भनेर जान्‍न सकून्। साहसी भएर काम गर! तिमीहरूका शिरहरू उच्च पार! नडराऊ: म—तिमीहरूका पिता—तिमीहरूलाई साथ दिन यहाँ छु अनि तिमीहरूले कष्ट भोग्नेछैनौ। जहिलेसम्म तिमीहरूले मेरो सामु निरन्तर प्रार्थना र निवेदन गर्छौ, म तिमीहरूमाथि सबै विश्‍वास खन्याइदिनेछु। सत्तामा हुनेहरू बाहिरबाट क्रूर देखिन सक्छन्, तर नडराऊ, किनकि तिमीहरूसित थोरै आस्था भएको कारण यस्तो भएको हो। यदि तिमीहरूको आस्था बढ्छ भने, सबै कुरा अति सहज हुनेछन्। तिमीहरूको हृदय सन्तुष्ट हुने गरी रमाऊ र उफ्र! सबै कुरा तिमीहरूका पाउमुनि र मेरो पकडमा छन्। के मेरो एउटा वचनले उपलब्धि वा विनाशको निर्णय गर्दैन र?

जसलाई मैले अहिले प्रयोग गरिरहेको छु, ती सबै एक-एक गरेर धेरै पहिले नै मद्वारा अनुमोदित भएका थिए। अर्थात्, ज्येष्ठ पुत्रहरूको समूहमा रहेका ती मानिसहरू पहिल्यै निर्धारित भइसकेका छन्, र मैले संसार सृष्टि गर्नुभन्दा अघिदेखि नै निर्धारित भइसकेका छन्। यसलाई कसैले परिवर्तन गर्न सक्दैन, अनि यी सबै मेरो हुकुममा हुनैपर्छ। कुनै पनि मानिसले यो काम गर्न सक्दैन; यी सबै मेरा बन्दोबस्तहरू हुन्। ममा सबै कुरा स्थिर र सुरक्षित रहनेछन्; अलिकति प्रयास नगरिकनै, ममा सबै कुरा उपयुक्त र उचित प्रकारले गरिनेछन्। म बोल्छु र यो स्थापित हुनेछ; म बोल्छु र यो पूरा हुन्छ। अन्तर्राष्ट्रिय स्थिति खलबल हुँदा, किन तिमीहरू आफ्नो तालीम सुरु गर्न हतारिएका छैनौ? कहिलेसम्म तिमीहरू पर्खिनेछौ? के तिमीहरूलाई भेट्न चीनमा विदेशीहरू ओइरिने दिनसम्म तिमीहरू पर्खिनेछौ? तिमीहरू अघि अलि ढिलो भएका थियौ होला, तर तिमीहरू आफैमा लीन भइरहनु हुँदैन! मेरा पुत्रहरू! मेरा परिश्रमी अभिप्रायहरूलाई विचार गर! जो मसित धेरैभन्दा धेरै नजिक हुन्छन्, तिनीहरूले सबै कुरा प्राप्त गर्नेछन्। के तिमीहरू मलाई अविश्‍वास गर्छौ?

मेरो कामको गति बिजुलीको चमकजस्तै छ, तर निश्चय नै मेघगर्जनको चर्को आवाज होइन। के तिमीहरूले यी वचनहरूको साँचो अर्थ बुझ्छौ? तिमीहरूले मसित अझ राम्रोसित सहकार्य गर्न सक्नैपर्छ, अनि मेरा अभिप्रायहरूलाई विचार गर्नैपर्छ। तिमीहरू आशिष पाउन चाहन्छौ तर कष्टहरूदेखि पनि डराउँछौ; के यो तिमीहरूको परस्पर विरोधी प्रवृत्ति होइन र? म तँलाई भन्छु! यदि कसैले आज आशिषहरू प्राप्त गर्न चाहन्छन्, तर त्यस उद्देश्यप्रति सबै बलिदान गर्दैनन् भने, तिनीहरूले प्राप्त गर्ने भनेका मेरो दण्ड र न्याय हुन्। तैपनि, जसले सबै बलिदान गर्छन्, तिनीहरूले सबै कुरामा शान्ति अनुभव गर्नेछन् र तिनीहरूसित सबै कुरा प्रशस्त हुन्छ, अनि तिनीहरूले प्राप्त गर्ने सबै कुरा मेरा आशिष हुनेछन्। आज अत्यावश्यक रूपले चाहिएका कुरा भनेको तिमीहरूको विश्‍वास र तिमीहरूले चुकाउनुपर्ने मूल्य हुन्। मेरा अभिप्रायहरूलाई गलत प्रकारले व्याख्या नगर। सबै कुरा हुन आउनेछन्, अनि तिमीहरूको आफ्नै आँखाले ती देख्नेछौ अनि व्यक्तिगत रूपले अनुभव गर्नेछौ। ममा एउटा पनि गलत शब्द वा झूट छैन; मैले भन्‍ने सबै कुरा पूर्ण रूपले सत्य हुन्छन्, अनि त्यसमा बुद्धिको कमी हुँदैन। आधा विश्‍वास र आधा शङ्का नगर। तिमीहरूको माझमा सबै कुरा पूरा गर्ने अनि न्याय गर्ने र खराबी गर्नेहरूलाई छुट्याउने पनि म नै हुँ। म तिमीहरूलाई प्रेम गर्छु, अनि म सिद्ध पार्छु। तथापि, तिनीहरूका निम्ति म पूर्ण रूपले विपरीत छु: तिनीहरूले घृणा र विनाश भोग्‍नेछन्, अनि तिनीहरूलाई कुनै छुट दिइनेछैन र कुनै नाम-निशाना छोडिनेछैन। मैले भन्‍ने र गर्ने सबै कुरामा मेरो प्रशस्तता व्याप्त हुन्छ। के तिमीहरूले त्यसलाई एक-एक गरेर जाँचेका छौ? मैले केही वचन धेरै पल्ट भनेको छु, त्यसैले किन तिमीहरूले मैले भन्न खोजेको कुरा बुझ्दैनौ? तिमीहरूले मेरा वचनहरू पढिसकेपछि, के सबै कुरा जस्तो हुनुपर्ने त्यस्तो हुनेछन् र? तब सबै कुरा सम्पन्न हुन्छन् र? तिमीहरूसित मेरो हृदयप्रति विचारशील हुने कुनै अभिप्राय छैन। म मानिसहरूका हृदयको गहिराइ जाँच्नुहुने पूर्ण रूपले अधिकारपूर्ण, सर्वबुद्धिमान्, एकमात्र साँचो परमेश्‍वर हुँ भनेर किन भन्छु? के तैँले यी वचनहरूको अर्थ अझै बुझ्दैनस्? के मैले जोड दिएको हरेक वचनलाई तैँले कण्ठ गरेको छस्? के ती तैँले काम गर्ने सिद्धान्तहरू बनेका छन्?

म सारा ब्रम्हाण्डलाई नियाल्दै सबै कुरामाथि खडा छु। म हरेक जाति र मानिसहरूलाई मेरो महान् शक्ति र मेरो सारा बुद्धि प्रदर्शन गर्नेछु। अहिले आनन्दको पछि लाग्न तिमीहरूले जे सक्छौ, त्यही मात्र नगर। जब संसारका सबै जाति एक हुनेछन्, कुन कुरा तिमीहरूको हुनेछैन र? तैपनि, म अहिले तिमीहरूलाई कमी हुन दिनेछैनँ, न त म तिमीहरूलाई कष्ट भोग्न नै दिनेछु। म सर्वशक्तिमान् परमेश्‍वर हुँ भनेर विश्‍वास गर! सबै कुरा पूरा हुनेछन् अनि झन्-झन् असल हुनेछन्! मेरा ज्येष्ठ पुत्रहरू! तिमीहरूमा सबै आशिष आउनेछन्! तिमीहरूले अटुट रूपमा ती आशिषको आनन्द लिनेछौ, जसको आपूर्ति सिद्धिन्दैन, जुन भरपूर र प्रशस्त, अनि पूर्णरूपले पूरा छन्!


अध्याय ७६

मेरा वाणीहरू सबै मेरा अभिप्रायहरूका अभिव्यक्ति हुन्। कसले मेरा बोझहरू बुझ्‍न सक्छ? कसले मेरा अभिप्रायहरू बुझ्‍न सक्छ? के मैले तिमीहरूलाई सोधेको हरेक प्रश्‍नहरूका बारेमा तिमीहरूले विचार गरेका छौ? कस्तो लापरवाही! तिमीहरूले कसरी मेरा योजनालाई बाधा दिने आँट गर्‍यौ? तिमीहरू त ठेगानमा नभएको जस्तो व्यवहार गर्छौ! यदि दुष्ट आत्‍माहरूको त्यस्तो कार्य जारी रहिरहन्छ भने, म तिनीहरूलाई तुरुन्तै अतल कुण्‍डमा फ्यालेर मार्नेछु! मैले धेरै पहिलेदेखि दुष्टात्माका विभिन्न कार्यहरू स्पष्टसँग देखेको छु। र दुष्टात्माद्वारा प्रयोग गरिएका मानिसहरू (गलत मनसाय भएका व्यक्तिहरू, देह र धनको लालसा गर्नेहरू, आफूलाई बढुवा दिनेहरू, मण्डलीलाई बाधा दिनेहरू, आदि) प्रत्येकलाई पनि मैले देखेको छु। दुष्टात्मा बाहिर निकालिएपछि सबै समाप्त हुन्छ भनेर नसोच्। म तँलाई भन्दछु! अबदेखि, म यी व्यक्तिहरूलाई कहिल्यै प्रयोग नगर्ने गरी एक-एक गर्दै हटाउनेछु! भन्नुको अर्थ, दुष्टात्माद्वारा भ्रष्ट पारिएको कुनै पनि व्यक्तिलाई म प्रयोग गर्नेछैन, अनि त्यसलाई बाहिर निकालिनेछ! मसँग भावनाहरू छैनन् भनेर नसोच्! यो जान्! म पवित्र परमेश्‍वर हुँ, र म फोहोर मन्दिरमा बस्दिनँ। म ती इमानदार र बुद्धिमान् मानिसहरूलाई मात्र प्रयोग गर्दछु जो मप्रति पूर्ण बफादार छन् र मेरो बोझको बारेमा सोच्छन्। किनकि त्यस्ता मानिसहरू मद्वारा पूर्वनियुक्त गरिएका थिए, र तिनीहरूमा दुष्टात्माहरूले अलिकति पनि काम गरिरहेका हुँदैनन्। म एउटा कुरा स्पष्ट पार्छु: अबदेखि उसो पवित्र आत्माको काम नभएकाहरू सबैमा दुष्टात्माहरूको काम हुन्छ। म फेरि दोहोऱ्याएर भन्छु: म त्यस्तो एक जना व्यक्ति पनि चाहन्नँ जसमा दुष्टात्माहरूले काम गर्दछ। तिनीहरू सबैलाई तिनीहरूका देहसहित पातालमा फालिनेछन्!

मैले विगतमा तिमीहरूलाई दिएका मापदण्डहरू अलिक हल्‍का थिए, र देहको विषयमा तिमीहरू भ्रष्ट भएका छौ। आजको दिनदेखि उसो, म तिमीहरूलाई यसरी अघि बढिरहन दिनेछैन। यदि तिमीहरूका बोलीवचन र कार्यहरूले हरेक हिसाबमा मलाई प्रकट गर्दैन भने, वा यदि ती मेरो प्रतिरूप भन्दा अलिकति पनि भिन्न भए भने, म तिमीहरूलाई अवश्य नै हल्‍कासित छोडिजान दिनेछैन। नत्र भने, तिमीहरू सधैँ हाँसिरहेका र ठट्यौली गरिरहेका, कुनै संयमताविना, मरणासन्न हुने गरी हाँसिरहेका हुने थियौ। जब तैँले कुनै गलत काम गर्छस्, के तँलाई मैले तँलाई त्यागेको छु भन्‍ने लाग्दैन? तँलाई यो कुरा थाहा हुँदाहुँदै पनि, तँ किन अझै भ्रष्ट हुन्छस्? के तँ मेरो हातको न्यायको छुवाइ पर्खिरहेको छस्? आजदेखि, एक क्षण समेत मेरा अभिप्रायहरूअनुसार नहुने जोकोहीलाई म तुरुन्तै दण्ड दिनेछु। यदि तँ कुरा काट्दै बसिस् भने, म तँलाई त्याग्‍नेछु। यदि तैँले आत्मिक आपूर्ति दिँदैनस् भने, नबोल्। मैले तिमीहरूलाई बन्धित गर्नको लागि यसो भनेको होइन, तर मेरो आसय के हो भने मेरो काम अहिलेको बिन्दुसम्‍म अघि बढिसकेको हुनाले, म मेरो योजना अनुसार जारी राख्‍नेछु। यदि तिमीहरू जीवनका आत्मिक मामिलाहरूको बारेमा कुराकानी गर्दै एकसाथ बस्छौ भने, म अवश्य नै तिमीहरूको साथमा हुनेछु। म तिमीहरूमध्ये कसैलाई पनि अनुचित व्यवहार गर्नेछैन। यदि तैँले आफ्‍नो मुख खोलिस् भने, म तँलाई उचित वचनहरू प्रदान गर्नेछु। तैँले मेरा वचनहरूभित्रैबाट मेरो हृदयलाई बुझ्‍नुपर्छ। म तिमीहरूलाई गूँगो भएको बहाना गर भनेर भनिरहेको छैन, न त म तिमीहरूलाई सानातिना कुराहरूमा संलग्‍न होओ भनेर भनिरहेको छु।

म किन धेरै समय बाँकी छैन, र मेरो दिनको लागि ढिलाइ गर्नु हुँदैन भनिरहेको छु? के तिमीहरूले यसको बारेमा कहिल्यै होसियारीताको साथ विचार गरेका छौ? के तिमीहरूले मेरा वचनहरूको अर्थलाई साँच्‍चै बुझ्छौ? अर्थात्, मैले बोल्‍न थालेदेखि नै मैले काम गर्दै आइरहेको छु। तिमीहरू प्रत्येक नै मेरो कामको पात्र बनेका छौ। निश्‍चित रूपमा कुनै व्यक्ति होइन; र साथै, अरू कुनै व्यक्ति पनि होइन। तिमीहरू आशिषहरूको आनन्द प्राप्त नगरेको बारेमा मात्रै चिन्ता गर्छौ, तर तिमीहरूले आफ्‍नो जीवनको बारेमा विचार गर्दैनौ। तिमीहरू कति मूर्ख छौ! तिमीहरू कति दयनीय छौ! तिमीहरूले मेरो बोझलाई बुझ्दै बुझ्दैनौ!

मेरा सबै परिश्रमी प्रयासहरू र मैले चुकाएको मूल्य तिमीहरूकै खातिर थिए। यदि तिमीहरूले मेरो बोझलाई बुझ्दैनौ भने, तिमीहरू तिमीहरूबाट मैले गरेका अपेक्षाहरूअनुसार जिएका छैनौ! तिमीहरूले शासन गरोस् भनेर सबै राष्ट्रले प्रतीक्षा गरिरहेका छन्, र आफूमाथि शासन गरियोस् भनेर सबै मानिसहरूले पर्खिरहेका छन्। मैले सबै कुरा तिमीहरूका हातमा दिएको छु। अहिले, सत्तामा हुनेहरू सबैले पद त्याग गर्न थालेका छन् र गिरेका छन्, अनि तिनीहरूमाथि मेरो न्याय परोस् भनेर मात्रै तिनीहरूले पर्खिरहेका छन्। स्पष्ट रूपमा हेर्! संसार अहिले गिर्दैछ, जबकि मेरो राज्य सफलतापूर्वक निर्माण भएको छ। मेरा पुत्रहरू देखा परेका छन् र विभिन्‍न राष्ट्रहरू र मानिसहरूमाथि शासन चलाउँदै मेरा ज्येष्ठ पुत्रहरू मसँगै राजाहरूका रूपमा शासन गर्छन्। यो अस्पष्ट कुरा हो भन्‍ने नठान्; यो स्पष्ट देखिने सत्यता हो। होइन र? तिमीहरूले मलाई प्रार्थना र बिन्ती गर्ने बित्तिकै, म तुरुन्तै कारबाही अघि बढाउनेछु र तिमीहरूलाई सताउनेहरूलाई दण्ड दिनेछु, तिमीहरूलाई बाधा दिनेहरूलाई निराकरण गर्नेछु, तिमीहरूलाई घृणा गर्नेहरूलाई नष्ट गर्नेछु, र तिमीहरूको सेवा गर्ने मानिसहरू, घटनाहरू, र काम-कुराहरूको व्यवस्थापन गर्नेछु। मैले यो कुरा धेरै पटक भनेको छु: ख्रीष्‍टको लागि सेवा गर्ने जोकोहीलाई (अर्थात्, मेरो पुत्रलाई सेवा दिने जोकोहीलाई) म मुक्ति दिनेछैन। मेरो पुत्रलाई सेवा गर्छन् भन्दैमा तिनीहरू असल मानिसहरू हुन् भन्‍ने हुँदैन; यो पूर्ण रूपमा मेरो शक्ति र अचम्मका कार्यहरूको परिणाम हो। मानवतालाई अति धेरै महत्त्व नदेओ। त्यस्ता मानिसहरूसँग अवश्य नै पवित्र आत्‍माको कार्य हुँदैन र आत्मिक कुराहरूलाई बुझ्दै बुझ्दैनन्। तिनीहरूसँगको मेरो काम सकेपछि तिनीहरूको कुनै काम हुनेछैन। यो कुरालाई याद राख! यो मैले तिमीहरूलाई दिएको सुनिश्‍चितता हो। यसलाई उग्र किसिमले नबुझ, बुझ्यौ?

मानिसहरू झन्-झन् कम हुँदै गाएका छन्, तर सदस्यहरू पहिलेभन्दा बढी परिष्कृत छन्। यो मेरो काम, मेरो व्यवस्थापन योजना, र साथै मेरो बुद्धि र मेरो सर्वशक्ति हो। यो मेरो सामान्य मानवता र मेरो पूर्ण ईश्‍वरीयताको समन्वय हो। के तिमीहरू यसलाई स्पष्ट रूपमा देख्छौ? के तिमीहरूसँग यस बुँदाको बारेमा कुनै बुझाइ छ? मैले मेरो सामान्य मानवताबाट बोलेका कुराहरू हरेकलाई म मेरो ईश्‍वरीयताद्वारा एक-एक गरी पूरा गर्नेछु। यही कारणले गर्दा मैले जे भन्छु त्यो कुनै अस्पष्टताविना पूरा हुनेछ भनेर बारम्बा‍र दोहोर्याइरहन्छु; बरु, यो अत्यन्तै स्पष्ट र निश्‍चित हुनेछ। मैले भन्‍ने हरेक कुरा पूरा हुनेछ, र अवश्य नै लापरवाही रूपमा हुनेछैन। म खोक्रा शब्‍दहरू बोल्दिनँ र म गल्तीहरू गर्दिनँ। जसले मलाई मापन गर्ने आँट गर्छ त्यसलाई न्याय गरिनेछ, र त्यो अवश्य नै मेरो हत्केलाबाट उम्कन सक्‍नेछैन। मेरा वचनहरू बोलिने बित्तिकै, कसले विरोध गर्ने आँट गर्छ? कसले मलाई फुस्ल्याउने वा मबाट कुनै कुरा लुकाउने आँट गर्छ? मैले पहिले नै यो कुरा भनिसकेको छु: म बुद्धिमानी परमेश्‍वर हुँ। सबै मानिसहरूलाई र शैतानी बानीबेहोरालाई प्रकट गर्न, गलत अभिप्राय भएकाहरूलाई खुलासा गर्न, अरूको अघि एक किसिमले र तिनीहरूको पिठ्यूँपछाडि अर्को किसिमले व्यवहार गर्नेहरू, मलाई विरोध गर्नेहरू, मप्रति विश्‍वासघाती हुनेहरू, पैसाको पछि लालसा गर्नेहरू, मेरो बोझलाई नबुझ्‍नेहरू, आफ्‍ना दाजुभाइ-दिदीबहिनीहरूसँग धोका र कुटिलपनको प्रयोग गर्ने, मानिसहरूलाई आनन्दित तुल्याउन चिप्‍ले घस्‍ने, र आफ्‍ना दाजुभाइ-दिदीबहिनीहरूसँग हृदय र मनमा सर्वसम्मत रूपमा समन्वय गर्न नसक्‍नेहरूलाई खुलासा गर्न म मेरो सामान्य मानवताको प्रयोग गर्छु। मेरो सामान्य मानवतालाई थाहा हुँदैन भन्‍ने ठान्दै, मेरो सामान्य मानवताको कारण धेरै मानिसहरूले गुप्तमा मेरो विरोध गर्छन् र धोका र कुटिलपनमा सहभागी हुन्छन्। अनि मलाई असल कुरा खान पिउन दिँदै, सेवकहरूले जस्तो मेरो सेवा गर्दै, र आफ्‍नो हृदयमा भएको कुरा मसँग बोल्दै, तर मेरो पिठ्यूँ पछाडि पूर्ण रूपमा फरक व्यवहार गर्दै धेरै मानिसहरूले मेरो सामान्य मानवतामा विशेष ध्यान दिन्छन्। अन्धा मानवहरू! तिमीहरूले मलाई—मानिसहरूको हृदयको गहिराई देख्‍न सक्‍ने परमेश्‍वरलाई कति थोरै चिनेका छौ। अहिले समेत तिमीहरूले मलाई चिनेकै छैनौ; तैँले जे गरिरहेको छस् त्यसको बारेमा मलाई थाहा छैन भन्‍ने तँलाई लाग्छ। पछाडि फर्केर हेर्: मेरो सामान्य मानवताको कारण कति जना मानिसहरूले आफूलाई बरबाद गरेका छन्? बिउँझ! उप्रान्त मलाई छल नगर्। तैँले मेरो अघि तेरो सबै चालचलन र व्यवहार, तेरो हरेक वचन र कार्यलाई प्रस्तुत गर्नुपर्छ, र मैले गर्ने छानबिनलाई स्वीकार गर्नुपर्छ।


अध्याय ७७

मेरा वचनहरूबारे अनिश्चित हुनु भनेको मेरा कार्यहरूलाई इन्कार गर्ने मनोवृत्तिलाई पक्रिराख्नु बराबर हो। भनाइको अर्थ, मेरा वचनहरू मेरो पुत्रभित्रबाट प्रवाहित भएका छन्, तापनि तिमीहरू त्यसलाई कुनै महत्त्व दिँदैनौ। तिमीहरू कति खेलाँची गर्छौ! मेरो पुत्रबाट धेरै वचन प्रवाहित भएका छन्, तापनि तिमीहरू शङ्कालु र अनिश्चित नै रहन्छौ। तिमीहरू अन्धा हौ! मैले गरेको हरेक कुराको पछाडि रहेको उद्देश्यलाई तिमीहरूले बुझ्दैनौ। के मेरो पुत्रद्वारा मैले प्रकट गर्ने वचनहरू मेरा आफ्‍नै वचन होइनन् र? केही यस्ता कुराहरू छन्, जसलाई म प्रत्यक्ष रूपले उच्चारण गर्न चाहन्नँ त्यसैकारण म मेरो पुत्रद्वारा बोल्छु। तैपनि, मैले प्रत्यक्ष रूपले बोल्नुपर्छ भन्‍ने जोर दिएर किन तिमीहरू अति हास्यास्पद हुन्छौ? तिमीहरूले मलाई बुझ्दैनौ, अनि तिमीहरूसित मेरा कार्य र कर्महरूबारे शङ्काहरू हुन्छन्! मेरो हरेक चाल अनि मेरो हरेक कार्य र कर्म सही हुन्छ भनेर के मैले पहिल्यै भनेको छैन र? मानिसहरूले त्यसलाई छानबिन गर्न छोड्नैपर्छ। तेरा अशुद्ध हातहरू झिक्! म तँलाई केही कुरा भन्छु: मैले प्रयोग गर्ने सबै मानिस मैले संसार सृष्टि गर्नुअघि नै पूर्वनिर्धारित गरिएका हुन्, अनि तिनीहरूलाई आज मैले अनुमोदन गरेको हुँ। तिमीहरू निरन्तर म कस्तो व्यक्ति हुँ भनी छानबिन गर्ने अनि मेरा कार्यहरूलाई अध्ययन गर्ने जस्ता कुराहरूमा प्रयास गरिरहेका छौ। तिमीहरू सबैसित लेनदेन गर्ने मानसिकता छ। यदि फेरि यस्तो भयो भने, म तिमीहरूलाई निश्चय नै आफ्नो हातले प्रहार गर्नेछु। म यसो भन्‍न खोजिरहेको छु: मलाई शङ्का नगर, अनि मैले गरेका कुराहरूको विश्लेषण वा मनन नगर। त्यस्ता कुराहरूमा तिमीहरूले झन् दखल दिनु हुँदैन, किनकि यी मेरा प्रशासनिक आदेशहरूसित सम्बन्धित छन्। यो सानोतिनो विषय होइन!

मैले निर्देशन दिएका सबै कुरा गर्न तिमीहरूसित भएका सबै समय प्रयोग गर। म फेरि यो कुरा भन्छु, अनि एउटा चेतावनीको रूपमा भन्छु: विदेशीहरू चीनमा ओइरिन लागेका छन्। यो पूर्ण रूपले सत्य हो! धेरै मानिस यसबारे शङ्कालु छन् अनि निश्चित छैनन् भन्‍ने मलाई थाहा छ, त्यसैले म तिमीहरूलाई घरीघरी याद दिलाउँछु कि तिमीहरूले छिट्टै जीवनको वृद्धिलाई खोजी गर, अनि मेरा अभिप्रायहरू पूरा गर्न सक्‍ने बन। आजदेखि उता, अन्तर्राष्ट्रिय अवस्था झन् तनावग्रस्त हुनेछ, अनि थुप्रै देश भित्रबाटै धराशायी हुन थाल्नेछन्। चीनमा खुसीका दिनहरू अन्त्य हुन लागेका छन्। यसको अर्थ, कामदारहरू हडतालमा जानेछन्, विद्यार्थीहरू आ-आफ्नो कक्षाबाट बाहिरिनेछन्, व्यापारीहरूले आफ्नो व्यापार रोक्नेछन्, अनि कलकारखानाहरू सबै बन्द हुनेछन् र सञ्चालन हुन सक्नेछैनन्। ती कार्यकर्ताहरूले उम्किनको निम्ति कोष तयार गर्न थाल्नेछन् (यसले पनि मेरो व्यवस्थापनको योजनालाई पूरा गर्नेछ) अनि केन्द्रीय सरकारका सबै तहका नेताहरूले तयारी गर्ने क्रममा अरू कुरालाई बेवास्ता गरी निश्चित कुराहरूमाथि ध्यान केन्द्रित गर्न तिनीहरू अति व्यस्त रहनेछन् (यो अर्को कदम पूरा गर्नको निम्ति हो)। राम्रोसित दृष्टि लगाऊ! यो समस्त ब्रम्हाण्डलाई नै समेट्ने कुरा हो, चीनलाई मात्र होइन, किनकि मेरो काम पूरै विश्‍वप्रति लक्षित छ। तथापि, यसले मानिसहरूको समूह, अर्थात् मेरा ज्येष्ठ पुत्रहरूबाट राजाहरू बनाउने काम पनि पूरा गर्छ। के तँ यसलाई स्पष्ट रूपमा देख्छस्? छिटो गर् र खोजी गर्! म तिमीहरूलाई अन्यायपूर्ण ढङ्गले व्यवहार गर्नेछैनँ; म तिमीहरूलाई तिमीहरूको हृदय सन्तुष्ट हुने गरी आनन्द अनुभव गर्न दिनेछु।

मेरा कार्यहरू उदेकका छन्। संसारमा ठूला विपत्तिहरू देखा पर्दा, अनि सबै दुष्कर्मी र शासकहरूले दण्ड पाउँदै गर्दा—अझ स्पष्ट भन्नुपर्दा, मेरो नाउँभन्दा बाहिर रहेर दुष्ट मानिसहरूले कष्ट भोग्द—म तिमीहरूलाई मेरा आशिषहरू प्रदान गर्न सुरु गर्नेछु। “तिमीहरूले निश्चय नै विपत्तिहरूको पीडा र हानि भोग्नेछैनौ” भनेर मैले विगतमा बारम्बार भनेका यी वचनहरूको मूलभूत अर्थ यही हो। के तिमीहरू यसलाई बुझ्न सक्छौ? मैले भनेको “यो समय” ले मेरा वचनहरू मेरो मुखबाट बाहिर निस्कने समयलाई जनाउँछ। पवित्र आत्माको काम निकै तीव्र गतिमा हुन्छ; म एक मिनेट वा एक सेकेण्ड पनि ढिलाइ गर्नेछैनँ वा खेर फाल्‍नेछैनँ। बरु, मेरा वचनहरू बोलिएकै क्षणमा म त्यसअनुरूप काम गर्नेछु। यदि मैले आज कसैलाई हटाउँदैछु वा म कसैलाई घृणा गर्छु भनेर भनेँ भने, यो त्यस व्यक्तिको लागि तुरुन्तै पूरा हुन्छ। अर्को शब्दमा, मेरा पवित्र आत्मा तिनीहरूबाट तुरुन्तै फर्काइन्छ, अनि तिनीहरू पूरै काम नलाग्ने जिउँदा लास हुनेछन्। त्यस्ता मानिसहरू अझै पनि सास फेरिरहेका, हिँडिरहेका अनि कुरा गरिरहेका हुन सक्लान्, अनि तिनीहरूले मेरो सामु अझै पनि प्रार्थना गर्लान्, तर मैले तिनीहरूलाई छोडिसकेको छु भनी तिनीहरूले कहिल्यै महसुस गर्नेछैनन्। तिनीहरू सबैभन्दा बेकम्‍मा मानिस हुनेछन्। यो पूर्ण रूपले सत्य र साँचो कुरा हो!

मेरा वचनहरूले मेरो मनुष्यत्वलाई प्रतिनिधित्व गर्दछन्। यसलाई याद गर! शङ्का नगर; तिमीहरू पूर्ण रूपले निश्चित हुनैपर्छ। यो, जीवन र मृत्युको विषय हो! यो, अत्यन्तै गम्भीर कुरा हो! मेरा वचनहरू बोलिएकै क्षणमा, मैले गर्न चाहेको कुरा तुरुन्तै पूरा भइसकेको हुन्छ। यी सबै वचन मेरो पुत्रद्वारा बोलिनैपर्छ। तिमीहरूमध्ये कसले यस विषयमा गम्भीर ध्यान दिएको छ? अरू कसरी म यसलाई बयान गर्न सक्छु? हर समय अति भयभीत हुन र कायर हुन छोडिदेऊ। के मलाई मानिसहरूका भावनाको कुनै वास्ता छैन? के मैले स्वीकृत गरेका मानिसहरूलाई म त्यत्तिकै बहिष्कार गर्नेछु र? म जे छु, त्यो सिद्धान्तसम्मत् हुन्छ। म आफैले स्थापित गरेको करारलाई म तोड्नेछैनँ, न त म मेरो आफ्नो योजनालाई बिथोल्‍नेछु। म तिमीहरूजस्तो मूर्ख छैनँ। मेरो काम महान् कुरा हो; यो कुनै मानिसले सम्पन्न गर्न नसक्‍ने कुरा हो। मैले भनेको छु कि म धर्मी छु अनि मलाई प्रेम गर्ने मानिसहरूको निम्ति म प्रेम हुँ। के तँ यो साँचो हो भनी विश्‍वास गर्छस्? तँसित आशङ्काहरू निरन्तर हुन्छन्! यदि तँसित सबै कुराबारे शुद्ध विवेक छ भने, तँ किन अझै यति धेरै डराउँछस्? तैँले आफैलाई बाँधेको हुनाले नै यी सबै भएका हुन्। मेरो छोरा! मैले धेरै पल्ट तँलाई दुःखी नहुनू वा आँशु नझार्नू अनि म तँलाई अफाल्नेछैनँ भनी सम्झाएको छु। के तँ मलाई अझै भरोसा गर्न सक्दैनस्? म तँलाई थाम्नेछु अनि जान दिनेछैनँ; मेरो प्रेममा म तँलाई सधैँ अँगाल्नेछु। म तँलाई हेरचाह गर्नेछु, रक्षा गर्नेछु, अनि हरेक कुरामा म तँलाई प्रकाश र अन्तर्दृष्टिहरू दिनेछु ताकि तैँले म तेरा पिता हुँ, र तँलाई साथ दिने म नै हुँ भनेर देख्न सकोस्। तेरा पिताको काँधमा भएको बोझलाई कसरी हल्का पार्ने भनेर तँ सधैँ सोचिरहेको हुन्छस् भन्‍ने मलाई थाहा छ। मैले तँलाई दिएको बोझ यही नै हो। यसलाई पन्साउने कोसिस नगर्! कति मानिसहरू यी दिनमा मप्रति वफादार हुन सक्छन्? मलाई आशा छ, कि तैँले आफ्नो तालीमको गति बढाउन सक्छस् र चाँडै वृद्धि भएर मेरो हृदयलाई सन्तुष्ट पार्न सक्छस्। पिताले पुत्रको निम्ति दिन-रात मेहनत गर्नुहुन्छ, त्यसैले, पुत्रले पनि हरेक क्षण अनि हर सेकेण्ड पिताको व्यवस्थापन योजनालाई विचार गर्नुपर्छ। मैले भन्‍ने गरेको मसितको सक्रिय सहकार्य यही हो।

सबै मेरा कार्य हुन्। म आज मैले प्रयोग गर्ने मानिसहरूमाथि बोझ राखिदिनेछु अनि तिनीहरूलाई बुद्धि दिनेछु, ताकि तिनीहरूका सबै कार्य मेरा अभिप्राहरूअनुरूप हुन सकून्, ताकि मेरो राज्य साकार हुन सकोस्, अनि ताकि नयाँ स्वर्ग र पृथ्वी उत्पन्न होऊन्। मैले प्रयोग नगरिरहेका मानिसहरू पूर्ण रूपले विपरीत छन्; तिनीहरू सधैँ बेहोस अवस्थामा हुन्छन्, तिनीहरू खाएपछि सुत्छन्, अनि तिनीहरू सुतेर उठेपछि खान्छन्, अनि बोझ भनेको के हो त्यसबारे तिनीहरूलाई केही पनि थाहा हुँदैन। त्यस्ता मानिसहरूमा पवित्र आत्माको कामको कमी हुन्छ, अनि मेरो मण्डलीबाट तिनीहरूलाई जति सक्दो चाँडो बढार्नुपर्छ। अब, म दर्शनहरूसित सम्बन्धित केही विषय बताउनेछु: मण्डली राज्यको निम्ति पूर्वसर्त हो; मण्डलीको निर्माण केही हदसम्‍म गरिएपछि मात्रै मानिसहरू राज्यभित्र प्रवेश गर्न सक्छन्। कोही पनि राज्यभित्र प्रत्यक्ष रूपले प्रवेश गर्न सक्दैन (यदि मद्वारा प्रतिज्ञा गरिएको छैन भने)। मण्डली पहिलो कदम हो, तर राज्य नै मेरो व्यवस्थापन योजनाको लक्ष्य हो। मानिसहरू राज्यभित्र प्रवेश गरेपछि सबै कुराले निश्चित रूप धारण गर्नेछन्, अनि डराउनुपर्ने कुनै पनि कुरा हुनेछैन। वर्तमानमा, म र मेरा ज्येष्ठ पुत्रहरूमात्र राज्यभित्र प्रवेश गरेका छौँ अनि सबै जाति र मानिसलाई शासन गर्न थालेका छौँ। भनाइको अर्थ, मेरो राज्य सङ्गठित हुन सुरु हुँदैछ, अनि राजा वा मेरा मानिस हुनेहरूलाई सार्वजनिक रूपले घोषणा गरिएका छन्। तिमीहरूलाई भविष्यका घटनाहरूबारे चरणबद्ध रूपमा र क्रमिक रूपले बताइनेछ; अत्यधिक व्याकुल वा चिन्तित नहोऊ। के मैले तँलाई भनेको हरेक वचन याद छ? यदि तँ साँच्चै मेरो निम्ति नै होस् भने, म तँसँग साँचो रीतिले बोल्नेछु। छल र कुटिलता अभ्यास गर्नेहरूलाई चाहिँ म उदासीनतापूर्वक व्यवहार गर्छु अनि त्यस्तो व्यवहारले कसमाथि बरबादी ल्याउने रहेछ भनी तिनीहरूलाई स्पष्ट रूपले देखाउनेछु!


अध्याय ७८

काम गर्ने म नै हुँ, कुनै पनि मानव होइन भनेर मैले पहिले नै भनेको छु। मेरो हकमा सबै कुरा ढुक्‍क र खुसी हुन्छन् तर तिमीहरूका हकमा कुराहरू अत्यन्तै फरक हुन्छन्; तिमीहरूले गर्ने हरेक कुरामा चरम कठिनाइ सामना गर्छौ। मैले अनुमोदन गर्ने सबै कुरा म निश्‍चित रूपमा पूरा गर्नेछु; मैले अनुमोदन गर्ने जो-कसैलाई म सिद्ध बनाउनेछु। मानिसहरू हो: मेरो काममा हस्तक्षेप नगर! तिमीहरूले त मैले प्रेम गर्ने कुरालाई प्रेम गर्दै, मैले घृणा गर्ने सबै कुरालाई इन्कार गर्दै, आफूलाई पापबाट मुक्त गर्दै र आफूलाई मेरो मायालु अङ्गालोमा राख्दै मेरो अगुवाइ पछ्याएर काम गर्नुपर्छ। मैले तिमीहरूसँग धाक लगाइरहेको छैनँ, न त बढाइ-चढाइ नै गरिरहेको छु; वास्तवमा यही सत्यता हो। यदि मैले संसारलाई नष्ट गर्नलागेको छु भनेर भन्छु भने, तिमीहरूले आँखा झिमिक्‍क गर्दा संसार खरानीमा परिवर्तन हुनेछ। तिमीहरू प्रायजसो अत्यन्तै व्याकुल हुन्छौ र मेरा वचनहरू रित्तो छन् भनेर डराएको कारण आफ्नो बोझमा थप बोझ थप्छौ। तसर्थ, तिमीहरू मेरो लागि “उम्कने बाटो पत्ता लगाउने” प्रयास गर्दै यताउता दगुर्छौ। अन्धाहरू! मूर्खहरू! तिमीहरूलाई आफ्‍नै मूल्यसमेत थाहा छैन, तैपनि तिमीहरू मेरो सल्‍लाहकार बन्‍ने प्रयास गर्छौ। के तँ योग्य छस्? ऐनामा राम्ररी हेर्!

म तँलाई एउटा कुरा भन्छु! कातरहरूलाई तिनीहरूको कातरपनका लागि सजाय दिइनैपर्छ, जबकि आस्थाले छ्यालब्यालहरूले आफ्नो आस्थाका लागि आशिष्‌हरू पाउनेछन्। स्पष्ट रूपमा भन्नुपर्दा, अहिले सबैभन्दा महत्त्वपूर्ण कुरा भनेको आस्था नै हो। तिमीहरूमाथि आउने आशिष्‌हरू प्रकट हुनुभन्दा पहिले, तिमीहरूले मप्रति आफूलाई समर्पित गर्न अहिले नै सबै कुरा त्याग गर्नुपर्छ। “आशिष्‌हरू प्राप्त गर्नु” र “दुर्भाग्य भोग्‍नु” ले ठ्याक्कै यही पक्षलाई जनाउँछन्। मेरा पुत्रहरू! के मेरा वचनहरू अझै पनि तिमीहरूका हृदयमा कुँदिएका छन्? “तिमीहरूमध्ये मेरो लागि इमानदारीपूर्वक समर्पित हुनेहरूलाई म अवश्य नै धेरै आशिष्‌ दिनेछु।” आज, के तैँले भित्री अर्थलाई साँचो रूपमा बुझ्छस्? म खोक्रा शब्‍दहरू बोल्दिनँ; अबदेखि कुनै पनि कुरा लुकाइनेछैन। अर्थात्, मेरा वचनहरूभित्र लुकाइने गरिएका कुराहरू अब तिमीहरूलाई एक-एक गरी, कुनै पनि नलुकाइकन बताइनेछन्। यसको साथै, हरेक वचन मेरो साँचो अर्थ हुनेछ। यसबाहेक, मेरो अघि लुकेका सबै मानिस, घटना र कुरालाई प्रकट गर्ने कार्य सहजै गरिनेछ र त्यो मेरो लागि कुनै पनि हालतमा कठिन हुनेछैन। मैले गर्ने सबै कुरामा मेरो सामान्य मानवताको पक्ष र साथै मेरो पूर्ण ईश्‍वत्वको पक्ष समावेश हुन्छन्। के तैँले यी वचनलाई साँच्‍चै स्पष्ट रूपमा बुझेको छस्? यही कारणले गर्दा म तँलाई तैँले धेरै हतार गर्नु हुँदैन भनेर भनिरहन्छु। व्यक्ति वा वस्तुलाई प्रकट गर्ने कार्य मेरो लागि कठिन हुँदैन र यसको लागि सधैँ समय हुन्छ। त्यस्तै होइन र? धेरै जना मानिसका साँचो रूप मेरो अघि प्रकट भइसकेका छन्। चाहे तिनीहरू स्यालका आत्मा, कुकुर वा ब्‍वाँसा हुन्, तिनीहरू सबैले आफ्ना साँचो रूप तोकिएको समयमा प्रकट गर्छन्, किनभने मैले गर्ने हरेक कुरा मेरो योजनाको भाग हो। यस विषयमा तिमीहरूसँग पूर्ण रूपमा स्पष्ट बुझाइ हुनैपर्छ!

के तैँले “समय टाढा छैन” भन्‍ने भनाइले केलाई जनाउँछ भनेर साँच्‍चै बुझेको छस्? विगतमा, तिमीहरू सधैँ यसले मेरो दिनलाई जनाउँछ भन्‍ने सोच्थ्यौ, तर तिमीहरू सबैले आफ्‍ना धारणाहरूका आधारमा मेरा वचनहरू अर्थ्याइरहेका थियौ। म तँलाई भन्छु! अबदेखि, मेरा वचनहरूको गलत अर्थ लगाउने जोकोही व्यक्ति निस्सन्देह नै बेतुके हो! “समय टाढा छैन” भनी मैले बोलेका वचनहरूले आशिष्हरूमा रमाउने तिमीहरूका दिनलाई जनाउँछ; अर्थात्, सबै दुष्ट आत्‍मालाई नष्ट गरिने र मेरो मण्डलीबाट निकालिने अनि कामकुरा गर्ने सबै मानव तौरतरिकालाई इन्कार गरिने दिनहरूलाई जनाउँछ। त्यसभन्दा पनि बढी, यस अभिव्यक्तिले सबै ठूला-ठूला प्रकोपहरू आइपर्ने दिनहरूलाई जनाउँछ। यो कुरा याद राख! यी सबै ठूला-ठूला प्रकोपहरू हुन्; अबदेखि यसको गलत अर्थ नलगाऊ। मेरो हातबाट मेरा ठूला-ठूला प्रकोपहरू एकसाथ सम्पूर्ण संसारमाथि आइपर्नेछन्। मेरो नाम प्राप्त गरेकाहरू आशिषित हुनेछन् र तिनीहरूले त्यस्तो कष्ट अवश्य नै भोग्नुपर्नेछैन। के तिमीहरूलाई अझै यो कुरा याद छ? के तिमीहरूले मैले भनिरहेको कुरा बुझ्यौ? मैले बोल्‍ने समय नै ठ्याक्कै मैले काम गर्न सुरु गर्ने समय हो (ठ्याक्कै ठूला-ठूला प्रकोपहरू आइपरेको समयमा)। तिमीहरू मेरा अभिप्रायहरूलाई साँचो रूपमा बुझ्दैनौ। के तिमीहरूलाई म किन तिमीहरूप्रति कुनै पनि उदारता नदेखाई तिमीहरूसित यस्ता कठोर मागहरू गर्छु भन्ने थाहा छ? अन्तर्राष्ट्रिय अवस्था तनावपूर्ण हुँदा र चीनमा (तथाकथित) शक्तिमा हुनेहरूले सबै तयारी गरिरहेका बेला नै, ठ्याक्कै यही समयमा नै टाइम बम पड्किन लागेको हुन्छ। साँचो मार्गको खोजी गरिरहेका सात राष्ट्रका मानिसहरू जस्तोसुकै मूल्य चुकाउनुपरे पनि जलद्वारबाट निस्कने पानीजस्तै चीनमा मरिहत्ते गरेर उर्लनेछन्। कतिलाई मैले चुनेको छु र अरू चाहिँ मेरो सेवा गर्नका लागि हुन्, तर तिनीहरूमध्ये कोही पनि ज्येष्ठ पुत्र होइन। यो मैले नै गरेको कार्य हो! मैले संसारको सृष्टि गर्दा यो कुरा तय भइसकेको थियो। आफ्ना मानव धारणाहरू त्याग। म बकवास कुरा बोलिरहेको छु भन्‍ने अनुमान नगर! मैले सोचेको कुरा पूरा भइसकेको हुन्छ र मेरो योजना मैले पूरा गरिसकेको कुरा नै हुन्छ। के यसबारे तिमीहरू स्पष्ट भयौ?

सबै कुरा मेरै विचार र योजनामा निर्भर हुन्छन्। मेरो छोरा! मैले तँलाई तेरै खातिर, साथै मैले प्रेम गर्ने हुनाले चुनेको छु। ज-जसले अवज्ञा गर्ने विचार गर्छ वा डाह गर्छ, त्यो मेरो श्राप र ज्वालाले मर्नेछ। यसमा मेरो राज्यका प्रशासनिक आदेशहरू समावेश छन्, किनभने यस दिनको राज्य पहिले नै स्थापित भइसकेको छ। तैपनि, मेरो छोरा, तँ सतर्क हुनैपर्छ र यसलाई पूँजीको रूपमा लिनु हुँदैन। तिमीहरूले आफ्ना पिताको हृदयलाई बुझ्‍नुपर्छ र यसद्वारा तिमीहरू पिताका परिश्रमी प्रयासहरूप्रति आभारी हुनुपर्छ। यसबाट, मेरो छोराले म कस्तो प्रकारको व्यक्तिलाई सबैभन्दा बढी प्रेम गर्छु, कस्तो प्रकारको व्यक्तिलाई म दोस्रो रूपमा प्रेम गर्छु, कस्तो प्रकारको व्यक्तिलाई म सबैभन्दा बढी घृणा गर्छु र कस्तो प्रकारको व्यक्तिलाई म घिनाउँछु भन्‍ने कुरा बुझ्नैपर्छ। आफूलाई ज्यादा दबाब नदे। तँसँग जे-जस्तो स्वभाव छ त्यसलाई मैले नै सुनियोजित गरेको थिएँ र त्यो मेरो ईश्‍वरीय स्वभावको एउटा पक्षको प्रकटीकरण हो। तेरो गलतफहमीहरूलाई त्याग्! आफूप्रति घृणा बोकेर नबस्। मैले यो कुरा कसरी भन्‍नुपर्छ? के तैँले अझै पनि बुझिनस्? के तँ अझै पनि तेरा डरहरूको बन्धनमा छस्? को निष्ठावान छ, को जोसिलो छ, को इमानदार छ, को छली छ—मलाई यी सबै थाहा छ, किनभने अघि भनेजस्तै, म सन्तहरूको अवस्थालाई आफ्नो हत्केलालाई जत्तिकै चिन्छु।

मेरो नजरमा, सबै कुरा धेरै पहिले नै पूरा गरिएका र प्रकट गरिएका छन्। (म मानिसहरूको भित्री हृदयलाई छानबिन गर्ने परमेश्‍वर हुँ; मेरो उद्देश्य भनेको मेरो सामान्य मानवताको पक्ष तिमीहरूलाई देखाउनु नै हो।) तैपनि, तिमीहरूको दृष्टिकोणबाट हेर्दा, सबै कुरा अझै पनि गुप्त छन् र केही पनि पूरा गरिएको छैन। यो पूर्ण रूपमा तिमीहरूले मलाई चिन्दैनौ भन्‍ने तथ्यको कारणले गर्दा नै हो। सबै कुरा मेरै हातमा छन्, सबै कुरा मेरो खुट्टामुनि छन् र मेरो नजरले सबै कुराको छानबिन गर्छ; मेरो न्यायबाट को उम्कन सक्छ? अशुद्धहरू, कुरा लुकाउनेहरू, मेरो पिठ्यूँपछाडि आलोचना गर्नेहरू, आफ्‍नो हृदयमा विरोध बोक्‍नेहरू र यस्तै यस्तै—मेरो नजरमा बहुमूल्‍य नठानिएका यी सबै मानिसले मेरो अघि घुँडा टेक्नैपर्छ र आफ्‍नो बोझ उतार्नैपर्छ। सायद यो कुरा सुनिसकेपछि, कतिपय मानिस हल्का रूपले उत्प्रेरित हुनेछन् भने अरूले चाहिँ यसलाई गम्‍भीर विषयको रूपमा लिनेछैनन्। म तिमीहरूलाई चेतावनी दिन्छु! बुद्धिमानले पश्‍चात्ताप गर्न हतार गरून्! यदि तँ मूर्ख होस् भने, प्रतीक्षा मात्रै गर्! जब समय आउँछ, विपत्ति भोग्‍ने को हुनेछ त्यो देख्छस्!

स्वर्ग अझै पनि मूल स्वर्ग हो र पृथ्वी अझै पनि मूल पृथ्वी हो, तर मेरो नजरमा दुवै परिवर्तन भइसकेका छन् अनि पहिलेका स्वर्ग र पृथ्वी होइनन्। स्वर्गले केलाई जनाउँछ? के तिमीहरूलाई थाहा छ? अनि आजको स्वर्गले केलाई जनाउँछ? विगतको स्वर्गले केलाई जनाउँथ्यो? म तिमीहरूलाई यसबारे बताउँछु: विगतको स्वर्गले तिमीहरूले विश्‍वास गर्ने गरेको तर कसैले पनि नदेखेको परमेश्‍वरलाई जनाउँथ्यो र मानिसहरूले सच्‍चा इमानदारीताको साथ विश्‍वास गर्ने परमेश्‍वर उहाँ नै हुनुहुन्थ्यो (किनभने तिनीहरूले उहाँलाई देख्न सकेनन्)। अर्कोतर्फ, आजको स्वर्गले मेरो सामान्य मानवता र मेरो पूर्ण ईश्‍वरत्व दुवैलाई जनाउँछ। अर्थात्, यसले व्यावहारिक परमेश्‍वर स्‍वयम्‌लाई जनाउँछ। दुवै एउटै परमेश्‍वर हुनुहुन्छ। त्यसोभए, मैले नयाँ स्वर्ग म नै हुँ भनी भन्नुको कारण के हो? यी सबै मानिसका धारणाहरूप्रति निर्देशित छन्। आजको पृथ्वीले तिमीहरू रहेको स्थानलाई जनाउँछ। विगतको पृथ्वीमा एउटै पनि पवित्र स्थान थिएन तर आज तिमीहरू जाने स्थानहरूलाई पवित्र भनी अलग गरिएका छन्। यही कारणले गर्दा म यसलाई नयाँ पृथ्वी भन्छु। यहाँ “नयाँ” भनेको “पवित्र” हो। अहिले नयाँ स्वर्ग र पृथ्वी पूर्ण रूपमा साकार भइसकेका छन्। के अब तिमीहरूले यो कुरा बुझ्यौ? म तिमीहरूलाई एक-एक गरी सबै रहस्य प्रकट गर्नेछु। हतार नगर र तिमीहरूलाई अझै ठूला-ठूला रहस्यहरू प्रकट गरिनेछन्!


अध्याय ७९

अन्धा! अज्ञानी! काम नलाग्ने रद्दीको थुप्रो, तैपनि तिमीहरू मेरो सामान्य मानवतालाई मेरो सम्पूर्ण ईश्‍वरत्वबाट अलग गर्छौ! के तिमीहरूलाई यसले मलाई चिढ्याउँछ भन्‍ने लाग्दैन? त्यसमाथि, यो क्षमा गर्न गाह्रो कुरा हो! व्यावहारिक परमेश्‍वर आज तिमीहरूमाझ आउनुभएको छ, तैपनि तिमीहरू मेरो एउटा पक्ष—मेरो सामान्य मानवतालाई—मात्रै चिन्छौ र तिमीहरूले मेरो पूर्ण ईश्‍वरीय पक्ष बिलकुलै देखेका छैनौ। के तँलाई मेरो पिठिउँ पछाडि मलाई कसले ठग्ने कोसिस गर्छ भनेर मलाई थाहा छैन जस्तो लाग्छ? म तेरो आलोचना गरिरहेको छैनँ; म त खालि तँ कुन स्तरसम्म पुग्न सक्छस्, र अन्ततः तँ कस्तो अवस्थामा पुग्नेछस् भनेर हेरिरहेको छु। मेरा वचनहरू लाखौँका सङ्ख्यामा बोलिएका छन्, तैपनि तिमीहरूले खराब कामहरू अति धेरै गरेका छौ। तिमीहरू किन मलाई बारम्बार ठग्ने कोसिस गर्छौ? तेरो ज्यान जाला, सतर्क बस्! यदि तैँले मलाई एउटा निश्‍चित स्तरसम्म रिस उठाइस् भने, म तँलाई कुनै कृपा देखाउनेछैनँ, र तँलाई बाहिर निकालिनेछ। तँ पहिले कस्तो थिइस्, तँ बफादार वा जोसिलो थिइस् कि थिइनस्, तैँले कति दौडधुप गरेको छस्, वा तैँले मप्रति आफूलाई कति समर्पित गरेको छस् भन्‍ने कुरालाई म ख्याल गर्नेछैनँ; म यी कुराहरू पटक्कै हेर्नेछैनँ। तैँले अहिले मलाई चिढ्याइस् मात्रै भने पनि, म तँलाई अतल कुण्डमा फालिदिनेछु। अझै पनि मलाई ठग्ने कोसिस गर्ने आँट कसले गर्छ? यो कुरा याद राख्! अबदेखि, जब म कोहीसँग रिसाउँछु, चाहे तँ जोसुकै होस्, म तँलाई तुरुन्तै निकाल्नेछु ताकि भविष्यमा कुनै समस्या नहोस् र मैले तँलाई फेरि देख्न नपरोस्। यदि तैँले मेरो विरोध गरिस् भने, म तँलाई तुरुन्तै सजाय दिनेछु। के तिमीहरू यो कुरालाई मनमा राख्नेछौ? तिमीहरूमध्ये चलाखहरूले तुरुन्तै पश्‍चात्ताप गर्नुपर्छ।

आज—अर्थात्, अहिले—म मेरो क्रोध बर्साउँदै छु। तिमीहरू सबै मप्रति बफादार बन्‍नुपर्छ र तेरो सम्पूर्ण सत्त्व मलाई सुम्पनुपर्छ। तैँले उप्रान्त कुनै ढिलाइ गर्नु हुँदैन। यदि तैँले मेरा वचनहरू सुनिनस् भने, म मेरो हात फैलाउनेछु र तँलाई ढाल्नेछु। यसो गरेर, म आफूलाई सबैमाझ चिनाउनेछु; आजको दिन, म हरेकप्रति क्रोधित र प्रतापी छु (जुन मेरो न्यायभन्दा पनि गम्भीर छ)। मैले धेरै वचन बोलेको छु, तैपनि तिमीहरूले प्रतिक्रिया नै दिएका छैनौ; के तिमीहरू साँच्चै यति मन्द-बुद्धिका छौ? मलाई तिमीहरू त्यस्ता छौ भन्‍ने लाग्दैन। यो त तिमीहरूभित्रको त्यो पुरानो दियाबलसले चकचक गरिरहेको हो। के तिमीहरू यो कुरा स्पष्ट रूपमा देख्छौ? हत्तपत्त आमूल परिवर्तन ल्याइहाल! आज, पवित्र आत्‍माको काम यस चरणसम्‍म पुगेको छ; के तिमीहरूले यो देखेका छैनौ? मेरो नाम घर-घरमा, सबै राष्ट्रमा र सबै ठाउँमा घोषणा गरिनेछ, र ब्रह्माण्डभरि वयस्क र बच्चाहरूको मुखले एकै गरी पुकार्नेछन्; यो एउटा निरपेक्ष सत्य हो। म अद्वितीय परमेश्‍वर स्वयम्‌ हुँ र यसभन्दा पनि बढी, म परमेश्‍वरको एक मात्र व्यक्तित्व हुँ। त्यसभन्दा पनि बढी, म, देहको पूर्णता, परमेश्‍वरको पूर्ण प्रकटीकरण हुँ। जसले मेरो डर नमान्ने आँट गर्छ, जसले आफ्ना आँखाहरूले मेरो विरोध गर्ने आँट गर्छ, र जसले आफ्नो ओठले मेरो विरोध गर्ने आँट गर्छ, त्यो निश्चित रूपमा मेरो श्राप र क्रोधबाट मर्नेछ। (मेरो क्रोधका कारण श्राप हुनेछ।) यसबाहेक, जसले मप्रति बफादार नहुने वा मप्रतिको धर्म ननिभाउने आँट गर्छ, र जसले मलाई छक्काउने कोसिस गर्छ, त्यो निश्चय मेरो घृणाका कारण मर्नेछ। मेरो धार्मिकता, प्रताप र न्याय सदासर्वदा रहिरहनेछ। सुरुमा, म प्रेमिलो र कृपालु थिएँ, तर यो मेरो सम्पूर्ण ईश्‍वरत्वको स्वभाव होइन; केवल धार्मिकता, प्रताप र न्याय मेरा स्वभाव—पूर्ण परमेश्‍वर स्वयम्‌को स्वभाव हुन्। अनुग्रहको युगको दौरान म प्रेमिलो र कृपालु थिएँ। मैले समाप्त गर्नुपर्ने कामका कारण मसँग दया र कृपा थियो; तर त्यसपछि त्यस्ता कुराहरूको कुनै आवश्यकता परेन (र त्यस बेलादेखि परेकै छैन)। यो सबै धार्मिकता, प्रताप र न्याय हो, र यो मेरो सम्पूर्ण ईश्‍वरत्वसँग जोडिएको मेरो सामान्य मानवताको पूर्ण स्वभाव हो।

मलाई नचिन्नेहरू अतल कुण्डमा नाश हुनेछन्, तर ममा पूर्ण विश्‍वास गर्नेहरू सदासर्वदा जिउनेछन्, अनि तिनीहरूलाई मेरो प्रेमभित्रै हेरचाह र सुरक्षा गरिनेछ। मैले एउटा वचन बोल्नेबित्तिकै, सम्पूर्ण ब्रह्माण्ड र पृथ्वीका कुना-कुना हल्लिन्छन्। मेरा वचनहरू सुनेर पनि डरले नकाम्ने को छ? को चाहिँ मेरो डर मान्ने हृदय विकास नगरी बस्न सक्छ? अनि मेरा कार्यहरूबाट मेरो धार्मिकता र प्रताप चिन्न नसक्ने को रहेछ! अनि मेरा कार्यहरूभित्र मेरो सर्वशक्तिमान्‌ता र बुद्धि देख्न नसक्ने को रहेछ! जो ध्यान दिँदैन त्यो निश्‍चित रूपमा मर्नेछ। किनभने ध्यान नदिनेहरू तिनै हुन् जो मेरो विरोध गर्छन् र मलाई चिन्दैनन्; तिनीहरू नै प्रधान स्वर्गदूत हुन्, र सबैभन्दा बेलगाम छन्। तिमीहरू आफैलाई जाँच: जो बेलगाम, आत्म-धर्मी, घमण्डी, र अभिमानी छ, त्यो निश्‍चित रूपमा मेरो घृणाको पात्र हो, र त्यो नाश हुने निश्‍चित छ!

अब म मेरो राज्यका प्रशासकीय आदेशहरू घोषणा गर्दछु: सबै कुरा मेरो न्यायभित्र छन्, सबै कुरा मेरो धार्मिकताभित्र छन्, सबै कुरा मेरो प्रतापभित्र छन्, र म सबैप्रति मेरो धार्मिकताको अभ्यास गर्दछु। ममा विश्‍वास गर्ने भनेर भन्ने, तर भित्री गहिराइमा मेरो प्रतिरोध गर्नेहरू, वा जसको हृदयले मलाई इन्कारेको छ, तिनीहरूलाई निकालिनेछ—तर यो सबै मेरो आफ्नै ठीक समयमा हुनेछ। अरूले थाहा नपाउने तरिकाले मेरो बारेमा व्यङ्ग्यात्मक कुरा गर्ने मानिसहरू तुरुन्तै मर्नेछन् (भन्नुको मतलब तिनीहरूका आत्मा, शरीर र प्राण मर्नेछन्)। मेरा प्रियजनहरूलाई थिचोमिचो वा उपेक्षा गर्नेहरूलाई तुरुन्तै मेरो क्रोधद्वारा न्याय गरिनेछ। यसको मतलब के हो भने, मैले प्रेम गर्नेहरूलाई ईर्ष्या गर्ने, र मलाई अधर्मी ठान्नेहरूलाई मेरो प्रियद्वारा न्याय गरिनका लागि सुम्पिइनेछ। निष्कलङ्क, सरल र निष्कपटहरू सबै (बुद्धि नहुनेहरू लगायत), र मसँग एकचित्त भई व्यवहार गर्नेहरू सबै मेरो राज्यमा रहनेछन्। जसले तालीम पाएका छैनन्—अर्थात् बुद्धि र अन्तर्बोधको कमी भएका इमानदार मानिसहरूले——मेरो राज्यमा शक्ति हातमा लिनेछन्। तर, तिनीहरूलाई काटछाँट गरिएको र तोडिएको हुन्छ। तिनीहरूले तालिम नपाउनु निरपेक्ष कुरा होइन। बरु, यिनै कुराहरूद्वारा म सबैलाई मेरो सर्वशक्तिमान्‌ता र मेरो बुद्धि देखाउनेछु। म अझै पनि मलाई शङ्का गर्नेहरू सबैलाई बाहिर निकाल्‍नेछु; म तिनीहरूमध्ये एकै जनालाई पनि चाहन्नँ। (यस्तो समयमा पनि मलाई शङ्का गर्ने मानिसहरूलाई म घृणा गर्दछु।) मैले सम्पूर्ण ब्रह्माण्डमा गर्ने कार्यहरूद्वारा, म इमानदार मानिसहरूलाई मेरा कार्यहरूको अद्भुतता देखाउनेछु, त्यसरी म उनीहरूको बुद्धि, अन्तर्बोध र विवेक वृद्धि गराउनेछु। म छली मानिसहरूलाई पनि मेरा अद्भुत कार्यहरूको फलस्वरूप एकै क्षणमा नाश पार्नेछु। मेरो नाउँ पहिले स्वीकार गर्ने सबै ज्येष्ठ पुत्र (अर्थात्, ती पवित्र र निष्कलङ्क, इमानदार मानिसहरू) नै राज्यमा प्रवेश प्राप्त गर्ने र मसँगै असङ्ख्य जाति र मानिसमाथि शासन गर्ने, राज्यमा राजाहरूका रूपमा शक्ति प्रयोग गर्ने र असङ्ख्या राष्ट्र र मानिसलाई न्याय गर्ने पहिलो मानिस हुनेछन् (यसले राज्यका सबै ज्येष्ठ पुत्रलाई जनाउँछ र अरू कसैलाई होइन)। असङ्ख्य जाति र मानिसमध्ये जसले न्याय गरिएपछि पश्चात्ताप गरेका छन्, तिनीहरू मेरो राज्यमा प्रवेश गर्नेछन् र मेरा मानिस हुनेछन्, जबकि अटेरी र अपश्‍चात्तापी मानिसहरू अतल कुण्डमा फालिनेछन् (सदाका लागि नाश हुनलाई)। राज्यमा हुने न्याय अन्तिम हुनेछ, र त्यो मैले गर्ने संसारको पूर्ण सफाइ हुनेछ। त्यसपछि कुनै अन्याय, शोक, आँसु वा सुस्केराहरू हुनेछैनन्, र त्यसभन्दा पनि बढी, कुनै संसार हुनेछैन। सबै कुरा ख्रीष्टको प्रकटीकरण हुनेछ, र सबै ख्रीष्टको राज्य हुनेछ। कस्तो महिमा! कस्तो महिमा!


अध्याय ८०

सबै कुरामा, अन्तर्ज्ञान र ज्योति पाउनको लागि व्यक्तिले मसँग वास्तविक सञ्चार गर्नु अत्यावश्यक छ; यसरी मात्रै आत्मा शान्तिमा हुन सक्छ। अन्यथा, आत्मासँग कुनै शान्ति हुनेछैन। अहिले, तिमीहरूबीच रहेको सबैभन्दा गम्‍भीर रोग भनेको मेरो सामान्य मानवतालाई मेरो पूर्ण ईश्‍वरीयताबाट अलग गर्ने कार्य हो; यसको साथै, तिमीहरूमध्ये धेरैजसोले मेरो सामान्य मानवतालाई जोड दिन्छौ, मानौं तिमीहरूलाई मसँग पूर्ण ईश्‍वरीयता पनि छ भन्‍ने कहिल्यै थाहा थिएन। यसले मेरो निन्दा हुन्छ! के तिमीहरूलाई त्यो थाहा छ? तिमीहरूको रोग यति गम्भीर छ कि यदि तिमीहरूले हतार गरेर निको भएनौ भने, मेरो हातद्वारा तिमीहरू मारिनेछौ। मेरो अघि तिमीहरू एक किसिमको व्यवहार गर्छौ (सम्‍मानजनक व्यक्ति; नम्र र धैर्य देखिन्छौ), यद्यपि मेरो पिठ्यूँपछाडि पूर्ण रूपमा फरक व्यवहार गर्छौ (तिमीहरूले आफूलाई जे मन लाग्छ त्यही गर्दै, गुटबन्दी गर्दै, स्वतन्त्र राज्यहरू स्थापना गर्दै, मलाई धोका दिने चाहना गर्दै पूर्ण रूपमा ढोङ्गी, छाडा र नियन्त्रणबाहिरको व्यवहार गर्छौ)। तिमीहरू अन्धा हौ! शैतानले भ्रमित पारेको तेरो आँखा खोल्! म वास्तवमा को हुँ हेर्! तँसँग कुनै लाज छैन! मेरा कार्यहरू आश्‍चर्यजनक छन् भन्‍ने कुरा तँलाई थाहा छैन! मेरो सर्वशक्तिमान्‌ताबारे तिमीहरूलाई थाहा छैन! अहिलेसम्म मुक्ति नपाएको अवस्थामा कसले ख्रीष्‍टको सेवा गर्छ भन्‍न सकिन्छ? तैँले कुन भूमिका खेल्दैछस् भन्‍ने तँलाई थाहा छैन! वास्तवमा तँ मेरो सामुन्ने भेस बदलेर आफ्‍नो आकर्षक रूप देखाउँदै आउँछस्—नीच मानिस! म तँलाई मेरो घरबाट निकाल्‍नेछु; म यस्तो प्रकारको व्यक्तिलाई प्रयोग गर्दिनँ, किनभने मैले तिनीहरूलाई न त पूर्वनिर्धारित न त छनौट नै गरेको छु।

म जे भन्छु त्यही गर्छु। दुष्ट काम गर्नेहरू डराउनै पर्दैन; म कुनै पनि व्यक्तिलाई गलत गर्दिनँ। म सधैँ मेरो योजनाअनुसार कार्य गर्छु र मेरो धार्मिकताअनुसार काम-कुरा गर्छु। दुष्ट काम गर्नेहरू सृष्टिदेखि नै शैतानका सन्तान रहिआएका हुनाले, मैले तिनीहरूलाई चुनिनँ; “पहाड-पर्वत र नदीनाला स्थानान्तर र रूपान्तर हुने भए पनि, व्यक्तिको प्रकृति परिवर्तन हुनेछैन” भन्‍ने भनाइको अर्थ यही हो। मानवजातिले बुझ्‍न नसक्‍ने विषयहरूमा, सबै कुरा स्पष्ट पारिएको छ र ममा कुनै कुरा लुकेको छैन। तैँले थोरै मानिसहरूको नजरबाट केही कुरा लुकाउन सक्छस् होला र निकै मानिसहरूको भरोसा पनि जित्‍न सक्छस् होला, तर मसँग यसो गर्नु सजिलो छैन। अन्तिममा, तँ मेरो न्यायबाट उम्कन सक्दैनस्। मानवजातिको दृष्टि सीमित छ र वर्तमान परिस्थितिको सानो अंश बुझ्‍न सक्‍नेहरूलाई समेत केही सीप भएका व्यक्तिको रूपमा गन्ती गरिन्छ। मेरो लागि, सबै कुरा सहजताको साथ अघि बढ्छ र मेरो बाटोमा कुनै कुरा अलिकति पनि बाधा बन्दैन, किनभने सबै कुरा मेरै नियन्त्रण र बन्दोबस्तमा छन्। मेरो नियन्त्रणमा समर्पित नहुने आँट कसले गर्नेथियो र! मेरो व्यवस्थापनलाई बाधा दिने आँट कसले गर्नेथियो र! मप्रति बफादार वा कर्तव्यनिष्ठ नहुने कसले आँट गर्नेथियो र! कसले मलाई सत्य नरहेको कुरा, र मलाई झूटहरू बताउने आँट कसले गर्नेथियो र! तिनीहरूमध्ये कोही पनि मेरो क्रोधपूर्ण हातबाट उम्कनेछैनन्। तैँले अहिले हार स्वीकार गरेको र तँ सजाय पाउन अनि अतल कुण्‍डमा प्रवेश गर्न इच्छुक भए तापनि म तँलाई अझै पनि सहजै छोड्नेछैन। तँ फेरि पनि मेरो क्रोधपूर्ण दण्डमा (चरम घृणा) पर् भनी मैले तँलाई अतल कुण्‍डबाट फर्काउनैपर्छ। तँ भागेर जान सक्‍ने कुनै ठाउँ छ? मेरो सामान्य मानवतालाई मेरो पूर्ण ईश्‍वरीयताबाट अलग गर्ने मानिसहरूको कार्यलाई नै म सबैभन्दा बढी घृणा गर्छु।

मप्रति बफादार हुनेहरू धन्य छन्; अर्थात्, मलाई नजिकबाट मानव हृदय जाँच्ने परमेश्‍वर स्‍वयम्‌को रूपमा साँचो रूपमा पहिचान गर्नेहरू धन्य छन्। म अवश्य नै तेरा आशिष्‌हरूको गुणानात्मक वृद्धि गर्नेछु, यसरी तैँले मेरो राज्यका असल आशिष्‌हरू सदासर्वदा नै उपभोग गर्न सक्छस्। शैतानलाई लाजमा पार्ने सबैभन्दा प्रभावकारी तरिका यो पनि हो। तैपनि, अत्यन्तै अधीर वा व्याकुल नबन्; म सबै कुराको लागि समय तोक्छु। यदि मैले पूर्वनिर्धारित गरेको समय अहिलेसम्‍म आइसकेको छैन भने, एक सेकेन्डअघि समेत म काम गर्नेछैन। म ठीक-ठीक र तालमा काम गर्छु; म कारणविना काम गर्दिनँ। मानव दृष्टिकोणबाट हेर्दा, म चिन्ताले ग्रसित हुँदै हुँदिनँ; म ताइ पर्वतजस्तै स्थिर छु—तर के म सर्वशक्तिमान्‌ परमेश्‍वर स्वयम्‌ हुँ भन्‍ने कुरा तँलाई थाहा छैन? अत्यन्तै अधीर नबन्; सबै कुरा मेरै हातमा छन्। सबै कुरा धेरै पहिले नै तयार गरिएको छ र हरेक कुरा मेरो लागि सेवा गर्न आतुर छन्। बाहिरबाट हेर्दा सम्पूर्ण ब्रह्माण्ड अस्तव्यस्त देखिन्छ तर मेरो दृष्टिकोणमा, सबै कुरा सुव्यवस्थित छ। मैले तिमीहरूको लागि जे तयार गरेको छु त्यो तिमीहरूको आनन्दको लागि मात्रै हो। के तिमीहरूलाई यो थाहा छ? आफैलाई मेरो व्यवस्थापनमा प्रवेश नगराऊ। म मेरा कार्यहरूद्वारा सबै मानिसहरू र सबै राष्ट्रहरूलाई मेरो सर्वशक्ति हेर्न लगाउनेछु र मेरा अचम्‍मका कार्यहरूका निम्ति तिनीहरूलाई मेरो पवित्र नामको महिमा र प्रशंसा गाउन लगाउनेछु। किनभने मैले भने झैँ, मैले गर्ने कुनै पनि काम आधारहीन हुँदैन; बरु, सबै कुरा मेरो बुद्धि र शक्तिले, मेरो धार्मिकता र प्रतापले, अनि अझ बढी भन्दा, मेरो क्रोधले भरिएको हुन्छ।

मेरा वचनहरू सुन्‍नेबित्तिकै बिउँझनेहरूले अवश्य नै मेरा आशिष्‌हरू प्राप्त गर्नेछन् र अवश्य नै मेरो सुरक्षा र हेरचाह प्राप्त गर्नेछन्। तिनीहरूले अवश्य नै सजायको पीडा अनुभव गर्नेछैनन्; बरु, तिनीहरूले परिवारको खुसीको आनन्द लिनेछन्। के तिमीहरूलाई यो कुरा थाहा छ? पीडा अनन्त हुन्छ र आनन्द त झनै अनन्त हुन्छ; अबदेखि ती दुवैको अनुभव गरिनेछ। तैँले पीडा भोग्छस् कि आनन्द अनुभव गर्छस् भन्‍ने कुरा तैँले आफ्‍नो पाप कस्तो मनोवृत्तिले स्वीकार्छस् त्यसैमा भर पर्छ। तँ मैले पूर्वनिर्धारित गरेको र चुनेको व्यक्ति होस् कि होइनस् भन्‍ने कुराको हकमा भने, तैँले जे भनेको छस् त्यसको आधारमा तँ यसबारे निश्‍चित हुनुपर्छ। तैँले मानिसहरूलाई मूर्ख तुल्याउन सक्छस् तर मलाई सक्दैनस्। मैले पूर्वनिर्धारित गरेका र चुनेकाहरूलाई अबदेखि प्रशस्त आशिष्‌ दिन थालिनेछ; मैले पूर्वनिर्धारित नगरेका र नचुनेकाहरूका हकमा भने, म अबदेखि तिनीहरूलाई कठोर सजाय दिनेछु। यो तिमीहरूलाई मेरो प्रमाण हुनेछ। अहिले आशिष्‌ पाउनेहरू अवश्य नै मेरा प्रियहरू हुन्; जहाँसम्‍म सजाय पाउनेहरूको कुरा छ, अवश्य नै तिनीहरूलाई मैले पूर्वनिर्धारित गरेको र चुनेको छैन। यस कुरामा तिमीहरू स्पष्ट हुनुपर्छ! भन्‍नुको अर्थ, यदि तैँले अहिले पाउने कुरा भनेको मबाट तेरो काटछाँट हुनु मात्र हो भने र यदि तैँले मेरो कठोर न्यायका वचनहरू प्राप्त गर्छस् भने, तँलाई मेरो हृदयले घृणा गर्छ र घिनाउँछ अनि तँ मैले पन्छाउनेहरूमध्येको एक हुनेछस्। यदि तैँले मेरो सान्त्वना र जीवन सम्‍बन्धी प्रावधान प्राप्त गर्छस् भने, तँ मेरो स्वामित्वमा छस्; तँ मेरा प्रियहरूमध्येको एक होस्। तैँले मेरो बाहिरी रूप हेरेर यो कुरा निर्धारण गर्न सक्दैनस्। यस विषयमा आफ्नो दिमाग नखिया!

मेरा वचनहरूले हरेक व्यक्तिको वास्तविक अवस्थाबारे बताउँछन्। के तिमीहरूलाई म जुन पायो त्यही विषयमा कुरा गर्छु वा मलाई जे मन लाग्छ म त्यही भन्छु भन्‍ने लाग्छ? अवश्य त्यस्तो होइन! मेरो हरेक वचनमा मेरो बुद्धि लुकेको हुन्छ। तिमीहरूले मेरा वचनहरूलाई सत्यताको रूपमा स्वीकार मात्रै गर्नुपर्छ। अत्यन्तै छोटो समयमा, साँचो मार्ग खोज्ने विदेशीहरू आइपुग्‍नेछन्। जब त्यसो हुन्छ, तिमीहरू अक्क न बक्‍क हुनेछौ र सबै कुरा कुनै कठिनाइबिना नै पूरा हुनेछ। म सर्वशक्तिमान्‌ परमेश्‍वर हुँ भन्‍ने तिमीहरूलाई थाहा छैन? मेरा यी वचनहरू सुनेपछि, तिमीहरूले दृढ्तापूर्वक त्यसमा विश्‍वास गर्छौ, होइन र? म कुनै गल्ती गर्दिनँ, गलत अभिव्यक्तिहरू बोल्‍ने कुरा त परै जाओस्। के तिमीहरूलाई यो कुरा थाहा छ? त्यसकारण, तिनीहरूलाई अगुवाइ गर्न र तिनीहरूको गोठालो गर्न तिमीहरूले तुरुन्तै मेरो तालिम स्वीकार गर्नुपर्छ भन्‍ने कुरालाई मैले बारम्बार जोर दिएको छु। के तिमीहरूलाई यो कुरा थाहा छ? तिमीहरूमार्फत म तिनीहरूलाई सिद्ध तुल्याउनेछु। अझै महत्त्वपूर्ण कुरा के हो भने, तिमीहरूमार्फत म मेरा ठूला-ठूला चिन्‍ह र चमत्कारहरू प्रकट गर्नेछु; अर्थात्, मानवजातिले नीच ठानेका मानिसहरूका बीचबाट मैले मलाई प्रकट गर्न, मेरो नाउँलाई महिमित तुल्याउन, मेरो लागि सबै कुरा सम्हाल्न र मसँग राजाहरूका रूपमा शासन गर्नको निम्ति मानिसहरूको एउटा समूहलाई चुनेको छु। तसर्थ, मैले अहिले तिमीहरूलाई दिने तालिम संसारको सबैभन्‍दा ठूलो व्यवस्थापन हो; यो मानवजातिले पूरा गर्न नसक्‍ने अचम्‍मको कुरा हो। तिमीहरूलाई सिद्ध तुल्याउने कार्यद्वारा, म शैतानलाई आगो र गन्धकको कुण्ड अनि अतल कुण्‍डमा फ्याँक्‍नेछु, ठूलो रातो अजिङ्गरलाई फेरि कहिल्यै पनि नउठ्ने गरी मृत्युमा खसालिदिनेछु। त्यसकारण, अतल कुण्‍डमा फ्याँकिने सबै जना ठूलो रातो अजिङ्गरका सन्तान हुन्। म तिनीहरूलाई चरम घृणा गर्छु। यो कुरा मैले ल्याएको छु। के तिमीहरू देख्‍न सक्दैनौ? बेइमान र कुटिल र छली सबैलाई खुलासा गरिएको छ। घमण्‍डी, अभिमानी, आत्म-धर्मी र छली मानिसहरू प्रधान स्‍वर्गदूतका सन्तान हुन् र तिनीहरू नै खास शैतानहरू हुन्—तिनीहरू सबै मेरा कट्टर शत्रु, विरोधीहरू हुन्। मैले आफ्नो हृदयको घृणालाई निभाउन तिनीहरूलाई एक-एक गरी दण्ड दिनैपर्छ। म यो काम एक पटकमा एउटा गरी गर्नेछु, र क्रमैसँग हरेकलाई ठीक गर्नेछु।

अब, आगो र गन्धकको कुण्ड र अतल कुण्ड भनेका वास्तवमा के हुन् त? मानव कल्‍पनाअनुसार, आगो र गन्धकको कुण्ड भौतिक कुरा हो तर यो एकदमै गलत व्याख्या हो भन्‍ने कुरा मानवजातिलाई थाहा छैन। तैपनि, यसले मानिसहरूको मनमस्तिष्कमा निश्‍चित स्थान लिन्छ। आगो र गन्धकको कुण्ड भनेको मानवजातिलाई सजाय दिने मेरो हात हो; ज-जसलाई आगो र गन्धकको कुण्डमा फ्याँकिन्छ तिनीहरू मेरो हातद्वारा मारिएका हुन्छन्। यी मानिसहरूको आत्मा, प्राण र शरीरले सदासर्वदा कष्ट भोगिरहन्छ। सबै कुरा मेरै हातमा छन् भनेर मैले भनेका वचनहरूको साँचो अर्थ यही हो। त्यसो भए, अतल कुण्डले चाहिँ केलाई जनाउँछ त? मानिसहरूले यो अन्त्यहीन र अथाह गहिरो ठूलो कुण्ड हो भनेर विचार गर्छन्। वास्तविक अतल कुण्ड भनेको शैतानको प्रभाव हो। यदि व्यक्ति शैतानको हातमा पर्छ भने, त्यो व्यक्ति अतल कुण्‍डमा परेको हुन्छ; तिनीहरूमा पखेटा नै उम्रियो भने पनि तिनीहरू उडेर बाहिर निस्कन सक्दैनन्। यही कारणले गर्दा, यसलाई अतल कुण्ड भनिएको हो। त्यस्ता मानिसहरू अनन्त सजायको भागीदार हुनेछन्; यही तरिकामा मैले यसलाई प्रबन्ध गरेको छु।


अध्याय ८१

यो पुरानो युग कति दुष्ट र अनैतिक छ! म तँलाई निल्‍नेछु! ए सियोन पर्वत! मलाई दण्डवत् गर्न खडा होओ! मेरो व्यवस्थापन योजनाको पूर्णताको लागि, मेरो महान् कार्यको सफलताको लागि, खडा भएर हर्षोल्‍लास गर्ने आँट कसले गर्दैन र! खडा भएर आनन्दले यता-उता उफ्रिरहने आँट कसले गर्दैन र? तिनीहरूले मेरो हातमा तिनीहरूको मृत्युलाई भेट्नेछन्! म अलिकति पनि कृपा वा दया नदेखाई प्रत्येकमाथि धार्मिकताको काम अघि बढाउनेछु, र म पूर्ण रूपमा अपक्षपाती भएर त्यसो गर्नेछु। सबै मानिसहरू हो! मलाई प्रशंसा दिन, र मलाई महिमा दिन खडा होओ! अनन्‍तदेखि अनन्‍तसम्‍मका सबै असीम महिमा मेरै कारणले अस्तित्वमा छन्, र तिनलाई मैले स्थापित गरेको थिएँ। कसले आफ्‍नै निम्ति महिमा लिने आँट गर्छ? कसले मेरो महिमालाई भौतिक कुराको रूपमा लिने आँट गर्छ? तिनीहरूलाई मेरो हातले मार्नेछ! ए, निर्दयी मानव हो! मैले तिमीहरूलाई सृष्टि गरेँ र तिमीहरूको लागि भरणपोषण गरेँ, अनि मैले तिमीहरूलाई आजको दिनसम्‍म ल्याएको छु, तैपनि तिमीहरूलाई मेरो बारेमा अलिकति पनि थाहा छैन, र तिमीहरूले मलाई प्रेम गर्दै गर्दैनौ। म कसरी तिमीहरूलाई फेरि कृपा देखाउन सक्छु? म तिमीहरूलाई कसरी मुक्ति दिन सक्छु? म त तिमीहरूलाई मेरो क्रोधद्वारा मात्रै व्यवहार गर्न सक्छु! म तिमीहरूसँग विनाश, र अनन्त सजायद्वारा बदला लिनेछु। धार्मिकता यही हो; यो यस्तो मात्रै हुनसक्छ।

मेरो राज्य ठोस र स्थिर छ; यो कहिल्यै पनि ढल्‍नेछैन। यो अनन्तसम्‍म रहिरहनेछ! मेरा पुत्रहरू, मेरा ज्येष्ठ पुत्रहरू, र मेरा मानिसहरूले मसँग सदासर्वदा आशिषहरूको आनन्द लिनेछन्! आत्मिक बुझाइ नभएकाहरू र पवित्र आत्माका प्रकाशहरू नदिइएकाहरूलाई ढिलो-चाँडो मेरो राज्यबाट हटाइनेछ। तिनीहरूले आफ्‍नो चाललाई छोड्नेछैनन्, तर मेरो फलामको लौरोको शासन र मेरो प्रतापले तिनीहरूलाई जबरजस्ती निकाल्‍नेछन्; यसको साथै, तिनीहरूलाई मेरो खुट्टाले लात हानेर निकालिनेछ। केही समयसम्‍म (अर्थात्, जन्‍मदेखि नै) दुष्ट आत्‍मा लागेकाहरू सबैलाई अब खुलासा गरिनेछ। म तँलाई निकाल्‍नेछु! मैले भनेको कुरा के तिमीहरूलाई अझै याद छ? म—पवित्र र निष्खोट परमेश्‍वर—घिनलाग्‍दो र फोहोरी मन्दिरमा बास गर्दिन। दुष्ट आत्‍मा लागेका मानिसहरूलाई यो कुरा थाहा छ, र मैले स्पष्ट पार्नु पर्दैन। मैले तँलाई पूर्वनियुक्ति गरेको छैन! तँ पुरानो शैतान होस्, तैपनि तँ मेरो राज्यमा हस्तक्षेप गर्न चाहन्छस्! अवश्य हुँदैन! म तँलाई भन्दैछु! आज म तँलाई यो कुरा अत्यन्तै स्पष्ट पार्नेछु: मानवजातिको सृष्टिको बेला मैले चुनेकाहरूमा मैले मेरो क्षमता र मेरो स्वभाव हालिदिएको छु; त्यसकारण, तिनीहरू मप्रति मात्रै बफादार छन्, तिनीहरूले मण्डलीको लागि बोझ उठाउन सक्छन्, र तिनीहरू आफूलाई मेरो निम्ति अर्पण गर्न र तिनीहरूको सम्पूर्ण अस्तित्व मलाई समर्पित गर्न तयार छन्। त्यसकारण, मैले छनौट नगरेकाहरूलाई शैतानले निश्‍चित हदसम्‍म भ्रष्ट तुल्याएको छ, र तिनीहरूसँग मेरो कुनै पनि क्षमता र मेरो कुनै पनि स्वभाव छैन। तिमीहरूलाई लाग्छ कि मेरा वचनहरू विरोधाभासपूर्ण छन्, तर “तिमीहरूलाई मैले पूर्वनियुक्ति गरेको र छनौट गरेको हुँ, तैपनि तिमीहरूले तिमीहरूका कार्यहरूको परिणामहरू भोग्‍नुपर्छ” भन्‍ने वचनहरू सबैले शैतानलाई जनाउँछ। अब म एउटा कुरा व्याख्या गर्छु: आज, खडा भएर मण्डलीहरूमाथि अख्तियार लिन सक्‍ने, मण्डलीहरूको गोठाला गर्ने, मेरो बोझलाई बुझ्‍ने, र विशेष कार्यहरू पूरा गर्नेहरू—यिनीहरूमध्ये एक जना पनि ख्रीष्‍टको सेवामा हुँदैनन्; तिनीहरू सबै मैले पूर्वनियुक्ति गरेका र चुनेकाहरू हुन्। तिमीहरूले धेरै चिन्ता गरेर आफ्‍नो जीवनको प्रगतिलाई ढिलाइ नगर भनेर मैले तिमीहरूलाई यो कुरा बताएको हुँ। कति जनाले ज्येष्ठ पुत्रको हैसियत जित्‍न सक्छन्? के यो डिप्लोमा प्राप्त गर्नु जत्तिकै सजिलो हुनसक्छ? असम्‍भव कुरा! यदि मैले तिमीहरूलाई सिद्ध नतुल्याएको भए, तिमीहरूलाई शैतानले धेरै पहिले नै निश्‍चित हदसम्‍म भ्रष्ट तुल्याइसकेको हुनेथियो। यही कारणले गर्दा मैले बारम्बार के कुरालाई जोड दिएको छु भने मप्रति निष्ठावान हुनेहरूलाई मैले सधैँ हेरचाह र रक्षा गर्नेछु र तिनीहरूलाई हानी र कष्टबाट जोगाउनेछु। मैले पूर्वनियुक्ति नगरेकाहरू दुष्ट आत्‍मा लागेकाहरू हुन्; तिनीहरू अचेत, सुस्त, र आत्मिक रूपमा कमजोर भएकाहरू हुन्, र जसले मण्डलीहरूको गोठाला गर्न सक्दैनन् (अर्थात्, जोश भएका तर दर्शनहरूको बारेमा स्पष्ट नभएकाहरू)। तिमीहरूलाई तुरुन्तै मेरो नजरबाट हटाइनुपर्छ, र जति चाँडो गर्‍यो उति राम्रो हुन्छ, नत्र तँलाई देखेर मलाई घिन लाग्‍नेछ र रिस उठ्नेछ। यदि तँ चाँडै गइस् भने, तैँले थोरै सजाय पाउनेछस्—तर तँलाई जति धेरै समय लाग्छ, सजाय त्यति नै कठोर बन्‍नेछ। के तैँले यो कुरा बुझिस्? यति लाजमर्दो तवरले काम गर्न छोड्! तँ पथभ्रष्ट र अनियन्त्रित छस्, सोच्नै नसकिने र लापरवाही छस्, र तँ कस्तो प्रकारको फोहोर होस् भन्‍ने तँलाई थाहा छैन! तँ अन्धो होस्!

मेरो राज्यमा सत्ता लिनेहरूलाई मैले होशियारीको साथ चुनेको छु र तिनीहरू बारम्बार परीक्षाहरूबाट भएर गएका छन्; तिनीहरूलाई कसैले पनि जित्‍न सक्दैन। मैले तिनीहरूलाई सामर्थ्य दिएको छु, त्यसकारण तिनीहरू कहिल्यै पनि पतन हुने वा पथभ्रष्ट हुनेछैनन्। तिनीहरूले मेरो स्वीकृती प्राप्त गरेका छन्। आजदेखि उसो, कपटीहरूले तिनीहरूको साँचो रङ्ग देखाउनेछन्। तिनीहरूले सबै किसिमका लाजमर्दो कुराहरू गर्न सक्छन्, तर अन्तिममा, तिनीहरू मेरो हातबाट उम्कनेछैनन्, जुन हातले शैतानलाई सजाय दिन्छ र भस्‍म गर्छ। मेरो मन्दिर पवित्र र निष्खोट हुनुपर्छ। यी सबै मेरो गवाही, मेरो प्रकटीकरण, र मेरो नामको लागि महिमा हो। मेरो मन्दिर मेरो अनन्त वासस्थान र मेरो अनन्त प्रेमको पात्र हो; म प्रायजसो यसलाई प्रेमको हातले प्यार गर्छु, यसलाई प्रेमको भाषाले सान्त्वना दिन्छु, मेरो प्रेमको आँखाले यसको वास्ता गर्छु, अनि यसलाई प्रेमको काखमा अङ्गाल्छु, ताकि यो दुष्टहरूको पासोमा नपरोस् वा शैतानको छलमा नपरोस्। आज, मेरो लागि सेवा गर्ने तर मुक्ति नपाएकाहरूलाई म अन्तिम पटक प्रयोग गर्नेछु। म किन यी कुराहरूलाई मेरो राज्यबाट बाहिर फ्याँक्‍नको लागि हतार गर्छु? मैले तिनीहरूलाई मेरो नजरबाट खेदाउनैपर्छ? म तिनीहरूलाई पूर्ण रूपमा घृणा गर्छु! मैले किन तिनीहरूलाई मुक्ति दिएको छैन? म किन तिनीहरूलाई तिरस्कार गर्छु? मैले किन तिनीहरूलाई प्रहार गरेर मार्नैपर्छ? मैले किन तिनीहरूलाई नष्ट गर्नैपर्छ? (तिनीहरूको खरानी लगायत तिनीहरूको एक टुक्रा पनि मेरो नजरमा रहन सक्दैन।) किन? ठूलो रातो अजिङ्गर, प्राचीन सर्प, र पुरानो शैतानले समेत मेरो राज्यमा सित्तैमा भरण-पोषण खोज्छ! उप्रान्त सपना नदेख्! ती सबै बेकार हुनेछन् र खरानीमा परिवर्तन हुनेछन्!

म यो युगलाई नष्ट गर्नेछु, यसलाई मेरो राज्यमा रूपान्तरण गर्नेछु, र मैले प्रेम गर्ने मानिसहरूसँग अनन्तसम्‍म जिउने र आनन्द गर्नेछु। ती अशुद्ध कुराहरूले तिनीहरू मेरो राज्यमा रहन सक्छन् भनेर कल्‍पना गर्नु हुँदैन। के तिमीहरूले धमिलो पानीमा माछा मार्न सक्छौ भन्‍ने तिमीहरूलाई लाग्छ? त्यस्ता सपनाहरूलाई बिर्सिदेओ! मेरा नजरहरूले सबै कुरालाई देख्छन् भन्‍ने तिमीहरूलाई थाहा छैन! सबै कुरा मेरै हातले मिलाउँछन् भन्‍ने कुरा तिमीहरूलाई थाहा छैन! तिमीहरू उच्‍च रूपमा सम्मानित छौ भन्‍ने विचार नगर! तिमीहरूमध्ये हरेकले तिमीहरूको आफ्‍नै उचित स्थान लिनुपर्छ। नम्र बनेको बहाना नबनाओ (मैले आशिषित हुनेहरूलाई उल्‍लेख गरिरहेको छु) वा काँप्‍ने र डराउने नगर (मैले दुर्भाग्य भोग्नेहरूलाई उल्‍लेख गरिरहेको छु)। अहिले नै, मानिसहरू सबैले आफ्‍नो हृदयको कुरा जान्‍नुपर्छ। मैले तिमीहरूलाई नामले नबोलाए तापनि, तिमीहरूले अझै सुनिश्‍चितताको अनुभूति गर्नुपर्छ, किनभने मैले मेरा वचनहरू प्रत्येक व्यक्तिप्रति लक्षित गरेको छु। तिमीहरू मेरा चुनिएकाहरू भए पनि नभए पनि, मेरा वचनहरू तिमीहरू सबैको हालका स्थितिहरूप्रति लक्षित छन्। भन्‍नुको अर्थ, यदि तिमीहरू मेरा चुनिएकाहरूमध्येका हौ भने, तिमीहरूले आफूलाई कसरी प्रस्तुत गरेका छौ त्यसअनुसार मैले चुनेकाहरूको स्थितिको बारेमा म बोल्छु; जो मेरा चुनिएकाहरू होइनन्, तिनीहरूका हकमा भन्दा म तिनीहरूको स्थितिहरूअनुसार पनि बोल्छु। त्यसकारण, मेरा वचनहरू निश्‍चित विन्दुसम्‍म बोलिएका छन्; तिमीहरू प्रत्येकले त्यस कुरालाई राम्ररी बोध गरेको हुनुपर्छ। आफैलाई धोका नदेओ! नडराओ! किनभने मानिसहरूको सङ्ख्या अत्यन्तै थोरैमा सीमित भएको हुनाले, छलले काम गर्नेछैन! मैले जसलाई चुनिएको हो भनी भन्छु ऊ चुनिएको हो, र बहाना गर्ने कार्यमा तँ जति नै सिपालु भए पनि, मेरो क्षमताविना तँ असफल हुनेछस्। मैले मेरो वचन पूरा गर्ने हुनाले, म लापरवाही रूपमा आफ्‍नो योजनालाई वाधा दिँदिन; म जे गर्न चाहन्छु त्यही गर्छु, किनभने मैले गर्ने सबै कुरा सही छ। म सर्वोच्‍च हुँ, र म अद्वितीय छु। के यसको बारेमा तिमीहरू स्पष्ट भयौ? के तिमीहरूले यो कुरा बुझ्यौ?

अब मेरा वचनहरू पढिसकेपछि, दुष्ट र कुटिल अनि छलीहरूले पनि प्रगतिको खोजी गर्न र तिनीहरूका आफ्‍नै व्यक्तिगत प्रयासहरू लगाउनको लागि कठिन प्रयास गरिरहेका छन्। आफूलाई मेरो राज्यमा प्रवेश गराउनको लागि तिनीहरूले थोरै मात्रै मूल्य चुकाउन चाहन्छन्। तिनीहरूले त्यस्ता विचारहरूलाई पन्छ्याउनुपर्छ! (यस्ता मानिसहरूसँग कुनै आशा छैन किनभने मैले तिनीहरूलाई पश्‍चात्ताप गर्ने मौका दिएको छैन।) म मेरो राज्यको प्रवेशद्वारलाई रक्षा गर्छु। के मानिसहरू आफूले जसरी चाह्यो त्यसरी मेरो राज्यमा प्रवेश गर्न सक्छन् भन्‍ने तँलाई लाग्छ? के मेरो राज्यले जस्तोसुकै फोहोरलाई स्वीकार गर्नेछ भन्‍ने तँलाई लाग्छ? के मेरो राज्यले जस्तोसुकै व्यर्थ कुरालाई स्वीकार गर्नेछ? तँ भूलमा परेको छस्! आज, राज्यमा हुनेहरू मसँगै राजकीय शक्ति भएकाहरू हुन्; मैले तिनीहरूलाई होसियारीको साथ पालनपोषण गरेको छु। यो चाहेर मात्रै पनि हासिल गर्न सकिने कुरा होइन; तिमीहरूले मेरो स्वीकृती प्राप्त गर्नैपर्छ। यसको साथै, यो कसैसँग छलफल गर्ने कुरा होइन; यो मैले आफैले मिलाउने कुरा हो। मैले जे भन्छु त्यही हुन्छ। मैले प्रेम गर्नेहरूलाई मेरा रहस्यहरू प्रकट गरिन्छन्। दुष्ट काम गर्नेहरू—अर्थात्, मैले नचुनेकाहरू—ती प्राप्त गर्ने हकदारहरू होइनन्। तिनीहरूले यी रहस्यहरूलाई सुने पनि, तिनीहरूले तिनलाई बुझ्‍नेथिएनन्, किनभने शैतानले तिनीहरूको आँखा ढाकिदिएको छ र तिनीहरूको हृदयलाई पकडमा लिएको छ, यसरी तिनीहरूको सम्पूर्ण अस्तित्वलाई बरबाद गरेको छ। मेरा कार्यहरू अचम्‍मका र बुद्धिमानी छन्, र म सबै कुरालाई मेरो सेवाको निम्ति परिचालन गर्छु भनेर किन भनिन्छ? मैले पूर्वनियुक्ति नगरेका र नचुनेका मानिसहरूलाई म दण्ड दिन र भ्रष्ट तुल्याउनका निम्ति शैतानको हातमा सुम्पिनेछु, र तिनीहरूलाई दण्ड दिने कार्यमा म कसैको हस्तक्षेप लिनेछैन; म यति बुद्धिमानी छु! यसको बारेमा कसले विचार गरेको छ? कुनै पनि प्रयासैविना, मेरो महान् कार्य पूरा भएको छ, होइन र?

मेरा वचनहरू सुनेर, सबै भयभीत हुन्छन्; हरेक व्यक्ति डरले थरथर काम्छ। तिमीहरूलाई केको डर लाग्छ? मैले तिमीहरूलाई मार्नेछैन! यो त तिमीहरूलाई ग्लानि भएकोले गर्दा हो; तिमीहरूले मेरो पछाडि जे गर्छौ त्यो अत्यन्तै तुच्छ र व्यर्थ छ। यसले गर्दा मलाई तिमीहरूप्रति यति घृणा लागेको छ कि मलाई मैले पूर्वनिश्चित नगरेका र नचुनेका प्रत्येकलाई अतल कुण्‍डमा टुक्रा-टुक्रा हुने गरी फ्याँकिदिन पाएको भए नि हुनेथियो भन्‍ने उत्कट इच्‍छा लाग्छ। तैपनि, मसँग मेरो योजना छ; मेरा आफ्‍नै लक्ष्यहरू छन्। अहिलेको लागि म तेरो दयनीय जीवनलाई केही पनि गर्नेछैन, र मप्रतिको तेरो सेवा पूरा नभइञ्‍जेलसम्‍म तँलाई निकाल्‍नेछैन। म त्यस्ता प्राणीहरूलाई हेर्न चाहन्‍न; तिनीहरू मेरो नामका लागि बेइज्जती हुन्! के तँलाई यो कुरा थाहा छ? के तैँले बुझिस्? काम नलाग्‍ने अभागीहरू! यो कुरालाई तेरो खोपडीमा हाल्! जब तँलाई प्रयोग गरिन्छ, त्यसो गर्ने म नै हुँ, र जब तँलाई प्रयोग गरिँदैन, त्यो पनि मैले गर्दा नै हुन्छ। सबै कुरालाई म नै योजनाबद्ध गर्छु, र मेरा हातमा सबै कुराले ठीक-ठीक व्यवहार गर्छन् र सुव्यवस्थित हुन्छन्। ज-जसले तलमाथि गर्ने आँट गर्छ त्यसलाई तुरुन्तै मेरो हातले प्रहार गर्नेछ। म प्रायजसो “प्रहार गर्छ” भनेर भन्छु; के मैले त्यो मेरो आफ्‍नै हातले गर्छु भन्‍ने तँलाई लाग्छ? मैले त्यसो गरिरहनु पर्दैन! मेरा कार्यहरू मानवले कल्‍पना गरेजस्तो मूर्ख छैनन्। सबै कुरा मेरा वचनहरूले स्थापित हुन्छन् र पूरा गरिन्छन् भनेर भन्‍नुको अर्थ के हो? मैले औंला समेत नउचालीकन सबै कुरा पूरा गरिन्छ। के तैँले मेरा वचनहरूको साँचो अर्थलाई बुझिस् त?

मेरो सेवा गर्ने कसैलाई पनि म मेरो मुक्ति दिनेछैन; मेरो राज्यमा तिनीहरूको कुनै पनि हिस्सा छैन। किनभने यी मानिसहरू मेरो इच्छालाई पछ्याउनुको सट्टा, बाहिरी कुराहरूमा मात्रै व्यस्त हुन्छन्। मैले अहिले तिनीहरूलाई प्रयोग गरिरहेको भए पनि, वास्तविकतामा, मैले सबैभन्दा बढी घृणा गर्ने मानिसहरू तिनीहरू नै हुन्; मलाई सबैभन्दा बढी घिन लाग्‍ने मानिसहरू। आज, जो-कसैले मेरो इच्छालाई पछ्याउन सक्छन्, जो-कसैले मेरा बोझहरूलाई उचित ध्यान दिन सक्छन्, र जो-कसैले साँचो हृदय र इमानदारिताको साथ आफ्‍नो सम्पूर्णता मलाई दिन सक्छन् तिनीहरूलाई म प्रेम गर्छु। म तिनीहरूलाई निरन्तर रूपमा अन्तर्दृष्टि दिनेछु, र तिनीहरूलाई मबाट फुत्केर टाढा हुन दिनेछैन। म प्रायजसो भन्‍ने गर्छु, “तिमीहरूमध्ये मेरो लागि इमानदारीपूर्वक समर्पित हुनेहरूलाई म अवश्य नै धेरै आशिष्‌ दिनेछु।” “आशिष्‌” ले केलाई जनाउँछ? के तँलाई थाहा छ? पवित्र आत्‍माको वर्तमान कार्यको प्रसङ्गमा, यसले मैले तिमीहरूलाई दिने बोझहरूलाई जनाउँछ। मण्डलीको लागि बोझ बोक्‍न सक्‍ने, र मेरो खातिर आफूलाई इमानदारितापूर्वक अर्पण गर्न सक्‍नेहरू सबैका लागि, तिनीहरूका बोझ र तिनीहरूको तत्परता दुवै मबाट आउने आशिष्‌ हुन्। यसको साथै, मैले तिनीहरूलाई दिने प्रकाशहरू पनि मबाट तिनीहरूले पाउने आशिष्‌ नै हुन्। किनभने जोसँग हाल बोझ छैन तिनीहरूलाई मैले पूर्वनिश्चित र छनौट गरेको होइन; तिनीहरूमाथि मेरो श्रापहरू परिसकेका छन्। अर्को शब्‍दमा भन्दा, मैले पूर्वनिश्चित गरेका र छनौट गरेकाहरू मैले भनेका कुराहरूको सकरात्मक पक्षहरूमा सहभागी हुन्छन्, जबकि मैले पूर्वनिर्धारित नगरेका र छनौट नगरेकाहरू मेरा वाणीहरूका नकरात्मक पक्षहरूमा मात्रै सहभागी हुन्छन्। मेरा वचनहरू जति धेरै बोलिन्छन्, तिनीहरूको अर्थ त्यति नै बढी स्पष्ट हुन्छ; म ती जति धेरै बोल्छु, ती त्यति नै बढी पारदर्शी बन्छन्। कुटिल र छलीहरू, र मैले पूर्वनिश्चित नगरेकाहरू हरेकलाई संसारको सृष्टि गर्नुभन्दा पहिले नै मैले श्राप दिइसकेको थिएँ। तिमीहरूको जन्‍मको वर्ष, महिना, दिन, र घण्टा, मिनेट, र सेकेन्डसमेत सबैलाई मैले उपयुक्त रूपमा योजनाबद्ध गरेको छु भनेर किन भनिन्छ? कसले ज्येष्ठ पुत्रहरूको हैसियत प्राप्त गर्नेछन् भनेर मैले धेरै पहिले नै पूर्वनिश्चित गरेको छु। तिनीहरू सबै मेरो नजरमा छन्; तिनीहरूलाई मैले बहुमूल्‍य ठानेको धेरै भइसक्यो, र मेरो हृदयमा राखेको धेरै भइसक्यो। मैले बोल्‍ने हरेक वचनमा गहनता छ र तिनमा मेरा विचारहरू छन्। मानिस के हो त? मैले प्रेम गर्ने, ज्येष्ठ पुत्रहरूको हैसियत पाएकाहरूले बाहेक अरूले मेरा अभिप्रायहरूप्रति कति थोरै वास्ता राख्छन्? मेरा पुत्रहरूको मूल्य कति छ? मेरा मानिसहरूको मूल्य कति छ? विगतमा, “मेरा पुत्रहरू” ले मेरा ज्येष्ठ पुत्रहरूलाई जनाउँथ्यो, तर कुनै लाज नभएका मेरा पुत्रहरू र मेरा मानिसहरूले यो तिनीहरू आफैका निम्ति आदरणीय नाम हो भन्‍ने ठाने। लाजविहीन भई मेरा ज्येष्ठ पुत्रहरूको भूमिका निर्वाह नगर्। के तँ यो नाम-पदवीको योग्य छस्? आज, मेरो सामुन्ने महत्त्वपूर्ण स्थानहरूमा राखिएका मानिसहरू मात्रै प्रमाणित भएकाहरू हुन्; यी मानिसहरूले ज्येष्ठ पुत्रहरूको हैसियत प्राप्त गरेका छन्। तिनीहरूले पहिले नै मेरो सिंहासन, मेरो मुकुट, मेरो महिमा, र मेरो राज्यमा उत्तराधिकार प्राप्त गरिसकेका छन्। मैले सबै कुराहरूको सावधानीका साथ बन्दोबस्त मिलाएको छु। आज ज्येष्ठ पुत्रहरूको हैसियत प्राप्त गरेकाहरू सबै ठूलो पीडा, सतावट, र सङ्कष्टबाट गुज्रेका छन्, जसमा तिनीहरूले जन्‍मदेखि आफ्‍नो परिवारमा, आफ्‍नो व्यक्तिगत सम्भाव्यता, काम, र विवाहमा जे अनुभव गरेका छन्, त्यो पनि पर्छ। यी ज्येष्ठ पुत्रहरूले मूल्य नचुकाईकन यो हैसियत पाएका होइनन्; बरु, तिनीहरू पहिले नै जीवनको सबै पक्षहरूबाट गुज्रेर आइसकेका छन्: असल र खराब, उकाली र ओराली। पहिले संसारका मानिसहरूले उच्‍च आदरको दृष्टिकोणले हेर्ने, र घरमा सहजताको जीवन जिइरहेकाहरूसँग, ज्येष्ठ पुत्रहरूको उत्तराधिकार छैन। तिनीहरू ज्येष्ठ पुत्र बन्‍न योग्य छैनन्; तिनीहरूले मेरो नामको बेइज्जत गर्छन्, र म तिनीहरूलाई बिलकुलै चाहँदिनँ। मैले चुनेका मेरा पुत्रहरू र मेरा मानिसहरूको संसारमा राम्रो मान-मर्यादा पनि छ, तर तिनीहरू मेरो ज्येष्ठ पुत्रहरूको स्तरभन्दा निकै तल छन्। मैले अहिले निश्‍चित मानिसहरूलाई प्रयोग गरिरहेको छु, तर तिनीहरूमध्ये धेरै त मेरा मानिसहरू बन्‍न योग्य समेत छैनन्। तिनीहरू अनन्त विनाशका पात्रहरू मात्रै हुन्; तिनीहरूलाई कही समय मेरो सेवाको निम्ति प्रयोग गरिएको छ, तर तिनीहरू दीर्घकालीन प्रयोगको लागि होइनन्। मेरो हृदयको गहिराइमा, मैले क-कसलाई दीर्घकालीन रूपमा प्रयोग गरिने हो सो निर्णय गरिसकेको छु। अर्थात्, मैले जसलाई महत्त्वपूर्ण स्थानमा राख्छु, तिनीहरू नै मैले प्रेम गर्नेहरू हुन्, र मैले तिनीहरूलाई धेरै पहिलेदेखि नै प्रयोग गर्न सुरु गरेको हुँ। अर्को शब्‍दमा भन्दा, तिनीहरूका कार्यहरू पहिले नै तय गरिसकिएको छ। मैले तिरस्कार गर्ने मानिसहरूका हकमा भन्दा, हालको चरणमा, तिनीहरूलाई अस्थायी रूपमा मात्रै प्रयोग गरिँदैछ। जब विदेशीहरू आउँछन्, त्यही बेला तिमीहरूको सामुन्ने ज्येष्ठ पुत्रहरूलाई स्पष्ट रूपमा प्रकट गरिनेछ।

अहिले भने म तिमीहरूलाई शीघ्र रूपमा वृद्धि होओ र मेरो बोझलाई बुझ भनेर निर्देशन दिन्छु। यो बोझ त्यति ठूलो छैन, र म तिमीहरूलाई आफ्‍नो क्षमताअनुसार मात्रै काम गराउनेछु। मलाई तिमीहरूको कद थाहा छ; तिमीहरूले प्रस्तुत गर्न सक्‍ने कार्य मलाई थाहा छ। यो सबै मलाई थाहा छ, र म यी कुराहरूलाई बुझ्छु; मेरा पुत्रहरू, म तिमीहरूबाट के मात्रै चाहन्छु भने, तिमीहरूले स्वेच्छिक रूपमा आफैलाई इन्कार गर्न र मैले प्रेम गर्ने कुरालाई सच्‍चा रूपमा प्रेम गर्न, मैले जे घृणा गर्छु त्यसलाई घृणा गर्न, मैले जे गर्छु त्यो गर्न, र मैले जे भन्छु त्यो भन्‍न सक। अन्तरिक्ष, भूगोल, समय, वा अरू कुनै पनि व्यक्तिद्वारा बन्धित नहोओ। तिमीहरूका आत्मा जताततै स्वतन्त्र होओस्, र तिमीहरू प्रत्येक नै मेरा ज्येष्ठ पुत्रहरूको स्थानमा खडा हुन सक भन्‍ने नै मेरो कामना हो। आज कसले आफ्‍नो सम्पूर्णता मलाई सुम्‍पन सक्छ? कसले निष्ठावान रूपमा आफूलाई अर्पण गर्न सक्छ? को दिन-रात मेरो खातिर जागा रहन्छ? कसले मेरो खातिर मेरो घरका मामलाहरूलाई सञ्‍चालन गर्छ? कसले मेरो काँधका बोझहरूलाई मेरो खातिर हल्का गराउँछ? के तिनीहरू मेरा पुत्रहरू होइनन् र? मेले गर्ने सबै कुरा मेरा पुत्रहरूलाई सिद्ध पार्नको लागि हो र मेरा पुत्रहरूको सेवाको लागि गरिन्छ। के तिमीहरूले बुझ्यौ त? सबै कुरा मेरा ज्येष्ठ पुत्रहरूको लागि हो, र म कुनै गल्ती गर्दिनँ। म मानिसहरूलाई गलत रूपमा मूल्याङ्कन गर्छु भनेर निरन्तर गलत बुझाइ नगर्, र म तँलाई नीच नजरले हेर्छु भन्‍ने नसोच्। म महान् प्रतिभालाई कम रूपमा प्रयोग गर्छु, वा तँलाई पूर्वनिश्चित नगरेर मैले गल्ती गरेँ भनी अनुमान नगर्। यो त्यस्तो होइन; कुरा के हो भने तँ यसको योग्य छैनस्! के तँलाई त्यो कुरा थाहा छ? अब म तिमीहरूका लागि केही कुराहरू स्पष्ट गर्नेछु: ज-जसले बारम्‍बार मेरो क्रोध जगाउँछन् र जो-जो मेरो आलोचना वा काटछाँटको पात्र बन्छन्, तिनीहरू अवश्य नै मेरो घृणाको पात्र हुन्छन्। त्यस्ता मानिसहरू अवश्य नै मर्नेछन्—यो कुरा शिलालेख गरिएको छ। मैले भनिसकेको छु, म अबउप्रान्त मेरा ज्येष्ठ पुत्रहरूलाई काटछाँट गर्नेछैन, किनभने यी मानिसहरूले पहिले नै मेरो गम्भीर जाँचहरूमार्फत गुज्रिसकेका छन् र मेरो स्वीकृती प्राप्त गरिसकेका छन्। मैले जसलाई कठोर नजरले हेरेको छु त्यो खतरामा हुन्छ। के तिमीहरूलाई डर लागेको छैन? मेरो मुखबाट मेरा वचनहरू निस्कनेबित्तिकै धेरै मानिसहरू मर्नेछन्। तैपनि, कतिले चाहिँ अझै पनि आफ्‍नो देहलाई कायम राख्‍नेछन्; यति मात्रै हो कि तिनीहरूका आत्मा मरिसकेका हुनेछन्। तिनीहरूको सबैभन्दा स्पष्ट सूचक के हो भने तिनीहरूसँग पवित्र आत्‍माको कार्य हुँदैन र तिनीहरूमा कुनै लगामले काम गर्दैन। (तिनीहरूलाई पहिले नै शैतानले गहन रूपमा भ्रष्ट तुल्याइसकेको हुन्छ।) जब-जब तिनीहरूको देहलाई नष्ट गरिन्छ, तब यो मेरो उचित योजनापछि र मैले तोकेको समयमा हुन्छ। तिनीहरूको आत्मिक मृत्युले मेरो लागि कुनै पनि ठूलो सेवा गर्न सक्दैन; म मेरा कार्यहरूको अद्भुतता प्रदर्शन गर्नको लागि तिनीहरूको देह प्रयोग गर्नेछु। यसबाट, मानिसहरू विश्‍वस्त हुनेछन्; तिनीहरूले अटुट प्रशंसा दिनेछन्, र मेरो डर नमान्ने र मदेखि भयभीत नहुने एक जना पनि हुनेछैनन्। म कुनै पनि विवरणलाई हल्‍कासँग लिँदिनँ; सबै मेरो लागि नै जिउनु वा मर्नुपर्छ, र मेरो निम्ति आफ्‍नो सेवा प्रस्तुत नगरेसम्‍म कोही पनि जान पाउँदैन। मेरो निम्ति आफ्‍नो सेवा पूरा नगरेसम्‍म शैतान समेत अतल कुण्‍डमा फर्कन सक्दैन। मैले लिने हरेक कदम स्थिर र सुरक्षित हुन्छ, र ठोस जगमा हुन्छ; मैले लिने कुनै पनि कदम अव्यवहारिक हुँदैन—अलिकति पनि अव्यवहारिक हुँदैन।

कसले मसँग तुलना गर्ने आँट गर्छ? कसले मेरो विरोध गर्ने आँट गर्छ? म तँलाई तुरुन्तै प्रहार गर्नेछु! म कुनै पनि नाम-निशाना छोड्नेछैन, र तेरो देहलाई मेटाइदिइनेछ; यो पूर्णतया सत्य कुरा हो। जब म यी कुराहरू भन्छु, म ती कार्य तुरुन्तै गरिहाल्छु, र फर्कने कुनै उपाय हुनेछैन। संसार दिन-प्रतिदिन भत्किँदै गइरहेको छ, र मानिसहरू दिन-प्रतिदिन नष्ट हुँदैछन्। बितेर जाने हरेक दिनसँगै मेरो राज्यले आकार लिँदैछ, र मेरा ज्येष्ठ पुत्रहरू हुर्कँदैछन्। दिन-प्रतिदिन, मेरो क्रोध बढ्दैछ, मेरा सजायहरू झन्-झन् प्रचण्ड हुँदैछन्, र मेरा वचनहरू झन्-झन् कठोर हुँदैछन्। तिमीहरू अझै पनि मैले तिमीहरूसँग नरम बोलूँ, र मेरो स्वर नरम होस् भनेर पर्खिरहेका छौ, तर फेरि सोच! मेरो स्वर मैले कस्ता मानिसहरूको सामना गरिरहेको छु त्यही कुरामा निर्भर हुन्छ। मैले प्रेम गर्नेहरूका लागि, मेरो स्वर कोमल र सधैँ सान्त्वना दिने किसिमको हुन्छ, तर तिमीहरूलाई त म कठोरता र न्याय मात्रै देखाउन सक्छु, त्यसमाथि म सजाय र क्रोध थप्छु। कसैलाई थाहै नभई, संसारको हरेक देशको स्थिति झन्-झन् तनावग्रस्त भइरहेको छ, र दिन-प्रतिदिन टुक्रिँदै कोलाहलमा गिरिरहेको छ। हरेक देशका नेताहरूले अन्त्यमा शक्ति पाउने आशा गर्छन्। मेरो सजाय तिनीहरूमा पहिले नै आइसकेको छ भन्‍ने तिनीहरूलाई थाहै छैन। तिनीहरू मेरो शक्ति जफत गर्न चाहन्छन्—तर तिनीहरूको त्यो इच्‍छा त कल्‍पना मात्र हो! संयुक्त राष्ट्रसंघको अगुवाले समेत मलाई माफीको लागि बिन्ती गर्नुपर्छ। उसले गरेका दुष्ट कार्यहरू अनगिन्ती छन्। अहिले सजायको समय हो, र म उसलाई सहजै जान दिनेछैन। शक्तिमा हुनेहरू सबैले आ-आफ्‍ना मुकुट फुकाउनुपर्छ; सबै थोकमाथि शासन गर्न योग्य म मात्र छु। सबै कुराले ममा नै भर पर्छ—एक-दुई जना विदेशीहरूलगायत, यो सबै मेरै भरमा छ। मेरो छानबिन गर्ने जो-कसैलाई म तुरुन्तै प्रहार गर्नेछु, किनभने मेरो काम यहाँसम्‍म आइपुगेको छ। हरेक दिन नयाँ प्रकाश देखिन्छ; हरेक दिन नयाँ ज्योति आउँछ। सबै थोक झन्-झन् पूर्ण हुँदैछन्। शैतानको अन्तिम दिन झन्-झन् नजिक आउँदैछ र यो झन्-झन् स्पष्ट हुँदैछ।


अध्याय ८३

म सर्वशक्तिमान्‌ परमेश्‍वर हुँ भन्‍ने तिमीहरूलाई थाहा छैन, न त सबै घटना र कुराहरू मेरै नियन्त्रणमा छन् भन्‍ने कुरा नै तिमीहरूलाई थाहा छ! सबै कुरालाई स्थापित गर्ने र पूरा गर्ने म नै हुँ भन्‍नुको अर्थ के हो? हरेक व्यक्तिका आशिषहरू वा दुर्भाग्यहरू मेरो पूर्णतामा र मेरा कार्यहरूमा निर्भर हुन्छन्। मानिसले के गर्न सक्छ? मानिसले विचार गरेर के कुरा हासिल गर्न सक्छ? यो अन्तिम युगमा, यस पथभ्रष्ट युगमा, शैतानले निश्‍चित हदसम्‍म भ्रष्ट तुल्याएको यो अन्धकारपूर्ण संसारमा, कति थोरै मानिसहरू मेरा अभिप्रायहरूप्रति सामञ्‍जस्यपूर्ण हुन सक्छन्? चाहे आज होस्, भोली होस्, वा निकट भविष्यमा होस्, सबैको जीवन निर्धारित गर्ने म नै हुँ। तिनीहरूले आशिषहरू प्राप्त गरून् वा दुर्भाग्य भोगून्, र तिनीहरूलाई मैले प्रेम गरूँ वा घृणा गरूँ, सबै कुरालाई मैले नै एकै पटक सटीक रूपमा निर्धारित गरेको थिएँ। तिमीहरूमध्ये कसले तेरा कदमहरू आत्मनिर्धारित हुन् र तेरो भाग्य तेरै नियन्त्रणमा छ भनेर जोड दिन सक्छ? कसले त्यसो भन्‍ने आँट गर्छ? कसले अवज्ञाकारी बन्‍ने आँट गर्छ? मदेखि को डराउँदैन? मप्रति को हृदयदेखि अनाज्ञाकारी हुन्छ? कसले आफ्‍नो खुशी लागेअनुसार काम गर्ने आँट गर्छ? म तिनीहरूलाई तुरुन्तै सजाय दिनेछु, र कसले मानवजातिप्रति पूर्ण रूपमा कुनै कृपा गर्नेछैन वा थप कुनै मुक्ति दिनेछैन? यस पटक—अर्थात्, तिमीहरूले मेरो नाम स्वीकार गरेको क्षणमा—मैले मानवजातिप्रति कुनै कोमलता देखाउने अन्तिम समय त्यही हुनेछ। भन्‍नुको अर्थ, मैले मानवजातिको एउटा भागलाई छनौट गरेको छु, जसका आशिषहरू अनन्त नभए पनि, तिनीहरूले मेरो धेरै अनुग्रह प्राप्त गरेका छन्; त्यसकारण, तैँले अनन्त रूपमा आशिष प्राप्त गर्नेछस् भनेर पूर्वनिर्धारित नगरेको भए पनि, त्यसको अर्थ तँलाई दुर्व्यवहार गरिनेछ भन्‍ने हुँदैन, र प्रत्यक्ष रूपमा दुर्भाग्य भोग्‍नेहरूभन्दा तेरो अवस्था निकै राम्रो हुनेछ।

साँच्‍चै नै, मेरो न्याय पहिले नै यसको चरम विन्दुमा पुगिसकेको छ, र यो अभूतपूर्व क्षेत्रमा प्रवेश गर्दैछ। मेरो न्याय हरेक व्यक्तिमाथि आइपर्छ, र अब यो क्रोधपूर्ण न्याय हो। विगतमा यो प्रतापी न्याय थियो, तर अहिले यो फरक छ। विगतमा, मानिसहरूले मेरो फैसला सुनाइएको कुराको सामना नगरिञ्‍जेलसम्‍म मानिसहरूमा अलिकति पनि त्रास थिएन; तैपनि अहिले, तिनीहरूले एउटा वचन समेत सुन्‍ने बित्तिकै, तिनीहरू अत्यन्तै भयभीत हुन्छन्। कति त मैले मुख खोल्‍ने बित्तिकै सबै भयभीत हुन्छन्। मैले बोल्‍न सुरु गरेपछि जब मेरो आवाज मात्रै निस्कन्छ, तब तिनीहरू यति भयभीत हुन्छन् कि के गर्ने भन्‍ने तिनीहरूलाई थाहा हुँदैन त्यसकारण तिनीहरू आफूलाई भूँइमा लुकाउन वा सबैभन्दा अँध्यारो कुनामा रहन अत्यन्तै चाहना गर्छन्। त्यस्ता मानिसहरूलाई मुक्ति दिन सकिँदैन किनभने तिनीहरूलाई भूत आत्मा लागेको हुन्छ। जब म ठूलो रातो अजिङ्गर र प्राचीन सर्पलाई न्याय गर्छु, तिनीहरू डरपोक बन्छन् र अरूले देख्छन् कि भन्‍ने डर समेत मान्छन्; साँच्‍चै नै, तिनीहरू अन्धकारमा जन्‍मेका शैतानका सन्तान हुन्।

मैले प्रायजसो “पूर्वनियति र छनौट” भन्‍ने वचनहरू बोल्‍ने गर्थेँ। यी वचनहरूको अर्थ वास्तवमा के हो? मैले कसरी पूर्वनिर्धारित गर्छु र छनौट गर्छु? कुनै व्यक्ति किन पूर्वनिर्धारित गरिएका र छानिएकाहरूमध्येमा हुँदैन? तिमीहरूले यो कुरालाई कति बुझ्‍न सक्छौ? यी कुराहरूलाई मैले केही रूपमा स्पष्ट व्याख्या गर्नुपर्छ, र तिनको विषयमा मैले तिमीहरूसँग प्रत्यक्ष रूपमा कुरा गर्नुपर्छ। यदि मैले तिमीहरू भित्रका यी कुराहरूलाई प्रकट गरेँ भने, सुस्त मानिसहरूले यो शैतानले दिएको विचार हो भनेर गलत रूपमा बुझ्‍नेथियो! मलाई अनुचित रूपमा अपमानित ठानिनेथियो! अब म सीधै बोल्छु, र म कुनै पनि कुरा लुकाउँदिन। जब मैले सबै थोकको सृष्टि गरेँ, मैले सुरुमा मानवजातिको निम्ति काम लाग्‍ने यी कुराहरूको सृष्टि गरेँ (फूल, घाँस, रूख, काठ, पहाड-पर्वत, खोला-नाला, ताल-तलैया, भूमि र समुद्र, सबै किसिमका कीरा-फट्याङ्ग्रा, चराचुरुङ्गी, र पशु-प्राणी; कति मानवजातिले खानका लागि हुन्, र कति मानवजातिले हेर्नका लागि हुन्)। फरक-फरक क्षेत्रका भिन्‍नताहरू अनुसार मानवजातिको निम्ति फरक-फरक प्रकारका अन्‍नहरूको सृष्टि गरियो; यी सबै कुराहरू बनाइसकेपछि मात्रै मैले मानवलाई सृष्टि गर्न सुरु गरेँ। मानिसहरू दुई प्रकारका हुन्छन्: पहिलो मैले चुनेका र पूर्वनिर्धारित गरेकाहरू हुन्; दोस्रोमा शैतानको क्षमता हुन्छ, र यस प्रकारका मानिसहरूलाई मैले संसारको सृष्टि गर्नुभन्दा पहिले सृष्टि गरिएका थिएँ, तर तिनीहरूलाई शैतानले पूर्ण रूपमा भ्रष्ट तुल्याएको हुनाले, मैले तिनीहरूलाई त्यागेको छु। मैले त्यसपछि मैले चुनेका र पूर्वनिर्धारित गरेका मानिसहरूको प्रकारको सृष्टि गरेँ, र प्रत्येकमा फरक-फरक तहमा मेरो क्षमता छ: त्यसकारण मैले आज चुनेका मानिसहरू प्रत्येकमा फरक-फरक तहमा मेरो गुण छ। तिनीहरूलाई शैतानले भ्रष्ट तुल्याएको भए तापनि, तिनीहरू अझै पनि मेरो स्वामित्वमा छन्; हरेक चरण मेरो व्यवस्थापन योजनाको भाग हो। यो राज्यको सच्‍चा नियम हो किनभने यस बारेमा मैले अग्रिम रूपमा योजना बनाएको थिएँ। कुटिल र छली मानिसहरू कहिल्यै पनि इमानदार बन्‍न सक्दैनन्, किनभने तिनीहरू शैतानका बच्‍चा हुन् र तिनीहरूलाई शैतानले स्वामित्व गरेका हुन्छन्; तिनीहरू त्यसका सेवक हुन् र सुरुदेखि अन्त्यसम्‍म नै यसको हुकुममा हुन्छन्। तैपनि, यो सबैको उद्देश्‍य मेरो इच्छालाई पूरा गर्नु हो। तिमीहरूले अनुमान गर्न नपरोस् भनेर मैले यो कुरालाई स्पष्ट पारेको छु। मैले सिद्ध पार्नेहरूलाई म हेरचाह र रक्षा गर्नेछु; जहाँसम्‍म मैले घृणा गर्नेहरूको कुरा छ, तिनीहरूको सेवा पूरा भएपछि, तिनीहरू मेरो स्थानबाट निस्केर जानेछन्। जब यी मानिसहरूको कुरा उठ्छ, म क्रोधित हुन्छु; तिनीहरूको कुरा गर्दा समेत मात्रै पनि, म तिनीहरूलाई तुरुन्तै निराकरण गरिहाल्‍न चाहन्छु। तैपनि, म मेरा कार्यहरूको बन्धनमा छु; मेरा कार्यहरू र बोली-वचनमा मेरो मापन हुन्छ। म मेरो रिसमा आइकन संसारलाई दबाउन सक्छु, तर मैले पूर्वनियुक्ति गरेकाहरू यसका अपवाद हुन्; शान्त भएपछि, मैले संसारलाई मेरो हतकेलामा पक्रेर राख्‍न सक्छु। अर्को शब्‍दमा भन्दा, म सबै कुरालाई नियन्त्रण गर्छु। जब म मानिसहरूले सहनै नसक्‍ने हदसम्‍म संसार भ्रष्ट भएको छ भन्‍ने देख्छु, म तुरुन्तै यसलाई नष्ट गर्नेछु। के म एक शब्‍द उच्‍चारण गरेर मात्रै पनि यसो गर्न सक्दिन र?

म व्यावहारिक परमेश्‍वर स्वयम्‌ हुँ; म अलौकिक चिन्‍ह वा अचम्‍मका कामहरू गर्दिन—तर मेरा अचम्‍मका कामहरू जताततै हुन्छन्। अगाडिको बाटो अतुलनीय रूपमा उज्ज्वल बन्‍नेछ। मैले हरेक कदमको बारेमा दिने प्रकाश मैले तिमीहरूलाई देखाउने मार्ग हो र यो मेरो व्यवस्थापन योजना हो। भन्‍नुको अर्थ, भविष्यमा, यी प्रकाशहरू झन्-झन् अनगिन्ती र झन्-झन् स्पष्ट हुँदै जानेछन्। हजार वर्षीय राज्यमा पनि—निकट भविष्यमा—तिमीहरू मेरा प्रकाशहरूअनुसार अघि बढ्नुपर्छ र मेरा पाइलाहरूलाई पछ्याउनुपर्छ। सबै कुराले आकार लिएको छ र सबै कुराको तयारी गरिएको छ; आशिषितहरूका माझमा तिमीहरूलाई अनन्त आशिषहरूले पर्खिरहेको हुन्छ भने दण्डितहरूलाई अनन्त सजायले पर्खिरहेको हुन्छ। मेरा रहस्यहरू तिमीहरूका लागि अत्यन्तै अनगिन्ती छन्; मेरो लागि जुन कुरा सरल वचनहरू हुन्, त्यो तिमीहरूका लागि सबैभन्दा कठिन हुन्छ। त्यसकारण, म झन्-झन् बढी बोल्छु, किनभने तिमीहरूले अत्यन्तै थोरै कुरा बुझ्छौ र मैले हरेक शब्‍द व्याख्या गरिदिनुपर्छ। तैपनि, धेरै चिन्ता नगर; म तिमीहरूसँग मेरो कामअनुसार बोल्‍नेछु।


अध्याय ८४

मेरो बारे मानवलाई ज्ञानको कमी भएको हुनाले, तिनीहरूले अनगिन्ती पटक मेरो व्यवस्थापनमा अवरोध पुऱ्याएको छ र मेरा योजनाहरूलाई अवमूल्यन गरेको छ, तर तिनीहरूले मेरो अघि बढिरहेका पाइलाहरूलाई कहिल्यै पनि रोक्‍न सकेका छैनन्। किनभने म बुद्धिमानी परमेश्‍वर हुँ। मसँग असीमित बुद्धि छ अनि मभित्र अपार र बुझ्‍न नसकिने रहस्यहरू छन्। अनन्त-अनन्तदेखि, मानवले यी कुराहरूलाई कहिल्यै पनि थाहा पाउन र पूर्ण रूपमा बुझ्‍न सकेको छैन। त्यस्तै होइन र? मैले उच्‍चारण गर्ने हरेक वचनमा बुद्धि हुने मात्र होइन, तर हरेक वचनमा मेरा गुप्त रहस्यहरू पनि हुन्छन्। मसँग भएका सबै कुरा रहस्य हो; मेरो हरेक भाग रहस्य हो। आज तिमीहरूले मेरो व्यक्तित्वमा रहेको रहस्यलाई मात्रै देखेका छौ—तर भित्री रूपमा लुकेको यो रहस्यलाई तिमीहरूले खोल्‍न बाँकी नै छ। मानव मेरो अगुवाइलाई पछ्याएर मात्रै मेरो राज्यमा प्रवेश गर्न सक्छ; अन्यथा, तिनीहरू संसारसँगै नष्ट भएर खरानी बन्‍नेछन्। म पूर्ण परमेश्‍वर स्वयम् हुँ; म अरू कोही होइन, तर परमेश्‍वर स्वयम् नै हुँ। “परमेश्‍वरको प्रकटीकरण” जस्ता पहिलेका भनाइहरू पुरानो भइसकेका छन्; ती त च्यातिएका थोत्रा कुरा हुन् जुन अब उप्रान्त काम लाग्दैनन्। तिमीहरूमध्ये कति जनाले यसलाई बुझेका छौ? तिमीहरूमध्ये कति जना मबारे यति हदसम्‍म निश्‍चित भएका छौ? सबैले मबाट स्पष्ट रूपमा व्याख्या र निर्देशन पाउनैपर्छ।

शैतानको राज्यलाई नष्ट गरिएको छ र यसका मानिसहरूले चाँडै नै मप्रतिको आफ्नो सेवा पूरा गरिसक्‍नेछन्। पालैपालो गरी तिनीहरूलाई मेरो घरबाट निकालिनेछन्, जसको अर्थ विभिन्‍न भूमिकाहरू निभाएको बहाना गर्दै आइरहेकाहरूको साँचो रूप प्रकट गरिनेछ, र तिनीहरू सबैलाई मेरो राज्यबाट हटाइनेछन्। यो कुरा नबिर्स! आजदेखि उसो, मैले विगतमा त्यागेकाहरू लगायत, मैले त्याग्‍ने सबै जना केवल अभिनय र देखावटी गर्नेहरू मात्रै हुन्; तिनीहरूले मेरो लागि काम गरेको जस्तो मात्रै गर्दै आएका छन् र यो नाटक सकिएपछि, तिनीहरू मञ्चबाट छोडीजानैपर्छ। जो साँचो रूपमा मेरा पुत्रहरू हुन् तिनीहरू मेरो प्रेम प्राप्त गर्न र मैले तिमीहरूका लागि तयार गरिसकेका आशिषहरूको आनन्द लिनको लागि आधिकारिक रूपमा नै मेरो राज्यमा हुनेछन्। ज्येष्ठ पुत्रहरू धन्यका हुन्! किनभने तिमीहरूलाई मैले अग्रिम रूपमा तालिम दिइसकेको हुनाले, अहिले तिमीहरू मेरो प्रयोगको लागि योग्य छौ। म सर्वशक्तिमान्‌ परमेश्‍वर हुँ भनेर विश्‍वास गर। मानिसहरूले पूरा गर्न नसक्‍ने कुराहरू, म कुनै बाधाविना गर्न सक्छु, र प्रतियोगिताको बिल्कुलै कुनै ठाउँ छैन। तिमीहरूले केही पनि गर्न सक्दैनौ वा तिमीहरू मेरा ज्येष्ठ पुत्रहरू हुन योग्य छैनौ भन्‍ने नसोच। तिमीहरू पूर्णतया योग्य छौ! यो यसैले हो किनभने सबै कुरा पूरा हुनको लागि ममा नै भर पर्छन्; ती सबै पूरा हुनको लागि मेरै भर पर्छन्। अहिले तिमीहरूलाई त्यस्तो हैसियतका छौ भनेर किन लाग्छ? यसको सरल कारण के हो भने मैले तिमीहरूलाई साँचो रूपमा प्रयोग गर्ने समय आएको छैन। महान्‌ प्रतिभाहरूलाई तुच्छ उद्देश्यहरूका लागि प्रयोग गर्न सकिँदैन; के तिमीहरूले बुझ्यौ? सारा ब्रह्माण्डको संसारमा, के तिमीहरू यति सानो चीनमा मात्रै सीमित छौ? अर्थात्, सारा ब्रह्माण्डका संसारका मानिसहरूलाई गोठाला गर्ने र अगुवाइ गर्ने जिम्‍मा तिमीहरूलाई दिइनेछ, किनभने तिमीहरू ज्येष्ठ पुत्रहरू हौ, र आफ्ना भाइहरूलाई डोर्‍याउनु तिमीहरूले निर्वाह गर्नुपर्ने कर्तव्य हो। यो कुरा जान! म सर्वशक्तिमान्‌ परमेश्‍वर हुँ! म फेरि जोड दिन्छु, मैले तिमीहरूलाई आफैमा रमाउन दिइरहेको छु। काम गरिरहने म नै हुँ—पवित्र आत्‍माले जहाँतहीँ काम गरिरहनुभएको छ र व्यक्तिगत रूपमा अगुवाइ गरिरहनुभएको छ।

विगतमा, मानिसहरूले मैले दिने मुक्तिलाई बुझेकै थिएनन्। के अहिले तिमीहरूले बुझ्यौ? मैले दिने मुक्तिका विभिन्‍न पक्षहरू छन्: एउटा पक्ष यो हो कि, कतिपय मानिसहरूका लागि, अघिबाटै निर्धारित गन्तव्य बिल्कुलै छँदै छैन, त्यसको अर्थ तिनीहरूले मेरो अनुग्रहको आनन्द लिन बिलकुल सक्दै सक्दैनन् भन्‍ने हुन्छ; अर्को पक्ष यो हो कि, सुरुमा पूर्वनिर्धारित गरिएकाहरू हुन्छन्, जसले केही समयको लागि मेरो अनुग्रहको आनन्द लिन्छन्, तर केही समयपछि अर्थात् मैले पूर्वनिर्धारित गरेको समयमा, म तिनीहरूलाई हटाउनेछु, त्यसपछि तिनीहरूको जीवन सम्पूर्ण रूपमा समाप्त हुनेछ। अझ अर्को पक्ष यो हो कि मैले पूर्वनिर्धारित गरेका र चुनेकाहरू छन् र जसले अनन्त आशिषहरूको आनन्द लिन्छन्; तिनीहरूले मलाई स्वीकार गर्नुभन्दा पहिले र त्यसपछि भोग्‍ने दुःखकष्टहरू, मलाई स्वीकार गरेपछि तिनीहरूले प्राप्त गरेका अन्तर्दृष्टि र प्रकाश लगायत सुरुदेखि अन्त्यसम्‍मै मेरो अनुग्रहको उपभोग गर्छन्। अबदेखि, तिनीहरूले आशिषहरूको आनन्द लिन्छन्—अर्थात्, मैले पूर्ण रूपमा मुक्ति दिने तिनीहरू नै हुन्। मेरो महान् कामको पूर्णताको सबैभन्दा स्पष्ट अभिव्यक्ति यही नै हो। त्यसो भए आशिषहरूले केलाई जनाउँछन्? म तिमीहरूलाई सोध्छु: तिमीहरू सबैभन्दा बढी के गर्न चाहन्छौ? तिमीहरू सबैभन्दा बढी केलाई घृणा गर्छौ? तिमीहरू सबैभन्दा बढी के प्राप्त गर्ने आशा गर्छौ? तिमीहरूले मलाई प्राप्त गर्नको खातिर र तिमीहरूको जीवन वृद्धि हुन सकोस् भनेर विगतमा पीडा र कठिनाइहरू भोगेका छौ; त्यो अनुग्रहको एउटा भाग हो। “आशिषहरू” को अर्थ भविष्यमा तिमीहरूमा तिमीहरूले घृणा गर्ने कुराहरू हुनेछैन, जसको अर्थ ती कुराहरू तिमीहरूको वास्तविक जीवनमा आउनेछैनन् भन्‍ने हुन्छ; ती तिमीहरूकै आँखाको अगाडि पूर्ण रूपले हटाइएको हुनेछन्। परिवार, काम, पत्नी, पति, छोराछोरी इष्ट-मित्र र आफन्त, र दिनको तीन पटकको भोजन जसलाई तिमीहरू हरेक दिन घृणा गर्छौ ती पनि हट्नेछन्। (यसको अर्थ समयद्वारा नियन्त्रित हुँदैनौ, शरीरबाट पूर्ण रूपमा बाहिर निस्कनेछौ। केवल तेरो तृप्त आत्माले मात्रै तेरो शरीरलाई कायम राख्न सक्छ, तर यसले तेरो शरीरलाई जनाउँछ, देहलाई होइन। तँ पूर्ण रूपमा स्वतन्त्र र उच्‍च स्तरको बन्‍नेछस्। यो परमेश्‍वरले संसारको सृष्टि भएदेखि यता प्रकट गर्नुभएको सबैभन्दा ठूलो र सबैभन्दा स्पष्ट आश्‍चर्यकर्म हो।) तिमीहरूका शरीरबाट माटोका सबै तत्वहरूलाई हटाइनेछ, र तिमीहरू पूर्णतया आत्मिक शरीर हुनेछौ जुन पवित्र र निष्खोट हुन्छ, तिमीहरूले ब्रह्माण्ड र पृथ्वीको अन्त्यसम्म सम्पूर्ण यात्रा गर्न सक्नेछौ। त्यस समयदेखि उप्रान्त तैँले सबै कठिनाइसाथ धुवाइ र सफाइबाट छुटकारा पाउनेछस्, र तिमीहरूले आफैमा पूर्ण आनन्द पाउनेछौ। त्यस बेलादेखि उप्रान्त तिमीहरूले विवाहको बारेमा सोच्नेछैनौ (किनकि मैले संसार सृष्टि गरिरहेको हुनेछैनँ, बरु युगको अन्त्य गरिरहेको हुनेछु), र महिलाले ठूलो यातना सहनु पर्ने त्यो प्रसव पीडा हुनेछैन। न त तिमीहरूले भविष्य कुनै काम वा परिश्रम गर्नेछौ। तँ मैले तिमीहरूलाई दिएका आशिषहरूमा रमाउँदै आफैलाई मेरो प्रेमको अङ्गालोमा पूरै डुबाउनेछौ। यो निश्चित छ। जब तिमीहरूले यी आशिषहरूको आनन्द लिइरहेको हुन्छौ, अनुग्रहले तिमीहरूलाई पछ्याइरहनेछ। मैले तिमीहरूका लागि तयारी गरेका सबै—अर्थात् संसारभरिका दुर्लभ र बहुमूल्य सम्पत्तिहरू—तिमीहरूलाई दिइनेछ। अहिले, तिमीहरूले न त यी सबै बुझ्न सक्छौ न कल्पना नै गर्न सक्छौ, र कसैले पनि पहिले ती उपभोग गरेको छैन। जब यी आशिषहरू तिमीहरूमाथि आउँछन्, तिमीहरू अन्त्यहीन रूपमा उल्लसित हुनेछौ—तर यो नबिर्स, कि यी सबै मेरो शक्ति, मेरा कार्यहरू, मेरो धार्मिकता, त्योभन्दा बढी मेरो प्रतापको कारण भएको हो। (म जुन मानिसहरूप्रति अनुग्रही हुने निर्णय गर्छु, तिनीहरूप्रति अनुग्रही हुनेछु, र म जुन मानिसहरूप्रति कृपालु हुने निर्णय गर्छु, म तिनीहरूप्रति कृपालु हुनेछु।) त्यस बेला तिमीहरूको कुनै आमाबुबा हुनेछैन, र त्यहाँ रगतको कुनै सम्बन्ध हुनेछैन। तिमीहरू सबै मैले प्रेम गर्ने, मेरा प्रिय छोराहरू हौ। त्यस समयदेखि उसो, कसैले पनि तिमीहरूलाई थिचोमिचो गर्ने आँट गर्नेछैन। त्यो तिमीहरूका निम्ति बढेर वयस्कहरू हुने समय हुनेछ, साथै तिमीहरूले फलामको डन्डाले शासन गर्ने समय हुनेछ! मेरा प्रिय छोराहरूलाई कसले बाधा दिने आँट गर्छ? कसले तिनीहरूमाथि आक्रमण गर्ने आँट गर्छ? सबैले मेरा प्रिय छोराहरूको डर मान्नेछन्, किनकि पिताले महिमा प्राप्त गर्नुभएको छ। कसैले कल्पना गर्न नसक्‍ने सबै कुराहरू तिमीहरूका आँखा अगाडि देखा पर्नेछन्; ती असीमित, कहिल्यै नसकिने र अन्त्यहीन हुनेछन्। चाँडै नै तिमीहरू निश्चय घामले फेरि डढ्नु पर्दैन वा पीडादायी ताप सहनु आवश्यक पर्दैन, न त तिमीहरूले ठन्डा भोग्नुपर्नेछ वा वर्षा, हिउँ, वा बतासको स्पर्श महसुस गर्नुपर्नेछ। किनभने म तिमीहरूलाई प्रेम गर्छु, र त्यो पूर्ण रूपमा मेरो प्रेमको संसार हुनेछ। म तिमीहरूले चाहने सबै थोक तिमीहरूलाई दिनेछु, र तिमीहरूलाई चाहिने सबै थोक म तिमीहरूको निम्ति तयार पार्नेछु। म धर्मी छैन भनेर कसले दाबी गर्ने आँट गर्छ? म तँलाई तुरुन्तै मार्नेछु, किनभने मैले पहिलेबाट भनिसकेको छु कि, (दुष्टहरू विरुद्ध) मेरो क्रोध अनन्तसम्म रहनेछ, र म अलिकति पनि नरम हुनेछैनँ। तापनि, (मेरा प्रिय छोराहरूप्रतिको) मेरो प्रेम पनि सदासर्वदा रहिरहनेछ; म यसलाई अलिकति पनि रोकेर राख्‍नेछैन।

आज, मेरा वचनहरूलाई न्यायको रूपमा सुन्‍नेहरू सही स्थितिमा नहुनेहरू हुन्। तथापि, तिनीहरूले त्यो कुरा पत्ता लगाउँदा सम्‍म, पवित्र आत्माले अघि नै तिनीहरूलाई त्यागिसक्‍नुभएको हुनेछ। सारा ब्रह्माण्डको संसारमध्ये, तिमीहरूका बीचबाट ज्येष्ठ पुत्रहरूलाई छनौट गरिएका छन्, जबकि पुत्रहरू र मानिसहरूको सानो हिस्सा मात्र तिमीहरूको हुन्छ। म सम्पूर्ण ब्रह्माण्डको संसारलाई जोड दिन्छु, जसको अर्थ संसारका सबै राष्ट्रहरूबाट पुत्रहरू र मानिसहरूको छनौट गरिन्छ भन्‍ने हुन्छ। के तिमीहरूले बुझ्यौ? ज्येष्ठ पुत्रहरू चाँडै वृद्धि हुनुपर्छ अनि गएर विदेशीहरूलाई डोर्‍याउनुपर्छ भनेर म किन जोड दिइरहन्छु? के तिमीहरूले मेरा वचनहरूको साँचो अर्थ बुझ्यौ? किनभने चीन मैले श्राप दिएको राष्ट्र हो; यसले मलाई सबैभन्दा बढी सताएको छ र म यसलाई सबैभन्दा बढी घृणा गर्छु। तिमीहरूले यो जान्‍नैपर्छ कि मेरा ज्येष्ठ पुत्रहरू र म स्वर्गबाट आउँछौं र हामी विश्‍वव्यापी मानिसहरू हौं; हामी कुनै एक राष्ट्रका मात्र होइनौं। मानव धारणाहरूमा टाँसिरहन बन्द गर! किनभने मैले तिमीहरूलाई मेरो व्यक्तित्व प्रकट गरेको छु। सबै कुरा मेरै हातमा छ। के तिमीहरूलाई मेरा वचनहरू याद छ? तिमीहरूका बीचमा झन्-झन् थोरै मानिसहरू हुँदै गएका छन् र जनसङ्ख्या झन्-झन् परिष्कृत बन्दै गएको छ भनेर म किन भन्छु? किनभने मैले दिने मुक्ति क्रमिक रूपमा ब्रह्माण्ड संसारतर्फ अघि बढिरहेको छ। निकालिएकाहरू, मेरो नाम स्वीकार गर्नेहरू नै ज्येष्ठ पुत्रहरूलाई सिद्ध पार्नको खातिर सेवा गर्नेहरू हुन्। के तिमीहरूले बुझ्यौ? तिनीहरू सबै मेरा पुत्रहरूका लागि सेवा गर्नेहरू हुन भनेर म किन भन्छु? अब तिमीहरूले सच्‍चा रूपमा बुझ्छौ, होइन त? सङ्ख्या साँच्‍चै नै कम छ; ती अवश्य नै थोरै छन्। तैपनि, मेरा पुत्रहरूको कारण ती मानिसहरूले निकै लाभ पाएका छन् र मेरो अनुग्रहको धेरै आनन्द लिएका छन्—त्यही कारणले त म मानवजातिलाई अन्तिम पटक मुक्ति दिँदैछु भनेर मैले भनेको हुँ। अब तिमीहरूले मेरा वचनहरूको साँचो अर्थ थाहा पायौ! मलाई विरोध गर्ने जोसुकैलाई म गम्भीर रूपमा सजाय दिनेछु र ज-जसले मेरो विरोध गर्छ म तिनीहरूबाट म आफ्नो मुख फर्काउनेछु। किनभने सुरुदेखि नै म सधैँ प्रतापी र धर्मी परमेश्‍वर रहँदै आएको छु र सबै कुरा तिमीहरूलाई प्रकट गरिनेछ। म अचम्‍म तरिकाले शीघ्र रूपमा काम गर्छु र चाँडै नै मानवको लागि अकल्‍पनीय रहेका अचम्‍मका कुराहरू हुनेछन्‌। भन्‍नुको अर्थ तुरुन्तै र चाँडै हो। के तिमीहरूले बुझ्यौ? ढिलो नगरी जीवन प्रवेशको खोजी गर! मेरा प्रिय पुत्रहरू, तिमीहरूका लागि सबै कुरा यहीँ छन् र सबै कुरा तिमीहरूकै खातिर अस्तित्वमा छन्।


अध्याय ८५

म मेरो इच्छा हासिल गर्नको लागि फरक-फरक प्रकारका मानिसहरूको प्रयोग गर्छु: मैले सजाय दिनेहरूमा मेरा श्रापहरू पूरा हुन्छन्, त्यसरी नै मैले प्रेम गर्नेहरूमा मेरा आशिषहरू पूरा हुन्छन्। अब, तिमीहरूमध्ये कसले मेरा आशिषहरू प्राप्त गर्नेछन् र कसले मेरा श्रापहरू भोग्‍नेछन् भन्‍ने कुरा पूर्ण रूपमा मेरो एउटै शब्‍दमा निर्भर हुन्छ; यो सबै मेरा वाणीहरूले निर्धारित गर्छ। अहिले मैले जोप्रति राम्रो व्यवहार गर्छु, उसले सधैँ मेरा आशिषहरू पाउने निश्‍चित हुन्छ (अर्थात्, क्रमिक रूपमा मलाई चिन्‍ने र मप्रति अझै बढी निश्‍चित हुँदै जाने, नयाँ ज्योति र प्रकाशहरू प्राप्त गर्ने, र मेरो कामको गतिलाई पछ्याउन सक्‍ने)। म जसलाई तिरस्कार गर्छु (यो मभित्र हुने कुरा हो जुन कुरालाई मानिसहरूले बाहिरबाट देख्‍न सक्दैनन्) तिनीहरू निश्‍चित रूपमा मेरा श्रापहरू भोग्‍ने मानिसहरू हुन्, र तिनीहरू पक्‍कै पनि ठूलो रातो अजिङ्गरका सन्तान मध्येका हुन्; त्यसकारण, यसलाई मैले दिने श्रापमा तिनीहरू पनि भागीदार बन्‍नेछन्। मैले देख्‍नै नसक्‍ने, अर्थात् जसको क्षमतामा धेरै कुराको कमी भएको म देख्छु, र मैले सिद्ध बनाउन वा प्रयोग गर्न नसक्‍नेहरूको हकमा भन्दा, तिनीहरूले अझै पनि मुक्ति पाउने मौका पाउनेछन्, र तिनीहरू मेरा पुत्रहरूमध्येको एक हुनेछन्। यदि कसैसँग मेरो एउटै पनि क्षमता छैन, कुनै आत्मिक बुझाइ छैन, र मलाई चिन्दैन तर उत्साहित मानसिकता छ भने, त्यस व्यक्तिलाई मेरा मानिसहरूमध्येको एक भनेर नामाङ्कित गरिनेछ। मेरो श्रापमा पर्नेहरूलाई म मुक्तिभन्दा बाहिरका मानिसहरू ठान्छु, र दुष्ट आत्‍माहरू लागेका तिनीहरू नै हुन्। म तिनीहरूलाई निकाल्‍न उत्कट इच्छा गर्छु। तिनीहरूलाई ठूलो रातो अजिङ्गरले जन्‍माएको थियो, र तिनीहरू मैले सबैभन्दा बढी घृणा गर्ने मानिसहरू हुन्। अबदेखि उसो, मलाई तिनीहरूको सेवा चाहिँदैन। म तिनीहरूलाई उप्रान्त चाहँदिन! म तिनीहरूमध्ये कसैलाई पनि चाहँदिन! मेरो अघि तिनीहरूको रुवाइ र दाह्रा किटाइले पनि कुनै प्रभाव पार्दैन; म तिनीहरूमध्ये कसैलाई पनि हेर्दिन। म केवल तिनीहरूलाई निकाल्छु। तँ कस्तो किसिमको थोक होस्? के तँ मेरो अघि हुन योग्य छस्? के तँ योग्य छस्? तिमीहरूले अझै पनि असल मानिसहरू भएको बहाना र विनम्रताको नाटक गरिरहेका छौ! तैँले ती सबै अनगिन्ती दुष्ट कार्यहरू गरेपछि, के म तँलाई छोड्न सक्छु? त्यसपछि, तँ मेरो अघि खडा हुन नपाउँदै तैँले फेरि अवज्ञा गर्न थाल्छस्। तँसँग कहिल्यै कुनै असल अभिप्रायहरू थिएन; तैँले मलाई मूर्ख मात्रै बनाउन चाहन्छस्! के तँ ठूलो रातो अजिङ्गरको सन्तान भएर तँ साँच्‍चै असल बन्‍न सक्छस्? असम्‍भव कुरा! तँलाई मैले पहिले नै श्राप दिइसकेको छु, र मैले तँलाई पूर्ण रूपमा न्याय गरेको छु! मलाई पूर्ण हृदयले, इमान्दारीपूर्वक, र अनुशासित ढङ्गले सेवा गर्, त्यसपछि तेरो अतल कुण्डमा फर्की! के तँ मेरो राज्यमा सहभागी हुन चाहन्छस्? तैँले त सपना देखिरहेको छस्! कस्तो लाज पचेको? तेरो घिनलाग्‍दो र फोहोरी शरीरको साथमा तँ निश्‍चित हदसम्‍म भ्रष्ट भएको छस्, तैपनि तँसँग अझै मेरो अघि खडा हुने आँट छ! छोडी दे! यदि तैँले थप ढिलाइ गरिस् भने, म तँलाई गम्‍भीर रूपमा दण्ड दिनेछु! मेरो अघि कुटिलपन र छली काममा संलग्‍न हुने सबैलाई खुलासा गरिनुपर्छ। तँ कहाँ लुक्‍न सक्छस्? तैँले आफूलाई कहाँ लुकाउन सक्छस्? तैँले जति नै छले पनि वा ढाके पनि, के तँ साँच्‍चै मेरो नियन्त्रणबाट उम्कन सक्छस्? यदि तैँले मलाई उचित रूपमा सेवा गरिनस् भने, तेरो आयु झनै छोटो हुनेछ; तेरो बरबादी तुरुन्तै हुनेछ!

मेरा ज्येष्ठ पुत्रहरू कस्ता प्रकारका मानिसहरू हुन् भन्‍ने कुरा म तिमीहरूलाई स्पष्ट रूपमा बताउँछु, र म तिमीहरूलाई सटीक प्रमाण दिन्छु। नत्र भने, तिमीहरूले आफ्‍नो उचित स्थान लिन सक्‍नेथिएनौ, र तिमीहरूको स्थान के हुनुपर्छ भन्‍ने बारेमा आफै अविवेकी निर्णयहरू गर्नेथियौ। कतिपय मानिसहरू अत्यन्तै नम्र हुनेथिए, र कतिपय अत्यन्तै असंयमित हुनेथिए; अनि मेरो क्षमता नभएकाहरू वा क्षमतामा धेरै कुराको कमी भएकाहरू सबैले मेरा ज्येष्ठ पुत्र बन्‍ने इच्छा गर्नेथिए। मेरा ज्येष्ठ पुत्रहरूले के-कस्ता अभिव्यक्तिहरू दिन्छन्? सर्वप्रथम, तिनीहरू मेरा अभिप्रायहरू बुझ्‍ने र तीप्रति ध्यान दिने कार्यमा ध्यान केन्द्रित गर्छन्। यसको साथै, तिनीहरू सबैमा पवित्र आत्माले काम गरिरहनुभएको हुन्छ। दोस्रो, तिनीहरूले आफ्‍नो आत्मामा निरन्तर रूपमा खोजी गर्छन्, तिनीहरू लम्पटताबाट टाढा बस्छन्, र सधैँ मेरा सीमाहरूभित्र बस्छन्; तिनीहरू अत्यन्तै सामान्य हुन्छन्। यसको साथै, यसरी तिनीहरूले अनुकरण गरिरहेका हुँदैनन्। (किनभने तिनीहरूले पवित्र आत्‍माको कार्यलाई अनुभूति गर्ने कार्यमा ध्यान दिन्छन्, र तिनीहरूप्रतिको मेरो प्रेमलाई बुझ्छन्, तिनीहरू सधैँ सतर्क रहन्छन्, र मेरो विरुद्धको धोका वा अनाज्ञाकारिताको मानसिकतामा पर्ने बारेमा गहन रूपमा डराउँछन्।) तेस्रो, तिनीहरूले मेरो लागि पूर्ण हृदयले काम गर्छन्, आफ्‍नो सम्पूर्णतालाई दिन सक्छन्, र तिनीहरूको आफ्‍नै भविष्यका सम्‍भावनाहरू, तिनीहरूको जीवन, तिनीहरूले के खान्छन्, लगाउँछन्, र प्रयोग गर्छन्, अनि तिनीहरू कहाँ जिउँछन् त्यससम्‍बन्धी कुनै पनि विचारलाई पहिले नै हटाइसकेका हुन्छन्। चौथो, तिनीहरू धार्मिकताको निम्ति निरन्तर रूपमा भोकाउँछन् र तिर्खाउँछन्, र तिनीहरूमा धेरै कुराको कमी छ र तिनीहरू कदको हिसाबमा अत्यन्तै अपरिपक्‍व छन् भन्‍ने तिनीहरू विश्‍वास गर्छन्। पाचौं, मैले पहिले नै उल्‍लेख गरे झैँ, संसारमा तिनीहरूको राम्रो मान-मर्यादा हुन्छ, तर संसारका मानिसहरूले तिनीहरूलाई त्यागेको हुन्छ। विपरीत लिङ्गी मानिसहरूसँगको तिनीहरूको सम्‍बन्धमा, तिनीहरूसँग नैतिक सत्यनिष्ठा हुन्छ। यी सबै कुरा प्रमाण हुन्, तर म अहिले तिमीहरूलाई तिनको बारेमा पूर्ण रूपमा प्रकाश पार्न सक्दिन, किनभने मेरो काम अहिलेसम्‍म त्यो चरणमा पुगेको छैन। ज्येष्ठ पुत्रहरू, याद राख! तिमीहरूभित्रको जीवन अनुभूतिहरू, मप्रतिको तिमीहरूको डर, मप्रतिको तिमीहरूको प्रेम, म बारेको तिमीहरूको ज्ञान, मप्रतिको तिमीहरूको खोजी, तिमीहरूको विश्‍वास—यी सबै कुराले तिमीहरूप्रतिको मेरो प्रेमलाई आकार दिन्छन्; यी सबै मैले तिमीहरूलाई दिने प्रमाण हुन् ताकि तिमीहरू साँच्चै मेरा प्रिय पुत्रहरू बन्‍न सक र अतुलनीय महिमामा रहेर मसँगै खाने, जिउने, र आशिषहरूको आनन्द लिने कार्य गर्दै, मजस्तै बन।

मलाई सताउनेहरू, (मेरो नामको गवाही दिनुभन्दा पहिलेका मानिसहरू लगायत) मेरो बारेमा कुनै ज्ञान नभएकाहरू, मलाई मानव ठान्‍नेहरू, वा विगतमा मेरो ईश्‍वर-निन्दा गर्ने र मलाई गिल्‍ला गर्ने जोकोहीलाई म कोमलता देखाउन सक्दिन। तिनीहरूले मेरो लागि अहिले नै सबैभन्दा सानदार गवाही दिए भने पनि, त्यसले अझै पनि कुनै भिन्‍नता ल्याउनेथिएन। विगतमा मलाई सताउनु भनेको मेरो लागि सेवा गर्ने एउटा तरिका थियो, र तिनीहरूले आज मेरो लागि गवाही दिए पनि, तिनीहरू अझै पनि मेरा औजारहरू हुनेथिए। आज मैले सच्‍चा रूपमा सिद्ध पारेकाहरू मात्रै मेरो लागि कुनै किसिमले प्रयोग योग्य हुन्छन्, किनभने म धर्मी परमेश्‍वर स्‍वयम्‌ हुँ, र किनभने म देहबाट निस्केर आएको छु र पृथ्वीका सबै सम्‍बन्धहरूबाट आफूलाई अलग गरेको छु। म परमेश्‍वर स्‍वयम्‌ हुँ, र मेरो वरिपरि हुने गरेका सबै मानिसहरू, मामलाहरू, र कुराहरू मेरै हातमा छन्। म शारीरिक भावनाहरू विहीन छु, र म सबै कुरामा धार्मिकताको अभ्यास गर्छु। म सीधा छु, र अशुद्धताद्वारा अलिकति पनि कलङ्कित छैन। के तिमीहरूले मेरा वचनहरूको अर्थ बुझ्यौ? के तिमीहरूले पनि यसलाई हासिल गर्न सक्छौ? मानिसहरूले मसँग पनि सामान्य मानवता छ, र मेरो परिवार छ र मसँग शारीरिक भावनाहरू छन् भन्‍ने ठान्छन्—तर के तिमीहरू पूर्ण रूपमा गलत छौ भन्‍ने तिमीहरूलाई थाहा छ? म त परमेश्‍वर हुँ! के तिमीहरूले यो कुरालाई बिर्सेका छौ? के तिमीहरू अन्योलमा परेका छौ? तिमीहरूले अझै मलाई चिनेकै छैनौ!

मेरो धार्मिकता तिमीहरूलाई पूर्ण रूपमा प्रकट गरिएको छ। कुनै प्रकारको मानिसलाई मैले गर्ने निराकरणको तरिकाले मेरो धार्मिकता र मेरो प्रताप दुवैलाई देखाउँछ। म आफूसँग क्रोध ल्याउने परमेश्‍वर स्‍वयम्‌ भएको हुनाले, मलाई सताएको वा मलाई गाली गरेको कुनै पनि व्यक्तिलाई म त्यसै छोड्नेछैन। त्यस्तो कडा मापदण्डमा रहेर, के तिमीहरूले यसलाई पहिचान गर्छौ? मैले चुनेका र पूर्वनियुक्ति गरेकाहरू दुर्लभ मोती वा बहुमूल्य पत्थरजस्तै हुन्; तिनीहरू थोरै र दुर्लभ छन्। किनभने मेरा मानिसहरू बन्‍नेहरूभन्दा राजाहरूका रूपमा शासन गर्नेहरू थोरै सङ्ख्यामा हुने निश्‍चित छ, र यो मेरो शक्ति र अचम्‍मका कार्यहरूको प्रमाण हो। म तिमीहरूलाई इनाम दिनेछु र तिमीहरूलाई मुकुट प्रदान गर्नेछु, र मसँग अटुट महिमा छ भनेर धेरै पटक भन्‍ने गर्छु। मैले इनामहरू, मुकुटहरू, र महिमा भन्‍नुको अर्थ के हो? इनामहरू भनेका खाना, वस्त्र, र अरू कुराहरू जस्ता प्रयोग गर्न सकिने भौतिक कुराहरू हुन् भन्‍ने मानिसहरूको धारणा छ, तर यो पूर्ण रूपमा पुरानो सोचाइ हो; मैले यी शब्‍दहरू बताउनुको अर्थ यो होइन, बरु यो त गलत धारणा हो। इनामहरू भनेका अहिले प्राप्त गरिने कुराहरू हुन्, र तिनीहरू अनुग्रहका भाग हुन्। तैपनि, भौतिक सुखसँग सम्‍बन्धित केही इनामहरू पनि छन्, र मेरो लागि सेवा प्रदान गर्ने तर मैले मुक्ति नदिएकाहरूले पनि केही भौतिक आनन्द प्राप्त गर्न सक्छन् (यद्यपि, ती अझै पनि मेरो लागि सेवा गर्ने भौतिक कुराहरू मात्र हुन्)। मुकुट भनेको पदको तक्मा होइन; अर्थात्, यो तिमीहरूले आनन्द लिन सक भनेर मैले तिमीहरूलाई प्रदान गर्ने भौतिक कुरा होइन। बरु, यो तिमीहरूलाई दिइने नयाँ नाम हो, र आफ्‍नो नयाँ नामको स्तरमा जिउन सक्‍ने जोकोही व्यक्ति मुकुट पाएको व्यक्ति बन्‍नेछ, जुन मेरो आशिषहरू प्राप्त गर्नु हो। इनाम र मुकुटहरू आशिषहरूको भाग हो, तर आशिषहरूको तुलनामा, ती स्वर्ग र पृथ्वी जत्तिकै फरक हुन्छन्। मानव धारणाहरूद्वारा महिमाको कल्पना समेत गर्न सकिँदैन, किनभने महिमा भौतिक कुरा होइन। तिनीहरूका लागि, यो पूर्ण रूपमा अमूर्त अवधारणा हो। त्यसोभए, महिमा भनेको ठ्याक्कै के हो त? तिमीहरू मसँग महिमामा एकसाथ ओर्लनेछौ भन्‍नुको अर्थ के हो? मेरो सम्पूर्णता—अर्थात्, म जे हुँ र मसँग जे छ, (मेरा पुत्रहरूको लागि) कृपा र दया, र (सबै मानिसहरूप्रति) धार्मिकता, प्रताप, न्याय, क्रोध, श्राप, र जलन—मेरो व्यक्तित्व नै महिमा हो। किन मसँग अटुट महिमा छ भनेर म भन्छु? किनभने ममा असीमित बुद्धि, साथै अतुलनीय पर्‍यप्तता छ। त्यसकारण, मसँग महिमामा ओर्लनुको अर्थ तिमीहरूलाई मैले पहिले नै पूर्ण तुल्याइसकेको छु, म जे हुँ र मसँग जे छ सो तिमीहरूले पहिले नै प्राप्त गरिसकेका छौ, तिमीहरूलाई मैले पूर्ण तुल्याएको छु, तिमीहरूमा मेरो डर मान्ने हृदय छ, र मलाई विरोध गर्दैनौ भन्‍ने हुन्छ। अवश्य नै अहिलेसम्‍म त यो कुरा तिमीहरूलाई स्पष्ट भइसकेको छ!

पृथ्वीका सबै राष्ट्रहरूको तनावपूर्ण अवस्था चरम विन्दुमा पुगेको छ, र तिनीहरू सबैले मेरो लागि सेवा गर्न र मैले तिनीहरूलाई गर्ने भस्मलाई स्वीकार गर्न बारम्‍बार रूपमा तयारी गरिरहेका छन्। जब मेरो क्रोध र जलन आइपुग्छ, त्योभन्दा पहिले कुनै सङ्केत देखिएको हुनेछैन। तैपनि, मैले के गर्छु भन्‍ने कुरा मलाई थाहा छ, र यसको बारेमा म पूर्ण रूपमा स्पष्ट छु। मेरा वचनहरूप्रति तिमीहरू निश्‍चित हुनुपर्छ, र तिमीहरूले सबै कुरा तयारी गर्नको लागि हतार गर्नुपर्छ। विदेशबाट खोजी गर्दै आउनेहरूलाई गोठाला गर्नको लागि तयार रहो। यो कुरा याद राख! चीन—अर्थात्, चीनभित्रको हरेक व्यक्ति र स्थान—मेरो श्रापको लक्षित थोक हो। के तिमीहरूले मेरा वचनहरूको अर्थ बुझ्यौ?

मानिसहरूले म कृपालु परमेश्‍वर हुँ भनी भन्छन्; तिनीहरू भन्छन्, मैले सृष्टि गरेका सबैलाई म मुक्ति दिनेछु। यी सबै कुराहरू मानव धारणाहरूअनुसार भनिएका हुन्। म कृपालु परमेश्‍वर हुँ भनेर मेरा ज्येष्ठ पुत्रहरूलाई भनिएको हो, र म सबैलाई मुक्ति दिनेछु भनेर मेरा पुत्रहरू र मेरा मानिसहरूलाई भनिएको हो। म बुद्धिमानी परमेश्‍वर भएको हुनाले, मेरो मनमा कुन-कुन मानिसहरूलाई म प्रेम गर्छु र कुन-कुन मानिसहरूलाई म घृणा गर्छु, म त्यस विषयमा स्पष्ट छु। मैले प्रेम गर्नेहरूका हकमा, म तिनीहरूलाई सधैँ अन्त्यसम्‍मै प्रेम गर्नेछु, र त्यो प्रेम कहिल्यै परिवर्तन हुनेछैन। मैले घृणा गर्नेहरूका हकमा भन्दा, तिनीहरूले जस्तो राम्रो व्यवहार गरे पनि म अलिकति पनि प्रभावित हुँदिन। किनभने तिनीहरू मबाट जन्मिएका थिएनन् र तिनीहरूसँग मेरो क्षमता वा मेरो जीवन छैन। अर्को शब्‍दमा भन्दा, तिनीहरूलाई मैले पूर्वनियुक्ति गरेको र चुनेको थिइन—किनभने म गल्ती गर्दिन। अर्थात्, मेरा सबै कार्यहरूलाई पवित्र र आदरणीय भनेर भनिन्छ, र मसँग कहिल्यै कुनै पछुतोहरू छैन। मानिसहरूका नजरमा, म अत्यन्तै निर्दयी छु—तर म धर्मी र प्रतापी परमेश्‍वर स्‍वयम्‌ हुँ भन्‍ने कुरा तैँले पहिचान गर्दैनस्? मेरो हरेक कुरा ठीक हुन्छ; मैले घृणा गरेकाहरूले अवश्य नै मेरा श्रापहरू पाउनेछन्, र मैले प्रेम गरेकाहरूले अवश्य नै मेरा आशिषहरू प्राप्त गर्नेछन्। यो मेरो पवित्र र तोड्न नसकिने स्वभाव हो, र यसलाई कसैले पनि परिवर्तन गर्नेछैन। यो ठोस कुरा हो!

आज, साँचो रूपमा मेरा अभिप्रायहरू अनुरूप हुनेहरूलाई म अवश्य नै पूर्ण तुल्याउनेछु, किनभने मेरो काम स्पष्ट र पूर्ण दुवै छ, र म कुनै पनि कुरालाई स्पष्ट नपारी छोड्दिन। मैले श्राप दिएकाहरूलाई जलाइनेछ। त्यसोभए किन मैले श्राप दिइएका धेरैजसो मानिसहरूमा अझै पनि पवित्र आत्‍माले काम गरिरहनुभएको छ (म फोहोरी मन्दिरमा बस्दिन भन्‍ने विषयमा यसो भनिएको हो)? के तिमीहरूले सबै मामलाहरू र सबै कुराहरूले ख्रीष्‍टको लागि सेवा गर्छन् भन्‍ने भनाइको साँचो अर्थलाई बुझेका छौ? मैले तिनीहरूको सेवाको प्रयोग गर्दा पवित्र आत्‍माले तिनीहरूद्वारा काम गर्नुहुन्छ, तर सामान्यतया, जब तिनीहरू मेरो सेवामा हुँदैनन्, तिनीहरूले आधारभूत रूपमा आत्मिक हिसाबले अन्तर्दृष्टि पाएका हुँदैनन्। तिनीहरूले खोजी नै गरे पनि, तिनीहरूले जोशको आधारमा त्यसो गर्छन्, र यो शैतानको छल हो—किनभने साधारणतया तिनीहरूले मेरो काममा कुनै ध्यान नै दिँदैनन् र मेरा बोझहरूलाई कुनै ध्यान दिँदैनन्। अब मेरा ज्येष्ठ पुत्रहरू ठूला भइसकेका हुनाले, म तिनीहरूलाई लात हानेर निकाल्दैछु; यही कारणले गर्दा, मेरो आत्मा जहाँसुकैबाट निस्कनुभएको छ र मेरा ज्येष्ठ पुत्रहरूलाई विशेष जोड दिइएको छ। के तिमीहरूले यो कुरा बुझ्यौ? सबै कुरा मेरा कार्यहरू, मेरो पूर्वनियतिमा निर्भर हुन्छन्, र सबै वचनहरू मेरो मुखबाट निस्कन्छन्। मेरा आशिषहरू प्राप्त गरेका सबै स्थानहरू अवश्य नै मैले काम गर्ने स्थानहरू हुन् र ती मेरो काम अघि बढाइने ठाउँहरू हुन्। चीन शैतानलाई सबैभन्दा बढी आराधना गरिने राष्ट्र हो, त्यसकारण मैले यसलाई श्राप दिएको छु। यसको साथै, यो मलाई सबैभन्दा बढी सताउने राष्ट्र बनेको छ। ठूलो रातो अजिङ्गरको प्रभावमा रहेका मानिसहरूमा म मेरो काम अवश्य नै गर्नेछैन। के तिमीहरूले मेरा वचनहरूको साँचो अर्थ बुझ्यौ? आखिर, मेरा पुत्रहरू र मेरा मानिसहरू थोरै छन्। पूर्ण रूपमा सबै कुरा मेरै हातमा छन्; मैले चुनेका र पूर्वनियुक्ति गरेका मानिसहरूमा ऊर्जा केन्द्रित गर्नुपर्छ र थप प्रयास लगाउनुपर्छ। अर्को शब्‍दमा भन्दा, मेरा ज्येष्ठ पुत्रहरूले हतार गरेर अभ्यास गर्नुपर्छ ताकि तिनीहरू चाँडोभन्दा चाँडो मेरा बोझहरूमा सहभागी हुन सकून्, र तिनीहरूका सारा प्रयास मेरो काममा समर्पित गर्न सकून्।

मेरो लागि सेवा गर्नेहरू, सुन! तिमीहरूले मेरो लागि सेवा गर्ने क्रममा मेरा केही अनुग्रह प्राप्त गर्न सक्छौ। अर्थात्, तँलाई मेरो पछिको काम र भविष्यमा हुने कुराहरूको बारेमा अस्थाई रूपमा थाहा हुनेछ—तर तैँले ती कुराको अवश्य नै आनन्द लिनेछैनस्। यो मेरो अनुग्रह हो। जब तेरो सेवा पूरा हुन्छ, तुरुन्तै गइहाल्, र ढिलो नगर्। तिमीहरूमध्ये जो मेरा ज्येष्ठ पुत्रहरू हौ तिमीहरू अहङ्कारी हुनु हुँदैन, तर तिमीहरूलाई गर्व गर्ने अनुमति छ, किनभने मैले तिमीहरूलाई असीमित आशिषहरू दिएको छु। तिमीहरूमध्ये जो विनाशको निसाना हौ, तिमीहरूले आफूमा समस्या ल्याउने वा आफ्‍नो गन्तव्यको बारेमा दुःखी महसुस गर्ने गर्नु पर्दैन। के तँ शैतानको सन्तान होइनस् र? तैँले मेरो निम्ति तेरो सेवा गरिसकेपछि, तँ अतल कुण्‍डमा फर्कन सक्छस्, किनभने उप्रान्त मेरो लागि तँ कुनै प्रयोगको योग्य हुनेछैनस्। त्यसपछि म तँलाई मेरो सजायद्वारा निराकरण गर्न थाल्‍नेछु। मैले काम गर्न सुरु गरेपछि, म यसलाई अन्त्यसम्‍मै जारी राख्‍नेछु; मेरा कार्यहरू पूरा हुनेछन्, र मेरा उपलब्धीहरू सदासर्वदा रहिरहनेछन्। यो सबै मेरा ज्येष्ठ पुत्रहरू, मेरा पुत्रहरू, र मेरा मानिसहरूमा लागू हुन्छ, र यो तँमा पनि लागू हुन्छ: तँलाई मैले दिने सजाय अनन्‍तसम्‍म रहिरहनेछन्। मलाई विरोध गर्ने दुष्टहरूलाई म अवश्य नै सजाय दिनेछु भनेर मैले यसभन्दा पहिले तिमीहरूलाई धेरै पटक बताएको छु। यदि तैँले मलाई विरोध गरिसकेपछि पवित्र आत्माले तँलाई हप्काउनुभयो भने, तँ पहिले नै श्रापित भइसकेको हुन्छस्, त्यसपछि तँलाई मेरो हातले प्रहार गर्नेछ। मेरो बारेमा खराब विचारहरू गर्दा यदि पवित्र आत्माले तँलाई अनुशासनमा राख्‍नुभयो भने, तैँले मेरा आशिषहरू प्राप्त गरेको छस्; तैपनि, तँ सधैँ सतर्क हुनुपर्छ, कहिल्यै पनि लापरवाही र असावधान हुनुहुँदैन।

तैँले तेरो गति बढाउनुपर्छ र मैले चाहेअनुरूपको काम गर्नुपर्छ—तिमीहरूका लागि मैले ठूलो उत्सुकताका साथ चाहेको कुरा यही हो। के तिमीहरूले अहिलेसम्म पनि, मेरा वचनहरूको अर्थ नबुझेको हुनसक्छ? के तिमीहरूले अहिलेसम्म पनि मेरा अभिप्रायहरू नबुझेको हुनसक्छ? मैले बढ्दो स्पष्‍टताका साथ बोलेको छु, र बढीभन्दा बढी कुरा बताएको छु, तर मेरा वचनहरूको अर्थ बुझ्नका लागि तिमीहरूले अझै कुनै पनि प्रयास गरेका छैनौ? शैतान, तैँले मेरो योजना नष्‍ट गर्नसक्छस् भन्‍ने कल्पना नगर्! शैतानका लागि सेवा गर्नेहरू—अर्थात्, शैतानका सन्ततिहरू (यसले शैतानको वशमा भएकाहरूलाई जनाउँछ, तसर्थ, जोसँग निश्‍चित रूपमा शैतानको जीवन हुन्छ, त्यसैले यसको सन्तति भनेर भनिएको हो)—रुँदै र आफ्ना दाह्रा किट्दै, मेरो चरणमा कृपाको भीख माग्छन्। तर, म यस्तो मूर्ख काम गर्दिन! के म शैतानलाई माफी दिन सक्छु? के म शैतानलाई मुक्ति दिलाउन सक्छु? त्यो असम्भव छ! म जे भन्छु त्यही गर्छु, र म यसको बारेमा कहिल्यै पश्‍चात्ताप गर्नेछैन!

मैले बोल्ने कुनै पनि कुरा जीवन्त बन्छ। के यसो हुँदैन र? तथापि, तिमीहरू मलाई अविश्‍वास गरिरहन्छौ, मेरा वचनहरूप्रति शङ्का गर्छौ, र म तिमीहरूसँग मजाक गरिरहेको छु जस्तो सोच्छौ। यो एकदमै वाहियात कुरा हो। म परमेश्‍वर स्वयम् हुँ। के तैँले बुझिस्? म परमेश्‍वर स्वयम् हुँ! यदि मसँग कुनै बुद्धि वा शक्ति नभएको भए, के मैले मलाई इच्छा लागे जस्तो बोल्न र गर्न सक्थेँ होला? तर पनि तँ अझै मलाई विश्‍वास गर्दैनस्। यी कुराहरूलाई मैले तेरो लागि बारम्बार जोड दिएको छु, र मैले तिनीहरू यी कुरा बारम्बार बताएको छु। तिमीहरूमध्ये धेरैजसोले अझैसम्म पनि किन विश्‍वास गर्दैनौ? तँ अझै किन आशङ्का गर्छस्? तँ प्रिय जीवनका लागि किन आफ्नै धारणामा झुन्डिन्छस्? के तिनले तँलाई मुक्त गर्न सक्छन्? म जे भन्छु त्यही गर्छु। मैले तिमीहरूलाई धेरै पटक भनेको छु: मेरा वचनहरूलाई सत्यताको रूपमा लेऊ, र शङ्का नगर। के तिमीहरूले यसलाई गम्भीर रूपमा लिएका छौ? तैँले आफैले, केही पनि गर्न सक्दैनस्, तर पनि तँ मैले गरेको काममा विश्‍वास गर्न सक्दैनस्। यस्तो व्यक्तिको विषयमा के नै भन्न सकिन्छ र? स्पष्ट रूपमा भन्नुपर्दा, यो मैले तिमीहरूको सृष्टि नै नगरेको जस्तै भयो। अर्को शब्दमा, तँ मेरा लागि सेवा-कर्ता हुन, हरेक पक्षमा अयोग्य छस्। प्रत्येकले मेरा वचनहरूमा विश्‍वास गर्नुपर्छ! सबै जना परीक्षामा उत्तीर्ण हुनैपर्छ; म कसैलाई पनि चिप्लिन दिनेछैन। पक्कै पनि, विश्‍वास गर्नेहरू अपवाद हुन्। मेरा वचनहरूमा विश्‍वास राख्ने मानिसहरूले निश्‍चय नै मेरा आशिषहरू पाउनेछन्, जुन तैँले जे विश्‍वास गर्छस् त्यसअनुसार तँलाई प्रदान गरिनेछ र तँमा पूरा गरिनेछ। मेरा ज्येष्ठ पुत्रहरू! अहिले म तिमीहरूलाई मेरा आशिषहरू दिन सुरु गर्दैछु। थोरै-थोरै गर्दै, तिमीहरूले देहका ती सबै घृणित बन्धनहरू त्याग्न सुरु गर्नेछौ: विवाह, परिवार, खुवाइ, लुगा लगाइ, सुताइ, र सबै प्राकृतिक विपदहरू (हावा, सूर्य, वर्षा, चिसो सिरेटो, हिमपातको कष्‍ट, र तिमीहरूले घृणा गर्ने अन्य सबै कुराहरू)। तिमीहरूले स्थान, समय, वा भूगोलको अड्चनबिना, मेरो प्रेमिलो अँगालोमा हृदयदेखि नै आनन्द उठाउँदै र मेरो प्रेमिलो स्याहार अन्तर्गत रहेको सबै कुराको अधीनमा रहेर समुद्रपार, जमिनमाथि, र आकाशमा यात्रा गर्नेछौ।

मैले पूर्ण तुल्याएका ज्येष्ठ पुत्रहरूलाई लिएर को गर्व गर्दैन र? आफ्ना लागि कसले मेरो नामको प्रशंसा गर्दैन र? मैले अहिले किन तिमीहरूलाई यति धेरै रहस्यहरूको खुलासा गर्ने इच्छा गरेँ? अहिले नै किन, र विगतमा किन थिएन? यो आफैमा एउटा रहस्य हो; के तँलाई यो कुरा थाहा छ? चीन मैले श्राप दिएको राष्ट्र हो भनेर किन मैले विगतमा उल्लेख गरिन? र मैले मेरा लागि सेवा गर्नेहरूलाई किन प्रकट गरिन? आज, म तिमीहरूलाई यो कुरा भन्‍नेछु: आज, मेरो विचारमा, सबै कुरा पूरा भइसकेको छ, र म यो मेरा ज्येष्ठ पुत्रहरूको सम्बन्धमा भन्छु। (किनकी आज, मेरा ज्येष्ठ पुत्रहरू मेरो साथ शासन गर्न आएका छन्—र तिनीहरूले आकार मात्रै लिएका छैनन्, बरु वास्तवमा म सँगसँगै शासन गरिरहेका छन्। अहिले, पवित्र आत्माले कार्य गर्नुहुने मानिसहरू मेरो साथमा निश्‍चित रूपमा शासन गर्छन्—र यो अहिले नै खुलासा भइरहेको छ; हिजो होइन, र भोलि होइन।) आज म सामान्य मानवताको सबै रहस्यहरूको खुलासा गर्दैछु, किनभने मैले खुलासा गर्न इच्छा गरेका मानिसहरूको खुलासा भइसकेको छ, र यो मेरो बुद्धि हो। मेरा कार्य यो चरणसम्म अघि बढिसकेको छ: अर्थात्, मैले अहिले, यो अवधिका लागि भनेर विशेष रूपमा तोकेको प्रशासनिक आदेशहरूको योजनालाई लागू गर्नुपर्छ। तसर्थ, म ज्येष्ठ पुत्रहरू, पुत्रहरू, मानिसहरू, र सेवा-कर्ताहरूमा उपयुक्त प्रमाणीकरणहरू प्रदान गर्दैछु, किनभने मसँग अख्तियार छ र म न्याय जारी गर्नेछु, र म फलामको डन्डाले शासन गर्नेछु। आज्ञाकारी भएर मेरा लागि सेवा नगर्ने दुस्साहस कसले गर्नसक्छ? मेरो विरुद्धमा उजुरी गर्ने दुस्साहस कसले गर्नसक्छ? म धार्मिकताको परमेश्‍वर होइन भनेर भन्‍ने दुस्साहस कसले गर्नसक्छ? मलाई थाहा छ, तिमीहरूको राक्षसी स्वभाव मेरो सामने धेरैअघि खुलासा भएको हो: म जोप्रति राम्रो छु त्योप्रति पनि तिमीहरूलाई ईर्ष्या र घृणा लाग्छ। यो निश्‍चय नै शैतानको प्रकृति हो! म मेरा पुत्रहरूप्रति असल छु; के तँ म अधर्मी हुँ भनेर दाबी गर्ने दुस्साहस गर्छस्? म तँलाई पूर्ण रूपमा बाहिर फ्याँकिदिन सक्छु, तर भाग्यवश, तैँले मेरा लागि सेवा गरिरहेको छस्, र अहिले त्यसो गर्ने समय पनि होइन; अन्यथा, मैले तँलाई बाहिर फ्याँकिसकेको हुनेथिए!

शैतानको प्रजाति! जङ्गली हुन बन्द गर्! अब नबोल्! अब काम नगर्! मैले छानेका पुत्रहरू र मानिसहरूमा मेरो काम सुरु भइसकेको छ, र यो सबै राष्ट्र, सम्प्रदाय, धर्म, र चीनबाहिरका जीवनका सबै कालखण्डका मानिसहरूमा फैलँदैछ। मेरा लागि सेवा प्रदान गर्नेहरू आत्मिक रूपमा सधैँ किन अवरुद्ध हुन्छन्? किन तिनीहरूमा कहिल्यै पनि आत्मिक बुझाइ हुँदैन? मेरो आत्माले यी मानिसहरूमा किन कहिल्यै काम गर्नुहुन्‍न? सामान्य रूपमा भन्नुपर्दा, मैले पूर्वनियुक्त वा छनौट नगरेका मानिसहरूउपर म धेरै प्रयास खर्च गर्न सक्दिन। विगतका मेरा सबै कठिनाइहरू, र मेरा सबै पीडादायक स्याहार र प्रयासहरू, मेरा ज्येष्ठ पुत्रहरू र पुत्रहरू र मानिसहरूको सानो हिस्साका लागि रहेका छन्; साथै, मेरो भविष्यको काम अवरोधविना सम्पन्न होस् र मेरा इच्छामा अर्चन नआओस् भन्‍ने हेतुले मैले यी कुराहरू गरेको हुँ। म बुद्धिमानी परमेश्‍वर स्वयम् भएकाले, मैले प्रत्येक चरणका लागि उपयुक्त प्रबन्धहरू मिलाएको छु। कुनै पनि व्यक्तिलाई रोकेर राख्न म कुनै प्रयास गर्दिन (यो पूर्वनियुक्ति वा छनौटमा नपरेकाहरूका लागि निर्देशित छ), न कुनै मानिसलाई यत्तिकै आक्रमण नै गर्छु (यो पूर्वनियुक्त वा छनौट भएकाहरूका लागि निर्देशित छ): यो मेरो प्रशासनिक आदेश हो, जसलाई कसैले पनि परिवर्तन गर्न सक्दैन! मैले घृणा गर्नेहरूप्रति, म निर्दयी छु; मैले प्रेम गर्नेहरूप्रति, म सतर्क र रक्षात्मक छु। तसर्थ, म जे भन्छु त्यो गर्छु (मैले छनौट गरेकाहरू, छनौट भएका हुन्छन्, र मैले पूर्वनियुक्त गरेकाहरू, पूर्वनियुक्त भएका हुन्छन्; यी सृष्टिभन्दा पहिले मैले मिलाएका मेरा मामिलाहरू हुन्)।

मेरो हृदय कसले परिवर्तन गर्न सक्छ? मेरो इच्छाअनुसार मैले बनाएका योजनाअनुसार मैले कार्य गर्ने बाहेक, हतारमा कार्य गर्ने र मेरा आज्ञाहरूको पालना नगर्ने दुस्साहस कसले गर्नसक्छ? यी सबै मेरा प्रशासनिक आदेशहरू हुन्; यीमध्ये एउटा पनि मबाट निकाल्ने दुस्साहस कसले गर्नसक्छ? सबै कुरा मेरो हुकुम मुताबिक हुनुपर्छ। केही मानिसहरूले कुनै निश्‍चित मानिसले अति नै दुःख पाएको छ, र ऊ इमानदार छ अनि मेरो हृदयलाई ध्यान दिन्छ भन्‍ने कुरा गर्छन्। त्यसोभए, किन मैले त्यसलाई छनौट गरिन त? यो पनि, मेरो प्रशासनिक आदेश हो। यदि कोही मानिस मेरा अभिप्रायहरू अनुसारको छ भनेर म भन्छु भने, त्यो मानिस मेरा अभिप्रायहरू अनुरूप छ र मैले प्रेम गर्ने मानिस हो; यदि मैले कुनै मानिस शैतानको सन्तान हो भनेर बताएँ भने, त्यो मानिस मैले घृणा गर्ने मानिस हो। कसैलाई पनि निगाह नगर्! के तैँले त्यो मानिसको वास्तविकतालाई देख्न सक्छस् र? यी सबै कुराहरू मैले निर्धारित गरेका कुराहरू हुन्। पुत्र सधैँ पुत्र नै हुन्छ, र शैतान सधैँ शैतान नै हुन्छ; अर्को शब्दमा, मानिसको प्रकृति परिवर्तन हुँदैन। मैले परिवर्तन नगरेसम्म, सबैले आ-आफ्नो प्रजातिको अनुसरण गर्छन्, र अडिग हुन्छन्!

मेरो कामको प्रगति हुँदै गर्दा म तिमीहरूलाई रहस्यहरूको खुलासा गर्छु। मेरो कार्यको प्रगति कुन चरणमा पुगेको छ भनेर के तिमीहरूलाई थाहा छ? के तिमीहरू साँच्चिकै मेरो आत्माको अगुवालाई पछ्याउँछौ, मैले भने जस्तो गर्छौ र मैले बोले जस्तो बोल्छौ? चीन मैले श्राप दिएको राष्ट्र हो भनेर किन उल्लेख गरेँ? पहिलो कुरा, मैले आजका चिनियाँ मानिसहरूलाई मेरो स्वरूपमा सृष्टि गरेँ। तिनीहरूसँग आत्मा थिएन, र प्रारम्‍भमा, तिनीहरू शैतानबाट भ्रष्‍ट भएका थिए र तिनीहरूलाई मुक्त गर्न सकिँदैनथियो। यही कारणले गर्दा, म यी मानिसहरूप्रति क्रोधित भएँ र तिनीहरूलाई श्राप दिएँ। म यी मानिसहरूलाई सबैभन्दा बढी घृणा गर्छु, र तिनीहरूको उल्लेख हुँदा मात्र पनि म क्रोधित हुन्छु, किनकी तिनीहरू ठूलो रातो अजिङ्गरका सन्ततिहरू हुन्। यसले संसारका देशहरूले चीनमाथि आधिपत्य जमाएको त्यो युगलाई सम्झाउँछ। त्यो आजसम्म पनि उस्तै छ, र यो सबै मेरो श्राप हो—ठूलो रातो अजिङ्गर विरुद्धको मेरो सबैभन्दा शक्तिशाली न्याय हो। अन्ततः, मैले अर्को प्रकारका मानिसहरू बनाएँ, जसभित्र मेरा पूर्वनियुक्त गरिएका ज्येष्ठ पुत्रहरू, मेरा पुत्रहरू, मेरा मानिसहरू, र मेरा लागि सेवा प्रदान गर्नेहरू पर्छन्। तसर्थ, आज मैले गर्ने सबै कुराहरू धेरै पहिले मबाट प्रबन्ध गरिएका हुन्। चीनमा शक्तिमा भएका मानिसहरूले तिमीहरूमाथि किन बारम्बार अत्याचार र दमन गर्छन्? यसको कारण ठूलो रातो अजिङ्गर मेरो श्रापप्रति बेखुशी छ, र मेरो विरोध गर्छ। तर, ठ्याक्कै यही प्रकारको सतावट र धम्कीमा म मेरा ज्येष्ठ पुत्रहरूलाई पूर्ण बनाउँछु, ताकि यसले ठूलो रातो अजिङ्गर र त्यसका सन्ततिहरूलाई बलियो प्रत्याक्रमण गर्न सकोस्। म तिनीहरूको निवारण पछि गर्नेछु। अहिले, मेरा वचनहरू सुनेपछि, मैले तिमीहरूलाई मेरो साथमा रहेर शासन गर्न अनुमति दिएको कुराको महत्त्व वास्तवमै बुझ्छौ? ठूलो रातो अजिङ्गरलाई त्यसको मृत्युसम्म पूर्ण रूपमा झारिएको भनेर मैले भनेको समय नै मेरो ज्येष्ठ पुत्रहरूले मसँगै शासन गर्ने समय पनि हो। मेरा ज्येष्ठ पुत्रहरूको ठूलो रातो अजिङ्गरले गर्ने अत्याचारले मलाई ठूलो सेवा गर्छ, र जब मेरा पुत्रहरू हुर्किसकेका हुनेछन् र मेरो घरको मामिलालाई व्यवस्थापन गर्न सक्छन्, ती दुष्ट दासहरू (सेवाकर्ताहरू) लाई पाखा लगाइनेछ। मेरा ज्येष्ठ पुत्रहरू मसँगै शासन गरिरहेका हुनेछन् र मेरा अभिप्रायहरू पूरा गरेका हुनेछन्, त्यसकारण म, एक-एक गरी, सेवाकर्ताहरूलाई आगो र गन्धकको कुण्डमा धकेल्नेछु: तिनीहरू, जसरी पनि जानैपर्छ! शैतानका प्रजातिहरूले पनि मेरो आशीर्वादको आनन्द उठाउन खोज्छन्, र शैतानको सत्तामा फर्कन चाहँदैनन् भनेर मलाई राम्ररी थाहा छ; तैपनि, मसँग मेरा प्रशासनिक आदेशहरू छन्, जसको सबैले पालना गर्नुपर्छ र जसलाई लागू गरिनुपर्छ—र कसैलाई पनि छुट हुनेछैन। पछि, तिमीहरूलाई मेरा प्रशासनिक आदेशहरूको उल्लङ्घन गर्न नदिनको लागि, म तिमीहरूलाई मेरा प्रशासनिक आदेशहरू एकपछि अर्को गर्दै बताउनेछु। 


अध्याय ८८

मेरा कदमहरू कति तेज गतिमा चल्छन् भनेर मानिसहरूले कल्पना गर्न सक्दैनन्: यो घटेको एउटा अचम्‍मको काम हो जुन मानिसले बुझ्नै नसक्ने छ। मेरो गति संसारको सृष्टिदेखि नै जारी छ, र मेरो काम कहिल्यै रोकिएको छैन। सारा ब्रह्माण्डको संसार दिन प्रतिदिन परिवर्तन हुँदै जान्छ, र मानिसहरू पनि निरन्तर परिवर्तन हुँदैछन्। यी सबै मेरो कामका भाग हुन्, सबै मेरो योजनाका भागहरू हुन् र त्यसबाहेक ती मेरो व्यवस्थापनमा पर्छन्, र कुनै पनि मानिसले यी कुराहरू जान्दैन वा बुझ्दैन। म आफैले तिमीहरूलाई भनें भने मात्र, मैले तिमीहरूसित आमने-सामने कुरा गरें भने मात्र तिमीहरूले अति सानो कुरा जान्दछौ; अन्यथा, कसैसँग पनि मेरो व्यवस्थापन योजनाको खाका हुन सक्दैन। मेरो महान् शक्ति त्यस्तो छ, त्यसबाहेक, मेरा अचम्मका कामहरू त्यस्ता छन्। यी कसैले पनि बदल्न नसक्‍ने कुराहरू हुन्। त्यसकारण, आज म जे भन्छु, त्यो अगि बढ्दछ, र यो सजिलै परिवर्तन हुन सक्दैन। मानिसका धारणाहरूमा मेरो बारेमा रत्तीभर पनि ज्ञान छैन—तर ती सबै निरर्थक बकबक मात्र हुन्! तँसँग पर्याप्त छ वा तँ सन्तुष्ट छस् भनी नसोच्! म तँलाई यो भन्छु: तँ अझै धेरै टाढा जानु छ! मेरो सम्पूर्ण व्यवस्थापन योजनाबारे तिमीहरूलाई थोरै मात्र थाहा छ, त्यसैले मैले भन्‍ने कुरालाई तिमीहरूले सुन्नुपर्छ र मैले अह्राएको काम तिमीहरूले गर्नुपर्छ। सबै कुरामा मेरो इच्छाअनुसार काम गर्, र तैँले निश्चय नै मेरा आशिषहरू पाउनेछस्; जसले विश्‍वास गर्दछ त्यसले पाउन सक्‍छ, तर जसले विश्‍वास गर्दैन त्यसले पूरा होस् भनी कल्पना गरेको “केही” पनि पूरा हुनेछैन। यो मेरो धार्मिकता हो, र योभन्दा पनि बढी यो मेरो महिमा, मेरो क्रोध र मेरो सजाय हो। म कसैलाई पनि एउटा विचार वा कामबाट उम्कन दिनेछैनँ।

मेरा वचनहरू सुनेर धेरैजसो मानिसहरू डराउँछन् र काँप्छन्, उनीहरूको अनुहार चिन्ताले खुम्चिन्छन्। के मैले वास्तवमा तँलाई अन्याय गरेको छु? तँ ठूलो रातो अजिङ्गरको एउटा सन्तान होइनस् भन्‍ने हुनसक्छ? तैँले असल छु भन्‍ने बहाना पनि गरिस्! तैँले मेरो जेठो छोरा भएको बहाना पनि गरिस्! के म अन्धो छु भन्‍ने तँलाई लाग्छ? के म मानिसहरूको बीचमा भिन्नता छुट्याउन सक्दिनँ भन्‍ने तँलाई लाग्छ? म परमेश्‍वर हुँ जसले मानिसका भित्री हृदयलाई खोतल्छ: म मेरा छोराहरूलाई यही भन्छु, र त्यस ठूलो रातो अजिङ्गरको बच्चाहरू, तिमीहरूलाई पनि म यही नै भन्छु। म सानोभन्दा सानो कुरालाई पनि गल्ती नगरी सबै कुरा स्पष्टसँग देख्छु। मैले के गर्छु भनी मलाई कसरी थाहा हुँदैन र? म के गर्छु त्यसबारे मलाई स्पष्ट थाहा छ! म परमेश्‍वर स्वयम्‌, ब्रह्माण्ड र सबै थोकका सृष्टिकर्ता हुँ भनी म किन भन्छु? म मानिसहरूको भित्री हृदय जाँच गर्ने परमेश्‍वर हुँ भनी किन भन्छु? म हरेक व्यक्तिको परिस्थितिलाई राम्ररी जान्दछु। मैले के गर्नुपर्छ वा के भन्नुपर्छ सो जान्दिनँ भन्‍ने तिमीहरूलाई लाग्छ? यो तेरो चिन्ताको विषय होइन। मेरो हातद्वारा नमारिनका निम्ति होसियार बस्; त्यस तरिकाले त तैँले घाटा बेहोर्नेछस्। मेरा प्रशासनिक आदेशहरूले क्षमा गर्दैन। के तँ बुझ्छस्? माथिका सबै कुरा मेरो प्रशासनिक आदेशहरूका भाग हुन्। जुन दिनदेखि म तिमीहरूलाई ती कुरा बताउँछु, यदि तिमीहरू अझ अरू अपराधहरू गर्छौ भने त्यसको फल भोग्नेछौ, किनकि पहिले तिमीहरूले बुझेका थिएनौ।

अब म तिमीहरूका लागि मेरो प्रशासनिक आदेशहरू जारी गर्दछु (जुन ती घोषणा गरिएकै दिनदेखि प्रभावकारी हुन्छन्, जसले विभिन्न व्यक्तिहरूका निम्ति विभिन्न सजायहरू भोग्‍नेछ):

म मेरा प्रतिज्ञाहरू पालन गर्दछु, र सबै कुरा मेरै हातमा छ: ज-जसले शङ्का गर्छन्, तिनीहरू निश्चय मारिनेछन्। छूट दिने कुनै ठाउँ छैन; तिनीहरू तुरुन्तै मेटाइनेछन्, यसरी मेरो हृदयबाट घृणा हटाइन्छ। (अबदेखि यो पक्का छ कि जो मारिन्छ त्यो मेरो राज्यको सदस्य हुनुहुँदैन, र शैतानको सन्तान हुनुपर्दछ।)

जेठा छोराहरूको रूपमा तिमीहरू आफ्नै हैसियतमा बस्‍नुपर्छ र आफ्ना कर्तव्यहरूलाई राम्रोसँग पूरा गर्नुपर्छ, र अनावश्यक रूपमा अति जिज्ञासु हुनुहुँदैन। तैँले मेरो प्रबन्ध योजनाको लागि आफैलाई समर्पण गर्नुपर्छ, र तँ जहाँ-जहाँ जान्छस्, तैँले मेरो असल गवाही दिनुपर्छ र मेरो नाउँलाई महिमित गर्नुपर्छ। लाजमर्दो कामहरू नगर्, मेरा सबै सन्तान र मेरा मानिसहरूका लागि उदाहरण बन्। एकैछिनको लागि पनि अनैतिक नबन्: तँ सधैँ सबैका अघि जेठो छोराको पहिचान बोकेर उपस्थित हुनुपर्छ, र सेवा गर्नेजस्तो हुनुहुँदैन; बरु, तँ शिर ठाडो पारेर अगाडि बढ्नुपर्छ। म तँलाई मेरो नाउँको बेइज्जत गर्न होइन, मेरो नाउँको महिमा गर्न लगाउँदैछु। जो जेठा छोराहरू हुन् तिनीहरूका आ-आफ्नै काम हुन्छन्, र तिनीहरूले सबै कुरा गर्न सक्दैनन्। यो मैले तिमीहरूलाई दिएको जिम्‍मेवारी हो, र यो जिम्मेवारीबाट भाग्नुहुँदैन। मैले तिमीहरूलाई सुम्पिएको जिम्मेवारी पूरा गर्न तिमीहरूले आफैलाई सारा हृदयले, सारा मनले र सारा शक्तिले समर्पण गर्नुपर्छ।

आजको दिनदेखि उसो, सारा ब्रह्माण्डको संसारभरि, मेरा सबै सन्तान र मेरा सबै मानिसहरूका गोठालो गर्ने जिम्मेवारी पूरा गर्ने भार मेरो जेठा छोराहरूलाई दिइनेछ, र जस-जसले त्यो पूरा गर्न आफ्नो सम्पूर्ण हृदय र मन समर्पण गर्न सक्दैनन् तिनीहरूलाई म सजाय दिनेछु। यो मेरो धार्मिकता हो। म मेरा जेठा छोराहरूलाई पनि सजिलै छोड्ने छैनँ न त नरम व्यवहार नै गर्नेछु।

यदि मेरा छोराहरूको बीचमा वा मेरो मानिसहरूको बीचमा मेरो जेठा छोराहरूलाई खिसी वा अपमान गर्ने कोही छन् भने म तिनीहरूलाई कठोर दण्ड दिनेछु, किनकि मेरा जेठा छोराहरूले मेरै प्रतिनिधित्व गर्छन्; कसैले तिनीहरूलाई केही गऱ्यो भने तिनीहरूले त्यो मलाई पनि गरेका हुन्छन्। यो मेरो सबैभन्दा कडा प्रशासकीय आदेश हो। यो आदेश उल्लङ्घन गर्ने मेरो कुनै पनि सन्तान र मेरा मानिसहरूको विरुद्धमा म मेरा जेठा छोराहरूलाई तिनीहरूका इच्छाअनुसार मेरो धार्मिकता प्रयोग गर्ने अनुमति दिन्छु।

कसैले मलाई गम्भीरतासाथ लिँदैन अनि मेरो भोजन, वस्त्र र निद्रामा मात्रै ध्यान दिन्छ, मेरो बाहिरी कार्यहरूमा मात्र उपस्थिति हुन्छ, र मेरो बोझलाई कुनै विचार गर्दैन र तिनीहरूका आफ्नै कामहरू पूरा गर्नुमा ध्यान दिँदैनन् भने म बिस्तारै तिनीहरूलाई त्यागिदिन्छु। यो कान हुनेहरू सबैलाई लक्षित छ।

जसले मेरो लागि सेवा गरिसक्छ तिनीहरू आज्ञाकारी भएर विनाकोलाहल पछि हट्नुपर्छ। होसियार बस्, नत्र म तँलाई छाँट्छु। (यो एक अतिरिक्त आदेश हो।)

अबदेखि उसो मेरा जेठा छोराहरूले फलामको राजडन्डा उठाउनेछन् र सबै जाति र मानिसहरूमाथि शासन गर्न, सबै जातिहरू र मानिसहरूको माझ हिँड्न, र मेरो न्याय, धार्मिकता र प्रताप सबै जाति र मानिसहरूको बीचमा अघि बढाउन मेरो अधिकार चलाउन सुरु गर्नेछन्। मेरा सन्तान र मेरा मानिसहरूले मेरो भय मान्नेछन्, मेरो प्रशंसा गर्नेछन्, मेरो हौसला बढाउनेछन्, र नरोकी मेरो महिमा गर्नेछन्, किनकि मेरो व्यवस्थापन योजना पूरा भएको छ र मेरा जेठा छोराहरूले मसँग राज्य गर्न सक्छन्।

यो मेरो प्रशासनिक आदेशको एक हिस्सा हो; यसपछि, कामको प्रगति हुँदैजाँदा तीबारे म तिमीहरूलाई बताउनेछु। माथिका प्रशासनिक आदेशहरूबाट, तिमीहरू म कुन गतिमा काम गर्छु, साथै मेरो काम कुन चरणमा पुगेको छ सो बुझ्नेछौ। यो एक पुष्टीकरण हुनेछ।

मैले शैतानको न्याय अघिबाटै गरिसकेको छु। मेरो इच्छामा कुनै बाधा नभएकोले, र मसँगै मेरा ज्येष्ठ पुत्रहरूको महिमा प्राप्त गरेका हुनाले, मैले संसारमा आफ्नो धार्मिकता र प्रताप संसार अनि शैतानको अधिकारमा रहेका सबै थोकमाथि अघिबाटै प्रयोग गरेको छु। म शैतानमाथि औंला उठाउँदिन वा त्यसमा बिलकुल ध्यान दिँदिनँ (किनकि त्यो मसँग कुराकानी गर्न लायक पनि छैन)। म जे गर्न चाहन्छु त्यही नै गर्दै जान्छु। मेरो काम एक-एक चरण गर्दै सुचारु रूपले अगाडि बढ्छ, र सारा पृथ्वीभरि मेरो इच्छालाई कुनै बाधा हुँदैन। यसले शैतानलाई एक हदसम्म सर्ममा पारेको छ, र त्यो पूर्ण रूपमा ध्वस्त भएको छ, तर त्यसले आफैमा चाहिँ मेरा अभिप्रायहरू पूरा गरेको छैन। म मेरा जेठा छोराहरूलाई पनि मेरा प्रशासनिक आदेशहरू पूरा गर्न दिन्छु। एकातिर, म शैतानलाई त्यसप्रतिको मेरो क्रोध देख्न दिन्छु, अर्कोतिर, म मेरो महिमा देख्न दिन्छु (मेरो जेठा छोराहरू शैतानको अपमानको निम्ति सबैभन्दा जोरदार गवाही हुन् भन्‍ने देख्‍न दिन्छु)। म त्यसलाई व्यक्तिगत रूपमा दण्ड दिँदिनँ; बरु, म मेरा जेठा छोराहरूलाई मेरो धार्मिकता र प्रताप पूरा गर्न दिन्छु। शैतानले मेरा छोराहरूलाई दुर्व्यवहार गर्थ्यो, मेरा छोराहरूलाई सताउँथ्यो, र मेरा छोराहरूमाथि थिचोमिचो गर्थ्यो, त्यसैले आज त्यसको सेवा समाप्त भएपछि, म आफ्ना परिपक्व जेठा छोराहरूलाई त्यो मिलाउने अनुमति दिनेछु। शैतान पतनको विरुद्ध शक्तिहीन भएको छ। संसारका सबै जातिहरू पक्षाघात हुनु यसको सबैभन्दा राम्रो गवाही हो; मानिसहरू झगडा गरिरहेका छन् र राष्ट्रहरू लडाइँमा फसेका छन्, यी सब शैतानको राज्यको पतन भएको स्पष्ट प्रकटीकरणहरू हुन्। विगतमा मैले कुनै चिन्‍ह र अचम्‍मका कामहरू नदेखाउनुको कारण शैतानको अपमान गर्नु र एक-एक चरण गर्दै मेरा नाउँको महिमा गर्नुथियो। जब शैतान पूर्ण रूपमा समाप्त हुन्छ, म मेरो शक्ति देखाउन सुरु गर्छु: म जे भन्छु त्यो हुन आउँछ, र मानिसका धारणाहरूसँग मेल नखाने अलौकिक कुराहरू पूरा हुनेछन् (यी कुराले चाँडै आउने आशिषहरूलाई जनाउँछन्)। म व्यावहारिक परमेश्‍वर स्वयम् हुँ र मेरो कुनै नियमहरू छैनन् र म मेरो प्रबन्ध योजनामा हुने परिवर्तनहरू अनुसार बोल्छु, त्यसकारण विगतमा मैले भनेका कुरा वर्तमानमा लागू हुनै पर्छ भन्‍ने हुँदैन। तेरा आफ्नै धारणाहरूमा टाँसिएर नबस्! म नियमहरू पालन गर्ने परमेश्‍वर होइनँ; मेरो निम्ति सबै कुरा स्वतन्त्र, अनुभवभन्दा पर र पूर्ण रूपमा मुक्त छन्। सायद हिजो भनिएको कुरा आज पुरानो भएको छ, वा सायद त्यसलाई आज पर पन्साउन सकिन्छ (तापनि, मेरा प्रशासनिक आदेशहरू, घोषणा गरिएकोले ती कहिल्यै पनि परिवर्तन हुँदैनन्)। यी मेरो व्यवस्थापन योजनाका चरणहरू हुन्। नियमहरूमा अल्झेर नबस्। प्रत्येक दिन नयाँ ज्योति छ र नयाँ प्रकाशहरू हुन्छन्, र त्यो मेरो योजना हो। प्रत्येक दिन मेरो ज्योति तँभित्र प्रकट गरिनेछ र मेरो आवाजलाई ब्रह्माण्ड संसारमा जारी गरिने छ। के तँ बुझ्छस्? यो तेरो कर्तव्य हो, मैले तँलाई सुम्पिएको जिम्मेवारी हो। तैँले एकै क्षणका लागि पनि यसलाई बेवास्ता गर्नुहुँदैन। मैले स्वीकार गरेका मानिसहरूलाई म अन्त्यसम्म प्रयोग गर्नेछु, र यो कहिल्यै परिवर्तन हुँदैन। किनकि म सर्वशक्तिमान्‌ परमेश्‍वर हुँ, कस्तो किसिमको व्यक्तिले के काम गर्नुपर्छ, साथै कुन किसिमको व्यक्तिले कस्तो काम गर्न सक्छ सो म जान्दछु। यो मेरो सर्वशक्तिमान्‌ता हो।


अध्याय ८९

सबै कुरा मेरा अभिप्रायहरू अनुरूप गर्नु सजिलो छैन। यो बहाना देखाउँदै आफूलाई जबरजस्ती गर्ने कुरा होइन; बरु मैले यो संसारको सृष्‍टि गर्नुभन्दा पहिले तँलाई मेरो क्षमता प्रदान गरेको थिएँ वा थिइनँ भन्‍नेमा निर्भर रहन्छ। सबै कुराहरू ममा निर्भर रहन्छन्। यी कुराहरू मानिसहरूले हासिल गर्न सक्‍ने कुराहरू होइनन्। म जसलाई चाहन्छु त्यसैलाई प्रेम गर्छु, र जो ज्येष्ठ पुत्र हो भनेर म भन्छु, त्यो नै निश्‍चित रूपमा ज्येष्ठ पुत्र हो। त्यो ठ्याक्कै सही हो! तँ यसको बहाना गर्न चाहन्छस् होल, तर त्यसो गर्नु व्यर्थ छ! तँ के होस् भनेर म तँलाई चिन्दिन जस्तो तँलाई लाग्छ? मेराअगाडि आउँदा केही राम्रो व्यवहार प्रदर्शन गर्नु तेरो लागि पर्याप्‍त हुन्छ र? के यो यति सरल छ र? अवश्य छैन; तँसँग मेरो प्रतिज्ञा हुनुपर्छ, र तँसँग मेरो पूर्वनियुक्ति हुनुपर्छ। तैँले मेरो पिठ्यूँपछाडि के गर्छस् भन्‍ने विषयमा म अनभिज्ञ छु जस्तो तँलाई लाग्छ? तँ भ्रष्‍ट भएको छस्! तैँले मेरो सेवा गरिसकेपछि, आगो र गन्धकको कुण्डमा छिटो फर्केर जा! तँलाई देख्दा मलाई घिन लाग्छ र म तँलाई एकदमै घृणा गर्छु। मेरो सेवामा रहेका सबै, मेरा लागि इमानदार भएर आफूलाई अर्पण नगर्ने सबै, स्वछन्द र अनियन्त्रित सबै, र मेरा अभिप्रायहरू बुझ्न नसक्ने सबै—तिमीहरूको सेवा सकिएपछि, चाँडो गरेर मेरो नजरबाट दूर भइहाल! अन्यथा, म तँलाई बाहिर निकाल्‍नेछु! यी मानिसहरू मेरो घरमा (अर्थात्, मण्डलीमा) एक क्षणका लागि पनि बस्न सक्ने छैनन्। तिनीहरू सबै यहाँबाट बाहिरिनुपर्छ ताकि मेरा नामको बेइज्जत नहोस् र मेरो इज्‍जतमा दाग नलागोस्। यी सबै मानिसहरू ठूलो रातो अजिङ्गरका सन्ततिहरू हुन्; मेरो व्यवस्थापनमा बाधा पुर्‍याउन तिनीहरूलाई ठूलो रातो अजिङ्गरले पठाएको हो। तिनीहरूले मेरा काममा बाधा पुर्‍याउनको लागि धोकामा विज्ञता हासिल गरेका हुन्छन्। मेरो पुत्र! तैँले यसलाई छर्लङ्गै देख्‍नुपर्छ! यस्ता मानिसहरूसँग सङ्गत नगर्! जब तँ यस प्रकारका मानिसहरूलाई देख्छस्, तिनीहरूको जालमा फस्नबाट जोगिनका लागि तिनीहरूबाट तत्कालै टाढा बस्; यसले तेरो जीवनमा क्षति पुर्‍याउँछ! जथाभाबी बोल्ने, नसोची काम गर्ने, मजाक गर्ने र हाँस्ने, र तुच्छ कुराकानीमा अल्झिनेहरूलाई म सबैभन्दा बढी घृणा गर्छु। म यी कुनै पनि मानिसहरूलाई चाहँदिन; तिनीहरू सबै शैतानका प्रजाति हुन्! तिनीहरू विनाकारण नै जिस्काउने काममा संलग्न रहन्छन्। यी कस्ता प्राणीहरू हुन्? तिनीहरू वाहियात कुराकानी गर्छन् र उन्मत्त भएर हिँड्छन्। के तिनीहरूलाई अझै पनि कुनै लाज लाग्दैन? वास्तवमा, यस्ता मानिसको मूल्य सबैभन्दा कम हुन्छ, र मैले लामो समयदेखि तिनीहरूलाई राम्ररी चिनेको र परित्याग गरेको छु। यदि मैले त्यसो नगरेको भए, तिनीहरू मेरो अनुशासनको भागीदार नभई बारम्बार वाहियात कुरा किन गर्थे? तिनीहरू वास्तवमै ठूलो रातो अजिङ्गरका सन्ततिहरू हुन्! अब, मैले यी कुराहरूलाई एक-एक गरी हटाउन सुरु गरेको छु। के म शैतानका सन्ततिहरूलाई मेरा ज्येष्ठ पुत्र, मेरा पुत्र र मेरा मानिसहरूको रूपमा प्रयोग गर्न सक्छु? त्यति बेला के म अव्यवस्थित हुँदिन र? म त्यो काम निश्‍चय नै गर्नेछैन। के तिमीहरूसँग यस विषयमा स्पष्‍ट बुझाइ छ?

असल होस् वा खराब, तिमीहरूले आज सामना गर्ने सबै कुराहरू, मेरा बुद्धिमानी हातहरूबाट प्रबन्ध गरिएका हुन्; सबै कुराहरूलाई मैले नै योजनाबद्ध गरेको हुँ र ती मेरो नियन्त्रणमा छन्। यो मानवजातिले सहजै हासिल गर्नसक्ने कुरा होइन। मेरो बारेमा चिन्ता लिएको कारण केही मानिसहरूको हातमा अझै पसिना बाँकी छ, तर तिनीहरूले वास्तवमा चिन्ता गर्नुपर्ने आवश्यकता छैन! तिनीहरूले आफ्नो मुख्य कार्यलाई उपेक्षा गर्छन्, र आत्मामा प्रवेश गर्न खोज्दैनन्, तर पनि तिनीहरू अझै जीवनमा वृद्धि चाहन्छन्। तिनीहरू व्यर्थैमा आशा राख्छन्! तिनीहरू अलिकति पनि व्याकुल छैनन्, तर तिनीहरू अझै पनि मेरा अभिप्रायहरू पूरा गर्ने इच्छा राख्छन्! तँ मेरा निमित्त चिन्ता लिन्छस्, तर म चिन्ता लिँदिनँ। तँ के विषयलाई लिएर चिन्तित छस्? तैँले मेरो लागि गर्ने काम लापरवाही हुन्छ, र तँ सोझै झूट बोल्छस्। म तँलाई बताउँछु! यो क्षण उप्रान्त, म तँ जस्ता मानिसहरूलाई मेरो घरबाट बाहिर निकाल्छु। यस्ता मानिसहरू मेरो घरमा सेवा गर्न योग्य छैनन्। म तिनीहरूलाई घृणा गर्छु किनभने तिनीहरूले आफ्ना कार्यहरूद्वारा मेरो ईश्‍वर निन्दा गर्छन्। जब “मेरो विरुद्ध गरिने ईश्‍वर निन्दा क्षमा गर्न नसकिने पाप हो” भनेर भन्दा यसले कसलाई जनाउँछ? के तिमीहरू यो विषयमा स्पष्‍ट छौ? यस्तो मानिसले समस्या अझै गम्भीर भइसकेको छैन भनेर विश्‍वास गर्छ, यद्यपि उसले पहिले नै यो पाप गरिसकेको हुन्छ। वास्तवमा, यो भ्रमित मानिस अन्धो र अज्ञानी हुन्छ, र उसमा आत्मिक बुझाइको कमी हुन्छ! (यो शैतानले मलाई परीक्षा गरेको कुरा भएकोले, म यसलाई एकदमै घृणा गर्छु, र प्रत्येक पटक मलाई क्रोधित बनाउँदै, यो विषयको उल्लेख बारम्बार भएको छ। म मेरो क्रोधलाई थाम्न सक्दिन, र यसलाई कसैले पनि रोक्न सक्दैन। समय अहिले आइसकेको छैन, अन्यथा मैले त्यो व्यक्तिलाई उहिल्यै निराकरण गरिसकेको हुनेथिएँ!) (यो अहिले, विदेशीहरू चीनमा भेला हुन खोज्नेछन् भनेर अझै पनि विश्‍वास नगर्ने धेरै मानिसहरू छन् भन्‍ने तथ्यको बारेमा हो; अहिले पनि तिनीहरूले अझै विश्‍वास गर्दैनन्, र यो मेरो क्रोध हल्लाउने र उमाल्ने कारण बन्दै छ।)

मेरो घरभित्र, ठ्याक्कै कस्तो प्रकारको व्यक्ति मेरा अभिप्रायहरूअनुसारको हुन्छ? अर्थात्, सृष्‍टिपूर्व, मेरो घरमा सदैव जिउनका लागि मैले कस्तो प्रकारका मानिसहरूलाई पूर्वनियुक्त गरेँ? के तिमीहरूलाई थाहा छ? म कस्तो प्रकारको मानिसहरूलाई प्रेम गर्छु र कस्तो प्रकारका मानिसहरूलाई घृणा गर्छु भनेर के तिमीहरूले ध्यान दिएका छौ? मेरो घर मेरो जस्तै मन हुनेहरू, र मसँग सुख र दुःख बाँड्नेहरूका लागि हो—अर्को शब्दमा, आशिष र कठिनाइ दुवै बाँड्ने व्यक्तिहरूका लागि हो। यी मानिसहरूले मैले प्रेम गर्ने जति सबैलाई प्रेम गर्न सक्छन् र मैले घृणा गर्ने जति सबैलाई घृणा गर्न सक्छन्। मैले घृणा गर्नेहरूलाई तिनीहरूले त्याग्न सक्छन्। यदि मैले तिनीहरूले खान मिल्दैन भनेँ भने, मेरा अभिप्रायहरू पूरा गर्न तिनीहरू आफ्ना पेटलाई खाली राख्न इच्छुक हुन्छन्। यस्तो प्रकारको मानिस मप्रति वफादार रहन र मेरा लागि आफूलाई समर्पित गर्न इच्छुक हुन्छ, र मेरा कठिन प्रयासहरूको आदर देखाउन सक्छ, मेरा निम्ति सधैँ कठिन परिश्रम गर्न सक्छ। त्यसैले, यस्ता मानिसहरूका लागि, मसँग भएको सबै कुरा तिनीहरूलाई दिँदै, म ज्येष्ठ पुत्रहरूको हैसियत प्रदान गर्छु: मसँग सबै मण्डलीहरूको नेतृत्व गर्ने क्षमता छ, र म यो तिनीहरूलाई दिन्छु; मसँग बुद्धि छ, र यो पनि म तिनीहरूलाई दिन्छु; म सत्यको अभ्यास गर्नका लागि दुःख भोग्न सक्छु, र मेरा खातिर सबै कुरा भोग्न तिनीहरूलाई सक्षम बनाउँदै म यी मानिसहरूलाई यो दृढता प्रदान गर्नेछु; मसँग असल क्षमता छ, र अलिकति पनि भिन्‍नताविना तिनीहरूलाई ठ्याक्कै म जस्तै बनाउँदै म यो तिनीहरूलाई दिनेछु, ताकि अरूले यी मानिसहरूलाई हेर्दा मलाई देख्नेछन्। अब, तिनीहरूलाई मेरो सम्पूर्ण ईश्‍वरत्वको एउटा पक्ष जिउन लगाउनको लागि, म यी मानिसहरूमा मेरो सम्पूर्ण ईश्‍वरत्व हाल्दैछु, ताकि तिनीहरूले मलाई पूर्ण रूपमा व्यक्त गर्न सकून्; यो मेरो अभिप्राय हो। बाहिरी कुराहरूको सम्बन्धमा म जस्तो हुन नखोज (मैले जस्तै खाने, वा मैले लगाएको जस्तै लुगा लगाउने); ती सबै कुरा अनर्थक हुन्, र यदि तिमीहरूले यस्ता कुरा गर्न खोज्यौ भने तिमीहरूले आफूलाई बरबाद मात्रै गर्नेछौ। किनभने मलाई बाहिरी रूपमा नक्कल गर्न खोज्नेहरू शैतानका अनुचरहरू हुन्, र यस्तो प्रकारको प्रयास शैतानको युक्ति हो; यो शैतानको महत्वाकांक्षाको प्रतिबिम्ब हो। तँ म जस्तै हुन खोज्छस्, तर के तँ योग्य छस्? म तँलाई कुल्‍चेर मृत्युमा पुर्‍याउनेछु! मेरो काम संसारका प्रत्येक राष्ट्रहरूमा विस्तार हुँदै, निरन्तर रूपमा चलिरहेको छ। चाँडो गर्, मेरा कदमहरूको अनुसरण गर्!


अध्याय ९०

जो अन्धो अन्धा छन्, तिनीहरू सबै मबाट गइसकेको हुनुपर्छ र एक क्षण पनि रहनु हुँदैन, किनभने मैले चाहने भनेका मलाई चिन्‍न सक्‍ने, मलाई देख्‍न सक्‍ने र मबाट सबै कुरा प्राप्त गर्न सक्‍ने मानिसहरू हुन्। अनि कसले मबाट साँचो रूपमा सबै कुरा प्राप्त गर्न सक्छ? यस प्रकारका का व्यक्ति पक्‍कै पनि निकै थोरै छन् र तिनीहरूले अवश्य नै मेरा आशिषहरू आशिष्‌हरू प्राप्त गर्नेछन्। म यी मानिसहरूलाई प्रेम गर्छु र म तिनीहरूलाई मेरो दाहिने हात बन्‍न, मेरो प्रकटीकरण बन्‍न एक-एक गरी टिप्‍नेछु। म सबै राष्ट्रहरू र सबै मानिसहरूलाई निरन्तर रूपमा हर्षोल्‍लास गर्दै मेरो प्रशंसा गर्न र यी मानिसहरूका खातिर त्यसो गर्न लगाउनेछु। ए सियोन पर्वत! विजयको झण्डा उठाएर मेरो लागि हर्ष मना! किनभने म यहाँ फेरि फर्केर आउनुभन्दा पहिले पहाड-पर्वतका हरेक कुनाकाप्चा, खोलानाला र सबै थोकहरू चहार्दै सम्पूर्ण ब्रह्माण्ड र पृथ्वीको पल्‍लो छेउसम्‍म जान्छु। म धार्मिकता, न्याय, क्रोध र ज्वाला सहित, र त्योभन्दा पनि बढी मेरा ज्येष्ठ पुत्रहरूसँग विजयको साथ फर्कन्छु। मैले घृणा गर्ने सबै कुरा र मैले घिनाउने सबै मानिस, मामला, र वस्तुहरूलाई म टाढा फ्याँक्छु। म विजयी छु र मैले गर्न चाहेका सबै कुरा मैले पूरा गरेको छु। मैले मेरो काम पूरा गरेको छैन भनेर कसले भन्‍ने आँट गर्छ? मैले मेरा ज्येष्ठ पुत्रहरूलाई प्राप्त गरेको छैन भनेर कसले भन्‍ने आँट गर्छ? म विजयको साथ फर्केको छैन भनेर कसले भन्‍ने आँट गर्छ? त्यस्ता मानिसहरू अवश्य नै शैतानको प्रकार हुन्; तिनीहरू त्यस्ता मानिसहरू हुन् जसले मेरो माफी पाउन कठिन ह छ। तिनीहरू अन्धा हुन्, तिनीहरू फोहोरी भूतहरू हुन् र म तिनीहरू सँग नै सबैभन्दा बढी घिनाउँछु। ती कुराहरूमा म मेरो क्रोध र मेरो सम्पूर्ण न्याय प्रकट गर्न थाल्‍नेछु, र मेरो ज्वलन्त आगोले ब्रह्माण्ड र पृथ्वीलाई एउटा कुनादेखि अर्को कुनासम्‍म सल्‍काउनेछ, हरेक कुनालाई प्रकाश दिनेछ—मेरो प्रशासनिक आदेश यही हो।

तैँले मेरा वचनहरू बुझेपछि, तैँले तीबाट सान्त्वना लिनुपर्छ; तैँले तिनलाई नसुनीकन जान दिनु हुँदैन। न्यायका वाणीहरू हरेक दिन आइपर्छन्, त्यसोभए किन तिमीहरू यति बोधो र सुस्त छौ? तिमीहरू किन मसँग सहकार्य गर्दैनौ? के तिमीहरूलाई नरक जान यति धेरै मन छ? म भन्छु, म मेरा ज्येष्ठ पुत्रहरू, मेरा पुत्रहरू र मानिसहरूका निम्ति कृपाको परमेश्‍वर हुँ, तब तिमीहरूले यसलाई कसरी बुझ्छौ? यो त्यति सरल अभिव्यक्ति होइन, र यसलाई सकारात्मक दृष्टिकोणले बुझ्‍नुपर्छ। ए अन्धा मानव हो! तिमीहरूले मेरो प्रतिज्ञा प्राप्त गर्न सक भनेर मैले तिमीहरूलाई शैतानको पकडबाट छुटाउँदै र सजायबाट निकाल्दै धेरै पटक मुक्ति दिएको छु, तब किन तिमीहरूले मेरो हृदयलाई कुनै ध्यान दिँदैनौ? के तिमीहरूमध्ये एक जनाले समेत यसरी मुक्ति पाउन सक्छ? मेरो धार्मिकता, प्रताप र न्यायले शैतानलाई कुनै दया देखाउँदैन। तर तिमीहरूको हकमा भने, यी कुराहरूको उद्देश्‍य भनेको तिमीहरूलाई मुक्ति दिनु हो, तैपनि तिमीहरूले मेरो स्वभावलाई बुझ्‍नै सक्दैनौ, न त तिमीहरूले मेरा कार्यहरू पछाडिका सिद्धान्तहरूलाई नै बुझ्छौ। मैले मेरा विभिन्‍न कार्यहरूको गम्‍भीरताको बीचमा कुनै भिन्‍नता छुट्याउँदिन, र मैले मेरो कामका निसानाहरूको बीचमा कुनै भिन्‍नता छुट्याउँदिन भन्‍ने तिमीहरूलाई लाग्छ—कति अबुझ! म सबै मानिसहरू, घटना, र कामकुराहरूलाई स्पष्ट देख्‍न सक्छु। म हरेक व्यक्तिको सारलाई पूर्ण स्पष्टताको साथ बुझ्‍न सक्छु, भन्‍नुको अर्थ, व्यक्तिले आफूभित्र लुकाएर राख्‍ने राख्ने कुराहरूलाई म पूर्ण रूपमा देख्‍न सक्छु। कुनै व्यक्ति ईजेबेल हो कि वेश्या हो म स्पष्ट रूपमा देख्‍न सक्छु, र कसले गुप्तमा के गर्छ मलाई थाहा हुन्छ। मेरो अघि तिमीहरू फाइँफुट्टी नलगाओ, घृणित व्यक्तिहरू! अहिले नै यहाँबाट गइहाल! मेरो नामको बेइज्जत नगर्नका लागि, म त्यस्तो व्यक्तिलाई कुनै रीतिले प्रयोग गर्दिनँ! तिनीहरू मेरो नाउँको गवाही दिन सक्दैनन्, बरु उल्टो काम गर्छन् र मेरो परिवार को अपमान गर्छन्! तिनीहरूलाई तुरुन्तै मेरो घरबाट निकालिनुपर्छ। म तिनीहरूलाई चाहन्‍नँ। म एक सेकेन्ड समेत ढिलो भएको सहनेछैनँ! ती मानिसहरूले जसरी खोजी गरे पनि त्यो व्यर्थ हुन्छ, किनभने मेरो राज्यमा सबै हरेक किसिमले पवित्र र निष्खोट छन्। यदि म कसैलाई चाहन्‍नँ भनी भन्छु भने—र त्यसमा मेरा आफ्‍नै मानिसहरू पनि पर्छन्—मैले त्यो साँच्‍चै भनेको हुन्छु; मैले मेरो मन परिवर्तन गर्छु कि भनेर नपर्खी। तँ पहिले मप्रति कति असल थिइस्, मलाई त्यसको मतलब छैन!

म तिमीहरूलाई हरेक दिन रहस्यहरू प्रकट गर्छु। के तिमीहरूलाई मेरो बोल्‍ने शैली थाहा छ? मैले मेरा रहस्यहरू प्रकट गर्ने आधार के हो? के तिमीहरूलाई थाहा छ? म बारम्‍बार भन्‍ने गर्छु, म तिमीहरूको निम्ति ठीक समयमा जुटाउने परमेश्‍वर हुँ, त्यसो भए तिमीहरूले यी पक्षहरूलाई कसरी बुझ्छौ? म मेरो काम का चरणहरू अनुसार तिमीहरूलाई एक-एक गरी मेरा रहस्यहरू खुलासा गर्छु, र म तिमीहरूलाई मेरो योजना अनुसार प्रदान गर्छु, अनि अझै बढी तिमीहरूको वास्तविक कद अनुसार प्रदान गर्छु (जब-जब मेरो प्रबन्धको बारेमा उल्‍लेख गरिन्छ, यो मेरो राज्यको हरेक व्यक्तिसँग सम्‍बन्धित कुरा हो)। मेरो बोल्‍ने शैली यस्तो छ: मेरो घरका मानिसहरूलाई म सान्त्वना दिन्छु—म तिनीहरूका निम्ति जुटाउँछु र म तिनीहरूको न्याय गर्छु; शैतानको लागि, म कुनै कृपा देखाउँदिनँ, अलिकति पनि देखाउँदिनँ, र सबै क्रोध र ज्वाला मात्र हुन्छ। मैले पूर्वनियुक्ति नगरेका वा नचुनेका मानिसहरूलाई म मेरा प्रशासनिक आदेशहरूले मेरो घरबाट एक-एक गरी निकाल्‍नेछु। चिन्तित हुनुपर्ने कुनै कारण छैन। मैले तिनीहरूलाई तिनीहरूको खास रूप प्रकट गर्न लगाएपछि (तिनीहरूले मेरा पुत्रहरूलाई सेवा दिइसकेर अन्त्य आएपछि), तिनीहरू अतल कुण्‍डमा फर्कनेछन्, नत्र म यस मामलालाई कहिल्यै थाती राख्दिनँ र कहिल्यै जान दिनेछैनँ। मानिसहरूले प्रायजसो नरक र पातालको बारेमा उल्लेख गर्छन्। तर यी दुई शब्दले के बुझाउँछन् र ती दुईबीच के भिन्नता छ? के तिनले साँच्चै केही चिसो, अँध्यारो कुनालाई जनाउँछन्? मानिसको दिमागले जहिले पनि उनीहरूको आफ्नै अनियमित सोचविचारहरू अति नै उत्तम छन् भन्‍ने सोचेर मेरो व्यवस्थापनमा अवरोध पुर्‍याइरहेको छ! तर ती तिनीहरूका आफ्नै कल्पना बाहेक अरू केही होइनन्। पाताल र नरक दुवैले फोहोरको मन्दिरलाई जनाउँछ जहाँ पहिले शैतान वा दुष्टात्मा बस्थे। भन्नुको अर्थ, पहिले ज-जसमा शैतान वा दुष्टात्माहरूले ठाउँ ओगटेको थियो—तिनीहरू नै पाताल हुन् र नरक पनि तिनीहरू नै हुन्—त्यसमा कुनै गल्ती छैन! यसैकारण मैले विगतमा म फोहोरको मन्दिरमा बस्दिनँ भनी बारम्बार जोड दिएको छु। के म (परमेश्‍वर स्वयम्‌) पातालमा, वा नरकमा बस्न सक्छु? के यो हास्यास्पद मूर्खता हुनेछैन र? मैले यो धेरै पटक भनेको छु, तर तिमीहरू अझै पनि मैले भनेको कुरा बुझ्दैनौं। नरकको तुलनामा पाताललाई शैतानले अझ बढी भ्रष्ट पारेको हुन्छ। ती मानिसहरू जो पातालका लागि हुन् तिनीहरूको अवस्था सबैभन्दा गम्भीर हुन्छ, र मैले यी मानिसहरूलाई पूर्वनियुक्ति गरेको छैनँ; जुन मानिसहरू नरकको लागि हुन् तिनीहरू मैले पूर्वनियुक्त गरेको, र त्यसपछि हटाइएका मानिसहरू। सरल शब्दमा भन्दा, मैले यी मानिसहरूमध्ये एकै जनालाई पनि चुनेको छैनँ।

मानिसहरूले प्रायजसो मेरा वचनहरूलाई गलत रूपले बुझ्‍नमा आफू विज्ञ रहेको जनाउँछन्। यदि मैले स्पष्ट रूपमा औँल्याइन र एक-एक गरी कुराहरूलाई स्पष्ट पारिनँ भने, तिमीहरूमध्ये कसले बुझ्‍नेथियौ? मैले बोल्‍ने वचनहरूलाई समेत तिमीहरूले आधा मात्रै विश्‍वास गर्छौ, पहिले उल्‍लेख गरिए का कुराहरूको बारेमा त उल्‍लेख नै नगरौं। अब, सबै राष्ट्रहरूभित्र आन्तरिक विवादहरू सुरु भएका छन्: मजदुरहरू नेताहरूसँग विवाद गर्दैछन्, विद्यार्थीहरू शिक्षकहरूसँग, जनता सरकारी अधिकारीहरूसँग विवाद गर्दैछन्, र यस्ता अशान्ति पैदा गर्ने सबै क्रियाकलापहरू सुरुमा हरेक राष्ट्रमा पैदा हुन्छन्, र यो सबै मलाई दिइने सेवाको भाग मात्रै हो। अनि म किन यी कुराहरूद्वारा मलाई सेवा गरिन्छ भनेर भन्छु? के मानिसहरूको दुर्दशा हुँदा म खु सी हुन्छु? म केही नसुनी बस्छु? अवश्य होइन! किनभने यो त आफ्‍नो मृत्युको वेदनामा शैतानले अचानक आक्रमण गरेको हो, र यी सबै कुराको उद्देश्‍य भनेको नकारात्मक कुरालाई मेरो शक्ति र मेरा अचम्‍मका कार्यहरूको प्रतिभारको रूपमा काम गर्ने तुल्याउनु हो। यो सबै मेरो निम्ति गवाही दिने दह्रिलो साक्षी र शैतानलाई आक्रमण गर्ने हतियार हो। जब संसारका सबै राष्ट्रहरू भूमि र प्रभावको लागि लडाइ गरिरहे का हुन्छन्, तब मेरा ज्येष्ठ पुत्रहरू र म सँगै मिलेर राजाहरूका रूपमा शासन गर्नेछौं र तिनीहरूको निराकरण गर्नेछौं, अनि यस्तो खेदलाग्दो वातावरण सम्‍बन्धी अवस्थाहरूमा, मेरो राज्य मानिसको बीचमा पूर्ण रूपमा पूरा भएको छ भन्‍ने कुरा तिनीहरूको कल्‍पनाभन्दा बिलकुल बाहिरको कुरा हुन्छ। यसको साथै, जब तिनीहरूले शक्तिको लागि होड गरिरहेका र अरूलाई न्याय गर्ने चाहना गरिरहेका बेला, अरूले तिनीहरूको न्याय गर्नेछन् र तिनीहरू मेरो क्रोधले जल्छन्—कस्तो दयनीय! कस्तो दयनीय! मानिसको बीचमा मेरो राज्य प्रकट भएको छ—यो कस्तो वैभवपूर्ण घटना!

मानव भएर (चाहे मेरो राज्यका मानिसहरू होऊन् वा शैतानका सन्तान होऊन्), तिमीहरू सबैले मेरा अचम्‍मका कामहरू हेर्नुपर्छ, नत्र म यो मामलालाई कहिल्यै पनि थाती राख्‍नेछैनँ। यदि तँ मेरो न्याय स्वीकार गर्न इच्‍छुक भए पनि, मेरा अचम्‍मका कामहरू हेरेको छैनस् भने यसले काम गर्नेछैन। सबै मानिसहरू मेरो हृदयद्वारा वचन र दृश्य दुवैमा विश्‍वस्त हुनुपर्छ, अनि कसैलाई पनि हलकासाथ छोड्न सकिँदैन। सबै मानिसहरूले मलाई महिमा दिनुपर्छ। अन्त्यमा, म ठूलो रातो अजिङ्गरलाई समेत खडा भएर मेरो विजयको लागि प्रशंसा ग गर्न लगाउनेछु। यो मेरो प्रशासनिक आदेश हो—के तँ यस कुरालाई याद गर्नेछस्? सबै मानिसहरूले मलाई अटुट रूपमा प्रशंसा गर्नुपर्छ र मलाई महिमा दिनुपर्छ!


अध्याय ९१

मेरो आत्मा बोल्छ र नियमित रूपमा मेरो आवाज निकाल्छ—तिमीहरूमध्ये कति जनाले मलाई चिन्न सक्छौ? म किन देह बन्नुपर्छ र तिमीहरूको माझ आउनुपर्छ? यो ठूलो रहस्य हो। तिमीहरू दिनभरि मेरो बारेमा सोच्छौ र मेरा लागि लालायित हुन्छौ, र तिमीहरू मेरो प्रशंसा गर्छौ, मेरो आनन्द लिन्छौ, दैनिक रूपमा मबाट खान्छौ र पिउँछौ, र आजसम्म पनि तिमीहरू मलाई अझै चिन्दैनौ। तिमीहरू कति अज्ञानी र अन्धो छौ! तिमीहरूले मलाई कति थोरै चिन्छौ! मेरा अभिप्रायहरू तिमीहरूमध्ये कति जनाले बुझ्छौ? अर्थात्, तिमीहरूमध्ये कति जना मलाई चिन्न सक्छौ? तिमीहरू सबै दियाबलस जस्ता छौ, तैपनि तिमीहरू मेरा अभिप्रायहरू पूरा गर्न चाहन्छौ? यो कुरालाई बिर्सिदे! म तँलाई यो भन्छु: शैतानका कार्यहरू जतिसुकै राम्रा भए पनि, ती कार्यहरू मेरो निर्माणलाई विनाश गर्ने र मेरो व्यवस्थापनमा अवरोध पुर्‍याउने आशयका हुन्छन्। त्यसका कार्यहरू जतिसुकै राम्रा भए पनि, यसको सार परिवर्तन हुँदैन—यसले मेरो विरोध गर्छ। तसर्थ, धेरै मानिसहरू अनिच्छामै मेरो हातबाट आक्रमणमा परेका छन् र मेरो परिवारबाट अन्जानमा बाहिर निकालिएका छन्। आज, मानिसले एउटा कुरा पनि (ठूलो वा सानो जस्तो भए पनि) योजनाबद्ध गर्दैन; सबै कुरा मेरो हातमा छन्। यदि सबै कुरा मानिसको नियन्त्रणमा छ भनेर कसैले भन्छ भने, तैँले मेरो विरोध गर्छस् भनेर म भन्छु, र म तँलाई निश्‍चित रूपमा कठिन सजाय दिनेछु र तेरो शिर लुकाउने ठाउँ पनि नपाउने गरी तँलाई छोडिदिन्छु। सबै घटना र कुराहरूमध्ये, कुन चाहिँ मेरो हातमा छैनन्? कुन कुरा चाहिँ मबाट निश्‍चित, वा मबाट निर्धारित गरिएको होइन? र अझै पनि तँ मलाई चिन्ने कुरा गर्छस्! यी दियाबलसका शब्दहरू हुन्। तैँले अरूलाई ठगेको छस्, त्यसैले तैँले मलाई पनि ठग्न सक्छस् भन्‍ने तँलाई लाग्छ? तैँले गरेको कुरा यदि कसैलाई थाहा छैन भने, त्यसबाट केही प्रतिफल आउनेछैन भन्‍ने तँलाई लाग्छ? तँ सजिलै फुत्केर जान पाउँछस् भनेर नसोच्! मैले तँलाई मेरो अगाडि घुँडा टेकाउनु र बोल्न लगाउनु पर्छ। नबोल्नु स्वीकार्य हुँदैन; यो मेरो प्रशासनिक आदेश हो!

के तिमीहरूले मेरो आत्मा को हो र मेरो देहको रूप को हो भनेर वास्तवमै बुझ्छौ? मेरो देहधारणको महत्त्व के हो? यो महान् विषयमा तिमीहरूमध्ये कसले ध्यानपूर्वक चिन्तन गरेको र मबाट केही खुलासा प्राप्‍त गरेको छ? तिमीहरूले सबै आफैँलाई मूर्ख बनाइरहेका छौ! तिमीहरू ठूलो रातो अजिङ्गरका सन्ततिहरू हौ भनेर म किन भन्छु? आज, म तिमीहरूलाई मेरो देहधारणको रहस्य खुलासा गर्छु, एउटा यस्तो रहस्य जसलाई मानिसले संसारको सृष्टि भए यता सुल्झाउन सकेको छैन, जसले मेरो घृणाका धेरै पात्रहरूलाई बरबाद तुल्याएको छ। र आज पनि यो यस्तै छ। मेरो देहको कारण, मैले प्रेम गरेकाहरू धेरै जना सिद्ध भएका छन्। म वास्तवमा देह किन बन्नुपर्छ? म जस्तो देखिन्छु त्यसरी म किन देखा पर्छु (सबै कुरामा, मेरो उचाइ, स्वरूप, कद र आदि इत्यादि लगायत कुरामा)? यसका बारेका कसलाई के भन्नु छ? मेरो देहधारणमा यति धेरै महत्त्व छ कि ती सबै कुरालाई भन्नै सकिन्न। अब म तिमीहरूलाई यसको केही भाग बताउँछु (मेरो कामका चरणहरू यहाँसम्म आइपुगेका छन्, मैले यो कुरा भन्नै र बोल्नैपर्छ): मेरो देहधारण प्राथमिक रूपमा मेरा ज्येष्ठ पुत्रहरूप्रति निर्देशित छ, ताकि मैले तिनीहरूलाई गोठालो गर्न सकूँ, ताकि तिनीहरू मसँग आमनेसामने भएर, छलफल गर्न र बोल्न सकून्; साथै यसले म र मेरा ज्येष्ठ पुत्रहरू एक-अर्काप्रति घनिष्ठ छौं भनेर पनि देखाउँछ (अर्थात् हामी सँगै खान्छौं, सँगै बस्छौं, सँगै जिउँछौँ, र सँगै कार्य गर्छौं), ताकि वास्तविकतामा तिनीहरू मद्वारा खुवाइन सकून्—यी रित्ता वचनहरू होइनन्, बरु वास्तविकता हुन्। पहिले, मानिसहरूले ममा विश्‍वास गर्थे तर वास्तविकतालाई बुझ्न सक्दैनथिए, किनभने त्यो बेला मैले देहधारण गरेको थिइन। आज, मेरो बोली र व्यवहार र मैले मामलाहरूलाई व्यवस्थापन गर्ने सिद्धान्तहरूमार्फत मेरो देहधारणले तिमीहरूलाई सबै वास्तविकता बुझ्न दिन्छ र मलाई साँचो रूपमा प्रेम गर्नेहरूलाई मलाई—बुद्धिमानी परमेश्‍वर स्वयम्‌लाई—चिन्ने तुल्याउँछ। मलाई इमानदार भएर नखोज्नेहरूलाई यसले मेरो अव्यक्त कार्यहरू अर्थात् मेरो मानवता देखाउँछ, र त्यसपछि मेरो विरोध गर्ने, र मेरो आक्रमणमा परेर “कुनै कारणविना नै मृत्यु वरण गर्ने” तुल्याउँछ। शैतानको बेइज्जत गर्दा, देहधारणले मेरो लागि सबैभन्दा गुञ्जायमान गवाही दिन्छ; म देहबाट अगाडि आउन मात्रै सक्दिन, बरु म देहभित्र जिउन पनि सक्छु। मलाई कुनै स्थान विशेष वा भौगोलिक अर्चनले रोक्दैन; मेरा लागि, त्यस्ता कुनै पनि अवरोधहरू छैनन्, र सबै कुरा निर्बाध रूपमा बग्छन्। यसमा नै शैतान सबैभन्दा बढी लज्जित हुन्छ, र जब म देहबाट अगाडि आउँछु, म मेरो देहमा अझै काम गर्छु, र म अलिकति पनि प्रभावित हुँदिन। म अझै पनि हिमाल, नदी, ताल, र ब्रह्माण्डका प्रत्येक कुना र सबै थोकमाथि सवार हुन्छु। मबाट जन्मिएका तर मेरो विरोध गर्नका लागि खडा भएका सबैको खुलासा गर्न मैले देहधारण गरेको हुँ। यदि म देह नभएको भए, तिनीहरूको खुलासा गर्ने कुनै उपाय हुँदैनथियो (यसले मेरो अनुहार अगाडि एउटा तरिकाले कार्य गर्ने र मेरो ढाड पछाडि अर्कै तरिकाले कार्य गर्नेहरूलाई जनाउँछ)। यदि म आत्मा नै रहेको भए, मानिसहरूले तिनीहरूको धारणाहरूमा मेरो आराधना गर्थे, र म निराकार र अगम्य परमेश्‍वर हुँ भनेर सोच्नेथिए। आज मेरो देहधारण मानिसहरूको धारणाको ठीक विपरीत छ (मेरो उचाइ र स्वरूपको कुरा गर्दा), किनभने उहाँ सामान्य देखिनुहुन्छ र धेरै अग्लो हुनुहुन्न। शैतानलाई सबैभन्दा बढी अपमानित बनाउने र मानिसहरूको धारणाहरू (शैतानको ईश्‍वर निन्दा) विरुद्ध सबैभन्दा शक्तिशाली प्रत्याक्रमण यही बुँदा हो। यदि मेरो स्वरूप अरूको भन्दा भिन्न थियो भने, त्यो कष्टप्रद हुनेथियो—सबै जना तिनीहरूको आफ्नै धारणाहरूमार्फत मेरो आराधना गर्न र मलाई बुझ्न आउनेथिए, र तिनीहरूले मेरो लागि सुन्दर गवाही दिन सक्नेथिएनन्। तसर्थ, मसँग आज भएको छविलाई नै मैले आत्मसात् गरेँ, जुन बुझ्नलाई गाह्रो छैन। सबै जना मानव धारणाहरूबाट बाहिर आउनुपर्छ र शैतानका धूर्त योजनाहरूबाट झुक्किनु हुँदैन। मेरो कामको आवश्यकताअनुसार म तिमीहरूलाई भविष्यमा, एक-एक गरी, थप कुरा बताउनेछु।

आज, मेरो महान् कामले सफलता हासिल गरेको छ, र मेरो योजना पूरा भएको छ। मैले एकल, संयुक्त मनले मसँग सहकार्य गर्ने मानिसहरूको समूह प्राप्‍त गरेको छु। यो मेरा लागि सबैभन्दा महिमावान् समय हो। मेरा प्रिय पुत्रहरू (मलाई प्रेम गर्ने सबै), मसँगै, मैले गर्नुपर्ने सबै कुराहरू पूरा गर्न, मसँगै एउटा हृदय र मनको हुन सक्छन्। यो आश्‍चर्यजनक कुरा हो। आज उप्रान्त, मैले प्रतिकूल रूपमा लिनेहरूसँग पवित्र आत्माको कार्य हुनेछैन, जसको अर्थ मैले विगतमा भनेका कुराहरू अनुरूप नहुनेहरूलाई म त्याग्नेछु। मैले भनेको कुराहरूलाई मानिसहरूले सिद्ध रूपमा अनुसरण गर्नुपर्छ। यो कुरालाई याद राख्! तैँले सिद्ध रूपमा अनुसरण गर्नुपर्छ। गलत रूपमा नबुझ्; सबै कुरा ममा निर्भर छन्। मानिसहरू—मसँग सर्तहरूको कुरा नगर। यदि मैले तँ योग्य छस् भनेर भनेँ भने, त्यो अकाट्य हुन्छ; यदि मैले तँ योग्य छैनस् भनेर भनेँ भने, पीडित जस्तो नबन् र स्वर्ग र पृथ्वीलाई आरोप नलगा! यो सबै मेरो प्रबन्ध हो। आफैलाई अनादर गर्न तँलाई कसले अह्रायो? निन्दनीय मूर्ख काम गर्न तँलाई कसले अह्रायो? तैँले केही भनिनस् भने पनि, तैँले मबाट सत्य लुकाउन सक्दैनस्। मानिसको अन्तस्करणको परीक्षण गर्ने म परमेश्‍वर स्वयम् हुँ भनेर मैले भन्दा मेरा वचनहरू कसका लागि भनिएका हुन्? मैले यो बेइमानहरूका लागि भनेको हो। कति निर्लज्ज—मेरो ढाड पछाडि यस्तो कुरा गर्ने! के तँ झूट बोलेर मलाई झुक्याउन चाहन्छस्? यो यति सजिलो छैन! तुरुन्तै यहाँबाट निस्किहाल्! विद्रोहीको छोरो! तैँले आफूलाई प्रेम गर्दैनस्, र तैँले आफूलाई आदर गर्दैनस्! तैँले आफ्नो बारेमा विचार गर्दैनस्, तर पनि मैले तँलाई प्रेम गरेको चाहन्छस्? यस्तो कुरा बिर्सिदे! यस्तो प्रतिरूपको एउटा पनि दुष्ट मलाई चाहिँदैन। तिमीहरू सबै जना मबाट टाढा जाओ! यसले मेरो नामलाई सबैभन्दा गम्भीर रूपमा बेइज्जत गर्छ; यदि तिमीहरूले यसलाई स्पष्ट रूपमा देख्दैनौ भने, यसले केही हुनेवाला छैन। यो दुष्ट र चरित्रहीन पुरानो युगमा भएको कुनै पनि फोहोरबाट प्रदूषित हुनबाट तैँले आफूलाई बचाउनुपर्छ; तँ पूर्ण रूपमा पवित्र र निष्कलङ्क हुनुपर्छ। आज, मसँगै राजाको रूपमा शासन गर्न योग्य भएकाहरू कुनै पनि फोहोरबाट प्रदूषित छैनन्, किनकी म परमेश्‍वर स्वयम् हुँ, र म मेरो नामलाई बेइज्जत गर्ने कुनै पनि व्यक्ति चाहँदिन। यस्ता मानिसहरू मेरो परीक्षा लिन शैतानबाट पठाइएका हुन्, र तिनीहरू शैतानका अनुचरहरू हुन् जसलाई प्रत्याक्रमण गरिनुपर्छ (तिनीहरूलाई अतल कुण्डमा फ्याँकिनुपर्छ)।

मेरो परिवार पवित्र र निष्कलङ्क छ, र मेरो मन्दिर भव्य र प्रतापी छ (अर्थात् म जे हुँ र मसँग जे छ तिनीहरूसँग त्यही छ)। आफूलाई इच्छा लागेअनुसार प्रवेश गर्ने र समस्या निम्त्याउने दुस्साहस कसले गर्छ? म तिनीहरूलाई पक्कै क्षमा दिनेछैन। तिनीहरूलाई पूर्ण विनाश गरिनेछ र ठूलो अपमान गरिनेछ। म बुद्धिमानी भएर कार्य गर्छु। तरबारविना, बन्दुकविना, र एउटा औँला पनि नउठाई, म मेरो विरोध गर्ने र मेरो नामलाई लज्जित पार्नेहरूलाई पूर्ण रूपमा परास्त गर्नेछु। म सदाशयी छु, र यतिका हदसम्म शैतानले अवरोधहरूको सिर्जना गर्दा पनि, म स्थिर गतिमा मेरो कामलाई निरन्तरता दिन्छु; म त्यसमा ध्यान दिन्न र म त्यसलाई मेरो व्यवस्थापन योजनाको समापनबाट परास्त गर्नेछु। यो मेरो शक्ति र मेरो बुद्धि हो, र अझ यसभन्दा बढी, यो मेरो अन्त्यहीन महिमाको एक सानो हिस्सा हो। मेरो नजरमा, मेरो विरोध गर्नेहरू मेरा अभिप्रायहरूअनुरूप मैले, कुनै पनि समयमा, पैतालामुनि कुल्चेर मार्न सक्ने धूलोमा घस्री रहेका कीराहरू जस्तै हुन्। तर, म काम-कुराहरू बुद्धिसाथ गर्छु। तिनीहरूको सामना गर्न म मेरा ज्येष्ठ पुत्रहरूलाई लगाउँछु; मलाई कुनै हतार छैन। म व्यवस्थित रूपमा र सूक्ष्म त्रुटिविना, विधिवत् रूपमा काम गर्छु। मबाट जन्मिएका ती ज्येष्ठ पुत्रहरूसँग म जे हुँ त्यो छ, र तिनीहरूले मेरा कार्यहरूमा अन्त्यहीन बुद्धि देख्‍न सक्छन्!


अध्याय ९२

हरेक व्यक्तिले मेरा वचनहरू र कार्यहरूमा मेरो सर्वशक्तिमान्‌ता र मेरो बुद्धिलाई देख्‍न सक्छ। म जहाँ-जहाँ जान्छु, मेरो काम त्यहीँ हुन्छ। मेरा पाइलाहरू चीनमा मात्र छैनन्; अझै महत्त्वपूर्ण कुरा त के हो भने, ती संसारका सबै राष्ट्रमा छन्। तैपनि, सुरुमा यो नाम प्राप्त गर्नेहरू यसभन्दा पहिले उल्‍लेख गरिएका सात राष्ट्रहरू मात्रै हुन्, किनभने मेरो कामको परिणाम यही हो; भविष्यमा चाँडै, तिमीहरूले यसलाई पूर्ण रूपमा बुझेर यसको बारेमा निकै धेरै स्पष्टता प्राप्त गर्नेछौ। यदि मैले अहिले तिमीहरूलाई बताएँ भने, परिणामस्वरूप धेरैजसो लड्नेछन् भन्‍ने मलाई डर छ, किनभने मैले पहिले भनेजस्तै म तिमीहरूको कदअनुसार तिमीहरूसँग बोल्छु र मेरो आवाज निकाल्छु, र मैले गर्ने हरेक कुराभित्र मेरो असीमित बुद्धि हुन्छ, जसलाई कसैले पनि बुझ्‍न सक्दैन; एउटै उपाय भनेको तिमीहरूलाई भाग-भाग गरी बताउनु हो। यो कुरा जान! तिमीहरू मेरो नजरमा सधैँ बालबालिकाहरू हौ; तिमीहरूले लिने हरेक कदममा, तिमीहरूलाई मैले नै अगुवाइ गर्नुपर्छ र निर्देशन दिनुपर्छ। मानिसहरू—मेरो मार्गनिर्देशनको अधीनमा मात्रै तिमीहरूले आफ्‍नो जीवनमा अघि बढ्न सक्छौ; योविना, कोही पनि जिइरहन सक्दैन थियो। सम्पूर्ण ब्रह्माण्डीय संसार मेरो हातमा छ, तैपनि मैले यताउता हलचल गरिरहेको तैँले देख्दैनस्। यसको विपरीत, म शान्त र खुशी छु। मानिसहरूलाई मेरो सर्वशक्तिमान्‌ताको बारेमा थाहा छैन, र तिनीहरू मेरो लागि व्याकुल हुन्छन्—तिमीहरूले आफैलाई कति थोरै चिनेका छौ! तैँले आफ्‍नै सराहना गर्दै, मेरो अघि आफ्‍नो व्यर्थका कुराहरू प्रदर्शन गर्छस्! मैले यसको बारेमा धेरै पहिले नै थाहा पाइसकेको छु। र पनि तँ मेरो अघि चालकी गर्छस्, तँ घृणास्पद दुर्भाग्यपूर्ण मानिस! मेरो घरबाट अहिले नै निस्किहाल्! म तँजस्ता घृणित कुरालाई चाहँदिन। म तँजस्तालाई राख्‍नुभन्दा त मेरो राज्यमा कोही नहोस् भन्‍ने चाहन्छु—तँ घृणित दुर्भाग्यपूर्ण मानिस! के तैँले सामान्य रूपमा नै अझै खाने र वस्‍त्र लगाउने गरिरहेको भए पनि, मैले तँमा काम गर्न छोडिसकेँ भन्‍ने तँलाई थाहा छ? तर के तँ शैतानको लागि जिइरहेको छस्, र तैँले शैतानको लागि सेवा गरिरहेको छस् भन्‍ने तँलाई थाहा थियो? तैपनि तँसँग मेरो अघि खडा हुने साहस छ! तँ साँच्‍चै नै लाजविहीन व्यक्ति होस्!

विगतमा, मैले प्रायजसो यसो भन्‍ने गर्थेँ, “ठूला-ठूला विपत्तिहरू चाँडै आउनेछन्; ठूला-ठूला विपत्तिहरू मेरो हातबाट झरिसकेका छन्।” “ठूला-ठूला विपत्तिहरू” ले केलाई जनाउँछ, र यो “झरिसकेको” कुरालाई कसरी व्याख्या गर्ने? यी ठूला-ठूला विपत्तिहरूले मानिसको आत्मा, प्राण र शरीरलाई घाइते बनाउने किसिमको उम्कनै नसक्‍ने विपत्तिहरूलाई जनाउँछ भन्‍ने तिमीहरूलाई लाग्छ, र मैले उल्‍लेख गरेका “भूकम्प, अनिकाल र महामारी” नै यी ठूला-ठूला विपत्तिहरू हुन् भन्‍ने तिमीहरूलाई लाग्छ। तर तिमीहरूले मेरा वचनहरूलाई गलत रूपले अर्थ लगाएका छौ भन्‍ने तिमीहरूलाई थाहा छैन। र यो “झरिसकेका” ले ठूला-ठूला विपत्तिहरू सुरु भइसकेका छन् भन्‍ने तिमीहरूलाई लाग्छ—यो हाँसउठ्दो कुरा हो! वास्तवमा तिमीहरूले यसलाई यसरी नै बुझ्छौ, र तिमीहरूका व्याख्याहरूलाई सुनिसकेपछि, मलाई साँच्‍चै नै रिस उठेको छ। मानिसहरूले प्रकट गर्न सकेको रहस्य (जुन सबैभन्दा गुप्त रहस्य हो) नै युगौं-युगदेखि सबैभन्दा गम्‍भीर रूपमा अर्थ्याइएको रहस्य हो, र यो त्यस्तो रहस्य हो जसलाई कसैले पनि कहिल्यै व्यक्तिगत रूपमा अनुभव गरेको छैन (किनभने यसलाई आखिरी दिनहरूमा मात्रै प्रकाशमा ल्याइएको छ, र अन्तिम युगमा मात्रै मानिसले यसलाई देख्‍न सक्छ, तैपनि तिनीहरूले यसलाई पहिचान गर्नेछैनन्), किनभने मैले यसलाई सबैभन्दा कसिलो गरी मोहर लगाई राखेको छु, (यसको स-साना भागलाई समेत) कुनै मानिसले हेर्न नसक्‍ने गरी राखेको छु। अब मेरो काम यो चरणमा अघि बढाइसकिएको हुनाले, म तिमीहरूलाई मेरो कामका आवश्यकताहरूअनुसार अन्तर्दृष्टि दिन्छु; अन्यथा, मानिसहरूसँग बुझ्‍ने कुनै उपाय हुनेथिएन। अब म सङ्गति गर्न सुरु गर्छु; सबैले ध्यान दिनुपर्छ, किनभने मेरा ज्येष्ठ पुत्रहरू लगायत जो-जो सावधान हुँदैनन्, तिनीहरूले मेरो न्याय भोग्‍नेछन्, र सबैभन्दा गम्‍भीर मामलाहरूमा तिनीहरूलाई मेरा हातले प्रहार गर्नेछन् (जसको अर्थ, तिनीहरूका आत्मा, प्राण र शरीर लिइनेछ)। मेरो राज्यको हरेक प्रशासनिक आदेशहरूका सम्‍बन्धमा ठूला-ठूला विपत्तिहरूको बारेमा उल्‍लेख गरिएको हो, र मेरो हरेक प्रशासनिक आदेश ठूला-ठूला विपत्तिहरूको भाग हो। (मेरा प्रशासनिक आदेशहरू पूर्ण रूपमा तिमीहरूको निम्ति खुलासा गरिएको छैन, तर तिमीहरू आफै चिन्ता नगर वा यसको बारेमा नआत्तिओ; कतिपय कुराहरू तिमीहरूले अत्यन्तै चाँडै थाहा पायौ भने तिमीहरूलाई त्यति फाइदा गर्नेछैन। यो कुरा याद राख! म बुद्धिमानी परमेश्‍वर हुँ।) त्यसोभए, अर्को भाग के हो? ठूला-ठूला विपत्तिहरूका दुई भाग हुन्छन्: मेरा प्रशासनिक आदेशहरू, र मेरो क्रोध। ठूला-ठूला विपत्तिहरू आउने समय नै म रिसले चूर भई मेरा प्रशासनिक आदेशहरू लागू गर्ने समय पनि हो। यहाँ, म मेरा ज्येष्ठ पुत्रहरूलाई भन्छु: तिमीहरू यसको कारण अपभ्रष्ट बन्‍नु हुँदैन। के सबै कुरा र सबै मामलालाई मैले पूर्वनियुक्ति गरेको छु भन्‍ने तैँले बिर्सिस्? मेरो पुत्र, नडरा! म तँलाई अवश्य नै रक्षा गर्नेछु; तैँले मसँग सदा असल आशिषहरू प्राप्त गर्नेछस्, र मसँग सदासर्वदा एकसाथ रहिरहनेछस्। किनभने तँ मेरो प्रियजन भएको हुनाले, म तँलाई त्याग्‍नेछैन। म कुनै पनि मूर्ख कुराहरू गर्दिनँ, तैपनि यदि मैले कठिनताका साथ पूरा गरेको कुनै कुरालाई तोडेर ढालेँ भने, के मैले आफूलाई खुट्टामा गोली हानिरहेको हुनेथिइनँ र? तैँले आफ्‍नो हृदयमा के विचार गर्छस् सो मलाई थाहा छ। के तैँले यो कुरालाई याद गरिस्? तँ अरू के कुरा मलाई बन्‍न लगाउँछस्? म ठूला-ठूला विपत्तिहरूका बारेमा थप कुरा गर्नेछु। जब ठूला-ठूला विपत्तिहरू आउँछन्, यो सबैभन्दा डरलाग्दो समय हुनेछ, र तिनले मानिसको कुरूपतालाई सबैभन्दा चरम हदसम्‍म प्रकट गर्नेछन्। मेरो अनुहारको ज्योतिमा सबै किसिमका दुष्ट अनुहारहरू प्रकट हुनेछन्, र तिनीहरूको लुक्‍ने ठाउँ, आफूलाई ढाक्‍ने ठाउँ कहीँ हुनेछैन; तिनीहरूलाई पूर्ण रूपमा खुलासा गरिनेछ। ठूला-ठूला विपत्तिहरूको प्रभाव भनेको जो मेरा चुनिएका वा पूर्वनियुक्ति गरिएका होइनन्, तिनीहरूलाई मेरो अघि घुँडा टेक्‍न र रुँदै र दाह्रा किट्दै मलाई क्षमादान माग्‍न लगाउनु हो। मैले शैतानलाई गर्ने न्याय यही हो, मेरो क्रोधपूर्ण न्याय। म अहिले यो कार्यमा संलग्‍न छु, र सायद कतिपय त्यस्ता मानिसहरू छ होलान् जसले योग्यताहरू भएको बहाना गर्न र छल गरेर अघि बढ्न चाहन्छन्; तिनीहरूले जति त्यसो गर्छन्, तिनीहरूको मूल रूप प्रकट नभइञ्‍जेलसम्‍म शैतानले तिनीहरूमा त्यति नै काम गर्नेछ।

मलाई मेरो काम गर्न हतार छैन, र म आफै हरेक व्यक्तिलाई योजनाबद्ध रूपमा चलाउँछु (तिनीहरू ठूलो रातो अजिङ्गरका सन्तान हुन् भन्‍ने तथ्यलाई ध्यानमा राख्दा, यो तिनीहरूको गिल्‍ला हो, र म तिनीहरूलाई कुनै ध्यान दिँदिन, त्यसकारण “योजनाबद्ध” भन्‍ने शब्दको प्रयोग गर्नु अत्योक्ति हुँदैन), र हरेक काम म आफै गर्छु। सबै कुरा मसँगै सफल हुन्छ, र यो सुरक्षित र स्थिर सफलता हो; मैले गर्ने सबै कुराको बन्दोबस्त पहिले नै चरणबद्ध रूपमा गरिएको हुन्छ। म तिमीहरूलाई मेरा अभिप्रायहरू र मेरा बोझहरूको बारेमा अलि-अलि गर्दै बताउनेछु। अबदेखि उसो, मेरा वचनहरू सबै राष्ट्रहरू र सबै मानिसहरूकहाँ देखा पर्न थाल्‍नेछ। मेरा ज्येष्ठ पुत्रहरूलाई पहिले नै पूर्ण तुल्याइसकिएको हुनाले (मेरा वचनहरू मेरा पुत्रहरू र मेरा मानिसहरूमा केन्द्रित छन्), मैले काम गर्ने तरिका फेरि पनि परिवर्तन हुन थालेको छ। के तिमीहरू यसलाई स्पष्ट रूपमा देख्‍न सक्छौ? के तिमीहरूले यी विगत केही दिनहरूमा मेरा वचनहरूको शैलीलाई अनुभव गरेका छौ? म मेरा ज्येष्ठ पुत्रहरूलाई मार्गको हरेक कदममा सान्त्वना दिन्छु, तर अबदेखि (मेरा ज्येष्ठ पुत्रहरू पहिले नै पूर्ण भइसकेका हुनाले), म मेरो हातमा चक्कु बोक्छु (“चक्कु” को अर्थ “सबैभन्दा तीक्ष्ण वचनहरू” हुन्छ)। ज-जसले मलाई एक क्षणको लागि समेत नकरात्मक रूपमा लिन्छ (यसले पूर्वनियुक्ति वा छनौट नभएकाहरूलाई जनाउँछ, र त्यसकारण यसमा कुनै विरोधाभास छैन), तिनीहरूले मलाई सेवा गरे पनि वा तिनीहरू अरू जेसुकै भए पनि मलाई त्यसको मतलब हुँदैन; म तिनीहरूलाई तुरुन्तै लखेट्नेछु। म सर्वशक्तिमान्‌ परमेश्‍वर हुँ, र म सबै मानिसहरूलाई मेरो सेवा गर्न लगाउन सक्छु। म त्यस्ता मानिसहरूबाट अलग हुन अनिच्छुक छैन; यदि म तिनीहरूलाई चाहन्‍नँ भनी भन्छु भने, म तिनीहरूलाई चाहन्‍नँ। अब यो समय आइसकेको हुनाले, मलाई बेखुशी तुल्याउने कसैलाई देख्‍ने बित्तिकै कुनै अनुसन्धान नगरिकन म तिनीहरूलाई तुरुन्तै हटाउनेछु, किनभने म उहाँका वचनहरू जत्तिकै असल परमेश्‍वर हुँ। मैले मेरो सेवाको लागि पूर्वनियुक्ति गरेकाहरूको हकमा भन्दा—तँ जति नै असल भए पनि, तैँले मेरो अवज्ञा गर्ने कुनै कुरा गरेको भए पनि नभए पनि, यदि तैँले मलाई बेखुशी तुल्याइस् भने, म तँलाई निकालिदिनेछु। मलाई कुनै पनि भविष्यको समस्याको डर छैन। मसँग मेरा प्रशासनिक आदेशहरू छन्, म मेरा वचनहरू जत्तिकै असल छु, र मेरो वचन पूरा हुनेछ। के म शैतानलाई रहन दिनेछु? मेरो कुरा सुन, मानिसहरू! तिमीहरू डराउनु पर्दैन; मैले तँलाई जहिले निस्केर जा भन्छु तँ निस्केर जानुपर्छ। मलाई बहानाहरू नदेखा; मसँग तँलाई भन्‍ने कुनै शब्‍द छैन! किनभने मैले त्यस्तो धैर्यताको अभ्यास गरेको छु, र मेरा प्रशासनिक आदेशहरू लागू गर्ने समय आइपुगेको छ, र तिमीहरूको आखिरी दिन पनि आइपुगिसकेको छ। हजारौं वर्षसम्‍म, तिमीहरू पथभ्रष्ट थियौ र सधैँ हठी भई, मनोमानी रूपमा कामकुरा गर्‍यौ, तर म सधैँ सहनशील रहेँ (किनभने म उदार छु र तेरो भ्रष्टतालाई केही हदसम्‍म अनुमति दिन्छु)। तर अब त, मेरो सहनशीलताको समय सकिएको छ, र तिमीहरूलाई लिएर आगो र गन्धकको कुण्डमा फ्याँक्‍ने समय आएको छ। छिटो गरेर बाटो छोड। म मेरो न्यायलाई औपचारिक रूपमा लागू गर्न सुरु गर्छु, र म मेरो क्रोध पोखाउन सुरु गर्छु।

संसारका सबै राष्ट्र र ठाउँमा बारम्‍बार भूकम्‍प, अनिकाल, महामारी, र सबै किसिमका विपत्तिहरू भइरहन्छन्। मैले सबै राष्ट्र र सबै ठाउँमा मेरो काम गर्ने क्रममा, यी विपत्तिहरू संसारको सृष्टिको समयदेखिको कुनै पनि समयमा भएको भन्दा अझै बढी गम्‍भीरताको साथ देखा पर्नेछन्। यो सबै मानिसहरूलाई मैले गर्ने न्यायको सुरुवात हो, तर मेरा पुत्रहरू सहजताको साथ विश्राम गर्न सक्छन्; तिमीहरूमाथि कुनै विपत्ति आइपर्नेछैन, र म तिमीहरूलाई सुरक्षित राख्‍नेछु। (यसको अर्थ तिमीहरू उप्रान्त देहमा होइन, तर शरीरमा जिउनेछौ, यसरी तिमीहरूले कुनै पनि विपत्तिको पीडा भोग्‍नेछैनौ।) मसँगै मिलेर, तिमीहरूले राजाहरूका रूपमा शासन गर्नेछौ र ब्रह्माण्डमा र पृथ्वीको पल्‍लो छेउसम्‍म मसँग सदासर्वदा असल आशिषहरूमा रमाउँदै सबै राष्ट्रहरू र सबै मानिसहरूलाई न्याय गर्नेछौ। यी वचनहरू पूरा हुनेछन्, र तिनलाई चाँडै नै तिमीहरूको आँखा अघि हासिल गरिनेछन्। म एक घण्टा पनि ढिलाई गर्दिन न त एक दिन नै; म कामकुराहरू अविश्‍वसनीय ढङ्गले तुरुन्तै गर्छु। चिन्ता गर्ने वा व्याकुल हुने नगर्; मैले तँलाई दिने आशिष तँबाट कसैले लिन नसक्‍ने कुरा हो—यो मेरो प्रशासनिक आदेश हो। मेरा कार्यहरूको कारण सबै मानिसहरू मप्रति समर्पित हुनेछन्; तिनीहरू नरोकीकन हर्षोल्‍लास गर्नेछन्, र त्योभन्दा पनि बढी अन्त्यहीन रूपमा आनन्दले उफ्रनेछन्।


अध्याय ९३

वास्तविकता आँखा अगाडि प्राप्त हुन्छ, र प्रत्येक कुरा पहिले नै हासिल गरिएको छ; मेरो कामको गति, भर्खरै प्रक्षेपण गरिएको रकेटको जस्तै, माथि उक्लँदै बढ्छ। यो कसैले कहिल्यै पनि अपेक्षा गरेको थिएन। कुराहरू बित्न थालेपछि मात्रै तिमीहरूले मेरा वचनहरूको साँचो अर्थ बुझ्नेछौ। ठूलो रातो अजिङ्गरका सन्ततिहरू पनि यसका अपवाद होइनन्, र तिनीहरूले आफ्नै आँखा अगाडि मेरो आश्‍चर्यजनक कार्यहरू देख्‍नुपर्छ। मेरा कामहरू देखेपछि मेरो बारेमा तँ निश्चित भएको कारण, म तँलाई छोड्नेछैन भन्‍ने नसोच्—यो यति सरल छैन! मैले भनेका वचनहरू र मैले निर्णय गरेका घटनाहरूलाई म निश्‍चय नै पूरा गर्नेछु, र तिनीहरू व्यर्थैमा मकहाँ फर्की आउनेछैनन्। चीनमा, अल्पसङ्ख्यकहरू बाहेक जो मेरा ज्येष्ठ पुत्रहरू हुन्, तिनीहरू बाहेक मेरा मानिसहरू थोरै छन्। त्यसैले आज, म तिमीहरूलाई (ठूलो रातो अजिङ्गरका सन्ततिहरू, जसले मलाई सबैभन्दा कठोरतासाथ अत्याचार गरेका छौ) स्पष्ट रूपमा भन्छु, कि तिमीहरूले कुनै ठूलो आशा राख्‍नु हुँदैन, र मेरो कामको केन्द्र (संसारको सृष्टि भएयता) मेरा ज्येष्ठ पुत्रहरू र चीन बाहेकका धेरै राष्ट्रहरू नै रहेका छन्। यही कारणले गर्दा, जब मेरा ज्येष्ठ पुत्रहरू हुर्किन्छन्, मेरा अभिप्रायहरू पूरा हुनेछन्। (जब मेरा ज्येष्ठ पुत्रहरू हुर्किसक्नेछन्, सबै कुराहरू गरिनेछ, किनकी अगाडिको काम तिनीहरूलाई नै दिइएको छ।) ठूलो रातो अजिङ्गरलाई अपमानित गर्नका लागि अब म यी मानिसहरूलाई मेरा आश्‍चर्यजनक कामहरूका केही हिस्सा देखाउनेछु। यी मानिसहरूले त्यसमा आनन्द उठाउन त सक्दैनन् तर तिनीहरू मेरा लागि सेवा प्रदान गरेकोमा खुशी मात्र हुन सक्छन्। र तिनीहरूसँग कुनै विकल्प छैन, किनकी मसँग मेरा प्रशासनिक आदेशहरू छन् र तिनीहरूको उल्लङ्घन गर्ने दुस्साहस कसैले गर्न सक्दैन।

अब म विदेशीहरूको आगमनसँग सम्‍बन्धित केही अवस्थाहरूका बोरमा सङ्गति गर्नेछु, ताकि तिमीहरूसँग पूर्वज्ञान होस्, तिमीहरूले मेरो नामको गवाही दिनका लागि राम्ररी तयारी गर्न सक, र तिनीहरूभन्दा माथि गएर खडा हुन र तिनीहरूमाथि शासन गर्न सक। (मैले “तिनीहरूभन्दा माथि खडा हुन र तिनीहरूमाथि शासन गर्न सक” भनेँ किनभने, तिनीहरूमध्येको सर्वोत्कृष्ट पनि तिमीहरूमध्येको सबैभन्दा कमजोर नै हुन्छ।) यी मानिसहरूले पवित्र आत्माको सबै खुलासाहरू प्राप्त गरेका हुन्छन्, र भविष्यमा, पूर्वव्यवस्था गरिएको जस्तै गरी, तिनीहरू सबै चीनमा भेला हुनेछन्। ठूलो रातो अजिङ्गर आश्‍चर्यमा पर्छ र यसले विरोध गर्ने सक्दो प्रयास गर्छ, तर एउटा कुरा याद राख! मेरो व्यवस्थापन योजना पूर्ण रूपमा हासिल भइसकेको छ, र कुनै पनि कुरा र कुनै पनि मानिसले मेरा चरणहरूमा अवरोध पुर्‍याउने दुस्साहस गर्न सक्दैन। म तिनीहरूलाई सदैव प्रकाश दिनेछु, र तिनीहरू पवित्र आत्माको मार्गदर्शनलाई अनुसरण गर्दै कार्य गर्छन्। तिनीहरूले पक्कै पनि ठूलो रातो अजिङ्गरको कैद भोग्नुपर्नेछैन, किनकी ममा, सबै कुरा मुक्त बनाइएको र स्वतन्त्र छोडिएको हुन्छ। तिनीहरूलाई गोठालो गर्नका लागि तिमीहरूले गर्ने तयारी कार्यको प्रतीक्षा गर्दै, मैले यावत् थोकहरूको उपयुक्त ढङ्गले प्रबन्ध मिलाएको छु। मैले यो सधैँ भनेको छु, तर तिमीहरू अझै आधा मात्रै विश्‍वास गर्छौ। अहिले कस्तो होला? तिमीहरू अवाक् छौ, होइन त?

यी सबै कुराहरू द्वितीय छन्; मुख्य कुरा तिमीहरूले जति सक्दो चाँडो तयारीका सबै कामहरू सक्नु नै हो। नआत्तिओ। काम गर्ने म हुँ र, जब समय आउँछ, म मेरो काम आफै गर्छु। मैले ठूलो रातो अजिङ्गरलाई टुक्रा-टुक्रा बनाएर नष्ट गरेको छु। यसो भन्नुको अर्थ, मेरो आत्मा, मेरा ज्येष्ठ पुत्रहरूबाहेक, सबै मानिसहरूबाट बाहिर निक्लिएको छ (र अहिले ठूलो रातो अजिङ्गरका सन्ततिहरू को हुन् भनेर खुलासा गर्न झनै सहज भएको छ)। यी मानिसहरूले मेरो सेवा गरेर सकाएका छन्, र म तिनीहरूलाई अतल कुण्डमा फिर्ता पठाउनेछु। (यसको अर्थ म तिनीहरू कसैलाई पनि प्रयोग गर्नेछैन। अबदेखि, मेरा ज्येष्ठ पुत्रहरूको पूर्ण रूपमा खुलासा हुनेछ, र मेरा पक्षमा रहेका र मेरा निम्ति प्रयोगयोग्यहरू नै मेरा ज्येष्ठ पुत्रहरू हुनेछन्।) मेरा ज्येष्ठ पुत्रहरू, मैले तिमीहरूलाई प्रदान गर्ने आशीर्वादहरूको तिमीहरूले आधिकारिक रूपमा आनन्द उठाउनेछौ (किनकी मैले घृणा गर्ने सबैले तिनीहरूको सही रङ्ग देखाएका छन्), र अबदेखि, तिमीहरूमाझ मेरो विरोधको कुनै पनि घटनाहरू हुनेछैन। तिमीहरू वास्तवमै, सत प्रतिशत मेरो बारेमा निश्‍चित छौ। (आज मात्रै यो पूर्ण रूपमा पूरा भएको छ, र मैले यो समय पूर्वनियुक्त गरेको हुँ।) तिमीहरूले आफ्नो हृदय र मनमा राखेका सबै कुराहरू मेरा लागि अन्त्यहीन प्रेम र मप्रतिको डर नै हो, र तिमीहरूले सधैँ मेरो प्रशंसा गर्छौ र मलाई महिमा दिन्छौ। तिमीहरू मेरो प्रेमको स्याहार र सुरक्षा अन्तर्गत तेस्रो स्वर्गमा वास्तवमै जिइरहेका छौ। कस्तो अद्वितीय हर्ष र खुशी! यो अर्कै क्षेत्र हो, मानिसहरूलाई कल्पना गर्न कठिन हुने क्षेत्र—साँचो, आत्मिक क्षेत्र!

सबै विपत्तिहरू क्रमबद्ध रूपमा उदाउँछन्, अघिल्लोभन्दा पछिल्लो अझ कठिन हुन्छ, र दैनिक रूपमा अवस्था झनै कठिन हुँदै जान्छ। यो विपत्तिहरूको सुरुवात मात्रै हो; आउनेवाला अझै कठिन विपत्तिहरू मानिसले कल्पना गर्न सक्दैन। तिनीहरूलाई सुल्झाउने काम मेरा पुत्रहरूलाई छोडिदेऊ; यो मेरो प्रशासनिक आदेश हो, र मैले यसलाई धेरै अघि प्रबन्ध गरेको हुँ। मानिसले पहिले कहिल्यै नदेखेका, सबै चिन्‍ह र अचम्‍मका कामहरू, सबै मानिसहरू (अर्थात् मेरो राज्यका सबै मानिसहरू) का अघि एकपछि अर्को गर्दै देखा पर्दै मबाट आउँछन्। तर यो निकट भविष्यमा हुने कुरा हो। चिन्तित नबन्। प्रत्येकले बताएको, राज्यको यो प्रवेश—राज्यमा प्रवेश गर्ने स्थिति के हो? र राज्य के हो? के यो भौतिक सहर हो? तिमीहरूले गलत बुझेका छौ। उक्त राज्य पृथ्वीमा छैन, न भौतिक आकाशमा नै छ, बरु मानिसले देख्न वा छुन नसक्ने आत्मिक क्षेत्रमा छ। मेरो नाम स्वीकार गरेका, मबाट सम्पूर्ण रूपमा पूर्ण बनाइएका र मेरा आशीर्वादहरूको आनन्द उठाइरहेकाहरू मात्रै यसमा प्रवेश गर्न सक्‍नेछन्। पहिले बारम्बार उल्लेख गरिएजस्तै, आत्मिक क्षेत्र भनेको राज्यको सतह हो। तर, राज्यमा साँचो रूपमा प्रवेश गर्नु सहज विषय होइन। त्यसमा प्रवेश गर्नेहरूले मेरो प्रतिज्ञा प्राप्त गर्नुपर्छ र मैले पूर्वनियुक्त गरेका र मैले आफैले छनौट गरेका मानिसहरू हुनुपर्छ। तसर्थ, आत्मिक क्षेत्र मानिसहरूले आफ्नो इच्छाअनुसार आउने र जाने गर्नसक्ने स्थान होइन। यस विषयमा मानिसहरूको बुझाइ सतही हुने गर्थ्यो, र यसमा पूर्ण रूपमा मानिसहरूको धारणाहरू समावेश हुन्थे। राज्यमा प्रवेश गर्नेहरूले मात्रै आशिषहरूको आनन्द उठाउन सक्छन्, त्यसैले मानिस यी आशिषहरूको आनन्द उठाउन असमर्थ मात्रै छैन, बरु यसभन्दा पनि बढी, ऊ त्यो हेर्न असमर्थ छ। यो मेरा अन्तिम प्रशासनिक आदेश हो।


अध्याय ९४

म मेरा ज्येष्ठ पुत्रहरूसँग सियोन फर्किन्छु—के तिमीहरू यी वचनहरूको साँचो अर्थ बुझ्छौ? म तिमीहरूलाई एक पटक र फेरि स्मरण गराउँदैछु, म तिमीहरू चाँडै हुर्केको र मसँग शासन गरेको हेर्न चाहन्छु। के तिमीहरूलाई याद छ? यी कुराहरू सबै मेरो देहधारणसँग प्रत्यक्ष रूपमा सम्बन्धित छन्: देहमार्फत मेरो जस्तै मन भएका मानिसहरूको समूह प्राप्त गर्न, सियोनबाट म यो संसारमा देहमा आएँ, र त्यसो गरेपछि, म सियोन फर्किनेछु। यसको अर्थ हामी देहबाट वास्तविक शरीरमा अझै फर्किनु आवश्यक छ। “सियोनमा फर्किनु” को साँचो अर्थ यही हो। यो मेरो सम्पूर्ण व्यवस्थापन योजनाको साँचो अर्थ र केन्द्र पनि हो, र यसभन्दा बढी, यो मेरो व्यवस्थापन योजनाको सबैभन्दा महत्त्वपूर्ण हिस्सा हो, जसलाई कसैले पनि छेक्न सक्दैन, र जुन तत्कालै हासिल गरिनेछ। देहमा हुँदा, मानवीय धारणाहरू र सोचाइलाई कहिल्यै त्याग्न सकिँदैन, र सांसारिक हावा वा धूलोलाई त्याग्न सकिने कुरा त परै जाओस्, र व्यक्ति सधैँ माटो नै रहनेछ; शरीरमा मात्रै व्यक्ति आशिषहरूको उपभोग गर्न योग्य हुन्छ। आशिषहरू भनेका के हुन्? के तिमीहरूलाई थाहा छ? देहमा, आशिषहरूको कुनै चिन्तन हुँदैन, त्यसैले प्रत्येक ज्येष्ठ पुत्रले देहबाट शरीरको मार्गलाई पछ्याउनुपर्छ। देहमा, तँलाई ठूलो रातो अजिङ्गरले दमन र अत्याचार गर्छ (तँसँग कुनै शक्ति नभएर र तैँले कुनै महिमा प्राप्त नगरेकोले त्यसो हुन्छ), तर शरीरमा, यो एकदमै फरक हुनेछ, र तँ गर्वित र अत्यन्तै खुशी हुनेछस्। दमनका दिनहरू पूर्ण रूपमा सकिनेछन्, र तँ सधैँका लागि मुक्त र स्वतन्त्र हुनेछस्। यस माध्यमबाट मात्रै म तिमीहरूमा म जे हुँ र मसँग जे छ त्यसमा जोडिन सक्नेछु। अन्यथा, तँसँग मेरो क्षमता मात्रै हुनेछ। बाहिरी रूपमा कुनै मानिसले अर्को मानिसको जसरी नक्कल गरे पनि, तिनीहरू दुरुस्तै उस्तै हुन सक्दैनन्। पवित्र आत्मिक शरीर (अर्थात् शरीर) मा मात्रै हामी दुरुस्तै हुन सक्छौं (जसबाट उस्तै क्षमता, उस्तै अस्तित्व, उस्तै सम्पत्ति, र एउटै मनको, एकत्रित, अविभाज्य, र अखण्डित हुन सक्छौं, किनकी सबै पवित्र आत्मिक शरीर नै हो)।

तिमीहरूले संसारलाई घृणा गर्न, खान, लुगा लगाउन र यस्ता प्रकारका सबै चिढ्याउने कुराहरूबाट आजित हुन किन सुरु गरेका छौ, र साथै तिनीहरूबाट छुटकारा पाउन अब किन प्रतीक्षा गर्न सक्दैनौ? यो तिमीहरू आत्मिक क्षेत्र (शरीर) मा प्रवेश गर्नेछौ भन्‍ने कुराको सङ्केत हो। तिमीहरू सबैसँग यसको बारेमा पूर्वसूचनाहरू छन् (यद्यपि तिनीहरूको स्तर भने भिन्न-भिन्न छन्)। म मेरो सबैभन्दा महत्त्वपूर्ण चरणको सेवामा विभिन्न मानिस, घटना, र कुराहरूलाई प्रयोगमा ल्याउनेछु, र यी सबैले मेरा लागि सेवा प्रदान गर्नेछन्। मैले यसो गर्नैपर्छ। (पक्कै पनि, म यो कुरा देहमा पूरा गर्न सक्दिन, र मेरो आत्मा स्वयम्‌ले मात्रै यो कार्य गर्न सक्छ, किनभने त्यो समय अझै आएको छैन।) यो सम्पूर्ण ब्रह्माण्डले सेवा गर्ने कार्यको अन्तिम हिस्सा हो। प्रत्येकले मेरो प्रशंसा गर्नेछ र हर्षोल्लासका साथ जयकार गर्नेछ। मेरो महान् काम पूरा भएको छ। महामारीका सात कचौराहरू मेरो हातबाट पोखिन्छन्, सात गर्जन गर्जिन्छन्, सात तुरहीहरूको आवाज सुनिन्छ, र सात मोहरहरू खोलिन्छन्—ब्रह्माण्ड संसारका लागि, सबै राष्ट्र र सबै मानिसहरूका लागि, र हिमाल, नदी, र यावत् थोकहरूका लागि। महामारीका सात कचौराहरू के हुन्? तिनीहरूको निश्‍चित लक्ष्य के हो? तिनीहरू मेरो हातबाट पोखिन्छन् भनेर मैले किन भनेँ? सबै जना पूर्ण रूपमा विश्‍वस्त हुँदासम्म, सबै जनाले पूर्ण रूपमा बुझ्दासम्म, लामो समय बित्नेछ। मैले तिमीहरूलाई अहिले बताएँ भने पनि, तिमीहरूले एउटा सानो हिस्सा मात्रै बुझ्नेछौ। मानिसको कल्पनाअनुसार, महामारीका सात कचौराहरू सबै देश र संसारका मानिसहरूप्रति लक्षित छन्, तर, मामिला यो होइन। “महामारीका सात कचौराहरू” ले शैतान र दियाबलसहरूको प्रभाव, र ठूलो रातो अजिङ्गर (मेरा लागि सेवा प्रदान गर्न मैले प्रयोग गर्ने वस्तु) को षडयन्त्रलाई जनाउँछ। त्यो समयमा, पुत्रहरू र मानिसहरूलाई सजाय दिनका लागि म शैतान र ठूलो रातो अजिङ्गरलाई छोडिदिनेछु, र त्यस बेला पुत्रहरू को हुन् र मानिसहरू को हुन् भनेर खुलासा हुनेछ। मेरो पूर्वनियुक्तिका लक्ष्यमा नपरेकाहरू बहकाइएकाहरू हुन् भने, जब कि त्यो बेला मेरा ज्येष्ठ पुत्रहरू मसँगै शासन गरिरहेका हुनेछन्। यसरी, म पुत्र तथा मानिसहरूलाई पूर्ण बनाउनेछु। महामारीका सात कचौराहरू सबै राष्ट्र र मानिसहरूमा पर्नेछैन, बरु मेरा पुत्र र मेरा मानिसहरूमा मात्रै पर्नेछ। आशिषहरू सजिलै आउँदैनन्; पूर्ण मूल्य चुकाइनुपर्छ। जब पुत्र र मानिसहरू हुर्किन्छन्, महामारीका सात कचौराहरू पूर्णरूपमा हटेर जानेछन्, र त्यसपछि, तिनीहरूको अस्तित्व रहनेछैन। “सात बिजुली चम्किनु” भनेको के हो? यो बुझ्न गाह्रो छैन। मेरा ज्येष्ठ पुत्रहरू र म जुन क्षण शरीर बन्छौं, सात बिजुली चम्किनेछन्। यसले सम्पूर्ण ब्रह्माण्डलाई हल्लाउनेछ, मानौं स्वर्ग र पृथ्वी उलटपुलट भएको छ। यो प्रत्येकलाई थाहा हुनेछ; यसको विषयमा कोही पनि अनभिज्ञ रहनेछैन। त्यो समयमा, मेरा ज्येष्ठ पुत्रहरू र म महिमामा सँगै हुनेछौं र मेरो कार्यको नयाँ चरण सुरु गर्नेछौं। सात बिजुली चम्काइको कारणले गर्दा धेरै मानिसहरूले कृपा र माफीका लागि घुँडा टेक्नेछन्। तर त्यो समय अनुग्रहको युग हुनेछैन: त्यो समय क्रोधको हुनेछ। दुष्ट कार्य गर्ने सबैको हकमा (व्यभिचार गर्ने, वा कालो धनमा संलग्न हुने, वा विपरीत लिङ्गीसँग अस्पष्ट दायरा भएका, वा मेरो व्यवस्थापनमा अवरोध वा क्षति पुर्‍याउने, वा आत्मिक बुझाइ नभएका, वा दुष्ट आत्माहरूको वशमा भएकाहरू, र यी जस्तै—मेरो चुनिएकाहरू बाहेक), कसैलाई पनि छोडिनेछैन, न कसैलाई माफी दिइनेछ, बरु, ती प्रत्येकलाई पातालसम्म तल झारिनेछ, जहाँ तिनीहरू सदैव नष्ट हुनेछन्। “सात तुरहीहरूको आवाज” ले ठूलो, प्रतिकूल वातावरणलाई जनाउँदैन, न यसले संसारका लागि हुने कुनै घोषणालाई नै जनाउँछ; यी सबै पूर्ण रूपमा मानव धारणाहरू हुन्। “सात तुरहीहरू” ले मेरो क्रोधले भरिएको वाणीलाई जनाउँछ। जब मेरो आवाज (प्रतापी न्याय र क्रोधित न्याय) जारी हुन्छ, सात तुरहीहरूको आवाज आउनेछ। (अहिलेको सन्दर्भमा, मेरो घरमा, यो नै सबैभन्दा कठोर कुरा हो, र यसबाट कोही पनि उम्किन सक्दैन।) र पाताल र नर्कमा भएका, ठूला वा साना, सबै राक्षसहरूले आफ्नो टाउको हातले ढाकेर रुँदै र आफ्नो दाह्रा किट्दै, लज्जित भएर र लुक्ने कुनै ठाउँ नपाएर, सबै दिशातिर भाग्नेछन्। त्यो क्षणमा, सात तुरहीहरूको आवाज आउन थाल्नेछ भन्‍ने होइन, बरु कोही पनि उम्किन नसक्ने र सबैले पार गर्नैपर्ने, मेरो प्रचण्ड क्रोध र मेरो सबैभन्दा गम्भीर न्यायको आवाज आउनेछ। यो क्षणमा, खुलासा गरिने कुरा ती सात मोहरहरूको विषयवस्तु होइन। सात मोहरहरू तिमीहरूले भविष्यमा आनन्द उठाउने आशीर्वादहरू हुन्। “खोल्‍नु” ले तिमीहरूलाई तिनीहरूको बारेमा जानकारी दिने कार्यलाई मात्रै जनाउँछ, तर तिमीहरूले ती आशिषहरूको अहिलेसम्म आनन्द उठाएका छैनौ। जब तिमीहरू यी आशिषहरूको आनन्द उठाउँछौ, त्यस बेला तिमीहरूलाई सात मोहरहरूको विषयवस्तुका बारेमा थाहा हुनेछ। तिमीहरू अहिलेसम्म पूरा नभएको एउटा हिस्सालाई मात्रै स्पर्श गरिरहेका छौ। मैले प्रत्येक चरणका बारेमा भविष्यमा कामको दौरान ती देखा पर्दै जाँदा मात्रै बताउन सक्छु, ताकि तिमीहरूले यसलाई व्यक्तिगत रूपमा अनुभव गर्न सक र अतुलनीय महिमा महसुस गर्न सक, र तिमीहरू अन्त्यहीन परमानन्दको स्थितिमा अस्तित्वमा हुनेछौ।

ज्येष्ठ पुत्रहरूको आशिषहरूको प्राप्त गर्न सक्नु न सजिलो कुरा नै हो न औसत मानिसले हासिल गर्नसक्ने कुरा नै। म एक पटक फेरि जोड दिन्छु र अझै जोड दिएर भन्छु कि मैले मेरा ज्येष्ठ पुत्रहरूबाट झनै कठोर माग गर्नुपर्छ। अन्यथा, तिनीहरूले मेरो नामको महिमा गर्न सक्दैनन्। संसारमा जो कोही बदनाम छ मैले त्यसलाई त्याग्नैपर्छ, र चरित्रहीनलाई त मैले झनै धेरै त्याग गर्छु। (परमेश्‍वरका मानिसहरू बन्न तिनीहरूसँग कुनै हिस्सा छैन—यसमा म विशेष जोड दिन्छु।) तैँले विगतमा गरेका कुरा सकियो र सुल्झाइयो भनेर नसोच्—यस्तो राम्रो कुरा कसरी हुन सक्छ! के ज्येष्ठ पुत्रको हैसियत प्राप्त गर्नु यति सजिलो छ र? मेरो विरुद्ध हुने, मलाई मेरो देहमा नचिन्ने, मेरो इच्छा मैले लागू गर्दा बाधा पुर्‍याउने, र ममाथि अत्याचार गर्नेहरूलाई म उही तरिकाले त्याग्छु—म यत्तिको कठोर छु (किनभने मैले मेरो शक्ति पूर्णरूपमा फिर्ता लिएको छु)! अन्त्यमा, जीवनमा कहिल्यै कुनै पनि असफलताहरू नभोगेका जोसुकैलाई पनि म सोही तरिकाले त्याग्छु। म जस्तै, आफ्ना कष्टबाट माथि उठेकाहरूलाई चाहन्छु, चाहे ती कष्ट सानै किन नहोऊन्। यदि तिनीहरू आएका छैनन् भने, तिनीहरू मैले फ्याँक्ने प्रकारका हुन्। मेरो ज्येष्ठ पुत्र हुने चाहना राख्ने, मेरो अगाडि आफूलाई प्रदर्शन गर्ने, निर्लज्ज नबन्। मबाट चाँडै टाढा जा! मेरो आनन्द जित्नका लागि, तैँले मलाई पहिले तुच्छ कुराहरू बताएको छस्! यो अन्धोपन हो! म तँलाई घृणा गर्छु भन्‍ने के तँलाई थाहा छैन, हे महत्त्वहीन अभागी? मलाई तेरो कपटी चालहरूको बारेमा थाहा छैन जस्तो तँलाई लाग्छ? तँ बारम्बार लुक्छस्! तैँले तेरो दियाबलस अनुहार देखाएको छस् भन्‍ने कुरा के तँलाई थाहा छैन? मानिसहरूले यसलाई देख्न नसके पनि, के तँलाई म पनि देख्न सक्दिन जस्तो लाग्छ? मलाई सेवा प्रदान गर्नेहरू राम्रा छैनन्; तिनीहरू महत्त्वहीन अभागीहरूको झुण्ड हुन्। मैले तिनीहरूको निराकरण गर्नैपर्छ। म तिनीहरूलाई अतल कुण्डमा फ्याँक्नेछु र तिनीहरूलाई जलाउनेछु!

तँ अधर्मी तरिकाले बोल्छस्, अविश्‍वासी तरिकाले कार्य गर्छस्, र अरूसँग राम्ररी सहकार्य गर्दैनस्; यस्तो मानिसले अझै राजा हुने इच्छा राख्छ—के तैँले सपना देखिरहेको छैनस् र? के तँ भ्रमित होइनस्? तँ के होस् भनेर के तँ देख्दैनस्? तँ महत्त्वहीन अभागी होस्! यस्तो मानिसको के कुनै काम हुन्छ र? मेरो नजरबाट चाँडो दूर भइहाल्! मैले भनेको कुरा सबैले स्पष्ट रूपमा बुझ्नुपर्छ, मेरा वचनहरूबाट प्रेरणा लिनुपर्छ, र मेरा बुद्धिको बारेमा थाहा पाउनुपर्छ। पवित्र आत्मिक शरीर देखा परेको छ भनेर बारम्बार भनिएको छ। आखिरमा, तिमीहरू पवित्र आत्मिक शरीर देखा परेको छ कि छैन भन्छौ? के मैले बोल्ने कुरा बकम्फुसे कुरा हुन्? पवित्र आत्मिक शरीर भनेको के हो? पवित्र आत्मिक शरीर कस्तो परिस्थितिमा अस्तित्वमा हुन्छ? मानिसहरूका लागि, यो कल्पना गर्न नसकिने र बुझ्न नसकिने कुरा हो। म तिमीहरूलाई बताउँछु: म दोषरहित छु, र ममा सबै कुरा खुला छ, र सबै कुरा मुक्त छ (किनभने म बुद्धिमानी भएर कार्य गर्छु र स्वतन्त्र रूपमा बोल्छु)। मेरा कार्यहरू, कुनै पनि लज्जाजनक छैन, र सबै कुरा उज्यालोमा गरिन्छन्, ताकि सबै जना पूर्ण रूपमा विश्‍वस्त हुन सकून्। साथै, कुनै पनि मानिसले उसँग भएको कुनै पनि कुरा मेरो विरुद्ध प्रयोग गर्नको लागि कायम राख्न सक्दैन। “पवित्र आत्मिक शरीर” भन्‍ने वाक्यांशको “पवित्र” भन्‍ने शब्‍दको व्याख्या यही हो। त्यसैले, मैले बारम्बार जोड दिएको छु, कि लज्जाजनक कार्य गर्ने कोही पनि मलाई चाहिँदैन। यो मेरो प्रशासनिक आदेशहरूको एक हिस्सा हो, र यो मेरो स्वभाव पनि हो। “आत्मिक शरीर” ले मेरा वाणीहरूलाई जनाउँछ। म जे बताउँछु त्यसमा सधैँ उद्देश्य हुन्छ, सधैँ बुद्धि हुन्छ, र त्यो बन्धनमा हुँदैन। (मलाई जे बोल्न मन लाग्छ म त्यही बोल्छु, र उहाँको आवाज बोल्ने मेरो आत्मा हो, र यो मेरो व्यक्तित्व बोलिरहेको हो।) मैले बालेका कुरा स्वतन्त्र रूपमा जारी हुन्छन्, र जब यो मानिसहरूको धारणाहरूसँग मिल्दैन, त्यो नै मानिसहरूलाई खुलासा गर्ने समय हो। यो मेरो उपयुक्त व्यवस्थापन हो। तसर्थ, म भएको व्यक्तित्वले जब बोल्छ वा कार्य गर्दछ, त्यो सधैँ नै शैतानको सारलाई खुलासा गर्ने राम्रो अवसर बन्छ। जब म भएको व्यक्तित्वको अभिषेक हुन्छ, पवित्र आत्मिक शरीर उदाउँछ। भविष्यमा, “पवित्र आत्मिक शरीर” ले शरीरलाई जनाउनेछ, र यो अर्थका दुई वटा पक्ष छन्। अर्थको एउटा पक्ष वर्तमानको हो, अर्थको अर्को पक्ष भविष्यको हो। तर भविष्यमा, पवित्र आत्मिक शरीर अहिलेको भन्दा एकदमै भिन्न हुनेछ—स्वर्ग र पृथ्वी बीचको भिन्नता जस्तै। यसलाई कसैले पनि बुझ्न सक्दैन, र यस कुराबारे मैले तिमीहरूलाई व्यक्तिगत रूपमा खुलासा गर्नुपर्ने हुनेछ।


अध्याय ९५

मानिसहरू सबै कुरा एकदमै सरल हुन्छ भन्‍ने कल्पना गर्छन्, तर वास्तवमा त्यस्तो हुँदैन। प्रत्येक कुरामा लुकेका रहस्यहरू साथै मेरो बुद्धि र मेरो बन्दोबस्त समावेश हुन्छन्। कुनै पनि विवरणलाई छुटाइँदैन, र सबै कुरा मद्वारा प्रबन्ध गरिएका हुन्छन्। मलाई निष्ठापूर्वक प्रेम नगर्ने सबैमा महान् दिनको न्याय पर्नेछ (याद राख्, महान् दिनको न्याय यो नाम प्राप्त गर्ने प्रत्येक व्यक्तिमा लक्षित छ) र तिनीहरूलाई रुने र आफ्ना दाह्रा किट्ने बनाउँछ। रुवाइको आवाज पाताल र नर्कबाट आउँछ; यो मानिसहरूको रुवाइ होइन, बरु भूतहरूको हो। यो रुवाइ मेरो न्यायले ल्याउँछ, जसले मानिसहरूका लागि दिइने मेरो व्यवस्थापन योजनाको अन्तिम मुक्ति ल्याउँछ। मैले कतिपय मानिसहरूमा आशा राख्‍ने गर्थेँ। तर अहिले हेर्दा, मैले यी मानिसहरूलाई एक-एक गरी त्याग्नुपर्छ, किनकी मेरो काम यो चरणमा आइपुगेको छ, र यो कसैले परिवर्तन गर्न नसक्‍ने कुरा हो। जो मेरा ज्येष्ठ पुत्र वा मेरा मानिसहरू होइनन् तिनीहरू सबैलाई त्यागिनुपर्छ र तिनीहरू मबाट टाढा जानैपर्छ! तैँले यो बुझ्नुपर्छ कि, चीनमा, मेरा ज्येष्ठ पुत्रहरू र मेरा मानिसहरू बाहेक, अरू सबै ठूलो रातो अजिङ्गरका सन्ततिहरू हुन् र तिनलाई हटाइनुपर्छ। तिमीहरू सबैले बुझ्नुपर्छ, चीन आखिर मबाट श्रापित राष्ट्र हो, र त्यहाँ भएका मेरा केही मानिसहरू अरू कोही नभएर मेरो भविष्यको काममा सेवा प्रदान गर्नेहरू हुन्। यसलाई अर्को शब्दमा भन्नुपर्दा, मेरा ज्येष्ठ पुत्रहरूबाहेक, त्यहाँ अरू कोही छैनन्—तिनीहरू सबैको विनाश हुन्छ। म मेरा कार्यहरूमा एकदमै ज्यादती गर्छु भनेर नसोच्—यो मेरो प्रशासनिक आदेश हो। मेरा श्रापहरू भोग्ने मेरो घृणाका पात्रहरू हुन्, र यो कुरालाई मेट्न सकिँदैन। म कुनै गल्ती गर्दिन; यदि मलाई अप्रसन्न बनाउने कसैलाई मैले देखेँ भने, म तिनीहरूलाई निकाल्नेछु; त्यो तँ मबाट श्रापित हुन्छस् र ठूलो रातो अजिङ्गरको सन्तति होस् भन्‍ने कुराको पर्याप्त प्रमाण हो। म यो कुरालाई तेरो लागि पुनः जोड दिएर भन्छु—चीनमा मेरा ज्येष्ठ पुत्रहरू मात्रै छन् (मलाई सेवा प्रदान गर्ने मेरा मानिसहरू बाहेक) र यो मेरो प्रशासनिक आदेश हो। तर मेरा ज्येष्ठ पुत्रहरू एकदमै थोरै छन् र मबाट पूर्वनियुक्त भएका छन्—म के गर्छु भनेर मलाई थाहा छ। मलाई तेरो नकारात्मकतादेखि डर लाग्दैन र तँ फर्किनेछस् र मलाई टोक्नेछस् भन्‍नेमा पनि मलाई डर लाग्दैन, किनकी मसँग मेरो प्रशासनिक आदेशहरू र मेरो क्रोध छन्। यसो भन्नुको अर्थ, मेरो हातमा ठूला विपत्तिहरू छन् र मलाई केही कुराको पनि डर लाग्दैन, किनकी म यावत् थोकहरू हासिल भइसकेको ठान्छु, र जब त्यो दिन आउँछ म तेरो पूर्ण रूपमा सामना गर्नेछु। मेरो ज्येष्ठ पुत्र बन्नका लागि कसैलाई सिद्ध बनाउन सकिँदैन वा मानिसले शिक्षित बनाउन सक्दैन—यो कुरा पूर्ण रूपमा मेरो पूर्वनियुक्तिमा निर्भर रहन्छ। म जसलाई ज्येष्ठ पुत्र भन्छु त्यो ज्येष्ठ पुत्र हो; यसका लागि प्रतिस्पर्धा गर्न वा यसलाई कब्जा गर्न नखोज्। सबै कुरा म, सर्वशक्तिमान् परमेश्‍वर स्वयम्‌मा निर्भर रहन्छ।

एक दिन म तिमीहरूलाई मेरा प्रशासनिक आदेश र मेरो क्रोध के हुन् भनेर देखाउनेछु (सबैले मेरोअगाडि घुँडा टेक्नेछन्, सबैले मेरो आराधना गर्नेछन्, सबैले मसँग माफीको भीख माग्नेछन् र सबै जना समर्पित हुनेछन्; म अहिले मेरो ज्येष्ठ पुत्रहरूलाई मात्रै यसको एक हिस्सा देखाउँछु)। मेरा ज्येष्ठ पुत्रहरूलाई सिद्ध गर्नका लागि मैले बलिदानका लागि धेरैलाई छनौट गरेको छु, मैले ठूलो रातो अजिङ्गर आफ्नै धूर्त योजनाका शिकार हुन बाध्य बनाएको भनेर म ठूलो रातो अजिङ्गरका सन्ततिहरू (मेरा ज्येष्ठ पुत्रहरूबाहेक सबै जना) लाई देखाउनेछु। (मेरो व्यवस्थापन योजनामा अवरोध पुर्‍याउन, मेरो व्यवस्थापन योजनामा, ठूलो रातो अजिङ्गरले मेरा लागि सेवा प्रदान गर्नेहरूलाई—मेरा ज्येष्ठ पुत्रहरूबाहेक सबै जनालाई—अगाडि पठाउँछ; तर पनि यो आफ्नै धूर्त योजनाको शिकार भएको छ, र तिनीहरू सबै मेरो कामका लागि सेवा प्रदान गर्छन्। मेरा लागि सेवा प्रदान गर्न सबैको परिचालन गर्नुको साँचो अर्थको एउटा हिस्सा यही हो।) आज, जब सबै कुराहरू हासिल भएका छन्, म तिनीहरू सबैलाई फ्याँकिदिनेछु, मेरो पैतालामुनि कुल्चिनेछु, र यसमार्फत म ठूलो रातो अजिङ्गरलाई अपमानित बनाउनेछु र त्यसलाई एकदमै लज्जित बनाउनेछु (आशिषहरू प्राप्त गर्नको लागि तिनीहरूले मूर्ख बनाउने प्रयास गर्नेछन्, तर तिनीहरूले मेरो लागि सेवा प्रदान गर्नेछन् भनेर कहिल्यै सोचेनन्)—यो मेरो बुद्धि हो। यो सुनेपछि, मानिसहरूले मसँग भावना वा कृपा छैन, र मसँग कुनै मानवता छैन भनेर सोच्छन्। मसँग शैतानप्रति साँच्चै कुनै भावना वा कृपा छैन, साथै म मानवतालाई उछिन्‍ने परमेश्‍वर स्वयम् हुँ। म मानवता भएको परमेश्‍वर हुँ भनेर तैँले कसरी भन्न सक्छस्? म यो संसारको होइन भनेर के तँलाई थाहा छैन? म यावत् थोकभन्दा माथि छु भनेर के तँलाई थाहा छैन? मेरा ज्येष्ठ पुत्रहरूबाहेक, म जस्तो अरू कोही छैन, मेरो स्वभाव (मानव नभएर ईश्‍वरीय स्वभाव) भएको अरू कोही छैन, र मेरो क्षमता भएको कोही छैन।

जब आत्मिक क्षेत्रको द्वार खुलेको हुन्छ, तिमीहरूले सबै रहस्यहरू देख्नेछौ, जसले तिमीहरूलाई स्वतन्त्र क्षेत्रमा पूर्ण रूपमा प्रवेश गर्न, मेरो मायालु अँगालोमा र मेरो अनन्त आशिषहरूमा प्रवेश गर्न सक्षम बनाउनेछ। मेरो हातले मानवजातिलाई सधैँ सहयोग गरेको छ। तर मैले मुक्त गर्ने र मैले मुक्त नगर्ने मानवजातिका हिस्सा छन्। (मैले “सहयोग” भनेँ किनभने मेरो सहयोगविना, सम्पूर्ण संसार धेरै पहिले पातालमा झरिसकेको हुनेथियो।) यो कुरा बोध गर्! यो मेरो व्यवस्थापन योजना हो। र मेरो व्यवस्थापन योजना भनेको के हो? मैले मानवजातिको सृष्टि गरेँ, तर मैले प्रत्येक जना मानिसलाई प्राप्त गर्ने कहिल्यै योजना बनाइन, बरु मानवजातिको एक सानो हिस्सा प्राप्त गर्ने योजना बनाएँ। त्योभए मैले किन यति धेरै मानिसहरूको सृष्टि गरेँ? मैले यसभन्दा अघि भनेको छु, मेरो निम्ति, सबै कुरा स्वतन्त्र र मुक्त छ, र म मेरो इच्छानुसार जे पनि गर्छु। जब मैले मानवजातिको सृष्टि गरेँ, तिनीहरूले सामान्य जीवन जिउन सकून् र मानवजातिको एक सानो हिस्सा उदाउन सकून् जुन मेरा ज्येष्ठ पुत्र, मेरा पुत्र र मेरा मानिसहरू बनून् भनेर मात्रै गरेको थिएँ। सबै मानिस, घटना, र वस्तुहरू—मेरा ज्येष्ठ पुत्र, मेरा मानिस, र मेरा पुत्रहरू बाहेक—सबै सेवा-कर्ताहरू हुन् र सबैको विनाश हुनुपर्छ भनेर भन्‍न सकिन्छ। यसरी, मेरा सम्पूर्ण व्यवस्थापन योजनाको समापन हुनेछ। यो मेरो व्यवस्थापन योजना हो, यो मेरो कार्य हो र यी मैले कार्य गर्ने चरणहरू हुन्। जब सबै कुरा समाप्त हुनेछन् म पूर्ण रूपमा आराममा हुनेछु। त्यो समयमा, सबै कुरा ठीक हुनेछ; सबै कुरा शान्त र सुरक्षित हुनेछ।

मेरो कामको गति यति छिटो छ कि यो मानिसको कल्पनाभन्दा माथि छ। यो दैनिक रूपमा परिवर्तन हुन्छ र यसलाई पछ्याउन नसक्नेहरूले ठूलो क्षति बेहोर्नुपर्ने हुन्छ; कसैले पनि प्रत्येक दिन नयाँ ज्योतिलाई मात्रै थाम्न सक्छ (यद्यपि मेरा प्रशासनिक आदेशका साथै मेरा परिकल्पना र मैले सङ्गति गर्ने सत्यतामा कहिल्यै कुनै परिवर्तन हुँदैन)। म दैनिक रूपमा किन बोल्छु? म तँलाई किन निरन्तर अन्तर्दृष्टि प्रदान गर्छु? के तँ भित्री साँचो अर्थलाई बुझ्छस्? धेरैजसो मानिसहरू अझै हाँसिरहेका र मजाक गरिरहेका छन् र गम्भीर हुन सक्दैनन्। तिनीहरूले मेरा वचनहरूमा ध्यानै दिँदैनन्, तर वचनहरू सुन्दा चिन्तित महसुस गर्छन्। पछि, मेरा वचनहरू चाँडै बिर्सन्छन् र तिनीहरू चाँडै आफ्नै पहिचानका बारेमा अनभिज्ञ हुन्छन् र तिनीहरू लापरवाही बन्छन्। के तँलाई तेरो हैसियत के हो भन्‍ने थाहा छ? मेरा लागि कसले सेवा प्रदान गर्छ वा को मबाट पूर्वनियुक्त र छनौट भएको छ भन्‍ने कुराको निर्धारण मेरो हातले मात्रै गरेको हुन्छ; यसलाई कसैले पनि परिवर्तन गर्न सक्दैन—मैले यो आफै गर्नुपर्ने हुन्छ, तिनीहरूलाई मैले आफै छनौट र पूर्वनियुक्त गर्नुपर्ने हुन्छ। म निर्बुद्धि परमेश्‍वर हुँ भनेर भन्‍ने दुस्साहस कसले गर्न सक्छ? मैले बोल्ने प्रत्येक वचन र मैले गर्ने प्रत्येक कार्य मेरा बुद्धि हुन्। मेरा व्यवस्थापनमा अवरोध पुर्‍याउने वा मेरा योजनालाई नष्ट गर्ने दुस्साहस फेरि कसले गर्न सक्छ? म तिनीहरूलाई पक्कै क्षमा दिनेछैन! समय मेरो हातमा निर्भर रहन्छ र मलाई कुनै ढिलाइदेखि डर लाग्दैन; मेरो व्यवस्थापन योजना कहिले समापन हुन्छ भनेर समयको निर्धारण गर्ने के म नै होइन र? के यी सबै मेरो एउटा सोचाइमा निर्भर रहँदैन र? जब म यो भयो भन्छु, त्यो भएको हुन्छ, र जब म यो समापन भयो भन्छु, त्यो सकिन्छ। मलाई कुनै हतारो छैन र म उपयुक्त प्रबन्धहरू मिलाउनेछु। मानिसहरूले मेरा कार्यमा बाधा पुर्‍याउनु हुँदैन र तिनीहरूले आफ्नो इच्छा मुताबिक मेरा लागि काम-कुरा गर्नु हुँदैन। बाधा पुर्‍याउने जो-कोहीलाई पनि म श्राप दिनेछु—यो मेरा प्रशासनिक आदेशहरूमध्येको एक हो। म मेरो काम आफै गर्छु र मलाई अरू कसैको आवश्यकता पर्दैन (म ती सेवा-कर्ताहरूलाई कार्य गर्न अनुमति दिन्छु, अन्यथा तिनीहरूले अविवेकी भएर वा अन्धाधुन्ध काम गर्ने दुस्साहस गर्न सक्दैनन्)। सबै कामहरूको प्रबन्ध र निर्णय मद्वारा हुन्छ, किनकी म परमेश्‍वर स्वयम् हुँ।

संसारका सबै राष्ट्रहरू एक-आपसमा शक्ति र नाफाका लागि प्रतिस्पर्धा गर्छन्, र जमिनका लागि लड्छन्, तर नआत्ती, किनकी यी सबै कुराहरू मेरो सेवामा छन्। र मैले तिनीहरू मेरो सेवामा छन् भनेर किन भनेँ? म एउटा औँला पनि नउठाइ काम गर्छु। शैतानहरूलाई न्याय गर्नका लागि, सुरुमा म तिनीहरूमा द्वन्द्व सिर्जना गर्छु र अन्त्यमा तिनीहरूलाई पतनमा ल्याउँछु र तिनीहरूलाई तिनीहरूको आफ्नै धूर्त योजनाहरूको शिकार बनाउँछु (तिनीहरू शक्तिका लागि मसँग प्रतिस्पर्धा गर्ने इच्छा राख्छन्, तर अन्त्यमा तिनीहरू मेरा लागि सेवा गर्न पुग्छन्)। म बोल्‍ने र आदेश दिने काम मात्रै गर्छु, र सबैले मैले तिमीहरूलाई भनेको कुरा गर्छन्, अन्यथा म तँलाई एकै पटकमा विनाश गरिदिनेछु। यी कुराहरू सबै मेरो न्यायको हिस्सा हुन्, किनकी म सबै कुरालाई चलाउँछु, र सबै कुरा मद्वारा नियुक्त भएका हुन्छन्। जो-कोहीले जे गरे पनि अनिच्छामा गर्छ, मेरो आफ्नै प्रबन्ध मुताबिक गर्छ। चाँडै आउने घटनाहरूमा तिमीहरू मेरो बुद्धिले भरिपूर्ण हुनसक्छौ भनेर मैले आशा गरेको छु। लापरवाही विधि लागू नगर्, बरु जब कुराहरू तँमाथि आइपर्छन् बारम्बार तँ मेरो झनै नजिक आइज; मेरो सजायलाई नबिर्गान, र शैतानका धूर्त योजनाहरूको शिकार बन्नबाट रोकिनका लागि सबै हिसाबमा झनै बढी सचेत र सावधान बन्। तिमीहरूले मेरा वचनहरूबाट ज्ञान प्राप्त गर्नुपर्छ, म जे हुँ त्यो थाहा पाउनुपर्छ, र मसँग जे छ त्यसलाई हेर्नुपर्छ। तैँले मेरो अर्थपूर्ण हेराइहरूअनुसार कुराहरू गर्नुपर्छ र लापरवाही भएर काम गर्नु हुँदैन। म जे भन्छु त्यो गर्, र म जे भन्छु त्यो भन्। म यी कुराहरू तिमीहरूलाई अगाडि नै बताउँछु ताकि तिमीहरू गल्ती गर्न र आकर्षित हुनबाट जोगिन सक। “मेरो अस्तित्व” र “ममा निहित कुराहरू” के हुन्? के तिमीहरूलाई वास्तवमै थाहा छ? मैले भोग्ने पीडा मेरो अस्तित्वको एक हिस्सा हो, त्यसैगरी मेरो सामान्य मानवताको एक हिस्सा हो, र मेरो अस्तित्व मेरा पूर्ण ईश्‍वरत्वमा पनि पाउन सकिन्छ—के तिमीहरूलाई यो कुरा थाहा छ? मेरा अस्तित्व दुई वटा पक्षहरूले बनिएको छ: एउटा पक्ष मेरो मानवता हो भने, अर्को पक्ष मेरो पूर्ण ईश्‍वरत्व हो। यी दुई पक्षहरूलाई जब आपसमा जोडिन्छ पूर्ण परमेश्‍वर स्वयम् बन्नुहुन्छ। मेरो पूर्ण ईश्‍वरत्वमा धेरै राम्रा कुराहरू पनि समावेश छन्: म कुनै पनि व्यक्ति, वस्तु, वा कुराबाट पनि कुनै बाधित बन्दिनँ; म सबै वातावरणहरूलाई उछिन्छु; म कुनै पनि समय वा स्थान वा भूगोलको सीमितताभन्दा माथि छु; मेरो लागि सबै मानिस, वस्तु, वा कुराहरू मेरो हात जत्तिकै परिचित हुन्छन्; तथापि म अझै देह र हाड हुँ, र म साकार स्वरूपमा अस्तित्वमा छु; म मानिसहरूको नजरमा अझै यही व्यक्तित्व हुँ, तर प्रकृति परिवर्तन भएको छ—यो देह होइन, बरु शरीर हो। यी कुराहरू यसको सानो भाग मात्रै हुन्। भविष्यमा मेरा सबै ज्येष्ठ पुत्रहरू पनि यस्तै हुनेछन्; हिँडिनुपर्ने मार्ग यही हो, र नाश हुन निश्‍चित भएकाहरू उम्किन सक्दैनन्। मैले यो गरिरहँदा, पूर्वनियुक्त नभएका सबैलाई हटाइनेछ (किनकी मेरा वचनहरू सटीक छन् वा छैनन् भनेर हेर्नका लागि यो शैतानले मेरो परीक्षा लिएको हो)। पूर्वनियुक्त नभएकाहरू जहाँसुकै गए तापनि यसबाट उम्किन सक्दैनन्, र त्यहाँ तिमीहरूले मेरो यो कामपछाडिको सिद्धान्तहरू देख्नेछौ। “ममा निहित कुराहरू” ले मेरो बुद्धि, मेरो ज्ञान, मेरो स्रोत सम्पन्नता र मैले बताउने प्रत्येक वचनहरूलाई जनाउँछ। मेरो मानवता र मेरो ईश्‍वरत्व दुवैमा यो निहित छ। यसको अर्थ, मेरो मानवता र मेरो ईश्‍वरत्वले गरेका सबै कुराहरू ममा निहित कुराहरू हुन्; यी कुराहरूलाई न कसैले लान सक्छ न हटाउन नै सक्छ; तिनीहरू ममा निहित छन्, र त्यसलाई कसैले पनि परिवर्तन गर्न सक्दैन। यो मेरो सबैभन्दा गम्भीर प्रशासनिक आदेश हो (मानिसहरूको धारणाहरूका लागि, मैले गर्ने धेरै कुराहरू तिनीहरूको धारणाहरू अनुरूप हुँदैनन् र मानव बुझाइभन्दा माथि हुन्छन्; प्रत्येक मानिसले एकदमै सजिलो तरिकाले उल्‍लङ्घन गर्ने आदेश यही हो र यो सबैभन्दा गम्भीर आदेश पनि हो। तसर्थ त्यसमा तिनीहरूको जीवनले क्षति बेहोर्छन्)। म फेरि भन्‍नेछु, मैले तिमीहरूले यो गर भनेर सम्झाएको कुरामा तिमीहरूले इमानदार विधि अपनाउनुपर्छ—तिमीहरू लापरवाही हुनु हुँदैन!


अध्याय ९६

म आफ्नो सम्पूर्ण क्रोध, मेरो महान् शक्ति र मेरो सम्पूर्ण बुद्धि प्रकट गर्न तिनीहरू प्रत्येकलाई सजाय दिन्छु, जो मद्वारा जन्मेर पनि मलाई चिन्दैनन्। ममा, सबै धर्मी छ, र कुनै अधर्म, कुनै छल र कुनै कुटिलपन हुँदैन; जो कुटिल र छली छ त्यो पातालबाट जन्मेको नरकको छोरो हुनुपर्छ। ममा सबै कुरा खुल्ला छ; म जे-जे भन्छु ती पूरा हुनेछन्, साँच्चै पूरा हुनेछन्; मैले जे-जे स्थापित हुनेछन् भनी भन्छु ती स्थापित हुनेछन्, र कसैले पनि यी कुराहरू बदल्न वा अनुकरण गर्न सक्दैनन्, किनकि म एक मात्र परमेश्‍वर स्वयम्‌ हुँ। जे आउन लागेको छ त्यसमा, मेरो पूर्वनियुक्ति गरिएका र चुनिएका ज्येष्ठ पुत्रहरूको समूहमा हुने हरेकलाई एक-एक गरी प्रकट गरिनेछ, र ज्येष्ठ पुत्रहरूको समूहमा नभएकाहरूलाई म यसबाट हटाउनेछु। म मेरो काम यसरी गर्छु र पूरा गर्छु। अहिले, मेरा ज्येष्ठ पुत्रहरूले मेरा अद्भुत कामहरू देख्‍न सकून् भनेर मात्रै म कतिपय मानिसहरूलाई खुलासा गर्छु, तर पछि म यसरी काम गर्नेछैन। बरु, तिनीहरूलाई एक-एक गरी तिनीहरूको साँचो प्रकृति देखाउनुभन्दा म सामान्य अवस्थाबाट अघि बढ्छु (किनभने भूतहरू सबै आधारभूत रूपमा उही हुन्छन्, थोरैलाई मात्रै उदाहरणको लागि लिनु पर्‍याप्त हुन्छ)। मेरा सबै ज्येष्ठ पुत्रहरू तिनीहरूको हृदयमा स्पष्ट छन्, र मैले विस्तृत व्याख्या गर्नुपर्ने कुनै आवश्यकता पर्दैन (किनभने तोकिएको समयमा, तिनीहरूलाई अवश्य नै एकपछि अर्को गरी प्रकट गरिनेछ)।

मेरा प्रतिज्ञाहरू पूरा गर्नु मेरो स्वभाव हो, र ममा कुनै पनि कुरा लुकाइएको वा ढाकिएको छैन। म तिमीहरूलाई तिमीहरूले बुझ्‍नुपर्ने हरेक कुराहरूका बारेमा बताउनेछु, र म तिमीहरूलाई तिमीहरूले जान्न नहुने कुराहरूको बारेमा केही पनि बताउनेछैन, नत्र भने तिमीहरू दह्रिलो गरी खडा हुन सक्‍नेछैनौ। सानातिना कुराहरूमा अल्‍मलिएर त्यसद्वारा महत्त्वपूर्ण कुराहरूलाई नगुमाओ—यसो गर्नु साँच्‍चै नै योग्य हुँदैन। म सर्वशक्तिमान्‌ परमेश्‍वर हुँ भनेर विश्‍वास गर, र त्यसपछि सबै कुरा पूरा हुनेछ र सबै कुरा सहज र रोचक हुनेछ। म कामकुरा यसरी नै गर्छु। ज-जसले विश्‍वास गर्छ, म उसलाई देख्ने अनुमति दिन्छु, र ज-जसले विश्‍वास गर्दैन, म उसलाई जान्ने अनुमति दिन्‍नँ, र म उसलाई कहिल्यै पनि बुझ्‍न दिँदिन। ममा कुनै अनुभूति वा कृपा छैन, र मेरो सजायलाई जसले उल्‍लङ्घन गर्छ, म त्यसलाई मेरो हात नराखी मार्नेछु, र म तिनीहरू सबैलाई उही किसिमले व्यवहार गर्नेछु। म सबैप्रति उस्तै छु—मसँग कुनै व्यक्तिगत अनुभूतिहरू छैनन् र म कुनै पनि हिसाबमा शारीरिक भावनात्मक रूपमा काम गर्दिनँ। मानिसहरूले कसरी यसद्वारा मेरो धार्मिकता र प्रतापलाई देख्‍न सक्दैनन्? मेरो बुद्धि र मेरो स्वभाव यही हो, जसलाई कसैले पनि परिवर्तन गर्न सक्दैन र कसैले पनि पूर्ण रूपमा जान्‍न सक्दैन। मेरा हातहरूले सधैँ सारा समय सबै कुरामाथि हुकुम चलाउँछ, र मैले इसारा गर्दा मेरो सेवा गर्ने गरी सधैँ सबै कुरालाई बन्दोबस्त गर्छु। मेरो व्यवस्थापन योजनालाई पूरा गर्नको लागि अनगिन्ती मानिसहरूले मेरो खातिर सेवा दिइरहेका छन्, तर अन्त्यमा तिनीहरूले आशिषहरू त देख्छन् तर तिनको उपभोग गर्न सक्दैनन्—कस्तो दयनीय! तर कसैले पनि मेरो हृदय परिवर्तन गर्न सक्दैन। यो मेरो प्रशासनिक आदेश हो (जब-जब प्रशासनिक आदेशहरूको बारेमा उल्‍लेख गरिन्छ, यसले कसैले पनि परिवर्तन गर्न नसक्‍ने कुरालाई जनाउँछ, त्यसकारण जब म भविष्यमा बोल्छु, यदि मैले कुनै कुरा गर्नेतिर मेरो मन लगाएको छु भने, त्यो निश्‍चित रूपमा नै मेरो प्रशासनिक आदेश हुन्छ। यो कुरा याद गर! यसको विरुद्धमा उल्‍लङ्घन नगर्, नत्र तैँले नोक्‍सानी बेहोर्नुपर्छ), र यो मेरो व्यवस्थापन योजनाको भाग पनि हो। यो मेरो आफ्‍नै काम हो, कुनै पनि मानिसले गर्न सक्‍ने कुरा होइन। मैले यो गर्नैपर्छ—मैले यसको बन्दोबस्त गर्नैपर्छ, जुन मेरो सर्वशक्ति देखाउन र मेरो क्रोध प्रकट गर्नको लागि पर्‍याप्त छ।

धेरैजसो मानिसहरूलाई अझै पनि मेरो मानवताको बारेमा थाहा छैन र यसबारे स्पष्ट छैनन्। मैले यो कुरा धेरै पटक भनिसकेको छु, तर तिमीहरू अझै पनि अस्पष्ट छौ र यसबारे तिमीहरूले त्यति धेरै बुझेका छैनौ। तर यो मेरो काम हो, र अब, यस पटक, ज-जसले जान्दछन्, जान्दछन्, र ज-जसले जानेका छैनन्, म बाध्य गर्दिनँ। म यसरी मात्रै व्यवहार गर्न सक्छु। मैले यसको बारेमा स्पष्टसाथ बोलेको छु, र म यसको बारेमा पछि फेरि कुरा गर्नेछैन (किनभने मैले धेरै कुरा बताइसकेको छु, अनि मैले अत्यन्तै स्पष्‍ट रूपमा बोलिसकेको छु। मलाई चिन्‍ने व्यक्तिसँग अवश्य नै पवित्र आत्‍माको काम हुन्छ, र ऊ मेरो ज्येष्ठ पुत्रहरू मध्येको एक हो भन्‍नेमा कुनै शङ्का हुँदैन। मलाई नचिन्‍नेसँग निश्‍चित रूपमा नै पवित्र आत्माको काम हुँदैन, र यसले ऊबाट मेरो आत्मा हटाइसकिएको छ भन्‍ने प्रमाणित गर्छ)। तर अन्त्यमा, म सबैलाई मलाई चिन्‍ने—मेरो मानवतामा र मेरो ईश्‍वरीयतामा दुवैमा मलाई पूर्ण रूपमा चिन्‍ने तुल्याउनेछु। मेरा कामका चरणहरू यिनै हुन्, र मैले यसरी नै काम गर्नुपर्छ। यो मेरो प्रशासनिक आदेश पनि हो। हरेकले मलाई एक मात्र साँचो परमेश्‍वर भनी पुकार्नुपर्छ, र नरोकिकन मलाई प्रशंसा र आनन्दको साथ जयजयकार गर्नुपर्छ।

मेरो व्यवस्थापन योजना पूर्ण रूपमा पूरा भइसकेको छ, र धेरै समय अघि नै सबै कुरा पूरा गरिएको छ। मानव आँखाको लागि, मेरो धेरै काम अझै जारी छ जस्तो देखिन्छ, तर मैले पहिले नै यसलाई उचित रूपमा मिलाइसकेको छु, र मेरा चरणहरू अनुसार एक-एक गरी पूरा हुन मात्र बाँकी छ (किनभने संसारको सृष्टिभन्दा पहिले नै परीक्षामा को अडिग रहन सक्छ, को मद्वारा चुनिन र पूर्वनियुक्ति हुन सक्दैन, र को मेरो कष्टमा सहभागी हुन सक्दैन भनेर मैले पूर्वनिर्धारित गरिसकेको छु। मेरो कष्टमा सहभागी हुन सक्‍नेहरू—अर्थात्, मैले पूर्वनियुक्ति गरेका र चुनेकाहरूलाई म अवश्य नै सुरक्षित राख्‍नेछु र तिनीहरूलाई सबै कुरालाई उछिन्‍ने तुल्याउनेछु)। हरेक भूमिकामा को हुनेछ भन्‍ने बारेमा म मेरो हृदयमा स्पष्ट छु। कसले मलाई सेवा गर्छ, को ज्येष्ठ पुत्र हो, र को मेरा पुत्रहरू र मेरा मानिसहरूमध्येका हुन् भन्‍ने बारेमा मलाई राम्ररी थाहा छ। मेरो लागि यो कुरा मेरो हतकेला जत्तिकै परिचित छ। मैले विगतमा ज-जसलाई मेरो ज्येष्ठ पुत्र भनी भनेको छु तिनीहरू अहिले पनि मेरा ज्येष्ठ पुत्र हुन्, र मैले विगतमा ज-जसलाई मेरा ज्येष्ठ पुत्र होइनन् भनी भने अहिले पनि तिनीहरू मेरा ज्येष्ठ पुत्र होइनन्। म जे गर्छु, म पछुताउँदिन, र म यसलाई सहजै परिवर्तन गर्दिनँ। म जे भन्छु मेरो आसय त्यही हुन्छ (ममा कुनै पनि व्यर्थता छैन), र यो कुरा कहिल्यै पनि परिवर्तन हुँदैन! मलाई सेवा गर्नेहरूले सधैँ नै मेरो सेवा गर्नेछन्: तिनीहरू मेरा चौपाया हुन्; तिनीहरू मेरा घोडा हुन् (तर यी मानिसहरूमा आत्मिक बुझाइ कहिल्यै हुँदैन; जब म तिनीहरूलाई प्रयोग गर्छु, तिनीहरू उपयोगी हुन्छन्, तर जब म तिनीहरूलाई प्रयोग गर्दिनँ, म तिनीहरूलाई मार्छु। जब म चौपाया र घोडाहरूको कुरा गर्छु, तब मैले आत्मिक बुझाइ नभएका, मलाइ नचिन्‍ने, र ममा समर्पित नहुने मानिसहरूका बारेमा कुरा गरिरहेको हुन्छु, र तिनीहरू आज्ञाकारी र समर्पित अनि सरल र इमानदार भए पनि, तिनीहरू अझै पनि वास्तविक चौपाया र घोडाहरू नै हुन्)। अब, उपद्रवी रूपमा कुराकानी गर्दै र हाँस्दै, तिरस्कारी ढङ्गले व्यवहार गर्दै धेरैजसो मानिसहरू मेरो अघि निर्दयी र छाडा हुन्छन्—तिनीहरूले मेरो मानवता मात्रै देख्छन्, मेरो ईश्‍वरीयतालाई देख्दैनन्। मेरो मानवतामा यी बानीबेहोराहरूलाई त्यतिकै छाडिदिन सकिन्छ र म तिनीहरूलाई माफी दिन बाध्य हुन्छु, तर मेरो ईश्‍वरीयतामा त्यसो गर्नु सजिलो छैन। भविष्यमा, म तिमीहरूले ईश्‍वर-निन्दाको पाप गरेका छौ भन्‍ने निर्णय गर्नेछु। अर्को शब्‍दमा भन्दा, मेरो मानवतालाई उल्‍लङ्घन गर्न सकिन्छ, तर मेरो ईश्‍वरीयतालाई होइन, र मसँग अलिकति पनि द्वन्द्व गर्ने जोकोहीलाई म कुनै ढिलाइ नगरिकन तुरुन्तै न्याय गर्नेछु। तैँले मसँग धेरै वर्षसम्‍म सङ्गत गरेको र तँ मसँग परिचित बनेको छस् भन्दैमा, तैँले निर्दयीपूर्वक बोल्‍न र काम गर्न सक्छस् भन्‍ने नसोच्। मलाई साँच्‍चै यो कुराको मतलब छैन! यो व्यक्ति जो भए पनि, म त्यससँग धार्मिकताको साथ व्यवहार गर्नेछु। यो मेरो धार्मिकता हो।

मेरा रहस्यहरू मानिसहरूका निम्ति दिन-प्रतिदिन प्रकट गरिन्छ, र तिनीहरू प्रकाशका चरणहरूलाई पछ्याउँदै दिन-प्रतिदिन झन्-झन् स्पष्ट हुँदै जान्छन्, जुन मेरो कामको गति देखाउनको लागि पर्‍याप्त छ। यो मेरो बुद्धि हो (म यो कुरा सीधै बताउँदिन। म मेरा ज्येष्ठ पुत्रहरूलाई अन्तर्दृष्टि दिन्छु र ठूलो रातो अजिङ्गरका सन्तानलाई अन्धो तुल्याउँछु)। यसको साथै, मेरो पुत्रद्वारा म तिमीहरूलाई आज मेरो रहस्य प्रकट गर्नेछु। मानिसहरूका निम्ति अकल्‍पनीय कुराहरू म तिमीहरूलाई आज प्रकट गर्नेछु, म तिमीहरूलाई पूर्ण रूपमा जान्‍न र स्पष्ट रूपमा बुझ्‍न लगाउनेछु। यसको साथै, मेरा ज्येष्ठ पुत्रहरूभन्दा बाहिरका हरेकमा यो रहस्य अस्तित्वमा हुन्छ, तर कसैले पनि यसलाई बुझ्‍न सक्दैन। यो कुरा हरेक व्यक्तिभित्र हुने भए पनि, कसैले पनि यसलाई पहिचान गर्न सक्दैन। मैले के भनिरहेको छु? यस अवधिको मेरो काम र मेरा वाणीहरूमा, म बारम्‍बार ठूलो रातो अजिङ्गर, शैतान, दियाबलसहरू, र प्रधान स्‍वर्गदूतको बारेमा उल्‍लेख गर्छु। तिनीहरू के हुन्? तिनीहरूको सम्‍बन्ध के हो? यी कुराहरूमा के प्रकट हुन्छन्? ठूलो रातो अजिङ्गरका प्रकटीकरणहरू मप्रतिको विरोध हुन्, मेरा वचनहरूको अर्थको ज्ञान र समझको कमी हुन्, मलाई गरिएको बारम्बारको सतावट र मेरो व्यवस्थापनमा अवरोध पुर्‍याउने योजनाहरू प्रयोग गर्ने प्रयास हुन्। शैतान यसरी प्रकट हुन्छ: शक्तिको लागि मसँग सङ्घर्ष गर्ने, मेरा चुनिएका मानिसहरूलाई लिन चाहने, र मेरा मानिसहरूलाई बहकाउन नकरात्मक वचनहरू जारी गर्ने। दियाबलसहरूका प्रकटीकरणहरू (मेरो नामलाई स्वीकार नगर्ने, विश्‍वास नगर्ने सबै दियाबलसहरू हुन्) यसप्रकार छन्: देहको सुख-चैनको लालच गर्ने, दुष्ट अभिलाषाहरूमा लिप्त हुने, शैतानको बन्धनमा जिउने, केहीले मलाई विरोध गर्छन् र केहीले मलाई समर्थन गर्छन् (तर तिनीहरू मेरा प्रिय पुत्रहरू हुन् भन्‍ने प्रमाणित हुँदैन)। प्रधान स्‍वर्गदूतका प्रकटीकरणहरू यसप्रकार छन्: अटेरी भई बोल्‍ने, अधर्मी बन्‍ने, मानिसहरूलाई भाषण दिन प्रायजसो मेरो स्वरशैलीको अनुकरण गर्ने, मेरो अनुकरण गर्दा बाहिरी कुरामा मात्रै ध्यान दिने, मैले जे खान्छु त्यही खाने र मैले जे प्रयोग गर्छु त्यही प्रयोग गर्ने; छोटकरीमा भन्दा, मेरै स्तरको बन्‍न चाहना गर्ने, महत्त्वाकांक्षी बन्‍ने तर मेरो क्षमताको कमी भएको र मेरो जीवन नभएको, र खेर गएको कुरा बन्‍ने। शैतान, दियाबलसहरू, र प्रधान स्‍वर्गदूत सबै ठूलो रातो अजिङ्गरलाई प्रतिनिधित्व गर्ने प्रदर्शनहरू हुन्, त्यसकारण मैले पूर्वनियुक्ति नगरेका र नचुनेका मानिसहरू सबै ठूलो रातो अजिङ्गरका सन्तान हुन्: यो पूर्णतया यस्तै हो! यी सबै मेरा शत्रुहरू हुन्। (तैपनि, शैतानका बाधाहरूलाई यसमा समावेश गरिएको छैन। यदि तेरो प्रकृति मेरो क्षमता जस्तो छ भने, कसैले पनि यसलाई परिवर्तन गर्न सक्दैन। अहिले तँ अझै पनि देहमा जिउने भएको हुनाले, तैँले बेला-बेलामा शैतानका परीक्षाहरूको सामना गर्नेछस्—त्यो अपरिहार्य छ—तर तँ सधैँ होशियार रहनुपर्छ।) त्यसकारण, म ठूलो रातो अजिङ्गरका सबै सन्तानलाई मेरा ज्येष्ठ पुत्रहरूको समूहभन्दा बाहिर निकालेर त्याग्‍नेछु। तिनीहरूको प्रकृति कहिल्यै परिवर्तन हुन सक्दैन—यो शैतानको क्षमता हो। तिनीहरूले प्रकट गर्ने दियाबलसहरूलाई नै हो, र तिनीहरूले जिउने प्रधान स्‍वर्गदूतको जीवन हो। यो पूर्ण रूपमा साँचो कुरा हो। मैले कुरा गरेको त्यो ठूलो रातो अजिङ्गर एउटा ठूलो रातो अजिङ्गर होइन; बरु यो मेरो विरुद्धको दुष्टात्मा हो, जसको लागि “ठूलो रातो अजिङ्गर” एक पर्यायवाची शब्‍द हो। यसैले, पवित्र आत्मा बाहेकका अरू सबै आत्माहरू दुष्टात्माहरू हुन्, र तिनलाई ठूलो रातो अजिङ्गरको सन्तान पनि भन्न सकिन्छ। यो कुरा सबैले स्पष्ट रूपमा बुझ्नुपर्दछ।


अध्याय ९७

म प्रत्येक मानिसलाई मेरो आश्‍चर्यजनक कार्य देखाउनेछु र मेरा बुद्धिमानी वचनहरू सुनाउनेछु। यसमा प्रत्येक मानिस समावेश हुनुपर्छ, र यो प्रत्येक कुरा मार्फत हुनुपर्छ। यो मेरो प्रशासनिक आदेश हो, र यो मेरो क्रोध हो। म प्रत्येक मानिस र मामलालाई छुनेछु ताकि ब्रह्माण्डमा जताततै र पृथ्वीको कुनाहरूसम्म भएका सबै मानिसहरूले आफ्नै आँखाले हेर्नेछन्; यो हासिल नहुँदासम्म म कहिल्यै रोकिनेछैन। मेरो क्रोधलाई अलिकति पनि बाँकी नराखी पूर्ण रूपमा पोखिएको छ। यो नाम स्वीकार गर्ने प्रत्येक मानिसप्रति यो लक्षित छ (यसलाई चाँडै संसारका सबै राष्ट्रहरूमाथि खन्याइनेछ)। र मेरो क्रोध भनेको के हो? यो कति गम्भीर छ? मेरो क्रोध कस्तो प्रकारका मानिसहरूमाथि खनिन्छ? अधिकतर मानिसहरूले क्रोध भनेको रिसको सबैभन्दा गम्भीर स्तर हो भन्‍ने सोच्छन्, तर यसले पूर्ण रूपमा व्याख्या गर्दैन। मेरो क्रोध र मेरा प्रशासनिक आदेशहरू दुई अभिन्न पक्षहरू हुन्; जब म मेरा प्रशासनिक आदेशहरू लागू गर्छु, त्यसलगत्तै क्रोध आउँछ। त्यसोभए क्रोध भनेको ठ्याक्कै के हो त? क्रोध मैले मानिसहरूलाई दिने न्यायको स्तर हो र यो मेरा प्रशासनिक आदेशहरू मध्येको कुनै पनि आदेश लागू गर्दा मैले प्रयोग गर्ने सिद्धान्त हो। मेरो आदेशहरूको उल्लङ्घन गर्नेलाई, उल्लङ्घनको स्तर अनुसार नै मेरो क्रोधको मात्रा पनि हुनेछ। जब मेरो क्रोध उपस्थित हुन्छ, तब मेरा प्रशासनिक आदेशहरू पनि उपस्थित रहन्छन् वा मेरा प्रशासनिक आदेशहरू उपस्थित हुँदा मेरो क्रोध पनि उपस्थित हुन्छ भन्‍ने कुरा निश्‍चित छ। मेरा प्रशासनिक आदेशहरू र मेरो क्रोध मिलेर अविभाज्य पूर्ण बन्छन्। यो न्यायहरूमध्येको सबैभन्दा गम्भीर न्याय हो, जसलाई कसैले पनि उल्लङ्घन गर्न सक्दैन। सबै मानिसहरूले यसलाई पालना गर्नुपर्छ, अन्यथा तिनीहरू मेरा हातबाट हुने प्रहारबाट सजिलै बच्न सक्दैनन्। युगौँसम्म मानिसहरूलाई यसको विषयमा कहिल्यै थाहा भएन (महान् विपत्तिहरूले निम्त्याएका पीडा भोग्ने केही मानिसहरू भए तापनि, तिनीहरूलाई अझै पनि थाहा थिएन; यद्यपि, यो प्रशासनिक आदेशको कार्यान्वयन मुख्य रूपमा अब सुरु हुन्छ), तर आज म तिमीहरूलाई सबै खुलासा गर्छु, ताकि तिमीहरू उल्लङ्घन गर्नबाट जोगिन सक।

सबै मानिसहरूले मेरो आवाज सुन्नुपर्छ र मेरा वचनहरूमा विश्‍वास गर्नुपर्छ। अन्यथा, म कार्य गर्नेछैन, न कुनै काम नै गर्नेछु। मेरो प्रत्येक वचन र कार्यहरू तिमीहरूले पछ्याउनुपर्ने उदाहरणहरू हुन्; ती तिमीहरूका आदर्श हुन् र तिमीहरूले पछ्याउनुपर्ने नमूना हुन्। म देहधारी बन्‍नुको कारण भनेको तिमीहरूले म जे हुँ र मेरा मानवतामा मसँग जे छ त्यो देख्न सक भनेर हो। भविष्यमा, म तिमीहरूलाई म जे हुँ र मेरो ईश्‍वरत्वमा मसँग जे छ त्यो देखाउनेछु। यही तरिकाले कुराहरू चरणबद्ध रूपमा अघि बढ्नुपर्छ। अन्यथा, मानिसहरूले यसलाई बुझ्न सक्नेछैनन्, र तिनीहरूसँग मेरो बारेमा कुनै ज्ञान हुनेछैन। बरु, तिनीहरू अस्पष्ट र अव्यक्त दर्शनका लागि मात्रै सक्षम हुनेछन्, र तिनीहरू मेरो बारेमा स्पष्ट बुझाइ प्राप्त गर्न असमर्थ हुनेछन्। मेरो वचनहरूले मेरो व्यक्तित्व तिमीहरूको अगाडि पूर्ण रूपमा देखा परेको छ भन्‍ने कुरा देखाएको छ, तर पनि मानिसहरू मेरा वचनहरू सुन्छन् र अझै पनि मलाई चिन्दैनन्—यसको एक मात्र कारण तिनीहरू मूर्ख र अज्ञानी भएकोले हो। अहिले म देहधारी भएको भए पनि, मानिसहरूले अझै मेरो विरोध गर्छन्, तसर्थ यो दुष्ट र चरित्रहीन पुरानो युगलाई सजाय दिन र शैतान र दियाबलसलाई एकदमै लज्जित बनाउनका लागि म मेरो क्रोध र प्रशासनिक आदेशहरूको प्रयोग गर्छु। यो नै एक मात्र तरिका हो; मानवजातिको गन्तव्य यही हो, र मानवजातिलाई प्रतीक्षा गरिरहेको अन्त्य यही हो। यसको प्रतिफल पूर्वविदित परिणाम हो जसलाई कसैले परिवर्तन गर्न वा बोलेर पार लगाउन सक्दैन। अन्तिम निर्णय गर्ने म मात्रै हुँ; यो मेरो व्यवस्थापन र मेरो योजना हो। मानिसहरूले सबै कुरामा विश्‍वास गर्नुपर्छ र हृदय र बोलीमा विश्‍वस्त हुनुपर्छ। यो जीवनमा सौभाग्य हासिल गर्नेहरूले सम्पूर्ण अनन्तकालसम्म दुःख पाउनेछन् भने, यो जीवनमा दुःख भोग्नेहरूले सम्पूर्ण अनन्तकालसम्म सुखी हुनेछन्—यो कुरालाई मैले पूर्वनिश्‍चित गरेको छु, र यसलाई कसैले परिवर्तन गर्न सक्दैन। मेरो हृदयलाई परिवर्तन गर्न सक्‍ने कोही छैनन्, र मेरा वचनहरूमा एक वचन पनि थप्न सक्ने कोही छैनन्, र मेरो एउटा पनि वचनलाई मनोमानी रूपमा हटाउन त झनै तिनीहरूलाई अनुमति नै छैन; यदि कसैले यसको उल्लङ्घन गरेमा, म तिनीहरूलाई पक्कै सजाय दिनेछु।

मेरा रहस्यहरू तिमीहरूका लागि दैनिक रूपमा खुलासा हुन्छन्—के तिमीहरू यी रहस्यहरूलाई वास्तवमै बुझ्छौ? के तँ यसबारेमा साँच्चै निश्‍चित छस्? जब तँलाई शैतानले बहकाइरहेको हुन्छ, के त्यति बेला तैँले त्यो थाहा पाउन सक्छस्? यो कुरा जीवनमा तिमीहरूको कद अनुसार निर्धारण हुन्छ। सबै कुराहरू मबाट पूर्वनिश्‍चित भएका हुन्छन् भनेर मैले भनेको हुँदाहुँदै पनि, मेरो ज्येष्ठ पुत्रहरूलाई सिद्ध बनाउन मैले किन व्यक्तिगत रूपमा देहधारण गरेँ? साथै, मानिसहरूले अनावश्यक भनेर सोच्ने यति धेरै काम मैले किन गरेँ? के अन्योलग्रस्त भएको म नै हुँ? यो कुरा याद राख्! मैले गर्ने सबै कुरा मेरा ज्येष्ठ पुत्रहरूलाई प्राप्त गर्नका लागि मात्रै होइनन्, बरु सबैभन्दा महत्त्वपूर्ण कुरा, शैतानलाई लज्जित बनाउनका लागि हो। शैतानले मेरो अवज्ञा गरे तापनि, मसँग यसका सन्ततिहरूलाई यसैका विरुद्ध विद्रोह गर्ने र मेरो प्रशंसा गर्ने बनाउने शक्ति छ। साथै, मैले यो सबै गर्नुको कारण भनेको मेरो कामको अर्को चरण सहज रूपमा अगाडि बढोस् भन्नका लागि हो, र सम्पूर्ण संसारले मेरो जयकार र प्रशंसा गर्नेछ र सास फेर्ने सबै कुराहरूले मेरो अगाडि घुँडा टेक्नेछन् र मेरो महिमा गाउनेछन् भनेर हो; त्यो दिन वास्तवमै महिमाको दिन हुनेछ। सबै कुरा मेरै हातमा छन्, र जब सात बिजुली चम्किन्छन्, कहिल्यै परिवर्तन नहुने गरी सबै कुराहरू पूर्ण रूपमा समापन भएको हुनेछ, सबै कुरा स्थायी हुनेछ। त्यो बिन्दुदेखि, नयाँ स्वर्ग र पृथ्वीको नयाँ जीवनमा प्रवेश गरिनेछ, र राज्यको जीवनको सुरुवात हुनेछ। तर राज्यमा कस्तो हुन्छ? मानिसहरूले यसलाई सजिलै बुझ्न सक्दैनन् (किनभने यसभन्दा अघि कसैले पनि राज्यको जीवनको स्वाद लिन पाएको छैन, त्यसैले यसलाई मानिसहरूको मनमा कल्पना र तिनीहरूको हृदयमा विचार मात्रै गरिएको छ)। मण्डलीको जीवनबाट, वर्तमान स्थितिबाट भविष्यको स्थितिमा परिवर्तन हुने राज्यको जीवनमा परिवर्तन हुँदा, यो समयमा धेरै कुराहरू हुनेछन् जसका बारेमा मानिसहरूले पहिले कहिल्यै कल्पना गरेका छैनन्। राज्यको जीवनमा प्रवेश गर्ने पूर्ववर्ती स्थिति मण्डलीको जीवन हो, त्यसैले राज्यको जीवनको उदय हुनुभन्दा पहिले, म मण्डलीको जीवनलाई सुदृढ बनाउन कुनै कसर बाँकी राख्नेछैन। मण्डलीको जीवन भनेको के हो? यो यस्तो हो: मेरा ज्येष्ठ पुत्रहरूसहित सबै जनाले खान्छन्, पिउँछन् र मेरा वचनहरूको आनन्द उठाउँछन् र मलाई चिन्छन्, त्यसरी मेरो दहन र शुद्धीकरण प्राप्त गरिरहेका हुन्छन्, ताकि तिनीहरूले मेरो प्रशासनिक आदेशहरू, न्याय र क्रोधलाई बुझ्न सक्नेछन्, र राज्यको जीवनमा उल्लङ्घन गर्नबाट जोगिन सक्नेछन्। र “राज्यको जीवन” भनेको के हो? राज्यको जीवन भनेको सबै मानिस र राष्ट्रहरू उपर शासन गर्दै मेरा ज्येष्ठ पुत्रहरू मसँगै राजाहरूको रूपमा शासन गर्ने स्थान हो (म र मेरा ज्येष्ठ पुत्रहरूले मात्रै राज्यको जीवनको आनन्द उठाउन सक्छौं।) सबै राष्ट्र र मानिसहरूबीच रहेका मेरा पुत्र र मानिसहरू राज्यमा प्रवेश गर्ने भए पनि, तिनीहरूले राज्यको जीवनको आनन्द उठाउन सक्दैनन्। राज्यको जीवनको आनन्द आत्मिक क्षेत्रमा प्रवेश गर्नेहरूले मात्रै उठाउन सक्छन्। त्यसैले मेरा ज्येष्ठ पुत्रहरू र म मात्रै शरीरमा जिउन सक्छौं भने, मेरा पुत्र र मानिसहरूले देहमा जिउने कामलाई नै निरन्तरता दिन्छन्। (तर यो शैतानले भ्रष्ट बनाएको देह होइन। यो मेरा ज्येष्ठ पुत्रहरूले मसँगै राजाको रूपमा गर्ने शासनको महत्त्व हो।) अरू सबै मानिसहरूबाट तिनीहरूको आत्मा, प्राण र शरीर लिइनेछ र तिनीहरूलाई पातालमा फ्याँकिनेछ। यसो भन्नुको अर्थ, यी मानिसहरूलाई पूर्ण रूपमा विनाश गरिनेछ र तिनीहरूको अस्तित्व मेटिनेछ (तर पनि तिनीहरूले कठिनाइ र विपत्तिहरू जस्ता शैतानका सबै बन्धन र क्रूरताको सामना गर्नुपर्ने हुन्छ।) यो भएपछि, राज्यको जीवन आधिकारिक रूपमा सही मार्गमा हुनेछ, र म आधिकारिक रूपमा मेरा कार्यहरूको खुलासा गर्न सुरु गर्नेछु (खुला रूपमा खुलासा गरिएको हुने र लुकाइएको नहुने)। त्यसपछि, पक्कै पनि थप सुस्केरा र आँशु हुनेछैन। (किनकी मानिसहरूलाई पीडा दिने, वा तिनीहरूलाई रुवाउने वा दुःख दिने कुनै पनि कुरा हुनेछैन, अनि यो मेरा पुत्र र मानिसहरूका लागि पनि लागू हुन्छ; तर त्यसमा जोड दिइनुपर्ने एउटा कुरा छ, जुन के हो भने मेरा पुत्र र मानिसहरू सदैव देह नै रहनेछन्।) सबै जना खुशी रहनेछन्—प्रसन्नताको एक दृश्य। यो कुनै भौतिक कुरा हुनेछैन, बरु भौतिक आँखाले देख्न नसकिने कुरा हुनेछ। जो मेरो ज्येष्ठ पुत्रहरू हुन् तिनीहरूले पनि यसको आनन्द उठाउन सक्नेछन्; यो मेरो आश्‍चर्यजनक कार्य, र मेरा महान् शक्ति हो।

म तिमीहरूले सदैव मेरा अभिप्रायहरू खोजी गर्न र मेरो हृदय बुझ्न सकेको चाहन्छु। क्षणिक सुखले तेरो सम्पूर्ण जीवनलाई विनाश गर्नसक्छ भने, क्षणिक दुःखले अनन्त आशिषहरूको ल्याउन सक्छ। खिन्न नबन्; यो हिँड्नै पर्ने मार्ग हो। मैले पहिले बारम्बार भनेको छु: “तिमीहरूमध्ये मेरो लागि इमानदारीपूर्वक समर्पित हुनेहरूलाई म अवश्य नै धेरै आशिष्‌ दिनेछु।” र “आशिषहरू” भनेका के हुन्? तिनीहरू आज प्राप्त हुने कुराहरू मात्रै होइनन्, बरु अझै बढी ती त भविष्यमा आनन्द उठाइने कुराहरू हुन्—यी मात्रै साँचो आशिषहरू हुन्। जब तिमीहरू सियोन डाँडामा फर्किनेछौ, तिमीहरूले हालको दुःखका लागि अनन्त कृतज्ञता देखाउनेछौ, किनकी यो मेरा आशीर्वाद हो। अहिले देहमा जिउनु भनेको सियोन पर्वतमा हुनु हो (अर्थात् तँ मभित्र जिउँछस्) भने, भोलि शरीरमा जिउनु भनेको त्यो महिमाको दिन हुनेछ, र यो, अझै धेरै, सियोन पर्वतमा हुनु हो। मैले बताएका यी वचनहरू सुनेपछि, तिमीहरूले “सियोन डाँडा” भनेको के हो भनेर बुझ्छौ। सियोन पर्वत राज्यको पर्यायवाची शब्द हो, र यो आत्मिक क्षेत्र पनि हो। आजको सियोन पर्वतमा, तँ आराम र मेरा अनुग्रह प्राप्त गर्दै देहमा रहन्छस्; भविष्यको सियोन पर्वतमा, तँ राजाहरूका रूपमा शासन गर्दै शरीरमा आशिषहरूको आनन्द उठाइरहेको हुनेछस्। यसलाई वर्गीय हिसाबले उपेक्षा गरिनु हुँदैन। र कुनै पनि तरिकाले आशीर्वादहरू प्राप्त हुने समयलाई चिप्लिन दिनु हुँदैन; आखिर आज भनेको आज हो, र यो भोलिभन्दा एकदमै भिन्न छ। जब तैँले आशिषहरू प्राप्त गर्न थाल्छस्, तैँले आजको अनुग्रह उल्लेख गर्न पनि योग्य छैन भन्‍ने सोच्नेछस्। मैले तँलाई सुम्पने कुरा यही हो, र यो मेरो अन्तिम परामर्श हो।


अध्याय ९८

तिमीहरू प्रत्येकमा सबै कुरा आउनेछन्, र तिनीहरूले तिमीहरूलाई मेरो बारेमा अझै धेरै थाहा पाउन र मेरो बारेमा थप निश्‍चित हुन सहयोग गर्नेछन्। तिनीहरूले तँलाई मेरो, परमेश्‍वर स्वयम‌्को बारेमा, म, सर्वशक्तिमान्‌को बारेमा, म, देहधारी परमेश्‍वर स्वयम‌्को बारेमा थाहा पाउन सहयोग गर्नेछन्। त्यसपछि, म देहबाट बाहिर आउनेछु, कनानको असल जमिन, सियोन फर्कनेछु, जुन मेरो निवास र मेरो गन्तव्य हो, मैले सबै कुराको सृष्टि गरेको आधार हो। अब, मैले बताइरहेका कुनै पनि वचनहरूको अर्थ तिमीहरूले बुझ्दैनौ; यी वचनहरूको अर्थ बुझ्ने एक जना व्यक्ति पनि छैन। तिमीहरूलाई सबै कुराको खुलासा गरिएपछि मात्रै मैले यी वचनहरू किन बताइरहेको छु भनेर तिमीहरूले बुझ्छौ। म संसारको होइन, ब्रह्माण्डको त झनै होइन, किनकी म परमेश्‍वर स्वयम् हुँ। सम्पूर्ण ब्रह्माण्ड संसार मेरो हातमा छ, म स्वयम् यसको प्रमुख हुँ, र मानिसहरूले मेरो अख्तियारप्रति समर्पित हुन, मेरो पवित्र नाम उच्चारण गर्न, मेरो लागि जयकार गाउन र मेरो प्रशंसा गर्न मात्रै सक्छन्। हरेक कुरा तिमीहरूका निम्ति क्रमबद्ध रूपमा प्रकट गरिनेछ। कुनै पनि कुरा लुकेको नभए पनि, तिमीहरूले मेरो बोलीको तरिका वा मेरा वचनहरूको शैलीलाई अझै बुझेका छैनौ। मेरो व्यवस्थापन योजना केको बारेमा हो भनेर तिमीहरूले अझै बुझेका छैनौ। त्यसैले, म तिमीहरूलाई मेरा वचनहरूमा भनेका तर तिमीहरूले नबुझेका सबै कुराहरूका बारेमा पछि बताउनेछु, किनभने, मेरा लागि सबै कुरा सरल र स्पष्ट छन्, र तिमीहरूका लागि, यो एकदमै गाह्रो छ, र तिमीहरू यसलाई अलिकति पनि बुझ्दैनौ। यस कुराका लागि, म मेरो बोल्ने तरिका परिवर्तन गर्नेछु, र अब-जब म बोल्छु म कुराहरूलाई जोड्नेछैन, बरु प्रत्येक कुरालाई एक-एक गरी स्पष्ट बनाउनेछु।

मृत्युबाट पुनरुत्थान हुनु भनेको के हो? के यसको अर्थ देहमा मृत्यु हुनु र मृत्युपछि शरीरमा फर्किनु हो? मृत्युबाट पुनरुत्थान हुनु भन्नुको अर्थ यही हो? के यो यति सरल छ? म सर्वशक्तिमान् परमेश्‍वर हुँ; यसको बारेमा तँलाई के थाहा छ? तँ यसलाई कसरी बुझ्छस्? मेरो पहिलो देहधारणको दौरान मृत्युबाट भएको मेरो पुनरुत्थानलाई के शाब्दिक रूपमा मात्रै लिन सकिन्थ्यो? ती पाठहरूमा व्याख्या गरिएको प्रक्रिया वास्तवमा के थियो? यदि मैले खुला रूपमा बोलिन र तिमीहरूलाई स्पष्ट बताइन भने, मेरा वचनहरूको अर्थ कसैले पनि बुझ्न सक्दैन भनेर मैले भनेको छु। युगहरूभरि, मृत्युबाट भएको पुनरुत्थान त्यस्तो थियो भनेर नसोच्ने एक जना पनि मानिस रहेको छैन। संसारको सृष्टि भएयता, यसको वास्तविक अर्थ कसैले पनि बुझेको छैन। के मलाई वास्तवमै क्रूसमा टाँगिएको थियो? र, मृत्युपछि, के म चिहानबाट बाहिर आएँ? के यो वास्तवमै यस्तै भएको थियो? युगहरूभरि यसमा कसैले पनि कुनै प्रयास गरेको छैन, यसबाट मलाई कसैले पनि चिनेको छैन र यसलाई विश्‍वास नगर्ने व्यक्ति एक जना पनि छैन; सबैलाई यो सत्य हो भन्‍ने लाग्छ। मेरो प्रत्येक वचनको भित्री अर्थ हुन्छ भनेर तिनीहरूलाई थाहा छैन। त्यसोभए, मृत्युबाट पुनरुत्थान हुनु भनेको वास्तवमा के हो? (निकट भविष्यमा, तिमीहरूले यसको अनुभव गर्नेछौ, त्यसैले म तिमीहरूलाई यसको बारेमा अगाडि नै बताउँदैछु।) सृष्टि भएको कुनै पनि प्राणीलाई मर्ने इच्छा हुँदैन; तिनीहरू सबैलाई जिउने इच्छा हुन्छ। मेरो दृष्टिकोणबाट, देहको मृत्यु वास्तविक मृत्यु होइन। जब मेरो आत्मालाई कुनै मानिसबाट पुनः दाबी गरिन्छ, त्यो मानिसको मृत्यु हुन्छ। तसर्थ, म शैतानद्वारा भ्रष्ट तुल्याइएका ती सबै भूतहरू (ती अविश्‍वासीहरू, ती सबै गैरविश्‍वासीहरू) लाई मृतक भन्छु। संसारको सृष्टि भएयता, मैले छनौट गरेका प्रत्येकलाई मैले मेरो आत्मा दिएको छु। यद्यपि, सृष्टि लगत्तैको चरणपछि, मानिसहरूलाई केही समयका लागि शैतानले कब्जा गरेको थियो। त्यसैले म गाएँ, र मानिसहरूले दुःख पाउन थाले (पहिले भनिएको जस्तै, म देहधारी हुँदा र मलाई क्रूसमा टाँगिदा मैले भोगेको दुःख जस्तै)। तर, मैले पूर्वनिर्धारित गरेको समयमा (मानिसहरूलाई मैले त्याग्ने समयको अन्त्य हुने समय), मैले पूर्वनियुक्त गरेका मानिसहरूलाई मैले पुनः प्राप्त गरेँ, र तिमीहरू जीवनमा फर्कन सक भनेर फेरि एक पटक मैले तिमीहरूमा मेरो आत्मा हालिदिएँ। यसलाई “मृत्युबाट पुनरुत्थान हुनु” भनिन्छ। अहिले, मेरो आत्मामा जिउनेहरू पहिले नै सर्वोत्कृष्ट छन्, र तिनीहरू सबै शरीरमा जिउँछन्। तैपनि, धेरै समय नै नबिती, तिमीहरूले आफ्नो सोचाइ, धारणा, र सबै सांसारिक बन्धनहरू त्याग्नेछौ। तर, मानिसहरूले कल्पना गरे जस्तो, यो दुःखपछि मृत्युबाट जिई उठ्नु होइन। तिमीहरू अहिले जिउनु भनेको शरीरमा जिउनुको पूर्वसर्त हो; आत्मिक क्षेत्रमा प्रवेश गर्नका लागि यो आवश्यक मार्ग हो। मैले कुरा गर्ने सामान्य मानवतालाई उछिन्‍नुको अर्थ परिवार, श्रीमती, बालबच्चा, र कुनै मानवीय आवश्यकता नहुनु हो। यो पूर्ण रूपमा मेरो छविअनुसार जिउनु हो, मभित्र प्रवेश गर्न एकल रूपमा एकाग्र हुनु हो र मभन्दा बाहिरका कुनै पनि कुराहरूका बारेमा नसोच्‍नु हो; तँ जहाँ गए पनि त्यो तेरो घर हुन्छ। सामान्य मानवतालाई उछिन्‍नु भनेको यही हो। तैँले मेरा यी वचनहरूलाई एकदमै गलत तरिकाले बुझेको छस्; तेरो बुझाइ एकदमै सतही छ। सबै राष्ट्र र मानिसहरूको सामु म ठ्याक्कै कसरी देखा पर्नेछु? आजको देहमा? होइन! जब समय आउँछ, म ब्रह्माण्डको प्रत्येक राष्ट्रमा मेरो शरीरमा देखा पर्छु। विदेशीहरूको गोठालो गर्न तिनीहरूलाई तिमीहरूको आवश्यकता पर्ने समय आएको छैन। त्यो समयमा, तिनीहरूको गोठालो गर्नका लागि तिमीहरू आफ्नो देहबाट बाहिर निस्किएर शरीरमा प्रवेश गर्नुपर्छ। सत्यता यही हो, तर यो मानिसहरूले कल्पना गरे जस्तो “मृत्युबाट पुनरुत्थान हुनु” होइन। तोकिएको समयमा, तिमीहरू देहबाट थाहा नपाई बाहिर आउनेछौ र आत्मिक क्षेत्रमा प्रवेश गर्नेछौ र मसँग सबै राष्ट्रहरूमाथि शासन गर्नेछौ। त्यो समय अहिले होइन। जब म तिमीहरू देहमा भएको चाहन्छु, तिमीहरू देहमा हुनेछौ (मेरो कामको आवश्‍यकता अनुरूप, तिमीहरूले अहिले सोचिरहेको हुनुपर्छ र अझै पनि देहमा नै जिउनुपर्छ, त्यसैले तिमीहरूले मेरो चरणहरू अनुसार देहमा गर्नुपर्ने कुराहरू अझै गर्नुपर्छ; निष्क्रिय भएर प्रतीक्षा नगर, किनभने यसले ढिलाई हुनसक्छ)। जब म तिमीहरूले शरीरमा मण्डलीको गोठालोको रूपमा काम गरेको चाहन्छु, तिमीहरू देहबाट निस्कनेछौ, आफ्नो सोचाइलाई त्याग्नेछौ, र जिउनका लागि पूर्ण रूपमा ममा निर्भर रहनेछौ। मेरो शक्तिमा र बुद्धिमा विश्‍वास राख। म सबै कुरा व्यक्तिगत रूपमा गर्नेछु। तिमीहरूले मात्र पर्खनु र आनन्द उठाउनुपर्छ। सबै आशिषहरू तिमीहरूसम्म आइपुग्नेछन्, र तिमीहरूसँग अटूट र अन्तहीन आपूर्ति हुनेछ। जब त्यो दिन आउँछ, तिमीहरूले म यो कसरी गर्छु भन्‍ने सिद्धान्त बुझ्नेछौ, तिमीहरूले मेरा आश्‍चर्यजनक कार्यहरू थाहा पाउनेछौ, र तिमीहरूले म मेरा ज्येष्ठ पुत्रहरूलाई सियोनमा कसरी फर्काउँछु भनेर बुझ्नेछौ। यो तिमीहरूले कल्पना गरे जति जटिल छैन, तर तिमीहरूले सोचे जति सरल पनि छैन।

मैले तिमीहरूलाई यो कुरा बताउँदा मेरा वचनहरू पछाडिको उद्देश्य बुझ्न तिमीहरू अझै कम सक्षम हुन्छौ र अझै धेरै अन्योलग्रस्त हुन्छौ भन्‍ने मलाई थाहा छ। तिमीहरूले ती कुराहरूलाई तिमीहरूलाई मैले पहिले भनेका कुराहरूसँग मिसाउनेछौ, त्यसैले तिमीहरूले कुनै कुरा बुझ्न सक्दैनौ, र यसको समाधान केही छैन कि जस्तो देखिनेछ। तर, चिन्ता नगर्! म तिमीहरूलाई सबै कुरा बताउनेछु। मैले बताउने प्रत्येक कुराको अर्थ हुन्छ। अस्तित्वमा रहेका कुराहरूलाई म अस्तित्वहीन बनाउन सक्छु र सुन्यताबाट बहुसङ्ख्यक कुराहरू बनाउन सक्छु भनेर मैले भनिसकेको छु। मानिसको कल्पनामा, देहबाट शरीरमा प्रवेश गर्नका लागि, कुनै पनि मानिस मृत्युबाट पुनरुत्थान हुनैपर्छ। विगतमा, मैले यो विधिको प्रयोग गरेँ र मेरो सबैभन्दा महान् आश्‍चर्यकर्म प्रकटीकरण गरेँ, तर आजको दिन विगतको जस्तो छैन। म तिमीहरूलाई देहबाट सीधै शरीरमा लिएर जानेछु। के यो अझै महान् चिन्‍ह र आश्‍चर्यकर्म होइन र? के यो मेरो सर्वशक्तिको अझ महान् प्रकटीकरण होइन र? मसँग मेरो योजना छ, र मसँग मेरा खाकाहरू छन्। मेरा हातहरूमा को छैन र? मैले गर्ने काम मलाई थाहा छ। आखिरमा, मेरो आजको कार्यविधिहरू, हिजोका भन्दा फरक छन्। युगहरूको परिवर्तन भएसँगै म मेरो कार्यविधिलाई परिमार्जन गर्छु। जब मलाई क्रूसमा टाँगियो, त्यो अनुग्रहको युग थियो, तर अहिले अन्तिम युग हो। मेरो कामको गति तीव्र हुँदैछ; यो विगतकै गतिमा अघि बढ्दैन, अनि विगतको भन्दा ढिलो त झन् छँदै छैन। बरु, यो विगतको भन्दा एकदमै तीव्र गतिमा अघि बढ्छ। यसलाई व्याख्या गर्ने कुनै तरिका छैन, र त्यस्ता जटिल प्रक्रियाहरूको आवश्यकता छैन। म कुनै पनि कुरा गर्न स्वतन्त्र छु। के मेरो इच्छा कसरी पूरा हुनेछ र म तिमीहरूलाई कसरी सिद्ध बनाउँछु भन्‍ने कुराको निर्धारण गर्नका लागि मैले मेरो अख्तियारको एक वचन मात्रै बोले पुग्छ भन्‍ने कुरा सत्य होइन र? मैले भनेका प्रत्येक कुराहरू पक्कै पनि पूरा हुनेछ। विगतमा, मैले दुःख भोग्‍नेछु भनेर मैले बारम्बार भनेँ, र मैले पहिले भोगेको दुःखको बारेमा मानिसहरूलाई उल्लेख गर्न मैले अनुमति दिइन; यसको बारेमा कुरा गर्नु मप्रतिको ईश्‍वर निन्दा हो। यसको कारण के हो भने, म परमेश्‍वर स्वयम् हुँ र मेरा लागि कुनै कठिनाइ हुँदैन; जब तैँले यो कष्टको बारेमा उल्लेख गर्छस् तैँले मानिसहरूलाई रुवाउँछस्। भविष्यमा सुस्केरा र आँशु हुनेछैन भनेर मैले भनेको छु। यसलाई यस पक्षबाट व्याख्या गरिनुपर्छ, र अनि मेरा वचनहरूको अर्थ बुझ्न सकिन्छ। “यो कष्टलाई मानवले बुझ्न सक्दैन” को अर्थ म सबै मानव धारणा र सोचाइहरूलाई तोड्न सक्छु, देहका भावनाहरूलाई तोड्न सक्छु, सांसारिकपनका सबै सङ्केतहरूलाई तोड्न सक्छु र देहबाट बाहिर निस्किएर हिँड्न सक्छु, र सबैले मेरो विरोध गर्दा पनि म खडा रहिरहन सक्छु। म एक मात्र परमेश्‍वर स्‍वयम्‌ हुँ भन्‍ने कुरालाई प्रमाणित गर्न यो नै पर्‍याप्त छ। मैले भनेको छु, “प्रत्येक ज्येष्ठ पुत्र देहबाट आत्मिक क्षेत्रमा प्रवेश गर्नुपर्छ; मसँग राजाहरूको रूपमा शासन गर्नका लागि तिनीहरूले हिँड्नैपर्ने मार्ग यही हो।” यस वाक्यको अर्थ के हो भने, विगतमा तिमीहरूले कल्पना गरे जस्तो, जब तिमीहरू आफूसँग भएका कुराहरूको सामना गर्छौ, तिमीहरू देहबाट आधिकारिक रूपमा बाहिर आउनेछौ र ती राजकुमार र राजाहरूलाई न्याय गर्न आधिकारिक रूपमा सुरु गर्न शरीरमा प्रवेश गर्नेछौ। यस बेला हुने कुराहरूको आधारमा नै तिनीहरूलाई न्याय गरिनेछ। तर, यो तिमीहरूले कल्पना गरे जस्तो जटिल छैन—यो क्षणभरमै गरिनेछ। तिमीहरू मृतकहरूबाट बिउँतनु पर्नेछैन र तिमीहरूले दुःख पनि भोग्नु पर्नेछैन (किनभने पृथ्वीमा तिमीहरूको दुःख र कठिनाइहरूको अन्त्य भइसकेको हुन्छ र त्यसपछि म मेरा ज्येष्ठ पुत्रहरूको काटछाँट गर्नेछैन भनेर मैले भनिसकेको छु)। पहिले बताइए झैँ, तँ अनजानमा नै आत्मिक क्षेत्रमा प्रवेश गर्नेछस् भन्‍ने तथ्यको आधारमा ज्येष्ठ पुत्रहरूले तिनीहरूको आशिषहरूको आनन्द उठाउनेछन्। यो मेरो कृपा र अनुग्रह हो भनेर मैले किन भनेँ? यदि कुनै पनि मानिस मृतकहरूबाट जिई उठेर मात्रै आत्मिक क्षेत्रमा प्रवेश गर्नसक्छ भने, यो कृपालु र दयालु हुनु हुँदै होइन। त्यसैले यो मेरो कृपा र अनुग्रहको सबैभन्दा स्पष्ट अभिव्यक्ति हो, साथै, यसले मानिसहरूलाई मैले गर्ने मेरो पूर्वनियुक्ति र छनौटको पनि खुलासा गर्छ। यसले मेरा प्रशासनिक आदेशहरू कति कठोर छन् भन्‍ने कुरालाई पर्‍याप्त रूपमा देखाउन सक्छ। मलाई जोप्रति इच्छा लाग्छ त्यसैप्रति म दयालु हुन्छु, र जोप्रति इच्छा लाग्छ त्यसैप्रति कृपालु हुन्छु। कसैले पनि सङ्घर्ष वा लडाइँ गर्नु हुँदैन। यी सबै कुराको निर्णय म नै लिनेछु।

मानिसहरूले यसलाई ठम्याउन सक्दैनन्, र तिनीहरूले आफूलाई यति दबाब दिनेछन् कि तिनीहरूले सास समेत फेर्न सक्दैनन्, र पनि तिनीहरूलाई अन्धो बनाउने तिनीहरू आफैँ हुन्छन्। मानिसहरूको सोचाइ वास्तवमै सीमित छ, त्यसैले तिनीहरू मानव सोचाइ र धारणाहरूबाट अलग हुनुपर्छ। त्यसैले, सबै कुराको नियन्त्रण गर्न, सबै कुराको व्यवस्थापन गर्न, म देहबाट बाहिर निस्किनुपर्छ र आत्मिक क्षेत्रमा प्रवेश गर्नुपर्छ। सबै मानिस र राष्ट्रहरूमाथि शासन गर्ने र मेरो इच्छा पूरा गर्ने एक मात्र तरिका यही हो। यो धेरै दूर छैन। तिमीहरूलाई मेरो सर्वशक्तिप्रति विश्‍वास छैन, र म को हुँ भनेर तिमीहरूलाई थाहा छैन। तिमीहरू म एक मानव मात्र हुँ भन्‍ने सोच्छौ, र तिमीहरूले मेरो ईश्‍वरत्वलाई देख्न सक्दैनौ। जब म कुराहरू पूरा होऊन् भन्‍ने इच्छा राख्छु ती पूरा हुन्छन्। यसका लागि चाहिने भनेको मेरो मुखबाट निस्किने एउटा वचन मात्र हो। मैले हालै भनेका कुराहरू, र मेरो प्रत्येक कदममा, तिमीहरूले मेरा मानवताको पक्षलाई मात्रै ध्यान दिएका छौ, तर तिमीहरूले मेरो ईश्‍वरत्वको पक्षलाई ध्यान दिएका छैनौ। यसो भन्नुको अर्थ, तिमीहरूले मसँग पनि सोचाइ र धारणाहरू छन् भनेर सोच्छौ। तर मेरो सोचाइ, विचार र मन, मेरा प्रत्येक चाल, मैले गर्ने प्रत्येक कुरा र मैले बताउने प्रत्येक वचन, परमेश्‍वर स्वयम‌्को पूर्ण प्रकटीकरण हुन् भनेर मैले बताइसकेको छु। के तिमीहरूले यी सबै बिर्सियौ? तिमीहरू सबै भ्रमित मानिसहरू हौ! तिमीहरूले मेरा वचनहरूको अर्थ बुझ्दैनौ। मैले बताएका कुराहरूबाट मैले तिमीहरूलाई मेरो सामान्य मानवताको पक्ष देखाएको छु (मैले मेरो दिनचर्यामा तिमीहरूलाई मेरो सामान्य मानवता देखाएको छु, तर वास्तवमा, किनभने यो अवधिको दौरान मैले बताएका कुराहरूबाट मेरो सामान्य मानवताको पक्षलाई तिमीहरूले अझै बुझेका छैनौ), तर पनि तिमीहरू मेरो सामान्य मानवतालाई बुझ्न सक्दैनौ, र तिमीहरू मेरो विरुद्ध प्रयोग हुन सक्ने कुरालाई पकड जमाउने प्रयास गर्छौ, र तिमीहरू मेरोअगाडि अनियन्त्रित छौ। तिमीहरू अन्धा हौ! तिमीहरू अज्ञानी हौ! तिमीहरूले मलाई चिन्दैनौ! मैले यति लामो समयसम्म व्यर्थमा बोलेको छु! तिमीहरू मलाई अलिकति पनि चिन्दैनौ, र तिमीहरूले मेरो सामान्य मानवतालाई पूर्ण परमेश्‍वर स्वयम‌्को एउटा हिस्साको रूपमा लिँदैनौ। म किन क्रोधित हुँदिन र? म फेरि कृपालु कसरी हुनसक्छु? यी विद्रोहका छोराहरूलाई म मेरो क्रोधले मात्रै प्रतिक्रिया दिन सक्छु? तिमीहरू यति धेरै घमण्डी छौ कि, तिमीहरूले मलाई चिन्दै चिन्दैनौ! मैले गलत गरेको छु भन्‍ने तिमीहरूलाई लाग्छ! के म गलत गर्नसक्छु? देहधारणका लागि के म कुनै देहलाई लापरवाही तरिकाले छनौट गर्छु होला? मेरो मानवता र मेरो ईश्‍वरत्व दुई अभिन्न अङ्ग हुन् जसबाट पूर्ण परमेश्‍वर स्वयम् बन्छ। अब तिमीहरू यसका बारेमा पूर्ण रूपमा स्पष्ट हुनुपर्छ! मेरा वचनहरू आफ्नो क्षितिज पुगिसकेका छन्, र मेरा वचनहरूको अब लामो व्याख्या हुन सक्दैन!


अध्याय ९९

मेरो कामको गति तीव्र हुँदै गइरहेको हुनाले, मेरा पाइलाहरूको गति कसैले पनि पछ्याउन सक्दैन, र मेरो मनमा के छ कसैले पनि पत्ता लगाउन सक्दैन, तर पनि अगाडि बढ्ने एकमात्र तरिका यही हो। यो “मृतकबाट पुनरुत्थान” भन्‍ने वाक्यांशमा समावेश “मृतक” यही हो (यसले मेरा अभिप्राय बुझ्न नसक्ने, मेरा वचनहरूबाट मैले भन्न खोजेको कुरा बुझ्न नसक्नेलाई जनाउँछ; यो “मृतक” को अर्को व्याख्या हो, र यसले “मेरो आत्माबाट त्यागिएको भन्‍ने जनाउँदैन”), जसका बारेमा पहिले नै बताइएको छ। जब तिमीहरू र म यस चरणबाट शरीरमा परिवर्तन भयौं, त्यही बेला “मृतकबाट पुनरुत्थान हुनु” को वास्तविक अर्थ पूर्ण हुनेछ (अर्थात्, मृतकबाट पुनरुत्थान हुनुको वास्तविक अर्थ यही हो)। अहिले, तिमीहरू सबै अस्तित्वमा रहेको अवस्था यही हो: तिमीहरूले मेरा अभिप्रायहरू बुझ्न र मेरा पाइलाहरू भेट्टाउन सक्दैनौ। अझ, तिमीहरू आफ्नो आत्मामा शान्त रहन सक्दैनौ, त्यसैले तिमीहरूलाई मनमा असहज लाग्छ। मैले उल्लेख गरेको “कष्ट” ठ्याक्‍कै यही अवस्था हो, र मानिसहरूले सहन नसक्‍ने यो कष्टभित्र, तिमीहरूले एकातिर तिमीहरूको आफ्नै भविष्यको बारेमा सोचिरहेका हुन्छौ भने, अर्कोतिर तिमीहरूले मेरो जलन र न्यायलाई स्वीकार गरिरहेका हुन्छौ, जसले तिमीहरूलाई सबै दिशाहरूबाट प्रहार गरिरहेको र आक्रमण गरिरहेको हुन्छ। यसको साथै, मैले बोल्ने शैली र तरिकाबाट तिमीहरूले कुनै पनि नियम बुझ्न सक्दैनस्, र एक दिनको वाणीमा विभिन्न प्रकारका शैलीहरू हुन्छन्, त्यसकारण तिमीहरूले धेरै दुःख पाउँछौ। यी मेरो कामका चरणहरू हुन्। यो मेरो बुद्धि हो। भविष्यमा, तिमीहरूले यो मामिलामा ठूलो कष्ट भोग्नेछौ, जुन सबै पाखण्डी मानिसहरूको खुलासा गर्नको लागि हो—यो कुरा अब स्पष्ट भएको हुनुपर्छ! मैले काम गर्ने तरिका यही हो। यस प्रकारको दुःखको प्रेरणाबाट, र तिमीहरूले मृत्यु समानको यस्तो दुःख भोगेपछि, तिमीहरू अर्कै क्षेत्रमा प्रवेश गर्नेछौ। तिमीहरू शरीरमा प्रवेश गर्नेछौ, र मसँग सबै राष्ट्र र मानिसहरूमाथि शासन गर्नेछौ।

म आजभोलि किन अझ गम्भीर शैलीमा बोलिरहेको छु? मेरो शैली किन यति धेरै पटक परिवर्तन भएको छ, र मेरो काम गर्ने तरिका पनि किन यति धेरै पटक परिवर्तन भएको छ? यी कुराहरूमा मेरो बुद्धि रहेको छ। यो नामलाई स्वीकार गर्ने सबैका लागि मेरा वचनहरू बोलिएका हुन् (मेरा वचनहरू पूरा हुन्छन् भनेर तिनीहरूले विश्‍वास गरून् या नगरून्), ताकि मेरा वचनहरू सबैले सुन्न र देख्‍न सकून्, र तिनीहरू दमनमा नपरून्, किनकी मेरो आफ्‍नै काम गर्ने तरिका छ र मसँग मेरो बुद्धि छ। म मेरा वचनहरूलाई मानिसहरूको न्याय गर्न, मानिसहरूको खुलासा गर्न, र मानव स्वभावलाई खुलासा गर्न प्रयोग गर्छु। फलस्वरूप, मबाट चुनिएकाहरूलाई म छनौट गर्छु, र मबाट छनौट वा पूर्वनियुक्त नभएकाहरूलाई म हटाउँछु। यो सबै मेरो बुद्धि हो, र यो मेरो कार्यको आश्चर्य हो। मेरो कामको यो चरणको मेरो तरिका यही हो। मानिसहरूमध्ये, मेरा अभिप्रायहरू बुझ्न सक्ने कोही छ? मानिसहरूमध्ये, मेरो बोझलाई बुझ्‍ने कोही छ? काम गर्ने म, परमेश्‍वर स्वयम् हुँ। तिमीहरूले मेरा यी वचनहरूको महत्त्व राम्ररी बुझ्ने दिन आउनेछ, र म यी वचनहरू किन बोल्न चाहन्छु भनेर तिमीहरू पूर्ण रूपमा स्पष्ट हुनेछौ। मेरो बुद्धि अनन्त, असीम, र अथाह छ, र मानवका लागि यो पूर्ण रूपमा अगम्य छ। मानवले मैले गर्ने कुराहरूको एक हिस्सा मात्र देख्न सक्छन्, तर तिनीहरूले देख्ने कुरा अझै त्रुटिपूर्ण र अपूर्ण नै हुन्छ। जब तिमीहरू यो चरणबाट अर्को चरणमा पूर्ण रूपमा परिवर्तन भएका हुन्छौ, तब तिमीहरूले यसलाई स्पष्ट रूपमा देख्न सक्नेछौ। याद राख! सबैभन्दा मूल्यवान् युग अहिले नै हो—तिमीहरू देहमा हुने आखिरी चरण यही हो। अहिलेको तिमीहरूको जीवन तिमीहरूको आखिरी भौतिक जीवन हो। जब तिमीहरू देहबाट आत्मिक क्षेत्रमा प्रवेश गर्छौ, उक्त समयमा सबै पीडाले तिमीहरूलाई छाड्नेछन्। तिमीहरू धेरै खुशी र हर्षित हुनेछौ, र तिमीहरू निरन्तर हर्षका साथ उफ्रिनेछौ। तर मैले बोल्ने यी वचनहरू ज्येष्ठ पुत्रहरूका लागि मात्रै हुन् भनेर तिमीहरू स्पष्ट हुनुपर्छ, किनभने यो आशिष्‌को योग्य ज्येष्ठ पुत्रहरू मात्र छन्। आत्मिक क्षेर्रमा प्रवेश गर्नु सबैभन्दा महान्, सबैभन्दा ठूलो आशिष्, र आनन्द उठाउन सकिने सबैभन्दा मूल्यवान् कुरा हो। तिमीहरूले खान र लाउनका लागि अहिले प्राप्त गर्ने कुराहरू देहको सुखभन्दा अरू केही होइन; तिनीहरू अनुग्रह हुन्, र यी कुराहरूप्रति मसँग कुनै कदर छैन। मेरो कामको ध्यान अर्को चरणमा (आत्मिक क्षेत्रमा प्रवेश र ब्रह्माण्ड संसारको सामना गर्ने) केन्द्रित छ।

मैले ठूलो रातो अजिङ्गरलाई पहिले नै फ्याँकिसकेको छु र पराजित गरेको छु भनेर मैले बताएको छु। कसरी तिमीहरूले मेरा वचनहरूमा विश्‍वास गर्न सक्दैनौ? किन तिमीहरू अझै मेरो लागि अत्याचार र दुःख भोग्‍ने इच्‍छा गर्छौ? के यो तैँले चुकाउनु नपर्ने मूल्य होइन र? म आफै, व्यक्तिगत रूपमा काम गरिरहँदा, तिमीहरूले आनन्द मात्रै गर्नुपर्छ भनेर मैले तिमीहरूलाई धेरै पटक स्मरण गराएको छु। तिमीहरू कार्य गर्न किन यति धेरै आतुर हुन्छौ? कसरी रमाउनुपर्छ भन्‍ने तिमीहरूलाई थाहा छैन! मैले तिमीहरूका लागि सबै कुरा पूर्ण रूपमा तयार गरेको छु—यसको दाबी गर्नका लागि तिमीहरूमध्ये कोही पनि किन मकहाँ आएका छैनौ? मैले बताएको कुराप्रति तिमीहरू अझै अनिश्चित छौ! तिमीहरूले मलाई बुझ्दैनौ! तिमीहरूलाई म राम्रो सुनिने खोक्रा कुराहरू बोलिरहेको छु भन्‍ने लाग्छ; वास्तवमा, तँ साँच्‍चै भ्रमित छस्! (मैले भनेको पूर्ण तयारीको अर्थ, तिमीहरूले अझै मेरो भरोसा गर्नुपर्छ र मेरोअगाडि अझ धेरै प्रार्थना गर्नुपर्छ भन्‍ने हो, जब कि मेरो विरोध गर्ने सबैलाई श्राप दिन, र तिमीहरूमाथि अत्याचार गर्ने सबैलाई सजाय दिन म व्यक्तिगत रूपमा काम गर्नेछु।) तिमीहरूलाई मेरा वचनहरूका बारेमा केही पनि थाहा छैन! म तिमीहरूलाई मेरा सबै रहस्यहरू खुलासा गर्छु, तर तिमीहरूमध्ये कति जनाले तिनलाई वास्तवमै बुझ्छौ? तिमीहरूमध्ये कति जनाले तिनलाई गहन रूपमा बुझ्छौ? मेरो सिंहासन भनेको के हो? मेरो फलामको डन्डा भनेको के हो? तिमीहरूमध्ये कसलाई थाहा छ? जब मेरो सिंहासनको बारेमा उल्लेख हुन्छ, धेरैजसो मानिसहरूले यो म बस्ने ठाउँ हो, वा यसले मेरो वासस्थान, वा यसले म, अर्थात् म जे हुँ त्यो व्यक्तित्वलाई जनाउँछ भनेर सोच्छन्। यी सबै गलत बुझाइ हुन्—गलत बुझाइहरूको झमेला! यी कुनै पनि अर्थ-अनुवादहरू सही छैनन्, छन् त? तिमीहरू सबैले यसलाई बुझ्ने र ठम्याउने तरिका यही हो—यो बुझाइबाट पूर्ण बाहिर गएको कुरा हो! अख्तियार भनेको के हो? अख्तियार र सिंहासन बीचको सम्बन्ध के हो? सिंहासन नै मेरो अख्तियार हो। जब मेरा ज्येष्ठ पुत्रहरूले सिंहासनलाई माथि उठाउँछन्, त्यो मेरा ज्येष्ठ पुत्रहरूले मबाट अख्तियार प्राप्त गर्ने समय हो। मसँग मात्रै अख्तियार छ, त्यसैले मसँग मात्रै सिंहासन छ। अर्को शब्दमा, मेरा ज्येष्ठ पुत्रहरूले मैले जस्तै कष्ट भोगेपछि, तिनीहरूले म जे हुँ र मसँग जे छ त्यसलाई स्विकार्नेछन्, र मबाट सबै कुरा प्राप्त गर्नेछन्; तिनीहरूले यही प्रक्रियाबाट ज्येष्ठ पुत्रहरूको हैसियत प्राप्त गर्नेछन्। यो मेरा ज्येष्ठ पुत्रहरूले मेरो सिंहासनलाई माथि उठाउने समय हुनेछ, र यो तिनीहरूले मबाट अख्तियार स्वीकार गर्ने समय पनि हुनेछ। अब तिमीहरूले यो बुझ्नुपर्छ! मैले भन्‍ने सबै कुराहरू स्पष्ट र पूर्ण रूपमा प्रस्ट हुन्छन्, ताकि सबैले बुझून्। आफ्‍ना धारणाहरूलाई पन्छ्याओ, र मैले तिमीहरूलाई खुलासा गर्ने रहस्यहरूलाई स्वीकार गर्न पर्ख! त्यसोभए फलामको डन्डा भनेको के हो? अघिल्लो चरणमा, यसले मेरा कडा वचनहरूलाई जनाउँथ्यो, तर यो अहिले विगतभन्दा भिन्न भएको छ: अहिले फलामको डन्डाले मेरा कार्यहरूलाई जनाउँछ, जुन अख्तियार सहितका ठूला विपत्तिहरू हुन्। त्यसैले, जब फलामको डन्डाको बारेमा उल्लेख हुन्छ, यो सधैँ मेरो अख्तियारसँग जोडिएको हुन्छ। फलामको डन्डाको वास्तविक अर्थ ठूला विपत्तिहरूको अर्थमा बताइन्छ—यो अख्तियारको हिस्सा हो। सबैले यसलाई स्पष्ट रूपमा देख्नुपर्छ अनि मात्रै तिनीहरूले मेरा अभिप्रायहरू बुझ्न र मेरा वचनहरूबाट प्रकाश प्राप्त गर्न सक्छन्। पवित्र आत्माको काम जोसँग छ उसैले फलामको डन्डालाई हातमा लिन्छ, र अख्तियार बोक्‍ने र ठूला विपत्तिमध्ये कुनै पनि विपत्तिलाई लागू गर्ने अधिकार उसैसँग हुन्छ। यो मेरो प्रशासनिक आदेशहरूमध्येको एक हो।

तिमीहरूका लागि प्रत्येक र सबै कुरा खुला छ (यसले स्पष्ट रूपमा औंल्याइएको हिस्सालाई जनाउँछ), र प्रत्येक र सबै कुरा तिमीहरूबाट लुकाइएको छ (यसले मेरा वचनहरूको गोप्य हिस्सालाई जनाउँछ)। म बुद्धिको साथ बोल्छु: म तिमीहरूलाई मेरा केही वचनका शाब्दिक अर्थ मात्रै बुझाउँछु भने, म तिमीहरूलाई अरू वचनहरूको अर्थ बुझाउँछु (तर धेरैजसो मानिसहरू यसलाई बुझ्न सक्दैनन्), किनभने यो मेरो कामको क्रम हो। तिनीहरू निश्चित कदमा पुगेपछि मात्रै म तिमीहरूलाई मेरा वचनहरूको साँचो अर्थ बताउन सक्छु। यो मेरो बुद्धि हो, र यी मेरा आश्‍चर्यजनक कार्यहरू हुन् (तिमीहरूलाई सिद्ध बनाउन र शैतानलाई नराम्ररी परास्त गर्न र दियाबलसहरूलाई लज्जित बनाउनका लागि)। तिमीहरू अर्को क्षेत्रमा प्रवेश गरेपछि मात्रै तिमीहरूले पूर्ण रूपमा बुझ्न सक्छौ। मैले यसलाई यसरी नै गर्नुपर्छ किनभने मानव धारणाहरूमा मानिसहरूले बुझ्न नसक्ने धेरै कुराहरू छन्, र यदि मैले स्पष्ट रूपमा बोले भने पनि तिमीहरूले अझै बुझ्‍नेछैनौ। आखिर, मानिसहरूको मन, सीमित छन्, र तिमीहरू आत्मिक क्षेत्रमा प्रवेश गरेपछि मात्रै मैले तिमीहरूलाई बताउन सक्ने धेरै कुराहरू छन्; अन्यथा, मानव देहको कुनै काम हुँदैन, र यसले मेरो व्यवस्थापनमा बाधा मात्रै पुर्‍याउन सक्छ। यो मैले बताएको “मेरो कामको क्रम” को वास्तविक अर्थ हो। तिमीहरूको धारणाहरूमा, तिमीहरूले मलाई कति बुझ्छौ? के तिमीहरूको बुझाइ दोषरहित छ? के त्यो आत्माभित्रको ज्ञान हो? तसर्थ, तिमीहरूले मेरो कामलाई पूरा गर्न र मेरो इच्छालाई पछ्याउनका लागि मैले तिमीहरूलाई अर्को क्षेत्रमा स्थानान्तर हुन दिनुपर्छ। यो अर्को क्षेत्र भनेको ठ्याक्कै के हो? के यो, मानिसहरूले सोचेको जस्तै, सर्वोत्कृष्ट दृश्यको प्रकार हो? के यो हावा जस्तै हो, जसलाई हेर्न वा छुन सकिँदैन तर पनि अस्तित्वमा हुन्छ? मैले भनेको जस्तै, शरीरमा हुने स्थिति भनेको देह र हड्डी हुनु, आकार र स्वरूप हुनु हो। यो एकदमै सत्य र निःसन्देह कुरा हो, र सबैले यसमा विश्‍वास गर्नुपर्छ। यो शरीरको वास्तविक स्थिति हो। साथै, शरीरमा मानिसहरूले घृणा गर्ने कुनै पनि वस्तु रहँदैनन्। तर यो स्थिति भनेको ठ्याक्कै के हो? जब मानिसहरू देहबाट शरीरमा आउँछन्, एउटा ठूलो समूह देखा पर्नुपर्छ। यसो भन्नुको अर्थ, तिनीहरू आफ्ना देहरूपी घरबाट मुक्त हुन्छन्, र प्रत्येकले आफ्नै प्रकारलाई पछ्याउनेछन् भनेर भन्न सकिन्छ: देह देहतिर जम्मा हुन्छ र शरीर शरीरतिर जम्मा हुन्छ। अब, आफ्ना घर, बाबुआमा, श्रीमती, श्रीमान्, छोरा र छोरी छोड्नेहरू, आत्मिक क्षेत्रमा प्रवेश गर्न थाल्छन्। अन्त्यमा, यो यस्तो हुन्छ: आत्मिक क्षेत्रको अवस्था यस्तो छ कि ज्येष्ठ पुत्रहरू भेला भएर गाउँदै र नाच्दैछन्, मेरो पवित्र नामको प्रशंसा र जयगान गाउँदैछन्। यो सुन्दर र सधैँ नयाँ हुने दृश्य हो। सबै प्रिय पुत्रहरू हुन्, जसले सधैँ अनवरत मेरो प्रशंसा गरिरहन्छन्, मेरो नामलाई सधैँ उच्च राखिरहन्छन्। यो आत्मिक क्षेत्रमा प्रवेश गरेपछिको अवस्था हो, यो आत्मिक क्षेत्रमा प्रवेश गरेपछिको कार्य पनि हो, र यो मैल बताएको, आत्मिक क्षेत्रमा मण्डलीको गोठालो गर्ने अवस्था पनि हो। साथै, ब्रह्माण्डको प्रत्येक राष्ट्र र सबै राष्ट्रहरूमाझ, मेरो अख्तियार, मेरो क्रोध, र मेरो न्याय, र अझै बढी, सबै राष्ट्र र मानिसहरूमाथि शासन गर्न मेरो फलामको डन्डा लिएर देखा पर्ने मेरो व्यक्तित्व हो। सबै मानिसहरू र सम्पूर्ण ब्रह्माण्डको बीचमा, यसले मेरो गवाही दिन्छ जसले स्वर्ग र पृथ्वी हल्लाउँछ, सबै मानिसहरू र हिमाल, नदी, ताल, र पृथ्वीको कुनासम्म रहेका सबै कुरालाई म, सबै कुराको सृष्टिकर्ता, र सबै कुराको मार्गनिर्देशन, व्यवस्थापन, न्याय गर्ने, सबै कुरा हासिल गर्ने, सबै कुरालाई सजाय दिने, र सबै कुरालाई नष्ट गर्ने, परमेश्‍वर स्वयम्‌को प्रशंसा र महिमा गाउन, मलाई चिन्न लगाउँछ। त्यसैले यही नै मेरो व्यक्तित्वको साँचो देखा पराइ हो।


अध्याय १००

मद्वारा पूर्वनियुक्ति नगरिएका र नचुनिएकाहरू सबैलाई म घृणा गर्छु। त्यसकारण मैले ती मानिसहरूलाई मेरो घरबाट एक-एक गरी निकालेर मेरो मन्दिरलाई पवित्र र निष्खोट, मेरो घरलाई सधैँ नयाँ र कहिल्यै पुरानो नहुने तुल्याउनुपर्छ, मेरो पवित्र नामलाई सदासर्वदा फैलन सक्‍ने, र मेरा पवित्र जनहरूलाई मेरा प्रिय मानिसहरू बन्‍न सक्‍ने तुल्याउनुपर्छ। यस प्रकारको राज्य नै मेरो लक्ष्य र मेरो वासस्थान हो; मैले सबै थोक सृष्टि गर्नुको आधार यही हो। कसैले पनि यसलाई प्रभाव पार्न वा परिवर्तन गर्न सक्दैन। यसभित्र म र मेरा प्रियहरू पुत्रहरू मात्रै एकसाथ जिइरहेका हुनेछौं, र यसलाई पैतालामुनि कुल्‍चने अनुमति कसैलाई पनि हुनेछैन, यसलाई ओगट्ने अनुमति कसैले पनि हुनेछैन, र कुनै पनि अप्रिय घटना घट्न दिने कुरा त परै जाओस्। सबै कुरा प्रशंसा र हर्षोल्‍लासमय हुनेछ, र सबै कुरा मानिसले कल्‍पना गर्न नसक्‍ने दृश्‍य हुनेछ। तिमीहरूले तिमीहरूका सारा हृदय र मनले, अनि तिमीहरूको क्षमताले भ्याउने गरी तिमीहरूको सारा शक्ति मलाई अर्पण गर भन्‍ने मात्रै म चाहन्छु। आज होस् या भोली, तिमीहरू मलाई सेवा दिने व्यक्ति भए पनि वा आशिषहरू प्राप्त गर्ने व्यक्ति भए पनि, तिमीहरूले मेरो राज्यको लागि आफ्‍नो सारा शक्ति खर्च गर्नुपर्छ। यो सृष्टि गरिएका सारा मानिसहरूले लिनुपर्ने दायित्व हो, र यसलाई यसरी नै गरिनुपर्छ र कार्यान्वयन गरिनुपर्छ। मेरो राज्यको सुन्दरता सदा नयाँ बनाउनको लागि, र मेरो घरलाई मैत्रीपूर्ण र एकीकृत तुल्याउनको लागि सेवा प्रदान गर्न म सबै कुरालाई परिचालन गर्नेछु। कसैलाई पनि मेरो अवज्ञा गर्ने अनुमति छैन, र त्यसो गर्ने जो-कोहीले न्याय भोग्‍नैपर्छ र श्रापित हुनैपर्छ। अब मेरो श्रापहरू सबै राष्ट्रहरू र सबै मानिसहरूमाथि आइपर्न थालेका छन्, र मेरा श्रापहरू मेरो न्यायभन्दा पनि गम्भीर छन्। अब सबै मानिसहरूलाई दोषारोपण गर्न सुरु गर्ने समय हो, ताकि यसलाई सराप मानियोस्। किनभने यो अन्तिम युग हो, र सृष्टिको समय होइन। युगहरू परिवर्तन भएको हुनाले, अहिले मेरो कामको गति अत्यन्तै फरक छ। मेरो कामका खाँचोहरूको कारण, मलाई चाहिने मानिसहरू पनि फरक नै छन्; त्यागिनुपर्ने मानिसहरूलाई त्यागिनेछ; हटाइनुपर्ने मानिसहरूलाई हटाइनेछ; मारिनुपर्ने मानिसहरूलाई मारिनेछ, र रहन दिनुपर्ने मानिसहरूलाई रहन दिइनेछ। यो मानिसको इच्छाबाट मुक्त अपरिहार्य प्रवाह हो, र कुनै मानिसले यसलाई परिवर्तन गर्न सक्दैन। यसलाई मेरा अभिप्रायहरूअनुसार नै गरिनुपर्छ! मैले त्याग्‍न चाहेकाहरूलाई म त्याग्छु, र मैले हटाउन चाहेकाहरूलाई म हटाउँछु; कसैले पनि मनोमानी ढङ्गले काम गर्नेछैन। मैले रहन दिन चाहेकाहरूलाई म रहन दिन्छु र मैले प्रेम गर्न चाहेकाहरूलाई म प्रेम गर्छु; यो मेरा अभिप्रायहरूअनुसार नै गरिनुपर्छ! म देहगत भावनाहरूअनुरूप काम गर्दिनँ; मेरो लागि त धार्मिकता, न्याय र क्रोध मात्रै हुन्छन्, कुनै देहगत भावना हुँदैन। ममा मानवको सानो छाप पनि छैन, किनभने म परमेश्‍वर स्‍वयम्‌ हुँ, परमेश्‍वरको व्यक्तित्व हुँ। किनभने सबै मानिसहरूले मेरो मानवताको पक्षलाई मात्रै देख्छन्, र तिनीहरूले मेरो ईश्‍वरीयताको पक्षलाई देखेका छैनन्। साँच्‍चै नै, तिनीहरू अन्धा र भ्रमित छन्!

म तिमीहरूलाई जे भन्छु त्यसलाई तिमीहरूले आफ्‍नो हृदयमा सुरक्षित राख्‍नुपर्छ, तिमीहरूले मेरा वचनहरूद्वारा मेरो हृदयलाई बुझ्नुपर्छ र मेरो बोझतिर ध्यान दिनुपर्छ। त्यसपछि, तिमीहरूले मेरो सर्वशक्तिमान्‌तालाई जान्‍नेछौ र मेरो व्यक्तित्वलाई देख्‍नेछौ। किनभने मेरा वचनहरू बुद्धिका वचन हुन्, र मेरा वचनहरू पछाडिका सिद्धान्तहरू वा नियमहरूलाई कसैले पनि बुझ्‍न सक्दैनन्। मानिसहरूले म छल र कुटिलपनको अभ्यास गर्छु भन्‍ने ठान्छन् र तिनीहरूले मेरा वचनहरूबाट मलाई चिन्दैनन्, तर यसको विपरीत, तिनीहरूले मेरो विरुद्धमा ईश्‍वर-निन्दा गर्छन्। तिनीहरू अत्यन्तै अन्धा र अज्ञानी छन्! तिनीहरूमा अलिकति पनि भेदशक्ति छैन। मैले बोल्‍ने प्रत्येक वाक्यमा अख्तियार र न्याय हुन्छ, र मेरा वचनहरू कसैले पनि परिवर्तन गर्न सक्दैन। मेरा वचनहरूलाई जारी गरिएपछि, काम-कुराहरू मेरा वचनहरू अनुसार सम्पन्न हुने निश्चित हुन्छ; मेरो स्वभाव यही हो। मेरा वचनहरू अख्तियार हुन् र जसले तिनलाई संशोधन गर्छ त्यसले मेरो सजाय निम्त्याउँछ, र मैले तिनीहरूलाई प्रहार गर्नैपर्छ। गम्भीर मामिलाहरूमा तिनीहरूले आफ्नो जीवनमा विनाश ल्याउँछन् र तिनीहरू पातालमा, वा अतल कुण्डमा जान्छन्। मैले मानव जातिलाई निराकरण गर्ने एक मात्र तरिका यही हो, र मानिससँग यसलाई परिवर्तन गर्ने कुनै उपाय छैन—यो मेरो प्रशासनिक आदेश हो। यो याद राख! कसैलाई पनि मेरो आदेश उल्लङ्घन गर्ने अनुमति छैन; कामहरू मेरा अभिप्रायहरूअनुसार नै गरिनुपर्छ! विगतमा, मैले तिमीहरूप्रति सहज व्यवहार गरेको थिएँ र तिमीहरूले मेरा वचनहरूको मात्र सामना गऱ्यौ। मैले मानिसहरूलाई प्रहार गरेर ढाल्ने सम्बन्धमा बोलेका वचनहरू अझै पूरा भएका छैनन्। तर मेरा अभिप्रायहरूसँग मिल्दो रूपमा नचल्नेहरूलाई दण्ड दिन आजदेखि सबै विपत्तिहरू (यी मेरो प्रशासनिक आदेशहरूको सम्बन्धमा हुन्) एकपछि अर्को गर्दै आउनेछन्। तथ्यहरूको आगमन हुनुपर्दछ—अन्यथा मानिसहरूले मेरो क्रोध देख्न सक्नेथिएनन्, तर आफैलाई बारम्बार भ्रष्ट पार्नेथिए। यो मेरो व्यवस्थापन योजनाको एउटा चरण हो, र मैले मेरो कामको अर्को चरण गर्ने तरिका यही हो। म तिमीहरूलाई अग्रिम रूपमा यो भन्छु, यसैले कि तिमीहरू अपराधहरू गर्नबाट र अनन्त विनाश भोग्नबाट बच्न सक। भन्नुको अर्थ, आजको दिनदेखि, म मेरा ज्येष्ठ पुत्रहरूबाहेक सबै मानिसहरूलाई मेरा अभिप्रायहरूअनुसार तिनीहरूका उचित स्थान लिन लगाउनेछु, र म एकपछि अर्को गर्दै तिनीहरूलाई सजाय दिनेछु। म तीमध्ये एउटालाई पनि उम्कन दिनेछैनँ। तिमीहरूले फेरि भ्रष्ट हुने आँट मात्र गरेर त हेर! तिमीहरूले फेरि विद्रोही हुने आँट मात्र गरेर त हेर! मैले म सबैका निम्ति धर्मी छु, ममा रत्तीभर पनि भावुकता छैन भनेर पहिले नै भनेको छु र यसले मेरो स्वभावलाई उल्‍लङ्घन गर्नु हुँदैन भन्‍ने देखाउँछ। मेरो व्यक्तित्व यही हो। यसलाई कसैले पनि परिवर्तन गर्न सक्दैन। सबै मानिसहरूले मेरा वचनहरू सुन्छन् र सबै मानिसहरूले मेरो महिमित अनुहार देख्छन्। सबै मानिसहरू पूर्ण रूपमा र ठोस रूपमा ममा समर्पित हुनुपर्छ—मेरो प्रशासनिक आदेश यही हो। ब्रह्माण्डभरिका र पृथ्वीको पल्‍लो छेउका सबै मानिसहरूले मेरो प्रशंसा र महिमा गर्नुपर्छ, किनकि म अद्वितीय परमेश्‍वर स्वयम्‌ हुँ, किनकि म परमेश्‍वरको व्यक्तित्व हुँ। कसैले पनि मेरा वचनहरू र वाणीहरू, मेरो बोलीवचन र चाल-चलनहरू परिवर्तन गर्न सक्दैन, किनकि यी मेरो मात्र विषयहरू हुन्, र यी ती कुराहरू हुन् जुन मैले प्राचीनकालदेखि धारण गरेको छु र जुन अनन्तसम्म रहिरहन्छ।

मानिसहरू मलाई जाँच्‍ने अभिप्राय बोकेर हिँड्छन्, र तिनीहरूले मेरा वचनहरूभित्र त्यस्तो कुनै कुरा भेट्टाउन चाहन्छन्, जसलाई तिनीहरूले मेरो निन्दा गर्न मेरो विरुद्धमा प्रयोग गर्न सकून्। के तँद्वारा म निन्‍दित हुनुपर्छ? के मलाई लापरवाही रूपमा आलोचना गरिनुपर्छ? के मेरा काम-कुराको बारेमा लापरवाही रूपमा छलफल गरिनुपर्छ? तिमीहरू साँच्‍चै नै आफ्‍नो लागि जुन कुरा असल छ त्यो नगर्ने झुण्ड हौं! तिमीहरूले मलाई चिनेकै छैनौ! सियोन पर्वत के हो? मेरो वासस्थान के हो? कनानको असल भूमि भनेको के हो? सृष्टिको आधार के हो? किन विगत केही दिनदेखि मैले यी वचनहरू बारम्‍बार उल्‍लेख गरिरहेको छु? सियोन पर्वत, मेरो वासस्थान, कनानको असल भूमि, सृष्टिको आधार—यी सबै मेरो व्यक्तित्वको सन्दर्भमा उल्‍लेख गरिएका छन् (शरीरको सन्दर्भमा)। सबै मानिसहरूले यी भौतिक रूपमा अस्तित्वमा रहेका स्थानहरू हुन् भन्‍ने ठान्छन्। मेरो व्यक्तित्व सियोन पर्वत हो; यो मेरो वासस्थान हो। जो-जो आत्मिक क्षेत्रमा प्रवेश गर्छन् तिनीहरू सियोन पर्वतमा उक्लनेछन् र मेरो वासस्थानमा प्रवेश गर्नेछन्। मैले सबै कुरा मेरो व्यक्तित्वमा सृष्टि गरें; अर्थात्, सबै थोक शरीरभित्र सृष्टि गरिएका थिए, त्यसकारण आधार यही हो। तिमीहरू मसँगै शरीरमा एकसाथ फर्कनेछौ भनेर म किन भन्छु? यसको मूल अर्थ यसैमा छ। “परमेश्‍वर” भन्‍ने पदवी नामजस्तै, यी नामपदहरूको आफैमा कुनै अर्थ छैन, बरु ती मैले फरक-फरक स्थानलाई दिने फरक-फरक नाम हुन्। त्यसकारण तिनको ठेड अर्थहरूमा त्यति धेरै ध्यान नदेओ, तर मेरा वचनहरू सुन्‍ने कार्यमा मात्रै ध्यान देओ। तिमीहरूले तिनलाई यसरी हेर्नुपर्छ, त्यसपछि तिमीहरूले मेरा अभिप्रायहरू बुझ्‍न सक्‍नेछौ। म तिमीहरूलाई किन मेरा वचनहरूमा बुद्धि छ भनेर बारम्‍बार स्मरण गराउँछु? तिमीहरूमध्ये कति जनाले यस पछाडिको अर्थलाई पत्ता लगाउने प्रयास गरेका छौ? तिमीहरू सबै अन्धाधुन्ध विश्‍लेषण गरिरहेका छौ र अव्यवहारिक बनिरहेका छौ!

विगतमा मैले बताएका धेरैजसो कुराहरूलाई तिमीहरूले अझै पनि बुझ्दैनौ। तिमीहरू शङ्‍काको स्थितिमा रहन्छौ र मेरो हृदयलाई सन्तुष्ट पार्न सक्दैनौ। तिमीहरू जुन बेला मैले बोलेका हरेक वाक्यप्रति निश्‍चित बन्‍न सक्छौ, तिमीहरूको जीवन परिपक्‍व हुने समय त्यही हुनेछ। मेरो लागि, एक दिन हजार वर्ष जस्तो हो र हजार वर्ष एक दिन जस्तो हो; मैले उल्‍लेख गर्ने समयको बारेमा तिमीहरूले कसरी विचार गर्छौ? तिमीहरूले यसलाई कसरी व्याख्या गर्छौ? तिमीहरूले यसलाई गलत रूपमा अर्थ लगाउँछौ! यसको साथै, मेरो विरुद्धमा प्रयोग गर्न केही भेट्टाउन सकिन्छ कि भनेर धेरैजसो मानिसहरू मसँग यसको बारेमा तर्क-वितर्क गर्छन्—तिमीहरूको लागि के असल हो सो तिमीहरूलाई थाहा छैन! होशियार बस्, नत्र म तँलाई प्रहार गर्नेछु! जब सबै कुरालाई स्पष्ट पार्ने दिन आउँछ, तब तिमीहरूले सबै कुरा पूर्ण रूपमा बुझ्‍नेछौ। म तिमीहरूलाई अझै अहिले केही भन्दिनँ (अहिले मानिसहरूलाई खुलासा गर्ने समय हो; मेरा अभिप्रायहरू पूरा गर्न सक्षम हुनको लागि हरेक व्यक्ति होसियार र सतर्क हुनुपर्छ)। म मेरा वचनहरूद्वारा सबै मानिसहरूलाई खुलासा गर्नेछु, र तिनीहरू साँचो हुन् कि होइनन् भन्‍ने कुरालाई देखाउन तिनीहरूको मूल रूपलाई प्रकट गरिनेछन्। यदि कुनै व्यक्ति वेश्या वा ईजेबेल हो भने, मैले तिनीहरूलाई खुलासा गर्नैपर्छ। मैले पहिले नै भनिसकेको छु, कि म औँलो नउठाई काम-कुरा गर्छु, र मानिसहरूलाई खुलासा गर्नको लागि म मेरा वचनहरू मात्र प्रयोग गर्छु। म भेषदेखि डराउँदिन; मेरा वचनहरू उच्‍चारण भएपछि, तैँले तेरो मूल रूपलाई प्रकट गर्नैपर्छ, र तैँले आफूलाई जसरी भेष बदले पनि म यस कुरालाई अवश्य नै छर्लङ्गै देख्‍न सक्छु। मेरा कार्यहरूको सिद्धान्त यही हो—वाणीहरूको मात्र प्रयोग गर्ने र कुनै पनि शक्तिको प्रयोग नगर्ने। मेरा वचनहरू पूरा हुनेछन् कि हुनेछैनन् भन्‍ने विषयमा मानिसहरू अत्यन्तै बेचैन बन्छन्, र तिनीहरू मेरो खातिर व्याकुल बन्छन् र मेरो लागि चिन्ता गर्छन्, तर यी प्रयासहरूको वास्तवमा आवश्यकता छैन; ती तिर्नु नपर्ने मूल्य हुन्। तँ मेरो विषयमा चिन्ता गर्छस्, तर के तेरो आफ्‍नै जीवन परिपक्‍व भएको छ? तेरो आफ्‍नै गन्तव्य कस्तो छ? बारम्‍बार आफैलाई प्रश्‍न गर् र लापरवाही नबन्। मानिसहरू सबैले मेरो कार्यलाई ध्यान दिनुपर्छ—मेरा कार्यहरू र मेरा वचनहरूद्वारा—मेरो व्यक्तित्वलाई देख्‍नुपर्छ, मेरो बारेमा अझै बढी ज्ञान प्राप्त गर्नुपर्छ, मेरो सर्वशक्तिमान्‌तालाई जान्‍नुपर्छ, मेरो बुद्धिलाई जान्‍नुपर्छ र मैले जुन माध्यम र विधिहरूद्वारा सबै थोकको सृष्टि गरेँ तिनलाई जान्‍नुपर्छ, यसरी मलाई अटुट प्रशंसा चढाउनुपर्छ। म कसमाथि मेरा प्रशासनिक आदेशहरूको हात बढाउँछु, मैले कसमाथि काम गर्छु, म के गर्न चाहन्छु र म के पूरा गर्न चाहन्छु त्यो कुरा म सबै मानिसहरूलाई देखाउनेछु। यो हरेक व्यक्तिले हासिल गर्नुपर्ने कुरा हो, किनभने मेरो प्रशासनिक आदेश यही हो। म जे भन्छु त्यो म पूरा गर्नेछु। कसैले पनि लापरवाही तरिकाले मेरा वचनहरूको विश्‍लेषण गर्नु हुँदैन; सबैले मेरा वचनहरूद्वारा मेरा कामहरू पछाडि रहेका सिद्धान्तहरूलाई देख्‍नुपर्छ, र मेरा वचनहरूद्वारा मेरो क्रोध के हो, मेरो श्राप के हो र मेरो न्याय के हो सो देख्‍नुपर्छ। यी सबै कुराहरू मेरा वचनहरूमा निर्भर हुन्छन् र मेरा हरेक वचनहरूभित्र हरेक व्यक्तिले देख्‍नुपर्ने कुराहरू हुन्।


अध्याय १०१

मेरो व्यवस्थापनमा अवरोध पुर्‍याउने वा मेरा योजनाहरूलाई बिगार्न खोज्ने जोसुकैप्रति म अलिकति पनि नरम हुनेछैन। मैले बोलेका वचनहरूबाट सबैले मेरो अर्थ बुझ्नुपर्छ, र म के बारेमा बोलिरहेको छु भनेर स्पष्ट रूपमा बुझ्नुपर्छ। अहिलेको अवस्थाको सन्दर्भमा, तिमीहरू प्रत्येकले आफूलाई जाँच्नुपर्छ: तैँले कस्तो भूमिका खेलिरहेको छस्? तँ मेरा लागि बाँचिरहेको छस्, कि तैँले शैतानको सेवा गरिरहेको छस्? तेरो प्रत्येक कार्यहरू मबाट निस्किन्छन्, कि दियाबलसहरूबाट? मेरा प्रशासनिक आदेशहरू उल्लङ्घन गरी मेरो बढ्दो क्रोध पैदा गर्नबाट जोगिन यी सबै कुरामा तँ स्पष्ट हुनुपर्छ। विगतका बारेमा विचार गर्दा, मप्रति मानिसहरू सधैँ बेइमान र गैर-पारिवारिक भएका छन्; तिनीहरूले अनादर गरेका छन् र, मलाई धोका दिएका छन्। यिनै कारणहरूले गर्दा, यी मानिसहरूले आज मेरो न्यायको सामना गर्छन्। म एउटा मानिस जस्तो मात्रै देखिए पनि, मैले स्वीकार नगर्ने सबजनालाई (तैँले यसमा मेरो अर्थ बुझ्नुपर्छ: यो तँ कति सुन्दर वा आकर्षक देखिन्छस् भन्‍ने बारेमा होइन, बरु मैले तँलाई पूर्वनियुक्त र छनौट गरेको छु कि छैन भन्‍ने बारेमा हो) मेरो निष्कासन गरिनुपर्नेछ। यो पूर्ण रूपमा साँचो कुरा हो। किनकी म बाहिरबाट मानवजस्तो देखिन सक्छु, तर तैँले मेरो ईश्‍वरत्वलाई बुझ्न मानवताभन्दा पर हेर्नुपर्छ। मैले धेरै पटक बताएको जस्तै, “सामान्य मानवता र पूर्ण ईश्‍वरत्व पूर्ण परमेश्‍वर स्वयम्का दुई अविभाज्य हिस्साहरू हुन्।” तैपनि, तिमीहरूले मलाई अझै बुझ्दैनौ; तैँले आफ्नो अस्पष्ट परमेश्‍वरमा मात्रै महत्त्व दिन्छस्। तिमीहरू आत्मिक बुझाइ नभएका मानिसहरू हौ। यद्यपि, यस्ता मानिसहरू अझै मेरा ज्येष्ठ पुत्रहरू हुने इच्छा राख्छन्। कति निर्लज्ज! तिनीहरूले आफ्नो हैसियत के छ भनेर पनि हेर्दैनन्। तिनीहरूसँग मेरा मानिसहरूको रूपमा सेवा गर्ने पनि हैसियत छैन, तब तिनीहरू कसरी मेरा ज्येष्ठ पुत्र हुनसक्छन् र मसँगै राजा बन्न सक्छन्? यस्ता मानिसहरूले आफूलाई चिन्दैनन्; तिनीहरू शैतानका प्रजाति हुन्, र मेरा घरको स्तम्भ बन्नका लागि त योग्य छैनन्, मेरोअगाडि सेवा गर्नु त झन् परको कुरा हो। तसर्थ म तिनीहरूलाई एक-एक गरी आफैँ हटाउनेछु, र एक-एक गरी तिनीहरूको साँचो अनुहारको खुलासा गर्नेछु।

मेरो कार्य चरणबद्ध रूपमा, बिनाअवरोध र अलिकति पनि बाधाको सामना नगरिकन अगाडि बढ्छ, किनभने मैले जीत प्राप्त गरेको छु र सम्पूर्ण ब्रह्माण्डभरि मैले राजाको रूपमा शासन गरेको छु। (मैले यहाँ जनाइरहेको कुरा भनेको दियाबलसहरू र शैतानलाई परास्त गरेपछि, मैले मेरो शक्तिलाई नयाँ रूपमा पुनःप्राप्त गरेँ भन्‍ने हो।) मैले सबै ज्येष्ठ पुत्रहरूलाई प्राप्त गर्ने क्रममा, सियोन पर्वतमाथि विजयको ध्वजा उठ्नेछ। यसो भन्नुको अर्थ, मेरा ज्येष्ठ पुत्रहरू नै मेरो जीतको ध्वजा, मेरो महिमा हुन्, र जसको बारेमा म गर्व गर्छु; ती मैले शैतानलाई लज्जित बनाएको सङ्केत हुन्, र ती मैले कार्य गर्ने विधि हुन्। (मैले पूर्वनियुक्त गरेपछि शैतानबाट भ्रष्ट बनाइएका, तर फेरि मतिर फर्किएका मानिसहरूको एक समूहद्वारा, म ठूलो रातो अजिङ्गरलाई लज्जित बनाउँछु र विद्रोहीका सबै पुत्रहरूमाथि शासन गर्छु।) मेरा ज्येष्ठ पुत्रहरूमा नै मेरो सर्वशक्ति निहित छ; तिनीहरू मेरो महान् सफलता, अपरिवर्तनीय र निर्विवादित सफलता हुन्। म तिनीहरूमार्फत नै मेरो व्यवस्थापन योजना पूरा गर्नेछु। मैले विगतमा “तिमीहरूद्वारा नै म सबै राष्ट्र र मानिसहरूलाई मेरो सिंहासनअगाडि फर्काउनेछु” भनेर बताउनुको अर्थ यही हो। मैले “तिमीहरूको काँधमा भएको गह्रौँ भारी” भन्‍ने वचन बताउँदा मैले जनाउन खोजेको कुरा पनि यही हो। के यो स्पष्ट छ? के तैँले बुझिस्? ज्येष्ठ पुत्रहरू मेरो सम्पूर्ण व्यवस्थापन योजनाको सार्थकता हुन्; यही कारणले गर्दा, मैले यो समूहलाई कहिल्यै नम्र रूपमा व्यवहार गरेको छैन, र मैले तिनीहरूलाई सधैँ निर्दयी भएर अनुशासित बनाएको छु (त्यो निर्दयी अनुशासन भनेको संसारमा भोगिएको कष्ट, परिवारका दुर्भाग्य, र बाबुआमा, श्रीमान्, श्रीमती र बालबच्चाहरूले त्यागेको कुरा हुन्—छोटकरीमा, संसारले तिरस्कार गरेको र युगले त्यागेको कुरा हो), त्यसैले तैँले मेरोअगाडि आउने सौभाग्य पाएको छस्। तिमीहरूले धेरै पटक सोचेको प्रश्‍न यही हो: “अरूले यो नामलाई किन स्वीकार गरेनन्, तर मैले गरेँ?” अब तँलाई थाहा भयो!

आज कुनै कुरा विगतको जस्तो छैन। मेरो व्यवस्थापन योजनाले नयाँ विधिहरू अपनाएको छ, मेरो काम पहिलेको भन्दा पनि अझ धेरै भिन्न छ, र मेरा वचनहरू अझै धेरै अद्भुत छन्। त्यसैले मैले तिमीहरूलाई बारम्बार जोड दिएर बताएको छु कि तिमीहरूले मेरो सेवा राम्ररी गर्नुपर्छ (यो सेवा-कर्ताहरूलाई भनिएको हो)। आफूलाई नकारात्मक ढङ्गले व्यवहार नगर्, बरु गम्भीर खोजीलाई कायम राख्। के केही अनुग्रह प्राप्त गर्नु आनन्दमय कुरा होइन र? यो संसारको दुःखभन्दा धेरै नै असल हो। म तँलाई बन्छु! यदि तैले पूर्ण हृदयले मेरो सेवा गरिनस् भने, र म अधर्मी भएको छु भनेर गुनासो गरिस् भने, भोलि तँ पातालमा र नर्कमा झर्नेछस्। कुनै पनि व्यक्तिलाई चाँडै मर्ने मन हुँदैन—के कुरा यही होइन र? जीवनमा एक दिनको पनि महत्त्व हुन्छ, त्यसैले तैँले आफूलाई पूर्ण रूपमा मेरो व्यवस्थापन योजनामा अर्पण गर्नुपर्छ र, त्यसपछि, मैले गर्ने तेरो न्याय र तँमाथि पर्ने मेरो धर्मी सजाय पर्खनुपर्छ। मैले भनेका कुरा वाहियात हुन् भनेर अनुमान नगर्; म मेरो धार्मिकता र स्वभावबाट बोल्छु। साथै, म प्रताप र धार्मिकतासहित काम गर्छु। मलाई धर्मी छैन भनी भन्‍ने मानिसहरू सबैले मलाई नचिनेर त्यसो भनेको हुन्; यो तिनीहरूको विद्रोही स्वभावको स्पष्ट अभिव्यक्ति हो। मेरा लागि, कुनै पनि देहगत भावना छैन; बरु धार्मिकता, प्रताप, न्याय, र क्रोध मात्रै छ। समय जति व्यतीत हुन्छ, तैँले मेरो स्वभावलाई त्यति नै धेरै देख्नेछस्। अहिलेको समय सङ्क्रमणकालीन चरण हो, र तिमीहरूले यसको एउटा सानो हिस्सालाई मात्रै देख्‍न सक्छौ; तिमीहरूले बाहिरी रूपमा व्यक्त भएका केही कुराहरू मात्र देख्न सक्छौ। जब मेरा ज्येष्ठ पुत्रहरू देखा पर्छन्, म तिमीहरूलाई सबै कुरा देखाउनेछु र बुझाउनेछु। सबै जना आफ्नो हृदय र बोलीमा विश्‍वस्त हुनेछन्। म तिमीहरूलाई मेरो लागि गवाहीमा बोल्न, सदैव मेरो प्रशंसा गर्न, र सदैव मेरो स्तुति गाउन लगाउनेछु। यो निश्‍चित छ, र यसलाई कसैले पनि परिवर्तन गर्न सक्दैन। मानिसहरूले यसको बारेमा कल्पना त विरलै गर्न सक्छन्, झन् विश्‍वास गर्नु त परको कुरा हो।

जो ज्येष्ठ पुत्रहरू हुन् दर्शनहरू सम्‍बन्धी तिनीहरूको बुझाइ बढ्दै गइरहेको छ, र मेरा लागि तिनीहरूको प्रेम अझ बढ्दै छ। (यो रुमानी प्रेम होइन, जुन मलाई शैतानले देखाउने प्रलोभन हो र जसलाई चिनिनुपर्छ। त्यसैले, मेरोअगाडि आफ्नो सौन्दर्य देखाउनेहरू छन् भनेर मैले यसभन्दा अगाडि भनेको छु। म तिनीहरूको रूपप्रति आकर्षित हुन्छु भनेर विश्‍वास राख्ने यस्ता मानिसहरू, शैतानका अनुचरहरू हुन्। लाज पचेकाहरू! तिनीहरू दुष्टहरूमध्येका पनि दुष्ट हुन्!) तैपनि, जो ज्येष्ठ पुत्रहरू होइनन् तिनीहरू, यो अवधिमा मैले बताएका वचनहरूमार्फत, दर्शनहरूका बारेमा झनै अस्पष्ट भएका छन् र तिनीहरूले म जे हुँ त्यो व्यक्तित्वप्रति विश्‍वास गुमाएका छन्। तसर्थ, तिनीहरू अन्ततः पतन नभएसम्म, बिस्तारै तटस्थ बन्छन्। यस्ता मानिसहरूले आफूलाई बसमा राख्‍न सक्दैनन्। मैले यो अवधिमा बोलेका कुराहरूको लक्ष्य यही हो; यो कुरा सबैले देख्‍नुपर्छ (म मेरा ज्येष्ठ पुत्रहरूसँग बोलिरहेको छु), र मेरा वाणी र कार्यहरूमार्फत, मेरो आश्‍चर्यलाई देख्‍नुपर्छ। म शान्तिका राजकुमार हुँ, सनातनका पिता, आश्‍चर्य, र सल्लाहकार हुँ भनेर किन भनिएको हो? यसलाई मेरो परिचय, मेरा वाणीहरू, वा मैले गर्ने कार्यहरूको दृष्टिकोणबाट व्याख्या गर्दा त्यो एकदमै सतही हुन जान्छ; यो उल्लेख गर्न पनि योग्य हुँदैन। मलाई शान्तिका राजकुमार भनिनुको कारण ज्येष्ठ पुत्रहरूलाई पूरा गर्ने मेरो शक्ति, शैतानप्रतिको मेरो न्याय, र ज्येष्ठ पुत्रहरूलाई मैले दिएको अथाह आशिष्‌हरूबाट उत्पन्न हुन्छ। अर्को शब्दमा, ज्येष्ठ पुत्रहरू मात्रै मलाई शान्तिका राजकुमार भनेर बोलाउन योग्य छन्, किनकी म मेरा ज्येष्ठ पुत्रहरूलाई प्रेम गर्छु, र “शान्तिका राजकुमार” को उपाधि तिनीहरूको मुखबाट मात्रै निस्किनुपर्छ। तिनीहरूका लागि, म शान्तिको राजकुमार हुँ। मेरा पुत्र र मानिसहरूका लागि, म सनातनका पिताको रूपमा परिचित छु। मेरा ज्येष्ठ पुत्रहरूको अस्तित्वका कारण, र तिनीहरूसँग मसँगै राजत्वको शक्ति लिन र सबै राष्ट्र र मानिसहरू (अर्थात्, पुत्र र मानिसहरू) उपर शासन गर्ने भएकाले, पुत्र र मानिसहरूले मलाई सनातनका पिता—अर्थात् परमेश्‍वर स्वयम् भन्नुपर्छ, जो ज्येष्ठ पुत्रहरूभन्दा माथि हुनुहुन्छ। जो मेरा पुत्र, मानिस, वा ज्येष्ठ पुत्रहरू होइनन्, तिनीहरूका लागि म आश्‍चर्यजनक हुँ। मेरो कामको आश्‍चर्यजनक प्रकृतिले गर्दा, गैर-विश्‍वासीहरूले मलाई देख्नै सक्दैनन् (किनकी मैले तिनीहरूको आँखा धमिलो बनाइदिएको छु), र मेरो कामको स्पष्ट दृश्य देख्न सक्दैनन्। तसर्थ, तिनीहरूका लागि, म आश्‍चर्यजनक हुँ। सबै दियाबलस र शैतानका लागि, म सल्लाहकार हुँ, किनभने मैले गर्ने सबै कामले तिनीहरूलाई लज्जित बनाउँछ; मेरा कार्यहरू सबै मेरा ज्येष्ठ पुत्रहरूका लागि हुन्। मेरो प्रत्येक चरण निर्विघ्न अघि बढ्छ, र म प्रत्येक चरणमा जीत प्राप्त गर्छु। साथै, म शैतानका सबै योजनाहरू स्पष्ट देख्नसक्छु र तिनीहरूलाई नकारात्मक दिशाबाट मेरा उद्देश्यहरूलाई सेवा गर्ने वस्तु बनाउँदै, मेरो सेवा गर्न प्रयोग गर्छु। म “सल्लाहकार” हुनुको अर्थ यही हो, जसलाई कसैले परिवर्तन गर्न सक्दैन र जसलाई कसैले पूर्ण रूपमा बुझ्न सक्दैन। तैपनि, मेरो व्यक्तित्वको मामिलामा, म शान्तिको राजकुमार र सनातनको पिता हुँ, साथै सल्लाहकार र आश्‍चर्य पनि हुँ। यसमा भएको कुरा कुनै पनि झूटो होइन। यो एक अखण्डनीय र अपरिवर्तनीय सत्य हो!

मलाई धेरै कुरा भन्नु छ; यसबाट कुनै पनि उपमा निकाल्न सकिँदैन। त्यसैले तिमीहरू धैर्य हुनुपर्छ र पर्खनुपर्छ भन्‍ने म चाहन्छु। तैँले जे गरे पनि, आवेशमा नछोड्। किनभने तिमीहरूले विगतमा बुझेको कुरा अहिले पुरानो भइसकेको छ, त्यो कुरा अब लागू हुँदैन, र अहिलेको समय परिवर्तनको समय हो—राजकुलहरूबीचमा हुने परिवर्तन जस्तै। यही कारणले गर्दा, म तिमीहरूले आफ्नो सोचाइ परिवर्तन गरेको र तिमीहरूको पुरानो धारणाहरूलाई त्यागेको चाहन्छु। “धार्मिकताको पवित्र पोसाक लगाउनु” को साँचो अर्थ यही हो। मैले मात्रै मेरा वचनहरूको व्याख्या गर्न सक्छु, र मैले के गर्न सुरु गरेको छु भनेर मलाई मात्रै थाहा छ। तसर्थ, मेरा वचनहरू मात्रै अशुद्धतारहित र पूर्ण रूपमा मैले चाहेको जस्ता छन्, त्यसैले यो धार्मिकताको पवित्र पोशाक लगाउनु हो। मानव मस्तिष्कको बुझाइ कल्पना मात्र हो; मानव बुझाइ अशुद्ध छ र मेरा अभिप्रायहरू पूरा गर्न नसक्ने प्रकारको छ। तसर्थ, म आफै बोल्छु, र म आफै व्याख्या गर्छु, “म आफै काम गर्छु” भनेर भन्दा मैले भन्न खोजेको अर्थ यही हो। यो मेरो व्यवस्थापन योजनाको एक अत्यावश्यक हिस्सा हो, र सबै मानिसहरूले मेरो महिमा गाउनु र मेरो प्रशंसा गर्नुपर्छ। मेरा वचनहरूको बुझाइको सन्दर्भमा, मैले मानिसहरूलाई कहिल्यै त्यो शक्ति दिएको छैन, न यसका लागि तिनीहरूसँग कुनै योग्यता नै छ। दियाबलसलाई लज्जित बनाउने मेरा विधिहरूमध्येको एउटा यही हो। (यदि मानवले मेरा वाणीहरू बुझे र प्रत्येक चरणमा मेरा सोचहरू जाँच गर्न सके भने, शैतानले तिनीहरूलाई आफ्नो इच्छाअनुसार वशमा ल्याउन सक्थ्यो, र फलस्वरूप, तिनीहरूले मलाई धोका दिनेथइए र ज्येष्ठ पुत्रहरूको छनौट गर्ने मेरो लक्ष्य हासिल गर्न असम्भव हुनेथियो। यदि मैले प्रत्येक रहस्य बुझेँ भने, र म भएको व्यक्तित्वले कसैले बुझ्न नसक्ने वाणीहरू बोलेँ भने, म, पनि, शैतानको वशमा आउन सक्छु। यही कारणले गर्दा जब म देहमा हुन्छु, म अलौकिक हुँदै हुँदिन।) यी वचनहरूको महत्त्वको बारेमा सबैले स्पष्ट बुझाइ राख्नु र मेरो कुराहरूलाई पछ्याउनु अत्यावश्यक छ। गम्भीर वचन र शिक्षाहरू सबै आफैले बुझ्ने कोसिस नगर्।


अध्याय १०२

मैले केही हदसम्म बोलेको छु र मेरो कार्य निश्चित बिन्दुसम्म पुगेको छ; तिमीहरू प्रत्येकले, मेरा अभिप्रायहरू बुझ्नुपर्छ र विभिन्न हदसम्म मेरो बोझका बारेमा विचारशील हुन सक्षम हुनुपर्छ। देह आत्मिक क्षेत्रमा स्थानान्तर हुने समयको मोड अहिले नै हो—तिमीहरू युगहरूलाई पार गर्ने, ब्रह्माण्ड र पृथ्वीको अन्त्यबीच वारिपारि गर्ने अग्रवर्ती व्यक्तिहरू हौ। तिमीहरू मेरो सबैभन्दा प्रियहरू हौ; मैले प्रेम गर्ने तिमीहरू नै हौ। मैले तिमीहरूबाहेक अरू कसैलाई प्रेम गर्दिन भन्दा हुन्छ, किनभने मेरो कठिन प्रयास तिमीहरूका लागि नै रहेको छ। तिमीहरूलाई यसका बारेमा थाहा नहुने हुनसक्छ र? मैले यावत् थोकको सृष्टि गर्नेथिएँ? तिमीहरूको सेवाका खातिर मैले तिनीहरूलाई किन चहलपहल गराउथें? यी सबै कार्यहरू तिमीहरूप्रतिको मेरो प्रेमको अभिव्यक्ति हो। पहाड-पर्वत र पहाड-पर्वतमा भएका यावत् थोकहरूले, पृथ्वी र पृथ्वीमा भएका यावत् थोकहरूले, मैले तिमीहरूलाई प्राप्‍त गरेकोमा मेरो प्रशंसा गर्छन् र मेरो महिमा गर्छन्। वास्तवमा, सबै कुरा गरिसकिएको छ; साथै, सबै कुरा पूर्ण रूपमा गरिसकिएको छ। तिमीहरूले मेरो गुञ्जायमान गवाही दिएका छौ, र तिमीहरूले मेरो लागि दियाबलसहरू र शैतानलाई अपमानित गरेका छौ। मभन्दा बाहिरका सबै मानिस, मामिला, अनि थोकहरू मेरा अख्तियारप्रति समर्पित हुन्छन्, र सबै, मेरो व्यवस्थापन योजनाको समापनका कारण, आफ्नै प्रजातिलाई पछ्याउँछन् (मेरो मानिसहरू मेरा हुन्, र शैतानका प्रजातिहरू आगोको कुण्डका हुन्—तिनीहरू अतल कुण्डमा खस्नेछन्, जहाँ तिनीहरू अनन्तसम्म कराउनेछन् र सदैव नष्ट हुनेछन्)। जब म “नष्ट हुने” र “त्यसो समयदेखि, तिनीहरूको आत्मा, प्राण, र शरीर लिने” बारेमा कुरा गर्छु, मैले तिनीहरूलाई शैतानको जिम्मा लगाउने र तिनीहरूलाई कुल्चन अनुमति दिने कुरा सूचित गरिरहेको हुन्छु। अर्को शब्दमा, मेरो घरमा नभएका सबै विनाशको पात्र हुनेछन्, र तिनहरूको अस्तित्व समाप्‍त हुनेछ। यसको अर्थ, मानिसहरूले कल्पना गरे जस्तो, तिनीहरू जानेछन् भन्‍ने होइन। यसलाई यसरी पनि भन्न सकिन्छ कि मभन्दा बाहिरका यावत् थोकहरू, मेरो विचारमा, अस्तित्वमा हुँदैनन्, र नष्ट हुनुको साँचो अर्थ यही नै हो। मानवको नजरका लागि यिनीहरूको अस्तित्व अझै देखापरिरहनेछ, तर मेरो नजरमा, तिनीहरू अनस्तित्वमा परिणत भएका हुन्छन् र सम्पूर्ण अनन्तसम्म नष्ट हुनेछन्। (म जोसँग अहिले काम गर्दिन तिनीहरू नै मभन्दा बाहिरका हुन् भनेर जोड दिन्छु।) मानवमा, तिनीहरूले जसरी सोचे पनि, यो कुरा तिनीहरूले पत्ता लगाउन सक्दैनन्, र तिनीहरूले जतिसुकै राम्ररी हेरे पनि, तिनीहरूले यसभित्र घुस्न सक्दैनन्। मैले मानिसहरूलाई अन्तर्दृष्टि, ज्योति नदिएसम्म, र तिनीहरूलाई स्पष्ट रूपमा नदेखाइदिएसम्म, तिनीहरूले यसलाई स्पष्ट रूपमा बुझ्‍न सक्दैनन्। साथै, तिनीहरू सबै थप रित्तो महसुस गर्दै, यसका बारेमा झन्-झन् अस्पष्ट हुन्छन्, र बढ्दो क्रममा, पछ्याउने कुनै मार्ग हुँदैन—तिनीहरू लगभग मृतक मानिसहरू जस्तै हुन्। अहिले, धेरैजसो मानिसहरू (जसको अर्थ ज्येष्ठ छोराहरू बाहेक) यस्तो अवस्थामा छन्। मैले यी कुरा अति स्पष्टताका साथ बताएको छु, तापनि यी मानिसहरूको कुनै प्रतिक्रिया हुँदैन र अझै पनि तिनीहरूको देहगत आनन्दको वास्ता गर्दछन्। तिनीहरूले खान्छन् र सुत्छन्; तिनीहरू सुत्छन् र त्यसपछि खान्छन्। तिनीहरूले मेरा वचनहरूमाथि चिन्तन गर्दैनन्। तिनीहरू ऊर्जाशील हुँदा पनि त्यो केही समयका लागि मात्र हुन्छ; पछि, तिनीहरू अझै पनि पहिलेका जस्तै पूर्ण रूपमा अपरिवर्तित रहन्छन्, मानौं तिनीहरूले मलाई पटक्कै सुनेका छैनन्। यी प्रतिनिधिमूलक नमुनाहरू हुन्, निकम्मा मानिसहरू, जोसित कुनै बोझ हुँदैन; तिनीहरू सित्तैँमा भोगचलन गर्नेहरू हुन् भन्‍ने अत्यन्तै स्पष्ट छ। पछि, म तिनीहरूलाई एक-एक गरी छोडिदिन्छु; चिन्ता नगर! म तिनीहरूलाई एक-एक गरी अतल कुण्डमा पठाउनेछु। पवित्र आत्माले त्यस्ता मानिसहरूमा कहिल्यै काम गर्नुभएको छैन, र तिनीहरूले गर्ने सबै कुरा तिनीहरूले पाएका वरदानहरूबाट प्रवाहित हुन्छन्। जब म वरदानको कुरा गर्छु, मेरो भनाइको अर्थ यी जीवनरहित मानिसहरू हुन्, जो मेरा सेवा-कर्ताहरू हुन् भन्‍ने हो; म तिनीहरूमध्ये कसैलाई पनि चाहन्नँ, र म तिनीहरूलाई हटाउनेछु (तर अहिलेचाहिं, तिनीहरू थोरै उपयोगी छन्)। तिमीहरू जो-जो सेवा-कर्ताहरू हौ, सुन! यो नसोच कि मैले तँलाई प्रयोग गर्नुको अर्थ म तँलाई निगाह गर्छु भन्‍ने होइन; यो त्यति सरल छैन। यदि तँ मैले तँलाई निगाह गरेको चाहन्छस् भने, तँ त्यस्तो व्यक्ति हुनुपर्छ जसलाई म स्वीकार गर्छु र जसलाई म व्यक्तिगत रूपमा सिद्ध पार्छु। यो मैले प्रेम गर्ने प्रकारको व्यक्ति हो। मानिसहरूले मैले गल्ती गरेको छु भनेर भने पनि म कहिल्यै पनि मन परिवर्तन गर्नेछैन। के तँलाई यो थाहा छ? सेवा प्रदान गर्नेहरू केवल गाईवस्तु र घोडाहरू मात्र हुन्; तिनीहरू कसरी मेरो ज्येष्ठ छोराहरू हुन सक्छन्? के यो मूर्खतापूर्ण हुनेछैन र? के यो प्रकृतिको नियम उल्लङ्घन हुनेछैन र? जोसँग मेरो जीवन र मेरो क्षमता छ, तिनीहरू मेरा ज्येष्ठ छोराहरू हुन्। यो एउटा व्यावहारिक कुरा हो; यसलाई कसैले पनि खण्डन गर्न सक्दैन। यो यस्तै हुनुपर्छ; नत्र, यो भूमिका खेल्न सक्ने कोही पनि हुनेथिएन, र कसैले पनि यसको प्रतिस्थापना गर्न सक्‍नेथिएन। यो कुनै भावनाहरूको भरमा गरिने कार्य होइन, किनकि म स्वयम् धार्मिक परमेश्‍वर हुँ; म पवित्र परमेश्‍वर स्वयम् हुँ। म प्रतापी, उल्‍लङ्घन गर्न नसकिने परमेश्‍वर स्वयम्‌ हुँ!

मानवका लागि असम्भव भएका सबै कुरा मेरा लागि निर्विघ्न र स्वतन्त्र भएर अघि बढ्छन्। त्यसलाई कसैले पनि रोक्न सक्दैन, र कसैले पनि परिवर्तन गर्न सक्दैन। यो संसार, यसको सम्पूर्ण महापापसहित, पूर्ण रूपमा मेरा हातमा छ, सानो दियाबलस शैतानको बारेमा त झन् कुरै गर्नु परेन। यदि मेरो व्यवस्थापन योजना नभएको भए, र यदि मेरा ज्येष्ठ पुत्रहरू नभएका भए, मैले यो पुरानो दुष्टका साथै मृत्युको दुर्गन्धले भरिएको यो चरित्रहीन युगको अन्त्य उहिल्यै गरिसकेको हुन्थें। तर, म औचित्यसहित काम गर्छु, र म हल्‍कासाथ बोल्दिन। जब म कुनै कुरा भन्छु, त्यो पूरा हुन्छ; यदि यस्तो हुँदैनथियो भने पनि, मेरा लागि सबै कुरा पूरा गर्ने र मेरा कार्यका लागि मार्ग खोल्ने, मेरो बुद्धिको एउटा हिस्सा सधैँ नै हुनेछ। यसो हुनुको कारण मेरा वचनहरू नै मेरो बुद्धि हो; मेरा वचनहरू सबै कुरा हुन्। आधारभूत रूपमा मानिसहरूले तिनलाई बुझ्न सक्दैनन्, र तिनलाई पत्ता लगाउन सक्दैनन्। म प्रायजसो “आगोको कुण्ड” को बारेमा उल्‍लेख गर्छु। त्यसको अर्थ के हो? यो आगो र गन्धकको कुण्डभन्दा कसरी भिन्न छ? आगो र गन्धकको कुण्डले शैतानको प्रभावलाई जनाउँछ भने, आगोको कुण्डले शैतानको सत्ताअन्तर्गतको सम्पूर्ण संसारलाई जनाउँछ। संसारमा भएका सबै जना आगोको कुण्डमा जलेर मर्नुपर्छ (भन्नुको अर्थ, तिनीहरू थप भ्रष्ट हुँदै जान्छन्, र तिनीहरूको भ्रष्टता निश्चित तहमा पुगेपछि, तिनीहरू मद्वारा एक-एक गरी नाश हुनेछन्, जुन कार्य म एउटै शब्द उच्‍चारण गरेर सजिलै गर्न सक्छु)। मेरो क्रोध जति ठूलो हुन्छ, आगोको कुण्डभरि त्यति नै ठूलो ज्वाला हुन्छ। यसले मानिसहरू कसरी झन्-झन् बढी दुष्ट भइरहेका छन् भन्‍ने कुरालाई जनाउँछ। मेरो क्रोध विस्फोट हुने समयमा आगोको कुण्ड पनि विस्फोट हुनेछ; अर्थात्, सम्पूर्ण ब्रह्माण्ड संसार नष्ट हुने समय यही हो। त्यो दिन, मेरो राज्य पृथ्वीमा पूर्ण रूपमा पूरा हुनेछ र नयाँ जीवन सुरु हुनेछ। यो चाँडै पूरा हुने कुरा हो। मैले बोलेपछि, सबै कुरा पूर्ण दृश्यमा आउनेछन्। यो कुराहरूलाई हेर्ने मानवीय नजर हो, तर मेरो दृष्टिमा, कुराहरू पहिले नै पूरा भइसकेका छन्, किनकी मेरा लागि, सबै कुरा सहज छन्। म बोल्छु, र काम बन्छ; म बोल्छु, र त्यो स्थापित हुन्छ।

हरेक दिन, तिमीहरू मेरा वचनहरू खान्छौ, मेरो मन्दिरको पुष्टकारी भोजनको आनन्द लिन्छौ, मेरो जीवनको नदीबाट पानी पिउँछौ र मेरो जीवनको रूखको फल टिप्छौ। त्यसोभए, मेरो मन्दिरको पुष्टकारी भोजन के हो? मेरो जीवनको नदीको पानी के हो? जीवनको रूख के हो? जीवनको रूखको फल के हो? यी वाक्यांशहरू सामान्य हुन सक्ने भए तापनि, सबै मानिसका लागि बुझ्न नसकिने छन्, जो अन्योलमा परेका छन्। तिनीहरूले ती गैरजिम्मेवार रूपमा बोल्छन्, लापर्बाहीपूर्वक प्रयोग गर्छन् र जथाभाबी लागू गर्छन्। मन्दिरको पुष्टकारी भोजनले न त मेरा वचनहरूलाई जनाउँछ न त मैले तिमीहरूलाई प्रदान गर्ने अनुग्रहलाई नै जनाउँछ। त्यसोभए, वास्तवमा यसको अर्थ के हो त? युगौँयुगभरि, मेरो मन्दिरको पुष्टकारी भोजनको आनन्द लिने भाग्यशाली कोही पनि कहिल्यै भएको छैन। आखिरी दिनहरूमा मात्रै, मानिसहरूले मेरा ज्येष्ठ पुत्रहरूमाझ मेरो मन्दिरको यो पुष्टकारी भोजन के हो भनी देख्न सक्छन्। यस वाक्यांशमा भएको “मन्दिर” ले मेरो व्यक्तित्वलाई जनाउँछ; यसले सियोन पर्वत, मेरो वासस्थानलाई जनाउँछ। मेरो अनुमतिविना, कोही पनि यसमा प्रवेश गर्न वा यसबाट बाहिर निस्कन सक्दैन। “पुष्टकारी भोजन” ले केलाई जनाउँछ? यसले शरीरमा मसँगै शासन गर्न सक्ने आशिष्‌लाई जनाउँछ। सामान्य रूपमा भन्दा, यसले ज्येष्ठ पुत्रहरूले शरीरमा मसँगै शासन गर्न सक्ने आशिष्‌लाई जनाउँछ र यो बुझ्न गाह्रो छैन। जीवनको नदीको पानीका दुईवटा अर्थ छन्: पहिलो, यसले मेरो हृदयबाट बग्ने जिउँदो पानीलाई—अर्थात्, मेरो मुखबाट निस्कने हरेक वचनलाई जनाउँछ; दोस्रो, यसले मेरा कार्यहरूपछाडिको बुद्धि र रणनीतिलाई, साथै म जे हुँ र मसँग जे छ त्यसलाई जनाउँछ। मेरा वचनहरूमा अनन्त, गुप्त रहस्यहरू छन् (र ती रहस्यहरू अब गुप्त छैनन् भनेर विगतको तुलनामा उल्लेख गरिएको हो, तर भविष्यमा हुने सार्वजनिक प्रकाशसँग तुलना गर्दा, ती अझै पनि गुप्त नै छन्। यहाँ, “गुप्त हुनु” निरपेक्षित होइन; यो सापेक्षिक हो)। अर्को शब्दमा भन्दा, जीवनको नदीको पानी निरन्तर बगिरहन्छ। ममा असीमित बुद्धि छ र अझ बढी, म जे हुँ र मसँग जे छ त्यो मानिसहरूले स्पष्ट रूपमा देख्न सक्नेभन्दा बाहिर छ; अर्थात्, जीवनको नदीको पानी निरन्तर बगिरहन्छ। मानव दृष्टिमा, धेरै प्रकारका भौतिक रूखहरू हुन्छन्, तर कसैले पनि जीवनको रूखलाई कहिल्यै देखेको छैन। तर, आज यसलाई देखे तापनि, मानिसहरू अझै पनि यसलाई चिन्दैनन्—र पनि, तिनीहरू जीवनको रूखको फल खाने कुरासमेत गर्छन्। यो साँच्चै हास्यास्पद छ! तिनीहरू जथाभाबी रूपमा खान्छन्! म किन आज मानिसहरूले यसलाई देख्छन् तर चिन्दैनन् भनेर भन्छु? म किन त्यो भन्छु? के तिमीहरू मेरा वचनहरूको अर्थ बुझ्छौ? आजको व्यावहारिक परमेश्‍वर स्वयम् जो व्यक्ति हुनुहुन्छ त्यो म हुँ र उहाँ जीवनको रूख हुनुहुन्छ। मलाई मापन गर्न मानव धारणाहरू प्रयोग नगर। बाहिरी रूपमा, म रूखजस्तो देखिँदिनँ, तर के तँलाई म वास्तवमा जीवनको रूख हुँ भन्‍ने थाहा छ? मेरो हरेक चाल, मेरो बोली र मेरो तरिका जीवनको रूखको फल हुन् र ती मेरो व्यक्तित्व हुन्—ती मेरा ज्येष्ठ पुत्रहरूले खानुपर्ने कुरा हुन्, त्यसैले, अन्ततः मेरा ज्येष्ठ पुत्रहरू र म मात्रै ठ्याक्कै उस्तै हुनेछौँ। तिनीहरूले मलाई जिउन र मेरो गवाही दिन सक्नेछन्। (यी कुराहरू हामी आत्मिक क्षेत्रमा प्रवेश गरेपछि हुनेछन्। शरीरमा मात्रै हामी ठ्याक्कै उस्तै हुन सक्छौँ; देहमा, हामी मोटामोटी रूपमा मात्रै उस्तै हुन सक्छौँ, तर हामीसँग आफ्ना रुचिहरू अझै पनि हुन्छन्।)

म मेरा ज्येष्ठ पुत्रहरूलाई मात्रै मेरो शक्तिको खुलासा गर्नेछैन, तर सबै राष्ट्र र सबै मानिसहरूउपर तिनीहरूको शासनमा पनि म खुलासा गर्नेछु। यो मेरो कार्यको एउटा कदम हो। मुख्य समय अहिले नै हो, साथै, समयको मोड अहिले नै हो। जब सबै कुरा पूरा भएको हुन्छ, तिमीहरूले मेरा हातहरूले के काम गरिरहेका छन् भनेर देख्नेछौ, र तिमीहरूले म कसरी योजना बनाउँछु र म कसरी व्यवस्थापन गर्छु भनेर देख्नेछौ—तर, यो अस्पष्ट कुरा होइन। संसारका प्रत्येक देशहरूको गतिशीलताको सन्दर्भमा, यो धेरै पर छैन; यो मानिसहरूले कल्पना गर्न नसक्ने कुरा हो, साथै, यो तिनीहरूले पूर्वानुमान गर्न नसक्ने कुरा हो। तँ कुनै पनि हालतमा लापरवाह वा असावधान हुनु हुँदैन, ताकि तैँले आशीर्वाद र इनाम प्राप्‍त गर्ने मौका गुमाउनु नपरोस्। राज्यको दृश्य आँखाअगाडि छ, र सम्पूर्ण संसार बिस्तारै मर्दै झर्दैछ। अतल कुण्डबाट र आगो र गन्धकको कुण्डबाट, रुवाइका चीत्कार प्रस्फुटित भई निस्कन्छ, आफूलाई लुकाउन कुनै ठाउँ नहुने अवस्थामा, मानिसहरूलाई भयभीत बनाउँदै र तिनीहरूलाई त्रासित बनाउँदै गरेको हुन्छ। मेरो नाममा जो छनौटमा पर्छ र त्यसपछि हटाइन्छ त्यो अन्ततः अतल-कुण्डमा पर्नेछ। त्यसैले, मैले धेरै पटक भनेको जस्तै, मैले हटाउनुपर्ने यी व्यक्तिहरूलाई म अन्त्यहीन खाल्डोमा हुत्याइदिनेछु। जब सम्पूर्ण संसार विनाश भएको हुन्छ, विनाश भएका सबै कुराहरू आगो र गन्धकको कुण्डमा खस्नेछन्। अर्को शब्‍दमा भन्दा, यी कुराहरूलाई आगोको कुण्डबाट आगो र गन्धकको कुण्डमा स्थानान्तर गरिनेछन्। त्यो बेला, सबै जनाले अनन्त विनाश (अर्थात्, मभन्दा बाहिर भएका सबै) वा अनन्त जीवन (अर्थात्, मभित्र भएका सबै) को विषयमा निर्णय लिएका हुनेछन्। त्यो बेला, म र मेरा ज्येष्ठ पुत्रहरू राज्यबाट उठाउनेछौं र अनन्तकालमा प्रवेश गर्नेछौं। यो पछि गएर परिपूर्ण हुने कुरा हो; यदि तिमीहरूलाई मैले अहिले नै बताए पनि, तिमीहरूले यो कुरा बुझ्‍नेछैनौ। तिमीहरूले मेरो सङ्केतलाई पछ्याउन, मेरो ज्योतिमा हिँड्न, मेरो घरमा मसँग आनन्दको महसुस गर्न, मेरो राज्यमा मसँग शासन गर्न, र मेरो अख्तियारीमा सबै राष्ट्र र सबै मानिसहरूउपर शासन गर्न मात्रै सक्नेछौ। मैले तिमीहरूलाई दिने अन्त्यहीन आशिष्‌हरूमा मैले माथि व्याख्या गरेका सबै कुराहरू पर्छन्।


अध्याय १०३

सम्पूर्ण ब्रह्माण्डलाई नै हल्लाउँदै एउटा गर्जनयुक्त, कर्णभेदी आवाज बाहिर निस्कन्छ, र मानिसहरूले यसबाट उम्कने समय पाउँदैनन्। कोही मारिन्छन्, कोही नष्ट हुन्छन् अनि कोही चाहिँ न्यायमा पर्छन्। यो साँच्चै कसैले पहिले कहिल्यै नदेखेको दृश्य हो। ध्यानपूर्वक सुन: गर्जनको गडगडाहटहरूको साथमा विलापको आवाज छ अनि यसको आवाज पातालबाट आउँछ। यो नर्कबाट आउँछ। यो ती विद्रोहका पुत्रहरूको तितो रुवाइ हो जसलाई मैले न्याय गरेको छु। मैले भनेको नसुन्‍नेहरू र मेरा वचनहरूलाई व्यवहारमा नउतार्नेहरूलाई कडा प्रकारले न्याय गरिएको छ र तिनीहरूले मेरो क्रोधको श्राप पाएका छन्। मेरो आवाज न्याय र क्रोध हो; यसले कसैलाई नरम व्यवहार गर्दैन अनि कसैलाई कृपा देखाउँदैन किनभने म स्‍वयम्‌ धर्मी परमेश्‍वर हुँ अनि म क्रोधले भरिएको छु, अनि म ज्वलनले, शुद्धीकरणले, अनि विनाशले भरिएको छु। ममा केही पनि लुप्त र कुनै देहगत भावनाहरू छैनन् तर यसको विपरीत, त्यहाँ खुलापन, धार्मिकता र निष्पक्षता छ। मेरा सबै ज्येष्ठ पुत्रहरू असङ्ख्या देशहरू र मानिसहरूलाई न्याय गर्दै मसित मेरो सिंहासनमा भएकाले, अहिले ती अन्यायी र अधर्मी कुराहरू तथा मानिसहरूको न्याय हुन सुरु हुँदैछ। म तिनीहरूलाई एक-एक गरेर जाँचपडताल गर्नेछु र कसैलाई नछुटाइकन तिनीहरूलाई पूर्ण रूपले प्रकट गरिदिनेछु। किनकि मेरो न्याय पूर्ण रूपले प्रकट गरिएको छ र पूर्ण रूपले खुला गरिएको छ, मैले कुनै कुरा बाँकी राखेको छैनँ; मेरा अभिप्रायहरूसित मेल नखाने सबै जनालाई म फ्याँकिदिनेछु, र तिनीहरूलाई अतल कुण्डमा सारा अनन्तसम्मै नष्ट हुन दिनेछु। म त्यसलाई त्यहाँ सदाभरिको लागि जल्न दिनेछु। यो मात्र मेरो धार्मिकता हो र यो मात्र मेरो निष्ठा हो। कसैले यसलाई बदल्न सक्दैन र सबै मेरो हुकुममुनि आउनैपर्छ।

धेरैजसो मानिसहरूले वचनहरू केवल वचनहरू मात्रै हुन् अनि तथ्यहरू भनेका तथ्यहरू नै हुन् भन्‍ने ठान्दै मेरा वाणीहरूलाई बेवास्ता गर्छन्। तिनीहरू अन्धा हुन्। के म स्वयम् विश्‍वासयोग्य परमेश्‍वर हुँ भन्‍ने तिनीहरूलाई थाहा छैन? मेरा वचनहरू र तथ्यहरू एकै समयमा अस्तित्वमा आउँछन्। के यो कुरा साँच्चै होइन र? मानिसहरूले मेरा वचनहरू बुझ्दै-बुझ्दैनन् अनि जसले अन्तर्दृष्टि पाएका छन्, केवल तिनीहरूले मात्रै साँचो रीतिले बुझ्न सक्छन्। तथ्य यहि नै हो। मेरा वचनहरू देख्नेबित्तिकै मानिसहरू अकलगुम नै हुने गरी डराउँछन् अनि लुक्नका लागि चारैतिर भागदौड गर्छन्। जब मेरो न्याय आउँछ यो झन् बढी लागू हुन्छ। जब मैले सबै थोक सृष्टि गरेँ, जब म संसार नष्ट गर्छु अनि जब म ज्येष्ठ पुत्रहरूलाई पूर्ण गर्छु—यी सबै कुराहरू मेरो मुखको एउटै वचनबाट सम्पन्न हुन्छन्। किनभने मेरो वचन आफैमा अधिकार हो, यो न्याय हो। यस्तो भन्न सकिन्छ कि व्यक्तिको रूपमा म न्याय र प्रताप हुँ; अपरिवर्तनीय तथ्य यही हो। मेरो प्रशासनिक आदेशहरूमध्येको एउटा पक्ष यही हो; मानिसहरूलाई न्याय गर्ने मेरो एउटा तरिका यही हो। मेरो दृष्टिमा हरेक कुरा—सबै मानिसहरू, सबै मामिलाहरू र सबै कुरा लगायत—मेरै हातमा छ र मेरो न्यायको अधीनमा छ। कसैले र कुनै कुराले अन्धाधुन्ध वा स्वेच्छाले व्यवहार गर्ने साहस गर्दैन, अनि सबै कुरा मैले बोल्ने वचनहरू अनुरूप सम्पन्न हुनुपर्छ। मानव धारणाहरू भित्रबाट, हरेकले मेरो अस्तित्वबाट निस्केका वचनहरूलाई विश्‍वास गर्छन्। जब मेरो आत्माले आवाज दिन्छ, तब हरेक जना दोधार हुन्छन्। मेरो सर्वशक्तिमान्‌ताको बारेमा मनिसहरूसित अलिकति पनि ज्ञान छैन, अनि तिनीहरूले मेरो विरुद्धमा अभियोग समेत लगाउँछन्। म तँलाई अहिले भन्दछु, ज-जसले मेरा वचनहरूलाई शङ्का गर्दछन् अनि ज-जसले मेरा वचनहरूलाई तुच्छ ठान्दछन्, नष्ट गरिने तिनीहरू नै हुन्; विनाशका अनन्त पुत्रहरू तिनै हुन्। यसबाट यो देख्न सकिन्छ कि ज्येष्ठ पुत्र बन्‍नेहरू थोरै मात्र छन् किनकि म यसरी नै काम गर्छु। मैले अघि भनेझैँ, म औंला नचलाइकनै सबै कुरा सम्पन्न गर्छु; म केवल मेरा वचनहरू मात्र प्रयोग गर्छु। यसैमा नै मेरो सर्वशक्तिमान्‌ता निहित रहन्छ। मेरा वचनहरूमा, कसैले मैले भन्‍ने कुराको श्रोत र उद्देश्य पत्ता लगाउन सक्दैन। मानिसहरूले यो हासिल गर्न सक्दैनन्, अनि तिनीहरूले तब मात्र काम गर्न सक्छन्, जब तिनीहरूले मेरो अगुवाइलाई पछ्याउँछन् अनि मेरो धार्मिकताअनुसार मेरा अभिप्रायहरूसित मेल हुने गरी हरेक कुरा गर्छन् अनि मेरो परिवारले धार्मिकता र शान्ति पाउने तुल्याउँछन्, सदाको निम्ति जिउने र अनन्तसम्मै दृढ र अचल हुने तुल्याउँछन्।

मेरो न्याय हरेककहाँ आउँछ, मेरो प्रशासनिक आदेशले हरेकलाई छुन्छ, अनि मेरा वचनहरू र मेरो व्यक्तित्व हरेकलाई प्रकट गरिन्छ। मेरो आत्माको महान् कामको निम्ति समय यही नै हो (यो समयमा, जो आशिषित हुनेछन् र जसले विपत्ति भोग्नेछन्, तिनीहरूलाई एक-अर्काबाट अलग गरिन्छ)। मेरा वचनहरू बाहिर निस्कनेबित्तिकै मैले जसले आशिष पाउनेछन् तिनीहरूलाई, साथै जसले विपत्ति भोग्नेछन् तिनीहरूलाई अलग गरेको हुन्छु। यो पूर्ण रूपले स्पष्ट छ र म सबै कुरालाई एकै झलकमा देख्नसक्छु। (म यो कुरा मेरो मानवतालाई ख्याल राखेर भन्दै छु, त्यसैले यी वचनहरूले मेरो पूर्वनियुक्ति तथा छनौटलाई खण्डन गर्दैन।) म पहाडहरूहुँदो र नदीहरूहुँदो घुम्छु अनि हरेक कुरालाई नियाल्दै र शुद्ध गर्दै ब्रह्माण्डको अन्तरिक्षको सबैतिर, घुम्छु ताकि मेरा वचनहरूको परिणामस्वरूप ती हरेक अशुद्ध स्थानहरू र छाडा भूमिहरू अस्तित्वमा रहन छोडून् र शून्यतामा भस्म होऊन्। मेरा निम्ति सबै कुरा सजिलो छ। यदि अहिले यो समय संसारको विनाशको निम्ति मैले पूर्वनियुक्त गरेको समय भएको भए मैले एउटै शब्दको उच्चारणले यसलाई निल्न सक्नेथिएँ। तथापि, समय अहिले होइन। यो काम गर्नुअघि सबै कुरा तयार हुनैपर्छ ताकि मेरो योजना नखल्बलियोस् अनि मेरो व्यवस्थापनमा अवरोध नपुगोस्। यसलाई न्यायसङ्गत ढङ्गले कसरी गर्ने हो, मलाई थाहा छ: मसित मेरो बुद्धि छ, अनि मसित मेरा आफ्ना तयारीहरू छन्। मानिसहरूले एउटा औंला समेत चलाउनु हुँदैन; मेरो हातमा नमर्नका लागि होसियार होओ। यसले मेरो प्रशासनिक आदेशहरूलाई छोइसकेको छ। यसैबाट, कसैले मेरो प्रशासनिक आदेशहरूको कठोरतालाई र साथसाथै तिनीहरूपछाडि रहेका सिद्धान्तहरूलाई पनि देख्‍नसक्छ, जसको दुई पक्षहरू छन्: एकातिर, म तिनीहरू सबैलाई मार्छु, जो मेरा अभिप्रायहरूअनुरूप छैनन् र जसले मेरा प्रशासनिक आदेशहरूलाई भङ्ग गर्छन्; अर्कोतिर, मेरो क्रोधमा मेरा प्रशासनिक आदेशहरूलाई भङ्ग गर्ने सबैलाई म श्राप दिन्छु। यी दुई पक्षहरू अपरिहार्य छन् र ती मेरा प्रशासनिक आदेशहरू पछाडिका कार्यकारी सिद्धान्तहरू हुन्। हरेकलाई यिनै दुई सिद्धान्तहरू अनुसार विनाभावना व्यवहार गरिन्छ, चाहे त्यो व्यक्ति जतिसुकै वफादार किन नहोस्। मेरो धार्मिकता, मेरो वैभव र मेरो क्रोध देखाउन पर्याप्त छ जसले सबै पार्थिव कुराहरू, सबै सांसारिक कुराहरू र मेरा अभिप्रायहरूसित मेल नखाने सबै कुरालाई भस्म गर्नेछन्। मेरा वचनहरूमा रहस्यहरू लुकेर रहेका छन्, अनि मेरा वचनहरूमा प्रकट गरिएका रहस्यहरू पनि छन्। यसरी मानव धारणाअनुसार, अनि मानव समझमा, मेरा वचनहरू सदा अबोधगम्य छन्, अनि मेरो हृदय सदा अथाह छ। यसको अर्थ, मैले मानिसहरूलाई तिनीहरूको धारणा र विचारदेखि बाहिर निकाल्नै पर्छ। यो मेरो व्यवस्थापन योजनाको सबैभन्दा महत्वपूर्ण तत्व हो। मेरा ज्येष्ठ पुत्रहरूलाई हासिल गर्नको निम्ति र मैले गर्न चाहेको कुराहरू सम्पन्न गर्नको निम्ति मैले यसलाई यही तरिका गर्नुपर्छ।

संसारका महाविपत्तीहरू प्रतिदिन झन् ठूलो भई बढ्दछन् र मेरो घरमा विनाशकारी महाविपत्तीहरू झन् शक्तिशाली रूपले बढ्दछन्। मानिसहरूको साँच्चै लुक्ने ठाउँ कतै छैन, आफैलाई लुकाउने ठाउँ कतै छैन। अहिले सङ्क्रमणकाल भइरहेको हुनाले मानिसहरूले आफ्नो अर्को कदम कहाँ राख्ने हो, तिनीहरूलाई थाहा छैन। यो मेरो न्यायपछि मात्रै स्पष्ट हुनेछ। याद राख! मेरो कामका कदमहरू यिनै हुन् र मैले काम गर्ने तरिका यहि नै हो। मेरा ज्येष्ठ पुत्रहरूलाई एक-एक गरेर म सान्त्वना दिनेछु र कदम-कदम गरी तिनीहरूलाई माथि उठाउनेछु। सेवाकर्ताहरूको सम्बन्धमा चाहिँ, म तिनीहरू सबैलाई एक एक-गरेर निष्कासन गरी त्यागिदिनेछु। मेरो व्यवस्थापन योजनाको एउटा भाग यही हो। सबै सेवाकर्ताहरूलाई प्रकट गरिसकिएपछि मेरा ज्येष्ठ पुत्रहरूलाई प्रकट गरिनेछन्। (मेरो निम्ति यो अत्यन्तै सजिलो छ। तिनीहरूले मेरा वचनहरू सुनेपछि, न्याय र मेरा वचनहरूको त्रासको सामु ती सबै सेवाकर्ताहरू विस्तारै पछि हट्नेछन् र केवल मेरा ज्येष्ठ पुत्रहरू मात्र बाँकी रहनेछन्। यो कुनै स्वैच्छिक कुरा होइन, न त मानव इच्छाले परिवर्तन गर्न सक्ने कुरा नै हो, बरु यो त आत्माले व्यक्तिमा काम गर्नु हो।) यो कुनै परको घटना होइन अनि तिमीहरूले मेरो काम र मेरा वचनहरूको स्थिति भित्रबाट केही हदसम्म यसलाई अनुभूति गर्न सक्नुपर्ने हो। यति धेरै कुराहरू र पूर्वानुमान गर्न नसकिने प्रकृति भएका मेरा वाणीहरू मानिसहरूको निम्ति अगम्य छन् भनेर म किन भन्थें। मेरा ज्येष्ठ पुत्रहरूसँग म सान्त्वना, कृपा र प्रेमको भाकामा बोल्छु (किनभने म यिनीहरूलाई सधैँ अन्तर्दृष्टि दिन्छु अनि म तिनीहरूलाई छोड्नेछैन कारण मैले तिनीहरूलाई पूर्वनियुक्त गरेँ), तर म मेरा ज्येष्ठ पुत्रहरूबाहेक अरूलाई कठोर न्याय, धम्की र त्राससहित व्यवहार गर्नेछु र तिनीहरूलाई निरन्तर त्यस बिन्दुसम्म डरको अनुभूति गराउनेछु कि तिनीहरू सधैँ व्याकुल अवस्थामा रहेका होऊन्। परिस्थिति एउटा निश्चित हदसम्म पुगेपछि, तिनीहरू यस अवस्थाबाट उम्कनेछन् (जब म संसारलाई नष्ट गर्छु, यी मानिसहरू अतल कुण्डमा हुनेछन्), तापनि तिनीहरू मेरो हातको न्यायदेखि उम्‍कनेछैनन् वा यस परिस्थितिदेखि कहिल्यै मुक्त हुनेछैनन्। तिनीहरूको न्याय यही हो, तिनीहरूको सजाय पनि यो नै हो। विदेशीहरू आइपुग्ने दिनमा म यी मानिसहरूलाई एक-एक गरेर प्रकट गर्नेछु। मेरो कामका कदमहरू यिनै हुन्। के मेरा ती वचनहरूको अघिल्लो वाणीहरूपछाडि रहेको अभिप्रायलाई तिमीहरू अहिले बुझ्छौ? मेरो विचारमा पूरा नभएको कुनै पनि कुरा समेत पूरा भइसकेको कुरा हो, तर पूरा भइसकेको कुनै कुरा हासिल गरिएको कुरा हो भन्‍ने छैन। यसको कारण मसित आफ्नै बुद्धि छ र मेरो आफ्नै काम गर्ने तरिका छ, जुन मानिसहरूका निम्ति केवल रहस्यमय छन्। यस चरणद्वारा मैले परिणामहरू हासिल गरिसकेपछि (जब मेरो विरोध गर्ने सबै दुष्टहरूलाई मैले प्रकट गरेको हुन्छु), म अर्को कदम सुरु गर्नेछु, किनभने मेरो इच्छा निर्विघ्न छ र मेरो व्यवस्थापन योजनालाई अवरुद्ध गर्ने साहस गर्न कसैले सक्दैन, अनि कुनै कुराले बाधाअड्चन खडा गर्ने साहस गर्न सक्दैन—तिनीहरू सबैले बाटो सफा गर्नुपर्छ! ठूलो रातो अजिङ्गरका सन्तानहरू, मेरो कुरा सुन। मेरा ज्येष्ठ पुत्रहरूलाई हासिल गर्न, तिमीहरूका पितालाई लज्जित तुल्याउन (यी वचनहरू ठूलो रातो अजिङ्गरका सन्तानहरूलाई लक्षित गरिएका हुन्), मेरा ज्येष्ठ पुत्रहरूलाई आड दिन र मेरा ज्येष्ठ पुत्रहरूमाथि गरिएको खराबीलाई सच्याउन म सियोनबाट आएँ र मैले संसारमा देहधारण गरेँ। त्यसैकारण, फेरि पशु जस्तो नहोऊ; म मेरा ज्येष्ठ पुत्रहरूलाई तिमीहरूसित निराकरण गर्न लगाउनेछु। विगतमा मेरा पुत्रहरूलाई दमन गरिएको थियो र थिचोमिचो गरिएको थियो अनि पिताले उहाँका पुत्रहरूका निम्ति शक्ति चलाउनुहुने भएकोले मेरा पुत्रहरू मेरो प्रेमिलो अङ्गालोमा फर्केर आउनेछन् र अब उप्रान्त तिनीहरू दमन र थिचोमिचोमा पर्नेछैनन्। म अधर्मी छैन, यसले मेरो धार्मिकतालाई देखाउँछ र यो साँच्चै “मैले प्रेम गर्नेलाई प्रेम गर्नु र घृणा गर्नेलाई घृणा गर्नु हो”। यदि तिमीहरू म अधर्मी हुँ भनी भन्छौ भने तिमीहरू हतार गरेर बाहिर निस्कनुपर्छ। निर्लज्ज भएर मेरो उदारताको फाइदा लिएर मेरो घरमा नबस। तँ हतार गरेर आफ्नो घरमा फर्कनुपर्छ ताकि मैले अब उप्रान्त तेरो मुहार देख्न नपरोस्। अतल कुण्ड नै तिमीहरूको गन्तव्य हो अनि त्यहीँ नै तिमीहरूले विश्राम लिनेछौ। यदि तिमीहरू मेरो घरमा छौ भने तिमीहरूका निम्ति अब उप्रान्त त्यहाँ कुनै ठाउँ छैन किनकि तिमीहरू भारी बोक्ने पशुहरू हौ; तिमीहरू केवल मैले प्रयोग गर्ने औजारहरू मात्रै हौ। जब मैले तिमीहरूलाई प्रयोग गर्नुपर्ने कुनै खाँचो हुँदैन, तब तिमीहरूलाई भस्म गर्न म तिमीहरूलाई आगोभित्र फ्याँकिदिनेछु। यो मेरो प्रशासनिक आदेश हो; मैले यसलाई यसरी नै गर्नुपर्छ, अनि केवल यसले मात्र मैले काम गर्ने तरिका प्रकट गर्नेछ र मेरो धार्मिकता र मेरो वैभव प्रकट गर्दछ। अझ महत्वपूर्ण कुरा, यसरी मात्रै मेरा ज्येष्ठ पुत्रहरू मसित शक्तिका साथ राज्य गर्न पाउनेछन्।


अध्याय १०४

मभन्दा बाहिर रहेका सबै मानिस, घटना, अनि थोकहरू शून्यतामा जानेछन् भने, मभित्र रहेका सबै मानिस, घटना, र थोकहरूले मबाट सबै कुरा प्राप्त गर्नेछन् र मसँग महिमामा प्रवेश गर्नेछन्, सियोन डाँडामा प्रवेश गर्नेछन्, मेरो निवासमा प्रवेश गर्नेछन्, र मसँगै सदैव अस्तित्वमा रहनेछन्। मैले प्रारम्भमा सबै कुराको सृष्टि गरेँ, र अन्त्यमा म मेरो कार्यलाई पूरा गर्नेछु। म सधैँ अस्तित्वमा पनि रहनेछु र राजाको रूपमा शासन गर्नेछु। हस्तक्षेपको समयमा, म सम्पूर्ण ब्रम्हाण्डको नेतृत्व गर्ने र त्यसमाथि हुकुम चलाउने पनि गर्नेछु। मेरो अख्तियार मबाट कसैले लान सक्दैन, किनकी म परमेश्‍वर स्वयम्‌ हुँ। साथै, मसँग मेरो अख्तियार मेरा ज्येष्ठ पुत्रहरूलाई हस्तान्तरण गर्ने शक्ति छ ताकि तिनीहरूले मसँगै शासन गर्न सकून्। यी कुराहरू सधैँ अस्तित्वमा रहनेछन्, र कहिल्यै पनि परिवर्तन गर्न सकिँदैन। यो मेरो प्रशासनिक आदेश हो। (जब म मेरो प्रशासनिक आदेशको बारेमा कुरा गर्छु, मैले मेरो राज्यमा के हुन्छ र के सदैव अस्तित्वमा रहन्छ र कहिल्यै पनि परिवर्तन गर्न सकिँदैन भन्‍ने कुरालाई सूचित गरिरहेको हुन्छु।) सबै जना पूर्ण हृदयबाटै विश्‍वस्त हुनुपर्छ, र तिनीहरूले मैले प्रेम गर्नेहरूमा मेरो महान् शक्तिलाई देख्नुपर्छ। मेरो नामलाई कसैले पनि बेइज्जत गर्न सक्दैन; जसले त्यसो गर्छ त्यो यहाँबाट बाहिरिनुपर्छ! म त्यति धेरै दयाहीन पनि होइन, तर तँ चाहिँ अधर्मी होस्। यदि तैले मेरो सजायलाई उल्लङ्घन गरिस् भने, म तेरो निराकरण गर्नेछु र अनन्तकालका लागि तँलाई नष्ट हुने बनाइदिन्छु। (पक्कै पनि, यो सबै मेरा ज्येष्ठ पुत्रबाहेक अरूतर्फ निर्देशित छ।) मेरो घरमा यस्तो फोहोरलाई स्वागत गरिँदैन, त्यसैले चाँडो गर् र यहाँबाट निस्की जा! एक मिनेट, वा एक क्षणका लागि पनि विलम्ब नगर्! मैले जे भन्छु तैँले त्यही गर्नुपर्छ, नत्र म एउटै शब्दले तेरो विनाश गर्नेछु। अझै पनि तँ नहिचकिचाउनु नै तेरो लागि राम्रो हुन्थ्यो, र अझै पनि छली बन्‍न नखोज्नु नै तेरो लागि राम्रो हुन्थ्यो। मेरो अगाडि, तँ नचाहिँदो कुरा बनाउँछस्, र मेरो मुखैमा झूट बोल्छस्। चाँडो गर् र निस्की! यस्ता कुराका लागि मसँग सीमित समय छ। (जब सेवा गर्ने समय हुन्छ, यी मानिसहरूले सेवा गर्नेछन्, र जब बाहिरिने समय हुन्छ, तिनीहरू बाहिरिनेछन्। म बुद्धि पुर्‍याएर काम गर्छु, समयभन्दा एक मिनेट वा एक सेकेन्ड पनि तलमाथि गर्दिन; कहिले पनि अलिकति तलमाथि हुँदैन। मेरा सबै कार्यहरू धर्मी र सटीक हुन्छन्।) तर जब मेरो ज्येष्ठ पुत्रहरूको कुरा आउँछ, म असीमित रूपमा सहिष्णु हुन्छु, र तेरो लागि मेरो प्रेम अनन्त छ, जसले तँलाई सदैव राम्रो आशिष्‌हरूको र मसँगको जीवनको आनन्द उठाउन सक्षम बनाउँछ। यही समयमा, तैँले कुनै पनि रोकावट सहनु पर्दैन वा, मेरो न्याय भोग्नु पर्दैन। (यसले तैँले आशिष्‌हरूको उपभोग गर्न थाल्‍ने समयलाई जनाउँछ।) मैले संसारको सृष्टि गर्दा मैले मेरा ज्येष्ठ पुत्रहरूका लागि दिएको अनन्त आशीर्वाद र प्रतिज्ञा हो। तिमीहरूले त्यसमा मेरो धार्मिकतालाई देख्‍नुपर्छ: मैले पूर्वनियुक्त गरेकाहरूलाई म प्रेम गर्छु, र मैले त्यागेका र हटाएकाहरूलाई म सदासर्वदा घृणा गर्छु।

मेरा ज्येष्ठ पुत्रहरूका रूपमा, तिमीहरूले तेरा सबै कर्तव्यहरूलाई कायम राख्नुपर्छ र तिमीहरू आफ्नो पदमा बलियो भएर खडा हुनुपर्छ। मेरो अगाडि उठाइएका पहिलो पटक पाकेका फलहरू बन र मेरो व्यक्तिगत छानबिनलाई स्वीकार गर ताकि तिमीहरू मेरो महिमावान् छविमा जिउन सक, ताकि मेरो महिमाको ज्योति तिमीहरूको अनुहारबाट चम्किन सकोस्, ताकि मेरा वाणीहरू तिमीहरूको मुखबाट फैलिऊन्, ताकि मेरो राज्य तिमीहरूबाट शासित हुन सकोस्, ताकि मेरा मानिसहरू तिमीहरूबाट शासित हुन सकून्। यहाँ मैले “पहिलो पटक पाकेका फलहरू” का साथै “चुँडिएका” जस्ता शब्दावलीहरू उल्लेख गरेको छु। “पहिलो पाकेका फलहरू” भनेका के हुन्? मानिसहरूको धारणाअनुसार, तिनीहरूले यसलाई उठाइ लगिने पहिलो चरणका मानिसहरू वा विजेताहरू, वा ज्येष्ठ पुत्रहरू हुन् भन्‍ने सोच्छन्। यी सबै मेरा वचनहरूको मिथ्या र गलत अर्थानुवाद हुन्। पहिलो पटक पाकेका फलहरू मबाट प्रकाश प्राप्त गरेका र मबाट अख्तियार प्रदान गरिएका मानिसहरू हुन्। “पहिलो पटक पाकेका” भन्‍ने शब्दावलीले, मेरो स्वामित्वमा रहेको, र मबाट पूर्वनियुक्त र छनौट भएकालाई जनाउँछ। “पहिलो पटक पाकेका” भन्नाले “क्रममा पहिलो हुनु” भन्‍ने जनाउँदैन। “पहिलो पाकेका फलहरू” मानव आँखाले देख्‍ने भौतिक कुराहरू होइनन्। यी तथाकथित “फलहरू” ले सुवास फैलाउने कुराहरूलाई जनाउँछन् (यो साङ्केतिक अर्थ हो); अर्थात्, मलाई जिउने, मलाई प्रकट गर्ने, र सदैव मसँगै जिउने मानिसहरूलाई जनाउँछ। जब म “फलहरू” को बारेमा कुरा गर्छु, म मेरा सबै पुत्र तथा मानिसहरूलाई उल्‍लेख गरिरहेको हुन्छु भने, “पहिलो पटक पाकेका फलहरू” ले मसँगै राजाको रूपमा शासन गर्ने मेरा ज्येष्ठ पुत्रहरूलाई जनाउँछ। तसर्थ, “पहिलो पटक पाकेका” लाई अख्तियार भएकाहरूको रूपमा व्याख्या गरिनुपर्छ; यसको वास्तविक अर्थ नै त्यही हो। “उठाइलगिनु” भनेको मानिसहरूले कल्पना गरेका जस्तो तल्लो स्थानबाट माथिल्लो स्थानमा लगिनु होइन; त्यो एउटा ठूलो भ्रम हो। “उठाइलगिनु” ले मैले गर्ने पूर्वनिर्धारणलाई र त्यसपछि छनौटलाई बुझाउँछ। यो मैले पूर्वनिर्धारण र चुनाउ गरेको सबैमा निर्देशित हुन्छ। उठाइलगिने सबै जना ती मानिसहरू जसले ज्येष्ठ पुत्रहरू वा पुत्रहरूको दर्जा पाएका छन्, वा जो परमेश्‍वरका मानिसहरू हुन्। यो मानिसहरूको धारणासँग सबैभन्दा नमिल्‍ने कुरा हो। भविष्यमा मसँग मेरो घरमा बस्ने तिनीहरू नै हुन् जो मेरो सामने उठाइलगिएका छन्। यो पूर्ण, कहिल्यै परिवर्तन नहुने र खण्डन गर्न नसकिने सत्य हो। यो शैतानको विरुद्ध जबाफी हमला हो। मैले पूर्वनियुक्त गरेको जो कोही पनि मेरो अघि उठाइलगिनेछ।

“पवित्र तुरही” लाई कसरी व्याख्या गर्ने? यसको विषयमा तिमीहरूको बुझाइ के छ? यसलाई किन पवित्र र पहिले नै बजाइसकिएको छ भनेर भनिएको हो? यसलाई मेरो कार्यका चरणहरूबाट व्याख्या गरिनुपर्छ र मैले काम गर्ने विधिबाट बुझिनुपर्छ। मेरो न्याय सार्वजनिक रूपमा घोषणा हुने समय नै मेरो स्वभाव सबै राष्ट्र र मानिसहरूलाई खुलासा गरिने समय हो। पवित्र तुरही बजाइने समय त्यही हो। अर्थात्, म मेरो स्वभाव पवित्र र उल्लङ्घन गर्न नसकिने छ भनेर प्रायजसो भन्छु, त्यही कारणले “तुरही” लाई व्याख्या गर्न “पवित्र” शब्दको प्रयोग गरिएको हो। यसबाट “तुरही” ले मेरो स्वभाव र म के हुँ र मसँग के छ भन्‍ने कुरालाई जनाउँछ। मेरो न्याय प्रत्येक दिन प्रगतिमा छ, मेरो क्रोध प्रत्येक दिन जारी गरिन्छ, र मेरो श्राप दैनिक रूपमा मेरो स्वभावसँग मेल नखाने प्रत्येक कुराउपर पर्छ भनेर पनि भन्न सकिन्छ। त्यसोभए मेरो न्याय सुरु हुने समयमा तुरही बजाइन्छ, र यो प्रत्येक दिन, एकछिन पनि नबिराइ र एक मिनेट वा एक सेकेन्ड पनि नरोकी निरन्तर बज्छ भनेर भन्न सकिन्छ। अब उप्रान्त, पवित्र तुरहीको आवाज ठूलो-ठूलो हुँदै जान्छ, जस सँगसँगै महान् विपत्तिहरू पनि बिस्तारै झर्दै जान्छन्। अर्को शब्दमा, मेरो धर्मी न्यायको खुलासा हुँदै गर्दा, मेरो स्वभावलाई थप सार्वजनिक बनाइनेछ, र मे जे हुँ र मसँग जे छ ती मेरा ज्येष्ठ पुत्रहरूमा झनै थपिँदै जानेछ। भविष्यमा म यसरी नै काम गर्नेछु: एकातिर, मैले प्रेम गर्नेहरूलाई भरणपोषण गर्ने र मुक्ति दिने, अर्कोतिर, मैले घृणा गर्नेहरूलाई खुलासा गर्न मेरा वचनहरूको प्रयोग गर्ने। याद राख! मेरो कार्यको विधि, मेरो कार्यको चरण यही हो, जुन एकदमै सत्य छ। मैले यसको योजना सृष्टिको समयदेखि गर्दै आएको हुँ, र यसलाई कसैले पनि परिवर्तन गर्न सक्दैन।

मेरा वचनहरूका अझै धेरै खण्डहरू छन् जुन मानिसहरूलाई बुझ्न गाह्रो पर्छ, त्यसैले मैले मेरा बोल्ने शैली र रहस्यहरू खुलासा गर्ने मेरो विधिहरूलाई थप सुधार गरेको छु। अर्थात्, दैनिक नयाँ तरिका र विधिहरूसहित, मेरो बोल्ने शैली प्रत्येक दिनसँगै परिवर्तन र सुधार हुँदैछ। यी मेरो कार्यका चरणहरू हुन्, र यिनलाई कसैले पनि परिवर्तन गर्न सक्दैन। मानिसहरूले म जे भन्छु त्यसअनुसार मात्रै बोल्न र कार्य गर्न सक्छन्। यो एकदमै साँचो कुरा हो। मैले मेरो व्यक्ति र मेरो देह दुवैमा उपयुक्त प्रबन्ध मिलाएको छु। मेरो मानवताको प्रत्येक कार्य र क्रियाबाट मेरो ईश्‍वरत्वको बुद्धिको एक हिस्सा आउँछ। (मानवजातिसँग बिलकुलै कुनै पनि बुद्धि नभएको हुनाले, मेरा ज्येष्ठ पुत्रहरूसँग मेरो बुद्धि छ भन्नुले तिनीहरूसँग तिनीहरूभित्र मेरो ईश्‍वरीय स्वभाव छ भन्‍ने तथ्यलाई जनाउँछ।) जब मेरा ज्येष्ठ पुत्रहरूले कुनै मूर्खतापूर्ण काम गर्छन्, यसको कारण भनेको तिमीहरूभित्र अझै पनि मानव पक्षहरू भएर हो। त्यसैले, तैँले त्यस्तो मानव मूर्खताबाट छुटकारा पाउनुपर्छ, र म जे कुरालाई प्रेम गर्छु त्यो गर्नुपर्छ र जे कुरालाई म घृणा गर्छु त्यसलाई नकार्नुपर्छ। मबाट आउने जोकोही पनि मभित्र फर्किनुपर्छ, र मबाट जन्मेका जोकोही पनि मेरो महिमाभित्र फर्किनुपर्छ। मैले घृणा गर्नेहरूलाई एक-एक गरी मबाट बहिष्कार र छुटाइनुपर्छ। मेरो कार्यका चरणहरू यिनै हुन्; यो मेरो व्यवस्थापन हो र यो मेरो छ हजार वर्षको सृष्टिको योजना हो। मैले प्रेम गर्नेहरूले, मैले तिनीहरूलाई प्रदान गरेको आशीर्वादका कारण, मेरो प्रशंसा गर्नुपर्छ, ताकि मेरो नाम अझै महिमासहित ठूलो होस्, र मेरो महिमावान् छविमा महिमावान् ज्योति थपियोस्, ताकि मेरो महिमामा तिनीहरू मेरो बुद्धिले भरिपूर्ण होऊन्, र मेरो महिमावान् ज्योतिमा मेरो नामलाई महिमित गरून्!


अध्याय १०५

मेरा वचनका सिद्धान्तहरू र मैले काम गर्ने शैलीको कारण मानिसहरूले मलाई अस्वीकार गर्छन्; मैले यति धेरै समय बोल्‍नु पछिको उद्देश्य यही हो (यो ठूलो रातो अजिङ्गरका सारा सन्तानहरूप्रति निर्देशित छ)। यो मेरो कामको बुद्धिमानी तरिका हो; यो ठूलो रातो अजिङ्गरप्रतिको मेरो न्याय हो। यो मेरो रणनीति हो, र कुनै पनि व्यक्तिले यसलाई पूर्ण रूपमा बुझ्‍न सक्दैन। प्रत्येक मोडमा—अर्थात्, मेरो व्यवस्थापनको हरेक सङ्क्रमणकालीन चरणमा—केही मानिसहरूलाई निष्कासन गरिनु नै पर्छ; तिनीहरूलाई मेरो कामको क्रमअनुसार निष्कासन गरिन्छन्। यही, र केवल यही मात्रै मेरो सारा व्यवस्थापनको योजनाको काम गर्ने तरिका हो। मैले हटाउन चाहेका मानिसहरूलाई एक-एक गरेर फ्यालेपछि म मेरो अर्को चरणको काम सुरु गर्छु। तथापि, यो अन्तिम निष्कासन हुनेछ (र यसको अर्थ चीनका मण्डलीहरू भित्र हुने कुरा हो), अनि यो पृथ्वीको सृष्टिपछि सङ्क्रमणकालीन चरणको दौरानको यस्तो समय हो जहाँ धेरै मात्रामा मानिसहरूलाई निष्कासन गरिनेछ। इतिहासभरि मानिसहरू निष्कासन गरिँदा हरेक पटक पछिको काममा सेवा गर्नको निम्ति केही हिस्सा छोडिएको छ। तैपनि, यो पछिल्लो पटकको जस्तो होइन; यो स्वच्छ र प्रभावकारी छ। यो अहिलेसम्मको सबैभन्दा महत्त्वपूर्ण र सबैभन्दा व्यापक छ। धेरैजसो मानिसहरूले मेरा वचनहरू पढेपछि आफ्‍ना मनबाट शङ्का लाद्‍न खोज्छन्, अन्ततः तिनीहरूले यसलाई जित्‍न सक्दैनन्, र अन्त्यमा तिनीहरू आफ्ना संघर्षमा पतन हुन्छन्। यो तिनीहरूले निर्णय गर्ने कुरा होइन, किनकि जसलाई मैले अघिबाटै नियुक्त गरेको छु त्यो उम्कन सक्दैन र जसलाई मैले अघिबाटै नियुक्त गरेको छैन त्यसलाई म तिरस्कार मात्रै गर्नसक्छु। म केवल मैले निगाह गरेर हेर्ने मानिसहरूलाई मात्र प्रेम गर्छु; नत्रता कुनै पनि व्यक्ति स्वतन्त्रसाथ मेरो राज्य छोड्न र त्यसभित्र प्रवेश गर्न सक्दैन। यो मेरो फलामको डन्डा हो, र केवल यो मात्र मेरो प्रशासनिक आदेश लागू गर्ने कार्यको शक्तिशाली गवाही र पूर्ण प्रकटीकरण हो। यो केवल उत्साहित हुनु सम्‍बन्धी विषय मात्र होइन। शैतान पतनको विरुद्ध शक्तिहीन भएको छ भनेर मैले किन भनेको हुँ? सुरुमा त्यससँग शक्ति थियो, तर यो मेरो हातमा छ; यदि मैले त्यसलाई सुत भनेँ भने त्यो सुत्‍नुपर्छ, अनि यदि मैले त्यसलाई मेरो सेवा गर्नलाई उठ् भनेँ भने त्यसले उठेर मेरो सेवा गर्नुपर्छ, र राम्ररी यसो गर्नुपर्छ। शैतान यसो गर्न राजी भएर होइन; मेरो फलामको डन्डाले शैतानमाथि शासन गर्ने भएकोले यसो भएको हो, र यसरी मात्र त्यो हृदय र वचनमा विश्‍वस्त हुन्छ। मेरो प्रशासनिक आदेशले यसलाई शासन गर्छ र मसँग मेरो शक्ति छ, यसैले शैतान बिलकुल आश्‍वस्त हुन बाहेक अरू केही गर्न सक्दैन; कुनै प्रतिरोधको निशानाविना त्यसलाई मेरो पाउदानमुनि कुल्चीमिल्ची पारिनुपर्छ। विगतमा, जब त्यसले मेरा छोराहरूका निम्ति सेवा प्रदान गरिरहेको थियो, शैतान अति दुस्साहसी भयो, र तिनीहरूलाई जथाभाबी हेप्ने गर्‍यो, त्यसो गरेर मलाई अपमानित गर्ने र म असक्षम भएको दाबी गर्ने आशा गर्‍यो! म तँलाई कुल्चीमिल्ची गरेर मार्नेछु! अघि बढ्; फेरि एक पटक क्रूर बन्‍ने हिम्मत गर्! मेरा छोराहरूसँग फेरि उदासीनताका साथ कठोर व्यवहार गरेर त हेर्! मानिसहरू जति इमानदार हुन्छन् र तिनीहरूले जति मेरा वचनहरू सुन्छन् र मप्रति समर्पित हुन्छन्, तैँले तिनीहरूलाई त्यति नै हेप्छस् र एक्लो पार्छस् (मैले यहाँ विभाजन ल्याउनको निम्ति तैँले तेरा मित्रहरू जम्मा गरेको कुरालाई उल्‍लेख गरिरहेको छु।) अब तेरो क्रूरताका दिनहरूको अन्त हुन्छ र म थोरै-थोरै गरेर तँसँग हिसाबकिताब गर्दैछु; तैँले जे जति गरेको छस्, म त्यसको एक कण पनि हिसाब नगरी तँलाई छाड्दिनँ। अब शक्ति लिने तँ—शैतान—होइन; बरु, मैले त्यो शक्ति फिर्ता लिएको छु, अनि तेरो निराकरण गर्न मेरा छोराहरूलाई आह्‍वान गर्ने समय आएको छ। तँ आज्ञाकारी हुनुपर्छ र तैँले थोरै पनि प्रतिरोध गर्नु हुँदैन। विगतमा मेरो अगाडि हुँदा तैँले जति नै असल व्यवहार गरेको भए तापनि त्यसले आज तेरो मदत गर्नेछैन। यदि तँ मैले प्रेम गर्नेहरूमध्ये एक होइनस् भने, म तँलाई चाहँदिनँ। धेरै सङ्ख्या स्वीकार्य छैन; त्यो मैले अघिबाटै नियुक्त गरेको सङ्ख्या हुनुपर्छ र त्योभन्दा पनि थोरै झन् खराब हो। शैतान—विघटनकारी नहो! मैले कसलाई प्रेम गर्छु र कसलाई घृणा गर्छु भन्‍ने कुरामा के म मेरो आफ्नै हृदयभित्र स्पष्ट नहुन सक्छु? के मलाई सम्झना दिलाउनको निम्ति मलाई तेरो आवश्यकता पर्छ र? के शैतानले मेरा छोराहरूलाई जन्म दिन सक्छ? सबै व्यर्थ छन्! सबै खराब छन्! म सबैलाई सर्वथा र पूर्ण रूपमा परित्याग गर्छु। एक जनाको पनि चाहना छैन; सबै बाहिर जानुपर्छ! छ हजार वर्षको व्यवस्थापन योजना अन्तिम अवस्थामा छ, मेरो काम सकियो र यस जनावर र पशुको झुण्डलाई मैले हटाउनुपर्छ!

मेरा वचनहरू पालना गर्ने र तिनलाई व्यवहारमा उतार्नेहरूलाई नै म प्रेम गर्छु; म तिनीहरूमध्ये एक जनालाई पनि त्याग्‍नेछैनँ, र कुनै एउटालाई पनि म जान दिनेछैनँ। यसैले ज्येष्ठ पुत्रहरूले चिन्ता गर्नुपर्ने आवश्यकता छैन। यसलाई मैले प्रदान गरेको हुनाले, यसलाई कसैले पनि टाढा लैजान सक्दैन र म यो मैले आशिष् दिएकाहरूलाई प्रदान गर्न बाध्य छु। मैले स्वीकृत गरेकाहरूलाई (संसारको सृष्टिभन्दा अघि), म आशिष् दिन्छु (आज)। मैले काम गर्ने तरिका यही हो, र मेरा प्रशासनिक आदेशका हरेक दफाहरूपछिको प्रमुख सिद्धान्त पनि यही हो, अनि यसलाई कसैले पनि परिवर्तन गर्न सक्दैन; एउटा पनि शब्द थप्‍न सकिँदैन, न त थप एक वाक्य नै, न त कुनै एउटा शब्द वा वाक्य नै हटाउन सकिन्छ। विगतमा मैले प्रायजसो भन्‍ने गर्थेँ, मेरो व्यक्तित्व तिमीहरू सामु देखापर्छ। त्यसो भए मेरो “व्यक्तित्व” के हो र यो कसरी देखापर्छ? के यसले सामान्य रूपमा त्यस व्यक्तिलाई जनाउँछ जो म हुँ? के यसको अर्थ मैले भन्‍ने हरेक वाक्य नै हो? यी अपरिहार्य दुई पक्षहरूले एउटा सानो भागलाई मात्र निर्माण गर्छ; अर्थात्, तिनमा मेरो व्यक्तित्वको पूर्ण व्याख्या समावेश छैन। मेरो व्यक्तित्वमा मेरो देहगत अस्तित्व, मेरा वचनहरू र मेरा कार्यहरू पनि समावेश हुन्छन्, तर सबैभन्दा सटीक व्याख्या भनेको, मेरा ज्येष्ठ पुत्रहरू र म नै मेरो व्यक्तित्व हौं। भन्‍नुको तात्पर्य, राज्य गर्ने र शक्ति भएका इसाईहरूको समूह मेरो व्यक्तित्व हुन्। यसैले, हरेक ज्येष्ठ पुत्रहरू अपरिहार्य छन् र मेरो व्यक्तित्वका भाग हुन्, यसैले म मानिसहरूको सङ्ख्या न त धेरै (मेरो नाउँलाई बेइज्जत गर्ने), न त, अझ महत्त्वपूर्ण, थोरै (मलाई प्रकट गर्न असक्षम हुने गरी) हुनसक्छ। यसबाहेक, म पटक-पटक जोड दिन्छु कि मेरा ज्येष्ठ पुत्रहरू मेरा सबैभन्दा प्यारा, मेरा सम्पत्ति र मेरो छ हजार वर्षको व्यवस्थापन योजनाको निश्‍चितता हुन्; तिनले मात्र मेरो सिद्ध र पूर्ण प्रकटीकरण धारण गर्छन्। म स्वयम् मात्र मेरो व्यक्तित्वको पूर्ण प्रकटीकरण हुन सक्छु; मेरा ज्येष्ठ पुत्रहरूको साथमा मात्र म आफै सिद्ध र पूर्ण प्रकटीकरण हुँ ठहरिन सक्छु। यसैले मेरा ज्येष्ठ पुत्रहरूसँग कुनै पनि कुरालाई उपेक्षा नगरी म कठोर मागहरू राख्छु, र पटक-पटक मेरा ज्येष्ठ पुत्रहरू बाहेकका सबैलाई काट्छु र मार्छु; मैले भनेका सबै कुराहरूको जरा यही हो र मैले भनेका सबै कुराहरूको अन्तिम लक्ष्य यही हो। यसबाहेक, समय-समयमा म के जोड दिन्छु भने, तिनीहरू मैले स्वीकृत गरेका मानिसहरू हुनुपर्छ, जसलाई मैले संसारको उत्पत्ति भएदेखि व्यक्तिगत रूपमा चुनेको छु। तब “देखापर्नु” भन्‍ने शब्दलाई कसरी व्याख्या गरिन्छ? के यो कुनै व्यक्ति आत्मिक क्षेत्रमा प्रवेश गर्ने समयको बारेमा हो? यो मेरो शारीरिक अस्तित्व अभिषेक हुँदाको समय हो भनेर धेरै मानिसहरूले विश्‍वास गर्छन्, तर यो सबै झूटो हो; यो अलिकति पनि सत्य होइन। यसको मूल अर्थ अनुसार “देखापर्नु” लाई बुझ्‍न कुनै पनि हालतमा कठिन छैन, तर यसलाई मेरो अर्थअनुसार बुझ्‍न निकै कठिन छ। यसर्थ, यसो भन्‍न सकिन्छ: जब मैले मानवजातिलाई बनाएँ, मैले प्रेम गरेका मानिसहरूको समूहभित्र मेरो क्षमता हाल्दैथिएँ, अनि यही मानिसहरूको समूह नै मेरो व्यक्तित्व थियो। यसलाई अर्को तरिकाले भन्‍नुपर्दा, त्यस बेलासम्म मेरो व्यक्तित्व पहिले नै देखापरेको थियो। यो नाम स्वीकार गरेपछि मेरो व्यक्तित्व देखापरेको होइन; बरु, मानिसको यो समूहलाई मैले अघिबाटै नियुक्त गरेपछि यो देखा पर्‍यो, किनकि तिनीहरूमा मेरो क्षमता थियो (तिनीहरूको प्रकृति परिवर्तन हुँदैन र तिनीहरू अझ पनि मेरो व्यक्तित्वको भाग हुन्)। यसैले, सृष्टिको समयदेखि वर्तमान समयसम्म मेरो व्यक्तित्व सधैँ देखापरेको छ। धेरै मानिसहरू यो धारणामा विश्‍वास राख्छन् कि मेरो देहगत अस्तित्व मेरो व्यक्तित्व हो, जुन पूर्ण रूपले त्यसो होइन; त्यो विचार तिनीहरूको विचार र धारणाहरूमा उत्पन्‍न भएको हुन्छ। यदि मेरो देहगत अस्तित्व मात्रै मेरो व्यक्तित्व भएको भए, शैतानलाई शर्ममा पार्न त्यो पर्‍याप्त हुनेथिएन। यसले मेरो नामलाई महिमित पार्न सक्नेथिएन र यसले वास्तवमा विपरीत असर पार्नेथियो, र फलतः मेरो नामलाई बेइज्जत गर्नेथियो अनि यो युगहरूभरि शैतानले मेरो नामलाई बेइज्जत गर्ने चिन्ह बन्‍नेथियो। म बुद्धिमान परमेश्‍वर स्वयम् हुँ र म यस्तो मूर्ख कुरा कहिले गर्नेथिइनँ।

मेरो कामको परिणाम हुनुपर्छ र यसबाहेक, मैले विधिपूर्वक वचनहरू बोल्नुपर्छ र मेरा सबै वचन र वाणीहरू मेरो आत्माद्वारा बोलिन्छन् र म मेरो आत्माले गरेबमोजिम बोल्छु। यसैले, सबैले मेरा वचनहरूद्वारा मेरो आत्मालाई अनुभव गर्नुपर्छ, मेरो आत्माले के गरिरहनुभएको छ भनेर देख्‍नुपर्छ; तिनीहरूले मैले ठ्याक्कै के गर्न चाहन्छु भन्‍ने देख्‍नुपर्छ, तिनीहरूले मेरा वचनहरूमा आधारित भएर मैले काम गर्ने विधि देख्‍नुपर्छ र मेरो समस्त प्रशासनिक योजनाका सिद्धान्तहरू के छन् भन्‍ने देख्‍नुपर्छ। म ब्रह्माण्डको समग्र अवस्था हेर्छु: हरेक व्यक्ति, हरेक घटना र हरेक स्थान मेरो अधीनमा छन्। मेरो योजनाविरुद्ध जाने हिम्मत गर्ने कोही छैन; सबै मैले सङ्केत गरेको क्रमअनुसार चरणबद्ध रूपमा अगाडि बढ्छन्। यो मेरो शक्ति हो; मेरो सारा योजनाको व्यवस्थापन गर्ने बुद्धि यहाँ छ। कसैले पनि पूर्ण रूपमा बुझ्‍न र स्पष्टसँग बोल्न सक्दैन; सबै कुरा मद्वारा व्यक्तिगत रूपमा गरिन्छ र मद्वारा मात्र नियन्त्रित हुन्छ।


अध्याय १०६

मेरा वचनहरू नजान्‍नेहरू, मेरो सामान्य मानवतालाई नचिन्‍नेहरू र मेरो ईश्‍वरत्वको अवज्ञा गर्नेहरू ध्वस्त भएर शून्यतामा पुग्‍नेछन्। यसबाट कसैलाई पनि छूट छैन र सबै जना यस पक्षको उचित मापदण्डमा पुग्‍नुपर्छ किनकि यो मेरो प्रशासनिक आदेश हो र यो अभ्यास गर्नुपर्ने सबैभन्दा गम्भीर कुरा हो। मेरा वचन नजान्‍नेहरू तिनै हुन् जसले मैले स्पष्टसँग सूचित गरेका कुराहरूलाई सुनेर पनि तिनको बारेमा ज्ञान हुँदैन; अर्को शब्दमा, तिनीहरू आत्मिक बझाइ नभएका मानिसहरू हुन् (मैले त्यसका मानव पक्षहरू सृष्टि नगरेको हुनाले, म तिनीहरूबाट धेरै माग गर्दिनँ; तिनीहरूले केवल मेरा वचनहरू सुनेको र व्यवहारमा लागू गरेको म चाहन्छु)। तिनीहरू मेरा घरका मानिसहरू होइनन्, न त तिनीहरू म जस्ता नै हुन्; तिनीहरू शैतानका देशका हुन्। यसैले म आत्मिक बुझाइ नभएका यी मानिसहरूमध्ये एक जना पनि चाहँदिनँ। पहिले मैले अति हद गरेको छु भनेर तिमीहरूले सोच्यौ, तर अब तिमीहरूले बुझ्‍नुपर्छ। जनावरहरूले कसरी परमेश्‍वरसँग कुराकानी गर्न सक्छन् र? के त्यो हास्यास्पद हुँदैन र? मेरो सामान्य मानवता नजान्‍ने मानिसहरू तिनै हुन् जसले मेरो मानवतामा मैले गर्ने काम नाप्‍नलाई आफ्नै धारणाहरूको प्रयोग गर्छन्। समर्पित हुनुको साटो तिनीहरू आफ्ना देहका आँखाले मेरो आलोचना गर्छन्। सायद मैले बोलेका वचनहरू व्यर्थ भएका छन्? मैले भनेको छु कि मेरो सामान्य मानवता मेरो, पूर्ण परमेश्‍वर स्वयम्‌को, अपरिहार्य भाग हो, अनि यही सही तरिकाले मेरो सामान्य मानवता र पूर्ण ईश्‍वरत्व एक-अर्कासँगै मिलेर काम गर्छन्: जब मैले मेरो सामान्य मानवताद्वारा गरेका कुराहरू मानव धारणाहरूसँग मेल खाँदैनन्, मेरो अवज्ञा गर्नेहरू र मसँग नमिल्‍नेहरू प्रकट गरिन्छन्। त्यसपछि, मेरो पूर्ण ईश्‍वरत्व मानवताद्वारा बोल्छ अनि यसरी मैले केही मानिसहरूको सामना गरेको छु। यदि मैले गर्ने कुरा तैँले बुझ्दैनस् तथापि तँ समर्पित हुन्छस् भने, तँ यस्तो किसिमको व्यक्ति हो जसलाई म दोषी ठहर्दिनँ; म यस्ता मानिसहरूलाई मात्र अन्तर्दृष्टि दिन्छु। म यस्ता मानिसहरूलाई प्रेम गर्छु, र तेरो समर्पणको कारण म तँलाई अन्तर्दृष्टि दिन्छु। मेरो ईश्‍वरत्वको अवज्ञा गर्ने व्यक्तिहरूमा मेरो वचन नजान्‍ने, मेरो सामान्य मानवतासँग मेल नखाने र मैले ईश्‍वरत्वमा गरेको कामलाई अस्वीकार गर्ने (उदाहरणको लागि, म रिसाउनु वा मैले मण्डली निर्माण गर्नु र अन्य यस्तै) व्यक्तिहरू पर्छन्। यी सबै मेरो ईश्‍वरत्वप्रतिको प्रतिरोधका अभिव्यक्तिहरू हुन्। यद्यपि, मैले जोड दिनुपर्ने एउटा कुरा छ, र तिमीहरू हरेकले ध्यान दिनुपर्छ: आज जुन व्यक्ति छु त्योसँग मेल नखानेहरूले मेरो ईश्‍वरत्वको प्रतिरोध गरिरहेका हुन्छन्। अहिले म जुन व्यक्ति छु त्यही नै पूर्ण परमेश्‍वर स्वयम्‌ हो भनेर किन म निरन्तर भनिरहेको छु? म जो हुँ त्यस व्यक्तिको स्वभावमा ईश्‍वरीय स्वभावको सम्पूर्णता समेटिएको छ; मेरो मापन गर्नको निम्ति मानवीय धारणाहरूको प्रयोग नगर। अहिले पनि मसँग सामान्य मानवता छ र मैले गरेका सबै कुराहरू सही नै हुनुपर्छ भन्‍ने छैन भनेर धेरै मानिसहरूले अझै भन्छन्। जब मानिसहरू यस्तो हुन्छन् के तैँले मर्नको निम्ति माग गरिरहेको हुँदैनस् र? तिनीहरू मैले बोलेको एउटा पनि शब्द जान्दैनन् र तिनीहरू पूर्ण रूपमा अन्धकारका सन्तानहरू र ठूलो रातो अजिङ्‍गरको अण्डा हुन्! म हरेकलाई फेरि एक पटक भन्छु (र पछि म यो फेरि भन्‍नेछैनँ, अनि फेरि यो अपराध गर्ने निश्‍चय नै श्रापित हुनेछ): मेरा वचनहरू, मेरो हाँसो, मेरो खानपान, मेरो रहनसहन, मेरो वाणी र मेरो व्यवहार मद्वारा गरिन्छ—परमेश्‍वर स्वयम्‌—अनि त्यहाँ मानवताको अलिकति पनि निशान छैन। कुनै पनि छैन! पटक्कै छैन! सबै मानिसहरूले दिमागी खेलहरू खेल्न छोड्नुपर्छ, र आफ्ना क्षुद्र हिसाबकिताब गर्न छोड्नुपर्छ। मानिसहरूले जति यसलाई निरन्तरता दिन्छन्, तिनीहरू त्यति नै बरबाद हुनेछन्। मेरो सल्लाहमा ध्यान दे!

म सधैँ हरेकको भित्री हृदयको खोजी गरिरहेको छु, हरेक व्यक्तिको प्रत्येक शब्द र कामको खोजी गरिरहेको छु। म मैले मन पराउने र मैले मन नपराउनेलाई एक-एक गरेर स्पष्ट देख्छु। यो मानिसहरूले कल्पना गर्न नसक्‍ने कुरा हो र यसबाहेक, यो तिनीहरूले पुरा गर्न नसक्‍ने कुरा हो। मैले यति धेरै कुरा भनेको छु र मैले यति धेरै काम-कुरा गरेको छु; मेरा वचनहरूको उद्देश्य के हो र म के गर्छु भनेर के कसैले छुट्याउन सक्छ? कसैले पनि सक्दैन। अबदेखि, म अझ धेरै वचनहरू बोल्‍नेछु; एकातिर यसले मैले मन नपराउने मानिसहरूलाई हटाउनेछ भने अर्कोतिर, यसले तिमीहरूलाई यस सम्बन्धमा अलिकति धेरै कष्ट दिन्छ, ताकि तिमीहरूले थप गम्भीरताको साथमा मात्र फेरि एक पटक पुनरुत्थान चाख्‍नेछौ। यसलाई मानिसहरूले निर्धारण गर्न सक्दैनन् न त कसैले यसलाई हुनबाट रोक्‍न नै सक्छ। तिमीहरूले यसको बारेमा अहिले थाहा पाए पनि, जब समय आउँछ तिमीहरू यस्तो किसिमको कष्टबाट बच्‍न सक्‍नेछैनौ किनकि यो मेरो कामको विधि हो। मैले मेरा लक्ष्यहरू प्राप्त गर्नको लागि यसरी काम गर्नुपर्छ, ताकि मेरो इच्छा तिमीहरूमा पूरा होस्। यसैले यसलाई “तिमीहरूले सहनुपर्ने अन्तिम कष्ट” भनेर भनिन्छ। त्यसपछि, तिमीहरूको देह फेरि कष्टमा पर्नेछैन, किनकि ठूलो रातो अजिङ्गर मद्वारा पूर्ण रूपमा नष्ट पारिएको हुनेछ र त्यसले फेरि दङ्गा गर्ने साहस गर्नेछैन। यो देहमा प्रवेश गर्नुअघिको अन्तिम चरण हो; यो सङ्क्रमणकालीन चरण हो। तर नडराओ—म हरेक कठिनाइमा तिमीहरूलाई अगुवाइ गर्नेछु। विश्‍वास गर, म धर्मी परमेश्‍वर स्वयम्‌ हुँ र मैले भनेका कुराहरू निश्‍चय नै हुन आउनेछन्। म भरोसायोग्य परमेश्‍वर स्वयम्‌ हुँ। सबै देश, सबै भूमि र सबै सम्प्रदायहरू मकहाँ फर्कँदैछन् र मेरो सिंहासनतर्फ एकत्र हुँदैछन्। यो मेरो महान् शक्ति हो र म विद्रोहका हरेक छोराको न्याय गर्नेछु र कुनै अपवादविना तिनीहरूलाई आगो र गन्धकको कुण्डमा फ्याँक्नेछु। सबै पछि हट्नुपर्नेछ। यो मेरो व्यवस्थापन योजनाको अन्तिम चरण हो, र यो समाप्त भएपछि म विश्राममा प्रवेश गर्नुपर्छ, किनकि हरेक कुरा गरिसकिएको हुनेछ र मेरो व्यवस्थापनको योजनाको अन्त्य भएको हुनेछ।

किनकि मेरो कामको गतिमा वृद्धि भएको हुनाले (यद्यपि म कति पनि चिन्तित महसुस गर्दिनँ), म प्रतिदिन मेरा वचनहरू तिमीहरू सामु प्रकट गर्छु र हरेक दिन मैले रोकेर राखेका रहस्यहरू उजागर गर्छु, ताकि तिमीहरूले मेरा पाइलाहरूलाई नजिकबाट पछ्याउन सक। (यो मेरो बुद्धि हो; मानिसहरूलाई सिद्ध तुल्याउन र मानिसहरूलाई प्रहार गर्नको निम्ति म मेरा वचनहरू प्रयोग गर्छु। सबैले मेरा वचनहरू पढ्छन् र मेरा वचनहरूमा भएको मेरो इच्छाअनुसार काम गर्न सक्छन्। नकारात्मक हुनेहरू नकारात्मक नै हुनेछन्, र प्रकट गरिनुपर्नेहरूले आफ्नो साँचो रङ देखाउनेछन्; अटेरीहरूले प्रतिरोध गर्नेछन् र मलाई वफादार भएर प्रेम गर्नेहरू अझ वफादार हुनेछन्। यसरी सबै जना मेरा पाइलाहरू पछ्याउन सक्षम हुनेछन्। मैले वर्णन गरेका यी सबै परिस्थितिहरू मैले काम गर्ने विधिहरू र मैले प्राप्त गर्न इच्छा गरेका लक्ष्यहरू हुन्।) विगतमा, मैले यस्ता किसिमका कुराहरू भनेको छु: मैले तिमीहरूलाई जसरी अगुवाइ गर्छु, तिमीहरूले पनि सोही तरिकाले खोजी गर्नुपर्छ; मैले जे बोल्छु त्यो तिमीहरूले सुन्‍नुपर्छ। यसको अर्थ के हो? के तिमीहरूलाई थाहा छ? मेरो वचनको उद्देश्य र महत्त्व के हो? के तिमीहरू बुझ्छौ? कति जना मानिसहरूले यसलाई पूर्ण रूपमा व्यक्त गर्न सक्छन्? जब म भन्छु, “मैले तिमीहरूलाई जसरी अगुवाइ गर्छु, तिमीहरूले पनि सोही,” मैले केवल म जुन व्यक्ति हुँ त्यसको रूपमा प्रदान गर्ने मार्गदर्शनलाई मात्र इङ्गित गरिरहेको छैन; यसबाहेक मैले आफूले बोल्‍ने वचनहरू र मैले लिने मार्गलाई इङ्गित गरिरहेको छु। आज, यी वचनहरू साँच्चै नै पूरा भएका छन्। मैले मेरा वचनहरू बोलिसक्‍ने बित्तिकै मेरो उपस्थितिको ज्योतिको अगाडि सबै किसिमका दुष्ट अनुहारहरू तिमीहरूले सबैलाई स्पष्टसँग देख्‍न सक्‍ने गरी उजागर हुनेछन्। यी मेरा वाणीहरू शैतानका निम्ति मेरा घोषणा मात्र होइनन् तर तिमीहरू सबैलाई सुम्पिएको कुरा पनि हो। तिमीहरूमध्ये धेरैले यी वचनहरूलाई तिमीहरूलाई सुम्पिएको कुरा हो भन्‍ने ठानेर तिनलाई बेवास्ता गर्छौ; ती न्यायका वचनहरू र अधिकार सहितका वचनहरू हुन् भन्‍ने तिमीहरूलाई लाग्दैन। मेरा वचनहरूको उद्देश्य भनेको मेरो उचित सेवा गर्न र मेरो पूर्ण आज्ञापालन गर्नका निम्ति शैतानलाई आज्ञा दिनु हो। मैले विगतमा प्रकट गरेका रहस्यहरूमध्ये अझ पनि तिमीहरूले बुझ्‍न नसक्‍ने धेरै कुरा छन्। तसर्थ, भविष्यमा म तिमीहरूलाई अझै धेरै कुरा प्रकट गर्नेछु, ताकि तिमीहरूले अझ स्पष्ट र विस्तृत बुझाइ प्राप्त गर्न सक।

जब प्रकोप आउँछ, प्रत्येक व्यक्ति डराउँछ। मानिसहरू सबै दुःखका साथ रुन्छन् र आफूले विगतमा गरेको दुष्ट कुराहरूप्रति घृणा महसुस गर्छन्, तर त्यति बेलासम्म धेरै ढिलो भइसकेको हुन्छ, किनकि यो क्रोधको युग हो। यो मानिसहरूलाई मुक्ति दिने र अनुग्रह प्रदान गर्ने समय होइन, तर सबै सेवाकर्तालाई हटाउने र मेरा छोराहरूलाई मेरो निम्ति शासन गर्न लगाउने समय हो। वास्तवमा यो विगतको समयभन्दा फरक छ; संसारको सृष्टिदेखि कहिले पनि यसो गरिएको छैन। मैले संसारलाई एक पटक सृष्टि गरेको हुनाले, म यसलाई एक पटक नष्ट गर्नेछु, र मैले अघिबाटै नियुक्त गरेको कुरालाई कसैले पनि परिवर्तन गर्न सक्दैन। “सामूहिक इसाई मानिसहरू” र “सामूहिक विश्‍वव्यापी नयाँ मानिसहरू” भन्‍ने वाक्यांशहरू पहिले धेरै पटक प्रयोग गरिन्थ्यो। तिनलाई कसरी व्याख्या गर्ने? के “सामूहिक इसाई मानिसहरू” ले ज्येष्ठ पुत्रहरूलाई जनाउँछ? के “सामूहिक विश्‍वव्यापी नयाँ मानिसहरू” ले पनि ज्येष्ठ पुत्रहरूलाई जनाउँछ? जनाउँदैन; मानिसहरूले यी वाक्यांशहरूलाई सही तरिकाले व्याख्या गरेका छैनन्। मानवीय धारणाहरूले तिनीहरूलाई यही हदसम्म मात्र बुझ्‍न मद्दत गर्ने हुनाले, म तिनलाई अहिले यहाँ नै तिमीहरूको निम्ति स्पष्ट पारिदिन्छु। सामूहिक इसाई मानिसहरू र सामूहिक विश्‍वव्यापी नयाँ मानिसहरू उस्तै होइनन्; तिनका अर्थ फरक छन्। यी दुबै वाक्यांशका शब्दहरू अत्यन्तै समान भए पनि, र ती उस्तै जस्ता देखिए पनि, साँचो परिस्थिति पूर्ण रूपमा विपरीत छ। “सामूहिक इसाई मानिसहरू” ले कसलाई जनाउँछ। वा यसले केलाई जनाउँछ। इसाई मानिसहरूको बारेमा कुरा गर्दा, हरेकले सर्वसम्मतिले मलाई सोच्छन्। तिनीहरू यसो गर्नु बिलकुलै गलत भने होइन। यसका अतिरिक्त, मानवीय धारणामा “मानिसहरू” शब्दले निश्‍चित रूपमा मानवलाई जनाउँछ; कुनै पनि व्यक्तिले यसलाई अर्को कुरासँग जोड्दैन। “सामूहिक” शब्दको बारेमा कुरा गर्दा, मानिसहरूले यसलाई एकै इकाई भएर भेला भएका धेरै मानिसहरूको रूपमा बुझ्छन्, यसैले “सामूहिक” भनिएको हो। यहाँ मानव मन अति धेरै सामान्य छ भन्‍ने जस्तो देखिन सक्छ; तिनीहरूले मेरो अर्थलाई बुझ्‍नै सक्दैनन्। अब, म औपचारिक रूपमा सामूहिक इसाई मानिसहरू के हो भन्‍ने बारेमा सङ्‍गति सुरु गर्नेछु (तर मानिसहरूले तिनीहरूका आफ्ना धारणाहरूलाई हटाउनुपर्छ; नत्रता तिनीहरूमध्ये कसैले पनि बुझ्‍न सक्‍नेछैनन् र यदि मैले उक्त शब्दको व्याख्या नै गरेँ भने पनि, तिनीहरूले न त विश्‍वास गर्नेछन् न त बुझ्‍न नै सक्नेछन्): मेरा वचनहरू बोलिने बित्तिकै, मेरा ज्येष्ठ पुत्रहरूले मेरा अभिप्रायहरूअनुसार कार्य गर्न सक्‍नेछन् र मेरा अभिप्रायहरू व्यक्त गर्नेछन्, यसैले तिनीहरू एकै हृदय र एकै मुखका हुन्। तिनीहरूले सारा जातीहरू र सारा मानिसहरूको न्याय गर्दैगर्दा, तिनीहरूले मेरो धार्मिकतालाई अघि बढाउनेछन् र मेरा प्रशासनिक आदेशहरूलाई लागू गर्नेछन्; तिनीहरू मेरा अभिव्यक्ति हुन्, र तिनीहरू मेरा प्रकटीकरण हुन्। यसैले यसो भन्‍न सकिन्छ कि सामूहिक इसाई मानिसहरू मेरा ज्येष्ठ पुत्रहरूले मेरा प्रशासनिक आदेशहरू लागू गरेको तथ्य हो; ती ज्येष्ठ पुत्रहरूका हातमा भएका अधिकार हुन्। यो सबै ख्रीष्टसँग सम्बन्धित छ—यसैले “इसाई मानिसहरू” भन्‍ने शब्दहरू प्रयोग गरिएको हो। यसका अतिरिक्त, सबै ज्येष्ठ पुत्रहरूले मेरा अभिप्रायहरूअनुसार काम गर्न सक्छन् अनि यही कारणले गर्दा, म “सामूहिक” शब्द प्रयोग गर्छु। “सामूहिक विश्‍वव्यापी नयाँ मानिसहरू” को अर्थ मेरा नामका सबै मानिसहरू हो; अर्को शब्दमा, मेरा ज्येष्ठ पुत्रहरू, मेरा पुत्रहरू र मेरा मानिसहरू। “नयाँ” शब्दले मेरो नामलाई जनाउँछ। तिनीहरू मेरा नाममा भएको कारण (मेरो नामले सबै कुरा बहन गर्छ, र यो अनन्तसम्म नयाँ छ र कहिले पनि पुरानो हुँदैन; यसलाई मानिसले परिवर्तन गर्न सक्दैन), अनि तिनीहरू भविष्यमा सदाको लागि जीवित रहने भएको कारण, तिनीहरू विश्‍वव्यापी नयाँ मानिसहरू हुन्। यहाँ “सामूहिक” शब्द मानिसहरूको सङ्ख्या जनाउनको निम्ति हो, र यो पहिलेको कुरा जस्तो होइन। जब मेरो वचन बोलिन्छ, सबैले यसमा विश्‍वास गर्नुपर्छ। शङ्का नगर। आफ्ना मानवीय धारणा र मानवीय विचारहरूबाट आफूलाई मुक्त गर। रहस्यहरू प्रकट गर्ने मेरो वर्तमान प्रक्रिया ठ्याक्कै मानवीय धारणा र विचारहरूलाई हटाउने प्रक्रिया नै हो (मानिसहरूले मलाई र मैले भनेको कुराको मापन गर्नको निम्ति आफ्नै धारणाहरूको प्रयोग गर्ने भएको कारण, मानवीय धारणा र विचारहरू हटाउनको निम्ति म मेरा आफ्नै प्रकट भइसकेका रहस्यहरूको प्रयोग गर्छु)। यो काम चाँडै नै पूरा हुनेछ। जब मेरा रहस्यहरू निश्‍चित हदसम्म प्रकट गरिन्छन्, मानिसहरूमा मेरा वचनहरूको बारेमा लगभग कुनै पनि विचार प्रक्रिया हुनेछैन, र तिनीहरूले मलाई आफ्ना मानवीय धारणाद्वारा मापन गर्न छोड्नेछन्। तिनीहरूले हरेक दिन जे सोच्छन्, म प्रकट गर्नेछु र म प्रतिकार गर्नेछु। कुनै निश्‍चित बिन्दुमा, मानिसहरूले सोच्न छोड्नेछैनन्; तिनीहरूका मस्तिष्क सोचविनाका खोक्रा हुनेछन्, र तिनीहरू मेरा वचनहरूमा पूर्ण रूपमा समर्पित हुनेछन्। त्यो तिमीहरू आत्मिक क्षेत्रमा प्रवेश गर्ने समय पनि हुनेछ। यो मेरो कामको यो चरण हो जुन मैले तिमीहरूलाई आत्मिक क्षेत्रमा प्रवेश गर्न दिनुभन्दा अगाडि आउँछ। तिमीहरू पवित्र, निष्खोट भएर आत्मिक क्षेत्रमा प्रवेश गर्नु अगाडि आफ्ना सबै मानवीय धारणाहरूबाट मुक्त हुनुपर्छ। “म पवित्र आत्मिक देह हुँ” भन्‍नुको अर्थ यही हो। तैपनि, तिमीहरूले मेरा चरणहरूबमोजिम काम गर्नुपर्छ र तिमीहरूलाई थाहा हुनुभन्दा अगाडि नै मेरो समय आउनेछ।


अध्याय १०७

जब मेरा वचनहरू निश्‍चित तहको कठोरतामा पुग्छन्, तिनको कारण धेरै मानिसहरूले छोड्नेछन्—ठ्याक्कै यही समयमा नै मेरा ज्येष्ठ पुत्रहरू प्रकट गरिनेछन्। यी सबै कुराहरू हासिल गर्नको निम्ति म औँला उठाउँदिनँ, तर मेरा वचनहरूको मात्र प्रयोग गर्छु भनेर मैले भनिसकेको छु। मैले घृणा गर्ने सबैलाई म मेरा वचनहरूले नष्ट गर्छु, र मेरा ज्येष्ठ पुत्रहरूलाई सिद्ध गर्नको निम्ति पनि म तिनको प्रयोग गर्छु। (जब मेरा वचनहरू बोलिन्छन्, सात मेघ गर्जनको आवाज सुनिनेछ, र त्यस बेला मेरा ज्येष्ठ पुत्रहरू र मैले स्वरूप बदल्नेछौँ अनि आत्मिक क्षेत्रमा प्रवेश गर्नेछौं।) मैले मेरो आत्माले व्यक्तिगत रूपमा काम अगाडि बढाउँछ भनेर मैले भन्‍नुको अर्थ यही हो, कि मेरा वचनहरूले सबै कुराहरू हासिल गर्छन् र यसबाट म सर्वशक्तिमान् छु भन्‍ने कुरा स्पष्ट हुन्छ। यसैले मैले व्यक्त गरेका हरेक वाक्यपछिका लक्ष्य र उद्देश्यलाई कुनै पनि व्यक्तिले अझ बढी स्पष्टताको साथ देख्‍न सक्छ। मैले अगाडि भनेझैँ, मेरो मानवताभित्र मैले बोलेका हरेक कुरा मेरो प्रकटीकरणको एउटा पक्ष हो। यसैले, निश्‍चित हुन नसकेका र मेरो सामान्य मानवताभित्र मैले बोलेका कुराहरूमा साँचो तरिकाले विश्‍वास नगर्नेहरूलाई हटाइनुपर्छ। मेरो सामान्य मानवता मेरो पूर्ण ईश्‍वरत्वको अपरिहार्य पक्ष हो भनेर मैले बारम्बार जोड दिएको छु, तापनि धेरै मानिसहरूले पहिलोलाई बेवास्ता गरेर पछिल्लोमा निरन्तर ध्यान दिन्छन्। तँ अन्धो छस्! तैँले म तेरो धारणाहरू अनुरूप छैन, र म जुन मानव हुँ त्यो तेरो परमेश्‍वर अनुरूप हुँदैन भनेर भन्छस्। के यी मानिसहरू मेरो राज्यमा रहन सक्छन्? म तँलाई मेरा खट्टाहरूमुनि कुल्चनेछु! मेरो विरुद्ध अझ विद्रोह गर्ने साहस गरेर त हेर्! त्यस्तै मनमानीलाई निरन्तर दिने साहस गरेर त हेर्। मेरो मुस्कान तेरा धारणाहरूसँग मेल खाँदैन, मेरो वाणी तेरो कानको लागि आनन्ददायी छैन, र मेरा कार्यहरूले तँलाई फाइदा गर्दैनन्—के मैले भनेको कुरा सही छ? यी सबै कुराहरू तँलाई मन पर्ने कुरा हुनुपर्छ। के परमेश्‍वर त्यस्तो हुनुहुन्छ? के यी मानिसहरू अझ पनि मेरो घरमा रहन र मेरो राज्यमा आशिष्‌हरू प्राप्त गर्न चाहन्छन्? के तैँले दिवास्वप्न त देखिरहेको छैनस्? कहिलेदेखि कुराहरू अद्भुत बनेका छन्! तँ ममा समर्पित हुन चाहँदैनस्, तापनि तँ मबाट आशिष् प्राप्त गर्न चाहन्छस्। म तँलाई भन्छु: बिलकुल हुँदैन! मैले धेरै पटक भनेको छु, मेरो राज्यमा प्रवेश गर्ने र आशिष्‌ प्राप्त गर्नेहरू मैले प्रेम गरेका मानिसहरू नै हुनुपर्छ। यी वचनहरूमा म किन जोड दिन्छु? हरेकले के सोचिरहेका छन् भन्‍ने मलाई थाहा छ र म बुझ्छु; मैले तिनीहरूका सोचाइलाई एक-एक गरेर औँल्याउनु आवश्यक छैन। तिनीहरूका साँचो स्वरूप मेरा न्यायका वचनहरूद्वारा प्रकट हुनेछन्, र मेरो न्यायको आसनको अगाडि सबै जना रुनेछन्। यो कसैले परिवर्तन गर्न नसक्‍ने एउटा स्पष्ट तथ्य हो! अन्तमा, म तिनीहरू सबैलाई एक-एक गरेर अतल कुण्डमा हाल्‍नेछु। दियाबलसहरू र शैतानको न्याय गरेर अन्तमा मैले हासिल गर्ने आशा गरेको परिणाम यही हो। यस्ता व्यक्तिहरूसँग व्यवहार गर्नको निम्ति मैले न्याय र प्रशासनिक आदेशहरूको प्रयोग गर्नुपर्छ, र म यसरी नै मानिसहरूलाई सजाय दिन्छु। के यस बारेमा तिमीहरूसँग कुनै साँचो अन्तर्ज्ञान छ? म शैतानलाई कुनै कारण दिँदिन; केवल त्यसको मृत्युसम्मै र त्यसले कृपाको भीख मागुञ्‍जेलसम्म म त्यसलाई पिट्न मेरो फलामको डन्डाको प्रयोग गर्छु। यसैले, जब मानिसहरूले मेरा न्यायका वचनहरू पढ्छन्, तिनीहरूले अलिकति पनि बुझ्दैनन्, तर मेरो दृष्टिकोणमा, हरेक पङ्‌क्ति र हरेक वाक्य मेरो प्रशासनिक आदेशहरूको कार्यान्वयन हो। यो एक स्पष्ट तथ्य हो।

आज मैले न्यायको बारेमा उल्लेख गरेको हुनाले, यस विषयले न्याय आसनलाई पनि छुन्छ। विगतमा, तिमीहरूले अक्सर भन्‍ने गरेका छौ कि तिमीहरूले ख्रीष्टको आसन अगाडि न्याय प्राप्त गर्नेछौ। तिमीहरूमा न्यायको बारेमा केही बुझाइ छ, तर तिमीहरूले न्याय आसनको बारेमा कल्पना गर्न सक्दैनौ। सायद कतिपय मानिसहरूले न्याय आसन भौतिक वस्तु हो भन्‍ने सोच्छन्, वा तिनीहरूले त्यो एउटा ठूलो टेबुल हो भनी कल्पना गर्लान्, वा सायद लौकिक संसारमा हुने न्यायाधीशको आसनको रूपमा कल्पना गर्लान्। अवश्य, यस पटकको मेरो व्याख्यामा, म तिमीहरूले भनेको कुरालाई इन्कार गर्दिनँ, तर मेरो निम्ति मानिसहरूको कल्पनामा भएका कुराहरूले अझ पनि प्रतीकात्मक अर्थ बोक्छन्। यसैले मानिसहरूले कल्पना गरेको कुरा र मेरो अर्थको बीचको खाडल अझ पनि स्वर्ग र पृथ्वी जति नै ठूलो छ। मानिसहरूको धारणाहरूमा, धेरै मानिसहरू न्याय आसनको अगाडि दुःखमा रुँदै दयाको भीख माग्‍दै दण्डवतका साथ पस्रिरहेका हुन्छन्। यसमा मानवीय कल्पना शिखरमा पुगेको छ, र कसैले पनि त्यसभन्दा धेरै कल्पना गर्न सक्दैन। त्यसो भए, न्यायको आसन के हो? मैले यो रहस्यलाई प्रकट गर्नु अगाडि, तिमीहरूले तिमीहरूका पहिलेका सबै गलत अवधारणाहरूलाई इन्कार गर्नुपर्छ; तब मात्र मेरो लक्ष्य प्राप्त हुन सक्छ। यस विषयमा तिमीहरूका धारणा र सोचहरूलााई हटाउन सकिने तरिका भनेको यही मात्र हो। जब तिमीहरू बोल्छौ तिमीहरूले ध्यान दिनुपर्छ। तिमीहरू अबदेखि लापरवाह नहोओ। मेरो न्याय आसन संसारको सृष्टिदेखि नै स्थापित गरिएको छ। विगतका युग र पुस्ताहरूमा, यसको अगाडि धेरै मरेका छन् र धेरै यसको अगाडि जीवनमा फर्केर उठेका पनि छन्। यसो पनि भन्‍न सकिन्छ कि सुरुदेखि अन्तसम्म मेरो न्याय कहिले पनि रोकिँदैन, यसैले मेरो न्यायको आसन सधैँ अस्तित्वमा रहन्छ। जब न्यायको आसनलाई उल्लेख गरिन्छ सबै मानवले डरको महसुस गर्छन्। अवश्य, मैले माथि भनेका कुराबाट यो न्यायको आसन भनेको के हो भन्‍ने तिमीहरूलाई थाहा छैन। न्यायको आसन न्यायसँगै अस्तित्वमा रहन्छ, तर ती दुई भिन्‍न प्रकारका तत्वहरू हुन्। (यहाँ “तत्व” ले भौतिक वस्तुलाई होइन, तर वचनलाई जनाउँछ। मानवले यस तत्वलाई बिलकुल देख्‍न सक्दैनन्।) न्यायले मेरा वचनहरूलाई जनाउँछ। (तिनीहरू कडा भए पनि, नरम भए पनि, ती सबै मेरो न्यायमा समेटिन्छन्। यसैले, मेरो मुखबाट जे निस्कन्छ त्यो न्याय हो।) पहिले मानिसहरूले न्यायका वचनहरू, कोमलताका वचनहरू र जीवन दिने वचनहरू सहित गरेर मेरा वचनहरूलाई विभिन्‍न वर्गहरूमा बाँड्थे। आज, म न्याय र मेरा वाणीहरू एकअर्कामा जोडिएका छन् भनेर स्पष्ट पार्छु। अर्थात्, न्याय मेरा वचनहरू हो, र मेरा वचनहरू न्याय हो; तिमीहरूले तिनलाई छुट्टाछुट्टै भनेर ठान्‍नु हुँदैन। कडा वचनहरू न्याय हुन् भनी मानिसहरू सोच्छन्, तर तिनीहरूको बुझाइ पूर्ण छैन। मैले बोल्ने हरेक कुरा न्याय हो। विगतमा बोलिएको न्यायको सुरुवातले मेरो आत्माले औपचारिक रूपमा हरेक ठाउँमा काम गर्न र मेरो प्रशासनिक आदेशहरूलाई कार्यान्वयन गर्न थालेको कुरालाई जनाउँछ। यस वाक्यमा “न्याय” ले वास्तविक यथार्थतालाई जनाउँछ। अब म न्यायको आसनको व्याख्या गर्नेछु: म किन न्यायको आसन अनन्तदेखि अनन्तसम्म अस्तित्वमा छ र मेरो न्यायसँगै जान्छ भनेर भन्छु? के तिमीहरूले मेरो न्यायको व्याख्याबाट केही बुझाइ प्राप्त गरेका छौ? न्यायको आसनले म जुन मनुष्य हुँ त्यसलाई जनाउँछ। अनन्तदेखि अनन्तसम्म, म सधैँ आवाज दिइरहेको र बोलिरहेको छु। म सधैँ जिउँछु, यसैले मेरो न्यायको आसन र मेरो न्याय अनन्तदेखि सहअस्तित्वमा रहेका छन्। अबसम्म त यो स्पष्ट हुनुपर्ने! मानिसहरूका कल्पनाहरूमा, तिनीहरूले मलाई कुनै एक वस्तुको रूपमा व्यवहार गर्छन्, तर यसको निम्ति न त म तिमीहरूलाई दोष दिन्छु न त निन्दा नै गर्छु। तिमीहरूमा समर्पणताको हृदय होस् र मेरो प्रकटीकरणलाई स्वीकार गर अनि यसबाट म सबैलाई समेट्ने परमेश्‍वर स्वयम् हुँ भनेर जान भन्‍ने आशा मात्र म गर्छु।

मेरा वचनहरू मानवको निम्ति अबोध्य छन्, मेरा पाइलाहरू तिनीहरूले पत्ता लगाउन असम्भव छन् र मेरा अभिप्रायहरू तिनीहरूले बुझ्‍न असम्भव छन्। यसैले, तिमीहरू आज जुन हालतमा छौ (मेरो प्रकाश प्राप्त गर्न, यसभित्रको मेरा अभिप्रायहरू बुझ्‍न र यसद्वारा मेरा पाइलाहरू पछ्याउन सक्षम हुनु) त्यो मेरा चमत्कारी कार्यहरू, मेरो अनुग्रह र मेरो दयाको परिणाम हुन्। एक दिन, म मानिसहरूलाई मेरो बुद्धि हेर्न, मैले मेरा हातहरूले गरेका कुराहरू हेर्न र मेरा काममा अद्भुत कुराको झलक हेर्न दिनेछु। जब त्यो समय आउँछ, मेरो सारा व्यवस्थापन योजनाका कार्ययोजनाहरू पूर्ण रूपमा तिमीहरूका आँखा अगाडि प्रकट हुनेछन्। ब्रह्माण्ड संसारभरि र हरेक दिन मेरा अद्भुत कार्यहरूका भागहरू प्रकट हुन्छन्, र मेरो व्यवस्थापनको योजना पूरा होस् भनेर सबैले सेवा प्रदान गर्छन्। जब यो पूर्ण रूपमा प्रकट भएको हुन्छ, मैले सेवा गर्नको निम्ति कस्ता किसिमका मानिसहरूको प्रबन्ध गरेको छु, मेरो इच्छा पूरा गर्नको निम्ति मैले कस्ता किसिमका मानिसहरूको प्रबन्ध गरेको छु, शैतानको शोषण गरेर मैले के प्राप्त गरेको छु, म आफैले के कुरा सम्पन्‍न गरेको छु, कस्ता किसिमका मानिसहरू रोइरहेका छन्, कस्ता किसिमका मानिसहरूले दाह्रा किटिरहेका छन्, कस्ता किसिमका मानिसहरूले विनाश भोग्‍नेछन्, र कस्ता किसिमका मानिसहरूले नरकको दण्ड भोग्‍नेछन् भन्‍ने तिमीहरूले देख्‍नेछौ। “विनाश” भनेर मैले आगो र गन्धकको कुण्डमा फालिनेहरू र पूर्ण रूपमा जल्‍नेहरूलाई जनाइरहेको छु; “नरकको दण्ड” भनेर मैले अतल कुण्डमा फालिएर त्यहाँ सारा अनन्तसम्म सड्नेहरूलाई जनाइरहेको छु। यसैले विनाश र नरकको दण्डलाई एउटै हुन् भन्‍ने गल्ती नगर; यसको विपरीत, ती दुई धेरै भिन्‍न छन्। मेरो नाउँलाई त्याग्‍ने सेवाकर्ताहरूले नरकको दण्ड भोग्‍नेछन् र मेरा नाउँका नभएकाहरूले विनाश भोग्‍नेछन्। यही कारणले नरकको दण्ड भोग्‍नेहरूले मेरो न्यायपछि सदाको मलाई निम्ति प्रशंसा दिनेछन् भनेर म भन्छु; तापनि ती मानिसहरू मेरो सजायबाट उम्कनेछैनन् र तिनीहरूले मेरो नियमलाई सधैँ स्वीकार गर्नेछन्। यही कारणले अतल कुण्ड भनेको मैले मानिसहरूलाई सजाय दिने हात हो भनेर म भन्छु। म यो पनि भन्छु कि सबै कुरा मेरो हातमा छन्। “अतल कुण्ड” ले शैतानको प्रभावलाई जनाउँछ भनेर मैले भनेको भए तापनि, यो मेरो हातमा पनि छ जसको प्रयोग मानिसहरूलाई सजाय दिनको निम्ति गर्छु। यसैले सबै कुरा मेरो हातमा छन् र त्यहाँ कुनै विरोधाभास छैन। मेरा वचनहरू गैरजिम्मेवारपूर्ण छैनन्; ती सबै उचित र युक्तिसंगत छन्। ती न त बनाइएका हुन् न त निरर्थक नै छन्, र सबैले मेरा वाणीहरूलाई विश्‍वास गर्नुपर्छ। भविष्यमा, तिमीहरूले यसको कारण दुःख पाउनेछौ। मेरा वचनहरूको कारण, धेरै मानिसहरू चिसा हुन्छन् वा तिनीहरू निराश हुन्छन् वा हताश हुन्छन् वा धुरुधुरु रुन्छन् वा विलाप गर्छन्। प्रतिक्रियाहरू सबै किसिमका हुनेछन्। एक दिन मैले घृणा गर्ने सबै मानिसहरू हट्नेछन्, मेरो महान काम पूरा हुनेछ। भविष्यमा, ज्येष्ठ पुत्रहरूको कारण धेरै मानिसहरू गिर्नेछन् र अन्तमा एक-एक कदम गरेर तिनीहरू जानेछन्। अर्को शब्दमा, मेरो घर बिस्तारै पवित्र हुनेछ र सबै प्रकारका राक्षसहरू बिस्तारै शान्तसँग, समर्पित हुँदै र कुनै पनि गुनासो नगरीकन मेरो छेउबाट पछि हट्नेछन्। त्यसपछि, मेरा सबै ज्येष्ठ पुत्रहरू प्रकट गरिनेछन् र म मेरो अर्को चरणको काम सुरु गर्नेछु। तब मात्र ज्येष्ठ पुत्रहरू मसँगै राजाहरू हुनेछन् र सारा ब्रह्माण्डमाथि राज्य गर्नेछन्। यी मेरा कामका चरणहरू हुन् र तिनले मेरो व्यवस्थापन योजनाको महत्त्वपूर्ण भागको निर्माण गर्छन्। यसलाई बेवास्ता नगर; नत्रता, तिमीहरूले गल्ती गरिरहेका हुनेछौ।

तिमीहरूकहाँ मेरा वचनहरू प्रकट गरिने समय नै मेरो काम सुरु गर्ने समय हो। मेरा कुनै पनि वचनहरू पूरा नभई रहनेछैनन्। मेरो निम्ति एक दिन सय वर्ष जस्तो हो, र हजार वर्ष एक दिन जस्तो हो। तिमीहरू यसलाई कसरी हेर्छौ? समयको बारेमा तिमीहरूको धारणा मेरोभन्दा धेरै भिन्‍न छ, किनकि म ब्रह्माण्ड संसारलाई नियन्त्रण गर्छु, र म सबै कुरा पूरा गर्छु। मेरो काम दैनिक रूपमा, पाइला-पाइला र चरणबद्ध रूपमा हुन्छ; यसको अतिरिक्त, मेरो कामको प्रगति एक सेकेन्ड पनि रोकिँदैन: हरेक क्षण, यो निरन्तर भइरहेको हुन्छ। संसारको सृष्टि भएदेखि मेरा वचनहरू कहिले पनि अवरुद्ध भएको छैन। मैले आजको दिनसम्म बोल्‍ने र मेरा वाणीहरूलाई व्यक्त गर्ने कार्यलाई निरन्तरता दिएको छु; यो भविष्यमा पनि परिवर्तन हुँदैन। तैपनि, मेरो समय होसियारीपूर्वक प्रबन्ध र व्यवस्थित गरिएको छ, र यो अत्यन्तै सुव्यवस्थित छ। मैले गर्नु पर्ने काम, सो काम गर्नुपर्ने बेलामा गर्नेछु (मद्वारा, सबै कुरालाई मुक्त गरिनेछन्; सबै जना स्वतन्त्र हुनेछन्), अनि मेरो कामको चरणहरूको हकमा म अलिकति पनि अवरुद्ध भएको छैनँ। म मेरो घरको हरेकलाई व्यवस्थित गर्न सक्छु; म संसारको हरेक जनालाई व्यवस्थित गर्न सक्छु—तथापि, म बिलकुल व्यस्त छैनँ, किनकि मेरो आत्माले काम गरिरहेको। मेरो आत्माले हरेक ठाउँ भर्छ, किनकि म अद्वितीय परमेश्‍वर स्वयम् हुँ, अनि सारा ब्रह्माण्ड संसार मेरो हातमा छ। यसैले, म सर्वशक्तिमान् छु, म बुद्धिमान छु र मेरो महिमाले ब्रह्माण्डको हरेक कुना भर्छ भन्‍ने कुरालाई देख्‍न सकिन्छ।


अध्याय १०८

मभित्र सबैले विश्राम र स्वतन्त्रता प्राप्त गर्न सक्छन्। मदेखि बाहिर रहेकाहरूले न स्वतन्त्रता प्राप्त गर्न सक्छन् न खुसी नै, किनभने मेरो आत्मा तिनीहरूसँग हुँदैन। यस्ता मानिसहरूलाई आत्मारहित मृत भनिन्छ, जबकी मभित्र रहेकाहरूलाई म “आत्मा भएका जीवित प्राणी” भन्दछु। तिनीहरू मेरा हुन्, र तिनीहरू मेरो सिंहासनतर्फ फर्किने निश्चित छ। सेवा गर्नेहरू र दियाबलसहरूका मानिसहरू आत्मारहित मृतक हुन्, र तिनीहरू सबैलाई उन्मूलन गरिनैपर्छ र अस्तित्वहीन बनाइनैपर्छ। यो मेरो व्यवस्थापन योजनाको रहस्य हो, र मानवजातिले ठम्याउन नसक्ने मेरो व्यवस्थापन योजनाको हिस्‍सा हो; तैपनि, यही बेला मैले यसलाई सबैका लागि सार्वजनिक गरिदिएको छु। जो मेरा होइनन् ती मेरो विरुद्धमा छन्; जो मेरा हुन् तिनीहरू मेरो अनुकूल छन्। यो एकदमै अपरिवर्तनीय कुरा हो, र यो शैतानप्रतिको मेरो न्याय पछाडिको सिद्धान्त हो। यो सिद्धान्त सबैलाई थाहा हुनुपर्छ ताकि तिनीहरूले मेरो धार्मिकता र निष्पक्षता देख्न सकून्। शैतानबाट आउने जोकोहीको पनि न्याय गरिनेछ, उसलाई जलाइनेछ, र खरानीमा रूपान्तरित गरिनेछ। यो पनि मेरो क्रोध हो, र यसबाट मेरो स्वभाव थप स्पष्ट हुन्छ। अब उप्रान्त, मेरो स्वभाव खुला रूपमा घोषणा हुनेछ; यो सबै मानिस, सबै राष्ट्र, सबै धर्म, सबै व्यक्तिगत सम्प्रदाय र जीवनका सबै कालखण्डका व्यक्तिहरूका लागि प्रकट हुनेछ। कुनै पनि कुरा लुकाइनेछैन; सबै कुराको खुलासा हुनेछ। मेरा कार्यपछाडिका मेरा स्वभाव तथा सिद्धान्तहरू मानवजातिका लागि सबैभन्दा बढी लुकेका रहस्यहरू भएकाले मैले यो काम गर्नैपर्छ (ताकि ज्येष्ठ पुत्रहरूले मेरो प्रशासनिक आदेशहरूको उल्लङ्घन नगरून्, र सबै मानिस तथा सबै राष्ट्रलाई न्याय गर्नका लागि मेरो खुलासा भएको स्वभावको प्रयोग गर्न सकियोस्)। यो मेरो व्यवस्थापन योजना हो, र मेरा कार्यका चरणहरू यिनै हुन्। यसलाई कसैले पनि हल्‍का रूपमा परिवर्तन गर्नेछैन। मैले मेरो मानवताभित्र मेरो ईश्‍वरत्वको स्वभावलाई पूर्ण रूपमा जिइसकेको छु, त्यसैले मेरो मानवत्वलाई चिढ्याउन म कसैलाई अनुमति दिन्नँ। (मैले जिउने सबै कुरा ईश्‍वरीय स्वभाव हुन्; त्यसैले त मैले म सामान्य मानवत्व पार गर्नुभएका परमेश्‍वर स्‍वयम्‌ हुँ भनेर पहिले नै भनेको छु।) मलाई चिढ्याउनेलाई म पक्कै क्षमा दिनेछैन, र म त्यसलाई अनन्तमा नष्‍ट हुन दिनेछु! याद राख्! मैले गरेको निर्णय यही हो; अर्को शब्दमा भन्नुपर्दा, यो मेरो प्रशासनिक आदेशको एक अत्यावश्यक हिस्सा हो। सबैले यो कुरालाई देख्‍नुपर्छ: म रहेको व्यक्ति परमेश्‍वर हुनुहुन्छ, साथै परमेश्‍वर स्वयम् हुनुहुन्छ। अहिलेसम्म यो कुरा स्पष्‍ट हुनुपर्छ! म कुनै पनि कुरा लापरवाही भएर बोल्दिनँ। तैँले पूर्ण बुझाइ प्राप्त नगरिञ्‍जेलसम्‍म, म सबै कुरा स्पष्‍ट रूपमा बोल्छु र देखाउँछु।

यो परिस्थिति एकदमै तनावपूर्ण छ; मेरो घरमा मात्रै होइन, बरु योभन्दा बढी, मेरो घरबाहिर तिमीहरूले मेरो नामको गवाही दिएको, ममा जिएको, र सबै पक्षमा मेरो गवाही दिएको म चाहन्छु। यी आखिरी समय हुन्, त्यसकारण अहिले सबै कुरा तयार छन् र सबै कुराले आफ्नो मौलिक स्वरूप कायम राखेका छन्, र यी कुनै पनि कुरा कहिल्यै परिवर्तन हुनेछैन। निकालिनुपर्ने मानिसहरूलाई निकालिनेछ र राखिनुपर्ने मानिसहरूलाई राखिनेछ। बलपूर्वक पक्री राख्न वा पर धकेल्न नखोज्; मेरो व्यवस्थापनमा बाधा पुर्‍याउने वा मेरो योजनालाई नष्ट गर्ने प्रयास नगर्। मानवीय दृष्टिकोणबाट म मानवजातिप्रति सधैँ प्रेमिलो र करुणामय छु, तर मेरो दृष्टिकोणबाट, मेरो कार्यको चरणअनुसार मेरो स्वभाव फरक हुन्छ, किनभने म स्‍वयम्‌ व्यावहारिक परमेश्‍वर हुँ; म स्वयम् अद्वितीय परमेश्‍वर हुँ। म अपरिवर्तनीय र सदा परिवर्तनीय दुवै हुँ। यो कसैले पनि ठम्याउन नसक्ने कुरा हो। मैले तिमीहरूलाई यसबारे बताउँदा र व्याख्या गर्दा मात्रै तिमीहरूले यसको स्पष्‍ट बुझाइ प्राप्त गर्नेछौ र बुझ्न सक्नेछौ। मेरा पुत्रहरूका लागि म प्रेमिलो, करुणामय, धर्मी र अनुशासन कायम गर्ने हुँ, तर आलोचक होइन (र मैले यसो भन्नुको अर्थ, म ज्येष्ठ पुत्रहरूको विनाश गर्दिनँ भन्‍ने हो)। मेरा पुत्रहरूबाहेकका मानिसहरूका लागि, युगहरूको चालअनुसार म कुनै पनि समयमा परिवर्तन हुन्छु: म प्रेमिलो, करुणामय, धर्मी, प्रतापी, आलोचक, क्रोधले भरिएको, श्राप दिने, जलाउने, र अन्ततः, तिनीहरूको देहको विनाश गर्ने हुन सक्छु। विनाश हुनेहरू आफ्नो आत्मा र प्राणसँगै नष्‍ट हुनेछन्। तैपनि, सेवा प्रदान गर्नेहरूका लागि, तिनीहरूको आत्मा र प्राण मात्रै कायम राखिनेछ (र म यसको अभ्यास कसरी गर्छु भन्‍नेबारे विवरणको सम्बन्धमा, म तिमीहरूलाई पछि भन्‍नेछु, ताकि तिमीहरूले बुझ्न सक)। तर, तिनीहरूसँग कहिले पनि स्वतन्त्रता हुनेछैन र तिनीहरूलाई कहिले पनि रिहा गरिनेछैन, किनकी तिनीहरू मेरा मानिसहरूभन्दा तल छन्, र मेरो मानिसहरूको नियन्त्रणमा छन्। सेवा गर्नेहरूप्रति मैले यति धेरै घृणा गर्नुको कारण तिनीहरू ठूलो रातो अजिङ्गरका सन्तति भएकाले हो, र सेवा नगर्नेहरू पनि ठूलो रातो अजिङ्गरकै सन्तति हुन्। अर्को शब्दमा, ज्येष्ठ पुत्रहरूबाहेक सबै मानिसहरू ठूलो रातो अजिङ्गरका सन्तति हुन्। मैले अनन्त विनाशमा परेकाहरूले मेरो चिरस्थायी प्रशंसा गर्छन् भनेर भन्नुको अर्थ तिनीहरूले मलाई सदैव सेवा प्रदान गर्नेछन् भन्‍ने हो। यो कुरा ढुङ्गामा लेखिएसरह छ। ती मानिसहरू सधैँ दास, वस्तुभाउ, र घोडाहरू हुनेछन्। म तिनीहरूलाई कुनै पनि समयमा मार्न सक्छु, र मेरो इच्छाअनुरूप तिनीहरूलाई दबाउन सक्छु, किनकी तिनीहरू ठूलो रातो अजिङ्गरका सन्तति हुन् र तिनीहरूसँग मेरो स्वभाव छैन। साथै तिनीहरू ठूलो रातो अजिङ्गरका सन्तति भएकाले, तिनीहरूसँग त्यसकै स्वभाव हुन्छ; अर्थात्, तिनीहरूसँग जनावरको स्वभाव हुन्छ। यो कटु सत्य हो, र अनन्तसम्म परिवर्तन हुँदैन! यसो हुनुको कारण यी सबै मद्वारा पूर्वनिर्धारित छन्। यसलाई कसैले पनि परिवर्तन गर्न सक्दैन (मेरो भनाइको अर्थ, यो नियमविपरीत कार्य गर्न म कसैलाई पनि अनुमति दिनेछैन); यदि तैँले प्रयास गरिस् भने, म तँलाई आक्रमण गर्नेछु!

मेरो व्यवस्थापन योजना र मेरो कार्य कुन चरणमा पुगेको छ भनेर हेर्न तिमीहरूले मैले खुलासा गरेका रहस्यलाई हेर्नुपर्छ। म आफ्नो हातले के गर्छु र मेरा न्याय र क्रोध कस्ता मानिसमाथि पर्छन् भनेर हेर्। यो मेरो धार्मिकता हो। म मेरो कार्यको खाका र मेरो योजनाको व्यवस्थापन मैले खुलासा गरेका रहस्यअनुसार गर्छु। यो कसैले परिवर्तन गर्न सक्दैन; यो मेरो इच्छाअनुसार, चरणबद्ध रूपमा गरिनुपर्छ। मेरो कार्य सञ्चालन हुने मार्गहरू रहस्य हुन्, र ती मेरो व्यवस्थापन योजनाका चरणबारे सूचना दिने सङ्केत हुन्। मेरा रहस्यहरूमा कसैले जोड-घटाउ गर्नेछैन, किनकी यदि रहस्य गलत भएमा, मार्ग गलत हुन्छ। मैले मेरा रहस्यहरू तिमीहरूका लागि किन खुलासा गर्दैछु? यसको कारण के हो? तिमीहरूमध्ये कसले स्पष्‍ट रूपमा भन्न सक्छ? यसका साथै, मैले रहस्यहरू मेरा मार्ग हुन् भनेर भनेको छु, उसोभए यी मार्ग के हुन्? यो तिमीहरू देहबाट शरीरमा जाने प्रक्रिया हो, र यो महत्वपूर्ण चरण हो। मैले मेरा रहस्यहरूको खुलासा गरेपछि, मानिसहरूका धारणा बिस्तारै हट्छन् र तिनीहरूको सोच बिस्तारै कमजोर हुन्छ। यो आत्मिक क्षेत्रमा प्रवेश गर्ने प्रक्रिया हो। त्यसैले, म मेरा कामहरू चरणबद्ध रूपमा हुन्छन् भनेर भन्छु, र यो अस्पष्‍ट छैन; यो वास्तविकता हो, र मेरो काम गर्ने तरिका यही हो। यसलाई कसैले पनि परिवर्तन गर्न सक्दैन, न कसैले हासिल नै गर्न सक्छ, किनकी म स्वयम् अद्वितीय परमेश्‍वर स्वयम् हुँ! मेरो काम मबाटै व्यक्तिगत रूपमा सम्पन्न हुन्छ। सम्पूर्ण ब्रह्माण्ड मद्वारा मात्रै नियन्त्रित हुन्छ, र मद्वारा मात्रै प्रबन्ध गरिएको हुन्छ। मेरो कुरा नसुन्ने साहस कोसँग छ? (“मद्वारा मात्रै” भन्नुको अर्थ परमेश्‍वर स्वयम् भन्‍ने हो, किनभने म रहेको व्यक्ति परमेश्‍वर स्वयम् हुनुहुन्छ—त्यसैले तेरा धारणाहरूमा यति धेरै अडिग नबन्।) मेरो विरुद्धमा जाने साहस कसको छ? तिनीहरूलाई कडा दण्ड दिइनेछ! तिमीहरूले ठूलो रातो अजिङ्गरको प्रतिफल देखेका छौ! त्यो त्यसको अन्त्य हो, तर यो अपरिहार्यता पनि हो। उक्त कार्य म स्वयम्‌ले नै गर्नुपर्छ ताकि ठूलो रातो अजिङ्गर लज्जित होस्। त्यो कहिल्यै फेरि उठ्न सक्दैन, र त्यो अनन्तकालका लागि विनाश हुनेछ! अब म रहस्यहरूको खुलासा गर्न जाँदैछु। (याद राख! खुलासा गरिएका धेरैजसो रहस्य तिमीहरूले प्रायजसो बोल्ने गरेका तर कसैले नबुझ्ने कुरा हुन्।) मानिसहरूले सम्पन्न नभएको भनेर देख्ने सबै कुरा मेरो नजरमा पूरा भइसकेका छन् भनेर मैले भनेको छु, र मैले सुरु हुँदै गरेको रूपमा देखेका कुरा, मानिसहरूका लागि पूरा भएको जस्तो देखिन्छ। के यो विरोधाभास हो? होइन। मानिसहरूले यसरी सोच्छन् किनभने तिनीहरूका आफ्नै धारणा तथा सोचाइ छन्। मैले योजना बनाउने कुरालाई मेरा वचनहरूबाट नै पूरा गरिन्छ (मैले स्थापित हुनू भन्दा ती स्थापित हुन्छन्, र मैले सम्पन्न हुनू भन्दा ती सम्पन्न हुन्छन्।) तर मैले भनेका कुरा पूर्ण भएका छन् भन्‍ने मलाई लाग्दैन। यसको कारण के हो भने, मैले गर्ने कामहरूमा समयको सीमितता हुन्छ। त्यसैले, म यी कुरालाई अपूर्ण देख्छु, यद्यपि मानिसहरूको शारीरिक नजरमा (समयबारे तिनीहरूको बुझाइमा रहेको भिन्नताका कारण), यी कुरा पूरा भइसकेका छन्। आजकल, मैले खुलासा गर्ने रहस्यहरूले गर्दा धेरै मानिस मेरो बारेमा शङ्का गर्छन्। वास्तविकताको सुरुवात भएकोले र मेरा अभिप्रायहरू मानिसहरूको धारणासँग मेल नखाने भएकाले, तिनीहरू मेरो प्रतिरोध गर्छन् र मलाई नकार्छन्। यो त शैतान आफ्नै चालको पासोमा पर्नु हो। (तिनीहरू आशिष् प्राप्त गर्न चाहन्छन्, तर तिनीहरूका धारणाभन्दा परमेश्‍वर यति हदसम्‍म बाहिर पुग्नुहुनेछ भनेर तिनीहरूले अपेक्षा गरेका हुँदैनन्, त्यसैले तिनीहरू पछि हट्छन्)। यो मेरो कार्यको प्रभाव पनि हो। सबै मानिसहरूले मेरो प्रशंसा गर्नुपर्छ, मेरो लागि जयकार गर्नुपर्छ, र मलाई महिमा दिनुपर्छ। सम्पूर्ण कुरा नै मेरो हातमा छ, र सम्पूर्ण कुरा नै मेरा न्यायभित्र छ। जब सबै मानिस मेरो पर्वतमा ओइरिन्छन्, र जब ज्येष्ठ पुत्रहरू विजयी भएर फर्किन्छन्, त्यो नै मेरो योजनाको अन्तिम बिन्दु हुनेछ। त्यो मेरो छ हजार वर्षीय व्यवस्थापन योजनाको समापनको क्षण हुनेछ। सबै कुरालाई मैले व्यक्तिगत रूपमा मिलाएको हुन्छु; मैले पहिले नै यो कुरा धेरै पटक भनेको छु। तिमीहरू अझै पनि आफ्नै धारणाभित्र जिउने भएकाले, मेरो योजनामा बाधा पुग्ने गरी तिमीहरूबाट कुनै गल्ती नहोस् भन्नका लागि मैले यो कुरालाई बारम्बार जोड दिनुपर्छ। मानिसहरूले मलाई सहयोग गर्न सक्दैनन्, न तिनीहरू मेरो व्यवस्थापनमा सहभागी नै हुन सक्छन्, किनभने तिनीहरू अझै पनि देह र रगतका हुन् (तँ मेरो भए पनि, तँ अझै देहमा नै जिउँछस्)। तसर्थ, देह र रगतका मानिसहरूले मेरो उत्तराधिकार प्राप्त गर्न सक्दैनन्। आत्मिक क्षेत्रमा तिमीहरूले प्रवेश गर्नुपर्ने मुख्य कारण पनि यही हो।

संसारमा, भूकम्‍पहरू जानु विपत्तिको सुरुवात हो। सुरुमा म संसार अर्थात् पृथ्वीलाई परिवर्तन गर्छु, त्यसपछि केही महामारी र अनिकाल ल्याउँछु। मेरो योजना यही हो, र मैले अपनाउने चरणहरू यिनै हुन्, अनि मेरो व्यवस्थापन योजनालाई पूरा गर्नको लागि म सबै कुरालाई मेरो सेवाको निम्ति परिचालन गर्नेछु। यसरी, मेरो प्रत्यक्ष हस्तक्षेपविना पनि सम्पूर्ण ब्रह्माण्ड नष्‍ट हुनेछ। मैले पहिलो पटक देहधारण गर्दा र म क्रूसमा टाँगिदा, पृथ्वी भयङ्कर रूपले कम्पित भएको थियो, र अन्त्य आउँदा पनि यस्तै नै हुनेछ। मैले देहबाट आत्मिक क्षेत्रमा प्रवेश गर्नेबित्तिकै भूकम्पहरू सुरु हुनेछन्। यसरी, ज्येष्ठ पुत्रहरूले बिलकुलै विपत्तिहरूको कष्‍ट भोग्नेछैनन्, जबकि जो ज्येष्ठ पुत्रहरू होइनन् तिनीहरूलाई भने विपत्तिमाझ कष्‍ट सहन छोडिनेछ। त्यसकारण, मानव दृष्टिकोणबाट हरेक व्यक्ति जेठो छोरो बन्न इच्छुक छन्। मानिसहरूको पूर्वबोधमा, यो आशिष्‌को आनन्द लिनको लागि होइन, बरु विपत्तिको कष्‍टबाट उम्कनको लागि हो। यो ठूलो रातो अजिङ्गरको चाल हो। तथापि, म यसलाई कहिल्यै पनि त्यसै भाग्न दिनेछैनँ; म यसलाई मेरो कठोर दण्ड भोग्न लगाउनेछु र मेरो निम्ति खडा हुन र मलाई सेवा प्रदान गर्न लगाउनेछु (यसले मेरा छोराहरू र मेरा मानिसहरूलाई पूर्ण बनाउने कार्यलाई जनाउँछ), र यसरी यसलाई सदासर्वदा आफ्नै षड्ययन्त्रको जालमा आफै पर्ने, सदासर्वदा मेरो न्याय स्वीकार गर्ने, र सदासर्वदा मद्वारा जलाइने तुल्याउँछु। सेवाकर्ताहरूलाई मेरो प्रशंसा गर्न लगाउनुको साँचो अर्थ यही हो (यसको मतलब, मेरो महान् शक्ति प्रकट गर्नको लागि तिनीहरूलाई प्रयोग गर्नु हो)। म ठूलो रातो अजिङ्गरलाई मेरो राज्यमा लुसुक्क छिर्न दिनेछैन, न त यसलाई मेरो प्रशंसा गर्ने अधिकार नै प्रदान गर्नेछु! (किनकि यो योग्य छैन; यो कहिल्यै पनि योग्य हुनेछैन!) म यो ठूलो रातो अजिङ्गरलाई अनन्तसम्म मेरो सेवा गर्न मात्र लगाउनेछु! म यसलाई मेरो अगाडि लम्पसार पर्न मात्र लगाउनेछु। (अनन्त दण्डमा भएकाहरूभन्दा नाश भएकाहरू राम्रो अवस्थामा हुन्छन्; विनाश भनेको कठोर सजायको अस्थायी स्वरूप मात्र हो, जबकि अनन्त दण्डमा भएकाहरूले अनन्तकालसम्मै कठोर दण्ड भोग्नेछन्। यही कारणले गर्दा, मैले “लम्पसार पर्नु” भन्‍ने शब्दको प्रयोग गरेँ। यी मानिसहरू मेरो घरमा लुसुक्क छिर्ने र मेरो धेरै अनुग्रहको आनन्द उठाउने, अनि तिनीहरूसँग मेरो बारेमा केही ज्ञान हुने भएकोले, म कठोर दण्डहरू प्रयोग गर्छु। मेरो घरभन्दा बाहिर भएकाहरूको हकमा भने, ती अज्ञानीहरूले कष्‍ट भोग्नुपर्दैन भनेर भन्न सकिन्छ।) मानिसहरूको धारणामा, तिनीहरूले अनन्त दण्डमा भएकाहरूभन्दा विनाश भएकाहरू खराब अवस्थामा हुन्छन् भन्‍ने ठान्छन्, तर यसको विपरीत, अनन्त दण्डमा भएकाहरू सदासर्वदा दण्डित भइरहन्छन् अनि विनाश भएकाहरू भने अनन्तसम्मै अस्तित्वहीन आवस्थामा फर्कन्छन्।


अध्याय १०९

हरेक दिन म वाणीहरू भनिरहेको छु, बोलिरहेको छु र आफ्ना महान् चिह्न र आश्चर्यकर्महरू प्रकट गरिरहेको छु। यी सब कुरा मेरो आत्माका काम हुन्। मानिसहरूको नजरमा, म मानव मात्र हुँ, तर म जो व्यक्ति हुँ ठ्याक्कै उसैमा म आफ्नो सर्वस्व, साथै मेरो महान् शक्ति प्रकट गर्छु।

मानिसहरूले म जो व्यक्ति हुँ उसलाई बेवास्ता गर्ने र मेरा कार्यहरूलाई अनदेखा गर्ने हुनाले, तिनीहरू यी त मानवद्वारा गरिएका कामकुराहरू हुन् भन्ठान्छन्। तर, तँ किन मैले गर्ने कुरा पूरा गर्न मानव सक्षम होला कि नहोला भनी यसो रोकिएर सोच्दैनस्? मानिसहरू यसरी नै मबारे अनजान रहन्छन्; तिनीहरू मेरा वचनहरू बुझ्दैनन्, न त तिनीहरू मेरा कार्यहरू नै बोध गर्छन्। दुष्ट, भ्रष्ट मानवहरू! म तँलाई कहिले निलूँ? म तँलाई कहिले आगो र गन्धकको कुण्डमा दफनाऊँ? मलाई धेरै पटक तिमीहरूको समूहबाट धपाइएको छ, धेरै पटक मानिसहरूले मेरो अपमान गरेका छन्, गिल्ला गरेका छन् र मेरो बदनाम गरेका छन् अनि धेरै पटक मानिसहरूले खुल्लमखुल्ला मलाई गलत ठहराएका छन् र मेरो प्रतिरोध गरेका छन्। अन्धा मानवहरू! के तिमीहरूलाई तिमीहरू मेरो हत्केलाको एक मुठी हिलो मात्र हौ भन्‍ने थाहा छैन? के तिमीहरूलाई तिमीहरू सृजित प्राणी मात्र हौ भन्‍ने थाहा छैन? मेरो क्रोध अब पोखिँदै छ र कसैले पनि आफूलाई यसबाट जोगाउन सक्दैन। मानिसहरू बारम्बार कृपाका लागि बिन्ती मात्र गर्न सक्छन्। तर, मेरो काम यस हदसम्म अघि बढिसकेको हुनाले, कसैले पनि यसलाई परिवर्तन गर्न सक्दैन। सृष्टि गरिएकाहरू हिलोमै फर्कनुपर्छ। म अधर्मी भएको होइन, बरु तिमीहरू चाहिँ अत्यधिक भ्रष्ट र अनियन्त्रित भएका हौ र तिमीहरू शैतानद्वारा बन्दी बनाइएका र यसको साधन बनेका हुनाले यसो भएको हो। म पवित्र परमेश्‍वर स्वयम् हुँ; मलाई कलङ्कित पार्न सकिँदैन, न त मसँग कुनै फोहोर मन्दिर नै हुन सक्छ। अबदेखि, मेरो महाक्रोध (क्रोधभन्दा अझ गम्भीर) हरेक देश र हरेक मानिसमाथि पोखिन र त्यसले मबाटै आउने तर मलाई नचिन्ने सबै घटिया मानिसलाई सजाय दिन थाल्नेछ। म मानवहरूलाई चरम रूपमा घृणा गर्छु र म तिनीहरूलाई थप सहनशीलता देखाउनेछैनँ; बरु, म आफ्ना सबै श्राप बर्साउनेछु। अब कुनै कृपा र प्रेमपूर्ण दया हुनेछैन, सबै कुरा भस्म भएर शून्यतामा परिणत भई मेरो राज्य मात्र बाँकी रहनेछ र मेरा मानिसहरूले मलाई मेरो घरमा प्रशंसा गर्नेछन्, महिमा दिनेछन् र सदासर्वदा मेरो जयजयकार गर्नेछन् (जुन मेरा मानिसहरूको प्रकार्य हो)। मेरो हातले मेरो घरभित्र र बाहिरकाहरू दुवैलाई आधिकारिक रूपमा सजाय दिन सुरु गर्नेछ। कुनै पनि दुष्कर्मीहरू मेरो पकड र न्यायबाट उम्कन सक्नेछैनन्; सबै जनाले यो भोग्नैपर्छ र मेरो आराधना गर्नैपर्छ। यो मेरो प्रताप हो र त्योभन्दा पनि बढी यो मैले दुष्कर्मीहरूलाई घोषणा गर्ने प्रशासनिक आदेश हो। कसैले पनि अरू कसैलाई बचाउन सक्दैन। मानिसहरू आफ्नै मात्र ख्याल राख्न सक्छन् तर तिनीहरूले जेसुकै गरे पनि, तिनीहरू सजाय दिने मेरो हातबाट उम्कन सक्नेछैनन्। मेरा प्रशासनिक आदेशहरू कठोर छन् भनेर भन्नुको कारण यसैमा प्रकट हुन्छ; यो सबै मानिसले आफ्नै आँखाले देख्न सक्ने तथ्य हो।

जब म रिसाउन थाल्छु, तब मेरो हातले ढाल्छ भन्ने अत्यन्तै डरले साना-ठूला पिशाचहरू सबै आत्तिएर भाग्नेछन्—तर मेरो हातबाट कोही पनि उम्कन सक्दैन। म दण्डका सबै साधन आफ्नै हातमा राख्छु; मेरो हातले सबै कुरा नियन्त्रण गर्छ, सबै मेरो पकडमा छ र कोही पनि फुत्कन सक्दैन। यो मेरो बुद्धि हो। जब म मानव संसारमा आएँ, तब मैले सबै प्रकारका तयारीको काम पूरा गरिसकेको थिएँ, मानवहरूमाझ आफ्नो काम सुरु गर्ने जग बसालिसकेको थिएँ। (किनभने म बुद्धिमान् परमेश्‍वर हुँ र म के गर्नुपर्छ र के गर्नु हुँदैन भन्‍ने कुरालाई उचित रूपमा सम्हाल्छु।) सबै कुरा उचित रूपमा प्रबन्ध गरिएपछि, म देह बनेँ र मानव संसारमा आएँ। तर, मलाई कसैले पनि चिनेन। मैले प्रबोधित गरेकाहरूबाहेक, विद्रोहका सबै पुत्र मेरो प्रतिरोध गर्छन्, मलाई अपमानित गर्ने प्रयास गर्छन् र मलाई बेवास्ता गर्छन्। तर, अन्त्यमा म तिनीहरूलाई सुशील र आज्ञाकारी बन्न लगाउनेछु। मानवहरूलाई मैले धेरै काम गरिरहेको छैनँ जस्तो लागे पनि, मेरो महान् काम सम्पन्न भइसकेको छ। (मानिसहरू सबै म जो व्यक्ति हुँ उसैद्वारा वचन र हृदय दुवैमा पूर्ण रूपमा विश्‍वस्त भएका छन्। यो एउटा चिह्न हो।) आज, म खडा हुन्छु र मेरो प्रतिरोध गर्ने सबै प्रकारका दुष्ट आत्माहरूलाई सजाय दिन्छु। तिनीहरूले मलाई जतिसुकै लामो समय पछ्याएका भए पनि, तिनीहरूले मेरो साथ छोड्नैपर्छ। म मेरो विरुद्धमा हुने कसैलाई पनि चाहन्नँ (तिनीहरू आत्मिक बुझाइ नभएका, अस्थायी रूपमा दुष्ट आत्माहरूको वशमा परेका र मलाई नचिन्ने मानिस हुन्)—म तिनीहरूमध्ये एक जनालाई पनि चाहन्नँ! सबै जना हटाइनेछन् र विनाशका पुत्र बन्‍नेछन्! आज मेरा लागि सेवा प्रदान गरेपछि, तिनीहरू सबै जना जानैपर्छ! मेरो घरमा यतिकै नबस; लाज पचाएर निरन्तर सित्तैँमा खान बन्द गर! शैतानकाहरू सबै दियाबलसका पुत्र हुन् र सदाका लागि नाश हुनेछन्। मेरो प्रतिरोध गर्ने सबैले चुपचाप मेरो साथ छोड्नेछन्, त्यसैले मेरो कामको गति अझ बढी सहज र निर्बाध हुनेछ, जसमा थप कुनै बाधा हुनेछैन। कुनै रोकावट वा अड्चनविना, सबै कुरा मेरो आदेशमा गरिनेछन्। सबै जना मेरो दृष्टिअघि ढल्नेछन् र मेरो जलाइमा नष्ट पारिनेछन्। यो (मैले मेरा ज्येष्ठ पुत्रहरूमा गरेको कुरा) आफ्नो सर्वशक्तिमान्‌ता र मेरो सिद्ध बुद्धिलाई चित्रण गर्न पर्याप्त छ। यसले मेरो नामलाई थप महिमित तुल्याउनेछ र यसले ममा थप महिमामय ज्योति थप्नेछ। मैले गर्ने कुरा र मेरो बोलीको लबजबाट, तिमीहरू सबैले मैले आफ्नो घरमा आफ्ना सबै काम पूरा गरिसकेको, म अन्यजाति राष्ट्रहरूतर्फ फर्कन थालेको र मैले त्यहाँ आफ्नो काम सुरु गरिरहेको र आफ्नो कामको अर्को चरण कार्यान्वयन गरिरहेको देख्न सक्छौ।

मेरा धेरैजसो वचन तिमीहरूका धारणाहरूसँग मिल्दैनन्—तर मेरा पुत्रहरू, मलाई नछोड। ती मानव धारणाहरूसँग नमिल्नुको अर्थ ती मेरा वाणीहरू होइनन् भन्‍ने होइन। मैले वास्तवमै ती वाणीहरू बोलेको भनेर ठ्याक्कै यही कुराले प्रमाणित गर्छ। यदि मेरा वचनहरू मानव धारणाहरूसँग मिल्दा भएका भए, ती दुष्ट आत्माहरूका काम हुनेथिए। तसर्थ, तिमीहरूले मेरा वचनहरूमा अझ बढी प्रयत्न लगाउनुपर्छ, मैले भनेअनुसार गर्नुपर्छ र मैले प्रेम गर्ने कुरालाई प्रेम गर्नुपर्छ। यो अन्तिम युग सबै प्रकोप फेरि उत्पन्न हुने युग पनि हो र त्योभन्दा पनि बढी, यो मैले मेरो सम्पूर्ण स्वभाव प्रकट गरिरहेको युग हो। जब मेरा पवित्र तुरहीहरू सबै बज्न थाल्छन्, तब मानिसहरू साँच्चै डराउनेछन्; त्यतिबेला, कसैले पनि दुष्टता गर्ने आँट गर्नेछैन, बरु त्यसको सट्टा मेरो बुद्धि र मेरो सर्वशक्तिमान्‌ताको कदर गर्दै मेरो अगाडि लम्पसार पर्नेछन्। आखिर, म बुद्धिमान् परमेश्‍वर स्वयम् हुँ! कसले मेरो खण्डन गर्न सक्छ र? अनि मविरुद्ध उठ्ने आँट कसले गर्छ? मेरो बुद्धिलाई स्वीकार नगर्ने आँट कसले गर्छ? मेरो सर्वशक्तिमान्‌तालाई नचिन्ने आँट कसले गर्छ? मेरो आत्माले सबै ठाउँमा महान् काम गर्दा, सबैलाई मेरो सर्वशक्तिमान्‌ता थाहा हुन्छ तर अझै पनि मेरो लक्ष्य पूरा भएको छैन। म आफ्नो क्रोधको नतिजास्वरूप मानिसहरूले मेरो सर्वशक्तिमान्‌ता, मेरो बुद्धि र मेरो व्यक्तित्वको महिमा देखून् भन्‍ने चाहन्छु। (यी सबै कुरा ज्येष्ठ पुत्रहरूमा प्रकट हुन्छन्; यो पूर्ण रूपमा साँचो हो। तिनीहरूबाहेक, कोही पनि मेरो व्यक्तित्वको हिस्सा हुन सक्दैन; यो मद्वारा नियोजन गरिएको हो।) मेरो घरमा, मानिसहरूले बुझ्न नसक्ने अनन्त रहस्यहरू छन्। जब म बोल्छु, तब मानिसहरू म अत्यन्तै निर्दयी छु भनेर भन्छन्। तिनीहरू धेरै मानिसले मलाई केही हदसम्म प्रेम गरिरहेकै छन् भनेर भन्छन् र मैले किन ती मानिसहरूलाई ठूलो रातो अजिङ्गरका सन्तान हुन् भनी औँल्याएको र म किन तिनीहरूलाई एक-एक गरी त्याग्नेछु भनेर सोध्छन्, साथै मेरो घरमा अझ धेरै मानिस हुनु पक्कै पनि राम्रो हो भनेर भन्छन्। तैपनि, म यसरी नै काम गरिरहन्छु। मैले पूर्वनिर्धारण गरेको सङ्ख्याभन्दा न त एक जना बढी न त एक जना कम नै हुन मिल्छ। (यो मेरो प्रशासनिक आदेश हो। यसलाई कुनै मानवले परिवर्तन गर्न नमिल्ने मात्र होइन, तर म स्वयम्‌ले समेत यसलाई परिवर्तन गर्न मिल्दैन, किनभने म शैतानसामु झुक्नु हुँदैन। मेरो बुद्धि र प्रताप प्रस्ट पार्न यो नै पर्याप्त छ। म एकमात्र परमेश्‍वर स्वयम् हुँ। मानवहरू मात्र मसामु घुँडा टेक्छन्। म मानवहरूसामु झुक्दिनँ।) शैतानलाई सबैभन्दा बढी अपमानित गर्ने कुरा ठ्याक्कै यही हो। मैले छानेका मानवहरू सबै विनम्र, समर्पित, आज्ञाकारी र इमानदार छन्, साथै तिनीहरू विनम्रतासाथ र गुप्त रूपमा मेरो सेवा गर्न सक्छन्। (शैतान यो तथ्य प्रयोग गरेर मलाई अपमानित गर्न चाहन्थ्यो, तर मैले उल्टै शैतानलाई हराएँ।) यी मानिसहरूमा मेरो स्वभाव देख्न सकिन्छ। जब म युद्धमा विजयी भएर फर्कन्छु, तब म आफ्ना ज्येष्ठ पुत्रहरूलाई आफ्नो राज्यमा राजा हुन अभिषेक गर्नेछु र त्यसपछि मात्र म विश्राम गर्न थाल्नेछु, किनभने तिनीहरूले मसँगै राजाका रूपमा शासन गर्नेछन्। मेरा ज्येष्ठ पुत्रहरू मेरो प्रतिनिधित्व गर्छन् र तिनीहरू मलाई व्यक्त गर्छन्। तिनीहरूको विनम्र र गुप्त सेवामा, तिनीहरू मेरो अधीनमा रहन्छन्; तिनीहरू आफ्नो इमानदारीमा, मेरा वचनहरू कार्यान्वयन गर्छन्; तिनीहरू आफ्नो इमानदारीमा, म जे भन्छु त्यही भन्छन्; अनि तिनीहरू आफ्नो विनम्रतामा, मेरो नामलाई (न त धृष्टता न त क्रूरताका साथ, तर प्रताप र क्रोधका साथ) महिमित पार्छन्। मेरा ज्येष्ठ पुत्रहरू हो! ब्रह्माण्डीय संसारको न्याय गर्ने समय आयो! म तिमीहरूलाई आशिर्वाद दिन्छु, म तिमीहरूलाई अख्तियार दिन्छु र म तिमीहरूलाई आशिष्‌हरूको इनाम दिन्छु! सबै कुरा सम्पन्न भइसकेका छन् र यी सबै तिमीहरूद्वारा नियन्त्रित र प्रबन्ध गरिएका छन्, किनभने म तिमीहरूका पिता हुँ; म तिमीहरूको बलियो धरहरा हुँ, म तिमीहरूको आश्रयस्थल हुँ र म तिमीहरूको सहारा हुँ अनि त्योभन्दा पनि बढी, म तिमीहरूको सर्वशक्तिमान् जन हुँ; म तिमीहरूको सबै कुरा हुँ! सबथोक मेरै हातमा छ र सबथोक तिमीहरूको हातमा पनि छ। यसमा आज मात्र होइन, हिजो पनि पर्छ र भोलि पनि पर्छ! के यो उत्सव मनाउन योग्य छैन र? के यो तिमीहरूको जयजयकारको योग्य छैन र? तिमीहरू सबैले, आफूले पाउनुपर्ने अंश मबाट स्वीकार गर! म आफ्ना लागि अलिकति पनि नराखी आफ्ना सबथोक तिमीहरूलाई दिन्छु, किनभने मेरा सबै सम्पत्ति तिमीहरूका हुन् र मेरो धनदौलत तिमीहरूमाथि छन्। यसैकारण मैले तिमीहरूलाई सृष्टि गरेपछि “यो धेरै राम्रो छ” भनेर भनेको हुँ।

के तिमीहरूलाई आज तिमीहरू जे गर्छौ, सोच्छौ र भन्छौ त्यसलाई कसले निर्देशित गर्छ भन्‍ने कुरा थाहा छ? तिमीहरूका सबै कार्यपछाडिको उद्देश्य के हो? म तिमीहरूलाई सोध्छु: तिमीहरू थुमाको विवाह भोजमा कसरी उपस्थित हुन्छौ? के त्यो आज हो? कि भविष्यमा हो? थुमाको विवाह भोज भनेको के हो? तिमीहरूलाई थाहा छैन, छ त? त्यसोभए, म यो कुरा तिमीहरूलाई बुझाइदिन्छु: जब म मानव संसारमा आएँ, तब मैले आज म जो व्यक्ति हुँ उसको सेवा गर्न सबै प्रकारका मानिस, घटना र कामकुराहरूको प्रबन्ध गरेको थिएँ। अब सबै कुरा पूरा भइसकेको हुनाले, म सेवाकर्ताहरूलाई पन्छाउँदै छु। विवाह भोजसँग यसको के सम्बन्ध छ? जब यी मानिसहरू मेरा लागि सेवा प्रदान गर्छन्—अर्थात्, जब मलाई थुमा बनाइन्छ—तब म विवाह भोजको स्वाद पाउँछु। अर्को शब्दमा भन्नुपर्दा, मैले भोगेका सबै पीडा, मैले गरेका सबै काम, मैले भनेका सबै कुरा, मैले भेटेका सबै जना र मैले आफ्नो जीवनकालमा गरेका सबै कुरा विवाह भोज बनेका छन्। म जो व्यक्ति हुँ उसलाई अभिषेक गरिएपछि, तिमीहरूले मलाई पछ्याउन थाल्यौ (अनि यतिबेला म थुमा बनेँ); यसरी, मेरो अगुवाइमा, तिमीहरूले सबै प्रकारका पीडा र प्रकोप अनुभव गरेका छौ, तिमीहरू संसारद्वारा अस्वीकृत र निन्दित भएका छौ, परिवारद्वारा अस्वीकृत भएका छौ र मेरा आशिष्‌हरूमा जिएका छौ। यी सबै कुरा थुमाको विवाह भोजका पाटा हुन्। म “विवाह भोज” प्रयोग गर्छु किनभने तिमीहरूलाई अगुवाइ गर्दा मैले गर्ने सबै कुराको उद्देश्य तिमीहरूलाई प्राप्त गर्नु हो। तर, यी सब भोजकै पाटा हुन्। भविष्यमा—वा भनौँ आजै—तिमीहरूले आनन्द लिने सबथोक, तिमीहरूले प्राप्त गर्ने सबै कुरा र तिमीहरूले मसँग राजाका रूपमा शासन गर्नु भोजकै पाटा हुन्। मलाई प्रेम गर्नेहरू सबैमा मेरो प्रेम आउँछ। मैले प्रेम गर्नेहरू सदैव रहिरहनेछन्, कहिल्यै हटाइनेछैनन् र अनन्तसम्म मेरो प्रेमभित्र हुनेछन्। यो सधैँका लागि हो।


अध्याय ११०

जब सबै कुराको खुलासा हुनेछ, त्यो समय म आराम गर्नेछु, र, साथै, सबै कुरा सुव्यवस्थित हुनेछ। म व्यक्तिगत रूपमा आफ्नो काम गर्छु; म यावत् थोक आफैँ योजनाबद्ध गर्छु र प्रबन्ध मिलाउँछु। जब म सियोनबाट बाहिर आउँछु र जब म फर्किन्छु, र जब मेरा ज्येष्ठ पुत्रहरू मबाट पूर्ण भएका हुन्छन्, मैले मेरो महान् काम सम्पन्न गरेको हुनेछु। मानिसहरूको धारणाहरूमा, गरिने कुनै पनि कुरा देखिने र छुन सकिने हुनुपर्छ, तर मेरो नजरमा त, मैले योजना गरेको क्षणमा सबै कुरा पूर्ण हुन्छ। सियोन मेरो निवास हो, र यो मेरो गन्तव्य पनि हो; म मेरो सर्वशक्ति चरित्र त्यही खुलासा गर्नेछु, र म र मेरा ज्येष्ठ पुत्रहरूले परिवारको रूपमा खुशी साट्ने स्थान पनि त्यही हो। म तिनीहरूसँग सबै अनन्तसम्म जिउने स्थान पनि त्यही हो। त्यो सुन्दर ठाउँ, सियोन, जसका लागि मानिसहरू मरिहत्ते गर्छन्। युगौँदेखि असङ्ख्य मानिसहरूले सियोनको आकांक्षा राखेका छन्, तर सुरुवातदेखि नै, एक जना पनि प्रवेश गरेको छैन। (विगतका युगदेखिका कुनै सन्त र अगमवक्ताहरूले पनि प्रवेश गरेका छैनन्; यसको कारण के हो भने, म आखिरी दिनहरूमा मेरा ज्येष्ठ पुत्रहरूको छनौट गर्दैछु, र तिनीहरू सबै यही समयको दौरान जन्मिएका हुन्; यसबाट, मेरो कृपा र मेरो अनुग्रह, जसका बारेमा मैले बोलेको छु, त्यो झन् स्पष्ट हुन्छन्।) अहिले ज्येष्ठ पुत्रको रूपमा रहेको प्रत्येक मानिस मसँग सियोनमा प्रवेश गर्नेछ र उसले आशीर्वादको आनन्द उठाउनेछ। म मेरो ज्येष्ठ पुत्रहरूलाई केही हदसम्म माथि उठाउँदैछु किनभने तिनीहरूमा मेरो क्षमता र मेरा महिमित स्वरूप छ, र किनभने तिनीहरूसँग मेरा लागि गवाही दिने, मलाई महिमा दिने, र ममा जिउने क्षमता छ। साथै, तिनीहरू शैतानलाई परास्त गर्न र ठूलो रातो अजिङ्गरलाई अपमान गर्न सक्षम छन्। यसो हुनुको कारण मेरा ज्येष्ठ पुत्रहरू विशुद्ध रूपमा कुमार छन्; मैले प्रेम गर्ने तिनीहरूलाई नै हो, र मैले छनौट गरेको र पक्ष लिएको तिनीहरू नै हो। मैले तिनीहरूलाई उठाउनुको कारण तिनीहरू आफ्नो पदमा खडा हुन सक्छन् र मलाई निष्ठापूर्वक र अन्धकारमा सेवा गर्न सक्छन्, र मेरा लागि शक्तिशाली गवाही दिन सक्छन्। मैले मेरो सबै ऊर्जा मेरा ज्येष्ठ पुत्रहरूमा खर्च गरेको छु, र मैले सबै प्रकारका मानिस, घटना, र थोकहरूलाई तिनीहरूको सेवा गर्ने गरी ध्यानपूर्वक प्रबन्ध गरेको छु। अन्त्यमा, म मेरा ज्येष्ठ पुत्रहरूमार्फत सबैलाई मेरो पूर्ण महिमा देखाउनेछु, र तिनीहरूको कारण मेरो बारेमा सबै जना पूर्ण रूपमा राजी विश्‍वस्त हुनेछन्। म कुनै पनि भूतलाई बलजफती गर्नेछैन, र म तिनीहरू अनियन्त्रित भएर दौडने वा तिनीहरूको लापरवाही कार्यबाट डराएको छैन, किनकी मसँग गवाही दिनेहरू छन् र मसँग मेरो हातमा अख्तियार छ। मलाई अहिले सुन, शैतानको प्रजातिका मानिसहरू! मैले बोल्ने प्रत्येक वचन र मैले गर्ने प्रत्येक कार्यको उद्देश्य मेरा ज्येष्ठ पुत्रहरूलाई सिद्ध बनाउनु हो। त्यसैले तैँले मेरो र मेरा ज्येष्ठ पुत्रहरूको आज्ञापालन गर्नुपर्छ; अन्यथा म तँलाई तत्कालै विनाश भोग्न लगाई तेरो निराकरण गर्नेछु! मेरा ज्येष्ठ पुत्रहरूले मेरो प्रशासनिक आदेशहरू लागू गर्न सुरु गरिसकेका छन्, किनभने मेरो सिंहासनलाई कायम राख्ने योग्य तिनीहरू मात्रै हुन्; मैले तिनीहरूलाई पहिले नै अभिषेक गरिसकेको छु। मेरा ज्येष्ठ पुत्रहरूको आज्ञापालन नगर्नेहरू पक्कै पनि असल होइनन्, र निःसन्देह, मेरो व्यवस्थापन योजनालाई बिथोल्न शैतानबाट प्रेषित भएका हुन्। यस्ता नीचहरूलाई मेरो घरबाट तत्कालै निकालिनेछ। मेरो लागि सेवा गर्न त्यस्ता प्रकारका वस्तुहरूको चाहना मलाई छैन; तिनीहरूले बाहिरी विनाशको सामना गर्नेछन्—र तिनीहरूले कुनै ढिलाइ नगरी, यो कुरा चाँडै भोग्नेछन्! मेरो सेवामा रहेकाहरूले मेरो स्वीकृति पाइसकेको हुनुपर्छ; तिनीहरू चुकाउन पर्ने मूल्यको चिन्ता नगरीकन समर्पित र आज्ञाकारी हुनुपर्छ। यदि तिनीहरू विद्रोही छन् भने, तिनीहरू मलाई सेवा प्रदान गर्न योग्य छैनन्; मलाई त्यस्ता प्राणीहरू चाहिँदैन। तिनीहरूले चाँडो गर्नुपर्छ र यहाँबाट बाहिरिनुपर्छ; म तिनीहरूलाई पटक्कै चाहँदिन! तँ यस विषयमा स्पष्ट हुनुपर्छ! मेरो लागि सेवा गर्नेहरूले राम्ररी गर्नुपर्छ र कुनै समस्याको कारण बन्नु हुँदैन। यदि तँसँग कुनै पनि आशा छैन भन्‍ने तँलाई लाग्छ भने, म कुनै हिचकिचाहट नगरी तेरो अन्त्य गर्नेछु! के मेरो सेवामा भएकाहरू यस विषयमा स्पष्ट छन्? यो मेरो प्रशासनिक आदेश हो।

मेरा लागि गवाही दिनु मेरा ज्येष्ठ पुत्रहरूको कर्तव्य हो, त्यसैले तिमीहरूले मेरो लागि केही गर्नुपर्छ भनेर म तिमीहरूलाई सर्त-माग गर्दिन; तिमीहरूले आफ्ना कर्तव्यहरूको पालना राम्ररी गरेसम्म र मैले तिमीहरूलाई प्रदान गर्ने आशिष्‌हरूको आनन्द उठाएसम्म म सन्तुष्ट हुनेछु। जब मैले सम्पूर्ण ब्रह्माण्ड र पृथ्वीको कुनाहरूसम्मको यात्रा गरेँ, मैले मेरा ज्येष्ठ पुत्रहरूको छनौट गरेँ र तिनीहरूलाई पूर्ण बनाएँ। यो मैले संसारको सृष्टि गर्नुअगावै पूरा गरेको कुरा हो; मानवजातिमध्ये कसैलाई पनि यसको बारेमा थाहा छैन, तर मेरो काम मौनतामा हासिल भयो। यो तथ्य मानव धारणाअनुरूप छैन! तैपनि, तथ्यहरू भनेका तथ्यहरू नै हुन्, र तिनलाई कसैले पनि परिवर्तन गर्न सक्दैन। सानो र ठूलो दुवै प्रकारका भूतहरूले, आफ्नो ढोँगहरूमार्फत, तिनीहरूको असली रूप प्रकट गरेका छन्, र विभिन्‍न हदसम्‍म मेरो सजायको भागीदार बनेका छन्। मेरा कामका चरणहरू छन्, र मेरा वचनहरूमा बुद्धि छ। मेरा कार्य तथा वचनहरूबाट, के तिमीहरूले केही देखेका छौ? के म कुराहरू गरिरहेको र बोलिरहेको मात्रै छु? के मेरा वचनहरू कठोर, पूर्वाग्रही, वा सान्त्वना दिने खालका मात्र छन्? यो एकदमै सरल छ, तर मानवजातिका लागि, यसलाई हेर्नु कठिन मात्र छ। मेरा वचनहरूमा बुद्धि, न्याय, धार्मिकता, प्रताप, र सान्त्वना मात्रै छैनन्, बरु त्यसभन्दा बढी, तिनीहरूमा मसँग के छ र को हुँ भन्‍ने कुरा समावेश छन्। मेरो प्रत्येक वचन मानवजातिले खुलासा गर्न नसक्ने रहस्य हो; मेरा वचनहरू एकदमै अगम्य छन्, र रहस्यहरूको खुलासा भइसकेको भए पनि, ती अझै मानवजातिको क्षमतामा आधारित रहेका, मानवजातिको कल्पना र बुझाइको क्षेत्रभन्दा बाहिर छन्। मेरो लागि बुझ्न सबैभन्दा सहज शब्द मानिसहरूका लागि बुझ्न सबैभन्दा गाह्रो हुन्छ, त्यसैले तिनीहरू र मबीचको भिन्नता स्वर्ग र पृथ्वीको जस्तो छ। यही कारणले म मेरा ज्येष्ठ पुत्रहरूको स्वरूपलाई पूर्ण रूपमा परिवर्तन गर्न र तिनीहरू शरीरमा पूर्ण रूपमा प्रवेश गरेको हेर्न चाहन्छु। भविष्यमा, तिनीहरू देहबाट शरीरभित्र प्रवेश मात्रै गर्नेछैनन्, बरु त्यसभित्र तिनीहरूले विभिन्न स्तरमा आफ्नो स्वरूप परिवर्तन गर्नेछन्। यो मेरो योजना हो। यो यस्तो कुरा हो जुन मानिसहरूले गर्न सक्दैनन्; तिनीहरूसँग यसलाई गर्ने कुनै उपाय छैन। त्यसैले, मैले तिमीहरूलाई विस्तारमा बताए पनि, तिमीहरूले अझै बुझ्‍नेथिएनौ; तिमीहरूले आलौकिताको बोधमा प्रवेश गर्न मात्रै सक्नेथियौ। यसो हुनुको कारण म बुद्धिमानी परमेश्‍वर स्वयम् हुँ।

जब तिमीहरूले रहस्यहरू देख्छौ, तिमीहरू सबै कुनै न कुनै तरिकाले प्रतिक्रिया जनाउँछौ। भित्री रूपमा तैँले यी रहस्यहरूलाई स्वीकार वा अङ्गीकार गर्न नसके पनि, तँ यसलाई बोलीले भने स्वीकार गर्छस्। यस्ता मानिसहरू सबैभन्दा छली हुन्छन्, र जब म रहस्यहरूको खुलासा गर्छु, म तिनीहरूलाई एक-एक गरी हटाउनेछु र त्याग्नेछु। तैपनि, मैले गर्ने सबै कुराहरू चरणबद्ध रूपमा हुन्छन्। म हतार गरेर कुनै पनि कुरा गर्दिन, न म अन्धाधुन्ध निष्कर्ष नै निकाल्छु; यसो हुनुको कारण भनेको मसँग ईश्‍वरीय स्वभाव भएर हो। मैले अहिले के गरिरहेको छु, वा मेरो आगामी चरणमा म के गर्दैछु भन्‍ने विषयमा स्पष्ट दृष्टिकोण प्राप्‍त गर्न मानिसहरू एकदमै असमर्थ छन्। जब म एक चरणको बारेमा वचनहरू बोल्छु, मसँगै मैले काम गर्ने तरिका एक चरण अगाडि बढ्छ। सबै कुरा मेरा वचनहरूभित्रै हुने गर्छन्, र सबै कुरा मेरा वचनहरूबाट खुलासा हुन्छन्, त्यसैले कोही पनि अधैर्य हुनु हुँदैन; मलाई राम्ररी सेवा प्रदान गर्नु पर्याप्त हुन्छ। युगहरूभन्दा पहिले, मैले अञ्‍जीरको बोटको बारेमा अगमवाणी गरेको थिएँ, तर युगहरू बित्दै आउँदा, कसैले पनि अञ्‍जीरको रुख देखेन र कसैले पनि यसलाई व्याख्या गर्न सकेन, र पहिलेका प्रशंसाहरूमा यी वचनहरू उल्लेख गरिएको भए तापनि, कसैलाई पनि यसको वास्तविक अर्थ थाहा थिएन। यी वचनहरूले मानिसहरूलाई अलमल बनाए, र “महान विपत्ति” भन्‍ने वाक्यांशले पनि अलमल बनाए, र यसले मैले मानवजातिका लागि कहिल्यै खुलासा नगरेको रहस्य खडा गर्‍यो। मानिसहरूले अञ्‍जीरको रुखलाई शायद राम्रो प्रकारको फल दिने रुख होला भनेर सोचे, वा शायद, अझै एक कदम अघि बढाएर, तिनीहरूले यसले सन्तहरूलाई जनाउँछ भन्‍ने ठाने—तैपनि, तिनीहरू अझै पनि यी वचनहरूको साँचो अर्थबाट धेरै टाढा थिए। जब आखिरी दिनहरूमा म मेरो चर्मपत्रको मुट्ठो खोल्छु तब म तिमीहरूलाई यो बताउनेछु। (“चर्मपत्रको मुट्ठो” ले मैले बोलेका सबै वचनहरूलाई बुझाउँदछ—आखिरी दिनहरूको मेरा वचनहरू; यसमा ती सबै समावेश हुन्छ।) “अञ्‍जीरको रुख” ले मेरा प्रशासनिक आदेशहरूलाई जनाउँछ—प्रत्येक आदेशलाई। तर यो यसको अर्थको एउटा भाग मात्रै हो। अञ्‍जीरको रुखको पालुवाले देहमा हुने मेरो काम र बोल्‍ने कार्यको सुरुवातलाई जनाउँछ, तर मेरो प्रशासनिक आदेशहरू अझै पनि ज्ञात बनाइएका छैनन् (र यसको कारण, त्यो समयमा, मेरो नाममा गवाही दिने कुनै पनि नाम जन्मिएको थिएन र मेरा प्रशासनिक आदेशहरूका बारेमा कसैलाई थाहा थिएन)। जब मेरो नाममा गवाही दिइन्छ र फैलिन्छ, जब यसलाई सबै मानिसहरूले प्रशंसा गर्छन्, र जब मेरा प्रशासनिक आदेशहरूले नतिजा हासिल गर्छन्, अञ्‍जीरको रुखमा फल लाग्ने समय त्यही हुनेछ। यो नै केही नछुटाई गरिएको पूर्ण व्याख्या हो; सबै कुरा यहाँ खुलासा भएको छ। (मैले यसो भन्नुको कारण के हो भने, मेरा पहिलेका वचनहरूमा, मैले पूर्ण रूपमा खुलासा नगरेको एउटा खण्ड थियो; तसर्थ तिमीहरूले धैर्यतापूर्वक पर्खनु र खोज्नुपर्ने भएको थियो।)

जब म मेरा ज्येष्ठ पुत्रहरूलाई पूर्ण बनाउँछु, तब म सम्पूर्ण ब्रह्माण्ड संसारलाई मेरो पूर्ण महिमा र मेरो उपस्थिति प्रकट गर्नेछु। यो शरीरमा गरिनेछ, र यो सबै मानिसहरूभन्दा माथि, अर्थात् मेरो आफ्नै व्यक्तित्वमा हुनेछ; यो मेरो सियोन डाँडा र मेरो महिमामा हुनेछ, र निश्‍चित रूपमा, यो प्रशंसाको गुञ्जनबीचमा गरिनेछ। साथै, अतल कुण्ड र आगो र गन्धकको कुण्डमा खस्दै वरिपरि रहेका मेरा वैरीहरू पछि हट्नेछन्। मानिसहरूले आज कल्पना गर्नसक्ने कुरा सीमित छ, र यो मेरो वास्तविक अभिप्रायअनुरूप छैन; मैले प्रत्येक दिन बोल्दा मानिसहरूको धारणा र सोचहरूलाई लक्षित गर्नुको कारण यही हो। यस्तो दिन आउनेछ (शरीरमा प्रवेश गर्ने दिन) जब मैले बोल्ने कुराहरू तिमीहरूका लागि पूर्ण रूपमा अनुकूल हुनेछ, र तिमीहरूले कुनै पनि विरोध गर्नेछैनौ। त्यो समयमा, तिमीहरूसँग तिमीहरूको सोचाइहरू हुनेछैन, र त्यसपछि म वाणीहरू बताउन बन्द गर्नेछु। तिमीहरूसँग आफ्नो सोचाइ नहुने भएकोले, म तिमीहरूलाई सीधै अन्तर्दृष्टि दिनेछु—यो ज्येष्ठ पुत्रहरूले आनन्द उठाउने आशिष्‌ हो, र यो तब हुनेछ जब तिनीहरूले मसँगै राजाको रूपमा शासन गर्नेछन्। मानिसहरू आफूले कल्पना गर्न नसक्ने कुरामा विश्‍वास गर्दैनन्, र तिनीहरूमध्ये कसैले विश्‍वास गरे तापनि, मैले तिनीहरूलाई विशेष रूपमा अन्तर्दृष्टि दिएको कारण तिनीहरूले त्यसो गर्छन्। अन्यथा, कसैले पनि विश्‍वास गर्दैन, र यो अनुभव गरिनुपर्ने कुरा हो। (यो चरण पार नगरी, मेरो महान् शक्तिको खुलासा हुन सक्दैन, र यसको अर्थ मेरा वचनहरूको वाणीबाट मात्रै, म मानिसहरूलाई तिनीहरूको धारणाहरूबाट छुटकारा दिलाउँछु। यो कार्य कसैले पनि गर्न सक्दैन, र मलाई कसैले पनि प्रतिस्थापन गर्न सक्दैन। यो काम गर्नसक्ने म मात्रै हुँ; तैपनि, त्यो निरपेक्ष होइन। मैले यो काम मानवजातिमार्फत नै गर्नुपर्छ।) मेरा वचनहरू सुनेपछि मानिसहरूले उत्साहित महसुस गर्छन्, तर अन्त्यमा, तिनीहरू सबै पछि हट्छन्। तिनीहरूले यसो नगरी बस्‍न सक्दैनन्। साथै, मानिसहरूले बुझ्न नसक्ने रहस्यहरू छन्। के हुनेछ भनेर कसैले पनि कल्पना गर्न सक्दैन, र म जे कुराको खुलासा गर्छु त्यसमा म तिमीहरूलाई यो कुरा देखाउँछु। त्यसबाट, मेरा यी वचनहरूको वास्तविक अर्थ प्रमाणित हुनेछन्: “मेरो प्रयोगका लागि अयोग्य सबैको म जरा उखेल्नेछु।” मेरा ज्येष्ठ पुत्रहरूसँग विभिन्न प्रकटीकरणहरू छन्, त्यसैगरी मेरा शत्रुहरूका पनि विभिन्‍न प्रकटीकरणहरू छन्। ती सबै तिमीहरूका लागि एक-एक गरी खुलासा हुनेछन्। याद राख! ज्येष्ठ पुत्रबाहेक जो कोहीसँग पनि दुष्ट आत्माको कार्य हुन्छ; तिनीहरू सबै शैतानका नोकर हुन्। (एक-एक गरी तिनीहरूको चाँडै खुलासा हुनेछ, तर कतिपयले अन्त्यसम्म सेवा गर्नुपर्ने हुन्छ, र अरूले केही समयावधिका लागि मात्रै सेवा गर्नुपर्छ।) मेरा वचनहरू अन्तर्गत, सबैले तिनीहरूको वास्तविक रूप देखाउनेछन्।

प्रत्येक राष्ट्र, प्रत्येक स्थान, र प्रत्येक सम्प्रदायले मेरो नामको समृद्धिको आनन्द उठाउँछ। अहिले विपत्ति निर्माण हुँदै गरेकाले, र मेरो पकडमा भएकाले, र मैले यसलाई वर्षा जसरी झार्नका लागि तयारी गर्दै गरेकाले, प्रत्येकले साँचो मार्गलाई तत्कालै खोज्दैछ, जसलाई खोज्दा चुकाउनुपर्ने मूल्य सबै कुरा त्याग्नुपर्ने नै भए तापनि त्यसको खोजी गर्नुपर्छ। सबै कुरामा, मेरो आफ्नै समय हुन्छ। मैले जहिले यो पूरा हुनेछ भनेर भन्छु, ठ्याक्कै त्यही बेला, त्यही मिनेटमा, र अझ त्यही सेकेन्डमा यो पूरा हुनेछ। यसलाई कसैले बाधा पुर्‍याउन वा रोक्न सक्दैन। आखिर, ठूलो रातो अजिङ्गर मेरो पराजित भएको शत्रु हो; यो मेरा लागि सेवा-कर्ता हो, र मैले जे भन्यो यसले कुनै विरोधविना त्यही गर्छ। यो वास्तवमै मेरो भारी बोक्‍ने जनावर हो। जब मेरो काम पूरा हुन्छ, म यसलाई अतल कुण्डमा र आगो र गन्धकको कुण्डमा फालिदिनेछु। (मैले विनाश हुनेहरूको बारेमा उल्‍लेख गरिरहेको छु)। विनाश भएकाहरूले मृत्यु मात्रै चाख्नेछैनन्, बरु तिनीहरूलाई मेरो विरुद्धको अत्याचारका लागि कडा सजाय दिइनेछ। मैले सेवा-कर्ताहरूद्वारा जारी राख्ने कार्य यही हो। ठूलो रातो अजिङ्गरका सन्ततिहरूलाई पूर्ण रूपमा विनाश गर्दै, म शैतानको बद गराउनेछु र आफैलाई विनाश गर्न लगाउनेछु। यो मेरो कार्यको एउटा भाग हो; यसपछि, म गैर-यहूदी राष्ट्रतिर फर्किनेछु। यी मेरा कामका चरणहरू हुन्।


अध्याय १११

तपाईंको कारण सबै जातिहरू निश्‍चय नै आशिषित् हुनेछन्; तपाईंको कारण सबै मानिसहरूले मेरो जयजयकार र प्रशंसा गर्नेछन्। मेरो राज्य फस्टाउनेछ र विकसित हुनेछ, र सदाको निम्ति रहनेछ। यसलाई कुल्चने अनुमति कसैलाई छैन र मसँग अनुरूप नहुने कुनै पनि कुरालाई अस्तित्वमा रहने अनुमति छैन, किनकि म कुनै पनि अपमान नसहने प्रतापी परमेश्‍वर स्वयम् हुँ। म कसैलाई पनि मेरो न्याय गर्ने अनुमति दिन्‍नँ, र म कसैलाई पनि मसँग असङ्गत हुने अनुमति दिन्‍नँ। यो मेरो स्वभाव र प्रताप देखाउनको निम्ति पर्याप्त छ। जब कसैले मेरो प्रतिरोध गर्छ, म त्यसलाई मेरो आफ्नै समयमा दण्ड दिनेछु। मैले कसैलाई दण्ड दिएको किन कसैले पनि देखेको छैन? मेरो समय अझै नआएको हुनाले र मेरो हातले अझ पनि साँचो तरिकाले कारबाही नगरे हुनाको कारणले मात्र यसो भएको हो। ठूला विपत्तिहरूको वर्षा भएको भए तापनि, यसमा ठूला प्रकोपहरूमा के हुन्छ भन्‍ने बारेका कुरा मात्र समावेश छ, जबकि ठूला विपत्तिहरूको वास्तविकता मानवमाथि आइपरेको छैन। के तिमीहरूले मेरा वचनहरूबाट केही कुरा बुझ्यौ? आज म ठूला प्रकोपहरूको वास्तविकतालाई प्रदर्शन गर्न सुरु गर्नेछु। यसपछि मेरो प्रतिरोध गर्नेलाई मेरा हातद्वारा प्रहार गरिनेछ। विगतमा, मैले केही मानिसहरूको पर्दाफास गर्ने काम मात्र गरेँ; अहिलेसम्म कुनै पनि ठूलो विपत्ति आएको छैन। आजको दिन विगतभन्दा फरक छ। ठूला विपत्तिहरूमा के समावेश हुन्छ भनेर मैले तिमीहरूलाई भनिसकेको हुनाले, म तोकिएको समयमा सर्वसाधारणलाई ठूला विपत्तिहरूको वास्तविकता घोषणा गर्नेछु। यसअघि, कसैलाई पनि ठूलो विपत्तिले छोएको छैन, यसैले धेरै मानिसहरूले (अर्थात्, ठूलो रातो अजिङ्गरका छोराहरूले) लापरवाह र मनमानी गर्ने कार्यलाई जारी राखेका छन्। जब वास्तविकता आउँछ, यी नीच प्राणीहरू पूर्ण रूपमा विश्‍वस्त हुनेछन्। नत्रता, हरेक जना मेरो बारेमा अनिश्‍चित हुनेछन् र कोही पनि मेरो बारेमा स्पष्ट हुनेछैनन्। यो मेरो प्रशासनिक आदेश हो। यसबाट, मेरो काम गर्ने तरिका (सबै मानिसहरूमा मेरो काम गर्ने तरिकालाई जनाउँछ) परिवर्तन हुन थालेको छ: मैले मेरो क्रोध, मेरो न्याय र मेरो क्रोध ठूलो रातो अजिङ्गरका सन्तानद्वारा देखाइरहेको छु, र मेरो हातले मेरो प्रतिरोध गर्नेहरूलाई सजाय दिन थालेको छ। मैले मेरा ज्येष्ठ पुत्रहरूद्वारा मेरो दया र मेरो करुणा देखाइरहेको छु। योभन्दा पनि बढी, मेरा ज्येष्ठ पुत्रहरूद्वारा मैले मेरो पवित्र स्वभाव देखाइरहेको छु, जसले कुनै अपमान सहँदैन; मैले मेरो अख्तियार देखाइरहेको छु र मैले मेरो व्यक्तित्व देखाइरहेको छु। सेवाकर्ताहरू मलाई सेवा पुर्‍याउनको निम्ति बसेका छन् र मेरा ज्येष्ठ पुत्रहरू बढीभन्दा बढी चिनाइँदैछ। मेरो प्रतिरोध गर्नेहरूलाई प्रहार गरेर, म मेरा सेवाकर्ताहरूलाई मेरो दयाहीन हात देखाउँछु, ताकि तिनीहरूले डर र कम्पका साथ मेरो सेवा गरून्। यसको साथै, तिनीहरू जीवनमा वृद्धि होऊन् भनेर, मेरा ज्येष्ठ पुत्रहरूलाई म मेरो अख्तियार देखाउँछु र मलाई अझ राम्रोसँग चिन्‍न लगाउँछु। गत अवधिमा मैले बोलेका वचनहरू (प्रशासनिक आदेशहरू, अगमवाणीहरू, र सबै किसिमका मानिसहरूको न्याय लगायत) क्रमैसँग पूरा हुन थालेका छन्; अर्थात्, मानिसहरूले मेरा वचनहरू आफ्नै अगाडि पूरा भएको देख्‍नेछन्, मेरा वचनहरू फलहीन हुनेछैनन् तर ती हरेक वचन व्यवहारिक छन् भन्‍ने देख्‍नेछन्। मेरा वचनहरू पूरा हुनुअघि ती पूरा भएका छैनन् भनेर धेरै मानिसहरू छोडेर जानेछन्। मैले काम गर्ने तरिका यही हो—यो मेरो फलामको डन्डाको मात्र कार्य होइन, तर योभन्दा बढी यो मेरा वचनहरूको बुद्धि हो। यीबाट, कसैले पनि मेरो सर्वशक्ति र ठूलो रातो अजिङ्गरप्रति रहेको मेरो घृणालाई देख्‍नसक्छ। (मैले मेरो काम सुरु गरेपछि मात्र यसलाई देख्‍न सकिन्छ। अहिले केही मानिसहरू प्रकट गरिएका छन्—यो मेरो सजायको सानो भाग मात्र हो, तर यसलाई ठूलो विपत्तिमा समावेश गर्न सकिँदैन। यो बुझ्‍नलाई कठिन छैन। यसर्थ अबदेखि मेरो काम गर्ने तरिका मानिसहरूको निम्ति बुझ्‍नलाई अझ कठिन हुने कुरा देख्‍न सकिन्छ। आज मैले तिमीहरूलाई यो बताइरहेको छु, ताकि समय आउँदा तिमीहरू यसको कारणले कमजोर नहोऊ। मैले तिमीहरूलाई सुम्पिँदै गरेको कुरा यही हो, किनकि प्राचीन समयदेखि मानिसहरूले नदेखेका कुराहरू र मानिसहरूका निम्ति आफ्ना भावनाहरू र आफ्ना स्वधार्मिकताहरूलाई पन्छ्याउने कार्यलाई कठिन बनाउने कुराहरू हुन आउनेछन्।) मैले ठूलो रातो अजिङ्गरलाई दण्ड दिनका लागि विभिन्‍न माध्यमहरूको प्रयोग गर्नुको कारण यही हो कि, त्यो मेरो शत्रु हो र मेरो वैरी हो। मैले त्यसका सबै सन्तानहरूलाई नष्ट गर्नुपर्छ—तब मात्र मैले मेरो हृदयबाट घृणा हटाउन सक्छु र तब मात्र मैले ठूलो रातो अजिङ्गरको अपमान उचित तरिकाले गर्नसक्छु। ठूलो रातो अजिङ्गरलाई पूर्ण रूपमा नष्ट गर्ने र त्यसलाई आगो र गन्धकको कुण्डमा, अतल कुण्डमा फ्याल्ने कार्य यही मात्र हो।

मैले मेरा ज्येष्ठ पुत्रहरूलाई मसँग राज्य गर्न र सबै जातिहरूमाथि राज्य गरेर आशिष्‌हरूमा आनन्द मनाउन दिएको हिजो मात्र होइन; म आज पनि त्यसै गर्छु, र अझ महत्त्वपूर्ण कुरा त म भोलि पनि त्यसै गर्नेछु। मैले मेरो काम सफलतापूर्वक पूरा गरेको छु—मैले सधैँ यही भन्दै आएको छु, र यसो पनि भन्‍न सकिन्छ, कि मैले सृष्टिको सुरुदेखि नै यो भन्‍न सुरु गरेको हुँ, तर मानिसहरूले मैले के भनिरहेको छु भन्‍ने कुरा बुझ्दैनन्। सृष्टिको समयदेखि अहिलेसम्म, मैले व्यक्तिगत रूपमा काम गरेको छैन; अर्को शब्दमा, मानिसमा बोल्‍न र काम गर्न मेरो आत्मा कहिल्यै पनि पूर्ण रूपमा ओर्लेको छैन। तर आज विगतभन्दा फरक छ: मेरो आत्माले व्यक्तिगत रूपमा ब्रह्माण्ड संसारमा सबैतिर काम गरिरहेको छ। आखिरी दिनहरूमा मैले आफूसँग शक्तिमा राज्य गर्ने मानिसहरू प्राप्त गर्न चाहने हुनाले, म पहिले मसँग एकै मन भएको मेरो बोझलाई बुझ्‍ने व्यक्ति प्राप्त गर्छु। त्यसपछि, मेरो आवाज व्यक्त गर्न र मेरा प्रशासनिक आदेशहरू जारी गर्न र ब्रह्माण्ड संसारलाई मेरा रहस्यहरू प्रकट गर्न मेरो आत्मा पूर्ण रूपमा उहाँमाथि उत्रनेछ। मेरो आत्माले व्यक्तिगत रूपमा उहाँलाई सिद्ध पार्नेछ; मेरो आत्माले उहाँलाई व्यक्तिगत रूपमा अनुशासन गर्नेछ। उहाँ सामान्य मनुष्यत्वमा जिउनुहुने हुनाले, कसैले पनि उहाँलाई स्पष्ट रूपमा देख्‍न सक्दैन। जब मेरा ज्येष्ठ पुत्रहरू शरीरमा प्रवेश गर्छन्, तब अहिले मैले वास्तविकतामा के गर्छु भन्‍ने कुरा पूर्ण रूपमा स्पष्ट हुनेछ। निश्‍चय नै मानवको नजरमा, मानवका धारणाहरूमा, कसैले पनि विश्‍वास गर्दैन र कोही पनि आज्ञाकारी हुँदैन। तर मानिसहरूप्रतिको मेरो सहनशीलता यस्तो छ। वास्तविकता अझ नआएको हुनाले, मानिसहरूले विश्‍वास गर्न वा बुझ्‍न सक्दैनन्। आफ्ना मानवीय धारणाहरूका बीचमा मेरा वचनहरूलाई विश्‍वास गर्ने कोही पनि छैन। मानिसहरू सबै यस्ता छन्: कि त तिनीहरू मेरो देहले भनेको कुरामा विश्‍वास गर्छन् कि त तिनीहरूले मेरो आत्माको आवाजलाई मात्र विश्‍वास गर्छन्। यो नै मानिसहरूमा सामना गर्नुपर्ने सबैभन्दा कठिन कुरा हो। यदि तिनीहरूले आफ्‍नै आँखाले केही भएको देखेका छैनन् भने, कसैले पनि आफ्ना धारणाहरूलाई छोड्दैनन् र कसैले पनि मैले भनेको कुरामा विश्‍वास गर्दैनन्। त्यसैले म विद्रोहका छोराहरूलाई दण्ड दिनका निम्ति मेरा प्रशासनिक आदेशहरूको प्रयोग गर्छु।

मैले पहिले यस्ता कुराहरू भनेको छु: म पहिलो र अन्तिम हुँ अनि सुरुदेखि अन्त्यसम्म सबै कुराको प्रभारी म नै हुँ। आखिरी दिनहरूमा, म १,४४,००० विजयी पुरुष बालकहरू प्राप्त गर्नेछु। तिमीहरूसँग यी शब्दहरूको केही शाब्दिक बुझाइ छ—“विजयी पुरुष बालकहरू”—तर तिमीहरू १,४४,००० सङ्ख्याका बारेमा स्पष्ट छैनौ। मानव धारणाहरूमा, कुनै सङ्ख्याले मानिसहरूको सङ्ख्या वा कुराहरूको सङ्ख्यालाई जनाउनैपर्छ। “विजयी पुरुष बालकहरू” को विशेषता बताउने “१,४४,०००”—“१,४४,००० विजयी पुरुष बालकहरू”—का सम्बन्धमा मानिसहरू विजयी पुरुष बालकहरू १,४४,००० जना छन् भनी सोच्छन्। यसबाहेक, कतिपय मानिस यस सङ्ख्याको तथ्यभित्र कुनै प्रतीकात्मक अर्थ छ भन्ने सोच्छन् र तिनीहरू १,४०,००० र ४,००० लाई छुट्टाछुट्टै भागका रूपमा लिन्छन्। तर यी दुवै व्याख्या गलत हुन्। यसले कुनै वास्तविक सङ्ख्यालाई जनाउँदैन र झन् कुनै प्रतीकात्मक अर्थलाई जनाउनु त परै जाओस्। मानवजातिमाझ, यसलाई बुझ्न सक्ने कोही पनि छैन—विगतका पुस्ताका मानिसहरू सबै यसले कुनै प्रतीकात्मक अर्थलाई जनाउन सक्छ भनी सोच्थे। “१,४४,०००” सङ्ख्या विजयी पुरुष बालकहरूसँग सम्बन्धित छ। त्यसैले, १,४४,००० ले आखिरी दिनहरूमा राजाहरूका रूपमा शक्ति हातमा लिने र मैले प्रेम गर्ने मानिसहरूको समूहलाई जनाउँछ। अर्थात्, १,४४,००० लाई सियोनबाट आएका र सियोनमै फर्कने मानिसहरूको समूह हो भनी व्याख्या गर्नुपर्छ। १,४४,००० विजयी पुरुष बालकहरूको पूर्ण व्याख्या यस प्रकार छ: तिनीहरू सियोनबाट मानव संसारमा आएका र शैतानद्वारा भ्रष्ट तुल्याइएका मानिस हुन् अनि जसलाई अन्ततः मद्वारा पुनः प्राप्त गरिनेछ र जो मसँगै सियोन फर्कनेछन्। मेरा वचनहरूबाट, व्यक्तिले मेरो कामका चरणहरू देख्न सक्छ, भन्नुको अर्थ तिमीहरू शरीरमा प्रवेश गर्ने समय अब धेरै टाढा छैन। त्यसैकारण मैले तिमीहरूलाई यस पक्षबारे बारम्बार व्याख्या गरेको छु र यसबारे तिमीहरूलाई सम्झना गराएको छु। तिमीहरूले स्पष्ट रूपमा बुझ्नैपर्छ र मेरा वचनहरूबाट तिमीहरूले अभ्यास गर्ने मार्ग पत्ता लगाउनैपर्छ; मेरा वचनहरूबाट तिमीहरूले मेरो कामको गति पत्ता लगाउनैपर्छ। पवित्र आत्माको कामको गति पत्ता लगाउन, तिमीहरूले यसलाई मैले प्रकट गर्ने रहस्यहरूका आधारमा हेर्नैपर्छ (किनभने कसैले पनि पवित्र आत्माको काम देख्न सक्दैन र कसैले पनि यसलाई बुझ्न सक्दैन)। त्यसैकारण म आखिरी दिनहरूमा रहस्यहरू प्रकट गर्छु।

मेरो घरमा, मसँग मेल नखाने कुनै कुरा पनि हुनेछैन, र अबदेखि म अली-अली शुद्ध गर्न र सफा गर्न थाल्‍नेछु। मानिसहरूको माझमा, कसैले पनि अवरोध गर्न सक्दैन, र कसैले पनि यो काम गर्न सक्दैन। यसैले मैले तिमीहरूलाई धेरै पटक भनेको छु, कि तिमीहरूले आफै आनन्द मनाउनु आवश्यक छ र औँलो चलाउने आवश्यकता छैन। यसैद्वारा मेरो शक्ति प्रकट गरिन्छ, मेरो धार्मिकता र मेरो प्रताप प्रकट हुन्छन् र मानिसहरूले खोल्‍न नसक्ने रहस्यहरू प्रकट गरिन्छ। (मानिसहरूसँग मेरो व्यवस्थापन योजनाको बारेमा कुनै ज्ञान नभएको वा मेरो कामका चरणहरूको बारेमा कुनै बुझाइ नभएको हुनाले, तिनलाई “रहस्यहरू” भनिएको हो।) आखिरी दिनहरूमा मैले के प्राप्त गर्नेछु र मैले के गर्नेछु भन्‍ने कुराहरू रहस्यहरू हुन्। मैले संसारको सृष्टि गरेको समय अगाडि, मैले आज गर्ने कुरा कहिले गरिनँ र मैले मानिसहरूलाई मेरो महिमित मुहार वा मेरो व्यक्तित्वको कुनै पनि भाग देखाइनँ; मेरो आत्माले मात्र केही मानिसहरूमा काम गर्‍यो। (सृष्टिको समयदेखि मलाई कसैले पनि प्रकट गर्न नसकेको हुनाले र मलाई कसैले कहिल्यै पनि व्यक्त गर्न नसकेको हुनाले, मैले कहिल्यै पनि मानिसहरूलाई मेरो व्यक्तित्व देखाइनँ, र मेरो आत्माले केही मानिसहरूमा काम गरेको छ।) मैले आज मात्रै मेरो महिमित स्वरूप र मेरो व्यक्तित्वलाई मानवजाति समक्ष प्रकट गरेको छु, र अहिले मात्र तिनीहरूले यी कुराहरू देखेका छन्। तर आज तिमीहरूले देखेका कुराहरू अझ पनि अपूर्ण छन्, र अझ पनि तिमीहरूले देख भनेर मैले चाहेको कुरा यो होइन। मैले तिमीहरूलाई देखाउन चाहेको कुरा शरीरमा मात्र छ, र अहिले कसैले पनि यो सर्त पूरा गर्दैन। अर्को शब्दमा, कसैले पनि शरीरमा प्रवेश गर्नुभन्दा अगाडि मेरो व्यक्तित्वलाई देख्‍न सक्दैन। यसैले, सियोन पर्वतमा म मेरो व्यक्तित्व ब्रह्माण्ड संसारलाई प्रकट गर्नेछु भनेर म भन्छु। यसबाट यो देख्‍न सकिन्छ, कि सियोन पर्वतमा प्रवेश गर्ने कार्य मेरो परियोजनाको अन्तिम भाग हो। सियोन पर्वतमा प्रवेश गर्ने समयमा, मेरो राज्य सफलतापूर्वक निर्माण गरिनेछ। अर्को शब्दमा, मेरो व्यक्तित्व नै राज्य हो। ज्येष्ठ पुत्रहरू शरीरमा प्रवेश गर्ने समय नै ठ्याक्कै राज्यको प्रकट हुने समय हो, यसैले ज्येष्ठ पुत्रहरू सियोन पर्वतमा प्रवेश गर्ने विषयमा मैले बारम्बार बोलेको छु। मेरो सारा व्यवस्थापन योजनाको केन्द्रबिन्दु यही हो, जसलाई कसैले पनि यस अगाडि बुझेको छैन।

मैले मेरो काम गर्ने तरिका परिवर्तन गरेपछि, मानव सोचको पहुँचभन्दा बाहिरका कुराहरू अझ धेरै हुनेछन्, यसैले यस विषयमा होसियार होओ। मानव सोचको पहुँचभन्दा बाहिरका कुराहरू पनि छन्, तर मैले भनेको कुरा गलत हुनेछ भन्‍ने यसको अर्थ होइन। यति मात्रै हो कि मानिसहरूले दुःख भोग्‍नु अझ धेरै आवश्यक छ, र मानिसहरूले मसँग सहकार्य गर्नु अझ धेरै आवश्यक छ। विलासी लम्पट नबन, र तिमीहरूका आफ्नै धारणाहरूलाई मात्र नपछ्याओ। किनकि मलाई सेवा प्रदान गर्नेमध्ये धेरै जना यस सम्बन्धमा गिर्छन्। मानव प्रकृतिलाई पर्दाफास गर्न र मानव धारणाहरूलाई खुलासा गर्नको निम्ति मैले मेरा वचनहरूको प्रयोग गरिरहेको छु। (तर मलाई सेवा प्रदान गर्नेहरू गिर्नेछन्, किनकि म तिनीहरूका धारणाहरू परिवर्तन गर्दिनँ, जबकि मेरा ज्येष्ठ पुत्रहरूका धारणाहरूचाहिँ म परिवर्तन गर्नेछु र यसद्वारा तिनीहरूका सोच हटाउनेछु।) यसैले अन्तमा, मैले प्रकट गरेका रहस्यहरूका कारण मेरा ज्येष्ठ पुत्रहरू सिद्ध बनाइनेछन्।


अध्याय ११२

“वचनहरू र वास्तविकता सँगसँगै अगाडि बढ्छन्” भन्‍ने कुरा मेरो धर्मी स्वभावको भाग हो। यी वचनहरूबाट, म निश्‍चय नै हरेकलाई पूर्ण रूपमा मेरो स्वभाव देखाउनेछु। यो हासिल गर्न सकिँदैन भनेर मानिसहरूले सोच्छन्, तर मेरो निम्ति यो सजिलो र सुखद छ, र यसको निम्ति कुनै प्रयासको आवश्यकता पर्दैन। मेरा वचनहरू मेरो मुखबाट बाहिर निस्कने बित्तिकै, सबैले देख्‍न सक्‍ने तथ्य आउँछ। यो मेरो स्वभाव हो। मैले निश्‍चित कुराहरूको बारेमा बोलेको हुनाले, ती कुराहरू निश्‍चय नै सम्पन्‍न गरिनेछन्। नत्रता, म बोल्नेथिइनँ। मानवीय धारणाहरूमा, “मुक्ति” भन्‍ने शब्द सबै मानिसहरूको निम्ति हो भनेर भनिन्छ, तर यो मेरो अभिप्रायसँग मेल खाँदैन। विगतमा मैले भनेँ, “म अबोधहरू र जोसिला खोजी-कर्ताहरूलाई सधैँ मुक्ति दिन्छु।” यहाँ, “मुक्ति दिनु” भन्‍ने शब्द मलाई सेवा प्रदान गर्नेहरूको बारेमा बोलिएको थियो, र यसको अर्थ म त्यस्ता सेवाकर्ताहरूसँग विशेष व्यवहार गर्नेछु भन्‍ने हुन्छ। अर्को शब्दमा, म त्यस्ता मानिसहरूको दण्ड घटाउनेछु। तैपनि, विनाश हुनेहरूमा कुटिल र धोखेबाज सेवाकर्ताहरू पर्नेछन्, भन्‍नुको अर्थ, म तिनीहरूलाई कडा सजाय दिनेछु। (ती विनाश गरिनेहरू मध्येमा पर्ने भए तापनि, ती विनाश गरिनेहरूभन्दा धेरै फरक छन्: तिनीहरूले अनन्तको कडा सजाय पाउनेछन्, र ती मानिसहरूले प्राप्त गर्ने सजाय दियाबलसहरू र शैतानको सजाय हो। मैले ती मानिसहरू ठूलो रातो अजिङ्गरका सन्तानहरू हुन् भनेर भनेको कुराको साँचो अर्थ पनि यही हो।) यसैले, मेरा ज्येष्ठ पुत्रहरूका हकमा यस प्रकारका शब्‍दहरूको प्रयोग नगर; तिनीहरूका विषयमा, म के भन्छु भने, म मेरा ज्येष्ठ पुत्रहरूलाई पुनर्स्थापित गर्नेछु र तिनीहरू फेरि पनि सियोनमा फर्कनेछन्। त्यसकारण, मेरा ज्येष्ठ पुत्रहरू मेरा अघिबाटै चुनिएका र छानिएका हुन् भनेर मैले सधैँ भनेको छु। मेरा ज्येष्ठ पुत्रहरू मूल रूपले मेरा थिए र तिनीहरू मबाट आए, यसैले तिनीहरू मकहाँ फर्केर आउनुपर्छ। छोराहरू र मानिसहरूलाई ज्येष्ठ पुत्रहरूसँग तुलना गर्दा—साँच्चै यो स्वर्ग र पृथ्वीको भिन्‍नता हो: छोराहरू र मानिसहरू सेवाकर्ताहरूभन्दा धेरै असल भए तापनि तिनीहरू कुनै पनि हालतमा मेरा होइन। छोराहरू र मानिसहरू मानवजातिका बीचबाट अतिरिक्त रूपमा छानिएका हुन् भनेर पनि भन्‍न सकिन्छ। यसैले, मैले सधैँ मेरो शक्ति ज्येष्ठ पुत्रहरूमा केन्द्रित गरेको छु, तब म ज्येष्ठ पुत्रहरूलाई ती छोराहरू र मानिसहरूलाई पू्र्ण बनाउने जिम्‍मा दिनेछु। यी मेरो भविष्यका कामका चरणहरू हुन्। अब तिमीहरूलाई भनेर केही फाइदा छैन, यसैले मैले छोराहरू र मानिसहरूलाई यो विरलै मात्र उल्लेख गरेको छु, तर ज्येष्ठ पुत्रहरूसँग मात्र मैले बारम्बार यी कुराहरू बताएको छु र यी विषयहरूको बारेमा उल्लेख गरेको छु। मैले बोल्‍ने र काम गर्ने तरिका यही हो। यसलाई कसैले पनि बदल्न सक्दैन—हरेक कुराको बारेमा अन्तिम निर्णय म मात्र गर्छु।

हरेक दिन, म तिनीहरूका धारणाहरूसँग लडाइँ गरिरहेको छु, र दिन प्रतिदिन, तिमीहरू हरेकको चिरफार गरिरहेको छु। मैले निश्‍चित बिन्दुसम्म बोलिसकेको हुन्छु, तिमीहरू पुनः पतन हुन्छौ र तिमीहरूले मेरो मानवता र ईश्‍वरत्वलाई अलग गर्छौ। यस बिन्दुमा, मानिसहरू प्रकट हुने समय आएको छ: म अझ पनि देहमा जिउँछु र म परमेश्‍वर स्वयम् होइन, म अझ पनि मानव नै हुँ र परमेश्‍वर अझ पनि परमेश्‍वर नै हुनुहुन्छ, अनि म जुन व्यक्ति हुँ त्यससँग परमेश्‍वरको कुनै सम्बन्ध छैन भनेर मानिसहरूले सोच्छन्। यो मानवजाति कति भ्रष्ट छ! मैले पहिले धेरै वचनहरू बोलेको छु, तर तिमीहरूले तिनलाई अस्तित्वमा नै नभएझैँ व्यवहार गर्‍यौ र यसले ममा तिमीहरूप्रति घृणाले भर्छ किनकि त्यो मेरा हाडहरूमा कुँदिएका छन्। साँच्चै, यसले मलाई तिमीहरूप्रति घृणा जगाउँछ! मलाई, अर्थात्, पूर्ण परमेश्‍वर स्वयम्, जोसँग मानवता र ईश्‍वरत्व दुवै छन्, उहाँलाई कसले लापरवाही रूपमा चिढ्याउने हिम्मत गर्छ? आफ्ना सोचहरूमा कसले मेरो प्रतिरोध गर्ने हिम्मत गर्छ? मेरो भीषण विपत्ति तल आएपछि, म तिनीहरूलाई एक-एक गरेर सजाय दिन्छु, कसैलाई पनि छाड्दिनँ, तर तिनीहरू सबैलाई कडा सजाय दिन्छु। मेरो आत्माले व्यक्तिगत रूपमा काम गर्छ। यसको अर्थ म परमेश्‍वर स्वयम् होइनँ भन्‍ने हुँदैन; यसको विपरीत, यसले त झन् बढी म सर्वशक्तिमान् परमेश्‍वर हुँ भन्‍ने अर्थ दिन्छ। मानिसहरूले मलाई चिन्दैनन्—तिनीहरू सबैले मेरो प्रतिरोध गर्छन् र मेरा वचनहरूद्वारा मेरो सर्वशक्तिलाई देख्दैनन्, बरु तिनीहरूले मेरा वचनहरूमा मेरो विरुद्ध प्रयोग गर्न र ममा दोष पत्ता लगाउनको लागि कुराहरू खोज्छन्। जब एक दिन म मेरा ज्येष्ठ पुत्रहरूसँग सियोनमा देखा पर्छु, म यी नीच प्राणीहरूको निराकरण गर्न सुरु गर्नेछु। यस अवधिमा, मैले प्राथमिक रूपमा यो काम गरिरहेको छु। निश्‍चित बिन्दुसम्म बोलिसकेपछि, सेवाकर्ताहरूको ठूलो सङ्ख्या पछि हटिसकेको हुनेछ, र ज्येष्ठ पुत्रहरूले पनि सबै किसिमका कठिनाइहरू भोगिसकेका हुनेछन्। यी दुई चरणका कामको प्रगतिसँगै मेरो कामको चरण समाप्त हुनेछ। यसको साथै, म मेरा ज्येष्ठ पुत्रहरूलाई सियोनमा फिर्ता लानेछु। यी मेरो कामका चरणहरू हुन्।

मेरा ज्येष्ठ पुत्रहरू मेरो राज्यका अपरिहार्य हिस्सा हुन्, यसबाट वास्तवमा मेरो व्यक्तित्व नै वास्तवमा राज्य हो भन्‍ने कुरा देख्‍न सकिन्छ—मेरो राज्यको जन्म मेरा ज्येष्ठ पुत्रहरूको जन्मपछि हुन्छ। अर्को शब्दमा, मेरो राज्य संसारको सृष्टिदेखि नै अस्तित्वमा छ, अनि मेरा ज्येष्ठ पुत्रहरूलाई प्राप्त गर्नु (यसको अर्थ मेरा ज्येष्ठ पुत्रहरूलाई पुनः प्राप्त गर्नु भन्‍ने हो) नै मेरो राज्यको पुनर्स्थापना गर्नु हो। यसबाट, ज्येष्ठ पुत्रहरू विशेष महत्त्वका छन् भन्‍ने तिमीहरूले देख्‍न सक्छौ। मेरा ज्येष्ठ पुत्रहरू अस्तित्वमा आएपछि मात्र राज्य अस्तित्वमा आउनेछ, शक्तिमा राज्य गर्ने वास्तविकता अस्तित्वमा आउनेछ, नयाँ जीवन आउनेछ र पुरानो युगको पूर्ण अन्त्य हुन सक्छ। यो अपरिहार्य प्रवृत्ति हो। ज्येष्ठ पुत्रहरू यस स्थानमा भएको कारण, तिनीहरूले प्रतीकात्मक रूपमा संसारको विनाश, शैतानको विनाश, सेवाकर्ताहरूको साँचो रङ, अनि ठूलो रातो अजिङ्गरका सन्तानहरू हुनेछैनन् र त्यो आगो र गन्धकको कुण्डमा जानेछ भन्‍ने तथ्यलाई जनाउँछन्—यसैले शक्तिको प्रयोग गर्ने र ठूलो रातो अजिङ्गरका सन्तानहरू बारम्बार अवरोध, प्रतिरोध र विनाशमा संलग्‍न हुन्छन्। यसै बीच, म बारम्बार मेरा ज्येष्ठ पुत्रहरूलाई उचाल्छु, तिनीहरूको निम्ति गवाही बन्छु र तिनीहरूलाई प्रकट गर्छु। मबाट आएकाहरू मात्र मेरो निम्ति गवाही बन्‍ने योग्यका छन्; तिनीहरू मात्र ममा जीवन जिउन योग्य छन्, र तिनीहरूसँग मात्र युद्धमा लड्ने र मेरो निम्ति सुन्दर विजय हासिल गर्ने जग छ। मबाट अलग भएकाहरू मेरो हातका माटोभन्दा बढी केही पनि होइनन्—ती हरेक सृष्टि गरिएका प्राणीहरू हुन्। छोराहरू र मानिसहरू सृष्टि qगरिएका प्राणीहरूमध्येबाट चुनिएका अझ असल कुराभन्दा बढी केही होइनन्, तर तिनीहरू मेरा होइनन्। यसैले, ज्येष्ठ पुत्रहरू र छोराहरूमा धेरै भिन्‍नता छ। छोराहरू ज्येष्ठ पुत्रहरूसँग तुलना गरिनको निम्ति बिलकुल योग्य छैनन्—तिनीहरू ज्येष्ठ पुत्रहरूद्वारा शासित छन् र प्रभुत्वमा राखिएका छन्। अब तिमीहरू यसको बारेमा एकदमै स्पष्ट हुनुपर्छ! मैले बताएको हरेक वचन सत्य छ र कुनै पनि हालतमा झूटो छैन। यो सबै मेरो व्यक्तित्वको अभिव्यक्ति हो र यो मेरो वाणी हो।

म खोक्रा वचनहरू बोल्दिनँ भनेर मैले भनेको छु, र म गल्ती गर्दिनँ; यो नै मेरो प्रताप देखाउनको निम्ति पर्याप्त छ। तर मानिसहरू खराबबाट असल छुट्याउन सक्षम छैनन् र तिनीहरूमाथि मेरो सजाय परेपछि मात्र तिनीहरू पूर्ण रूपमा विश्‍वस्त हुनेछन्; नत्रता तिनीहरू विद्रोही र हठी रहन्छन्। यसैले सारा मानवजातिको विरुद्धमा प्रहार गर्नको निम्ति म सजायको प्रयोग गर्छु। परमेश्‍वर स्वयम् एक मात्र हुनुभएको हुनाले, मानवीय धारणाहरूबाट हेर्दा, मबाट किन यति धेरै ज्येष्ठ पुत्रहरू आउँछन्? यसलाई म यसरी बताउन सक्छु: मेरा आफ्नै मामिलाहरूको हकमा, म जसरी इच्छा गर्छु त्यसरी बोल्छु। मानिसले मलाई के गर्न सक्छ? यसलाई म यसरी पनि भन्‍न सक्छु: मेरा ज्येष्ठ पुत्रहरू र म एउटै स्वरूपका नभए तापनि, हामी एउटै आत्माका हौं, यसैले तिनीहरूले मसँग सहकार्य गर्ने क्रममा तिनीहरू सबै मसँग एउटै मनका हुन सक्छन्। सबै मानिसहरूले मेरो व्यक्तित्वको हरेक भाग असाधारण स्पष्टताका साथ देखून् भनेर हामी एउटै स्वरूपका छैनौं। यही कारणले गर्दा मैले मेरा ज्येष्ठ पुत्रहरूलाई मसँग सारा जाति र मानिसहरूमाथि अधिकार गर्न दिएँ। यो मेरो प्रशासनिक आदेशको अन्तिम टिप्पणी हो (मैले बताएको “अन्तिम टिप्पणी” को अर्थ मेरो बोल्‍ने शैली नरम छ र मैले छोराहरू र मानिसहरूसँग बोल्‍न सुरु गरेको छु भन्‍ने हुन्छ)। यस पक्षको सन्दर्भमा धेरैजसो मानिसहरूमा शङ्‍का छ, तर तिनीहरू यति धेरै शङ्काले भरिनु आवश्यकता छैन। मानिसहरूलाई लुक्‍ने ठाउँ नपाउने गरी शर्ममा पार्नको निम्ति, म सबै मानिसहरूका धारणाहरू एक-एक गरेर पर्दाफास गर्नेछु। म ब्रह्माण्डभरि र पृथ्वीको अन्तसम्मै भ्रमण गर्छु, र ब्रह्माण्डको सारा मुहारको अवलोकन गर्छु। म हरेक प्रकारका मानिसहरूको जाँच गर्छु—मेरो हातबाट उम्कन सक्ने कोही पनि छैन। म हरेक किसिमका कुराहरूमा भाग लिन्छु, र मैले व्यक्तिगत रूपमा नसमाल्ने कुरा केही पनि छैन। मेरो सर्वशक्तिलाई अस्वीकार गर्ने कसको हिम्मत? मेरो बारेमा पूर्ण रूपमा विश्‍वस्त नहुने हिम्मत कसले गर्छ? मेरो अगाडि पूर्ण रूपमा साष्टाङ्ग दण्डवत् नगर्ने हिम्मत कसको छ? मेरा ज्येष्ठ पुत्रहरूको कारण सारा स्वर्गहरू परिवर्तन हुनेछन्, र त्योभन्दा बढी मेरो र मेरा ज्येष्ठ पुत्रहरूको कारण सारा पृथ्वी जोडसँग काम्नेछ। मेरो व्यक्तित्वको अगाडि सबै मानिसहरूले घुँडा टेक्‍नेछन् र निश्‍चय नै सबै थोकहरू मेरो हातको नियन्त्रणमा आउनेछन्—त्यसमा थोरै पनि त्रुटि हुनेछैन। हरेक व्यक्ति पूर्ण रूपले विश्‍वस्त हुनुपर्छ र हरेक वस्तु मेरो घरमा आउनुपर्छ र मेरो सेवा गर्नुपर्छ। यो मेरो प्रशासनिक आदेशहरूको अन्तिम भाग हो। अबदेखि उसो, विभिन्‍न मानिसहरूलाई लक्षित गरिएका मेरा प्रशासनिक आदेशहरूका लेखहरूले परिणाम हासिल गर्न थाल्‍नेछन् (किनभने मेरा प्रशासनिक आदेशहरू पूर्ण रूपमा सार्वजनिक गरिएका छन् र हरेक किसिमको व्यक्ति र हरेक थोकको निम्ति उचित बन्दोबस्त गरिएको छ। हरेक मानिसहरू आफ्नै उचित स्थानमा हुनेछन्, र मेरा प्रशासनिक आदेशहरूको कारण हरेक किसिमका व्यक्तको साँचो रङ पर्दाफास हुनेछ)। यसरी साँचो र वास्तविक प्रशासनिक आदेशहरूको आगमन हुनेछ।

अब मेरो कामका चरणहरूअनुसार, मैले भन्‍न चाहेको कुरा म भन्छु र सबैले मेरा वचनहरूलाई गम्भीरतापूर्वक लिनुपर्छ। युगहरूभरि हरेक सन्तले “नयाँ यरूशलेम” को बारेमा बोलेका छन् र हरेकलाई यसको बारेमा थाहा छ, तर कसैले पनि यो शब्दको साँचो अर्थ बुझ्दैन। आजको काम यस चरणमा पुगेको छ, तिमीहरूले बुझ्‍न सक भनेर म यस शब्दको साँचो अर्थ तिमीहरूकहाँ प्रकट गर्नेछु। तर मेरो प्रकटीकरणमा सीमितता छ—मैले यसलाई जसरी व्याख्या गरे पनि, र मैले यसलाई जति स्पष्टसँग भने पनि, तिमीहरूले कहिले पनि पूर्ण रूपमा बुझ्‍न सक्दैनौ, किनकि कुनै मानवले यस शब्दको वास्तविकतालाई छुन सक्दैन। विगतमा, यरूशलेमले पृथ्वीमा मेरो वासस्थान, अर्थात् म हिँड्ने र चलहल गर्ने स्थानलाई जनाउँथ्यो। तर “नयाँ” भन्‍ने शब्दले यस शब्दलाई परिवर्तन गर्दछ र यो पहिलेको जस्तो छैन। मानिसहरूले यसलाई अलिकति पनि बुझ्दैनन्। कतिपय मानिसहरू यसले मेरो राज्यलाई जनाउँछ भन्‍ने सोच्छन्; कतिपय मानिसहरू यसले म जुन व्यक्ति हुँ त्यसलाई जनाउँछ भन्‍ने सोच्छन्; कतिपय मानिसहरू यसले नयाँ स्वर्ग र पृथ्वीलाई जनाउँछ भन्‍ने सोच्छन्; र कतिपय मानिसहरूले यो मैले यस संसारलाई नष्ट गरेपछि आउने नयाँ संसार हो भन्‍ने सोच्छन्। व्यक्तिको मन अत्यन्तै जटिल र प्रचुर कल्पना गर्न सक्षम भए पनि, तिनीहरूले अझ पनि यसको बारेमा केही पनि बुझ्‍न सक्दैनन्। युगहरूभरि मानिसहरूले यस शब्दको साँचो अर्थ जान्‍ने वा देख्‍ने आशा राखिरहेका छन्, तर तिनीहरूले आफ्ना इच्छा पूरा गर्न सकेका छैनन्—तिनीहरू सबै आफ्ना आकांक्षाहरू पछाडि छोडेर निराश भएका छन् र मरेका छन्; मेरो समय नआइपुगेको कारण, मैले कसैलाई पनि सजिलै बताउन सकिनँ। मेरो काम यस चरणसम्म गरिसकिएको हुनाले, म तिमीहरूलाई सबै थोक बताउँछु। नयाँ येरुशलेममा यी चार कुराहरू पर्छन्: मेरो क्रोध, मेरा प्रशासनिक आदेशहरू, मेरो राज्य र मैले मेरा ज्येष्ठ पुत्रहरूलाई दिने अन्तहीन आशिष्‌हरू। यी चार भागहरू लुकाइएका हुनाले न “नयाँ” भन्‍ने शब्दको प्रयोग गर्छु। कसैले पनि मेरो क्रोधको बारेमा थाहा नपाएको, मेरा प्रशासनिक आदेशहरू कसैले पनि थाहा नपाएको र कसैले पनि मेरा आशिष्‌हरूको आनन्द नउठाएको कारण “नयाँ” भन्‍ने शब्दले लुकाइएको कुरालाई जनाउँछ। मैले भनेका कुराहरू कसैले पनि पूर्ण रूपमा बुझ्‍न सक्दैन, किनकि नयाँ यरूशलेम पृथ्वीमा झरेको छ, तर कसैले पनि नयाँ यरूशलेमको वास्तविकतालाई व्यक्तिगत रूपमा अनुभव गरेको छैन। मैले यसको बारेमा जति नै पूर्ण रूपमा बोले तापनि, मानिसहरूले पूर्ण रूपमा बुझ्‍नेछैनन्। यदि कसैले बुझ्यो भने पनि यो बुझाइ तिनीहरूका शब्दहरू, तिनीहरूका मन र तिनीहरूका धारणाहरू मात्रै हुन्। यो अपरिहार्य प्रवृत्ति हो; अगाडि बढ्ने बाटो यही मात्रै हो र कसैले पनि आफूलाई छुटाउन सक्दैन।


अध्याय ११३

मैले गर्ने प्रत्येक कार्यमा मेरो बुद्धि छ, तर यो बुद्धिलाई ठम्याउन मानव आधारभूत रूपमा असमर्थ छ; मानिसले मेरो कार्य र वचनहरूलाई मात्रै देख्छ, मेरो महिमा वा देखा परेको व्यक्तित्वलाई देख्न सक्दैन, किनकी मानिससँग आधारभूत रूपमै यो क्षमताको अभाव हुन्छ। त्यसैले, मानिसमा मेरा परिवर्तनहरू नगरिकनै, मेरा ज्येष्ठ पुत्रहरू र म सियोन फर्किनेछौं र स्वरूप परिवर्तन गर्नेछौं, ताकि मानिसले मेरो बुद्धि तथा सर्वशक्ति देख्न सकोस्। मानिसले अहिले देख्ने, मेरो बुद्धि र सर्वशक्ति, उल्लेख गर्न पनि लायक नभएका, मेरो महिमाको एक सानो हिस्सा मात्रै हुन्। यसबाट, मेरो बुद्धि र मेरो महिमा असीमित—नाप्नै नसकिने गरी गहन—छ भन्‍ने देख्न सकिन्छ, र मानिसको मस्तिष्कले आधारभूत रूपमा यो कुरालाई विचार गर्न वा बुझ्न सक्दैन। राज्यको निर्माण गर्नु ज्येष्ठ पुत्रहरूको कर्तव्य हो, र यो मेरो पनि काम हो। यसो भन्नुको अर्थ, यो मेरो व्यवस्थापन योजनाको एउटा थोक हो। राज्यको निर्माण मण्डलीको निर्माण जस्तो होइन; मेरा ज्येष्ठ पुत्रहरू र म मेरो व्यक्ति र राज्य हौँ, त्यसकारण जब मेरा ज्येष्ठ पुत्रहरू र म सियोन डाँडामा प्रवेश गर्छौं, राज्यको निर्माण सम्पन्न भएको हुनेछ। अर्को शब्दमा भन्नुपर्दा, राज्यको निर्माण कार्यको एक चरण हो—आत्मिक क्षेत्रमा प्रवेश गर्ने चरण। (तर, यो संसारको सृष्टि गरेदेखि यता मैले गरेको सबै कुरा यो चरणका लागि नै हुन्। मैले यसलाई चरण भने पनि, वास्तवमा, यो चरण हुँदै होइन।) तसर्थ, म सबै सेवाकर्ताहरूलाई यो चरणको सेवामा प्रयोग गर्छु, र अन्ततः, आखिरी दिनहरूमा, ठूलो सङ्ख्यामा मानिसहरू पछि हट्नेछन्; तिनीहरू सबैले ज्येष्ठ पुत्रहरूलाई सेवा प्रदान गर्नेछन्। यी सेवाकर्ताप्रति दया गर्ने जो-कोहीको पनि मेरो श्रापबाट मृत्यु हुनेछ। (सेवाकर्ताहरूले ठूलो रातो अजिङ्गरको षड्यन्त्रलाई प्रतिनिधित्व गर्छन् र तिनीहरू सबै शैतानकै दास हुन्, त्यसैले तिनीहरूप्रति दया देखाउनेहरू ठूलो रातो अजिङ्गरका मतियारहरू हुन् र शैतानका हुन्।) मैले प्रेम गर्ने सबैलाई म प्रेम गर्छु, र मेरा श्राप र ज्वालाका पात्रहरू सबैलाई घृणा गर्छु। के तिमीहरू पनि यसो गर्न सक्छौ? मेरो विरुद्धमा खडा हुने कसैलाई पनि म निश्‍चय नै माफी दिनेछैन, न म तिनीहरूलाई छोड्ने नै छु! प्रत्येक कार्य गर्दा, मेरो सेवा गर्नका लागि म ठूलो सङ्ख्यामा सेवाकर्ताहरूको प्रबन्ध मिलाउँछु। तसर्थ, इतिहासभरि सबै अगमवक्ता र प्रेरितहरूले आजको चरणका लागि मात्र सेवा गर्दै आएको देख्न सकिन्; तिनीहरू मेरा अभिप्रायहरूअनुरूपका छैनन्, र ती मबाट आएका होइनन्। (तिनीहरूमध्ये धेरै जना मप्रति निष्ठावान् भए पनि, तिनीहरू मेरा होइनन्। तसर्थ, तिनीहरूको दौडधूप मेरो लागि यो अन्तिम चरणको आधारशिला निर्माण गर्नका लागि हो, तर तिनीहरू स्वयम्को सरोकारमा भने तिनीहरूका सबै प्रयासहरू व्यर्थ हुन्।) त्यसैले आखिरी दिनहरूमा पछि हट्नेको सङ्ख्या अझै ठूलो हुनेछ। (मैले “ठूलो सङ्ख्या” भन्नुको कारण के हो भने, मेरो व्यवस्थापन योजना अन्त्यमा पुगेको छ, मेरो राज्यको निर्माण सुसम्पन्न भएको छ, र ज्येष्ठ पुत्रहरू सिंहासनमा बसिसकेका छन्।) यो सबै ज्येष्ठ पुत्रहरू देखा परेको कारणले नै हो। ज्येष्ठ पुत्रहरू देखा परिसकेका हुनाले, ठूलो रातो अजिङ्गरले क्षति पुर्‍याउन र सबै मार्गहरू समाप्त गर्न हुनसक्ने सबै माध्यमहरूको प्रयोग गर्ने प्रयास गर्छ। मेरो सेवा गर्न आउनेहरूप्रति, अहिलेको अवधिमा साँचो रङ्ग देखाउनेहरूप्रति, र मेरो व्यवस्थापनमा अवरोध पुर्‍याउन प्रयास गर्नेहरूप्रति यसले सबै प्रकारका दुष्ट आत्माहरू पठाउनेछ। यसलाई नाङ्गो आँखाले देख्न सकिँदैन; यी सबै कुराहरू आत्मिक क्षेत्रका कुराहरू हुन्। तसर्थ, पछि हट्ने मानिसहरूको सङ्ख्या ठूलो हुनेछ भनेर मानिसहरूले विश्‍वास गर्दैनन्; तर पनि म के गर्छु भनेर मलाई थाहा छ, म मेरो व्यवस्थापनलाई बुझ्छु; हस्तक्षेप गर्न मानिसहरूलाई नदिनुको कारण यही हो। (प्रत्येक प्रकारका नीच दुष्ट आत्माहरूले आफ्नो सही स्वरूप देखाउने दिन आउनेछ, र सबै मानिसहरू साँचो रूपमा विश्‍वस्त हुनेछन्।)

म मेरा ज्येष्ठ पुत्रहरूलाई प्रेम गर्छु, तर मलाई ठूलो इमानदारीसाथ प्रेम गर्ने ठूलो रातो अजिङ्गरका सन्ततिहरूलाई, म प्रेम गर्दै गर्दिन; वास्तवमा, म तिनीहरूलाई झन् धेरै घृणा गर्छु। (यी मानिसहरू मेरा होइनन्, र तिनीहरूले असल अभिप्रायहरू देखाए र मधुर शब्‍दहरू बोले पनि, यो सबै ठूलो रातो अजिङ्गरको एउटा योजना हो, त्यसैले म तिनीहरूलाई मेरो अन्तस्करणदेखि नै घृणा गर्छु।) यो मेरो स्वभाव हो, र सम्पूर्णतामा यो मेरो धार्मिकता हो। यसलाई मानिसले अलिकति पनि ठम्याउन सक्दैन। मेरो धार्मिकताको सम्पूर्णता यहाँ किन खुलासा गरिन्छ? यसबाट, मेरो पवित्र स्वभाव बुझ्न सकिन्छ, जसले कुनै उल्‍लङ्घन सहँदैन। म मेरा ज्येष्ठ पुत्रहरूलाई प्रेम गर्नसक्छु र मेरा ज्येष्ठ पुत्रहरूबाहेक अरू सबैलाई (तिनीहरू निष्ठावान् मानिसहरू नै भए पनि) घृणा गर्छु। मेरो स्वभाव यही हो। के तिमीहरू देख्न सक्दैनौ? मानिसहरूको धारणामा, म सधैँ कृपालु परमेश्‍वर हुँ, र मलाई प्रेम गर्ने सबैलाई म प्रेम गर्छु; के यो विवेचना मेरो विरुद्धको ईश्‍वर निन्दा होइन र? के म जनावर र पशुहरूलाई प्रेम गर्न सक्छु? के म शैतानलाई आफ्नो ज्येष्ठ पुत्रको रूपमा लिन र आनन्द उठाउन सक्छु? वाहियात! मेरो कार्य मेरा ज्येष्ठ पुत्रहरूबाट अगाडि बढ्छ, र मेरा ज्येष्ठ पुत्रहरू बाहेक, मैले प्रेम गर्ने अरू केही छैन। (पुत्र र मानिसहरू थप हुन्, तर महत्त्वपूर्ण होइनन्)। मैले धेरै अर्थहीन काम गर्थे भनेर मानिसहरूले भन्‍ने गर्छन्, तर मेरो दृष्टिकोणमा, वास्तवमा, त्यो काम सबैभन्दा अमूल्य, र सबैभन्दा अर्थपूर्ण थियो। (यसले मैले दुई वटा देहधारणको दौरान गरेको कार्यलाई जनाउँछ; मैले मेरो शक्तिको खुलासा गर्न चाहने भएकाले, म मेरो काम पूरा गर्नका लागि देह बन्नुपर्छ।) काम गर्नका लागि मेरो आत्मा व्यक्तिगत रूपमा आउँछ भनेर मैले भन्नुको कारण मेरो काम देहमा पूरा हुन्छ। यसो भन्नुको अर्थ, म र मेरा ज्येष्ठ पुत्रहरू विश्राममा प्रवेश गर्न सुरु गर्छौं भन्‍ने हो। शैतानसँग देहमा हुने युद्ध आत्मिक क्षेत्रमा शैतानसँग हुने युद्धभन्दा भयानक हुन्छ; यसलाई सबै मानिसहरूले देख्न सक्छन्, त्यसकारण शैतानका सन्ततिहरूले समेत मेरो लागि सुन्दर गवाही दिनसक्छन्, र छोड्न मान्दैनन्; मैले देहमा काम गर्नुको अर्थ यही हो। यसको मुख्य उद्देश्य दियाबलसका सन्ततिले दियाबलसलाई नै अनादर गरुन् भन्‍ने हो; दियाबलस शैतानलाई सबैभन्दा ठूलो लाजमा पार्नु भनेको यही हो, यति शक्तिशाली कि शैतानलाई आफ्नो बेइज्जती लुकाउने कुनै ठाउँ हुँदैन, र मेरोअगाडि बारम्बार कृपाका लागि याचना गर्छ। मैले जितेको छु, सबै कुरा उपर म प्रबल भएको छु, मैले तेस्रो स्वर्ग भित्रबाट तोडेको छु र मेरा ज्येष्ठ पुत्रहरूसँग पारिवारिक आनन्द उठाउन, स्वर्गको राज्यको महान् उत्सवमा सधैँका लागि डुब्न म सियोन डाँडा पुगेको छु!

ज्येष्ठ पुत्रहरूका लागि, मैले प्रत्येक मूल्य चुकाएको छु र मेरा प्रयासहरूमा सबै पीडा लिएको छु। (मैले गरेको सबै कुरा, मैले बोलेका सबै कुरा, म प्रत्येक दुष्ट आत्मालाई छर्लङ्ग देख्न सक्छु भन्‍ने तथ्य, र मैले प्रत्येक प्रकारका सेवाकर्ताहरूलाई निकालिदिएको छु तथ्यको बारेमा मानिसलाई केही थाहा छैन—यो सबै ज्येष्ठ पुत्रहरूको खातिर भएको हो।) तर, मेरो धेरैजसो कामभित्र, मेरो प्रबन्ध विधिसम्मत छ; उक्त काम अन्धाधुन्ध पक्कै गरिँदैन। प्रत्येक दिन मेरा वचनहरूमा, तिमीहरूले मेरो कामको विधि र यसका चरणहरू देख्न सक्नु पर्छ; प्रत्येक दिन मेरा कार्यहरूमा, तिमीहरूले कुराहरूको निराकरण गर्ने मेरो बुद्धि र मेरा सिद्धान्तहरू देख्नु पर्छ। मैले भनेझैँ, शैतानले मेरो सेवा गर्ने ती मानिसहरूलाई मेरो व्यवस्थापनमा अवरोध पुऱ्याउने उद्देश्यले पठाएको छ। यी सेवा-कर्ताहरू सामा हुन्, तापनि “गहुँ” शब्दले ज्येष्ठ पुत्रहरूलाई जनाउँदैन, तर ती सबै छोरा र मानिसहरूलाई सङ्केत गर्छ जो ज्येष्ठ छोराहरू होइनन्। “गहुँ सधैँ गहुँ नै रहन्छ, सामाहरू सधैँ सामा नै रहन्छन्”; यसको अर्थ यही हो कि जो शैतानका हुन् तिनीहरूको स्वभाव कहिल्यै पनि परिवर्तन हुन सक्दैन। त्यसैले, सङ्क्षेपमा भन्नुपर्दा तिनीहरू शैतान नै रहन्छन्। “गहुँ” ले पुत्र तथा मानिसहरूलाई जनाउँछ, किनभने संसारको सृष्टिभन्दा पहिले नै मैले यी मानिसहरूमा मेरो क्षमता राखेको थिएँ। मानिसको स्वभाव परिवर्तन हुँदैन भनेर मैले पहिले नै भनिसकेको छु, त्यसैले गहुँ सधैँ गहुँ नै रहन्छ। त्यसोभए, ज्येष्ठ पुत्रहरू के हुन् त? ज्येष्ठ पुत्रहरू मबाट आउँछन्; तिनीहरू मबाट सृष्टि भएका होइनन्, त्यसैले तिनीहरूलाई गहुँ भन्न मिल्दैन (गहुँको विषयमा जे उल्लेख गरिँदा पनि त्यसमा “बीउ छर्ने” कार्य जोडिएर आउँछ, र “बीउ छर्नु” को अर्थ “सृष्टि गर्नु” हो; सबै सामाहरू सेवाकर्ताको रूपमा काम गर्नका लागि, शैतानले गोप्य रूपमा छरेका हुन्)। ज्येष्ठ पुत्रहरू मेरो व्यक्तित्वको सुन्दर र पूर्ण अभिव्यक्ति हुन् भनेर मात्रै भन्न सकिन्छ; तिनीहरूको प्रतिनिधित्व सुन र चाँदी र बहुमूल्य पत्थरबाट हुनुपर्छ। यसले मेरो आगमन चोरको रूपमा भएको, र म सुन र चाँदी र बहुमूल्य पत्थरहरू चोर्न आएको हुँ भन्‍ने तथ्यलाई यसले छुन्छ (किनकी यो सुन र चाँदी र बहुमूल्य पत्थरहरू मूल रूपमा मेरा हुन, र म तिनलाई मेरो घरमा फिर्ता लान चाहन्छु)। जब ज्येष्ठ पुत्रहरू र म सियोनमा सँगै फर्किन्छौं, तब म यो सुन, यो चाँदी, र यी बहुमूल्य पत्थरहरू चोर्नेछु। यो समयमा, शैतानको बाधा र अर्चनहरू आउनेछन्, र म सुन, चाँदी, र बहुमूल्य पत्थरहरू लिएर जानेछु र शैतान विरुद्ध निर्णायक युद्ध छेड्नेछु। (मैले यहाँ कुनै कथा पक्कै पनि भनिरहेको छैन; यो आत्मिक क्षेत्रमा हुने एक घटना हो, त्यसैले मानिसहरू यसका बारेमा अस्पष्ट छन्, र यसलाई एउटा कथाको रूपमा मात्रै सुन्न सक्छन्। तर मेरो छ हजार वर्षको व्यवस्थापन योजना के हो भनेर तिमीहरूले हेर्नका लागि हो, र तिमीहरूले यसलाई मजाकको रूपमा पटक्कै लिनु हुँदैन। अन्यथा, मेरो आत्मा सबै मानिसहरूबाट बाहिरिनेछ।) आज, यो लडाइँ पूर्ण रूपमा सम्पन्न भएको छ, र म मेरा ज्येष्ठ पुत्रहरूलाई (मेरा सुन, चाँदी, र बहुमूल्य पत्थरहरू ल्याउँदै) सियोन डाँडामा मसँगै फिर्ता ल्याउनेछु। सुन, चाँदी, र बहुमूल्य पत्थरहरूको अभावका कारण, र तिनीहरूको उच्च किम्मतका कारण, शैतानले तिनीहरूलाई खोसेर लान सबै माध्यमहरूको प्रयोग गर्छ, तर म बारम्बार भन्छु जे मेरो हो त्यो मसम्म फर्किनुपर्छ, जसको अर्थ माथि उल्लेख गरिएको छ। ज्येष्ठ पुत्रहरू मबाट आएका हुन र मेरा हुन् भन्‍ने मेरो भनाइ शैतानका लागि गरिएको घोषणा हो। यसलाई कसैले बुझ्न सक्दैन, र यो पूर्ण रूपमा आत्मिक क्षेत्रको घटना हो। तसर्थ, म बारम्बार ज्येष्ठ पुत्रहरू मेरा हुन् भनेर किन जोड दिइरहेको छु भनेर मानिसले बुझ्दैन; आज, तैँले यो कुरा बुझ्नुपर्छ! मेरा वचनहरूको उद्देश्य र बुद्धि छ भनेर मैले भनेको छु, तर तिमीहरूले यसलाई बाहिरी रूपमा मात्रै बुझ्छौ—यसलाई आत्मामा कसैले पनि स्पष्ट रूपमा देख्न सक्दैन।

म झन्-झन् बढी बोल्छु, र म जति धेरै बोल्छु, मेरा वचनहरू त्यति नै गम्भीर बन्छन्। जब यो एक निश्‍चित स्तरमा पुग्छ, म निश्‍चित स्तरसम्म मानिसहरूमा काम गर्न, मानिसहरूलाई हृदयमा र वचनमा मात्रै राजी बनाउन होइ, बरु त्यसभन्दा बढी, तिनीहरूलाई जीवन र मृत्युको बीचमा यता-उता गर्न लगाउनको लागि मेरा वचनहरूको प्रयोग गर्नेछु; यो मेरो कामको विधि र मेरो काम यसका चरणहरूमा कसरी अघि बढ्छ भन्‍ने कुरा हो। यो त्यसै हुनुपर्छ; अनि मात्र यसले शैतानलाई लाजमा पार्न सक्छ र ज्येष्ठ पुत्रहरूलाई पूर्ण बनाउँछ (यसरी ज्येष्ठ पुत्रहरूलाई सिद्ध बनाउन, उनीहरूलाई देहबाट छुटकारा दिन र आत्मिक क्षेत्रमा प्रवेश गराउन मेरो वचनहरूलाई अन्ततः प्रयोग गर्छु)। मानिसले मेरा वचनहरूको विधि र शैलीलाई बुझ्दैन। मेरो व्याख्याबाट तिमीहरू सबैमा केही विचारहरू आउनुपर्छ, र तिमीहरूले गर्नुपर्ने कामलाई पूरा गर्न तिमीहरूले मेरा वचनहरूलाई पछ्याउनुपर्छ। मैले तिमीहरूलाई हस्तान्तरण गरेको यही हो। बाहिरी संसारबाट मात्रै नभई, अझ महत्त्वपूर्ण रूपमा, आत्मिक क्षेत्रबाट पनि तिमीहरू यसबारेमा सचेत हुनुपर्छ।


अध्याय ११४

मैले ब्रह्माण्ड संसार सृष्टि गरेँ; मैले पहाड-पर्वत, खोला-नाला र सबै थोकहरू बनाएँ; मैले ब्रह्माण्ड र पृथ्वीको अन्तलाई आकार दिएँ; मैले मेरा छोराहरू र मेरा मानिसहरूलाई अगुवाइ गरेँ; मैले सबै थोक र पदार्थहरूमाथि हुकुम चलाएँ। अब, मेरा ज्येष्ठ पुत्रहरूलाई मेरो सियोन पर्वतमा फिर्ता लैजान, म बस्‍ने ठाउँमा फर्काउनलाई अगुवाइ गर्नेछु, र यो मेरो कामको अन्तिम चरण हुनेछ। मैले गरेको सबै कुरा (सृष्टिदेखि अहिलेसम्म गरेका कुराहरू) आजको मेरो कामको चरणको निम्ति थियो, अझ बढी, यो भोलिको शासन, भोलिको राज्य, र म र मेरा पुत्रहरूको अनन्त आनन्दको निम्ति हो। सबै थोक सृष्टि गर्नुको मेरो उद्देश्य यही हो, र मेरो सृष्टिद्वारा अन्तमा मैले हासिल गर्ने कुरा यही हो। मैले भन्‍ने र गर्ने कुरामा उद्देश्य र योजना हुन्छ; कुनै पनि कुरा जथाभाबी तरिकाले गरिँदैन। ममा सबै स्वतन्त्र र स्वाधीन छ भनेर मैले भने तापनि, मैले गर्ने हरेक कुरा सैद्धान्तिक हुन्छ र मैले गर्ने सबै कुरा मेरो बुद्धि र स्वभावमा आधारित हुन्छन्। के तिमीहरूसँग यसको बारेमा कुनै अन्तर्दृष्टि छ? सृष्टिको समयदेखि अहिलेसम्म, मेरा ज्येष्ठ पुत्रहरू बाहेक, कसैले पनि मलाई चिनेको छैन, र कसैले पनि मेरो साँचो मुहार देखेको छैन। मेरा ज्येष्ठ पुत्रहरू मेरो व्यक्तित्वको भाग भएका हुनाले मैले तिनीहरूका निम्ति अपवाद बनाएको हुँ।

जब मैले संसारको सृष्टि गरेँ, मैले मानिसहरूलाई मेरो आवश्यकताअनुसार चार तहमा वर्गीकरण गरेँ, ती हुन्: मेरा पुत्रहरू, मेरा मानिसहरू, सेवा प्रदान गर्नेहरू र नष्ट गरिनेहरू। मेरा ज्येष्ठ पुत्रहरूलाई किन यस सूचीमा समावेश गरिएन? यो मेरा ज्येष्ठ पुत्रहरू सृष्टि गरिएका प्राणीहरू नभएको कारणले हो; तिनीहरू मबाट आएका हुन् र मानवजातिबाट होइन। म देह हुनुभन्दा अगाडि मैले मेरा ज्येष्ठ पुत्रहरूको निम्ति बन्दोबस्त गरेँ; तिनीहरू कुन घरानामा जन्मनेछन् र तिनीहरूको निम्ति सेवा पुर्‍याउनेहरू को हुनेछन्—यी सबै थोकहरू मद्वारा योजना गरिएका हुन्। मैले तिनीहरूमध्ये कसलाई म कुन समयमा प्राप्त गर्नेछु भन्‍ने कुराको पनि योजना गरेँ। अन्तमा, हामी सियोनमा सँगै फर्कनेछौं। यो सबै सृष्टिभन्दा अगाडि योजना गरियो, कुनै पनि मानिसले यसको बारेमा जान्दैन र यो कुनै पनि पुस्तकमा अभिलिखित छैन किनकि यी सियोनका कुराहरू हुन्। यसको अतिरिक्त, म जब देह बनेँ, मैले मानिसलाई यो पक्ष दिइनँ, यसैले कसैले पनि ती कुराहरू थाहा पाएनन्। जब तिमीहरू सियोनमा फर्कन्छौ, तिमीहरू विगतमा कस्ता थियौ, अहिले कस्ता छौ र यस जीवनमा तिमीहरूले के गरेका छौ भन्‍ने कुरा तिमीहरूले थाहा पाउनेछौ। अहिले म तिमीहरूलाई सामान्य रूपमा यी कुराहरू स्पष्ट र अलिअलि गरेर भनिरहेको छु, नत्रता तिमीहरूले जति धेरै प्रयास गरे पनि बुझ्‍नेथिएनौ, र तिमीहरूले मेरो व्यवस्थापनमा अवरोध पुऱ्याउनेथियौ। आज मेरा धेरैजसो ज्येष्ठ पुत्रहरूबाट देहमा अलग भए तापनि, हामी एउटै आत्माका हौं, र हाम्रो भौतिक स्वरूप अलग भए तापनि, हामी सुरुदेखि अन्तसम्म एउटै आत्माका हौँ। तैपनि, शैतानका सन्तानहरूले यसलाई शोषण गर्ने मौकाको रूपमा प्रयोग गर्नुहुन्‍न। तिमीहरूले आफ्नो भेष जति नै बदले पनि, यो सतही रूपमा मात्रै रहन्छ, र म यसलाई अनुमोदन गर्दिनँ। यसैले यसबाट के देख्‍न सकिन्छ भने, सतही कुरामा ध्यान दिने र बाहिरी रूपले मेरो नक्कल गर्नेहरू शतप्रतिशत शैतान हुन् भन्‍ने निश्‍चित छ। तिनीहरूको आत्मा फरक भएको र तिनीहरू मेरा प्रियहरू नभएका हुनाले, तिनीहरूले जसरी मेरो नक्कल गरे पनि, तिनीहरू मजस्ता छैनन्। यसको साथै, मेरा ज्येष्ठ पुत्रहरू वास्तवमा मसँग एउटै आत्माका भएको कारण, तिनीहरूले मेरो नक्कल नगरे तापनि, तिनीहरूले म जस्तै बोल्छन् र व्यवहार गर्छन्, अनि तिनीहरू सबै इमान्दार, शुद्ध र खुला हुन्छन् (यी मानिसहरूमा बुद्धिको अभाव छ किनकि तिनीहरूसँग संसारको सीमित अनुभव छ, यसैले बुद्धिको अभाव हुनु मेरा ज्येष्ठ पुत्रहरूको कमजोरी होइन; जब तिनीहरू शरीरमा फर्कन्छन्, सबै कुरा ठीक हुनेछ)। यसैले माथि वर्णन गरिएको कारणले, मैले तिनीहरूलाई जसरी निराकरण गरे पनि धेरैजसो मानिसहरूले अझ पनि आफ्नो पुरानो प्रकृतिलाई परिवर्तन गर्दैनन्। तैपनि मैले मेरा ज्येष्ठ पुत्रहरूलाई काटछाँट नै नगरे पनि तिनीहरू मेरा अभिप्रायहरूअनुरूपका हुन्छन्। यो हामी एउटै आत्माको भएको कारणले हो। तिनीहरूले आफ्ना आत्मामा मेरो निम्ति पूर्ण रूपमा समर्पित हुने तत्परताको महसुस गर्छन्। यसैले मेरा ज्येष्ठ पुत्रहरूबाहेक, मेरा अभिप्रायहरूको बारेमा साँचो तवरले र इमान्दारीपूर्वक बुझ्‍ने कोही पनि छैन; मैले शैतानमाथि विजय प्राप्त गरेपछि मात्र तिनीहरू मेरो सेवा गर्न राजी हुन्छन्। 

मेरो बुद्धि र मेरा ज्येष्ठ पुत्रहरू सबैभन्दा माथि हुन्छन् र सबैमाथि प्रबल हुन्छन्, र कुनै पनि थोक वा व्यक्ति वा पदार्थ बाटोमा खडा हुने हिम्मत गर्दैन। यसको साथै, कुनै पनि व्यक्ति, पदार्थ वा थोक तिनीहरूमाथि प्रबल हुन सक्दैन, बरु सबै मेरो व्यक्तित्वको अगाडि आज्ञाकारी भएर झुक्छन्। यो कुनै पनि व्यक्तिको आँखा अगाडि हुने र मैले पहिले नै हासिल गरिसकेको तथ्य हो। अनाज्ञाकारितामा लागिरहने जोसुकैलाई (अनाज्ञाकारीहरूले अझ पनि शैतानलाई जनाउँछ र शैतानद्वारा ओगटिएकाहरू शैतानभन्दा अरू कोही होइनन् भन्‍नेमा कुनै शङ्का छैन), निश्‍चय नै म तिनीहरूलाई पूर्ण रूपमा नष्ट पार्नेछु, ताकि भविष्यमा कुनै पनि समस्या नहोस्; तिनीहरू मेरो सजायबाट तत्कालै मर्नेछन्। यस किसिमका शैतानहरू नै मेरो निम्ति सेवा प्रदान गर्न नचाहनेहरू हुन्। यी कुराहरू सृष्टिदेखि नै मेरो विरुद्धमा सधैँ हठी भएर खडा भएका छन्, र आज तिनीहरू मेरो अनाज्ञाकारितामा लागिरहन्छन्। (मानिसहरूले यसलाई देख्‍न सक्दैनन् किनकि यो आत्मासँग सम्बन्धित कुरा हो। यस किसिमको व्यक्तिले यस किसिमको शैतानको प्रतिनिधित्व गर्दछ।) अरू सबै कुरा तयार हुनु अगाडि तिनीहरूलाई सदाको निम्ति कडा दण्ड प्राप्त गर्ने गरी तिनीहरूलाई नष्ट गर्नेछु। (यहाँ प्रयोग गरिएको “नष्ट गर्नु” ले “तिनीहरूलाई अस्तित्व नरहने बनाउनु” भन्‍ने अर्थ दिँदैन, बरु यसले तिनीहरूमाथि ल्याइने कठोरताको हदलाई जनाउँछ। यहाँ प्रयोग गरिएको “नष्ट गर्नु” शब्द नष्ट गरिनेहरूको निम्ति प्रयोग गरिने “नष्ट गर्नु” भन्‍ने शब्‍दभन्दा फरक छ।) तिनीहरू सदासर्वदा नरोकी रुनेछन् र दाह्रा किट्नेछन्। मानिसको कल्पनाले त्यो दृश्यलाई परिकल्पना गर्न सक्दैन। मानवजातिको मरणशील सोचमा, तिनीहरूले आत्मिक कुराहरूको कल्पना गर्न सक्दैनन्, यसैले तिमीहरूले थप कुराहरू सियोनमा फर्केपछि मात्र बुझ्‍नेछौ।

मेरो भविष्यको घरमा, मेरा ज्येष्ठ पुत्रहरू र मबाहेक कोही पनि हुनेछैनन्, र त्यस बेला मात्र मेरो लक्ष्य पूरा हुनेछ र मेरो योजनाले पूर्ण फलदायी हुनेछ, किनकि सबै आफ्नो मूल अवस्थामा फर्कनेछन् र सबै कुरालाई त्यसको प्रकारअनुसार वर्गीकरण गरिनेछ। मेरा ज्येष्ठ पुत्रहरू मेरा हुनेछन्, मेरा छोरा र मानिसहरू सृष्टि गरिएका प्राणीहरूमध्येका हुनेछन्, र सेवाकर्ताहरू र नष्ट गरिएकाहरू शैतानका हुनेछन्। संसारको न्याय गरेपछि, म र मेरा ज्येष्ठ पुत्रहरूले फेरि ईश्‍वरीय जीवन सुरु गर्नेछन्, र तिनीहरूले मलाई कहिले पनि छोड्नेछैनन् र सधैँ मेरो साथमा हुनेछन्। मानवीय दिमागले बुझ्‍न सकिने रहस्यहरू अलिअलि गरेर तिमीहरूलाई प्रकट गरिनेछन्। इतिहासभरि, मेरो कारणले शहीद भई आफैलाई पूर्ण रूपमा ममा चढाउने अनगिन्ती मानिसहरू छन्, तर मानिसहरू जे भए पनि सृष्टि गरिएका प्राणीहरू न हुन् अनि तिनीहरू जति नै असल भए तापनि तिनीहरूलाई परमेश्‍वरको रूपमा वर्गीकरण गर्न सकिँदैन; यो घटनाहरूको अपरिहार्य क्रम हो, र यसलाई कसैले पनि परिवर्तन गर्न सक्दैन। जे भए पनि, सबै थोकको सृष्टि परमेश्‍वरले गर्नुभएको हो, जब कि मानिसहरू सृष्टि गरिएका प्राणीहरू हुन्, अनि शैतानचाहिँ मेरो विनाशको निशाना र मैले घृणा गर्ने शत्रु हो—“पहाड-पर्वत र नदी-नाला सर्लान् र रूपान्तरण होलान्, तर कुनै व्यक्तिको प्रकृति परिवर्तन हुँदैन” भन्‍ने शब्दहरूको सबैभन्दा साँचो अर्थ यही हो। यो अवस्थामा र अहिलेको यो चरणमा हुनु भनेको म र मेरा ज्येष्ठ पुत्रहरू विश्राममा प्रवेश गर्नेछौं भन्‍ने कुराको निशान हो। किनभने संसारको मेरो काम पूर्ण रूपमा सम्पन्‍न भएको छ, र मेरो कामको अर्को चरण सम्पन्‍न गर्नको निम्ति म देहमा फर्कनु आवश्यक छ। यी मेरो कामका चरणहरू हुन्, जसको योजना मैले धेरै अगाडि गरेको हुँ। यो कुरालाई स्पष्ट रूपमा देखिनुपर्छ, नत्र धेरैजसो मानिसहरूले मेरो प्रशासनिक आदेशहरूलाई उल्लङ्‍घन गर्नेछन्।


अध्याय ११५

तेरो कारण, मेरो हृदयले अति आनन्द गर्नेछ; तेरो कारण, मेरो हात आनन्दले नाच्‍नेछ, र म तँलाई अन्तहीन आशिष्‌हरू दिनेछु, किनकि सृष्टिको समय अगाडि नै तँ मबाट आइस्। आज तँ मेरो पक्षमा फर्कनुपर्छ, किनकि तँ संसार वा पृथ्वीको होइनस् तर मेरो होस्। म तँलाई सदा प्रेम गर्नेछु, म तँलाई सदा आशिष् दिनेछु, र म तँलाई सदा सुरक्षा गर्नेछु। मबाट आएकाहरूले मात्र मेरो अभिप्रायहरू जान्दछन्; तिनीहरूले मात्र मेरो बोझप्रति ध्यान पुर्‍याउनेछन्, र तिनीहरूले मात्र मैले चाहेको कुरा गर्नेछन्। आज, सबै कुरा सम्पन्‍न भएको छ। मेरा प्रिय पुत्रहरू चाँडै मसँग पुनर्मिलन हुने र मेरो व्यक्तित्व चाँडै नै पूर्ण रूपमा सियोनमा फर्कने कुराको तृष्णा गर्दै मेरो हृदय आगोको गोला जस्तै भएको छ। तँसँग यसको केही ज्ञान छ। हामीले एकअर्कालाई आत्मामा अक्सर पछ्याउन नसके तापनि, हामीले आत्मामा एकअर्कालाई साथ दिन र देहमा भेट्न भने सक्छौं। पिता र पुत्रहरू सदा अविभाज्य छन्; तिनीहरू घनिष्ट रूपमा जोडिएका छन्। सियोनमा फर्कने दिनसम्म तँलाई कसैले पनि मेरो पक्षबाट लैजान सक्दैन। मकहाँ आउने सबै ज्येष्ठ पुत्रहरूलाई म प्रेम गर्छु, र मेरो विरोध गर्ने शत्रुहरूलाई म घृणा गर्छु। मैले प्रेम गर्नेहरूलाई म सियोनमा फर्काएर ल्याउनेछु र मैले घृणा गर्नेहरूलाई पातालमा, नरकमा फालिदिनेछु। मेरा सबै प्रशासनिक आदेशहरूको मुख्य सिद्धान्त यही हो। मेरा ज्येष्ठ पुत्रहरूले भन्‍ने वा गर्ने हरेक कुरा मेरो आत्माको अभिव्यक्ति हो। यसलाई स्पष्ट बुझेर हरेकले मेरा ज्येष्ठ पुत्रहरूको गवाही दिनुपर्छ। यो मेरो कामको अर्को चरण हो, र यदि कसैले प्रतिरोध गर्‍यो भने मेरा प्रिय छोराहरूलाई तिनीहरूको सामना गर्न लगाउनेछु। अहिले पहिलेभन्दा भिन्‍न छ। मैले प्रेम गरेकाहरूले न्यायको वचन बोले भने शैतान तुरुन्तै पातालमा मर्नेछ किनकि मैले पहिले नै मेरा ज्येष्ठ पुत्रहरूलाई अधिकार दिएको छु। भन्‍नुको तात्पर्य, अबदेखि उसो मेरा ज्येष्ठ पुत्रहरू र मैले सँगै शासन गर्ने समय हो। (यो देहको चरणमा हो, जुन देहमा सँगै शासन गर्नुभन्दा थोरै फरक छ।) विचारमा आज्ञा पालन नगर्नेले म जुन व्यक्ति हुँ त्यसको प्रतिरोध गर्नेले जस्तै दुर्भाग्य भोग्‍नुपर्छ। मेरा ज्येष्ठ पुत्रहरूलाई मलाई जस्तै व्यवहार गरिनुपर्छ, किनकि हामी एकै शरीरका हौँ र हामी कहिले पनि अलग हुन सक्दैनौं। विगतमा जसरी मेरो साक्षी बन्‍ने काम गरिएको थियो, आज पनि त्यसरी नै मेरा ज्येष्ठ पुत्रहरूको निम्ति साक्षी दिइनुपर्छ। यो मेरा प्रशासनिक आदेशहरूमध्ये एउटा हो; हरेक व्यक्ति खडा हुनुपर्छ र साक्षी बन्‍नुपर्छ।

मेरो राज्य पृथ्वीको अन्तसम्म फैलन्छ, र मेरा ज्येष्ठ पुत्रहरू मसँगै पृथ्वीको अन्तसम्म यात्रा गर्छन्। तिमीहरूका देहको वाधाहरूको कारण, यस्ता धेरै वचनहरू छन् जसलाई मैले बोले तापनि तिमीहरू बुझ्दैनौ, यसैले अधिकांश काम सियोनमा फर्केपछि सम्पन्‍न गरिनुपर्छ। मेरा वचनहरूबाट देख्‍न सकिन्छ कि यो फर्काइ टाढा छैन—वास्तवमा त्यो बेला लगभग आइसकेको छ। यसैले मैले सियोन र सियोनका मामलाहरूको बारेमा एकनासले कुरा गरिरहेको छु। मेरा वचनहरूको उद्देश्य के हो भन्‍ने के तिमीहरूलाई थाहा छ? मेरो हृदयमा के छ भन्‍ने के तिमीहरूलाई थाहा छ? मेरो हृदय चाँडै सियोनमा फर्कन, पुरानो युगलाई पूर्ण रूपमा समाप्त गर्न, पृथ्वीको हाम्रो जीवन समाप्त गर्न (किनकि म सांसारिक मानिसहरू, पदार्थहरू र थोकहरूलाई घृणा गर्छु र देहको जीवनलाई झन् बढी घृणा गर्छु, अनि देहका बाधाहरू ठूला छन्; सियोनमा फर्केपछि मात्र सबै कुरा समृद्धि हुनेछ), र राज्यमा हाम्रो जीवन पुनः प्राप्ति गर्न लालायित छ। मेरो पहिलो देहधारण मेरो दोस्रो देहधारणको जग बनाउनको निम्ति थियो। यो यात्रा गरिनुपर्ने बाटो थियो। मैले आफैलाई शैतानको हातमा पूर्ण रूपमा दिएर मात्र तिमीहरूलाई उद्धार गर्न सक्थेँ, ताकि अन्तिम चरणमा तिनीहरू मेरो शरीरमा फर्कन सक। (यदि मेरो पहिलो देहधारण नभएको भए, मैले महिमा प्राप्त गर्न सक्‍नेथिइनँ, र मैले पाप बलीलाई फिर्ता गर्न सक्‍नेथिइनँ, यसैले तिमीहरू संसारमा पापी कै रूपमा आउनुपर्थ्यो।) मसँग अनन्त बुद्धि भएको कारण, तिमीहरूलाई सियोन बाहिर मैले अगुवाइ गरी ल्याएको कुराले तिमीहरूलाई निश्‍चय नै सियोनमा फर्काएर ल्याउनेछु भन्‍ने अर्थ दिन्छ। बाटो बन्द गर्ने शैतानका प्रयासहरू सफल हुनेछैनन्, किनकि मेरो महान् काम धेरै पहिले सम्पन्‍न भएको थियो। मेरा ज्येष्ठ पुत्रहरू म जस्तै छन्—तिनीहरू पवित्र र शुद्ध छन्, यसैले म अझ पनि मेरा ज्येष्ठ पुत्रहरूसँग सियोनमा फर्कनेछु, र हामी कहिले पनि अलग हुनेछैनौं।

मेरो सम्पूर्ण व्यवस्थापनको योजना तिमीहरूकहाँ क्रमिक रूपले प्रकट गरिँदैछ। मैले मेरो कामलाई सबै जाति र सबै मानिसहरूकहाँ लागू गर्न सुरु गरेको छु। सियोनमा मेरो फर्काइ धेरै टाढा छैन भन्‍ने कुरा प्रमाणित गर्नको निम्ति यो पर्याप्त छ, किनकि सबै जाति र सबै मानिसहरूकहाँ मेरो काम लागू गर्ने काम सियोनमा फर्किएपछि गरिनुपर्ने काम हो। मेरो गति चाँडो बढिरहेको छ। (सियोनमा म फर्कने दिन नजिक आइरहेको कारण म फर्कनुभन्दा पहिले म मेरो काम सम्पन्‍न गर्न चाहन्छु।) म मेरो काममा झन् बढी व्यस्त हुँदै छु, तापनि पृथ्वीमा मैले गर्ने काम झन्-झन् कम हुँदै गइरहेको छ—छैन भन्दा पनि हुन्छ। (मेरो व्यस्तता आत्माको कामप्रति लक्षित छ, जसलाई मानिसका नाङ्‍गा आँखाले देख्‍न सकिन्‍न तर मेरा वचनबाट मात्र देख्‍न सकिन्छ; मेरो व्यस्तता देहमा हुँदाको जस्तो हुँदैन, तर यसले धेरै कार्यहरूको योजनालाई जनाउँछ।) यो यस कारणले हो, मैले भनेको जस्तै, पृथ्वीमा मेरो काम अगाडि नै पूर्ण रूपमा सम्पन्‍न भएको छ, र बाँकी कामले म सियोनमा फर्कने बेलासम्म पर्खनुपर्छ। (म काम गर्न सियोनमा फर्कनुको कारण यो हो कि भविष्यको काम देहमा सम्पन्‍न हुँदैन, र यदि यो काम देहमा गरिएको भए यसले मेरो नामलाई लज्जित पार्नेथियो।) जब म आफ्ना शत्रुहरूलाई परास्त गरेर सियोनमा फर्कन्छु, युगहरू पहिलेको भन्दा जीवन अझ सुन्दर र शान्तिमय हुनेछ। (यो मैले पूर्ण रूपमा संसारलाई जितेको कारणले हो, र मेरो पहिलो र दोस्रो देहधारणको कारण, मैले पूर्ण महिमा प्राप्त गरेको छु। मेरो पहिलो देहधारणमा, मैले मेरो महिमाको एक भाग मात्र प्राप्त गरेको छु, तर मेरो दोस्रो देहधारणमा, मेरो व्यक्तित्वले पूर्ण महिमा प्राप्त गरेको छ, यसैले उप्रान्त शोषण गर्ने अवसर शैतानले पाउँदैन। यसैले, सियोनमा भविष्यको जीवन अझ सुन्दर र शान्तिमय हुनेछ।) ठूलो रातो अजिङ्‍गरलाई शर्ममा पार्नको निम्ति मेरो व्यक्तित्व संसार र शैतानको अगाडि अझ महिमित भएर देखा पर्नेछ; यो मेरो सबै बुद्धिको केन्द्र बिन्दु हो। म जति बढी बाहिरी कुराहरूको बारेमा बोल्छु, तिमीहरूले त्यति नै धेरै बुझ्छौ; म जति बढी मानवले देख्‍न नसक्ने सियोनका कुराहरूको बारेमा बोल्छु, तिमीहरूले यी कुराहरूलाई त्यति नै बढी खोक्रा छन् भनी सोच्छौ, अनि तिमीहरूको निम्ति कल्पना गर्न त्यति कठिन हुनेछ; मैले तिमीहरूलाई दन्त्य कथाहरू भन्दैछु भन्‍ने तिमीहरूले सोच्‍नेछौ। तैपनि, तिमीहरू सावधान हुनुपर्छ। मेरो मुखमा खोक्रा वचनहरू छैनन्; मेरा मुखबाट निस्कने वचनहरू भरोसायोग्य छन्। तिमीहरूका सोचाइका तरिकाले यसलाई बुझ्‍न कठिन भए तापनि यो पूर्ण रूपमा सत्य छ। (देहका सीमाहरूको कारण, मैले भनेका कुराहरू पूर्ण रूपमा र राम्ररी बुझ्‍न मानवलाई कठिन छ, र मैले भनेका धेरै कुराहरू मैले पूर्ण रूपमा प्रकट गरेको छैनँ। तापनि, जब हामी सियोनमा फर्कन्छौं, मैले वर्णन गर्नुपर्ने आवश्यकता पर्नेछैन; तिमीहरूले स्वभाविक रूपमा बुझ्‍नेछौ।) यसलाई हल्‍का रूपमा लिनु हुँदैन।

मानव देह र धारणाहरूमा सीमितता भए पनि, म तिमीहरूको शारीरिक सोचमा सुधार ल्याउन र प्रकट भएका रहस्यहरूद्वारा तिमीहरूका धारणाहरूको विरुद्ध लड्न चाहन्छु, किनकि मैले धेरै पटक भने जस्तै, यो मेरो कामको एउटा चरण हो (र सियोनमा प्रवेश नभएसम्म यो काम रोकिनेछैन)। हरेक व्यक्तिको मनमा एउटा “सियोन पर्वत” छ र यो हरेकको निम्ति भिन्‍न छ। मैले सियोन पर्वतको बारेमा उल्लेख गर्ने काम गरिरहेको हुनाले, म तिमीहरूलाई यसको बारेमा सामान्य जानकारी दिन्छु, ताकि तिमीहरूले यसको बारेमा थोरै जानकारी प्राप्त गर्न सक। सियोन पर्वतमा हुनु भनेको आत्मिक क्षेत्रमा फर्कनु हो। यसले आत्मिक क्षेत्रलाई जनाउने भए तापनि, यो मानवले देख्‍न वा छुन नसक्‍ने ठाउँ होइन; यसले शरीरलाई जनाउँछ। यो पूर्ण रूपमा अदृष्य वा अमूर्त छैन, किनकि जब शरीर देखा पर्छ, यसको स्वरूप र आकार हुन्छ, तर जब शरीर देखा पर्दैन यसको स्वरूप र आकार हुँदैन। सियोन पर्वतमा खाना, कपडा र दैनिक आवश्यकताहरू, वा आश्रयको चिन्‍ता हुनेछैन, न त त्यहाँ विवाह र परिवार नै हुनेछ, र त्यहाँ लैङ्‍गिक विभाजन हुनेछैन (सियोन पर्वतमा हुनेहरू एक शरीरमा मेरा व्यक्तित्व हुन्, यसैले त्यहाँ विवाह, परिवार वा लैङ्‍गिक विभाजन हुँदैन), अनि मेरो व्यक्तित्वले बोल्‍ने हरेक कुरा प्राप्त गरिनेछ। जब मानिसहरू होसियार नभएको अवस्थामा हुन्छन्, मेरो व्यक्तित्व तिनीहरूका बीचमा देखा पार्नेछ, र मानिसहरूले ध्यान नदिएको बेला मेरो व्यक्तित्व हराउनेछ। (यो देह र रगत भएका मानिसहरूले प्राप्त गर्न सक्‍ने कुरा होइन, यसैले तिमीहरूले अहिले यसको बारेमा कल्पना गर्न कठिन छ।) भविष्यमा सूर्य, चन्द्रमा र भौतिक स्वर्ग र पृथ्वी अझै रहनेछ, तर मेरो व्यक्तित्व सियोनमा हुने हुनाले त्यहाँ सूर्यको प्रखर गर्मी हुनेछैन, दिन हुनेछैन र प्राकृतिक प्रकोपहरूको कष्ट हुनेछैन। जब मैले परमेश्‍वरले हामीलाई प्रकाश दिनुहुने भएकोले हामीलाई बत्ती वा सूर्यको प्रकाश चाहिनेछैन भनी भनेँ, मैले सियोनमा रहने विषयमा कुरा गरिरहेको थिएँ। मानवीय धारणाहरूअनुसार, ब्रह्माण्डमा भएका हरेक कुरा नष्ट गरिनुपर्छ र सबै मानिसहरू मेरो प्रकाशमा बस्‍नुपर्छ। “परमेश्‍वरले हामीलाई प्रकाश दिनुहुने भएकोले हामीलाई बत्ती वा सूर्यको प्रकाश चाहिनेछैन” भन्‍ने कुराको वास्तविक अर्थ यही हो भन्‍ने तिनीहरू सोच्छन्, तर वास्तवमा यो गलत व्याख्या हो। “हरेक महिना, रूखले बाह्र प्रकारका फलहरू दिनेछ” भनेर मैले भन्दा, मैले सियोनका विषयमा कुरा गरिरहेको थिएँ। यस वाक्यले सियोनमा हुने जीवनको अवस्थालाई पूर्ण रूपमा प्रतिनिधित्व गर्छ। सियोनमा, समयको सीमा हुनेछैन, न त त्यहाँ भूगोल र स्थानको नै सीमा हुनेछ। त्यसैले मैले “हरेक महिना” भनेँ। “बाह्र प्रकारका फलहरू” ले तिमीहरूले आजको दिनमा जिएको व्यवहारको प्रतिनिधित्व गर्दैन; बरु, यसले सियोनको स्वतन्त्रतालाई जनाउँछ। यी वचनहरू सियोनको जीवनको सामान्यीकरण हुन्। यसबाट, कसैले सियोनको जीवन सम्पन्‍न र विविध हुनेछ भन्‍ने कुरा देख्‍न सक्छ (किनकि यहाँ “बाह्र” ले पूर्णतालाई जनाउँछ)। यो शोक र आँसुबिनाको जीवन हुनेछ, र त्यहाँ कुनै शोषण वा थिचोमिचो हुनेछैन, यसैले सबै जना स्वतन्त्र पारिनेछन् र स्वतन्त्र हुनेछन्। हरेक कुरा मेरो व्यक्तित्व भित्र अस्तित्वमा रहने भएको कारण यसो भएको हो, यसलाई कुनै पनि व्यक्तिले छुटाउन सक्दैन, र हरेक कुरा सुन्दर र अनन्त नयाँपनको दृष्य हुनेछ। यो सबै कुरा तयार हुने, र सियोनमा फर्किए पछिको हाम्रो जीवनको सुरुवात हुने समय हुनेछ।

पृथ्वीको मेरो काम पूर्ण रूपमा सम्पन्‍न भएको भए पनि, मलाई पृथ्वीमा काम गर्नको निम्ति मेरा ज्येष्ठ पुत्रहरूको आवश्यकता छ, यसैले म अझै सियोनमा फर्कन सक्दिनँ। म सियोनमा एक्लै फर्कन सक्दिनँ। मेरा ज्येष्ठ पुत्रहरूले पृथ्वीको आफ्ना काम सम्पन्‍न गरिसके पछि म तिनीहरूसँगै म सियोन फर्कन्छु। यसैले, हामीले सँगै महिमा प्राप्त गरिरहेका छौँ भनेर भन्‍ने ठीकै हुन्छ; यो मेरो व्यक्तित्वको पूर्ण प्रकटीकरण हो। (पृथ्वीमा मेरा ज्येष्ठ पुत्रहरूको काम अझ सकिएको छैन भनेर म भन्छु किनकि मेरा ज्येष्ठ पुत्रहरूलाई अहिलेसम्म प्रकट गरिएको छैन। यो काम अझ पनि वफादार र इमान्दार सेवाकर्ताहरूद्वारा नै गरिनुपर्छ।)


अध्याय ११६

मेरा वचनहरूमध्ये यस्ता धेरैवटा छन् जसले मानिसहरूलाई भयभीत तुल्याउँछन्। मेरा धेरैवटा वचनका कारण मानिसहरू त्रासले थरथर काँप्छन्, र मेरा धेरैवटा वचनका कारण मानिसहरू कष्ट भोग्छन् र आशा गुमाउँछन्, र अझै धेरै वचनका कारण मानिसहरू नाश हुन्छन्। कसैले पनि मेरा वचनहरूको प्रचुरता बुझ्न वा यसलाई प्रस्ट रूपमा बोध गर्न सक्दैन। जब म तिमीहरूलाई एक-एक वाक्य गर्दै मेरा वचनहरू बताउँछु र तिनलाई तिमीहरूसामु प्रकट गर्छु, तब मात्र तिमीहरू सामान्य वस्तुस्थिति थाहा पाउँछौ, तर खास तथ्यहरूको साँचो रूपबारे अझै अस्पष्ट नै रहन्छौ। त्यसकारण, म तथ्यहरू प्रयोग गरेर मेरा सबै वचन प्रकट गर्नेछु, र यसरी तिमीहरूलाई अझ ठूलो बुझाइमा पुर्‍याउनेछु। मेरो बोल्ने शैलीलाई विचार गर्दा, म मेरा वचनहरूद्वारा बोलिरहेको मात्रै छैनँ, त्योभन्दा पनि बढी, म मेरा वचनहरूद्वारा काम गरिरहेको छु; यो नै “वचन र तथ्यहरू एकसाथ देखा पर्नु” को साँचो अर्थ हो। किनभने ममा सबथोक स्वतन्त्र छ, र सबथोक मुक्त छ, र यस जगमा, मैले गर्ने सबै कुरा बुद्धिले भरिपूर्ण हुन्छ। म जथाभावी बोल्दिनँ, न त म जथाभावी काम नै गर्छु। (मानवतामा होस् वा ईश्‍वरत्वमा, म बुद्धिले बोल्छु र काम गर्छु, किनभने मेरो मानवता मेरै एउटा अभिन्‍न अङ्ग हो।) तैपनि जब म बोल्छु, तब कसैले पनि मेरो बोलीको लबजलाई ध्यान दिँदैन; जब म काम गर्छु, तब कसैले पनि मेरो कामको शैलीलाई ध्यान दिँदैन। यो मानिसको कमजोरी हो। म सबै मानिसमाथि मेरो महान् शक्ति प्रकट गर्नेछु, मेरा ज्येष्ठ पुत्रहरूमाथि मात्रै होइन, त्योभन्दा पनि बढी म असङ्ख्य राष्ट्रमा र असङ्ख्य मानिसका बीचमा मेरो महान् शक्ति प्रकट गर्नेछु; यसो गर्नु मात्रै शैतानलाई लज्जित पार्ने शक्तिशाली गवाही हो। म मूर्खतापूर्वक काम गर्दिनँ। धेरैजसो मानिस मैले ज्येष्ठ पुत्रहरूको गवाही दिनु गल्ती हो भन्ठान्छन्; तिनीहरू मबाहेक अरू परमेश्‍वर पनि छन्, म समझहीन तरिकाले काम गर्छु, म आफैलाई गिराउँछु भनेर भन्छन्; र यसमा, मानिसको भ्रष्टता अझै बढी प्रकट हुन्छ। के मैले ज्येष्ठ पुत्रहरूको गवाही दिएर गलत गरेको हुन सक्छु र? तिमीहरू म गलत छु भन्छौ, त्यसोभए के तिमीहरू गवाही दिन सक्छौ? यदि मैले नउचालेको भए, मेरो गवाही नभएको भए, तिमीहरूले अझै पनि मेरो पुत्रलाई धकेलेर आफूभन्दा मुनि पार्नेथियौ, अझै पनि उहाँलाई कठोर उदासीनताका साथ व्यवहार गर्नेथियौ, र अझै पनि उहाँलाई आफ्नो नोकरझैँ व्यवहार गर्नेथियौ। ए पशुहरूको बगाल! म तिमीहरू हरेकलाई पालैपालो ठेगान लगाउनेछु! कोही पनि बाँकी रहनेछैन! ल भन्, सामान्य मानवता भएको व्यक्तिसँग नमिल्‍ने ती कस्ता चिज हुन्? निस्सन्देह, ती पशु हुन्! म तिनलाई बिलकुलै देखिसहन्नँ। यदि मैले तिमीहरूको गवाही पर्खेको भए, मेरो काममा ढिलाइ भइसकेको हुनेथियो! ए पशुहरूको बगाल! तिमीहरूमा पटक्कै मानवता छैन! मलाई तैँले सेवा प्रदान गर्नु पर्दैन! अहिल्यै यहाँबाट गइहाल्! तैँले मेरो पुत्रलाई यति लामो समयसम्म हेपेको र दमन गरेको छस्; म तँलाई कुल्चेर धुलोपिठो पार्नेछु! तैँले फेरि जङ्गली बन्‍ने आँट गरिस् भने के हुन्छ हेर्; तैँले मलाई फेरि पनि बेइज्जत गर्ने आँट गरिस् भने के हुन्छ हेर्! मैले मेरो महान् काम पूरा गरिसकेको छु; मैले फर्केर पशुहरूको यो बगाललाई ठेगान लगाउनुपर्छ!

सबै कुरा मेरो हातमा पूरा हुन्छन् (जहाँसम्म मैले प्रेम गर्नेहरूको सवाल छ), र सबै कुरा मेरै हातमा नष्ट पनि हुन्छन् (जहाँसम्म मैले घृणा गर्ने ती पशुहरू, र मैले घृणा गर्ने ती मानिस, घटना र कामकुराहरूको सवाल छ)। म मेरा ज्येष्ठ पुत्रहरूलाई मैले गर्न लागेको सबै कुरा देख्न दिन्छु, तिनीहरूलाई पूर्ण रूपमा बुझ्न दिन्छु र त्यसमा मैले सियोनबाट बाहिर आएदेखि गरेका सबै कुरा देख्न दिन्छु। त्यसपछि, हामी सँगै सियोन पर्वतमा प्रवेश गर्नेछौँ, युगहरूभन्दा पहिले हामी जहाँ थियौँ त्यही ठाउँमा प्रवेश गर्नेछौँ, र नयाँ रूपमा आफ्नो जीवन जिउनेछौँ। त्यसपछि, संसार र पशुहरूको यो बगालसँग कुनै सम्पर्क हुनेछैन, बरु पूर्ण स्वतन्त्रता हुनेछ; सबै कुरा निर्बाध र बाधारहित हुनेछ। मेरा ज्येष्ठ पुत्रहरूमध्ये कुनैलाई पनि प्रतिरोध गर्ने आँट कसले गर्छ? मेरा ज्येष्ठ पुत्रहरूलाई निरन्तर विरोध गरिरहने आँट कसले गर्छ? म पक्कै पनि तिनीहरूलाई सजिलै छोड्नेछैनँ! जसरी विगतमा तिमीहरू मेरो डर मान्थ्यौ, त्यसरी नै आज तिमीहरूले मेरा ज्येष्ठ पुत्रहरूको पनि डर मान्नुपर्छ। तिमीहरू मेरो अगाडि एउटा र मेरो पछाडि अर्को व्यवहार नगर्; हरेक व्यक्ति कस्तो छ भन्‍ने कुरा म छर्लङ्गै देख्छु। मेरो पुत्रप्रति बफादार नहुनु भनेको छोराछोरीले मप्रतिको धर्म ननिभाउनु हो, जुन एउटा स्पष्ट तथ्य हो, किनभने हामी एउटै शरीरका हौँ। यदि कोही मप्रति असल व्यवहार गर्छ तर मेरा ज्येष्ठ पुत्रहरूप्रति फरक मनोवृत्ति राख्छ भने, ऊ निस्सन्देह ठूलो रातो अजिङ्गरको ठेट वंशज हो, किनभने ऊ ख्रीष्टको शरीरलाई टुक्र्याउँछ; यो पापलाई कहिल्यै क्षमा गर्न सकिँदैन! तिमीहरू हरेकले यो कुरा देख्नैपर्छ: मेरो साक्षी दिनु तिमीहरूको कर्तव्य हो, र त्योभन्दा पनि बढी, ज्येष्ठ पुत्रहरूको साक्षी दिनु तिमीहरूको दायित्व हो। तिमीहरूमध्ये कोही पनि आफ्नो जिम्मेवारीबाट पन्छिनु हुँदैन; जसले अवरोध गर्छ म त्यसलाई तुरुन्तै ठेगान लगाउनेछु! आफैलाई कुनै विशेष चिज नठान्। म तँलाई अहिले नै भन्छु: तँ जति बढी यस्तो चिज बन्छस्, तँ त्यति नै बढी मेरो कडा दण्डको निसाना बन्‍नेछस्! तँ जति बढी यस्तो चिज बन्छस्, तँ त्यति नै बढी आशारहित हुन्छस्, र तँ विनाशको पुत्र पनि होस्। म तँलाई सधैँभरि सजाय दिनेछु!

मेरो सबै काम मेरो आत्माद्वारा व्यक्तिगत रूपमा गरिन्छ, र म शैतानको जमातका कसैलाई पनि हस्तक्षेप गर्न दिन्नँ। यो मेरा योजनाहरूमा बाधा नआओस् भन्नका लागि हो। अन्त्यमा, म वयस्क र बालबालिका दुवैलाई खडा भएर मेरो र मेरा ज्येष्ठ पुत्रहरूको प्रशंसा गर्न, मेरा अद्भुत कार्यहरूको प्रशंसा गर्न, र मेरो व्यक्तित्वको प्रकटीकरणको प्रशंसा गर्न दिनेछु। म प्रशंसाको आवाजलाई सम्पूर्ण ब्रह्माण्डमा र पृथ्वीको कुनाकुनासम्म प्रतिध्वनित हुन दिनेछु, पहाड, नदी, र यावत् थोकलाई हल्लाउनेछु, र म शैतानलाई पूर्ण रूपमा लज्जित पार्नेछु। म आफ्नो गवाही प्रयोग गरेर सम्पूर्ण फोहोरी र नीच पुरानो संसारलाई नष्ट गर्नेछु, अनि एउटा पवित्र र शुद्ध नयाँ संसार निर्माण गर्नेछु। (मैले भविष्यमा सूर्य, चन्द्रमा, र ताराहरू परिवर्तन हुनेछैनन् भन्नुको अर्थ पुरानो संसार अझै अस्तित्वमा छ भन्‍ने होइन, बरु सम्पूर्ण संसार नष्ट हुनेछ र पुरानो संसार प्रतिस्थापित हुनेछ भन्‍ने हो। मैले ब्रह्माण्डलाई प्रतिस्थापन गर्नुपर्छ भन्न खोजेको होइन।) त्यसपछि मात्रै यो मेरा अभिप्रायहरू अनुरूपको संसार हुनेछ; त्यहाँ, आजको जस्तो दबाब हुनेछैन, न त अहिलेको जस्तो मानिसहरूले एक-अर्कालाई शोषण गर्ने घटना नै घट्नेछ। बरु, देहभित्र पूर्ण निष्पक्षता र समझदारी हुनेछ। (मैले निष्पक्षता र समझदारी हुनेछ भने पनि, यो देहभित्रै हुनेछ; यो मेरो राज्यभन्दा धेरै फरक हुनेछ—स्वर्ग र पृथ्वी जत्तिकै फरक हुनेछ; यी दुईलाई कुनै तरिकाले तुलना गर्न मिल्दैन—आखिर, मानव संसार भनेको मानव संसार नै हो, र आत्मिक क्षेत्र भनेको आत्मिक क्षेत्र नै हो।) त्यस समयमा, मेरा ज्येष्ठ पुत्रहरू र म मिलेर त्यस्तो संसारमाथि न्यायाधिकार अभ्यास गर्नेछौँ (यस संसारमा, शैतानबाट कुनै बाधा हुनेछैन, किनभने शैतानलाई मद्वारा पूर्ण रूपमा ठेगान लगाइएको हुनेछ), तर हाम्रो जीवन अझै पनि राज्यको जीवन नै हुनेछ, जसलाई कसैले नकार्न सक्दैन। युगौँयुग र पुस्तौँपुस्ताभरि, (चाहे जतिसुकै बफादार होस्) यस्तो प्रकारको जीवन अनुभव गरेको कुनै पनि मानव कहिल्यै थिएन, किनभने पुस्तौँपुस्ताभरि, मेरो ज्येष्ठ पुत्रका रूपमा काम गर्ने कोही पनि थिएन, र तिनीहरूले पछि पनि मेरो लागि सेवा प्रदान गर्नेछन्। यी सेवाकर्ताहरू बफादार भए पनि, तिनीहरू आखिर शैतानका वंशज हुन् जो मद्वारा विजय गरिएका छन्, त्यसैले देहको मृत्यु भएपछि पनि, तिनीहरू मेरो लागि सेवा प्रदान गर्न मानव संसारमा नै जन्मिन्छन्; “पुत्रहरू आखिर पुत्र नै हुन्, र सेवाकर्ताहरू आखिर शैतानका वंशज हुन्” भन्‍नुको साँचो अर्थ यही हो। पुस्तौँपुस्ताभरि, आजका ज्येष्ठ पुत्रहरूका लागि सेवा प्रदान गर्ने कति जना मानिस थिए भन्‍ने कुरा अज्ञात छ; सबै सेवाकर्तामध्ये, कोही पनि भाग्न सक्दैन, र म तिनीहरूलाई सधैँभरि मेरो लागि सेवा प्रदान गर्न लगाउनेछु। तिनीहरूको प्रकृतिलाई विचार गर्दा, तिनीहरू सबै शैतानका सन्तान हुन्, र तिनीहरू सबैले मेरो प्रतिरोध गर्छन्, साथै तिनीहरूले मेरो लागि सेवा प्रदान गरे पनि, तिनीहरू बाध्य पारिएका हुन्, र तिनीहरूमध्ये कसैसँग पनि कुनै विकल्प छैन। किनभने सबै कुरा मेरो हातद्वारा नियन्त्रित छ, र मैले प्रयोग गर्ने सेवाकर्ताहरूले अन्त्यसम्म मेरो लागि सेवा प्रदान गर्नैपर्छ। तसर्थ, आज पनि त्यस्ता धेरै मानिस छन् जसको प्रकृति पुस्तौँपुस्ताभरिका अगमवक्ता र प्रेरितहरूको जस्तै छ, किनभने तिनीहरू एउटै आत्माका हुन्। तसर्थ, अझै पनि बफादार सेवाकर्ताहरू धेरै छन् जो मेरो लागि दौडधुप गर्छन्, तर अन्त्यमा (छ हजार वर्षदेखि, तिनीहरू निरन्तर मेरो लागि सेवा प्रदान गर्दै आएका छन्, त्यसैले यी मानिसहरू सेवाकर्ताहरूमा पर्छन्), पुस्तौँपुस्ताभरिका मानिसहरूले आशा गरेको कुरा कसैले पनि प्राप्त गर्न सक्दैन, किनभने मैले जे तयार गरेको छु त्यो तिनीहरूका लागि होइन।

मेरा सबै कुराहरू आँखाअगाडि नै पूरा भइसकेका छन्; म मेरा ज्येष्ठ पुत्रहरूलाई मेरो घर फर्कन र मेरो समीपमा फर्कन लगाउनेछु, ताकि हाम्रो पुनर्मिलन होस्। म जितेर र विजयी भएर फर्केको र मैले पूर्ण रूपमा महिमा प्राप्त गरेको हुनाले, म तिमीहरूलाई फिर्ता लैजान आउँछु। विगतमा, कतिपय मानिसले “पाँच जना बुद्धिमती कन्या र पाँच जना मूर्ख कन्या” को भविष्यवाणी गरेका थिए। यो भविष्यवाणी ठ्याक्कै नमिले पनि, यो पूर्ण रूपमा गलत पनि छैन—तसर्थ, म तिमीहरूलाई केही स्पष्टीकरण दिन सक्छु। “पाँच जना बुद्धिमती कन्या र पाँच जना मूर्ख कन्या”—ती सबैले केही मानिसको सङ्ख्यालाई प्रतिनिधित्व गर्दैनन्, न त ती सबैले एक प्रकारको व्यक्तिलाई नै प्रतिनिधित्व गर्छन्। “पाँच जना बुद्धिमती कन्या” ले केही मानिसको सङ्ख्यालाई जनाउँछ, र “पाँच जना मूर्ख कन्या” ले एक प्रकारको व्यक्तिलाई प्रतिनिधित्व गर्छ, तर ती कुनैले पनि ज्येष्ठ पुत्रहरू जनाउँदैन। बरु, तिनले सृजित प्राणीहरूलाई प्रतिनिधित्व गर्छन्। यही कारणले गर्दा तिनीहरूलाई आखिरी दिनहरूमा तेल तयार गर्न भनिएको छ। (सृजित प्राणीहरूमा मेरो क्षमता हुँदैन; यदि तिनीहरू बुद्धिमती हुन चाहन्छन् भने, तिनीहरूले तेल तयार गर्नुपर्छ, र यसरी तिनीहरू मेरा वचनहरूले सुसज्जित हुनुपर्छ।) “पाँच जना बुद्धिमती कन्या” ले मैले सृष्टि गरेका मानवहरूमध्ये मेरा पुत्रहरू र मेरा मानिसहरूलाई प्रतिनिधित्व गर्छ। तिनीहरूलाई “कन्या” भनिन्छ किनभने संसारमा जन्मेका भए पनि तिनीहरू मद्वारा प्राप्त गरिन्छन्, र तिनीहरूलाई पवित्र भन्न सकिन्छ। यही कारणले तिनीहरूलाई जनाउन “कन्या” शब्द प्रयोग गरिन्छ। माथि उल्लिखित “पाँच” ले मैले पूर्वनिर्धारित गरेका मेरा पुत्रहरू र मेरा मानिसहरूको सङ्ख्यालाई प्रतिनिधित्व गर्छ। “पाँच जना मूर्ख कन्या” ले सेवाकर्ताहरूलाई जनाउँछ, किनभने तिनीहरू जीवनलाई अलिकति पनि महत्त्व नदिई मेरो लागि सेवा प्रदान गर्छन्, बाहिरी कुराहरू मात्र पछ्याउँछन् (किनभने तिनीहरूसँग मेरो क्षमता हुँदैन, तिनीहरूले जे गरे पनि, यो बाहिरी कुरा हो), र तिनीहरू मेरा सक्षम सहयोगी हुन सक्दैनन्, त्यसैले तिनीहरूलाई “मूर्ख कन्या” भनिन्छ। माथि उल्लिखित “पाँच” ले शैतानलाई प्रतिनिधित्व गर्छ, र तिनीहरूलाई “कन्या” भनिनुको अर्थ तिनीहरू मद्वारा विजय गरिएका छन् र मेरो लागि सेवा प्रदान गर्न सक्षम छन् भन्‍ने हो—तर त्यस्ता मानिसहरू पवित्र हुँदैनन्, त्यसैले तिनीहरूलाई सेवाकर्ता भनिन्छ।


अध्याय ११७

तपाईं नै त्यो व्यक्ति हुनुहुन्छ जसले चर्मपत्रको मुट्ठो खोल्नुहुन्छ, अनि तपाईं नै त्यो व्यक्ति हुनुहुन्छ जसले सात मोहोरहरू तोड्नुहुन्छ, किनकि सबै रहस्यहरू तपाईंबाट आउँछन् अनि सबै आशिषहरू तपाईंद्वारा प्रकट हुन्छन्। म तपाईंलाई अनन्तसम्मै प्रेम गर्न विवश छु, अनि म सबै मानिसहरूलाई तपाईंलाई आराधना गर्ने तुल्याउन विवश छु, किनकि तपाईं मेरो व्यक्तित्व हुनुहुन्छ; तपाईं मेरो प्रचुर तथा पूर्ण प्रकटीकरणको भाग हुनुहुन्छ, मेरो शरीरको अपरिहार्य भाग। त्यसैकारण, मैले विशेष गवाही दिनुपर्छ। मेरो व्यक्तित्वभित्र हुनुहुने उहाँ एकबाहेक अरू को मेरा अभिप्रायहरूअनुरूपको छ र? तपाईंको निम्ति गवाही दिने तपाईं स्‍वयम्‌ होइन, तर मेरो आत्माले तपाईंको निम्ति गवाही दिन्छ, अनि तपाईंको विरोध गर्न साहस गर्ने जोसुकैलाई म निश्चय नै क्षमा गर्नेछैन, किनकि यो मेरो प्रशासनिक आदेशहरूसित सम्बन्धित छ। तपाईंले भन्नुहुने सबै कुरा म निश्चय नै सम्पन्न गर्नेछु, अनि तपाईंले सोच्नुहुने सबै कुरा, म निश्चय नै स्वीकार गर्नेछु। यदि कुनै व्यक्ति तपाईंप्रति वफादार छैन भने, तिनीहरूले खुल्लमखुल्ला मेरो विरोध गरिरहेका हुन्छन्, अनि म निश्चय नै तिनीहरूलाई क्षमा गर्नेछैन। मेरो पुत्रलाई विरोध गर्ने सबैलाई म कठोरतापूर्वक ताडना दिनेछु, अनि तपाईंसित मेलमा रहने सबैलाई म आशिष दिनेछु। म तपाईंलाई यो अधिकार प्रदान गर्दछु। जहाँसम्म विगतमा बोलिएको जुन कुरा छ—ज्येष्ठ पुत्रहरूमाथि राखिएका मागहरू र मापदण्डहरू—तपाईं पथप्रदर्शक हुनुहुन्छ। भनाइको अर्थ, जस्तो तपाईं हुनुहुन्छ, त्यस्तै हुनका निम्ति म ज्येष्ठ पुत्रहरूबाट अपेक्षा राख्छु। यो मानिसहरूले गर्न सक्‍ने कुरा होइन, तर यो मेरो आत्मा स्वयम्‌ले गर्ने कुरा हो। यदि मानिसहरूले तपाईंको निम्ति गवाही दिइरहेका छन् भनी कसैले विश्‍वास गर्दछ भने, त्यो व्यक्ति निःसन्देह शैतानकै वंशको हो अनि मेरो शत्रु हो! त्यसैकारण, गवाही निर्णयात्मक छ, अनन्तकालसम्म अपरिवर्तनीय छ, अनि यो पवित्र आत्माले पुष्टि गर्ने कुरा हो! कसैले पनि यसलाई हल्का रूपले परिवर्तन गर्न मिल्दैन, अनि ज-जसले गर्छ, म क्षमा दिनेछैन! मानिसहरूले मेरो निम्ति गवाही दिन नसक्ने भएकोले म स्वयम्‌ले मेरो व्यक्तित्वको निम्ति गवाही दिन्छु अनि मानिसहरूले मेरो काममा हस्तक्षेप गर्नु हुँदैन! यी कठोर न्यायका वचनहरू हुन्, अनि हरेक व्यक्ति त्यसको बारेमा सचेत हुनुपर्छ!

तिमीहरूले मैले भन्‍ने कुराको हरेक विवरण विचार गर्नुपर्छ र ध्यान दिनुपर्छ। मेरा वचनहरूलाई साधारण रीतिले नलेऊ, तर होशियारपूर्वक सुन। किन ज्येष्ठ पुत्रहरू मेरो व्यक्तित्व हुन् अनि मेरो राज्यको अपरिहार्य भाग हुन् भनी म भन्छु? सबै युगहरूभन्दा अघि, हामी सँगै बस्थ्यौं अनि हामी कहिल्यै अलग भएनौं। शैतानको बाधाको कारण, म पहिलोपल्ट देहधारी भइसकेपछि म सियोनमा फर्केँ। यहाँबाट अगि बढेर, हामी सबै संसारमा आयौं, अनि आखिरी दिनहरूमा मैले विजय पाएपछि—अर्थात्, शैतानले भ्रष्ट पारेको देहबाट तिमीहरूलाई पुनर्प्राप्त गरेपछि—म तिमीहरूलाई सियोनमा फकाई ल्याउनेछु ताकि मेरो व्यक्तित्व कहिल्यै अलग नहुने गरी फेरि एक हुन सकोस्। त्यसपछि, म फेरि कहिल्यै देहधारी हुनेछैन, अनि तिमीहरू निश्चय नै मेरो शरीरबाट बाहिर आउनेछैनौ। भनाइको अर्थ, त्यसपछि, म फेरि संसार सृष्टि गर्नेछैनँ, तर मेरा ज्येष्ठ पुत्रहरूबाट कहिल्यै अलग नहुने गरी म सदाको निम्ति सियोनमा रहनेछु, किनकि अहिले सबै कुरा पूर्ण रूपले सिद्धिसकेको छ, अनि मैले सम्पूर्ण पुरानो युगलाई समाप्त गर्न लागेको छु। केवल सियोनमा मात्रै स्वर्ग र पृथ्वीको जीवन छ, किनकि मेरो व्यक्तित्व सियोनमा छ। यसलाई छोडेर, कुनै नयाँ स्वर्गहरू वा नयाँ पृथ्वीहरू अस्तित्वमा छैनन्। म नै नयाँ स्वर्ग हुँ, अनि म नयाँ नै पृथ्वी पनि हुँ, किनकि मेरो व्यक्तित्वले सम्पूर्ण सियोनलाई भरिदिन्छ। यसो पनि भन्न सकिन्छ, कि मेरा ज्येष्ठ पुत्रहरू नयाँ स्वर्ग हुन्, मेरा ज्येष्ठ पुत्रहरू नै नयाँ पृथ्वी हुन्। मेरा ज्येष्ठ पुत्रहरू र म अलग गर्न नसकिने एउटै शरीर हौँ। उल्लेखनीय छ, कि ममा अनिवार्य रूपले ज्येष्ठ पुत्रहरू सम्मिलित छन्, अनि जसले हामीलाई अलग गर्ने प्रयास गर्छ, म त्यसलाई निश्चय नै क्षमा गर्नेछैन। जब म सबै जाति तथा मानिसहरूलाई मेरो सिंहासनको सामु फर्काउनेछु, तब सबै शैतानहरू पूर्ण रूपले अपमानित हुनेछन् अनि सबै अशुद्ध दुष्टात्माहरू मबाट पछि हट्नेछन्। त्यसोभए, यो निश्चित छ कि सबै मानिसहरूको माझमा धार्मिकताको अस्तित्व हुनेछ (मेरा छोराहरू र मानिसहरूको माझमा), अनि यो निश्चित छ कि सबै जातिहरूको माझमा शैतानका बाधाहरू हुनेछैनन् किनकि म सबै जातिहरू र मानिसहरूलाई शासन गरिरहेको हुनेछु, अनि म सम्पूर्ण ब्रह्माण्ड जगतमाथि आफ्नो शक्तिलाई काममा लगाइरहेको हुनेछु, अनि सबै शैतानहरू पूर्ण रूपले नष्ट हुनेछन्, पूर्ण रूपले पराजित हुनेछन्, अनि मेरो प्रशासनिक आदेशहरूको दण्ड प्राप्त गरिरहेका हुनेछन्। 

म सबै मानिसहरूको माझमा मेरो कामको थालनी गर्दैछु, तर तिनीहरूसित मेरो आत्माको अन्तर्दृष्टि मात्र छ, अनि तिनीहरूको माझमा मेरा रहस्यहरूलाई खुलासा गर्न कोही योग्य छैन, मलाई व्यक्त गर्न कोही योग्य छैन। मबाट आउनुहुने व्यक्ति मात्रै मेरो काम गर्न योग्य हुनुहुन्छ—बाँकीको सम्बन्धमा चाहिँ, म तिनीहरूलाई अस्थायी रूपले मात्रै प्रयोग गर्छु। मेरो आत्मा कुनै व्यक्तिमाथि जथाभाबी ओर्लनेछैन, किनकि ममा सबै कुरा बहुमूल्य छ। कुनै व्यक्तिमाथि मेरो आत्मा ओर्लनु र कुनै व्यक्तिमाथि मेरो आत्माले काम गर्नु पूर्ण रूपले फरक कुरा हुन्। मेरो आत्माले मभन्दा बाहिर भएका मानिसहरूमाथि काम गर्छ, तर मेरो आत्मा मबाट आउने व्यक्तिमाथि ओर्लन्छ। यी दुई पूर्ण रूपले असम्बन्धित विषयहरू हुन्। किनकि मबाट आउने व्यक्ति पवित्र हुनुहुन्छ, तर मबाट बाहिर भएकाहरू पवित्र छैनन्, चाहे तिनीहरू जतिसुकै असल होऊन्। मेरो आत्मा कुनै सानो कारणको निम्ति कसैमाथि ओर्लनेछैन। मानिसहरू चिन्तित हुनु हुँदैन। म गल्ती गर्दिनँ, अनि म जे गर्छु, त्यसको बारेमा म सय प्रतिशत निश्चित छु! मैले उहाँको निम्ति गवाही दिएजस्तै, म निश्चय नै उहाँलाई रक्षा गर्नेछु; त्यो व्यक्ति निश्चित रूपले मबाट आउनुहुन्छ अनि मेरो व्यक्तित्वको अपरिहार्य भाग हुनुहुन्छ। त्यसैकारण, म आशा गर्छु, कि मानिसहरूले आफ्ना धारणाहरूलाई एकातिर पन्साउँछन्, शैतानद्वारा दिइएका कुनै पनि विचारहरूलाई त्यागिदिन्छन्, मेरो हरेक वाणीलाई साँचो भनी विश्‍वास गर्छन्; अनि आफ्‍नो मनमा कुनै शङ्काहरूलाई स्थान दिँदैनन्। मानवजातिप्रतिको मेरो आदेश, मानवजातिप्रतिको मेरो अर्ती यही हो। सबैले यी कुराहरूलाई पालन गर्नुपर्छ, सबै जनाले इमान्दारीपूर्वक त्यसको आज्ञा मान्नुपर्छ, अनि सबै जनाले मैले मापदण्ड हो भनी भन्‍ने कुरालाई ग्रहण गर्नुपर्छ।

मैले मेरो काम सबै जाति र मानिसहरूको माझमा मात्र होइन, तर ब्रह्माण्ड जगतको सबै ठाउँमा पनि मेरो काम सुरु गर्नुपर्छ, अनि यसले सियोनमा फर्कने मेरो दिन टाढा छैन भन्‍ने कुरालाई अझै देखाउँछ (किनकि मैले मानिसहरू र सारा ब्रह्माण्ड जगतभरि काम सुरु गर्न सक्नुभन्दा अघि म सियोनमा फर्किनु आवश्यक छ)। के मेरो कामका कदमहरू र मैले काम गर्ने तरिकालाई गहिरोसँग बुझ्ने कोही छ? म विदेशीहरूलाई आत्मामा भेट्नेछु भनी मैले भन्नुको कारणहरू के हुन् भने, यसलाई आधारभूत रूपले देहमा गर्न सकिँदैन, र म दोस्रो पटक पनि जोखिम उठाउन अनिच्छुक छु। विदेशीहरूसित आत्मामा सङ्गति गर्नुका कारणहरू यिनै हुन्। यो साँचो आत्मिक क्षेत्रमा हुने कुरा हो, देहमा जिउने मानिसहरूले कल्पना गरे झैँ[क] कुनै अस्पष्ट आत्मिक क्षेत्रमा होइन। त्यस समयमा मैले भन्‍ने कुरा मैले बोल्ने तरिकाको हिसाबमा मात्रै भिन्न हुनेछ, किनकि म एउटा भिन्न युगसँग बोलिरहेको हुनेछु। त्यसैकारण, मैले मानवजातिलाई मैले बोल्ने तरिकालाई ध्यान दिनु भनेर बारम्बार सम्झना दिलाइरहेको छु, अनि म मानवजातिलाई यो पनि सम्झना दिलाउँछु कि मैले भन्‍ने कुरामा मानिसहरूले खुलासा गर्न नसक्‍ने रहस्यहरू छन्। तर म यी कुराहरू किन भन्छु भनेर कसैले पनि बुझ्न सक्दैनन्, अनि मैले आज यो कुरा तिमीहरूलाई बताएको कारणले मात्रै तिमीहरूले अलिकति बुझ्न सक्छौ, तर अझै पनि पूर्ण रूपले भने सक्दैनौ। मेरो काममा यो चरणपछि, म तिमीहरूलाई चरणबद्ध रूपमा जानकारी दिनेछु। (यसद्वारा म केही मानिसहरूलाई अझै हटाउन चाहन्छु, त्यसैले अहिलेको लागि म केही पनि भन्‍नेछैन)। यो मेरो कामको अर्को कदमको विधि हो। म बुद्धिमानी परमेश्‍वर स्‍वयम्‌ हुँ भनी सबैले ध्यान दिनुपर्छ र स्पष्ट रूपले देख्नुपर्छ।

फूटनोटहरू:

क. मूल पाठमा “मानिसहरूले कल्पना गरे झैँ” भन्‍ने वाक्यांश समावेश छैन।


अध्याय ११८

मेरो पुत्रको निम्ति गवाही दिन जोसुकै उठे पनि, म तिनीहरूमाथि अनुग्रह खन्याउनेछु; जो-जो मेरो छोराको निम्ति गवाही दिन उठ्दैन तर त्यसको साटो, विरोध गर्छन् अनि तिनीहरूका आफ्नै मूल्याङ्कनहरू गर्न मानव धारणाहरूको प्रयोग गर्छन्, म तिनीहरूलाई नष्ट गर्नेछु। सबैले स्पष्ट रूपले देख्नुपर्छ! मेरो छोराको निम्ति गवाही दिनु मेरो मेरो डर मान्ने कार्य हो, अनि यसले मेरा अभिप्रायहरू पूरा गर्दछ। पुत्रलाई हेपेर, अनि दबाएर, पितालाई मात्र आदर गर्ने नगर। जसले यसो गर्छन्, तिनीहरू ठूलो रातो अजिङ्गरका सन्तान हुन्। मेरो छोराको निम्ति गवाही दिनको निम्ति मलाई यस्ता अभागी व्यक्तिहरू चाहिँदैन; म तिनीहरूलाई अतल कुण्डमा नष्ट गरिदिनेछु। मेरो पुत्रलाई सेवा पुर्याउन म वफादार र इमान्दार सेवाकर्ताहरू चाहन्छु; बाँकीको सम्बन्धमा, मलाई तिनीहरूको आवश्यकता पर्दैन। यो मेरो धर्मी स्वभाव हो, अनि यसले म पवित्र र निष्कलङ्क परमेश्‍वर स्‍वयम्‌ हुँ भन्‍ने देखाउन सहायता गर्दछ। मेरो प्रशासनिक आदेशहरूलाई ठेस पुर्‍याउने कसैलाई पनि म क्षमा गर्नेछैनँ। ज-जसले विगतमा तपाईंलाई विरोध गरे वा सताए, चाहे त्यो परिवारमा होस् वा संसारमा होस्, म तिनीहरूलाई एक-एक गरेर सजाय दिनेछु अनि कोही पनि छोडिनेछैन, किनकि ममा देह र रगतको कुनै भाग छैन। आज तपाईंको निम्ति गवाही दिने कार्यले ती सेवाकर्ताहरूले मेरो निम्ति सेवा पुर्याउने कार्यलाई समाप्त गरेका छन् भन्‍ने देखाउँछ, त्यसैले कुनै पनि प्रकारको सङ्कोच वा चिन्ताहरू नगर। आखिर, तिनीहरू तपाईंका सेवाकर्ताहरू हुन्, अनि आखिर, तपाईं स्वर्गको हुनुहुन्छ, र अन्त्यमा तपाईं मेरो शरीरमा फर्किनुहुनेछ किनकि मेरो शरीर तपाईंविना रहन सक्दैन। विगतमा जसले तपाईंको विरोध गरे र जो तपाईं अनुरूप रहेनन् (यो अरूले देख्न नसक्‍ने कुरा हो; तपाईंले मात्रै यस कुरालाई आफ्‍नो हृदयमा जान्नुहुन्छ) तिनीहरूले अहिले आफ्ना असली रूप देखाएका छन् अनि पतित भएका छन्, किनकि तपाईं परमेश्‍वर स्‍वयम्‌ हुनुहुन्छ र कसैले तपाईंलाई विरोध गरेको वा ठेस पुर्याएको तपाईंले सहन सक्नुहुन्न। यो कुरालाई बाहिरबाट देख्न नसकिए पनि, मेरो आत्मा तपाईंभित्र छ; यसमा शङ्कै छैन। सबै मानिसहरूले यो विश्‍वास गर्नुपर्छ, नत्रभने मलाई विरोध गर्ने सबैलाई मेरो फलामे छडले प्रहार गरेर ढाल्नेछ! मैले तपाईंको निम्ति गवाही दिने हुनाले, निश्‍चय नै तपाईंको नै अख्तियार छ, र तपाईंले भन्नुहुने सबै कुरा मेरो अभिव्यक्ति हो, र तपाईंले गर्नुहुने सबै कुरा मेरो प्रकटीकरण हो, किनकि तपाईं मेरो प्रिय हुनुहुन्छ अनि तपाईं त्यो भाग हुनुहुन्छ जुन भागविना मेरो व्यक्तित्व रहन सक्दैन। त्यसैकारण, तपाईंको हरेक काम, तपाईंले जे पहिरिनुहुन्छ, तपाईंले जे प्रयोग गर्नुहुन्छ अनि जहाँ तपाईं रहनुहुन्छ—ती सबै पनि निश्चय मेरा कामहरू हुन्। कसैले पनि तपाईंको विरुद्धमा केही पत्ता लगाउने प्रयास गर्नु हुँदैन, र कसैले पनि तपाईंमा गल्तीहरू खोज्नु हुँदैन। यदि कसैले यसो गर्छ भने, म तिनीहरूलाई क्षमा गर्नेछैन!

म मेरो घरबाट सबै दुष्ट सेवकहरूलाई निकालिदिनेछु, अनि मेरो घरभित्र म मेरा वफादार सेवकहरूलाई मेरा ज्येष्ठ पुत्रहरूको निम्ति गवाही दिन लगाउनेछु; यो मेरो योजना हो, अनि मैले काम गर्ने तरिका यही नै हो। जब दुष्ट सेवकहरूले मेरो छोराको निम्ति गवाही दिन्छन्, त्यहाँ मरेको मान्छेको दुर्गन्ध हुन्छ, र यो मेरो लागि घिनलाग्दो हुन्छ। जब मेरा वफादार सेवकहरूले मेरो छोराको निम्ति गवाही दिन्छन्, यो गम्भीर र इमान्दार हुन्छ, अनि यो मेरो निम्ति ग्रहणयोग्य हुन्छ। त्यसैकारण, जो-जो मेरो छोराको निम्ति गवाही दिन अनिच्छुक छौ, अहिले नै यहाँबाट बाहिर निस्किहाल! म तिमीहरूलाई त्यसो गर्न बाध्य गर्नेछैन—यदि मैले तँलाई निस्केर जा भन्छु भने, तँ निस्केर जानैपर्छ। तेरा निम्ति के कस्ता परिणामहरू छन्, अनि तँमाथि के कुरा आइपर्नेछ भनी हेर्; तँलाई सेवा पुर्याउनेहरूले नै यो कुरालाई अरू कसैले भन्दा बढी बुझ्छ। मेरो न्याय, मेरो क्रोध, मेरा श्रापहरू, मेरो जलन, अनि मेरो दन्किरहेको रिस मलाई विरोध गर्ने कसैमाथि कुनै पनि बेला पर्नसक्छ। मेरो हातले कसैलाई कृपा देखाउँदैन; मलाई सेवा पुर्याउने व्यक्ति पहिले जतिसुकै वफादार भए पनि, यदि तिनीहरूले मेरो पुत्रलाई आज विरोध गर्छ भने म तिनीहरूलाई तुरुन्तै नष्ट गरिदिनेछु, अनि म तिनीहरूलाई मेरो सामु रहन दिनेछैन। यसबाट, कसैले पनि मेरो निर्दयी हातलाई देख्न सक्छ। मानिसहरूले मलाई नचिन्‍ने हुनाले, र तिनीहरूको स्वभावले मलाई विरोध गर्ने हुनाले, जो-जो मप्रति वफादार छन्, तिनीहरू पनि तिनीहरूको आफ्नै खुशीको खातिर मात्रै मप्रति वफादार भएका हुन्छन्। यदि तिनीहरूलाई प्रतिकूल असर पार्ने कुनै घटना घट्यो भने, तिनीहरूको हृदय एक्कासि परिवर्तन हुन्छ र तिनीहरू मेरो पक्षबाट पछि हट्न चाहन्छन्। यो शैतानको प्रकृति हो। आफैलाई वफादार सोचेर तिमीहरू हठधर्मी हुनु हुँदैन! यदि त्यसमा तिनीहरूका निम्ति केही पनि छैन भने, पशुहरूको यो बथान मप्रति वफादार हुन सक्दैनन्। यदि मैले मेरा प्रशासनिक आदेशहरूलाई घोषणा नगरेको भए, तिमीहरू धेरै अघि नै पछि हटिसकेका हुनेथियौ। अहिले तिमीहरू सबै कराही र आगोबीच फसेका छौ, यसरी तिमीहरू मेरो निम्ति सेवा पुर्याउन अनिच्छुक छौ तर मेरो हातको मार खान पनि अनिच्छुक नै छौ। यदि मलाई विरोध गर्ने कसैमाथि कुनै पनि समय पर्न सक्ने ठूला विध्वंसहरूको बारेमा मैले घोषणा नगरेको भए, तिमीहरू धेरै अघि नै पछि हटिसक्नेथियौ। के मलाई मानिसहरूले कस्ता अफसोसहरूको सहारा लिनसक्छ भन्‍ने बारेमा थाहा छैन र? धेरै मानिसहरूले मनमा अहिले एउटा सानो आशालाई स्थान दिन्छन्, तर जब त्यो आशा नैराश्यतामा बद्लिन्छ, तब तिनीहरू अलिकति अगाडि बढ्न पनि अनिच्छुक हुन्छन्, र तिनीहरू पछाडि फर्कन चाहन्छन्। मैले पहिल्यै भनिसकेको छु कि, म यहाँ कसैलाई पनि तिनीहरूको इच्छाको विरुद्धमा राख्दिनँ, तर तेरो निम्ति के-कस्ता परिणामहरू हुनेछन् भन्‍ने बारेमा ध्यान दिएर सोच्। यसद्वारा मैले तँलाई धम्क्याइरहेको छैन; यो तथ्यहरूसँग सम्‍बन्धित कुरा हो। म बाहेक, कसैले पनि मानिसको साँचो प्रकृतिलाई गहिरो प्रकारले बुझ्न सक्दैन; सबै मानिसहरूले तिनीहरू मप्रति वफादार छन् भनी सोच्छन्, तर तिनीहरूको बफादारीता अशुद्ध छन् भन्‍ने तिनीहरूलाई थाहा हुँदैन। यी अशुद्धताहरूले मानिसहरूलाई नष्ट पार्नेछन्, किनकि ती ठूलो रातो अजिङ्गरको युक्ति हुन्। यसलाई धेरै पहिले नै मैले उदाङ्गो पारिदिएको थिएँ; म सर्वशक्तिमान् परमेश्‍वर हुँ, त्यसैले त्यस्तो साधारण कुरा मैले कसरी बुझ्न सक्दिन थिएँ र? म तेरो रगत र देहलाई भेद गरेर तेरा अभिप्रायहरूलाई देख्‍न सक्छु। मानिसको अभिप्रायलाई राम्ररी बुझ्न मलाई कठिन छैन, तर मानिसहरू आफूलाई चलाक ठान्छन्, आफूबाहेक कसैले पनि तिनीहरूको अभिप्राय जान्दैनन् भन्‍ने विश्‍वास गर्छन्। के तिनीहरूलाई सर्वशक्तिमान् परमेश्‍वर स्वर्ग र पृथ्वी र सबै कुराहरूमा अस्तित्व रहनुहुन्छ भनी थाहा छैन?

म मेरो पुत्रलाई अन्त्यसम्मै प्रेम गर्नेछु, अनि म रातो अजिङ्गर र शैतानलाई सदासर्वदाको निम्ति घृणा गर्नेछु। मलाई विरोध गर्ने सबैमाथि मेरो सजाय आइपर्नेछ अनि एउटै शत्रुलाई पनि छोडिनेछैन। मैले पहिले नै भनेको छु, “म सियोनमा ठूलो ढुङ्गा राख्छु। विश्‍वासीहरूको निम्ति, यो ढुङ्गा तिनीहरूको निर्माणको जग हो। विश्‍वास नगर्नेहरूका निम्ति, यो तिनीहरू ठक्कर खाने चट्टान हो। दियाबलसका छोराहरूको निम्ति, यो तिनीहरूलाई मर्ने गरी धूलोपीठो पार्ने चट्टान हो।” मैले यी वचनहरू पहिले बोलेको मात्र होइन, तर ती धेरै मानिसहरूद्वारा अगमवाणी पनि गरिएका थिए, अनि धेरै मानिसहरूले यस युगमा वचनहरूको यो खण्ड पढेका छन्। यसको अतिरिक्त, कतिपय मानिसहरूले यी वचनहरूलाई व्याख्या गर्ने प्रयास गरेका छन्, तर यो रहस्यलाई यसभन्दा पहिले कसैले पनि खुलासा गर्न सकेको छैन, किनभने यो काम आखिरी दिनहरूको वर्तमान समय अवधिमा मात्रै गरिन्छ। त्यसकारण, कतिपय मानिसहरूले यी वचनहरूलाई व्याख्या गर्ने प्रयास गरेका भए पनि, तिनीहरूका व्याख्याहरू सबै भ्रम हुन्। आज, म तिमीहरूलाई सम्पूर्ण अर्थ प्रकट गर्छु ताकि तिमीहरूले मेरा ज्येष्ठ पुत्रहरूका निम्ति मैले गवाही दिनुको गम्भीरता अनि त्यसो गर्नुको मेरो उद्देश्यलाई बुझून्। म सियोनमा ठूलो ढुङ्गा राख्छु, अनि यस ढुङ्गाले मेरा ज्येष्ठ पुत्रहरूको निम्ति गवाही दिने कार्यलाई जनाउँछ। “ठूलो” को अर्थ यो गवाही अत्यन्त ठूलो स्तरमा दिइन्छ भन्‍ने होइन, बरु, मेरा ज्येष्ठ पुत्रहरूको निम्ति गवाही दिइँदा, ठूलो संख्यामा सेवाकर्ताहरू पछि हट्नेछन् भन्‍ने अर्थ हो। यहाँ, “जसले विश्‍वास गर्दैनन्” भन्‍ने वाक्यांशले पछि हट्नेहरूलाई सङ्केत गर्दछ, किनकि मेरो पुत्रको निम्ति गवाही दिइन्छ। त्यसैकारण, यो ढुङ्गा त्यस्तो व्यक्तिको निम्ति ठक्कर खाने ढुङ्गा हुन्छ। यो चट्टान हो भनेर म भन्छु, किनकि यस्तो प्रकारको व्यक्तिले मेरो हातको मार खानेछ, त्यसैकारण “मानिसहरूलाई ठक्कर खान लगाउने चट्टान” लड्ने वा कमजोर हुने सम्बन्धमा भनिएको होइन, तर मेरो हातको मार खाने सम्बन्धमा भनिएको हो। “विश्‍वासीहरूको निम्ति, यो ढुङ्गा तिनीहरूको निर्माणको जग हो” मा “विश्‍वासीहरू” भन्‍ने शब्दले ती सेवाकर्ताहरूलाई सङ्केत गर्दछ जो वफादार छन् अनि “निर्माणको जग” ले तिनीहरूले मलाई वफादार सेवा पुर्याइसकेपछि तिनीहरूले पाउने अनुग्रह र आशिषहरूलाई सङ्केत गर्दछ। ज्येष्ठ पुत्रहरूको निम्ति गवाही दिनुले सम्पूर्ण पुरानो युग चाँडै बितेर जानेछ भन्‍ने कुरालाई दर्शाउँदछ; अर्थात्, यसले शैतानको राज्यको विनाशलाई सङ्केत गर्दछ; त्यसैकारण, गैरविश्‍वासीहरूको निम्ति यो तिनीहरूलाई धूलोपीठो पारी मार्ने चट्टान हो। त्यसैले सबै जातिहरूलाई चकनाचूर पार्नुले सारा संसारको पूर्ण नवीकरणलाई सङ्केत गर्दछ; पुरानो बित्नेछ अनि नयाँ स्थापित हुनेछ—यो नै “चकनाचूर पार्नु” को साँचो अर्थ हो। के तिमीहरूले बुझ्यौ? मैले यस अन्तिम चरणमा गर्ने कामलाई यी थोरै शब्दहरूमा सारांशित गर्न सकिन्छ। यो मेरो उदेकको कार्य हो, र तैँले मेरा वचनहरूभित्रका मेरा अभिप्रायहरू राम्ररी बुझ्नुपर्छ।


अध्याय ११९

तिमीहरू सबैले मेरा अभिप्रायहरूलाई बुझ्नुपर्छ, अनि तिमीहरू सबैले मेरो मनस्थितिलाई बुझ्नुपर्छ। अहिले नै सियोनमा फर्किन तयार हुने समय हो। मलाई यो बाहेक अरू केही गर्ने विचार छैन। म तिमीहरूसित चाँडै एक दिन एक हुने अनि हरेक मिनेट र हरेक सेकेन्ड तिमीहरूसित सियोनमा बिताउने आशा मात्रै गर्छु। म संसारलाई घृणा गर्छु, म देहलाई घृणा गर्छु अनि त्यसभन्दा बढी, म पृथ्वीमा हरेक मानिसलाई घृणा गर्छु। म तिनीहरूलाई हेर्न इच्छुक छैन, किनकि तिनीहरू सबै मानव स्वभावको अलिकति पनि लक्षण नभएका भूतहरू जस्ता हुन्। म पृथ्वीमा बस्न इच्छुक छैन; म सृष्टि गरिएका प्राणीहरू सबैलाई घृणा गर्छु, म मासु र रगतका सबैलाई घृणा गर्छु। सम्पूर्ण पृथ्वीबाट लासहरूको दुर्गन्ध आउँछ; पृथ्वीबाट लासको दुर्गन्ध हटाउन अनि सबै पृथ्वी मेरो प्रशंसाको ध्वनिले भरिदिन म तुरुन्तै सियोनमा फर्किन चाहन्छु। म सियोनमा फर्किनेछु, म देह र संसारबाट दूर रहनेछु अनि कोही पनि मेरो बाटोमा खडा हुन पाउनेछैन। मानिसलाई मार्ने मेरो हातमा कुनै देहगत भावना छैन! आजदेखि, कसैले पनि मण्डलीको निर्माणको बारेमा बोल्न पाउनेछैन। यदि कसैले बोल्छ भने, म तिनीहरूलाई क्षमा दिनेछैनँ। (किनभने अहिले मेरो ज्येष्ठ पुत्रहरूको निम्ति गवाही दिने समय हो, अनि अहिले राज्य निर्माण गर्ने समय हो; ज-जसले मण्डलीको निर्माणको बारेमा बोल्छन्, तिनीहरूले राज्यको निर्माणलाई भत्काउँदै छन्, अनि मेरो व्यवस्थापनमा अवरोध पुऱ्याउँदै छन्)। सबै तत्पर छन्, सब तयार छन्; बाँकी रहेको एउटै कुरा ज्येष्ठ पुत्रहरू उचालिनु र तिनीहरूको गवाही दिइनु हो। जब त्यो हुन्छ, तब म एकैछिन ढिलो नगरी अनि रूपलाई विचार नगरी तुरुन्तै सियोनमा फर्किनेछु—त्यो ठाउँ जुन तिमीहरूले रात र दिन आफ्ना मनमा राख्छौ। अहिलेको संसार कसरी निर्विध्न र स्थिर रूपमा चलिरहेको छ भनेर मात्र नहेर। यो सबै काम सियोनमा फर्किने काम हो, त्यसैले अहिले यी कुराहरूलाई ध्यान नदेओ; जब सियोन फर्किने दिन आउँछ, सबै पूर्ण हुनेछ। को चाँडै सियोन फर्किन चाहँदैन? को पिता र पुत्रहरू चाँडै एक भएको चाहँदैन? पृथ्वीका सुखविलासहरू जतिसुकै आनन्ददायक भए पनि तिनीहरूले हाम्रो देहमाथि पकड जमाउन सक्दैन; हामी हाम्रो देहलाई उछिन्नेछौं अनि सँगै सियोनमा फर्कनेछौ। कसले यसलाई बाधा दिने साहस गर्छ? कसले बाधाहरू खडा गर्न साहस गर्छ? म तिनीहरूलाई निश्चय नै क्षमा गर्नेछैन! म सबै ठेस लाग्ने ढुङ्गाहरूलाई हटाइदिनेछु (त्यसैकारण, म भन्छु, म सीधै सियोनमा फर्किन सक्दिनँ। म यो शुद्ध गर्ने कामलाई पूरा गर्दैछु अनि त्यस सँगसँगै मेरा ज्येष्ठ पुत्रहरूको निम्ति गवाही दिँदैछु; यी दुवै कामहरू एकसाथ अगि बढिरहेका छन्। जब शुद्ध गर्ने काम पूर्ण हुन्छ, तब मेरो निम्ति ज्येष्ठ पुत्रहरू प्रकट गर्ने समय हुनेछ। “ठेस लाग्ने ढुङ्गाहरू” ठूलो संख्यामा रहेका सेवाकर्ताहरू हुन्, त्यसैकारण म भन्छु कि यी दुई कामहरू सँगसँगै भइरहेका छन्)। म मेरा ज्येष्ठ पुत्रहरूलाई मसँगै ब्रह्माण्डभरि अनि पृथ्वीको कुनाकाप्चाहरूमा, पहाडहरू र नदीहरू अनि सबै कुराहरूमा पाइला टेकाउनेछु; कसले यसलाई बाधा दिने साहस गर्नसक्छ? कसले यसलाई रोक्ने साहस गर्नसक्छ? मेरो हातले कुनै मानिसलाई सजिलोसँग छोड्दैन; मेरा ज्येष्ठ पुत्रहरू बाहेक, म सबैको विरुद्धमा क्रुद्ध हुन्छु अनि सबैलाई श्राप दिन्छु। सारा देशमा मेरा आशिषहरू प्राप्त गर्ने एउटै मरणशील मानिस छैन; सबैले मेरो श्राप पाउनेछन्। सृष्टिको सुरुदेखि, मैले कसैलाई आशिषित तुल्याएको छैनँ; मैले आशिषहरू दिँदा पनि, ती केवल वचनहरू मात्र रहेका छन्, वास्तविकता होइन, किनकि म शैतानलाई पूर्ण रूपले घृणा गर्छु; म त्यसलाई कहिल्यै आशिषित तुल्याउनेछैन, त्यसलाई दण्ड मात्र दिनेछु। केवल अन्त्यमा, मैले शैतानलाई पूर्ण रूपले जितिसकेपछि अनि मेरो पूरा विजय भइसकेपछि, म मेरा सबै वफादार सेवाकर्ताहरूलाई भौतिक आशिषहरू दिनेछु अनि मलाई प्रशंसा गर्नमा आनन्द लिन दिनेछु, किनकि मेरो सबै काम सम्पन्न भइसकेको हुनेछ।

वास्तवमा, मेरो समय धेरै पर छैन। छ हजार वर्षीय व्यवस्थापनको योजना तिमीहरूको आँखाको सामु पूर्णताको नजिक पुग्दैछ। (वास्तवमा, यो तिमीहरूको आँखाको सामु छ। यो कुनै पूर्वलक्षण होइन; तिमीहरूले मेरो मनस्थितिबाट यो देख्न सक्छौ।) म तुरुन्तै मेरा ज्येष्ठ पुत्रहरूलाई सियोनको घरमा लैजानेछु। कतिपय मानिसहरूले यसो भन्‍नेछन्, “यो ज्येष्ठ पुत्रहरूका निम्ति मात्र हो भने किन यसको लागि छ हजार वर्ष लाग्छ? अनि किन यति धेरै मानिसहरू सृष्टि गरिए?” मैले अघि नै भनेको छु, कि मेरो सबै कुरा बहुमूल्य छ। कसरी मेरा ज्येष्ठ पुत्रहरू झन् कति बढी बहुमूल्य नहोलान् र? म सबैलाई मेरो सेवा गर्न परिचालन गर्नेछु, अनि यसको साथै, म मेरो शक्ति प्रकट गर्नेछु, ताकि हरेक मानिसले देख्न सकोस् कि सारा ब्रह्माण्डमा, एउटै वस्तु पनि हाम्रो हातमा छैन अनि एउटै व्यक्ति पनि हाम्रो सेवामा छैन, अनि एउटै व्यक्ति पनि हाम्रो उपलब्धिको लागि छैन। म सबै कुरा हासिल गर्नेछु। मेरो निम्ति, समयको कुनै अवधारणा छैन; मैले छ हजार वर्षमा योजना र मेरो काम सिध्याउने उद्देश्य राखे पनि, मेरो लागि सबै बन्धनमुक्त र स्वतन्त्र छ। यदि यो छ हजार वर्षभन्दा कम नै भए तापनि, मेरो दृष्टिमा समय आएको छ भने, कसले विरोधको वचन उच्चारण गर्ने साहस गर्थ्यो? कसले इच्छानुसार खडा हुने र न्याय गर्ने साहस गर्थ्यो? मेरो काम म आफै गर्छु; मेरो समय म आफै व्यवस्थित गर्छु। कुनै व्यक्ति, कुनै विषय, कुनै कुराले स्वेच्छाले काम गर्ने साहस गर्न सक्दैन; म सबैलाई मलाई पछ्याउने तुल्याउनेछु। मेरो निम्ति कुनै सही वा गलत छैन; यदि म कुनै कुरा सही छ भनी भन्छु भने, त्यो निश्चय नै सही हुन्छ; यदि म यो बेठीक छ भनी भन्छु भने त्यो पनि ठीक नै हुन्छ। तैँले मलाई सधैँ मानव धारणाहरूले नाप्नु हुँदैन! म भन्छु ज्येष्ठ पुत्रहरू र म सँगै आशिषित छौँ—कसले समर्पित हुन इन्कार गर्ने साहस गर्छ? म तँलाई तत्कालै नष्ट गर्नेछु! तँ समर्पित हुन इन्कार गर्छस्! तँ विद्रोही होस्! म कुनै पनि मानिसजातिको निम्ति दयारहित छु, अनि मेरो घृणाले पहिल्यै सीमा नाघिसकेको छ; म अब बढी सहनशील हुन सक्दिनँ। जहाँसम्म मेरो कुरा छ, सबै ब्रह्माण्ड जगत् तुरुन्तै नष्ट गरिनुपर्छ—तब मात्रै मेरो महान् काम पूरा हुनेछ; अनि तब मात्रै मेरो व्यवस्थापनको योजना पूरा हुनेछ; अनि तब मात्रै मेरो हृदयको घृणा दूर हुनेछ। अब म मेरा ज्येष्ठ पुत्रहरूको बारेमा गवाही दिने बारेमा मात्र वास्ता गर्छु। म अरू सबै मामलाहरू एकातिर पन्साइदिनेछु; म पहिले महत्वपूर्ण कुराहरू गर्नेछु, त्यसपछि म द्वितीय कुराहरू गर्नेछु। यी मेरो कामका कदमहरू हुन् जसलाई कसैले भङ्ग गर्नु हुँदैन; सबैले मैले भनेअनुसार गर्नुपर्छ नत्रभने तिनीहरू मेरा श्रापका निशानाहरू बन्छन्।

अब मेरो काम सम्पन्न भइसकेको हुनाले, म विश्राम लिनसक्छु। अबदेखि, म अरू बढी काम गर्नेछैन, तर मैले पूरा गर्न चाहेको सबै कुरा म मेरा ज्येष्ठ पुत्रहरूलाई गर्न लगाउनेछु, किनभने मेरा ज्येष्ठ पुत्रहरू म नै हुन्; मेरा ज्येष्ठ पुत्रहरू मेरो व्यक्तित्व हुन्। यो अलिकति पनि गलत होइन; न्यायहरू गर्न धारणाहरूको प्रयोग नगर। ज्येष्ठ पुत्रहरूलाई हेर्नु भनेको मलाई हेर्नु हो, किनकि हामी एकै हौँ र उही हौँ। हामीलाई अलग गर्ने जोकोहीले मलाई विरोध गरिरहेको हुन्छ, अनि म तिनीहरूलाई क्षमा दिनेछैनँ। अर्को शब्दमा, मानिसको निम्ति अबोधगम्य रहस्यहरू छन्। जसलाई म प्रेम गर्छु, केवल तिनीहरूले मात्रै मलाई व्यक्त गर्नसक्छन्, अरू कसैले त्यसो गर्न सक्दैनन्; यो मद्वारा निर्धारित गरिएको हो, अनि कसैले यसलाई परिवर्तन गर्न सक्दैन। मेरा वचनहरू समृद्ध, वृहत् र अथाह छन्। सबैले मेरा वचनहरूमाथि ठूलो प्रयास लगाउनुपर्छ, बारम्बार त्यसलाई मनन गर्नुपर्छ, अनि एउटै शब्द वा वाक्यलाई पनि हटाउनु हुँदैन—नत्र भने, मानिसहरूले विकृत रूपमा बुझ्‍नेछन्, अनि मेरा वचनहरूलाई गलत रूपमा बुझिनेछ। मैले भनेकै छु, कि मेरो स्वभावले अपमान सहँदैन, भनाइको अर्थ, मेरो गवाहीप्राप्त ज्येष्ठ पुत्रहरूलाई विरोध गर्न सकिँदैन। मेरा ज्येष्ठ पुत्रहरूले मेरो स्वभावको हरेक पक्षलाई प्रतिनिधित्व गर्छ, त्यसैकारण जब पवित्र तुरही बज्छ, त्यसबेला म ज्येष्ठ पुत्रहरूको गवाही दिन सुरु गर्छु अनि यसरी, त्यसपछि पवित्र तुरही भीडको लागि मेरो स्वभावको क्रमिक घोषणा हुनेछ। अर्को शब्दमा, जब मेरा ज्येष्ठ पुत्रहरूलाई प्रकट गरिन्छ, त्यसबेला मेरो स्वभाव प्रकट हुन्छ। कसले यसलाई गहिरो प्रकारले बुझ्न सक्छ? म भन्छु कि मैले प्रकट गरेका रहस्यहरूभित्र पनि मानिसहरूले सुल्झाउन नसकेका रहस्यहरू बाँकी हुन्छन्। कसले तिमीहरूको माझमा यी वचनहरूको साँचो अर्थलाई साँच्चिकै ठम्याउने प्रयास गरेका छन्? के मेरो स्वभाव तिमीहरूले कल्पना गरे झैँ एउटा व्यक्तिको व्यक्तित्व हो? त्यस्तो सोच्नु गम्भीर गल्ती हो! आज, ज-जसले मेरा ज्येष्ठ पुत्रहरूलाई देख्छन्, तिनीहरू आशिषका पात्र हुन्, अनि तिनीहरूले मेरो स्वभाव देख्छन्—यो पूर्ण रूपले साँचो कुरा हो। मेरा ज्येष्ठ पुत्रहरूले मेरो सम्पूर्णतालाई प्रतिनिधित्व गर्छ; तिनीहरू मेरो व्यक्तित्व हुन् भन्‍नेमा कुनै शङ्का छैन। यसको बारेमा कसैसित कुनै शङ्का नहोस्! समर्पितहरू अनुग्रहले आशिषित छन्, अनि विद्रोहीहरू श्रापित छन्। मैले हुकुम दिएको यही नै हो, अनि कुनै व्यक्तिले यसलाई परिवर्तन गर्न सक्दैन!


अध्याय १२०

सियोन! रमाऊ! सियोन! गीत गाऊ! म विजयको साथ फर्केको छु, म विजयी बनेर फर्केको छु! सबै मानिस! छिटोछिटो सुव्यवस्थित रूपमा लामबद्ध होऊ! सृष्टिका सबै थोक! अब रोकिऊ, किनकि मेरो व्यक्तित्व सम्पूर्ण ब्रह्माण्डतर्फ फर्केको छ र संसारको पूर्वमा देखा पर्दैछ! आराधनामा घुँडा नटेक्‍ने आँट कसले गर्छ? मलाई साँचो परमेश्‍वर भनी नपुकार्ने आँट कसले गर्छ? कसले डर मान्ने हृदयसाथ भर नपर्ने आँट गर्छ? कसले प्रशंसा नगर्ने आँट गर्छ? कसले नरमाउने आँट गर्छ? मेरा मानिसहरूले निश्चित रूपमा मेरो आवाज सुन्‍नेछन्, र मेरा छोराहरू निश्चित रूपमा मेरो राज्यमा हुनेछन्! पहाडपर्वत, नदीनाला र सबै थोक लगातार जयजयकार गर्दै नरोकिईकन उफ्रिरहनेछन्। यस बेला, कसैले पनि पछि हट्ने हिम्मत गर्नेछैन, र कसैले पनि प्रतिरोधमा खडा हुने आँट गर्नेछैन। यो मेरो अद्भुत कार्य हो, र त्यसभन्दा पनि बढी, यो मेरो महान् शक्ति हो! म सबै थोकलाई मेरो डर मान्ने हृदय भएको हुन लगाउनेछु, र अझ त्यसभन्दा पनि बढी, म सबै कुरालाई मेरो प्रशंसा गर्न लगाउनेछु! मेरो यो छ हजार वर्षे व्यवस्थापन योजनाको अन्तिम लक्ष्य हो, र मैले अन्तिम निर्णय गरेको कुरा यही हो। न त कुनै व्यक्तिले न त कुनै कुराले वा कुनै घटनाले नै खडा भएर मेरो प्रतिरोध गर्ने आँट गर्छ, वा खडा भएर मेरो विरोध गर्ने आँट गर्छ। मेरा सबै मानिस मेरो पर्वततर्फ (यसले मैले पछि सृष्टि गर्ने संसारलाई जनाउँछ) आउनेछन् र निश्चित रूपमा मेरो सामु झुक्‍नेछन्, किनकि मसँग प्रताप र न्याय छ, र मसँग अख्तियार छ। (यसले म शरीरमा हुने बेलालाई जनाउँछ। मसँग देहमा पनि अख्तियार छ, तर देहमा समय र स्थानको सीमिततालाई नाघ्‍न नसकिने भएकाले, मैले पूर्ण महिमा प्राप्त गरेको छु भनेर भन्‍न सकिँदैन। मैले देहमा ज्येष्ठ छोराहरूलाई प्राप्‍त गर्ने भए पनि, मैले महिमा प्राप्‍त गरेको छु भनेर अझै भन्‍न सकिँदैन। म सियोनमा फर्केपछि र मैले आफूलाई रूपान्तरित गरेपछि मात्र अख्तियार पाएको—महिमा प्राप्‍त गरेको छु भनेर भन्‍न सकिन्छ।) मेरा निम्ति कुनै पनि कुरा गाह्रो हुनेछैन। मेरो मुखका वचनले सबै नष्ट हुनेछन्, र मेरो मुखका वचनद्वारा, सबै थोक स्थापित र सम्पन्न हुनेछन्। मेरो महान् शक्ति यस्तो छ र मेरो अख्तियार यस्तो छ। म शक्तिले भरिएको र अख्तियारले भरिपूर्ण भएको हुनाले, कुनै पनि व्यक्तिले मलाई रोकटोक गर्ने हिम्मत गर्न सक्दैन। मैले धेरै पहिले नै सबै कुरामाथि विजय प्राप्त गरेको छु, र विद्रोहका सबै छोरालाई जितेको छु। म आफ्ना ज्येष्ठ छोराहरूलाई मेरो साथमा सियोनमा फर्काएर ल्याउनेछु। म एकलै सियोन फर्किनेछैनँ। त्यसकारण, सबैले मेरा ज्येष्ठ छोराहरूलाई देखिसकेका हुनाले, यसरी तिनीहरूले मेरो डर मान्ने हृदय विकास गर्नेछन्। यही नै ज्येष्ठ छोराहरू प्राप्‍त गर्ने मेरो लक्ष्य हो र संसारको सृष्टिदेखि नै यो मेरो योजना रहिआएको छ।

जब सबै कुरा तयार हुन्छ, तब त्यो म सियोनमा फर्किने दिन हुनेछ र यस दिनलाई असङ्ख्य मानिसले स्मरण गर्नेछन्। जब म सियोनमा फर्किन्छु, तब पृथ्वीका सबै थोक मौन हुनेछन् र पृथ्वीमा भएका सबै कुरा शान्त हुनेछन्। जब म सियोनमा फर्किन्छु, तब सबथोक आफ्नो मौलिक रूपमा फर्कनेछन्। त्यसबेला, म सियोनमा आफ्नो काम सुरु गर्नेछु। म दुष्टलाई दण्ड र असललाई इनाम दिनेछु, म आफ्नो धार्मिकता लागु गर्नेछु, म आफ्नो न्याय कार्यान्वयन गर्नेछु र म सबै कुरा हासिल गर्न आफ्ना वचनहरू प्रयोग गर्नेछु, सबै मानिस र सबै थोकलाई सजाय दिने मेरो हात अनुभव गर्न लगाउनेछु। म निश्चित रूपमा सबै मानिसलाई मेरो पूर्ण महिमा, मेरो पूर्ण बुद्धि, र मेरो पूर्ण प्रचुरता देख्न लगाउनेछु। कुनै व्यक्तिले न्यायमा खडा हुने आँट गर्नेछैन, किनकि मेरो सन्दर्भमा, सबै कुरा हासिल हुन्छन्; र यहाँ हरेक मानिसले मेरो पूर्ण सम्मान देखून् र मेरो पूर्ण विजय चाखून्, किनकि मसँग सबै कुरा प्रकट हुन्छन्। मेरो महान् शक्ति र मेरो अख्तियार देखाउन यो पर्याप्त छ। कसैले पनि मविरुद्ध अपराध गर्ने आँट गर्नेछैनँ र कसैले पनि मलाई रोकटोक गर्ने आँट गर्नेछैन। मेरो सन्दर्भमा, सबै कुरा खुला बनाइन्छ—कसले कुनै कुरा लुकाउने आँट गर्छ र? म तिनीहरूलाई पक्कै पनि छोड्नेछैनँ! त्यस्ता नीचहरूले मेरो कठोर दण्ड पाउनैपर्छ र त्यस्ता निकम्माहरू मेरो नजरबाट सफा गरिनैपर्छ। म तिनीहरूलाई फलामको डण्डाले शासन गर्नेछु र अलिकति पनि कृपाविना र तिनीहरूका भावनाहरूलाई पटक्कै वास्ता नगरी तिनीहरूलाई न्याय गर्न आफ्नो अख्तियार प्रयोग गर्नेछु, किनकि म परमेश्‍वर स्वयम् हुँ, जो दैहिक भावनाविनाको, प्रतापी र उल्लङ्घन नसहने छ। सबैले यो बुझ्नुपर्छ र देख्नुपर्छ, नत्र तिनीहरू मद्वारा “विनाकारण वा विनासमझ” ढालिने र नष्ट गरिनेछन्, किनकि मेरो डण्डाले मविरुद्ध अपराध गर्ने सबैलाई ढाल्नेछ। म तिनीहरूलाई मेरा प्रशासनिक आदेशहरू थाहा छ कि छैन भन्‍ने भनेर वास्ता गर्दिनँ; यो मैले चिन्ता गर्ने कुरा होइन, किनकि मेरो व्यक्तित्वले कसैको पनि उल्लङ्घन सहँदैन। यही कारण म सिंह हुँ भनेर भनिनुको हो; म आफूले भेट्ने जोसुकैलाई ढाल्छु। त्यसकारण म कृपा र प्रेमपूर्ण दयाको परमेश्‍वर हुँ भनेर भन्नु अहिले ईश्वरनिन्दा हो भनेर भनिन्छ। सारमा, म थुमा होइन, तर सिंह हुँ। कसैले पनि मविरुद्ध अपराध गर्ने आँट गर्दैन; त्यसो गर्ने जोसुकैलाई म तुरुन्तै मृत्युदण्ड दिनेछु, तिनीहरूका भावनाहरूलाई पटक्कै वास्ता गर्दिनँ। मेरो स्वभाव देखाउन यो पर्याप्त छ। त्यसकारण, अन्तिम युगमा मानिसहरूको एउटा ठूलो समूह पछि हट्नेछ र यो मानिसका लागि सहन गाह्रो हुनेछ तर मेरो हकमा भन्दा, मलाई आराम छ र म खुसी छु अनि म यसलाई पटक्कै गाह्रो कामका रूपमा देख्दिनँ। मेरो स्वभाव यस्तै छ।

म आशा गर्छु, हरेक व्यक्ति मबाट आउने सबै कुराप्रति समर्पित हृदयका साथ अधीनमा रहनेछ; यदि ऊ त्यसो गर्छ भने, म निश्चित रूपमा मानवजातिलाई धेरै आशिष् दिनेछु, किनकि, मैले भनेजस्तै, मसँग मिल्नेहरूलाई संरक्षण गरिनेछ, जबकि मप्रति शत्रुवत् हुनेहरू श्रापित हुनेछन्। मैले यसलाई कुँदेर राखेको छु र यसलाई कसैले परिवर्तन गर्न सक्दैन। मैले निर्धारण गरेका कुराहरू मैले हासिल गरेका कुरा हुन् र तीविरुद्ध जाने जोसुकैलाई तुरुन्तै सजाय दिइनेछ। सियोनमा, मलाई चाहिने सबै कुरा र मैले चाहना गर्ने सबै कुरा छन्। सियोनमा, संसारको कुनै सङ्केत छैन र संसारको तुलनामा, सियोन सम्पन्न र भव्य दरबार हो; तर त्यसमा कोही पनि प्रवेश गरेको छैन र त्यसकारण, मानिसको कल्पनामा, यो पटक्कै अस्तित्वमा छैन। सियोनको जीवन पृथ्वीको जीवनजस्तो छैन; पृथ्वीमा, जीवन भनेको खानु, लुगाफाटा लगाउनु, खेल्नु र सुखचैन खोज्नु हो, जबकि सियोनमा यो धेरै फरक छ। यो पिता र पुत्रहरू आनन्दमा डुबिरहेको जीवन हो—जसले सधैँ ब्रह्माण्डको सम्पूर्ण स्थान भर्छ, तर सधैँ एकसाथ एकताबद्धतामा पनि आउँछ। अब कुरा यहाँसम्म आइपुगेको हुनाले, म तिमीहरूलाई सियोन कहाँ अवस्थित छ भनेर बताउनेछु। सियोन मेरो वासस्थान हो; यो मेरो व्यक्तित्वको स्थान हो। त्यसकारण, सियोन पवित्र स्थान हुनैपर्छ र यो पृथ्वीबाट टाढा हुनैपर्छ। त्यसकारण म भन्छु, म पृथ्वीका मानिस, घटना र कामकुराहरूलाई घृणा गर्छु अनि देहको खुवाइ, पियाइ, खेलाइ र सुखचैन खोजाइलाई घृणा गर्छु, किनकि सांसारिक सुखचैनहरू जतिसुकै आनन्ददायी भए पनि, तिनको तुलना सियोनको जीवनसँग हुन सक्दैन; यो स्वर्ग र पृथ्वीबीचको भिन्नता हो अनि यी दुईबीच तुलना गर्ने कुनै उपाय छैन। पृथ्वीमा मानिसले समाधान गर्न नसक्ने धेरै पहेली हुनुको कारण मानिसले सियोनबारे केही पनि नसुन्नु हो। खैर, सियोन ठ्याक्कै कहाँ छ? के यो मानिसले कल्पना गरेजस्तै अर्को ग्रहमा छ? होइन! त्यो मानिसको मनको कल्पना मात्र हो। मैले तेस्रो स्वर्गको उल्लेख गरेको छु। मानिसका धारणाहरूमा, यसको पूर्वसूचक अर्थ भएकोमानिन्छ, तर मानिसले आफ्ना धारणाहरूमा बुझ्ने कुरा ठ्याक्कै मेरो अर्थविपरीत छ। यहाँ उल्लेख गरिएको तेस्रो स्वर्ग अलिकति पनि झुटो होइन। त्यसकारण म सूर्य, चन्द्र र ताराहरूलाई नष्ट गर्नेछैनँ अनि स्वर्ग र पृथ्वीलाई हटाउनेछैनँ भनेर भन्नेछु। के म आफ्नो वासस्थानलाई नष्ट गर्न सक्छु? के म सियोन पर्वतलाई हटाउन सक्छु? के यो हास्यास्पद छैन र? तेस्रो स्वर्ग मेरो वासस्थान हो; यो सियोन पर्वत हो र यो पूर्ण सत्य छ। (म किन यो पूर्ण सत्य छ भनेर भन्छु? किनभने मैले अहिले भन्ने कुरा मानिसले पटक्कै बुझ्न सक्दैन; उसले त्यो सुन्न मात्र सक्छ। मानिसको सोचाइको दायराले यसलाई समेट्न नै सक्दैन र त्यसकारण म मानिसले सियोनलाई काल्पनिक कुरा नठानोस् भनेर उप्रान्त त्यसबारे केही भन्नेछैनँ।)

म सियोनमा फर्केपछि, पृथ्वीमा मेरो प्रशंसा निरन्तर जारी रहनेछ। ती बफादार सेवाकर्ताहरूले मेरो सेवा गर्न सदाझैँ प्रतीक्षा गर्नेछन् तर तिनीहरूको कार्य समाप्त भएको हुनेछ। तिनीहरूले गर्न सक्ने एउटै कुरा भनेको पृथ्वीमा मेरा दिनहरू स्मरण गर्नु हो। त्यसबेला, म दुर्दशा भोग्नुपर्नेहरूमाथि प्रकोप ल्याउन सुरु गर्नेछु; तैपनि सबैले म धर्मी परमेश्‍वर हुँ भनी विश्‍वास गर्छन्। म ती बफादार सेवाकर्ताहरूलाई निश्चित रूपमा दण्ड दिनेछैनँ तर तिनीहरूलाई मेरो अनुग्रह प्राप्त गर्न मात्र दिनेछु। किनकि मैले के भनेको छु भने म सबै दुष्कर्मीलाई दण्ड दिनेछु र असल कार्यहरू गर्नेहरूले मैले प्रदान गर्ने भौतिक आनन्द प्राप्त गर्नेछन्—यसले मात्र म धार्मिकता र विश्‍वासयोग्यताका परमेश्‍वर स्वयम् हुँ भनेर प्रदर्शन गर्नेछ। म सियोनमा फर्केपछि, संसारका हरेक राष्ट्रतर्फ फर्कन सुरु गर्नेछु; म इस्राएलीहरूलाई मुक्ति दिनेछु र मिश्रीहरूलाई सजाय दिनेछु। यो मेरो कामको अर्को चरण हो। त्यतिबेला मेरो काम वर्तमान दिनको जस्तो हुनेछैन: यो देहको काम हुनेछैन तर यसले देहलाई पूर्ण रूपमा उछिन्नेछ—अनि जसरी म बोल्छु, त्यसरी नै त्यो पूरा हुनेछ; अनि जसरी म आज्ञा दिन्छु, त्यसरी नै त्यो स्थापित हुनेछ। जबसम्म मेरा वचनहरू मेरो मुखबाट बोलिन्छन्, तबसम्म ती वास्तविकतामा तुरुन्तै पूरा हुनेछन्; यही नै मेरा वचन र तथ्यहरू एकसाथ घटित हुनुको साँचो अर्थ हो, किनकि मेरा वचनहरू आफैमा अख्तियार हुन्। अहिले म पृथ्वीमा मानिसलाई केही कडी दिन केही सामान्य कुरा बोलिरहेको छु, ताकि उसले अन्धाधुन्ध रूपमा बोध नगरोस्। जब त्यो समय आउँछ, तब सबै कुरा मद्वारा प्रबन्ध गरिनेछ र कसैले पनि मनमानी रूपमा कार्य गर्नु हुँदैन, नत्र तिनीहरू मेरो हातद्वारा ढालिनेछन्। मानिसका कल्पनाहरूमा, मैले बोल्ने सबै कुरा अस्पष्ट छन्, किनकि, आखिर, मानिसको सोच्ने तरिका सीमित छ र त्यो मैले बोलेको कुराभन्दा पृथ्वीदेखि स्वर्ग जत्तिकै टाढो छ। त्यसकारण, कसैले पनि यो बुझ्न सक्दैन। गर्नुपर्ने एउटै कुरा भनेको आफूले भन्ने कुरासँग मिल्नु हो; यो कामकुराहरूको अपरिहार्य मार्ग हो। मैले भनेको छु, “आखिरी दिनहरूमा, पशु मेरा मानिसहरूलाई सताउन देखा पर्नेछ र मृत्युसँग डराउनेहरूलाई पशुद्वारा लगिनका लागि छाप लगाइनेछ। मलाई देखेकाहरू पशुद्वारा मारिनेछन्।” यी वचनहरूमा बताइएको “पशु” ले निस्सन्देह मानिसलाई भ्रममा पार्ने शैतानलाई जनाउँछ। भन्नुको अर्थ, जब म सियोनमा फर्किन्छु, तब सेवाकर्ताहरूको एउटा ठूलो समूह पछि हट्नेछ; अर्थात्, तिनीहरू पशुद्वारा लगिनेछन्। यी प्राणीहरू सबै मेरो अनन्त सजाय पाउन अतल कुण्डमा जानेछन्। “मलाई देखेकाहरू” ले मद्वारा विजय गरिएका ती बफादार सेवाकर्ताहरूलाई जनाउँछ। “मलाई देख्नु” ले तिनीहरू मद्वारा विजय हुनुलाई जनाउँछ। “पशुद्वारा मारिनु” ले शैतानलाई जनाउँछ, जसलाई मद्वारा विजय गरिएको गरिएको छ, जसले मेरो प्रतिरोध गर्न खडा हुन आँट गर्दैन। अर्को शब्दमा भन्दा, शैतानले यी सेवाकर्ताहरूमाथि कुनै पनि काम गर्ने आँट गर्नेछैन र त्यसकारण, यी मानिसहरूको प्राणले मुक्ति पाएको हुनेछ; यो कुरा मप्रति बफादार हुन सक्नेहरूका सम्बन्धमा बोलिएको हो र यसको अर्थ ती बफादार सेवाकर्ताहरूले मेरो अनुग्रह र मेरो आशिष् प्राप्त गर्न सक्नेछन् भन्‍ने हो। त्यसकारण, म भन्छु, तिनीहरूको प्राणले मुक्ति पाएको हुनेछ। (यसले तेस्रो स्वर्गमा उक्लनुलाई जनाउँदैन, जुन मानिसको धारणा मात्र हो।) तर ती दुष्ट दासहरूलाई शैतानले फेरि बाँध्नेछ र त्यसपछि अतल कुण्डमा फ्याँक्नेछ। यो तिनीहरूलाई मेरो दण्ड हो; यो तिनीहरूको प्रतिफल हो र यो तिनीहरूका पापहरूको इनाम हो।

मेरो कामको गति बढ्दै जाँदा, पृथ्वीमा मेरो समय बिस्तारै घट्दै जान्छ। सियोन फर्किने मेरो दिन नजिकिँदै छ। जब पृथ्वीमा मेरो काम समाप्त भएको हुन्छ, तब त्यो सियोन फर्किने मेरो समय हुनेछ। म पृथ्वीमा जिउन पटक्कै चाहन्नँ, तर मेरो व्यवस्थापनका खातिर, मेरो योजनाका खातिर, मैले सबै कष्ट सहेको छु। आज, समय आइसकेको छ। म मेरो गति बढाउनेछु र कोही पनि मेरो साथमा हिँड्न सक्नेछैन। चाहे मानिसले बुझ्न सकोस् वा नसकोस्, म मानिसले बुझ्न नसक्ने तर पृथ्वीमा तिमीहरूले जान्नैपर्ने सबै कुरा लिनेछु र तिमीहरूलाई एक-एक गरी बताउनेछु। त्यसकारण, म के भन्छु भने म समय र स्थानलाई उछिन्ने परमेश्‍वर स्वयम् हुँ। यदि मेरो उद्देश्य ज्येष्ठ पुत्रहरू प्राप्त गर्ने र यसरी शैतानलाई हराउने नभएको भए, म सियोनमा फर्किसकेको हुनेथिएँ; यदि त्यसो नभएको भए, मैले मानवजाति कहिल्यै सृष्टि गरेकै हुनेथिइनँ। म मानिसको संसारलाई घृणा गर्छु र आफूभन्दा बाहिरका मानिसहरूलाई घृणा गर्छु, यहाँसम्म कि म सम्पूर्ण मानवजातिलाई एकैचोटि नष्ट गर्ने विचार गर्छु। तर, मेरा कार्यहरूमा क्रम र संरचना, समानुपात र ठिक्क मात्राको बोध हुन्छ अनि ती अव्यवस्थित हुँदैनन्। मैले गर्ने सबै कुरा शैतानलाई हराउनका लागि हो र अझ बढी यो मलाई जतिसक्दो चाँडो मेरा ज्येष्ठ पुत्रहरूसँग एकसाथ हुन सक्षम बनाउनका लागि हो। यो मेरो लक्ष्य हो।


भाग दुई: 

सम्पूर्ण ब्रह्माण्डलाई परमेश्‍वरका वचनहरू 

(फेब्रुवरी २०, १९९२ देखि जुन १, १९९२ सम्म)


परिचय

“सम्पूर्ण ब्रह्माण्डलाई परमेश्‍वरका वचनहरू” परमेश्‍वर स्वयम्‌को पहिचानमा ख्रीष्टले व्यक्त गर्नुभएका वाणीहरूको दोस्रो भाग हो। यसले फेब्रुवरी २०, १९९२ देखि जुन १, १९९२ को अवधिलाई समावेश गर्छ, र यसमा जम्‍मा सतचालीस वटा अध्याय छन्। यी वाणीहरूमा समावेश परमेश्‍वरका वचनहरूको शैली, विषयवस्तु, र दृष्टिकोण “प्रारम्‍भमा ख्रीष्‍टका वाणीहरू” को भन्दा पूर्ण रूपमा फरक छन्। “प्रारम्‍भमा ख्रीष्‍टका वाणीहरू” ले मानिसहरूको बाहिरी बानीबेहोरा, र तिनीहरूको साधारण आत्मिक जीवनलाई खुलासा र अगुवाइ गर्छ। अन्तिममा, यो “सेवाकर्ताहरूको परीक्षा” मा गएर टुङ्गिन्छ। तर “सम्पूर्ण ब्रह्माण्डलाई परमेश्‍वरका वचनहरू,” भने सेवाकर्ताहरूको रूपमा रहेको मानिसहरूको पहिचानको समाप्ति र परमेश्‍वरका मानिसहरूको रूपमा तिनीहरूको जीवनको सुरुवातसँगै सुरु हुन्छ। यसले मानिसहरूलाई परमेश्‍वरको कामको दोस्रो चरमोत्कर्षतर्फ डोर्‍याउँछ, जुन अवधिमा तिनीहरू अग्‍नि-कुण्डको परीक्षा, मृत्युको परीक्षा, र परमेश्‍वरलाई प्रेम गर्ने समय भएर जान्छन्। यी विभिन्‍न चरणहरूले परमेश्‍वरको अघि मानिसको कुरूपताका साथै उसको साँचो अनुहारलाई पूर्ण रूपमा खुलासा गर्छन्। अन्तिममा, परमेश्‍वरले त्यो अध्यायसँगै समापन गर्नुहुन्छ जहाँ उहाँ मानिसबाट बिदा भएर जानुहुन्छ, यसरी मानिसहरूको पहिलो समूहमाथिको देहधारी परमेश्‍वरको विजयको सबै चरणहरूलाई समाप्त गर्नुहुन्छ।

“सम्पूर्ण ब्रह्माण्डलाई परमेश्‍वरका वचनहरू,” मा परमेश्‍वरले आत्माको दृष्टिकोणबाट आफ्ना वचनहरू व्यक्त गर्नुभएको छ। उहाँले जुन तरिकाले बोल्‍नुहुन्छ, त्यो सृष्टि गरिएको मानवजातिको निम्ति अप्राप्य छ। यसका अतिरिक्त, उहाँका वचनहरूका शब्दावली र शैली सुन्दर र हृदय स्पर्शी छन् र कुनै पनि प्रकारको मानव साहित्यले तिनको स्थान लिन सक्दैन। उहाँले जुन वचनहरूद्वारा मानिसको पर्दाफास गर्नुहुन्छ ती सटीक छन्, कुनै पनि दर्शनद्वारा तिनको खण्डन गर्न सकिँदैन र तिनले सबै मानिसहरूलाई अधीनतामा ल्याउँछन्। धारिलो तरवारले जस्तै, मानिसको न्याय गर्न परमेश्‍वरले प्रयोग गर्नुहुने वचनहरूले मानिसहरूका आत्माका गहिराइसम्‍मै काट्छन्, यति गहिरो काट्छन् कि तिनीहरूका निम्ति लुक्‍ने ठाउँ रहँदैन। उहाँले मानिसहरूलाई सान्त्वना दिन प्रयोग गर्नुहुने वचनहरूमा कृपा र प्रेममय दया हुन्छन्, ती मायालु आमाको अँगालो झैँ न्याना छन्, अनि तिनले मानिसहरूलाई पहिले कहिले नभएको सुरक्षाको महसुस गराउँछन्। यी अभिव्यक्तिहरूको सबैभन्दा ठूलो गुण भनेको यही हो कि, यस युगमा, परमेश्‍वरले यहोवा वा येशू ख्रीष्टको पहिचानको प्रयोग गरेर बोल्‍नुहुन्‍न न त आखिरी दिनहरूका ख्रीष्टको। बरु, उहाँको अन्तर्निहित पहिचान, अर्थात् सृष्टिकर्ताको प्रयोग गरेर उहाँलाई पछ्याउने र उहाँलाई पछ्याउन बाँकी रहेकाहरूसँग बोल्‍नुहुन्छ र तिनीहरूलाई सिकाउनुहुन्छ। संसारको सृष्टिपछि परमेश्‍वरले सारा मानवजातिलाई सम्बोधन गर्नुभएको यो पहिलो पटक हो भन्दा अत्योक्ति नहोला। यसअघि सृष्टि गरिएको मानवजातिसँग परमेश्‍वरले कहिले पनि यस्तो विस्‍तृत रूपमा र व्यवस्थित रूपले बोल्‍नुभएको थिएन। निश्‍चय नै, उहाँले मानवजातिसँग यति धेरै र यति लामो समयसम्‍म बोल्‍नुभएको पनि यो पहिलो पटक नै हो। यो पूर्ण रूपले अभूतपूर्व छ। यति मात्र कहाँ हो र, यी वाणीहरूले परमेश्‍वरले मानवजाति माझमा व्यक्त गर्नुभएको प्रथम लिखित वचन निर्माण गर्छन्, जसमा उहाँले मानिसहरूको पर्दाफास गर्नुहुन्छ, तिनीहरूलाई मार्गनिर्देशन दिनुहुन्छ, तिनीहरूको न्याय गर्नुहुन्छ र तिनीहरूसँग आत्मीय तरिकाले बोल्‍नुहुन्छ, ती प्रथम वाणीहरू पनि हुन्, जसमा परमेश्‍वरले मानिसहरूलाई उहाँका पाइलाहरू, उहाँ ढल्कनुहुने स्थान, परमेश्‍वरको स्वभाव, परमेश्‍वरसँग जे छ र उहाँ जो हुनुहुन्छ, परमेश्‍वरका विचारहरू र मानवजातिप्रति उहाँको चासोको बारेमा जान्‍न दिनुहुन्छ। यिनीहरूलाई सृष्टिदेखि यता तेस्रो स्वर्गबाट मानवजातिसँग परमेश्‍वर बोल्‍नुभएको प्रथम वाणीहरू हुन्, र देखा पर्न र वचनहरूद्वारा मानवजातिकहाँ उहाँका हृदयका आवाज व्यक्त गर्नको निम्ति आफ्नो अन्तर्निहित पहिचानको प्रयोग गर्नुभएको पहिलो पटक हो भनेर भन्‍न सकिन्छ।

यी वाणीहरू अत्यन्तै गहन र अथाह छन्; तिनलाई सहजै बुझ्‍न सकिँदैन, न त परमेश्‍वरका वचनहरूको उत्पत्ति र उद्देश्यहरूलाई बुझ्‍न नै सम्‍भव छ। तसर्थ, ख्रीष्टले हरेक अध्यायपछि यी वाणीहरूको मुख्य भागलाई स्पष्ट पार्दै मानिसको लागि बुझ्‍न सहज हुने भाषामा व्याख्या थप्‍नुभएको छ। वाणीहरूको साथमा, यस व्याख्याले परमेश्‍वरका वचनहरूलाई सबैको लागि बुझ्‍न र जान्‍न अलि सहज तुल्याउँछ। हामीले यी वचनहरूलाई “सम्पूर्ण ब्रह्माण्डलाई परमेश्‍वरका वचनहरू” को परिशिष्टको रूपमा समावेश गरेका छौं। तिनमा, ख्रीष्‍टले सजिलै बुझ्‍न सकिने शब्‍दहरूको प्रयोग गरी व्याख्याहरू प्रदान गर्नुभएको छ। यी दुईको संयोजन मानवतामा हुनुभएको परमेश्‍वर र ईश्‍वरीयता बीचको सिद्ध मिलान हो। परिशिष्टमा परमेश्‍वरले तेस्रो व्यक्तिको दृष्टिकोणबाट बोल्‍नुभएको भए तापनि, यी वचनहरू परमेश्‍वरले व्यक्तिगत रूपमा नै बोल्‍नुभएको हो भन्‍ने कुरालाई कसैले पनि इन्कार गर्न सक्दैन, किनभने कुनै पनि मानिसले परमेश्‍वरका वचनहरूलाई स्पष्ट रूपमा व्याख्या गर्न सक्दैन; परमेश्‍वर स्‍वयम्‌ले मात्रै उहाँका वाणीहरूका उत्पत्ति र उद्देश्यहरूलाई स्पष्ट पार्न सक्‍नुहुन्छ। यसर्थ, परमेश्‍वरले विभिन्‍न माध्यमहरूको प्रयोग गरेर बोल्‍नुभए पनि, उहाँका कामहरूको उद्देश्य कहिल्यै परिवर्तन हुँदैन, न त उहाँको योजनाको उद्देश्य नै कहिल्यै हेरफेर हुन्छ।

“सम्पूर्ण ब्रह्माण्डलाई परमेश्‍वरका वचनहरू” परमेश्‍वर मानिसबाट बिदा हुनुभएको अध्यायमा समाप्त भए पनि, वास्तवमा, मानिसको बीचमा परमेश्‍वरले गर्नुभएको विजय र मुक्तिको काम, अनि मानिसलाई सिद्ध पार्ने उहाँको काम औपचारिक रूपमा प्रारम्‍भ गरिएको समय नै यही हो। तसर्थ, हामीले “सम्पूर्ण ब्रह्माण्डलाई परमेश्‍वरका वचनहरू” लाई परमेश्‍वरको आखिरी दिनहरूको कामको अगमवाणीको रूपमा लिनु अझै उचित हुन्छ। यो समयदेखि पछि मात्रै मानिसको देहधारी पुत्रले मण्डलीहरूका बीचमा हिँड्डुल गर्दै र जीवन प्रदान गर्दै, अनि उहाँका सबै मानिसहरूलाई सिञ्चन र गोठाला गर्दै औपचारिक रूपमा ख्रीष्‍टको पहिचान लिएर काम गर्न र बोल्‍न थाल्‍नुभयो, जसको परिणामस्वरूप “मण्डलीहरूमाझ हिँड्ने क्रममा ख्रीष्‍टले दिनुभएका वचनहरू” का धेरै वाणीहरूको उदय भयो।


अध्याय १

के मेरा वचनहरू देख्‍नेहरूले ती साँचो रूपमा स्वीकार गर्छन्? के तिमीहरू मलाई साँच्‍चै चिन्छौ? के तिमीहरूले साँच्‍चै नै समर्पित हुन सिकेका छौ? के तिमीहरूले इमानदारीपूर्वक आफूलाई मेरो निम्ति समर्पित गर्छौ? के तिमीहरूले ठूलो रातो अजिङ्गरको सामुन्ने मेरो लागि साँच्‍चै नै दह्रिलो र दृढ गवाही दिएका छौ? के तिमीहरूको भक्तिले साँच्‍चै नै ठूलो रातो अजिङ्गरलाई सरममा पार्छ? म आफ्ना वचनहरूको परीक्षाद्वारा मात्रै मण्डलीलाई शुद्ध पार्ने र मलाई साँचो प्रेम गर्नेहरूलाई छनौट गर्ने मेरो उद्देश्य हासिल गर्न सक्छु। यदि मैले यसरी काम नगरेको भए, के कसैले मलाई चिन्‍न सक्‍नेथियो? मेरा वचनहरूमार्फत कसले मेरो प्रताप, क्रोध, र बुद्धिलाई जान्‍न सक्थ्यो? मैले मेरो कार्य सुरु गरिसकेको हुनाले, म यसलाई अवश्य नै पूरा गर्नेछु, तर मानिसको हृदयलाई गहिराइसम्‍म नाप्‍ने अझै पनि म नै हुँ। साँचो कुरा भन्‍ने हो भने, मानिसहरूको बीचमा मलाई साँचो रूपमा चिन्‍ने कोही पनि छैन, त्यसकारण सबै मानिसलाई अगुवाइ गर्न, तिनीहरू सबैलाई नयाँ युगमा डोर्‍याइल्याउन म वचनहरूको प्रयोग गर्छु। अन्त्यमा, म मेरा सबै कार्य पूरा गर्न वचनहरूको प्रयोग गर्नेछु, र यसरी मलाई साँचो रूपमा प्रेम गर्नेहरूलाई समर्पित गराएर मेरो राज्यमा फर्काउनेछु, मेरो सिंहासनको अघि जिउन लगाउनेछु। अहिलेको परिस्थिति पहिलेको जस्तो छैन, र मेरो काम नयाँ सुरुवातको बिन्दुमा प्रवेश गरेको छ। त्यसो भएको हुनाले, शैली पनि नयाँ नै हुनेछ: जस-जसले मेरो वचन देख्छन् र त्यसलाई आफ्नै जीवनको रूपमा स्वीकार गर्छन्, तिनीहरू मेरो राज्यका मानिस हुन्, र मेरो राज्यमा भएकाले तिनीहरू मेरो राज्यका मानिस हुन्। तिनीहरूले मेरा वचनको मार्गदर्शनलाई स्वीकार गर्ने हुनाले, तिनीहरूलाई मेरा मानिस भनी सम्बोधन गरिए पनि, यो उपाधि मेरा “छोराहरू” कहलिनुभन्दा कम महत्त्वको होइन। परमेश्‍वरका मानिसहरू बनाइएपछि सबैले मेरो राज्यमा पूर्ण भक्तिका साथ सेवा गर्नुपर्नेछ र मेरो राज्यमा आफ्ना कर्तव्यहरू निर्वाह गर्नुपर्नेछ। यदि कसैले मेरो प्रशासनिक आदेशविरुद्ध अपराध गर्दछ भने, उसले मेरो दण्ड पाउनैपर्छ। सबैलाई मेरो सल्लाह यही हो।

अब एउटा नयाँ मार्गमा प्रवेश गरिएको छ र विगतलाई फेरि उल्लेख गर्नु उप्रान्त उपयुक्त छैन। तर मैले पहिले यो कुरा भनेको छु: म जे भन्छु त्यही गर्छु र जे भन्छु त्यो गरिनेछ अनि कसैले पनि यसलाई परिवर्तन गर्न सक्दैन—यो निरपेक्ष छ। चाहे ती मैले विगतमा भनेका वचनहरू होऊन् वा भविष्यमा भन्ने वचनहरू होऊन्, ती सबै एक-एक गरी सत्य साबित हुनेछन् र म सम्पूर्ण मानवजातिलाई यो कुरा देख्न दिनेछु। यो नै मेरा वचन र कामपछाडिको सिद्धान्त हो। मण्डलीको निर्माण सम्पन्न भइसकेको हुनाले, अब यो मण्डली निर्माणको समय होइन, बरु राज्य सफलतापूर्वक निर्माण हुने समय हो। तर, तिमीहरू अझै पनि पृथ्वीमै भएको हुनाले, पृथ्वीमा भएका मानिसहरूका सभाहरूलाई अझै पनि “मण्डली” भनेर नै चिनिनेछ। तैपनि, मण्डलीको सार पहिलेको जस्तो छैन—यो सफलतापूर्वक निर्माण भइसकेको मण्डली हो। त्यसकारण, म मेरो राज्य पृथ्वीमा ओर्लिसकेको छ भनेर भन्छु। कसैले पनि मेरा वचनहरूको जड बुझ्न सक्दैन, न त तिनीहरूलाई ती बोल्नुमा मेरो उद्देश्य नै थाहा हुन्छ। आज मैले तिमीहरूसँग बोलिसकेपछि, तिमीहरूले अचानक बोध अनुभव गर्नेछौ। कतिपय त ठूलो स्वरमा र विलाप गर्दै रुन सक्छन्; कसैलाई मेरो बोल्ने तरिका यही हो भनेर डर लाग्न सक्छ; कतिपय मेरो हरेक चाल हेर्दै आफ्ना पुराना दृष्टिकोणहरूमा टाँसिरहन सक्छन्; कतिपयले त्यसबेला आफ्ना गुनासोहरू व्यक्त गरेकामा वा मेरो प्रतिरोध गरेकामा पछुतो मान्न सक्छन्; कोही मेरो नामबाट कहिल्यै नतर्केको हुनाले आज आफू पुनर्जीवित भएको छु भनी भित्रभित्रै रमाउन सक्छन्। कोही यस्ता पनि हुन सक्छन् जसले अर्धमृत, निरुत्साहित र खिन्न हुने हदसम्म मेरा वचनहरूद्वारा लामो समयदेखि “सास्ती पाएका” छन्, मैले बोल्ने तरिका परिवर्तन गरेको भए पनि, उप्रान्त तिनीहरूसँग मैले बोल्ने वचनहरूमा ध्यान दिने हृदय छैन; वा अरू यस्ता हुन सक्छन् जो एक निश्चित बिन्दुसम्म मप्रति बफादार रहेका, कहिल्यै गुनासो नगरेका, कहिल्यै शङ्का नगरेका हुनाले, आज छुटकारा प्राप्त गर्ने एकदमै भाग्यशाली छन् र आफ्नो हृदयमा मप्रति शब्दमा व्यक्त गर्न नसकिने कृतज्ञता महसुस गर्छन्। माथिका सबै परिस्थितिहरू फरक-फरक हदमा हरेक मानवमा लागू हुन्छन्। तर, आखिर, विगत त विगत नै हो। वर्तमान यहाँ आइसकेको हुनाले, अब हिजोमै टाँसिरहनु वा भविष्यका लागि चिन्ता लिनु आवश्यक छैन। मानव भएकाले, वास्तविकताविरुद्ध जाने र मेरो मार्गदर्शनअनुसार कामकुराहरू नगर्ने जोकोहीको अन्त्य राम्रो हुनेछैन तर उसले आफूमाथि समस्या मात्रै ल्याउनेछ। ब्रह्माण्डका सबै कुरामध्ये, त्यहाँ यस्तो केही छैन जसमा मेरो निर्णय हुँदैन। के त्यस्तो कुनै कुरा छ जुन मेरो हातमा छैन? म कुनै कुरा जसरी गरिनुपर्छ भनेर भन्छु, यो त्यसरी नै गरिन्छ, र मानिसहरूमध्ये कसले मेरो सङ्कल्प परिवर्तन गर्न सक्छ? के यो पृथ्वीमा मैले गरेको करार हुन सक्छ? मेरो योजनालाई अगाडि बढ्नबाट कुनै पनि कुराले बाधा दिन सक्दैन। म सधैँभरि मेरो काम गरिरहेको हुन्छु, र सधैँभरि मेरो व्यवस्थापनको योजना गरिरहेको हुन्छु। मानिसहरूमाझ कसले हस्तक्षेप गर्न आफ्नो हात पसार्न सक्दछ? के व्यक्तिगत रूपमा सबथोक योजनाबद्ध गरेको मैले नै होइन र? आज यस क्षेत्रमा प्रवेश गर्नु अझै पनि मेरो योजना वा मैले पहिले नै देखेको कुराभन्दा बाहिर जाँदैन; यो मैले धेरैअघि नै पूर्वनिर्धारित गरेको थिएँ। तिमीहरूमध्ये कसले यस चरणलाई बुझ्न सक्छ? मेरा मानिसहरूले निश्चय नै मेरो स्वर सुन्नेछन् र मलाई सच्चा रूपमा प्रेम गर्नेहरू हरेक निश्चय नै मेरो सिंहासनसामु फर्कनेछन्।

फेब्रुवरी २०, १९९२


अध्याय २

नयाँ शैलीतर्फ प्रवेश गर्ने बाहेक, मेरो काममा नयाँ चरणहरू पनि हुनेछन्। राज्यमा जस्तै, म मानव अभिप्रायहरू अलिकति पनि नमिसाईकन, हरेक विवरण नछुटाईकन, मार्गको हरेक चरणमा अगुवाइ गर्दै सबै कुरा सीधै ईश्‍वरीयतामा गर्नेछु। यसपछि समावेश गरिएको कुरा वास्तविक अभ्यासका मार्गहरूको रूपरेखा हो: तिनीहरूले कठिनाइ र शोधनबाट “प्रजा” भन्‍ने नाम कमाएका हुनाले र तिनीहरू मेरो राज्यका प्रजा भएका हुनाले, मैले तिनीहरूलाई कडा आवश्यक सर्तहरू प्रदान गर्नुपर्छ, जसको मापदण्ड अघिल्‍ला पुस्ताहरूमा मैले गरेको कामका विधिहरूभन्दा उच्‍च छ। यो वचनहरूको वास्तविकता मात्रै होइन; अझै महत्त्वपूर्ण कुरा, यो अभ्यासको वास्तविकता हो। सुरुमा यिनै कुराहरू हासिल गरिनुपर्छ। सबै वचन र कार्यहरूमा, राज्यका प्रजाले पूरा गर्नुपर्ने मापदण्डहरूलाई पूरा गर्नुपर्छ, र कुनै पनि उल्लङ्घनकर्तालाई तुरुन्तै हटाइनुपर्छ, नत्र तिनीहरूले मेरो नामलाई लज्जित पार्नेछन्। तैपनि, स्पष्ट रूपमा देख्‍न वा बुझ्‍न नसक्‍ने अनजानहरू यसका अपवाद हुन्। मेरो राज्य निर्माण गर्ने क्रममा, मेरा वचनहरू खाने र पिउने, मेरो बुद्धिलाई पहिचान गर्ने, र मेरो कार्यमार्फत सुनिश्‍चितता प्राप्त गर्ने कार्यमा ध्यान देओ। यदि कसैले मेरा वचनहरू समावेश भएको बाहेकका पुस्तकहरूलाई ध्यान दिन्छन् भने, म अवश्य नै तिनीहरूलाई चाहँदिन; त्यस्ता मानिसहरू मेरो अवहेलना गर्ने वेश्याहरू हुन्। प्रेरित भएर, व्यक्तिले घरमा अति धेरै समय बिताउनु हुँदैन। यदि कसैले त्यसो गर्छ भने, म तिनीहरूलाई जबरजस्ती गर्नेछैन, तर त्यस व्यक्तिलाई त्याग्‍नेछु र अबउप्रान्त प्रयोग गर्नेछैन। प्रेरितहरूले घरमा त्यति धेरै समय नबिताउने हुनाले, तिनीहरूले सुधार हुनको लागि मण्डलीमा धेरै लामो समय अवधि बिताउँछन्। प्रेरितहरूले मण्डलीहरूमा हुने दुई वटा भेलामध्ये कम्तीमा पनि एउटामा सहभागिता जनाउनुपर्छ। तसर्थ, (सबै प्रेरितीय भेला, सबै मण्डली अगुवाका भेला, र स्पष्ट अन्तर्ज्ञान पाएका सन्तहरूको सबै भेला लगायत) सहकर्मीहरूका भेलाहरू बारम्‍बार हुनुपर्छ। कम्तीमा पनि तिमीहरूमध्ये केहीले हरेक भेलामा सहभागिता जनाउनुपर्छ, र प्रेरितहरूले मण्डलीहरूको रेखदेख गर्ने कार्यमा मात्रै ध्यान दिनुपर्छ। यसभन्दा पहिले सन्तहरूका निम्ति दिइएका सर्तहरू अझै गहन बनेका छन्। मैले मेरो नामको गवाही दिनुभन्दा पहिले उल्लङ्घनका कार्यहरू गर्नेहरूका हकमा, मप्रति तिनीहरूको भक्तिको कारण, म तिनीहरूलाई जाँचेर अझै प्रयोग गर्नेछु। तैपनि, मेरो गवाहीपछि थप उल्लङ्घनका कार्यहरू गर्ने तर पश्‍चात्ताप गरेर पीडा सही ताजा सुरुवात गर्ने अठोट गरेकाहरूका हकमा, त्यस्ता मानिसहरूलाई मण्डलीभित्र रहन मात्रै दिइन्छ। तर, तिनीहरू लापरवाही र स्वेच्छाचारी हुनु हुँदैन, बरु अरूभन्दा थप संयमी हुनुपर्छ। मैले बोलेपछि आफ्‍ना मार्गहरूलाई सुधार नगर्नेहरूका हकमा, मेरो आत्माले तिनीहरूलाई तुरुन्तै त्याग्‍नेछ, र मण्डलीसँग मेरो न्याय लागू गरेर तिनीहरूलाई निकाल्‍ने अधिकार हुनेछ। यो निरपेक्ष कुरा हो, र यसमा ढिलाइ गरिरहने कुनै ठाउँ हुन सक्दैन। यदि कुनै व्यक्ति परीक्षाहरूको बीचमा ढल्छ भने—अर्थात्, ऊ छोडेर जान्छ भने—मलाई जाँच गर्ने कार्य र शैतानलाई पागलझैँ हतारमा मण्डलीभित्र प्रवेश गर्न दिने कार्यबाट जोगिनको लागि कसैले पनि त्यस व्यक्तिलाई कुनै ध्यान दिनु हुँदैन। त्यस्तो व्यक्तिलाई मैले गर्ने न्याय यही हो। यदि छोडेर जाने व्यक्तिप्रति कसैले धार्मिकता विहीन रूपमा र भावनाहरूमा बगेर व्यवहार गर्छ भने, छोडेर जाने व्यक्तिले आफ्‍नो स्थान गुमाउने मात्र होइन, तर अर्को व्यक्तिलाई पनि मेरा मानिसहरूमध्येबाट निकालिनेछ। प्रेरितहरूको अर्को काम भनेको सुसमाचार प्रचार गर्ने कार्यमा ध्यान दिनु हो। अवश्य नै, सन्तहरूले पनि यो काम गर्न सक्छन्, तर तिनीहरूले यसो गर्ने क्रममा तिनीहरू बुद्धिमानी हुनैपर्छ, र समस्या पैदा गर्ने कामबाट टाढा बस्‍नुपर्छ। उपर्युक्त कुराहरू अभ्यास गर्ने वर्तमान मार्गहरू हुन्। यसको साथै, तिमीहरूलाई के स्मरण गराउँछु भने, तिमीहरूले आफ्‍ना प्रवचनहरूलाई अझै गहन बनाउने कार्यमा ध्यान दिनुपर्छ, ताकि सबै जना मेरा वचनहरूको वास्तविकतामा प्रवेश गर्न सकून्। तिमीहरूले मेरा वचनहरूलाई नजिकबाट पछ्याउनुपर्छ, र यसलाई यसरी प्रस्तुत गर्नुपर्छ कि सबै मानिसहरूले ती वचनहरूलाई स्पष्ट रूपमा र अस्पष्टताविना बुझ्‍न सकून्। यो अत्यन्तै महत्त्वपूर्ण कुरा हो। मेरा मानिसहरूका बीचमा धोका दिने विचारहरू बोकेर हिँड्नेहरूलाई बहिष्कार गरिनुपर्छ, र अबउप्रान्त मेरो घरमा बस्‍न दिनु हुँदैन, नत्र तिनीहरूले मेरो नामलाई लज्जित पार्नेछन्।

फेब्रुवरी २१, १९९२


अध्याय ३

तिमीहरूलाई मेरा मानिसहरू भनेर बोलाइने हुनाले, परिस्थिति पहिलेजस्तो छैन; तिमीहरूले मेरो आत्माका वाणीहरूलाई सुन्‍नुपर्छ र तिमीहरू त्यसमा समर्पित हुनुपर्छ, र मेरो कार्यलाई नजिकबाट पछ्याउनुपर्छ; तिमीहरूले मेरो आत्मा र मेरो देहलाई अलग गर्न सक्दैनौ, किनभने हामी अन्तर्निहित रूपमा एउटै हौं, र प्रकृतिले नै अखण्डित छौं। जसले आत्मा र व्यक्तिलाई अलग गर्छ र व्यक्ति वा आत्मामध्ये एक जनामा ध्यान केन्द्रित गर्छ, उसले घाटा बेहोर्नेछ, र तिनीहरूले आफ्‍नै तीतो कचौराबाट मात्रै पिउन सक्‍नेछन्, र तिनीहरूसँग कुनै विकल्‍प हुँदैन। आत्मा र व्यक्तिलाई अखण्डित सम्पूर्णताको रूपमा हेर्न सक्‍नेहरूसँग मात्रै मेरो बारेमा पर्याप्त ज्ञान हुन्छ; तिनीहरूको भित्री जीवन क्रमिक रूपमा परिवर्तन हुनेछ। मेरो कामको अर्को चरण सहजताको साथ र कुनै बाधाविना अघि बढ्न सकोस् भनेर, म मेरो घरका सबैलाई जाँच्‍न वचनहरूको शोधन प्रयोग गर्छु, अनि मलाई पछ्याउनेहरूलाई जाँच्‍नको लागि कामका विधिहरूको प्रयोग गर्छु। यी परिस्‍थितिहरूमा, तिनीहरू सबैले आशा गुमाउन सक्छन् भनेर भन्‍न सकिन्छ; मानिसहरूका रूपमा, तिनीहरूका बीचमा नकरात्मक र निष्क्रिय अवस्थाहरू नभएको एक जना पनि छैन, मानौं सम्पूर्ण स्थान नै परिवर्तन भएको छ। कतिपय मानिसहरूले स्वर्ग र पृथ्वीको निन्दा गर्छन्; कतिपय मानिसहरू आफ्‍नो नैराश्यतामा आफैलाई दह्रिलो बनाउँछन् र मेरा वचनहरूको जाँचलाई स्वीकार गर्छन्; कतिपय मानिसहरूले आकाशतिर हेर्छन् र आँखाभरि आँसु झार्दै सुस्केरा हाल्छन्, मानौं तिनीहरू नवजात शिशुको अकाल मृत्युले व्याकुल भएका छन्; कतिलाई यसरी जिउनु लाजमर्दो कुरा हो भन्‍ने पनि लाग्छ, अनि आफूलाई चाँडै लैजानको लागि परमेश्‍वरसँग प्रार्थना गर्छन्; कतिपय मानिसहरू दिनभरि बेहोसीमा नै बिताउँछन्, मानौँ तिनीहरू घातक रूपमा बिरामी परेका छन् र तिनीहरू होसमा आउनै बाँकी छ; कतिपय मानिसहरू गनगन गरिसकेपछि, चुपचाप जान्छन्; अनि कतिपयले अझै मलाई तिनीहरूको आफ्‍नै स्थानबाट प्रशंसा गर्छन्, यद्यपि तिनीहरू केही हदसम्‍म नकरात्मक नै रहन्छन्। आज, जब सबै कुरा प्रकट गरिन्छ, मैले विगतको बारेमा अबउप्रान्त बोल्‍नु पर्दैन; सबैभन्दा महत्त्वपूर्ण कुरा भनेको, तिमीहरूलाई आज मैले दिएको स्थानबाट अझै पनि तिमीहरू सबैभन्दा धेरै बफादारीता प्रस्तुत गर्न सक्‍ने हुनुपर्छ, ताकि तिमीहरूले गर्ने हरेक कुराले मेरो स्वीकृती प्राप्त गर्न सकोस्, र तिमीहरूले भन्‍ने सबै कुरा मेरो अन्तर्दृष्टि र प्रकाशको परिणाम बनोस्, ताकि तिमीहरूले जिउने कुरा अन्तिममा मेरो स्वरूप बनोस्, अनि पूर्ण रूपमा मेरो प्रकटीकरण बनोस्।

मेरा वचनहरूलाई कुनै पनि समय वा स्थानमा प्रस्फुटन र व्यक्त गरिन्छ, त्यसकारण तिमीहरूले मेरो सामुन्ने सधैँ आफूलाई जान्‍नुपर्छ। किनभने, आखिर आज पहिले आएको कुराजस्तो होइन, र तैँले जे इच्‍छा गर्छस् त्यो अबउप्रान्त प्राप्त गर्न सक्दैनस्। बरु, मेरा वचनहरूको मार्गनिर्देशनमा, तिमीहरू आफ्‍नो शरीरलाई वशमा राख्‍न सक्‍ने बन्‍नुपर्छ; तिमीहरूले मेरा वचनहरूलाई तिमीहरूको मुख्य आधारको रूपमा प्रयोग गर्नुपर्छ, र तिमीहरूले लापरवाही रूपमा काम गर्नु हुँदैन। मण्डलीको लागि वास्तविक अभ्यासका सबै मार्ग मेरा वचनहरूमा भेट्टाउन सकिन्छ। मेरा वचनहरू अनुसार काम नगर्नेहरूले मेरो आत्मालाई प्रत्यक्ष रूपमा उल्‍लङ्घन गरिरहेका हुन्छन्, र म तिनीहरूलाई नष्ट गर्नेछु। आजको अवस्थामा परिस्थिति आइपुगेको हुनाले, तिमीहरूले आफ्‍ना विगतका कर्म र कार्यहरूको बारेमा अत्यन्तै पीडा र पछुतो मान्‍नु पर्दैन। मेरो उदारता समुद्र र आकाशजस्तै असीमित छ—मानिसका क्षमताहरू र मेरो बारेमा उसको ज्ञान कसरी मेरो लागि मेरा हत्केलाको पछाडिको भागजस्तै परिचित नहुन सक्थ्यो र? मानिसहरूमाझ को मेरो हातमा छैन र? के तँलाई तेरो कद कति ठूलो छ भन्‍ने मलाई थाहा छैन, म यसको बारेमा पूर्ण रूपमा अनजान छु भन्‍ने लाग्छ? त्यो असम्‍भव कुरा हो! तसर्थ, जब सबै मानिसहरू आफ्नो सबैभन्दा निराशाजनक अवस्थामा हुन्छन्, जब तिनीहरूले अबउप्रान्त प्रतीक्षा गर्न सक्दैनन् र नयाँ सुरुवात गर्न चाहन्छन्, जब तिनीहरूले मलाई के भइरहेको छ भनेर सोध्‍न चाहन्छन्, जब कतिपय मानिसहरू विलासीतामा मग्‍न हुन्छन् र कतिलाई विद्रोह गर्न मन लाग्छ, जब कतिपयले अझै निष्ठावान सेवा गरिरहेका हुन्छन्, तब म न्यायको युगको दोस्रो भागलाई सुरु गर्छु: मेरा मानिसहरूलाई शुद्ध पार्ने र न्याय गर्ने काम। भन्नुको अर्थ के हो भने म मेरा मानिसहरूलाई औपचारिक रूपमा तालिम दिन सुरु गर्छु, र यसरी तिमीहरूलाई मेरो सुन्दर गवाही दिने मात्र तुल्याउँदिन, त्योभन्दा पनि बढी, तिमीहरूलाई मेरा मानिसहरूको आसनबाट मेरो लागि युद्धमा सुन्दर विजय हासिल गर्न सक्षम समेत तुल्याउँछु।

मेरा मानिसहरू हर समय शैतानका युक्तिहरूप्रति सावधान रहनुपर्छ, मेरा निम्ति मेरो घरको ढोकामा पहरा दिनुपर्छ; तिनीहरूले एक-अर्कालाई सहयोग गर्नुपर्छ र एक-अर्काको लागि प्रबन्ध गर्न सक्नुपर्छ, ताकि शैतानको पासोमा पर्न नपरोस्, जुन बेला पछुतो गर्नको लागि धेरै ढिलो भइसकेको हुनेछ। म किन तिमीहरूलाई यति जरुरीको साथ तालिम दिँदैछु? किन म तिमीहरूलाई आत्मिक क्षेत्रका तथ्यहरू बताउँछु? किन म तिमीहरूलाई बारम्‍बार सम्झाउँछु र सल्लाह दिन्छु? के तिमीहरूले यसमाथि कहिल्यै विचार गरेका छौ? के तिमीहरूका सोच विचारले कहिल्यै स्पष्टता ल्याएको छ? यसरी, तिमीहरूले केवल विगतको जगमाथि निर्माण गरेर आफैलाई उपयोगी बनाउन मात्र सक्‍ने होइन, तर, त्योभन्दा पनि बढी, मेरो प्रत्येक वचनलाई तिमीहरूका आत्माभित्र जरा हाल्न अनि फक्रन दिँदै, र त्योभन्दा अझ महत्त्वपूर्ण, धेरै फल फलाउनका निम्ति आजका वचनहरूको मार्गदर्शनमा रहेर तिमीहरू भित्रको अशुद्धतालाई हटाउनुपर्छ। किनकि मैले चहकिला, लहलहाउँदा फूलहरू मागेको होइन, तर प्रशस्त फल मागेको हुँ, त्यस्तो फल जसले आफ्नो पाकेको रूप हराउँदैन। के तैँले मेरा वचनहरूको वास्तविक अर्थ बुझ्छस्? हरित गृहका फूलहरू ताराहरू जत्तिकै असङ्ख्य छन्, र तिनले तारिफ गर्ने भीडहरूलाई खिँच्छन्, तैपनि तिनीहरू ओइलिएपछि, तिनीहरू शैतानका छलपूर्ण युक्तिहरू जस्तै नष्ट हुन्छन्, र कसैले पनि तिनमा कुनै चासो देखाउँदैन। तर ती सबै जसले हावाको झोक्का र सूर्यको तापमा डढेर मेरो गवाही दिन्छन् ती फक्रेर सुन्दर नभए पनि तिनका फूलहरू ओइलाएपछि तिनले फल फलाउँछन्, किनकि म तिनीहरू त्यस्तै होस् भन्‍ने चाहन्छु। जब म यी वचनहरू बोल्छु, तिमीहरूले कतिसम्म बुझ्दछौ? फूलहरू ओइलिए फल फलेपछि, र यी सबै फल मेरो आनन्दका लागि उपलब्ध गराउन सकिएपछि, म पृथ्वीमा मेरा सबै काम समाप्त गर्नेछु, र मेरो बुद्धिलाई यथार्थमा बदलेकोमा आनन्द लिन थाल्‍नेछु!

फेब्रुवरी २२, १९९२


अध्याय ४

मेरो सामु सेवा गर्ने मेरा सबै मानिसले विगतबारे फर्केर सोच्नुपर्छ: के मप्रतिको तिमीहरूको प्रेम अशुद्धताले दूषित थियो? के मप्रतिको तिमीहरूको बफादारी शुद्ध र सच्चा थियो? के मबारे तिमीहरूको ज्ञान साँचो थियो? तिमीहरूको हृदयमा मैले कत्रो स्थान ओगटेको थिएँ? के मैले तिमीहरूको हृदय पूर्ण रूपमा भरेको थिएँ? मेरा कति वटा वचन तिमीहरूमा पूरा भए? मलाई मूर्ख बनाउने प्रयास नगर! यी कुराहरू मलाई पूर्ण रूपमा प्रस्ट छ! आज, मेरो मुक्तिको आवाज व्यक्त हुँदै गर्दा, के मप्रतिको तिमीहरूको प्रेममा केही वृद्धि भएको छ? के मप्रतिको तिमीहरूको बफादारीको केही भाग अझ शुद्ध भएको छ? के मबारे तिमीहरूको ज्ञान अझ गहिरो भएको छ? के विगतमा चढाइएको प्रशंसाले आजको तिमीहरूको ज्ञानका लागि ठोस जग बसालेको छ? तिमीहरूको कति भाग मेरो आत्माद्वारा ओगटिएको छ? मेरो स्वरूपले तिमीहरूभित्र कत्रो स्थान ओगटेको छ? के मेरा वाणीहरूले तिमीहरूभित्र गहिरो प्रभाव पारेका छन्? के तिमीहरूलाई साँच्चै आफ्नो लाज लुकाउने ठाउँ कतै छैन भन्‍ने लाग्छ? के तिमीहरूलाई आफू साँच्चै मेरा मानिस हुन अयोग्य भएजस्तो लाग्छ? यदि तिमीहरू माथिका प्रश्‍नहरूबारे पूर्ण रूपमा अनभिज्ञ छौ भने, तिमीहरू व्यक्तिगत फाइदाका लागि मात्र अल्याङटल्याङ गरिरहेका छौ, र तिमीहरू सङ्ख्या पुर्‍याउन मात्रै उपस्थित भएका हौ भनी देखाउन यो नै पर्याप्त छ, अनि मद्वारा पूर्वनिर्धारण गरिएको समयमा, तिमीहरू निश्‍चय नै दोस्रो पटक हटाइनेछौ र अतल कुण्डमा फालिनेछौ। यी मेरा चेतावनीका वचनहरू हुन्, र तिनलाई हल्का रूपमा लिने जोकोहीलाई मेरो न्यायद्वारा प्रहार गरिनेछ, र तोकिएको समयमा, उसले प्रकोपको सामना गर्नेछ। कुरा यही होइन र? के मैले अझै पनि यसलाई स्पष्ट पार्न उदाहरणहरू दिनु आवश्यक छ र? के मैले तिमीहरूलाई एउटा नमुना उदाहरण दिन अझै स्पष्ट रूपमा बोल्नुपर्छ र? सृष्टिको समयदेखि आजसम्म, धेरै मानिसले मेरा वचनहरूविरुद्ध विद्रोह गरेका छन् र यसरी तिनीहरू मेरो पुनर्स्थापनाको प्रवाहद्वारा त्यागिएका र हटाइएका छन्; अन्ततः तिनीहरूको शरीर नष्ट हुन्छ र तिनीहरूको आत्मा पातालमा फालिन्छ, र आज पनि तिनीहरू गम्भीर दण्ड भोगिरहेकै छन्। धेरै मानिसले मेरा वचनहरू पछ्याएका छन्, तर तिनीहरू मेरो प्रबोधन र ज्योतिविरुद्ध गएका छन्, र यसरी मद्वारा पन्छाइएका छन्, जसले गर्दा तिनीहरू शैतानको शक्तिअन्तर्गत परेर मेरो विरोध गर्नेहरूमध्ये एक बनेका छन्। (आज प्रत्यक्ष रूपमा मेरो विरोध गर्नेहरू सबै जना मेरा वचनहरूका देखावटी पाटाहरूको अधीनमा मात्रै रहन्छन् तर तिनको सारविरुद्ध विद्रोह गर्छन्।) त्यस्ता पनि धेरै रहेका छन्, जसले हिजो मैले बोलेका वचनहरू सुनेका मात्र छन्, जसले विगतका “फोहोर” लाई पक्रिराखेका छन् र वर्तमान दिनको “उपज” को कदर गरेका छैनन्। यी मानिसहरू शैतानद्वारा बन्दी बनाइएका मात्र छैनन्, तिनीहरू त अनन्त पापी बनेका छन् र मेरा शत्रु बनेका छन्, र तिनीहरू प्रत्यक्ष रूपमा मेरो विरोध गर्छन्। त्यस्ता मानिसहरू मेरो क्रोधको चरम सीमामा मैले न्याय गर्ने वस्तु हुन्, र आज तिनीहरू अझै पनि दृष्टिविहीन छन्, अझै पनि अन्धकारका कालकोठरीहरूभित्र छन् (भन्नुको अर्थ, त्यस्ता मानिसहरू शैतानद्वारा नियन्त्रित कुहिएका, संवेदनहीन लासहरूमा छन्; तिनीहरूका आँखाहरू मद्वारा छोपिएका हुनाले, म तिनीहरू दृष्टिविहीन छन् भनेर भन्छु)। तिमीहरूको सन्दर्भका लागि एउटा उदाहरण प्रदान गर्नु राम्रो हुनेछ, ताकि तिमीहरूले त्यसबाट सिक्न सक:

पावलको कुरा उठ्नेबित्तिकै, तिमीहरू उसको इतिहास, र ऊबारेका केही कथा सम्झनेछौ, जुन सटीक छैनन् र वास्तविकतासँग मिल्दैनन्। उसलाई सानै उमेरदेखि उसका आमाबुबाद्वारा पढाइयो, र उसले मेरो जीवन प्राप्त गर्‍यो, र मेरो पूर्वनिर्धारणको नतिजास्वरूप ऊसँग मैले माग गर्ने क्षमता थियो। १९ वर्षको उमेरमा, उसले जीवनसम्बन्धी विभिन्न पुस्तक अध्ययन गर्‍यो; तसर्थ उसको क्षमताका कारण, साथै मेरो प्रबोधन र ज्योतिका कारण उसले केही अन्तर्दृष्टिका साथ आत्मिक मामिलाहरूका बारेमा बोल्न सकेको मात्रै होइन, ऊ त मेरा अभिप्रायहरू बोध गर्न पनि सक्षम भयो भन्‍ने बारेमा मैले विस्तृत रूपमा बताउन आवश्यक छैन। अवश्य नै, यसले आन्तरिक र बाह्य कारकहरूको संयोजनलाई नकार्दैन। तैपनि, उसको एउटा अपूर्णता के थियो भने, आफ्ना प्रतिभाहरूका कारण, ऊ अक्सर ठूल्ठूला कुरा गर्ने गर्थ्यो। फलस्वरूप, केही भागले प्रत्यक्ष रूपमा प्रधान स्वर्गदूतलाई प्रतिनिधित्व गर्ने उसको विद्रोहीपनका कारण, म पहिलो पटक देह बन्दा, उसले मेरो विरोध गर्न हरसम्भव प्रयास गर्‍यो। ऊ त्यस्तो व्यक्ति थियो जसलाई मेरा वचनहरू थाहा थिएन, र उसको हृदयमा मेरो स्थान हराइसकेको थियो। त्यस्ता मानिसहरू सिधै मेरो ईश्‍वरत्वको विरोध गर्छन्, र मद्वारा ढालिन्छन्, र उनीहरू अन्त्यमा मात्र झुक्छन् र आफ्ना पापहरू स्वीकार गर्छन्। त्यसकारण, मैले उसका सबल पक्षहरू उपयोग गरेपछि—भन्नुको अर्थ, ऊ मेरा लागि केही समय काम गरेपछि—ऊ फेरि एक पटक आफ्ना पुरानै तरिकाहरूमा फस्यो, र उसले सिधै मेरा वचनहरूविरुद्ध विद्रोह नगरे पनि, उसले मेरो भित्री मार्गदर्शन र प्रबोधनविरुद्ध विद्रोह गर्‍यो, तसर्थ उसले विगतमा गरेका सबै कुरा व्यर्थ भए; अर्को शब्दमा भन्नुपर्दा, उसले कुरा उठाएको महिमाको मुकुट खोक्रा शब्दहरू बनेका थिए, जुन उसको आफ्नै कल्पनाको उपज थियो, किनभने आज पनि ऊ मेरा बन्धनहरूको कैदभित्र मेरो न्यायको अधीनमा रहेको छ।

माथिको उदाहरणबाट के देख्न सकिन्छ भने, जसले (मेरो दैहिक सत्त्वको मात्रै नभएर अझ महत्त्वपूर्ण कुरा, मेरा वचनहरू र मेरो आत्माको—भन्नुको अर्थ, मेरो ईश्‍वरत्वको—विरोध गरेर) मेरो विरोध गर्छ, उसले आफ्नो देहमा मेरो न्याय पाउँछ। जब मेरो आत्माले तँलाई छोड्छ, तब तँ तलतिर झर्छस् र सिधै पातालमा खस्छस्। अनि तेरो दैहिक शरीर पृथ्वीमा भए पनि, मानसिक रोगबाट पीडित व्यक्तिले जस्तै तैँले आफ्नो समझ गुमाएको छस। तँलाई तुरुन्तै आफू मरेजस्तो महसुस हुन्छ, र तँ मलाई तेरो देहलाई तुरुन्तै समाप्त गरिदिन बिन्ती समेत गर्छस्। आत्मा भएका तिमीहरूमध्ये धेरैलाई त्यस्ता परिस्थितिहरूको गहिरो बोध छ, र मैले थप विस्तारमा कुरा गर्न आवश्यक छैन। विगतमा, मैले मेरो सामान्य मानवत्वमा काम गर्दा, धेरैजसो मानिस मेरो क्रोध र प्रतापसँग “जुध्थे” र तिनीहरूलाई मेरो बुद्धि र स्वभावबारे कमै थाहा थियो। आज, म सिधै ईश्‍वरत्वमा बोल्छु र काम गर्छु, र अझै पनि कतिपय त्यस्ता मानिस छन् जसले मेरो क्रोध र न्यायलाई आफ्नै आँखाले देख्नेछन्; यसबाहेक, न्यायको समयको दोस्रो खण्डको मुख्य काम भनेको मेरा सबै मानिसलाई देहमा गरिने मेरा कार्यहरू सिधै थाहा दिनु, र तिमीहरू सबैलाई सिधै मेरो स्वभाव हेर्न लगाउनु हो। तैपनि म देहमा भएको हुनाले, म तिमीहरूका कमजोरीहरूलाई ख्याल गर्छु। मेरो आशा यही छ कि तिमीहरू आफ्नो आत्मा, प्राण, र शरीरलाई खेलौनाका रूपमा लिँदैनौ, तिनलाई जथाभावी शैतानप्रति अर्पित गर्दैनौ। तिमीहरूसँग भएका सबै कुराको कदर गर्नु, र यसलाई खेलजस्तो नठान्नु नै राम्रो हो, किनभने त्यस्ता कुराहरू तिमीहरूको नियतिसँग सम्बन्धित हुन्छन्। के तिमीहरू साँच्चै मेरा वचनहरूको साँचो अर्थ बोध गर्न सक्षम छौ? के तिमीहरू साँच्चै मेरा साँचो भावनाहरूलाई ख्याल गर्न सक्षम छौ?

के तिमीहरू पृथ्वीका मेरा ती आशिष्‌हरूको आनन्द लिन इच्छुक छौ, जुन स्वर्गमा भएका आशिष्‌हरू जस्तै छन्? के तिमीहरू मसम्बन्धी बुझाइ, मेरा वचनहरूबाट पाइने आनन्द, र मसम्बन्धी ज्ञानलाई तिमीहरूको जीवनका सबैभन्दा मूल्यवान् र अर्थपूर्ण कुराहरूका रूपमा कदर गर्न इच्छुक छौ? के तिमीहरू साँच्चै आफ्नै भविष्यको विचार नगरी पूर्ण रूपमा मेरो अधीनमा रहन सक्षम छौ? के तिमीहरू साँच्चै आफूलाई मद्वारा मारिन, र भेडाझैँ मद्वारा डोर्‍याइन दिन सक्षम छौ? के तिमीहरूमध्ये त्यस्ता कुराहरू हासिल गर्न सक्षम कोही छ? के मद्वारा स्वीकार गरिने र मेरा प्रतिज्ञाहरू प्राप्त गर्नेहरू सबैले मेरा आशिष्‌हरू प्राप्त गर्ने हुन सक्छ र? के तिमीहरूले यी वचनहरूबाट केही बुझेका छौ? यदि मैले तिमीहरूको परीक्षा गरेँ भने, के तिमीहरू साँच्चै मलाई मेरो इच्छाअनुसार योजनाबद्ध गर्न दिन, र यी परीक्षाहरूमाझ, मेरा अभिप्रायहरू खोज्न र मेरो हृदयलाई बुझ्न सक्छौ? म तैँले धेरै वटा हृदयस्पर्शी शब्द बोल्न सकेस्, वा धेरै वटा रोमाञ्चक कथा सुनाउन सकेस् भन्‍ने चाहन्नँ; बरु, म तैँले मेरो सुन्दर साक्षी दिन सकेस्, र तँ हरेक हिसाबले गहिरो रूपमा वास्तविकतामा प्रवेश गर्न सकेस् भनी माग गर्छु। यदि मैले सिधै बोलिनँ भने, के तँ आफूभन्दा बाहिरका सबै कुरा त्याग्न र आफूलाई मद्वारा प्रयोग गरिन दिन सक्छस्? के मैले माग गर्ने वास्तविकता यही होइन र? मेरा वचनहरूको अर्थ कसले बोध गर्न सक्छ? तैपनि म तिमीहरूलाई अबदेखि संशयहरूको भारले नथिचिन, आफ्नो प्रवेशमा सकारात्मक तरिका अपनाउन र मेरा वचनहरूको सार बुझ्न भन्छु, नत्र तिमीहरू मेरा वचनहरूलाई गलत बुझ्नेछौ, मेरो अर्थबारे अस्पष्ट हुनेछौ, र यसरी मेरा प्रशासनिक आदेशहरू उल्लङ्घन गर्नेछौ। म आशा गर्छु कि तिमीहरू मेरा वचनहरूमा तिमीहरूप्रतिका मेरा अभिप्रायहरू बुझ्नेछौ। आफ्नै भविष्यका बारेमा अब नसोच, र तिमीहरूले मसमक्ष सङ्कल्प गरेझैँ परमेश्‍वरलाई सबै कुरामा तिमीहरूलाई योजनाबद्ध गर्न दिनका लागि काम गर। मेरो घरानाभित्र खडा हुने सबैले आफूले सकेसम्म धेरै गर्नुपर्छ; तैँले पृथ्वीमा मेरो कामको अन्तिम खण्डमा आफ्नो सर्वोत्कृष्ट प्रयास अर्पण गर्नुपर्छ। के तँ त्यस्ता कुराहरूलाई व्यवहारमा लागु गर्न साँच्चै इच्छुक छस्?

अध्याय ५

मेरो आत्माको वाणी मेरो स्वभावको सम्पूर्णताको अभिव्यक्ति हो। के यो तिमीहरूका लागि स्पष्ट भयो? यस बुँदामा अस्पष्ट हुनु भनेको प्रत्यक्ष रूपमा मेरो प्रतिरोध गर्नु बराबर हुनेछ। के तिमीहरूले यसमा रहेको महत्त्व साँच्चिकै देखेका छौ? के तिमीहरूलाई म तिमीहरूमा कति धेरै मेहनत, कति धेरै ऊर्जा खर्च गर्छु भन्ने वास्तवमै थाहा छ? के तिमीहरू आफूले जे गरेका छौ र मेरो सामुन्ने जसरी व्यवहार गरेका छौ, त्यसलाई उदाङ्गो पार्ने वास्तवमै आँट गर्छौ? अनि तिमीहरू त मेरो सामुन्ने मेरा मानिसहरू हुनुपर्ने हो—तिमीहरूसँग लाज छैन, कुनै समझ हुनु त परै जाओस्! ढिलो-चाँडो, तिमीहरू जस्ता मानिसहरू मेरो घरबाट हटाइनेछौ! तँ मेरो गवाहीमा दृढ रहेको छस् भन्‍ने ठान्दै, तेरो वरिष्ठताको तडकभडक देखाउने प्रयास नगर्! के मानवजाति यसो गर्न सक्षम छ? यदि तेरा अभिप्रायहरू र तेरा लक्ष्यहरूका केही पनि बाँकी नरहेको भए, तँ लामो समयअघि नै फरक मार्गमा लागेको हुनेथिइस्। के तँलाई मानव हृदयले कति थाम्न सक्छ भन्ने कुरा मलाई थाहा छैन भन्‍ने लाग्छ? अब उप्रान्त, सबै कुरामा, तँ अभ्यासको वास्तविकतामा प्रवेश गर्नैपर्छ; विगतमा तैँले गरे जस्तो तेरो मुख चलाएर मात्र तँ अब चल्न सक्दैनस्। विगतमा, तिमीहरूमध्ये अधिकांशले मेरो छानो मुनि सित्तैमा खायौ; आज तिमीहरू दृढ रूपमा उभिन सक्षम हुनुको कारण पूर्णतः मेरा वचनहरूको कठोरता हो। के तँलाई म जथाभावी र बिना उद्देश्य बोल्छु भन्‍ने लाग्छ? असम्भव! म सबै कुरालाई उच्‍च स्थानबाट तुच्छ नजरले हेर्छु, र सबै कुरामाथि उच्‍च स्थानबाट प्रभुत्व चलाउँछु। यसै गरी मैले यस पृथ्वीमा मेरो मुक्तिको काम गरेको छु। मानिसको हरेक चाल र उनीहरूले भन्‍ने र गर्ने सबै कुरा मेरो गोप्य स्थलबाट मैले नहेर्ने त्यस्तो कुनै क्षण छैन। मानिसहरू मेरा लागि खुला किताब हुन्: उनीहरू प्रत्येकलाई र सबैलाई म हेर्छु र चिन्छु। गोप्य स्थल मेरो निवास हो, र समग्र आकाश-मण्डल नै म ढल्कने स्थान हो। म प्रताप, धार्मिकता, र न्यायद्वारा परिपूर्ण भएकाले शैतानका शक्तिहरूले मलाई भेट्टाउन सक्दैनन्। मेरा वचनहरूमा अवर्णनीय रहस्य छ। जब म बोलिरहेको हुन्छु, तब तिमीहरू भर्खरै पानीमा फालिएका अन्योलग्रस्त चराहरू जस्ता, वा केही थाहा नभएजस्ता भर्खरै त्रसित बच्चाहरू जस्तै बन्छौ, किनकि तिमीहरूको आत्मा हक्‍क न बक्‍कको स्थितिमा झरेको छ। म किन गोप्य स्थल मेरो निवास हो भनेर भन्छु? के तँलाई मेरा वचनहरूको गहन अर्थ थाहा छ? मानवहरूमध्ये मलाई चिन्न को-को सक्षम छन्? आफ्नै पिता र मातालाई चिने जसरी मलाई चिन्न को-को सक्षम छन्? मेरो निवासमा विश्राम गर्दै, म नजिकबाट अवलोकन गर्छु: पृथ्वीमा सबै मानिस आफ्‍नो नियति र आफ्‍नो भविष्यका लागि मात्र “संसारभरि यात्रा गर्न” र यताउता दगुर्न दौडधुप गर्छन्। तर, कसैले पनि मेरो राज्यको निर्माणका लागि आफूसँग बाँकी रहेको ऊर्जा पनि चढाउँदैन, सास फेर्नका लागि चाहिने जति ऊर्जा समेत चढाउँदैन। मैले मानिसहरूको सृष्टि गरेँ, र मैले उनीहरूलाई धेरै पटक सङ्कष्टबाट मुक्ति दिएको छु; तर, यी मानिसहरू सबै कृतघ्न छन्: तिनीहरूमध्ये एक जना पनि मेरो मुक्तिका सबै घटना गन्ती गर्न सक्षम छैन। संसारको सृष्टिदेखि वर्तमानसम्म आइपुग्दा यति धेरै वर्ष—यति धेरै शताब्दी—बितिसकेको छ; मैले यति धेरै आश्‍चर्यकर्म गरेको छु र यति धेरै पटक मेरो बुद्धि प्रकट गरेको छु। तथापि, मानिसहरू मेरा मामिलाहरूमा ध्यान दिने थोरै पनि अभिप्राय नभएका, मानसिक रोगी जस्तै पागल र भावशून्य, र अझ कहिलेकहीँ त जङ्गलमा अनियन्त्रित रूपमा जथाभावी गर्ने जङ्गली जनावरहरूजस्ता छन्। धेरै पटक, मैले मानिसलाई मृत्युको सजाय दिएको छु र उनीहरूलाई दोषी ठहराएर मृत्युदण्ड दिएको छु, तर मेरो व्यवस्थापनको योजनालाई कसैले पनि हेरफेर गर्न सक्दैन। त्यसैले, मानिसहरू आफू टाँसिने पुराना कुराहरूलाई मेरा हातहरूमा प्रकट गर्न जारी राख्छन्। मेरा कामका चरणहरूले गर्दा पतित, दुराचारी, फोहोरी, र घृणित ठूलो परिवारमा जन्मिएका तिमीहरूलाई मैले पुनः एक पटक उद्धार गरेको छु।

एक क्षण पनि नथामिईकन मेरो योजनाबद्ध काम अगाडि बढिरहेको छ। राज्यको युगमा सरेपछि, र मेरा जनहरूका रूपमा तिमीहरूलाई मेरो राज्यमा ल्याएपछि, तिमीहरूलाई मैले गर्ने अरू मागहरू हुनेछन्; भन्नुको अर्थ, म तिमीहरूको सामुन्ने विधान जारी गर्न सुरु गर्नेछु, जसद्वारा म यो युगलाई सञ्चालन गर्नेछु:

तिमीहरूलाई मेरा जनहरू भनिएको हुनाले, मेरो नामलाई महिमायुक्त बनाउन तिमीहरू सक्षम हुनुपर्छ; यसको अर्थ, परीक्षाको घडीमा साक्षीको रूपमा खडा हुन सक्‍नुपर्छ। यदि कसैले मलाई फुस्ल्याउने र मबाट सत्य लुकाउने प्रयास गर्छ, वा मेरा पछाडि अशोभनीय क्रियाकलापहरूमा संलग्न हुन्छ भने, तिनीहरूलाई मैले निराकरण नगरुञ्‍जेलसम्‍म, यस्ता मानिसहरूलाई मेरो घरबाट लखेटिनेछ र निकालिनेछ, यसमा कुनै अपवाद छैन। विगतमा जो मसँग बेइमान र अपुत्रोचित थिए, र मलाई खुला रूपमा जाँच्न जो आज फेरि खडा छन्—तिनीहरू पनि मेरो घरबाट लखेटिइनेछन्। जो मेरा जनहरू हुन् उनीहरूले मेरा बोझहरूको लागि निरन्तर चासो देखाउनु पर्छ साथै मेरा वचनहरू बुझ्न खोज्नुपर्छ। यस प्रकारका मानिसहरूलाई मात्र म अन्तर्दृष्टि दिनेछु, र कहिल्यै सजाय नपाउने गरी उनीहरू निश्‍चय नै मेरो मार्गदर्शन र अन्तर्दृष्टि अन्तर्गत जिउनेछन्। मेरा बोझहरूको लागि चासो देखाउन असफल हुनेहरू उनीहरूको आफ्नै भविष्यहरूको लागि योजना बनाउन दत्तचित्त हुन्छन्—यसको अर्थ, जो आफ्ना कार्यहरूद्वारा मेरो हृदयलाई सन्तुष्ट पार्ने लक्ष्य राख्दैन, तर सहयोगका हातहरूको खोजी गर्छन्—ती मगन्ते जस्ता प्राणीहरूलाई प्रयोग गर्न म पूर्णरूपमा इन्कार गर्छु किनकि मेरा बोझहरूको लागि चासो देखाउनु भनेको के हो तिनीहरू जन्मिएको समयदेखि तिनीहरूले जानेका छैनन्। तिनीहरू सामान्य समझ नभएका मानिसहरू हुन्; यस्ता मानिसहरू मस्तिष्कको “कुपोषण” बाट ग्रसित छन्, र केही “पोषण” को लागि उनीहरू घर जान आवश्यक छ। यस्ता मानिसहरू मेरो लागि व्यर्थ छन्। मेरा जनहरूका माझमा, खानु, कपडा लगाउनु, र सुत्नु जस्ता कुनै व्यक्तिले एकै क्षणको लागि पनि कहिल्यै नबिर्सिने कुराहरूलाई जस्तै, मलाई चिन्‍ने कार्य पनि अन्तिमसम्म नै देखिने बाध्यात्‍मक कर्तव्यको रूपमा सबैबाट माग गरिनेछ, ताकि मलाई चिन्ने काम पनि, आखिरमा, खानपान गर्नु जस्तै परिचित कुरा बन्नेछ—जुन कुरालाई तैँले अभ्यस्त भइसकेको हातले कुनै प्रयत्न विना नै गर्छस्। मैले बोलेका वचनहरूलाई हरेक व्यक्तिले उच्चतम विश्‍वासका साथ लिनुपर्छ र पूर्णरूपमा आत्मसात् गर्नुपर्छ; झाराटारुवा अर्ध-मापन हुन सक्दैन। मेरा वचनहरूलाई ध्यान नदिनेलाई सीधै मेरो प्रतिरोध गरेको मानिने छ; मेरा वचनहरूलाई नखाने वा तिनलाई बुझ्न नखोज्नेलाई मेरो ध्यान नदिएको मानिने छ, र मेरो घरको ढोकाबाट सीधै बाहिर बढारिने छ। यसो गर्नुको कारण, विगतमा मैले भने जस्तै, म मानिसहरूको ठूलो सङ्ख्या होइन श्रेष्ठता चाहन्छु। सय जना मानिसहरूमध्ये मेरा वचनहरूद्वारा यदि एक जनाले मात्र मलाई चिन्न सक्षम भयो भने त्यसपछि उक्त एक जनालाई अन्तर्दृष्टि दिने र प्रकाश छर्ने काममा ध्यान केन्द्रित गर्न म स्वेच्छाले अरू सबैलाई हटाइदिनेछु। यसबाट तैँले देख्न सक्छस् धेरै सङ्ख्याले मात्र मलाई प्रकट गर्न र ममा जिउन सक्छन् भन्‍ने सत्य होइन। मैले चाहेको गहूँ हो (यद्यपि दानाहरू पोटिला नहुन सक्छन्) र सामा होइन (दानाहरू प्रशंसनीय रूपमा पोटिला भए पनि)। जो खोजीलाई वास्ता गर्दैनन्, तर सुस्त तरिकाले व्यवहार गर्छन् उनीहरूले स्वेच्छाले छोड्नु पर्छ; तिनीहरूलाई हेर्ने मेरो कति पनि चाहना छैन, नत्र तिनीहरूले मेरो नामलाई लज्जित पार्ने कार्यलाई जारी राख्छन्। मेरा जनहरूबाट म के चाहन्छु भन्‍ने सन्दर्भमा, अहिलेको लागि म यी उपदेशहरूमा रोकिनेछु, र परिस्थितिहरू कसरी बदलिन्छन् त्यसको आधारमा अरू प्रतिबन्धहरू बनाउनको लागि पर्खिनेछु।

विगतका दिनहरूमा, मानिसहरूको ठूलो जमातले सोच्यो म बुद्धिको परमेश्‍वर स्वयम् थिएँ, मानिसहरूका हृदयहरूमा गहिरिएर हेर्ने म त्यही परमेश्‍वर थिएँ, तथापि, यो केवल सतही गफ थियो। यदि मानिसहरूले साँच्चिकै मलाई चिनेका थिए भने हतारमा निष्कर्षहरूमा पुग्ने आँट उनीहरूले गर्ने थिएनन्, तर मेरा वचनहरूद्वारा मलाई चिन्ने प्रयत्न जारी राख्ने थिए। जब उनीहरू मेरा कामहरूलाई साँच्चिकै देख्‍न सक्‍ने चरणमा पुगेका थिए भने मात्रै, उनीहरू मलाई बुद्धिमान र अद्भुत भन्न लायक हुनेथिए। मेरो बारेमा तिमीहरूको ज्ञान अति सतही छ। युगहरूभरि, यति धेरै मानिसहरूले यति धेरै वर्षहरूसम्‍म मेरो सेवा गरेका छन् र, मेरा कामहरू देखेर, मेरा बारे साँच्चिकै केही बुझ्न पाएका छन्। यही कारणले गर्दा, मेरा पाइलाहरू खोजी गर्न अति कठिन भएको कारणले, मेरो विरोध गर्ने न्यूनतम मनसायलाई आश्रय दिने आँट नगरी, उनीहरूसँग सधैँ मप्रति समर्पित हृदय हुने गर्थ्यो। यदि ती मानिसहरूमाझ मेरो मार्गदर्शन अनुपस्थित थियो भने, उनीहरूले अन्धाधुन्ध काम गर्ने आँट गर्ने थिएनन्। तसर्थ, धेरै वर्षहरूको अनुभवमा जिएपछि, उनीहरूले अन्ततः मलाई बुद्धिमान, अद्भुत, र परामर्शदाता भन्दै मेरा वचनहरू दोहोरो धार भएका तरवार जस्ता छन्, मेरा कामहरू महान्, विस्मयकारी, र आश्‍चर्यजनक छन्, म प्रतापी पहिरनमा छु, मेरो ज्ञान आकाशभन्दा माथि पुग्छ भन्दै, र अन्य अन्तर्ज्ञानहरू बताउँदै मेरो बारेको ज्ञानको एक अंशलाई सामान्य तुल्याए। यद्यपि, आज, मेरो बारेको तिमीहरूको ज्ञान उनीहरूले हालेको जगमा मात्र आधारित छ, तसर्थ तिमीहरूमध्ये धेरैजसोले—सुगाहरूले जस्तै—उनीहरूले बोलेका वचनहरूलाई केवल सुनाइरहेका छौ। तिमीहरूले मलाई चिन्ने तरीका कति सतही छ र तिमीहरूको “शिक्षा” कति दयनीय छ, जसले गर्दा यति धेरै सजायबाट मैले तिमीहरूलाई माफी दिएको छु त्यस कुरालाई मैले ध्यानमा राख्‍ने हुनाले मात्रै यसो भएको हो। यति हुँदा पनि, तिमीहरूमध्ये धेरैजसोले आफैलाई अझै चिन्दैनौ वा तिमीहरूले आफ्‍ना काममा मेरो अभिप्रायलाई पहिल्यै पूरा गरिसकेका छौ, र यही कारणले न्यायबाट उन्मुक्ति पाएका छौ भन्‍ने सोच्छौ; वा देहधारी भएपछि मानवताका क्रियाकलापहरूबारे भेउ पाउन मैले पूर्णरूपमा छोडेको छु, र यही कारणले तिमीहरूले पनि सजायबाट उन्मुक्ति पाएका छौ भन्‍ने सोच्छौ; वा तिमीहरूले विश्‍वास गर्ने परमेश्‍वर ब्रह्माण्डका अन्तरिक्षहरूमा अस्तित्वमा छैनन् भन्‍ने विचार गर्छौ र त्यसैले परमेश्‍वरमा विश्‍वासलाई अन्यथा आलस्यमा व्यतीत गरिने समयलाई कटाउने माध्यमको रूपमा प्रयोग गर्दै, तिमीहरूले परमेश्‍वरलाई जान्‍ने कामलाई पूरा गर्नै पर्ने कर्तव्यको रूपमा आफ्‍नो हृदयमा राख्ने कुराभन्दा आफ्‍नो खाली समयमा गरिने कामकाजको रूपमा घटाएर झारेका छौ। यदि मैले तिमीहरूका योग्यताहरू, विवेक, र अन्तर्दृष्टिहरूको कमीमा सहानुभूति नराखेको भए, मेरो सजायको बीचमा तिमीहरू सबै नष्ट हुने थियौ, अस्तित्वबाटै मेटिनेथियौ। यद्यपि, पृथ्वीमा मेरो काम नसिद्धिएसम्म, मानवजातिप्रति म क्षमाशील रहनेछु। तिमीहरू सबैसँग हुनुपर्ने ज्ञान यही हो र असल र खराब कुन हो त्यसबारे दोधारमा पर्न छोड।

अध्याय ६

आत्माका कुराहरूप्रति सचेत बन्, मेरो वचनमा ध्यान दे, र मेरो आत्मा र मेरो अस्तित्वलाई, मेरो वचन र मेरो अस्तित्वलाई एउटा अविभाज्य सम्पूर्णताको रूपमा मान्न साँच्चै सक्षम बन्, ताकि सबै मानिसहरूले मेरो उपस्थितिमा मलाई सन्तुष्ट पार्न सकून्। जे-जति छन्‌ ती सबैमाथि मैले मेरो पाउ राखेको छु, मैले ब्रह्माण्डको अथाह क्षेत्रलाई वारपार हेरेको छु, र म सबै मानिसहरूको बीचमा, तिनीहरू माझको मिठास र तीतोपना चाख्दै, हिँडेको छु—तापनि मानिसले मलाई कहिल्यै पनि साँचो रूपले चिनेको छैन, मैले यात्राहरू गरेको बेला त्यसले ममा कहिल्यै पनि ध्यान दिएको छैन। म चुप रहेकोले, र मैले कहिल्यै पनि अलौकिक कार्यहरू नगरेकोले, कसैले मलाई कहिल्यै पनि साँचो रूपले देखेन। आज विगतको जस्तो छैन: म सृष्टिको समयदेखि अहिलेसम्म कहिल्यै नदेखिएका कार्यहरू गर्नेछु, युगौँसम्म कहिल्यै नसुनिएका वचनहरू बोल्‍नेछु, किनकि सबै मानिसहरूले मलाई देहमा चिनून् भनी म भन्छु। यी मेरा व्यवस्थापनका कदमहरू हुन्, तर मानिसलाई अलिकति पनि आभास छैन। मैले स्पष्ट रूपमा बोलेको छु, तापनि मानिसहरू अबुझ नै रहन्छन्; तिनीहरूलाई बुझाउन गाह्रो छ। के यो मानिसको तुच्छता होइन र? के मैले सुधार्न खोजेको कुरा यही होइन र? वर्षौंसम्‍म, मैले मानिसमा केही पनि गरिनँ; वर्षौंसम्‍म, मेरो देहधारी भएको शरीरसँग सोझै सम्पर्कमा भएर पनि कसैले पनि मेरो ईश्‍वरत्वबाट सीधै पठाइएको त्यो आवाज कहिल्यै सुनेन। तसर्थ, निश्चित रूपमा मानिसहरूमा मेरो विषयको ज्ञानको कमी छ, तापनि यसले युगौँदेखि मेरो निम्ति तिनीहरूको प्रेमलाई असर पारेको छैन। तैपनि आज, मैले तिमीहरूमा आश्‍चर्यजनक काम गरेको छु, त्यस्तो काम जुन बुझ्‍न नसकिने र बिना नापको छ, र मैले धेरै वचनहरू बोलेको छु। तापनि, यस्ता परिस्थितिहरूमा, मेरो उपस्थितिमा सीधै मलाई विरोध गर्नेहरू अझै धेरै छन्‌। अब म तँलाई केही उदाहरणहरू दिन्छु।

तँ दिनहुँ मेरा अभिप्रायहरू बुझ्ने र जीवनको अर्थ प्राप्त गर्ने कोसिस गर्दै अस्पष्ट परमेश्‍वरसँग प्रार्थना गर्छस्‌। तापनि मेरा वचनहरूको सामना गर्दा, तँ तिनलाई भिन्नै प्रकारले हेर्छस्; तैँले मेरा वचनहरू र आत्मालाई सम्पूर्णताको रूपमा लिन्छस्, तापनि म यस्ता वचनहरू बोल्न मूलभूत रूपमा असक्षम छु, ती त मेरो आत्माद्वारा निर्देशित छैनन् भन्‍ने विश्‍वास गर्दै तैँले मेरो अस्तित्वलाई लात मारेर पन्छ्याउँछस्। यस्ता परिस्थितिहरूमा तेरो ज्ञानलाई के हुन्छ? तँ केही हदसम्म मेरा वचनहरूमा विश्‍वास गरे पनि म आफैले धारण गर्ने शरीरप्रति विभिन्न कठोर धारणाहरू राख्छस्‌। तँ त्यो अध्ययन गर्दै हरेक दिन बिताउँछस्‌ र भन्छस्, “उहाँले किन त्यस्तो प्रकारले काम गर्नुहुन्छ? के ती साँच्चै परमेश्‍वरबाट आएका हुन्? असम्भव! उहाँ मभन्दा त्यत्ति फरक हुनुहुन्न—उहाँ पनि त एक सामान्य, साधारण व्यक्ति हुनुहुन्छ।” यस्तो परिस्थितिको व्याख्या कसरी गर्न सकिन्छ?

तिमीहरूमध्ये कोसँग माथिका कुराहरू छैनन्? को त्यस्ता कुराहरूमा तल्लीन भएको छैन? ती तैँले च्याप्प पक्रेर राख्ने व्यक्तिगत सम्पत्तिका वस्तुहरू जस्ता देखिन्छन्, ती छोड्ने इच्छा कहिल्यै राख्दैनस्‌। तापनि तँ विषयगत कोसिसहरूको पछि त अझ कम लाग्छस्; त्यसको साटो, म आफैले यो काम गरेको होस्‌ भनी तँ पर्खन्छस्‌। सत्य कुरा भन्नुपर्दा, खोजी नगर्ने एकै जना व्यक्ति पनि मलाई चिन्न सहजै आउँदैन। मैले तिमीहरूलाई सिकाएका यी वचनहरू ख्याल-ठट्टाका होइनन्। किनकि म तेरो सन्दर्भको लागि अर्को दृष्टिकोणबाट अर्को एउटा उदाहरण दिन सक्छु।

पत्रुसको बारेमा उल्लेख गर्दा, मानिसहरूले उसको बारेमा भन्‍ने असल कुराहरूको अन्त हुँदैन। तिनीहरू तुरुन्तै उसले परमेश्‍वरलाई तीन पटक इन्कार गरेको, उसले शैतानको सेवा गरेर कसरी परमेश्‍वरको परीक्षा गरेका थिए, र आखिरीमा ऊ परमेश्‍वरको खातिर कसरी क्रूसमा उँधोमुन्टो पारी झुन्ड्याइएका थिए, र यस्तै इत्यादि कुराहरू सम्झन्छन्। अब म तिमीहरूलाई पत्रुसले मलाई कसरी चिने र उसको अन्तिम अवस्था कस्तो थियो भन्‍ने कुरामा जोड दिन जाँदैछु। पत्रुस असल क्षमता भएको व्यक्ति थिए, तर उसका परिस्थितिहरू पावलको जस्ता थिएनन्: उसका बाबुआमाले मलाई सताए, उनीहरू शैतानको अधिकारमा रहने भूतात्माहरू थिए, त्यसैको फलस्वरूप, उनीहरूले पत्रुसलाई परमेश्‍वरको बारेमा कुनै शिक्षा दिएनन्। पत्रुस बुद्धिमान्, प्रतिभाशाली, र सानै उमेरदेखि उसका बाबुआमाद्वारा पुलपुल्याइएका व्यक्ति थिए। तापनि वयस्क बनेपछि, ऊ उनीहरूका शत्रु बने, किनकि उसले मेरो बारेमा ज्ञानको खोजी गर्न कहिल्यै छोडेन, र फलस्वरूप उनीहरूलाई त्यागे। यस्तो किन भयो भने, सबै कुराहरूभन्दा माथि, उसले स्वर्ग र पृथ्वी र त्यसमा भएका सबै थोकहरू सर्वशक्तिमानको हातमा छन् र सबै सकारात्मक कुराहरू परमेश्‍वरबाट आउँछन् र शैतानको प्रक्रियाबाट नगई सिधै उहाँबाट जारी हुन्छन्‌ भनी उनले विश्‍वास गर्थे। पत्रुसका बाबुआमाको विरोधाभासले गर्दा उसले मेरो दया र कृपाको बारेमा अझ ठूलो ज्ञान प्राप्त गरे, यसरी मलाई खोज्ने उसको चाहना अझ बढ्यो। उसले मेरो वचन केवल खाने र पिउनेमा मात्र होइन, तर त्यसबाहेक, मेरा अभिप्रायहरू बुझ्नमा पनि ध्यान दियो, र ऊ आफ्नो हृदयमा सधैँ सतर्क थियो। फलस्वरूप, आफ्नो आत्मामा ऊ सधैँ संवेदनशील थियो, र यसरी, उसले गर्ने सबै कार्यमा ऊ मेरा अभिप्रायअनुसारको व्यक्ति बन्यो। आफैलाई प्रोत्साहन दिनका निम्ति उसले विगतका मानिसहरूको असफलताहरूलाई निरन्तर ध्यान दिने काम गर्थ्यो, असफलताको पासोमा परिएला भनी धेरै डराउथ्यो। त्यसैगरी, उसले युगौं-युगदेखि परमेश्‍वरलाई प्रेम गर्ने सबैको विश्‍वास र प्रेम आत्मसात् गर्ने कुरामा पनि ध्यान दियो। यसरी—नकारात्मक पक्षहरूमा मात्र होइन, तर अझ महत्त्वपूर्ण रूपमा, सकारात्मक पक्षहरूमा पनि—ऊ धेरै चाँडो वृद्धि भयो, यहाँसम्म कि मेरो उपस्थितिमा उसको ज्ञान सबैभन्दा महान् बन्यो। तब, उसले आफूसँग भएका सबै थोकहरू कसरी मेरो हातमा दियो, खाने, लाउने, सुत्ने र ऊ कहाँ बस्ने भन्‍ने विषयमा लिने निर्णय समेतलाई पनि कसरी समर्पण गर्यो, अनि त्यसको साटो, सबै कुराहरूमा मलाई सन्तुष्ट पार्ने आधारमा मेरा सम्पत्तिहरूको आनन्द उपभोग गर्यो भन्‍ने कुरा कल्पना गर्नु गाह्रो छैन। मैले उसलाई अनगन्ती परीक्षाहरू अनुभव गर्न लगाएँ—त्यस्ता परीक्षाहरू, जसले स्वाभाविक रूपमा उसलाई अर्ध-मृत बनायो—तर यी सयौं परीक्षाहरूको बीचमा पनि उसले मप्रतिको आफ्नो विश्‍वास कहिल्यै पनि गुमाएन वा मप्रति कहिल्यै निराश भएन। मैले उसलाई त्यागिदिएको छु भन्दासमेत पनि ऊ निरुत्साहित वा निराशित भएन, र व्यावहारिक रूपमा र विगतको अभ्यासका सिद्धान्तहरू अनुसार मलाई प्रेम गरिरह्यो। उसले मलाई प्रेम गरे तापनि म उसको प्रशंसा गर्दिनँ, अन्त्यमा म उसलाई शैतानको हातमा सुम्पिदिनेछु भनेर मैले उसलाई भनेँ। तर त्यस्ता परीक्षाहरूको बीचमा पनि, उसको शरीरमा आएका होइनन्, तर वचनमा आएका परीक्षाहरूको बीचमा, उसले अझै पनि मसँग प्रार्थना गर्दै भन्यो, “हे परमेश्‍वर! हे सर्वशक्तिमान्, स्वर्ग र पृथ्वी र सबै थोकहरूको माझमा, तपाईँको हातमा नभएको के कुनै यस्तो मानिस, कुनै प्राणी वा कुनै थोक छ र? जब तपाईँ मप्रति कृपालु बन्नुहुन्छ, तब तपाईँको कृपाले गर्दा मेरो हृदय अति आनन्दित हुन्छ। जब तपाईँले मेरो न्याय गर्नुहुन्छ, तब म जत्ति नै अयोग्य भए पनि तपाईँका कामहरूको बुझ्‍न नसकिने अवस्थाको अझ अधिक ज्ञान प्राप्त गर्छु, किनकि तपाईँ अधिकार र बुद्धिले भरिनुभएको छ। मेरो शरीरले कष्ट भोगे तापनि मेरो आत्माले सान्त्वना पाएको छ। म तपाईँको बुद्धि र कार्यहरूलाई प्रशंसा नगरी कसरी रहन सकुँला र? तपाईँलाई चिनेपछि म मर्नुपर्छ भने पनि, म खुसी र आनन्दसाथ किन त्यसो गर्न नसकुँला र? हे सर्वशक्तिमान्! के मैले तपाईँलाई देखेको तपाईँ साँच्चै चाहनुहुन्न र? के म साँच्चै तपाईँको न्याय पाउन अयोग्य छु र? के ममा कुनै यस्तो कुरा छ जुन तपाईँ देख्न चाहनुहुन्न?” त्यस्ता परीक्षाहरूको समयमा, पत्रुसले मेरा अभिप्रायलाई विशुद्ध प्रकारले बुझ्न नसके पनि, यो स्पष्ट थियो कि (उसले मेरो इन्साफ प्राप्त गरेको भए पनि मानवजातिले मेरो प्रताप र क्रोध देख्न सकोस्‌ भनेर) मद्वारा प्रयोग हुने कुरामा ऊ गौरवान्वित र सम्मानित भयो, र ती परीक्षाहरूद्वारा ऊ दुःखी भएन। मेरो सामुन्ने उसको निष्ठाको कारण र मैले उसमाथि राखिदिएको मेरो आशीषको कारण ऊ हजारौं वर्षसम्म मानिसको निम्ति एउटा उदाहरण र नमुना बनेको छ। के तिमीहरूले अनुकरण गर्नुपर्ने कुरा पनि बिलकुल यही होइन र? मैले पत्रुसको बारेमा यति लामो वृत्तान्त किन बताएँ, त्यसबारे राम्ररी र गहन रूपमा विचार गर; तिमीहरू जिउनु पर्ने सिद्धान्तहरू यी नै हुनुपर्छ।

मलाई थोरै मानिसहरूले चिने तापनि म मानिसमाथि मेरो क्रोध प्रकट गर्दिनँ, किनकि मानिसहरू अति घटी-कमीमा छन्, र मैले तिनीहरूसँग माग गरेको स्तरमा पुग्नु तिनीहरूको निम्ति कठिन छ। यसैले, म हजारौं वर्षदेखि, ठीक आजको दिनसम्म पनि, मानिसप्रति सहनशील भएको छु, तापनि म आशा गर्छु कि तिमीहरू मेरो सहनशीलताको कारण आफू हल्का भएर जानेछैनौ। पत्रुस मार्फत तिमीहरूले मलाई चिन्न र मलाई खोज्न आउनुपर्छ; उसका उपलब्धिहरूबाट तिमीहरूले पहिला कहिल्यै प्राप्त नगरेको अन्तर्दृष्टि प्राप्त गरेको हुनुपर्छ, र यसरी मानिस पहिले कहिल्यै नपुगेका क्षेत्रहरूलाई तिमीहरूले हात पार्नुपर्छ। यो ब्रह्माण्ड र आकाश-मण्डलभरि, पृथ्वीमाथि र आकाशमा भएका हरेक थोकको बीचमा, पृथ्वीमाथि र आकाशमा भएका सबै कुराहरूले मेरो कामको अन्तिम चरणको निम्ति भरमग्दुर कोसिस गर्छन्। के साँच्‍चै तिमीहरू शैतानको सेनाद्वारा दिइएको आदेशलाई पालन गर्ने दर्शक बन्ने इच्छा गर्दैनौ? शैतान मानिसहरूको हृदयमा भएको मेरो ज्ञान निल्दै, आफ्ना दाह्राहरू किट्दै र त्यसको अन्तिम मृत्युको यातनामा नङ्ग्राहरू गाड्दै सधैँ हाजिर रहन्छ। के तिमीहरू यो समयमा त्यसका धूर्त युक्तिहरूको सिकार बन्न चाहन्छौ? मेरो काम अन्ततः पूरा हुने यो समयमा के तिमीहरू आफ्नो जीवन नाश पार्न चाहन्छौ? के तिमीहरू अझ एकचोटि मैले मेरो सहनशीलता देखाओस्‌ भनी पर्खिरहेका छौ? मेरो बारेमा ज्ञानको खोजी गर्नु नै मुख्य कुरा हो, तर अभ्यासमा ध्यान दिनु अपरिहार्य कुरा हो। मेरा वचनहरू तिमीहरूलाई सीधै प्रकट गरिएका छन्, र म आशा गर्छु कि तिमीहरूले मेरो अगुवाइ पछ्याउन सक्छौ, र अबदेखि उसो तिमीहरूका आफ्नै लागि योजनाहरू र महत्त्वाकाङ्क्षाहरू हुनेछैनन्‌।

फेब्रुवरी २७, १९९२


अध्याय ७

सबै पश्चिमी शाखाले मेरो आवाज सुन्नुपर्छ:

के तिमीहरू विगतमा मप्रति विश्‍वासयोग्य थियौ? के तिमीहरूले मेरा उत्कृष्ट सल्लाहका वचनहरू सुन्यौ? के तिमीहरूका आशा यथार्थवादी छन्, अस्पष्ट र अनिश्चित छैनन्? मानवजातिको बफादारीता, मानवजातिको प्रेम, मानवजातिको विश्‍वास—यी केही नभएर मबाट आउने कुरा हो, मद्वारा प्रदान गरिने कुरा हो। मेरा मानिसहरू, जब तिमीहरू मेरो वचन सुन्छौ, तब के तिमीहरू मेरा अभिप्रायहरू बुझ्छौ? के तिमीहरू मेरो हृदयलाई देख्छौ? विगतमा, सेवाको मार्गमा हुँदा तिमीहरूले थुप्रै उतावचडाव, प्रगति र असफलताको सामना गर्‍यौ, र पतन हुने र मलाई धोका दिने खतरामा पनि पुग्यौ, त्यसको बाबजुत पनि त्यस्ता हरेक क्षण मैले तिमीहरूलाई निरन्तर बचाइरहेको थिएँ भन्‍ने के तिमीहरूलाई थाह छ? त्यस्ता हरेक क्षणमा म तिमीहरूलाई बोलाउन र उद्धार गर्न निरन्तर मेरो आवाज निकाली रहेको थिएँ भन्‍ने थाह छ? तिमीहरू धेरै पटक शैतानको जालमा पर्‍यौ; तिमीहरू धेरै पटक मानवताको पासोमा फस्यौ; तिमीहरू धेरै पटक आफूलाई त्याग्‍न नसकेर अर्कासँग अन्त्यहीन कलहमा हरायौ। धेरै पटक, तिमीहरूको शरीर मेरो घरभित्र थियो जबकी तिमीहरूको हृदय कहीँ भेट्टाउन सकिएन। यद्यपि, तिमीहरूलाई सहारा दिएर उठाउन धेरै पटक मैले मेरा बचाउने हातहरू तिमीहरूसम्म पुर्‍याएको छु, मैले धेरै पटक तिमीहरूका बीचमा कृपाको टुक्रा छरेको छु। मैले धेरै पटक कष्टपछिको तिमीहरूको हैरानीलाई हेर्न सकेको छैन; धेरै पटक…। के तिमीहरूलाई यो थाहा छ?

तैपनि, आज मेरो बन्दोबस्तमा, तिमीहरूले अन्ततः सबै कठिनाइ पार गरेका छौ, र म तिमीहरूको साथमा रमाएको छु; यो मेरो बुद्धिको मणिभ हो। जे होस्, यो राम्रोसँग सम्झ! तिमीहरू आफै बलियो हुँदा को पतन भएको छ? कहिल्यै एकै क्षण कमजोरी नभइकन को बलियो भएको छ? मानिसहरूमध्ये, कसले त्यस्तो आशीर्वाद पाएको छ जुन मबाट आएको होइन? के कसैले कुनै दुर्भाग्य भोगेको छ जुन मबाट आएको होइन? मलाई प्रेम गर्ने सबैले केवल आशीर्वाद मात्र पाउने हुनसक्छ? के अय्यूबलाई आइपरेको दुर्भाग्यको कारण उसले मलाई प्रेम गर्न असफल भयो, त मेरो विरोध गर्ने बाटो रोजेको हुनसक्छ? के पावलले मलाई साँच्चिकै प्रेम गर्न सकेकोले उसले मलाई मेरो उपस्थितिमा वफादारीसाथ सेवा गर्न सकेको थियो भन्‍ने हुनसक्छ? तिमीहरू मेरो गवाहीलाई दृढ विश्‍वास गर्छौ भने पनि, के तिमीहरू बीच कोही हुन सक्छ, जसको गवाही विशुद्ध सुन झैँ छ? के मानिसहरूले साँचो बफादारीता दिन सक्छन्? तिमीहरूको गवाहीले मलाई आनन्द दिन्छ भन्‍ने कुरा तिमीहरूको “बफादारीता” सँग विरोधाभास युक्त छैन, किनकि मैले कहिल्यै कसैबाट धेरै कुरा माग गरेको छैन। मेरो योजना पछाडिको मूल अभिप्रायमा जाँदा, तिमीहरू सबै “दोषपूर्ण सामान” हुनेछौ—अपेक्षित स्तर नभएका। मैले तिमीहरूलाई “कृपाको दाना छर्ने” बारे जे भनेको थिएँ के यो त्यसको एउटा उदाहरण होइन? के तिमीहरूले देख्ने यो मेरो मुक्ति होइन?

तिमीहरू सबैले विगतलाई स्मरण गर्न र सोच्‍नुपर्छ: मेरो घर फर्केदेखि, के तिमीहरूमध्ये कसैले मलाई पत्रुसले जस्तै फाइदा वा नोक्सान विचार नगरिकन चिन्न सकेका छौ? तिमीहरूले सतही रूपमा बाइबल कण्ठ गरेका छौ, तर के तिमीहरूले यसको मर्मलाई आत्मसाथ गरेका छौ? जस्तो कि, तिमीहरू अझै पनि आफ्नो “पुँजी” त्यागेर आफूलाई साँचो रूपमा छोड्न अस्वीकार गर्छौ। जब म उच्चारण गर्छु, जब म तिमीहरूसँग आमनेसामने कुरा गर्छु, तिमीहरूमध्ये कसले मैले खुलासा गर्ने जीवनको वचन प्राप्त गर्न कहिल्यै आफ्ना बन्द बहीखाता त्यागेका छौ? तिमीहरूमा मेरा वचनप्रति कुनै सम्मान छैन, न त तिमीहरू तिनलाई माया नै गर्छौ। बरु, तिमीहरू आफ्नो स्थान कायम राख्न मेरा वचनलाई मेसिनगन जस्तै आफ्ना दुस्मनमाथि प्रहार गर्न प्रयोग गर्छौ; मलाई चिन्‍नका लागि थोरै मात्रामा पनि तिमीहरू मेरो न्याय स्वीकार्ने प्रयास गर्दैनौ। तिमीहरू हरेक नै अरू कसैमाथि हतियार ताकिरहेका छौ; तिमीहरू सबै “निःस्वार्थ” छौ र हरेक परिस्थितिमा “अरूको हितको खातिर सोच्छौ”। तिमीहरूले हिजो गरिरहेको कुरा ठ्याक्कै यही होइन र? र आज? तिमीहरूको “बफादारीता” केही अङ्कले माथि गएको छ र तिमीहरू अलिकति बढी अनुभवी र अलिकति बढी परिपक्व भएका छौ; यसकारणले गर्दा, मप्रतिको तिमीहरूको “भय” केही बढेको छ र कोही पनि “हल्का रूपले काम” गर्दैन। तिमीहरू किन सदा नकारात्मकताको यो अवस्थामा रहन्छौ? किन तिमीहरूभित्र कतै पनि सकारात्मक पक्ष कहिल्यै फेला पर्दैन? हे मेरा मानिसहरू हो! विगत त धेरै अघि नै सकिसक्यो; तिमीहरू त्यसमा अझै पनि टाँसिएर बस्नु हुँदैन। हिजो तिमीहरू दृढ बसेकाले आज मलाई तिमीहरूले निष्कपट बफादारीता प्रदान गर्नुपर्छ; यसबाहेक, भोलि तिमीहरूले मेरा लागि राम्रो गवाही वहन गर्नुपर्छ र तिमीहरू भविष्यमा मेरो आशीर्वादको उत्तराधिकारी हुनेछौ। यो तिमीहरूले बुझ्नुपर्छ।

म तिमीहरू समक्ष उपस्थित नभए तापनि मेरो आत्माले तिमीहरूलाई निश्‍चय नै अनुग्रह प्रदान गर्नेछ। म आशा गर्दछु कि तिमीहरूले मेरो आशीर्वादलाई महत्त्वपूर्ण ठान्‍नेछौ र त्यसैमा भर पर्दै आफूलाई जान्न सक्षम हुनेछौ। तिमीहरूले त्यसलाई आफ्नो पुँजीको रूपमा लिनु हुँदैन, बरु तिमीहरूले मेरा वचन तिमीहरूमा भएको अभाव पुरा गर्न प्रयोग गर्नुपर्छ र यसले तिमीहरूका सकारात्मक तत्व निकाल्छ। म तिमीहरूलाई यही सन्देश दिन्छु!

फेब्रुवरी २८, १९९२


अध्याय ८

जब मेरा प्रकटीकरणहरू उत्कर्षमा पुग्छन्, र जब मेरो न्याय अन्त्यतिर पुग्छ, तब मेरा मानिसहरू सबै प्रकट गरिने र पूर्ण पारिने समय हुनेछ। मेरा अभिप्रायहरूअनुरूप हुने र मेरो प्रयोग योग्य हुनेहरूको निरन्तर खोजी गर्दै म ब्रह्माण्ड संसारका सबै कुनातिर यात्रा गर्छु। को उठेर मसँग सहकार्य गर्न सक्छ? मप्रतिको मानिसहरूको प्रेम नगण्य छ, र मप्रतिको तिनीहरूको आस्था पनि अत्यन्तै सानो छ। यदि मैले मेरा वचनहरूको प्रहारलाई मानिसहरूका कमजोरीहरूप्रति लक्षित नगरेको भए, तिनीहरूले धाक लगाउने र बढाइचढाइ गर्नेथिए, सांसारिक मामिलाहरूका सम्बन्धमा आफू सर्वज्ञानी र सबथोक जान्ने भएझैँ गरी फाइँफुट्टी लगाउनेथिए र आडम्बरी सिद्धान्तहरू निकाल्नेथिए। विगतमा मप्रति “अर्पित” हुनेहरूमध्ये, र आज मेरो अगाडि “दृढ रहने” हरूमध्ये, कसले अझै पनि धाक लगाएर बोल्ने आँट गर्छ? को आफ्नै भविष्यका लागि मनमनै प्रसन्न छैन? मैले मानिसहरूलाई सिधै खुलासा नगर्दा नै तिनीहरूसँग लुक्ने ठाउँ कतै थिएन र तिनीहरू लाजले पिल्सिएका थिए। यदि मैले फरक तरिकाले बोलेको भए त्यस्तो झन् कति धेरै हुनेथियो होला? मानिसहरूसँग अझै ठूलो ऋणीपनको बोध हुनेथियो, तिनीहरू आफूलाई कुनै कुराले निको पार्न नसक्ने ठान्नेथिए र सबै जना आफ्नै नकारात्मकताद्वारा कसिलो गरी बाँधिनेथिए। जब मानिसहरूले आशा गुमाउँछन्, तब राज्यको सलामी औपचारिक रूपमा बज्छ, जुन, मानिसहरूले भनेजस्तै, “सात गुणा तीव्र पारिएको आत्माले काम गर्न सुरु गर्ने समय” हो। अर्को शब्दमा भन्नुपर्दा, राज्यको जीवन पृथ्वीमा आधिकारिक रूपमा सुरु हुने समय यही हो; मेरो ईश्‍वरत्व सिधै (कुनै मानसिक “प्रशोधन” विना) काम गर्न प्रकट हुने समय यही हो। सबै मानिस व्यस्तताका साथ यताउति दौडन्छन्, मानौँ तिनीहरू पुनर्जीवित भएका छन् वा सपनाबाट बिउँझिएका छन्, र, बिउँझिएपछि, अप्रत्याशित रूपमा आफूलाई यस्तो परिस्थितिमा पाउँछन्—जसले तिनीहरूलाई साँच्चै चकित पार्छ। विगतमा, मैले मण्डलीको निर्माणका बारेमा धेरै कुरा भनेँ; मैले धेरै वटा रहस्य खुलाएँ, तर जब त्यो काम उत्कर्षमा पुग्यो, तब त्यो अचानक अन्त्य भयो। तर, राज्यको निर्माण फरक कुरा हो। जब आत्मिक क्षेत्रको युद्ध अन्तिम चरणमा पुग्छ, तब मात्र म पृथ्वीमा मेरो काम नयाँ रूपमा सुरु गर्छु। अर्थात्, जब सबै मानिस पछि हट्ने सँघारमा हुन्छन्, तब मात्र म औपचारिक रूपमा मेरो नयाँ काम सुरु र खडा गर्छु। राज्यको निर्माण र मण्डलीको निर्माणबीचको भिन्‍नता के हो भने, मण्डली निर्माण गर्दा, मैले ईश्‍वरत्वद्वारा शासित मानवत्वमार्फत काम गरेँ; मैले सिधै मानिसहरूको पुरानो प्रकृतिलाई काटछाँट गरेँ, तिनीहरूको कुरूप स्वरूपलाई सिधै खुलासा गरेँ र तिनीहरूको मूल-तत्त्वलाई उजागर गरेँ, ताकि तिनीहरूले यस आधारमा आफूलाई चिनून्, र यसरी तिनीहरू आफ्नो हृदयमा र आफ्ना शब्दहरूमा विश्वस्त होऊन्। राज्य निर्माण गर्दा, म सिधै मेरो ईश्‍वरत्वमार्फत काम गर्छु र मेरा वचनहरूबारे मानिसहरूको ज्ञानको जगमा तिनीहरू सबैलाई मसँग जे छ र म जे हुँ त्यो जान्न दिन्छु, अनि अन्ततः तिनीहरूलाई देहमा भएको मबारेको ज्ञान प्राप्त गर्न दिन्छु। यसरी सम्पूर्ण मानवजातिको अस्पष्ट ईश्‍वरको पछ्याइ अन्त्य हुन्छ र यसरी तिनीहरू “स्वर्गमा हुनुहुने परमेश्‍वर” का लागि आफ्नो हृदयमा ठाउँ राख्न छोड्छन्; अर्थात्, म देहधारी हुँदा मैले गर्ने कार्यहरू मानवजातिले चिन्ने, र यसरी नै म पृथ्वीमा छँदाको यस युगको अन्त्य गर्ने कुरा म सुनिश्चित गर्नेछु।

राज्यको निर्माण सिधै आत्मिक क्षेत्रतर्फ लक्षित छ। अर्थात्, आत्मिक क्षेत्रको युद्धको स्थिति मेरा सबै मानिसबीच सिधै प्रकट गरिन्छ, र मण्डलीभित्र मात्र होइन, अझ बढी त राज्यको युगमा हरेक व्यक्ति निरन्तर युद्धमा हुन्छ भन्‍ने देखाउन यो नै पर्याप्त छ। तिनीहरू भौतिक शरीरमा अस्तित्वमा भए पनि, आत्मिक क्षेत्र सिधै प्रकट गरिन्छ, र तिनीहरू आत्मिक क्षेत्रको जीवनसँग सम्पर्कमा आउँछन्। तसर्थ, जब तिमीहरू मप्रति अर्पित हुन थाल्छौ, तब तिमीहरूले मेरो कामको अर्को भागका लागि उचित रूपमा तयारी गर्नैपर्छ। तिमीहरूले आफ्नो सम्पूर्ण हृदय सुम्पनुपर्छ; तब मात्र तिमीहरू मेरो हृदयलाई सन्तुष्ट पार्न सक्छौ। मण्डलीमा पहिले के भयो भन्नेबारे मलाई कुनै चासो छैन; आज, यो राज्यमा छ। मेरो योजनामा, शैतान सधैँ हरेक कदमको चियो गर्दै आइरहेको छ र मेरो बुद्धिको उभारकका रूपमा सधैँ मेरो मूल योजनालाई अवरोध गर्ने तरिका र माध्यमहरू खोज्ने प्रयास गर्दै आइरहेको छ। तैपनि के म यसका षड्यन्त्रहरूमा फस्न मिल्थ्यो र? के स्वर्गमा र पृथ्वीमा मेरो सेवा गर्ने वस्तुका रूपमा काम नगर्ने त्यस्तो कुनै चिज छ? के शैतानका षड्यन्त्रहरू सम्भवतः अपवाद हुन सक्छन् र? मेरो बुद्धिले ठ्याक्कै यहीँ काम गर्छ; मेरा कार्यहरूको अद्भुत कुरा ठ्याक्कै यही हो र यो मेरो सम्पूर्ण व्यवस्थापनको योजनाको सञ्चालनको सिद्धान्त हो। राज्यको निर्माणको समयमा, म अझै पनि शैतानका षड्यन्त्रहरूलाई पन्छाउँदिनँ, बरु आफूले गर्नैपर्ने काम गरिरहन्छु। ब्रह्माण्ड र यावत् थोकबीच, मैले शैतानका कार्यहरूलाई मेरो उभारकका रूपमा रोजेको छु। के यो मेरो बुद्धिको प्रकटीकरण होइन र? के मेरो कामको अद्भुत कुरा ठ्याक्कै यही होइन र? राज्यको युगमा प्रवेश गर्ने अवसरमा, स्वर्गका र स्वर्गमुनिका यावत् थोक पूर्ण रूपमा रूपान्तरित हुन्छन्, साथै तिनीहरू रमाउँछन् र हर्षोल्लास गर्छन्। के तिमीहरू अलिकति पनि फरक छौ र? कसको हृदयमा महको मिठास छैन र? कसको हृदय खुसीले गदगद भइरहेको छैन र? कसको हात र खुट्टा प्रसन्नताले नाच्दैन र? कसको मुखले प्रशंसाका शब्दहरू बोल्दैन र?

के तिमीहरू मैले माथि बोलेका र छलफल गरेका सबै कुराका उद्देश्य र स्रोत बुझ्छौ, कि बुझ्दैनौ? यदि मैले यो नसोधेको भए, धेरैजसो मानिसले म केवल संसारका सबै थोकका बारेमा कुरा गरिरहेको छु भन्‍ने विश्‍वास गर्नेथिए, र मेरा वचनहरूको स्रोत बुझ्न सक्नेथिएनन्। यदि तिमीहरूले तिनलाई ध्यानपूर्वक मनन गर्‍यौ भने, तिमीहरूले तिनको महत्त्व थाहा पाउनेछौ। तैँले तिनलाई ध्यानपूर्वक पढिस् भने राम्रो हुनेछ: मेरा कुन-कुन वचन तेरा लागि लाभदायक छैनन्? कुन-कुन वचनले तेरो जीवन वृद्धि गराउने उद्देश्य राखेका छैनन्? कुन-कुनले आत्मिक क्षेत्रको वास्तविकताका बारेमा बोल्दैनन्? धेरैजसो मानिस मेरा वचनहरूमा कुनै तुक वा कारण छैन, तिनमा स्पष्टीकरण र व्याख्याको कमी छ भन्‍ने विश्‍वास गर्छन्। के मेरा वचनहरू साँच्चै त्यति अमूर्त र बुझ्न नसकिने छन् र? के तिमीहरू निष्कपट रूपमा मेरा वचनहरूको अधीनमा रहन्छौ? के तिमीहरू निष्कपट रूपमा मेरा वचनहरू स्वीकार गर्छौ? के तिमीहरू तिनलाई खेलौनाका रूपमा व्यवहार गर्दैनौ र? के तिमीहरू तिनलाई आफ्नो कुरूप रूप छोप्ने कपडाका रूपमा प्रयोग गर्दैनौ र? यस विशाल संसारमा, कसले व्यक्तिगत रूपमा मेरो निरीक्षण स्वीकार गरेको छ? कसले व्यक्तिगत रूपमा मेरो आत्माका वचनहरू सुनेको छ? कति धेरै मानिस अन्धकारमा छामछुम गर्छन् र खोज्छन्; कति धेरैले सङ्कष्टबीच बिन्ती गर्छन्; कति धेरै भोका र कठ्याङ्ग्रिएकाले आड-भरोसा खोज्छन्; र कति धेरै शैतानद्वारा बाँधिएका छन्; तैपनि कति धेरैलाई कहाँ जाने भन्‍ने थाहा छैन, कति धेरैले आफ्नो खुसीबीच मलाई धोका दिन्छन्, कति धेरै कृतघ्न छन् र कति धेरै शैतानका षड्यन्त्रहरूप्रति अर्पित छन्। तिमीहरूमध्ये अय्यूब को हो? पत्रुस को हो? मैले किन बारम्बार अय्यूबको उल्लेख गरेको छु? मैले किन यति धेरै पटक पत्रुसको सन्दर्भ लिएको छु? के तिमीहरूले कहिल्यै तिमीहरूप्रतिका मेरा आशाहरू के हुन् भन्‍ने बोध गरेका छौ? तिमीहरूले यस्ता कुराहरूबारे मनन गर्नमा अझ बढी समय बिताउनुपर्छ।

पत्रुस धेरै वर्षसम्म मप्रति अर्पित थिए, तैपनि तिनले कहिल्यै गनगन गरेनन् न त तिनमा गुनासो गर्ने हृदय नै थियो; अय्यूब समेत तिनको बराबरीका थिएनन्, र युगौँयुगभरि, सन्तहरू सबै पत्रुसभन्दा निकै पछाडि परेका छन्। तिनले मलाई चिन्‍ने प्रयास मात्र गरेनन्, शैतानले त्यसका षड्यन्त्रहरू लागु गरिरहेको बेला तिनले मलाई चिन्न समेत पुगे। त्यसकारण, पत्रुसले मलाई गरेको धेरै वर्षको सेवा मेरा अभिप्रायहरूअनुरूप थियो र यसै कारणले गर्दा, तिनी शैतानद्वारा कहिल्यै शोषित भएनन्। पत्रुसले अय्यूबको आस्थाबाट सिके, तर अय्यूबका कमजोरीहरू पनि प्रस्ट रूपमा देखे। अय्यूबमा ठूलो आस्था भए पनि, तिनमा आत्मिक क्षेत्रका मामिलाहरूको ज्ञानको कमी थियो, त्यसैले तिनी वास्तविकतासँग मेल नखाने वचनहरू धेरै बोल्थे; यसले अय्यूबको ज्ञान सतही र सिद्ध पार्न नसकिने अवस्थामा रह्यो भन्‍ने देखाउँछ। त्यसकारण, पत्रुसले सधैँ आफ्नो आत्माभित्रका भावनाहरू बोध गर्ने प्रयास गर्नमा ध्यान केन्द्रित गरे र सधैँ आत्मिक क्षेत्रको गतिशीलता “अवलोकन” गर्नमा ध्यान दिए। फलस्वरूप, तिनी मेरा अभिप्रायहरूबारे थोरै सचेतना प्राप्त गर्न सक्षम मात्र थिएनन्, तिनी शैतानका षड्यन्त्रहरूबारे पनि थोरै ज्ञान राख्थे। यसै कारणले, युगौँयुगका कोहीमध्ये तिनीसँग मेरो बारेमा सबैभन्दा ठूलो ज्ञान थियो।

पत्रुसको अनुभवबाट, यदि मानिसहरूलाई मलाई मलाई चिन्ने इच्छा छ भने, तिनीहरूले बाहिरी रूपमा मलाई निश्‍चित मात्रा “अर्पण” गर्नुभन्दा पनि आत्माभित्र के छ भन्‍ने कुरा ध्यानपूर्वक बुझ्ने प्रयास गर्नमा ध्यान केन्द्रित गर्नैपर्छ भन्ने कुरा देख्न गाह्रो छैन; यो त गौण महत्त्वको विषय हो। यदि तँ मलाई चिन्दैनस् भने, तैँले कुरा गर्ने सबै आस्था, प्रेम र बफादारी केवल भ्रम र फिँज मात्र हुन्, र तँ मेरो अगाडि ठूला कुरा गर्ने तर आफूलाई नचिन्‍ने व्यक्ति बन्‍ने पक्का छ। यस्तो हुँदा, तँ फेरि एक पटक शैतानको पासोमा पर्नेछस् र आफूलाई मुक्त गर्न असमर्थ हुनेछस्; तँ विनाशको पुत्र र नाश हुने व्यक्ति बन्‍नेछस्। तर, यदि तँ मेरा वचनहरूलाई उदासीनताका साथ व्यवहार गर्छस् भने, तँ निस्सन्देह मेरो प्रतिरोध गर्छस्। यो एउटा तथ्य हो। तैँले आत्मिक क्षेत्रको ढोकाबाट मद्वारा सजाय दिइएका धेरै वटा र विभिन्‍न आत्मालाई हेर्दा राम्रो हुनेछ—तिनीहरूमध्ये कसका लागि चाहिँ यो तिनीहरूले मेरा वचनहरूलाई नकारात्मकता र उदासीनताका साथ व्यवहार गर्नुको र तिनलाई स्वीकार नगर्नुको नतिजा थिएन र? तिनीहरूमध्ये को चाहिँ मेरा वचनहरूप्रति शङ्कालु थिएन र? तिनीहरूमध्ये कसले मेरा वचनहरूमा खोट निकाल्ने प्रयास गरेन र? तिनीहरूमध्ये कसले मेरा वचनहरूलाई आफ्नो “सुरक्षा” गर्ने “रक्षात्मक हतियारका” रूपमा प्रयोग गरेन र? तिनीहरूले मेरा वचनहरूमार्फत मेरो ज्ञान पछ्याएनन्, बरु केवल तिनलाई प्रयोग गरे र ती खेलौना भएझैँ गरी तीसँग खेले। यसमा, के तिनीहरू सिधै मेरो प्रतिरोध गरिरहेका थिएनन् र? मेरा वचनहरू को हुन्? मेरो आत्मा को हो? मैले तिमीहरूलाई यस्ता प्रश्नहरू धेरै पटक सोधेको छु, तैपनि के तिमीहरूले कहिल्यै तिनका बारेमा कुनै उच्च र स्पष्ट अन्तर्ज्ञान प्राप्त गरेका छौ? के तिमीहरूले कहिल्यै साँच्चै तिनको अनुभव गरेका छौ? म तिमीहरूलाई फेरि एक पटक सम्झाउँछु: यदि तिमीहरू मेरा वचनहरू चिन्दैनौ, न त तिनलाई स्वीकार गर्छौ, न त तिनलाई व्यवहारमा लागु गर्छौ भने, तिमीहरू अपरिहार्य रूपमा मेरो सजायका पात्र बन्‍नेछौ! तिमीहरू अवश्यै शैतानका सिकार बन्‍नेछौ!

फेब्रुवरी २९, १९९२


अध्याय ९

तँ मेरो घरानाका मानिसहरू मध्येको एक भएकोले, र तँ मेरो राज्यको विश्‍वासी भएकोले, तैँले गर्नुपर्ने सबै कुराहरूमा मेरो आवश्यकताका मापदण्डहरू पालन गर्नैपर्छ। म तँलाई उड्ने बादलभन्दा बढी केही नबन् भनेर भन्दिन, तर तँ चम्किलो हिउँ बन्, र त्यसको सार प्राप्त गर् र अझ भन्दा, यसको मान प्राप्त गर्। म पवित्र भूमिबाट आएको हुनाले, म त्यो कमलको फूलजस्तो होइन, जसको केवल नाउँ छ तर कुनै सार छैन, किनकि त्यो हिलोबाट आएको हो, पवित्र भूमिबाट होइन। नयाँ स्वर्ग पृथ्वीमा झर्ने र नयाँ पृथ्वी आकाशहरूमा फैलने समय ठीक त्यही समय पनि हो, जुन बेला म औपचारिक रूपमा मानिसहरूमाझ काम गरिरहेको हुन्छु। मानवजातिमाझ कसले मलाई चिन्छ? मेरो आगमनको क्षण कसले देख्यो? मेरो नाउँ मात्र छैन, तर ममा सार पनि छ भनी कसले देखेको छ? म मेरो हातले सेता बादलहरू हटाउँछु र आकाशलाई नजिकबाट नियालेर हेर्दछु; अन्तरिक्षमा मेरो हातले नमिलाएको कुनै कुरा नै छैन, र त्यसको मुनि, मेरो शक्तिशाली उद्यमको कामका लागि आफ्नो सानो प्रयास योगदान नगर्ने कोही छैन। म सधैँ व्यावहारिक परमेश्‍वर रहिआएको हुनाले, र म मानिसहरूलाई सृष्टि गर्ने र तिनीहरूलाई राम्ररी चिन्ने सर्वशक्तिमान् भएको हुनाले म पृथ्वीका मानिसहरूबाट कठिन माग गर्दिनँ। सबै मानिसहरू सर्वशक्तिमानको आँखाको सामुन्ने छन्। पृथ्वीको दुर्गम किनारमा भएका मानिसहरू पनि कसरी मेरो आत्माको जाँचबाट बच्न सक्छन्? मानिसहरूले मेरो आत्मालाई “चिने” पनि तिनीहरूले अझै पनि मेरो आत्मालाई दुःखी बनाउँछन्। मेरा वचनहरूले सबै मानिसको कुरूप अनुहारका साथै उनीहरूका भित्री विचारहरूलाई उदाङ्गो पार्दछन्, र पृथ्वीमा भएका सबैलाई मेरो ज्योतिद्वारा मामुली पार्ने र मेरो सूक्ष्म जाँचको दौरान असफल तुल्याउने गर्दछन्। तथापि, असफल भए पनि तिनीहरूका हृदयले मबाट टाढा जाने साहस गर्दैन। सृष्टि गरिएका प्राणीहरूमध्येमा, को चाहिँ मेरा कामहरूको फलस्वरूप मलाई प्रेम गर्न आउँदैन र? मेरा वचनहरूको परिणामस्वरूप कसले मेरो चाहना गर्दैन र? मेरो प्रेमको परिणामस्वरूप कसमा अनुरागको भावनाहरू उत्पन्न हुँदैन र? शैतानको भ्रष्टताको कारणले मात्र मानिसहरू मैले अनिवार्य गरेको अवस्थामा पुग्न असमर्थ भएका छन्। मैले अनिवार्य गरेको न्यूनतम मापदण्डहरूले समेत मानिसहरूमा सन्देह उत्पन्न गर्दछ, आजको विषयमा त झन् केही नभने हुन्छ—यो युग, जहाँ शैतानले दङ्गा गर्दछ र एकदमै निरङ्कुश भएको छ—वा त्यो समय, जसमा मानिसहरूलाई शैतानले यतिसम्म कुल्चेको छ कि तिनीहरूका शरीर पूरै फोहोरमा लतपत छन्। मानिसहरूका भ्रष्टताको फलस्वरूप तिनीहरू मेरो हृदयको वास्ता गर्न असफल भएका छन् भन्‍ने कुराले मलाई कहिले दुःखी बनाएको छैन र? के म शैतानलाई टिठ्याउन सक्छु? के मैले आफ्नो प्रेममा गल्ती गरेको हुन सक्छु? जब मानिसहरूले मेरो विरुद्धमा विद्रोह गर्छन्, मेरो हृदय चुपचाप रुन्छ; जब तिनीहरू मेरो प्रतिरोध गर्छन् म तिनीहरूलाई दण्ड दिन्छु; जब तिनीहरू मद्वारा बचाइन्छन् र मरेकाहरूबाट पुनरुत्थान हुन्छन्, म अधिकतम ध्यान दिएर तिनीहरूलाई पोषित गर्दछु; जब तिनीहरू मेरो अधीनमा बस्छन्, मेरो हृदय ढुक्क हुन्छ र म तुरुन्त स्वर्ग र पृथ्वी अनि सबै कुराहरूमा ठूला परिवर्तनहरू भएको महसुस गर्दछु। जब मानिसहरूले मेरो प्रशंसा गर्छन्, तब म त्यसको आनन्द नलिई कसरी बस्न सक्छु र? जब तिनीहरू मेरो साक्षी बन्छन् र मद्वारा प्राप्त हुन्छन्, तब मैले कसरी महिमा प्राप्त गर्दिन र? के मानिसले जे-जसरी कार्य र व्यवहार गर्छन् सो मद्वारा संचालित र आपूर्ति नगरिएको हुन सक्छ र? जब म दिशानिर्देश गर्दिनँ, मानिसहरू निष्क्रिय र सुस्त हुन्छन्; यसबाहेक, मेरो पिठिउँपछाडि तिनीहरू ती “प्रशंसनीय” फोहोर कारोबारमा संलग्न हुन्छन्। के तँलाई मैले धारण गरेको देहले तेरा कार्यहरू, तेरा व्यवहारहरू र तेरा बोलीवचनहरू केही पनि जान्दैन भनी सोच्छस्? मैले धेरै वर्ष बतास र वर्षा सहेको छु, अनि त्यसरी नै मैले मानवीय संसारको तीतोपना अनुभव गरेको छु; तापनि, ध्यान दिएर विचार गर्दा, जत्ति नै धेरै दुःख-कष्टले पनि देहीय मानवजातिलाई ममाथि आशा मार्ने बनाउन सक्दैन, कुनै पनि मिठासले देहीय मानवलाई मप्रति चिसो, निराश वा तिरस्कारपूर्ण पार्ने त कुरै नगरौं। के मप्रतिको तिनीहरूको प्रेम साँच्चै दुःखको कमी वा मिठासको कमीमा सीमित छ?

आज, म देहमा बास गर्दछु, र मैले गर्नुपर्ने काम आधिकारिक रूपमा गर्न थालेको छु। मानिसहरू मेरो आत्माको आवाजसँग डराए तापनि तिनीहरू मेरो आत्माको सार विरुद्धमा विद्रोह गर्छन्। मानव जातिका निम्ति मेरा वचनहरूमा मलाई देहमा चिन्नु कति गाह्रो छ भनी मैले विस्तारपूर्वक वर्णन गर्नु आवश्यक छैन। मैले पहिले नै भनिसकेको छु, म मेरा आवश्यकताहरूमा कठोर भइरहेको छैनँ, र तिमीहरूले मेरो बारेमा पूर्ण ज्ञान प्राप्त गर्नु आवश्यक छैन (किनकि मानिसहरूमा यस्तो कुराको कमी छ; यो एक अन्तर्निहित अवस्था हो, र प्राप्त गरिने कुनै पनि अवस्थाले त्यो कमी पूरा गर्न सक्दैन)। तिमीहरूले केवल देहीय रूपमा मद्वारा जे गरिएका र भनिएका छन् ती मात्र जान्नुपर्छ। मेरा आवश्यकताहरू कठोर नभएकाले, म आशा गर्दछु तिमीहरूले यी सबै काम र वचनहरूको बारेमा जान्नेछौ, र उपलब्धि हासिल गर्नेछौ। तिमीहरूले यस फोहोरी संसारमा आफैलाई अशुद्धताहरूबाट मुक्त गर्नुपर्दछ, तिमीहरूले यो पछौटे “सम्राटहरूको परिवार” मा प्रगति गर्ने प्रयास गर्नुपर्दछ, र तिमीहरूले आफैलाई गम्भीर रूपमा नलिने कार्य कहिल्यै पनि गर्नु हुँदैन। तँ आफैसित अलिकति पनि दयालु हुनु हुँदैन। मैले एक दिनमा भन्‍ने कुरा जान्नका निम्ति तैँले धेरै समय र कोसिस लगाउनुपर्छ, र मद्वारा बोलिएको केवल एउटा वाक्यलाई अनुभव गर्न र त्यसबाट ज्ञान लिन पूरै जीवनभरको समय लाग्दछ। मैले बोल्ने वचनहरू अस्पष्ट र अमूर्त छैनन्; तिनीहरू खोक्रा कुराहरू होइनन्। धेरै जना मानिसहरू मेरो वचन प्राप्त गर्ने आशा गर्छन्, तर म तिनीहरूप्रति कुनै ध्यान दिँदिन; धेरै मानिसहरू मेरो सम्पत्तिका निम्ति तिर्खाउँछन्, तर म तिनीहरूलाई त्यो अलिकति पनि दिँदिनँ; धेरै मानिसहरू मेरो अनुहार हेर्ने इच्छा गर्छन्, तैपनि मैले यो सधैँ लुकाएको छु; धेरै मानिसहरू ध्यानपूर्वक मेरो स्वर सुन्छन्, तर म मेरा आँखाहरू बन्द गर्दछु र मेरो शिर पछिल्तिर झुकाउँछु, अनि तिनीहरूको “लालसा” द्वारा प्रभावित हुँदिनँ; धेरै मानिसहरू मेरो स्वरको आवाजसँग डराउँछन्, तर मेरा वचनहरू सधैँ आक्रामक नै हुन्छन्; धेरै मानिसहरू मेरो अनुहार देखेर डराउँछन्, तर म जानाजानी तिनीहरूलाई प्रहार गर्न त्यस्तो देखिन्छु। मानिसहरूले मेरो अनुहार वास्तविक रूपमा कहिल्यै देखेका छैनन्, नत तिनीहरूले साँच्चै नै मेरो स्वर नै सुनेका छन्; किनभने तिनीहरूले मलाई साँचो रूपले चिन्दैनन्। तिनीहरू मद्वारा प्रहार गरी ढालिए पनि, तिनीहरूले मलाई छोडे पनि, र तिनीहरू मेरो हातद्वारा दण्डित भए पनि, तिनीहरू अझै पनि तिनीहरूले गर्ने सबै कुरा साँच्चै नै मेरो हृदय अनुरूप छन् वा छैनन् भनी जान्दैनन् र मैले मेरो हृदय वास्तवमा कसलाई प्रकट गर्दछु भन्‍ने कुरामा अनजान हुन्छन्। संसारको सृष्टि भएदेखि नै, कसैले पनि मलाई साँचो रूपले जानेको वा देखेको छैन, अनि आज म देहधारी बनेको भए पनि तिमीहरूले मलाई अझै चिन्दैनौ। के यो सत्य तथ्य होइन र? के तैँले कहिल्यै देहमा गरिएको मेरा कार्य र स्वभाव थोरै मात्र भए पनि देखेको छस्?

स्वर्गमा म ढल्कन्छु, र स्वर्गको मुनि म आराम लिन्छु। मैले कहीँ त बस्नुपर्छ, र मसित कुनै समय त हुन्छ जुन बेला मैले मेरो शक्ति प्रदर्शन गर्नुपर्छ। यदि म पृथ्वीमा नभएको भए, यदि मैले आफैलाई देहमा नलुकाएको भए, र यदि म नम्र र लुकेको नभए, के स्वर्ग र पृथ्वी धेरै पहिले नै परिवर्तन भइसकेको हुने थिएन र? के तिमीहरू, मेरा मानिसहरू, मद्वारा पहिले नै प्रयोग गरिएको हुनेथिएनौ र? तापनि, मेरा कामहरूमा बुद्धि हुन्छ, र मैले मानिसको छलीपनको बारेमा पूर्ण रूपले जाने पनि, म तिनीहरूको उदाहरण अनुसरण गर्दिनँ, बरु त्यसको बदलामा तिनीहरूलाई केही कुरा दिन्छु। आत्मिक क्षेत्रमा मेरो बुद्धिको असमाप्य छ, र देहमा मेरो बुद्धि अनन्त छ। के यो त्यही क्षण होइन जुन बेला मेरा कामहरू स्पष्ट पारिन्छन्? मैले आजको दिनसम्म, राज्यको युगमा मानिसहरूलाई धेरै चोटि माफ र क्षमा गरेको छु। के मैले मेरो समयमा साँच्चै नै अझ ढिलाई गर्न सक्छु? कमजोर मानिसहरूप्रति केही बढी दयालु भएको भए पनि मेरो काम पूरा भएपछि के मैले अझै पुरानै काम गरेर म आफैमाथि कठिनाइ ल्याउन सक्छु र? के मैले जानीजानी शैतानलाई ममाथि दोष लगाउन दिन्छु र? मलाई केही गर्नका निम्ति मानिसहरू चाहिँदैन, बरु मैले त केवल मेरा वचनहरूको वास्तविकता र तिनको मूल अर्थलाई स्वीकार गरे पुग्छ। मेरा वचनहरू सरल भए पनि, सारमा ती जटिल छन्, किनकि तिमीहरू अति साना छौ, र अति बोधो बनेका छौ। जब म मेरा रहस्यहरू प्रत्यक्ष रूपमा प्रकट गर्दछु र देहमा मेरा अभिप्रायहरू स्पष्ट गर्दछु, तर तिमीहरूले देख्दैनौ; तिमीहरूले आवाज सुन्छौ, तर तिनीहरूको अर्थ बुझ्दैनौ। म दुःखमा परेको छु। म देहमा भएको भए तापनि, म देहको सेवाको काम गर्न असमर्थ छु।

मेरा वचनहरू र व्यवहारहरूबाट देहमा गरिएका मेरा कामहरूलाई कसले जान्न सकेको छ र? जब म मेरा रहस्यहरू लिखित रूपमा प्रकट गर्छु, वा ठूलो स्वरमा तिनलाई बोल्छु, सबै मानिसहरू अचम्मित भएर बोल्नै सक्दैनन्; तिनीहरू चुपचाप आफ्ना आँखा बन्द गर्छन्। मैले भनेका कुराहरू किन मानिसहरूको निम्ति बुझ्न नसकिने छन्? मेरा वचनहरू तिनीहरूका निम्ति किन त्यति विघ्न बुझ्न नसकिने छन्? मेरा कामहरूप्रति तिनीहरू किन त्यति अन्धो छन्? कसले मलाई देखेर कहिल्यै नभुल्न सक्छ? तिनीहरूमध्ये को-को चाहिँ मेरो आवाज सुन्न र त्यसलाई त्यसै जान नदिन सक्‍ने छन्? को मेरा अभिप्रायहरूलाई बुझ्न र मेरो हृदयलाई खुशी पार्न सक्‍ने छ? म मानिसहरूको माझमा बस्दछु र उनीहरूमाझ घुमफिर गर्दछु; मैले तिनीहरूको जीवनको अनुभव गरेको छु—मैले मानवताका निम्ति सृष्टि गरेपछि सबै कुरा राम्रै रहेको महसुस गरे पनि, मैले मानिसहरूमाझमा जिउने जीवनबाट कुनै आनन्द पाउँदिनँ, र तिनीहरूमाझको खुसीद्वारा म कुनै आनन्द पाउँदिनँ। म तिनीहरूलाई तिरस्कार गर्दिनँ, न त तिनीहरूप्रति म भावुक नै हुन्छु—मानिसहरूले मलाई नचिनेकाले, अन्धकारमा मेरो अनुहार देख्न तिनीहरूलाई कठिन हुन्छ; होहल्लाहरूको बीचमा, तिनीहरूलाई मेरो आवाज सुन्न गाह्रो भएको छ र मैले जे भन्छु त्यो बुझ्न तिनीहरू असमर्थ भएका छन्। यसैले, बाहिरी रूपमा, तिमीहरूले गर्ने सबै कुरा मप्रतिको समर्पणता हो, तर तिमीहरूको हृदयमा, अझै पनि तिमीहरूले मेरो विरुद्धमा विद्रोह गर्छौ। यो भन्न सकिन्छ कि मानवजातिको पुरानो स्वभावको सम्पूर्णता नै यस्तै छ। यसको अपवाद को छ र? को मेरो सजायको पात्र छैन? तापनि, को मेरो सहनशीलता अन्तर्गत जिउँदैन? यदि मानवजाति सबै मेरो क्रोधले नष्ट हुन्थ्यो भने, मैले स्वर्ग र पृथ्वी सृष्टि गर्नुको महत्त्व के हुनेछ? मैले एकचोटि धेरै जना मानिसहरूलाई चेतावनी दिएँ, धेरै मानिसहरूलाई प्रोत्साहन दिएँ, र धेरैलाई खुल्लमखुल्ला न्याय गरेँ—के यो मानवजातिलाई सीधै नाश गर्नुभन्दा उत्तम होइन र? मेरो उद्देश्य मानिसहरूलाई मार्नु होइन, बरु मेरा न्यायको बीचमा पनि तिनीहरूलाई मेरा कार्यहरूको बारेमा जानकारी दिनु हो। जब तिमीहरू अतल कुण्डबाट माथि आउँछौ—भन्नुको अर्थ, जब तिमीहरूले मेरो न्यायबाट आफूलाई मुक्त गर्छौ—तिमीहरूको व्यक्तिगत विचार र योजनाहरू सबै हराउनेछन्, र सबैले मलाई सन्तुष्ट पार्ने इच्छा गर्नेछन्। यसमा, के मैले मेरो लक्ष्य प्राप्त गरेको हुँदिनँ र?

आखिरमा, राज्यको युग विगतका समयहरूभन्दा फरक छ। यसले मानवजाति कसरी काम गर्छ भन्‍ने कुरासँग सरोकार राख्दैन; बरु, म व्यक्तिगत रूपमा आफ्नो काम गर्न पृथ्वीमा ओर्लेको छु, जुन कुरा मानवहरूले न त कल्पना गर्न सक्छन् न त पूरा गर्न नै सक्छन्। संसारको सृष्टि भएदेखि नै, यतिका धेरै वर्षसम्म, काम मण्डली निर्माण गर्ने बारेमा मात्र केन्द्रित रह्यो, तर राज्य निर्माण गर्ने कुरा कहिल्यै सुनिदैन। मैले आफ्नै मुखले यसबारे बोले पनि, के यसको मूल-तत्त्व जान्ने कोही छ र? म एक पटक मानवहरूको संसारमा ओर्लेँ र तिनीहरूको कष्ट अनुभव र अवलोकन गरेँ, तर मेरो देहधारणको उद्देश्य पूरा नगरीकनै त्यसो गरेँ। जब राज्यको निर्माण सुरु भयो, तब मेरो देहधारी शरीरले औपचारिक रूपमा मेरो सेवकाइ निर्वाह गर्न थाल्यो; अर्थात्, राज्यको राजाले औपचारिक रूपमा आफ्नो सार्वभौम शक्ति ग्रहण गर्नुभयो। यसबाट के स्पष्ट हुन्छ भने मानव संसारमा राज्यको अवतरणको शाब्दिक पक्ष मात्रै छैन; अझ बढी, यसको एउटा व्यावहारिक पक्ष छ, जुन “अभ्यासको वास्तविकता” भन्‍ने वाक्यांशको महत्त्वकै पाटो हो। मानवहरूले कहिल्यै मेरो एउटा पनि कार्य देखेका छैनन्, न त तिनीहरूले कहिल्यै मेरो एउटा पनि वाणी सुनेका नै छन्। तिनीहरूले मेरा कार्यहरू देखेका भए पनि, तिनीहरूले के नै पत्ता लगाएका हुनेथिए र? अनि तिनीहरूले मैले बोलेको सुनेका भए, तिनीहरूले के नै बुझेका हुनेथिए र? संसारभरि, सबै जना मेरो कृपा र प्रेमपूर्ण दयाभित्र नै अस्तित्वमा छन्, तर सारा मानवता पनि मेरो न्यायअन्तर्गत रहन्छ, र त्यसै गरी मेरा परीक्षाहरूको अधीनमा पनि रहन्छ। मानिसहरू सबै निश्‍चित हदसम्म भ्रष्ट तुल्याइएका अवस्थामा पनि, मैले तिनीहरूप्रति कृपालु र प्रेमपूर्ण व्यवहार गरेको छु; तिनीहरू सबैले मेरो सिंहासनसामु आत्मसमर्पण गरेका बेला पनि, मैले तिनीहरूलाई सजाय दिएको छु। तर, के मैले पठाएको कष्ट र शोधनमा नपरेको कुनै मानव छ र? यतिका धेरै मानिस अन्धकारमा छामछुम गर्दै ज्योति खोजिरहेका छन्, र कति धेरै चाहिँ आफ्ना परीक्षाहरूमा नमिठो सङ्घर्ष गरिरहेका छन्। अय्यूबमा विश्‍वास थियो, तर के ऊ आफ्नै लागि निकास खोजिरहेको थिएन र? हुन त मेरा मानिसहरू परीक्षाहरूको सामना गर्दा दृढ रहन सक्छन्, तर के मुखले उच्चारण नगरीकन भित्र गहिराइमा पनि विश्‍वास बोकेको कोही छ र? के मानिसहरूले आफ्नो हृदयमा शङ्का पालेर पनि आफूमा विश्‍वास छ भनी दाबी गरेका होइनन् र? परीक्षामा अडिग रूपमा खडा भएका वा परीक्षा गरिँदा साँच्चै अधीनमा रहने कुनै मानव छैन। यदि मैले यस संसारलाई नहेर्नका लागि आफ्नो अनुहार नछोपेको भए, सम्पूर्ण मानवजाति मेरो दन्कँदो नजरमुनि ढल्नेथियो, किनभने म मानवताबाट केही पनि माग्दिनँ।

जब राज्यको जयजयकार घन्किन्छ—जुन सात वटा गर्जन गडगडाउने समय पनि हो—तब यो ध्वनिले स्वर्ग र पृथ्वीलाई कम्पित गराउँछ, आकाशमण्डललाई हल्लाउँछ र हरेक मानवको हृदयको तारलाई कम्पन गराउँछ। राज्यको गान आधिकारिक रूपमा ठूलो रातो अजिङ्गरको देशमा गुञ्जन्छ, जसबाट मैले त्यस देशलाई नष्ट गरेको र आफ्नो राज्य स्थापना गरेको प्रमाणित हुन्छ। अझ महत्त्वपूर्ण कुरा, मेरो राज्य पृथ्वीमा स्थापना भएको छ। यस क्षणमा, मेरा स्वर्गदूतहरूलाई संसारको हरेक देशमा घुम्न पठाइन थालिन्छ ताकि तिनीहरूले मेरा पुत्रहरू र मेरा मानिसहरूको रखवारी गर्न सकून्; यो मेरो कामको अर्को चरणका मागहरू पूरा गर्नका लागि पनि हो। तर, म व्यक्तिगत रूपमा ठूलो रातो अजिङ्गर कुण्डली मारेर बसेको ठाउँमा आउँछु, र त्योसँग “प्रतिस्पर्धा” गर्छु। जब सबै मानिस मलाई देहमा चिन्छन् र देहमा मेरा कार्यहरू देख्न सक्षम हुन्छन्, तब ठूलो रातो अजिङ्गरको ओडार खरानीमा परिणत हुनेछ र नामोनिसान नराखी गायब हुनेछ। मेरो राज्यका मानिसका रूपमा, तिमीहरूले ठूलो रातो अजिङ्गरलाई भित्रैदेखि घृणा गर्ने हुनाले, तिमीहरूले आफ्ना कार्यहरूद्वारा मेरो हृदयलाई सन्तुष्ट पार्नैपर्छ, र यसरी अजिङ्गरलाई लज्जित पार्नुपर्छ। के तिमीहरूलाई साँच्चै ठूलो रातो अजिङ्गर घृणित भएको आभास हुन्छ? के तिमीहरूलाई साँच्चै यो राज्यको राजाको शत्रु भएको महसुस हुन्छ? के तिमीहरूमा साँच्चै आफूले मेरो अद्भुत साक्षी दिन सक्ने विश्‍वास छ? के तिमीहरूमा साँच्चै ठूलो रातो अजिङ्गरलाई पराजित गर्ने विश्‍वास छ? म तिमीहरूसँग यही कुरा माग्छु; मलाई चाहिने भनेको तिमीहरू यस चरणमा पुग्न सक्षम हुनु मात्रै हो। के तिमीहरू यसो गर्न सक्षम हुनेछौ? के तिमीहरूमा आफूले यो हासिल गर्न सक्ने विश्‍वास छ? मानवहरू ठ्याक्कै के गर्न सक्षम छन्? के यो म आफैले गर्ने होइन र? म व्यक्तिगत रूपमा युद्ध भइरहेको स्थानमा आउँछु भनेर म किन भन्छु? मलाई चाहिने तिमीहरूको विश्‍वास हो, तिमीहरूका कार्यहरू होइनन्। मानवहरू सबै मेरा वचनहरूलाई सिधा तरिकाले बुझ्न असक्षम छन्, र यसको सट्टा तिनलाई छड्के नजरले मात्र हेर्छन्। के यसले तिमीहरूलाई आफ्ना लक्ष्यहरू हासिल गर्न मद्दत गरेको छ? के तिमीहरूले यस तरिकाले मलाई चिनेका छौ? साँच्चै भन्नुपर्दा, पृथ्वीका मानवहरूमध्ये, सिधै मेरो अनुहारमा हेर्न सक्ने एक जना पनि छैन, र मेरा वचनहरूको अर्थ शुद्ध रूपमा बुझ्न सक्ने एक जना पनि छैन। त्यसकारण मेरा लक्ष्यहरू प्राप्त गर्न र मेरो साँचो स्वरूपलाई मानिसहरूको हृदयमा आफ्नो स्थान ओगट्न दिनका लागि, मैले पृथ्वीमा एउटा अभूतपूर्व परियोजनालाई अघि बढाएको छु। यसरी, म धारणाहरूले मानिसहरूमाथि अधिकार प्रयोग गर्ने युगको अन्त्य गर्नेछु।

आज, म ठूलो रातो अजिङ्गरको देशमा ओर्लिरहेको मात्र छैनँ, म सम्पूर्ण ब्रह्माण्डको सामना गर्न पनि फर्किरहेको छु, जसले सम्पूर्ण आकाशमण्डललाई कम्पित बनाएको छ। के मेरो न्यायको अधीनमा नपर्ने एउटा पनि ठाउँ कतै छ र? के मैले बर्साउने प्रकोपहरूमा नपर्ने एउटा पनि ठाउँ छ र? म जहाँ-जहाँ जान्छु, मैले सबै प्रकारका “प्रकोपका बीउहरू” छरेको छु। यो मैले काम गर्ने तरिकाहरूमध्येको एक हो, र यो निस्सन्देह मानवजातिका लागि मुक्तिको कार्य हो, र म अझै पनि तिनीहरूलाई एक प्रकारको प्रेमपूर्ण दया नै दिन्छु। म अझ धेरै मानिसलाई मलाई चिन्न र मलाई देख्न दिनेछु, र यसरी, यतिका वर्षसम्म तिनीहरूले देख्न नसकेका तर अहिले व्यावहारिक बन्नुभएका परमेश्‍वरको डर मान्‍न दिनेछु। मैले के कारणले संसारको सृष्टि गरेँ? मानवहरू भ्रष्ट बनेपछि, मैले किन तिनीहरूलाई पूर्ण रूपमा सखाप पारिनँ? के कारणले गर्दा सम्पूर्ण मानवजाति प्रकोपहरूमाझ जिउँछ? व्यक्तिगत रूपमा देह धारण गर्नुमा मेरो उद्देश्य के थियो? जब म मेरो काम गरिरहेको हुन्छु, तब मानवजातिले तीतो मात्र होइन, मीठो स्वाद पनि थाहा पाउँछ। संसारका सारा मानिसमध्ये कोचाहिँ मेरो अनुग्रहभित्र जिउँदैन र? यदि मैले मानवजातिलाई भौतिक आशिष्‌हरू प्रदान नगरेको भए, संसारमा कोचाहिँ सम्पन्न हुन सक्थ्यो र? के तिमीहरूलाई मेरा मानिसहरूको हैसियत प्राप्त गर्न दिनु एउटा आशिष्‌ हो? यदि तिमीहरू मेरा मानिस नभई सेवाकर्ता भएका भए, के तिमीहरू अझै पनि मेरा आशिष्‌हरूभित्र नै अस्तित्वमा हुनेथिएनौ र? तिमीहरूमध्ये कोही पनि मेरा वचनहरूको स्रोत बुझ्न सक्षम छैन। मानिसहरू मैले तिनीहरूलाई प्रदान गर्ने पदवीहरूलाई बहुमूल्य ठान्दैनन्। धेरै मानिस, “सेवाकर्ता” पदवीका कारण, हृदयमा गुनासाहरू पाल्छन्, र धेरै मानिस, “मेरा मानिसहरू” पदवीका कारण, हृदयमा मप्रति प्रेम विकास गर्छन्। कसैले पनि मलाई मूर्ख बनाउने प्रयास नगरे हुन्छ; आफ्नो आँखाले म यावत् थोकको गहन जाँच गर्छु! तिमीहरूमध्ये को स्वेच्छाले ग्रहण गर्छ, र पूर्ण अधीनमा रहन्छ? यदि राज्यको जयजयकार नघन्किएको भए, के तिमीहरू साँच्चै अन्त्यसम्म अधीनमा रहन सक्नेथियौ र? मानवहरू के गर्न र सोच्न सक्षम छन्, र तिनीहरू कति टाढासम्म जान सक्षम छन्—यी सबै कुरा मैले धेरै अघि नै पूर्वनिर्धारण गरेको छु।

मेरो मुहारको प्रकाशमा मेरो ज्वलनलाई अधिकांश मानिसले स्वीकार गर्छन्। मेरो प्रोत्साहनले अधिकांश मानिस जुर्मुराउँछन् र पछ्याइमा अघि बढ्छन्। जब शैतानका शक्तिहरूले मेरा मानिसहरूलाई आक्रमण गर्छन्, तब म तिनीहरूलाई रोक्न त्यहीँ हुन्छु; जब शैतानका षडयन्त्रहरूले तिनीहरूको जीवनलाई तहसनहस पार्छन्, म त्यसलाई लुरुक्‍क पारेर भगाउँछु, र त्यो गएपछि कहिल्यै फर्कँदैन। पृथ्वीमा अनेक किसिमका दुष्ट आत्‍माहरू सधैँ नै विश्राम-स्थलको खोजीमा हुन्छन्; तिनीहरू सधैँ आफूले निल्न सक्ने लाशहरू खोजिरहेका हुन्छन्। मेरा मानिसहरू हो! तिमीहरू मेरो हेरचाह र सुरक्षाभित्र नै रहनुपर्छ। कहिल्यै विशृङ्खल नहोऊ! कहिल्यै बेपरवाह व्यवहार नगर! तैँले मेरो घरमा आफ्‍नो बफादारी अर्पण गर्नुपर्छ, र तैँले बफादारीद्वारा मात्रै दियाबलसहरूका षड्यन्त्रहरूविरुद्ध प्रत्याक्रमण गर्न सक्छस्। तैँले कुनै पनि हालतमा विगतमा जस्तो मेरो अगाडि एउटा कुरा गर्ने र मेरो पछाडि अर्को कुरा गर्ने गर्नु हुँदैन; यदि तँ यस्तो व्यवहार गर्छस् भने, तँ छुटकाराभन्दा पर पुगिसकेको हुन्छस्। के मैले पर्याप्त रूपमा यस्ता वचनहरू उच्‍चारण गरिसकेको छैनँ र? मानवजातिको पुरानो स्वभाव सुधार गर्न नसकिने भएकाले नै मैले मानिसहरूलाई बारम्‍बार स्मरण गराउनु परेको छ। दिक्क नमान! मैले भन्‍ने कुरा पूर्ण रूपमा तिमीहरूको गन्तव्यका खातिर नै हो! शैतानलाई चाहिने भनेकै मैलो र फोहोरी स्थान हो; तिमीहरू संयमताप्रति समर्पित हुन इन्कार गर्दै जति धेरै उद्धार गर्न नसकिने र विशृङ्खल हुन्छौ, ती अशुद्ध आत्माहरू तिमीहरूमा घुसपैठ गर्ने कुनै पनि मौकाका लागि त्यति नै धेरै लागिपर्छन्। यदि तिमीहरू यस बिन्दुसम्‍म आइपुगेका छौ भने, तिमीहरूको बफादारी कुनै पनि वास्तविकताबिनाको फोकट गफबाहेक केही पनि हुनेछैन, अनि अशुद्ध आत्‍माहरूले तिमीहरूको सङ्कल्पलाई निल्‍नेछन् र त्यसलाई मेरो काममा अवरोध गर्नका लागि विद्रोह र शैतानका षड्यन्त्रहरूमा रूपान्तरण गर्छन्, जसले गर्दा तिमीहरू कुनै पनि समय र स्थानमा मद्वारा ढालिने अवस्थमा पुग्छौ। यस अवस्थाको गम्‍भीरता कसैले बुझ्‍न सक्दैन; तिनीहरू त्यसप्रति कानमा तेल हालेर बस्छन्, र अलिकति पनि सतर्क हुँदैनन्। मलाई विगतमा गरिएको कुरा याद छैन; के तँ अझै पनि म फेरि “याद नगरेर” तँप्रति उदार हुने प्रतीक्षा गरिरहेको छस्? मानवले मेरो विरोध गरेका भए पनि, म यसको ईख लिनेछैन, किनभने तिनीहरू अत्यन्तै साना कदका छन्, त्यसैले मैले तिनीहरूबाट अत्यन्तै उच्‍च मागहरू गरेको छैनँ। मैले माग गर्ने कुरा भनेको तिनीहरू विशृङ्खल नहोऊन्, र संयमताप्रति समर्पित होऊन् भन्‍ने हो। के यो एउटा सर्त पूरा गर्नु तिमीहरूको क्षमताभन्दा बाहिरको कुरा हुन सक्छ? धेरैजसो मानिस आफ्ना आँखालाई तृप्त पार्नका लागि मैले अझै बढी रहस्यहरू प्रकट गर्ने प्रतीक्षामा छन्। तर, तैँले स्वर्गका सारा रहस्य बुझिस् भने पनि के नै हुन्छ र? के यसले मप्रतिको तेरो प्रेमलाई बढाउँछ र? के यसले मप्रतिको तेरो प्रेमलाई जगाउँछ र? म मानवहरूलाई कम आँक्दिनँ, न त म तिनीहरूबारे हल्का रूपमा फैसला नै गर्छु। यदि यी मानवहरूका वास्तविक परिस्‍थितिहरू नभएका भए, म तिनीहरूलाई कहिल्यै त्यस्तो बिल्लाको मुकुट पहिर्‍याउनेथिइनँ। विगतबारे विचार गर: मैले तिमीहरूलाई कति पटक निन्दा गरेको छु? मैले तिमीहरूलाई कति पटक कम आँकेको छु? मैले तिमीहरूका वास्तविक परिस्‍थितिहरूलाई ध्यानै नदिई तिमीहरूलाई कति पटक छानबिन गरेको छु? मेरा वाणीहरूले कति पटक पूरा हृदयले तिमीहरूको मन जित्‍न सकेका छैनन्? तिमीहरूको मनलाई गहिरो गरीए नछोइकन म कति पटक बोलेको छु? तिमीहरूमध्ये कसले मैले तिमीहरूलाई ढालेर अतल कुण्‍डमा फ्याँक्‍नेछु भनी अत्यन्तै नडराउँदै, भय र कम्‍पबिना मेरा वचनहरू पढेका छौ? मेरा वचनहरूबाट कसले परीक्षाहरू भोग्दैन र? मेरा वाणीहरूभित्र अख्तियार छ, तर यो, मानवहरूलाई त्यत्तिकै न्याय गर्नका लागि होइन; बरु, तिनीहरूको वास्तविक परिस्‍थितिहरूका कारण म तिनीहरूलाई मेरा वचनहरूको अन्तर्निहित अर्थ निरन्तर प्रकट गरिदिन्छु। वास्तवमा, के मेरा वचनहरूबाट मेरो सर्वशक्तिमान्ता जान्न सक्‍ने कोही छ? मेरा वचनहरूमा रहेको विशुद्ध सुन बुझ्न सक्ने कोही छ? मैले अनगिन्ती वचन बोलेको छु—के कसैले कहिल्यै तिनको कदर गरेको छ?

मार्च ३, १९९२


राज्यको स्तुतिगान

मेरा मानिसहरूको भीडले मेरो जयजयकार गर्छ, मेरा मानिसहरूको भीडले मेरो प्रशंसा गर्छ; अनेकौँ मुखले एउटै साँचो परमेश्‍वरको नाउँ लिन्छन्, अनेकौँ मानिसले माथितिर हेर्छन्, मेरा कार्यहरू हेर्न टाढासम्म नियाल्छन्। राज्य मानिसहरूको संसारमाथि ओर्लिन्छ, मेरो व्यक्तित्व धनी र प्रशस्त छ। को चाहिँ यसमा खुसी हुँदैन र? को चाहिँ खुसीले नाच्दैन र? ए, सियोन! मेरो उत्सव मनाउन तेरो विजयको झन्डा उठा! मेरो पवित्र नाउँ उद्घोष गर्न तेरो विजयको गीत गा! पृथ्वीको अन्त्यसम्‍मका सबै सृष्टि! आफैलाई चाँडो शुद्ध पार ताकि तिमीहरूलाई मलाई भेटीका रूपमा चढाउन सकियोस्। माथिका अनेकौँ तारा! आकाशमण्डलमा मेरो शक्तिमान् शक्ति प्रकट गर्न आफ्‍नो स्थानमा तुरुन्तै फर्किहाल! म पृथ्वीका मेरा मानिसहरूको आवाज ध्यानपूर्वक सुन्न कान थाप्छु, जसले गीतमार्फत मेरो निम्ति आफ्नो असिम प्रेम र आदर बर्साउँछन्! आजको दिन, जब सबै सृष्टि पुनः जीवन्त हुन्छ, म मानिसहरूको संसारमा ओर्लिन्छु। यस क्षणमा, सबै फूल एकैपटक फक्रिन्छन्, सबै पक्षी एकै स्वरमा गाउँछन्, सबै थोक आनन्दले झुम्मिन्छन्! राज्यको तोपका सलामीबीच, शैतानको राज्य ढल्छ, राज्यको स्तुतिगानको गर्जनमा कहिल्यै नउठ्ने गरी सखाप हुन्छ!

पृथ्वीमा कसले खडा हुने र प्रतिरोध गर्ने आँट गर्छ? जब म पृथ्वीमा ओर्लिन्छु, म ज्वाला ल्याउँछु, क्रोध ल्याउँछु, सारा प्रकोपहरू ल्याउँछु। सांसारिक राज्यहरू अब मेरा राज्य हुन्! माथि आकाशमा, बादलहरू मडारिन्छन् र तरङ्गित हुन्छन्; आकाशमुनि, ताल र नदीहरू उर्लेर आउँछन् र खुसीका साथ एक भावनात्मक धुन निकाल्छन्। विश्राम गरिरहेका जनावरहरू आफ्नो ओडारबाट निस्किन्छन्, र मेरा अनेकौँ मानिसहरू मद्वारा निद्राबाट जगाइन्छन्। मेरा अनेकौँ मानिसहरूले पर्खेको दिन आखिरमा आइपुगेको छ! तिनीहरू आफ्ना सबैभन्दा सुन्दर गीतहरू मलाई चढाउँछन्!

यो सुन्दर क्षणमा, यो आनन्दको समयमा,

माथि आकाशमा अनि तल पृथ्वीमा चारैतिर प्रशंसा गुञ्‍जिन्छ। यसमा को उत्साहित हुँदैन र?

कसको हृदय फुरुङ्ग हुँदैन र? यो दृश्यमा नरुने को छ र?

आकाश पुरानो समयको आकाश होइन, अब यो राज्यको आकाश हो।

पृथ्वी त्यो पृथ्वी होइन जुन पहिले थियो, अब त यो पवित्र भूमि हो।

ठूलो वर्षा रोकिएपछि, त्यो फोहोर पुरानो संसार पूर्ण रूपमा नयाँ बनाइएको छ।

हिमालहरू परिवर्तन हुँदैछन् … जलहरू परिवर्तन हुँदैछन् …

मानिसहरू पनि परिवर्तन हुँदैछन् … सबै थोक परिवर्तन हुँदैछन्…।

हे, तिमी मौन हिमालहरू हो! उठ र मेरो लागि नाच!

हे, तिमी शान्त जलहरू हो, बगिरहनू!

सपना देखिरहेका मानिसहरू हो! बिउँझ र पछि लाग!

म आएको छु … म राजा हुँ…।

सबैले आफ्नै आँखाले मेरो अनुहार देख्नेछन्, आफ्नै कानले मेरो आवाज सुन्नेछन्,

राज्यको जीवन आफै जिउनेछन्…।

कस्तो मीठो … कति सुन्दर…।

अविस्मरणीय … बिर्सनु असम्भव…।



मेरो क्रोधको ज्वालामा, ठूलो रातो अजिङ्गर छटपटाउँछ;

मेरो प्रतापी न्यायमा, दियाबलसहरू आफ्नो साँचो रूप देखाउँछन्;

मेरा कठोर वचनहरूमा, सबै मानिस गहिरो लाज महसुस गर्छन्, र लुक्ने ठाउँ कहीँ पाउँदैनन्।

तिनीहरू विगतलाई सम्झन्छन्, तिनीहरूले कसरी मलाई गिज्याएका थिए र मेरो खिल्ली उडाएका थिए,

तिनीहरूले आफैलाई प्रदर्शन नगरेको कुनै समय थिएन, तिनीहरूले मेरो विरुद्धमा विद्रोह नगरेको कुनै समय थिएन।

तैपनि आज, को रुँदैन? कसले आफैलाई निन्दा गर्दैन?

सम्पूर्ण ब्रह्माण्ड संसार रोदनले भरिएको छ …

आनन्दको आवाजले भरिएको छ … हर्षोल्लासपूर्ण स्वरले भरिएको छ …।

अतुलनीय आनन्द … तुलना नहुने आनन्द…।



सानो वर्षा टिपटिप गर्दैछ … हिउँका बाक्ला कणहरू फुरुरु झर्दैछन्…।

मानिसहरूभित्र, दुःख र आनन्द आपसमा मिसिँदैछन् … कोही हाँस्दैछन् …

कोही सुँक्कसुँक्क गर्दैछन् … र कोही आनन्द मानिरहेका छन्…।

मानौँ, सबैले बिर्सेका छन् … यो वर्षा र बादलहरू सहितको वसन्त हो,

कि फूलहरू फक्रिरहेको ग्रीष्म, प्रशस्त फसलहरूको शरद हो,

कि तुसारो र हिउँजस्तो चिसो हिउँद हो, कसैलाई थाहा छैन…।

आकाशमा बादलहरू बहँदैछन्, पृथ्वीमा सागरहरू मडारिँदैछन्।

मेरा पुत्रहरूको भीडले आफ्नो हात हल्लाउँछ … मेरा मानिसहरूको भीडले नाच्नका निम्ति आफ्नो खुट्टा चलाउँछ…।

स्वर्गदूतहरू काममा रहेका छन् … स्वर्गदूतहरू गोठालो गरिरहेका छन्…।

पृथ्वीमा रहेका सबै मानिस दौडधुप गरिरहेका छन्, र पृथ्वीका सबै थोक वृद्धि हुन्छन्।


अध्याय ११

मानवजातिमध्ये हरेक व्यक्तिले मेरो आत्माद्वारा गरिने छानबिनलाई स्वीकार गर्नुपर्छ, आफ्नो हरेक शब्द र कार्यलाई नजिकबाट नियाल्नुपर्छ र अझ, मेरा आश्चर्यजनक कार्यहरू हेर्नुपर्छ। तिमीहरू राज्य पृथ्वीमा आइपुग्ने बेला कस्तो अनुभूति गर्छौ? जब मेरा पुत्रहरू र मानिसहरू मेरो सिंहासनतर्फ ओइरिन्छन्, तब म महान् सेतो सिंहासनअगाडि औपचारिक रूपमा न्याय सुरु गर्छु। अर्थात्, जब म व्यक्तिगत रूपमा पृथ्वीमा आफ्नो काम सुरु गर्छु, र न्यायको युग अन्त्यतिर पुग्छ, तब म सम्पूर्ण ब्रह्माण्डतर्फ आफ्ना वचनहरू लक्षित गर्न थाल्छु, र सम्पूर्ण ब्रह्माण्डमा आफ्नो आत्माको आवाज जारी गर्छु। म आफ्ना वचनहरूमार्फत, स्वर्ग र पृथ्वी अनि यावत् थोकमाझ रहेका हरेक व्यक्ति र कुरालाई पखालेर सफा पार्नेछु, ताकि यो भूमि अब फोहोर र व्यभिचारी नरहोस्, बरु पवित्र राज्य होस्। म सबै कुरा नयाँ बनाउनेछु, ताकि ती मेरो प्रयोगका लागि उपलब्ध होऊन्, ताकि तिनमा उप्रान्त माटोको गन्ध नहोस्, र ती उप्रान्त जमिनको स्वादले कलङ्कित नहोऊन्। पृथ्वीमा, मानिसले मेरा वचनहरूको लक्ष्य र उत्पत्तिको खोजतलास गरेको छ, र मेरा कार्यहरूलाई अवलोकन गरेको छ, तर कसैले पनि मेरा वचनहरूको उत्पत्ति साँच्चै थाहा पाएको छैन, र मेरा कार्यहरूमा भएको आश्चर्यपनलाई कसैले पनि साँच्चिकै देखेको छैन। आज मात्र, म व्यक्तिगत रूपमा मानिसमाझ आएर आफ्ना वचनहरू बोल्दा मानिसले मेरा बारेमा थोरै ज्ञान पाएको छ, जसले उसको सोचाइमा “मैले” ओगटेको स्थानलाई हटाएको छ, र त्यसको साटो उसको चेतनामा व्यावहारिक परमेश्‍वरका लागि स्थान बनाएको छ। मानिससँग धारणाहरू हुन्छन् र ऊ जिज्ञासाले भरिएको हुन्छ; परमेश्‍वरलाई देख्न कसले चाहँदैन र? परमेश्‍वरसँग सम्पर्क गर्न कसले चाहँदैन र? तैपनि मानिसले अस्पष्ट र अमूर्त भएको महसुस गर्ने परमेश्‍वरले मात्रै मानिसको हृदयमा निश्चित स्थान ओगट्नुहुन्छ। यदि मैले तिनीहरूलाई स्पष्ट रूपमा नभनेको भए यो कसलाई थाहा हुनेथ्यो र? म वास्तवमै अस्तित्वमा छु भनी कसले साँच्चै विश्‍वास गर्नेथियो र? के तिनीहरूले यसबारे साँच्चै अलिकति पनि शङ्का गर्नेथिएनन् र? मानिसको हृदयमा भएको “म” र वास्तविकताको “म” बीच ठूलो भिन्‍नता छ, र कसैले पनि तीबीच तुलना गर्न सक्दैन। यदि म देहधारी नबनेको भए, मानिसले मलाई कहिल्यै चिन्नेथिएन, र यदि उसले मलाई चिनिहाले पनि, के त्यस्तो ज्ञान अझै पनि एउटा धारणा नै हुनेथिएन र? हरेक दिन म मानिसहरूको अटुट भिडमाझ हिँड्छु, र हरेक दिन म हरेक व्यक्तिभित्र काम गर्छु। जब मानिसले मलाई साँच्चै देख्छ, तब उसले मेरा वचनहरूमा मलाई चिन्न सक्नेछ, साथै मेरो बोल्ने तरिका र मेरा अभिप्रायहरू पनि बुझ्नेछ।

जब राज्य औपचारिक रूपमा पृथ्वीमा आइपुग्छ, तब यावत् थोकमध्ये कुन कुरा मौन हुँदैन र? असङ्ख्य मानिसहरूमध्ये को डराएको हुँदैन र? म ब्रह्माण्डको संसारभरि जताततै हिँड्छु, र सबै कुराको व्यवस्था व्यक्तिगत रूपमा म नै गर्छु। यस समय, मेरा कार्यहरू आश्चर्यजनक छन् भनी कसलाई थाहा हुँदैन र? मेरो हातले सबै कुरा थाम्छ, तैपनि म यावत् थोकभन्दा माथि पनि छु। आज, म देहधारी बनेको छु र व्यक्तिगत रूपमा मानिसमाझ आएको छु—के यो मेरो विनम्रता र गुप्तपनको साँचो अर्थ होइन र? बाहिरी रूपमा, धेरै मानिस मलाई असल भनेर जयजयकार र सुन्दर भनेर प्रशंसा गर्छन्, तर मलाई साँच्चै कसले चिन्छ र? आज, म किन तिमीहरूले मलाई चिन्नुपर्छ भनेर भन्छु? के मेरो उद्देश्य ठूलो रातो अजिङ्गरलाई लज्जित पार्नु होइन र? म मानिसलाई मेरो प्रशंसा गर्न बाध्य पारियोस् भन्‍ने चाहन्नँ, बरु मानिसले मलाई चिनोस्, जसको माध्यमबाट उसले मलाई प्रेम गर्न थालोस्, र यसरी मेरो प्रशंसा गरोस् भन्‍ने चाहन्छु। यस्तो प्रशंसा आफ्नो नामको योग्य हुन्छ, र यो खोक्रो कुरा होइन; यस्तो प्रशंसा मात्र मेरो सिंहासनसम्म पुग्न र आकाशमा उड्न सक्छ। मानिसलाई शैतानले परीक्षामा पारेको र भ्रष्ट तुल्याएको हुनाले, ऊमाथि धारणाहरू र सोचाइ हाबी भएको हुनाले, म सम्पूर्ण मानवजातिलाई व्यक्तिगत रूपमा विजय गर्न, मानिसका सारा धारणा खुलासा गर्न, र मानिसको सोचाइलाई छिन्नभिन्न पार्न देहधारी बनेको छु। फलस्वरूप, मानिस अब मेरो अगाडि फुर्ती लगाउँदै हिँड्न छोड्छ, र आफ्नै धारणाहरू प्रयोग गरेर मेरो सेवा गर्न छोड्छ, र यसरी मानिसका धारणाहरूमा भएको “म” पूर्ण रूपमा हट्छ। जब राज्य आउँछ, तब मैले गर्ने पहिलो कुरा भनेको कामको यो चरण सुरु गर्नु हो, र म यो काम मेरा मानिसहरूमाझ गर्छु। ठूलो रातो अजिङ्गरको देशमा जन्मेका मेरा मानिसहरू भएका नाताले, तिमीहरूभित्र ठूलो रातो अजिङ्गरको विष पक्कै पनि अलिकति वा एक भाग मात्रै छैन। त्यसकारण, मेरो कामको यो चरण मुख्यतया तिमीहरूमाथि केन्द्रित छ, र चीनमा मेरो देहधारण हुनुको महत्त्वको एउटा पक्ष यही हो। अधिकांश मानिस मैले बोल्ने वचनहरूको एक अंश पनि बुझ्न सक्दैनन्, र बुझे पनि तिनीहरूको बुझाइ धमिलो र अन्योलपूर्ण हुन्छ। यो मैले बोल्ने तरिकामा आएको मोड हो। यदि सबै मानिसले मेरा वचनहरू पढ्न र तिनको अर्थ बुझ्न सक्ने भए, कुन चाहिँ मानिस पातालमा फालिनेथियो र? जब मानिसले मलाई चिन्छ र ऊ मप्रति समर्पित हुन्छ, त्यो नै मैले विश्राम गर्ने समय हुनेछ, र त्यही समय मानिसले मेरा वचनहरूको अर्थ बुझ्न सक्नेछ। आज, तिमीहरूको कद अत्यन्तै सानो छ—यो दयनीय रूपमै सानो छ, यतिसम्म कि यसलाई उचाल्नसमेत सकिँदैन—झन् मेरा बारेमा तिमीहरूको ज्ञानको त कुरै छोडौँ।

मैले मेरा पुत्र र मानिसहरूलाई गोठालो गर्न स्वर्गदूतहरू पठाइन थालिएको छ भनेर भनेँ पनि, मेरा वचनहरूको अर्थ कसैले पनि बुझ्न सक्दैन। जब म व्यक्तिगत रूपमा मानिसमाझ आउँछु, तब स्वर्गदूतहरू एकैसाथ गोठालो गर्न सुरु गर्छन्, र स्वर्गदूतहरूले गोठालो गर्ने समयमा, सारा पुत्र र मानिसले परीक्षाहरू र गोठालो गर्ने काम ग्रहण मात्रै गर्दैनन्, तिनीहरू आफ्नै आँखाले सबै प्रकारका दर्शनहरू देखा परेको हेर्न पनि सक्छन्। मैले प्रत्यक्ष रूपमा ईश्‍वरत्वमा काम गर्ने हुनाले, सबथोक नयाँ सुरुवातमा प्रवेश गर्छ, र यस ईश्‍वरत्वले प्रत्यक्ष रूपमा काम गर्ने हुनाले, यो मानवताद्वारा अलिकति पनि बाँधिँदैन, अनि बरु यसले मानिसले अलौकिक परिस्थितिहरू ठानेको कुराअन्तर्गत स्वतन्त्र रूपमा काम गर्छ। तैपनि, मेरा लागि यो पूर्ण रूपमा सामान्य हो (मानिस यसलाई अलौकिक मान्छ किनभने उसले कहिल्यै प्रत्यक्ष रूपमा ईश्‍वरत्व सामना गरेको हुँदैन); यसमा मानिसका कुनै पनि धारणाहरू हुँदैनन्, र यो मानव विचारहरूद्वारा कलङ्कित हुँदैन। सबै मानिस सही मार्गमा प्रवेश गरेपछि मात्र तिनीहरूले यो कुरा प्रस्ट रूपमा बुझ्नेछन्; यो अब सुरुवात भएकाले, आफ्नो प्रवेशको कुरा आउँदा मानिसमा धेरै कमजोरी हुन्छन्, अनि असफलताहरू र अस्पष्टतालाई बिरलै टार्न सकिन्छ। आज, मैले तिमीहरूलाई यस बिन्दुसम्म अगुवाइ गरेको हुनाले, उपयुक्त प्रबन्धहरू गरेको छु, र मेरा आफ्नै उद्देश्यहरू छन्। यदि मैले आज तिमीहरूलाई तीबारे बताएँ भने, के तिमीहरूले साँच्चै ती चिन्न सक्नेछौ र? म मानिसको दिमागका सोचहरू र मानिसको हृदयका इच्छाहरू राम्रोसँग चिन्दछु: कसले आफ्ना लागि निकासको बाटो कहिल्यै खोजेको हुँदैन र? कसले आफ्ना सम्भावनाहरूबारे कहिल्यै सोचेको हुँदैन र? तर मानिसमा प्रशस्त र प्रचुर सोच भए पनि, हजारौँ वर्षपछि वर्तमान समय यस्तो हुनेछ भनेर कसले पूर्वानुमान गर्न सकेको थियो र? के यो साँच्चै तेरा आफ्नै व्यक्तिगत प्रयासहरूको फल हो? के तेरो सम्पूर्ण प्रयासको पारिश्रमिक यही हो? के तेरो दिमागले कल्पना गरेको सुन्दर दृश्य यही हो? यदि मैले सम्पूर्ण मानवजातिलाई मार्गदर्शन नगरेको भए, मेरा प्रबन्धहरूबाट आफूलाई अलग गर्न र अर्को निकास खोज्न कसले सक्नेथियो र? के मानिसका कल्पना र इच्छाहरूले नै उसलाई आजको दिनसम्म ल्याइपुर्‍याएको हो? धेरै मानिसका इच्छाहरू जीवनभर पूरा हुँदैनन्। के यो साँच्चै तिनीहरूको सोचाइमा भएको त्रुटिका कारणले हो? धेरै मानिसको जीवन अप्रत्याशित खुसी र सन्तुष्टिले भरिएको हुन्छ। के यो साँच्चै तिनीहरूको अपेक्षा ज्यादै कम भएर हो? सम्पूर्ण मानवजातिमध्ये कसले सर्वशक्तिमान्‌को नजरमा हेरचाह प्राप्त गर्दैन र? को चाहिँ सर्वशक्तिमान्‌को पूर्वनिर्धारणमा जिउँदैन? के मानिसको जीवन र मृत्यु उसको आफ्नै रोजाइअनुसार हुन्छ र? के मानिसको भवितव्य उसकै नियन्त्रणमा हुन्छ? धेरै मानिस मृत्युलाई पुकार्छन्, तर यो तिनीहरूबाट धेरै टाढा हुन्छ; धेरै मानिस जीवनमा बलियो हुन चाहन्छन् र तिनीहरू मृत्युको डर मान्छन्, तर तिनीहरूलाई थाहै नभई, तिनीहरूको मृत्युको दिन नजिकिन्छ, र तिनीहरू मृत्युको खाडलमा धकेलिन्छन्; धेरै मानिस आकाशतिर हेर्छन् र लामो सुस्केरा हाल्छन्; धेरै मानिस डाँको छोडेर रुन्छन्; धेरै मानिस परीक्षाहरूमाझ ढल्छन्; र धेरै मानिस परीक्षामाझ बन्दी बन्छन्। मानिसले मलाई स्पष्ट रूपमा देखोस् भन्नका लागि म व्यक्तिगत रूपमा देखा नपरे पनि, धेरै मानिस मेरो मुहार हेर्न डराउँछन्, मैले तिनीहरूलाई ढाल्ने र नामेट पार्ने हो कि भनेर अत्यन्तै डराउँछन्। मानिसले मलाई साँच्चै चिन्छ कि चिन्दैन? कसैले पनि निश्चित रूपमा भन्न सक्दैन। के यसै होइन र? तिमीहरू म र मेरो सजाय दुवैको डर मान्छौ, तर तिमीहरू खडा भएर खुलेआम मेरो विरोध गर्ने र मलाई गलत ठहराउने पनि गर्छौ। के कुरा यही होइन र? मानिसले मलाई कहिल्यै नचिन्नुको कारण उसले मेरो मुहार कहिल्यै नदेखेको र मेरो आवाज कहिल्यै नसुनेको भएर हो। त्यसकारण, म मानिसको हृदयभित्र भए पनि, के कोही छ जसको हृदयमा म धमिलो र अस्पष्ट छैनँ? के म कसैको हृदयमा पूर्ण रूपमा प्रस्ट छु? म मेरा मानिसहरूले पनि मलाई अस्पष्ट र धमिलो देखून् भन्‍ने चाहन्नँ, त्यसैले म यो महान् काममा लाग्छु।

म सुटुक्क मानिसमाझ आउँछु, र त्यसपछि म सुस्तरी गइहाल्छु। के कसैले मलाई कहिल्यै देखेको छ र? के सूर्यले आफ्नो दन्किँदो ज्वालाका कारण मलाई देख्न सक्छ र? के चन्द्रमाले आफ्नो चम्किलो उज्यालोका कारण मलाई देख्न सक्छ र? के नक्षत्रहरूले आकाशमा भएको आफ्नो स्थानका कारण मलाई देख्न सक्छन् र? म आउँदा मानिसलाई त्यो थाहा हुँदैन, र सबै कुरा अनजान रहन्छन्, र म जाँदा पनि मानिस बेखबर नै हुन्छ। मेरा लागि कसले गवाही दिन सक्छ? के पृथ्वीका मानिसहरूको प्रशंसा मेरो गवाही हुन सक्छ? के उजाडस्थलमा फुलिरहेका लिली फूलहरू मेरा गवाही हुन सक्छन्? के आकाशमा उडिरहेका चराहरू मेरा गवाही हुन्? के पहाडहरूमा गर्जिरहेका सिंहहरू मेरा गवाही हुन्? कसैले पनि पूर्ण रूपमा मेरो गवाही दिन सक्दैन! मैले गर्ने काम कसैले पनि गर्न सक्दैन! तिनीहरूले यो काम गरे पनि, यसले के प्रभाव पार्नेथियो र? हरेक दिन म धेरै मानिसको हरेक कार्य अवलोकन गर्छु, र हरेक दिन म धेरै मानिसको हृदय र मन छानबिन गर्छु; मेरो न्यायबाट कहिल्यै कोही पनि उम्केको छैन, र कसैले पनि मेरो न्यायको वास्तविकताबाट आफूलाई कहिल्यै मुक्त गरेको छैन। म आकाशमाथि उभिन्छु र टाढासम्म हेर्छु: असङ्ख्य मानिस मद्वारा ढालिएका छन्, तैपनि, त्यसैगरी मेरो कृपा र प्रेमिलो दयालुपनमा पनि अनगिन्ती मानिस जिउँछन्। के तिमीहरू पनि यस्ता परिस्थितिहरूमा जिउँदैनौ र?

अध्याय १२

जब पूर्वबाट बिजुली चम्कन्छ, यो ठ्याक्कै मैले वाणी उच्चारण गर्न र बोल्न सुरु गर्ने समय पनि हो; जब बिजुली चम्कन्छ, सम्पूर्ण आकाश उज्यालो हुन्छ, र सबै तारामा परिवर्तन आउँछ। सम्पूर्ण मानवजाति शुद्धीकरणबाट गुज्रेजस्तै हुन्छ। पूर्वबाट आएको यो ज्योतिको किरणको चमकमुनि, सबै मानिस आफ्ना मौलिक रूपहरूमा प्रकट हुन्छन्, तिनीहरूका आँखाहरू तिरमिराउँछन्, के गर्ने भनी अनिश्चित हुन्छन्, र आफ्नो कुरूप अनुहार कसरी लुकाउने भनी झनै अनिश्चित हुन्छन्; तिनीहरू पशुहरूजस्तै पनि हुन्छन्, शरणका लागि मेरो ज्योतिबाट भागेर पहाडका गुफाहरूमा पस्छन्, तैपनि मेरो ज्योतिले एउटै कुरा पनि छुटाउँदैन। सबै मानिस चकित छन्, सबै मानिस पर्खिरहेका छन्, र सबै मानिस हेरिरहेका छन्; मेरो ज्योतिको आगमनका कारण सबै मानिस आफू जन्मेको दिनका लागि भाग्यशाली महसुस गर्छन्, र सबै मानिस आफू जन्मेको दिनलाई श्राप पनि दिन्छन्। मनको यो द्वन्द्वात्मक अवस्था व्यक्त गर्न गाह्रो छ; आत्म-निन्दाका आँसुहरू उर्लेर नदी बन्छन् र एकपछि अर्को भेलद्वारा बगाइन्छन्, र एकै क्षणमा नामोनिसानविना हराउँछन्। मेरो दिन फेरि एक पटक सम्पूर्ण मानवजातिको नजिक आएको छ, र यसले फेरि एक पटक मानवजातिलाई बिउँझाएको छ, मानवजातिलाई अझै अर्को नयाँ सुरुवात दिएको छ। मेरो हृदय स्पन्दित भइरहेको छ; पहाडहरू पनि मेरो हृदयसँगै लयबद्ध रूपमा खुसीले उफ्रन्छन्, पानी खुसीले नाच्छ, र छालहरू चट्टानहरूमा ठोक्किन्छन्। मेरो हृदयमा के छ भन्ने कुरा व्यक्त गर्न गाह्रो छ। म मेरो नजरमा रहेका सबै अस्वच्छ कुरालाई खरानीमा परिणत गर्नेछु; म विद्रोहका सबै पुत्रलाई उप्रान्त कहिल्यै अस्तित्वमा नरहने गरी मेरो आँखा अगाडिबाट गायब पार्नेछु। मैले ठूलो रातो अजिङ्गरको वासस्थानमा नयाँ सुरुवात गरेको मात्र होइन, त्यसभन्दा अघि बढेर, मैले सारा ब्रह्माण्डभरि नयाँ काम पनि सुरु गरेको छु। चाँडै नै, पृथ्वीका राज्यहरू मेरो राज्य बन्नेछन्, र मेरो राज्यका कारण पृथ्वीका राज्यहरू सधैँका लागि अस्तित्वमा रहन छोड्नेछन्, किनभने मैले विजय हासिल गरिसकेको छु र म विजयी भएर फर्किसकेकोको छु। ठूलो रातो अजिङ्गरले मेरो योजनालाई अवरोध गर्न हरेक सम्भावित उपायहरू अपनाएको छ, पृथ्वीमा मेरो कामलाई मेटाउने आशा गरेको छ, तर के म यसका युक्तिहरूबाट हतोत्साहित हुन सक्छु र? के म यसका धम्कीहरूबाट डराएर आफ्नो आत्मविश्वास गुमाउन सक्छु र? स्वर्ग वा पृथ्वीमा एउटै पनि यस्तो प्राणी कहिल्यै रहेकोको छैन, जसलाई मैले मेरो हातको हत्केलामा नराखेको होऊँ; मेरो लागि प्रतिभारका रूपमा काम गर्ने ठूलो रातो अजिङ्गरको हकमा यो कति धेरै सत्य हो? के यो मेरो हातमा मेरो आवश्यकताअनुसार चलाइने वस्तु पनि होइन र?

मानिसको संसारमा भएको मेरो देहधारणको अवधिमा मानव जाति अनजानमा नै आजको दिनसम्म मेरो मार्गनिर्देशनको अधीनमा आएको छ, अनजानमा नै मलाई चिन्न सकेको छ। तर अगाडि आउने बाटोमा कसरी हिँड्ने भन्‍नेबारे कसैलाई थाहा छैन, कोही पनि सचेत छैन—र त्यो बाटोले तिनीहरूलाई कुन दिशातिर लैजान्छ भन्‍ने कुरा थाहा पाउने त कुरै नगरौं। केवल सर्वशक्तिमान्‌ले उनीहरूमाथि नजर राख्नुभयो भने मात्र कुनै व्यक्ति त्यो बाटोको अन्त्यसम्म पुग्न सक्नेछ; पूर्वमा चम्केको ज्योतिको अगुवाइमा मात्र कसैले मेरो राज्यमा पुर्याउने प्रवेशद्वार पार गर्न सक्छ। मानिसहरू माझ कुनै यस्तो व्यक्ति छैन जसले मेरो अनुहार देखेको छ, जसले पूर्वमा ज्योति चम्केको देखेको छ; मेरो सिंहासनबाट बोलिएको वाणीहरू सुन्ने त झन् कति थोरै होलान्? वास्तवमा, प्राचीन कालदेखि कुनै पनि व्यक्ति मेरो व्यक्तित्वसँग प्रत्यक्ष सम्पर्कमा आएको छैन; केवल आज, म यस संसारमा आएपछि मात्रै मानिसहरूले मलाई देख्ने मौका पाएका छन्। तर अहिले पनि मानिसहरूले मलाई चिन्दैनन्, जसरी उनीहरूले मेरो अनुहार हेर्छन् र मेरो आवाज मात्र सुन्छन् तर मेरो अर्थ बुझ्दैनन्। सबै मानिसहरू यस्तै प्रकारका छन्। मेरा मानिसहरूमध्ये एक भएको नाताले मेरो अनुहार देख्दा के तिमीहरू गर्व महसुस गर्दैनौं र? र के मलाई नचिनेको कारण अति नै ठूलो सरम महसुस गर्दैनौ र? म मानिसहरू माझ हिँड्छु र म मानिसहरू माझ बस्छु, किनकि म देह बनेको छु र म मानव संसारमा आएको छु। मेरो उद्देश्य भनेको मानव जातिलाई मेरो देहलाई हेर्ने क्षमता दिनु मात्र होइन; अझ महत्त्वपूर्ण कुरा, मलाई चिन्न मानिसहरूलाई सक्षम बनाउनु हो। यसबाहेक, म मेरो देहधारी शरीरबाट मानिसहरूलाई तिनीहरूका पापहरूका लागि दोषी ठहराउनेछु; म मेरो देहधारी शरीरद्वारा, त्यो ठूलो रातो अजिङ्गरलाई हराउनेछु र त्यसको गुफालाई नष्ट गर्नेछु।

पृथ्वीमा बसोबास गर्ने मानिसहरू ताराहरू जत्तिकै असङ्ख्य भए पनि, म ती सबैलाई मेरो आफ्नै हत्केलाजस्तो स्पष्टसँग चिन्‍छु। अनि मलाई “प्रेम” गर्ने मानिसहरू समुद्रमा हुने बालुवाका कणहरूजस्तै अनगिन्ती भए पनि, थोरै मात्र मद्वारा चुनिएका छन्: तिनीहरू जो उज्ज्वल ज्योतिको पछि लाग्छन्, तिनीहरू मलाई “प्रेम” गर्नेहरू भन्दा अलग हुन्। म मानिसलाई अति ठूलो ठान्दिनँ, न त उसलाई कम महत्त्व दिनेछु; बरु म मानिसको प्राकृतिक गुणहरू अनुसार ऊबाट माग गर्दछु, त्यसैले मलाई चाहिने भनेको त्यस्तो व्यक्ति नै हो जसले मलाई इमानदारीसाथ खोज्छ, यसैले कि म मानिसहरूलाई छनौट गर्ने मेरो लक्ष्य हासिल गर्न सकूँ। पहाडहरूमा जङ्गली जनावरहरू धेरै सङ्ख्यामा छन्, तर मेरो अघि ती सबै सधाएका भेडाहरू जस्ता छन्। छालहरूमुनि बुझ्न नसकिने रहस्यहरू छन्, तर तिनीहरू पृथ्वीका सबै थोक झैं मेरो निम्ति स्पष्ट छन्; क्षेत्रहरूदेखि माथि आकाशमा मानिस कहिल्यै पुग्न सक्दैन, तापनि ती दुर्गम क्षेत्रहरूमा म स्वतन्त्र हिँड्छु। मानिसले मलाई ज्योतिमा कहिल्यै चिनेको छैन, तर मलाई अन्धकारको संसारमा मात्र देखेको छ। के तिमीहरू आज त्यस्तै परिस्थितिमा छैनौ र? यो ठूलो रातो अजिङ्गरको उपद्रव चरम अवस्थामा मैले आफ्नो काम गर्न औपचारिक रूपमा देहधारण गर्नुपर्‍यो। जब ठूलो रातो अजिङ्गरले पहिलो पटक त्यसको वास्तविक रूप प्रकट गर्‍यो, मैले मेरो नाउँको साक्षी दिएँ। जब म मानव जातिको सडकहरूमा हिँडेँ, न त एउटा प्राणी, न एक जना व्यक्ति चकित भएर जागृत भयो, यसैले जब म देहधारण गरी मानव संसारमा आएँ त्यो कसैले पनि थाहा पाएन। तर जब, मेरो देहधारणको शरीरमा, मैले आफ्नो काम गर्न थालें, मेरो गर्जनको आवाजले मानिसहरू बिउँझे र उनीहरूको सपनाबाट चकित भए, र त्यस क्षणदेखि तिनीहरूले मेरो मार्गनिर्देशनमा आफ्नो जीवनको सुरुआत गरे। मेरा मानिसहरूको माझमा मैले फेरि नयाँ काम सुरु गरेको छु। पृथ्वीमा मेरो काम समाप्त भएको छैन भन्‍नु नै मेरा मानिसहरू जोसँग म बोलेँ ती मैले मेरो हृदयमा चाहेकाहरू होइनन् भनी देखाउन पर्याप्त छ, तर जे भए पनि म तिनीहरू मध्येबाटै कोही-कोहीलाई चुन्छु। यसबाट यो प्रस्ट हुन्छ कि मैले मेरा मानिसहरूलाई देहधारी परमेश्‍वर चिन्न सक्षम मात्र बनाइरहेको छैन, तर तिनीहरूलाई शुद्ध पनि पार्दैछु। मेरो प्रशासनिक आदेशको कठोरताका कारण धेरै मानिसहरू अझै पनि मद्वारा हटाइने खतरामा छन्। जबसम्म तैँले आफैले आफैलाई काटछाँट गर्ने, तेरो आफ्नै शरीरलाई वशमा राख्ने कोसिस गर्दैनस्—जबसम्म तँ यो गर्दैनस्, तबसम्‍म तँ पनि जसरी पावलले सीधै मेरो हातबाट सजाय पायो, जसबाट उम्कने कुनै उपाय थिएन, त्यसरी नै तँ नरकमा फालिनलाई निश्चय मेरो तिरस्कारको पात्र हुनेछस्। के तिमीहरूले मेरा वचनहरूबाट केही कुरा बटुलेका छौ? म निरन्तर चर्च पखाल्ने काम गरिरहनेछु, मलाई चाहिने मानिसहरूलाई शुद्ध पार्न जारी राख्‍नेछु, किनकि म परमेश्‍वर स्वयम् हुँ, जो पूर्ण रूपमा पवित्र र निष्कलङ्क छ। म मेरो मन्दिरलाई इन्द्रेनीका रङ्गहरूले रङ्गीबिरङ्गी मात्र बनाउँदिन, तर कुनै दाग नभएको सफा, त्यसको भित्री भाग पनि बाहिरी भागसँग मिल्दो बनाउँछु। मेरो उपस्थितिमा, तिमीहरू सबैले विगतमा के गरेका छौ त्यो विचार गर्नुपर्छ, र आज तिमीहरूले मेरो हृदयमा पूर्ण सन्तुष्टि दिन सक्छौ कि सो निर्णय गर्ने सङ्कल्प गर्नुपर्छ।

मानिसले मलाई मेरो देहमा नचिन्‍ने मात्र होइन, त्योभन्दा बढी, ऊ आफ्नै शरीरभित्र रहने आफू स्वयम्लाई बुझ्न असफल भएको छ। धेरै वर्षदेखि मानव जातिले मलाई धोका दिँदै आएको छ, मसँग बाहिरबाट आएको पाहुना जस्तो व्यवहार गरेको छ। धेरै चोटि, तिनीहरूले “आफ्नो घरका ढोकाहरू” मेरा निम्ति बन्द गरेका छन्; धेरै चोटि तिनीहरू मेरो सामु उभिँदा मलाई ध्यान दिँदैनन्; धेरै पल्ट तिनीहरूले अरू मानिसहरूमाझ मलाई त्यागेका छन्; धेरै पटक, तिनीहरूले दियाबलसहरूको सामु मलाई इन्कार गरेका छन्; र धेरै पटक तिनीहरूले आफ्ना झगडालु मुखले मलाई आक्रमण गरेका छन्। तापनि म मानिसका कमजोरीहरूको लेखा राख्दिनँ, न त म उसको विद्रोहको कारण दाँतको सट्टा दाँत माग्छु। उसको असाध्य रोग निको पार्न मैले उसका बिमारीहरूमा औषधी प्रयोग गरेको छु, त्यसरी उसलाई फेरि स्वस्थ बनाएको छु, यसैले कि उसले मलाई चिन्न सकोस्। के मैले गरेका सबै कार्य मानिसहरूलाई जीवित राख्न, मानिसहरूलाई जीवनमा एउटा मौका दिनका निम्ति होइन र? म धेरै चोटि मानिसहरूको संसारमा आएको छु, तर मानिसहरू आएनन्, किनकि म आफ्नै व्यक्तित्वमा यस संसारमा आएको थिएँ, मलाई ध्यान दिनुको साटो प्रत्येक व्यक्तिले उसलाई जे उचित लाग्यो त्यही गऱ्यो र बाहिर निस्कने आफ्‍नै बाटो खोज्यो। आकाशमुनिको प्रत्येक बाटो मेरो हातबाट आउँदछ भनी तिनीहरूले पत्तो पाएका थिएनन्! आकाशमुनिको प्रत्येक थोक मेरो विधानको अधीनमा छन् भनी तिनीहरू थोरै मात्र जान्दछन्! तिमीहरूमध्ये कसले आफ्नो हृदयमा अप्रसन्नता राख्ने हिम्मत गर्छौ? तिमीहरूमध्ये कसले हलकासाथ सम्झौतामा आउने हिम्मत गर्छौ? म भर्खरै चुपचाप मानिसहरूको बीचमा मेरो काम गर्दैछु—बस त्यत्ति मात्र हो। यदि, मेरो देहधारणको अवधिमा, मैले मानिसका कमजोरीहरूप्रति सहानुभूति नराखेको भए मेरो देहधारणको कारणले मात्र पनि सारा मानव जाति उनीहरूको बुद्धिले गर्दा डराउने थिए र फलस्वरूप, पातालमा पर्नेथिए। मैले आफैलाई नम्र तुल्याएकोले र आफैलाई लुकाएकोले मात्र मानव जाति विपत्तिबाट बच्यो, मेरो दण्डबाट छुटकारा पायो, र यस किसिमले आजको दिनमा आइपुग्यो। आजको दिनसम्म आइपुग्‍नु कति गाह्रो थियो भनी याद गर्दा के तिमीहरूले अझै आई नसकेको भोलिलाई अझ धेरै कदर गर्नुपर्दैन र?

मेरा वचन र वाणीहरूमा मेरा धेरै आशयहरू लुकेका हुन्छन्, तर मानिसहरूले यी कुराहरू जान्दैनन् र बुझ्दैनन्; उनीहरूले मेरा वचनहरूलाई बाह्य रूपमै बुझ्‍ने र बाह्य रूपमै अनुसरण गर्ने गरिरहन्‍छन्, र उनीहरूले मेरो हृदयलाई बुझ्न वा मेरा वचनहरूबाट मेरा अभिप्रायहरूका अन्तर्ज्ञान लिन सक्‍दैनन्। मैले मेरा शब्दहरू स्पष्ट पारे पनि, तिनलाई बुझ्ने को छ र? म सियोन सहरबाट मानव जगतमा आएँ। मैले सामान्य मानवता र मानव छाला धारण गरेको हुनाले मानिसहरूले मेरो बाह्य रूप मात्रै चिन्छन्—तर उनीहरूले मभित्र रहेको जीवन चिन्दैनन्, न त उनीहरूले आत्मामा हुनुहुने परमेश्‍वरलाई नै चिन्छन्, उनीहरूले त केवल देहमा भएको मानिसलाई मात्र चिन्छन्। के व्यावहारिक परमेश्‍वर स्वयम्‌ उहाँलाई बुझ्ने तिमीहरूको प्रयासको पनि लायक हुन सक्‍नुहुन्‍न र? के व्यावहारिक परमेश्‍वर स्वयम्‌ उहाँलाई “विश्‍लेषण गर्ने” तिमीहरूको प्रयासको पनि लायक हुन सक्‍नुहुन्‍न र? म समग्र मानवजातिको भ्रष्टतालाई घृणा गर्छु, तर मलाई उनीहरूको कमजोरीप्रति करुणा लाग्छ। मैले समग्र मानवजातिको पुरानो प्रकृतिको पनि काटछाँट गरिरहेको छु। चीनमा रहेका मेरा मानिसहरूका रूपमा, के तिमीहरू मानव जगतको पनि एक हिस्सा हौ, होइन र? मेरा सबै मानिसहरूमाझ र मेरा सबै सन्तानका माझ, मतलब, मैले सम्पूर्ण मानवजातिबाट छानेका व्यक्तिहरूमाझ, तिमीहरू सबैभन्दा तल्लो समूहमा छौ। यसकारण, मैले तिमीहरूको लागि सबैभन्दा बढी तागत खर्चिरहेको छु, सबैभन्दा बढी प्रयत्‍न गरिरहेको छु। के अझै पनि तिमीहरूलाई आफूले आज खुशीसाथ बाँचिरहेको आशिषित जीवन प्यारो लाग्दैन? के तिमीहरू अझै पनि मविरुद्ध विद्रोह गर्न र आफ्नै षड्यन्त्रहरू अघि सार्नका लागि हृदय कठोर पार्दै छौ? मेरो निरन्तर कृपा र प्रेम नभएको भएदेखि धेरै पहिले नै सम्पूर्ण मानवजाति शैतानको बन्धनमा फस्‍ने र त्यसको मुखमा “स्वादिष्ठ गाँस” बन्‍नेथ्यो। आज, सबै मानिसहरूमाझ, मेरो लागि साँच्‍चिकै जीवन खर्चने र मलाई साँच्‍चिकै माया गर्ने व्यक्तिहरू एकदमै कम र औँलामा गन्‍न सकिने मात्र छन्। आज, के “मेरा मानिसहरू” भन्‍ने पदवी-नाम तिमीहरूको व्यक्तिगत सम्पत्ति हुन सक्छ? के तेरो विवेक हिउँझैं चिसो भएको छ? के तँ मलाई चाहिने मानिसहरू बन्‍न साँच्‍चिकै लायक छस्? विगतलाई सोची हेर र फेरि आजलाई हेर—तिमीहरूमध्ये कसले मेरो हृदयलाई सन्तुष्ट पारेको छ? तिमीहरूमध्ये कसले मेरा अभिप्रायहरूको वास्तविक ख्याल गरेको छ? मैले तिमीहरूलाई नझकझकाएको भए, तिमीहरू अझै बिउँझनेथिएनौ, बरु जमेजस्तै गरी र अझै शीतनिद्रामा भएजस्तै गरी रहिरहनेथियौ।

अशान्त छालहरूमाझ, मानिसहरूले मेरो क्रोध देख्छन्; काला बादलहरूको मडारिँदो लहरमा मानिसहरू स्तब्ध र भयभीत हुनेछन्, र मेघगर्जन र वर्षाले बगाइलाने डर लागेझैँ कहाँ भागिजाने भनी थाहै पाउनेछैनन्। त्यसपछि, चक्रीय हिमपात अन्यत्र उडिगएपछि उनीहरूको मनस्थिति सहज र हल्का बन्छ र उनीहरू प्रकृतिको सुन्दर दृश्यमा रमाउन थाल्छन्। तर त्यस्ता क्षणहरूमा, उनीहरूमध्ये कसले चाहिँ मानवताप्रति ममा भएको असीम प्रेम अनुभव गरेको छ? उनीहरूको हृदयमा मेरो चित्र मात्र छ, तर मेरो आत्माको सारतत्व नै छैन: के मानिसहरूले मलाई खुला रूपमा विरोध गरिरहेका छैनन् र? जब तुफान आई शान्त हुन्छ, सबै मानवजाति नवीकरण भएझैँ लाग्छ; सङ्कष्टपछि शोधन भएजस्तै गरी, उनीहरूले पुनः ज्योति र जीवन पाएझैँ लाग्छ। मैले गरेका प्रहारहरू सहेपछि, के तिमीहरूले पनि आजको दिनसम्म आइपुग्‍ने सौभाग्य प्राप्त गरेनौ र? तर जब आज बित्छ र भोलि आउँछ, के तिमीहरूले मुसलधारे झरीपछिको शुद्धता कायम राख्‍न सक्छौ? के तिमीहरूले आफ्नो शोधनपछिको भक्तिलाई कायम राख्‍न सक्छौ? के तिमीहरूले आजको समर्पणतालाई कायम राख्‍न सक्छौ? के तिमीहरूको भक्ति दृढ र अपरिवर्तनीय रहन सक्छ? के यो मापदण्ड मानिसहरूले पूरा गर्न सक्‍ने क्षमताभन्दा बाहिरको कुरा हो? म हरेक दिन मानवजातिमाझ बस्छु, मानवजातिसँगै सहकार्य गर्छु, उनीहरूमाझै हुन्छु, तर यो कुरा हालसम्म कसैले पनि देखेको छैन। मेरो आत्माको मार्गनिर्देशन नभएको भए, समग्र मानवजातिमा कोचाहिँ आजको युगसम्म अझै बाँचेको हुन्थ्यो र? मैले म मानिसहरूको माझमा बस्छु र कार्य गर्छु भनिरहँदा, के मैले बढाइचढाइ गरिरहेको छु त? विगतमा, “मैले मानवजातिको सृजना गरेँ र सम्पूर्ण मानवजगतलाई मार्गनिर्देशन गरेँ, र सम्पूर्ण मानवजगतलाई नै काबूमा राखेँ” भनेर मैले भनेँ, के यस्तै भएको होइन र? के यी कुराहरूसम्बन्धी तिमीहरूको अनुभव अपर्याप्त रहेको हुन सक्छ? केवल एउटै वाक्य “सेवा-कर्ता” लाई स्पष्ट पार्नको लागि तिमीहरूको पूरा जीवन लाग्‍छ। वास्तविक अनुभवबिना मानवले मलाई कहिल्यै बुझ्न सक्‍नेछैन—उनीहरूले मेरा वचनहरूको माध्यमबाट मलाई कहिल्यै बुझ्न सक्‍नेछैनन्। तैपनि, आज म तिमीहरूको माझमा व्यक्तिगत रूपमा आएको छु—के यो तिमीहरूको बुझाइको लागि थप लाभदायी हुनेछैन र? के मेरो देहधारण तिमीहरूको मुक्ति पनि होइन र? यदि म आफ्नै व्यक्तिगत रूपमा मानव जगतमा नआएको भए, सम्पूर्ण मानवजाति धेरै वर्ष पहिले नै गलत धारणाहरूले भरिन्थ्यो, जुन आफैमा शैतानको काबूमा हुनु हो, किनकि यस्तो बेला तैँले जे कुरामा विश्‍वास गर्छस् त्यो केवल शैतानको आकृति मात्र हुन्छ र परमेश्‍वर स्वयम्‌सँग भने यसको कुनै सम्बन्ध हुँदैन। के यो मेरो मुक्ति होइन र?

जब शैतान मेरो अगाडि आउँछ, म यसको प्रचण्ड भयङ्करतासँग डराएर पछि हट्नेछैन, न त म यसको बीभत्स रूपदेखि नै डराउनेछु। म त यसलाई केवल बेवास्ता गर्नेछु। जब शैतानले मलाई प्रलोभनमा पार्न खोज्छ, म यसको छलकपटको साँचो रूप उदाङ्गो पारिदिन्छु, जसले गर्दा त्यो लाज र अपमानले पछि हट्न बाध्य हुन्छ। जब शैतानले मसँग लडाइँ गरेर मेरा चुनिएका मानिसहरूलाई खोसेर लैजान खोज्‍छ, म आफ्नो देहमा त्यसविरुद्ध युद्ध सुरु गर्छु; र मेरा मानिसहरू सहजै नलडून् वा नहराऊन् भनेर म आफ्नो देहमै तिनीहरूलाई सहारा प्रदान गर्छु र उनीहरूलाई अगुवाइ गर्दै उनीहरूको हरेक कदममा नेतृत्व प्रदान गर्छु। अनि जब शैतान पराजित भई फर्कन्छ, तब मैले मेरा मानिसहरूबाट महिमा प्राप्त गरेको हुनेछु, र मेरा मानिसहरूले मलाई सुन्दर र शानदार साक्षी दिनेछन्। यसर्थ, म मेरो व्यवस्थापनको योजनामा असर पुर्‍याउनेहरूलाई समातेर सदासदाको लागि अतल कुण्डमा फालिदिन्छु। यो मेरो योजना हो; यो मेरो कार्य हो। तेरो जीवनमा, एक दिन यस्तो समय आउन सक्छ, जुन बेला तैँले पनि त्यस्तै परिस्थितिको सामना गर्नेछस्: के तैँले जानीजानी आफूले आफैलाई शैतानको बन्धनमा फस्‍न दिन्छस्, वा तँलाई प्राप्त गर्न मलाई अनुमति दिन्छस्? यो तेरो आफ्नै नयति हो र तैँले यसलाई ध्यानपूर्वक विचार गर्नुपर्छ।

राज्यमा भएको जीवन भनेको मानिसहरू र परमेश्‍वर स्वयम्‌को जीवन हो। सबै मानवजाति मेरो हेरचाह र संरक्षणअन्तर्गत पर्छन् र सबै जना ठूलो रातो अजिङ्गरसँग मृत्यु हुञ्‍जेलसम्मै लड्नुपर्ने युद्धमा संलग्‍न छन्। यो अन्तिम युद्धमा विजयी हुनको लागि, ठूलो रातो अजिङ्गरलाई सिध्याउनको लागि, सबै मानिसहरूले आफ्नो सम्पूर्ण अस्तित्वलाई मेरो राज्यमा मलाई अर्पण गर्नुपर्छ। यहाँ कुरा गरिएको “राज्य” भन्‍नाले ईश्‍वरीयताको प्रत्यक्ष शासनअन्तर्गत बाँचिएको जीवन हो, जहाँ म सम्पूर्ण मानवजगतको गोठालो हुँ र जहाँ मानिसहरूले प्रत्यक्ष रूपमा मेरो तालिम स्वीकार गर्छन् ताकि उनीहरूलाई आफू पृथ्वीमै हुँदा पनि आफ्नो जीवन स्वर्गमै भएझैँ अनुभूति होस् अर्थात् तेस्रो स्वर्गमा भएको जीवनको वास्तविक आभास होस्। म मेरो देहमा भए पनि, मैले देहको सीमाहरू सहन गर्नुपर्दैन। मानिसको प्रार्थना सुन्‍नको लागि म धेरैपल्ट मानिसहरूमाझ आएको छु, र मानिसहरूसँग सँगै हिँडेर उनीहरूले गरेको प्रशंसा सुनी आनन्द लिएको छु; मानिसहरूलाई मेरो अस्तित्वको बारेमा कहिल्यै थाहा नभएको भए तापनि, म अझै पनि आफ्नो काम यसरी नै गर्छु। मेरो वासस्थानमा, जुन त्यो स्थान हो जहाँ म लुकेको छु—जे भए तापनि, मेरो वासस्थानमा मैले मेरा सबै दुस्मनहरूलाई पराजित गरेको छु; मेरो वासस्थानमा मैले पृथ्वीमा बाँच्‍नुको वास्तविक अनुभव प्राप्त गरेको छु; मेरो वासस्थानमा, मैले मानिसका हरेक शब्द र कार्य अवलोकन गरिरहेको छु, र सम्पूर्ण मानवजगतलाई नियाल्ने र सञ्‍चालन गर्ने कार्य गरिरहेको छु। यदि मानवजातिले मेरा अभिप्रायहरूको ख्याल गरेर मेरो हृदयलाई सन्तुष्टि र मलाई खुशी प्रदान गर्छ भने म सम्पूर्ण मानवजातिलाई आशीर्वाद प्रदान गर्नेथेँ। के मानवजातिको लागि मैले चाहेको यही होइन र?

मानवजाति कोमामा रहेको हुनाले, मेरा मेघगर्जनका आवाजहरूले मात्र उनीहरूलाई सपनाबाट ब्यूँताउँछ। अनि, जब उनीहरूले आफ्ना आँखाहरू खोल्छन्, कठोर प्रकाशका यी विस्फोटहरूले उनीहरूको आँखामा यसरी चोट लाग्छ कि उनीहरूले दिशाबोध गर्न सक्दैनन् र उनीहरूले आफू कहाँबाट आएको अनि कहाँ जाँदै गरेको हो भन्‍ने कुरा थाहा पाउन सक्दैनन्। धेरैजसो मानिसहरूलाई लेजरजस्तो किरणहरूले हिर्काउँछ र उनीहरू तुफानमा थुप्रोका थुप्रोजस्तो गरी ढल्छन् र उनीहरूको शरीरलाई जलप्रवाहले कुनै नामनिसान बाँकी नराखी बगाएर लैजान्छ। बाँच्नेहरूले प्रकाशको ज्योतिमा अन्ततः मेरो अनुहार स्पष्टसँग देख्‍न सक्छन् र त्यसपछि मात्र उनीहरूले मेरो बाह्य रूपको बारेमा केही ज्ञान प्राप्त गर्छन्, यस्तो ज्ञान जसको कारण उनीहरूले मेरो अनुहारमा सोझै हेर्ने आँट गर्न सक्दैनन्; मैले उनीहरूको देहमा थप सजाय र श्रापहरू प्रदान गर्छु कि भनेर उनीहरू औधी नै डराउँछन्। असंख्य मानिसहरू चिच्याउँछन् र डाँको छाडेर रुन्छन्; कैयौँ मानिसहरू हताश हुन्छन्; कैयौँले आफ्नो रगतको खोलो बगाउँछन्; कैयौँ लासहरू बन्छन् र लक्ष्यहीन रूपमा यता र उता तैरिरहन्छन्; कैयौँले प्रकाशको ज्योतिमा आफ्नो स्थान देख्छन् र अचानक मुटुभित्र च्वास्स दुखेको महसुस गर्छन् र वर्षौंदेखिको आफ्नो बेखुशीको कारण आँशु झार्छन्। प्रकाशको ज्योतिले बाध्य पारेपछि असंख्य मानिसहरूले आफ्नो अपवित्रताको स्वीकारोक्ति गर्छन् र आफू सुध्रिने बाचा गर्छन्। अन्धो भएका कैयौँ मानिसहरूले जीवन बाँच्‍नुको आनन्द नै गुमाइसकेका हुन्छन् र फलस्वरूप उनीहरूले प्रकाशको ज्योतिको बारेमा कुनै वास्ता पनि गर्दैनन्, र यसरी उनीहरू निरन्तर रूपमा निष्क्रिय रहन्छन् र आफ्नो अन्त्य कुरी बस्छन्। अनि, कैयौँ मानिसहरूले आफ्ना जीवन-डुङ्गाको पाल उठाउँदै छन् र प्रकाशको ज्योतिको मार्गनिर्देशनमा उत्साहपूर्वक रूपमा भोलिको प्रतीक्षा गर्दै छन्। … आज, मानवजातिमा कोचाहिँ यस्तो अवस्थामा बाँचेका छैनन् र? को मेरो प्रकाशको ज्योतिभित्र बाँचेको छैन र? तिमीहरू बलिष्ठ नै भए पनि, वा तिमीहरू कमजोर नै भए पनि, मेरो ज्योतिको आगमनलाई तिमीहरूले कसरी छल्न सक्छौ र?

मार्च १०, १९९२


अध्याय १४

सम्पूर्ण युगहरूमा, कुनै पनि मानव राज्यमा प्रवेश गरेको छैन, यसर्थ कसैले पनि राज्यको युगको अनुग्रह उपभोग गरेको छैन, न त कसैले राज्यको राजालाई नै देखेको छ। मेरो आत्माको ज्योतिको प्रभावमा धेरै मानिसहरूले राज्यको सौन्दर्यको बारेमा भविष्यवाणी गरेका भए तापनि, तिनीहरूले यसको बाह्य रूपको बारेमा मात्रै जान्दछन्, तर यसको भित्री सारको बारेमा जान्दैनन्। आज, राज्य औपचारिक रूपले पृथ्वीमा अस्तित्वमा आएको छ, तर अधिकांश मानवजातिलाई अझै पनि राज्यको युगको अवधिमा के कुरा हासिल गर्नुपर्छ वा अन्तमा मानिसहरूलाई कुन क्षेत्रमा ल्याइनुपर्छ भन्‍ने बारेमा केही थाहा छैन। यस बारेमा हरेक व्यक्ति अलमलमा परेको छ कि भन्‍ने मलाई डर छ। राज्यको पूर्ण प्रकटीकरणको दिन अझै आएको छैन, त्यसकारण सबै मानिसहरू संभ्रमित छन् र तिनीहरूले यसलाई स्पष्टसँग बुझ्न सक्दैनन्। मेरो ईश्‍वरत्वको कार्य औपचारिक रूपमा राज्यको युगदेखि सुरु हुन्छ, र राज्यको युगको यही औपचारिक सुरुवातदेखि नै मानवजातिमाझ मेरो स्वभाव प्रगतिशील रूपमा आफै देखा पर्न सुरु भइरहेको छ। त्यसकारण, यही पलदेखि, सबैसामु घोषणा गर्दै पवित्र तुरही औपचारिक रूपमा बज्न सुरु हुन्छ। जब मैले औपचारिक रूपमा राज्यको राजाको रूपमा मेरो सत्ता र शासन ग्रहण गर्छु, तब मेरा मानिसहरू समयसँगै मद्वारा पूर्ण बनाइनेछन्। जब संसारका सबै राष्ट्रहरू भङ्ग हुन्छन्, ठीक त्यही समयमा मेरो राज्य स्थापित हुनेछ अनि यसले आकार लिनेछ, साथसाथै त्यही बेला म रूपान्तरित हुनेछु अनि सम्पूर्ण ब्रह्माण्डको सामना गर्न त्यसतर्फ फर्कनेछु। त्यो समयमा, सबै मानिसहरूले मेरो महिमामय अनुहार देख्नेछन् र मेरो साँचो मुखाकृतिको साक्षात्कार गर्नेछन्। संसारको सृष्टिदेखि नै, शैतानले मानिसहरूलाई भ्रष्ट बनाएदेखि आजको दिनमा तिनीहरू जति भ्रष्ट छन् त्यो हदसम्म, तिनीहरूको भ्रष्टताको कारण म तिनीहरूको दृष्टिकोणबाट झन्-झन् गुप्त र बढ्दो रूपमा अथाह बनेको छु। मानवजातिले कहिल्यै पनि मेरो साँचो अनुहार देखेको छैन र मसँग कहिल्यै पनि प्रत्यक्ष रूपमा अन्तरक्रिया गरेको छैन। जनश्रुति र मिथ्या कथाहरूमा मात्र, मानव कल्पनामा एउटा “म” रहेको पाइन्छ। त्यसैले, मानिसहरूको मस्तिष्कमा भएको “म” लाई सामना गर्न म यो मानव कल्पनासँग—अर्थात् मानव धारणाहरूसँग—समरूप हुन्छु ताकि मैले तिनीहरूले वर्षौंसम्म अँगालेर राखेको “म” को अवस्थामा परिवर्तन ल्याउन सकूँ। मेरो कार्यको सिद्धान्त यही हो। एक जना व्यक्तिले पनि सम्पूर्ण रूपमा यो कुरा बुझ्न सकेको छैन। मानिसहरूले मलाई लम्‍पसार परेर दण्डवत् गरेका भए तापनि, मेरो उपासना गर्न मकहाँ आएका भए तापनि, म त्यस्ता मानव कार्यहरूबाट आनन्द लिन सक्दिन, किनकि मानिसहरूले तिनीहरूको हृदयमा मेरो तस्विर राख्दैनन् बरु मेरो बाहेक अरूकै तस्विर राख्छन्। त्यसकारण, तिनीहरूमा मेरो स्वभावको बारेमा कुनै बुझाइ नै नभएको हुँदा मानिसहरूले मेरो साँचो अनुहार चिन्दै चिन्दैनन्। फलस्वरूप, जब तिनीहरू आफूले मेरो प्रतिरोध वा मेरा प्रशासनिक विधिहरूको उल्लङ्घन गरेको ठान्छन्, तब म देखे पनि नदेखे झैँ गर्छु—त्यसैले, तिनीहरूको स्मृतिमा म या त तिनीहरूलाई सजाय नभई कृपा गर्ने परमेश्‍वर हुँ या त आफूले बोलेको कुरालाई पूरा नगर्ने परमेश्‍वर स्वयम्‌ नै हुँ। यी सबै कुराहरू मानव सोचबाट जन्मिएका काल्पनिक कुराहरू हुन्, र तिनीहरू तथ्यसँग मेल खाँदैनन्।

म दिन प्रतिदिन अवलोकन गर्दै ब्रह्माण्डमाथि उभिन्छु, र मानव जीवनको अनुभव लिँदै अनि मानवजातिको प्रत्येक कार्यलाई नजिकबाट अध्ययन गर्दै म आफूलाई विनम्रतापूर्वक मेरो वासस्थानभित्र लुकाउँछु। कसैले पनि साँचो रूपले आफूलाई मेरो सामने अर्पित गरेको छैन; कसैले पनि सत्यको खोजी गरेको छैन। कोही पनि कहिल्यै मप्रति कर्तव्यनिष्ठ भएको छैन वा कसैले पनि मेरो समक्ष संकल्प गर्ने अनि आफ्नो कर्तव्य पालन गर्ने कार्य गरेको छैन। कसैले पनि मलाई कहिल्यै तिनीहरूभित्र बास बस्न दिएको छैन, न त मलाई तिनीहरूले आफ्नो जीवनलाई महत्त्व दिए झैँ महत्त्व नै दिएका छन्। कसैले पनि कहिल्यै व्यवहारिक यथार्थमा मेरो ईश्‍वरत्व जे हो त्यो सब देखेको छैन; कोही पनि कहिल्यै व्यवहारिक परमेश्‍वर स्वयम्‌सँग सम्पर्कमा रहन इच्छुक रहेको छैन। जब मानिसहरूलाई पानीले सिङ्गै निल्छ, तब म तिनीहरूलाई स्थिर पानीबाट बचाउँछु र नवजीवन जिउने मौका दिन्छु। जब मानिसहरूले जिउने आत्मविश्‍वास गुमाउँछन्, तब म तिनीहरूलाई जीवन जारी राख्ने साहस प्रदान गर्दै मृत्युको मुखबाट तानेर माथि ल्याउँछु ताकि तिनीहरूले मलाई आफ्नो अस्तित्वको जगको रूपमा प्रयोग गर्न सकून्। जब मानिसहरू मेरो विरुद्धमा विद्रोह गर्छन्, तब म तिनीहरूलाई तिनीहरूकै विद्रोहभित्रबाट मलाई चिनाउँछु। तिनीहरूको पुरानो प्रकृतिलाई विचार गरेर, र मेरो कृपालाई विचार गरेर, म तिनीहरूलाई मार्नुको साटो तिनीहरूलाई पश्‍चात्ताप गर्न र नयाँ सुरुवात गर्न दिन्छु। जब तिनीहरूले भोकमरीको सामना गर्छन्, तिनीहरूसँग तिनीहरूको शरीरमा एकै सास मात्र बाँकी रहँदा पनि, म तिनीहरूलाई शैतानको छलको शिकार हुनबाट जोगाउँदै मृत्युबाट खोसेर ल्याउँछु। धेरै पल्ट मानिसहरूले मेरो हात देखेका छन्, धेरै पल्ट तिनीहरूले मेरो दयालु मुखाकृति र मुस्कुराउने अनुहारको साक्षात्कार गरेका छन्, र धेरै पल्ट तिनीहरूले मेरो प्रताप र क्रोध देखेका छन्। मानिसहरूले मलाई कहिल्यै पनि नचिनेको भए तापनि, म जानाजान उत्तेजक बन्न तिनीहरूको कमजोरीहरूलाई अवसरको रूपमा लिँदिनँ। मानवजातिका कठिनाइहरूको अनुभव गर्दा त्यसले मलाई मानव कमजोरीप्रति सहानुभूति राख्न सक्षम तुल्याएको छ। मानिसहरूको विद्रोह र अकृतज्ञताको प्रत्युत्तरमा मात्र मैले तिनीहरूलाई विविध मात्राका सजायहरू दिने गर्छु।

जब मानिसहरू व्यस्त हुन्छन् म आफूलाई लुकाउँछु, र उनीहरूको फुर्सदको समयमा म आफूलाई प्रकट गर्छु। मानिसहरूले मलाई सबै कुरा जान्ने भनेर कल्पना गर्छन्; तिनीहरूले मलाई परमेश्‍वर स्वयम्‌को रूपमा लिन्छन् जसले सबै अनुनय-विनयहरूलाई स्वीकार गर्नुहुन्छ। त्यसकारण, धेरैजसो मानिसहरू परमेश्‍वरको सहायता माग्न मात्र मकहाँ आउँछन्, तर मलाई चिन्ने इच्छाको कारणले आउँदैनन्। बिरामको वेदनामा हुँदा मानिसहरूले अत्यावश्यक रूपमा मेरो सहयोगको याचना गर्छन्। अप्ठ्यारो परिस्थितिको समयमा, आफ्नो दुःखबाट मुक्त हुनको लागि, तिनीहरूले पूरै शक्ति लगाएर आफ्ना कठिनाइहरू मलाई बताउँछन्। तथापि, सहजताको अवस्थामा हुँदा एकै जना मानवले पनि मलाई प्रेम गर्न सकेको छैन; शान्ति र खुशीको समयमा एक जना मान्छेले पनि तिनीहरूको खुशीमा म पनि सामेल हुन सक्छु कि भनी मलाई खोज्दै आएको छैन। जब तिनीहरूका साना परिवारहरू खुशी र ठीकठाक हुन्छन्, तब मानिसहरूले आफ्ना परिवारहरूका आशिषित् खुसीयालीको आनन्द लिनको लागि मलाई भित्र जान निषेध गर्दै लामो समय अघिदेखि मलाई पन्छाइसकेका हुन्छन् वा मेरो लागि ढोका बन्द गरिसकेका हुन्छन्। मान्छेको मस्तिष्क एकदमै साँगुरो छ; यो त म जस्तो प्रेमिलो, कृपालु, र पहुँचयोग्य परमेश्‍वरलाई राख्न पनि नअट्ने गरी अति नै साँगुरो छ। आनन्ददायी हाँसोका क्षणहरूमा मानिसहरूले मलाई धेरै पल्ट अस्वीकार गरेका छन्; ठेस लाग्दा मानिसहरूले मलाई धेरै पल्ट बैसाखी झैँ आड बनाइएका छन्; रोगले ग्रसित भएका मानिसहरूले धेरै पल्ट मलाई जबरजस्ती चिकित्सकको भूमिकामा हालिदिएका छन्। कति क्रूर छन् मानिसहरू! तिनीहरू सम्पूर्ण रूपले अमर्यादित र अनैतिक छन्। जुन भावनाहरूद्वारा मानिसहरू ओतप्रोत हुनुपर्ने हो तिनीहरूमा ती भावनाहरू पनि छैनन्; तिनीहरू लगभग सम्पूर्ण रूपले मानवताको नामनिशाना विहीन छन्। विगतको बारेमा सोच र वर्तमानसँग तुलना गर त: के तिमीहरूमा कुनै परिवर्तन आइरहेको छ? के तिमीहरूले आफ्‍नो विगतका केही कुरालाई फालेका छौ? वा कि त्यो विगत अझै पनि प्रतिस्थापित हुन बाँकी छ?

मानव संसारका उकालीओरालीहरू अनुभव गर्दै मैले हिमश्रृङ्खलाहरू र नदीका घाटीहरू पार गरेको छु। तिनीहरूमाझ म घुम्दै हिँडेको छु र धेरै वर्ष म तिनीहरूमाझ बसेको छु, तैपनि मानवजातिको स्वभाव कमै मात्र परिवर्तन भएको जस्तो देखिन्छ। अनि मानिसहरूको पुरानो स्वभावले जरा गाडिसकेको र त्यसबाट टुसा पलाएको हो कि जस्तो देखिन्छ। तिनीहरूले त्यो पुरानो प्रकृतिलाई कहिल्यै पनि बदल्न सक्दैनन्; तिनीहरूले त्यसको मौलिक जगमा मात्रै यसलाई अलिअलि सुधार गर्छन्। मानिसहरूले भने झैँ, सार बदलिएको छैन, तर स्वरूप चाहिँ धेरै नै बदलिएको छ। मानिसहरू सबै मलाई मूर्ख बनाउन र तामझामद्वारा प्रभावित गर्न खोजिरहेका छन् भन्‍ने देखिन्छ ताकि तिनीहरूले झुक्याएर मेरो प्रशंसा जित्न सकून्। म मानव छललाई न त प्रशंसा गर्छु न त यसलाई ध्यान नै दिन्छु। रिसले आगो हुनुको साटो म देखे पनि नदेखे झैँ गर्ने मनोवृत्ति अँगाल्छु। मैले मानवजातिलाई केही निश्चित हदसम्मको छुट दिने, त्यसपछि सबै मानिसहरूलाई एकैचोटि सामना गर्ने योजना बनाएको छु। मानिसहरू सबै आफूलाई प्रेम नगर्ने अनि आफ्नो ख्याल राख्दै नराख्ने व्यर्थका तुच्छ व्यक्तिहरू भएको हुँदा, किन मैले तिनीहरूलाई फेरि पनि कृपा र प्रेम गर्नु आवश्यक हुन्थ्यो र? कुनै अपवाद विना नै, मानिसहरूले आफूलाई नै चिन्दैनन्, न त तिनीहरूलाई आफ्नो मूल्य कति धेरै छ भन्‍ने कुरा नै थाहा छ। तिनीहरूले आफूलाई जोख्नको लागि तराजुमा राख्नुपर्छ। मानिसहरूले मलाई वास्ता गर्दैनन्, त्यसैले म पनि तिनीहरूलाई गम्भीर रूपमा लिँदिनँ। तिनीहरूले मलाई ध्यान दिँदैनन्, त्यसैले मैले पनि तिनीहरूउपर अझ परिश्रमसित काम गर्नु पर्दैन। के यो दुवै संसारका सर्वोत्तम कुरा होइन र? के यसले तिमीहरू, अर्थात् मेरा मानिसहरूलाई व्याख्या गर्दैन र? तिमीहरूमध्ये कसले चाहिँ मेरो समक्ष संकल्पहरू गरेर पछि तिनलाई त्याग गरेको छैन र? बारम्बार विभिन्न कुराहरूमा मन डुलाउनुको सट्टा, कसले चाहिँ मेरो अगाडि दीर्घकालीन संकल्पहरू गरेको छ र? सधैँ, मानिसहरूले सहज परिस्थितिमा मेरो अगाडि संकल्पहरू गर्छन्, र कठिन परिस्थितिमा ती सबैलाई रद्द गर्छन्; अनि पछि, तिनीहरूले फेरि त्यही संकल्पलाई लिन्छन् र मेरो अगाडि राख्छन्। के म त्यति धेरै अपमानयोग्य छु र मानवजातिले फोहोरको थुप्रोबाट टिपेको फोहोर वस्तु यसै स्वीकार गरूँ? कमै मात्र मानिसहरू आफ्ना संकल्पहरूमा दृढ रहन्छन्, केही मात्र पवित्र छन्, र केहीले मात्र तिनीहरूको लागि अमूल्य रहेका वस्तुहरू मलाई बलि चढाउँछन्। के तिमीहरू सबै उस्तै छैनौ र? यदि तिमीहरूले राज्यका मेरा मानिसहरूको सदस्यको रूपमा आफ्नो कर्तव्य निभाउन सक्दैनौ भने, तिमीहरूलाई तिरस्कार गर्नेछु!

अध्याय १५

मानिसहरू सबै आत्म-ज्ञानको कमी भएका प्राणी हुन्, र तिनीहरू आफूलाई चिन्न सक्दैनन्। तैपनि, तिनीहरू अरू सबैलाई आफ्नो हत्केलाजस्तै छर्लङ्गै चिन्छन्, मानौँ अरूले गरेका र भनेका सबै कुरा पहिले उनीहरूकै अगाडि तिनीहरूद्वारा “निरीक्षण” गरिएका हुन्, र गरिनुअघि उनीहरूको स्वीकृति प्राप्त गरिएको हो। फलस्वरूप, यस्तो लाग्छ कि तिनीहरूले अरू सबैलाई उनीहरूको मनोवैज्ञानिक स्थितिसम्म पूर्ण मापन गरेका छन्। मानवजाति सबै यस्तै हुन्छन्। आज तिनीहरू राज्यको युगमा प्रवेश गरेका भए पनि, तिनीहरूको प्रकृति अपरिवर्तित नै रहेको छ। तिनीहरू अझै पनि मेरो अगाडि म जे गर्छु त्यही गर्छन्, जबकि मेरो पिठ्युँ पछाडि तिनीहरू आफ्नै अनौठो “काम” गर्न थाल्छन्। तर, पछि, मेरो अगाडि आउँदा, तिनीहरू पूर्ण रूपमा अर्कै मानिस जस्ता देखिन्छन्, जो स्पष्ट रूपमा शान्त र निडर हुन्छन्, जसको शान्त मुद्रा र स्थिर धड्कन हुन्छ। के मानिसहरूलाई यति घृणास्पद बनाउने ठ्याक्कै यही कुराले होइन र? अति धेरै मानिस दुइटा पूर्ण रूपमा फरक अनुहार बोकेर हिँड्छन्—एउटा मेरो अगाडि हुँदा, र अर्को मेरो पिठ्युँ पछाडि हुँदा। तिनीहरूमध्ये धेरै जना मेरो अगाडि हुँदा भर्खरै जन्मेका थुमाजस्तै व्यवहार गर्छन्, तर मेरो पिठ्युँ पछाडि हुँदा, तिनीहरू हिंस्रक बाघमा परिणत हुन्छन् र पछि डाँडाकाँडामा खुसीले उडिहिँड्ने साना चराचुरुङ्गीजस्तै व्यवहार गर्छन्। धेरैले मेरो अगाडि उद्देश्य र सङ्कल्प देखाउँछन्। धेरै जना तृष्णा र अभिलाषा बोकेर मेरा वचनहरू खोज्दै मेरो अगाडि आउँछन्, तर मेरो पिठ्युँ पछाडि हुँदा, तिनीहरू तीप्रति वितृष्ण महसुस गर्छन् र तिनलाई परित्याग गर्छन्, मानौँ मेरा वाणीहरू बोझ हुन्। कैयौँ पटक, मानवजातिलाई मेरो शत्रुद्वारा भ्रष्ट तुल्याइएको देखेपछि, मैले मानिसहरूमा आफ्नो आशा राख्न छोडेको छु। कैयौँ पटक, तिनीहरू रुँदै मेरो अगाडि क्षमा माग्न आएको देखेपछि पनि, तिनीहरूको आत्म-सम्मानको कमी र हठी ढिठ्याइँका कारणले गर्दा, तिनीहरूसँग साँचो हृदय र सच्चा अभिप्रायहरू हुँदाहुँदै पनि, मैले रिसमा तिनीहरूका कार्यहरूप्रति आँखा चिम्लेको छु। कैयौँ पटक, मैले मसँग सहकार्य गर्न पर्याप्त आत्मविश्‍वास बोकेका मानिसहरू देखेको छु, जो, मेरो अगाडि हुँदा, मेरो अँगालोमा बसेर यसको न्यानोपनको स्वाद लिइरहेका जस्ता देखिन्छन्। कैयौँ पटक, मेरा चुनिएका मानिसहरूको निर्दोषता, जीवन्तता, र प्यारोपन देखेर, म कसरी यी कुराहरूका कारणले निकै प्रसन्न नहुन सक्छु र? मानवजातिलाई मेरो हातमा रहेका तिनीहरूका पूर्वनियोजित आशिष्‌हरूमा कसरी आनन्द लिने भन्‍ने थाहा हुँदैन, किनभने तिनीहरू “आशिष्‌” वा “दुःख” को अर्थ ठ्याक्कै के हो भन्ने बुझ्दैनन्। त्यसकारण, मानिसहरू मलाई साँचो रूपमा पछ्याउँदैनन्। यदि भोलिको अस्तित्व नहुने हो भने, तिमीहरूमध्ये को चाहिँ मेरो उपस्थितिमा हिउँजस्तै शुद्ध र जेडजस्तै निष्खोट हुनेथियो? के मप्रतिको तेरो प्रेमलाई एउटा स्वादिष्ट भोजन, उच्चस्तरीय कपडा, वा उच्च पद वा मोटो तलबसँग साट्न सकिन्छ र? के यसलाई तँलाई अरूले गर्ने प्रेमसँग साट्न सकिन्छ र? के वास्तवमा परीक्षाहरूको भोगाइले गर्दा मानिसहरूले मप्रतिको प्रेम त्याग्ने हुन सक्छ? अथवा दुःख र सङ्कष्टहरूले गर्दा तिनीहरू मेरा प्रबन्धहरूबारे गुनासो गर्न सक्छन्? मेरो मुखमा भएको धारिलो तरवारलाई कसैले कहिल्यै साँचो रूपमा अनुभव गरेको छैन: तिनीहरू साँचो रूपमा यसको साँचो अर्थलाई नबुझी यसको सतही अर्थ मात्र जान्दछन्। यदि मानवजातिले साँच्चै मेरो तरवारको धारिलोपन देख्न सक्ने भए, तिनीहरू मुसाजस्तै भागेर आफ्नो दुलोमा पस्नेथिए। तिनीहरूको बोधोपनका कारणले गर्दा, मानिसहरू मेरा वचनहरूको साँचो अर्थ केही पनि बुझ्दैनन्, र त्यसैले तिनीहरूलाई मेरा वाणीहरू कति शक्तिशाली छन् वा तिनले मानव प्रकृतिलाई कति चाहिँ खुलासा गर्छन् र ती वचनहरूद्वारा तिनीहरूको आफ्नै भ्रष्टताको कति न्याय गरिएको छ भन्‍ने थाहा हुँदैन। यसरी, मेरा वचनहरूबारे तिनीहरूको अपूरो बुझाइको परिणामस्वरूप, धेरैजसो मानिसले उत्साहहीन मनोवृत्ति अपनाएका छन्।

राज्यभित्र, मेरो मुखबाट निस्केका वाणीहरू मात्र होइन, मेरा पाउहरू पनि समस्त भूमिहरूमा सर्वत्र औपचारिक रूपमा हिँड्छन्। यसरी, मैले सबै अशुद्ध र फोहोरी ठाउँहरूलाई विजय गरेको छु, यसरी स्वर्ग मात्र परिवर्तन भइरहेको छैन, पृथ्वी पनि परिवर्तनको प्रक्रियामा छ, र पछि नवीकरण हुनेछ। ब्रह्माण्डभित्र, इन्द्रियहरूलाई आनन्दित र मानिसहरूलाई प्रफुल्लित पार्ने हृदयस्पर्शी पक्ष प्रस्तुत गर्दै, हरेक वस्तु मेरो महिमाको चमकमा नयाँ जस्तै गरी चम्कन्छ, मानौँ यो अहिले शैतानद्वारा बाधा नपारिएको अवस्थामा र बाहिरी शत्रुको आक्रमणबाट स्वतन्त्र रही मानव कल्पनामा पैदा भएका आकाशहरूभन्दा माथिको स्वर्गमा अवस्थित छ। ब्रह्माण्डको सबैभन्दा माथिल्लो ठाउँमा, मेरो आदेशमा असङ्ख्य ताराहरूले आफ्‍ना तोकिएका स्थानहरू लिन्छन्, अन्धकारको घडीमा ताराहरूका क्षेत्रहरूमा आफ्नो ज्योति फैलाउँछन्। कुनै पनि प्राणीले आज्ञा नमान्‍ने विचारहरू मनमा राख्‍ने हिम्मत गर्दैन, र यसरी, मेरा प्रशासनिक आदेशहरूको सारको कारण सम्पूर्ण ब्रह्माण्ड राम्रोसँग सञ्‍चालित र व्यवस्थित हुन्छ: कहिल्यै पनि कुनै बाधा उत्पन्‍न भएको छैन, न त ब्रह्माण्ड कहिल्यै विभाजन नै भएको छ। म ताराहरूभन्दा माथि उड्दै उफ्रन्छु, र जब सूर्यले आफ्ना किरणहरू छर्छ, मेरो हातबाट हाँसका प्वाँखहरू जत्रा हिउँका कणहरूको ठूलो वर्षा गराएर म तिनीहरूको न्यानोपन मेटाइदिन्छु। तैपनि जब म मेरो मन परिवर्तन गर्छु, ती सबै हिउँ पग्लेर नदी बन्छ, र एकै क्षणमा आकाशहरूमुनि सबै ठाउँमा वसन्त आएको हुन्छ र जीवन्त हरियालीले पृथ्वीको सम्पूर्ण दृश्यलाई रूपान्तरण गरेको हुन्‍छ। म आकाशभन्दा माथि जान्छु, र तुरुन्तै मेरो स्वरूपको कारण पृथ्वीलाई अत्यन्तै कालो अन्धकारले ढाक्छ: चेतावनीविना “रात” आइपुगेको हुन्‍छ, र संसारभरि यति अँध्यारो हुन्छ कि कसैले आफ्नो अनुहारको अघि आफ्नै हातसमेत देख्‍न सक्दैन। ज्योति निभेपछि, यस मौकाको फाइदा उठाउँदै, मानिसहरूले एकअर्कोलाई नाश पार्छन्, र एकअर्कोबाट खोस्दै र लुट्दै आपसी विनाशको हिंसात्मक कार्य गर्छन्। पृथ्वीका राष्ट्रहरू अस्तव्यस्त विखण्डनमा पर्छन् र धूमिल अशान्तिको स्थितिमा प्रवेश गर्छन् र अन्ततः ती सबै कुनै पनि छुटकारा पाउनै नसक्‍ने अवस्थामा पुग्छन्। मानिसहरू आफ्नो पीडामाझ दुःख, विलाप र छटपटीको सास्तीसँग सङ्घर्ष गर्छन् र वेदनामा दयनीय रूपले विलौना गर्छन्, र मानिसको संसारमा एकचोटि फेरि अचानक ज्योति आओस् र यसरी अन्धकारका दिनहरू समाप्त होऊन् र पहिले एकचोटि अस्तित्वमा रहेको त्यो शक्ति पुनर्स्थापित होस् भन्‍ने इच्छा गर्छन्। तैपनि, मैले मेरा बाहुला झट्कारेर मानवजातिलाई छोडेको धेरै भइसक्यो, संसारका गल्तीहरूका लागि म फेरि कहिल्यै तिनीहरूलाई दया देखाउनेछैनँ: मैले धेरै अघि नै सम्पूर्ण पृथ्वीका मानिसहरूलाई तिरस्कार गरेको छु, त्यहाँका अवस्थाहरूप्रति मेरा आँखाहरू चिम्लेको छु, मानवताको हरेक चाल र हाउभाउबाट मेरो अनुहार अर्कोतिर फर्काएको छु, र यसको अपरिपक्‍वता र निर्दोषताप्रति प्रसन्‍न हुन छोडेको छु। म संसारलाई फेरि नयाँ बनाउने अर्को योजनामा लागेको छु, ताकि यो नयाँ संसारको चाँडै नै पुनर्जन्म हुन सकोस्, र यो फेरि कहिल्यै नडुबोस्। मानवजातिमाझ, यस्ता धेरै विराना राज्यहरू छन् जो मैले तिनीहरूलाई सही तुल्याऊँ भन्‍ने प्रतीक्षामा छन्, र यस्ता धेरै गल्तीहरू छन् जसलाई मैले व्यक्तिगत रूपले रोक्‍नुपर्छ, अनि मैले बढार्नुपर्ने धूलो अधिक छ, र मैले खुलासा गर्नुपर्ने रहस्यहरू कैयौँ छन्। सारा मानवजाति मेरो प्रतीक्षामा छ, र मेरो आगमनको तृष्णा गरिरहेको छ।

पृथ्वीमा, म मानिसहरूको हृदयमा वास गर्ने व्यावहारिक परमेश्‍वर स्वयम् हुँ; स्वर्गमा, म यावत् थोकको सार्वभौम हुँ। मैले पहाडहरू चढेको छु र नदीहरू तरेको छु, र म मानिसबीच बतासजस्तै हिँडेको छु। व्यावहारिक परमेश्‍वर स्वयम्‌लाई खुलेआम विरोध गर्ने आँट कसले गर्छ? सर्वशक्तिमान्‌को सार्वभौमिकताबाट उम्कने आँट कसले गर्छ? म निस्सन्देह स्वर्गमा छु भनेर ठोकेर भन्ने आँट कसले गर्छ? यसबाहेक, म निर्विवाद रूपमा पृथ्वीमा छु भनेर ठोकेर भन्ने आँट कसले गर्छ? मानिसहरूबीच म कहाँ छु भनेर पूर्ण रूपमा वर्णन गर्न सक्ने कोही पनि छैन। म स्वर्गमा हुँदा अलौकिक परमेश्‍वर स्वयम् हुँ, र म पृथ्वीमा हुँदा व्यावहारिक परमेश्‍वर स्वयम् हुँ भन्ने हुन सक्छ र? निश्‍चय नै, म व्यावहारिक परमेश्‍वर स्वयम् हुँ कि होइन भन्‍ने कुरा म यावत् थोकको सार्वभौम भएको कारणबाट वा मैले मानव संसारका कष्टहरू भोग्ने तथ्यबाट निर्धारण गर्न सकिँदैन, सकिन्छ र? यदि त्यसो हुन्थ्यो भने, के मानिसहरू मुक्ति नपाउने गरी अज्ञानी हुने थिएनन् र? म स्वर्गमा छु, तर म पृथ्वीमा पनि छु; म यावत् थोकबीच छु, र असङ्ख्य मानिसबीच पनि छु। मानिसहरू हरेक दिन मेरो सम्पर्कमा आउन सक्छन्; यसबाहेक, तिनीहरू मलाई हरेक दिन देख्न सक्छन्। जहाँसम्म मानिसको सवाल छ, म कहिले लुकेको र कहिले देखा परेको जस्तो देखिन्छु; म वास्तवमा अस्तित्वमा भएजस्तो देखिन्छु, तैपनि म अस्तित्वमा नभएजस्तो पनि देखिन्छु। ममा मानिसले बुझ्‍न नसकिने रहस्यहरू निहित छन्। मानौँ सबै मानिस ममा अझ धेरै रहस्य पत्ता लगाउनका लागि, र त्यसद्वारा आफ्नो हृदयमा भएको त्यो असहज भावना हटाउने आशा गर्दै माइक्रोस्कोपबाट मलाई चियाएर हेरिरहेका छन्। तर, तिनीहरूले एक्स-रे नै प्रयोग गरे पनि, मसँग भएका कुनै पनि रहस्यहरू तिनीहरू कसरी उजागर गर्न सक्छन् र?

मेरो कामको परिणामस्वरूप, मेरा मानिसहरूको ठूलो सङ्ख्याले मसँगसँगै महिमा प्राप्त गर्ने क्षणमा, ठूलो रातो अजिङ्गरको ओडार तुरुन्तै पत्ता लगाइनेछ, सबै हिलो पखाली सफा गरिनेछ, र यति धेरै वर्षदेखि जमेको सबै प्रदूषित पानी मेरो दन्केको आगोमा सुकिजानेछ र अब अस्तित्वमा रहनेछैन। त्यसपछि, ठूलो रातो अजिङ्गर आगो र गन्धकको कुण्डमा नष्ट हुनेछ। के तिमीहरू त्यो अजिङ्गरले तिमीहरूलाई खोसेर नलैजाओस् भनी साँच्‍चै मेरो प्रेमिलो हेरचाहमुनि रहिरहन इच्छुक छौ? के तिमीहरू साँच्‍चै त्यसका युक्तिहरूलाई घृणा गर्छौ? कसले मेरो लागि बलियो साक्षी दिन सक्छ? मेरो नाउँका खातिर, मेरो आत्माका खातिर, र मेरो सम्पूर्ण व्यवस्थापनको योजनाका खातिर, कसले आफ्ना सबै सामर्थ्य अर्पण गर्न सक्छ? आज, राज्य मानिसको संसारमा छ, र यो म व्यक्तिगत रूपमै मानिसको संसारमा ओर्लने समय हो। यदि यस्तो नहुँदो हो त, को मेरा खातिर कुनै डरबिना आफै रणभूमिमा जान सक्थ्यो र? राज्यले आकार लिओस् भनेर, मेरो हृदय सन्तुष्ट होस् भनेर, र त्यसभन्दा पनि बढी, मेरो दिन आओस् भनेर, यावत् थोक पुनर्जीवित हुने समय आओस् भनेर, यावत् थोक फस्टाउने दिन आओस् भनेर, मानिसले दुःखको सागरबाट मुक्ति पाओस् भनेर, भोलि आओस् भनेर, भोलि सुन्दर होस् र भोलि फस्टाओस् र समृद्ध होस् भनेर, र त्यसभन्दा पनि बढी, भविष्यको आनन्दका खातिर, सबै मानिस आफ्नो सम्पूर्ण शक्ति लगाएर प्रयास गरिरहेका छन्, मेरो लागि आफूलाई बलिदान गर्न कुनै कसर बाँकी राखेका छैनन्। के यो ठ्याक्कै म विजयी भइसकेको छु भन्‍ने कुराको सङ्केत होइन र? के यो ठ्याक्कै मेरो योजना पूरा भएको कुराको निसान होइन र?

आखिरी दिनहरूमा जति धेरै मानिसहरू अस्तित्वमा हुन्छन्, तिनीहरूले संसारको शून्यता त्यति नै धेरै महसुस गर्नेछन्, र उनीहरूसित जीवन जिउने साहस त्यति नै थोरै हुनेछ। यस कारणले गर्दा, अनगिन्ती मानिसहरू निराश भएर मरेका छन्, अरू असङ्ख्य मानिसहरूले आफ्‍नो खोजमा हरेस खाएका छन्, र अरू अनगिन्ती मानिसहरूले शैतानको हातको नियन्त्रणमा पीडा भोगिरहेका छन्। मैले धेरै मानिसहरूलाई बचाएँ र तीमध्ये धेरैलाई सहयोग गरेँ, र मानिसहरूले ज्योति गुमाएको बेला धेरैपटक मैले तिनीहरूलाई ज्योतिको ठाउँमा फर्काएर ल्याएको छु, ताकि तिनीहरूले मलाई ज्योतिमा चिनून् र खुसीले ममा रमाऊन्। मेरो ज्योति आएको कारण, मेरो राज्यमा बसोबास गर्ने मानिसहरूका हृदयमा भक्ति बढ्छ, किनकि म मानवजातिले प्रेम गर्नुपर्ने परमेश्‍वर हुँ—त्यो परमेश्‍वर हुँ, जोसँग मानिसहरू स्‍नेहसाथ जोडिन्छन्—अनि, तिनीहरू मेरो स्वरूपको प्रभावको छापद्वारा भरिएका हुन्छन्। यद्यपि, सबै कुरा भनिसकिएपछि र गरिसकिएपछि, यो आत्माको काम हो कि देहको काम हो भनेर बुझ्ने कोही हुँदैन। यो एउटा कुरा पूर्ण रूपमा अनुभव गर्न मानिसहरूलाई जीवनभरिको समय लाग्छ। मानिसहरूले तिनीहरूका हृदयभित्रका स्थानहरूमा मलाई कहिल्यै पनि तुच्छ ठानेका छैनन्; बरु तिनीहरू आफ्ना आत्माको गहिराइमा मसँग टाँसिइरहन्छन्। मेरो बुद्धिले उनीहरूको प्रशंसा बढाउँछ, मैले गर्ने आश्‍चर्यकर्महरू तिनीहरूका आँखाका तृप्ति हुन्, र मेरा वचनहरूले तिनीहरूको दिमाग घुमाउँछ, तैपनि तिनीहरूले तिनलाई प्रेमपूर्वक सम्हालेर राख्छन्। मेरो व्यावहारिकताले मानिसहरूलाई अन्योल तुल्याउँछ, अवाक् बनाउँछ र छक्‍क पार्छ, र तापनि तिनीहरू तिनलाई स्वीकार्न तयार हुन्छन्। के यो मानिसहरू जस्ता छन् त्यसको सही मापन होइन र?

अध्याय १६

म मानिसलाई धेरै कुरा भन्‍न चाहन्छु, मैले उसलाई बताउनुपर्ने धेरै कुरा छन्। तर मानिसमा बुझ्‍ने क्षमताको धेरै नै कमी छ; उसले मैले प्रदान गरेअनुसार मेरा वचनहरूलाई पूर्ण रूपमा बुझ्‍न सक्दैन, र एउटा पक्षलाई मात्रै बुझ्छ, अरू पक्षबारे अनजान रहन्छ। तैपनि म मानिसलाई उसको शक्तिविहीनताको कारण मृत्युदण्ड दिँदिनँ, न त उसको कमजोरीको कारण म शोकमा नै डुब्छु। मानिसले मेरा अभिप्रायहरूलाई नबुझे पनि, सदाझैँ, म मेरो काम गर्छु र बोल्छु मात्रै; जब त्यो दिन आउँछ, मानिसहरूले आफ्नो हृदयको गहिराइबाट मलाई चिन्‍नेछन्, र आफ्‍ना विचारहरूमा मलाई याद गर्नेछन्। जब म यो पृथ्वीबाट प्रस्थान गर्छु, तब म मानिसको हृदयको सिंहासनमा उक्लिने दिन पनि ठीक त्यही नै हुनेछ, भन्‍नुको अर्थ, यो सबै मानिसले मलाई चिन्‍ने दिन हुनेछ। त्यसकारण, यो मेरा पुत्रहरू र मानिसहरूले पृथ्वीमाथि शासन गर्न थाल्‍ने दिन पनि हुनेछ। मलाई चिन्‍नेहरू निश्‍चय नै मेरो राज्यका खम्‍बाहरू बन्‍नेछन्, र मेरो राज्यमा शासन गर्न र शक्ति चलाउनको लागि तिनीहरूबाहेक अरू कोही पनि योग्य हुनेछैनन्। मलाई चिन्‍नेहरू सबैसँग मेरो सारत्व हुन्छ, र तिनीहरू सबै मानिसका बीचमा मेरो अनुरूप जिउन सक्छन्। मानिसले मलाई कुन हदसम्‍म चिन्छ भन्‍ने कुराको मलाई फिक्री छैन: कसैले कुनै पनि हालतमा मेरो कामलाई बाधा गर्न सक्दैन, र मानिसले मलाई कुनै सहयोग गर्न सक्दैन र मेरो लागि उसले केही पनि गर्न सक्दैन। मानिसले मेरो ज्योतिमा मेरो अगुवाइ पछ्याउन, र यो ज्योतिमा मेरो इच्छा खोज्‍न मात्रै सक्छन्। आज, मानिसहरूसँग योग्यताहरू छन्, र तिनीहरूले मेरो अघि घमण्डको साथ खडा हुन, र कुनै रोकटोकविना मसँग हाँसो र ठट्टा गर्न, अनि मलाई उसकै स्तरको मानिसलाई जस्तो सम्‍बोधन गर्न सक्छ भन्‍ने तिनीहरू विश्‍वास गर्छन्। अझै पनि मानिसले मलाई चिन्दैन, उसले अझै पनि हामीमा उस्तै प्रकृति छ, हामी दुवै देह र रगत हौं, र हामी दुवै मानव संसारमा जिउँछौं भन्‍ने विश्‍वास गर्छ। उसको हृदयमा मप्रतिको डर निकै कम छ; ऊ मेरो सामुन्ने हुँदा उसले मलाई आदर गर्छ, तर उसले आत्माको अघि मेरो सेवा गर्न सक्दैन। मानौं मानिसको लागि आत्मा अस्तित्वमा नै हुनुहुन्‍न। परिणामस्वरूप, कुनै पनि मानिसले आत्मालाई कहिल्यै चिनेको छैन; मेरो देहधारणमा मानिसहरूले देह र रगतको शरीर मात्रै देख्छन्, र परमेश्‍वरका आत्मालाई बुझ्दैनन्। के यसरी मेरा अभिप्रायहरूलाई साँच्‍चै पूरा गर्न सकिनेछ? मलाई मूर्ख बनाउने कार्यमा मानिसहरू विशेषज्ञ बनेका छन्; मलाई मूर्ख तुल्याउनको लागि तिनीहरूलाई शैतानले विशेष रूपमा तालिम दिएको छ भन्‍ने देखिन्छ। तैपनि म शैतानको बाधामा पर्दिनँ। पृथ्वीमा मेरो राज्य स्थापित गर्न सकियोस् भनेर, सारा मानवजातिलाई जित्‍नको लागि र सारा मानवजातिलाई भ्रष्ट तुल्याउनेलाई पराजय गर्नको लागि म अझै पनि मेरो बुद्धिको प्रयोग गर्नेछु।

मानिसको बीचमा, ताराहरूको आकार वा अन्तरिक्षको आकारलाई निधो गर्न प्रयास गर्नेहरू पनि छन्। तैपनि तिनीहरूको अनुसन्धान कहिल्यै पनि सफल प्रमाणित भएको छैन, र तिनीहरूले बेचैन भई शिर निहुराउने र आफैलाई असफलतामा पार्नेबाहेक केही पनि गर्न सक्दैनन्। सबै मानिसका बीचमा खोजी गरिसकेपछि अनि मानिसका असफलताहरूमा उसको गतिशीलतालाई शिर उठाएर अवलोकन गरिसकेपछि, म मप्रति पूर्ण रूपमा विश्‍वस्त भएको, मेरो आज्ञापालन गर्ने र ममा समर्पित हुने कसैलाई पनि देख्दिनँ। मानिसका महत्त्वाकाङ्क्षाहरू कति अनियन्त्रित छन्! जब गहिराइको सम्पूर्ण अनुहार अँध्यारो थियो, तब मैले मानिसको बीचमा संसारको तीतो स्वाद चाख्न थालेँ। मेरो आत्माले संसारभरि यात्रा गर्छ र सबै मानिसहरूको हृदयलाई नियाल्छ, तैपनि म पनि त्यसरी नै मेरो देहधारी शरीरमा मानवजातिलाई जित्छु। मानिसले मलाई देख्दैन, ऊ अन्धो छ; उसले मलाई चिन्दैन, किनभने ऊ अचेत छ; मानिसले मेरो विरोध गर्छ, किनभने ऊ विद्रोही हो; मानिस मेरो अघि घुँडा टेक्‍न आउँछ, किनभने उसमाथि मैले विजय गरेको छु; मानिसले मलाई प्रेम गर्छ, किनभने म अन्तर्निहित रूपमा नै मानिसको प्रेम पाउन योग्य छु; मानिस मेरो अनुरूप जिउँछ र उसले मेरो प्रकटीकरण गर्छ, किनभने मेरो शक्ति र मेरो बुद्धिले उसलाई मेरा अभिप्रायअनुरूप तुल्याउँछ। मानिसको हृदयमा मेरो निम्ति एउटा ठाउँ छ, तर मैले मानिसको आत्मामा बसेको मानिसबाट मप्रतिको प्रेम कहिल्यै प्राप्त गरेको छैन। मानिसको आत्मामा साँच्‍चै नै उसले अरू सबै कुरालाई भन्दा बढी प्रेम गरेका कुराहरू छन्, तर तीमध्ये म एक होइन, त्यसकारण मानिसको प्रेम साबुनको फिँजजस्तै हो: जब बतास चल्छ, यो फुटेर कहिल्यै नदेखिने गरी हराउँछ। मानिसप्रतिको मेरो मनोवृत्तिमा म सधैँ स्थिर र अपरिवर्तनीय रही आएको छु। के मानवजातिको बीचमा कसैले यस्तै गर्न सक्थ्यो र? मानिसको नजरमा म हावाजस्तै अस्पृश्य र अदृश्य छु, र यही कारणले गर्दा धेरैजसो मानिसले असीमित आकाशमा, वा बटारिएर यताउता चल्‍ने समुद्रमा, वा शान्त तालमा, वा खोक्रा वचन र धर्मसिद्धान्तहरूमा मात्रै खोजी गर्न सक्छन्। मानवजातिको सारलाई जान्‍ने एक व्यक्ति पनि छैन, मभित्रको रहस्यबारे केही भन्‍न सक्‍ने कुनै व्यक्ति हुने कुरा त परै जाओस्, त्यसकारण म मानिसलाई मैले उसको लागि तय गरेको भनी मानिसले कल्‍पना गरेका सबैभन्दा उच्‍च मापदण्डहरू पूरा गर्न लगाउँदिनँ।

मेरा वचनहरूका बीचमा, पहाडहरू ढल्छन्, पानी उल्टो बग्छ, मानिस अधीनमा रहन्छ र तालहरू निरन्तर बग्न थाल्छन्। उर्लिरहेका समुद्रहरू क्रोधित भई आकाशतर्फ उर्लिए पनि, मेरा वचनहरूका बीचमा त्यस्ता समुद्रहरू तालको सतहजस्तै शान्त बन्छन्। मेरो हातको अलिकति इसाराले डरलाग्दा तुफानहरू तुरुन्तै गायब हुन्छन् र मबाट टाढा जान्छन् अनि मानव संसारलाई तुरुन्तै शान्तिमा फर्काइन्छ। तर जब म आफ्नो रिस पोख्छु, तब पहाडहरू तुरुन्तै टुक्राटुक्रा हुन्छन्, जमिन तुरुन्तै हल्लिन थाल्छ, पानी तुरुन्तै सुक्छ र मानिस तुरुन्तै प्रकोपद्वारा घेरिन्छ। म आफ्नो रिसका कारण, मानिसका चिच्याहटहरूलाई वास्ता गर्दिनँ, उसको पुकाराको जवाफमा कुनै सहायता प्रदान गर्दिनँ, किनभने मेरो रिस बढिरहेको छ। म स्वर्गहरूमाझ हुँदा, ताराहरू मेरो उपस्थितिका कारण कहिल्यै आतङ्कमा परेका छैनन्। बरु, तिनीहरू मेरा लागि आफ्नो काममा आफ्नो सम्पूर्ण हृदय र शक्ति लगाउँछन् र त्यसैले म तिनीहरूलाई अझ बढी ज्योति प्रदान गर्छु र तिनीहरूलाई अझ चहकिला रूपमा चम्कन लगाउँछु, ताकि तिनीहरूले मेरा लागि अझ बढी महिमा प्राप्त गरून्। स्वर्गहरू जति उज्यालो हुन्छन्, तलको संसार त्यति नै अँध्यारो हुन्छ। यतिका धेरै मानिसले मेरा प्रबन्धहरू अनुपयुक्त छन् भनी गुनासो गरेका छन्, धेरैले आफ्नै राज्य बनाउन मलाई छाडेका छन्, जसलाई प्रयोग गरेर तिनीहरू मलाई धोका दिन्छन् र अन्धकारको स्थितिलाई उल्टाउँछन्। तैपनि कसले आफ्नो सङ्कल्पद्वारा यो हासिल गरेको छ र? अनि को आफ्नो सङ्कल्पमा सफल भएको छ र? मेरो हातद्वारा प्रबन्ध गरिएको कुरालाई कसले उल्टाउन सक्छ र? जब भूमिभरि वसन्त छाउँछ, म गोप्य र शान्त रूपमा संसारमा ज्योति पठाउँछु, ताकि पृथ्वीमा, मानिसले हावामा अचानक ताजगीको महसुस गरोस्। तर ठिक त्यही क्षण, म मानिसका आँखाहरूलाई धूमिल पारिदिन्छु, ताकि उसले कुहिरोले जमिनलाई ढाकिरहेको मात्र देखोस् अनि सबै मानिस र कुरा अस्पष्ट होऊन्। मानिसहरूले गर्न सक्ने भनेकै आफैमा सुस्केरा हाल्ने र यस्तो सोच्ने मात्र हो, “ज्योति किन एक क्षणका लागि मात्र रह्यो? परमेश्‍वर मानिसलाई किन कुहिरो र धमिलोपन मात्र दिनुहुन्छ?” मानिसहरूको निराशाबीच, कुहिरो तुरुन्तै हराउँछ तर जब तिनीहरू अचानक ज्योतिको एउटा झिल्को देख्छन्, तब म तिनीहरूमाथि मुसलधारे वर्षा बर्साउँछु र तिनीहरू सुतिरहेको बेला चट्याङले तिनीहरूको कानको जाली फुटाइदिन्छ। आतङ्कित बनेका तिनीहरूले ओत लाग्ने समय पाउँदैनन् र तिनीहरू मुसलधारे वर्षाद्वारा घेरिन्छन्। एकै क्षणमा, स्वर्गमुनिका यावत् थोक मेरो क्रोधद्वारा पखालिएर सफा हुन्छन्। मानिसहरू अब भारी वर्षा हुनेबारे गुनासो गर्दैनन् र तिनीहरू सबैमा डर मान्‍ने हृदयको जन्म हुन्छ। यो अचानक आएको वर्षाका कारण, अधिकांश मानिस आकाशबाट वर्षेको पानीमा डुब्छन् र पानीमा लास बन्छन्। म सम्पूर्ण पृथ्वीको गहन जाँच गर्छु र धेरै जना जागा रहेका, धेरै जना पश्चात्ताप गरिरहेका, धेरै जना स-साना डुङ्गाहरू चढेर पानीको स्रोत खोजिरहेका, धेरै जना मेरो क्षमा माग्न मलाई ढोगिरहेका, धेरैले ज्योति देखेका, धेरैले मेरो मुहार देखेका, धेरैमा जिउने साहस भएको र सम्पूर्ण संसार रूपान्तरित भएको देख्छु। यो ठूलो मुसलधारे वर्षापछि, यावत् थोक मेरो मनमा जस्ता थिए त्यस्तै अवस्थामा फर्केका छन् र ती अब विद्रोही छैनन्। केही समय नबित्दै, सम्पूर्ण भूमि हाँसोको आवाजले भरिन्छन्, पृथ्वीमा जताततै प्रशंसाको वातावरण छाएको हुन्छ र मेरो महिमा नभएको कुनै ठाउँ हुँदैन। मेरो बुद्धि पृथ्वीमा चारैतिर र सम्पूर्ण ब्रह्माण्डभरि पाइन्छ। यावत् थोकमाझ मेरो बुद्धिका फलहरू हुन्छन्, असङ्ख्य मानिसमाझ मेरो बुद्धिका उत्कृष्ट कृतिहरू प्रशस्त हुन्छन्; सबथोक मेरो राज्यका यावत् थोकजस्तै हुन्छन् र सबै मानिस मेरा खर्कहरूका भेडाहरूजस्तै मेरा स्वर्गहरूमुनि विश्राममा बस्छन्। म असङ्ख्य मानिसमाथि हिँड्छु र चारैतिर हेरिरहेको हुन्छु। कुनै पनि कुरा कहिल्यै पुरानो देखिँदैन र कुनै पनि व्यक्ति पहिलेको जस्तो हुँदैन। म सिंहासनमा विश्राम गर्छु, म सम्पूर्ण ब्रह्माण्डमाथि ढल्किन्छु र म पूर्ण रूपमा सन्तुष्ट हुन्छु, किनभने यावत् थोकले आफ्नो पवित्रता पुनः प्राप्त गरेका हुन्छन् र म फेरि एकपटक शान्तिपूर्वक सियोनभित्र बस्न सक्छु अनि पृथ्वीका मानिसहरू फेरि एकपटक शान्ति र सन्तुष्टिका साथ मेरो मार्गदर्शनमा जिउन र काम गर्न सक्छन्। मेरो पकडभित्र, मेरा असङ्ख्य मानिस सबथोकको व्यवस्थापन गरिरहेका हुन्छन्। तिनीहरूले पहिलेको आफ्नो बौद्धिकता र मौलिक रूप पुनः प्राप्त गरेका हुन्छन्; तिनीहरू अब धुलोले ढाकिएका हुँदैनन्, बरु, मेरो राज्यमा रत्नजस्तै पवित्र हुन्छन्, हरेकको अनुहार मानिसको हृदयभित्रको पवित्र जनको जस्तै हुन्छ, किनभने मेरो राज्य मानिसमाझ स्थापित भएको छ।

अध्याय १७

मेरा वाणीहरू चारै दिशामा र सम्पूर्ण पृथ्वीमा प्रकाश छर्दै मेघगर्जनजस्तै गुञ्‍जन्छन्, मेघगर्जन र बिजुलीको चमकको बीचमा, मानवजातिलाई प्रहार गरी ढालिन्छ। कुनै पनि मानिस मेघगर्जन र बिजुलीको चमकको बीचमा कहिल्यै पनि दृढ रहन सकेको छैन; मेरो ज्योति आउँदा धेरै मानिसको सातोपुत्लो उड्छ र तिनीहरूलाई के गर्ने भन्‍ने नै थाहा हुँदैन। जब पूर्वमा मधुरो ज्योति चम्कन थाल्छ, धेरै जना मानिस, त्यो मधुरो ज्योतिद्वारा उत्प्रेरित भएर आफ्ना भ्रमबाट तुरुन्तै जाग्छन्। तर पृथ्वीमा मेरो ज्योति ओर्लने दिन आएको छ भनी कसैले पनि कहिल्यै बुझेको छैन। धेरैजसो मानिसहरू अचानक प्रकाश आउँदा आश्चर्यचकित बन्छन्, र कतिले उत्सुकताको पूर्ण मोहसहित ज्योतिका चालहरू र त्यो जाने दिशालाई नियाल्छन् भने, कोही-कोही ज्योतिको स्रोतलाई स्पष्ट रूपमा बुझ्न सकूँ भनेर त्यसको सामना गर्न तयार भएर खडा हुन्छन्। जेसुकै भए पनि, आजको ज्योति कति बहुमूल्य छ भनेर के कसैले पत्ता लगाएको छ? के आजको प्रकाशको पृथक्ताको लागि कोही जागृत छ? धेरैजसो मानिस केवल अचम्मित मात्र हुन्छन्; तिनीहरूका आँखामा चोट लागेको छ र तिनीहरू ज्योतिद्वारा हिलोमा फालिन्छन्। यस अस्पष्ट ज्योतिमुनि, कसैले भन्न सक्ला, यो पृथ्वीलाई अव्यवस्थाले ढाक्छ, जुन एक असह्य दुःखद दृश्य हो, जसलाई राम्ररी जाँच्‍दा, अझ ठूलो दुःखले आक्रमण गर्छ। त्यसबाट एक व्यक्तिले यो निष्कर्ष निकाल्छ कि, जब प्रकाश बलियो हुन्छ, पृथ्वीको अवस्था मानिसहरूलाई मेरो सामु उभिन दिनु अझै कम समर्थ हुन्छ। मानवजाति ज्योतिको चमकमा रहन्छ; फेरि, सम्पूर्ण मानवजाति ज्योतिको मुक्तिमा रहन्छ, तैपनि यसको चोटमा पनि रहन्छ: के ज्योतिको मार्ने प्रहारको बीचमा नरहने को कोही छ? के ज्योतिको जलनबाट उम्कन सक्‍ने कोही छ? म आफ्नो हातले मेरा आत्माको बीउ छर्दै म सम्पूर्ण ब्रह्माण्डभरि हिँडेको छु, यसैले कि पृथ्वीका सारा मानवजाति यस कुरालाई देखेर मद्वारा उत्प्रेरित होऊन्। स्वर्गको अल्गो उँचाइबाट, म सम्पूर्ण पृथ्वीका प्राणीहरूको विचित्र र अनौठा घटनाहरूलाई नियाल्दै सम्पूर्ण पृथ्वीलाई हेर्छु। समुद्रको सतह भूकम्पको प्रकोपबाट पीडित भएको जस्तो देखिन्छ: समुद्री पक्षीहरू माछाहरू निल्नका निम्ति यता-उता उड्छन्। यसै बीच समुद्रको पिँध अनजान रहन्छ, अनि सतहको अवस्था त्यसलाई चेतनामा ल्याउन अति नै असमर्थ हुन्छ, किनकि समुद्रको पिँध तेस्रो स्वर्ग जस्तै शान्त हुन्छ: यहाँ ठूला-साना जीवित प्राणीहरू एकसाथ मिलेर बस्छन् र कहिल्यै पनि “मुख र जिब्रोको झगडा” मा संलग्न हुँदैनन्। असङ्ख्य विचित्र कुराहरू र अनौठा घटनामध्ये, मानवजातिले मलाई प्रसन्न तुल्याउन गाह्रो छ। मैले मानिसलाई दिएको स्थान धेरै उच्च छ, र उसको महत्वाकांक्षा त्यस्तै उच्च छ, र उसको नजरमा, जहिल्यै कुनै न कुनै अनाज्ञाकारिताको भाग हुन्छ। मैले मानिसलाई अनुशासन कारबाही गर्दा, मैले गर्ने उसको न्यायभित्र, धेरै कष्टदायी कुराहरू हुन्छन्, धेरै भलाइका कुराहरू पनि हुन्छन्, तर यी कुराहरूको बारेमा मानवजातिलाई अलिकति पनि आभास हुँदैन। मैले कहिल्यै कुनै मानिससँग कठोर व्यवहार गरेको छैनँ; मानवजाति विद्रोही हुँदा मैले उचित सुधारहरू मात्र गरेको छु, र ऊ कमजोर हुँदा उचित सहायता मात्र गरेको छु। तर, जब मानवजाति मबाट टाढा रहन्छ, साथै उसले मलाई धोका दिन शैतानका छली युक्तिहरू प्रयोग गर्छ, म तुरुन्तै मानवजातिलाई उन्मूलन गर्नेछु, यसरी उनीहरूलाई मसँग तिनीहरूका सीपहरूको ठूलो प्रदर्शन गर्ने अर्को मौका रहन दिनेछैन, यसैले कि तिनीहरू पृथ्वीमा फेरि आडम्बरी भई घमन्डी भएर अनि अरूलाई धम्काउँदै हिँड्न सक्नेछैनन्।

म पृथ्वीमा मेरो कामलाई त्यसको सम्पूर्णतामा प्रकट गर्दै आफ्नो अधिकार प्रयोग गर्दछु। मेरो काममा जे जति छन् ती सबै पृथ्वीमा प्रतिबिम्बित हुन्छन्; स्वर्गमा हुने मेरा गतिविधिहरूलाई पृथ्वीमा मानवजातिले कहिल्यै पनि बुझ्‍न सकेको छैन, न त मेरो आत्माको कक्ष र मार्गहरूलाई विस्तृत रूपमा विचार गर्न सकेको छ। अधिकांश मानिसहरू आत्माको बाहिर रहेका सानातिना कुराहरूलाई मात्र बुझ्छन्, आत्माको वास्तविक अवस्थालाई बुझ्न सक्दैनन्। मैले मानिसहरूसँग गरेका मागहरू स्वर्गमा रहेको मेरो अस्पष्ट अस्तित्वबाट वा यस पृथ्वीमा रहेको सोच्नै नसकिने अस्तित्वबाट निस्कँदैन; म पृथ्वीमा मानिसको कदको आधारमा उपयुक्त मापदण्ड तय गर्छु। मैले कसैलाई कहिल्यै पनि कठिनाइहरूमा पारेको छैनँ, न त मैले कहिल्यै कसैलाई मेरो खुसीका लागि “उसको रगत निचोर्न” लगाएको छु—के मेरा मागहरू त्यस्तो अवस्थामा मात्र सीमित हुन सक्छन्? पृथ्वीका असङ्ख्य प्राणीहरूमध्ये कुनचाहिँ मेरो मुखका वचनहरूद्वारा भष्म हुँदैन? यी प्राणीहरूमध्ये कुनचाहिँ मेरो सामने आएर, मेरा वचनहरू र मेरो जल्दो आगोले पूर्ण रूपमा नष्ट हुँदैन र? यी प्राणीहरूमध्ये कुनचाहिँ मेरो सामु “गजक्क परेर” घमन्ड गर्दै रमाउन सक्छ? यी प्राणीहरूमध्ये कुनचाहिँ मेरो सामु निहुरिँदैन? के म केवल सृष्टिमा मौनता थप्ने परमेश्‍वर हुँ? सृष्टिका असङ्ख्य थोकहरूमध्ये, म तिनीहरूलाई चुन्छु, जो मेरा अभिप्रायअनुरूप छन्; असङ्ख्य मानिसहरूमध्ये म तिनीहरूलाई चुन्छु जसले मेरो हृदयलाई वास्ता गर्दछन्। म सम्पूर्ण ताराहरूमध्ये सबैभन्दा उत्तमलाई चुन्छु, त्यसरी मेरो राज्यमा प्रकाशको मधुरो ज्योति थप्छु। म आफ्नो सुवासना जताततै फैलाउँदै पृथ्वीमा हिँड्दै जान्छु, र हरेक ठाउँमा म आफ्नो स्वरूप छोड्छु। प्रत्येक स्थानले मेरो आवाजलाई गुञ्‍जाउँछ। मानिसहरू जताततै हिजोको सुन्दर दृश्यमा रहन्छन्, किनकि सबै मानिसले विगतलाई सम्झिरहेका छन् …

सबै मानिसहरू मेरो अनुहार हेर्न चाहन्छन्, तर जब म एक व्यक्ति बनेर यस पृथ्वीमा ओर्लन्छु, तिनीहरू सबै मेरो आगमनको विपरीत हुन्छन्, र तिनीहरूले ज्योतिको आगमनलाई निषेध गर्दछन्, मानौं म स्वर्गमा बस्‍ने मानिसको शत्रु हुँ। मानिसले उसको आँखामा प्रतिरक्षाको भाव राखेर मलाई अभिवादन गर्छ, र लगातार सचेत रहन्छ, मसँग उसका निम्ति अर्को योजना होला भनी गम्भीर रूपमा डराउँछ। मानवजातिले मलाई अपरिचित साथी ठानेको कारण, उनीहरू आफ्ना मनमा मैले उनीहरूलाई अन्धाधुन्ध मार्ने उद्देश्य राखेको छु भनी विचार गर्छन्। मानिसको नजरमा, म एक भयानक विरोधी हुँ। विपत्तिको बीचमा मेरो न्यानो स्वाद चाखेपछि पनि मानिस मेरो प्रेमको बारेमा अनजान रहन्छ, र मलाई अझै रोक्न र चुनौती दिन दृढ बन्छ। उसको अवस्थाको फाइदा उठाउँदै ऊ विरुद्ध कदम चाल्नु त कता हो कता, तर म मानिसलाई मेरो न्यानो अङ्गालोमा लिन्छु, उसको मुख मिठासले भरिदिन्छु, र उसको पेटमा आवश्यक भोजन हालिदिन्छु। तर जब मेरो भयानक क्रोधले पहाड र नदीहरू हल्लाउँछ, मानिसको कायरतालाई ध्यानमा राखेर अब उसो म उसलाई कुनै प्रकारको सहायता गर्नेछैनँ। यस घडी, म क्रोधित हुनेछु र सबै जीवित प्राणीहरूलाई पश्चात्ताप गर्ने अवसर दिन इन्कार गर्नेछु र मानिसप्रतिको मेरा सबै आशाहरू त्यागेर म त्यससँग अत्यन्तै योग्य बदला लिनेछु। यस समयमा गर्जन र बिजुलीको चमक चम्कन्छ र गर्जन्छ, समुद्रका छालहरू क्रोधमा उठेजस्तै, हजारौं-हजार पर्वतहरू भत्केर ढलेझैं। मानिस उसको विद्रोहीपनको कारण गर्जन र बिजुलीको चमकद्वारा ढल्छ, अनि अरू प्राणीहरू गर्जन र बिजुलीको चमकको विस्फोटद्वारा पूर्ण रूपले नष्ट हुन्छन्, र सारा ब्रह्माण्ड अचानक अराजकतामा ओर्लन्छ, र सृष्टि जीवनको मूल सास फेरि प्राप्त गर्न असमर्थ हुन्छ। मानिसहरूका असङ्ख्य भीडहरू त्यो गर्जनको आवाजबाट उम्कन सक्दैनन्; बिजुलीको चमकको बीचमा, मानिसहरू भीडका भीड पहाडबाट झरेको प्रचण्ड वर्षाको प्रवाहमा बगेर नष्ट हुन्छन्। अचानक, “मानिसहरू” को संसार मानिसको “गन्तव्य” को रूपमा परिवर्तित हुन्छ। लासहरू समुद्रको सतहमा बग्छन्। मेरो क्रोधको कारण सबै मानिसहरू मबाट टाढा जान्छन्, किनकि मानिसले मेरो आत्माको अस्तित्वको विरुद्ध पाप गरेका छन् र उसको विद्रोहीपनले मलाई अप्रसन्न तुल्याएको छ। तर, पानी नभएका खाली ठाउँहरूमा, अरू मानिसहरू मैले कृपासाथ प्रदान गरेका प्रतिज्ञाहरूमा हाँस्दै र गाउँदै आनन्द मनाउँछन्।

जब सबै मानिसहरू मौन हुन्छन्, म तिनीहरूका आँखाको अगाडि एक मन्द ज्योति निकाल्छु। त्यसपछि, मानिसहरू स्वच्छ मन र आँखामा चमक भएका हुन्छन्, अब चुप लागी बस्न राजी हुँदैनन्; यसरी उनीहरूका हृदयमा तुरुन्तै आत्मिक भावना उत्पन्न हुन्छ। यस्तो भएपछि, सारा मानवजाति पुनरुत्थान हुन्छन्। तिनीहरूका अव्यक्त गुनासाहरू पन्साउँदै सबै मानिसहरू मेरो सामने आउँछन्, मैले घोषणा गरेको वचनद्वारा जिउने अर्को मौका पाउँछन्। किनकि सबै मानिसहरू पृथ्वीमा जिउने इच्छा गर्छन्। तर तिनीहरूमध्ये कसले कहिले मेरो खातिर जिउने उद्देश्य राखेको छ? तिनीहरूमध्ये कसले मेरो आनन्दका निम्ति आफैमा भव्य थोकहरू प्रकट गरेको छ? तिनीहरूमध्ये कसले मेरो आकर्षक सुगन्ध पत्ता लगाएको छ? सबै मानिसहरू असभ्य र अशुद्ध थोकहरू हुन्: बाहिरी रूपमा, तिनीहरू आँखा टिल्‍ल बनाउँछन्, तर तिनीहरूको सारतत्व मलाई साँचो हृदयले प्रेम गर्ने हुँदैन, किनकि मानिसको हृदयको गहिरो स्थानमा मेरो कुनै तत्व कहिल्यै रहेको छैन। मानिसमा धेरै कुराको कमी छ: उसलाई मसँग तुलना गर्दा स्वर्ग र पृथ्वीको बीचमा भएको जस्तो ठूलो धाँदो प्रकट हुन्छ। त्यसो भए पनि, म मानिसको दुर्बल र कमजोर ठाउँहरूमा प्रहार गर्दिनँ, न त म उसका कमी-कमजोरीहरूको कारण उसलाई हाँसोमा उडाउँछु। मेरा हातहरूले पृथ्वीमा हजारौं वर्षदेखि काम गर्दैआएका छन्, र ती सँगसँगै, मेरा आँखाहरूले सम्पूर्ण मानवजातिमाथि नजर राखेका छन्। तापनि मैले एउटै पनि मानव जीवनलाई सामान्य रूपमा लिएर त्यसलाई खेलौना सम्झी त्योसँग खेलेको छैनँ। मानिसले लिने पीडा मैले देखेको छु र म उसले तिरेको मूल्य बुझ्छु। ऊ मेरो सामु खडा हुँदा, म उसलाई दण्ड दिनका निम्ति उसलाई अचानक पक्रन चाहन्नँ, न त म उसलाई अप्रिय थोकहरू नै दिन चाहन्छु। यसको सट्टामा, मैले हरसमय मानिसका लागि प्रबन्ध गरेको छु र उसलाई दिएको छु। यसैले मानिसले प्राप्त गर्ने भनेको मेरो अनुग्रह नै हो, मेरो हातबाट आउने सबै इनाम यही हो। म यस पृथ्वीमा भएकोले, मानिसले कहिल्यै भोकका कष्टहरू भोग्नु परेको छैन। बरु, उपभोग गर्नका निम्ति म मानिसलाई मेरो हातका चीजहरू दिन्छु, र म मानवजातिलाई मेरा आशिषहरूभित्र जिउन दिन्छु। के सबै मानिस मेरो सजायमा परेर जिउँदैनन्? जसरी पर्वतहरूका गहिराइहरूमा प्रशस्तता छ र समुद्रमा उपभोग गर्ने प्रशस्त थोकहरू छन्, त्यसरी नै के आज मेरो वचनभित्र जिउने मानिसहरूसँग उपभोग गर्न र चाख्नका निम्ति त्योभन्दा प्रशस्त खाने कुराहरू छैनन् र? म पृथ्वीमा छु, र मानिसहरूले पृथ्वीमा मेरा आशिषहरू उपभोग गर्छन्। जब म पृथ्वी छोडेर जान्छु, त्यस बेला मेरो काम पनि त्यसको पूर्णतामा पुग्दछ, मानवजातिले तिनीहरूका कमजोरीको कारण मेरो कृपा प्राप्त गर्न छोड्नेछन्।

चट्याङका बीचमा, सबै प्रकारका प्राणीहरू आफ्नो साँचो रूपमा प्रकट गरिन्छन्। त्यसैगरी, मेरो ज्योतिद्वारा उज्यालिएर मानिसले एक समय आफूसँग भएको पवित्रता पुनः प्राप्त गरेको छ। ओहो, पुरानो भ्रष्ट संसार! अन्ततः यो फोहोर पानीमा ढलेको छ र सतहमुनि डुबेर हिलोमा परिणत भएको छ! ओहो, मेरो आफ्नै सृष्टिका सारा मानवजाति! अन्ततः तिनीहरू ज्योतिमा पुनर्जीवित भएका छन्, तिनीहरूले अस्तित्वका लागि जग प्राप्त गरेका छन् र हिलोमा सङ्घर्ष गर्न छाडेका छन्! ओहो, मैले आफ्नो हातमा राख्ने यावत् थोक! मेरा वचनहरूको परिणामस्वरूप ती कसरी फेरि नयाँ हुन सक्दैनन् र? तिनले कसरी ज्योतिमा आफ्ना प्रकार्यहरू गर्न सक्दैनन् र? पृथ्वी उप्रान्त मरेतुल्य स्थिर र मौन छैन, स्वर्ग उप्रान्त उराठलाग्दो र उजाड छैन। स्वर्ग र पृथ्वी उप्रान्त शून्यताद्वारा अलग गरिएका छैनन्, एकका रूपमा एकताबद्ध भएका छन्, फेरि कहिल्यै छुट्टिनेछैनन्। यस हर्षोल्लासको अवसरमा, यस उल्लासको क्षणमा, मेरो धार्मिकता र मेरो पवित्रता ब्रह्माण्डमाथि र ब्रह्माण्डभरि फैलिएका छ र सबै मानिसमाझ निरन्तर यसको प्रशंसा गरिन्छ। स्वर्गका सहरहरू खुसीले हाँसिरहेका छन् र पृथ्वीको राज्य खुसीले नाचिरहेको छ। यसबेला, को चाहिँ रमाइरहेको छैन? अनि को चाहिँ रोइरहेको छैन? आदिम स्थितिको पृथ्वी स्वर्गको हो र स्वर्ग पृथ्वीसँग जोडिएको छ। मानिस स्वर्ग र पृथ्वीलाई जोड्ने डोरी हो। मानिसको पवित्रताका कारण, मानिसको नवीकरणका कारण, स्वर्ग उप्रान्त पृथ्वीबाट लुकेको छैन र पृथ्वी उप्रान्त स्वर्गप्रति मौन छैन। सबै मानिसको अनुहारमा सन्तुष्टिको मुस्कान छाएको छ र तिनीहरू सबैको हृदयमा असीमित मिठास लुकेको छ। मानिसहरू एकअर्कासँग झगडा वा हात हालाहल गर्दैनन्। के मेरो ज्योतिमा अरूसँग शान्तिपूर्वक नजिउने कोही छ र? के मेरो दिनमा मेरो नामको बेइज्जत गर्ने कोही छ र? सबैले आफ्नो भयभीत नजर मतिर लगाउँछन् अनि हृदयमा तिनीहरू मलाई सुटुक्क पुकार्छन्। मैले तिनीहरूको हरेक कार्यको गहन जाँच गरेको छु: पखालिएका मानिसहरूमध्ये, मविरुद्ध विद्रोही हुने कोही पनि छैन, मलाई गलत ठहराउने कोही पनि छैन। मेरो स्वभाव सबै मानिसमा व्याप्त छ। सबैले मलाई चिन्न थालेका छन्, तिनीहरू झन्-झन् मेरो नजिक आइरहेका छन् र मलाई मान गरिरहेका छन्। म मानिसको आत्मामा दृढ रहन्छु, मानिसको नजरमा उच्च पारिएर सर्वोच्च शिखरमा पुगेको छु र रगतमार्फत मानिसका नसाहरूमा बग्छु। मानिसको हृदयको खुसीले पृथ्वीको सतहको हरेक ठाउँ भर्छ, हावा शीतल र ताजा छ, उप्रान्त बाक्लो कुहिरोले जमिन ढाक्न छोडेको छ र घाम चहकिलो गरी चम्किन्छ।

अब, मेरो राज्यलाई हेर, जहाँ म सबैमाथिका राजा हुँ, र जहाँ म सबैमाथि शक्ति चलाउँछु। सृष्टिको सुरुदेखि अहिलेसम्म, मद्वारा निर्देशित मेरा छोराहरूले जीवनका धेरै कठिनाइ, संसारका धेरै अन्याय, मानव क्षेत्रका धेरै उतावचडाव भोगेका छन्, तर अहिले तिनीहरू मेरो ज्योतिमा बस्छन्। हिजोको अन्यायका लागि को रुँदैन र? आजसम्म आइपुग्नका निम्ति सहेका कठिनाइहरूका निम्ति कसले आँसु बगाउँदैन र? र फेरि, यस अवसरमा आफैलाई ममा समर्पण गर्ने कोही छ? यो मौकामा आफ्नो हृदयमा बढिरहेको जोस व्यक्त नगर्ने कोही छ? यस घडीमा, आफूले अनुभव गरेका कुराहरू नभन्‍ने कोही छ? यसबेला, सबै मानिसले आफ्नो सबैभन्दा उत्तम भाग मलाई समर्पित गरिरहेका छन्। कति जना हिजोको आफ्नो मूर्खताका लागि अफसोस गर्दै पीडामा बसिरहेका छन्, कति जनाले हिजोको आफ्ना खोजहरूका निम्ति आफैलाई घृणा गर्छन्! मानिसहरू सबैले आफूलाई चिनेका छन्, तिनीहरू सबैले शैतानका काम र मेरो अद्भुत कार्यलाई देखेका छन्, र तिनीहरूका हृदयभित्र, अब मेरो लागि ठाउँ छ। अब म मानिसहरूमाझको घृणा वा अस्वीकृतिको सामना गर्नेछैनँ, किनकि मेरो महान् काम पहिले नै पूरा भइसकेको छ, र अब त्यसमा कुनै बाधा छैन। आज, मेरो राज्यका छोराहरूमध्ये, आफ्‍ना चिन्ताहरूमा ध्यान नदिने कोही छ? मेरो काम गर्ने तरिकाहरूको कारणबारे धेरै ध्यान नदिने कोही छन्? मेरो खातिर इमानदारीसाथ आफूलाई अर्पण गर्ने कोही छन्? के तिमीहरूको हृदयभित्रका अशुद्धताहरू कम भएका छन्? वा के ती बढेका छन्? यदि तिमीहरूको हृदयमा भएका अशुद्ध कुराहरू कम भएका छैनन्, र ती बढेका पनि छैनन् भने, म तिमीहरूजस्ता मानिसलाई निश्चित रूपमा फालिदिनेछु। म मेरो आफ्नै अभिप्रायअनुसारका पवित्र मानिसहरू चाहन्छु, मेरो विरुद्ध विद्रोह गर्ने अशुद्ध भूतात्माहरू होइनन्। मानवजातिसँग मैले गरेका मागहरू उच्च नभए पनि, मानिसका हृदयभित्रको संसार यति जटिल छ कि मानवजाति सजिलै मेरा अभिप्रायअनुरूप हुन सक्दैन वा उसले तुरुन्तै मेरा अभिप्रायलाई सन्तुष्ट पार्न सक्दैन। धेरै मानिसले अन्तिम विजयको माला कब्जा गर्ने आशामा आफैलाई गुप्त रूपमा अर्पित गरिरहेका छन्। धेरै जना तिनीहरूको सम्पूर्ण शक्ति लगाएर सङ्घर्ष गरिरहेका छन्, यसरी दोस्रो पटक शैतानको कब्जामा परिएला भनी डराएर, एकै क्षणका लागि पनि सुस्त हुने आँट समेत गर्दैनन्। तिनीहरूले अब मेरो विरुद्धमा गुनासोहरू गर्ने आँट गर्दैनन्, तर मेरो अगि अटल रूपमा आफ्नो बफादारी देखाउँछन्। मैले धेरै मानिसले बोलेका हृदयस्पर्शी शब्दहरू, धेरै मानिसले पीडाको बीचमा तिनीहरूको पीडादायी अनुभवहरूबारे बताएको सुनेको छु; मैले डरलाग्दो सङ्कटमा पनि मप्रति बफादार रहने धेरैलाई देखेको छु, र मैले ढुङ्गेनी बाटोमा हिँड्दै बाहिर निस्कने बाटो खोज्‍ने धेरैलाई देखेको छु। यस्ता परिस्थितिहरूमा, तिनीहरूले कहिल्यै गुनासो गरेका छैनन्; यहाँसम्म कि, तिनीहरूले ज्योति भेट्टाउन नसक्दा केही हदसम्म निराश भए पनि तिनीहरूले एक पटक पनि गुनासो गरेनन्। तर धेरै मानिसले आफ्‍नो हृदयको गहिराइबाट सराप्दै स्वर्गबारे दुर्वाच्य बोलेका र पृथ्वीलाई आरोप लगाएका पनि मैले सुनेको छु, र धेरै जना आफ्नो हैरानीको बीचमा आफूलाई निराश अवस्थामा छोडिदिएको, फोहोर र मैलाले ढाकिनको लागि आफूलाई बेकम्मा ठानेर फोहोरको भाँडोमा फालिदिएको पनि मैले देखेको छु। मैले धेरै मानिसले तिनीहरूको हैसियत परिवर्तनको कारण एकअर्कासँग झगडा गरेको सुनेको छु, जसले तिनीहरूको अनुहारमा परिवर्तन ल्याउँदछ, यसरी तिनीहरूका सङ्गी मानवहरूसँगको तिनीहरूको सम्बन्ध बदलिन्छ, अनि मित्रहरू मित्र बन्न छोड्छन् र शत्रु बन्छन्, तिनीहरूका जिब्रोले एकअर्कालाई आक्रमण गर्छन्। धेरै जना मानिसहरूले मेरा वचनहरूलाई मेसिनगनका गोलीहरू जस्तै प्रयोग गर्दछन्, जबसम्म मानिसहरूको शान्त संसार जताततै होहल्लाले भरिँदैन तबसम्म थाहै नपाई अरूलाई गोली हान्छन्। भाग्यवश, अब यो दिन आएको छ; नत्र यो मेसिनगनको निष्ठुर मारमा परेर कति जना नाश हुनेथिए कसलाई थाहा छ।

मेरा वचनहरू जारी गरिएपछि, र सबै मानवजातिको अवस्थाको गतिलाई कायम राख्दै, मेरो राज्य एकपछि अर्को चरण गर्दै पृथ्वीमा ओर्लन्छ। अब मानिसले चिन्तापूर्ण विचारहरू मनमा राख्नेछैन, वा अरू मानिसहरूको विचारमा “लिप्त” बनाउँदैन, वा तिनीहरूको पक्षमा “विचार लिँदैन।” यसैले, पृथ्वीमा निरन्तर विवादहरू हुन छोड्छन्, र मेरा वचनहरू जारी गरिएपछि, आधुनिक युगका विभिन्न “हात-हतियारहरू” हटाइन्छन्। मानिस फेरि मानिससँग मिलापमा बस्छ, फेरि मानव हृदयले मिलापको भावना चम्काउँछ, र अब कसैले आफैलाई गोप्य आक्रमणबाट जोगाउनुपर्दैन। सबै मानवजाति सामान्य अवस्थामा फर्किएका छन् र एउटा नयाँ जीवन सुरु भएको छ। नयाँ परिवेशमा बसोबास गर्दै, धेरै सङ्ख्यामा मानिसहरू आफ्‍ना वरिपरि हेर्छन्, तिनीहरू पूर्ण नयाँ संसारमा प्रवेश गरेजस्तो महसुस गर्छन्, यसकारण तिनीहरू तत्कालै आफ्नो वर्तमान वातावरणमा घुलमेल हुन सक्दैनन् वा झट्टै सही मार्गमा प्रवेश गर्न सक्दैनन्। अनि यसैले, जहाँसम्म मानवजातिको कुरा छ, यो “आत्मा त साँच्चै तयार छ, तर शरीर दुर्बल छ” भन्‍ने अवस्था हुन्छ। म आफैले मानिसले जस्तै दुःखको तीतोपना अनुभव गरेको छैनँ, तापनि मानिसको अपर्याप्तताहरूबारे जान्नुपर्ने सबै कुरा म जान्दछु। म मानिसका आवश्यकताहरूसँग घनिष्ठ रूपमा परिचित छु, र उसका कमजोरीहरूबारे मैले पूर्ण रूपमा बुझेको छु। यस कारणले गर्दा, म मानिसको कमीकमजोरीको कारण उसको हाँसो उडाउँदिनँ; म उसको अधार्मिकताको आधारमा, म सबैलाई सही मार्गमा पुग्न सक्षम तुल्याउन उपयुक्त मात्रामा “शिक्षा” प्रदान मात्र गर्छु, ताकि मानवजाति घुमिहिँड्ने अनाथहरू हुन छोडून् र घर भएका शिशुहरू नबनून्। तापनि, मेरा कार्यहरू सिद्धान्तहरूद्वारा सञ्चालित छन्। यदि मानिसहरू ममा रहेको आनन्द उपभोग गर्न चाहँदैनन् भने, म तिनीहरूले आफ्ना हृदयमा जे राखेका छन् त्यसैसित अगाडि बढ्न र तिनीहरूलाई अतल कुण्डमा पठाउन मात्र सक्छु। यस मोडमा, कुनै पनि व्यक्तिले आफ्नो हृदयमा गुनासोहरू राख्नुहुँदैन, तर सबै जनाले मैले गरेको प्रबन्धमा मेरो धार्मिकता देख्‍न सक्नुपर्छ। म मानवजातिलाई मलाई प्रेम गर्न कर गर्दिनँ, न त मलाई प्रेम गरेको कारण कुनै मानिसलाई म प्रहार नै गर्दछु। ममा पूर्ण स्वतन्त्रता छ, पूर्ण छुटकारा छ। मानिसको भाग्य मेरो हातमा भए पनि, मैले मानिसलाई स्वतन्त्र इच्छा दिएको छु, जुन मेरो नियन्त्रणमा छैन। यस तरिकाले, मेरो प्रशासनिक आदेशको कारण मानिसहरूले “समस्या” मा फस्ने तरिकाहरू आविष्कार गर्दैनन्, बरु, मेरो महानतामा निर्भर हुँदै, “छुटकारा” प्राप्त गर्नेछन्। यसरी, धेरै मानिसले आफ्नो स्वतन्त्रताबाट बाहिर निस्कने बाटो खोज्छन्, र तिनीहरू मद्वारा पटक्कै बन्धनमा पर्दैनन्।

मैले मानवजातिसँग सधैँ उदार व्यवहार गरेको छु, मानिसहरूमाथि कहिल्यै पनि समाधान गर्न नसकिने समस्या लादेको छैनँ, एकै जना व्यक्तिलाई पनि कहिल्यै कठिनाइमा पारेको छैनँ। के कुरा यही होइन र? धेरै मानिसले मलाई प्रेम नगरे पनि, यस किसिमको मनोवृत्तिले धेरै दुःखी हुनुको साटो मैले तिनीहरूलाई स्वतन्त्रता दिएको छु, र तिनीहरूलाई तिक्तता र कष्टको समुद्रमा स्वतन्त्र रूपमा पौडिन दिएको छु। किनभने मानिस एक अनादरको भाँडो हो; मैले आफ्नो हातमा राखेको आशिष्‌ उसले देखे पनि, उसले त्यो उपभोग गर्ने कुनै चासो राख्दैन, बरु शैतानको हातबाट विपत्ति भोग्छ, यसद्वारा “पोषण” को रूपमा शैतानद्वारा उपभोग हुनका निम्ति आफैलाई विनाशमा लैजान्छ। निश्चय नै, मेरो ज्योतिलाई आफ्‍नै आँखाले देख्‍नेहरू पनि छन्, र यसरी तिनीहरू वर्तमान समयको अस्पष्ट तुवाँलोमा जिइरहेका भए पनि, तिनीहरूले यी तुवाँलोको कारण ज्योतिमा विश्‍वास गुमाएका छैनन्, बरु बाधाहरूको छरपस्टिएको बाटोको तुवाँलोमा पनि छामछुम गर्ने र खोज्ने कार्यलाई जारी राखेका छन्। जब मानिसले मेरो विरुद्धमा विद्रोह गर्छ, म ऊमाथि आफ्नो भीषण क्रोध बर्साउँछु, यसरी मानिस आफ्नै विद्रोहीपनद्वारा नाश हुन सक्छ। जब उसले मेरो आज्ञापालन गर्छ, म ऊबाट लुकेर रहन्छु, यसरी उसको हृदयको गहिराइमा यस्तो प्रेम जगाउँछु, जुन प्रेमले मलाई फुस्ल्याउँदैन, तर मलाई आनन्द दिन खोज्छ। यसरी धेरै चोटि, मानिसले मेरो खोजी गर्दा, मैले उसको साँचो विश्‍वास प्रकट हुन सकोस् भनेर आफ्ना आँखा बन्द गरेर मौन बसेको छु। तर जब म बोल्दिनँ, मानिसको विश्‍वास तुरुन्तै परिवर्तन हुन्छ, र म उसका सबै “नक्‍कली पक्ष” मात्र देख्दछु, किनकि मानिसले मलाई कहिल्यै इमानदारीपूर्वक प्रेम गरेको छैन। जब म आफैलाई प्रकट गर्छु तब मात्र सबै मानिसले ठूलो “विश्‍वास” देखाउँछन्; तर जब म मेरो गोप्य ठाउँमा लुकेको हुन्छु, तिनीहरू हृदयमा कमजोर र दुर्बल हुन्छन्, मानौं तिनीहरू म अप्रसन्न हुन्छु कि भनी डराउँछन्; त्यहाँ कोही यस्ता पनि छन्, जसले मेरो अनुहार हेर्न नसकेर मलाई “गहन प्रशोधन” गर्छन्, यसरी मेरो अस्तित्वको सत्यतालाई अस्वीकार गर्छन्; धेरै जना यस्तो अवस्थामा रहन्छन्; धेरै जनामा यो मानसिकता छ। यो आफैमा भएको कुरूपतालाई ढाक्न खोज्‍ने सबै मानिसहरूको निजी प्रवृत्ति मात्र हो। यसकारण, तिनीहरू आफ्नै अपर्याप्ततामा ध्यान दिन अनिच्छुक हुन्छन्, र दाँत किट्दै र अनुहार लुकाउँदै मेरा वचनहरूको सत्यतालाई मात्र स्वीकार गर्छन्।

अध्याय १९

मेरा वचनहरूलाई आफ्नो उत्तरजीविताको आधारका रूपमा लिनु—यो मानवजातिको दायित्व हो। मानिसहरूले मेरा वचनहरूको प्रत्येक भागमा आफ्नो हिस्सा स्थापित गर्नैपर्छ; त्यसो नगर्नु भनेको आफ्नै विनाश खोज्नु र अपमान निम्त्याउनु हो। मानवजाति मलाई चिन्दैन, र यसै कारणले, बदलामा आफ्नै जीवन चढाउन मकहाँ ल्याउनुको सट्टा, तिनीहरू केवल आफ्नो हातमा भएको फोहोर मेरो अगाडि प्रदर्शन गर्छन्, र यसरी मलाई सन्तुष्टि दिलाउने प्रयास गर्छन्। तर म अहिलेको अवस्थादेखि सन्तुष्ट छैनँ; म त केवल मानवतासँग माग गरिरहन्छु। म मानिसहरूको योगदानलाई मन पराउँछु, तर तिनीहरूका मागहरूलाई घृणा गर्छु। सबै मानवमा लालची हृदय हुन्छ; यस्तो लाग्छ कि मानव हृदय दियाबलसद्वारा मोहित पारिएको छ, र कोही पनि मुक्त भएर आफ्नो हृदय मलाई चढाउन सक्दैन। जब म बोल्छु, तब मानिसहरू एकाग्र भएर मेरो स्वर सुन्छन्; तर जब म चुप लाग्छु, तब तिनीहरू फेरि आफ्नै “उद्यमहरू” सुरु गर्छन् र पूर्ण रूपमा मेरा वचनहरूलाई ध्यान दिन छोड्छन्, मानौँ मेरा वचनहरू तिनीहरूका “उद्यमहरू” को एउटा सहायक कुरा मात्र हुन्। मैले मानवतालाई कहिल्यै खुकुलो छोडेको छैनँ, तैपनि मैले मानवजातिप्रति धैर्य र सहनशीलता देखाएको छु। त्यसैले, मेरो सहनशीलताको नतिजास्वरूप, मानवहरू आफ्नै सामर्थ्यको अनुमान गर्न असमर्थ छन् साथै आफूलाई जान्न र आत्मचिन्तन गर्न असक्षम छन्; तिनीहरू मेरो धैर्यको फाइदा उठाएर मलाई धोका मात्र दिन्छन्। तिनीहरूमध्ये एक जनाले पनि कहिल्यै निष्कपट रूपमा मलाई ख्याल गरेको छैन, र एक जनाले पनि मलाई आफ्नो हृदयको प्यारो वस्तुका रूपमा साँच्चै बहुमूल्य ठानेको छैन; तिनीहरूले फुर्सदका समयमा मात्रै मसँग झाराटारुवा तरिकाले व्यवहार गर्न केही कामकुरा गरेका छन्। मैले मानवजातिमा लगाएको प्रयास अमापनीय भइसकेको छ; मैले मानवहरूमा अभूतपूर्व काम गरेको छु, र यसबाहेक, मैले तिनीहरूलाई एउटा अतिरिक्त, बाह्य बोझ दिएको छु, ताकि मसँग जे छ र म जे हुँ त्यसबाट तिनीहरूले केही ज्ञान प्राप्त गर्न सकून् र तिनीहरूमा केही परिवर्तन आओस्। म मानिसहरूलाई “उपभोक्ता” मात्र बन्न भन्दिनँ; म तिनीहरूलाई शैतानलाई परास्त गर्ने “उत्पादक” बन्न पनि भन्छु। मैले मानवजातिले केही गरोस् भनी माग नगरे पनि, मानिसहरूका लागि मेरा माग गरिएका मानकहरू छन्, किनभने म जे गर्छु त्यसमा एउटा उद्देश्य हुन्छ, साथै मेरा कार्यहरूको एउटा आधार पनि हुन्छ: मानिसहरूले कल्पना गरेजस्तो म जथाभाबी खेलाँची गर्दिनँ, न त मैले स्वर्ग र पृथ्वी अनि यावत् थोक आफूलाई जसरी मन लाग्यो त्यसरी नै सृष्टि गरेँ। मेरा कार्यहरूमा, मानवहरूले केही देख्नुपर्छ, र केही प्राप्त गर्नुपर्छ। तिनीहरूले आफ्नो यौवनकालको सबैभन्दा ऊर्जाशील समयलाई फजुलमा उडाउनु हुँदैन, वा आफ्नै जीवनलाई लापरवाहीपूर्वक धुलो जम्मा हुन दिइएको लुगाजस्तो व्यवहार गर्नु हुँदैन; बरु, तिनीहरूले आफैमाथि कडा पहरेदारी गर्नुपर्छ, आफ्नो आनन्दका लागि मेरो प्रचुरताबाट लिनुपर्छ, ताकि, मेरो कारणले, तिनीहरू शैतानतर्फ फर्कन नसकून्, र, मेरो कारणले, तिनीहरूले शैतानविरुद्ध आक्रमण गरून्। के मानवताप्रतिका मेरा मागहरू अति सामान्य छैनन् र?

जब पूर्वमा ज्योतिको एउटा मधुरो किरण देखिन थाल्छ, तब ब्रह्माण्डभित्रका सबै मानिसले यसलाई अलि बढी ध्यान दिन्छन्। निद्रामा डुब्न छोडेर, मानिसहरू यस पूर्वीय ज्योतिको स्रोत अवलोकन गर्न अघि बढ्छन्। तिनीहरूको सीमित सक्षमताका कारण, ज्योति उत्पत्ति हुने ठाउँ अहिलेसम्म कसैले पनि देख्न सकेको छैन। जब ब्रह्माण्डभित्रका सबै कुरा पूर्ण रूपमा ज्योतिर्मय हुन्छन्, तब मानिसहरू निद्रा र सपनाबाट बिउँझन्छन्, अनि त्यसपछि मात्र तिनीहरू मेरो दिन बिस्तारै तिनीहरूमाथि आइपुगेको महसुस गर्छन्। ज्योतिको आगमनका कारण समस्त मानवजातिले उत्सव मनाउँछ, र त्यसकारण उप्रान्त गहिरो निद्रामा वा बेहोसीमा रहँदैन। मेरो ज्योतिको चमकमा, समस्त मानवजातिको मन र दृष्टि स्पष्ट बन्छ, र जिउनुको खुसीले अचानक बिउँझन्छ। कुहिरोको घुम्टोभित्रबाट, म माथिबाट संसारलाई नियाल्छु। जनावरहरू सबै विश्राम गरिरहेका छन्; ज्योतिको एउटा मधुरो किरणको आगमनका कारण, नयाँ जीवन नजिकिँदै छ भनेर सबथोक सचेत बनेको छ। यही कारणले गर्दा, जनावरहरू पनि खानाको खोजी गर्दै, सबै आफ्नो दुलोबाट बाहिर निस्किरहेका छन्। वनस्पतिहरू पनि अवश्यै अपवाद होइनन्, र ज्योतिको चमकमा तिनका हरिया पातहरू चम्किलो कान्तिका साथ टल्किन्छन्, र म पृथ्वीमा हुँदा मेरा लागि आफ्नै भूमिका निर्वाह गर्न प्रतीक्षारत छन्। सबै मानव ज्योतिको आगमनको इच्छा गर्छन्, तैपनि तिनीहरू आफ्नो कुरूपताले अब लुक्ने ठाउँ नपाउने गहिरो चिन्तामा यसको आगमनको डर मान्छन्। किनभने मानवहरू पूर्ण रूपमा नाङ्गा छन्, र तिनीहरूसँग आफूलाई ढाक्ने केही पनि छैन। तसर्थ, ज्योतिको आगमनको नतिजास्वरूप धेरै मानिस आत्तिएका छन्, र यसको देखापराइका कारण स्तब्ध स्थितिमा छन्। धेरै मानिस ज्योति देखेपछि असीम पछुतोले भरिन्छन्, र आफ्नो अस्वच्छतालाई घृणा गर्छन्; तैपनि अब तथ्यहरूलाई परिवर्तन गर्न सकिँदैन, र तिनीहरू मैले सजाय सुनाउने प्रतीक्षा गर्नुबाहेक अरू केही गर्न सक्दैनन्। अन्धकारमा कष्टद्वारा शोधन गरिएका धेरै मानिस, ज्योति देखेपछि, अचानक यसको गहिरो अर्थबाट प्रभावित हुन्छन्, र त्यसपश्‍चात् ज्योति फेरि गुम्ला भन्ने डरले त्यसलाई आफ्नो छातीमा टाँसेर अँगाल्छन्। धेरै मानिस, ज्योतिको अचानक देखापराइले आफ्नो मार्गबाट विचलित हुनुको सट्टा, आफ्नो हातको दैनिक काम मात्र गरिरहन्छन् किनभने तिनीहरू धेरै वर्षदेखि दृष्टिविहीन भएका हुन्छन् र त्यसकारण तिनीहरूले ज्योति आएको याद नगर्ने मात्र होइन, यसमा आनन्द पनि भेट्टाउँदैनन्। मानवहरूको हृदयमा, म न त उच्च छु न त नीच छु। तिनीहरूका निम्ति, म अपरिहार्य छु; मानौँ मानिसहरूको जीवन मबिना एक्लो हुनेछैन, न त म हुँदा अझ बढी आनन्दमय नै हुनेछ। मानवहरूले मेरो कदर नगर्ने हुनाले, मैले तिनीहरूलाई आनन्द लिन प्रदान गर्ने कुराहरूको सङ्ख्या निकै कम छ। तर, जब मानिसहरूले मलाई अलिकति मात्र बढी श्रद्धा गर्छन्, तब म पनि तिनीहरूप्रतिको मनोवृत्ति परिवर्तन गर्छु। यसकारण, जब मानिसहरूले यो नियम बोध गरेका हुन्छन् तब मात्र तिनीहरूले मप्रति आफूलाई समर्पित गर्ने र मेरो हातमा भएका कुराहरू माग्ने पर्याप्त सौभाग्य पाउनेछन्। मप्रतिको तिनीहरूको प्रेम तिनीहरूले रुचि राख्ने कुराहरूमा मात्र पक्कै सीमित छैन होला, होइन र? ममाथिको तिनीहरूको आस्था मैले दिने कुराहरूमा मात्र पक्कै सीमित छैन होला, होइन र? मानवहरूले मेरो ज्योति नदेखेसम्म तिनीहरू आफ्नो आस्थाको माध्यमबाट मलाई निष्कपट रूपमा प्रेम गर्न नसक्ने हुन सक्छ त? तिनीहरूको ऊर्जा वास्तवमा आजका अवस्थाहरूमा मात्र पक्कै सीमित छैन होला, होइन र? के मलाई प्रेम गर्नका लागि मानवजातिलाई साहस चाहिने हुन सक्छ?

मेरो अस्तित्वको नतिजास्वरूप, यावत् थोक आफू बस्ने ठाउँमा आज्ञाकारी भई अधीनमा रहन्छन्, र मैले ताडना नदिँदा, बेलगाम बन्दैनन्। त्यसकारण, पहाडहरू जमिनमाथिका राष्ट्रहरूबीचका सीमा बन्छन्, जल फरक-फरक भूमिका मानिसहरूलाई अलग राख्ने बाँध बन्छ, र वायु पृथ्वीमाथिको खाली ठाउँमामा एक व्यक्तिबाट अर्को व्यक्तिसम्म बहने कुरा बन्छ। मानवजाति मात्र मेरा अभिप्रायहरूका मागहरू साँचो रूपमा पालन गर्न असक्षम छ; यसै कारणले म भन्छु कि, यावत् थोकमध्ये, मानवहरू मात्र विद्रोही वर्गमा पर्छन्। मानवजातिले कहिल्यै साँचो रूपमा आफूलाई मेरो अधीनमा राखेको छैन, र यही कारणले गर्दा मैले मानिसहरूलाई सधैँ कडा शासनमा राखेको छु। यदि, मानवजातिबीच, मेरो महिमा सम्पूर्ण ब्रह्माण्डभरि विस्तार भयो भने, म अवश्यै मेरो सारा महिमा लिनेछु र यसलाई मानवजातिसमक्ष प्रकट गर्नेछु। मानवहरू आफ्नो अशुद्धतामा मेरो महिमा हेर्न अयोग्य हुने भएकाले, हजारौँ वर्षदेखि म कहिल्यै खुला रूपमा आएको छैनँ, बरु गुप्त नै बसेको छु; यही कारणले गर्दा, मेरो महिमा तिनीहरूको अगाडि कहिल्यै प्रकट भएको छैन, र तिनीहरू सधैँ पापको खाडलमा खसेका छन्। मैले मानिसहरूलाई तिनीहरूको अधार्मिकताका लागि क्षमा गरेको छु, तर तिनीहरू सबैलाई कसरी आफ्नो रक्षा गर्ने भन्ने थाहा छैन, बरु तिनीहरू सधैँ आफूलाई पाप गर्न खुला छोड्छन्, यसबाट आफूलाई हानि हुन दिन्छन्। के यसले मानवजातिमा आत्मसम्मान र आत्मप्रेमको कमी भएको देखाउँदैन र? मानवतामाझ, के कसैले साँचो रूपमा प्रेम गर्न सक्छ? मानवजातिको बफादारीको तौल कति औँस हुन सक्छ? के मानिसहरूको तथाकथित प्रामाणिकतामा मिसावटयुक्त कुराहरू मिसिएका हुँदैनन् र? के सबैको बफादारी खिचडी जस्तो हुँदैन र? मैले माग गर्ने भनेको तिनीहरूको अविभाजित प्रेम हो। मानवहरू मलाई चिन्दैनन्, र तिनीहरूले मलाई चिन्न खोजे पनि, तिनीहरू मलाई आफ्नो साँचो र इमानदार हृदय दिँदैनन्। म मानवतालाई जबरजस्ती गर्दिनँ। यदि तिनीहरू मलाई आफ्नो बफादारी दिन्छन् भने, म यसलाई कुनै विनम्र हिचकिचाहटबिना स्वीकार गर्नेछु। तर, यदि तिनीहरू मलाई भरोसा गर्दैनन्, र मलाई आफ्नो एक अंश पनि चढाउन मान्दैनन् भने, त्यसपछि, त्यसकारण अझ बढी रिसाउनुको सट्टा, म सरासर तिनीहरूलाई अरू कुनै तरिकाले ठेगान लगाउनेछु र तिनीहरूका लागि उपयुक्त गन्तव्यको प्रबन्ध गर्नेछु। आकाशमा गर्जने चट्याङले मानिसहरूलाई ढाल्नेछ; अग्ला पहाडहरू ढल्दा, तिनले तिनीहरूलाई पुर्नेछन्; भोकमा परेका जङ्गली पशुहरूले तिनीहरूलाई निल्नेछन्; र उर्लिरहेका महासागरहरूले तिनीहरूलाई शिरबाटै छोप्नेछन्। मानवजाति भ्रातृहत्याजन्य द्वन्द्वमा संलग्न हुँदा, सबै मानवले तिनीहरूमाझबाट उत्पन्न हुने विपद्हरूमा आफ्नै विनाश खोज्नेछन्।

राज्य मानिसका बीचमा विस्तार भइरहेको छ, यो मानिसका बीचमा निर्माण भइरहेको छ, र यो मानिसबीच उदाइरहेको छ; मेरो राज्यलाई नष्ट गर्न सक्ने कुनै शक्ति छैन। आज राज्यमा हुने मेरा मानिसहरू, तिमीहरूमध्ये को चाहिँ मानव जातिको सदस्य होइन? तिमीहरूमध्ये कोचाहिँ मानव अवस्थाभन्दा बाहिर छ? जब मेरो नयाँ सुरुवाती बिन्दु सार्वजनिक गरिन्छ, तब मानिसले कसरी प्रतिक्रिया दिनेछ? मानव संसारको स्थिति—तिमीहरूले आफ्‍नै आँखाले यो देखेका छौ। के तिमीहरूले यस संसारमा सदासर्वदा जिउने सोच अझै हटाएका छैनौ? म अहिले मेरा मानिसहरूमाझ हिँडिरहेको छु र मेरा मानिसहरूमाझ जिइरहेको छु। आज, मप्रति सच्‍चा प्रेम राख्नेहरू—त्यस्ता मानिसहरू धन्य छन्। धन्य हुन् मप्रति समर्पित हुनेहरू, तिनीहरू मेरो राज्यमा अवश्यै रहनेछन्। धन्य हुन् मलाई चिन्‍नेहरू, तिनीहरू मेरो राज्यमा अधिकार प्रयोग गर्नेछन्। धन्य हुन् मलाई पछ्याउनेहरू, तिनीहरू अवश्यै शैतानका बन्धनहरूबाट उम्कनेछन् र तिनीहरूले मेरा आशिष्‌हरू उपभोग गर्नेछन्। धन्य हुन् आफूविरुद्ध विद्रोह गर्न सक्नेहरू, तिनीहरू मद्वारा अवश्यै ओगटिनेछन् र तिनीहरूले मेरो राज्यको प्रचुरताको उत्तराधिकार प्राप्त गर्नेछन्। मेरा लागि दौडधुप गर्नेहरूलाई म सम्‍झनेछु, मप्रति आफूलाई समर्पित गर्नेहरूलाई म स्विकार्नेछु, र ममा आफूलाई अर्पण गर्नेहरूलाई म आनन्दका लागि चिजहरू प्रदान गर्नेछु। मेरा वचनहरूको आनन्द उठाउनेहरूलाई म आशिष् दिनेछु; तिनीहरू मेरो राज्यका खम्‍बा हुनेछन्, मेरो घरमा तिनीहरू अतुलनीय रूपमा समृद्ध पारिनेछन्, र तिनीहरूसँग कसैलाई पनि तुलना गर्न सकिँदैन। तिमीहरूका लागि तयार पारिएका आशिष्‌हरू—के तिमीहरूले कहिल्यै तिनलाई स्वीकार गरेका छौ? तिमीहरूका निम्ति गरिएका प्रतिज्ञाहरू—के तिमीहरूले कहिल्यै तिनलाई पछ्याएका छौ? मेरो ज्योतिको मार्गदर्शनमा, तिमीहरूले अन्धकारका शक्तिहरूको जकडलाई तोड्नेछौ। तिमीहरूले अन्धकारबीच ज्योतिको मार्गदर्शन गुमाउनेछैनौ। तिमीहरू अवश्यै यावत् थोकमाझ मालिक बन्‍नेछौ। तिमीहरू अवश्यै शैतानको अघि विजेता बन्‍नेछौ। ठूलो रातो अजिङ्गरको देशको पतन हुँदा, तिमीहरू मेरो विजयको प्रमाणका रूपमा दश हजारौँ मानिसमाझ अवश्यै उभिनेछौ। सिनिमको भूमिमा, तिमीहरू दृढ र अटल रहनेछौ। तिमीहरूले सहने दुःखहरूमार्फत, तिमीहरूले उत्तराधिकारमा मेरा आशिष्‌हरू प्राप्त गर्नेछौ, र सम्पूर्ण ब्रह्माण्डभित्र मेरो महिमामय ज्योति चम्काउनेछौ।

मार्च १९, १९९२


अध्याय २०

मेरो घरका सम्पत्ति अनगिन्ती र अथाह छन्, तैपनि तिनको आनन्द लिन मानिस कहिल्यै मकहाँ आएको छैन। मानिस आफै एकलै आनन्द लिन असमर्थ छ, न त उसले आफै प्रयास गरेर आफूलाई रक्षा गर्न सक्छ; बरु उसले सधैँ अरूमा भरोसा गरेको छ। मैले नियाल्‍ने सबैमध्ये, कसैले पनि मलाई जानी-जानी र प्रत्यक्ष रूपमा खोजी गरेको छैन। तिनीहरू सबै अरूले कर गरेको कारण मकहाँ आउँछन्, बहुसंख्यकलाई पछ्याउँछन्, अनि तिनीहरू आफ्‍नो जीवनलाई समृद्ध तुल्याउन मूल्य चुकाउन वा समय बिताउन अनिच्‍छुक छन्। त्यसकारण, मानिसमध्ये कसैले पनि कहिल्यै वास्तविकतामा जिएको छैन, र सबै मानिसले अर्थविहीन जीवन जिउँछन्। मानिसका पहिलेदेखि चलिआएका तौरतरिका र रीतिरिवाजका कारण उसको शरीर सांसारिक माटोको गन्धले भरिएको छ। परिणामस्वरूप, मानिस संसारको बरबादीप्रति अचेत, असंवेदनशील बनेको छ, बरु उसले यो चिसोले जमेको संसारमा आफूलाई आनन्द गराउने कार्यमा आफूलाई व्यस्त राख्छ। मानिसको जीवनमा अलिकति पनि न्यानोपन छैन, र उसमा मानवता वा ज्योतिको अलिकति पनि छाप छैन—तैपनि केही पनि हासिल नगरीकन दौडधूप गर्दै मूल्यहीन जीवनकाल बिताउँदै, ऊ सधैँ आफैमा लुप्त हुन्छ। आँखा झिमिक्‍क गर्दा, मृत्युको दिन नजिक आइपुग्छ, र मानिस तीतो मृत्यु मर्छ। यस संसारमा उसले कहिल्यै पनि कुनै कुरा पूरा गरेको छैन वा कुनै कुरा प्राप्त गरेको छैन—ऊ हतारमा आउँछ र हतारमा जान्छ। मेरो नजरमा तिनीहरूमध्ये कसैले पनि कहिल्यै केही ल्याएका छैनन्, वा कुनै पनि कुरा लगेका छैनन्, त्यसकारण मानिसलाई संसार न्यायसङ्गत छैन भन्‍ने लाग्छ। तैपनि कोही पनि हतारमा जान चाहँदैनन्। तिनीहरूले बाटो बिराएर गएको बेला फेरि एक पटक अनन्त जीवनको मार्ग देखाउँदै स्वर्गबाट अचानक मेरो प्रतिज्ञा मानिसमाझ आउने दिनको प्रतीक्षा मात्रै गरिरहन्छन्। यसरी, मैले मानिसलाई गरेको मेरो प्रतिज्ञा साँच्‍चै पूरा गरेको छु कि छैन भनेर हेर्न उसले मेरो हरेक कर्म र कार्यलाई नियाल्छ। जब मानिस कष्टको बीचमा वा चरम पीडामा, वा परीक्षाहरूले पिरोलेर ढल्‍न लागेको अवस्थामा हुन्छ, तब ऊ आफ्‍ना कष्टहरूबाट चाँडै उम्केर अर्को आदर्श ठाउँमा स्थानान्तर हुन सकोस् भनेर उसले आफू जन्‍मेको दिनलाई सराप्छ। तर जब परीक्षाहरू पार भइसकेका हुन्छन्, तब मानिस आनन्दले भरिपूर्ण हुन्छ। उसले पृथ्वीमा आफू जन्‍मेको दिनको निम्ति उत्सव मनाउँछ र उसको जन्‍म दिनलाई आशिष्‌ दिन मलाई बिन्ती गर्छ; यस पटक, मानिसले उसमाथि दोस्रो पटक मृत्यु आइपर्नेछ भन्‍ने गहन डरको कारण, विगतका शपथहरूलाई अबउप्रान्त उल्‍लेख गर्दैन। जब मेरा हातले संसारलाई माथि उठाउँछ, तब मानिसहरू आनन्दले नाच्छन्, तबउप्रान्त शोकाकुल हुँदैनन्, र तिनीहरू सबैले ममाथि भरोसा गर्छन्। जब म मेरा हातले मेरो अनुहार छोप्छु, र मानिसहरूलाई भूमिभन्दा मुनि थिच्छु, तिनीहरू तुरुन्तै सास फेर्न असमर्थ हुन्छन्, र जसोतसो बाँच्‍छन्। मैले तिनीहरूलाई नष्ट गर्नेछु भनेर डरले थरथर काम्दै तिनीहरू सबैले मलाई पुकार्छन्, किनभने तिनीहरू सबैले मैले महिमा प्राप्त गर्ने दिनलाई देख्‍न चाहन्छन्। मानिसले मेरो दिनलाई उसको अस्तित्वको पूँजीको रूपमा लिन्छ, र मानिसहरूले मेरो महिमा आइपुग्‍ने दिनको तृष्णा गर्ने हुनाले मात्रै मानवजाति आजसम्‍म बाँचेको छ। मेरो मुखले जारी गरेको आशिष्‌ के हो भने, आखिरी दिनहरूको अवधिमा जन्‍मनेहरूले मेरा सबै महिमा देख्‍ने सौभाग्य पाउँछन्।

युगहरूभरि, धेरै जना निराशामा र अनिच्छुक हुँदै यस संसारबाट बिदा भएका छन् र धेरै जना आशा र विश्‍वासको साथ यहाँ आएका छन्। मैले धेरैको निम्ति आउने बन्दोबस्त गरेको छु र धेरैलाई पठाएको छु। अनगिन्ती मानिस मेरा हात भएर गएका छन्। धेरै आत्मालाई पातालमा फालिएका छन्, धेरैले शरीरमा जिए र धेरै मरेका छन् र यस पृथ्वीमा पुनः जन्मेका छन्। तथापि तिनीहरूमध्ये कसैले पनि राज्यका आशिष्‌हरूको आनन्द लिने मौका पाएका छैनन्। मैले मानिसलाई धेरै नै दिएको छु, तैपनि उसले थोरै प्राप्त गरेको छ, शैतानका शक्तिहरूको आक्रमणका कारण ऊ मेरा सबै सम्पत्तिहरूको आनन्द लिन नसक्ने भएको छ। उसले ती सम्पत्तिलाई देख्‍ने सौभाग्य मात्र पायो, तर पूर्ण रूपमा तिनको आनन्द लिन कहिल्यै पाएको छैन। मानिसले स्वर्गका सम्पत्तिहरू प्राप्त गर्न आफ्‍नो शरीरमा कहिले पनि खजाना घर भेट्टाएको छैन, यसैले मैले उसलाई प्रदान गरेका आशिष्‌हरू उसले गुमाएको छ। के मानिसको आत्मा भनेको उसलाई मेरो आत्मासँग जोड्ने कुरा होइन र? मानिस किन उसको आत्माद्वारा ममा कहिले पनि लीन भएको छैन? ऊ किन देहमा मेरो नजिक आउँछ, तैपनि आत्मामा त्यसो गर्न असक्षम छ? के मेरो साँचो मुहार देहको मुहार हो? मानिसले किन मेरो सार जान्दैन? के वास्तवमा मानिसको आत्मामा मेरो कुनै पनि चिन्‍ह छैन? के म मानिसको आत्मादेखि पूर्ण रूपमा हराएको छु? यदि मानिस आत्मिक क्षेत्रमा प्रवेश गर्दैन भने, उसले कसरी मेरा अभिप्रायहरूलाई राम्ररी बुझ्‍न सक्छ? मानिसको नजरमा आत्मिक क्षेत्रलाई प्रत्यक्ष रूपमा छेड्न सक्‍ने कुरो छ? मैले मानिसलाई धेरै पटक मेरो आत्माद्वारा बोलाएको छु, तैपनि मैले घोचेको छु जस्तो गरी मानिसले व्यवहार गर्छ अनि उसलाई अर्कै संसारमा डोर्‍याउँछु कि भन्‍ने ठूलो डरले मलाई टाढैबाट सम्‍मान गर्छ। मैले धेरै पटक मानिसको आत्मालाई सोधपुछ गरेँ, तापनि म उसको घरमा पस्‍नेछु र उसका सबै सर-सम्पत्ति खोस्ने मौका छोप्‍नेछु भनेर अत्यन्तै डराउँदै ऊ पूर्णतया बेखबर रहन्छ। यसैले मजबुत तरिकाले बन्द गरिएको ढोकाबाहिर मलाई जाडो सहनको लागि छोडेर, उसले मलाई बाहिरै राख्छ। मानिस धेरै पटक लडेको छ र मैले उसलाई बचाएको छु, तापनि उठेपछि उसले मलाई तुरुन्तै छोड्छ, अनि मेरो प्रेमले उसलाई छुन नपाउँदै, मतर्फ सावधानीपूर्वक नजर लाउँछ; मैले मानिसको हृदयलाई कहिल्यै पनि न्यानो पारेको छैनँ। मानिस भावनाविनाको चिसो रक्तधारी प्राणी हो। मेरो अङ्गालोमा न्यानो भए तापनि, ऊ यसबाट कहिले पनि गहिरोसित प्रभावित भएको छैन। मानिस पहाडमा बस्ने जङ्गलीजस्तो छ। मैले मानवजातिको निम्ति गरेका सबै हेरचाहलाई उसले कहिले पनि महत्त्व दिएको छैन। ऊ मेरो नजिक आउन अनिच्छुक छ, पर्वतहरूको माझमा बस्‍न रुचाउँछ, जहाँ उसले जङ्गली पशुहरूको खतरालाई सहन्छ—तापनि ऊ ममा शरण लिन अझै अनिच्छुक छ। म कुनै पनि मानिसलाई कर लगाउँदिनँ: म मेरो काम मात्र गर्छु। त्यो दिन आउने छ जब मानिस शक्तिशाली समुद्रको बीचबाट मेरो छेउमा पौडन्छ, ताकि उसले पृथ्वीका सबै सम्पत्तिको आनन्द लिन सकोस् र समुद्रद्वारा निलिने खतरालाई पछाडि छाडोस्।

मेरा वचनहरू पूरा हुँदै गर्दा, पृथ्वीमा बिस्तारै राज्य निर्माण गरिन्छ र मानिसलाई बिस्तारै सामान्यतामा फर्काइन्छ, यसरी मेरो हृदयमा भएको राज्य पृथ्वीमा स्थापित हुन्छ। त्यस राज्यमा, परमेश्‍वरका सबै मानिसले सामान्य मानिसको जीवन पुनः प्राप्त गर्छन्। कठ्याङ्ग्रिँदो हिउँद गयो, वसन्तका सहरहरूको संसारले प्रतिस्थापित भयो, जहाँ वर्षभरि वसन्त नै रहिरहन्छ। उप्रान्त मानिसहरूलाई मानवको संसारको उजाडता सामना गराइँदैन, र तिनीहरूले उप्रान्त मानिसको संसारको कठ्याङ्ग्रिँदो चिसो सहँदैनन्। मानिसहरू एकअर्कासँग झगडा गर्दैनन्, देशहरू एकअर्काविरुद्ध लडाइँ गर्दैनन्, उप्रान्त नरसंहार र नरसंहारबाट बग्‍ने रगत हुँदैन; सबै भूमि हर्षले भरिन्छन्, र मानिसमाझ सबैतिर न्यानोपन छाउँछ। म संसारभरि हिँड्छु, म मेरो सिंहासनमाथिबाट आनन्द लिन्छु, र म ताराहरूमाझ बस्छु। स्वर्गदूतहरूले मलाई नयाँ गीतहरू र नयाँ नाचहरू अर्पण गर्छन्। उप्रान्त तिनीहरूको आफ्नै नाजुकताले तिनीहरूको अनुहारमा आँसु बगाउँदैन। उप्रान्त म आफ्नो अगाडि स्वर्गदूतहरूको रोदनको आवाज सुन्दिनँ, र अब कसैले पनि मलाई आफ्ना दुःखहरू सुनाउँदैन। आज, तिमीहरू सबै मेरो सामु जिउँछौ; भोलि, तिमीहरू सबै मेरो राज्यमा अस्तित्वमा रहनेछौ। के मैले मानिसलाई प्रदान गर्ने सबैभन्दा ठूलो आशिष् यही होइन र? आज तैँले तिर्ने मूल्यको कारण तैँले भविष्यका आशिष्‌हरू पाउनेछस् र मेरो महिमामा जिउनेछस्। के तिमीहरू अझै पनि मेरा आत्माको सारमा संलग्‍न हुन चाहँदैनौ? के तिमीहरू अझै पनि आफूलाई मार्न चाहन्छौ? मानिसहरू देख्न सक्ने प्रतिज्ञाहरू क्षणिक प्रकृतिकै भए पनि तिनकै पछि लाग्न इच्छुक छन्, भोलिका प्रतिज्ञाहरू अनन्तका निम्ति भए पनि ती स्वीकार गर्न कोही पनि तयार छैनन्। मानिसले देख्न सक्ने कुराहरू नै मैले नाश गर्ने कुरा हुन् अनि जुन मानिसहरूले सजिलै देख्न-छुन नसक्ने कुराहरू नै मैले हासिल गर्ने कुरा हुन्। परमेश्‍वर र मानिसबीचको भिन्नता नै यही हो।

मानिसले मेरो दिन कहिले आउनेछ भनेर हिसाब गरेको छ, तर कसैले पनि यसको ठ्याक्कै मिति कहिल्यै थाहा पाएको छैन, त्यसैले मानिस लट्ठिएर मात्रै जिउन सक्छ। मानिसका तृष्णाहरू असीमित आकाशमा गुञ्जने र त्यसपछि हराउने हुनाले, मानिसले पटकपटक आशा गुमाएको छ, जसले गर्दा ऊ पतन भएर वर्तमान अवस्थामा पुगेको छ। मेरा वाणीहरूको लक्ष्य मानिसलाई मितिहरूको पछि लाग्ने तुल्याउनु होइन, न त उसको निराशाको परिणामस्वरूप उसलाई आफ्नै विनाशतिर धकेल्नु नै हो। मलाई मानिसले मेरो प्रतिज्ञा उत्तराधिकारमा प्राप्त गरोस् भन्‍ने इच्छा छ, र मलाई संसारभरिका मानिसहरूले मेरो प्रतिज्ञाको हिस्सा पाऊन् भन्‍ने इच्छा छ। मैले चाहने भनेको जीवनशक्तिले भरिपूर्ण जीवित प्राणीहरू हो, मृत्युमा डुबेका लासहरू होइन। म राज्यको टेबलमा विराजमान हुने हुनाले, म पृथ्वीका सबै मानिसलाई मेरो निरीक्षण स्वीकार गर्न आज्ञा दिनेछु। म मेरो कुनै पनि अस्वच्छ कुरालाई मेरो अगाडि आउन दिन्नँ। म आफ्नो काममा कुनै पनि मानिसको हस्तक्षेप सहन्नँ; मेरो काममा हस्तक्षेप गर्नेहरू सबैलाई कालकोठरीमा फ्याँकिन्छ, र तिनीहरूलाई रिहा गरिएपछि पनि तिनीहरूले, प्रकोपका बीचमा, पृथ्वीमा आगोको जलन भोग्नुपर्छ। म मेरो देहधारी शरीरमा हुँदा, जसले मेरो कामका बारेमा मेरो देहसँग छलफल गर्न खोज्छ उसलाई ऊ मद्वारा घृणित हुनेछ। मैले पृथ्वीमा मेरो आफन्त कोही पनि छैन, र जो मलाई आफ्नो समान ठान्छ, र मसँग बितेका समयहरूको सम्झना गर्न सकियोस् भन्नका लागि मलाई देहतिर तान्छ, ऊ नाश हुने व्यक्ति हुनेछ भनेर सबै मानिसलाई धेरैपटक सम्झाएको छु। मैले निर्धारण गर्ने कुरा यही हो। यस्ता मामिलाहरूमा म मानिसप्रति अलिकति पनि उदार हुन्नँ। मेरो काममा हस्तक्षेप गर्ने र मलाई सल्लाह दिने सबैलाई मद्वारा सजाय दिइन्छ र मद्वारा कहिल्यै क्षमा गरिनेछैन। यदि मैले स्पष्ट रूपमा बोलिनँ भने, मानिस कहिल्यै होसमा आउनेछैन, र ऊ थाहै नपाई मेरो सजायमा पर्नेछ—किनभने मानिस मलाई मेरो देहमा चिन्दैन।

मेरो ज्योतिको बीचमा मानिस ढल्छ, र मेरो मुक्तिको कारण दह्रिलो गरी खडा हुन्छ। जब म सम्पूर्ण ब्रह्माण्डमा मुक्ति ल्याउँछु, मानिसले मेरो पुनर्स्थापनाको बहाउमा प्रवेश गर्ने मार्गहरू भेट्टाउने प्रयास गर्छ, तैपनि पुनर्स्थापनाको यो भेलले कुनै नामनिसान बाँकी नराखी बगाइनेहरू धेरै हुन्छन्; भेलहरूको पानीमा डुब्‍ने र पुरिनेहरू धेरै हुन्छन्; अनि भेलको बीचमा दह्रिलो गरी खडा हुने, आफ्‍नो दिशाबोध कहिल्यै पनि नगुमाउने, अनि आजको दिनसम्‍मै भेललाई पछ्याउनेहरू पनि धेरै नै हुन्छन्। म पाइला-पाइला गर्दै मानिससँग अघि बढ्छु, तैपनि, मानिसले मलाई कहिल्यै चिनेको छैन; उसले मेरो बाहिरको वस्‍त्र मात्रै चिन्छ, तर मभित्र लुकेका प्रशस्‍तताहरूबारे ऊ अनजान छ। मैले मानिसलाई भरणपोषण गर्ने र हरेक दिन दिने भए पनि, ऊ साँचो रूपमा स्वीकार गर्न असक्षम छ, मैले दिने सबै प्रशस्‍तता प्राप्त गर्न असक्षम छ। मानिसको भ्रष्टताको कुनै कुरा पनि मेरो नजरबाट उम्कन सक्दैन; उसको भित्री संसार मेरो लागि पानीमा देखिने पूर्णिमाको जूनजस्तै स्पष्ट छ। म मानिसलाई लापरवाही ढङ्गले व्यवहार गर्दिनँ, न त ऊसँग झारा टार्ने काम गर्छु; के मात्रै हो भने, मानिसले आफ्‍नो लागि जिम्‍मेवारी लिन सक्दैन, यसरी सारा मानवजाति सधैँ पतित भएका छन्, र आज पनि आफैलाई भ्रष्टताबाट मुक्त गर्न नसक्‍ने अवस्थामा छन्। दयनीय, तुच्‍छ मानवजाति! मानिसले किन मलाई प्रेम गर्छ, तर मेरो आत्माका अभिप्रायहरूलाई पछ्याउन सक्दैन? के मैले साँच्‍चै मानवजातिको निम्ति आफूलाई प्रकट गरेको छैन? के मानवजातिले साँच्‍चै मेरो अनुहार कहिल्यै देखेका छैनन्? के मैले मानवजातिप्रति अत्यन्तै थोरै कृपा देखाएको हुन सक्छ? हे सबै मानवजातिका विद्रोहीहरू हो! तिनीहरूलाई मेरा पैतालामुनि किच्याइनैपर्छ; तिनीहरू मेरो सजायद्वारा लोप हुनैपर्छ, र मेरो महान् कार्य समाप्त भएको दिनमा तिनीहरूलाई मानवजातिको बीचबाट हटाइनैपर्छ, ताकि सारा मानवजातिले तिनीहरूको कुरूप अनुहार जान्‍न सकून्। मानिसले मेरो अनुहार विरलै देख्‍नु वा मेरो आवाज विरलै सुन्‍नुको कारण के हो भने, सारा संसार नै तुवाँलोले ढाकिएको छ, र यसको होहल्‍ला अत्यन्तै ठूलो छ, यसर्थ मेरो अनुहारको खोजी गर्न र मेरो हृदयलाई बुझ्‍ने प्रयास गर्न मानिस अत्यन्तै अल्छे छ। के मानिसको भ्रष्टताको कारण यही होइन र? यही कारणले मानिस खाँचोमा परेको होइन र? सम्पूर्ण मानवजाति सधैँ नै मेरो बन्दोबस्‍तको बीचमा रहेको छ; यदि यस्तो नभएको भए, यदि म कृपालु नभएको भए, आजसम्‍म को बाँच्‍नेथियो र? मभित्रका सम्‍पत्ति अतुलनीय छन्, तैपनि सबै विपत्ति पनि मेरै हातमा छन्—अनि आफूलाई जहिले मन लाग्छ तहिले विपत्तिबाट उम्कन सक्‍ने को छ र? के मानिसका प्रार्थनाहरू वा उसको हृदयको रुवाइले उसलाई त्यसो गर्न सक्षम बनाउँछ त? मानिसले मसँग कहिल्यै पनि साँचो रूपमा प्रार्थना गरेको छैन, त्यसकारण सबै मानवजातिको बीचमा कोही पनि आफ्‍नो सम्पूर्ण जीवन साँचो ज्योतिमा जिएको छैन; मानिसहरू अस्थिर रूपमा घरी-घरी देखा पर्ने ज्योतिको बीचमा मात्रै जिउँछन्। यसले मानवजातिको आजको अपूर्णता निम्त्याएको छ।

मबाट केही कुरा प्राप्त गर्नको लागि मेरो लागि तनमन लगाउन इच्‍छुक हुँदै हरेक व्यक्तिले अलिअलि चपाइरहेका छन्, त्यसकारण, मानिसको मानसिकतालाई ध्यानमा राख्दै म ऊभित्र साँचो प्रेम जगाउन उसलाई प्रतिज्ञाहरू गर्छु। के मानिसलाई सामर्थ्य दिने उसको साँचो प्रेम नै हो त? के स्वर्गमा मेरो आत्मालाई छुने मानिसको मप्रतिको बफादारीता नै हो त? मानिसका कार्यहरूद्वारा स्वर्ग कहिले पनि अलिकति समेत प्रभावित भएको छैन, अनि यदि मैले मानिसलाई गर्ने व्यवहार उसको हरेक कार्यमा आधारित रहेको भए, सारा मानवजाति मेरो सजायको बीचमा जिउनेथिए। मैले धेरै मानिसलाई तिनीहरूको गलाबाट आँसु बगिरहेको अवस्थामा देखेको छु, र मेरा सम्पत्तिहरूको सट्टा धेरैले आफ्‍नो हृदय मलाई दिइरहेको मैले देखेको छु। त्यस्तो “भक्तिपन” को बाबजुद पनि, मैले मानिसलाई उसका आवेगपूर्ण इच्छाहरूको परिणामस्वरूप कहिल्यै पनि मैले आफ्ना सबै कुरा खुलस्त रूपमा दिएको छैन, किनभने मानिस कहिले पनि आफूलाई मेरो सामुन्ने समर्पित गर्न इच्‍छुक भएको छैन। मैले सबै मानिसको मकुन्डोलाई उतारेको छु र यी मकुन्डोहरूलाई अग्निकुण्डमा फ्याँकेको छु, परिणामस्वरूप, मानिसका तथाकथित निष्ठा र बिन्तीहरू मेरो सामुन्ने कहिले पनि दह्रिलो गरी खडा भएका छैनन्। मानिस आकाशको बादलजस्तै छ: जब बतासको आवाज आउँछ, ऊ त्यसको शक्तिको तीव्रताप्रति डराउँछ, त्यसकारण उसलाई उसको विद्रोहको कारण प्रहार गरिन्छ भन्‍ने डरले त्यसको पछि हतार-हतार दौडन्छ। के यो, मानिसको कुरूप अनुहार होइन र? के यो, मानिसको तथाकथित समर्पणता होइन र? के यो, मानिसको “साँचो भावना” र जाली सद्भाव होइन र? धेरैजसो मानिस मेरो मुखबाट जारी भएका सबै वाणीबाट विश्‍वस्त हुन इन्कार गर्छन्, र धेरैले मेरो मूल्याङ्कन स्वीकार गर्दैनन्, यसरी तिनीहरूका वचन र कार्यहरूले मलाई धोका दिने तिनीहरूको अभिप्रायलाई प्रकट गर्छन्। के मैले जे बोल्छु त्यो मानिसको पुरानो प्रकृतिको विपरीत छ? के मैले मानिसलाई “प्रकृतिका नियमहरू” अनुसारको उचित परिभाषा दिएको छैन र? मानिसले साँचो रूपमा मेरो आज्ञापालन गर्दैन; यदि उसले मलाई साँचो रूपमा खोजेको भए, मैले त्यति धेरै कुरा बताउनुपर्नेथिएन। मानिस व्यर्थको फोहोर हो, र मैले उसलाई जबरजस्ती अघि बढाउनको लागि मेरो सजायको प्रयोग गर्नैपर्छ; यदि मैले त्यसो नगरेको भए, कसरी—मैले उसलाई दिएका प्रतिज्ञाहरू उसको आनन्दको लागि पर्याप्त भए पनि—उसको हृदयलाई प्रभाव पार्न सकिन्थ्यो र? मानिस सधैँ धेरै वर्षसम्‍म पीडादायी सङ्घर्षमा जिएको छ; ऊ सधैँ हताश अवस्थामा जिएको छ भनेर भन्‍न सकिन्छ। परिणामस्वरूप, ऊ आशाहीन अवस्थामा रहेको छ, र शारीरिक र मानसिक रूपमा थकित छ, त्यसकारण मैले उसलाई दिने सम्पत्तिहरू उसले आनन्दसाथ स्वीकार गर्दैन। आजसमेत, मबाट आउने आत्माका सबै मिठासलाई कसैले पनि स्वीकार गर्न सक्दैन। मानिसहरू दरिद्र अवस्थामा रहँदै अन्तिम दिनको प्रतीक्षा मात्रै गर्न सक्छन्।

धेरै मानिस मलाई साँच्चै प्रेम गर्ने इच्छा गर्छन्, तर तिनीहरूको हृदय तिनीहरूको आफ्नै नहुने हुनाले, आफूमाथि तिनीहरूको कुनै नियन्त्रण हुँदैन। धेरै मानिस मद्वारा दिइएका परीक्षाहरू अनुभव गर्दा मलाई साँच्चै प्रेम गर्छन्, तैपनि तिनीहरू मेरो वास्तविक अस्तित्वलाई बुझ्न असक्षम हुन्छन्, र केवल शून्यतामा मलाई प्रेम गर्छन्, न कि मेरो वास्तविक अस्तित्वका कारणले। धेरै मानिस आफ्नो हृदय मेरो सामु राख्छन् र त्यसपछि आफ्नो हृदयलाई कुनै ध्यान दिँदैनन्, अनि यसरी शैतानले मौका पाउनेबित्तिकै तिनीहरूको हृदय त्यसद्वारा खोसेर लगिन्छ, र त्यसपछि तिनीहरू मलाई छाडेर जान्छन्। धेरै मानिस मेरा वचनहरूले तिनीहरूलाई भरणपोषण गर्दा मलाई साँच्चै प्रेम गर्छन्, तैपनि तिनीहरू आफ्नो आत्मामा मेरा वचनहरूको कदर गर्दैनन्, बरु तिनलाई सार्वजनिक सम्पत्ति जस्तै जथाभावी प्रयोग गर्छन् र मन लागेको बेला तिनलाई ती जहाँबाट आएका हुन् त्यहीँ फ्याँक्छन्। सबै मानिस पीडाको बीचमा मलाई खोज्छन्, र परीक्षाहरूका बीचमा ममाथि आशा राख्छन्; शान्तिको समयमा तिनीहरू ममा आनन्द लिन्छन्, खतरामा पर्दा तिनीहरू मलाई नकार्छन्, व्यस्त हुँदा तिनीहरू मलाई बिर्सन्छन्, अनि फुर्सदको समयमा तिनीहरू मसँग व्यवहार गर्न केही झाराटारुवा प्रयास गर्छन्। तैपनि कसैले पनि कहिल्यै आफ्नो सम्पूर्ण जीवनभरि मलाई प्रेम गरेको छैन। म मानिसहरू मेरो सामु इमानदार होऊन् भन्‍ने इच्छा गर्छु। म तिनीहरूले मलाई केही दिऊन् भनी माग गर्दिनँ, बरु तिनीहरू सबैले मलाई गम्भीरतापूर्वक लिऊन्, तिनीहरूले मलाई फकाउनुको सट्टामा मलाई बदलामा तिनीहरूको सच्चाइ प्राप्त गर्न दिऊन् भन्‍ने मात्रै माग गर्छु। मेरो प्रबोधन, ज्योति, र मेरो रगत-पसिना सबै मानिसमा व्याप्त छ, तर मानिसको हरेक कार्यको साँचो तथ्य पनि सबै मानिसमा व्याप्त छ, जसरी तिनीहरूले मलाई गर्ने छल पनि व्याप्त छ। मानौँ मानिसको छलका तत्त्वहरू गर्भदेखि नै ऊसँगै रहिआएका छन्, मानौँ उसमा जन्मदेखि नै छलकपटका विशेष सीपहरू रहेका छन्। तर, उसले कहिल्यै आफ्नो रहस्य खुल्न दिएको छैन; कसैले पनि छलकपटका यी सीपहरूको स्रोतलाई छर्लङ्गै देखेको छैन। फलस्वरूप, मानिस थाहै नपाई छलको बीचमा जिउँछ, र मानौँ ऊ आफैलाई क्षमा गर्छ, मानौँ यो उसले मप्रति जानाजानी गरेको छल नभई परमेश्‍वरको प्रबन्ध हो। के मानिसले मलाई गर्ने छलको स्रोत ठ्याक्कै यही होइन र? के यो उसको षड्यन्त्र होइन र? म मानिसको झूटो मीठो कुराबाट कहिल्यै अन्योलमा परेको छैन, किनभने मैले धेरै अघि नै उसको मूल-तत्त्व पत्ता लगाइसकेको छु। उसको रगतमा कति अस्वच्छता छ, र उसको हड्डीको मासीमा शैतानको विष कति छ भन्‍ने कसलाई थाहा छ र? दिनहरू बित्दै जाँदा यो जम्मा हुँदै जान्छ, र मानिस यसमा अभ्यस्त हुन्छ, शैतानले दिने सास्तीहरू पटक्कै महसुस गर्दैन, र यसरी उसलाई “स्वस्थ अस्तित्वको कला” पत्ता लगाउने कुनै मन हुँदैन।

जब मानिस मबाट टाढा हुन्छ, र जब उसले मलाई जाँच्छ, म बादलको बीचमा ऊबाट लुक्छु। परिणामस्वरूप, उसले मेरो नाम-निशानासमेत भेट्टाउन सक्दैन, र दियाबलले जे भन्छ त्यो मान्दै त्यसको हातमा जिउँछ। जब मानिस मेरो नजिक हुन्छ, तब म ऊकहाँ देखापर्छु र म ऊबाट मेरो अनुहार लुकाउँदिनँ, र त्यसबेला मानिसले मेरो दयालु अनुहार देख्छ। ऊ अचानक होसमा आउँछ, र उसले थाहा नपाए पनि, ऊभित्र मप्रतिको प्रेम जन्मन्छ। उसको हृदयमा उसले अचानक अतुलनीय मिठासको अनुभूति गर्छ, र कसरी आफूले ब्रह्माण्डमा मेरो अस्तित्वलाई जान्न सकिएन भनी अचम्मित हुन्छ। तसर्थ, मानिससँग मेरो प्रेमिलोपनका साथै मेरो मोलबारे अझै ठूलो अनुभूति हुन्छ। यसको परिणामस्वरूप, उसले मलाई फेरि कहिल्यै पनि नछोड्ने कामना गर्छ, उसले मलाई उसको अस्तित्वको ज्योतिको रूपमा हेर्छ, र मैले उसलाई छोड्नेछु भनेर अत्यन्तै डराएको कारण उसले मलाई कसिलो गरी अङ्गालो हाल्छ। मानिसको जोसद्वारा म प्रभावित हुँदिनँ, तर उसको प्रेमको कारण म उप्रति कृपालु हुन्छु। त्यो बेला, मानिस तुरुन्तै मेरा परीक्षाहरूको बीचमा जिउँछ। मेरो अनुहार उसको हृदयबाट हराउँछ, र उसलाई तुरुन्तै उसको जीवन रित्तो छ भन्‍ने लाग्छ, र उसका विचारहरू भाग्नेतर्फ मोडिन थाल्छन्। यही क्षणमा, मानिसको हृदयलाई उदाङ्गो पारिन्छ। मेरो स्वभावको कारण उसले मलाई अङ्गाल्दैन, तर मेरो प्रेमको कारण मैले उसलाई रक्षा गर्नुपर्छ भनेर मलाई अनुरोध गर्छ। तैपनि जब मेरो प्रेमले मानिसलाई प्रति प्रहार गर्छ, उसले तुरुन्तै आफ्‍नो मन परिवर्तन गर्छ; उसले मसँगको आफ्‍नो करारलाई तोड्छ र मेरो कृपालु अनुहारमा कहिल्यै नहेर्ने इच्छा गर्दै मेरो न्यायबाट छुटेर जान्छ, र यसरी उसले मप्रतिको आफ्‍नो दृष्टिकोण परिवर्तन गर्छ र मैले मानिसलाई कहिल्यै मुक्ति दिएको छैन भनेर भन्छ। के साँच्चै नै साँचो प्रेममा कृपाबाहेक केही पनि हुँदैन? के मेरो चम्किरहने ज्योतिमुनि जिउँदा मात्रै मानिसले मलाई प्रेम गर्छ? उसले हिजोको दिनलाई फर्केर हेर्छ तर आजको दिनमा जिउँछ—के यो मानवको अवस्था होइन र? के तिमीहरू भोलि पनि यस्तै हुनेछौ? म मानिसमा भित्रैबाट मेरो तृष्णा गर्ने हृदय होस् भन्‍ने चाहन्छु, सतही रूपमा मलाई सन्तुष्ट पार्ने हृदय होइन।

मार्च २१, १९९२


अध्याय २२

मानिस ज्योतिमाझ जिउँछ, तैपनि ऊ ज्योतिको बहुमूल्यताबारे अनभिज्ञ छ। ऊ ज्योतिको सार, र ज्योतिको स्रोत, र अझ भन्नुपर्दा, ज्योति कसको हो भन्नेबारे अनजान छ। जब म मानिसमाझ ज्योति प्रदान गर्छु, तब म तुरुन्तै मानिसमाझको अवस्था अवलोकन गर्छु: ज्योतिका कारण, सबै मानिस परिवर्तन र वृद्धि भइरहेका छन्, अनि तिनीहरूले अन्धकारलाई छोडेका छन्। म ब्रह्माण्डको हरेक कुनामा हेर्छु, र पहाडहरू कुहिरोमा डुबेको, पानी चिसोमा जमेको, साथै ज्योतिको आगमनका कारण मानिसहरूले अझ बहुमूल्य कुरा पत्ता लगाउन सकिन्छ कि भनेर पूर्वतिर हेरेको देख्छु—तैपनि तिनीहरू हुस्सुभित्र स्पष्ट दिशा खुट्ट्याउन असमर्थ रहन्छन्। सम्पूर्ण संसार कुहिरोले ढाकिएको हुनाले, जब म बादलहरूमाझबाट हेर्छु, त्यहाँ कहिल्यै मेरो अस्तित्व पत्ता लगाउने कुनै मानिस हुँदैन। मानिस पृथ्वीमा केही खोजिरहेको छ; ऊ आहारा खोजिरहेको जस्तो देखिन्छ; यस्तो लाग्छ, ऊ मेरो आगमनको प्रतीक्षा गर्ने अभिप्राय राख्छ—तैपनि उसलाई मेरो दिन थाहा छैन, र ऊ अक्सर पूर्वमा ज्योतिको हल्का किरणलाई हेर्न मात्र सक्छ। मेरा असङ्ख्य चुनिएका मानिसमाझ, म साँच्चै मेरा अभिप्रायहरूअनुरूप हुनेहरू खोज्छु। म मेरा असङ्ख्य चुनिएका मानिसमाझ हिँड्छु, र तिनीहरूमाझ जिउँछु, तर पृथ्वीको मानिस सकुशल छ, त्यसैले साँच्चै मेरा अभिप्रायहरूअनुरूप हुने कोही पनि छैन। मेरा अभिप्रायहरूलाई कसरी ख्याल गर्ने भनी मानिसहरू जान्दैनन्, तिनीहरू मेरा कार्यहरू देख्‍न सक्दैनन्, र तिनीहरू ज्योतिभित्र हिँड्न र ज्योतिबाट चमक प्राप्त गर्न सक्दैनन्। मानिसले मेरा वचनहरूलाई कुनैबेला बहुमूल्य ठानेको भए पनि, ऊ शैतानका षड्यन्त्रहरू छर्लङ्ग देख्‍न सक्दैन; मानिसको कद अति सानो भएकाले, ऊ आफ्नो हृदयले चाहेअनुसार गर्न सक्दैन। मानिसले मलाई कहिल्यै निष्कपट रूपमा प्रेम गरेको छैन। जब म उसलाई उच्‍च पार्छु, ऊ आफूलाई अयोग्य ठान्छ, तर यसले उसलाई मलाई सन्तुष्ट पार्ने कोसिस गर्ने तुल्याउँदैन। ऊ केवल मैले उसलाई दिएको “हैसियत” हातमा राख्छ र त्यसलाई गहिरिएर हेर्छ; मेरो प्रेमिलोपनप्रति असंवेदनशील भएर, बरु ऊ आफ्नो हैसियतका लाभहरूमा लिप्त भइरहन्छ। के यो मानिसको कमी होइन र? पहाडहरू सर्दा, के तिनले तेरो हैसियतका खातिर तँलाई नछोई घुमाउरो बाटो लिन सक्छन्? जब पानी बग्छ, तब के मानिसको हैसियतसामु रोकिन सक्छ? के मानिसको हैसियतद्वारा आकाश र पृथ्वी उल्टाइन सक्छन्? मैले कुनै बेला मानिसलाई बारम्बार कृपा देखाएँ—तैपनि कसैले पनि यसलाई कदर गरेन र मूल्यवान् ठानेन। तिनीहरूले यसलाई केवल कथाका रूपमा सुने, वा उपन्यासका रूपमा पढे। के मेरा वचनहरूले साँच्‍चै मानिसको हृदयलाई छुँदैनन्? के मेरा वाणीहरूको साँच्‍चै कुनै प्रभाव छैन? के कसैले पनि मेरो अस्तित्वमा विश्‍वास नगरेको हुन सक्छ? मानिसले आफैलाई प्रेम गर्दैन; बरु, मलाई आक्रमण गर्न ऊ शैतानसित एक हुन्छ, र मेरो सेवा गर्न शैतानलाई “सम्पत्ति” का रूपमा प्रयोग गर्छ। म शैतानका सबै षड्यन्त्रलाई छेड्नेछु, ताकि अब उप्रान्त पृथ्वीका मानिसहरू त्यसको बहकाउमा नपरून्, र ताकि त्यसको अस्तित्वका कारण तिनीहरूले मेरो विरोध नगरून्।

राज्यमा, म राजा हुँ—तर मलाई यसको राजाका रूपमा व्यवहार गर्नुको सट्टा, मानिस मलाई “स्वर्गबाट ओर्लिएको मुक्तिदाता” का रूपमा व्यवहार गर्छ। फलस्वरूप, ऊ मबाट भिक्षा पाउने तृष्णा गर्छ र मसम्बन्धी ज्ञान पछ्याउँदैन। धेरैले मसमक्ष भिखारीले जस्तै याचना गरेका छन्; धेरैले मसामु आफ्नो “झोली” खोलेका छन् र बाँच्नका लागि खानेकुरा दिन मलाई बिन्ती गरेका छन्; धेरैले मलाई खर्लप्प निलेर आफ्नो पेट भर्न सकौँ भन्ने इच्छा बोकेर भोका ब्वाँसाहरूले जस्तै ममाथि लोभी आँखा गाडेका छन्; धेरैले आफ्ना अपराधहरूका कारण मौनतामा आफ्नो शिर झुकाएका छन् र लाज मानेका छन्, मबाट क्षमा पाउन मलाई बिन्ती गरेका छन्, वा स्वेच्छाले मेरो सजाय स्वीकार गरेका छन्। जब म मेरा वाणीहरू जारी गर्छु, तब मानिसका विभिन्न कुरूप स्थिति अनेकौँ अनौठा स्वरूपमा देखा पर्छन्, र उसको साँचो स्वरूप ज्योतिभित्र प्रकट हुन्छ; अनि चम्किलो ज्योतिमा, मानिस आफूलाई क्षमा गर्न सक्दैन। तसर्थ, ऊ मेरो सामु निहुरिन र आफ्ना पापहरू स्वीकार गर्न हतारिन्छ। मानिसको “इमानदारी” का कारण, म उसलाई फेरि एक पटक मुक्तिको रथमाथि तान्छु, र त्यसैले ऊ मप्रति कृतज्ञ हुन्छ, र मलाई प्रेमिलो नजरले हेर्छ। तैपनि ऊ अझै पनि साँच्चै ममा शरण लिने अभिप्राय राख्दैन, र उसले मलाई आफ्नो हृदय पूर्ण रूपमा दिएको छैन। ऊ मेरो धाक मात्रै लगाउँछ, तर ऊ मलाई साँचो रूपमा प्रेम गर्दैन, किनभने उसले आफ्नो मन मतिर फर्काएको छैन; उसको शरीर मेरो अगाडि छ, तर उसको हृदय मेरो पछाडि छ। मानिस कसरी व्यवहार गर्ने भन्ने कुराबारे अत्यन्तै अनजान भएको र उसलाई मसमक्ष आउने कुनै रुचि नभएको हुनाले, म उसलाई उचित सहायता प्रदान गर्छु, ताकि ऊ बिराएका मार्गहरूमा लागिरहने हठको बीचबाट मतिर फर्कियोस्। मैले मानिसलाई दिने कृपा, र मैले उसलाई मुक्ति दिन प्रयास गर्दा प्रयोग गर्ने गर्ने विधि ठ्याक्कै यही हो।

ब्रह्माण्डका सारा मानिस मेरो दिनको आगमनको उत्सव मनाउँछन्, र स्वर्गदूतहरू मेरा चुनिएका मानिसहरूमाझ हिँड्छन्। जब शैतानले बाधा दिन्छ, तब स्वर्गदूतहरू स्वर्गमा आफ्नो सेवाको कारण सधैँ मेरा मानिसहरूलाई सहयोग गर्छन्। स्वर्गदूतहरू मानव कमजोरीका कारण दियाबलसद्वारा भ्रमित हुँदैनन्, बरु अन्धकारका शक्तिहरूको ठूलो आक्रमणका कारण कुहिरो पार गर्दै मानिसको जीवनको अनुभव गर्न अझ बढी कोसिस गर्छन्। मेरा चुनिएका मानिसहरू सबै मेरो नाममुनि झुक्छन् र कोही पनि कहिल्यै खुल्लमखुल्ला मेरो विरोध गर्न खडा हुँदैन। स्वर्गदूतहरूको कामका कारण मानिसहरू मेरो नाम स्विकार्छन्, र सबै मेरो कार्यप्रवाहको बीचमा रहन्छन्। संसार पतन भइरहेको छ! बेबिलोन पक्षाघातको चपेटामा छ! ओहो, धार्मिक संसार! पृथ्वीमा मेरो अख्तियारद्वारा कसरी यो नष्ट हुन सक्दैन? कसले अझै मविरुद्ध विद्रोह गर्ने र मेरो विरोध गर्ने हिम्मत गर्नेछ? शास्‍त्रीहरूले? सबै धार्मिक अधिकारीहरूले? के पृथ्वीमा भएका शासक र अखितियारवालहरूले? स्वर्गदूतहरूले? कसले मेरो शरीरको सिद्धता र पूर्णताको उत्सव मनाउँदैन? मेरा चुनिएका असङ्ख्या मानिसमध्ये कसले निरन्तर प्रशंसा गाउँदैन, र मेरो कारण को लगातार खुसी नहुने को छ? म ठूलो रातो अजिङ्गरको ओडारको भूमिमा जिउँछु, तैपनि म यसका कारण डरले काँप्ने वा भाग्ने गर्दिनँ, किनभने यसका सबै मानिसले यसलाई घृणा गर्न थालिसकेका छन्। कुनै पनि कुराले कहिल्यै अजिङ्गरका खातिर अजिङ्गरसामु आफ्नो “कर्तव्य” निर्वाह गरेको छैन; त्यसको सट्टामा, सबै कुराले आफूलाई जसरी ठीक लाग्छ त्यसरी काम गर्छन्, र हरेक कुरा आफ्नै बाटो लाग्छ। पृथ्वीका देशहरू कसरी नाश नहुन सक्छन् र? पृथ्वीका देशहरू कसरी पतन नहुन सक्छन् र? मेरा मानिसहरूले कसरी जयजयकार नगर्न सक्छन् र? तिनीहरूले कसरी आनन्दले नगाउन सक्छन् र? के यो मानिसको काम हो? के यो मानिसको हातको काम हो? मैले मानिसलाई उसको अस्तित्वको जग दिएँ, र उसलाई भौतिक कुराहरू प्रदान गरेँ, तैपनि ऊ आफ्ना वर्तमान परिस्थितिहरूप्रति असन्तुष्ट छ र मेरो राज्यमा प्रवेश गर्न अनुरोध गर्छ। तर कुनै मूल्य नचुकाई, आफ्नो निस्वार्थ समर्पण अर्पण गर्न अनिच्छुक भई, ऊ कसरी यति सजिलै मेरो राज्यमा प्रवेश गर्न सक्छ? मानिसबाट कुनै कुरा फिर्ता लिनुको सट्टा, म उसँग मागहरू गर्छु, ताकि पृथ्वीमा मेरो राज्य महिमाले भरियोस्। मानिस मेरो मार्गदर्शनमा मद्वारा वर्तमान युगसम्म पुऱ्याइएको छ, ऊ यस अवस्थामा अस्तित्वमा छ, र ऊ मेरो ज्योतिको मार्गदर्शनबीच जिउँछ। यदि यस्तो नभएको भए, पृथ्वीका मानिसहरूमध्ये कसलाई आफ्नो भविष्य थाहा हुन्थ्यो र? मेरा अभिप्रायहरू कसले बुझ्नेथियो र? म मानिसप्रतिका मागहरूमा मेरा सर्तहरू थप्छु; के यो प्रकृतिका नियमहरूसँग मिल्दो छैन र?

हिजो, तिमीहरू बतास र झरीमाझ जियौ; आज, तिमीहरू मेरो राज्यमा प्रवेश गरेका छौ र यसका मानिस बनेका छौ; र भोलि, तिमीहरू मेरा आशिष्‌हरूको आनन्द लिनेछौ। यस्ता कुराहरू कसले कहिल्यै कल्पना गरेको थियो र? तिमीहरू आफ्नो जीवनमा कति सङ्कष्ट र कष्ट अनुभव गर्नेछौ—के तिमीहरूलाई थाहा छ? म बतास र झरीमाझ अघि बढ्छु, र मैले वर्षौँ वर्ष मानिसमाझ बिताएको छु, र म समयक्रममा आजको दिनसम्म आइपुगेको छु। के मेरो व्यवस्थापनको योजनाका चरणहरू ठ्याक्कै यिनै होइनन् र? मेरो योजनामा कसले कहिल्यै कुनै योगदान दिएको छ र? मेरो योजनाका चरणहरूबाट को अलग हुन सक्छ र? म करोडौँ मानिसको हृदयमा जिउँछु, म करोडौँ मानिसमाझको राजा हुँ, र मलाई करोडौँ मानिसद्वारा अस्वीकार र अपमान गरिएको छ। मेरो स्वरूप साँच्चै मानिसको हृदयभित्र छैन। मानिसले मेरा वचनहरूमा मेरो महिमामय मुहारको मधुरो झलक मात्र पाउँछ, तर आफ्ना विचारहरूको बाधाका कारण, ऊ आफ्नै भावनाहरूलाई विश्‍वास गर्दैन; उसको हृदयमा एउटा अस्पष्ट “म” मात्रै छ, तर त्यो त्यहाँ लामो समयसम्म रहँदैन। त्यसैले, मप्रतिको उसको प्रेम पनि त्यस्तै रहेको छ: मेरो सामु उसको प्रेम छिनछिनमा देखा पर्छ, मानौँ हरेक मानिस मलाई आफ्नै स्वभावअनुसार प्रेम गर्थ्यो, मानौँ उसको प्रेम चन्द्रमाको धमिलो उज्यालोमुनि झिलमिल गर्दै देखिने र हराउने गर्थ्यो। आज, मेरो प्रेमका कारणले मात्रै मानिस बाँकी रहेको छ र उसले बाँच्ने सौभाग्य पाएको छ। यदि यस्तो नभएको भए, मानिसहरूमध्ये को चाहिँ आफ्नो दुब्लो ज्यानका कारण लेजरद्वारा ढालिनेथिएन र? मानिस अझै पनि आफैलाई चिन्दैन। ऊ मेरो रवाफ देखाउँछ, र मेरो पछाडि फुर्ती लाउँछ, तैपनि मेरो अगाडि मेरो विरोध गर्ने आँट कसैले गर्दैन। तर, मैले भन्ने गरेको विरोधको अर्थ मानिसलाई थाहा छैन; बरु, ऊ मलाई मूर्ख बनाउने प्रयास गरिरहन्छ, र आफैलाई उच्च पारिरहन्छ—यसमा, के ऊ खुल्लमखुल्ला मेरो विरोध गर्दैन र? म मानिसको कमजोरीप्रति सहिष्णु छु, तर ऊ आफैले गर्ने विरोधप्रति म अलिकति पनि उदार छैन। उसलाई यसको अर्थ थाहा भए पनि, ऊ यो अर्थअनुरूप काम गर्न अनिच्छुक छ र आफ्ना अभिरुचिहरूअनुसार मात्र काम गर्छ, र मलाई छल गर्न खोज्छ। म हर समय मेरा वचनहरूमा मेरो स्वभाव प्रकट गर्छु, तैपनि मानिस हार स्वीकार गर्न मान्दैन—साथसाथै, ऊ आफ्नो स्वभाव प्रकट गर्छ। मेरो न्यायबीच मानिस पूर्ण रूपमा विश्‍वस्त हुनेछ, र मेरो सजायबीच, ऊ अन्ततः मेरो स्वरूप जिउनेछ र पृथ्वीमा मेरो प्रकटीकरण बन्नेछ!

अध्याय २३

जब मेरो आवाज गुञ्जन्छ, मेरा आँखाहरूले आगो निकाल्छन्, मैले सारा पृथ्वीलाई हेरिरहेको हुन्छु, म सम्पूर्ण ब्रह्माण्डलाई नियालिरहेको हुन्छु। सारा मानवजातिले आफ्ना नजरहरू मतिर एकटक लगाउँदै मसँग प्रार्थना गरिरहेका छन्, मेरो क्रोध समाप्त गर्न मसित बिन्ती गरिरहेका छन्, फेरि मेरो विरुद्ध विद्रोह नगर्ने शपथ खान्छन्। तर यो अब विगतको कुरा होइन; अहिले नै यस्तो छ। मेरो सङ्कल्पलाई कसले उल्ट्याउन सक्छ? निश्चय, मानिसहरूको हृदयभित्रका प्रार्थनाहरूले सक्दैनन्, न उनीहरूका मुखका वचनहरूले सक्छन्। मबिना अहिलेसम्म को जीवित रहन सकेको छ? मेरो मुखका वचनहरूद्वारा बाहेक को जीवित रहन सकेको छ? मेरो आँखाले कसको निरीक्षण गरेको छैन? म सारा पृथ्वीमा मेरो नयाँ काम गर्छु, र यसबाट अहिलेसम्म को बच्न सकेको छ? के पहाडहरूले उनीहरूका उँचाइद्वारा त्यसलाई टार्न सक्छन्? के समुद्रले तिनका बहु-विशालताद्वारा यसलाई बचाउन सक्छ? मेरो योजनामा, मैले कहिल्यै कुनै कुरालाई हलकासाथ छोडिदिएको छैन, त्यसैले मेरो हातको पकडबाट उम्‍केको कुनै व्यक्ति छैन, न त कुनै थोक छ। आज, सारा मानवजातिमा मेरो पवित्र नाउँको प्रशंसा भएको छ, र अर्कोतर्फ, सारा मानवजातिमा मेरो विरुद्धमा विरोधका शब्दहरू उठ्छन्, र पृथ्वीमा मेरो अस्तित्वको बारेमा किंवदन्तीहरू सारा मानवजातिमा फैलिएको छ। म मानिसहरूले मेरो आलोचना गरेको सहँदिन, न त उनीहरूले मेरो देहलाई विभाजन गरेका सहन सक्छु, र उनीहरूले मेरो विरुद्धमा गरेका गालीहरू मैले सहने कुरा त परै जाओस्। मानिसले मलाई साँचो रूपले नचिनेको कारण, उसले सधैँ मेरो विरोध गरेको र मलाई धोका दिएको छ, मेरो आत्मालाई मनमा राख्न वा मेरा वचनहरू सम्हालेर राख्न असफल बनेको छ। किनकि उसको प्रत्येक काम र व्यवहार साथै मप्रतिको उसको मनोवृत्तिको कारण, म मानिसलाई उसले पाउनु पर्ने उचित “इनाम” दिन्छु। यसैले, सबै मानिसले आफ्नो इनाममा आँखा लगाएर काम गर्छन्, र एकै जनाले पनि कहिल्यै आत्म-त्याग गरेर कुनै पनि काम गरेको छैन। मानिसहरू निःस्वार्थ रूपमा समर्पित हुन इच्छुक छैनन्, तर केही नगरी पाइने इनामहरूमा खुसी हुन्छन्। पत्रुसले आफूलाई मेरो सामने समर्पित गरेका भए पनि त्यो भोलिको इनामका लागि थिएन, तर आजको ज्ञानका लागि थियो। मानवजातिले मसँग कहिल्यै पनि साँचो सङ्गति गरेको छैन, तर बारम्‍बार मसित बाहिरी रूपमा व्यवहार गरेको छ, त्यसरी कुनै प्रयास नगरी मेरो स्वीकृति प्राप्त गर्न सकिन्छ भनी सचेको छ। मैले मानिसको हृदयको गहिराइभित्र हेरेको छु, त्यसरी मैले त्यसको भित्री भागहरूमा रहेका “धेरै धनको खानी” खोतलेको छु, जसको बारेमा मानिस आफैलाई पनि अझै थाहा छैन, तर मैले नयाँ कुरा पत्ता लगाएको छु। यसैले, “भौतिक प्रमाणहरू” देखेपछि मात्र मानिसहरूले उनीहरूका पाखण्डी आत्मतिरस्कार त्याग्छन् अनि हतकेलाहरू फैलाएर, उनीहरूका आफ्नो अशुद्ध अवस्थालाई स्वीकार्छन्। मानिसहरूको माझमा अझ धेरै नयाँ कुराले मलाई पर्खिरहेका छन्, जुन मैले सबै मानिसहरूको आनन्दका निम्ति “निकाल्नु” पर्छ। मानिसको असक्षमताको कारण मेरो काम रोक्नुभन्दा, म मेरो मौलिक योजनाअनुसार उसलाई छिँवल्छु। मानिस एउटा फलको बोटजस्तै हो: छिँवल्ने कार्य नगरी बोटले फल फलाउन सक्दैन, र आखिरीमा, सबैले ओइलाएका हाँगाहरू र झरेका पातहरू मात्र देख्छन्, अनि भुइँमा कुनै फल झर्दैनन्।

मैले दिनदिनै मेरो राज्यको “भित्री कोठा” सजाउँदा कहिल्यै कोही पनि मेरो काममा बाधा दिन मेरो “काम गर्ने कोठा” मा अचानक आएको छैन। सबै मानिसहरूले आफू “खारेज हुने” र “आफ्नो ओहदा गुमाउने” डरले मसँग सहकार्य गर्ने सक्दो प्रयास गरिरहेका छन् र यसरी उनीहरूको जीवनको बन्द-बाटोमा पुग्छन्, जहाँ उनीहरू शैतानले कब्जा गरेको “मरुभूमि” मा पनि पर्न सक्छन्। मानिसको डरको कारण, म उसलाई हरेक दिन सान्त्वना दिन्छु, प्रेम गर्न उसलाई प्रत्येक प्रेरित गर्दछु, र यसबाहेक उसको दैनिक जीवनमा उसलाई निर्देशन दिन्छु। मानौं, सबै मानिसहरू केवल भर्खर जन्मेका शिशुहरू हुन्; जसलाई यदि दूध दिइएन भने उनीहरू यस पृथ्वीबाट चाँडै बिदा हुनेछन्, र फेरि कहिल्यै देखिँदैनन्। मानिसहरूको अन्तर्बिन्तीहरूको बीचमा, म मानिसहरूको संसारमा आउँछु र, तुरुन्तै, मानवजाति ज्योतिको संसारमा जिउँछ, अब उनीहरू एउटा “कोठा” भित्र बन्द गरिएका हुँदैनन्, जहाँबाट उनीहरू स्वर्गतर्फ आफ्ना प्रार्थनाहरू चढाउँछन्। मलाई देख्ने बित्तिकै मानिसहरूले उनीहरूका हृदयमा थुप्रिएका “गुनासाहरू” जोरदार रूपमा पोख्छन्, उनीहरूको मुखमा भोजन हालिओस् भनी आग्रह गर्न आफ्नो मुख खोल्छन्। तर त्यसपछि, उनीहरूको डर कम हुन्छ र मानसिक सन्तुलन पुनर्स्थापित भएपछि, उनीहरूले मसँग केही माग्दैनन्, तर सुतेर मस्त निदाउँछन्, अथवा मेरो अस्तित्वलाई इन्कार गर्दै उनीहरू आफ्नै मामलाहरूतिर लाग्छन्। मानवजातिको “परित्याग” मा स्पष्ट देख्‍न सकिन्छ, कि मानिसहरूले कसरी “भावना” रहित भएर मप्रति तिनीहरूका आफ्नो “निष्पक्ष न्याय” गर्छन्। त्यसकारण, मानिसलाई उसको नराम्रो स्थितिमा देखेर, म चुपचाप प्रस्थान गर्छु र उसको गम्भीर बिन्तीमा समेत म सहजै फेरि ओर्लनेछैन। मानिसलाई उसका समस्याहरू दिन प्रतिदिन बढ्दै जान्छ भनी थाहा हुँदैन, यसैले उसको कडा परिश्रमको बीचमा जब उसले अचानक मेरो अस्तित्वको बारेमा थाहा पाउँछ, उसले “हुँदैन” भन्‍ने उत्तर लिन इन्कार गर्छ र मेरो झोला समात्छ र मलाई एक पाहुनाको रूपमा उसको घरभित्र ल्याउँछ। तर, उसले मेरो आनन्दका लागि शानदार भोजन तयार गरे पनि, म उसको आफ्नै हुँ भनी उसले एक पटक पनि विचार गरेको छैन, त्यसको साटो, मबाट थोरै सहायता प्राप्त गर्नका निम्ति मसँग पाहुनालाई जस्तो व्यवहार गर्छ। र यसरी, यो बेला मानिसले मेरो “हस्ताक्षर” पाउने आशाले अशिष्ट प्रकारले आफ्नो दुःखद अवस्था मेरो अगि प्रस्तुत गर्दछ, र व्यापारका निम्ति ऋण चाहिएको व्यक्तिले जस्तै उसले आफ्नो सारा शक्तिले आफ्नो “युक्ति” लगाउँछ। उसको प्रत्येक हाउभाउ र चालमा, म मानिसको अभिप्रायको सानो झलक देख्‍छु: मानौं, उसको दृष्टिकोणमा त मलाई व्यक्तिको अनुहारको भावमा वा उसका कुराहरूको पछाडि समेटिएका शब्दहरूमा लुकेको अर्थलाई कसरी जान्‍ने सो थाहा छैन, वा व्यक्तिको हृदयको गहिराइमा कसरी हेर्नुपर्छ त्यो म जान्दिनँ। यसैले मानिसले कुनै गल्ती नगरी वा केही नछुटाई आफ्नो प्रत्येक अनुभव मलाई बताउँछ, त्यसपछि मेरो अघि आफ्ना मागहरू राख्छ। म मानिसको हरेक काम र व्यवहारलाई घृणा गर्छु। मानवजातिको बीचमा, मलाई मन पर्ने काम गरेको एक जना पनि छैन, मानौं मानवजातिले जानाजानी मेरो विरोध गर्दैछ, र जानाजानी मेरो क्रोधलाई जगाउँदैछ: उनीहरू सबै मेरो अगाडि र पछाडि हिँड्छन्, मेरै आँखाको अगाडि आफ्ना सङ्कल्प पछ्याउँछन्। मानिसहरूको बीचमा मेरो निम्ति जिउने एकै जना पनि छैन, त्यसको फलस्वरूप, सम्पूर्ण मानवजातिको अस्तित्वको न त कुनै महत्त्व छ, न अर्थ छ, जसले गर्दा मानिसहरू शून्य स्थानमा जिउँछन्। त्यसरी नै, मानिसहरू अझै पनि बिउँझन इन्कार गर्दछन्, तर आफ्नो घमन्डमा अडिग रहँदै मेरो विरुद्ध विद्रोह गरिरहन्छ।

उनीहरूले अनुभव गरी आएका सबै कठिनाइमा, मानवजाति एक पटक पनि मेरा अभिप्रायअनुसारको भएको छैन। उनीहरूको क्रूर अधर्मको कारण, मानवजातिले मेरो नाउँको साक्षी दिने लक्ष्य राख्दैन; बरु, उनीहरू भरणपोषणको लागि ममा भर पर्दै “अर्को बाटो दौडन्छन्”। मानिसको हृदय पूर्ण रूपले मतिर फर्कंदैन, यसैकारण जबसम्म ऊ घाउहरूको थुप्रो बन्दैन र उसको शरीर फोहोरले ढाक्दैन तबसम्‍म शैतानले उसलाई हानि गरिरहन्छ। तर मानिसले उसको अनुहार कति घृणित छ भनी अझै पनि बुझ्दैन: उसले अहिलेसम्म मेरो पिठिउँ पछाडि शैतानको आदर गरिरहेको छ। यसैकारण, क्रोधको कारण म मानिसलाई अतल कुण्डमा फालिदिन्छु, त्यो यस्तो हुनेछ कि उसले आफूलाई कहिल्यै स्वतन्त्र पार्न सक्नेछैन। तापनि, आफ्नो दयनीय विलापको बीचमा, मानिसले अझै पनि आफ्नो मनलाई सुधार गर्न अस्वीकार गर्दछ, आखिरीसम्म मेरो विरोध गर्ने अभिप्राय राख्छ, र त्यसरी जानाजानी मेरो क्रोध जगाउने आशा गर्छ। उसले जे गरेको छ त्यसको कारण म त्यसलाई पापीलाई जस्तो व्यवहार गर्दछु, र मेरो अङ्गालोको न्यानोपन त्यसलाई दिन इन्कार गर्छु। सुरुदेखि नै, स्वर्गदूतहरूले परिवर्तन नभई र विश्राम नगरी मेरो सेवा गरेका छन् र ममा समर्पित भएका छन्, तर मानिसले सधैँ यसको ठीक विपरीत गरेको छ, मानौं ऊ मबाट आएको होइन, तर शैतानबाट जन्मेको हो। स्वर्गदूतहरूले उनीहरूका आ-आफ्ना ठाउँहरूमा मलाई उनीहरूको सम्पूर्ण भक्ति चढाउँछन्; उनीहरू शैतानका सेनाद्वारा नियन्त्रित हुँदैनन्, र आफ्नो कर्तव्य मात्र वहन गर्छन्। स्वर्गदूतहरूद्वारा पिलाइएका र पोषण गरिएका मेरा छोराहरू र मेरा मानिसहरूको भीड सबै बलियो र स्वस्थ भएर वृद्धि हुन्छन्, तीमध्ये कुनै एक जना पनि कमजोर वा अशक्त हुँदैन। यो मेरो काम हो, मेरो चमत्कार हो। जसरी तोपको एकपछि अर्को गोलाबारीले मेरो राज्यको स्थापनाको उद्घाटन गर्दछ, स्वर्गदूतहरू लयबद्ध रूपमा सँगै हिँड्दै, मेरो निरीक्षणमा समर्पित हुन मेरो सामु आउँछन्, किनकि उनीहरूका हृदय अशुद्धता र मूर्तिहरूबाट मुक्त छन्, र उनीहरू मेरो निरीक्षणबाट पछि हट्दैनन्।

हुरी बतासको लामो आवाजमा स्वर्ग तुरुन्तै जोडले झर्छ अनि सबै मानिसहरूलाई निसासिदिन्छ, यसैले उनीहरूले आफूले चाहेजस्तो मलाई पुकार्न सक्दैनन्। यो थाहा नपाई, सारा मानवजाति ध्वस्त भएको छ। रूखहरू बतासमा अगाडि-पछाडि हल्लिन्छन्, बेला-बेलामा हाँगाहरू भाँचिएको सुनिन्छ, र सुकेका सबै पातहरू उडाइन्छन्। पृथ्वीले अचानक आशारहित र उजाड महसुस गर्दछ, र शरद ऋतुपछि कुनै पनि बेला उनीहरूमाथि आइपर्ने विपत्तिका निम्ति मानिसहरूले आफैलाई कसिलो गरी अँगाल्छन्। डाँडाहरूका पक्षीहरू यताउता उड्छन्, मानौं तिनीहरूले कसैलाई आफ्‍नो दुःख व्यक्त गर्दैछन्; पहाडका गुफामा सिंहहरू गर्जन्छन्, त्यो आवाजले मानिसहरूलाई तर्साउँछ, उनीहरूका हड्डीभित्रका मासीलाई ठन्डा बनाउँछ, र उनीहरूका कपाल ठाडो हुन्छ, र यो मानौं, त्यस्तो अशुभ भावना, मानवजातिको अन्त्यको पूर्वसूचना आएको छ। मेरो इच्छा अनुसार उनीहरूलाई निराकरण गर्ने कार्यको प्रतीक्षा गर्न अनिच्छुक हुँदै, सबै मानिसहरूले स्वर्गमा हुनुहुने सार्वभौमलाई चुपचाप प्रार्थना गर्दछन्। तर सानो खोलामा बग्ने पानीको आवाजले हुरी बतासलाई कसरी रोक्न सक्छ? मानिसहरूको पुकारद्वारा त्यसलाई अचानक कसरी रोक्न सकिन्छ र? मानिसको कायरताको खातिर मेघ गर्जनको केन्द्रमा रहेको क्रोधलाई कसरी रोक्न सकिन्छ? मानिस बतासमा अगाडि र पछाडि हुत्तिन्छ; ऊ झरीबाट आफूलाई लुकाउन यताउता दगुर्छ; र मेरो क्रोधको बीचमा, मानवजाति थरथराउँछ र काँप्छ, मैले तिनीहरूका शरीरमा मेरो हात राख्‍नेछु भनी धेरै डराउँछ, मानौं, म हरसमय मानिसको छातीमा ताकिएको बन्दुकको नाल हुँ, अनि फेरि मानौं, ऊ मेरो शत्रु हो, तैपनि ऊ र मेरो मित्र हो। मानिसले उसको निम्ति मेरो वास्तविक उद्देश्य के हो भन्‍ने कहिल्यै पनि थाहा पाएको छैन, उसले मेरो साँचो उद्देश्य कहिल्यै पनि बुझेको छैन, र यसरी अनजानमा उसले मेरो विरुद्धमा अपमान गर्दछ; अनजानमा, उसले मेरो विरोध गर्दछ; तापनि कुनै अर्थविना उसले मेरो प्रेम पनि देखेको छ। मेरो क्रोधको बीचमा मेरो अनुहार देख्न मानिसलाई गाह्रो हुन्छ। म मेरो क्रोधको कालो बादलमा लुकेको हुन्छु, र मानिसहरूका निम्ति मेरो कृपा पठाउँदै म मेघ गर्जनको बीचमा, सम्पूर्ण ब्रह्माण्डभन्दा माथि उभिन्छु। मानिसले मलाई चिन्दैन त्यसकारण, मेरो अभिप्राय बुझ्न असफल भएको कारण म उसलाई सजाय दिँदिनँ। मानिसहरूको नजरमा, म बेला-बेलामा मेरो क्रोध प्रकट गर्दछु, बेला-बेला म आफ्नो मुस्कान देखाउँछु, तर मानिसले मलाई देख्दा पनि उसले मेरो सम्पूर्ण स्वभाव कहिल्यै पनि देखेको हुँदैन र ऊ अझै पनि तुरहीको त्यो सुमधुर आवाज सुन्न असमर्थ हुन्छ; किनकि ऊ चेतनाशून्य र असंवेदनशील भएको हुन्छ। मानौं, मेरो स्वरूप मानिसका स्मरणहरूमा विद्यमान छ, र मेरो आकार उसका विचारहरूमा छ। तापनि, आज दिनसम्मको मानवजातिले गरेका प्रगतिपछि पनि कुनै पनि व्यक्तिले मलाई साँच्चै देखेको छैन, किनकि मानिसको दिमागलाई ज्यादै कमजोर बनाइएको छ। ती सबैका निम्ति मानिसले मलाई “छानबिन” गरेको छ, किनकि उसको विज्ञानको अपर्याप्त रूपमा विकसित भएको छ, उसको वैज्ञानिक अनुसन्धानले अहिलेसम्म कुनै परिणाम प्राप्त गरेको छैन। यसैले, “मेरो स्वरूप” को विषय सधैँ नै पूर्ण रूपमा खाली रहेको छ, त्यसमा भर्ने कोही छैन, विश्‍व कीर्तिमान तोड्न सक्ने कोही पनि छैन, किनकि मानवजातिले वर्तमानमा आफ्नो खुट्टा टेक्ने ठाउँ कायम राख्‍नु पनि ठूलो विपत्तिको बीचमा अनुमान नै गर्न नसकिने सान्त्वना हो।

अध्याय २४

मेरो सजाय सबै मानिसहरूमाथि आइपर्छ, तैपनि यो सबै मानिसहरूबाट टाढा पनि रहन्छ। हरेक व्यक्तिको सम्पूर्ण जीवन मप्रतिको प्रेम र घृणाले भरिएको हुन्छ, र कसैले पनि मलाई कहिल्यै चिनेको छैन—त्यसकारण मप्रतिको मानिसको मनोवृत्ति तातो र चिसो हुन्छ, र यो सामान्य बन्‍न सक्दैन। तैपनि मैले सधैँ मानिसको वास्ता र रक्षा गरेको छु, र उसको सुस्तताको कारणले गर्दा मात्र ऊ मेरा सबै कामहरू देख्‍न र मेरा उत्सुक अभिप्रायहरू बुझ्‍न असमर्थ छ। सबै राष्ट्रहरूका बीचमा नेतृत्व गर्ने एउटै म हुँ, र सबै मानिसहरूमाझ सर्वोच्‍च म नै हुँ; के मात्रै हो भने मानिसहरूले मलाई चिन्दैन। धेरै वर्षदेखि म मानिसको बीचमा जिएको छु र मानिसको संसारको जीवन अनुभव गरेको छु, तैपनि उसले मलाई सधैँ बेवास्ता गरेको छ र मलाई अन्तरिक्षबाहिरको प्राणीको रूपमा व्यवहार गरेको छ। परिणामस्वरूप, स्वभाव र भाषामा रहेका भिन्‍नताहरूको कारणले मानिसहरूले मलाई सडकमा भेट्ने बिरानो मानिसलाई जस्तो व्यवहार गर्छन्। मेरो वस्‍त्र पनि सायद सन्कीको जस्तो देखिन्छ, जसको कारण मानिससँग मकहाँ आउने आत्मविश्‍वासको कमी छ। अनि पो मैले मानिसको बीचमा जीवनको उजाड अवस्थाको अनुभूति गरिरहेको छु, अनि पो मैले मानिसको संसारको अन्यायलाई अनुभूति गरिरहेको छु। म यताउता हिँड्ने मानिसहरूका बीचमा तिनीहरूका अनुहार अवलोकन गर्दै हिँड्छु। यस्तो देखिन्छ मानौं तिनीहरू बिरामी भएर जिइरहेका छन्, तिनीहरूको अनुहारलाई उदासीले भर्ने बिरामका सात जिइरहेका छन्; र यस्तो देखिन्छ मानौं तिनीहरू सजायको बीचमा जिउँछन्, जसले तिनीहरूको रिहाइलाई रोक्छ। मानिसले आफैलाई बन्धनमा पार्छ, र विनम्रताको बहाना गर्छ। धेरैजसो मानिसहरू मैले प्रशंसा गर्छु भन्‍ने आशा गर्दै मेरो अघि झूटो छवि प्रस्तुत गर्छन्, र मेरो सहायता प्राप्त गर्न सकूँ भनेर धेरैजसो मानिसहरू जानी-जानी मेरो अघि दयनीय बनेर प्रस्तुत हुन्छन्। मेरो पिठ्यूँपछाडि, मानिसहरू सबैले जालझेल गर्छन् र मेरो विरुद्धमा विद्रोह गर्छन्। के मैले ठीक भनिन र? के यो मानिसको जिउँदो रहने रणनीति होइन र? को कहिल्यै आफ्‍नो जीवनमा मेरो अनुरूप जिएको छ? कसले कहिल्यै अरूको बीचमा मेरो बढाइ गरेको छ? को कहिल्यै आत्माअघि बन्धनमा रहेको छ? को कहिल्यै शैतानको अघि मेरो गवाहीमा दह्रिलो गरी खडा भएको छ? कसले कहिल्यै मप्रतिको तिनीहरूको “बफादारीता” मा विश्‍वसनीयता थपेको छ? को मेरो कारण कहिल्यै ठूलो रातो अजिङ्गरद्वारा हटाइएको छ? मानिसहरू शैतानको समर्थनमा लागेका छन् र अहिले यससँगै दुष्कर्मको दलदलमा खेलिरहेका छन्; मेरो अवहेलना गर्ने कार्यमा तिनीहरू पोख्त बनेका छन्, तिनीहरू मेरो विद्रोह गर्ने कार्यका विशेषज्ञहरू हुन्, र तिनीहरू मसँग औपचारिकताको लागि मात्र व्यवहार गर्ने “अग्र पङ्‌क्तिका विद्यार्थीहरू” हुन्। आफ्‍नै नियतिको खातिर, मानिसले पृथ्वीमा यताउता खोजी गर्छ, र जब म उसलाई इसारा गर्छु, ऊ मेरो बहुमूल्‍यतालाई अनुभूति गर्न नसक्‍ने अवस्थामा नै रहन्छ, र अरूको निम्ति “बोझ” बन्‍न अनिच्‍छुक भएर आफैमाथिको निर्भरतामा उसले निरन्तर “विश्‍वास” गरिरहन्छ। मानिसका “महत्वाकांक्षाहरू” बहुमूल्य छन्, तैपनि कसैको आकांक्षाहरूले पूर्णाङ्क हासिल गरेका छैनन्: तिनीहरू सबै मेरो अघि चकनाचुर हुन्छन्, र विनाआवाज फ्यास्स ढल्छन्।

म हरेक दिन बोल्छु, र हरेक दिन म नयाँ कामहरू गर्छु। यदि मानिसले आफ्‍नो सबै सामर्थ्यलाई प्रयोग गर्दैन भने, उसलाई मेरो आवाज सुन्‍न कठिन हुनेछ, र उसलाई मेरो अनुहार हेर्न मुस्किल पर्नेछ। प्रियजन अत्यन्तै सकुशल हुन सक्‍नुहुन्छ, र उहाँको बोली-वचन सबैभन्दा भद्र हुन सक्छ, तर मानिसले सजिलै उहाँको महिमामयी अनुहारलाई हेर्न र उहाँको आवाजलाई सुन्‍न सक्दैन। युगौंयुगसम्म, कसैले पनि कहिल्यै सहज रूपमा मेरो अनुहारलाई देखेको छैन। एक पटक म पत्रुससँग बोलेको थिएँ र पावलकहाँ “देखा परेँ,” तर इस्राएलीहरू बाहेक अरू कसैले पनि मेरो अनुहारलाई साँचो रूपमा देखेको छैन। आज, म व्यक्तिगत रूपमा नै मानिसको बीचमा एकसाथ जिउन आएको छु। के यो तिमीहरूलाई लागि दुर्लभ र बहुमूल्य नलाग्‍ने हुन सक्छ? के तिमीहरूले आफ्‍नो समयलाई सबैभन्दा राम्ररी सदुपयोग गर्न चाहँदैनौ र? के तिमीहरूले यसलाई यसरी जान दिन चाहन्छौ? के समय घडीका सुईहरू मानिसहरूको मनमस्तिष्कमा अचानक रोकिन सक्छ? अथवा, के समय पछाडि फर्केर चल्‍न सक्छ? वा के मानिस अझै जवान बन्‍न सक्छ? के आजको आशिषित जीवन फेरि कहिल्यै आउन सक्छ? म मानिसलाई उसले “बरबाद” गरेको कुराको लागि उचित “इनाम” दिँदिन। म अरू सबै कुराबाट अलग भए मेरो कार्यमा नै लागिरहन्छु, र मानिस व्यस्त भयो भन्दैमा, वा उसको रुवाइ सुनेर म समयको बहावलाई रोक्दिनँ। हजारौं हजार वर्षसम्‍म, कसैले पनि मेरो सामर्थ्यलाई विभाजन गर्न सकेको छैन, र कसैले पनि मेरो मूल योजनालाई तलमाथि गर्न सकेको छैन। म अन्तरिक्षलाई नाघ्‍न सक्छु, र युगहरूमा फट्को मार्न सक्छु, अनि म मेरो सम्पूर्ण योजनाको मूल भागलाई सबै थोकमाथि र सबै थोकको बीचमा अघि बढाउन सक्छु। विशेष व्यवहार र “इनामहरू” को लागि तिनीहरूले आफ्‍ना मुख खोलेर प्रार्थना गरे पनि, तिनीहरूले आफ्‍ना हात पसारेर, अरू सबै कुरालाई बिर्सेर मलाई यी कुराहरू मागे पनि, मबाट एक जना व्यक्तिले पनि यस्तो विशेष व्यवहार वा मेरा हातका “इनामहरू” प्राप्त गर्न सकेको छैन। यी मानिसहरूमध्ये एक जनाले पनि मलाई हलचल गर्ने तुल्याएको छैन, र तिनीहरू सबैलाई मेरो “हृदय विहीन” आवाजले पछाडि ठेलेको छ। धेरैजसो मानिसहरूले अझै आफू “अत्यन्तै जवान” भएको विश्‍वास गर्छन्, त्यसकारण तिनीहरू मैले ठूलो कृपा देखाउँछु, दोस्रो पटक तिनीहरूप्रति करुणामय बन्छु भनेर मेरो प्रतीक्षा गर्छन्, अनि तिनीहरूले मलाई पछाडिको ढोकाबाट प्रवेश गर्न पाऊँ भनी अनुरोध गर्छन्। तैपनि म कसरी मेरो योजनालाई लापरवाही ढङ्गले हस्तक्षेप गर्न सक्छु र? के मानिस पृथ्वीमा थप केही वर्ष जिउन सकोस् भनेर उसको जवानीको लागि म पृथ्वीलाई घुम्‍नबाट रोक्‍न सक्छु र? मानिसको मष्तिष्क साँच्‍चै जटिल छ, तैपनि यसमा केही कुराहरूको कमी छ भन्‍ने देखिन्छ। परिणामस्वरूप, मानिसको मनमा मेरो काममा जानाजानी अवरोध पुऱ्याउने “सुन्दर तरिकाहरू” धेरैपटक देखा पर्छन्।

मैले धेरै पटक मानिसलाई उसका पापहरूबाट क्षमा दिएको र उसलाई उसको कमजोरीको कारण विशेष निगाह देखाएको भए पनि, मैले धेरै पटक उसको अज्ञानताको कारण उसँग उचित व्यवहार पनि गरेको छु। कुरा के मात्रै हो भने मानिसले मेरो दयाको कदर कसरी गर्ने भन्‍ने कहिल्यै जानेको छैन, यहाँसम्‍म कि ऊ उसको वर्तमान स्थितिमा डुबेको छ: ऊ धूलोले ढाकिएको, लुगाहरू झुत्रा परेको, कपाल बढेर दूबोले जस्तै सिरलाई ढाकेको, अनुहार फोहोरले भरिएको, खुट्टा फाटेको, आफैले बनाएको जुत्ता लगाएको, हातहरू मरेको चीलका नङ्ग्राहरू झैँ कमजोर भई झुण्डिरहेको अवस्थामा छ। जब म मेरो आँखा खोलेर हेर्छु, तब यस्तो देखिन्छ मानौं मानिस अतल कुण्‍डबाट भर्खरै उक्लेर बाहिर निस्केको छ। म नरिसाई बस्‍न सक्दिनँ: म मानिसप्रति सधैँ सहनशील भएको छु, तैपनि म कसरी मेरो पवित्र राज्यमा एउटा दियाबलसलाई त्यसको खुशीअनुसार आउन-जान दिन सक्छु र? म कसरी भिखारीलाई मेरो परिवारमा सित्तैँमा खान दिन सक्छु र? म कसरी मेरो परिवारमा अशुद्ध भूतलाई पाहुनाको रूपमा सहन सक्छु र? मानिस सधैँ “आफैप्रति कट्टर” र “अरूप्रति उदार” रहेको छ, तैपनि मप्रति ऊ कहिल्यै अलिकति पनि शिष्ट बनेको छैन, किनभने म त स्वर्गको परमेश्‍वर हुँ, त्यसकारण उसले मलाई फरक तरिकाले व्यवहार गर्छ, र मप्रति कहिल्यै पनि अलिकति समेत स्‍नेह दर्साएको छैन। मानौं मानिसका आँखाहरू विशेष रूपमा चतुर छन्: उसले मलाई भेट्टाउनेबित्तिकै, उसको अनुहारको स्वरूप तुरुन्तै परिवर्तन हुन्छ र उसको कठोर, भावहीन अनुहारमा उसले अलि बढी अभिव्यक्ति थप्छ। म मानिसलाई मप्रतिको उसको मनोवृत्तिको कारण उचित प्रतिबन्ध लगाउँदिन, तर ब्रह्माण्डदेखि माथिबाट आकाशहरूमा हेर्छु अनि पृथ्वीको मेरो कार्यलाई अघि बढाउँछु। मानिसका यादहरूमा, मैले कुनै व्यक्तिलाई कहिल्यै दया गरेको छैन, न त मैले कसैलाई कहिल्यै दुर्व्यवहार गरेको छु। मानिसले आफ्‍नो हृदयमा मेरो लागि “रित्तो आसन” नछोड्ने हुनाले, जब म मेरो होसियारीपनलाई पन्छ्याएर ऊभित्र बस्छु, तब उसले मलाई कुनै आदर नगरी जबरजस्ती बाहिर निकाल्छ, त्यसपछि उसमा अत्यन्तै धेरै कुराको कमी भएको र मेरो आनन्दको लागि आफूलाई समर्पित गर्न ऊ असक्षम रहेको भन्दै चिप्‍लो घस्दै र चापलुसी गर्दै बहाना बनाउँछ। उसले बोल्ने क्रममा, उसको अनुहारलाई बारम्‍बार “कालो बादलले ढाक्छ” मानौं मानिसको बीचमा कुनै पनि बेला विपत्ति आइपर्न सक्छ। तैपनि आइपर्ने खतराको बारेमा कुनै विचार नै नगरी उसले अझै पनि मलाई जान अनुरोध गर्छ। मैले मानिसलाई मेरा वचनहरू र मेरो अङ्गालोको न्यानोपन दिए पनि, उसँग कुनै सुन्‍ने अङ्ग छैन जस्तो देखिन्छ, त्यसकारण उसले मेरो आवाजमा अलिकति पनि ध्यान दिँदैन, बरु आफ्‍नो शिर समात्दै ऊ तुरुन्तै निस्केर गइहाल्छ। अलिक निराश अनुभूति गर्दै, अनि अलिक क्रोधित पनि हुँदै म मानिसबाट बिदा हुन्छु। यसबीच, मानिस तुरुन्तै विशाल तुफान र शक्तिशाली छालहरूको आक्रमणमा परी हराउँछ। त्यसपछि तुरुन्तै, उसले मलाई पुकार्छ, तर उसले कसरी बतास र छालको गतिविधिलाई प्रभाव पार्न सक्छ र? क्रमिक रूपमा, मानिसका सबै नाम-निशाना मेटिन्छ, र अन्त्यमा उसलाई कहीँ-कतै भेटिँदैन।

युगहरूभन्दा पहिले, मैले ब्रह्माण्डभन्दा माथिबाट सबै भूमिहरूलाई हेर्थें। मैले पृथ्वीमा ठूलो काम गर्ने योजना बनाएँ: मेरो आफ्‍नै अभिप्रायअनुसारको मानवजातिको सृष्टि गर्ने, र स्वर्गमा जस्तै पृथ्वीमा पनि एउटा राज्य निर्माण गर्ने, अनि मेरो शक्तिले आकाश भर्ने अनि मेरो बुद्धिलाई सम्पूर्ण ब्रह्माण्डमा फैलाउने। त्यसकारण आज, हजारौं वर्षपछि, म मेरो योजनालाई जारी राख्दै छु। तैपनि, पृथ्वीमा कसैले पनि मेरो योजना वा व्यवस्थापनलाई जान्दैन, तिनीहरूले पृथ्वीमा मेरो राज्य देख्‍ने कुरा त परै जाओस्। यसरी, मानिसले छायालाई पछ्याउँछ, र स्वर्गका मेरा आशिष्‌हरू लागि “शान्त मूल्य” चुकाउने चाहना गर्दै मलाई मूर्ख बनाउने प्रयास गर्न मेरो अघि आउँछ। परिणामस्वरूप, उसले मेरो क्रोध जगाउँछ र म ऊमाथि न्याय बर्सााउँछु, तर ऊ अझै बिउँझिँदैन। मानौं उसले आफ्‍नै सम्‍भावनाहरूको खोजी बाहेक अरू कार्य नगर्ने क्रममा भूमिभन्दा माथि के छ भन्‍ने बारेमा पूर्ण अनजान हुँदै उसले भूमिगत रूपमा काम गरिरहेको छ। सबै मानिसहरूका बीचमा, मेरो चम्किरहेको ज्योतिमुनि जिउने कसैलाई मैले कहिल्यै देखेको छैन। तिनीहरू अन्धकारको संसारमा जिउँछन्, र तिनीहरूलाई अँध्यारोमा बस्ने बानी परिसकेको देखिन्छ। जब ज्योति आउँछ, तिनीहरू टाढै बस्छन्, र मानौं ज्योतिले तिनीहरूको कार्यमा बाधा दिएको छ; परिणामस्वरूप, तिनीहरू अलिक वाक्‍क मानेको देखिन्छ, मानौं ज्योतिले तिनीहरूका सबै शान्ति भङ्ग गरिदिएको छ र तिनीहरूलाई राम्ररी सुत्‍न नसक्‍ने अवस्थामा पुर्‍याएको छ। परिणामस्वरूप, ज्योतिलाई लखेट्न मानिसले आफ्‍नो सारा शक्ति बटुल्छ। ज्योतिमा पनि चेतनाको कमी छ जस्तो देखिन्छ, त्यसकारण यसले मानिसलाई उसको निद्राबाट बिउँझाउँछ, अनि जब मानिस बिउँझन्छ, उसले आफ्‍ना आँखाहरू बन्द गर्छ, र रीसले चूर बन्छ। ऊ मबाट अलिक बेखुसी हुन्छ, तैपनि मलाई यसको हद थाहा हुन्छ। सबै मानिसहरूलाई ज्योतिमा जिउन लगाउँदै म ज्योतिको तीव्रतालाई क्रमिक रूपमा बढाउँछु, र यसरी चाँडै नै तिनीहरूलाई ज्योतिमा उठबस गर्ने बानी परिसकेको हुन्छ, यसको साथै सबैले ज्योतिलाई बहुमूल्य ठान्न थालिसकेका हुन्छन्। यस बेला, मेरो राज्य मानिसको बीचमा आएको हुन्छ, सबै मानिसहरू आनन्दले नाच्छन् र उत्सव मनाउँछन्, पृथ्वी अचानक हर्षोल्लासले भरिन्छ, र ज्योतिको आगमनद्वारा हजारौं वर्षको मौनता तोडिन्छ …

समय बितेर जान्छ, र आँखा झिमिक्‍क गर्दा, आजको दिन आइपुगेको छ। मेरो आत्माको मार्गनिर्देशनमा, सबै मानिसहरू मेरो ज्योतिमा जिउँछन्, र अबउप्रान्त विगतको बारेमा विचार गर्दैनन् वा हिजोको दिनलाई कुनै ध्यान दिँदैनन्। को आजको दिनमा कहिल्यै जिएको र अस्तित्वमा रहेको छैन र? कसले राज्यमा सुन्दर दिन र महिनाहरू बिताएको छैन र? को सूर्यमुनि जिएको छैन र? राज्य मानिसको बीचमा ओर्लिसकेको भए पनि, कसैले पनि यसको न्यानोपनलाई साँचो रूपमा अनुभव गरेको छैन; मानिसले यसलाई बाहिरबाट मात्रै लिन्छ, यसको सारलाई बुझ्दैन। मेरो राज्य निर्माण भएको अवधिमा, यसको कारण कसले आनन्द मनाउँदैन र? के पृथ्वीका देशहरू साँच्‍चै नै उम्कन सक्छन् त? के ठूलो रातो अजिङ्गर साँच्‍चै त्यसको धूर्तताद्वारा उम्कन सफल हुन्छ त? मेरा प्रशासनिक आदेशहरू समस्त ब्रह्माण्डभरि घोषणा गरिएको छ, तिनले सबै मानिसहरूका बीचमा मेरो अख्तियार स्थापित गर्छन्, र ती सम्पूर्ण ब्रह्माण्डभरि लागू हुन्छन्; तैपनि, मानिसले भने कहिल्यै यसलाई साँचो रूपमा जानेको छैन। जब मेरा प्रशासनिक आदेशहरूलाई ब्रह्माण्डमा प्रकट गरिन्छ, त्यही नै पृथ्वीमा मेरो काम पूरा हुन लागेको समय पनि हो। जब म सबै मानिसहरूका बीचमा शासन गर्छु र शक्ति प्रयोग गर्छु र जब मलाई परमेश्‍वर स्‍वयम्‌को रूपमा पहिचान गरिन्छ, मेरो राज्य पूर्ण रूपमा पृथ्वीमा ओर्लेको हुनेछ। आज, सबै मानिसहरूसँग नयाँ मार्गको नयाँ सुरुवात छ। तिनीहरूले नयाँ जीवनको सुरुवात गरेका छन्, तैपनि पृथ्वीमा कसैले पनि स्वर्गको जस्तो जीवनको साँचो अनुभव गरेको छैन। के तिमीहरू साँच्‍चै नै मेरो ज्योतिमा जिउँछौ त? के तिमीहरू साँच्‍चै नै मेरा वचनहरूका बीचमा जिउँछौ त? कसले आफ्‍नै सम्‍भावनाहरूको बारेमा विचार गर्दैन? को आफ्नै नियतिको बारेमा व्याकुल हुँदैन? कसले कष्टको सागरको बीचमा संघर्ष गर्दैन? कसले आफैलाई स्वतन्त्र तुल्याउन चाहँदैन? के राज्यका आशिष्‌हरू मानिसले पृथ्वीमा गरेको कठिन परिश्रमको साटो दिइन्छ? के मानिसका सबै इच्‍छाहरू उसले कामना गरेजस्तै गरी पूरा हुन सक्छन्? मैले एक पटक मानिसको अघि राज्यको सुन्दर दृश्य प्रस्तुत गरिसकेको छु, तैपनि उसले यसलाई लोभी नजरले मात्रै हेर्‍यो, यसमा प्रवेश गर्ने चाहना भएकाहरू कोही पनि थिएनन्। मैले एक पटक पृथ्वीको साँचो स्थितिको बारेमा मानिसलाई “खबर दिएँ” तर उसले सुन्‍ने बाहेक अरू केही पनि गरेन, र मेरो मुखबाट आएका वचनहरूलाई उसले हृदयद्वारा सामना गरेन; मैले एक पटक मानिसलाई स्वर्गका परिस्‍थितिहरूका बारेमा बताएँ, तैपनि उसले मेरा वचनहरूलाई सुन्दर कथाहरूका रूपमा लियो, र मेरो मुखले व्याख्या गरेको कुरालाई साँचो हृदयले स्वीकार गरेन। आज, राज्यका दृश्यहरू मानिसको अघि झल्किन्छन्, तर के यसको खोजीमा कसैले कहिल्यै “पर्वत र उपत्यका” पार गरेको छ? मेरो अनुरोधविना, मानिस अझै पनि उसको सपनाबाट बिउँझेको हुनेथिएन। के उसलाई पृथ्वीको उसको जीवनले त्यति मोहनी लगाएको छ? के उसको हृदयमा कुनै उच्‍च मापदण्डहरू छैनन्?

मैले मेरा मानिसहरूका रूपमा पूर्वनिश्चित गरेकाहरूले आफैलाई ममा समर्पित गर्न र मसँग सदभावमा जिउन सक्छन्। मेरो नजरमा तिनीहरू बहुमूल्‍य छन्, र मेरो राज्यमा मप्रतिको प्रेमले तिनीहरू चम्कन्छन्। आजका मानिसहरूका बीचमा, कसले त्यस्ता सर्तहरूलाई पूरा गर्छ? कसले मेरा मापदण्डहरूअनुसारको स्तर पूरा गर्न सक्छ? के मेरा मापदण्डहरूले साँच्‍चै नै मानिसका लागि कठिनाइहरू पैदा गर्छन्? के म उसलाई जानी-जानी गल्तीहरू गर्न लगाउँछु? म सबै मानिसहरूप्रति सहनशील छु, र तिनीहरूलाई राम्रो व्यवहार गर्छु। तैपनि, यो चीनका मेरा मानिसहरूप्रति मात्रै हो। मैले तिमीहरूलाई कम सम्झेको छु भन्‍ने होइन, न त म तिमीहरूलाई शङ्काको नजरले नै हेर्छु, तर म तिमीहरूप्रति व्यावहारिक र यथार्थपरक छु। मानिसहरूले आफ्‍नो जीवनमा अपरिहार्य रूपमा नै प्रतिरोधहरूको सामना गर्छन्, चाहे तिनीहरूका परिवारमा होस् वा वृहत् संसारको हकमा होस्। तैपनि कसका कठिनाइ तिनीहरूका आफ्‍नै हातले ल्याएका हुन्छन् र? मानिसले मलाई चिन्‍न सक्दैन। मेरो बाहिरी स्वरूपको बारेमा उसँग केही बुझाइ छ, तैपनि मेरो सारको बारेमा ऊ अनजान छ; उसलाई उसले खाने कुराका तत्वहरूको बारेमा थाहा छैन। कसले मेरो हृदयलाई होसियारीसाथ बुझ्‍न सक्छ? कसले मेरो उपस्थितिमा मेरा अभिप्रायलाई साँचो रूपमा बुझ्‍न सक्छ? जब म पृथ्वीमा ओर्लेर आउँछु, यो अन्धकारले ढाकिएको हुन्छ र मानिस “गहिरो निद्रामा” परेको हुन्छ। म सबै ठाउँमा हिँडडुल गर्छु, र मैले सबै कुरा च्यातिएको र छरपष्ट भएको देख्छु र यसलाई हेर्न गाह्रो हुन्छ। यस्तो देखिन्छ मानौं मानिस आनन्द गर्न मात्र इच्‍छुक छ, र “बाहिरी संसारका कुराहरू” सुन्‍ने कुनै इच्‍छा छैन। सबै मानिसहरूले थाहा नपाई, म सम्पूर्ण पृथ्वीको अवलोकन गर्छु, तैपनि जीवनले भरिएको स्थान कहीँ पनि देख्दिनँ। तुरुन्तै, म ज्योति र ताप पैदा गर्छु र तेस्रो स्वर्गबाट पृथ्वीलाई हेर्छु। ज्योति भूमिमा परेर यसमा ताप फैलिए पनि, ज्योति र तापले मात्रै आनन्द गरिरहेको देखिन्छ; तिनले मानिसमा केही पनि पैदा गर्दैन, जो सुखसयलमा मस्त छ। यो देखेर, म तुरुन्तै आफूले तयार गरेको “लौरो” मानिसमाथि बर्साउँछु। लौरो बर्सने क्रममा, ज्योति र ताप क्रमिक रूपमा हटेर जान्छ, अनि पृथ्वी तुरुन्तै उजाड र अन्धकार बन्छ—र अन्धकारको कारण, मानिसले आफैमा आनन्द लिने अवसर लिन्छ। मानिसलाई मेरो लौरोको आगमनको बारेमा थोरै, अस्पष्ट ज्ञान हुन्छ, तर उसले प्रतिक्रिया दिँदैन, र “पृथ्वीमा पाएका आशिष्‌हरू” को आनन्द लिइरहन्छ। त्यसपछि, मेरो मुखले सबै मानिसहरूको सजायको घोषणा गर्छ, र समस्त ब्रह्माण्डका मानिसहरूलाई क्रूसमा उधोमुन्टो गरी टाँगिने छ। जब मेरो सजाय आउँछ, मानिस पर्वतहरू लडेको र पृथ्वी च्यातिएको आवाजले हल्लिन्छ, त्यसपछि ऊ झस्केर बिउँझन्छ। झस्केर डरले थरथर काम्दै, ऊ भाग्‍न चाहन्छ, तर अत्यन्तै ढिला भइसकेको हुन्छ। मेरो सजाय आइपर्दा, मेरो राज्य पृथ्वीमा ओर्लन्छ, र सबै देशहरू टुक्रा-टुक्रा हुन्छन्, अनि कुनै नामनिशाना र अवशेषबिना विलय हुन्छन्।

म हरेक दिन ब्रह्माण्डको अनुहार हेर्छु, र हरेक दिन मानिसको बीचमा म नयाँ काम गर्छु। तैपनि सबै मानिसहरू आफ्‍नो काममा एक धुनले लागिरहन्छन्, र मेरो कामको गतिशीलतालाई कसैले पनि ध्यान दिँदैनन् वा तिनीहरूको पहुँचभन्दा बाहिरका कुराहरूको स्थितिलाई देख्दैनन्। मानौं मानिसहरू तिनीहरूले आफै निर्माण गरेको नयाँ स्वर्ग र नयाँ पृथ्वीमा जिउँछन्, र अरू कसैले अवरोध पुऱ्याएको चाहँदैनन्। तिनीहरू सबै आफैमा रमाउने कार्यमा लागेका छन्, र तिनीहरूले आफ्‍नो “शारीरिक तालिमको अभ्यास” गर्ने क्रममा आफ्‍नो प्रशंसा आफै गर्नमा उद्यत छन्। के मानिसको हृदयमा मेरो लागि कुनै स्थान नै छैन? के म साँच्‍चै नै मानिसको हृदयमा सार्वभौम हुन सक्छु? के मानिसको आत्माले साँच्‍चै उसलाई त्यागेको छ? कसले कहिल्यै मेरो मुखका वचनहरूलाई साँच्‍चै ध्यान दिएर विचार गरेको छ? कसले कहिल्यै मेरो हृदयको इच्छालाई बुझेको छ? के मानिसको हृदयलाई साँच्‍चै अरू कुनै कुराहरूले ओगटेको छ? धेरै पटक मैले मानिसलाई बोलाएको छु, तैपनि कसैले कहिल्यै करुणाको अनुभूति गरेको छ? के कसैले कहिल्यै मानवतामा जिएको छ? मानिस देहमा जिउन सक्छ, तर ऊ मानवता विहीन छ। के ऊ पशु-प्राणीको राज्यमा जन्‍मिएको थियो? कि ऊ स्वर्गमा जन्‍मको हो, र उसँग ईश्‍वरीयता छ? म मानिसलाई मेरा मापदण्डहरू दिन्छु, तैपनि यो यस्तो हुन्छ मानौं उसले मेरा वचनहरूलाई बुझ्दैन, तैपनि लाग्छ म उसको लागि नजिक जानै नसकिने परा-प्राणी हुँ। धेरै पटक म मानिसद्वारा निराश भएको छु, धेरै पटक उसको खराब कार्यप्रदर्शनको कारण म रिसाएको छु, र धेरै पटक म उसको कमजोरीले दुःखित भएको छु। म किन मानिसको हृदयमा आत्मिक भावना पैदा गर्न सक्दिनँ? म किन मानिसको हृदयमा प्रेम जगाउन सक्दिनँ? किन मानिस मलाई उसको आँखाको नानीको रूपमा व्यवहार गर्न अनिच्‍छुक छ? के मानिसको हृदय उसको आफ्‍नै होइन? के उसको आत्मामा अरू कुनै कुराले वास गरेको छ? किन मानिस नरोकिईकन विलाप गर्छ? ऊ किन दयनीय छ? किन विरहमा हुँदा उसले मेरो अस्तित्वलाई इन्कार गर्छ? के मैले उसलाई घोचेको हुन सक्छ? के मैले उसलाई जानी-जानी त्यागेको हुन सक्छ? 

मेरा नजरमा, मानिस सबै थोकको शासक हो। मैले उसलाई पृथ्वीमा सबै थोक व्यवस्थापन गर्न दिएर कम मात्रामा अख्तियार दिएको छैन—हिमालका घाँसलाई, वनजङ्गलका जीव-जनावरहरूलाई, र पानीका माछाहरूलाई व्यवस्थापन गर्न दिएको छु। तैपनि यसको कारण खुसी हुनुको साटो, मानिस चिन्ताले व्याकुल बनेको छ। उसको सम्पूर्ण जीवन मानसिक चिन्ता र दौडधूप, रिक्ततामा थपिएको मस्ती बनेको छ; उसको पूरै जीवनभरि कुनै पनि नवीन आविष्कार र सृजना भएका छैनन्। कसैले पनि यो खोक्रो जीवनबाट आफूलाई मुक्त गराउन सक्दैन, कसैले पनि कहिल्यै अर्थपूर्ण जीवन पत्ता लगाएको छैन, र कसैले पनि कहिल्यै वास्तविक जीवनको अनुभव गरेको छैन। आजका मानिसहरू मेरो चम्किलो ज्योतिमुनि जिउने भए तापनि तिनीहरूलाई स्वर्गको जीवनको बारेमा केही पनि थाहा छैन। यदि म मानिसप्रति कृपालु नहुने हो भने र मैले मानवजातिलाई मुक्ति नदिने हो भने, मानिसहरू निरर्थकतामा आइपुगेका छन्, पृथ्वीमा तिनीहरूको जीवन अर्थहीन छ, र गर्व गर्न लायक कुनै पनि कुराविना तिनीहरू निरर्थक रूपमै संसार छाडी जानेछन्। हरेक धर्म, समाजका हरेक क्षेत्र, हरेक राष्ट्र, र हरेक सम्प्रदायका मानिसहरू सबैलाई पृथ्वीमा हुने रिक्तताको बारेमा थाहा छ, र तिनीहरू सबैले मेरो खोजी गर्छन् र मेरो पुनरागमनको प्रतीक्षा गर्छन्—तैपनि म आइपुग्दा कसले पो मलाई चिन्न सक्‍छ र? मैले सबै थोक बनाएँ, मैले मानवजातिको सृजना गरेँ, र आज म मानवमाझ ओर्लिएको छु। तैपनि, मानिसले मविरुद्ध प्रत्याक्रमण गर्छ र मलाई बदला लिन्छ। के मैले मानिसमा गर्ने काम उसको निम्ति कुनै फाइदाको छैन र? के म साँच्चै नै मानिसलाई सन्तुष्ट पार्न असमर्थ छु त? किन मानिसले मलाई अस्वीकार गर्छ? किन मानिस मप्रति त्यति रूखो र उदासीन छ? किन पृथ्वी लासहरूले ढाकिएको छ? के मैले मानिसको लागि बनाएको संसारको अवस्था वास्तवमै यस्तै हो त? किन होला मैले मानिसलाई अतुलनीय सरसम्पत्तिहरू दिएको भए तापनि त्यसको सट्टामा उसले मलाई उसका रित्ता दुई हात अर्पण गर्छ? किन मानिसले मलाई इमानदारीका साथ प्रेम गर्दैन? किन ऊ मेरो उपस्थितिमा कहिल्यै आउँदैन? के मेरा सबै वचनहरू व्यर्थका लागि हुन् त? के मेरा वचनहरू पानीबाट ताप हराएजस्तै गरी हराएकै हुन् त? किन मानिस मसँग सहकार्य गर्न अनिच्छुक छ? के मेरो दिनको आगमन वास्तवमै मानिसको मृत्युको क्षण हो त? के मेरो राज्य निर्मित हुँदा वास्तवमै मैले मानिसलाई नाश पार्छु त? मेरो सम्पूर्ण व्यवस्थापन योजनाको अवधिमा किन कसैले पनि मेरा अभिप्रायहरू बुझेका छैनन्? मेरा मुखबाट निस्किएका वाणीहरूलाई प्यारो ठान्नुको सट्टा किन मानिसले तिनलाई तिरस्कार गर्छ? म कसैलाई पनि दोष दिन्न, म त केवल सबै मानिसहरूलाई शान्तपनमा फर्कन र आत्म-चिन्तनको काम गर्न लगाउँछु।

मार्च २७, १९९२


हे सबै मानिस हो, आनन्दित होओ!

मेरो ज्योतिमा, मानिसहरूले फेरि ज्योति देख्छन्। मेरो वचनमा, मानिसहरूले आफूलाई आनन्द लाग्ने कुराहरू प्राप्त गर्छन्। म पूर्वबाट आएको हुँ, म पूर्वबाट प्रस्थान गरेको हुँ। मेरो महिमाको ज्योति चम्कँदा, असङ्ख्य राष्ट्र उज्यालो हुन्छन्, सबैतिर ज्योति पुग्छ, एउटा पनि कुरा अन्धकारमा रहँदैन। राज्यमा, परमेश्‍वरका मानिसहरूले उहाँसँग जिउने जीवन मापन गर्नै नसकिने गरी खुसी हुन्छ। ती मानिसहरूको आशिषित् जीवन देखेर जलाशयहरू खुसीले नाच्छन्, पहाडहरू मानिसहरूसँगै मेरो प्रशस्ततामा रमाउँछन्। सबै मानिसहरू प्रयास गरिरहेका छन्, कडा परिश्रम गरिरहेका छन्, मेरो राज्यमा आफ्नो अर्पण देखाइरहेका छन्। राज्यमा अब विद्रोह हुँदैन, अब विरोध हुँदैन; स्वर्गहरू र पृथ्वी एकअर्कामा निर्भर छन्, मानिस र म गहिरो भावनामा निकट हुन्छौँ, मिठासपूर्वक सँगै जिउँछौँ, एकअर्कामा अडेस लाग्छौँ…। यस समयमा, म औपचारिक रूपमा स्वर्गमा मेरो जीवन सुरु गर्दछु। अबउप्रान्त शैतानको बाधा हुँदैन र मानिसहरू विश्राममा प्रवेश गर्छन्। ब्रह्माण्डमा, मेरा चुनिएका मानिसहरू, अतुलनीय रूपमा आशिषित् भएर, मानिसहरूबीच जिउने मानिस नभई परमेश्‍वरसँग जिउने मानिस भएर मेरो महिमाको ज्योतिमा जिउँछन्। सारा मानिसले शैतानको भ्रष्टता भोगेका छन् अनि थेग्रोमा पुगिन्जेल जीवनको तीतो र मीठो पिएका छन्। अब, मेरो ज्योतिमा जिउन पाउँदा, तिनीहरू कसरी आनन्दित नहोलान् र? तिनीहरूले कसरी यो सुन्दर क्षणलाई हल्का रूपमा त्यागिदिन र उम्कन दिन सक्छन्? हे मानिसहरू हो! चाँडो आफ्नो हृदयमा गीत गाओ र मेरो लागि खुसीले नाच! चाँडो तिमीहरूका सच्चा हृदय उचाल र ती मलाई चढाओ! चाँडो तिमीहरूको ढोल पिट र खुसीका साथ मेरो निम्ति बजाओ। म ब्रह्माण्डमाथिबाट मेरो आनन्द छर्छु! मानिसहरूलाई म मेरो महिमायुक्त अनुहार प्रकट गर्छु! म चर्को स्वरमा उद्घोष गर्नेछु! म ब्रह्माण्ड पार गर्नेछु! मैले मानिसहरूमाझ शासन गर्न थालिसकेँ! म मानिसहरूद्वारा उच्च पारिन्छु! म माथि नीलो स्वर्गमा तैरिन्छु र मानिसहरू मसँगै हिँडेर जान्छन्। म मेरा मानिसहरूमाझ हिँड्छु र तिनीहरू मलाई घेर्छन्! मानिसहरूका हृदय हर्षले भरिन्छन्, तिनीहरूका गुञ्जायमान गीतहरूले ब्रह्माण्ड हल्लाउँछन्, सर्वोच्च स्वर्गलाई चिर्छन्! ब्रह्माण्ड अब कुहिरोले ढाकिएको छैन; त्यहाँ न त हिलो छ, न त ढल जम्मा भएको छ। ब्रह्माण्डका पवित्र मानिसहरू! मेरो निरीक्षणमा तिनीहरू आफ्नो साँचो अनुहार देखाउँछन्। तिनीहरू फोहोरले ढाकिएका मानिस होइनन्, मोतीजतिकै शुद्ध पवित्र मानिस हुन्, तिनीहरू सबै मेरा प्रियजन हुन्, तिनीहरू सबै मेरा खुसी हुन्! सबै थोक फेरि जीवित हुन्छन्। पवित्र जनहरू सबै स्वर्गमा मेरो सेवा गर्न फर्केका छन्, मेरो न्यानो अङ्गालोमा पसेका छन्, रुन छाडेका छन्, चिन्ता लिन छाडेका छन्, आफूलाई मप्रति अर्पण गर्छन्, मेरो घर फर्किरहेका छन् र तिनीहरूको मातृभूमिमा तिनीहरूले मलाई अनवरत प्रेम गर्नेछन्! सारा अनन्तताभरि कहिल्यै परिवर्तन हुनेछैनन्! दुःख कहाँ छ! आँसुहरू कहाँ छन्! देह कहाँ छ! अब पृथ्वी रहेन, तर स्वर्गहरू सधैँभरि रहन्छन्। म असङ्ख्य मानिसमाझ देखा पर्दछु र असङ्ख्य मानिसले मेरो प्रशंसा गर्छन्। यो जीवन, यो सुन्दरता, आदिकालदेखि समयको अन्त्यसम्म परिवर्तन हुनेछैन। राज्यको जीवन यही हो।


अध्याय २६

मेरो घरमा को बसेको छ? मेरो खातिर को खडा भएको छ? मेरो खातिर कसले दुःख भोगेको छ? मेरो सामु कसले आफ्नो कसम खाएको छ? मलाई आजसम्म पछ्याएर पनि उदासीन नहुने को छ? किन सबै मानिस निष्ठुर र भावनारहित छन्? मानवजातिले मलाई किन त्यागेको छ? मानवजाति किन मप्रति वितृष्ण महसुस गर्छ? मानव संसारमा किन न्यानोपन छैन? सियोनमा छँदा, मैले स्वर्गमा भएको न्यानोपन चाखेको छु, र सियोनमा छँदा मैले स्वर्गमा भएको आशिष्‌को आनन्द लिएको छु। फेरि, म मानवजातिको बीचमा जिएको छु, मैले मानव संसारको तितोपन चाखेको छु, र मैले मानिसहरूमाझ घट्ने सबै घटना आफ्नै आँखाले देखेको छु। म “परिवर्तन” भएसँगै थाहै नभई मानिस पनि परिवर्तन भएको छ, र यसरी मात्रै ऊ आजको दिनसम्म आइपुगेको छ। म मेरो खातिर मानिसले केही गर्न सकोस् भन्ने चाहन्नँ, न त मेरै लागि भनेर उसले कुनै वृद्धि गरोस् भन्ने नै चाहन्छु। म केवल उसले मेरो योजनाअनुसार काम गर्न सकोस्, र मविरुद्ध विद्रोह नगरोस् वा ऊ मेरा लागि लाजको निसान नबनोस्, बरु उसले मेरा लागि बुलन्द गवाही देओस् भन्‍ने चाहन्छु। मानिसहरूमध्ये, कतिपयले मेरा लागि असल गवाही दिएका छन् र मेरो नामलाई महिमित तुल्याएका छन्, तर मानिसको अभ्यास वा आचरणले कसरी मेरो हृदयलाई सन्तुष्ट पार्न सक्छ? ऊ कसरी मेरो हृदयसँग मिल्न वा मेरा अभिप्रायहरूलाई सन्तुष्ट पार्न सक्छ? पृथ्वीका पर्वत र जलहरू, अनि पृथ्वीका फूल, घाँस, र रूखहरू, यी सबैले मेरो हातको काम देखाउँछन्, सबै मेरो नामका लागि अस्तित्वमा छन्। तैपनि मैले माग गर्ने मानकहरू मानिसले किन हासिल गर्न सक्दैन? के यो उसको निकृष्टताको कारणले हुन सक्छ? के यो मैले उसलाई उचालेको कारणले हुन सक्छ? के म ऊप्रति अत्यन्तै क्रूर भएको हुन सक्छु? मानिस किन सधैँ मेरा मागहरूसँग डराउँछ? आज, राज्यमा मेरा चुनिएका मानिसहरूका बीचमा, तिमीहरू किन मेरो स्वर मात्र सुन्छौ तर मेरो मुहार हेर्न चाहँदैनौ? तिमीहरू किन मेरा वचनहरूलाई मात्र हेर्छौ र तिनलाई मेरो आत्मासँग दाँज्दैनौ? तिमीहरू किन मलाई यसरी माथि स्वर्ग र तल पृथ्वीमा अलग राख्छौ? के म पृथ्वीमा हुँदा स्वर्गमा हुँदा जस्तो छैन र? के म स्वर्गमा हुँदा पृथ्वीमा ओर्लन सक्दिनँ र? के म पृथ्वीमा हुँदा स्वर्गमा लगिन अयोग्य छु र? यस्तो लाग्छ, मानौँ पृथ्वीमा हुँदा म एक नीच प्राणी हुँ, मानौँ स्वर्गमा हुँदा म एक उच्च प्राणी हुँ, र मानौँ स्वर्ग र पृथ्वीका बीचमा सधैँभरि पुर्न नसकिने खाडल छ। तैपनि मानिसको संसारमा, मानिसहरूलाई यी कुराहरूको उत्पत्तिबारे केही पनि थाहा छैन जस्तो देखिन्छ, तर तिनीहरू सधैँ मेरो विरुद्धमा दौडिरहेका छन्, मानौँ मेरा वचनहरूमा आवाज मात्र छ र कुनै अर्थ छैन। सारा मानवजाति मेरा वचनहरूमा मेहनत गर्छन्, मेरो बाहिरी स्वरूपका बारेमा आफ्नै अनुसन्धानमा जुट्छन्, तर तिनीहरू सबै असफल हुन्छन्, तिनीहरूका प्रयासहरूले कुनै फल दिँदैनन्, बरु यसको सट्टा तिनीहरू मेरा वचनहरूद्वारा ढालिन्छन् र फेरि उठ्ने आँट गर्दैनन्।

मैले मानिसहरूको विश्‍वासको जाँच गर्दा, तिनीहरूमध्ये कसैले पनि साँचो गवाही दिँदैन, तिनीहरूमध्ये कोही पनि आफ्नो सर्वस्व अर्पण गर्न सक्षम हुँदैन; बरु, तिनीहरू लुक्छन् र आफूलाई खुला गर्न इन्कार गर्छन्, मानौँ म तिनीहरूको हृदय लुट्न गइरहेको छु। अय्यूब समेत आफ्नो परीक्षाको समयमा कहिल्यै साँच्चै दृढ रहेनन्, न त तिनले दुःखको बीचमा सुगन्ध नै फैलाए। सबै मानिस वसन्त ऋतुको न्यानोपनमा हरियालीको मन्द सङ्केत दिन्छन्; तिनीहरू जाडोको चिसो झोँकामा कहिल्यै हरियो रहँदैनन्। हड्डी मात्रै भएको र दुब्लो कद बोकेर मानिसले मेरा अभिप्रायहरू पूरा गर्न सक्दैन। सम्पूर्ण मानवजातिमा, अरूका लागि नमूनाका रूपमा काम गर्न सक्ने कोही पनि छैन, किनभने सबै मानिस आधारभूत रूपमा उस्तै छन् र एक-अर्काभन्दा फरक छैनन्, तिनीहरूबीच आपसमा फरक छुट्याउने कुरा निकै कम हुन्छ। यस कारणले गर्दा, आज पनि मानिसहरू मेरा कार्यहरूलाई पूर्ण रूपमा जान्न असमर्थ छन्। जब मेरो सजाय सारा मानवजातिमाथि बर्सन्छ, तब मात्र, आफैलाई थाहै नभई, तिनीहरू मेरा कार्यहरूबारे सचेत हुनेछन्, र मैले केही नगरी वा कसैलाई बाध्य नपारी, मानिसले मलाई चिन्न थाल्नेछ, र यसरी मेरा कार्यहरू देख्नेछ। यो मेरो योजना हो, मेरा कार्यहरू यसरी नै प्रकट हुन्छन्, र मानिसले जान्नुपर्ने कुरा यही हो। राज्यमा, यावत् थोक पुनर्जीवित हुन थाल्छन् र जीवनशक्ति फैलाउँछन्। पृथ्वीको स्थितिमा आउने परिवर्तनहरूका कारण, एउटा भूमि र अर्को भूमिबीचका सिमानाहरू पनि सर्न थाल्छन्। मैले अगमवाणी गरेको छु कि जब भूमिबाट भूमि विभाजित हुन्छ, र भूमिसँग भूमि जोडिन्छ, त्यही समयमा म हरेक देशलाई टुक्रा-टुक्रा पार्नेछु। यस समयमा, म यावत् थोकलाई नवीकरण र परिवर्तन गर्नेछु र सम्पूर्ण ब्रह्माण्डलाई पुन: विभाजन गर्नेछु, यसरी ब्रह्माण्डलाई व्यवस्थित गर्नेछु र पुरानोलाई नयाँमा रूपान्तरण गर्नेछु—यो मेरो योजना हो र यी मेरा कार्यहरू हुन्। जब हरेक देश र मेरो हरेक चुनिएको मानिस मेरो सिंहासनसामु फर्कन्छ, तब त्योसँगै म स्वर्गको सारा प्रचुरता मानव संसारलाई प्रदान गर्नेछु, ताकि, मेरो कारणले गर्दा, त्यो संसार अतुलनीय प्रचुरताले भरिपूर्ण होस्। पुरानो संसार अस्तित्वमा रहुन्जेल, म हरेक देशमाथि मेरो ठूलो क्रोध खन्याउनेछु र सम्पूर्ण ब्रह्माण्डका लागि सार्वजनिक गरिएका प्रशासनिक आदेशहरू जारी गर्नेछु, र जसले तिनको उल्लङ्घन गर्छ उसले सजाय पाउनेछ:

जब म सम्पूर्ण ब्रह्माण्डसित बोल्छु, तब सबै मानिसले मेरो स्वर सुन्छन्, अर्थात्, मैले ब्रह्माण्डभरि गरेका सबै कार्य सारा मानिसले देख्छन्। जो मेरा अभिप्रायहरूका विरुद्धमा जान्छन्, अर्थात्, जो मानिसका कार्यहरूद्वारा मेरो विरोध गर्छन्, तिनीहरू मेरो सजायको बीचमा ढल्नेछन्। म स्वर्गका असङ्ख्य ताराहरूलाई नवीन बनाउनेछु; मेरो कारणले गर्दा, सूर्य र चन्द्रमा नवीन हुनेछन्, आकाश पहिले जस्तो रहनेछैन; र पृथ्वीका यावत् थोक नवीन हुनेछन्—यी सबै मेरा वचनहरूका कारणले पूरा हुनेछन्। ब्रह्माण्डभित्रका सबै देशलाई नयाँ रूपमा विभाजन गरिनेछ र तिनलाई मेरो राज्यद्वारा प्रतिस्थापित गरिनेछ, ताकि पृथ्वीमा रहेका देशहरू सधैँका लागि लोप हुनेछन्, र त्यहाँ मेरो आराधना गर्ने राज्य मात्र हुनेछ; पृथ्वीका सबै देश नष्ट हुनेछन् र अस्तित्वमा रहनेछैनन्। ब्रह्माण्डभित्रका मानवजातिमध्ये, जो दियाबलसहरूका हुन् तिनीहरू सबैलाई नामेट पारिनेछ। शैतानको आराधना गर्ने सबै मेरो दन्किरहेको आगोको बीचमा ढल्नेछन्—अर्थात्, अहिले प्रवाहभित्र भएकाहरू बाहेक, सबै खरानीमा परिणत हुनेछन्। जब म हरेक मानिसलाई सजाय दिन्छु, तब धार्मिक समुदायहरू, विभिन्न हदसम्म, मेरो राज्यमा फर्कनेछन्, र मेरा कार्यहरूद्वारा विजय गरिनेछन्, किनभने तिनीहरूले “सेतो बादलमा सवार हुनुहुने पवित्र जन” पहिल्यै आइपुग्नुभएको छ भनी देखेका हुनेछन्। सबै मानिसलाई तिनीहरूको प्रकारअनुसार वर्गीकरण गरिनेछ, र तिनीहरूले आफ्ना कार्यहरू अनुरूप विभिन्न सजायहरू प्राप्त गर्नेछन्; ज-जसले मेरो प्रतिरोध गरेका छन् तिनीहरू सबै नाश हुनेछन्, र पृथ्वीमा जसका कार्यहरूले मलाई समेटेका छैनन्, तिनीहरू, आफूले गरेको व्यवहारका कारणले गर्दा, मेरा पुत्रहरू र मेरा मानिसहरूको शासनअन्तर्गत पृथ्वीमा अस्तित्वमा रहिरहनेछन्। म अनगिन्ती देश र मानिसहरूसामु देखा पर्नेछु, र म पृथ्वीमा मेरो आफ्नै स्वर व्यक्त गर्नेछु, मेरो महान् काम पूरा भएको उद्घोष गर्नेछु, जसले गर्दा सबै मानिसले यसलाई आफ्नै आँखाले देख्न सकून्।

मेरा वाणीहरू अझै गहन हुँदै जाँदा, म ब्रह्माण्डको अवस्थालाई पनि अवलोकन गर्छु। मेरा वचनहरूका कारण, यावत् थोक नयाँ बनाइएका छन्। स्वर्ग पनि परिवर्तन हुन्छ, र पृथ्वी पनि। मानिसहरूले पनि आफ्ना मूल रूपहरू प्रकट गर्छन् र, बिस्तारै, तिनीहरू सबैलाई आफ्नो प्रकारअनुसार वर्गीकरण गरिन्छ, र तिनीहरू सबै अनजानमै आफ्ना “परिवारहरू” कहाँ फर्किन्छन्। यसकारण, म अत्यन्तै प्रसन्न छु। म बाधाबाट मुक्त छु र, कसैले थाहै नपाई, मेरो महान् काम सम्पन्न भएको छ; कसैले थाहै नपाई, यावत् थोक रूपान्तरित भएका छन्। जब मैले संसारको सृष्टि गरेँ, तब मैले त्यहाँ भएका सबै कुरा लिएँ र तिनलाई तिनीहरूको प्रकारअनुसार वर्गीकरण गरेँ, रूप भएका सबै कुरालाई श्रेणीबद्ध गरेँ। जब मेरो व्यवस्थापनको योजनाको अन्त्य नजिकिन्छ, तब म सृष्टिको पूर्व अवस्थालाई पुनर्स्थापित गर्नेछु; म सबै कुरालाई त्यसको मूल स्वरूपमा पुनर्स्थापित गर्नेछु, सबै कुरालाई पूर्ण रूपमा परिवर्तन गर्नेछु, र सबै कुरालाई मेरो योजनामा ल्याउनेछु। समय आएको छ! मेरो योजनाको अन्तिम चरण पूरा हुन लागेको छ। अहो, फोहोरी पुरानो संसार! यो निश्चय नै मेरा वचनहरूका बीचमा ढल्नेछ! यो निश्चय नै मेरो योजनाद्वारा शून्यतामा परिणत गरिनेछ! अहो, यावत् थोक! ती सबैले मेरा वचनहरूबीच जीवन पुनः प्राप्त गर्नेछन्—तिनीहरूले आफ्ना “सार्वभौम” पाउनेछन्! अहो, पवित्र र निष्कलङ्क नयाँ संसार! यो निश्चय नै मेरो महिमामय ज्योतिबीच पुनर्जीवित हुनेछ! अहो, सियोन पर्वत! अब उप्रान्त मौन नबस्—म विजयका साथ फर्केको छु! म यावत् थोकबीच सम्पूर्ण पृथ्वीलाई अवलोकन गर्छु। पृथ्वीका मानिसहरूले नयाँ जीवन सुरु गरेका छन् र तिनीहरूसँग नयाँ आशाहरू छन्। अहो, मेरा मानिसहरू! तिमीहरू कसरी मेरो ज्योतिबीच जीवनमा फर्कन सक्दैनौ र? तिमीहरू कसरी मेरो मार्गदर्शनमा खुसीले उफ्रन सक्दैनौ र? जमिनहरू उल्लासपूर्वक जयजयकार गरिरहेका छन्, पानीहरू प्रफुल्लित हाँसोका साथ गर्जिरहेका छन्! अहो, पुनरुत्थानित इस्राएल! मेरो पूर्वनिर्धारणका कारण तैँले कसरी गर्व महसुस गर्न सक्दैनस् र? को रोएको छ? कसले विलाप गरेको छ? पुरानो इस्राएलको अस्तित्व समाप्त भएको छ, र आजको इस्राएल संसारमा उच्च हुन खडा भएको छ, र सबै मानिसको हृदयमा खडा भएको छ। आजको इस्राएलले निश्चय नै, मेरा मानिसहरूका कारण, अस्तित्वको आधार प्राप्त गर्नेछ! अहो, घृणित मिश्र! निश्चय नै तँ अझै पनि मेरो प्रतिरोध गर्दैनस्, होइन र? तैँले कसरी मेरो कृपाको फाइदा उठाउन र मेरो सजायबाट उम्कने प्रयास गर्न सक्छस्? तँ कसरी मेरो सजायभित्र अस्तित्वमा रहन सक्दैनस् र? मैले प्रेम गर्ने सबै जना निश्चय नै सदासर्वदा अस्तित्वमा रहनेछन्। मेरो प्रतिरोध गर्ने सबै जनालाई निश्चय नै म सदासर्वदा सजाय दिनेछु। किनभने म ईर्ष्यालु परमेश्‍वर हुँ र म कुनै पनि व्यक्तिलाई तिनीहरूका कुनै पनि कार्यका लागि सजिलै छोड्नेछैनँ। म सम्पूर्ण पृथ्वीको गहन-जाँच गर्नेछु, र, धार्मिकता, प्रताप, क्रोध, र सजायका साथ, म संसारको पूर्वमा देखा पर्नेछु र असङ्ख्य मानिससामु आफूलाई देखाउनेछु!

अध्याय २७

मानव आचरणले मेरो हृदयलाई कहिल्यै छोएको छैन, न त मेरो लागि यो कहिल्यै बहुमूल्य रूपमा नै देखा परेको छ। मानिसको नजरमा, म जहिल्यै पनि त्यसप्रति कडा छु, र म सधैँ त्यसको विरुद्धमा अधिकारको प्रयोग गरिरहेको हुन्छु। मानिसका सबै कार्यहरूमा, मेरो खातिर गरिने कुरा बिरलै हुन्छ, मेरो नजरअगाडि दह्रिलो गरी खडा हुने कुरा बिरलै हुन्छ। अन्तिममा, मानिसले कुनै कानेखुसीसमेत नगरिकन मेरो अगाडि सबै कुरा थुपार्छ; त्यसपछि मात्रै हरेकलाई तिनीहरूका आफ्नै असफलताद्वारा मलाई चिन्‍ने तुल्याउँदै म मेरा कार्यहरूलाई प्रकट गर्छु। मानव स्वभाव अपरिवर्तित रहन्छ। तिनीहरूका हृदयमा जे छ, त्यो मेरा अभिप्रायअनुसार छैन—मलाई चाहिने कुरा यो होइन। मैले सबैभन्दा बढी घृणा गर्ने कुरा भनेको मानिसको जिद्दीपन र अपराध दोहोर्‍याउने प्रवृत्ति हो, तर मलाई चिन्‍नबाट बारम्‍बार असफल गराउन, मलाई सधैँ टाढा राख्‍न, र मेरा अभिप्रायअनुसार कहिल्यै काम नगर्ने तर मेरो पिठ्यूँपछाडि मेरो विरोध गर्ने तुल्याउन मानवजातिलाई बाध्य बनाउने शक्ति के हो? के तिनीहरूको निष्ठा यही हो? के मप्रतिको तिनीहरूको प्रेम यही हो? किन तिनीहरू पश्‍चात्ताप गरेर नयाँ गरी जन्‍मन सक्दैनन्? किन मानिसहरू हिलो नभएको ठाउँमा बस्‍नुको सट्टा दलदलमा नै सदासर्वदा बसिरहन इच्‍छुक हुन्छन्? के मैले तिनीहरूलाई दुर्व्यवहार गरेकोले हो? के मैले तिनीहरूलाई गलत दिशातर्फ इसारा गरेकोले हो? के मैले तिनीहरूलाई नरकतिर डोर्‍याएकोले हो? हरेक व्यक्ति नै “नरक” मा जिउन इच्‍छुक हुन्छन्। जब ज्योति आउँछ, तिनीहरूको आँखा तुरुन्तै दृष्टिविहीन हुन्छ, किनभने तिनीहरूमा भएको हरेक कुरा नरकबाट आउँछ। तैपनि मानिसहरू यसबारे अनभिज्ञ छन्, र यी “नरकीय आशिषहरू” मा नै तिनीहरू आनन्द लिन्छन्। तिनीहरूलाई “तिनीहरूको अस्तित्वको मूलविना” नै छोडेर, मैले ती सम्पत्तिहरू खोसेर लिनेछु भन्‍ने डरले तिनीहरूले ती आशिषहरूलाई सम्पत्तिको रूपमा आफ्‍ना छातीमा मुठ्ठी कसेर समेत लुकाएर राख्छन्। मानिसहरू मदेखि डराउँछन्, त्यही कारणले गर्दा, जब म पृथ्वीमा आउँछु, मेरो नजिक आउने कार्यलाई घृणा गर्दै तिनीहरू मबाट टाढा बस्छन्, किनभने तिनीहरू “आफैमाथि समस्याहरू ल्याउन” अनिच्‍छुक छन्, तर आफ्‍नो परिवारभित्र सद्‌भाव कायम गर्ने कामना गर्छन् ताकि तिनीहरू “पृथ्वीको खुसी” मा रमाउन सकून्। तर म मानवजातिलाई तिनीहरूले चाहेअनुसार गर्न दिन सक्दिनँ, किनभने मानिसको परिवारलाई नष्ट गर्नकै लागि म यहाँ आएको छु। म आइपुगेकै क्षणबाट तिनीहरूका घरहरूबाट शान्ति गइसकेको हुन्छ। सारा राष्ट्रहरूलाई धूलोपिठो हुने गरी चकनाचूर गर्ने मेरो अभिप्राय छ, मानिसको परिवारको बारेमा त कुरै नगरौं। मेरो पकडबाट को उम्कन सक्छ र? के आशिषहरू प्राप्त गर्ने सबै जना आफ्‍ना अनिच्छाको सद्गुणद्वारा उम्कने हुन सक्छ? के सजाय भोग्‍नेहरूले आफ्‍नो त्रासको सद्गुणद्वारा मेरो सहानुभूति प्राप्त गर्ने कहिल्यै हुन सक्छ? मेरा सबै वचनहरूमा, मानिसहरूले मेरा अभिप्रायहरू र मेरा कार्यहरूलाई देखेका छन्, तर आफ्‍नै विचारहरूको जालबाट को स्वतन्त्र हुन सक्छ? मेरा वचनहरूबाट वा बाहिरबाट उम्कने बाटो कसले कहिल्यै पत्ता लगाउन सक्छ?

मानिसले मेरो न्यानोपन अनुभव गरेको छ, मानिसले मेरो सेवा साँच्चै गरेको छ, र मानिस मेरोसामु साँच्चै समर्पित भएको छ, मेरो उपस्थितिमा मेरा लागि सबै कुरा गरेको छ। तैपनि आज मानिसहरूले यो हासिल गर्न नै सक्दैनन्; तिनीहरूले आत्मामा विलाप गर्नेबाहेक केही पनि गर्दैनन्, मानौँ तिनीहरूलाई भोको ब्‍वाँसोले हरण गरेको छ, तिनीहरूले तृष्णासाथ असहाय भई मलाई हेर्न मात्र सक्छन्, र निरन्तर मलाई पुकार्छन्। तर अन्त्यमा, तिनीहरू आफ्‍नो दुर्दशाबाट उम्कन सक्दैनन्। म विगतलाई सम्झन्छु, जब मानिसहरूले मेरो उपस्थितिमा मसँग प्रतिज्ञाहरू गरे, र मेरो कृपालाई तिनीहरूको स्नेहले चुकाउने भनेर मेरो उपस्थितिमा स्वर्ग र पृथ्वीको कसम खाए। तिनीहरू मेरो अगाडि नराम्ररी रोए, र तिनीहरूको रुवाइको आवाज हृदयविदारक, सहनै नसकिने थियो। तिनीहरूको सङ्कल्‍पका कारण, म मानिसहरूलाई प्रायजसो सहयोग प्रदान गर्थेँ। अनगिन्ती पटक, मानिसहरू ममा समर्पित हुनका लागि मेरो सामु आएका छन्, तिनीहरूको प्रेमिलो रूप बिर्सनै नसकिने किसिमको छ। अनगिन्ती पटक, तिनीहरूले मलाई प्रेम गरेका छन्, तिनीहरूको बफादारी अटल रहेको छ, तिनीहरूको साँचो स्नेह सराहनीय रहेको छ। अनगिन्ती पटक, तिनीहरूले आफ्‍नै ज्यानको बलिदान दिने हदसम्‍म मलाई प्रेम गरेका छन्, तिनीहरूले आफैलाई भन्दा बढी मलाई प्रेम गरेका छन्—र तिनीहरूको निष्कपटता देखेर मैले तिनीहरूको प्रेम स्वीकार गरेको छु। अनगिन्ती पटक, मेरा खातिर मृत्युको सामना गर्न नडराइकन, तिनीहरूले मेरो उपस्थितिमा आफैलाई अर्पण गरेका छन्, र मैले तिनीहरूका आँखीभौँबाट चिन्ता साम्य पारिदिएको छु र तिनीहरूको मुहार होसियारीसाथ नियालेको छु। अनगिन्ती पटक मैले तिनीहरूलाई अनमोल खजाना झैँ प्रेम गरेको छु, र अनगिन्ती पटक मैले तिनीहरूलाई मेरा आफ्‍नै शत्रुहरूका रूपमा घृणा गरेको छु। तैपनि, मेरो मनमा जे छ त्यो मानिसको बोधभन्दा पार रहन्छ। जब मानिसहरू दुःखी हुन्छन्, म तिनीहरूलाई सान्त्वना दिन आउँछु, र जब तिनीहरू कमजोर हुन्छन्, म तिनीहरूलाई सहारा दिन आउँछु। जब तिनीहरू हराउँछन्, म तिनीहरूलाई दिशानिर्देश गर्छु। जब तिनीहरू नराम्ररी रुन्छन्, म तिनीहरूको आँसु पुछिदिन्छु। तर जब म दुःखी हुन्छु, कसले मलाई आफ्‍नो हृदयले सान्त्वना दिन सक्छ? जब म अत्यन्तै चिन्तित हुन्छु, तब मेरो हृदयलाई कसले ख्याल गर्छ? जब म शोकमा पर्छु, मेरो हृदयका चोटलाई कसले उपचार गर्न सक्छ? जब मलाई कसैको खाँचो पर्छ, मसँग सहकार्य गर्न को अघि सर्छ? के मप्रतिको मानिसहरूको पहिलेको मनोवृत्ति कहिल्यै नफर्किने गरी अहिले हराएको हुन सक्छ? किन तिनीहरूको स्मरणमा त्यसको केही पनि बाँकी छैन? मानिसहरूले किन यी सबै कुराहरू बिर्सेका छन्? के यो सबै मानवजातिलाई उसको शत्रुले भ्रष्ट तुल्याएका कारण होइन र?

जब मेरो प्रशंसामा स्वर्गदूतहरूले सङ्गीत बजाउँछन्, यसले ममा मानिसप्रतिको सहानुभूतिलाई जगाएरै छाड्छ। मेरो हृदय तुरुन्तै उदास हुन्छ, र यो पीडादायी भावनाबाट आफैलाई मुक्त गर्नु असम्‍भव छ। मानिसबाट अलग गरिनु र फेरि मिल्‍नुको आनन्द र शोकमा, हामी भावनाको आदनप्रदान गर्न असमर्थ छौं। स्वर्गमा माथि र पृथ्वीमा मुनि अलग गरिएको कारण, म र मानिस बिरलै भेट्छौं। अतीतका भावनाहरूबाट को उम्कन सक्छ? अतीतका मीठा यादहरूलाई कसले रोक्‍न सक्छ र? विगतका भावनाहरू जारी रहोस् भन्‍ने आशा कसले गर्दैन र? कसले मेरो आगमनको तृष्णा गर्दैन र? मानिससँगको मेरो मिलापको लागि कसले तृष्णा गर्दैन र? मेरो हृदय बेचैन छ, र मानिसको आत्मा अत्यन्तै चिन्तित छ। आत्मामा उस्तै भए पनि, हामी त्यति एकसाथ हुन सक्दैनौं, र हामी त्यति एकअर्कालाई भेट्न सक्दैनौं। त्यसैले सारा मानवजातिको जीवन शोकले भरिएको छ र यसमा जोशको कमी छ, किनभने मानिसले सधैँ मेरो तृष्णा गरेको छ। यो यस्तो छ मानौं मानवजाति स्वर्गबाट फ्याँकिएका वस्तुहरू हुन्; तिनीहरू भुइँबाट नजर उठाएर मलाई हेर्दै पृथ्वीबाट मेरो नाम पुकार्छन्—तर तिनीहरू भोको ब्‍वाँसोको मुखबाट कसरी उम्कन सक्छन् र? यसका खतराहरू र यसका परीक्षाहरूबाट तिनीहरूले आफैलाई कसरी मुक्त गर्न सक्छन् र? मेरो योजनाको प्रबन्धप्रति समर्पित हुन कसरी मानवजातिले आफैलाई बलिदान गर्न सक्दैन? जब तिनीहरूले उच्‍च सोरमा बिन्ती गर्छन्, म तिनीहरूबाट मेरो अनुहार लुकाउँछु, अबउप्रान्त तिनीहरूलाई हेर्नै सक्दिनँ तर तिनीहरूको आँसुसहितको रुवाइलाई नसुनी म कसरी बस्‍न सक्छु र? म मानव संसारका अन्यायहरू निवारण गर्नेछु। म सम्पूर्ण पृथ्वीभरि मेरै आफ्नै हातले मेरो काम गर्नेछु, शैतानलाई मेरा मानिसहरूलाई फेरि गम्भीर रूपमा हानि गर्नबाट रोक्नेछु, र मेरा शत्रुहरूलाई फेरि स्वेच्छाचारी र जथाभावी रूपमा काम गर्नबाट रोक्नेछु। म पृथ्वीमा राजा बन्नेछु र मेरो सिंहासन त्यहाँ “सार्नेछु”, अनि मेरा सबै शत्रुलाई मेरो अघि दण्डवत् गर्न र आफ्ना पापहरू स्वीकार गर्न लगाउनेछु। मेरो शोकमा क्रोध छ। म सम्पूर्ण ब्रह्माण्डलाई कुल्चेर समतल पार्नेछु, कसैलाई छोड्नेछैनँ, र मेरा सबै शत्रुलाई चकित र भयभीत पार्नेछु। म सम्पूर्ण पृथ्वीलाई भग्नावशेषमा परिणत गर्नेछु, र मेरा शत्रुहरूलाई भग्नावशेषमा खसाल्नेछु, ताकि अबउप्रान्त तिनीहरूले मानवजातिलाई भ्रष्ट नतुल्याऊन्। मेरो योजना तय भइसकेको छ—कसैले पनि यसलाई परिवर्तन गर्ने प्रयास नगरोस्। म ब्रह्माण्डमाथि प्रतापी रूपमा पाइला चाल्दै गर्दा, सबै मानिस फेरि एक पटक नयाँ बनाइनेछन्, र यावत् थोक फेरि एक पटक पुनरुत्थान गरिनेछन्। मानिस उप्रान्त रुनेछैन, उप्रान्त मद्दतका लागि मलाई गुहार्नेछैन। तब मेरो हृदय अत्यन्तै रमाउनेछ, र सबै मानिस फर्केर मेरो लागि रमाउनेछन्। सम्पूर्ण ब्रह्माण्ड, माथिदेखि तलसम्म, उल्लासले गुञ्जनेछ …

आज, संसारका राष्ट्रहरूबीच, म आफूले पूरा गर्न तय गरेको काम गरिरहेको छु। म मानवजातिबीच हिँडडुल गर्छु, मेरो योजनाभित्रका सबै काम गर्छु, र सम्पूर्ण मानवजातिले मेरा अभिप्रायहरूअनुसार विभिन्‍न राष्ट्रलाई टुक्र्याइरहेका छन्। पृथ्वीका मानिसहरूले आफ्नो ध्यान आफ्नै गन्तव्यमा केन्द्रित गरेका छन्, किनभने दिन साँच्चै नजिकिँदै छ र स्वर्गदूतहरूले आफ्ना तुरहीहरू बजाइरहेका छन्। अब कुनै ढिलाइ हुनेछैन, र त्यसपछि यावत् थोक उल्लासमा नाच्न थाल्नेछन्। कसले आफ्नो इच्छाअनुसार मेरो दिनलाई लम्ब्याउन सक्छ? पृथ्वीको मानिसले? अथवा आकाशका ताराहरूले? अथवा स्वर्गदूतहरूले? जब म इस्राएलका मानिसहरूको मुक्ति सुरु गर्न वाणी बोल्छु, तब मेरो दिन सम्पूर्ण मानवजातिमाथि आइपर्छ। हरेक मानिस इस्राएलको पुनर्स्थापनादेखि डराउँछ। जब इस्राएल पुनर्स्थापित हुन्छ, त्यो मैले महिमा प्राप्त गर्ने दिन हुनेछ, र त्यसरी नै, यो यावत् थोक परिवर्तन हुने र नवीकृत हुने दिन पनि हुनेछ। धर्मी न्याय सम्पूर्ण ब्रह्माण्डतर्फ आइपर्न लागिरहँदा, सबै मानिस काँतर र त्रसित छन्, किनभने मानव संसारमा धार्मिकताबारे सुनिएको छैन। जब धार्मिकताको सूर्य देखा पर्छ, पूर्व अवश्यै उज्यालो हुनेछ, र त्यसपछि यसले सम्पूर्ण ब्रह्माण्डलाई उज्यालो पार्नेछ, र यो सबै मानिसमाझ पुग्नेछ। यदि मानिसले साँच्चै मेरो धार्मिकता अभ्यास गर्न सक्छ भने, उसलाई कसरी डर लाग्न सक्छ र? मेरा मानिसहरू सबै मेरो दिनको आगमनको प्रतीक्षा गर्छन्, तिनीहरू सबै मेरो दिनको आगमनको तृष्णा गर्छन्। तिनीहरू सम्पूर्ण मानवजातिमाथि कर्मको फल ल्याउन र मानवजातिको “गन्तव्य” को प्रबन्ध गर्न धार्मिकताको सूर्यका रूपमा मेरो आगमनको प्रतीक्षा गर्छन्। मेरो राज्यले सम्पूर्ण ब्रह्माण्डमाथि आकार लिँदै छ। मेरो सिंहासनले मेरा करोडौँ चुनिएका मानिसको हृदय ओगटेको छ। स्वर्गदूतहरूको सहकार्यमा, मेरो महान् कामले चाँडै नै फल फलाउनेछ। मेरा सबै पुत्र र मेरा मानिसहरू उत्सुकताका साथ मेरो पुनरागमनको प्रतीक्षा गर्छन्, तिनीहरूसँग मेरो पुनर्मिलन होस् र फेरि कहिल्यै बिछोड नहोस् भन्‍ने तृष्णा गर्छन्। मेरो राज्यमा भएका सबै मानिस तिनीहरूसँगको मेरो उपस्थितिका कारण कसरी अघि-पछि नदौडन र नरमाउन सक्छन् र? के यो कुनै मूल्यबिनैआउने पुनर्मिलन हुन सक्छ र? मलाई सबै मानिसको नजरमा आदरणीय मानिन्छ, म सबैका शब्दहरूमा घोषित छु। जब म फर्कन्छु, म सबै विरोधी शक्तिलाई अझ बढी विजय गर्नेछु। समय आएको छ! म मेरो काम अवश्यै सुरु गर्नेछु, म मानिसहरूबीच राजाका रूपमा अवश्यै शक्ति हातमा लिनेछु! म अवश्यै फर्कनेछु! अनि म अवश्यै प्रस्थान गर्नेछु! मानिसले आशा गरेको कुरा यही हो, मानिसले चाहेको कुरा यही हो। म सबै मानिसलाई मेरो दिनको आगमन हेर्न, र मेरो दिनको आगमनलाई आनन्दका साथ स्वागत गर्न दिनेछु!

जब म सियोनबाट आएँ, मलाई सबै थोकले पर्खिरहेका थिए, र जब म सियोनमा फर्केँ, मलाई असङ्ख्य मानिसले स्वागत गरे। म आउने र जाने क्रममा, मेरा पाइलाहरू मप्रति शत्रुवत् कुराहरूद्वारा कहिल्यै रोकिएनन्, तसर्थ मेरो काम सधैँ सहज रूपमा अघि बढ्यो। आज, म सबै सृजित प्राणीमाझ आउँदा, सबै कुराले मलाई मौन रूपमा स्वागत गर्छन्, किनकि ती कुरालाई म फेरि एक पटक बिदा भएर जानेछु र तिनले साथका लागि भरोसा गर्ने कुरा गुमाउनेछन् भन्‍ने गहिरो डर हुन्छ। सबै कुराले मेरो मार्गदर्शन पालना गर्छन्, र सबैले मेरो हातले सङ्केत गर्ने दिशा हेर्छन्। मेरो मुखबाट निस्‍केका वचनहरूले धेरै सृजित प्राणीलाई सिद्ध पारेका छन् र विद्रोहका धेरै पुत्रलाई सजाय दिएका छन्। तसर्थ, असङ्ख्य मानिस उत्सुक भएर मेरा वचनहरूलाई नियाल्छन्, र मेरो मुखबाट निस्‍केका वाणीहरूलाई ध्यान दिएर सुन्छन्, र यो सुनौलो अवसर गुमाइन्छ कि भनेर औधी डराउँछन्। यही कारणले गर्दा नै मैले बोल्न जारी राखेको हुँ, ताकि मेरो काम अझै शीघ्र रूपमा लागू हुन सकोस्, अनि पृथ्वीमा हर्षित तुल्याउने अवस्थाहरू अझ चाँडो देखा परून् र तिनले पृथ्वीका उजाड दृश्यहरूलाई सुधारून्। जब म आकाशतर्फ हेर्छु, त्यति नै बेला म फेरि एक पटक मानवजातितर्फ मुख फर्काउँछु; सबै भूमि तुरुन्तै जीवनले भरिन्छन्, अब हावामा धूलो हुँदैन, र हिलोले जमिन ढाक्दैन। मेरा आँखाहरू तुरुन्तै चम्कन्छन्, जसले गर्दा सबै भूमिका मानिसहरू ममाथि भर पर्छन् र ममा शरण लिन्छन्। मेरो घरमा उपस्थित सबै जनालगायत, आजको संसारका मानिसहरूमध्ये कसले साँच्चिकै ममा शरण लिन्छ? मैले चुकाएको मूल्यको बदलामा कसले आफ्‍नो हृदय दिन्छ? मेरो घरभित्र को कहिल्यै शान्तिमा बास गरेको छ? कसले कहिल्यै साँच्चिकै आफूलाई मसामु अर्पण गरेको छ? मैले मानिसबाट मागहरू राख्दा, ऊ तुरुन्तै आफ्‍नो “सानो ढुकुटी” बन्द गर्छ। जब म मानिसलाई दिन्छु, तब ऊ लुसुक्क मेरो प्रचुरता लिनलाई तुरुन्तै आफ्‍नो मुख खोल्छ, र मैले उसलाई प्रतिप्रहार गर्छु कि भन्ने गहिरो डरले उसको हृदय प्रायः थरथर काम्छ। तसर्थ, मानिसको मुख आधा खुला र आधा बन्द हुन्छ, र मैले दिने प्रचुरता उसले साँचो रूपमा उपभोग गर्न सक्दैन। म मानिसलाई सजिलै दोषी ठहराउँदिनँ, तैपनि ऊ सधैँ मेरो हात तान्छ र उसलाई कृपा प्रदान गर्न मलाई अनुरोध गर्छ; मानिसले मलाई बिन्ती गर्दा मात्रै म फेरि एक पटक उसलाई “कृपा” प्रदान गर्छु, र म उसलाई मेरो मुखबाट निस्कने सबैभन्दा कठोर वचनहरू दिन्छु, जसले गर्दा उसलाई तुरुन्तै लाज लाग्छ, र उसले मेरो “कृपा” सिधै लिन नसकेर अरूको हातबाट लिन्छ। जब मानिसले मेरा सबै वचनलाई पूर्ण रूपमा बुझेको हुन्छ, तब उसको कदले मेरा अभिप्रायहरू पूरा गर्छ, र उसका बिन्तीहरू फलदायी हुन्छन्, र व्यर्थ वा बेकम्‍मा हुँदैनन्; म मानिसका त्यस्ता बिन्तीहरूलाई आशिष् दिन्छु जुन सच्चा छन् र ढोँग होइनन्।

म युगौँदेखि काम गर्दै र बोल्दै आइरहेको छु, तैपनि मैले आज बोल्ने जस्ता वाणीहरू मानिसले कहिल्यै सुनेको छैन, र उसले मेरो प्रताप र न्याय कहिल्यै चाखेको छैन। विगतको संसारका कतिपय मानिसले मेरा बारेमा किंवदन्तीहरू सुनेका भए पनि, कसैले पनि मेरो प्रचुरताको हदलाई साँचो रूपमा कहिल्यै पत्ता लगाएको छैन। आजका मानिसहरूले मेरो मुखबाट निस्‍केका वचनहरू सुन्‍ने भए पनि, मेरो मुखमा कति धेरै रहस्य छन् भन्‍नेबारे तिनीहरू अनभिज्ञ रहन्छन्, र तसर्थ मेरो मुखलाई प्रशस्‍तताको स्रोत ठान्छन्। सबै मानिस मेरो मुखबाट केही न केही प्राप्त गर्ने इच्छा गर्छन्, चाहे ती राज्यका रहस्यहरू होऊन् वा स्वर्गका रहस्यहरू होऊन्, वा आत्मिक क्षेत्रका गतिशीलताहरू होऊन् वा मानवजातिको गन्तव्य होस्। सबै मानिस त्यस्ता कुरा प्राप्त गर्ने इच्छा राख्छन्। तसर्थ, यदि मैले मानिसहरूलाई भेला गरेँ र तिनीहरूलाई “कथाहरू” सुनाएँ भने, तिनीहरू मेरा वचनहरू सुन्नका लागि “बिरामी शैय्‍या” बाट तुरुन्तै उठ्नेथिए। मानिसमा धेरै कुराको कमी छ: उसलाई “पोषण पूरकहरू” मात्र होइन, त्योभन्दा पनि बढी, उसलाई “मानसिक साथ” र “आत्मिक आपूर्ति” चाहिन्छ। सबै मानिसमा यही कुराको कमी छ; यो नै तिनीहरूको “रोग” हो। अझै राम्रो प्रभाव हासिल गर्न सकियोस् भनेर म मानिसको रोगको उपचार प्रदान गर्छु, ताकि सबैले स्वास्थ्य लाभ गर्न सकून्, र मेरो उपचारका कारण, तिनीहरू आफ्‍नो सामान्य अवस्थामा फर्कन सकून्। के तिमीहरू साँच्चिकै ठूलो रातो अजिङ्गरलाई घृणा गर्छौ? के तिमीहरू साँच्चै सच्चा रूपमा घृणा गर्छौ? मैले किन तिमीहरूलाई यति धेरै पटक सोधेको छु? म किन तिमीहरूलाई बारम्बार यो प्रश्न सोधिरहन्छु? तिमीहरूको हृदयमा ठूलो रातो अजिङ्गरको कस्तो छवि छ? के यसलाई साँच्चै हटाइएको छ? के तिमीहरू त्यसलाई साँच्चै आफ्नो पिता ठान्दैनौ? सबै मानिसले मेरा प्रश्नहरूमा रहेको मेरो अभिप्रायलाई बुझ्नुपर्छ। यो मानिसलाई रिस उठाउनका लागि होइन, न त मानिसमाझ विद्रोह सुरु गर्नका लागि, न त मानिसले आफू उम्कने बाटो भेट्टाओस् भनेर नै हो, बरु यो त मानिसहरूलाई ठूलो रातो अजिङ्गरको बन्धनबाट मुक्त हुन दिनका लागि हो। तर कोही पनि व्यग्र हुनु पर्दैन। सबै कुरा मेरा वचनहरूद्वारा पूरा हुनेछन्; कुनै मानिसले यसमा भाग लिन पाउनेछैन, र मैले गर्ने काम कुनै पनि मानिसले गर्न सक्नेछैन। म सबै भूमिको हावा सफा गर्नेछु र पृथ्वीमा रहेका पिशाचहरूका सबै चिन्हलाई नामेट पार्नेछु। मैले सुरु गरिसकेको छु, र म मेरो सजायको प्रारम्भिक काम ठूलो रातो अजिङ्गरको निवासमा सुरु गर्नेछु। त्यसैले मेरो सजाय सम्पूर्ण ब्रह्माण्डमाथि बर्सेको छ भन्ने कुरा देख्न सकिन्छ। ठूलो रातो अजिङ्गर र सबै किसिमका अशुद्ध आत्माहरू मेरो सजायबाट उम्कनै सक्दैनन्, किनकि म सारा भूमिको छानबिन गर्छु। जब पृथ्वीमा मेरो काम समाप्त हुन्छ, अर्थात्, जब न्यायको समयको अन्त्य हुन्छ, तब म औपचारिक रूपमा ठूलो रातो अजिङ्गरलाई सजाय दिनेछु। मेरा मानिसहरूले मैले ठूलो रातो अजिङ्गरलाई दिएको धर्मी सजाय अवश्यै देख्नेछन्, मेरो धार्मिकताका कारण अवश्यै अनवरत रूपमा प्रशंसा व्यक्त गर्नेछन्, र मेरो धार्मिकताका कारण अवश्यै सधैँभरि मेरो पवित्र नाउँको गुणगान गर्नेछन्। तसर्थ तिमीहरूले औपचारिक रूपमा आफ्नो कर्तव्य निर्वाह गर्नेछौ, र औपचारिक रूपमा सारा भूमिभरि सदासर्वदा मेरो प्रशंसा गर्नेछौ!

जब न्यायको युग चरम सीमामा पुग्छ, म आफ्नो कामलाई टुङ्ग्याउन हतार गर्नेछैनँ, बरु त्यसलाई सजायको युगको प्रमाणसँग जोड्नेछु, ताकि मेरा सबै मानिसले देखून्; यसबाट अझ ठूलो फल प्राप्त हुनेछ। यो प्रमाण नै मैले ठूलो रातो अजिङ्गरलाई सजाय दिने माध्यम हो, र म मेरा मानिसलाई यो तिनीहरूका आफ्नै आँखाले हेर्न लगाउनेछु, ताकि तिनीहरूले मेरो स्वभावबारे अझ धेरै जानून्। मेरा मानिसहरू ममा त्यसबेला आनन्द लिन्छन् जब त्यो ठूलो रातो अजिङ्गरलाई सजाय दिइन्छ। ठूलो रातो अजिङ्गरका मानिसहरूलाई खडा हुन र त्यसविरुद्ध विद्रोह गर्न लगाउनु नै मेरो योजना हो, र यही विधिद्वारा म मेरा मानिसहरूलाई सिद्ध बनाउँछु, र यो मेरा सबै मानिसका निम्ति जीवनमा वृद्धि हुने एउटा ठूलो अवसर हो। जब चम्किलो चन्द्रमा उदाउँछ, तब शान्तिमय रात तुरुन्तै भङ्ग हुन्छ। चन्द्रमा टुक्रा-टुक्रा अवस्थामा भए पनि मानिस राम्रो मुडमा हुन्छ, र चन्द्रमाको प्रकाशमुनि शान्तिपूर्वक बसेर त्यही चन्द्रमाको प्रकाशले बनेको सुन्दर दृश्यलाई सराहना गर्दै हेर्छ। मानिसले आफ्नो मनस्थितिको वर्णन गर्न सक्दैन; यस्तो लाग्छ, मानौँ ऊ आफ्ना विचारहरू विगततिर फर्काउन चाहन्छ, मानौँ ऊ भविष्यतिर हेर्न चाहन्छ, मानौँ ऊ वर्तमानमा रमाइरहेको छ। उसको मुहारमा मुस्कान देखा पर्छ, अनि त्यो रमाइलो वातावरणको बीचमा एउटा ताजा सुगन्ध फैलिन्छ; जब मन्द बतास चल्न थाल्छ, तब मानिसले त्यो गहिरो सुवास थाहा पाउँछ र ऊ होसमा आउनै नसक्ने गरी त्यसमा लट्ठ भएको जस्तो देखिन्छ। ठिक यही समयमा म व्यक्तिगत रूपमा मानिसमाझ आएको छु, र उसले गहिरो सुवासको अझ बढी अनुभूति गर्छ, र यसरी ऊ यो सुवासबीच जिउँछ। म र मानिसबीच शान्ति छ, मानिस मसँग सामञ्जस्यतामा जिउँछ, ऊ अब मलाई फरक रूपमा हेर्दैन, म अब मानिसका कमी-कमजोरीहरूलाई काटछाँट गर्दिनँ, अब मानिसको अनुहारमा कुनै छटपटीको भाव देखिँदैन, र अब मृत्युले सम्पूर्ण मानवजातिलाई धम्की दिँदैन। आज म मानिससँगसँगै सजायको युगमा अगाडि बढ्छु, ऊसँग हातमा हात मिलाएर अघि बढ्छु। म मेरो काम गर्दैछु, भन्नुको अर्थ, म मानिसमाझ मेरो लौरो प्रहार गर्छु र त्यो मानिसभित्रको विद्रोही कुरामाथि पर्छ। मानिसको नजरमा, मेरो लौरोमा विशेष शक्तिहरू भए जस्तो देखिन्छ: यो ती सबैमाथि आउँछ जो मेरा शत्रु हुन् र यसले तिनीहरूलाई सजिलै बाँकी राख्दैन; मेरो विरोध गर्नेहरू सबैमाझ यो लौरोले त्यसको अन्तर्निहित प्रकार्य गर्दछ; मेरो हातमा हुनेहरू सबैले मेरा अभिप्रायहरूअनुसार आ-आफ्ना भूमिकाहरू पूरा गर्छन्, र तिनीहरूले कहिल्यै मेरा अभिप्रायहरूविरुद्ध जाने वा आफ्नो सारतत्त्वलाई बदल्ने गरेका छैनन्। फलस्वरूप, पानी गर्जनेछ, पहाडहरू ढल्नेछन्, ठूलठूला नदीहरू भङ्गालिनेछन्, मानिस सधैँ परिवर्तन हुन प्रवृत्त हुनेछ, सूर्य मधुरो हुँदै जानेछ, चन्द्रमा अँध्यारो हुनेछ, मानिसका निम्ति शान्तिमा जिउने एक दिन पनि हुनेछैन, भूमिमा फेरि कहिल्यै अरू शान्तिको समय हुनेछैन, स्वर्ग फेरि कहिल्यै शान्त र मौन रहनेछैन, र यसले आफूलाई उप्रान्त बाँधेर राख्नेछैन। सबै थोक नवीकरण हुनेछन् र तिनीहरूले आफ्‍नो मूल स्वरूप फेरि प्राप्त गर्नेछन्। पृथ्वीका सबै परिवार भत्कनेछन्, र पृथ्वीका सबै देशलाई च्यातेर टुक्रा-टुक्रा पारिनेछ; पति र पत्नीबीच पुनर्मिलनको दिन हुनेछैन, आमा र छोरा फेरि कहिल्यै भेट्नेछैनन्, फेरि कहिल्यै बाबु र छोरीको भेट हुनेछैन। पृथ्वीमा कामकुराहरू जसरी हुने गर्थे ती सबैलाई म चकनाचुर पार्नेछु। म मानिसहरूलाई उनीहरूका भावनाहरू व्यक्त गर्ने अवसर दिँदिनँ, किनकि म दैहिक भावनाविहीन छु, र मानिसहरूका भावनाहरूलाई हदैसम्म घृणा गर्ने बनेको छु। मानिसहरूबीचका भावनाहरूको कारण नै म एकातिर पन्साइएको छु, र यसैले म तिनीहरूका नजरमा “तेस्रो पक्ष” भएको छु; मानिसहरूबीचका भावनाहरूकै कारण मलाई बिर्सिइएको छ; मानिसहरूका भावनाहरूको कारणले नै उसले आफ्नो “विवेक” उठाउने मौका प्रयोग गर्छ; मानिसहरूका भावनाहरूका कारण नै ऊ सधैँ मेरो सजायदेखि वितृष्ण हुन्छ; मानिसहरूका भावनाहरूको कारणले नै ऊ मलाई सधैँ पक्षपातपूर्ण र अन्यायपूर्ण भन्छ, र कामकुराहरूलाई सम्हाल्दा म मानिसहरूका भावनाहरूलाई ध्यान दिँदिनँ भन्छ। के मेरो पनि पृथ्वीमा आफन्त छन्? मैले जस्तो भोक र निन्द्राबारे नसोची कसले मेरो सम्पूर्ण व्यवस्थापन योजनाको निम्ति दिनरात काम गरेको छ? मानिस कसरी परमेश्‍वरसित तुलनायोग्य हुन सक्छ? मानिस कसरी परमेश्‍वरसित मिल्‍न सक्छ? सृष्टि गर्नुहुने परमेश्‍वर कसरी सृष्टि गरिएको मानिससँग उस्तै प्रकारको हुन सक्नुहुन्छ? मैले कसरी सधैँ पृथ्वीमा मानिससँग जिउन र चल्न सक्छु? मेरो हृदयको वास्ता कसले गर्न सक्छ? मानिसका प्रार्थनाहरूले हो? म एक पटक मानिससँग भेट्न र ऊसँगसँगै हिँड्न राजी भएँ—र हो, आजको दिनसम्म मानिस मेरो हेरचाह र सुरक्षामा रहेर जिएको छ, तर के त्यस्तो दिन कहिल्यै आउला जब मानिसले आफूलाई मेरो हेरचाहबाट अलग गर्न सकोस्? हुन त मानिसले कहिल्यै पनि मेरो हृदयबारे चिन्ता लिएको छैन, तर ज्योतिविनाको भूमिमा को जिइरहन सक्छ? मेरो आशिष्‌को कारण मात्र मानिस आजको दिनसम्म जिएको छ।

अप्रिल ४, १९९२


अध्याय २९

सबै कुरालाई पुनरुत्थान गरिएको दिन, म मानिसमाझ आएँ र मैले ऊसँग सुन्दर दिन र रातहरू बिताएको छु। मानिसले यस बिन्दुमा मात्र मेरो पहुँचयोग्यता थोरै अनुभूत गर्छ, र मसँगको उसको अन्तरक्रिया बाक्लो हुँदै जाँदा, उसले मसित जे छ र म जे हुँ त्यसको केही अंश देख्छ—फलस्वरूप, उसले मेरो बारेमा केही ज्ञान प्राप्त गर्छ। म सबै मानिसमाझ मेरो शिर उठाउँछु र हेर्छु, अनि तिनीहरू सबैले मलाई देख्छन्। तैपनि जब संसारमा विपत्ति आइपर्छ, तब तिनीहरू तुरुन्त बेचैन हुन्छन् र तिनीहरूको हृदयबाट मेरो स्वरूप हराउँछ; विपत्ति आएकाले त्रसित बनेर तिनीहरू मेरा अर्तीहरूलाई कुनै ध्यान दिँदैनन्। मैले मानिसमाझ धेरै वर्ष बिताएको छु, तर ऊ सधैँ अनभिज्ञ रहेको छ, र उसले मलाई कहिल्यै चिनेको छैन। म आज आफ्नै मुखले उसलाई यो भन्छु, ताकि सबै मानिस मबाट केही प्राप्त गर्न मसामु आउन सकून्, तर तिनीहरू अझै पनि मबाट निकै टाढा बस्छन्, र त्यसैले तिनीहरू मलाई चिन्दैनन्। जब मेरा पदचापहरू ब्रह्माण्डभरि र पृथ्वीको अन्तिम छेउसम्म पुग्छन्, तब मानिसले आत्म-चिन्तन गर्न थाल्नेछ, र सबै मानिस मकहाँ आउनेछन् र मेरो अगाडि झुक्नेछन् अनि मेरो आराधना गर्नेछन्। यो मैले महिमा प्राप्त गर्ने दिन, मेरो पुनरागमनको दिन, साथै मेरो प्रस्थानको दिन पनि हुनेछ। अहिले, मैले सारा मानवजातिमाझ मेरो काम सुरु गरेको छु, र मेरो व्यवस्थापनको योजनाको अन्तिम भागलाई ब्रह्माण्डभित्रै औपचारिक रूपमा अनावरण गर्दैछु। यदि कोही अझै पनि असतर्क हुन्छ भने, ऊ कुनै पनि क्षण निर्मम सजायमा पर्नेछ। म निर्दयी भएकाले यस्तो हुने होइन; बरु यो त मेरो व्यवस्थापनको योजनाको एउटा चरण हो; सबै कुरा मेरो योजनाका चरणहरूअनुसार अगाडि बढ्नुपर्छ, र कुनै पनि मानिसले यसलाई परिवर्तन गर्न सक्दैन। जब म औपचारिक रूपमा मेरो काम सुरु गर्छु, सबै मानिस मेरो चालसँगै चल्छन्, यसरी कि ब्रह्माण्डभरिका मानिसहरू आफूलाई मसँगै व्यस्त राख्छन्, सारा ब्रह्माण्ड “उल्लास” को स्थितिमा हुन्छ, र मानिस मद्वारा अघि बढाइन्छ। परिणामस्वरूप, ठूलो रातो अजिङ्गर आफै समेत मद्वारा अस्तव्यस्तता र अलमलको स्थितिमा पुऱ्याइन्छ, र त्यसले मेरो काममा सेवा गर्छ, र अनिच्छुक भए पनि त्यो आफ्नै चाहनाहरूको पछि लाग्न असमर्थ हुन्छ, बरु मैले चाहेअनुसार मलाई योजनाबद्ध गर्न दिनुबाहेक त्योसित अरू कुनै विकल्प हुँदैन। मेरा सबै योजनामा, त्यो ठूलो रातो अजिङ्गर मेरो प्रतिभार हो, मेरो शत्रु तर मेरो नोकर पनि हो; त्यसैले, मैले त्यसबाट मेरा “मागहरू” कहिल्यै खुकुलो पारेको छैन। यसैकारण मेरो देहधारणको कामको अन्तिम चरण त्यसको घरमा पूरा हुन्छ—ठूलो रातो अजिङ्गरलाई उचित रूपमा मेरो सेवा गर्न यो अझ बढी अनुकूल हुन्छ, जसको माध्यमबाट म त्यसलाई विजय गर्नेछु र मेरो योजना पूरा गर्नेछु। मैले काम गर्दै गर्दा, सबै स्वर्गदूत मसँगै निर्णायक लडाइँमा लाग्छन् र अन्तिम चरणमा मेरा अभिप्राय पूरा गर्ने सङ्कल्प गर्दछन्, ताकि पृथ्वीका मानिसहरू पनि स्वर्गदूतहरू झैँ मेरो सामुन्ने समर्पित होऊन्, र तिनीहरूमा मेरो विरोध गर्ने कुनै चाहना नहोस्, र तिनीहरूले मलाई धोका दिने कुनै काम नगरून्। सारा ब्रह्माण्डभरिमा हुने मेरो कामका गतिविधिहरू यिनै हुन्।

मानिसमाझ मेरो आगमनको उद्देश्य र महत्त्व सम्पूर्ण मानवजातिलाई मुक्ति दिनु, सम्पूर्ण मानवजातिलाई मेरो घरमा फिर्ता ल्याउनु, स्वर्गलाई पृथ्वीसँग पुनर्मिलन गराउनु, र मानिसलाई स्वर्ग र पृथ्वीबीच “सङ्केतहरू” पुर्‍याउन लगाउनु हो, किनकि मानिसको अन्तर्निहित प्रकार्य नै त्यही हो। मैले मानवजातिलाई सृष्टि गरेको बेलामा मानवजातिका लागि सबै थोक तयार गरेको थिएँ, अनि पछि, मैले मानवजातिलाई दिएको सम्पन्नता उसलाई मेरा मागहरूअनुसार लिन अनुमति दिएँ। यसैले, म मेरो मार्गदर्शनमा नै सम्पूर्ण मानवजाति आजको दिनसम्म आइपुगेको हो भनेर भन्छु। अनि यो सबै मेरै योजना हो। सम्पूर्ण मानवजातिमध्ये असङ्ख्य मानिस मेरो प्रेमको सुरक्षाअन्तर्गत अस्तित्वमा छन्, र असङ्ख्य मानिस मेरो घृणाको सजायअन्तर्गत जिउँछन्। सबै मानिसले मलाई बिन्ती गर्ने भए पनि, तिनीहरू अझै पनि आफ्ना वर्तमान परिस्थितिहरू परिवर्तन गर्न असमर्थ छन्; तिनीहरू आशा गुमाइसकेपछि केवल प्रकृतिलाई आफ्‍नै लयमा चल्न दिन र मेरो विरुद्धमा विद्रोह गर्न छोड्न सक्छन्, किनकि मानिसद्वारा गर्न सकिने कुरा यति मात्र हो। मानिसको जीवनको हालको स्थितिको कुरा गर्नुपर्दा, मानिसले वास्तविक जीवन भेट्टाउन अझै बाँकी नै छ, उसले अझै पनि संसारका अन्याय, उजाडता, र दयनीय अवस्थाहरू छर्लङ्ग देखेको छैन—त्यसकारण, यदि प्रकोपको आगमन नभएको भए भने, अधिकांश मानिसले अझै पनि प्रकृतिलाई नै अँगाल्नेथिए, र तिनीहरू अझै पनि “जीवन” का स्वादहरूमा तल्लीन हुनेथिए। के यो संसारको वास्तविकता होइन र? के यो मैले मानिससामु व्यक्त गर्ने मुक्तिको आवाज होइन र? किन मानवजातिमध्ये कसैले मलाई कहिल्यै साँचो प्रेम गरेन? किन मानिसले मलाई सजाय र परीक्षाहरूको बेलामा मात्र प्रेम गर्छ, तर मेरो सुरक्षाअन्तर्गत रहँदा कसैले पनि मलाई प्रेम गर्दैन? मैले मानवजातिलाई धेरै पटक मेरो सजाय प्रदान गरेको छु। तिनीहरू त्यसलाई एकचोटि हेर्छन्, तर त्यसपछि त्यसलाई बेवास्ता गर्छन्, र तिनीहरू यस बेला यसको अध्ययन र यसबारे मनन गर्दैनन्, त्यसैले मानिसमाथि निर्मम न्याय मात्र आइपर्छ। यो मेरो काम गर्ने तरिकाहरूमध्येको एउटा तरिका मात्रै हो, तर यो अझै पनि मानिसलाई परिवर्तन गर्न र उसलाई मलाई प्रेम गर्न लगाउनका निम्ति हो।

म राज्यमा शासन गर्छु, र त्यसभन्दा पनि बढी, म सम्पूर्ण ब्रह्माण्डभरि शासन गर्छु; म राज्यको राजा र ब्रह्माण्डको प्रमुख, दुवै हुँ। अब उप्रान्त, म जो चुनिएका मानिस होइनन् तिनीहरू सबैलाई भेला गर्नेछु र “अन्यजातिहरू” माझ मेरो काम सुरु गर्नेछु, र म सम्पूर्ण ब्रह्माण्डलाई मेरा प्रशासनिक आदेशहरू घोषणा गर्नेछु, ताकि म सहज रूपमा आफ्नो कामको अर्को चरणमा लाग्न सकूँ। अन्यजातिहरूमाझ मेरो काम फैलाउन, म सजाय प्रयोग गर्नेछु, भन्‍नुको अर्थ, म जो-जो अन्यजाति हुन् तिनीहरू सबैको विरुद्धमा “बल” प्रयोग गर्नेछु। स्वाभाविक रूपमा, यो काम र चुनिएका मानिसहरूमाझ गरिने मेरो काम एकै समयमा गरिनेछ। जब मेरा मानिसहरूले पृथ्वीमा राजाका रूपमा अधिकार प्रयोग गर्छन्, त्यो पृथ्वीका सबै मानिस विजय गरिएको दिन पनि हुनेछ, अनि त्यसभन्दा बढी, मैले विश्राम गर्ने समय पनि त्यही हुनेछ—र त्यसपछि मात्र म विजय गरिएकाहरू सबैकहाँ देखा पर्नेछु। म पवित्र राज्यमा देखा पर्छु, र म आफूलाई फोहोरको देशबाट लुकाउँछु। विजय गरिएका र मेरो सामु समर्पित बनेका सबैले आफ्नै आँखाले मेरो मुहार देख्न सक्छन् र आफ्नै कानले मेरो स्वर सुन्न सक्छन्। आखिरी दिनहरूमा जन्मनेहरूको आशिष् यही नै हो, यो मद्वारा पूर्वनियोजित गरिएको आशिष् हो, र यसलाई कुनै पनि मानिसले बदल्न सक्दैन। आज म भविष्यको कामका खातिर यसरी काम गर्छु। मेरा सबै काम अन्तर्सम्बन्धित छन्, यी सबैमा एउटा बोलावट र जवाफ हुन्छ: कुनै पनि चरण कहिल्यै अचानक रोकिएको छैन र कुनै पनि चरण अर्कोभन्दा अलग्गै गरिएको छैन। कुरा यस्तै होइन र? के विगतको काम आजको कामको जग होइन र? के विगतका वचनहरू आजका वचनहरूका सुरुवाती कदम होइनन् र? के विगतका चरणहरू आजका चरणहरूका मूल होइनन् र? जब म औपचारिक रूपमा चर्मपत्रको मुठो खोल्छु, त्यसै बेला ब्रह्माण्डका मानिसहरूले सजाय पाउँछन्, त्यसै बेला विश्‍वभरिका मानिसहरूलाई परीक्षाहरू भोगाइन्छ, र त्यो नै मेरो कामको चरमोत्कर्ष हो; सबै मानिस ज्योतिबिनाको भूमिमा जिउँछन्, र सबै मानिस तिनीहरूको वातावरणले खडा गरेका खतराहरूमाझ जिउँछन्। अर्को शब्दमा भन्नुपर्दा, यो मानिसले सृष्टिको समयदेखि आजसम्म कहिल्यै अनुभव नगरेको जीवन हो, र युगौँयुगभरि कसैले पनि यस प्रकारको जीवनको “आनन्द” लिएको छैन, त्यसैले म भन्छु, मैले पहिले कहिल्यै नगरिएको काम गरेको छु। यो नै वास्तविक अवस्था हो, र यो नै भित्री अर्थ हो। मेरो दिन सम्पूर्ण मानवजातिको नजिक आइरहेको हुनाले, यो टाढा नदेखिई बरु मानिसकै आँखासामु भएकाले, यसको फलस्वरूप को भयभीत नहोला र? अनि यसमा प्रसन्न हुन नसक्ने को होला र? फोहोरी सहर बेबिलोनले अन्ततः आफ्नो अन्तिम दिन भोगेको छ; मानिसको एउटा बिलकुलै नयाँ संसारसँग पुनर्मिलन भएको छ, साथै स्वर्ग र पृथ्वी परिवर्तन र नवीकरण गरिएका छन्।

जब म असङ्ख्य राष्ट्र र मानिससामु देखा पर्छु, तब आकाशमा सेता बादलहरू मडारिन्छन् र मलाई ढाक्छन्। त्यसरी नै पृथ्वीका चराचुरुङ्गीहरू पनि मेरा निम्ति गीत गाउँछन् र खुसीले नाच्छन्, जसले पृथ्वीको वातावरणलाई उल्लासमय बनाउँछ र यसरी पृथ्वीका सबै थोकलाई जीवन्त बनाउँछन्, अनि तिनलाई अब “बिस्तारै तल नझर्ने,” बरु जीवनशक्तिको वातावरणबीच जिउने तुल्याउँछन्। जब म बादलहरूमाझ हुन्छु, तब मानिसले मेरो अनुहार र मेरो आँखालाई मधुरो रूपमा ठम्याउँछ, र यस बेला ऊ अलिकति डराउँछ। विगतमा, उसले किंवदन्तीहरूमा मेरो बारेमा ऐतिहासिक विवरणहरू सुनेको छ, जसको फलस्वरूप ऊ मलाई केवल आधा विश्‍वास गर्छ र आधा शङ्का गर्छ। उसलाई म कहाँ छु वा मेरो अनुहार कति ठूलो छ भन्ने थाहा छैन—के यो समुद्रजत्तिकै चौडा छ, वा हरिया चौरहरूजत्तिकै असीम छ? यी कुराहरू कसैलाई थाहा छैन। आज मानिसले बादलमा मेरो अनुहार देख्दा मात्र उसलाई किंवदन्तीको म वास्तविक भएको महसुस हुन्छ, त्यसैले ऊ मप्रति केही बढी सकारात्मक बन्छ, र मेरा कार्यहरूका कारणले मात्र मप्रतिको उसको मानसम्मान केही बढ्छ। तर मानिस अझै पनि मलाई चिन्दैन, र उसले बादलहरूमा मेरो एक भाग मात्र देख्छ। त्यसपछि म मेरा बाहुलीहरू फैलाउँछु र मानिसलाई देखाउँछु। मानिस आश्‍चर्यचकित हुन्छ, र ऊ मेरो हातद्वारा ढालिएला भनी एकदमै डर मान्दै हातले मुख छोप्छ, त्यसैले उसले आफ्नो मानसम्मानमा थोरै डर थप्छ। आफूले ध्यान नदिएको बेला आफूलाई मद्वारा ढालिनेछ भन्ने गहिरो डरका कारण, मानिस मेरो हरेक चाललाई एक टकले हेरिरहन्छ—तैपनि म मानिसद्वारा हेरिनाले नियन्त्रित हुँदिनँ, र म आफ्नो हातको काम निरन्तर गरिरहन्छु। मैले गर्ने सबै कार्यमा मात्र मानिससँग मप्रति केही निगाह हुन्छ, र यसरी ऊ मेरो सङ्गत गर्न बिस्तारै मेरो सामु आउँछ। म सम्पूर्ण रूपमा मानिसकहाँ प्रकट भएपछि, मानिसले मेरो अनुहार देख्नेछ र त्यसपश्‍चात म आफूलाई मानिसबाट लुकाउन वा अस्पष्ट बनाउन छोड्नेछु। ब्रह्माण्डभित्र, म सार्वजनिक रूपमा सबै मानिससामु देखा पर्नेछु, अनि मासु र रगतले बनेका सबैले मेरा सबै कार्य देख्नेछन्। जो आत्माका हुन्, तिनीहरू सबै अवश्यै शान्तिका साथ मेरो घरमा बास गर्नेछन् र निश्‍चय नै मसँगै अद्भुत आशिष्‌हरूको आनन्द लिनेछन्। मैले वास्ता गर्ने सबै सजायबाट अवश्यै उम्कनेछन् र निश्‍चित रूपमा आत्माको पीडा र देहको वेदनाबाट बच्नेछन्। म असङ्ख्य मानिससामु सार्वजनिक रूपमा देखा पर्नेछु अनि राजा बनेर शासन गर्नेछु, ताकि अब उप्रान्त लासको दुर्गन्ध ब्रह्माण्डभरि नफैलिओस्; त्यसको साटो मेरो ताजा सुगन्ध सारा संसारभरि फैलिओस्, किनकि मेरो दिन नजिकिँदैछ, मानिस ब्युँझिँदैछ, पृथ्वीमा सबथोक मिलेको छ, र पृथ्वीको बाँच्ने दिन बाँकी छैन, किनकि म आइपुगेको छु!

अप्रिल ६, १९९२


अध्याय ३०

मानिसको माझमा, मैले एक पल्ट मानिसको विद्रोहीपन र कमजोरीको सारांश बताएँ, यसरी मैले मानिसको कमजोरी बुझेँ र उसको विद्रोहीपनलाई जानेँ। मानिसको माझमा पुग्नुभन्दा अघि, मैले मानिसका आनन्दहरू र दुःखलाई धेरै पहिलेदेखि नै बुझेको थिएँ—यसैकारणले गर्दा, म मानिसले गर्न नसक्ने कुरा गर्न सक्छु र मानिसले भन्न नसक्‍ने कुरा सजिलै भन्न सक्छु। के यो म र मानिस बीचको भिन्नता होइन र? र के यो स्पष्ट भिन्नता होइन? के मेरो काम मासु र रगतका मानिसहरूले हासिल गर्न सक्छन् होला? के म सृष्टि गरिएका प्राणीहरू जस्तै प्रकारको हुन सक्छु होला? मानिसहरूले मलाई “उही वर्ग” को श्रेणीमा राखेका छन्—र के यो उनीहरूले मलाई नचिनेका कारणले गर्दा होइन र? किन म मानिसहरूको बीचमा उचालिनुको सट्टा मैले आफूलाई नम्र बनाउनुपर्छ? किन मानवजातिले मलाई त्यागिरहन्छ, किन मानवजाति मेरो नाउँ घोषणा गर्नु असमर्थ छ? मेरो हृदयमा ठूलो दुःख छ, तर मानिसहरूले त्यो कसरी जान्न सक्छन्? उनीहरूले कसरी देख्न सक्छन्? मलाई चिन्तित बनाउने कुरालाई उनीहरूका जीवनको सबैभन्दा महत्त्वपूर्ण कुरा नठानेकोले मानिसहरू स्तब्ध र अलमल्ल परेका छन्, मानौं उनीहरूले भर्खरै निद्राको चक्की खाएका छन्; जब म उनीहरूलाई बोलाउँछु उनीहरू केवल सपना देखिरहन्छन्, त्यसैले मेरा कामहरूको बारेमा कसैलाई पनि थाहा छैन। आज, अधिकांश मानिसहरू अझै मस्त निद्रामा छन्। जब राज्यको स्तुतिगान गुञ्जन्छ तब मात्र तिनीहरू आफ्ना निन्द्रालु आँखाहरू खोल्छन् र आफ्‍ना हृदयमा केही उदासी महसुस गर्छन्। जब मेरो डन्डाले मानवजातिको माझमा प्रहार गर्छ, उनीहरू अझै पनि थोरै मात्र ध्यान दिन्छन्, मानौं उनीहरूको भाग्य समुद्रका बालुवाजस्तै मूल्यहीन छ। उनीहरूमध्ये धेरै जनामा केही जागरूकता भए पनि, मेरा पाइलाहरू कति टाढासम्म आइपुगेका छन् भनी उनीहरू जान्दैनन्—किनकि मानिसहरूले मेरो हृदयलाई बुझ्ने कुनै परवाह गर्दैनन्, त्यसैले उनीहरूले आफूलाई शैतानको दासत्वबाट कहिल्यै पनि छुटाउन सकेका छैनन्। म सबै थोकहरूभन्दा माथि जान्छु, र सबै थोकहरूको बीचमा जिउँछु, यसको साथै म सबै मानिसहरूको हृदयमा मुख्य स्थान लिन्छु। यसकारण, मानिसहरू मलाई भिन्न रूपमा हेर्छन्, म असाधारण छु, वा त म बुझ्न नसकिने छु भनी विश्‍वास गर्छन्—र परिणामस्वरूप, मप्रतिको उनीहरूको विश्‍वास दिन-प्रतिदिन झन् बलियो बन्छ। एक पटक म सबै मानिसहरूलाई र ब्रह्माण्डका थोकहरूलाई अवलोकन गर्दै तेस्रो स्वर्गमा ढल्किएँ। जब म सुत्छु, तब मेरो विश्राममा बाधा पुग्ला भनी धेरै डराएर मानिसहरू चुपचाप हुन्छन्। जब म बिउँझन्छु, उनीहरू तुरुन्तै जोसपूर्ण हुन्छन्, मानौं कि उनीहरूले मलाई स्पष्ट रूपमा खुसी पार्ने काम गरिरहेका छन्। के मप्रति पृथ्वीका मानिसहरूको मनोवृत्ति यस्तै छैन र? आजका मानिसहरूमध्ये कसले स्वर्गमा र पृथ्वीमा भएको मलाई एउटै व्यक्तिको रूपमा हेर्छ? स्वर्गमा भएको मलाई कसले आदर गर्दैन? अनि पृथ्वीमा भएको मलाई कसले तुच्छ ठान्दैन? मानिसले किन सधैँ मलाई अलग गर्छन्? मानिसहरूमा मप्रति किन सधैँ दुई किसिमका फरक मनोवृत्ति हुन्छ? के पृथ्वीका देहधारी परमेश्‍वर स्वर्गमा सबैमाथि हुकुम चलाउने परमेश्‍वर हुनुहुन्‍न र? के स्वर्गमा बस्ने म अहिले पृथ्वीमा छैनँ र? किन मानिसहरूले मलाई देख्छन्, तर मलाई चिन्दैनन्? स्वर्ग र पृथ्वीको बीचमा किन यति ठूलो दूरी छ? के यी कुराहरू मानिसद्वारा गहिरो जाँच गरिन योग्यका छैनन् र?

जब म मेरो काम गर्छु, र मैले बोलिरहेको समयमा मानिसहरू सधैँ यसमा “स्वाद” थप्न चाहन्छन्, मानौं उनीहरूको सुँघ्ने इन्द्रिय मेरोभन्दा तेज छ, मानौं उनीहरूले कडा स्वाद मन पराउँछन्, र मानौं मानिसलाई के चाहिन्छ त्यो मलाई थाहा छैन, र मेरो काममा “परिपूरण गर्न” का निम्ति मैले मानिसलाई “दुःख” दिनै पर्छ। म जानाजानी मानिसको सकारात्मकतालाई निरुत्साहित गर्दिनँ, तर मलाई चिन्‍ने कार्यको आधारमा तिनीहरूले आफैलाई शुद्ध पारून् भनेर आग्रह गर्दछु। तिनीहरूमा धेरै कुराको कमी भएको हुनाले, म के सुझाव दिन्छु भने, तिनीहरूले धेरै मेहनत गरून्, यसरी हृदयलाई सन्तुष्ट पार्नका निम्ति तिनीहरूका कमी-कमजोरीहरूलाई सन्तुलित बनाऊन्। मानिसहरूले एक पटक तिनीहरूको धारणामा मलाई चिनेका थिए, तैपनि यो कुरा थाहा नपाएर, तिनीहरूको कदर बालुवालाई सुनजस्तो ठानेझैँ भएको थियो। जब मैले तिनीहरूलाई सम्झाएँ, तिनीहरूले केवल यसको भागलाई मात्र हटाए, तर गएको भागलाई चाँदी र सुनका चीजहरूले प्रतिस्थापन गर्नुको साटो, तिनीहरू अझै पनि आफ्‍नो हातमा बाँकी रहेको त्यो भागमा नै आनन्द लिइरहेका छन्—र यसको परिणामस्वरूप तिनीहरू मेरो सामु सधैँ नम्र र धैर्यवान् हुन्छन्; तिनीहरू मसँग मिलेर बस्न सक्दैनन्, किनकि तिनीहरूसँग धेरै धारणाहरू छन्। यसैकारण, मैले मानिससँग जे छ र मानिस जो हो ती सबै खोस्ने र टाढा फालिदिने विचार गरेको छु, यसैले कि सबै जना मेरो साथमा जिउन सकून् र फेरि मसँग टाढा नहोऊन्। किनकि मेरो कामको कारणले गर्दा मानिसले मेरा अभिप्रायहरू बुझ्दैन। कसै-कसैले म दोस्रो पटक मेरो काम समाप्त गर्नेछु र तिनीहरूलाई नरकमा फालिदिनेछु भनी विश्‍वास गर्छन्। कसै-कसैले म बोल्ने नयाँ तरिका अपनाउनेछ भनी विश्‍वास गर्छन् र तिनीहरूमध्ये धेरै जना डरले काम्छन्: म मेरो काम समाप्त गर्नेछु र तिनीहरूलाई घरको न घाटको बनाएर छोड्नेछु भनी गहिरो रूपमा डराउँछन्, र म फेरि तिनीहरूलाई त्याग्नेछु भनी साह्रै डराउँछन्। मानिसहरूले मेरो नयाँ कामलाई नाप्न सधैँ पुराना धारणाहरूको प्रयोग गर्छन्। मैले भनें, मानिसहरूले मेरो काम गर्ने तरिका कहिल्यै बुझेका थिएनन्—के यस पटक तिनीहरूले आफ्नै बारेमा राम्रो हिसाब दिन सक्छन्? के मानिसहरूको पुराना धारणाहरू मेरो काममा बाधा पुऱ्याउने हतियारहरू होइनन् र? जब म मानिसहरूसँग बोल्छु, तब मेरा नजरहरू तिनीहरूमा अडिनेछन् भन्‍ने अत्यन्तै डरको कारण तिनीहरू सधैँ मेरो नजरबाट तर्किन्छन्। यसैले, तिनीहरूले आफ्नो शिर झुकाउँछन्, मानौं मबाट तिनीहरूको निरीक्षण हुँदैछ—र के यो तिनीहरूका धारणाहरूको कारण भएको होइन? किन आजसम्म मैले आफूलाई नम्र तुल्याएको छु, तर पनि कसैले ध्यान दिएको छैन? के म मानिसको निम्ति झुक्नुपर्छ? म स्वर्गबाट पृथ्वीमा आएको हुँ, म उच्‍च स्थानबाट एउटा गुप्त स्थानमा ओर्लिएँ, र मानिसका बीचमा आएँ र मसँग भएका सबै कुरा र म को हुँ त्यो प्रकट गरें। मेरा वचनहरू साँचो र गम्भीर, धैर्यवान् र दयालु छन्—तर म को हुँ र मसँग के छ भन्‍ने कुरा कसले कहिले देखेको छ? के म अझै पनि मानिसदेखि लुकेको छु? मैले मानिसहरूसँग भेट्नु किन यति गाह्रो छ? के मानिसहरू आफ्नो काममा अत्यन्तै व्यस्त भएकाले गर्दा हो? के मैले मेरा कर्तव्यहरूलाई बेवास्ता गरिरहेकोले र मानिसहरू सबै सफलताको पछि लाग्‍न चाहेकाले गर्दा हो?

मानिसहरूको मनमा, परमेश्‍वर त परमेश्‍वर नै हुनुहुन्छ, जोसँग सजिलै संलग्न हुन सकिँदैन, जबकि मानिस भनेको मानिस नै हो, र सजिलै भ्रष्ट हुनु हुँदैन—तापनि मानिसहरूका कार्यहरूलाई मेरो सामु ल्याउन सकिँदैन। के मेरा मागहरू धेरै उच्च भएकोले हो? के मानिस धेरै कमजोर भएकोले गर्दा हो? मानिसहरू किन सधैँ मैले माग गरेका मापदण्डहरूलाई टाढाबाट हेर्छन्? के ती साँच्चै मानिसले प्राप्त गर्न नसक्ने छन्? मेरा मागहरूलाई मानिसहरूको “शरीरको अवस्था” को आधारमा गणना गरिन्छ, र त्यसैले मानिसको क्षमताभन्दा कहिल्यै बढेको छैन—तर पनि, मानिसहरू मैले माग गरेका मापदण्डहरू प्राप्त गर्न असमर्थ रहन्छन्। अनगिन्ती पटक म मानिसको माझमा त्यागिएको छु, असङ्ख्य पटक मानिसहरूले मलाई गिल्लाको नजरले हेरेका छन्, मानौं मेरो शरीर काँडाले ढाकिएको छ र म तिनीहरूका निम्ति घृणित छु, यसरी मानिसहरूले मलाई घृणा गर्छन्, र म मूल्यहीन छु भन्‍ने विश्‍वास गर्छन्। यसरी, मानिसले मलाई यता र उता धकेल्छ। अनगिन्ती पटक मानिसहरूले मलाई थोरै मूल्यमा घरमा ल्याएका छन्, र अनगिन्ती पटक तिनीहरूले मलाई उच्च मूल्यमा बेचेका छन्, यही कारणले गर्दा म आजको परिस्थितिमा आइपुगेको छु। मानौं, मानिसहरू अझै पनि मेरो लागि युक्तिहरू रच्दैछन्; अझै पनि तिनीहरूमध्ये धेरैले लाखौँ हजार डलर लाभ कमाउनका लागि मलाई बेच्न चाहन्छन्, किनकि मानिसले मलाई कहिल्यै कदर गरेको छैन। मानौं म मानिसहरूको बीचमा मध्यस्थ भएको छु, वा आणविक हतियार भएको छु, जसद्वारा तिनीहरू आपसमा लड्छन्, वा तिनीहरूको बीचमा हस्ताक्षर गरिएको सम्झौता हुँ—यसको फलस्वरूप, समग्रमा म मानिसको हृदयमा पूर्ण रूपमा मूल्यहीन हुन्छु, एक अनावश्यक घरेलु सामान बन्छु। तर यसको कारण म मानिसलाई दोषी ठहराउँदिन; म मानिसलाई मुक्ति दिने कार्य गर्नुबाहेक अरू केही गर्दिनँ, र सधैँ मानिसप्रति दयालु भएको छु।

मानिसहरू मैले तिनीहरूलाई नरकमा फाल्दा म सहज महसुस गर्नेछु भन्‍ने विश्‍वास गर्छन्, मानौं नरकसित मैले विशेष सम्झौता गर्दैछु, र मानौं म एक प्रकारको विभाग हुँ जसको विशेषता मानिसहरूलाई बेच्नु हो, मानौं, म मानिसहरूलाई ठग्ने कार्यको विशेषज्ञ हुँ, र मैले तिनीहरूलाई आफ्नो हात पारेपछि तिनीहरूलाई म उच्च मूल्यमा बेच्नेछु। मानिसहरूका मुखले यो भन्दैन, तर तिनीहरूको हृदयमा तिनीहरू यस्तै विश्‍वास गर्छन्। तिनीहरू सबैले मलाई प्रेम गरे पनि गोप्य रूपमा प्रेम गर्छन्। के मैले तिनीहरूबाट पाएको यति थोरै प्रेमको बदलीमा यति ठूलो मूल्य तिरेको छु र यति धेरै योगदान दिएको छु? मानिसहरू छली छन्, र म सधैँ ठगिएको व्यक्तिको भूमिका खेल्छु। मानौं, म अति नै सोझो छु: तिनीहरूले यो कमजोरीको विन्दु देखेपछि मलाई धोका दिइरहन्छन्। मेरो मुखबाट निस्कने वचनहरूको उद्देश्य मानिसलाई मार्नु वा निरुद्देश्य तिनीहरूलाई कुनै पदवी नाम दिनु होइन—ती त मानिसका वास्तविकता हुन्। हुन सक्छ, मेरा केही वचनहरू “अति हदसम्‍म जान्छन्,” जुन अवस्थामा म केवल मानिसहरूको क्षमाका लागि “बिन्ती” मात्र गर्न सक्छु; म मानिसको भाषामा “निपुण” नभएकोले, मैले भन्‍ने धेरै कुराहरूले मानिसहरूका मागहरू पूरा गर्न सक्दैनन्। सायद मेरा केही वचनहरूले मानिसहरूको हृदय छेड्छन्, त्यसैले म तिनीहरू सहनशील बनून् भनी “बिन्ती” मात्र गर्न सक्छु; म सांसारिक व्यवहार सम्‍बन्धी मानिसको दर्शनमा निपुण छैनँ र बोल्ने तरिकाको बारेमा विशेष पनि छैनँ, त्यसैले मेरा धेरैजसो वचनले मानिसहरूलाई लाजमा पार्छ। सायद मेरा केही वचनहरू मानिसहरूको बिमारीपनको जडसम्म पुग्छ र तिनीहरूको बिमारीपन प्रकट गर्दछ, त्यसैले म तँलाई मैले तेरो निम्ति तयार पारेको केही औषधीहरू लिने सल्लाह दिन्छु, किनकि तँलाई चोट पार्ने मेरो कुनै उद्देश्य छैन र यो औषधीको कुनै अरू प्रतिकूल असर हुँदैन। सायद मेरा केही वचनहरू “वास्तविक” सुनिँदैनन् होला, तर म मानिसहरूलाई नआत्तिओ भनी “निवेदन” गर्दछु—मेरो हात र खुट्टा “फुर्तिला” छैनन्, त्यसैले मेरा वचनहरूलाई पूरा गर्नु अझै बाँकी छ। म मानिसहरूलाई मप्रति “सहनशील” हुन बिन्ती गर्छु। के यी वचनहरूले मानिसलाई सहायता गर्छन्? मलाई आशा छ, कि मानिसहरूले यी वचनहरूबाट केही हासिल गर्न सक्छन्, यसैले कि मेरा वचनहरू सधैँ व्यर्थ नहोऊन्!

अध्याय ३१

मैले मानिसहरूका हृदयमा कहिल्यै स्थान पाएको छैन। जब म साँच्चै मानिसहरूलाई खोज्छु, तिनीहरूले आफ्ना आँखाहरू चिम्म गरी बन्द गर्छन् र मेरा कार्यहरूलाई बेवास्ता गर्छन्, मानौं, मैले गर्ने सबै काम तिनीहरूलाई खुसी पार्ने कोसिस हो, जसको फलस्वरूप मेरो कामहरूद्वारा तिनीहरूमा सधैँ घृणा उत्पन्‍न हुन्छ। यस्तो लाग्छ, कि ममा कुनै आत्म-जागरूकता छैन, मानौं म सधैँ मानिसको सामु आफ्नो फुर्ती देखाइरहेको छु, त्यसो गरेर तिनीहरूलाई रिस उठाउँदैछु, जो “इमानदार र धर्मी” छन्। तापनि म त्यस्ता प्रतिकूल परिस्थितिहरूमा पनि सहन्छु, र म आफ्नो काम जारी राख्छु। यसैले, म भन्छु कि मैले मानव अनुभवको मीठो, अमिलो, तीतो र चर्को स्वादहरू चाखेको छु, र म बतासमा आउँछु र वर्षासँगै जान्छु; म भन्छु, कि मैले परिवारको सतावट भोगेको छु, जीवनका उतारचढाउ अनुभव गरेको छु, र शरीरबाट अलग हुनुको पीडा पनि अनुभव गरेको छु। तापनि, जब म पृथ्वीमा आएँ, मैले तिनीहरूका लागि भोगेको कष्टको कारण मलाई स्वागत गर्नुको सट्टा मानिसहरूले “विनम्रतासाथ” मेरा असल अभिप्रायहरूलाई अस्वीकार गरे। म कसरी यसबाट पीडित हुन सक्दिनँ? म कसरी दुःखी हुन सक्दिनँ? के म यो यस्तै प्रकारले अन्त्य होस् भनेर मात्रै म देह बनेको हुँ? मानिसले मलाई किन प्रेम गर्दैनन्? किन मेरो प्रेमको बदलीमा मानिसको घृणा दिइएको छ? के मैले यस्तै प्रकारले दुःख भोग्नु पर्छ भन्‍ने हुनसक्छ? पृथ्वीमा मेरो कठिनाइको कारण मानिसहरूले सहानुभूतिका आँसु बगाएका छन् र मानिसहरूले मेरो दुर्भाग्यको अन्यायको विरोध गरेका छन्। तापनि कसले मेरो हृदयलाई साँच्चै जानेको छ? कसले मेरा भावनाहरूलाई बुझ्न सक्छ? कुनै बेला मानिसमा मप्रति गहिरो स्नेह थियो र कुनै बेला उसले आफ्ना सपनाहरूमा बारम्बार मेरो चाहना गर्थ्यो—तर पृथ्वीका मानिसहरूले स्वर्गका मेरा अभिप्रायलाई कसरी बुझ्न सक्थे र? मानिसहरूले कुनै बेला मेरो पीडाको भावना महसुस गरेका भए पनि, मसँगै कष्ट भोग्ने व्यक्तिहरूको रूपमा मेरा कष्टहरूप्रति कहिल्यै कसैले सहानुभूति दिएको छ? के पृथ्वीका मानिसहरूको विवेकले मेरो दुःखी हृदयलाई उत्प्रेरित गर्न र परिवर्तन गर्न सक्छ? के पृथ्वीका मानिसहरू आफ्‍ना हृदयभित्रका अव्यक्त कठिनाइ मलाई बताउन असमर्थ छन्? आत्माहरू र पवित्र आत्मा एक-अर्कामा निर्भर छन्, तर देहका बाधाहरूका कारण मानिसको दिमागले “नियन्त्रण गुमाएको” छ। मैले एक पटक मानिसहरूलाई मेरो सामु आउन स्मरण गराएँ, तर मेरा बोलावटहरूले मानिसहरूलाई मैले भनेको कुरा पूरा गर्ने बनाएन; तिनीहरू केवल आँसुले भरिएका आँखाहरूले आकाशमा हेरे मानौं तिनीहरूले अवर्णनीय कठिनाइ भोगिरहेका छन्, मानौं तिनीहरूको बाटोमा केही उभिरहेको छ। यसैले तिनीहरूले आफ्ना हातहरू समाते र स्वर्गमुनि मसँग प्रार्थना गर्दै निहुरिए। म कृपालु भएकोले, म मानिसहरूको माझमा मेरा आशिषहरू दिन्छु, र आँखाको एक झिमिकमा, मानिसको माझमा मेरो व्यक्तिगत आगमनको क्षण आउँछ—तैपनि मानिसले स्वर्गसँग गरेको आफ्नो शपथ लामो समयदेखि भुलेको छ। के मानिसको विद्रोहीपन यही नै होइन र? किन मानिस सधैँ “बिर्सने रोग” बाट ग्रस्त हुन्छ? के मैले उसलाई छुरी हानेको छु? के मैले उसको शरीरमा प्रहार गरेर उसलाई ढालेको छु? म मानिसलाई मेरो हृदयभित्रका भावनाहरू बताउँछु; किन ऊ सधैँ मबाट टाढा हुन्छ? यस्तो लाग्छ, कि मानिसहरूले तिनीहरूका स्मरणशक्तिहरूमा केही कुरा गुमाएका छन् र त्यसलाई कहीँ पनि भेट्टाइँदैन, तर यो यस्तो पनि छ मानौं तिनीहरूका स्मरणहरू गलत छन्। यसैले गर्दा, मानिसहरूले आफ्‍नो जीवनमा सधैँ बिर्सने बानीको समस्या भोग्छन्, र सारा मानवजातिको जीवनका दिनहरू लथालिङ्ग छन्। तैपनि यसको समाधान गर्न कसैले केही पनि गर्दैन; मानिसहरू एकले अर्कोलाई कुल्चनु र हत्या गर्नुबाहेक अरू केही गर्दैनन्, जसले गर्दा आज विनाशकारी हार भएको छ र ब्रह्माण्डमा भएका सबै थोकहरूलाई फोहोर पानी र दलदलमा डुबाएको छ, जहाँ मुक्तिको कुनै मौका छैन।

जब म सबै मानिसहरूको माझमा आइपुगें, त्यो त्यही क्षण थियो जब मानिसहरू मप्रति बफादार भएका थिए। यस पटक, ठूलो रातो अजिङ्गरले पनि त्यसका हत्या गर्ने हातहरू मानिसहरूमाथि राख्न थालेको छ। मैले “निमन्त्रणा” स्वीकार गरें, अनि मानवजातिले मलाई दिएको “निमन्त्रणा पत्र” बोकेर म मानिसको माझमा “भोजको टेबलमा” बस्न आएँ। जब मानिसहरूले मलाई देखे, तिनीहरूले मलाई कुनै ध्यान दिएनन्, किनकि मैले आफैलाई भव्य वस्त्रहरूले सिँगारेको थिइनँ र मानिससँग टेबलमा बस्नका लागि मेरो “परिचय-पत्र” मात्र ल्याएको थिएँ। मेरो अनुहारमा कुनै महँगो श्रृंगार थिएन, मेरो शिरमा कुनै मुकुट थिएन, र मैले आफ्नो खुट्टामा घरमा बनाइएको साधारण जुत्ता लगाएको थिएँ। मेरो मुखमा लिपस्टिक नभएको कुराले मानिसहरूलाई सबैभन्दा व्याकुल बनायो। यसबाहेक, मैले विनम्र शब्दहरू बोलिनँ, र मेरो जिब्रो तत्पर लेखकको कलम थिएन; यसको सट्टामा, मेरो प्रत्येक शब्दले मानिसको भित्री हृदयलाई छेड्यो, जसले मेरो मुख सम्‍बन्धी मानिसहरूको “अनुकूल” छविलाई थप प्रभाव थपेको छ। माथि भनिएको स्वरूप नै मानिसहरूले मसँग “विशेष व्यवहार” गर्नका लागि पर्याप्त थियो, यसैले तिनीहरूले मसँग संसारको कुनै ज्ञान नभएको, र कुनै बुद्धि नभएको साधारण गाउँको पाखे व्यक्तिको रूपमा व्यवहार गरे। तापनि जब सबैलाई “पैसाका उपहारहरू” हस्तान्तरण गरियो, त्यस बेला पनि मानिसहरूले मलाई प्रतिष्ठित ठानेनन्, तर कुनै सम्मानविना, तिनीहरूका कुर्कुच्चो घिसार्दै र झनक्क रिसाउँदै मेरो सामु आए। जब मेरो हात अगि बढ्यो, तिनीहरू तुरुन्तै चकित भए, र तिनीहरूले घुँडा टेके, र ठूलो आवाज निकालेर कराए। तिनीहरूले मेरा सबै “पैसाका उपहारहरू” सङ्कलन गरे। रकम ठूलो भएकोले, तिनीहरूले तुरुन्त मलाई एक करोडपति ठाने र मेरो सहमतिविना नै मेरो शरीरबाट फाटेका कपडाहरू च्याते, र तिनका सट्टामा नयाँ कपडाहरू लगाइदिए—तैपनि यसले मलाई खुसी बनाएन। म त्यस्तो सहज जीवनसित अभ्यस्त नभएकोले र मैले यो “प्रथम श्रेणी” को व्यवहारलाई तुच्छ ठानेकोले, म पवित्र घरमा जन्मेकोले, अनि, यो भन्न सकिन्छ, कि मेरो जन्म “गरिबी” मा भएकोले, मलाई सेवकहरू सहितको विलासिताको जीवनमा जिउने बानी परेको थिएन। म यति मात्र चाहन्छु कि मानिसहरूले मेरो हृदयका भावनाहरू बुझ्न सकून्, मेरो मुखबाट निस्कने असजिला सत्यताहरूलाई स्वीकार गर्न तिनीहरूले थोरै कठिनाइहरू सहन सकून्। मैले कहिल्यै पनि सिद्धान्तको कुरा गर्न नसकेकोले, समाजमा मानिससित संलग्न हुनका लागि आफैलाई संचालन गर्ने गोप्य तरिकाहरू प्रयोग गर्न पनि सक्षम नभएकोले, अनि मैले मानिसहरूको अनुहार वा तिनीहरूका मनोविज्ञानअनुसार मेरा कुराहरू अनुकूल बनाउन नसक्ने भएकोले, मानिसहरूले सधैँ मलाई घृणा गरेका छन्, म अन्तरक्रिया गर्न अयोग्य छु भनी विश्‍वास गरेका छन्, र मसँग धारिलो जिब्रो छ र म सधैँ मानिसहरूलाई चोट पुर्‍याउँछु भनेका छन्। तापनि, मसँग कुनै विकल्प छैन: मैले एक पटक मानिसको मनोविज्ञान “अध्ययन” गरें, एकचोटि मैले संसारसँग व्यवहार गर्ने मानिसको दर्शनको “अनुकरण गरें”, र एकचोटि मानिसको भाषा सिक्न “भाषाको कलेज” मा गएँ, यसैले कि म मानिसहरू जसरी बातचित गर्छन् त्यसमा म निपुण हुन सकूँ, अनि तिनीहरूको अनुहार सुहाउँदो बोल्नु सकूँ—तर मैले धेरै मेहनत गरे पनि, र धेरै “विशेषज्ञहरू” लाई भेटे पनि, त्यो सब व्यर्थ भए। ममा कहिल्यै मानवताको केही कुरा रहेको छैन। यी सबै वर्षहरूमा, मेरा सारा प्रयासहरूले अलिकति पनि प्रभाव उत्पन्न गरेको छैन, र मैले मानिसको भाषामा कहिल्यै थोरै पनि क्षमता प्राप्त गरेको छैनँ। यसैले “कडा परिश्रमले फल ल्याउँछ” भन्‍ने मानिसको कुरा मबाट “फर्किएको” छ, फलस्वरूप यी पृथ्वीमा यी शब्दहरू समाप्त हुन्छन्। मानिसहरूले थाहै नपाई, त्यस्ता उक्तिहरू समर्थन गर्न नसकिने छन् भनेर पर्याप्त रूपमा प्रमाणित गरी त्यसलाई परमेश्‍वरले स्वर्गबाट अस्वीकार गर्नुभएको छ। यसैले म मानिससँग क्षमा माग्छु, तर गर्नुपर्ने केही छैन—म यति “मूर्ख” भएकोले मैले पाउने त्यही हो। म मानिसको भाषा सिक्न, संसारसँग व्यवहार गर्ने दर्शनमा दक्ष हुन, मानिसहरूसित घुलमेल गर्न असमर्थ छु। म मानिसहरूलाई केवल धैर्यवान् हुने, तिनीहरूका हृदयको क्रोधलाई दबाउने, मेरो कारण तिनीहरू आफैलाई चोट नपुऱ्याउने सल्लाह मात्र दिन्छु। कसले हामीलाई एक-अर्कासँग अन्तरक्रिया गर्ने बनायो? कसले हामीलाई यस क्षणमा भेट्ने बनायो? कसले हामीलाई उस्तै आदर्शहरू बाँड्ने बनायो?

मेरो स्वभाव मेरा सबै वचनहरूमा व्याप्त छ, तापनि मानिसहरू मेरा वचनहरूमा त्यसलाई बुझ्न असमर्थ छन्। मैले भनेका कुरालाई तिनीहरूले नचाहिँदो छानबिन मात्र गर्छन्—त्यसो गर्नुको के काम? के मेरो बारेमा तिनीहरूको धारणाले तिनीहरूलाई सिद्ध बनाउँछ? के पृथ्वीमा भएका थोकहरूले मेरो इच्छालाई पूरा गर्न सक्छन्? म मानिसहरूलाई मेरा वचनहरू कसरी बोल्ने सो सिकाउने कोसिस गरिरहन्छु, तर यस्तो लाग्छ, कि मानिस बोल्न सक्दैन, र ऊ कहिल्यै पनि मैले चाहेको जस्तो प्रकारले मेरा वचनहरू बोल्न सक्ने भएको छैन। मैले उसलाई आमने-सामने सिकाएँ, तापनि उसले कहिल्यै सिक्न सकेको छैन। त्यसपछि मात्र मैले नयाँ कुरा पत्ता लगाएँ: पृथ्वीका मानिसहरूले कसरी स्वर्गका वचनहरू बोल्न सक्थे? के यसले प्रकृतिको नियम उल्लङ्घन गर्दैन र? तर, मप्रति मानिसहरूको जोस र जिज्ञासाको कारण, मैले मानिसमा कामको अर्को भाग सुरु गरें। मैले मानिसलाई उसका अभावहरूको कारण कहिल्यै लज्जित तुल्याएको छैनँ, बरु उसको अभावको आधारमा उसको निम्ति प्रबन्ध गरेको छु। यसले गर्दा मात्र मानिसहरूमा मेरो केही अनुकूल प्रभाव छ, र म यो मौकालाई एकचोटि फेरि मानिसहरूलाई भेला गर्नका निम्ति प्रयोग गर्दछु, यसैले कि तिनीहरूले मेरो सम्पत्तिहरूको अर्को भाग उपभोग गर्न सकून्। यस क्षणमा, मानिसहरू आकाशमा रङ्गीबिरङ्गी बादलहरूमा बग्दै फेरि एकचोटि खुसी, प्रसन्नता र हाँसोमा डुब्छन्। म मानिसको हृदय खोल्छु, र मानिसले तुरुन्तै नयाँ शक्ति पाउँछ, र ऊ मबाट फेरि-फेरि लुक्न चाहँदैन, किनकि उसले महको मीठो स्वाद चाखेको छ, र त्यसैले उसले साट्नका लागि आफ्नो सबै मूल्यहीन वस्तुहरू बाहिर निकाल्छ—मानौं, म फोहोर संग्रह गर्ने स्थान वा फोहोर फाल्ने ठाउँ बनेको छु। यसैले, टाँसिएको “विज्ञापनहरू” देखेपछि, मानिसहरू मेरो सामु आउँछन् र उत्सुकतासाथ भाग लिन्छन्, किनकि तिनीहरूले केही “निशानीहरू” प्राप्त गर्न सकिन्छ कि भनी सोचेका हुन्छन्, त्यसैले मैले सुरु गरेका कार्यक्रमहरूमा भाग लिन तिनीहरू सबैले मलाई “पत्रहरू” पठाउँछन्। यस समयमा तिनीहरू घाटा होला कि भनी डराउँदैनन्, किनकि यी गतिविधिहरूमा संलग्न “पूँजी” ठूलो छैन, त्यसकारण तिनीहरूले सहभागी हुने जोखिम उठाउने हिम्मत गर्छन्। यदि सहभागी हुँदा निशानीहरू प्राप्त नहुने भए मानिसहरू मैदान छोडेर जानेथिए र तिनीहरूको पैसा फिर्ता माग्‍नेथिए, र तिनीहरू मैले तिनीहरूलाई तिर्नुपर्ने “ब्याज” को पनि हिसाब गर्छन्। आजको जीवनस्तर वृद्धि भएकोले “समृद्धिको सामान्य स्तर” मा पुग्‍नको लागि, र “आधुनिकीकरण” प्राप्त गर्नको लागि, ग्रामीण क्षेत्रमा काम मिलाउन “वरिष्ठ अधिकारी” सँग व्यक्तिगत रूपमा जाने कार्यले गर्दा, मानिसहरूको विश्‍वास तुरुन्त धेरै गुणा बढेको छ—र तिनीहरूको “शारीरिक क्षमता” झन्-झन् राम्रो हुँदै गइरहेकोले तिनीहरूले मलाई आदरका साथ हेर्छन्, र मेरो विश्‍वास प्राप्त गर्न मसँग संलग्न हुन इच्छुक हुन्छन्।

जब मानिसहरू मसँग भेला हुन्छन्, मेरो हृदय आनन्दले भरिन्छ। तुरुन्तै, म मेरो हातका आशिषहरू मानिसको बीचमा वर्षाउँछु, यसैले कि मानिसहरू मसँग भेला हुन सकून्, र मेरो विरुद्धमा विद्रोह गर्ने शत्रु नहोऊन् तर मसँग मिलेर बस्ने मित्रहरू बनून्। यसैले, म मानिसहरूसँग हार्दिक व्यवहार पनि गर्छु। मेरो काममा मानिसलाई उच्च-स्तरीय संगठनको सदस्यको रूपमा हेरिन्छ, त्यसैले म उसलाई धेरै ध्यान दिन्छु, किनकि ऊ सधैँ मेरो कामको पात्र भएको छ। मैले मानिसका हृदयमा मेरो स्थान बनाएको छु, यसैले कि तिनीहरूको हृदयले मलाई आदर गर्न सकून्—तापनि म किन त्यसो गर्छु भन्‍ने बारेमा तिनीहरू पूर्ण रूपमा अनभिज्ञ छन्, र तिनीहरूले पर्खने बाहेक अरू केही पनि गर्दैनन्। मैले मानिसहरूको हृदयमा एउटा स्थान बनाएको भए पनि, तिनीहरूले म त्यहाँ बसेको चाहँदैनन्। यसको सट्टामा, तिनीहरू आफ्नो हृदयमा “पवित्र जन” अचानक आउनुभएको होस् भनी प्रतीक्षा गर्छन्। मेरो पहिचान अति “निम्न” भएकोले, म मानिसहरूका मागहरूसँग मेल खाँदिनँ, त्यसैले मलाई तिनीहरूले हटाइदिन्छन्। तिनीहरूले चाहेका कुरा भनेको त्यो उच्च र शक्तिशाली “म” हो, तर जब म आएँ म मानिसकहाँ त्यसरी देखा परिनँ, त्यसैले तिनीहरूले आफ्नो हृदयमा आउने व्यक्तिलाई पर्खँदै टाढा-टाढा नजर लगाइरहे। जब म मानिसहरूको सामु आएँ, तब तिनीहरूले मलाई भीडहरूको सामु इन्कार गरे। म मानिसद्वारा “निराकरण हुन” का निम्ति पर्खँदै र मानिसहरूले म, यो न्यून “उपज” लाई आखिरमा कस्तो व्यवहार गर्लान् भनी हेर्दै एक छेउमा उभिन मात्र सकेँ। म मानिसहरूका दागहरूलाई हेर्दिनँ, तर तिनीहरूका दाग नलागेका भागहरूलाई हेर्छु, र त्यसबाट म सन्तुष्टि पाउँछु। मानिसहरूका नजरमा, म आकाशबाट झरेको एउटा “सानो तारा” मात्र हुँ; स्वर्गमा म अति तुच्छ मात्र हुँ, र आज पृथ्वीमा भएको मेरो आगमनको आदेश परमेश्‍वरले दिनुभएको थियो। फलस्वरूप, मानिसहरूले “म” र “परमेश्‍वर” शब्दहरूका धेरै वटा व्याख्याहरू गरेका छन्, यस क्रममा परमेश्‍वर र मलाई एउटै र उस्तै ठान्‍न अत्यन्तै डराउँछन्। मेरो स्वरूपमा परमेश्‍वरको कुनै पनि रूपरङ्ग नभएकोले मानिसहरू म त्यो सेवक हुँ जो परमेश्‍वरको परिवारको होइन भनी विश्‍वास गर्छन्, अनि तिनीहरू यो परमेश्‍वरको स्वरूप होइन भनी भन्छन्। सायद केही व्यक्तिहरू छन् जसले परमेश्‍वरलाई देखेका छन्—तर पृथ्वीमा मेरो अन्तर्ज्ञानको कमी भएकोले, परमेश्‍वर मकहाँ कहिल्यै पनि “देखा पर्नु” भएको छैन। सायद मसँग “विश्‍वास” थोरै छ, त्यसकारण मानिसहरूले मलाई निम्न व्यक्तिको रूपमा हेर्छन्। मानिसहरूले के सोच्छन् भने, यदि कुनै व्यक्ति साँच्चै परमेश्‍वर हुन् भने, ऊ निश्चय मानिसको भाषामा दक्ष हुनेछ, किनकि परमेश्‍वर सृष्टिकर्ता हुनुहुन्छ। तर तथ्यहरू ठीक विपरीत छन्: म मानिसको भाषामा विशेषज्ञ नरहेको मात्र होइन, तर कहिलेकहीँ म मानिसका “कमीहरू” का लागि “प्रबन्ध” पनि गर्न सक्दिनँ। फलस्वरूप, मलाई थोरै “ग्‍लानि” महसुस हुन्छ, किनकि म मानिसहरूले “माग” गरेअनुसार कार्य गर्दिनँ, तर सामग्रीहरू तयार गरेर तिनीहरूको “अभाव” अनुसार काम मात्रै गर्दछु। मैले मानिससँग गरेको माग कुनै पनि प्रकारले ठूलो छैन, तापनि मानिसहरूले यस्तो होइन भनी विश्‍वास गर्छन्। त्यसैले तिनीहरूको “नम्रता” तिनीहरूको हरेक चालमा प्रकट हुन्छ। तिनीहरू सधैँ मेरो अगाडि हिँड्न, मेरो लागि बाटोमा अगुवाइ गर्न तयार हुन्छन्, किनभने तिनीहरू म हराउनेछु भन्‍ने डरले भुतुक्क भएका हुन्छन्, म पहाडहरू भित्रको प्राचीन जङ्गलहरूमा भौंतारिनेछु भनी त्रासित भएका हुन्छन्। फलस्वरूप, म कालकोठरीमा पस्नेछु भनी अति डराउँदै मानिसहरूले मलाई सधैँ अगाडि बढाउँछन्। मसँग मानिसहरूको विश्‍वासको बारेमा केही “सकरात्मक दृष्टिकोण” छ, किनकि तिनीहरूले मेरो लागि भोजन वा निद्राको बारेमा नसोची “मेहनत” गरेका छन्, यहाँसम्म कि, मेरो लागि तिनीहरूले गरेको यो मेहनतले तिनीहरूलाई दिन र रात सुत्न दिएको छैन र तिनीहरूको कपाल सेतो भएको छ—तिनीहरूको विश्‍वास ब्रह्माण्डलाई “उछिनेको” छ र युगौंयुगका प्रेरितहरू र अगमवक्ताहरूलाई “उछिनेको” छ भनेर देखाउन यो नै पर्याप्त छ।

म मानिसहरूको महान् सीपको कारण हर्षसाथ ताली बजाउँदिनँ, न त तिनीहरूको कमीहरूको कारण म तिनीहरूलाई कठोर बनेर नै हेर्छु। म त्यो मात्र गर्छु जुन मेरा हातहरूमा छ। म कसैलाई विशेष व्यवहार गर्दिनँ, तर मेरो योजनाअनुसार काम मात्र गर्छु। तापनि मानिसहरू मेरा अभिप्रायप्रति अनजान छन् र मबाट आउने कुराहरूका लागि प्रार्थना गरिरहन्छन्, मानौं मैले तिनीहरूलाई दिएका धन-सम्पत्तिहरूले तिनीहरूको आवश्यकताहरूलाई पूरा गर्न सक्दैनन्, मानौं मागले आपूर्तिलाई उछिनेको छ। तर आजको युगमा, मानिसहरू सबैले “मुद्रास्फीति” भइरहेको छ भन्‍ने महसुस गर्छन्—फलस्वरूप, तिनीहरूका हातहरू मैले तिनीहरूलाई उपभोग गर्न दिएका कुराहरूले भरिएका छन्। यसैकारणले गर्दा नै तिनीहरू मदेखि वाक्‍क हुन्छन्, त्यसैले तिनीहरूको जीवन अराजकताले भरिन्छ र तिनीहरूले के खानु हुन्छ र के खानु हुँदैन भन्‍ने सम्बन्धमा अनभिज्ञ हुन्छन्। कसै-कसैले त मैले तिनीहरूलाई उपभोग गर्न दिएका कुराहरूलाई नजिकबाट हेर्दै लुछेर लिन्छन्। मानिसहरूले अनिकाल भोग्‍ने गरेका हुनाले, र तिनीहरूले आजको आनन्द हात पार्नु सजिलो नभएको हुनाले, तिनीहरू सबै “निरन्तर कृतज्ञ” छन्, र मप्रतिको तिनीहरूको मनोवृत्तिमा केही परिवर्तन आएको छ। तिनीहरू मेरो सामु पुकारा गरिरहन्छन्; मैले तिनीहरूलाई धेरै कुरा दिएको हुनाले, तिनीहरू मेरो हात समातेर “कृतज्ञताका आवाजहरू” निकालिरहन्छन्। म ब्रह्माण्डभन्दा माथि हिँड्डुल गर्छु, र म हिँड्दा सम्पूर्ण ब्रह्माण्डका मानिसहरूलाई अवलोकन गर्छु। पृथ्वीमा मानिसहरूका भीडहरूको माझमा, कहिल्यै मेरो कामको लागि योग्य वा मलाई साँचो रूपले प्रेम गर्ने कोही आएको छैन। त्यसैले, यस क्षणमा म निराशामा सुस्केरा हाल्छु, र मैले “तिनीहरू सबैलाई एउटै जालमा समात्‍ने” छु भनी साह्रै डराएर मानिसहरू फेरि कहिल्यै भेला नहुने गरी तुरुन्तै छरपष्ट हुन्छन्। म यो मौकालाई मानिसकहाँ आउन, मेरो काम गर्नका निम्ति प्रयोग गर्दछु—जुन काम उपयुक्त छ—यी छरपष्ट भएका यी मानिसहरूबाट तिनीहरूलाई अर्थात्, जोभित्र काम गर्न मेरो निम्ति उपयुक्त हुन्छ तिनीहरूलाई चुन्छु। म मानिसहरूलाई कहिल्यै उम्कन नसक्ने गरी मेरो सजायको बीचमा “नजरबन्द” गरेर राख्न चाहन्नँ। म केवल त्यो काम गर्छु जुन मैले गर्नैपर्छ। म मानिसको “सहायता” माग्न आएको छु; मेरो व्यवस्थापनमा मानिसको कार्यहरूको अभाव भएकोले, मेरो काम सफलतासाथ पूरा गर्नु सम्भव छैन, त्यसले मेरो कार्यलाई प्रभावकारी ढङ्गमा अगाडि बढ्नबाट रोक्दछ। मलाई के मात्रै आशा छ भने, मानिसहरूमा मसँग सहकार्य गर्ने दृढ सङ्कल्प होस्। म तिनीहरूले मेरो निम्ति राम्रा भोजन पकाऊन्, वा तिनीहरूले कतै मेरो शिर अडाउने राम्रो ठाउँको व्यवस्था गरून्, वा तिनीहरूले मेरो लागि राम्रा लुगाहरू बनाऊन् भनी भन्दिनँ—यी थोकहरूको म अलिकति पनि परवाह गर्दिनँ। जब मानिसहरूले मेरा अभिप्रायहरूलाई बुझेर मेरो छेउमा रहेर मसँगै अगाडि बढ्न सक्छन्, तब म मेरो हृदयमा सन्तुष्ट हुनेछु।

पृथ्वीमा कसले मलाई कहिल्यै आफ्नो हृदयले ग्रहण गरेको छ? कसले मलाई कहिल्यै आफ्नो हृदयले प्रेम गरेको छ? मानिसहरूको प्रेम सधैँ पातलो हुन्छ; मलाई पनि थाहा छैन कि किन तिनीहरूको प्रेम सुक्दैन र पातलोपनबाट विशुद्ध हुन सक्दैन। यसैले, मानिसभित्र धेरै “रहस्यहरू” पनि रहेका छन्। सृष्टि गरिएका प्राणीहरूमध्ये मानिसलाई “चमत्कारी” र “बुझ्न नसकिने” प्राणीको रूपमा हेरिएको छ, त्यसैले मेरो सामु उसका “योग्यताहरू” छन्, मानौं ऊ हैसियतमा म समान छ—तर उसले आफ्नो यो “हैसियत” को विषयमा केही पनि अनौठो कुरा देख्दैन। यसमा, म मानिसहरूलाई यो स्थानमा खडा हुन र त्यसको आनन्द लिन दिँदिनँ भन्‍ने होइन, तर म चाहन्छु, कि तिनीहरूमा मर्यादाको बोध होस्, तिनीहरूले आफैलाई अति नै उच्च नठानून्; स्वर्ग र पृथ्वीबीच दूरी छ, परमेश्‍वर र मानिसको बीचको दूरीको त कुरै नगरौं। के परमेश्‍वर र मानिस बीचको दूरी अझ ठूलो छैन र? पृथ्वीमा, मानिस र म “एउटै डुङ्गामा” छौं, र हामी “आँधीबेहरीमा सँगै बचेर निस्कन्छौं।” मेरो पहिचानले मलाई मानव संसारको कठिनाइ अनुभव गर्नबाट छुट् दिँदैन, र यसै कारणले गर्दा म आजको परिस्थितिमा परेको छु। पृथ्वीमा मैले शान्तिपूर्वक बस्ने ठाउँ कहिल्यै पाइनँ, त्यसैले मानिसहरू भन्छन्, “मानिसको पुत्रले कहिल्यै आफ्नो शिर अडाउने ठाउँ पाउनुभएन।” फलस्वरूप, मानिसहरू मेरो लागि करुणाको आँसु खसाल्दै रोएका पनि छन् र मेरो लागि “राहत कोष” मा केही दर्जन युआन छुट्ट्याएका छन्। यसकारणले गर्दा मात्र मसँग विश्राम गर्ने ठाउँ छ; यदि मानिसहरूको “सहायता” नपाएको भए म कहाँ पुग्‍नुपर्नेथियो भनी कसले जान्दछ!

जब मेरो काम समाप्त हुन्छ, म मानिसबाट यो “आर्थिक राहत” खोज्नेछैनँ; यसको सट्टामा, म मेरो अन्तर्निहित काम गर्नेछु, र मानिसहरूको आनन्दको लागि “मेरो घरका सबै थोकहरू” म तल ल्याउनेछु। आज, मेरो परीक्षाको बीचमा सबै जना जाँचिएका छन्। जब मेरो हात औपचारिक रूपले मानिसमाथि आउँछ, त्यसबेला मानिसहरूले मलाई प्रशंसाको आँखाले हेर्न छोड्नेछन्, तर मसँग घृणाको व्यवहार गर्नेछन्, र यस बेला एउटा नमुना देखाउनका निम्ति म तिनीहरूका हृदय काटेर तुरुन्तै नाश पार्नेछु। म मानिसको हृदयलाई “सुक्ष्‍मदर्शक यन्त्र” को मुनि राखेर जाँच्छु—त्यहाँ मेरो लागि साँचो प्रेम छैन। वर्षौंदेखि, मानिसहरूले मलाई धोका दिइरहेका छन् र मलाई मूर्ख बनाइरहेका छन्—तिनीहरूको मुटुको दाहिने भाग र देब्रेतिरको खाली भाग दुवैमा मप्रतिको घृणाको विष रहेछ। यसैले तिनीहरूप्रति ममा यस्तो मनोवृत्ति हुनु कुनै अचम्मको कुरा होइन। तापनि, तिनीहरू यसबारे पूर्ण रूपमा अनजान रहन्छन्, र यसलाई स्वीकार पनि गर्दैनन्। जब म तिनीहरूलाई मेरो अनुसन्धानका परिणामहरू देखाउँछु, तब पनि तिनीहरू जाग्दैनन्; मानौं, तिनीहरूका मनमा यी सबै विगतका कुराहरू छन्, र आज फेरि तिनलाई कोट्ट्याउनु हुँदैन। त्यसैले, मानिसहरू रुचि नदेखाइ केवल “प्रयोगशालाका परिणामहरू” लाई हेर्छन्। तिनीहरूले तालिकाहरूलाई फिर्ता गर्छन् र फड्को मारेर जान्छन्। यसबाहेक, तिनीहरूले यस्ता कुराहरू भन्छन्, “यी महत्त्वपूर्ण छैनन्, ती कुराले मेरो स्वास्थ्यमा कुनै प्रभाव पार्दैनन्।” तिनीहरू तिरस्कारको फिस्स हाँसो हाँस्छन्, त्यसपछि तिनीहरूको आँखामा हल्का धम्कीको हेराइ हुन्छ, मानौं, म त्यति धेरै जान्ने हुनुहुँदैन, र म लापर्बाह हुनैपर्छ। मानौं, मैले तिनीहरूका भित्री रहस्य प्रकट गरेर मानिसको “व्यवस्था” तोडेको छु, यसैले तिनीहरू मलाई अझ बढी घृणा गर्ने बन्छन्। तब मात्र म मानिसहरूको घृणाको स्रोतलाई देख्छु। किनकि जब म हेरिरहेको हुन्छु, तब तिनीहरूको रगत बगिरहेको हुन्छ, र तिनीहरूको शरीरमा धमनीहरूको माध्यमबाट भएर गएपछि त्यो मुटुमा प्रवेश गर्दछ, र त्यस बेला मात्र मैले नयाँ कुरा “पत्ता लगाएको” हुन्छु। तैपनि मानिसहरूले यसको बारेमा केही पनि सोच्दैनन्। तिनीहरू पूर्ण रूपमा लापरवाह हुन्छन् र तिनीहरूले के पाए वा के गुमाए भन्‍नेबारे केही पनि सोच्दैनन्, जुन तिनीहरूको “निःस्वार्थ” भक्तिको भावनालाई देखाउन पर्याप्त हुन्छ। तिनीहरूले आफ्नै स्वास्थ्यको स्थितिलाई कुनै ध्यान दिँदैनन्, र मेरो लागि “हतार गर्छन्।” यो पनि तिनीहरूको “विश्‍वासयोग्यता” हो, र तिनीहरूको “प्रशंसनीय” कुरा हो, त्यसैले म तिनीहरूलाई फेरि “प्रशंसा” को एउटा पत्र पठाउँछु, यसैले कि तिनीहरू यसबाट खुसी होऊन्। तर जब तिनीहरूले यो “पत्र” पढ्छन्, तिनीहरूले तुरुन्तै अलिक चिढिएको महसुस गर्छन्, किनकि तिनीहरूले गरेका सबै कुरा मेरो मौन पत्रले अस्वीकार गरेको हुन्छ। मानिसहरूले काम गर्दा मैले सधैँ निर्देशित गरेको छु, तैपनि तिनीहरूले मेरा वचनहरूलाई घृणा गर्छन् भन्‍ने देखिन्छ; यसैले, मैले आफ्नो मुख खोल्ने बित्तिकै तिनीहरूले आफ्ना आँखाहरू चिम्म पारी बन्द गर्छन् र आफ्ना हातहरूले आफ्ना कानहरू बन्द गर्छन्। तिनीहरूले मेरो प्रेमको कारण मलाई आदरको नजरले हेर्दैनन्, तर मलाई सधैँ घृणा गरेका छन्, किनकि मैले तिनीहरूका कमी-कमजोरीहरू देखाएर, तिनीहरूको स्वामित्वमा रहेका सबै थोकहरू प्रकट गरें, यसैले तिनीहरूले आफ्नो व्यवसायमा नोक्सान भोग्नुपरेको छ, र तिनीहरूको जीविका पनि हराएको छ। त्यसैले गर्दा, मप्रतिको तिनीहरूका घृणा बढ्दछ।

मेरो घरमा, एक पटक ती मानिसहरू थिए जसले मेरो पवित्र नाउँको प्रशंसा गर्थे, जसले पृथ्वीमा मेरो महिमाले आकाश ढाकोस् भनेर अथक काम गर्थे। यस कारणले गर्दा, म अति आनन्दित भएँ, र मेरो हृदय आनन्दले भरियो—तैपनि रात र दिन सुत्न छोडेर मेरो सट्टामा कसले काम गर्न सक्छ? मानिसले मेरो अगाडि गरेको सङ्कल्पले मलाई खुसी दिन्छ, तर उसको विद्रोहले मेरो क्रोध जगाउँछ, यसैले, मानिसले आफ्नो कर्तव्य कहिल्यै पनि पालन गर्न नसक्‍ने हुनाले, ऊप्रतिको मेरो शोक झन्-झन् ठूलो बन्छ। मानिसहरू किन सधैँ आफूलाई मप्रति समर्पण गर्न असमर्थ छन्? तिनीहरू किन सधैँ मसँग सौदाबाजी गर्ने कोसिस गर्छन्? के म व्यापार केन्द्रको महा-प्रबन्धक हुँ? मानिसहरूले मैले भनेका कुरा केही नगरे पनि म किन मानिसहरूले मबाट मागेका कुरा सम्पूर्ण हृदयले पूरा गर्दछु, तापनि, मैले मानिससँग गरेको माग व्यर्थ हुन्छ? के म व्यापारका तरिकाहरूमा दक्ष नभएकोले तर मानिसचाहिँ दक्ष भएकोले यस्तो भएको हो? मानिसहरू किन सधैँ चिप्लो र चापलुसीपूर्ण कुरा गरेर मलाई धोका दिन्छन्? मानिसहरू किन सधैँ “उपहार” बोकेर आउँछन्, पछाडिबाट प्रवेश गर्ने बाटो सोध्छन्? के मैले मानिसलाई यही गर्न सिकाएको छु? मानिसहरू किन चाँडै र स्पष्टसँग त्यस्ता कुराहरू गर्छन्? मानिसहरू किन सधैँ मलाई धोका दिन उत्प्रेरित हुन्छन्? जब म मानिसहरूको माझमा हुन्छु, मानिसहरू मलाई सृष्टि गरिएको प्राणीको रूपमा हेर्छन्; जब म तेस्रो स्वर्गमा हुन्छु, तिनीहरूले मलाई सर्वशक्तिमान् मान्छन्, जसले सबै थोकहरूमाथि प्रभुत्व गर्नुहुन्छ; जब म आकाशमा हुन्छु, तिनीहरू मलाई सबै कुरालाई भर्ने आत्माको रूपमा हेर्छन्। समग्रमा, मानिसहरूका हृदयमा मेरो निम्ति उपयुक्त ठाउँ छैन। मानौं, म एक अनिमन्त्रित अतिथि हुँ, मानिसहरूले मलाई घृणा गर्छन्, र यसैले जब म टिकट लिन्छु र मेरो ठाउँमा बस्छु, तिनीहरूले मलाई त्यहाँबाट धपाउँछन्, र त्यहाँ मेरो निम्ति बस्ने कुनै ठाउँ छैन, र म गलत ठाउँमा आएको छु, म त्यहाँबाट जानुबाहेक मेरो निम्ति अरू कुनै विकल्प छैन भन्दै क्रोधित हुन्छन्। यसैले म मानिससँग फेरि संलग्न नहुने संकल्प गर्छु, किनकि मानिसहरू अति सानो-मनका छन्, तिनीहरूको उदारता थोरै छ। म अब तिनीहरूसँग एउटै टेबलमा खानेछैनँ, म पृथ्वीमा तिनीहरूसँग अरू समय बिताउनेछैनँ। तर जब म बोल्छु, मानिसहरू छक्क पर्छन्; म जानेछु भनी तिनीहरू डराउँछन्, र तिनीहरूले मलाई रोकिराख्छन्। तिनीहरूका ढोंगहरू देखेर म तुरुन्तै मेरो हृदयमा केही उदासी र एकलो महसुस गर्छु। म तिनीहरूलाई छोडेर जान्छु भनी मानिसहरू डराउँछन्, र यसैले जब म तिनीहरूसँग छुट्टिन्छु, तब तुरुन्तै रोएको आवाजले देशलाई ढाक्छ, र मानिसहरूका अनुहार आँसुले भरिन्छन्। म तिनीहरूका आँसुहरू पुछिदिन्छु, म तिनीहरूलाई फेरि एकचोटि उठाउँछु, र तिनीहरूले मतिर हेर्छन्, तिनीहरूको बिन्ती गरिरहेका आँखाहरूले मलाई नजान बिन्ती गर्दछ, र तिनीहरूको “इमानदारी” को कारण म तिनीहरूसँग छु। तापनि, मेरो हृदयको पीडा कसले बुझ्न सक्छ? मैले बोल्न नसकेका मेरा कुराहरूमा कसले ध्यान दिन्छ? मानिसहरूका नजरमा, यस्तो लाग्छ मानौं म भावनारहित छु, र त्यसैले हामी सधैँ दुई फरक परिवारबाट आएका छौं। तिनीहरूले मेरो हृदयभित्रको शोकको भावना कसरी देख्न सक्छन्? मानिसहरू केवल आफ्नै सुखविलासको लालच गर्छन्, र तिनीहरू मेरा अभिप्रायहरूको ख्याल ख्याल गर्दैनन्, किनकि अहिलेसम्म मानिसहरू मेरो व्यवस्थापन योजनाको उद्देश्यप्रति अनजान छन्, र यसैले आज पनि उनीहरू मौन बिन्ती गर्छन्—र यसबाट के फाइदा हुन्छ?

जब म मानिसको माझ जिउँछु, म मानिसको हृदयमा निश्चित स्थान लिन्छु; म देहमा देखा परेकोले र मानिसहरू पुरानो देहमा जिउने हुनाले, तिनीहरूले सधैँ मलाई देहद्वारा व्यवहार गर्छन्। मानिसहरूसँग देह मात्र हुने भएकोले र अरू कुनै थप पूरक नहुने भएकाले, तिनीहरूले “आफूसित भएका सबै थोक” मलाई दिएका छन्। तापनि तिनीहरूले केही पनि जान्दैनन्; तिनीहरूले मेरो सामु केवल “आफ्नो भक्ति चढाउँछन्।” मैले जे कटनी गर्छु, त्यो मूल्यहीन कसिंगर हो—तैपनि मानिसहरू त्यस्तो सोच्दैनन्। जब मानिसहरूले मेरा थोकहरूलाई दिएका “उपहारहरू” को तुलना गर्दछु, मानिसहरूले तुरुन्तै मेरो अनमोलता थाहा पाउँछन्, तब मात्र तिनीहरूले मेरो अपरिमेयता देख्छन्। म तिनीहरूको प्रशंसाको कारण गर्व महसुस गर्दिनँ, तर मानिसकहाँ निरन्तर देखा परिरहन्छु, यसैले कि मानिसहरूले मलाई पूर्ण रूपमा राम्ररी चिन्न सकून्। जब म उनीहरूलाई मेरो सम्पूर्णता देखाउँछु, तिनीहरू मेरो अगि गतिहीन, नुनको खामो जस्तो खडा भएर आँखा फुकाल्दै मलाई हेर्छन्। अनि जब म तिनीहरूको विचित्रता देख्छु, म मेरो हाँसो रोक्न सक्दिनँ। तिनीहरू मबाट थोकहरू माग्न आउने हुनाले, म मेरो हातमा भएका थोकहरू तिनीहरूलाई दिन्छु, र तिनीहरूले ती कुराहरूलाई आफ्नो छातीमा टाँस्छन्, ती कुरालाई नवजात शिशुलाई झैं माया गर्छन्, तिनीहरू एक क्षण मात्र त्यस्ता भावनाहरूमा संलग्न हुन्छन्। जब म तिनीहरू बस्‍ने वातावरणलाई परिवर्तन गर्दछु, तिनीहरूले तुरुन्तै “शिशु” लाई एक छेउमा धकेल्छन् र आफ्नो हातले टाउको ढाकेर दगुर्छन्। मानिसहरूको नजरमा, म कुनै पनि समय वा स्थानमा उपस्थित हुने सहायक हुँ; मानौं, म बोलाउन साथ आउने एक बेयरा हुँ। यसैले, मानिसहरू सधैँ मसँग प्राकृतिक विपत्तिसँग लड्ने असीम शक्ति छ जस्तै गरी मलाई “हेर्छन्”, त्यसैले तिनीहरूले सधैँ मेरो हात समातेका छन्, र मलाई देशभरि यात्रामा डोर्‍याइरहेका छन्, यसैले कि सबै कुराहरूले तिनीहरूका एक सार्वभौम हुनुहुन्छ भनी देख्न सकून् र कसैले पनि तिनीहरूलाई धोका दिने आँट नगरोस्। मैले धेरै समयदेखि मानिसहरूको “बाघको ऐश्‍वर्य धारण गर्ने स्याल” को चाल देखेको छु, किनकि तिनीहरू सबै छलद्वारा नाफा कमाउने इच्छा राख्दै “सूचना पाटीहरू झुन्ड्याइरहेका” छन्। मैले लामो समयदेखि उनीहरूको कपटपूर्ण, द्वेषपूर्ण युक्ति देखेको छु, र यति मात्र हो कि म हाम्रो सम्बन्धमा चोट पुर्‍याउन चाहन्नँ। म कुनै कुराविना समस्या पैदा गर्दिनँ—त्यसो गर्नुको कुनै मूल्य वा महत्त्व हुँदैन। म मानिसहरूका कमजोरीहरूलाई ध्यानमा राखेर गर्नुपर्ने काम मात्र गर्दछु; होइन भने, म तिनीहरूलाई खरानीमा परिणत गर्नेछु र उप्रान्त तिनीहरूलाई अस्तित्वमा रहन दिनेछैनँ। तर मैले गर्ने कामको अर्थ छ, र त्यसैले म मानिसलाई हल्‍का रूपमा दण्ड दिँदिन। यही कारणले गर्दा मानिसहरूले सधैँ तिनीहरूका देहलाई स्वतन्त्र रूपमा छोडेका छन्। तिनीहरूले मेरा अभिप्रायहरूलाई अवलोकन गर्दैनन्, तर मेरो न्याय-आसनको अगि मसँग खुसामदी गरेका छन्। मानिसहरू धेरै साहसी छन्: जब सबै “यातना दिने उपकरणहरू” ले तिनीहरूलाई डर-धम्की दिन्छन्, तिनीहरू अलिकति पनि डगमगाउँदैनन्। तथ्यहरूको अघि, तिनीहरू कुनै पनि तथ्यहरू उपलब्ध गराउन असमर्थ बन्छन्, र हठी बन्दै मेरो विरोध गर्नुबाहेक अरू केही गर्दैनन्। जब म तिनीहरूलाई फोहोर थोकहरू सबै बाहिर ल्याउन लगाउँछु, तिनीहरूले अझै पनि मलाई दुई खाली हातहरू देखाउँछन्—अरूले यसलाई “उदाहरणीय” को रूपमा कसरी प्रयोग नगर्लान् र? मानिसहरूको “विश्‍वास” अति ठूलो भएकोले तिनीहरू “प्रशंसनीय” भएका हुन्।

मैले ब्रह्माण्डमा आफ्नो काम सुरु गरेको छु; ब्रह्माण्डका मानिसहरू अचानक बिउँझन्छन् र केन्द्रको वरिपरि घुम्छन्, जुन मेरो काम हो, र जब म तिनीहरूमा “यात्रा” गर्छु, सबै जना शैतानको बन्धनबाट उम्कन्छन्, र शैतानको कष्टको बीचमा यातना भोगिरहेका हुन्छन्। मेरो दिनको आगमन भएको कारण, मानिसहरू आनन्दले भरिन्छन्, तिनीहरूको हृदयभित्रका शोक हराउँछ, आकाशमा उदासीका बादलहरू हावामा अक्सिजनको रूपमा परिणत हुन्छन् र त्यहाँ तैरिन्छन्, र यस घडी, म मानिससँग एक हुँदाको आनन्द लिन्छु। मानिसको कार्यले मलाई आनन्द लिने केही कुरा दिन्छ, यसैले म अब चिन्तित हुँदिन। अनि मेरो दिनको आगमनको साथमा, जीवन-शक्ति भएका पृथ्वीका थोकहरूले आफ्नो अस्तित्वको जरा फेरि प्राप्त गर्छन्, पृथ्वीमा भएका सबै थोकहरू फेरि जीवित हुन्छन्, र तिनीहरूले मलाई आफ्नो अस्तित्वको आधारको रूपमा लिन्छन्, किनकि म सबै थोकलाई जीवनद्वारा चम्काउने बनाउँछु, र यसरी नै, म तिनीहरूलाई चुपचाप हराउने बनाउँछु। यसैले, सबै कुराले मेरो मुखका आज्ञाहरू पर्खन्छन्, र म जे गर्छु र भन्छु त्यसद्वारा प्रसन्न हुन्छन्। सबै कुराहरूको बीचमा, म नै सर्वोच्च हुँ—तैपनि म सबै मानिसहरूको बीचमा जिउँछु, र म मानिसका कामहरूलाई स्वर्ग र पृथ्वीको मेरो रचनालाई व्यक्त गर्नका निम्ति प्रयोग गर्दछु। जब मानिसहरूले मेरो अगाडि ठूलो प्रशंसा गर्छन्, म सबै थोकहरूको बीचमा उच्च हुन्छु, र यसरी पृथ्वीका फूलहरू तातो सूर्यको मुनि अझ सुन्दर हुन्छन्, घाँस अझ हराभरा हुन्छ, र आकाशका बादलहरूमा अलि बढी नीलोपन आउँछ। मेरो आवाजको कारण, मानिसहरू यता-उति भाग्छन्; आज मेरो राज्यका मानिसहरूको अनुहार खुसीले भरिएको छ, र तिनीहरूको जीवन बढ्दैछ। म मेरा सबै चुनिएका मानिसहरूका बीचमा काम गर्छु, र मेरो कामलाई मानवीय विचारहरूद्वारा दाग लाग्न दिँदिनँ, किनकि म मेरो काम व्यक्तिगत रूपले आफै गर्छु। जब म काम गर्दछु, आकाश र पृथ्वी अनि तिनमा भएका सबै थोक परिवर्तन हुन्छन् र नयाँ हुन्छन्, र जब म आफ्नो काम पूरा गर्दछु, मानिस पूर्ण रूपमा नवीकरण हुन्छ, म जे माग्छु त्यसको कारण ऊ अब दुःखमा जिउँदैन, किनकि खुसीका आवाजहरू सारा पृथ्वीभरि सबैले सुन्न सक्छन्, र यो मौकामा मैले मानिसलाई दिने आशिषहरू म तिनीहरूलाई प्रदान गर्दछु। जब म राज्यको राजा हुन्छु, मानिसहरू मसँग डराउँछन्, तैपनि जब म मानिसको माझमा राजा हुन्छु, र मानिसहरूको बीचमा बस्छु, मानिसहरू ममा कुनै आनन्द पाउँदैनन्, किनकि मप्रति तिनीहरूका धारणाहरू अति गम्भीर हुन्छन्, यतिसम्म कि तिनले गहिरो जरा गाडेको हुन्छ जसलाई हटाउन गाह्रो हुन्छ। मानिसको प्रकटीकरणको कारण, म मेरो काम गर्छु, जुन उपयुक्त छ, र जब म आकाशमा माथि उक्लन्छु र मानिसमाथि मेरो क्रोध खन्याउँछु, मानिसहरूका विभिन्न विचारहरू तुरुन्तै खरानीमा परिणत हुन्छन्। म भन्छु, कि तिनीहरूले मप्रति तिनीहरूका धेरै वटा धारणाहरू बताऊन्, तर तिनीहरू आश्चर्यचकित हुन्छन्, मानौं कि तिनीहरूसँग केही पनि छैन, र मानौं तिनीहरू नम्र छन्। म जति धेरै मानिसहरूको धारणाअनुसार जिउँछु, तिनीहरूले मलाई त्यति धेरै प्रेम गर्न आउँछन्, र म जति धेरै मानिसहरूको धारणाभन्दा बाहिर जिउँछु, तिनीहरू मबाट उति नै टाढा जान्छन्, र तिनीहरूसँग मेरो बारेमा अझ बढी धारणाहरू हुन्छन्, किनभने संसार सृष्टि गरेदेखि आजको दिनसम्म म सधैँ मानिसहरूका धारणाहरूमा जिएको छु। जब आज म मानिसको बीच आउँछु, म सबै मानिसहरूको धारणा हटाउँछु, त्यसैले मानिसहरूले सजिलै इन्कार गर्छन्—तापनि, मसँग तिनीहरूका धारणाहरूको काटछाँट गर्ने उपयुक्त विधिहरू छन्। मानिसहरू बेचैन वा चिन्तित हुनु हुँदैन; म सबै मानिसहरूलाई मलाई प्रेम गर्ने बनाउँदै, र स्वर्गमा तिनीहरूलाई मेरा आशिषहरूको आनन्द लिन दिँदै सारा मानवजातिलाई मेरो आफ्नै तरिकाले बचाउनेछु।

एक पटक मैले मानिसलाई मेरो घरको पाहुनाको रूपमा बोलाएँ, तैपनि मेरो बोलावटको कारण ऊ जताततै दगुर्यो—यो त यस्तो लाग्थ्यो, मानौं मैले उसलाई पाहुनाको रूपमा बोलाउनुको सट्टा, मैले उसलाई मृत्युदण्ड दिने स्थानमा ल्याएको छु। यसर्थ, मेरो घर रित्तो नै रह्यो, किनभने मानिस सधैँ मबाट टाढा बस्यो, र सधैँ मप्रति सचेत रहन्थ्यो। यसले गर्दा मेरो कार्यको भागलाई अघि बढाउने कुनै माध्यम रहेन, भन्‍नुको अर्थ, यस्तो भयो कि मैले उसको लागि तयार गरेको भोज फिर्ता लिएँ, किनभने मानिस यो भोज खान अनिच्‍छुक थियो, त्यसकारण मैले उसलाई जबरजस्ती त्यसो गर्न लगाइन। तैपनि मानिस अचानक भोकले पिरोलिन्छ, त्यसकारण ऊ मेरो सहयोग माग्दै मेरो ढोका ढकढक्याउन आउँछ—उसलाई त्यस्तो भयानक अवस्थामा देखेर, मैले उसलाई कसरी मुक्ति नदिन सक्छु र? तसर्थ, म फेरि पनि मानिसको लागि भोज तयार गर्छु, ताकि उसले यसको आनन्द लिन सकोस्, त्यसपछि मात्रै म कति सराहनीय छु भन्‍ने कुरा उसले अनुभूति गर्छ, र यसरी उसले मलाई भरोसा गर्न थाल्छ। क्रमिक रूपमा, ऊप्रतिको मेरो मनोवृत्तिको कारण, उसले “बिना कुनै सन्देह” मलाई प्रेम गर्छ, र मैले उसलाई “घाट” भूमिमा पठाउनेछु भनेर उसले अबउप्रान्त शङ्का गर्न छोड्छ, किनभने यो मेरो अभिप्राय होइन। त्यसकारण, मेरो हृदयलाई देखेपछि मात्रै मानिसले पूर्ण रूपमा ममाथि भरोसा गर्छ, जसले ऊ कति “सतर्क” रहेको छ भन्‍ने कुरालाई देखाउँछ। म मानिसको छलको कारण उप्रति सतर्क छैन, बरु म मेरो न्यानो अङ्गालोले मानिसहरूको हृदय छुन्छु। के अहिले मैले यही गरिरहेको छैन र? के वर्तमान चरणमा मानिसहरूमा यही कुरा प्रकट हुँदैन र? किन तिनीहरू यस्ता कुराहरू गर्न समर्थ छन्? किन तिनीहरूमा यस्तो भावना छ? के तिनीहरूले मलाई साँचो रूपमा चिनेको कारण यस्तो भएको हो? के तिनीहरूसँग मप्रति असीमित प्रेम भएकै कारण यस्तो भएको हो? म कसैलाई पनि मलाई प्रेम गर्न जबरजस्ती गर्दिनँ, बरु तिनीहरूलाई आफ्‍नै निर्णय गर्नको लागि स्वतन्त्र इच्‍छा मात्रै दिन्छु; यसमा, म हस्तक्षेप गर्दिन, न त म तिनीहरूलाई आफ्नो भवितव्यको बारेमा निर्णय गर्न नै सहयोग गर्छु। मानिसहरूले मेरो अघि सङ्कल्प गरेका छन्, मैले तिनीहरूको सङ्कल्पलाई निरीक्षण गरूँ भनेर तिनीहरूले त्यसलाई मेरो सामुन्ने ल्याएका छन्, र जब मैले “मानिसको सङ्कल्प” ले भरिएको झोला खोलेँ, तब मैले भित्रका कुराहरू देखेँ, जुन मिसमास भएको सरसामग्रीको थुप्रोजस्तो भए पनि, निकै “प्रशस्‍त” थियो। मैले तिनीहरूको सङ्कल्पलाई निकालेर फालिदिन्छ भन्‍ने डर मान्दै, मानिसहरूले मलाई ठूला-ठूला आँखाले हेर्छन्। तर मानिसको कमजोरीको कारण, मैले सुरुमा नै कुनै निर्णय लिइनँ, बरु झोला बन्द गरेँ र मैले गर्नुपर्ने कामलाई जारी राखेँ। तैपनि, मेरो कामको सुरुवातपछि मानिस मेरो मार्गनिर्देशनमा प्रवेश गर्दैन, बरु उसको सङ्कल्पलाई मैले प्रशंसा गरेको छु कि छैन भन्‍ने कुरामा नै उसले चिन्ता लिइरहन्छ। मैले धेरै काम गरेको छु र धेरै वचन बोलेको छु, तर आजको दिनसम्‍म, मानिस मेरा अभिप्रायहरूलाई बुझ्‍न असक्षम रहेको छ, तसर्थ उसको हरेक आश्‍चर्यजनक कार्यले मेरो दिमाग घुमाउँछ। किन ऊ सधैँ मेरा अभिप्रायहरूलाई बुझ्‍न असमर्थ हुन्छ, र उसले आफ्नो खुशीले हतारमा काम गर्छ? के उसलाई मष्तिष्कघात भएको छ? के मैले बोल्‍ने वचनहरू उसले नबुझेको हुन सक्छ? उसले किन सधैँ सीधा अगाडि मात्र हेर्दै काम गर्छ तर भविष्यका मानिसहरूको निम्ति मार्ग तयार गर्न र उदाहरण निर्माण गर्न सक्दैन? के पत्रुसभन्दा पहिले कसैले उदाहरण निर्माण गरेको छ? के मेरै मार्गनिर्देशनमा रहेर पत्रुस बचेका थिएनन् र? किन आजका मानिसहरू यो काम गर्न असमर्थ छन्? पछ्याउने उदाहरण पाएपछि पनि किन तिनीहरूले मेरा अभिप्रायहरूलाई पूरा गर्न सक्दैनन्? यसले के देखाउँछ भने मानिसलाई अझै पनि मप्रति भरोसा छैन, र यसले आजको दयनीय परिस्‍थितिहरू पैदा गरेको छ।

म आकाशमा उड्ने स-साना चराचुरुङ्गीलाई हेर्नका लागि रमाइलो दृश्य मान्छु। तिनीहरूले मेरो अघि आफ्‍नो सङ्कल्प नगरेका भए पनि र तिनीहरूसँग मलाई “प्रदान गर्ने” कुनै वचनहरू नभए पनि, मैले तिनीहरूलाई दिएको संसारमा तिनीहरू आनन्द पाउँछन्। तर, मानिस यसो गर्न सक्दैन, र उसको अनुहार उराठले भरिएको छ—के मैले उसलाई तिर्न नसकिने ऋण तिर्न बाँकी हुन सक्छ? किन उसको अनुहार सधैँ आँसुले भिजेको हुन्छ? म पहाडमा फुल्‍ने लिली फूललाई प्रशंसा गरिनुपर्ने वस्तु ठान्छु; भिरालो भूमिभरि फूलहरू र घाँस फैलिएका छन्, तर वसन्त आउनुभन्दा पहिले लिली फूलहरूले पृथ्वीमा मेरो महिमामा शोभा थप्छन्—के मानिसले यो हासिल गर्न सक्छ? के ऊ मेरो पुनरागमनभन्दा पहिले पृथ्वीमा मेरा लागि गवाही दिन सक्छ? के ऊ ठूलो रातो अजिङ्गरको देशमा मेरो नामका खातिर आफूलाई समर्पित गर्न सक्छ? यस्तो लाग्छ मानौं मेरा वाणीहरू मानिसप्रतिका मेरा सर्तहरूले भरिएका छन्—यी सर्तहरूको परिणामस्वरूप उसले मलाई घृणा गर्छ; उसले मेरा वचनहरूको डर मान्छ किनभने उसको शरीर अत्यन्तै कमजोर छ, र मैले मागेको कुरा प्राप्त गर्न ऊ आधारभूत रूपमा नै असमर्थ छ। जब म मेरो मुख खोल्छु, म पृथ्वीका मानिसहरू सबै दिशामा भागिरहेको देख्छु, मानौं तिनीहरू अनिकालबाट भाग्‍ने प्रयास गर्दैछन्। जब म मेरो अनुहार छोप्छु र मेरो शरीरलाई फर्काउँछु, मानिसहरू तुरुन्तै आत्तिन्छन्। के गर्ने भन्‍ने तिनीहरूलाई थाहा हुँदैन, किनभने मेरो प्रस्थानप्रति तिनीहरू डराउँछन्; तिनीहरूका धारणाहरूअनुसार, म बिदा भएर जाने दिन नै स्वर्गबाट विपत्तिहरू झर्ने दिन, तिनीहरूको दण्डको सुरु हुने दिन हुनेछ। तैपनि मैले जे गर्छु त्यो मानिसका धारणाहरूभन्दा पूर्ण विपरीत हुन्छ; मैले कहिल्यै पनि मानिसका धारणाहरूअनुसार काम गरेको छैन, र मैले आफूलाई उसका धारणाहरूअनुरूप हुने कहिल्यै तुल्याएको छैन। मैले काम गर्ने समय नै मानिसलाई उदाङ्गो पारिने समय हो। अर्को शब्‍दमा भन्दा, मेरा कार्यहरूलाई मानव धारणाहरूद्वारा मापन गर्न सकिँदैन। सृष्टि भएको समयदेखि आजको दिनसम्‍म, मैले गर्ने कुराहरूमा कसैले पनि “नयाँ महाद्वीप” पत्ता लगाएको छैन; मैले काम गर्ने नियमहरूलाई कहिल्यै कसैले बुझेको छैन, र कसैले कहिल्यै पनि नयाँ मार्ग खोलेको छैन। तसर्थ, आजका मानिसहरू सही मार्गमा प्रवेश गर्न असमर्थ रहेका छन्—तिनीहरूमा ठीक यही कुराको कमी छ, र तिनीहरूले प्रवेश गर्नुपर्ने कुरा यही हो। सृष्टि भएको समयदेखि आजको दिनसम्‍म, मैले पहिले कहिल्यै पनि त्यस्तो काम गरेको छैन। मैले आखिरी दिनहरूको मेरो काममा धेरै वटा नयाँ खण्डहरू मात्रै थपेको छु। यस्तो स्पष्ट परिस्‍थितिहरूमा पनि, मानिसहरूले अझै पनि मेरा अभिप्रायहरूलाई बुझ्‍न सक्दैनन्—के तिनीहरूमा ठीक यही कुराको कमी छ, होइन र?

म नयाँ काममा प्रवेश गरेपछि, मानिसहरूसँग मेरा नयाँ मागहरू रहन्छन्। मानिसलाई विगतका मागहरूले कुनै प्रभाव पारेको छैन जस्तो लाग्छ, त्यसैकारण ऊ तिनलाई बिर्सन्छ। मैले काम गर्ने नयाँ माध्यम कुन हो? म मानिससँग के माग्छु? मानिसहरूले विगतमा गरेका कामकुराहरू मेरा अभिप्रायहरूअनुरूप थिए कि थिएनन्, र तिनीहरूका कार्यहरू मैले मागेका कुराहरूको दायराभित्र थिए कि थिएनन् भनेर मापन गर्न तिनीहरू आफै सक्षम छन्। मैले हरेक कुरा एक-एक गरी निरीक्षण गर्न आवश्यक छैन; तिनीहरूलाई आफ्नै कदको बोध छ, र त्यसैले मनमा तिनीहरू आफूले कतिसम्म काम गर्न सकिन्छ भन्‍ने बारेमा स्पष्ट छन्, र मैले तिनीहरूलाई स्पष्ट रूपमा बताउन आवश्यक छैन। मैले बोल्दा, सायद कतिपय मानिसले ठेस खानेछन्; तसर्थ, मैले मेरा वचनहरूको यो पाटो बोलेको छैन ताकि यसको परिणामस्वरूप मानिसहरू कमजोर नबनून्। के यसले मानिसको पछ्याइमा अझ ठूलो फाइदा पुर्‍याउँदैन र? के यसले मानिसको प्रगतिमा अझ ठूलो फाइदा पुर्‍याउँदैन र? कसलाई चाहिँ आफ्नो विगतलाई बिर्सेर अगाडि बढ्ने इच्छा हुँदैन? मेरो “विचारहीनता” को कारणले गर्दा, मानिसहरू मैले बोल्ने माध्यम नयाँ क्षेत्रमा प्रवेश गरिसकेको छ भन्‍ने कुरा बुझ्छन् कि बुझ्दैनन् भन्‍नेबारे म अनजान छु। यसका साथै, मेरो कामले मलाई यति धेरै “व्यस्त” राख्ने हुनाले, मैले बोल्ने लवज मानिसहरूले बुझ्छन् कि बुझ्दैनन् भनी सोधपुछ गर्नलाई मैले समय पाएको छैन। तसर्थ, म मानिसहरू मप्रति अझ बढी “समझदार” होऊन् भन्‍ने मात्रै माग गर्छु। मेरो कामले मलाई यति धेरै “व्यस्त” राख्ने हुनाले, म मानिसहरूलाई निर्देशन दिनका लागि व्यक्तिगत रूपमा मेरो कामका आधारहरूमा भ्रमण गर्न असमर्थ छु, त्यसैले मसँग तिनीहरूबारे “थोरै बुझाइ” छ। समग्रमा, अरू कुरा जेसुकै होस्, मैले अब मानिसलाई औपचारिक रूपमा नयाँ सुरुवात र नयाँ विधिमा प्रवेश गर्न अगुवाइ गर्न थालेको छु। मेरा सबै वाणीमा, मानिसहरूले मैले भन्ने कुरामा ठट्टा, हास्य, र अत्यन्तै कडा गिल्लाको भाव भएको देखेका छन्। तसर्थ, म र मानिसबीचको सामञ्जस्य थाहै नपाई भङ्ग हुन्छ, जसले गर्दा मानिसहरूको अनुहारमा बादलको बाक्लो आवरण छाउँछ। तर, म यसद्वारा बाँधिएको छैन, बरु आफ्नो काम जारी राख्छु, किनभने मैले भन्ने र गर्ने सबै कुरा मेरो योजनाकै जरुरी पाटो हो; मेरो मुखबाट बोलिने सबै कुराले मानिसलाई मद्दत गर्छ, र मैले गर्ने कुनै पनि कुरा महत्त्वहीन हुँदैन; मैले गर्ने सबै कुराले सबै मानिसलाई उत्थान गर्छ। मानिसमा कमी भएकै कारण म खुला रूपमा कामहरू गर्छु र बोलिरहन्छु। सायद, कतिपय मानिस मैले तिनीहरूसँग नयाँ मागहरू गरूँ भनी व्यग्रताका साथ पर्खिरहेका हुन्छन्। यदि त्यसो हो भने, म तिनीहरूका आवश्यकताहरू पूरा गरिदिन्छु। तर मैले तिमीहरूलाई एउटा कुरा सम्झाउनैपर्छ: मैले बोल्दा, म मानिसहरूले अझ बढी अन्तर्दृष्टि प्राप्त गरून् र तिनीहरू अझ बढी खुट्ट्याउन सक्ने बनून् भन्‍ने आशा गर्छु, ताकि तिनीहरूले मेरा वचनहरूबाट अझ बढी प्राप्त गर्न सकून् र यसरी मेरा मागहरू पूरा गर्न सकून्। यसअघि, मण्डलीहरूमा, मानिसहरू काटछाँट गरिनु र तोडिनुलाई स्वीकार गर्नमा ध्यान दिन्थे। मेरा वचनहरू खाने र पिउने काम तिनका लक्ष्य र स्रोतहरू बुझ्ने आधारमा गरिन्थ्यो—तर आज विगतजस्तो छैन, र मानिसहरू मेरा वाणीहरूको स्रोत बुझ्न पूर्ण रूपमा असक्षम छन्, तसर्थ तिनीहरूले मद्वारा काटछाँट गरिने र तोडिने कुनै मौका पाउँदैनन्, किनभने तिनीहरूले आफ्नो सम्पूर्ण ऊर्जा केवल मेरा वचनहरू खान र पिउनमा खर्च गरेका छन्। तर यी परिस्थितिहरूमा पनि, तिनीहरू मेरा मागहरू पूरा गर्न असक्षम नै रहन्छन्, त्यसैले म तिनीहरूसँग नयाँ मागहरू राख्छु: म तिनीहरू मसँगै परीक्षाहरूमा प्रवेश गरून्, अर्थात्, तिनीहरू सजायमा प्रवेश गरून् भनी माग गर्छु। तैपनि म तिमीहरूलाई एउटा कुरा सम्झाउँछु: यो मानिसलाई मार्नु होइन, बरु यो त मेरो कामले माग गरेको कुरा हो, किनभने वर्तमान चरणमा मेरा वचनहरू मानिसका लागि अत्यन्तै बुझ्न नसकिने छन्, र मानिसलाई मसँग कसरी सहकार्य गर्ने भन्‍ने थाहा छैन—गरिनुपर्ने केही पनि छैन! म मानिसलाई मसँगै नयाँ विधिमा प्रवेश गराउन मात्र सक्छु। अरू के नै गर्न सकिन्छ र? मानिसका कमीकमजोरीहरूका कारण, मानिस प्रवेश गर्ने प्रवाहमा म पनि प्रवेश गर्नैपर्छ—के मैले नै मानिसहरूलाई पूर्ण पार्ने होइन र? के यो योजना बनाउने म नै होइन र? अर्को माग गाह्रो नभए पनि, यो पहिलोभन्दा कम महत्त्वपूर्ण छैन। आखिरी दिनहरूका मानिसहरूको समूहमाथिको मेरो काम एक अभूतपूर्व उद्यम हो, तसर्थ, मेरो महिमाले आकाशमण्डल भरोस् भनेर, सबै मानिसले मेरा लागि अन्तिम कष्ट भोग्नैपर्छ। के तिमीहरू मेरो अभिप्राय बुझ्छौ? मानिससँग मैले गर्ने अन्तिम माग यही हो, भन्नुको मतलब, म सबै मानिसले ठूलो रातो अजिङ्गरको अगाडि मेरो बलियो, जोरदार साक्षी दिन सकून्, तिनीहरूले अन्तिम पटक मेरा लागि आफूलाई अर्पण गर्न सकून्, र अन्तिम पटक मेरा मागहरू पूरा गर्न सकून् भन्‍ने आशा गर्छु। के तिमीहरू साँच्चै यसो गर्न सक्छौ? तिमीहरू विगतमा मेरो हृदयलाई सन्तुष्ट पार्न असक्षम थियौ—के तिमीहरू अन्तिम पटक यो ढाँचा तोड्न सक्छौ? म मानिसहरूलाई यस विषयमा विचार गर्ने मौका दिन्छु; म तिनीहरूलाई अन्तिममा मलाई जवाफ दिनुअघि ध्यानपूर्वक मनन गर्न दिन्छु—के यसो गर्नु खराब हो र? म मानिसको प्रतिक्रियाको प्रतीक्षा गर्छु, म उसको “जवाफी पत्र” को प्रतीक्षा गर्छु—के तिमीहरूमा मेरा मागहरू पूरा गर्ने विश्‍वास छ?

अध्याय ३५

मानिसहरूलाई म जिएकै प्रवाहमा जिउन दिँदै मैले मानवजातिमाझ मेरो कामलाई अघि बढाउन सुरु गरेको छु; जब म मेरो काम पूरा गर्छु, म मानवजातिको बीचमै हुनेछु, किनभने मेरो सम्पूर्ण व्यवस्थापन योजनाभरि व्यवस्थापन गरिएका तिनीहरू नै हुन्, र तिनीहरू सबै थोकका मालिक बनून् भन्‍ने मेरो इच्छा छ। यही कारणले गर्दा, म मानवजातिमाझ निरन्तर हिँडडुल गर्छु। मानवजाति र म वर्तमान युगमा प्रवेश गर्दा, मलाई निकै सहज लागेको छ, किनभने मेरो कामको गति वृद्धि भएको छ। मानिसहरूले कसरी यो गतिलाई पछ्याउन सक्छन्? मैले अचेत र बोधा मानिसहरूमा धेरै काम गरेको छु, तैपनि तिनीहरूले लगभग केही पनि प्राप्त गरेका छैनन्, किनभने तिनीहरूले मेरो कदर नै गर्दैनन्। मैले सबै मानिसहरूमा बास गरेको छु र तिनीहरू जहाँ भए पनि, जमिनमाथि र जमिनमुनि दुवै ठाउँमा मैले तिनीहरूको हरेक चाल अवलोकन गरेको छु। “मानव” का रूपमा वर्गीकरण गरिएकाहरू सबैले मलाई विरोध गरिरहेका छन्, मानौं “मलाई विरोध गर्ने कार्य” मानिसको काम नै हो, मानौं यो काम नगर्दा तिनीहरू कसैले अङ्गीकार नगर्ने घुमन्ते टुहुरा-टुहुरी बन्छन्। तैपनि, म मानिसहरूलाई तिनीहरूका कार्य र व्यवहारको आधारमा मनोमानी हिसाबले सजाय सुनाउँदिन। बरु, तिनीहरूको कदअनुसार म तिनीहरूलाई साथ दिन्छु र तिनीहरूको लागि भरणपोषण गर्छु। मानव मेरो सम्पूर्ण व्यवस्थापन योजनाको मुख्य पात्रहरू भएका हुनाले, “मानव” को भूमिकामा परेकाहरूलाई म थप अगुवाइ प्रदान गर्छु, ताकि तिनीहरूले त्यो भूमिका हृदयदेखि नै र तिनीहरूको क्षमताले भ्याएसम्‍म राम्ररी निर्वाह गर्न सकून्, र ताकि मैले निर्देशन गरिरहेको यो नाटकले शानदार सफलता प्राप्त गर्न सकोस्। मानवजातिप्रति मेरो अनुरोध यही हो। यदि मैले मानवजातिको लागि प्रार्थना नगरेको भए, के तिनीहरूले आफ्‍नो भूमिका निर्वाह गर्न सक्‍नेथिए? तब के मानिसहरूले मलाई मागेका कुरा मैले गर्न सक्‍ने, तर तिनीहरूलाई मैले मागेका कुराहरू तिनीहरूले पूरा गर्न नसक्‍ने अवस्था हुनेथियो? के भन्‍न सकिन्छ भने, मानवजातिलाई दमन गर्न म मेरो शक्तिको प्रयोग गर्दिन। बरु, यो मेरो अन्तिम अनुरोध हो, जुन म तिनीहरूलाई सारा तत्परता र इमानदारिताको साथ बिन्ती गर्छु। के तिनीहरूले साँच्‍चै मैले अनुरोध गरेको कुरा गर्न सक्दैनन्? मैले मानिसहरूलाई धेरै वर्षदेखि दिँदै आइरहेको छु, तैपनि मैले यसको सट्टामा केही पनि प्राप्त गरेको छैन। कसले मलाई कहिल्यै केही दिएको छ? के मेरो रगत, पसिना, र आँसु पहाडको कुहिरोजस्तै छन्? मैले मानिसहरूलाई धेरै पटक “खोप” दिएको छु, र मैले तिनीहरूलाई दिएका सर्तहरू कडा छैनन् भनेर भनेको छु। तब किन मानिसहरू मदेखि सधैँ टाढा हुन्छन्? के मैले तिनीहरूलाई समातिनेबित्तिकै मारिने चल्‍लाहरूलाई जस्तै व्यवहार गरेकोले हो? के म साँच्‍चै त्यति निर्दयी र अमानवीय छु? मानिसहरूले सधैँ मलाई तिनीहरूका आफ्‍नै धारणाहरूले मापन गर्छन्। के तिनीहरूको धारणाहरूमा रहेको म, स्वर्गमा रहेको मजस्तै छ त? म मानिसहरूका धारणाहरूलाई मेरो आनन्दका वस्तुहरूको रूपमा लिँदिनँ। बरु, म तिनीहरूका हृदयलाई सराहना गरिनुपर्ने कुराको रूपमा लिन्छु। तैपनि, मलाई तिनीहरूको विवेकप्रति निकै वाक्‍क लाग्छ, किनभने तिनीहरूका अनुसार, मसँग समेत विवेक छैन। त्यसकारण, तिनीहरूको विवेकको बारेमा मसँग अझै बढी विचारहरू छन्। तैपनि, म प्रत्यक्ष रूपमा तिनीहरूको विवेकको आलोचना गर्न इन्कार गर्छु; बरु, म तिनीहरूलाई धैर्यताको साथ र व्यवस्थित ढङ्गले अगुवाइ गरिरहन्छु। आखिर, मानिसहरू कमजोर छन्, र तिनीहरूले कुनै पनि काम गर्न सक्दैनन्।

आज, म असीमित सजायको क्षेत्रमा औपचारिक रूपमा प्रवेश गर्छु, जसमा म मानवसँगै रमाउँछु। मेरो हातद्वारा, म हुकुम पनि जारी गर्छु, र मेरो हुकुम अन्तर्गत, मानवजाति शिष्ट बन्छ; कसैले पनि मलाई विरोध गर्ने आँट गर्दैन। मैले सुम्पेको काम गर्दै सबै मेरै अगुवाइमा रहन्छन् किनभने यो तिनीहरूको “काम” हो। स्वर्गमा र स्वर्गमुनिका सबै थोकमाझ, कोचाहिँ मेरा योजनाहरूमा समर्पित हुँदैन र? को मेरो पकडमा छैन र? मेरा वचनहरू र मेरो कामको लागि कसले प्रशंसा र बढाइ गर्दैन र? मानिसहरूले मेरा कर्म र कार्यहरूलाई सराहना गर्छन्, त्यसकारण, मेरो हरेक चालको कारण, तिनीहरूले आफैलाई मेरो कामको प्रवाहमा समर्पित गर्छन्। कसले आफूलाई मुक्त गर्न सक्छ र? मैले बन्दोबस्त गरेको कामबाट को उम्कन सक्छ र? मेरो प्रशासनिक आदेशद्वारा, मानिसहरू बस्‍न बाध्य हुन्छन्; योविना, तिनीहरू सबै “अग्र-पङ्‌क्ति” बाट पछि हट्नेथिए र “भगुवा” बन्‍नेथिए। मृत्युबाट नडराउने को छ र? के मानिसहरूले साँच्‍चै आफ्‍नो जीवनको बाजी लगाउन सक्छन् त? म कसैलाई पनि जबरजस्ती गर्दिन, किनभने मैले धेरै पहिले नै मानव प्रकृतिको बारेमा पूर्ण बुझाइ प्राप्त गरिसकेको छु। तसर्थ, मैले सधैँ मानिसहरूले पहिले कहिल्यै नगरेका परियोजनाहरूलाई अघि बढाइरहेको छु। मेरो काम कसैले अघि बढाउन नसकेका हुनाले, म शैतानसँग जीवन र मृत्युको युद्धमा सहभागी हुनको लागि म व्यक्तिगत रूपमा युद्धभूमिमा खडा भएको छु। आजभोलि, शैतान चरम रूपमा व्याप्त भएको छ। मैले मेरो कार्यको मुख्य विषयलाई प्रदर्शन गर्न र मेरो शक्ति प्रदर्शन गर्नको लागि यो मौका किन नलिने? मैले यसभन्दा पहिले बताएजस्तै, म शैतानको चाललाई मेरो प्रतिभारको रूपमा प्रयोग गर्छु; के यो उत्कृष्ट अवसर होइन र? अहिले मात्रै म मेरो प्रसन्‍न मुस्कान प्रकट गर्छु, किनभने मैले मेरो उद्देश्य हासिल गरेको छु। म अबउप्रान्त यता-उता दौडेर मानिसहरूलाई “सहयोग” माग्‍ने काम गर्नेछैन। मैले दौडधूप गर्न छोडेको छु, र फिरन्ते जीवन जिउन छोडेको छु। अबदेखि, म शान्तिमा जिउनेछु। मानिसहरू पनि सुरक्षित र तन्दुरुस्त हुनेछन्, किनभने मेरो दिन आएको छ। पृथ्वीमा, मैले मानवको व्यस्त जीवन जिएको छु, यस्तो जीवन जसमा धेरै अन्यायहरू भएको देखिन्छ। मानिसको नजरमा, म तिनीहरूको सुख र दुःखमा, साथै तिनीहरूका आपत्-विपदमा सहभागी भएको छु। मानिसहरूजस्तै, म पनि पृथ्वीमा र स्वर्गमुनि जिएको छु। त्यसकारण, तिनीहरूले मलाई सधैँ सृष्टि गरिएको प्राणीको रूपमा हेरेका छन्। मानिसहरूले मलाई स्वर्गमा म जस्तो छु त्यस्तो नदेखेका हुनाले, तिनीहरूले मेरो खातिर त्यति धेरै प्रयास लगाएका छैनन्। तैपनि, आजको परिस्थितिलाई ध्यानमा राख्दा, मानिसहरूसँग तिनीहरूको नियतिको सार्वभौम र बादलहरूबाट बोल्ने वक्ता म नै हुँ भन्‍ने कुरालाई स्वीकार गर्नेबाहेक अरू कुनै विकल्‍प छैन। त्यसकारण, मानिसहरूले आफ्‍नो शिर भुइँमा घोप्ट्याएर मेरो आराधना गरेका छन्। के यो मेरो विजयी पुनरागमनको प्रमाण होइन र? के यो सबै शत्रुवत शक्तिहरूमाथिको मेरो विजयको चित्रण होइन र? संसारको अन्त्य हुन लागेको छ, मानवजातिमाझ ठूलो सफाइ हुनेछ भन्‍ने आभास सबै मानिसहरूलाई भएको छ। तैपनि, सत्य भन्‍ने हो भने, मैले तिनीहरूलाई सचेत रूपमा भनेको कुरा तिनीहरूले गर्न सक्दैनन्, त्यसकारण मेरो सजायमा बिलौना गर्नेबाहेक तिनीहरूसँग कुनै विकल्‍प छैन। के नै गर्न सकिन्छ र? कसले मानिसहरूलाई अवज्ञाकारी बन्‍नु भनेको छ र? कसले तिनीहरूलाई अन्तिम युगमा प्रवेश गर्नु भनेको छ र? तिनीहरू किन आखिरी दिनहरूमा मानव संसारमा जन्मिए त? हरेक कुरा मैले नै व्यक्तिगत रूपमा बन्दोबस्त र योजना गरेको हुन्छु। कसले गुनासोको आवाज निकाल्‍न सक्छ र?

संसारको सृष्टिदेखि नै, म मानवजातिलाई तिनीहरूको सांसारिक अस्तित्वमा साथ दिँदै तिनीहरूको बीचमा हिँडडुल गरेको छु। तैपनि, अघिल्‍ला पुस्ताहरूमा, मैले एक जना व्यक्तिलाई समेत कहिल्यै छनौट गरिन; मेरो मौन पत्रद्वारा सबै इन्कार गरिए। किनभने विगतका मानिसहरूले मलाई मात्रै पूर्ण रूपमा सेवा गर्दैनथिए, त्यसकारण, यसको सट्टामा, मैले पनि तिनीहरूलाई मात्रै पूर्ण रूपमा प्रेम गरिन। तिनीहरूले शैतानका “उपहारहरू” लिए अनि फर्केर ती मलाई दिए। के यो मेरो विरुद्धको निन्दा थिएन र? अनि तिनीहरूले आफ्‍नो भेटी दान चढाउँदा, मैले मेरो घिनलाई प्रकट गरिन; बरु, यी “उपहारहरू” लाई मेरो व्यवस्थापनका सामग्रीहरूमा समावेश गरेर मैले तिनीहरूको युक्तिलाई मेरो आफ्‍नै फाइदाको लागि प्रयोग गरेँ। पछि, तिनलाई मेसिनले प्रशोधन गरिसकेपछि, म त्यस भित्रको खतरनाक वस्तुहरूलाई डढाउनेथिएँ। वर्तमान युगमा, मानिसहरूले मलाई धेरै “उपहारहरू” चढाएका छैनन्, तैपनि म तिनीहरूलाई यसको लागि धिक्कार गर्दिन। यी मानिसहरू सधैँ नै कङ्गाल र रित्तो हातका रहिआएका छन्; तसर्थ, तिनीहरूको परिस्थितिको वास्तविकतालाई अवलोकन गरिसकेपछि, म मानव संसारमा आएदेखि मैले तिनीहरूलाई कुनै पनि अनुचित सर्तहरू थोपरेको छैन। बरु, तिनीहरूलाई “सामग्रीहरू” दिइसकेपछि, मैले आफूले चाहेको “अन्तिम उत्पादन” पाउन खोजेको छु, किनभने मानिसहरूले हासिल गर्न सक्‍ने हद यही नै हो। मैले उपयुक्त सर्त राख्नुभन्दा पहिले, मानवको रूपमा जिउनुको अर्थ के हो सो सिक्दै धेरै वर्ष कठिनाइमा बिताएको छु। मैले मानव जीवनको अनुभव नगरेको भए, मानिसहरूलाई छलफल गर्न कठिन लाग्‍ने मामलाहरूलाई मैले कसरी बुझ्‍न सक्‍नेथिएँ र? तैपनि, मानिसहरूले यसलाई यसरी हेर्दैनन्; तिनीहरूले मलाई सर्वशक्तिमान्, र अलौकिक परमेश्‍वर स्‍वयम्‌ हो भनी भन्छन्। इतिहासभरि सबै मानिसहरूले बोकेको धारणा नै तिनीहरूले आज बोक्‍ने धारणा होइन र? पृथ्वीमा मलाई साँचो रूपमा र पूर्ण रूपमा चिन्‍ने एक जना पनि छैन भनेर मैले भनेको छु। यो टिप्पणीका आफ्‍नै अर्थहरू छन्; यो बकम्फुसे गफ होइन। मैले यो कुरालाई आफै अनुभव र अवलोकन गरेको छु, त्यसकारण मसँग यसका विवरणहरूको बुझाइ छ। म मानव संसारमा नआएको भए, मलाई चिन्‍ने मौका कसले पाउनेथियो र? कसले व्यक्तिगत रूपमा मेरा वचनहरू सुन्‍न सक्थ्यो र? कसले तिनीहरूको बीचमा मेरो आकृति देख्‍न सक्थ्यो र? युगौंयुगसम्म, म सधैँ बादलहरूको बीचमा लुप्त रहेँ। प्रारम्‍भतिर नै, मैले भविष्यवाणी गरेको थिएँ: “म आखिरी दिनहरूमा मानिसहरूको निम्ति उदाहरण हुन मानव संसारमा ओर्लनेछु।” यही कारणले गर्दा नै आजका मानिसहरूले मात्र आफ्ना क्षितिजहरू फराकिलो बनाउन सक्‍ने सौभाग्य पाएका छन्। के मैले तिनीहरूलाई दिएको दया यही होइन र? के तिनीहरूले साँच्‍चै मेरो अनुग्रहलाई पटक्‍कै बुझ्‍न सक्दैनन् र? मानिसहरू किन यति मन्द र मूर्ख छन्? तिनीहरू यति टाढासम्‍म आइपुगेका छन्; किन तिनीहरू अझै नबिउँझेका होलान्? म यो संसारमा बसेको धेरै भइसक्यो, तर मलाई कसले चिन्छ? मैले मानिसहरूलाई सजाय दिनु स्वाभाविकै हो। यस्तो लाग्छ, मेरो अख्‍तियार प्रयोगको पात्रहरू तिनीहरू नै हुन्; तिनीहरू मेरो बन्दुकका गोली हुन्, जसलाई हानेपछि सबै “उम्कने” छन्। मानिसहरूले यस्तै हो भन्‍ने कल्‍पना गर्छन्। मैले मानिसहरूलाई सधैँ सम्‍मान गरेको छु; मैले मनोमानी ढङ्गले तिनीहरूबाट कहिल्यै नाजायज फाइदा उठाएको छैन वा तिनीहरूलाई दासहरूलाई जस्तो बेच-बिखन गरेको छैन। किनभने म तिनीहरूलाई छोड्न सक्दिन, न त तिनीहरूले मलाई छोड्न सक्छन्। तसर्थ, हामीबीचमा जीवन र मृत्युको एक बन्धन निर्माण भएको छ। मैले मानवजातिलाई सधैँ कदर गरेको छु। मानवजातिले मलाई कहिल्यै कदर नगरेको भए पनि, तिनीहरूले मलाई सधैँ आशाका साथ हेरेका छन्, यही कारणले गर्दा मैले तिनीहरूमाथि निरन्तर प्रयत्न लगाएको छु। म मानिसहरूलाई मेरो आफ्‍नै सम्पत्तिजस्तै गरी प्रेम गर्छु, किनभने तिनीहरू पृथ्वीमा रहेका मेरो व्यवस्थापनका “पूँजी” हुन्; त्यसकारण, म तिनीहरूलाई अवश्य नै हटाउनेछैन। मानिसहरूप्रतिका मेरा अभिप्रायहरू कहिल्यै पनि परिवर्तन हुनेछैनन्। के तिनीहरूले साँच्‍चै मेरो शपथमा विश्‍वास गर्न सक्छन्? तिनीहरूले मेरो खातिर मलाई कसरी सन्तुष्ट तुल्याउन सक्छन्? सबै मानवजातिको निम्ति तय गरिएको काम यही हो; मैले तिनीहरूलाई दिएको “गृहकार्य” यही हो। यसलाई पूरा गर्न तिनीहरू सबैले कठिन परिश्रम गर्नेछन् भन्‍ने मेरो आशा छ।

अध्याय ३६

सबै कुरा मेरै हातले बन्दोबस्त गर्छ। कसले आफ्‍नो मन खुशी गर्ने आँट गर्छ र? कसले यसलाई सहजै परिवर्तन गर्न सक्छ र? मानिसहरू हावामा धूलो उडे झैँ तैरिहिँड्छन्, तिनीहरूका अनुहार मैलोले ढाकेको छ र तिनीहरू शिरदेखि पाउसम्‍म घिनलाग्दा छन्। म गह्रौं हृदय लिएर बादलहरूका बीचबाट हेर्छु: किन कुनै बेला जीवनशक्तिले भरिएको मानिस यस्तो बनेको छ? र किन ऊ यसको बारेमा अनभिज्ञ, र असंवेदनशील छ? उसले किन “आफैलाई परित्याग गर्छ” र आफूलाई फोहोरले ढाक्‍न दिन्छ? उसमा आफूप्रतिको प्रेम र सम्‍मानको कमी यस्तै छ। मानिस किन मैले अनुरोध गरेको कुराबाट टाढा बस्छ? के म ऊप्रति साँच्‍चै निर्दयी र अमानवीय छु? के म साँच्‍चै बाध्यकारी र अनुचित छु? अनि, किन मानिसहरूले सधैँ मलाई आँखा तरेर हेर्छन्? तिनीहरूले किन मलाई सधैँ घृणा गर्छन्? के मैले तिनीहरूलाई बाटोको अन्त्यमा ल्याएको छु? मेरो सजायमा मानिसले कहिल्यै पनि केही पत्ता लगाएको छैन, किनभने उसले मलाई दुवै आँखाले एक टक लगाएर हेर्दै दुवै हातले आफ्‍नो काँधमा भएको जुवालाई पक्रिने मात्रै गर्छ—अनि यस क्षणमा मात्रै म ऊ कति दुर्बल छ भन्‍ने अनुभूति गर्छु। यही कारणले गर्दा, म परीक्षाहरूको बीचमा कोही पनि कहिल्यै दह्रिलो गरी खडा भएको छैन भनेर भन्छु। के मानिसको कद यस्तै छैन र? के मैले उसलाई उसको “नापका” अङ्कहरू बताउन आवश्यक छ र? मानिसको “उचाइ” जमिनमा यता-उता हिँड्ने सानो गड्यौंलाभन्दा अग्लो छैन, र उसको “छाती” को चौडाइ सर्पको जति मात्रै छ। यसमा, मैले मानिसलाई हेला गरिरहेको छैन—के यी उसको कदका वास्तविक नापहरू होइनन् र? के मैले मानिसलाई भ्रष्ट तुल्याएको छु र? मानिस त उल्‍लसित बालक जस्तै हो। कहिलेकहीँ उसले पशुहरूसँग समेत खेल्छ, तैपनि ऊ खुशी नै हुन्छ; अनि ऊ चिन्ता वा फिक्रीविनाको जीवन जिउने बिरालो जस्तै हुन्छ। सायद यो आत्माको प्रभावको कारण वा स्वर्गमा हुनुहुने परमेश्‍वरको भूमिकाको कारण मलाई पृथ्वीका मानिसहरूको अतिव्ययी जीवन-शैलीदेखि अत्यन्तै वाक्‍क लाग्छ। मानिसको जीवनको कारणले गर्दा—जुन परजीवीको जस्तो छ—“मानव जीवन” भन्‍ने शब्‍दहरूप्रतिको मेरो “रुचि” केही हदसम्‍म बढेको छ, त्यसकारण मानव जीवनप्रति म अलिक “त्रस्त” बनेको छु। किनभने मानिसले मात्रै अर्थपूर्ण जीवनको रचना गर्न सक्ने देखिन्छ, जबकि म यसो गर्न असमर्थ छु। त्यसकारण “पहाडहरू” तिर फर्कनेबाहेक म केही पनि गर्न सक्दिन, किनभने म मानिसको बीचमा कठिनाइको अनुभव गर्न र अवलोकन गर्न सक्दिन। तैपनि मानिसले मलाई तत्कालै त्यसो गर्न जबरजस्ती गर्छ—मसँग कुनै विकल्‍प छैन! ऊसँग समग्र अनुभव गर्दै र उसकै साथमा मानव जीवनमा अघि बढ्दै म मानिसका बन्दोबस्तहरूलाई पालन गर्नेबाहेक केही पनि गर्न सक्दिन। स्वर्गमा, मैले एकपटक सारा सहरको भ्रमण गरेको छु, र स्वर्गमुनि, मैले एकपटक सबै देशको भ्रमण गरेको छु। तैपनि मलाई कसैले कहिल्यै पनि पत्ता लगाएन; तिनीहरूले म यता-उता हिँडेको आवाज मात्रै सुने। मानिसहरूको नजरमा, म कुनै नामनिसान वा छायाबिनै आउने र जाने गर्छु। यस्तो लाग्छ मानौं म तिनीहरूको हृदयको अदृश्य मूर्ति बनेको छु, तैपनि मानिसहरूले त्यस्तो विश्‍वास गर्दैनन्। के यी सबै मानिसको मुखले स्वीकार गरेका तथ्यहरू नभएको हुन सक्छ? यस बिन्दुमा, आफूलाई सजाय दिइनुपर्छ भनेर कसले स्वीकार गर्दैन र? के ठोस सबुतको अघि अझै पनि मानिसहरूले आफ्‍नो शिर ठाडो पार्न सक्छन् त?

म मानिसको बीचमा “व्यापारिक सम्झौता” गर्दैछु, म उसका सबै अशुद्धता र अधर्मलाई पुछेर फ्याँक्छु, र यसरी उसलाई “प्रशोधन” गर्छु, ताकि ऊ मेरा अभिप्रायअनुरूप हुन सकोस्। अझै पनि मानिसको सहकार्य कामको यो चरणको लागि अपरिहार्य छ, किनभने ऊ भर्खरै पक्रेको माछाजस्तो सधैँ फुत्तफुत्त उफ्रने मात्रै गर्छ। त्यसकारण, कुनै पनि दुर्घटनाहरू हुन नदिनको लागि, मैले पक्रिएको सबै “माछा” मारेँ, त्यसपछि माछा आज्ञाकारी भयो, र त्यससँग अलिकति पनि गुनासो थिएन। जब मलाई मानिसको खाँचो हुन्छ, त्यस बेला ऊ सधैँ लुकेको हुन्छ। यस्तो लाग्छ मानौं उसले कहिल्यै पनि आश्‍चर्यजनक दृश्यहरू देखेको छैन, मानौं ऊ गाउँमा जन्‍मेको हो र सहरका मामलाहरूको बारेमा उसलाई केही पनि थाहा छैन। म मानिसका कमजोर पक्षहरूमा मेरो बुद्धि थप्छु, र उसलाई मलाई चिन्‍ने बनाउँछु; मानिस अत्यन्तै गरिब भएको हुनाले, म व्यक्तिगत रूपमा मानिसको बीचमा आउँछु र उसको आँखा खोल्दै उसलाई “सम्पत्तिको मार्ग” दिन्छु। के यसो गरेर मैले उसलाई मुक्त दिइरहेको हुँदिन र? के यो मानिसप्रतिको मेरो करुणा होइन र? के प्रेम भनेको सर्तरहित रूपमा दिनु होइन र? त्यसो भए, के घृणा भनेको सजाय हो त? मैले मानिसको लागि फरक-फरक दृष्टिकोणहरूबाट व्याख्या गरेको छु, तर उसले यसलाई शब्‍द र धर्मसिद्धान्तहरूको रूपमा मात्रै लिन्छ। यस्तो लाग्छ मानौं मेरा वाणीहरू बिग्रेका सामान हुन्, जसलाई मानिसको हातमा घट्दो दाममा बिक्री गरिँदै छ। त्यसकारण, जब म मानिसहरूलाई पहाडको गाउँ निल्ने ठूलो आँधी आउँदैछ भनेर भन्छु, कसैले पनि यसको बारेमा केही विचार गर्दैनन्, एक-दुई जनाले मात्रै हृदयमा शङ्का गर्दै आफ्‍नो घर सार्छन्। अरू बाँकी सर्दै सर्दैनन्, मानौं तिनीहरू उदासीन छन्, मानौं म आकाशको गौँथली हुँ जसले बोलेको तिनीहरूले केही पनि बुझ्दैनन्। जब पर्वतहरू लड्छन् र पृथ्वी च्यातिन थाल्छ, तब मात्रै मानिसहरूले मेरा वचनहरूको बारेमा विचार गर्छन्, तब मात्रै तिनीहरू आफ्‍नो सपनाबाट बिउँझन्छन्, तर समय आइसकेको हुन्छ, तिनीहरू ठूलो बाढीमा डुब्छन्, तिनीहरूका लासहरू पानीको सतहमा तैरिरहेको हुन्छ। संसारको दुर्गतिलाई देखेर, म मानिसको दुर्भाग्यप्रति सुस्केरा हाल्छु। मैले मानिसको नियतिको खातिर धेरै समय खर्च गरेको, र ठूलो मूल्य चुकाएको छु। मानिसहरूको नजरमा, मसँग कुनै अश्रुनली छैन—तर अश्रुनली नै नभएको म “कुरूप” ले मानिसको लागि धेरै आँसु झारेको छु। तैपनि मानिसलाई यसको बारेमा केही पनि थाहा छैन, ऊ त पृथ्वीमा बसेर आफ्‍नो हातका खेलौना खेलिरहन्छ, मानौं म अस्तित्वमा नै छैन। तसर्थ, आजको परिस्‍थितिहरूमा, मानिसहरू अचेत र सुस्त अवस्थामा रहेका छन्; तिनीहरू भुइँतलामा “जमेका” छन्, मानौं तिनीहरू अझै पनि गुफामा सुतिरहेका छन्। मानिसका गतिविधिहरूलाई हेरेर, मसँग जाने बाहेक कुनै विकल्‍प हुँदैन …

मानिसहरूको नजरमा, मैले मानिसको लागि धेरै भलाइको काम गरेको छु, त्यसकारण तिनीहरूले मलाई वर्तमान युगको आदर्श व्यक्तिको रूपमा हेर्छन्। तैपनि तिनीहरूले मलाई मानिसको नियतिको सार्वभौम परमेश्‍वर र सबै थोकका सृष्टिकर्ताको रूपमा कहिल्यै पनि लिएका छैनन्। यस्तो लाग्छ तिनीहरूले मलाई बुझ्दैनन्। मानिसहरूले एकपटक “बुझाइको दीर्घायु होस्” भनेर चिच्याएका भए पनि, “बुझाइ” भन्‍ने शब्‍दलाई अनुसन्धान गर्न कसैले पनि समय बिताएको छैन, र यसले मानिसहरूसँग मलाई प्रेम गर्ने कुनै इच्छा छैन भन्‍ने देखाउँछ। आजको समयमा, मानिसहरूले मलाई कहिल्यै पनि बहुमूल्य ठानेका छैनन्, तिनीहरूको हृदयमा मेरो कुनै स्थान छैन। के तिनीहरूले आउनेवाला कष्टका दिनहरूमा मलाई साँचो हृदयले प्रेम गर्न सक्छन्? मानिसको धार्मिकता आकारहीन वस्तुको रूपमा, देख्‍न वा छुन नसकिने वस्तुको रूपमा रहन्छ। मैले चाहने भनेको मानिसको हृदय हो, किनभने मानव शरीरमा, हृदय नै सबैभन्दा बहुमूल्‍य छ। के मेरा कार्यहरूको ऋण मानिसको हृदयद्वारा तिरिनको लागि योग्य छैन? किन मानिसहरूले मलाई तिनीहरूको हृदय दिँदैनन्? किन तिनीहरू आफ्नो हृदयलाई छातीमै टाँसिराख्छन्, र यसलाई छोड्न चाहँदैनन्? के मानिसको हृदयले मानिसहरूको जीवनभरि शान्ति र खुशीको सुनिश्‍चितता दिन सक्छ? मैले मानिसहरूलाई मापदण्ड पूरा गर भन्दा किन तिनीहरूले सधैँ मलाई भुइँबाट एक मुठ्ठी धूलो उठाएर मतिर फाल्छन्? के यो मानिसको छली चाल हो? यस्तो लाग्छ, मानौँ तिनीहरूले जाने ठाउँ कतै नभएको बटुवालाई छल गरी लोभ्याएर तिनीहरूको आफ्‍नै घरमा ल्याउने प्रयास गरिरहेका छन्, जहाँ तिनीहरू भयानक बन्छन् र तिनीहरूको हत्या गर्छन्। मानिसहरूले मसँग पनि यस्तै कुराहरू गर्न चाहेका छन्। मानौं तिनीहरू आँखासमेत नझिम्काई मान्छे मार्ने जल्लाद हुन्, मानौं तिनीहरू दियाबलसहरूका राजा हुन्, जसलाई मान्छे मार्ने बानी परेको छ। अहिले मानिसहरू अझै पनि त्यस्ता माध्यमहरूको प्रयोग गर्ने इच्छा गर्दै मकहाँ आउँछन्—तर तिनीहरूको आफ्‍नै योजना छन्, र मसँग मेरा प्रतिकारहरू छन्। मानिसहरूले मलाई प्रेम नगरे पनि, यसपटक मैले मानिसमाझ मेरा प्रतिकारहरू कसरी सार्वजनिक गर्न सक्दिन र? मसँग मानिसलाई सम्‍हाल्‍ने असीमित, अमापनीय सीप छ; म उसको हरेक भाग व्यक्तिगत रूपमा सम्हाल्छु, र त्यसलाई म व्यक्तिगत रूपमा प्रशोधन गर्छु। अन्तिममा, म मानिसलाई उसले प्रेम गरेको कुराबाट अलग हुँदाको पीडा सहन लगाउँछु, र म उसलाई मेरा बन्दोबस्तहरूमा समर्पित हुन लगाउँछु, र त्यो बेला, मानिसहरूसँग गुनासो गर्ने कुरा के नै हुनेछ र? के मैले गर्ने सबै कुरा मानिसकै खातिर होइन र? विगतको समयमा, मैले मानिसलाई मेरो कामका चरणहरूको बारेमा कहिल्यै बताइन—तर आज, विगतको भन्दा फरक समयमा, मेरो कामको विषयवस्तु फरक भएकोले, मैले मानिसहरूलाई यसको कारण तिनीहरूलाई पतन हुनबाट रोक्‍नको लागि अग्रिम रूपमा मेरो कामको बारेमा बताएको छु। के यो मैले मानिसलाई लगाइदिएको खोप होइन र? कुनै न कुनै कारणले, मानिसहरूले मेरा वचनहरूलाई कहिल्यै पनि गम्‍भीर रूपमा लिएका छैनन्; यस्तो लाग्छ मानौं तिनीहरूको पेटमा भोक छ र तिनीहरू के खाने भन्‍नेबारेमा निश्‍चित छैनन्, जसले गर्दा तिनीहरूको पेट कमजोर भएको छ। तर मानिसहरूले तिनीहरूको “स्वस्थ बनावट” लाई पूँजीको रूपमा लिन्छन् र “डाक्टरको” सल्‍लाहलाई कुनै ध्यान दिँदैनन्। तिनीहरूको अभेद्यपनलाई देखेर, म मानिसप्रति चिन्तित हुन्छु। मानिसहरू अपरिपक्‍व रहेका हुनाले, र तिनीहरूले मानव जीवनको अनुभव गर्न बाँकी नै रहेको हुनाले, तिनीहरूसँग कुनै डर छैन; तिनीहरूको हृदयमा, “मानव जीवन” भन्‍ने शब्‍दहरू अस्तित्वमा नै हुँदैन, तिनको बारेमा तिनीहरूसँग कुनै कदर हुँदैन, र तिनीहरू मेरा वचनहरूप्रति वाक्‍क मात्रै हुन्छन्, मानौं म गनगनाउने बुढी स्‍त्री बनेको छु। समग्रमा, जेसुकै भए पनि, मानिसहरूले मेरो हृदयलाई बुझ्‍न सक्छन् भन्‍ने मेरो आशा छ, किनभने मसँग मानिसलाई मृत्युभूमिमा पठाउने कुनै इच्छा छैन। यस क्षणमा मेरो मनस्थिति कस्तो छ त्यसलाई मानिसले बुझ्‍न सक्छन्, र ठीक यही समयमा मैले बोकेको बोझलाई पनि बुझ्न सक्छन् भन्‍ने मेरो आशा छ।

युगौँयुगसम्‍म, मैले गरेका सबै कामको हरेक चरणमा मेरो उचित काम गर्ने शैली समावेश छ। यही कारणले गर्दा, मेरा प्रिय मानिसहरूलाई झन्-झन् शुद्ध र मेरो कामको लागि झन्-झन् उपयुक्त तुल्याइएको छ। तर यही कारणले गर्दा नै “दुर्भाग्यको कुरा”, मेरो कामका विधिहरू तीव्र हुने क्रममा, मानिसहरूको सङ्ख्या घट्छ, र यसले तिनीहरूलाई गहिरो विचारमा डुबाउँछ। अवश्य नै, आजको यो काम पनि अपवाद होइन, र धेरैजसो मानिसहरू फेरि पनि गहन विचारमा लागिपरेका छन्; यसरी, मेरा विधिहरूको परिवर्तनको कारण, पछि हट्ने कतिपय मानिसहरू अझै पनि छन्। यस कुरालाई यसरी व्याख्या गर्न सकिन्छ: यो मैले पूर्वनिश्चित गरेको कुरा हो, तर मैले गरेको कुरा होइन। सृष्टिदेखि नै, मेरो कामका विधिहरूको परिणामस्वरूप, धेरैभन्दा धेरै मानिसहरू पतन भएका छन्, र धेरैभन्दा धेरै मानिसहरूले आफ्‍नो मार्ग गुमाएका छन्। तैपनि, मानिसहरूले के गर्छन्—तिनीहरूले मलाई स्‍नेह विहीन वा अति निर्दयी ठाने पनि—तिनीहरूको बुझाइ सही भए पनि नभए पनि, म व्याख्या गर्ने कार्यबाट टाढा बस्छु। हामी सुरुमा यो छलफलको मुख्य बुँदाको बारेमा सङ्गति गरौँ ताकि सबैले विस्तृत बुझाई प्राप्त गर्न सकून्, र यसरी तिनीहरूलाई आफूले किन कष्ट भोग्नुपर्छ भन्‍ने कुरा नबुझ्नबाट रोक्न सकियोस्। म मानिसहरूलाई बक्क लाटाहरूले जस्तो चुपचाप कष्ट भोग्‍न बाध्य पार्दिनँ; बरु, तिनीहरूलाई मेरो विरुद्धमा गुनासो गर्नबाट रोक्‍नको लागि म सबै कुरा स्पष्ट रूपमा व्याख्या गर्नेछु। एक दिन, म सबैलाई तिनीहरूको सजायको बीचमा इमानदार प्रशंसाको आवाज निकाल्‍न लगाउनेछु। के यो विधिमा तिमीहरू सहमत छौ? के त्यसले मानिसहरूका सर्तहरूलाई पूरा गर्छ?

सजायको युगको आरम्‍भमा, मैले सबैभन्दा पहिले मानिसहरूलाई यो “युग” को आम अर्थको बारेमा बताउनुपर्छ, ताकि तिनीहरूले मलाई नचिढ्याऊन्। अझै निर्दिष्ट रूपमा भन्दा, म मेरो कामका निम्ति बन्दोबस्तहरू गर्नेछु, जसलाई कसैले पनि परिवर्तन गर्नेछैन, र तिनलाई परिवर्तन गर्ने कसैलाई पनि म अवश्य नै त्यत्तिकै छोड्नेछैन: म तिनीहरूलाई दोषी ठहर्‍याउनेछु। के तिमीहरूले त्यस कुरालाई स्मरण गर्नेछौ? यी सबै “खोपहरू” हुन्। नयाँ विधिहरूमा, सबै मानिसहरूले सुरुमा के कुरालाई बुझ्‍नुपर्छ भने तिनीहरूले हासिल गर्नुपर्ने सबैभन्दा पहिलो र सर्वश्रेष्ठ उद्देश्य भनेको तिनीहरूका आफ्‍नै अवस्थाहरूको बुझाइ प्राप्त गर्नु हो। आफ्‍नो बारेमा केही ज्ञान प्राप्त नगरेसम्‍म, कसैलाई पनि मण्डलीमा लापरवाही रूपमा बोल्‍न दिइनेछैन, र यो नियम उल्लङ्घन गर्ने जोकोहीलाई म अवश्य नै सजाय दिनेछु। आजको दिनपछि, मण्डलीहरूमा सबै प्रेरितहरूको नाम सूचीकृत गर्नुपर्छ र आफ्‍नो इच्छाअनुसार यता-उता हिँड्ने कार्य गर्न निषेधित गरिनुपर्छ—त्यसले त्यति धेरै फल दिनेछैन। तिनीहरू सबैले आफ्‍ना कर्तव्यहरू निर्वाह गरिरहेजस्तो देखिन्थ्यो, तर तिनीहरूले वास्तवमा मलाई मूर्ख बनाइरहेका थिए। जेसुकै भएको भए तापनि, आज यो सबै कुरा विगतको कुरा भइसकेको छ, र यो कुरालाई फेरि खोतलिरहनु पर्दैन। यसकारण, “प्रेरित” भन्‍ने शब्‍दलाई हटाइनुपर्छ र यसलाई फेरि कहिल्यै पनि प्रयोग गरिनु हुँदैन, ताकि सबै मानिसहरू आफ्नो “पद” बाट ओर्लिएर आफैलाई चिनून्। अवश्य नै, यो तिनीहरूको मुक्तिको खातिर हो। “पद” भनेको मुकुट होइन; यो त सम्‍बोधन गर्ने शब्‍द मात्रै हो। के तिमीहरूले मेरो तात्पर्य बुझ्दै छौ? मण्डलीहरूको अगुवाइ गर्नेहरू तिनीहरूका आफ्‍नै मण्डलीहरूभित्र मण्डली जीवन जिउनेछन्, तैपनि यो अवश्य नै कठोर नियम होइन। आवश्यक पर्दा, तिनीहरूले अरू पूर्व-प्रेरितहरूको समन्वयमा मण्डलीहरूमा यात्रा गर्न सक्छन्। सबैभन्दा महत्त्वपूर्ण कुरा, मण्डलीहरूमा हुने सङ्गतिहरूलाई बढाइनुपर्छ—तिनीहरूका कुनै पनि सदस्यहरूले वास्तवमा मण्डली जीवन जिइरहेका छैनन् भने मात्रै यो कुरा लागू हुँदैन। तैपनि, मैले के कुरालाई जोड दिनैपर्छ भने, आत्मज्ञान र ठूलो रातो अजिङ्गर विरुद्धको विद्रोहमा तिमीहरू सबै एकीकृत हुनुपर्छ: मेरो अभिप्राय यही हो। मानिसहरूले कति भन्छन् भन्‍ने कुरा महत्त्वपूर्ण होइन; बरु, मेरा सबै मानिसहरू एउटै भएर अघि बढ्न सक्‍नु नै सबैभन्दा महत्त्वपूर्ण कुरा हो, किनभने साँचो रूपमा गवाही दिने एक मात्र तरिका त्यही हो। विगतमा, सबै मानिसहरूले हामीले आफैलाई चिन्‍नेछौँ भनेर भनेका थिए, तर मैले त अनगिन्ती वचनहरू बोलेको छु—अनि तिमीहरूले चाहिँ आफूलाई कति बुझेका छौ त? व्यक्तिको स्थान वा पद जति उच्‍च हुन्छ, उसले आफूलाई पन्छाउनु त्यति नै कठिन हुन्छ, उसको आशा त्यति नै ठूलो हुन्छ, र सजाय दिइँदा उसले त्यति नै धेरै कष्ट भोग्‍नेछ। मैले मानवजातिलाई दिने मुक्ति यही हो। के तिमीहरूले बुझ्यौ? तिमीहरूले यस कुरालाई जस्तो छ त्यस्तै रूपमा स्वीकार मात्रै नगर; त्यसो गर्नु अत्यन्तै सतही र मूल्यहीन कुरा हुनेछ। के तिमीहरूले यसमा रहेको अन्तर्निहित अर्थलाई बुझ्यौ? यदि मण्डलीका सदस्यहरू आफूलाई बुझ्‍न साँचो रूपमा समर्थ छन् भने, त्यस प्रकारका मानिसहरूले मलाई साँच्‍चै प्रेम गर्छन् भन्‍ने कुरा यसले प्रदर्शन गर्नेछ। भन्‍नुको अर्थ, यदि तैँले मानिसहरूसँग सँगै खानपान गर्दैनस् भने, तैँले तिनीहरूको कठिनाइहरूलाई बुझ्‍नेछैनस्। तैँले यो भनाइको अर्थ कसरी लगाउँछस्? अन्त्यमा, म सबै मानिसहरूलाई तिनीहरूको सजायको समयमा आफूलाई चिन्‍ने तुल्याउनेछु, र त्यस्तो भइरहेको बेलामा तिनीहरूलाई हाँस्‍न-गाउन लगाउनेछु। के तिमीहरूसँग साँच्‍चै मलाई सन्तुष्ट तुल्याउने विश्‍वास हुनेछ त? त्यसकारण, तिमीहरूले आफ्‍नो अभ्यासमा के गर्नुपर्छ त? अबदेखि, हरेक मण्डलीका मामलाहरूलाई त्यस मण्डलीका उचित व्यक्तिहरूले सम्‍हाल्‍नेछन्, र प्रेरितहरूले मण्डली जीवन जिउने कार्य मात्रै गर्नेछन्। “जीवन अनुभव गर्नु” भनेको यही हो। के तिमीहरूले बुझ्यौ त?

मानवजातिकहाँ औपचारिक रूपमा सजाय आउनुअघि, मैले पहिले मानिसहरूमा “स्वागत गर्ने काम” गर्नुपर्छ, ताकि अन्त्यमा, तिनीहरू सबैले मलाई सन्तुष्ट पार्न सकून्। पछि हट्नेवालाहरूको हकमा समेत, तिनीहरू जानुभन्दा पहिले तिनीहरूले पनि कष्ट भोग्‍नैपर्छ र गवाही दिनैपर्छ, नत्र म तिनीहरूलाई त्यत्तिकै छोड्नेछैन। यसले मानिसहरूको उल्‍लङ्घनलाई सहन नसक्‍ने मेरो स्वभाव, साथै मैले जे भन्छु त्यसलाई पूरा गर्ने मेरो स्वभाव प्रदर्शन गर्छ। यसरी, मैले “म जे भन्छु मेरो तात्पर्य त्यही हुन्छ, मैले जे भन्छु त्यो पूरा हुनेछ, र मैले जे गर्छु त्यो सदासर्वदा रहिरहनेछ” भन्‍ने मेरो प्रतिज्ञालाई पूरा गरेको हुनेछु। वचनहरू मेरो मुखबाट निस्कने क्रममा, मेरो आत्माले आफ्‍नो काम गर्न थाल्छ। कसले आफ्‍नो हातका “खेलौनाहरू” दुराग्रहसाथ खेलाउने आँट गर्छ र? हरेकले सम्‍मानपूर्वक र आज्ञाकारिताको साथ मेरो सजायलाई स्वीकार गर्नुपर्छ। यसबाट को उम्कन सक्छ र? के मैले दिएको मार्गबाहेक अर्को मार्ग हुन सक्छ र? आज मैले तँलाई पृथ्वीमा रहन दिएको छु, र तैँले आनन्द लिन्छस्; भोलि म तँलाई स्वर्गमा प्रवेश गर्न दिनेछु, र तैँले प्रशंसा गर्नेछस्। त्यसको अर्को दिन, म तँलाई जमिनमुनि राख्‍नेछु, जहाँ तँलाई सजाय दिइनेछ। के यी सबै मेरो कामका मापदण्डहरू होइनन् र? कसले मेरा मापदण्डहरूका खातिर दुर्भाग्य भोग्‍ने र आशिष्‌हरू प्राप्त गर्ने गर्दैन र? के तिमीहरू यसको अपवाद बन्‍न सक्छौ? पृथ्वीमा रहेका मेरा मानिसहरू भएकाले, मेरा मापदण्डहरू र मेरो इच्‍छाको खातिर तिमीहरूले के गर्नुपर्छ? के तिमीहरूले आफ्‍नो हृदयमा मलाई घृणा गर्दै मेरो पवित्र नामको मौखिक रूपमा मात्र प्रशंसा गर्न सक्छौ? मेरो लागि काम गर्नु र मेरो हृदयलाई सन्तुष्ट पार्नु, साथै आफैलाई बुझ्नु र ठूलो रातो अजिङ्गरको विरुद्धमा विद्रोह गर्नु—यी सजिलो काम होइनन्, तर तिमीहरूले त्यसो गरेर मूल्य चुकाउनुपर्छ। जब म “मूल्य” को कुरा गर्छु, यसको अर्थ के हो भन्‍ने तिमीहरूलाई लाग्छ? अहिले म यसको बारेमा छलफल गर्नेछैन र म मानिसहरूलाई सीधा उत्तरहरू दिनेछैन। बरु, म तिनीहरूलाई यसको बारेमा आफै मनन गर्न दिन्छु, त्यसपछि तिनीहरूलाई आफ्ना कार्य र व्यवहारद्वारा व्यवहारिक रूपमा मेरा प्रश्‍नहरूको उत्तर दिन लगाउँछु। के तिमीहरूले त्यसो गर्न सक्छौ?

मानिसले अनुभव गरेको कुरामा, मेरो नामनिसान पनि कहिल्यै रहेको छैन, मेरा वचनहरूको अगुवाइ पनि कहिल्यै रहेको छैन। परिणामस्वरूप, मैले मानिसलाई सधैँ टाढा राखेँ, र पछि गएर मैले उसलाई त्यागेँ। म मानवजातिको विद्रोहीपनलाई घृणा गर्छु। किन हो भन्‍ने मलाई थाहा छैन; यस्तो लाग्छ मैले मानिसलाई सुरुदेखि नै घृणा गरेको छु, तैपनि मलाई उप्रति गहन सहानुभूति छ। यसरी, मानिसहरूले सधैँ मप्रति दुई प्रकारको मनोवृत्ति धारण गर्ने गरेका छन्—किनभने म मानिसलाई प्रेम गर्छु, र म उसलाई घृणा पनि गर्छु। मानिसहरूको बीचमा को मेरो प्रेमप्रति साँचो रूपमा सचेत छ? अनि मेरो घृणाप्रति को सचेत छ? मेरो नजरमा, मानिस सबै थोकमाझ रहेको माटोको मूर्तिजस्तै, जीवनरहित, मृत वस्तु हो। उसको विद्रोहीपनको कारण, मानिसले समय-समयमा मलाई क्रोधित तुल्याउँछ। जब म मानिसहरूका बीचमा जिउँछु, तब म अचानक आइपुग्दा तिनीहरूले मलाई मन्द मुस्कान दिन्छन्, किनभने तिनीहरूले सधैँ मलाई सचेत रूपमा “खोजी” गरिरहेका हुन्छन्, मानौं म पृथ्वीको मानवजातिसँग खेलिरहेको छु। तिनीहरूले मलाई कहिल्यै पनि गम्‍भीर रूपमा लिँदैनन्, र मप्रतिको तिनीहरूको मनोवृत्तिको कारण, मसँग मानवजातिको “कार्य एकाइ” बाट “अवकाश लिने” बाहेक अरू कुनै विकल्‍प छैन। तैपनि, म के कुरा उल्‍लेख गर्न चाहन्छु भने, मैले “अवकाश लिए” पनि मेरो “पेन्सन” मा एक पैसा पनि कमी हुनु हुँदैन। मानवजातिको “कार्य एकाइ” मा रहेको मेरो “वरिष्ठता” को कारण, मैले तिनीहरूबाट पाउनुपर्ने रकम म निरन्तर मागिरहन्छु। तिनीहरूले मलाई त्यागेका भए पनि, तिनीहरू मेरो पकडबाट कसरी उम्कन सक्छन् र? मैले एक पटक मानिसहरूलाई तिनीहरूको देहका इच्छाहरूमा स्वतन्त्र भई लिप्त हुन दिँदै निश्‍चित हदसम्‍म तिनीहरूमाथिको पकडलाई खुकुलो बनाएको थिएँ—अनि यसैको कारण तिनीहरूले कुनै संयमता नअपनाई बेलगाम रूपमा व्यवहार गर्ने आँट गरे, जसबाट तिनीहरूले मलाई साँचो रूपमा प्रेम गर्दैनन् भन्‍ने देखिन्छ, किनभने तिनीहरू सबै देहमा जिइरहेका छन्। के साँचो प्रेम देहको सट्टामा दिइन्छ भन्‍ने हुन सक्छ? के मैले मानिसलाई माग्‍ने भनेको देहको “प्रेम” मात्रै हो भन्‍ने हुन सक्छ? यदि यो कुरा साँच्‍चै यस्तै थियो भने, मानिसको मूल्य के हुनेथियो र? मानिसहरू सबै रद्दीका टोकरी हुन्! मेरो सहनशीलताको “विशेष शक्तिहरू” नभएको भए, मैले धेरै पहिले नै मानवजातिलाई छोडिसकेको हुनेथिएँ—तिनीहरूसँग बसेर “हेपाइ” सहने झमेला किन गर्नुपर्थ्यो र? म अझै सहन्छु। म मानिसको “व्यवसाय” को पिँधमा पुग्‍न चाहन्छु। पृथ्वीको मेरो काम समाप्त भएपछि, म सबै थोकको “मालिक” को न्याय गर्न उच्‍च आकाशमा आरोहण गर्नेछु; मेरो प्राथमिक कार्य यही हो, किनभने मानिसप्रतिको मेरो तिरस्कार पहिले नै निश्‍चित बिन्दुमा पुगिसकेको छ। कसले आफ्‍नो दुश्‍मनलाई घृणा गर्दैन र? कसले आफ्‍नो शत्रुलाई नाश गर्दैन र? स्वर्गमा, मेरो शत्रु शैतान नै हो; पृथ्वीमा, मेरो शत्रु मानिस नै हो। स्वर्ग र पृथ्वीबीचको एकताको कारण, म तिनीहरू सबैलाई नौं पुस्तासम्‍म दोषी ठहर्‍याउनेछु, अनि एक जनालाई पनि माफी हुनेछैन। कसले तिनीहरूलाई मेरो विरोध गर्नु भनी भनेको थियो र? कसले तिनीहरूलाई मेरो विरुद्धमा विद्रोह गर्नु भनी भनेको थियो र? किन मानिसहरूले आफ्‍नो पुरानो प्रकृतिसँगको रहिरहेको सम्‍बन्धलाई तोड्न सक्दैनन्? किन तिनीहरूको देह सधैँ तिनीहरूभित्र फस्टाइरहन्छ? यो सबै मैले मानिसलाई गर्ने मेरो न्यायको प्रमाण हो। तथ्यहरूमा समर्पित नहुने आँट कसले गर्छ? मेरो न्याय भावुकताले रङ्गिएको छ भनेर भन्‍ने आँट कसले गर्छ? म मानिसभन्दा फरक छु, त्यसकारण म उसलाई त्याग्छु, किनभने म मानवजातिमध्ये एक होइन।

मैले गर्ने सबै कुराको लागि एक आधार हुन्छ, एउटा जग हुन्छ; जब मानिसले आफ्‍नो मुखले “साँचो तथ्यहरू” “प्रकट गर्छ”, म उसलाई “मृत्युदण्ड दिइने ठाउँ” मा लैजान्छु, किनभने मानवजातिको अपराध मेरो सजाय पाउनको लागि पर्याप्त छ। अनि, म अन्धाधुन्ध सजाय दिँदिन, तर मानिसहरूलाई तिनीहरूको अपराधको साँचो परिस्‍थितिको आधारमा सजाय दिन्छु। नत्र, तिनीहरूको विद्रोहीपनको कारण, मानवजातिले कहिल्यै पनि मेरो सामु झुकेर आफ्‍नो दोष स्वीकार गर्नेथिएनन्। तिनीहरू मामलाहरूको वर्तमान स्थितिमा आइपुगेका हुनाले, मानिसहरू सबैले मन नलागी-नलागी आफ्‍नो शिर झुकाउँछन्—तर तिनीहरूको हृदयमा, तिनीहरू अविश्‍वस्त अवस्थामा नै रहन्छन्। मैले मानिसहरूलाई “बेरियम घोल” पिउन दिएको छु, त्यसकारण तिनीहरूका भित्री अङ्गहरू “फ्‍लोरोस्कोप” मा राम्रो र स्पष्ट देखिन्छन्। मानिसहरूको पेटबाट फोहोर र अशुद्धता हटाइएको छैन; तिनीहरूको नसामा अनेक किसिमका फोहोरहरू बग्छन्, तसर्थ तिनीहरूको शरीरभित्रको विष झन्-झन् बढ्दै जान्छ। मानिसहरू यस्तो परिस्‍थितिमा धेरै वर्षदेखि जिएका हुनाले, तिनीहरूलाई ती कुराको बानी परिसकेको छ र तिनीहरूलाई ती कुरा अनौठो लाग्‍न छोडेको छ। परिणामस्वरूप, तिनीहरूभित्रका कीटाणुहरू परिपक्‍व भई तिनीहरूको प्रकृति बन्छन्, र सबै जना ती कीटाणुहरूको नियन्त्रणमा जिउँछन्। यही कारणले गर्दा, मानिसहरू जङ्गली घोडाहरूजस्तो जताततै दौडिहिँड्छन्। तैपनि, तिनीहरूले यस कुरालाई पूर्ण रूपमा स्वीकार गर्दैनन्; तिनीहरूले आफ्‍नो सहमति जनाउन आफ्‍नो शिर मात्रै हल्लाउँछन्। सत्यता के हो भने, मानवजातिले मेरा वचनहरूलाई हृदयमा राख्दैनन्। यदि तिनीहरूले मेरा वचनहरूलाई राम्रो निवारणको रूपमा लिन्थे भने, तिनीहरूले “डाक्टरका आज्ञाहरूलाई पालन” गर्नेथिए, र तिनीहरूले आफूभित्रको रोग निको पार्न यो उपचार लागू गर्नेथिए। तर, मेरो विचारमा, तिनीहरूले गर्ने व्यवहारले यस इच्छालाई पूरा गर्न सक्दैन, त्यसकारण मैले गर्न सक्‍ने भनेको “फलामको चिउरा चपाउनु” र तिनीहरूले सुने पनि नसुने पनि बोल्‍ने कार्यलाई जारी राख्‍नु मात्रै हो: मैले मेरो कर्तव्य मात्रै पूरा गरिरहेको छु। मानवजाति मेरा आशिष्‌हरूमा आनन्द लिन इच्‍छुक छैनन्, बरु नरकको कष्ट भोग्‍न चाहन्छन्—त्यसकारण, मैले गर्न सक्‍ने भनेको तिनीहरूको अनुरोधलाई स्वीकार गर्नु मात्रै हो। तैपनि, नरकमा मेरो नाम र मेरो आत्मा लज्जित नहोस् भनेर, म तिनीहरूलाई सुरुमा अनुशासन कारबाही गर्नेछु, त्यसपछि तिनीहरू “प्रसन्‍नताले भरिऊन्” भनेर तिनीहरूको इच्छामा “समर्पित” हुनेछु। मानिसलाई मेरो झण्डा बोकेर कुनै पनि समय वा स्थानमा मलाई लज्जित पार्न दिन म इच्‍छुक छैन, त्यसकारण म उसलाई बारम्‍बार अनुशासन कारबाही गर्नेछु। मेरा कडा वाणीहरूको पावन्दीविना, मानिस कसरी आजको दिनसम्‍म मेरो अघि निरन्तर खडा हुन सक्नेथियो र? के म गइहाल्‍नेछु भनेर डराएको कारण मात्रै मानिसहरू पापबाट अलग बस्दैनन् र? तिनीहरूले सजायको डर मान्‍ने हुनाले मात्रै तिनीहरूले गुनासो गर्दैनन् भन्‍ने कुरा साँचो होइन र? के पूर्ण रूपमा मेरो योजनाको खातिर नै संकल्प गर्ने कोही छ? सबै मानिसहरूले मेरो प्रकृति ईश्‍वरीय प्रकृति हो जसमा “बौद्धिक क्षमता” को कमी छ भन्‍ने ठान्छन्, तर मेरो मानवताद्वारा म सबै कुरा देख्‍न सक्छु भन्‍ने कुरालाई कसले बुझ्‍न सक्छ? मानिसहरूको भनाइ छ, “काँटी ठोक्‍नको लागि किन ढुङ्गा फुटाउने घनको प्रयोग गर्ने?” मानिसहरूले मप्रतिको तिनीहरूको प्रेम जन्‍मजात भएर होइन, बरु सजायको डरले मलाई “प्रेम” गर्छन्। मानिसहरूका बीचमा कसले मलाई जन्‍मदै प्रेम गर्थ्यो र? के मलाई आफ्‍नै हृदयजस्तो गरी व्यवहार गर्ने कोही छ र? त्यसकारण, म यस कुरालाई मानव संसारको लागि यो उक्तिद्वारा सारांशित गर्छु: मानिसहरूका बीचमा, मलाई प्रेम गर्ने कोही पनि छैन।

मैले पृथ्वीको मेरो कार्यलाई समाप्त गर्न चाहेको हुनाले मात्रै मैले मेरो कामको गतिलाई यसरी तीव्र बनाएको हुँ, नत्र म मानिसहरूलाई टाढा फ्याँक्‍नेथिएँ, यति टाढा कि तिनीहरू असीमित सागरमा पर्नेथिए। मैले मामलाको सत्यता अग्रिम रूपमा बताएको हुनाले नै तिनीहरू केही हदसम्‍म सतर्क छन्। यसो नभएको भए, के आँधी आउन लागेको मौसममा जहाजको पाल फिँजाउने को हुनेथियो र? सबै जना सावधानी अपनाउने कार्यमा लागेका छन्। यो यस्तो छ मानौं तिनीहरूको हृदयमा, म डाँकु बनेको छु। मैले तिनीहरूको घरबाट सबै कुरा जफत गर्छु भन्‍ने डर तिनीहरूलाई छ, त्यसकारण म अचानक भित्र पस्‍नेछु भन्‍ने भयले तिनीहरूले निकाल्‍न सक्‍ने सबै सामर्थ्य निकालेर भित्रबाट आफ्‍नो घरको ढोका ठेल्छन्। तिनीहरूले डरपोक मुसाहरूजस्तो व्यवहार गरेको देख्दा, म चुपचाप बिदा हुन्छु। मानिसहरूको कल्‍पनामा, संसार विनाश हुन लागेको देखिन्छ, त्यसकारण तिनीहरू डरले थर-थर काम्दै आत्तिएर भागिहिँड्छन्। यति बेला मात्रै म पृथ्वीमा जताततै प्रेतहरू हिँडडुल गरिरहेको देख्छु। म मेरो हाँसो रोक्‍न सक्दिन, र मेरो हाँसोको आवाज सुनेर मानिस चकित र भयभीत हुन्छ। त्यसपछि मात्रै मैले मामलाको सत्यतालाई बुझ्छु, त्यसकारण म मेरो मुस्कानलाई रोक्छु, अनि पृथ्वीमा के भइरहेको छ त्यसलाई हेर्न छोड्छु, बरु यसको साटो मेरो मूल योजनाअनुसार काम गर्न फर्कन्छु। अबउप्रान्त म मानवजातिलाई मेरो अनुसन्धानको वस्तुको रूपमा काम गर्ने नमुनाको रूपमा लिँदिन, किनभने तिनीहरू फोहोरबाहेक केही पनि होइनन्। मैले तिनीहरूलाई त्यागेपछि, त्यसउप्रान्त तिनीहरूको कुनै प्रयोग हुँदैन—तिनीहरू फोहोरका टुक्राहरू हुन्। यस बिन्दुमा, म तिनीहरूलाई सर्वनाश गर्छु र तिनीहरूलाई आगोमा हालिदिन्छु। मानवजातिको नजरमा, मेरो कृपा र प्रेमिलो-दयालुपन मेरो न्याय, प्रताप, र क्रोधभित्र लुकेका हुन्छन्। तर तिनीहरूलाई के कुरा थाहा छैन भने, तिनीहरूका कमजोरीहरूलाई मैले बेवास्ता गरेको धेरै भइसक्यो, र मैले मेरो कृपा र प्रेमिलो-दयालुपनलाई फिर्ता गरेको धेरै भइसक्यो, त्यही कारणले गर्दा तिनीहरू अहिलेको स्थितिमा छन्। कसैले मलाई चिन्‍न सक्दैन, न त तिनीहरूले मेरा वचनहरूलाई बुझ्‍न वा मेरो अनुहारलाई देख्‍न वा मेरा अभिप्रायहरूलाई बोध गर्न नै सक्छन्। के मानिस यस्तै स्थितिहरूमा छैनन् र? अनि, मसँग कृपा र प्रेमिलो-दयालुपन छ भनेर कसरी भन्‍न सकिन्छ? म मानिसको कमजोरीलाई ध्यान दिँदिन, न त म उसका अपर्याप्तताहरूलाई नै “वास्ता गर्छु।” के यो अझै पनि मेरो कृपा र प्रेमिलो-दयालुपन हुन सक्छ? कि यो मानवजातिप्रतिको मेरो प्रेम हुन सक्छ? सबै मानिसहरूलाई मैले “खोक्रा तर सुखद सुनिने शब्‍दहरू” बोलिरहेको छु भन्‍ने लाग्छ, त्यसकारण तिनीहरू मैले बोल्‍ने वचनहरूमा विश्‍वास गर्दैनन्। तर यो कुरा जान्‍ने कोही छ: “यो फरक युग भएको हुनाले, मेरो कृपा र प्रेमिलो-दयालुपन वर्तमान दिनमा अस्तित्वमा छैन; तैपनि, म सदासर्वदा आफूले भनेको कुरा गर्ने परमेश्‍वर नै रहिरहन्छु”? जब म मानवजातिको बीचमा हुन्छु, मानिसहरूले आफ्‍नो मनमा मलाई सबैभन्दा सर्वोच्‍च ठान्छन्, त्यसकारण म मेरो बुद्धिबाट बोल्‍न मन पराउँछु भन्‍ने तिनीहरूलाई लाग्छ। यसले गर्दा, तिनीहरूले सधैँ मेरो वचनलाई गलत ठान्छन्। तर के मेरो बोली-वचनभित्रका नियमहरूलाई बुझ्‍न सक्‍ने कोही छ? अथवा मेरा वचनहरूको उत्पत्तिलाई बुझ्‍न सक्‍ने कोही छ? के मैले वास्तवमा के हासिल गर्न चाहन्छु त्यस कुरालाई बुझ्‍न सक्‍ने कोही छ? अथवा मेरो व्यवस्थापन योजनाको समाप्तिका विवरणहरूलाई बुझ्न सक्‍ने को छ? को मेरो विश्‍वासपात्र बन्‍न सक्छ? सबै थोकमाझ, मैले वास्तवमा के गरिरहेको छु भन्‍ने कुरा कसले जान्‍न सक्छ? अनि, मेरो अन्तिम उद्देश्य के हो भनेर कसले जान्‍न सक्छ?

हरेक दिन म मेरो हातले सृष्टि गरेका सबै थोकलाई अवलोकन गर्दै ब्रह्माण्डको माथि हिँडडुल गर्छु। स्वर्गहरूभन्दा माथि मेरो विश्राम स्थल छ, र मुनि म हिँडडुल गर्ने भूमि छ। म अस्तित्वमा भएका सबैको बीचमा रहेका सबै कुरालाई शासन गर्छु, म सबै थोकका बीचमा रहेका सबै कुरामाथि हुकुम चलाउँछु, त्यसरी अस्तित्वमा भएका सबै कुराले प्रकृतिको मार्गलाई पछ्याउने र प्रकृतिको आज्ञामा समर्पित हुने तुल्याउँछु। विद्रोहीहरूलाई म घृणा गर्ने हुनाले, र मलाई विरोध गर्ने र तिनीहरूका आफ्‍नै वर्गमा नपर्नेहरूलाई घृणा गर्ने हुनाले, म हरेकलाई कुनै प्रतिरोध नगरिकन मेरा बन्दोबस्तहरूमा समर्पित हुने तुल्याउनेछु, म ब्रह्माण्डमाथि र त्यसभित्रका सबैलाई सुव्यवस्थित तुल्याउनेछु। कसले मलाई अझै पनि स्वेच्‍छाचारी रूपमा विरोध गर्ने आँट गर्नेछ? कसले मेरा हातको बन्दोबस्तहरूमा समर्पित नहुने आँट गर्नेछ? कसरी मानिससँग मलाई धोका दिनमा कुनै “रुचि” हुनसक्छ? म मानिसहरूलाई तिनीहरूका “पुर्खाहरू” को अघि ल्याउनेछु, तिनीहरूका पुर्खाहरूद्वारा तिनीहरूलाई तिनीहरूको परिवारमा फर्काउन लगाउनेछु, र तिनीहरूलाई तिनीहरूका पुर्खाहरूको विरुद्ध विद्रोह गरेर मेरो पक्षमा आउन दिनेछैन। मेरो योजना यही हो। आज, मेरो आत्मा सबै प्रकारका मानिसहरूलाई अङ्क प्रदान गर्दै, हरेक प्रकारको व्यक्तिमा फरक-फरक चिन्‍ह लगाउँदै पृथ्वीभरि चहलपहल गर्नुहुन्छ, ताकि तिनीहरूका पुर्खाहरूले तिनीहरूलाई तिनीहरूका परिवारहरूतर्फ डोर्‍याएर सफलतापूर्वक फर्काउन सकून् र मैले तिनीहरूको बारेमा निरन्तर “चिन्ता” गरिरहनु पर्दैन, जुन कार्य अत्यन्तै झमेलामय छ; तसर्थ, म श्रम पनि विभाजन गर्छु, र प्रयासहरू वितरण गर्छु। यो मेरो योजनाको भाग हो, र यसमा कुनै पनि मानिसले बाधा दिन सक्दैन। म अस्तित्वमा रहेका सबैबाट सबै थोकको व्यवस्थापन गर्नको लागि उचित प्रतिनिधिहरू छान्‍नेछु, यसरी मेरो सामने सबैको सुव्यवस्थित समर्पणता ल्याउनेछु। म बारम्‍बार स्वर्गहरूभन्दा माथि यता-उता गर्छु, र धेरै पटक तिनको मुनि हिँडडुल गर्छु। ठूलो संसार, जसमा मानिसहरू आउँछन् र जान्छन्, त्यसलाई हेर्दै, पृथ्वीमा खचाखच भएर बसेको मानवजातिलाई अवलोकन गर्दै, अनि पृथ्वीमा जिउने चराचुरुङ्गी र पशुप्राणीहरूलाई हेर्दै, म मेरो हृदयमा भावुक नभई रहन सक्दिनँ। किनभने, सृष्टिको समयमा, मैले सबै थोक सृष्टि गरेँ, र मेरा बन्दोबस्तहरूमा रही सबै थोकले आ-आफ्‍नो कर्तव्य पूरा गर्छन्, म उच्‍च स्थानबाट हाँस्छु, र जब स्वर्गहरूमुनिका सबै थोकले मेरो हाँसो सुन्छन्, तिनीहरू तुरुन्तै उत्प्रेरित हुन्छन्, किनभने यस क्षणमा मेरो महान् कार्य समाप्त हुन्छ। म मानिसलाई स्वर्गको बुद्धि दिएर उसलाई सबै थोकको बीचमा मेरो प्रतिनिधित्व गर्न लगाउँछु, किनभने मैले मानिसलाई मेरो विरुद्धमा विद्रोह गरेर होइन तर उसको हृदयको गहिराइबाट मलाई प्रशंसा गर्दै, मेरो प्रतिनिधि बन्‍नको लागि सृष्टि गरेको हुँ। अनि कसले यी सरल वचनहरूलाई हासिल गर्न सक्छ? किन मानिसले सधैँ आफ्‍नो हृदय आफ्‍नै लागि राख्छ? के उसको हृदय मेरो लागि होइन? यस्तो होइन कि मैले मानिसलाई सर्तरहित रूपमा कुराहरू माग्छु, तर ऊ सधैँ मेरो स्वामित्वमा रहेको छ। मेरो स्वामित्वमा रहेका कुराहरू म कसरी अरूलाई लापरवाही रूपमा दिन सक्छु? मैले अरू कसैले लगाओस् भनी बनाएको “वस्‍त्र” म कसरी दिन सक्छु? मानिसहरूको नजरमा, यस्तो लाग्छ मानौं मैले मानसिक रोगबाट पीडित भई मेरो दिमागको होस गुमाएको छु, र मानव मार्गहरूको बारेमा केही पनि बुझ्दिन; मानौं म एक अल्पबुद्धी भएको व्यक्ति हुँ। त्यसकारण मानिसहरूले मलाई सधैँ सीधा-सादा ठान्छन्, तर तिनीहरूले मलाई कहिल्यै पनि साँचो रूपमा प्रेम गर्दैनन्। मानिसले गर्ने सबै कुरा मलाई जानी-जानी मूर्ख बनाउनको लागि नै हुने भएकोले, म क्रोधित भई सबै मानवजातिलाई हटाउँछु। मैले सृष्टि गरेको सबै थोकको बीचमा, मानवजातिले मात्रै मलाई छल गर्नको लागि अनेक उपायहरू रच्‍ने प्रयास गर्छ, र यही कारणले गर्दा मात्रै म मानिस सबै थोकका “शासक” हो भनी भन्छु।

आज, म सबै मानिसहरूलाई शुद्ध हुनको लागि “ठूलो भट्टी” मा फ्याँक्छु। मानिसहरू आगोमा जल्दै गर्दा म उच्‍चमा बसेर हेरिरहेको हुन्छु र, ज्वालाहरूको बाध्यतामा परेर मानिसहरूले तथ्यहरू प्रस्तुत गर्छन्। मैले काम गर्ने माध्यमहरूमध्ये एउटा यही हो। यदि यस्तो नभएको भए, मानिसहरूले आफूलाई “नम्र” भएको दाबी गर्थे, र आफ्‍ना अनुभवहरूको बारेमा बताउनको लागि कोही पनि मुख खोल्‍न इच्‍छुक हुनेथिएनन्, तर सबैले एक-अर्कालाई हेर्ने मात्रै थिए। मेरो बुद्धिको उत्कृष्टता ठीक यही नै हो, किनभने मैले आजका विषयहरूलाई युगौंयुग पहिले नै पूर्वनिर्धारित गरेको थिएँ। तसर्थ, मानिसहरू अनजानमा भट्टीमा प्रवेश गर्छन्, मानौं तिनीहरूलाई डोरीले तानिएको छ, मानौं तिनीहरू अचेत भएका छन्। ज्वालाको आक्रमणबाट कोही पनि उम्कन सक्दैन, तिनीहरूले एक-अर्कालाई “आक्रमण” गर्छन्, तिनीहरू डढेर मर्नेछन् भनेर अत्यन्तै डराउँदै, अझै पनि तिनीहरू भट्टीभित्र पनि आफ्‍नो गन्तव्यको बारेमा चिन्ता गर्दै “आनन्द गर्दै यता-उता दगुर्छन्।” जब म आगो बाल्छु, यो तुरुन्तै आकाशसम्‍म उर्लिँदै तुरुन्तै दन्किन्छ, र ज्वालाहरूले बारम्‍बार मेरा वस्त्रहरूलाई छुन्छन्, मानौं तिनले यसलाई भट्टीमा तान्‍न खोज्दैछन्। मानिसहरूले मलाई ठूला-ठूला आँखाले हेर्छन्। तुरुन्तै, म भट्टीको आगो भएतिर जान्छु, र त्यस क्षणमा, ज्वालाहरू बढ्छन्, र मानिसहरू पुकार्न थाल्छन्। म ज्वालाको बीचमा यताउता गर्छु। ज्वालाहरू बढ्छन्, तर मलाई हानी गर्ने कुनै अभिप्राय तिनको छैन, र म फेरि पनि मेरो शरीरका वस्‍त्रहरूलाई ज्वालाहरूमा हाल्छु—तैपनि तिनले मबाट दूरी कायम राख्छन्। त्यसपछि मात्रै ज्वालाहरूको ज्योतिले गर्दा मानिसहरूले मेरो साँचो अनुहार स्पष्ट रूपमा देख्छन्। तिनीहरू जलाउने भट्टीको बीचमा भएकोले, मेरो अनुहारको कारण तिनीहरू सबै दिशातिर भाग्छन्, र भट्टी तुरुन्तै “उम्‍लन” थाल्छ। ज्वालामा हुनेहरू सबैले मानिसको पुत्रलाई देख्छन्, जो ज्वालामा शोधन हुनुभएको हुन्छ। उहाँको शरीरका वस्‍त्रहरू सामान्य नै भए पनि, तिनमा सबैभन्दा बढी सुन्दर छ; उहाँको खुट्टाका जुत्ताहरू उल्‍लेखनीय नभए पनि, तिनले ठूलो डाहा पैदा गर्छन्; उहाँको अनुहारबाट ज्‍वलन्त शोभा चम्किन्छ, उहाँका आँखाहरू झिलमिल छन्, र उहाँको आँखाका ज्योतिले गर्दा मानिसहरूले उहाँको अनुहारलाई स्पष्ट रूपमा देख्छन् भन्‍ने देखिन्छ। मानिसहरू भयभीत हुन्छन्, र तिनीहरूले उहाँको शरीरको सेतो वस्त्र देख्छन्, र ऊन जस्तै सेतो उहाँको कपाल काँधसम्‍म झुन्डिन्छ। स्पष्ट रूपमा नै, उहाँको छातीको सुनौलो पेटी चहकिलो ज्योतिले चम्किन्छ, जबकि उहाँको खुट्टाको जुत्ता अझै प्रभावशाली छन्। अनि मानिसको पुत्रले लगाउनुभएको जुत्ता आगोको बीचमा रहने हुँदा, मानिसहरूले तिनलाई आश्‍चर्यजनक छन् भन्‍ने ठान्छन्। पीडाको प्रस्फुटनको बेला मात्रै मानिसहरूले मानिसको पुत्रको मुखलाई देख्छन्। तिनीहरू शोधन गर्ने आगोको बीचमा भए पनि, तिनीहरूले मानिसको पुत्रको मुखबाट निस्केको कुनै पनि वचनहरू बुझ्दैनन्, तसर्थ, यस क्षणमा, तिनीहरूले मानिसको पुत्रको कुनै पनि मनोहर आवाज सुन्दैनन्, तर उहाँको मुखमा धारिलो तरवार देख्छन्, अनि उहाँले उप्रान्त बोल्‍नुहुन्‍न, तर उहाँको तरवारले मानिसलाई चोट पुर्‍याउँछ। ज्वालाहरूमा परेर, मानिसहरूले पीडा भोग्छन्। तिनीहरूको उत्सुकताको कारण, तिनीहरूले मानिसको पुत्रको असाधारण स्वरूपलाई हेरिरहन्छन्, यस क्षणमा मात्रै तिनीहरूले उहाँको हातमा भएका सात तारा हराएका छन् भन्‍ने पत्ता लगाउँछन्। मानिसको पुत्र पृथ्वीमा होइन तर भट्टीमा हुनुभएकोले, उहाँको हातका सात तारालाई हटाइएका छन्, किनभने ती रूपक मात्रै हुन्। यस क्षणमा, तिनको बारेमा उप्रान्त उल्‍लेख गरिँदैन, तर तिनलाई मानिसको पुत्रका विभिन्‍न भागमा विभाजित गरिन्छ। मानिसहरूको स्मरणमा, सात ताराको अस्तित्वले तिनीहरूमा पीडा ल्याउँछ। आज, मैले मानिसको लागि अवस्था कठिन बनाउन छोडेको छु, म मानिसको पुत्रबाट सात तारा हटाउँछु, र मानिसको पुत्रको सबै भागलाई एउटै पूर्णतामा जोड्छु। यस क्षणमा मात्रै मानिसले मेरो सम्पूर्ण स्वरूप देख्छ। उप्रान्त मानिसहरूले मेरो आत्मालाई मेरो देहबाट अलग गर्नेछैनन्, किनभने म पृथ्वीबाट उच्‍च स्थानमा उक्‍लेको छु। मानिसहरूले मेरो साँचो अनुहारलाई हेरेका छन्, तिनीहरूले उप्रान्त मलाई तोड्दैनन्, र म उप्रान्त मानिसको तिरस्कार सहँदिन। म मानिससँग ठूलो भट्टीमा हिँड्ने हुनाले, उसले अझै पनि ममाथि भरोसा गर्छ, उसले आफ्‍नो विवेकमा मेरो अस्तित्वको अनुभूति गर्छ। तसर्थ, जो शुद्ध सुन हुन् तिनीहरू सबै मेरो ज्वलन्त आगोको बीचमा एकट्ठा हुन्छन्, र हरेकलाई उसको प्रकार अनुसार वर्गीकरण गर्ने क्षण पनि त्यही नै हो। म हरेक प्रकारको “धातु” लाई तिनीहरूको परिवारमा फर्काउँदै वर्गीकरण गर्छु, र अब मात्रै सबै कुरा नवीकरण हुन थाल्छन् …

मानिस अत्यन्तै कलङ्कित भएको हुनाले म उसलाई जलोस् भनेर भट्टीमा फ्याँकिदिन्छु। तैपनि उसलाई ज्वालाले खतम पार्दैन, तर शोधन गर्छ, ताकि म ऊप्रति प्रसन्‍न हुन सकूँ—किनभने मैले चाहने भनेको शुद्ध सुनले बनेको, अशुद्धता विहीन कुरा हो, फोहोरी, दूषित कुराहरू होइन। मानिसहरूले मेरो मनस्थितिलाई बुझ्दैनन्, त्यसकारण “अप्रेसन टेबल” मा चढ्नुभन्दा पहिले, तिनीहरू चिन्ताले व्याकुल हुन्छन्, मानौं, तिनीहरूलाई चिरफार गरेपछि, तिनीहरू अप्रेसन टेबलमा पल्टिरहेको ठाउँमा नै म तिनीहरूको हत्या गर्नेछु। म मानिसहरूको मनस्थिति बुझ्छु, त्यसकारण म मानवजातिको सदस्य हुँ भन्‍ने देखिन्छ। मानिसको “दुर्भाग्य” प्रति मसँग ठूलो दया छ, र मानिस किन “बिरामी परेको” छ सो मलाई थाहा छैन। यदि ऊ स्वस्थ, र अपाङ्गता विहीन भए त, मूल्य चुकाउनुको, र अप्रेसन टेबलमा समय बिताउनुको के खाँचो हुन्थ्यो र? तर तथ्यहरूलाई रद्द गर्न सकिँदैन—कसले मानिसलाई “खानेकुराको सरसफाइ” मा ध्यान नदिनु भन्यो? कसले उसलाई स्वस्थ रहने कुरामा ध्यान नदिनु भनेर भन्यो? आज, मसँग अरू के-कस्ता उपायहरू छन्? मानिसप्रतिको मेरो करुणालाई देखाउनको लागि, म ऊसँगै “अप्रेसन कोठा” मा प्रवेश गर्छु—र कसले मलाई मानिसलाई प्रेम गर्नु भनी भन्यो? तसर्थ, म आफै “सर्जनको चक्‍कु” लिन्छु र कुनै पनि नतिजालाई रोक्‍नको लागि म मानिसलाई “अप्रेसन” गर्न थाल्छु। मानिसप्रतिको मेरो वफादारीताको कारण, मानिसहरूले मप्रतिको आफ्‍नो कृतज्ञता व्यक्त गर्नको लागि पीडाको बीचमा आँसु बगाउँछन्। मानिसहरूले के विश्‍वास गर्छन् भने, म धार्मिकतालाई बहुमूल्य ठान्छु, मेरा “मित्रहरू” कठिनाइमा हुँदा मैले मेरो हात बढाउनुपर्छ, र मेरो दयाप्रति मानिसहरू अझै कृतज्ञ छन्, र तिनीहरूको रोग निको भएपछि तिनीहरूले मलाई “उपहारहरू” पठाउनेछन् भनी तिनीहरू भन्छन्—तर अभिप्रायको त्यस्तो अभिव्यक्तिलाई म कुनै ध्यान दिँदिन, बरु मानिसलाई अप्रेसन गर्ने कार्यमा ध्यान केन्द्रित गर्छु। मानिसको शारीरिक कमजोरीको कारण, अप्रेसनको छुरी चलाउँदा, ऊ आफ्‍नो आँखा चिम्लेर अप्रेसन टेबलमा चकित भई पल्टिरहन्छ—तैपनि म कुनै ध्यान दिँदिन, म मेरो हातको कामलाई जारी मात्रै राखिरहन्छु। जब अप्रेसन पूरा भएको हुन्छ, मानिसहरू “बाघको मुख” बाट उम्केका हुन्छन् र म तिनीहरूलाई पोषणयुक्त कुरा खुवाउँछु, र तिनीहरूलाई यो कुरा थाहा नभए पनि, तिनीहरूभित्रको पोषण तत्व क्रमिक रूपमा बढिरहेको हुन्छ। त्यसपछि म तिनीहरूप्रति मुस्कुराउँछु, र तिनीहरूले आफ्‍नो स्वास्थ्य पुनः प्राप्त गरेपछि मात्रै तिनीहरूले मेरो अनुहारलाई स्पष्ट रूपमा देख्छन्, त्यसले गर्दा तिनीहरूले मलाई अझै बढी प्रेम गर्छन्, तिनीहरूले मलाई आफ्‍नो पिताको रूपमा लिन्छन्—के स्वर्ग र पृथ्वी बीचको सम्‍बन्ध यही होइन र?

मे ४, १९९२


अध्याय ४०

मानिसहरूले मेरो हरेक चाललाई नियाल्छन्, मानौं मैले स्वर्गहरूलाई झार्न लागेको छु, र तिनीहरू सधैँ मेरो काम गराइबाट चकित हुन्छन्, मानौं मेरा कामहरू तिनीहरूका निम्ति पूर्ण रूपमा अबोधगम्य छन्। तसर्थ, तिनीहरू आफूले स्वर्गलाई चिढ्याइएला र “मरणशीलहरूको संसार” मा आफूलाई फ्याँकिएला भनी अत्यन्तै डराउँछन् र आफूले गर्ने सबै काममा मबाट सङ्केत लिन्छन्। म मानिसहरूको विरुद्धमा मैले प्रयोग गर्न सक्‍ने कुनै कुराको खोजी गर्ने वा तिनीहरूका कमीकमजोरीहरूलाई मेरो कामको निसाना बनाउने प्रयास गर्दिनँ। यस क्षणमा, तिनीहरू अत्यन्तै खुशी छन्, र मलाई भरोसा गर्न आउँछन्। जब म मानिसलाई दिन्छु, मानिसहरूले मलाई आफ्‍नै जीवनलाई जस्तै प्रेम गर्छन्, तर जब म तिनीहरूबाट कुनै कुरा माग्छु, तिनीहरू मबाट टाढा बस्छन्। यस्तो किन हुन्छ? के तिनीहरूले मानव संसारको “निष्पक्षता र उचितपन” अभ्यास गर्न सक्दैनन्? म किन मानिसहरूलाई बारम्‍बार त्यस्ता कुराहरू मागिरहन्छु? के यो साँच्‍चै नै मसँग केही नभएको अवस्था हो? मानिसहरूले मलाई भिखारीलाई झैँ व्यवहार गर्छन्। जब म तिनीहरूबाट कुनै कुरा माग्छु, तिनीहरूले मैले “उपभोग” गर्न सकूँ भनेर तिनीहरूका “उब्रेपाब्रेका कुराहरू” मेरो अघि उठाएर ल्याउँछन्, र तिनीहरूले मेरो विशेष हेरचाह गरिरहेका छन् भनेर समेत भन्छन्। म तिनीहरूको कुरूप अनुहारहरू र अनौठा स्थितिहरूलाई हेर्छु, अनि म फेरि पनि मानिसबाट बिदा हुन्छु। त्यस्ता परिस्‍थितिहरूमा, मानिसहरू अबुझ अवस्थामा नै रहन्छन्, र मेरो फिर्तीको प्रतीक्षा गर्दै तिनीहरूले मैले तिनीहरूलाई इन्कार गरेका कुराहरू फेरि पनि फिर्ता लिन्छन्। मैले मानिसको खातिर धेरै समय खर्च गरेको छु र ठूलो मूल्य चुकाएको छु—तर यस पटक, अज्ञात कारणले गर्दा, मानिसहरूको विवेक तिनीहरूको मूल कार्य गर्न नसक्‍ने अवस्थामा छ। परिणामस्वरूप, मैले यो “अटुट शङ्‍का” लाई भविष्यका पुस्ताहरूका लागि “सन्दर्भ” होस् भनेर “रहस्यका वचनहरू” मा सूचीकृत गरेको छु, किनभने यी कुराहरू मानिसहरूको “कडा परिश्रम” बाट आएका “वैज्ञानिक सर्वेक्षणका परिणामहरू” हुन्; मैले तिनलाई कसरी त्यतिकै मेटाउन सक्छु र? के यो मानिसहरूका असल अभिप्रायहरूलाई “निराशामा परिणत गर्ने” कार्य हुनेथिएन र? आखिर, मसँग विवेक छ, त्यसकारण म मानिससँग छली, धूर्त कार्यमा संलग्‍न हुँदिन—के मेरा कार्यहरू यस्तै छैनन् र? के मानिसले उल्‍लेख गर्ने “निष्पक्षता र उचितपन” यही होइन र? मानिसको बीचमा, मैले आजसम्‍मै अटुट रूपमा काम गरेको छु। आजको जस्तो समयको आगमनसँगै, मानिसहरूले अझै पनि मलाई चिन्दैनन्, तिनीहरूले अझै पनि मलाई अपरिचितजस्तो व्यवहार गर्छन्, अनि मैले तिनीहरूलाई “बन्द बाटो” मा लगेको हुनाले, तिनीहरूले मलाई अझै बढी घृणा गर्छन्। यस पटक, तिनीहरूको हृदयको प्रेम नामनिशानाबिनै विलय भएको धेरै भइसकेको हुन्छ। मैले धाक लगाइरहेको छैन, मैले मानिसलाई हेला गर्ने कुरा त परै जाओस्। म मानिसलाई अनन्तसम्म प्रेम गर्न सक्छु, र म उसलाई अनन्तसम्म नै घृणा पनि गर्न सक्छु, र यो कुरा कहिल्यै परिवर्तन हुनेछैन, किनभने ममा धैर्यता छ। तर मानिसमा यो धैर्यता छैन, मप्रति ऊ सधैँ घरी रुखो र घरी उत्साहित हुन्छ, मैले मेरो मुख खोल्दा उसले मलाई थोरै मात्र ध्यान दिन्छ, र जब म मेरो मुख बन्द गर्छु र केही पनि भन्दिन, ऊ ठूलो संसारका छालहरूका बीचमा हराइहाल्छ। तसर्थ, यसलाई म अर्को एउटा उक्तिको रूपमा प्रस्तुत गर्छु: मानिसहरूसँग धैर्यताको कमी छ, त्यसकारण तिनीहरू मेरो हृदयलाई सन्तुष्ट तुल्याउन असक्षम छन्।

मानिसहरूले सपना देखिरहेका बेलामा, म मानिसहरूमाझ मेरो हातमा भएको “मृत्युको गन्ध” छर्दै संसारका देशहरूको यात्रा गर्छु। सबै मानिसहरू तुरुन्तै जीवनशक्तिलाई त्यागेर मानव जीवनको अर्को श्रेणीमा प्रवेश गर्छन्। मानवजातिको बीचमा, अबउप्रान्त कुनै पनि जीवित कुराहरू देख्‍न सकिँदैन, जताततै लासहरू छरपष्ट छन्, जीवनशक्तिले भरिएका कुराहरू तुरुन्तै नामनिशानाविनै हराएर जान्छन्, र लासहरूको उकुसमुकुस गन्धले भूमिलाई ढाक्छ। म तुरुन्तै आफ्‍नो अनुहार छोप्छु र मानिसबाट बिदा हुन्छु, किनभने मैले कामको अर्को चरण सुरु गर्न लागेको छु, र यसरी म जीवितै रहेकाहरूका लागि बस्‍ने ठाउँ दिन्छु र सबै मानिसहरूलाई आदर्श भूमिमा जिउन दिन्छु। यो मैले मानिसको लागि तयार गरेको आशिषित भूमि हो—एक यस्तो भूमि जहाँ शोक वा चिन्ता छँदै छैन। उपत्यकाबाट बगिरहेको पानीको मूल अत्यन्तै सफा छ, यो अटुट रूपमा बगिरहन्छ र यो कहिल्यै सुक्दैन; मानिसहरू परमेश्‍वरसँग सद्‍भावमा जिउँछन्, चराचुरुङ्गीले गीत गाउँछन्, र मन्द हावा र सूर्यको किरणको बीचमा, स्वर्ग र पृथ्वी दुवैले विश्राम लिइरहेका छन्। यहाँ, आज सबै मानिसका लासहरू लथालिङ्ग छरिएका छन्। मानिसहरूले थाहै नपाई, म मेरो हातका महामारी छोडिदिन्छु, र मानिसको लास कुहिन्छ, र यसरी शिरदेखि पाउसम्म देहको नामनिसान कतै रहँदैन, र म मानिसबाट धेरै टाढा जान्छु। म फेरि कहिल्यै पनि मानिससँग भेला हुँदिन, म फेरि कहिल्यै मानिसकहाँ आउँदिन, किनभने मेरो सम्पूर्ण व्यवस्थापनको अन्तिम चरण समाप्त भएको छ, र म फेरि कहिल्यै पनि मानवजातिको सृष्टि गर्नेछैन, म फेरि कहिल्यै पनि मानिसलाई ध्यान दिनेछैन। मेरो मुखका वचनहरू पढिसकेपछि, मानिसहरू सबैले आशा गुमाउँछन्, किनभने तिनीहरू मर्न चाहँदैनन्—तर “जीवित हुन” को खातिर को “मर्दैन” र? जब म मानिसहरूलाई जीवित पार्ने जादु मसँग छैन भनी भन्छु, तिनीहरू पीडाले भक्‍कानो फुटाउँदै रुन्छन्; वास्तवमै, म सृष्टिकर्ता भए पनि, मसँग मानिसहरूलाई मर्न लगाउने शक्ति मात्रै छ, र मसँग तिनीहरूलाई जीवित पार्ने क्षमताको छैन। यसमा, म मानिससँग क्षमा माग्छु। तसर्थ, मैले मानिसलाई अग्रिम रूपमा यसो भनेको छु “मैले ऊबाट तिर्न नसकिने ऋण लिएको छु”—तर उसलाई भने म नम्र हुँदै छु भन्‍ने लाग्यो। आज, तथ्यहरूको आगमनसँगै, म अझै यही भन्छु। जब म बोल्छु, म तथ्यहरूविरुद्ध जाँदिनँ। तिनीहरूका धारणाहरूमा, मानिसहरूले मैले बोल्‍ने तरिकाहरू धेरै छन् भन्‍ने विश्‍वास गर्छन्, त्यसकारण मैले दिने वचनहरूलाई तिनीहरूले सधैँ पक्रेर राख्छन्, र यस क्रममा अर्को कुनै कुराको आशा गर्छन्। के यी मानिसका गलत हेतुहरू होइनन् र? यिनै परिस्‍थितिहरूमा म मानिसले मलाई साँचो रूपमा प्रेम गर्दैन भनी “साहसको साथ” भन्छु। म विवेकलाई त्यागेर तथ्यहरूलाई बङ्ग्याउनेछैन, किनभने म मानिसहरूलाई तिनीहरूको आदर्शभूमिमा लानेछैन; आखिरमा, जब मेरो काम समाप्त हुन्छ, म तिनीहरूलाई मृत्युभूमिमा लैजानेछु। त्यसकारण, मानिसहरूले मसँग गुनासो नगरेकै राम्रो। के यो मानिसहरूले मलाई “प्रेम” गर्ने हुनाले भएको होइन र? के आशिष्‌हरूसम्‍बन्धी तिनीहरूको इच्‍छा अत्यन्तै धेरै भएकोले यसो भएको होइन र? यदि मानिसहरूले आशिष्‌हरूको खोजी गर्न नचाहेका भए, कसरी यस्तो “दुर्भाग्य” आउन सक्थ्यो र? मप्रतिको मानिसहरूको “बफादारीता” को कारणले गर्दा, तिनीहरूले कुनै योगदान नदिईकनै भए पनि कठिन परिश्रम गर्दै मलाई धेरै वर्षसम्‍म पछ्याएको हुनाले, “गोप्य कक्ष” मा के हुँदै छ भन्‍नेबारेमा म तिनीहरूको निम्ति थोरै कुरा प्रकट गर्छु: आज मेरो काम निश्‍चित बिन्दुमा पुग्न बाँकी छ र मानिसहरूलाई आगोको खाडलमा फ्याँक्‍न बाँकी नै छ, र त्यस कुरालाई ध्यानमा राख्दै म तिनीहरूलाई जतिसक्दो चाँडो छोडिजान सल्‍लाह दिन्छु—बसिरहनेहरू सबैले दुर्भाग्य र अशुभ भोग्‍ने सम्‍भावना हुन्छ, र तिनीहरू अन्त्यमा पनि अझै मृत्युबाट बच्‍न सक्नेछैनन्। म तिनीहरूको लागि “सम्‍पत्तिको ढोका” पूरै खोलिदिन्छु; जो-जो जान चाहन्छन् तिनीहरू जतिसक्दो चाँडो बाटो लागेको राम्रो—यदि तिनीहरूले सजाय आउञ्‍जेलसम्‍म पर्खिरहे भने, ढिलो भइसकेको हुनेछ। यी वचनहरू गिल्‍लाका वचनहरू होइनन्—यी साँचो तथ्य हुन्। मानिसको निम्ति स्वच्‍छ विवेकद्वारा मेरा वचनहरू बोलिएका छन्, र यदि तिमीहरू अहिले जाँदैनौ भने, कहिले जानेछौ? के मानिसहरूले साँच्‍चै नै मेरा वचनहरूमा भरोसा गर्न सक्छन्?

मैले मानिसको भवितव्यको बारेमा कहिल्यै पनि त्यति ध्यान दिएको छैन; म मानिसहरूको बाधाविना, मेरो आफ्‍नै इच्छालाई मात्रै पछ्याउँछु। तिनीहरू डराएको कारण म कसरी मेरो हातलाई पछि हटाउन सक्छु र? मेरो सम्पूर्ण व्यवस्थापन योजनाभरि, मैले मानिसका अनुभवहरूका लागि कहिल्यै पनि थप बन्दोबस्तहरू गरेको छैन। म मेरो मूल योजनाअनुसार मात्रै काम गर्छु। विगतमा, मानिसहरूले आफैलाई मेरो खातिर “अर्पण गरे” र म तिनीहरूप्रति न त उत्साहित न त उदासीन थिएँ। आज, तिनीहरूले आफैलाई मेरो निम्ति “बलिदान गरेका” छन्, र म तिनीहरूप्रति न त उत्साहित न त उदासीन नै छु। मानिसहरूले मेरो लागि आफ्‍नो जीवन बलिदान दिएको कारण म आत्मसन्तुष्ट हुँदिन, न त म अथाह आनन्दमा नै डुब्छु, बरु मेरो योजनाअनुसार तिनीहरूलाई मृत्युदण्ड दिने भूमिमा पठाइरहन्छु। पाप-स्वीकारको बेला तिनीहरूले देखाउने मनोवृत्तिलाई म कुनै ध्यान दिँदिन—कसरी मेरो हिउँले जमेको, चिसो हृदयलाई मानिसको हृदयले छुन सक्छ? के म मानवजातिको बीचको एक भावनात्मक प्राणी हुँ र? धेरै पटक मैले मानिसहरूलाई म देहगत भावनारहित छु भनेर स्मरण गराएको छु, तर म नम्र मात्रै बनिरहेको छु भन्‍ने ठानेर तिनीहरू केवल मुस्कुराउँछन्। मैले “म संसारसँग व्यवहार गर्ने मानवजातिको दर्शनको बारेमा अनजान छु” भनेर भनेको छु, तर मानिसहरूले कहिल्यै पनि त्यस्तो विचार गरेका छैनन्, बरु मैले बोल्‍ने तरिकाहरू धेरै छन् भनेर भन्छन्। मानिसको यो धारणाका बन्धनहरूका कारण, मैले मानिसहरूसँग कुन शैली र कस्ता तरिकाहरूले बोल्‍ने भन्‍ने मलाई थाहा छैन—त्यसकारण, अरू कुनै विकल्‍प नभएको हुनाले, म सीधा कुरा मात्र गर्न सक्छु। मैले अरू के गर्न सक्छु र? मानिसहरू बोल्‍ने तरिका धेरै छन्—तिनीहरू भन्छन्, “हामी आफ्‍ना भावनाहरूमा डुब्नु हुँदैन बरु हामीले धार्मिकताको अभ्यास गर्नुपर्छ,” जुन तिनीहरूले धेरै वर्षदेखि लगाउँदैआएको नारा जस्तै हो, तर तिनीहरूले आफ्‍ना वचनहरूअनुसार काम गर्न सक्दैनन्, तिनीहरूका वचनहरू रित्तो छन्—त्यसकारण म मानिसहरूमा “तिनीहरूका वचनहरू लागू गर्ने र उपलब्धिहरू प्राप्त गर्ने” क्षमताको कमी छ भनेर भन्छु। मानिसहरूले आफ्‍नो हृदयमा के विश्‍वास गर्छन् भने, त्यसरी काम गर्नु भनेको मेरो अनुकरण गर्नु हो—तर तिनीहरूको अनुकरणमा मलाई कुनै चासो छैन, म यसप्रति वाक्‍क भएको छु। मानिसहरू किन सधैँ तिनीहरूलाई खुवाउनेकै विरुद्धमा खडा हुन्छन्? के मैले मानिसलाई अत्यन्तै थोरै दिएको छु? किन मानिसहरूले सधैँ मेरो पिठ्यूँपछाडि गोप्य रूपमा शैतानको पूजा गर्छन्? यस्तो लाग्छ मानौं तिनीहरूले मेरो लागि काम गर्छन् र मैले तिनीहरूलाई दिने मासिक तलब तिनीहरूको दैनिक खर्च टार्नको लागि पर्याप्त छैन, त्यसकारण तिनीहरूले आफ्‍नो कमाइ दुई गुणा बढाउनको लागि काम गर्ने समयबाहिर अर्को काम खोज्छन्—किनभने मानिसहरूको खर्च अत्यन्तै धेरै छ, र कसरी जीवन धान्‍ने तिनीहरूलाई थाहा छैन जस्तो देखिन्छ। यदि अवस्था यस्तै हो भने, म तिनीहरूलाई मेरो “कारखाना” बाट निस्केर जान आज्ञा दिन्छु। धेरै पहिले, मैले मानिसलाई मेरो लागि काम गर्दा विशेष व्यवहार प्राप्त हुनेछैन भनेर भनेको थिएँ: म “कठिन परिश्रम गर अनि धेरै प्राप्त गर, थोरै काम गर अनि थोरै नै प्राप्त गर, अनि काम नगर, र केही पनि प्राप्त नगर” भन्‍ने प्रणाली लागू गर्दै म सबै मानिसहरूसँग निष्पक्ष र उचित व्यवहार गर्छु, र यसमा कुनै अपवाद छैन। जब म बोल्छु, तब म कुनै कुरा लुकाउँदिन; यदि कसैलाई मेरो “कारखानाका नियमहरू” कडा छन् भन्‍ने लाग्यो भने, तिनीहरू तुरुन्तै निस्केर जान सक्छन्, म तिनीहरूलाई सहरबाट बाहिर जाने “भाडा” दिनेछु। त्यस्ता मानिसहरूलाई सम्‍हाल्‍ने कार्यमा म “उदार” छु, म तिनीहरूलाई बस्‍नको लागि जबरजस्ती गर्दिनँ। यी अनगिन्ती मानिसहरूमध्ये, के मैले मेरो आफ्ना अभिप्रायअनुरूपको “कामदार” पाउन सक्दिनँ? मानिसहरूले मलाई कम सम्‍झनु हुँदैन! यदि मानिसहरूले अझै पनि मेरो विरुद्धमा विद्रोह गर्छन् र अर्कै ठाउँमा “जागिर” खोज्छन् भने, म तिनीहरूलाई जबरजस्ती गर्नेछैन—म यो कुरालाई स्वागत गर्नेछु, मसँग कुनै विकल्‍प छैन! के मेरा “नीति र नियमहरू” धेरै भएकोले यस्तो भएको होइन र?

मैले एक पटक मानिसहरूको बीचमा ठूलो प्रयास गरेको छु, तर तिनीहरूले यो कुराको पत्तो पाएनन्, त्यसकारण मैले तिनीहरूको निम्ति यो कुरालाई चरणबद्ध रूपमा प्रकट गर्न मेरो वचन प्रयोग गर्नुपर्‍यो। तैपनि, मानिसले मेरा वचनहरूलाई बुझ्‍न सकेन, अनि मेरो योजनाको उद्देश्यप्रति अनजान रह्‍यो। त्यसकारण, तिनीहरूका त्रुटि र कमीकमजोरीहरूका कारण, मानिसहरूले मेरो योजनालाई बाधा पुर्‍याउने काम गरे, र यसले सबै किसिमका अशुद्ध आत्‍माहरूलाई प्रवेश गर्ने मौका दियो, त्यसकारण मानवजाति तिनीहरूको सिकार बने र तिनीहरूलाई यी अशुद्ध आत्‍माहरूले तिनीहरू पूर्ण रूपमा दूषित भइञ्‍जेल यातना दिए। त्यसपछि मात्रै मैले मानिसका अभिप्राय र उद्देश्यहरूलाई राम्ररी देखेँ। मैले बादलहरूका बीचबाट सुस्केरा लिएँ: किन मानिसहरू सधैँ आफ्‍नै लागि काम गर्छन्? के मेरा सजाय तिनीहरूलाई सिद्ध तुल्याउनको लागि होइनन् र? के मैले जानी-जानी तिनीहरूको सकारात्मक मनोवृत्तिमा प्रहार गरिरहेको छु? मानिसको भाषा सुन्दर र कोमल भए पनि, उसका कार्यहरू पूर्ण रूपमा भताभुङ्ग छन्। किन मैले मानिसलाई दिएका मापदण्डहरूको सधैँ कुनै परिणाम आउँदैन? के यो मैले कुकुरलाई रूख चढ्न सिकाएको जस्तै भएको हुन सक्छ? के मैले व्यर्थमा धेरै कष्ट गरिरहेको छु? मेरो सम्पूर्ण व्यवस्थापन योजनाको अवधिमा, मैले विभिन्‍न प्रकारका “प्रयोगात्मक युक्तिहरू” को योजना बनाएको छु; तैपनि, यसको नाजुक अवस्था र यसले धेरै वर्षसम्‍म सुर्यको ज्योति नपाएकोले यो भूभाग निरन्तर परिवर्तन भइरहेको छ, जसले गर्दा भूमिमा “क्षय” हुन्छ। त्यसकारण, मेरो स्मरणमा मैले त्यस्ता भूमिका अनगिन्ती टुक्राहरूलाई त्यागेको छु। अहिले समेत, भूमिको धेरैजसो भाग परिवर्तन भइरहन्छ। यदि कुनै दिन, भूमि पूर्ण रूपमा अर्को प्रकारमा परिवर्तन भयो भने, म मेरो हातको एकै झट्काद्वारा त्यसलाई पन्छाउनेछु—के अहिलेको चरणमा मैले गर्ने काम ठीक यही होइन र? तर मानवजातिलाई यसको बारेमा अलिकति पनि थाहा छैन; तिनीहरूलाई मेरो “मार्गनिर्देशन” अन्तर्गत “सजाय” मात्रै दिइन्छ। त्यो के राम्रो भयो र? के म मानिसलाई सजाय दिनकै लागि आउने परमेश्‍वर हुन सक्छु? माथिको स्वर्गहरूमा, मैले म मानिसहरूका बीचमा आएपछि, म तिनीहरूमध्येकै एक बन्‍नेछु, ताकि मैले प्रेम गर्नेहरू सबै मेरो नजिक हुन सकून् भनेर एकपटक योजना बनाएको थिएँ। तैपनि, अहिले आजको यो चरणमा आइपुगिसकेपछि, मानिस मेरो सम्पर्कमा नभएको मात्र होइन, बरु मेरो सजायको कारण मबाट टाढै बस्छ। ऊ टाढा बसेको कारण म बिलौना गर्दिनँ। यसको बारेमा के गर्न सकिन्छ र? मानिसहरू सबै जुन धुन बज्यो त्यही धुनमा गाउने प्रस्तोताहरू हुन्। मानिसलाई मेरो पकडबाट “चिप्‍लन” दिने मेरो क्षमताप्रति म ढुक्क छु, र तिनीहरूलाई “अरू भागहरू” बाट मेरो “कारखाना” मा फर्काएर ल्याउने मेरो क्षमतामा म अझै बढी ढुक्क छु। यस मोडमा, मानिससँग के गुनासो हुन सक्छ र? अनि मानिसले मलाई के नै गर्न सक्छ र? के मानिसहरू पर्खालको माथि बढिरहेका घाँसहरू जस्तै होइनन् र? तैपनि, म मानिसलाई यो गल्तीको लागि हानि गर्दिनँ, बरु तिनीहरूलाई मेरा पोषणहरू दिन्छु। मानिसहरू कमजोर, शक्तिविहीन र पोषणहीन छन्; तिनीहरू ठीक त्यस्तै छन्। म मानिसको चिसो हृदयलाई मेरो न्यानो अङ्गालोले रूपान्तरण गर्छु: अरू कसले त्यस्तो कुरा गर्न सक्छ र? मैले किन मानिसको बीचमा त्यस्तो काम गरेको छु? के मानिसले साँच्‍चै मेरो हृदयलाई बुझ्‍न सक्छ त?

मैले छनौट गरेका सबै मानिसहरूका बीचमा, म एउटा “व्यवसायमा” संलग्‍न भएको छु, त्यसकारण मेरो घरमा सधैँ कहिल्यै अन्त्य नहुने गरी मानिसहरूको आवतजावत भइरहन्छ। तिनीहरू सबै मेरो स्थानमा विभिन्‍न औपचारिकतामा संलग्‍न हुन्छन्, मानौं तिनीहरूले मसँग व्यापार-व्यवसायको कुरा गरिरहेका छन्, जसले मेरो कार्यलाई भारी रूपमा व्यस्त तुल्याउँछ, यहाँसम्‍म कि कहिलेकहीँ त म तिनीहरूबीचको कलहलाई सम्‍हाल्नै सक्दिनँ। म मानिसहरूलाई मेरो बोझमा थप बोझ नथप्‍न आग्रह गर्छु; सधैँ मेरै भरोसा गरिरहनुभन्दा तिनीहरूले आफ्‍नै बाटो बनाएको भए राम्रो हुनेथियो। तिनीहरू सधैँ मेरा घरमा बालबच्‍चाजस्तो भएर जिउनु हुँदैन; त्यसो गर्दा के नै फाइदा हुन्छ र? मैले जे गर्छु त्यो निकै महत्त्वपूर्ण व्यवसाय हो; मैले कुनै “छिमेकी खाजा पसल” वा अर्को कुनै सानो “सुलभ भण्डार” चलाउँदिन। मानिसहरू सबै मेरो मनको स्थितिलाई बुझ्‍न असफल छन्, मानौं तिनीहरूले जानी-जानी मसँग ठट्टा गरिरहेका छन्, मानौं तिनीहरू खेल्‍ने अतृप्त चाहना भएका, गम्‍भीर विषयहरूलाई कहिल्यै विचार नगर्ने चकचके बालबच्चा हुन्, जसले धेरैलाई मैले तिनीहरूलाई दिएको “गृहकार्य” गर्न असफल बनाएका छन्। कसरी त्यस्ता मानिसहरूलाई तिनीहरूको “शिक्षक” को अघि आफ्‍नो अनुहार देखाउने आँट हुन्छ? किन तिनीहरू कहिल्यै तिनीहरूले गर्नुपर्ने काममा ध्यान दिँदैनन्? मानिसको हृदय कस्तो प्रकारको वस्तु हो? आजको दिनसम्‍म, म यस विषयमा अस्पष्ट नै छु। किन मानिसको हृदय अटुट रूपमा परिवर्तन भइरहन्छ? यो त जुन महिनाको दिनजस्तै छ: अहिले नै घाम चर्किरहेको हुन्छ, अहिले नै बाक्‍लो बादल लाग्छ, र अहिले नै बतास चल्छ। त्यसकारण, मानिसले किन अनुभवबाट सिक्‍न सक्दैन? सायद मैले जे भनेँ त्यो अत्युक्ति हुन सक्छ। वर्षाको मौसममा छाता बोक्‍नुपर्छ भन्‍नेसमेत मानिसलाई थाहा छैन, त्यसकारण, तिनीहरू आफ्नो अज्ञानताको कारण धेरै पटक अचानक भारी वर्षामा परी पूर्ण रूपमा भिजेका छन्, मानौं मैले तिनीहरूलाई जानी-जानी गिज्याइरहेको छु र तिनीहरू सधैँ स्वर्गबाट झर्ने वर्षाको आक्रमणमा परिरहेका छन्। अथवा, सायद म अत्यन्तै “निर्दयी” छु, र मानिसको ध्यान खलबल्याएर के गर्ने भनी थाहा नहुने गरी सधैँ अलमल्याउँछु। कुनै पनि मानिसले कहिल्यै पनि मेरो कामको उद्देश्य वा महत्त्वलाई साँचो रूपमा बुझेको छैन। यस्तो भएको हुनाले, तिनीहरू सबैले आफैलाई बाधा दिने र सजाय दिने काम गरिरहेका छन्। के म साँच्‍चै तिनीहरूलाई सजाय दिन निस्कन्छु त? किन मानिसहरूले आफ्‍नो लागि आफै समस्या पैदा गर्छन्? तिनीहरू किन सधैँ फन्दातिर हिँड्छन्? किन तिनीहरूले मसँग वार्तालाप गर्दैनन्, बरु सधैँ आफ्नो लागि काम गर्ने बाटोहरूको खोजी गर्छन्? के मैले मानिसलाई दिने सबै कुरा पर्याप्त नभएको हुन सक्छ?

मैले मेरो “पहिलो काम” सबै मानवजातिको बीचमा प्रकाशन गरेको छु, र मेरो प्रकाशनले मानिसमाझ निकै ठूलो आदरभाव पैदा गर्ने हुनाले, तिनीहरू सबैले यसलाई विस्तृत रूपमा र होशियारीसाथ अध्ययन गर्छन्, अनि यो ध्यानपूर्ण अध्ययनद्वारा, तिनीहरूले धेरै कुरा प्राप्त गरेका छन्। मेरो लिखित कार्य अचम्‍मको, अत्यन्तै जटिल उपन्यासजस्तो देखिन्छ; यो रोमान्टिक गद्य कविताजस्तो देखिन्छ; यो राजनीतिक कार्यक्रमको छलफलजस्तो देखिन्छ; यो आर्थिक बुद्धिको सार-संग्रहजस्तो देखिन्छ। मेरो लिखित कार्य अत्यन्तै प्रचुर भएको हुनाले, यसको बारेमा विभिन्‍न फरक-फरक विचारहरू छन्, र मेरो यो कार्यलाई सारांशित गर्ने प्रस्तावना कसैले पनि प्रदान गर्न सकेको छैन। मानिसहरूसँग “असाधारण” ज्ञान र प्रतिभा हुन सक्छ, तर मेरो यो कार्य सक्षम र प्रतिभावान् मानिसहरू सबैलाई असमञ्जसमा पार्नको लागि पर्याप्त छ। “रगत बग्‍न सक्छ, आँसु झर्न सक्छ, तर शिर कहिल्यै पनि झुकाउनु हुँदैन” भन्‍ने तिनीहरूको भनाइजस्तै, मेरो लिखित कामको अघि आत्मसमर्पणता व्यक्त गर्नको लागि तिनीहरूले पहिले नै अचेत रूपमा आफ्‍नो शिर निहुर्‍याइसकेका छन्। मानिसले आफ्‍नो अनुभवका पाठहरूद्वारा, मेरो लिखित कार्यलाई आकाशबाट खसेको स्वर्गीय पुस्तक हो भनी सारांशित गरेको छ। तैपनि म मानिसलाई त्यति धेरै संवेदनशील नहुन आग्रह गर्छु। मेरो दृष्टिकोणमा, मैले जे भने त्यो सबै साधारण नै छन्; तैपनि, मेरो आशा के छ भने, मेरो कार्यमा समावेश जीवनको विश्‍वकोशमा, मानिसहरूले जीविकोपार्जनको कुनै उपाय पत्ता लगाउन सक्‍नेछन्; मानिसको गन्तव्यमा, तिनीहरूले जीवनको अर्थको खोजी गर्न सक्छन्; स्वर्गका रहस्यहरूमा, तिनीहरूले मेरा अभिप्रायहरूको खोजी गर्न सक्छन्; अनि मानवजातिको मार्गमा, तिनीहरूले जिउने कला खोजी गर्न सक्छन्। के यसरी काम-कुराहरू अझै असल हुँदैनन् र? म मानिसलाई जबरजस्ती गर्दिन; यदि कुनै व्यक्तिलाई मेरो लिखित कार्यप्रति “चासो छैन” भने, म तिनीहरूलाई मेरो पुस्तकको रकमका साथै “सेवा शुल्क” “फिर्ता” दिनेछु। म कसैलाई पनि जबरजस्ती गर्दिनँ। यो पुस्तकको लेखको रूपमा, पाठकहरूले मेरो कार्यलाई मन पराउनेछन् भन्‍ने मेरो एउटै आशा छ, तर मानिसहरूले सधैँ फरक-फरक कुरा मन पराउँछन्। त्यसकारण, म मानिसहरूलाई के आग्रह गर्छु भने तिनीहरूले अनुहारसम्‍बन्धी विचारहरू त्याग्‍न नसकेकै कारण तिनीहरूको भावी सम्‍भावनाहरूमा सम्झौता नगरून्। यदि तिनीहरूले त्यसो गरे भने, दयालु मन भएको मैले कसरी त्यस्तो ठूलो अपमान सहन सक्छु र? यदि तिमीहरू मेरो कार्य मन पराउने पाठकहरू हौ भने, मलाई आशा छ, तिमीहरूले मलाई तिमीहरूका आफ्‍नै बहुमूल्‍य सुझावहरू प्रदान गर्नेछौ, र मेरो लेखाइलाई अझै सुधार गर्नेछौ भन्‍ने मेरो आशा छ, र यसरी मानिसका गल्तीहरूद्वारा मेरो लेखाइको विषयवस्तुमा सुधार आउनेछ। यसले लेखक र पाठक दुवैलाई फाइदा पुर्‍याउनेछ, होइन र? मलाई थाहा छैन, मेरो भनाइ सही छ कि छैन, र सायद यसरी मैले मेरो लेख्‍ने क्षमतालाई सुधार गर्न सक्छु, वा सायद हामीबीचको सम्‍बन्धलाई बलियो बनाउन सक्छु। समग्रमा, मलाई आशा छ, सबै मानिसहरूले मेरो काममा कुनै अवरोध नपुऱ्याई मसँग सहकार्य गर्न सक्छन्, ताकि मेरो वचन हरेक परिवार र घरमा पुर्‍याउन सकियोस्, ताकि पृथ्वीका सबै मानिसहरू मेरा वचनहरूमा जिउन सकून्। मेरो लक्ष्य यही नै हो। मलाई आशा छ, “मेरा वचनहरूमा जीवन” भन्‍ने अध्याय पढिसकेपछि, सबैले केही न केही प्राप्त गर्न सकून्, चाहे त्यो जीवनका नीति वचन वा मानव संसारमा आइपर्ने गल्तीको ज्ञान, वा मैले मानिसबाट के चाहन्छु त्यो कुरा, वा आजको राज्यका मानिसहरूका “रहस्यहरू” नै किन नहोस्। तैपनि, म मानिसहरूलाई आजका मानिसहरूको काण्डहरू भन्‍ने खण्डलाई हेर्न आग्रह गर्छु; यो सबैको लागि फाइदाजनक हुनेछ। नयाँ रहस्यहरू भन्‍ने खण्डबाट पढ्दा पनि त्यसले हानि गर्नेछैन, जुन मानिसहरूको जीवनको लागि अझै फाइदाजनक हुनेछ। फेरि, ताजा विषयहरू भन्‍ने स्तम्‍भ नियमित रूपमा पढ्नू—के यो मानिसहरूको जीवनको लागि अझै बढी लाभदायक हुनेछैन र? मेरो सल्‍लाह लिने, यसले कुनै प्रभाव पार्छ कि पार्दैन हेर्ने, त्यसपछि यसलाई पढेपछि तिमीहरूलाई कस्तो लाग्यो सो मलाई बताउने गर्दा कुनै हानि हुँदैन, र त्यसरी मैले सही औषधि प्रदान गर्न सक्छु, र अन्तिममा, मानवजातिको रोग-बिमारहरू सबैलाई पूर्ण रूपमा हटाउन सक्छु। मेरा सुझावहरू तिमीहरूलाई कस्तो लाग्यो मलाई थाहा छैन, तर तिमीहरूले तिनलाई सन्दर्भ सामग्रीको रूपमा लिनेछौ भन्‍ने मेरो आशा छ। त्यसो गरे कसो होला?

नयाँ कामको सुरुवात हुनेबित्तिकै, सबै मानिसहरूको नयाँ प्रवेश हुन्छ, र तिनीहरू मसँगै हातमा हात मिलाएर अघि बढ्छन्। हामी राज्यको महान सडकमा सँगै हिँड्छौं, र मानिस र मेरो बीचमा यस्तो नजिकको घनिष्ठता हुन्छ। मानिसप्रतिका मेरा भावनाहरू देखाउन र मेरो मनोवृत्ति प्रदर्शित गर्न, म सधैँ मानिससँग बोलेको छु। तैपनि, यीमध्ये कतिपय वचनहरूले मानिसहरूलाई चोट पुर्‍याउन सक्छन्, जबकि कतिपय वचनहरूले तिनीहरूको लागि ठूलो सहयोग गर्न सक्छन्, त्यसकारण म मानिसहरूलाई मेरो मुखहरूबाट निस्‍कने वचनहरू अझै बढी सुन्‍न सल्‍लाह दिन्छु। मेरा वाणीहरू खासै सुन्दर नहुन सक्छन्, तर ती सबै मेरो हृदयको गहिराइबाट आउने वचनहरू हुन्। मानवजाति मेरो मित्र भएको हुनाले, म मेरो कार्यलाई मानिसको माझमा अघि बढाउने कार्यलाई जारी राख्छु, अनि मानिसले पनि मेरो काममा अवरोध पुऱ्याउँछ कि भनेर अत्यन्तै डराउँदै मसँग सहकार्य गर्न सक्दो गर्छ। अहिले, मेरो हृदय ठूलो प्रसन्‍नताले भरिएको छ किनभने मैले मानिसहरूको एउटा समूहलाई प्राप्त गरेको छु, त्यसकारण मेरो “उद्यम” अबउप्रान्त मन्दीमा छैन; यसमा अबउप्रान्त रित्तो शब्‍दहरू समावेश छैनन्, र मेरो “विशिष्ट उत्पादन बजार” ले सुस्त व्यापार गर्न छोडेको छ। आखिर मानिसहरू समझदार नै छन्—तिनीहरू सबै मेरो नाम र मेरो महिमाको लागि “आफैलाई अर्पण गर्न” तत्पर छन्, र यसरी मात्रै मेरो “विशिष्ट पसल” ले केही नयाँ “सरसामानहरू” प्राप्त गर्छ, त्यसकारण आत्मिक क्षेत्रमा धेरै “ग्राहकहरू” मेरा “सरसामानहरू” किन्‍न आउँछन्। यस क्षणदेखि पछि मात्रै मैले महिमा प्राप्त गर्छु; त्यसपछि मात्रै मेरो मुखबाट निस्‍केका वचनहरू रित्ता हुन छोड्नेछन्। मैले विजय प्राप्त गरेको छु र विजयसहित फर्केर आएको छु, अनि सबै मानिसहरूले मेरो हर्षोल्‍लास गर्छन्। यस बेला ठूलो रातो अजिङ्गर मप्रतिको त्यसको आदर देखाउन, त्यो मेरो पाउमुनि छ भनेर देखाउन “हर्षोल्‍लास गर्न” आउनेछ, जुन कुरालाई म महिमाको रूपमा लिन्छु। सृष्टि भएको समयदेखि आजको दिनसम्‍म, मैले धेरै विजयी युद्धहरू लडेको छु, र धेरै सराहनीय कामहरू गरेको छु। एकपटक धेरै मानिसहरूले मेरो निम्ति हर्षोल्‍लास गरे, मलाई प्रशंसा चढाए, र मेरो लागि नाचे। यी बेजोड र बिर्सन नसकिने दृश्यहरू थिए, तैपनि मैले मेरो मुस्कान कहिल्यै देखाइन, किनभने मैले मानिसलाई जित्‍न बाँकी नै थियो, र मैले सृष्टिजस्तै कामको केही भाग मात्रै गरिरहेको थिएँ। आज विगतको जस्तो समय छैन। म सिंहासनबाट मुस्कुराउँछु, मैले मानिसलाई जितेको छु, र सबै मानिसहरू मेरो आराधना गर्न मेरो अघि निहुरिन्छन्। आजका मानिसहरू विगतका मानिसहरू होइनन्। मेरो काम कसरी वर्तमानको लागि बाहेक अरू कुनै कुराको लागि हुन सक्छ र? यो मेरो महिमाको लागि बाहेक अरू केको लागि हुन सक्छ र? भोलिको उज्यालो भविष्यको खातिर, म मानिसमाथिको मेरो कामलाई धेरै पटक स्पष्ट पार्नेछु, ताकि मेरो महिमाले सृष्टि गरिएको मानिसमा “विश्राम” गर्न सकोस्। म यसलाई मेरो कामको सिद्धान्तको रूपमा लिनेछु। मसँग सहकार्य गर्न इच्‍छुकहरू, उठ र कठिन परिश्रम गर, ताकि मेरो अझै बढी महिमाले आकाशमण्डललाई भर्न सकोस्। ठूला-ठूला योजनाहरूलाई अघि बढाउने समय अहिले नै हो। मेरो प्रेमको वास्ता र सुरक्षामा हुनेहरू सबैसँग यहाँ मसँग आफ्‍ना क्षमताहरू प्रयोग गर्ने मौका छ, र म सबै कुरालाई मेरो कामको खातिर “परिक्रमा” गर्न लगाउनेछु। आकाशमा उड्ने चराहरू आकाशको मेरो महिमा हुन्, पृथ्वीका समुद्रहरू पृथ्वीमा मैले गरेका काम हुन्, यावत्‌ थोकको मालिक सबै कुराहरू माझ भएको मेरो प्रकटीकरण हो, र सबै थोकलाई जीवनसँगै वृद्धि हुन, फस्टाउन, र चम्कन लगाउँदै, म पृथ्वीमा भएका सबै कुरालाई मेरो व्यवस्थापनको पूँजीको रूपमा प्रयोग गर्छु।

सृष्टिको समयमा, मैले पृथ्वीको मेरो काम अन्तिम युगमा पूरा हुनेछ भनेर निर्धारित गरिसकेको थिएँ। मेरो काम समाप्त हुने समय नै मेरा सबै कार्यहरूलाई आकाशमण्डलमा प्रकट गरिने समय हुनेछ। म पृथ्वीका मानिसहरूलाई मेरा कामहरू स्वीकार गर्न लगाउनेछु, र मेरा कामहरू “न्यायआसनको अगाडि” प्रमाणित हुनेछन्, ताकि पृथ्वीका मानिसहरूले तिनलाई स्वीकार गरेर, घोप्टो परून्। तसर्थ, यो सबै कुरापछि म विगतका युगहरूमा पहिले कहिल्यै नगरिएको एउटा उद्यम प्रारम्‍भ गर्नेछु। आजदेखि पछि, म मेरा कामहरूलाई चरणबद्ध रूपमा स्पष्ट पार्नेछु, ताकि समाजको हरेक क्षेत्रमा मेरो बुद्धि, मेरो आश्‍चर्यपन, र मेरो अथाहपन स्वीकार र प्रमाणित होऊन्। खास गरी, पृथ्वीका सबै सत्तासीन दलहरूलाई मेरा कार्यहरू स्वीकार गर्न लगाइनेछ, ताकि मेरा कार्यहरूमाथि “न्यायाधीशहरू” ले न्याय गरून् र “वकिलहरू” ले “प्रतिरक्षा” गरून्, यसरी सबै मानिसहरूलाई शिर निहुराएर घोप्टो पर्ने तुल्याउँदै मेरा कार्यहरू स्वीकार हुनेछन्। यो समयदेखि पछि, मेरा कार्यहरूलाई समाजको हरेक क्षेत्रले पहिचान गर्नेछ, र यो मैले पृथ्वीको सबै महिमा प्राप्त गर्ने समय पनि हुनेछ। त्यो बेला, म मानिसकहाँ देखा पर्नेछु र त्यसउप्रान्त गुप्त रहनेछैन। वर्तमानमा, मेरा कामहरू चरमतामा पुग्‍न बाँकी नै छ। मेरो काम अघि बढिरहेको छ, र जब मेरा कार्यहरू शीर्ष विन्दुमा पुग्छन्, यो पूरा हुनेछ। म सबै राष्ट्रका मानिसहरूलाई पूर्ण रूपमा विजय गर्नेछु, म भयङ्कर जनावरहरूलाई मेरो अघि थुमाजस्तै सधाउनेछु, र म ठूलो रातो अजिङ्गरलाई पृथ्वीका मानिसहरूजस्तै मेरो अघि समर्पित हुन लगाउनेछु। म स्वर्गका मेरा सबै शत्रुहरूलाई हराउनेछु, र म पृथ्वीका मेरा सबै विरोधीहरूलाई जित्‍नेछु। मेरो योजना यही हो, र यो मेरो कामको अद्‍भूतपन हो। मानिसले मेरो अगुवाइमा प्रकृतिको प्रभावमा जिउनेबाहेक केही पनि गर्न सक्दैन—उसले आफ्‍नै निर्णयहरू गर्न सक्दैन! मेरो हातबाट को उम्कन सक्छ र? मैले प्रकृतिका सबै कुरालाई नियमहरूभित्र अस्तित्वमा रहने गरी विभिन्‍न वर्गमा वर्गीकरण गरेको छु, र यही कारणले गर्दा पृथ्वीमा वसन्तको न्यानोपन र शरदको शीतलताजस्ता नियमहरू छन्। पृथ्वीका फूलहरू हिउँदमा सुक्‍नु र ग्रीष्ममा फुल्‍नुको कारण मेरो हातको आश्‍चर्यपनले गर्दा हो; हिउँदमा कर्‍याङकुरुङ दक्षिणतिर उडेर जानुको कारण मैले तापक्रमलाई सन्तुलन गर्ने हुनाले हो; अनि विभिन्न कुराहरूलाई पानीको सतहमा डुबाउन चाहेको कारण नै समुद्र गर्जन्छ। मैले बन्दोबस्त नगरेको के छ र? यो क्षणदेखि पछि, मानिसको “प्रकृतिको भौतिक परिस्थितिलाई” पूर्ण रूपमा मेरा वचनहरूले नै परास्त गरेको हुन्छ, र मानिसहरूले “प्राकृतिक नियमहरू” को अस्तित्वको कारण मेरो उपस्थितिलाई हटाउँदैनन्। कसले फेरि कहिल्यै सबै थोकका सार्वभौमको अस्तित्वलाई इन्कार गर्नेछ? स्वर्गमा, म नै प्रमुख हुँ; सबै थोकको बीचमा, म नै प्रभु हुँ; र सबै मानिसहरूका बीचमा म नै सर्वोच्‍च हुँ। यसमाथि हल्कासाथ केरमेट गरी “चित्र” कोर्ने आँट कसले गर्छ? के झूटले सत्यताको अस्तित्वलाई बाधा दिन सक्छ? यो बहुमूल्‍य अवसरमा, अबउप्रान्त मानिसको बाधाविना, र मेसिनहरू “चलाउने” काम जारी राख्दै, म फेरि पनि मेरो हातको कार्यलाई सुरु गर्छु।

मैले मेरा वचनहरूमा विभिन्‍न प्रकारका “मरमसला” हालेको छु, र यसरी यस्तो देखिन्छ मानौं म मानवजातिको एक उत्कृष्ट शेफ हुँ। मानिसहरूलाई तिनीहरूको खानामा मसला कसरी हाल्‍ने भन्‍ने थाहा नभए पनि, तिनीहरू स्वादहरूमा रमाउँछन्; “थाल” बोकेर तिनीहरू सबै मैले तयार गरेको “खानेकुरा” को स्वाद लिन्छन्। मलाई कारण थाहा छैन, तर मानिसहरू सधैँ मैले व्यक्तिगत रूपमा तयार गरेका खानेकुराहरू अझै बढी खान चाहन्छन्। मानौं तिनीहरूले मलाई आदरका साथ हेर्छन्, मानौं तिनीहरूले मलाई मसलाहरूमध्ये सबैभन्दा उत्कृष्ट ठान्छन्, र अरूप्रति तिनीहरूसँग कुनै आदरभाव नै छैन। मेरो आत्मसम्‍मान अत्यन्तै धेरै भएकोले, म मेरा आफ्‍नै कारणहरूले अरूका “फलामको भात खाने थाल” लाई कुच्याइदिन चाहन्नँ। तसर्थ, म “भान्सा-कोठा” बाट पछि हटेर अरूलाई आफ्‍नो पृथकता देखाउन दिन्छु। यसरी मात्रै मेरो हृदय अटल बन्छ; मानिसहरूले मलाई आदर गरेको र अरूलाई नीच ठानेको म चाहन्‍न; त्यो सही कुरा हुनेछैन। मानिसहरूको हृदयमा हैसियत प्राप्त गर्नुको मूल्य के हुन्छ र? के म त्यति असभ्य र त्यति अनुचित छु? के म साँच्‍चै हैसियत माग्‍न इच्‍छुक छु? यदि त्यसो हो भने, मैले किन त्यति ठूलो उद्यम प्रारम्‍भ गरेँ त? म अरूको विरुद्धमा ख्याति र सम्पत्तिको लागि संघर्ष गर्न चाहन्‍न, र म सांसारिक ख्याति र सम्पत्तिलाई घृणा गर्छु; मैले खोजी गर्ने कुरा यो होइन। म मानिसलाई आदर्श नमूनाको रूपमा हेर्दिनँ, म लडाइँ गर्ने वा खोस्‍ने काम गर्दिन, र म मेरो “हस्तकला” मा भर परेर जिउँछु, र म अविवेकी कार्यहरू गर्दिनँ। तसर्थ, जब म पृथ्वीमा हिँडडुल गर्छु, सुरुमा काम गर्छु अनि पछि मात्र “मेरो हातको कार्यको पारिश्रमिक” माग्छु—मानिसले बताउने निष्पक्षता र तर्कशीलता यही मात्रै हो। यसमा कुनै अत्युक्ति छैन, न त यसलाई कम रूपमा नै उल्‍लेख गरिएको छ; म तथ्यहरूको साँचो अर्थअनुसार बोल्छु। म निष्पक्ष र उचित मानिसहरूको खोजी गर्दै मानिसको बीचमा यता-उता हिँड्छु, तैपनि यसले कुनै परिणाम ल्याएको छैन। मानिसहरूले मोलतोल गर्न मन पराउने हुनाले, मूल्य कि त अति धेरै कि त अति कम छ, त्यसकारण म अझै पनि “मैले गर्नुपर्ने गरी” मेरो हातमा परेको काम गरिरहेको छु। आज, मानिसले किन आफ्‍नो कर्तव्य पालन नगरेको हो र उसको कद कति ठूलो छ भन्‍ने किन उसलाई थाहा नभएको हो मलाई अझै पनि थाहा छैन। मानिसहरूलाई तिनीहरूको कद धेरै ग्राम छ कि वा धेरै लियाङ्ग]क[ छ सो समेत थाहा छैन। तसर्थ, तिनीहरूले अझै मलाई फुस्ल्याउँछन्। यो त मेरो सबै काम व्यर्थ भएको जस्तै हो, मेरा वचनहरू विशाल पर्वतहरूको गुञ्जन मात्रै हुन् जस्तै हो, र मेरा वचन र वाणीहरूका जडलाई कसैले कहिल्यै पनि बुझेको छैन। त्यसकारण तेस्रो उक्तिलाई सारांशित गर्नको लागि म यसलाई जगको रूपमा प्रयोग गर्छु: मानिसहरूले मलाई चिन्दैनन्, किनभने तिनीहरूले मलाई देख्दैनन्। मानौं मेरा वचनहरू खाइसकेपछि, मानिसहरूले पाचनमा सहायता पुर्‍याउन केही औषधि पिउँछन्, अनि औषधिको प्रतिकूल प्रभाव अत्यन्तै कडा भएकोले, तिनीहरूले स्मरण शक्ति गुमाउँछन्, त्यसकारण मेरा वचनहरू मानवजातिले बिर्सेको कुरा बन्छ, र म आउने स्थान तिनीहरूले बिर्सने घुम्ती बन्छ। यसकारण, म सुस्केरा हाल्छु। मैले यति धेरै काम गरेको छु, तैपनि किन मानिसहरूमा यसको कुनै प्रमाण छैन? के मैले पर्याप्त प्रयास लगाएको छैन? कि मानिसलाई के चाहिन्छ भन्‍ने कुरा मैले नबुझेकोले यसो भएको हो? यस विषयमा मैले गर्न सक्‍ने केही पनि छैन, र मेरो एउटै विकल्‍प बनेको सबै मानिसहरूलाई जित्‍नको लागि मेरा प्रशासनिक आदेशहरू प्रयोग गर्नु हो। म अबउप्रान्त प्रेमिलो आमा बन्‍नेछैन, तर सबै मानवजातिलाई कठोर बुबाले जस्तो व्यवस्थापन गर्नेछु!

मे १५, १९९२

फूटनोटहरू:

क. “लियाङ्ग” भनेको तौल नाप्‍ने एक चिनियाँ मापन हो; एक लियाङ्ग बराबर ५० ग्राम हुन्छ।


अध्याय ४३

सायद मेरा प्रशासनिक आदेशहरूका कारण मात्रै मानिसहरूले मेरा वचनहरूमा “ठूलो चासो” लिएका छन्। यदि तिनीहरू मेरा प्रशासनिक आदेशहरूद्वारा शासित नभएका भए, तिनीहरू सबै भर्खरै बाधा दिइएका बाघहरू जस्तै गर्जिरहेका हुनेथिए। दैनिक रूपमा, म बादलहरूका बीचमा घुम्छु, पृथ्वीलाई ढाक्ने मानवजातिलाई हेर्छु, जो यताउता दौडधुप गर्दै हुन्छन्, मेरा प्रशासनिक आदेशहरूमार्फत मेरो नियन्त्रणको अधीनमा रहन्छन्। यसरी, मानवजातिलाई व्यवस्थित राखिन्छ, र म मेरा प्रशासनिक आदेशहरूलाई निरन्तरता दिन्छु। यस समयदेखि उप्रान्त, पृथ्वीमा हुनेहरूले मेरा प्रशासनिक आदेशहरूका कारण सबै प्रकारको सजाय प्राप्त गर्छन्, र जब यो सजाय तिनीहरूमाथि आइपर्छ, सम्पूर्ण मानवजाति ठूलो स्वरमा कोलाहल गर्छन् र हरेक दिशामा भाग्छन्। यस क्षणमा, पृथ्वीका राष्ट्रहरू तुरुन्तै नाश हुन्छन्, राष्ट्रहरूबीचका सीमाहरू अस्तित्वमा रहन छोड्छन्, जमिन उप्रान्त जमिनबाट विभाजित हुँदैन, र मानिसहरूबीच उप्रान्त कुनै मनमुटाव हुँदैन। म तिनीहरूका बीचमा “मानिसहरूका विचारहरूमा काम गर्न” सुरु गर्छु, ताकि मानिसहरू एक-अर्कासँग शान्तिपूर्वक मिलजुल गर्न सकून्, उप्रान्त नलडून्, र, मैले मानवजातिको बीचमा पुलहरू निर्माण र सम्बन्धहरू स्थापित गर्दै गर्दा, मानिसहरू एकताबद्ध हुन्छन्। म आकाशमण्डललाई मेरा कार्यहरूका प्रकटीकरणहरूले भर्नेछु र पृथ्वीका सबै कुरालाई मेरो शक्तिमुनि ढल्ने तुल्याउनेछु, यसरी “भूमण्डललाई एकताबद्ध गर्ने” मेरो योजना साकार पार्नेछु र मेरो यो एउटा इच्छालाई साकार पार्नेछु, ताकि मानिस उप्रान्त पृथ्वीको सतहमा “यताउता नघुमोस्”, बरु चाँडै नै एउटा उपयुक्त गन्तव्य प्राप्त गरून्। म मानवजातिका लागि हरेक तरिकाले विचार गर्छु, तिनीहरू सबै चाँडै नै शान्ति र खुसीको भूमिमा जिउन आउने, तिनीहरूको जीवनका दिनहरू उप्रान्त उजाड नहुने, र पृथ्वीमा मेरो योजना व्यर्थ नहुने तुल्याउनेछु। मानिसको अस्तित्वका कारण, म पृथ्वीमा मेरो राज्य निर्माण गर्नेछु, किनभने मेरो महिमाको प्रकटीकरणको एउटा भाग पृथ्वीमा छ। माथि आकाशमा, म मेरो सहरलाई पुनः व्यवस्थित गर्नेछु र यसरी आकाश र त्यसको तलका सबै कुरा नयाँ बनाउनेछु। म आकाश र त्यसको तल अस्तित्वमा रहेका सबै कुरालाई एउटै एकतामा ल्याउनेछु, ताकि पृथ्वीका सबै कुरा आकाशमा भएका सबै कुरासँग एकताबद्ध होऊन्। यो मेरो योजना हो; मैले अन्तिम युगमा पूरा गर्ने कुरा यही नै हो—कसैले पनि मेरो कामको यस भागमा हस्तक्षेप नगरोस्! अन्यजाति राष्ट्रहरूका बीचमा मेरो काम फैलाउनु पृथ्वीमा मेरो कामको अन्तिम भाग हो। मैले गर्ने काम कसैले पनि बुझ्न सक्दैन, र यसैकारण, मानिसहरू निकै अलमल्लमा परेका छन्। अनि म पृथ्वीमा मेरो काममा व्यस्त भएको हुनाले, मानिसहरूले “यताउता खेल्ने” अवसर लिन्छन्। तिनीहरूलाई जथाभावी काम गर्नबाट रोक्नका लागि, मैले पहिले तिनीहरूलाई आगोको कुण्डको “तालिम” प्राप्त गर्न मेरो सजायमुनि राखेको छु। यो मेरो कामको एउटा चरण हो, र म मेरो कामको यो चरण पूरा गर्न आगोको कुण्डको शक्ति प्रयोग गर्नेछु; अन्यथा, मेरो काम गर्न गाह्रो हुनेछ। म सम्पूर्ण ब्रह्माण्डका मानवजातिलाई मेरो सिंहासनको अगाडि आफूलाई समर्पण गर्न लगाउनेछु, तिनीहरू मेरो न्यायका कारण विभिन्न वर्गमा विभाजित गरिनेछन्, यी वर्गहरूका कारण तिनीहरूको प्रकारअनुसार वर्गीकरण गरिनेछन्, र यसरी तिनीहरूका परिवारहरूमा समूहीकृत गरिनेछन्, ताकि सबै मानिसले मेरो विरुद्ध विद्रोह गर्न छोडून्, बरु मैले नाम दिएका वर्गहरूअनुसार क्रमबद्ध र व्यवस्थित प्रबन्धमा परून्—कसैले पनि आफ्नो इच्छाअनुसार यताउता नगरोस्! ब्रह्माण्डभरि र यसको माथि, मैले नयाँ काम गरेको छु; ब्रह्माण्डका सबै मानिस मेरो अचानकको देखापराइबाट अवाक् भएका छन्, सार्वजनिक रूपमा भएको मेरो देखापराइद्वारा तिनीहरूको क्षितिज निकै फराकिलो बनाइएको छ। के आज त्यस्तै होइन र?

मैले सबै राष्ट्र र सबै मानिसहरूका बीचमा पहिलो छलाङ्ग मारेको छु, र मैले मेरो कामको पहिलो भागको सुरुवात गरेको छु। म नयाँ सुरुवात गर्नको लागि मेरो योजनालाई भङ्ग गर्नेछैन: अन्य जातिका राष्ट्रहरूका बीचमा हुने श्रेणीबद्ध कार्य मैले स्वर्गमा गर्ने मेरो कामको पद्धतिहरूमा आधारित छ। जब सारा मानवजातिले मेरा हरेक हाउभाउ र कार्यहरू हेर्नको लागि आफ्‍ना आँखा उठाउँछ, त्यही बेला म पृथ्वीमा कुहिरो पठाउँछु। मानिसहरूका आँखाहरू तुरुन्तै धमिलिन्छ, र मरुभूमिमा अलमलिएका भेडाहरूले जस्तै तिनीहरूले कुनै दिशा निर्क्योल गर्न सक्दैनन्, र जब तुफानको गर्जन सुनिन थाल्छ, तिनीहरूको चिच्याहटलाई बतासको गर्जनले ढाकिदिन्छ। हावाका झोक्काहरूको बीचमा, मानव आकृतिहरूलाई अलिअलि देख्‍न सकिन्छ, तर कुनै पनि मानव आवाज सुन्‍न सकिँदैन, र मानिसहरूले सक्दो बल लगाई चिच्याए पनि, तिनीहरूको प्रयास व्यर्थ हुन्छ। यसपटक, तिनीहरूलाई सीमाहीन मरुभूमिबाट डोर्‍याएर लैजानको लागि मुक्तिदाता अचानक आकाशबाट ओर्लनुहुन्छ कि भन्‍ने आशा गर्दै मानवजाति डाँको छोडी रुन्‍छ र विलाप गर्छ। तर, तिनीहरूको विश्‍वास जति नै ठूलो भए पनि, मुक्तिदाता हल्लिनु समेत हुनेछैन, र मानिसको आशामा तुषारापात हुनेछ: बालिएको विश्‍वासको बत्तीलाई मरुभूमिको तुफानले निभाइदिएको छ, र बलिरहेको राँको फेरि कहिल्यै नउठाउने गरी, मानिस बाँझो र निर्जन स्थानमा घोप्टो पर्छ, अनि अचेत हुन्छ…। त्यस क्षणलाई प्रयोग गर्दै, म मानिसको आँखैअघि मरुद्यान देखा पर्न लगाउँछु। तर, त्यो मानिसको हृदय उल्‍लसित भएको हुनसक्‍ने भए पनि, उसको शरीर अत्यन्तै कमजोर, हातखुट्टा कमजोर र लल्याकलुलुक भएको कारण उसले प्रतिक्रिया दिन सक्दैन; अनि उसले मरुद्यानमा सुन्दर फलफूल फलिरहेको देखे पनि, ऊसँग ती फल टिप्‍ने सामर्थ्य हुँदैन, किनभने मानिसको “आन्तरिक स्रोत-साधन” पूर्ण रूपमा रित्तिएको हुन्छ। म मानिसलाई चाहिने कुराहरू टिप्छु र उसलाई दिन्छु, तर उसले क्षणिक मुस्कान मात्रै छोड्छ, उसको अनुहार पूर्ण रूपमा हर्षरहित छ: मानवजातिको हरेक सामर्थ्य नामनिसानविना नै चलिरहेको बतासमा विलय भएको छ। यसकारण, मानिसको अनुहार पूर्ण रूपमा अभिव्यक्ति विहीन हुन्छ, र उसको रक्ताम्मे आँखाहरूबाट, आफ्‍नो बच्‍चालाई नियालिरहेकी आमाको जस्तै कोमल दयासहित स्‍नेहको एउटै मात्र किरण चम्किन्छ। समय-समयमा, मानिसको सुकेको, फुटेका ओठहरू चल्छन्, मानौं उसले बोल्‍न लागेको छ तर उसँग बोल्ने सामर्थ्य छैन। म मानिसलाई अलिकति पानी दिन्छु, तर उसले होइन भन्‍ने भावमा आफ्नो शिर मात्रै हल्‍लाउँछ। यी अनिश्‍चित र अप्रत्याशित कार्यहरूबाट, म मानिसले पहिले नै आफूप्रतिको सबै आशा गुमाइसकेको छ, र उसले मलाई आफ्‍नो प्रार्थी नजर ममाथि लगाइरहन्छ, मानौं उसले अर्को कुनै कुराको लागि अनुरोध गरिरहेको छ। तर, मानवजातिको रीतिरिवाज र चलनप्रति अनजान रहेको कारण, म मानवजातिको अनुहारको हाउभाउ र व्यवहारप्रति छक्‍क पर्छु। यस क्षणमा मात्रै मलाई मानिसको अस्तित्वका दिनहरू चाँडै अन्त्य हुँदै छन् भन्‍ने अचानक थाहा हुन्छ, अनि म उसमा सहानुभूतिपूर्ण नजर लगाउँछु। अनि यस क्षणमा मात्रै मानिसले खुशीको मुस्कान देखाउँछ, र मप्रति हो भावमा शिर हल्‍लाउँछ, मानौं उसको चाहना पूरा भएको छ। मानवजाति अबउप्रान्त दुःखित हुँदैन; पृथ्वीमा, मानिसहरूले अबउप्रान्त जीवनको रिक्तताको बारेमा गुनासो गर्दैनन्, र “जीवन” का सबै कामकाजहरू छोड्छन्। त्यसपछि, पृथ्वीमा थप कुनै सुस्केराहरू हुँदैनन्, र मानवजातिको जीवनका दिनहरू प्रसन्‍नताले भरिनेछन् …

मेरो आफ्‍नै कामलाई अघि बढाउनुभन्दा पहिले मैले मानिसका मामलाहरूको उचित व्यवस्थापन गर्नेछु, नत्र मानवजातिले निरन्तर मेरो काममा बाधा पुऱ्याउनेछन्। मेरो लागि, मानिसका मामलाहरू मुख्य समस्या होइनन्; मानवजातिका मामलाहरू महत्त्वहीन छन्। मानिसको आत्मा अत्यन्तै सानो भएको हुनाले—मानिस कमिलालाई समेत कृपा गर्न अनिच्‍छुक देखिन्छ, वा कमिलाहरू मानिसका शत्रुहरू हुन् भन्‍ने देखिन्छ—मानिसको बीचमा सधैँ कलह हुन्छ। मानिसहरूका कलह सुनेर, म फेरि पनि बिदा भएर जान्छु अनि तिनीहरूका कथा सुन्‍न छोडिदिन्छु। मानवजातिको नजरमा, म “निवासीहरूको समिति” हुँ, “निवासीहरूका” बीचमा हुने “पारिवारिक विवादहरू” लाई समाधान गर्ने विशेषज्ञ हुँ। जब मानिसहरू मेरो सामुन्ने आउँछन्, तिनीहरू अपरिहार्य रूपमा नै तिनीहरूका आफ्‍नै तर्कहरू लिएर आउँछन् र भारी आतुरीको साथ “असामान्य अनुभवहरू” वर्णन गर्छन्, र त्यस क्रममा तिनीहरूका आफ्‍नै टिप्‍पणी प्रदान गर्छन्। म मानवजातिको असाधारण व्यवहारलाई हेर्छु: तिनीहरूका अनुहारहरू धूलोले ढाकेका छन्—पसिनाको “सिँचाइ” पाएको धूलो, जसले पसिनासँग मिसिएपछि आफ्नो “स्वाधीनता” गुमाउँछ, र मानिसको अनुहार समुद्र किनारको बलौटे सतहजस्तै थप “समृद्ध” बन्छ, जहाँ कहिलेकहीँ पाइलाका डोबहरू देख्‍न सकिन्छ। तिनीहरूका कपाल ग्लोबमा टाँसिएको पराल झैँ चमकविहीन, ठाडा-ठाडा, मृतकको कालो छायाजस्तो छन्। उसको रिस अत्यन्तै उत्तेजित भएको छ, यहाँसम्‍म कि उसका कपालहरू समेत ठाडा-ठाडा भएका छन्, त्यसैले उसको अनुहारले घरी-घरी “तातो बाफ” फ्याँक्छ, मानौं उसका पसिना “उम्लिरहेका” छन्। उसलाई नजिकबाट नियालेर हेर्दा, म मानिसको अनुहार जलिरहेको सूर्यजस्तै “ज्वालाहरू” मा ढाकिएको देख्छु, त्यही कारणले त्यसबाट तातो ग्याँस निस्कँदो रहेछ, अनि उसको रिसले उसको अनुहार नै जलाउँछ कि भनेर म साँच्‍चै चिन्ता गर्छु, यद्यपि उसले भने यसबारेमा कुनै ध्यान दिँदैन। यस विन्दुमा, म मानिसलाई उसको रिस अलिक सेलाउन आग्रह गर्छु, किनभने यसले के नै फाइदा गर्छ र? आफैलाई किन यसरी यातना दिने? रिसको लागि, यो “ग्लोब” को सतहमा टाँसिएका परालहरूलाई व्यवहारिक रूपमै सूर्यका ज्वालाहरूले डढाउँछन्; यस्ता परिस्‍थितिहरूमा, “चन्द्रमा” समेत रातो हुन्छ। म मानिसलाई उसको रिसलाई काबुमा राख्‍न आग्रह गर्छु—किनभने उसको स्वास्थ्य स्थितिलाई रक्षा गर्नु महत्त्वपूर्ण कुरा हो। तर मानिसले मेरो सल्‍लाह सुन्दैन; बरु, उसले मसँग “गुनासोहरू राख्‍ने” कार्यलाई जारी राख्छ। यसको के काम छ र? के मेरो उदारता मानिसले आनन्द गर्नको लागि पर्याप्त छैन र? कि मैले दिने कुरालाई मानिसले इन्कार गर्छ? रिसको झोकमा म टेबल पल्टाउँछु, र मानिसले त्यसउप्रान्त आफ्‍नो कथाका रोचक भागहरू सुनाउने आँट गर्दैन; मैले उसलाई केही दिन पर्खाउनको लागि “थुना केन्द्र” मा लैजान्छु भनेर ऊ डरले थरथर काम्छ, र मेरो रिसले दिएको अवसरलाई खुस्काई पठाउँछ। अन्यथा, मानिस त्यस्ता कुराहरूलाई खुस्काउन कहिल्यै इच्‍छुक हुँदैन, बरु आफ्‍नै चासोका विषयहरूका बारेमा बकबक गरिरहन्छ। यसको आवाजले समेत मलाई चिढ्याउँछ। किन मानवजातिको हृदयको केन्द्र त्यति जटिल छ? के मैले मानिसभित्र धेरै “भागहरू” समावेश गरेको हुन सक्छ? उसले किन मेरो अघि सधैँ तमासा देखाउँछ? अवश्य नै, म “नागरिक विवाद” को समाधान गर्ने “परामर्शदाता” होइन? के मैले मानिसलाई मकहाँ आउन अनुरोध गरेको थिएँ? अवश्य नै, म प्रान्त प्रशासक होइन? किन मानिसहरूका मामलाहरू सधैँ मेरो अघि ल्याइन्छ? मलाई आशा छ, मानिसले आफूले आफैलाई सम्हाल्न उचित देख्‍नेछ र मलाई बाधा दिनेछैन, किनभने मैले गर्नुपर्ने काम धेरै छ।

मानिसहरूले मेरो कार्यलाई परिपूरक कुराको रूपमा लिन्छन्; तिनीहरूले यसको खातिर खान छोड्ने वा निद्रा त्याग्‍ने गर्दैनन्, त्यसकारण मैले मानिसलाई मप्रतिको उसको मनोवृत्ति अनुसार उचित मागहरू गर्ने बाहेक मसँग अरू कुनै विकल्‍प छैन। मलाई याद छ, मैलै एक पटक मानिसलाई धेरै अनुग्रह र धेरै आशिष दिएँ, तर यी कुराहरू खोसी लिएर ऊ तुरुन्तै गइहाल्यो। यो यस्तो थियो मानौं मैले ती अचेत रूपमा उसलाई दिएको थिएँ। त्यसकारण, मानिसले मलाई सधैँ उसका आफ्‍नै धारणाहरूको माध्यमद्वारा प्रेम गरेको छ। मानिसले मलाई साँचो रूपमा प्रेम गरोस् भन्‍ने म चाहन्छु; तैपनि, आज मानिसहरूले मलाई तिनीहरूको साँचो प्रेम दिन नसकेर अझै पनि आफ्‍नो खुट्टा घिस्याउँछन्। तिनीहरूका कल्‍पनामा, तिनीहरूले के विश्‍वास गर्छन् भने यदि तिनीहरूले मलाई साँचो प्रेम दिए भने, तिनीहरूसँग केही पनि बाँकी रहनेछैन। जब म यो कुराको विरोध गर्छु, तिनीहरूको सम्पूर्ण शरीर काम्छ—तैपनि तिनीहरू मलाई तिनीहरूको साँचो प्रेम दिन असमर्थ नै रहन्छन्। यस्तो लाग्छ मानौं तिनीहरूले केही कुराको प्रतीक्षा गरिरहेका छन्, त्यसकारण के भइरहेको छ त्यसको सत्यता मलाई कहिल्यै नबताई तिनीहरू अगाडि हेर्छन्। यस्तो लाग्छ मानौं तिनीहरूको मुखमा टेप लगाइएको छ, त्यसकारण तिनीहरूको बोली लगातार लडबडिरहन्छ। यस्तो लाग्छ, मानिसको अघि म निर्दयी पुँजीपति बनेको छु। मानिसहरूले सधैँ मदेखि डराउँछन्: मलाई देखेपछि, तिनीहरूको परिस्‍थितिहरूको बारेमा मैले तिनीहरूलाई के सोध्‍नेछु भनेर भयभीत हुँदै तिनीहरू तुरुन्तै नाम-निशाना नै नछोडी विलय हुन्छन्। मानिसहरू आफ्‍ना “सङ्गी गाउँलेहरू” लाई किन इमानदार प्रेम गर्न सक्छन् भन्‍ने मलाई थाहा छैन, तैपनि आत्मामा सीधा रहेको मलाई तिनीहरू प्रेम गर्न सक्दैनन्। यसको कारण, म सुस्केरा हाल्छु: मानिसहरूले किन सधैँ मानिसको संसारमा आफ्‍नो प्रेम पोखाउँछन्? किन म मानिसको प्रेमलाई चाख्‍न सक्दिनँ? के म मानवजातिमध्येको एक नभएकोले हो? मानिसहरूले मलाई पहाडतिरको जङ्गलीलाई जस्तो व्यवहार गर्छन्। यस्तो लाग्छ, मानौं मसँग सामान्य व्यक्तिमा हुने सबै भागहरूको कमी छ, त्यसकारण, मेरो अघि मानिसहरूले उच्‍च नैतिक शैलीको बहाना गर्छन्। तिनीहरूले प्रायजसो मलाई हप्काउन तिनीहरूको अघि घिस्याएर लैजान्छन्, यस क्रममा तिनीहरूले पूर्वस्कूली उमेरको बच्‍चालाई जस्तै मलाई गाली गर्छन्; मानिसहरूले सधैँ मेरो अघि शिक्षकको भूमिका खेल्छन्, किनभने, तिनीहरूको यादहरू अनुसार, म तर्कहीन र अशिक्षित व्यक्ति हुँ। म मानिसहरूलाई तिनीहरूका असफलताको लागि सजाय दिँदिन, तर तिनीहरूलाई नियमित “आर्थिक सहयोग” प्राप्त गर्न दिँदै तिनीहरूलाई उचित सहयोग गर्छु। मानिस सधैँ महाविपत्तिको बीचमा जिएको र यसबाट उम्कन उसलाई कठिन भएको हुनाले, र यो महाविपत्तिको बीचमा, उसले मलाई सधैँ पुकारेको हुनाले, म उसको हातमा सामयिक रूपमा “खाद्य आपूर्तिहरू” राखिदिन्छु, यसरी सबै मानिसहरूलाई नयाँ युगको ठूलो परिवारमा जिउन, र ठूलो परिवारको न्यानोपन अनुभव गर्न दिन्छु। जब म मानिसको बीचमा हुने कामलाई अवलोकन गर्छु, म उसका विभिन्‍न दोषहरूलाई पत्ता लगाउँछु, परिणाम स्वरूप, म उसलाई सहयोग गर्छु। यस बेला पनि, मानिसको बीचमा अझै पनि असाधारण गरिबी लागेको छ, त्यसकारण तिनीहरूलाई गरिबीबाट माथि उठाउँदै मैले “विपन्‍न क्षेत्रहरू” मा उचित हेरचाह प्रदान गरेको छु। सबै मानिसहरूलाई सकेसम्‍म धेरै अनुग्रह प्रदान गर्दै मैले काम गर्ने माध्यमहरू यही हो।

पृथ्वीका मानिसहरूले अचेत रूपमा सजाय भोग्छन्, त्यसकारण तिनीहरूलाई पृथ्वीमा मेरो अनुग्रहको उपभोग गर्ने सौभाग्य प्रदान गर्दै म तिनीहरूलाई मेरो ठूलो हात बढाएर तिनीहरूलाई मेरो छेउमा तानेर ल्याउँछु। पृथ्वीमा रित्तो र मूल्य विहीन कुरा के छैन? म मानिसको संसारका सबै स्थानहरूमा हिँड्छु, र मानिसको निम्ति मनोहर हुने धेरै चर्चित स्मारकहरू र प्राकृतिक दृश्यहरू कैयौं भए पनि, म जहाँ जान्छु त्यहाँ जीवनशक्तिको अभाव भएको धेरै भइसकेको देख्छु। त्यसपछि मात्रै पृथ्वी त अन्धकारमय र उजाड रहेछ भन्‍ने मलाई लाग्छ: पृथ्वीमा, जीवन विलोप भएर गएको धेरै भइसक्यो। त्यहाँ मृत्युको गन्ध मात्रै छ, त्यसकारण मैले सधैँ मानिसलाई छिटो गरेर यो कष्टको स्थान त्याग्‍न आह्‍वान गरेको छु। म रिक्तताको सूचक मात्रै देख्छु। म मैले छनौट गरेकाहरूलाई मेरो हातमा भएको जीवन हुत्याएर दिने मौका लिन्छु; तुरुन्तै, भूमिमा हरियालीको सानो टुक्रा देखा पर्छ। मानिसहरू पृथ्वीको जीवन्त कुराहरूको आनन्द लिन इच्‍छुक छन्, तर यसमा मलाई कुनै चैन मिल्दैन; मानिसहरूले सधैँ पृथ्वीका कुराहरूलाई बहुमूल्य ठान्छन्, र तिनीहरूको रिक्ततालाई कहिल्यै देख्दैनन्, यहाँसम्‍म कि आजको दिनसम्‍म आइपुगेर पनि, तिनीहरूले अझै पनि पृथ्वीमा किन कुनै जीवन अस्तित्वमा छैन भनेर बुझ्दैनन्। आज, म ब्रह्माण्डमा हिँड्ने क्रममा, सबै मानिसहरूले म जहाँ छु त्यस स्थानको अनुग्रहको आनन्द लिन सक्छन्, र तिनीहरूले जीवनको स्रोतको खोजी कहिल्यै नगरिकन यसलाई सम्पत्तिको रूपमा प्रयोग गर्छन्। मैले दिने कुरालाई तिनीहरू सबैले सम्पत्तिको रूपमा प्रयोग गर्छन्, तैपनि तिनीहरूमध्ये कसैले पनि जीवनशक्तिको मूल कार्यलाई गर्ने प्रयास गर्दैनन्। प्राकृतिक स्रोत-साधनहरूको प्रयोग वा विकास कसरी गर्ने तिनीहरूलाई थाहा छैन, त्यसकारण तिनीहरू कङ्गाल अवस्थामा रहन्छन्। म मानिसको बीचमा बस्छु, म मानिसको बीचमा जिउँछु, तैपनि आज मानिसले अझै मलाई चिन्दैन। म घरबाट धेरै टाढा भएको कारण मानिसहरूले मलाई धेरै सहयोग गरे पनि, यस्तो लाग्छ मानौं मैले मानिससँग ठीक मित्रता गाँस्‍न बाँकी नै छ, त्यसकारण म अझै पनि मानव संसारको अनुचितपनलाई अनुभव गर्छु: मेरो नजरमा आखिर मानवजाति रित्तो नै छ, र मानिसको बीचमा कुनै पनि मूल्यको कुनै सम्पत्ति छैन। मानव जीवनको बारेमा मानिसहरूसँग कस्तो दृष्टिकोण छ मलाई थाहा छैन, तर, समग्रमा, मेरो आफ्‍नै दृष्टिकोणलाई भने “रित्तो” भन्‍ने शब्‍दबाट अलग गर्न सकिँदैन। आशा छ मानिसहरूले मलाई यसको कारण नराम्रो सोच्दैनन्, किनभने म निकै स्पष्ट छु, र म विनम्र हुने प्रयास गर्दिन। तैपनि, म मानिसहरूलाई मैले जे विचार गर्छु त्यसमा निकै ध्यान दिन सल्‍लाह दिन्छु, किनभने मेरा वचनहरू आखिर तिनीहरूका लागि उपयोगी छन्। “रिक्तता” को बारेमा मानिसहरूको बुझाइ के छ सो मलाई थाहा छैन। मेरो आशा के छ भने, तिनीहरूले यो काममा थोरै भए पनि प्रयास लगाऊन्। तिनीहरूले मानव जीवनलाई व्यावहारिक रूपमा अनुभव गर्नु र यसमा कुनै मूल्यवान् “कच्चा धातुको लुकेको गुण” भेट्टाउन सक्छन् कि भनेर हेर्नु नै राम्रो हुन्छ। म मानिसहरूको सकारात्मकतालाई निरुत्साहित गर्न खोजिरहेको छैन; म तिनीहरूले मेरा वचनहरूबाट केही ज्ञान प्राप्त गरून् भन्‍ने मात्रै चाहन्छु। मानव मामलाहरूको खातिर म सधैँ दौडधूप गर्छु, तर अहिले कुराहरू जस्तो अवस्थामा छन्, त्यसको लागि पनि मानिसहरूले अझै पनि धन्यवादको एक शब्‍द बोलेका छैनन्, मानौं तिनीहरू अत्यन्तै व्यस्त थिए र त्यसो गर्न बिर्सिए। आज समेत, मानिस दिनभरि दौडधूप गरेर त्यसले के प्रभाव पारेको छ त्यो कुरा मैले अझै बुझ्दिन। आज समेत, मानिसहरूको हृदयमा मेरो लागि कुनै स्थान छैन, त्यसकारण, फेरि पनि म अझै गहिरो विचारमा पर्छु। म आफै “मानिसहरूसँग किन मलाई साँचो रूपमा प्रेम गर्ने हृदय छैन” भन्‍ने कुराको अनुसन्धानमा लाग्‍न थालेको छु। म मानिसलाई “अप्रेसन टेबल” मा राख्‍नेछु, म उसको “हृदय” लाई चिरफार गर्नेछु, र उसको हृदयको मार्गलाई केले रोकेको छ र उसलाई के कुराले मलाई प्रेम गर्नबाट रोकेको छ सो हेर्नेछु। “चक्कु” को प्रभावमा, मानिसहरूले आफ्‍नो आँखा चिम्लन्छन्, र मैले कहिले सुरु गर्ला भनेर पर्खन्छन्, किनभने यस बेला, तिनीहरू पूर्ण रूपमा समर्पित भएका हुन्छन्। तिनीहरूको हृदयमा, म अरू धेरै अशुद्धताहरू भेट्टाउँछु। त्यहाँ मानिसहरूको हृदयभित्र तिनीहरूका आफ्‍नै कुराहरू सबैभन्दा प्रचुर हुन्छन्। त्यहाँ बाहिरी कुराहरू थोरै भए पनि, भित्री कुराहरू अनगिन्ती हुन्छन्। यस्तो छ मानौं मानिसको हृदय भण्डारण गर्ने ठूलो बाकस हो, जुन सम्पत्ति र मानिसहरूलाई चाहिने सबै कुराले भरिएको छ। यस क्षणमा मात्रै म मानिसहरूले मलाई किन कुनै आदर गर्दैन भन्‍ने कुरालाई बुझ्छु: यसको कारण के हो भने तिनीहरूमा ठूलो आत्म-पर्याप्तता छ—तिनीहरूलाई मेरो सहायताको के खाँचो? त्यसकारण, म मानिसबाट बिदा हुन्छु, किनभने मानिसहरूलाई मेरो सहायताको कुनै खाँचो छैन; म किन “लाज विहीन भई काम गर्नु” र तिनीहरूको घृणा कमाउनु?

किन भनेर कसलाई थाहा छ र, तर म सधैँ मानिसको बीचमा बोल्‍न इच्‍छुक रहिआएको छु, मानौं मैले आफैलाई नियन्त्रण गर्न सक्दिनँ। तसर्थ, मानिसहरूले मलाई व्यर्थको ठानेका छन्, र तिनीहरूले मलाई तामाको सिक्‍काभन्दा पनि कम मूल्यको छु भन्‍नेजस्तै गरी व्यवहार गर्छन्; तिनीहरूले मलाई आदर गर्नुपर्ने कुराको रूपमा व्यवहार गर्दैनन्। तिनीहरूले मेरो कदर गर्दैनन्, र तिनीहरूले मलाई जहिले मन लाग्छ तब घरमा घिस्याएर लैजान्छन्, त्यसपछि फेरि पनि मलाई सार्वजनिक रूपमा “खुलासा” गर्दै बाहिर फ्याँक्छन्। मानिसको नीच व्यवहारलाई नै म सबैभन्दा बढी घृणा गर्छु, तसर्थ म मानिस विवेक रहित छ भनेर खुलस्त भन्छु। तर मानिसहरू दुराग्रही छन्; तिनीहरूले आफ्‍ना “तरवार र भाला” लिन्छन् र मेरा वचनहरू वास्तविकता विपरीत छन् भन्दै, मैले तिनीहरूलाई गुन्डा बनाउँछु भन्दै मसँग लडाइँ गर्छन्—तर तिनीहरूको हिंसात्‍मक व्यवहारको कारण म तिनीहरूमाथि प्रतिकार दण्ड ल्याउँदिन। मानिसहरूलाई जित्‍न र तिनीहरूलाई आफैप्रति लज्‍जित तुल्याउनको लागि म मेरा सत्यताहरूको प्रयोग मात्रै गर्छु, अनि तिनीहरू चुपचाप पछि हट्छन्। म मानिससँग प्रतिस्पर्धा गर्दिन, किनभने त्यसको कुनै फाइदा छैन। म मेरो कर्तव्य पालन गर्छु, र मानिसले पनि आफ्‍नो कर्तव्य पालन गर्न सक्छ र मेरो विरुद्धमा काम गर्दैन भन्‍ने आशा गर्छु। के यसरी मिलेर बस्‍नु अझै राम्रो होइन र? हाम्रो सम्‍बन्धमा किन चोट पुर्‍याउने? हामी यतिका वर्षसम्‍म मिलेर बसेका छौ—हामी दुवैको लागि समस्या पैदा गर्नुको के आवश्यक छ र? के त्यो हाम्रो इज्‍जतको लागि कुनै फाइदा नहुने कुरा हुनेथिएन र? हाम्रो वर्षौंको “पुरानो मित्रता,” “पुरानो चिनजान”—रूखो तरिकाले छुट्टिनुको के आवश्यक छ र? के त्यसो गर्नु असल हुन्छ? मानिसहरूले परिणामलाई ध्यान दिऊन्, तिनीहरूले आफ्‍नो लागि के असल छ भन्‍ने कुरा जानून् भन्‍ने म आशा गर्छु। आज मानिसप्रतिको मेरो मनोवृत्ति उसको जीवनकालभरिको छलफलको लागि पर्याप्त छ—किन मानिसहरूले सधैँ मेरो दयालाई पहिचान गर्न सक्दैनन्? के तिनीहरूसँग अभिव्यक्तिको शक्तिको कमी भएकोले हो? के तिनीहरूसँग पर्याप्त शब्दभण्डार नभएकोले हो? किन तिनीहरूसँग सधैँ बोल्‍ने शब्‍द हुँदैन? मैले कस्तो व्यवहार गर्छु भन्‍ने बारेमा को अनजान छ? मेरा कामहरूको बारेमा मानिसहरूलाई पूर्ण रूपमा थाहा छ—यति मात्रै हो कि, तिनीहरूले सधैँ अरूबाट फाइदा लिन चाहन्छन्, त्यसकारण तिनीहरू कहिल्यै पनि आफ्‍ना चासोहरूलाई पन्छ्याउन इच्‍छुक हुँदैनन्। यदि कुनै वाक्यांशले तिनीहरूको आफ्‍नै रुचिहरूलाई छोयो भने, तिनीहरूले नियन्त्रणको हात प्राप्त नगरुञ्‍जेल तिनीहरू ढुक्‍क हुन मान्दैनन्—त्यसको के नै अर्थ हुन्छ र? मानिसहरूले योगदान दिन सक्‍ने कुरामा प्रतिस्पर्धा गर्न सक्दैनन्, तर तिनीहरूले प्राप्त गर्न सक्‍ने कुरामा तिनीहरू संघर्ष गर्छन्। तिनीहरूको हैसियतमा कुनै आनन्द नभए पनि, तिनीहरूले यसलाई अत्यन्तै बहुमूल्य ठान्छन्, यहाँसम्‍म कि तिनीहरूले यसलाई बहुमूल्य सम्पत्तिको रूपमा समेत लिन्छन्—त्यसकारण, तिनीहरू हैसियतका लाभहरूलाई त्याग्‍नुभन्दा मेरो सजायलाई भोग्‍न तयार हुन्छन्। मानिसहरूले आफूलाई आवश्यकताभन्दा बढी उच्‍च ठान्छन्, त्यसकारण तिनीहरू आफूलाई पन्छ्याउन कहिल्यै तयार हुँदैनन्। मानिस सम्‍बन्धी मेरो मूल्याङ्कनमा सायद केही साना गल्तीहरू हुन सक्छन्, वा सायद मैले उसलाई त्यस्तो पदवी नाम दिएको छु जुन कठोर पनि छैन वा कोमल पनि छैन, तर समग्रमा, मेरो आशा भनेको मानिसहरूले यसलाई चेतावनीको रूपमा लिऊन् भन्‍ने हो।

अध्याय ४५

एक पटक मैले मेरो घरमा राख्‍नको लागि असल वस्तुहरू छनौट गरेँ, ताकि त्यसभित्र अतुलनीय सम्पत्तिहरू होस् र यसलाई त्यसरी नै सिँगारिएको होस्, अनि यसबाट मैले आनन्द प्राप्त गरेँ। तर मप्रतिको मानिसको मनोवृत्तिको कारण, र मानिसहरूको हेतुका कारण, यस कार्यलाई पन्छ्याएर अर्को काम गर्ने बाहेक मसँग कुनै विकल्‍प थिएन। म मेरो काम पूरा गर्नको लागि मानिसका उत्प्रेरणाहरू प्रयोग गर्नेछु, म सबै कुरालाई मेरो सेवा गर्नको लागि मिलाउनेछु, र यसको परिणाम स्वरूप, उप्रान्त मेरो घरलाई त्यति अन्धकारमय र निराश नरहने तुल्याउँछु। मैले एक पटक मानिसको बीचमा नियालेको थिएँ: देह र रगतले बनेका सबै अचेत अवस्था थिए, र एउटै कुराले पनि मेरो अस्तित्वको आशिष् अनुभव गरेन। मानिसहरू आशिषहरूका बीचमा जिउँछन् तर तिनीहरू कति आशिषित् छन् सो तिनीहरूलाई थाहा छैन। यदि मानवजातिप्रतिको मेरा आशिषहरू आजको दिनसम्‍म अस्तित्वमा नरहेका भए, मानवजातिको बीचमा को आजको दिनसम्‍म दृढ रहनेथियो र नाश हुनेथिएन? मानिस मेरो आशिषमा जिउँछ, यसको अर्थ ऊ मेरा आशिषहरूको बीचमा जिउँछ भन्‍ने हुन्छ, किनभने सुरुमा उसँग केही पनि थिएन, र सुरुमा उसँग पृथ्वीमा र स्वर्गमुनि जिउने पुँजी थिएन; आज म मानिसलाई सहायता गर्ने कार्यलाई जारी राख्छु, र यसको कारणले मात्रै मृत्युबाट उम्कने सौभाग्य पाएर मानिस मेरो सामने खडा हुन्छ। मानिसहरूले मानव अस्तित्वका रहस्यहरू भेला गरेका छन्, तर यो मेरो आशिष हो भन्‍ने कुरालाई कहिल्यै पनि कसैले बुझेको छैन। परिणामस्वरूप, सबै मानिसहरूले संसारको अन्यायलाई सराप्छन्, र तिनीहरू सबैले आफ्‍नो जीवनका अप्रसन्नताको निम्ति मलाई गुनासो गर्छन्। मेरा आशिषहरू नभएका भए, आजको दिनलाई कसले देख्‍नेथियो र? सबै मानिसहरूले मेरो बारेमा गुनासो गर्छन्, किनभने तिनीहरू सहजताको बीचमा जिउन सक्दैनन्। यदि मानिसको जीवन उज्यालो र प्रसन्‍न भएको भए, यदि मानिसको हृदयमा न्यानो “वसन्तको मन्द हावा” पठाएर उसको सम्पूर्ण शरीरलाई असीमित मनोहर अनुभूति दिइयो र उसँग अलिकति पनि पीडा बाँकी रहेन भने, मानिसको बीचमा को गुनासो गर्दै मर्थ्यो? मानिसको पूर्ण इमानदारीता प्राप्त गर्न मलाई निकै कठिन भएको छ, किनभने मानिसहरूसँग धेरै नै धूर्त युक्तिहरू छन्—स्पष्ट रूपमा नै, ती दिमाग खराब गर्नको लागि पर्याप्त छन्। तर जब म तिनीहरूलाई विरोध जनाउँछु, तिनीहरूले मलाई रूखो व्यवहार गर्छन् र मलाई कुनै ध्यान दिँदैनन्, किनभने मेरा विरोधहरूले तिनीहरूको प्राणलाई छोएर तिनीहरूलाई शिरदेखि पाउसम्‍मै सुधार हुन असमर्थ तुल्याएको हुन्छ, त्यसकारण मानिसहरूले मेरो अस्तित्वलाई घृणा गर्छन्, किनभने म सधैँ तिनीहरूलाई “कष्ट दिन” मन पराउँछु। मेरा वचनहरूको कारण, मानिसहरू गाउँछन् र नाच्छन्; मेरा वचनहरूका कारण, तिनीहरू चुपचाप शिर झुकाउँछन्; अनि मेरा वचनहरूको कारण, तिनीहरू भक्‍कानो फुटाउँदै रुन्छन्। मेरा वचनहरूमा, मानिसहरू हरेस खान्छन्; मेरा वचनहरूमा, तिनीहरूले जिउने ज्योति प्राप्त गर्छन्। मेरा वचनहरूका कारण तिनीहरू दिन-रात सुत्‍न नसकी कोल्टे फेर्छन्, अनि मेरा वचनहरूको कारणले, तिनीहरू जताततै दौडधूप गर्छन्। मेरा वचनहरूले मानिसहरूलाई पातालमा फ्याँक्छन्, त्यसपछि तिनीहरूलाई सजायमा जाक्छन्—तर थाहै नपाई, मानिसहरूले मेरा आशिषहरू पनि प्राप्त गर्छन्। के मानिसले यो कुरा हासिल गर्न सक्छ? के मानिसहरूको अथक प्रयासको सट्टामा यो प्राप्त हुन्छ? मेरा वचनहरूको योजनाबद्ध कार्यहरूबाट को उम्‍कन सक्छ? तसर्थ, मानिसहरूको असफलताको कारण, म मानवजातिलाई मेरा वचनहरू दिन्छु, अनि मेरा वचनहरूको कारण मानवजातिको जीवनमा अतुलनीय सम्पत्तिहरू ल्याउँदै मानिसका कमीकमजोरीहरूलाई हटाउने गरी भरणपोषण दिन्छु।

म मानिसहरूका वचनहरू र कार्यहरूलाई प्रायजसो छानबिन गर्छु। तिनीहरूको बानीबेहोरा र अनुहारको हाउभाउमा, मैले धेरै “रहस्यहरू” पत्ता लगाएको छु। अरूसँगको मानिसहरूको अन्तरक्रियाहरूमा, “गुप्त विधिहरू” ले नै मुख्य स्थान लिन्छन्—तसर्थ, जब म मानिससँग संलग्‍न हुन्छु, मैले प्राप्त गर्ने भनेका “मानव अन्तरक्रियाका गुप्त विधिहरू” हुन्, जुन कुराले मानिसले मलाई प्रेम गर्दैन भन्‍ने देखाउँछ। म मानिसलाई उसका असफलताहरूका कारण हप्काउँछु, तैपनि मैले उसको भरोसा जित्‍न सक्दिनँ। मानिसले मलाई मार्न दिन इच्छुक छैनन्, किनभने मानिसको “मानव अन्तरक्रियाका गुप्त विधिहरू” मा, मानिसले घातक विपत्ति भोगेको छ भनेर कहिल्यै पत्ता लगाइएको छैन—उसले दुर्भाग्यको अवधिमा केही वाधा-व्यवधानहरू मात्रै भोगेको छ। मेरा वचनहरूको कारण मानिसहरू पुकार्छन्, र तिनीहरूका बिन्तीहरूमा सधैँ मेरो रूखोपन बारेमा गुनासाहरू हुन्छन्। यो यस्तो हुन्छ मानौं तिनीहरू सबैले मानिसप्रतिको मेरो साँचो “प्रेम” लाई खोजिरहेका छन्—तर मेरा कडा वचनहरूमा तिनीहरूले कसरी मेरो प्रेम भेट्टाउन सक्छन्? परिणामस्वरूप, मेरा वचनहरूको कारण तिनीहरूले जहिल्यै आशा गुमाउँछन्। यो यस्तो हुन्छ, मानौं तिनीहरूले मेरा वचनहरू पढ्ने बित्तिकै, तिनीहरूले “भयङ्कर मृत्यु” देख्छन्, त्यसकारण डरले काम्छन्। यसले मलाई बेखुशी तुल्याउँछ: किन मृत्युको बीचमा जिउने देहका मानिसहरू सधैँ मृत्युदेखि डराउँछन्? के मानिस र मृत्यु तीता शत्रुहरू हुन्? किन मृत्युको डरले मानिसहरूमा सधैँ हैरानी पैदा गर्छ? तिनीहरूको जीवनका “असाधारण” अनुभवहरूभरि, के तिनीहरूले थोरै मृत्यु मात्रै अनुभव गर्छन्? किन आफूले बताउने कुरामा, मानिसहरूले सधैँ मेरो बारेमा गुनासो गर्छन्? तसर्थ, म मानव जीवनको चौथो भनाइलाई सारांशित गर्छु: मानिसहरू मप्रति थोरै मात्रै समर्पित छन्, तसर्थ, तिनीहरूले सधैँ मलाई घृणा गर्छन्। मानिसको घृणाको कारण, म प्रायजसो बिदा हुन्छु। मैले किन सधैँ आफूलाई यस अवस्थामा पार्नुपर्छ? मैले किन मानिसहरूमा सधैँ घृणा पैदा गर्नुपर्छ? मानिसहरूले मेरो अस्तित्वलाई स्वागत नगर्ने हुनाले, म किन विनालाज मानिसको घरभित्र जिउनुपर्छ? मैले मेरो “भारी” लिइकन मानिसलाई छोडेर जानु बाहेक मसँग कुनै विकल्‍प छैन। तर मानिसहरूले मलाई जान दिन सक्दैनन्, र तिनीहरूले मलाई कहिल्यै बिदा गर्न चाहँदैनन्। म बिदा भएर जानेछु भनेर अनि जिउनको लागि तिनीहरू भर परेको कुरालाई तिनीहरूले गुमाउनेछन् भनेर डराएको कारण तिनीहरू बिलौना गर्छन् र रुन्छन्। तिनीहरूको अनुरोधको हेराइलाई हेरेर, मेरो हृदय कोमल बन्छ। संसारका सबै सागरहरूका बीचमा, मलाई प्रेम गर्न सक्‍ने को छ? मानिस समुद्रको शक्तिले डुबेर फोहोर पानीले ढाकिएको अवस्थामा छ। म मानिसको विद्रोहीपनलाई घृणा गर्छु, तैपनि मानवजातिको सबै दुर्भाग्यको निम्ति मलाई मानवजातिप्रति दया पनि लाग्छ—आखिर मानिस अझै पनि पीडित नै हो। म कसरी मानिसलाई पानीमा फ्याँक्‍न सक्छु, जब ऊ कमजोर र शक्तिहीन छ? के ऊ जमिनमा हुँदा उसलाई लात मार्ने गरी म त्यति निर्दयी छु र? के मेरो हृदय त्यति दया विहीन छ? मानवजातिप्रतिको मेरो मनोवृत्तिको कारण मानिस मसँगै यो युगमा प्रवेश गर्छ, र यही कारणले गर्दा उसले मसँगै यी असाधारण दिन र रातहरू मसँगै बिताएको छ। आज, मानिसहरू आनन्दको वेदनामा छन्, तिनीहरूसँग मेरो स्‍नेहको अझै ठूलो बोध भएको छ, र तिनीहरूले मलाई अझै ठूलो जोसको साथ प्रेम गर्छन्, किनभने तिनीहरूको जीवनमा जीवनशक्ति छ, र तिनीहरू पृथ्वीको पल्‍लो छेउसम्‍म भौतारिने उडन्ते पुत्रहरू बन्‍न छोडेका छन्।

मानिससँग जिउँदाका मेरा दिनहरूमा, मानिसहरू मेरो भर पर्छन्, र मैले मानिसलाई सबै कुरामा वास्ता गर्ने र ऊप्रतिको मेरो वास्तामा मैले अत्यन्तै ध्यान दिने हुनाले, मानिसहरू प्रहार गर्ने बतास, प्रखर वर्षा, वा पोल्‍ने घाममध्ये कुनै नसहिकन मेरो अङ्गालोको न्यानोपनमा नै सधैँ जिउँछन्; मानिसहरू आनन्दको बीचमा जिउँछन् र मलाई प्रेमिलो आमाको रूपमा लिन्छन्। मानिसहरू “प्राकृतिक विपत्तिहरू” को प्रहारलाई कहिल्यै सहन नसक्‍ने, दह्रिलो गरी कहिल्यै खडा हुन नसक्‍ने हरितगृहका फूलहरू जस्तै छन्। तसर्थ म तिनीहरूलाई गर्जने समुद्रका परीक्षाहरूको बीचमा पार्छु, र तिनीहरू अटुट रूपमा “डगमगाउने” बाहेक केही पनि गर्न सक्दैनन्। तिनीहरूसँग वस्तुतः प्रतिरोध गर्न सक्‍ने कुनै शक्ति नै छैन—अनि तिनीहरूको कद अत्यन्तै सानो र तिनीहरूको शरीर अत्यन्तै कमजोर भएको हुनाले, मलाई बोझको अनुभूति हुन्छ। तसर्थ, थाहै नपाई, मानिसहरू मेरा परीक्षाहरूमा पर्छन्, किनभने तिनीहरू अत्यन्तै कमजोर छन्, र तिनीहरू गर्जने बतास र पोल्‍ने घाममा खडा हुन सक्दैनन्। के वर्तमानमा मेरो काम यही होइन र? मेरा परीक्षाहरूको सामना गर्दा मानिसहरू किन सधैँ आँसु झार्छन्? के मैले तिनीहरूलाई अन्याय गरिरहेको छु? के मैले तिनीहरूलाई जानी-जानी मारिरहेको छु? किन मानिसको प्रेम गर्न योग्य स्थिति कहिल्यै नजाग्‍ने गरी मर्छ? मानिसहरूले सधैँ मलाई हात फैलाएर समात्छन् र कहिल्यै छोड्दैनन्; तिनीहरू कहिल्यै पनि आफै जिउन नसक्‍ने भएका हुनाले, अरू कसैले लैजान्छन् कि भन्‍ने कुराको अत्यन्तै डर मान्दै तिनीहरूले सधैँ मेरो हातको अगुवाइलाई पछ्याएका छन्। के तिनीहरूको सम्पूर्ण जीवनलाई मैले नै अगुवाइ गरेको छैन र? तिनीहरूको जीवन उथलपुथल हुँदा, तिनीहरूले उतावचडाव पार गर्ने क्रममा, तिनीहरूले निकै धेरै कोलाहल अनुभव गरेका छन्—के यो मेरो हातबाट आएको थिएन र? किन मानिसहरूले मेरो हृदयलाई कहिल्यै पनि बुझ्‍न सक्दैनन्? किन मेरा असल अभिप्रायहरूलाई तिनीहरूले सधैँ गलत रूपमा बुझ्छन्? किन मेरो काम पृथ्वीमा सहजताको साथ अघि बढ्न सक्दैन? मानिसको कमजोरीको कारण, म मानिसबाट सधैँ टाढा बसेको छु, जुन कुराले मलाई शोकले भर्छ: किन मेरो कामको अर्को चरण मानिसमा अघि बढाउन सकिँदैन? तसर्थ, उसलाई होसियारीको साथ मुल्याङ्कन गर्दै म शान्त हुन्छु: म किन सधैँ मानिसको दोषहरूद्वारा लाचार हुन्छु? किन मेरो काममा सधैँ अवरोधहरू आउँछन्? आज, मैले मानिसमा पूरा उत्तर भेट्टाउन बाँकी नै छ, किनभने मानिस सधैँ घरी तातो र घरी चिसो बन्छ, ऊ कहिल्यै पनि सामान्य हुँदैन; उसले मलाई कि त अत्यन्तै घृणा गर्छ कि त उसँग मप्रति धेरै प्रेम हुन्छ। म सामान्य परमेश्‍वर स्‍वयम्‌ले मानिसले सताएको सहन सक्दिन। मानिसहरू सधैँ मानसिक रूपमा असामान्य हुने हुनाले, म मानिसप्रति अलिक डराएको जस्तो देखिन्छु, त्यसकारण उसको हरेक चाललाई हेर्दा म उसको असामान्यताको बारेमा विचार गर्छु। मैले अनजानमै मानिसको रहस्य पत्ता लगाएको छु: उसको पछाडि युक्ति गर्ने व्यक्ति रहेछ; परिणाम स्वरूप, मानिसहरू सधैँ साहसिक र आत्मविश्‍वासी हुन्छन्, मानौं तिनीहरूले कुनै उचित काम गरेका छन्। तसर्थ, मानिसहरूले सधैँ वयस्क भएको बहाना गर्छन्, अनि तिनीहरू “सानो बालक” ले जस्तै मीठो बोल्छन्। मानिसको पहेलीलाई हेरेर, म क्रोधित नभई रहन सक्दिनँ: मानिसहरू किन आफैप्रति यति निर्दयी र अनादरणीय बन्छन्? किन तिनीहरूले आफैलाई चिन्दैनन्? के मेरा वचनहरू बितेर गएका छन्? के मेरा वचनहरू मानिसका शत्रु हुन्? किन तिनीहरूले मेरा वचनहरू पढ्दा, तिनीहरू मप्रति आक्रोशित बन्छन्? किन मानिसहरूले सधैँ मेरा वचनहरूमा आफ्‍नै विचारहरू थप्छन्? के म मानिसप्रति अत्यन्तै अनुचित छु? यसको बारेमा, मेरा वचनहरूमा समावेश भएका कुराको बारेमा सबै मानिसहरूले गहन विचार गर्नुपर्छ।

अध्याय ४६

मानिसहरू मेरा वचनहरूलाई आफ्नो अस्तित्वको आधार बनाउने यस काममा कति राम्रो गरिरहेका छन् भन्‍ने कुरा मलाई थाहा छैन। म मानिसको नियतिप्रति सधैँ चिन्तित रहेको छु, तैपनि मानिसहरूलाई यसको कुनै आभास भएजस्तो देखिँदैन—फलस्वरूप, तिनीहरूले मेरो हरेक कार्यलाई कहिल्यै ध्यान दिएका छैनन्, र मानिसप्रतिको मेरो मनोवृत्तिको नतिजास्वरूप मप्रति कहिल्यै कुनै श्रद्धाभाव विकास गरेका छैनन्। यस्तो लाग्छ, “मेरो हृदयलाई सन्तुष्ट पार्न” तिनीहरूले आफ्ना भावनाहरू धेरै पहिले फालिसकेका थिए। यस्ता परिस्थितिहरूको सामना गर्नुपर्दा, म फेरि एक पटक मौन हुन्छु। मेरा वचनहरू किन मानिसहरूको गहिरो मनन र थप प्रवेशको योग्य छैनन्? के यो ममा कुनै वास्तविकता नभएकाले र म मानिसहरूहरूमा गल्तीहरू खोजेर तिनलाई तिनीहरूविरुद्ध प्रयोग गर्न खोज्ने प्रयास गरिरहेकाले हो? मानिसहरू किन मलाई सधैँ “विशेष व्यवहार” गर्छन्? के म आफ्नै विशेष वार्डमा रहेको कुनै अशक्त व्यक्ति हुँ र? आज कामकुरा यस बिन्दुमा पुगिसक्दा पनि, मानिसहरू किन अझै मलाई फरक तरिकाले हेर्छन्? के मानिसप्रतिको मेरो मनोवृत्तिमा कुनै खोट छ? आज, मैले ब्रह्माण्डहरूमाथि नयाँ काम सुरु गरेको छु, जसले पृथ्वीका मानिसहरूलाई नयाँ सुरुवात गर्न लगाएको छ र तिनीहरू सबैलाई मेरो घरबाट निस्कन भनेको छ। अनि मानिसहरू सधैँ आनन्दमा लिप्त हुन मन पराउने हुनाले, म तिनीहरूलाई अलि बढी आत्मसंयम देखाउन, र सधैँ मेरो काममा बाधा नदिन सल्लाह दिन्छु। मैले खोलेको “अतिथिगृह” मा, मलाई मानिस जति मन नपर्ने अरू केही छैन, किनभने मानिसहरू सधैँ मलाई समस्यामा पार्छन् र मलाई निराश बनाउँर्छन्। तिनीहरूको व्यवहारले मलाई लज्जित पार्छ र मैले कहिल्यै आफ्नो शिर ठाडो पार्न सकेको छैनँ। तसर्थ, म तिनीहरूसँग शान्त भएर बोल्छु, तिनीहरूलाई जतिसक्दो चाँडो मेरो घर छोड्न र सित्तैमा मेरो खाना खान छोड्न भन्छु। यदि तिनीहरूलाई बस्ने इच्छा छ भने, तिनीहरूले दुःख भोग्नैपर्छ र मेरो ताडना सहनैपर्छ। तिनीहरूको मनमा, म तिनीहरूका कर्महरूबारे पूर्ण रूपमा अनभिज्ञ र अज्ञानी छु, र यसरी तिनीहरू लड्ने कुनै सङ्केत नदेखाई, सङ्ख्या पुर्‍याउनका निम्ति मात्र मानव भएको ढोँग गर्दै, मेरो अगाडि सधैँ अडिग र स्थिर रूपमा खडा रहँदै आएका छन्। जब म मानिसहरूसँग मागहरू गर्छु, तब तिनीहरू छक्क पर्छन्: यतिका वर्षदेखि दयालु हृदयको रहनुभएका परमेश्‍वरले यस्ता शब्दहरू, स्नेह र बफादारीविहीन शब्दहरू बोल्न सक्नुहुन्छ भनेर तिनीहरूले कहिल्यै सोचेका थिएनन्, त्यसैले तिनीहरू निःशब्द हुन्छन्। यस समयमा, म मानिसहरूको हृदयमा मप्रतिको घृणा फेरि एक पटक बढेको देख्छु, किनभने तिनीहरूले फेरि गुनासो गर्ने काम सुरु गरेका छन्। तिनीहरू सधैँ पृथ्वीको विरुद्धमा गुनासो गर्छन् र स्वर्गलाई सराप्छन्। तैपनि म तिनीहरूका शब्दहरूमा आफैलाई सराप्ने कुनै कुरा भेट्दिनँ, किनभने तिनीहरूमा आफूप्रति अत्यन्तै ठूलो प्रेम रहेको छ। यसरी, म मानव जीवनको अर्थमा आइपुग्छु: मानिसहरूले आफैलाई ज्यादै प्रेम गर्ने हुनाले, तिनीहरूको सम्पूर्ण जीवन मर्माहत र रित्तो हुन्छ, र मप्रतिको घृणाका कारण तिनीहरू आफ्नै टाउकामा विनाश निम्त्याउँछन्।

मानिसका शब्दहरूमा मप्रति अथाह “प्रेम” भए पनि, जब म यी शब्दहरूलाई परीक्षणका लागि “प्रयोगशाला” मा लैजान्छु र तिनलाई सूक्ष्मदर्शक यन्त्रद्वारा अवलोकन गर्छु, तब तीभित्र रहेका सबै कुरा पूर्ण प्रस्टताका साथ प्रकट हुन्छन्। यस क्षणमा, म मानिसहरूलाई तिनीहरूका “मेडिकल रेकर्डहरू” देखाउनका लागि फेरि एक पटक तिनीहरूबीच आउँछु, ताकि तिनीहरू सच्चा रूपमा विश्‍वस्त होऊन्। जब मानिसहरूले ती देख्छन्, तब तिनीहरूको अनुहार दुःखले भरिन्छ, तिनीहरू हृदयमा पछुतो मान्छन्, र तिनीहरू यतिसम्म व्याकुल हुन्छन् कि मलाई खुसी पार्नका लागि तुरुन्तै आफ्ना दुष्ट मार्गहरू छोड्न र सही मार्गमा फर्कन छटपटाउँछन्। तिनीहरूको सङ्कल्प देखेर, म अत्यन्तै प्रसन्न छु; म आनन्दमा डुब्छु: “पृथ्वीमा, मानिसबाहेक अरू कसले मसँग सुख र दुःख बाँड्न सक्छ र? के मानिसले मात्रै सक्ने होइन र?” तर म गएपछि, मानिसहरू आफ्ना मेडिकल रेकर्डहरू च्यातेर भुइँमा फ्याँक्छन् अनि छाती फुलाएर हिँड्छन्। त्यसपछिका दिनहरूमा, मैले मानिसहरूका कार्यहरूमा मेरा अभिप्रायहरूअनुरूपका कुरा कमै मात्र देखेको छु। तैपनि मेरो अगाडि तिनीहरूका सङ्कल्पहरू निकै थुप्रिएका छन्, र तिनीहरूका सङ्कल्पहरूलाई हेर्दा, मलाई वाक्क लाग्छ, किनभने तिनमा मलाई आनन्द दिलाउन बाहिर ल्याउन सकिने केही पनि छैन; ती अत्यन्तै दूषित छन्। तिनीहरूका सङ्कल्पहरूलाई मैले वास्ता नगरेको देखेर, मानिसहरू सेलाउँछन्। त्यसपछि, तिनीहरू बिरलै कुनै “निवेदन” पेस गर्छन्। मानिसको हृदयले मेरो अगाडि कहिल्यै अनुमोदन प्राप्त नगरेको, बरु सधैँ मबाट अस्वीकार मात्र पाएको हुनाले, उसको जीवनमा भित्री सहाराको कुनै स्रोत बाँकी हुँदैन, त्यसैले उसको जोस हराउँछ, र अब मलाई मौसम “प्रचण्ड गर्मी” भएको महसुस हुँदैन। मानिसहरूले आफ्नो जीवनभरि ज्यादै कष्ट भोग्छन्, यहाँसम्म कि, आजको अवस्थाको आगमनसँगै, तिनीहरू मबाट यति धेरै “सास्तीमा पर्छन्” कि तिनीहरू जीवन र मृत्युबीच झुण्डिन्छन्। फलस्वरूप, तिनीहरूको अनुहारको चमक धमिलो हुन्छ र तिनीहरूको “जीवन्तता” गुम्छ, किनभने तिनीहरू सबै “हुर्किएका” हुन्छन्। सजायको दौरान शोधन गरिँदा म मानिसहरूको दयनीय स्थिति हेर्न सक्दिनँ—तैपनि मानवजातिलाई यो दयनीय हारबाट कसले छुटकारा दिन सक्छ र? दुःखी मानव जीवनबाट मानिसलाई कसले मुक्ति दिन सक्छ र? मानिसहरूले किन कहिल्यै आफूलाई व्यथाको सागरको अतल कुण्डबाट मुक्त गर्न सकेका छैनन्? के म जानाजानी मानिसहरूलाई हानि गर्छु र? मानिसहरूले मेरो मनोदशा कहिल्यै बुझेका छैनन्, त्यसैले म ब्रह्माण्डसामु विलाप गर्छु: स्वर्ग र पृथ्वीका यावत् थोकमध्ये, कुनै पनि कुराले मेरो हृदयलाई कहिल्यै बुझेको छैन, र कुनै पनि कुराले मलाई साँचो रूपमा प्रेम गर्दैन। आज पनि, मानिसहरू किन मलाई प्रेम गर्न असक्षम छन् भन्‍ने कुरा मलाई अझै थाहा छैन। तिनीहरू मलाई आफ्नो हृदय दिन सक्छन्, तिनीहरू मेरा लागि आफ्नो नियति बलिदान गर्न सक्षम छन्, तर तिनीहरू मलाई आफ्नो प्रेम किन दिन सक्दैनन्? के म तिनीहरूसँग नभएको कुरा माग्छु र? मानिसहरू मबाहेक अरू सबै कुरालाई प्रेम गर्न सक्षम छन्—त्यसोभए तिनीहरू मलाई किन प्रेम गर्न सक्दैनन्? तिनीहरूको प्रेम किन सधैँ गुप्त हुन्छ? आजसम्म तिनीहरू मेरो अगाडि खडा हुँदा पनि, मैले किन तिनीहरूको प्रेम कहिल्यै देखेको छैन? के यो तिनीहरूमा नरहेको तत्त्व हो? के म जानाजानी मानिसहरूका लागि कामकुराहरू कठिन बनाइरहेको छु? के तिनीहरूको हृदयमा अझै पनि संशयहरू रहेका छन्? के तिनीहरू आफ्नो प्रेम गलत ठाउँमा पर्ला, र आफूलाई सच्याउन नसकिएला भनेर डराएका छन्? मानिसहरूमा बुझ्न नसकिने अनगिन्ती रहस्य छन्, त्यसैले म मानिसको अगाडि सधैँ “डरपोक र त्रसित” हुन्छु।

आज, राज्यको प्रवेशद्वारतर्फ अघि बढ्ने समयमा, सबै मानिस अगाडि लम्कन थाल्छन्—तर जब तिनीहरू प्रवेशद्वारको अगाडि आइपुग्छन्, म प्रवेशद्वार बन्द गरिदिन्छु, म मानिसहरूलाई बाहिरै थुनेर राख्छु, र तिनीहरूलाई आफ्नो प्रवेश अनुमति पत्र देखाउन भन्छु। यस्तो अनौठो कदम पूर्ण रूपमा मानिसहरूका अपेक्षाहरूको विपरीत हुन्छ, र तिनीहरू सबै छक्क पर्छन्। सधैँ पूरै खुला रहेको प्रवेशद्वार आज किन अचानक कसिलो गरी बन्द गरिएको छ? मानिसहरू आफ्नो खुट्टा बजार्छन् र यताउता गरिरहन्छन्। तिनीहरू सुटुक्क भित्र पस्न सकिने कल्पना गर्छन्, तर जब तिनीहरू मलाई आफ्ना नक्कली प्रवेश अनुमति पत्रहरू दिन्छन्, म तिनीहरूलाई त्यहीँको त्यहीँ अग्निकुण्डमा फ्याँकिदिन्छु, अनि आफ्नै “रगत-पसिना” ज्वालामा देखेर, तिनीहरू आशा गुमाउँछन्। तिनीहरू टाउको समातेर रुन्छन्, राज्यभित्रका सुन्दर दृश्यहरू हेर्छन् तर भित्र पस्न सक्दैनन्। तैपनि तिनीहरूको अवस्था दयनीय छ भन्दैमा म तिनीहरूलाई भित्र पस्न दिन्नँ—कसले मनलागी मेरो योजनालाई बिथोल्न सक्छ र? के मानिसहरू आफ्नो जोसमा निर्भर रहेर आर्जित आशिष्‌हरू प्राप्त गर्न सक्छन् र? के मानव अस्तित्वको अर्थ मनलागी मेरो राज्यमा प्रवेश गर्नुमा निहित छ र? के म त्यति नीच छु र? यदि मेरा कठोर वचनहरू नभएका भए, के मानिसहरू धेरै अघि नै राज्यमा प्रवेश गरिसकेका हुनेथिएनन् र? तसर्थ, मेरो अस्तित्वले मानिसहरूलाई दिने सबै झन्झटका कारण तिनीहरू मलाई सधैँ घृणा गर्छन्। यदि म अस्तित्वमा नभएको भए, तिनीहरूले वर्तमान दिनमा राज्यका आशिष्‌हरूको आनन्द लिन सक्नेथिए—त्यसपछि यो कष्ट सहनुपर्ने के नै आवश्यकता हुन्थ्यो र? त्यसैले म मानिसहरूलाई तिनीहरू जानु नै बेस हुन्छ, तिनीहरूले अहिलेका राम्रा परिस्थितिहरूको फाइदा उठाएर आफ्ना लागि निकास खोज्नुपर्छ भनेर भन्छु; तिनीहरूले जवान छँदै, केही “सीप” सिक्न वर्तमानको फाइदा उठाउनुपर्छ। यदि तिनीहरूले त्यसो गरेनन् भने, भविष्यमा धेरै ढिलो हुनेछ। मेरो घरमा, कसैले पनि कहिल्यै आशिष्‌हरू पाएको छैन। म मानिसहरूलाई छिटो गरी जान, “गरिबी” मा जिइरहन नखोज्न भन्छु; भविष्यमा पछुतो गर्न धेरै ढिलो हुनेछ। तिनीहरू यस कुरामा अल्झिएर बस्नु हुँदैन; तिनीहरू किन आफैलाई त्यस्तो कष्टमा पार्छन्? तैपनि म मानिसहरूलाई तिनीहरू आशिष्‌हरू प्राप्त गर्न असफल हुँदा कसैले पनि मेरो बारेमा गुनासो गर्न पाउनेछैन भनेर पनि भन्छु। मसँग मानिसमा मेरा वचनहरू खेर फाल्ने समय छैन। म यो कुरा मानिसहरूको मनमा रहिरहन्छ, तिनीहरू यसलाई बिर्सँदैनन् भन्ने आशा गर्छु—यी वचनहरू मैले दिने असहज सत्यता हुन्। मैले धेरै अघि नै मानिसहरूमा विश्‍वास गुमाइसकेको छु र मैले धेरै अघि नै तिनीहरूमा आशा गुमाइसकेको छु, किनभने तिनीहरूमा महत्त्वाकाङ्क्षा छैन, तिनीहरूले मलाई कहिल्यै परमेश्‍वरलाई प्रेम गर्ने हृदय दिन सकेका छैनन्, र त्यसको साटो सधैँ मलाई आफ्ना प्रेरणाहरू दिन्छन्। मैले मानिसलाई धेरै कुरा भनेको छु, र मानिसहरूले आज पनि मेरो सल्लाहलाई बेवास्ता गर्ने हुनाले, भविष्यमा तिनीहरूले मेरो हृदयलाई गलत रूपमा नबुझून् भनेर म तिनीहरूलाई मेरो दृष्टिकोण बताउँछु। आउँदो समयमा तिनीहरू जिउँछन् कि मर्छन् भन्ने कुरा तिनीहरूकै सरोकारको विषय हो; यसमाथि मेरो कुनै नियन्त्रण छैन। म तिनीहरूले बाँच्ने आफ्नै बाटो भेट्टाउने आशा गर्छु। यसमा म शक्तिहीन छु। मानिसले मलाई साँचो रूपमा प्रेम नगर्ने हुनाले, हामी आ-आफ्नै बाटो लाग्छौँ; भविष्यमा, हामीबीच उप्रान्त कुनै कुराकानी हुनेछैन, हामीसँग कुरा गर्नका लागि उप्रान्त कुनै विषय रहनेछैन, र हामी उप्रान्त एक-अर्कालाई हस्तक्षेप गर्नेछैनौँ, बरु सबै जना आ-आफ्नै बाटो लाग्नेछौँ। मानिसहरू मलाई खोज्दै आउनु हुँदैन, र म फेरि कहिल्यै मानिसको “मद्दत” माग्नेछैनँ। यो हामीबीचको कुरा हो, र भविष्यमा कुनै समस्या नहोस् भनेर हामीले स्पष्ट रूपमा बोलेका छौँ। के यसले कामकुरालाई सजिलो बनाउँदैन र? हामी सबै जना आ-आफ्नो बाटो लाग्छौँ र एक-अर्कासँग कुनै सरोकार राख्दैनौँ—त्यसमा के समस्या छ र? म मानिसहरूले यसलाई अलि विचार गर्छन् भन्ने आशा गर्छु।

अध्याय ४७

मानवजातिको जीवनलाई परिपक्‍व बनाउनको लागि, र साझा लक्ष्य बोकेर मानवजाति र मैले परिणामहरू प्राप्त गर्न सकौं भनेर मैले मानवलाई मेरो वचनको खुराक र भरणपोषण प्राप्त गर्न र मेरा सबै प्रशस्‍तता प्राप्त गर्न दिँदै तिनीहरूको निम्ति सधैँ क्षमा र स्वीकार प्रदान गरेको छु। मैले मानवजातिलाई कहिल्यै पनि लाजको कारण दिएको छैनँ, तैपनि मानवले मेरा भावनाहरूलाई कहिल्यै पनि विचार गर्दैनन्। किनभने मानव असंवेदनशील छन् र मबाहेकका सबै कुरालाई “घृणा गर्छन्।” तिनीहरूका कमीकमजोरीहरूका कारण, म तिनीहरूलाई धेरै नै सहानुभूति देखाउँछु; त्यसकारण मैले मानवमा अलिक बढी प्रयास लगाएको छु, ताकि तिनीहरूले संसारमा समय बिताउँदाको अवधिमा पृथ्वीका सबै प्रशस्‍तताबाट आफ्‍नो हृदय सन्तुष्ट हुने गरी आनन्द लिन सकून्। म मानिसहरूलाई अनुचित व्यवहार गर्दिनँ, र तिनीहरूले मलाई धेरै वर्षसम्‍म पछ्याएको कुरालाई विचार गर्दै, मेरो हृदय तिनीहरूको निम्ति कोमल बनेको छ। यो यस्तो छ मानौं म यी मानिसहरूमा मेरो कामलाई पूरा गर्न सक्दिनँ। तसर्थ, मलाई आफूलाई जस्तै प्रेम गर्ने यी कमजोर मानिसहरूलाई देखेर, मेरो हृदयमा सधैँ नै अवर्णनीय पीडा हुन्छ। तर यसले गर्दा कसले प्रचलनलाई तोड्न सक्छ र? यसले गर्दा कसले आफूलाई वाधा दिनेछ र? तैपनि, मैले मेरा सारा इनाम मानवजातिलाई दिएको छु, ताकि तिनीहरूले यसको पूर्ण रूपमा आनन्द उठाउन्, र मैले यस विषयमा मानवलाई दुर्व्यवहार गरेको छैनँ। यही कारणले मानवजातिले अझै पनि मेरो करुणामय र दयालु अनुहारलाई देख्छ। म सधैँ नै धीर हुँदै आएको छु, र म सधैँ नै प्रतीक्षामा छु। जब मानव पर्याप्त रूपमा आनन्द लिएर दिक्क हुन्छन्, त्यसबेला म तिनीहरूका अनुरोधहरूलाई “पूरा गर्न” थाल्छु र सबै मानवलाई आफ्‍नो रित्तो जीवनबाट उम्कन दिन्छु, र मानवजातिसँग उप्रान्त कुनै व्यवहार गर्दिनँ। पृथ्वीमा, मैले मानवजातिलाई निल्‍नको लागि समुद्री जल प्रयोग गरेको छु, तिनीहरूलाई अनिकालद्वारा नियन्त्रण गरेको छु, तिनीहरूलाई कीरा-फट्याङ्ग्राका महामारीद्वारा चेतावनी दिएको छु, र तिनीहरूलाई “पानी दिन” भारी वर्षाको प्रयोग गरेको छु, तैपनि तिनीहरूले जीवनको रिक्ततालाई कहिल्यै अनुभव गरेका छैनन्। अहिलेसमेत, मानिसहरूले पृथ्वीमा जिउनुको महत्त्वलाई बुझ्दैनन्। के मेरो उपस्थितिमा जिउनु नै मानव जीवनको सबैभन्दा गहन महत्त्व हुन सक्छ? के मभित्र जिएर व्यक्ति विपत्तिको खतराबाट उम्कन सक्छ? पृथ्वीमा देहका कतिवटा शरीरहरूले आत्म-आनन्दको स्वतन्त्रता स्थितिमा जिएका छन्? देहमा जिउनुको रिक्तताबाट को उम्केको छ? तैपनि यसलाई कसले पहिचान गर्न सक्छ? मैले मानवजातिको सृष्टि गरेपछि, पृथ्वीमा कसैले पनि सबैभन्दा महत्त्वपूर्ण जीवन जिउन सकेको छैन, त्यसकारण मानवजातिले सधैँ सबैभन्दा महत्त्वहीन जीवन फोकटमा बिताएको छ। तैपनि, यस प्रकारको दुःखद अवस्थाबाट कोही पनि उम्कन इच्‍छुक छैन, र यो रित्तो र थकित जीवनबाट टाढा बस्‍न कोही पनि इच्‍छुक छैन। मानवजातिको अनुभवमा, ममा रमाउने कुराबाट फाइदा उठाए पनि, देहमा जिउने कोही पनि मानव संसारका प्रचलनहरूबाट उम्कन सकेको छैन। बरु, तिनीहरूले सधैँ प्रकृतिलाई यसको गति लिन मात्र दिएका छन् र आफैलाई निरन्तर मूर्ख बनाएका छन्।

मैले मानवजातिको अस्तित्वलाई पूर्ण रूपमा समाप्त गरेपछि, पृथ्वीको “सतावट” भोग्‍नको लागि त्यहाँ कोही पनि बाँकी रहनेछैन; त्यसपछि मात्रै मेरो महान् काम पूर्ण रूपमा पूरा भएको छ भन्‍न सम्‍भव हुन्छ। आखिरी दिनहरूमा जब म देहधारी हुन्छु, त्यसबेला मैले पूरा गर्न चाहने काम भनेको मानिसहरूलाई देहमा जिउनुको रिक्तताबारे बुझाउनु हो, र म देहलाई नष्ट गर्न यो अवसर लिनेछु। त्यसपछि, पृथ्वीमा कुनै मानिस अस्तित्वमा हुनेछैन, पृथ्वीको रिक्तताबारे फेरि कहिल्यै पनि कुनै व्यक्ति चिच्याउनेछैन, देहका कठिनाइहरूबारे फेरि कसैले कहिल्यै कुरा गर्नेछैन, म अनुचित छु भनेर फेरि कसैले कहिल्यै पनि गुनासो गर्नेछैन, र सबै मानिस र कुराहरू विश्राममा प्रवेश गर्नेछन्। त्यसपछि उसो, मानव दौडधूप गर्ने, अटुट रूपमा व्यस्त हुने गर्नेछैनन्, न त तिनीहरू पृथ्वीमा घरी यता र घरी उता खोजी नै गर्नेछन्, किनभने तिनीहरूले आफ्‍नो लागि उचित गन्तव्य प्राप्त गरिसकेका हुनेछन्। त्यो बेला, तिनीहरू सबैको अनुहारमा मुस्कान देखा पर्नेछ। त्यसपछि म मानवजातिदेखि उप्रान्त केही कुरा माग्‍नेछैन, र उप्रान्त तिनीहरूसँग मेरो कुनै विवाद हुनेछैन; हाम्रो बीचमा उप्रान्त कुनै पनि शान्ति सम्झौता हुनेछैन। म पृथ्वीमा अस्तित्वमा हुन्छु र मानव पृथ्वीमा जिउँछन्; म तिनीहरूसँगै जिउँछु र बसोबास गर्छु। तिनीहरू सबैले मेरो उपस्थितिको आनन्द अनुभूति गर्छन्, त्यसकारण तिनीहरूले कुनै कारणविना छोडेर जाने इच्‍छा गर्दैनन्, बरु, म अझै बढी बसूँ भन्‍ने चाहन्छन्। म सहयोगको लागि औँलो समेत नउठाई कसरी पृथ्वीको बरबादीलाई हेर्न सक्छु र? म पृथ्वीबाटको होइन; मैले धैर्यताद्वारा मात्रै आफूलाई आजको दिनसम्‍म यहाँ जबरजस्ती राखेको छु। मानवजातिले अटुट निवेदन नगरेका भए, म धेरै पहिले नै गइसकेको हुनेथिएँ। आजभोली मानिसहरूले आफ्‍नो हेरचाह आफै गर्न सक्छन्, र तिनीहरू परिपक्‍व भएका हुनाले तिनीहरूलाई मेरो सहयोगको खाँचो हुँदैन र मैले तिनीहरूलाई खुवाएको तिनीहरू चाहँदैनन्। त्यसकारण, म मानवजातिसँग “विजय उत्सव” मनाउने योजना बनाउँदैछु, जुन उत्सवपछि म तिनीहरूबाट बिदा भएर जानेछु, ताकि तिनीहरू अनभिज्ञ नहोऊन्। अवश्य नै, नराम्रो भएर बिदा हुनु राम्रो कुरा होइन, किनभने हाम्रो बीचमा कुनै शत्रुता छैन। तसर्थ, हामीबीचको मित्रता अनन्‍त हुनुपर्छ। मलाई आशा छ, हामी बिदा भएपछि, मानवले मेरो “उत्तराधिकार” लाई अघि बढाइरहन सक्‍नेछन्, र मेरो जीवनकालमा मैले प्रदान गरेका शिक्षाहरूलाई बिर्सनेछैनन्। मलाई आशा छ, तिनीहरूले मेरो बेइज्जती गर्ने कुनै कुरा गर्नेछैनन्, र मेरो वचनलाई ध्यान दिनेछन्। मलाई आशा छ, मैले छोडेर गइसकेपछि तिनीहरूले मलाई सन्तुष्ट पार्नको लागि सक्दो प्रयास गर्नेछन्; मलाई आशा छ, तिनीहरूले मेरो वचनलाई आफ्‍नो जीवनको जगको रूपमा प्रयोग गर्छन्, र तिनीहरू मेरा आशाहरूअनुरूप जिउन असफल हुँदैनन्, किनभने मानवको लागि मेरो हृदय सधैँ चिन्तित रहेको छ, र म तिनीहरूसँग जहिल्यै पनि घनिष्ठ रहेको छु। मानवजाति र म एक पटक भेला भएका थियौं, अनि हामीले स्वर्गमा पाइने उही आशिषहरूको पृथ्वीमा आनन्द लिएका थियौं। म मानवसँग एकसाथ जिएँ र बसोबास गरेँ; मानवले मलाई सधैँ प्रेम गरेका छन्, र मैले तिनीहरूलाई सधैँ प्रेम गरेको छु। एकअर्कासँग हाम्रो आत्मीयता थियो। मानवसँग बिताएको मेरो समयलाई फर्केर हेर्दा, मलाई हाम्रा दिनहरू हाँसो र खुशीले भरिएका थिए, अनि झगडा पनि हुन्थे भन्‍ने याद आउँछ। तैपनि, यही आधारमा हामीबीचको प्रेम स्थापना भएको थियो, र एकअर्कासँगको हाम्रो व्यवहार कहिल्यै टुटेन। हाम्रो धेरै वर्षको सम्पर्कमा, मानवजातिले मलाई ठूलो प्रभाव पारेको छ, र मैले पनि मानवलाई आनन्द गर्नको लागि धेरैभन्दा धेरै कुरा दिएको छु, जुन कुराहरूका निम्ति तिनीहरू सधैँ नै अत्यन्तै कृतज्ञ भएका छन्। अब, हाम्रा भेटघाटहरू कहिल्यै पनि पहिलेको जस्ता हुँदैनन्; हाम्रो बिछोडको यस घडीबाट को भागेर जान सक्छ र? मप्रति मानवले गहन स्नेह राख्छन्, र तिनीहरूप्रति मसँग अटुट प्रेम छ—तर त्यसबारे के नै गर्न सकिन्छ र? स्वर्गमा हुनुहुने पिताका मागहरूलाई कसले उल्‍लङ्घन गर्ने आँट गर्छ र? म मेरो वासस्थानमा फर्कनेछु, जहाँ म मेरो कामको अर्को भाग पूरा गर्नेछु। सायद हामीले फेरि भेट्ने मौका पाउनेछौं। मेरो आशा के छ भने, मानिसहरूलाई अत्यन्तै विरह लाग्‍नेछैन, र तिनीहरूले पृथ्वीमा मलाई सन्तुष्ट तुल्याउनेछन्; स्वर्गबाट मेरो आत्माले तिनीहरूमाथि प्रायः अनुग्रह वर्षाउनेछ।

सृष्टिको समयमा, मैले आखिरी दिनहरूमा मसँग एकै मन भएका मानिसहरूको एउटा समूह निर्माण गर्नेछु भनेर अगमवाणी गरेको थिएँ। आखिरी दिनहरूमा पृथ्वीमा एक जना उदाहरण स्थापित गरेपछि, म मेरो वासस्थानमा फर्कनेछु भनेर मैले भविष्यवाणी गरेको थिएँ। सारा मानवजातिले मलाई सन्तुष्ट तुल्याइसकेपछि, मैले तिनीहरूबाट माग गरेको कुरा तिनीहरूले हासिल गरेका हुनेछन्, र उप्रान्त म तिनीहरूलाई कुनै पनि काम गर्न लगाउनेछैनँ। बरु, मानव र म हाम्रा पुराना दिनका कथाहरू बाँड्नेछौं, त्यसपछि हामी बिदाइ हुनेछौं। मैले यो काम सुरु गरेको छु, र मानिसहरूलाई मानसिक रूपमा तयारी रहन र मेरा अभिप्रायहरूलाई बुझ्‍न लगाएको छु, नत्र तिनीहरूले मलाई गलत रूपमा बुझेर निर्दयी वा कठोर मनको ठान्‍नेछन्, जुन मेरो अभिप्राय होइन। के मानिसहरूले मलाई प्रेम गर्छन्, तैपनि मलाई उचित विश्रामस्थलमा बस्‍न दिँदैनन्? के तिनीहरू मेरो खातिर स्वर्गमा हुनुहुने पितालाई विन्ती गर्न अनिच्‍छुक छन्? के मानिसहरूले मसँग सहानुभूतिको आँसु बगाएका छैनन्? के तिनीहरूले हामी पिता र पुत्रबीचको प्रारम्भिक मिलाप हासिल गर्न सहायता गरेका छैनन् र? त्यसोभए किन तिनीहरू अहिले यसो गर्न मान्दैनन्? पृथ्वीमा मेरो सेवकाइ पूरा भएको छ, र मानवजातिबाट बिदा भएर गएपछि, म तिनीहरूलाई अझै पनि सहायता गरिरहनेछु; के यो असल कुरा होइन र? मेरो कामले अझै राम्रा परिणामहरू हासिल गर्नको लागि, र यो दुवै पक्षलाई लाभदायक हुनको लागि, पीडादायी हुने भए पनि हामी बिदा हुनैपर्छ। हाम्रा आँसुहरू मौनतामा झरून्; म उप्रान्त मानवजातिलाई तिरस्कार गर्नेछैनँ। विगतमा, मैले मानिसहरूलाई धेरै कुरा भनेको छु, र ती सबै कुराहरूले तिनीहरूको हृदय छेडेका छन्, अनि तिनीहरूले दुःखका आँसु झारेका छन्। त्यसको लागि म अहिले मानवजातिसँग माफी माग्छु र खेद प्रकट गर्छु। तिनीहरूले मलाई घृणा नगरून् भनी म अनुरोध गर्छु, किनभने यी सबै तिनीहरूकै भलाइको लागि हुन्। त्यसकारण, मानिसहरूले मेरो हृदयलाई बुझ्‍नेछन् भन्‍ने मेरो आशा छ। विगतमा हामीबीच विवादहरू भएका थिए, तर फर्केर हेर्दा, हामी दुवै पक्षलाई फाइदा भएको छ। यी विवादहरूका कारण, परमेश्‍वर र मानवजातिले मित्रताको पुल निर्माण गरेका छन्। के यो हाम्रो सहकारी प्रयासहरूको फल होइन र? हामी सबै यसमा रमाउनुपर्छ। मेरा पहिलेका “गल्तीहरू” लाई क्षमा गरिदेओ भनी म मानवलाई अनुरोध गर्छु। तिनीहरूका अपराधहरूलाई पनि क्षमा गरिनेछन्। तिनीहरूले भविष्यमा यसको साटो मलाई तिनीहरूको प्रेम दिन सक्छन् भने, त्यसले स्वर्गमा मेरो आत्मालाई सान्त्वना दिनेछ। यस विषयमा मानवजातिको सङ्कल्प के छ—मानिसहरू मेरो अन्तिम अनुरोधलाई पूरा गर्न इच्‍छुक छन् कि छैनन् सो मलाई थाहा छैन। मैले तिनीहरूबाट अरू केही पनि मागिरहेको छैनँ, तिनीहरूले मलाई प्रेम गरून् भन्‍ने मात्रै म चाहन्छु। त्यही नै पर्याप्त छ। के यो कुरा हासिल गर्न सकिन्छ? हामीबीच भएका अप्रिय सबै कुरालाई विगतमा नै छोडिदिऔं; हामीबीच सधैँ प्रेम होस्। मैले मानवलाई धेरै प्रेम दिएको छु, र तिनीहरूले मलाई प्रेम गर्न त्यस्तो ठूलो मूल्य चुकाएका छन्। तसर्थ, मानवजातिले हामीबीचको अमिश्रित र विशुद्ध प्रेमलाई बहुमूल्य ठानेर राख्छन् भन्‍ने मलाई आशा छ, ताकि हाम्रो प्रेम सारा मानव संसारभरि फैलियोस् र यसलाई सदासर्वदा हस्तान्तरण गरिँदै लगियोस्। जब हामी फेरि भेट्छौँ, हामी प्रेममा जोडिऔँ, ताकि हाम्रो प्रेम अनन्तसम्‍म रहिरहोस् र सबै मानिसहरूले यसको प्रशंसा र प्रचार-प्रसार गरून्। मलाई यसले सन्तुष्ट तुल्याउनेछ, र म मेरो हँसिलो अनुहार मानवजातिलाई देखाउनेछु। मलाई आशा छ, मानवले मेरा अर्तीहरूलाई स्मरण गर्नेछन्।

जुन १, १९९२


परिशिष्ट: 

“सम्पूर्ण ब्रह्माण्डलाई परमेश्‍वरका वचनहरू” का रहस्यहरूको अनावरण


अध्याय १

“कसैले पनि मेरा वचनहरूको जड पत्ता लगाउन सक्दैन, न त मैले ती वचन बोल्‍नुको उद्देश्यलाई जान्‍न सक्छ” भनेर परमेश्‍वरले भन्‍नुभएजस्तै, परमेश्‍वरका आत्माको मार्गदर्शन नभएको भए, र उहाँका वाणीहरूको आगमन नभएको भए, सबै मानिसहरू उहाँको सजायमा नाश हुनेथिए। परमेश्‍वरले सबै मानिसहरूलाई जाँच गर्नको लागि किन यति धेरै समय लिनुभयो? अनि पाँच महिना जति लामो समय लाग्यो? यो हाम्रो सङ्गतिको मुख्य विषय साथै परमेश्‍वरको बुद्धिको महत्वपूर्ण विषय हो। हामी कल्‍पना गर्न सक्छौँ: मानिसलाई जाँच्‍ने यो अवधिविना, र यदि परमेश्‍वरले भ्रष्ट मानवजातिलाई जोरदार रूपमा प्रहार गर्ने, मार्ने, र तोड्ने नगर्नुहुने हो भने, यदि मण्डली निर्माणको काम आजको दिनसम्‍म नै जारी रहेको भए, परिणाम के हुनेथियो? त्यसकारण, परमेश्‍वरले पहिलो वाक्यमै मुख्य कुरा बताउनुहुन्छ, यी धेरै महिनाको कामको लक्षित प्रभावबारे सीधै कुरा उठाउनुहुन्छ—यसले साँच्‍चै नै ठ्याक्‍कै ठाउँमा प्रहार गर्छ! धेरै महिनाको यो अवधिमा परमेश्‍वरले गर्नुभएका कामहरूमा रहेको बुद्धिलाई देखाउन यो नै पर्याप्त छ: ती कार्यहरूले हरेकलाई परीक्षाको माध्यमबाट कसरी समर्पित हुने र आफूलाई इमानदारीपूर्वक कसरी अर्पण गर्ने, पीडादायी शोधनबाट परमेश्‍वरलाई अझै राम्ररी कसरी चिन्‍ने भनेर सिक्न सक्षम तुल्याएका छन्। मानिसहरूले अनुभव गर्ने नैराश्यता जति ठूलो हुन्छ, तिनीहरूले आफैलाई त्यति नै राम्ररी चिन्‍न पुग्छन्। अनि सत्य कुरा भन्दा, तिनीहरूले कष्टले भरिएको शोधनको सामना जति गर्छन्, तिनीहरूले आफ्नो भ्रष्टतालाई त्यति नै बढी चिन्छन्, यहाँसम्‍म कि तिनीहरू परमेश्‍वरको निम्ति सेवाकर्ता बन्‍नसमेत योग्य छैनन्, र तिनीहरूले सेवा गर्न पाउनु भनेको उहाँले तिनीहरूलाई उत्थान गर्नुभएको हो भन्‍ने तिनीहरूले पहिचान गर्छन्। त्यसकारण, यो परिणाम हासिल गरेपछि, जब मानिसले आफ्‍नो हरेक भागको प्रयोग गरिसकेको हुन्छ, तब परमेश्‍वरले कुनै कुरालाई नलुकाईकन प्रत्यक्ष रूपमा नै कृपाका आवाजहरू निकाल्‍नुहुन्छ। यी केही महिनापछि, परमेश्‍वरको काम गर्ने विधिले आजको दिनलाई सुरुवाती विन्दुको रूपमा लिन्छ भन्‍ने कुरा स्पष्ट रूपमा देख्‍न सकिन्छ; उहाँले यो कुरा सबैले देख्‍ने गरी स्पष्ट पार्नुभएको छ। विगतमा परमेश्‍वरले प्रायजसो “परमेश्‍वरका मानिसहरूको रूपमा बोलाइने अधिकार प्राप्त गर्न सजिलो छैन” भन्‍नुभएको हुनाले, उहाँले उहाँका सेवाकर्ताहरूका रूपमा उल्‍लेख गरिने मानिसहरूलाई यी वचनहरू दिनुभएको छ, जुन कुरा परमेश्‍वर विश्‍वासयोग्य हुनुहुन्छ, जसमा कुनै शङ्का छैन भन्‍ने कुरालाई देखाउन पर्याप्त छ। परमेश्‍वरले जे-जे भन्‍नुहुन्छ, ती कुराहरू विभिन्‍न हदमा पूरा हुनेछन्, र यो कुनै पनि हालतमा बकम्फुसे गफ होइन।

जब सबै मानिसहरू सुर्ता र शोकले भरिएर व्याकुल भएका हुन्छन्, परमेश्‍वरका यस्ता वचनहरूले तिनीहरूको मुटु छुन्छ, तिनीहरूको निराशामाझ तिनीहरू सबैलाई उत्साह दिएर जगाउँछ। मानिसको मनबाट थप कुनै शङ्का हटाउनको लागि, परमेश्‍वरले यी वचनहरू थप्‍नुभयो: “तिनीहरूलाई मेरा मानिस भनी सम्बोधन गरिए पनि, यो उपाधि मेरा ‘छोराहरू’ कहलिनुभन्दा कम महत्त्वको होइन।” परमेश्‍वरले मात्रै आफ्‍नो अख्‍तियारको रक्षा गर्न सक्‍नुहुन्छ भन्‍ने कुरालाई देखाउन यो नै पर्याप्त छ, र मानिसहरूले यो कुरा पढेपछि, तिनीहरूले यो त काम गर्ने विधि मात्र होइन, बरु तथ्य हो भन्‍ने कुरालाई अझै दृढ रूपमा विश्‍वास गर्नेछन्। अझै थप रूपमा भन्दा, मानिसहरूका दर्शनहरू अस्पष्ट नहोऊन् भनेर, उहाँको नयाँ शैलीमा हरेकको पहिचानलाई स्पष्ट रूपमा उल्‍लेख गरिएको हुन्छ। परमेश्‍वरको बुद्धिलाई देखाउनको लागि यो नै पर्याप्त छ र यसले मानिसहरूलाई परमेश्‍वरले मानिसहरूको हृदय देख्‍न सक्‍नुहुन्छ भनेर अझै राम्ररी जान्‍ने तुल्याउँछ; मानिसहरू आफ्ना विचार र काममा कठपुतली हुन्, जसको धागो चलाउने परमेश्‍वर हुनुहुन्छ, र यो कुरा निश्‍चित छ र यसमा कुनै शङ्का छैन।

सुरुवातमा फर्केर जाँदा, परमेश्‍वरले सुरुदेखि नै उहाँको कामको पहिलो चरण, अर्थात् “मण्डलीलाई शुद्ध पार्ने काम” पहिले नै समाप्त भइसकेको छ भनेर प्रत्यक्ष रूपमा औँल्याउनुभएको छ। “अहिलेको परिस्थिति पहिलेको जस्तो छैन, र मेरो काम नयाँ सुरुवातको बिन्दुमा प्रवेश गरेको छ।” यो अभिव्यक्तिबाट, के देख्‍न सकिन्छ भने परमेश्‍वरको कार्य नयाँ सुरुवात बिन्दुमा प्रवेश गरेको छ, र यसपछि तुरुन्तै उहाँले हामीलाई उहाँको कामको अर्को चरणको खाका सूचित गर्नुभएको छ—मण्डली निर्माणको काम समाप्त भएपछि, राज्यको युगको जीवन सुरु हुनेछ, “किनभने अब यो मण्डली निर्माणको युग होइन, तर सफलतापूर्वक राज्य निर्माण गर्ने युग हो।” यसको साथै, उहाँले के उल्‍लेख गर्नुभएको छ भने, मानिसहरू अझै पनि पृथ्वीमा नै रहेकाले, तिनीहरूका भेलाहरूलाई अझै पनि मण्डलीको रूपमा उल्‍लेख गरिनेछ, यसरी सबैले कल्‍पना गरेको जस्तो अवास्तविक “राज्य” लाई अनुभव गर्ने कार्यबाट टाढा बस्‍न सकिन्छ। यसपछि दर्शनहरू सम्‍बन्धी सङ्गतिको कुरा आउँछ।

अहिले राज्य निर्माणको युग हो र मण्डली निर्माणको समाप्ति हो, तैपनि किन सबै भेलाहरूलाई अझै पनि मण्डली नै भनिन्छ त? विगतमा के भनिन्थ्यो भने मण्डली राज्यको पूर्ववर्ती अवस्था हो, र मण्डलीविना राज्यको कुरै गर्न सकिँदैन। राज्यको युगको सुरुवात देहमा परमेश्‍वरले गर्नुहुने सेवकाइको सुरुवात हो, र राज्यको युगको सुरुवात देहधारी परमेश्‍वरले गर्नुहुन्छ। उहाँले जे ल्याउनुहुन्छ त्यही नै राज्यको युग हो, राज्यको आधिकारिक अवरोहण होइन। यो कुराको कल्‍पना गर्न त्यति कठिन छैन; मैले परमेश्‍वरका मानिसहरू भनेर राज्यको युगका मानिसहरूलाई उल्‍लेख गरिरहेको छु, राज्य स्वयम्‌का मानिसहरूलाई होइन। यही कारणले गर्दा पृथ्वीका भेलाहरूलाई अझै पनि मण्डली भनेर उल्‍लेख गर्नु उचित हुन्छ। विगतमा, उहाँले उहाँको सामान्य मानवतामा काम गर्नुभयो जबकि त्यस बेलासम्‍म उहाँले परमेश्‍वर स्‍वयम्‌को रूपमा गवाही दिनुभएको थिएन, त्यसकारण मानिसहरूका बीचमा राज्यको युगको सुरुवात भएको थिएन; अर्थात्, मैले भनेजस्तै, मेरो आत्माले मेरो देहधारी शरीरमा औपचारिक रूपमा काम गर्न थालेको थिएन। अहिले परमेश्‍वर स्‍वयम्‌ले गवाही दिइसक्‍नुभएको हुनाले, मानिसहरूका बीचमा राज्य पूरा भएको छ। यसले के जनाउँछ भने म मेरो ईश्‍वरीयतामा काम गर्न सुरु गर्नेछु, त्यसकारण मेरो ईश्‍वरीयतामा मैले बोल्‍ने वचनहरू र मैले गर्ने कामहरूलाई बुझ्‍न सक्‍ने ती मानव-प्राणीहरू राज्यको युगका मेरा मानिसहरूका रूपमा चिनिनेछन्। यसैबाट “परमेश्‍वरका मानिसहरू” को उदय भएको हो। यस चरणमा, काम गर्ने र बोल्‍ने मुख्यतया मेरो ईश्‍वरीयता नै हुन्छ। मानिसले मेरो योजनामा हस्तक्षेप गर्न सक्दैन, न त उसले यसमा बाधा नै दिन सक्छ। परमेश्‍वर आफ्‍नो बोल्‍ने कार्यको निश्‍चित चरणमा पुगिसक्‍नुभएपछि, उहाँको नाउँको गवाही दिइन्छ, अनि यस बिन्दुदेखि मानवजातिको परीक्षाको सुरुवात हुनेछ। परमेश्‍वरको कार्यमा हुने बुद्धिको शिखर यही हो। यसले अर्को चरणको सुरुवातको लागि दह्रिलो जग बसाल्छ र जरा गाड्छ, साथै पछिल्लो चरणलाई पनि समाप्त गर्छ। यो मानव-प्राणीको रूपमा कसैले अपेक्षा गर्न नसकेको कुरा हो; यो न्यायको युगको पहिलो र दोस्रो भागको सङ्गम विन्दु हो। मैले यी केही महिना मानिसलाई शोधन नगरेको भए, मेरो ईश्‍वरीयताले काम गर्ने कुनै उपाय हुनेथिएन। यी धेरै महिनाको शोधनले मेरो कामको अर्को चरणको लागि मार्ग खोलिदियो। यी केही महिनाको कामको समाप्ति कामको अर्को चरण अझै प्रगाढ हुनेछ भन्‍ने कुराको चिन्‍ह हो। यदि कसैले परमेश्‍वरका वचनहरूलाई साँचो रूपमा बुझ्छ भने, उसले उहाँले धेरै महिनाको अवधि उहाँको कामको अर्को चरणको सुरुवात गर्न प्रयोग गरिरहनुभएको छ, र त्यसरी यसलाई अझै उत्तम परिणामहरू हासिल गर्ने तुल्याइरहनुभएको छ भनेर बुझ्‍न सक्छ। मेरो मानवताको अवरोधले मेरो कामको अर्को चरणमा वाधा पैदा गरेको हुनाले, कष्टद्वारा गरिएको यी केही महिनाको शोधनबाट, दुवै पक्षमा सुधार भएको छ र ठोस लाभ ल्याएको छ। यसको परिणामस्वरूप, अहिले मात्रै मैले मानिसलाई उल्‍लेख गर्ने तरिकालाई उसले कदर गर्न थालेको छ। त्यसकारण, जब आफ्‍नो कलमद्वारा परमेश्‍वरले मानिसहरूलाई अबउप्रान्त तिनीहरूलाई “सेवाकर्ता” भनी भन्‍नेछैन, तर “परमेश्‍वरका मानिसहरू” भनी भन्‍नेछु भनी भन्‍नुभयो, तब तिनीहरू सबै अत्यन्तै खुशी भए। यो मानिसको कमजोरीको बिन्दु थियो। मानिसको यो मुख्य कमजोरीलाई हात पार्नको लागि नै परमेश्‍वरले त्यसरी बोल्‍नुभएको थियो।

सबै मानिसहरूलाई जित्‍न र तिनीहरूको पूर्ण हृदयको विश्‍वास प्राप्त गर्नको लागि, र कतिपय मानिसहरूको भक्तिमा अशुद्धता मिसिएको छ भनेर औँल्याउनको लागि, परमेश्‍वरले विभिन्‍न प्रकारका मानव कुरूपताहरूलाई प्रकट गर्न थप कदमहरू चाल्‍नुभएको छ, र यस क्रममा उहाँले आफ्‍ना वचनहरू पूरा गर्नुभएको छ: “मलाई प्रेम गर्ने कार्यमा कति जना इमानदार छन्? कसले आफ्‍नै भविष्यलाई ध्यानमा राख्दै काम गरिरहेको छैन? आफ्‍ना परीक्षाहरूको अवधिमा कसले गुनासो गरेको छैन?” यस्ता वचनहरूद्वारा, हरेक व्यक्तिले आफ्‍नै विद्रोहीपन, विश्‍वासघात, र पूर्ण भक्तिको कमीलाई पहिचान गर्न सकेका छन्, त्यसरी उहाँलाई खोजी गर्ने हरेक व्यक्तिलाई हरेक कदममा परमेश्‍वरको कृपा र प्रेमिलो-दयालुपनले पछ्याउँछ भन्‍ने देखेका छन्। यस कुरालाई यी वचनहरूबाट देख्‍न सकिन्छ: “जब कतिपय मानिसहरू पछि फर्कन लागेका हुन्छन्, जब मैले मेरो बोल्‍ने शैलीलाई परिवर्तन गर्ने आशा गरिरहनेहरू सबैले आशा गुमाएका हुन्छन्, त्यो बेला म मुक्तिको आवाजहरू निकाल्छु, र मलाई इमानदारीसाथ प्रेम गर्नेहरूलाई मेरो राज्यमा, मेरो सिंहासनको अघि फर्काएर ल्याउँछु।” यहाँ “मलाई इमानदारीसाथ प्रेम गर्नेहरू” भन्‍ने वाक्यांश र “कति जनाले मलाई इमानदारीसाथ प्रेम गर्छन्?” भन्‍ने आलंकारिक प्रश्‍न एक-अर्कासँग बाझिँदैनन्। तिनले यस प्रसंगमा कसरी “इमानदारी” मा अशुद्धताहरू समावेश छन् भन्‍ने कुरालाई देखाउँछन्। परमेश्‍वरलाई केही पनि थाहा छैन भन्‍ने होइन; बरु, परमेश्‍वरले मानिसहरूको हृदयको अन्तस्करणलाई देख्‍न सक्‍नुहुने हुनाले नै, उहाँले “इमानदारी” जस्ता शब्‍दहरूको प्रयोग गर्नुभएको छ, जुन हरेक व्यक्तिलाई परमेश्‍वरप्रतिको तिनीहरूको ऋणीपनलाई महसुस गर्न लगाउन र आफैलाई अझै कठोरताको साथ धिक्कार्न लगाउन, साथै तिनीहरूको हृदयका गुनासाहरू पूर्ण रूपमा शैतानबाट आएका हुन् भन्‍ने तथ्यलाई पहिचान गर्न लगाउनको लागि भ्रष्ट मानवजातिप्रति केन्द्रित व्यङ्ग्योक्ति हो। “भक्ति” जस्ता शब्‍द देख्दा हरेक व्यक्ति अचम्‍ममा पर्छ, र मनमनै विचार गर्छ: “धेरै पटक मैले स्वर्ग र पृथ्वीको विरुद्धमा काम गरेको छु, र मैले धेरै पटक छोडेर जान चाहेको छु, तर मलाई परमेश्‍वरको प्रशासनिक आदेशहरूको डर भएको हुनाले, म काम-कुरालाई जसोतसो सकाउन मात्रै समस्याहरूको सामना गर्थेँ र अरूले जसो गर्छन् त्यसै गर्थेँ, यदि काम-कुराहरू साँच्‍चै नै निराशलाग्दो हुन पुगे भने, बिस्तारै पछि हट्नको लागि मलाई अझै पर्याप्त समय हुनेछ भनेर विचार गर्दै म परमेश्‍वरको निराकरणलाई पर्खिन्थेँ। तर अहिले परमेश्‍वरले हामीलाई उहाँका भक्त मानिसहरू भनेर बोलाइरहनुभएको छ। के परमेश्‍वर साँच्‍चै नै मानिसहरूको अन्तस्करणलाई देख्‍ने परमेश्‍वर हुनुहुन्छ त?” यस किसिमको गलत बुझाइलाई आउन नदिनको निम्ति नै परमेश्‍वरले विभिन्‍न प्रकारका मानिसहरूको मानसिक स्थितिहरूलाई अन्तिममा मात्रै सम्‍बोधन गर्नुभयो, यसरी हरेक व्यक्तिलाई भित्री रूपमा शङ्का गर्ने तर बाहिरी रूपमा प्रसन्‍नता देखाउने अवस्थाबाट हृदय, वचन, र दृश्यबाट विश्‍वस्त हुने अवस्थामा रूपान्तरण गराउनुभयो। यसरी, परमेश्‍वरको वचनले मानिसमा पार्ने प्रभाव अझै गहन भएको छ, र यसको प्राकृतिक परिणामस्वरूप मानिस अलि बढी त्रसित भएको छ, अलि बढी डर मान्ने बनेको छ, र अझ भन्‍ने हो भने उसले परमेश्‍वरको बारेमा अझै राम्रो बुझाइ प्राप्त गरेको छ। अन्तिममा, मानिसका चिन्ताहरूलाई कम गर्नको लागि, परमेश्‍वरले भन्‍नुभएको छ: “तर विगत त विगत नै भइसकेको र वर्तमान आइसकेको हुनाले, विगतको यादमा उदास हुँदै डुब्नुपर्ने वा भविष्यको लागि विचार गर्नुपर्ने कुनै आवश्यकता छैन।” यस किसिमको दबाबपूर्ण, मैत्रीपूर्ण, तर अर्थपूर्ण बोल्‍ने शैलीको अझै ठूलो प्रभाव हुन्छ, यसरी यसले उहाँका वचनहरू पढ्ने सबैलाई विगतको नैराश्यताको बीचमा फेरि पनि ज्योति देखेर, परमेश्‍वरको बुद्धि र कार्यहरूलाई देख्‍न, “परमेश्‍वरका मानिसहरू” भन्‍ने पदवी नाम प्राप्त गर्न, आफ्‍नो हृदयमा भएका शङ्काका बादलहरूलाई हटाउन, र तिनीहरूको मानसिक स्थितिका बदलिरहने ढाँचाहरूबाट आफैलाई चिन्‍न सक्‍ने तुल्याउँछ। परिणामस्वरूप, यी अवस्थाहरू घट्छन् र बढ्छन्, र दुःख र शोक, खुशी र आनन्द पैदा गर्छन्। यस अध्यायमा, परमेश्‍वरले यति जीवन्त र स्पष्ट रूपमा मानिसहरूको रूपरेखा चित्रण गर्नुभएको छ कि यो सिद्धताको विन्दुमा नै आइपुगेको छ। यो साँच्‍चै नै मानिसले हासिल गर्न नसक्‍ने कुरा हो, मानव हृदयको गहिराइका गुप्त स्थानहरूको रहस्यहरूलाई साँच्‍चै नै खुलासा गर्ने कुरा हो। के यो मानिसले गर्न सक्‍ने कुरा हुन सक्छ त?

यसपछि तुरुन्तै आउने, र अझै महत्त्वपूर्ण खण्ड तल दिइएको अनुच्छेद हो, जसले मानिसलाई प्रत्यक्ष रूपमा दिइएको परमेश्‍वरको प्रशासनिक आदेशलाई प्रकट गर्छ, यति मात्र होइन, यो सबैभन्दा महत्त्वपूर्ण खण्ड पनि हो: “मानिस भएको हुनाले, जो-जो वास्तविकताविरुद्ध जान्छन् र ज-जसले मेरो निर्देशनअनुसार कामकुरा गर्दैनन्, तिनीहरूको अन्त्य राम्रो हुनेछैन, तर तिनीहरूले आफूमाथि समस्या मात्रै ल्याउनेछन्। ब्रह्माण्डमा हुने सबै कुरामध्ये, त्यहाँ यस्तो केही छैन जसमा मेरो निर्णय हुँदैन।” के यो परमेश्‍वरको प्रशासनिक आदेश होइन र? यो प्रशासनिक आदेशलाई अवहेलना गर्ने मानिसहरूको उदाहरणहरू धेरै छन् भन्‍ने कुरालाई देखाउन यो नै पर्याप्त छ। माथि उल्‍लेख गरिएअनुसार, परमेश्‍वरले हरेकलाई आफ्‍नै गन्तव्यको बारेमा नसोच्न अनुरोध गर्नुभएको छ। यदि कसैले परमेश्‍वरको योजनाबद्ध कार्यबाट मुक्त हुने आँट गर्‍यो भने, त्यसका परिणामहरू कल्‍पना गर्न नसकिने गरी भयानक हुनेछन्। त्यसपछि यसले यी वचनहरूमा अन्तर्दृष्टि र ज्योति प्राप्त गरेकाहरू सबैलाई परमेश्‍वरको प्रशासनिक आदेश अझै राम्ररी बुझ्‍ने साथै उहाँको प्रतापलाई उल्‍लङ्घन गर्न सकिँदैन भन्‍ने बुझ्न सक्षम तुल्याउँछ, र यसरी उसलाई बतास र तुसारोको सामना गरेर, कठोर सर्दीको खतरामा पनि खडा भइरहने अनि प्रकृतिको भरिभराउ हरियालीपूर्ण जीवनशक्तिमा योगदान दिइरहने देवदारजस्तै अझै अनुभवी र स्थिर बनाउँछ। यो खण्ड पढेपछि, धेरैजसो मानिसहरू चकित बन्छन्, मानौँ तिनीहरू कुनै भूलभूलैयामा परेका छन्; यसको कारण के हो भने, परमेश्‍वरका वचनहरूको विषयवस्तु तुलनात्मक रूपमा चाँडै परिवर्तन हुन्छन्, त्यसकारण आफ्‍नै भ्रष्ट स्वभावहरूलाई बुझ्‍ने प्रयास गर्दा दश जनामध्ये नौ जना मानिसहरू भूलभूलैयामा पर्छन्। भविष्यमा काम अझै सहजताको साथ अघि बढ्न सकोस् भनेर, सबै मानिसहरूको हृदयमा भएका शङ्काहरू हट्न सकून् भनेर, अनि परमेश्‍वरमाथिको विश्‍वासमा सबै जना एक कदम अघि बढ्न सकून् भनेर, उहाँले त्यस खण्डको अन्तिममा यो कुरालाई जोड दिनुभएको छ: “मलाई इमानदारीपूर्वक प्रेम गर्ने प्रत्येक व्यक्ति निश्चय नै मेरो सिंहासनको अगाडि फर्केर आउनेछ।” तसर्थ, उहाँको कामका धेरै महिनामा सहभागी भएका मानिसहरूको मनमस्तिष्क तुरुन्तै तिनीहरूको डरको केही भागबाट मुक्त हुन्छन्। यति मात्र कहाँ हो र, यता न उता भएर हावामा अड्केको तिनीहरूको हृदय ठूलो ढुङ्गा भुइँमा खसेजस्तै यथास्थितिमा फर्कन्छ। तिनीहरूले अबउप्रान्त आफ्नो गन्तव्यको बारेमा विचार गर्नु पर्दैन; यसको साथै, परमेश्‍वरले अबउप्रान्त कुनै खोक्रा शब्‍दहरू बोल्‍नुहुनेछैन भन्‍ने तिनीहरूले विश्‍वास गर्छन्। मानिसहरू आत्म-धर्मी भएका हुनाले, परमेश्‍वरलाई सबैभन्दा बढी भक्ति मैले नै देखाउँछु भनेर विश्‍वास नगर्ने एक जना पनि छैन; यही कारणले गर्दा, अझै उत्तम परिणाम हासिल गर्नको लागि परमेश्‍वरले ध्यान दिएर नै “इमानदारीपूर्वक” भन्‍ने शब्‍दलाई जोड दिनुभएको छ। यो उहाँको कामको अर्को चरणको लागि मार्ग तयार गर्न र जग बसाल्‍नको लागि हो।


अध्याय ३

आज अनुग्रहको युग होइन, न त कृपाको युग नै हो, यो त राज्यको युग हो, जसमा परमेश्‍वरका मानिसहरूलाई प्रकट गरिन्छ, यो त परमेश्‍वरले ईश्‍वरीयताद्वारा प्रत्यक्ष रूपमै काम गर्नुहुने युग हो। तसर्थ, परमेश्‍वरका वचनहरूको यो अध्यायमा, परमेश्‍वरले उहाँका वचनहरूलाई बुझ्‍ने सबैलाई आत्मिक क्षेत्रमा डोर्‍याएर लैजानुहुन्छ। प्रारम्‍भिक अनुच्छेदमा, उहाँले अग्रिम रूपमा नै यी तयारीहरू गर्नुहुन्छ, र यदि व्यक्तिसँग परमेश्‍वरका वचनहरूको ज्ञान छ भने, उसले दाखको फल पाउन दाखकै बोटलाई पछ्याउँछ, र परमेश्‍वरले आफ्‍ना मानिसहरूमा के हासिल गर्न चाहनुहुन्छ त्यसलाई उसले प्रत्यक्ष रूपमा बुझ्‍नेछ। पहिले, मानिसहरूलाई “सेवाकर्ताहरू” भन्‍ने पदवी नामद्वारा जाँच गरिएको थियो, र आज, तिनीहरूलाई परीक्षामा पारिसकेपछि, तिनीहरूको तालिम औपचारिक रूपमा सुरु भएको छ। यसको साथै, विगतका वचनहरूको जगको आधारमा मानिसहरूसँग परमेश्‍वरको कार्यको कामको बारेमा अझै ठूलो ज्ञान हुनुपर्छ, र तिनीहरूले वचनहरू र व्यक्तिलाई, अनि आत्मा र व्यक्तिलाई अखण्डित पूर्णताको रूपमा हेर्नुपर्छ—एउटै मुख, एउटै हृदय, एउटै कार्य, र एउटै स्रोतको रूपमा हेर्नुपर्छ। यो मापदण्ड सृष्टिपछि परमेश्‍वरले मानिसलाई दिनुभएको सबैभन्दा ठूलो मापदण्ड हो। यसबाट के देख्‍न सकिन्छ भने, परमेश्‍वरले आफ्‍ना प्रयासका केही भाग आफ्‍ना मानिसहरूलाई समर्पित गर्न चाहनुहुन्छ, उहाँले तिनीहरूमा केही चिन्‍ह र अचम्‍मका कामहरू देखाउन चाहनुहुन्छ, र सबैभन्दा महत्त्वपूर्ण कुरा, उहाँले सबै मानिसहरूलाई परमेश्‍वरका काम र वचनहरूमा पूर्ण रूपमा समर्पित हुन लगाउन चाहनुहुन्छ। एक हिसाबमा, परमेश्‍वर स्‍वयम्‌ले आफ्‍नो गवाही दिनुहुन्छ, र अर्को हिसाबमा, उहाँले आफ्‍ना मानिसहरूलाई मापदण्डहरू दिनुभएको छ, र मानिसहरूका निम्ति प्रत्यक्ष रूपमा परमेश्‍वरका प्रशासनिक आदेशहरू जारी गर्नुभएको छ: तसर्थ, तिमीहरूलाई मेरा मानिसहरू भनेर बोलाइने हुनाले, परिस्थिति पहिलेजस्तो छैन; तिमीहरूले मेरो आत्माका वाणीहरूलाई सुन्‍नुपर्छ र त्यसमा समर्पित हुनुपर्छ, र मेरो कार्यलाई नजिकबाट पछ्याउनुपर्छ; तिमीहरूले मेरो आत्मा र मेरो देहलाई अलग गर्न सक्दैनौ, किनभने हामी अन्तर्निहित रूपमा एउटै हौं, र प्रकृतिले नै अखण्डित छौं। यसमा, मानिसहरूलाई देहधारी परमेश्‍वरको बेवास्ता गर्नबाट रोक्‍नको लागि, फेरि पनि “किनभने हामी अन्तर्निहित रूपमा एउटै हौं, र प्रकृतिले नै अखण्डित छौं” भन्‍ने वचनहरूमा जोड दिइएको छ; त्यस्तो बेवास्ता मानिसको कमजोरी हुने भएकोले, यसलाई फेरि एकपटक परमेश्‍वरका प्रशासनिक आदेशहरूमा सूचीकृत गरिएको छ। यसपछि, परमेश्‍वरले मानिसहरूलाई परमेश्‍वरका प्रशासनिक आदेशहरू उल्लङ्घन गर्नुका परिणामहरूको बारेमा कुनै कुरा नलुकाई यसरी बताउनुभएको छ, “तिनीहरूले घाटा बेहोर्नेछन्, र तिनीहरूले आफ्‍नै तीतो कचौराबाट मात्रै पिउन सक्‍नेछन्।” मानिस कमजोर भएको हुनाले, यी वचनहरू सुनेपछि, ऊ आफ्‍नो हृदयमा परमेश्‍वरप्रति अझै बढी सावधान नभई रहन सक्दैन, किनभने “तीतो कचौरा” मानिसहरूलाई केही समयको लागि चिन्तन गर्ने बनाउन पर्याप्त हुन्छ। परमेश्‍वरले उल्‍लेख गर्नुभएको यो “तीतो कचौरा” को बारेमा मानिसहरूसँग विभिन्‍न अर्थ-अनुवादहरू हुन सक्छन्: वचनहरूको न्यायमा पर्नु वा राज्यबाट निष्कासित हुनु, वा केही समयको लागि अलग गरिनु, वा आफ्‍नो देह शैतानद्वारा भ्रष्ट तुल्याइनु र दुष्ट आत्‍माहरूको वशमा पर्नु, वा परमेश्‍वरका आत्माद्वारा त्यागिनु, वा आफ्‍नो देहलाई समाप्त पारिनु र पातालमा फ्याँकिनु। यी अर्थ-अनुवादहरू मानिसहरूका सोचले हासिल गर्न सक्‍ने कुरा हुन्, त्यसकारण आफ्‍नो कल्‍पनामा, मानिसहरू तीभन्दा बाहिर जान सक्दैनन्। तर परमेश्‍वरका विचारहरू मानिसका जस्ता छैनन्; भन्‍नुको अर्थ, “तीतो कचौरा” ले माथिका मध्ये कुनै कुरालाई जनाउँदैन, बरु यसले त परमेश्‍वरको काटछाँट प्राप्त गरिसकेपछि परमेश्‍वरसम्‍बन्धी मानिसहरूको ज्ञानको हदलाई जनाउँछ। यसलाई अझै स्पष्ट रूपमा भन्दा, जब कसैले परमेश्‍वरका आत्मा र उहाँका वचनहरूलाई स्वेच्छाचारी ढङ्गले अलग गर्छ, वा वचनहरू र व्यक्तिलाई, वा आत्मा र उहाँले धारण गर्नुभएको देहलाई अलग गर्छ, उसले परमेश्‍वरका वचनहरूमा परमेश्‍वरलाई चिन्‍न नसक्‍ने मात्र होइन, ऊ त आफूलाई परमेश्‍वरको बारेमा थोरै शङ्का लाग्दा, हरेक बिन्दुमा अन्धो समेत बन्‍नेछ। मानिसहरूले कल्‍पना गरेजस्तो तिनीहरूलाई सीधै अलग गरिँदैन; बरु, तिनीहरू क्रमिक रूपमा परमेश्‍वरको सजायमा पर्छन्—भन्‍नुको अर्थ, तिनीहरू ठूलो महाविपत्तिमा पर्छन्, र तिनीहरूसँग मिल्ने कोही पनि हुन सक्दैन, मानौँ तिनीहरूलाई दुष्ट आत्‍माहरू लागेको छ, र मानौं तिनीहरू जता उड्यो त्यतै ठोक्किने टाउको नभएका झीँगाहरू हुन्। यसको बावजुद पनि, तिनीहरूले अझै पनि छोडेर जान सक्दैनन्। तिनीहरूको हृदयमा, कामकुराहरू व्याख्या गर्नै नसकिने गरी कठिन हुन्छन्, मानौँ तिनीहरूको हृदयमा व्याख्या गर्नै नसकिने कष्ट छ—तैपनि, तिनीहरूले आफ्‍नो मुख खोल्‍न सक्दैनन्, र तिनीहरूले परमेश्‍वरलाई अनुभव गर्न सक्दैनन् र दिनभरि बेहोसीमा नै बिताउँछन्। यस्ता परिस्‍थितिहरूमा परमेश्‍वरका प्रशासनिक आदेशहरूले तिनीहरूलाई चुनौती दिन्छन्, ताकि तिनीहरू कुनै पनि आनन्द नभए पनि मण्डलीलाई छोडेर जाने आँट नगरून्—यसैलाई “आन्तरिक र बाहिरी आक्रमण” भनेर भनिन्छ, र मानिसहरूलाई यो सहनु अत्यन्तै कठिन हुन्छ। यहाँ भनिएको कुरा मानिसहरूका धारणाहरूभन्दा फरक छ—किनभने, ती परिस्थितिहरूमा पनि तिनीहरूले परमेश्‍वरको खोजी गर्न जान्दछन्, र परमेश्‍वरले तिनीहरूप्रति पिठ्यूँ फर्काउनुभएपछि, यस्तो हुन्छ, र अझै महत्त्वपूर्ण कुरा के हो भने, गैरविश्‍वासीजस्तै, तिनीहरू पनि परमेश्‍वरलाई अनुभूति गर्न पूर्ण रूपमा असमर्थ हुन्छन्। परमेश्‍वरले त्यस्ता मानिसहरूलाई सीधै मुक्ति दिनुहुन्‍न; जब तिनीहरूको तीतो कचौरा रित्तो हुन्छ, त्यही समय नै तिनीहरूको आखिरी दिन आइपुगेको हुन्छ। तर अहिले, तिनीहरूले थप अलिकति आनन्द लिने चाहना गर्दै अझै पनि परमेश्‍वरका अभिप्रायहरूको खोजी गर्छन्—तर विशेष परिस्‍थितिहरू छैनन् भने, यो समय विगतको भन्दा फरक हुन्छ।

यसपछि, परमेश्‍वरले सबैको निम्ति सकारात्मक पक्षहरूको बारेमा पनि व्याख्या गर्नुभएको छ, यसरी तिनीहरूले फेरि पनि जीवन प्राप्त गर्छन्—किनभने, विगतको समयमा, परमेश्‍वरले सेवाकर्ताहरूको कुनै जीवन छैन भनेर भन्‍नुभएको थियो, तर परमेश्‍वरले आज अचानक “भित्री जीवन” को बारेमा कुरा गर्नुभएको छ। जीवनसम्‍बन्धी यो कुराकानीद्वारा मात्रै मानिसहरूले तिनीहरूभित्र अझै पनि परमेश्‍वरबाट प्राप्त जीवन हुन सक्छ भनेर जान्‍न सक्छन्। यसरी, परमेश्‍वरप्रतिको तिनीहरूको प्रेम धेरै हदसम्‍म वृद्धि हुन्छ, र तिनीहरूले परमेश्‍वरको प्रेम र कृपाको बारेमा अझै ठूलो ज्ञान प्राप्त गर्छन्। तसर्थ, यी वचनहरू देखिसकेपछि, सबै मानिसहरूले आफ्ना पहिलेका गल्तीहरूको पश्‍चात्ताप गर्छन्, र गुप्त रूपमा पछुतोको आँसु बगाउँछन्। धेरैजसोले तिनीहरूले परमेश्‍वरलाई सन्तुष्ट तुल्याउनैपर्छ भनेर चुपचाप निर्णय गर्छन्। कहिलेकहीँ, परमेश्‍वरका वचनहरूले मानिसहरूको हृदयको अन्तस्करणलाई छेड्छ, जसले गर्दा मानिसहरूलाई ती वचनहरू स्वीकार गर्न कठिन हुन्छ, र मानिसहरूलाई शान्तिमा रहन कठिन हुन्छ। कहिलेकहीँ, परमेश्‍वरका वचनहरू इमानदार र तत्पर हुन्छन्, र तिनले मानिसहरूको हृदयलाई न्यानो बनाउँछन्, र त्यसरी मानिसहरूले ती वचनहरू पढेपछि, यो धेरै वर्ष हराएपछि थुमाले आफ्‍नी आमालाई देखेको जस्तै हुन्छ। तिनीहरूका आँखा आँसुले भरिन्छन्, तिनीहरू भावनाले ओतप्रोत हुन्छन्, र सुँक्‍क-सुँक्‍क गर्दै विक्षिप्त भएर, परमेश्‍वरको अङ्गालोमा आउन आतुर हुन्छन्, धेरै वर्षदेखि तिनीहरूको हृदयमा लुकेर बसेको अवर्णनीय पीडाबाट मुक्त भएर परमेश्‍वरको निम्ति तिनीहरूको वफादारिता देखाउन चाहन्छन्। धेरै महिनाको जाँचको कारण, तिनीहरू अति संवेदनशील बनेका छन्, मानौं तिनीहरूलाई भर्खरै स्‍नायुघात भएको छ, धेरै वर्षदेखि ओछ्यान परेको अशक्त जस्तो बनेका छन्। परमेश्‍वरका वचनहरूसम्‍बन्धी तिनीहरूको विश्‍वासमा तिनीहरूलाई दह्रिलो बनाउनको लागि, परमेश्‍वरले निम्‍न वचनहरूलाई जोड दिनुहुन्छ: “मेरो कामको अर्को चरण सहजताको साथ र कुनै बाधाविना अघि बढ्न सकोस् भनेर, म मेरो घरका सबैलाई जाँच्‍न वचनहरूको शोधन प्रयोग गर्छु।” यहाँ परमेश्‍वर भन्‍नुहुन्छ, “मेरो घरका सबैलाई जाँच्‍न”; नियालेर पढ्दा यसले हामीलाई के बताउँछ भने जब मानिसहरूले सेवाकर्ताको रूपमा काम गरिरहेका हुन्छन्, तब तिनीहरू अझै पनि परमेश्‍वरको घरभित्रका मानिसहरू हुन्छन्। यसको साथै, यी वचनहरूले “परमेश्‍वरका मानिसहरू” भन्‍ने पदवी नामप्रति परमेश्‍वरको सच्चापनलाई जोड दिन्छन्, अनि यसले मानिसहरूको हृदयलाई केही हदसम्‍म ढुक्‍क तुल्याउँछ। त्यसकारण, मानिसहरूले परमेश्‍वरका वचनहरू पढेपछि, वा “परमेश्‍वरका मानिसहरू” भन्‍ने पदवी नामलाई प्रकट गर्न अझै बाँकी भएको बेला तिनीहरूमा आउने विभिन्‍न प्रकटीकरणहरूको बारेमा परमेश्‍वरले किन बारम्‍बार औंल्याउनुहुन्छ? के यो परमेश्‍वर मानिसहरूको हृदयको गहिराइलाई देख्‍नुहुने परमेश्‍वर हुनुहुन्छ भनेर देखाउनको लागि मात्रै हो? यो त कारणको एउटा भाग मात्रै हो—र यहाँ, यसको अतिरिक्त महत्त्व मात्रै छ। सबै मानिसहरूलाई पूर्ण रूपमा विश्‍वस्त तुल्याउनको लागि, हरेक व्यक्तिले परमेश्‍वरका वचनहरूबाट तिनीहरूका आफ्‍नै अपर्याप्तताहरू र आफ्‍नो जीवनसम्‍बन्धी तिनीहरूका पहिलेका त्रुटिहरूलाई जान्‍न सकून्, र अझै महत्त्वपूर्ण कुरा, कामको अर्को चरणको लागि जग निर्माण गर्नको निम्ति परमेश्‍वरले त्यसो गर्नुहुन्छ। मानिसहरूले आफूलाई चिन्‍ने कार्यको आधारमा मात्रै परमेश्‍वरलाई चिन्‍ने प्रयास गर्न र परमेश्‍वरको अनुकरण गर्न सक्छन्। यी वचनहरूका कारण, मानिसहरू नकारात्मक र निष्क्रिय अवस्थाबाट सकारात्मक र सक्रिय अवस्थामा परिवर्तन हुन्छन्, र यसले परमेश्‍वरको कार्यको दोस्रो भागलाई जरा गाड्न सक्षम तुल्याउँछ। के भन्‍न सकिन्छ भने, कामको यो चरणलाई जगको रूपमा लिँदा, परमेश्‍वरको कार्यको दोस्रो भाग सरल विषय बन्छ, जसको लागि थोरै प्रयासको मात्रै आवश्यकता पर्छ। तसर्थ, जब मानिसहरूले आफ्‍नो हृदयमा भएको दुःखी भावनालाई हटाएर सकारात्मक र सक्रिय बन्छन्, तब परमेश्‍वरले यसलाई उहाँका मानिसहरूबाट अरू मापदण्डहरू पूरा गराउने अवसरको रूपमा प्रयोग गर्नुहुन्छ: “मेरा वचनहरूलाई कुनै पनि समय वा स्थानमा प्रस्फुटन र व्यक्त गरिन्छ, त्यसकारण तिमीहरूले मेरो सामुन्ने सधैँ आफूलाई जान्‍नुपर्छ। किनभने, आखिर आज पहिले आएको कुराजस्तो होइन, र तैँले जे इच्‍छा गर्छस् त्यो अबउप्रान्त प्राप्त गर्न सक्दैनस्। बरु, मेरा वचनहरूको मार्गनिर्देशनमा, तिमीहरू आफ्‍नो शरीरलाई वशमा राख्‍न सक्‍ने बन्‍नुपर्छ; तिमीहरूले मेरा वचनहरूलाई तिमीहरूको मुख्य आधारको रूपमा प्रयोग गर्नुपर्छ, र तिमीहरूले लापरवाही रूपमा काम गर्नु हुँदैन।” यसमा, परमेश्‍वरले “मेरा वचनहरू” भन्‍ने पदावलीलाई मुख्य रूपमा जोड दिनुभएको छ; विगतमा पनि, उहाँले “मेरा वचनहरू” भन्‍ने पदावलीको प्रयोग धेरै पटक गर्नुभयो, त्यसकारण हरेक व्यक्तिले यसलाई केही ध्यान नदिई रहन सक्दैन। यसरी, परमेश्‍वरको कार्यको अर्को चरणको केन्द्रबिन्दुको बारेमा सूचित गरिएको छ: सबै मानिसहरूले परमेश्‍वरका वचनहरूप्रति आफ्‍नो ध्यान केन्द्रित गर्नुपर्छ, र तिनीहरूसँग अरू कुनै कुराप्रतिको प्रेम हुनु हुँदैन। सबैले परमेश्‍वरका मुखबाट बोलिएका वचनहरूलाई कदर गर्नुपर्छ, र तिनलाई हल्‍कासाथ लिनु हुँदैन; यसरी मण्डलीको पहिलेका परिस्‍थितिहरूलाई समाप्त गरिनेछ, जुन अवस्थामा एक जना व्यक्तिले परमेश्‍वरका वचनहरू पढ्थे र धेरैले आमेन भनेर आज्ञापालन गर्थे। त्यो बेला, मानिसहरूले परमेश्‍वरका वचनहरूलाई जानेका थिएनन्, बरु ती वचनहरूलाई आफ्‍नो प्रतिरक्षा गर्ने हतियारको रूपमा लिएका थिए। यस कुरालाई उल्ट्याउनको लागि, पृथ्वीमा हुनुहुने परमेश्‍वरले मानिसलाई एउटा नयाँ, उच्‍च आज्ञा गर्नुभएको छ। परमेश्‍वरका उच्‍च मापदण्डहरू र कडा सर्तहरूलाई देखेर नकारात्मक र निष्क्रिय बन्‍नबाट मानिसहरूलाई रोक्‍नको लागि, परमेश्‍वरले मानिसहरूलाई धेरै पटक यसो भन्दै प्रोत्साहन दिनुभएको छ: “आजको अवस्थामा परिस्थिति आइपुगेको हुनाले, तिमीहरूले आफ्‍ना विगतका कर्म र कार्यहरूको बारेमा अत्यन्तै पीडा र पछुतो मान्‍नु पर्दैन। मेरो उदारता समुद्र र आकाशजस्तै असीमित छ—मानिसका क्षमताहरू र मेरो बारेमा उसको ज्ञान कसरी मेरो लागि मेरा हत्केलाको पछाडिको भागजस्तै परिचित नहुन सक्थ्यो र?” यी तत्पर र इमानदार वचनहरूले अचानक मानिसहरूको मनमस्तिष्क खोलिदिन्छ र तिनीहरूलाई तुरुन्तै हताश अवस्थाबाट परमेश्‍वरलाई प्रेम गर्ने अवस्थामा, सकारात्मक र सक्रिय अवस्थामा लैजान्छ, किनभने परमेश्‍वरले मानिसहरूको हृदयमा भएको कमजोरीलाई हटाउँदै बोल्‍नुहुन्छ। यो कुरालाई थाहै नपाई, मानिसहरूले तिनीहरूको विगतका कार्यहरूको कारण परमेश्‍वरको अघि सधैँ लज्‍जित महसुस गर्छन्, र तिनीहरूले बारम्‍बार ग्‍लानि व्यक्त गर्छन्। यसर्थ, परमेश्‍वरले यी वचनहरूलाई विशेष गरी प्राकृतिक र सामान्य रूपमा प्रकट गर्नुहुन्छ, ताकि मानिसहरूले परमेश्‍वरका वचनहरू कठोर र निरस छन् भन्‍ने अनुभूति नगरून्, बरु ती कडा र कोमल, अनि स्पष्ट र जीवन्त दुवै छन् भन्‍ने अनुभव गरून्।

सृष्टिदेखि आजको दिनसम्‍म, परमेश्‍वरले आत्मिक क्षेत्रबाट नै मानिसको निम्ति सबै कुरा चुपचाप मिलाउनुभएको छ, र आत्मिक क्षेत्रको सत्यताको बारेमा मानिसलाई कहिल्यै व्याख्या गरिदिनुभएको छैन। तैपनि, आज, परमेश्‍वरले आन्तरिक रूपमा हुने युद्धको छोटो विवरण दिनुहुन्छ, जसले प्राकृतिक रूपमा नै मानिसहरूलाई अन्योल तुल्याउँछ, परमेश्‍वर प्रगाढ र बुझ्‍न नसकिने हुनुहुन्छ भन्‍ने तिनीहरूको बोधलाई अझै गहन तुल्याउँछ, र परमेश्‍वरका वचनहरूको स्रोत पत्ता लगाउन तिनीहरूको लागि अझै कठिन तुल्याउँछ। आत्मिक क्षेत्रको युद्धरत स्थितिले सबै मानिसहरूलाई आत्मामा ल्याउँछ भनेर भन्‍न सकिन्छ। यो भविष्यको कामको पहिलो महत्त्वपूर्ण भाग हो, र यो मानिसहरूलाई आत्मिक क्षेत्रमा प्रवेश गर्न समर्थ तुल्याउने इसारा हो। यसबाट, के देख्‍न सकिन्छ भने, परमेश्‍वरको कार्यको अर्को चरण मुख्य रूपमा आत्मामा केन्द्रित छ, जसको मुख्य उद्देश्य भनेको देहमा रहनुभएका परमेश्‍वरका आत्माको आश्‍चर्ययुक्त कार्यहरूको बारेमा सबै मानिसहरूलाई अझै ठूलो ज्ञान दिएर परमेश्‍वरप्रति निष्ठावान रहनेहरू सबैलाई शैतानको मूर्खता र प्रकृतिको अझै ठूलो ज्ञान दिनु हो। तिनीहरू आत्मिक क्षेत्रमा जन्‍मेका नभए पनि, तिनीहरूलाई यस्तो लाग्छ मानौं तिनीहरूले शैतानलाई देखेका छन्, र तिनीहरूमा यो अनुभूति आएपछि, परमेश्‍वरले तुरुन्तै बोल्‍ने अर्को शैलीको प्रयोग गर्नुहुन्छ—र मानिसहरूले यस्तो किसिमको सोचाइ प्राप्त गरिसकेपछि, परमेश्‍वरले सोध्‍नुहुन्छ: “म किन तिमीहरूलाई यति जरुरीको साथ तालिम दिँदैछु? किन म तिमीहरूलाई आत्मिक क्षेत्रका तथ्यहरू बताउँछु? किन म तिमीहरूलाई बारम्‍बार सम्झाउँछु र सल्लाह दिन्छु?” अनि यस्तै-यस्तै प्रश्‍नहरूको श्रृंखला, जसले मानिसहरूको मनमा विभिन्‍न प्रश्‍नहरू उठाउँछन्: परमेश्‍वर किन यो शैलीमा बोल्‍नुहुन्छ? उहाँले किन आत्मिक क्षेत्रका विषयहरूको बारेमा बोल्‍नुहुन्छ, र मण्डली निर्माणको अवधिमा उहाँले मानिसहरूलाई दिनुभएका मापदण्डहरूको बारेमा बोल्‍नुहुन्‍न? परमेश्‍वरले किन रहस्यहरू प्रकट गरेर मानिसहरूको धारणाहरूलाई प्रहार गर्नुहुन्‍न? अलिकति बढी विचारशील बनेर मात्रै, मानिसहरूले परमेश्‍वरको कार्यका चरणहरूको बारेमा अलिकति ज्ञान प्राप्त गर्छन्, यसरी जब भविष्यमा तिनीहरूले परीक्षाहरूको सामना गर्छन्, तिनीहरूमा शैतानप्रति वास्तविक घृणाबोध पैदा हुन्छ। अनि तिनीहरूले भविष्यमा परीक्षाहरूको सामना गर्नु परे पनि, तिनीहरूले अझै पनि परमेश्‍वरलाई चिन्‍न र अझै गहन रूपमा शैतानलाई घृणा गर्न, र शैतानलाई सराप्‍न सक्छन्।

अन्त्यमा, परमेश्‍वरको अभिप्राय पूर्ण रूपमा मानिसलाई प्रकट गरिन्छ: “मेरो प्रत्येक वचनलाई तिमीहरूका आत्माभित्र जरा हाल्न अनि फक्रन दिँदै, अनि फल फलाउन र त्योभन्दा अझ महत्त्वपूर्ण, धेरै फल फलाउन दिन। किनकि मैले चहकिला, लहलहाउँदा फूलहरू मागेको होइन, तर प्रशस्त फल मागेको हुँ, त्यस्तो फल जसले आफ्नो पाकेको रूप हराउँदैन।” परमेश्‍वरले आफ्‍ना मानिसहरूलाई बारम्‍बार दिनुभएका मापदण्डहरूमध्ये, सबैभन्दा वृहत् यही नै हो, यो महत्त्वपूर्ण बुँदा हो, र यसलाई सीधा रूपमा प्रस्तुत गरिएको छ। म सामान्य मानवतामा काम गर्ने अवस्थाबाट पूर्ण ईश्‍वरीयतामा काम गर्ने अवस्थामा स्थानान्तर भएको छु; तसर्थ, विगतमा, मेरा सरल रूपमा बोलिएका वचनहरूमा, मैले थप कुनै व्याख्याहरू थप्‍न आवश्यक थिएन, र धेरैजसो मानिसहरूले मेरा वचनहरूको अर्थलाई बुझ्‍न सकेका थिए। परिणाम के भएको थियो भने, त्यो बेला मानिसहरूको लागि आवश्यक सर्त भनेको मानिसहरूले मेरा वचनहरू जानून् र वास्तविकताको बारेमा बोल्‍न सकून् भन्‍ने मात्रै थियो। तर, यो चरण भने अत्यन्तै फरक छ। मेरो ईश्‍वरीयताले पूर्ण रूपमा स्थान लिएको छ, र मानवताले सहभागिता जनाउने कुनै स्थान बाँकी छैन। तसर्थ, मेरा मानिसहरूमध्येका व्यक्तिहरूले मेरा वचनहरूको साँचो अर्थ बुझ्‍न चाहन्छन् भने, तिनीहरूलाई अत्यन्तै कठिन हुन्छ। मेरा वाणीहरूबाट मात्रै तिनीहरूले अन्तर्दृष्टि र ज्योति प्राप्त गर्न सक्छन्, र यदि यो प्रणालीको प्रयोग गरिएन भने, मेरा वचनहरूको उद्देश्यलाई बुझ्‍ने कुनै पनि सोच दिवास्वप्न मात्रै हुन्छन्। जब सबै मानिसहरूले मेरा वाणीहरूलाई स्वीकार गरेर मेरो बारेमा ठूलो ज्ञान प्राप्त गरिसकेका हुन्छन्, त्यो समय मेरा मानिसहरूले मेरो अनुरूप जीवन जिउने समय हो, त्यो मैले देहमा गर्ने मेरो काम समाप्त भएको समय हो, र मेरो ईश्‍वरीयताले देहमा पूर्ण रूपमा जिएको समय हो। यस बेला, सबै मानिसहरूले देहमा जिएको मलाई चिन्‍नेछन्, र परमेश्‍वर देहमा देखा पर्नुहुन्छ भनेर साँचो रूपमा भन्‍न सक्‍नेछन्, अनि यो नै यसको फल हुनेछ। यो मण्डली निर्माणको कार्यद्वारा परमेश्‍वर दिक्‍क हुनुभएको छ भन्‍ने कुराको थप प्रमाण हो—अर्थात्, “हरित गृहका फूलहरू ताराहरू जत्तिकै असङ्ख्य छन्, र तिनले तारिफ गर्ने भीडहरूलाई खिँच्छन्, तैपनि तिनीहरू ओइलिएपछि, तिनीहरू शैतानका छलपूर्ण युक्तिहरू जस्तै नष्ट हुन्छन्, र कसैले पनि तिनमा कुनै चासो देखाउँदैन।” मण्डली निर्माणको कार्यको अवधिमा परमेश्‍वरले व्यक्तिगत रूपमा काम गर्नुभएको भए पनि, उहाँ सधैँ नयाँ रहनुहुने र कहिल्यै पुरानो नरहनुहुने परमेश्‍वर हुनुभएकोले, उहाँलाई विगतका कुराहरूको यादले कहिल्यै सताउँदैन। मानिसहरूलाई विगतको बारेमा विचार गर्नबाट रोक्‍नको लागि, उहाँले “तिनीहरू शैतानका छलपूर्ण युक्तिहरू जस्तै नष्ट हुन्छन्,” भन्‍ने वचनहरूको प्रयोग गर्नुहुन्छ, जसले परमेश्‍वरले धर्मसिद्धान्तहरूको पालन गर्नुहुन्‍न भन्‍ने कुरालाई देखाउँछ। कतिपय मानिसहरूले परमेश्‍वरको अभिप्रायलाई गलत रूपले अर्थ लगाउन सक्छन्, र यस्तो प्रश्‍न गर्न सक्छन्: यो परमेश्‍वर स्‍वयम्‌ले नै गर्नुभएको काम भएको हुनाले, उहाँले किन “फूलहरू ओइलिएपछि, कसैले पनि तिनमा कुनै चासो देखाउँदैन” भनी भन्‍नुभयो? यी वचनहरूले मानिसहरूलाई प्रकाश दिन्छ। सबैभन्दा महत्त्वपूर्ण कुरा के हो भने, तिनले मानिसहरूलाई नयाँ, र सही सुरुवाती बिन्दु प्रदान गर्छन्; तब मात्रै तिनीहरूले परमेश्‍वरको अभिप्रायलाई पूरा गर्न सक्‍नेछन्। आखिरमा, परमेश्‍वरका मानिसहरूले परमेश्‍वरलाई साँचो, बाध्यताले होइन तर स्वेच्छाले, र तिनीहरूको हृदयबाट निस्केको प्रशंसा चढाउन सक्छन्। परमेश्‍वरको ६,०००-वर्षे व्यवस्थापन योजनाको केन्द्रमा यही कुरा छ। अर्थात्, यो ६,०००-वर्षे व्यवस्थापन योजनाको चरम बिन्दु त्यही नै हो: सबै मानिसहरूलाई परमेश्‍वरको देहधारणको महत्त्वको बारेमा जान्‍ने तुल्याउनु—तिनीहरूलाई परमेश्‍वर कसरी देह बन्‍नुहुन्छ, भन्‍नुको अर्थ, परमेश्‍वरले देहमा गर्नुहुने कर्महरूको बारेमा जान्‍ने तुल्याउनु—ताकि तिनीहरूले अस्पष्ट परमेश्‍वरलाई इन्कार गरून्, र आजका परमेश्‍वर, र हिजोका परमेश्‍वर, र त्योभन्दा पनि मुख्य कुरा, भोलिका परमेश्‍वरलाई चिनून्, जो वास्तवमै र साँचो रूपमा अनन्‍तदेखि अनन्‍तसम्‍म अस्तित्वमा हुनुहुन्छ। त्यसपछि मात्रै परमेश्‍वर विश्राममा प्रवेश गर्न सक्‍नुहुन्छ!


अध्याय ४

सबै मानिसलाई नकारात्मकताबाट सकारात्मकतामा सङ्क्रमण गरेपछि घमण्ड गर्न र बहकिनबाट रोक्नका लागि, परमेश्‍वरको वाणीको अन्तिम अध्यायमा, परमेश्‍वरले आफ्ना मानिसहरूसँग आफ्ना सर्वोच्च मागहरूबारे बोलिसक्नुभएपछि—परमेश्‍वरले मानिसहरूलाई उहाँको व्यवस्थापनको योजनाको यस चरणका उहाँका अभिप्रायहरूबारे बताइसक्नुभएपछि—उहाँ अन्त्यमा तिनीहरूलाई परमेश्‍वरका अभिप्रायहरू सन्तुष्ट पार्ने मन बनाउन मद्दत गर्नका लागि तिनीहरूलाई उहाँका वचनहरू मनन गर्ने अवसर दिनुहुन्छ। मानिसहरूका अवस्थाहरू सकारात्मक हुँदा, परमेश्‍वर तुरुन्तै तिनीहरूलाई समस्याको अर्को पाटोका बारेमा प्रश्नहरू सोध्न थाल्नुहुन्छ। उहाँ मानिसहरूलाई बुझ्न गाह्रो हुने शृङ्खलाबद्ध प्रश्नहरू सोध्नुहुन्छ: “के मप्रतिको तिमीहरूको प्रेम अशुद्धताले दूषित थियो? के मप्रतिको तिमीहरूको बफादारी शुद्ध र सच्चा थियो? के मबारे तिमीहरूको ज्ञान साँचो थियो? तिमीहरूको हृदयमा मैले कत्रो स्थान ओगटेको थिएँ?” आदि। यस अनुच्छेदको पहिलो भागमा, दुई वटा हप्कीबाहेक, बाँकी सबै प्रश्नहरू मात्र छन्। विशेष गरी “के मेरा वाणीहरूले तिमीहरूभित्र गहिरो प्रभाव पारेका छन्?” भन्ने प्रश्न निकै उपयुक्त छ। यसले मानिसहरूको हृदयको गहिराइमा रहेका सबैभन्दा गोप्य कुराहरूलाई साँच्चिकै गहिरो गरी छुन्छ, जसले गर्दा तिनीहरू अचेत रूपमा आफैलाई सोध्छन्: “के म परमेश्‍वरप्रतिको मेरो प्रेममा साँच्चै बफादार छु?” मानिसहरू आफ्नो हृदयमा विगतमा सेवा गर्दाका आफ्ना अनुभवहरू अचेत रूपमा सम्झन्छन्: तिनीहरू आफूप्रतिको उदारता, आत्म-धार्मिकता, अहम्‌ता, आत्मसन्तुष्टि, आत्मतुष्टि, र अभिमानले ग्रसित थिए। तिनीहरू जालमा परेको ठूलो माछाजस्तै थिए—जालमा परेपछि, तिनीहरूलाई मुक्त हुन सजिलो थिएन। यसबाहेक, तिनीहरू बारम्बार बेलगाम हुन्थे, तिनीहरूले परमेश्‍वरको सामान्य मानवतालाई धेरै पटक धोका दिए र आफूले गर्ने सबै कुरामा आफूलाई पहिलो स्थानमा राखे। “सेवाकर्ताहरू” भनिनुभन्दा पहिले, तिनीहरू भर्खरै जन्मेको बाघको डमरुजस्तै उत्साहले भरिपूर्ण थिए। तिनीहरूले आफ्नो ध्यान केही हदसम्म जीवनमाथि केन्द्रित गरे पनि, कहिलेकाहीँ तिनीहरू झारा मात्र टारिरहेका हुन्थे; दासहरू जस्तै, तिनीहरू परमेश्‍वरप्रति झाराटारुवा व्यवहार गर्थे। सेवाकर्ताका रूपमा प्रकट हुने समयमा, तिनीहरू नकारात्मक थिए, तिनीहरू पछि परे, तिनीहरू दुःखले भरिएका थिए, तिनीहरूले परमेश्‍वरका बारेमा गुनासो गरे, तिनीहरू निराशामा शिर झुकाउने, आदि गर्थे। तिनीहरूका आफ्नै अद्भुत, हृदयस्पर्शी कथाहरूको प्रत्येक चरण तिनीहरूको दिमागमा रहिरहन्छ। तिनीहरूलाई सुत्न समेत गाह्रो हुन्छ, र तिनीहरू दिउँसोको समय लट्ठिएर बिताउँछन्। तिनीहरू परमेश्‍वरद्वारा दोस्रो पटक हटाइएका, उम्कनै नसक्ने गरी पातालमा फसेका जस्ता देखिन्छन्। परमेश्‍वरले पहिलो अनुच्छेदमा मानिसहरूलाई बुझ्न गाह्रो लाग्ने केही प्रश्न तेर्साउनेबाहेक केही नगर्नुभए पनि, नजिकबाट पढ्दा तिनले परमेश्‍वरको उद्देश्य सोध्नकै खातिर यी प्रश्नहरू सोध्नु मात्रै होइन भन्‍ने देखाउँछन्; तिनमा अझ गहिरो स्तरको अर्थ रहेको छ, जसलाई अझ विस्तृत रूपमा व्याख्या गरिनुपर्छ।

परमेश्‍वरले किन एक पटक आज भनेको आज नै हो, र हिजो बितिसकेको हुनाले, विगतको सम्झना गर्नुपर्ने कुनै आवश्यकता छैन भनेर भन्नुभयो, तैपनि यहाँ पहिलो वाक्यमा, उहाँ मानिसहरूलाई प्रश्नहरू सोध्नुहुन्छ, र तिनीहरूलाई विगतका बारेमा सोच्न लगाउनुहुन्छ? सोच त: परमेश्‍वर किन मानिसहरूलाई विगतका बारेमा सम्झना नगर्न, तर विगतबारे फर्केर सोच्न पनि माग गर्नुहुन्छ? के परमेश्‍वरका वचनहरूमा कुनै गल्ती हुन सक्छ? के यी वचनहरूको स्रोत गलत हुन सक्छ? स्वाभाविक रूपमा, परमेश्‍वरका वचनहरूलाई ध्यान नदिनेहरू यस्ता गहन प्रश्नहरू सोध्दैनन्। तर अहिलेका लागि, यसबारे बोल्न आवश्यक छैन। पहिले, म माथिको पहिलो प्रश्न—“किन”—को व्याख्या गर्नेछु। अवश्य नै, परमेश्‍वरले आफूले रित्ता शब्दहरू नबोल्ने भनेर भन्नुभएको सबैलाई अवगत छ। जब परमेश्‍वरको मुखबाट वचनहरू बोलिन्छन्, तब तिनको एउटा उद्देश्य र महत्त्व हुन्छ—यसले प्रश्नको केन्द्रलाई छुन्छ। मानिसहरूको सबैभन्दा ठूलो कमजोरी भनेको तिनीहरूले आफ्ना दुष्ट तौरतरिकाहरू परिवर्तन गर्न नसक्नु र आफ्नो पुरानो प्रकृतिलाई नियन्त्रणमा राख्न नसक्नु हो। सबै मानिसलाई आफूलाई अझ राम्ररी र यथार्थपरक रूपमा चिन्न दिनका लागि, परमेश्‍वर सुरुमा तिनीहरूलाई विगतबारे फर्केर सोच्न अगुवाइ गर्नुहुन्छ, ताकि तिनीहरूले आफूलाई अझ गहिरो रूपमा जाँच्न सकून्, र यसरी परमेश्‍वरको एउटा पनि वचन रित्तो छैन, र परमेश्‍वरका सबै वचन फरक-फरक मानिसमा फरक-फरक मात्रामा पूरा हुन्छन् भनेर जान्न सकून्। विगतमा, परमेश्‍वर मानिसहरूलाई जसरी काटछाँट गर्नुहुन्थ्यो, त्यसले तिनीहरूलाई परमेश्‍वरको अलिकति ज्ञान दिन्थ्यो र परमेश्‍वरप्रतिको तिनीहरूको “निष्कपटता” लाई अलिक बढी हृदयस्पर्शी बनाउँथ्यो। मानिसहरूमा र तिनीहरूको हृदयमा, “परमेश्‍वर” भन्‍ने शब्दले ०.१ प्रतिशत स्थान ओगट्छ। यति हासिल गर्नुले परमेश्‍वरले ठूलो मुक्तिको कार्य गर्नुभएको छ भन्‍ने देखाउँछ। परमेश्‍वरले मानिसहरूको यस समूहमा—ठूलो रातो अजिङ्गरद्वारा शोषित र शैतानद्वारा ओगटिएको समूहमा—यति धेरै उपलब्धि हासिल गर्नुभएको छ कि तिनीहरू आफूलाई जे मन लाग्यो त्यो गर्ने आँट गर्दैनन् भनेर भन्नु उचित हुन्छ। किनभने शैतानद्वारा ओगटिएकाहरूको हृदयको शतप्रतिशत भाग परमेश्‍वरले ओगट्नु असम्भव छ। अर्को चरणमा परमेश्‍वरबारे मानिसहरूको ज्ञान बढाउनका लागि, परमेश्‍वर विगतका सेवाकर्ताहरूको अवस्थालाई आजका परमेश्‍वरका मानिसहरूको अवस्थासँग तुलना गर्नुहुन्छ, अनि यसरी एउटा स्पष्ट भिन्नता सिर्जना गर्नुहुन्छ जसले मानिसहरूलाई अझ बढी लज्जित महसुस गराउँछ। परमेश्‍वरले भन्नुभएझैँ “आफ्नो लाज लुकाउने ठाउँ कतै छैन।”

त्यसोभए, परमेश्‍वर सोध्नकै लागि मात्र प्रश्नहरू सोधिरहनुभएको छैन भनेर मैले किन भनेँ? सुरुदेखि अन्त्यसम्म नजिकबाट पढ्दा के देखिन्छ भने, परमेश्‍वरद्वारा सोधिएका प्रश्नहरूले सबै कुरा ठ्याक्कै किटान नगरेका भए पनि, ती सबैले परमेश्‍वरप्रतिको मानिसहरूको बफादारी र परमेश्‍वरबारे तिनीहरूको ज्ञानको हदलाई जनाउँछन्; अर्को शब्दमा भन्नुपर्दा, तिनले मानिसहरूका वास्तविक अवस्थाहरूलाई जनाउँछन्, जुन दयनीय छन्, र तिनीहरूलाई यसबारे खुलस्त कुरा गर्न गाह्रो हुन्छ। यसबाट मानिसहरूको कद अत्यन्तै सानो छ, परमेश्‍वरबारे तिनीहरूको ज्ञान अत्यन्तै सतही छ, साथै उहाँप्रतिको तिनीहरूको बफादारीमा धेरै अशुद्धता र ज्यादै फोहोर छ भनेर देख्न सकिन्छ। परमेश्‍वरले भन्नुभएझैँ, लगभग सबै मानिस व्यक्तिगत फाइदाका लागि अल्याङटल्याङ गरिरहेका हुन्छन् र सङ्ख्या पुर्‍याउन मात्र उपस्थित हुन्छन्। परमेश्‍वरले “के तिमीहरूलाई आफू साँच्चै मेरा मानिस हुन अयोग्य भएजस्तो लाग्छ?” भनेर भन्नुहुँदा, यी वचनहरूको साँचो अर्थ सबै मानिसमध्ये कोही पनि परमेश्‍वरको मानिस हुन योग्य छैन भन्ने हो। तर अझ ठूलो प्रभाव हासिल गर्नका निम्ति, परमेश्‍वर प्रश्नहरू सोध्ने विधि प्रयोग गर्नुहुन्छ। यो विधि मानिसहरूको हृदयलाई छेड्ने हदसम्म तिनीहरूलाई निर्मम रूपमा आक्रमण गर्ने, प्रहार गर्ने, र मार्ने विगतका वचनहरूभन्दा धेरै प्रभावकारी छ। मानौँ परमेश्‍वरले सिधै यस्तो नीरस र खल्लो कुरा भन्नुभएको थियो, “तिमीहरू मप्रति बफादार छैनौ, र तिमीहरूको बफादारीमा दाग छ, मैले तिमीहरूको हृदयमा पूर्ण स्थान बिलकुलै ओगटेको छैनँ.... म तिमीहरूलाई आफ्नो अनुहार समेत देखाउन नसक्ने गरी लज्जित पारेर छोड्नेछु, किनभने तिमीहरूमध्ये कोही पनि मेरा मानिसहरू हुन योग्य छैनौ।” तिमीहरू यी दुईलाई तुलना गर्न सक्छौ—जहाँ विषयवस्तु उस्तै रहन्छ तर लबज फरक हुन्छ—अनि तिमीहरूले प्रश्न गर्ने लबज प्रयोग गर्नु बढी प्रभावकारी रहेको पाउनेछौ। तसर्थ, बुद्धिमान् परमेश्‍वर पहिलो लबज प्रयोग गर्नुहुन्छ, जसले उहाँको बोलीको कलात्मकता देखाउँछ। यो मानिसद्वारा हासिल गर्न असम्भव छ, त्यसैले परमेश्‍वरले यसो भन्नुभएकोमा कुनै अचम्म मान्नुपर्दैन: “मानिसहरू मद्वारा प्रयोग गरिने माध्यम मात्रै हुन्। तिनीहरूबीचको एक मात्र भिन्नता के हो भने, कोही नीच हुन्छन्, र कोही बहुमूल्य हुन्छन्।”

हामीले पढ्दै जाँदा, परमेश्‍वरका वचनहरू एकपछि अर्को गर्दै आपसमा निकट रूपमा गाँसिएर आउँछन्, जसले मानिसहरूलाई मुस्किलले सास फेर्ने मौका दिन्छन्, किनभने परमेश्‍वर कुनै पनि हालतमा मानिसलाई सजिलै छोड्नुहुन्न। जब मानिसहरू सबैभन्दा धेरै पछुताउँछन्, तब परमेश्‍वर तिनीहरूलाई फेरि एक पटक चेतावनी दिनुहुन्छ: “यदि तिमीहरू माथिका प्रश्‍नहरूबारे पूर्ण रूपमा अनभिज्ञ छौ भने, तिमीहरू व्यक्तिगत फाइदाका लागि मात्र अल्याङटल्याङ गरिरहेका छौ, र तिमीहरू सङ्ख्या पुर्‍याउन मात्रै उपस्थित भएका हौ भनी देखाउन यो नै पर्याप्त छ, अनि मद्वारा पूर्वनिर्धारण गरिएको समयमा, तिमीहरू निश्‍चय नै दोस्रो पटक हटाइनेछौ र अतल कुण्डमा फालिनेछौ। यी मेरा चेतावनीका वचनहरू हुन्, र तिनलाई हल्का रूपमा लिने जोकोहीलाई मेरो न्यायद्वारा प्रहार गरिनेछ, र तोकिएको समयमा, उसले प्रकोपको सामना गर्नेछ।” यस्ता वचनहरू पढ्दा, मानिसहरू आफू अतल कुण्डमा खसेको समयलाई नसम्झी बस्न सक्दैनन्: प्रकोपको खतरामा परेका, परमेश्‍वरका प्रशासनिक आदेशहरूद्वारा शासित भएका, आफ्नै परिणामले आफूलाई पर्खिरहेको, लामो समयदेखि चिन्तित, अवसादी, र बेचैन महसुस गरेका, आफ्नो हृदयभित्रको उराठबारे कसैलाई भन्न नसकेका—यसको तुलनामा, तिनीहरूलाई आफ्नो देह नष्ट हुनु नै बेस हो भन्‍ने लाग्थ्यो...। जब तिनीहरूको सोचाइ यस बिन्दुमा पुग्छ, तब तिनीहरू दुःखको झट्का महसुस नगरी बस्न सक्दैनन्। तिनीहरू विगतमा कस्ता थिए, तिनीहरू आज कस्ता छन्, र तिनीहरू भोलि कस्ता हुनेछन् भनी सोच्दा, तिनीहरूको हृदयमा चिन्ता बढ्छ, तिनीहरू अचेत रूपमा काँप्न थाल्छन्, र यसरी तिनीहरू परमेश्‍वरका प्रशासनिक आदेशहरूदेखि अझ बढी डराउँछन्। जब तिनीहरूलाई “परमेश्‍वरका मानिसहरू” भन्‍ने शब्दावली पनि बोल्ने एउटा माध्यम मात्रै हुन सक्छ भन्‍ने लाग्छ, तब तिनीहरूको हृदयको प्रसन्नता तुरुन्तै चिन्तामा परिणत हुन्छ। परमेश्‍वर तिनीहरूलाई प्रहार गर्न तिनीहरूको घातक कमजोरी प्रयोग गरिरहनुभएको हुन्छ, र यस बिन्दुमा, उहाँ आफ्नो कामको अर्को चरण सुरु गरिरहनुभएको हुन्छ, जसले मानिसहरूको स्नायुलाई निरन्तर उत्तेजित गराउँछ, र परमेश्‍वरका कार्यहरू बुझ्न नसकिने छन्, परमेश्‍वर पहुँचभन्दा बाहिर हुनुहुन्छ, परमेश्‍वर पवित्र र निष्खोट हुनुहुन्छ, र आफू परमेश्‍वरका मानिस हुन योग्य नरहेको भन्‍ने तिनीहरूको बोध बढाउँछ। फलस्वरूप, पछि पर्ने आँट नगर्दै, तिनीहरू आफूलाई सुधार्न दोब्बर मेहनत गर्छन्।

त्यसपछि, मानिसहरूले पाठ सिकून्, र तिनीहरूले आफैलाई चिनून्, परमेश्‍वरको डर मानून्, र परमेश्‍वरको भय मानून् भन्नका लागि, परमेश्‍वर आफ्नो नयाँ योजना सुरु गर्नुहुन्छ: “सृष्टिको समयदेखि आजसम्म, धेरै मानिसले मेरा वचनहरूविरुद्ध विद्रोह गरेका छन् र यसरी तिनीहरू मेरो पुनर्स्थापनाको प्रवाहद्वारा त्यागिएका र हटाइएका छन्; अन्ततः तिनीहरूको शरीर नष्ट हुन्छ र तिनीहरूको आत्मा पातालमा फालिन्छ, र आज पनि तिनीहरू गम्भीर दण्ड भोगिरहेकै छन्। धेरै मानिसले मेरा वचनहरू पछ्याएका छन्, तर तिनीहरू मेरो प्रबोधन र ज्योतिविरुद्ध गएका छन् ... र कतिपय...।” यी वास्तविक उदाहरणहरू हुन्। यी वचनहरूमा, परमेश्‍वर परमेश्‍वरका सबै मानिसलाई युगौँयुगभरिका परमेश्‍वरका कार्यहरू थाहा दिनका लागि व्यावहारिक चेतावनी मात्रै दिनुहुन्न, आत्मिक क्षेत्रमा के भइरहेको छ भन्‍ने कुराको केही भागको अप्रत्यक्ष चित्रण पनि प्रदान गर्नुहुन्छ। यसले मानिसहरूलाई तिनीहरूले परमेश्‍वरविरुद्ध विद्रोह गरेमा, यसको परिणाम राम्रो हुनेछैन, र तिनीहरू लाजको अनन्त चिह्न बन्नेछन्, साथै तिनीहरू शैतानको मूर्तरूप, र शैतानको नमुना बन्नेछन् भनी जान्न सक्षम बनाउँछ। परमेश्‍वरको हृदयमा, अर्थको यो पक्षको महत्त्व गौण हुन्छ, किनभने यी वचनहरूले मानिसहरूलाई पहिले नै के गर्ने भन्नेबारे कँपाएका र अलमल्ल पारेका छन्। यसको सकारात्मक पक्ष के हो भने, मानिसहरू डरले काँप्दा, तिनीहरूले आत्मिक क्षेत्रका केही विवरण पनि प्राप्त गर्छन्—तर केही मात्रै प्राप्त गर्ने हुनाले, मैले अलि प्रस्ट पार्नैपर्छ। आत्मिक क्षेत्रको प्रवेशद्वारबाट त्यहाँ सबै प्रकारका आत्माहरू भएको देख्न सकिन्छ। तर, कोही पातालमा छन्, कोही नरकमा छन्, कोही अग्नि कुण्डमा छन्, र कोही अतल कुण्डमा छन्। मैले यहाँ केही थप्नुपर्छ। सतही रूपमा भन्नुपर्दा, यी आत्माहरूलाई ठाउँअनुसार विभाजन गर्न सकिन्छ; तर विशेष रूपमा भन्नुपर्दा, कतिपयलाई यस सजायबीच परमेश्‍वरको सजायद्वारा प्रत्यक्ष रूपमा सम्हालिन्छ, र कतिपय चाहिँ शैतानको बन्धनमा हुन्छन्, जसलाई परमेश्‍वरले उपयोग गर्नुहुन्छ। अझ विशेष रूपमा भन्नुपर्दा, तिनीहरूको सजाय तिनीहरूको परिस्थितिको गम्भीरताअनुसार फरक हुन्छ। यस बिन्दुमा, म अझै अलि प्रस्ट पार्नेछु। जसलाई सिधै परमेश्‍वरको हातद्वारा सजाय दिइन्छ, पृथ्वीमा तिनीहरूको कुनै आत्मा हुँदैन, जसको अर्थ तिनीहरूले पुनर्जन्म लिने कुनै मौका पाउँदैनन्। शैतानको शक्तिअन्तर्गत रहेका आत्माहरू—परमेश्‍वरले “मेरा शत्रु बनेका छन्” भनेर भन्नुहुँदा उहाँले जनाउनुहुने शत्रुहरू—पृथ्वीका मामिलाहरूसँग जोडिएका हुन्छन्। पृथ्वीमा रहेका विभिन्न दुष्ट आत्मा सबै परमेश्‍वरका शत्रु हुन्, शैतानका नोकर हुन्, र तिनीहरू अस्तित्वमा रहनुको कारण भनेको सेवा प्रदान गर्नलाई हो ताकि तिनीहरू परमेश्‍वरका कार्यहरूको उभारक बन्न सकून्। तसर्थ, परमेश्‍वर भन्नुहुन्छ: “यी मानिसहरू शैतानद्वारा बन्दी बनाइएका मात्र छैनन्, तिनीहरू त अनन्त पापी बनेका छन् र मेरा शत्रु बनेका छन्, र तिनीहरू प्रत्यक्ष रूपमा मेरो विरोध गर्छन्।” त्यसपछि, परमेश्‍वर मानिसहरूलाई यस प्रकारको आत्माको परिणाम कस्तो हुन्छ भनेर बताउनुहुन्छ: “तिनीहरू मेरो क्रोधको चरम सीमामा मैले न्याय गर्ने वस्तु हुन्।” परमेश्‍वर तिनीहरूका वर्तमान अवस्थाहरू पनि स्पष्ट पार्नुहुन्छ: “आज तिनीहरू अझै पनि दृष्टिविहीन छन्, अझै पनि अन्धकारका कालकोठरीहरूभित्र छन्।”

मानिसहरूलाई परमेश्‍वरका वचनहरूको सत्यता देखाउनका लागि, परमेश्‍वर प्रमाणका रूपमा एउटा वास्तविक उदाहरण (उहाँले चर्चा गर्ने पावलको घटना) प्रयोग गर्नुहुन्छ ताकि उहाँको चेतावनीले मानिसहरूमा अझ गहिरो छाप छोडोस्। मानिसहरूले पावलका बारेमा भनिएको कुरालाई एउटा कथाका रूपमा नलिऊन्, र तिनीहरूले आफूलाई रमिते नठानून्—अनि, त्यसमाथि, तिनीहरू परमेश्‍वरबाट थाहा पाएका हजारौँ वर्षअघि जिएका मानिसहरूका कार्यहरूका बारेमा धाक लगाउँदै नहिँडून्—भन्नका लागि, परमेश्‍वर पावलको जीवनभरिका अनुभवहरूमा ध्यान केन्द्रित गर्नुहुन्न। त्यसको सट्टामा, परमेश्‍वर पावलका परिणामहरू र उसले कस्तो प्रकारको फल पायो, पावलले किन परमेश्‍वरको विरोध गर्‍यो, र पावलको अन्त्य कसरी त्यस्तो भयो भन्‍ने कुरामा ध्यान केन्द्रित गर्नुहुन्छ। परमेश्‍वरले ध्यान केन्द्रित गर्ने कुरा भनेको, अन्त्यमा, उहाँले कसरी पावलका कोरा आशाहरूलाई जोडदार रूपमा इन्कार गर्नुभयो, र आत्मिक क्षेत्रमा पावलको अवस्थालाई सिधै उदाङ्गो पार्नुभयो भन्ने हो: “पावललाई सिधै परमेश्‍वरद्वारा सजाय दिइन्छ।” मानिसहरू भावशून्य हुने र परमेश्‍वरका वचनहरूको कुनै पनि कुरा बुझ्न असक्षम हुने हुनाले, परमेश्‍वर एउटा व्याख्या (वाणीको अर्को भाग) थप्नुहुन्छ, र एउटा फरक पक्षसँग सम्बन्धित समस्याबारे बोल्न सुरु गर्नुहुन्छ: “जसले (मेरो देहको मात्र नभएर अझ महत्त्वपूर्ण कुरा, मेरा वचनहरू र मेरो आत्माको—भन्नुको अर्थ, मेरो ईश्‍वरत्वको—विरोध गरेर) मेरो विरोध गर्छ, उसले आफ्नो देहमा मेरो न्याय पाउँछ।” सतही रूपमा भन्नुपर्दा, यी वचनहरू माथिका वचनहरूसँग असम्बन्धित देखिने र ती दुईबीच कुनै सम्बन्ध भएजस्तो नदेखिने भए पनि, चिन्ता नगर: परमेश्‍वरका आफ्नै उद्देश्यहरू छन्। “माथिको उदाहरणले के प्रमाणित गर्छ भने” भन्‍ने वाक्यांशका सरल शब्दहरूले हेर्दा असम्बन्धित लाग्ने दुई वटा समस्यालाई जैविक रूपमा जोड्छन्—परमेश्‍वरका वचनहरूको चातुर्य ठ्याक्कै यही हो। तसर्थ, मानिसहरू पावलको कथामार्फत प्रबोधित हुन्छन्, र त्यसैले, अघिल्लो र पछिल्लो पाठबीचको सम्बन्धका कारण, पावलद्वारा प्रदान गरिएको पाठमार्फत, तिनीहरू परमेश्‍वरलाई अझ बढी चिन्ने पछ्याइमा लाग्छन्, जुन ठ्याक्कै परमेश्‍वरले ती वचनहरू बोलेर हासिल गर्न चाहनुभएको नतिजा हो। त्यसपछि, परमेश्‍वर मानिसहरूको जीवन प्रवेशका लागि सहायता र प्रबोधन प्रदान गर्ने केही वचन बोल्नुहुन्छ। मैले यसबारे बोल्न आवश्यक छैन; तँलाई यी कुराहरू बुझ्न सजिलो लाग्नेछन्। तर, मैले व्याख्या गर्नैपर्ने कुरा भनेको परमेश्‍वरको यो भनाइ हो: “मैले मेरो सामान्य मानवत्वमा काम गर्दा, धेरैजसो मानिस मेरो क्रोध र प्रतापसँग ‘जुध्थे’ र तिनीहरूलाई मेरो बुद्धि र स्वभावबारे कमै थाहा थियो। आज, म सिधै ईश्‍वरत्वमा बोल्छु र काम गर्छु, र अझै पनि कतिपय त्यस्ता मानिस छन् जसले मेरो क्रोध र न्यायलाई आफ्नै आँखाले देख्नेछन्; यसबाहेक, न्यायको समयको दोस्रो खण्डको मुख्य काम भनेको मेरा सबै मानिसलाई देहमा गरिने मेरा कार्यहरू सिधै थाहा दिनु, र तिमीहरू सबैलाई सिधै मेरो स्वभाव हेर्न लगाउनु हो।” यी केही वचनले सामान्य मानवतामा परमेश्‍वरको कामलाई निष्कर्षमा पुर्‍याउँछन् र ईश्‍वरत्वमा गरिने न्यायको समयको परमेश्‍वरको कामको दोस्रो खण्ड आधिकारिक रूपमा सुरु गर्छन्, अनि एक समूहका मानिसहरूको परिणामको भविष्यवाणी गर्छन्। यस बिन्दुमा, यो प्रस्ट पार्नु सार्थक हुन्छ कि मानिसहरू परमेश्‍वरका मानिस बन्दा परमेश्‍वरले तिनीहरूलाई यो न्यायको समयको दोस्रो भाग हो भनेर बताउनुभएन। त्यसको सट्टामा, उहाँ यस अवधिमा परमेश्‍वरका अभिप्रायहरू र यस दौरान परमेश्‍वरले हासिल गर्न चाहने उद्देश्यहरू, साथै पृथ्वीमा परमेश्‍वरको कामको अन्तिम चरणका बारेमा मानिसहरूलाई बताएपछि मात्र यो न्यायको समयको दोस्रो भाग हो भनेर प्रस्ट पार्नुहुन्छ। यसमा परमेश्‍वरको बुद्धि पनि हुन्छ भनेर भनिरहनु पर्दैन। मानिसहरू भर्खरै बिरामीको शैयाबाट उठेका बेलामा, तिनीहरूले वास्ता गर्ने एउटै कुरा भनेको तिनीहरू मर्छन् कि मर्दैनन्, वा तिनीहरूको शरीरबाट रोग हटाउन सकिन्छ कि सकिँदैन भन्‍ने हो। तिनीहरूको तौल बढ्नेछ कि बढ्नेछैन, वा तिनीहरूले सही लुगा लगाउनेछन् कि लगाउनेछैनन् भन्‍ने कुरालाई तिनीहरू कुनै ध्यान दिँदैनन्। तसर्थ, जब मानिसहरूले आफू परमेश्‍वरका मानिस भएको भनेर पूर्ण रूपमा विश्‍वास गर्छन्, तब मात्रै परमेश्‍वर चरणबद्ध रूपमा आफ्ना मागहरूका बारेमा बोल्नुहुन्छ, र मानिसहरूलाई तिनीहरू अहिले कुन समयमा छन् भनेर बताउनुहुन्छ। किनभने केही दिनको स्वास्थ्यलाभपछि मात्रै मानिसहरूमा परमेश्‍वरको व्यवस्थापनका चरणहरूबारे चासो लिने ऊर्जा आउन थाल्छ, त्यसैले तिनीहरूलाई बताउनका लागि यो सबैभन्दा उपयुक्त समय हो। मानिसहरूले बुझेपछि मात्रै विश्लेषण गर्न थाल्छन्: यो न्यायको समयको दोस्रो भाग भएको हुनाले, परमेश्‍वरका मागहरू अझ कडा बनेका छन्, र म परमेश्‍वरका मानिसहरूमध्ये एक बनेको छु। यसरी विश्लेषण गर्नु ठीक हो, र विश्लेषणको यो तरिका मानिसद्वारा हासिल गर्न सकिन्छ; त्यसैले परमेश्‍वर यो बोल्ने विधि प्रयोग गर्नुहुन्छ।

मानिसहरूले अलिकति बुझेपछि, परमेश्‍वर बोल्नका लागि फेरि एक पटक आत्मिक क्षेत्रमा प्रवेश गर्नुहुन्छ, त्यसैले तिनीहरू फेरि एक पटक पासोमा पर्छन्। यस शृङ्खलाबद्ध प्रश्नहरूको दौरान, सबै जना अलमल्ल परेर, परमेश्‍वरको उद्देश्य कहाँ छ भन्‍ने थाहा नभएर, परमेश्‍वरका कुन प्रश्नहरूको जवाफ दिने भन्‍ने थाहा नभएर, र परमेश्‍वरका प्रश्नहरूको जवाफ दिन कुन भाषा प्रयोग गर्ने भन्‍ने त झनै झनै थाहा नभएर, आफ्नो टाउको कन्याउँछन्। मानिसलाई हाँस्नु कि रुनु हुन्छ। मानिसहरूलाई यी वचनहरूमा धेरै गहिरा रहस्य रहेका हुन सक्छन् जस्तो लाग्छ—तर तथ्यहरू ठ्याक्कै उल्टो छन्। म यहाँ तेरा लागि अलिकति व्याख्या जोड्न पनि सक्छु—यसले तेरो दिमागलाई आराम दिनेछ, र तँलाई यो एउटा सरल कुरा लाग्नेछ अनि तैँले यसबारे थप सोच्नेछैनस्। वास्तवमा, वचनहरू धेरै भए पनि, तिनमा परमेश्‍वरद्वारा बोकिएको एउटा मात्र उद्देश्य हुन्छ: यी प्रश्नहरूमार्फत मानिसहरूको बफादारी प्राप्त गर्नु। तर यो कुरा सिधै भन्नु उपयुक्त हुँदैन, त्यसैले परमेश्‍वर फेरि एक पटक प्रश्नहरू प्रयोग गर्नुहुन्छ। तर, उहाँ जुन लबजले बोल्नुहुन्छ त्यो अत्यन्तै नरम हुन्छ, जुन सुरुको भन्दा निकै फरक हुन्छ। तिनीहरूलाई परमेश्‍वरद्वारा प्रश्न सोधिँदै गरेको भए पनि, यस प्रकारको भिन्नताले मानिसहरूलाई केही हदसम्म राहत दिन्छ। तँ प्रत्येक प्रश्न एक-एक गरी पढ्न सक्छस्; के विगतमा यी कुराहरू अक्सर उल्लेख गरिदैनथे र? यी केही सरल प्रश्नमा समावेश गरिएका विषयवस्तुहरू अत्यन्तै गहन छन्। कतिपय मानिसहरूको मानसिकताका वर्णन हुन्: “के तिमीहरू पृथ्वीको जीवनको आनन्द लिन इच्छुक छौ, जुन स्वर्गमा भएको जीवन जस्तै छ?” कतिपय चाहिँ मानिसहरूले परमेश्‍वरसमक्ष लिने “योद्धाका सपथ” हुन्: “के तिमीहरू साँच्चै आफूलाई मद्वारा मारिन, र भेडाझैँ मद्वारा डोर्‍याइन दिन सक्षम छौ?” अनि तीमध्ये कतिपय चाहिँ मानिसहरूसँग परमेश्‍वरका मागहरू हुन्: “यदि म सिधै बोलिनँ भने, के तँ आफूभन्दा बाहिरका सबै कुरा त्याग्न र आफूलाई मद्वारा प्रयोग गरिन दिन सक्छस्? के मैले माग गर्ने वास्तविकता यही होइन र? ..।” तिनमा मानिसका लागि परमेश्‍वरका अर्ती र आश्‍वासनहरू पनि समावेश छन्: “तैपनि म तिमीहरूलाई अबदेखि संशयहरूको भारले नथिचिन, आफ्नो प्रवेशमा सकारात्मक तरिका अपनाउन र मेरा वचनहरूको सबैभन्दा गहिरो अर्थ बुझ्न भन्छु, नत्र तिमीहरू मेरा वचनहरूलाई गलत बुझ्नेछौ, मेरो अर्थबारे अस्पष्ट हुनेछौ, र यसरी मेरा प्रशासनिक आदेशहरू उल्लङ्घन गर्नेछौ।” अन्तमा, परमेश्‍वर मानिसप्रति आफ्ना आशाहरूका बारेमा कुरा गर्नुहुन्छ: “म आशा गर्छु कि तिमीहरू मेरा वचनहरूमा तिमीहरूप्रतिका मेरा अभिप्रायहरू बुझ्नेछौ। आफ्नै भविष्यका बारेमा अब नसोच, र तिमीहरूले मसमक्ष सङ्कल्प गरेझैँ परमेश्‍वरलाई सबै कुरामा तिमीहरूलाई योजनाबद्ध गर्न दिनका लागि काम गर।” अन्तिम प्रश्नको अर्थ गहन छ। यो विचारोत्तेजक छ, यसले मानिसहरूको हृदयमा छाप छोड्छ र यो बिर्सन गाह्रो हुन्छ, जुन तिनीहरूको कानको नजिकै रहेको घण्टीजस्तै निरन्तर बजिरहन्छ ...

माथिका कुराहरू व्याख्याका केही वचन हुन्, जसलाई तँ सन्दर्भका रूपमा प्रयोग गर्न सक्छस्।


अध्याय ५

जब परमेश्‍वरले मानवलाई व्याख्या गर्न कठिन हुने मापदण्डहरू दिनुहुन्छ, र जब उहाँका वचनहरूले सीधै मानव हृदयमा प्रहार गर्छ र मानिसहरूले उहाँलाई आनन्द दिनको लागि आफ्‍नो इमानदार हृदय प्रदान गर्छन्, तब परमेश्‍वरले तिनीहरूलाई मनन गर्ने, संकल्प गर्ने, र अभ्यासको मार्ग खोजी गर्ने अवसर दिनुहुन्छ। यसरी, उहाँका मानिसहरू सबैले फेरि पनि संकल्पमा मुठ्ठी कसेर आफ्‍नो सम्पूर्णता नै परमेश्‍वरलाई अर्पण गर्नेछन्। सायद कतिपयले परमेश्‍वरको व्यवस्थापन योजनाको निम्ति महिमा ल्याउन र यसको समाप्तितिर यसलाई धकेल्‍नको लागि यसतर्फ आफ्‍नो सानोभन्दा सानो सामर्थ्य समेत समर्पित गर्दै कठिन परिश्रम गर्न आफैलाई परिचालन गर्ने तयारीको क्रममा एउटा योजना बनाउन र दैनिक कार्य-तालिका स्थापित गर्न सक्छन्। मानिसहरूले आफ्‍ना दैनिक क्रियाकलापलाई अघि बढाउने क्रममा, तिनीहरूले कुराकानी र काम गर्ने क्रममा, यी कुराहरूलाई मनमा राख्दै जब मानिसहरूले यो मानसिकता राख्‍न थालेका हुन्छन्, तब परमेश्‍वर फेरि बोल्‍न थाल्‍नुहुन्छ: “मेरो आत्माको आवाज मेरो स्वभावको सम्पूर्णताको अभिव्यक्ति हो। तिमीहरू बुझ्छौ?” मानवले जति धेरै सङ्कल्‍प गरेको हुन्छ, परमेश्‍वरका अभिप्रायहरूलाई बुझ्‍नका लागि तिनीहरू त्यति नै लागिपरेर तृष्णा गर्छन् र परमेश्‍वरले तिनीहरूलाई मापदण्डहरू दिऊन् भनेर तिनीहरूले त्यति नै तत्परताको साथ तृष्णा गर्छन्। यही कारणले गर्दा, लामो समयदेखि तयार रहेको उहाँका वचनहरूलाई तिनीहरूको अस्तित्वको सबैभन्दा भित्री भागमा राखिदिनको लागि यो अवसरको फाइदा उठाउँदै परमेश्‍वरले मानिसहरूको चाहना पूरा गरिदिनुहुनेछ। यी वचनहरू रूखो वा कठोर सुनिने भए तापनि, मानवजातिको लागि ती अतुलनीय रूपमा मीठो सुनिन्छ। अचानक, तिनीहरूको हृदय आनन्दले फक्रिन्छन्, मानौं तिनीहरू स्वर्गमा छन्, वा तिनीहरूलाई अर्को क्षेत्रमा स्थानान्तरण गरिएको छ—कल्‍पनाको एउटा साँचो स्वर्गलोक—जहाँ बाहिरी संसारका मामलाहरूले मानवजातिलाई अबउप्रान्त अतिक्रमण गर्दैन। मानिसहरूले विगतमा बानी परेझैँ बाहिरबाट बोल्‍ने र बाहिरबाट काम गर्ने र उचित जरा गाड्न असफल हुने सम्भावनालाई टार्नको लागि, मानिसहरूले आफ्‍नो हृदयमा चाहना गरेको कुरा हासिल गरेपछि, यसको साथै, तिनीहरूले जोसिलो उत्साहका साथ काम गर्ने तयारी गरेपछि, परमेश्‍वरले अझै पनि तिनीहरूको मानसिकताअनुसार बोल्‍नको लागि आफ्‍नो बोल्‍ने शैलीलाई अनुकूल बनाउनुहुन्छ, अनि तिनीहरूले आफ्‍नो हृदयमा राखेको सबै आवेग र धार्मिक संस्कारलाई तुरुन्तै र कुनै कुरा बाँकी नराखी झूटो ठहर्‍याउनुहुन्छ। परमेश्‍वरले भन्‍नुभएको छ, “के तिमीहरूले यसमा रहेको महत्त्वलाई साँच्चिकै देखेका छौ?” मानिसहरूले कुनै कुराको बारेमा सङ्कल्प गर्नुभन्दा अघि होस् वा पछि, तिनीहरूले परमेश्‍वरलाई उहाँका कार्यहरू वा उहाँका वचनहरूमा चिन्‍ने कार्यलाई त्यति धेरै महत्त्व दिँदैनन्, तर यस्ता प्रश्‍नहरू सोचिरहन्छन्, “मैले परमेश्‍वरको लागि के गर्न सक्छु? यो नै मुख्य समस्या हो!” यसैले परमेश्‍वर भन्‍नुहुन्छ, “र आफैलाई मेरो अगाडि मेरा जनहरू भनी भन्‍ने साहस तिमीहरूसँग छ—तिमीहरूसँग लाज छैन, कुनै समझ हुने कुरा त परै जाओस्!” परमेश्‍वरले यी वचनहरू बोलिसक्नुभएपछि, तुरुन्तै मानिसहरू होसमा आउँछन्, अनि दोस्रोपटक परमेश्‍वरलाई क्रोधित तुल्याउने गहन डरले करेन्ट लागेझैँ तिनीहरूले हतार-हतार आफ्‍नो हात तानेर छातीको सुरक्षित भागमा लुकाउँछन्। यसबाहेक, परमेश्‍वरले यो पनि भन्‍नुभएको छ, “ढिलो वा चाँडो, तिमीहरू जस्ता मानिसहरू मेरो घरबाट हटाइनेछौ! मेरो लागि तँ साक्षी बनेको छस् भन्‍ने ठानेर मेरो अघि अनेक बहानाहरू बनाउँदै नआइज!” यस्ता वचनहरू सुनेर, मानिसहरू सिंहलाई देखेझैँ अझै बढी डराउँछन्। तिनीहरूलाई आफ्‍नो हृदयमा यो कुरा राम्ररी थाहा हुन्छ। तिनीहरू सिंहको आहारा बन्‍न चाहँदैनन्, अर्कोतर्फ तिनीहरूलाई कसरी उम्कने भन्‍ने पनि थाहा हुँदैन। ठीक यही क्षणमा, मानव हृदयभित्र रहेको योजना कुनै नाम-निशाना नै नरहने गरी पूर्ण रूपमा हराउँछ। परमेश्‍वरका वचनहरूद्वारा, मलाई यस्तो लाग्छ, मानौं मैले मानवजातिको लाजको हरेक पक्षलाई देख्‍न सक्छु: सन् २००० सम्‍ममा चार आधुनिकीकरण पूरा गर्ने लगायत, ठूला-ठूला सपनाहरू, सुखी परिवार, सुन्दर भविष्य, र यस्तै अन्य आकांक्षा बोकेर कलेजको प्रवेश परीक्षा दिँदा, त्यसमा असफल भएर सबै कुरालाई खोक्रो गफ र विज्ञान-कल्‍पना चलचित्रको एउटा काल्‍पनिक दृश्यमा परिणत गरेको, टाउको निहुर्‍याउँदै लुरुक्‍क परेको विद्यार्थीजस्तै। यो मानिसहरूलाई तिनीहरूको नकारात्मकताको बीचमा परमेश्‍वरले तिनीहरूलाई तोक्नुभएको पदमा खडा हुन लगाउँदै सक्रिय तत्वहरूको ठाउँमा निष्क्रियता साट्ने कार्य हो। अत्यन्तै महत्त्वपूर्ण कुरा के छ भने मानवजाति यो पदवी नाउँलाई गुमाउँछौ भनेर अति डराउँछन्; त्यसकारण, कसैले तिनलाई खोसेर लैजान्छ कि भनेर डराउँदै तिनीहरूले आफ्‍नो पदको तक्मालाई आफ्‍नै ज्यान जत्तिकै प्यारो ठान्छन्। जब मानवजाति यस्तो मनस्थितिमा हुन्छ, परमेश्‍वरले मानिसहरू नकारात्मक हुनेछन् भनेर चिन्ता गर्नुहुन्‍न, त्यसकारण उहाँले सोहीअनुरूप उहाँका न्यायका वचनहरूलाई सोधपुछका वचनहरूमा परिवर्तन गर्नुहुन्छ। उहाँले मानिसहरूलाई सास फेर्ने मौका मात्रै दिनुहुन्‍न, उहाँले त तिनीहरूलाई तिनीहरूका पहिलेका आकाङ्क्षाहरूलाई लिने र तिनलाई भविष्यको सन्दर्भको लागि व्यवस्थित गर्ने मौका पनि दिनुहुन्छ: अनुपयुक्त सबै कुरालाई परिवर्तन गर्न सकिन्छ। किनभने परमेश्‍वरले अहिलेसम्‍म आफ्‍नो काम सुरु गर्नुभएको छैन—यो ठूलो दशाको बीचमा सौभाग्यको सानो अंश हो—यसअलावा, उहाँले तिनीहरूलाई दोषी ठहर्‍याउनुहुन्‍न। त्यसकारण, म उहाँलाई मेरो सम्पूर्ण भक्ति दिने कार्यलाई जारी राख्छु!

त्यसपछि, तैँले डर मानेर परमेश्‍वरका वचनहरूलाई पन्छाउनु हुँदैन। परमेश्‍वरसँग कुनै नयाँ मापदण्डहरू छन् कि छैनन् त्यसलाई हेर्। अवश्य नै, तैँले यस्तो कुरा पत्ता लगाउनेछस्: “यो समयदेखि उसो, सबै कुराहरूमा, तँ अभ्यासको वास्तविकतामा प्रवेश गर्नुपर्छ; विगतमा तैँले गरे जस्तो तेरो मुख चलाएर मात्र तँ अघि बढ्न सक्दैनस्।” यहाँ अझै पनि परमेश्‍वरको बुद्धि प्रकट हुन्छ। परमेश्‍वरले सधैँ आफ्‍नै गवाहीहरूलाई रक्षा गर्नुभएको छ, र जब विगतका वचनहरूको वास्तविकता यसको समाप्तिमा आइपुगेको हुन्छ, कसैले पनि “अभ्यासको वास्तविकता” को ज्ञानलाई बुझ्‍न सक्दैन। परमेश्‍वरले भन्‍नुभएको कुराको सत्यतालाई प्रमाणित गर्न यो नै पर्याप्त छ: “म मेरै काम गर्न यो भार उठाउँछु।” यो ईश्‍वरीयतामा हुने कामको साँचो अर्थ, र मानवजाति नयाँ सुरुवातको बिन्दुमा पुगेपछि पनि अझै परमेश्‍वरका वचनहरूको साँचो अर्थलाई बुझ्‍न असमर्थ हुनुको कारणसँग सम्‍बन्धित छ। यस्तो किन हुन्छ भने, विगतमा बहुसंख्यक मानिसहरू परमेश्‍वरका वचनहरूको वास्तविकतामा अड्केका थिए, जबकि आज तिनीहरूले यी वचनहरूका सारलाई होइन सतही पक्षहरूलाई मात्रै बुझेकाले तिनीहरूसँग अभ्यासको वास्तविकताको बारेमा केही पनि ज्ञान छैन। अझै महत्त्वपूर्ण के छ भने, राज्यको निर्माण गर्ने कार्यमा आज कसैलाई पनि हस्तक्षेप गर्ने अनुमति छैन, बरु स्वचालित यन्त्रले जस्तो परमेश्‍वरको आज्ञापालन मात्रै गर्नुपर्ने हुन्छ। यो कुरालाई राम्ररी याद गर! जब-जब परमेश्‍वरले विगतको बारेमा कुरा उठाउनुहुन्छ, उहाँले आजको वास्तविक अवस्थाको बारेमा बोल्‍न थाल्‍नुहुन्छ; यो अघि जे आयो र पछि जे आउँछ ती दुईबीचमा ठूलो भिन्‍नता पैदा गर्दै बोल्‍ने शैली हो, र यही कारणले गर्दा, यसले मानिसहरूलाई विगतसँग वर्तमानलाई तुलना गर्न सक्षम तुल्याउँदै अझै राम्रो परिणाम हासिल गर्न सक्छ, र यसरी यी दुईबीचको अन्योलता हट्छ। यो परमेश्‍वरको बुद्धिको एउटा पक्ष हो, र यसको उद्देश्य भनेको कामको फल प्राप्त गर्नु हो। यसपछि, मानवजातिले दैनिक रूपमा उहाँका वचनहरू खान र पिउन कहिल्यै नबिर्सिऊन् भनेर, अनि अझै महत्त्वपूर्ण कुरा, तिनीहरूले आफूलाई चिन्‍न सकून् र तिनीहरूले यसलाई दैनिक रूपमा आफूले सिक्‍नुपर्ने पाठको रूपमा लिन सकून् भनेर परमेश्‍वरले फेरि पनि मानवजातिको कुरूपतालाई प्रकट गर्नुहुन्छ।

यी वचनहरू बोलिसकेपछि, परमेश्‍वरले आफ्‍नो मूल उद्देश्यमा रहेका प्रभावहरूलाई हासिल गरिसक्‍नुभएको छ। त्यसकारण, मानवजातिले बुझ्यो कि बुझेन भनेर थप ध्यान नै नदिईकन, उहाँले एक-दुई वाक्यमा यी कुराहरू बताउनुहुन्छ, किनभने शैतानको कामसँग मानिसको कुनै लेनदेन छैन—जसको बारेमा मानवजातिलाई केही पनि थाहा छैन। अब, आत्माको क्षेत्रलाई छोड्दै, हामी परमेश्‍वरले कसरी मानवजातिलाई मापदण्डहरू दिनुहुन्छ त्यसको बारेमा थप हेरौं: “मेरो निवासमा विश्राम गर्दै म नजिकबाट अवलोकन गर्छु: पृथ्वीमा सबै मानिसहरू आफ्‍ना गन्तव्य र आफ्‍ना भविष्यको लागि मात्र ‘संसारभरि यात्रा गर्न’ र यताउता दगुर्न दौडधूप गर्छन्। तर, मेरो राज्य निर्माणको लागि दिनलाई अलिकति पनि ऊर्जा छैन, सास फेर्नको लागि चाहिने जति ऊर्जा समेत छैन।” यी प्रचलनहरूका बारेमा मानवसँग कुराकानी गरिसकेपछि पनि परमेश्‍वरले तिनीहरूलाई कुनै ध्यान दिनुहुन्‍न, बरु आत्माको दृष्टिकोणबाट बोल्‍ने कार्यलाई जारी राख्‍नुहुन्छ, अनि, यी वचनहरूमार्फत मानवजातिको जीवनका आम परिस्‍थितिहरूलाई पूर्ण रूपमा प्रकट गर्नुहुन्छ। “संसारभरि यात्रा गर्न” र “यताउता दगुर्न” भन्‍ने वाक्यांशहरूबाट मानव जीवनमा अलिकति पनि अन्तर्वस्तु छैन भन्‍ने स्पष्ट देखिन्छ। परमेश्‍वरको सर्वशक्तिमान् मुक्ति नभएको भए, र विशेष गरी चीनको पतन हुँदै गइरहेको ठूलो सम्राट परिवारमा जन्‍मेकाहरू नभएको भए, मानिसहरूले सम्पूर्ण जीवन व्यर्थमा बिताउने सम्‍भावना अझै बढी हुनेथियो, र तिनीहरू संसारमा आउनुभन्दा पाताल वा नरकमा खस्‍नु नै असल हुनेथियो। ठूलो रातो अजिङ्गरको प्रभुत्वमा रहेर तिनीहरूले थाहै नपाई परमेश्‍वरलाई रिस उठाएका छन्, त्यसकारण स्वतः र अनजानमा परमेश्‍वरको सजायमा परेका छन्। यही कारणले गर्दा, परमेश्‍वरले “बचाएको छु” र “अकृतज्ञ” भन्‍ने वाक्यांशहरूलाई लिनुहुन्छ र तिनलाई एक-अर्काको विपरीत राख्‍नुहुन्छ, ताकि मानवजातिले यसबाट उहाँको उद्धारक अनुग्रहको प्रतिभार सिर्जना गर्दै आफूलाई अझै स्पष्ट रूपमा चिन्‍न सकून्। के यसले अझै प्रभावकारी परिणाम दिँदैन र? अवश्य नै, परमेश्‍वरका वाणीहरूको विषयवस्तुबाट मानिसहरूले धिक्‍कारको तत्व, मुक्ति र अपीलको तत्व, र दुःखित अवस्थाको केही सङ्केत लिन सक्छन् भनेर मैले स्पष्ट रूपमा भनिरहनु नपर्ला। यी वचनहरू पढ्दा, मानिसहरूले अचेत रूपमा नै व्याकुलता अनुभव गर्न थाल्छन्, र आँसु नझारी बस्‍न सक्दैनन्…। तैपनि, केही शोकजन्य भावनाहरूको कारण परमेश्‍वर बन्धनमा पर्नुहुनेछैन, न त सम्पूर्ण मानवजातिको भ्रष्टतालाई हेरेर उहाँका मानिसहरूलाई अनुशासनमा राख्‍ने र तिनीहरूलाई मापदण्डहरू दिने उहाँको कार्यलाई नै त्याग्‍नुहुन्छ। यसकारणले गर्दा, उहाँका विषयहरूले सीधै आजका जस्ता परिस्‍थितिहरूलाई छुन्छ, र यसअलावा, उहाँले मानवजातिकहाँ उहाँका प्रशासनिक आदेशहरूको प्रतापको घोषणा गर्नुहुन्छ, ताकि उहाँको योजना अघि बढिरहन सकोस्। यही कारणले गर्दा, आवश्यक गतिमा यसलाई पछ्याउँदै र सही समयमा कामकुरा अघि बढाउँदै, परमेश्‍वरले यो महत्त्वपूर्ण बिन्दुमा यस समयको लागि संविधान स्थापना गर्नुहुन्छ—यस्तो संविधान जसको हरेक धारालाई मानवले परमेश्‍वरका अभिप्रायहरूलाई बुझ्‍नुभन्दा पहिले होशियारीसाथ ध्यान दिँदै पढ्नैपर्छ। अहिले यस विषयमा थप अघि बढ्नु आवश्यक छैन; मानिसहरूले थप ध्यान दिएर पढ्नु मात्रै आवश्यक छ।

आज, तिमीहरू—यहाँ उपस्थित मानिसहरूको यो समूह—मात्रै परमेश्‍वरका वचनहरूलाई साँचो रूपमा देख्‍न सक्‍ने मानिसहरू हौ। तर पनि, परमेश्‍वरलाई चिन्‍ने क्रममा, आजका मानिसहरू विगतका युगहरूको कुनै व्यक्तिभन्दा निकै पछि परेका छन्। यसले यी हजारौं वर्षको अवधिमा शैतानले मानिसहरूमा कति धेरै प्रयास लगाएको छ, साथै यसले मानवजातिलाई कुन हदसम्म भ्रष्ट तुल्याएको छ भन्‍ने कुरा स्पष्ट पार्छ—त्यो हद यति ठूलो छ कि परमेश्‍वरले धेरै वचनहरू बोल्नुभएको भए पनि, मानवजातिले न त उहाँलाई बुझ्छ न त चिन्छ, बरु उहाँलाई सार्वजनिक रूपमा खडा भई विरोध गर्ने आँट गर्छ। त्यसकारण, आजका असंवेदनशील र सुस्त मानिसहरूलाई सन्दर्भको यथार्थ बुँदाहरू प्रदान गर्नका लागि परमेश्‍वरले आजका मानिसहरूलाई विगतको युगका मानिसहरूसँग तुलना गर्नुहुन्छ। मानवजातिसँग परमेश्‍वरको कुनै ज्ञान नभएकोले, र तिनीहरूमा उहाँप्रतिको सच्‍चा ज्ञानको कमी भएको हुनाले, परमेश्‍वरले मानवजातिसँग योग्यता र तर्क-शक्तिको कमी छ भनेर ठहर गर्नुभएको छ; त्यसकारण उहाँले मानिसहरूलाई बारम्‍बार सहनशीलता देखाउनुभएको छ र तिनीहरूलाई मुक्ति दिनुभएको छ। आत्मिक क्षेत्रमा यस्तै किसिमको युद्ध लडिन्छ: शैतानले मानवजातिलाई निश्‍चित हदसम्‍म भ्रष्ट तुल्याउने, संसारलाई अत्यन्तै खराब र दुष्ट तुल्याउने, र मानिसहरूलाई आफूसँग दलदलमा तानेर परमेश्‍वरको योजनालाई नष्ट गर्ने आशा गर्नु व्यर्थ छ। तैपनि, परमेश्‍वरको योजना भनेको सबै मानवजातिलाई उहाँलाई चिन्‍ने मानिसहरू बनाउनु होइन, बरु सम्पूर्णतालाई प्रतिनिधित्व गर्न एउटा भाग छनौट गरेर, बाँकीलाई खेर गएका उत्पादन, फोहोरको थुप्रोमा फ्याँकिनुपर्ने बिग्रेको सामानको रूपमा छोड्नु हो। तसर्थ, शैतानको दृष्टिकोणबाट हेर्दा एक-दुई जना व्यक्तिहरूलाई पकडमा लिनु परमेश्‍वरको योजनालाई नष्ट गर्ने राम्रो अवसरको रूपमा देखिने भए पनि, शैतानजस्तो मूर्खलाई परमेश्‍वरको अभिप्रायको बारेमा के थाहा हुन सक्छ र? यही कारणले गर्दा, परमेश्‍वरले धेरै पहिले यसो भन्‍नुभएको थियो, “मैले यो संसारलाई हेर्न नपरोस् भनेर मेरो अनुहार छोपेको छु।” हामीलाई यसबारेमा अलि-अलि थाहा छ, र परमेश्‍वरले मानवजातिलाई कुनै काम गर्न सक्षम हुनू भनेर भन्‍नुहुन्‍न; बरु, तिनीहरूले उहाँले जे गर्नुहुन्छ त्यो आश्‍चर्यपूर्ण र बुझ्‍न नसकिने छ भनेर पहिचान गरून्, र तिनीहरूमा उहाँको डर मान्ने हृदय होस् भन्‍ने चाहनुहुन्छ। यदि मानवले कल्‍पना गरेजस्तै, परमेश्‍वरले तिनीहरूलाई परिस्‍थितिहरूको बारेमा कुनै परवाह नगरीकन सजाय दिनुहुन्थ्यो भने, सम्पूर्ण संसार धेरै पहिले नै नष्ट भइसक्‍नेथियो। के यो शैतानको फन्दामा पर्नुसरह हुनेथिएन र? त्यसकारण, परमेश्‍वरले आफ्‍नो मनमस्तिष्कमा राख्‍नुभएका परिणामहरूलाई प्राप्त गर्नको लागि मात्रै आफ्‍ना वचनहरूको प्रयोग गर्नुहुन्छ, तर त्यसमा तथ्यहरूको उदय विरलै हुन्छन्। के यो उहाँका यी वचनहरूको एउटा उदाहरण होइन र, “यदि मैले तिमीहरूका योग्यताहरू, विवेक, र अन्तर्दृष्टिहरूको कमीमा सहानुभूति नराखेको भए, मेरो सजायको बीचमा तिमीहरू सबै नष्ट हुने थियौ, अस्तित्वबाटै मेटिनेथियौ। यद्यपि, पृथ्वीमा मेरो काम नसिद्धिएसम्म, मानवजातिप्रति म क्षमाशील रहनेछु”?


अध्याय ६

परमेश्‍वरका वाणीहरू पढ्दा मानिसहरू तीन छक्‍क पर्छन्, र तिनीहरूले आत्मिक क्षेत्रमा परमेश्‍वरले महान् काम गर्नुभएको छ, जुन काम गर्न मानिस असमर्थ छ, र त्यसलाई परमेश्‍वर स्‍वयम्‌ले व्यक्तिगत रूपमा पूरा गर्नुपर्छ भन्‍ने सोच्छन्। त्यसकारण, परमेश्‍वरले फेरि पनि मानवजातिप्रति सहनशीलताका वचनहरू बोल्‍नुहुन्छ। तिनीहरूको हृदयमा अन्तर्सङ्घर्ष चलिरहेको हुन्छ: “परमेश्‍वर कृपा र दयाका परमेश्‍वर हुनुहुन्‍न, उहाँ मानिसलाई प्रहार मात्रै गर्ने परमेश्‍वर हुनुहुन्छ। उहाँ किन हामीप्रति सहनशील भइरहनुभएको छ? के परमेश्‍वर फेरि पनि त्यही विधिमा सर्नुभएको हुन सक्छ?” जब यी धारणाहरू, यी विचारहरू तिनीहरूको हृदयमा प्रवेश गर्छन्, तिनीहरूले तिनलाई काटछाँट गर्नका लागि कठिन प्रयास गर्छन्। तर परमेश्‍वरको काम केही समयसम्‍म अघि बढिसकेपछि, पवित्र आत्‍माले मण्डलीमा ठूलो काम गर्नुहुन्छ, अनि हरेकले आ-आफ्‍नो कर्तव्य निर्वाह गर्न थाल्छन्, सबै मानिसहरू परमेश्‍वरको विधिमा प्रवेश गर्छन्, किनभने परमेश्‍वरले जे भन्‍नुहुन्छ र जे गर्नुहुन्छ त्यसमा कसैले पनि कुनै असिद्धता देख्दैनन्। परमेश्‍वरको अर्को कदम के हुनेछ भन्‍ने विषयमा भन्दा, यसको बारेमा कसैलाई केही पनि थाहा छैन: परमेश्‍वरले भन्‍नुभएकै छ: “स्वर्गमुनिका सबैमध्ये को मेरो हातमा छैन र? कसले मेरो मार्गनिर्देशनमा काम गर्दैन र?” तैपनि म तिमीहरूलाई केही सल्‍लाह प्रदान गर्छु: तिमीहरूलाई स्पष्ट नभएका विषयहरूमा, तिमीहरूमध्ये कसैले पनि केही भन्‍नु वा गर्नु पर्दैन। मैले तँलाई निरुत्साहित पार्नको लागि होइन बरु तँलाई आफ्ना कार्यहरूमा परमेश्‍वरको मार्गनिर्देशन पछ्याउने अवसर दिनको लागि यसो भनेको हुँ। मैले “असिद्धताहरू” को बारेमा उल्‍लेख गरेको कारण तैँले कुनै पनि हालतमा साहस गुमाउनु वा शङ्का गर्नु हुँदैन; मेरो उद्देश्य भनेको मुख्य रूपमा तँलाई परमेश्‍वरका वचनहरूमा ध्यान दिनू भनी स्मरण गराउनु हो। मानिसहरूले परमेश्‍वरका यस्ता वचनहरू पढ्दा तिनीहरू फेरि पनि चकित हुन्छन्, “आत्माका कुराहरूप्रति सचेत बन्, मेरो वचनमा ध्यान दे, र मेरो आत्मा र मेरो अस्तित्वलाई, मेरो वचन र मेरो अस्तित्वलाई एउटा अविभाज्य सम्पूर्णताको रूपमा मान्न साँच्चै सक्षम बन्, ताकि सबै मानिसहरूले मेरो उपस्थितिमा मलाई सन्तुष्ट पार्न सकून्।” हिजो, तिनीहरूले चेतावनीका वचनहरू, परमेश्‍वरको सहनशीलतासम्‍बन्धी वचनहरू पढिरहेका थिए—तर आज, परमेश्‍वरले अचानक आत्मिक विषयहरूका बारेमा कुरा गरिरहनुभएको छ। के भइरहेको छ? परमेश्‍वरले किन आफू बोल्‍ने तरिकालाई परिवर्तन गरिरहनुहुन्छ? किन यी सबैलाई अलग गर्न नसकिने सम्पूर्णताको रूपमा लिइन्छ? के परमेश्‍वरका वचनहरू व्यवहारिक नभएका हुन सक्छन्? परमेश्‍वरका वचनहरूलाई ध्यान दिएर पढ्दा, के पत्ता लाग्छ भने जब परमेश्‍वरको देह र उहाँको आत्मा अलग हुन्छन्, देह देहगत गुणहरूसहितको भौतिक शरीर बन्छ—जसलाई मानिसहरूले जिउँदो लास भन्छन्। देहधारी शरीर आत्माबाट आउँछ: उहाँ पवित्र आत्माको मूर्तरूप, देह बन्‍नुभएको वचन हुनुहुन्छ। अर्को शब्‍दमा भन्दा, परमेश्‍वर स्‍वयम्‌ नै देहमा जिउनुहुन्छ। परमेश्‍वरका आत्मा उहाँको अस्तित्वबाट अलग हुनुको गम्भीरता त्यस्तो हुन्छ। परिणामस्वरूप, उहाँलाई मानव भनिए पनि, उहाँ मानवजाति हुनुहुन्‍न। उहाँ मानव गुणहरू विहीन हुनुहुन्छ, उहाँ परमेश्‍वरले धारण गर्नुभएको प्राणित्व, परमेश्‍वरले स्वीकार गर्नुहुने प्राणित्व हुनुहुन्छ। परमेश्‍वरका वचनहरूमा परमेश्‍वरका आत्माको मूर्तरूप हुन्छ, र परमेश्‍वरको वचन प्रत्यक्ष रूपमा देहमा प्रकट हुन्छ—अझ भन्‍ने हो भने, यसले परमेश्‍वर देहमा जिउनुहुन्छ र उहाँ अझै व्यावहारिक परमेश्‍वर हुनुहुन्छ भन्‍ने देखाउँछ, र यसरी यसले परमेश्‍वरको अस्तित्वलाई प्रमाणित गर्छ र परमेश्‍वरप्रतिको मानिसको विद्रोहीपनको युगलाई समाप्त गर्छ। परमेश्‍वरलाई चिन्‍ने मार्गको बारेमा मानिसहरूलाई बताइसकेपछि, विषयको अर्को पक्षलाई सम्‍बोधन गर्दै परमेश्‍वरले फेरि पनि विषय परिवर्तन गर्नुहुन्छ।

“जे-जति छन्‌ ती सबैमाथि मैले मेरो पाउ राखेको छु, मैले ब्रह्माण्डको अथाह क्षेत्रलाई वारपार हेरेको छु, र म सबै मानिसहरूको बीचमा, तिनीहरू माझको मिठास र तीतोपना चाख्दै, हिँडेको छु।” यी वचनहरू सरल भए पनि, मानवजातिले यी वचनहरूलाई सहजै बुझ्दैनन्। विषय परिवर्तन भएको छ, तर सारगत हिसाबमा, यो उस्तै छ: यसले अझै पनि मानिसहरूलाई देहधारी परमेश्‍वर चिन्‍न लगाउँछ। परमेश्‍वरले किन मैले तिनीहरू माझको मिठास र तीतोपना चाखेको छु भनी भन्‍नुहुन्छ? उहाँले किन म सबै मानिसहरूको बीचमा हिँडेको छु भनी भन्‍नुहुन्छ? परमेश्‍वर आत्मा हुनुहुन्छ, र उहाँ देहधारी प्राणी पनि हुनुहुन्छ। देहधारी प्राणीका सीमितताहरूमा नबाँधिने हुनाले आत्माले जे-जति छन्‌ ती सबैमाथि पाउ राख्‍न सक्‍नुहुन्छ, आत्माले ब्रह्माण्डको अथाह क्षेत्रको वारपार हेर्न सक्‍नुहुन्छ, र यसरी परमेश्‍वरका आत्माले सारा ब्रह्माण्डलाई भर्नुहुन्छ, उहाँले पृथ्वीको एक ध्रुवदेखि अर्को ध्रुवसम्‍म ढाक्नुहुन्छ, परमेश्‍वरको हातले व्यवस्थित नपारेको केही पनि छैन र परमेश्‍वरका पाइलाहरू भेट्टाउन नसकिने कुनै ठाउँ पनि छैन भन्‍ने उहाँले देखाउनुहुन्छ। आत्मा देह बन्‍नुभएको र मानवको रूपमा जन्‍मनुभएको भए पनि, आत्माको अस्तित्वले सबै मानव आवश्यकताहरूलाई शून्य पार्दैन; परमेश्‍वरको प्राणित्वले सामान्य रूपमा नै खानपान गर्नुहुन्छ, वस्‍त्र लगाउनुहुन्छ, सुत्‍नुहुन्छ, र बसोबास गर्नुहुन्छ, र सामान्य रूपमा मानिसहरूले जे गर्नुपर्छ उहाँले त्यही गर्नुहुन्छ। तैपनि उहाँको भित्री सार फरक भएको हुनाले, उहाँ कुनै व्यक्तिले बताउनेजस्तो “मानिस” हुनुहुन्‍न। उहाँले मानवजातिको बीचमा कष्ट भोग्‍नुहुने भए पनि, उहाँले यो कष्टको कारण आत्मालाई त्याग्‍नुहुन्‍न। उहाँ आशिषित हुनुभए पनि, यी आशिष्‌हरूको कारण उहाँले आत्मालाई बिर्सनुहुन्न। आत्मा र उहाँको प्राणित्वले मौन सम्‍बन्धमा रही काम गर्नुहुन्छ। पवित्र आत्मा र उहाँको प्राणित्वलाई अलग गर्न सकिँदैन, न त उहाँहरू कहिल्यै अलग नै हुनुभएको छ, किनभने प्राणित्व आत्माको मूर्तरूप हो, उहाँ आत्माबाट आउनुभएको हो, त्यस्तो आत्माबाट जसको स्वरूप छ। त्यसकारण, देहमा हुनुभएका आत्माको लागि अलौकिक असीमितता असम्‍भव हुन्छ; अर्थात्, आत्माले अलौकिक कुराहरू गर्न सक्‍नुहुन्‍न, भन्‍नुको अर्थ, आत्मा भौतिक शरीरबाट बाहिर जान सक्‍नुहुन्‍न। यदि उहाँ देहको शरीरबाट बाहिर जान सक्नुहुन्थ्यो भने, परमेश्‍वरको देहधारणको सबै अर्थ गुम्नेथियो। आत्मा भौतिक शरीरमा पूर्ण रूपमा प्रकट हुनुभएपछि मात्रै मानिसले व्यावहारिक परमेश्‍वर स्वयम्‌लाई चिन्‍न सक्छ, र त्यसपछि मात्रै परमेश्‍वरका अभिप्रायहरू पूरा हुनेछन्। देहको शरीर र आत्मालाई अलग-अलग रूपमा परिचित गरिसकेपछि मात्रै परमेश्‍वरले मानिसको अन्धोपन र विद्रोहीपनलाई औंल्याउनुहुन्छ: “तापनि मानिसले मलाई कहिल्यै पनि साँचो रूपले चिनेको छैन, मैले यात्राहरू गरेको बेला त्यसले ममा कहिल्यै पनि ध्यान दिएको छैन।” एकतर्फ, परमेश्‍वरले मानिसहरूले देख्‍ने गरी कुनै अलौकिक काम नगरीकन आफूलाई देहको शरीरमा गोप्य रूपमा लुकाउनुहुन्छ भनेर भनिरहनुभएको छ; अर्कोतर्फ, मानिसले उहाँलाई चिन्दैन भनी उहाँले गुनासो गर्नुहुन्छ। यसमा कुनै विरोधाभास छैन। वास्तवमा, विस्तृत दृष्टिकोणबाट हेर्दा, परमेश्‍वरले यी दुई पक्षबाट आफ्‍ना उद्देश्यहरू पूरा गर्नुहुन्छ भनेर देख्‍नु कठिन छैन। यदि परमेश्‍वरले अलौकिक चिन्‍ह र अचम्‍मका कामहरू देखाउनुभयो भने, उहाँले ठूलो काम गर्नु आवश्यक हुनेथिएन। उहाँको आफ्‍नै मुखले, उहाँले मानिसहरूलाई सरापेर मार्नुहुनेथियो र तिनीहरू तुरुन्तै मर्नेथिए, यसरी सबै मानिसहरू विश्‍वस्त हुनेथिए—तर यसले देह बन्‍नुको पछाडि रहेको परमेश्‍वरको उद्देश्य हासिल गर्दैन। यदि परमेश्‍वरले साँच्‍चै त्यसरी काम गर्नुभयो भने, मानिसहरूले उहाँको अस्तित्वमा कहिल्यै पनि सचेत रूपमा विश्‍वास गर्न सक्‍नेथिएनन्। तिनीहरूले साँचो रूपमा विश्‍वास गर्न सक्‍नेथिएनन्, यसको साथै दियाबलसहरूलाई परमेश्‍वर हो भनी झुक्‍किनेथिए। अझै महत्त्वपूर्ण कुरा, मानिसहरूले परमेश्‍वरको स्वभावलाई कहिल्यै जान्‍न सक्‍नेथिएनन्—अनि के परमेश्‍वर देहमा हुनुको महत्त्वको एउटा पक्ष यही होइन र? यदि मानिसहरू परमेश्‍वरलाई चिन्‍न असमर्थ थिए भने, त्यो अस्पष्ट परमेश्‍वर, त्यो अलौकिक परमेश्‍वरले मानिसहरूको बीचमा सधैँ अधिकार जमाउनेथियो। अनि यसमा, के मानिसहरू आफ्‍नै धारणाहरूको नियन्त्रणमा हुनेथिएनन् र? यसलाई अझै सरल रूपमा भन्दा, के तिनीहरूमाथि अधिकार जमाउने शैतान र दियाबलसहरू नेथिएन र? “मैले शक्ति फिर्ता लिएको छु भनेर म किन भन्छु त? म किन देहधारणको महत्त्व धेरै छ भनेर भन्छु त?” परमेश्‍वर देह बन्‍नुभएकै क्षण उहाँले आफ्‍नो शक्ति फिर्ता लिनुहुने क्षण हो, र काम गर्नको लागि उहाँको ईश्‍वरीयता प्रत्यक्ष रूपमा प्रकट हुने समय पनि यही हो। सबै मानिसहरूले क्रमिक रूपमा व्यावहारिक परमेश्‍वरलाई चिन्‍न पुग्छन्, त्यसरी तिनीहरूको हृदयमा भएको शैतानको स्थानलाई पूर्ण रूपमा हटाएर, तिनीहरूको हृदयमा परमेश्‍वरलाई अझै गहन स्थान दिन्छन्। विगतमा, मानिसहरूले तिनीहरूको मनको शैतानको स्वरूपमा रहेको परमेश्‍वरलाई अदृश्य र अस्पृश्य परमेश्‍वरको रूपमा हेर्थे; यो परमेश्‍वर अस्तित्वमा भएको मात्र होइन, तर यसले त सबै किसिमका चिन्‍ह र अचम्‍मका कामहरू गर्न, र भूतहरू लागेका मानिसहरूको कुरूप अनुहार प्रकट गर्नेजस्ता विभिन्‍न रहस्यहरू प्रकट गर्न सक्छ भन्‍ने पनि तिनीहरूले विश्‍वास गर्थे। यसले मानिसहरूको मनको परमेश्‍वर परमेश्‍वरको स्वरूप होइन, बरु परमेश्‍वरबाहेक अरू कुनै कुराको स्वरूप हो भन्‍ने कुरालाई पर्याप्त रूपमा प्रमाणित गर्छ। मानिसहरूको हृदयको ०.१ प्रतिशत भाग ओगट्न चाहन्छु भनेर परमेश्‍वरले भन्‍नुभएको छ। उहाँले मानिसलाई दिनुभएको सबैभन्दा उच्‍च मापदण्ड यही हो। सतही अर्थबाहेक, यी वचनहरूको व्यवहारिक पक्ष पनि छ। यसलाई यसरी व्याख्या नगरिएको भए, मानिसहरूले परमेश्‍वरले तिनीहरूलाई दिनुभएको मापदण्ड अत्यन्तै न्यून छ भनेर विचार गर्नेथिए, मानौं परमेश्‍वरले मानिसलाई अत्यन्तै थोरै मात्रामा मात्रै बुझ्‍नुहुन्छ। के मानिसको मानसिकता यही होइन र?

उपर्युक्त तथ्य र तल दिइएको पत्रुसको उदाहरणलाई जोडेर हेर्दा, के पत्ता लाग्नेछ भने, पत्रुसले साँच्‍चै नै परमेश्‍वरलाई अरूले भन्दा राम्ररी चिनेका थिए किनभने तिनले अस्पष्ट परमेश्‍वरलाई त्यागेर व्यावहारिक परमेश्‍वरको ज्ञानको खोजी गरेका थिए। उनका बुबाआमा परमेश्‍वरलाई विरोध गर्ने भूतहरू थिए भनेर किन विशेष रूपमा उल्‍लेख गरिएको छ? पत्रुसले आफ्‍नो हृदयमा परमेश्‍वरको खोजी गरिरहेका थिएनन् भन्‍ने कुरालाई यसले प्रमाणित गर्छ। तिनका आमाबाबु अस्पष्ट परमेश्‍वरको प्रतिनिधित्व गर्नेहरू थिए; परमेश्‍वरले तिनीहरूलाई उल्‍लेख गर्नुको आशय यही हो। धेरैजसो मानिसहरूले यस तथ्यलाई त्यति ध्यान दिँदैनन्। बरु, तिनीहरूले पत्रुसका प्रार्थनाहरूमा ध्यान केन्द्रित गर्छन्। कतिपय मानिसहरूमा त पत्रुसका प्रार्थनाहरू सधैँ तिनीहरूकै ओठमा, अटुट रूपमा तिनीहरूकै मनमस्तिष्कमा हुन्छन्, तैपनि तिनीहरूले अस्पष्ट परमेश्‍वरलाई पत्रुसको ज्ञानसँग कहिल्यै तुलना गर्दैनन्। किन पत्रुसले आफ्‍ना आमाबाबुको विरुद्धमा गएर परमेश्‍वरको ज्ञानको खोजी गरे त? किन पत्रुसले असफल भएकाहरूका पाठहरूबाट आफूलाई उत्साहित गरे त? उनले किन युगौं-युगदेखि परमेश्‍वरलाई प्रेम गर्ने सबैको विश्‍वास र प्रेमलाई स्वीकार गरे त? सबै सकारात्मक कुराहरू परमेश्‍वरबाट आउँछन् र शैतानको प्रक्रियाबाट नगई सिधै उहाँबाट जारी हुन्छन्‌ भन्‍ने कुरा पत्रुसले जान्‍न पुगे। यसले के देखाउँछ भने उनले चिनेका परमेश्‍वर व्यावहारिक परमेश्‍वर हुनुहुन्थ्यो, अलौकिक परमेश्‍वर होइन। युगौं-युगदेखि परमेश्‍वरलाई प्रेम गर्ने सबैको विश्‍वास र प्रेमलाई आत्मसात् गर्ने कार्यमा पत्रुसले ध्यान केन्द्रित गरेका थिए भनेर किन भनिन्छ त? यसबाट के देख्‍न सकिन्छ भने, युगौं-युगका मानिसहरूको असफलताको मुख्य कारण भनेको तिनीहरूसँग विश्‍वास र प्रेम मात्रै हुनु, तर तिनीहरूले व्यावहारिक परमेश्‍वरलाई चिन्‍न नसक्नु थियो। परिणामस्वरूप, तिनीहरूको विश्‍वास अस्पष्ट नै रहिरह्यो। अय्यूबले परमेश्‍वरलाई चिनेका थिए भनेर उल्‍लेख नगरीकन किन परमेश्‍वरले तिनको विश्‍वासको बारेमा धेरै पटक उल्‍लेख गर्नुहुन्छ, र अय्यूब पत्रुस बराबर थिएनन् भनेर परमेश्‍वरले किन भन्‍नुहुन्छ? “मेरो कानको सुनाइद्वारा मैले तपाईंको बारेमा सुनेको छु: तर अब मेरा आँखाले तपाईंलाई देख्छ” भन्‍ने अय्यूबका वचनहरूले तिनीसँग विश्‍वास मात्रै थियो, तर कुनै ज्ञान थिएन भन्‍ने कुरालाई देखाउँछन्। “पत्रुसका बाबुआमाको विरोधाभासले गर्दा उसले मेरो दया र कृपाको बारेमा अझ ठूलो ज्ञान प्राप्त गरे” भन्‍ने वचनहरूले धेरैजसो मानिसहरूमा धेरै प्रश्‍नहरू उब्‍जाउँछन्: किन परमेश्‍वरलाई चिन्‍नको लागि पत्रुसलाई विरोधाभासको आवश्यकता पर्‍यो त? किन तिनी परमेश्‍वरलाई प्रत्यक्ष रूपमा चिन्‍न असमर्थ थिए त? किन तिनले परमेश्‍वरको कृपा र दयालाई मात्रै चिनेका थिए र परमेश्‍वरले अरू कुनै कुराको बारेमा बताउनुभएन? अस्पष्ट परमेश्‍वरको अवास्तविकतालाई पहिचान गरेपछि मात्रै व्यवहारिक परमेश्‍वरको ज्ञानको खोजी गर्नु सम्‍भव हुन्छ; यी वचनहरूको उद्देश्य भनेको मानिसहरूलाई आफ्‍नो हृदयको अस्पष्ट परमेश्‍वरलाई हटाउन लगाउनु हो। यदि सृष्टिको समयदेखि आजसम्‍म मानिसहरूले सधैँ परमेश्‍वरको साँचो अनुहारलाई चिनेका भए, तिनीहरूले शैतानका कार्यहरूलाई पत्ता लगाउन सक्‍नेथिएनन्, किनभने “पहाड पार नगरुञ्‍जेलसम्‍म भुइँको तह पत्ता लगाउन सकिँदैन” भन्‍ने मानिसको आम भनाइले परमेश्‍वरले यी वचनहरू बोल्‍नुको उद्देश्यलाई दर्शाउँछ। उहाँले मानिसहरूलाई आफूले दिएको उदाहरणको सत्यताको बारेमा गहन बुझाइ प्रदान गर्न चाहनुभएको हुनाले, परमेश्‍वरले पत्रुस जिएको युग अनुग्रहको युग थियो भनेर प्रमाणित गर्दै जानी-जानी कृपा र दयामा जोड दिनुभएको छ। अर्को दृष्टिकोणबाट हेर्दा, यसले दियाबलसहरूको घृणित अनुहारलाई अझै बढी प्रकट गर्छ जसले मानिसलाई हानि गर्ने र भ्रष्ट तुल्याउनेबाहेक केही पनि गर्दैन र यसरी परमेश्‍वरको कृपा र दया अझै स्पष्ट देखिन्छन्।

परमेश्‍वरसँग कृपा र करुणा मात्रै छैन, प्रताप र क्रोध पनि छ, र शान्तिमा जिउने मानिसहरू परमेश्‍वरका आशिष्‌हरूमा जिउँछन् नै भन्‍ने छैन भनेर मानिसहरूलाई थप सङ्केत गर्दै परमेश्‍वरले पत्रुसका परीक्षाहरूको तथ्यहरूको रूपरेखा पनि प्रस्तुत गर्नुहुन्छ र तिनीहरूको वास्तविक परिस्‍थितिहरूको बारेमा पनि व्याख्या गर्नुहुन्छ। पत्रुसका परीक्षाहरूपछि तिनले पाएका अनुभवहरूको बारेमा मानिसहरूलाई बताउनु भनेको अय्यूबका यी वचनहरूको सत्यताको अझै ठूलो प्रमाण हो “के हामीले परमेश्‍वरको हातबाट असल कुराचाहिँ ग्रहण गर्ने, र प्रतिकूलताचाहिँ ग्रहण नगर्ने?” यसरी परमेश्‍वरसम्‍बन्धी पत्रुसको ज्ञानले वास्तवमा नै अभूतपूर्व क्षेत्रहरू, अर्थात्, विगत युगका मानिसहरूले कहिल्यै हासिल नगरेका क्षेत्रहरू प्राप्त गरेको थियो, जुन युगहरूभरि परमेश्‍वरलाई प्रेम गर्ने सबैको विश्‍वास र प्रेमलाई तिनले आत्मसात् गरेको र विगतमा असफल भएका मानिसहरूका पाठहरूलाई प्रयोग गरी आफैलाई प्रोत्साहन गरेको कार्यको परिणाम पनि थियो भन्‍ने कुरालाई यसमा प्रदर्शन गरिएको छ। यही कारणले गर्दा, परमेश्‍वरको साँचो ज्ञान प्राप्त गर्ने सबैलाई “फल” भनेर भनिन्छ, र त्यसमा पत्रुस पनि समावेश छन्। पत्रुसले परमेश्‍वरलाई गरेका प्रार्थनाहरूले परीक्षाको अवधिमा तिनीसँग परमेश्‍वरको बारेमा साँचो ज्ञान थियो भन्‍ने कुरालाई देखाउँछ। तैपनि हलुवामा बालुवा के थियो भने तिनले परमेश्‍वरका अभिप्रायहरूलाई पूर्ण रूपमा बुझ्‍न सकेका थिएनन्, त्यही कारणले गर्दा उहाँसम्‍बन्धी पत्रुसको ज्ञानको आधारमा परमेश्‍वरले “मानव हृदयको ०.१ प्रतिशत ओगट्ने” भनी भन्‍नुभयो। परमेश्‍वरलाई उत्कृष्ट रूपमा चिनेका मानिस, अर्थात् पत्रुसले समेत परमेश्‍वरका अभिप्रायहरूलाई सही रूपमा बुझ्‍न सकेका थिएनन् भन्‍ने कुराले मानिसमा परमेश्‍वरलाई चिन्‍ने क्षमता छैन, किनभने तिनीहरूलाई शैतानले भ्रष्ट तुल्याएको छ भन्‍ने देखाउँछ; यसले सबै मानिसहरूलाई मानिसको सार जान्‍ने अवसर दिन्छ। यी दुई पूर्वसर्तहरू—मानिसहरूमा रहेको परमेश्‍वरलाई चिन्‍ने क्षमताको कमी र शैतान तिनीहरूमा पूर्ण रूपमा व्याप्त रहेको कुरा—परमेश्‍वरको महान् शक्तिका लागि प्रतिभार हुन्, किनभने परमेश्‍वरले वचनहरूद्वारा मात्रै काम गर्नुहुन्छ, उहाँले कुनै पनि उद्यम अघि बढाउनुहुन्‍न, र यसरी उहाँले मानिसहरूको हृदयमा निश्‍चित स्थान लिनुहुन्छ। तर परमेश्‍वरका अभिप्रायहरूलाई पूरा गर्नका लागि किन मानिसहरूले ०.१ प्रतिशत मात्रै हासिल गर्नु आवश्यक हुन्छ त? परमेश्‍वरले मानिसमा यो क्षमताको सृष्टि गर्नुभएको छैन भन्‍ने तथ्यद्वारा यसलाई व्याख्या गर्न सकिन्छ। यदि यो क्षमता नभए पनि मानिसले परमेश्‍वरको १०० प्रतिशत ज्ञान प्राप्त गर्थ्यो भने, तिनीहरूका लागि परमेश्‍वरको हरेक चाल दिनको उज्यालो जस्तै स्पष्ट हुनेथियो—अनि मानिसहरूको अन्तर्निहित प्रकृतिको कारण, मानिसहरूले तुरुन्तै परमेश्‍वरलाई धोका दिनेथिए, तिनीहरूले उहाँविरुद्ध खडा भई खुलेआम उहाँको विरोध गर्नेथिए, यही कारणले गर्दा नै शैतान पतन भएको थियो। त्यसकारण, परमेश्‍वरले मानिसहरूलाई कहिल्यै पनि कम ठान्‍नुहुन्‍न, किनभने यही कारणले गर्दा नै उहाँले तिनीहरूको पूर्ण चिरफार गरिसक्‍नुभएको छ, र तिनीहरूको बारेमा सबै कुरा स्पष्ट रूपले जान्‍नुहुन्छ, यहाँसम्‍म कि उहाँले तिनीहरूको शरीरमा कति पानी छ भन्‍ने समेत सही रूपमा जान्‍नुहुन्छ। त्यसो भए, उहाँको लागि मानवजातिको प्रकृति झन् कति स्पष्ट होला त? परमेश्‍वरले कहिल्यै पनि गल्तीहरू गर्नुहुन्‍न, र उहाँले आफ्‍ना वाणीका वचनहरू सबैभन्दा बढी सटीकताको साथ छनौट गर्नुहुन्छ। यसकारण, पत्रुसले परमेश्‍वरका अभिप्रायहरूको बारेमा सही रूपमा नजान्‍नु र तिनीसँग परमेश्‍वरको बारेमा सबैभन्दा धेरै ज्ञान हुनुको बीचमा कुनै विरोधाभास छैन; यसको साथै, यी दुई कुरा पूर्ण रूपमा असम्‍बन्धित छन्। मानिसहरूको ध्यान पत्रुसतिर खिच्‍नको लागि उहाँले तिनलाई उदाहरणको रूपमा प्रस्तुत गर्नुभएको होइन। किन अय्यूबजस्तो व्यक्तिले परमेश्‍वरलाई चिन्‍न सकेनन्, तर पत्रुसले चिन्‍न सके त? परमेश्‍वरले किन मानिस यो प्राप्त गर्न सक्षम छ भनेर भन्‍नुभयो, तैपनि यो उहाँको महान् शक्तिले गर्दा नै हो भनेर भन्‍नुभयो त? के मानिसहरू साँच्‍चै नै जन्मजातै प्रतिभावान् हुन्छन् त? यो कुरा जान्‍नु मानिसहरूको लागि सहज छैन; यदि मैले यसको बारेमा नबताएको भए, कसैले पनि यसको भित्री महत्त्वलाई पत्ता लगाउनेथिएन। यी वचनहरूको उद्देश्य मानिसहरूलाई अन्तर्ज्ञान दिनु हो, ताकि तिनीहरूसँग परमेश्‍वरसँग सहकार्य गर्ने विश्‍वास होस्। त्यसपछि मात्रै परमेश्‍वरले मानिसको सहकार्यमा काम गर्न सक्‍नुहुन्छ। आत्मिक क्षेत्रको वास्तविक अवस्था यस्तै छ, र यो कुरा मानिसको लागि पूर्ण रूपमा अथाह छ। मानिसहरूको हृदयमा रहेको शैतानको स्थानलाई हटाएर त्यो स्थान परमेश्‍वरलाई दिनु—शैतानको अतिक्रमणलाई पर धकेल्नुको अर्थ यही हो, त्यसरी मात्रै ख्रीष्ट पृथ्वीमा ओर्लनुभएको छ भनेर भन्‍न सकिन्छ, त्यसरी मात्रै पृथ्वीका राज्यहरू ख्रीष्टको राज्य बनेका छन् भनेर भन्‍न सकिन्छ।

यस बिन्दुमा, पत्रुस हजारौं वर्षसम्‍म एक नमुना र उदाहरणीय व्यक्तित्व थिए भनेर उल्‍लेख गर्नुको उद्देश्य तिनी नमुना र उदाहरणीय व्यक्तित्व थिए भनेर बताउनु मात्र होइन; यी वचनहरू त आत्मिक क्षेत्रमा लडिने लडाइँको प्रतिबिम्‍ब हुन्। शैतानले यो सबै समय मानिसलाई निल्‍ने, र त्यसरी परमेश्‍वरलाई संसार नष्ट गर्न र उहाँका साक्षीहरू गुमाउन लगाउने व्यर्थको आशा लिएर काम गर्दैआएको छ। तैपनि परमेश्‍वरले भन्‍नुभएको छ, “म सुरुमा नमुना निर्माण गर्नेछु ताकि मैले मानव हृदयमा सबैभन्दा सानो स्थान लिन सकूँ। यो चरणमा, मानवजातिले मलाई न त प्रसन्‍न तुल्याउँछ, न त मलाई पूर्ण रूपमा चिन्छ; तैपनि, मेरो महान् शक्तिको कारण मानव पूर्ण रूपमा ममा समर्पित हुन र मेरो विरुद्धमा विद्रोह गर्न छोड्नेछ, र म शैतानलाई जित्‍नको लागि यसलाई एउटा उदाहरणको रूपमा प्रयोग गर्नेछु। भन्‍नुको अर्थ, म मानव हृदयमा मैले ओगट्ने ०.१ प्रतिशत भागलाई मानवजातिमाथि शैतानले चलाइरहेको सबै शक्तिहरूलाई दमन गर्नको लागि प्रयोग गर्नेछु।” त्यसकारण, परमेश्‍वरले पत्रुसलाई एउटा उदाहरणको रूपमा उल्‍लेख गर्नुहुन्छ, ताकि तिनले सबै मानवजातिले अनुकरण गर्ने र अभ्यास गर्ने खाकाको रूपमा काम गर्न सकून्। प्रारम्‍भिक अनुच्‍छेदसँग जोड्दा, यसले आत्मिक क्षेत्रको अवस्थाको बारेमा परमेश्‍वरले के भन्‍नुभएको छ त्यसको सत्यतालाई प्रदर्शन गर्छ: “आज विगतको जस्तो छैन: म सृष्टिको समयदेखि अहिलेसम्म कहिल्यै नदेखिएका कार्यहरू गर्नेछु, युगौँसम्म कहिल्यै नसुनिएका वचनहरू बोल्‍नेछु, किनकि सबै मानिसहरूले मलाई देहमा चिनून् भनी म भन्छु।” यसबाट के कुरा स्पष्ट हुन्छ भने परमेश्‍वरले आज आफ्‍ना वचनहरूमा काम गर्न थाल्‍नुभएको छ। मानिसहरूले बाहिरी रूपमा के भइरहेको छ त्यो मात्रै देख्‍न सक्छन्, तिनीहरूले आत्मिक रूपमा वास्तवमा के भइरहेको छ भनेर देख्‍न सक्दैनन्, त्यसकारण परमेश्‍वर भन्‍नुहुन्छ, “यी मेरा व्यवस्थापनका कदमहरू हुन्, तर मानिसलाई अलिकति पनि आभास छैन। मैले स्पष्ट रूपमा बोलेको छु, तापनि मानिसहरू अबुझ नै रहन्छन्; तिनीहरूलाई बुझाउन गाह्रो छ। के यो मानिसको तुच्छता होइन र?” यी वचनहरूभित्र थप वचनहरू छन्: माथि व्याख्या गरिएजस्तै ती वचनहरूले आत्मिक क्षेत्रमा युद्ध भइरहेको छ भनेर बताउँछन्।

पत्रुसको कथाको छोटकरी व्याख्यापछि पनि परमेश्‍वरका अभिप्रायहरू पूर्ण रूपमा हासिल भएका छैनन्, त्यसकारण परमेश्‍वरले पत्रुसको विषयमा मानिसको लागि निम्‍न मापदण्ड तोक्नुहुन्छ: “यो ब्रह्माण्ड र आकाश-मण्डलभरि, पृथ्वीमाथि र आकाशमा भएका हरेक थोकको बीचमा, पृथ्वीमाथि र आकाशमा भएका सबै कुराहरूले मेरो कामको अन्तिम चरणको निम्ति भरमग्दुर कोसिस गर्छन्। के साँच्‍चै तिमीहरू शैतानको सेनाद्वारा दिइएको आदेशलाई पालन गर्ने दर्शक बन्ने इच्छा गर्दैनौ?” पत्रुसको ज्ञानको बारेमा पढिसकेपछि मानिसहरूले गहन अन्तर्दृष्टि पाउँछन्, र अझै प्रभावकारी बन्‍नको लागि, परमेश्‍वरले मानिसहरूलाई तिनीहरूको छाडापन, असंयमता, र परमेश्‍वरसम्‍बन्धी ज्ञानको कमीका परिणामहरू देखाउनुहुन्छ; यसको साथै, उहाँले—फेरि पनि र अझै बढी सटीकताको साथ—मानवजातिलाई आत्मिक क्षेत्रको युद्धमा वास्तवमा के भइरहेको छ त्यस बारेमा बताउनुहुन्छ। यसरी मात्रै मानिसहरू शैतानद्वारा लगिने कार्यको विरुद्धमा अझै बढी सतर्क हुन्छन्। यसको साथै, यदि मानिसहरू यस पटक असफल भए भने, परमेश्‍वरले तिनीहरूलाई यस पटक जस्तै मुक्ति दिनुहुनेछैन भन्‍ने कुरालाई पनि यसले स्पष्ट पार्छ। समग्रमा, यी चेतावनीहरूले परमेश्‍वरका वचनहरूले मानवजातिलाई पार्ने प्रभावलाई अझै गहन बनाउँछन्, तिनले मानिसहरूलाई परमेश्‍वरको कृपालाई अझै बढी मूल्यवान् मान्ने, र परमेश्‍वरका चेतावनी वचनहरूलाई कदर गर्ने तुल्याउँछन्, ताकि मानवजातिलाई मुक्ति दिने परमेश्‍वरको उद्देश्य साँचो रूपमा हासिल हुन सकोस्।


पत्रुसको जीवनको बारेमा

पत्रुस मानवजातिको लागि परमेश्‍वरद्वारा खडा गरिएका आदर्श व्यक्ति थिए, सबैको निम्ति परिचित नक्षत्र थिए। परमेश्‍वरले किन त्यस्ता साधारण व्यक्तिलाई उदाहरणको रूपमा खडा गर्नुभयो र पछिका पुस्ताहरूले गुणगान गरे त? स्पष्टै छ, यस कुरालाई परमेश्‍वरप्रति तिनको प्रेमको अभिव्यक्ति र उहाँलाई प्रेम गर्ने सङ्कल्पबाट अलग गर्न सकिँदैन। परमेश्‍वरलाई प्रेम गर्ने पत्रुसको हृदय कसरी प्रकट भयो, र तिनको जीवनका अनुभवहरू वास्तवमा कस्ता थिए भन्‍ने विषयमा भन्नुपर्दा, त्यस समयका प्रथाहरूलाई हेर्न र त्यस युगका पत्रुसलाई अवलोकन गर्न हामी अनुग्रहको युगमा फर्केर जानुपर्छ।

पत्रुसको जन्म साधारण यहूदी किसान परिवारमा भएको थियो। तिनका बाबुआमाले खेतीपाती गरेर नै सम्पूर्ण परिवारको पालनपोषण गर्थे, र तिनी सबैभन्दा जेठो थिए र तिनका चार जना भाइबहिनीहरू थिए। अवश्य पनि, हाम्रो कथाको मुख्य भाग यो होइन; पत्रुस हाम्रा मुख्य पात्र हुन्। पाँच वर्षका छँदा, पत्रुसको बुबाआमाले तिनलाई लेख्न-पढ्न सिकाउन थाले। त्यो बेला, यहूदी मानिसहरू निकै पढालेखा थिए, र विशेष गरी कृषि, उद्योग र व्यापारजस्ता क्षेत्रमा अघि थिए। तिनीहरूको सामाजिक वातावरणले गर्दा, पत्रुसको बुबाआमा दुवैले उच्च शिक्षा प्राप्त गरेका थिए। गाउँमा जन्मेका भए पनि, तिनीहरू शिक्षित नै थिए र आजका औसत विश्‍वविद्यालयका विद्यार्थीहरू जत्तिकै थिए। पत्रुस यस्ता अनुकूल सामाजिक परिस्थितिहरूमा जन्मेका थिए—स्पष्ट रूपमा, यो उनको सौभाग्य थियो। चलाख र तीक्ष्णबुद्धि भएको हुनाले, उनलाई नयाँ विचारहरू बोध गर्न सजिलो लाग्थ्यो। आफ्नो अध्ययन सुरु गरेपछि, उनी आफूले सिकेका कुराहरूबाट निष्कर्ष निकाल्न सक्थे, र उनलाई त्यो पटक्कै गाह्रो लाग्दैनथ्यो। उनका आमाबुबालाई यस्तो चलाख, तीक्ष्णबुद्धि भएको छोरा पाएकोमा गर्व थियो, त्यसैले उनले समाजमा आफूलाई प्रतिष्ठित बनाउन र कुनै प्रकारको आधिकारिक पद सुरक्षित गर्न सक्ने आशामा, तिनीहरूले उनको शिक्षालाई सहारा दिन आफ्नो रगत-पसिना बगाए। थाहै नपाई, पत्रुसलाई परमेश्‍वरमा रुचि लाग्न थालेको थियो। यसरी, चौध वर्षको उमेरमा, हाई स्कुलमा छँदा, उनलाई आफूले अध्ययन गरिरहेको प्राचीन ग्रीक संस्कृतिप्रति गहिरो वितृष्णा महसुस भयो; विशेष गरी, उनी प्राचीन ग्रीक इतिहासका काल्पनिक पात्रहरू र मनगढन्ते घटनाहरूलाई झनै बढी घृणा गर्थे। त्यसबेलादेखि, आफ्नो युवावस्थाको वसन्तमा भर्खरै प्रवेश गरेका पत्रुसले मानव जीवनको अनुसन्धान गर्न र समाजसँग उठबस गर्न थाले। उनले आफ्ना आमाबुबाले गरेको परिश्रम विवेकको भावनाले चुक्ता गरेनन्, किनभने उनले स्पष्ट रूपमा के देखे भने, सबै मानिस आत्म-छलको अवस्थामा जिइरहेका थिए, र अर्थहीन जीवन बिताइरहेका थिए, र तिनीहरू सबै ख्याति र लाभका लागि प्रतिस्पर्धा गर्नका खातिर आफ्नै जीवनलाई बर्बाद गरिरहेका थिए। उनी बसेको सामाजिक वातावरणसँग उनको अन्तर्ज्ञानको गहिरो सम्बन्ध थियो। मानिसहरूसँग जति धेरै ज्ञान हुन्थ्यो, तिनीहरूका अन्तरवैयक्तिक सम्बन्ध र आन्तरिक संसार त्यति नै जटिल हुन्थे, र त्यसैले तिनीहरू बसोबास गर्ने ठाउँ त्यति नै रिक्त महसुस हुन्थ्यो। यी परिस्थितिहरूमा, पत्रुस आफ्नो फुर्सदको समय जताततै भ्रमण गरेर बिताउँथे, र उनले भेट्नेहरूमध्ये अधिकांश धार्मिक व्यक्तित्वहरू हुन्थे। उनको हृदयमा धर्मले सायद मानव संसारका विभिन्‍न रहस्यलाई स्पष्ट पार्न सक्छ भन्‍ने अस्पष्ट भावना महसुस भएजस्तो देखिन्थ्यो, त्यसैले उनी आफ्ना आमाबुबालाई थाहा नदिई, सेवामा उपस्थित हुन अक्सर आफ्नो घर नजिकैको सभाघरमा जान्थे। धेरै समय नबित्दै, सधैँ असल चरित्रका र पढाइमा उत्कृष्ट रहेका पत्रुसलाई स्कुल जान घृणा लाग्न थाल्यो। आफ्ना आमाबुबाको सुपरिवेक्षणमा, उनले अनिच्छापूर्वक हाई स्कुल पूरा गरे, त्यसपछि, ज्ञानको सागरबाट पौडेर किनारमा आएपछि, उनले गहिरो सास फेरे—त्यसबेलादेखि, उनी सबै अर्ती र बन्धनबाट मुक्त भए।

पत्रुसले स्कूल समाप्त गरेपछि सबै किसिमका पुस्तक-पुस्तिका पढ्न थाले, तर सत्र वर्षको उमेरमा पनि, बाहिरी संसारबारे तिनीसँग त्यति धेरै अनुभव थिएन। स्कूलबाट दीक्षान्त प्राप्त गरिसकेपछि तिनी खेतीपाती गरेर आफ्नो पेट पाल्थे, यस क्रममा पुस्तक-पुस्तिका पढ्न र धार्मिक सेवाहरूमा सहभागी हुन सक्दो समय निकाल्थे। तिनीबाट ठूलो आशा गरेका तिनका बाबुआमाले आफ्नो “विद्रोही छोरा” को लागि प्रायजसो स्वर्गलाई सराप्थे, तर त्यो कुरासमेत धार्मिकताको निम्ति तिनको भोक र तिर्खाको मार्गमा खडा हुन सकेन। पत्रुसले आफ्ना अनुभवहरूको क्रममा धेरै प्रतिरोधहरूको सामना गरे, तर तिनको हृदय तृषित थियो, र तिनी झरीपछिको घाँसजस्तै सप्रिए। चाँडै नै तिनले धार्मिक संसारका केही ठूला व्यक्तित्वहरूलाई भेट्ने “सौभाग्य” पाए, अनि तिनको तृष्णा अत्यन्तै बलियो भएको हुनाले, तिनले तिनीहरूसँग झन्-झन् बढी समय बिताउँथे, अन्त्यमा आफ्नो लगभग सबै समय तिनीहरूका बीचमा नै बिताउन थाले। तिनले तृप्त खुसीमा डुबेर अचानक यी मानिसहरूमध्ये धेरैजसोले त ओठले मात्र विश्‍वास गर्दा रहेछन् र आफ्नो विश्‍वासमा हृदय नै दिएका रहेनछन् भन्‍ने पत्ता लगाए। सीधा र शुद्ध मनका पत्रुसले कसरी त्यस्तो धक्का सहन सक्थे र? तिनले आफूले सङ्गत गरेका लगभग सबै मानिस मानव भेषमा रहेका पशु रहेछन्—तिनीहरू मानव अनुहार भएका पशु रहेछन् भन्‍ने पत्ता लगाए। त्यो बेला, पत्रुस अत्यन्तै सोझो थिए, त्यसकारण धेरै पटक तिनीहरूसँग तिनले हृदयबाट नै बिन्ती गरे। तर के ती कुटिल, धूर्त धार्मिक व्यक्तिहरूले ती जोसिलो जवान मानिसको बिन्तीलाई सुन्न सक्थे र? त्यसबेला पत्रुसले मानव जीवनको साँचो रिक्तता अनुभव गरे: जीवन मञ्चको पहिलो कदममा नै तिनी असफल भएका थिए…। एक वर्षपछि, तिनी सभाघरबाट निस्के र स्वतन्त्र भएर बस्न थाले।

त्यो धक्काले १८ वर्षे पत्रुसलाई निकै परिपक्व र परिष्कृत तुल्यायो। तिनमा अब आफ्नो जवानीको मूर्खताको कुनै छाप बाँकी थिएन; तिनले खाएको धक्काले जवानीको निर्दोषता र कौशलहीनतालाई कडा रूपमा दबाएको थियो, र तिनले मछुवाको रूपमा आफ्नो जीवन सुरु गरे। त्यसपछि, तिनले आफ्नो डुङ्गामा प्रचार गरेका मानिसहरूले सुन्दै गरेको देखिन्थ्यो। माछा मारेर जीविकोपार्जन गर्ने क्रममा, तिनी जता-जता जान्थे त्यता-त्यता तिनले सन्देश फैलाउँथे, र प्रचार गरेका सबै मानिस तिनका प्रवचनबाट मन्त्रमुग्ध हुन्थे, किनभने तिनले बोलेका कुराले सर्वसाधारणको हृदय छुन्थे, र तिनको इमानदारीले तिनीहरू सबै गहन रूपमा प्रभावित हुन्थे। तिनले मानिसहरूलाई प्रायजसो अरूसँग हृदयबाट व्यवहार गर्न, स्वर्ग र पृथ्वी अनि यावत् थोकमाथिको सार्वभौम शासकलाई पुकार्न, र आफ्नो विवेकलाई इन्कार नगर्न र लाजमर्दो कुराहरू नगर्न, सबै कुरामा आफ्नो हृदयदेखि प्रेम गरेका परमेश्‍वरलाई सन्तुष्ट तुल्याउन सिकाउँथे…। तिनका प्रवचन सुनेर मानिसहरू प्रायजसो गहन रूपमा प्रभावित हुन्थे; तिनीहरूले तिनीद्वारा आफूहरू उत्प्रेरित भएको अनुभव गर्थे र प्रायजसो आँसु झार्थे। त्यो बेला, उनका सबै अनुयायीले तिनलाई निकै आदर गर्थे, जो सबै दरिद्र थिए र त्यो बेलाको समाजको स्थितिअनुसार, तिनीहरूको संख्या प्राकृतिक रूपमा नै थोरै थियो। पत्रुसलाई त्यस बेलाका धार्मिक तत्वहरूले पनि सताएका थिए। यी सबै कुराले गर्दा दुई वर्षसम्म तिनी एक ठाउँदेखि अर्को ठाउँमा जाँदै एकान्त जीवन बिताइरहेका थिए। दुई वर्षको त्यो असाधारण अनुभवपछि तिनले धेरै अन्तर्ज्ञान प्राप्त गरे र पहिले नजानेका कुराबारे धेरै कुरा सिके, यहाँसम्म कि तिनी १४ वर्षको हुँदाको तुलनामा पहिचान नै गर्न नसकिने भएका थिए, यसरी अहिले तिनीसँग त्यति बेलाको अवस्थासँग मिल्ने कुरा केही पनि थिएन। यी दुई वर्षको अवधिमा तिनले सबै किसिमका मानिसलाई भेटेका थिए र समाजबारे सबै किसिमका सत्यता देखेका थिए, परिणामस्वरूप, धार्मिक संसारका सबै किसिमका विधिविधानबाट आफूलाई क्रमिक रूपमा मुक्त गर्न थाले। त्यो बेलाको पवित्र आत्माको कार्यमा आएको विकासद्वारा पनि तिनी गहन रूपमा प्रभावित भएका थिए; त्यतिबेलासम्म, येशूले काम गर्दै आउनुभएको धेरै वर्ष भइसकेको थियो, त्यसकारण पत्रुस पवित्र आत्माको त्यसबेलाको कामद्वारा पनि प्रभावित थिए, यद्यपि तिनले येशूलाई भेटेका भने थिएनन्। यही कारणले गर्दा, जब पत्रुसले प्रचार गरिरहेका थिए, त्यतिबेला तिनले अघिल्ला पुस्ताका सन्तहरूले कहिल्यै प्राप्त नगरेका धेरै कुरा प्राप्त गरे। अवश्य नै, त्यसबेला तिनलाई येशूबारे अलिअलि थाहा थियो, तर उहाँलाई आमने-सामने भेट्ने मौका कहिल्यै पाएका थिएनन्। तिनले पवित्र आत्माबाट जन्मनुभएका स्वर्गीय व्यक्तित्वलाई देख्ने आशा र तृष्णा मात्रै गरेका थिए।

एक साँझ, पत्रुसले डुङ्गाबाट माछा मारिरहेका थिए (त्यो बेला गालीलको समुद्र भनिने ठाउँको किनार छेउमा)। तिनको हातमा बल्छीको टाँगो थियो, तर तिनको मनमा अरू नै कुरा खेलिरहेका थिए। डुब्दै गरेको घामले पानीको सतह रगतको ठूलो सागरजस्तो देखिन्थ्यो। पत्रुसको जवान तर शान्त र डटिलो अनुहारमा ज्योति प्रतिबिम्बित भएको थियो; तिनी गहिरो सोचमा परेका जस्तो देखिन्थे। त्यसबेला, मन्द हावा चल्यो, र तिनले तुरुन्तै आफ्नो जीवन एकलोपन महसुस गरे, जसले तिनलाई निराशाको अनुभूति गरायो। समुद्रका छालहरू ज्योतिमा टल्किरहेका बेला, तिनलाई आफू माछा मार्ने मनस्थितिमा नभएको स्पष्ट भयो। तिनी विचारमा डुबिरहेका बेला, तिनले अचानक पछाडिबाट कसैले यसो भनेको सुने, “यहूदी योनाका छोरा सिमोन, तिम्रो जीवनका दिनहरू एकला छन्। के तिमी मलाई पछ्याउँछौ?” तिनले छक्क परेर आफूले पक्रिरहेको बल्छीको टाँगोलाई छोडिपठाए, र त्यो टाँगो तुरुन्तै समुद्रमा डुब्यो। पत्रुस आफ्नो डुङ्गामा उभिरहेको मानिसलाई हेर्न फनक्क पछाडि फर्के। तिनले माथिदेखि तलसम्म हेरे: ती मानिसको कपाल काँधसम्म झरेका र सूर्यको प्रकाशले सुनौलो रङ्गका देखिन्थे, उहाँले खैरो लुगा लगाउनुभएको थियो, उहाँको उचाइ मध्यम थियो, र शिरदेखि पाउसम्म यहूदीले जस्तो वस्त्र लगाउनुभएको थियो। अँध्यारो हुँदै गइरहेको बेला, उहाँको खैरो वस्त्र अलिक कालो र उहाँको अनुहार अलिअलि चम्किएको देखिन्थ्यो। पत्रुसले येशूलाई भेट्न खोजेका थिए, तर कहिले पनि सफल भएका थिएनन्। त्यो क्षण, पत्रुसले आफ्नो प्राणको गहिराइमा, यी मानिस नै आफ्नो हृदयको पवित्र जन हुनुहुन्छ भन्‍ने विश्‍वास गरे, त्यसकारण माछा मार्ने डुङ्गामा लम्पसार पर्दै तिनले भने, “के तपाईं स्वर्गको राज्यको सुसमाचार प्रचार गर्न आउनुभएका प्रभु हुनुहुन्छ? मैले तपाईंका अनुभवहरूबारे सुनेको छु, तर मैले तपाईंलाई कहिल्यै देखेको थिइनँ। म तपाईंलाई पछ्याउन चाहन्थेँ, तर मैले तपाईंलाई कहिल्यै भेट्टाउन सकेको थिइनँ।” त्यो बेलासम्म येशू डुङ्गाको कोठासम्म आइसक्‍नुभएको थियो, जहाँ उहाँ शान्त भई बसिरहनुभएको थियो। “उठेर आऊ अनि मेरो छेउमा बस!” उहाँले भन्‍नुभयो। “म यहाँ मलाई साँचो प्रेम गर्नेहरूलाई खोज्न आएको छु। म विशेष गरी स्वर्गको राज्यको सुसमाचार प्रचार गर्न आएको छु, र मसँग एउटै मनका हुनेहरूको खोजी गर्न म विभिन्‍न ठाउँमा जानेछु। के तिमी तयार छौ?” पत्रुसले जवाफ दिए: “स्वर्गमा हुनुहुने पिताले पठाउनुभएका व्यक्तिलाई मैले पछ्याउनैपर्छ। पवित्र आत्माले चुन्‍नुभएको व्यक्तिलाई मैले स्वीकार गर्नैपर्छ। मैले स्वर्गमा हुनुहुने पितालाई प्रेम गर्ने हुनाले, म कसरी तपाईंलाई पछ्याउन अनिच्छुक हुन सक्छु र?” पत्रुसका वचनहरू धार्मिक धारणाहरूले भरिएका भए पनि, येशू मुस्कुराउनुभयो र सन्तुष्टिको साथ आफ्नो शिर हल्लाउनुभयो। त्यो बेला, उहाँभित्र पत्रुसको निम्ति पिताको प्रेम प्रकट भयो।

पत्रुसले धेरै वर्षसम्म येशूलाई पछ्याए र उहाँमा धेरै कुरा देखे, जुन अन्य मानिसमा थिएनन्। पत्रुसले एक वर्षसम्म येशूलाई पछ्याएपछि, उहाँले तिनलाई बाह्र चेलामध्ये चुन्‍नुभयो। (अवश्य पनि येशूले यो कुरालाई उच्‍च स्वरमा बोल्‍नुभएन र अरूले यसबारे बिलकुलै थाहा पाएनन्।) पत्रुसले जीवनमा आफूलाई येशूले गर्नुभएका हरेक कुराद्वारा मापन गरे। सबैभन्दा महत्वपूर्ण कुरा, येशूले प्रचार गर्नुभएका सन्देशहरू तिनको हृदयमा गढेर बसे। तिनी येशूप्रति अत्यन्तै विचारशील र बफादार थिए, अनि तिनले उहाँविरुद्ध कहिल्यै कुनै गुनासो गरेनन्। परिणामस्वरूप, तिनी येशू जानुहुने हरेक ठाउँमा उहाँको विश्‍वासयोग्य साथी बने। पत्रुसले येशूका शिक्षा, उहाँका भद्र वचन, उहाँले आफ्नो भोजनमा खानुहुने कुरा, उहाँका वस्त्र, उहाँको आश्रय, र उहाँको यात्राको तौरतरिका अवलोकन गरे। तिनले सबै कुरामा येशूको अनुकरण गरे। तिनी कहिले पनि आत्म-धर्मी बनेनन्, बरु तिनले त पुराना भइसकेका सबै कुरालाई फालिदिए, अनि वचन र कर्म दुवैमा येशूको उदाहरण पछ्याए। त्यसै समयमा पत्रुसले स्वर्ग र पृथ्वी अनि सबै थोक सर्वशक्तिमान्‌को हातमा छन् र त्यही कारणले गर्दा तिनले आफूसँग कुनै व्यक्तिगत विकल्प छैन भन्‍ने अनुभूति गरे। पत्रुसले येशू जे हुनुहुन्थ्यो, ती सबै आफूमा समाहित गरे र त्यसलाई एक उदाहरणको रूपमा प्रयोग गरे। येशूको जीवनले उहाँ आफूले गरेका कामकुरामा आत्म-धर्मी हुनुहुन्नथ्यो भन्‍ने देखाउँछ; उहाँले आफूबारे ठूलाठूला कुरा गर्नुको साटो मानिसहरूलाई प्रेमद्वारा प्रेरणा दिनुहुन्थ्यो। विविध कामकुराले येशू जे हुनुहुन्थ्यो त्यो देखायो, र त्यही कारण पत्रुसले उहाँसम्बन्धी हरेक कुरा अनुसरण गरे। पत्रुसलाई आफ्ना अनुभवहरूले येशूको प्रेमिलोपनको झन्-झन् बढी बोध गराए, र तिनले यस्ता कुरा भने, “मैले सारा ब्रह्माण्डभरि सर्वशक्तिमान्‌लाई खोजेको छु, र स्वर्ग र पृथ्वीमा अनि सबै थोकमा अचम्मका कामहरू देखेको छु, यसरी मैले सर्वशक्तिमान्‌को प्रेमिलोपनको गहन बोध हासिल गरेको छु। तर, मेरो आफ्नै हृदयमा यति साँचो प्रेम कहिल्यै थिएन, र मैले सर्वशक्तिमान्‌को प्रेमिलोपनलाई आफ्नै आँखाले कहिल्यै देखेको थिइनँ। आज सर्वशक्तिमान्‌का नजरमा, म उहाँको निगाहको पात्र भएको छु, र मैले बल्‍ल परमेश्‍वरको प्रेमिलोपन अनुभूति गरेको छु। मैले अन्त्यमा के पत्ता लगाएको छु भने, परमेश्‍वरले सबै थोक सृष्टि गर्नुभएको तथ्यले मात्र मानवजातिलाई उहाँप्रति प्रेम गर्ने तुल्याउँदैन; मैले त मेरो दैनिक जीवनमा उहाँको असीमित प्रेमिलोपन भेटेको छु। कसरी यो अहिले तत्काल देख्न सकिने कुरामा मात्र सीमित हुन सक्छ र?” समय बित्दै जाँदा, धेरै प्रेमिलो कुराहरू पत्रुसमा देखा पर्दै गए। तिनी येशूप्रति एकदमै समर्पित बने र अवश्य नै, तिनले केही धक्का पनि खाए। जब येशूले पत्रुसलाई विभिन्‍न स्थानमा प्रचार गर्नको लागि लैजानुहुन्थ्यो, तब तिनले आफूलाई सधैँ विनम्र तुल्याएर येशूका उपदेशहरू सुन्थे। वर्षौंसम्म येशूलाई पछ्याएको कारणले तिनी कहिल्यै पनि अहङ्कारी बनेनन्। येशूले उहाँ आउनुको कारण भनेको आफ्नो काम सम्पन्न गर्न क्रूसमा टाँगिनको लागि हो भनी भन्नुभएपछि, पत्रुसले आफ्नो हृदयमा धेरै पटक पीडा अनुभूति गर्थे र एकान्तमा एकलै रुन्थे। तैपनि, अन्तमा त्यो “दुर्भाग्यपूर्ण” दिन आयो। येशू पक्राउ पर्नुभएपछि पत्रुस माछा मार्ने आफ्नो डुङ्गामा गएर एकलै रोए र त्यसको लागि धेरै प्रार्थना गरे। तर तिनलाई आफ्नो हृदयमा त्यो घटना परमेश्‍वर पिताको इच्छा हो र त्यसलाई कसैले पनि बदल्न सक्दैन भन्‍ने थाहा थियो। तिनी आफ्नो प्रेमको कारण पीडामै रहिरहे र तिनले आँखाभरि आँसु बोकिरहे। त्यो, अवश्य पनि मानवीय कमजोरी हो। यसरी, जब तिनले येशूलाई क्रूसमा टाँगिँदैछ भन्‍ने थाहा पाए, तब तिनले येशूलाई सोधे, “तपाईंले संसार छाड्नुभएपछि, के तपाईं हामीमाझ हाम्रो रखवाली गर्न फर्कनुहुनेछ त? के हामी अझै पनि तपाईंलाई देख्न सक्‍नेछौं त?” ती वचनहरू एकदमै अज्ञानतापूर्ण र मानव धारणाहरूले भरिएको भए तापनि, येशूले पत्रुसको पीडाको तिक्तता बुझ्नुभयो, यसकारण उहाँले प्रेम देखाउँदै पत्रुसको कमजोरीलाई विचार गर्नुभयो: “पत्रुस, मैले तँलाई प्रेम गरेको छु। के त्यो तँलाई थाहा छ? तैँले जे भन्छस्, त्यसको पछाडि कुनै कारण नभएको भए तापनि, पिताले के प्रतिज्ञा गर्नुभएको छ भने, म मेरो पुनरुत्थानपछि ४० दिनसम्‍म मानिसहरूसमक्ष देखा पर्नेछु। के तँ मेरो आत्माले तिमीहरू सबैलाई बारम्बार अनुग्रह प्रदान गर्नेछ भनी विश्‍वास गर्दैनस् र?” पत्रुसले त्यस कुराबाट केही सान्त्वना महसुस गरेको भए तापनि, अझै पनि एउटा कुरा छुटेको महसुस गरे, त्यसैले पुनरुत्थान हुनुभएपछि, येशू तिनीकहाँ पहिलोपल्ट खुला रूपमा देखा पर्नुभयो। तथापि, पत्रुसलाई निरन्तर आफ्ना धारणाहरूमा अल्झिनबाट रोक्न येशूले आफ्नो लागि पत्रुसले तयार पारेको खर्चिलो खाना अस्वीकार गर्नुभयो र एकै निमेषमा बिलाउनुभयो। त्यस क्षणपछि, पत्रुसले अन्ततः प्रभु येशूबारे गहन बुझाइ प्राप्त गरे र उहाँलाई अझ बढी प्रेम गरे। उहाँको पुनरुत्थानपश्चात, येशू बारम्बार पत्रुसकहाँ देखा पर्नुभयो। ती चालीस दिन बितेपछि र उहाँले स्वर्गारोहण गर्नुभएपछि, उहाँ फेरि तीन पटक पत्रुसकहाँ देखा पर्नुभयो। हरेक देखा पराइ ठीक त्यो बेला हुन्थ्यो, जुन बेला पवित्र आत्माको एउटा काम पूरा हुन लागेको हुन्थ्यो अनि नयाँ कामको सुरुवात हुन लागेको हुन्थ्यो।

पत्रुसले जीवनभरि नै जीविकाको लागि माछा मार्ने काम गरे, तर त्योभन्दा पनि बढी तिनी प्रचार गर्नलाई जिए। तिनले आफ्ना पछिल्ला दिनहरूमा पत्रुसका पहिलो र दोस्रो पत्रहरूका साथै तत्कालीन फिलाडेल्फिया मण्डलीको लागि धेरै पत्रहरू लेखे। त्यस समयका मानिसहरू तिनीद्वारा गहन रूपमा प्रभावित भएका थिए। तिनले आफ्नै योग्यताको प्रयोग गरी मानिसहरूलाई प्रवचन सुनाउनुको सट्टा, जीवनमा सुहाउँदो भरणपोषण प्रदान गरे। तिनले येशूले संसार छाड्नुअघि येशूले दिनुभएका शिक्षालाई कहिल्यै भुलेनन्, र आफ्नो जीवनभरि नै तिनै शिक्षाद्वारा प्रेरणा प्राप्त गरिरहे। येशूलाई पछ्याउँदाको समयमा, तिनले प्रभुको प्रेमको पैँचो मृत्युले तिर्ने र सबै कामकुरामा उहाँको उदाहरण अनुसरण गर्ने सङ्कल्प लिए। येशूले त्यस कुरामा सहमति जनाउनुभयो, त्यसकारण पत्रुस ५३ वर्षको हुँदा (येशूले स्वर्ग प्रस्थान गर्नुभएको २० वर्षभन्दा पछि), तिनलाई तिनको आकाङ्क्षा पूरा गर्न मद्दत गर्नको लागि येशू तिनीकहाँ देखा पर्नुभयो। त्यसपछिका सात वर्षहरूमा, पत्रुसले आफैलाई चिन्ने प्रयास गर्दै समय बिताए। ती सात वर्षपछि एक दिन, तिनलाई उँधोमुन्टो पारी क्रूसमा टाँगियो, यसरी तिनको असाधारण जीवनको अन्त्य भयो।


अध्याय ८

परमेश्‍वर आत्माको दृष्टिकोणबाट बोल्नुहुँदा, उहाँको स्वर सम्पूर्ण मानवजातिप्रति लक्षित हुन्छ। परमेश्‍वर मानव दृष्टिकोणबाट बोल्नुहुँदा, उहाँको स्वर उहाँको आत्माको मार्गदर्शन पछ्याउने सबैप्रति लक्षित हुन्छ। परमेश्‍वर कुनै तेस्रो पक्षको दृष्टिकोणबाट (मानिसहरूले भन्ने गरेको दर्शकको दृष्टिकोणबाट) बोल्नुहुँदा, उहाँ आफ्ना वचनहरू मानिसहरूलाई सिधै देखाउनुहुन्छ, मानिसहरूलाई उहाँ एक टिप्पणीकार हुनुहुन्छ भन्‍ने महसुस गराउनुहुन्छ, र तिनीहरूलाई उहाँको मुखबाट मानवहरूसँग कुनै ज्ञान नभएको र तिनीहरूले बुझ्न नसक्ने असीमित कुरा निस्कन्छन् भन्ने लाग्छ। यस्तै होइन र? परमेश्‍वर आत्माको दृष्टिकोणबाट बोल्नुहुँदा, सम्पूर्ण मानवजाति चकित हुन्छ। “मप्रतिको मानिसहरूको प्रेम नगण्य छ, र मप्रतिको तिनीहरूको आस्था पनि अत्यन्तै सानो छ। यदि मैले मेरा वचनहरूको प्रहारलाई मानिसहरूका कमजोरीहरूप्रति लक्षित नगरेको भए, तिनीहरूले धाक लगाउने र बढाइचढाइ गर्नेथिए, सांसारिक मामिलाहरूका सम्बन्धमा आफू सर्वज्ञानी र सबथोक जान्ने भएझैँ गरी फाइँफुट्टी लगाउनेथिए र आडम्बरी सिद्धान्तहरू निकाल्नेथिए।” यी वचनहरूले मानिसहरूको वास्तविकता र तिनीहरूको हृदयमा परमेश्‍वरको स्थान खुलासा गर्ने मात्र होइन, मानवजातिको सम्पूर्ण जीवनलाई पनि उदाङ्गो पार्छन्। हरेक व्यक्तिले आफूलाई असाधारण ठान्छ तर उसलाई “परमेश्‍वर” भन्‍ने शब्द पनि छ भन्ने थाहा हुँदैन। त्यसकारण, उसले आडम्बरी सिद्धान्तहरू निकाल्ने आँट गर्छ। तर, यो “आडम्बरी सिद्धान्तहरू निकाल्नु” भनेको मानव धारणाहरूमा कल्पना गरिएजस्तो “बोल्नु” होइन। बरु, यसको अर्थ मानिसहरू शैतानद्वारा भ्रष्ट तुल्याइएका छन्, त्यसैले तिनीहरूले गर्ने हरेक काम, तिनीहरूले चाल्ने हरेक कदमले परमेश्‍वरविरुद्ध विद्रोह गर्छ र उहाँको सिधै प्रतिरोध गर्छ भन्‍ने हुन्छ। तिनीहरूका कार्यहरूको मूल-तत्त्व शैतानबाट आउँछ र यसले परमेश्‍वरलाई प्रतिरोध गर्छ, र परमेश्‍वरका अभिप्रायहरूको विपरीत, स्वतन्त्रता हासिल गर्ने अभिप्राय राख्छ। यसैकारण परमेश्‍वर मानिसहरू सबैले आडम्बरी सिद्धान्तहरू निकाल्छन् भनेर भन्नुहुन्छ। परमेश्‍वर किन उहाँका वचनहरूको प्रहार मानव कमजोरीहरूप्रति लक्षित छ भनेर भन्नुहुन्छ? किनभने, परमेश्‍वरका अभिप्रायहरूअनुरूप, यदि उहाँले मानिसहरूको हृदयको गहिराइमा लुकेका कुराहरूलाई उदाङ्गो नपार्नुभएको भए, कोही पनि झुक्नेथिएन; यस्तो हुँदा, मानिसहरूले आफैलाई बुझ्नेथिएनन्, र तिनीहरूसँग परमेश्‍वरको डर मान्‍ने हृदय हुनेथिएन। अर्को शब्दमा भन्नुपर्दा, यदि मानिसहरूका अभिप्रायहरूलाई उदाङ्गो नपारिएको भए, तिनीहरूले जे पनि गर्ने आँट गर्नेथिए—तिनीहरू स्वर्गलाई सराप्न र सिधै परमेश्‍वरको निन्दा गर्न समेत खडा हुनेथिए। यी मानवजातिका कमजोरीहरू हुन्। त्यसकारण, परमेश्‍वर यसरी बोल्नुहुन्छ: “मेरा अभिप्रायहरूअनुरूप हुने र मेरो प्रयोग योग्य हुनेहरूको निरन्तर खोजी गर्दै म ब्रह्माण्ड संसारका सबै कुनातिर यात्रा गर्छु।” यस भनाइलाई पछि राज्यको सलामी औपचारिक रूपमा गुन्जिने बारेमा भनिएको कुरासँग जोडेर हेर्दा, यसले परमेश्‍वरका आत्माले पृथ्वीमा फेरि एक पटक नयाँ काम गरिरहनुभएको छ भन्‍ने कुरा स्पष्ट पार्छ; यति मात्र हो कि मानिसहरू यसलाई आफ्नो भौतिक आँखाले देख्न सक्दैनन्। आत्माले पृथ्वीमा फेरि एक पटक नयाँ काम गरिरहनुभएको छ भनेर भनिने हुनाले, सम्पूर्ण ब्रह्माण्ड संसार फेरि एक पटक ठूलो परिवर्तनबाट गुज्रिरहेको छ: परमेश्‍वरका पुत्रहरू र परमेश्‍वरका मानिसहरूले परमेश्‍वरको देहधारणको गवाही स्वीकार गर्न थालेका मात्र छैनन्, हरेक धर्म र सम्प्रदाय, जीवनको हरेक क्षेत्र र ठाउँले पनि यसलाई फरक-फरक मात्रामा स्वीकार गर्छ। यो आत्मिक क्षेत्रमा ब्रह्माण्ड संसारको एउटा ठूलो हलचल हो। यसले सम्पूर्ण धार्मिक संसारलाई जोडले हल्लाउँछ, जुन पहिले उल्लेख गरिएको “भूकम्प” ले आंशिक रूपमा जनाउने कुरा हो। त्यसपछि, स्वर्गदूतहरू औपचारिक रूपमा आफ्नो काम सुरु गर्छन् र इस्राएलका मानिसहरू फेरि कहिल्यै नभौँतारिने गरी आफ्नो गृहभूमि फर्कन्छन्, र संलग्न गराइएका सबैले रखवारी स्वीकार गर्न थाल्छन्। यसको विपरीत, मिश्रीहरू मेरो मुक्तिको दायराभन्दा बाहिर पर्न थाल्छन्; अर्थात्, तिनीहरूले मेरो सजाय प्राप्त गर्छन् (तर त्यो औपचारिक रूपमा सुरु भइसकेको छैन)। त्यसैले, जब संसार एकैसाथ यी केही ठूला हलचलबाट गुज्रन्छ, त्यही बेलामा राज्यको सलामी पनि औपचारिक रूपमा गुन्जिन्छ, जुन समयलाई मानिसहरूले “सात गुणा तीव्र पारिएको आत्माले काम गर्न सुरु गर्ने समय” भनेका छन्। हरेक पटक परमेश्‍वरले आफ्नो काम पुनरारम्भ गर्दा, यी चरणहरूमा (वा यी सङ्क्रमणकालीन अवधिहरूमा), कसैले पनि पवित्र आत्माको काम महसुस गर्न सक्दैन। त्यसकारण, “जब मानिसहरूले आशा गुमाउँछन्” भन्ने परमेश्‍वरका वचनहरू वास्तविक परिस्थितिहरूमा आधारित छन्। यसबाहेक, यी प्रत्येक सङ्क्रमणकालीन चरणमा, जब मानिसहरूले आशा गुमाउँछन्, जब तिनीहरूलाई यो गलत प्रवाह हो भन्‍ने लाग्छ, तब परमेश्‍वर नयाँ रूपमा सुरु गर्नुहुन्छ र आफ्नो कामको अर्को चरणलाई अगाडि बढाउनुहुन्छ। परमेश्‍वरले आफ्नो काम पुनरारम्भ गर्ने र सृष्टिको समयदेखि अहिलेसम्मको आफ्नो कामका विधिहरू परिवर्तन गर्नेबीचको समानता यही हो। धेरैजसो मानिसले यस कामको केही पक्ष केही हदसम्म बोध गर्न सके पनि, अन्ततः तिनीहरूलाई पानीको भेलले बगाउँछ, किनभने तिनीहरूको कद अत्यन्तै सानो हुन्छ; तिनीहरू परमेश्‍वरको कामका चरणहरूलाई दह्रिलो गरी समात्न सक्दैनन्, र त्यसैले तिनीहरू हटाइन्छन्। तर, परमेश्‍वरले मानिसहरूलाई शुद्ध गर्ने पनि यसरी नै हो, र यो परमेश्‍वरले मानवजातिका पुराना धारणाहरूलाई गर्ने न्याय हो। मानिसहरूसँग जति धेरै जग हुन्छ, परमेश्‍वरबारे तिनीहरूका धार्मिक धारणाहरू त्यति नै ठूला हुन्छन्, जसलाई त्याग्न तिनीहरूलाई गाह्रो हुन्छ; तिनीहरू सधैँ पुराना कुराहरूमा टाँसिन्छन्, र तिनीहरूलाई नयाँ ज्योति स्वीकार गर्न गाह्रो हुन्छ। अर्कोतर्फ, यदि कोही उभिरहेको छ भने, ऊसँग उभिनका लागि कुनै जग हुनैपर्छ, तैपनि धेरैजसो मानिसलाई आफ्ना धारणाहरू त्याग्न अझै पनि गाह्रो हुन्छ। यो विशेष गरी आजका देहधारी परमेश्‍वरबारे तिनीहरूका धारणाहरूको हकमा लागु हुन्छ, जुन प्रस्टै देखिने कुरा हो।

आजका वचनहरूमा, परमेश्‍वर दर्शनहरूका बारेमा धेरै बोल्नुहुन्छ, र यसको विस्तृत वर्णन गरिरहनु आवश्यक छैन। परमेश्‍वर मूलतः मण्डलीको निर्माणले कसरी राज्यको निर्माणको जग बसाल्छ भन्‍ने बारेमा बोल्नुहुन्छ। अझ निर्दिष्ट रूपमा भन्नुपर्दा, मानिसहरूले देहमा हुनुहुने परमेश्‍वरलाई आफ्नै आँखाले नचिने पनि, मण्डलीको निर्माण भइरहँदा, त्यसको मुख्य लक्ष्य तिनीहरूलाई हृदय र बोली दुवैमा विश्‍वस्त पार्नु थियो। हृदयमा तिनीहरू सबैले उहाँमा विश्‍वास गरे पनि, तिनीहरू उहाँलाई चिन्दैनथे, किनभने त्यस चरणमा उहाँ कुनै व्यक्तिभन्दा भिन्न हुनुहुन्नथ्यो। राज्यको युगमा, सबै जना आफ्नो हृदय, आफ्नो बोली, र आफ्नो आँखामा विश्‍वस्त हुनैपर्छ। सबै जना आफ्नो हृदय, बोली, र आँखामा विश्‍वस्त हुनका लागि, तिनीहरूलाई देहमा जिउनुहुने परमेश्‍वरलाई आफ्नो भौतिक आँखाले चिन्‍न दिइनुपर्छ—करकापमा वा केवल सामान्य विश्‍वासको भरमा होइन, बरु उहाँलाई चिनेर, तिनीहरू हृदय र बोली दुवैमा विश्‍वस्त हुन्छन् भन्ने देखाउन यो नै काफी छ। त्यसकारण, निर्माणको यो चरण लडाइँ गर्नु वा मार्नुसँग सम्बन्धित छैन, बरु मानवजातिलाई परमेश्‍वरका वचनहरूबाट प्रबोधन प्राप्त गर्न सक्षम बनाउनु, अनि यसद्वारा तिनीहरूलाई पछ्याउन र अन्वेषण गर्न दिनुसँग सम्बन्धित छ, ताकि तिनीहरूले अवचेतन रूपमा देहधारी परमेश्‍वरलाई चिन्न सकून्। त्यसकारण, परमेश्‍वरका लागि, कामको यो चरण धेरै सजिलो छ, किनभने यसले प्रकृतिलाई आफ्नै लयमा चल्न दिन्छ र यो मानिसहरूको विपरीत जाँदैन। यसले अन्ततः मानिसहरूलाई स्वाभाविक रूपमा परमेश्‍वरको ज्ञानतर्फ डोऱ्याउनेछ, त्यसैले धेरै चिन्तित वा व्याकुल नहोओ। जब परमेश्‍वरले “आत्मिक क्षेत्रको युद्धको स्थिति मेरा सबै मानिसबीच सिधै प्रकट गरिन्छ” भन्नुभयो, तब उहाँको आशय के थियो भने जब मानिसहरू सही मार्गमा लाग्छन् र परमेश्‍वरलाई चिन्न थाल्छन्, तब मानिसहरूभित्र शैतानको प्रलोभन त हुन्छ नै, तर मण्डलीभित्र पनि शैतानको प्रलोभन हुन्छ। तर, यो सबैले हिँड्नैपर्ने मार्ग हो, त्यसैले कोही पनि आत्तिनु आवश्यक छैन। शैतानको प्रलोभन विभिन्न रूपमा आउँछ, जस्तै परमेश्‍वरका वचनहरूलाई उदासीनताका साथ व्यवहार गर्नु र तिनलाई त्याग्नु, र अरू मानिसहरूको सकारात्मकतालाई कमजोर पार्न नकारात्मक कुराहरू भन्नु; तर, यस्ता कामकुरा गर्ने व्यक्तिले अरूलाई आफ्नो पक्षमा ल्याउन सक्दैन। यो खुट्ट्याउन गाह्रो छ। यसको मुख्य कारण यो हो: त्यस्तो व्यक्ति अझै पनि भेलाहरूमा उपस्थित हुन सक्रिय हुन सक्ला, तर ऊ दर्शनहरूका बारेमा अस्पष्ट हुन्छ। यदि मण्डलीले ऊविरुद्ध सावधानी अपनाएन भने, उसको नकारात्मकताले गर्दा सम्पूर्ण मण्डलीले परमेश्‍वरप्रति उदासीन प्रतिक्रिया दिन, र यसरी परमेश्‍वरका वचनहरूप्रति ध्यान नदिन सक्छ। यसो अर्थ शैतानको प्रलोभनमा पर्नु हुन्छ। त्यस्तो व्यक्तिले सिधै परमेश्‍वरको प्रतिरोध गर्दैन, तर उसले परमेश्‍वरका वचनहरू बोध फर्न नसक्ने र परमेश्‍वरलाई नचिन्ने हुनाले, ऊ गुनासो गर्छ, र उसको हृदयमा असन्तुष्टिहरू पैदा हुन्छन्। ऊ परमेश्‍वरले आफूलाई त्याग्नुभएको छ भनेर भन्छ र त्यसैले ऊ प्रबोधन र ज्योति प्राप्त गर्न असक्षम हुन्छ। ऊ छोडेर जाने इच्छा गर्छ, तर ऊ केही डराउँछ, र ऊ परमेश्‍वरको काम परमेश्‍वरबाट आउँदैन, बरु उसको विचारमा, यो त दुष्ट आत्माहरूको काम को भनेर भन्छ।

परमेश्‍वर किन पटक-पटक पत्रुसको उल्लेख गर्नुहुन्छ? अनि उहाँ किन अय्यूब समेत तिनको बराबरीको नजिक पनि आएनन् भनेर भन्नुहुन्छ? यसो भन्दा मानिसहरूले पत्रुसका कार्यहरूमा ध्यान दिने मात्र होइन, तिनीहरूले आफ्नो हृदयमा भएका सबै उदाहरणलाई पनि पन्छाउँछन्—सबैभन्दा ठूलो आस्था भएका अय्यूबको उदाहरणले समेत काम गर्दैन। यसरी मात्र अलि राम्रो नतिजा हासिल गर्न सकिन्छ, जसमा मानिसहरू पत्रुसको अनुकरण गर्ने प्रयासमा सबै कुरा त्याग्न सक्षम हुन्छन्, र, यसो गरेर, परमेश्‍वरलाई अझ गहिरो रूपमा चिन्न पुग्छन्। परमेश्‍वर मानिसहरूलाई परमेश्‍वरलाई चिन्न पत्रुसले लिएको अभ्यासको मार्ग देखाउनुहुन्छ, र यसो गर्नुको लक्ष्य भनेको मानिसहरूलाई एउटा सन्दर्भ सामग्री दिनु हो। त्यसपछि परमेश्‍वर शैतानले मानिसहरूलाई प्रलोभनमा पार्ने एउटा तरिकाको भविष्यवाणी गर्दै यसो भन्नुहुन्छ: “तर, यदि तँ मेरा वचनहरूलाई उदासीनताका साथ व्यवहार गर्छस् भने, तँ निस्सन्देह मेरो प्रतिरोध गर्छस्। यो एउटा तथ्य हो।” यी वचनहरूमा, परमेश्‍वर शैतानले प्रयोग गर्न खोज्ने षड्यन्त्रहरूको भविष्यवाणी गर्नुहुन्छ र ध्यान दिनुपर्ने भन्दै मानिसहरूलाई चेतावनी दिनुहुन्छ। सबै जना परमेश्‍वरका वचनहरूप्रति उदासीन हुन सक्नु सम्भव छैन, तैपनि, कतिपय मानिस यस प्रलोभनद्वारा बन्दी बनाइनेछन्। त्यसकारण, अन्त्यमा, परमेश्‍वर जोड दिएर दोहोर्‍याउनुहुन्छ: “यदि तिमीहरू मेरा वचनहरू चिन्दैनौ, न त तिनलाई स्वीकार गर्छौ, न त तिनलाई व्यवहारमा लागु गर्छौ भने, तिमीहरू अपरिहार्य रूपमा मेरो सजायका पात्र बन्‍नेछौ! तिमीहरू अवश्यै शैतानका सिकार बन्‍नेछौ!” यो मानिसलाई परमेश्‍वरको सल्लाह हो—तैपनि अन्त्यमा, परमेश्‍वरले भविष्यवाणी गर्नुभएझैँ, मानिसहरूको एउटा हिस्सा निश्‍चय नै शैतानको सिकार बन्‍नेछ।


अध्याय ९

मानिसहरूको कल्‍पनाअनुसार, परमेश्‍वर भनेको परमेश्‍वर नै हुनहुन्छ र मानिसहरू भनेका मानिसहरू नै हुन्। परमेश्‍वरले मानवको भाषा बोल्‍नुहुन्‍न, न त मानिसहरूले नै परमेश्‍वरको भाषा बोल्न सक्छन्। परमेश्‍वरको लागि, मानवजातिले उहाँसँग गरेका मागहरू पूरा गर्नु केक खानुझैँ सहज छ—एक पटकमा सजिलो एक गाँस—जबकि मानवजातिलाई परमेश्‍वरले दिनुभएका मापदण्डहरू मानवजातिको लागि अप्राप्य र असोचनीय हुन्छन्। तर, सत्यता यसको ठीक विपरीत छ: परमेश्‍वरले मानवको “०.१ प्रतिशत” मात्रै माग्‍नुहुन्छ। यो कुरा मानिसहरूको लागि अचम्‍मको मात्रै छैन, यसले त तिनीहरूलाई चकित पनि पार्छ, मानौं तिनीहरू समुद्रमा छन्। परमेश्‍वरको अन्तर्दृष्टि र अनुग्रहको कारणले मात्रै मानिसहरूले परमेश्वरका अभिप्रायहरूका बारेमा थोरै ज्ञान प्राप्त गरेका छन्। तैपनि मार्च १ मा सबै मानिसहरू फेरि पनि चकित भए र तिनीहरूले अन्योलतामा टाउको कन्याए; परमेश्‍वरले उहाँका मानिसहरूलाई चमकदार हिउँ बन्नू, उडिहिँड्ने बादल होइन भनेर भन्नुभयो। त्यसो भए, यो “हिउँ” ले केलाई जनाउँछ त? अनि “उडिहिँड्ने बादल” ले केलाई सङ्केत गर्छ त? यस बिन्दुमा, परमेश्‍वरले जानी-जानी नै यी वचनहरूको कुनै गहन अर्थ प्रकट गरिरहनुभएको छैन। यसले मानिसहरूलाई अन्योलतामा डुबाउँछ, र यसरी तिनीहरूले ज्ञानको खोजी गर्ने क्रममा तिनीहरूको विश्‍वासलाई बढाउँछ—किनभने यो त परमेश्‍वरका मानिसहरूलाई दिइएको विशिष्ट मापदण्डबाहेक केही पनि होइन; त्यसकारण मानिसहरू सबैले यी बुझ्‍न नसकिने वचनहरूको बारेमा चिन्तन गर्दै अनजानमा धेरै समय बिताइरहेका हुन्छन्। परिणामस्वरूप, तिनीहरूको मस्तिष्कमा विभिन्‍न विचारहरू पैदा हुन्छन्, तिनीहरूको आँखाअगाडि हिउँका टुक्राहरू उड्छन्, र आकाशमा उडिहिँड्ने बादलहरू तुरुन्तै तिनीहरूको मस्तिष्कमा देखा पर्छन्। उहाँका मानिसहरूलाई चमकदार हिउँ बन्नू, उडिहिँड्ने बादल होइन भनेर परमेश्‍वरले किन भन्नुभयो त? यसको साँचो अर्थ के हो? यी वचनहरूले निश्‍चित रूपमा केलाई जनाउँछ? “हिउँ” ले प्रकृतिलाई सुन्दर मात्रै बनाउँदैन, यो त खेती गर्ने जमिनको लागि पनि राम्रो हुन्छ; ब्याक्टेरिया मार्नको लागि यो राम्रो हुन्छ। भारी हिउँ परेपछि, सबै ब्याक्टेरियालाई चमकदार हिउँले ढाक्छ, र सम्पूर्ण क्षेत्र नै तुरुन्तै जीवनले भरिपूर्ण हुन्छ। त्यसरी नै, परमेश्‍वरका मानिसहरूले देहधारी परमेश्‍वरलाई चिन्‍नुपर्ने मात्र होइन, तिनीहरूले त परमेश्‍वरको देहधारणको तथ्यमा आफूलाई अनुशासनमा पनि राख्‍नुपर्छ; त्यसो गरेर, तिनीहरू सामान्य मानवतामा जिउनेछन्। हिउँले प्रकृतिलाई यसरी नै सुन्दर बनाउँछ; अन्तिममा, परमेश्‍वरका मानिसहरूको परिपक्‍वताले पृथ्वीमा परमेश्‍वरको राज्य स्थापना गर्दै, र परमेश्‍वरको पवित्र नामको प्रचार गर्दै र महिमा गाउँदै ठूलो रातो अजिङ्गरको अन्त्य गर्नेछ, ताकि पृथ्वीको सम्पूर्ण राज्य परमेश्‍वरको धार्मिकताले भरियोस्, उहाँको चमकले चम्कियोस्, र उहाँको महिमाले उज्ज्वल होस्। हरेक ठाउँमा शान्ति र सन्तुष्टि, खुशी र परिपूर्णता, अनि निरन्तर नयाँ भइरहने सुन्दरताका दृश्यहरू हुनेछन्। अहिले अस्तित्वमा रहेका विभिन्‍न महामारीहरू—अधर्म, कुटिलपन र छलीपन, दुष्ट इच्छाहरू, आदि-इत्यादि जस्ता भ्रष्ट शैतानी स्वभावहरू—निर्मूल गरिएका हुनेछन्, र यसरी स्वर्ग र पृथ्वी दुवैलाई नवीकरण गरिएको हुनेछ। “ठूलो हिमपातपछि” भन्‍ने वाक्यांशको साँचो अर्थ यही हो। उडिहिँड्ने बादलजस्ता मानिसहरू परमेश्‍वरले उल्‍लेख गर्नुभएका भीडको पछि लाग्‍ने मानिसहरू जस्तै हुन्; यदि शैतानबाट कुनै परीक्षा वा परमेश्‍वरबाट कुनै जाँच आयो भने, तिनीहरू अस्तित्वमा नै नरहने गरी तुरुन्तै उडेर गइहाल्छन्। तिनीहरूको कुनै सारसमेत धेरै पहिले नै मेटिएर अस्तित्व विहीन भइसकेको हुनेछ। यदि मानिसहरू उडिहिँड्ने बादलजस्ता हुन्छन् भने, तिनीहरू परमेश्‍वरको स्वरूपमा जिउन नसक्‍ने मात्र होइन, तिनीहरूले त उहाँको नामलाई लज्जित समेत पार्छन्, किनभने त्यस्ता मानिसहरू कुनै पनि समय वा कुनै पनि स्थानमा खोसेर लगिने खतरामा हुन्छन्; तिनीहरू शैतानका आहारा हुन्—अनि जब शैतानले तिनीहरूलाई कैदी बनाउँछ, तिनीहरूले परमेश्‍वरलाई धोका दिनेछन् र शैतानको सेवा गर्नेछन्। यसले अवश्य नै परमेश्‍वरको नामलाई लज्जित पार्छ, र परमेश्‍वरले सबैभन्दा बढी अफसोस गर्नुहुने कुरा यही हो; त्यस्ता मानिसहरू परमेश्‍वरका शत्रु हुन्। तसर्थ, तिनीहरूमा सामान्य मानिसहरूको सार पनि हुँदैन र व्यावहारिक मूल्य पनि हुँदैन। यही कारणले गर्दा, परमेश्‍वरले आफ्‍ना मानिसहरूको लागि यस्ता सर्तहरू तोक्नुहुन्छ। तैपनि, यी वचनहरूबाट केही कुरा बुझिसकेपछि, मानिसहरूलाई अब के गर्ने भन्‍ने कुरामा अन्योल हुन्छ, किनभने परमेश्‍वरका वचनहरूको विषय परमेश्‍वर स्‍वयम्‌तर्फ फर्किएका छन्, जसले तिनीहरूलाई कठिन परिस्थितिमा राख्छ: “म पवित्र भूमिबाट आएको हुनाले, म त्यो कमलको फूलजस्तो होइन, जसको केवल नाउँ छ तर कुनै सार छैन, किनकि त्यो हिलोबाट आएको हो, पवित्र भूमिबाट होइन।” उहाँले आफ्‍ना मानिसहरूका लागि तोक्नुभएका सर्तहरूको बारेमा बताइसक्‍नुभएपछि, परमेश्‍वरले किन उहाँको आफ्‍नै जन्‍मको बारेमा व्याख्या गर्नुभयो? के यी दुईबीचमा कुनै सम्‍बन्ध हुन सक्छ? वास्तवमा, यी दुई कुराहरूको बीचमा अन्तर्निहित सम्‍बन्ध छ; नत्र, परमेश्‍वरले मानिसहरूलाई त्यसको बारेमा बताउनुहुनेथिएन। हरिया पातहरूको बीचमा, मन्द हावामा कमलको फूल यता-उता हल्लन्छ। यो हेर्दा मनोहर देखिन्छ, र अत्यन्तै प्यारो लाग्छ। मानिसहरू यसलाई हेरेर थाक्दैनन्, र फूलेको कमल टिपेर त्यसलाई नजिकबाट हेर्नको लागि मानिसहरूलाई पानीमा पौडेर जाऊँ-जाऊँ लाग्छ। तैपनि, कमलको फूल हिलोबाट आउँछ, र यसको नाम मात्रै छ तर सार छैन भनेर परमेश्‍वर भन्‍नुहुन्छ; के देखिन्छ भने, परमेश्‍वरले कमलको फूललाई त्यति महत्त्व दिनुहुन्‍न, र यसप्रति उहाँको निश्‍चित घृणा छ भन्‍ने कुरालाई उहाँका वचनहरूले स्पष्ट पार्छन्। युगौंयुगसम्म, धेरैले कमलको फूललाई धेरै प्रशंसा गरेका छन्, किनभने ती फोहोरबाट निष्खोट रूपमा देखा पर्छन्, र कमलको फूलसँग कुनै फूललाई तुलना गर्न सकिँदैन र ती व्याख्या गर्नै नसकिने गरी सुन्दर छन् भनेर इङ्गित गरेको समेत देखिन्छ। तैपनि परमेश्‍वरको नजरमा, कमलको फूलको कुनै महत्त्व छैन—परमेश्‍वर र मानवको बीचमा रहेको भिन्‍नता पनि ठीक यही नै हो। तसर्थ परमेश्‍वर र मानवको बीचको भिन्‍नता स्वर्गको फैलावट र पृथ्वीको जगको बीचमा रहेको दूरी जत्तिकै व्यापक छ भनेर देख्‍न सकिन्छ। कमलको फूल हिलोबाट आउने हुनाले, यसलाई आवश्यक पर्ने पोषण पनि त्यहीँबाट आउँछ। यति मात्र हो कि कमलले आफ्‍नो भेष बदल्न सक्छ र यसरी यसले आँखाको तृष्णा मेटाउँछ। धेरै मानिसहरूले कमलको बाहिरी सुन्दरतालाई मात्रै देख्छन्, तर यसको फोहोरी र अशुद्धताभित्र लुकेको यसको जीवनलाई कसैले पनि देख्दैन। तसर्थ, परमेश्‍वरले यसको नाम मात्रै छ तर सार छैन भनेर भन्‍नुहुन्छ—जुन पूर्ण रूपमा सही र साँचो कुरा हो। के परमेश्‍वरका मानिसहरू आज ठीक यस्तै छैनन् र? परमेश्‍वरप्रतिको तिनीहरूको समर्पणता र विश्‍वास सतही मात्रै छ। परमेश्‍वरको अघि, तिनीहरूले उहाँलाई तिनीहरूप्रति सन्तुष्ट तुल्याउनको लागि चापलुसी गर्छन् र स्वाङ पार्छन्; तैपनि, भित्री रूपमा भने तिनीहरू भ्रष्ट, शैतानी स्वभावले भरिएका हुन्छन्, र तिनीहरूका पेट अशुद्धताले भरिएका हुन्छन्। यही कारणले गर्दा, परमेश्‍वरले मानवलाई परमेश्‍वरप्रतिको तिनीहरूको बफादारीता अशुद्धताले कलङ्कित छ कि छैन वा यो शुद्ध र पूर्ण हृदयको छ कि छैन भनेर सोध्दै प्रश्‍नहरू गर्नुहुन्छ। जब तिनीहरू सेवाकर्ताहरू थिए, धेरै मानिसहरूले परमेश्‍वरलाई मुख खोलेर नै प्रशंसा गर्थे, तर तिनीहरूको हृदयमा भने उहाँलाई सराप्थे। तिनीहरूका शब्‍दहरूमा तिनीहरू परमेश्‍वरमा समर्पित हुन्थे, तर तिनीहरूका हृदयमा भने तिनीहरूले उहाँको विरुद्धमा विद्रोह गर्थे। तिनीहरूको मुखले नकारात्मक शब्‍दहरू उच्‍चारण गर्थे, र तिनीहरूले आफ्नो हृदयमा परमेश्‍वरप्रतिको विरोधलाई राखेका हुन्थे। षड्यन्‍त्रकारी तरिकाले आफ्‍ना कार्यहरू अघि बढाउने मानिसहरू समेत थिए: तिनीहरूले आफ्‍नो मुखबाट अश्लीलता निकाल्थे र अत्यन्तै भ्रष्ट भएर आफ्‍ना हातका हाउभाउ प्रस्तुत गर्थे, अनि ठूलो रातो अजिङ्गरको साँचो अनुहारको स्पष्ट र सजीव अभिव्यक्ति दिन्थे। त्यस्ता मानिसहरू ठूलो रातो अजिङ्गरका बच्‍चा भनिन साँच्‍चै नै योग्य हुन्छन्। तैपनि, आज तिनीहरू निष्ठावान सेवाकर्ताहरूको स्थानमा खडा हुन्छन् र तिनीहरूले आफू परमेश्‍वरका निष्ठावान मानिसहरू भएजस्तो गरी व्यवहार गर्छन्—कस्तो लाज पचेकाहरू! तर यसमा अचम्‍म मान्‍नु पर्दैन; तिनीहरू हिलोबाट आएका हुन्, त्यसकारण तिनीहरूले आफ्‍नो साँचो रङ्ग नदेखाई बस्‍न सक्दैनन्। परमेश्‍वर पवित्र र शुद्ध, अनि साँचो र वास्तविक हुनुहुन्छ, त्यसकारण उहाँको देह आत्माबाट आएको हो। यो ठोस र निर्विवाद कुरा हो। उहाँले परमेश्‍वर स्‍वयम्‌को लागि गवाही दिन मात्र होइन, तर आफूलाई परमेश्‍वरको इच्छालाई पछ्याउन पूर्ण रूपमा आर्पित गर्न पनि सक्‍नुहुन्छ: यी कार्यहरूले परमेश्‍वरको सारको एउटा पक्षलाई प्रतिनिधित्व गर्छन्। देह स्वरूपसहितको आत्माबाट आउँछ भन्‍नुको अर्थ आत्माले धारण गर्नुहुने देह मानवको देहभन्दा ठोस रूपमा फरक छ, र यो भिन्‍नता प्राथमिक रूपमा तिनीहरूको आत्मामा रहन्छ। “स्वरूपसहितको आत्मा” ले सामान्य मानवताको आवरणभित्र रहेको कारण ईश्‍वरीयताले कसरी भित्रबाट सामान्य रूपमा काम गर्न सक्‍नुहुन्छ त्यस कुरालाई जनाउँछ। यो अलिकति पनि अलौकिक छैन, र यो मानवताद्वारा सीमित छैन। “आत्माको स्वरूप” ले पूर्ण ईश्‍वरीयतालाई जनाउँछ, र यो मानवताद्वारा सीमित छैन। त्यसकारण, परमेश्‍वरको अन्तर्निहित स्वभाव र साँचो स्वरूपलाई देहधारी शरीरमा पूर्ण रूपमा जिउन सकिन्छ, जुन सामान्य र स्थिर मात्र छैन, त्यसमा त प्रताप र क्रोध पनि हुन्छ। पहिलो देहधारी शरीरले मानिसहरूले विचार गर्न सक्‍ने परमेश्‍वरलाई मात्रै प्रस्तुत गर्न सक्यो; अर्थात्, उहाँले चिन्‍ह र अचम्‍मका कामहरू गर्न र अगमवाणीहरू बोल्‍न मात्रै सक्‍नुभयो। तसर्थ, उहाँ परमेश्‍वरको व्यावहारिकतामा पूर्ण रूपमा जिउनुभएन, त्यसकारण उहाँ स्वरूपसहितको आत्माको मूर्तरूप हुनुहुन्‍नथियो; उहाँ ईश्‍वरीयताको प्रत्यक्ष स्वरूप मात्रै हुनुहुन्थ्यो। यसको साथै, उहाँ सामान्य मानवताभन्दा माथि हुनुभएको हुनाले, उहाँलाई पूर्ण व्यावहारिक परमेश्‍वर स्वयम्‌ भनेर भनिएन, र उहाँमा स्वर्गको अस्पष्ट परमेश्‍वरको थोरै भाग मात्रै थियो; उहाँ मानिसहरूका धारणाहरूको परमेश्‍वर हुनुहुन्थ्यो। यी दुई देहधारणहरूबीचको ठोस भिन्‍नता यही हो।

ब्रह्माण्डको सबैभन्दा उच्‍च स्थानबाट, परमेश्‍वरले मानवको हरेक चाललाई हेर्नुहुन्छ र मानिसहरूले भन्‍ने र गर्ने सबै कुरालाई हेर्नुहुन्छ। उहाँले तिनीहरूको सबै अन्तस्करणका विचारहरूलाई स्पष्टताका साथ अवलोकन गर्नुहुन्छ, तिनलाई कहिल्यै पनि बेवास्ता गर्नुहुन्‍न; त्यसकारण, उहाँका वचनहरूले मानिसहरूको हरेक विचारलाई प्रहार गर्दै तिनीहरूको हृदयलाई छेड्छ, र परमेश्‍वरका वचनहरू बुद्धिमानीपूर्ण र गल्तीविहीन हुन्छन्। “मानिसहरूले मेरो आत्मालाई ‘चिने’ पनि तिनीहरूले अझै पनि मेरो आत्मालाई दुःखी बनाउँछन्। मेरा वचनहरूले सबै मानिसको कुरूप अनुहारका साथै उनीहरूका भित्री विचारहरूलाई उदाङ्गो पार्दछन्, र पृथ्वीमा भएका सबैलाई मेरो सूक्ष्म जाँचको दौरान असफल तुल्याउने गर्दछन्।” यसबाट के कुरा स्पष्ट हुन्छ भने परमेश्‍वरले मानवजातिलाई दिनुभएका मापदण्डहरू अत्यन्तै भारपूर्ण नभए पनि, मानिसहरूले अझै पनि परमेश्‍वरका आत्माको छानबिनलाई सहन सक्दैनन्। “तथापि, असफल भए पनि तिनीहरूका हृदयले मबाट टाढा जाने साहस गर्दैन। सृष्टि गरिएका प्राणीहरू मध्येमा, को चाहिँ मेरा कामहरूको फलस्वरूप मलाई प्रेम गर्न आउँदैन र?” यो परमेश्‍वरको पूर्ण बुद्धि र सर्वशक्तिमान्‌ताको अझै बढी सूचक हो, र यसले यसरी परमेश्‍वरका मानिसहरू सेवाकर्ताको स्थानमा हुँदा तिनीहरूले विचार गरेका सबै कुरा प्रकट गर्छ: “व्यापार” असफल भएपछि, तिनीहरूको मनका “लाखौँ” वा “करोडौँ” रकम शून्यतामा परिणत हुन्छ। तैपनि, परमेश्‍वरको प्रशासनिक आदेशहरूको कारण र परमेश्‍वरको प्रताप र क्रोधको कारण—तिनीहरूले शोकमा आफ्‍नो शिर निहुराउने भए पनि—तिनीहरूले अझै पनि नकारात्मक मनोवृत्तिका साथ परमेश्‍वरको सेवा गरे, र तिनीहरूका विगतका सबै अभ्यासहरू बकम्फुसे गफ बने र तिनलाई बिर्सिइयो। बरु, आफूलाई मनोरञ्जन दिन, आलस्यमा समय बिताउनको लागि, तिनीहरूले आफूलाई र अरू सबैलाई खुशी बनाउने कुराहरू स्वेच्छाले गरे। … मानवको बीचमा वास्तवमा यही भइरहेको थियो। तसर्थ, परमेश्‍वरले मानवजातिलाई मन खोलेर भन्‍नुहुन्छ, “मेरा वचनहरूको परिणामस्वरूप कसले मेरो चाहना गर्दैन र? मेरो प्रेमको परिणामस्वरूप कसमा अनुरागको भावनाहरू उत्पन्न हुँदैन र?” इमानदारीसाथ भन्दा, सबै मानव परमेश्‍वरका वचनहरूलाई स्वीकार गर्न इच्‍छुक छन्, र तिनीहरूका बीचमा परमेश्‍वरको वचन पढ्न मन नपराउने एक जना पनि छैन; यति मात्रै हो कि तिनीहरूले परमेश्‍वरका वचनहरूलाई अभ्यास गर्न सक्दैनन्, किनभने तिनीहरूलाई तिनीहरूको प्रकृतिले बाधा पुऱ्याउँछ। परमेश्‍वरका वचनहरूलाई पढिसकेपछि, धेरै मानिसहरू ती वचनहरूबाट अलग हुन सक्दैनन्, र परमेश्‍वरप्रतिको तिनीहरूको प्रेम तिनीहरूभित्र भरिन्छ। तसर्थ, परमेश्‍वरले फेरि पनि शैतानलाई सराप दिनुहुन्छ, फेरि पनि यसको कुरूप अनुहारलाई खुलासा गर्नुहुन्छ। “यो युग, जहाँ शैतानले दङ्गा गर्दछ र एकदमै निरङ्कुश भएको छ”, त्यो युग परमेश्‍वरले पृथ्वीमा आफ्‍नो आधिकारिक महान् काम सुरु गर्ने युग पनि हो। यसपछि, उहाँले संसारलाई विध्वंस गर्ने कार्य सुरु गर्नुहुन्छ। अर्को शब्‍दमा भन्दा, शैतान पागलझैँ जति दौडन्छ, परमेश्‍वरको दिन त्यति नै चाँडै आउनेछ। तसर्थ, परमेश्‍वरले शैतानको छाडापनको बारेमा जति धेरै बोल्‍नुहुन्छ, परमेश्‍वरले संसारलाई सर्वनाश गर्ने दिन त्यति नै नजिक आउँछ। परमेश्‍वरले शैतानलाई गर्नुभएको घोषणा यही हो।

परमेश्‍वरले किन बारम्बार, “… यसबाहेक, मेरो पिठिउँपछाडि तिनीहरू ती ‘प्रशंसनीय’ फोहोर कारोबारमा संलग्न हुन्छन्। के तँलाई मैले धारण गरेको देहले तेरा कार्यहरू, तेरा व्यवहारहरू र तेरा बोलीवचनहरू केही पनि जान्दैन भनी सोच्छस्?” उहाँले यस्ता वचनहरू एक-दुईपटक मात्रै बोल्‍नुभएन। किन त्यसो भयो त? परमेश्‍वरले मानिसहरूलाई सान्त्वना दिनुभएपछि, र तिनीहरूलाई मानवजातिको लागि परमेश्‍वरको शोकको बारेमा थाहा भएपछि, तिनीहरूलाई आफू अघि बढ्ने क्रममा विगतलाई बिर्सन सहज हुन्छ। तैपनि, परमेश्‍वर मानवप्रति अलिकति पनि नरम हुनुभएको छैन: उहाँले तिनीहरूका विचारहरूलाई निशाना बनाउन जारी राख्‍नुभएको छ। तसर्थ, उहाँले मानिसहरूलाई आफैलाई चिन्‍न, आफ्नो व्यभिचार रोक्‍न, त्यस्तो “प्रशंसनीय” फोहोर कारोबारमा अबउप्रान्त नलाग्‍न, र देहमा हुनुभएका परमेश्‍वरलाई फेरि कहिल्यै धोका नदिन बारम्‍बार आज्ञा गर्नुहुन्छ। मानिसहरूको प्रकृति परिवर्तन नभए तापनि, तिनीहरूलाई एक-दुईपटक स्मरण गराउनु फाइदाजनक नै हुन्छ। यसपछि, तिनीहरूको हृदयका रहस्यहरूलाई प्रकट गर्नको लागि परमेश्‍वरले मानव दृष्टिकोणबाट बोल्‍नुहुन्छ: “मैले धेरै वर्ष बतास र वर्षा सहेको छु, अनि त्यसरी नै मैले मानवीय संसारको तीतोपना अनुभव गरेको छु; तापनि, ध्यान दिएर विचार गर्दा, जत्ति नै धेरै दुःख-कष्टले पनि देहीय मानवजातिलाई ममाथि आशा मार्ने बनाउन सक्दैन, कुनै पनि मिठासले देहीय मानवलाई मप्रति चिसो, निराश वा तिरस्कारपूर्ण पार्ने त कुरै नगरौं। के मप्रतिको तिनीहरूको प्रेम साँच्चै दुःखको कमी वा मिठासको कमीमा सीमित छ?” “सूर्यमुनि सबै कुरा रित्तो छ”—यी वचनहरूको साँच्‍चै नै भित्री अर्थ छ। तसर्थ, कुनै पनि कुराले मानिसलाई उहाँप्रतिको आशा गुमाउने वा उहाँप्रति रुखो बन्‍ने तुल्याउन सक्दैन भनेर परमेश्‍वरले भन्दै हुनुहुन्छ। यदि मानिसहरूले परमेश्‍वरलाई प्रेम गर्दैनन् भने, तिनीहरू मरेकै जाती हुन्छ; तिनीहरूले परमेश्‍वरलाई प्रेम गर्दैनन् भने, तिनीहरूको कष्ट-भोग व्यर्थ हुन्छ र तिनीहरूले प्राप्त गर्ने खुसी रित्तो हुन्छ, र तिनीहरूको पाप थपिन्छ। उहाँलाई एक जना व्यक्तिले पनि साँचो रूपमा प्रेम नगर्ने हुनाले, उहाँ भन्‍नुहुन्छ, “के मप्रतिको तिनीहरूको प्रेम साँच्चै दुःखको कमी वा मिठासको कमीमा सीमित छ?” मानवजातिको संसारमा, कष्ट वा मिठास नभोगी कसरी कुनै व्यक्ति अस्तित्वमा रहन सक्छ र? परमेश्‍वरले बारम्‍बार यसो भन्‍नुहुन्छ, “एक जना मानिसले पनि कहिल्यै मेरो अनुहारलाई साँचो रूपमा देखेको छैन वा साँचो रूपमा मेरो आवाज सुनेको छैन, किनभने मानवले मलाई साँचो रूपमा चिन्दैन।” परमेश्‍वर भन्‍नुहुन्छ, मानवले उहाँलाई साँचो रूपमा चिन्दैन, तर उहाँले मानिसलाई किन उहाँलाई चिन्‍न लगाउनुहुन्छ? के यो विरोधाभास होइन र? परमेश्‍वरको हरेक वचनको निश्‍चित उद्देश्य हुन्छ। मानव अचेत अवस्थामा पुगेको हुनाले, परमेश्‍वरले अन्त्यमा तिनीहरूको हरेक हृदयको ०.१ प्रतिशत ओगट्नको लागि मानवमार्फत उहाँको १००% काम गर्ने सिद्धान्त प्रयोग गर्नुहुन्छ। परमेश्‍वरले काम गर्ने विधि यही हो, र उहाँका लक्ष्यहरूलाई पूरा गर्नको लागि परमेश्‍वरले यसरी नै काम गर्नुपर्छ। परमेश्‍वरका वचनहरूमा समावेश बुद्धि पनि ठीक यही नै हो। के तिमीहरूले यो कुरालाई बुझ्यौ?

परमेश्‍वर भन्‍नुहुन्छ: “जब म मेरा रहस्यहरू प्रत्यक्ष रूपमा प्रकट गर्दछु र देहमा मेरा अभिप्रायहरू स्पष्ट गर्दछु, तर तिमीहरूले देख्दैनौ; तिमीहरूले आवाज सुन्छौ, तर तिनीहरूको अर्थ बुझ्दैनौ। म दुःखमा परेको छु। म देहमा भएको भए तापनि, म देहको सेवाको काम गर्न असमर्थ छु।” एक हिसाबमा, मानिसहरूको अचेत अवस्थाको कारण यी वचनहरूले तिनीहरूलाई परमेश्‍वरसँग सहकार्य गर्न अग्रसर हुने तुल्याउँछ; अर्को हिसाबमा, परमेश्‍वरले देहधारी शरीरमा आफ्‍नो ईश्‍वरीयताको साँचो अनुहार प्रकट गर्नुहुन्छ। मानिसहरू कदको हिसाबले अत्यन्तै साना भएका हुनाले, परमेश्‍वर देहमा हुनुभएको अवधिमा दिइने ईश्‍वरीयताको प्रकाश यसलाई स्वीकार गर्ने तिनीहरूको क्षमताअनुसार मात्रै आउँछ। कामको यो चरणमा, धेरैजसो मानिसहरू यसलाई पूर्ण रूपमा स्वीकार गर्न नसक्‍ने अवस्थामा नै रहन्छन्, जुन कुराले तिनीहरू कति ग्रहणशील छैनन् भन्‍ने देखाउँछ। तसर्थ, यो कामको अवधिमा, ईश्‍वरीयताले यसका मूल कार्यहरू सबै पूरा गर्दैन; यसले ती कार्यको एउटा सानो भाग मात्रै पूरा गर्छ। यसले के देखाउँछ भने, भविष्यको काममा, मानवजातिको पुनर्प्राप्तिको स्थितिअनुसार ईश्‍वरीयतालाई क्रमिक रूपमा प्रकट गरिनेछ। तैपनि, ईश्‍वरीयता क्रमिक रूपमा वृद्धि हुँदैन; बरु, यो त देहधारी परमेश्‍वरको सारमा रहेको कुरा हो, र यो मानिसको कदजस्तो हुँदैन।

परमेश्‍वरले मानव सृष्टि गर्नुको उद्देश्य र अर्थ छ, त्यही कारणले गर्दा, परमेश्‍वरले भन्‍नुभयो, “यदि मानवजाति सबै मेरो क्रोधले नष्ट हुन्थ्यो भने, मैले स्वर्ग र पृथ्वी सृष्टि गर्नुको महत्त्व के हुनेछ?” मानव भ्रष्ट भइसकेपछि, परमेश्‍वरले आफ्‍नो आनन्दको लागि तिनीहरूको एउटा समूहलाई प्राप्त गर्ने योजना बनाउनुभयो; सबै मानव नष्ट होऊन् भनेर उहाँले योजना बनाउनुभएन, न त परमेश्‍वरको प्रशासनिक आदेशहरूलाई अलिकति उल्लङ्घन गर्दासमेत तिनीहरूलाई मेटिऊन् भनी योजना बनाउनुभयो। परमेश्‍वरको अभिप्राय त्यस्तो छैन; परमेश्‍वरले भन्‍नुभएजस्तै, त्यसको कुनै अर्थ हुनेथिएन। यो “अर्थविहीनता” कै कारणले परमेश्‍वरको बुद्धिलाई स्पष्ट पारिएको छ। के सबै मानिसहरूलाई सजाय दिने, न्याय गर्ने, र प्रहार गर्ने कार्य गरेर अन्तिममा उहाँलाई साँचो रूपमा प्रेम गर्नेहरूलाई मात्रै छनौट गर्नको लागि परमेश्‍वरले विभिन्‍न माध्यममा बोल्‍नु र काम गर्नुको अझै ठूलो महत्त्व हुँदैन र? ठीक यही किसिमले परमेश्‍वरका कार्यहरूलाई प्रकट गरिन्छ, र यसरी मानवको सृष्टि अझै महत्त्वपूर्ण बन्छ। तसर्थ, परमेश्‍वरका धेरैजसो वचनहरू तिनीहरू छेवैबाट तैरिएर जान्छन् भनेर भनिन्छ; यो एउटा उद्देश्य हासिल गर्नको लागि हो, र उहाँका वचनहरूको एउटा भागको वास्तविकता ठीक यही नै हो।


परिशिष्ट: अध्याय १

म तिमीहरूलाई जे गर भन्छु त्यो मैले बताउने गरेको अस्पष्ट र रित्तो सिद्धान्त होइन, न त यो मानिसको मस्तिष्कले कल्‍पना गर्नै नसक्‍ने वा मानिसको देहले हासिल गर्नै नसक्‍ने कुरा नै हो। मेरो घरभित्र को पूर्ण रूपमा बफादार रहन सक्छ? अनि मेरो राज्यभित्र कसले आफ्‍नो सम्पूर्णता अर्पण गर्न सक्छ? मेरा अभिप्रायहरू प्रकट नभएका भए, के तिमीहरूले आफैलाई मेरो हृदय सन्तुष्ट तुल्याउने मापदण्ड दिनेथियौ? कसैले पनि मेरो हृदयलाई कहिल्यै बुझेको छैन, अनि कसैले पनि मेरा अभिप्रायहरूलाई कहिल्यै बुझेको छैन। कसले मेरो अनुहार कहिल्यै देखेको वा मेरो आवाज कहिल्यै सुनेको छ? के पत्रुसले मेरो अनुहार देखे वा मेरो आवाज सुने? वा पावलले मेरो अनुहार देखे वा मेरो आवाज सुने? वा यूहन्‍नाले मेरो अनुहार देखे वा मेरो आवाज सुने? वा याकूबले मेरो अनुहार देखे वा मेरो आवाज सुने? कसलाई मैले कहिल्यै भेष प्रदान गरेको छु, वा मैले प्राप्त गरेको छु, वा मैले प्रयोग गरेको छु? पहिलो पटक म देह बनेको घटना ईश्‍वरीयतामा भएको भए पनि, मैले धारण गरेको देहले मानिसका कष्टहरूलाई जानेको थिएन, किनभने म एउटा रूप लिएर देहधारी भएको थिइनँ, त्यसकारण देहले पूर्ण रूपमा मेरो इच्छालाई पछ्यायो भनेर भन्‍न सकिँदैन। जब मेरो ईश्‍वरीयताले कुनै बाधा वा अवरोधविना सामान्य मानवताको व्यक्तित्वमा मैले गरेजस्तो गर्न र मैले बोलेजस्तो बोल्न सक्छ, तब मात्रै देहमा मेरो इच्छालाई पछ्याएको छ भनेर भन्‍न सकिन्छ। मेरो सामान्य मानवताले मेरो ईश्‍वरीयतालाई ढाक्‍न सक्‍ने भएको हुनाले, यसरी नम्र र गुप्त रहने मेरो इच्छा हासिल हुन्छ। देहमा गरिने कामको चरणको अवधिमा, ईश्‍वरीयताले प्रत्यक्ष रूपमा नै काम गर्ने भए पनि, त्यस्ता कार्यहरूलाई मानिसहरूले सहजै देख्‍न सक्दैनन्, जुन सामान्य मानवताको जीवन र कार्यहरूको कारणले गर्दा मात्रै हो। यो देहधारणले पहिलो देहधारणले जस्तो ४० दिन उपवास बस्‍न सक्दैन, तर सामान्य रूपमा काम गर्न र बोल्‍न सक्छ; उहाँले रहस्यहरू प्रकट गर्नुभए पनि, उहाँ अत्यन्तै सामान्य हुनुहुन्छ; यो मानिसले कल्‍पना गरेजस्तो छैन—उहाँको आवाज मेघगर्जनको जस्तो छैन, उहाँको अनुहार ज्योतिले चम्किँदैन, र उहाँ हिँड्नुहुँदा स्वर्ग थर्किँदैन। यदि त्यस्तो भएको भए, त्यसमा मेरो कुनै बुद्धि हुनेथिएन, र शैतानलाई लज्जित पार्न र हराउन असम्‍भव हुनेथियो।

जब म सामान्य मानवताको आवरण भित्रबाट मेरो ईश्‍वरीयता प्रकट गर्छु, मैले पूर्ण महिमा प्राप्त गर्छु, मेरो महान् काम पूरा हुन्छ, र कुनै पनि कुराले कुनै कठिनाइ ल्याउँदैन। यसको कारण के हो भने मेरो देहधारणको मुख्य उद्देश्य मलाई विश्‍वास गर्ने सबैलाई देहमा रहेको मेरो ईश्‍वरीयताका कामहरू देखाउनु, र व्यावहारिक परमेश्‍वर स्वयम्‌लाई देखाउनु हो, यसरी अदृश्य र अस्पृश्य परमेश्‍वरले मानिसहरूको हृदयमा लिएको स्थानलाई हटाउनु हो। मसँग पूर्ण ईश्‍वरीयताको सार भए पनि, मैले सामान्य व्यक्तिले जस्तै खाने, वस्‍त्र लगाउने, सुत्‍ने, बास गर्ने, र काम गर्ने भएकोले, म सामान्य व्यक्तिजस्तै बोल्‍ने र हाँस्ने हुनाले र मसँग सामान्य व्यक्तिको जस्तै खाँचोहरू भएको हुनाले, मलाई “व्यावहारिक परमेश्‍वर” भनेर भनिन्छ। यो अमूर्त छैन, र यो बुझ्‍न सजिलो छ; यसमा मेरो कामको केन्द्रबिन्दु कुन भागमा छ, र मेरो ध्यान कामको कुन चरणमा केन्द्रित छ भन्‍ने कुरालाई देख्‍न सकिन्छ। मेरो देहधारणको मुख्य उद्देश्य भनेको सामान्य मानवताद्वारा मेरो ईश्‍वरीयतालाई प्रकट गर्नु हो। मेरो कामको केन्द्रबिन्दु न्यायको युगको दोस्रो भागमा छ भन्‍ने कुरालाई देख्‍न कठिन छैन।

ममा, कहिल्यै मानव जीवन रहेको छैन, न त मानव जीवनको कुनै अवशेष नै रहेको छ। मानव जीवनले ममा कहिल्यै कुनै स्थान लिएको छैन, र मेरो ईश्‍वरीयताको प्रकाशलाई कहिल्यै दबाएको छैन। तसर्थ, स्वर्गको मेरो आवाज र मेरो आत्माका अभिप्रायहरू जति धेरै व्यक्त हुन्छन्, शैतान त्यति नै लज्‍जित हुन सक्छ, र यसरी सामान्य मानवतामा मेरो इच्छालाई पछ्याउने काम त्यति नै सहज हुन्छ। यसले मात्रै पनि शैतानलाई हराएको छ; शैतानलाई पहिले नै पूर्ण रूपमा लज्जित पारिएको छ। म लुप्त भए पनि, यसले मेरो ईश्‍वरीयताका वाणी र कार्यहरूमा वाधा दिँदैन—म विजयी बनेको छु र मैले पूर्ण महिमा प्राप्त गरेको छु भन्‍ने कुरालाई देखाउन यो नै पर्याप्त छ। देहको मेरो काम बाधारहित भएकोले, र अहिले व्यावहारिक परमेश्‍वरले मानिसहरूको हृदयमा स्थान प्राप्त गर्नुभएको र तिनीहरूको हृदयमा जरा गाड्नुभएको हुनाले, मैले शैतानलाई हराएको छु भन्‍ने कुरा पूर्ण रूपमा प्रमाणित भएको छ। अनि मानिसको बीचमा शैतानले थप कुनै पनि काम गर्न नसक्‍ने भएकोले, र मानिसको देहमा शैतानको क्षमता हाल्‍न कठिन भएको हुनाले, मेरो इच्छा कुनै बाधाविना नै अघि बढ्नेछ। मेरो कामको विषयवस्तु मुख्य रूपमा सबै मानिसहरूलाई मेरा आश्‍चर्यजनक कार्यहरू र मेरो साँचो अनुहार देखाउनको लागि हो: म पहुँचभन्दा बाहिर छैनँ, म आकाश छुने गरी उभिँदिनँ, र म स्वरूपविहीन र आकारविहीन छैनँ। म हावाजस्तो अदृश्य छैनँ, न त म सहजै उडेर जाने र तैरिरहने बादलजस्तो नै छु; बरु, म मानिसको बीचमा जिउने र मैले मानिसको बीचमा मिठास, अमिलो, तीतो, र पिरो अनुभव गर्ने भए पनि, मेरो देह सारगत रूपमा मानिसको भन्दा फरक छ। धेरैजसो मानिसहरूलाई मसँग उठबस गर्न कठिन हुन्छ, तैपनि धेरैजसोले मसँग उठबस गर्ने चाहना गर्छन्। यो त यस्तो भयो कि मानौं देहधारी परमेश्‍वरभित्र, विशाल, अथाह रहस्यहरू छन्। ईश्‍वरीयताको प्रत्यक्ष प्रकाशको कारण, र मानव स्वरूपको आवरणको कारण, मानिसहरूले मलाई कृपालु र प्रेमिलो परमेश्‍वर ठान्दै मबाट आदरणीय दूरी कायम राख्छन्, तर मेरो प्रताप र क्रोधप्रति भयभीत पनि हुन्छन्। तसर्थ, तिनीहरूले आफ्‍नो हृदयमा मसँग उत्सुकताको साथ बोल्‍न चाहन्छन्, तैपनि तिनीहरूले आफूले चाहेजस्तो गर्न सक्दैनन्—तिनीहरूको हृदयले जे इच्छा गर्छ, तिनीहरूको सामर्थ्यमा त्यसैको कमी हुन्छ। यी परिस्‍थितिहरूमा हुने हरेकका स्थितिहरू यस्तै हुन्छन्—मानिसहरू जति यस्तो हुन्छन्, मेरो स्वभावका विभिन्‍न पक्षको प्रकाशको प्रमाण त्यति नै ठूलो हुन्छ, यसरी परमेश्‍वरलाई चिन्‍ने मानिसहरूको उद्देश्य हासिल हुन्छ। तर यो गौण कुरा हो; मुख्य कुरा भनेको मानिसहरूलाई मेरो देहले गरेका आश्‍चर्यजनक कार्यहरू जान्‍न लगाउनु, तिनीहरूलाई परमेश्‍वरको सार चिनाउनु हो; म मानिसहरूले कल्‍पना गरेजस्तो असामान्य र अलौकिक छैन। बरु, म सबै कुरामा सामान्य रहेको व्यावहारिक परमेश्‍वर हुँ। मानिसहरूका धारणाहरूभित्र मेरो स्थान हराउँछ, र तिनीहरूले मलाई यथार्थमा चिन्‍न पुग्छन्। त्यसपछि मात्रै मैले मानिसहरूको मनमा मेरो साँचो स्थान लिन्छु।

सबै मानिसहरूका अघि, मानिसहरूले कदर गर्ने कुनै अलौकिक काम मैले कहिल्यै नगरेको मात्रै होइन, म त अत्यन्तै सामान्य र साधारण पनि छु; मैले जानी-जानी मानिसहरूलाई मेरो देहधारी शरीरमा परमेश्‍वरको सङ्केत दिने कुनै पनि कुरा देखाउँदिनँ। तर मेरा वचनहरूको कारण, मानिसहरू पूर्ण रूपमा विजय गरिएका छन्, र तिनीहरू मेरो गवाहीमा समर्पित हुन्छन्। त्यसरी मात्रै मानिसहरूले कुनै गलत बुझाइविना र परमेश्‍वर वास्तवमा नै अस्तित्वमा हुनुहुन्छ भन्‍ने पूर्ण विश्‍वासको आधारमा देहमा रहेको मलाई चिन्छन्। यसरी, मेरो बारेमा रहेको मानिसहरूको ज्ञान अझै वास्तविक, अझै स्पष्ट, र तिनीहरूको असल बानीबेहोराबाट पूर्ण रूपमा निष्खोट बन्छ; यो सबै मेरो ईश्‍वरीयताको बारेमा मानिसहरूलाई अझै ठूलो ज्ञान दिँदै मेरो ईश्‍वरीयताले प्रत्यक्ष रूपमा काम गरेको परिणामबाट आउँछ, किनभने ईश्‍वरीयता मात्रै परमेश्‍वरको साँचो अनुहार र परमेश्‍वरको अन्तर्निहित गुण हो। मानिसहरूले यो कुरालाई देख्‍नुपर्छ। मैले चाहने भनेका ईश्‍वरीयतामा रहेका वचन, कर्म, र कार्यहरू हुन्—म मानवतामा रहेका वचन र कार्यहरूका बारेमा वास्ता गर्दिनँ। मेरो उद्देश्य भनेको ईश्‍वरीयतामा जिउनु र काम गर्नु हो—म मानवतामा जरा गाड्न र उम्रन चाहन्‍नँ, र म मानवतामा वास गर्न चाहन्‍नँ। के मैले भनिरहेको कुरा तिमीहरूले बुझ्दैछौ? म मानव रूपमा आएको पाहुना भए पनि, म यो चाहँदिनँ; म पूर्ण रूपमा ईश्‍वरीयतामा व्यवहार गर्छु, र यसरी मात्रै मानिसहरूले मेरो साँचो अनुहारलाई राम्ररी बुझ्‍न सक्छन्।


अध्याय १०

मण्डली निर्माण भइरहेको बेला, परमेश्‍वरले राज्य निर्माण गर्ने कुरा पटक्कै उल्लेख गर्नुभएन। उहाँले यो कुरा उठाउँदा पनि, उहाँले मण्डली निर्माण भइरहेको बेला बोल्नुभएको तरिकाले नै कुरा उठाउनुभयो। राज्यको युग आइसकेपछि, परमेश्‍वरले मण्डली निर्माणका मामला र केही अभ्यासलाई एकै झट्कामा खारेज गरिदिनुभयो, र तिनका बारेमा फेरि कहिल्यै एउटा पनि शब्द उच्चारण गर्नुभएन। सधैँ नयाँ रहने र कहिल्यै पुरानो नहुने “परमेश्‍वर स्वयम्” को अन्तर्निहित अर्थ ठ्याक्कै यही हो। विगतमा कामकुराहरू जतिसुकै राम्ररी गरिएका भए पनि, ती आखिरमा हिजोका कुरा हुन्, त्यसैले परमेश्‍वर त्यस्ता विगतका घटनाहरूलाई ख्रीष्टभन्दा पहिलेको समयमा घटेका घटनाका रूपमा वर्गीकरण गर्नुहुन्छ, जबकि वर्तमान दिनलाई ख्रीष्टपछिको समय भनेर चिनिन्छ। यसबाट के देख्न सकिन्छ भने मण्डलीको निर्माण भनेको राज्यको निर्माणको एउटा पूर्वसर्त थियो; यसले परमेश्‍वरका लागि राज्यमा आफ्नो राजकीय अधिकार प्रयोग गर्ने जग बसाल्यो। मण्डलीको निर्माण आजको दिनको एउटा झलक हो; पृथ्वीमा परमेश्‍वरको काम मुख्य रूपमा यस भागमा केन्द्रित छ जुन राज्यको निर्माण रहेको छ। मण्डली निर्माण पूरा हुनुभन्दा पहिले, उहाँले गरिनुपर्ने सबै कामका लागि तयारी गरिसक्नुभएको थियो, अनि उचित समय आएपछि, उहाँले औपचारिक रूपमा आफ्नो काम सुरु गर्नुभयो। त्यसैले परमेश्‍वरले भन्नुभयो: “आखिरमा, राज्यको युग विगतका समयहरूभन्दा फरक छ। यसले मानवजाति कसरी काम गर्छ भन्‍ने कुरासँग सरोकार राख्दैन; बरु, म व्यक्तिगत रूपमा आफ्नो काम गर्न पृथ्वीमा ओर्लेको छु, जुन कुरा मानवहरूले न त कल्पना गर्न सक्छन् न त पूरा गर्न नै सक्छन्।” वास्तवमा, यो काम परमेश्‍वरद्वारा नै व्यक्तिगत रूपमा गरिनुपर्छ—कुनै पनि मानव यस्तो काम गर्न सक्षम छैन; तिनीहरू यसको योग्य नै छैनन्। मानवतामाझ यस्तो महान् काम परमेश्‍वरबाहेक कसले गर्न सक्छ र? सम्पूर्ण मानवजातिलाई अर्धमृत हुनेसम्म “सास्ती दिन” अरू को सक्षम छ र? के मानवहरू यस्तो कामको प्रबन्ध गर्न सक्छन् र? उहाँ किन “म व्यक्तिगत रूपमा आफ्नो काम गर्न पृथ्वीमा ओर्लेको छु” भनेर भन्नुहुन्छ? के परमेश्‍वरको आत्मा साँच्चै सम्पूर्ण अन्तरिक्षबाट हराएको हुन सक्छ र? “म व्यक्तिगत रूपमा आफ्नो काम गर्न पृथ्वीमा ओर्लेको छु” भन्‍ने हरफले परमेश्‍वरको आत्मा काम गर्न देहधारी हुनुभएको तथ्य, र परमेश्‍वरको आत्मा प्रस्ट रूपमा मानवजातिमाथि काम गरिरहनुभएको तथ्य दुवैलाई जनाउँछ। व्यक्तिगत रूपमा आफ्नो काम गरेर, उहाँ धेरै मानिसलाई उहाँ परमेश्‍वर स्वयम् भएको भनेर आफ्नै नाङ्गो आँखाले देख्न दिनुहुन्छ; तिनीहरूले आफ्नो आत्मामा होसियारीसाथ खोज्नु अनावश्यक छ। यसबाहेक, उहाँ सबै मानवलाई आत्माका कार्यप्रणालीहरू आफ्नै आँखाले हेर्न, साथै मानिसको देह र परमेश्‍वरको देहबीचको तात्विक भिन्‍नता हेर्न दिनुहुन्छ। साथसाथै, सम्पूर्ण अन्तरिक्ष, ब्रह्माण्ड संसारभरि, परमेश्‍वरको आत्मा अझै पनि काम गरिरहनुभएको छ। परमेश्‍वरका प्रबोधित मानिसहरू सबै परमेश्‍वरको नाउँ स्विकारेपछि परमेश्‍वरको आत्माले कसरी काम गर्नुहुन्छ भनी देख्छन् र यसरी देहधारी परमेश्‍वरलाई अझ बढी चिन्छन्। यसरी, यदि परमेश्‍वरको ईश्‍वरत्वले सिधै काम गर्छ भने—अर्थात्, यदि परमेश्‍वरको आत्माले अलिकति पनि बाधाविना काम गर्न सक्नुहुन्छ भने मात्र—मानवताले व्यावहारिक परमेश्‍वर स्वयम्‌लाई चिन्न सक्छ। राज्य निर्माणको मूल-तत्त्व भन्नुको अर्थ यही हो।

परमेश्‍वर ठ्याक्कै कति पटक देहधारी हुनुभएको छ? के यो केही पटक हुन सक्छ? परमेश्‍वरले किन बारम्बार “म एक पटक मानवहरूको संसारमा ओर्लेँ र तिनीहरूको कष्ट अनुभव र अवलोकन गरेँ, तर मेरो देहधारणको महत्त्व पूरा नगरीकनै त्यसो गरेँ” भनेर भन्नुभएको छ? के परमेश्‍वर केही पटक देहधारी हुनुभएको तर कहिल्यै मानवताद्वारा एक पटक समेत नचिनिनुभएको हो? यस भनाइको अर्थ त्यो होइन। परमेश्‍वर पहिलो पटक देहधारी हुनुहुँदा, उहाँको उद्देश्य वास्तवमा मानवहरूले उहाँलाई चिनून् भन्‍ने थिएन; बरु, उहाँले आफ्नो काम पूरा गर्नुभयो र त्यसपछि उहाँ कसैले थाहा नपाउने गरी “हराउनुभयो,” र मानिसहरूले उहाँलाई चिन्ने अवसर कहिल्यै पाएनन्। मानिसहरूले उहाँलाई पूर्ण रूपमा चिन्न सकेनन्, न त उहाँमा देहधारणको पूर्ण अर्थ नै थियो; त्यसकारण, उहाँलाई पूर्ण रूपमा देहधारी हुनुभएको भनेर भन्न मिल्दैनथ्यो। पहिलो देहधारणमा, परमेश्‍वरले त्यो काम गर्नका लागि पापी प्रकृतिविनाको भौतिक शरीर मात्र प्रयोग गर्नुभयो; त्यो पूरा भएपछि, थप उल्लेख गरिरहनु आवश्यक परेन। युगौँयुगभरि परमेश्‍वरद्वारा प्रयोग गरिएका ती मानिसहरूको कुरा गर्नुपर्दा, तिनीहरूलाई देहधारी परमेश्‍वर भन्न त झनै मिल्दैन। आजका व्यावहारिक परमेश्‍वर स्वयम्‌, जो सामान्य मानवत्वको आवरणमा हुनुहुन्छ, जोभित्र पूर्ण ईश्‍वरत्व छ, र जोमार्फत मानिसहरू उहाँलाई चिन्न सक्षम हुन्छन्, उहाँलाई मात्र साँच्चै देहधारी परमेश्‍वर भन्न मिल्छ। परमेश्‍वर पहिलो पटक संसारमा आउनुको अर्थ आज उल्लेख गरिएको देहधारणको अर्थको एउटा पाटो हो; यसले देहधारणको पूर्ण अर्थ दिँदैन। त्यसैले परमेश्‍वरले “मेरो देहधारणको महत्त्व पूरा नगरीकनै” भनेर भन्नुभयो। परमेश्‍वरका वचनहरूले भनेझैँ, मानवहरूको कष्ट अनुभव र अवलोकन गर्नुले परमेश्‍वरको आत्मा र दुई वटा देहधारणलाई जनाउँछ। यस कारणले गर्दा, परमेश्‍वरले भन्नुभयो: “जब राज्यको निर्माण सुरु भयो, तब मेरो देहधारी शरीरले औपचारिक रूपमा मेरो सेवकाइ निर्वाह गर्न थाल्यो; अर्थात्, राज्यको राजाले औपचारिक रूपमा आफ्नो सार्वभौम शक्ति ग्रहण गर्नुभयो।” हुन त मण्डलीको निर्माण परमेश्‍वरको नामको गवाही दिनका लागि भयो, तर काम औपचारिक रूपमा सुरु भएकै थिएन; आज मात्र यसलाई राज्य निर्माण भन्न सकिन्छ। यसअघि गरिएको सबै कुरा एउटा झलक मात्र थियो; त्यो नै वास्तविक कुरा थिएन। राज्य सुरु भएको छ भनेर भनिए पनि, त्यसभित्र अझै कुनै काम भइरहेको थिएन। अब परमेश्‍वरको ईश्‍वरत्वभित्र साँच्चै काम भइरहेको र परमेश्‍वर स्वयम्‌ले औपचारिक रूपमा आफ्नो काम सुरु गर्नुभएको हुनाले, मानवता आज मात्र बल्ल राज्यमा प्रवेश गरेको छ। त्यसकारण, “मानव संसारमा राज्यको अवतरणको शाब्दिक पक्ष मात्रै छैन; अझ बढी, यसको एउटा व्यावहारिक पक्ष छ, जुन ‘अभ्यासको वास्तविकता’ भन्‍ने वाक्यांशको महत्त्वकै पाटो हो” भन्‍ने भनाइले माथि छलफल गरिएका सबै कुराको एउटा विस्तृत सारांश प्रदान गर्छ। यो विवरण प्रदान गरेपछि, परमेश्‍वर मानवजातिको सामान्य स्थितिलाई सारांशीकृत गर्नतिर लाग्नुहुन्छ, र मानिसहरूलाई निरन्तर व्यस्तताको स्थितिमा छोड्नुहुन्छ। “संसारभरि, सबै जना मेरो कृपा र प्रेमपूर्ण दयाभित्र नै अस्तित्वमा छन्, तर सारा मानवता पनि मेरो न्यायअन्तर्गत रहन्छ, र त्यसै गरी मेरा परीक्षाहरूको अधीनमा पनि रहन्छ।” सम्पूर्ण मानवजातिको जीवनलाई निर्देशित गर्ने सिद्धान्त र नियमहरू, परमेश्‍वरद्वारा प्रबन्ध गरिएअनुसार, यस प्रकार छन्: खुसीका समयहरू आउनेछन्, कुण्ठित हुने क्षणहरू आउनेछन्, र, अझ बढी, कष्टमार्फत शोधन भोग्ने समयहरू आउनेछन्। तसर्थ, कसैले पनि तितोपन वा मिठासविनाको जीवन जिउनेछैन; हरेक जीवनका आफ्नै उतारचढावहरू हुनेछन्। सम्पूर्ण मानवताभरि, मानिसहरूले परमेश्‍वरको कृपा र प्रेमपूर्ण दया मात्र होइन, उहाँको न्याय र उहाँको सम्पूर्ण स्वभाव पनि देख्न सक्छन्। सबै मानव परमेश्‍वरका परीक्षाहरूका बीचमा अस्तित्वमा रहन्छन् भनेर भन्न सकिन्छ, होइन र? यस विशाल संसारभरि, मानवहरू सबै आफ्नै लागि निकास खोज्न व्यस्त छन्। तिनीहरू आफूले खेल्ने भूमिकाबारे निश्चित छैनन्, र कतिपयले त भाग्यका खातिर आफ्नो जीवनलाई नै हानि पुर्‍याउँछन् वा गुमाउँछन्। अय्यूब समेत यसको अपवाद थिएन: उसले पनि परमेश्‍वरका परीक्षाहरू सहेको भए पनि, उसले आफ्नै लागि निकास खोज्यो। परमेश्‍वरका परीक्षाहरूमा कोही पनि कहिल्यै दृढ रूपमा खडा हुन सकेको छैन। मानवको लोभ र प्रकृतिको कारण, कोही पनि आफ्नो वर्तमान अवस्थाप्रति सन्तुष्ट छैन, र कोही पनि परीक्षाहरूमा दृढ रूपमा खडा हुँदैन; सबै जना परमेश्‍वरको न्यायमुनि ढल्छन्। यदि परमेश्‍वर अझै पनि मानवताप्रति गम्भीर हुनुहुन्थ्यो भने, र यदि उहाँले अझै पनि मानिसहरूबाट यस्ता कडा मागहरू राख्नुहुन्थ्यो भने, कुरा ठ्याक्कै “सम्पूर्ण मानवजाति मेरो दन्कँदो नजरमुनि ढल्नेथियो” भनेर उहाँले भन्नुभएको जस्तै हुनेथियो।

राज्यको निर्माण औपचारिक रूपमा सुरु हुनुको बाबजुद, राज्यको जयजयकार औपचारिक रूपमा घन्किन बाँकी नै छ; अब यो आउन बाँकी कुराको अगमवाणी मात्रै हो। जब परमेश्‍वरका मानिसहरू सबै पूर्ण पारिएका हुन्छन् र पृथ्वीका सबै देश ख्रीष्टको राज्य बनेका हुन्छन्, त्यो नै सात वटा गर्जन गडगडाउने समय हुनेछ। वर्तमान दिन त्यस चरणतर्फको एउटा पाइला हो; त्यस दिनतर्फको आक्रमण सुरु गरिएको छ। यो परमेश्‍वरको योजना हो, र निकट भविष्यमा यो साकार हुनेछ। तर, परमेश्‍वरले बोल्नुहुने कुराहरू सबै पहिले नै उहाँद्वारा पूरा गरिएका छन्। तसर्थ, पृथ्वीका देशहरू बालुवाका महल मात्र हुन्, जुन भत्किने सँघारमा छन्—अन्तिम दिन नजिकै छ, र ठूलो रातो अजिङ्गर परमेश्‍वरको वचनमुनि ढल्नेछ भन्ने कुरा प्रस्ट छ। परमेश्‍वरको योजना पूर्ण रूपमा सफल हुने सुनिश्चित गर्न, स्वर्गदूतहरू मानव संसारमा ओर्लेका छन् र उनीहरू परमेश्‍वरलाई सन्तुष्ट पार्न सक्दो प्रयास गर्न थालेका छन्, अनि देहधारी परमेश्‍वर स्वयम् शत्रुविरुद्ध युद्ध गर्न युद्धभूमिमा उपस्थित हुनुहुन्छ। देहधारी शरीर जहाँ हुन्छ, त्यहाँ शत्रुको विनाश हुन्छ। चीन नष्ट हुने पहिलो देश हुनेछ; त्यसलाई परमेश्‍वरको हातबाट सखाप पारिनेछ। परमेश्‍वरले यसलाई पटक्कै कृपा देखाउनुहुनेछैन। परमेश्‍वरका मानिसहरू अझ परिपक्व हुँदै जाँदा, यसले ठूलो रातो अजिङ्गर थप पतन भइरहेको छ भन्‍ने प्रमाणित गर्छ; यसलाई मानिसले प्रस्ट रूपमा देख्छ। परमेश्‍वरका मानिसहरूको परिपक्वता शत्रुको मृत्युको सगुन हो। “प्रतिस्पर्धा” भन्नुको अर्थ के हो भन्‍ने बारेमा यो एउटा सानो व्याख्या हो। तसर्थ, मानवहरूको हृदयमा ठूलो रातो अजिङ्गरको कुरुपतास्वरूप रहेका धारणाहरूको हैसियतलाई हटाउन परमेश्‍वरले आफ्ना मानिसहरूलाई उहाँको सुन्दर गवाही दिन धेरै पटक सम्झाउनुभएको छ। परमेश्‍वर मानिसहरूको विश्‍वासलाई जीवन्त बनाउन यस्ता सम्झौटाहरू प्रयोग गर्नुहुन्छ र, यसो गर्दा, आफ्नो काममा परिणामहरू हासिल गर्नुहुन्छ। किनभने परमेश्‍वरले भन्नुभएको छ: “मानवहरू ठ्याक्कै के गर्न सक्षम छन्? के यो म आफैले गर्ने होइन र?” सबै मानव यस्तै हुन्; तिनीहरू असक्षम मात्र हुँदैनन्, तिनीहरू त प्रायः निरुत्साहित र निराश पनि हुन्छन्। यस कारणले गर्दा, तिनीहरू परमेश्‍वरलाई चिन्न सक्दैनन्। परमेश्‍वर मानवजातिको विश्‍वासलाई पुनर्जीवित मात्र गर्नुहुन्न, उहाँ त बारम्बार मानिसहरूमा गोप्य रूपमा शक्ति भरिरहनुभएको हुन्छ।

त्यसपछि, परमेश्‍वरले सम्पूर्ण ब्रह्माण्डसँग बोल्न थाल्नुभयो। परमेश्‍वरले चीनमा आफ्नो नयाँ काम सुरु गर्नुभएको मात्र होइन, सम्पूर्ण ब्रह्माण्डभित्र, उहाँले आजको नयाँ काम पनि गर्न थाल्नुभएको छ। कामको यस चरणमा, परमेश्‍वरले उहाँलाई विश्‍वासघात गर्ने सम्पूर्ण मानवजातिलाई अन्ततः उहाँको सिंहासनसामु फेरि एकपटक आत्मसमर्पण गराउनुभन्दा पहिले संसारभरि आफ्ना सबै कार्य प्रकट गर्ने अभिप्राय राख्नुहुने हुनाले, परमेश्‍वरको न्यायमा अझै पनि उहाँको कृपा र प्रेमपूर्ण दया हुनेछ। जब संसारभरि विभिन्न घटनाक्रम देखा पर्छन्, र मानिसहरूलाई त्रसित तुल्याउँछन्, तब तिनीहरू परमेश्‍वरसामु फर्केर आउन सकून् भनेर तिनीहरूका लागि उहाँलाई खोज्ने अवसरहरू उत्पन्न हुन्छन्। तसर्थ, परमेश्‍वर भन्नुहुन्छ: “यो मैले काम गर्ने तरिकाहरूमध्येको एक हो, र यो निस्सन्देह मानवजातिका लागि मुक्तिको कार्य हो, र मैले तिनीहरूलाई दिने भनेको अझै पनि एक प्रकारको प्रेमपूर्ण दया नै हो।” मानवजातिको साँचो अनुहार खुलासा गर्ने कुरामा, परमेश्‍वरको सफलता निश्‍चित छ, उहाँ अद्वितीय हुनुहुन्छ, र उहाँलाई कुनै पनि कठिनाइ आइपर्दैन। यसले गर्दा मानिसहरू लाजले अनुहार लुकाउने, पूर्ण रूपमा अपमानित हुने अवस्थामा पुग्छन्। हरेक पटक परमेश्‍वर बोल्नुहुँदा, उहाँ केही हदसम्म मानिसहरूको कुरूप स्थितिलाई औँल्याउनुहुन्छ ताकि, सहज अवस्थामा हुँदा, मानिसहरूले आफूलाई चिन्न नबिर्सून् र आफूलाई चिन्ने कुरालाई पुरानो विषय नसोचून्। मानव प्रकृतिअनुसार, यदि परमेश्‍वरले मानिसहरूलाई एक क्षण मात्रै पनि औँल्याउन छोड्नुभयो भने, तिनीहरू ऐयास र अहङ्कारी हुने सम्भावना हुन्छ। त्यसैले आज परमेश्‍वर यसो पनि भन्नुहुन्छ: “मानिसहरू मैले तिनीहरूलाई प्रदान गर्ने पदवीहरूलाई बहुमूल्य ठान्दैनन्। धेरै मानिस, ‘सेवाकर्ता’ पदवीका कारण, हृदयमा गुनासाहरू पाल्छन्, र धेरै मानिस, ‘मेरा मानिसहरू’ पदवीका कारण, हृदयमा मप्रति प्रेम विकास गर्छन्। कसैले पनि मलाई मूर्ख बनाउने प्रयास नगरे हुन्छ; आफ्नो आँखाले म यावत् थोकको गहन जाँच गर्छु!” मानवहरूले यो भनाइ पढ्नेबित्तिकै, तिनीहरू तुरुन्तै असहज महसुस गर्छन्। तिनीहरू आफ्ना विगतका कार्यहरू ज्यादै अपरिपक्व रहेको—ठ्याक्कै परमेश्‍वरलाई चिढ्याउने प्रकारको फोहोरी व्यवहार रहेको अनुभूति गर्छन्। अब तिनीहरू परमेश्‍वरलाई सन्तुष्ट पार्न चाहन्छन्, तर तिनीहरू ज्यादै इच्छुक भए पनि, तिनीहरूसँग त्यसो गर्ने शक्ति हुँदैन। साँच्चै, तिनीहरूलाई आफूले के गर्नुपर्छ भन्‍ने थाहा हुँदैन। थाहै नपाई, तिनीहरूको हृदयको हुटहुटी केही हदसम्म जागृत हुन्छ। व्यक्ति सहज अवस्थामा पुगेपछि यी वचनहरू पढ्नुको प्रभाव यही हो।

एकातिर, परमेश्‍वर शैतान चरम रूपमा पागल छ भनेर भन्नुहुन्छ भने अर्कोतिर उहाँ धेरैजसो मानिसको पुरानो प्रकृति परिवर्तन भएको छैन भनी औँल्याउनुहुन्छ। यसबाट, शैतानका कार्यहरू अझै पनि मानिसहरूमार्फत प्रकट हुन्छन् भन्‍ने प्रस्ट हुन्छ। त्यसकारण परमेश्‍वर मानवहरूलाई शैतानद्वारा ननिलिऊन् भनेर ऐयास नहुन बारम्बार सम्झाउनुहुन्छ। यसले कतिपय मानवले विद्रोह गर्नेछन् भनी अगमवाणी मात्र गर्दैन; अझ बढी, यो सबै मानिसलाई चाँडोभन्दा चाँडो विगतलाई पन्छाउन र आजको दिनलाई पछ्याउन चेतावनी दिन बजिरहेको चेतावनी घण्टी हो। कोही पनि पिशाचहरूको वशमा पर्न वा दुष्ट आत्माहरूको नियन्त्रणमा पर्न चाहँदैन, त्यसैले तिनीहरू सबैले परमेश्‍वरका वचनहरूलाई अझ बढी चेतावनीका रूपमा लिन्छन्। तर, जब धेरैजसो मानिस परमेश्‍वरका वचनहरूमा ध्यान केन्द्रित गर्न हरसम्भव प्रयास गर्छन् र यस चरम सीमामा पुग्छन्, तब बदलामा परमेश्‍वर यसो भन्नुहुन्छ: “धेरैजसो मानिस आफ्ना आँखालाई तृप्त पार्नका लागि मैले अझै बढी रहस्यहरू उजागर गर्ने प्रतीक्षामा छन्। तर, तैँले स्वर्गका सारा रहस्य बुझिस् भने पनि के नै हुन्छ र? के यसले मप्रतिको तेरो प्रेमलाई बढाउँछ र? के यसले मप्रतिको तेरो प्रेमलाई जगाउँछ र?” यसबाट के प्रस्ट हुन्छ भने मानव परमेश्‍वरको वचन प्रयोग गरेर परमेश्‍वरलाई चिन्ने र परमेश्‍वरलाई प्रेम गर्ने अवस्थामा छैन, बरु आफ्नो “सानो ढुकुटी” का भण्डारहरू भर्ने अवस्थामा छ। तसर्थ, मानिसहरूमा भएको यस चरम सीमाको जवाफमा, परमेश्‍वर “आफ्ना आँखालाई तृप्त पार्नका लागि” जस्ता शब्दहरू प्रयोग गर्नुहुन्छ, जसले मानवहरूको परमेश्‍वरप्रतिको प्रेम अझै पनि पूर्ण रूपमा शुद्ध छैन भन्‍ने कुरालाई प्रतिविम्बित गर्छ। यदि परमेश्‍वरले रहस्यहरू उजागर नगर्नुभएको भए, मानवहरूले उहाँका वचनहरूलाई खासै महत्त्व दिनेथिएनन्, बरु तिनलाई सरसर्ती मात्र हेर्नेथिए, र घोडा चढेर दौडिने क्रममा देखिएका फूलहरूको प्रशंसा गरेझैँ झल्याक्क मात्र देख्नेथिए। तिनीहरूले परमेश्‍वरका वचनहरूमाथि ध्यानपूर्वक चिन्तन वा मनन गर्न समय निकाल्नेथिएनन्। धेरैजसो मानिस उहाँका वचनहरूलाई प्रिय ठान्दैनन्। कसैले पनि उहाँका वचनहरू खान र पिउन ठूलो मेहनत गर्दैन; यसको सट्टा, तिनीहरू केवल झारा टार्ने किसिमले तिनलाई सरसर्ती हेर्छन्। परमेश्‍वर अहिले किन विगतका समयहरूमा भन्दा फरक तरिकाले बोल्नुहुन्छ? उहाँका सबै वचन मानिसहरूलाई बुझ्न किन यति गाह्रो छन्? केही उदाहरणमा “म तिनीहरूलाई कहिल्यै त्यस्तो बिल्लाको मुकुट पहिर्‍याउनेथिइनँ” मा रहेको “मुकुट” शब्द, “मेरा वचनहरूमा रहेको विशुद्ध सुन बुझ्न सक्ने कोही छ” मा रहेको “विशुद्ध सुन,” उहाँले पहिले उल्लेख गर्नुभएको “शैतानद्वारा प्रशोधित नभईकन” मा रहेको “प्रशोधित,” र यस्तै अन्य वाक्यांशहरू हुन्। मानिसहरू परमेश्‍वर किन यसरी बोल्नुहुन्छ, उहाँ किन यस्तो ठट्यौली, हास्यपूर्ण र उत्तेजक तरिकाले बोल्नुहुन्छ भन्‍ने कुरा बुझ्दैनन्। यो ठ्याक्कै परमेश्‍वरले आफ्ना वचनहरूमार्फत हासिल गर्न खोज्नुभएको उद्देश्यका प्रकटीकरणहरूमध्येको एक हो। सुरुदेखि नै, मानवहरू परमेश्‍वरको वचन बुझ्न सधैँ असक्षम रहिआएका छन्, र उहाँका सबै वचन निकै गम्भीर छन् जस्तो देखिएको छ। हास्यको सानोभन्दा सानो स्पर्श थपेर साथै ठाउँठाउँमा केही शब्द जोडेर, उहाँ आफ्नो वचनद्वारा माहोललाई हल्का बनाउनुहुन्छ र मानवहरूलाई आफ्नो मांसपेशीलाई केही हदसम्म आराम गराउन दिनुहुन्छ। यसो गर्दा, उहाँले अझ ठूलो प्रभाव हासिल गर्नुहुन्छ, र हरेक मानवलाई परमेश्‍वरको वचनमाथि मनन गर्न सक्षम तुल्याउनुहुन्छ।


अध्याय ११

मानिसको नाङ्गो आँखाले हेर्दा, यो अवधिमा परमेश्‍वरका वाणीहरूमा कुनै परिवर्तन आएको छैन भन्‍ने जस्तो देखिन्छ, किनभने मानिसहरूले परमेश्‍वर जुन नियमद्वारा बोल्‍नुहुन्छ त्यसलाई बुझ्‍न सक्दैनन्, र उहाँका वचनहरूको प्रसंगलाई बुझ्दैनन्। परमेश्‍वरका वचनहरू पढिसकेपछि, मानिसहरूले यी वचनहरूमा कुनै नयाँ रहस्यहरू छन् भन्‍ने विश्‍वास गर्दैनन्; त्यसकारण, तिनीहरूले असाधारण रूपमा ताजा जीवन जिउन सक्दैनन्, बरु मन्द र निर्जीव जीवन जिउँछन्। तर परमेश्‍वरका वाणीहरूमा, हामी गहिरो स्तरको अर्थ छ, मानिसले बुझ्‍न र पहुँच गर्न नसक्‍ने अर्थ छ भन्‍ने देख्छौँ। आज, मानिसले परमेश्‍वरका त्यस्ता वचनहरू पढ्ने सौभाग्य पाउनु सबैभन्दा ठूलो आशिष् हो। यदि कसैले पनि यी वचनहरू पढ्दैनथ्यो भने, मानिस सदासर्वदा नै अहङ्कारी, आत्म-धर्मी, आफूप्रति अनजान, र उसका असफलताहरू कति छन् भन्‍ने कुराको बारेमा अनभिज्ञ नै रहनेथियो। परमेश्‍वरका प्रगाढ, अबोधगम्य वचनहरू पढिसकेपछि, मानिसहरूले तिनलाई गुप्त रूपमा सराहना गर्छन्, अनि तिनीहरूको हृदयमा झूटले खोट नलाएको, साँचो दृढ निश्‍चयता हुन्छ; तिनीहरूको हृदय सच्‍चा वस्तु बन्छ, नक्‍कली सामान होइन। मानिसहरूको हृदयमा वास्तवमै घटित हुने कुरा यही हो। हरेकको हृदयमा आफ्‍नै कथा हुन्छ। मानौँ तिनीहरूले आफैलाई यसो भनिरहेका छन्: “सम्भवतः यो परमेश्‍वर स्‍वयम्‌ले नै बोल्‍नुभएको हो—यदि परमेश्‍वरले बोल्‍नुभएको होइन भने, अरू कसले यस्ता वचनहरू बोल्‍न सक्थे र? म किन ती वचनहरू बोल्‍न सक्दिन? म किन यस्तो काम गर्न असमर्थ छु? यस्तो लाग्छ, परमेश्‍वरले उल्‍लेख गर्नुभएको देहधारी परमेश्‍वर साँच्‍चै वास्तविक हुनुहुन्छ, र उहाँ परमेश्‍वर स्‍वयम्‌ हुनुहुन्छ! म अबउप्रान्त शङ्का गर्नेछैन। अन्यथा, जब परमेश्‍वरको हात आइपुग्छ, त्यस बेला पछुतो गर्न ढिला भइसकेको हुनेछ! …” धेरैजसो मानिसहरूले आफ्‍नो हृदयमा यस्तै विचार गर्छन्। परमेश्‍वरले बोल्‍न थाल्‍नुभएदेखि आजसम्‍म, परमेश्‍वरका वचनहरूको साथविना, सबै मानिसहरू पतन भएर जानेथिए भनेर भन्दा अत्युक्ति हुँदैन। किन यो सबै काम परमेश्‍वर स्‍वयम्‌ले गर्नुभएको हो, मानिसले होइन भनेर भनिन्छ? यदि परमेश्‍वरले मण्डली जीवनलाई साथ दिन वचनहरू प्रयोग नगर्नुभएको भए, सबै जना नाम-निशाना नै नरहने गरी हराउनेथिए। के यो परमेश्‍वरको शक्ति होइन र? के यो साँच्‍चै नै मानिसको वाक्पटुता हो र? के यो मानिसको एकल प्रतिभा हो त? अवश्य नै होइन! जाँच नगरीकन, कसैले पनि आफ्‍नो नशामा कुन प्रकारको रगत बग्दै छ भन्‍ने थाहा पाउनेथिएन, तिनीहरूसँग कति वटा मुटु छ, वा कति वटा मष्तिष्क छ भन्‍नेबारेमा तिनीहरू अनभिज्ञ हुनेथिए, र तिनीहरू सबैले हामी परमेश्‍वरलाई चिन्छौँ भनी सोच्नेथिए। के तिनीहरूको ज्ञानभित्र अझै पनि विरोध समावेश छ भन्‍ने कुरा तिनीहरूलाई थाहा छैन? परमेश्‍वरले यसो भन्‍नुभएको स्वभाविकै हो, “मानवजातिको हरेक व्यक्तिले मेरो आत्माद्वारा सूक्ष्म रूपमा जाँचिन स्वीकार गर्नुपर्छ, उसको हरेक वचन र कार्यलाई नजिकबाट निरीक्षण गर्नुपर्छ, यसअलावा मेरा अचम्मका कार्यहरूलाई आदरसाथ हेर्नुपर्छ।” यसबाट के कुरा देख्‍न सकिन्छ भने, परमेश्‍वरका वचनहरू उद्देश्यरहित र आधारहीन छैनन्। परमेश्‍वरले कहिल्यै पनि कुनै मानिसलाई अनुचित व्यवहार गर्नुभएको छैन; अय्यूबका त्यत्रो विश्‍वासको बाबजुद पनि, तिनलाई समेत त्यतिकै छोडिएन—तिनलाई पनि चिरफार गरियो, र लाजबाट लुक्‍ने कुनै ठाउँ छोडिएन। अनि आजका मानिसहरूमा यही कुरा लागू हुन्छ भनी उल्‍लेख गरिरहनु नपर्ला। तसर्थ, परमेश्‍वरले त्यसपछि तुरुन्तै यो प्रश्‍न गर्नुहुन्छ: “पृथ्वीमा राज्यको आगमन हुँदाको समयमा तिमीहरूले कस्तो अनुभूति गर्छौ?” परमेश्‍वरको प्रश्‍नको महत्त्व त्यति धेरै छैन, तर यसले मानिसहरूलाई तीन छक्‍क पार्छ: “हामीले कस्तो अनुभूति गर्छौं? राज्य कहिले आउनेछ भन्‍ने नै हामीलाई अझै थाहा छैन, हामीले कसरी अनुभवहरूको बारेमा कुरा गर्न सक्छौँ? यति मात्र होइन, हामीले त यसको सुइँको सम्म पाएका छैनौँ। यदि मैले केही अनुभूति गर्नु थियो भने, यो ‘आश्‍चर्य’ को अनुभूति हुनेथियो, अरू केही पनि हुनेथिएन।” वास्तवमा, परमेश्‍वरका वचनहरूको उद्देश्य यो प्रश्‍न होइन। सबैभन्दा मुख्य कुरा, यो एउटै वाक्यले—“जब मेरा छोराहरू र मानिसहरू मेरो सिंहासनतर्फ हूलका हूल अघि बढ्छन्, तब म ठूलो सेतो सिंहासनअघि औपचारिक रूपमा न्यायको आरम्भ गर्नेछु”—सम्पूर्ण आत्मिक संसारका घटनाक्रमहरूलाई सारांशित गर्छ। यो समय अवधिमा परमेश्‍वरले आत्मिक क्षेत्रमा के गर्न चाहनुहुन्छ त्यसको बारेमा कसैलाई पनि थाहा छैन, र परमेश्‍वरले यी वचनहरू बोल्‍नुभएपछि मात्रै मानिसहरूमा थोरै जागरूकता आएको छ। परमेश्‍वरको कामका विभिन्‍न चरणहरू रहेकाले, सम्पूर्ण ब्रह्माण्डभरि परमेश्‍वरको काम पनि फरक-फरक नै हुन्छन्। यस अवधिमा, परमेश्‍वरले मुख्य रूपमा परमेश्‍वरका पुत्रहरू र उहाँका मानिसहरूलाई नै मुक्ति दिनुहुन्छ, भन्‍नुको अर्थ, स्वर्गदूतहरूको हेरचाहमा रहेर, परमेश्‍वरका पुत्रहरू र मानिसहरूले आफूलाई काटछाँट गरिने र तोडिने कार्यलाई स्वीकार गर्छन्, तिनीहरूले आधिकारिक रूपमा नै आफ्‍ना विचार र धारणाहरूलाई हटाउन, र यो संसारको कुनै पनि छापलाई बिदा गर्न थाल्छन्; अर्को शब्‍दमा भन्दा, परमेश्‍वरले बताउनुभएको “ठूलो सेतो सिंहासनअघिको न्याय” औपचारिक रूपमा नै सुरु हुन्छ। यो परमेश्‍वरले गर्नुहुने न्याय भएको हुनाले, परमेश्‍वरले आफ्‍नो आवाज निकाल्‍नैपर्छ—र विषयवस्तु फरक हुनेभए तापनि, उद्देश्य सधैँ एउटै हुन्छ। आज, परमेश्‍वरले बोल्‍नुभएको शैलीको आधारमा मूल्याङ्कन गर्दा, उहाँका वचनहरू निश्‍चित समूहका मानिसहरूप्रति लक्षित छ भन्‍ने देखिन्छ। वास्तवमा, सबैभन्दा मुख्य कुरा, ती वचनहरूले सबै मानवजातिको प्रकृतिलाई सम्‍बोधन गर्छन्। ती वचनहरूले मानिसको मेरुदण्डमा नै प्रहार गर्छन्, तिनले मानिसहरूको भावनाहरूलाई छूट दिँदैनन्, र तिनले कुनै पनि कुरा नछुटाई, कुनै कुरालाई प्रवेश गर्न नदिई उसको सारको पूर्णतालाई प्रकट गर्छन्। आजदेखि सुरु गरेर, परमेश्‍वरले औपचारिक रूपमा मानिसको साँचो अनुहार प्रकट गर्नुहुन्छ, र त्यसरी “मेरो आत्माको वाणीलाई सम्पूर्ण ब्रह्माण्डतर्फ छोडिदिनुहुन्छ।” आखिरमा हासिल गरिने प्रभाव यही हो: “मेरा वचनहरूमार्फत, म सबै मानिसहरू र स्वर्ग र पृथ्वीमा रहेका सबै थोकलाई धोइपखाली सफा पार्छु, ताकि यो भूमि अबउप्रान्त फोहोरी र छाडा नहोस्, बरु पवित्र राज्य होस्।” यी वचनहरूले राज्यको भविष्य प्रस्तुत गर्छन्, जुन सम्पूर्ण रूपमा ख्रीष्टको राज्य हो, किनभने परमेश्‍वरले यसो भन्‍नुभएको छ, “सबै असल फल हुन्, सबै लगनशील किसानहरू हुन्।” प्राकृतिक रूपमा नै, यो सम्पूर्ण ब्रह्माण्डमा नै हुनेछ, र चीनमा मात्रै सीमित हुनेछैन।

परमेश्‍वरले जब बोल्‍न र काम गर्न सुरु गर्नुहुन्छ तब मात्र मानिसहरूले आफ्ना धारणाहरूमा उहाँको बारेमा थोरै ज्ञान प्राप्त गर्छन्। सुरुमा, यो ज्ञान तिनीहरूको धारणामा मात्रै हुन्छ, तर समय बित्दै जाँदा, मानिसहरूका सोचाइहरू अत्यन्तै व्यर्थ र मानव प्रयोगको लागि अनुपयुक्त हुँदै जान्छन्; तसर्थ, परमेश्‍वरले भन्‍नुहुने सबै कुरा तिनीहरूले विश्‍वास गर्न पुग्छन्, यहाँसम्‍म कि तिनीहरूले आफ्नो “चेतना व्यावहारिक परमेश्‍वरको लागि एउटा ठाउँ सृजना गर्छन्।” मानिसहरूको चेतनामा मात्रै व्यावहारिक परमेश्‍वरको लागि ठाउँ हुन्छ। तैपनि, वास्तविकतामा, तिनीहरूले परमेश्‍वरलाई चिनेका हुँदैनन्, र तिनीहरूले खोक्रा शब्‍दहरू बाहेक केही पनि बोल्दैनन्। तैपनि, व्यावहारिक परमेश्‍वर स्‍वयम्‌को तुलनामा निकै ठूलो भिन्‍नता हुँदाहुँदै पनि, विगतको तुलनामा तिनीहरूले उल्‍लेखनीय प्रगति गरेका हुन्छन्। परमेश्‍वरले किन सधैँ “हरेक दिन म मानिसहरूको अटुट प्रवाहमाझ हिँड्छु, र हरेक दिन म हरेक व्यक्तिभित्र कार्य सञ्चालन गर्छु” भनी भन्‍नुहुन्छ? परमेश्‍वरले यस्ता कुराहरू जति धेरै भन्‍नुहुन्छ, मानिसहरूले तिनलाई आजका व्यावहारिक परमेश्‍वर स्वयम्‌का कार्यहरूसँग त्यति नै धेरै तुलना गर्न सक्छन्, र त्यसरी तिनीहरूले वास्तविकतामा व्यावहारिक परमेश्‍वरलाई अझै राम्ररी जान्‍न सक्छन्। परमेश्‍वरका वचनहरू देहको दृष्टिकोणबाट बोलिएका र मानव भाषाको प्रयोग गरी उच्‍चारण गरिएका हुनाले, मानिसहरूले परमेश्‍वरका वचनहरूलाई भौतिक कुराहरूको आधारमा मापन गरेर तिनलाई बुझ्‍न सक्छन्, र त्यस तरिकाले अझै ठूलो प्रभाव हासिल गरिन्छ। यसको साथै, परमेश्‍वरले बारम्‍बार मानिसहरूको हृदयमा रहेको “म” र वास्तविकताको “म” को बारेमा बताउनुहुन्छ, जुन कुराले मानिसहरूलाई आफ्‍नो हृदयमा परमेश्‍वरको स्वरूपलाई शुद्ध पार्न अझै इच्‍छुक तुल्याउँछ, यसरी व्यावहारिक परमेश्‍वर स्वयम्‌लाई चिन्‍न र उहाँसँग सङ्गत गर्न इच्‍छुक तुल्याउँछ। परमेश्‍वरका वचनहरूको बुद्धि यही हो। परमेश्‍वरले यस्ता कुराहरू जति भन्‍नुहुन्छ, त्यसले परमेश्‍वरसम्‍बन्धी मानिसहरूको ज्ञानलाई अझै बढी फाइदा पुर्‍याउँछ, तसर्थ परमेश्‍वर भन्‍नुहुन्छ, “यदि म देह नबनेको भए, मानिसले कहिल्यै पनि मलाई चिन्दैनथ्यो, र उसले मलाई चिनेको नै थियो भने पनि, के त्यस्तो ज्ञान अझै धारणा नै हुँदैनथियो र?” यदि वास्तवमा, मानिसहरूलाई तिनीहरूका धारणाहरूअनुसार परमेश्‍वरलाई चिन्‍न लगाइन्थ्यो भने, तिनीहरूको लागि सजिलो हुनेथियो; तिनीहरू ढुक्‍क र खुशी हुनेथिए, र यसरी मानिसहरूको हृदयमा परमेश्‍वर सदासर्वदा अस्पष्ट हुनुहुनेथियो, व्यवहारिक परमेश्‍वर हुनुहुनेथिएन, जुन कुराले सम्पूर्ण ब्रह्माण्डमाथि परमेश्‍वरको होइन शैतानको प्रभुत्व छ भन्‍ने कुरालाई प्रमाणित गर्नेथियो; यसप्रकार, “मैले मेरो शक्ति फिर्ता लिएको छु” भन्‍ने परमेश्‍वरका वचनहरू सदासर्वदा नै रित्तो रहनेथिए।

जब ईश्‍वरीयताले प्रत्यक्ष रूपमा काम गर्न थाल्छ, त्यो क्षण औपचारिक रूपमा राज्य मानिसको संसारमा ओर्लने समय पनि हुनेछ। तर यहाँ राज्य मानिसको बीचमा ओर्लिन्छ भनेर भनिएको छ, राज्य मानिसको बीचमा निर्माण हुनेछ भनेर भनिएको छैन—तसर्थ, आज जे बताइएको छ त्यो राज्यको निर्माणको बारेमा बताइएको छ, यो कसरी निर्माण हुनेछ भनेर बताइएको छैन। परमेश्‍वरले किन सधैँ “सबै थोक चुपचाप हुन्छन्” भनी भन्‍नुहुन्छ त? के यसको अर्थ सबै थोक रोकिन्छन् र स्थिर हुन्छन् भन्‍ने हो? के यसको अर्थ ठूला-ठूला पर्वतहरू साँच्‍चै शान्त हुनेछन् भन्‍ने हो? त्यसो भए, मानिसहरूलाई किन यसको कुनै बोध छैन त? के परमेश्‍वरको वचन गलत हुन सक्छ? कि परमेश्‍वरले बढाइ-चढाइ गरिरहनुभएको छ? परमेश्‍वरले गर्नुहुने सबै कुरा निश्‍चित वातावरणमा अघि बढाइने हुनाले, कसैलाई पनि यसको बारेमा थाहा छैन वा यसलाई आफ्‍नै आँखाले देख्‍न सक्‍ने कोही पनि छैन, र परमेश्‍वरले बोल्‍नुभएको सुन्‍नेबाहेक मानिसहरूले केही पनि गर्न सक्दैनन्। परमेश्‍वरले जुन प्रतापको साथ काम गर्नुहुन्छ त्यसको कारण, जब परमेश्‍वर आइपुग्‍नुहुन्छ, तब यस्तो हुनेछ मानौँ स्वर्ग र पृथ्वीमा अत्यन्त ठूलो परिवर्तन आएको छ; र सबैले यो क्षणलाई अवलोकन गरिरहेको जस्तो परमेश्‍वरलाई लाग्छ। आज, तथ्यहरू आइपुग्‍न बाँकी नै छन्। परमेश्‍वरका वचनहरूको शाब्दिक अर्थको केही भागबाट मानिसहरूले थोरै मात्र सिकेका छन्। जब तिनीहरूले आफैलाई आफ्‍ना धारणाहरूबाट मुक्त गर्छन् तब मात्रै साँचो अर्थ प्राप्त हुन्छ; तब मात्रै तिनीहरूलाई देहधारी परमेश्‍वरले आज पृथ्वीमा र स्वर्गमा के गरिरहनुभएको छ भन्‍ने कुरा थाहा हुनेछ। चीनमा, परमेश्‍वरका मानिसहरूमा ठूलो रातो अजिङ्गरको विष मात्रै छैन। तिनीहरूमा त ठूलो रातो अजिङ्गरको प्रकृति अझै प्रशस्‍त र अझै स्पष्ट रूपमा प्रकट हुन्छ। तर परमेश्‍वरले यसको बारेमा प्रत्यक्ष रूपमा कुरा गर्नुहुन्‍न, बरु ठूलो रातो अजिङ्गरको विषको बारेमा थोरै मात्र उल्‍लेख गर्नुहुन्छ। यसरी, उहाँले मानिसका दागहरूलाई प्रत्यक्ष रूपमा खुलासा गर्नुहुन्‍न, र यो कार्य मानिसको प्रगतिको लागि अझै लाभदायक हुन्छ। ठूलो रातो अजिङ्गरको बच्‍चालाई अरूको छेउमा ठूलो रातो अजिङ्गरको सन्तान भनेको मन पर्दैन। मानौँ “ठूलो रातो अजिङ्गर” शब्‍दहरूले तिनीहरूको बदनाम गर्छ; तिनीहरूमध्ये कोही पनि यी शब्‍दहरू बोल्‍न चाहँदैनन्, तसर्थ परमेश्‍वरले यति मात्रै भन्‍नुहुन्छ, “मेरो कामको यो चरण प्राथमिक रूपमा तिमीहरूमा केन्द्रित छ, र चीनमा मेरो देहधारण हुनुको महत्त्वको एउटा पक्ष यही हो।” अझै सटीक रूपमा भन्दा, परमेश्‍वर ठूलो रातो अजिङ्गरको प्रारूपीय प्रतिनिधिहरूमाथि विजय गर्नको लागि नै मुख्य रूपमा आउनुहुन्छ, जुन परमेश्‍वरले चीनमा गर्नुभएको देहधारणको महत्त्व पनि हो।

“जब म व्यक्तिगत रूपमा मानिसमाझ आउँछु, स्वर्गदूतहरूले गोठाला-कार्य सुरु गर्नेछन्।” वास्तवमा, स्वर्गदूतहरूले सबै मानिसहरूका बीचमा आफ्‍नो काम सुरु गर्दा मात्रै परमेश्‍वरका आत्मा मानिसको संसारमा आउनुहुन्छ भनेर शाब्दिक रूपमा बुझ्‍नु हुँदैन। बरु, कामका यी दुई भागलाई—ईश्‍वरीयताको काम र स्वर्गदूतहरूले गर्ने गोठालोको काम—एकसाथ अघि बढाइन्छ। यसपछि, परमेश्‍वरले स्वर्गदूतहरूको गोठालो गर्ने कार्यको बारेमा थोरै बताउनुहुन्छ। उहाँले “सबै छोराहरू र मानिसहरूले परीक्षाहरू मात्र प्राप्त गर्नेछैनन्, बरु तिनीहरूले त आफ्नै आँखाले सबै प्रकारका दर्शनहरू देखा परेका पनि देख्न सक्नेछन्” भनी भन्‍नुहुँदा, धेरैजसो मानिसहरूले “दर्शनहरू” भन्‍ने शब्‍दको बारेमा प्रशस्‍त कल्‍पना गर्छन्। मानिसहरूको कल्‍पनाहरूमा दर्शनहरूले अलौकिक घटनाहरूलाई जनाउँछ। तर परमेश्‍वरको कामको विषयवस्तु व्यावहारिक परमेश्‍वर स्‍वयम्‌को काम नै रहन्छ। दर्शनहरू स्वर्गदूतहरूले काम गर्ने माध्यम हुन्। तिनले मानिसहरूलाई अनुभूतिहरू वा सपनाहरू दिन सक्छन्, अनि तिनीहरूलाई स्वर्गदूतहरूको अस्तित्व थाहा पाउन सक्षम तुल्याउँछन्। तर मानिसको लागि स्वर्गदूतहरू अदृश्य नै रहन्छन्। परमेश्‍वरका पुत्रहरू र मानिसहरूका बीचमा तिनीहरूले गर्ने कामको विधि भन्नु नै तिनीहरूलाई प्रत्यक्ष रूपमा अन्तर्दृष्टि दिनु र ज्योति दिनु हो, त्यसमा तिनीहरूलाई काटछाँट गर्ने र तिनीहरूलाई तोड्ने कार्य पनि थपिन्छ। तिनीहरूले बिरलै प्रवचनहरू दिन्छन्। प्राकृतिक रूपमा नै, मानिसहरूबीचको सङ्गति यसको अपवाद हो; चीनभन्दा बाहिरका देशहरूमा यही भइरहेको छ। परमेश्‍वरका वचनहरूभित्र सबै मानवजातिको जिउने परिस्‍थितिहरूको प्रकाश समावेश छ—प्राकृतिक रूपमा नै, यो प्राथमिक रूपमा ठूलो रातो अजिङ्गरको सन्तानहरूप्रति लक्षित छ। मानवजातिका विभिन्‍न स्थितिहरूमध्ये, परमेश्‍वरले नमुनाको रूपमा काम गर्ने स्थितिहरूलाई मात्रै प्रतिनिधित्वको लागि छनौट गर्नुहुन्छ। तसर्थ, परमेश्‍वरका वचनहरूले मानिसहरूलाई उदाङ्गो पार्छन्, र तिनीहरूलाई कुनै लाज हुँदैन, वा तिनीहरूसँग चम्किलो ज्योतिबाट लुक्‍ने कुनै समय हुँदैन, र तिनीहरू आफ्‍नै खेलमा हारेका हुनेछन्। मानिसका विभिन्‍न शैलीहरू भनेका ती असंख्य चित्रहरू हुन्, जसलाई परमेश्‍वरले प्राचीन समयदेखि आजको दिनसम्‍म बनाउनुभएको छ, र जसलाई उहाँले आजदेखि भोलिसम्म पनि बनाउनुहुनेछ। उहाँले कोर्नुहुने सबै चित्रहरू मानिसका कुरूपता हुन्: कति आफ्‍नो आँखाबाट हटेर गएको दृष्टिको कारण शोक गरेझैँ गरी अँध्यारोमा बिलौना गर्छन्, कति हाँस्छन्, कतिलाई ठूला छालहरूले धक्‍का दिन्छन्, कति पहाडका नागबेली बाटोमा हिँड्छन्, कतिले धनुषको आवाज सुन्दा नै तर्सिएको चराजस्तो डरले थर-थर काँप्दै र पहाडका जङ्गली जनावरहरूको आहारा हुने अत्यधिक डर मान्दै निर्जन घना जङ्गलमाझ खोजी गर्छन्। परमेश्‍वरको हातमा, यी विभिन्‍न कुरूप शैलीहरू छोऊँ-छोऊँ लाग्‍ने, झाँकीहरू बन्छन्, तिनीहरूमध्ये धेरैजसो त हेर्दा नै डरलाग्दा हुन्छन्, वा मानिसहरूको रौँ ठाडो पार्न र तिनीहरूलाई चकित र अन्योल पार्ने हदसम्म भयानक हुन्छन्। परमेश्‍वरको नजरमा, मानिसमा प्रकट हुने सबै कुरा कुरूपताबाहेक केही पनि हुँदैन, र यसले करुणा जगाउन सक्‍ने भए पनि, यो आखिर कुरूपता नै हो। मानिस र परमेश्‍वरको स्थितिबीचको फरक के हो भने, मानिसको कमजोरी अरूप्रति दया देखाउने उसको प्रवृत्तिमा लुकेको हुन्छ। तर, परमेश्‍वर मानिसप्रति सधैँ उस्तै रहनुभएको छ, जसको अर्थ उहासँग जहिल्यै पनि उही मनोवृत्ति रहेको छ। मानिसहरूले कल्‍पना गरेजस्तो, आफ्‍नो बच्चाहरूकै बारेमा सधैँ विचार गरिरहने अनुभवी आमाजस्तो उहाँ सधैँ दयालु हुनुहुन्‍न। यथार्थमा, यदि ठूलो रातो अजिङ्गरमाथि विजय गर्नको लागि परमेश्‍वरले विविध विधिहरू प्रयोग गर्न नचाहनुभएको भए, उहाँले आफूलाई मानिसका सीमितताहरूमा पार्दै त्यस्तो बदनामी सहनुहुनेथिएन। परमेश्‍वरको स्वभावअनुसार त, मानिसहरूले गर्ने र भन्‍ने सबै कुराले परमेश्‍वरलाई क्रोधित तुल्याउँछ, र तिनीहरूलाई सजाय दिइनुपर्छ। परमेश्‍वरको नजरमा, तिनीहरूमध्ये एक जना पनि मापदण्डअनुसारका छैनन्, र तिनीहरू सबै परमेश्‍वरद्वारा प्रहार गरिनेहरू हुन्। चीनमा परमेश्‍वरले गर्नुहुने कामका सिद्धान्तहरूको कारण, यसको साथै, ठूलो रातो अजिङ्गरको प्रकृतिको कारण, अनि चीन ठूलो रातो अजिङ्गरको देश अनि देहधारी परमेश्‍वर बास गर्नुहुने देश भएको कारण, परमेश्‍वरले आफ्‍नो रिसलाई दबाएर ठूलो रातो अजिङ्गरका सबै सन्तानहरूलाई विजय गर्नुपर्छ; तैपनि उहाँले ठूलो रातो अजिङ्गरका सन्तानहरूलाई सधैँ घृणा गर्नुहुनेछ—अर्थात्, ठूलो रातो अजिङ्गरबाट आउने सबै कुरालाई उहाँले सधैँ घृणा गर्नुहुनेछ—र यो कुरा कहिल्यै पनि परिवर्तन हुनेछैन।

परमेश्‍वरका कार्यहरूका बारेमा कसैलाई कहिल्यै थाहा भएको छैन, न त उहाँका कार्यहरूलाई कुनै कुराले निरिक्षण नै गरेको छ। उदाहरणको लागि, जब परमेश्‍वर सियोनमा फर्कनुभयो, तब यसको बारेमा कसलाई थाहा भयो र? तसर्थ “म चुपचाप मानिसमाझ आउँछु, र त्यसपछि बिस्तारै टाढा जान्छु। के कसैले कहिल्यै मलाई देखेको छ त?” भन्‍ने जस्ता वचनहरूले मानिसमा आत्मिक क्षेत्रमा हुने घटनाक्रमहरूलाई स्वीकार गर्ने क्षमताको कमी छ भन्‍ने कुरालाई देखाउँछ। विगतमा, परमेश्‍वरले जब उहाँ सियोनमा फर्कनुहुन्छ, तब “सूर्य प्रज्‍वलित हुन्छ, चन्द्रमा चम्किलो हुन्छ” भनेर भन्नुभयो। मानिसहरू अझै पनि परमेश्‍वरको सियोन फिर्ती बारेमै तल्‍लीन रहेका हुनाले—तिनीहरूले यसलाई त्याग्‍न अझै बाँकी नै रहेको हुनाले—मानिसहरूका धारणाहरूअनुरूप नै परमेश्‍वरले प्रत्यक्ष रूपमा “सूर्य प्रज्वलित हुन्छ, चन्द्रमा चम्किलो हुन्छ” भन्‍ने वचनहरू बोल्‍नुहुन्छ। परिणामस्वरूप, जब मानिसहरूका धारणाहरूलाई परमेश्‍वरका वचनहरूले प्रहार गर्छन्, तिनीहरूले परमेश्‍वरका कार्यहरू अत्यन्तै अद्‍भुत छन् भन्‍ने देख्छन्, र उहाँका वचनहरू सबैका लागि प्रगाढ, बुझ्‍न नसकिने, र अर्थ लगाउन नसकिने छन् भन्‍ने देख्छन्; तसर्थ, तिनीहरूले यो मामलालाई पूर्ण रूपमा पन्छाउँछन्, र तिनीहरूको आत्मामा थोरै स्पष्टताको अनुभूति गर्छन्, मानौँ परमेश्‍वर पहिले नै सियोनमा फर्कनुभएको छ, त्यसकारण मानिसहरूले यस मामलालाई त्यति धेरै ध्यान दिँदैनन्। त्यसपछिदेखि, तिनीहरूले परमेश्‍वरका वचनहरूलाई एउटै हृदय र एउटै मनले स्वीकार गर्छन्, र परमेश्‍वर सियोनमा फर्कनुभएपछि महाविपत्ति आइपर्नेछ भनेर अबउप्रान्त चिन्ता गर्दैनन्। त्यसपछि मात्रै आफ्‍नो सम्पूर्ण ध्यान परमेश्‍वरका वचनहरूमा केन्द्रित गर्दै, अरू कुनै कुरालाई विचार गर्ने इच्‍छालाई हटाएर, परमेश्‍वरका वचनहरू स्वीकार गर्न मानिसहरूलाई सहज हुन्छ।


परिशिष्ट: अध्याय २

जब मानिसहरूले व्यावहारिक परमेश्‍वरलाई देख्छन्, जब तिनीहरूले परमेश्‍वर स्वयम्‌सँग नै व्यक्तिगत रूपमा आफ्‍नो जीवन जिउँछन्, उहाँसँगै हिँड्छन्, र बसोबास गर्छन्, तब तिनीहरूले वर्षौंदेखि आफ्नो हृदयमा रहेको उत्सुकतालाई पन्छाउँछन्। यसभन्दा पहिले उल्‍लेख गरिएको परमेश्‍वरसम्‍बन्धी ज्ञान पहिलो कदम मात्रै हो; मानिसहरूसँग परमेश्‍वरको बारेमा ज्ञान भए पनि, तिनीहरूको हृदयमा अटुट शङ्‍काहरू रहिरहेका हुन्छन्: परमेश्‍वर कहाँबाट आउनुभयो? के परमेश्‍वरले खानपान गर्नुहुन्छ? के परमेश्‍वर सर्वसाधारण मानिसहरूभन्दा अत्यन्तै फरक हुनुहुन्छ? के परमेश्‍वरको लागि सबै मानिसहरूसँग व्यवहार गर्ने कार्य सहज कार्य, केटाकेटीको खेल जस्तै हो? के परमेश्‍वरको मुखबाट बोलिएका सबै कुरा स्वर्गका रहस्यहरू हुन्? के उहाँले भन्‍नुहुने सबै कुरा सृष्टि गरिएका सबै प्राणीहरूले भन्‍ने कुराभन्दा उच्‍च हुन्छ? के परमेश्‍वरको आँखाबाट ज्योति चम्किन्छ? अनि यस्तै-यस्तै कुराहरू—यी सबै मानिसहरूका धारणाहरूले कल्‍पना गर्न सक्‍ने कुराहरू हुन्। तिमीहरूले सबै कुराभन्दा पहिले बुझ्‍नुपर्ने र प्रवेश गर्नुपर्ने कुराहरू यिनै हुन्। मानिसहरूका धारणाहरूमा, देहधारी परमेश्‍वर अझै पनि अस्पष्ट परमेश्‍वर नै हुनुहुन्छ। व्यावहारिक ज्ञानद्वारा नबुझेका भए, मानिसहरूले मलाई कहिल्यै पनि बुझ्‍न सक्‍नेथिएनन्, र तिनीहरूले आफ्‍ना अनुभवहरूमा कहिल्यै पनि मेरा कर्महरूलाई देख्‍नेथिएनन्। म देह बनेको हुनाले मात्रै मानिसहरूले मेरा अभिप्रायलाई “बुझ्‍न सक्दैनन्।” यदि म देह नबनेको भए, र अझै पनि स्वर्गमा नै भएको भए, अझै पनि आत्मिक क्षेत्रमा नै भएको भए, मानिसहरूले मलाई “चिन्‍ने” थिए; तिनीहरूले घुँडा टेकेर मेरो आराधना गर्नेथिए, र तिनीहरूले आफ्ना अनुभवहरूद्वारा मेरो बारेमा रहेको तिनीहरूको “ज्ञान” को बारेमा कुरा गर्नेथिए—तर त्यस्तो ज्ञानको के नै काम हुनेथियो र? सन्दर्भको बुँदाको रूपमा यसको मूल्य के नै हुनेथियो र? के मानिसहरूका धारणाहरूबाट आउने ज्ञान यथार्थ हुन सक्छ र? म मानिसहरूको मष्तिष्कको ज्ञान चाहँदिनँ—म व्यावहारिक ज्ञान चाहन्छु।

तिमीहरूका बीचमा सधैँ मेरा अभिप्रायहरू प्रकट हुन्छन्, र सधैँ मेरो ज्योति र अन्तर्दृष्टि हुन्छ। जब म प्रत्यक्ष रूपमा ईश्‍वरीयतामा काम गर्छु, यसलाई मस्तिष्कमा छानेर प्रस्तुत गरिएको हुँदैन, र “मसला” थप्‍नु पर्ने कुनै आवश्यकता हुँदैन—यो त ईश्‍वरीयताको प्रत्यक्ष कार्य हुन्छ। मानिसहरूसँग के गर्ने क्षमता छ? के सृष्टिको समयदेखि आजको दिनसम्‍म सबै कुरा मैले नै व्यक्तिगत रूपमा गरेको छैन र? विगतमा, मैले सातगुणा तीव्र आत्माको बारेमा कुरा गरेको थिएँ, र उहाँको सारलाई कसैले पनि बुझ्‍न सकेको थिएन—तिनीहरूलाई यसको बारेमा थाहा भए पनि, तिनीहरूले यसलाई पूर्ण रूपमा बुझ्‍न सकेका थिएनन्। जब म ईश्‍वरीयताद्वारा सञ्‍चालित मानवतामा रहेर काम गर्छु, यो कामलाई मानिसहरूले अलौकिक होइन, बरु सामान्य ठानेका परिस्‍थितिहरूमा अघि बढाइने हुँदा, यसलाई पवित्र आत्‍माको कार्य भनेर भनिन्छ। जब म प्रत्यक्ष रूपमा ईश्‍वरीयतामा काम गर्छु, म मानिसहरूका धारणाहरूको बन्धनभित्र नहुने हुनाले, र तिनीहरूको धारणाहरूमा रहेको “अलौकिकता” का सीमितताहरूमा नपर्ने हुनाले, यस कामले तुरुन्तै प्रभाव हासिल गर्छ; यसले मामलाको केन्द्रबिन्दुलाई छेड्छ र मुख्य कुरालाई सम्‍बोधन गर्छ। परिणामस्वरूप, कामको यो चरण अझै विशुद्ध हुन्छ; यो दुई गुणा छिटो हुन्छ, मानिसहरूको बुझाइ शीघ्र हुन्छ र मेरा वचनहरू वृद्धि हुन्छन्, र यसरी यसको गतिलाई पछ्याउन यसले सबै मानिसहरूलाई हतार गर्न लगाउँछन्। यसको प्रभाव फरक हुने भएको हुनाले, मेरो कामका माध्यमहरू, प्रकृति र विषयवस्तु उही नरहने हुनाले—यसको साथै, मैले औपचारिक रूपमा नै देहमा काम गर्न सुरु गरेको हुनाले, अघि बढ्ने कार्यलाई ध्यानमा राख्दै, कामको यो चरणलाई “सातगुणा बढी तीव्र आत्माको काम” भनेर उल्‍लेख गरिन्छ। यो कुनै अमूर्त कुरा होइन। मैले तिमीहरूमा काम गर्ने माध्यमहरूको विकासपछि, र राज्यको आगमनपछि, सातगुणा बढी तीव्र आत्माले काम गर्न सुरु गर्नुहुन्छ, र यो काम अटुट रूपमा अझै गहिरो र अझै तीव्र हुँदै जान्छ। जब सबै मानिसहरूले परमेश्‍वरलाई देख्छन् र तिनीहरू सबैले परमेश्‍वरका आत्मा मानिसको बीचमा हुनुहुन्छ भनेर बुझ्छन्, तब मेरो देहधारणको पूर्ण महत्त्व स्पष्ट हुन्छ। यसको सारांश दिनुपर्ने कुनै कारण हुँदैन—मानिसहरूले यसलाई प्राकृतिक रूपमा नै जान्दछन्।

विभिन्‍न कुराहरूलाई ध्यानमा राख्दा—मैले काम गर्ने विधिहरू, मेरो कामका चरणहरू, आजको मेरा वचनहरूको शैली, आदि इत्यादि कुरा—अब मेरो मुखबाट निस्‍कने कुराहरू मात्रै साँचो अर्थमा “सात आत्माहरूका वाणीहरू” हुन्। मैले विगतमा बोलेको भए पनि, त्यो मण्डली निर्माणको चरणको अवधिमा थियो। यो त उपन्यासको प्रस्तावना र विषयसूची जस्तो थियो—यसमा कुनै सार थिएन; सारको हिसाबमा आजका वाणीहरूलाई मात्रै सात आत्माका वाणीहरू भनेर भन्‍न सकिन्छ। “सात आत्माका वाणीहरू” ले सिंहासनबाट आएका वाणीहरूलाई जनाउँछ, भन्‍नुको अर्थ, ती वाणीहरू सीधै ईश्‍वरीयतामा बोलिएका हुन्। मेरा वाणीहरूले स्वर्गका रहस्यहरू प्रकट गर्न थालेकै क्षण मैले सीधै ईश्‍वरीयतामा बोल्‍न थालेको क्षण थियो। अर्को शब्‍दमा भन्दा, मानवताद्वारा नबाँधिएको हुनाले, मैले आत्मिक क्षेत्रका सबै रहस्य र परिस्‍थितिहरूलाई प्रत्यक्ष रूपमा नै प्रकट गरेँ। म यसभन्दा पहिले मानवताका सीमितताहरूमा थिएँ भनेर म किन भन्दै छु त? यसको लागि स्पष्टीकरणको आवश्यकता छ। मानिसहरूका नजरमा, स्वर्गका रहस्यहरू प्रकट गर्न सक्‍ने कोही पनि छैन; यदि परमेश्‍वर स्‍वयम्‌ नहुनुभएको भए, पृथ्वीका कसैले पनि यी रहस्यहरूलाई जान्‍न सक्‍नेथिएनन्। यसरी, म मानिसहरूका धारणाहरूलाई सम्बोधन गर्छु र भन्छु, मैले विगतमा कुनै पनि रहस्यहरू प्रकट नगर्नुको कारण के थियो भने म मानवताका सीमितताहरूमा थिएँ। तैपनि, अझै खास रूपमा भन्दा, कुरा यस्तो होइन: मेरा कामहरू फरक-फरक भएजस्तै मेरा वचनहरूका विषयवस्तु पनि फरक-फरक नै हुन्छन्, त्यसकारण जब मैले ईश्‍वरीयतामा मेरो सेवकाइ सुरु गर्न थालेँ, मैले रहस्यहरू प्रकट गरेँ; विगतमा, मैले सबै मानिसहरूले सामान्य ठानेका परिस्‍थितिहरूमा काम गर्नुपर्थ्यो, र मैले बोलेका वचनहरू मानिसहरूका धारणाहरूमा हासिल हुन सक्‍ने किसिमका थिए। जब मैले रहस्यहरू प्रकट गर्न थालेँ, यीमध्ये कुनै पनि कुरा मानिसहरूका धारणाहरूले प्राप्त गर्न सक्ने किसिमका थिएनन्—ती मानव सोचाइभन्दा फरक थिए। त्यसकारण, मैले आधिकारिक रूपमा ईश्‍वरीयतामा बोल्‍न थालेँ, र साँचो अर्थमा यिनै वचनहरू सात आत्माका वाणीहरू थिए। विगतका वचनहरू सिंहासनबाट आएका वाणीहरू नै भएको भए पनि, ती वाणीहरू मानिसले के प्राप्त गर्न सक्छन् त्यसैमा आधारित भई बोलिएका थिए, तसर्थ ती सीधै ईश्‍वरीयतामा बोलिएका वाणीहरू थिएनन्—परिणामस्वरूप, ती साँचो अर्थमा सात आत्माका वाणीहरू थिएनन्।


अध्याय १२

जब सबै मानिसहरूले ध्यान दिन्छन्, जब सबै थोकले नयाँ जीवन र सजीवता पाउँछन्, जब हरेक व्यक्ति कुनै फिक्री नगरी परमेश्‍वरमा समर्पित बन्छ र ऊ परमेश्‍वरको बोझको गहन जिम्‍मेवारी उठाउन इच्‍छुक हुन्छ—पूर्वबाट पश्चिमतर्फ चम्किँदै, यो ज्योतिको आगमनद्वारा पृथ्वीका सबैलाई भयभीत तुल्याउँदै पूर्वीय ज्योति चम्की निस्कन्छ; अनि, यो मोडमा, परमेश्‍वरले फेरि पनि नयाँ जीवन सुरु गर्नुहुन्छ। भन्‍नुको अर्थ, यस क्षणमा, सम्पूर्ण ब्रह्माण्डका मानिसहरूलाई “जब पूर्वबाट बिजुलीका चमकहरू आउँछन्, जुन म मेरा वचनहरू बोल्न थाल्ने समय पनि हो—जब बिजुलीका चमकहरू आउँछन् तब सम्पूर्ण आकाश उज्यालो हुन्छ, र सबै ताराहरूमा एक रूपान्तरण हुन्छ” भनेर घोषणा गर्दै परमेश्‍वरले पृथ्वीमा नयाँ काम सुरु गर्नुहुन्छ। त्यसो भए, त्यो ज्योति पूर्वबाट झुल्कने समय कहिले हो त? जब स्वर्ग अँध्यारो हुन्छ र पृथ्वी धमिलिन्छ, तब परमेश्‍वरले संसारबाट आफ्‍नो मुहार लुकाउनुहुन्छ, अनि सारा स्वर्गमुनि ठूलो आँधी आउने क्षण पनि ठीक यही हो। तैपनि यसपटक, चट्याङ्प्रति भयभीत हुँदै, चहकिलो बिजुलीदेखि डराउँदै सबै मानिसहरू आत्तिन्छन्, र प्रलयको आक्रमणप्रति अझै भयभीत हुन्छन्, यहाँसम्‍म कि तिनीहरूमध्ये धेरैले आफ्‍ना आँखा बन्द गर्छन् र परमेश्‍वरले आफ्‍नो क्रोध खन्याउँदै तिनीहरूलाई प्रहार गर्नुहुनेछ भनेर पर्खेर बस्छन्। अनि विभिन्‍न स्थितिहरू बित्दै जाने क्रममा, तुरुन्तै पूर्वीय ज्योति चम्की निस्कन्छ। यसको अर्थ, संसारको पूर्वमा, परमेश्‍वर स्‍वयम्‌को गवाही सुरु भएदेखि, उहाँले आफ्‍नो काम सुरु गरुञ्‍जेलसम्‍म, उहाँको ईश्‍वरीयताले पृथ्वीभरि सार्वभौमिकता प्रदर्शन गर्न थालुञ्‍जेलसम्‍म—यो पूर्वीय ज्योतिको चम्किलो किरण हो, जुन सम्पूर्ण ब्रह्माण्डमा सधैँ चम्किएको छ। जब पृथ्वीका देशहरू ख्रीष्टको राज्य बन्छन्, सम्पूर्ण ब्रह्माण्ड ज्योतिर्मय हुने समय पनि त्यही नै हो। अहिले पूर्वीय ज्योति चम्की निस्कने समय हो। देहधारी परमेश्‍वरले काम गर्न सुरु गर्नुभएको छ, अझ भन्‍ने हो भने, उहाँले सीधै ईश्‍वरीयतामा बोल्न थाल्नुभएको छ। के भन्‍न सकिन्छ भने, जब परमेश्‍वरले पृथ्वीमा बोल्‍न थाल्‍नुहुन्छ, पूर्वीय ज्योति चम्की निस्कने समय पनि त्यही नै हो। अझै सटीक रूपमा भन्दा, जब सिंहासनबाट जिउँदो पानी बगी निस्कन्छ—जब सिंहासनका वाणीहरू सुरु हुन्छन्—सात आत्माका वाणीहरू औपचारिक रूपमा सुरु हुने समय पनि त्यही नै हो। यस बेला, पूर्वीय ज्योति चम्कन सुरु गर्छ, र यसको अवधिको कारण, यसको प्रकाशको हद पनि फरक-फरक हुन्छ, र यसको चमकको क्षेत्रमा पनि सीमितता हुन्छ। तैपनि परमेश्‍वरको कामको गतिविधिद्वारा, उहाँको योजनाका परिवर्तनहरूद्वारा—परमेश्‍वरका पुत्रहरू र मानिसहरूमाथिको कार्यका भिन्नताहरूद्वारा—त्यस ज्योतिले त्यसको अन्तर्निहित कार्यलाई झन्-झन् बढी प्रस्तुत गर्न थाल्छ, यहाँसम्‍म कि सम्पूर्ण ब्रह्माण्ड ज्योतिर्मय हुन्छ, र कुनै पनि मैला वा अशुद्धता बाँकी रहँदैन। यो परमेश्‍वरको ६,००० वर्षे व्यवस्थापन योजनाको शिखर, र परमेश्‍वरले आनन्द लिनुहुने फल हो। “ताराहरू” ले आकाशका ताराहरूलाई जनाउँदैन, यसले त परमेश्‍वरका निम्ति काम गर्ने उहाँका पुत्रहरू र मानिसहरूलाई जनाउँछ। तिनीहरूले परमेश्‍वरको राज्यमा परमेश्‍वरको गवाही दिने र उहाँको राज्यमा उहाँको प्रतिनिधित्व गर्ने हुनाले, र तिनीहरू सृष्टि गरिएका प्राणीहरू भएका हुनाले, तिनीहरूलाई “ताराहरू” भनेर भनिएको हो। “रूपान्तरण” ले पहिचान र हैसियतमा आउने रूपान्तरणलाई जनाउँछ। मानिसहरू पृथ्वीका मानिसहरूबाट राज्यका मानिसहरूमा परिवर्तन हुन्छन्, यसको साथै, परमेश्‍वर तिनीहरूका साथमा रहनुहुन्छ, र परमेश्‍वरको महिमा तिनीहरूभित्र हुन्छ। परिणामस्वरूप, तिनीहरूले परमेश्‍वरको खातिर सार्वभौम शक्तिको प्रयोग गर्छन्, र परमेश्‍वरको कामले तिनीहरूभित्रका विष र अशुद्धतालाई धोएर तिनीहरूलाई आखिरमा परमेश्‍वरको निम्ति प्रयोगयोग्य तुल्याउँछ र परमेश्वरका अभिप्रायहरू अनुरूपका मानिसहरू बनाउँछ—यी वचनहरूको अर्थको एउटा पक्ष यही हो। जब परमेश्‍वरबाट आएको ज्योतिको किरणले सबै भूमिलाई उज्यालो पार्छ, स्वर्ग र पृथ्वीका सबै थोक विभिन्‍न हदसम्‍म परिवर्तन हुनेछन्, र आकाशका ताराहरू पनि परिवर्तन हुनेछन्, सूर्य र चन्द्रमा पनि नवीकरण हुनेछन्, त्यसपछि पृथ्वीका मानिसहरूले पुनर्जीवन पाउनेछन्—स्वर्ग र पृथ्वीको बीचमा परमेश्‍वरले गर्नुहुने काम यही हो, र यसमा कुनै आश्‍चर्य छैन।

जब परमेश्‍वरले मानिसहरूलाई मुक्ति दिनुहुन्छ—यसले प्राकृतिक रूपमा छनौट नगरिएकाहरूलाई जनाउँदैन—परमेश्‍वरले मानिसहरूलाई धुनुहुने र न्याय गर्नुहुने समय पनि त्यही नै हो, अनि परमेश्‍वरका वचनहरूको कारणले सबै मानिसहरूले नराम्ररी बिलौना गर्छन्, वा आफ्‍ना ओछ्यानमा सिकिस्त पर्छन्, वा प्रहारमा परेर मृत्युको नरकमा डुब्छन्। परमेश्‍वरका वाणीहरूले गर्दा मात्रै मानिसहरूले आफैलाई चिन्‍न थालेका छन्। यदि यस्तो नभएको भए त, तिनीहरूसँग भ्यागुताको जस्तो आँखा हुनेथियो—तिनीहरूले माथि हेर्नेथिए, कोही पनि विश्‍वस्त हुनेथिएनन्, तिनीहरूमध्ये कसैले पनि आफैलाई चिनेका हुनेथिएनन्, तिनीहरू आफ्नो वजन कति छ भन्‍ने बारेमा अनजान हुनेथिए। शैतानले साँच्‍चै नै मानिसहरूलाई धेरै हदसम्‍म भ्रष्ट तुल्याएको छ। परमेश्‍वरको सर्वशक्तिकै कारण, मानिसको कुरूप अनुहारलाई त्यति स्पष्ट रूपमा चित्रण गरिएको छ, यसको परिणामस्वरूप मानिसले यसलाई पढेपछि आफ्‍नै साँचो अनुहारसँग यसलाई तुलना गर्छ। सबै मानिसहरूलाई के थाहा हुन्छ भने, परमेश्‍वरले तिनीहरूको टाउकोमा कति वटा मष्तिष्क-कोषहरू छन् भन्‍ने कुरालाई स्पष्ट रूपमा जान्‍नुहुन्छ, तिनीहरूका कुरूप अनुहार वा तिनीहरूको अन्तस्करणका विचारहरूसम्‍बन्धी उहाँको ज्ञानको बारेमा त बताइरहनु नपर्ला। अर्को शब्‍दमा भन्दा “यस्तो हुन्छ, कि मानौँ सम्पूर्ण मानवजातिलाई सफाइ गरिएको छ। पूर्वबाट आउने यो ज्योतिको किरणमा सम्पूर्ण मानव जातिलाई उनीहरूको असली रूपमा प्रकट गरिन्छ, उनीहरूका आँखाहरू तिरमिराउँछन्, के गर्ने भनेर अनिश्चित हुन्छन्,” जब एक दिन परमेश्‍वरको काम समाप्त हुन्छ, परमेश्‍वरले सबै मानिसहरूलाई न्याय गर्नुहुन्छ भनी देख्‍न सकिन्छ। कोही पनि उम्कन सक्‍नेछैन; परमेश्‍वरले सबै मानवजातिका सबै मानिसहरूलाई तिनीहरूमध्ये एक जनालाई पनि नछुटाई एक-एक गरी सामना गर्नुहुनेछ, अनि यसरी मात्रै परमेश्‍वरको हृदय सन्तुष्ट हुनेछ। त्यसकारण परमेश्‍वर भन्‍नुहुन्छ, “तिनीहरू ती पशुहरूजस्ता छन् जो मेरो ज्योतिबाट भाग्छन् र पहाडका गुफाहरूमा शरण लिन्छन्—तर तीमध्ये एकै जना पनि मेरो ज्योतिबाट नष्ट हुन सक्दैन।” मानिसहरू नीच र कमसल पशु हुन्। शैतानको हातमा जिएर, तिनीहरूको अवस्था यस्तो छ कि मानौँ तिनीहरूले पर्वतहरूभित्रका प्राचीन जङ्गलहरूमा शरण लिएका छन्—तर, परमेश्‍वरका ज्वालाहरूबाट जलेर भस्‍म हुनबाट कोही पनि उम्कन नसक्‍ने हुनाले, शैतानका शक्तिहरूको “सुरक्षा” मा हुँदा पनि, तिनीहरूलाई परमेश्‍वरले कसरी बिर्सन सक्‍नुहुन्छ र? जब मानिसहरूले परमेश्‍वरका वचनहरू आएको कुरालाई स्वीकार गर्छन्, तब परमेश्‍वरको कलमले सबै मानिसहरूका विभिन्‍न विचित्र स्वरूप र कुरूप स्थितिहरूलाई चित्रण गर्छ; परमेश्‍वरले मानिसका आवश्यकताहरू र मानसिकताअनुरूप बोल्‍नुहुन्छ। त्यसकारण, मानिसहरूका नजरमा, परमेश्‍वर मनोविज्ञानमा पोख्त देखिनुहुन्छ। मानौं परमेश्‍वर मनोवैज्ञानिक नै हुनुहुन्छ, तर यस्तो पनि हुन्छ, मानौं परमेश्‍वर आन्तरिक औषधि विशेषज्ञ नै हुनुहुन्छ—उहाँसँग “जटिल” मानिससम्‍बन्धी त्यस्तो बुझाइ हुनु स्वाभाविकै हो। मानिसहरूले जति धेरै त्यस्तो विचार गर्छन्, परमेश्‍वरको अनमोलतासम्‍बन्धी तिनीहरूको बोध त्यति नै ठूलो हुन्छ, र तिनीहरूलाई त्यति नै परमेश्‍वर प्रगाढ र अथाह हुनुहुन्छ भन्‍ने लाग्छ। यो त यस्तो हुन्छ, मानौं मानिस र परमेश्‍वरको बीचमा, पार गर्नै नसकिने स्वर्गीय सीमा छ, तर यो यस्तो पनि हुन्छ, मानौं उहाँहरू चू नदी[क] को विपरीत किनारमा हुनुहुन्छ, दुवैले एक-अर्कालाई हेर्नेबाहेक अरू केही पनि गर्न सक्नुहुन्न। भन्‍नुको अर्थ, पृथ्वीका मानिसहरूले आफ्‍नो आँखाले मात्रै परमेश्‍वरलाई हेर्छन्; तिनीहरूले उहाँलाई नजिकबाट अध्ययन गर्ने मौका कहिल्यै पाएका छैनन्, र तिनीहरूसँग उहाँप्रति घनिष्ठताको अनुभूतिबाहेक अरू केही पनि छैन। तिनीहरूको हृदयमा, सधैँ नै परमेश्‍वर प्रेमिलो हुनुहुन्छ भन्‍ने अनुभूति हुन्छ, तर परमेश्‍वर अत्यन्तै “निर्दयी र असंवेदनशील” हुनुहुने भएकोले, तिनीहरूले उहाँको अघि आफ्‍नो हृदयको वेदनाको बारेमा बोल्‍ने मौका कहिल्यै पनि पाएका छैनन्। तिनीहरू पतिको अघि पतिको सत्यनिष्ठाको कारण आफ्‍नो साँचो भावनाहरू पोखाउने मौका कहिल्यै नपाएकी सुन्दर जवान पत्‍नी जस्तै हुन्। मानिसहरू आफैलाई घृणा गर्ने नीचहरू हुन्, त्यसकारण, तिनीहरूको नाजुकता, तिनीहरूको आत्मसम्‍मानको अभावको कारण, मानिसप्रतिको मेरो घृणा कसरी-कसरी अझै तीव्र रूपमा वृद्धि हुन्छ, अनि मेरो हृदयको क्रोध फुटेर निस्कन्छ। मेरो सोचाइमा, यो मैले पीर सहेको जस्तै हुन्छ। मैले मानिसप्रति आशा गुमाएको धेरै भयो, तर “एक पटक फेरि, मेरो दिन सारा मानव जातिको नजिक पुग्छ, एक पटक फेरि मानव जातिलाई उत्तेजित गराउँछ, मानव जातिलाई अर्को एउटा नयाँ सुरुआत दिँदछ” त्यसकारण, सबै मानवजातिलाई जित्‍न, ठूलो रातो अजिङ्गरलाई पक्रन र पराजय गर्नको लागि फेरि म साहस बटुल्छु। परमेश्‍वरको सुरुको अभिप्राय यस्तो थियो: चीनको ठूलो रातो अजिङ्गरका सन्तानहरूलाई जित्‍नेबाहेक अरू केही पनि नगर्नु; यसलाई मात्रै ठूलो रातो अजिङ्गरको हार, ठूलो रातो अजिङ्गरमाथिको विजय भनेर भन्‍न सकिन्छ। परमेश्‍वरले सारा पृथ्वीमा राजाको रूपमा शासन गर्नुहुन्छ, परमेश्‍वरको महान् कार्य पूरा भएको छ, परमेश्‍वरले पृथ्वीमा नयाँ सुरुवात गर्नुभएको छ र पृथ्वीमा महिमा प्राप्त गर्नुभएको छ भन्‍ने कुरालाई प्रमाणित गर्न यो मात्रै पर्याप्त छ। अन्तिम, सुन्दर दृश्यको कारण, परमेश्‍वरले आफ्‍नो हृदयको जोश व्यक्त नगरी बस्न सक्‍नुहुन्‍न: “मेरो हृदय धड्किन्छ र, मेरो हृदयको धड्कनको ताल अनुसरण गर्दै, पहाडहरू आनन्दले उफ्रन्छन्, पानीहरू आनन्दले नाच्छन्, र छालहरूले चट्टानका पहराहरूमा हान्छन्। मेरो हृदयमा जे छ त्यो व्यक्त गर्न गाह्रो हुन्छ।” यसबाट के देख्‍न सकिन्छ भने, परमेश्‍वरले जे योजना गर्नुभएको थियो त्यो पहिले नै पूरा गरिसक्‍नुभएको छ; यसलाई परमेश्‍वरले पूर्वनिर्धारित गर्नुभएको थियो, र परमेश्‍वरले मानिसहरूलाई ठीक यही कुरा अनुभव गर्न र हेर्न लगाउनुहुन्छ। राज्यको भविष्य सुन्दर छ; राज्यको राजा विजेता हुनुहुन्छ, जसको शिरदेखि पाउसम्म कुनै देह वा रगतको नाम-निशाना छैन, उहाँ पूर्ण रूपमा ईश्‍वरीय तत्वहरूले निर्मित हुनुहुन्छ। उहाँको सम्पूर्ण शरीर पवित्र महिमाले चम्किन्छ, र यो पूर्ण रूपमा मानव विचारहरूबाट अदुषित छ; शिरदेखि पाउसम्म उहाँको सम्पूर्ण शरीर धार्मिकता र स्वर्गको आभाले भरिन्छ, र यसले मनोहर बास्‍ना छर्छ। कुनै श्रेष्ठगीतको प्रियजनजस्तै, उहाँ सबै सन्तहरूभन्दा सुन्दर, प्राचीन सन्तहरूभन्दा उच्‍च हुनुहुन्छ; उहाँ सबै मानिसहरूका बीचमा उदाहरण हुनुहुन्छ, र उहाँलाई मानिससँग तुलना गर्न सकिँदैन; मानिसहरू उहाँलाई सीधै हेर्न योग्य छैनन्। परमेश्‍वरको महिमावान् मुहार, परमेश्‍वरको स्वरूप, वा उहाँको प्रतिरूपलाई कसैले पनि प्राप्त गर्न सक्दैन; ती कुराहरूसँग कसैले पनि प्रतिस्पर्धा गर्न सक्दैन, र कसैले पनि आफ्‍नो मुखले तिनको बारेमा सहजै प्रशंसा गर्न सक्दैन।

परमेश्‍वरका वचनहरूको कुनै अन्त्य छैन—मुहानबाट बगी निस्कने पानीजस्तै ती कहिल्यै पनि सुक्दैनन्, तसर्थ परमेश्‍वरको व्यवस्थापन योजनाका रहस्यहरूलाई कसैले पनि बुझ्‍न सक्दैन। तैपनि परमेश्‍वरको लागि, त्यस्ता रहस्यहरू असीमित छन्। फरक-फरक माध्यम र भाषाको प्रयोग गर्दै, परमेश्‍वरले आफूले गरेको सम्पूर्ण ब्रह्माण्डको नवीकरण र पूर्ण रूपान्तरणको बारेमा धेरै पटक बोल्‍नुभएको छ, र त्यो वाणी हरेक पटक पहिलेको भन्दा गहन हुन्छ: “सबै अशुद्ध थोकहरूलाई म मेरो नजरमा जलाएर खरानी बनाउन चाहन्छु; म विद्रोहका सबै छोराहरूलाई मेरो आँखाको अगाडिबाट कहिल्यै अस्तित्वमा नरहने गरी विलुप्त पार्न चाहन्छु।” परमेश्‍वरले किन त्यस्ता कुराहरू बारम्बार भन्‍नुहुन्छ त? के उहाँलाई मानिसहरू तीप्रति थकित हुनेछन् भन्‍ने डर छैन र? मानिसहरूले परमेश्‍वरलाई यसरी चिन्ने आशा गर्दै जहिल्यै पनि परमेश्‍वरका वचनहरूमा छामछाम-छुमछुम मात्रै गर्छन्, तर आफूलाई जाँच्‍नुपर्छ भनेर तिनीहरूले कहिल्यै याद गर्दैनन्। तसर्थ, तिनीहरूले आफैबाट मानिसको विद्रोहलाई जान्‍न सकून्, अनि परमेश्‍वरको अघि आफ्नो विद्रोहलाई हटाउन सकून् भनेर तिनीहरूलाई स्मरण गराउन, तिनीहरूलाई आफैलाई चिन्‍ने तुल्याउनको लागि परमेश्‍वरले यो विधिको प्रयोग गर्नुहुन्छ। परमेश्‍वरले “वर्गीकरण गर्ने” चाहना राख्नुहुन्छ भन्‍ने कुरा पढ्दा, मानिसहरूको मनस्थिति तुरुन्तै चिन्तित बन्छ, र तिनीहरूको मांसपेशीहरू पनि चल्‍न छोडेको देखिन्छ। तिनीहरू आफूलाई आलोचना गर्न अनि यसमार्फत परमेश्‍वरलाई चिन्‍नको लागि तुरुन्तै परमेश्‍वरको अघि फर्किन्छन्। यसपछि—तिनीहरूले मनमा निर्णय गरिसकेपछि—परमेश्‍वरले यो अवसरको प्रयोग गर्दै तिनीहरूलाई ठूलो रातो अजिङ्गरको सार देखाउनुहुन्छ; यसरी, मानिसहरू प्रत्यक्ष रूपमा आत्मिक क्षेत्रमा संलग्‍न हुन्छन्, अनि तिनीहरूको सङ्कल्पले खेलेको भूमिकाको कारण, तिनीहरूको मनमस्तिष्कले पनि भूमिका खेल्‍न थाल्छ, जसले मानिस र परमेश्‍वरबीचको मनोभावलाई वृद्धि गराउँछ—जुन परमेश्‍वरको देहको कामको लागि अझै बढी फाइदाजनक छ। यसरी, मानिसहरूसँग अचेत रूपमा नै विगतको समयलाई फर्केर हेर्ने मनस्थिति हुन्छ: विगतमा, मानिसहरूले धेरै वर्षसम्‍म अस्पष्ट परमेश्‍वरलाई विश्‍वास गरे; वर्षौंसम्‍म, तिनीहरूको हृदय मुक्त भएको थिएन, तिनीहरू महान् आनन्द प्राप्त गर्ने अवस्थामा थिएनन्, अनि तिनीहरूले परमेश्‍वरलाई विश्‍वास गरे पनि, तिनीहरूको जीवनमा कुनै सुव्यवस्था थिएन। यो विश्‍वासमा आउनुभन्दा पहिले जस्तो थियो त्यस्तै देखिन्थ्यो—तिनीहरूको जीवन अझै रित्तो र निराश थियो, र त्यो बेला तिनीहरूको विश्‍वास एक प्रकारको जालजस्तै देखिन्थ्यो, अविश्‍वास सरह देखिन्थ्यो। तिनीहरूले आजका व्यावहारिक परमेश्‍वरलाई देखेका हुनाले, यस्तो देखिन्छ मानौँ स्वर्ग र पृथ्वी नवीकरण भएका छन्; तिनीहरूको जीवन तेजस्वी भएको छ, तिनीहरू अबउप्रान्त आशाहीन छैनन्, अनि व्यावहारिक परमेश्‍वरको आगमनको कारण, तिनीहरूले हृदयमा दृढता र आत्मामा शान्ति महसुस गर्छन्। तिनीहरूले अबउप्रान्त आफूले गर्ने सबै काममा अँध्यारोमा छामछाम-छुमछुम गर्न छोडेका छन्; तिनीहरूको खोजी उद्देश्यहीन हुन छोडेको छ, र तिनीहरूले अँध्यारोमा झटारो हान्‍न छोडेका छन्। आजको जीवन अझै सुन्दर छ, र मानिसहरू अनपेक्षित रूपमा राज्यमा प्रवेश गरेका छन् र तिनीहरू परमेश्‍वरका मानिसहरू बनेका छन्, र त्यसपछि…। मानिसहरूले आफ्नो हृदयमा यसबारेमा जति धेरै विचार गर्छन्, मिठास पनि त्यति नै ठूलो हुन्छ; तिनीहरूले यसबारेमा जति धेरै विचार गर्छन्, तिनीहरू त्यति नै खुशी बन्छन्, र तिनीहरू परमेश्‍वरलाई प्रेम गर्न त्यति नै उत्प्रेरित हुन्छन्। तसर्थ, तिनीहरूले थाहै नपाई, परमेश्‍वर र मानिसबीचको मित्रता बलियो बन्छ। मानिसहरूले परमेश्‍वरलाई अझै बढी प्रेम गर्छन्, र परमेश्‍वरलाई अझै बढी चिन्छन्, र मानिसमा गरिने परमेश्‍वरको काम झन्-झन् सजिलो बन्दै जान्छ, र यसले अबउप्रान्त मानिसहरूलाई जबरजस्ती वा कर गर्ने गर्दैन, बरु प्रकृतिको गतिलाई पछ्याउँछ, अनि मानिसले आफ्‍नै पृथक कार्य प्रस्तुत गर्छ—यसरी मात्रै मानिसहरू क्रमिक रूपमा परमेश्‍वरलाई चिन्‍न समर्थ बन्दै जान्छन्। यही मात्र परमेश्‍वरको बुद्धि हो—यसमा अलिकति पनि प्रयास समावेश छैन, र यसलाई मानिसको प्रकृतिअनुसार ल्याइन्छ। तसर्थ, यस क्षणमा, परमेश्‍वर भन्‍नुहुन्छ, “मानिसको संसारमा भएको मेरो देहधारणको अवधिमा मानव जाति अनजानमा नै आजको दिनसम्म मेरो मार्गनिर्देशनको अधीनमा आएको छ, अनजानमा नै मलाई चिन्न सकेको छ। तर अगाडि आउने बाटोमा कसरी हिँड्ने भन्‍नेबारे कसैलाई थाहा छैन, कोही पनि सचेत छैन—र त्यो बाटोले तिनीहरूलाई कुन दिशातिर लैजान्छ भन्‍ने कुरा थाहा पाउने त कुरै नगरौं। केवल सर्वशक्तिमान्‌ले उनीहरूमाथि नजर राख्नुभयो भने मात्र कुनै व्यक्ति त्यो बाटोको अन्त्यसम्म पुग्न सक्नेछ; पूर्वमा चम्केको ज्योतिको अगुवाइमा मात्र कसैले मेरो राज्यमा पुर्याउने प्रवेशद्वार पार गर्न सक्छ।” के मानिसको हृदयमा भएको कुराको बारेमा मैले माथि व्याख्या गरेको कुराको सारांश ठीक यही नै होइन र? यसैमा परमेश्‍वरका वचनहरूको रहस्य छ। मानिसले आफ्‍नो हृदयमा जे विचार गर्छ परमेश्‍वरले आफ्‍नो मुखबाट त्यही कुरा बोल्‍नुहुन्छ, र परमेश्‍वरले आफ्‍नो मुखले जे बोल्‍नुहुन्छ, मानिसले तृष्णा गर्ने कुरा ठीक त्यही हो। मानिसको हृदय खुलासा गर्ने कार्यमा परमेश्‍वर ठीक यहीँ नै निपुण हुनुहुन्छ; नत्रभने, सबै मानिसहरू इमानदार रूपमा कसरी विश्‍वस्त हुनेथिए र? के ठूलो रातो अजिङ्गरलाई विजय गरेर परमेश्‍वरले हासिल गर्न चाहनुभएको कुरा यही होइन र?

वास्तवमा, यस्ता धेरै वचनहरू छन् जसमा परमेश्‍वरको अभिप्राय ती वचनहरूको सतही अर्थलाई सूचित गर्नु हुँदैन। उहाँका धेरै वचनहरूमा, परमेश्‍वरले केवल सीधै मानिसहरूका धारणाहरू परिवर्तन गर्ने र तिनीहरूको ध्यान खिच्‍ने अभिप्राय राख्‍नुहुन्छ। परमेश्‍वरले यी वचनहरूमा कुनै महत्त्व समावेश गर्नुहुन्‍न, त्यसकारण धेरै वचनहरू व्याख्या गर्न योग्य छैनन्। जब परमेश्‍वरका वचनहरूले मानिसहरूलाई आजको हदसम्‍म जितेको हुन्छ, मानिसहरूका सामर्थ्य निश्‍चित विन्दुमा पुगेको हुन्छ, तब त्यसपछि परमेश्‍वरले थप चेतावनीका वचनहरू बोल्‍नुहुन्छ अर्थात् परमेश्‍वरका मानिसहरूका लागि उहाँले संविधान जारी गर्नुहुन्छ: “पृथ्वीमा बसोबास गर्ने मानिसहरू ताराहरू जत्तिकै असङ्ख्य भए पनि, म ती सबैलाई मेरो आफ्नै हत्केलाजस्तो स्पष्टसँग चिन्‍छु। अनि मलाई ‘प्रेम’ गर्ने मानिसहरू समुद्रमा हुने बालुवाका कणहरूजस्तै अनगिन्ती भए पनि, थोरै मात्र मद्वारा चुनिएका छन्: तिनीहरू जो उज्ज्वल ज्योतिको पछि लाग्छन्, तिनीहरू मलाई ‘प्रेम’ गर्नेहरू भन्दा अलग हुन्।” वास्तवमा, परमेश्‍वरलाई प्रेम गर्छु भन्‍ने मानिसहरू धेरै छन्, तर आफ्‍नो हृदयमा परमेश्‍वरलाई प्रेम गर्नेहरू थोरै छन्। यो कुरा आँखा बन्द गरेर पनि स्पष्ट रूपमा पत्ता लगाउन सकिने देखिन्छ। परमेश्‍वरमा विश्‍वास गर्नेहरूको सम्पूर्ण संसार यस्तै हुन्छ। यसमा, हामी के देख्छौं भने, अहिले परमेश्‍वर “मानिसहरूलाई सफाइ गर्ने” काममा नै लाग्‍नुभएको छ, र यसले परमेश्‍वरले चाहनुहुने, र परमेश्‍वरलाई सन्तुष्ट तुल्याउने आजको मण्डली होइन, बरु सफाइ गरिएपछिको राज्य हो भन्‍ने देखाउँछ। यस क्षणमा, उहाँले सबै “खतरनाक सामानहरू” लाई थप चेतावनी दिनुहुन्छ: परमेश्‍वरले काम नगर्नुभएमा, उहाँले काम गर्न थाल्नुहुनेबित्तिकै यी मानिसहरूलाई राज्यबाट हटाइनेछ। परमेश्‍वरले कहिल्यै पनि लापरवाही काम गर्नुहुन्‍न। उहाँले सधैँ “एक, एक हो र दुई, दुई हो” भन्‍ने सिद्धान्तअनुसार काम गर्नुहुन्छ, अनि यदि हेर्न नचाहने मानिसहरू छन् भने, तिनीहरूलाई हटाउनको लागि, भविष्यमा समस्या पैदा गर्नबाट तिनीहरूलाई रोक्‍नको लागि उहाँले सम्‍भव भएको सबै कुरा गर्नुहुनेछ। “फोहोर फ्याँक्‍नु र पूर्ण रूपमा सफा गर्नु” भनेको यही हो। परमेश्‍वरले मानिसलाई प्रशासनिक आदेशहरूको घोषणा गर्ने क्षण नै उहाँले आफ्‍ना आश्‍चर्यजनक कार्यहरू र उहाँभित्र भएका सबै कुरा प्रस्तुत गर्ने क्षण हो, तसर्थ यसपछि परमेश्‍वर भन्‍नुहुन्छ: “पहाडहरूमा जङ्गली जनावरहरू धेरै सङ्ख्यामा छन्, तर मेरो अघि ती सबै सधाएका भेडाहरू जस्ता छन्। छालहरूमुनि बुझ्न नसकिने रहस्यहरू छन्, तर तिनीहरू पृथ्वीका सबै थोक झैं मेरो निम्ति स्पष्ट छन्; क्षेत्रहरूदेखि माथि आकाशमा मानिस कहिल्यै पुग्न सक्दैन, तापनि ती दुर्गम क्षेत्रहरूमा म स्वतन्त्र हिँड्छु।” परमेश्‍वरले यसमा बताउन चाहनुभएको कुरा यही हो: मानिसको हृदय सबै कुराभन्दा बढी छली भए पनि, र मानिसहरूका धारणाहरूको नरकजस्तै असीमित रूपमा रहस्यमय देखिए पनि, परमेश्‍वरको लागि मानिसका अवस्थाहरू आफ्‍नै हतकेलाजत्तिकै परिचित हुन्छन्। सबै कुरामध्ये, मानिस जङ्गली पशुभन्दा पनि भीषण र घातक जनावर हो, तैपनि परमेश्‍वरले मानिसलाई यति हदसम्‍म विजय गर्नुभएको छ कि कसैले पनि खडा भएर विरोध गर्ने आँट गर्दैन। वास्तवमा, परमेश्‍वरको अभिप्रायअनुसार, मानिसहरूले आफ्‍नो हृदयमा जे विचार गर्छन् त्यो सबै थोकमाझ सबै कुराभन्दा जटिल छ; यो बुझ्‍न नसकिने छ, तैपनि परमेश्‍वरसँग मानिसको हृदयप्रति कुनै आदर छैन। उहाँले यसलाई उहाँको आँखाअघि देखा पर्ने सानो गँड्यौलोको रूपमा हेर्नुहुन्छ। उहाँको मुखबाट निस्केको वचनद्वारा उहाँले यसलाई जित्‍नुहुन्छ; उहाँले चाहनुभएको जुनसुकै बेला, यसलाई प्रहार गर्नुहुन्छ; उहाँको हातको थोरै चालद्वारा, यसलाई सजाय दिनुहुन्छ; उहाँको इच्‍छाअनुसार उहाँले यसलाई दोषी ठहर्‍याउनुहुन्छ।

आज, सबै मानिसहरू अन्धकारभित्र जिउँछन्, तर परमेश्‍वरको आगमनको कारण, उहाँलाई देखेपछि तिनीहरूले बल्‍ल ज्योतिको सारलाई चिनेका छन्। संसारलाई पूर्ण रूपमा ठूलो कालो भाँडोले छोपिएको जस्तै भएको छ, त्यसकारण कसैले पनि सास फेर्न सक्दैनन्; तिनीहरू सबैले यो परिस्थितिलाई उल्ट्याउन चाहन्छन्, तैपनि कसैले पनि कहिल्यै भाँडो उचालेका छैनन्। परमेश्‍वरको देहधारणको कारणले मात्रै मानिसहरूको आँखा अचानक खोलिएको छ, र तिनीहरूले व्यावहारिक परमेश्‍वरलाई देखेका छन्। तसर्थ, परमेश्‍वरले तिनीहरूलाई प्रश्‍नको शैलीमा सोध्‍नुहुन्छ: “मानिसले मलाई ज्योतिमा कहिल्यै चिनेको छैन, तर मलाई अन्धकारको संसारमा मात्र देखेको छ। के तिमीहरू आज त्यस्तै परिस्थितिमा छैनौ र? यो ठूलो रातो अजिङ्गरको उपद्रव चरम अवस्थामा मैले आफ्नो काम गर्न औपचारिक रूपमा देहधारण गर्नुपर्‍यो।” परमेश्‍वरले आत्मिक क्षेत्रका वास्तविक परिस्‍थितिहरूलाई लुकाउनुहुन्‍न, न त उहाँले मानिसको हृदयको वास्तविक स्थितिलाई नै लुकाउनुहुन्छ, तसर्थ उहाँले मानिसहरूलाई बारम्बार यो कुराबारे स्मरण गराउनुहुन्छ: “मैले मेरा मानिसहरूलाई देहधारी परमेश्‍वर चिन्न सक्षम मात्र बनाइरहेको छैन, तर तिनीहरूलाई शुद्ध पनि पार्दैछु। मेरो प्रशासनिक आदेशको कठोरताका कारण धेरै मानिसहरू अझै पनि मद्वारा हटाइने खतरामा छन्। जबसम्म तैँले आफैले आफैलाई निराकरण गर्ने, तेरो आफ्नै शरीरलाई वशमा राख्ने कोसिस गर्दैनस्—जबसम्म तँ यो गर्दैनस्, तबसम्‍म तँ पनि जसरी पावलले मेरो हातबाट सजाय पायो, जसबाट उम्कने कुनै उपाय थिएन, त्यसरी नै तँ नरकमा फालिनलाई निश्चय मेरो घृणा र अस्वीकारको पात्र हुनेछस्।” परमेश्‍वरले यस्ता कुराहरू धेरै बताउनुभएपछि मात्रै, मानिसहरूले होसियारीसाथ आफ्‍ना कदमहरू चाल्‍न थाल्छन् र परमेश्‍वरका प्रशासनिक आदेशहरूप्रति अझै बढी डर मान्‍न थाल्छन्; त्यसपछि मात्रै परमेश्‍वरको अख्तियारलाई लागू गर्न र उहाँको प्रतापलाई स्पष्ट पार्न सकिन्छ। यहाँ, फेरि पनि पावलको बारेमा उल्‍लेख गरिएको छ, ताकि मानिसहरूले परमेश्वरका अभिप्रायहरूलाई बुझ्‍न सकून्: तिनीहरू परमेश्‍वरको सजायमा पर्नेहरू हुनु हुँदैन, बरु परमेश्वरका अभिप्रायहरूलाई ख्याल गर्ने मानिसहरू हुनुपर्छ। यसले मात्रै मानिसहरूलाई, तिनीहरूको डरसँगै, तिनीहरूले विगतमा परमेश्‍वरलाई पूर्ण रूपमा सन्तुष्ट तुल्याउन उहाँसामु गरेका अठोटहरू अपूरो रहेको बारेमा मनन गर्ने तुल्याउन सक्छ, जसले तिनीहरूलाई अझै ठूलो पछुतो अनि व्यावहारिक परमेश्‍वरको अझै धेरै ज्ञान दिन्छ। यसरी, त्यसपछि मात्रै परमेश्‍वरका वचनहरूप्रति तिनीहरूसँग कुनै शङ्का हुँदैन।

“मानिसले मलाई मेरो देहमा नचिन्‍ने मात्र होइन, त्योभन्दा बढी, ऊ आफ्नै शरीरभित्र रहने आफू स्वयम्लाई बुझ्न असफल भएको छ। धेरै वर्षदेखि मानव जातिले मलाई धोका दिँदै आएको छ, मसँग बाहिरबाट आएको पाहुना जस्तो व्यवहार गरेको छ। धेरै चोटि…।” यी “धेरै चोटि” ले मानिसहरूलाई सजायको वास्तविक उदाहरणहरू देखाउँदै परमेश्‍वरप्रतिको मानिसको विरोधका वास्तविकताहरूलाई सूचीकृत गर्छन्; यो पापको प्रमाण हो, र यसको बारेमा कसैले पनि खण्डन गर्न सक्दैन। सबै मानिसहरूले परमेश्‍वरलाई दैनिक जीवनमा प्रयोग गरिने कुनै सामग्रीजस्तो, तिनीहरूले चाहेजसरी प्रयोग गर्न सक्‍ने कुनै घरायसी अत्यावश्यक सामग्री हुनुहुन्छ जस्तो गरी प्रयोग गर्छन्। कसैले पनि परमेश्‍वरलाई प्यारो ठान्दैनन्; कसैले पनि परमेश्‍वरको सुन्दरतालाई चिन्‍ने प्रयास गरेको छैन, न त उहाँको महिमावान् अनुहारलाई चिन्‍ने प्रयास गरेको छ, परमेश्‍वरमा समर्पित हुने अभिप्राय कसैले राख्‍ने कुरा त परै जाओस्। कसैले पनि कहिल्यै परमेश्‍वरलाई तिनीहरूको हृदयको प्रियजनको रूपमा हेरेको छैन; उहाँको खाँचो पर्दा तिनीहरूले उहाँलाई घिस्याएर निकाल्छन्, र उहाँको खाँचो नहुँदा तिनीहरू उहाँलाई एकातिर फ्याँकेर बेवास्ता गर्छन्। मानौं मानिसको लागि परमेश्‍वर धेरैले चाहेअनुसार खेलाउन मिल्ने कठपुतली हुनुहुन्छ, र तिनीहरूले आफूलाई जे चाहियो वा आफ्‍नो इच्‍छा जे छ उहाँलाई त्यही माग गर्छन्। तर परमेश्‍वर भन्‍नुहुन्छ, “यदि, मेरो देहधारणको अवधिमा, मैले मानिसका कमजोरीहरूप्रति सहानुभूति नराखेको भए मेरो देहधारणको कारणले मात्र पनि सारा मानव जाति उनीहरूको बुद्धिले गर्दा डराउने थिए र फलस्वरूप, पातालमा पर्नेथिए,” जसले परमेश्‍वरको देहधारणको महत्त्व कति महान् छ भन्‍ने कुरालाई देखाउँछ। सबै मानवजातिलाई आत्मिक क्षेत्रबाट नष्ट गर्नुको साटो, उहाँ मानवजातिलाई देहमा जित्‍नको लागि आउनुभएको छ। तसर्थ, वचन कहिले देह बन्‍नुभयो, त्यो कसैलाई पनि थाहा छैन। यदि मानिसको दुर्बलताको बारेमा परमेश्‍वरसँग कुनै फिक्री नभएको भए, उहाँ देह बन्‍नुहुँदा यदि स्वर्ग र पृथ्वीलाई उलटपुलट तुल्याइएको भए, सबै मानिसहरूलाई भस्‍म पारिनेथियो। नयाँलाई मन पराउने र पुरानोलाई घृणा गर्ने मानिसहरूको प्रकृति नै भएको हुनाले, र सबै कुरा ठीकठाक अघि बढिरहेको बेला तिनीहरूले विगतका दुःखका दिनहरूलाई प्राय बिर्सने, र तिनीहरू कति आशिषित छन् भन्‍ने कुरा तिनीहरू कसैलाई थाहा नहुने हुनाले, परमेश्‍वरले तिनीहरूलाई आजको दिनसम्‍म कति कठिनाइको साथ आइपुगिएको छ त्यसलाई कदर गरेर राख्‍नुपर्छ भनेर बारम्‍बार स्मरण गराउनुहुन्छ; भोलिको खातिर, तिनीहरूले आजको दिनलाई अझै बढी बहुमूल्य ठान्‍नुपर्छ, र मालिकलाई पहिचान नगरी उचाइमा चढ्ने पशुजस्तो हुनु हुँदैन, अनि तिनीहरू जुन आशिष्‌हरूका बीचमा जिउँछन् तिनको बारेमा अनजान रहनु हुँदैन भनेर स्मरण गराउनुहुन्छ। यसरी, मानिसहरू शिष्ट बने, त्यसउप्रान्त घमण्डी वा अहङ्कारी रहेनन्, र मानिसको प्रकृति असल छैन तर परमेश्‍वरको कृपा र प्रेम मानिसमाथि आएको छ भन्‍ने तिनीहरूले जाने; तिनीहरू सबैले सजायको डर मान्छन्, त्यसकारण तिनीहरू अबउप्रान्त केही गर्ने आँट गर्दैनन्।

फूटनोटहरू:

क. “चू नदी” ले साङ्केतिक रूपमा विपरीत शक्तिहरूबीचको सिमानालाई जनाउँछ।


अध्याय १३

परमेश्‍वरले ठूलो रातो अजिङ्गरका सबै सन्तानलाई घृणा गर्नुहुन्छ, र उहाँले ठूलो रातो अजिङ्गर स्वयम्‌लाई अझै बढी घृणा गर्नुहुन्छ: परमेश्‍वरको हृदयभित्र रहेको क्रोधको स्रोत यही हो। के देखिन्छ भने, परमेश्‍वरले जलाएर नष्ट पार्नको लागि ठूलो रातो अजिङ्गरका सबै कुरालाई आगो र गन्धकको कुण्डमा फ्याँक्‍न चाहनुहुन्छ। कतिपय समयमा त परमेश्‍वरले ठूलो रातो अजिङ्गरलाई व्यक्तिगत रूपमै हटाउनको लागि आफ्‍नो हात पसार्न चाहनुहुन्छ भन्‍ने देखिन्छ—त्यसरी मात्रै उहाँको हृदयको घृणा हट्न सक्‍नेथियो। ठूलो रातो अजिङ्गरको घरका हरेक व्यक्ति मानवताहीन पशु हुन्, र परमेश्‍वरले निम्‍न कुरा बताउनको लागि आफ्‍नो रिसलाई कठोरताको साथ दबाउनको कारण यही हो: “मेरा सबै मानिसहरूमाझ र मेरा सबै सन्तानका माझ, मतलब, मैले सम्पूर्ण मानवजातिबाट छानेका व्यक्तिहरूमाझ, तिमीहरू सबैभन्दा तल्लो समूहमा छौ।” परमेश्‍वरले ठूलो रातो अजिङ्गरसँग त्यसको आफ्‍नै देशमा निर्णायक युद्ध लड्न थाल्‍नुभएको छ, र उहाँको योजना पूरा भएपछि उहाँले यसलाई जित्‍नुहुनेछ, र त्यसउप्रान्त मानवजातिलाई भ्रष्ट तुल्याउन वा तिनीहरूका प्राण नाश गर्न दिनुहुनेछैन। हरेक दिन, परमेश्‍वरले उहाँका निदाइरहेका मानिसहरूलाई मुक्ति दिनको लागि बोलाउनुहुन्छ, तैपनि तिनीहरू बेहोस अवस्थामा छन्, मानौं तिनीहरूले निन्द्रा लाग्‍ने चक्‍की खाएका छन्। यदि परमेश्‍वरले तिनीहरूलाई एक क्षणको लागि समेत जगाउन छोड्नुभयो भने, तिनीहरू आफ्‍नो निदाएको, पूर्ण अचेत अवस्थामा फर्कन्छन्। के देखिन्छ भने उहाँका सबै मानिसहरूको एक-तिहाइ भागमा पक्षाघात भएको छ। तिनीहरूलाई आफ्ना खाँचोहरू वा आफ्ना कमीकमजोरीहरूको बारेमा थाहा छैन, न त तिनीहरूलाई आफूले के लाउनुपर्छ वा के खानुपर्छ भन्‍ने नै थाहा छ। ठूलो रातो अजिङ्गरले मानिसहरूलाई भ्रष्ट तुल्याउनको लागि निकै धेरै प्रयास लगाएको छ भन्‍ने कुरालाई देखाउन यो नै पर्याप्त छ। यसको कुरूपता, चीनको हरेक क्षेत्रमा फैलिएको छ, र यसले मानिसहरूलाई यति व्याकुल बनाएको छ कि तिनीहरू यो पतित, असभ्य देशमा अबउप्रान्त बस्‍न चाहँदैनन्। परमेश्‍वरले सबैभन्दा बढी ठूलो रातो अजिङ्गरको सारलाई नै घृणा गर्नुहुन्छ, त्यही कारणले गर्दा, उहाँको क्रोधमा उहाँले मानिसहरूलाई हरेक दिन स्मरण गराउनुहुन्छ, र तिनीहरूले उहाँको क्रोधपूर्ण नजरमुनि हरेक दिन बिताउँछन्। तैपनि, धेरैजसो मानिसहरूलाई परमेश्‍वरको खोजी कसरी गर्ने भन्‍ने अझै थाहा छैन; बरु, तिनीहरू अरूले हातैले खुवाउनुपर्ने अवस्थामा, प्रतीक्षा गर्दै बसिरहन्छन्, हेरिरहन्छन्। यदि तिनीहरू भोकले मरणासन्न भए पनि, तिनीहरूले अझै पनि आफ्‍नो खानेकुरा आफै खोज्‍न इच्छुक हुनेछैनन्। मानिसको विवेकलाई शैतानले धेरै पहिले नै भ्रष्ट तुल्याइसकेको छ र यसको सार बदलेर कठोर तुल्याएको छ। परमेश्‍वरले यसो भन्‍नु स्वाभाविकै हो, “मैले तिमीहरूलाई नझकझकाएको भए, तिमीहरू अझै बिउँझनेथिएनौ, बरु जमेजस्तै गरी र अझै शीतनिद्रामा भएजस्तै गरी रहिरहनेथियौ।” मानिसहरूको अवस्था यस्तो छ मानौं तिनीहरू खाद्य वा पेय पदार्थको आवश्यकता नपर्ने गरी हिउँदको समय बिताइरहेका शितनिद्रामा रहेका पशु-प्राणी हुन्; परमेश्‍वरका मानिसहरूको हालको अवस्था ठीक यस्तै छ। यही कारणले गर्दा, परमेश्‍वरले मानिसहरूलाई ज्योतिमा देहधारी परमेश्‍वर स्वयम्‌लाई चिन्‍न सक भनेर मात्रै भन्नुहुन्छ; उहाँले मानिसहरूलाई धेरै परिवर्तन होओ भनेर भन्नुहुन्न, न त तिनीहरूको जीवनमा ठूलो वृद्धि होस् भन्‍ने नै सर्त राख्नुहुन्छ। फोहोरी, घिनलाग्‍दो ठूलो रातो अजिङ्गरलाई हराएर, अझै बढी परमेश्‍वरको महान् शक्तिलाई प्रकटीकरण गर्नको लागि त्यो नै पर्याप्त हुनेछ।

जब मानिसहरूले परमेश्‍वरका वचनहरू पढ्छन्, तब तिनीहरूले तिनको शाब्दिक अर्थ मात्रै बुझ्छन्, र तिनीहरूको आत्मिक महत्त्वलाई बोध गर्न सक्दैनन्। “अशान्त छालहरू” भन्‍ने शब्‍दहरूले नै हरेक नायक र शूरवीरलाई समेत तीन छक्‍क पारेको छ। जब परमेश्‍वरको क्रोध प्रकट हुन्छ, के उहाँका वचनहरू, कार्यहरू, र स्वभाव अशान्त छालहरू जस्तै हुँदैनन् र? जब परमेश्‍वरले सबै मानवजातिलाई न्याय गर्नुहुन्छ, के त्यो उहाँको क्रोधको प्रकटीकरण होइन र? के यो अशान्त छालहरू शक्तिमा आउने समय होइन र? आफ्‍नो भ्रष्टताको कारणले, मानिसमध्ये को यस्तो अशान्त छालहरूको बीचमा जिउँदैन र? अर्को शब्‍दमा भन्दा, को परमेश्‍वरको क्रोधको बीचमा जिउँदैन र? जब परमेश्‍वरले मानवजातिलाई महाविपत्तिमा पार्न चाहनुहुन्छ, के मानिसहरूले “काला बादलहरूको मडारिँदो लहर” देख्‍ने समय त्यही होइन र? कुन व्यक्ति महाविपत्तिबाट भाग्दैन र? परमेश्‍वरको क्रोध भीषण वर्षा जस्तै ओइरिन्छ र तीव्र बतासले जस्तै मानिसहरूलाई उडाउँछ। हिम-आँधीको भुमरीमा परेजस्तै सबै मानिसहरू परमेश्‍वरका वचनहरूद्वारा शुद्ध तुल्याइन्छन्। परमेश्‍वरका वचनहरू मानवजातिले बुझ्‍न कठिन छन्। उहाँले आफ्‍ना वचनहरूद्वारा संसार सृष्टि गर्नुभयो, र उहाँले आफ्‍ना वचनहरूद्वारा सबै मानवजातिलाई अगुवाइ गर्नुहुन्छ र शुद्ध पार्नुहुन्छ। आखिरमा, उहाँले सम्पूर्ण ब्रह्माण्डलाई आफ्‍ना वचनहरूले शुद्ध पार्नको लागि पुनर्स्थापित गर्नुहुनेछ। उहाँले बताउनुहुने सबै कुरामा परमेश्‍वरका आत्मा खोक्रो हुनुहुन्‍न भन्‍ने देख्‍न सकिन्छ, र उहाँका वचनहरूमा मात्रै मानिसहरूले कसरी जिउने भन्‍ने कुराको झलक देख्‍न सक्छन्। सबै मानिसहरूले उहाँका वचनहरूलाई बहुमूल्य ठान्छन्, किनभने तिनमा जीवनका प्रावधान छन्। मानिसहरूले परमेश्‍वरका वचनहरूमा जति धेरै ध्यान दिन्छन्, परमेश्‍वरले तिनीहरूलाई त्यति नै धेरै प्रश्‍न गर्नुहुन्छ—यस्ता प्रश्‍नहरू जसले तिनीहरूलाई अलमलमा पार्छन् र तिनीहरूलाई उत्तर दिने कुनै मौका नै दिँदैनन्। परमेश्‍वरको यसपछिका प्रश्‍नहरू मात्रै पनि मानिसहरूलाई केही समय विचारमग्न हुनको लागि पर्याप्त छन्, उहाँका बाँकी वचनहरूको त कुरै नगरौं। परमेश्‍वरमा, सबै कुरा साँचो रूपमा पूर्ण र प्रशस्‍त छन्, र कुनै पनि कुराको कमी छैन। तैपनि, मानिसहरूले यसबाट त्यति धेरै आनन्द लिन सक्दैनन्; कुखुराको छाला देख्‍ने तर त्यसको मासु खान नसक्‍ने मानिसजस्तै तिनीहरूले उहाँका वचनहरूको सतह मात्रै जानेका हुन्छन्। यसको अर्थ, मानिसहरूले सम्पत्ति भए पनि भोकमरीमा जीवन बिताइरहेका छन्, त्यसकारण तिनीहरूले परमेश्‍वरमा आनन्द लिन सक्दैनन्। हरेक व्यक्तिका धारणाहरूमा, तिनीहरूका आफ्‍नै परमेश्‍वरको स्वरूप हुन्छ, त्यही कारणले गर्दा अस्पष्ट परमेश्‍वर भनेको के हो वा शैतानको स्वरूप भनेको के हो सो कसैलाई पनि थाहा छैन। त्यसकारण, जब परमेश्‍वरले “किनकि यस्तो बेला तैँले जे कुरामा विश्‍वास गर्छस् त्यो केवल शैतानको आकृति मात्र हुन्छ र परमेश्‍वर स्वयम्‌सँग भने यसको कुनै सम्बन्ध हुँदैन,” भनी भन्‍नुभयो, हामी सबै अक्क न बक्‍क भयौं: तिनीहरूले धेरै वर्षदेखि विश्‍वास गरेका थिए, तैपनि तिनीहरूले जे विश्‍वास गरेका थिए, त्यो परमेश्‍वर स्‍वयम्‌ हुनुहुन्‍नथ्यो, बरु शैतान थियो भन्‍ने तिनीहरूलाई थाहा थिएन। तिनीहरूले अचानक आफूभित्र रिक्तताको अनुभव गरे, तर के भन्‍ने सो तिनीहरूलाई थाहा थिएन। तिनीहरू फेरि पनि अन्योलमा पर्न थाले। यसरी काम गरेर मात्रै मानिसहरूले नयाँ ज्योतिलाई अझै राम्ररी स्वीकार गर्न सक्छन्, र त्यस प्रकार पुराना कुराहरूलाई इन्कार गर्न सक्छन्। यी कुराहरू जति नै असल देखिए पनि, ती कुराहरूले काम गर्नेछैनन्। मानिसहरूले व्यावहारिक परमेश्‍वर स्वयम्‌लाई बुझ्‍नु अझै बढी फाइदाजनक हुन्छ; यसले तिनीहरूको धारणाले तिनीहरूको हृदयमा लिएको हैसियतलाई हटाउँछ, र त्यसमा परमेश्‍वर स्‍वयम्‌लाई मात्रै स्‍थान लिन दिन्छ। यसरी मात्रै देहधारणको महत्त्वलाई हासिल गर्न सकिन्छ, जसले मानिसहरूलाई आफ्‍नै भौतिक आँखाले व्यावहारिक परमेश्‍वर स्वयम्‌लाई चिन्‍न सक्षम तुल्याउँछ।

परमेश्‍वरले मानिसहरूलाई धेरै पटक आत्मिक क्षेत्रको अवस्थाको बारेमा बताउनुभएको छ: “जब शैतान मेरो अगाडि आउँछ, म यसको प्रचण्ड भयङ्करतासँग डराएर पछि हट्नेछैन, न त म यसको बीभत्स रूपदेखि नै डराउनेछु। म त यसलाई केवल बेवास्ता गर्नेछु।” यसबाट मानिसहरूले वास्तविकताको अवस्था मात्रै बुझेका छन्; तिनीहरूलाई आत्मिक क्षेत्रको सत्यताको बारेमा थाहा छैन। परमेश्‍वर देह बन्‍नुभएको हुनाले, शैतानले परमेश्‍वरलाई आक्रमण गर्ने प्रयास गर्दै हरकिसिमका दोषारोपणहरू प्रयोग गरेको छ। तैपनि, परमेश्‍वर पछि हट्नुहुन्‍न; आफ्‍नो देहधारी शरीरबाट आफूलाई मानिसहरूमाझ चिनाउँदै, उहाँले मानवजातिको बीचमा बोल्‍ने र काम गर्ने मात्रै गर्नुहुन्छ। यस कुराप्रति शैतान रिसले चूर हुन्छ, र परमेश्‍वरका मानिसहरूलाई नकरात्मक बनाउन, पछि हट्न लगाउन, र आफ्नो मार्ग गुमाउने तुल्याउनको लागि धेरैभन्दा धेरै प्रयास गरेको छ। तैपनि, परमेश्‍वरका वचनहरूको प्रभावको कारण, शैतान पूर्ण रूपमा असफल भएको छ, र यसले यसको उग्रतालाई अझ बढाएको छ। त्यसकारण, परमेश्‍वरले हरेकलाई यो कुरा स्मरण गराउनुहुन्छ, “तेरो जीवनमा, एक दिन यस्तो समय आउन सक्छ, जुन बेला तैँले पनि त्यस्तै परिस्थितिको सामना गर्नेछस्: के तैँले जानीजानी आफूले आफैलाई शैतानको बन्धनमा फस्‍न दिन्छस्, वा तँलाई प्राप्त गर्न मलाई अनुमति दिन्छस्?” आत्मिक क्षेत्रमा के हुन्छ भन्‍ने कुरा मानिसहरूलाई थाहा नभए पनि, तिनीहरूले परमेश्‍वरबाट यस्ता वचनहरू सुन्‍नेबित्तिकै, तिनीहरू सावधान र भयभीत हुन्छन्। यसले शैतानका आक्रमणहरूलाई प्रहार गर्छ, जुन परमेश्‍वरको महिमा देखाउनको लागि पर्याप्त छ। धेरै पहिले नै काम गर्ने नयाँ विधिमा प्रवेश गरिसकेको भए पनि, मानिसहरू अझै पनि राज्यमा बिताइने जीवनको बारेमा अस्पष्ट नै छन्, अनि तिनीहरूले यसलाई बुझे पनि, तिनीहरूमा स्पष्टता छैन। त्यसकारण, मानिसहरूलाई चेतावनी दिइसकेपछि, परमेश्‍वरले तिनीहरूलाई राज्यमा बिताइने जीवनको सारसँग परिचित गराउनुभयो: “राज्यमा भएको जीवन भनेको मानिसहरू र परमेश्‍वर स्वयम्‌को जीवन हो।” परमेश्‍वर स्‍वयम्‌ नै देहमा देहधारी हुनुभएको हुनाले, तेस्रो स्वर्गको जीवन पृथ्वीमा ठोस रूपमा देखा परेको छ। यो परमेश्‍वरको योजना मात्रै होइन—उहाँले त यसलाई पूरा गरिसक्‍नुभएको छ। समय बित्दै जाँदा, मानिसहरूले परमेश्‍वर स्‍वयम्‌लाई अझै राम्ररी चिन्छन्, र त्यसरी तिनीहरूले स्वर्गको जीवनलाई अझै बढी चाख्‍न सक्छन्, किनभने तिनीहरूले स्वर्गमा अस्पष्ट परमेश्‍वर हुनुहुन्छ भन्‍ने अनुभूति गर्नुको साटो, परमेश्‍वर त पृथ्वीमै नै हुनुहुन्छ भन्‍ने साँचो अनुभव गर्न सक्छन्। तसर्थ, पृथ्वीको जीवन स्वर्गको जीवन जस्तै छ। वास्तविकता के हो भने देहधारी परमेश्‍वरले मानव संसारको तिक्ततालाई चाख्नुहुन्छ, र उहाँले जति धेरै यसो गर्न सक्‍नुहुन्छ, त्यति नै यसले उहाँ देहधारी परमेश्‍वर स्‍वयम्‌ हुनुहुन्छ भन्‍ने कुरालाई प्रमाणित गर्छ। त्यसकारण “मेरो वासस्थानमा, जुन त्यो स्थान हो जहाँ म लुकेको छु—जे भए तापनि, मेरो वासस्थानमा मैले मेरा सबै दुस्मनहरूलाई पराजित गरेको छु; मेरो वासस्थानमा मैले पृथ्वीमा बाँच्‍नुको वास्तविक अनुभव प्राप्त गरेको छु; मेरो वासस्थानमा, मैले मानिसका हरेक शब्द र कार्य अवलोकन गरिरहेको छु, र सम्पूर्ण मानवजगतलाई नियाल्ने र सञ्‍चालन गर्ने कार्य गरिरहेको छु” भन्‍ने वचनहरू आजका परमेश्‍वर व्यावहारिक परमेश्‍वर हुनुहुन्छ भन्‍ने तथ्यलाई प्रमाणित गर्नको लागि पर्याप्त छन्। साँच्‍चै देहमा जिएर, देहमा रही साँच्‍चै नै मानव जीवनको अनुभव गरेर, देहमा रही साँच्‍चै नै सबै मानवजातिलाई बुझेर, देहमा रही साँच्‍चै नै मानवजातिलाई विजय गरेर, देहमा रही साँच्‍चै नै ठूलो रातो अजिङ्गरको विरुद्धमा निर्णायक युद्ध गरेर, अनि देहमा रही परमेश्‍वरको सबै काम गरेर—के यो व्यावहारिक परमेश्‍वर स्वयम्‌को अस्तित्व होइन र? तैपनि परमेश्‍वरले बोल्‍नुभएका यी साधारण हरफहरूमा सन्देश देख्‍न सक्‍ने मानिसहरू बिरलै छन्; तिनीहरूले तिनलाई सरसरती हेर्छन्, तर परमेश्‍वरका वचनहरूको बहुमूल्यता वा दुर्लभतालाई अनुभूति गर्दैनन्।

परमेश्‍वरका वचनहरू विशेष रूपमा एक विषयदेखि अर्को विषयमा परिवर्तन भएका छन्। “मानवजाति कोमामा रहेको हुनाले” भन्‍ने वाक्यांशले परमेश्‍वर स्‍वयम्‌को व्याख्यालाई लिन्छ र यसलाई सारा मानवजातिको स्थितिको व्याख्यामा परिवर्तन गर्छ। यहाँ “कठोर प्रकाशका यी विस्फोटहरू” ले पूर्वको ज्योतिलाई प्रतिनिधित्व गर्दैन; बरु, यसले परमेश्‍वरका वचनहरूलाई अर्थात्, उहाँले काम गर्ने नयाँ विधिलाई जनाउँछ। त्यसकारण, यसमा सबै किसिमका मानव गतिशीलताहरूलाई देख्‍न सकिन्छ: नयाँ विधिमा प्रवेश गरेपछि, सबै मानिसहरूले आफ्‍नो दिशा-बोध गुमाउँछन्, अनि न त तिनीहरूलाई तिनीहरू कहाँबाट आए भन्‍ने थाहा हुन्छ न त तिनीहरू कता जाँदैछन् भन्‍ने नै थाहा हुन्छ। “धेरैजसो मानिसहरूलाई लेजरजस्तो किरणहरूले हिर्काउँछ” भन्‍ने वाक्यांशले नयाँ विधिमा हटाइएकाहरूलाई जनाउँछ; तिनीहरू परीक्षाहरूमा खडा हुन नसक्‍ने वा कष्टको शोधनलाई सहन नसक्‍नेहरू हुन्, त्यसकारण तिनीहरूलाई फेरि पनि अतल कुण्‍डमा फ्याँकिन्छ। परमेश्‍वरका वचनहरूले मानवजातिलाई यति हदसम्‍म खुलासा गर्छ कि परमेश्‍वरका वचनहरू देख्दा मानिसहरू डराएका देखिन्छन्, र तिनीहरूले आफ्नो मुटुमा मेसिनगन ताकिएको देखेझैँ केही पनि बोल्‍ने आँट गर्दैनन्। तैपनि, तिनीहरूलाई परमेश्‍वरका वचनहरूमा असल कुराहरू छन् भन्‍ने पनि लाग्छ। तिनीहरूको हृदयमा ठूलो अन्तर्द्वन्द्व हुन्छ, र तिनीहरूलाई आफूले के गर्नुपर्ने हो थाहै हुँदैन। तैपनि तिनीहरूको विश्‍वासले गर्दा, तिनीहरूले आफैलाई दह्रिलो बनाउँछन् र परमेश्‍वरले तिनीहरूलाई त्याग्‍नुहुन्छ भन्‍ने डरले उहाँका वचनहरूको गहिराइमा डुब्छन्। यो परमेश्‍वरले भन्‍नुभएको यो वचनजस्तै हुन्छ, “मानवजातिमा कोचाहिँ यस्तो अवस्थामा बाँचेका छैनन् र? को मेरो प्रकाशको ज्योतिभित्र बाँचेको छैन र? तिमीहरू बलिष्ठ नै भए पनि, वा तिमीहरू कमजोर नै भए पनि, मेरो ज्योतिको आगमनलाई तिमीहरूले कसरी छल्न सक्छौ र?” यदि परमेश्‍वरले कसैलाई प्रयोग गर्नुहुन्छ भने, तिनीहरू कमजोर नै भए पनि, परमेश्‍वरले उहाँको सजायमा तिनीहरूलाई अझै पनि प्रकाश र अन्तर्दृष्टि दिनुहुन्छ; त्यसकारण, मानिसहरूले परमेश्‍वरका वचनहरू जति धेरै पढ्छन्, तिनीहरूले उहाँलाई त्यति नै बुझ्छन्, तिनीहरू उहाँको त्यति नै डर मान्छन्, र तिनीहरूले लापरवाही हुने आँट त्यति नै कम गर्छन्। परमेश्‍वरको महान् शक्तिकै कारणले गर्दा नै मानिसहरू तिनीहरू आज जहाँ छन् त्यहाँ आइपुगेका छन्। उहाँका वचनहरूको अख्‍तियारको कारणले गर्दा—अर्थात्, उहाँका वचनहरूमा प्रकट हुनुहुने आत्माको परिणामस्वरूप—मानिसहरू परमेश्‍वरदेखि डराउँछन्। परमेश्‍वरले मानवजातिको साँचो अनुहार प्रकट गर्नुहुँदा, तिनीहरू उहाँदेखि अझ धेरै डराउँछन्, त्यसरी उहाँको अस्तित्वको वास्तविकताको बारेमा तिनीहरू अझै बढी निश्‍चित बन्छन्। यो परमेश्‍वरलाई बुझ्‍ने मानवजातिको मार्गको दीप-स्तम्‍भ हो, उहाँले तिनीहरूलाई दिनुभएको मार्ग हो। यसको बारेमा ध्यान दिएर विचार गर: के कुरा यही होइन त?

माथि उल्‍लेख गरिएको कुरा मानवजातिलाई उसको मार्गमा ज्योति दिने दीप-स्तम्‍भ होइन र?


अध्याय १४

मानिसहरूले परमेश्‍वरका वचनहरूबाट कहिल्यै केही थाहा पाएका छैनन्। बरु, तिनीहरूले तिनको साँचो अर्थ नबुझी तिनलाई सतही रूपमा मात्रै “कदर” गर्छन्। त्यसकारण, धेरैजसो मानिसहरूले उहाँका वाणीहरूलाई प्रिय ठाने पनि, तिनीहरूले वास्तवमा ती वाणीहरूलाई कदर गर्दैनन् भनेर परमेश्‍वरले औंल्याउनुभएको छ। यसको कारण के हो भने, परमेश्‍वरको दृष्टिकोणमा, उहाँका वचनहरू बहुमूल्य भए तापनि, मानिसहरूले तिनको साँचो मिठासलाई चाखेका छैनन्। त्यसकारण, तिनीहरूले “मनको लड्डु घिउसित खान” मात्रै सक्छन्, र त्यसरी आफ्नो लोभी हृदयलाई शान्त पार्न सक्छन्। परमेश्‍वरका आत्माले सबै मानवका बीचमा काम मात्र गरिरहनुभएको छैन, तिनीहरूलाई पनि अवश्य नै परमेश्‍वरको वचनको अन्तर्दृष्टि प्राप्त भएको छ; के मात्रै हो भने, तिनीहरू अत्यन्तै लापर्बाह भएकाले तिनीहरूले यसको सारलाई साँचो रूपमा बुझ्‍न सकेका छैनन्। मानिसहरूका विचारमा, राज्य पूरा हुने युग अहिले नै हो, तर वास्तविकतामा, कुरा त्यो होइन। परमेश्‍वरले जे भविष्यवाणी गर्नुभएको थियो त्यो उहाँले पूरा गरिसक्‍नुभएको भए पनि, वास्तविक राज्य अहिलेसम्‍म पृथ्वीमा आइसकेको छैन। बरु, मानवजाति परिवर्तन हुने क्रममा, काम अघि बढ्ने क्रममा, र पूर्वबाट बिजुली चम्‍कने क्रममा—अर्थात्, परमेश्‍वरको वचन गहन हुँदै जाने क्रममा—राज्य पृथ्वीमा बिस्तारै आउनेछ, क्रमिक रूपमा तर पूर्ण रूपमा यस संसारमा ओर्लिनेछ। राज्यको आगमनको प्रक्रिया पृथ्वीमा हुने ईश्‍वरीय कामको प्रक्रिया पनि हो। यसबीचमा, पृथ्वीलाई यसको पूर्णतामा पुर्नव्यवस्थित गर्नको लागि, सम्पूर्ण ब्रह्माण्डमा परमेश्‍वरले सम्पूर्ण इतिहासका कुनै पनि युगमा कहिल्यै नगरिएको काम सुरु गर्नुभएको छ। उदाहरणको लागि, ब्रह्माण्डभरि व्यापक परिवर्तनहरू सुरु भएका छन्, जस्तै इस्राएल राज्यमा आउने परिवर्तन, संयुक्त राज्य अमेरिकाको शासन-सत्ता जफत, इजिप्टका परिवर्तनहरू, सोभियत युनियनका परिवर्तनहरू, र चीनको पतन। सम्पूर्ण ब्रह्माण्ड शान्त भएपछि र सामान्य स्थितिमा पुनर्स्थापित भएपछि, पृथ्वीमा परमेश्‍वरले गर्नुहुने काम पूरा हुनेछ; त्यही बेला पृथ्वीमा राज्य आउनेछ। “जब संसारका सबै राष्ट्रहरू भङ्ग हुन्छन्, ठीक त्यही समयमा मेरो राज्य स्थापित हुनेछ अनि यसले आकार लिनेछ, साथसाथै त्यही बेला म रूपान्तरित हुनेछु अनि सम्पूर्ण ब्रह्माण्डको सामना गर्न त्यसतर्फ फर्कनेछु” भन्‍ने वचनहरूको साँचो अर्थ यही हो। परमेश्‍वरले मानवजातिबाट केही पनि लुकाउनुहुन्‍न; उहाँले मानिसहरूलाई उहाँको प्रशस्‍तताको बारेमा निरन्तर बताउनुभएको छ—तैपनि उहाँले भन्‍नुभएको कुराको अर्थ के हो तिनीहरूले पत्ता लगाउन सक्दैनन्, र मूर्खले जस्तो उहाँको वचनलाई बुझ्‍ने मात्रै गर्छन्। कामको यो चरणमा, मानवले परमेश्‍वरको अथाहपनलाई जानेका छन्, यसको साथै, उहाँलाई बुझ्‍ने कार्यको कठिनतालाई बुझ्‍न सकेका छन्; यही कारणले गर्दा, आज-भोलि परमेश्‍वरमा विश्‍वास गर्नु नै सबैभन्दा कठिन कार्य हो, सुँगुरलाई गीत गाउन सिकाउनु जस्तै हो भन्‍ने तिनीहरूले अनुभूति गरेका छन्। तिनीहरू पासोमा परेको मुसाजस्तै पूर्ण रूपमा विवश हुन्छन्। वास्तवमा, व्यक्तिसँग जति नै धेरै शक्ति भए पनि वा व्यक्तिको सीप जति नै कुशल भए पनि, वा व्यक्तिमा असीमित क्षमताहरू भए पनि, जब परमेश्‍वरको वचनको कुरा आउँछ, त्यस्ता कुराहरूको कुनै अर्थ हुँदैन। मानौं परमेश्‍वरको नजरमा मानवजाति कागजको खरानीको थुप्रो हो—कुनै मूल्य नभएको कुरा, कुनै प्रयोजनको त कुरै नगरौं। यो “म तिनीहरूको दृष्टिकोणबाट झन्-झन् गुप्त र बढ्दो रूपमा अथाह बनेको छु” भन्‍ने वचनहरूको साँचो अर्थको सटीक चित्रण हो। यसबाट के कुरा स्पष्ट हुन्छ भने, परमेश्‍वरको कार्यले प्राकृतिक प्रगतिलाई पछ्याउँछ, र मानवका अनुभूति गर्ने अङ्गहरूले लिन सकेअनुसार यसलाई प्रस्तुत गरिन्छ। जब मानवजातिको प्रकृति दह्रिलो र दृढ हुन्छ, तब परमेश्‍वरका वचनहरू पूर्ण रूपमा तिनीहरूका धारणाहरूअनुरूप हुन्छन्, र यी धारणाहरू लगभग परमेश्‍वरअनुरूप नै भइसकेका हुन्छन्, थोरै पनि भिन्‍नता हुँदैन। यसले मानिसहरूलाई “परमेश्‍वरको व्यावहारिकता” को बारेमा केही हदसम्‍म सचेत तुल्याउँछ, तर त्यो उहाँको प्राथमिक उद्देश्य होइन। परमेश्‍वरले औपचारिक रूपमा पृथ्वीमा आफ्‍नो साँचो काम सुरु गर्नुभन्दा पहिले मानिसहरूलाई शान्त हुन दिइरहनुभएको छ। त्यसकारण, मानवको लागि अत्यन्तै अन्योलपूर्ण रहेको यो सुरुवातको अवधिमा, तिनीहरूले तिनीहरूका पहिलेका विचारहरू गलत थिए, र परमेश्‍वर र मानवजाति स्वर्ग र पृथ्वी जस्तै फरक छन्, र अलिकति पनि समान छैनन् भन्‍ने कुरालाई महसुस गरिरहेका छन्। परमेश्‍वरका वचनहरूलाई मानव धारणाहरूको आधारमा अबउप्रान्त मूल्याङ्कन गर्न नसकिने भएकोले, मानवले तुरुन्तै परमेश्‍वरलाई नयाँ दृष्टिकोणले हेर्न सुरु गरेका छन्; परिणामस्वरूप, तिनीहरूले परमेश्‍वरलाई अचम्‍म मानेर नियाल्छन्, मानौं व्यवहारिक परमेश्‍वर पनि अदृश्य र अस्पर्श परमेश्‍वरजस्तै पहुँचभन्दा बाहिर हुनुहुन्छ, र मानौं देहधारी परमेश्‍वरको देह उहाँको सारविनाको बाहिरी भेस मात्रै हो। उहाँ आत्माको देहधारण हुनुभए पनि, उहाँ आत्मिक रूपमा परिवर्तन भएर कुनै पनि समयमा विलय भएर जान सक्‍नुहुन्छ; त्यसकारण, मानिसहरूले केही हदसम्‍म आरक्षी मनोवृत्तिको विकास गरेका छन्। परमेश्‍वर भनेर उल्‍लेख गर्नेबित्तिकै, तिनीहरूले उहाँलाई तिनीहरूका धारणाहरू पहिर्‍याउँछन्, उहाँ बादल र कुहिरोमा सवार हुन सक्‍नुहुन्छ, पानीमा हिँड्न सक्‍नुहुन्छ, र मानिसहरूका बीचमा अचानक देखा पर्न र हराउन सक्‍नुहुन्छ भनेर दाबी गर्छन्। अरू कसै-कसैसँग त अझै विस्तृत व्याख्या समेत हुन्छ। मानिसहरूको अज्ञानताको कारण र तिनीहरूमा अन्तर्ज्ञानको अभावको कारण, परमेश्‍वरले भन्‍नुभयो, “जब तिनीहरू आफूले मेरो प्रतिरोध वा मेरा प्रशासनिक विधिहरूको उल्लङ्घन गरेको ठान्छन्, तब म देखे पनि नदेखे झैँ गर्छु।”

परमेश्‍वरले अलिकति पनि नचुकी, निसाना कहिल्यै नचुकाई मानवजातिको कुरूप अनुहार र तिनीहरूको भित्री संसारलाई प्रकट गर्नुहुन्छ। उहाँले कुनै पनि गल्ती गर्नुहुन्‍न भनेर समेत भन्‍न सकिन्छ। यो मानिसहरूलाई पूर्ण रूपमा विश्‍वस्त तुल्याउने प्रमाण हो। परमेश्‍वरको कार्यपछाडिको सिद्धान्तको कारण, उहाँका धेरैजसो वचन र कार्यहरूले मेट्न असम्‍भव प्रभाव पार्छन्, र त्यसकारण मानिसहरूले उहाँको बारेमा अझै गहन बुझाइ प्राप्त गर्छन् भन्‍ने देखिन्छ, मानौं तिनीहरूले उहाँमा अझै बहुमूल्य कुराहरू पत्ता लगाएका छन्। “तिनीहरूको स्मृतिमा म या त तिनीहरूलाई सजाय नभई कृपा गर्ने परमेश्‍वर हुँ या त आफूले बोलेको कुरालाई पूरा नगर्ने परमेश्‍वर स्वयम्‌ नै हुँ। यी सबै कुराहरू मानव सोचबाट जन्मिएका काल्पनिक कुराहरू हुन्, र तिनीहरू तथ्यसँग मेल खाँदैनन्।” मानवजातिले परमेश्‍वरको साँचो अनुहारमा कहिल्यै पनि कुनै महत्त्व नदिएका हुनाले, तिनीहरूले “उहाँको स्वभावको गौण पक्ष” लाई तिनीहरूले आफ्‍नो हतकेलाको पछाडिको भागलाई जत्तिकै जानेका हुन्छन्; तिनीहरूले परमेश्‍वरका वचन र कार्यहरूमा सधैँ गल्ती खोतलिरहेका हुन्छन्। यसको कारण के हो भने, मानिसहरू परमेश्‍वरका वचनहरूलाई तुच्छ ठान्दै सधैँ नकारात्मक कुराहरूलाई ध्यान दिन, अनि सकारात्मक कुराहरूलाई बेवास्ता गर्न अत्यन्तै इच्‍छुक हुन्छन्। उहाँ आफ्‍नो वासस्थानमा नम्रतापूर्वक लुक्नुहुन्छ भनेर परमेश्‍वरले जति भन्‍नुहुन्छ, मानवजातिले उहाँबाट त्यति नै धेरै कुराहरू माग गर्छन्। तिनीहरू भन्छन्, “यदि देहधारी परमेश्‍वरले मानवजातिको हरेक कार्यको अवलोकन र मानव जीवनको अनुभव गरिरहनुभएको छ भने, किन प्रायजसो समय परमेश्‍वरले हाम्रो वास्तविक अवस्थालाई जान्‍नुहुन्‍न? के यसको अर्थ परमेश्‍वर साँच्‍चै नै लुक्‍नुभएको छ भन्‍ने हो?” परमेश्‍वरले मानव हृदयको गहिराइमा हेर्नुहुने भए पनि, उहाँले अझै पनि मानवजातिको वास्तविक स्थिति अनुसार काम गर्नुहुन्छ, त्यस क्रममा उहाँ न त स्पष्ट बन्‍नुहुन्छ न त अलौकिक नै। मानवजातिबाट तिनीहरूको पुरानो स्वभावलाई पूर्ण रूपमा हटाउनको लागि, परमेश्‍वरले मानिसहरूको साँचो प्रकृतिलाई खुलासा गर्दै, र तिनीहरूको विद्रोहको निम्ति न्यायको घोषणा गर्दै, एक क्षणमा उहाँले सबैको काटछाँट गर्छु भन्दै, र अर्को क्षणमा उहाँले मानिसहरूको एउटा समूहलाई मुक्ति दिन्छु भनेर घोषणा गर्दै; कि त मानवलाई मापदण्डहरू दिँदै कि त तिनीहरूलाई चेतावनी दिँदै; अनि वैकल्‍पिक रूपमा तिनीहरूका भित्री अङ्गहरू चिरफार गर्दै र उपचार प्रदान गर्दै विभिन्‍न दृष्टिकोणहरूबाट बोल्‍न कुनै पनि कसर बाँकी राख्‍नुभएको छैन। यसरी, परमेश्‍वरको वचनहरूको अगुवाइमा, मानौं मानवले पृथ्वीको हरेक कुना-कुनामा यात्रा गरेका छन् र हराभरा बगैँचामा प्रवेश गरेका छन् जहाँ हरेक फूलले सबैभन्दा सुन्दर बन्‍नको लागि होडबाजी गरिरहेका छन्। परमेश्‍वरले जे भन्‍नुभए पनि, मानवजाति उहाँको वचनमा प्रवेश गर्नेछन्, मानौं परमेश्‍वर फलामले बनेको हरेक कुरा तान्‍ने चुम्बक हुनुहुन्छ। “मानिसहरूले मलाई वास्ता गर्दैनन्, त्यसैले म पनि तिनीहरूलाई गम्भीर रूपमा लिँदिनँ। तिनीहरूले मलाई ध्यान दिँदैनन्, त्यसैले मैले पनि तिनीहरूउपर अझ परिश्रमसित काम गर्नु पर्दैन। के यो दुवै संसारका सर्वोत्तम कुरा होइन र?” भन्‍ने वचनहरू पढिसकेपछि, परमेश्‍वरका सबै मानिसहरू फेरि पनि अतल कुण्‍डमा फ्याँकिन्छन्, वा तिनीहरूको संवेदनशील विन्दुमा फेरि प्रहार गरिन्छ, र यसरी तिनीहरूलाई अत्यन्तै झट्का लाग्ने भन्‍ने देखिन्छ। यसप्रकार, तिनीहरू फेरि विधिमा प्रवेश गर्छन्। तिनीहरू “यदि तिमीहरूले राज्यका मेरा मानिसहरूको सदस्यको रूपमा आफ्नो कर्तव्य निभाउन सक्दैनौ भने, तिमीहरूलाई तिरस्कार गर्नेछु!” भन्‍ने वचनहरूको सम्‍बन्धमा विशेष गरी अन्योल बन्छन्। धेरैजसो मानिसहरूलाई यति चोट लाग्छ कि तिनीहरू यस्तो सोच्दै आँसु बगाउँछन्, “अतल कुण्‍डबाट उक्‍लन मलाई निकै कठिन भएको थियो, त्यसकारण म फेरि यसमा खसेँ भने ममा कुनै आशा हुनेछैन। मानव संसारमा मैले केही पनि प्राप्त गरेको छैन, र मेरो जीवनमा सबै किसिमका कठिनाइ र संकष्टहरू भोगेको छु। खास गरी, विश्‍वासमा आएपछि, म प्रियजनबाट त्यागिएको छु, मैले मेरो परिवारबाट सतावट, र समाजका अरूबाट निन्दा भोगेको छु, र म संसारको कुनै पनि खुशीमा रमाएको छैन। म फेरि अतल कुण्‍डमा खसेँ भने, के मेरो जीवन अझै बढी व्यर्थमा जिएको हुनेछैन र?” (व्यक्तिले यो कुरा जति सोच्छ, उसले त्यति नै बढी शोक अनुभव गर्छ।) “मेरा सारा आशा परमेश्‍वरका हातमा सुम्पिएको छु। यदि उहाँले मलाई त्याग्‍नुभयो भने, म त अहिले नै मरे पनि हुन्छ…। सबै कुरालाई परमेश्‍वरले नै पूर्वनिर्धारित गर्नुभएको हुनाले, म अहिले परमेश्‍वरलाई प्रेम गर्ने प्रयास मात्रै गर्न सक्छु; अरू सबै गौण कुरा हुन्। किन यो मेरो नियति भएको छ?” मानिसहरूले यसरी जति विचार गर्छन्, तिनीहरू परमेश्‍वरको मापदण्ड र उहाँका वचनहरूका उद्देश्यको त्यति नै नजिक आउँछन्। यसरी, उहाँका वचनहरूको उद्देश्य हासिल गरिन्छ। मानिसहरूले परमेश्‍वरका वचनहरूलाई देखेपछि, तिनीहरू सबैले आन्तरिक वैचारिक संघर्षको अनुभव गर्छन्। तिनीहरूको एउटै विकल्‍प भनेको नियतिले जे निर्धारित गर्छ त्यसमा समर्पित हुनु हो, अनि यसरी परमेश्‍वरको उद्देश्य हासिल हुन्छ। परमेश्‍वरका वचनहरू जति कठोर हुन्छन्, त्यसको परिणामस्वरूप मानवको भित्र संसार त्यति नै जटिल बन्छ। यो घाउमा छुनुजस्तै हो; जति थिचेर छोइन्छ, त्यति नै पीडा हुन्छ, यहाँसम्‍म कि मानिसहरू जीवन र मृत्युको दोसाँधमा पुग्छन् र तिनीहरूले बाँच्‍ने आत्मविश्‍वास समेत गुमाउन सक्छन्। तसर्थ, मानवले सबैभन्दा बढी कष्ट भोगेको बेला र तिनीहरू निराशाको गहिराइमा हुँदा मात्रै, तिनीहरूले परमेश्‍वरलाई आफ्नो साँचो हृदय दिन सक्छन्। मानव प्रकृति कस्तो हुन्छ भने, यदि थोरै आशा मात्र पनि बाँकी छ भने, तिनीहरू सहयोगको लागि परमेश्‍वरकहाँ जानेछैनन्, बरु प्राकृतिक रूपमा बाँच्‍नको लागि आत्म-निर्भरताका विधिहरू अपनाउँछन्। यसको कारण के हो भने मानवजातिको प्रकृति आत्म-धर्मी हुन्छ, र मानिसहरूमा अरू सबैलाई नीच नजरले हेर्ने प्रवृत्ति हुन्छ। त्यसकारण, परमेश्‍वरले भन्नुभयो, “सहजताको अवस्थामा हुँदा एकै जना मानवले पनि मलाई प्रेम गर्न सकेको छैन; शान्ति र खुशीको समयमा एक जना मान्छेले पनि तिनीहरूको खुशीमा म पनि सामेल हुन सक्छु कि भनी मलाई खोज्दै आएको छैन।” यो वास्तवमा निराशाजनक छ; परमेश्‍वरले मानवजातिको सृष्टि गर्नुभयो, तर उहाँ मानव संसारमा आउनुहुँदा मानिसहरूले उहाँको प्रतिरोध गर्न र उहाँलाई तिनीहरूको क्षेत्रबाट धपाउन खोजे, मानौं कि उहाँ संसारमा यताउता भौँतारिरहेको कुनै टुहुरो व्यक्ति वा आफ्नो देश नभएको सांसारिक व्यक्ति हुनुहुन्छ। परमेश्‍वरप्रति कसैले पनि आत्मीयता अनुभूति गर्दैन, उहाँलाई कसैले पनि साँचो रूपमा प्रेम गर्दैन, र उहाँको आगमनलाई कसैले पनि कहिल्यै स्वागत गरेको छैन। यसको सट्टा, परमेश्‍वरको आगमनलाई देख्दा, खुसीले भरिएका मुहारहरूलाई एकै क्षणमा बादलको छाँयाले ढाकिदिन्छ, मानौं कि अकस्मात् आँधीहुरी आउन लागेको छ वा परमेश्‍वरले तिनीहरूका परिवारका खुसीहरू खोसी लैजान सक्‍नुहुन्छ, र मानौं कि परमेश्‍वरले मानिसहरूलाई कहिल्यै पनि आशिष् दिनुभएकै छैन, बरु उहाँले सधैँ तिनीहरूमा केवल दुर्भाग्य ल्याउनुभएको छ। त्यसैले, मानिसहरूको मनमा परमेश्‍वर सौभाग्य हुनुहुन्न, बरु तिनीहरूलाई सधैँ श्राप दिने व्यक्ति हुनुहुन्छ। यस कारणले गर्दा, मानिसहरूले उहाँप्रति ध्यान दिँदैनन् वा उहाँलाई स्वागत गर्दैनन्; तिनीहरू उहाँप्रति सधैँ रूखो रहन्छन्, र अवस्था सधैँ यस्तै रहँदै आएको छ। मानिसहरूले आफ्नो हृदयमा यस्ता कुराहरू राख्ने भएकोले, परमेश्‍वर भन्‍नुहुन्छ, मानवजाति अमर्यादित र अनैतिक छन्, र जुन भावनाहरूद्वारा मानिसहरू ओतप्रोत हुनुपर्ने हो तिनीहरूमा ती भावनाहरू पनि छैनन्। मानिसहरूले परमेश्‍वरका भावनाहरूप्रति अलिकति पनि आदर देखाउँदैनन्, बरु परमेश्‍वरलाई सामना गर्नको लागि तथाकथित “धर्मीपन” को प्रयोग गर्छन्। तिनीहरू वर्षौंदेखि यस्तै रहँदै आएका छन्, र यही कारणले गर्दा, परमेश्‍वरले तिनीहरूको स्वभाव बदलिएको छैन भनी भन्नुभएको छ। यसले तिनीहरूभित्र अलिकति पनि सार छैन भन्‍ने देखाउँछ। मानव व्यर्थका तुच्छहरू हुन् भनेर भन्‍न सकिन्छ किनकि तिनीहरूले आफैलाई मूल्यवान् ठान्दैनन्। यदि तिनीहरूले आफैलाई समेत प्रेम गर्दैनन्, बरु आफैलाई कुल्चन्छन् भने, तब के यसले तिनीहरूको व्यर्थतालाई देखाउँदैन र? मानवजाति आफैमाथि खेल खेल्ने र अपवित्र पारिनको निम्ति स्वेच्छाले आफूलाई अरूकहाँ सुम्पने अनैतिक स्त्री झैँ छ। यति हुँदाहुँदै पनि, मानिसहरूले तिनीहरू कति नीच छन् भनेर अझै पहिचान गर्न सक्दैनन्। तिनीहरूले आफैँलाई अरूको नियन्त्रणमा राखेर अरूको निम्ति काम गर्न वा अरूसँग कुरा गर्नुमा आनन्द प्राप्त गर्छन्; के मानवजातिको फोहोरीपन ठीक यही नै होइन र? मैले मानवजाति माझमा जीवन अनुभव गरेको छैन र साँचो रूपले मानव जीवनको अनुभव गरेको छैन तैपनि, मैले मानवको हरेक चाल, हरेक कार्य, हरेक शब्द र हरेक कामको स्पष्ट बुझाइ हासिल गरेको छु। मानवलाई सबैभन्दा गहिरो सर्ममा पार्दै, तिनीहरूले आफ्नै गुप्तका गलत कामहरू प्रकट गर्न साहस गर्न वा तिनीहरूको अभिलाषामा लाग्‍न नसक्ने अवस्थासम्‍म हुने गरी तिनीहरूलाई चिरफार गर्न पनि म सक्षम छु। आफ्नै खोलहरूमा फर्कने सङ्खे कीराहरू जस्तै, तिनीहरूले अब उप्रान्त आफ्नो कुरूप अवस्थालाई प्रकट गर्ने साहस गर्दैनन्। मानवले आफैलाई नचिन्‍ने हुनाले, आफ्ना आकर्षणहरूलाई अरूको अगाडि प्रदर्शन गर्ने, आफ्नो कुरूप मुहारहरू प्रदर्शन गर्ने तिनीहरूको इच्छुकता नै तिनीहरूको सबैभन्दा ठूलो कमजोरी हो; परमेश्‍वरले सबैभन्दा बढी घृणा गर्नुहुने कुरा यही हो। किनभने मानिसहरू बीचका सम्बन्धहरू असामान्य छन् र मानिसहरूको बीचमा सामान्य पारस्परिक सम्बन्धहरूको अभाव छ, तिनीहरू र परमेश्‍वरको बीच सामान्य सम्बन्धहरू हुने कुरा त परै जाओस्। परमेश्‍वरले धेरै कुरा बताउनुभएको छ र उहाँले यसो गर्नुहुँदा उहाँको मुख्य उद्देश्य मानिसहरूको हृदयमा एउटा ठाउँ ओगटेर बस्नु हो ताकि तिनीहरूले त्यहाँ बास गरेका अन्य सबै आदर्शहरूलाई निकालेर फाल्न सकून्। त्यसपछि, परमेश्‍वरले सारा मानवजातिमाथि शक्ति देखाउन सक्नुहुन्छ र पृथ्वीमा उहाँको अस्तित्वको उद्देश्य हासिल गर्न सक्नुहुन्छ।


अध्याय १५

परमेश्‍वर र मानिसबीचको सबैभन्दा ठूलो भिन्‍नता के हो भने परमेश्‍वरका वचनहरू कुनै कुरा नलुकाई मामलाको केन्द्र विन्दुमा पुग्छन्। तसर्थ, परमेश्‍वरको स्वभावको यो पक्षलाई आजको पहिलो वाक्यमा देख्‍न सकिन्छ। साथैसाथै यसले मानिसको साँचो रङ्गलाई खुलासा गर्छ र परमेश्‍वरको स्वभावलाई खुल्ला रूपमा प्रकट गर्छ। परिणामहरू हासिल गर्नको लागि परमेश्‍वरका वचनहरूका विभिन्‍न पक्षहरूको स्रोत यही हो। तैपनि, मानिसहरूले यसलाई बुझ्‍न सक्दैनन्; तिनीहरूले सधैँ परमेश्‍वरको “विश्‍लेषण” नगरीकन परमेश्‍वरका वचनहरूमार्फत आफूलाई चिन्‍न मात्रै पुग्छन्। तिनीहरूको अवस्था यस्तो हुन्छ मानौं तिनीहरू उहाँलाई रिस उठाइन्छ, वा तिनीहरूको “गम्भीरता” को कारण उहाँले तिनीहरूलाई मार्नुहुनेछ कि भनी डराएका छन्। वास्तवमा, जब धेरैजसो मानिसहरूले परमेश्‍वरको वचन खाने र पिउने गर्छन्, तिनीहरूले नकारात्मक पक्षबाट त्यसो गर्छन्, सकारात्मक पक्षबाट होइन। के भन्‍न सकिन्छ भने, अहिले मानिसहरूले उहाँका वचनहरूको मार्गनिर्देशनअन्तर्गत “नम्रता र समर्पणतामा ध्यान केन्द्रित” गर्न थालेका छन्। यसबाट, मानिसहरू अर्को चरमतासम्‍म—उहाँका वचनहरूलाई ध्यान नदिने स्थितिबाट तिनलाई अनावश्यक रूपमा ध्यान दिने स्थितिसम्‍म—जान थालेका छन् भन्‍ने कुरा स्पष्ट हुन्छ। तैपनि, एक जना व्यक्ति समेत सकारात्मक परिप्रेक्ष्यबाट प्रवेश गरेको छैन, न त मानवलाई उहाँका वचनहरूमा ध्यान दिन लगाउनुपछाडिको परमेश्‍वरको उद्देश्यलाई नै कसैले साँचो रूपमा बुझ्‍न सकेका छन्। परमेश्‍वरले भन्‍नुभएको कुराबाट के थाहा पाउन सकिन्छ भने, मण्डलीका सबै मानिसहरूको वास्तविक स्थितिहरूलाई सही रूपमा र कुनै गल्ती नगरीकन बुझ्‍नको लागि उहाँले मण्डली जीवनलाई व्यक्तिगत रूपमा नै अनुभव गर्न आवश्यक छैन। मानिसहरूले भर्खरै नयाँ विधिमा प्रवेश पाएका हुनाले, तिनीहरूले आफूलाई आफ्ना नकरात्मक तत्वहरूबाट मुक्त गर्न बाँकी नै छ; लासहरूका गन्धले अझै पनि मण्डली पूरै दुर्गन्धित छ। मानौं मानिसहरूले भर्खरै औषधि खाएका छन् र तिनीहरू अझै पनि बेहोस अवस्थामा छन्, तिनीहरूको होस पूरै आउन अझै बाँकी नै छ। मानौं तिनीहरू मृत्युको डरमा छन्, त्यसकारण तिनीहरू आतङ्कित अवस्थामा रहेर, आफैभन्दा माथि उठ्न सक्दैनन्। “मानवजाति सबै यस्ता प्राणीहरू हुन् जसमा आत्मज्ञानको कमी छ”: यो अभिव्यक्ति प्रस्तुत गरिएको तरिका अझै पनि मण्डली निर्माणमा आधारित छ। मण्डलीका मानिसहरू सबैले परमेश्‍वरका वचनहरूमा ध्यान दिन्छन् भन्‍ने तथ्यको बाबजुद पनि, तिनीहरूको प्रकृति अझै पनि गहन रूपमा जरा गाडिएको र हलचल नहुने अवस्थामा छ। त्यही कारणले गर्दा, परमेश्‍वरले मानिसहरूलाई न्याय गर्नको लागि अघिल्‍लो चरणमा त्यसरी बोल्‍नुभयो, ताकि तिनीहरूले आफ्नो घमण्डको बाबजुद उहाँका वचनहरूको प्रहारलाई स्वीकार गर्न सकून्। मानिसहरू अतल कुण्‍डमा पाँच महिनाको शोधनबाट गुज्रे पनि, तिनीहरूको अवस्था अझै पनि परमेश्‍वरलाई नचिन्‍ने स्थितिमा छ। तिनीहरू अझै पनि छाडा नै छन्; तिनीहरू केही हदसम्‍म अझै पनि परमेश्‍वरविरुद्ध अझै बढी आरक्षी बनेका छन्। परमेश्‍वरका वचनहरूलाई चिन्‍ने मार्गमा मानिसहरूले लिने पहिलो उचित कदम यही हो; तसर्थ, परमेश्‍वरका वचनहरूको सारसँग जोडेर हेर्दा, कामको अघिल्‍लो भागले आजको लागि मार्ग निर्माण गर्‍यो, र अहिले मात्रै सबै कुरा सामान्य भएको छ भन्‍ने कुरा देख्‍न कठिन छैन। मानिसहरूको घातक कमजोरी भनेको व्यक्तिगत स्वतन्त्रता प्राप्त गर्न र निरन्तर रोकटोकबाट बच्‍नका लागि परमेश्‍वरका आत्मालाई उहाँको देहगत अस्तित्वबाट अलग गर्ने प्रवृत्ति हो। परमेश्‍वरले मानवलाई “आनन्दसाथ उड्ने” स-साना चराहरूको रूपमा व्याख्या गर्नुको कारण यही हो। सबै मानवजातिको वास्तविक स्थिति यही हो। सबै मानिसहरू सहजै गिर्नुको कारण पनि यही हो, र तिनीहरूले आफ्‍नो मार्ग गुमाउन सक्‍ने सम्‍भावना रहेको स्थान पनि यही हो। यसमा के कुरा स्पष्ट हुन्छ भने मानवजातिमाझ शैतानले गरेको काम योभन्दा अरू केही होइन। शैतानले मानिसहरूमा यो काम जति धेरै गर्छ, तिनीहरूप्रतिको परमेश्‍वरको मापदण्ड त्यति नै कडा बन्छ। उहाँले मानिसहरूलाई उहाँका वचनहरूमा आफ्‍नो पूरा ध्यान लगाउन अनिवार्य गर्नुहुन्छ, जबकि शैतानले यसलाई तोड्न कठिन परिश्रम गर्छ। तैपनि, परमेश्‍वरले मानिसहरूलाई सधैँ उहाँका वचनहरूमा अझै बढी ध्यान दिनुपर्छ भनी स्मरण गराउनुहुन्छ; आत्मिक क्षेत्रमा भइरहेको युद्धको चरम विन्दु यही हो। यस कुरालाई यसरी बताउन सकिन्छ: परमेश्‍वरले मानिसमा जे गर्न चाहनुहुन्छ, त्यसलाई शैतान नष्ट गर्न चाहन्छ, र शैतानले जे नष्ट गर्न चाहन्छ, त्यो अलिकति पनि नलुकी मानिसमार्फत व्यक्त हुन्छ। परमेश्‍वरले मानिसहरूमा के गर्नुहुन्छ त्यसका स्पष्ट उदाहरणहरू छन्: तिनीहरूका अवस्थाहरू झन्-झन् राम्रा हुँदैछन्। शैतानले मानवजातिमा गरेका विनाशको पनि स्पष्ट उदाहरणहरू छन्: तिनीहरू झन्-झन् पतित हुँदैछन्, र तिनीहरूका अवस्थाहरू झन्-झन् तल जाकिँदैछन्। तिनीहरूको अवस्था काफी भयानक भएपछि, तिनीहरू शैतानको कब्जामा पर्ने सम्‍भावना हुन्छ। परमेश्‍वरका वचनहरूमा प्रस्तुत गरिएअनुसार मण्डलीको वास्तविक अवस्था यही हो, र आत्मिक क्षेत्रको वास्तविक अवस्था पनि यही हो। यो आत्मिक क्षेत्रको गतिशीलताको प्रतिबिम्ब हो। यदि मानिसहरूसँग परमेश्‍वरसँग सहकार्य गर्ने आत्मविश्‍वास छैन भने, तिनीहरू शैतानको कब्जामा हुने खतरामा हुन्छन्। तथ्य यही हो। यदि मानिसहरूले आफ्‍नो हृदय परमेश्‍वरलाई बास गर्नको लागि पूर्ण रूपमा प्रदान गर्न सक्छन् भने, यो परमेश्‍वरले भन्‍नुभएको यो वचनजस्तै हुन्छ, “तिनीहरू मेरो सामु मेरो अङ्गालोमा न्यानोपन चाख्दै बसेको जस्तो देखिन्छ।” यसले मानवजातिलाई परमेश्‍वरले दिनुभएका सर्तहरू त्यति उच्‍च छैनन् भन्‍ने देखाउँछ; उहाँ तिनीहरूले खडा भएर उहाँसँग सहकार्य गरेको मात्रै चाहनुहुन्छ। के यो सहज र खुशीको कुरा होइन र? के हरेक नायक र हरेक महान मानिसलाई अलमल्याउने एउटा कुरा यही होइन र? यो त यस्तो अवस्था हो, मानौं सेनापतिहरूलाई युद्धभूमिबाट निकालेर धागोका सामग्री बुन्‍न लगाइएको छ—यी “नायकहरू” कठिनाइद्वारा हल न चलको अवस्थामा छन् र तिनीहरूलाई के गर्ने भन्‍ने नै थाहा छैन।

परमेश्‍वरले मानवजातिलाई दिनुभएका मापदण्डहरूको जुन पक्ष सबैभन्दा ठूलो छ, मानवजातिप्रति शैतानका आक्रमणहरू तिनै पक्षमा सबैभन्दा भीषण हुन्छन्, तसर्थ, सबै मानिसहरूका स्थितिहरूलाई त्यहीअनुसार प्रकट गरिन्छ। “तिमीहरूमध्ये को मेरो सामु उभिँदा चलिरहेको हिउँजस्तो शुद्ध र हिराजस्तो निष्कलङ्क हुन सक्थ्यो?” सबै मानिसहरू अझै पनि परमेश्‍वरलाई फुस्ल्याउने काम गर्छन् र उहाँबाट कुराहरू लुकाउँछन्; तिनीहरूले अझै पनि तिनीहरूका आफ्‍नै विशेष युक्तिहरू अघि बढाउँछन्। तिनीहरूले परमेश्‍वरलाई सन्तुष्ट तुल्याउन आफ्‍नो हृदय सम्पूर्ण रूपमा उहाँको हातमा दिएका छैनन्, तैपनि तिनीहरूले उत्साहित भएर उहाँका इनामहरू प्राप्त गर्न चाहन्छन्। जब मानिसहरूले मीठो खाना खान्छन्, तिनीहरूले परमेश्‍वरलाई पन्छाएर कोही “सम्‍हाल्‍न” आउने भनी प्रतीक्षा गराउँदै उभ्याएर राख्छन्; जब मानिसहरूसँग सुन्दर वस्‍त्र हुन्छ, तिनीहरू आफ्‍नै सुन्दरतामा रमाउँदै ऐनाअघि उभिन्छन् र तिनीहरूको हृदयभित्र तिनीहरूले परमेश्‍वरलाई सन्तुष्ट तुल्याउँदैनन्। जब तिनीहरूसँग राम्रो हैसियत हुन्छ, जब तिनीहरूसँग विलासी आनन्दमा हुन्छन्, तिनीहरू आफ्‍नो हैसियतमाथि उठेर आनन्द लिन थाल्छन्, तैपनि परमेश्‍वरको उत्थानको परिणामस्वरूप तिनीहरूले आफूलाई नम्र तुल्याउँदैनन्। बरु, तिनीहरू आफ्‍ना ठूला-ठूला गफ सुनाउँदै आफ्‍ना उच्‍च स्थानमा खडा हुन्छन्, र परमेश्‍वरको उपस्थितिप्रति कुनै ध्यान दिँदैनन्, न त तिनीहरूले उहाँको अनमोलताको नै खोजी गर्छन्। जब मानिसहरूको हृदयमा कोही आदर्श हुन्छ, वा जब तिनीहरूको हृदयलाई अरू कसैले जफत गरेको हुन्छ, यसको अर्थ तिनीहरूले परमेश्‍वरको उपस्थितिलाई पहिले नै इन्कार गरिसकेका छन् भन्‍ने हुन्छ, मानौं उहाँ तिनीहरूको हृदयमा अनधिकृत रूपमा प्रवेश गर्न खोज्‍ने व्यक्तिबाहेक अरू कोही हुनुहुन्‍न। तिनीहरू अरूद्वारा आफूलाई गरिने प्रेम परमेश्‍वरले चोरेर लैजानुहुनेछ, र आफूले एकलो महसुस गर्नुपर्नेछ भनेर डराएका हुन्छन्। परमेश्‍वरको मूल अभिप्राय भनेको पृथ्वीका कुनै पनि कुराले मानिसहरूलाई उहाँलाई बेवास्ता गर्ने तुल्याउनु हुँदैन भन्‍ने हो, र मानिसहरूका बीचमा प्रेम भए पनि, परमेश्‍वरलाई यो “प्रेम” बाट लखेट्न सकिँदैन। सबै सांसारिक कुराहरू रित्तो हुन्छन्—मानिसहरूबीचको भावनाहरूलाई समेत देख्‍न वा छुन सकिँदैन। परमेश्‍वरको अस्तित्वविना, सबै सृष्टिहरू सुन्यतामा फर्कनेछन्। पृथ्वीमा, सबै मानिसहरूसँग तिनीहरूले प्रेम गर्ने कुरा हुन्छ, तर कसैले पनि परमेश्‍वरका वचनहरूलाई तिनीहरूले प्रेम गर्ने कुराको रूपमा लिएका छैनन्। यसले उहाँका वचनहरूलाई बुझ्‍ने मानिसहरूको हद निर्धारित गर्छ। उहाँका वचनहरू रूखो भए पनि, ती वचनले कसैलाई चोट पुर्‍याउँदैन, किनभने मानिसहरूले तिनलाई साँचो रूपमा ध्यान नै दिँदैनन्; बरु, तिनीहरूले तिनलाई फूललाई जस्तै झलक्‍क मात्रै हेर्छन्। तिनीहरूले उहाँका वचनहरूलाई आफूले चाख्‍नुपर्ने फलको रूपमा हेर्दैनन्, त्यसकारण तिनीहरूले परमेश्‍वरका वचनहरूको सारलाई जान्दैनन्। “यदि मानवजातिले साँच्‍चै मेरो तरबारको धार देख्न सक्थ्यो भने, तिनीहरू आफ्ना प्वालहरूमा मुसो दगुरेझैँ दगुर्नेथिए।” सामान्य व्यक्तिको स्थितिमा हुने व्यक्ति, परमेश्‍वरका वचनहरूका वचनहरू पढिसकेपछि, चकित, लाजले भरिएको, र अरूको अनुहार हेर्न नसक्‍ने अवस्थामा हुनेथियो। तैपनि, आजभोलि, मानिसहरू यसको ठीक विपरीत अवस्थामा छन्—तिनीहरूले एकअर्कालाई प्रहार गर्ने हतियारको रूपमा परमेश्‍वरका वचनहरूको प्रयोग गर्छन्। तिनीहरूलाई साँच्‍चै कुनै लाज-सरम हुँदैन!

परमेश्‍वरका वाणीहरूद्वारा, हामीलाई अस्तित्वको यो स्थितिमा ल्याइएको छ: “राज्यभित्र, मेरो मुखबाट निस्केका वाणीहरू मात्र होइन, मेरा पाउहरू पनि समस्त भूमिहरूमा सर्वत्र औपचारिक रूपमा हिँड्छन्।” परमेश्‍वर र शैतानबीचको युद्धमा, परमेश्‍वरले हरेक चरण जितिरहनुभएको छ। उहाँले सम्पूर्ण ब्रह्माण्डभरि आफ्‍नो कार्यलाई व्यापक रूपमा फैलाइरहनुभएको छ, र के भन्‍न सकिन्छ भने, हरेक ठाउँमा उहाँका पाइलाहरू र उहाँको विजयका चिन्‍हहरू छन्। आफ्ना युक्तिहरूमा, शैतानले देशहरूलाई टुक्रा पारेर परमेश्‍वरको व्यवस्थापन योजनालाई नष्ट गर्ने आशा गर्छ, तर यस्तो विभाजनलाई परमेश्‍वरले सम्पूर्ण ब्रह्माण्डलाई पुनर्व्यवस्थित गर्नको लागि अवसरको रूपमा लिनुभएको छ—तैपनि यसलाई नामेट पार्ने अवसरको रूपमा लिनुभएको छैन। परमेश्‍वरले हरेक दिन कुनै न कुनै नयाँ काम गर्नुहुन्छ, तर मानिसहरूले यो कुरालाई पत्ता लगाएका छैनन्। तिनीहरूले आत्मिक क्षेत्रका गतिशीलताहरूलाई कुनै ध्यान दिएका छैनन्, त्यसकारण तिनीहरूले परमेश्‍वरको नयाँ कार्यलाई देख्‍न सक्दैनन्। “ब्रह्माण्डभित्र, इन्द्रियहरूलाई आनन्दित र मानिसहरूलाई प्रफुल्लित पार्ने हृदयस्पर्शी पक्ष प्रस्तुत गर्दै, हरेक वस्तु मेरो महिमाको चमकमा नयाँजस्तै गरी चम्कन्छ, मानौँ यो अहिले शैतानद्वारा बाधा नपारिएको अवस्थामा र बाहिरी शत्रुको आक्रमणबाट स्वतन्त्र रही मानव कल्पनामा पैदा भएका आकाशहरूभन्दा माथिको स्वर्गमा अवस्थित छ।” यसले पृथ्वीमा हुने ख्रीष्टको राज्यको आनन्दमय दृश्यको बारेमा भविष्यवाणी गर्छ, र यसले मानवजातिलाई तेस्रो स्वर्गको स्थितिसँग पनि परिचित गराउँछ: परमेश्‍वरको स्वामित्वमा रहेका पवित्र कुराहरू मात्रै त्यहाँ अस्तित्वमा हुन्छन्, अनि त्यहाँ शैतानका शक्तिहरूको कुनै आक्रमण हुँदैन। तर परमेश्‍वर स्‍वयम्‌ले पृथ्वीमा गर्नुहुने कामका परिस्‍थितिहरू मानिसहरूलाई देखाउनु नै सबैभन्दा महत्त्वपूर्ण कुरा हो: स्वर्ग नयाँ स्वर्ग हो, र यसपछि, पृथ्वीलाई पनि त्यसरी नै नवीकरण गरिन्छ। यो परमेश्‍वरको आफ्‍नै मार्गनिर्देशन अन्तर्गतको जीवन भएकोले, मानिसहरू सबै अतुलनीय रूपमा खुशी हुन्छन्। तिनीहरूको चेतनामा, शैतान मानवजातिको “कैदी” हुन्छ र तिनीहरू यसको अस्तित्वको कारण अलिकति पनि भयभीत भएका वा डराएका हुँदैनन्। ईश्‍वरीयताको प्रत्यक्ष निर्देशन र मार्गदर्शनको कारण, शैतानका सबै युक्तिहरू व्यर्थ भएका हुन्छन्, र यो कुरा शैतान अब अस्तित्वमा छैन, परमेश्‍वरको कामले यसलाई नामेट पारेको छ भनी प्रमाणित गर्न पर्याप्त छ। यही कारणले गर्दा, “आकाशहरूभन्दा माथिको स्वर्गमा अवस्थित छ” भनेर भनिएको हो। “कहिल्यै पनि कुनै बाधा उत्पन्‍न भएको छैन, न त ब्रह्माण्ड कहिल्यै विभाजन नै भएको छ।” भनी भन्‍ने क्रममा, परमेश्‍वरले आत्मिक क्षेत्रको अवस्थाको बारेमा उल्‍लेख गरिरहनुभएको थियो। यो परमेश्‍वरले शैतानमाथि विजयको घोषणा गर्नुहुन्छ भन्‍ने कुराको प्रमाण हो, र यो परमेश्‍वरको अन्तिम विजयको चिन्‍ह हो। कुनै पनि मानिसले परमेश्‍वरको मन परिवर्तन गर्न सक्दैन, न त कसैले यसलाई जान्‍न नै सक्छ। मानिसहरूले परमेश्‍वरका वचनहरू पढेका र तिनलाई गम्‍भीरताका साथ जाँचेका भए पनि, तिनीहरू तिनका सार व्यक्त गर्न असक्षम रहेका छन्। उदाहरणको लागि, परमेश्‍वरले भन्‍नुभयो, “म ताराहरूभन्दा माथि उड्दै उफ्रन्छु, र जब सूर्यले आफ्ना किरणहरू छर्छ, मेरो हातबाट हाँसका प्वाँखहरू जत्रा हिउँका कणहरूको ठूलो वर्षा गराएर म तिनीहरूको न्यानोपन मेटाइदिन्छु। तैपनि जब म मेरो मन परिवर्तन गर्छु, ती सबै हिउँ पग्लेर नदी बन्छ, र एकै क्षणमा आकाशहरूमुनि सबै ठाउँमा वसन्त आएको हुन्छ र जीवन्त हरियालीले पृथ्वीको सम्पूर्ण दृश्यलाई रूपान्तरण गरेको हुन्‍छ।” मानिसहरूले आफ्‍नो मनमस्तिष्कमा यी वचनहरूको कल्‍पना गर्न सक्‍ने भए पनि, परमेश्‍वरको अभिप्राय त्यति सरल छैन। जब स्वर्गमुनिका सबै जना बेहोस अवस्थामा हुन्छन्, परमेश्‍वरले मुक्तिको आवाज निकाल्‍नुहुन्छ, र त्यसरी मानिसहरूको हृदयलाई जगाउनुहुन्छ। तैपनि, तिनीहरूमाथि सबै किसिमका विपत्तिहरू आइपर्ने हुनाले, तिनीहरूले संसारको धमिलोपनको अनुभूति गर्छन्, त्यसकारण तिनीहरू सबैले मृत्युको खोजी गर्छन् र चिसो, बरफका गुफाहरूमा जिउँछन्। तिनीहरू ठूलो हिमआँधीमा चिसोले जम्छन्, यहाँसम्‍म कि पृथ्वीमा न्यानोपनको कमी भएको कारण तिनीहरू बाँच्‍न समेत सक्दैनन्। मानिसहरूको भ्रष्टताको कारण तिनीहरूले झन्-झन् निर्दयी तरिकाले एक-अर्कालाई मारिरहेका छन्। अनि मण्डलीमा, ठूलो रातो अजिङ्गरले धेरैजसो मानिसहरूलाई एकै गाँसमा निल्‍नेछ। सबै परीक्षाहरू पूरा भएपछि, शैतानका बाधाहरूलाई हटाइनेछ। रूपान्तरणमाझ त्यसरी सम्पूर्ण संसारमा वसन्त छाउँछ, पृथ्वीलाई न्यानोपनले ढाक्छ, र संसार ऊर्जाले भरिन्छ। यी सबै सम्पूर्ण व्यवस्थापन योजनाका चरणहरू हुन्। परमेश्‍वरले उल्‍लेख गर्नुभएको “रात” ले शैतानको पागलपन चरम अवस्थामा पुगेको समयलाई जनाउँछ, जुन घटना रातको समयमा घट्नेछ। के अहिले यही भइरहेको छैन र? सबै मानिसहरू परमेश्‍वरको ज्योतिको मार्गनिर्देशनमा रही बाँच्‍ने भए पनि, तिनीहरूलाई रातको अन्धकारको कष्ट भोग्न लगाइँदै छ। यदि तिनीहरू शैतानका बन्धनहरूबाट उम्कन सक्दैनन् भने, तिनीहरू रातको अँध्यारोमा अनन्तसम्‍म जिउनेछन्। पृथ्वीका देशहरूलाई हेरौं: परमेश्‍वरको कामका चरणहरूको कारणले गर्दा, पृथ्वीका देशहरू “यता-उता दगुरिरहेका” छन् र हरेक देशले “आफ्‍नै उचित गन्तव्यको खोजी गरिरहेको छ।” परमेश्‍वरको दिन अहिलेसम्‍म आइसकेको छैन, त्यसकारण पृथ्वी सारा कुराहरू दलदले हलचलको स्थितिमा रहिरहेको छन्। जब उहाँ सम्पूर्ण ब्रह्माण्डमा खुलेआम देखा पर्नुहुन्छ, उहाँको महिमाले सियोन पर्वतलाई ढाक्‍नेछ, र सबै कुरालाई उहाँकै हातद्वारा मिलाइने हुनाले, ती कुराहरू सुव्यवस्थित र ठीकठाक हुनेछन्। परमेश्‍वरका वचनहरूले आजको बारेमा मात्रै बोल्दैनन्, तिनले त भोलिको बारेमा पनि भविष्यवाणी गर्छन्। भोलिको जग आज नै हो, त्यसकारण आजको स्थितिलाई हेर्दा, कसैले पनि परमेश्‍वरका वाणीहरूलाई पूर्ण रूपमा बुझ्‍न सक्दैनन्। उहाँका वचनहरू पूर्ण रूपमा पूरा भएपछि मात्रै मानवले तिनलाई पूर्ण रूपमा बुझ्‍न सक्‍नेछन्।

परमेश्‍वरका आत्माले ब्रह्माण्डका सारा स्थानलाई भर्छ, तैपनि उहाँले सबै मानिसहरूभित्र पनि काम गर्नुहुन्छ। त्यसकारण, मानिसहरूको हृदयमा, अवस्था यस्तो छ मानौं जहींतहीँ परमेश्‍वरको स्वरूप छ र हरेक स्थानमा उहाँको आत्माको काम समावेश छ। वास्तवमा, देहमा परमेश्‍वर देखा पर्नुको उद्देश्य शैतानका यी उदाहरणहरूलाई जित्‍नु र अन्तिममा तिनीहरूलाई प्राप्त गर्नु हो। तैपनि, देहमा काम गर्ने क्रममा आत्माले यी मानिसहरूलाई रूपान्तरण गर्नको लागि देहसँग पनि सहकार्य गरिरहनुभएको हुन्छ। परमेश्‍वरका कार्यहरू सम्पूर्ण संसारभरि फैलिन्छ र उहाँको आत्माले सारा ब्रह्माण्डलाई भर्छ भनेर भन्‍न सकिन्छ, तर उहाँका कार्यहरूका चरणहरूको कारणले गर्दा, दुष्ट कार्य गर्नेहरूलाई दण्ड दिइएको छैन, र असल कार्य गर्नेहरूलाई पनि इनाम दिइएको छैन। तसर्थ, उहाँका कार्यहरूलाई पृथ्वीका सबै मानिसहरूले सराहना गरेका छैनन्। उहाँ सबै थोकभन्दा माथि र सबै थोकभित्र पनि हुनुहुन्छ; यसको साथै, उहाँ सबै मानिसहरूका बीचमा हुनुहुन्छ। परमेश्‍वर वास्तवमा अस्तित्वमा हुनुहुन्छ भनेर देखाउनको लागि यो नै पर्याप्त छ। उहाँ सबै मानवको बीचमा खुलेआम देखा पर्नुभएको छैन, त्यसकारण तिनीहरूले “जहाँसम्म मानवजातिले मलाई देख्‍ने कुरा छ, तिनीहरूको लागि, म वास्तवमा अस्तित्वमा छु जस्तो देखिन्छु, तर म अस्तित्वमा नभएको जस्तो पनि देखिन्छु” जस्ता भ्रमहरूको विकास गरेका छन्। अहिले परमेश्‍वरमा विश्‍वास गर्ने सबै मानिसहरूमध्येमा, परमेश्‍वर अस्तित्वमा हुनुहुन्छ भन्‍ने कुरामा पूर्ण रूपमा, सत प्रतिशत निश्‍चित हुने कोही छैनन्; तिनीहरू सबैले तीन भाग शङ्का गर्छन् र दुई भाग विश्‍वास गर्छन्। अहिलेको स्थितिमा मानवजाति यस्तै छ। आजभोलिका मानिसहरू सबै निम्‍न स्थितिमा छन्: तिनीहरूले परमेश्‍वर हुनुहुन्छ भन्‍ने त विश्‍वास गर्छन्, तर तिनीहरूले उहाँलाई देखेका छैनन्; अथवा, तिनीहरूले परमेश्‍वर हुनुहुन्छ भनेर विश्‍वास गर्दैनन्, तर तिनीहरूसँग मानवजातिले समाधान गर्न नसक्‍ने धेरै कठिनाइहरू छन्। यस्तो लाग्छ तिनीहरूलाई जहिल्यै पनि कुनै न कुनै कुराले जालमा अल्झाउँछ जसबाट तिनीहरू उम्कन सक्दैनन्। तिनीहरूले परमेश्‍वरमा विश्‍वास गरे पनि, तिनीहरूले सधैँ अलि अस्पष्टताको अनुभूति गर्छन्। तैपनि, यदि तिनीहरूले विश्‍वास गरेनन् भने, र उहाँ अस्तित्वमा हुनुहुन्छ भने त तिनीहरू छुट्छन् भन्‍ने कुराप्रति तिनीहरू डराउँछन्। तिनीहरूको धर्मसंकटको अवस्था यस्तै हुन्छ।

“मेरो नाउँका खातिर, मेरो आत्माका खातिर, र मेरो सम्पूर्ण व्यवस्थापनको योजनाका खातिर, कसले आफ्ना सबै सामर्थ्यको बलि चढाउन सक्छ?” परमेश्‍वरले यो पनि भन्‍नुभयो, “आज, राज्य मानव संसारमा छ, र यो म व्यक्तिगत रूपमै मानिसको संसारमा ओर्लेको समय हो। के कोही अलिकति पनि डर नमानी मेरो पक्षबाट लडाइँको मैदानमा उत्रिन सक्थ्यो र?” परमेश्‍वरका वचनहरूको उद्देश्य यही हो: यदि परमेश्‍वरले देहमा रही आफ्‍नो ईश्‍वरीय काम प्रत्यक्ष रूपमा नगर्नुभएको भए, वा यदि उहाँले देहधारी नभई धर्म-सेवकहरूद्वारा काम गर्नुभएको भए, परमेश्‍वरले ठूलो रातो अजिङ्गरलाई कहिल्यै पनि जित्‍न सक्‍नुहुनेथिएन, न त उहाँले मानवहरूमाझ राजाको रूपमा नै शासन गर्न सक्‍नुहुन्थ्यो। मानवजातिले वास्तविकतामा उहाँलाई चिन्‍न सक्‍नेथिएनन्, त्यसकारण यो अझै पनि शैतानकै शासन हुनेथियो। तसर्थ, कामको यो चरणलाई परमेश्‍वरले नै व्यक्तिगत रूपमा, देहधारी शरीरमा रही अघि बढाउनुपर्छ। यदि देहलाई परिवर्तन गरिएको भए, योजनाको यो चरणलाई कहिल्यै पनि पूरा गर्न सकिनेथिएन, किनभने देहको महत्त्व र सार उस्तै हुनेथिएन। मानिसहरूले यी वाक्यहरूलाई वचन र धर्मसिद्धान्तका रूपमा मात्रै बुझ्‍न सक्छन्, तर परमेश्‍वरले जडको कुरा बुझ्‍नुहुन्छ। परमेश्‍वरले भन्‍नुभयो, “यद्यपि, सबै कुरा भनिसकिएपछि र गरिसकिएपछि, यो आत्माको काम हो कि देहको काम हो भनेर बुझ्ने कोही हुँदैन। यो एउटा कुरा पूर्ण रूपमा अनुभव गर्न मानिसहरूलाई जीवनभरिको समय लाग्छ।” शैतानले मानिसहरूलाई यति धेरै वर्षदेखि भ्रष्ट तुल्याएको छ, र तिनीहरूले आत्मिक कुराहरूसम्‍बन्धी तिनीहरूको चेतनालाई गुमाएको धेरै भइसक्यो। यही कारणले गर्दा, परमेश्‍वरका वचनहरूको एउटै वाक्य पनि मानिसहरूको लागि मनोहर कुरा बन्छ। पवित्र आत्मा र आत्माहरूका बीचको दूरीको कारण, परमेश्‍वरमा विश्‍वास गर्ने सबैले उहाँप्रतिको तृष्णा अनुभूति गर्छन् र सबै जना उहाँको नजिक आउन र आफ्‍नो हृदय खोल्‍न इच्‍छुक हुन्छन्। तैपनि, तिनीहरूले उहाँको सम्पर्कमा आउने आँट गर्दैनन्, बरु विस्मयमा नै रहेर बस्‍न चाहन्छन्। पवित्र आत्माको आकर्षणको शक्ति यही हो। परमेश्‍वर मानिसहरूले प्रेम गर्नुपर्ने परमेश्‍वर हुनुभएकोले र तिनीहरूले प्रेम गर्नको लागि उहाँमा असीमित तत्वहरू भएकोले, हरेकले उहाँलाई प्रेम गर्छन् र हरेकले उहाँमा नै भरोसा गर्न चाहन्छन्। सत्य भन्‍ने हो भने, हरेकले परमेश्‍वरलाई प्रेम गर्ने हृदय पाल्छ—यति मात्र हो कि शैतानका बाधाहरूले अचेत, मूर्ख, दयनीय मानिसहरूलाई परमेश्‍वर चिन्‍नबाट रोकेका छन्। यही कारणले गर्दा, उहाँप्रतिको मानवको साँचो भावनाहरूका बारेमा परमेश्‍वरले बताउनुभयो: “मानिसहरूले तिनीहरूका हृदयभित्रका स्थानहरूमा मलाई कहिल्यै पनि तुच्छ ठानेका छैनन्; बरु तिनीहरू आफ्ना आत्माको गहिराइमा मसँग टाँसिइरहन्छन्। … मेरो व्यावहारिकताले मानिसहरूलाई अन्योल तुल्याउँछ, अवाक् बनाउँछ र छक्‍क पार्छ, र तापनि तिनीहरू तिनलाई स्वीकार्न तयार हुन्छन्।” परमेश्‍वरमा विश्‍वास गर्नेहरूको हृदयको गहिराइको वास्तविक अवस्था यही हो। जब मानिसहरूले साँचो रूपमा परमेश्‍वरलाई चिन्छन्, उहाँप्रतिको तिनीहरूको मनोवृत्ति प्राकृतिक रूपमा नै परिवर्तन हुन्छ, र तिनीहरूका आत्माको प्रकार्यले गर्दा तिनीहरूको हृदयको गहिराइबाट तिनीहरूले प्रशंसाका वाणी निकाल्‍न सक्छन्। परमेश्‍वर सबै मानिसहरूको आत्माको गहिराइमा हुनुहुन्छ, तर शैतानको भ्रष्टताको कारण, मानिसहरूले शैतानलाई नै परमेश्‍वर भनी ठान्छन्। आज परमेश्‍वरको वचन यही समस्यालाई सम्‍बोधन गर्दै सुरु हुन्छ, र आत्मिक क्षेत्रमा, सुरुदेखि अन्त्यसम्‍म युद्धको मुख्य ध्यान यही नै रहेको छ।


अध्याय १६

मानव दृष्टिकोणबाट हेर्दा, परमेश्‍वर कति महान्, कति प्रशस्त, कति अचम्मको, कति अथाह हुनुहुन्छ; मानिसहरूको नजरमा, परमेश्‍वरका वचनहरू उच्च भई उठ्छन्, र संसारको महान् उत्कृष्ट कार्यको रूपमा देखा पर्छन्। तर मानिसहरू धेरै असफलता भएकोले र तिनीहरूको मन अत्यन्तै सरल भएकोले, यसको साथै स्वीकार गर्ने तिनीहरूको क्षमता अत्यन्तै सानो भएकोले, परमेश्‍वरले आफ्ना वचनहरू जति नै स्पष्ट रूपमा बोल्नुभए पनि, तिनीहरू बसिरहन्छन् र हलचल गर्दैनन्, मानौं तिनीहरूलाई मानसिक रोग लागेको छ। जब तिनीहरू भोकाउँछन्, तिनीहरूले खानुपर्छ भन्‍ने बुझ्दैनन्; तिनीहरू तिर्खाउँदा, तिनीहरूले पिउनुपर्छ भन्‍ने बुझ्दैनन्; तिनीहरू कराई मात्रै रहन्छन् अनि चिच्याइ मात्रै रहन्छन्, मानौं तिनीहरूले आफ्नो आत्माको गहिराइमा अवर्णनीय कठिनाइको अनुभव गरिरहेका छन्, तर तिनीहरूले यसबारे बताउन सकिरहेका छैनन्। जब परमेश्‍वरले मानवजातिको सृष्टि गर्नुभयो, उहाँको अभिप्राय भनेको मानवजाति सामान्य मानवतामा जिऊन् र आफ्नो अन्तर्निहित क्षमताअनुसार परमेश्‍वरका वचनहरूलाई स्वीकार गरून् भन्‍ने थियो। तर प्रारम्भमा नै मानिस शैतानको परीक्षाको सिकार बन्न पुगेकोले, आज ऊ आफूलाई मुक्त गर्न नसक्ने अवस्थामा पुगेको छ, र अझै पनि शैतानले हजारौं वर्षदेखि प्रयोग गरेका छलपूर्ण युक्तिहरूलाई पहिचान गर्न असमर्थ छ। यसको साथै, मानिसमा परमेश्‍वरका वचनहरूलाई पूर्ण रूपमा जान्नका लागि चाहिने तत्वहरूको कमी छ—यी सबैले वर्तमान स्थितिमा ल्याइपुऱ्याएका छन्। आजको अवस्थामा पनि, मानिसहरू अझै पनि शैतानको परीक्षाको खतरामा जिउँछन्, त्यसकारण परमेश्‍वरका वचनहरूलाई सही तरिकाले बुझ्न असमर्थ नै रहेका छन्। सामान्य मानिसहरूका स्वभावहरूमा कुटिलपन वा कपट छैन, एकअर्कासँग मानिसहरूको सम्बन्ध सामान्य छ, तिनीहरू एक्लै खडा हुँदैनन् र तिनीहरूको जीवन न त औसत छ न त पतित नै छ। यसरी नै, परमेश्‍वर पनि सबैको बीचमा उचालिनुभएको छ; उहाँका वचनहरू मानिसहरूमाझ व्याप्त छन्, मानिसहरू एकअर्कासँग शान्तिमा र परमेश्‍वरको वास्ता अनि सुरक्षामा बस्छन्, पृथ्वी शैतानको बाधाविना मेलमिलापले भरिएको छ र मानिसहरूमाझ परमेश्‍वरको महिमाले सर्वोच्च महत्त्व बोकेको छ। यस्ता मानिसहरू स्वर्गदूतहरू जस्ता हुन्: शुद्ध, जीवन्त, परमेश्‍वरबारे कहिल्यै गनगन नगर्ने र आफ्‍ना सारा प्रयत्‍नहरू पृथ्वीमा परमेश्‍वरको महिमाको निम्ति समर्पित गर्ने। अहिले कालो रातको समय हो—सबै जना छामछाम-छुमछुम र खोजी गरिरहेका छन्, रातको कालो अन्धकारले तिनीहरूलाई भयभीत तुल्याएको छ र तिनीहरू थरथर नकामी बस्न सक्दैनन्; ध्यान दिएर सुन्दा, उत्तर-पश्चिमको बतासको भयानक आवाजको एकपछि अर्को झोक्कामा मानिसको शोकपूर्ण सुकसुकाहट सुनिन्छ। मानिसहरू आफ्नो नियतिको लागि शोक र बिलौना गर्छन्। किन तिनीहरूले परमेश्‍वरका वचनहरू पढे पनि ती बुझ्न सक्दैनन्? मानौं तिनीहरूको जीवन आशाविहीनतामा पुग्न लागेको छ, मानौं तिनीहरूमाथि मृत्यु आइपर्न लागेको छ, मानौं तिनीहरूको अन्तिम दिन तिनीहरूकै आँखाअगाडि आएको छ। त्यस्तो दयनीय परिस्थितिहरू नै कमजोर स्वर्गदूतहरूले परमेश्‍वरलाई पुकार्ने क्षण हुन्, एकपछि अर्को शोकपूर्ण रुवाइसँगै आफ्नो कठिनाइबारे बताउने क्षण हुन्। यही कारणले गर्दा परमेश्‍वरका पुत्रहरू र मानिसहरूसँग काम गर्ने स्वर्गदूतहरू फेरि कहिल्यै पनि मानिसकहाँ ओर्लनेछैनन्; यो तिनीहरूलाई देहमा हुँदा शैतानको चालबाजीमा परेर आफैलाई मुक्त गर्न नसक्ने अवस्थामा पर्न नदिनको लागि हो, र त्यसैले तिनीहरूले मानिसको लागि अदृश्य रहेको आत्मिक क्षेत्रमा मात्रै काम गर्छन्। तसर्थ, जब परमेश्‍वरले “जब म मानिसको हृदयमा सिंहासन आरोहण गर्छु, त्यही नै मेरा पुत्रहरू र मेरा मानिसहरूले पृथ्वीमा शासन गर्ने क्षण हुनेछ” भनी भन्नुहुन्छ, उहाँले पृथ्वीका स्वर्गदूतहरूले स्वर्गमा परमेश्‍वरको सेवा गर्नुको आशिष् उपभोग गर्ने समयबारे उल्लेख गरिरहनुभएको हुन्छ। मानिसहरू स्वर्गदूतहरूका आत्माको प्रकटीकरण भएका हुनाले, परमेश्‍वरले के भन्नुहुन्छ भने, मानिसको लागि पृथ्वीमा हुनु भनेको स्वर्गमा हुनु जस्तै हो; किनभने मानिसले पृथ्वीमा परमेश्‍वरको सेवा गर्नु स्वर्गदूतहरूले स्वर्गमा सीधै परमेश्‍वरको सेवा गर्नु जस्तै हो—तसर्थ, पृथ्वीमा हुँदाको समयमा, मानिसले तेस्रो स्वर्गका आशिष्‌हरूको उपभोग गर्छ। यी वचनहरूमा वास्तवमा यही कुरा भनिएको हो।

परमेश्‍वरका वचनहरूमा धेरै अर्थ लुकेका छन्। “जब त्यो दिन आउँछ, मानिसहरूले आफ्नो हृदयको गहिराइबाट मलाई चिन्‍नेछन्, र आफ्‍ना विचारहरूमा मलाई याद गर्नेछन्।” यी वचनहरू मानिसको आत्माप्रति लक्षित छन्। स्वर्गदूतहरूको दुर्बलताको कारण, तिनीहरू सधैँ सबै कुरामा परमेश्‍वरमा भर पर्छन्, र सधैँ परमेश्‍वरसँग जोडिएका छन् र परमेश्‍वरलाई प्रिय ठान्छन्। तर शैतानको बाधाको कारण, तिनीहरूले आफूलाई रोक्न र आफूलाई नियन्त्रण गर्न सक्दैनन्; तिनीहरूले परमेश्‍वरलाई प्रेम गर्न चाहन्छन् तर आफ्‍नो सारा हृदयले उहाँलाई प्रेम गर्न सक्दैनन्, त्यसकारण तिनीहरूले पीडा भोग्छन्। परमेश्‍वरको कार्य निश्चित विन्दुमा पुगेपछि मात्रै, परमेश्‍वरलाई साँचो प्रेम गर्ने यी दयनीय स्वर्गदूतहरूको इच्छा पूरा हुन्छ, यही कारणले गर्दा परमेश्‍वरले यी वचनहरू बोल्नुभएको हो। स्वर्गदूतहरूको प्रकृति भनेको परमेश्‍वरलाई प्रेम गर्नु, कदर गर्नु, र उहाँमा समर्पित हुनु हो, तैपनि पृथ्वीमा तिनीहरू यसलाई हासिल गर्न असमर्थ रहे, र अहिलेको समयसम्‍म धैर्य रहनेबाहेक तिनीहरूसँग केही विकल्प थिएन। तिमीहरूले आजको संसारलाई हेर्न सक्छौ: सबै मानिसको हृदयमा परमेश्‍वर हुनुहुन्छ, तैपनि तिनीहरू आफ्नो हृदयका परमेश्‍वर साँचो कि झूटो परमेश्‍वर हुनुहुन्छ भनेर छुट्याउन सक्दैनन्, अनि तिनीहरूले तिनीहरूको यस परमेश्‍वरलाई प्रेम गरे पनि, तिनीहरूले परमेश्‍वरलाई साँचो रूपमा प्रेम गर्न सक्दैनन्, जसको अर्थ तिनीहरूले आफैलाई नियन्त्रण गर्न सक्दैनन् भन्‍ने हुन्छ। परमेश्‍वरले प्रकट गर्नुभएको मानिसको कुरूप अनुहार आत्मिक क्षेत्रमा शैतानको साँचो अनुहार हो। मूल रूपमा मानिस निर्दोष र पापरहित थियो, तसर्थ मानिसका सबै भ्रष्ट, कुरूप बानीब्यहोरा आत्मिक क्षेत्रको शैतानका कार्यहरू हुन्, र आत्मिक क्षेत्रका गतिविधिहरूको विश्‍वासयोग्य विवरण हुन्। “आज, मानिसहरूसँग योग्यताहरू छन्, र तिनीहरूले मेरो अघि घमण्डको साथ खडा हुन, र कुनै रोकटोकविना मसँग हाँसो र ठट्टा गर्न, अनि मलाई उसकै स्तरको मानिसलाई जस्तो सम्‍बोधन गर्न सक्छ भन्‍ने तिनीहरू विश्‍वास गर्छन्। अझै पनि मानिसले मलाई चिन्दैन, उसले अझै पनि हामीमा उस्तै प्रकृति छ, हामी दुवै देह र रगत हौं, र हामी दुवै मानव संसारमा जिउँछौं भन्‍ने विश्‍वास गर्छ।” मानिसको हृदयमा शैतानले यस्तै काम गरेको हुन्छ। शैतानले परमेश्‍वरको विरोध गर्न मानिसका धारणाहरू र नाङ्गो आँखाको प्रयोग गर्छ, तैपनि यहाँ मानिसमाथि महाविपत्ति नपरोस् भनेर परमेश्‍वरले कुनै कुरा नलुकाई यी कुराबारे मानिसलाई बताउनुहुन्छ। सबै मानिसको प्राणघातक कमजोरी के हो भने, तिनीहरूले “देह र रगतको शरीर मात्रै देख्छन्, र परमेश्‍वरका आत्मालाई बुझ्दैनन्।” शैतानले मानिसलाई पार्ने प्रलोभनको एउटा पक्षको आधार यही हो। सबै मानिसले देहमा हुनुभएका आत्मालाई मात्रै परमेश्‍वर भनेर भन्न सकिन्छ भन्‍ने विश्‍वास गर्छन्। आत्मा देह बन्नुभएको छ र वास्तवमा तिनीहरूको आँखैअघि देखा पर्नुभएको छ भनेर आज कसैले पनि विश्‍वास गर्दैन; मानिसहरूले परमेश्‍वरलाई दुई भागको रूपमा हेर्छन्—“भेस र देह”—र परमेश्‍वरलाई कसैले पनि आत्माको देहधारणको रूपमा हेर्दैनन्, देहको सार नै परमेश्‍वरको स्वभाव हो भन्‍ने कसैले पनि देख्दैनन्। मानिसहरूको कल्पनामा, परमेश्‍वर विशेष रूपमा सामान्य हुनुहुन्छ, तर यो सामान्यतामा परमेश्‍वरको प्रगाढ महत्त्वको एउटा पक्ष लुकेको छ भन्‍ने कुरा के तिनीहरूलाई थाहा छैन?

जब परमेश्‍वरले सम्पूर्ण संसारलाई ढाक्न थाल्नुभयो, तब घोर अन्धकार भयो, र मानिसहरू सुतेको बेला, उहाँले यसलाई मानिसको बीचमा ओर्लने मौकाको रूपमा लिनुभयो, र औपचारिक रूपमा पृथ्वीका सबै कुनामा आत्मा जारी गर्न सुरु गर्नुभयो, र यसरी मानवजातिलाई मुक्ति दिने कार्यको प्रारम्भ भयो। जब परमेश्‍वरले देहको रूप धारण गर्न सुरु गर्नुभयो, तब उहाँले व्यक्तिगत रूपमा पृथ्वीमा काम गर्नुभयो भनेर भन्न सकिन्छ। त्यसपछि आत्माको काम सुरु भयो, अनि त्यसरी पृथ्वीमा सबै काम औपचारिक रूपमा सुरु भयो। दुई हजार वर्षसम्म, परमेश्‍वरका आत्माले सम्पूर्ण ब्रह्माण्डभरि सधैँ काम गर्नुभएको छ। मानिसहरूलाई न त यसबारे थाहा छ न त तिनीहरूले यसको अनुभूति गर्न नै सक्छन्, तर आखिरी दिनहरूको अवधिमा, यो युग समाप्त हुन आँटेको बेला, परमेश्‍वर व्यक्तिगत रूपमै काम गर्न पृथ्वीमा ओर्लनुभएको छ। आखिरी दिनहरूको अवधिमा जन्मनेहरूको लागि यो नै आशिष् हो, जसले देहमा जिउनुहुने परमेश्‍वरको स्वरूपलाई व्यक्तिगत रूपमा नै देख्न सक्छन्। “जब गहिराइको सम्पूर्ण अनुहार अँध्यारो थियो, तब मैले मानिसको बीचमा संसारको तीतो स्वाद चाख्न थालेँ। मेरो आत्माले संसारभरि यात्रा गर्छ र सबै मानिसहरूको हृदयलाई नियाल्छ, तैपनि म पनि त्यसरी नै मेरो देहधारी शरीरमा मानवजातिलाई जित्छु।” स्वर्गका परमेश्‍वर र पृथ्वीका परमेश्‍वरबीचमा हुने मैत्रीपूर्ण सहकार्य यही हो। आखिरमा, मानिसहरूले आफ्ना विचारहरूमा के विश्‍वास गर्नेछन् भने पृथ्वीमा हुनुहुने परमेश्‍वर नै स्वर्गमा हुनुहुने परमेश्‍वर हुनुहुन्छ, स्वर्ग र पृथ्वी अनि तिनमा भएका यावत् थोक पृथ्वीमा हुनुहुने परमेश्‍वरले बनाउनुभएको हो, मानिसलाई पृथ्वीमा हुनुहुने परमेश्‍वरले नै नियन्त्रण गर्नुहुन्छ, पृथ्वीमा हुनुहुने परमेश्‍वरले पृथ्वीमा स्वर्गको काम गर्नुहुन्छ, र स्वर्गका परमेश्‍वर देहमा देखा पर्नुभएको छ। पृथ्वीमा परमेश्‍वरको कामको अन्तिम उद्देश्य यही हो, त्यसकारण यो चरण देहको अवधिको कामको सबैभन्दा उच्‍च मापदण्ड भएको चरण हो; यसलाई ईश्‍वरीयतामा अघि बढाइन्छ, र यसले सबै मानिसलाई इमानदार रूपमा विश्‍वस्त हुने तुल्याउँछ। मानिसहरूले आफ्ना धारणाहरूमा परमेश्‍वरलाई जति धेरै खोजी गर्छन्, तिनीहरूलाई पृथ्वीमा हुनुहुने परमेश्‍वर त्यति नै व्यावहारिक हुनुहुन्न भन्‍ने लाग्छ। त्यसैले त परमेश्‍वर भन्नुहुन्छ, मानिसहरूले खोक्रा अक्षर र धर्मसिद्धान्तहरूमा परमेश्‍वरको खोजी गर्छन्। मानिसहरूले आफ्ना धारणाहरूमा परमेश्‍वरलाई जति धेरै चिन्छन्, यी शब्द र धर्मसिद्धान्तहरू बोल्न तिनीहरू त्यति नै सिपालु बन्छन् र त्यति नै आदरयोग्य बन्छन्; मानिसहरूले शब्द र धर्मसिद्धान्तहरू जति धेरै बोल्छन्, तिनीहरू परमेश्‍वरबाट त्यति नै टाढा बन्छन्, मानिसको सार जान्न त्यति नै असमर्थ बन्छन्, तिनीहरूले परमेश्‍वरको विरुद्धमा त्यति नै विद्रोह गर्छन्, र तिनीहरू परमेश्‍वरका मापदण्डहरूबाट त्यति नै टाढा जान्छन्। परमेश्‍वरले मानिसलाई दिनुभएका मापदण्डहरू मानिसहरूले कल्पना गरेजस्तो अलौकिक छैनन्, तैपनि कसैले पनि कहिल्यै परमेश्‍वरका अभिप्रायहरूलाई साँचो रूपमा बुझेका छैनन्, तसर्थ परमेश्‍वर भन्नुहुन्छ, “मानिसले असीमित आकाशमा, वा बटारिएर यताउता चल्‍ने समुद्रमा, वा शान्त तालमा, वा खोक्रा वचन र धर्मसिद्धान्तहरूमा मात्रै खोजी गर्न सक्छन्।” परमेश्‍वरले मानिसलाई जति धेरै मापदण्डहरू दिनुहुन्छ, तिनीहरूलाई त्यति नै परमेश्‍वर पहुँचभन्दा बाहिर हुनुहुन्छ भन्‍ने लाग्छ, र तिनीहरूले त्यति नै परमेश्‍वर महान् हुनुहुन्छ भनेर विश्‍वास गर्छन्। तसर्थ, परमेश्‍वरको मुखले बोलेका सबै वचन मानिसले प्राप्त गर्न नसक्ने प्रकारका छन् भन्‍ने तिनीहरूको चेतना छ, त्यसकारण व्यक्तिगत रूपमा काम गर्नेबाहेक परमेश्‍वरसँग कुनै विकल्प छैन; यसबीच, मानिससँग परमेश्‍वरसँग सहकार्य गर्ने अलिकति पनि इच्छा छैन, र ऊ नम्र र आज्ञाकारी बन्ने प्रयास गर्दै शिर झुकाएर आफ्ना पापहरू स्वीकार गर्ने कार्यमा मात्रै लागिरहन्छ। तसर्थ, थाहै नपाई मानिसहरू नयाँ धर्ममा प्रवेश गर्छन्, धार्मिक मण्डलीहरूमा हुनेभन्दा पनि चरम धार्मिक अनुष्ठानमा प्रवेश गर्छन्। यसले गर्दा मानिसहरूले आफ्नो नकरात्मक स्थितिलाई सकारात्मक स्थितिमा परिवर्तन गरी सामान्य अवस्थाहरूमा फर्किनु आवश्यक हुन्छ; नत्र भने, मानिस झन्-झन् गहन रूपमा जालमा फस्नेछ।

परमेश्‍वरले किन उहाँका यति धेरै वाणीहरूमा पहाड-पर्वत र नदी-नालाबारे व्याख्या गर्नमा जोड दिनुहुन्छ? के यी वचनमा कुनै चिन्हगत अर्थ छन्? परमेश्‍वरले मानिसहरूलाई उहाँको देहमा उहाँले गर्नुहुने कामहरू मात्र देखाउनुहुन्न, उहाँले त आकाशमण्डलमाथि रहेका आफ्ना शक्तिहरूबारे पनि मानिसलाई बुझ्न दिनुहुन्छ। यसरी, परमेश्‍वर देहमा हुनुहुन्छ भन्‍ने कुरामा कुनै शङ्काविना विश्‍वास गर्नुका साथै, मानिसहरूले व्यावहारिक परमेश्‍वरका कार्यहरूलाई पनि चिन्छन्, र यसरी पृथ्वीका परमेश्‍वरलाई स्वर्गमा पठाइन्छ, अनि स्वर्गका परमेश्‍वरलाई पृथ्वीमा ल्याइन्छ, त्यसपछि मात्रै मानिसहरूले परमेश्‍वर के हुनुहुन्छ ती सबै पूर्ण रूपमा देख्न र उहाँको सर्वशक्तिमान्‌ताको अझै धेरै ज्ञान प्राप्त गर्न सक्छन्। परमेश्‍वरले देहमा मानवजातिलाई जित्न र माथि र सम्पूर्ण ब्रह्माण्डमा यात्रा गर्नको लागि देहलाई नाघ्न जति सक्नुहुन्छ, व्यावहारिक परमेश्‍वरलाई देखेको आधारमा मानिसहरूले उहाँका कार्यहरूलाई त्यति नै बढी देख्न सक्छन्, र यसरी सम्पूर्ण ब्रह्माण्डभरि परमेश्‍वरले गर्नुहुने कार्यको सत्यतालाई जान्न सक्छन्—अर्थात्, झूटो होइन तर यथार्थ काम—यसरी तिनीहरूले आजका व्यावहारिक परमेश्‍वर आत्माका मूर्त रूप हुनुहुन्छ, र मानिसको देहको शरीरजस्तो हुनुहुन्न भन्‍ने थाहा पाउँछन्। तसर्थ परमेश्‍वर भन्नुहुन्छ, “तर जब म मेरो क्रोध पोखाउँछु, पर्वतहरू तुरुन्तै अलग हुन्छन्, भूमि तुरुन्तै हल्लन थाल्छ, पानी तुरुन्तै सुक्छ, र मानिस तुरुन्तै विपत्तिको चपेटामा पर्छ।” जब मानिसहरूले परमेश्‍वरका वचनहरू पढ्छन्, तिनीहरूले तिनलाई परमेश्‍वरको देहसँग सम्बन्धित ठान्छन्, तसर्थ आत्मिक क्षेत्रको कार्य र वचनहरूले सीधै देहका परमेश्‍वरतर्फ औंल्याउँछन्, जसले अझै प्रभावकारी परिणाम पैदा गर्छ। जब परमेश्‍वर बोल्नुहुन्छ, तब यो प्रायजसो स्वर्गबाट पृथ्वीतर्फ बोलिन्छ, त्यसपछि एक पटक फेरि पृथ्वीबाट स्वर्गतर्फ बोलिन्छ, यसले गर्दा परमेश्‍वरका वचनहरूका मनसाय र उत्पत्तिलाई बुझ्न सबै मानिसरू असमर्थ हुन्छन्। “जब म स्वर्गहरूका बीचमा हुन्छु, मेरो उपस्थितिले कहिल्यै पनि ताराहरू आत्तिएका छैनन्। बरु, तिनीहरूले मेरो लागि गर्ने काममा आफ्‍नो हृदय लगाउँछन्।” स्वर्गको स्थिति यस्तै छ। परमेश्‍वरले विधिवत् रूपमा सबै कुरा तेस्रो स्वर्गमा मिलाउनुहुन्छ, यस क्रममा परमेश्‍वरको सेवा गर्ने सबै सेवकले परमेश्‍वरको लागि आ-आफ्नो काम गर्छन्। तिनीहरूले परमेश्‍वरको विद्रोह गर्ने कुनै काम कहिल्यै गरेका छैनन्, त्यसकारण परमेश्‍वर बोल्नुहुँदा तिनीहरू आत्तिँदैनन्, बरु तिनीहरूले आफ्नो काममा हृदय लगाउँछन्; त्यहाँ कहिल्यै पनि भताभुङ्ग अवस्था हुँदैन, यसरी सबै स्वर्गदूत परमेश्‍वरको ज्योतिमा जिउँछन्। यसबीच, पृथ्वीका मानिस तिनीहरूको विद्रोहीपनले गर्दा र तिनीहरूले परमेश्‍वरलाई नचिन्ने हुनाले अन्धकारमा जिउँछन्, र तिनीहरूले परमेश्‍वरको जति धेरै विरोध गर्छन्, तिनीहरू त्यति नै बढी अन्धकारमा जिउँछन्। जब परमेश्‍वरले “स्वर्गहरू जति चम्किला हुन्छन्, मुनिको संसार त्यति नै अँध्यारो हुन्छ” भनेर भन्नुहुन्छ, तब उहाँले परमेश्‍वरको दिन कसरी सबै मानवजातिको झन्-झन् नजिक आइरहेको छ भन्‍ने कुरालाई उल्लेख गरिरहनुभएको हुन्छ। तसर्थ, परमेश्‍वरको तेस्रो स्वर्गमा हुने ६,००० वर्षे व्यस्तता चाँडै नै समाप्त हुनेछ। पृथ्वीका यावत् थोक अन्तिम चरणमा पुगेका छन्, र चाँडै नै प्रत्येकलाई परमेश्‍वरको हातबाट काटी फालिनेछ। मानिसहरू आखिरी दिनहरूको समयको जति नजिक पुग्छन्, तिनीहरूले मानव संसारको भ्रष्टतालाई त्यति नै बढी चाख्न सक्छन्; तिनीहरू आखिरी दिनहरूको समयको जति नजिक पुग्छन्, तिनीहरू त्यति नै बढी आफ्नै देहमा लिप्त हुन पुग्छन्। संसारको दुःखदायी अवस्थालाई उल्ट्याउन चाहनेहरूसमेत धेरै छन्, तैपनि परमेश्‍वरका कार्यहरूले गर्दा, तिनीहरूको सुस्केरासँगै तिनीहरूको आशा हराइजान्छ। तसर्थ, जब मानिसहरूले वसन्तको न्यानोपन अनुभूति गर्छन्, परमेश्‍वरले तिनीहरूको आँखा छोपिदिनुहुन्छ, त्यसकारण तिनीहरू छालहरूको उतारचढावमा तैरिँदै बग्छन्, तर तिनीहरूमध्ये एक जना पनि टाढा देखिने जीवन-डुङ्गासम्म पुग्न समर्थ छैनन्। मानिसहरू अन्तर्निहित रूपमा नै कमजोर भएका हुनाले, परिस्थिति बदल्न सक्ने कोही पनि छैन भनेर परमेश्‍वर भन्नुहुन्छ। जब मानिसहरूले आशा गुमाउँछन्, परमेश्‍वर सम्पूर्ण ब्रह्माण्डसँग बोल्न थाल्नुहुन्छ। उहाँले सारा मानवजातिलाई मुक्ति दिन थाल्नुहुन्छ, अनि त्यसपछि मात्रै परिस्थितिलाई परिवर्तन गरिसकेपछि आउने नयाँ जीवन मानिसहरूले प्राप्त गर्न सक्छन्। आजका मानिसहरू आत्म-धोकाको चरणमा छन्। तिनीहरूअगाडिको बाटो अत्यन्तै निर्जन र अस्पष्ट भएकोले, र तिनीहरूको भविष्य “असीमित” र “सीमारहीत” भएको कारण, यस युगका मानिसहरूमा युद्ध गर्ने कुनै इच्छा छैन, र तिनीहरूले हनहाओ चराले[क] जस्तै आफ्ना दिनहरू बिताउन मात्र सक्छन्। जीवन र मानिसको अस्तित्वबारे ज्ञानको गम्भीर खोजी गर्ने कहिल्यै कोही देखिएको छैन; बरु, तिनीहरू संसारको दयनीय अवस्थालाई उल्ट्याउन स्वर्गका मुक्तिदाता कहिले ओर्लनुहुन्छ भनेर मात्रै प्रतीक्षा गरिरहन्छन्, त्यसपछि मात्रै तिनीहरूले उत्सुकताको साथ जीवन बिताउने प्रयास गर्नेछन्। यी सबै मानवजातिको साँचो स्थिति र सबै मानिसहरूको मानसिकता हुन्।

आज, परमेश्‍वर मानिसको हालको मानसिकतालाई ध्यानमा राख्दै मानिसको भावी नयाँ जीवन भविष्यवाणी गर्नुहुन्छ। यो परमेश्‍वरले भन्ने ज्योतिको झिल्को देखा परेको हो। परमेश्‍वरले भविष्यवाणी गर्ने भनेको त्यही हो जुन अन्ततः परमेश्‍वरद्वारा हासिल गरिन्छ र यो शैतानमाथिको परमेश्‍वरको विजयको फल हो। “म असङ्ख्य मानिसमाथि हिँड्छु र चारैतिर हेरिरहेको हुन्छु। कुनै पनि कुरा कहिल्यै पुरानो देखिँदैन र कुनै पनि व्यक्ति पहिलेको जस्तो हुँदैन। म सिंहासनमा विश्राम गर्छु, म सम्पूर्ण ब्रह्माण्डमाथि ढल्किन्छु …।” यो नै परमेश्‍वरको वर्तमान कामको परिणाम हो। परमेश्‍वरका चुनिएका मानिसहरू सबै आफ्नो मौलिक रूपमा फर्कन्छन्, जसका कारण धेरै वर्ष कष्ट भोगेका स्वर्गदूतहरू मुक्त हुन्छन्, ठिक त्यसरी नै जसरी परमेश्‍वर भन्नुहुन्छ: “तिनीहरूको अनुहार मानिसको हृदयभित्रको पवित्र जनको जस्तै छ।” स्वर्गदूतहरूले पृथ्वीमा काम गर्ने र पृथ्वीमा परमेश्‍वरको सेवा गर्ने हुनाले अनि परमेश्‍वरको महिमा संसारभरि फैलिने हुनाले, स्वर्गलाई पृथ्वीमा ल्याइन्छ र पृथ्वीलाई स्वर्गसम्म उठाइन्छ। त्यसकारण, स्वर्ग र पृथ्वीलाई जोड्ने कडी नै मानिस हो; स्वर्ग र पृथ्वी अब अलग छैनन्, अब छुट्टिएका छैनन्, बरु एक भएर जोडिएका छन्। संसारभरि, परमेश्‍वर र मानिस मात्र अस्तित्वमा छन्। त्यहाँ कुनै धुलो वा मैलो छैन र यावत् थोक, आकाशमुनिको हरियो घाँसे मैदानमा पल्टिरहेका र परमेश्‍वरका सबै अनुग्रहको आनन्द लिइरहेको सानो पाठोजस्तै नयाँ बनेका छन्। अनि हरियालीको आगमनका कारणले गर्दा नै जीवनको सास चम्किन्छ, किनभने परमेश्‍वर सदासर्वदा मानिसको साथमा जिउन संसारमा आउनुहुन्छ, ठिक त्यसरी नै जसरी परमेश्‍वरको मुखबाट के भनिएको थियो भने “म फेरि एकपटक शान्तिपूर्वक सियोनभित्र बस्न सक्छु।” यो शैतानको पराजयको प्रतीक हो, यो परमेश्‍वरको विश्रामको दिन हो र यस दिनलाई असङ्ख्य मानिसद्वारा प्रशंसा र घोषणा गरिनेछ र तिनीहरूद्वारा स्मरण गरिनेछ। जब परमेश्‍वर सिंहासनमा विश्राममा हुनुहुन्छ, परमेश्‍वरले पृथ्वीमा आफ्नो काम समाप्त गर्ने समय पनि त्यही हो र यो त्यही क्षण हो जब परमेश्‍वरका सबै रहस्य मानिससामु प्रकट गरिन्छन्; परमेश्‍वर र मानिस सधैँभरि सद्भावमा हुनेछन्, कहिल्यै अलग हुनेछैनन्—राज्यका सुन्दर दृश्यहरू यिनै हुन्!

रहस्यहरूभित्र रहस्यहरू लुकेका छन्; परमेश्‍वरका वचनहरू साँच्चै नै प्रगाढ र अथाह छन्!

फूटनोटहरू:

क. हनहाओ चराको कथा एसोपको कमिला र फटेंग्राको कथासँग मिल्दोजुल्दो छ। हनहाओ चरा आफ्नो छिमेकी नीलकण्ठ चराबाट बारम्बार चेताउनीहरू पाए पनि न्यानो मौसम हुँदा गुँड बनाउनुको सट्टा सुत्नु रुचाउँछ। जब हिउँद आउँछ, त्यो चरा चिसोले कठाङ्ग्रिएर मर्छ।


अध्याय १७

वास्तवमा, परमेश्‍वरको मुखबाट निस्कने सबै वाणीहरू मानिसको लागि अज्ञात छन्; ती वाणी सबै मानिसले नसुनेका भाषा हुन्। त्यसकारण, परमेश्‍वरका वचनहरू आफै रहस्य हुन् भनेर भन्‍न सकिन्छ। धेरैजसो मानिसले गलत रूपमा के विश्‍वास गर्छन् भने, रहस्यहरूमा मानिसहरूले धारणागत हिसाबमा बुझ्‍न नसक्‍ने कुराहरू, परमेश्‍वरले अहिले मानिसहरूलाई जान्‍न दिनुभएका स्वर्गका कुराहरू, वा परमेश्‍वरले आत्मिक क्षेत्रमा गर्नुहुने कार्यको सत्यता मात्र पर्छन्। यसबाट के कुरा स्पष्ट हुन्छ भने, मानिसहरूले परमेश्‍वरका सबै वचनलाई समान रूपमा लिँदैनन्, न त तिनीहरूले ती वचनलाई कदर नै गर्छन्; बरु, तिनीहरू आफूले “रहस्यहरू” ठानेका कुराहरूमा ध्यान केन्द्रित गर्छन्। यसले मानिसहरूलाई परमेश्‍वरका वचनहरू भनेका के हुन् वा रहस्यहरू के हुन् भन्‍ने थाहा छैन भन्‍ने प्रमाणित गर्छ; तिनीहरूले आफ्‍नै धारणाहरूको सीमाभित्र रही उहाँका वचनहरूलाई पढ्ने मात्रै गर्छन्। वास्तविकता के हो भने परमेश्‍वरका वचनहरूलाई साँचो रूपमा प्रेम गर्ने एक जना पनि छैन, र उहाँले “मलाई मूर्ख बनाउने कार्यमा मानिसहरू विशेषज्ञ बनेका छन्” भनी भन्‍नुको मूल कारण ठीक यही नै हो। मानिसहरू कुनै पनि योग्यताविहीन छन् वा पूर्ण रूपमा भताभुङ्ग स्थितिमा छन् भनी परमेश्‍वरले भन्नुभएको होइन; यसले त मानवजातिको वास्तविक परिस्थितिलाई व्याख्या गर्छ। परमेश्‍वरले मानिसहरूको हृदयमा कति ठाउँ ओगट्नुहुन्छ भन्‍ने कुरा तिनीहरूलाई स्पष्ट रूपमा थाहा छैन; परमेश्‍वर स्‍वयम्‌लाई मात्रै यसबारे पूर्ण रूपमा थाहा छ। त्यसकारण, अहिले मानिसहरू दूधे बालकहरू जस्तै छन्। जहाँसम्‍म तिनीहरूले किन दूध पिउँछन् र किन जिउनुपर्छ भन्‍ने कुरा छ, त्यसबारे तिनीहरू पूर्ण रूपमा अनभिज्ञ छन्। आमालाई मात्रै बच्‍चाको खाँचो थाहा हुन्छ; उनले त्यसलाई भोकै मर्न दिनेछैनन्, न त बच्‍चालाई नखाने कुरा खाएर मर्न नै दिन्छिन्। मानिसहरूका खाँचोहरूबारे परमेश्‍वरलाई राम्ररी थाहा छ, त्यसकारण कहिलेकहीँ उहाँका वचनहरूमा उहाँको प्रेम सम्‍मिलित हुन्छ, कहिलेकहीँ उहाँको न्याय तिनीहरूमा प्रकट हुन्छ, कहिलेकहीँ तिनले मानिसहरूको हृदयको गहिराइमा चोट पुऱ्याउँछन्, र कहिलेकहीँ तिनीहरू इमानदार र तत्पर हुन्छन्। यसले गर्दा मानिसहरूले परमेश्‍वरको दया र पहुँचतालाई, र उहाँ कतिपयले कल्‍पना गरेजस्तो छुन नसकिने स्वरूप हुनुहुन्‍न भन्‍ने कुरालाई अनुभूति गर्न सक्छन्। न त मानिसहरूले कल्‍पना गरेजस्तो उहाँ अनुहारमा सीधै हेर्न नसकिने स्वर्गका पुत्र हुनुहुन्छ, मानिसहरूले कल्‍पना गरेजस्तो उहाँ निर्दोषलाई मृत्युदण्ड दिने व्यक्ति हुनुहुने कुरा त परै जाओस्। परमेश्‍वरका सम्पूर्ण स्वभाव उहाँको कार्यमा प्रकट हुन्छन्; आज देहमा हुनुभएका परमेश्‍वरको स्वभाव अझै पनि उहाँको कार्यमा सम्‍मिलित हुन्छ। तसर्थ, उहाँको सेवकाइ वचनहरूको सेवकाइ हो, उहाँले के गर्नुहुन्छ वा उहाँ बाहिरी रूपमा जस्तो देखा पर्नुहुन्छ त्यो होइन। अन्तिममा, हरेक व्यक्तिले परमेश्‍वरका वचनहरूबाट सुधार प्राप्त गर्नेछन् र तिनको कारण तिनीहरू पूर्ण हुनेछन्। परमेश्‍वरका वचनहरूको अगुवाइ पाएर मानिसहरूले आफ्‍नो अनुभवमा अभ्यासको मार्ग प्राप्त गर्नेछन्, र परमेश्‍वरको मुखबाट निस्केका वचनहरूद्वारा तिनीहरूले उहाँको सम्पूर्ण स्वभावलाई चिन्‍नेछन्। परमेश्‍वरका वचनहरूका कारण उहाँका सबै कार्य पूरा हुनेछन्, मानिसहरू जीवित हुनेछन्, र सबै शत्रु पराजित हुनेछन्। प्राथमिक कार्य यही नै हो, जसलाई कसैले पनि बेवास्ता गर्न सक्दैन। हामी उहाँका वचनहरूलाई हेरौँ: “मेरा वाणीहरू चारै दिशामा र सम्पूर्ण पृथ्वीमा प्रकाश छर्दै मेघगर्जनजस्तै गुञ्‍जन्छन्, मेघगर्जन र बिजुलीको चमकको बीचमा, मानवजातिलाई प्रहार गरी ढालिन्छ। कुनै पनि मानिस मेघगर्जन र बिजुलीको चमकको बीचमा कहिल्यै पनि दृढ रहन सकेको छैन; मेरो ज्योति आउँदा धेरै मानिसको सातोपुत्लो उड्छ र तिनीहरूलाई के गर्ने भन्‍ने नै थाहा हुँदैन।” परमेश्‍वरले आफ्‍नो मुख खोल्‍नेबित्तिकै वचनहरू निस्कन्छन्। उहाँले सबै कुरा वचनहरूद्वारा नै पूरा गर्नुहुन्छ, उहाँले सबै कुरा वचनहरूद्वारा रूपान्तरण गर्नुहुन्छ, र वचनहरूद्वारा नै सबै कुरा नवीकरण हुन्छन्। “गर्जन र बिजुलीको चमक” ले केलाई जनाउँछ? “ज्योति” ले केलाई जनाउँछ? परमेश्‍वरका वचनहरूबाट एउटै कुरा पनि उम्कन सक्दैन। उहाँले मानिसहरूको मन-मस्तिष्कलाई उदाङ्गो पार्न र तिनीहरूको कुरूपतालाई चित्रण गर्न तिनको प्रयोग गर्नुहुन्छ; उहाँले तिनीहरूको पुरानो प्रकृतिको काटछाँटगर्न र उहाँका सबै मानिसलाई पूर्ण तुल्याउन वचनहरूको प्रयोग गर्नुहुन्छ। के परमेश्‍वरका वचनहरूको महत्त्व ठीक यही नै होइन र? सम्पूर्ण ब्रह्माण्डमा, परमेश्‍वरका वचनहरूको साथ र सुरक्षाविना, सारा मानवजाति धेरै पहिले नै नष्ट भएर अस्तित्वविहीनताको अवस्थामा पुग्‍नेथिए। परमेश्‍वरले गर्नुहुने कामको सिद्धान्त, र छ हजार वर्षे व्यवस्थापन योजनामा उहाँले गर्ने कामको विधि यही हो। यसले परमेश्‍वरका वचनहरूको महत्त्वलाई देखाउँछ। ती वचनले मानिसहरूको प्राणको गहिराइलाई छेड्छन्। मानिसहरूले उहाँका वचनहरूलाई देख्‍नेबित्तिकै तिनीहरू आश्‍चर्यचकित र आतङ्कित बन्छन्, र हतार-हतार भाग्छन्। तिनीहरू उहाँका वचनहरूको वास्तविकताबाट उम्कन चाहन्छन्, यही कारणले गर्दा यी “शरणार्थीहरू” लाई जताततै देख्‍न सकिन्छ। परमेश्‍वरका वचनहरू जारी हुनेबित्तिकै मानिसहरू दगुर्न थाल्छन्। परमेश्‍वरले चित्रण गर्नुहुने मानवजातिको कुरूपताको स्वरूपको एउटा पक्ष यही हो। अहिले, सबै मानिस आफ्नो अचेत अवस्थाबाट क्रमिक रूपमा बिउँझिरहेका छन्; यो यस्तो कुरा हो कि मानौँ तिनीहरूलाई पहिले पागलपनको रोग लागेको थियो—अनि अहिले तिनीहरूले परमेश्‍वरका वचनहरू देखेर त्यस रोगको बाँकी प्रभावहरूको कष्ट भोगिरहेका छन्, र आफ्नो पहिलेका स्थितिहरूलाई प्राप्त गर्न सकिरहेका छैनन्। सबै मानिस वास्तवमा यस्तै छन्, र यो यी वचनहरूको साँचो चित्रण पनि हो: “धेरै जना मानिस, त्यो मधुरो ज्योतिद्वारा उत्प्रेरित भएर आफ्ना भ्रमबाट तुरुन्तै जाग्छन्। तर पृथ्वीमा मेरो ज्योति ओर्लने दिन आएको छ भनी कसैले पनि कहिल्यै बुझेको छैन।” यही कारणले गर्दा, परमेश्‍वरले भन्‍नुभयो, “धेरैजसो मानिसहरू अचानक प्रकाश आउँदा आश्चर्यचकित बन्छन्” यस कुरालाई यसरी उल्‍लेख गर्नु पूर्ण रूपमा उचित छ। मानवजातिसम्‍बन्धी परमेश्‍वरको व्याख्यामा सियोको टुप्‍पो अट्ने पनि कुनै दरार छैन, अनि उहाँले साँच्‍चै यसलाई सटीक रूपमा र कुनै गल्तीविना बताउनुभएको छ, यही कारणले गर्दा मानिसहरू पूर्ण रूपमा विश्‍वस्त छन्। यसको साथै, थाहै नपाई, परमेश्‍वरप्रतिको तिनीहरूको प्रेम तिनीहरूको हृदयको गहिराइबाट निर्माण हुन सुरु भएको छ। त्यसरी मात्रै त्यहाँ परमेश्‍वरको स्थान अझै सच्‍चा बन्छ, र यो परमेश्‍वरले काम गर्नुहुने एउटा तरिका पनि हो।

“धेरैजसो मानिस केवल अचम्मित मात्र हुन्छन्; तिनीहरूका आँखामा चोट लागेको छ र तिनीहरू ज्योतिद्वारा हिलोमा फालिन्छन्।” त्यस्ता मानिसहरू परमेश्‍वरको इच्‍छाविपरीत जाने हुनाले (अर्थात्, तिनीहरूले परमेश्‍वरको विरोध गर्ने हुनाले), जब उहाँका वचनहरू आउँछन्, तिनीहरूको विद्रोहीपनको कारण तिनीहरूले सजाय भोग्छन्; यही कारणले गर्दा तिनीहरूको आँखामा ज्योतिले चोट लागेको हुन्छ भनेर भनिएको हो। यस्ता मानिसहरू पहिले नै शैतानको शरण परिसकेका हुन्छन्; त्यसकारण, नयाँ काममा प्रवेश गर्दा, तिनीहरूसँग न त अन्तर्दृष्टि हुन्छ न त प्रकाश नै। पवित्र आत्‍माको कार्य नभएकाहरू सबैलाई शैतानले ओगटेको हुन्छ, र तिनीहरूको हृदयको गहिराइमा परमेश्‍वरको लागि कुनै ठाउँ हुँदैन। यसर्थ, यी मानिसहरू “हिलोमा फालिन्छन्” भनेर भनिएको हो। यो अवस्थामा हुनेहरू सबै भताभुङ्ग स्थितिमा हुन्छन्। तिनीहरू सही मार्गमा प्रवेश गर्न सक्दैनन्, न त तिनीहरू सामान्य अवस्थालाई नै पुनर्स्थापित गर्न सक्छन्; तिनीहरूका सबै विचार विपरीत हुन्छन्। पृथ्वीका हरेकलाई शैतानले चरम रूपमा भ्रष्ट तुल्याएको छ। मानिसहरूमा कुनै जीवनशक्ति छैन र तिनीहरूबाट लासको गन्ध आउँछ। पृथ्वीका सबै मानिस कीटाणुहरूको महामारीमाझ बाँच्‍छन्, जसबाट कोही पनि उम्कन सक्दैन। तिनीहरूलाई पृथ्वीमा बाँच्‍ने इच्‍छा छैन, तर सधैँ तिनीहरूलाई मानिसहरूले आफ्‍नै आँखाले देख्‍ने गरी कुनै महान् कुरा हुनेछ भन्‍ने लाग्छ; त्यसकारण, मानिसहरूले आफैलाई निरन्तर बाँचिरहन बाध्य पार्छन्। तिनीहरूसँग आफ्नो हृदयमा त्यति लामो समयसम्मको लागि सामर्थ्य हुँदैन; तिनीहरूले आफ्‍ना अदृश्य आशाहरूलाई आत्मिक खम्बाको रूपमा प्रयोग गर्छन्, तसर्थ तिनीहरूले पुरुषार्थ भएको बहाना गर्दै आफ्‍ना शिर ठाडा पार्छन् अनि पृथ्वीमा आफ्‍ना दिनहरू जसोतसो बिताउँछन्। यो त सबै मानिस देहधारी दियाबलसका पुत्रहरू हुनु जस्तै हो। यही कारणले परमेश्‍वरले भन्‍नुभयो, “यो पृथ्वीलाई अव्यवस्थाले ढाक्छ, जुन एक असह्य दुःखद दृश्य हो, जसलाई राम्ररी जाँच्‍दा, अझ ठूलो दुःखले आक्रमण गर्छ।” यो परिस्थिति पैदा भएको हुनाले, परमेश्‍वरले सम्पूर्ण ब्रह्माण्डभरि “मेरो आत्मा फैलाउन” सुरु गर्नुभएको छ, र उहाँले सम्पूर्ण पृथ्वीमा उहाँको मुक्तिको काम गर्न सुरु गर्नुभएको छ। यो कामलाई अघि बढाउन थालिएको कारण परमेश्‍वरले सबै किसिमका विपत्ति बर्साउन थाल्‍नुभएको छ, र यसरी कठोर हृदय भएको मानवलाई मुक्ति दिन थाल्‍नुभएको छ। परमेश्‍वरको कामका चरणहरूमा, मुक्तिले अझै पनि विभिन्‍न प्रकोपको रूप लिन्छ, र विनाश भोग्ने निश्चित भएको कोही पनि तीबाट उम्कन सक्दैन, ताकि अन्तमा पृथ्वीमा यस्तो परिस्थिति हासिल गर्न सम्भव हुनेछ, जुन “तेस्रो स्वर्गजस्तै शान्त हुन्छ: यहाँ, साना-ठूला प्राणीहरू मेलमिलापमा सह-अस्तित्वमा रहन्छन्, र कहिल्यै ‘मुख र जिब्रोको द्वन्द्व’ मा संलग्न हुँदैनन्।” परमेश्‍वरको कामको एउटा पक्ष भनेको उहाँका वचनहरूमार्फत सम्पूर्ण मानवजातिलाई विजय गर्नु र चुनिएका मानिसहरूलाई प्राप्त गर्नु हो; अर्को पक्ष भनेको विभिन्‍न प्रकोपमार्फत विद्रोहका सबै पुत्रलाई विजय गर्नु हो। यो परमेश्‍वरको बृहत् कामको एउटा भाग हो। यसरी मात्रै परमेश्‍वरले चाहनुभएको पृथ्वीको राज्य पूर्ण रूपमा हासिल हुन सक्छ, र उहाँको कामको यो भाग नै शुद्ध सुन हो।

परमेश्‍वरले निरन्तर रूपमा मानिसहरूलाई स्वर्गको गतिशीलता बुझ्‍न लगाउनुहुन्छ। के तिनीहरूले साँच्‍चै यो हासिल गर्न सक्छन्? वास्तविकता के हो भने, मानिसहरूको वर्तमान वास्तविक स्थितिलाई ५,९०० वर्षभन्दा बढी समयदेखि शैतानले भ्रष्ट तुल्याउँदै आइरहेको हुनाले, तिनीहरूलाई पत्रुससँग तुलना गर्न सकिँदैन; त्यसैले, तिनीहरूले यो हासिल नै गर्न सक्दैनन्। यो परमेश्‍वरले काम गर्नुहुने विधिहरूमध्ये एउटा हो। उहाँले मानिसहरूलाई निष्क्रिय रूपमा प्रतीक्षा गर्न लगाउनुहुन्‍न; बरु उहाँले तिनीहरूलाई सक्रिय रूपमा खोजी गर्न लगाउनुहुन्छ। त्यसरी मात्रै परमेश्‍वरले मानिसहरूमा काम गर्ने अवसर पाउनुहुनेछ। तँलाई थप व्याख्या प्रदान गर्नु राम्रो हुनेछ; नत्र, मानिसहरूसँग सतही बुझाइमात्रै हुनेछ। परमेश्‍वरले मानिसलाई सृष्टि गरेर तिनीहरूलाई आत्मा दिनुभएपछि तिनीहरूलाई आज्ञा दिँदै के भन्नुभयो भने, यदि तिनीहरूले उहाँलाई पुकारेनन् भने तिनीहरू उहाँको आत्मासँग जोडिन सक्नेछैनन्, यसैले, पृथ्वीमा स्वर्गको “सेटालाइट टेलिभिजन” तरङ्ग प्राप्त गर्न असम्भव हुनेछ। जब परमेश्‍वर उप्रान्त मानिसहरूका आत्मामा हुनुहुन्न, तब अरू थोकहरूका लागि एउटा रित्तो आसन हुन्छ, र शैतानले भित्र पस्ने मौका प्रयोग गर्दछ। जब मानिसहरूले आफ्नो हृदयद्वारा परमेश्‍वरलाई सम्पर्क गर्दछन्, तब शैतान तुरुन्तै आत्तिन्छ र भाग्नका लागि दौडिन्छ। मानवजातिका पुकारहरूद्वारा परमेश्‍वरले तिनीहरूलाई चाहिने कुरा दिनुहुन्छ, तर सुरुमा उहाँ तिनीहरूमा “बास” गर्नुहुन्न। तिनीहरूले गरेका पुकारको कारण उहाँले निरन्तर तिनीहरूलाई सहायता मात्रै दिनुहुन्छ, र त्यो आन्तरिक शक्तिबाट मानिसहरूले कठोरता प्राप्त गर्दछन्, यसैले शैतानले आफ्नो इच्छामा “खेल्न” भित्र आउने आँट गर्दैन। यसैले यदि मानिसहरू निरन्तर परमेश्‍वरका आत्मासँग जोडिन्छन् भने, शैतानले आएर बाधाहरू उत्पन्न गर्ने आँट गर्दैन। शैतानका बाधाहरूविना सबै मानिसहरूको जीवन सामान्य हुन्छ, र परमेश्‍वरले तिनीहरूभित्र विनाअवरोध काम गर्ने मौका पाउनुहुन्छ। यसरी, परमेश्‍वरले जे गर्न चाहनुहुन्छ त्यो मानिसहरूद्वारा हासिल गर्न सकिन्छ। यसबाट परमेश्‍वरले किन मानिसहरूलाई सधैँ आफ्नो विश्‍वास बढाउन लगाउनुभयो, र किन यसो भन्‍नुभयो भन्‍ने कुरा थाहा हुन्छ, “म पृथ्वीमा मानिसको कदको आधारमा उपयुक्त मापदण्ड तय गर्छु। मैले कसैलाई कहिल्यै पनि कठिनाइहरूमा पारेको छैनँ, न त मैले कहिल्यै कसैलाई मेरो खुसीका लागि ‘उसको रगत निचोर्न’ लगाएको छु।” धेरैजसो मानिसहरू परमेश्‍वरका मापदण्डहरूदेखि असमञ्जसमा पर्छन्। मानिसहरूसँग त्यो क्षमता नभएकोले र शैतानले तिनीहरूलाई सुधार्नै नसकिने गरी भ्रष्ट तुल्याएकोले, किन परमेश्‍वरले आफूलाई मापदण्डहरू दिइरहनुहुन्छ भनेर तिनीहरू प्रश्‍न गर्छन्। के यसमा परमेश्‍वरले मानिसहरूलाई कठिन स्थितिमा राखिरहनुभएको छैन र? तिनीहरूको गम्भीर अनुहार र अनौठो नजर देखेर तँ नहाँसी बस्‍न सक्दैनस्। मानिसहरूका विभिन्‍न किसिमका कुरूप स्वरूप सबैभन्दा हाँसउठ्दा छन्: कहिलेकहीँ, तिनीहरू खेल्‍न मन पराउने बालबच्‍चाजस्ता हुन्छन्, जबकि कहिलेकहीँ तिनीहरू म “आमा” हुँ भन्दै खेल्ने सानी बालिकाजस्तै हुन्छन्। कहिलेकहीँ तिनीहरू मुसो खाने कुकुरजस्ता हुन्छन्। तिनीहरूका यी सबै कुरूप स्थितिप्रति हाँस्‍ने कि रुने थाहा हुँदैन, र प्रायजसो, मानिसहरूले परमेश्‍वरका अभिप्रायहरूलाई जति कम रूपमा बुझ्‍न सक्छन्, तिनीहरू समस्यामा पर्ने त्यति नै बढी सम्‍भावना हुन्छ। त्यसकारण, “के म केवल सृष्टिमा मौनता थप्ने परमेश्‍वर हुँ?” भन्‍ने परमेश्‍वरका वचनहरू नै मानिसहरू कति मूर्ख छन् भनेर देखाउन पर्याप्त छन्, र तिनले कुनै पनि मानिसले परमेश्‍वरका अभिप्रायहरू बुझ्‍न सक्दैन भन्‍ने पनि देखाउँछन्। उहाँका अभिप्रायहरू के हुन् भनेर उहाँले बताउनुभयो भने पनि तिनीहरूले यसलाई बुझ्‍न सक्दैनन्। तिनीहरूले मानव अभिप्रायअनुसार मात्रै परमेश्‍वरको काम गर्छन्। त्यसकारण, तिनीहरूले कसरी उहाँका अभिप्रायहरूलाई बुझ्‍न सक्छन् र? “म आफ्नो सुवासना जताततै फैलाउँदै पृथ्वीमा हिँड्दै जान्छु, र हरेक ठाउँमा म आफ्नो स्वरूप छोड्छु। प्रत्येक स्थानले मेरो आवाजलाई गुञ्‍जाउँछ। मानिसहरू जताततै हिजोको सुन्दर दृश्यमा रहन्छन्, किनकि सबै मानिसले विगतलाई सम्झिरहेका छन् …” राज्यको निर्माण भएपछि स्थिति यस्तै हुनेछ। वास्तवमा, धेरै स्थानमा, परमेश्‍वरले राज्यको परिकल्पना पूरा हुँदाको सुन्दरताबारे पहिले नै भविष्यवाणी गरिसक्‍नुभएको छ, र यी सबैले संयुक्त रूपमा राज्यको पूर्ण चित्र निर्माण गर्छन्। तैपनि, मानिसहरूले यसलाई कुनै ध्यान दिँदैनन्; तिनीहरूले यसलाई कार्टुन चलचित्र जस्तै गरी हेरी मात्रै रहन्छन्।

सहस्राब्दीयौँसम्‍म शैतानले गरेको भ्रष्टताको कारण, मानिसहरू सधैँ अन्धकारमा जिएका छन्, त्यसकारण तिनीहरू यसद्वारा बेचैन हुँदैनन्, न त तिनीहरू ज्योतिको तृष्णा नै गर्छन्। त्यसकारण, यसले आज जब ज्योति आउँछ तब निम्न अवस्था पैदा हुने बनाएको छ, “तिनीहरू सबै मेरो आगमनको विपरीत हुन्छन्, र तिनीहरूले ज्योतिको आगमनलाई निषेध गर्दछन्, मानौं म स्वर्गमा बस्‍ने मानिसको शत्रु हुँ। मानिसले उसको आँखामा प्रतिरक्षाको भाव राखेर मलाई अभिवादन गर्छ।” धेरैजसो मानिसले इमानदारीसाथ परमेश्‍वरलाई प्रेम गर्ने प्रयास गरे पनि, उहाँ अझै पनि सन्तुष्ट हुनुहुन्‍न, र उहाँले अझै पनि मानवजातिलाई दोषी ठहऱ्याउनुहुन्छ। यो मानिसहरूलाई असमञ्जसमा पार्ने कुरा हो। तिनीहरू अन्धकारमा जिउने हुनाले, तिनीहरूले अझै पनि ज्योतिविहीन हुँदाजस्तै गरी परमेश्‍वरको सेवा गर्छन्। अर्थात्, सबै मानिसले तिनीहरूका आफ्‍नै धारणाहरूको प्रयोग गरेर परमेश्‍वरको सेवा गर्छन्, र जब उहाँ आउनुहुन्छ, तिनीहरूको अवस्था त्यस्तै हुन्छ, अनि तिनीहरूले नयाँ ज्योति स्वीकार गरेर उहाँको सेवा गर्न सक्दैनन्; बरु, तिनीहरूले उहाँलाई तिनीहरूसँग भएको सबै अनुभवद्वारा सेवा गर्छन्। परमेश्‍वरले मानवजातिको “भक्ति” प्रति आनन्द प्राप्त गर्नुहुन्‍न, त्यसकारण अन्धकारमा हुने मानवजातिले ज्योतिको प्रशंसा गर्न सक्दैनन्। यही कारणले गर्दा परमेश्‍वरले माथिका वचनहरू बोल्‍नुभएको हो; यो वास्तविकताभन्दा विपरीत छँदै छैन, र यो परमेश्‍वरले मानवजातिलाई दुर्व्यवहार गर्नुभएको होइन, न त उहाँले तिनीहरूसँग गलत कार्य नै गर्नुभएको हो। संसारको सृष्टिदेखि नै, एक जना व्यक्तिले पनि परमेश्‍वरको न्यानोपनलाई साँचो रूपमा चाखेको छैन; परमेश्‍वरले तिनीहरूलाई प्रहार गर्नुहुन्छ र नष्ट गर्नुहुन्छ भन्‍ने गहन डरले सबै मानिस परमेश्‍वरप्रति रक्षात्मक अवस्थामा रहेका छन्। तसर्थ, यस ६,००० वर्षको अवधिमा, परमेश्‍वरले सधैँ मानिसहरूको इमानदारीताको सट्टा न्यानोपन दिनुभएको छ, र तिनीहरूलाई हरेक मोडमा धैर्यताको साथ अगुवाइ गर्नुभएको छ। यसको कारण के हो भने मानिसहरू अत्यन्तै कमजोर छन्, र तिनीहरूले परमेश्‍वरका अभिप्रायहरूलाई पूर्ण रूपमा जान्‍न, वा उहाँलाई पूर्ण हृदयले प्रेम गर्न सक्दैनन्, किनभने तिनीहरू शैतानको चालबाजीको अधीनमा नबसी रहन सक्दैनन्। तैपनि, परमेश्‍वर सहनशील रहनुहुन्छ, र त्यति धैर्य रहेपछि एक दिन—अर्थात्, जब उहाँले संसारलाई नवीकरण गर्नुहुन्छ—उहाँले मानिसहरूलाई आमाले जस्तो हेरचाह गर्न छोड्नुहुनेछ। बरु, उहाँले मानवलाई उपयुक्त दण्ड दिनुहुनेछ। यस कारणले गर्दा, यस्तो हुनेछ: “लासहरू समुद्रको सतहमा बग्छन्,” जबकि “पानी नभएका खाली ठाउँहरूमा, अरू मानिसहरू मैले कृपासाथ प्रदान गरेका प्रतिज्ञाहरूमा हाँस्दै र गाउँदै आनन्द मनाउँछन्।” दण्डित हुनेहरू र इनाम पाउनेहरूका गन्तव्यको बीचको तुलना यही हो। “समुद्रको सतह” ले परमेश्‍वरले उल्‍लेख गर्नुभएको मानवजातिको सजायको अतल कुण्‍डलाई जनाउँछ। यो शैतानको गन्तव्य हो, र परमेश्‍वरलाई विरोध गर्नेहरू सबैको लागि उहाँले तयार गर्नुभएको “विश्राम स्थल” यही हो। परमेश्‍वरले सधैँ मानवजातिको सच्‍चा प्रेमको चाहना गर्नुभएको छ, तैपनि मानिसहरूलाई यो कुरा थाहा छैन र यसबारे तिनीहरू असंवेदनशील छन्, र अझै पनि तिनीहरू आफ्‍नै काम गर्छन्। यही कारणले गर्दा, उहाँले आफ्‍ना सबै वचनहरूमा सधैँ मानिसहरूलाई विभिन्न कुरा माग्नुहुन्छ र तिनीहरूका कमीकमजोरीलाई औँल्याउनुहुन्छ, अनि तिनीहरूको लागि अभ्यासको मार्ग देखाइदिनुहुन्छ, ताकि तिनीहरूले यी वचनअनुसार अभ्यास गर्न सकून्। उहाँले मानिसहरूलाई उहाँको आफ्‍नै मनोवृत्ति देखाउनुभएको छ: “तापनि मैले एउटै पनि मानव जीवनलाई सामान्य रूपमा लिएर त्यसलाई खेलौना सम्झी त्योसँग खेलेको छैनँ। मानिसले लिने पीडा मैले देखेको छु र म उसले तिरेको मूल्य बुझ्छु। ऊ मेरो सामु खडा हुँदा, म उसलाई दण्ड दिनका निम्ति उसलाई अचानक पक्रन चाहन्नँ, न त म उसलाई अप्रिय थोकहरू नै दिन चाहन्छु। यसको सट्टामा, मैले हरसमय मानिसका लागि प्रबन्ध गरेको छु र उसलाई दिएको छु।” मानिसहरूले परमेश्‍वरका यी वचनहरू पढ्दा, तिनीहरूले तुरुन्तै उहाँको न्यानोपन अनुभव गर्छन्, अनि यस्तो विचार गर्छन्: वास्तवमा नै, मैले विगतमा परमेश्‍वरको लागि मूल्य चुकाएको छु, तर मैले उहाँसँग झारा टार्ने शैलीमा व्यवहार पनि गरेको छु, र कहिलेकहीँ मैले उहाँसँग गुनासो पनि गरेको छु। परमेश्‍वरले सधैँ आफ्‍ना वचनहरूले मलाई डोऱ्याउनुभएको छ, र उहाँले मेरो जीवनलाई धेरै नै वास्ता गर्नुहुन्छ, तैपनि म कहिलेकहीँ यसलाई खेलौना झैँ गरी खेलाउँछु। मैले साँच्‍चै नै यसो गर्नु हुँदैन। परमेश्‍वरले मलाई धेरै प्रेम गर्नुहुन्छ, तब किन म कठिन प्रयास गर्न सक्दिनँ? जब मानिसहरूमा यस्ता विचारहरू आउँछन्, तिनीहरू साँच्‍चै नै आफैलाई थप्पड हान्‍न चाहन्छन्, र कतिपय मानिसको त नाक समेत फरफराउँछ र तिनीहरू उच्‍च सोरमा रुन्छन्। तिनीहरूले के विचार गर्छन् भन्‍ने परमेश्‍वरले बुझ्‍नुहुन्छ र त्यहीअनुसार बोल्‍नुहुन्छ, अनि यी वचनहरूले—जुन न त कडा न त नरम छन्—मानिसहरूलाई उहाँप्रति प्रेम गर्न उत्प्रेरित गर्छन्। अन्तिममा, परमेश्‍वरले जब पृथ्वीमा राज्यको स्थापना हुन्छ तब उहाँको काम परिवर्तन हुन्छ भनी भविष्यवाणी गर्नुभयो: जब परमेश्‍वर पृथ्वीमा आउनुभएको हुन्छ, मानिसहरू विपत्ति र महामारीहरूबाट मुक्त हुन सक्‍नेछन्, र अनुग्रहमा रमाउन सक्‍नेछन्; तैपनि, जब उहाँले महान् दिनको न्याय सुरु गर्नुहुन्छ, त्यो बेला उहाँ सबै मानिसका बीचमा देखा पर्नुहुनेछ, र पृथ्वीको उहाँका सबै काम पूरा भएका हुनेछन्। त्यो बेला, त्यो दिन आइसकेको हुने हुनाले, यो बाइबलमा लेखिएका यी वचनहरूले भनेजस्तै हुनेछ: “अन्यायी, अझै अन्यायी नै रहिरहोस्: अनि पवित्र, अझै पवित्र नै रहिरहोस्।” अधर्मीहरू सजायमा आउनेछन्, र पवित्रहरू सिंहासनको अघि आउनेछन्। एक जना व्यक्तिले पनि परमेश्‍वरको सहनशीलता पाउन सक्‍नेछैन; चाहे तिनीहरू राज्यका पुत्रहरू र प्रजा नै किन नहोऊन्। यी सबै परमेश्‍वरका धार्मिकता हुन्, र यी सबै उहाँको स्वभावका प्रकाश हुन्। उहाँले मानवजातिको कमजोरीको लागि दोस्रो पटक चिन्ता देखाउनुहुनेछैन।


अध्याय १८

परमेश्‍वरका सबै वचनले उहाँको स्वभावको केही भाग समेट्छन्। परमेश्‍वरको स्वभावलाई वचनहरूमा पूर्ण रूपमा व्यक्त गर्न सकिँदैन, जुन उहाँमा कति समृद्धि छ भनी देखाउन पर्याप्त हुन्छ। मानिसहरूले देख्न र छुन सक्ने कुरा आखिर सीमित छ, र मानिसहरूको सामर्थ्य पनि सीमित छ। परमेश्‍वरका वचनहरू प्रस्ट भए पनि, मानिसहरू तिनलाई पूर्ण रूपमा बुझ्न असमर्थ छन्। उदाहरणका लागि यी वचनहरूलाई लिऊँ: “चट्याङका बीचमा, सबै प्रकारका प्राणीहरू आफ्नो साँचो रूपमा प्रकट गरिन्छन्। त्यसैगरी, मेरो ज्योतिद्वारा उज्यालिएर मानिसले एक समय आफूसँग भएको पवित्रता पुनः प्राप्त गरेको छ। ओहो, पुरानो भ्रष्ट संसार! अन्ततः यो फोहोर पानीमा ढलेको छ र सतहमुनि डुबेर हिलोमा परिणत भएको छ!” परमेश्‍वरका वचनहरू सबैमा उहाँको सत्त्व हुन्छ र सबै मानिसलाई यी वचनहरूबारे थाहा भए पनि, कसैले पनि तिनको अर्थ कहिल्यै जानेको छैन। परमेश्‍वरको नजरमा, उहाँको प्रतिरोध गर्ने सबै उहाँका शत्रु हुन् अर्थात् जो दुष्ट आत्माका हुन् तिनीहरू जनावर हुन्। यसबाट, व्यक्तिले मण्डलीको साँचो स्थिति देख्न सक्छ। सबै मानिस परमेश्‍वरका वचनहरूको ज्योतिमा आफैलाई जाँच्छन्, जुन क्रममा तिनीहरूलाई अरूद्वारा भाषण वा ताडना दिइँदैन वा सिधै निष्कासन गरिँदैन, तिनीहरू अन्य मानव कार्यहरूको अधीनमा पर्दैनन् र अरूले कामकुराहरू औँल्याउँदैनन्। यस “सूक्ष्मदर्शक यन्त्र” मार्फत, तिनीहरूले आफूभित्र वास्तवमा कति रोग छ भन्‍ने कुरा निकै प्रस्ट रूपमा देख्छन्। परमेश्‍वरका वचनहरूमा, हरप्रकारको आत्मालाई त्यसको मूल रूपमा वर्गीकृत र प्रकट गरिन्छ; स्वर्गदूतहरूको आत्मा हुनेहरू अझ बढी ज्योतिर्मय र प्रबोधित हुन्छन्, तसर्थ परमेश्‍वरका वचनहरू यसो भन्छन्: “एक समय आफूसँग भएको पवित्रता पुनः प्राप्त गरेको छ।” यी वचनहरू परमेश्‍वरद्वारा हासिल गरिएको अन्तिम नतिजामा आधारित छन्। अवश्य नै, अहिलेका लागि यो नतिजा अझै पूर्ण रूपमा हासिल गर्न सकिँदैन—यो त पूर्वस्वाद मात्र हो, जसको माध्यमबाट परमेश्‍वरको अभिप्राय देख्न सकिन्छ। यी वचनहरू ठूलो सङ्ख्यामा मानिसहरू परमेश्‍वरका वचनहरूभित्र चकनाचुर हुनेछन् र सबै मानिसको पवित्रीकरणको क्रमिक प्रक्रियामा पराजित हुनेछन् भनेर देखाउन यथेष्ट छन्। यहाँ, “हिलोमा परिणत भएको छ” भन्नु परमेश्‍वरले आगोद्वारा संसारलाई नष्ट गर्नुसँग बाझिँदैन र “चट्याङ” ले परमेश्‍वरको क्रोधलाई जनाउँछ। जब परमेश्‍वर आफ्नो महाक्रोध पोखाउनुहुन्छ, तब त्यसको परिणामस्वरूप सम्पूर्ण संसारले ज्वालामुखी विस्फोट भएजस्तै सबै प्रकारका प्रकोपहरू अनुभव गर्नेछ। आकाशमा उचाइमा उभिँदा, पृथ्वीमा दिनप्रतिदिन हरेक प्रकारको सङ्कट सम्पूर्ण मानवजातिको नजिक आइरहेको देख्न सकिन्छ। माथिबाट तल हेर्दा, पृथ्वीले भूकम्प आउनुअघिका जस्तै विभिन्न दृश्य प्रस्तुत गर्छ। तरल आगो अनियन्त्रित रूपमा दौडिन्छ, लाभा स्वतन्त्र रूपमा बग्छ, पहाडहरू सर्छन् र सबैतिर चिसो प्रकाश चम्किन्छ। सम्पूर्ण संसार आगोमा डुबेको छ। यो परमेश्‍वरले आफ्नो क्रोध पोखाएको दृश्य हो र यो उहाँको न्यायको समय हो। मासु र रगतले बनेकाहरू सबै उम्कन असमर्थ हुनेछन्। तसर्थ, सम्पूर्ण संसारलाई नष्ट गर्न देशहरूबीचको युद्ध र मानिसहरूबीचको द्वन्द्व आवश्यक पर्नेछैन; बरु, संसारले परमेश्‍वरको सजायको कोक्रोभित्र “सचेत रूपमा आनन्द लिनेछ”। कोही पनि उम्कन सक्नेछैन; प्रत्येक व्यक्ति एक-एक गरी यस परीक्षाबाट गुज्रनैपर्छ। त्यसपछि, सम्पूर्ण ब्रह्माण्ड फेरि एकपटक पवित्र तेजले झलमल्ल हुनेछ र सारा मानवजातिले फेरि एकपटक नयाँ जीवन सुरु गर्नेछ। अनि परमेश्‍वर ब्रह्माण्डमाथि विश्राममा हुनुहुनेछ र हरेक दिन सम्पूर्ण मानवजातिलाई आशिष् दिनुहुनेछ। स्वर्ग असहनीय रूपमा उराठलाग्दो हुनेछैन, बरु यसले संसारको सृष्टिदेखि नै नभएको जीवनशक्ति पुनः प्राप्त गर्नेछ। ठ्याक्कै “छैटौँ दिन” नै परमेश्‍वरले नयाँ जीवन सुरु गर्नुहुनेछ। परमेश्‍वर र मानवजाति दुवै विश्राममा प्रवेश गर्नेछन्, अनि ब्रह्माण्ड अब धमिलो वा फोहोर हुनेछैन, बरु फेरि नयाँ हुनेछ। यसैकारण परमेश्‍वरले भन्नुभयो: “पृथ्वी उप्रान्त मरेतुल्य स्थिर र मौन छैन, स्वर्ग उप्रान्त उराठलाग्दो र उजाड छैन।” स्वर्गको राज्यमा, अधार्मिकता वा मानवीय भावनाहरू वा मानवजातिको कुनै पनि भ्रष्ट स्वभाव कहिल्यै थिएन, किनभने त्यहाँ शैतानको बाधा हुँदैन। “मानिसहरू” सबै परमेश्‍वरका वचनहरू बुझ्न सक्षम छन् र स्वर्गको जीवन आनन्दले भरिएको जीवन हो। स्वर्गमा हुने सबैसँग परमेश्‍वरको बुद्धि र इज्जत हुन्छ। स्वर्ग र पृथ्वीबीचका भिन्नताहरूका कारण, स्वर्गका नागरिकहरूलाई “मानिसहरू” भनिँदैन; बरु, परमेश्‍वर तिनीहरूलाई “आत्माहरू” भन्नुहुन्छ। यी दुईवटा कथनमा सारगत भिन्नताहरू रहेका छन्—अहिले जसलाई “मानिसहरू” भनिन्छ तिनीहरू शैतानद्वारा भ्रष्ट तुल्याइएका छन्, जबकि “आत्माहरू” भ्रष्ट तुल्याइएका छैनन्। अन्त्यमा, परमेश्‍वरले पृथ्वीका मानिसहरूलाई स्वर्गका आत्माहरूका गुणहरू भएका प्राणीहरूमा परिणत गर्नुहुनेछ अनि त्यसपछि तिनीहरूलाई शैतानद्वारा बाधा दिइनेछैन। यी वचनहरूको साँचो अर्थ यही हो: “मेरो पवित्रता ब्रह्माण्डमाथि र ब्रह्माण्डभरि फैलिएको छ।” “आदिम स्थितिको पृथ्वी स्वर्गको हो र स्वर्ग पृथ्वीसँग जोडिएको छ। मानिस स्वर्ग र पृथ्वीलाई जोड्ने डोरी हो। मानिसको पवित्रताका कारण, मानिसको नवीकरणका कारण, स्वर्ग उप्रान्त पृथ्वीबाट लुकेको छैन र पृथ्वी उप्रान्त स्वर्गप्रति मौन छैन” भन्ने वचनहरूको साँचो अर्थ यही हो। यो स्वर्गदूतहरूको आत्मा हुने मानिसहरूका सन्दर्भमा भनिएको हो र यस बिन्दुमा, “स्वर्गदूतहरू” फेरि एकपटक शान्तिपूर्वक सहअस्तित्वमा रहन र आफ्नो मूल स्थिति पुनः प्राप्त गर्न सक्षम हुनेछन् र अब स्वर्ग र पृथ्वीका क्षेत्रहरूबीच देहद्वारा विभाजित हुनेछैनन्। पृथ्वीका “स्वर्गदूतहरू” ले स्वर्गका स्वर्गदूतहरूसँग कुराकानी गर्न सक्नेछन्, पृथ्वीका मानिसहरूले स्वर्गका रहस्यहरू थाहा पाउनेछन् र स्वर्गका स्वर्गदूतहरूले मानव संसारका रहस्यहरू थाहा पाउनेछन्। स्वर्ग र पृथ्वी एक हुनेछन् र तीबीच कुनै दूरी हुनेछैन। राज्य साकार हुनुको सुन्दरता यही हो। यो परमेश्‍वरले पूरा गर्ने कुरा हो र यो मानिस र आत्माहरू सबैले तृष्णा गर्ने कुरा हो। तर धार्मिक संसारमा हुनेहरूलाई यसबारे केही पनि थाहा छैन। तिनीहरू केवल मुक्तिदाता येशू सेतो बादलको सवारीमा आउनुहुनेछ र तिनीहरूको आत्मालाई लैजानुहुनेछ र पृथ्वीभरि “फोहोर” छरपस्ट छोड्नुहुनेछ भनेर पर्खिरहेका छन् (यहाँ “फोहोर” ले लासहरूलाई जनाउँछ)। के यो सबै मानवको साझा धारणा होइन र? त्यसैकारण परमेश्‍वरले भन्नुभयो: “ओहो, धार्मिक संसार! पृथ्वीमा मेरो अख्तियारद्वारा कसरी यो नष्ट हुन सक्दैन?” पृथ्वीमा परमेश्‍वरका मानिसहरूको पूर्णताका कारण, धार्मिक संसार उल्टिनेछ। परमेश्‍वरले भनेको “अख्तियार” को साँचो अर्थ यही हो। परमेश्‍वरले भन्नुभयो: “के मेरो दिनमा मेरो नामको बेइज्जत गर्ने कोही छ र? सबैले आफ्नो भयभीत नजर मतिर लगाउँछन् अनि हृदयमा, तिनीहरू मलाई सुटुक्क पुकार्छन्।” धार्मिक संसारको विनाशका परिणामहरूबारे उहाँले भनेको कुरा यही हो। परमेश्‍वरका वचनहरूका कारण यसले उहाँको सिंहासनसामु पूर्ण रूपमा आफूलाई समर्पण गर्नेछ र अब सेतो बादलको सवारी ओर्लनुहुनेछ भनेर पर्खनेछैन वा आकाशतिर हेर्नेछैन, बरु यसको सट्टा परमेश्‍वरको सिंहासनसामु यसलाई विजय गरिनेछ। त्यसैले “हृदयमा, तिनीहरू मलाई सुटुक्क पुकार्छन्” भन्ने वचनहरू भनिएको हो—यो नै धार्मिक संसारको परिणाम हुनेछ, जसलाई परमेश्‍वरले पूर्ण रूपमा विजय गर्नुहुनेछ। परमेश्‍वरको सर्वशक्तिमान्‌ताले जनाउने कुरा यो हो—मानवजातिमध्ये सबैभन्दा विद्रोही सबै धार्मिक मानिसलाई ढाल्ने, ताकि तिनीहरू परमेश्‍वरलाई चिन्न सकिन्छ भन्ने आफ्नै धारणाहरूमा फेरि कहिल्यै नटाँसिऊन्।

परमेश्‍वरका वचनहरूले राज्यको सुन्दरताबारे बारम्‍बार भविष्यवाणी गरेको भए तापनि, यसका विभिन्‍न पक्षबारे बताएको र यसलाई विभिन्‍न दृष्टिकोणबाट व्याख्या गरेको भए तापनि, ती वचनहरूले अझै पनि राज्यको युगको हरेक अवस्थालाई पूर्ण रूपमा व्यक्त गर्न सक्दैनन् किनभने मानिसहरूको ग्रहण गर्न सक्‍ने क्षमता अत्यन्तै कमजोर छ। उहाँका वाणीहरूका सबै वचन बोलिएका छन्, तर मानिसहरूले तिनलाई एक्स-रेले जस्तो गरी हेरेका छैनन्, त्यसकारण तिनीहरूमा स्पष्टता र बुझाइको अभाव छ, र तिनीहरू चकितसमेत भएका छन्। यो देहको सबैभन्दा ठूलो कमजोरी हो। मानिसहरूले आफ्‍नो हृदयमा परमेश्‍वरलाई प्रेम गर्न चाहे पनि, शैतानको बाधाले गर्दा तिनीहरूले उहाँलाई विरोध गर्छन्, त्यसकारण तिनीहरू पुनर्जीवित हुन सकून् भनेर परमेश्‍वरले बारम्‍बार मानिसहरूको अचेत र बोधो हृदयलाई छुनुभएको छ। परमेश्‍वरले खुलासा गर्नुहुने सबै कुरा शैतानको कुरूपता हो, त्यसकारण उहाँका वचनहरू जति कठोर हुन्छन्, शैतान त्यति नै लज्जित बन्छ, मानिसहरूको हृदय त्यति नै बन्धनमुक्त बन्छ, र तिनीहरूको प्रेम त्यति नै जागृत हुन सक्छ। परमेश्‍वरले यसरी नै काम गर्नुहुन्छ। शैतानलाई खुलासा गरिसकिएको हुनाले र यसको वास्तविकतालाई देखिसकिएको हुनाले, यसले अबउप्रान्त मानिसहरूको हृदय ओगट्ने आँट गर्दैन, तसर्थ स्वर्गदूतहरूलाई अबउप्रान्त बाधा आउँदैन। यसरी, तिनीहरूले परमेश्‍वरलाई आफ्नो सम्पूर्ण हृदय र मनले प्रेम गर्छन्। त्यसबेला मात्रै स्पष्ट रूपमा के देख्‍न सकिन्छ भने, स्वर्गदूतहरू तिनीहरूको साँचो स्वरूपमा परमेश्‍वरको स्वामित्वमा छन् र तिनीहरूले परमेश्‍वरलाई प्रेम गर्छन्। यो मार्गद्वारा मात्रै परमेश्‍वरको अभिप्रायलाई पूरा गर्न सकिन्छ। “तिनीहरूका हृदयभित्र, अब मेरो लागि ठाउँ छ। अब म मानिसहरूमाझको घृणा वा अस्वीकृतिको सामना गर्नेछैनँ, किनकि मेरो महान् काम पहिले नै पूरा भइसकेको छ, र अब त्यसमा कुनै बाधा छैन।” माथि व्याख्या गरिएको कुराको अर्थ यही हो। शैतानको बाधाको कारण मानिसहरूले परमेश्‍वरलाई प्रेम गर्ने समय पाउँदैनन् र तिनीहरू सधैँ सांसारिक कुराहरूको जालमा परेका अनि शैतानद्वारा बहकाइएका हुन्छन्, जसले गर्दा तिनीहरू अन्योलतामा काम गर्छन्। यही कारणले गर्दा परमेश्‍वरले भन्‍नुभयो, मानवजातिले “जीवनका धेरै कठिनाइ, संसारका धेरै अन्याय, मानव क्षेत्रका धेरै उतावचडाव भोगेका छन्, तर अहिले तिनीहरू मेरो ज्योतिमा बस्छन्। हिजोको अन्यायका लागि को रुँदैन र?” जब मानिसहरूले यी वचनहरू सुने, तब तिनीहरूलाई परमेश्‍वर नै तिनीहरूको दुर्गतिको बेला साथी हुनुहुन्छ, उहाँले तिनीहरूलाई सहानुभूति दिइरहनुभएको छ, र त्यसबेला तिनीहरूका गुनासोहरूमा सहभागी भइरहनुभएको छ जस्तै अनुभूति हुन्छ। तिनीहरूले अचानक मानव संसारको पीडा अनुभूति गर्छन् र यस्तो विचार गर्छन्: “त्यो साँच्‍चै साँचो कुरा हो—मैले संसारमा कुनै कुरामा कहिल्यै आनन्द लिएको छैनँ। मेरी आमाको गर्भबाट आएदेखि अहिलेसम्‍म, मैले मानव जीवनको अनुभव गरेको छु र मैले कुनै पनि कुरा प्राप्त गरेको छैनँ, तर धेरै कष्ट भोगेको छु। यो सबै कति खोक्रो छ! र अहिले मलाई शैतानले धेरै भ्रष्ट तुल्याएको छ! अहो! परमेश्‍वरले मुक्ति नदिनुभएको भए त, जब मेरो मृत्युको दिन आउँछ, के मैले मेरा सारा जीवन व्यर्थमा जिएको हुने थिइन र? के मानव जीवनको कुनै अर्थ छ? सूर्यमुनिका सबै कुरा खोक्रो छन् भनेर परमेश्‍वरले भन्‍नुभएको ठीकै हो। यदि परमेश्‍वरले आज मलाई अन्तर्दृष्टि नदिनुभएको भए, म अझै पनि अन्धकारमै हुनेथिएँ। कस्तो दुर्भाग्य!” यस बिन्दुमा, तिनीहरूको हृदयमा आशङ्का पैदा हुन्छ: “यदि मैले परमेश्‍वरको प्रतिज्ञा प्राप्त गर्न सक्दिनँ भने, मैले कसरी जीवन अनुभवलाई जारी राख्‍न सक्छु?” यी वचनहरू पढ्ने हरेक व्यक्तिले प्रार्थना गर्दा आँसु झार्नेछ। मानव चित्त यस्तै हुन्छ। कुनै व्यक्तिले मानसिक सन्तुलन गुमाएको छैन भने, उसले यो पढेर पनि कुनै प्रतिक्रिया नदिनु असम्‍भव हुनेछ। हरेक दिन, परमेश्‍वरले सबै प्रकारका मानिसहरूका स्थितिहरूलाई प्रकट गर्नुहुन्छ। कहिलेकहीँ, उहाँले तिनीहरूका पक्षमा गुनासाहरू पोखिदिनुहुन्छ। कहिलेकहीँ, उहाँले मानिसहरूलाई निश्‍चित वातावरणमाथि विजय प्राप्त गर्न र त्यसलाई सफलतापूर्वक पार गर्न सहयोग गर्नुहुन्छ। कहिलेकहीँ, उहाँले मानिसहरूलाई तिनीहरूका “रूपान्तरणहरू” औंल्याइदिनुहुन्छ। अन्यथा, तिनीहरू जीवनमा कति वृद्धि भएका छन् भन्‍ने तिनीहरूलाई थाहा हुनेथिएन। कहिलेकहीँ, परमेश्‍वरले मानिसहरूले वास्तविकतामा गरेका अनुभवहरू औंल्याउनुहुन्छ, र कहिलेकहीँ उहाँले तिनीहरूका अपर्याप्तता र त्रुटिहरू औंल्याउनुहुन्छ। कहिलेकहीँ उहाँले तिनीहरूलाई नयाँ मापदण्डहरू दिनुहुन्छ, र तिनीहरूले उहाँलाई कुन हदसम्म बुझ्नुपर्छ भनेर कहिलेकहीँ उहाँले औंल्याउनुहुन्छ। तैपनि, परमेश्‍वरले यसो पनि भन्‍नुभएको छ: “मैले धेरै मानिसले बोलेका हृदयस्पर्शी शब्दहरू, धेरै मानिसले पीडाको बीचमा तिनीहरूको पीडादायी अनुभवहरूबारे बताएको सुनेको छु; मैले डरलाग्दो सङ्कटमा पनि मप्रति बफादार रहने धेरैलाई देखेको छु, र मैले ढुङ्गेनी बाटोमा हिँड्दै बाहिर निस्कने बाटो खोज्‍ने धेरैलाई देखेको छु।” यो सकारात्मक चरित्रहरूको व्याख्या हो। “मानव इतिहासको नाटक” को हरेक भागमा, सकारात्मक चरित्रहरू मात्रै थिएनन् तर नकारात्मक चरित्रहरू पनि थिए। त्यसकारण, परमेश्‍वरले यी नकारात्मक चरित्रहरूको कुरूपतालाई प्रकट गर्नुहुन्छ। यसर्थ, तिनीहरूलाई “धोकेबाजहरू” सँग तुलना गरेर मात्रै “न्यायसंगत मानिसहरू” को दृढ बफादारीता र निडर साहस प्रकट हुन्छ। सबै मानिसहरूको जीवनमा, नकारात्मक तत्वहरू हुन्छन्, र सकारात्मक तत्वहरू हुन्छन्, जसको कुनै अपवाद छैन। परमेश्‍वरले सबै मानिसहरूको सत्यता प्रकट गर्नको लागि दुवैको प्रयोग गर्नुहुन्छ, ताकि धोकेबाजहरूले आफ्‍ना शिर निहुराऊन् र आफ्‍ना पापहरूलाई मानिलिऊन्, ताकि प्रोत्साहनद्वारा न्यायसंगत मानिसहरू निरन्तर रूपमा वफादार रहिरहून्। परमेश्‍वरका वचनहरूका अर्थ अत्यन्तै गहन् छन्। समय-समयमा, मानिसहरूले ती वचनहरू पढ्छन् र डल्लो परुञ्जेल हाँस्छन्, जबकि अरू बेला, तिनीहरूले केवल शान्त भएर आफ्‍ना शिर थाम्छन्। समय-समयमा तिनीहरू विगतको यादमा डुब्छन्, समय-समयमा तिनीहरू नराम्ररी रुन्छन् र आफ्‍ना पाप स्वीकार गर्छन्, समय-समयमा तिनीहरू हडबडाउँछन्, र समय-समयमा तिनीहरू खोजी गर्छन्। समग्रमा, परमेश्‍वरले बोल्‍नुहुने फरक-फरक परिस्‍थितिको कारण मानिसहरूका प्रतिक्रियामा परिवर्तन हुन्छ। जब व्यक्तिले परमेश्‍वरका वचनहरू पढ्छ, कहिलेकहीँ अलि परबाट हेरिरहेकाहरूले त्यो व्यक्तिको होस गुमेको छ भनेर गलत रूपमा बुझ्‍ने समेत गर्छन्। यी वचनहरूलाई ध्यान देऊ: “यसैले, पृथ्वीमा निरन्तर विवादहरू हुन छोड्छन्, र मेरा वचनहरू जारी गरिएपछि, आधुनिक युगका विभिन्न ‘हात-हतियारहरू’ हटाइन्छन्।” “हात-हतियारहरू” भन्‍ने शब्‍द मात्रै सारा दिनको हाँसोको निम्ति पर्याप्त छ, र जब-जब कसैले झुक्कलमा “हात-हतियारहरू” भन्‍ने शब्‍द बोल्छन्, तिनीहरू मरी-मरी हाँस्छन्। के अवस्था यही हो नि, होइन त? तँ कसरी यस कुरामा नहाँसी बस्‍न सक्छस् र?

जब तँ हाँस्छस्, परमेश्‍वरले मानवजातिलाई कुन मापदण्ड दिनुभएको छ सो बुझ्‍न नबिर्सी, र मण्डलीको साँचो स्थितिलाई हेर्न नबिर्सी: “सबै मानवजाति सामान्य अवस्थामा फर्किएका छन् र एउटा नयाँ जीवन सुरु भएको छ। नयाँ परिवेशमा बसोबास गर्दै, धेरै सङ्ख्यामा मानिसहरू आफ्‍ना वरिपरि हेर्छन्, तिनीहरू पूर्ण नयाँ संसारमा प्रवेश गरेजस्तो महसुस गर्छन्, यसकारण तिनीहरू तत्कालै आफ्नो वर्तमान वातावरणमा घुलमेल हुन सक्दैनन् वा झट्टै सही मार्गमा प्रवेश गर्न सक्दैनन्।” अहिले मण्डलीको साँचो स्थिति यस्तै छ। सबै मानिसलाई तुरुन्तै सही मार्गमा प्रवेश गराउने बारेमा अत्यन्तै व्याकुल नबन्। पवित्र आत्माको काम निश्‍चित बिन्दुसम्‍म अघि बढिसकेपछि, थाहै नपाई सबै मानिस यसमा प्रवेश गर्नेछन्। जब तैँले परमेश्‍वरका वचनहरूको सार बुझ्छस्, पवित्र आत्माले कुन बिन्दुसम्‍म काम गर्नुभएको छ भन्‍ने जान्‍नेछस्। परमेश्‍वरको अभिप्राय यस्तो छ: “मानिसको अधार्मिकताको आधारमा, म सबैलाई सही मार्गमा पुग्न सक्षम तुल्याउन उपयुक्त मात्रामा ‘शिक्षा’ प्रदान मात्र गर्छु।” परमेश्‍वरको बोल्‍ने र काम गर्ने तरिका यही हो, र यो मानवजातिको अभ्यास गर्ने विशिष्ट मार्ग पनि हो। यसपछि, उहाँले मानिसहरूको लागि मानवजातिको अर्का स्थितिहरूलाई औंल्याउनुभयो: “यदि मानिसहरू ममा रहेको आनन्द उपभोग गर्न चाहँदैनन् भने, म तिनीहरूले आफ्ना हृदयमा जे राखेका छन् त्यसैसित अगाडि बढ्न र तिनीहरूलाई अतल कुण्डमा पठाउन मात्र सक्छु।” परमेश्‍वरले पूर्ण रूपमा बोल्‍नुभएको छ र मानिसहरूको लागि गुनासो गर्ने अलिकति ठाउँ पनि छोड्नुभएको छैन। परमेश्‍वर र मानिसबीचको भिन्‍नता ठीक यही नै हो। परमेश्‍वरले मानिससँग सधैँ खुलस्त र स्वतन्त्र रूपमा बोलिरहनुभएको छ। परमेश्‍वरले भन्‍नुहुने सबै कुरामा उहाँको निष्कपट हृदय देख्‍न सकिन्छ, जसले मानिसहरूलाई तिनीहरूको हृदय उहाँको हृदयसँग तुलना गर्ने तुल्याउँछ र तिनीहरूलाई उहाँको निम्ति आफ्‍नो हृदयको ढोका खोल्न सक्षम पार्छ, ताकि तिनीहरू कस्तो रङ्गका मानिसहरू हुन् भन्‍ने उहाँले देख्‍न सकून्। परमेश्‍वरले कहिल्यै पनि कुनै व्यक्तिको विश्‍वास वा प्रेमको प्रशंसा गर्नुभएको छैन, तर उहाँले सधैँ मानिसहरूलाई मापदण्डहरू दिनुभएको छ र तिनीहरूको कुरूप पक्ष खुलासा गर्नुभएको छ। यसले मानिसहरूमा कति सानो “कद” छ र तिनीहरूको “शारीरिक अवस्था” मा कति कमजोरी छ सो देखाउँछ। यी कमीकमजोरीहरूलाई पूर्ति गर्नको लागि तिनीहरूलाई “व्यायाम” चाहिन्छ, त्यही कारणले गर्दा परमेश्‍वरले मानिसहरूमा बारम्‍बार “आफ्‍नो क्रोध पोखाउनुहुन्छ।” एक दिन, जब परमेश्‍वरले मानवजातिबारे सम्पूर्ण सत्यता प्रकट गर्नुभएको हुनेछ, तब मानिसहरूलाई पूर्ण पारिनेछ, र परमेश्‍वर सहजतामा हुनुहुनेछ। मानिसहरूले त्यसउप्रान्त परमेश्‍वरलाई फुस्ल्याउेछैनन्, र उहाँले तिनीहरूलाई त्यसउप्रान्त “शिक्षा दिने” काम गर्नुहुनेछैन। त्यो समयदेखि उता, मानिसहरू “आफै जिउन” सक्‍नेछन्, तर अहिले त्यो समय होइन। मानिसहरूभित्र अझै पनि “नक्कली” भन्‍न सकिने धेरै कुरा छन्, र धेरै चरणको परीक्षाको, थप धेरै “नाकाहरू” को आवश्यकता छ, जहाँ तिनीहरूका “करहरू” उचित रूपमा तिर्न सकिन्छ। यदि अझै पनि नक्‍कली सामानहरू छन् भने, तिनलाई जफत गरिनेछ, ताकि तिनलाई बेच्‍न नसकियोस्, त्यसपछि चोरी-पैठारीका सामानहरू नष्ट गरिनेछ। के यो, काम गर्ने असल तरिका होइन र?

मानिसहरूका कल्पनाहरूमा, परमेश्‍वर अत्यन्तै उच्च हुनुहुन्छ, र उहाँ बुझ्न नसकिने हुनुहुन्छ भन्ने देखिन्छ। यस्तो लाग्छ कि परमेश्‍वर मानवजातिमाझ बस्नुहुन्न र उहाँ अति उच्च हुनुभएकाले मानिसहरूलाई तिरस्कार गर्नुहुन्छ। तर, परमेश्‍वर मानिसहरूका धारणाहरूलाई चकनाचुर पार्नुहुन्छ र ती सबैलाई हटाउनुहुन्छ, तिनलाई “चिहानहरू” मा पुर्नुहुन्छ, जहाँ ती खरानीमा परिणत हुन्छन्। मानवजातिका धारणाहरूप्रतिको परमेश्‍वरको मनोवृत्ति मृतहरूप्रतिको उहाँको मनोवृत्ति जस्तै छ, “धारणाहरू” को कुनै प्रतिक्रिया नभएझैँ उहाँ तिनलाई आफ्नो इच्छाअनुसार परिभाषित गर्नुहुन्छ। त्यसकारण, परमेश्‍वरले संसारको सृष्टिदेखि आजसम्म यो काम गर्दै आउनुभएको छ, र कहिल्यै रोकिनुभएको छैन। देहका कारण, मानवहरू शैतानद्वारा भ्रष्ट तुल्याइएका हुन्छन्, र पृथ्वीमा शैतानका कार्यहरूका कारण, मानवहरूले आफ्ना अनुभवहरूका क्रममा सबै प्रकारका धारणाहरू बनाउँछन्। यसलाई “प्राकृतिक बनावट” भनिन्छ। कामको यो चरण पृथ्वीमा परमेश्‍वरको कामको अन्तिम भाग हो, त्यसैले उहाँको कामको विधि चरम बिन्दुमा पुगेको छ, र उहाँ मानिसहरूलाई तालिम दिने कामलाई तीव्र पार्दै हुनुहुन्छ ताकि तिनीहरूलाई उहाँको अन्तिम काममा पूर्ण पारिन सकियोस्, र अन्ततः परमेश्‍वरका अभिप्रायहरू सन्तुष्ट पार्न सकियोस्। पहिले, मानवजातिमाझ पवित्र आत्माको प्रबोधन र ज्योति मात्र थिए, तर परमेश्‍वर स्वयम्‌द्वारा बोलिएको कुनै वचन थिएन। जब परमेश्‍वर आफ्नै स्वरमा बोल्नुभयो, सबै जना छक्क परे, र आजका वचनहरू त अझ बढी अलमल्याउने खालका छन्। तिनको अर्थ बुझ्न अझ बढी गाह्रो छ, र मानवहरू आश्‍चर्यचकित भएजस्ता देखिन्छन्, किनभने उहाँका पचास प्रतिशत वचनहरू उद्धरण चिह्नहरूभित्र आउँछन्। “जब म बोल्छु, तब मानिसहरू एकाग्र भएर मेरो स्वर सुन्छन्; तर जब म चुप लाग्छु, तब तिनीहरू फेरि आफ्नै ‘उद्यमहरू’ सुरु गर्छन्।” त्यस खण्डमा उद्धरण चिह्नभित्र एउटा शब्द रहेको छ। परमेश्‍वर यहाँ जस्तै जति बढी हास्यका साथ बोल्नुहुन्छ, उहाँ मानिसहरूलाई आफ्ना वचनहरू पढ्न त्यति नै बढी आकर्षित गर्न सक्नुहुन्छ। एकातिर, यसले मानिसहरूलाई सहज रूपमा काटछाँट स्वीकार गर्न सक्षम बनाउँछ। तर मुख्य रूपमा, यसले परमेश्‍वरका वचनहरू नबुझ्दा अझ धेरै मानिसलाई निरुत्साहित वा निराश हुनबाट रोक्छ। यो शैतानविरुद्ध परमेश्‍वरको युद्धको एउटा रणनीति हो। यसरी मात्र मानिसहरूले परमेश्‍वरका वचनहरूमा रुचि राखिरहनेछन्छन् र तीबाट चकित हुँदा समेत तिनलाई ध्यान दिइरहनेछन्। तर, उद्धरण चिह्नहरूद्वारा नघेरिएका उहाँका सबै वचनमा पनि ठूलो आकर्षण छ, र त्यसैले ती अझ बढी देखिने खालका छन् र तिनले मानिसहरूलाई परमेश्‍वरका वचनहरूलाई अझ बढी प्रेम गर्ने र हृदयमा उहाँका वचनहरूको मिठास महसुस गर्ने तुल्याउँछन्। परमेश्‍वरका वचनहरू धेरै प्रकारका स्वरूपमा आउने, र ती समृद्ध र विविध प्रकारका हुने, साथै परमेश्‍वरका धेरै वचनमा नामपदहरू नदोहोरिने हुनाले, मानिसहरू आफ्नो तेस्रो चेतनामा परमेश्‍वर सधैँ नयाँ हुनुहुन्छ र कहिल्यै पुरानो हुनुहुन्न भनी विश्वास गर्छन्। उदाहरणका लागि: “म मानिसहरूलाई ‘उपभोक्ता’ मात्र बन्न भन्दिनँ; म तिनीहरूलाई शैतानलाई परास्त गर्ने ‘उत्पादक’ बन्न पनि भन्छु।” त्यस वाक्यमा भएका “उपभोक्ता” र “उत्पादक” शब्दहरूको अर्थ अघिल्ला समयहरूमा बोलिएका केही शब्दको अर्थसँग मिल्दाजुल्दा छन्, तर परमेश्‍वर अलचिलो हुनुहुन्न; बरु, उहाँ मानिसहरूलाई आफ्नो ताजापनका बारेमा सचेत गराउनुहुन्छ र यसरी परमेश्‍वरको प्रेमको कदर गर्ने तुल्याउनुहुन्छ। परमेश्‍वरको बोलीमा भएको हास्यमा मानवतामाथि उहाँको न्याय र त्यसप्रतिका उहाँका मागहरू समावेश छन्। परमेश्‍वरका सबै वचनका उद्देश्यहरू हुने हुनाले, ती सबैका अर्थहरू हुने हुनाले, उहाँको हास्यको उद्देश्य वातावरणलाई हल्का बनाउनु वा मानिसहरूलाई जोडले हँसाउनु होइन, न त यसको उद्देश्य तिनीहरूको मांसपेशीलाई आराम दिनु नै हो। बरु, परमेश्‍वरको हास्यको उद्देश्य मानवहरूलाई फेरि कहिल्यै नबाँधिने गरी पाँच हजार वर्षको बन्धनबाट मुक्त गर्नु हो, ताकि तिनीहरू परमेश्‍वरका वचनहरू अझ राम्ररी स्वीकार गर्न सक्षम होऊन्। परमेश्‍वरको विधि भनेको एक चम्चा चिनी प्रयोग गरेर औषधि निल्न मद्दत गर्नु हो; उहाँ मानिसहरूलाई जबरजस्ती तीतो औषधि पिलाउनुहुन्न। गुलियोभित्र नै तीतोपन हुन्छ, र तीतोभित्र नै गुलियोपन पनि हुन्छ।

“जब पूर्वमा ज्योतिको एउटा मधुरो किरण देखिन थाल्छ, तब ब्रह्माण्डभित्रका सबै मानिसले यसलाई अलि बढी ध्यान दिन्छन्। निद्रामा डुब्न छोडेर, मानिसहरू यस पूर्वीय ज्योतिको स्रोत अवलोकन गर्न अघि बढ्छन्। तिनीहरूको सीमित सक्षमताका कारण, ज्योति उत्पत्ति हुने ठाउँ अहिलेसम्म कसैले पनि देख्न सकेको छैन।” यो परमेश्‍वरका पुत्रहरू र उहाँका मानिसहरूमाझ मात्र होइन, ब्रह्माण्डमा जताततै भइरहेको छ। धार्मिक संसारका मानिसहरू र गैरविश्‍वासीहरू सबैको यस्तै प्रतिक्रिया रहेको छ। परमेश्‍वरको ज्योति चम्किने क्षणमा, तिनीहरूको हृदय सबै बिस्तारै परिवर्तन हुन्छ, र तिनीहरू अनजानमै आफ्नो जीवन अर्थहीन रहेको, मानव जीवन मूल्यहीन रहेको पत्ता लगाउन थाल्छन्। मानवहरू न त भविष्य पछ्याउँछन्, न भोलिलाई ख्याल गर्छन्, न त भोलिको चिन्ता नै गर्छन्; बरु, तिनीहरू आफू “जवान” छँदै अझ बढी खानु र पिउनुपर्छ, अनि अन्तिम दिन आएपछि यो सबै सार्थक हुनेछ भन्‍ने विचार पक्रेर बस्छन्। मानिसहरूमा संसारलाई सुधार्ने कुनै चाहना नै हुँदैन। संसारप्रति मानवजातिको प्रेमको जोस “दियाबलस” द्वारा पूर्ण रूपमा चोरिएको थियो, तर यसको जड के हो भनी कसैलाई थाहा छैन। तिनीहरू केवल यताउति दौडधुप गर्न र एक-अर्कालाई जानकारी दिन सक्छन्, किनभने परमेश्‍वरको दिन अझै आइसकेको छैन। एक दिन, बुझ्‍न नसकिने सबै रहस्यका उत्तरहरू सबैले देख्नेछन्। परमेश्‍वरले “मानिसहरू निद्रा र सपनाबाट बिउँझन्छन्, अनि त्यसपछि मात्र तिनीहरू मेरो दिन बिस्तारै तिनीहरूमाथि आइपुगेको महसुस गर्छन्” भनेर भन्दा उहाँको आशय ठ्याक्कै यही थियो। त्यो समय आउँदा, परमेश्‍वरद्वारा चुनिएका सबै मानिस हरिया पातहरू जस्तै “म पृथ्वीमा हुँदा मेरा लागि आफ्नै भूमिका निर्वाह गर्न प्रतीक्षारत” हुन्छन्। चीनमा रहेका परमेश्‍वरका मानिसहरूमध्ये धेरै जना अझै पनि परमेश्‍वरले आफ्नो वाणी बोल्नुभएपछि पुरानै अवस्थामा फर्कन्छन्, त्यसैले परमेश्‍वर भन्नुहुन्छ: “तैपनि अब तथ्यहरूलाई परिवर्तन गर्न सकिँदैन, र तिनीहरू मैले सजाय सुनाउने प्रतीक्षा गर्नुबाहेक अरू केही गर्न सक्दैनन्।” तिनीहरूमध्ये अझै पनि कतिपयलाई हटाइनेछ—सबै जना अपरिवर्तित रहनेछैनन्। बरु, मानिसहरू परीक्षा गरिएपछि मात्र मानक पूरा गर्न सक्छन्, जसका लागि तिनीहरूलाई “गुणस्तरका प्रमाणपत्रहरू” दिइन्छ; अन्यथा, तिनीहरू फोहोरको थुप्रोको फालिने वस्तु बन्नेछन्। परमेश्‍वर निरन्तर मानवजातिको साँचो स्थिति औँल्याउनुहुन्छ, त्यसैले मानिसहरूले बढ्दो रूपमा परमेश्‍वरको रहस्यमयताको अनुभूत गर्छन्। “यदि उहाँ परमेश्‍वर नहुनुभएको भए, उहाँ हाम्रो साँचो स्थिति यति राम्ररी कसरी जान्न सक्नुहुन्थ्यो र?” तैपनि, मानिसहरूको कमजोरीका कारण, “मानवहरूको हृदयमा, म न त उच्च छु न त नीच छु। तिनीहरूका लागि, म परिहार्य छु।” के वास्तविकतासँग सबैभन्दा बढी मेल खाने सबै मानिसको स्थिति ठ्याक्कै यही होइन र? मानिसहरूको सवालमा भन्नुपर्दा, तिनीहरूले परमेश्‍वरलाई पछ्याउँदा उहाँ अस्तित्वमा रहनुहुन्छ र तिनीहरूले उहाँलाई नपछ्याउँदा उहाँ अस्तित्वमा रहनुहुन्न। अर्को शब्दमा भन्दा, मानिसहरूलाई परमेश्‍वरको मद्दत चाहिनेबित्तिकै उहाँ तिनीहरूको हृदयमा अस्तित्वमा रहनुहुन्छ, तर जब तिनीहरूलाई उहाँको आवश्यकता पर्न छोड्छ, तब उहाँ अस्तित्वमा रहन छोड्नुहुन्छ। मानिसहरूको हृदयभित्र यही कुरा छ। वास्तवमा, सबै “नास्तिक” लगायत पृथ्वीका सबैले यसरी नै सोच्छन्, साथै तिनीहरूमा परमेश्‍वरको “छाप” पनि अस्पष्ट र धमिलो हुन्छ।

“त्यसकारण, पहाडहरू जमिनमाथिका राष्ट्रहरूबीचका सीमा बन्छन्, जल फरक-फरक भूमिका मानिसहरूलाई अलग राख्ने बाँध बन्छ, र वायु पृथ्वीमाथिको खाली ठाउँमा एक व्यक्तिबाट अर्को व्यक्तिसम्म बहने कुरा बन्छ।” संसारको सृष्टि गर्दा परमेश्‍वरले गर्नुभएको काम यही थियो। यो कुरा यहाँ उल्लेख गर्दा मानिसहरू अलमलमा पर्छन्: के परमेश्‍वरले अर्को संसारको सृष्टि गर्न चाहनुभएको हुन सक्छ? यसो भन्नु उचित हुन्छ: परमेश्‍वर हरेक पटक बोल्नुहुँदा, उहाँका वचनहरूमा संसारको सृष्टि, व्यवस्थापन, र विनाशको कुरा हुन्छ; कुरा यति हो कि कहिलेकाहीँ ती स्पष्ट हुन्छन्, र कहिलेकाहीँ ती अस्पष्ट हुन्छन्। परमेश्‍वरको सम्पूर्ण व्यवस्थापनले उहाँका वचनहरूमा मूर्त रूप लिन्छ; मानिसहरूले तिनलाई खुट्ट्याउन नसक्ने मात्र हो। परमेश्‍वरले मानवहरूलाई प्रदान गर्ने आशिष्‌हरूले तिनीहरूको आस्था सय गुणा बढाउँछ। बाहिरबाट हेर्दा, परमेश्‍वरले तिनीहरूसँग एउटा प्रतिज्ञा गरिरहनुभएजस्तो देखिन्छ, तर सारमा यो परमेश्‍वरको राज्यका मानिसहरूप्रतिका उहाँका मागहरूको स्तर हो। जो प्रयोग योग्य छन् तिनीहरू रहिरहनेछन्, तर जो मानकअनुरूप छैनन् तिनीहरू स्वर्गबाट खस्ने विपत्मा निलिनेछन्। “आकाशमा गर्जने चट्याङले मानिसहरूलाई ढाल्नेछ; अग्ला पहाडहरू ढल्दा, तिनले तिनीहरूलाई पुर्नेछन्; भोकमा परेका जङ्गली पशुहरूले तिनीहरूलाई निल्नेछन्; र उर्लिरहेका महासागरहरूले तिनीहरूलाई शिरबाटै छोप्नेछन्। मानवजाति भ्रातृहत्याजन्य द्वन्द्वमा संलग्न हुँदा, सबै मानवले तिनीहरूमाझबाट उत्पन्न हुने विपत्हरूमा आफ्नै विनाश खोज्नेछन्।” मानकअनुरूप नहुनेहरूलाई गरिने “विशेष व्यवहार” यही हो, र त्यसपछि तिनीहरूलाई परमेश्‍वरको राज्यमा मुक्ति दिइनेछैन। परमेश्‍वरले जति बढी “मेरो ज्योतिको मार्गदर्शनमा, तिमीहरूले अन्धकारका शक्तिहरूको जकडलाई तोड्नेछौ। तिमीहरूले अन्धकारबीच ज्योतिको मार्गदर्शन गुमाउनेछैनौ” भन्ने जस्ता कुराहरू भन्नुहुन्छ, मानिसहरूले त्यति नै बढी श्रेष्ठताको भावना अनुभूत गर्छन्; यसरी, तिनीहरूसँग नयाँ जीवन पछ्याउने अझ बढी आस्था हुन्छ। परमेश्‍वर मानिसहरूलाई तिनीहरूले उहाँसँग मागेअनुसार प्रदान गर्नुहुन्छ। परमेश्‍वरले तिनीहरूलाई निश्‍चित हदसम्म खुलासा गरिसक्नुभएपछि, उहाँ सर्वोत्कृष्ट परिणाम प्राप्त गर्न आशिष्‌ दिने स्वर प्रयोग गर्दै आफ्नो बोल्ने शैली परिवर्तन गर्नुहुन्छ। मानवजातिसँग यसरी मागहरू गर्दा अझ बढी व्यावहारिक नतिजाहरू प्राप्त हुन्छन्, किनभने सबै मानिस आफ्ना समकक्षीहरूसँग व्यापारको कुरा गर्न इच्छुक हुन्छन्—तिनीहरू सबै जना व्यापारका विशेषज्ञ हुन्छन्। यसो भन्नुमा परमेश्‍वर ठ्याक्कै यही कुरालाई लक्षित गरिरहनुभएको हुन्छ। त्यसोभए, “सिनिम” भनेको के हो? यहाँ परमेश्‍वरले पृथ्वीमा भएको राज्यलाई जनाउनुभएको होइन, जसलाई शैतानद्वारा भ्रष्ट तुल्याइएको छ, बरु परमेश्‍वरबाट आउने सबै स्वर्गदूतको जमातलाई जनाउनुभएको हो। “दृढ र अटल रहनु” भन्ने शब्दहरूले स्वर्गदूतहरूले शैतानका सबै शक्तिलाई तोड्नेछन्, र यसरी ब्रह्माण्डमा सिनिम स्थापना गर्नेछन् भन्ने कुरालाई इङ्गित गर्छन्। तसर्थ, सिनिमको वास्तविक अर्थ पृथ्वीमा रहेका स्वर्गदूतहरू सबैको जमात हो, र यहाँ यसले पृथ्वीमा रहेकाहरूलाई जनाउँछ। त्यसकारण, त्यसपछि पृथ्वीमा अस्तित्वमा रहने राज्यलाई “राज्य” नभई “सिनिम” भनिनेछ। पृथ्वीमा रहेको “राज्य” को कुनै वास्तविक अर्थ छैन; यो, सारमा, सिनिम हो। तसर्थ, तिनलाई सिनिमको परिभाषासँग जोडेपछि मात्र “तिमीहरूले सम्पूर्ण ब्रह्माण्डभित्र मेरो महिमामय ज्योति चम्काउनेछौ” भन्ने शब्दहरूको साँचो अर्थ जान्न सकिन्छ। यसले भविष्यमा पृथ्वीमा हुने सबै मानिसको दर्जालाई दर्शाउँछ। सिनिमका मानिसहरू सबै राजा हुनेछन्, र तिनीहरूले सजाय भोगेका पृथ्वीका सबै मानिसमाथि शासन गर्नेछन्। सिनिमका मानिसहरूको व्यवस्थापनका कारण पृथ्वीका सबै कुरा सामान्य रूपमा सञ्चालन हुनेछन्। यो परिस्थितिको प्रारूप मात्र हो। सबै मानिस परमेश्‍वरको राज्यभित्रै रहनेछन्, अर्थात् तिनीहरू सिनिममा छाडिनेछन्। पृथ्वीका मानवहरूले स्वर्गदूतहरूसँग कुराकानी गर्न सक्नेछन्। यसरी, स्वर्ग र पृथ्वी जोडिनेछन्; अथवा, अर्को शब्दमा भन्नुपर्दा, स्वर्गमा स्वर्गदूतहरू जस्तै पृथ्वीमा सबै मानिसले आफूलाई परमेश्‍वरको अधीनमा राख्नेछन् र उहाँलाई प्रेम गर्नेछन्। त्यस समयमा, परमेश्‍वर पृथ्वीका सबै मानिससामु खुला रूपमा देखा पर्नुहुनेछ र तिनीहरूलाई नाङ्गो आँखाले उहाँको साँचो मुहार हेर्न दिनुहुनेछ, साथै उहाँले कुनै पनि समयमा आफूलाई तिनीहरूसामु प्रकट गर्नुहुनेछ।


अध्याय २०

परमेश्‍वरले सबै मानवजातिको सृष्टि गर्नुभयो, र तिनीहरूलाई आजको दिनसम्‍म डोर्‍याएर ल्याउनुभएको छ। तसर्थ, मानिसको बीचमा हुने सबै कुरा परमेश्‍वरलाई थाहा छ: उहाँले मानिसको संसारको तिक्तताबारे जान्‍नुहुन्छ, मानिसको संसारको मिठासबारे बुझ्‍नुहुन्छ, त्यसकारण हरेक दिन उहाँले सबै मानवजातिको जीवनका अवस्थाहरूबारे व्याख्या गर्नुहुन्छ, अनि तिनीहरूका कमजोरी र भ्रष्टतालाई काटछाँट गर्नुहुन्छ। सबै मानवजाति अतल कुण्‍डमा फ्याँकिऊन् भन्‍ने परमेश्‍वरको अभिप्राय होइन वा सम्पूर्ण मानवजातिले मुक्ति पाऊन् भन्‍ने उहाँको अभिप्राय होइन। परमेश्‍वरका कार्यहरूपछाडि सधैँ नै सिद्धान्त हुन्छ, तैपनि उहाँले गर्नुहुने सबै कुराका नियमहरूलाई कसैले पनि बुझ्‍न सक्दैन। जब मानिसहरूलाई परमेश्‍वरको प्रताप र क्रोधबारे थाहा हुन्छ, उहाँले तुरुन्तै आफ्‍नो शैलीलाई कृपा र प्रेमको शैलीमा बदल्‍नुहुन्छ, तर जब मानिसहरूले परमेश्‍वरको कृपा र प्रेमलाई जान्‍न पुग्छन्, तब उहाँले आफ्‍नो शैलीलाई फेरि तुरुन्तै बदल्‍नुहुन्छ, र उहाँका वचनहरू खान कठिन तुल्याउनुहुन्छ, मानौं ती जिउँदा कुखुरा हुन्। परमेश्‍वरका सबै वचनमा, सुरुवातलाई कहिल्यै पनि दोहोर्‍याइएको छैन, र उहाँका कुनै पनि वचन हिजोका वाणीहरूको सिद्धान्तअनुसार बोलिएको छैन; शैलीसमेत उस्तै छैन, र विषयवस्तुमा कुनै सम्‍बन्ध छैन—यी सबै कुराले मानिसहरूलाई अझै चकित तुल्याउँछन्। परमेश्‍वरको बुद्धि, र उहाँको स्वभावको प्रकाश यही हो। उहाँले मानिसहरूका धारणाहरूलाई छरपस्ट पार्न, उहाँका कार्यहरूमा विष हाल्‍ने शैतानको मौका खोस्दै शैतानलाई अन्योलमा पार्न आफ्नो बोल्‍ने शैली र तरिका प्रयोग गर्नुहुन्छ। परमेश्‍वरका कार्यहरूको आश्‍चर्यपनले मानिसहरूको मनलाई परमेश्‍वरका वचनहरूको वरिपरि घुम्‍ने तुल्याउँछ। तिनीहरूलाई आफ्‍नै घरको मूल ढोका पत्ता लगाउन पनि हम्‍मे-हम्‍मे पर्छ, र तिनीहरूलाई आफूले कहिले खाने वा विश्राम गर्ने भन्‍ने पनि थाहा हुँदैन, यसरी “परमेश्‍वरको लागि समर्पित हुन निन्द्रा र खाना त्याग्ने” कार्य साँचो रूपमा हासिल गरिन्छ। तैपनि यस बिन्दुमा समेत, परमेश्‍वर वर्तमान परिस्‍थितिहरूप्रति असन्तुष्ट नै रहनुहुन्छ, र मानिससँग सधैँ रिसाएको अवस्थामा नै रहनुहुन्छ, यसरी उसलाई उसको साँचो हृदय प्रस्तुत गर्न बाध्य पार्नुहुन्छ। नत्र, परमेश्‍वरले अलिकति कोमलता देखाउनेबित्तिकै, मानिसहरूले तुरुन्तै “आज्ञापालन” गर्छन् र लापरवाही बन्छन्। मानिसको नीचपन यही हो; उसलाई हल्‍कासँग छोड्नुहुँदैन, बरु उसलाई अघि बढाउनको लागि कुट्ने वा घिस्याउने गर्नैपर्छ। “मैले नियाल्‍ने सबैमध्ये, कसैले पनि मलाई जानी-जानी र प्रत्यक्ष रूपमा खोजी गरेको छैन। तिनीहरू सबै अरूले कर गरेको कारण मकहाँ आउँछन्, बहुसंख्यकलाई पछ्याउँछन्, अनि तिनीहरू आफ्‍नो जीवनलाई समृद्ध तुल्याउन मूल्य चुकाउन वा समय बिताउन अनिच्‍छुक छन्।” पृथ्वीका सबैका परिस्‍थितिहरू यस्तै छन्। तसर्थ, प्रेरितहरू वा अगुवाहरूको कार्यविना, सबै मानिस धेरै पहिले नै छरपष्ट भइसकेका हुनेथिए, त्यसकारण युगौंयुगसम्म कहिल्यै पनि प्रेरित र अगमवक्ताहरूको कमी भएको छैन।

यी वाणीहरूमा परमेश्‍वरले सबै मानवजातिको जीवनका अवस्थाहरूलाई सारांश गर्ने कार्यलाई विशेष ध्यान दिनुभएको छ। निम्‍नलगायतका वचनहरू यस्तै प्रकारका वचन हुन्: “मानिसको जीवनमा अलिकति पनि न्यानोपन छैन, र उसमा मानवता वा ज्योतिको अलिकति पनि छाप छैन—तैपनि केही पनि हासिल नगरीकन दौडधूप गर्दै मूल्यहीन जीवनकाल बिताउँदै, ऊ सधैँ आफैमा लुप्त हुन्छ। आँखा झिमिक्‍क गर्दा, मृत्युको दिन नजिक आइपुग्छ, र मानिस तीतो मृत्यु मर्छ।” परमेश्‍वरले आजको दिनसम्‍म मानवजातिको अस्तित्वलाई अगुवाइ गर्नुभएको छ, तैपनि किन मानिसको संसारमा जीवनको रिक्ततालाई पनि प्रकट गर्नुहुन्छ त? अनि किन उहाँले सबै मानिसको सम्पूर्ण जीवनलाई “ऊ हतारमा आउँछ, र हतारमा जान्छ” भनेर व्याख्या गर्नुहुन्छ त? के भन्‍न सकिन्छ भने, यी सबै परमेश्‍वरका योजना हुन्, यी सबै परमेश्‍वरले तोक्‍नुभएका कुरा हुन्, त्यसकारण, अर्को हिसाबमा यसले परमेश्‍वरले कसरी ईश्‍वरीयताको जीवनबाहेक सबैलाई घृणा गर्नुहुन्छ भन्‍ने कुरालाई प्रतिबिम्बित गर्छ। परमेश्‍वरले नै सबै मानवजातिलाई सृष्टि गर्नुभएको भए पनि, उहाँ सबै मानवजातिको जीवनप्रति कहिल्यै प्रसन्‍न हुनुभएको छैन, त्यसकारण उहाँले मानवजातिलाई शैतानको भ्रष्टतामा मात्रै जिउन दिनुहुन्छ। मानवजाति यो प्रक्रियाबाट गुज्रेपछि, उहाँले मानवजातिलाई कि त नष्ट गर्नुहुनेछ कि त मुक्ति दिनुहुनेछ, तसर्थ मानवजातिले पृथ्वीमा एउटा जीवन हासिल गर्नेछ जुन रित्तो हुँदैन। यी सबै परमेश्‍वरको योजनाका भाग हुन्। त्यसकारण, मानिसको चेतनामा जहिल्यै पनि एउटा कामना हुन्छ, जसले गर्दा व्यक्ति खुसीसाथ निर्दोष रूपमा मर्न तयार हुन्छ—तर यो कामना हासिल गर्नेहरू भनेका आखिरी दिनहरूका मानिसहरू मात्रै हुन्। आज, मानिसहरू अझै पनि अपरिवर्तनीय रिक्ततामा जिउँछन् र तिनीहरू अझै पनि अदृश्य कामनाको प्रतीक्षा गर्छन्: “जब म मेरा हातले मेरो अनुहार छोप्छु, र मानिसहरूलाई भूमिभन्दा मुनि थिच्छु, तिनीहरू तुरुन्तै सास फेर्न असमर्थ हुन्छन्, र जसोतसो बाँच्‍छन्। मैले तिनीहरूलाई नष्ट गर्नेछु भनेर डरले थरथर काम्दै तिनीहरू सबैले मलाई पुकार्छन्, किनभने तिनीहरू सबैले मैले महिमा प्राप्त गर्ने दिनलाई देख्‍न चाहन्छन्।” सबै मानिसका परिस्‍थितिहरू यस्तै हुन्छन्। तिनीहरू सबै “अक्सिजन” रहीत “शून्यता” मा जिउँछन्, जसले गर्दा तिनीहरूलाई सास फेर्न कठिन हुन्छ। परमेश्‍वरले सबै मानवजातिको अस्तित्वलाई आड दिन तिनीहरूको चेतनाको कामना प्रयोग गर्नुहुन्छ; नत्र, सबै जना “घर छोडेर भिक्षु बन्‍नेथिए,” जसको परिणामस्वरूप, मानवजाति लोप हुनेथिए, र तिनीहरूको अस्तित्व समाप्त हुनेथियो। यसर्थ, परमेश्‍वरले मानिसलाई दिनुभएको प्रतिज्ञाको कारण मानिस आजसम्‍म बाँचेको छ। सत्यता यही हो, तर मानिसले कहिल्यै पनि यो नियम पत्ता लगाएको छैन, त्यसकारण ऊ किन “उसमाथि दोस्रो पटक मृत्यु आइपर्नेछ भन्‍ने गहन डरको कारण” भन्‍ने उसलाई थाहा छैन। मानव भएर जिइरहने साहस कसैसँग पनि छैन, तैपनि मर्ने साहस पनि कसैसँग छैन, तसर्थ, मानिसहरू “तीतो मृत्यु मर्छन्” भनी परमेश्‍वर भन्‍नुहुन्छ। मानिसहरूको बीचको साँचो स्थिति यस्तै हुन्छ। सायद, तिनीहरूको भविष्यका आशाहरूमा कतिपय मानिसले वाधाहरू सामना गरेका छन् र मर्ने विचार गरेका छन्, तर यी विचार कहिल्यै पूरा भएका छैनन्; सायद, कतिपयमा पारिवारिक द्वन्द्वको कारण मर्ने विचार आएका छन्, तर तिनीहरूले आफ्ना प्रियजनप्रतिको फिक्रीको कारण आफ्‍नो त्यो कामना पूरा गर्न सक्दैनन्; र सायद कतिपयको विवाह सम्‍बन्धमा धक्का लागेको कारण तिनीहरूले मर्नेबारे सोचेका छन्, तर तिनीहरू यसबाट गुज्रन अनिच्‍छुक छन्। तसर्थ, मानिसहरू आफ्‍नो हृदयमा गुनासो वा अनन्‍त खेदहरू लिएर मर्छन्। सबै मानिसका विभिन्‍न परिस्‍थितिहरू यस्तै हुन्छन्। मानिसको बृहत् संसारलाई नियाल्दा, मानिसहरू अन्त्यहीन प्रवाहमा आउँछन् र जान्छन्, अनि जिउनुमा भन्दा मर्नुमा अझै बढी आनन्द छ भन्‍ने तिनीहरूलाई लागे पनि, तिनीहरूले अझै पनि ओठे-सेवा मात्र गर्छन्, र कोही पनि मरेर फेरि फर्केर आई जीवितहरूलाई मृत्युको आनन्द कसरी लिने भनेर बताउँदै उदाहरण भएर बाँचेका छैनन्। मानिसहरू घृणास्पद थोक हुन्: तिनीहरूमा कुनै लाज वा आत्मसम्मान छैन, र तिनीहरू सधैँ आफ्नो वचन पूरा गर्न असफल हुन्छन्। परमेश्‍वरले आफ्नो योजनामा उहाँको प्रतिज्ञा प्राप्त गर्ने मानिसहरूको समूहलाई पूर्वनियुक्ति गर्नुभएको छ, तसर्थ परमेश्‍वर भन्‍नुहुन्छ, “धेरै आत्माहरू शरीरमा जिए र धेरै मरेका छन् र यस पृथ्वीमा पुनः जन्मेका छन्। तथापि तिनीहरूमध्ये कसैले पनि राज्यका आशिष्‌हरूको आनन्द लिने मौका पाएका छैनन्।” आज राज्यका आशिष्‌हरू प्राप्त गर्ने सबैलाई परमेश्‍वरले संसारको सृष्टि गर्दा नै पूर्वनिर्धारित गर्नुभएको हो। परमेश्‍वरले यी आत्माहरूलाई आखिरी दिनहरूको दौडान देहमा जिउने प्रबन्ध गर्नुभयो, र अन्त्यमा, परमेश्‍वरले मानिसहरूको यो समूहलाई प्राप्त गर्नुहुनेछ, र तिनीहरूलाई सिनिममा रहने बन्दोबस्त मिलाउनुहुनेछ। मुख्यतः, यी मानिसहरूका आत्मा स्वर्गदूतहरू हुन्, त्यसकारण परमेश्‍वर भन्‍नुहुन्छ, “के वास्तवमा मानिसको आत्मामा मेरो कुनै पनि चिन्‍ह छैन?” वास्तवमा, जब मानिसहरू देहमा जिउँछन्, तिनीहरू आत्मिक क्षेत्रका कामकाजबारे अनजान रहन्छन्। “मानिसले मतर्फ सावधानीपूर्वक नजर लाउँछ” भन्‍ने यी सरल शब्‍दहरूबाट परमेश्‍वरको मनस्थितिलाई देख्‍न सकिन्छ। यी सरल शब्‍दहरूमा, परमेश्‍वरको जटिल मानसिकतालाई व्यक्त गरिन्छ। सृष्टिको समयदेखि अहिलेसम्‍म, परमेश्‍वरको हृदयमा सधैँ क्रोध र न्यायसहितको शोक रहिआएको छ, किनभने पृथ्वीका मानिसहरू परमेश्‍वरका अभिप्रायहरूको ख्याल गर्न नसक्‍ने अवस्थामा छन्, जुन कुरा परमेश्‍वरले भन्‍नुभएको यो वचन जस्तै छ, “मानिस पहाडमा बस्ने जङ्गलीजस्तो छ।” तैपनि परमेश्‍वरले यसो पनि भन्‍नुहुन्छ, “त्यो दिन आउने छ जब मानिस शक्तिशाली समुद्रको बीचबाट मेरो छेउमा पौडन्छ, ताकि उसले पृथ्वीका सबै सम्पत्तिको आनन्द लिन सकोस् र समुद्रद्वारा निलिने खतरालाई पछाडि छाडोस्।” यो, परमेश्‍वरको इच्‍छा हासिल हुनु हो र यसलाई अपरिहार्य प्रवृत्तिको रूपमा पनि व्याख्या गर्न सकिन्छ, र यो परमेश्‍वरको काम पूरा हुनुको प्रतीक हो।

जब राज्य पूर्ण रूपमा पृथ्वीमा ओर्लन्छ, तब सबै मानिसहरूले आफ्नो मौलिक स्वरूप पुनः प्राप्त गर्नेछन्। यसरी, परमेश्‍वर भन्नुहुन्छ: “म मेरो सिंहासनमाथिबाट आनन्द लिन्छु, र म ताराहरूमाझ बस्छु। स्वर्गदूतहरू मलाई नयाँ गीतहरू र नयाँ नाचहरू अर्पण गर्छन्। तिनीहरूको आफ्नै नाजुकताले अब तिनीहरूको अनुहारमा आँसु बगाउँदैन। म अब आफ्नो अगाडि स्वर्गदूतहरूको रोदनको आवाज सुन्दिनँ, र कसैले पनि मलाई आफ्ना दुःखहरू सुनाउँदैन।” यसले के देखाउँछ भने जुन दिन परमेश्‍वरले पूर्ण महिमा प्राप्त गर्नुहुन्छ त्यो नै मानिसले आफ्नो विश्रामको आनन्द लिने दिन हो; मानिसहरू अब शैतानको बाधाको नतिजास्वरूप दौडधुप गर्दैनन्, संसार अगाडि बढ्न रोकिन्छ, र मानिसहरू विश्राममा जिउँछन्—किनभने स्वर्गका ताराहरू नयाँ बनेका छन्, र सूर्य, चन्द्रमा, ताराहरू, इत्यादि, साथै स्वर्ग र पृथ्वीका सारा पहाड र नदी सबै परिवर्तन भएका छन्। अनि मानिस परिवर्तन भएको हुनाले र परमेश्‍वर परिवर्तन हुनुभएको हुनाले, यावत् थोक परिवर्तन हुनेछन्। यो नै परमेश्‍वरको व्यवस्थापनको योजनाको अन्तिम उद्देश्य हो, र अन्तिममा हासिल गरिने कुरा यही हो। यी सबै वचनहरू बोल्नुमा परमेश्‍वरको उद्देश्य मुख्य रूपमा मानिसले उहाँलाई चिनोस् भन्‍ने हो। मानिसहरूले परमेश्‍वरका प्रशासनिक आदेशहरू बुझ्दैनन्। परमेश्‍वरले गर्नुहुने सबै कुरा परमेश्‍वर स्वयम्‌द्वारा नै योजनाबद्ध र प्रबन्ध गरिएको हुन्छ, र परमेश्‍वर कसैलाई पनि हस्तक्षेप गर्न दिन इच्छुक हुनुहुन्न; बरु, उहाँ मानिसहरूलाई सबै कुरा उहाँद्वारा नै प्रबन्ध गरिन्छ र मानिसद्वारा हासिल गर्न सकिँदैन भन्ने कुरा बुझ्न दिनुहुन्छ। मानिसले देख्न सक्ने कुरा, वा कल्पना गर्न गाह्रो हुने कुरालाई समेत, परमेश्‍वरद्वारा मात्रै नियन्त्रित हुन्छ, र परमेश्‍वर यसलाई अलिकति पनि मानव विचारले दूषित भएको चाहनुहुन्न। परमेश्‍वर अलिकति मात्रै भए पनि यसमा भाग लिने कसैलाई पनि अवश्यै क्षमा गर्नुहुनेछैन; परमेश्‍वर मानिसको सुरक्षा गर्ने परमेश्‍वर हुनुहुन्छ, र यस सन्दर्भमा परमेश्‍वरका आत्मा विशेष गरी संवेदनशील हुनुहुन्छ जस्तो देखिन्छ। तसर्थ, हस्तक्षेप गर्ने अलिकति पनि अभिप्राय राख्ने जोकोहीलाई तुरुन्तै परमेश्‍वरको भस्म गर्ने आगोद्वारा घेरिनेछ, जसले तिनीहरूलाई आगोमा खरानी बनाउनेछ। परमेश्‍वर मानिसहरूलाई जसरी मन लाग्छ त्यसरी आफ्नो वरदान प्रदर्शन गर्न दिनुहुन्न, किनभने जोसँग वरदान छ तिनीहरू सबै जीवनविहीन हुन्छन्; यी तथाकथित वरदानहरू परमेश्‍वरलाई मात्र काम लाग्छ र ती शैतानबाट उत्पन्न हुन्छन्, त्यसैले तिनलाई परमेश्‍वरद्वारा विशेष रूपमा घृणा गरिन्छ, जसले यसमा कुनै सम्झौता गर्नुहुन्न। तैपनि प्रायजसो जीवनविहीन मानिसहरूले नै परमेश्‍वरको काममा भाग लिने सम्भावना हुन्छ, र त्यसमाथि, यो अवस्था अज्ञात नै रहन्छ, किनभने यो तिनीहरूका वरदानहरूद्वारा छोपिएको हुन्छ। युगौँयुगभरि, जो वरदानयुक्त छन् तिनीहरू कहिल्यै पनि दृढ रहेका छैनन्, किनभने तिनीहरू जीवनविहीन छन्, र यसरी तिनीहरूमा प्रतिरोध गर्ने कुनै शक्ति हुँदैन। तसर्थ, परमेश्‍वर भन्नुहुन्छ: “यदि मैले स्पष्ट रूपमा बोलिनँ भने, मानिस कहिल्यै होसमा आउनेछैन, र ऊ थाहै नपाई मेरो सजायमा पर्नेछ—किनभने मानिस मलाई मेरो देहमा चिन्दैन।” जो मासु र रगतले बनेका छन् तिनीहरू सबैलाई परमेश्‍वरद्वारा मार्गदर्शन गरिन्छ, तैपनि तिनीहरू शैतानको बन्धनमा पनि जिउँछन्, त्यसैले मानिसहरूले एकअर्कासँग कहिल्यै सामान्य सम्बन्ध राखेका छैनन्, चाहे त्यो वासनाका कारणले होस्, वा आराधनाका कारणले होस्, वा तिनीहरूको वातावरणका प्रबन्धहरूका कारणले होस्। परमेश्‍वरले सबैभन्दा बढी घृणा गर्ने भनेकै यस्ता असामान्य सम्बन्धहरूलाई हो, र तसर्थ यस्तै सम्बन्धहरूका कारणले गर्दा परमेश्‍वरको मुखबाट निम्न वचनहरू आउँछन्: “मैले चाहने भनेको जीवनशक्तिले भरिपूर्ण जीवित प्राणीहरू हो, मृत्युमा डुबेका लासहरू होइन। म राज्यको टेबलमा विराजमान हुने हुनाले, म पृथ्वीका सबै मानिसलाई मेरो निरीक्षण स्वीकार गर्न आज्ञा दिनेछु।” परमेश्‍वर सम्पूर्ण ब्रह्माण्डभन्दा माथि हुँदा, हरेक दिन उहाँ मासु र रगतले बनेकाहरूको हरेक कार्यलाई अवलोकन गर्नुहुन्छ, र उहाँले तिनीहरूमध्ये एउटालाई पनि कहिल्यै अनदेखा गर्नुभएको छैन। परमेश्‍वरका कार्यहरू यिनै हुन्। त्यसैले, म सबै मानिसलाई आफ्ना विचार, धारणा, र कार्यहरू जाँच्न आग्रह गर्छु। म यो भन्दिनँ कि तँ परमेश्‍वरका लागि लाजको निसान बन्नुपर्छ, तँ बरु परमेश्‍वरको महिमाको प्रकटीकरण बन्नुपर्छ, ताकि तेरा सबै कार्य, वचन, र जीवनमा, तँ शैतानको ठट्टाको तारो नबनेस्। यो परमेश्‍वरले सबै मानिसलाई गर्ने माग हो।


अध्याय २१

परमेश्‍वरको नजरमा, मानिसहरू पशु-प्राणीको संसारका पशु-प्राणीहरू जस्तै हुन्। तिनीहरू एक-अर्कासँग झैझगडा गर्छन्, एक-अर्कालाई मार्छन्, र एक-अर्कासँग असाधारण अन्तरक्रिया गर्छन्। परमेश्‍वरको नजरमा, तिनीहरू उमेर वा लिङ्ग जे-जस्तो भए पनि एक-अर्काको विरुद्ध षड्यन्त्र गर्ने बनमान्छेहरू जस्ता पनि छन्। त्यसकारण, सारा मानवजातिले गर्ने र प्रकट गर्ने सबै कुरा कहिल्यै पनि परमेश्‍वरका अभिप्रायहरू अनुरूपका थिएनन्। परमेश्‍वरले आफ्‍नो अनुहार छोप्‍नुहुने समय नै संसारभरिका सबै मानिसहरूलाई जाँचिने समय हो। सबै मानिसहरू पीडामा आर्तनाद गर्छन्, तिनिहरू सबै महाविपत्तिको खतरामा जिउँछन्, र तिनीहरूमध्ये एक जना पनि परमेश्‍वरको न्यायबाट कहिल्यै उम्केको छैन। वास्तवमा, परमेश्‍वर देह बन्‍नुको प्राथमिक उद्देश्य भनेको मानिसको न्याय गर्नु र उहाँको देहमा उसलाई दोषी ठहर्‍याउनु हो। परमेश्‍वरको मनमस्तिष्कभित्र, कसलाई तिनीहरूका सारअनुसार मुक्ति दिने वा कसलाई नष्ट गर्ने भन्‍ने बारेमा निर्णय गरिएको धेरै भइसकेको छ, र यस कुरालाई अन्तिम चरणको अवधिमा क्रमिक रूपमा स्पष्ट परिनेछ। दिन र महिनाहरू बित्‍ने क्रममा, मानिसहरू परिवर्तन हुन्छन् र तिनीहरूको मूल स्वरूप प्रकट हुन्छन्। जब अण्डा चिरा पर्दै खोलिइन्छ तब त्यसमा कुखुरा छ कि हाँस छ भन्‍ने कुरा स्पष्टै हुन्छ। अण्डा चिरा पर्ने समय नै पृथ्वीका विपत्तिहरू समाप्त हुने समय हो। यसबाट के देख्‍न सकिन्छ भने, भित्रपट्टि “कुखुरा” छ कि “हाँस” छ भनेर जान्‍नको लागि, “अण्डा” लाई चिरा पार्नैपर्छ। परमेश्‍वरको हृदयमा भएको योजना यही हो, र यसलाई पूरा गरिनैपर्छ।

“दयनीय, तुच्‍छ मानवजाति! मानिसले किन मलाई प्रेम गर्छ, तर मेरो आत्माका अभिप्रायहरूलाई पछ्याउन सक्दैन?” मानिसको यो स्थितिको कारण, परमेश्‍वरका अभिप्रायहरूलाई सन्तुष्ट तुल्याउनको लागि ऊ काटछाँट भएर जानैपर्छ। मानवजातिप्रतिको परमेश्‍वरको घृणाको कारण, उहाँले धेरै पटक यो कुराको घोषणा गर्नुभएको छ: “हे सबै मानवजातिका विद्रोहीहरू हो! तिनीहरूलाई मेरा पैतालामुनि किच्याइनैपर्छ; तिनीहरू मेरो सजायद्वारा लोप हुनैपर्छ, र मेरो महान् कार्य समाप्त भएको दिनमा तिनीहरूलाई मानवजातिको बीचबाट हटाइनैपर्छ, ताकि सारा मानवजातिले तिनीहरूको कुरूप अनुहार जान्‍न सकून्।” परमेश्‍वर देहमा सबै मानिसहरूसँग बोलिरहनुभएको छ, र उहाँ आत्मिक क्षेत्रमा शैतानसँग पनि बोलिरहनुभएको छ, जुन सम्पूर्ण ब्रह्माण्डभन्दा माथि छ। परमेश्‍वरको अभिप्राय यही नै हो, र परमेश्‍वरको ६,००० वर्षे योजनाले हासिल गर्नुपर्ने कुरा पनि यही हो।

यथार्थमा, परमेश्‍वर विशेष रूपमा सामान्य हुनुहुन्छ, र उहाँले आफै उपस्थित भई व्यक्तिगत रूपमा काम गर्नुभयो र तिनलाई आफ्‍नै आँखाले हेर्नुभयो भने मात्रै पूरा गर्न सकिने कतिपय कुराहरू पनि छन्। यो मानिसहरूले कल्‍पना गरेजस्तो छैन, सबै कुरा उहाँले चाहनुभएजस्तै अघि बढ्दै जाँदा परमेश्‍वर पल्टेर बस्‍नुहुन्‍न; शैतानले मानिसहरूमा ल्याएको खलबलीको परिणाम यही हो, जसले गर्दा मानिसहरूलाई परमेश्‍वरको साँचो अनुहारको बारेमा अस्पष्ट तुल्याउँछ। त्यसकारण, अन्तिम युगको अवधिमा, परमेश्‍वर मानिसको सामु कुनै कुरा नलुकाई आफ्‍नो व्यावहारिकता खुलस्त रूपमा प्रकट गर्न देह बन्नुभएको छ। परमेश्‍वरको स्वभावका कतिपय व्याख्याहरू पूर्ण रूपमा अत्युक्ति हुन्, जस्तै परमेश्‍वरले एउटा शब्‍दले वा थोरै विचारले पनि संसारलाई नष्ट गर्न सक्‍नुहुन्छ भन्‍ने भनाइ। परिणामस्वरूप, धेरैजसो मानिसहरूले यस्ता कुराहरू भन्छन्, परमेश्‍वर सर्वशक्तिमान् हुनुहुन्छ र पनि किन उहाँले एकै गाँसमा शैतानलाई निल्‍न सक्‍नुहुन्‍न। यी हास्यास्पद शब्‍दहरू हुन्, र यी शब्‍दहरूले मानिसहरूले अझै पनि परमेश्‍वरलाई चिनेका छैनन् भन्‍ने देखाउँछ। परमेश्‍वरले उहाँका शत्रुहरूको विनाश गर्नको लागि प्रक्रियाको आवश्यकता पर्छ, तैपनि परमेश्‍वर दिग्विजयी हुनुहुन्छ भन्‍ने कुरा साँचो हो: परमेश्‍वरले अन्तिममा आफ्‍ना शत्रुहरूलाई जित्‍नुहुनेछ। त्यसरी नै जसरी बलियो देशले कमजोर देशलाई जित्दा, यसले आफै चरणबद्ध रूपमा कहिले शक्तिको प्रयोग गर्दै, कहिले रणनीतिको प्रयोग गर्दै विजय हासिल गर्नुपर्छ। त्यसको एउटा प्रक्रिया हुन्छ, तर बलियो देशसँग नयाँ पुस्ताका परमाणु हतियारहरू छन् र कमजोर देश न्यून स्तरमा छ, त्यसकारण कमजोर देशले युद्ध नगरीकन हार खानेछ भनेर भन्‍न सकिँदैन। त्यो त विवेकहीन तर्क हो। बलियो देशले अवश्य नै जित्छ र कमजोर देशले अवश्य नै हार्छ भनेर भन्‍नु उचितै हुन्छ, तर बलियो देशले कमजोर देशलाई व्यक्तिगत रूपमा आक्रमण गरेपछि मात्रै बलियो देशलाई ठूलो शक्ति भनेर भन्‍न सकिन्छ। यसर्थ, परमेश्‍वरले सधैँ मानिसले उहाँलाई चिन्दैन भनेर भन्‍नुभएको छ। त्यसकारण, के माथिका वचनहरूले मानिसले किन परमेश्‍वरलाई चिन्दैन भन्‍ने तथ्यको एउटा पक्षलाई प्रतिनिधित्व गर्छन् त? के यी मानिसहरूका धारणाहरू हुन् त? परमेश्‍वर किन मानिसले उहाँको व्यावहारिकतालाई जानोस् भनेर व्यक्तिगत रूपमा देह बन्नुभयो त? यसप्रकार, धेरैजसो मानिसहरूले भक्त भई स्वर्गको आराधना गरे, तैपनि “मानिसका कार्यहरूद्वारा स्वर्ग कहिले पनि अलिकति समेत प्रभावित भएको छैन, अनि यदि मैले मानिसलाई गर्ने व्यवहार उसको हरेक कार्यमा आधारित रहेको भए, सारा मानवजाति मेरो सजायको बीचमा जिउनेथिए।”

परमेश्‍वरले मानिसको सारलाई स्पष्टै देख्‍नुहुन्छ। परमेश्‍वरका वाणीहरूमा, परमेश्‍वर मानिसद्वारा यति “कष्टमा पर्नुभएको” देखिन्छ कि उहाँले मानिसलाई थप कुनै ध्यान दिन चाहनुहुन्‍न, न त उहाँसँग उसको निम्ति अलिकति आशा नै छ; मानिस मुक्तिभन्दा बाहिर छ भन्‍ने देखिन्छ। “मैले धेरै मानिसलाई तिनीहरूको गलाबाट आँसु बगिरहेको अवस्थामा देखेको छु, र मेरा सम्पत्तिहरूको सट्टा धेरैले आफ्‍नो हृदय मलाई दिइरहेको मैले देखेको छु। त्यस्तो ‘भक्तिपन’ को बाबजुद पनि, मैले मानिसलाई उसका आवेगपूर्ण इच्छाहरूको परिणामस्वरूप कहिल्यै पनि मैले आफ्ना सबै कुरा खुलस्त रूपमा दिएको छैन, किनभने मानिस कहिले पनि आफूलाई मेरो सामुन्ने समर्पित गर्न इच्‍छुक भएको छैन।” जब परमेश्‍वरले मानिसको प्रकृतिको खुलासा गर्नुहुन्छ, मानिस आफैप्रति लज्‍जित हुन्छ, तर यो त सतही ज्ञानबाहेक केही पनि हुँदैन, र उसले परमेश्‍वरका वचनहरूमा आफ्नो प्रकृतिलाई साँचो रूपमा जान्‍न सक्दैन; तसर्थ, धेरैजसो मानिसहरूले परमेश्‍वरका अभिप्रायहरूलाई बुझ्‍दैनन्, परमेश्‍वरका वचनहरूमा तिनीहरूले आफ्‍नो जीवनको लागि मार्ग भेट्टाउँदैनन्, त्यसकारण तिनीहरू जति सुस्त हुन्छन्, परमेश्‍वरले तिनीहरूको त्यति नै गम्‍भीर रूपमा गिल्‍ला गर्नुहुन्छ। यसरी, तिनीहरू अचेत रूपमा घृणितपनको भूमिकामा प्रवेश गर्छन्—परिणामस्वरूप, तिनीहरूले आफूलाई “नरम तरवार” ले छेडिएको छ भन्‍ने कुरा आफै जान्‍न पुग्छन्। परमेश्‍वरका वचनहरूले मानिसका कार्यहरूलाई प्रशंसा गरेको, र मानिसका कार्यहरूलाई प्रोत्साहन दिएको देखिन्छ—तैपनि मानिसहरूलाई परमेश्‍वरले सधैँ तिनीहरूको गिल्‍ला गरिरहनुभएको छ जस्तो लाग्छ। त्यसकारण, जब तिनीहरूले परमेश्‍वरका वचनहरू पढ्छन्, तब बेला-बेलामा तिनीहरूको अनुहारको मांसपेशी फुरफुराउँछन्, मानौं तिनीहरू मुर्छा पर्न लागेका छन्। यो तिनीहरूको विवेकको अशुद्धता हो, र यही कारणले गर्दा तिनीहरूको मांसपेशी आफै फुरफुराउने गर्छ। तिनीहरूको पीडा यस्तो हुन्छ जसको निम्ति तिनीहरू हाँस्‍न चाहन्छन्, तैपनि तिनीहरू हाँस्‍न सक्दैनन्—न त तिनीहरू रुन नै सक्छन्, किनकि मानिसहरूको हास्यास्पद हाउभाउ रिमोट कन्ट्रोल “भिसिआर” बाट चालू गरिएको हुन्छ, तैपनि तिनीहरूले यसलाई बन्द गर्न सक्दैनन्, यसलाई सहन मात्रै सक्छन्। सबै सहकर्मी भेलाहरूमा “परमेश्‍वरका वचनहरूमा ध्यान केन्द्रित” गर्ने बारेमा प्रचार गरिए पनि, ठूलो रातो अजिङ्गरको सन्तानको प्रकृतिको बारेमा कसलाई थाहा छैन र? आमने-सामने हुँदा, तिनीहरू थुमाजस्तै आज्ञाकारी हुन्छन्, तर पिठ्यूँपछाडि तिनीहरू ब्वाँसाहरूजस्तो निर्दयी छन्, जुन कुरालाई यी वचनहरूमा देख्‍न सकिन्छ “मैले मेरा वचनहरू प्रदान गर्दा धेरै मानिसले मलाई साँचो रूपमा प्रेम गर्छन्, तापनि तिनीहरूले मेरा वचनलाई तिनीहरूका आत्मामा राख्दैनन्, त्यसको साटो तिनीहरूले ती वचनलाई अनौपचारिक रूपमा सार्वजनिक सम्पत्तिजस्तो गरेर प्रयोग गर्छन् र जब तिनीहरूलाई इच्छा हुन्छ तब ती वचन जहाँबाट आएका थिए त्यतै हुत्याउँछन्।” परमेश्‍वरले किन सधैँ मानिसको खुलासा गर्नुभएको छ। यसले के देखाउँछ भने मानिसको पुरानो प्रकृति कहिल्यै एक इन्च समेत हल्‍लिएको छैन। ताइ पर्वतजस्तै, यो करोडौँ करोड मानिसहरूको हृदयमा उच्‍च भई खडा भइरहन्छ, तर यु गोङ्गले[क] पहाडलाई हटाउने दिन आउनेछ; परमेश्‍वरको योजना यही हो। उहाँका वाणीहरूमा, परमेश्‍वरले मानिसलाई मापदण्डहरू नदिनुहुने, मानिसलाई चेतावनी नदिनुहुने, वा मानिसको जीवनमा देखिएको प्रकृति नऔंल्याउनुहुने कुनै एक क्षण पनि छैन। “जब मानिस मबाट टाढा हुन्छ, र जब उसले मलाई जाँच्छ, म बादलको बीचमा ऊबाट लुक्छु। परिणामस्वरूप, उसले मेरो नाम-निशानासमेत भेट्टाउन सक्दैन, र दुष्टले जे भन्छ त्यो मान्दै त्यसको हातमा जिउँछ।” वास्तविकतामा, मानिसहरूले परमेश्‍वरको उपस्थितिमा जिउने अवसर विरलै पाउँछन्, किनभने तिनीहरूसँग खोजी गर्ने इच्छा निकै कम हुन्छ; परिणामस्वरूप, धेरैजसो मानिसहरूले परमेश्‍वरलाई प्रेम गरे पनि, तिनीहरू दुष्टको अधीनमा जिउँछन्, र तिनीहरूले गर्ने सबै कुरा दुष्टले नियन्त्रित गरेको हुन्छ। यदि मानिसहरू साँच्‍चै नै परमेश्‍वरको ज्योतिमा जिए भने, हरेक दिन हरेक क्षण परमेश्‍वरको खोजी गरे भने, परमेश्‍वरले यसरी बोल्‍नुपर्ने कुनै आवश्यकता हुनेथिएन, होइन र? जब मानिसहरूले पाठहरूलाई पन्छाउँछन्, तब तिनीहरूले परमेश्‍वरलाई पनि पुस्तकसँगै तुरुन्तै पन्छाउँछन्, त्यसरी तिनीहरूले आफ्‍नै कामकाजसित मात्र सरोकार राख्छन्, त्यसपछि परमेश्‍वर तिनीहरूको हृदयबाट हराउनुहुन्छ। तैपनि जब तिनीहरूले फेरि पुस्तक उठाउँछन्, तब तिनीहरूलाई आफूले परमेश्‍वरलाई आफ्नो मनमस्तिष्कको सबैभन्दा पछाडि थन्काएको कुरा अचानक थाहा हुन्छ। मानिसको “स्मरण विहीन” जीवन यस्तै हुन्छ। परमेश्‍वरले जति धेरै बोल्‍नुहुन्छ, उहाँका वचनहरू त्यति नै उच्‍च हुँदै जान्छन्। जब ती वचनहरू चरम अवस्थामा पुग्छन्, सबै काम समाप्त हुन्छ, परिणामस्वरूप, परमेश्‍वरले आफ्‍ना वाणीहरूलाई रोक्‍नुहुन्छ। परमेश्‍वरले जुन सिद्धान्तअनुसार काम गर्नुहुन्छ त्यो सिद्धान्त भनेको उहाँको काम चरम अवस्थामा पुगेपछि समाप्त गर्नु हो; यो चरम विन्दुमा पुगेपछि उहाँले निरन्तर काम गरिरहनुहुनेछैन, बरु अचानक यसलाई रोक्‍नुहुनेछ। उहाँले कहिल्यै पनि अनावश्यक काम गर्नुहुन्‍न।

फूटनोटहरू:

क. “बुढा बा यु” को नामबाट पनि चिनिने यु गोङ्ग चिनियाँ दन्त्यकथाका चर्चित पात्र हुन्। युले पहाड सारेको कथाले सम्भवै नहोला जस्तो लाग्ने कुनै कार्य सामना गर्दा देखाइएको दृढता प्रतिनिधित्व गर्छ।


अध्याय २२ र २३

आज, सबै जना परमेश्‍वरका अभिप्रायहरूलाई बुझ्‍न र परमेश्‍वरको स्वभावलाई जान्‍न इच्‍छुक छन्, तैपनि तिनीहरूले जे गर्ने इच्छा गर्छन्, त्यसलाई किन अघि बढाउन सक्दैनन्, किन तिनीहरूको हृदयले तिनीहरूको विरुद्धमा सधैँ विद्रोह गर्छ र तिनीहरूले आफूले चाहेको कुरा हासिल गर्न सक्दैनन् भन्‍ने कुरा कसैलाई पनि थाहा छैन। परिणामस्वरूप, तिनीहरू फेरि तीव्र निराशाद्वारा व्याकुल हुन्छन्, र तिनीहरू भयभीत पनि हुन्छन्। यी बाझिने भावनाहरूलाई व्यक्त गर्न नसक्‍ने हुनाले, तिनीहरूले दुःखमा आफ्‍नो शिर निहुर्‍याउन र अनवरत रूपमा आफूलाई यस्ता प्रश्‍नहरू सोध्न मात्रै सक्छन्: “के परमेश्‍वरले मलाई अन्तर्दृष्टि नदिनुभएको हुन सक्छ? के परमेश्‍वरले मलाई गुप्त रूपमा त्याग्‍नुभएको हुन सक्छ? सायद अरू सबै जना ठीक-ठाक छन्, र मबाहेक तिनीहरू सबैलाई परमेश्‍वरले अन्तर्दृष्टि दिनुभएको छ। परमेश्‍वरका वचनहरू पढ्दा किन म सधैँ विचलित हुन्छु—किन म कहिल्यै कुनै कुरा बुझ्‍न सक्दिनँ?” मानिसहरूको मनमा त्यस्ता विचारहरू भए पनि कसैले कहिल्यै ती व्यक्त गर्ने आँट गर्दैन; तिनीहरू भित्र-भित्रै सङ्घर्ष मात्र गरिरहन्छन्। वास्तवमा, परमेश्‍वरले बाहेक अरू कसैले पनि उहाँका वचनहरूलाई बुझ्‍न वा उहाँका साँचो अभिप्रायहरूलाई जान्‍न सक्दैन। तैपनि परमेश्‍वरले सधैँ मानिसहरूलाई उहाँका अभिप्रायहरू बुझ्‍न लगाउनुहुन्छ—के यो त हाँसलाई रुखमा बस्‍न लगाउनु जस्तै होइन र? के परमेश्‍वरलाई मानिसका असफलताहरूबारे थाहा छैन? यो, परमेश्‍वरको कामको मोड हो, जसलाई बुझ्‍न मानिसहरू असफल भएका छन्, तसर्थ परमेश्‍वर भन्‍नुहुन्छ, “मानिस ज्योतिको बीचमा जिउँछ, तर उसलाई ज्योतिको मूल्य थाहा छैन। उसलाई ज्योतिको सार, र ज्योतिको स्रोत, र त्यति मात्र होइन, ज्योति कसको हो भन्‍ने कुरा थाहा छैन।” परमेश्‍वरका वचनहरूले मानिसलाई जे बताउँछन् र उसलाई जे माग्छन्, त्यसअनुसार त कोही पनि बाँच्‍नेछैनन्, किनभने मानिसको देहमा त्यस्तो केही पनि छैन जसले परमेश्‍वरका वचनहरूलाई स्वीकार गर्छ। त्यसकारण, परमेश्‍वरका वचनहरूमा समर्पित हुन सक्‍नु, कदर गर्न सक्नु र तृष्णा गर्न सक्‍नु, अनि मानिसको स्थितिलाई औंल्याउने परमेश्‍वरका वचनहरूलाई आफ्ना अवस्थाहरूमा लागू गरेर आफूलाई चिन्‍न सक्‍नु—यही नै सबैभन्दा उच्‍च मापदण्ड हो। जब आखिरमा राज्यको परिकल्पना पूरा हुन्छ, देहमा जिउने मानिस अझै पनि परमेश्‍वरका अभिप्रायहरूलाई बुझ्‍न नसक्‍ने अवस्थामा हुनेछ, र अझै पनि उसलाई उहाँको व्यक्तिगत अगुवाइको आवश्यकता पर्नेछ—तर मानिसहरूलाईशैतानबाट बाधा नै हुनेछैन, बरु तिनीहरूमा मानिसको सामान्य जीवन हुनेछ; शैतानलाई हराउने कार्यमा परमेश्‍वरको उद्देश्य यही हो, जुन कार्य उहाँले मुख्य रूपमा आफूले सृष्टि गरेको मानिसको मूल सारलाई पुनर्स्थापित गर्न गर्नुहुन्छ। परमेश्‍वरको विचारमा, “देह” ले निम्‍न कुरालाई जनाउँछ: परमेश्‍वरको सारलाई जान्‍न नसक्‍नु; आत्मिक क्षेत्रका कामकुरालाई देख्‍न नसक्‍नु; यसको साथै, शैतानद्वारा भ्रष्ट हुन सक्‍नु र परमेश्‍वरका आत्माद्वारा निर्देशित हुन सक्‍नु। परमेश्‍वरले सृष्टि गर्नुभएको देहको सार यही नै हो। स्वाभाविक रूपमा, यसको उद्देश्य मानवजातिको जीवनमा सुव्यवस्थाको कमीले पैदा हुने लथालिङ्ग अवस्थालाई हुन नदिनु पनि हो। परमेश्‍वरले जति धेरै बोल्‍नुहुन्छ, र उहाँले जति तीक्ष्‍णताको साथ बोल्‍नुहुन्छ, मानिसहरूले त्यति नै बढी बुझ्छन्। मानिसहरू अचेत रूपमा परिवर्तन हुन्छन्, र अचेत रूपमा नै ज्योतिमा जिउँछन्, तसर्थ “ज्योतिको कारण, तिनीहरू वृद्धि हुँदैछन्, अनि तिनीहरूले अन्धकारलाई छोडेका छन्।” यो, राज्यको सुन्दर दृश्य र धेरै पटक उल्‍लेख गरिएको “ज्योतिमा जिउनु र मृत्युबाट बिदा लिनु” हो। जब पृथ्वीमा सिनिम साकार हुन्छ—जब राज्य साकार हुन्छ—त्यस उप्रान्त पृथ्वीमा फेरि युद्ध हुनेछैन; तब फेरि कहिल्यै पनि अनिकाल, महामारी, र भूकम्पहरू हुनेछैनन्; मानिसहरूले हतियारहरू उत्पादन गर्न छोड्नेछन्; सबै जना शान्ति र स्थिरतामा जिउनेछन्; र मानिसहरूमाझ सामान्य व्यवहार हुनेछ, र देशहरूबीच सामान्य व्यवहार हुनेछ। तापनि त्यससँग वर्तमान समयको कुनै तुलना हुँदैन। आकाशमुनिका सबै थोक कोलाहलमा छन्, र हरेक देशमा बिस्तारै सत्ताकब्जा हुन थालेको छ। परमेश्‍वरका वाणीहरूको फलस्वरूप मानिसहरू बिस्तारै परिवर्तन हुँदैछन्, र आन्तरिक रूपमा प्रत्येक देश बिस्तारै ध्वस्त हुँदैछ। बेबिलोनका स्थिर जगहरू बालुवाको महलजस्तै हल्लिन थाल्छन् र परमेश्‍वरका अभिप्रायहरू परिवर्तन हुँदै जाँदा थाहै नपाई संसारमा ठूला परिवर्तनहरू हुन्छन्, अनि कुनै पनि समय हरप्रकारका चिह्नहरू देखा पर्छन्, त्यसले मानिसहरूलाई संसारको अन्तिम दिन आइपुगेको छ भनी देखाउँछन्! परमेश्‍वरको योजना यही हो; उहाँले काम गर्नुहुने चरणहरू यिनै हुन्, र प्रत्येक देश निश्चय टुक्रा-टुक्रा हुनेछ। पुरानो सदोम दोस्रोपटक नाश हुनेछ, र त्यसैले परमेश्‍वर भन्नुहुन्छ, “संसार पतन भइरहेको छ! बेबिलोन पक्षाघातको चपेटामा छ!” परमेश्‍वरबाहेक अरू कसैले पनि यो पूर्ण रूपले बुझ्न सक्दैन, आखिर जे भए पनि मानिसको चेतना सीमित छ। उदाहरणको लागि, आन्तरिक मामिला मन्त्रीहरूलाई वर्तमान परिस्थितिहरू अस्थिर र कोलाहलमय छन् भनी थाहा हुन सक्छ, तर ती समाधान गर्न तिनीहरू असक्षम हुन्छन्। तिनीहरूले आफ्नो शिर उच्च हुने, सूर्य एकचोटि फेरि पूर्वबाट उदाएर, देशभरि चम्कने र मामिलाहरूको यस दयनीय अवस्थालाई उल्टाउने दिनको आशा गर्दै तिनीहरू जे हुँदैछ, त्यसैसँग अगाडि मात्र बढ्न सक्छन्। तापनि, सूर्य फेरि दोस्रो पटक उदाउँदा त्यसको उद्देश्य भनेको पुरानो व्यवस्थालाई पुनर्स्थापित गर्नु होइन भन्‍ने तिनीहरूलाई अत्तोपत्तो हुँदैन—यो एउटा पुनर्जागरण हो, एउटा पूर्ण परिवर्तन हो। सारा ब्रह्माण्डको लागि परमेश्‍वरको योजना यस्तै छ। उहाँले नयाँ संसार ल्याउनुहुनेछ, तर सबैभन्दा महत्त्वपूर्ण कुरा, उहाँले पहिले मानिसलाई नवीकरण गर्नुहुनेछ। आज, सबैभन्दा महत्त्वपूर्ण कुरा भनेको मानिसहरूलाई परमेश्‍वरका वचनहरूभित्र ल्याउनु हो, तिनीहरूलाई तिनीहरूको हैसियतका आशिष्‌ उपभोग गर्न दिनु मात्र होइन। त्यसबाहेक, परमेश्‍वर भन्‍नुहुन्छ, “राज्यमा म नै राजा हुँ—तर मानिसले मलाई राज्यको राजाको रूपमा व्यवहार गर्नुको सट्टा ‘स्वर्गबाट ओर्लनुभएको मुक्तिदाता’ का रूपमा व्यवहार गर्छ। परिणामस्वरूप, ऊ मैले उसलाई दान दिएको चाहन्छ तर मेरो बारेमा ज्ञानको खोजी गर्दैन।” सबै मानिसको वास्तविक अवस्था यस्तै छ। आज, सबैभन्दा महत्त्वपूर्ण कुरा भनेको मानिसहरूको अतृप्त लोभलाई पूर्ण रूपमा हटाउनु र यसरी उसलाई कुनै कुरा नमागी परमेश्‍वरलाई चिन्‍न लगाउनु हो। त्यसकारण परमेश्‍वरले यसो भन्‍नुभएको कुरामा कुनै आश्‍चर्य छैन, “धेरै जनाले मेरो अघि भिखारीले जस्तो बिन्ती गरेका छन्; धेरैले मेरो अघि आफ्ना ‘बोराहरू’ खोलेका छन् र बाँच्‍नका लागि मलाई खानेकुरा मागेका छन्।” यस्ता स्थितिहरूले मानिसहरूको लोभलाई सङ्केत गर्नुका साथै मानिसहरूले परमेश्‍वरलाई प्रेम गर्दैनन्, तर उहाँबाट मागहरू गर्छन्, वा आफूले चाहेका कुराहरू प्राप्त गर्ने प्रयास गर्छन् भन्‍ने देखाउँछन्। मानिसहरूमा भोकाएको ब्‍वाँसोको प्रकृति छ; तिनीहरू सबै धूर्त र लोभी छन्, त्यसकारण परमेश्‍वरले तिनीहरूलाई फेरि पनि मापदण्डहरू दिनुहुन्छ, यसरी तिनीहरूलाई तिनीहरूको लोभको हृदय हस्तान्तरण गर्न र इमानदारीताको हृदयसहित परमेश्‍वरलाई प्रेम गर्न बाध्य तुल्याउनुहुन्छ। वास्तवमा, अहिलेसम्‍म मानिसहरूले आफ्‍नो सारा हृदय परमेश्‍वरलाई दिन बाँकी नै छ; तिनीहरू परमेश्‍वरमा पूर्ण रूपले भरोसा नगरी कहिले आफैमा र कहिले परमेश्‍वरमा भरोसा गर्दै दुईवटा डुङ्गामा खुट्टा हाल्छन्। जब परमेश्‍वरको काम निश्‍चित बिन्दुमा पुग्छ, सबै मानिस साँचो प्रेम र विश्‍वासमा जिउनेछन्, र परमेश्‍वरका अभिप्रायहरू पूरा भएको हुनेछ; तसर्थ, परमेश्‍वरका मापदण्डहरू त्यति धेरै उच्‍च छैनन्।

स्वर्गदूतहरू स्वर्ग र पृथ्वीको बीचमा हतार-हतार आवतजावत गर्दै र हरेक दिन आत्मिक क्षेत्रमा फर्केपछि मानव संसारमा ओर्लँदै परमेश्‍वरका पुत्रहरू र मानिसहरूमाझ निरन्तर चहलपहल गरिरहेका हुन्छन्। तिनीहरूको कर्तव्य यही हो, तसर्थ, हरेक दिन परमेश्‍वरका पुत्रहरू र मानिसहरूको गोठाला गरिन्छ, अनि तिनीहरूको जीवन क्रमिक रूपमा परिवर्तन हुँदै जान्छ। परमेश्‍वरले आफ्‍नो रूप परिवर्तन गर्नुहुने दिन, पृथ्वीमा स्वर्गदूतहरूको कार्य औपचारिक रूपमा समाप्त हुनेछ र तिनीहरू स्वर्गको क्षेत्रमा फर्कनेछन्। आज, परमेश्‍वरका सबै पुत्र र मानिसहरू उही अवस्थामा छन्। हरेक सेकन्ड बित्दै जाँदा सबै मानिस परिवर्तन भइरहेका छन्, र परमेश्‍वरका पुत्रहरू र मानिसहरू क्रमिक रूपमा परिपक्‍व हुँदै गइरहेका छन्। यसको तुलनामा, सबै विद्रोही पनि ठूलो रातो अजिङ्गरको सामुन्ने परिवर्तन भइरहेका छन्: मानिसहरू अबउप्रान्त ठूलो रातो अजिङ्गरप्रति निष्ठावान छैनन्, र भूतात्माहरूले त्यसका बन्दोबस्तहरूलाई पछ्याउन छोडेका छन्। बरु तिनीहरूले “तिनीहरूलाई जे उचित लाग्छ त्यो गरेका छन्, र हरेकले आफ्नै बाटो हिँडेका छन्” तसर्थ, जब परमेश्‍वरले “पृथ्वीका देशहरू कसरी विनाश नहोलान् र? पृथ्वीका देशहरू कसरी पतन नहोलान् र?” भनी भन्‍नुहुन्छ, तब स्वर्गहरू एकै क्षणमा झर्छन्…। यो त, मानवजातिको अन्त्यको पूर्वलक्षण दिने अशुभ अनुभूतिजस्तै हो। यहाँ भविष्यवाणी गरिएका विभिन्‍न अशुभ चिन्‍हहरू नै ठूलो रातो अजिङ्गरको देशमा भइरहेका घटनाहरू हुन्, र ती घटनाबाट पृथ्वीका कोही पनि उम्कन सक्दैनन्। परमेश्‍वरका वचनहरूको भविष्यवाणी यस्तै छ। आज, सबै मानिसमा समय थोरै छ भन्‍ने आभास छ, र तिनीहरूलाई आफूमाथि विपत्ति आइपर्न लागेको अनुभूति हुन्छ भन्‍ने देखिन्छ—तैपनि तिनीहरूसँग उम्कने कुनै माध्यम छैन, तसर्थ तिनीहरू सबै आशाविहीन छन्। परमेश्‍वर भन्‍नुहुन्छ, “मैले दिनदिनै मेरो राज्यको ‘भित्री कोठा’ सजाउँदा कहिल्यै कोही पनि मेरो काममा बाधा दिन मेरो ‘काम गर्ने कोठा’ मा अचानक आएको छैन।” वास्तवमा, परमेश्‍वरका वचनहरूको अर्थ मानिसहरूले परमेश्‍वरलाई उहाँका वचनहरूमा चिनून् भन्‍ने मात्र होइन। सबैभन्दा मुख्य कुरा, ती वचनहरूले के सङ्केत दिन्छन् भने, हरेक दिन उहाँको कामको अर्को भागको कार्य गर्न परमेश्‍वरले समस्त ब्रह्माण्डभरि सबै किसिमका घटनाक्रम मिलाउनुहुन्छ। उहाँले “कहिल्यै कोही पनि मेरो काममा बाधा दिन मेरो ‘काम गर्ने कोठा’ मा अचानक आएको छैन” भनेर भन्‍नुको कारण के हो भने, परमेश्‍वरले ईश्‍वरीयतामा काम गर्नुहुन्छ र मानिसहरू चाहेर पनि उहाँको काममा सहभागी हुन सक्दैनन्। म तँलाई सोध्छु: के तैँले सम्पूर्ण ब्रह्माण्डको हरेक घटनाक्रमलाई साँच्‍चै मिलाउन सक्थिस्? के तैँले पृथ्वीका मानिसहरूलाई तिनीहरूका पुर्खाहरूविरुद्ध जाने तुल्याउन सक्थिस्? के तैँले सम्पूर्ण ब्रह्माण्डका मानिसहरूलाई परमेश्‍वरको सेवा गर्ने गरी परिचालन गर्न सक्थिस्? के तैँले शैतानलाई दङ्गा मच्चाउन लगाउन सक्थिस्? के तैँले मानिसहरूलाई संसार उजाड र रित्तो छ भन्‍ने अनुभूति गराउन सक्थिस्? मानिसहरू त्यस्ता कार्यहरू गर्न असमर्थ छन्। विगतमा, जब शैतानका “सीपहरू” पूर्ण रूपमा प्रकट हुन बाँकी नै थिए, त्यो बेला त्यसले परमेश्‍वरको कार्यको हरेक चरणमा सधैँ बाधा पुऱ्याउँथ्यो; यस चरणमा शैतानका चलाकीहरू सकिएका छन्, र परमेश्‍वरले त्यसलाई त्यसको साँचो रङ्ग देखाउन लगाउनुभएको छ, ताकि मानिसहरूले त्यसलाई चिन्‍न सकून्। “मेरो काममा कसैले कहिल्यै पनि बाधा दिएको छैन” भन्‍ने वचनहरूको सत्यता यही नै हो।

हरेक दिन, मण्डलीका मानिसहरूले परमेश्‍वरका वचनहरू पढ्छन्, र हरेक दिन, तिनीहरूलाई “अप्रेसन टेबल” मा चिरफार गरिन्छ। उदाहरणको लागि, “आफ्नो ओहदा गुमाउने,” “खारेज हुने,” “उनीहरूको डर कम हुन्छ र मानसिक सन्तुलन पुनर्स्थापित भएपछि,” “परित्याग,” र “‘भावना’ रहित”—त्यस्ता गिल्‍लाका वचनहरूले मानिसहरूलाई “कष्ट दिन्छन्” र तिनीहरूलाई लाजले बोधो तुल्याउँछ। मानौं तिनीहरूको सम्पूर्ण शरीरको कुनै पनि अङ्गले—शिरदेखि पाइतालासम्‍म, भित्रदेखि बाहिरसम्‍म—परमेश्‍वरको स्वीकृती प्राप्त गर्दैन। परमेश्‍वरले किन उहाँका वचनहरूद्वारा मानिसहरूको जीवनलाई त्यति उदाङ्गो पारिदिनुहुन्छ? के परमेश्‍वरले जानी-जानी मानिसहरूका लागि कामकुरा कठिन बनाइरहनुभएको छ? यो त सबै मानिसहरूको अनुहार धोएर हटाउन नसकिने हिलोले भरिएको जस्तै कुरा हो। हरेक दिन, शिर निहुर्‍याउँदै, तिनीहरूले ठग मानिसहरूले जस्तो आफ्‍ना पापहरूको लेखा दिन्छन्। मानिसहरूलाई शैतानले यति भ्रष्ट तुल्याएको छ कि तिनीहरूलाई आफ्ना वास्तविक स्थितिहरूबारे समेत पूर्ण रूपमा थाहा छैन। तर परमेश्‍वरको नजरमा, तिनीहरूको शरीरको हरेक अङ्गमा, तिनीहरूको मासीमा समेत शैतानको विष छ; परिणामस्वरूप, परमेश्‍वरका प्रकाशहरू जति प्रगाढ बन्छन्, मानिसहरू त्यति नै भयभीत हुन्छन्, यसरी सबै मानिसलाई शैतान चिन्‍ने र मानिसमा रहेको शैतानलाई देख्‍ने तुल्याइन्छ, किनभने तिनीहरू आफ्‍नो नाङ्गो आँखाले शैतानलाई देख्‍न नसक्‍ने अवस्थामा रहिआएका छन्। अनि सबै जना वास्तविकतामा प्रवेश गरिसकेका हुनाले, परमेश्‍वरले मानिसको प्रकृतिलाई खुलासा गर्नुहुन्छ—भन्‍नुको अर्थ, उहाँले शैतानको स्वरूपलाई खुलासा गर्नुहुन्छ—यसरी मानिसलाई वास्तविक, छुन सकिने शैतान देख्‍ने तुल्याउनुहुन्छ, र तिनीहरूलाई व्यावहारिक परमेश्‍वरलाई अझै राम्ररी चिन्ने अवसर दिनुहुन्छ। परमेश्‍वरले मानिसलाई देहमा हुनुभएको आफूलाई चिनाउनुहुन्छ, र उहाँले शैतानको स्वरूप बनाउनुहुन्छ, र यसरी मानिसलाई सबै मानिसको देहमा रहेको वास्तविक, छुन सकिने शैतानलाई देख्‍न सक्‍ने तुल्याउनुहुन्छ। उल्लेख गरिएका यी विभिन्‍न स्थितिहरू सबै शैतानका कार्यका अभिव्यक्ति हुन्। त्यसकारण, के भन्‍न सकिन्छ भने देहमा रहेकाहरू सबै नै शैतानको स्वरूपका मूर्त रूप हुन्। परमेश्‍वर उहाँका शत्रुहरूको प्रतिकूल हुनुहुन्छ—उहाँहरू एकअर्काका वैरी हुनुहुन्छ, र उहाँहरू दुई फरक-फरक शक्ति हुनुहुन्छ; त्यसकारण, भूतात्माहरू सदासर्वदा भूतात्माहरू हुन्, र परमेश्‍वर सदासर्वदा परमेश्‍वर हुनुहुन्छ; उहाँहरू आगो र पानीजस्तै नमिल्‍ने, स्वर्ग र पृथ्वीजस्तै अलग हुनुहुन्छ। जब परमेश्‍वरले मानिसको सृष्टि गर्नुभयो, एक प्रकारका मानिसहरूमा स्वर्गदूतहरूको आत्मा थियो, जबकि अर्को प्रकारका मानिसहरूसँग कुनै आत्मा थिएन, त्यसकारण यी वर्गका मानिसहरूमा भूतका आत्माहरू आए, र त्यसरी तिनीहरूलाई भूतात्मा भनिन्छ। आखिर, स्वर्गदूतहरू भनेका स्वर्गदूतहरू नै हुन्, भूतात्माहरू भनेका भूतात्माहरू नै हुन्—अनि परमेश्‍वर, परमेश्‍वर नै हुनुहुन्छ। हरेकलाई त्यसको प्रकारअनुसार भनेर भन्‍नुको अर्थ यही हो, त्यसकारण जब स्वर्गदूतहरूले संसारमा शासन गर्छन् र आशिष्‌हरूको उपभोग गर्छन्, तब परमेश्‍वर आफ्‍नो वासस्थानमा फर्कनुहुन्छ अनि अरूहरू—परमेश्‍वरका शत्रुहरू—खरानी बन्छन्। वास्तवमा, बाहिरी रूपमा सबै मानिसले परमेश्‍वरलाई प्रेम गर्छन् भन्‍ने देखिन्छ, तर त्यसको जड तिनीहरूको सारमा हुन्छ—स्वर्गदूतहरूको प्रकृति भएकाहरू कसरी परमेश्‍वरको हातबाट उम्केर अतल कुण्‍डमा फालिन सक्छन् र? अनि भूतात्माहरूको प्रकृति भएकाहरूले कसरी कहिल्यै परमेश्‍वरलाई साँचो रूपमा प्रेम गर्न सक्छन् र? त्यस्ता मानिसहरूको सार परमेश्‍वरप्रति साँचो प्रेम गर्ने सार होइन, त्यसकारण तिनीहरूले कसरी राज्यमा प्रवेश गर्ने मौका पाउन सक्छन् र? परमेश्‍वरले भन्‍नुभएको यो वचनमा जस्तै उहाँले संसारको सृष्टि गर्नुहुँदा नै सबै कुरा परमेश्‍वरले मिलाउनुभएको छ: “म बतास र झरीमाझ अघि बढ्छु, र मैले मानिसहरूको माझमा वर्षौंवर्ष बिताएको छु, अनि समयमै आजको दिनमा आइपुगेको छु। के मेरो व्यवस्थापन योजनाका चरणहरू ठीक यिनै होइनन् र? मेरो योजनामा कसले कहिल्यै कुनै योगदान दिएको छ? मेरो योजनाका चरणहरूबाट को मुक्त भएर जान सक्छ?” देह बनेपछि, परमेश्‍वरले मानिसको जीवनको अनुभव गर्नैपर्छ—के यो व्यावहारिक परमेश्‍वरको व्यवहारिक पक्ष होइन र? मानिसको कमजोरीको कारण परमेश्‍वरले मानिसबाट कुनै कुरा पनि लुकाउनुहुन्‍न; बरु परमेश्‍वरले भन्‍नुभएको यो वचनमा जस्तै उहाँले मानिसको निम्ति सत्यतालाई उदाङ्गो पारिदिनुहुन्छ: “मैले मानिसहरूको माझमा वर्षौंवर्ष बिताएको छु।” उहाँ देहधारी परमेश्‍वर हुनुभएको हुनाले नै उहाँले एकपछि अर्को गर्दै पृथ्वीमा धेरै वर्ष बिताउनुभएको छ; त्यसरी नै, सबै किसिमका प्रक्रिया भएर गएपछि मात्रै उहाँलाई देहधारी परमेश्‍वर भनेर भन्‍न सकियो, त्यसपछि मात्रै उहाँले देहभित्रको ईश्‍वरीयतामा काम गर्न सक्‍नुभयो। त्यसपछि, सबै रहस्य प्रकट गरिसकेपछि, उहाँले आफ्‍नो रूप परिवर्तन गर्न स्वतन्त्र हुनुहुनेछ। परमेश्‍वरले प्रत्यक्ष रूपमा सङ्केत गर्नुभएको गैर-अलौकिकताबारे व्याख्याको अर्को पक्ष यही हो।

झारा नटारीकन, परमेश्‍वरका हरेक वचनको मापदण्डमा पुग्‍नु अत्यावश्यक छ—यो परमेश्‍वरको आज्ञा हो!


अध्याय २४ र २५

ध्यान दिएर नपढीकन, यी दुई दिनहरूका वाणीहरूमा केही कुरा पत्ता लगाउन असम्‍भव छ; वास्तवमा, तिनलाई एकै दिनमा बोलिएको भए हुनेथियो, तैपनि परमेश्‍वरले तिनलाई दुई दिनमा विभाजित गर्नुभयो। भन्‍नुको अर्थ, यी दुई दिनका वाणीहरू एउटा सिङ्गो वाणी हो, तर तिनलाई स्वीकार गर्न मानिसहरूका लागि सहज तुल्याउन, अनि मानिसहरूलाई सोच्‍ने मौका दिन परमेश्‍वरले तिनलाई दुई दिनमा विभाजित गर्नुभयो। मानिसप्रतिको परमेश्‍वरको वास्ता यस्तो छ। परमेश्‍वरको सबै काममा, सबै मानिसहरूले आ-आफ्‍नो कार्य गर्छन् र आ-आफ्‍नै स्थानमा रही आफ्‍नो कर्तव्य निर्वाह गर्छन्। स्वर्गदूतको आत्मा भएका मानिसहरूले मात्रै सहकार्य गर्दैनन्; शैतानका सबै आत्माहरूले झैं भूतको आत्मा भएकाहरूले पनि “सहकार्य” गर्छन्। परमेश्‍वरका वाणीहरूमा परमेश्‍वरका अभिप्रायहरू र मानिसको निम्ति उहाँका मापदण्डहरू देखिन्छन्। “मेरो सजाय सबै मानिसहरूमाथि आइपर्छ, तैपनि यो सबै मानिसहरूबाट टाढा पनि रहन्छ। हरेक व्यक्तिको सम्पूर्ण जीवन मप्रतिको प्रेम र घृणाले भरिएको हुन्छ” भन्‍ने वचनहरूले के देखाउँछ भने सबै मानिसहरूलाई चुनौती दिन परमेश्‍वरले सजायको प्रयोग गर्नुहुन्छ, यसरी तिनीहरूलाई उहाँको बारेमा ज्ञान प्राप्त गर्न लगाउनुहुन्छ। शैतानको भ्रष्टता र स्वर्गदूतहरूको दुर्बलताको कारण, परमेश्‍वरले मानिसहरूलाई सजाय दिन वचनहरूको मात्रै प्रयोग गर्नुहुन्छ, प्रशासनिक आदेशहरूको प्रयोग गर्नुहुन्‍न। सृष्टिको समयदेखि आजको दिनसम्‍मै, स्वर्गदूतहरू र सबै मानिसहरूसम्‍बन्धी परमेश्‍वरको कामको सिद्धान्त यही रहिआएको छ। स्वर्गदूतहरू परमेश्‍वरका हुन्, त्यसकारण एक दिन तिनीहरू अवश्य नै परमेश्‍वरको राज्यका मानिसहरू बन्‍नेछन्, र तिनीहरूलाई परमेश्‍वरका मानिसहरूले हेरचाह र रक्षा गर्नुहुनेछ। यसबीच, अरू सबैलाई पनि प्रकारअनुसार वर्गीकरण गरिनेछ। शैतानका सबै विभिन्‍न दुष्ट आत्‍माहरूलाई पनि सजाय दिइनेछ, र आत्माविनाका सबैलाई परमेश्‍वरका पुत्रहरू र मानिसहरूले शासन गर्छन्। परमेश्‍वरको योजना यही हो। तसर्थ, परमेश्‍वरले भन्‍नुभयो, “के मेरो दिनको आगमन वास्तवमै मानिसको मृत्युको क्षण हो त? के मेरो राज्य निर्मित हुँदा वास्तवमै मैले मानिसलाई नाश पार्छु त?” यी दुई सरल प्रश्‍नहरू भए पनि, ती सबै मानवजातिको गन्तव्यको लागि परमेश्‍वरको बन्दोबस्त हुन्। जब परमेश्‍वर आउनुहुन्छ, “समस्त ब्रह्माण्डका मानिसहरूलाई क्रूसमा उधोमुन्टो गरी टाँगिने” समय त्यही हुनेछ। सबै मानिसहरूकहाँ देखा परेर तिनीहरूलाई परमेश्‍वरको अस्तित्वको बारेमा जान्‍न दिन सजायको प्रयोग गर्नुको परमेश्‍वरको उद्देश्‍य यही हो। परमेश्‍वर पृथ्वीमा ओर्लनुहुने समय अन्तिम युग भएको हुनाले, पृथ्वीका देशहरू तिनीहरूको सबैभन्दा सङ्कटमय अवस्थामा हुने समय भएकोले, परमेश्‍वर भन्‍नुहुन्छ, “जब म पृथ्वीमा ओर्लेर आउँछु, यो अन्धकारले ढाकिएको हुन्छ र मानिस ‘गहिरो निद्रामा’ परेको हुन्छ।” त्यसकारण, आज देहधारी परमेश्‍वरलाई चिन्‍न सक्‍ने मानिसहरू थोरै मात्र छन्, लगभग कोही पनि छैनन्। अहिले अन्तिम युग भएको हुनाले, कसैले पनि कहिल्यै व्यावहारिक परमेश्‍वरलाई साँचो रूपमा चिनेको छैन, र मानिसहरूसँग परमेश्‍वरको बारेमा सतही ज्ञान मात्रै छ। यही कारणले गर्दा मानिसहरू पीडादायी शोधनमाझ जिउँछन्। जब मानिसहरूले शोधनलाई छोड्छन्, त्यो तिनीहरूले सजाय पाउन थाल्‍ने समय पनि हुन्छ, र तिनीहरूले उहाँलाई व्यक्तिगत रूपमा देखून् भनेर परमेश्‍वर सबै मानिसहरूकहाँ देखा पर्ने समय पनि त्यही नै हो। देहधारी परमेश्‍वरको कारण, मानिसहरू विपत्तिमा पर्छन् र तिनीहरूले आफैलाई मुक्त गर्न सक्दैनन्—यो परमेश्‍वरले ठूलो रातो अजिङ्गरलाई दिइने दण्ड हो, र यो उहाँको प्रशासनिक आदेश हो। जब वसन्तको न्यानोपन आइपुग्छ र फूलहरू फुल्‍न थाल्छ्न्, जब स्वर्गमुनिका सबै कुरालाई हरियालीले ढाक्छ र पृथ्वीका सबै कुरा ठीक-ठीक ठाउँमा हुन्छन्, तब सबै मानिसहरू र सबै थोक क्रमिक रूपमा परमेश्‍वरको सजायमा प्रवेश गर्नेछन्, र त्यो बेला पृथ्वीमा परमेश्‍वरले गर्नुहुने सबै कार्य समाप्त हुनेछ। परमेश्‍वर त्यसउप्रान्त पृथ्वीमा काम गर्ने वा बस्‍ने गर्नुहुनेछैन, किनभने परमेश्‍वरको महान् काम पूरा भइसकेको हुनेछ। के यो छोटो समयको लागि मानिसहरूले आफ्‍नो देहलाई पन्छाउन सक्दैनन्? मानिस र परमेश्‍वर बीचको प्रेमलाई के कुराले चिरा पार्न सक्छ? मानिस र परमेश्‍वर बीचको प्रेमलाई कसले छुटाउन सक्छ? के यो आमाबाबु, पति, दिदीबहिनी, पत्‍नी हुन् कि पीडादायी शोधन हो? के विवेकबाट आएका भावनाहरूले मानिसभित्रको परमेश्‍वरको स्वरूपलाई मेटाउन सक्छ? के एक-अर्काप्रतिको मानिसहरूको ऋणीपन र कार्यहरू तिनीहरू आफैले ल्याएको कुरा हो? के तिनलाई मानिसले समाधान गर्न सक्छ? कसले आफैलाई रक्षा गर्न सक्छ? के मानिसहरूले आफैले आफ्‍नो भरणपोषण गर्न सक्छन्? जीवनमा दह्रिला हुनेहरू को हुन्? को मलाई छोडेर आफै जिउन सक्छ? बारम्‍बार, परमेश्‍वरले किन सबै मानिसहरूलाई आत्म-चिन्तनको काम गर्न लगाउनुहुन्छ? परमेश्‍वरले किन यसो भन्‍नुहुन्छ, “तैपनि कसका कठिनाइ तिनीहरूका आफ्‍नै हातले ल्याएका हुन्छन् र?”

वर्तमानमा, ब्रह्माण्डभरि कालो अन्धकार छाएको छ, र मानिसहरू अचेत र सुस्त भएका छन्, तर घडीका सुईहरू जहिल्यै पनि अघि बढिरहेका छन्, मिनेट र सेकेन्ड रोकिँदैन, र पृथ्वी, सूर्य, र चन्द्रमाको परिक्रमण गति झन्-झन् छिटो बन्दैछ। मानिसहरूले आफ्‍नो भावनामा त्यो दिन त्यति टाढा छैन भन्‍ने अनुभूति गर्छन्; मानौं तिनीहरूको अन्तिम दिन तिनीहरूको आँखा अगाडि नै छ। मानिसहरूले आफ्‍नै मृत्युको घडीको लागि अटुट रूपमा सबै कुराको तयारी गर्छन्, ताकि यसले तिनीहरूको मृत्युमा एउटा उद्देश्य पूरा गरोस्; नत्र, तिनीहरू व्यर्थमा जिएका हुनेथिए। के त्यो अफसोसपूर्ण हुनेथिएन र? जब परमेश्‍वरले संसारलाई सर्वनाश गर्नुहुन्छ, उहाँले देशहरूका आन्तरिक मामलाहरू परिवर्तन गरेर यो काम थाल्‍नुहुन्छ, जहाँबाट सत्ता हडप्‍ने कार्यहरू सुरु हुन्छन्; यसरी परमेश्‍वरले ब्रह्माण्डभरि मानिसहरूको सेवा परिचालन गर्नुहुन्छ। ठूलो रातो अजिङ्गर गुँडुल्किएर बस्‍ने भूमि पनि प्रदर्शन क्षेत्र हो। आन्तरिक रूपमा यो टुक्रा-टुक्रा भएको हुनाले, यसका आन्तरिक मामलाहरू भताभुङ्ग भएका छन्, हरेक व्यक्ति आत्म-रक्षाको काममा लाग्छन्, अनि भागेर चन्द्रमामा जाने तयारी गर्छन्—तर तिनीहरू परमेश्‍वरको हातको प्रभुत्वबाट कसरी उम्कन सक्छन्? परमेश्‍वरले भन्‍नुभएजस्तै मानिसहरूले “आफ्‍नै तीतो कचौराबाट पिउँछन्।” घरायसी कलह हुने समय नै परमेश्‍वर पृथ्वीबाट बिदा हुनुहुने समय हो; परमेश्‍वर ठूलो रातो अजिङ्गरको देशमा बसिरहनुहुनेछैन, र उहाँले पृथ्वीको आफ्‍नो काम तुरुन्तै समाप्त गर्नुहुनेछ। समय उडेर जान्छ, र त्यति धेरै समय बाँकी छैन भनेर भन्‍न सकिन्छ। परमेश्‍वरका वचनहरूको शैलीबाट के देख्‍न सकिन्छ भने परमेश्‍वरले सम्पूर्ण ब्रह्माण्डका सबैको गन्तव्यको बारेमा बोलिसक्‍नुभएको छ, र उहाँसँग भन्‍नलाई बाँकी केही छैन। परमेश्‍वरले मानिसलाई यही कुरा प्रकट गर्नुहुन्छ। परमेश्‍वरले मानिसलाई सृष्टि गर्नुको उद्देश्यको कारण नै यसो भन्‍नुहुन्छ, “मेरा नजरमा, मानिस सबै थोकको शासक हो। मैले उसलाई पृथ्वीमा सबै थोक व्यवस्थापन गर्न दिएर कम मात्रामा अख्तियार दिएको छैन—हिमालका घाँसलाई, वनजङ्गलका जीव-जनावरहरूलाई, र पानीका माछाहरूलाई व्यवस्थापन गर्न दिएको छु।” जब परमेश्‍वरले मानिसलाई सृष्टि गर्नुभयो, उहाँले मानिसलाई सबै थोकको मालिक हुनेछ भनी पूर्वनिश्चित गर्नुभयो—तैपनि मानिसलाई शैतानले भ्रष्ट तुल्यायो, त्यसकारण ऊ आफ्‍नो चाहनाअनुसार जिउन सक्दैन। यसले आजको संसार ल्यायो, जहाँ मानिसहरू पशुभन्दा फरक छैनन्, र पर्वतहरू नदीसँग मिसिएका छन्, जसको परिणामस्वरूप “मानिसको सम्पूर्ण जीवन मानसिक चिन्ता र दौडधूप, रिक्ततामा थपिएको मस्ती बनेको छ।” मानिसको जीवनमा कुनै अर्थ नभएकोले, र मानिसलाई सृष्टि गर्नुको परमेश्‍वरको उद्देश्य यो नरहेकाले, सम्पूर्ण संसार नै धमिलिएको छ। जब परमेश्‍वरले सम्पूर्ण ब्रह्माण्डलाई सुव्यवस्थित गर्नुहुन्छ, सबै मानिसहरूले औपचारिक रूपमा मानव जीवन अनुभव गर्न थाल्‍नेछन्, त्यसपछि मात्रै तिनीहरूको जीवनको अर्थ हुन थाल्‍नेछ। मानिसहरूले तिनीहरूलाई परमेश्‍वरले दिनुभएको अख्‍तियारको प्रयोग गर्न थाल्‍नेछन्, र तिनीहरू औपचारिक रूपमा नै सबै थोकको सामुन्ने मालिकको रूपमा देखा पर्न थाल्‍नेछन्; तिनीहरूले पृथ्वीमा परमेश्‍वरको अगुवाइलाई स्वीकार गर्नेछन्, र अबउप्रान्त परमेश्‍वरको विरुद्धमा विद्रोह गर्न छोड्नेछन्, बरु उहाँमा समर्पित हुनेछन्। तर आजका मानिसहरू त्यो अवस्थाबाट निकै टाढा छन्। तिनीहरूले परमेश्‍वरमार्फत “आफ्‍नो गोजी भर्ने” काम मात्रै गर्छन्, त्यसकारण परमेश्‍वरले यस्ता प्रश्‍नहरू गर्नुहुन्छ, “के मैले मानिसमा गर्ने काम उसको निम्ति कुनै फाइदाको छैन र?” यदि परमेश्‍वरले यी प्रश्‍नहरू नगर्नुभएको भए, केही पनि हुनेथिएन; तर जब उहाँले यस्ता कुराहरू सोध्‍नुहुन्छ, कतिपय मानिसहरू दह्रिलो गरी खडा हुन सक्दैनन्, किनभने मानिसहरूको विवेक ऋणी हुन्छ, जुन पूर्ण रूपमा परमेश्‍वरका लागि होइन, बरु तिनीहरूको आफ्‍नै लागि हुन्छन्। सबै कुराको सम्पूर्णता रित्तो हुन्छ; तसर्थ, यी मानिसहरूलाई “हरेक धर्म, समाजका हरेक क्षेत्र, हरेक राष्ट्र, र हरेक सम्प्रदायका मानिसहरू सबैलाई पृथ्वीमा हुने रिक्तताको बारेमा थाहा छ, र तिनीहरू सबैले मेरो खोजी गर्छन् र मेरो पुनरागमनको प्रतीक्षा गर्छन्।” उहाँले खोक्रो पुरानो युगलाई समाप्त गर्न सक्‍नुहोस् भनेर, सबै मानिसहरूले परमेश्‍वरको पुनरागमनको तृष्णा गर्छन्, तैपनि तिनीहरू विपत्तिमा परिन्छ भनेर पनि डराउँछन्। सम्पूर्ण धार्मिक संसारलाई सबैले उजाड बनाएर अनि सबैले बेवास्ता गरेको अवस्थामा छोड्नेछन्; तिनीहरूसँग वास्तविकताको कमी हुन्छ, र तिनीहरूले परमेश्‍वरमाथिको तिनीहरूको विश्‍वास अस्पष्ट र अमूर्त छ भन्‍ने महसुस गर्नेछन्। समाजको हरेक क्षेत्रका मानिसहरू पनि छरपस्ट हुनेछन्, र हरेक राष्ट्र र सम्प्रदाय अस्तव्यस्त हुन थाल्‍नेछन्। समग्रमा, सबै थोकको नियमितता टुक्रा-टुक्रा हुनेछ, सबैले आफ्‍नो सामान्य अवस्थालाई गुमाउनेछन्, अनि मानिसहरूले आफ्‍नो साँचो अनुहार पनि प्रकट गर्नेछन्। तसर्थ, परमेश्‍वर भन्‍नुहुन्छ, “धेरै पटक मैले मानिसलाई बोलाएको छु, तैपनि कसैले कहिल्यै करुणाको अनुभूति गरेको छ? के कसैले कहिल्यै मानवतामा जिएको छ? मानिस देहमा जिउन सक्छ, तर ऊ मानवता विहीन छ। के ऊ पशु-प्राणीको राज्यमा जन्‍मिएको थियो?” मानिसको बीचमा पनि परिवर्तन भइरहेको छ, र यो परिवर्तनको कारण, हरेकलाई उसको प्रकारअनुसार वर्गीकरण गरिन्छ। आखिरी दिनहरूको अवधिमा परमेश्‍वरले गर्नुहुने काम यही हो, र आखिरी दिनहरूको कामले हासिल गर्नुपर्ने प्रभाव पनि यही नै हो। परमेश्‍वरले मानिसको सारको बारेमा अझै स्पष्टसाथ बताउनुहुन्छ, तसर्थ, के प्रमाणित हुन्छ भने, उहाँको कामको अन्त्य नजिकिँदै छ, यसको साथै परमेश्‍वर मानिसहरूबाट गुप्त हुनुहुन्छ, जसले तिनीहरूलाई अझै उदास अनुभव गराउँछ। मानिसहरूले परमेश्वरका अभिप्रायहरूलाई जति कम अवलोकन गर्छन्, तिनीहरूले आखिरी दिनहरूको परमेश्‍वरको कार्यलाई त्यति नै कम ध्यान दिन्छन्; यसले तिनीहरूलाई अवरोध पुऱ्याउनबाट रोक्छ, तसर्थ कसैले ध्यान नदिएको बेला परमेश्‍वरले आफूले गर्न चाहनुभएको काम गर्नुहुन्छ। युगौँयुग परमेश्‍वरले गर्नुहुने कामको सिद्धान्त यही नै हो। मानिसहरूको कमजोरीहरूलाई उहाँले जति कम ध्यान दिनुहुन्छ, परमेश्‍वरको ईश्‍वरीयता त्यति नै स्पष्ट बन्छ, त्यसकारण परमेश्‍वरको दिन झन्-झन् नजिकिन्छ।


अध्याय २६

परमेश्‍वरले बोल्‍नुभएका सबै वचनबाट के देख्‍न सकिन्छ भने, बितेर जाने हरेक दिनसँगै परमेश्‍वरको दिन नजिकिँदैछ। यस्तो लाग्छ, मानौं यो दिन मानिसहरूकै आँखाअगाडि छ, मानौं यो भोलि नै आइपुग्‍नेछ। तसर्थ, परमेश्‍वरका वचन पढिसकेपछि, सबै मानिस आतङ्कित हुन्छन्, र तिनीहरूले हल्‍का वर्षासँगै बतास चल्दा झर्ने पातहरूजस्तै संसारको केही विनाश पनि अनुभूति गर्छन्। मानिसहरूको नामनिसानै मेटिन्छ, मानौं तिनीहरू सबै पूर्ण रूपमा लोप भएका छन्। हरेकले अशुभ अनुभूति गर्छन्, र सबै मानिसले कठिन प्रयास गरे पनि र परमेश्‍वरका अभिप्रायहरूलाई पूरा पार्ने प्रयास गरे पनि, अनि परमेश्‍वरको इच्छासहज रूपमा र वाधारहित रूपमा अघि बढोस् भनेर हरेक व्यक्तिले परमेश्‍वरका अभिप्रायहरूलाई सन्तुष्ट तुल्याउन आफ्‍नो सारा सामर्थ्यको प्रयोग गरे पनि, त्यस्तो भावनामा सधैँ पूर्वचेतावनीको अनुभूति मिसिएको हुन्छ। आजका वाणीहरूलाई लिऊँ: यदि यी वाणी धेरै मानिसलाई सुनाइएको र समस्त ब्रह्माण्डको निम्ति घोषणा गरिएको भए, सबै मानिस घुँडा टेकेर रुनेथिए, किनभने आत्मिक बुझाइ भएकाहरू सबैले “म सारा पृथ्वीलाई छानबिन गर्नेछु र संसारको पूर्वमा धार्मिकता, प्रताप, क्रोध र सजायसहित देखा पर्दै, म अनगिन्ती मानिससामु आफूलाई प्रकाश गर्नेछु!” भन्‍ने वचनहरूमा परमेश्‍वरको सजायबाट कोही पनि उम्कन सक्दैन, र सजायको कष्ट भोगिसकेपछि, सबै मानिसलाई तिनीहरूको प्रकारअनुसार अलग गरिनेछ भन्‍ने कुरा देख्छन्। साँच्‍चै नै यो, परमेश्‍वरको कामको एउटा चरण हो, र यसलाई कसैले पनि परिवर्तन गर्न सक्दैन। जब परमेश्‍वरले संसारको सृष्टि गर्नुभयो, जब उहाँले मानवजातिलाई अगुवाइ गर्नुभयो, तब उहाँले आफ्‍नो बुद्धि र आश्‍चर्यजनकता देखाउनुभयो, र उहाँले यस युगलाई समाप्त गर्नुभएपछि मात्रै मानिसहरूले उहाँको साँचो धार्मिकता, प्रताप, क्रोध र सजायलाई देख्‍नेछन्। यसको साथै, सजायमार्फत मात्रै तिनीहरूले उहाँको धार्मिकता, प्रताप र क्रोधलाई देख्‍न सक्छन्; आखिरी दिनहरूको अवधिमा परमेश्‍वरको देहधारण अत्यावश्यक र अपरिहार्य भएझैँ, यो बाटो पनि हिँड्नु अत्यावश्यक र अपरिहार्य छ। सबै मानवजातिको अन्त्यको घोषणा गरिसकेपछि मात्रै, परमेश्‍वरले मानिसलाई उहाँले आज गर्नुहुने काम देखाउनुहुन्छ। उदाहरणको लागि, परमेश्‍वर भन्‍नुहुन्छ, “पुरानो दिनको इस्राएल उप्रान्त अस्तित्वमा छैन र आजको इस्राएल संसारमा ठाडो र उच्‍च हुँदै उदाएको छ र सारा मानवताको हृदयमा खडा भएको छ। आजको इस्राएलले निश्चय नै मेरा मानिसहरूका कारण अस्तित्वको आधार प्राप्त गर्नेछ!” “हे, घृणित मिश्र! … तँ कसरी पो मेरो सजायभित्र नजिउन सक्छस् र?” परमेश्‍वरले मानिसहरूलाई जानी-जानी उहाँका हातमा परेपछि दुईवटा विपरीत देशहरूले प्राप्त गर्ने परिणामहरू देखाउनुहुन्छ, जसले एक हिसाबमा इस्राएललाई जनाउँछ, जुन भौतिक हो, र अर्को हिसाबमा परमेश्‍वरका सबै चुनिएका मानिसलाई जनाउँछ—भन्‍नुको अर्थ, इस्राएल परिवर्तन हुने क्रममा परमेश्‍वरका चुनिएका मानिसहरू कसरी परिवर्तन हुन्छन् भन्‍ने कुरा देखाउनुहुन्छ। जब इस्राएल यसको मौलिक स्वरूपमा फर्किएको हुन्छ, चुनिएका सबैलाई त्यसपछि पूर्ण तुल्याइनेछ—भन्‍नुको अर्थ, इस्राएल परमेश्‍वरलाई प्रेम गर्नेहरू सबैको अर्थपूर्ण प्रतीक हो। यसबीच, मिश्रले चाहिँ परमेश्‍वरलाई घृणा गर्नेहरूको प्रतिनिधित्व गर्छ। यो जति सड्दै जान्छ, परमेश्‍वरले घृणा गर्नुहुने मानिसहरू त्यति नै भ्रष्ट हुँदै जान्छन्—त्यसपछि बेबिलोनको पतन हुन्छ। यसले एउटा स्पष्ट भिन्‍नता प्रस्तुत गर्छ। इस्राएल र मिश्रको अन्त्यको घोषणा गर्दै परमेश्‍वरले सबै मानिसको गन्तव्यलाई प्रकट गर्नुहुन्छ; तसर्थ, इस्राएलबारे उल्‍लेख गर्ने क्रममा, परमेश्‍वरले मिश्रबारे पनि कुरा गर्नुहुन्छ। यसबाट के देख्‍न सकिन्छ भने, मिश्र विनाश हुने दिन नै संसार नष्ट हुने दिन हो, र परमेश्‍वरले सबै मानिसलाई सजाय दिनुहुने दिन हो। चाँडै नै यस्तो हुनेछ; परमेश्‍वरले यो कार्य पूरा गर्न लाग्नुभएको छ, जुन मानिसको नाङ्गो आँखाको निम्ति अदृश्य तर अपरिहार्य र अपरिवर्तनीय छ। परमेश्‍वर भन्‍नुहुन्छ, “मेरो प्रतिरोध गर्ने सबैले निश्चय नै अनन्तका लागि मबाट सजाय पाउनेछन्। किनभने म डाही परमेश्‍वर हुँ र म कसैलाई पनि तिनीहरूले गरेका सबै कुराका निम्ति हल्का रूपमा छाड्नेछैन।” परमेश्‍वर किन यस्तो कठोर शैलीमा बोल्‍नुहुन्छ? अनि किन उहाँ ठूलो रातो अजिङ्गरको देशमा व्यक्तिगत रूपमा देह बन्‍नुभएको छ? परमेश्‍वरका वचनहरूबाट उहाँको उद्देश्यलाई देख्‍न सकिन्छ: उहाँ मानिसहरूलाई मुक्ति दिन, वा करुणा देखाउन, वा तिनीहरूको हेरचाह गर्न, वा रक्षा गर्न आउनुभएको होइन—उहाँ त उहाँलाई विरोध गर्ने सबै मानिसलाई सजाय दिन आउनुभएको हो। किनभने परमेश्‍वर भन्‍नुहुन्छ, “मेरो सजायबाट कोही पनि उम्कन सक्दैन।” परमेश्‍वर देहमा जिउनुहुन्छ, यसको साथै, उहाँ सामान्य व्यक्ति हुनुहुन्छ, तैपनि उहाँलाई व्यक्तिपरक हिसाबले चिन्‍न नसक्‍ने मानिसहरूको कमजोरीको लागि उहाँले तिनीहरूलाई क्षमा गर्नुहुन्‍न; बरु, उहाँले “सामान्य व्यक्ति” को माध्यमद्वारा, मानिसहरूलाई तिनीहरूको पापको निम्ति दोषी ठहर्‍याउनुहुन्छ, उहाँको देहलाई देख्‍नेहरू सबैलाई उहाँले सजाय पाउनेहरू बनाउनुहुनेछ, र तिनीहरू त्यसरी जो ठूलो रातो अजिङ्गरको देशका मानिसहरू होइनन् तिनीहरूका बलिदान बन्छन्। तर परमेश्‍वरको देहधारणको प्राथमिक उद्देश्यहरूमध्ये यो एक होइन। परमेश्‍वर ठूलो रातो अजिङ्गरसँग देहमा युद्ध गर्नको लागि, र युद्धद्वारा यसलाई लज्जित पार्नको लागि देह बन्‍नुभयो। ठूलो रातो अजिङ्गरसँग आत्मामा भन्दा देहमा युद्ध गर्दा परमेश्‍वरको महान् शक्ति अझ स्पष्ट देखिने हुनाले, परमेश्‍वरले आफ्‍ना कार्यहरू र आफ्‍नो सर्वशक्तिमान्‌ता देखाउन देहमा नै युद्ध गर्नुहुन्छ। अनगिन्ती मानिसलाई परमेश्‍वरको देहधारणले “निर्दोष रूपमा” दोषी ठहराएको छ, र अनगिन्ती मानिसलाई नरकमा फ्याँकिएको र सजायमा पारिएको छ, र तिनीहरूले देहमा कष्ट भोगेका छन्। यो परमेश्‍वरको धर्मी स्वभावको प्रदर्शन हो, र परमेश्‍वरलाई विरोध गर्नेहरू आज जसरी परिवर्तन भए पनि, परमेश्‍वरको धर्मी स्वभाव कहिल्यै पनि परिवर्तन हुनेछैन। एक पटक दोषी ठहरिएपछि, मानिसहरू सदासर्वदाको लागि दोषी ठहरिन्छन्, फेरि कहिल्यै खडा हुन सक्दैनन्। मानिसको स्वभाव परमेश्‍वरको जस्तो हुन सक्दैन। परमेश्‍वरको विरोध गर्नेहरूप्रति, मानिसहरू घरी तातो, घरी चिसो हुन्छन्; तिनीहरू घरी दायाँ, घरी बायाँ जान्छन्, घरी माथि, घरी तल हुन्छन्; तिनीहरू कहिल्यै पनि स्थिर रहन सक्दैनन् र भित्रैदेखि परमेश्‍वरको विरोध गर्नेहरूलाई तिनीहरू कहिले घृणा गर्छन्, कहिले मित्र बनाउँछन्। मानिसहरूले परमेश्‍वरको कामलाई नचिन्‍ने हुनाले आजका परिस्थितिहरू आएका हुन्। परमेश्‍वरले किन यस्ता वचनहरू बोल्‍नुहुन्छ, “स्वर्गदूतहरू आखिर स्वर्गदूतहरू नै हुन्; परमेश्‍वर आखिर परमेश्‍वर नै हुनुहुन्छ; भूतात्माहरू आखिर भूतात्माहरू नै हुन्; अधर्मीहरू अझै पनि अधर्मी नै हुन्; अनि पवित्र जनहरू पवित्र जनहरू नै हुन्”? के तिमीहरू यसलाई बोध गर्न सक्दैनौ? के परमेश्‍वरले गलत रूपमा याद गर्नुभएको हुन सक्छ? तसर्थ, परमेश्‍वर भन्‍नुहुन्छ, “सबै मानिसलाई तिनीहरूको प्रकारअनुसार वर्गीकरण गरिन्छ, र अनजान रूपमै उनीहरू आफ्‍नो ‘परिवार’ कहाँ फर्काइन्छन्।” यसबाट के देख्‍न सकिन्छ भने, आज परमेश्‍वरले सबै कुरालाई तिनीहरूको परिवारमा वर्गीकरण गर्नुभएको छ, त्यसैले अबउप्रान्त यो “असीमित संसार” रहँदैन र मानिसहरूले अबउप्रान्त एउटै ठूलो भाँडाबाट खाना खाँदैनन्, बरु तिनीहरूले आफ्‍नै घरमा आफ्नै भूमिका खेल्दै आफ्‍नो कर्तव्य पूरा गर्छन्। संसारलाई सृष्टि गर्ने क्रममा परमेश्‍वरको मूल उद्देश्य यही थियो; प्रकारअनुसार अलग गरिएपछि, मानिसहरूले “आ-आफ्‍नै खानेकुरा” खानेछन्, अर्थात्, परमेश्‍वरले न्याय सुरु गर्नुहुनेछ। परिणामस्वरूप, परमेश्‍वरको मुखबाट यी वचनहरू आए: “म सृष्टिको पहिलेको स्थिति पुनर्स्थापित गर्नेछु; म सबै कुरालाई मौलिक स्थितिमा पुनर्स्थापित गर्नेछु, सबै कुरालाई पूर्णतः परिवर्तन गर्नेछु, र सबै कुरालाई मेरो योजना अन्तर्गत पर्ने तुल्याउनेछु।” परमेश्‍वरका सबै कामको उद्देश्य ठीक यही नै हो, र यो कुरालाई बुझ्‍न कठिन छैन। परमेश्‍वरले आफ्‍नो काम पूरा गर्नुहुनेछ—के मानिस उहाँको कामको मार्गमा खडा हुन सक्छ र? अनि के परमेश्‍वरले उहाँ र मानिसबीच स्थापना गरिएको करारलाई च्यात्‍न सक्‍नुहुन्छ र? परमेश्‍वरका आत्माले गर्नुभएको कामलाई कसले बदल्न सक्छ र? के कुनै पनि मानिसले त्यसो गर्न सक्छ र?

विगतमा, मानिसहरूले परमेश्‍वरका वचनमा एउटा नियम बोध गरेका थिए: जब परमेश्‍वरका वचन बोलिन्छ, तिनलाई चाँडै नै वास्तविक बनाइन्छ। यसमा कुनै पनि झूट छैन। परमेश्‍वरले म सबै मानिसलाई सजाय दिनेछु भनी भन्‍नुभएको हुनाले, यसको साथै उहाँले आफ्‍नो प्रशासनिक आदेशहरूलाई जारी गर्नुभएको हुनाले, परमेश्‍वरको कामलाई निश्‍चित चरणसम्‍म अघि बढाइएको छ भन्‍ने देख्‍न सकिन्छ। सबै मानिसको निम्ति जारी गरिएको संविधानले तिनीहरूको जीवन र परमेश्‍वरप्रतिको तिनीहरूको मनोवृत्तिलाई सम्‍बोधन गरेको थियो। यो जडसम्म भने पुगेको थिएन; यो परमेश्‍वरको पूर्वनिर्धारित गन्तव्यमा आधारित थियो भनेर यसले भनेको छैन, तर त्यो बेलाको मानिसको बानीबेहोरामा आधारित थियो भनेर भनेको छ। आजका प्रशासनिक आदेशहरू असाधारण छन् र तिनले कसरी “सबै मानिसहरूलाई तिनीहरूका प्रकारअनुसार वर्गीकृत गरिनेछ, र तिनीहरूले आफ्‍ना कार्यहरूअनुसारका विभिन्न सजाय पाउनेछन्” भन्‍नेबारे बताउँछन्। ध्यान दिएर नपढुञ्‍जेल, यसमा कुनै समस्या भेट्टाउन सकिँदैन। अन्तिम युगको अवधिमा मात्रै परमेश्‍वरले सबै कुरालाई तिनीहरूको प्रकारअनुसार अलग गर्नुहुने हुनाले, यस वचनलाई पढिसकेपछि, धेरैजसो मानिस अकमक्‍क र अन्योल हुन्छन्; तिनीहरूले अझै पनि समयको आतुरीलाई नहेरीकन उदासीन मनोवृत्ति अपनाउँछन्, त्यसकारण तिनीहरूले यसलाई चेतावनीको रूपमा लिँदैनन्। किन यस बिन्दुमा सम्पूर्ण ब्रह्माण्डको निम्ति घोषणा गरिएको परमेश्‍वरका प्रशासनिक आदेशहरू मानिसलाई देखाइन्छ त? के यी मानिसहरूले समस्त ब्रह्माण्डका सबैलाई प्रतिनिधित्व गर्छन् त? के पछि परमेश्‍वरले यी मानिसहरूलाई अझै बढी कृपा गर्न सक्‍नुहुन्छ त? के यी मानिसहरू दुई-टाउके बनेका छन्? जब परमेश्‍वरले सम्पूर्ण ब्रह्माण्डका मानिसहरूलाई सजाय दिनुहुन्छ, जब सबै किसिमका महाविपत्तिहरूले प्रहार गर्छन्, यी महाविपत्तिहरूको परिणामस्वरूप सूर्य र चन्द्रमामा परिवर्तनहरू आउनेछन्, अनि जब यी महाविपत्तिहरू समाप्त हुन्छन्, सूर्य र चन्द्रमालाई परिवर्तन गरिसकिएको हुनेछ—अनि यसैलाई “परिवर्तनको कार्य” भनिन्छ। अवश्य नै, भविष्यका विपत्तिहरू अझै गम्‍भीर हुनेछन्। रातले दिनको ठाउँ लिन सक्छ, एक वर्षसम्‍म सूर्य देखा नपर्न सक्छ, धेरै महिनासम्‍म अत्याधिक तापक्रम हुन सक्छ, आकार घट्दै जाने चन्द्रमाले मानवजातिलाई सधैँ हेरिरहेको हुन सक्छ, सूर्य र चन्द्रमा एकसाथ उदाउने अनौठो घटना देखा पर्न सक्छ, र यस्तै-यस्तै अन्य कुराहरू हुन सक्छन्। धेरैपटकको चक्रीय परिवर्तनपछि, अन्तिममा समय बित्दै जाँदा, तिनीहरू नवीकरण हुनेछन्। परमेश्‍वरले दियाबलसको स्वामित्वमा हुनेहरूको लागि उहाँले बनाउनुभएको योजनालाई विशेष ध्यान दिनुहुन्छ। तसर्थ, उहाँले जानी-जानी यसो भन्‍नुहुन्छ, “ब्रह्माण्डभित्रका मानव जातिमध्ये, जो दियाबलसहरूका हुन् तिनीहरू सबै सखाप हुनेछन्।” यी “मानिसहरू” ले तिनीहरूको साँचो रङ्ग देखाउनुभन्दा पहिले परमेश्‍वरले तिनीहरूलाई सधैँ सेवा गर्न लगाउनको लागि प्रयोग गर्नुहुन्छ; परिणामस्वरूप, उहाँले तिनीहरूका कामलाई कुनै ध्यान दिनुहुन्‍न, तिनीहरूले राम्रो काम गरेको बेला पनि उहाँले तिनीहरूलाई कुनै “इनाम” दिनुहुन्‍न, न त तिनीहरूले नराम्ररी काम गर्दा तिनीहरूको “ज्याला” नै घटाइदिनुहुन्छ। त्यसकारण, उहाँले तिनीहरूलाई अवहेलना गर्नुहुन्छ र तिनीहरूसँग रूखो व्यवहार गर्नुहुन्छ। तिनीहरूको “असलपन” को कारण उहाँ अचानक परिवर्तन हुनुहुन्‍न, किनभने परमेश्‍वर र मानिसको बीचमा स्थापित गरिएको करारजस्तै, अनि “समुद्र सुके पनि र चट्टानहरू टुक्रा-टुक्रा भए पनि कुनै परिवर्तन आउनेछैन” भन्‍ने मानिसको भनाइजस्तै, समय वा स्थान जेसुकै भए पनि, मानिसको सार परिवर्तन हुँदैन। तसर्थ, परमेश्‍वरले यी मानिसहरूलाई तिनीहरूका प्रकारअनुसार वर्गीकरण मात्रै गर्नुहुन्छ र तत्परतासाथ ध्यान दिनुहुन्‍न। सृष्टिको समयदेखि आजको दिनसम्‍म, दियाबलसले कहिल्यै पनि आफ्‍नो राम्रो व्यवहार प्रस्तुत गरेको छैन। यसले सधैँ नै अवरोध, बाधा, र विरोध पैदा गरेको छ। जब परमेश्‍वरले काम गर्नुहुन्छ वा बोल्‍नुहुन्छ, दियाबलसले सधैँ सहभागी हुने प्रयास गर्छ, तर परमेश्‍वरले यसलाई कुनै ध्यान दिनुहुन्‍न। दियाबलसबारे उल्‍लेख गर्नेबित्तिकै, परमेश्‍वरको क्रोध दबाउनै नसकिने गरी पैदा हुन्छ; उहाँहरू एउटै आत्माका नहुनुभएको हुनाले, उहाँहरूबीच कुनै सम्‍बन्ध छैन, दूरी र विच्छेद मात्रै छ। सात मोहोरहरूको प्रकाशपछि, पृथ्वीको स्थिति सधैँ झन्-झन् खराब हुँदै जान्छ, र सबै कुरा अलिकति पनि पछि नपरी “सात मोहोरहरूसँग काँधमा काँध मिलाएर अघि बढ्छन्।” परमेश्‍वरका वचनहरूभरि मानिसहरूलाई परमेश्‍वरले स्तब्ध भएको देख्‍नुहुन्छ, तैपनि तिनीहरू बिउँझदै बिउँझदैनन्। उच्‍च बिन्दुमा पुग्‍नको लागि, सबै मानिसको सामर्थ्यलाई अघि ल्याउनको लागि, यसको साथै, परमेश्‍वरको कामलाई यसको चरम सीमामै पूरा गर्नको लागि, परमेश्‍वरले मानिसहरूलाई श्रृङ्खलाबद्ध प्रश्‍नहरू गर्नुहुन्छ, मानौं उहाँले तिनीहरूको पेट फुलाउँदै हुनुहुन्छ, र यसरी उहाँले सबै मानिसलाई पुनः भर्दै हुनुहुन्छ। यी मानिसहरूको कुनै वास्तविक कद नभएको हुनाले, वास्तविक परिस्‍थितिहरूको आधारमा, फुलाइएकाहरू मापदण्डअनुसारका सामान हुन्, तर नफुलाइएकाहरू काम नलाग्‍ने फोहोर हुन्। मानिसलाई परमेश्‍वरले दिनुभएको मापदण्ड, र उहाँले बोल्‍नुहुने विधिको उद्देश्य यही हो। खास गरी, जब परमेश्‍वरले “के पृथ्वीमा हुँदा, म स्वर्गमा जस्तो हुन्छु त्यस्तो नभएकोले हो? के स्वर्गमा हुँदा म पृथ्वीमा आउन नसक्‍ने हुनाले हो? के पृथ्वीमा हुँदा, म स्वर्गमा सर्न योग्य नभएकोले हो?” भनी भन्‍नुहुन्छ, तब यी प्रश्‍नहरूले मानिसले परमेश्‍वरलाई चिन्‍न सक्‍ने स्पष्ट मार्गको रूपमा काम गर्छन्। परमेश्‍वरका वचनहरूबाट, उहाँको अत्यावश्यक अभिप्राय देखिन्छ; मानिसहरू यसलाई प्राप्त गर्न असमर्थ छन्, र परमेश्‍वरले बारम्बार सर्तहरू थप्‍नुहुन्छ, र यसरी सबै मानिसलाई पृथ्वीमा हुनुहुने स्वर्गका परमेश्‍वरलाई चिन्‍न र स्वर्गमा हुनुहुने तर पृथ्वीमा जिउनुहुने परमेश्‍वरलाई चिन्‍नको लागि स्मरण गराउनुहुन्छ।

परमेश्‍वरका वचनबाट मानिसका स्थितिहरूलाई देख्‍न सकिन्छ: “मेरो बाहिरी स्वरूपमा आफै अनुसन्धान गर्दै, सारा मानवजातिले मेरा वचनहरूमा प्रयत्‍न लगाउँछन्, तर तिनीहरू सबै असफल हुन्छन्, तिनीहरूका प्रयासहरूले कुनै फल फलाउँदैन, बरु तिनीहरू मेरा वचनहरूको प्रहारद्वारा लड्छन् र फेरि उठ्ने आँट गर्दैनन्।” परमेश्‍वरको विरहलाई कसले बुझ्‍न सक्छ र? परमेश्‍वरको हृदयलाई कसले सान्त्वना दिन सक्छ र? परमेश्‍वरले माग्‍नुभएको कुरामा को उहाँका अभिप्रायअनुरूपको बन्‍न सक्छ र? जब मानिसहरूले कुनै फल फलाउँदैनन्, तब तिनीहरूले आफैलाई इन्कार गर्छन् र आफूलाई योजनाबद्ध गर्न तिनीहरूले परमेश्‍वरलाई अनुमति दिन्छन्। क्रमिक रूपमा, तिनीहरूले आफ्नो साँचो हृदय प्रकट गर्ने क्रममा, हरेकलाई उसको प्रकारअनुसार अलग गरिन्छ, र यसरी स्वर्गदूतहरूको सार परमेश्‍वरप्रति पूर्ण रूपमा समर्पित हुने हुन्छ भन्‍ने देखिन्छ। त्यसकारण, परमेश्‍वर भन्‍नुहुन्छ, “मानव त्यसको मौलिक स्वरूपमा खुलासा गरिन्छ।” जब परमेश्‍वरको काम यो चरणमा पुग्छ, यी सबै पूरा भइसकेका हुनेछन्। परमेश्‍वरले उहाँ आफ्ना पुत्रहरू र मानिसहरूका निम्ति उदाहरण हुनुहुन्छ भन्‍ने कुराबारे केही पनि बताउनुभएको छैन भन्‍ने देखिन्छ, बरु सबै मानिसलाई तिनीहरूको मूल स्वरूप देखाउन लगाउने कार्यमा ध्यान केन्द्रित गर्नुभएको देखिन्छ। के तिमीहरूले यी वचनहरूको साँचो अर्थलाई बुझ्यौ त?


अध्याय २७

आज परमेश्‍वरका वचनहरू चरम बिन्दुमा पुगेका छन्, भन्‍नुको अर्थ, न्यायको युगको दोस्रो भाग शिखरमा पुगेको छ। तर यो सबैभन्दा उच्‍च शिखर होइन। यस पटक, परमेश्‍वरको लबज परिवर्तन भएको छ—यो न त गिल्‍ला गर्ने किसिमको छ, न त हास्यास्पद नै छ, र न त यसमा ताडना छ न त यसमा हप्की छ; परमेश्‍वरले उहाँका वचनहरूको लबज हल्‍का बनाउनुभएको छ। अब, परमेश्‍वरले मानिससँग “भावनाको आदनप्रदान गर्न” सुरु गर्नुहुन्छ। परमेश्‍वरले न्यायको युगको कार्यलाई जारी पनि राखिरहनुभएको छ साथै कामको अर्को खण्डको मार्ग पनि खोल्दै हुनुहुन्छ, ताकि उहाँको कामका सबै भागहरू एक-अर्कासँग जोडिएका होऊन्। एकतर्फ, उहाँले मानिसको “जिद्दीपन र अपराध दोहोर्‍याउने प्रवृत्ति” को बारेमा बताउनुहुन्छ, र अर्कोतर्फ उहाँले “मानिसबाट अलग गरिनु र फेरि मिल्‍नुको आनन्द र शोक” को कुरा गर्नुहुन्छ—यी सबै कुराले मानिसहरूको हृदयमा प्रतिक्रिया पैदा गराउँछन्, र तिनले सबैभन्दा कठोर मानव हृदयलाई समेत छुन्छन्। परमेश्‍वरले यी वचनहरू बताउनुको मुख्य उद्देश्य सबै मानिसहरूलाई अन्त्यमा परमेश्‍वरको सामु बिना कुनै आवाज घुँडा टेकाउनु हो, त्यसपछि मात्रै “हरेकलाई तिनीहरूका आफ्नै असफलताद्वारा मलाई चिन्‍ने तुल्याउँदै म मेरा कार्यहरूलाई प्रकट गर्छु।” यस अवधिमा, परमेश्‍वरसम्‍बन्धी मानिसहरूको ज्ञान पूर्ण रूपमा सतही रहन्छन्; यो साँचो ज्ञान हुँदैन। तिनीहरूले आफूले सकेजति कठिन प्रयास गर्न सक्‍ने भए पनि, तिनीहरूले परमेश्वरका अभिप्रायहरू पूरा गर्न सक्दैनन्। आज, परमेश्‍वरका वचनहरू शीर्ष बिन्दुमा पुगेका छन्, तर मानिसहरू अझै पनि प्रारम्‍भिक चरणहरूमा नै छन्, तसर्थ तिनीहरू अहिलेका वाणीहरूमा प्रवेश गर्न सक्दैनन्—यसले के देखाउँछ भने परमेश्‍वर र मानिसहरू सम्‍भव भएजतिको हदसम्मै फरक छन्। यो तुलनाको आधारमा, जब परमेश्‍वरका वचनहरूको अन्त्य हुन्छ, मानिसहरूले परमेश्‍वरको सबैभन्दा न्यून मापदण्ड मात्रै हासिल गर्न सक्छन्। ठूलो रातो अजिङ्गरले पूर्ण रूपमा भ्रष्ट तुल्याएका यी मानिसहरूमा परमेश्‍वरले यही माध्यमद्वारा काम गर्नुहुन्छ, र परमेश्‍वरले अधिकतम प्रभाव हासिल गर्नको लागि यसरी नै काम गर्नुपर्छ। मण्डलीका मानिसहरूले परमेश्‍वरका वचनहरूलाई अलिक बढी ध्यान दिन्छन्, तर परमेश्‍वरको अभिप्राय भनेको तिनीहरूले उहाँका वचनहरूमा परमेश्‍वरलाई चिन्‍न सकून् भन्‍ने हो—के यसमा फरक छैन र? तैपनि, परिस्थितिलाई हेर्दा, परमेश्‍वरले अबउप्रान्त मानिसको कमजोरीको बारेमा ध्यान दिन छोड्नुभएको छ, र मानिसहरूले उहाँका वचनहरूलाई स्वीकार गर्न सके पनि नसके पनि उहाँले बोल्‍ने कार्यलाई जारी राख्‍नुभएको छ। उहाँको अभिप्रायअनुरूप, जब उहाँका वचनहरूको अन्त्य हुन्छ, पृथ्वीमा उहाँको काम पूरा हुने समय पनि त्यही हुनेछ। तर यस पटकको कार्य विगतको जस्तो छैन। जब परमेश्‍वरका वाणीहरूको अन्त्य हुन्छ, तब त्यसलाई कसैले पनि थाहा पाउनेछैन; जब परमेश्‍वरको कामको अन्त्य हुन्छ, तब त्यो कसैलाई पनि थाहा हुनेछैन; र जब परमेश्‍वरको स्वरूप परिवर्तन हुन्छ, तब त्यो कसैलाई पनि थाहा हुनेछैन। परमेश्‍वरको बुद्धि यही हो। शैतानका कुनै पनि आरोपहरू र शत्रुवत शक्तिहरूको कुनै पनि बाधा रोक्‍नका लागि, परमेश्‍वरले कसैले थाहा नपाउने गरी काम गर्नुहुन्छ, र यस पटक पृथ्वीका मानिसहरूमाझ कुनै पनि प्रतिक्रिया हुँदैन। परमेश्‍वरको रूप परिवर्तनका चिन्‍हहरूका बारेमा एक पटक बताइएको भए पनि, कसैले पनि यसलाई बुझ्‍न सक्दैन, किनभने मानिसले यो कुरालाई बिर्सेको छ र यसप्रति उसले कुनै ध्यान नै दिँदैन। भित्र र बाहिर दुवैतर्फको आक्रमणको कारण—बाहिरी संसारका विपत्तिहरू र परमेश्‍वरका वचनहरूको जलन र धुलाइको कारण—मानिसहरूले परमेश्‍वरको लागि कडा परिश्रम गर्न इच्छुक हुन छोडेका छन्, किनभने तिनीहरू आफ्‍नै कामकाजमा अत्यन्तै व्यस्त छन्। जब सबै मानिसहरू ज्ञान र विगतको खोजीलाई इन्कार गर्ने बिन्दुमा पुग्छन्, जब सबै मानिसहरूले आफैलाई स्पष्ट रूपमा देखेका हुन्छन्, तब तिनीहरू असफल हुनेछन् र तिनीहरूको हृदयमा तिनीहरूको आफ्‍नै लागि ठाउँ हुनेछैन। तब मात्रै मानिसहरूले साँचो रूपमा परमेश्‍वरका वचनहरूको तृष्णा गर्छन्, त्यसपछि मात्रै तिनीहरूको हृदयमा परमेश्‍वरका वचनहरूको निम्ति ठाउँ हुन्छ, र त्यसपछि मात्रै परमेश्‍वरका वचनहरू तिनीहरूको अस्तित्वको स्रोत बनेका हुन्छन्—यस क्षणमा, परमेश्वरका अभिप्रायहरू पूरा हुनेछन्। तर आजका मानिसहरू यो बिन्दुमा पुग्‍नको लागि तिनीहरूले धेरै बाटो हिँड्न बाँकी नै छ। तिनीहरूमध्ये कतिपय त एक इन्च मात्रै पनि सरेका छैनन्, त्यसकारण परमेश्‍वरले यो त “अपराध दोहोर्‍याउने प्रवृत्ति” हो भनी भन्‍नुहुन्छ।

परमेश्‍वरका सबै वचनहरूमा धेरै प्रश्‍नहरू समावेश छन्। किन परमेश्‍वरले निरन्तर त्यस्ता प्रश्‍नहरू गरिरहनुहुन्छ त? “किन मानिसहरू पश्‍चात्ताप गरेर नयाँ गरी जन्‍मन सक्दैनन्? किन तिनीहरू हिलो नभएको ठाउँमा बस्‍नुको सट्टा दलदलमा नै सदासर्वदा बसिरहन इच्‍छुक हुन्छन्? …” विगतमा, परमेश्‍वरले कामकुराहरू सीधै औंल्याउने वा सीधै खुलासा गर्ने तरिकाले काम गर्नुभयो। तर मानिसहरूले अथाह पीडा भोगेपछि, परमेश्‍वरले त्यसउप्रान्त यसरी सीधै बोल्‍न छोड्नुभयो। यी प्रश्‍नहरूभित्र, मानिसहरूले तिनीहरूका आफ्‍नै कमीकमजोरीहरूलाई देख्‍न सक्छन् र तिनीहरूले अभ्यास गर्ने मार्ग पनि पत्ता लगाउँछन्। सबै मानिसहरूलाई जुन कुरा सहज रूपमा उपलब्‍ध हुन्छ त्यही खान मन पर्ने हुनाले, तिनीहरूले मनन गरून् भनेर तिनीहरूलाई मन गर्ने विषयहरू प्रदान गर्दै तिनीहरूका मागहरूअनुरूप नै परमेश्‍वर बोल्‍नुहुन्छ। परमेश्‍वरका प्रश्‍नहरूको महत्त्वको एउटा पक्ष यही हो। प्राकृतिक रूपमा नै, उहाँका अरू कतिपय प्रश्‍नहरूको महत्त्व यस्तो हुँदैन, उदाहरणको लागि: के मैले तिनीहरूलाई दुर्व्यवहार गरेकोले हो? के मैले तिनीहरूलाई गलत दिशातर्फ इसारा गरेकोले हो? के मैले तिनीहरूलाई नरकतिर डोर्‍याएकोले हो? यी प्रश्‍नहरूले मानिसहरूको हृदयको गहिराइमा बसिरहेका धारणाहरूलाई देखाउँछन्। तिनीहरूले मुखैले यी धारणाहरू नबोले पनि, तिनीहरूमध्ये धेरैजसोको हृदयमा शङ्का हुन्छ, र तिनीहरू परमेश्‍वरका वचनहरूले आफूलाई असल गुणविनाका मानिसहरूको रूपमा चित्रण गर्छन् भन्‍ने विश्‍वास गर्छन्। प्राकृतिक रूपमा नै, त्यस्ता मानिसहरूले आफूलाई चिन्दैनन्, तर अन्त्यमा तिनीहरूले परमेश्‍वरका वचनहरूप्रति हारेको स्वीकार गर्छन्—यो कुरा अपरिहार्य छ। यी प्रश्‍नहरूपछि, परमेश्‍वरले यसो पनि भन्‍नुहुन्छ, “सारा राष्ट्रहरूलाई धूलोपिठो हुने गरी चकनाचूर गर्ने मेरो अभिप्राय छ, मानिसको परिवारको बारेमा त कुरै नगरौं।” जब मानिसहरूले परमेश्‍वरको नाम स्वीकार गर्छन् तब परिणामस्वरूप, सबै राष्ट्रहरू काँप्‍नेछन्, मानिसहरूले क्रमिक रूपमा आफ्‍नो मानसिकतालाई परिवर्तन गर्नेछन्, र परिवारमा बाबु र छोरा, आमा र छोरी, अनि पति र पत्‍नीबीचका सम्‍बन्धहरू अस्तित्वमा हुन छोड्नेछन्। यसको साथै, परिवारका मानिसहरूको बीचको सम्‍बन्धहरूमा अझै बढी मनमुटाव आउनेछन्; तिनीहरू ठूलो परिवारमा जोडिनेछन्, र लगभग सबै परिवारका परम्परागत जीवन तहसनहस हुनेछ। यही कारणले गर्दा, मानिसहरूको हृदयमा रहने “परिवार” सम्‍बन्धी धारणा झन्-झन् अस्पष्ट हुँदै जानेछ।

किन आजका परमेश्‍वरका वचनहरूमा मानिसहरूसँग “भावना साटासाट” गर्ने कार्यप्रति धेरै कुरा समर्पित गरिएको छ? प्राकृतिक रूपमै, यो निश्‍चित प्रभाव हासिल गर्नको लागि पनि हो, जसबाट के देख्‍न सकिन्छ भने परमेश्‍वरको हृदय चिन्ताले भरिएको छ। परमेश्‍वर भन्‍नुहुन्छ, “जब म दुःखित हुन्छु, कसले मलाई आफ्‍नो हृदयबाट सान्त्वना दिन सक्छ?” परमेश्‍वरको हृदय शोकग्रष्त भएको कारण, उहाँले यी वचनहरू भन्‍नुभएको हो। परमेश्‍वरका अभिप्रायहरूलाई पूर्ण रूपमा ख्याल गर्न मानिसहरू असमर्थ छन्, र तिनीहरू सधैँ छाडा हुन्छन्, तिनीहरूले आफैलाई नियन्त्रणमा राख्‍न सक्दैनन्, र तिनीहरूले जे गर्न मन लाग्छ त्यही गर्छन्; तिनीहरू अत्यन्तै नीच छन्, र तिनीहरूले सधैँ आफूलाई माफी दिन्छन् र परमेश्‍वरका अभिप्रायलाईप्रति कहिल्यै ख्याल गर्दैनन्। तर आजको दिनसम्‍म नै मानिसहरूलाई शैतानले भ्रष्ट तुल्याएको हुनाले, र तिनीहरू आफूलाई मुक्त गर्न असक्षम रहेका हुनाले, परमेश्‍वर भन्‍नुहुन्छ: “तिनीहरू भोको ब्‍वाँसोको मुखबाट कसरी उम्कन सक्छन् र? यसका खतराहरू र यसका परीक्षाहरूबाट तिनीहरूले आफैलाई कसरी मुक्त गर्न सक्छन् र?” मानिसहरू देहमा जिउँछन्, जुन भोको ब्‍वाँसोको मुखमा जिउनु हो। यही कारणले गर्दा, अनि मानिसहरूसँग कुनै आत्म-चेतना नभएको र सधैँ आफैमा लिप्त हुने र आफूलाई व्यभिचारमा डुबाउने हुनाले, परमेश्‍वर चिन्तित नभई रहन सक्‍नुहुन्‍न। परमेश्‍वरले मानिसहरूलाई त्यसरी जति धेरै स्मरण गराउनुहुन्छ, तिनीहरूले आफ्‍नो हृदयमा त्यति नै असल महसुस गर्छन्, र तिनीहरू त्यति नै परमेश्‍वरसँग संलग्‍न हुन इच्‍छुक हुन्छन्। त्यसपछि मात्रै मानिससँग परमेश्‍वर एक-अर्कासँग मैत्रीपूर्ण भई रहन सक्‍नुहुन्छ, उहाँ र मानिसहरूको बीचमा कुनै विच्छेद वा दूरी हुँदैन। आज, सबै मानवजाति परमेश्‍वरको दिनको आगमनको प्रतीक्षा गर्छन्, त्यसकारण मानवजाति कहिल्यै पनि अघि बढेको छैन। तैपनि परमेश्‍वर भन्‍नुहुन्छ: “जब धर्मी सूर्य देखा पर्छ, पूर्व प्रकाशित हुनेछ, अनि त्यसपछि यसले सारा ब्रम्‍हाण्डलाई उज्यालो पार्नेछ र यो सबैकहाँ पुग्नेछ।” अर्को शब्‍दमा भन्दा, जब परमेश्‍वरले आफ्‍नो रूप परिवर्तन गर्नुहुन्छ, सुरुमा पूर्वलाई प्रकाशमय पारिनेछ र पूर्वको राष्ट्रलाई नै सुरुमा प्रतिस्थापित गरिनेछ, त्यसपछि बाँकी देशहरूलाई दक्षिणदेखि उत्तरसम्म नवीकरण गरिनेछ। यो सुव्यवस्थाको क्रम हो, र सबै कुरा परमेश्‍वरका वचनहरूअनुरूप नै हुनेछन्। यो चरण समाप्त भएपछि, सबै मानिसहरूले देख्‍नेछन्। परमेश्‍वरले यही क्रमअनुसार काम गर्नुहुनेछ। जब तिनीहरूले यो दिनलाई देख्‍नेछन्, मानिसहरू उल्‍लसित हुनेछन्। परमेश्‍वरको आतुर अभिप्रायबाट यो दिन त्यति टाढा छैन भन्‍ने कुरा देख्‍न सकिन्छ।

आज यहाँ बोलिएका वचनहरूको दोस्रो र तेस्रो भागले परमेश्‍वरलाई प्रेम गर्ने सबैमा वेदनाको आँसु खसाइदिन्छ। तिनीहरूको हृदयलाई तुरुन्तै कालो छायाले ढाक्छ, त्यसपछि सबै मानिसहरू परमेश्‍वरको हृदयको कारण अथाह शोकले भरिन्छन्। परमेश्‍वरले पृथ्वीमा आफ्‍नो काम पूरा नगरुञ्‍जेलसम्‍म तिनीहरूले कुनै आरामको अनुभूति गर्नेछैनन्। आम प्रवृत्ति यही हो। “मेरो हृदयमा रिस उठ्छ, त्यसको साथमा शोकका भावना उर्लेर आउँछन्। जब मेरा आँखाले मानिसहरूका काम र तिनीहरूका हरेक वचन र कार्य घिनलाग्‍दो देख्छन्, मेरो क्रोध उम्लन्छ, र मेरो हृदयमा मलाई मानव संसारका अन्यायहरूको अझै ठूलो बोध हुन्छ, जसले मलाई अझै बढी शोक दिन्छ; म तुरुन्तै मानिसको देहलाई समाप्त गर्न चाहन्छु। मानिसले किन देहमा आफूलाई शुद्ध पार्न सक्दैन, मानिसले किन देहमा आफैलाई प्रेम गर्न सक्दैन, सो मलाई थाहा छैन। के देहको ‘प्रकार्य’ अत्यन्तै ठूलो भएकोले हुन सक्छ?” परमेश्‍वरका आजका वचनहरूमा, परमेश्‍वरले आफ्‍नो हृदयका सबै चिन्ता मानिसको निम्ति खुलासा गर्नुभयो, कुनै पनि कुरा लुकाउनुभएन। जब तेस्रो स्वर्गका स्वर्गदूतहरूले उहाँको निम्ति सङ्गीत बजाउँछन्, परमेश्‍वर अझै पनि पृथ्वीका मानिसहरूको चाहना गर्नुहुन्छ, अनि यही कारणले गर्दा उहाँ भन्‍नुहुन्छ, “जब मेरो प्रशंसामा स्वर्गदूतहरूले सङ्गीत बजाउँछन्, यसले ममा मानिसप्रतिको सहानुभूतिलाई जगाएरै छाड्छ। मेरो हृदय तुरुन्तै उदास हुन्छ, र यो पीडादायी भावनाबाट आफैलाई मुक्त गर्नु असम्‍भव छ।” यही कारणले गर्दा, परमेश्‍वरले यी वचनहरू बोल्‍नुभएको हो: “म मानव संसारका अन्यायहरूलाई सच्याउनेछु। मेरा मानिसहरूलाई फेरि हानी गर्नबाट शैतानलाई रोक्दै, फेरि आफूखुसी गर्नबाट शत्रुहरूलाई रोक्दै, म संसारभरि मेरै हातद्वारा मेरो काम गर्नेछु। मेरा सबै शत्रुहरूलाई भुइँमा लडेर मेरो अगाडि आफ्‍ना अपराधहरू स्वीकार गर्ने तुल्याउँदै म पृथ्वीमा राजा बन्‍नेछु र मेरो सिंहासनलाई त्यहाँ सार्नेछु।” परमेश्‍वरको दुःखी भावनाले दियाबलसहरूप्रतिको उहाँको घृणालाई बढाइदिन्छ, त्यसकारण उहाँले दियाबलसहरूको अन्त्य कसरी हुनेछ भन्‍ने कुरा अग्रिम रूपमा नै मानिसहरूलाई प्रकट गर्नुहुन्छ। परमेश्‍वरको काम यही हो। परमेश्‍वरले सधैँ सबै मानिसहरूसँग मिलाप हुने र पुरानो युगलाई समाप्त गर्ने इच्‍छा गर्नुभएको छ। समस्त ब्रह्माण्डका सबै मानिसहरू हलचल गर्न थालेका छन्—भन्‍नुको अर्थ, ब्रह्माण्डका सबै मानिसहरू परमेश्‍वरको अगुवाइमा प्रवेश गर्दैछन्। परिणामस्वरूप, तिनीहरूका विचारहरू तिनीहरूका सम्राटहरूको विरुद्धमा विद्रोह गर्नेतिर लागेका छन्। चाँडै नै, संसारका मानिसहरू अस्तव्यस्ततामा जाकिनेछन् र सबै देशका प्रमुखहरू हरदिशामा भाग्‍नेछन्, र अन्तिममा तिनीहरूका जनताले तिनीहरूलाई शिर काट्ने यन्त्रमा घिस्याउँदै ल्याउनेछन्। दियाबलसहरूका राजाहरूको आखिरी अन्त्य यही हुनेछ; आखिरमा, तिनीहरूमध्ये कोही पनि उम्कन सक्‍नेछैनन्, र तिनीहरू सबैले यही कुरा भोग्नुपर्छ। आज, जो “चलाख” छन् तिनीहरू पछि हट्न थालेका छन्। परिस्थिति आशाजनक नदेखेपछि, तिनीहरूले यसलाई पछि हट्ने र महाविपत्तिको कष्टहरूबाट उम्कने मौकाको रूपमा लिन्छन्। तर म स्पष्टै भन्छु, आखिरी दिनहरूमा परमेश्‍वरले गर्नुहुने काम मुख्य रूपमा मानिसलाई सजाय दिने काम हो, त्यसकारण यी मानिसहरू कसरी उम्कन सक्लान् र? पहिलो कदम आज नै हो। एक दिन, ब्रह्माण्डका सबै थोक युद्धको कोलाहलमा फस्‍नेछन्; पृथ्वीका मानिसहरूसँग फेरि कहिल्यै पनि अगुवाहरू हुनेछैनन्, कसैले पनि शासन नगर्ने हुनाले सम्पूर्ण संसार बालुवाको थुप्रोजस्तो हुनेछ, र मानिसहरूले कसैको वास्ता नगरी आफ्‍नै ज्यानको मात्र वास्ता गर्नेछन्, किनभने सबै कुरा परमेश्‍वरकै हातको नियन्त्रणमा छ—यही कारणले गर्दा, परमेश्‍वर भन्‍नुहुन्छ, “सारा मानवजातिले मेरा अभिप्रायअनुसार फुटकर राष्ट्रहरूलाई तोडिरहेका छन्।” परमेश्‍वरले अहिले बताउनुभएको स्वर्गदूतहरूले तुरही बजाउने घटना एउटा चिन्‍ह हो—ती मानिसहरूका लागि चेतावनीका घण्टी हुन्, र जब फेरि तुरही बजाइन्छ, संसारको अन्तिम दिनको आगमन भइसकेको हुनेछ। त्यो बेला, परमेश्‍वरको सम्पूर्ण सजाय पूर्ण रूपमा पृथ्वीमाथि आइपर्नेछ; यो निर्दयी दण्ड हुनेछ, र सजायको युगको औपचारिक प्रारम्‍भ हुनेछ। इस्राएलीहरूलाई विभिन्‍न वातावरणहरूमा डोर्‍याउनको लागि तिनीहरूमाझ प्रायजसो समय परमेश्‍वरको आवाज हुनेछ, र तिनीहरूका बीचमा स्वर्गदूतहरू पनि देखा पर्नेछन्। केही महिनामा नै इस्राएलीहरूलाई पूर्ण तुल्याइनेछ, र तिनीहरूले आफूलाई ठूलो रातो अजिङ्गरको विषबाट अलग गर्ने चरणबाट गुज्रनु नपर्ने हुनाले, विभिन्‍न प्रकारका मार्गनिर्देशनअनुसार सही मार्गमा प्रवेश गर्ने कार्य तिनीहरूको लागि सहज नै हुनेछ। इस्राएलमा हुने घटनाक्रमहरूबाट सम्पूर्ण ब्रह्माण्डको स्थितिलाई देख्‍न सकिन्छ, र यसले परमेश्‍वरको कामका चरणहरू कति शीघ्र छन् भन्‍ने कुरालाई देखाउँछ। “समय आइपुगेको छ! म मेरो कार्यलाई अघि बढाउनेछु, म मानिसहरूका बीचमा राजाको रूपमा शासन गर्नेछु!” विगतमा, परमेश्‍वरले स्वर्गमा मात्रै शासन गर्नुभयो। आज, उहाँले पृथ्वीमा शासन गर्नुहुन्छ; परमेश्‍वरले आफ्‍ना सबै अख्‍तियार फिर्ता लिनुभएको छ, त्यसैले सबै मानवजातिले फेरि कहिल्यै पनि सामान्य मानव जीवन जिउनेछैनन् भनेर भविष्यवाणी गरिएको छ, किनभने परमेश्‍वरले स्वर्ग र पृथ्वीलाई फेरि व्यवस्थित गर्नुहुनेछ, र कुनै पनि मानिसलाई हस्तक्षेप गर्ने अनुमति छैन। तसर्थ, परमेश्‍वरले मानिसलाई बारम्‍बार “समय आइपुगेको छ” भनी स्मरण गराउनुहुन्छ। जब इस्राएलीहरू सबै आफ्‍नो देशमा फर्किएका हुन्छन्—इस्राएल देश पूर्ण रूपमा पुनर्स्थापित भएको दिन—परमेश्‍वरको महान् काम पूरा हुनेछ। कसैले थाहै नपाई, ब्रह्माण्डका मानिसहरूले विद्रोह गर्नेछन्, र ब्रह्माण्डभरिका राष्ट्रहरू आकाशबाट तारा खसेझैँ पतन हुनेछन्; क्षणभरमा, तिनीहरू तहसनहस हुनेछन्। तिनीहरूको काम पूरा गरिसकेपछि, परमेश्‍वरले आफ्‍नो हृदयको प्रिय राज्य निर्माण गर्नुहुनेछ।


अध्याय २८

मानिसहरूको स्थिति यस्तो छ कि तिनीहरूले परमेश्‍वरका वचनहरू जति कम बुझ्छन्, परमेश्‍वरको अहिलेको काम गर्ने तरिकाप्रति तिनीहरू त्यति बढी शङ्कालु हुन्छन्। तर यसले परमेश्‍वरको काममा कुनै प्रभाव पार्दैन; जब उहाँका वचनहरू निश्‍चित बिन्दुमा पुग्छन्, तब मानिसहरूको हृदय प्राकृतिक रूपमै सच्चिनेछ। आफ्‍नो जीवनमा, सबै जना परमेश्‍वरका वचनहरूमा एकाग्र हुन्छन्, र तिनीहरू उहाँका वचनहरूको तृष्णा पनि गर्न थाल्छन्, अनि परमेश्‍वरले निरन्तर खुलासा गरिदिनुहुने हुँदा, तिनीहरू आफैलाई घृणा गर्न थाल्छन्। तैपनि परमेश्‍वरले निम्‍न प्रकारका धेरै वटा वचन बोल्‍नुभएको छ: “जब मानिसले मेरा सबै वचनलाई पूर्ण रूपमा बुझेको हुन्छ, तब उसको कदले मेरा अभिप्रायहरू पूरा गर्छ, र उसका बिन्तीहरू फलदायी हुन्छन्, र व्यर्थ वा बेकम्‍मा हुँदैनन्; म मानिसका त्यस्ता बिन्तीहरूलाई आशिष् दिन्छु जुन सच्चा छन् र ढोँग होइनन्।” वास्तवमा, मानिसहरू परमेश्‍वरका वचनहरूलाई पूर्ण रूपमा बुझ्‍न असमर्थ छन्, तिनीहरू सतही कुरा मात्र बुझ्‍न सक्छन्। परमेश्‍वर तिनीहरूलाई एउटा उद्देश्य पछ्याउन लगाउन, परमेश्‍वरले कामकुराहरू हल्‍का रूपमा नभई गम्भीरतापूर्वक गर्नुहुन्छ भन्‍ने अनुभूति गराउनका लागि मात्र यी वचनहरू प्रयोग गर्नुहुन्छ; त्यसपछि मात्रै तिनीहरूसँग पछ्याउने विश्‍वास हुनेछ। सबै मानिसले परमेश्‍वरको इच्छाका खातिर नभई केवल आफ्‍नै खातिर बिन्ती गर्ने भए पनि, परमेश्‍वर घरी एउटा र घरी अर्को मनोवृत्ति राख्नुहुन्न। बरु, उहाँका वचनहरू सधैँ मानिसको प्रकृतिप्रति लक्षित रहँदै आएका छन्। आजका धेरैजसो मानिसले बिन्ती गर्ने भए पनि, तिनीहरू सच्चा हुँदैनन्—यो ढोँग मात्र हो। सबै मानिसहरूको स्थिति यस्तो छ कि “तिनीहरू मेरो मुखलाई प्रशस्‍तताको स्रोत ठान्छन्। सबै मानिस मेरो मुखबाट केही न केही प्राप्त गर्ने इच्छा गर्छन्, चाहे ती राज्यका रहस्यहरू होऊन् वा स्वर्गका रहस्यहरू होऊन्, वा आत्मिक क्षेत्रका गतिशीलताहरू होऊन् वा मानवजातिको गन्तव्य होस्।” उत्सुकताका कारण सबै मानिस यी कुराहरूको खोजी गर्न इच्छुक छन्, र परमेश्‍वरका वचनहरूबाट जीवनको प्रबन्धको केही पनि प्राप्त गर्न चाहँदैनन्। तसर्थ परमेश्‍वर भन्‍नुहुन्छ, “मानिसमा धेरै कुराको कमी छ: उसलाई ‘पोषण पूरकहरू’ मात्र होइन, त्योभन्दा पनि बढी, उसलाई ‘मानसिक साथ’ र ‘आत्मिक आपूर्ति’ चाहिन्छ।” मानिसहरूमा भएका धारणाहरूका कारणले नै आजको नकारात्मकता निम्तिएको हो, र तिनीहरूको भौतिक आँखा ज्यादै “सामन्ती” भएको कारण तिनीहरूले भन्‍ने र गर्ने कुरामा कुनै जोस छैन, र तिनीहरू सबै कुरामा झाराटारुवा छन्। के मानिसहरूका अवस्थाहरू यिनै होइनन् र? के मानिसहरू यस्तै रहिरहनुभन्दा तिनीहरूले यसलाई चाँडो सच्याउनु पर्दैन र? भविष्य जानेर मानिसलाई के फाइदा छ? किन परमेश्‍वरका कतिपय वचनहरू पढिसकेपछि मानिसहरूमा प्रतिक्रिया आउँछ, तर उहाँका बाँकी वचनहरूले कुनै प्रभाव पार्दैनन्? उदाहरणका लागि, परमेश्‍वरले “अझै राम्रो प्रभाव हासिल गर्न सकियोस् भनेर म मानिसको रोगको उपचार प्रदान गर्छु, ताकि सबैले स्वास्थ्य लाभ गर्न सकून्, र मेरो उपचारका कारण, तिनीहरू आफ्‍नो सामान्य अवस्थामा फर्कन सकून्” भनेर भन्‍नुहुँदा, कसरी यी वचनहरूले मानिसहरूमा कुनै प्रभाव पार्दैनन्? के परमेश्‍वरले गर्नुभएका सबै कुरा मानिसद्वारा प्राप्त गरिनुपर्ने कुरा होइनन् र? परमेश्‍वरसँग गर्नुपर्ने काम छ—भने मानिसहरूसँग चाहिँ हिँड्ने मार्ग किन छैन? के यो परमेश्‍वरको विपरीत चल्नु होइन र? मानिसहरूले गर्नुपर्ने काम वास्तवमा धेरै छ—उदाहरणका लागि, “के तिमीहरू साँच्चिकै ठूलो रातो अजिङ्गरलाई घृणा गर्छौ?” भन्‍ने वचनहरूमा उल्‍लेखित “ठूलो रातो अजिङ्गर” को बारेमा तिनीहरूलाई कति थाहा छ? परमेश्‍वरले “मैले किन तिमीहरूलाई यति धेरै पटक सोधेको छु?” भन्नुले के देखाउँछ भने, मानिसहरू अझै पनि ठूलो रातो अजिङ्गरको प्रकृतिबारे अनजान छन्, र तिनीहरू यसबारे गहिराइमा जान अझै पनि असमर्थ छन्। के मानिसले गर्नुपर्ने काम ठीक यही होइन र? मानिससँग कुनै काम छैन भनेर कसरी भन्‍न मिल्छ? यदि त्यसो हुन्थ्यो भने, परमेश्‍वरको देहधारणको के नै महत्त्व हुनेथियो र? के परमेश्‍वर काम गरेजस्तो देखाउनका लागि मात्र झाराटारुवा शैलीमा कामकुरा गरिरहनुभएको छ? के ठूलो रातो अजिङ्गरलाई यो तरिकाले पराजित गर्न सकिन्छ?

परमेश्‍वर भन्‍नुहुन्छ, “मैले सुरु गरिसकेको छु, र म मेरो सजायको प्रारम्भिक काम ठूलो रातो अजिङ्गरको वासस्थानमा सुरु गर्नेछु।” यी वचनहरू ईश्‍वरीयतामा गरिने कामप्रति लक्षित छन्; आजका मानिसहरू अग्रिम रूपमा सजायमा प्रवेश गरिसकेका छन्, तसर्थ परमेश्‍वर यो प्रारम्भिक काम हो भनेर भन्‍नुहुन्छ। उहाँ मानिसहरूलाई विपत्तिहरूको सजाय होइन, वचनहरूको सजाय भोग्न दिइरहनुभएको छ। किनभने, जब परमेश्‍वरका वचनहरूको सुर परिवर्तन हुन्छ, मानिसहरू पूर्ण रूपमा अनजान बन्छन्, त्यसपछि तिनीहरू सबै सजायमा प्रवेश गर्छन्। सजाय भोगिसकेपछि, “तिमीहरूले औपचारिक रूपमा आफ्नो कर्तव्य निर्वाह गर्नेछौ, र औपचारिक रूपमा सारा भूमिभरि सदासर्वदा मेरो प्रशंसा गर्नेछौ!” परमेश्‍वरको कामका चरणहरू यिनै हुन्—ती उहाँका योजना हुन्। यसको साथै, यी परमेश्‍वरका मानिसहरूले ठूलो रातो अजिङ्गरलाई सजाय दिने तरिकाहरू व्यक्तिगत रूपमा देख्‍नेछन्, त्यसकारण विपत्तिहरू औपचारिक रूपमा तिनीहरूभन्दा बाहिर, तिनीहरू वरिपरिको संसारमा सुरु हुन्छन्। यो परमेश्‍वरले मानिसहरूलाई मुक्ति दिने उपायहरूमध्येको एक हो। भित्री रूपमा तिनीहरूलाई सजाय दिइन्छ, र बाहिरी रूपमा विपत्तिहरू ओइरिन्छन्—भन्‍नुको अर्थ, परमेश्‍वरका वचनहरू पूरा हुन्छन्। यसर्थ, मानिसहरू विपत्तिको सामना गर्नुभन्दा सजाय भोग्न रुचाउँछन्, र यही कारणले गर्दा तिनीहरू रहिरहन्छन्। एकातर्फ, यो परमेश्‍वरको काम आइपुगेको बिन्दु हो; अर्कोतर्फ, मानिसहरू सबैले परमेश्‍वरको स्वभावलाई जान्‍न सकून् भन्नका लागि हो। तसर्थ, परमेश्‍वर भन्‍नुहुन्छ, “मेरा मानिसहरू ममा त्यसबेला आनन्द लिन्छन् जब त्यो ठूलो रातो अजिङ्गरलाई सजाय दिइन्छ। ठूलो रातो अजिङ्गरका मानिसहरूलाई खडा हुन र त्यसविरुद्ध विद्रोह गर्न लगाउनु नै मेरो योजना हो, र यही विधिद्वारा म मेरा मानिसहरूलाई सिद्ध बनाउँछु, र यो मेरा सबै मानिसका निम्ति जीवनमा वृद्धि हुने एउटा ठूलो अवसर हो।” परमेश्‍वरले यी वचनहरू बोल्‍नुभए पनि, तिनले किन मानिसहरूको ध्यान खिच्दैनन्?

सबै देश ठूलो अस्तव्यस्ततामा रहेका छन्, किनभने परमेश्‍वरको डन्डाले पृथ्वीमा आफ्नो भूमिका निर्वाह गर्न थालेको छ। परमेश्‍वरको कामलाई पृथ्वीको स्थितिमा देख्न सकिन्छ। जब परमेश्‍वर “पानी गर्जनेछ, पहाडहरू ढल्नेछन्, ठूलठूला नदीहरू भङ्गालिनेछन्,” भनेर भन्नुहुन्छ, त्यो पृथ्वीमा उक्त डन्डाको प्रारम्भिक काम हो, जसको परिणामस्वरूप “पृथ्वीका सबै परिवार भत्कनेछन्, र पृथ्वीका सबै देशलाई च्यातेर टुक्रा-टुक्रा पारिनेछ; पति र पत्नीबीच पुनर्मिलनको दिन हुनेछैन, आमा र छोरा फेरि कहिल्यै भेट्नेछैनन्, फेरि कहिल्यै बाबु र छोरीको भेट हुनेछैन। पृथ्वीमा कामकुराहरू जसरी हुने गर्थे ती सबैलाई म चकनाचुर पार्नेछु।” पृथ्वीमा रहेका परिवारहरूको सामान्य स्थिति यस्तै हुनेछ। स्वाभाविक रूपमा, तिनीहरू सबैको स्थिति यस्तो हुनै सक्दैन; अधिकांशको चाहिँ यस्तो हुन्छ भन्ने मात्र हो। अर्कोतर्फ, यसले यो प्रवाहका सबै मानिसले भविष्यमा भोग्ने परिस्थितिहरूलाई जनाइरहेको छ। यसले यो भविष्यवाणी गर्छ कि तिनीहरूले वचनहरूको सजाय भोगिसकेपछि र गैरविश्‍वासीहरू विपत्तिको अधीनमा परेपछि, पृथ्वीका मानिसहरूमा पारिवारिक सम्बन्धहरू बाँकी रहनेछैनन्; तिनीहरू सबै सिनिमका मानिस हुनेछन्, र तिनीहरू सबै परमेश्‍वरको राज्यमा अर्पित हुनेछन्। यसरी, पति र पत्नीबीच पुनर्मिलनको दिन हुनेछैन, आमा र छोरा फेरि कहिल्यै भेट्नेछैनन्, फेरि कहिल्यै बाबु र छोरीको भेट हुनेछैन। त्यसकारण, पृथ्वीका मानिसहरूका परिवारहरू छिन्नभिन्न हुनेछन्, टुक्राटुक्रा हुनेछन्, र परमेश्‍वरले मानिसमाथि गर्नुहुने अन्तिम काम यही नै हुनेछ। अनि परमेश्‍वरले यो कामलाई ब्रह्माण्डभरि नै फैलाउनुहुनेछ, त्यसैले उहाँले यो अवसर पारेर मानिसहरूलाई “भावना” भन्‍ने शब्दबारे स्पष्ट पार्नुहुनेछ, र यसरी तिनीहरूलाई परमेश्‍वरको अभिप्राय भनेको सबै मानिसका परिवारहरूलाई टुक्राटुक्रा पार्नु हो र परमेश्‍वरले मानवजातिका सबै “पारिवारिक विवादहरू” समाधान गर्न सजायको प्रयोग गर्नुहुन्छ भनी देखाउनुहुनेछ। होइन भने, पृथ्वीमा परमेश्‍वरको कामको अन्तिम भागलाई टुङ्गोमा पुर्‍याउने कुनै उपाय नै हुनेछैन। परमेश्‍वरका वचनहरूको अन्तिम भागले मानवजातिको सबैभन्दा ठूलो कमजोरी—तिनीहरू सबै भावनाका स्थितिमा जिउँछन् भन्‍ने कुरा—उदाङ्गो पार्छ, त्यसकारण परमेश्‍वर तिनीहरूमध्ये एक जनाबाट पनि तर्कनुहुन्न, र सारा मानवजातिको हृदयमा लुकेका रहस्यहरूको खुलासा गर्नुहुन्छ। किन मानिसहरूलाई आफ्ना भावनाहरू फाल्न यति गाह्रो हुन्छ? के यसो गर्दा विवेकका मानकहरू नाघिन्छन्? के विवेकले परमेश्‍वरको इच्छा पूरा गर्न सक्छ? के भावनाले मानिसहरूलाई प्रतिकूलता पार गर्न मद्दत गर्न सक्छ? परमेश्‍वरका नजरमा, भावनाहरू उहाँका शत्रु हुन्—के परमेश्‍वरका वचनहरूमा यो कुरा प्रस्ट रूपमा बताइएको छैन र?

मानिसहरूले गर्ने काममध्ये, कतिपय कामलाई परमेश्‍वरको प्रत्यक्ष निर्देशनमा अघि बढाइन्छ, तर यसको कतिपय भागको निम्ति परमेश्‍वरले विशिष्ट निर्देशनहरू दिनुहुन्‍न, जसले परमेश्‍वरले जुन काम गर्नुभएको छ, त्यसलाई आज पूर्ण रूपमा प्रकट गर्न बाँकी नै छ भनी पर्याप्त रूपमा देखाउँछ—भन्‍नुको अर्थ, धेरैजसो कुरा लुकाइएको छ र तिनलाई सार्वजनिक गर्न बाँकी नै छ। तर, कतिपय कुराहरूलाई सार्वजनिक गर्न आवश्यक भए पनि, अरू कतिपयले चाहिँ मानिसहरूलाई अन्योल र दोधार पार्नुपर्ने हुन्छ; परमेश्‍वरको कामलाई यही कुराको आवश्यक छ। उदाहरणको लागि, मानिसको बीचमा स्वर्गबाट भएको परमेश्‍वरको आगमन—उहाँ कसरी आउनुभयो, उहाँ कुन क्षणमा आउनुभयो, वा स्वर्ग र पृथ्वी अनि यावत् थोकमा कुनै परिवर्तन आयो कि आएन—यी कुराहरूको लागि मानिसहरू अन्योल हुनुपर्छ। यो पनि वास्तविक परिस्‍थितिहरूमा आधारित नै छ, किनभने मानिसको देह आफै आत्मिक क्षेत्रमा प्रत्यक्ष रूपमा प्रवेश गर्न सक्दैन। तसर्थ, परमेश्‍वरले उहाँ कसरी स्वर्गबाट पृथ्वीमा आउनुभयो भन्‍ने कुरा स्पष्ट रूपमा उल्‍लेख गर्नुभए पनि, जब उहाँले “जुन दिन सबै कुराको पुनरुत्थान भएका थिए, म मानिसको बीचमा आएँ र मैले उसँग सुन्दर दिन र रातहरू बिताएको छु” भनी भन्‍नुहुन्छ, त्यस्ता वचनहरू कसैले रूखको ठुटासँग बोलिरहेको जस्तै हुन्छ—कुनै पनि प्रतिक्रिया हुँदैन, किनभने परमेश्‍वरको कामका यी चरणहरूको बारेमा मानिसहरू अनजान छन्। तिनीहरूलाई साँचो रूपमा थाहा हुँदा पनि, तिनीहरूले परमेश्‍वर कुनै परीजस्तो स्वर्गदेखि पृथ्वीमा उडेर आउनुभयो र मानिसको बीचमा पुनर्जन्‍म हुनुभयो भन्‍ने विश्‍वास गर्छन्। मानिसका विचारहरूले प्राप्त गर्न सक्‍ने कुरा यही हो। मानिसको सार यस्तो भएकोले उसले परमेश्‍वरको सारलाई बुझ्‍न सक्दैन, र आत्मिक क्षेत्रको वास्तविकतालाई बुझ्‍न सक्दैन। मानिसहरूले आफ्‍नो सारद्वारा मात्रै अरूको लागि उदाहरणीय व्यक्तित्वको रूपमा काम गर्न सक्दैनन्, किनभने मानिसहरू अन्तर्निहित रूपमा उस्तै हुन्छन्, तिनीहरूमा कुनै भिन्‍नता हुँदैन। तसर्थ, मानिसहरूलाई अरूले पछ्याउने उदाहरण बन्‍न वा उदाहरणीय व्यक्तित्वको रूपमा काम गर्न अनुरोध गर्ने कार्य पानीको फोका, पानीबाट निस्कने बाफजस्तै बन्छ। तर जब परमेश्‍वरले “मसित के छ र म को हुँ भन्‍नेबारेमा केही ज्ञान प्राप्त गर्न” भनी भन्‍नुहुन्छ, यी वचनहरू परमेश्‍वरले देहमा गर्नुहुने कामको प्रकटीकरणप्रति मात्रै सम्‍बोधन गरिएका हुन्; अर्को शब्‍दमा भन्दा, ती परमेश्‍वरको साँचो अनुहारप्रति लक्षित छन्—अर्थात्, ईश्‍वरीयताप्रति, जसले उहाँको ईश्‍वरीय स्वभावलाई नै मुख्य रूपमा जनाउँछ। भन्‍नुको अर्थ, परमेश्‍वरले किन यसरी काम गर्नुहुन्छ, परमेश्‍वरका वचनहरूद्वारा के-कस्ता कुराहरू हासिल गर्नु छ, परमेश्‍वरले पृथ्वीमा के-कस्ता कुराहरू हासिल गर्न चाहनुहुन्छ, उहाँले मानिसको बीचमा के प्राप्त गर्न चाहनुहुन्छ, परमेश्‍वरले के-कस्ता विधिहरूद्वारा बोल्‍नुहुन्छ, र मानिसप्रतिको परमेश्‍वरको मनोवृत्ति के छ भन्‍ने जस्ता कुराहरूलाई बुझ्‍न मानिसहरूलाई अनुरोध गरिन्छ। के भन्‍न सकिन्छ भने, मानिसमा घमण्ड गर्न योग्य केही पनि छैन—अर्थात्, अरूले उदाहरणको रूपमा पछ्याउन सक्‍ने कुरा उसमा केही पनि छैन।

देहमा हुनुभएका परमेश्‍वरको सामान्यताको कारणले, र स्वर्गका परमेश्‍वर र स्वर्गका परमेश्‍वरबाट जन्‍मनुभएको जस्तो नदेखिनुहुने देहमा हुनुहुने परमेश्‍वरको बीचमा रहेको भिन्‍नताको कारणले नै, परमेश्‍वर भन्‍नुहुन्छ, “मैले मानिसमाझ धेरै वर्ष बिताएको छु, तर ऊ सधैँ अनभिज्ञ रहेको छ, र उसले मलाई कहिल्यै चिनेको छैन।” परमेश्‍वरले यसो पनि भन्‍नुहुन्छ, “जब मेरा पदचापहरू ब्रह्माण्डभरि र पृथ्वीको अन्तिम छेउसम्म पुग्छन्, तब मानिसले आत्म-चिन्तन गर्न थाल्नेछ, र सबै मानिस मकहाँ आउनेछन् र मेरो अगाडि झुक्नेछन् अनि मेरो आराधना गर्नेछन्। यो मैले महिमा प्राप्त गर्ने दिन, मेरो पुनरागमनको दिन, साथै मेरो प्रस्थानको दिन पनि हुनेछ।” परमेश्‍वरको साँचो अनुहार मानिसलाई देखाइने दिन यही मात्रै हो। तैपनि, त्यसको परिणामस्वरूप परमेश्‍वरले आफ्‍नो काममा ढिलाइ गर्नुहुन्‍न, बरु उहाँले केवल आफूले गर्नुपर्ने काम गर्नुहुन्छ। जब उहाँले न्याय गर्नुहुन्छ, उहाँले मानिसहरूलाई देहमा हुनुहुने परमेश्‍वरप्रतिको तिनीहरूको मनोवृत्तिको आधारमा दोषी ठहर्‍याउनुहुन्छ। यो अवधिमा परमेश्‍वरले दिनुहुने वाणीहरूका मुख्य लहरहरूमध्ये एउटा यही हो। उदाहरणको लागि, परमेश्‍वर भन्‍नुहुन्छ, “मैले औपचारिक रूपमा ब्रह्माण्डमा मेरो व्यवस्थापनको योजनाको अन्तिम भाग सुरु गरेको छु। यदि कोही अझै पनि असावधान हुन्छ भने, ऊ कुनै पनि क्षण निर्दयी सजायमा पर्नेछ।” परमेश्‍वरको योजनाको विषयवस्तु यही हो, र यो न त अमिल्दो छ न त अनौठो नै छ, तर यो सबै उहाँको कामका चरणहरूको भाग हो। यसबीच, विदेशमा रहेका परमेश्‍वरका मानिसहरू र पुत्रहरूलाई मण्डलीहरूमा तिनीहरूले गर्ने सबै कामको आधारमा न्याय गरिन्छ, तसर्थ परमेश्‍वर भन्‍नुहुन्छ, “मैले काम गर्दै गर्दा, सबै स्वर्गदूत मसँगै निर्णायक लडाइँमा लाग्छन् र अन्तिम चरणमा मेरा अभिप्राय पूरा गर्ने सङ्कल्प गर्दछन्, ताकि पृथ्वीका मानिसहरू पनि स्वर्गदूतहरू झैँ मेरो सामुन्ने समर्पित होऊन्, र तिनीहरूमा मेरो विरोध गर्ने कुनै चाहना नहोस्, र तिनीहरूले मलाई धोका दिने कुनै काम नगरून्। सारा ब्रह्माण्डभरिमा हुने मेरो कामका गतिविधिहरू यिनै हुन्।” परमेश्‍वरले पृथ्वीभरि अघि बढाउनुहुने काममा रहेको भिन्‍नता यही हो; उहाँले कसलाई लक्षित गरिएको हो त्यही अनुरूप फरक-फरक मापदण्ड लागू गर्नुहुन्छ। आज, मण्डलीका मानिसहरू सबैमा तिर्खालु हृदय छ, र तिनीहरूले परमेश्‍वरको वचन खाने र पिउने कार्यलाई सुरु गरेका छन्—यो नै परमेश्‍वरको कार्य समाप्तिमा पुग्दैछ भन्‍ने कुरालाई देखाउन पर्याप्त छ। आकाशबाट तल हेर्दा फेरि पनि सुकेका हाँगाहरू र झरेका पातहरू, शरद ऋतुको बतासले नाङ्गो पारेको पाखाको निराशाजनक दृश्य हेरेजस्तै हुन्छ। यस्तो लाग्छ मानौं मानिसको बीचमा संसारको विनाश हुन लागेको छ, मानौं सबै कुरा उजाड हुन लागेको छ। सायद आत्माको समवेदनशीलताको कारण, हृदयमा सधैँ अप्रसन्नताको अनुभूति हुन्छ, तैपनि शान्तपनको सानो टुक्राले सान्त्वना दिए पनि यसमा केही शोक लुकेको हुन्छ। “मानिस ब्युँझिँदैछ, पृथ्वीमा सबै कुरा ठीक क्रममा छ, र पृथ्वीको बाँच्ने दिन अब छैन, किनकि म आइपुगेको छु!” भन्‍ने परमेश्‍वरका वचनहरूले गरेको चित्रण यही हुन सक्छ। यी वचनहरू सुनिसकेपछि मानिसहरू केही हदसम्‍म नकरात्मक बन्‍न सक्छन्, वा तिनीहरू परमेश्‍वरको कामप्रति अलिक निराश बन्‍न सक्छन्, वा तिनीहरूले तिनीहरूको आत्माको अनुभवमा धेरै ध्यान केन्द्रित गर्न सक्छन्। तर पृथ्वीमा उहाँको काम समाप्त हुनुभन्दा पहिले, मानिसहरूलाई त्यस्तो भ्रम दिने गरी परमेश्‍वर त्यति मूर्ख पनि बन्‍न सक्‍नुहुन्‍न। यदि तँमा साँच्‍चै त्यस्तै भावनाहरू छन् भने, यसले तँ तेरा भावनाहरूलाई धेरै नै ध्यान दिन्छस्, तँ आफू खुशी काम गर्ने र परमेश्‍वरलाई प्रेम नगर्ने व्यक्ति होस् भन्‍ने देखाउँछ; यसले त्यस्ता मानिसहरूले अलौकिक कुरामा अति नै ध्यान दिन्छन्, र परमेश्‍वरलाई कुनै ध्यान नै दिँदैनन् भन्‍ने देखाउँछ। परमेश्‍वरको हातको कारण, मानिसहरूले जति नै उम्कने प्रयास गरे पनि, तिनीहरू यो परिस्‍थितिबाट उम्कन सक्दैनन्। परमेश्‍वरको हातबाट को उम्‍कन सक्छ र? तेरो हैसियत र परिस्‍थितिहरूलाई कहिले परमेश्‍वरले बन्दोबस्त गर्नुभएको छैन र? तैँले कष्ट भोगे पनि वा तैँले आशिष् पाए पनि, तँ परमेश्‍वरको हातबाट कसरी थाहै नपाई फुत्‍केर जान सक्छस् र? यो मानवीय मामला होइन, यो त पूर्ण रूपमा परमेश्‍वरको आवश्यकतासँग सम्‍बन्धित कुरा हो—यसको परिणामस्वरूप को नै पो समर्पित हुन सक्दैनथ्यो र?

“अन्यजातिहरूमाझ मेरो कामहरू फैलाउन म सजायको प्रयोग गर्नेछु, भन्‍नुको अर्थ, म ती सबै अन्यजातिहरूको विरुद्धमा ‘शक्ति’ प्रयोग गर्नेछु। स्वाभाविक रूपमा, यो काम त्यत्ति बेला नै गरिन्छ जब चुनिएकाहरूको बीचमा मेरो काम हुन्छ।” यी वचनहरूका वाणीहरूसँगै, परमेश्‍वरले सम्पूर्ण ब्रह्माण्डमा यो कार्य सुरु गर्नुहुन्छ। यो परमेश्‍वरको कामको एउटा चरण हो, जुन पहिले नै यो बिन्दुसम्‍म अघि बढिसकेको छ; कसैले पनि परिस्थितिलाई उल्टाउन सक्दैन। महाविपत्तिले मानवजातिको एउटा भागलाई ठीक पार्नेछ, र यसरी तिनीहरू संसारसँगै नाश भएर जानेछन्। जब ब्रह्माण्डलाई औपचारिक रूपमा सजाय दिइन्छ, परमेश्‍वर सबै मानिसहरूकहाँ औपचारिक रूपमा देखा पर्नुहुन्छ। अनि उहाँको देखा पराइको कारण, मानिसहरूलाई सजाय दिइन्छ। यसअलावा, परमेश्‍वरले भन्‍नुभयो, “जब मैले औपचारिक रूपमा चर्मपत्रको मुट्ठो खोल्छु, त्यसै बेला ब्रह्माण्डभरिका मानिसहरूले सजाय पाउँछन्, त्यसै बेला विश्‍वभरिका मानिसहरू परीक्षाको सिकार हुन्छन्।” यसबाट स्पष्ट रूपमा के देख्‍न सकिन्छ भने, सात मोहोरहरूको विषयवस्तु सजायको विषयवस्तु हो, भन्‍नुको अर्थ, सात मोहोरहरूभित्र महाविपत्ति छ। तसर्थ, आज, सात मोहोरहरूलाई खोल्‍न बाँकी नै छ; यहाँ उल्‍लेख गरेको “परीक्षाहरू” ले मानिसले भोगेको सजायलाई जनाउँछ, र यो सजायको बीचमा, मानिसहरूको एउटा समूहलाई प्राप्त गरिनेछ जसले परमेश्‍वरद्वारा जारी गरिएको “प्रमाणपत्र” लाई औपचारिक रूपमा नै स्वीकार गर्नेछन्, तसर्थ, तिनीहरू परमेश्‍वरको राज्यका मानिसहरू बन्‍नेछन्। परमेश्‍वरका पुत्रहरू र मानिसहरूको उत्पत्ति यिनै हुन्, र आज तिनीहरूको बारेमा निर्णय गर्न अझै बाँकी छ, र तिनले भविष्यका अनुभवहरूका लागि जग मात्रै निर्माण गर्दै छन्। यदि कुनै व्यक्तिसँग साँचो जीवन छ भने, तिनीहरू परीक्षाहरूको अवधिमा दह्रिलो भई खडा हुन सक्‍नेछन्, र तिनीहरू जीवनरहित छन् भने, यसले परमेश्‍वरको कामले तिनीहरूमा कुनै प्रभाव पारेको छैन, तिनीहरूले धमिलो पानीमा माछा मार्छन्, र परमेश्‍वरको काममा ध्यान दिँदैनन् भन्‍ने कुरालाई पर्याप्त रूपमा प्रमाणित गर्छ। यो आखिरी दिनहरूको काम भएकोले, यसको उद्देश्य भनेको कामलाई अघि बढाइरहनुको सट्टा यो युगलाई समाप्त गर्नु भएको हुनाले, परमेश्‍वर भन्‍नुहुन्छ, “अर्को शब्दमा भन्नुपर्दा, यो त्यस्तो जीवन हो जुन मानिसले सृष्टिको समयदेखि अहिलेसम्म कहिल्यै पनि अनुभव गरेका छैन र त्यसैले म भन्छु कि मैले त्यस्तो काम गरें जुन पहिले कहिल्यै गरिएको थिएन,” र उहाँले “मेरो दिन सबै मानव जातिको नजिक आउने हुनाले, यो टाढा देखिँदैन तर मानिसकै आँखाको सामु भएकोले” यसो भएको हो भनी भन्नुभएको छ। विगतको समयमा, परमेश्‍वरले व्यक्तिगत रूपमा नै धेरै वटा सहर नष्ट गर्नुभयो, तैपनि तिनीहरूमध्ये कुनैलाई पनि अन्तिम घडीमा के हुनेछ त्यसरी नष्ट गरिएको थिएन। विगतमा परमेश्‍वरले सदोमलाई नष्ट गर्नुभएको भए पनि, आजको सदोमलाई विगतको सदोमलाई जस्तो व्यवहार गरिँदैन—यसलाई प्रत्यक्ष रूपमा नष्ट गरिँदैन, यसलाई सुरुमा विजय गरिनुपर्छ, अनि न्याय गरिनुपर्छ, र अन्तिममा अनन्‍त दण्ड दिइनुपर्छ। कामका चरणहरू यिनै हुन्, र अन्त्यमा, आजको सदोमलाई विगतमा संसारलाई नष्ट गरिएको जस्तै क्रममा भस्‍म गरिनेछ—परमेश्‍वरको योजना यही हो। परमेश्‍वर देखा पर्नुहुने समय नै वर्तमान सदोमको औपचारिक दण्ड-आज्ञाको दिन हो, र उहाँले आफूलाई गर्नुहुने प्रकटीकरण यसलाई बचाउनको खातिर हुँदैन। तसर्थ, परमेश्‍वर भन्‍नुहुन्छ, “म पवित्र राज्यमा देखा पर्छु, र म आफैलाई फोहोरको देशबाट लुकाउँछु।” आजको सदोम अशुद्ध भएको हुनाले, परमेश्‍वर यसमा साँचो रूपमा देखा पर्नुहुन्‍न, तर यसलाई सजाय दिनको लागि यो माध्यमको प्रयोग गर्नुहुन्छ—के तिमीहरूले यस कुरालाई स्पष्‍ट रूपमा देखेका छैनौ? पृथ्वीको कसैले पनि परमेश्‍वरको साँचो अनुहार देख्‍न सक्दैन भनेर भन्‍न सकिन्छ। परमेश्‍वर मानिसकहाँ कहिल्यै देखा पर्नुभएको छैन, र परमेश्‍वर स्वर्गको कुन स्तरमा हुनुहुन्छ भन्‍ने कसैलाई थाहा छैन। यही कुराले आजका मानिसहरूलाई यो परिस्‍थितिमा राखेको छ। यदि तिनीहरूले परमेश्‍वरको मुहारलाई देख्थे भने, त्यो अवश्य पनि तिनीहरूको अन्त्य प्रकट हुने समय हुनेथियो, हरेकलाई उसको वर्गअनुसार वर्गीकरण गरिने समय हुनेथियो। आज, ईश्‍वरीयताभित्रका वचनहरूलाई सीधै मानिसहरूलाई देखाइन्छ, जसले मानवजातिका आखिरी दिनहरू आइसकेको छन्, र ती त्यति लामो समयसम्‍म रहनेछैनन् भन्‍ने भविष्यवाणी गर्छ। परमेश्‍वर सबै मानिसहरूकहाँ देखा पर्नुहुने समयमा मानिसहरूलाई सामना गर्न लगाइने परीक्षाहरूको चिन्‍हहरूमध्ये एउटा चिन्‍ह यही हो। त्यसकारण, मानिसहरूले परमेश्‍वरका वचनहरूको उपभोग गरे पनि, तिनीहरूसँग जहिल्यै पनि अशुभ अनुभूति हुन्छ, मानौं तिनीहरूमाथि ठूलो संकष्ट आइपर्न लागेको छ। आजका मानिसहरू हिउँ जमेको भूमिमा रहेका भँगेराहरू जस्तै छन्, जसमाथि यस्तो भएको छ मानौं मृत्युले जबरजस्ती कर्जा वसुल गर्छ र तिनीहरूलाई बाँच्‍ने कुनै उपाय दिँदैन। मानिसले तिर्नुपर्ने मृत्यु कर्जाको कारण, सबै मानिसहरूले तिनीहरूको अन्तिम दिन आइपुगेको छ भन्‍ने अनुभूति गर्छन्। ब्रह्माण्डका मानिसहरूको हृदयमा यही कुरा भइरहेको छ, र यो कुरा तिनीहरूको अनुहारमा प्रकट नभए पनि, तिनीहरूको हृदयमा भएको कुरा मेरो आँखादेखि लुक्‍न सक्दैन—मानिसको वास्तविकता यही हो। सायद, धेरैजसो वचनहरूलाई पूर्ण रूपमा उचित रूपमा प्रयोग गरिएको नहोला—तर यो समस्या देखाउनको लागि यिनै वचनहरू पर्याप्त छन्। परमेश्‍वरको मुखबाट निस्केका हरेक वचनहरू पूरा हुनेछन्, चाहे ती विगतका हुन् वा वर्तमानका; तिनले मानिसहरूको अघि तथ्यहरूलाई प्रकट गर्नेछन्—तिनीहरूको आँखाको लागि मनोहर वस्तु—र त्यो बेला तिनीहरूको आँखा तिरमिराउँछन् र तिनीहरू अन्योल बन्छन्। के तिमीहरूले अझै पनि आज कुन युग हो भन्‍ने स्पष्ट रूपमा देखेका छैनौ?


अध्याय ३०

केही मानिसहरूमा परमेश्‍वरका वचनहरूको थोरै अन्तर्दृष्टि हुन सक्छ, तर तिनीहरूमध्ये कसैले पनि आफ्ना भावनाहरूमा विश्‍वास गर्दैनन्; तिनीहरू नकारात्मकतामा फसिएला भनी अति नै डराउँछन्। यसैले, तिनीहरू सधैँ पालैपालो गरी खुसी र दुःखमा हुन्छन्। यो भन्नु उचित छ, कि सबै मानिसको जीवन शोकले भरिएको छ; यसलाई थप रूपमा भन्दा, सबै मानिसहरूको दैनिक जीवनमा शोधन हुन्छ, तापनि, म भन्न सक्छु, कि कसैले पनि हरेक दिन आफ्ना आत्मामा छुटकारा पाउँदैन, र यस्तो हुन्छ मानौं, तीनवटा ठूला पहाडहरूले तिनीहरूको टाउकोमा थिचिरहेका छन्। तिनीहरू कसैको जीवनमा सारा दिनभरि खुसी र रमाइलो हुँदैन—र तिनीहरू अलि-अलि खुसी भए पनि, तिनीहरूले आफ्नो बाहिरी रूप ठीकठाक राख्ने मात्रै कोसिस गरिरहेका हुन्छन्। मानिसहरूले तिनीहरूका हृदयमा सधैँ कुनै कुरा अधुरो छ भन्‍ने महसुस गर्छन्। यसैले, तिनीहरू आफ्नो हृदयमा स्थिर हुँदैनन्; यस तरिकाले जिउँदा, काम-कुराहरू रित्तो र अनुचित लाग्छन्, र जब परमेश्‍वरमा विश्‍वास गर्ने कुरा आउँछ, तिनीहरू व्यस्त हुन्छन् र तिनीहरूसँग समयको अभाव हुन्छ, वा तिनीहरूसँग परमेश्‍वरका वचनहरू खाने र पिउने समय हुँदैन, वा परमेश्‍वरको वचन उचित प्रकारले कसरी खाने र पिउने त्यो तिनीहरू जान्दैनन्। तिनीहरूमध्ये एक जना पनि शान्तिमा, मानसिक रूपमा स्वस्थ, र आफ्‍नो हृदयमा स्थिर हुँदैन। मानौं, तिनीहरू सधैँ बादल छाएको आकाशमुनि जिउँछन्, मानौं, तिनीहरू अक्सिजन विहीन अन्तरिक्षमा बस्छन् र यस कुराले तिनीहरूको जीवनमा अन्योलता ल्याएको छ। परमेश्‍वरले सधैँ सीधै मानिसका कमजोरीहरूको बारेमा बोल्नुहुन्छ, उहाँले सधैँ तिनीहरूको कमजोर क्षेत्रमा प्रहार गर्नुहुन्छ—उहाँ सुरुदेखि अन्त्यसम्म कुन सुरमा बोल्नुभएको छ के तैँले स्पष्ट रूपमा देखेको छैनस्? परमेश्‍वरले मानिसहरूलाई पश्चात्ताप गर्ने कुनै मौका कहिल्यै दिनुभएको छैन, र उहाँले सबै मानिसलाई अक्सिजनविना “चन्द्रमा” मा बस्न लगाउनुहुन्छ। सुरुदेखि आजको दिनसम्म, बाहिरी रूपमा परमेश्‍वरका वचनहरूले मानिसको स्वभाव प्रकट गरेको छ, तापनि कसैले यी वचनहरूको सारलाई स्पष्टसँग बुझ्न सक्दैन। यस्तो लाग्छ, कि मानिसको सार प्रकट गर्दा मानिसहरूले आफैलाई चिन्छन् र त्यसरी परमेश्‍वरलाई चिन्छन्, तापनि वास्तवमा मार्ग त्यो होइन। परमेश्‍वरका वचनहरूको सुर र अझ ठूलो गहनताले परमेश्‍वर र मानिसबीच स्पष्ट भिन्नता देखाउँदछ। तिनीहरूका भावनाहरूमा, यसले मानिसहरूलाई अनजानमा नै परमेश्‍वर पहुँचदेखि बाहिरका र अगम्य हुनुहुन्छ भनी विश्‍वास गर्ने बनाउँछ; परमेश्‍वरले सबै कुरालाई उदाङ्गो पार्नुहुन्छ, र यस्तो लाग्छ, कि परमेश्‍वर र मानिस बीचको सम्बन्ध जस्तो हुने गर्थ्यो त्यो फर्काएर ल्याउन कोही पनि सक्षम छैन। परमेश्‍वरका सबै वाणीहरूको उद्देश्य सबै मानिसहरूलाई “लडाउनु” हो, अनि त्यसो गरेर उहाँको काम पूरा गर्नु हो भनी बुझ्नु गाह्रो छैन। यी परमेश्‍वरको कामका चरणहरू हुन्। तापनि मानिसहरूले आफ्नो मनमा यस कुरामा विश्‍वास गर्दैनन्। तिनीहरू परमेश्‍वरको काम चरम सीमामा पुग्दैछ, र ठूलो रातो अजिङ्गरलाई जित्नका निम्ति त्यसको सबैभन्दा स्पष्ट प्रभावको नजिकै आइरहेको छ भनी विश्‍वास गर्छन्, भन्नुको अर्थ, उहाँले मण्डलीहरूलाई सफल बनाउँदै हुनुहुन्छ, यसरी देहधारी परमेश्‍वरको बारेमा कसैमा पनि धारणा छैन, अथवा सबै मानिसहरूले परमेश्‍वरलाई चिन्छन्। तैपनि परमेश्‍वरले के भन्नुहुन्छ हामी पढौं: “मानिसहरूको मनमा, परमेश्‍वर त परमेश्‍वर नै हुनुहुन्छ, जोसँग सजिलै संलग्न हुन सकिँदैन, जबकि मानिस भनेको मानिस नै हो, र सजिलै भ्रष्ट हुनु हुँदैन। … यसको परिणामस्वरूप तिनीहरू मेरो सामु सधैँ नम्र र धैर्यवान् हुन्छन्; तिनीहरू मसँग मिलेर बस्न सक्दैनन्, किनकि तिनीहरूसँग धेरै धारणाहरू छन्।” यसबाट के देख्न सकिन्छ भने, परमेश्‍वरले जे भन्नुभए पनि वा मानिसले जे गरे पनि, मानिसहरू परमेश्‍वरलाई चिन्न पूर्ण रूपमा असमर्थ छन्; तिनीहरूको सारले खेलेको भूमिकाका कारण, चाहे जे भए पनि आखिरमा तिनीहरू परमेश्‍वरलाई चिन्न असमर्थ हुन्छन्। यसैले, जब मानिसहरूले आफैलाई नरकका छोराहरूको रूपमा हेर्छन्, तब परमेश्‍वरको काम समाप्त हुनेछ। परमेश्‍वरले मानिसमाथि आफ्नो क्रोध पोखाउनु, वा सीधै तिनीहरूलाई दोषी ठहर्‍याउनु वा उहाँको सम्पूर्ण व्यवस्थापनको योजना अन्त्य गर्नको लागि आखिरमा तिनीहरूलाई मृत्युदण्ड दिनुको कुनै आवश्यकता हुँदैन। उहाँ आफ्नै गतिमा सानो कुराकानीमा मात्र संलग्न हुनुहुन्छ, मानौं, उहाँको काम संयोगवस पूरा भएको हो, उहाँको फुर्सदको समयमा अलिकति पनि कोसिस नगरी पूरा भएको हो। बाहिरबाट हेर्दा, परमेश्‍वरको काममा केही आतुरी देखिन्छ—तर पनि परमेश्‍वरले केही गर्नुभएको छैन, उहाँले बोल्नुबाहेक केही गर्नुहुन्न। मण्डलीहरू बीचको काम बितेको समयमा जस्तो ठूलो मात्रामा हुँदैन: परमेश्‍वरले मानिसहरू थप्नुहुन्न, वा तिनीहरूलाई निष्कासन गर्नुहुन्न, वा तिनीहरूलाई प्रकट गर्नुहुन्न—त्यस्ता कामहरू अति नगण्य छन्। यस्तो देखिन्छ, कि परमेश्‍वरसँग यस्तो काम गर्ने कुनै मन छैन। उहाँले जे भन्नुपर्छ त्यसमध्ये थोरै मात्र भन्नुहुन्छ, त्यसपछि उहाँ अर्कोतिर फर्कनुहुन्छ अनि कुनै नामनिसाना नछोडी हराउनुहुन्छ—जुन स्वाभाविक रूपमा उहाँका वाणीहरू पूरा भएको दृश्य हो। अनि जब यो क्षण आउँछ, सबै मानिसहरू तिनीहरूका निद्राबाट बिउँझनेछन्। मानवजाति हजारौं वर्षदेखि लामो सुस्त निद्रामा छ परेको छ, ऊ पूर्ण रूपमा निद्रालु भएको छ। अनि धेरै वर्षदेखि मानिसहरू आफ्ना सपनाहरूमा यहाँ अनि त्यहाँ दगुर्दै आएका छन्, र आफ्‍नो हृदयभित्र अन्यायको बारेमा बोल्‍न नसकेर तिनीहरूका सपनाहरूमा चिच्याइरहेका छन्। यसैले, तिनीहरू “आफ्नो हृदयमा केही उदासी महसुस गर्छन्”—तर जब तिनीहरू बिउँझन्छन्, तब तिनीहरूले वास्तविक तथ्यहरू थाहा पाउनेछन् र यसो भन्दै जोडले कराउनेछन्: “यस्तो पो भइरहेको रहेछ!” त्यसकारण यसो भनिएको छ, कि “आज, अधिकांश मानिसहरू अझै मस्त निद्रामा छन्। जब राज्यको स्तुतिगान गुञ्जन्छ तब मात्र तिनीहरू आफ्ना निन्द्रालु आँखाहरू खोल्छन् र आफ्‍ना हृदयमा केही उदासी महसुस गर्छन्।”

कसैको आत्माले कहिल्यै पनि छुटकारा पाएको छैन, कसैको आत्मा कहिल्यै पनि निश्चिन्त र खुसी भएको छैन। जब परमेश्‍वरको काम पूर्ण रूपमा समाप्त हुन्छ, मानिसहरूको आत्मा स्वतन्त्र हुनेछ, किनकि प्रत्येकलाई उसको प्रकारअनुसार छुट्ट्याइएको हुनेछ, र यसरी तिनीहरू सबै आफ्नो हृदयमा स्थिर हुनेछन्। मानौं, मानिसहरू टाढा-टाढा ठाउँहरूका यात्रा गरिरहेका छन् र तिनीहरू घर फर्कंदा तिनीहरूको हृदय स्थिर हुन्छ। घर पुगेपछि मानिसहरूले संसार रित्तो र अनुचित छ भनी फेरि महसुस गर्नेछैनन्, तर आ-आफ्नो घरमा शान्तिसाथ बस्नेछन्। सारा मानवजातिका परिस्थितिहरू यस्तै हुनेछन्। यसैले परमेश्‍वर भन्नुहुन्छ, “मानिसहरूले आफूलाई शैतानको दासत्वबाट कहिल्यै पनि छुटाउन सकेका छैनन्।” देहमा हुँदा कसैले पनि आफूलाई यो अवस्थाबाट मुक्त गर्न सक्दैन। केही क्षणका लागि, परमेश्‍वरले मानिसका विभिन्न वास्तविक अवस्थाहरूको बारेमा के भन्नुहुन्छ, त्यस कुरालाई एकातिर पन्साऔं, र परमेश्‍वरले मानिसको निम्ति प्रकट गर्नु अझै बाँकी रहेका रहस्यहरूको मात्र कुरा गरौं। “असङ्ख्य पटक मानिसहरूले मलाई गिल्लाको नजरले हेरेका छन्, मानौं मेरो शरीर काँडाले ढाकिएको छ र म तिनीहरूका निम्ति घृणित छु, यसरी मानिसहरूले मलाई घृणा गर्छन्, र म मूल्यहीन छु भन्‍ने विश्‍वास गर्छन्।” यसको विपरीत, सारांशमा भन्नुपर्दा, मानिसका वास्तविक रङ्गहरू परमेश्‍वरका वचनहरूमा प्रकट गरिएका छन्: मानिस प्वाँखहरूले ढाकिएको छ, उसमा मनपर्ने कुरा केही पनि छैन, यसरी मानिसप्रतिको परमेश्‍वरको घृणा बढ्दै जान्छ, किनकि मानिस काँडाहरूले ढाकिएको दुम्सीबाहेक अरू केही होइन, जसमा प्रशंसा गर्नुपर्ने कुनै कुरा हुँदैन। बाहिरी रूपमा, यी शब्दहरूले परमेश्‍वरप्रति मानिसका धारणाहरूका बारेमा वर्णन गरेको जस्तो देखिन्छ—तर वास्तवमा, परमेश्‍वरले मानिसको स्वरूपको आधारमा उसको चित्र चित्रण गरिरहनुभएको छ। यी शब्दहरू परमेश्‍वरले कोर्नुभएको मानिसको चित्र हो, मानौं, यो मानिसको चित्रमाथि परमेश्‍वरले छर्कनुभएको स्थिर गराउने वस्तु हो; यसैले ब्रह्माण्डमा मानिसको स्वरूप उच्च छ, र यसले मानिसहरूलाई पनि अचम्ममा पार्दछ। उहाँले बोल्‍न थाल्‍नुभएदेखि नै, परमेश्‍वरले मानिससँग एउटा ठूलो लडाइँ गर्नका लागि आफ्नो फौजलाई ठाउँमा राख्दैआउनुभएको छ। उहाँ मानिसका लागि तथ्यहरू प्रस्तुत गर्ने विश्‍वविद्यालयको बीजगणितको प्राध्यापकजस्तो हुनुहुन्छ, अनि उहाँले सूचीमा राख्नुभएका तथ्यहरूले जे प्रमाणित गर्छ—प्रमाण र प्रतिप्रमाण—त्यसले सबै मानिसहरूलाई पूर्ण रूपमा विश्‍वस्त बनाउँछ। परमेश्‍वरका सबै वचनहरूको उद्देश्य यही हो, र यसैकारण परमेश्‍वरले सामान्य रूपमा मानिसकहाँ यी रहस्यमय शब्दहरू प्रस्तुत गर्नुभएको छ: “समग्रमा म मानिसको हृदयमा पूर्ण रूपमा मूल्यहीन हुन्छु, एक अनावश्यक घरेलु सामान बन्छु।” यी शब्दहरू पढेपछि, मानिसहरू आफ्ना हृदयमा प्रार्थना नगरी रहन सक्दैनन्, र तिनीहरूले आफू परमेश्‍वरप्रति कति ऋणी रहेछन् भनी महसुस गर्छन्, जसको कारण तिनीहरूले आफैलाई दोषी ठहराउँछन्, आफैलाई मानिस मर्नुपर्छ, र मानिस अलिकति मूल्यको पनि छैन भनी विश्‍वास दिलाउँछन्। परमेश्‍वर भन्नुहुन्छ, “यही कारणले गर्दा म आजको परिस्थितिमा आइपुगेको छु,” र जुन कुरालाई आजको वास्तविक परिस्थितिहरूसित जोड्दा त्यसले मानिसहरूलाई आफैलाई दोषी ठहराउने तुल्याउँछ। के तथ्य यही होइन र? यदि तँलाई आफैलाई चिन्न लगाइयो भने, के “म साँच्चै मर्नुपर्छ” जस्ता शब्दहरू तेरो मुखबाट निस्कन सक्छन्? मानिसका साँचो परिस्थितिहरू त्यस्तै छन्, र यो धेरै सोचविचार गर्न लायकको कुरा होइन—यो एउटा उपयुक्त उदाहरण मात्र हो।

एक अर्थमा, जब परमेश्‍वरले मानिसलाई क्षमा र सहिष्णुताका लागि बिन्ती गर्नुहुन्छ, तब मानिसहरूले त्यो परमेश्‍वरले तिनीहरूको खिल्ली उडाउनुभएको भएको हो भन्‍ने ठान्छन्, र अर्को अर्थमा, तिनीहरूले आफ्नै विद्रोहलाई पनि देख्छन्—तिनीहरू परमेश्‍वरको मानिसका निम्ति आफैलाई सक्दो काममा लगाउनुभएको होस् भनी पर्खिरहेका हुन्छन्। यसबाहेक, मानिसहरूका धारणाहरूको कुरा गर्दा, परमेश्‍वर भन्नुहुन्छ उहाँ संसारसँग व्यवहार गर्ने मानिसको दर्शन वा मानिसको भाषामा दक्ष हुनुहुन्न। यसैले, यस सम्बन्धमा यसले मानिसहरूलाई यी वचनहरूलाई व्यावहारिक परमेश्‍वरसँग तुलना गर्ने बनाउँछ, र अर्कोतिर, तिनीहरूले परमेश्‍वरका वचनहरूमा उहाँको अभिप्राय देख्छन्—परमेश्‍वरले तिनीहरूको गिल्ला गरिरहनुभएको छ, किनकि परमेश्‍वरले मानिसको वास्तविक अनुहार प्रकट गर्दैहुनुहुन्छ, र उहाँले मानिसहरूलाई परमेश्‍वरको वास्तविक परिस्थितिहरूको बारेमा बताइरहनुभएको छैन भन्‍ने तिनीहरूले बुझ्दछन्। परमेश्‍वरका वचनहरूको अन्तर्निहित अर्थ मानिसप्रतिको उपहास, व्यङ्ग्य, गिल्ला, र घृणाले भरिएको छ। मानौं, मानिसले गर्ने सबै कुरामा उसले व्यवस्था भङ्ग गरिरहेको हुन्छ र घूसहरू लिइरहेको हुन्छ; मानिसहरू वेश्याहरू हुन्, र जब परमेश्‍वरले बोल्नलाई आफ्नो मुख खोल्नुहुन्छ, तिनीहरू डरले काम्छन्, तिनीहरूको सत्यता पूर्ण रूपले पर्दाफास हुनेछ कि भनेर अति नै डराउँछन्, तिनीहरू लाजले कसैको सामना गर्न मान्दैनन्। तर तथ्यहरू भनेका तथ्यहरू नै हुन्। मानिसको “पश्चात्ताप” को कारण परमेश्‍वरले आफ्ना वाणीहरू समाप्त गर्नुहुन्न; मानिसहरू शब्दहरूमा वर्णन गर्न नसकिने प्रकारले जति लज्जित हुन्छन् र सर्ममा पर्छन्, परमेश्‍वरले उहाँको जल्दो दृष्टि तिनीहरूमाथि त्यति नै लगाउनुहुन्छ। उहाँको मुखबाट निस्कने वचनहरूले मानिसका सबै घिनलाग्दा कार्यहरूलाई टेबुलमा उदाङ्गो पार्छन्—यसो गर्नु न्यायी र निष्पक्ष हुनु हो, यसलाई किंगटियन[क] भनिन्छ यो जनताको सर्वोच्च अदालतको फैसला हो। यसैले, जब मानिसहरूले परमेश्‍वरका वचनहरू पढ्छन्, तब तिनीहरू अचानक हृदयघातको शिकार हुन्छन्, तिनीहरूको रक्तचाप बढ्दछ, मानौं तिनीहरू मुटुको धमनीको रोगबाट पीडित छन्, मानौं तिनीहरूका पक्षाघातले तिनीहरूलाई आफ्ना पितापुर्खाहरूसित भेट्न पश्चिमी स्वर्गमा फिर्ता पठाउन लागेको छ—तिनीहरूले परमेश्‍वरका वचनहरू पढ्दा तिनीहरूका प्रतिक्रिया यस्तै हुन्छ। वर्षौंको कडा परिश्रमले मानिस कमजोर बनेको छ, ऊ भित्रदेखि बाहिरसम्म बिरामी छ, र उसको मुटुदेखि रक्तनलीहरू, ठूलो आन्द्रा, सानो आन्द्रा, पेट, फोक्सो, मृगौला, आदिसम्‍म ऊ सम्पूर्ण रूपमा बिरामी छ। उसको सम्पूर्ण शरीरमा केही पनि स्वस्थ छैन। यसैले, परमेश्‍वरको काम मानिसले प्राप्त गर्न नसक्ने स्तरमा पुग्दैन, तर यसले मानिसहरूलाई आफैलाई चिन्ने बनाउँछ। मानिसको शरीर जीवाणुहरूले पिरोलिएकोले गर्दा, र ऊ बूढो भएकोले गर्दा उसको मृत्युको दिन नजिक आउँछ, र पछाडि फर्कने कुनै बाटो छैन। तर यो कथाको एउटा भाग मात्र हो; भित्री अर्थ प्रकट हुनु अझै बाँकी नै छ, किनकि मानिसको रोगको स्रोत खोजी भइरहेको छ। वास्तवमा, परमेश्‍वरको काम सम्पूर्ण रूपमा पूरा हुने समय त्यो समय होइन जब पृथ्वीमा उहाँको काम समाप्त भएको हुन्छ, किनकि यस चरणको काम पूरा भएपछि, भविष्यमा देहमा काम गर्ने कुनै उपाय हुनेछैन, अनि त्यसलाई पूरा गर्न परमेश्‍वरका आत्माको आवश्यकता हुनेछ। यसैले, परमेश्‍वर भन्नुहुन्छ, “जब मैले औपचारिक रूपमा चर्मपत्रको मुट्ठो खोल्छु, त्यसै बेला ब्रह्माण्डभरिका मानिसहरूले सजाय पाउँछन्, मेरो काम चरम सीमामा पुग्‍ने समय नै, विश्‍वभरिका मानिसहरू परीक्षाको सिकार हुन्छन्।” जुन बेला देहमा गरिने काम समाप्त हुन्छ त्यस बेला परमेश्‍वरको काम चरम सीमामा पुगेको हुँदैन—यो समयको चरमसीमाले यो चरणको कामलाई मात्रै बुझाउँछ, र यो सम्पूर्ण व्यवस्थापन योजनाको चरमसीमा होइन। यसैले, परमेश्‍वरले मानिससँग गर्नुभएका मागहरू उच्च छैनन्। उहाँले केवल मानिसहरूले आफूलाई चिनून्, र त्यसरी कामको अर्को चरणमा सेवा गरून् भनी आज्ञा गर्नुहुन्छ, जसमा परमेश्वरका अभिप्रायहरू पूरा भएका हुनेछन्। जब परमेश्‍वरको काम परिवर्तन हुन्छ, मानिसहरूको “कामको एकाइ” बदलिन्छ। आज पृथ्वीमा परमेश्‍वरले गर्नुहुने कामको चरण हो, यसैले तिनीहरूले तल्लो तहमा काम गर्नुपर्दछ। भविष्यमा, यो देशको प्रशासन गर्नु आवश्यक हुनेछ, यसरी तिनीहरूलाई “केन्द्रीय समिति” मा फेरि नियुक्त गरिनेछ। यदि तिनीहरूले विदेश भ्रमण गरे भने, तिनीहरूले विदेशमा जाने कार्यविधिहरूको पालना गर्नुपर्नेछ। त्यस्तो समयमा तिनीहरू आफ्नो मातृभूमिबाट टाढा विदेशमा हुनेछन्—तर यो पनि अझै परमेश्‍वरको कामका आवश्यकताहरूको कारणले नै हुनेछ। मानिसहरूले भनेका छन्, “जब आवश्यक पर्छ, हामी परमेश्‍वरका लागि आफ्नो ज्यान अर्पण गर्नेछौं”—के यो भविष्यमा हिँड्नुपर्ने बाटो होइन? यस्तो जीवन कसले कहिल्यै उपभोग गरेको छ? व्यक्तिले सबै ठाउँको यात्रा गर्न सक्छ, विदेश भ्रमण गर्न सक्छ, गाउँ-बस्तीहरूमा मार्गदर्शन प्रदान गर्न सक्छ, आफूलाई सामान्य मानिसहरूका बीचमा सम्मिलित गर्न सक्छ, र तिनीहरूले उच्च-स्तरीय संगठनहरूका सदस्यहरूसँग राष्ट्रको महत्त्वपूर्ण विषयहरूको बारेमा पनि कुरा गर्न सक्छन्; र आवश्यक पर्दा, तिनीहरूले व्यक्तिगत रूपमा नरकको जीवनको स्वाद लिन सक्छन्, त्यसपछि तिनीहरू फर्कन सक्छन् र फेरि स्वर्गीय आशिष्‌हरूको आनन्द लिन सक्छन्—के यी मानिसका आशिषहरू होइनन् र? को कहिल्यै परमेश्‍वरसँग तुलना भएको छ? कसले कहिल्यै सबै देशहरूको यात्रा गरेको छ? वास्तवमा, मानिसहरूले कुनै सङ्केतक वा स्पष्टीकरणहरूविना नै परमेश्‍वरको वचनका थोरै कुराहरू बुझ्न सक्छन्—यति मात्र हो कि, तिनीहरू आफैमा भने विश्‍वास छैन, र यही कुराले नै आजसम्म परमेश्‍वरको कामलाई तन्काइरहेको छ। मानिसहरूमा धेरै कुराको अभाव भएकोले—परमेश्‍वरले भन्नुभएको यो वचन जस्तै, “तिनीहरूसँग केही पनि छैन”—आजको कामले तिनीहरूका अगाडि ठूला कठिनाइहरू प्रस्तुत गर्छ; अझ अर्को कुरा, तिनीहरूको कमजोरीले स्वाभाविक रूपमा नै परमेश्‍वरको मुखलाई सीमित बनाएको छ—अनि के वास्तवमा यी नै कुराहरूले नै परमेश्‍वरको काममा बाधा पुर्‍याइरहेका छैनन् र? के तँ अझै पनि यो कुरालाई देख्न सक्दैनस्? परमेश्‍वरले भन्नुहुने सबै कुरामा लुकेको अर्थ हुन्छ। जब परमेश्‍वर बोल्नुहुन्छ, उहाँले हातमा रहेको मुद्दालाई आफ्नो हातमा लिनुहुन्छ, र कुनै नीतिकथा जस्तो, उहाँले बोल्नुहुने सबै वचनहरूमा गहन सन्देश हुन्छ। यी सरल वचनहरूमा गहिरो अर्थ छन्, यसैले तिनले महत्त्वपूर्ण मुद्दाहरूको व्याख्या गर्दछन्—के परमेश्‍वरका वचनहरूले यही कार्य राम्ररी गर्दैनन् र? के तँलाई यो कुरा थाहा छ?

फूटनोटहरू:

क. किंगटियन: यो शब्द चीनको साम्राज्यको समयको धर्मी न्यायाधीशलाई बुझाउन प्रयोग गरिन्थ्यो।


अध्याय ३१

परमेश्‍वरको स्वभाव परमेश्‍वरका सबै वाणीहरूमा व्याप्त छ, तर उहाँका वचनहरूको मुख्य धागोले सारा मानवजातिको विद्रोह प्रकट गर्दछ र तिनीहरूका अनाज्ञाकारिता, अधीनमा नबस्ने, अन्याय, अधर्म र परमेश्‍वरलाई प्रेम गर्न नसक्‍ने क्षमता जस्ता कुराहरूलाई उदाङ्गो पार्दछ, यतिसम्म कि परमेश्‍वरको वचनले भन्छ, मानिसहरूका शरीरको प्रत्येक प्वालमा परमेश्‍वरप्रतिको विरोध भरिएको हुन्छ, प्रत्येक रक्तनलीले परमेश्‍वरलाई चुनौती दिन्छ। यदि मानिसहरूले यी कुराहरूलाई जाँच गर्न कोसिस गर्दैनन् भने, तिनीहरू सधैँ तिनलाई जान्न असमर्थ हुनेछन्, र तिनलाई कहिल्यै पनि एकातिर पन्साउन सक्नेछैनन्। भन्नुको अर्थ, परमेश्‍वरको विरुद्धको त्यो जीवाणु तिनीहरूमा फैलिनेछ र अन्त्यमा तिनीहरूका सेता रक्त कोशिकाले तिनीहरूका रातो रक्त कोशिकाहरूलाई खाइदिएको जस्तो हुनेछ, र तिनीहरूका सम्पूर्ण शरीरलाई रातो रक्त कोशिकाविहीन अवस्थामा छोड्नेछ; अन्त्यमा, तिनीहरू ल्युकेमिया लागेर मर्नेछन्। यो मानिसको वास्तविक अवस्था हो, र कसैले पनि यसलाई अस्वीकार गर्न सक्दैन। ठूलो रातो अजिङ्गर गुँडुल्किएर बसेको देशमा जन्मेको, प्रत्येक व्यक्तिभित्र कम्तीमा एउटा कुरा हुन्छ जसले ठूलो रातो अजिङ्गरको विषको नमुना र उदाहरण बोकेको हुन्छ। यसैले, कामको यो चरणमा, परमेश्‍वरका वचनहरूभरिको मुख्य सूत्र भनेको आफूलाई चिन्नु, आफूलाई इन्कार गर्नु, आफूलाई त्याग्नु र आफूलाई मार्नु हो। यो भन्न सकिन्छ, कि आखिरी दिनहरूमा परमेश्‍वरको मुख्य काम यही हो, र यो कामको चक्रमा सबैभन्दा विस्तृत र पूर्ण छ—यसले देखाउँछ, कि परमेश्‍वरले युगको अन्त्य गर्ने योजना बनाउँदै हुनुहुन्छ। कसैले पनि यो आशा गरेको थिएन, तर यसको साथसाथै, यो तिनीहरूले आफ्ना भावनाहरूमा अपेक्षा गरेको कुरा थियो। परमेश्‍वरले स्पष्ट रूपमा नभन्‍नुभएको भए पनि, मानिसहरूका इन्द्रियहरू अत्यन्त तीक्ष्ण छन्—तिनीहरू सधैँ समय थोरै छ भन्‍ने महसुस गर्छन्। म भन्न सक्छु, व्यक्तिले यो कुरालाई जति धेरै महसुस गर्छ, ऊसित युगको बारेमा त्यति नै स्पष्ट ज्ञान हुन्छ। यो संसारलाई सामान्य रूपमा हेरेर परमेश्‍वरका वचनहरूलाई रद्द गर्नु होइन; बरु, यो परमेश्‍वरले जुन माध्यमहरूद्वारा काम गर्नुहुन्छ त्यसद्वारा परमेश्‍वरको कामको विषयवस्तु जान्नु हो। यस कुरालाई परमेश्‍वरका वचनहरूको भावद्वारा निर्धारण गरिन्छ। परमेश्‍वरका वाणीहरूको भावमा एउटा रहस्य छ, जसलाई कसैले पनि पत्ता लगाएको छैन, र मानिसहरूलाई प्रवेश गर्नु धेरै कठिन हुने कुरा पनि ठीक यही नै हो। मानिसहरूले परमेश्‍वरका वचनहरू बुझ्न नसक्नुको मुख्य कारण के हो भने, तिनीहरू परमेश्‍वर जुन भावद्वारा बोल्नुहुन्छ त्यसप्रति अनजान हुन्छन्—यदि तिनीहरूले यो रहस्यलाई जान्न सके भने, तिनीहरू परमेश्‍वरका वचनहरूका केही ज्ञान प्राप्त गर्न सक्षम हुनेछन्। परमेश्‍वरका वचनहरूले सधैँ एउटा सिद्धान्त पालन गरेको छ: यसले मानिसहरूलाई परमेश्‍वरका वचनहरू नै सबै कुरा हो भनी जान्ने तुल्याउँछ र परमेश्‍वरका वचनहरूद्वारा सबै मानिसका कठिनाइहरूको समाधान गर्छ। आत्माको दृष्टिकोणबाट, परमेश्‍वरले आफ्ना कामहरू स्पष्ट पार्नुहुन्छ; मानिसको दृष्टिकोणबाट, उहाँले मानिसहरूको धारणा खुलासा गर्नुहुन्छ; आत्माको दृष्टिकोणबाट, उहाँ भन्नुहुन्छ, कि मानिसले उहाँका अभिप्रायहरूलाई ख्याल गर्दैन; र मानिसको दृष्टिकोणबाट, उहाँ भन्नुहुन्छ, कि उहाँले मानवीय अनुभवको मीठो, अमिलो, तीतो र चर्को स्वादहरू चाख्नुभएको छ, र उहाँ बतासमा आउनुहुन्छ र वर्षाको साथमा जानुहुन्छ, उहाँले परिवारको सतावटको अनुभव गर्नुभएको छ, र जीवनमा उतावचडाव अनुभव गर्नुभएको छ। यी फरक दृष्टिकोणहरूबाट बोलिएका वचनहरू हुन्। जब उहाँ परमेश्‍वरका मानिसहरूसँग बोल्नुहुन्छ, यो घरको जिम्मेवार व्यक्तिले दासहरूलाई हप्काउनु जस्तो, वा हास्य नाटक जस्तो हो; उहाँका वचनहरूले मानिसहरूलाई लज्जित बनाउँछ, तिनीहरूले आफ्नो सर्म कतै पनि लुकाउन सक्दैनन्, मानौं तिनीहरूलाई कुनै कठोर यातना भोगेको स्वीकारोक्ति दिनका लागि विगतको सामन्ती शासनद्वारा रोकिएको छ। जब उहाँ परमेश्‍वरका मानिसहरूसँग बोल्नुहुन्छ, परमेश्‍वर आन्दोलनकारी विश्‍वविद्यालयका विद्यार्थीहरू जस्तै असंयमित बन्‍नुहुन्छ जसले केन्द्रीय सरकारमा भएका काण्डहरूको पर्दाफास गर्छन्। यदि परमेश्‍वरका सबै वचनहरू उपहास हुन्थे भने मानिसहरूलाई ती स्वीकार गर्न गाह्रो हुनेथियो; यसैले, परमेश्‍वरले बोल्नुभएका वचनहरू सीधा छन्; तिनमा मानिसका लागि गुप्त सङ्केतहरू हुँदैनन्, तर सीधै मानिसको वास्तविक अवस्थालाई औंल्याउँछ—यसले देखाउँछ, कि मानिसप्रति परमेश्‍वरको प्रेम केवल शब्दहरू मात्र होइनन्, तर यो वास्तविक प्रेम हो। मानिसहरूले वास्तविकतालाई महत्त्व दिने भए पनि परमेश्‍वरप्रतिको तिनीहरूको प्रेममा कुनै वास्तविकता हुँदैन। मानिसमा यही कुराको कमी छ। यदि परमेश्‍वरप्रतिको मानिसहरूको प्रेम वास्तविक छैन भने, सबै कुराको सम्पूर्णता रित्तो र भ्रमात्मक हुनेछ, मानौं यसको कारण सबै कुरा हराउनेछ। यदि परमेश्‍वरप्रतिको तिनीहरूको प्रेमले ब्रह्माण्डलाई पार गर्छ भने, त्यसरी तिनीहरूको हैसियत र पहिचान पनि वास्तविक हुनेछ, र रित्तो हुनेछैन, र यी वचनहरू पनि वास्तविक हुनेछन् र रित्तो हुनेछैनन्—के तैँले यो कुरालाई देख्छस्? के तैँले मानिसका लागि परमेश्‍वरका सर्तहरूलाई देखेको छस्? मानिसले प्रतिष्ठाका लाभहरू मात्र उपभोग गर्नु हुँदैन, तर ऊ प्रतिष्ठाको वास्तविकतामा जिउनुपर्छ। परमेश्‍वरले उहाँका मानिसहरू र सबै मानिससँग गर्नुभएको माग यही हो, र यो कुनै भव्य रित्तो सिद्धान्त होइन।

परमेश्‍वरले किन यस प्रकारका वचनहरू बोल्‍नुहुन्छ, “मानौं, मैले गर्ने सबै काम तिनीहरूलाई खुसी पार्ने कोसिस हो, जसको फलस्वरूप मेरो कामहरूद्वारा तिनीहरूमा सधैँ घृणा उत्पन्‍न हुन्छ”? के तँ परमेश्‍वरप्रति वास्तविक रूपमा प्रकट भएको मानिसको घृणाको बारेमा बोल्न सक्छस्? मानिसहरूका धारणाहरू अनुसार त मानिस र परमेश्‍वर “उत्साहपूर्ण प्रेममा” हुनुहुन्छ र आज, परमेश्‍वरको वचनप्रति मानिसहरूको तिर्सना यस्तो बिन्दुमा पुगेको छ कि तिनीहरू परमेश्‍वरलाई एकै गाँसमा निल्न चाहन्छन्—तापनि परमेश्‍वरले निम्न प्रकारका वचनहरू बोल्‍नुहुन्छ: “मानिसले मलाई घृणा गर्दछ। किन मेरो प्रेमको बदलीमा मानिसको घृणा दिइएको छ?” के यो मानिसहरूभित्रको खनिज भण्डार होइन र? के खनेर निकाल्नु पर्ने कुरा यही होइन? मानिसको खोजीमा रहेको दोष यही हो; यो समाधान गर्नुपर्ने एउटा ठूलो समस्या हो, र यो परमेश्‍वरसम्बन्धी मानिसको ज्ञानको बाटोमा खडा हुने सिंह हो र यसलाई मानिसका लागि हटाइनुपर्छ—के गर्नुपर्ने काम यही होइन र? सुँगुरको जस्तै मानिसको कुनै स्मरण शक्ति छैन र सधैँ सुखविलासको लोभ गर्छ, त्यसकारण परमेश्‍वरले मानिसलाई बिर्सने रोग निको पार्ने औषधि दिनुहुन्छ—उहाँ अझ बढी बोल्नुहुन्छ, अझ धेरै कुराहरू भन्नुहुन्छ, र मानिसहरूलाई कानमा पक्रनुहुन्छ र तिनीहरूलाई ध्यानपूर्वक सुन्न लगाउनुहुन्छ, अनि उहाँले तिनीहरूका कानमा सुन्न सहयोग गर्ने औजार राखिदिनुहुन्छ। उहाँका केही वचनहरूलाई एक पटक मात्र बोल्दा समस्या समाधान हुन सक्दैन; ती वचनहरू बारम्बार दोहोर्‍याइनुपर्छ, किनकि “मानिसहरूले आफ्‍नो जीवनमा सधैँ बिर्सने बानीको समस्या भोग्छन्, र सारा मानवजातिको जीवनका दिनहरू लथालिङ्ग छन्।” यस प्रकार, मानिसहरूलाई त्यस्तो स्थितिबाट मुक्ति दिन सकिन्छ, जुन अवस्थामा “तिनीहरूले समय हुँदा पढ्छन्, फुर्सद हुँदा सुन्छन्, र तिनीहरूसँग समय नहुँदा त्यतिकै छोडिदिन्छन्; यदि वचनहरू आज बोलिएका हुन् भने, तिनीहरूले ध्यान दिन्छन्, तर यदि ती वचनहरू भोलि बोलिएनन् भने तिनीहरूले त्यसलाई आफ्नो मनमा राख्नेछैनन्।” जहाँसम्म मानिसहरूको प्रकृतिको कुरा छ, यदि आज परमेश्‍वरले तिनीहरूको वास्तविक स्थितिको बारेमा बोल्नुभयो र तिनीहरूले त्यसको सम्पूर्ण ज्ञान प्राप्त गर्छन्, त्यसपछि तिनीहरू पछुतोले भरिन्छन्—तर पछि तिनीहरू आफ्ना पुराना चालहरूमा फर्केर जान्छन्, अनि परमेश्‍वरका वचनहरूलाई वास्ता गर्न छोड्छन् र स्मरण गराउँदा मात्र माथि वर्णन गरिएको दृश्य फेरि दोहोऱ्याएर सम्झन्छन्। यसैले, जब तँ काम गर्छस् वा बोल्छस्, मानिसको यस वास्तविकतालाई नबिर्सी; काम गर्दा यो वास्तविकतालाई पन्साउनु एउटा गल्ती हुनेछ। सबै कामहरू गर्दा, विशेष गरी जब तँ बोल्छस् त्यसबेला मानिसहरूको धारणाहरूलाई सम्बोधन गर्नु जरुरी हुन्छ। विशेष गरी, तैँले परमेश्‍वरका वचनहरूमा आफ्नो अन्तर्दृष्टि थप्नुपर्छ र तिनीहरूसँग बातचित गर्नुपर्छ। यो मानिसहरूलाई प्रदान गर्ने र तिनीहरूलाई आफैलाई चिन्‍न लगाउने मार्ग हो। परमेश्‍वरका वचनहरूको विषयवस्तुको आधारमा मानिसहरूलाई प्रदान गर्दा, तिनीहरूको वास्तविक स्थितिलाई बुझ्नु अनिवार्य रूपमा सम्भव हुन्छ। परमेश्‍वरका वचनहरूमा, मानिसको वास्तविक स्थितिलाई बुझ्नु र तिनीहरूका लागि प्रबन्ध गर्नु नै पर्याप्त हुन्छ—त्यसरी नै, म “परमेश्‍वरले पृथ्वीमा भोजको टेबलमा बस्ने निमन्त्रणा स्वीकार गर्नुभएको छ” भनी औँल्याउँदै परमेश्‍वरका वचनहरू थप रूपमा बताउनेछैन।


अध्याय ३२

परमेश्‍वरका वचनहरूले मानिसहरूलाई अन्योल अवस्थामा छोड्छ; मानौं, जब उहाँ बोल्नुहुन्छ, परमेश्‍वरले मानिसलाई त्यागेर हावासँग बोलिरहनुभएको हुन्छ, मानौं मानिसका कार्यहरूमा अझ बढी ध्यान दिने उहाँको कुनै विचार छैन र मानिसको कदलाई पूर्ण रूपमा बेवास्ता गर्नुहुन्छ, मानौं उहाँले बोल्नुहुने वचनहरू मानिसका धारणाहरूतर्फ निर्देशित छैनन्, तर परमेश्‍वरको मूल अभिप्रायअनुसार मानिसलाई अलग गर्नुहुन्छ। धेरै वटा कारणहरूले गर्दा, परमेश्‍वरका वचनहरू मानिसका निम्ति बुझ्न नसकिने र अभेद्य हुन्छन्। यो कुनै अचम्मको कुरा होइन। परमेश्‍वरका सबै वचनहरूको मूल उद्देश्य मानिसहरूले कामकुराको कसरी भन्‍ने पक्ष वा तीबाट कसरी युक्तिहरू सिक्ने भन्‍ने होइन; यसको सट्टामा, ती परमेश्‍वरले सुरुदेखि आजसम्म काम गर्नुभएका माध्यमहरूमध्ये एउटा हो। अवश्य नै, मानिसहरूले परमेश्‍वरका वचनहरूबाट केही कुराहरू प्राप्त गर्छन्: रहस्यहरूसित सम्बन्धित कुराहरू, वा पत्रुस, पावल र अय्यूबसित सम्बन्धित कुराहरू—तर यी तिनीहरूले प्राप्त गर्नुपर्ने कुराहरू हुन् र यी कुरा प्राप्त गर्न तिनीहरू सक्षम छन्, र तिनीहरूको कद अनुसार, यी कुराहरू प्राप्त गर्न तिनीहरूले अघिबाटै आफूले सक्दो कोसिस गरिसकेका छन्। किन परमेश्‍वरले हासिल गर्न लगाउनुभएको त्यो प्रभाव त्यत्ति ठूलो छैन, तैपनि उहाँले यति धेरै वचनहरू बोल्नुभएको छ? यो उहाँले कुरा गर्नुभएको सजायसँग जोडिएको छ, र स्वाभाविक रूपमा, यो सबै मानिसहरूले थाहा नपाई हासिल गरिन्छ। आज, मानिसहरूले परमेश्‍वरका वचनहरूको आक्रमणमा परेर ठूलो कष्ट भोगिरहेका छन्। बाहिरी रूपमा हेर्दा, तिनीहरूमध्ये कसैलाई पनि काटछाँट गरिएको जस्तो देखिँदैन, मानिसहरूलाई तिनीहरूका काम गर्ने स्वतन्त्रता दिन थालिएको छ, र सेवा-कर्ताहरूलाई उच्‍च पारेर परमेश्‍वरका मानिसहरू बनाइएको छ—यसमा, मानिसहरूलाई तिनीहरू आनन्दभित्र प्रवेश गरेको जस्तो लाग्छ। वास्तवमा, वास्तविकता के हो भने, शोधनबाट तिनीहरू सबै अझ कडा सजायमा प्रवेश गरेका हुन्छन्। यो परमेश्‍वरले भन्‍नुभएको यो वचनजस्तै हो, “मेरो कामका चरणहरू एउटा देखि अर्कोसँग घनिष्ठ रूपमा जोडिएका छन्, ती प्रत्येक उच्च हुँदैजान्छन्।” परमेश्‍वरले सेवा-कर्ताहरूलाई अतल कुण्डबाट निकालेर तिनीहरूलाई आगो र गन्धकको कुण्डमा फाल्नुभयो, जहाँ सजाय अझ गम्भीर छ। यसैले, तिनीहरूले अझ ठूलो कठिनाइ भोग्नुपर्छ, जहाँबाट तिनीहरू मुस्किलले उम्कनेछन्। के त्यस्तो सजाय अझ धेरै गम्भीर हुँदैन र? एउटा उच्च क्षेत्रमा प्रवेश गरेपछि किन मानिसहरूले खुसीभन्दा दुःख महसुस गर्छन्? शैतानको हातबाट छुटकारा दिएपछि तिनीहरूलाई ठूलो रातो अजिङ्गरको हातमा दिइन्छ भनेर किन भनिन्छ? के परमेश्‍वरले यसो भन्नुभएको तिमीहरूलाई याद छ, “कामको अन्तिम भाग ठूलो रातो अजिङ्गरको घरमा पूरा गरिन्छ”? के तँलाई परमेश्‍वरले यसो भन्नुभएको याद छ, “अन्तिम कठिनाइ भनेको ठूलो रातो अजिङ्गरको अगाडि परमेश्‍वरको बलियो, चर्को सोरमा स्पष्ट साक्षी दिनु हो”? यदि मानिसहरूलाई ठूलो रातो अजिङ्गरको हातमा दिइएन भने तिनीहरूले त्यसको अगाडि कसरी साक्षी दिन सक्छन्? आफैलाई मारेपछि कसले कहिल्यै “मैले शैतानलाई जितें” भन्‍ने शब्‍दहरू भनेको छ? आफ्नै देहलाई आफ्नो शत्रुको रूपमा हेरेर, त्यसपछि आफैलाई मार्नु—त्यसको व्यावहारिक अर्थ कहाँ हुन्छ? परमेश्‍वर किन त्यसरी बोल्नुभयो? “म मानिसहरूका दागहरूलाई हेर्दिनँ, तर तिनीहरूका दाग नलागेका भागहरूलाई हेर्छु, र त्यसबाट म सन्तुष्टि पाउँछु।” यदि परमेश्‍वर विनादागका मानिसहरू उहाँको अभिव्यक्ति बनेका चाहनुहुन्छ भन्‍ने कुरा सत्य हो भने, मानिसहरूका धारणाहरूमाथि प्रहार गर्न किन उहाँले धैर्यता र गम्भीरतासाथ त्यति धेरै वचनहरू बोल्नुहुन्थ्यो र? उहाँले आफैलाई त्योसित किन सम्बन्धित गराउनुहुन्थ्यो? त्यस्तो काम गर्न उहाँले अनावश्यक कठिनाइ किन मोल्‍नुहुन्थ्यो? यसैले यो देखाएको छ, कि परमेश्‍वरको देहधारणको व्यावहारिक अर्थ छ, उहाँले देह बनेर आफ्नो काम पूरा गर्नुभएपछि देहलाई “रद्द” गर्नुहुन्न। किन “सुन शुद्ध हुन सक्दैन र मानिस सिद्ध हुन सक्दैन” भनेर भनिन्छ? यी शब्दहरूको व्याख्या कसरी गर्न सकिन्छ? जब परमेश्‍वरले मानिसको सारको बारेमा बोल्नुहुन्छ, उहाँका वचनहरूको अर्थ के हुन्छ? मानिसहरूको नाङ्गो आँखामा, देहले केही पनि गर्न सक्दैन भन्‍ने जस्तो देखिन सक्छ, वा यसमा धेरै कुराको कमी भएको जस्तो देखिन्छ। परमेश्‍वरको नजरमा यसको एउटै पनि महत्त्व छैन—तापनि मानिसहरूका लागि यो अत्यन्त ठूलो महत्त्वको विषय हो। मानौं, कि तिनीहरू यसको समाधान गर्न पूर्ण रूपमा असमर्थ छन्, मानौं यसलाई व्यक्तिगत रूपमा स्वर्गीय शरीरले समाधान गर्नुपर्छ—के यो मानवीय धारणा होइन? “मानिसहरूका नजरमा, म आकाशबाट झरेको एउटा ‘सानो तारा,’ स्वर्गको सानो तारा मात्र हुँ; र आज पृथ्वीमा भएको मेरो आगमनको आदेश परमेश्‍वरले दिनुभएको थियो। फलस्वरूप, मानिसहरूले ‘म’ र ‘परमेश्‍वर’ शब्दहरूका धेरै वटा व्याख्याहरू गरेका छन्।” मानिसहरू केही पनि होइन भने, परमेश्‍वरले तिनीहरूका धारणाहरूलाई किन फरक-फरक दृष्टिकोणहरूबाट प्रकट गर्नुहुन्छ? के यो पनि परमेश्‍वरको बुद्धि हुनसक्छ? के त्यस्ता शब्दहरू हास्यास्पद छैनन्? यो परमेश्‍वरले भन्नुभएको जस्तै छ, “मैले मानिसहरूको हृदयमा एउटा स्थान बनाएको भए पनि, तिनीहरूले म त्यहाँ बसेको चाहँदैनन्। यसको सट्टामा, तिनीहरू आफ्नो हृदयमा ‘पवित्र जन’ अचानक आउनुभएको होस् भनी प्रतीक्षा गर्छन्। मेरो पहिचान अति ‘निम्न’ भएकोले, म मानिसहरूका मागहरूसँग मेल खाँदिनँ, त्यसैले मलाई तिनीहरूले बाहिर फालिदिन्छन्।” परमेश्‍वरसम्बन्धी मानिसहरूको अनुमान “अति उच्च” भएकोले, परमेश्‍वरका निम्ति धेरै वटा कुराहरू “प्राप्त गर्न नसकिने” छन्, जुन कुराले उहाँलाई “कठिनाइमा” पार्छन्। थोरै मानिसले मात्र यो जान्दछन् कि तिनीहरू परमेश्‍वर जुन कुराका निम्ति सक्षम होऊन् भन्‍ने चाहन्छन् त्यो तिनीहरूका धारणाहरू हुन्। के “चतुर व्यक्ति आफ्नै चतुऱ्याइँको शिकार हुन सक्छ” भन्‍ने भनाइको वास्तविक अर्थ यही होइन र? यो वास्तवमा “नियमले त बाठो, तर यस पटक त लाटो” भएको स्थिति हो! तिमीहरूको प्रचारमा, तिमीहरू मानिसहरूलाई परमेश्‍वरसम्बन्धी तिनीहरूको धारणाविना काम चलाउनु भनी भन्छौ, तर के तिमीहरूका धारणाहरूका परमेश्‍वर हटेर गएका छन्? “मैले मानिससँग गरेको माग कुनै पनि प्रकारले ठूलो छैन,” भन्‍ने परमेश्‍वरको वचनलाई कसरी व्याख्या गर्न सकिन्छ? ती मानिसहरूलाई नकारात्मक बनाउन र हठी गर्नका लागि होइनन्, तर तिनीहरूलाई परमेश्‍वरका वचनहरूको शुद्ध बोध दिनका लागि हो—के तिमीहरूले बुझ्यौ? के देहधारी परमेश्‍वर साँच्‍चै मानिसहरूले कल्पना गरेको “‘म’ हुनुहुन्छ, जो उच्च र शक्तिशाली हुनुहुन्छ”?

परमेश्‍वरद्वारा बोलिएका सबै वचनहरू पढेका र ती वचनहरूको सामान्य रूपरेखा दिन सक्ने मानिसहरू रहेका भए पनि परमेश्‍वरको मूल उद्देश्य के हो भनेर बताउन सक्ने को छ? मानवजातिमा यही कुराको कमी छ। परमेश्‍वर जुनसुकै दृष्टिकोणबाट बोल्नुभए पनि, उहाँको समग्र लक्ष्य भनेको मानिसहरूलाई देहमा आउनुभएका परमेश्‍वर चिनाउनु हो। यदि उहाँमा मानवताको कुनै पनि कुरा नभएको भए—यदि उहाँसँग भएका सबै कुरा स्वर्गमा हुनुहुने परमेश्‍वरका गुणहरू मात्र थिए भने—परमेश्‍वरले त्यत्ति धेरै कुराहरू भन्नुपर्ने कुनै आवश्यकता हुने थिएन। यो भन्न सकिन्छ, कि मानिसहरूमा जुन कुराको कमी छ त्यो प्रत्यक्ष रूपमा परमेश्‍वरको वचनसँग सम्बन्धित विषयवस्तु हुन्। भन्नुको अर्थ, मानिसमा के प्रकट गरिन्छ त्यो मानिसहरूका धारणाहरूको विषयमा परमेश्‍वरले जे भन्‍नुहुन्छ त्यसको पृष्ठभूमि हो, अनि यसरी मानिसहरूले परमेश्‍वरका वाणीहरूको सेवा गर्छन्। स्वाभाविक रूपमा, यो मानिसहरूको धारणाको बारेमा परमेश्‍वरले भन्नुभएका कुराहरूमा आधारित हुन्छ—यस प्रकारले मात्र यसलाई सिद्धान्त र वास्तविकताको मिश्रण भनेर भन्न सकिन्छ; तब मात्र मानिसहरूलाई आफूलाई चिन्‍ने कार्यमा अझ प्रभावकारी रूपमा गम्भीर बनाउन सकिन्छ। यदि देहमा हुनुहुने परमेश्‍वर मानिसका धारणासँग मिल्दोजुल्दो हुनुहुन्थ्यो र यदि परमेश्‍वरले पनि उहाँको गवाही दिनुभयो भने के हुनेथियो? वास्तवमा, यसैकारणले गर्दा परमेश्‍वरले आफ्‍नो महान् शक्तिलाई जोड दिन मानिसहरूको धारणालाई प्रयोग गर्दै नकारात्मक पक्षबाट काम गर्नुहुन्छ। के यो परमेश्‍वरको बुद्धि होइन? परमेश्‍वरले सबैका लागि गर्नुहुने सबै कार्य असल हुन्छ—त्यसैले किन अहिले नै प्रशंसा नचढाउने? यदि स्थितिहरू एक निश्चित बिन्दुमा पुग्छ, वा यदि दिन आइपुग्यो भने, के तँ, पत्रुसजस्तै, परीक्षाको बीचमा तैँले आफैभित्रबाट प्रार्थनाका शब्‍दहरू उच्‍चारण गर्न सक्छस्? यदि पत्रुस झैं तँ शैतानको हातमा पर्दा पनि अझै परमेश्‍वरको प्रशंसा गर्न सक्छस् भने, “शैतानको बन्धनबाट छुटकारा पाउनु, देहमाथि विजय हासिल गर्नु, र शैतानलाई जित्‍नु” को वास्तविक अर्थ हुनेछ। के यो परमेश्‍वरका लागि अझ बढी वास्तविक साक्षी होइन र? यो “ईश्‍वरत्व काम गर्न आउनुहुँदा र मानिसभित्र सात गुणा तीव्र आत्माले काम गर्न आउनुहुँदा” मात्र यो प्रभाव हासिल हुन्छ, अनि यसरी, यो “शरीरबाट आएको आत्मा” द्वारा प्राप्त गरिने प्रभाव पनि हो। के त्यस्ता कार्यहरू वास्तविक हुँदैनन् र? तैँले वास्तविकतामा ध्यान दिने गर्थिस्, तर के तँसँग आजको वास्तविकताको सही ज्ञान छ? “मैले मानिससँग गरेको माग कुनै पनि प्रकारले ठूलो छैन, तापनि मानिसहरूले यस्तो होइन भनी विश्‍वास गर्छन्। त्यसैले तिनीहरूको ‘नम्रता’ तिनीहरूको हरेक चालमा प्रकट हुन्छ। तिनीहरू सधैँ मेरो अगाडि हिँड्न, मेरो लागि बाटोमा अगुवाइ गर्न तयार हुन्छन्, किनभने तिनीहरू म हराउनेछु भन्‍ने डरले भुतुक्क भएका हुन्छन्, म पहाडहरू भित्रको प्राचीन जङ्गलहरूमा भौंतारिनेछु भनी त्रासित भएका हुन्छन्। फलस्वरूप, म कालकोठरीमा पस्नेछु भनी अति डराउँदै मानिसहरूले मलाई सधैँ अगाडि बढाउँछन्।” यी सरल वचनहरूको बारेमा तिमीहरूको ज्ञान कस्तो छ—के तिमीहरू तिनमा भएको परमेश्‍वरका वचनहरूको जडलाई बुझ्न सक्छौ? परमेश्‍वरले तिमीहरूका कुन-कुन धारणाहरूको बारेमा त्यस्ता वचनहरू बोल्नुभएको हो भनी के तिमीहरूले ध्यान दिएका छौ? के तिमीहरूले हरेक दिन यो मुख्य बुँदामा ध्यान दिने गर्छौ? त्यसपछि तुरुन्तै उल्‍लेख गरिएको अर्को खण्डको एउटा वाक्यमा, परमेश्‍वर भन्नुहुन्छ, “तापनि मानिसहरू मेरा अभिप्रायप्रति अनजान छन् र मबाट आउने कुराहरूका लागि प्रार्थना गरिरहन्छन्, मानौं मैले तिनीहरूलाई दिएका कुराहरूले तिनीहरूको आवश्यकताहरूलाई पूरा गर्न सक्दैनन्, मानौं मागले आपूर्तिलाई उछिनेको छ।” यो वाक्यमा तिमीहरूभित्र के-कस्ता धारणाहरू छन् त्यो देख्न सकिन्छ। तिमीहरूले विगतको समयमा के गर्‍यौ त्यो परमेश्‍वरले याद राख्‍ने वा खोजी गर्ने गर्नुहुन्‍न, यसैले विगतका घटनाहरूको बारेमा उप्रान्त नसोच। अझ महत्त्वपूर्ण कुरा भनेको तिमीहरूले भविष्यको मार्गमा “अन्तिम युगमा पत्रुसको आत्मा” सृजना गर्न सक्छौ कि सक्दैनौ भन्‍ने नै हो—के तँमा यो प्राप्त गर्ने विश्‍वास छ? परमेश्‍वरले मानिसबाट पत्रुसको अनुकरण बाहेक अरू केही माग गर्नुभएको छैन, ताकि मानिसहरूले अन्त्यमा ठूलो रातो अजिङ्गरलाई सर्ममा पार्नका लागि एउटा बाटो बनाउन सकून्। यसैकारण परमेश्‍वर भन्नुहुन्छ, “मलाई के मात्रै आशा छ भने, मानिसहरूमा मसँग सहकार्य गर्ने दृढ सङ्कल्प होस्। म तिनीहरूले मेरो निम्ति राम्रा भोजन पकाऊन्, वा तिनीहरूले कतै मेरो शिर अडाउने राम्रो ठाउँको व्यवस्था गरून्…।” संसारमा, मानिसहरूलाई १९९० को दसकमा “ले फेङको आत्मा” ल्याउनु भनेर भनिन्छ, तर परमेश्‍वरको घरमा, परमेश्‍वरले तिमीहरूलाई “पत्रुसको अद्वितीय शैली” सृजना गर्नु भनी भन्नुहुन्छ। के तिमीहरूले परमेश्वरको अभिप्रायलाई बुझ्छौ? के तिमीहरू साँच्चै यसका लागि लागिपर्न सक्छौ?

“म ब्रह्माण्डभन्दा माथि हिँड्डुल गर्छु, र म हिँड्दा सम्पूर्ण ब्रह्माण्डका मानिसहरूलाई अवलोकन गर्छु। पृथ्वीमा मानिसहरूका भीडहरूको माझमा, कहिल्यै मेरो कामको लागि योग्य वा मलाई साँचो रूपले प्रेम गर्ने कोही आएको छैन। त्यसैले, यस क्षणमा म निराशामा सुस्केरा हाल्छु, र मैले ‘तिनीहरू सबैलाई एउटै जालमा समात्‍ने’ छु भनी साह्रै डराएर मानिसहरू फेरि कहिल्यै भेला नहुने गरी तुरुन्तै छरपष्ट हुन्छन्।” अधिकांश मानिसहरूलाई सायद यी शब्दहरू बुझ्न कठिन हुन्छ। तिनीहरू परमेश्‍वरले मानिससँग किन धेरै कुरा माग गर्नुहुन्न भनी सोध्छन्, तैपनि उहाँको कामका निम्ति योग्य कोही पनि नभएको देख्दा निराशा बनेर सुस्केरा हाल्छन्। के यहाँ विरोधाभास छ? ठेड रूपमा भन्नुपर्दा, यहाँ विरोधाभास छ, तर वास्तविकतामा कुनै विरोधाभास छैन। सायद तैँले परमेश्‍वरले यसो भन्नुभएको याद गर्न सक्छस् होला, “मेरा सबै वचनहरूले मैले चाहेको प्रभाव प्राप्त गर्छन्।” जब परमेश्‍वरले देहमा काम गर्नुहुन्छ, तब उहाँले वास्तवमा के गर्न लाग्‍नुभएको छ भनी हेर्नका लागि मानिसहरूले आफ्नो नजर उहाँको काममा लगाइरहन्छन्। जब परमेश्‍वरले शैतानलाई लक्षित गर्दै आत्मिक क्षेत्रमा आफ्नो नयाँ काम गर्नुहुन्छ, अर्को शब्दमा भन्‍ने हो भने, देहधारी परमेश्‍वर हुनुभएकोले पृथ्वीका मानिसहरूका बीचमा हरकिसिमका धारणाहरू उत्पन्न भएका हुन्छन्। जब परमेश्‍वरले हैरानीमा सुस्केरा हाल्नुहुन्छ—अर्थात्, जब उहाँले सबै मानिसका धारणाहरूको बारेमा कुरा गर्नुहुन्छ, मानिसहरूले तिनको काटछाँट गर्न सक्दो कोसिस गर्छन्, र त्यस्ता मानिसहरू पनि हुन्छन्, जसले तिनीहरूको कुनै आशा छैन भन्‍ने ठान्छन्, किनकि उहाँको विषयमा धारणाहरू हुनेहरू सबै उहाँका शत्रु हुन् भनी परमेश्‍वर भन्‍नुहुन्छ—यसले गर्दा मानिसहरू किन “छरपष्ट” हुन सक्दैनन् र? विशेष गरी आज सजाय आइपुगेको हुनाले, मानिसहरू परमेश्‍वरले तिनीहरूलाई नष्ट गर्नुहुनेछ भनी अझ बढी डराउँछन्। तिनीहरूलाई सजाय दिनुभएपछि परमेश्‍वरले “तिनीहरू सबैलाई एउटै जालमा समात्‍ने” कार्य गर्नुहुनेछ भन्‍ने तिनीहरू विश्‍वास गर्छन्। तैपनि तथ्यहरू त्यस्ता छैनन्: परमेश्‍वर भन्नुहुन्छ, “म मानिसहरूलाई कहिल्यै उम्कन नसक्ने गरी मेरो सजायको बीचमा ‘नजरबन्द’ गरेर राख्न चाहन्नँ। मेरो व्यवस्थापनमा मानिसको कार्यहरूको अभाव भएकोले, मेरो काम सफलतासाथ पूरा गर्नु सम्भव छैन, त्यसले मेरो कार्यलाई प्रभावकारी ढङ्गमा अगाडि बढ्नबाट रोक्दछ।” सबै मानिसहरूलाई मारेपछि उहाँको काम अन्त्य गर्नु परमेश्‍वरको अभिप्राय होइन—त्यसो गर्नुको के अर्थ हुन्छ र? मानिसहरूमा काम गरेर अनि तिनीहरूलाई सजाय दिएपछि परमेश्‍वरले तिनीहरूद्वारा उहाँका कामहरूलाई स्पष्ट पार्नुहुन्छ। मानिसहरूले परमेश्‍वरका वचनहरूको शैलीमा पहिले नै सजाय छ भन्‍ने कुरालाई कहिल्यै पनि नबुझेका हुनाले, तिनीहरूको चेतनामा तिनीहरूसँग कहिल्यै पनि कुनै प्रवेश थिएन। मानिसहरू आफ्नो सङ्कल्प व्यक्त गर्न असमर्थ हुन्छन्, यसैले परमेश्‍वरले शैतानको अगाडि केही भन्न सक्नुहुन्न, र यसले परमेश्‍वरको कामलाई अगाडि बढ्नबाट रोक्छ। यसैले परमेश्‍वर भन्नुहुन्छ, “एक पटक मैले मानिसलाई मेरो घरको पाहुनाको रूपमा बोलाएँ, तैपनि मेरो बोलावटको कारण ऊ जताततै दगुर्यो—यो त यस्तो लाग्थ्यो, मानौं मैले उसलाई पाहुनाको रूपमा बोलाउनुको सट्टा, मैले उसलाई मृत्युदण्ड दिने स्थानमा ल्याएको छु। यसर्थ, मेरो घर रित्तो नै रह्यो, किनभने मानिस सधैँ मबाट टाढा बस्यो, र सधैँ मप्रति सचेत रहन्थ्यो। यसले गर्दा मेरो कार्यको भागलाई अघि बढाउने कुनै माध्यम रहेन।” मानिसले आफ्नो काममा गल्तीहरू गर्ने हुनाले परमेश्‍वरले मानिसबाट गर्ने मागहरूलाई स्पष्ट रूपमा राख्नुहुन्छ। अनि मानिसहरूले कामको यो चरण पूरा गर्न असफल हुने हुनाले परमेश्‍वरले अझ थप वाणीहरू थप्नुहुन्छ—यो परमेश्‍वरले भन्नुभएको “मानिसमा गरिने कामको अर्को भाग” ठीक यही हो। तर म परमेश्‍वरले भन्नुभएको “तिनीहरू सबैलाई एउटै जालमा समात्‍ने” कुराको बारेमा लामो कुरा गर्नेछैन, किनकि आजको काममा यसको सम्बन्ध थोरै मात्र छ। स्वाभाविक रूपमा, “सम्पूर्ण ब्रह्माण्डलाई परमेश्‍वरका वचनहरू” मा रहेका उहाँका धेरैजसो वचनहरूले मानिसको काटछाँट गर्छन्—तर मानिसहरूले परमेश्‍वरका अभिप्रायहरूलाई बुझ्नैपर्छ; उहाँले जे भन्नुभए पनि उहाँका उद्देश्यहरू सधैँ असल हुन्छन्। यो भन्न सकिन्छ, कि परमेश्‍वर विभिन्न माध्यमद्वारा बोल्नुहुने भएकोले, मानिसहरू परमेश्‍वरका वचनहरूको बारेमा सय प्रतिशत निश्चित छैनन्, र परमेश्‍वरका धेरैजसो वचनहरू उहाँको कामको आवश्यकताहरूका कारण बोलिएका हुन्, र तिनमा वास्तविकता थोरै छन् भन्‍ने विश्‍वास गर्छन्। यसले तिनीहरूलाई तिनीहरूका विचारहरूद्वारा थकित तुल्याउँछ र बोझमा पार्छ—किनकि तिनीहरूका धारणाहरू अनुसार, परमेश्‍वर यति ज्ञानी हुनुहुन्छ, र तिनीहरूको पहुँचदेखि यति पर हुनुहुन्छ कि, मानौं, तिनीहरूले केही पनि जान्दैनन् र परमेश्‍वरका वचनहरू कसरी खानुपर्छ त्यो जान्दैनन्। मानिसहरूले परमेश्‍वरका वचनहरूलाई अमूर्त र जटिल बनाउँछन्—किनभने परमेश्‍वर भन्नुहुन्छ, “मानिसहरू सधैँ मेरा वाणीहरूमा स्वाद थप्न चाहन्छन्।” तिनीहरूका विचारहरू धेरै जटिल भएकाले र परमेश्‍वरले तिनलाई “मुस्किलले प्राप्त” गर्न सक्‍नुहुने भएकोले, परमेश्‍वरका वचनहरूका केही भागलाई मानिसले सीमित गरेका छन्, यसरी उहाँले सीधै बोल्नुबाहेक अर्को कुनै विकल्प हुँदैन। मानिसहरूका मागहरू “धेरै उच्च” र तिनीहरूको कल्पनाशक्ति प्रचुर भएको हुनाले—मानौं, तिनीहरूले शैतानका कार्यहरू हेर्नका निम्ति आत्मिक क्षेत्र पार गर्न सक्छन्—यसले परमेश्‍वरका वचनहरूको क्षमतालाई कम गराएको छ, किनकि परमेश्‍वरले जति धेरै कुरा भन्नुहुन्छ मानिसहरूको अनुहार उति नै उदास बन्छन्। तिनीहरूले आफ्नो अन्त्यको बारेमा विचार गर्नुको साटो किन सजिलै आज्ञापालन गर्न सक्दैनन्? यसमा फाइदा कहाँ छ?

वास्तवमा, परमेश्‍वरले मानिसहरूमा जे गर्नुभएको छ, र उहाँले तिनीहरूलाई जे दिनुभएको छ, साथै मानिसहरूमा जुन कुराहरू छन् त्यसको आधारमा यो भन्न सकिन्छ, कि उहाँले मानिसहरूबाट गर्नुभएका मागहरू अत्याधिक छैनन्, उहाँले तिनीहरूबाट धेरै कुराको माग गर्नुहुन्न। त्यसो भए, तिनीहरूले कसरी परमेश्‍वरलाई प्रसन्न पार्ने प्रयास गर्न सक्दैनन्? परमेश्‍वरले मानिसलाई सतप्रतिशत दिनुहुन्छ, तापनि उहाँले एक प्रतिशतको एक अङ्श मात्र माग्नुहुन्छ—के यो धेरै माग्नु हो र? के परमेश्‍वरले शून्यबाट समस्या उत्पन्न गर्दैहुनुहुन्छ? धेरै चोटि मानिसहरूले आफैलाई चिन्दैनन्; तिनीहरूले परमेश्‍वरको सामु आफैलाई जाँच्दैनन्, यसैले तिनीहरू धेरै पटक पासोमा पर्छन्—यसलाई कसरी परमेश्‍वरसँग मिलेर काम गरेको मान्न सकिन्छ? यदि परमेश्‍वरले मानिसहरूमाथि गह्रौं बोझ नराख्नुहुने भए तिनीहरू गिलो माटो जस्तै खतम हुनेथिए, र काम खोज्ने जिम्मेवारी आफैमाथि लिने थिएनन्। मानिसहरू यस्तै प्रकारका छन्—कि निष्क्रिय कि त नकारात्मक, परमेश्‍वरसित सक्रिय रूपले सहकार्य गर्न सधैँ असक्षम हुन्छन्, आफैमा हार खानका निम्ति सधैँ नकारात्मक कारण खोज्छ। के तँ साँच्चै त्यस्तो व्यक्ति होस् जसले सबै कुरा आफ्नै निम्ति गर्दैन, तर परमेश्‍वरलाई सन्तुष्ट पार्नका निम्ति गर्छ? के तँ साँच्चै त्यस्तो व्यक्ति होस् जो आफ्‍ना भावनाहरूमा भर पर्दैन, जसको आफ्नै व्यक्तिगत रुचिहरू हुँदैन, र जसले परमेश्‍वरको कामका आवश्यकताहरू पूरा गर्छ? “मानिसहरू किन सधैँ मसँग सौदाबाजी गर्ने कोसिस गर्छन्? के म व्यापार केन्द्रको महा-प्रबन्धक हुँ? मानिसहरूले मैले भनेका कुरा केही नगरे पनि म किन मानिसहरूले मबाट मागेका कुरा सम्पूर्ण हृदयले पूरा गर्दछु, तापनि, मैले मानिससँग गरेको माग व्यर्थ हुन्छ?” परमेश्‍वरले किन एकपछि अर्को गर्दै त्यस्ता कुराहरू सोध्‍नुहुन्छ? उहाँ किन यस्तो निराशाको भावनामा कराउनुहुन्छ? परमेश्‍वरले मानिसहरूमा केही पनि हासिल गर्नुभएको छैन; उहाँले तिनीहरूले लिएका र चुनेका काम मात्र देख्नुहुन्छ। किन परमेश्‍वरले “मैले मानिससँग गरेको माग व्यर्थ हुन्छ” भनी भन्नुहुन्छ? आफैलाई सोध्: सुरुदेखि अन्त्यसम्म कसले त्यो काम गर्न सक्छ जुन तिनीहरूको कर्तव्य हो, त्यो काम जसको निम्ति तिनीहरूसित पूर्ण रूपमा कुनै विकल्प हुँदैन? कसले तिनीहरूको हृदयमा भावनाहरूको आधारमा काम गर्दैनन्? मानिसहरूले आफ्‍नो व्यक्तित्वलाई बेलगाम छोडिदिन्छन्, तिनीहरूले जे गर्छन् त्यसमा कहिल्यै दृढ हुँदैनन्, मानौं तिनीहरूले तीन दिनसम्म माछा मारेर त्यसपछि आफ्ना जालहरू छोडेर अरू दुई दिन आलस्यमा बिताउँछन्। तिनीहरू घरी तातो र घरी चिसो हुन्छन्: जब तिनीहरू तातो हुन्छन्, तिनीहरूले पृथ्वीका सबै थोकहरू जलाउन सक्छन्, र जब तिनीहरू चिसो हुन्छन्, तिनीहरूले पृथ्वीमा भएको सबै पानी जमाउन सक्छन्। यो मानिसको कार्य होइन, तापनि यो मानिसको अवस्थाको बारेमा सबभन्दा उचित उपमा हो। के यो तथ्य होइन र? सायद ममा मानिसहरूको बारेमा “धारणाहरू” हुन सक्छन्, सायद म तिनीहरूको बदनाम गर्दैछु—तर जे भए पनि, “सत्यताद्वारा तँ सारा संसार हिँड्नेछस्; सत्यताविना तँ कहीँ पनि पुग्नेछैनस्।” यो मानिसको उक्ति भए पनि, मलाई लाग्छ यो यहाँ प्रयोग गर्न उपयुक्त छ। मैले जानाजानी मानिसहरूका आत्माहरूलाई निरुत्साहित र उनीहरूका कामलाई अस्वीकार गरिरहेको छैनँ। म तिमीहरूलाई केही प्रश्नहरू गर्छु: कसले परमेश्‍वरको कामलाई तिनीहरूका आफ्नै कर्तव्यको कामको रूपमा हेर्छ? कसले “यदि मैले परमेश्‍वरलाई सन्तुष्ट पार्न सक्छु भने, म मेरा सबै कुरा दिन्छु” भनेर भन्‍न सक्छ? कसले यसो भन्न सक्दछ, “अरूले जे गरे पनि, म परमेश्‍वरलाई चाहिने सबै कुरा गर्नेछु, र परमेश्‍वरको कामको अवधि लामो वा छोटो जे भए पनि, म आफ्नो कर्तव्य निर्वाह गर्नेछु; परमेश्‍वरको कामलाई टुङ्गोमा पुऱ्याउनु उहाँको काम हो, र यो सोचमा मग्‍न हुने कुरा होइन”? त्यस्तो ज्ञान प्राप्त गर्न सक्‍ने को छ? तिमीहरू के विचार गर्छौ त्यसको महत्त्व हुँदैन—हुन सक्छ, तँमा अझ उच्च अन्तर्दृष्टि छ, जुन अवस्थामा म विनाविरोध स्वीकार गर्छु, हार स्वीकार गर्दछु—तापनि मैले तँलाई भन्नैपर्छ कि परमेश्‍वरले इमानदार हृदय चाहनुहुन्छ, त्यस्तो हृदय जुन निष्कपट र जोसिलो हुन्छ, अकृतज्ञ ब्वाँसोको हृदय होइन। तँ यो “सौदाबाजी” को बारेमा के जान्दछस्? सुरुदेखि अन्त्यसम्म, तिमीहरू “संसार घुमेका” छौ। एकै छिनमा तँ अनन्त वसन्त भएको “कुनमिंग” सहरमा हुन्छस्, र आँखाको झिमिकमा तँ असह्य चिसो, हिउँले ढाकिएको “दक्षिणी ध्रुव” मा पुग्छस्। जो कहिल्यै आफ्‍नो सामान्य अवस्थामा फर्केर गएको हुँदैन? परमेश्‍वरले माग्नुहुने भनेको “मृत्यु नहुञ्जेल विश्राम नगर्नु” भन्‍ने हो; उहाँले चाहनुहुने कुरा भनेको “दक्षिणी पर्खालमा नपुगुञ्‍जेल पछि नफर्कनु” भन्‍ने भावना हो। स्वाभाविक रूपमा, परमेश्‍वरको अभिप्राय मानिसले गलत मार्ग अपनाओस् भन्‍ने छैन, तर त्यस्तो भावना अपनाओस् भन्‍ने छ। जसरी परमेश्‍वर भन्नुहुन्छ, “जब मानिसहरूले मेरा थोकहरूलाई दिएका ‘उपहारहरू’ को तुलना गर्दछु, मानिसहरूले तुरुन्तै मेरो अनमोलता थाहा पाउँछन्, तब मात्र तिनीहरूले मेरो अपरिमेयता देख्छन्।” यी शब्दहरूको व्याख्या कसरी गर्न सकिन्छ? सायद, माथिका शब्दहरू पढ्दा त्यसले तँलाई केही ज्ञान दिन्छ, किनकि परमेश्‍वरले विश्लेषण गर्नको लागि मानिसको सम्पूर्ण हृदयलाई बाहिर निकाल्नुहुन्छ, जुन समयमा मानिसहरूले यी शब्दहरूलाई बुझ्छन्। तर परमेश्‍वरका वचनहरूको गहन भित्री अर्थको कारण, मानिसहरू पुरानो देहबारे अस्पष्ट रहन्छन्, किनकि तिनीहरूले मेडिकल विश्‍वविद्यालयमा अध्ययन गरेका छैनन्, न त तिनीहरू पुरातत्त्वविद् नै हुन्, यसैले तिनीहरूले यो नयाँ शब्द बुझ्न नसकिने छ भन्‍ने महसुस गर्छन्—त्यसपछि मात्र तिनीहरू केही समर्पित हुन्छन्। किनकि मानिसहरू पुरानो देहको अघि शक्तिहीन छन्; यो हिंस्रक जनावरजस्तो नभए पनि, मानवजातिलाई नामेट पार्ने आणविक बमजस्तो सशक्त नभए पनि, तिनीहरू यसलाई के गर्ने भनेर जान्दैनन्, मानौं, तिनीहरू शक्तिहीन छन्। तर मेरो लागि, पुरानो देहलाई काटछाँट गर्ने तरिकाहरू छन्। मानिसले विरोध गर्ने उपायको बारेमा कहिल्यै सोचविचार गर्ने कोसिस नगरेकोले मानिसका विभिन्न अनौठापनहरू मेरो आँखाको सामु निरन्तर झल्‍किरहन्छन्; जसरी परमेश्‍वरले भन्नुभएको छ: “जब म उनीहरूलाई मेरो सम्पूर्णता देखाउँछु, तिनीहरू मेरो अगि गतिहीन, नुनको खामो जस्तो खडा भएर आँखा फुकाल्दै मलाई हेर्छन्। अनि जब म तिनीहरूको विचित्रता देख्छु, म मेरो हाँसो रोक्न सक्दिनँ। तिनीहरू मबाट थोकहरू माग्न आउने हुनाले, म मेरो हातमा भएका थोकहरू तिनीहरूलाई दिन्छु, र तिनीहरूले ती कुराहरूलाई आफ्नो छातीमा टाँस्छन्, ती कुरालाई नवजात शिशुलाई झैं माया गर्छन्, तिनीहरू एक क्षण मात्र त्यस्ता भावनाहरूमा संलग्न हुन्छन्।” के यी पुरानो देहका कामहरू होइनन्? आज मानिसहरूसँग बुझाइ भएको अवस्थामा, तिनीहरू किन देहलाई त्याग्दैनन्, र त्यसको सट्टामा अझै त्यसैमा लागिरहन्छन्? वास्तवमा भन्‍ने हो भने, परमेश्‍वरका आवश्यकताहरूको भाग मानिसद्वारा अप्राप्य हुँदैन, तापनि मानिसहरूले यसमा कुनै ध्यान दिँदैनन्, किनकि “म मानिसलाई हल्‍का रूपमा दण्ड दिँदिन। यही कारणले गर्दा मानिसहरूले सधैँ तिनीहरूका देहलाई स्वतन्त्र रूपमा छोडेका छन्। तिनीहरूले मेरा अभिप्रायहरूलाई अवलोकन गर्दैनन्, तर मेरो न्याय-आसनको अगि मसँग खुसामदी गरेका छन्।” के यो मानिसको कद होइन? यो परमेश्‍वरले जानाजानी आलोचना गर्नुहुन्छ भन्‍ने होइन, तर यो वास्तविकता हो—के परमेश्‍वरले यसको व्याख्या गर्नुपर्छ? जसरी परमेश्‍वर भन्नुहुन्छ, “मानिसहरूको ‘विश्‍वास’ अति ठूलो भएकोले तिनीहरू ‘प्रशंसनीय’ भएका हुन्।” यस कारणले गर्दा, म परमेश्‍वरका व्यवस्थापनहरूमा समर्पित हुन्छु, र म यो कुरा धेरै भन्दिनँ; मानिसहरूको “विश्‍वास” को कारण म यसलाई सदुपयोग गर्छु, र त्यसलाई प्रयोग गरी म तिनीहरूलाई मैले स्मरण नगरिकनै आफ्‍ना काम गर्ने बनाउँछु। के यसो गर्नु गलत हो? के परमेश्‍वरलाई चाहिएको पनि ठीक यही होइन र? हुनसक्छ, यस्ता शब्दहरू सुन्दा केही मानिसहरू दिक्क हुन्छन्—त्यसैले तिनीहरूलाई केही सहज बनाउन म अर्को कुराको बारेमा बोल्छु। जब सम्पूर्ण ब्रह्माण्डका परमेश्‍वरका चुनिएका सबै मानिसहरू सजायबाट भएर जान्छन्, र जब मानिसभित्रको अवस्था सुधारिन्छ, मानिसहरू आफ्नो हृदयमा गोप्य रूपमा रमाउँछन्, मानौं तिनीहरू महासंकष्टबाट उम्केका छन्। यस समयमा, मानिसहरूले आफ्नै लागि निर्णय गर्नेछैनन्, किनकि यो वास्तवमा परमेश्‍वरको अन्तिम कामको अवधिमा हासिल गरिने प्रभाव हो। उहाँका चरणहरू आजसम्म पनि अगाडि बढ्दैजाँदा, परमेश्‍वरका छोराहरू र मानिसहरू सबै सजायमा प्रवेश गरेका छन्, र इस्राएलीहरू पनि यस चरणबाट उम्कन सक्दैनन्, किनकि मानिसहरू आफैमा अशुद्धपनले कलङ्कित भएका छन्, यसैले परमेश्‍वरले सबै मानिसहरूलाई शोधन गर्नका निम्ति ठूलो पगाल्ने भट्टीमा प्रवेश गर्न डोऱ्याउनुहुन्छ, जुन एउटा आवश्यक मार्ग हो। यो पार भएपछि, मानिसहरू मृत्युबाट पुनरुत्थान हुनेछन् जसको बारेमा परमेश्‍वरले “सात आत्माका वाणीहरू” मा पहिले नै बताउनुभएको थियो। यसैले मानिसहरू नचिढिऊन् भनी म यसको बारेमा अरू कुरा गर्नेछैनँ। परमेश्‍वरको काम अचम्मको भएकोले, परमेश्‍वरको मुखबाट बोलिएका अगमवाणीहरू आखिरमा हासिल गरिनुपर्छ; जब परमेश्‍वरले मानिसहरूलाई फेरि उनीहरूको धारणाको बारेमा बोल्न लगाउनुहुन्छ, तिनीहरू अचम्मित हुन्छन्, त्यसैले कोही बेचैन वा चिन्तित हुनु हुँदैन। मैले भनेको जस्तै, “मेरा सबै कामहरूमा, के कुनै यस्तो चरण थियो, जुन मानिसको हातद्वारा पूरा गरिएको थियो?” के तैँले यी वचनहरूको सार बुझिस्?

वर्तमानमा, सबै मानिसहरू फरक-फरक हदमा सजायमा प्रवेश गरेका छन्। यो परमेश्‍वरले भन्‍नुभएको जस्तै हो, “म मानिससँग सँग-सँगै अघि बढ्छु।” यो पूर्ण रूपमा साँचो छ, तैपनि मानिसहरूले अझै पनि यस बुँदालाई पूर्ण रूपमा बुझ्‍न सक्दैनन्। परिणामस्वरूप, तिनीहरूले गरेको कामको भाग अनावश्यक रहेको छ। परमेश्‍वरले भन्‍नुभयो, “तिनीहरूको कदअनुसार म तिनीहरूलाई साथ दिन्छु र तिनीहरूको लागि भरणपोषण गर्छु। मानव मेरो सम्पूर्ण व्यवस्थापन योजनाको मुख्य पात्रहरू भएका हुनाले, ‘मानव’ को भूमिकामा परेकाहरूलाई म थप अगुवाइ प्रदान गर्छु, ताकि तिनीहरूले त्यो भूमिका हृदयदेखि नै र तिनीहरूको क्षमताले भ्याएसम्‍म राम्ररी निर्वाह गर्न सकून्,” साथै “तैपनि, म प्रत्यक्ष रूपमा तिनीहरूको विवेकको आलोचना गर्न इन्कार गर्छु; बरु, म तिनीहरूलाई धैर्यताको साथ र व्यवस्थित ढङ्गले अगुवाइ गरिरहन्छु। आखिर, मानिसहरू कमजोर छन्, र तिनीहरूले कुनै पनि काम गर्न सक्दैनन्।” परमेश्‍वरको सोचाइ यस्तो छ: यदि उहाँले यी सबै मानवलाई अन्त्यमा नाश गर्नुभयो भने पनि, पृथ्वीको उहाँको काम अझै पनि उहाँको मूल योजनाअनुसार नै जारी रहिरहनेथियो। परमेश्‍वरले व्यर्थको काम गर्नुहुन्‍न; परमेश्‍वरले गर्नुहुने सबै काम असल हुन्छ। यो पत्रुसले भनेको जस्तै छ, “यदि परमेश्‍वरले मानिसहरूलाई खेलौनाजस्तै प्रयोग गरिरहनुभएको थियो भने पनि, मानिसहरूसँग के नै गुनासो छ र? तिनीहरूसँग के अधिकार छ र?” वर्तमान दिनमा, के परमेश्‍वरले मानवजातिद्वारा यही कुरा हासिल गरिरहनुभएको छैन र? के मानिसहरूसँग साँच्‍चै नै त्यस्तो दृष्टिकोण हुन सक्छ? हजारौं वर्ष पहिले जिएका पत्रुसले कसरी यस्तो कुरा गर्न सके, जबकि यस उच्‍च प्रविधिको, आधुनिक युगमा बस्‍ने आजका “पत्रुसहरू” ले यसो भन्‍न सक्दैनन्? इतिहास अघि बढिरहेको छ कि पछि फर्किरहेको छ म त्यो कुरा निश्‍चित रूपमा भन्‍न सक्दिन, र विज्ञान अघि बढिरहेको छ कि पछि फर्किरहेको छ त्यस प्रश्‍नको उत्तर अझै कसैले दिन सक्दैन। परमेश्‍वरले मानवजातिमा गर्नुभएको सबै कुरा तिनीहरूलाई सकारात्मक बनाउन र तिनीहरूको जीवनलाई परिपक्‍व बनाउनको लागि रहेको छ। के मानिसहरूले यसलाई बुझ्‍न सक्दैनन् र? तँलाई नकरात्मक तुल्याउने हरेक कुरा तेरो कमजोरी हो, शैतानले तँलाई आक्रमण गर्ने कमजोरीको बिन्दु हो। के तैँले यसलाई स्पष्ट रूपमा देख्‍न सक्छस्? परमेश्‍वर किन यसरी बोल्‍नुभयो? “म मानवजातिलाई सारा तत्परता र इमानदारीताको साथ बिन्ती गर्छु। के तिनीहरूले साँच्‍चै मैले अनुरोध गरेको कुरा गर्न सक्दैनन्?” यी वचनहरूको अर्थ के हो? परमेश्‍वरले किन यो प्रश्‍न गर्नुभयो? यसले मानवजातिसँग धेरै नकारात्मक पक्षहरू छन् भन्‍ने देखाउँछ, र एउटै नकारात्मक पक्ष नै मानवलाई ठक्कर खुवाउन पर्याप्त हुन्छ। तैँले नकारात्मक अवस्थामा रहँदा त्यसले के ल्याउनेछ भन्‍ने कुरालाई हेर्नु र देख्‍नुपर्छ। परमेश्‍वरले जे गर्नुहुन्छ त्यो सबै मानवजातिलाई सिद्ध बनाउनको खातिर गर्नुहुन्छ। के यी वचनहरूको लागि कुनै थप व्याख्याको आवश्यकता छ? छैन—मेरो दृष्टिकोणमा, यसको कुनै आवश्यकता पर्दैन! मानिसहरूलाई शैतानले काबुमा राखेको छ भनेर भन्‍न सकिन्छ, तर मानिसहरूलाई नकारात्मकताले काबुमा राखेको छ भनेर भन्दा अझै उचित हुन्छ। यो मानवजातिको एक प्रकटीकरण हो, मानिसको देहको एक भाग हो। त्यसकारण, सबै मानिसहरू अचेत रूपमा नकारात्मकतामा फस्छन्, र त्यसपछि सजायमा पर्छन्। यो परमेश्‍वरले मानवजातिको लागि तयार गर्नुभएको पासो हो, र यही बेला नै मानिसहरूले सबैभन्दा बढी कष्ट भोग्छन्। मानिसहरू नकारात्मकतामा जिउने हुनाले, तिनीहरू सजायबाट उम्कन कठिन हुन्छ। के आजभोलिका कुराहरू ठ्याक्‍कै यस्तै छैनन् र? तर मानिसहरूले कसरी परमेश्‍वरका यी वचनहरूलाई बेवास्ता गर्न सक्छन्, “आजभोलि, शैतान चरम रूपमा व्याप्त भएको छ। मैले मेरो कार्यको मुख्य विषयलाई प्रदर्शन गर्न र मेरो शक्ति प्रदर्शन गर्नको लागि यो मौका किन नलिने?” म स्मरण गराउने केही शब्‍दहरू बोल्छु, र तुरुन्तै मण्डलीका मानिसहरू सजायमा प्रवेश गर्छन्। यसको कारण के हो भने, दुई महिनासम्‍मको परमेश्‍वरको कामपछि, मानिसहरू भित्री रूपमा सारगत हिसाबले रूपान्तरण हुन बाँकी नै छ। तिनीहरूले परमेश्‍वरका वचनहरूलाई आफ्‍नो मस्तिष्कले मात्रै विश्‍लेषण गर्छन्, तैपनि तिनीहरूको स्थिति वास्तवमा परिवर्तन भएको हुँदैन। तिनीहरू नकरात्मक रहन्छन्। त्यसकारण, जब परमेश्‍वरले सजायको समय नजिकै आएको छ भनेर भन्‍नुहुन्छ, मानिसहरू तुरुन्तै व्याकुल हुन्छन् र यस्तो सोच्छन्: “मलाई परमेश्‍वरले पूर्वनिर्धारित गर्नुभएको छ कि छैन मलाई थाहा छैन, न त यो सजायको क्रममा म दह्रिलो गरी खडा हुन सक्छु कि सक्दिन भन्‍ने नै मलाई थाहा छ। परमेश्‍वरले मानिसहरूलाई सजाय दिनको लागि के-कस्ता विधिहरूको प्रयोग गर्नुहुन्छ त्यो कुरा जान्‍न अझै कठिन छ।” मानिसहरू सजायदेखि डराउँछन्, तैपनि तिनीहरू परिवर्तन हुन सक्दैनन्। तिनीहरू मौनतामा नै कष्ट भोग्छन्, तर तिनीहरूलाई आफू दह्रिलो गरी खडा हुन सक्दिनँ कि भन्‍ने पनि डर हुन्छ। त्यस्ता परिस्‍थितिहरूमा, तिनीहरूमाथि सजाय नबर्सिकन र वचनहरूको कष्ट आइनपरीकन, मानिसहरू अचेत रूपमा सजायमा प्रवेश गरिसकेका हुन्छन्। त्यसकारण, तिनीहरू सबै भयभीत र अस्थिर हुन्छन्। यसलाई नै “जे रोप्यो त्यै फल्छ” भनेर भनिन्छ, किनभने मानिसहरूले परमेश्‍वरको कामलाई बुझ्दै-बुझ्दैनन्। वास्तवमा, परमेश्‍वर यी मानिसहरूमा थप कुनै वचनहरू खेर फाल्‍न चाहनुहुन्‍न; परमेश्‍वरले तिनीहरूलाई निराकरण गर्ने फरक तरिका, अर्थात् त्यस्तो तरिका जुन साँचो सजाय होइन, त्यो अपनाउनुभएको छ भन्‍ने देखिन्छ। यो अवस्था कुनै व्यक्तिले चल्‍ला पक्रेर यो भाले कि पोथी रहेछ भनी माथि उठाएर हेरेजस्तै हुन्छ; यो कुनै महत्त्वपूर्ण मामला हो जस्तो नदेखिए पनि, सानो चल्‍ला यति भयभीत हुनेछ कि यसले आफूलाई मुक्त गर्न संघर्ष गर्नेछ, मानौं यसको मालिकले यसलाई मारेर खान लागेको छ। किनभने चल्‍लासँग आफ्‍नो बारेमा कुनै ज्ञान हुँदैन। केही आउन्स तौल मात्रै भएको चल्‍लालाई किन कसैले मारेर खानेथियो? के त्यो निरर्थक हुनेथिएन र? यो त परमेश्‍वरले भन्‍नुभएको जस्तै हो: “तब किन मानिसहरू मदेखि सधैँ टाढा हुन्छन्? के मैले तिनीहरूलाई समातिनेबित्तिकै मारिने चल्‍लाहरूलाई जस्तै व्यवहार गरेकोले हो?” त्यसकारण, मानव कष्ट-भोग सबै “निस्स्वार्थ” भक्ति हुन्, र यसलाई व्यर्थको मूल्य चुकाउने कार्य भनेर भन्‍न सकिन्छ। किनभने मानिसहरूले आफैलाई नचिन्‍ने हुनाले तिनीहरू डराएका हुन्छन्; परिणामस्वरूप, तिनीहरूले आफ्‍नो जीवन जोखिममा पार्न सक्दैनन्। यो मानवजातिको कमजोरी हो। के “अन्त्यमा, मानिसहरूले आफूलाई चिनून्। यो मेरो अन्तिम लक्ष्य हो” भनी परमेश्‍वरले बोल्‍नुभएका वचनहरू पुरानो भइसकेका छन्? कसले आफैलाई साँचो रूपमा चिन्छ? यदि व्यक्तिले आफूलाई चिन्दैन भने, तिनीहरूलाई सजाय पाउने अधिकार केले दिन्छ? उदाहरणको लागि थुमाहरूलाई लिऊँ। यदि तिनीहरू ठूलो भएर भेडा भएका छैनन् भने तिनीहरूलाई कसरी मारिन्छ? फल नफलेको रूखबाट मानिसहरूले कसरी आनन्द लिन सक्छन्? सबैले “खोप” लाई धेरै नै महत्त्व दिन्छन्। तसर्थ, मानिसहरूले उपवास बस्‍ने काम गरिरहेका छन्, र तिनीहरू भोकै बसिरहेका छन्। यो तिनीहरूले जे रोपे त्यै फलेको, आफैलाई हानि गरेको उदाहरण हो, परमेश्‍वरको क्रूरता वा अमानवीयताको उदाहरण होइन। यदि एक दिन मानिसहरूले अचानक आफैलाई चिन्‍न पुगे र परमेश्‍वरको अघि डरले काम्‍न थाले भने, परमेश्‍वरले तिनीहरूलाई सजाय दिन थाल्‍नुहुनेछ। यसरी मात्रै मानिसहरूले कठिनाइलाई स्वेच्छाले स्वीकार गर्न, र तिनीहरू हृदय र बोली-वचन दुवैमा आज्ञाकारी हुन सक्‍नेछन्। तर आजको हकमा के भन्‍ने? बच्‍चाहरूलाई खाना पकाउन लगाइएको जस्तै गरी, मानिसहरू सबैलाई तिनीहरूको इच्‍छा विपरीत सजाय दिइन्छ। त्यसो हुँदा, तिनीहरू कसरी व्याकुल नभई बस्‍न सक्छन्? सबै जनालाई के लाग्छ भने, “ए ठीकै छ! मलाई सजाय दिइयो भने, मैले मेरो शिर झुकाएर दोषी ठहरिनुपर्छ! मैले के गर्नसक्छु र? मैले रुँदै भए पनि, परमेश्‍वरलाई सन्तुष्ट तुल्याउनुपर्छ, त्यसकारण म के नै गर्न सक्छु र? राम्रोको लागि होस् वा नराम्रो लागि होस, म अहिले यही मार्गमा छु। ठीकै छ! म यसको लागि मेरो दुर्भाग्यलाई नै दोष दिनेछु!” के मानिसहरूले यसरी नै विचार गर्दैनन् र?

परमेश्‍वरले भन्‍नुभएकै छ, “मानवजाति शिष्ट बन्छ; कसैले पनि मलाई विरोध गर्ने आँट गर्दैन। मैले सुम्पेको ‘काम’ गर्दै सबै मेरै अगुवाइमा रहन्छन्।” एक जना मानिसलाई पनि स्वेच्छाले सजाय दिइएको हुँदैन, यसको साथै, यो सजाय परमेश्‍वरबाट आउँछ भन्‍ने कुरालाई देखाउन यो नै पर्याप्त छ, किनभने सबै मानिसहरू आतङ्क र कोलाहलमा भन्दा फुर्सतमा जिउन चाहन्छन्। परमेश्‍वरले भन्‍नुभयो, “मृत्युबाट नडराउने को छ र? के मानिसहरूले साँच्‍चै आफ्‍नो जीवनको बाजी लगाउन सक्छन् त?” यो पूर्णतया ठीक कुरा हो; अवश्य नै रीस वा नैराश्यताको आवेगमा पर्दाको अवस्थामा बाहेक सबै जना मर्न डराउँछन्। यो नै मानवजातिको सार हो, र यसलाई समाधान गर्न अत्यन्तै कठिन छ। आज, परमेश्‍वर ठ्याक्‍कै यही अवस्थालाई समाधान गर्न आउनुभएको हो। मानिसहरू सबै शक्तिहीन छन्, त्यसकारण परमेश्‍वरले तिनीहरूका बीचमा विशेषज्ञ अस्पताल खोल्‍नुभएको छ, जहाँ तिनीहरूलाई यस रोगको उपचार गर्न सकिन्छ। मानिसहरूले आफूलाई यो रोगको पासोबाट मुक्त गर्न सक्दैनन्, त्यसैले तिनीहरू यति व्याकुल हुन्छन् कि तिनीहरूको मुख राता हुन्छन् र तिनीहरूको पेट फुल्छन्। समय बित्दै जाँदा, तिनीहरूको पेटमा हावाको मात्र बढ्दै जान्छ र तिनीहरूको पेटको चाप बढ्छ, र अन्तिममा, तिनीहरूको पेट फुट्छ र तिनीहरू सबै मर्छन्। तब, परमेश्‍वरले यस गम्‍भीर रोगको उपचार गर्नुहुनेछ, किनभने सबै मरिसकेका हुनेछन्। के यो मानव स्थितिको उपचार होइन र? परमेश्‍वर जानी-जानी यो काम गर्न आउनुभएको छ। मानिसहरू मृत्युदेखि अत्यन्तै डराउने हुनाले, परमेश्‍वर स्‍वयम्‌ नै मानिसहरूसँग मिलेर यो काम गर्न आउनुभएको छ; तिनीहरूसँग अत्यन्तै थोरै साहस भएको हुनाले, उहाँले सुरुमा तिनीहरूलाई नमुना प्रदर्शन गरी देखाउनुभएको छ। परमेश्‍वरको उदाहरणलाई देखिसकेपछि मात्रै मानिसहरू आज्ञापालन गर्न इच्‍छुक हुन्छन्। यही कारणले गर्दा, परमेश्‍वरले भन्‍नुभयो, “मेरो काम कसैले अघि बढाउन नसकेका हुनाले, म शैतानसँग जीवन र मृत्युको युद्धमा सहभागी हुनको लागि म व्यक्तिगत रूपमा युद्धभूमिमा खडा भएको छु।” यो निर्णायक युद्ध हो, त्यसकारण कि त माछा मर्छ कि त जाल चुँडिन्छ। यति कुरा स्पष्ट छ। अन्तिममा आत्माले नै विजय गर्ने हुनाले, देहलाई अपरिहार्य रूपमा नै मृत्युले लैजानुपर्छ। के तिमीहरूले यसको अर्थ बुझ्यौ? तैपनि अत्यन्तै संवेदनशील भने नबन। सायद माथिको वाक्य सरल छ वा सायद यो जटिल छ। जे भए पनि, मानिसहरूले यसलाई बुझ्‍न सक्दैनन्—त्यति कुरा निश्‍चित छ। कष्ट भोग्‍ने क्रममा, मानिसहरूले परमेश्‍वरको वचनको शोधन स्वीकार गर्न सक्छन्, जसलाई कसैले आफ्‍नो सौभाग्य भन्‍न सक्छ, वा कसैले आफ्‍नो दुर्भाग्य भन्‍न सक्छ। तर म अझै के कुरा स्मरण गराउँछु भने, परमेश्‍वरका अभिप्रायहरू आखिर सही छन्—मानव अभिप्रायहरूभन्दा विपरीत छन्, मानव अभिप्राय भनेको त तिनीहरूको आफ्‍नै खातिर योजनाहरू बनाउनु र बन्दोबस्तहरू गर्नु हो। यो कुरा निकै स्पष्ट हुनुपर्छ; अन्तहीन चिन्तनमा नफस। के मानिसहरूको कमजोरी ठीक यही होइन र? तिनीहरू सबै यस्तै छन्; परमेश्‍वरप्रति महान् प्रेम हुनको सट्टा, तिनीहरूसँग आफैप्रति महान् प्रेम हुन्छ। उहाँ मानिसको डाहा गर्ने परमेश्‍वर हुनुहुन्छ, त्यसकारण उहाँले तिनीहरूलाई सधैँ मापदण्डहरू दिनुहुन्छ। मानिसहरूले आफूलाई जति प्रेम गर्छन्, परमेश्‍वरले तिनीहरूलाई त्यति नै उहाँलाई प्रेम गर्न लगाउनुहुन्छ, र तिनीहरूप्रतिको उहाँका सर्तहरू त्यति नै कडा हुन्छन्। यस्तो लाग्छ मानौं परमेश्‍वरले जानी-जानी मानिसहरूलाई सताइरहनुभएको छ। यदि मानिसहरूले उहाँलाई साँचो रूपमा प्रेम गरे भने, उहाँले तिनीहरूलाई स्वीकार गर्नुहुन्‍न जस्तो देखिन्छ। यसकारण, मानिसहरू टाउको कन्याउँदै गहन सोचाइमा पर्छन्। यो परमेश्‍वरको स्वभावको एक वृत्तान्त हो, एक-दुई वटा कुराको छोटो उल्‍लेख हो। यो परमेश्‍वरको अभिप्राय हो। परमेश्‍वरले मानिसहरूलाई यही कुरा जान्‍न लगाउनुहुन्छ, र यो अनिवार्य छ। यो नयाँ काम हो, र ठूलो सफलता प्राप्त गर्न र ताजा प्रगति गर्नको लागि यसमा मानिसहरूले कठिन परिश्रम गर्नैपर्छ। के तिमीहरूले यस कुरालाई बुझ्यौ? के यस विषयमा मैले थप बताउनुपर्छ?

अघिल्‍ला पुस्ताहरूका बारेमा, परमेश्‍वरले भन्‍नुभयो, “मैले एक जना व्यक्तिलाई समेत कहिल्यै छनौट गरिन; मेरो मौन पत्रद्वारा सबै इन्कार गरिए। किनभने विगतका मानिसहरूले मलाई मात्रै पूर्ण रूपमा सेवा गर्दैनथिए, त्यसकारण, यसको सट्टामा, मैले पनि तिनीहरूलाई मात्रै पूर्ण रूपमा प्रेम गरिन। तिनीहरूले शैतानका ‘उपहारहरू’ लिए अनि फर्केर ती मलाई दिए। के यो मेरो विरुद्धको निन्दा थिएन र?” यी शब्‍दहरूलाई कसरी व्याख्या गर्न सकिन्छ? यो त परमेश्‍वरले “सबै वरदानहरू शैतानबाट आउँछ” भन्‍नुभएको जस्तै हो। विगत पुस्ताका प्रेरित र अगमवक्ताहरूले आफ्‍नो काम गर्नको लागि पूर्ण रूपले आत्मिक वरदानहरूमा भर पर्थे, र युगहरू अघि बढ्दै क्रममा, परमेश्‍वरले आफ्‍नो काम गर्नको लागि तिनीहरूका आत्मिक वरदानहरूको प्रयोग गर्नुभयो। यही कारणले गर्दा, आत्मिक वरदान पाएका सबै मानिसहरूको सेवा शैतानबाट आउँछ भनेर भनिएको हो। तैपनि, परमेश्‍वरको बुद्धिको कारण, “म शैतानको चाललाई मेरो प्रतिभारको रूपमा प्रयोग गर्छु।” तसर्थ, परमेश्‍वरले आत्मिक वरदानहरू पाएका मानिसहरूको सेवालाई परमेश्‍वरले “शैतानबाट प्राप्त उपहारहरू” भनेर भन्‍नुभएको छ र तिनीहरू शैतानको स्वामित्वमा रहेकाले मात्रै परमेश्‍वरले यस कार्यलाई “निन्दा” भनी भन्‍नुभएको हो। यो मानिसहरूप्रति लगाइएको आधारहीन दोषारोपण होइन; यसको विपरीत, यो आधारसहितको र उचित व्याख्या हो। तसर्थ, “मैले मेरो घिनलाई प्रकट गरिन; बरु, यी ‘उपहारहरू’ लाई मेरो व्यवस्थापनका सामग्रीहरूमा समावेश गरेर मैले तिनीहरूको युक्तिलाई मेरो आफ्‍नै फाइदाको लागि प्रयोग गरेँ। पछि, तिनलाई मेसिनले प्रशोधन गरिसकेपछि, म त्यस भित्रको खतरनाक वस्तुहरूलाई डढाउनेथिएँ।” परमेश्‍वरको कामको अत्यन्तै सुन्दर पक्ष यही हो। यो बुँदा मानव धारणाहरूसँग सबैभन्दा नमिल्‍ने बुँदा हो, किनभने राजाहरूका रूपमा शासन गर्नेहरू आत्मिक वरदान पाएका मानिसहरू होइनन्, वा तिनीहरू परमेश्‍वरले प्रेम गर्नुहुने तर आत्मिक वरदान नपाएका मानिसहरू हुन् भनेर कसैले पनि विचार गर्दैनन्। विट्नेस ली र वाचम्यान नीका विचार वा आशाहरू सबै खरानीमा परिवर्तन भएको देख्‍न सकिन्छ, र आजका आत्मिक वरदानप्राप्त मानिसहरूको हकमा पनि यही कुरा लागू हुन्छ। अहिले परमेश्‍वरले यो काम गर्न सुरु गर्नुभएको छ, र उहाँको कामको लागि प्रतिभारको रूपमा काम गर्ने मानिसहरूबाट उहाँका सबै कामलाई उहाँले क्रमिक रूपमा फिर्ता लिँदै हुनुहुन्छ। जब परमेश्‍वरको काम पूर्ण रूपमा समाप्त हुन्छ, यी मानिसहरू सबै आफ्नो मूल स्थानमा फर्कनेछन्। तैपनि, मेरा वचनहरूको कारण लापरवाही व्यवहार नगर्न म मानिसहरूलाई अनुरोध गर्छु। तिमीहरूले परमेश्‍वरको कामका चरणहरूअनुसार घटना-परिघटनाको प्राकृतिक मार्गलाई पछ्याउनुपर्छ, यसमा अवरोध पुऱ्याउनु हुँदैन। के तिमीहरूले यस बुँदालाई बुझ्यौ? यी परमेश्‍वरको कामका चरणहरू र विधि हुन्। जब परमेश्‍वरले यी “उपहारहरू” लाई “प्रशोधन गरेर” “अन्तिम उत्पादन” मा परिणत गर्नुहुन्छ, तब उहाँका सबै अभिप्रायहरू स्पष्ट हुनेछन्, र उहाँको सेवा गर्ने उपहारहरूलाई हटाइनेछन्; तैपनि, परमेश्‍वरसँग उपभोगको लागि अन्तिम उत्पादनहरू हुनेछन्। के तिमीहरूले यस कुरालाई बुझ्यौ? परमेश्‍वरले चाहनुहुने भनेका अन्तिम उत्पादनहरू हुन्, मानिसहरूले उहाँलाई चढाउने प्रशस्‍त उपहारहरू होइनन्। हरेकले आफ्‍नो उचित स्थान लिएपछि मात्रै, अर्थात् जब परमेश्‍वर आफ्‍नो मौलिक स्थानमा फर्कनुभएको हुन्छ र दियाबलस पनि, साथै कुनै अपवादविना स्वर्गदूतहरू पनि आफ्‍नै आसनमा बसेका हुन्छन्—तब मात्रै परमेश्‍वरको अनुहारमा सन्तुष्ट मुस्कान देखा पर्नेछ, किनभने उहाँका अभिप्रायहरू पूरा भइसकेका हुनेछन्, उहाँको लक्ष्य हासिल भइसकेको हुनेछ। परमेश्‍वरले अबउप्रान्त “दियाबलस” बाट “सहयोग” खोज्‍नुहुनेछैन, किनभने परमेश्‍वरका अभिप्रायहरू मानिसहरूको लागि खुलस्त रूपमा प्रकट भइसकेका हुनेछन्, र मानिसहरूलाई फेरि कहिल्यै पनि ती अभिप्रायहरू प्रचार गर्न लगाइनेछैन। यो बेला, मानिसहरूको देहको शरीर तिनीहरूको आत्मासँग एउटै बन्‍नेछ। परमेश्‍वरले मानिसहरूलाई यही कुरा प्रकट गर्नुहुन्छ; आत्मा, प्राण, र शरीरको अन्तिम गन्तव्य यही नै हो। “मानवता” को मूल अर्थको सारांश यही हो। यसलाई विस्तृत रूपमा अनुसन्धान गर्नु पर्दैन; यसको बारेमा एक-दुई वटा कुरा जान्‍नु नै पर्याप्त हुन्छ। के तिमीहरूले यो कुरा बुझ्यौ?


अध्याय ३६

परमेश्‍वरले अहिले मानिसलाई सजाय दिन थाल्‍नुभएको छ भनेर भनिएको छ, तर यो सजायको मूल अभिप्राय मानिसमाथि आएको छ कि छैन भनेर कसैले पनि निश्‍चयताका साथ भन्‍न सकेको छैन, कसैले पनि स्पष्ट उत्तर दिन सकेको छैन। परमेश्‍वर भन्‍नुहुन्छ, “मेरो सजायमा मानिसले कहिल्यै पनि केही पत्ता लगाएको छैन, किनभने उसले मलाई दुवै आँखाले एक टक लगाएर हेर्दै दुवै हातले आफ्‍नो काँधमा भएको जुवालाई पक्रिने मात्रै गर्छ—अनि यस क्षणमा मात्रै म ऊ कति दुर्बल छ भन्‍ने देख्‍छु। यही कारणले गर्दा, म परीक्षाहरूको बीचमा कोही पनि कहिल्यै दह्रिलो गरी खडा भएको छैन भनेर भन्छु।” परमेश्‍वरले मानिसलाई ऊमाथि आउन बाँकी रहेको सजायका तथ्यहरू बताउनुहुन्छ, र उहाँले कुनै पनि कुरा नछुटाई, विस्तृत रूपमा यसो गर्नुहुन्छ। यस्तो लाग्छ मानौं मानिसहरू सजायमा प्रवेश गरेका छन् तर दह्रिलो गरी खडा हुन सक्दैनन्। परमेश्‍वरले मानिसका कुरूप विशेषताहरूको स्पष्ट, सजीव चित्रण प्रदान गर्नुभएको छ। यही कारणले गर्दा, मानिसहरूले तनाव महसुस गर्छन्: तिनीहरू परीक्षाहरूको बीचमा कहिल्यै पनि दह्रिलो गरी खडा भएका छैनन् भनेर परमेश्‍वरले भन्‍नुहुने हुँदा, म कसरी संसारको रेकर्ड तोडेर प्रचलनको बाबजुद पनि स्वीकार हुने व्यक्ति बन्‍न सक्छु र? यस बेला, तिनीहरूले मनन गर्न सुरु गर्छन्। वास्तविकतामा, यो त परमेश्‍वरले भन्‍नुभएको जस्तै छ: “के मैले तिनीहरूलाई बाटोको अन्त्यमा ल्याएको छु?” वास्तवमा, परमेश्‍वरले सबै मानिसहरूलाई बाटोको अन्त्यमा ल्याउनुभएको छ, त्यसकारण, तिनीहरूको चेतनामा, मानिसहरूले सधैँ परमेश्‍वर निर्दयी र अमानवीय हुनुहुन्छ भन्‍ने विश्‍वास गर्छन्। परमेश्‍वरले सांसारिक कष्टको सागरबाट सबै मानिसहरूलाई माछाको रूपमा पक्रिसक्‍नुभयो, त्यसपछि, “कुनै पनि दुर्घटनाहरू हुन नदिनको लागि, मैले पक्रिएको सबै ‘माछा’ मारें, त्यसपछि माछा आज्ञाकारी भयो, र त्यससँग अलिकति पनि गुनासो थिएन।” तथ्य यही हो नि, होइन र? परमेश्‍वरले सबै मानिसहरूलाई मृत्युको तीतो सागरबाट निकालेर मृत्युको अर्को अतल-कुण्डमा लैजानुभएको छ, उहाँले तिनीहरू सबैलाई “मृत्युदण्ड दिने स्थान” मा घिस्याउँदै लैजानुभएको छ, तिनीहरूलाई जबरजस्ती बाटोको अन्त्यमा पुर्‍याउनुभएको छ—उहाँले किन परमेश्‍वरका अरू पुत्रहरू र मानिसहरूलाई यसो गर्नुहुन्‍न? उहाँले ठूलो रातो अजिङ्गरको देशमा त्यस्तो काम अघि बढाउनुको उहाँको अभिप्राय के हो? किन परमेश्‍वरको हात यति “द्वेषपूर्ण” छ? कुनै आश्‍चर्य छैन, “जब मलाई मानिसको खाँचो हुन्छ, त्यस बेला ऊ सधैँ लुकेको हुन्छ। यस्तो लाग्छ मानौं उसले कहिल्यै पनि आश्‍चर्यजनक दृश्यहरू देखेको छैन, मानौं ऊ गाउँमा जन्‍मेको हो र सहरका मामलाहरूको बारेमा उसलाई केही पनि थाहा छैन।” वास्तवमा, मानिसहरूले मनमनै प्रश्‍न गर्छन्: “यसो गर्नुको पछाडि परमेश्‍वरको योजना के हो? के उहाँले हामीलाई मृत्यु दिनुहुन्छ? अनि यसो गर्नुको अर्थ के हुन्छ? किन उहाँको कामका चरणहरू यति चाँडै आउँछन्, र किन उहाँ हामीप्रति अलिकति पनि नरम हुनुहुन्‍न?” तैपनि मानिसहरूले यसो भन्‍ने आँट गर्दैनन्, र परमेश्‍वरका वचनहरूले तिनीहरूलाई त्यस्ता विचारहरू त्याग्‍न लगाई, तिनीहरूलाई थप विचार गर्ने मौकाबाट वञ्‍चित गर्ने हुनाले, तिनीहरूसँग त्यस्ता थप विचारहरूलाई पन्छाउनेबाहेक अरू कुनै विकल्‍प हुँदैन। यति मात्रै हो कि, परमेश्‍वरले मानिसका सबै धारणाहरू प्रकट गर्नुहुन्छ, त्यसकारण मानिसहरूले आफ्‍ना धारणाहरूलाई बाहिर निस्कन नदिई थुनेर राख्छन्। यी मानिसहरू ठूलो रातो अजिङ्गरका सन्तान हुन् भनेर यसभन्दा पहिले भनिएको थियो। वास्तवमा, स्पष्ट रूपमा भन्दा, तिनीहरू ठूलो रातो अजिङ्गरका मूर्तरूप हुन्। जब परमेश्‍वरले तिनीहरूलाई बाटोको अन्त्यतर्फ धपाउँदै लैजानुहुन्छ र तिनीहरूको वध गर्नुहुन्छ—कुनै शङ्का छैन—तब ठूलो रातो अजिङ्गरको आत्मासँग तिनीहरूमा काम गर्ने थप कुनै मौका हुँदैन। यसरी, जब मानिसहरू बाटोको अन्त्यमा पुग्छन् तब ठूलो रातो अजिङ्गरको पनि मृत्यु हुन्छ। के भन्‍न सकिन्छ भने, यसले परमेश्‍वरको “महान दया” को ऋण तिर्न मृत्युको प्रयोग गर्दैछ—जुन ठूलो रातो अजिङ्गरको देशमा परमेश्‍वरको कामको उद्देश्य हो। जब मानिसहरूले आफ्‍नो जीवन बलिदान दिन तयार हुन्छन्, सबै कुरा तुच्छ बन्छ, र त्यतिको उत्तम कुरा कसैले पनि गर्न सक्दैन। जीवनभन्दा महत्त्वपूर्ण कुरा अरू के हुन सक्छ र? तसर्थ, मानिसहरूमा थप कुनै काम गर्न शैतान असमर्थ हुन्छ, यसले मानिसलाई गर्न सक्ने कुरा केही पनि छैन। “देह” को परिभाषामा देहलाई शैतानले भ्रष्ट तुल्याएको छ भनेर भनिए पनि, यदि मानिसहरूले आफूलाई साँचो रूपमा समर्पित गर्छन्, र शैतानद्वारा नियन्त्रित हुँदैनन् भने, तिनीहरूलाई कसैले पनि वशमा पार्न सक्दैनन्—अनि यस क्षणमा, देहले अर्को कार्य गर्नेछ, र औपचारिक रूपमा परमेश्‍वरका आत्माको निर्देशन प्राप्त गर्न थाल्नेछ। यो अनिवार्य प्रक्रिया हो, यो चरणबद्ध रूपमा हुनुपर्छ; नत्र भने, जिद्दी देहमा काम गर्ने कुनै माध्यम परमेश्‍वरसँग हुनेछैन। परमेश्‍वरको बुद्धि नै यही हो। यसरी, सबै मानिसहरू आजका परिस्‍थितिहरूमा अचेत रूपमा प्रवेश गरेका छन्। र के मानिसहरूलाई “बाटोको अन्त्य” सम्‍म डोर्‍याउने परमेश्‍वर नै हुनुहुन्‍न र? के यो मानिसले खोलेको नयाँ बाटो हुन सक्छ त? तिमीहरूका अनुभवहरूलाई हेर्दा, के देखिन्छ भने, तिमीहरूमा परमेश्‍वरले सबैभन्दा निर्दयी विधिहरूको प्रयोग गर्नुहुन्छ, जसमा परमेश्‍वरको धार्मिकता देख्‍न सकिन्छ। तिमीहरूले कसरी प्रशंसा नगर्न सक्छौ र? परमेश्‍वरले तिमीहरूमा जे गर्नुहुन्छ त्यसले मानिसहरूलाई परमेश्‍वरको धर्मी स्वभाव देख्ने अवसर दिन्छ; के यसले परमेश्‍वरप्रतिको तिमीहरूको आदरलाई बढाउँदैन र? आज, पुरानो युग अझै अस्तित्वमा रहेको र नयाँ युगको परिकल्पना अझै पूरा भइनसकेको द्विविधापूर्ण अवस्थामा, तिमीहरूले कसरी परमेश्‍वरको गवाही दिन्छौ? के त्यस्तो गम्‍भीर समस्या गहन विचारयोग्य छैन र? के तिमीहरूले अझै पनि अरू, अप्रासंगिक मामलाहरूलाई चिन्तन गर्छौ? परमेश्‍वरले किन यसो भन्‍नुभयो, “मानिसहरूले एक पटक ‘बुझाइको दीर्घायु होस्’ भनेर चिच्याएका भए पनि, ‘बुझाइ’ भन्‍ने शब्‍दलाई अनुसन्धान गर्न कसैले पनि समय बिताएको छैन, र यसले मानिसहरूसँग मलाई प्रेम गर्ने कुनै इच्‍छा छैन भन्‍ने देखाउँछ”? यदि परमेश्‍वरले त्यस्ता कुराहरू नभन्‍नुभएको भए, के तिमीहरूले परमेश्‍वरको हृदयलाई आफ्‍नै किसिमले बुझ्‍ने प्रयास गर्न सक्दैनथियौ र?

हालैका समयमा, कतिपय मानिसहरूले परमेश्‍वरको देहधारणका उद्देश्यहरू र अर्थलाई थोरै बुझेका भए पनि, म के कुरा निश्‍चित रूपमा भन्‍न सक्छु भने, यदि परमेश्‍वरले मानिससँग स्पष्ट रूपमा नबोल्‍नुभएको भए, परमेश्‍वरको देहधारणको उद्देश्य र अर्थलाई कसैले पनि अनुमान गर्न सक्‍नेथिएन। यो वास्तविकता हो। के यो कुरा तिमीहरूको लागि अझै स्पष्ट छैन? परमेश्‍वरले मानिसहरूमा गर्नुहुने हरेक कुरा उहाँको व्यवस्थापन योजनाको भाग हो—तैपनि तिनीहरू परमेश्‍वरका अभिप्रायहरूलाई सही रूपमा बुझ्‍न असमर्थ छन्। यो मानिसको कमजोरी हो, तर परमेश्‍वरले मानिसहरू जुनसुकै काम गर्न सक्षम हुनुपर्छ भन्‍ने अनिवार्य गर्नुभएको छैन, उहाँले तिनीहरूलाई केवल “डाक्टरका सल्‍लाहहरू” सुन भनी आज्ञा गर्नुहुन्छ। परमेश्‍वरको आवश्यक मापदण्ड यही हो। उहाँले सबै मानिसहरूलाई साँचो मानव जीवनलाई चिन भनी भन्नुहुन्छ, किनभने “तिनीहरूको हृदयमा, ‘मानव जीवन’ भन्‍ने शब्‍दहरू अस्तित्वमा नै हुँदैन, तिनको बारेमा तिनीहरूसँग कुनै कदर हुँदैन, र तिनीहरू मेरा वचनहरूप्रति वाक्‍क मात्रै हुन्छन्, मानौं म गनगनाउने बुढी स्‍त्री बनेको छु।” मानिसहरूको नजरमा, परमेश्‍वरका वचनहरू दैनिक जीवनका भाँडावर्तन हुन्, तिनीहरूले तिनलाई महत्त्वपूर्ण ठान्दै ठान्दैनन्। तसर्थ, मानिसहरूले परमेश्‍वरका वचनहरूलाई अभ्यास गर्न सक्दैनन्—तिनीहरू सत्यताको बारेमा थाहा पाएका तर त्यसलाई अभ्यास नगर्ने दयनीय नीचहरू बनेका छन्। त्यसकारण, मानिसको यो कमजोरी मात्रै पनि परमेश्‍वरमा केही समय घृणा पैदा गराउनको लागि पर्याप्त छ, त्यसकारण उहाँले मानिसहरूले उहाँका वचनहरूलाई कुनै ध्यान दिँदैनन् भनेर धेरै पटक भन्‍नुभएको छ। तैपनि मानिसहरूले आफ्‍ना धारणाहरूमा यस्ता विचार राख्छन्: “हरेक दिन हामी परमेश्‍वरका वचनहरूको अध्ययन र अनुसन्धान गर्छौं, त्यसकारण हामीले तिनलाई कुनै ध्यान दिँदैनौं भनेर कसरी भन्‍न सकिन्छ? के यो हामीमाथि अन्याय गरेको भएन र?” तर म तिमीहरूको लागि अलिकति विश्‍लेषण गर्छु—मानिसहरूको अनुहार रातो हुनेछ। जब तिनीहरूले परमेश्‍वरका वचनहरू पढ्छन्, तिनीहरूले हो भन्दै शिर हल्लाउँछन्, मालिकको कुरामा लुरुक्‍क पर्ने पुन्टे कुकुरले झैँ तिनीहरू शिर झुकाउँदै ख्वारख्वार गर्छन्। तसर्थ, यस क्षणमा, मानिसहरूले आफू अयोग्य भएको महसुस गर्छन्, तिनीहरूको अनुहारबाट बरबरी आँसु झर्छ, मानौं तिनीहरूले पश्‍चात्ताप गर्दै नयाँ सुरुवात गर्न चाहन्छन्—तर यो समय बितेपछि, तिनीहरूको थुमाजस्तो निर्दोषपन तुरुन्तै हराउँछ र ब्वाँसोपन देखा पर्छ; तिनीहरूले परमेश्‍वरका वचनहरूलाई एकातिर पन्छाउँछन्, र तिनीहरूलाई सधैँ आफ्‍नै कामकाज महत्त्वपूर्ण हुन्छ र परमेश्‍वरका वचनहरूको मामला अन्तिममा आउँछ भन्‍ने लाग्छ, अनि तिनीहरूका यी कार्यहरूको कारण, तिनीहरूले परमेश्‍वरका वचनहरूलाई कहिल्यै पनि व्यवहारमा लागू गर्न सक्दैनन्। जब तथ्यहरू आउँछन्, तिनीहरूले आफ्‍नो कुइनु बाहिरपट्टि तन्काउँछन्[क]—यो त आफ्‍नै मानिसहरूलाई धोका दिने कार्य हो—तिनीहरू “भरणपोषणको लागि ममा भर पर्दै ‘अर्को बाटो दौडन्छन्’” भनी परमेश्‍वरले भन्‍नुभएको स्वाभाविकै हो। यसबाट परमेश्‍वरका वचनहरूमा कुनै पनि झूट छैन, ती पूर्ण रूपमा साँचो छन्, र त्यसमा अलिकति पनि अत्युक्ति छैन भनेर देख्‍न सकिन्छ, तैपनि तिनीहरूलाई केही हदसम्‍म कम आकलन गरिएजस्तो देखिन्छ, किनभने मानिसको कद अत्यन्तै सानो छ, उसले तिनीहरूको भार बोक्‍न सक्दैन। परमेश्‍वरका वचनहरूले पहिले नै मानिसका भित्री र बाहिरी दुवै कुराहरूको स्पष्ट चित्रण प्रदान गरिसकेको छ; ती वचनहरूले ती कुराहरूलाई पूर्ण स्पष्टताको साथ प्रकट गरेका छन् र यसरी शैतानको मूल अनुहारलाई दुरुस्तै र स्पष्टसित चित्रण गरेका छन्। यति मात्रै हो कि, वर्तमान युगमा, मानिसहरूले सबै कुरालाई स्पष्‍ट रूपमा हेर्न बाँकी नै छ, तसर्थ, तिनीहरूले आफैलाई चिनेका छैनन् भनेर भन्‍न सकिन्छ। त्यसैले त म भन्छु, यो पाठ निरन्तर जारी रहनुपर्छ, रोकिनु हुँदैन। जब मानिसहरूले आफैलाई चिन्‍न पुग्छन्, तब परमेश्‍वरले महिमा प्राप्त गर्नुहुनेछ। यो कुरा बुझ्‍न सजिलो छ—मैले विस्तृत कुरा गर्न आवश्यक छैन। तैपनि, मैले तिमीहरूलाई स्मरण गराउनुपर्ने एउटा कुरा छ, तर पहिले परमेश्‍वरका यी वचनहरू पढ्नुपर्छ: “आजको समयमा, मानिसहरूले मलाई कहिल्यै पनि बहुमूल्य ठानेका छैनन्, तिनीहरूको हृदयमा मेरो कुनै स्थान छैन। के आउनेवाला कष्टका दिनहरूमा तिनीहरूले मलाई साँचो प्रेम देखाउन सक्छन्?” यी वचनहरूको अर्थ के हो? सजाय मानिसमा आउन बाँकी नै छ भनेर परमेश्‍वरले भन्दै हुनुहुन्छ, जसले “आफूलाई चिन्‍नु” भन्‍ने शब्‍दहरूको भित्री अर्थ छ भन्‍ने देखाउँछ—के तैँले यो कुरा देखिस् त? कठिनाइ र शोधन हुँदै नगईकन, मानिसहरूले कसरी आफूलाई चिन्‍न सक्छन् र? के यी खोक्रा शब्‍दहरू होइनन् त? के परमेश्‍वरले बोल्‍नुभएका सबै कुराहरूलाई तैँले साँच्‍चै भरोसा गर्छस् त? के तैँले परमेश्‍वरका वचनहरूको भेद छुट्याउन सक्छस्? परमेश्‍वरले किन बारम्‍बार “मानिसका गतिविधिहरूलाई हेरेर, मसँग जाने बाहेक कुनै विकल्‍प हुँदैन,” जस्ता कुराहरूका साथै यसो भन्‍नुहुन्छ “जब पर्वतहरू लड्छन् र पृथ्वी च्यातिन थाल्छ, तब मात्रै मानिसहरूले मेरा वचनहरूको बारेमा विचार गर्छन्, तब मात्रै तिनीहरू आफ्‍नो सपनाबाट बिउँझन्छन्, तर समय आइसकेको हुन्छ, तिनीहरू ठूलो बाढीमा डुब्छन्, तिनीहरूका लासहरू पानीको सतहमा तैरिरहेको हुन्छ”? परमेश्‍वरले किन “मानिसहरूले विचार गर्छन्” भनेर भन्‍नुहुन्छ, तर “मानिसहरूले मेरा वचनहरू पालन गर्छन्” भनेर भन्‍नुभएन? के पर्वतहरू लड्छन् र पृथ्वी च्यातिन्छन् भन्‍ने कुरा साँचो हो? मानिसहरूले त्यस्ता वचनहरूलाई कुनै ध्यान दिँदैनन्, तिनीहरूले तिनलाई फुत्केर जान दिन्छन्, त्यसकारण तिनीहरूले परमेश्‍वरका वचनहरूमा धेरै “कठिनाइ” भोग्छन्। किनभने तिनीहरू अत्यन्तै विचारहीन छन्। मानिसको यो असफलताको कारण, परमेश्‍वर भन्‍नुहुन्छ, “अश्रुनली नै नभएको म ‘कुरूप’ ले मानिसको लागि धेरै आँसु झारेको छु। तैपनि मानिसलाई यसको बारेमा केही पनि थाहा छैन।” मानिसहरूले परमेश्‍वरका वचनहरूलाई कुनै ध्यान नदिने हुनाले, परमेश्‍वरले तिनीहरूलाई स्मरण गराउन र तिनीहरूको “सहयोग” लिनको लागि यो माध्यमको प्रयोग गर्नुहुन्छ।

अहिलेको लागि, म संसारको विकासहरूको बारेमा भविष्यवाणी गर्नेछैन, तर म मानिसको भवितव्यको बारेमा केही कुरा भविष्यवाणी गर्नेछु। मानिसहरूले आफैलाई चिन्‍नुपर्छ भनेर मैले अनुरोध गरेको छैन र? यसलाई कसरी व्याख्या गर्न सकिन्छ? मानिसहरूले कसरी आफैलाई चिन्‍नुपर्छ? जब परमेश्‍वरले मानिसहरूलाई जीवन र मृत्युको दोसाँधमा हुने गरी “कष्ट दिनुहुन्छ”, तब तिनीहरूले मानव जीवनको अर्थलाई थोरै मात्रामा बुझ्‍न थाल्छन्, र व्यक्तिको सम्पूर्ण जीवन सपनाबाहेक केही पनि होइन भन्‍ने ठान्दै तिनीहरू मानव जीवनबाट दिक्क हुन्छन्। मानिसको जीवन विरहको जीवन हो, तिनीहरू कहिल्यै केही पनि हासिल नगरी मर्नेछन्, तिनीहरूको जीवन व्यर्थ र मूल्यहीन छ भन्‍ने तिनीहरूलाई लाग्छ। मानव जीवन त एउटा सपना हो, यस्तो सपना जहाँ शोक र खुशी आउने-जाने गर्छन्। आज, मानिसहरू परमेश्‍वरको लागि जिउँछन्, तर तिनीहरू मानिसको संसारमा जिउने हुनाले, तिनीहरूको जीवन रित्तो र मूल्यहीन हुन्छ, र यसरी यसले सबै मानिसहरूलाई परमेश्‍वरमा आनन्द मनाउनु त क्षणिक सहजता मात्रै हो भन्‍ने कुराको ज्ञान गराउँछ—तर तिनीहरूले परमेश्‍वरमा आनन्द नलिँदा, तिनीहरूले परमेश्‍वरमा विश्‍वास गरे पनि अझै तिनीहरू देहमै जिउँछन् भने, त्यसको अर्थ के भयो र? देहमा, मानिसको लागि सबै कुरा रित्तो हुन्छ। मानव जीवनका घटनाक्रमहरूलाई अनुभव गरिसकेपछि, वृद्ध अवस्थाको आगमनसँगै मानिसको कपाल फुल्छ, उसको अनुहार चाउरी पर्छ, उसका हातहरू कडा छालाले ढाकिन्छ। उसले ठूलो मूल्य चुकाएको भए पनि, उसले लगभग केही पनि प्राप्त गरेको हुँदैन। तसर्थ, मेरा वचनहरू एक कदम अघि बढ्छन्: देहमा जिउनेहरूका लागि सबै कुरा रित्तो छन्। यसमा कुनै शङ्का छैन, र यसलाई तैँले विस्तृत रूपमा जाँच गर्नुको कुनै आवश्यकता छैन। परमेश्‍वरले बारम्‍बार कुरा गर्नुभएको मानव जीवनको मूल अनुहार यही हो। परमेश्‍वरले मानिसको कमजोरीको कारण यी वचनहरूलाई तर्काउनुहुन्‍न, बरु उहाँले आफ्‍नो मूल योजनाअनुसार नै काम गर्नुहुन्छ। सायद, कतिपय वचनहरूले मानिसहरूलाई साथ र बुझाइ प्रदान गर्छन्, तर कतिपय वचनहरूले ठीक विपरीत काम गर्न सक्छन् र मानिसहरूलाई जानी-जानी मृत्युको वातावरणमा जिउन लगाउन सक्छन्—अनि ठीक यही कारणले गर्दा तिनीहरूले कष्ट भोग्छन्। तसर्थ, मानिसहरूलाई जानी-जानी बहकाउनको लागि सायद परमेश्‍वरले “रित्तो सहरको रणनीति”[ख] लागू गर्नुहुन्छ, तर तिनीहरूले यसलाई देख्‍न सक्दैनन्, तिनीहरू अन्धकारमै रहन्छन्। तैपनि, सबै कुरा परमेश्‍वरकै हातमा छ, र मानिसहरूलाई यो कुरा थाहा भए पनि, तिनीहरूले यसको विरुद्धमा कसरी सुरक्षा गर्न सक्छन् र? तसर्थ, सजायको खतराबाट कोही पनि उम्कन सक्दैनन्—तिनीहरूले के गर्न सक्छन् र? तिनीहरूले परमेश्‍वरका बन्दोबस्तहरूमा समर्पित हुनबाहेक केही पनि गर्न सक्दैनन्—अनि के त्यो परमेश्‍वरले तिनीहरूलाई अँठ्याउनुभएकोले र तिनीहरूलाई नछोड्नुहुने हुनाले यसो भएको होइन र? परमेश्‍वरका चुनौतीहरूअन्तर्गत मात्रै सबै मानिसहरूले प्रकृतिको दिशालाई पछ्याउन सक्छन्—कुरा यही हो नि, होइन र? परमेश्‍वरका बन्दोबस्तहरू नभएका भए, मानिसहरूले कसरी स्वेच्छाले हार स्वीकार गर्न सक्थे र? के त्यो हँस्यौली हुनेथिएन र? मानव जीवन रित्तो भए पनि, आफ्‍नो जीवन सहज हुँदा मानिसको संसारलाई त्यागेर परमेश्‍वरलाई सन्तुष्ट तुल्याउने प्रयास गर्न को इच्‍छुक छ? मानिसहरू विवशतामाझ मर्छन्—प्रशस्‍ततामाझ, जब तिनीहरूसँग चाहेका सबै कुरा हुँदा को कहिल्यै मरेको छ र? आकाशबाट ओर्लेको “तारा” मात्रै यसको अपवाद हुन सक्छ। तेस्रो स्वर्गको जीवनको तुलनामा, पृथ्वीको जीवन पातालमा जिउनुसरह हुनेथियो—त्यस्ता परिस्‍थितिहरूमा मात्रै यो मर्न इच्‍छुक हुन सक्छ। तर आज को स्वर्गको तारा हो र? यसको बारेमा म पनि “अस्पष्ट” नै छु। हामी यता-उता खोजौं र हामीले यस्तो कसैलाई भेट्टाउन सक्छौं कि हेरौं। यदि उसलाई भेट्टाइयो भने, माथिका मेरा वचनहरूअनुसार ऊ काम गर्न इच्‍छुक छ कि छैन भनेर उसलाई सोध्‍न मलाई सहयोग गर्नको लागि म मानिसहरूलाई अनुरोध गर्छु। तैपनि तिमीहरू प्रत्येकको लागि मसँग एउटा चेतावनी छ: तिमीहरू कसैले पनि “नायक” को भूमिका खेलेर स्वेच्छाले मर्नु पर्दैन, बुझ्यौ?

फूटनोटहरू:

क. “आफ्‍नो कुइनु बाहिरपट्टि तन्काउँछन्” एउटा चिनियाँ टुक्का हो, जसको अर्थ आफ्ना नजिकका व्यक्तिहरू जस्तै आमाबुबा, छोराछोरी, आफन्त वा सहोदर दाजुभाइ वा दिदीबहिनीलाई हानि पुग्‍ने गरी अरूलाई सहयोग गर्नु भन्‍ने हुन्छ।

ख. “रित्तो सहरको रणनीति” प्राचीन चीनको छत्तीस युक्तिमध्ये ३२ औं युक्ति हो। यो रणनीतिमा तयारीको कमी लुकाउँदै शत्रुलाई छल्नको लागि छलपूर्ण सम्मुख साहस प्रदर्शन गरिन्छ।


अध्याय ३८

मानवजातिको अन्तर्निहित गुणहरूलाई, अर्थात्, मानवजातिको साँचो अनुहारलाई ध्यानमा राखी हेर्दा, आजको दिनसम्‍म अघि बढ्न सक्नु त्यति सहज रहेन, र यसद्वारा मात्रै परमेश्‍वरको महान् शक्ति साँचो रूपमा स्पष्ट भएको छ। देहको सारलाई, साथै अहिलेसम्‍म मानिसलाई ठूलो रातो अजिङ्गरले भ्रष्ट तुल्याएको तथ्यलाई ध्यानमा राखी हेर्दा, यदि परमेश्‍वरका आत्माको अगुवाइ नपाएको भए, ऊ कसरी आजको दिनसम्‍म खडा भइरहन सक्थ्यो र? मानिस परमेश्‍वरको सामु आउन योग्य छैन, तर उहाँको व्यवस्थापनको खातिर र ढिला हुनुभन्दा पहिले नै उहाँको महान् कामलाई पूरा गर्नको लागि, परमेश्‍वरले मानवजातिलाई प्रेम गर्नुहुन्छ। साँचो भन्‍ने हो भने, मानवजातिप्रतिको परमेश्‍वरको प्रेम कुनै पनि मानिसले आफ्‍नो जीवनकालमा पैँचो तिर्न नसक्‍ने कुरा हो। सायद आफ्‍नो जीवन बलिदान गरेर परमेश्‍वरको अनुग्रहको ऋण तिर्न चाहने केही छन् होला, तर म तँलाई भन्छु: मानिस परमेश्‍वरको अघि मर्न अयोग्य छ, त्यसकारण उसको मृत्यु व्यर्थ हुनेछ। किनभने परमेश्‍वरको नजरमा, मानिसको मृत्यु उल्‍लेख गर्न पनि लायक छैन, भूइँमा मरेको कमिलाको जस्तै यसको एक पैसाको पनि मूल्य हुँदैन। म मानवजातिलाई आफूलाई त्यति धेरै मूल्यवान् नठान्‍न, र परमेश्‍वरको लागि मर्दा यसको बोझ ताइ पर्वतको जस्तै हुन्छ भनेर नसोच्‍न सल्‍लाह दिन्छु। वास्तवमा, मानिसको मृत्यु प्वाँख जस्तै हल्‍का छ, त्यो उल्‍लेख गर्न समेत योग्य छैन। फेरि, मानिसको देह प्रकृतिले नै मर्ने पनि निश्‍चित छ, त्यसकारण आखिरमा पृथ्वीमा भौतिक शरीरको अन्त्य हुनैपर्छ। यो साँचो तथ्य हो, जसलाई कसैले पनि नकार्न सक्दैन। यो मैले मानव जीवनको अनुभवको सम्पूर्णताबाट प्राप्त गरेको “प्रकृतिको नियम” हो, त्यसकारण मानिसलाई थाहै नभई परमेश्‍वरले मानिसको अन्त्य यसरी तोकिदिनुभएको छ। के तैँले बुझिस्? परमेश्‍वरले भन्‍नुभएका यी वचनहरू स्वाभाविकै हुन्, “म मानवजातिको विद्रोहीपनलाई घृणा गर्छु। किन हो भन्‍ने मलाई थाहा छैन; यस्तो लाग्छ मैले मानिसलाई सुरुदेखि नै घृणा गरेको छु, तैपनि मलाई उप्रति गहन सहानुभूति छ। यसरी, मानिसहरूले सधैँ मप्रति दुई प्रकारको मनोवृत्ति धारण गर्ने गरेका छन्—किनभने म मानिसलाई प्रेम गर्छु, र म उसलाई घृणा पनि गर्छु।”

कसले परमेश्‍वरलाई उहाँको उपस्थिति वा उहाँको देखापराइको लागि प्रशंसा गर्दैन? यस बेला, यो अवस्था यस्तो छ मानौं मैले मानिसभित्रको अपवित्रता र अधर्मलाई पूर्ण रूपमा बिर्सेको छु। म मानवजातिको आत्म-धार्मिकता, अहमता, अवज्ञा, विरोध, र तिनीहरूका सबै विद्रोहीपनलाई लिन्छु र तिनलाई मेरो मस्तिष्कको पछिल्‍लो भागमा राखेर बिर्सिदिन्छु। मानवजाति के हो भन्‍ने सम्‍बन्धी यी अवस्थाहरूको कारण परमेश्‍वर विवशतामा पर्नुहुन्न। म पनि परमेश्‍वरजस्तै “उही कष्टमा सहभागी भएको हुनाले,” म पनि यो समस्याबाट आफूलाई मुक्त गर्छु, नत्र म थप रूपमा मानिसको बन्धनमा पर्नेछु। किन यी सबै झमेलामा पर्ने? मानिस मसँग परमेश्‍वरको परिवारमा सहभागी हुन अनिच्छुक भएको हुनाले, मैले तिनीहरूलाई जबरजस्ती गर्न कसरी मेरो शक्तिको प्रयोग गर्न सक्छु र? मानवजातिको निम्ति उत्पीडक कामहरू म गर्दिन, र यसमा कुनै आश्‍चर्य छैन कि, म परमेश्‍वरको घरानामा जन्‍मेको हुनाले, मानिस र म सधैँ फरक छौं। यसले उसलाई उसको आजको विवश हारको स्थितिमा पुर्‍याएको छ। तर म मानिसका कमजोरीहरूको लागि ठूलो आड दिने कार्यलाई जारी राख्छु; मसँग के विकल्‍प छ र? के म विवश भएकोले होइन र? परमेश्‍वर मानवजातिको “कार्य एकाइ” बाट “अवकाश लिने” चाहनुहुन्छ, र उहाँले “पेन्सन” माग गर्नुहुन्छ भन्‍ने कुरामा कुनै आश्‍चर्य छैन। जब म मानिसको दृष्टिकोणबाट बोल्छु, मानिसले मेरो कुरा सुन्दैन, तर के म परमेश्‍वरको दृष्टिकोणबाट बोल्दा समेत मानिसले कहिल्यै विद्रोह गर्न छोडेको छ र? सायद, परमेश्‍वरले मानवजातिको “कार्य एकाइ” बाट अचानक “अवकाश लिने” दिन आउनेछ, अनि जब त्यो समय आउँछ, परमेश्‍वरको वचन अझै कठोर बन्‍नेछ। आज, सायद मेरो कारणले गर्दा परमेश्‍वर यसरी बोल्‍नुहुन्छ, अनि, यदि त्यो दिन आयो भने, परमेश्‍वर मजस्तो बिस्तारै र धैर्यताका साथ “किन्डरगार्टेनका बच्चाहरूलाई कथा सुनाउने” बन्‍नुहुनेछैन। सायद मैले भनेको कुरा त्यति उचित नहोला, तर देहधारी परमेश्‍वरको कारणले गर्दा मात्रै परमेश्‍वरले मानिसमाथिको आफ्‍नो पकडलाई थोरै खुकुलो पार्न इच्‍छुक हुनुहुन्छ; अन्यथा, यसको परिणाम कल्‍पना गर्न पनि अत्यन्तै भयानक हुनेथियो। परमेश्‍वरले भन्‍नुभएकै छ, “मैले एक पटक मानिसहरूलाई तिनीहरूको देहका इच्छाहरूमा स्वतन्त्र भई लिप्त हुन दिँदै निश्‍चित हदसम्‍म तिनीहरूमाथिको पकडलाई खुकुलो बनाएको थिएँ—अनि यसैको कारण तिनीहरूले कुनै संयमता नअपनाई बेलगाम रूपमा व्यवहार गर्ने आँट गरे, जसबाट तिनीहरूले मलाई साँचो रूपमा प्रेम गर्दैनन् भन्‍ने देखिन्छ, किनभने तिनीहरू सबै देहमा जिइरहेका छन्।” परमेश्‍वरले यहाँ किन “तिनीहरूको इच्छाहरूमा लिप्त हुन,” र “देहमा जिइरहेका छन्” भनेर भन्‍नुहुन्छ? साँचो भन्‍ने हो भने, मानिसले मेरो अर्थ-अनुवादविना नै यी वचनहरूलाई प्राकृतिक रूपमा बुझ्‍नेछन्। सायद हामी बुझ्दैनौं भन्‍ने कतिपय छन् होलान्, तर म भन्छु, यो त पहिले नै उत्तर थाहा भएर पनि, बहाना बनाउने कार्य हो। स्मरणका केही शब्‍दहरू: परमेश्‍वरले, “मैले मानिसलाई माग्‍ने भनेको उसले मसँग सहकार्य गरोस् भन्‍ने मात्रै हो” भनेर किन भन्‍नुहुन्छ? किन परमेश्‍वरले मानव प्रकृति परिवर्तन गर्न कठिन छ भनेर भन्‍नुहुन्छ? परमेश्‍वरले किन मानव प्रकृतिलाई यति घृणा गर्नुहुन्छ? मानव प्रकृतिका कुराहरू वास्तवमा के-के हुन्? मानव प्रकृतिभन्दा बाहिरका कुराहरू के-के हुन्? के यी प्रश्‍नहरूलाई चिन्तन गरेको व्यक्ति कोही छ? सायद यो मानिसको लागि नयाँ विषय होला, तर यसलाई राम्ररी विचार गर्न म मानिसलाई अनुरोध गर्छु, नत्र त मानिसले “मानव प्रकृति परिवर्तन गर्न कठिन छ” भन्‍नेजस्ता वाक्यांशहरूले परमेश्‍वरलाई सधैँ चिढ्याउनेछन्। त्यसरी उहाँको विरुद्धमा जानुको के अर्थ हुन्छ? आखिर, के यो समस्या निम्त्याउन खोज्नु होइन र? के यसको अन्त्य ढुङ्गामा फ्याँकिएको अन्डाको जस्तै हुनेछैन र?

वास्तविकतामा, मानिसलाई दिइने सबै जाँच र परीक्षाहरू परमेश्‍वरले मानिसलाई सिक्‍न लगाउनुहुने पाठहरू हुन्। परमेश्‍वरको अभिप्रायअनुसार, मानिसले यी कुराहरू हासिल गर्न सक्छ, चाहे त्यसको लागि उसले आफूले प्रेम गरेको कुरालाई बलिदान दिनु नै किन नपरोस्, तर मानिसले सधैँ आफूलाई नै प्रेम गर्ने हुनाले, उसले साँचो रूपमा परमेश्‍वरसँग सहकार्य गर्न सक्दैन। परमेश्‍वरले मानिसबाट त्यति धेरै कुरा माग्‍नुहुन्‍न! उहाँले मानिसबाट माग्‍नुहुने सबै कुरा सहजै र खुशीसाथ हासिल गरिने कुरा हुन्; यति मात्रै हो कि, मानिस कठिनाइ भोग्‍न इच्‍छुक छँदै छैन। कसैको सन्तान भएपछि, व्यक्तिले आफ्‍नो बाबुआमाको हेरचाह गर्नको लागि मितव्ययी ढङ्गले जिएर अनि बचत गरेर आफ्‍नो कर्तव्य पूरा गर्न सक्छ। तैपनि तिनीहरूलाई आफूले राम्ररी खान पाउनेछैन, वा आफ्नो वस्‍त्र अत्यन्तै सरल हुनेछ भन्‍ने डर हुन्छ, त्यसकारण, कुनै न कुनै कारणले, तिनीहरूले आफ्‍नो आमाबाबुको प्रेमिलो हेरचाहको निम्ति तिर्नुपर्ने ऋण पूरै बिर्सन्छन्, मानौं आमाबाबुलाई हेरचाह गर्ने कामले बच्चाले करोडौँ कमाउञ्‍जेल पर्खिरहन सक्छ। यसमा म के देख्छु भने मानिसहरूको हृदयमा आमाबाबुप्रति कुनै सन्तानोचित प्रेम हुँदैन—तिनीहरू सबै सन्तानोचित प्रेमविनाका छोराहरू हुन्। सायद मेरो अभिव्यक्ति अत्यन्तै चरम होला, तर तथ्यहरूको सामुन्ने म निरर्थक कुरा बोल्‍न सक्दिन। आफूलाई सन्तुष्ट तुल्याउनको खातिर म परमेश्‍वरलाई विरोध गर्न “अरूको अनुकरण गर्न” सक्दिन। पृथ्वीको कुनै पनि मानिससँग सन्तान-प्रेमी हृदय नभएको हुनाले नै परमेश्‍वरले भन्‍नुभयो: “स्वर्गमा, मेरो शत्रु शैतान नै हो; पृथ्वीमा, मेरो शत्रु मानिस नै हो। स्वर्ग र पृथ्वीबीचको एकताको कारण, म तिनीहरू सबैलाई नौं पुस्तासम्‍म दोषी ठहर्‍याउनेछु।” शैतान परमेश्‍वरको शत्रु हो; परमेश्‍वरले त्यसो भन्‍नुको कारण के हो भने यसले परमेश्‍वरलाई उहाँको महान् निगाह र दयाको ऋण तिर्दैन, बरु यसले त “उल्टो चाल चल्छ” र त्यसो गर्नै क्रममा, परमेश्‍वरप्रति सन्तानीय भक्ति देखाउने आफ्‍नो कर्तव्य पूरा गर्दैन। के मानिसहरू यस्तै छैनन् र? तिनीहरूले आफ्‍ना “बाबुआमा” प्रति कुनै सन्तानोचित आदर देखाउँदैनन् र तिनीहरूले आफ्‍ना “बाबुआमा” को प्रेमिलो हेरचाहको बदलामा तिर्नुपर्ने ऋण कहिल्यै तिर्दैनन्। पृथ्वीका मानिसहरू स्वर्गको शैतानकै वंशका हुन् भन्‍ने कुरालाई देखाउन यो नै पर्याप्त छ। परमेश्‍वरलाई विरोध गर्ने क्रममा मानिस र शैतान एउटै मन र एउटै मस्तिष्कका हुन्छन्, त्यसकारण परमेश्‍वरले तिनीहरूलाई नौं पुस्तासम्‍म दण्ड दिनुहुनेछ र कसैलाई माफी दिनुहुनेछैन भन्‍ने कुरामा कुनै आश्‍चर्य छैन। विगतमा, परमेश्‍वरले स्वर्गका आफ्‍ना समर्पित सेवकलाई मानवजातिको व्यवस्थापन गर्न लगाउनुभयो, तर यसले आज्ञापालन गरेन, बरु आफ्‍नै रिस र विद्रोहमा लिप्त भयो। के विद्रोही मानवजाति पनि यही मार्गमा अघि बढिरहेको छैन र? परमेश्‍वरले “लगाम” जति कसिलो गर्नुभए पनि, मानिसहरू झकझकिनेछैनन् र आफ्नो मार्गबाट फर्कन सक्नेछैनन्। मेरो दृष्टिकोणमा, यदि मानवजातिले यही कार्यलाई जारी राख्‍ने हो भने, तिनीहरूले आफ्‍नै बरबादी निम्त्याउनेछन्। सायद अब तैँले परमेश्‍वरका यी वचनहरूको साँचो अर्थ बुझिस् होला: “मानिसहरूले आफ्‍नो पुरानो प्रकृतिसँगको रहिरहेको सम्‍बन्धलाई तोड्न सक्दैनन्।” परमेश्‍वरले मानिसलाई धेरै पटक यो कुरा स्मरण गराउनुभएको छ: “मानिसको विद्रोहीपनको कारण, म उसलाई त्याग्‍नेछु।” परमेश्‍वरले किन बारम्‍बार यो कुरा भन्‍नुहुन्छ? के परमेश्‍वर साँच्‍चै त्यति निर्दयी हुन सक्‍नुहुन्छ? परमेश्‍वरले “म मानवजाति मध्येको एक होइन” भनेर पनि किन भन्‍नुहुन्छ? धेरै फोकट दिनहरूमा, यी विस्तृत कुराहरूलाई होसियारीसाथ विचार गर्ने कोही छ? म मानवजातिलाई आफूमा परमेश्‍वरका वचनहरू अझै ठूलो जोसका साथ लागू गर्न र तिनलाई झारातिरुवा शैलीमा नलिन आग्रह गर्छु; त्यस्तो झारातिरुवा शैलीले तँलाई वा अरू कसैलाई पनि फाइदा पुर्‍याउँदैन। जुन कुरा भन्‍नु आवश्यक छैन त्यो कुरा नभन्‍नु नै राम्रो हुन्छ, र सोच्न आवश्यक नरहेको कुरा नसोच्‍नु नै राम्रो हुन्छ। के यो अझै सरल हुनेथिएन र? त्यस्तो अभ्यासबाट के गलत कुरा आउन सक्छ र? परमेश्‍वरले पृथ्वीको आफ्‍नो काम समाप्त भएको घोषणा गर्नुभन्दा पहिले, कसैले पनि “अघि बढ्ने कार्य” लाई रोक्‍नु हुँदैन; कसैले पनि आफ्‍नो कर्तव्यप्रति हात धुनु हुँदैन। अहिले त्यसो गर्ने समय होइन; परमेश्‍वरको लागि पथप्रदर्शक वा नेतृत्वकर्ताको काम गर्ने साहस नगर। अहिले नै रोकिनु र अघि बढ्न छोड्नु एकदमै चाँडो हुन्छ—तँलाई के लाग्छ?

परमेश्‍वरले मानवजातिलाई सजायको बीचमा ल्याउनुहुन्छ, र उहाँले तिनीहरूलाई मृत्युको वातावरणमा ल्याउनुहुन्छ, तैपनि, यसको विपरीत, परमेश्‍वरले मानिसलाई पृथ्वीमा के गर्न लगाउनुहुन्छ? अवश्य नै, मानिसको उद्देश्य भनेको परमेश्‍वरको घरमा दराजको काम गर्नु होइन—यस्तो वस्तु जसलाई खान वा लगाउन सकिँदैन, हेर्न मात्रै सकिन्छ। यदि त्यस्तो भएको भए त, मानिसहरूलाई देहमा त्यति धेरै कष्ट भोगाउन किन त्यति धेरै जटिल प्रक्रियाहरू प्रयोग गर्नुपर्थ्यो र? परमेश्‍वर भन्‍नुहुन्छ, “म मानिसलाई ‘मृत्युदण्ड दिइने ठाउँ’ मा लैजान्छु, किनभने मानिसको अपराध मेरो सजाय पाउनको लागि पर्याप्त छ।” के परमेश्‍वरले यस पटक मानिसहरूलाई आफै मृत्युदण्ड दिने ठाउँमा जान दिनुहुन्छ? किन कसैले पनि “उहाँको कृपाको लागि बिन्ती” गर्दैन? त्यसो भए, मानिसले कसरी सहकार्य गर्नुपर्छ? के परमेश्‍वरले न्याय गर्नुहुँदा मानिसले भावनाको प्रभावमा नआई परमेश्‍वरले जस्तै व्यवहार गर्न सक्छ? यी वचनहरूको प्रभावकारिता, मानिसले कसरी व्यवहार गर्छ भन्‍ने कुरामा नै मुख्य रूपमा निर्भर हुन्छ। जब बाबुले आफूले कमाएको पैसा घर लिएर आउँछ, तब यदि उसँग कसरी सहकार्य गर्ने वा परिवारको व्यवस्थापन कसरी गर्ने भन्‍ने कुरा आमालाई थाहा हुँदैन भने, त्यो घरको स्थिति कस्तो हुनेछ? अहिले मण्डलीको अवस्थालाई हेर: अगुवाहरूका रूपमा तिमीहरूलाई यसको बारेमा कस्तो अनुभूति हुन्छ? तिमीहरूले आफ्‍ना व्यक्तिगत मननहरूको बारेमा छलफल गर्न भेला आयोजना गर्दा राम्रो हुन्छ। यदि आमाले घरका कुराहरू बरबाद गरेकी छिन् भने, त्यस्तो परिवारका छोराछोरी कस्ता हुनेछन्? टुहुरा-टुहुरीजस्ता? कि भिखारीजस्ता? परमेश्‍वरले यसो भन्‍नुभएको स्वाभाविकै हो: “सबै मानिसहरूले मेरो प्रकृति ईश्‍वरीय प्रकृति हो जसमा ‘बौद्धिक क्षमता’ को कमी छ भन्‍ने ठान्छन्, तर मेरो मानवताद्वारा म सबै कुरा देख्‍न सक्छु भन्‍ने कुरालाई कसले बुझ्‍न सक्छ?” किनभने त्यस्तो स्पष्ट अवस्थामा, परमेश्‍वरले उहाँको ईश्‍वरीयताबाट बोल्‍नुपर्ने कुनै आवश्यकता छैन। यो त परमेश्‍वरले भन्‍नुभएको यो वचन जस्तै हो, “काँटी ठोक्‍नको लागि ढुङ्गा फुटाउने घनको प्रयोग गर्नुपर्ने कुनै आवश्यकता छैन।” सायद, यस पटक “मानिसहरूका बीचमा, मलाई प्रेम गर्ने कोही पनि छैन” भन्‍ने परमेश्‍वरको उपमाको बारेमा केही व्यावहारिक अनुभव पाएका कतिपय मानिसहरू छन्। यस बिन्दुमा, यो कुरा परमेश्‍वरले भन्‍नुभएको जस्तै छ: “तिनीहरू मामलाहरूको वर्तमान स्थितिमा आइपुगेका हुनाले, मानिसहरू सबैले मन नलागी-नलागी आफ्‍नो शिर झुकाउँछन्—तर तिनीहरूको हृदयमा, तिनीहरू अविश्‍वस्त अवस्थामा नै रहन्छन्।” यी वचनहरू दूरबीन जस्तै छन्। भविष्यमा चाँडै नै, मानिस अर्को परिस्थितिमा हिँडिसकेको हुनेछ। सुधार हुन नसक्‍नु भनेको यही हो। के तिमीहरूले यो कुरा बुझ्यौ? परमेश्‍वरका यी दुई प्रश्‍नहरूको उत्तर यही हो: “के म गइहाल्‍नेछु भनेर डराएको कारण मात्रै मानिसहरू पापबाट अलग बस्दैनन् र? तिनीहरूले सजायको डर मान्‍ने हुनाले मात्रै तिनीहरूले गुनासो गर्दैनन् भन्‍ने कुरा साँचो होइन र?” वास्तवमा, वर्तमान चरणका मानिसहरू सबै केही हदसम्‍म सुस्त छन्, मानौं तिनीहरू थकाइले शिथिल भएका छन्। तिनीहरू परमेश्‍वरको काममा ध्यान दिने मनस्थितिमा छँदै छैनन्, बरु तिनीहरू आफ्‍नै देहको खातिर बन्दोबस्‍त र प्रावधानहरू गर्ने कार्यमा मात्रै लागिपरेका छन्। कुरा यही हो नि, होइन त?


अध्याय ३९

हामी परमेश्‍वरका वचनहरूभन्दा बाहिर जाऔं र हाम्रो जीवनसँग सम्‍बन्धित विषयहरूका बारेमा थोरै कुरा गरौं, ताकि हाम्रो जीवन अझै फुलोस्, र हामी परमेश्‍वरले हामीबाट गर्नुभएका आशाहरूअनुसार जिउन सकौं। खास गरी, आजको दिनको आगमनसँगै—हरेकलाई उसको प्रकारअनुसार वर्गीकरण गरिने समय, र सजायको समयको आगमनसँगै—यसमा बृहत् परिदृश्यमा ध्यान दिन र “समग्र चासो” मा ध्यान केन्द्रित गर्न अझै बढी खाँचो छ। परमेश्‍वरको अभिप्राय यही हो, र सबै मानिसहरूले हासिल गर्नुपर्ने कुरा यही हो। हामीले कसरी स्वर्गका परमेश्‍वरको अभिप्रायका लागि आफैलाई अर्पण गर्न सक्दैनौं र? परमेश्‍वरले “सबै प्रकारका मानिसहरूलाई अङ्क प्रदान गर्नुहुन्छ, हरेक प्रकारको व्यक्तिमा फरक-फरक चिन्‍ह लगाउनुहुन्छ, ताकि तिनीहरूका पुर्खाहरूले तिनीहरूलाई तिनीहरूका परिवारहरूतर्फ डोर्‍याएर फर्काउन सकून्,” र यसले के देखाउँछ भने, मानिसहरूलाई प्रकारअनुसार वर्गीकरण गरिएको छ, जसको परिणामस्वरूप, सबै प्रकारका मानिसहरूले तिनीहरूको साँचो स्वरूप प्रकट गर्दैछन्। त्यसकारण, मानिसहरू परमेश्‍वरप्रति होइन बरु तिनीहरूका पुर्खाहरूप्रति निष्ठावान छन् भनेर भन्दा अत्युक्ति हुँदैन। तैपनि, सबै मानिसहरूले तिनीहरूका पुर्खाहरूको निर्देशनमा परमेश्‍वरको सेवा पनि गरिरहेका छन्, जुन परमेश्‍वरको कामको आश्‍चर्यपन हो। सबै थोकले परमेश्‍वरको लागि सेवा गरिरहेका छन्, र शैतानले मानिसहरूलाई बाधा दिने भए पनि, परमेश्‍वरले “स्थानीय स्रोत-साधनहरू” लाई उहाँको सेवामा लगाउनको लागि यो अवसरको उपयोग गर्नुहुन्छ। तैपनि, मानिसहरूले यो कुरालाई पत्ता लगाउन सक्दैनन्। यो त परमेश्‍वरले भन्‍नुभएको यो वचनजस्तै हो, “तसर्थ, म श्रम पनि विभाजन गर्छु, र प्रयासहरू वितरण गर्छु। यो मेरो योजनाको भाग हो, र यसमा कुनै पनि मानिसले बाधा दिन सक्दैन।” परमेश्‍वरले निर्धारित गर्नुभएका सबै कुरा, र परमेश्‍वरले पूरा गर्न चाहनुभएका सबै कुरा उहाँले पुरा गर्नुभन्दा पहिले मानिसहरूले देख्‍नै सक्दैनन्। परमेश्‍वरको काम पूरा भइसकेपछि मात्रै तिनीहरूले तिनलाई देख्‍न सक्छन्; नत्र त तिनीहरू अन्धा हुन्छन्, र केही पनि देख्‍न सक्दैनन्।

आज, मण्डलीहरूमाझ परमेश्‍वरको नयाँ काम छ। उहाँले हरेक कुरालाई प्रकृतिको मार्ग पछ्याउन लगाउनुहुन्छ, र त्यसरी मानिसलाई आफ्‍नो कार्य साँचो रूपमा गर्न लगाउनुहुन्छ। यो त परमेश्‍वरको यो वचन जस्तै छ, “म सबै थोकको बीचमा रहेका सबै कुरालाई शासन गर्छु, म सबै थोकका बीचमा रहेका सबै कुरामाथि हुकुम चलाउँछु, त्यसरी अस्तित्वमा भएका सबै कुराले प्रकृतिको मार्गलाई पछ्याउने र प्रकृतिको आज्ञामा समर्पित हुने तुल्याउँछु।” “प्रकृतिको मार्ग पछ्याउने” विषयमा तिमीहरूसँग कस्तो चलाक अन्तर्दृष्टि छ सो मलाई थाहा छैन, त्यसकारण हामी यसको बारेमा कुरा गरौं। मलाई त यस्तो लाग्छ: तिनीहरूलाई तिनीहरूका पुर्खाहरूले घर फर्काउने हुनाले, सबै प्रकारका मानिसहरूले अघि सरेर काम “गर्नै” पर्छ। अनि तिनीहरूले प्रकृतिको मार्ग पछ्याइरहेका हुने हुनाले, तिनीहरूभित्र अन्तर्निहित रूपमा हुने कुरालाई तिनीहरूको मौलिक कार्य गर्न लगाउनको लागि प्रयोग गरिन्छ, र यसरी तिनीहरूलाई यो नियमअनुसार पवित्र आत्‍माको मार्गनिर्देशन पछ्याउन लगाइन्छ। पवित्र आत्‍माको कार्यलाई हरेक व्यक्तिको स्थितिअनुसार अघि बढाइन्छ; सही रूपमा भन्दा, “परमेश्‍वरले उहाँको सेवा गर्ने गरी सबै कुरालाई चलाउनु” भनेको यही हो, त्यसपछि यो प्रकृतिको मार्ग पछ्याउने कार्यसँग जोडिन्छ। हरेक व्यक्तिभित्र दियाबलसका तत्वहरू हुने भए पनि, परमेश्‍वरले तिनलाई पनि प्रयोग गर्नुहुनेछ, र तिनीहरूभित्र अन्तर्निहित रूपमा रहेका कुराहरूको जगमा पवित्र आत्‍माको कार्य थप गरेर, तिनीहरूलाई परमेश्‍वरको सेवा गर्नको लागि पर्याप्त तुल्याउनुहुन्छ। “प्रकृतिको मार्ग पछ्याउनु” को बारेमा म यति नै भन्‍नेछु—सायद तिमीहरूसँग अझै उच्‍च सुझावहरू छन् होला। मलाई आशा छ, तिमीहरूले केही बहुमूल्य सुझाव दिन सक्छौ। तिमीहरू के भन्छौ? के तिमीहरू प्रकृतिको मार्ग पछ्याउने कार्यमा सहकार्य गर्न इच्‍छुक छौ? के तिमीहरू परमेश्‍वरसँग काम बाँड्न इच्‍छुक छौ? के यसलाई कसरी हासिल गर्ने भनी तिमीहरूले कहिल्यै विचार गरेका छौ? मानिसहरूले परमेश्‍वरका अभिप्रायहरूलाई बुझ्‍न सक्छन्, साझा आदर्शहरूको निम्ति तिनीहरू परमेश्‍वरलाई सन्तुष्ट तुल्याउने कार्यमा एउटै मनका बन्‍न सक्छन्, र राज्यतर्फ जाने मार्गमा एकसाथ अघि बढ्न सक्छन् भन्‍ने मेरो आशा छ। अनावश्यक धारणाहरूको रचना गर्नुको के नै खाँचो छ र? आजसम्‍म कसको अस्तित्व परमेश्‍वरको खातिर रहेको छैन र? अनि यो कुरा यस्तै भएको हुनाले, शोक, चिन्ता, र सुस्केराको के नै खाँचो छ र? यसले कसैलाई पनि फाइदा गर्दैन। मानिसहरूको सम्पूर्ण जीवन परमेश्‍वरकै हातमा छ, र यदि तिनीहरूले परमेश्‍वरको अघि सङ्कल्प नगरेका भए, मानिसको यो रित्तो संसारमा व्यर्थमा जिउन को इच्‍छुक हुनेथ्यो र? किन आफूलाई त्यस्तो कष्टमा पार्नु? यदि तिनीहरूले परमेश्‍वरका लागि केही पनि गर्दैनन् भने, संसारमा हतार-हतार ओहोरदोहोर गरेर, के तिनीहरूको सम्पूर्ण जीवन नै खेर गएको हुनेछैन र? यदि परमेश्‍वरले तेरा कार्यहरूलाई उल्‍लेखनीय नठान्‍नुभए पनि, के तँ तेरो मृत्युको क्षणमा सन्तुष्टिको मुस्कान दिनेछैनस् र? तैँले कामकुराहरूको नकारात्मक पक्षतिर पछि हट्नुको साटो सकारात्मक पक्षमा प्रगति गर्न खोज्नुपर्छ—के यो अझै राम्रो अभ्यास होइन र? यदि तेरा कार्यहरू विशुद्ध रूपमा परमेश्‍वरलाई सन्तुष्ट तुल्याउनको खातिर हुन् भने, तँ नकरात्मक वा पश्‍चगामी हुनेछैनस्। मानिसहरूको हृदयमा सधैँ नै बुझ्‍न नसकिने कुराहरू हुने भएकोले, तिनीहरूलाई थाहै नभई तिनीहरूको अनुहार बादलले ढाकेको आकाशजस्तो हुन्छ, जसले गर्दा तिनीहरूले थाहै नपाई तिनीहरूको अनुहारमा धेरै “खाल्टाहरू” देखिन्छन्, मानौं भुइँमा ठोक्‍किएर ती देखा परेका हुन्। यस्तो लाग्छ मानौं मानिसहरूले थाहै नपाई “पहाड” वा “पाखापखेराहरू” लाई स्थानान्तर गर्दै जमिन हलचल गरिरहेको छ। यसमा, मैले मानिसहरूलाई निन्दा गरिरहेको छैन, बरु मैले “भौगोलिक ज्ञान” को बारेमा कुरा गरिरहेको छु।

परमेश्‍वरले सबै मानिसहरूलाई सजायतर्फ डोर्‍याउनुभएको भए तापनि, उहाँले यसको बारेमा केही पनि भन्‍नुहुन्‍न। बरु, उहाँ जानी-जानी यो विषयबाट टाढा बस्‍नुहुन्छ र नयाँ विषयलाई सुरु गर्नुहुन्छ, जुन एक हिसाबमा परमेश्‍वरको कामको कारणले गर्दा भएको हो, र अर्को हिसाबमा, कामको यो चरणलाई तुरुन्तै पूरा गर्नको लागि गरिएको हो। कामको यो चरणलाई अघि बढाउने सम्‍बन्धी परमेश्‍वरका उद्देश्यहरू धेरै पहिले नै पूरा भइसकेका हुनाले, थप कुरा बताउनुपर्ने कुनै आवश्यकता छैन। आज, तिमीहरूले परमेश्‍वरको कामका कति धेरै विधिहरूलाई देखेका छौ सो मलाई थाहा छैन; मेरो चेतनामा, मलाई सधैँ के लाग्छ भने, पहिलेजस्तो परमेश्‍वरको कामहरूलाई स्पष्ट रूपमा चरण र समय अवधिमा विभाजित गरिँदैनन्। बरु, हरेक दिनले यसको आफ्‍नै काम गर्ने माध्यमहरू ल्याउँछ, हरेक तीनदेखि पाँच दिनमा परिवर्तन आउँछ, र पाँचै दिनमा समेत परमेश्‍वरको काममा दुई फरक प्रकारका विषयवस्तुहरू हुन सक्छन्। यसले परमेश्‍वरको कामको द्रुततालाई देखाउँछ; मानिसहरूले प्रतिक्रिया दिने र नजिकबाट नियाल्‍ने मौका पाउनुभन्दा पहिले नै, परमेश्‍वर नाम-निशाना नै नछोडी गइसक्‍नुभएको हुन्छ। तसर्थ, परमेश्‍वर मानिसहरूको लागि सधैँ बुझ्‍न नसकिने हुनुहुन्छ, जसले गर्दा पवित्र आत्‍माको कार्यलाई बुझ्‍न नसकिने अवस्था आएको हो। परमेश्‍वरले किन सधैँ “त्यसपछि मैले मानिसलाई छोडेँ” भनेर भन्‍नुहुन्छ त? मानिसहरूले यी वचनहरूलाई थोरै ध्यान दिन सक्छन्, तर तिनीहरूले तिनको अर्थ बुझ्दैनन्। अहिले के हुँदै छ, के तिमीहरूले बुझ्दै छौ? मानिसहरूले पवित्र आत्माको उपस्थितिलाई नबुझ्नु स्वभाविकै हो। परमेश्‍वरसम्‍बन्धी तिनीहरूको खोजी जहिल्यै पनि जुनेली रातको धमिलो ज्योतिमा हुन्छ—यो पूर्ण रूपमा साँचो कुरा हो—अनि यस्तो हुन्छ मानौं परमेश्‍वरले तिनीहरू अत्यन्तै दोधार बनून् र भ्रमित बनून् भनेर मानिसहरूको मस्तिष्कलाई फुलिन लगाएर परमेश्‍वरले जानी-जानी तिनीहरूको खिल्‍ली उडाइरहनुभएको छ। तिनीहरूले के गर्दैछन् तिनीहरूलाई त्यो बिरलै थाहा हुन्छ; अवस्था यस्तो हुन्छ मानौं तिनीहरूले सपना देखिरहेका छन्, र तिनीहरू बिउँझेपछि, के भएको थियो भन्‍ने कुरा तिनीहरूलाई थाहै हुँदैन। मानिसहरूलाई अन्योल तुल्याउनको लागि परमेश्‍वरका केही साधारण वचनहरू भए पुग्छ। त्यसकारण परमेश्‍वरले त्यसपछि यसो भन्‍नुभएको स्वाभाविकै हो, “आज, म सबै मानिसहरूलाई शुद्ध हुनको लागि ‘ठूलो भट्टी’ मा फ्याँक्छु। मानिसहरू आगोमा जल्दै गर्दा म उच्‍चमा बसेर हेरिरहेको हुन्छु र, ज्वालाहरूको बाध्यतामा परेर मानिसहरूले तथ्यहरू प्रस्तुत गर्छन्।” परमेश्‍वरको सदा परिवर्तन भइरहने वचनहरूका बीचमा, मानिसहरूलाई के गर्ने भन्‍ने थाहा हुँदैन; वास्तवमा, परमेश्‍वरले भन्‍नुभएजस्तै, सजाय सुरु भएको धेरै भइसक्यो, र मानिसहरूले यो कुरालाई महसुस नगरेका हुनाले, परमेश्‍वरले सो कुरा स्पष्ट रूपमा भन्‍नुहुँदा मात्रै तिनीहरूले यो कुरा जान्दछन्, परमेश्‍वरले तिनीहरूलाई बताउनुभएपछि मात्रै तिनीहरूले ध्यान दिन्छन्। के भन्‍न सकिन्छ भने, परमेश्‍वरको काम यस बिन्दुसम्‍म अघि बढाइसकिएको अहिलेको अवस्थामा मात्रै मानिसहरूले सजायको बारेमा अध्ययन गर्न थालेका छन्। यो त मानिसहरूलाई परमाणु बमको बारेमा थाहा भएको बेला जस्तै हो—तर समय भइनसकेको हुनाले, मानिसहरूले कुनै ध्यान दिँदैनन्; जब कसैले निर्माण गर्न थाल्छ, तब मात्रै मानिसहरूले ध्यान दिन थाल्छन्। परमाणु बम सार्वजनिक भएपछि मात्रै मानिसहरूले यसको बारेमा थप जान्दछन्। परमेश्‍वरले मानिसलाई भट्टीमा फ्याँक्‍नेछु भनी भन्‍नुभएपछि मात्रै मानिसहरू थोरै सचेत बन्छन्। यदि परमेश्‍वरले नबोल्‍नुभएको भए, कसैले पनि जान्‍नेथिएन—कुरा यही हो नि, होइन र? त्यसकारण, परमेश्‍वर भन्‍नुहुन्छ, “मानिसहरू अनजानमा भट्टीमा प्रवेश गर्छन्, मानौं तिनीहरूलाई डोरीले तानिएको छ, मानौं तिनीहरू अचेत भएका छन्।” यसलाई किन विश्‍लेषण नगर्ने: जब मानिसहरूले तथ्यहरू अघि ल्याउँछन्, त्यही बेला परमेश्‍वरले सजाय सुरु भएको छ भनेर भन्‍नुहुन्छ, कि परमेश्‍वरले त्यसो भन्‍नुभन्दा पहिले नै सजाय सुरु भएको हुन्छ? यसबाट के देख्‍न सकिन्छ भने, परमेश्‍वरले सजायको बारेमा बोल्‍नुभन्दा पहिले नै मानिसहरूले पाप स्वीकार गर्न थाले, र यसले परमेश्‍वरले सजायको बारेमा बताउनुभन्दा पहिले नै सजायको सुरु भएको छ भन्‍ने देखाउँछ—यही नै तथ्य हो नि, होइन र?


अध्याय ४०

परमेश्‍वरको लागि, मानिस उहाँको हातको खेलौना जस्तै हो, उहाँको हातमा भएको हातैले तन्काइने नुडल हो—एउटा यस्तो वस्तु जसलाई परमेश्‍वरले चाहेअनुसार पातलो वा बाक्‍लो बनाउन सक्नुहुन्छ, उहाँले चाहेअनुसार गर्न सक्नुहुन्छ। मानिस साँच्‍चै नै एउटी महिलाले बजारमा किनेको पर्सियाली बिरालोजस्तै परमेश्‍वरको हातको एउटा खेलौना हो भन्दा फरक नपर्ला। शङ्कै छैन, ऊ परमेश्‍वरको हातको खेलौना नै हो—त्यसकारण पत्रुसको ज्ञानमा कुनै झूट थिएन। यसबाट के कुरा देख्‍न सकिन्छ भने, परमेश्‍वरका वचनहरू र उहाँले ऊमाथि गर्नुहुने कामहरू सहजता र खुशीसाथ पूरा गरिन्छ। मानिसहरूले कल्‍पना गरेजस्तो उहाँले आफ्‍नो दिमाग खियाउनुहुन्‍न वा योजनाहरू बनाउनुहुन्‍न; उहाँले मानिसलाई भन्नुहुने वाणीहरूजस्तै, उहाँले मानिसमा गर्नुहुने काम पनि अत्यन्तै सामान्य छ। जब परमेश्‍वर बोल्‍नुहुन्छ, उहाँले आफ्‍नो जिब्रोलाई खुला छोडिदिनुहुन्छ, उहाँले बिना कुनै नियन्त्रण आफ्‍नो मनमा जे आयो त्यही बोल्‍नुहुन्छ जस्तो देखिन्छ। तैपनि, परमेश्‍वरका वचनहरू पढिसकेपछि, मानिसहरू पूर्ण रूपमा विश्‍वस्त हुन्छन्, तिनीहरूसँग बोल्‍ने शब्‍द हुँदैन, आँखा ठूला-ठूला हुन्छन् र तिनीहरू चकित हुन्छन्। यहाँ के भइरहेको छ त? यसले परमेश्‍वरको बुद्धि कति महान् छ भन्‍ने कुरालाई देखाउँछ। यदि मानिसहरूले कल्‍पना गरेजस्तै, मानिसमा गरिने परमेश्‍वरको काम स्पष्ट र सही हुनको लागि होसियारीसाथ योजना गरिनुपर्थ्यो भने—यी कल्‍पनाहरूलाई एक कदम अघि बढाएर भन्दा—परमेश्‍वरको बुद्धि, आश्‍चर्यजनकता, र अबोधगम्यताको मात्रा निर्धारण गर्न सकिन्थ्यो, जसले परमेश्‍वरको बारेमा मानिसहरूको मूल्याङ्कन अत्यन्तै न्यून छ भन्‍ने देखाउँछ। मानिसहरूको कार्यमा सधैँ मूर्खता हुने हुनाले, तिनीहरूले परमेश्‍वरलाई पनि उही तरिकाले मापन गर्छन्। परमेश्‍वरले आफ्‍नो कामको योजना बनाउने वा बन्दोबस्त गर्ने गर्नुहुन्‍न; बरु, यसलाई परमेश्‍वरका आत्माले प्रत्यक्ष रूपमा गर्नुहुन्छ—र परमेश्‍वरका आत्माले काम गर्ने सिद्धान्तहरू स्वतन्त्र र असीमित छन्। यस्तो लाग्छ मानौं परमेश्‍वरले मानिसका स्थितिहरूलाई ध्यान दिनुहुन्‍न र उहाँको इच्‍छाअनुसार बोल्‍नुहुन्छ—तैपनि मानिसले आफूलाई परमेश्‍वरका वचनहरूबाट बिरलै अलग गर्न सक्छ, जुन परमेश्‍वरको बुद्धिको कारणले गर्दा भएको हो। आखिर, तथ्यहरू भनेका तथ्यहरू नै हुन्। मानिसहरू सबैमा परमेश्‍वरका आत्माले गर्नुहुने काम अत्यन्तै स्पष्ट भएकोले, यो परमेश्‍वरको कामका सिद्धान्तहरूलाई देखाउनको लागि पर्याप्त छ। यदि सृष्टि गरिएको प्राणीमा गरिने उहाँको काममा परमेश्‍वरले त्यति ठूलो मूल्य चुकाउनु पर्नेथियो भने, के त्यो बेकारको काममा उत्कृष्ट काठको प्रयोग गर्नुसरह हुनेथिएन र? के परमेश्‍वरले व्यक्तिगत रूपमा काम गर्नैपर्छ त? के त्यो काम गर्नलायक हुन्थ्यो त? परमेश्‍वरका आत्माले धेरै लामो समयदेखि काम गर्दैआउनुभएको हुनाले, र युगौंयुगसम्म परमेश्‍वरका आत्माले यसरी कहिल्यै काम नगर्नुभएको हुनाले, परमेश्‍वरले काम गर्नुहुने माध्यम र सिद्धान्तहरूलाई कसैले पनि कहिल्यै जानेको छैन, तिनीहरू कहिल्यै पनि स्पष्ट भएका छैनन्। आज तिनीहरू स्पष्ट भएका छन्, किनभने परमेश्‍वरका आत्माले तिनीहरूलाई व्यक्तिगत रूपमा प्रकट गर्नुभएको छ—र यसमा कुनै शङ्का छैन, यो परमेश्‍वरका आत्माले प्रत्यक्ष रूपमा देखाउनुभएको हो, मानिसले सारांशित गरेको होइन। तेस्रो स्वर्गमा गएर यस्तै भइरहेको छ कि छैन भनेर किन नहेर्ने; यो सबै काम गरेपछि परमेश्‍वरलाई उहाँको परिश्रमले थकित तुल्याएको छ कि छैन, उहाँको ढाड दुखेको र उहाँको खुट्टामा पीडा भएको छ कि छैन, वा उहाँ खान वा सुत्‍न नसक्‍ने हुनुभएको छ कि छैन भनेर किन नहेर्ने; अनि यी सबै वचनहरू बोल्‍नको लागि धेरैभन्दा धेरै सन्दर्भ सामग्रीहरू पढ्नुभएको छ कि छैन, परमेश्‍वरका वाणीहरूका खाकाहरू टेबलभरि छरिएका छन् कि छैनन्, र धेरै कुरा बताइसकेपछि उहाँको मुख सुकेको छ कि छैन भनेर किन नहेर्ने। तथ्यहरू यसको ठीक विपरीत छन्: माथिका वचनहरू परमेश्‍वर बसोबास गर्नुहुने स्थानसँग कुनै पनि हालतमा मिल्दैनन्। परमेश्‍वर भन्‍नुहुन्छ, “मैले मानिसको खातिर धेरै समय खर्च गरेको छु र ठूलो मूल्य चुकाएको छु—तर यस पटक, अज्ञात कारणले गर्दा, मानिसहरूको विवेक तिनीहरूको मूल कार्य गर्न नसक्‍ने अवस्थामा छ।” मानिसहरूसँग परमेश्‍वरको शोकसम्‍बन्धी कुनै बोध भए पनि नभए पनि, यदि तिनीहरू आफ्नो विवेकको विरुद्धमा नगईकन परमेश्‍वरको प्रेमलाई लिन सक्छन् भने, यसलाई तर्कसंगत र उचित मानिनेछ। एउटै मात्र डर भनेको तिनीहरू विवेकको मूल कार्यलाई प्रयोग गर्न अनिच्‍छुक हुनु हो। तँ के भन्छस्, के यो सही हो? के यी वचनहरूले तँलाई सहयोग गर्छन्? म आशा गर्छु, तिमीहरू विवेकहीन काम नलाग्‍ने फोहोरहरू होइन, बरु विवेक भएका कुराहरूको स्वामित्वमा हुनेछौ। तिमीहरू यी वचनहरूको बारेमा के सोच्छौ? के कसैसँग यसको बोध छ? के तिमीहरूको मुटुमा सियो गाड्दा दुख्दैन? के परमेश्‍वरले असंवेदनशील लासमा सियो गाड्नुहुन्छ? के परमेश्‍वरले गल्ती गर्नुभएको छ, के वृद्ध उमेरले उहाँको आँखाको दृष्टि धमिलो बनाएको छ? म त भन्छु, त्यो असम्‍भव छ! जे होस्, यो पक्‍कै पनि मानिसकै गल्ती हुनुपर्छ। अस्पताल गएर किन नहेर्ने? पक्‍कै पनि मानिसको मुटुमा समस्या हुनुपर्छ; यसमा नयाँ “पुर्जाहरू” जोड्नुपर्छ—तिमीहरूलाई के लाग्छ? के तिमीहरूले त्यसो गर्नेछौ?

परमेश्‍वर भन्‍नुहुन्छ, “म तिनीहरूको कुरूप अनुहारहरू र अनौठा स्थितिहरूलाई हेर्छु, अनि म फेरि पनि मानिसबाट बिदा हुन्छु। त्यस्ता परिस्‍थितिहरूमा, मानिसहरू अबुझ अवस्थामा नै रहन्छन्, र मेरो फिर्तीको प्रतीक्षा गर्दै तिनीहरूले मैले तिनीहरूलाई इन्कार गरेका कुराहरू फेरि पनि फिर्ता लिन्छन्।” यो “नयाँ प्रविधिको युग” को अवधिमा, परमेश्‍वरले किन अझै गोरुगाडाको बारेमा कुरा गरिरहनुभएको छ? यस्तो किन हुँदै छ? के परमेश्‍वरलाई गनगन गर्न मन परेर यस्तो भएको हो? के कुनै राम्रो काम नपाएर परमेश्‍वरले यसरी समय बिताइरहनुभएको हो? के परमेश्‍वर टन्‍न खाएर फोकटमा समय बिताउने मानिसजस्तो हुनुहुन्छ? के यी वचनहरूलाई बारम्‍बार दोहोर्‍याउनुको कुनै अर्थ हुन्छ? मानिसहरू दुःखी प्राणीहरू हुन्, तिनीहरूलाई काम गर्न लगाउन सधैँ तिनीहरूको कान तान्नुपर्छ भनेर मैले भनेको छु। आज तिनीहरूलाई वचनहरू सुनाइसकेपछि, तिनीहरूले तिनलाई भोलि तुरुन्तै बिर्सनेछन्—यस्तो लाग्छ मानौं तिनीहरूलाई बिर्सने रोग लागेको छ। तसर्थ, कतिपय वचनहरू नबोलिएका होइनन्, तर के कुरा हो भने तिनलाई मानिसहरूले व्यवहारमा लागू गरेका छैनन्। यदि कुनै कुरालाई एक-दुईपटक बताइयो भने, मानिसहरू अनजान नै रहन्छन्—तीन पटक त बताउनैपर्छ, न्यूनतम सङ्ख्या यही हो। कतिपय यस्ता “वृद्ध मानिसहरू” पनि छन् जसलाई दशदेखि बीस पटकसम्‍म बताउनुपर्छ। यसरी, मानिसहरू परिवर्तन भए कि भएनन् भन्‍ने हेर्नको लागि एउटै कुरालाई बारम्‍बार फरक-फरक तरिकाले बताउनुपर्छ। के तिमीहरूले साँच्‍चै यसरी काम गरेका छौ? म मानिसहरूलाई तर्साउन चाहन्‍नँ, तर तिनीहरू सबैले परमेश्‍वरसँग लापरवाह व्यवहार गरिरहेका हुन्छन्; अझै बढी पोषक तत्वहरू लिनुपर्छ भन्‍ने तिनीहरू सबैलाई थाहा छ, तर परमेश्‍वरको कारण तिनीहरूले व्याकुल महसुस गर्दैनन्—के परमेश्‍वरको सेवा गर्नु भनेको यही हो त? के परमेश्‍वरलाई प्रेम गर्नु भनेको यही हो त? तिनीहरूले सारा दिन संसारको चिन्ता नगरी फोकटमा र केही पनि नगरी बिताउँछन्। तर त्यसो गर्दा पनि, कतिपय मानिसहरूलाई अझै सन्तुष्टि मिल्दैन, र तिनीहरूले तिनीहरूका आफ्‍नै दुःख सिर्जना गर्छन्। सायद म अलिक बढी कठोर भएँ होला, तर आफ्‍नै बारेमा अत्यन्तै भावुक हुनु भनेको यही हो! के तिमीहरूलाई दुःखी बनाउने परमेश्‍वर हुनुहुन्छ त? के यो तिमीहरूले आफैमाथि कष्ट ल्याएको अवस्था होइन र? के परमेश्‍वरका कुनै पनि अनुग्रहहरू तिमीहरूको खुशीको स्रोत बन्‍न योग्य छैनन्? सुरुदेखि नै, तिमीहरूले परमेश्‍वरका अभिप्रायहरूलाई ख्याल गरेका छैनौ, र तिमीहरू नकारात्मक, दुर्बल, र व्यथित भएका छौ—किन यस्तो भयो? के तिमीहरूलाई देहमा जिउन लगाउनु परमेश्‍वरको अभिप्राय हो? तिमीहरू परमेश्‍वरको अभिप्रायको बारेमा अनजान छौ, तिमीहरू आफ्नै हृदयभित्र असहज छौ, तिमीहरू गनगन र गुनासो गर्छौ, र दिनभरि भुइँ पुछेर नै समय बिताउँछौ, र तिमीहरूको देहले पीडा र कष्ट भोग्छ—तिमीहरू त्यही पाउन योग्यका छौ! अरूले सजायको बीचमा परमेश्‍वरलाई प्रशंसा गर्नुपर्छ, तिनीहरू सजायबाट सफलतापूर्वक बाहिर आउनुपर्छ, र यसको बन्धनमा पर्नु हुँदैन भनेर तिमीहरू अनुरोध गर्छौ—तर तिमीहरू नै यसमा फसेका छौ र यसबाट उम्कन सक्दैनौ। डोङ्ग कुन्‍रुइको जस्तो यो “आत्मबलिदानको भावना” अनुकरण गर्न वर्षौं लाग्छ। जब तैँले शब्‍द र धर्मसिद्धान्तहरूको प्रचार गर्छस्, के तँलाई लाज लाग्दैन? के तँ आफूलाई चिन्दैनस्? के तैँले आफैलाई पन्छाएका छस्? के तैँले साँच्‍चै नै परमेश्‍वरलाई प्रेम गर्छस्? के तैँले आफ्‍ना सम्‍भावनाहरू र नियतिलाई पन्छाएको छस्? अचम्‍मका र अबोधगम्य त मानिसहरू नै हुन् भनेर परमेश्‍वरले भन्‍नुभएको कुरा स्वभाविकै हो। मानिसभित्र खनेर निकाल्‍न बाँकी त्यति धेरै “गाडधनहरू” छन् भनेर कसले सोचेको थियो र? आज, यसलाई देख्दा मात्रै पनि त्यसले मानिसको “आँखा खोल्छ”—मानिसहरू अत्यन्तै “विलक्षण” छन्! यस्तो लाग्छ म गन्ती गर्न नसक्‍ने बालक हुँ। कति जना मानिसहरूले परमेश्‍वरलाई साँचो रूपमा प्रेम गर्छन् भन्‍ने कुरा मैले आज समेत पत्ता लगाएको छैन। म कहिल्यै पनि सङ्ख्या स्मरण गर्न सक्दिनँ—त्यसकारण, मेरो “निष्ठा हीनता” को कारण, जब परमेश्‍वरको अघि लेखा दिने समय आउँछ, मेरो हात सधैँ रित्तो हुन्छ, चाहेजस्तो गर्ने अवस्थामा म हुँदिन, म सधैँ परमेश्‍वरप्रति ऋणी हुन्छु। परिणामस्वरूप, जब म लेखा दिन्छु, मलाई परमेश्‍वरले सधैँ “हप्काउनुहुन्छ।” मलाई थाहा छैन मानिसहरू किन यति निर्दयी छन्, र किन यसरी सधैँ मलाई कष्ट भोग्‍न लगाउँछन्। मानिसहरूले यस मौकालाई हाँसोको आवाज दुई गुणा बढाउन प्रयोग गर्छन्, तिनीहरू साँच्‍चै मेरा मित्रहरू होइनन्। जब म समस्यामा हुन्छु, तिनिहरूले मलाई कुनै सहयोग गर्दैनन्, बरु जानी-जानी मेरो गिल्‍ला गर्छन्—तिनीहरूसँग साँच्‍चै नै विवेक छैन!


अध्याय ४१

परमेश्‍वरले मानिसमा कसरी काम गर्नुहुन्छ? के तैँले यो कुरा पत्ता लगाएको छस्? के तेरो लागि यो कुरा स्पष्ट छ? अनि उहाँले मण्डलीमा कसरी काम गर्नुहुन्छ? यी कुराहरूप्रति तेरा दृष्टिकोणहरू के-कस्ता छन्? के तैँले यी प्रश्‍नहरूको बारेमा कहिल्यै विचार गरेको छस्? उहाँले मण्डलीमा गर्नुहुने कामद्वारा उहाँ के पूरा गर्न चाहनुहुन्छ? के तेरो लागि यी सबै कुराहरू स्पष्ट छन्? छैनन् भने, तैँले गर्ने सबै कुरा बेकम्‍मा र खोक्रा छन्! के यी वचनहरूले तेरो हृदय छोएका छन्? निष्क्रिय रूपमा पछि नहटी सक्रिय प्रगति मात्रै गर्नु—के यसले परमेश्‍वरका अभिप्रायहरू पूरा गर्न सक्छ? के अन्धाधुन्ध सहकार्य गर्नु पर्याप्त हुन्छ? यदि ईश्‍वरीय दर्शनमा तँ अस्पष्ट छस् भने के गर्नुपर्छ? के यो थप खोजी गर्नु हुनेछैन र? परमेश्‍वर भन्‍नुहुन्छ, “मैले एक पटक मानिसहरूको बीचमा ठूलो प्रयास गरेको छु, तर तिनीहरूले यो कुराको पत्तो पाएनन्, त्यसकारण मैले तिनीहरूको निम्ति यो कुरालाई चरणबद्ध रूपमा प्रकट गर्न मेरो वचन प्रयोग गर्नुपर्‍यो। तैपनि, मानिसले मेरा वचनहरूलाई बुझ्‍न सकेन, अनि मेरो योजनाको उद्देश्यप्रति अनजान रह्‍यो।” यी वचनहरूको अर्थ के हो? के तैँले कहिल्यै यो उद्देश्यको बारेमा विचार गरेको छस्? के मैले साँच्‍चै यसलाई प्रफुल्‍लित भएर अनि जथाभाबी निर्माण गरेको थिएँ? त्यसो हो भने, त्यसको अर्थ के हुनेथियो त? यदि तेरो लागि यो उद्देश्य अस्पष्ट र बुझ्‍न नसकिने छ भने, कसरी सच्‍चा सहकार्य हासिल गर्न सकिन्छ त? परमेश्‍वर भन्‍नुहुन्छ, सबै मानवजातिले असीमित सागरहरूमा, खोक्रा वचन र धर्मसिद्धान्तहरूमा खोजी गर्छन्। जहाँसम्‍म तिमीहरूको खोजीको कुरा छ, ती कुन वर्गमा पर्छन् भन्‍ने कुरालाई तैँले समेत व्याख्या गर्न सक्दैनस्। परमेश्‍वरले मानिसमा के पूरा गर्न चाहनुहुन्छ त? तँ यी सबै कुराहरूप्रति स्पष्ट हुनुपर्छ। के यो ठूलो रातो अजिङ्गरलाई नकारात्मक तरिकाले लज्जित पार्नको लागि मात्रै हो त? ठूलो रातो अजिङ्गरलाई लज्जित पारिसकेपछि, के परमेश्‍वर रित्तो हात पहाडहरूतर्फ गएर त्यहाँ एकान्तमा बस्‍नुहुन्छ? त्यसो भए, परमेश्‍वरले के चाहनुहुन्छ त? के उहाँले साँच्‍चै नै मानिसहरूको हृदय चाहनुहुन्छ? कि उहाँले तिनीहरूको जीवन चाहनुहुन्छ? कि तिनीहरूको धन र सम्पत्ति चाहनुहुन्छ? यी कुराहरूको के काम हुन्छ? परमेश्‍वरको लागि तिनको कुनै काम हुँदैन। के परमेश्‍वरले मानिसलाई शैतानमाथिको उहाँको विजयको प्रमाणको रूपमा प्रयोग गर्नको लागि मात्रै, उहाँले आफ्‍ना “क्षमताहरूलाई” प्रकट गर्नको लागि मात्रै मानिसमा त्यति धेरै काम गर्नुभएको हो? त्यस्तो हुँदा के परमेश्‍वर अलिक “सानो” देखिनुहुन्‍न र? के परमेश्‍वर त्यस्तो प्रकारको परमेश्‍वर हुनुहुन्छ? ठूला मानिसहरूलाई अरूसँगको झगडामा मोल्‍ने बालकजस्तै? त्यसो गर्नुको अर्थ के हुनेथियो? परमेश्‍वरलाई नाप्‍नको लागि मानिसले निरन्तर आफ्‍नै धारणाहरूको प्रयोग गर्छ। परमेश्‍वरले एक पटक यसो भन्‍नुभएको थियो, “वर्षमा चार ऋतु हुन्छन्, र हरेक महिनामा तीन महिना हुन्छन्।” मानिसले यी वचनहरू सुने, तिनलाई स्मरणमा राख्यो, र उसले एउटा ऋतुमा तीन महिना हुन्छ र वर्षमा चार ऋतु हुन्छन् भनेर सधैँ भन्यो। जब परमेश्‍वरले “वर्षमा कति वटा ऋतु हुन्छन्? अनि एउटा ऋतुमा कति महिना हुन्छन्?” भनी सोध्‍नुभयो, मानिसले एकसाथ उत्तर दियो, “चार ऋतु, तीन महिना।” मानिसले परमेश्‍वरलाई सधैँ नियमहरूले परिभाषित गर्ने प्रयास गर्छ, र अहिले “वर्षको तीन ऋतु, एक ऋतुमा चार महिना” भएको युगमा प्रवेश गरिसकेपछि, मानिस अनभिज्ञ नै रहन्छ, मानौं ऊ अन्धो भएको छ, सबै कुरामा नियमहरूको खोजी गरिरहेको छ। अनि आज, मानवजातिले तिनीहरूका “नियमहरू” परमेश्‍वरमा लागू गर्ने प्रयास गर्छन्! तिनीहरू साँच्‍चै अन्धाहरू हुन्! के तिनीहरूले अहिले “हिउँद” छैन, “वसन्त, ग्रीष्म, र शरद” मात्रै छ भन्‍ने देख्दैनन्? मानिस साँच्‍चै नै मूर्ख छ! यो अवस्थासम्‍म आइपुगेर पनि १९२० को दशकको मानिसजस्तो, यातायात असुविधाको कुरा हो, र मानिसहरू सबै हिँड्नुपर्छ, वा सानो गधामा चढ्नुपर्छ भनी ठान्‍ने, वा मानिसहरूले टुकी बाल्‍नुपर्छ भनी ठान्‍ने, वा आदिम जीवनशैली नै अझै पनि मुख्य छ भनी ठान्‍ने मानिसहरूजस्तो, अझै परमेश्‍वरलाई कसरी चिन्‍ने भन्‍ने थाहा छैन। के यी सबै मानिसको मस्तिष्कमा रहने धारणाहरू होइनन् र? आज किन तिनीहरू अझै पनि कृपा र प्रेमिलो-दयालुपनको कुरा गर्छन्? यसको काम के हुन्छ र? यो त बुढी आमैले आफ्‍नो विगतको बारेमा बकबकाएजस्तो हो—यी शब्‍दहरूको के नै काम हुन्छ र? आखिर, वर्तमान भनेको वर्तमान नै हो; के समयलाई फर्काएर २० वा ३० वर्ष पछाडि जान सकिन्छ? सबै मानिसहरूले प्रवाहलाई नै पछ्याउँछन्; तिनीहरू किन यो कुरालाई स्वीकार गर्न चाहँदैनन्? सजायको वर्तमान युगमा, कृपा र प्रेमिलो-दयालुपनको कुरा गर्नुको के काम हुन्छ र? कृपा र प्रेमिलो-दयालुपन—के परमेश्‍वरमा त्यति मात्रै छ र? “पीठो र चामलको” यो युगमा किन मानिसहरूले अझै पनि “जुनेलोको छोक्रा र जङ्गली कन्दमूल” खाइरहन्छन्? परमेश्‍वरलाई जुन काम गर्न इच्छा छैन, मानिसले जबरजस्ती उहाँलाई त्यही काम गर्न लगाउँछ। यदि उहाँले इन्कार गर्नुभयो भने, उहाँलाई “परिवर्तन-विरोधी” भनेर बोलाइन्छ, अनि परमेश्‍वर अन्तर्निहित रूपमा नै कृपालु वा प्रेमिलो परमेश्‍वर हुनुहुन्‍न भनेर बारम्बार बताइए पनि, कसले सुन्छ र? मानिस साँच्‍चै नै व्यर्थको छ। मानौं परमेश्‍वरको वचनले कुनै प्रभाव पारेको छैन। मानिसहरूले मेरा वचनहरूलाई सधैँ फरक दृष्टिकोणले हेर्छन्। परमेश्‍वरलाई सुरुदेखि नै मानवजातिले हेपेको छ, मानौं अपराधहरू आधारहीन रूपमा निर्दोष मानिसहरूमा लगाइएको छ—त्यसो भए परमेश्‍वरसँग को एउटै मनको हुन सक्छ? तिमीहरू सधैँ परमेश्‍वरको कृपा र प्रेमिलो-दयालुपनमा जिउन इच्‍छुक हुन्छौ, त्यसकारण परमेश्‍वरसँग गर्नको लागि मानिसको अपमान सहने बाहेक अरू के नै छ र? तैपनि, परमेश्‍वरसँग विवाद गर्नुभन्दा पहिले तिमीहरूले पवित्र आत्‍माले कसरी काम गर्नुहुन्छ भन्‍ने कुरालाई पूर्ण रूपमा पत्ता लगाउनेछौ भन्‍ने मेरो आशा छ। म अझै तँलाई परमेश्‍वरको वचनको मूल अर्थलाई ध्यान दिएर हेर्न आग्रह गर्छु—परमेश्‍वरका वचनहरू “पातलिएका” छन् भनेर विश्‍वास गरेकोमा आफूलाई चलाख नठान्। त्यसको कुनै आवश्यकता छैन! परमेश्‍वरको वचन कति “पातलिएको” छ भनेर कसले भन्‍न सक्छ र? परमेश्‍वरले सीधै भन्‍नुभएन भने वा त्यो कुरा स्पष्ट रूपमा सङ्केत गर्नुभएन भने, कसैले बताउन सक्दैन। आफूलाई त्यति उच्‍च नठान्। यदि तैँले उहाँका वचनहरूबाट अभ्यासको मार्ग देख्‍न सक्छस् भने, तैँले उहाँका मापदण्डहरूलाई पूरा गरेको हुनेछस्। तँ अरू के कुरा देख्‍न चाहन्छस्? परमेश्‍वरले भन्‍नुभयो, “म मानिसको दुर्बलताको निम्ति कुनै कृपा देखाउन छोड्नेछु।” यदि तैँले यो निश्‍चित र सरल अभिव्यक्तिको अर्थलाई बुझ्‍न सक्दैनस् भने, थप अध्ययन र अनुसन्धानको अर्थ के हुन्छ र? यन्त्रविज्ञानको आधारभूत ज्ञानसमेत नभईकन, के तँ रकेट बनाउन योग्य हुनेछस्? के त्यस्तो व्यक्ति फोकट धाक लगाउने व्यक्ति होइन र? मानिससँग परमेश्‍वरको काम गर्ने स्रोत-साधन छैन; उसलाई उठाउने त परमेश्‍वर नै हुनुहुन्छ। उहाँले के मन पराउनुहुन्छ वा उहाँले केलाई घृणा गर्नुहुन्छ भनेर नजानीकन उहाँको सेवा मात्रै गर्नु—के यो बरबादी निम्त्याउने विधि होइन र? मानिसले आफैलाई चिन्दैन, तर आफूलाई असाधारण ठान्छ। तिनीहरूले आफैलाई के ठान्छन्? असल के हो वा खराब के हो भन्‍ने बारेमा तिनीहरूलाई केही पनि थाहा छैन। विगतलाई फर्केर हेर, र भविष्यलाई अगाडि हेर—यो कुरा कस्तो लाग्छ? त्यसपछि, आफैलाई चिन।

मानिसका अभिप्राय र उद्देश्यहरूका बारेमा परमेश्‍वरले धेरै कुरा प्रकट गर्नुभएको छ। उहाँले भन्‍नुभयो, “त्यसपछि मात्रै मैले मानिसका अभिप्राय र उद्देश्यहरूलाई राम्ररी देखेँ। मैले बादलहरूका बीचबाट सुस्केरा लिएँ: किन मानिसहरू सधैँ आफ्‍नै लागि काम गर्छन्? के मेरा सजाय तिनीहरूलाई सिद्ध तुल्याउनको लागि होइनन् र? के मैले जानी-जानी तिनीहरूको सकारात्मक मनोवृत्तिमा प्रहार गरिरहेको छु?” यी वचनहरूबाट तिमीहरूले आफ्‍नो बारेमा कति सिक्यौ? के मानिसका धारणा र उद्देश्यहरू साँच्‍चै नै समाप्त भएका छन्? के तिमीहरूले यो कुरालाई आफैभित्र नियालेका छौ? तिमीहरू परमेश्‍वरको सामु आएर यसलाई बुझ्‍ने प्रयास गर्नु नै राम्रो हुन्छ: परमेश्‍वरले तिमीहरूमा गर्नुभएको सजायको कामद्वारा के परिणाम हासिल गरिएको छ? के तिमीहरूले यसको निचोड निकालेका छौ? सायद परिणाम सानो होला; नत्र, तिमीहरूले यसको बारेमा पहिले नै ठूला-ठूला शब्‍दले बताइसकेका हुनेथियौ। परमेश्‍वरले तिमीहरूलाई के हासिल गर्न लगाउनुहुन्छ? मैले तिमीहरूलाई बताएका धेरै वचनहरूमध्ये, कति फलवान् बनेका छन्, र कति व्यर्थ बनेका छन्? परमेश्‍वरको नजरमा, उहाँका वचनहरूमध्ये थोरै मात्रै फलवान् बनेका छन्; यसको कारण के हो भने मानिसले उहाँका वचनहरूको मूल अर्थलाई कहिल्यै पनि पत्ता लगाउन सक्दैन, र उसले स्वीकार गर्ने भनेका वचनहरूका गुञ्जन, पर्खालमा थर्किएका आवाज मात्र हुन्। के परमेश्‍वरका अभिप्रायहरूलाई चिन्‍ने तरिका यही हो त? भविष्यमा चाँडै नै, परमेश्‍वरसँग मानिसले गर्नुपर्ने अझै बढी काम हुनेछ; के मानिसले उसँग भएको सानो कदले त्यो काम पूरा गर्न सक्छ त? यदि पथभ्रष्ट भइरहेका छैनन् भने, तिनीहरूले गल्ती गरिरहेका हुन्छन्, नत्र अहङ्कारी भइरहेका हुन्छन्—मानवको प्रकृति यस्तै छ भन्‍ने देखिन्छ। मलाई यो बुझ्‍न कठिन लाग्छ: परमेश्‍वरले धेरै कुरा बताउनुभएको भए पनि, किन मानिसले तीमध्ये कुनैलाई पनि हृदयमा राख्दैन? के परमेश्‍वरले मानिससँग ख्यालठट्टामा बोलिरहनुभएको र कुनै परिणाम नखोज्‍नुभएको हुन सक्छ? कि मानिसलाई “आनन्द, रिस, शोक, र खुशी” को नाटक खेलाइरहनुभएको हो? मानिसलाई एक क्षणको लागि खुशी तुल्याएर, अर्को क्षणमा उसलाई रुन लगाउने—अनि त्यसपछि, मानिस मञ्चभन्दा बाहिर जाँदा, उसलाई उसका आफ्‍नै उपकरणहरूसँग छोडिएको हो? यसको परिणाम के हुनेथियो? “किन मैले मानिसलाई दिएका मापदण्डहरूको सधैँ कुनै परिणाम आउँदैन? के यो मैले कुकुरलाई रूख चढ्न सिकाएको जस्तै भएको हुन सक्छ? के मैले व्यर्थमा धेरै कष्ट गरिरहेको छु?” परमेश्‍वरका सबै वचनहरू मानिसको वास्तविक स्थितिप्रति लक्षित छन्। को परमेश्‍वरको वचनमा जिइरहेको छ भनेर हेर्न सबै मानिसहरूको भित्री भागमा हेर्दा केही फरक पर्नेथिएन। “अहिले समेत, भूमिको धेरैजसो भाग परिवर्तन भइरहन्छ। यदि कुनै दिन, भूमि पूर्ण रूपमा अर्को प्रकारमा परिवर्तन भयो भने, म मेरो हातको एकै झट्काद्वारा त्यसलाई पन्छाउनेछु—के अहिलेको चरणमा मैले गर्ने काम ठीक यही होइन र?” वास्तवमा, अहिले समेत परमेश्‍वर यो काममा लागिरहनुभएको छ; तैपनि, उहाँले “मेरो हातको एकै झट्काद्वारा त्यसलाई पन्छाउँछु” भनी बताउनुभएको कुराले भविष्यलाई जनाउँछ, किनभने सबै कुराको एउटा प्रक्रिया हुनुपर्छ। परमेश्‍वरको वर्तमान काम यसतर्फ अघि बढ्छ—के तिमीहरूलाई यो कुरा स्पष्ट भयो? मानिसका अभिप्रायहरूमा त्रुटिहरू छन्, र अशुद्ध आत्‍माहरूले प्रवेश गर्नको निम्ति यो मौकाको फाइदा लिएका छन्। यस पटक, “भूमि अर्को प्रकारमा परिवर्तन हुन्छ।” त्यसपछि मानिसहरूमा गुणात्‍मक परिवर्तन आएको हुनेछ, तर तिनीहरूको सारमा भने परिवर्तन आएको हुनेछैन, किनभने सुदृढ़ पारिएको पृथ्वीमा अरू कुनै कुराहरू हुनेछैनन्। अर्को शब्‍दमा भन्दा, मूल पृथ्वी कम स्तरको थियो, तर यसको सुधारपछि, यसलाई प्रयोग गर्न सकिन्छ। तैपनि, यसलाई केही समयसम्‍म प्रयोग गरिसकेपछि, र त्यसउप्रान्त प्रयोग गर्न छोडिएपछि, यो क्रमिक रूपमा यसको पुरानो स्वरूपमा फर्कनेछ। परमेश्‍वरको कामको अर्को चरणको सारांश यही हो। भविष्यको काम थप जटिल हुनेछ, किनभने यो सबै थोकलाई तिनीहरूको प्रकारअनुसार अलग गरिने समय हुनेछ। भेला हुने स्थानमा, जब कामकुराहरू सकिन्छन्, तब त्यहाँ अवश्य नै लथालिङ्ग अवस्था हुनेछ, र मानिसमा दह्रिलो निश्‍चयता हुनेछैन। यो त परमेश्‍वरले भन्‍नुभएको जस्तै हो: “मानिसहरू सबै जुन धुन बज्यो त्यही धुनमा गाउने प्रस्तोताहरू हुन्।” मानिससँग बजाइएको धुनसँगै गाउने क्षमता छ, त्यसकारण परमेश्‍वरले तिनीहरूमा भएको यही कमजोरीलाई उहाँको कामको अर्को चरणलाई अघि बढाउन प्रयोग गर्नुहुन्छ, र सबै मानिसहरूलाई यो कमजोरीलाई हटाउन सक्षम पार्नुहुन्छ। मानिसहरूसँग वास्तविक कद नभएको हुनाले नै मानिसहरू पर्खालको माथि बढिरहेका घाँसहरू बन्छन्। यदि तिनीहरूले कद प्राप्त गरे पनि, तिनीहरू आकाश छुने अग्ला रूखहरू बन्‍नेथिए। परमेश्‍वरले मानवजातिको एउटा भागलाई सिद्ध पार्नका लागि दुष्ट आत्‍माहरूको कामको एउटा भाग प्रयोग गर्न चाहनुहुन्छ, र यसरी यी मानिसलाई दियाबलसको अधर्म पूर्णत: देख्न सक्षम बनाउनुहुन्छ ताकि सारा मानिसले आफ्ना “पुर्खाहरूलाई” चिनोस्। यसरी मात्र मानवले दियाबलसका भविष्यका पुस्तालाई मात्रै होइन, दियाबलसका पुर्खाहरूलाई समेत त्यागेर पूर्ण रूपमा स्वतन्त्र हुन सक्छन्। ठूलो रातो अजिङ्गरलाई पूर्ण रूपमा पराजित गर्नुपछाडिको परमेश्‍वरको साँचो उद्देश्य यही हो ताकि सबै मानवजातिले ठूलो रातो अजिङ्गरको साँचो रूपलाई चिनून्, यसको मकुन्डोलाई पूर्ण रूपमा च्यातेर यसको साँचो स्वरूपलाई देखून्। परमेश्‍वरले हासिल गर्न चाहनुहुने कुरा यही हो, पृथ्वीमा उहाँले गर्नुभएका सबै कामको अन्तिम उद्देश्य यही हो, र सारा मानवजातिमा उहाँले पूरा गर्न चाहनुभएको कुरा पनि यही हो। परमेश्‍वरको उद्देश्यलाई पूरा गर्नको लागि सबै कुरा परिचालन गर्नु भनेको यही हो।

भविष्यको कामको हकमा, के तिमीहरू यो काम कसरी गरिनेछ भन्‍ने बारेमा स्पष्ट छौ? यी कुराहरूलाई बुझ्नैपर्छ। उदाहरणको लागि: परमेश्‍वरले किन मानिसहरू कहिल्यै पनि आफूले गर्नुपर्ने काममा ध्यान दिँदैनन् भनी भन्‍नुहुन्छ? उहाँ किन उहाँले दिनुभएको गृहकार्य गर्न असफल हुने मानिसहरू धेरै छन् भनेर भन्‍नुहुन्छ? यी कुराहरूलाई कसरी हासिल गर्न सकिन्छ? के तिमीहरूले यी प्रश्‍नहरूको बारेमा कहिल्यै विचार गरेका छौ? के यी कुराहरू तेरो सङ्गतिका विषयहरू बनेका छन्? कामको यो चरणमा, मानिसलाई परमेश्‍वरको वर्तमान अभिप्रायहरू बुझ्‍ने तुल्याउनैपर्छ। यो कुरा हासिल गरिएपछि, अरू कुराहरूको बारेमा छलफल गर्न सकिन्छ—के यो कामकुरालाई अघि बढाउने राम्रो तरिका होइन र? परमेश्‍वरले मानिसमा के हासिल गर्न चाहनुहुन्छ भन्‍ने कुरालाई स्पष्ट रूपमा व्याख्या गरिनुपर्छ, अन्यथा सबै कुरा व्यर्थ हुनेछ, र मानिस यसमा प्रवेश गर्न असमर्थ हुनेछ, यसलाई हासिल गर्ने कुरा त परै जाओस्, अनि सबै कुरा बकम्फुसे गफ मात्र हुनेछ। आज परमेश्‍वरले जे भन्‍नुभएको छ त्यसको बारेमा भन्दा—के तिमीहरूले यसलाई अभ्यास गर्ने मार्ग भेट्टाएका छौ? सबै मानिसहरू परमेश्‍वरका वचनहरूका बारेमा डर मान्छन्। तिनीहरूले ती वचनहरूलाई पूर्ण रूपमा बुझ्‍न सक्दैनन्, तैपनि तिनीहरूले परमेश्‍वरलाई चिढ्याउँछु कि भन्‍ने डर पनि मान्छन्। अहिलेसम्‍म, परमेश्‍वरका वचनहरू खाने र पिउने कति वटा तरिकाहरू पत्ता लगाइएको छ? धेरैजसो मानिसहरूलाई परमेश्‍वरका वचनहरू कसरी खाने र पिउने भन्‍ने थाहा छैन; यो समस्यालाई कसरी समाधान गर्न सकिन्छ? के तैँले आजका वचनहरूमा खाने र पिउने तरिका भेट्टाइस्? तैँले अहिले कसरी त्यस कार्यमा सहकार्य गर्ने प्रयास गरिरहेको छस्? अनि तिमीहरू सबैले वचनहरू खाएछि र पिएपछि, तिमीहरूले तिनको बारेमा गरेका मननहरूलाई कुन-कुन माध्यमहरूमा छलफल गर्नेछौ? के मानिसले गर्नुपर्ने यही होइन? कुनै निश्‍चित रोगको लागि कसरी ठीक औषधि दिइन्छ? के तेरो लागि अझै पनि परमेश्‍वरले प्रत्यक्ष रूपमा वाणीहरू जारी गर्न आवश्यक पर्छ? के यो अत्यावश्यक छ? उपर्युक्त समस्याहरूलाई कसरी पुर्ण रूपमा समाधान गर्न सकिन्छ? यो कुरा तिमीहरूले आफ्‍ना व्यावहारिक कार्यहरूमा पवित्र आत्‍मासँग सहकार्य गर्न सक्छौ कि सक्दैनौ भन्‍ने कुरामा निर्भर रहन्छ। उचित सहकार्य हुँदा, पवित्र आत्‍माले महान् कार्य गर्नुहुनेछ। उचित सहकार्य नहुँदा, अन्योल मात्रै भयो भने, पवित्र आत्मा उहाँको शक्ति पोखाउने अवस्थामा हुनुहुनेछैन। “यदि तैँले आफैलाई चिनेको छस् र आफ्‍नो शत्रुलाई चिनेको छस् भने, विजय सधैँ तेरै हुनेछ।” जसले पहिलो पटक यी वचनहरू बोलेको भए पनि, ती वचनहरू तिमीहरूमा नै सबैभन्दा उचित रूपमा लागू हुन सक्छन्। छोटकरीमा भन्दा, तिमीहरूले आफ्‍ना शत्रुहरूलाई चिन्‍न सक्‍नुभन्दा पहिले आफैलाई चिन्‍नुपर्छ, अनि तिमीहरूले यी दुवै काम गरिसकेपछि मात्रै तिमीहरूले हरेक युद्ध जित्‍नेछौ। तिमीहरूले गर्न सक्‍नुपर्ने सबै कुराहरू यिनै हुन्। परमेश्‍वरले तँसँग जेसुकै माग गर्नुभए पनि, तैँले त्यसमा आफ्नो सारा शक्ति लगाउनु मात्र पर्छ, र म यी अन्तिम दिनहरूमा तैँले परमेश्‍वरसामु उहाँलाई आफ्नो बफादारी देखाउनेछस् भन्ने आशा गर्छु। यदि यो क्षण तेरो मृत्यु तोकिएको समय नै भए पनि, तैँले परमेश्‍वर आफ्नो सिंहासनमा विराजमान भई सन्तोषको मुस्कान मुस्कुराउनुभएको देख्न सकेसम्म, आफ्ना आँखा चिम्लँदै गर्दा तँ हाँस्नु र मुस्कुराउनुपर्छ। तँ जीवित रहँदै, तैँले परमेश्‍वरप्रतिको आफ्नो अन्तिम कर्तव्य निर्वाह गर्नैपर्छ। विगतमा, परमेश्‍वरका खातिर पत्रुसलाई क्रूसमा उल्टो टाँगियो; तर यी अन्तिम दिनहरूमा तैँले परमेश्‍वरलाई सन्तुष्ट पार्नुपर्छ, र तेरा सबै ऊर्जा उहाँका लागि खर्चनुपर्छ। एक सृजित प्राणीले परमेश्‍वरका लागि के गर्न सक्छ? त्यसैले परमेश्‍वरले चाहेअनुसार तँलाई योजनाबद्ध गर्नका लागि तैँले अग्रिम रूपमा आफूलाई परमेश्‍वरप्रति अर्पण गर्नुपर्छ। त्यसले परमेश्‍वरलाई खुसी र प्रसन्न तुल्याएसम्म उहाँले आफ्नो अभिप्रायअनुसार तँसँग जे गर्न चाहनुहुन्छ उहाँलाई त्यही गर्न दे। मानिससँग गुनासोका शब्दहरू बोल्ने के अधिकार छ र?


अध्याय ४२

मलाई थाहा छैन, आजका वाणीहरूमा कुनै परिवर्तन छन् कि छैनन् भनेर मानिसहरूले पत्ता लगाए कि लगाएनन्। कतिपय मानिसहरूले थोरै परिवर्तन देखेका हुन सक्छन्, तर निश्‍चयताको साथ त्यसो भन्‍ने आँट गर्दैनन्। सायद अरूले केही पनि थाहा पाएका छैनन् होला। किन यो महिनाको बाह्रौं र पन्ध्रौं दिनको बीचमा परमेश्‍वरका वाणीहरूमा यति ठूलो परिवर्तन आएको छ त? के तिमीहरूले यस विषयमा मनन गरेका छौ? तिमीहरूको दृष्टिकोण के छ? तिमीहरूले परमेश्‍वरका सबै वाणीहरूबाट केही कुरा बुझेका छौ? अप्रिल दुई र मे पन्ध्रको बीचमा गरिएको मुख्य काम के थियो? आजका मानिसहरू किन अनभिज्ञ छन् र तिनीहरूलाई टाउकामा मुङ्ग्रोले हानिएको जस्तै दिमाग खलबलिएको अवस्थामा छन्? आज किन “राज्यका मानिसहरूका काण्डहरू” नामक स्तम्‍भहरू छैनन्? अप्रिलको दोस्रो र चौथो दिनमा, परमेश्‍वरले मानिसको स्थितिलाई औँल्याउनुभएन; त्यसै गरी, आजभन्दा धेरै दिन पहिले, उहाँले मानिसको स्थितिलाई औँल्याउनुभएन—यसो किन गरियो त? यहाँ पक्‍कै पनि कुनै समाधान नगरिएको पहेली छ—किन १८०-डिग्री घुमाइयो? हामी सुरुमा परमेश्‍वरले किन यसरी बोल्‍नुभयो भन्‍ने बारेमा थोरै कुरा गरौं। हामी परमेश्‍वरका प्रारम्‍भिक वचनहरू हेरौं, जसमा उहाँले अलिकति पनि समय बरबाद नगरीकन “नयाँ कामको सुरुवात हुनेबित्तिकै” भनेर भन्नुभयो। यो वाक्यले तँलाई परमेश्‍वरको काम नयाँ सुरुवातमा प्रवेश गरेको छ, उहाँले फेरि पनि नयाँ काम सुरु गर्नुभएको छ भन्‍ने सूचित गर्छ। यसले सजाय नजिकिँदैछ भन्‍ने देखाउँछ; के भन्‍न सकिन्छ भने सजायको चरम सीमा पहिले नै प्रवेश गरिसकेको छ, त्यसकारण सजायको युगको काम उचित रूपमा अनुभव गर्नको लागि तैँले आफ्‍नो समय जतिसक्दो धेरै सदुपयोग गर्नुपर्छ, ताकि तँ पछि नपर् र नत्यागिई। यो सबै मानिसको काम हो, र यसको लागि मानिसले सहकार्य गर्न सक्दो गर्नुपर्छ। जब सजायलाई पूर्ण रूपमा पठाइसकिएको हुनेछ, परमेश्‍वरले आफ्‍नो कामको अर्को भागलाई सुरु गर्न थाल्‍नुहुनेछ, किनभने परमेश्‍वर भन्‍नुहुन्छ, “… त्यसकारण म मेरो कार्यलाई मानिसको बीचमा अघि बढाउने कार्यलाई जारी राख्छु…। अहिले, मेरो हृदय ठूलो प्रसन्‍नताले भरिएको छ किनभने मैले मानिसहरूको एउटा समूहलाई प्राप्त गरेको छु, त्यसकारण मेरो ‘उद्यम’ अबउप्रान्त मन्दीमा छैन; यसमा अबउप्रान्त रित्तो शब्‍दहरू समावेश छैनन्।” विगतका समयहरूमा, मानिसहरूले परमेश्‍वरका वचनहरूमा उहाँको जरूरी अभिप्राय समावेश भएको देखे—यसमा कुनै झूट छैन—र आज परमेश्‍वरले अझै द्रुत गतिमा आफ्‍नो काम गर्नुहुन्छ। मानिसको लागि, यो पूर्ण रूपमा परमेश्‍वरका मापदण्डहरूअनुरूप छैन भन्‍ने देखिन्छ—तर परमेश्‍वरको लागि, उहाँको काम पहिले नै समाप्त भइसकेको छ। मानिसहरूका विचारहरू अत्यन्तै जटिल भएको हुनाले, कामकुराप्रतिका तिनिहरूका दृष्टिकोण प्रायजसो अत्यन्तै जटिल हुन्छ। मानिसहरूले अरू मानिसहरूबाट अत्यन्तै धेरै अपेक्षा गर्छन्, तर परमेश्‍वरले मानिसबाट त्यति ठूलो अपेक्षा गर्नुहुन्‍न, यसकारण, परमेश्‍वर र मानिस बीचमा रहेको भिन्‍नता कति ठूलो छ भनी देख्‍न सकिन्छ। परमेश्‍वरले गर्नुहुने सबै काममा मानिसहरूका धारणाहरूलाई उदाङ्गो पारिन्छ। परमेश्‍वरले मानिसहरूबाट धेरै ठूला अपेक्षाहरू गर्नुहुन्छ र मानिसहरूले तिनलाई प्राप्त गर्न सक्दैनन् भन्‍ने होइन, बरु मानिसहरूले परमेश्‍वरबाट धेरै ठूला अपेक्षाहरू गर्छन् र परमेश्‍वरले तिनलाई हासिल गर्न सक्‍नुहुन्‍न। किनभने, हजारौं वर्षदेखि शैतानले भ्रष्ट तुल्याएको मानवजातिमा उपचारपछि पनि केही पश्‍च-प्रभावहरू हुन्छन्, त्यसकारण मानिसहरूले सधैँ परमेश्‍वरबाट त्यति ठूला अपेक्षाहरू गर्दै आएका छन्, र परमेश्‍वर प्रसन्‍न हुनुहुन्‍न भनेर अत्यन्तै डराएर तिनीहरू अलिकति पनि उदार भएका छैनन्। तसर्थ, धेरै कुराहरूमा मानिसहरू कामको स्तरमा पुग्‍न सक्दैनन् भन्‍ने तथ्य नै एक हिसाबमा तिनीहरूले आफैलाई आत्म-सजाय दिने तरिका हो; तिनीहरूले आफ्‍नै कार्यका परिणामहरू सहन्छन्—यो कष्ट-भोग मात्रै हो। मानिसहरूले भोग्‍ने कठिनाइमध्ये, ९९% भन्दा बढी कठिनाइलाई परमेश्‍वरले घृणा गर्नुहुन्छ। यसलाई सीधै भन्दा, कसैले पनि परमेश्‍वरको निम्ति साँचो रूपमा कष्ट भोगेको छैन। सबै मानिसहरूले तिनीहरूका आफ्‍नै कार्यका परिणामहरू भोग्छन्—र सजायको यो चरणमा पनि अवश्य नै कुनै अपवाद छैन; यो मानिसले तयार गरेको तीतो कचौरा हो, जसलाई पिउन उसले आफै मुखसम्‍म लैजान्छ। परमेश्‍वरले उहाँको सजायको वास्तविक उद्देश्यलाई प्रकट गर्नुभएको छैन, त्यसकारण, मानिसहरूको एउटा समूह श्रापित भएको भए पनि, त्यसले सजायलाई प्रतिनिधित्व गर्दैन। मानिसहरूको एउटा समूहले आशिष् पाएका छन्, तर यसको अर्थ तिनीहरूलाई भविष्यमा पनि आशिष् दिइनेछ भन्‍ने हुँदैन। मानिसको लागि, परमेश्‍वर आफ्‍नो वचन पूरा नगर्नुहुने परमेश्‍वर हुनुहुन्छ भन्‍ने देखिन्छ। चिन्ता नगर। यी वचनहरू अलिक अत्युक्ति हुन सक्छन्, तर नकारात्मक नबन। मैले जे बताउँछु, त्यसले मानिसको कष्टलाई केही हदसम्‍म प्रस्तुत गर्छ, तैपनि तिमीहरूले परमेश्‍वरसँग राम्रो सम्‍बन्ध कायम गर्नैपर्छ भन्‍ने मलाई लाग्छ। तिमीहरूले उहाँलाई अझै बढी “उपहारहरू” दिनुपर्छ—त्यसले उहाँलाई अवश्य नै खुशी बनाउनेछ। मलाई विश्‍वास छ, उहाँलाई “उपहारहरू” दिनेहरूलाई परमेश्‍वरले मन पराउनुहुन्छ। तिमीहरू के भन्छौ? के यी वचनहरू सही छन्?

अहिलेसम्‍म, तिमीहरूले आफ्‍ना सम्भाव्यताहरूमध्ये कतिलाई पन्छाएका छौ? परमेश्‍वरका काम चाँडै नै समाप्त हुनेछ, त्यसकारण तिमीहरूले करिबकरिब आफ्‍ना सबै सम्भाव्यताहरूलाई पन्छाएको हुनुपर्छ, हो? तिमीहरूले आफैलाई जाँच्‍नु पनि पर्छ: तिमीहरू आफ्नै बढाइ गर्दै र यताउता हिँड्दै उच्च देखिन मन पराउँछौ—यो के हो? आज, मानिसहरूका सम्भाव्यताहरू के हुन् भन्‍ने कुरा मलाई अझै पनि थाहा छैन। यदि मानिसहरू कष्टको सागरमा डुबेर जिउँछन् भने, जब तिनीहरू कठिनाइको शोधनको बीचमा वा यातनाको विविध कार्यान्वयनको चुनौतीमा जिउँछन्, वा जब तिनीहरू सबै मानिसहरूले इन्कार गर्ने समयमा जिउँछन्, तब त्यस्ता समयहरूमा तिनीहरूले आकाशतिर हेर्दै र गहिरो सुस्केरा हाल्दै आफ्‍ना विचारहरूमा सायद तिनीहरूले आफ्‍ना सम्‍भावनाहरूलाई पन्छाउँछन्। किनभने मानिसहरूले निराशाको अवस्थामा बाहिरी आदर्श लोकको खोजी गर्छन्, र सहज परिस्‍थितिहरूमा कसैले कहिल्यै पनि आफ्‍ना सुन्दर सपनाहरूको खोजीलाई त्यागेका हुँदैनन्। यो भनाइ वास्तविकतासँग मिल्छ कि मिल्दैन मलाई थाहा छैन, तर मानिसहरूको हृदयमा यस्तो हुँदैन भन्‍ने मेरो आशा छ। के तिमीहरू अझै पनि जीवितै हुँदा उठाई लगिन चाहन्छौ? के तिमीहरू अझै पनि देहको आफ्‍नो रूपलाई परिवर्तन गर्न चाहन्छौ? तिमीहरूसँग पनि उस्तै विचार छ कि छैन मलाई थाहा छैन, तर मलाई सधैँ यो वास्तविक कुरा होइन भन्‍ने लागेको छ—त्यस्ता विचारहरू अत्यन्तै लालची देखिन्छन्। कतिपय मानिसहरूले यस्ता कुरा भन्छन्: “आफ्‍ना सम्‍भावनाहरूलाई पन्छाऊ, अलिक यथार्थ बन।” मानिसहरूले आशिषित हुने इच्छाहरूलाई त्याग्‍नुपर्छ भनेर तँ भन्छस्—तर तेरो आफ्‍नै हकमा के भन्छस्? के तँ आफूचाहिँ आशिष्‌हरूको खोजी गर्दै, मानिसहरूको आशिषित हुने विचारलाई भने उल्ट्याउँछस्? तैँले अरूलाई आशिष्‌हरू प्राप्त गर्न दिँदैनस्, तर गुप्त रूपमा तैँले आफै तिनै आशिष्‌हरूको बारेमा विचार गरिरहेको हुन्छस्—त्यस कुराले तँलाई के बनाउँछ? ठग! जब तैँले त्यसरी व्यवहार गर्छस्, के तेरो विवेक दोषी हुँदैन र? तेरो हृदयमा, तँलाई ऋणी भएको आभास हुँदैन र? के तँ ठग होइनस् र? तैँले अरूका हृदयका वचनहरूलाई कोट्याएर निकाल्छस्, तर तँभित्रकै वचनहरूलाई केही पनि गर्दैनस्—तँ कस्तो बेकामे फोहोरको टुक्रा होस्! मलाई अचम्म लाग्छ, तैँले बोल्दा आफ्नो हृदयमा के सोचिरहेको हुन्छस्—के तँलाई पवित्र आत्‍माले धिक्कार्न सक्‍नुहुन्‍न र? के यसले तेरो गरिमामा बाधा पुर्‍याउँदैन र? तेरो आफ्नै लागि के असल हुन्छ भन्‍ने तँलाई साँच्‍चै नै थाहा छैन! तँ सधैँ नै नान्गुओजस्तै रहेको छस्—नाटक गर्ने। परमेश्‍वरले “मानिसहरू सबै ‘आफैलाई अर्पण गर्न’ तत्पर छन्” भन्‍ने वाक्यमा “आफैलाई अर्पण गर्न” भन्‍ने पदावलीमा उद्धरण चिन्ह लगाउनुभएको स्वभाविकै हो। परमेश्‍वरले मानिसलाई उहाँको हत्केलाको पछाडिको भागजत्तिकै राम्ररी चिन्‍नुहुन्छ, र मानिसको धोका जति नै चलाकीपूर्ण भए पनि—उसले कुनै पनि सङ्केत नदेखाए पनि र उसको अनुहार रातो नभए पनि र उसको मुटुको ढुकढुकी नबढे पनि—परमेश्‍वरका आँखाहरू तेज छन्, त्यसकारण परमेश्‍वरको नजरबाट उम्कन मानिसलाई सधैँ कठिन हुन्छ। मानौं परमेश्‍वरसँग एक्स-रेजस्ता आँखा छन् र मानिसका भित्री अङ्गहरू समेत देख्‍न सक्‍नुहुन्छ, मानौं उहाँले मानिसहरूलाई छर्लङ्ग देख्‍न सक्‍नुहुन्छ र नजाँचीकन तिनीहरूको रगतको समूह निर्धारित गर्न सक्‍नुहुन्छ। परमेश्‍वरको बुद्धि यस्तै हुन्छ, र यसलाई मानिसले अनुकरण गर्न सक्दैन। परमेश्‍वर भन्‍नुहुन्छ, “मैले यति धेरै काम गरेको छु, तैपनि किन मानिसहरूमा यसको कुनै प्रमाण छैन? के मैले पर्याप्त प्रयास लगाएको छैन?” परमेश्‍वरसँगको मानिसको सहकार्यमा धेरै कुराको कमी छ, र के भन्‍न सकिन्छ भने मानिसभित्र अत्यन्तै धेरै नकारात्मक कुरा छन्, र तिनीहरूमा बिरलै सकारात्मकता हुन्छ। कहिलेकहीँ मात्रै तिनीहरूसँग थोरै सकारात्मकता हुन्छ, तर यो अत्यन्तै दूषित हुन्छ। यस कुराले मानिसहरूमा कत्तिको परमेश्वरलाई प्रेम गर्ने हृदय हुन्छ भन्‍ने देखाउँछ; मानौं तिनीहरूको हृदयको करोडौँ भागको एउटा भागमा मात्रै परमेश्‍वरप्रतिको प्रेम छ, जसमध्ये ५०% अझै दूषित नै छ। त्यही कारणले गर्दा, परमेश्‍वरले आफूले मानिसमा कुनै प्रमाण प्राप्त गर्दिनँ भनी भन्‍नुभएको छ। मानिसको विद्रोहीपनले गर्दा नै परमेश्‍वरका वाणीहरूको शैली यति कठोर र भावशून्य छ। परमेश्‍वरले मानिससँग विगतको समयको बारेमा कुरा नगर्नुभए पनि, मानिसहरूले आफूलाई परमेश्‍वरको अघि देखाउनको लागि सधैँ याद गर्न चाहन्छन्, र तिनीहरूले सधैँ विगतको समयका कुरा गर्न चाहन्छन्—तैपनि परमेश्‍वरले मानिसको हिजोको दिनलाई आजको दिनको रूपमा कहिल्यै लिनुभएको छैन; बरु, उहाँले आजका मानिसहरूलाई आजकै हिसाबमा लिनुहुन्छ। परमेश्‍वरको मनोवृत्ति यही हो, र यसमा, भविष्यमा मानिसहरूले परमेश्‍वर अत्यन्तै अनुचित हुनुहुन्छ भनेर नभनून् भनेर परमेश्‍वरले यी वचनहरू स्पष्ट रूपमा बोल्‍नुभएको छ। किनभने परमेश्‍वरले अविवेकी कुराहरू गर्नुहुन्‍न, बरु मानिसहरूलाई साँचो तथ्यहरूको बारेमा बताउनुहुन्छ, नत्र मानिसहरू दह्रिलो गरी खडा हुन सक्दैनन्—किनभने, आखिर मानिस कमजोर छ। यी वचनहरू सुनेपछि, यसो भने कसो होला: के तिमीहरू सुन्‍न र समर्पित हुन, अनि यसको बारेमा थप विचार नगर्न इच्‍छुक छौ?

माथि उल्‍लेखित कुरा असान्दर्भिक छ; यसबारेमा कुरा गरिन्छ कि गरिँदैन भन्‍ने कुराले केही फरक पार्दैन। मलाई आशा छ तिमीहरूले यस कुरालाई अस्वीकार गर्दैनौ, किनभने परमेश्‍वर वचनहरूको काम गर्न आउनुहुन्छ, र उहाँले सूर्यमुनिको सबै कुराको बारेमा कुराकानी गर्न चाहनुहुन्छ। तर जे भए पनि तिमीहरूले तिनलाई पढ्नेछौ, र तिमीहरूले यी वचनहरूलाई अवहेलना गर्नेछैनौ भन्‍ने मेरो आशा छ। तिमीहरू के भन्छौ? के तिमीहरूले त्यसो गर्नेछौ? आजका वचनहरूमा परमेश्‍वरले नयाँ जानकारी प्रकट गर्नुभएको छ भनेर भनिएको छ: परमेश्‍वरले काम गर्नुहुने तरिका परिवर्तन हुन लागेको छ। त्यसकारण, यही विषयगत कुरामा ध्यान दिनु नै राम्रो हुन्छ। यो भन्न सकिन्छ कि आजका सबै वाणीहरूले भविष्यका विषयहरूमा अगमवाणीहरू गर्छन्; यी वाणीहरू परमेश्‍वरले उहाँको कामको अर्को चरणको प्रबन्ध कसरी गर्नुहुन्छ भन्‍ने कुरा हुन्। परमेश्‍वरले मण्डलीका मानिसहरूमा उहाँको काम लगभग समाप्त गरिसक्नुभएको छ र त्यसपछि उहाँ सबै मानिसहरूको सामु क्रोध सहित देखा पर्नुहुनेछ। परमेश्‍वरले भन्‍नुभए झैँ, “म पृथ्वीका मानिसहरूलाई मेरा कामहरू स्वीकार गर्न लगाउनेछु, र मेरा कामहरू ‘न्यायआसनको अगाडि’ प्रमाणित हुनेछन्, ताकि पृथ्वीका मानिसहरूले तिनलाई स्वीकार गरेर, घोप्टो परून्।” के तिमीहरूले यी वचनहरूमा केही देख्यौ? यसमा परमेश्‍वरको कामको अर्को भागको सारांश छ। सर्वप्रथम, परमेश्‍वरले राजनैतिक शक्ति भएका सबै पाले कुकुरहरूलाई इमानदारीसाथ विश्‍वस्त हुने तुल्याउनुहुनेछ अनि तिनीहरूलाई तिनीहरूका आफ्नै इच्छाको इतिहासको मञ्चबाट पछि सर्ने, फेरि कहिल्यै ओहदाका निम्ति कुनै लडाइँ नगर्ने, फेरि कहिल्यै युक्तिहरू र षड्यन्त्रमा संलग्न नहुने बनाउनुहुनेछ। यो काम परमेश्‍वरले पृथ्वीमा विभिन्न विपत्तिहरू खडा गरी अगाडि बढाउनुपर्छ। तर यसको मतलब परमेश्‍वर देखा पर्नुहुनेछ भन्‍ने पटक्कै होइन। यस समयमा, ठूलो रातो अजिङ्गरको देश अझै पनि फोहोरको देश हुनेछ, र त्यसैले परमेश्‍वर देखा पर्नुहुनेछैन, तर केवल सजायद्वारा देखा पर्नुहुनेछ। परमेश्‍वरको धार्मिक स्वभाव त्यस्तै छ, जसबाट कोही पनि उम्कन सक्दैन। यस समय अवधिमा, ठूलो रातो अजिङ्गरको देशमा बस्ने सबैले विपत्ति भोग्नुपर्नेछ, जसमा स्वाभाविक रूपमा पृथ्वीको राज्य (मण्डली) पनि समावेश हुन्छ। तथ्यहरू बाहिर आउने समय यही नै हो, र यसरी सबै मानिसहरूले यसको अनुभव गर्छन्, र कोही पनि उम्कन सक्दैनन्। परमेश्‍वरले नै यो पूर्वनिर्धारित गरिसक्नुभएको छ। कामको ठीक यही चरणको कारणले नै परमेश्‍वर भन्नुहुन्छ, “ठूला-ठूला योजनाहरूलाई अघि बढाउने समय अहिले नै हो।” किनकि भविष्यमा यस पृथ्वीमा कुनै मण्डली हुनेछैन, र विनाशको आगमनको कारण, मानिसहरू केवल उनीहरूको अगाडि जे छ त्यसको बारेमा मात्र सोच्न सक्ने हुनेछन्, र अरू सबै कुरालाई बेवास्ता गर्नेछन्, र विनाशको बीचमा परमेश्‍वरको आनन्द लिनु उनीहरूलाई कठिन हुनेछ। यसैले, यस सुन्दर समयमा मानिसहरूलाई तिनीहरूका सम्पूर्ण हृदयले परमेश्‍वरलाई प्रेम गर्न आग्रह गरिएको छ, ताकि तिनीहरूले मौका नगुमाऊन्। जब यो तथ्य समाप्त हुन्छ, परमेश्‍वरले त्यो ठूलो रातो अजिङ्गरलाई पूर्ण रूपमा पराजित गर्नुभएको हुनेछ, र यसरी परमेश्‍वरका मानिसहरूले गवाही दिने कामको अन्त्य हुनेछ; त्यसपछि, ठूलो रातो अजिङ्गरको देशलाई पूर्ण रूपमा नष्ट पारेर छोडेपछि परमेश्‍वरले कामको अर्को चरण सुरु गर्नुहुनेछ, र अन्त्यमा सारा ब्रह्माण्डभरिका मानिसहरूलाई क्रूसमा उल्टो झुन्ड्याएर काँटी ठोक्नुहुनेछ, त्यसपछि उहाँले सम्पूर्ण मानव जातिलाई नाश गर्नुहुनेछ—परमेश्‍वरको कामको भविष्यका चरणहरू यिनै हुन्। यसैले, तिमीहरूले यो शान्तिपूर्ण वातावरणमा परमेश्‍वरलाई प्रेम गर्ने सक्दो प्रयास गर्नुपर्दछ। भविष्यमा तिमीहरूले परमेश्‍वरलाई प्रेम गर्ने कुनै मौकाहरू पाउनेछैनौ, किनकि मानिसहरूसित परमेश्‍वरलाई प्रेम गर्ने मौका देहमा मात्र हुन्छ; जब तिनीहरू अर्कै संसारमा जिउँछन्, कसैले पनि परमेश्‍वरलाई प्रेम गर्ने कुरा गर्ने छैनन्। के यो सृष्टि गरिएको प्राणीको जिम्मेवारी होइन र? यसैले तिमीहरूले आफ्नो जीवनकालमा परमेश्‍वरलाई कसरी प्रेम गर्नुपर्दछ? के तैँले यसबारे कहिल्यै विचार गरेको छस्? के तँ मरेपछि मात्र परमेश्‍वरलाई प्रेम गरुँला भनी पर्खिरहेको छस्? के यो खोक्रो कुरा होइन र? आज, तँ किन परमेश्‍वरलाई प्रेम गर्ने कुराको पछि लाग्दैनस्? के व्यस्त रहेर परमेश्‍वरलाई प्रेम गर्नु साँचो प्रेम हुन सक्छ? परमेश्‍वरको कामको यो चरण चाँडै नै अन्त्य हुनेछ भन्‍नुको कारण के हो भने परमेश्‍वरले शैतानको अगाडि पहिले नै गवाही दिइसक्‍नुभएको छ। यसैले मानिसले केही पनि गर्नु आवश्यक छैन; मानिसलाई केवल ऊ जीवित रहेका वर्षहरूमा परमेश्‍वरलाई प्रेम गर्न मात्र आग्रह गरिएको छ—मुख्य कुरा यही हो। परमेश्‍वरका मागहरू उच्च छैनन्, र यसबाहेक, उहाँको हृदयमा एक तीव्र चिन्ता भएकोले, उहाँले कामको यो चरण समाप्त हुनु अघि नै अर्को चरणको कामको सारांश प्रकट गर्नुभएको छ, जसले अब कति समय छ भन्‍ने कुरालाई स्पष्ट पार्दछ; यदि परमेश्‍वर उहाँको हृदयमा चिन्तित हुनुहुन्नथ्यो भने, के उहाँले यति चाँडै यी वचनहरू बोल्‍नुहुनेथियो? समय थोरै भएकोले परमेश्‍वरले यस तरिकाले काम गर्नुहुन्छ। आशा गरिन्छ, कि तिमीहरूले जसरी आफ्नो शरीरलाई माया गर्छौ त्यसरी नै आफ्नो सारा हृदयले, आफ्‍ना सारा समझले र आफ्‍ना सारा शक्तिले परमेश्‍वरलाई प्रेम गर्न सक्नेछौ। के अति ठूलो अर्थ बोकेको जीवन यही होइन र? तैँले अन्यत्र कहाँ जीवनको अर्थ भेट्टाउन सक्‍छस्? के तँ धेरै नै अन्धो भइरहेको छैनस् र? के तँ परमेश्‍वरलाई प्रेम गर्न इच्छुक छस्? के परमेश्‍वर मानिसको प्रेम पाउन योग्य हुनुहुन्छ? के मानिसहरू मानिसको आराधना पाउन योग्य छन्? त्यसो भए, तैँले के गर्नुपर्छ? कुनै सङ्कोच नमानी साहस पूर्वक परमेश्‍वरलाई प्रेम गर्, र परमेश्‍वरले तँलाई के गर्नुहुनेछ सो हेर्। कतै उहाँले तँलाई मार्नुहुन्छ कि, हेर्। सारांशमा भन्नुपर्दा, परमेश्‍वरलाई प्रेम गर्ने काम परमेश्‍वरका निम्ति प्रतिलिपिहरू बनाउनु र लेख्‍नुभन्दा महत्त्वपूर्ण छ। तैँले सबैभन्दा महत्त्वपूर्ण कुरालाई पहिलो स्थान दिनुपर्दछ, यसैले कि तेरो जीवनको मूल्य अझै बढी होस् र यो खुसीले पूर्ण होस्, र त्यसपछि तैँले तेरो निम्ति परमेश्‍वरको “फैसला” पर्खनुपर्छ। तेरो योजनामा परमेश्‍वरलाई प्रेम गर्ने कुरा समावेश छ कि छैन म त्यो जान्‍न उत्सुक छु। सबैका योजनाहरू परमेश्‍वरद्वारा पूरा गरिएको होस्, र ती सबै वास्तविकता बनून् भन्‍ने मेरो कामना छ।


अध्याय ४४ र ४५

परमेश्‍वरले मानिसलाई “परमेश्‍वरप्रतिको प्रेम” अर्थात् सबै पाठहरूमध्येको सबैभन्दा गहन पाठको बारेमा बताउनुभएको समयदेखि नै उहाँले “सात आत्माका वाणीहरू” का विषयमा बोल्‍ने कार्यमा ध्यान केन्द्रित गर्नुभएको छ र सबै मानिसहरूलाई मानव जीवनको रिक्तताको बारेमा जान्‍ने प्रयास गर्ने तुल्याउँदै तिनीहरूभित्रको साँचो प्रेमलाई खोतलेर निकाल्‍न लगाउनुभएको छ। वर्तमान चरणमा अस्तित्वमा रहने मानिसहरूमा परमेश्‍वरप्रति कति प्रेम हुन्छ? के तिमीहरूलाई थाहा छ? “परमेश्‍वरलाई प्रेम गर्नु” भन्‍ने पाठको कुनै सीमा छैन। मानव जीवनको बारेमा मानिसहरूसँग कस्तो बुझाइ छ? परमेश्‍वरलाई प्रेम गर्ने विषयमा तिनीहरूको मनोवृत्ति कस्तो छ? तिनीहरू इच्‍छुक छन् कि अनिच्‍छुक छन्? तिनीहरू भीडको पछि लाग्छन् कि देहलाई घृणा गर्छन्? तिमीहरूले स्पष्ट हुनुपर्ने र बुझ्‍नुपर्ने सबै कुरा यिनै हुन्। के मानिसहरूभित्र साँच्‍चै केही पनि छैन र? “मानिसले मलाई साँचो रूपमा प्रेम गरोस् भन्‍ने म चाहन्छु; तैपनि, आज मानिसहरूले मलाई तिनीहरूको साँचो प्रेम दिन नसकेर अझै पनि आफ्‍नो खुट्टा घिस्याउँछन्। तिनीहरूका कल्‍पनामा, तिनीहरूले के विश्‍वास गर्छन् भने यदि तिनीहरूले मलाई साँचो प्रेम दिए भने, तिनीहरूसँग केही पनि बाँकी रहनेछैन।” यी वचनहरूमा, “साँचो प्रेम” को वास्तविक अर्थ के हो? “सबै मानिसहरूले परमेश्‍वरलाई प्रेम गर्ने” यो युगमा किन परमेश्‍वरले अझै पनि मानिसहरूको साँचो प्रेम माग्‍नुहुन्छ? तसर्थ, परमेश्‍वरको अभिप्राय भनेको मानिसलाई उत्तर पुस्तिकामा साँचो प्रेमको अर्थ लेख्‍न लगाउनु हो, र त्यसैले यो स्पष्टतः मानिसलाई परमेश्‍वरले दिनुभएको गृहकार्य हो। जहाँसम्‍म आजको यो चरणको कुरा छ, परमेश्‍वरले मानिसलाई ठूलाठूला मापदण्ड नदिनुभए पनि, मानिसहरूले मानवप्रतिको परमेश्‍वरको मूल मापदण्ड पूरा गर्न अझै बाँकी छ; अर्को शब्‍दमा भन्दा, तिनीहरूले परमेश्‍वरलाई प्रेम गर्ने कार्यमा आफ्नो सारा शक्ति लगाउन अझै बाँकी छ। तसर्थ, तिनीहरूको अनिच्छामाझ, परमेश्‍वरले यो कामले प्रभाव हासिल नगरुञ्‍जेलसम्‍म र उहाँले यो काममा आफ्‍नो महिमा प्राप्त नगरुञ्‍जेलसम्‍म मानिसहरूप्रतिका उहाँका मापदण्डहरू प्रस्तुत गरिरहनुहुन्छ। वास्तवमै, पृथ्वीमा गरिने काम परमेश्‍वरप्रतिको प्रेमद्वारा समाप्तिमा पुग्छ। तसर्थ, परमेश्‍वरले आफ्‍नो काम समाप्त गर्नुभएपछि मात्रै मानिसलाई सबैभन्दा महत्त्वपूर्ण कामको बारेमा सूचित गर्नुहुन्छ। यदि उहाँको काम समाप्त भएको समयमा, उहाँले मानिसलाई मृत्यु दिनुहुन्छ भने, मानिस के हुनेछ, परमेश्‍वर के बन्‍नुहुनेछ, र शैतान के बन्‍नेछ? पृथ्वीमा मानिसको प्रेम प्राप्त गरिएपछि मात्रै “परमेश्‍वरले मानिसलाई जित्‍नुभएको छ” भनेर भन्‍न सकिन्छ। नत्र त, मानिसहरू परमेश्‍वरले मानिसलाई हेप्‍नुहुन्छ भनेर भन्‍नेथे, र परमेश्‍वर लज्‍जित हुनुहुनेथ्यो। परमेश्‍वर कानेखुसीसमेत नगरी आफ्‍नो काम समाप्त गर्ने मूर्ख हुनुहुन्‍न। तसर्थ, जब काम समाप्त हुन लागेको हुन्छ, तब परमेश्‍वरलाई प्रेम गर्नेबारेमा जोस उत्पन्‍न हुन्छ, र परमेश्‍वरलाई प्रेम गर्ने कार्य चर्चाको विषय बन्छ। अवश्य नै, परमेश्‍वरप्रतिको यो प्रेम मानिसद्वारा कलङ्कित हुँदैन; यो त विशुद्ध प्रेम हो, पतिप्रति वफादार पत्‍नीको प्रेम वा पत्रुसको प्रेम जस्तो हो। परमेश्‍वरले अय्यूब र पावलको प्रेम चाहनुहुन्‍न, उहाँ त यहोवाप्रतिको येशूको प्रेम, पिता र पुत्रबीचको प्रेम चाहनुहुन्छ, र त्यो प्रेम हो: “व्यक्तिगत घाटा वा नाफाको बारेमा विचार नगरीकन पिताको बारेमा मात्रै विचार गर्नु, अरू कसैलाई नभई पितालाई मात्रै प्रेम गर्नु, र अरू केही कुरा नमाग्‍नु।” के मानिसले यसो गर्न सक्छ?

यदि हामीले तिमीहरूलाई येशू अर्थात् जो पूर्ण मानवतामा हुनुहुन्‍नथ्यो उहाँले गर्नुभएका कुराहरूसँग तुलना गर्ने हो भने हामीले के विचार गर्नेथ्यौँ? तिमीहरू आफ्नो पूर्ण मानवताको कति हदसम्‍म आइपुगेका छौ? के तिमीहरू येशूले गर्नुभएका कुराहरूको दश भागको एक भाग हासिल गर्न सक्षम छौ? के तिमीहरू परमेश्‍वरको लागि क्रूसमा जान योग्य छौ? के परमेश्‍वरलाई प्रेम गर्ने तिमीहरूको हृदयले शैतानलाई लज्‍जित पार्न सक्छ? अनि मानिसलाई प्रेम गर्ने आफ्नो हृदयलाई तिमीहरूले कत्तिको हटाएका छौ? के यसलाई परमेश्‍वरप्रतिको प्रेमद्वारा प्रतिस्थापन गरिएको छ? के तिमीहरू साँच्‍चै नै परमेश्‍वरप्रतिको प्रेमको खातिर सबै कुरा सहन्छौ? केही क्षणको लागि विगतको समयका पत्रुसको बारेमा विचार गर, त्यसपछि आजका तिमीहरू आफैलाई हेर—यसमा निकै ठूलो भिन्‍नता छ; तिमीहरू परमेश्‍वरको अघि खडा हुन अयोग्य छौ। तिमीहरूभित्र परमेश्‍वरप्रतिको प्रेम बढी छ कि दियाबलसप्रतिको प्रेम बढी छ? यसलाई एकपछि अर्को गरी तराजुको देब्रे र दाहिनेपट्टि राख्‍नुपर्छ, ताकि कुन उच्‍च छ अर्थात् तिमीहरूमा परमेश्‍वरप्रति वास्तवमा कति धेरै प्रेम छ भनेर हेर्न सकियोस्। के तिमीहरू परमेश्‍वरको अघि मर्न योग्य छौ? येशू क्रूसमा उभिन सक्‍नुको कारण के थियो भने, पृथ्वीमा उहाँले गर्नुभएका अनुभवहरू शैतानलाई लज्‍जित पार्नका लागि पर्याप्त थिए, र त्यही कारणले गर्दा मात्रै परमेश्‍वर पिताले उहाँलाई कामको त्यो चरण पूरा गर्न निर्धक्‍कसाथ अनुमति दिनुभयो; यो उहाँले भोग्‍नुभएको कष्ट र परमेश्‍वरलाई प्रेम गर्ने उहाँको हृदयले गर्दा नै भएको थियो। तर तिमीहरू त्यति धेरै योग्य छैनौ। तसर्थ, तिमीहरूले अरू केही पनि गर्नु पर्दैन, केवल निरन्तर अनुभव गर्नुपर्छ र आफ्नो हृदयमा परमेश्‍वरलाई राख्‍ने उपलब्धि हासिल गर्नुपर्छ—के तिमीहरू यो काम पूरा गर्न सक्छौ? यसबाट परमेश्‍वरलाई तैँले कति घृणा गर्छस् र कति प्रेम गर्छस् भन्‍ने कुरा देख्‍न सकिन्छ। परमेश्‍वरले मानिसबाट अति धेरै अपेक्षा गर्नुभएको होइन, बरु मानिसले नै कठिन परिश्रम गर्दैन। के अवस्थाको वास्तविकता यही होइन र? नत्र, तैँले परमेश्‍वरमा प्रेम गर्न योग्य कति धेरै कुरा पत्ता लगाउनेथिइस् र आफूमा कति धेरै घृणास्पद कुरा भेट्टाउनेथिइस्? तैँले यी कुराहरूलाई नजिकबाट नियाल्‍नुपर्छ। स्वर्गहरूमुनिका थोरैले मात्र परमेश्‍वरलाई प्रेम गर्छन् भनेर भन्दा अत्युक्ति हुँदैन—तर के विश्‍वको रेकर्ड तोडेर परमेश्‍वरलाई प्रेम गरी तँ अग्रगामी बन्‍न सक्छस्? परमेश्‍वरले मानिसबाट केही पनि माग्‍नुहुन्‍न। के मानिसले यसको लागि उहाँलाई केही आदर दिन सक्दैन र? के तैँले यो कुरासमेत हासिल गर्न सक्दैनस्? भन्‍नुपर्ने अरू के नै छ र?


अध्याय ४६

यी सबै वचनमध्ये, आजका वचनहरूभन्दा अविस्मरणीय अरू कुनै छैन। परमेश्‍वरका वचनहरूले पहिले मानिसका स्थितिहरूलाई खुलासा गर्थे वा स्वर्गका रहस्यहरू खोल्थे, तर यो वर्तमान वाणी विगतका वाणीहरू जस्तो छैन। यसले गिल्ला वा व्यङ्ग्य गर्दैन, बरु यो त पूर्ण रूपमा अप्रत्याशित कुरा हो: यो त परमेश्‍वर भुइँमा बसेर मानिसहरूसँग शान्त रूपमा कुराकानी गर्नु हो। उहाँको उद्देश्य के हो? परमेश्‍वरले “आज, मैले ब्रह्माण्डहरूमाथि नयाँ काम सुरु गरेको छु, जसले पृथ्वीका मानिसहरूलाई नयाँ सुरुवात गर्न लगाएको छ र तिनीहरू सबैलाई मेरो घरबाट निस्कन भनेको छ। अनि मानिसहरू सधैँ आनन्दमा लिप्त हुन मन पराउने हुनाले, म तिनीहरूलाई अलि बढी आत्मसंयम देखाउन, र सधैँ मेरो काममा बाधा नदिन सल्लाह दिन्छु।” भनेर भन्नुहुँदा, तँ के देख्छस्? अनि परमेश्‍वरले भन्ने गर्नुभएको यो “नयाँ सुरुवात” के हो? परमेश्‍वरले मानिसहरूलाई जान सल्लाह दिँदै पहिले पनि यस्तै वचनहरू बोल्नुभएको छ, तर परमेश्‍वरको मूल अभिप्रायअनुसार, ती वचनहरू मानिसहरूको आस्थाको परीक्षा गर्न प्रयोग गरिएका थिए। त्यसोभए, आज उहाँ फरक लबजमा बोल्नुहुँदा सच्चा भइरहनुभएको छ कि झूटो? पहिले, मानिसहरूलाई परमेश्‍वरले बोल्ने गर्नुभएका परीक्षाहरूबारे थाहा थिएन। सेवाकर्ताहरूको कामको चरणमार्फत मात्रै परमेश्‍वरका परीक्षाहरू तिनीहरूको आँखाले देखे र तिनीहरूले व्यक्तिगत रूपमा अनुभव गरे। यसरी, त्यस समयदेखि, पत्रुसका सयौँ परीक्षाको उदाहरणका कारण, मानिसहरू अक्सर “यो परमेश्‍वरबाट आएको परीक्षा हो” भन्‍ने सोचाइको विचलनमा परेका छन्। यसबाहेक, परमेश्‍वरका वचनहरूमा बोलिएका निकै कम कुरा मानिसहरूमाथि ठोस तथ्यका रूपमा आएका छन्। यसरी, मानिसहरू परमेश्‍वरका परीक्षाहरूका बारेमा अन्धविश्‍वासहरूमा झन्-झन् गहिरो गरी डुबेका छन्, त्यसैले परमेश्‍वरद्वारा बोलिएका सबै वचनमा, तिनीहरूले यसलाई कहिल्यै परमेश्‍वरद्वारा गरिएका तथ्यहरूको काम हो भनेर विश्‍वास गरेका छैनन्; बरु, तिनीहरूले परमेश्‍वर अरू केही काम नभएर मानिसहरूको परीक्षा गर्न विशेष रूपमा वचनहरू प्रयोग गरिरहनुभएको छ भन्‍ने विश्‍वास गरेका छन्। यस्ता आशारहित तर आशाजनक पनि देखिने परीक्षाहरूबीच नै मानिसहरूले पछ्याएका छन्, र त्यसैले परमेश्‍वरले “बाँकी रहने सबैले प्रकोपको सामना गर्ने सम्भावना धेरै छ” भन्नुभएपछि पनि मानिसहरूले ध्यानपूर्वक पछ्याएका छन्, र छोडेर जाने कुनै अभिप्राय देखाएका छैनन्। मानिसहरूले यस्ता भ्रमहरूबीच पछ्याएका छन्, र तिनीहरूमध्ये कसैले पनि कुनै आशा नभएको भनी निश्‍चित हुने आँट गरेको छैन—यो परमेश्‍वरको विजयको प्रमाणकै पाटो हो। परमेश्‍वरको दृष्टिकोणले उहाँ आफूलाई सेवा प्रदान गर्न यावत् थोकलाई परिचालन गर्नुहुन्छ, र यो मानव भ्रमको सदुपयोग गरेर परमेश्‍वर कुनै पनि समय वा स्थानमा उहाँलाई नछोड्न तिनीहरूलाई बाध्य पार्नुहुन्छ भन्‍ने देखाउँछ। त्यसैले यस चरणको दौरान मानिसहरूका असिद्ध मनसायहरूमार्फत नै परमेश्‍वर तिनीहरूलाई उहाँका लागि एक चरणको गवाही दिन लगाउनुहुन्छ, र यसैमा “मैले मानिसहरूको एउटा हिस्सा प्राप्त गरेको छु” भन्ने परमेश्‍वरका वचनहरूको गहिरो अर्थ निहित छ। शैतान अवरोधहरू निम्त्याउन मानिसका मनसायहरू प्रयोग गर्छ, जबकि परमेश्‍वर सेवा प्रदान गर्न मानिसका मनसायहरू प्रयोग गर्नुहुन्छ—“मानिसहरू सुटुक्क भित्र पस्न सकिने कल्पना गर्छन्, तर जब तिनीहरू मलाई आफ्ना नक्कली प्रवेश अनुमति पत्रहरू दिन्छन्, म तिनीहरूलाई त्यहीँको त्यहीँ अग्निकुण्डमा फ्याँकिदिन्छु, अनि आफ्नै ‘रगत-पसिना’ ज्वालामा देखेर, तिनीहरू आशा गुमाउँछन्” भन्ने परमेश्‍वरका वचनहरूको साँचो अर्थ यही हो। परमेश्‍वर आफूलाई सेवा प्रदान गर्न यावत् थोकलाई परिचालन गर्नुहुन्छ, त्यसैले उहाँ मानिसका विभिन्न रायबाट पन्छिनुहुन्न, बरु निर्धक्क भएर मानिसहरूलाई जान भन्नुहुन्छ; यो परमेश्‍वरको कामको अद्भुतता र बुद्धि हो—इमानदार वचनहरू र विधिलाई जोडेर एउटै बनाउनु, मानिसहरूलाई रिँगटा लागेको र अलमल्ल अवस्थामा छाड्नु। यसबाट के देख्न सकिन्छ भने, परमेश्‍वर साँच्चै नै मानिसहरूलाई उहाँको घरबाट निस्कन भनिरहनुभएको छ, यो कुनै प्रकारको परीक्षा होइन, र यही अवसर प्रयोग गरेर परमेश्‍वर यसो भन्नुहुन्छ: “तर म मानिसहरूलाई तिनीहरू आशिष्‌हरू प्राप्त गर्न असफल हुँदा कसैले पनि मेरो बारेमा गुनासो गर्न पाउनेछैन भनेर पनि भन्छु।” परमेश्‍वरका वचनहरू सत्यता र झूटका मिश्रण हुन्, र कसैले पनि तिनलाई छर्लङ्गै देख्न सक्दैन; तैपनि परमेश्‍वर यो अवसर प्रयोग गरेर मानिसहरूलाई स्थिर बनाउनुहुन्छ, तिनीहरूको जाने चाहना हटाउनुहुन्छ। यसरी, यदि कुनै दिन तिनीहरू श्रापित भए भने, मानिसहरूले “सुन्दा अप्रिय लाग्ने वचनहरू नै असल हुन्छन्” भनेर भनेझैँ, तिनीहरूलाई परमेश्‍वरका वचनहरूद्वारा पूर्वचेतावनी दिइएको हुनेछ। आज, मानिसहरू पूर्ण निष्कपटताका साथ परमेश्‍वरलाई प्रेम गर्छन्, त्यसैले साँचो कि झूटो भनेर छुट्याउन नसकेका वचनहरूमा, तिनीहरू विजय गरिए र परमेश्‍वरलाई प्रेम गर्न पुगे, त्यही कारणले नै परमेश्‍वरले भन्नुभयो: “मैले मेरो महान् कार्य पूरा गरिसकेको छु।” जब परमेश्‍वर “म तिनीहरूले बाँच्ने आफ्नै बाटो भेट्टाउने आशा गर्छु। यसमा म शक्तिहीन छु” भनेर भन्नुहुन्छ, यो परमेश्‍वरले यी सबै वचन बोल्नुभएको वास्तविकता हो—तैपनि मानिसहरू त्यस्तो सोच्दैनन्; बरु, तिनीहरूले सधैँ परमेश्‍वरका वचनहरूलाई अलिकति पनि ध्यान नदिई पछ्याएका छन्। यसरी, जब परमेश्‍वर “भविष्यमा, हामीबीच उप्रान्त कुनै कुराकानी हुनेछैन, हामीसँग कुरा गर्नका लागि उप्रान्त कुनै विषय रहनेछैन, र हामी उप्रान्त एक-अर्कालाई हस्तक्षेप गर्नेछैनौँ, बरु सबै जना आ-आफ्नै बाटो लाग्नेछौँ” भनेर भन्नुहुन्छ, तब यी वचनहरू वास्तविकता हुन्, र यी अलिकति पनि दूषित छैनन्। मानिसहरूले जेसुकै सोचे पनि, परमेश्‍वरको यस्तै “समझहीनता” हुन्छ। परमेश्‍वरले शैतानको अगाडि गवाहीको यो चरण दिइसक्नुभएको छ, र परमेश्‍वरले सबै मानिसलाई कुनै पनि समय वा स्थानमा अवश्यै उहाँलाई छोडेर जान नदिने भन्नुभएको छ—त्यसैले कामको यो चरण पूरा भएको छ। मानिसहरूले जेसुकै गुनासो गरे पनि परमेश्‍वर त्यसलाई ध्यान दिनुहुन्न, तैपनि परमेश्‍वरले अग्रिम रूपमा बोलिसक्नुभएको छ, त्यसैले मानिसहरू लाचार छन्, आफ्नो रिसलाई दबाउन र चुप लाग्न बाध्य भएका छन्। परमेश्‍वर र शैतानबीचको लडाइँ पूर्ण रूपमा मानिसमा आधारित छ। मानिसहरूको कुनै स्वायत्तता हुँदैन; तिनीहरू पूर्ण रूपमा कठपुतली हुन्, जबकि पर्दा पछाडिबाट सबै कुरा नियन्त्रण गर्ने भनेको परमेश्‍वर र शैतानले हो। जब परमेश्‍वर मानिसहरूलाई उहाँका लागि साक्षी दिन प्रयोग गर्नुहुन्छ, तब उहाँ मानिसहरूलाई उहाँका लागि सेवा प्रदान गर्न प्रयोग गर्न आफूले सोच्न सक्ने सबै कुरा, हरसम्भव कुरा गर्नुहुन्छ, जसले गर्दा मानिसहरू शैतानको चालबाजीमा पर्छन्, र त्यसमाथि, परमेश्‍वरद्वारा निर्देशित हुन्छन्। अनि जब परमेश्‍वरले दिइयोस् भनेर चाहनुभएको गवाही दिइएको हुन्छ, तब उहाँ मानिसहरूलाई एक छेउमा मिल्काइदिनुहुन्छ र तिनीहरूलाई कष्टमा छोडिदिनुहुन्छ, तर तिनीहरूसँग उहाँको कुनै सरोकार नभएको जस्तो नाटक गर्नुहुन्छ। जब उहाँलाई फेरि मानिसहरूलाई प्रयोग गर्ने इच्छा लाग्छ, तब उहाँ तिनीहरूलाई फेरि एकपटक उठाउनुहुन्छ र प्रयोगमा ल्याउनुहुन्छ, र मानिसहरू यसबारे अलिकति पनि सचेत हुँदैनन्। तिनीहरू केवल आफ्नो मालिकले चाहेअनुसार प्रयोग गरिने गोरु वा घोडाजस्तै हुन्, र तिनीहरूमध्ये कसैको पनि कुनै व्यक्तिगत स्वायत्तता हुँदैन। यो सुन्दा अलि दुःखद लाग्ला, तर मानिसहरूसँग कुनै स्वायत्तता होस् वा नहोस्, परमेश्‍वरलाई सेवा प्रदान गर्नु भनेको सम्मानको कुरा हो, निराश हुनुपर्ने विषय होइन। यस्तो लाग्छ, मानौँ परमेश्‍वरले यसरी नै काम गर्नुपर्छ। के सर्वशक्तिमान्‌को आवश्यकता पूरा गर्न सक्नु गर्व गर्नुपर्ने विषय होइन र? त्यसोभए, तँलाई के लाग्छ? के तैँले कहिल्यै परमेश्‍वरका लागि सेवा प्रदान गर्ने सङ्कल्प तय गरेको छस्? के तँलाई अझै पनि आफ्नो स्वतन्त्रताको खोजीमा अलिकति शक्ति प्रयोग गर्ने इच्छा भएको हुन सक्छ?

जे भए पनि, परमेश्‍वरले गर्ने सबै कुरा असल र अनुकरणीय छन्, अनि मानिस र परमेश्‍वर, आखिर, फरक हुन्। यस आधारमा, परमेश्‍वरले तेरो प्रेमको कुनै वास्ता गर्नुहोस् वा नगर्नुहोस्, तैँले परमेश्‍वरलाई मानव हृदयले प्रेम गर्नुपर्छ। परमेश्‍वरका वचनहरूले परमेश्‍वरको हृदयभित्र ठूलो दुःख पनि छ भन्‍ने देखाउँछन्। परमेश्‍वरका वचनहरूका कारणले मात्रै मानिसहरूलाई शोधन गरिन्छ। तैपनि यो काम, आखिर, हिजो भएको थियो—त्यसोभए, परमेश्‍वरले अब ठ्याक्कै के गर्नुहुनेछ? यो आजसम्म एउटा रहस्य नै रहेको छ, त्यसैले मानिसहरू यसलाई बुझ्न वा बोध गर्न असमर्थ छन्, र परमेश्‍वरले जस्तो सङ्गीत बजाउनुहुन्छ त्यसको धूनमा गाउन मात्र सक्छन्। त्यसो हुँदाहुँदै पनि, परमेश्‍वरले भन्ने सबै कुरा वास्तविक हुन्, र ती सबै साकार हुन्छन्—यसमा कुनै शङ्का छैन!


भाग तीन: 

मण्डलीहरूमाझ हिँड्ने क्रममा ख्रीष्‍टले दिनुभएका वचनहरू

(जुन १९९२ देखि मार्च २३, २०१० सम्म)


परिचय

परमेश्‍वरका वचनहरूको यस भागमा जम्मा चार खण्डहरू छन् जुन सबै ख्रीष्टले जून १९९२ र मार्च २३, २०१० को बीचमा व्यक्त गर्नुभएको थियो। तीमध्ये अधिकांश ख्रीष्टले मण्डलीहरूमा यात्रा गर्नुभएको बेलाको उहाँका प्रवचनहरूको रेकर्डिङ र सङ्गतिहरूमा आधारित छन्। तिनलाई कुनै पनि प्रकारले हेरफेर गरिएका छैनन्, न त तिनलाई पछि ख्रीष्टले नै परिवर्तन गर्नुभयो। बाँकी खण्डहरू ख्रीष्टले व्यक्तिगत रूपमा नै लेख्नुभएको हो (जब ख्रीष्टले लेख्नुहुन्छ, उहाँले सोचविचार गर्न नरोकी वा कुनै सम्पादन नगरी एउटै बसाइँमा लेख्नुहुन्छ, र उहाँका वचनहरू पूर्ण रूपमा पवित्र आत्माको अभिव्यक्ति हुन्, जसमा कुनै शङ्का छैन) हो। यी दुई प्रकारका वाणीहरूलाई अलग गर्नुको सट्टा, हामीले ती व्यक्त गरिएको मूल क्रममा नै तिनलाई एकैसाथ प्रस्तुत गरेका छौं; यसले हामीलाई उहाँको वाणीहरूको पूर्णताबाट परमेश्‍वरको कामका चरणहरू देख्ने र उहाँले प्रत्येक चरणमा कसरी काम गर्नुहुन्छ सो बुझ्ने तुल्याउँछ, जुन परमेश्‍वरको कामका चरणहरू र परमेश्‍वरको बुद्धिसम्बन्धी मानिसहरूको ज्ञानको निम्ति फाइदाजनक छ।

“मण्डलीहरूमा हिँड्ने क्रममा ख्रीष्‍टले दिनुभएका वचनहरू १” को सुरुका आठ अध्यायलाई सामूहिक रूपमा “मार्ग” भनी उल्‍लेख गरिन्छ—तीचाहिँ ख्रीष्ट मानिसको समानतामा बराबर उभिने क्रममा उहाँले बोल्नुभएका वचनहरूको सानो भाग हुन्। तिनमा रहेको स्पष्ट फिकापनको बाबजुद पनि ती परमेश्‍वरको प्रेम र मानवजातिको निम्ति उहाँको वास्ताले भरिपूर्ण छन्। योभन्दा पहिले, परमेश्‍वर तेस्रो स्वर्गको दृष्टिकोणबाट बोल्नुभयो, जसले उहाँ र मानिसको बीचमा ठूलो दूरी निर्माण गर्‍यो, र मानिसहरूलाई परमेश्‍वरको सामु जान भयभीत बनायो, उहाँसँग तिनीहरूका आफ्नो जीवनका लागि बिन्ती गर्ने कुरा त परै जाओस्। त्यसकारण “मार्ग” मा परमेश्‍वरले मानिससँग उसकै बराबरी भई बोल्नुभयो र मार्गको दिशा देखाउनुभयो, यसरी परमेश्‍वरसितको मानिसको सम्बन्धलाई यसको मूल अवस्थामा पुनर्स्थापित गर्नुभयो; मानिसहरूले त्यस उप्रान्त परमेश्‍वरले अझै पनि बोल्ने तरिका प्रयोग गरिरहनुभएको छ कि छैन भनी शङ्का गरेनन्, र त्यस उप्रान्त मृत्युको परीक्षादेखि डराउन छोडे। परमेश्‍वर तेस्रो स्वर्गबाट पृथ्वीमा ओर्लिनुभयो, मानिसहरू आगो र गन्धकको कुण्डबाट परमेश्‍वरको सिंहासनको अगि आए, तिनीहरूले “सेवा-कर्ताहरू” को उपाधिको प्रेतलाई फालिदिए र नवजात बाछोहरूले झैं तिनीहरूले औपचारिक रूपमा परमेश्‍वरका वचनहरूको बप्तिस्मा ग्रहण गरे। तब मात्र परमेश्‍वरले तिनीहरूसँग घनिष्ठ रूपमा कुरा गर्न र तिनीहरूलाई जीवन प्रदान गर्ने काम अझ बढी गर्न सक्‍नुभयो। परमेश्‍वरले आफैलाई एक मानिसको रूपमा नम्र तुल्याउनुको उद्देश्य मानिसहरूको नजिक हुनु, उनीहरू र उहाँ बीचको दूरी कम गर्नु, मानिसहरूको मान्यता र भरोसा प्राप्त गर्नु, र मानिसहरूलाई जीवनको पछि लाग्न र परमेश्‍वरको पछि लाग्‍न सङ्कल्‍प गर्ने प्रेरणा दिनु थियो। “मार्ग” का आठ वटा अध्यायहरूलाई यस्ता कुञ्जीहरूको रूपमा बुझ्न सकिन्छ जसद्वारा परमेश्‍वरले मानिसहरूका हृदयको ढोका खोल्नुहुन्छ, र ती सबै एकसाथ मिलेर चिनी दलिएको चक्‍की बन्छ, जुन चक्‍की उहाँले मानिसलाई दिनुहुन्छ। परमेश्‍वरले यो कार्य गर्नुभयो भने मात्र मानिसले परमेश्‍वरले बारम्बार दिनुभएको शिक्षा र हप्कीहरूमा राम्ररी ध्यान दिन सक्छन्। यो भन्न सकिन्छ, कि यसपछि मात्र परमेश्‍वरले यो वर्तमान कामको चरणमा आधिकारिक रूपले जीवन प्रदान गर्ने र सत्य व्यक्त गर्ने काम थाल्नुभयो, यसरी उहाँले यी विषयहरूमा बोल्दैजानुभयो: “विश्‍वासीहरूले कस्तो दृष्टिकोण राख्‍नुपर्छ” र “परमेश्‍वरको कामका पाइलाहरूको सम्‍बन्धमा”…। के त्यस्तो विधिले परमेश्‍वरको ज्ञान र उहाँको गहन अभिप्रायहरूलाई देखाउँदैनन् र? यो ख्रीष्टले गर्नुहुने जीवनको प्रबन्धको सुरुआत हो, त्यसैले यी सत्यताहरू त्यसपछिका खण्डहरूभन्दा केही सतही छन्। यसको पछाडि रहेको सिद्धान्त एकदम सरल छ: परमेश्‍वरले मानवजातिको आवश्यकता अनुसार काम गर्नुहुन्छ। उहाँले अन्धाधुन्ध काम गर्नुहुन्न वा बोल्नुहुन्न; परमेश्‍वरले मात्र मानवजातिका आवश्यकताहरू पूर्ण रूपमा बुझ्नुहुन्छ, र अरू कसैमा पनि मानिसप्रति यति ठूलो प्रेम र बुझाइ छैन।

“काम र प्रवेश,” मा एकदेखि दशसम्मका वाणीहरूमा, परमेश्‍वरका वचनहरू एउटा नयाँ चरणमा प्रवेश गर्छन्। फलस्वरूप, यी भनाइहरू सुरुमा राखिएका छन्। त्यसपछि, “मण्डलीहरूमा हिँड्ने क्रममा ख्रीष्‍टले दिनुभएका वचनहरू २” अस्तित्वमा आयो। यस चरणको अवधिमा, परमेश्‍वरले उहाँका अनुयायीहरूबाट अझ विस्तृत मागहरू गर्नुभयो, त्यस्ता मागहरू जसमा मानिसहरूको जीवनशैली, उनीहरूको क्षमताबाट के माग गरिन्छ, आदि कुराको ज्ञान सामेल छ। यी मानिसहरूले परमेश्‍वरको पछि लाग्ने दृढ संकल्‍प गरेका हुनाले, र तिनीहरूमा अब परमेश्‍वरको पहिचान र अस्तित्वको बारेमा कुनै शङ्का नभएकोले, परमेश्‍वरले सृष्टिदेखि आजको दिनसम्म उहाँको कामको भित्री सत्यताको बारेमा सङ्गति गर्दै, बाइबलको पछाडिको सत्यता प्रकट गर्दै र तिनीहरूलाई परमेश्‍वरको देहधारणको वास्तविक महत्त्वबारे सिकाउँदै तिनीहरूसँग औपचारिक रूपमा आफ्नै परिवारका सदस्यहरूलाई जस्तो व्यवहार गर्न थाल्नुभयो। यस खण्डमा उल्‍लेख गरिएका परमेश्‍वरका वाणीहरूले मानिसहरूलाई परमेश्‍वरको अस्तित्व र उहाँको कामको सारको बारेमा अझ राम्रो बुझाइ प्रदान गर्‍यो, र तिनीहरूले परमेश्‍वरको मुक्तिबाट प्राप्त गरेको कुरा बितेका युगहरूमा अगमवक्ताहरू र प्रेरितहरूले प्राप्त गरेको कुराभन्दा धेरै असल छ भनी बुझायो। परमेश्‍वरका वचनहरूको प्रत्येक पङ्क्तिबाट, तपाईंले उहाँको ज्ञानको स-साना कुराहरू, साथै उहाँको इमानदारी प्रेम र मानिसप्रतिको चासो बुझ्न सक्‍नुहुन्छ। ती वचनहरू व्यक्त गर्नु बाहेक परमेश्‍वरले एक-एक गर्दै मानिसहरूका पहिलेका धारणहरू र भ्रमहरू, मानिसहरूले पहिले कहिल्यै कल्‍पना नगरेका कुराहरू, साथै मानिसहरूले भविष्यमा हिँड्नु पर्ने मार्गलाई पनि सार्वजनिक रूपमा प्रकट गर्नुभयो। सायद, मानिसले अनुभव गर्न सक्ने संकीर्ण “प्रेम” यही हो! आखिर, परमेश्‍वरले मानिसहरूलाई तिनीहरूलाई चाहिने सबै थोकहरू दिइसक्नुभएको थियो, र कुनै कुरा बाँकी नराखी वा बदलीमा केही नमागी तिनीहरूले मागेका थोकहरू पनि दिनुभएको थियो।

यस खण्डका विशेष अध्यायहरू बाइबलबारे परमेश्‍वरका स्पष्टीकरणहरूसँग सम्बन्धित छन्। बाइबल केही हजार वर्षदेखि मानव इतिहासको एउटा हिस्सा रहिआएको छ। यसबाहेक, मानिसहरू यसलाई परमेश्‍वरजस्तै मान्छन्, यहाँसम्म कि आखिरी दिनहरूमा, तिनीहरू यसलाई परमेश्‍वरको स्थान लिन प्रयोग गर्छन्, जसलाई परमेश्‍वर अत्यन्तै घृणा गर्नुहुन्छ। तसर्थ, परमेश्‍वरले आफ्नो फुर्सदको समयमा बाइबलको पछाडिको वास्तविक कथा र बाइबलको उत्पत्तिबारे स्पष्ट पार्न बाध्य महसुस गर्नुभयो; यदि उहाँले यसो नगर्नुभएको भए, बाइबलले मानिसहरूको हृदयमा परमेश्‍वरको स्थान ओगटिरहनेथियो अनि मानिसहरूले परमेश्‍वरका कार्यहरूलाई मापन गर्न र दोषी ठहराउन बाइबलका वचनहरू प्रयोग गर्नेथिए। परमेश्‍वरले बाइबलको सार, संरचना र त्रुटिहरूलाई व्याख्या गरेर कुनै पनि हालतमा बाइबलको अस्तित्वलाई इन्कार गरिरहनुभएको थिएन, न त त्यसलाई दोषी नै ठहराइरहनुभएको थियो; बरु, उहाँ बाइबलको मौलिक रूपलाई पुनर्स्थापित गर्न, बाइबलप्रति मानिसहरूमा भएका भ्रामक बुझाइहरूलाई सम्बोधन गर्न र सबैलाई बाइबलको सही दृष्टिकोण दिन उचित, सुहाउँदो व्याख्या प्रदान गर्दै हुनुहुन्थ्यो, ताकि आइन्दा तिनीहरूले बाइबलको आराधना नगरून् र आइन्दा तिनीहरू नहराऊन्; अर्थात्, ताकि आइन्दा तिनीहरूले बाइबलप्रतिको आफ्नो अन्धविश्‍वासलाई परमेश्‍वरमाथिको विश्‍वास र परमेश्‍वरको आराधना ठान्ने गल्ती नगरून् अनि तिनीहरू यसको साँचो पृष्ठभूमि र त्रुटिहरूको सामना गर्नसमेत नडराऊन्। मानिसहरूले बाइबलको शुद्ध बुझाइ प्राप्त गरेपछि, तिनीहरूले निसङ्कोच यसलाई पन्छाउन र बहादुरीका साथ परमेश्‍वरका नयाँ वचनहरू स्वीकार गर्न सक्छन्। यी केही अध्यायमा परमेश्‍वरको लक्ष्य यही हो। यहाँ परमेश्‍वरले मानिसहरूलाई बताउन चाहेको सत्यता के हो भने कुनै पनि सिद्धान्त वा तथ्यले परमेश्‍वरको वर्तमान काम र वचनहरूको स्थान लिन सक्दैन र कुनै पनि कुरा परमेश्‍वरको स्थान ओगट्न सक्दैन। यदि मानिसहरू बाइबलको पासोबाट उम्कन सकेनन् भने, तिनीहरू कहिल्यै परमेश्‍वरसामु आउन सक्नेछैनन्। यदि तिनीहरू परमेश्‍वरसामु आउन चाहन्छन् भने, तिनीहरूले पहिले उहाँलाई प्रतिस्थापित गर्न सक्ने कुनै पनि कुरालाई आफ्नो हृदयबाट पखाल्नैपर्छ; त्यसपछि तिनीहरू परमेश्‍वरका लागि सन्तोषजनक हुनेछन्। परमेश्‍वरले यहाँ बाइबलको मात्र व्याख्या गर्नुभए पनि, के नबिर्स भने बाइबलबाहेक मानिसहरूले साँचो रूपमा आराधना गर्ने अरू भ्रामक कुरा धेरै छन्; तिनीहरूले आराधना नगर्ने कुराहरू भनेका ती मात्र हुन् जुन साँच्चै परमेश्‍वरबाट आउँछन्। मानिसहरूले परमेश्‍वरमा विश्‍वास गर्दा र उहाँका वचनहरू स्वीकार गर्दा गलत मार्ग नलिऊन् र तिनीहरू फेरि चरम सीमामा नपुगून् र अन्योलको सिकार नबनून् भनी सम्झाउन परमेश्‍वर बाइबललाई एक उदाहरणका रूपमा मात्र प्रयोग गर्नुहुन्छ।

परमेश्‍वरले मानिसलाई प्रदान गर्नुहुने वचनहरू सतहबाट गहनतातर्फ बढ्छ। उहाँका भनाइहरूका विषयहरू मानिसहरूका बाहिरी आचरण र कार्यहरूबाट तिनीहरूको भ्रष्ट स्वभावतिर बढ्छन्, जहाँबाट परमेश्‍वरले आफ्नो भाषाको भालाको टुप्पोले मानिसको आत्माको सबैभन्दा गहिरो भागमा ताक्नुहुन्छ: तिनीहरूको सारमा। “मण्डलीहरूमा हिँड्ने क्रममा ख्रीष्‍टले दिनुभएका वचनहरू ३” व्यक्त गरिएको अवधिमा, परमेश्‍वरका भनाइहरूले मानिसको सार र पहिचान र वास्तविक व्यक्ति बन्‍नुको अर्थ के हो लाई जोड दिन्छ—मानिसको जीवन प्रवेशसम्बन्धी यी गहन सत्यता र आवश्यक प्रश्नहरूलाई। अवश्य, “मण्डलीहरूमा हिँड्ने क्रममा ख्रीष्‍टले दिनुभएका वचनहरू १,” मा परमेश्‍वरले मानिसलाई प्रदान गर्नुभएका सत्यताहरूलाई विचार गर्दा, “मण्डलीहरूमा हिँड्ने क्रममा ख्रीष्‍टले दिनुभएका वचनहरू ३” भन्‍ने विषयवस्तु तुलनात्मक रूपले अति नै गहन छ। यस खण्डका वचनहरूले मानिसका भविष्यको बाटो र तिनीहरू कसरी सिद्ध बनाइन सक्छन् भन्‍ने विषयमा बताउँछ; तिनले मानवजातिको भविष्यको गन्तव्यलाई, र परमेश्‍वर र मानिस कसरी एकसाथ विश्राममा प्रवेश गर्नेछन् सो कुरालाई पनि छुन्छन्। (यो भन्न सकिन्छ, आजको दिनसम्‍म परमेश्‍वरले मानिसहरूलाई तिनीहरूको सार, तिनीहरूका मिसन र तिनीहरूका गन्तव्यको सम्बन्धमा व्यक्त गर्नुभएका वचनहरू हुन्, जुन बुझ्न अति नै सजिलो छ)। परमेश्‍वर यो आशा गर्नुहुन्छ कि यी वचनहरू पढ्ने मानिसहरू ती हुन् जसले आफूलाई मानवीय धारणा र कल्पनाबाट अलग राखेका छन्, जो आफ्ना हृदयको गहिराइमा परमेश्‍वरको हरेक वचनलाई शुद्ध रूपमा बुझ्न सक्षम छन्। यसबाहेक, उहाँ यो आशा गर्नुहुन्छ, कि यी वचनहरू पढ्ने सबैले उहाँका वचनहरूलाई सत्य, मार्ग र जीवनको रूपमा लिन सकून् र तिनीहरूले परमेश्‍वरलाई हलकासाथ नलिऊन् वा उहाँसित खुसामदी नगरून्। यदि मानिसहरूले परमेश्‍वरलाई जाँच्ने वा परीक्षण गर्ने मनोवृत्तिका साथ यी वचनहरू पढ्छन् भने तिनीहरूका निम्ति ती वाणीहरू बन्द पुस्तकजस्तो लाग्नेछ। सत्यको पछि लाग्‍नेहरू, परमेश्‍वरलाई पछ्याउन दृढ संकल्‍प गर्नेहरू, र उहाँप्रति रत्तीभर पनि शङ्का नगर्नेहरू मात्रै यी वचनहरू स्वीकार्न योग्यका हुन्छन्।

“मण्डलीहरूमा हिँड्ने क्रममा ख्रीष्‍टले दिनुभएका वचनहरू ४” ईश्‍वरीय वाणीको अर्को श्रेणी हो जुन “सम्पूर्ण ब्रह्माण्डलाई परमेश्‍वरका वचनहरू” पछि आउँछ। यस खण्डमा परमेश्‍वरका उपदेशहरू, शिक्षाहरू र इसाई सम्प्रदायहरूका मानिसहरूलाई दिइएका प्रकाशहरू समावेश छन्, जस्तै: “तैँले येशूको आत्मिक शरीरलाई देख्दासम्ममा, परमेश्‍वरले स्वर्ग र पृथ्वीलाई नयाँ बनाइसक्‍नुभएको हुनेछ,” “ख्रीष्ट अनुरूप नभएकाहरू निश्‍चय नै परमेश्‍वरका विरोधीहरू हुन्।” यसमा मानवजातिबाट परमेश्‍वरले गर्नुभएका विशेष मागहरू पनि समावेश छ, जस्तै: “तेरो गन्तव्यका लागि पर्याप्त असल कार्यहरू तयार गर्,” “तीन अर्तीहरू,” “अपराधले मानिसलाई नर्कतर्फ डोर्याउनेछ।” धेरै पक्षहरूलाई समेटिएका छन्, जस्तै सबै प्रकारका मानिसहरूका लागि दिइने प्रकाशहरू र दण्डहरू अनि परमेश्‍वरलाई कसरी चिन्‍ने सम्‍बन्धी वचनहरू। यो भन्न सकिन्छ, कि यो खण्ड परमेश्‍वरले मानवजातिलाई गर्नुहुने न्यायको मुख्य भाग हो। परमेश्‍वरका वाणीहरूको यस खण्डको सबैभन्दा अविस्मरणीय भाग भनेको, जब परमेश्‍वरले आफ्नो कामको पर्दा बन्द गर्न लाग्नुभएको थियो, तब उहाँले मानिसको हड्डीको मासीमा अर्थात् उसको केन्द्रमा के छ त्यो खुलस्त गर्नुभएको कुरा नै हो: विश्‍वासघात। उहाँको उद्देश्य मानिसहरूले अन्त्यसम्‍मै निम्न तथ्यहरू जानून्, र त्यसको छाप तिनीहरूका हृदयको गहिराइमा राखून् भन्‍ने हो: तपाईंले जति लामो समयदेखि परमेश्‍वरलाई पछ्याउनुभएको भए पनि, तपाईंको स्वभावले अझै पनि परमेश्‍वरलाई धोका दिन्छ। अर्को शब्दमा, परमेश्‍वरलाई धोका दिनु मानिसको स्वभाव नै हो, किनभने मानिसहरूले आफ्नो जीवनमा पूर्ण परिपक्वता प्राप्त गर्न सक्दैन, र तिनीहरूका स्वभावमा सापेक्षिक परिवर्तन मात्र हुन सक्छ। “विश्‍वासघात (१)” र “विश्‍वासघात (२),” यी दुई अध्यायहरूले मानिसहरूलाई ठूलो प्रहार गर्ने भए पनि, ती साँच्चै मानिसहरूलाई परमेश्‍वरले दिनुभएका सबैभन्दा विश्‍वासयोग्य र परोपकारी चेतावनी हुन्। जब मानिसहरू आत्मसन्तुष्टि र स्व-अभिमान हुन्छन्, तब यी दुई अध्यायहरू पढेपछि कम्तीमा पनि तिनीहरूले आफ्नो दुष्ट कार्यहरूको जाँच गर्छन्, र तिनीहरू शान्त हुन्छन्। यी दुई अध्यायद्वारा परमेश्‍वरले सबै मानिसलाई के कुरा स्मरण गराउनुहुन्छ भने, तपाईंको जीवन जति नै परिपक्व भए पनि, तपाईंको जीवनका अनुभवहरू जति नै गहिरा भए पनि, तपाईंको आत्मविश्‍वास जति नै ठूलो भए पनि, तपाईं जुनसुकै ठाउँमा जन्‍मनुभएको भए पनि र तपाईं जतातिर गइरहनुभएको भए पनि, परमेश्‍वरलाई धोका दिने तपाईंको स्वभाव कुनै पनि समय र कुनै पनि ठाउँमा प्रकट हुनसक्छ। परमेश्‍वरले हरेक व्यक्तिलाई यो कुरा बताउन चाहनुहुन्छ: परमेश्‍वरलाई धोका दिनु हरेक व्यक्तिको जन्‍मजात प्रकृति हो। अवश्य, यी दुई अध्यायहरू व्यक्त गर्ने कार्यमा परमेश्‍वरको उद्देश्यभनेको मानवजातिलाई हटाउने वा दोषी ठहऱ्याउने बहाना खोज्नु होइन, तर मानिसलाई मानव प्रकृतिको बारेमा अझ सजग गराउनु हो, ताकि तिनीहरू परमेश्‍वरको अगुवाइ प्राप्त गर्न हरसमय परमेश्‍वरको अगाडि होसियारीसाथ जिउन सकून्, जसले तिनीहरूलाई परमेश्‍वरको उपस्थिति गुमाउने र कहिल्यै नफर्कने बाटोमा खुट्टा राख्नबाट जोगाउनेछ। परमेश्‍वरलाई पछ्याउने सबैका लागि यी दुई अध्याय चेताउनीको घण्टी हो। आशा छ, मानिसहरूले परमेश्‍वरको गहन अभिप्रायहरूलाई बुझ्नेछन्; आखिर, यी वचनहरू सबै निर्विवाद तथ्यहरू हुन्—त्यसैले परमेश्‍वरले कहिले र कसरी ती व्यक्त गर्नुभयो भनेर मानिसले मोलतोल गर्नु किन आवश्यक छ र? यदि परमेश्‍वरले यी सबै थोक आफैमा राख्नुभएको भए, र मानिसहरूले उहाँ तिनीहरूसँग बोल्नु उपयुक्त छ भनी विश्‍वास नगरेसम्म पर्खनुभएको भए, के त्यो धेरै ढिलो हुनेथिएन र? त्यो सबैभन्दा उपयुक्त समय कहिले हुनेथियो?

यी चार खण्डहरूमा परमेश्‍वरले विभिन्‍न तरिकाहरू र दृष्टिकोणहरू प्रयोग गर्नुहुन्छ। उदाहरणका लागि, कहिलेकहीँ उहाँले व्यङ्ग्य प्रयोग गर्नुहुन्छ, र कहिले सीधा प्रबन्ध गर्ने र शिक्षा दिने तरिका प्रयोग गर्नुहुन्छ; कहिलेकहीँ उहाँले उदाहरण प्रयोग गर्नुहुन्छ, र कहिले कडा हप्कीहरूको प्रयोग गर्नुहुन्छ। समग्रमा, सबै प्रकारका विभिन्न तरिकाहरूको प्रयोग गरिएको छ, जसको लक्ष्य मानिसहरूका विभिन्न अवस्थाहरू र स्वादहरूलाई पूरा गर्नु हो। उहाँ जुन दृष्टिकोणबाट बोल्नुहुन्छ त्यो उहाँका वाणीहरूका विभिन्न तरिकाहरू र विषयअनुसार परिवर्तन हुन्छन्। उदाहरणका लागि, कहिलेकहीँ उहाँले “म” वा “मलाई” भनी भन्नुहुन्छ; अर्थात् उहाँले परमेश्‍वर स्वयम्‌को दृष्टिकोणबाट बोल्नुहुन्छ। कहिलेकहीँ तेस्रो व्यक्तिको दृष्टिकोणबाट बोल्दै, “परमेश्‍वर” यो वा त्यो हुनुहुन्छ भनी भन्‍नुहुन्छ, र अरू बेला उहाँले मानिसको दृष्टिकोणबाट बोल्नुहुन्छ। उहाँले जुनसुकै दृष्टिकोणबाट बोल्नुभए पनि, उहाँको सार परिवर्तन हुँदैन, किनकि उहाँ जसरी बोल्नुभए पनि उहाँले व्यक्त गर्नुहुने सबै कुरा परमेश्‍वर स्वयम्‌को सार हो—सम्पूर्ण सत्यता यही हो, र मानवजातिलाई चाहिने कुरा यही नै हो।


मण्डलीहरूमाझ हिँड्ने क्रममा ख्रीष्‍टले दिनुभएका वचनहरू १

(जुन १९९२ देखि अक्टोबर १९९२ सम्म)


मार्ग … (१)

आफ्नो जीवनकालमा, कसैले पनि उसले कस्तो प्रकारको झट्काहरू सामना गर्न गइरहेको छ, उसले कस्तो प्रकारको शोधनबाट गुज्रनुपर्छ भनी जान्दैन। कसैको निम्ति त्यो तिनीहरूको काममा हुन्छ, कसैको निम्ति त्यो तिनीहरूको भावी संभाव्यताहरूमा हुन्छ, कसैको लागि त्यो तिनीहरू जन्मेको परिवारमा हुन्छ, अनि कसैको निम्ति त्यो तिनीहरूको विवाहमा हुन्छ। तर तिनीहरू र हाम्रो बीचमा भिन्नता के छ भने आज, हामी, यस झुण्डका मानिसहरू, परमेश्‍वरको वचनको माझमा कष्ट भोगिरहेका छौं। भनाइको अर्थ, परमेश्‍वरको सेवा गर्ने मानिसहरू भएको हुनाले, हामीले उहाँलाई विश्‍वास गर्ने बाटोमा झट्काहरू भोगेका छौं, जुन सबै विश्‍वासीहरूले लिने अनि हाम्रो पाउमुनि रहेको बाटो हो। यस बिन्दुपछाडि हामीले आधिकारिक रूपमा परमेश्‍वरमा विश्‍वास गर्ने पथ सुरु गर्छौं, आधिकारिक रूपले मानव जीवन थालनी गर्छौं, अनि जीवनको सही मार्गमा पाइला राख्छौं। अर्को शब्दमा भन्नुपर्दा, यस समयमा हामी मानिसको साथमा बस्नुहुने परमेश्‍वरको सही बाटोमा पाइला राख्छौं, जुन सामान्य मानिसहरूले लिने बाटो हो। परमेश्‍वरको सामु खडा हुने र सेवा गर्ने मानिसको हैसियतले—जसले मन्दिरमा पूजाहारीको वस्त्र पहिरिन्छ, अनि परमेश्‍वरको प्रतिष्ठा, अधिकार तथा प्रताप धारण गर्छ उक्त व्यक्तिको हैसियतले—म विशेष गरी सबै मानिसहरूलाई निम्न कुरा घोषणा गर्छु: परमेश्‍वरको महिमावान् मुहार मेरो महिमा हो, उहाँको व्यवस्थापन योजना मेरो सार हो। म आउने संसारमा सय गुणा हासिल गर्न खोज्दिनँ बरु यो जीवनमा परमेश्‍वरको इच्छालाई मात्र पछ्याउन खोज्छु, ताकि मैले देहमा सानो प्रयास लगाएको कारणले उहाँलाई पृथ्वीमा उहाँको महिमाको सानो अंशको आनन्द मिलोस्। मेरो इच्छा यही मात्रै हो। मेरो विचारमा, केवल यही मेरो आत्मिक भरणपोषण हुन्। मलाई विश्‍वास छ, जो देहमा जिउँछन् र जो भावनाहरूले भरिपूर्ण छन् ती व्यक्तिहरूका यी “अन्तिम वचनहरू” हुनुपर्छ। आज मेरो पाउमुनि यही बाटो छ। मलाई यो पनि विश्‍वास छ कि मेरो यो दृष्टिकोण देहको रूपमा मेरा अन्तिम वचनहरू हुन्, अनि मलाई आशा छ, मानिसहरूसित मेरो बारेमा धारणाहरू वा अरू विचारहरू छैनन्। मैले मेरा सबै कुरा दिइसके तापनि, मैले अझै स्वर्गमा परमेश्‍वरका अभिप्रायहरूलाई पछ्याउन सकेको छैनँ। म असीम रूपले दुःखी छु। किन देहको सार यस्तो हुन्छ? यसरी, मैले विगतमा गरेका कुराहरू र परमेश्‍वरले ममाथि सम्पन्न गर्नुभएको विजयको कामको परिणामस्वरूप मात्र मैले मानवजातिको सारको गहिरो बुझाइ हासिल गरेँ। त्यसपछि मात्रै मैले आफ्नो निम्ति माग गरिएको अत्यन्तै आधारभूत मानक तोकेँ: परमेश्‍वरको इच्छालाई पछ्याउन मात्रै खोज्नु, मेरो सबै थोक यसमा लगाउनु, अनि मेरो विवेकलाई भार पर्ने केही पनि साथमा नराख्नु। परमेश्‍वरको सेवा गर्ने अरूले आफ्नो लागि के मापदण्ड राख्छन्, म त्यसलाई वास्ता गर्दिनँ। छोटकरीमा भन्नुपर्दा, मैले उहाँको इच्छालाई पछ्याउनका निम्ति आफ्नो हृदय लगाएको छु। उहाँको सामु सेवा गर्ने उहाँको सृष्टि गरिएको प्राणीको हैसियतमा—जो उहाँद्वारा उद्धार गरिएको र प्रिय ठानिएको छ र जसले उहाँका प्रहारहरू सहेको छ, त्यो व्यक्तिको हैसियतमा—यो मेरो स्वीकारोक्ति हो। यो त्यो व्यक्तिको स्वीकारोक्ति हो जसलाई उहाँद्वारा देखरेख गरिएको, सिद्ध तुल्याइएको, प्रेम गरिएको र वृहत् रूपमा प्रयोग गरिएको छ। अबउप्रान्त म परमेश्‍वरद्वारा मलाई सुम्पिइएको महत्वपूर्ण काम मैले पूरा नगरेसम्म यही बाटोमा अघि बढिरहनेछु। तर मेरो विचारमा, बाटोको अन्त्य निकट छ, किनकि उहाँको काम पूरा भएको छ, अनि आजसम्ममा, मानिसहरू जे गर्न सक्षम छन्, तिनीहरूले त्यो सबै गरिसकेका छन्।

पुनर्प्राप्ति को यस धारभित्र मूलभूमि चीनको प्रवेशले बिस्तारै पवित्र आत्माको कामको वरिपरि केन्द्रित भएका स्थानीय मण्डलीहरूको उदय गराएको छ। परमेश्‍वरले यी स्थानीय मण्डलीहरूमा अटुट रूपमा काम गर्नुभएको छ, किनकि यस समयमा जन्मेका मण्डलीहरू पतित साम्राज्यवादी परिवारमा परमेश्‍वरको मुटु बनेका छन्। भन्नै पर्दैन, त्यस्तो परिवारमा स्थानीय मण्डलीहरू स्थापना गर्न पाउँदा परमेश्‍वर अत्याधिक खुशी हुनुहुन्थ्यो—उहाँको खुशीलाई बयान गर्नै असम्भव छ। चीनमा स्थानीय मण्डलीहरू स्थापना गर्नुभएपछि अनि संसारभरिका अन्य स्थानीय मण्डलीहरूमा भएका दाजुभाइ तथा दिदीबहिनीहरूलाई यो असल खबर फैलाउनुभएपछि, परमेश्‍वर धेरै नै उत्साहित हुनुभयो—यो उहाँले मूलभूमि चीनमा गर्न चाहनुभएको कामको पहिलो कदम थियो। यो उहाँको पहिलो काम थियो भनेर पनि भन्न सकिन्छ। अनि, कुनै पनि मानिस वा चीजले भेद गर्न नसक्ने भूतहरूको यस्तो किल्लामा उहाँको कामको पहिलो कदम सुरु गर्ने उहाँको क्षमता के परमेश्‍वरको महान् शक्ति होइन र? यो कामको पुनर्प्राप्तिको निम्ति, असंख्य दाजुभाइ तथा दिदीबहिनीहरू दियाबलसहरूको निर्दयी चक्कुमुनि शहीद भएका छन्। यो विषयलाई अहिले उठाउँदा यसले मलाई पीडा दिन्छ र क्रोधित तुल्याउँछ, तर अधिकांश रूपमा कष्टका दिनहरू बितिसकेका छन्। परमेश्‍वरको निम्ति म काम गर्न सक्षम हुनु र म आज जहाँ छु, त्यहाँसम्म आइपुग्न सक्षम हुनु पूर्ण रूपले परमेश्‍वरको पराक्रमी शक्तिको कारण भएको हो। म तिनीहरूको निम्ति ठूलो आदर अनुभूति गर्छु जसलाई परमेश्‍वरले शहादतको निम्ति छनौट गर्नुभयो; तिनीहरू परमेश्‍वरको इच्छालाई पछ्याउन र परमेश्‍वरको निम्ति आफैलाई बलिदान गर्न सक्षम भए। इमान्दार भएर भन्नुपर्दा, यदि परमेश्‍वरको अनुग्रह र कृपा नहुँदो हो त, म धेरै समयअघि नै दलदलमा भास्सिसक्थेँ। परमेश्‍वरलाई धन्यवाद होस्! म परमेश्‍वरलाई सारा महिमा दिन चाहन्छु ताकि उहाँ विश्राममा रहन सक्नुहोस्। कोही मानिसहरू मलाई सोध्छन्: “तपाईंको पदको कारणले, तपाईंले मर्नु हुँदैन। परमेश्‍वरले मृत्यु उल्लेख गर्नुहुँदा तपाईं खुशी हुनुभएको कारण के हो?” प्रत्यक्ष उत्तर दिनुको सट्टामा म केवल अलिकति मुस्कुराउँछु र भन्छु, “मैले खोजी गर्नुपर्ने, मैले पूर्ण रूपले पछ्याउनुपर्ने बाटो नै यही हो।” मेरो प्रत्युत्तरद्वारा मानिसहरू चकित हुन्छन्। तिनीहरूले आश्चर्यचकित हुँदै, मलाई अलि शङ्का गर्दै, मलाई हेर्न मात्र सक्छन्। तर, म के विश्‍वास गर्छु भने यो मैले नै रोजेको बाटो भएको र परमेश्‍वरसामु मैले गरेको अठोट पनि यही भएको हुनाले, कठिनाइहरू जतिसुकै ठूला भए पनि, मैले संघर्ष गर्दै अघि बढ्नुपर्छ। मलाई लाग्छ, परमेश्‍वरको सेवा गर्ने जतिले यो प्रतिज्ञामा अडिग रहिरहनुपर्छ—तिनीहरू आफ्नो वचनबाट अलिकति पनि पछि हट्नु हुँदैन। यो पनि एउटा नियम हो, लामो समयअघि व्यवस्थाको युगमा स्थापित एउटा विधि जुन परमेश्‍वरमा विश्‍वास गर्ने हरेकले बुझ्नुपर्छ। मेरो अनुभवमा, परमेश्‍वरको मेरो ज्ञान ठूलो नभए तापनि अनि मैले वास्तवमा जे अनुभव गरेको छु, त्यो नगण्य र उल्लेख गर्न लायक नभएको भए तापनि—यस्तो कि जसको बारेमा बोल्न मसित कुनै चलाखीपूर्ण अन्तर्दृष्टिहरू छैनन्—परमेश्‍वरका वचनहरूलाई पालना गरिनुपर्छ, अनि यिनलाई विरोध गर्न सकिँदैन। पूर्ण इमानदारीताका साथ भन्नुपर्दा, मेरा आफ्नै व्यावहारिक अनुभवहरू नगण्य छन्, तर परमेश्‍वरले मेरो गवाही दिनुहुने र मानिसहरूले म व्यक्तिको रूपमा जस्तो छु त्यसमा सधैँ अन्धो भएर विश्‍वास गर्ने भएपछि म के नै गर्न सक्छु र? तापनि, म अझै आशा गर्छु कि मानिसहरूले परमेश्‍वरलाई प्रेम गर्ने विषयमा आफ्ना विचारहरूलाई सुधार्नेछन्। म व्यक्तिको रूपमा जस्तो छु, त्यसले कुनै प्रभाव पार्दैन; किनकि म पनि परमेश्‍वरमाथिको विश्‍वासको बाटोलाई खोजी गर्छु, अनि मैले हिँड्ने बाटो पनि परमेश्‍वरमा विश्‍वास गर्ने बाटोभन्दा अरू केही होइन। एउटा व्यक्ति राम्रो हुन सक्ला, तर ऊ आराधनाको वस्तु हुनुहुँदैन—तिनीहरू पछ्याउनका निम्ति एउटा नमूना मात्र हुन सक्छन्। म अरूले के गर्छन्, त्यसको वास्ता गर्दिनँ तर म मानिसहरूसामु घोषणा गर्छु कि म पनि परमेश्‍वरलाई महिमा दिन्छु; म देहलाई आत्माको महिमा दिँदिनँ। मलाई आशा छ, यस विषयमा हरेकले मेरा भावनाहरू बुझ्न सक्छन्। यो मैले मेरो जिम्मेवारी छलेको होइनँ, यो त पूरा कथा हो। यो घामजस्तै छर्लङ्ग हुनुपर्छ, त्यसैले यसको बारेमा फेरि बोलिनेछैनँ।

आज, मैले परमेश्‍वरको सामु अन्तर्दृष्टि प्राप्त गरेँ। यस पृथ्वीमा परमेश्‍वरको काम मुक्तिको काम हो। यो कुनै पनि कुराद्वारा कलङ्कित हुँदैन। कोही मानिसहरूले अन्यथा सोच्न सक्छन्, तर मैले सधैँ के महसुस गरेको छु भने पवित्र आत्माले केवल कामको एउटा चरण मात्र—मुक्तिको काम मात्र—गरिरहनुभएको छ, र उहाँले अरू कुनै पनि काम गरिरहनुभएको छैन। यो कुरा स्पष्ट हुनुपर्छ। अहिले मात्र मूलभूमि चीनमा पवित्र आत्माको काम स्पष्ट भएको छ। अनि किन परमेश्‍वरले जताततै भूतहरू व्याप्त रहेको यस्तो ठाउँमा सबै बाटोहरू खोल्न र काम गर्न चाहनुहुन्छ त? यसले सबै कुराहरूभन्दा पहिले, परमेश्‍वरले मुक्तिको काम गरिरहनुभएको छ भन्‍ने देखाउँछ। अझ सही रूपमा भन्नुपर्दा, यो मुख्यतः विजयको काम हो। येशूको नाउँ सुरुदेखि नै पुकारिएको छ। (सायद केहीले यसलाई अनुभव गरेका छैनन् होला, तर म यसलाई पवित्र आत्माको कामको एउटा कदम थियो भनेर भन्छु)। यो कुरा अनुग्रहको युगको येशूबाट अलग हुनको निम्ति थियो, त्यसैले केही मानिसहरू पहिलेदेखि नै चुनिएका थिए, अनि त्यसपछि त्यो छनौटलाई अझ साँघुरो बनाइयो। त्यसपछि, विट्नेस लीको नाउँ चीनमा पुकारियो जुन चीनमा पुनर्प्राप्तिको कामसम्बन्धी पवित्र आत्माको दोस्रो भाग हो। कामको यो पहिलो कदम थियो जसमा पवित्र आत्माले मानिसहरूलाई छनौट गर्न सुरु गर्नुभयो, जुन पहिले मानिसहरूलाई एकत्रित गर्नु र तिनीहरूलाई देखरेख गर्न गोठालाको प्रतीक्षा गर्नु थियो; “विट्नेस ली” नाउँ त्यो सेवा सञ्चालन गर्न प्रयोग गरियो। परमेश्‍वरले “शक्तिशाली” नाउँको गवाही दिएपछि व्यक्तिगत रूपमा आफ्नो काम गर्नुभयो र त्यसअघि, यो एउटा तयारी चरणमा थियो। त्यसैले त्यो सही वा गलत थियो भन्‍ने कुरा महत्वपूर्ण छैन, र त्यो कुरा परमेश्‍वरको योजनाभित्र मुख्य मामिला पनि होइन। “शक्तिशाली” नाउँको गवाही दिएपछि, परमेश्‍वरले व्यक्तिगत तवरमा आधिकारिक रूपले नै उहाँको आफ्नै काम सुरु गर्नुभयो र त्यसपछि, देहमा रहनुभएका परमेश्‍वरका रूपमा उहाँका कार्यहरू आधिकारिक रूपमा सुरु भए। “शक्तिशाली प्रभु” को नाउँद्वारा उहाँले ती सबैलाई नियन्त्रण गर्नुभयो जो विद्रोही र अनाज्ञाकारी थिए। तिनीहरूमा मानवजातिसँगको समानता देखा पर्न थाले, त्यसरी नै जसरी मानिसहरू तेइस-चौबीस वर्षको उमेर पुग्दा प्रौढ देखिन थाल्छन्; अर्थात् मानिसहरूले सामान्य मानवजातिको जीवन जिउन भर्खरै सुरु गरेका थिए। सेवाकर्ताहरूको परीक्षामार्फत परमेश्‍वरको काम प्राकृतिक रूपले ईश्‍वरीय काम गर्ने चरणमा परिवर्तन भयो। यसो भन्न सकिन्छ कि कामको केवल यही कदमले मात्र उहाँको अधिकांश कामको मूल तत्व निर्माण हुन्छ अनि उहाँको काममा यही नै प्राथमिक कदम हो। मानिसहरूले आफैलाई जान्दछन् र आफैलाई घृणा गर्छन्। तिनीहरू एउटा बिन्दुमा पुगेका हुन्छन् जहाँ तिनीहरूले आफैलाई श्राप दिन सक्छन्, तिनीहरू आफ्नै जीवन परित्याग गर्नुमा खुशी हुन्छन्, अनि तिनीहरूसित परमेश्‍वरको प्रेमिलोपनको हल्का चेतना हुन्छ जसको जगमाथि तिनीहरूले मानव अस्तित्वको साँचो अर्थ जान्न पुग्छन्—र यसरी परमेश्‍वरको अभिप्रायहरूलाई पूरा गर्छन्। मूलभूमि चीनमा परमेश्‍वरको काम समाप्तिमा आइपुगिरहेको छ। परमेश्‍वरले यस फोहोर भूमिमा धेरै वर्षदेखि आफ्नो तयारीहरू गर्दै आउनुभएको छ, तापनि मानिसहरू आज जुन बिन्दुमा पुगेका छन् त्यो तिनीहरूले पहिले कहिल्यै हासिल गरेका थिएनन्, जसको अर्थ केवल आज मात्र परमेश्‍वरले औपचारिक रूपले काम सुरु गर्नुहुन्छ। यसको लागि कुनै अरू विवरण वा स्पष्टता जुटाउन आवश्यक छैन। यो काम प्रत्यक्ष रूपमा परमेश्‍वरको ईश्‍वरत्वद्वारा गरिन्छ तर यो मानिसमार्फत सम्पन्न हुन्छन् भन्नु पूर्णतया सही हुन्छ। यसलाई कसैले इन्कार गर्न सक्दैन। निश्चय नै पृथ्वीमा परमेश्‍वरको महान् शक्तिको कारणले नै व्यभिचारको यो भूमिमा उहाँको काम हालको हदसम्म मानिसहरूसम्म पुग्न सक्यो। मानिसहरूलाई विश्‍वस्त पार्नको लागि यो कामको फललाई कुनै पनि ठाउँमा लैजान सकिन्छ। कसैले पनि यसलाई हल्का रूपले मूल्याङ्कन वा अलोचना गर्ने र इन्कार गर्ने साहस गर्न सक्दैन।


मार्ग … (२)

हाम्रा दाजुभाइ तथा दिदीबहिनीहरूसित मूलभूमि चीनमा परमेश्‍वरको कामको क्रम, कदम र विधिहरूको केही ज्ञान हुन सक्छ, तर म अझै पनि यी कुराहरूलाई स्मरण गर्नु वा तिमीहरूलाई तिनको संक्षिप्त सारांश दिनु उचित हुन्छ भन्‍ने विश्‍वास गर्छु। म यस अवसरलाई मेरो हृदयमा भएको कुरा भन्नलाई प्रयोग गर्नेछु, र म यस कामभन्दा परको विषयहरूमा बोल्ने छैनँ। म दाजुभाइ तथा दिदीबहिनीहरूले मेरो मनस्थिति बुझ्नेछन् भन्‍ने आशा गर्छु र मेरा वचनहरू पढ्ने ती सबैलाई मेरो सानो कद, मेरो जीवन अनुभवको अपर्याप्तता, र परमेश्‍वरको सामु मेरो शिर ठाडो पार्ने मेरो असक्षमतालाई बुझिदिन र क्षमा गर्न पनि विनम्र अनुरोध गर्दछु। अझै पनि, यी वस्तुगत कारणहरू हुन् भन्‍ने मेरो बुझाइ छ। छोटोमा, जेसुकै भए तापनि, कुनै व्यक्ति, घटना वा कुराले हामीलाई परमेश्‍वरसामु सङ्गति गर्नदेखि रोक्न सक्दैन, र म आशा गर्छु कि मेरा दाजुभाइ तथा दिदीबहिनीहरूले परमेश्‍वरको सामु अझ कठोर परिश्रम गरेर मलाई साथ दिन सक्छन्। म यस्तो प्रार्थना चढाउन चाहन्छु: “हे परमेश्‍वर! हामीमाथि कृपा गर्नुहोस् ताकि म र मेरा दाजुभाइ तथा दिदीबहिनीहरू मिलेर हाम्रा साझा आकाङ्क्षाहरूको प्रभुत्वमुनि संघर्ष गर्न सकौँ, तपाईँप्रति मृत्युसम्मै बफादार हुन सकौँ र कहिल्यै नपछुताउन सकौँ!” यी वचनहरू परमेश्‍वरको सामु मेरा संकल्प हुन्, तर परमेश्‍वरद्वारा प्रयोग गरिएको एउटा देहधारी मानिसको रूपमा ती मेरा आफ्नै आदर्श वाक्य हुन् भनेर पनि भन्न सकिन्छ। मैले यी वचनहरू धेरै पल्ट मेरो निकट रहने दाजुभाइ तथा दिदीबहिनीहरूसित सङ्गतिमा बाँडेको छु, अनि यिनलाई मैले मेरो साथमा रहनेहरूलाई सन्देशको रूपमा दिएको छु। मानिसहरूले त्यसको विषयमा के सोच्छन् मलाई थाहा छैन तर जेसुकै भए तापनि, म के विश्‍वास गर्छु भने यी वचनहरूमा केवल आत्मपरक प्रयासको पक्ष मात्र होइन, बरु यिनमा त त्यसअलावा वस्तुगत सिद्धान्तको पक्ष पनि समावेश छन्। यसकारण, केही मानिसहरूमा केही निश्चित रायहरू हुन सक्छन्, र तैँले यी वचनहरूलाई तेरो आदर्श वाक्यको रूपमा लिएर परमेश्‍वरलाई प्रेम गर्ने तेरो चाहना कति ठूलो हुन्छ भनी राम्रो हुन्थ्यो। यी वचनहरू पढ्दा केही मानिसहरूले केही निश्चित धारणा विकास गर्नेछन्, अनि सोच्नेछन्, “कसरी हरेक दिन भन्‍ने सामान्य कुराले मानिसहरूलाई मृत्युसम्मै परमेश्‍वरलाई प्रेम गर्ने एउटा ठूलो चाहना दिन सक्ला र?” हामीले छलफल गरिरहेको विषय, “बाटो” सित यसको केही सम्बन्ध छैन। म स्वीकार गर्छु कि यी वचनहरू विशेष रूपले चित्ताकर्षक नहुन सक्लान्, तर मैले सधैँ सोचेको छु कि त्यसले मानिसहरूलाई ठीक मार्गमा डोर्‍याउन सक्छ र तिनीहरूलाई परमेश्‍वरको विश्‍वासको मार्गमा जाँदा निरुत्साहित नभईकन वा पछाडि नफर्कीकन सबै प्रकारका परीक्षाहरू सामना गर्दै जाने अवसर दिन्छ। त्यसकारण, मैले त्यसलाई मेरो आदर्श वाक्यको रूपमा लिन्छु। म आशा गर्छु कि मानिसहरूले पनि होशियारीपूर्वक त्यसलाई विचार गर्नेछन्। तथापि, मेरो अभिप्राय कसैलाई मेरा विचारहरू स्वीकार गर्न कर गर्नु होइन—यो एउटा सुझाव मात्र हो। मानिसहरूले मेरो बारेमा जेसुकै सोचे तापनि, मलाई लाग्छ परमेश्‍वरले हामीमध्ये हरेक व्यक्तिमा भएको आन्तरिक गतिशीलतालाई बुझ्नुहुन्छ। परमेश्‍वरले हामीमध्ये हरेकमा निरन्तर काम गरिरहनुभएको छ, अनि उहाँको काम अथक छ। हामी सबै ठूलो रातो अजिङ्गरको देशमा जन्मेको कारणले, उहाँले हामीमा यस प्रकारले काम गर्नुहुन्छ। ठूलो रातो अजिङ्गरको देशमा जन्मेकाहरू सौभाग्यशाली छन् र तिनीहरूले पवित्र आत्माको यस कामलाई हासिल गर्न सकेका छन्। म तिनीहरूमध्येको एक भएको हुनाले मसित प्रियत्व, आदरको योग्यता, र परमेश्‍वरको प्रेमिलोपनको ठूलो चेतना छ। यो भनेको परमेश्‍वरले हामीलाई वास्ता गरिरहनुभएको कुरा हो। त्यस्तो पिछडिएको, रूढिवादी, सामन्ती, अन्धविश्‍वासी र सर्वहाराको भ्रष्ट साम्राज्यले पनि परमेश्‍वरबाट त्यस्तो काम हासिल गर्न सक्षम हुनुले हामी, आखिरी युगको यो समूहका मानिसहरू कति आशिषित छौं भनी देखाउँछ। मलाई विश्‍वास छ, यस कामलाई देख्न आत्मिक आँखाहरू खोलिएका सबै दाजुभाइ तथा दिदीबहिनीहरूले परिणामस्वरूप हर्षको आँशु झार्नेछन्। अनि त्यस समयमा, के तैँले आनन्दसहित नाच्दै परमेश्‍वरसामु आफैलाई अभिव्यक्त गर्ने छैनस् र? के तैँले परमेश्‍वरलाई आफ्नो हृदयको गीत चढाउने छैनस् र? त्यस समयमा, के तैँले परमेश्‍वरलाई आफ्नो अठोट देखाउने अनि उहाँको सामु अर्को योजना बनाउने छैनस् र? म लाग्छ यो सबै परमेश्‍वरमा विश्‍वास गर्ने सामान्य मानिसहरूले गर्नुपर्ने कुरा हुन्। मानवजातिको रूपमा म के विश्‍वास गर्छु भने हामीमध्ये हरेकसित परमेश्‍वरको सामु कुनै न कुनै प्रकारको अभिव्यक्ति हुनुपर्छ। जोसँग भावनाहरू छन् त्यस्तो व्यक्तिले यस्तो कार्य गर्नुपर्छ। हामीमाझको हरेक व्यक्तिको क्षमता र हामी जन्मेको ठाउँलाई एक नजर लगाउँदा यसले हाम्रो माझमा आउन परमेश्‍वरले कति धेरै अपमान सहनुभयो भनी देखाउँछ। हामीसित हामीभित्र हुनुभएको परमेश्‍वरको केही ज्ञान हुन सक्ला, र परमेश्‍वर कति महान् हुनुहुन्छ, कति सर्वोच्च र कति आदरयोग्य हुनुहुन्छ भनी हामीलाई थाहा भएको कुरा मानवजातिको माझमा उहाँको कष्ट कति ठूलो रहेको छ भनी खुलस्त पार्न पर्याप्त छ। तापनि, मेरा यी वचनहरू अझै अस्पष्ट छन्, अनि मानिसहरूले तिनलाई वचन र सिद्धान्तको रूपमा मात्रै लिन सक्छन् किनकि हाम्रो माझमा मानिसहरू साह्रै अचेत र मन्दबुद्धिका छन्। त्यसकारण, मेरो एउटै विकल्प भनेको यस विषयलाई स्वीकार गर्न सक्ने ती सबै दाजुभाइ तथा दिदीबहिनीहरूलाई व्याख्या गर्न धेरै प्रयास लगाउनु हो ताकि हाम्रा आत्माहरू परमेश्‍वरका आत्माद्वारा उत्प्रेरित हुन सकून्। परमेश्‍वरले हाम्रा आँखाहरू खोलिदिनुहोस् ताकि हामीले परमेश्‍वरले चुकाउनुभएको मूल्य, उहाँले लगाउनुभएका प्रयासहरू, अनि हाम्रो निम्ति उहाँले खर्च गर्नुभएको ऊर्जा देख्न सकौं।

मूलभूमि चीनमा भएकाहरूमध्ये परमेश्‍वरका आत्मालाई स्वीकार गरेको एउटा व्यक्ति भएको हैसियतले, मलाई हाम्रो क्षमता कति कम छ भन्‍ने कुराको गहिरो चेतना छ। (मलाई आशा छ यसको कारणले हाम्रा दाजुभाइ तथा दिदीबहिनीहरूले नकारात्मक अनुभूति गर्दैनन्—यही नै परिस्थितिको वास्तविकता हो।) हामीसित जे छ र हामी जे हौँ, त्यो सबै अति पिछडिएको छ भनी मैले मेरो व्यवहारिक जीवनमा स्पष्ट रूपले देखेको छु। मुख्य पक्षहरूलाई हेर्दा, हामी यसरी नै आफूलाई आचरणमा ढाल्छौँ र कामकुरा सम्हाल्छौँ, र परमेश्‍वरसँगको हाम्रो सम्बन्ध यस्तै हो; कम महत्वपूर्ण पक्षहरूलाई हेर्दा, यो हाम्रो हरेक विचार तथा सोच हो। यी सबै कुराहरू वस्तुगत रूपले अस्तित्वमा छन्, अनि शब्दहरू वा जालसाजीद्वारा त्यसलाई लुकाउन कठिन छ। यसरी, जब मैले यो कुरा भन्छु, तब धेरै मानिसहरूले हो भन्‍ने भावमा आफ्नो टाउको हल्लाउँछन् र यसलाई स्वीकार गर्छन्, अनि त्यसको बारेमा विश्‍वस्त हुन्छन्, तर यस्तो तबसम्म मात्रै हुन्छ जबसम्म मानिसहरूसित सामान्य तर्कको कमी हुन्छ: यस्तो तर्क भएका मानिसहरूले मेरा यी विचारहरू स्वीकार गर्न सक्दैनन्। यी मानिसहरू पक्का पशुहरू हुन् भनी खुल्लमखुल्ला उल्लेख गर्दा सायद म अति अभद्र हुन्छु होला। तर ठूलो रातो अजिङ्गरको देशमा, तिनीहरू सुँगुर वा कुकुरहरूजस्तै निम्नहरूमध्ये पनि निम्न हुन्। क्षमतामा अरू कोही पनि त्यति कम छैन होला; तिनीहरू परमेश्‍वरको सामु आउन योग्यका छैनन्। सायद, मेरा वचनहरू अति “धृष्टतापूर्ण” छन् होला। मभित्र काम गरिरहनुभएको परमेश्‍वरका आत्मालाई प्रतिनिधित्व गर्दा, म यस्तो प्रकारको पशुतुल्य, फोहोरी प्राणीलाई सराप्छु, र म आशा गर्छु, मेरा दाजुभाइ तथा दिदीबहिनीहरू यस कुराबाट कमजोर तुल्याइनेछैनन्। यस्ता कुनै पनि मानिसहरू हाम्रा माझमा नहुनु पनि सम्भव छ, तर सत्यता जेसुकै भए तापनि, त्यस्ता मानिसहरूलाई म त त्यही प्रकारले व्यवहार गरिनुपर्छ भन्‍ने विश्‍वास गर्छु। तँचाहिँ के सोच्छस् त?

ठूलो रातो अजिङ्गरको साम्राज्य हजारौँ वर्षसम्म कायम रहिआएको छ, अनि यो सर्वत्र भ्रष्ट रहेको छ—अनि यसले पूरै समय परमेश्‍वरलाई विरोध गरेकोले, यसले परमेश्‍वरको श्रापहरू र क्रोधको सामना गरेको छ, यसपछि परमेश्‍वरको सजाय आएको छ। परमेश्‍वरद्वारा श्रापित भइसकेपछि, यस देशले लगातार जातीय भेदभाव सहेको छ, अनि पछौटेपनको अवस्थामा रहेको छ। हामी जन्मेको देश सबै प्रकारका अशुद्ध आत्माहरूले भरिभराऊ छ जो परिणामस्वरूप आफ्नो प्रभुत्व जमाउने पछ्याइमा बेलगाम छन्—जसको अर्थ, तिनीहरूले यहाँ जन्मेकाहरूलाई मैलो पारेका छन्। मानिसहरूका बानी, संस्कार, विचारधारा अनि अवधारणाहरू पिछडिएका र पुरानो ढङ्गका छन्, त्यसैले तिनीहरूले परमेश्‍वरको बारेमा सबै प्रकारका धारणाहरू निर्माण गरेका छन् जसबाट तिनीहरू अहिलेसम्म पनि मुक्त हुन सकेका छैनन्। विशेषतः तिनीहरूले परमेश्‍वरको सामु एक प्रकारले व्यवहार गर्छन्, अनि परमेश्‍वरको पछाडि अर्को प्रकारले र शैतानलाई प्रतिस्थापित गर्नुलाई परमेश्‍वरको सेवा गर्नु हो भन्‍ने भुल गर्छन्, र यसले तिनीहरू सबैभन्दा बढी पिछडिएका छन् भन्‍ने देखाउँछ। परमेश्‍वरले मूलभूमि चीनमा यति धेरै काम गर्नुभएको छ र यति धेरै उहाँका वचनहरू बोल्नुभएको छ, तर पनि मानिसहरू अझै पूर्ण रूपले अचेत र उदासीन छन्। तिनीहरूले अझै पनि आफूले पहिले गरेका काम नै गर्दैछन् र तिनीहरूसित परमेश्‍वरका वचनहरूको बिल्कुलै कुनै बुझाइ छैन। जब परमेश्‍वरले कुनै भविष्य र कुनै आशा छैन भनी घोषणा गर्नुभयो, तब ग्रीष्मकालको गर्मीले जीवित रहेको मण्डली तुरुन्तै शीतकालको चिसोमा झर्‍यो। मानिसहरूको साँचो सत्व दिनको उज्यालोमा उदाङ्गो भयो र तिनीहरूको पहिलेका आस्था, प्रेम, र शक्ति सबै कुनै नाम-निशानाविनै हराए। अनि आज, तीमध्ये कसैले पनि तिनीहरूको जीवन्तता फेरि प्राप्त गर्न सकेका छैनन्। तिनीहरूले परमेश्‍वरलाई प्रेम गर्छौं भनी आफ्ना वचनहरूले भन्छन् र तिनीहरूले आफ्ना हृदयहरूमा गुनासो गर्ने साहस गर्दैनन्, तर पनि जेसुकै भए पनि तिनीहरूसित त्यो प्रेम छँदै छैन। यसको अर्थ के हो त? मलाई लाग्छ मेरा दाजुभाइ तथा दिदीबहिनीहरूले यो तथ्यलाई स्वीकार गर्नेछन्। परमेश्‍वरले हामीलाई अन्तर्दृष्टि दिनुहोस्, ताकि हामी सबैले उहाँको प्रेमिलो स्वभाव जान्न सकौँ, हाम्रा हृदयका गहिराइमा हाम्रो परमेश्‍वरलाई प्रेम गर्न सकौँ, अनि हाम्रा विभिन्न पदमा परमेश्‍वरप्रतिको हाम्रो प्रेम व्यक्त गर्न सकौँ; परमेश्‍वरले हामीलाई उहाँलाई निष्कपट प्रेम गर्ने कहिल्यै नबद्लिने हृदय प्रदान गर्नुहोस्—मेरो आशा यही छ। यति भनिसकेपछि, म यो फोहोर भूमिमा जन्मेका दाजुभाइ तथा दिदीबहिनीहरूको निम्ति अलिकति सहानुभूति अनुभूत गर्छु, र त्यसकारण मभित्र बढेको ठूलो रातो अजिङ्गरको निम्ति घृणा अनुभूति गर्छु। त्यसले परमेश्‍वरलाई प्रेम गर्ने हाम्रो हृदयलाई बाधा दिन्छ र हाम्रो भविष्यका सम्भाव्यताहरूप्रतिको हाम्रो लोभलाई उक्साउँछ। त्यसले हामीलाई नकारात्मक हुन, परमेश्‍वरको प्रतिरोध गर्न परीक्षा गर्छ। ठूलो रातो अजिङ्गरले नै हामीलाई अहिलेसम्म बहकाएको छ, हामीलाई भ्रष्ट तुल्याएको छ, अनि तहसनहस पारेको छ, यतिसम्म कि हामी हाम्रो हृदयले परमेश्‍वरको प्रेम तिर्न असमर्थ छौँ र, हामीसित हाम्रो हृदयमा चाहना छ, तर हामीले गर्न चाहे पनि, तापनि हामी शक्तिहीन छौं। हामी सबै यसका शिकारहरू हौँ। यसकारण, म मेरो सम्पूर्ण सारले यसलाई घृणा गर्छु र यसलाई नष्ट नगरी रहन सक्दिनँ। तथापि, जब म फेरि सोच्छु, यसले पनि कुनै काम गर्नेछैन र यसले परमेश्‍वरलाई कष्ट मात्र ल्याउनेछ, त्यसैले म यी वचनहरूमा फर्किआउँछु—म उहाँको इच्छालाई पछ्याउन—उहाँलाई प्रेम गर्न मेरो हृदय लगाउँछु। मैले लिइरहेको बाटो यही हो—यो त्यही बाटो हो जसमा म, एक सृजित प्राणी, हिँड्नुपर्छ। यसरी नै मैले मेरो जीवन बिताउनुपर्छ। यी वचनहरू मेरो हृदयबाट आएका हुन्, र म आशा गर्छु कि यी वचनहरू पढिसकेपछि मेरा दाजुभाइ तथा दिदीबहिनीहरूले केही प्रोत्साहन हासिल गर्नेछन् ताकि मेरो हृदयले केही शान्ति पाओस्। किनकि मेरो लक्ष्य परमेश्‍वरको इच्छालाई पछ्याउनु हो र यसरी चम्किलो र अर्थपूर्ण प्रकाशमान् जीवन जिउनु हो। त्यसरी, म कुनै पछुतोविना मर्न सक्नेछु—यदि मैले यसो गरेँ भने मात्र मलाई हृदयमा प्रसन्न र खुसी महसुस हुनेछ। के तँ त्यसो गर्न चाहन्छस् त? के तँ त्यस प्रकारको अठोट भएको व्यक्ति होस् त?

परमेश्‍वरले तथाकथित “पूर्वीय एसियाको रोगी मानिस” मा काम गर्न सक्नु उहाँको महान् शक्ति हो। यो उहाँको नम्रता र लुप्तपन हो। हामीप्रति उहाँका कठोर वचनहरू वा ताडनाको बाबजुद, हामीले उहाँको नम्रताको निम्ति हाम्रो हृदयको गहिराइदेखि नै उहाँलाई प्रशंसा गर्नुपर्छ र यसको निम्ति अन्त्यसम्मै उहाँलाई प्रेम गर्नुपर्छ। शैतानद्वारा हजारौँ वर्षसम्म बाँधिएका मानिसहरू त्यसको प्रभावमुनि बाँच्दै आएका छन् र त्यसबाट मुक्त भएका छैनन्। तिनीहरूले अन्धकारमा छामछाम-छुमछुम र संघर्ष गर्दै आइरहेका छन्। विगतमा, तिनीहरूले धूप बाल्थे, अनि शैतानको सामु झुक्थे र त्यसलाई प्रतिस्थापित गर्थे, अनि तिनीहरू परिवार तथा सांसारिक उल्झनहरूमा र साथै सामाजिक अन्तरक्रियाहरूमा दरिलो प्रकारले बाँधिएका थिए। तिनीहरू त्यसबाट मुक्त हुन सकेका थिएनन्। यस्तो प्रकारको कुकुरले कुकुर खाने अत्यन्तै प्रतिस्पर्धात्मक समाजमा कहाँ कसैले अर्थपूर्ण जीवन भेट्टाउन सक्छ र? मानिसहरूले बयान गर्ने कष्टको जीवन हो र भाग्यवश, परमेश्‍वरले यी निर्दोष मानिसहरूलाई बचाउनुभएको छ, हाम्रो जीवनलाई उहाँको वास्ता र सुरक्षामा राख्नुभएको छ ताकि हाम्रो जीवन आनन्ददायक होस् र अबउप्रान्त चिन्ताहरूले नभरिएको होस्। हामी अहिलेसम्म निरन्तर उहाँको अनुग्रहमुनि बाँच्दै आएका छौं। के यो परमेश्‍वरको आशिष् होइन र? परमेश्‍वरसित अत्यधिक सर्तहरू राख्ने साहस कसैसित कसरी हुन सक्छ? के उहाँले हामीलाई थोरै दिनुभएको छ र? के तँ अझै सन्तुष्ट छैनस्? मलाई लाग्छ, हामीले हामीप्रतिको परमेश्‍वरको प्रेमको पैँचो तिर्ने समय आएको छ। हामीले परमेश्‍वरमाथिको विश्‍वासको मार्ग पछ्याएको कारणले सानो मात्रामा मात्रै गिल्ला, निन्दा र सतावट सहनु नपर्ला तर म यो अर्थपूर्ण कुरा हो भन्‍ने विश्‍वास गर्छु। यो एउटा महिमाको कुरा हो, लाजको होइन, अनि जेसुकै भए तापनि, यीमध्ये धेरै हामीले आज आनन्द मनाउने आशिष्‌हरू हुन्। नैराश्यका अनगिन्ती समयहरूमा, परमेश्‍वरका वचनहरूले सान्त्वना ल्याएका छन् अनि हामीले जान्नुअघि नै, दुःख आनन्दमा बदलिएको छ; खाँचोका अनगिन्ती समयहरूमा, परमेश्‍वरले आशिष्‌हरू ल्याउनुभएको छ र उहाँका वचनहरूमार्फत वृद्धि भएको छ; बिमारीका अनगिन्ती समयहरूमा, परमेश्‍वरका वचनहरूले जीवन ल्याएका छन्—हामी खतरामुक्त भएका छौँ र खतरादेखि सुरक्षातिर मोडिएका छौँ; र आदि इत्यादि। तैँले थाहै नपाई यी कुराहरूमध्ये प्रत्येकको उपभोग गरिसकेको छस्। के तँलाई यसबारे केही पनि याद छैन?


मार्ग … (३)

मेरो जीवनमा, म सधैँ खुशीसाथ आफ्नो मन र शरीर सम्पूर्ण रूपमा परमेश्‍वरलाई दिन्छु। तब मात्र मेरो विवेक दोषरहित र केही हदसम्म शान्तिमा हुन्छ। जसले जीवनको खोजी गर्छन् तिनीहरूले पहिले आफ्नो सारा हृदय परमेश्‍वरलाई दिनुपर्छ; यो एउटा पूर्वसर्त हो। म मेरा भाइ-बहिनीहरूले मेरो साथमा परमेश्‍वरसँग यसरी प्रार्थना गरून् भन्‍ने चाहन्छु: “हे परमेश्‍वर! तपाईंको स्वर्गका आत्माले पृथ्वीका मानिसहरूलाई अनुग्रह प्रदान गरून्, यसैले कि मेरो हृदय पूर्ण रूपले तपाईंकहाँ फर्कोस्, यसरी मेरो आत्मा तपाईंद्वारा उत्प्रेरित होस्, यसरी म मेरो हृदय र मेरो आत्मामा तपाईंको प्रेमिलोपन देख्न सकूँ, अनि यसरी पृथ्वीमा हुनेहरू तपाईंको सुन्दरता देखेर धन्यका होऊन्। हे परमेश्‍वर! तपाईंका आत्माले फेरि एकपल्ट हाम्रा आत्मालाई उत्प्रेरित गरून्, यसरी हाम्रो प्रेम अनन्त र अपरिवर्तनीय होस्!” हामी सबैमा, परमेश्‍वरले पहिले हाम्रो हृदय जाँच्नुहुन्छ—र हामीले उहाँमा हाम्रो हृदय पूर्ण रूपमा सुम्पेपछि, उहाँले हाम्रा आत्मालाई उत्प्रेरित गर्न थाल्नुहुन्छ। हाम्रा आत्मामा मात्र हामीले परमेश्‍वरको प्रेमिलोपन, सर्वोच्चता र महान्‌तालाई देख्न सक्छौं। यो मानवलाई पवित्र आत्माले दिनुहुने मार्ग हो। के तँसँग यस प्रकारको जीवन छ? के तैँले पवित्र आत्माको जीवन अनुभव गरेको छस्? के तेरो आत्मा परमेश्‍वरद्वारा उत्प्रेरित भएको छ? के तैँले पवित्र आत्माले मानिसमा कसरी काम गर्नुहुन्छ भन्‍ने देखेको छस्? के तैँले आफ्नो सम्पूर्ण हृदय परमेश्‍वरलाई समर्पण गरेको छस्? जब तैँले आफ्नो सम्पूर्ण हृदय परमेश्‍वरमा अर्पण गर्छस्, तैँले पवित्र आत्माको जीवन सीधै अनुभव गर्न सक्छस्, र तँलाई उहाँको काम लगातार प्रकट गरिनेछ। त्यस बेला, तँ पवित्र आत्माद्वारा प्रयोग गरिएको व्यक्ति बन्नेछस्। के तँ त्यस्तो व्यक्ति बन्ने इच्छा गर्छस्? मलाई सम्झना छ, जब म पवित्र आत्माद्वारा उत्प्रेरित भएर पहिलोपल्ट मेरो हृदय परमेश्‍वरलाई दिएको थिएँ त्यस बेला म उहाँको सामु घोप्टो परेको थिएँ र मैले यसरी पुकारा गरेको थिएँ “हे परमेश्‍वर! तपाईंले मेरो आँखा खोलिदिनुभयो र मलाई तपाईंको मुक्ति जान्न दिनुभयो। म आफ्नो सम्पूर्ण हृदय तपाईंलाई दिन चाहन्छु, र म बिन्ती गर्छु, कि तपाईंको इच्छा मात्र पूरा होस्, मेरो इच्छा छ कि मेरो हृदयले तपाईंको उपस्थितिमा तपाईंको स्वीकृति प्राप्त गरोस्, र म बिन्ती गर्छु, कि म तपाईंको इच्छाको पछि लाग्न सकूँ।” म त्यो प्रार्थना कहिल्यै भुल्दिनँ; म अत्यन्तै प्रभावित भएको थिएँ, र परमेश्‍वरको सामु मेरो वेदनाको आँसु रोएँ। मुक्ति पाएको व्यक्तिको रूपमा परमेश्‍वरको उपस्थितिमा गरेको त्यो मेरो पहिलो सफल प्रार्थना थियो, र त्यो मेरो हृदयको पहिलो चाहना थियो। त्यसपछि, म प्रायजसो पवित्र आत्माद्वारा उत्प्रेरित भइरहें। के तैँले यस प्रकारको अनुभव प्राप्त गरेको छस्? पवित्र आत्माले तँभित्र कसरी काम गर्नुभएको छ? मलाई के लाग्छ भने, परमेश्‍वरलाई प्रेम गर्न खोज्नेहरूले धेरै वा थोरै हदसम्म यस्तो अनुभव प्राप्त गरेका हुन्छन्—यति मात्र हो कि तिनीहरूले त्यो भुल्छन्। यदि कसैले आफूले त्यस्तो अनुभव गरेको छैन भनी कुरा गर्छ भने, त्यसले उनीहरूले अझै मुक्ति पाएका छैनन् भन्‍ने, र तिनीहरू शैतानको सत्तामा छन् भन्‍ने प्रमाणित गर्छ। हामी सबैमा आम रूपमा हुने पवित्र आत्माको काम नै पवित्र आत्माको मार्ग हो, र यो परमेश्‍वरमा विश्‍वास गर्ने र उहाँलाई पछ्याउनेहरूको मार्ग पनि हो। पवित्र आत्माले मानिसहरूमा गर्नुहुने कामको पहिलो चरण भनेको तिनीहरूको आत्मालाई उत्प्रेरित गर्नु हो, त्यसपछि उनीहरूले परमेश्‍वरलाई प्रेम गर्न, र जीवनको पछि लाग्न थाल्छन् अनि यस मार्गमा हिँड्ने सबै जना पवित्र आत्माको प्रवाहमा हुन्छन्। यी परमेश्‍वरले चीनको मुख्य भूमिमा गर्नुहुने कामको मात्र होइन, तर उहाँले यो सम्पूर्ण ब्रह्माण्डमा गर्नुहुने कामको गतिशीलता हुन्। उहाँले त्यसरी नै सबै मानिसमा काम गर्नुहुन्छ। यदि कुनै व्यक्ति कहिल्यै पनि प्रभावित भएको छैन भने, यसले तिनीहरू पुनर्स्थापनाको प्रवाहदेखि बाहिर छन् भन्‍ने प्रमाणित गर्छ। उहाँले सबै मानिसलाई उत्प्रेरित गर्नुभएको होस् भनेर बिन्ती गर्दै मेरो हृदयमा, म परमेश्‍वरसँग निरन्तर प्रार्थना गर्दछु, यसरी सूर्यमुनि भएका सबै जना उहाँद्वारा प्रभावित हुन सकून् र यस मार्गमा हिँड्न सकून्। यो मैले परमेश्‍वरलाई गरेको एउटा महत्त्वहीन बिन्ती मात्र हुनसक्छ, तर म विश्‍वास गर्छु, कि उहाँले यो गर्नुहुनेछ। मलाई आशा छ, कि मेरा सबै भाइ-बहिनीहरूले यसका लागि प्रार्थना गर्नेछन्, कि परमेश्‍वरको इच्छा पूरा होस्, र उहाँको काम चाँडै सम्पन्न होस्, यसैले कि स्वर्गमा उहाँको आत्मालाई विश्राम होस्। यो मेरो आफ्नै सानो आशा हो।

मलाई विश्‍वास छ, परमेश्‍वरले आफ्नो काम पिशाचहरूको एउटा किल्लामा सुरु गर्न सक्नुभएकोले, उहाँले निश्चय नै ब्रह्माण्डभित्र अन्य अनगिन्ती किल्लाहरूमा पनि यसो गर्न सक्नुहुन्छ। हामी अन्तिम युगका मानिसहरूले निश्‍चय नै परमेश्‍वरको महिमाको दिन देख्‍छौं, जसरी यो भनिएको छ, कि “अन्त्यसम्‍मै पछ्याउनेले अवश्य नै मुक्ति पाउनेछ।” कसैले पनि परमेश्‍वरको कामको यस चरणमा उहाँको स्थान लिन सक्दैन—परमेश्‍वर स्‍वयम्‌ले मात्र यो काम गर्न सक्नुहुन्छ, किनकि कामको यो चरण असाधारण छ, यो विजयको कामको चरण हो, र मानिसहरूले अन्य मानिसहरूलाई जित्न सक्दैनन्। मानिसहरू तब मात्र जितिन्छन् जब परमेश्‍वर उहाँको आफ्नै मुखद्वारा बोल्नुहुन्छ र उहाँको आफ्नै हातले काम गर्नुहुन्छ। सारा ब्रह्माण्डभरिमा, परमेश्‍वरले ठूलो रातो अजिङ्गरको देशलाई परीक्षणको भूमिको रूपमा प्रयोग गर्नुहुन्छ, त्यसपछि उहाँ सारा ब्रह्माण्डभरि यस काममा लाग्नुहुनेछ। यसरी उहाँले सारा ब्रह्माण्डभरि अझ ठूला कामहरू गर्नुहुनेछ, र ब्रह्माण्डका सबै मानिसहरूले परमेश्‍वरको विजयको काम प्राप्त गर्नेछन्। प्रत्येक धर्म र प्रत्येक सम्प्रदायका मानिसहरूले कामको यस चरणलाई स्वीकार गर्नुपर्दछ। यो हिँड्नैपर्ने मार्ग हो—कोही पनि यसबाट उम्कन सक्दैन। के तँ परमेश्‍वरले तँलाई सुम्पनुभएको यो कुरालाई स्वीकार गर्न इच्छुक छस्? मैले सधैँ के महसुस गरेको छु भने, पवित्र आत्माको काम स्वीकार्नु गौरवमय कुरा हो। म यसलाई परमेश्‍वरले मानवजातिलाई दिनुभएको सबैभन्दा महान् आज्ञाको रूपमा हेर्छु। म आशा गर्दछु, कि मेरा भाइ-बहिनीहरूले मेरो साथमा कडा परिश्रम गर्नेछन् र परमेश्‍वरबाटको यो आज्ञालाई स्वीकार गर्नेछन्, यसरी परमेश्‍वरले सारा ब्रह्माण्डभरि र माथिको क्षेत्रमा महिमा प्राप्त गर्न सक्‍नुभएको होस्, र हाम्रा जीवन व्यर्थ नहोऊन्। हामीले परमेश्‍वरका लागि केही गर्नुपर्दछ, वा हामीले एउटा शपथ खानुपर्छ। यदि मानिसहरूले परमेश्‍वरमा विश्‍वास गर्दा, तिनीहरू कुनै लक्ष्य पछ्याउँदैनन् भने, तिनीहरूको जीवन व्यर्थ हुन्छ, र जब तिनीहरू मर्ने समय आउँछ, तब तिनीहरूले नीलो आकाश र धुलाम्मे पृथ्वी मात्र देख्नेछन्। के यस्तो जीवनको कुनै अर्थ हुन्छ? यदि तैँले जीवित हुँदै परमेश्‍वरका मागहरू पूरा गर्न सक्छस् भने, के त्यो सुन्दर कुरा होइन र? किन तँ सधैँ आफूमाथि समस्या ल्याउँछस् र तँ जहिले पनि किन यति उदास हुन्छस्? के त्यस्तो व्यवहार गरेर तैँले परमेश्‍वरबाट केही प्राप्त गरेको छस्? र के परमेश्‍वरले तँबाट केही प्राप्त गर्न सक्नुहुन्छ? परमेश्वरसामुको मेरो शपथमा मेरो हृदयको प्रतिज्ञा मात्र थियो; म शब्‍दहरूले उहाँलाई मूर्ख बनाउने कोसिस गरिरहेको थिइनँ। म त्यस्तो कार्य कदापि गर्नेथिइनँ—म मैले प्रेम गर्ने परमेश्‍वरलाई मेरो हृदयले सान्त्वना दिन मात्र चाहन्छु, ताकि स्वर्गमा उहाँका आत्मालाई सान्त्वना प्राप्त होस्। हृदय मूल्यवान् हुन सक्छ, तर प्रेम अझ बढी अनमोल छ। म मेरो हृदयको सबैभन्दा अनमोल प्रेम परमेश्‍वरलाई दिन इच्छुक छु, ताकि उहाँले मसँग भएको सबैभन्दा सुन्दर थोकको आनन्द लिन सक्‍नुहोस् र मैले उहाँलाई अर्पण गर्ने प्रेमदेखि उहाँ सन्तुष्ट हुन सक्नुहोस् भन्ने म आशा गर्छु। के तँ परमेश्‍वरलाई उहाँले कदर गर्नहेतु तेरो प्रेम दिन इच्छुक छस्? के तँ यसलाई आफ्नो अस्तित्वको पूँजी बनाउन इच्छुक छस्? मेरा अनुभवहरूमा मैले देखेको छु कि, म परमेश्‍वरलाई जति धेरै प्रेम दिन्छु, त्यति नै बढी मैले जिउनुमा हर्ष भेट्टाउँछु; यसका साथै, मेरो सामर्थ्यको कुनै सीमा छैन, र म आफ्नो सम्पूर्ण शरीर र मन अर्पण गर्न इच्छुक छु, र म परमेश्‍वरलाई पर्याप्त प्रेम गर्न सक्दिनँ भन्ने अनुभूति मलाई निरन्तर हुन्छ। यसैले के तेरो प्रेम नगण्य छ, कि यो असीम, अथाह छ? यदि तँ साँच्चै परमेश्‍वरलाई प्रेम गर्न चाहन्छस् भने, तँसँग सधैँ उहाँलाई फिर्ता दिनका लागि अझ धेरै प्रेम हुनेछ—र यदि कुरा त्यो हो भने, कुन व्यक्ति वा थोक परमेश्‍वरप्रतिको तेरो प्रेमको मार्गमा खडा हुन सक्छ?

परमेश्‍वर हरेक मानिसको प्रेमलाई मूल्यवान् ठान्नुहुन्छ। उहाँलाई प्रेम गर्ने सबैप्रति, उहाँका आशिषहरू दोबर हुन्छन्, किनकि मानिसको प्रेम प्राप्त गर्न धेरै गाह्रो हुन्छ, र यो एकदमै थोरै छ, यो लगभग अस्तित्वमा नै छैन। ब्रह्माण्डमा, परमेश्‍वरले मानिसहरूलाई फेरि उहाँलाई प्रेम गर्न लगाउने कोसिस गर्नुभएको छ, तर युगौँ युगदेखि अहिलेसम्म, थोरै, अर्थात् मुठ्ठीभर मानिसले मात्र उहाँलाई साँचो प्रेम फिर्ता दिएका छन्। जहाँसम्म मलाई थाहा छ, पत्रुस यस्तै एक व्यक्ति थिए, तर तिनी येशूद्वारा व्यक्तिगत तवरले डोऱ्याइएका थिए र तिनको मृत्युको क्षणमा मात्र तिनले परमेश्‍वरलाई आफ्नो सम्पूर्ण प्रेम दिए, त्यसपछि तिनको जीवन समाप्त भयो। यसैकारण यस्ता क्रूर अवस्थाहरूमा परमेश्‍वरले ब्रह्माण्डको आफ्नो कामको दायरा साँघुरो पार्नुभयो, र ठूलो रातो अजिङ्गरको देशलाई प्रदर्शन क्षेत्रको रूपमा प्रयोग गर्नुभयो, उहाँको कामलाई अझ बढी प्रभावकारी बनाउन र उहाँको गवाहीमा अझ ठूलो फाइदा होस् भनेर आफ्नो सम्पूर्ण शक्ति र उहाँको रगत-पसिना एउटै ठाउँमा केन्द्रित गर्नुभयो। यी दुई प्रावधान अन्तर्गत परमेश्‍वरले उहाँको सम्पूर्ण ब्रह्माण्डको आफ्नो काम चीनको मुख्य भूमिमा बस्ने मानिसहरूलाई हस्तान्तरण गर्नुभयो, जसमा सबैभन्दा कम क्षमता थियो, र उहाँले आफ्नो प्रेमिलो विजयको काम सुरु गर्नुभयो। उहाँले तिनीहरू सबैलाई उहाँलाई प्रेम गर्ने बनाइसक्नुभएपछि, उहाँले आफ्नो कामको अर्को चरणलाई अघि बढाउनुहुनेछ, जुन परमेश्‍वरको योजना हो। यसरी उहाँको कामले सबैभन्दा ठूलो प्रभाव हासिल गर्दछ। उहाँको कामको दायराको केन्द्र र सीमाहरू, दुवै छन्। हाम्रो दिन आओस् भनी परमेश्‍वरले हामीमा काम गर्दा कति ठूलो मूल्य चुकाउनुभएको छ र उहाँले कति धेरै रगत-पसिना खर्चनुभएको छ भन्‍ने कुरा स्पष्टै छ। यही नै हाम्रो आशिष् हो। त्यसकारण जुन कुराले मानिसहरूका धारणाहरूलाई अचम्मित पार्छ, त्‍योचाहिँ यो हो कि पश्चिमीहरूले हामी असल ठाउँमा जन्मिएकोमा ईर्ष्या गर्छन्, तर सबै हामीचाहिँ आफूलाई तुच्छ र नीच देख्छौं। के यो परमेश्‍वरले हामीलाई माथि उठाउनुभएको होइन र? ठूलो रातो अजिङ्गरको सन्तानहरू, जो सधैँ कुल्चिएका छन्, तिनीहरूलाई पश्चिमीहरूले उच्‍च नजरले हेरिरहेका छन्—यो साँच्चै हाम्रो आशिष् हो। जब म यसको बारेमा सोच्छु, म परमेश्‍वरको दया र उहाँको प्रेम र निकटताले भरिन्छु। यसले के देखाउँदछ भने, परमेश्‍वरले गर्नुहुने सबै कुरा मानव धारणासँग अमिल्दो हुन्छ। यी सबै मानिसहरू श्रापित भए पनि, उहाँ व्यवस्थाद्वारा बाध्य हुनुहुन्न र उहाँले उद्देश्यसहित आफ्नो कामको केन्द्र पृथ्वीको यस भागमा सार्नुभयो। यसैकारण म रमाउँछु, यसैले मलाई अत्यन्तै खुसी लाग्छ। इस्राएलीहरूका बीचमा मुख्य पूजाहारीहरूले गरेजस्तै कामको अग्रणी भूमिका लिने व्यक्तिको रूपमा, म आत्माको काम सीधै पूरा गर्न र परमेश्‍वरका आत्माको सिधा सेवा गर्न सक्षम छु; यही नै मेरो आशिष् हो। यस्तो कुरा कल्पना गर्ने आँट कसले गर्न सक्ला र? तर आज, यो अप्रत्याशित रूपमा हामीमाथि आइपुगेको छ। यो साँच्चै ठूलो आनन्द हो जसका निम्ति रमाहट गर्नुपर्छ। म आशा गर्छु कि परमेश्‍वरले हामीलाई निरन्तर आशिष्‌ दिनुहुन्छ, र हामीलाई माथि उठाउनुहुन्छ, यसैले कि हामी गोबरको थुप्रोमा बस्नेहरूलाई परमेश्‍वरले महान् रूपमा प्रयोग गर्न सक्‍नुभएको होस्, र यसरी हामीले उहाँको प्रेमको मूल्य चुकाउन सकौं।

अहिले मैले हिँड्ने मार्ग परमेश्‍वरको प्रेमको मूल्य चुकाउने मार्ग हो, तापनि मलाई निरन्तर के लाग्छ भने, यो परमेश्‍वरको अभिप्राय होइन, न त यो म हिँड्नुपर्ने बाटो नै हो। परमेश्‍वरद्वारा महान् रूपमा प्रयोग हुनु—यही नै परमेश्‍वरको अभिप्राय हो, र यो पवित्र आत्माको मार्ग हो। सायद म गलत छु, तर मलाई लाग्छ यो मेरो मार्ग हो, किनकि धेरै अघि मैले परमेश्‍वरसँग आफ्नो सङ्कल्प स्थापित गरेँ। म उहाँले मलाई मार्गदर्शन गर्नुहोस् भन्ने चाहन्छु ताकि म जुन मार्गमा हिँड्नुपर्छ मैले त्यसमा हतार-हतार खुट्टा टेक्न सकूँ, र हरसम्भव चाँडै परमेश्‍वरको अभिप्राय पूरा गरूँ। अरूले जे सोचे पनि, म विश्‍वास गर्दछु, कि परमेश्‍वरको इच्छाको पछि लाग्नु नै सबैभन्दा महत्त्वपूर्ण कुरा हो। मेरो जीवनमा अरू केही पनि महत्त्वपूर्ण छैन, र कसैले पनि मलाई यो अधिकारबाट वञ्चित गर्न सक्दैन। यो मेरो व्यक्तिगत विचार हो, र हुन सक्छ केही मानिसहरूले यो कुरा बुझ्न सक्दैनन्, तर मैले यसबारे कसैलाई न्यायसंगत हो भनी बताइरहनुपर्छ जस्तो मलाई लाग्दैन। मैले लिनुपर्ने मार्ग म लिनेछु—मैले मार्ग चिनेपछि म त्यो बाटोमा लाग्‍नेछु र म पछाडि हट्नेछैन। यसैले म यी वचनहरूमा फर्कन्छु: मैले आफ्नो हृदय परमेश्‍वरको इच्छालाई पछ्याउनमा लगाएको छु। म निश्चय छु, कि मेरा भाइ-बहिनीहरूले मेरो आलोचना गर्नेछैनन्! समग्रमा, मलाई व्यक्तिगत रूपमा के लाग्छ भने, अरू मानिसहरूले उनीहरूलाई मन लागेका कुरा भन्न सक्छन्, तर मलाई लाग्छ, परमेश्‍वरको इच्छा पालन गर्नु नै सबैभन्दा महत्त्वपूर्ण कुरा हो, र म यसमा बाँधिनु हुँदैन। परमेश्‍वरको इच्छालाई पछ्याउनु कहिल्यै पनि गलत हुन सक्दैन! र यसो गर्नु भनेको आफ्नै चासो अनुसार काम गर्नु होइन! म विश्‍वास गर्छु कि परमेश्‍वरले मेरो हृदयलाई नियाल्नुभएको छ! त्यसैले तैँले यसलाई कसरी बुझ्नुपर्छ? के तँ आफैलाई परमेश्‍वरको लागि अर्पण गर्न इच्छुक छस्? के तँ परमेश्‍वरद्वारा प्रयोग हुनु तयार छस्? के तैँले बोकेको सङ्कल्प परमेश्‍वरको इच्छा पछ्याउनका लागि हो? मलाई आशा छ, कि मेरा वचनहरू मेरा भाइ-बहिनीहरूका लागि केही सहायता हुन सक्छन्। मेरा अन्तर्दृष्टिहरूमा खास कुनै गहनता नभए पनि, म अझै पनि तिमीहरूलाई यसको बारेमा भन्छु, यसरी हामीबीच कुनै बाधा कायम नराखी हामीले हाम्रा भित्री भावनाहरू बाँडचुँड गर्न सकौं, र परमेश्‍वर सधैँभरि हाम्रो बीचमा रहनुहुनेछ। यी मेरो हृदयबाट निस्केका वचनहरू हुन्। ठीक छ! आज मैले मेरो हृदयबाट बोल्नुपर्ने कुराहरू यति मात्र हुन्। मलाई आशा छ, कि मेरा भाइ-बहिनीहरूले निरन्तर कडा परिश्रम गरिरहनेछन्, र म आशा गर्दछु, कि परमेश्‍वरका आत्माले सधैँ हाम्रो हेरचाह गर्नुहुनेछ!


मार्ग … (४)

आजको युगमा मानिसहरूले परमेश्‍वरको प्रेमिलोपन थाहा पाउन, र परमेश्‍वरलाई प्रेम गर्ने तरिकाको खोजी गर्न सक्छन् र तिनीहरू आजको राज्यको तालिमलाई स्वीकार गर्न इच्छुक छन्—यी सबै परमेश्‍वरको अनुग्रह हो, र यसबाहेक यो उहाँले मानवजातिलाई उचाल्नुभएको हो। जब-जब म यसबारे सोच्छु, ममा परमेश्‍वरको प्रेमिलोपनको सशक्त बोध हुन्छ। परमेश्‍वरले हामीलाई साँच्चै प्रेम गर्नुहुन्छ; यदि उहाँले प्रेम नगर्नुभएको भए कसले उहाँको प्रेमिलोपनलाई पत्ता लगाउन सक्थ्यो? यसरी मात्र म यी सबै काम परमेश्‍वरले व्यक्तिगत रूपमा आफैले गर्नुभएको हो, र मानिसहरू परमेश्‍वरद्वारा डोऱ्याइएका र निर्देशित छन् भन्‍ने देख्छु। म यसका लागि परमेश्‍वरलाई धन्यवाद दिन्छु, र म मेरा भाइ-बहिनीहरू मसँगै परमेश्‍वरको प्रशंसामा सामेल होऊन् भन्‍ने चाहन्छु: “सारा महिमा तपाईं सर्वोच्च परमेश्‍वरलाई होस्! तपाईंको महिमा गुणात्मक रूपमा वृद्धि होस् र त्यो तपाईंद्वारा चुनिएका र प्राप्त गरिएका हामीमा प्रकट होस्।” परमेश्‍वरले मलाई अन्तर्दृष्टि दिनुभयो: उहाँले मलाई हामी युगौँ अघि पूर्वनिर्धारित भएका हौँ र उहाँले आखिरी दिनहरूमा हामीलाई प्राप्त गर्न चाहनुहुन्छ, यसरी हामीमार्फत ब्रह्माण्ड र यावत् थोकलाई परमेश्‍वरको महिमा सम्पूर्ण रूपमा देखाउनुहुन्छ भनी देखाउनुभयो। त्यसैले हामी परमेश्‍वरको छ हजार वर्षको व्यवस्थापन योजनाको ठोस रूप हौं; हामी सम्पूर्ण ब्रह्माण्डमा परमेश्‍वरको कार्यका नमुनाहरू, आदर्शहरू हौं। अहिले मात्र मैले परमेश्‍वरले हामीलाई कति धेरै प्रेम गर्नुहुन्छ, र उहाँले हामीमा गर्नुहुने काम र उहाँले भन्नुहुने कुराहरू बितेका युगहरूको भन्दा दस लाख गुणा बढी छन् भन्‍ने कुरा बुझेँ। परमेश्‍वरले इस्राएलमा वा पत्रुसमा पनि व्यक्तिगत रूपमा परमेश्‍वरले त्यति धेरै काम गर्नुभएन वा त्यत्ति धेरै वचन बोल्नुभएन—जसले के देखाउँदछ भने हामी, यो समूहका मानिसहरू, विगतका सन्तहरूभन्दा अतुलनीय रूपमा आशिषित छौं। यही कारणले गर्दा परमेश्‍वरले अन्तिम युगका मानिसहरू सबैभन्दा आशिषित छन् भनेर भन्‍नुभएको हो। अरूले जेसुकै भने पनि, म विश्‍वास गर्दछु, कि हामी परमेश्‍वरद्वारा सबैभन्दा बढी आशिष्‌ पाएका मानिसहरू हौं। परमेश्‍वरले हामीलाई दिनुभएका आशिष्‌हरू हामीले स्विकार्नुपर्छ; परमेश्‍वरसँग गुनासो गर्ने कतिपय मानिसहरू हुनसक्छन्, तर म के विश्‍वास गर्छु भने, यदि यी आशिषहरू परमेश्‍वरबाट आएका हुन् भने, हामी त्यसका निम्ति योग्यका छौं भन्‍ने कुरा यसले प्रमाणित गर्छ। अरूले गुनासो गरे पनि वा हामीसँग असन्तुष्ट भए पनि, म अझै पनि विश्‍वास गर्दछु, कि परमेश्‍वरले हामीलाई दिनुभएका आशिषहरूलाई कसैले हामीबाट लिन वा हटाउन सक्दैन। परमेश्‍वरको काम हामीमा पूरा हुने भएकोले र उहाँ अरूसँग होइन तर हामीसँग आमने-सामने बोल्नुहुने भएकोले, परमेश्‍वरले जस्तो चाहनुहुन्छ त्यसरी नै यो काम गर्नुहुन्छ। अनि यदि मानिसहरू विश्‍वस्त छैनन् भने, के तिनीहरूले आफैमा समस्या निम्त्याइरहेका हुँदैनन् र? के त्यसो गरेर तिनीहरूले आफैमाथि तिरस्कार ल्याउँदैनन् र? म किन त्यस्ता कुरा भन्छु? किनकि यस सम्बन्धमा मेरो गहन अनुभव छ। उदाहरणका लागि, परमेश्‍वरले ममा गर्नुहुने कामलाई लिऊँ: मैले मात्र यो काम गर्न सक्छु—के अरू कसैले यो काम गर्न सक्दछ? मैले परमेश्‍वरबाट यो आज्ञा पाउने सौभाग्य पाएको छु—के अरू कसैले यो आवेगमा आएर गर्न सक्छ? तापनि म आशा गर्दछु, भाइ-बहिनीहरूले मेरो हृदयलाई बुझ्नेछन्। म मेरा योग्यताहरूको बारेमा घमण्ड गरिरहेको छैनँ, तर एउटा समस्या बताउँदैछु। म चाहन्छु, कि सारा महिमा परमेश्‍वरलाई होस्, र परमेश्‍वरले हामी सबैको हृदयलाई नियाल्न सक्नुहोस्, यसैले कि उहाँको सामु हाम्रा हृदय शुद्ध होऊन्। मेरो हृदयमा, म परमेश्‍वरद्वारा पूर्ण रूपले प्राप्त हुन, वेदीमा बलि चढाइने पवित्र कन्या बन्ने इच्छा गर्दछु, र त्यसबाहेक, थुमाको जस्तो आज्ञाकारीता प्राप्त गर्न चाहन्छु, सम्पूर्ण मानवजातिकहाँ पवित्र आत्मिक देहको रूपमा देखा पर्न चाहन्छु। मेरो प्रतिज्ञा यही हो, मैले परमेश्‍वरको सामु खाएको शपथ यही हो। म यो पूरा गर्न चाहन्छु र यसद्वारा परमेश्‍वरको प्रेमको ऋण चुकाउन चाहन्छु। के तँ यो गर्न इच्छुक छस्? म विश्‍वास गर्दछु कि मेरो यो प्रतिज्ञाले स-साना भाइ-बहिनीहरूलाई धेरै उत्साहित बनाउनेछ, र त्यसले धेरै जवानहरूमा आशा जगाउनेछ। मलाई लाग्छ, कि परमेश्‍वरले जवानहरूलाई विशेष महत्त्वका साथ हेर्नुहुन्छ। हुनसक्छ, यो मेरो आफ्नै एकपक्षीय विचार हो, तर मलाई सधैँ जवानहरूसँग सम्भावना र आशा हुन्छ भन्‍ने लाग्छ; यस्तो लाग्छ, कि परमेश्‍वरले जवान मानिसहरूमा अतिरिक्त काम गर्नुहुन्छ। तिनीहरूमा अन्तर्दृष्टि र बुद्धिको कमी हुन सक्छ, र तिनीहरू नवजात बाछो जस्तै उत्साही र उत्ताउला हुन सक्छन्, तापनि म विश्‍वास गर्दछु कि तिनीहरू आफ्ना योग्यताहरू बिनाका छैनन्। तिमीहरूले युवाहरूमा तिनीहरूको निर्दोषता देख्न सक्छौ र तिनीहरू नयाँ थोकहरू स्वीकार गर्न छिटो हुन्छन्। जवानहरूले अहङ्कार गर्ने, कठोर हुने र आवेगमा आउने प्रवृत्ति हुने भए पनि, त्यसले नयाँ ज्योति स्वीकार गर्ने तिनीहरूको क्षमतालाई असर गर्दैन, किनकि जवानहरूले प्राचीन, पुरानो ढङ्गका कुराहरूलाई बिरलै पक्रिराख्छन्। यसैले म जवान मानिसहरूमा असीमित प्रतिज्ञा र उनीहरूको जीवनशक्ति देख्छु; यही कारणले गर्दा तिनीहरूप्रति ममा कोमल भावना छ। म उमेर ढल्केका दाजुभाइ-दिदीबहिनीहरूलाई घृणा गर्दिनँ, तर मलाई तिनीहरूको रुचि पनि लाग्दैन—जसका लागि म उनीहरूसित साँच्चै क्षमा याचना गर्छु। हुनसक्छ, मैले भनेका कुरा अमिल्दो वा विवेकहीन होला, तर म आशा गर्दछु कि तिमीहरूले मेरो लापरवाहीपनलाई क्षमा गर्न सक्छौ, किनकि म कसरी बोल्छु त्यसमा धेरै ध्यान दिनका निम्ति म सानै छु। तर सत्य कुरा भन्नुपर्दा, हुर्केका भाइ-बहिनीहरूले एउटा कार्य प्रस्तुत गर्छन्—आखिरमा, तिनीहरू पूर्ण रूपमा बेकारका छैनन्। किनकि तिनीहरू परिस्थितिहरूको सामना गर्न अनुभवी हुन्छन्; तिनीहरूले स्थिर रूपमा परिस्थितिहरूको सामना गर्छन्, र तिनीहरूले त्यति धेरै गल्ती गर्दैनन्। के यी तिनीहरूको सामर्थ्य होइनन् र? हामी सबै परमेश्‍वरको सामु यसो भनौं: “हे परमेश्‍वर! हामीले सबैले विभिन्न स्थानहरूमा रही आ-आफ्ना कार्यहरू पूरा गर्न सकौं र हामी सबैले तपाईंको इच्छाका निम्ति सक्दो कोसिस गर्न सकौं!” म विश्‍वास गर्छु, परमेश्‍वरको अभिप्राय यही हुनुपर्छ!

मेरो अनुभवमा, यस धाराको खुल्लमखुल्ला विरोध गर्नेहरू, अर्थात् प्रत्यक्ष रूपमा परमेश्‍वरका आत्माको विरोध गर्नेहरूमध्ये धेरैजसो मानिसहरू बूढाबाका हुन्। यी मानिसहरूमा धेरै बलियो धार्मिक धारणाहरू हुन्छन्; प्रत्येक कुरामा, तिनीहरूले परमेश्‍वरका वचनहरूलाई अप्रचलित थोकहरूसँग तुलना गर्छन्, र विगतमा बुझिएका कुराहरूलाई परमेश्‍वरका वचनहरूसँग मिलाउने कोसिस गर्छन्। के तिनीहरू हास्यास्पद छैनन् र? के त्यस्ता मानिसहरूले परमेश्‍वरले उनीहरूलाई सुम्पनुभएको काम पूरा गर्न सक्छन्? के परमेश्‍वरले त्यस्ता मानिसहरूलाई आफ्नो काममा प्रयोग गर्न सक्नुहुन्छ? पवित्र आत्मासँग कुनै पनि दिनको उहाँको कामको लागि एउटा तरिका हुन्छ; यदि मानिसहरू पुरानो जमानाको कुराहरूमा अल्झेर बस्छन् भने, त्यस्तो दिन आउनेछ जब तिनीहरूलाई इतिहासको चरणबाट हटाइनेछ। परमेश्‍वरले आफ्‍नो कामको प्रत्येक चरणमा नयाँ मानिसहरूलाई प्रयोग गर्नुहुन्छ। के अरूलाई अप्रचलित कुराहरूको विषयमा भाषण दिनेहरूले मानिसहरूमाथि विनाश ल्याउँदैनन् र? र के तिनीहरूले परमेश्‍वरको काममा ढिलाइ गरिरहेका हुँदैनन् र? अनि यदि यस्तो भयो भने, परमेश्‍वरको काम कहिले पूरा हुनेछ? मैले भर्खरै भनेका कुराहरूका बारेमा केही धारणाहरू बोकेर हिँड्ने मानिसहरू पनि हुन सक्छन्। हुनसक्छ, तिनीहरू विश्‍वस्त छैनन्। तर म तैँले चिन्ता नगर् भन्‍ने चाहन्छु: धेरै समय नबित्दै यस्ता धेरै कुराहरू हुनेछन्, र तिनलाई तथ्यहरूद्वारा मात्र वर्णन गर्न सकिन्छ। हामी केही महत्वपूर्ण मानिसहरू, केही प्रतिष्ठित पाष्टरहरू वा बाइबलका व्याख्याकारहरूलाई हेरौं र उनीहरूलाई यो मार्गको बारेमा प्रचार गरौं। तिनीहरूले सुरुमा खुल्लमखुल्ला यसको विरोध गर्दैनन्, त्यो निश्चित हो—तर उनीहरूले तँलाई चुनौती दिन बाइबल निकाल्नेछन्। उनीहरूले तँलाई यशैयाको पुस्तक र दानिएलको पुस्तक फेरि भन्न लगाउनेछन्, र उनीहरूले तँलाई प्रकाशको पुस्तकको व्याख्या गर्न समेत लगाउनेछन्। र यदि तैँले त्योसँग बोल्न सकिनस् भने, उनीहरूले तँलाई अस्वीकार गर्नेछन् र तँलाई झूटा ख्रीष्ट भन्‍नेछन् र तैँले हास्यास्पद मार्ग प्रचार गरिरहेको छस् भनेर भन्छन्। एक घण्टापछि उनीहरूले तेरो विरुद्ध झूटो आरोप लगाउनेछन् जसले तँलाई आश्चर्यचकित बनाउँछ। के यो खुला विरोध होइन? तर त्यो सुरुआत मात्र हो। उनीहरूले परमेश्‍वरको कामको अर्को चरणमा बाधा ल्याउन सक्दैनन्, र धेरै समय नबिती पवित्र आत्माले उनीहरूलाई यो स्वीकार्न बाध्य पार्नुहुनेछ। यो एक दृढ प्रवृत्ति हो; यो मानिसले गर्न नसक्‍ने र कसैले कल्पना गर्न नसक्‍ने कुरा हो। मलाई विश्‍वास छ, परमेश्‍वरको काम सारा ब्रह्माण्डभरि विनाबाधा फैलिनेछ। यो परमेश्‍वरको अभिप्राय हो, र कसैले यसलाई रोक्न सक्दैन। परमेश्‍वरले हामीलाई अन्तर्दृष्टि दिनुभएको होओस् र हामीलाई थप नयाँ ज्योति स्वीकार्न दिनुभएको होओस्, र यस विषयमा परमेश्‍वरको व्यवस्थापनमा अवरोध नआओस्। परमेश्‍वरले हामीमाथि कृपा गर्नुभएको होस्, यसैले कि हामी सबैले उहाँको महिमाको दिनको आगमन देख्न सकौं। परमेश्‍वर सारा ब्रह्माण्डमा महिमामा बास गर्नुहुने समय नै हामीले उहाँसँगै महिमा प्राप्त गर्ने समय हुनेछ। यस्तो लाग्छ, त्यो समय म मेरो साथमा हिँड्नेहरूलाई अलग हुने समय पनि हुनेछ। मलाई आशा छ, मेरा भाइ-बहिनीहरूले मेरो साथमा आवाज निकाल्दै परमेश्‍वरसित यसो भन्दै पुकारा गर्नेछन्: परमेश्‍वरको महान् काम चाँडै सम्पन्न होस्, यसैले कि हामीले आफ्नो जीवनकालमा नै उहाँको महिमाको दिन देख्न सकौं। म अझै पनि मेरो जीवनकालमा परमेश्‍वरको इच्छा पूरा गर्ने आशा गर्दछु, र परमेश्‍वरले हामीमा आफ्नो काम गरिरहन सक्‍नुभएको होस्, र त्यसमा कहिल्यै कुनै बाधा नभएको होस् भन्‍ने म आशा गर्दछु। यो मेरो अनन्त सङ्कल्प हो। परमेश्‍वर सधैँ हाम्रो बीचमा रहनुभएको होस्, र उहाँको प्रेमले हामीबीच पुलहरू निर्माण गरोस् जसले गर्दा हामी बीचको मित्रता झन् मूल्यवान् बनोस्। मलाई आशा छ, कि प्रेमले हामीबीच थप समझदारी उत्पन्न गरोस् र त्यो प्रेमले हामीलाई गहिरो घनिष्ठतामा ल्याउन सकोस्, हामी बीचको कुनै दूरी हटाउन सकोस्, र हामी बीचको त्यो प्रेम झन् गहिरो, फराकिलो र मीठो हुन सकोस्। म विश्‍वास गर्दछु, कि मेरा परमेश्‍वरको अभिप्राय यही हो। मेरा भाइ-बहिनीहरू मेरो नजिक आउन सकून्, र हामी सबैले एकसाथ बिताएका छोटा दिनहरू सम्हालेर राख्‍न सकौं, ती हाम्रा निम्ति मीठा सम्झनाहरू भएर रहून् भन्‍ने मेरो आशा छ।

चीनको मुख्य भूमिमा परमेश्‍वरको कामका अझ अरू चरणहरू हुन सक्छन्, तर ती जटिल छैनन्। यसको बारेमा सोच्दा, उहाँको कामको हरेक चरणको अर्थ छ भन्‍ने भाव छ; प्रत्येक नै परमेश्‍वरले व्यक्तिगत रूपमा गर्नुभएको छ, र यो काममा सबैले कुनै न कुनै भूमिका खेलेका छन्। प्रत्येक “दृश्य” साँच्चिकै हास्यास्पद छ, र यी मानिसहरूले यस्तो नाटक देखाउनेछन्, प्रत्येक परीक्षाको बीचमा जीवनप्रति तिनीहरूको प्रदर्शन यति सत्य हुन्छ, परमेश्‍वरको कलमले सबै किसिमका व्यक्तिको अति सजीव र पूर्ण रूपमा चित्रण गर्छ, प्रत्येकले दिनको ज्योतिमा धेरै कुरा प्रकट गर्दछ भनी कसले कल्पना गरेको थियो र? तर मैले यसो भन्नुको अर्थ परमेश्‍वरले उहाँको कामद्वारा मानिसहरूलाई मूर्ख बनाउँदैहुनुहुन्छ भन्‍ने हुँदैन। त्यसको कुनै अर्थ हुनेथिएन; परमेश्‍वरको कामको एक उद्देश्य हुन्छ, र उहाँले कहिल्यै पनि कुनै अर्थहीन र मूल्यहीन काम गर्नुहुन्न। उहाँले जे गर्नुहुन्छ ती सबै काम मानिसलाई सिद्ध बनाउन, प्राप्त गर्नका लागि गरिन्छ। यसबाट म साँच्चै देख्छु कि परमेश्‍वरको हृदय पूर्णतया मानिसको हितका लागि छ। मैले यसलाई नाटक भनेको हुन सक्छु, तर यो पनि भन्न सकिन्छ कि यो नाटक वास्तविक जीवनबाट लिइएको हो। यति मात्र हो कि मानिसहरू नाटकका महानिर्देशक परमेश्‍वरसँग यो काम पूरा गर्न सहकार्य गर्छन्। तापनि, तर अर्को अर्थमा, परमेश्‍वरले मानिसहरूलाई प्राप्त गर्न, तिनीहरूलाई अझ बढी उहाँलाई प्रेम गर्ने बनाउन यसको प्रयोग गर्नुहुन्छ। के यो परमेश्‍वरको अभिप्राय होइन र? त्यसैले मलाई आशा छ कि कसैलाई कुनै चिन्ता छैन। के तँ परमेश्‍वरको अभिप्रायको बारेमा पूर्ण रूपमा अनजान छस्? मैले धेरै कुरा भनेको छु—मलाई आशा छ कि भाइ-बहिनीहरूले यी सबै कुरा बुझेका छन् र मेरो हृदयको गलत अर्थ लगाएका छैनन्। कि तिमीहरू सबै परमेश्‍वरद्वारा प्राप्त गरिनेछौ भन्‍ने कुरामा मलाई कुनै शङ्का छैन। सबै जना फरक-फरक बाटोमा हिँड्छन्। जो तिमीहरूको खुट्टामुनि छ त्यसलाई परमेश्‍वरले खोलिदिनुभएको होस्, र तिमीहरूले उहाँसँग प्रार्थना गर्दै यसो भन्‍न सक: हे परमेश्‍वर! तपाईंले मलाई प्राप्त गर्नुहोस् भन्‍ने मेरो चाहना छ, ता कि मेरो आत्मा तपाईंकहाँ फर्कियोस्। के तँ आफ्नो आत्माको गहिराइमा परमेश्‍वरको अगुवाइ खोज्न तयार छस्?


मार्ग … (५)

विगतमा, कसैलाई पनि पवित्र आत्माको बारेमा थाहा थिएन, पवित्र आत्माले हिँड्नुभएको मार्गको बारेमा उनीहरूलाई ज्ञान हुने कुरा त परै जाओस्। यसैले मानिसहरूले सधैँ आफूलाई परमेश्‍वरको अघि मूर्ख बनाए। यो भन्नु उचित हुन्छ, कि परमेश्‍वरमा विश्‍वास गर्ने प्रायजसो सबैले आत्माको बारेमा जानेका हुँदैनन्, र तिनीहरूको विश्‍वास अलमल्ल र भ्रमित हुन्छ। स्पष्ट छ, मानिसहरूले परमेश्‍वरलाई बुझ्दैनन्; तिनीहरूले आफ्नो मुखले उहाँमा विश्‍वास गर्छु भनेर भने पनि, वास्तवमा, तिनीहरूका व्यवहार अनुसार त तिनीहरूले परमेश्‍वरमा होइन, तर आफैमा विश्‍वास गर्छन्। मेरो आफ्‍नै वास्तविक अनुभवमा, मैले देखेको छु कि परमेश्‍वरले देहधारी परमेश्‍वरको गवाही दिनुहुने र बाहिरबाट हेर्दा मानिसहरू परमेश्‍वरको गवाहीलाई स्वीकार गर्न बाध्य पारिएका देखिने, र अलि तन्काएर भन्नुपर्दा तिनीहरू परमेश्‍वरको आत्मा पूर्ण रूपमा त्रुटिहीन हुनुहुन्छ भनी विश्‍वास गर्छन् भन्न सकिने भए पनि, मानिसहरूले यस व्यक्तिमा विश्‍वास गर्दैनन्, परमेश्‍वरका आत्मामा विश्‍वास गर्ने कुरा त परै जाओस्, बरु आफ्नै भावनाहरूमा विश्‍वास गर्छन्। के तिनीहरूले त्यसो गरेर आफैमा विश्‍वास गरिरहेका हुँदैनन् र? म जे भन्छु त्यो सत्य छ। मैले मानिसहरूलाई नाउँ दिइरहेको छैन, तर मैले एउटा कुरा स्पष्ट पार्नुपर्छ: आजको दिनसम्म मानिसहरू पवित्र आत्माले नै ल्याउनुभएको होस्, चाहे स्पष्ट होऊन् वा अलमल्ल परेका होऊन्। यो मानिसले नियन्त्रण गर्ने कुरा होइन। मैले पहिले पवित्र आत्माले मानिसहरूलाई विश्‍वास गर्न बाध्य बनाउनुहुन्छ भन्‍ने बारेमा उल्‍लेख गरेको कुराको एउटा उदाहरण यही हो; पवित्र आत्माले काम गर्ने तरिका यही नै हो, र पवित्र आत्माले लिनुभएको मार्ग यही हो। वास्तवमा, मानिसहरूले जसमा विश्‍वास गरे पनि पवित्र आत्माले बल पूर्वक मानिसहरूलाई एक किसिमको भावना दिनुहुन्छ, र त्यसद्वारा तिनीहरूलाई आफ्नो हृदयमा परमेश्‍वरमा विश्‍वास गर्ने बनाउनुहुन्छ। के तँ यस्तै प्रकारले विश्‍वास गर्दैनस् र? के तँलाई परमेश्‍वरमाथिको तेरो विश्‍वास अनौठो कुरा हो जस्तो लाग्दैन? के तँलाई यस प्रवाहबाट उम्कन नसक्‍नु अनौठो कुरा हो भन्‍ने लाग्दैन? के तैँले यसबारे विचार गर्नका लागि कुनै कोसिस गरेको छैनस्? के यो सबैभन्दा ठूलो चिह्न र चमत्कार होइन र? यदि तैँले धेरै पटक उम्कने इच्छा गरेको थिइस् भने पनि, सधैँ एउटा शक्तिशाली जीवन शक्ति हुन्छ जसले तँलाई आकर्षित गर्दछ, र तँलाई छोडेर जान अनिच्छुक बनाउँदछ। अनि हरेक पटक जब तँ आफैलाई यस्ता परिस्थितिहरूमा पाउँछस्, तँ रुन र विलाप गर्न थाल्छस्, अब के गर्ने होला भनी अन्योल हुन्छस्। तिमीहरूमध्ये कोही-कोही छोड्ने कोसिस गर्छौ, तर जब तँ जाने कोसिस गर्छस्, तेरो मुटुमा छुरी रोपेको जस्तो हुन्छ, संसारको कुनै पिसाचले तँलाई बेचैन र अशान्त अवस्थामा छोडेर तेरो प्राण खोसेर लगेको जस्तो तैँले महसुस गर्छस्। त्यसपछि, तैँले आफैलाई दृढ पारेर परमेश्‍वरमा नफर्की रहन सक्दैनस्। … के तैँले यो अनुभव प्राप्त गरेको थिइनस् र? मलाई कुनै शङ्का छैन, कि आफ्नो हृदय खोल्न सक्ने जवान भाइ-बहिनीहरूले यसो भन्‍नेछन्: “हो! मैले यो धेरै पटक अनुभव गरेको छु, यो सोच्दा पनि मलाई लाज लाग्छ!” मेरो आफ्नै दैनिक जीवनमा, म मेरा जवान भाइ-बहिनीहरूलाई मेरा घनिष्ठहरू जस्तो व्यवहार गर्न पाउँदा म सधैँ खुसी हुन्छु, किनकि उनीहरूमा धेरै निष्कपटता हुन्छ‍—उनीहरू अति शुद्ध र प्रेमिलो हुन्छन्। उनीहरू मेरा आफ्नै साथीहरू जस्तै हुन्। यसैले म जहिले पनि मेरो घनिष्ठ व्यक्तिहरूलाई एकसाथ भेला गरेर हाम्रा आकाङ्क्षा र योजनाहरूबारे कुरा गर्ने मौकाको खोजीमा छु। परमेश्‍वरको इच्छा हामीमा पूरा होस्, यसैले कि हामी सबै मासु र रगतजस्तो बनौं, हामीबीच कुनै बाधा वा दूरी नहोस्। हामी सबैले परमेश्‍वरसँग यसरी प्रार्थना गर्न सकौं: “हे परमेश्‍वर! यदि यो तपाईंको इच्छा हो भने, हामी बिन्ती गर्दछौं कि तपाईंले हामीलाई सही वातावरण दिनुहोस्, यसैले कि हामी आफ्ना हृदयका इच्छाहरू पूरा गर्न सकौं। तपाईँले जवान र समझको कमी भएका हामीमाथि कृपा राख्नुहोस्, र हामीलाई हाम्रो हृदयमा रहेको शक्ति लगाउन दिनुहोस्!” मलाई विश्‍वास छ, कि यो परमेश्‍वरको अभिप्राय हो, किनकि धेरै अघि मैले परमेश्‍वरसँग यसो भनेर प्रार्थना गरेको छु: “हे पिता! पृथ्वीमा, तपाईंको इच्छा यस पृथ्वीमा चाँडै पूरा होस् भन्‍ने इच्छा गर्दै हामी निरन्तर तपाईंलाई पुकार्छौं। म तपाईंको इच्छा खोज्छु। तपाईं जे गर्न चाहनुहुन्छ त्यो गर्नुहोस् र ममा तपाईंको काम चाँडै पूरा गर्नुहोस्। म यो पनि इच्छा गर्दछु कि यदि तपाईंको इच्छा चाँडै पूरा हुन्छ भने तपाईंले हामी बीचमा नयाँ मार्ग खोल्नुहोस्! म यो मात्र बिन्ती गर्दछु, तपाईंको काम चाँडै पूरा हुन सकेको होस्, र मलाई विश्‍वास छ कि कुनै पनि प्रावधानले यसलाई रोक्न सक्दैन!” आज परमेश्‍वरको काम यस्तै छ; के तैँले पवित्र आत्माले हिँड्नुहुने मार्गलाई देख्दैनस्? जब-जब म ठूला भाइ-बहिनीहरूलाई भेट्छु, ममा दबाबको अवर्णनीय अनुभूति हुन्छ। जब म तिनीहरूलाई भेट्छु, म तिनीहरूले समाजमा दुर्गन्ध फैलाएको देख्दछु; तिनीहरूको धार्मिक धारणाहरू, परिस्थितिहरूको सामना गर्ने तिनीहरूका अनुभव, तिनीहरूको बोल्ने तरिका, तिनीहरूले प्रयोग गर्ने शब्दहरू र यस्तै अरू कुराहरू—ती सबै चिढ्याउने किसिमका हुन्छन्। तिनीहरू “बुद्धि” ले भरिएको हुनुपर्ने हो। म सधैँ सकेसम्म तिनीहरूबाट टाढा बस्छु, किनकि व्यक्तिगत रूपमा, म यस संसारसँग व्यवहार गर्ने दर्शनहरूद्वारा सुसज्जित छैन। जब-जब म यी मानिसहरूलाई भेट्छु, तिनीहरूले मलाई थकित बनाएर छोड्छन्, मेरो टाउको पसिनाले ढाकिएको हुन्छ; कहिलेकहीँ म यति दबाबमा पर्छु कि मलाई सास फेर्न समेत कठिन हुन्छ। यसैले यस्तो सङ्कटको घडीमा, परमेश्‍वरले मलाई उम्कने एउटा ठूलो मार्ग दिनुहुन्छ। सायद त्यो मेरो गलत धारण हुन सक्छ। परमेश्‍वरलाई केले फाइदा गर्छ मलाई त्यसको मात्र चासो छ; परमेश्‍वरको इच्छालाई पछ्याउनु भनेको सबैभन्दा महत्त्वपूर्ण कुरा हो। म यी मानिसहरूबाट टाढा नै बस्छु, तर यदि परमेश्‍वर मैले उनीहरूलाई भेटेको चाहनुहुन्छ भने म आज्ञापालन गर्छु। तिनीहरू घृणित छन् भन्ने होइन, बरु तिनीहरूको “बुद्धि,” धारणाहरू र यो संसारसँग व्यवहार गर्ने दर्शनहरू अति नै तिरस्कार्य छन्। म त्यहाँ परमेश्‍वरको काम पूरा गर्नका लागि हुन्छु, उनीहरूले कसरी काम गर्छन् भनेर जान्नका लागि होइन। मलाई याद छ, परमेश्‍वरले एक पटक मलाई यसो भन्नुभएको थियो, “पृथ्वीमा, केवल तेरा पिताको इच्छालाई पछ्याउन खोज् र उहाँको आज्ञा पूरा गर्। अरू केही कुरा तँसँग सम्बन्धित छैन।” यो कुरा सोच्दा मलाई थोरै शान्ति मिल्छ। किनकि मानवीय मामिलाहरू सधैँ मलाई जटिल लाग्छ; म तिनलाई बुझ्‍न सक्दिनँ, र के गर्नुपर्छ भनी म जान्दिनँ। यसकारण अनगिन्ती पटक म यसद्वारा चिन्तित भएको छु र मैले मानवजातिलाई घृणा गरेको छु; मानिसहरू किन यति जटिल हुनु परेको? किन तिनीहरू साधारण हुन सक्दैनन्? यति चलाख हुने झमेलामा किन परेका? जब म मानिसहरूलाई भेट्छु, प्रायजसो यो परमेश्‍वरले मलाई दिनुभएको आदेशमा आधारित हुन्छ। सायद केही पटक त्यस्तो नभएको हुन सक्छ, तर मेरो हृदयमा के लुकेको छ त्यो कसले जान्न सक्छ?

मैले धेरै पटक मसँग भएका भाइ-बहिनीहरूलाई तिनीहरूले आफ्नो हृदयले परमेश्‍वरमा विश्‍वास गर्नुपर्दछ, तिनीहरूले आफ्नै हित खोज्नु हुँदैन, तर परमेश्‍वरका अभिप्रायहरूलाई ख्याल गर्नुपर्छ भन्‍ने सल्‍लाह दिएको छु। म धेरै चोटि परमेश्‍वरको सामु वेदनामा रोएको छु: मानिसहरू किन परमेश्‍वरका अभिप्रायहरूलाई ख्याल गर्दैनन्? अवश्य नै, परमेश्‍वरको काम कुनै कारणविना कुनै सङ्केत नछोडी विलुप्त हुन सक्दैन? मलाई थाहा छैन—यो मेरो मनको लगभग एउटा अड्को बन्न पुगेको छ—मानिसहरूले पवित्र आत्मा हिँड्नुभएको मार्गलाई चिन्न सक्दैन, तापनि किन अरूसँगको उनीहरूको असामान्य सम्बन्धहरूलाई पक्रिराख्छन्? यस्ता मानिसहरू देख्दा मलाई वाकवाकी लाग्छ। पवित्र आत्माको मार्ग हेर्नुको सट्टा उनीहरू मानिसका कामहरूमा ध्यान केन्द्रित गर्दछन्। के यसबाट परमेश्‍वर सन्तुष्ट हुन सक्नुहुन्छ? म प्रायजसो यसबाट दुःखी हुन्छु। यो लगभग मेरो बोझ भएको छ—र यसले पवित्र आत्मालाई पनि अशान्त बनाउँछ। के तैँले आफ्नो हृदयमा अलिकति पनि दोषी महसुस गर्दैनस्? परमेश्‍वरले हाम्रा आत्माको आँखा खोलिदिनुभएको होस्। मानिसहरूलाई परमेश्‍वरको काममा प्रवेश गर्न अगुवाइ गर्ने मैले धेरै चोटि परमेश्‍वरको अगाडि यसरी प्रार्थना गरेको छु: “हे पिता! म तपाईँको इच्छालाई केन्द्रमा राख्न र तपाईँको इच्छा खोज्न इच्छुक छु। म आज्ञाप्रति बफादार अर्पित रहन इच्छुक छु, ताकि तपाईँले मानिसहरूको यो समूहलाई प्राप्त गर्न सक्नुहोस्। तपाईंले हामीलाई स्वतन्त्रताको देशमा लैजानुहोस्, यसैले कि हामी तपाईंलाई हाम्रा आत्माहरूले छुन सकौं, र तपाईंले हाम्रो हृदयभित्र आत्मिक भावनाहरू जगाउनुहोस्!” म चाहन्छु, कि परमेश्‍वरको इच्छा पूरा होस्, त्यसैले म उहाँका आत्माले हामीलाई ज्ञान दिइरहून् भनी निरन्तर प्रार्थना गर्दछु, यसैले कि हामी पवित्र आत्माको डोऱ्याउनुभएको मार्गमा हिँड्न सकौं—किनकि जुन मार्गमा म हिँड्छु, त्यो पवित्र आत्माको मार्ग हो। र मेरो सट्टामा अरू को यो मार्गमा हिँड्न सक्छ? यस कुराले मेरो बोझलाई अझ गह्रौं बनाउँछ। मलाई अब म ढल्छु जस्तो लाग्छ, तर मलाई विश्‍वास छ कि परमेश्‍वरले कहिल्यै उहाँको आफ्नो काममा ढिलाइ गर्नुहुन्न। हुनसक्छ, उहाँको आदेश पूरा भएपछि हाम्रा बाटाहरू छुट्टिन्छन्। त्यसकारण सायद परमेश्‍वरका आत्माको प्रभावको कारणले नै म सधैँ फरक महसुस गर्दछु। यस्तो लाग्छ, कि परमेश्‍वरले कुनै काम गर्न चाहनुहुन्छ, तर म अझै पनि यो के हो भनी बुझ्न सक्दिनँ। तर म विश्‍वस्त छु कि पृथ्वीमा मेरा घनिष्ठ व्यक्तिहरूभन्दा राम्रो कोही छैन, र म विश्‍वस्त छु कि उनीहरूले परमेश्‍वरको सामु मेरो निम्ति प्रार्थना गर्नेछन्, जसका लागि म अत्यन्तै कृतज्ञ छु। म भाइ-बहिनीहरूले मसँग यसो भनून् भन्‍ने चाहन्छु: “हे परमेश्‍वर! तपाईंको इच्छा हामी अन्तिम युगका मानिसहरूमा पूर्ण रूपमा प्रकट होस्, यसरी हामी आत्माको जीवनद्वारा आशिषित बन्न सकौं, र हामीले परमेश्‍वरका आत्माका कामहरू देख्न सकौं, र उहाँको वास्तविक अनुहार हेर्न सकौं!” हामी यो चरणमा पुगेपछि हामी साँच्चै आत्माको अगुवाइमा जिइरहेका हुनेछौं, अनि मात्र हामी परमेश्‍वरको वास्तविक अनुहारलाई हेर्न सक्‍नेछौं। भन्नुको अर्थ के हो भने, मानिसहरूले मानिसकै धारणाहरू अनुसार जानेर वा बुझेर होइन, तर परमेश्‍वरका आत्माको अभिप्रायको ज्ञानको आधारमा सबै सत्यको वास्तविक अर्थ बुझ्न सक्‍नेछन्। यो पूर्णतया परमेश्‍वर स्वयम्‌को काम हो, यसमा मानिसको विचार केही पनि छैन; यो ती कार्यहरूका निम्ति उहाँको योजना हो जसलाई उहाँले पृथ्वीमा परिचित बनाउन चाहनुहुन्छ, र यो पृथ्वीको उहाँको कामको अन्तिम भाग हो। के तँ यो काममा सामेल हुन चाहन्छस्? के तँ यसको हिस्सा बन्न चाहन्छस्? के तँसित पवित्र आत्माद्वारा सिद्ध हुने र आत्माको जीवनमा रमाउने सङ्कल्प छ?

आजको मुख्य कुरा भनेको हाम्रो मूल जगभन्दा गहिरोमा जानु हो। हामी सत्य, दर्शन, र जीवनको गहिराइमा जानुपर्छ—तर पहिले मैले भाइ-बहिनीहरूलाई कामको यस चरणमा प्रवेश गर्न तिमीहरूले आफ्नो पहिलेका धारणाहरूलाई त्याग्नुपर्छ भनेर सम्‍झाउनुपर्छ। अर्थात्, तैँले तेरो जिउने तरिका परिवर्तन गर्नुपर्दछ, नयाँ योजनाहरू बनाउनुपर्छ, अझ राम्रो प्रकारले सुरु गर्नुपर्छ। यदि तँ अझै पनि विगतमा तेरो निम्ति बहुमूल्य रहेको कुरामा टाँसिरहन्छस् भने, पवित्र आत्माले तँभित्र काम गर्न सक्नुहुन्न, र उहाँले मुस्किलले तेरो जीवनलाई थामेर राख्न सक्नुहुनेछ। जो पछ्याउँदैनन्, वा प्रवेश गर्दैनन्, वा योजना बनाउँदैनन्, तिनीहरूलाई पवित्र आत्माले पूर्ण रूपमा त्याग्‍नुहुनेछ—र त्यसैले तिनीहरूलाई युगद्वारा त्यागिएकाहरू भनी भनिन्छ। म आशा गर्दछु कि सबै भाइ-बहिनीहरूले मेरो हृदयलाई बुझ्न सक्छन्, र म आशा गर्दछु कि अझ धेरै “नयाँ भर्ती हुने व्यक्तिहरू” परमेश्‍वरसँग मिलेर काम गर्न र यो काम एकसाथ मिलेर सम्पन्न गर्न खडा हुनेछन्। म विश्‍वास गर्छु, परमेश्‍वरले हामीलाई आशिष् दिनुहुनेछ। साथै परमेश्‍वरले मलाई धेरै घनिष्ठ व्यक्तिहरू दिनुहुनेछ भनेर पनि म विश्‍वास गर्दछु, यसैले कि म पृथ्वीको हरेक कुनामा हिँड्न सकूँ, र हामीबीच अझ ठूलो प्रेम हुन सकोस्। यसबाहेक, म विश्‍वास गर्छु कि हाम्रो कोसिसको कारण परमेश्‍वरले उहाँको राज्य विस्तार गर्नुहुनेछ; म चाहन्छु कि हाम्रा यी प्रयासहरू अभूतपूर्व स्तरसम्म पुगोस्, यसरी परमेश्‍वरले अझ धेरै युवाहरू प्राप्त गर्न सक्‍नुभएको होस्। म यसको लागि प्रार्थना गर्दै थप समय बिताउन चाहन्छु, हामीले निरन्तर प्रार्थना गरेको म चाहन्छु, यसैले कि हामी आफ्नो सम्पूर्ण जीवन परमेश्‍वरको सामु जिउन र परमेश्‍वरसँग सकेसम्म नजिक हुन सकौं। अबदेखि हाम्रो बीचमा फेरि कुनै कुरा नहोस्, र हामी सबैले परमेश्‍वरको सामु यो शपथ खाऔं: एकसाथ मिलेर कठोर परिश्रम गर्न! आखिरीसम्म बफादार हुन! कहिल्यै नछुट्टिन, र सधैँ एकसाथ रहन! म आशा गर्छु कि दाजुभाइ-दिदीबहिनीहरू सबैले परमेश्‍वरसामु यो अठोट गर्छन्, ताकि हाम्रो हृदय कहिल्यै परिवर्तन नहोस्, र हाम्रो दृढता कहिल्यै नडगमगाओस्! परमेश्‍वरका अभिप्रायहरू पूरा गर्नका खातिर, म फेरि भन्छु: हामी कठोर परिश्रम गरौं! हामी हाम्रो सम्पूर्ण शक्ति लगाएर संघर्ष गरौं! परमेश्‍वरले निश्चय हामीलाई आशिष् दिनुहुनेछ!


मार्ग … (६)

परमेश्‍वरको कामको कारणले गर्दा हामीलाई आजको दिनमा ल्याइएको छ, र यसरी हामी परमेश्‍वरको व्यवस्थापन योजनामा बाँचेका छौं। आज हामी बाँचेका छौं भन्‍ने कुरा परमेश्‍वरले हामीलाई महान् रूपमा उचाल्‍नुभएको कुरा हो, किनकि परमेश्‍वरको योजनाअनुसार, त्यो ठूलो रातो अजिङ्गरको देश नष्ट हुनुपर्दछ। तर मलाई लाग्छ कि सायद उहाँले अर्को योजना स्थापित गर्नुभएको छ, वा उहाँले आफ्नो कामको अर्को भाग गर्न चाहनुहुन्छ, त्यसैले आज पनि म यसलाई स्पष्टसँग वर्णन गर्न सक्दिनँ—यो समाधान गर्नै नसकिने पहेलीजस्तै छ। तर समग्रमा, हाम्रो यो समूहलाई परमेश्‍वरले पहिल्यै निर्धारित गरिसक्नुभएको छ, र म यो विश्‍वास गरिरहन्छु कि हामीमा परमेश्‍वरले अर्को काम गर्नुहुन्छ। हामी सबैले स्वर्गलाई यसरी बिन्ती गर्न सकौं: “तपाईंको इच्छा पूरा होस्, र तपाईं एक चोटि फेरि हामीकहाँ देखा पर्नुहोस् र आफैलाई नलुकाउनुहोस्, यसैले कि हामीले तपाईंको महिमा र तपाईंको चेहरा अझ स्पष्ट रूपमा देख्न सकौं।” ममा निरन्तर यो विचार आउँछ कि परमेश्‍वरले हामीलाई डोऱ्याउनुहुने मार्ग सिधा छैन, तर खाल्डा-खुल्डीले भरिएको घुमाउरो बाटो हो; यसबाहेक, परमेश्‍वर भन्नुहुन्छ, कि मार्ग जति धेरै ढुङ्गेनी हुन्छ, त्यत्ति नै बढी त्यसले हाम्रो प्रेमिलो हृदयहरूलाई प्रकट गर्न सक्छ। तर हामीमध्ये कसैले पनि त्यस्तो बाटो खोल्न सक्दैनौं। मेरो अनुभवमा, म धेरै ढुङ्गेनी, धोकेबाज मार्गहरू हिँडेको छु र मैले ठूलो यातना भोगेको छु; कहिलेकहीँ म शोकले यति धेरै ग्रस्त भएको छु कि म रुन चाहन्थें, तर म आजको दिनसम्म यो मार्गमा हिँडेको छु। म विश्‍वास गर्दछु कि यो परमेश्‍वरले डोऱ्याउनुभएको बाटो हो, त्यसैले म सबै दुःखको यातना सहन्छु र अगाडि बढिरहन्छु। किनकि परमेश्‍वरले ठहराउनुभएको यही हो, त्यसकारण त्यसबाट को उम्कन सक्छ र? म कुनै आशिष् पाऊँ भनी माग्दिनँ; म यति मात्र माग्छु कि मैले जुन मार्गमा हिँड्नुपर्छ त्यसमा म परमेश्‍वरका अभिप्रायहरूअनुसार हिँड्न सकूँ। म अरूको अनुकरण गर्दै तिनीहरू हिँड्ने मार्गमा हिँड्न खोज्दिनँ; म यति मात्रै खोज्छु कि मैले आफ्नो अर्पण चढाउन र अन्तिमसम्म आफ्नो तोकिएको मार्गमा हिँड्न सकूँ। म अरूबाट सहायता माग्दिनँ; स्पष्ट भन्नुपर्दा, म पनि कसैलाई सहायता गर्न सक्दिनँ; यस्तो लाग्छ कि यस विषयमा म अत्यन्तै संवेदनशील छु। अरूले के सोच्छन् मलाई थाहा छैन। किनकि मैले सधैँ यो विश्‍वास गरेको छु कि एउटा व्यक्तिले कति दुःख भोग्नुपर्छ र उसले आफ्नो मार्गमा कति दूरी हिँड्नुपर्छ भन्ने कुरा परमेश्‍वरद्वारा पूर्वनियोजित हुन्छ, र कसैले पनि अरू कसैलाई साँच्चिकै मद्दत गर्न सक्दैन। हाम्रा केही जोसिला भाइ-बहिनीहरूले मलाई म प्रेम विहीन छु भनी भन्न सक्छन्, तर यो मैले विश्‍वास गरेको कुरा मात्रै हो। मानिसहरू परमेश्‍वरको अगुवाइमा भर परेर तिनीहरूका मार्गमा हिँड्छन् र म विश्‍वास गर्छु, कि मेरा अधिकांश भाइ-बहिनीहरूले मेरो हृदयलाई बुझ्नेछन्। म यो पनि आशा गर्दछु, कि यस विषयमा परमेश्‍वरले हामीलाई अझ बढी ज्ञान प्रदान गर्नुहुन्छ, यसरी हाम्रो प्रेम अझ बढी शुद्ध हुन सक्दछ र हाम्रो मित्रता अझ अनमोल बन्छ। हामी यस विषयमा अलमल्ल नपरौं, तर अझ बढी स्पष्टता प्राप्त गर्न सकौं, यसरी पारस्परिक सम्बन्धहरू परमेश्‍वरको नेतृत्वको जगमा निर्माण हुन सकून्।

परमेश्‍वरले चीनको मुख्य भूमिमा धेरै वर्षदेखि काम गर्नुभएको छ, आज हामी जहाँ छौं त्यहाँसम्म हामीलाई ल्याउनका निम्ति उहाँले सबै मानिसहरूमा ठूलो मूल्य चुकाउनुभएको छ। मलाई लाग्छ, सबैलाई सही मार्गमा डोऱ्याउनका लागि यो कार्य त्यहाँ सुरु हुनैपर्छ जहाँ सबै जना कमजोर छन्; तब मात्र तिनीहरूले पहिलो बाधा पार गरेर निरन्तर अगाडि बढ्न सक्छन्। के यो अझ राम्रो हुँदैन? हजारौं वर्षदेखिको भ्रष्ट चिनियाँ राष्ट्र आजसम्म जीवित रहेको छ, हरकिसिमका “भाइरस” निरन्तर अगाडि बढिरहेका छन्, जताततै महामारी फैलाउँदैछ; मानिसहरू भित्र कति वटा “कीटाणुहरू” लुकेर बसेको छ भनी बुझ्न मानिसहरूका सम्बन्धहरूलाई हेर्नु नै पर्याप्त छ। यस्तो कसिएको बन्द र भाइरसले सङ्क्रमित क्षेत्रमा परमेश्‍वरलाई उहाँको काम अगाडि बढाउन अत्यन्तै गाह्रो हुन्छ। मानिसहरूका व्यक्तित्व, बानीहरू, तिनीहरूले काम गर्ने विभिन्न तरिकाहरू, तिनीहरूले आफ्नो जीवनमा व्यक्त गर्ने सबै कुरा र तिनीहरूको पारस्परिक सम्बन्ध—ती सबै झुत्रो भएका छन्, यहाँसम्म कि मानिसको ज्ञान र संस्कृतिहरू सबैलाई परमेश्‍वरले मृत्युको दोषी ठहराउनुभएको छ। तिनीहरूले आफ्ना परिवारहरू र समाजबाट सिकेका विभिन्न अनुभवहरूको त झन् के कुरा गर्नु—यी सबैलाई परमेश्‍वरको नजरमा दोषी ठहराइएको छ। किनभने यो देशमा बस्नेहरूले अति धेरै भाइरसहरू खाइसकेका छन्। यो तिनीहरूका लागि सामान्य व्यापार जस्तै हो, तिनीहरू यसबारे केही सोच्दैनन्। यसकारण, मानिसहरू एक ठाउँमा जति भ्रष्ट हुन्छन्, तिनीहरूको पारस्परिक सम्बन्धहरू त्यति नै असामान्य हुन्छन्। मानिसहरूका सम्बन्धहरू षड्यन्त्रले भरिएका छन्, तिनीहरूले एक-अर्काको विरुद्धमा षड्यन्त्र रच्छन् र भूतात्माहरूको नरभक्षी किल्लामा जस्तो एक-अर्काको हत्या गर्छन्। भूतात्माहरू अनियन्त्रित भएर दगुर्ने यस्तो आतङ्कले भरिएको ठाउँमा परमेश्‍वरको काम पूरा गर्नु अत्यन्त गाह्रो हुन्छ। मैले मानिसहरूलाई भेट्नु पर्दा म निरन्तर परमेश्‍वरसँग बिन्ती गर्दछु, किनकि म तिनीहरूसँग भेट्दा डराउँछु, र मेरो स्वभावको कारण तिनीहरूको “मर्यादा” मा चोट पुऱ्याउँछु कि भनी डराउँछु। यी अशुद्ध आत्माहरूले लापरवाही साथ काम गर्लान् भनी म मेरो हृदयमा सधैँ डराउँछु, त्यसैले म परमेश्‍वरले मलाई रक्षा गर्नुभएको होस् भनी जहिले पनि प्रार्थना गर्दछु। हरप्रकारको असामान्य सम्बन्ध हामीबीच स्पष्ट छ, र यी सबै देखेर मेरो हृदयमा घृणा उत्पन्‍न भएको छ, किनकि मानिसहरू सधैँ आफ्नै माझमा मानिसहरूको को “व्यापार” गर्न व्यस्त छन्, र परमेश्‍वरको बारेमा कुनै विचार गर्दैनन्। म तिनीहरूका व्यवहारलाई अत्यन्तै घृणा गर्छु। चीनको मुख्य भूमिका मानिसहरूमा भ्रष्ट शैतानी स्वभावबाहेक अरू केही पनि देखिँदैन, त्यसैले यी मानिसहरूमा गरिने परमेश्‍वरको काममा तिनीहरूभित्र कुनै पनि उचित कुरा पाउनु लगभग असम्भव छ; सबै काम पवित्र आत्माले गर्नुहुन्छ, र पवित्र आत्माले मात्र मानिसहरूलाई अझै बढी उत्प्रेरित गर्नुहुन्छ र तिनीहरूमा काम गर्नुहुन्छ। ती मानिसहरूलाई प्रयोग गर्न लगभग असम्भव छ; अर्थात्, मानिसहरूलाई उत्प्रेरित गर्ने पवित्र आत्माको काम मानिसहरूको सहकार्यमा गर्न सकिँदैन। मानिसहरूलाई उत्प्रेरित गर्न पवित्र आत्माले परिश्रम गर्नुहुन्छ, तर पनि मानिसहरू सुस्त र असंवेदनशील रहन्छन्, र परमेश्‍वरले के गरिरहनुभएको छ भनेर केही पनि बुझ्दैनन्। यसैले, चीनको मुख्य भूमिमा परमेश्‍वरले गर्नुहुने कामलाई उहाँले आकाश र पृथ्वी सृष्टि गर्नुभएको कामसँग तुलना गर्न सकिन्छ। उहाँले सबै मानिसहरूको नयाँ जन्म गराउनुहुन्छ, र तिनीहरूका विषयमा सबै कुरालाई परिवर्तन गर्नुहुन्छ, किनकि तिनीहरूभित्र केही पनि उपयोगी कुरा छैन। यो अत्यन्तै हृदय विदारक कुरा हो। म यी मानिसहरूका लागि प्रायजसो शोकमा प्रार्थना गर्दछु: “हे परमेश्‍वर, तपाईँको महान् शक्ति यी मानिसहरूमा प्रकट गरियोस्, यसैले कि तपाईंका आत्माले तिनीहरूलाई धेरै हदसम्म उत्प्रेरित गर्न सकून् र यी सुस्त र बोधो बुद्धिका पीडितहरू ब्यूँझिन सकून्, फेरि सुस्त निद्रामा नपरून्, र तपाईंको महिमाको दिन देखून्।” हामी सबैले परमेश्‍वरको सामु यसो भनेर प्रार्थना गर्न सकौं: हे परमेश्‍वर! तपाईंले फेरि हामीलाई दया गर्नुहोस् र हामीलाई वास्ता गर्नुहोस्, यसैले कि हाम्रा हृदय पूर्ण रूपमा तपाईंतर्फ फर्किऊन्, र हामी यो फोहोर देशबाट उम्कन सकौं, खडा हुन सकौं, र तपाईंले हामीलाई सुम्पनुभएको कार्य पूरा गर्न सकौं। म आशा गर्छु, कि परमेश्‍वरले फेरि एक पटक हामीलाई उत्प्रेरित गर्नुहुनेछ, यसैले कि हामीले उहाँको ज्ञान प्राप्त गर्न सकौं, र मलाई आशा छ कि उहाँले हामीमाथि दया गर्नुहुनेछ जसको कारण हाम्रा हृदयहरू बिस्तारै उहाँतिर फर्कन सक्छ र उहाँले हामीलाई प्राप्त गर्न सक्नुहुन्छ। हामी सबैको चाहना यही हो।

हामीले हिँड्ने बाटो पूर्ण रूपमा परमेश्‍वरद्वारा ठहराएको हो। संक्षेपमा, म विश्‍वास गर्दछु कि म निश्चय नै आखिरीसम्म यस मार्गमा हिँड्नेछु, किनकि परमेश्‍वर सधैँ मलाई देखेर मुस्कुराउनुहुन्छ, र मानौं म सधैँ उहाँकै हातद्वारा डोऱ्याइएको छु। यसैले मेरो हृदय अरू कुनै थोकद्वारा दूषित छैन, र यसैले म सधैँ परमेश्‍वरको कार्यको बारेमा सोच्छु। परमेश्‍वरले मलाई आदेश दिनुभएका सबै काम म मेरो सम्पूर्ण शक्ति र भक्तिसाथ गर्दछु, र मलाई नअह्राइएका कामहरूमा म कहिल्यै पनि हस्तक्षेप गर्दिनँ, न त म अरूले गर्ने काममा आफूलाई संलग्न गर्छु—किनकि म विश्‍वास गर्दछु, कि प्रत्येक मानिस तिनीहरूको आ-आफ्नै बाटोमा हिँड्नुपर्छ, र अनुचित रूपले अरूको बाटोमा बलजफती प्रवेश गर्नु हुँदैन। म यसलाई यसरी नै हेर्छु। हुनसक्छ, यो मेरो आफ्नै व्यक्तित्वको उपज हो, तर म आशा गर्दछु कि मेरा भाइ-बहिनीहरूले मलाई बुझ्दछन् र मलाई क्षमा गर्दछन्, किनकि म कहिल्यै पनि मेरो पिताको आदेशको विरुद्ध जाने हिम्मत गर्दिनँ। म स्वर्गको इच्छालाई चुनौती दिने आँट गर्दिनँ। “स्वर्गको इच्छालाई चुनौती दिन सकिँदैन” भन्‍ने कुरालाई के तैँले भुलिस्? केही मानिसहरूले मलाई आत्म-केन्द्रित ठान्न सक्छन्, तर म विश्‍वास गर्दछु कि म विशेष गरी परमेश्‍वरको व्यवस्थापनको कामको एउटा भाग पूरा गर्न आएको हुँ। म पारस्परिक सम्बन्धहरूमा संलग्न हुन आएको होइनँ; म अरूसँग कसरी मिलेर बस्‍ने भनेर कहिल्यै पनि सिक्‍नेछैनँ। तापनि, परमेश्‍वरको आदेशमा, मसँग परमेश्‍वरको मार्गदर्शन छ, र मसँग यो काम पूरा भएको देख्ने विश्‍वास र दृढता छ। हुनसक्छ, म अति नै पनि “आत्म-केन्द्रित” भइरहेको छु, तर म आशा गर्दछु कि सबैले परमेश्‍वरको न्यायपूर्ण र निःस्वार्थ प्रेम आफै महसुस गर्नेछन्, र परमेश्‍वरसँग सहकार्य गर्ने कोसिस गर्नेछन्। परमेश्‍वरको महिमाको दोस्रो आगमनको लागि प्रतीक्षा नगर्; त्यसले कसैको फाइदा गर्दैन। म सधैँ सोच्छु कि हामीले यसमाथि विचार गर्नुपर्छ: “परमेश्‍वरलाई सन्तुष्ट पार्न सम्भव भएसम्म हामीले गर्नुपर्ने सबै कुरा गर्नुपर्दछ। परमेश्‍वरले हामी प्रत्येकलाई दिनुभएको आदेश फरक छ; हामीले यसलाई कसरी पूरा गर्नुपर्छ?” तँ कुन बाटो हिँड्नुपर्छ त्यो तैँले सही प्रकारले बुझ्नुपर्छ—यस विषयमा तँ स्पष्ट हुनु अति आवश्यक छ। तिमीहरू सबै परमेश्‍वर सन्तुष्ट पार्ने इच्छा गर्छौ, तब किन तिमीहरू आफैलाई उहाँमा सुम्पिँदैनौ? मैले पहिलो पटक परमेश्‍वरसँग प्रार्थना गर्दा मैले आफ्नो सारा हृदय उहाँलाई दिएँ। मेरा वरिपरिका मानिसहरू—आमाबुबा, दिदी-बहिनीहरू, दाजुभाइहरू र सहकर्मीहरू—तिनीहरू सबै मेरो सङ्कल्पद्वारा मेरो मनको पछाडितिर धकेलिए, यस्तो लाग्थ्यो मानौं उनीहरू मेरो निम्ति कहिल्यै अस्तित्वमा थिएनन्। किनकि मेरो मन सधैँ परमेश्‍वरमा, वा परमेश्‍वरका वचनहरूमा, वा उहाँको बुद्धिमा लागिरहन्थ्यो; यी कुराहरू सधैँ मेरो हृदयमा थिए, र ती कुराहरूले मेरो हृदयमा अति अमूल्य स्थान लिएका थिए। यसैले, संसारसँग व्यवहार गर्ने दर्शनहरूले भरिएका मानिसहरूका निम्ति म एक निष्ठुर र भावनाहीन व्यक्ति हुँ। म कसरी आफूलाई आचरणमा ढाल्छु, म कसरी कामहरू गर्छु त्यसद्वारा, साथै मेरो प्रत्येक चालद्वारा तिनीहरूको हृदयलाई पीडा हुन्छ। तिनीहरू मलाई अनौठो प्रकारले हेर्छन्, मानौं कि म समाधान गर्नै नसकिने कुनै पहेली हुँ। तिनीहरूका मनमा, तिनीहरूले गोप्य रूपमा म कस्तो मानिस हुँ भनेर नापिरहेका छन्, म अब के गर्नेछु भनी बुझ्दैनन्। तिनीहरूले गर्ने कुनै पनि कुरा मेरो बाटोमा कसरी खडा हुन सक्छ? हुन सक्छ, तिनीहरू ईर्ष्यालु छन्, वा घृणा वा गिल्ला गरिरहेका छन्; जे भए पनि, धेरै भोक र तिर्खासहित म परमेश्‍वरको सामु बिन्ती रहिरहन्छु, मानौं एउटै संसारमा उहाँ र म मात्र छौं, र त्यहाँ अरू कोही छैन। बाहिरी संसारका शक्तिहरू सधैँ मेरो नजिकमा वरिपरि भेला हुन्छन्—तर परमेश्‍वरद्वारा उत्प्रेरित भावनाहरू पनि मभित्र त्यसरी नै प्रबल हुन्छन्। यस्तो दुबिधामा परेर म परमेश्‍वरको सामु निहुरन्छु: “हे परमेश्‍वर! म तपाईंको इच्छाप्रति कसरी अनिच्छुक हुन सक्छु? तपाईंका आँखाहरूले मलाई सम्मानितको रूपमा हेर्छन्, पिटेको सुन जस्तो हेर्छन्, तापनि म अन्धकारको शक्तिहरूबाट उम्कन असमर्थ छु। म मेरो सारा जीवनभरि तपाईंका लागि कष्ट भोग्छु, म तपाईंको कामलाई मेरो जीवनको पेशा बनाउनेछु, र म तपाईंसँग बिन्ती गर्दछु, मैले आफैलाई तपाईंको निम्ति अर्पित गर्न मलाई एउटा विश्राम गर्ने उचित ठाउँ दिनुहोस्। हे परमेश्‍वर! म आफैलाई तपाईंमा अर्पण गर्न चाहन्छु। तपाईं मानिसको कमजोरीलाई राम्रोसँग जान्नुहुन्छ, यसैले तपाईं किन आफूलाई मबाट लुकाउनुहुन्छ?” ठीक त्यतिखेर, मलाई म पहाडको लिली हुँ जस्तै लाग्यो, अनि बतासले त्यसको बास्ना जगाएको थियो, जसको बारेमा सबैलाई थाहा भएन। तापनि स्वर्ग रोयो, र मेरो हृदय रोइरह्यो; मेरो हृदयमा योभन्दा पनि अझ ठूलो पीडा छ जस्तो महसुस भयो। मानिसको सबै शक्ति र घेराबन्दी—ती सबै स्वच्छ दिनमा भएको मेघ गर्जन जस्तै थिए। कसले मेरो हृदय बुझ्न सक्छ? यसैले म फेरि एकचोटि परमेश्‍वरको सामु आएँ, र भनें, “हे परमेश्‍वर! के यो फोहोरको देशमा तपाईंको काम गर्ने कुनै अर्को उपाय छैन? किन अरूले आरामदायी, सहायक, सतावट मुक्त वातावरणमा तपाईँको हृदयलाई ख्याल गर्न सक्दैनन्? म मेरो पखेटा फैलाउन चाहन्छु, तापनि किन उडेर जानु यति गाह्रो छ? के तपाईं अनुमोदन गर्नुहुन्न?” म धेरै दिनसम्म यसका लागि रोएँ, तापनि मैले सधैँ परमेश्‍वरले मेरो दुःखी हृदयलाई सान्त्वना दिनुहुनेछ भनी विश्‍वास गरें। मेरो चिन्ता कहिल्यै कसैले पनि बुझेको छैन। सायद यो परमेश्‍वरबाटको प्रत्यक्ष दृष्टिकोण हो—उहाँको कामको लागि मभित्र सधैँ आगो हुने गर्थ्यो, र सास फेर्न समय पनि मुस्किलले पाउथें। आजको दिनमा पनि म प्रार्थना गर्छु र भन्छु, “हे परमेश्‍वर! यदि यो तपाईंको इच्छा हो भने, मलाई तपाईंको अझ ठूलो काम गर्न अगुवाइ गर्नुहोस्, ताकि यो ब्रह्माण्डभरि फैलिओस्, र यो सबै राष्ट्र र सम्प्रदायका लागि खुला होस्, यसरी मेरो हृदयमा थोरै शान्ति आओस्, र म तपाईंका लागि एउटा विश्रामको ठाउँमा बस्न सकूँ, र मैले बाधाविना तपाईंका लागि काम गर्न सकूँ, र मेरो जीवनभरि शान्तिको हृदय लिएर तपाईंको सेवा गर्न सकूँ।” यो मेरो हृदयको चाहना हो। हुन सक्छ, भाइ-बहिनीहरूले म घमन्डी र अहङ्कारी छु भनी भन्लान्; म पनि यो स्वीकार गर्दछु, किनकि यो सत्य हो—जवान मानिसहरू अहङ्कारी भएनन् भने केही पनि हुँदैनन्। यसैले म सत्यलाई उल्लङ्घन नगरी यो कस्तो छ भनी बताउँछु। ममा तिमीहरू जवान मानिसका सबै व्यक्तित्वका गुणहरू देख्न सक्छौ, तर तिमीहरू म अन्य जवानहरू भन्दा कसरी फरक छु भनेर पनि देख्न सक्छौ: मेरो शान्ति र मौनता। मैले यसलाई एउटा विषय बनाइरहेको छैनँ; म जान्दछु कि म आफैलाई जति चिन्‍छु, परमेश्‍वरले मलाई त्योभन्दा अझ राम्ररी चिन्नुहुन्छ। यी मेरो हृदयका शब्‍दहरू हुन्, र म आशा गर्दछु कि भाइ-बहिनीहरू दुःखी हुनेछैनन्। हामीले आफ्ना हृदयका कुराहरू बोल्न सकौं, हामीले हामी प्रत्येक कुन कुराको पछि लागेका छौं त्यो देख्‍न सकौं, परमेश्‍वरलाई प्रेम गर्ने हाम्रो हृदयलाई तुलना गरौं, हामीले परमेश्‍वरलाई सुस्तरी भन्‍ने कुराहरू सुनौं, हाम्रा हृदयका सबैभन्दा सुन्दर गीतहरू गाऔं, र हाम्रो हृदयमा घमन्ड छ भनी मुखले बोलौं, यसैले कि हाम्रो जीवन अझ सुन्दर बनोस्। विगतलाई भुल र अगाडि भविष्यतिर हेर। परमेश्‍वरले हाम्रा लागि एउटा मार्ग खोलिदिनुहुनेछ!


मार्ग … (७)

हाम्रा वास्तविक अनुभवहरूमा, हामी के देख्छौं भने परमेश्‍वरले धेरै पटक व्यक्तिगत रूपमा हाम्रो लागि मार्ग खोलिदिनुभएको छ, यसैले कि हाम्रो खुट्टामुनिको मार्ग अझ सुदृढ, र अझ वास्तविक होस्। किनकि परमेश्‍वरले हाम्रा लागि अनादिदेखि खोलिदिनुभएको मार्ग यही हो, जुन हजारौं वर्षपछि हाम्रो पुस्तालाई सुम्पिएको छ। यसरी हामीले आफूभन्दा पहिलेका मानिसहरूका मार्गलाई अनुसरण गरेका छौं, जो यसमा आखिरसम्म हिँडेनन्। त्यसको अन्तिम चरणमा हिँड्नका निम्ति परमेश्‍वरले हामीलाई चुन्नुभएको छ। यसैले यो मार्ग परमेश्‍वरले विशेष गरी हाम्रो लागि तयार गर्नुभएको हो, र चाहे हामी आशिषित् होऔँ वा विपत्तिमा परौँ, अरू कोही पनि यस मार्गमा हिँड्न सक्दैन। म यसमा मेरो आफ्नै अन्तर्दृष्टि थप्छु: अन्त कतै भाग्ने कोसिस नगर्, वा अर्को मार्ग पत्ता लगाउने कोसिस नगर्, र पदको लोभ नगर्, वा आफ्नै राज्य स्थापना गर्ने प्रयास नगर्—यी सबै कल्पनाहरू हुन्। मेरा वचनहरूको बारेमा तँसित पहिलेदेखि नै केही पूर्वधारणाहरू हुन सक्छन्, यस्तो अवस्थामा म सुझाव दिन्छु कि तँ भ्रमित बन्न छोड। तैँले यसको बारेमा थप विचार गर्नु नै राम्रो हुन्छ; चतुर हुने कोसिस नगर्, अनि राम्रो र नराम्रो के हो भनेर भ्रमित नबन्। परमेश्‍वरको योजना पूरा भएपछि तँलाई अफसोस हुनेछ। मैले के भनिरहेको छु भने, जब परमेश्‍वरको राज्य आउँछ, पृथ्वीको हरेक राष्ट्र टुक्रा-टुक्रा पारिनेछ। त्यस समयमा तैँले तेरा आफ्नै योजनाहरू पनि समाप्त भएको पाउनेछस्, र जसलाई सजाय दिइन्छ तिनीहरूलाई भस्म पारिनेछ, र यसमा, परमेश्‍वरले आफ्नो स्वभाव पूर्ण रूपमा प्रकट गर्नुहुनेछ। मलाई लाग्छ यी कुराहरू मेरा लागि स्पष्ट भएको हुनाले, मैले ती कुराहरू तँलाई पनि भन्नैपर्छ, यसैले कि पछिबाट तैँले मलाई दोष नदे। आजको दिनसम्‍म हामी यो मार्गमा हिँड्न सक्‍नुलाई परमेश्‍वरले नै नियुक्त गर्नुभएको हो, त्यसैले तँ कुनै विशेष व्यक्ति होस् भनेर नसोच्, न त तैँले तँ अभागी होस् भनेर नै सोच्‍नु ठीक हो—कसैले पनि परमेश्‍वरको वर्तमान कामको बारेमा कसैले पनि दृढ विचारहरू राख्‍न सक्दैन नत्र तँ टुक्रा-टुक्रा पारिनेछस्। मैले परमेश्‍वरको कामबाट ज्योति पाएको छु: चाहे जे भए पनि, परमेश्‍वरले मानिसहरूको यस समूहलाई पूर्ण बनाउनुहुनेछ, उहाँको काम फेरि कहिल्यै परिवर्तन हुनेछैन, र उहाँले यो समूहका मानिसहरूलाई मार्गको अन्त्यसम्म लैजानुहुनेछ, र पृथ्वीमा उहाँले आफ्नो कामको अन्त्य गर्नुहुनेछ। हामी सबैले यो बुझ्नुपर्छ। धेरै मानिसहरू “अगाडि हेर्न” मन पराउँछन्, र तिनीहरूको भोकको कुनै अन्त्य छैन। तिनीहरूमध्ये कसैले पनि आजको निम्ति परमेश्‍वरको जरुरी अभिप्रायलाई बुझ्दैनन्, त्यसैले तिनीहरू सबै उम्कने विचार गर्छन्। तिनीहरू भागेका घोडाहरूजस्ता हुन् जो केवल मरुभूमिमा घुम्न चाहन्छन्। थोरै मानिसहरू मात्र मानव जीवनको मार्ग पत्ता लगाउनका निम्ति कनानको राम्रो भूमिमा बसोबास गर्न चाहन्छन्। दूध र मह बगिरहेको भूमिमा प्रवेश गरेपछि, यदि मानिसहरूले यसलाई उपभोग गर्दैनन् भने उनीहरू अझ अरू के चाहन्छन्? सत्य कुरा भन्‍ने हो भने, कनानको असल भूमिदेखि उता उजाड स्थान मात्र छ। मानिसहरूले विश्रामको ठाउँमा प्रवेश गरिसकेपछि पनि, तिनीहरू आफ्नो कर्तव्यको निम्ति खडा हुन सक्दैनन्; के तिनीहरू वेश्याहरू मात्र होइनन् र? यदि तैँले यहाँ परमेश्‍वरद्वारा सिद्ध बनाइने अवसरलाई गुमाउँछस् भने, तैँले आफ्ना बाँकी दिनहरूमा पछुतो गर्नेछस्, तेरो पछुतो असीमित हुनेछ। तँ मोशाजस्तै हुनेछस्, जसले कनानको भूमिलाई देखे तर त्यो उपभोग गर्न सकेनन्, तिनको मुठ्ठी कसियो, तिनको मृत्यु पछितोले भरिएको थियो—के तँलाई यो लाजमर्दो लाग्दैन? के अरूले खिसी गर्दा के तँलाई लाज लाग्दैन र? के तँ अरूद्वारा अपमानित हुन तयार छस्? के तँ आफ्‍नो लागि राम्रो गर्न चाहन्छस्? के तँ परमेश्‍वरले सिद्ध बनाउनुभएको एक आदरणीय र उच्च व्यक्ति हुन चाहँदैनस्? के तँसँग साँच्चै कुनै सङ्कल्प छँदै छैन? तँ अन्य मार्गहरू लिन इच्छुक छैनस्; के तँ परमेश्‍वरले तेरो निम्ति तोक्नुभएको मार्ग पनि पछ्याउन चाहन्छस्? के तँ स्वर्गको इच्छाको विरुद्धमा जाने हिम्मत गर्छस्? तेरो “सीप” जति नै महान् भए पनि, के तँ साँच्चै स्वर्गलाई दुःखी बनाउन सक्छस्? म विश्‍वास गर्दछु कि हामीले आफैलाई राम्ररी चिन्ने प्रयास गर्नु नै राम्रो हुन्छ। परमेश्‍वरबाट आएको एउटा वचनले स्वर्ग र पृथ्वीलाई परिवर्तन गर्न सक्दछ, यसैले परमेश्‍वरको नजरमा दुब्लो-पातलो सानो मानिस के हो र?

मेरा आफ्नै अनुभवहरूमा, मैले के देखेको छु भने, तँ जति धेरै आफूलाई परमेश्‍वर विरुद्ध खडा गर्छस्, त्यति नै परमेश्‍वरले उहाँको महान् स्वभाव देखाउनुहुनेछ र उहाँले तँलाई “दिनुहुने” सजाय त्यति नै बढी गम्भीर हुनेछ; तैँले जति धेरै उहाँमा समर्पित हुन्छस्, त्यति नै उहाँले तँलाई प्रेम गर्नुहुनेछ र तँलाई सुरक्षा दिनुहुनेछ। परमेश्‍वरको स्वभाव दण्डको औजार जस्तै हो: यदि तँ समर्पित भइस् भने तँ सुरक्षित र स्वस्थ हुनेछस्; जब तँ समर्पित हुँदैनस्—जब तँ धाक देखाउने प्रयास गर्छस्, र जहिले पनि झुक्याउँछस्—परमेश्‍वरको स्वभाव तत्कालै परिवर्तन हुन्छ। उहाँ बादल लागेको दिनको घाम जस्तै हुनुहुन्छ, उहाँ तँबाट लुक्नुहुनेछ र तँलाई उहाँको आफ्नो क्रोध देखाउनुहुनेछ। त्यसरी नै उहाँको स्वभाव जून महिनाको मौसम जस्तो पनि हो, जब आकाश धेरै माइलसम्म सफा हुन्छ र छालहरू पानीको सतहमा तरङ्ग झैं हुन्छन्, तर प्रवाह अचानक द्रुत बन्छ, र पानीका छालहरू उर्लिएर आउँछ। के तँ परमेश्‍वरको यस्तो स्वभावको अगि लापर्बाह बन्ने साहस गर्छस्? तिमीहरूका अनुभवहरूमा धेरै भाइ-बहिनीले के देखेका छौ भने, जब पवित्र आत्मा दिनको उज्यालोमा काम गर्नुहुन्छ, तँ विश्‍वासले भरिपूर्ण हुन्छस्—तर त्यसपछि, नचिताएको बेला, परमेश्‍वरका आत्माले तँलाई अचानक छोड्नुहुन्छ, र तैँले यति धेरै यातना पाउँछस् कि उहाँको आत्मा आलाप भएको दिशातिर हेर्दै रातमा तँलाई निद्रा लाग्दैन। तैँले जे गरे पनि, उहाँको आत्मा कहाँ जानुभयो भन्‍ने कुरा तँलाई थाहा हुन सक्दैन—तर अचानक, उहाँ फेरि तँकहाँ देखा पर्नुहुन्छ, र तँ त्यति नै उत्साहित बन्छस् जब पत्रुसले अचानक आफ्ना प्रभु येशूलाई फेरि एक पटक देख्दा भएका थिए, यति उत्साहित कि तँ चिच्याउनेछस्। तैँले धेरै चोटि यसलाई अनुभव गरेपछि पनि के तैँले साँच्चै यसलाई बिर्सेको छस्? प्रभु येशू ख्रीष्ट जो देह बन्नुभयो, जो क्रूसमा टाँगिनुभयो, र त्यसपछि पुनरुत्थान हुनुभयो र स्वर्गमा उक्लिनुभयो, एक समयमा उहाँ सधैँ तँबाट लुक्नुहुन्छ र त्यसपछि केही समय उहाँ तँकहाँ देखा पर्नुहुन्छ। तेरो धार्मिकताको कारण उहाँले आफैलाई तँकहाँ प्रकट गर्नुहुन्छ, र तेरा पापहरूको कारण उहाँ रिसाउनुहुन्छ र तँबाट जानुहुन्छ, यसैले तँ किन उहाँसित धेरै प्रार्थना गर्दैनस्? पेन्तिकोसपछि प्रभु येशू ख्रीष्टले पृथ्वीमा अर्को काम सुरु गर्नुभयो भनेर के तँलाई थाहा छैन? तँ प्रभु येशू ख्रीष्ट देह बन्नुभयो, पृथ्वीमा आउनुभयो र क्रूसमा टाँगिनुभयो भन्‍ने कुरा मात्र जान्दछस्। तैँले विश्‍वास गरेको येशूले धेरै अघि नै उहाँको काम कसैलाई सुम्पिनुभएको छ, र त्यो काम धेरै अघि पूरा भइसकेको छ, यसैले प्रभु येशू ख्रीष्टका आत्मा उहाँको अर्को भागको काम गर्न फेरि देहको स्वरूपमा पृथ्वीमा आउनुभएको छ भन्‍ने बारेमा तँलाई कहिल्यै थाहा भएन। म यहाँ केही थप्न चाहन्छु—तिमीहरू अहिले यो प्रवाहमा भए पनि, म यो कुरा भन्न हिम्मत गर्दछु कि यो व्यक्ति प्रभु येशू ख्रीष्टद्वारा तिमीहरूलाई प्रदान गरिएको व्यक्ति हो भनेर तिमीहरूमध्ये केहीले मात्र विश्‍वास गर्दछौ। तिमीहरू केवल उहाँमा आनन्द गर्न मात्र जान्दछौ; तिमीहरू परमेश्‍वरका आत्मा फेरि एक पटक पृथ्वीमा आउनुभएको छ भनेर स्वीकार गर्दैनौ, र तिमीहरू आजका परमेश्‍वर हजारौं वर्ष पहिलेका येशू ख्रीष्ट हुनुहुन्छ भनेर स्वीकार गर्दैनौ। र यसैले म भन्छु कि तिमीहरू सबै आफ्ना आँखाहरू बन्द गरेर हिँड्दैछौ—तिमीहरू जहाँ पुग्छौ त्यसैलाई स्वीकार गर्दछौ—र तिमीहरू यस कुरामा पटक्कै गम्भीर छैनौ। यसैले तिमीहरू शब्‍दले येशूमा विश्‍वास गर्छौ तर आज परमेश्‍वरले जसको गवाही दिनुहुन्छ उहाँको चाहिँ खुलेआम प्रतिरोध गर्ने आँट गर्छौ। के तँ मूर्ख छैनस् र? आजका परमेश्‍वरले तेरा गल्तीहरूको वास्ता राख्नुहुन्न, उहाँले तँलाई दोष लाउनुहुन्न। तँ येशूमा विश्‍वास गर्छु भनी भन्छस्, त्यसोभए के तेरा प्रभु येशू ख्रीष्टले तँलाई छोडिदिन सक्नुहुन्छ? के तँ परमेश्‍वरचाहिँ तँलाई सान्त्वना दिने, झूटो बोल्ने र धोका दिने ठाउँमा हुनुहुन्छ भनी सोच्छस्? जब तेरा प्रभु येशू ख्रीष्टले आफैलाई फेरि एक पटक प्रकट गर्नुहुन्छ, त्यसबेला उहाँले तँलाई अहिले तैँले गर्ने व्यवहारको आधारमा धर्मी छस् कि दुष्ट छस् भनी निर्धारण गर्नुहुनेछ। मैले “मेरा भाइ-बहिनीहरू” भनी सम्बोधन गरेको विषयमा धेरैजसो मानिसहरूले धारणाहरू बनाउँछन् र परमेश्‍वरको काम गर्ने माध्यम बदलिनेछ भनी विश्‍वास गर्दछन्। के त्यस्ता व्यक्तिहरूले मृत्युको खोजी गरिरहेका हुँदैनन् र? के परमेश्‍वर आफैले परमेश्वरका रूपमा शैतानको गवाही दिन सक्नुहुन्छ? यसमा, के तैँले परमेश्‍वरको निन्दा गरिरहेको हुँदैनस् र? के तँ जो कोही पनि परमेश्‍वर स्वयम्‌ बन्न सक्छ भनी विश्‍वास गर्छस्? यदि तैँले साँच्चै जानेको भए, तँमा कुनै धारणा हुनेथिएन। बाइबलमा निम्न खण्ड छ: सबै कुरा उहाँकै लागि हुन् र सबै कुरा उहाँबाटै आएका हुन्छन्। उहाँले धेरै जना पुत्रहरूलाई महिमामा ल्याउनुहुनेछ र उहाँ हाम्रो कप्तान हुनुहुन्छ…। त्यसैले हामीलाई भाइहरू भन्‍न उहाँ शर्माउनुहुन्‍न। तैँले यी वचनहरूलाई सजिलैसँग कण्ठ गर्न सक्छस्, तर तिनको वास्तविक अर्थ के हो भन्‍ने तैँले बुझ्दैनस्। के तैँले आफ्ना आँखाहरू बन्द गरेर परमेश्‍वरमा विश्‍वास गरिरहेको छैनस् र?

म विश्‍वास गर्दछु कि हाम्रो पुस्ताले अघिल्‍ला पुस्ताले हिँडी नसकेका अधुरा मार्गहरू हिँडेर पुरा गर्न, र बितेका हजारौं वर्षहरू पहिलेको परमेश्‍वर देखा पर्नुभएको घटनालाई देख्न पाउनु धन्यको कुरा हो—जो परमेश्‍वर हाम्रो बीचमा हुनुहुन्छ, र सबै कुरामा प्रशस्त हुनुहुन्छ। तैँले यो मार्गमा हिँड्नेछस् भनेर तैँले कहिल्यै पनि कल्पना गर्ने थिइनस्—के यो तैँले गर्न सक्‍ने कुरा हो? यो मार्गलाई सीधै पवित्र आत्माले अगुवाइ गर्नुभएको छ, यो प्रभु येशू ख्रीष्टको सात गुणा तीव्र आत्माद्वारा अगुवाइ गरिएको छ, र यो त्यो मार्ग हो जुन आजका परमेश्‍वरले तेरो निम्ति खोलिदिनुभएको हो। तेरो सबैभन्दा ठूला सपनाहरूमा समेत तैँले हजारौं वर्ष पहिलेका येशू फेरि तेरो सामु देखा पर्नुहुनेछ भनेर कल्‍पना गर्न सक्दैनथिस्। के तँ कृतज्ञ छैनस्? परमेश्‍वरको समक्ष कोही आमनेसामने आउन सक्छ? म प्रायजसो हाम्रो समूहले परमेश्‍वरबाट ठूलो आशिष् पाओस् भनेर प्रार्थना गर्दछु, ताकि हामीलाई परमेश्‍वरद्वारा निगाहको दृष्टिले हेरियोस् र उहाँद्वारा प्राप्त गरियोस्, तर कैयौँ पटक मैले परमेश्‍वरले हामीलाई अन्तर्दृष्टि दिनुभएको होस् भनी बिन्ती गर्दै हाम्रा लागि तीतो आँसु बगाएँ, ताकि हामीले अझ महान् प्रकाशहरू देख्न सकौँ। जब म ती मानिसहरूलाई देख्छु, जो निरन्तर परमेश्‍वरसँग झाराटारुवा व्यवहार गर्न खोज्छन् र कहिल्यै पनि कुनै सङ्कल्प राख्दैनन्, वा देहको बारेमा मात्र विचार गर्छन्, वा आफूलाई केन्द्रमा पार्न ख्याति र प्राप्तिका लागि लागिपर्छन्, तब म कसरी हृदयमा ठूलो पीडा महसुस नगर्न सक्छु र? मानिसहरू कसरी त्यस्तो संवेदनाहीन हुन सक्छन्? के मेरो कामले साँच्चै कुनै प्रभाव पारेन? यदि तेरा छोराछोरी विद्रोही भए र तँसित छोराछोरीले गर्नुपर्ने व्यवहार गरेनन् भने, यदि तिनीहरूमा विवेकको अभाव भयो भने, यदि तिनीहरूले आफ्नै मात्र वास्ता गरे र, तेरा भावनाहरूको कहिल्यै वास्ता गरेनन् भने, र तिनीहरू ठूला भएपछि तिनीहरूले तँलाई घरबाट निकालिदिए भने त्यस बेला तँलाई कस्तो लाग्नेछ? तैँले तिनीहरूलाई हुर्काउने क्रममा तैँले बगाएको रगत-पसिना सम्झिँदा तेरो अनुहारबाट आँसुको धारा बग्‍ने थिएन र? यसरी नै मैले परमेश्‍वरसँग कैयौं पटक प्रार्थना गरेको छु र भनेको छु, “प्रिय परमेश्‍वर! मैले तपाईंको कामको बोझ बोक्छु कि बोक्दिन भन्‍ने तपाईंलाई मात्र थाहा छ। जहाँ मेरो काम तपाईंको अभिप्रायअनुरूप हुँदैन, तपाईं मलाई अनुशासनमा राख्‍नुहोस्, मलाई सिद्ध र सचेत बनाउनुहोस्। तपाईंसित मेरो एक मात्र बिन्ती छ, कि तपाईंले यी मानिसहरूलाई अझ बढी छुनुहोस्, यसैले कि तपाईंले चाँडै महिमा प्राप्त गर्नुभएको होस् र तिनीहरू तपाईंद्वारा प्राप्त हुन सकून्, यसैले कि तपाईंको कामले तपाईंको अभिप्राय पूरा गर्न सकोस्, र तपाईंको योजना चाँडै पूरा हुन सकोस्।” परमेश्‍वरले मानिसहरूलाई सजाय दिएर जित्न चाहनुहुन्न, उहाँले मानिसहरूलाई वशमा राखेर सधैँ डोऱ्याउन चाहनुहुन्न। मानिसहरू उहाँको वचनमा समर्पित होऊन् र अनुशासित ढङ्गले काम गरून्, अनि त्यसरी उहाँका अभिप्रायहरू पूरा गरून् भन्‍ने उहाँ चाहनुहुन्छ। तर मानिसहरूलाई कुनै लाज छैन र निरन्तर उहाँको विरुद्धमा विद्रोह गर्छन्। हामीले उहाँलाई सन्तुष्ट पार्ने सबैभन्दा सजिलो उपाय पत्ता लगाउनु, अर्थात्, उहाँका सबै प्रबन्धहरूमा समर्पित हुनु नै हाम्रो लागि सबैभन्दा उत्तम हुन्छ भन्‍ने मलाई लाग्छ। यदि तैँले यसलाई साँचो रूपमा हासिल गर्न सक्छस् भने, तँ सिद्ध हुनेछस्। के यो सजिलो, रमाइलो कुरा होइन र? तैँले हिँड्नुपर्ने बाटो हिँड्; अरूले के भन्छन् त्यसमा ध्यान नदे, र धेरै नसोच्। के तेरो भविष्य र तेरो भाग्य तेरो आफ्नै हातमा छन् र? तँ सधैँ सांसारिक मार्गतिर लाग्ने इच्छा गर्दै उम्कने प्रयास गर्छस्—तर तँ किन बाहिर निस्कन सक्दैनस्? तँ किन धेरै वर्षसम्म चौबाटोहरूमा डगमगाउँछस् र अन्त्यमा फेरि यही मार्ग चुन्‍न पुग्छस्? धेरै वर्ष भौँतारिएपछि, तँ किन नचाहेर पनि यस घरमा फर्केको छस्? के यो तँमा निर्भर छ? तिमीहरू जो यस प्रवाहमा छौ, यदि तिमीहरूलाई मेरो विश्‍वास लाग्दैन भने यो सुन: यदि तेरो छोडेर जाने योजना छ भने, परमेश्‍वरले तँलाई त्यसो गर्न दिनुहुन्छ कि दिनुहुन्‍न सो हेर्, पवित्र आत्माले तँलाई कसरी चलाउनुहुन्छ सो हेर्—तैँले त्यो आफै अनुभव गर्। स्पष्ट रूपमा भन्नुपर्दा, यदि तैँले विपत्ति भोग्नुपऱ्यो भने पनि, तैँले यो प्रवाहमा नै दुःख भोग्नुपर्छ, र यदि दुःख छ भने तैँले आज यहीँ नै दुःख भोग्नुपर्छ; तँ अरू कतै जान सक्दैनस्। के यो कुरा स्पष्ट भयो? तँ अरू कहाँ जानेछस्? यो परमेश्‍वरको प्रशासनिक आदेश हो। के परमेश्‍वरले मानिसहरूको यस समूहलाई चुन्नुको कुनै अर्थ छैन भन्‍ने तँलाई लाग्छ? आज उहाँको काममा, परमेश्‍वर सजिलै रिसाउनुहुन्न—तर यदि मानिसहरूले उहाँको योजनालाई खलबल्याउन खोजे भने, उहाँको अनुहार तुरुन्तै बदलिन्छ र उज्यालोबाट अन्धकारमा परिणत हुन्छ। त्यसैले म तँलाई चुपचाप बस्‍न र, तँलाई योजनाबद्ध गर्न र पूर्ण बनाउनका लागि परमेश्‍वरलाई मौका दिन सल्लाह दिन्छु। यसो गर्ने मानिसहरू मात्र बाठो हुन्छन्।


मार्ग … (८)

मानवजातिसँग अन्तरक्रिया गर्न र मानिसहरूसँगै जिउनको लागि परमेश्‍वर पृथ्वीमा आउनुभएको एक वा दुई दिन मात्र भएको छैन। सायद, यो अवधिमा मानिसहरूले परमेश्‍वरको बारेमा धेरै राम्रो ज्ञान हासिल गर्छन्, र सायद तिनीहरूले परमेश्‍वरको सेवा गर्नेबारेमा अलि धेरै नै अन्तर्दृष्टि प्राप्त गर्छन्, अनि तिनीहरू परमेश्‍वरमाथिको विश्‍वासमा अनुभवले ओतप्रोत हुन्छन्। स्थिति जे-जस्तो भए पनि, मानिसहरूले परमेश्‍वरको स्वभावलाई करिबकरिब बुझ्छन्, र तिनीहरूले तिनीहरूका आफ्नै स्वभावहरूलाई विविध तरिकाले व्यक्त गर्छन्। मैले जसरी हेर्छु सोअनुरूप, परमेश्‍वरले नमुनाको रूपमा प्रयोग गर्नको लागि मानिसहरूका विविध प्रकटीकरणहरू नै पर्याप्त छन्, र उहाँले सन्दर्भ सामग्रीको रूपमा प्रयोग गर्नको लागि तिनीहरूका मानसिक क्रियाकलापहरू नै काफी छन्। यो मानिस र परमेश्‍वरबीचको सहकार्यको एक पक्ष हुन सक्छ, जसको बारेमा मानिस अनभिज्ञ छ र यसले परमेश्‍वरद्वारा निर्देशित यो कार्य-सम्पादनलाई एकदमै स्पष्ट र जीवन्त बनाउँछ। मैले यी कुराहरू यो नाट्य रचनाको महानिर्देशकको हैसियतबाट मेरा दाजुभाइ र दिदीबहिनीहरूलाई भनिरहेको छु—यसमा भूमिका निर्वाह गरिसकेपछि हामीमध्ये हरेकले आफ्ना सोच र अनुभूतिहरूको बारेमा कुरा गर्न सक्नेछौं र हामीमध्ये प्रत्येकले यो नाट्य रचनाभित्र के-कसरी आफ्ना जीवन अनुभव गरेका छौ सोबारेमा कुराकानी गर्न सक्नेछौं। हामीले हाम्रा मनका कुराहरू खोल्न र हाम्रा प्रदर्शन कलाहरूको बारेमा कुरा गर्नको लागि पूर्ण रूपमा नयाँ प्रकारको संगोष्ठी पनि आयोजना गर्न सक्छौं र परमेश्‍वरले हरेक व्यक्तिलाई कसरी मार्गनिर्देश गर्नुहुन्छ सो हेर्न सक्छौं ताकि हामीले अर्को कला प्रदर्शनीमा आफ्नो उच्च तहको कला प्रस्तुत गर्न सकौं र हरेकले सम्भव भएको सबैभन्दा ठूलो हदसम्म आफ्नो भूमिका निर्वाह गर्न सकौं र परमेश्‍वरलाई निराशा नपार्न सकौं। मलाई आशा छ, मेरा दाजुभाइ र दिदीबहिनीहरूले यसलाई गम्भीर रूपमा लिनेछन्। कसैले पनि यसलाई हल्का रूपमा लिनु हुँदैन, किनभने राम्रोसित भूमिका निर्वाह गर्न सक्ने हुनु भनेको एक वा दुई दिनमा हासिल गर्न सकिने कुरा होइन; यसको लागि हामीले जीवनको अनुभव गर्न र दीर्घकालीन रूपमा हाम्रा वास्तविक जीवनको अझ बढी गहिराइमा जान आवश्यक पर्छ। तब मात्र हामी यो मञ्चमाथि जान सक्छौं। म मेरा दाजुभाइ र दिदीबहिनीहरूको लागि पूर्ण आशावादी छु। मलाई भरोसा छ, तिमीहरू निरुत्साहित र हतोत्साहित हुनेछैनौ, परमेश्‍वरले जेसुकै गर्नुभए तापनि तिमीहरू आगोको भाँडोजस्तै हुनेछौ: कहिल्यै मत्थर हुनेछैनौ, बरु अन्त्यसम्म नै, परमेश्‍वरको काम पूर्ण रूपमा प्रकट भइन्जेलसम्म नै, परमेश्‍वरले निर्देशन गर्नुभएको नाट्य रचना अन्तिम निष्कर्षमा पुगुन्जेलसम्म नै दृढ रहनेछौ। म तिमीहरूलाई अरू केही पनि माग्दिनँ, म यो मात्रै आशा गर्छु, तिमीहरूले सहन गर्न सक्नेछौ, तिमीहरू नतिजाका लागि अधैर्य हुनेछैनौ, तिमीहरूले मसँग सहकार्य गर्नेछौ ताकि मैले गर्नुपर्ने काम राम्रोसित सम्पन्न हुन सकून्, र कसैले पनि अवरोध र बाधा खडा गर्दैनन्। जब कामको यो भाग पूरा हुनेछ, परमेश्‍वरले तिमीहरूसामु हरेक कुरा प्रकट गर्नुहुनेछ। मेरो काम पूरा भएपछि, उहाँलाई लेखा दिन म तिमीहरूको विवरण परमेश्‍वरसमक्ष प्रस्तुत गर्नेछु। के त्यो उत्तम हुँदैन र? आफ्ना लक्ष्यहरू हासिल गर्नको लागि एक-अर्कालाई सहयोग गर्नु—के यो प्रत्येक व्यक्तिको लागि सर्वोत्तम समाधान हुँदैन र? अहिले मुस्किलको घडी हो, जसमा तिमीहरूले मूल्य चुकाउनुपर्छ। म अहिले निर्देशक भएको कारण तिमीहरूमध्ये कोही पनि वाक्‍क भएका छैनौ होला भन्‍ने आशा छ। मैले गरिरहेको काम यही हो। सायद एक दिन म अझ बढी उपयुक्त “कार्य इकाइ” तर्फ जानेछु र तिमीहरूको लागि फेरि कहिल्यै परिस्थिति अप्ठ्यारो पार्नेछैन। म तिमीहरूलाई तिमीहरूले हेर्न चाहेको हरेक कुरा देखाउनेछ र तिमीहरूले सुन्न चाहेको हरेक कुरा सुनाउनेछु। तर अहिले होइन। आजको काम भनेको यही काम हो, र म तिमीहरूलाई पूर्ण स्वतन्त्रता दिन सक्दिन र जे मन लाग्यो त्यही गर्न अनुमति दिन सक्दिन। त्यसले मेरो कामलाई गाह्रो बनाउनेछ; इमानदारपूर्वक कुरा गर्दा, यसले कुनै फल फलाउँदैन, र तिमीहरूको लागि यो कुनै फाइदाको हुनेछैन। त्यसैले अज, तिमीहरूले “अन्याय” भोग्नुपर्छ। जब त्यो दिन आउँछ, र मेरो कामको यो चरण पूरा हुन्छ, तब म स्वतन्त्र हुनेछु, ममा त्यति गह्रौं बोझ हुनेछैन, अनि म तिमीहरूले मबाट जे माग्छौ त्यो स्वीकार गर्नेछु; तिमीहरूले जे कुरा माग्छौ त्यो कुरा तिमीहरूको जीवनको लागि फाइदाजनक छ भने, म तिमीहरूको त्यो माग पूरा गर्नेछु। आज, मैले गह्रौं उत्तरदायित्व लिएको छु। म परमेश्‍वर पिताको आदेश विरुद्ध जान सक्दिन र म मेरो कामका योजनाहरूलाई भङ्ग गर्न सक्दिन। म आफ्ना व्यक्तिगत मामिलाहरूलाई काम-काजका मामिलाहरूद्वारा व्यवस्थापन गर्न सक्दिन—मलाई आशा छ, तिमीहरू सबैले मलाई बुझ्न र क्षमा दिन सक्छौ, किनभने मैले गर्ने सबै काम-कुरा परमेश्‍वर पिताको चाहनारूअनुरूप छ; उहाँले जे चाहनुहुन्छ म त्यही गर्छु, चाहे उहाँले जेसुकै चाहनुभएको होस् र म उहाँको रिस वा उहाँको क्रोध भड्काउन चाहन्न। म आफूले जे गर्नुपर्छ त्यो मात्र गर्छु। त्यसकारण, परमेश्‍वर पिताको तर्फबाट, म तिमीहरूलाई अलि लामो समय सहन गर्न सल्लाह दिन्छु। कसैले पनि चिन्ता गर्नु पर्दैन। मैले जे गर्न आवश्यक छ त्यो पूरा गरिसकेपछि, तिमीहरूले आफूलाई जे मन लाग्छ त्यो गर्न सक्छौ र आफूलाई जे मन पर्छ त्यो हेर्न सक्छौ—तर मैले जुन काम गर्न आवश्यक छ मैले पहिले त्यो पूरा गर्नैपर्छ।

कामको यस चरणमा, हामीबाट सबैभन्दा ठूलो आस्था र प्रेम आवश्यक हुन्छ, र थोरै लापरवाहीका कारण हामीले ठेस खान सक्छौँ, किनकि कामको यो चरण पहिलेका सबै चरणहरू भन्दा फरक छ: जुन कुरा परमेश्‍वरले सिद्ध पार्दै हुनुहुन्छ त्यो मानिसहरूको आस्था हो, जुन अदृश्य पनि छ र अमूर्त पनि छ। परमेश्‍वरले वचनहरूलाई आस्थामा, प्रेममा र जीवनमा परिणत गर्नुहुन्छ। मानिसहरू त्यो विन्दुमा पुग्नुपर्छ जहाँ तिनीहरूले सयौँ शोधनहरू सहिसकेका होऊन् र तिनीहरूसँग अय्यूबको भन्दा ठूलो आस्था होओस्, जसका लागि तिनीहरूले कुनै पनि समयमा परमेश्‍वरलाई कहिल्यै नछाडी अविश्‍वसनीय दुःख र हरप्रकारको वेदना सहनुपर्छ। जब तिनीहरू मृत्युसम्मै समर्पित हुन्छन्, र तिनीहरूसँग परमेश्‍वरमाथि ठूलो आस्था हुन्छ, तब परमेश्‍वरको कामको यो चरण पूरा हुन्छ। मैले जिम्मा लिएको काम यही हो, त्यसैले म आशा गर्छु, मेरा दाजुभाइ र दिदीबहिनीहरूले मेरो कठिन परिस्थिति बुझ्न सक्छन् र तिनीहरूले मसँग अरू केही माग्दैनन्। यो परमेश्‍वर पिताले मेरो लागि तोक्नुभएको मापदण्ड हो, र म यो वास्तविकताबाट उम्कन सक्दिन; मैले आफूले गर्नुपर्ने काम गर्नैपर्छ। म के मात्र आशा गर्छु भने तिमीहरूले जबरजस्ती वाद-विवाद र भ्रष्ट तर्कको प्रयोग गर्नेछैनौ, तिमीहरू अझ बढी अन्तर्दृष्टिपूर्ण हुनेछौ, र मामिलाहरूलाई त्यति सरल रूपमा हेर्नेछैनौ। तिमीहरूको सोचाइ बच्चाको जस्तो, अति अनुभवहीन छ। परमेश्‍वरको काम तिमीहरूले कल्पना गरेजस्तो त्यति सरल छैन, उहाँले आफूलाई जे मन लाग्यो त्यही गर्नुहुन्न; यदि उहाँले त्यस्तो गर्नुभयो भने उहाँको योजना बिग्रनेथियो। के तिमीहरू यस्तै भन्‍नेथियौ होइन र? म परमेश्‍वरको काम गर्दै छु। मैले मानिसहरूको यो वा त्यो काम गरिरहेको छैन, आफूलाई जे गर्न मन लाग्यो त्यो गरिरहेको छैन अनि मैले केही गर्ने कि नगर्ने भनेर व्यक्तिगत रूपमा बन्दोबस्त गरिरहेको छैन। परिस्थिति आज त्यति सरल छैन। मलाई पिताले निर्देशकको रूपमा काम गर्न पठाउनुभएको छ—के तिमीहरूलाई मैले यो आफैले बन्दोबस्त गरेको वा रोजेको हो भन्ने लाग्छ? मानिसका विचारहरूमा प्रायजसो परमेश्‍वरको काममा अवरोध पुऱ्याउने प्रवृत्ति हुन्छ, त्यसकारण मैले केही अवधिसम्म काम गरेपछि, मानिसहरूबाट मलाई धेरै अनुरोधहरू आउँछन् जुन म पूरा गर्न सक्दिन, अनि मानिसहरूले मेरो बारेमा सोच बदल्छन्। तिमीहरू सबै तिमीहरूका यी विचारहरूको बारेमा स्पष्ट हुनुपर्छ; म तिनीहरूको बारेमा एकएक गरी कुरा गर्नेछैन, म केवल आफूले गर्ने कामको बारेमा मात्र बताउन सक्छु। यसबाट मेरा भावनाहरूमा बिलकुलै ठेस पुग्दैन। यो कुरालाई बुझिसकेपछि तिमीहरूले यसलाई जसरी मन लाग्छ त्यसरी हेरे हुन्छ। म कुनै पनि विरोध जनाउँदिन किनभने परमेश्‍वरले यसरी नै काम गर्नुहुन्छ; म यसलाई बताउन बिलकुलै बाध्य छैन। म केवल वचनहरूको काम गर्न, वचनहरूको निर्देशनमार्फत यो नाट्य रचनाको काम गर्न र यसलाई मञ्चन हुने तुल्याउन आएको हुँ। मैले अन्य कुनै पनि विषयको बारेमा कुरा गर्न जरुरी छैन, न त मैले अन्य कुनै पनि काम गर्न नै जरुरी छ। मैले जे भन्नुथियो त्यो भनिसकेको छु, म तिमीहरूले के सोच्छौ भन्‍ने कुरालाई वास्ता गर्दिन, र त्यो कुरा मेरो लागि कुनै महत्त्वको हुँदैन। तर म तिमीहरूलाई अझै पनि स्मरण गराउन चाहन्छु कि परमेश्‍वरको काम तिमीहरूले कल्पना गरेजस्तो सरल छैन। मानिसहरूका धारणाहरूसँग यो जति धेरै नमिल्ने हुन्छ, यसको महत्त्व त्यति नै बढी गहन हुन्छ; अनि मानिसहरूका धारणाहरूसँग यो जति धेरै मिल्ने हुन्छ, त्यति नै धेरै यसको मूल्य र वास्तविक महत्त्वको अभाव हुन्छ। यी वचनहरूबारे गहिरिएर मनन गर—म यसबारे यति नै भन्‍नेछु। तिमीहरूले बाँकी कुरा आफै विश्लेषण गर्न सक्छौ। म यसको व्याख्या गर्नेछैन।

परमेश्‍वरले कुनै निश्चित शैलीमा काम-कुराहरू गर्नुहुन्छ भनी मानिसहरूले कल्पना गर्छन्, तर गएको यो वर्ष वा आसपासमा, परमेश्‍वरको कामको बारेमा जे देख्यौं र अनुभव गर्यौं, के त्यो साँच्चिकै मानव धारणाहरूसँग मिल्दो छ त? संसारको सृष्टिदेखि अहिलेसम्म, कोही-कसैले पनि परमेश्‍वरको कामका चरणहरू वा नियमहरूलाई बुझ्न सकेको छैन। यदि तिनिहरूले बुझ्न सक्थे भने, ती धार्मिक अगुवाहरूले चाहिँ किन परमेश्‍वरले आज यसरी काम गर्नुहुन्छ भनी बुझ्दैनन् त? किन अत्यन्तै कम मानिसहरूले मात्र आजको वास्तविकतालाई बुझ्छन् त? यसबाट हामी देख्न सक्छौं कि कोही-कसैले पनि परमेश्‍वरको कामलाई बुझ्दैन। मानिसहरूले उहाँको आत्माको मार्गनिर्देशन अनुरूप मात्रै कार्य गर्नुपर्छ; तिनीहरूले उहाँको काममा कठोरतापूर्वक नियमहरू लागू मात्र गरिरहनु हुँदैन। यदि तैँले येशूको स्वरूप र कामलाई लिएर परमेश्‍वरको वर्तमान कामसँग तुलना गर्छस् भने, यो त यहूदीहरूले येशूलाई यहोवासँग दाँज्न खोजेको जस्तो मात्र हुन्छ। के यसो गर्दा तिमीहरूले अवसर गुमाउँदैनौं र? येशूलाई पनि आखिरी दिनहरूको परमेश्‍वरको काम के-कस्तो हुन्छ भन्‍ने थाहा थिएन; उहाँलाई थाहा भएको कुरा भनेको उहाँले क्रूसमा टाँगिने कार्यलाई पूरा गर्न आवश्यक छ भन्‍ने मात्र थियो। त्यसकारण, अरूले कसरी जान्‍न सक्थे र? तिनीहरूले कसरी भविष्यमा परमेश्‍वरले के गर्नुहुनेछ भनेर जान्‍न सक्थे र? परमेश्‍वरले कसरी शैतानको अधीनमा रहेका मानिसहरूलाई उहाँको योजना खुलासा गर्नसक्नुहुन्थ्यो र? के त्यो मूर्खता हुँदैनथ्यो र? परमेश्‍वरले तँलाई उहाँका अभिप्रायहरू जान् र बुझ् भनी भन्नुहुन्छ। उहाँले तँलाई उहाँको भावी कार्यको बारेमा सोचविचार गर् भनेर भन्नुहुन्न। हामीले परमेश्‍वरमाथिको विश्‍वासको मात्र चासो राख्‍नुपर्छ, उहाँको मार्गदर्शनअनुरूप कार्य गर्नुपर्छ, वास्तविक कठिनाइहरू सम्हाल्दा व्यावहारिक हुनुपर्छ, र परमेश्‍वरको लागि परिस्थिति कठिन बनाउनु वा उहाँको लागि समस्या खडा गर्नु हुँदैन। हामीले आफूले जे गर्नुपर्ने हो त्यो गर्नुपर्छ; हामी परमेश्‍वरको वर्तमान कामभित्र रहन सक्छौं भने, त्यो नै काफी हुन्छ! मैले तिमीहरूलाई अगुवाइ गरी लैजाने बाटो यही हो। यदि हामी केवल निरन्तर अघि बढ्ने कुरामा मात्र ध्यान केन्द्रित गर्छौं भने परमेश्‍वरले हामीमध्ये कसैलाई पनि नराम्रो व्यवहार गर्नुहुन्न। तिमीहरूका असाधारण अनुभवहरूको यो विगत वर्षमा तिमीहरूले धेरै कुरा हासिल गरेका छौ; मलाई भरोसा छ, तिमीहरूले यसलाई त्यति गाह्रो रूपमा लिनेछैनौ। मैले तिमीहरूलाई जुन मार्गमा अगुवाइ गर्दै छु त्यो नै मेरो काम र मेरो मिसन हो, र यसलाई परमेश्‍वरले धेरै पहिले नै नियोजन गर्नुभएको थियो, हामी यहाँसम्म, आजको दिनसम्म आउनु हाम्रो नियति थियो। हामीले यति गर्न सक्यौं, यो हाम्रो आशिष् हो, र यो बाटो त्यति समतल नभएको भए तापनि, हाम्रो मित्रता अनन्तकालीन छ, र यो युगौंयुगसम्म हस्तान्तरण हुँदै जानेछ। चाहे खुसीयाली र हाँसो होस् वा चाहे दुःख र आँसु होस्, हामी यसलाई एक सुन्दर याद बनाऔं! तिमीहरूलाई थाहै होला, मेरो कामका दिनहरू त्यति धेरै छैनन्। मेरा कार्य परियोजनाहरू धेरै छन्, र म तिमीहरूलाई बारम्बार साथ दिइरहन सक्दिन। म आशा गर्छु, तिमीहरूले मलाई बुझ्न सक्छौ—किनभने हाम्रो मौलिक मित्रता परिवर्तन भएको छैन। सायद एक दिन म फेरि तिमीहरूकहाँ देखा पर्नेछु, र म आशा गर्छु, तिमीहरूले मेरो लागि परिस्थिति कठिन बनाउनेछैनौ। आखिर, म तिमीहरूभन्दा फरक छु। म मेरो कामको लागि सर्वत्र यात्रा गर्छु र म मेरो जीवन होटेलतिर समय कटाउँदै मात्र जिउँदिन। तिमीहरू जे-जस्तो नै भए पनि, म मैले गर्नुपर्ने काम मात्र गर्छु। म आशा गर्छु, हामीले विगतमा बाँडीचुँडी गरेका कुराहरू हाम्रो मित्रताको पुष्पगुच्छा बन्नेछन्।

के भन्न सकिन्छ भने यो बाटो मैले खुला गरेको हुँ र तीतो वा मीठो जे-जस्तो भए पनि यो बाटोको अगुवाइ मैल गरेको हुँ। आजका दिनसम्म हामी आइपुग्न सकेको चाहिँ परमेश्‍वरको अनुग्रहको कारणले नै हो। मलाई धन्यवाद दिने केही व्यक्तिहरू होलान्, मेरो बारेमा उजुरी गर्ने केही व्यक्तिहरू होलान्—तर ती कुनै पनि कुराले कुनै महत्त्व राख्दैन। म मानिसहरूको यो समूहमा जे हासिल गरिनुपर्थ्यो त्यो हासिल भएको मात्र हेर्न चाहन्छु। यो खुसीयाली मनाउनुपर्ने कुरा हो। त्यसकारण, मेरो विरुद्ध उजुरी गर्नेविरुद्ध म कुनै द्वेष राख्दिन; म केवल सकेसम्म चाँडो मेरो काम सम्पन्न गर्न चाहन्छु ताकि परमेश्‍वरको हृदयले चाँडै विश्राम लिन सकोस्। त्यो समयमा, म कुनै गह्रौं बोझ लिनेछैन र परमेश्‍वरको हृदयमा कुनै पनि चिन्ता हुनेछैन। के तिमीहरू आफ्नो सहकार्यलाई अझ सुदृढ पार्न इच्छुक छौ? के परमेश्‍वरको काम राम्रोसँग गर्ने लक्ष्य लिनु राम्रो होइन र? यो अवधिमा हामीले असंख्य कठिनाइ सहन गरेका छौं र हरप्रकारका खुसी र दुःख अनुभव गरेका छौ भन्न उचित नै हुन्छ। समग्रमा, तिमीहरूमध्ये हरेकले आधारभूत रूपमा आवश्यक मापदण्ड हासिल गरेका छौ। सायद भविष्यमा तिमीहरूबाट अझ राम्रो कामको आवश्यक पर्नेछ, तर मेरो बारे नचाहिँदो गरी लामो समय सोचविचारमा नअल्झ; आफूले गर्नुपर्ने काम मात्र गर। मैले जे गर्नु छ, त्यो करिबकरिब सम्पन्न भएको छ; म आशा गर्छु, तिमीहरू सदासर्वदा विश्‍वासयोग्य रहनेछौ, र तिमीहरू बितेको मेरो कामको यादमा मात्र डुब्नेछैनौ। तिमीहरूले बुझ्नुपर्छ कि म यो चरणको काम पूरा गर्न मात्र आएको हुँ, र अवश्य नै परमेश्‍वरको सबै काम गर्न आएको होइन। तिमीहरू यो कुरामा स्पष्ट हुनुपर्छ, र यसबारेमा तिमीहरूसित फरक विचार हुनु हुँदैन। परमेश्‍वरको काम पूरा हुनको लागि धेरै साधनको आवश्यक पर्छ; तिमीहरू सधैँ ममा नै भर परिरहनु हुँदैन। सायद तिमीहरूले पहिले नै महसुस गरिसकेका छौ होला कि म कामको एक भाग मात्र गर्नको लागि आएको हुँ, जुन कामले यहोवा वा येशूको प्रतिनिधित्व गर्दैन; परमेश्‍वरका कामहरू धेरै चरणमा विभाजित छन्, त्यसैले तिमीहरू बद्लिनै नसक्ने गरी कठोर हुनु हुँदैन। जब म काम गरिरहेको हुन्छु, तब तिमीहरूले मलाई सुन्नुपर्छ। हरेक युगमा, परमेश्‍वरको काम बद्लिन्छ; यो सबै एउटै साँचोबाट तयार गरिएको कुरा होइन, अनि यो हरेक पल्ट त्यही एउटै पुरानो गीत गाउनु जस्तो होइन। हरेक चरणमा उहाँको कार्य युग सुहाउँदो हुन्छ, र युग एउटै नहुने भएकोले उहाँको कार्य पनि परिवर्तन भइरहन्छ। यसकारण, तँ यो युगमा जन्मिएकोले तैँले परमेश्‍वरका वचनहरू खानु र पिउनुपर्छ, र यी वचनहरू पढ्नुपर्छ। यस्तो दिन आउँछ जुन बेला मेरो काम परिवर्तन हुन्छ, र त्यो अवस्थामा तिमीहरूले आफूले जे-जसरी अघि बढ्नुपर्ने हो तिमीहरू त्यसरी नै निरन्तर अघि बढिरहनुपर्छ; परमेश्‍वरको काम गलत हुन सक्दैन। बाहिरी संसार कसरी परिवर्तन हुन्छ भन्‍ने कुरामा ध्यान नदेओ; परमेश्‍वर गलत हुन सक्नुहुन्न, अनि उहाँको काम गलत हुन सक्दैन। के मात्रै हो भने, कहिलेकाहीँ उहाँको पुरानो काम बितेर जान्छ अनि उहाँको नयाँ काम सुरु हुन्छ। तथापि, त्यसको अर्थ नयाँ काम आएकोले पुरानो काम गलत हुन्छ भन्‍ने हुँदैन। त्यो त भ्रम हो! परमेश्‍वरको कामलाई सही वा गलत भनेर भन्न सकिँदैन, यसलाई पहिलेको वा पछिको भनेर मात्र भन्‍ने सकिन्छ। यो कुरा परमेश्‍वरप्रति मानिसहरूको विश्‍वासको लागि मार्गनिर्देशन हो र यसलाई हल्का रूपमा लिनु हुँदैन।


विश्‍वासीहरूले कस्तो दृष्टिकोण राख्‍नुपर्छ

मानिसले परमेश्‍वरमा विश्‍वास गर्न थालेदेखि अहिलेसम्म प्राप्त गरेको कुरा के हो? परमेश्‍वरको बारेमा तैँले के थाहा पाएको छस्? परमेश्‍वरमाथिको विश्‍वासका कारण तँ कति परिवर्तन भएको छस्? आज, तिमीहरू सबैलाई थाहा छ, मानिसले परमेश्‍वरमा विश्‍वास गर्नु भनेको आत्माको मुक्ति र दैहिक सुस्वास्थ्यका लागि मात्र होइन, न त यो परमेश्‍वरलाई प्रेम गरेर आफ्नो जीवनलाई समृद्ध बनाउन, आदिका लागि नै हो। अहिलेको अवस्थामा हेर्दा, यदि तँ दैहिक सुस्वास्थ्य वा क्षणिक आनन्दका खातिर परमेश्‍वरलाई प्रेम गर्छस् भने, अन्तमा परमेश्‍वरप्रतिको तेरो प्रेम शिखरमा पुगे पनि र तैँले थप केही नमागे पनि, तैँले पछ्याउने यो प्रेम अझै पनि मिसावटी प्रेम नै हो र परमेश्‍वरलाई यो मन पर्दैन। आफ्नो नीरस अस्तित्वलाई समृद्ध बनाउन र आफ्नो हृदयको शून्यता भर्न परमेश्‍वरप्रतिको प्रेम प्रयोग गर्नेहरू सुखसुविधाको लालसा गर्ने खालका मानिस हुन्, साँच्चै परमेश्‍वरलाई प्रेम गर्न खोज्नेहरू होइनन्। यस प्रकारको प्रेम बाध्यात्मक हुन्छ, यो मानसिक सन्तुष्टिको पछ्याइ हो, र परमेश्‍वरलाई यसको कुनै आवश्यकता छैन। त्यसोभए, तेरो प्रेम कस्तो प्रकारको हो? तँ केका लागि परमेश्‍वरलाई प्रेम गर्छस्? अहिले तँभित्र परमेश्‍वरप्रतिको साँचो प्रेम कति छ? तिमीहरूमध्ये बहुसङ्ख्यकको प्रेम माथि उल्लेख गरिएको प्रकारको छ। यस्तो प्रेमले यथास्थितिलाई मात्र कायम राख्न सक्छ; यसले अपरिवर्तनीयता हासिल गर्न सक्दैन, न त यसले मानिसमा जरा गाड्न नै सक्छ। यस प्रकारको प्रेम भनेको फुल्ने तर फल नलागी ओइलाउने फूलजस्तो मात्र हो। अर्को शब्दमा भन्दा, तैँले एक पटक यसरी परमेश्‍वरलाई प्रेम गरेपछि, यदि तँलाई अगाडिको मार्गमा डोर्‍याउने कोही छैन भने, तँ ढल्नेछस्। यदि तँ परमेश्‍वरलाई प्रेम गर्ने समयमा मात्र उहाँलाई प्रेम गर्न सक्छस् तर त्यसपछि तेरो जीवन स्वभाव अपरिवर्तित रहन्छ भने, तँ अन्धकारको प्रभावको घेरामुनि नै रहनेछस्, उम्कन असक्षम हुनेछस्, र तँ शैतानको बन्धनबाट र यसद्वारा मूर्ख बनाइनबाट मुक्त हुन असक्षम नै रहनेछस्। यस्तो कोही पनि परमेश्‍वरद्वारा पूर्ण रूपमा प्राप्त गरिन सकिँदैन; अन्तमा, तिनीहरूको आत्मा, प्राण, र शरीर अझै पनि शैतानकै हुनेछ। यसबारे कुनै शङ्का हुनै सक्दैन। परमेश्‍वरद्वारा पूर्ण रूपमा प्राप्त गरिन नसकिनेहरू सबै आफ्नै मूल स्थानमा फर्कनेछन्, अर्थात्, शैतानकहाँ फर्कनेछन्, र तिनीहरू परमेश्‍वरबाट अर्को चरणको दण्ड स्वीकार गर्न आगो र गन्धकको कुण्डमा खस्नेछन्। परमेश्‍वरद्वारा प्राप्त गरिएकाहरू ती हुन्, जो शैतानविरुद्ध विद्रोह गर्छन् र त्यसको शक्तिबाट उम्कन्छन्। तिनीहरू आधिकारिक रूपमा राज्यका मानिसहरूमा गनिन्छन्। राज्यका मानिसहरूको उत्पत्ति यहीँबाट हुन्छ। के तँ यस प्रकारको व्यक्ति बन्न इच्छुक छस्? के तँ परमेश्‍वरद्वारा प्राप्त गरिन इच्छुक छस्? के तँ शैतानको सत्ताबाट उम्कन र परमेश्‍वरकहाँ फर्कन इच्छुक छस्? तँ अब एउटा शैतान होस् कि राज्यका मानिसहरूमध्ये एक होस्? यी कुराहरू स्पष्ट भइसक्नुपर्छ र यिनलाई थप व्याख्याको आवश्यकता पर्दैन।

विगतमा, धेरैले ठूला-ठूला महत्त्वाकाङ्क्षा र धारणाहरूका साथ पछ्याउँथे, तिनीहरूले आफ्नै आशाको परिणामस्वरूप पछ्याउँथे। केही क्षणको लागि हामी त्यस किसिमका कुराहरूलाई पन्छ्याएर राखौं; अहिले हाम्रो लागि प्रमुख महत्त्वको विषय भनेको परमेश्‍वरको अघि सामान्य अवस्था कायम गर्नु र शैतानको प्रभावका बन्धनहरूबाट बिस्तारै स्वतन्त्र हुँदै जान तिमीहरू प्रत्येकलाई सक्षम पार्ने किसिमको अभ्यास पत्ता लगाउनु हो, ताकि तँलाई परमेश्‍वरले प्राप्त गर्न सकून्, र उहाँले तँलाई आज्ञा गर्नुभएअनुसारको जीवन तैँले जिउन सकोस्। यसरी मात्रै तैँले परमेश्‍वरको अभिप्रायहरूलाई सन्तुष्ट पार्न सक्‍नेछस्। धेरैले परमेश्‍वरमा विश्‍वास गर्छन्, तैपनि तिनीहरूलाई न त परमेश्‍वरले के चाहनुहुन्छ भन्‍नेबारे थाहा हुन्छ, न त शैतानले के चाहन्छ भन्‍ने नै थाहा हुन्छ। तिनीहरूले जे पर्छ त्यही टर्छ भन्दै भ्रमित मार्गमा विश्‍वास गर्छन्, जसले गर्दा तिनीहरूले कहिल्यै पनि सामान्य इसाई जीवन जिएका हुँदैनन्; यति मात्र होइन, तिनीहरूका व्यक्तिगत सम्बन्धहरू कहिल्यै पनि सामान्य रहेका हुँदैनन्, परमेश्‍वरसँगको सामान्य सम्बन्धको त कुरै छोडौं। यसबाट हामी के कुरा देख्‍न सक्छौं भने, मानिसका कठिनाइ र कमजोरीहरू, अनि परमेश्‍वरको इच्छालाई वाधा दिन सक्‍ने अन्य तत्वहरू धेरै नै छन्। मानिस परमेश्‍वरमाथिको विश्‍वासको सही मार्गमा आइपुगेको छैन, न त ऊ मानव जीवनको वास्तविक अनुभवमा नै प्रवेश गरेको छ भन्‍ने कुरालाई प्रमाणित गर्न यो नै पर्याप्त छ। त्यसोभए परमेश्‍वरमाथिको विश्‍वासको सही मार्गमा आउनु भनेको के हो? सही मार्गमा आउनु भनेको तैँले परमेश्‍वरसामु आफ्नो हृदयलाई सधैँ शान्त पार्न र परमेश्‍वरसँग सामान्य सङ्गतिमा रमाउन सक्नु, मानिसमा जे कुराको कमी छ त्यसलाई बिस्तारै बुझ्दै जानु र बिस्तारै परमेश्‍वरसम्बन्धी गहन ज्ञान प्राप्त गर्दै जानु हो। यसद्वारा, तेरो आत्माले दैनिक रूपमा नयाँ ज्ञान र नयाँ अन्तर्दृष्टि प्राप्त गर्दै जानेछ; तेरो तृष्णा बढ्दै जान्छ, तँ सत्यतामा प्रवेश गर्ने प्रयास गर्छस्, र हरेक दिन नयाँ ज्योति र नयाँ ज्ञान प्राप्त हुनेछ। यो मार्गद्वारा तँ शैतानको प्रभावबाट बिस्तारै स्वतन्त्र हुँदै जानेछस् र आफ्नो जीवनमा वृद्धि हुँदै जानेछस्। त्यस किसिमका मानिसहरू सही मार्गमा प्रवेश गरेका हुन्छन्। आफ्ना अनुभवहरूको मूल्याङ्कन गर् अनि आफ्नो विश्‍वासमा तैँले खोजेको मार्गलाई जाँच्। जब तैँले आफूलाई माथि उल्‍लेखित कुराहरूसँग दाँज्छस्, के तैँले आफूलाई सही मार्गमा भेट्टाउँछस्? के-कस्ता कुराहरूमा तैँले शैतानका बन्धनहरू र शैतानको प्रभावबाट आफूलाई स्वतन्त्र पारेको छस्? यदि तँ सही मार्गमा आउन बाँकी नै छ भने, शैतानसँगको तेरो बन्धन तोडिएको छैन। यसो हो भने, के परमेश्‍वरलाई प्रेम गर्ने तेरो प्रयासले तँलाई प्रामाणिक, एकचित्त, र शुद्ध प्रेमतर्फ लैजानेछ? परमेश्‍वरप्रतिको तेरो प्रेम अटल किसिमको र हृदयबाट निस्केको प्रेम हो भनेर तैँले भन्छस्, तैपनि शैतानको बन्धनबाट तैँले छुटकारा भने पाएको छैनस्। के तैँले परमेश्‍वरलाई मूर्ख बनाउने प्रयास गरिरहेको छैनस् र? यदि तँ त्यस्तो अवस्थामा पुग्‍न चाहन्छस् जहाँ परमेश्‍वरप्रतिको तेरो प्रेम निष्कलङ्क हुन्छ, यदि तँ पूर्ण रूपमा परमेश्‍वरद्वारा प्राप्त गरिन चाहन्छस् र राज्यका मानिसहरूमध्ये पर्न चाहन्छस् भने, पहिला तैँले आफूलाई परमेश्‍वरमाथिको विश्‍वासको सही मार्गमा लैजानैपर्छ।


परमेश्‍वरको कामका चरणहरूको सम्‍बन्धमा

बाहिरबाट हेर्दा, परमेश्‍वरको वर्तमान कामका चरणहरू पहिले नै सकिसकेको जस्तो, र मानिसले परमेश्‍वरको वचनको न्याय, सजाय, ताडना र शोधनको अनुभव गरिसकेको छ र सेवा-कर्ताहरूको जाँचका चरणहरू, सजायको समयको शोधन, मृत्युको परीक्षा, प्रतिभारहरूको परीक्षा र परमेश्‍वरलाई प्रेम गर्ने समय भएर गुज्रिसकेको छ जस्तो देखिन्छ। प्रत्येक चरणमा ठूलो कठिनाइ भोग्नु परे पनि, मानिसहरू परमेश्‍वरका अभिप्रायहरूका बारेमा अनजान रहन्छन्। उदाहरणको लागि सेवा-कर्ताहरूको जाँचको बारेमा विचार गर्: उनीहरूले के प्राप्त गरेका छन्, उनीहरूले के थाहा पाएका छन्, र परमेश्‍वरले हासिल गर्न चाहनुभएको प्रभाव के हो भन्‍ने बारेमा तिनीहरू अझै अस्पष्ट छन्। परमेश्‍वरको कामको गतिलाई हेर्दा, मानिस आजको गतिसँगै चल्न पूर्ण रूपमा असमर्थ छ भन्‍ने देखिन्छ। देख्न सकिन्छ, कि परमेश्‍वरले पहिले मानिसलाई आफ्नो कामको यी चरणहरू प्रकट गर्नुहुन्छ, र कुनै पनि चरणमा मानिसले कल्पना गर्न सक्ने स्तर हासिल गर्नुको सट्टा उहाँले कुनै विषयमा प्रकाश पारिरहनुभएको हुन्छ। कुनै व्यक्ति उहाँद्वारा साँचो रूपमा प्राप्त गरिओस् भनेर, उसलाई सिद्ध बनाउनका लागि, परमेश्‍वरले माथिका सबै चरणहरू पूरा गर्नुपर्दछ। यो काम गर्नुको उद्देश्य मानिसहरूको समूहलाई सिद्ध बनाउनका लागि परमेश्‍वरले कुन-कुन चरणहरू पूरा गर्नुपर्छ भनी देखाउनु हो। यसैले, बाहिरबाट हेर्दा, परमेश्‍वरको कामका चरणहरू पूरा भइसकेका छन्—तर सारको हिसाबमा, उहाँले भर्खर मात्र आधिकारिक रूपमा मानवजातिलाई सिद्ध बनाउन सुरु गर्नुभएको छ। मानिसहरू यसबारे स्पष्ट हुनुपर्दछ: यो उहाँको कामका ती चरणहरू हुन् जुन पूरा भइसकेका छन्, तर काम आफैचाहिँ समाप्त भएको छैन। तापनि मानिसहरू तिनीहरूको धारणामा परमेश्‍वरको कामका सबै चरणहरू प्रकट गरिएको छ, त्यसैले परमेश्‍वरको काम समाप्त भइसकेको छ भन्‍ने बारेमा कुनै शङ्का छैन भनी विश्‍वास गर्दछन्। परिस्थितिहरूलाई यस प्रकारले हेर्ने तरिका पूर्ण रूपमा गलत छ। परमेश्‍वरको काम मानिसको धारणाको विपरीत हुँदछ र त्यस्ता धारणाहरूलाई हरप्रकारले प्रहार गर्दछ; विशेष गरी, परमेश्‍वरको कामका चरणहरू मानिसको धारणासँग अमिल्दा हुन्छन्। यी सबैले परमेश्‍वरको बुद्धि प्रदर्शन गर्दछ। यो बुझ्न सकिन्छ, कि मानिसको धारणाले हरेक मोडमा अवरोध उत्पन्न गर्दछ, र मानिसले कल्पना गर्ने हरेक कुरालाई परमेश्‍वरले प्रहार गर्नुहुन्छ, जुन कुरा वास्तविक अनुभवहरूमा स्पष्ट हुन्छ। हरेकलाई के लाग्छ भने, परमेश्‍वरले अति चाँडो काम गर्नुहुन्छ, र उनीहरूले थाहा पाउनुभन्दा अघि नै, तिनीहरूले कुनै बुझाइ प्राप्त गर्नुभन्दा अघि नै र तिनीहरू अझै पनि भ्रमको स्थितिमा रहिरहँदा नै त्यो समाप्त हुन्छ भनी सोच्छन्। उहाँको कामको हरेक चरणमा यस्तै हुन्छ। धेरैजसो मानिसहरू परमेश्‍वरले मानिसहरूसँग खेल खेल्दै हुनुहुन्छ भन्‍ने विश्‍वास गर्दछन्—तर उहाँको कामको अभिप्राय त्यो होइन। उहाँको काम गर्ने तरिका चिन्तन गर्न योग्य छ: घोडामा बसेर फूलहरूलाई झलक्‍क हेर्नु, त्यसपछि सम्पूर्ण विवरणहरूमा जानु र त्यस विवरणलाई पूर्ण रूपमा परिष्कृत गर्नु जस्तो हो—जसले मानिसहरूलाई आश्चर्यचकित बनाउँछ। मानिसहरू के सोच्दै परमेश्‍वरसँग लापरवाह व्यवहार गर्ने कोसिस गर्छन् भने, यदि तिनीहरू कुनै खास बिन्दुमा नपुगिञ्जेल कोसिस गरिरहे भने, परमेश्‍वर सन्तुष्ट हुनुहुनेछ। वास्तवमा, परमेश्‍वर कसरी मानिसको झारा टराइबाट सन्तुष्ट हुन सक्‍नुहुन्छ? सर्वोत्तम प्रभाव हासिल गर्न, परमेश्‍वरले मानिसहरूलाई आश्चर्यचकित पार्दै, तिनीहरूलाई थाहै नदिई प्रहार गर्दै काम गर्नुहुन्छ; यसले तिनीहरूलाई उहाँको बुद्धिको बारेमा ठूलो ज्ञान दिन्छ, र उहाँको धार्मिकता, प्रताप र उल्‍लङ्घन गर्न नसकिने स्वभावको बारेमा ठूलो बुझाइ दिन्छ।

आज, परमेश्‍वरले आधिकारिक रूपमा मानिसलाई सिद्ध बनाउन थाल्नुभएको छ। सिद्ध हुनका लागि, मानिसहरूले उहाँका वचनहरूको खुलासा, न्याय र सजाय भोग्नैपर्छ, तिनीहरूले उहाँका वचनहरूको परीक्षा र शोधनको अनुभव गर्नुपर्दछ (जस्तै सेवा-कर्ताहरूको परीक्षा), र तिनीहरू मृत्युको परीक्षा सामना गर्न सक्षम हुनुपर्दछ। यसको अर्थ के हो भने, परमेश्‍वरले गर्नुहुने न्याय, सजाय र परीक्षाहरूको बीचमा, जसले परमेश्‍वरको इच्छालाई साँचो रूपमा पछ्याउँछ, उसले आफ्नो हृदयको गहिराइबाट नै परमेश्‍वरको प्रशंसा गर्न सक्छ, र पूर्ण रूपमा परमेश्‍वरमा समर्पित हुन र आफ्‍नो विरुद्धमा विद्रोह गर्न सक्छ, त्यसरी इमानदार, अविभाजित, र शुद्ध हृदयले परमेश्‍वरलाई प्रेम गर्न सक्छ; त्यस्तो व्यक्ति नै सिद्ध व्यक्ति हो, र निश्चित रूपमा परमेश्‍वरले गर्न चाहनुभएको काम र उहाँले पूरा गर्नुहुने काम यही नै हो। परमेश्‍वरले कामहरू गर्नुहुने तरिकाको विषयमा मानिसहरू हतारमा निष्कर्षमा पुग्नुहुँदैन। तिनीहरू केवल जीवन प्रवेशको पछि लाग्नुपर्छ। यो मुख्य कुरा हो। परमेश्‍वरले काम गर्नुहुने तरिकाको निरन्तर छानबिन नगर्; त्यसले तेरो भविष्यका सम्भावनाहरूलाई बाधा मात्र पुऱ्याउँछ। परमेश्‍वरले काम गर्नुहुने तरिकाहरू तैँले कतिसम्म देखेको छस्? तँ कतिसम्म समर्पित भएको छस्? उहाँको काम गर्ने प्रत्येक तरिकाबाट तैँले कति प्राप्त गरेको छस्? के तँ परमेश्‍वरद्वारा सिद्ध बनाइन इच्छुक छस्? के तँलाई सिद्ध व्यक्ति बन्ने इच्छा छ? यी सबै ती कुराहरू हुन् जुन तिमीहरूले स्पष्ट बुझ्नुपर्छ र प्रवेश गर्नुपर्छ।


भ्रष्ट मानिसले परमेश्‍वरलाई प्रतिनिधित्व गर्न सक्दैन

मानिस अहिलेसम्म अन्धकारको प्रभावको कवचमुनि जिएको छ, शैतानको प्रभावको बन्धनमा परेको छ, उम्‍कनलाई असमर्थ छ, र उसको स्वभाव शैतानद्वारा संचालित गरिएकोले निरन्तर रूपमा भ्रष्ट हुन्छ। यसो भन्न सकिन्छ कि मानिस सँधै उसको भ्रष्ट शैतानी स्वभावमा जिएको छ र ऊ परमेश्‍वरलाई साँचो प्रेम गर्न असक्षम छ। यसो भएको हुनाले, यदि मानिसले परमेश्‍वरलाई प्रेम गर्ने इच्छा गर्दछ भने, उसले आफ्नो आत्म-धार्मिकता, अहम्‌ता, अहङ्कार, अभिमान र यस्तै कुराहरू—शैतानका स्वभावका हरेक कुराहरू फाल्नैपर्छ। नत्र भने, उसको प्रेम अशुद्ध प्रेम, शैतानी प्रेम, र पूर्ण रूपले परमेश्‍वरको स्वीकृती प्राप्त गर्न नसक्ने प्रेम हो। पवित्र आत्माद्वारा प्रत्यक्ष रूपमा सिद्ध, तोडिएका, काँटछाँट गरिने, अनुशासित गरिने, ताडना दिइने र शोधन गरिने जस्ता कार्य नगरिकन, कोही पनि परमेश्‍वरलाई साँचो प्रेम गर्न सक्षम हुँदैन। यदि तपाईंको स्वभावका केही भागले परमेश्‍वरलाई प्रतिनिधित्व गर्दछ भने, त्यसकारण तपाईं साँचो रूपले परमेश्‍वरलाई प्रेम गर्न सक्षम हुनुहुन्छ भनी तपाईंले भन्नुहुन्छ भने, तपाईं त्यस्तो व्यक्ति हुनुहुन्छ जसको वचनहरू अहङ्कार पूर्ण छन्, र तपाई हाँस उठ्दो हुनुहुन्छ। यस्ता मानिसहरू प्रधान स्वर्गदूत हुन्! मानिसको जन्मजात प्रकृतिले सिधै परमेश्‍वरलाई प्रतिनिधित्व गर्न असक्षम हुन्छ; उसले परमेश्‍वरको सिद्धतामार्फत आफ्नो जन्मजात स्वभावलाई फाल्नैपर्छ, त्यसपछि मात्र—परमेश्‍वरका अभिप्रायहरूलाई ख्याल गरेर, परमेश्‍वरका अभिप्रायहरूलाई सन्तुष्ट पारेर, साथै पवित्र आत्माको कामलाई भोगेर मात्र—उसले जिउने कुरालाई परमेश्‍वरले मान्यता दिन सक्‍नुहुन्छ। देहमा जिउने कसैले पनि परमेश्‍वरको सीधै प्रतिनिधित्व गर्न सक्दैन, कि त ऊ पवित्र आत्माद्वारा प्रयोग गरिएको व्यक्ति नै हुनुपर्छ। तर, यस्तो व्यक्तिका हकमा पनि, उसको स्वभाव र उसले जिउने कुराले सम्पूर्ण रूपमा परमेश्‍वरलाई प्रतिनिधित्व गर्दछ भनी भन्न सकिँदैन; यति मात्र भन्न सकिन्छ कि उसले जिउने कुरा पवित्र आत्माद्वारा निर्देशित हुन्छ। यस्तो व्यक्तिको स्वभावले परमेश्‍वरको प्रतिनिधित्व गर्न सक्दैन।

मानिसको स्वभावलाई परमेश्‍वरद्वारा निधो भए तापनि—यो निर्विवाद छ र यसलाई एउटा सकारात्मक कुरा ठान्‍न सकिन्छ—यसलाई शैतानद्वारा प्रशोधित गरिएको हुन्छ, र त्यसैले मानिसको सम्पूर्ण स्वभाव शैतानको स्वभाव हो। केही मानिसहरूले के भन्छन् भने परमेश्‍वरको स्वभाव भनेको सिधा तरिकाले कामकुरा गर्नु हो, र यो तिनीहरूमा पनि प्रकट हुन्छ, तिनीहरूको व्यक्तित्व पनि यस्तै छ, र त्यसैले तिनीहरू भन्छन् कि तिनीहरूका स्वभावले परमेश्‍वरलाई प्रतिनिधित्व गर्दछ। यी कस्ता किसिमका मानिसहरू हुन्? के भ्रष्ट शैतानी स्वभाव परमेश्‍वरको प्रतिनिधित्व गर्न सक्षम छ? तिनीहरूका स्वभावले परमेश्‍वरको प्रतिनिधित्व गर्छ भनेर घोषणा गर्ने जो कसैले परमेश्‍वरको निन्दा गर्दछन् र पवित्र आत्माको अवहेलना गर्दछन्। पवित्र आत्माले काम गर्नुहुने विधिले देखाउँछ कि पृथ्वीमा भएको परमेश्‍वरको काम पूर्ण रूपले विजेताको काम हो। त्यस्तै, मानिसको धेरै भ्रष्ट शैतानी स्वभावहरू अझै शुद्ध पारिनुपर्छ, उसले जिएका कुराहरू अझै शैतानको स्वरूप नै हो, मानिसले यसलाई असल हो भनेर विश्‍वास गर्छ, र यसले मानिसको शरीरको कामहरूको प्रतिनिधित्व गर्दछ; अझ सटीक रूपले भन्नुपर्दा, यसले शैतानलाई प्रतिनिधित्व गर्दछ र पूर्ण रूपले परमेश्‍वरलाई प्रतिनिधित्व गर्न सक्दैन। पृथ्वीमा नै स्वर्गको जीवनलाई उपभोग गर्ने गरी परमेश्‍वरलाई अघिबाट नै प्रेम गर्नेहरू यसो भन्‍ने अभिव्यक्तिहरू व्यक्त गर्न सक्षम हुन्छन्: “हे परमेश्‍वर! म तपाईँलाई पर्याप्त प्रेम गर्न सक्दिनँ,” र सबभन्दा उच्च क्षेत्रमा पुगेका छन् भने पनि, अझै तिनीहरूले परमेश्‍वरअनुसार जिउँछन् वा परमेश्‍वरलाई प्रतिनिधित्व गर्दछन् भनेर भन्‍न सकिँदैन, किनकि मानिसका सार परमेश्‍वरको जस्तो हुँदैन, र मानिसले कहिल्यै उहाँअनुसार जिउन सक्दैन, उहाँ बन्ने त कुरै छाडौँ। पवित्र आत्माले मानिसलाई जिउन जे निर्देशित गर्नुभएको छ, त्यो परमेश्‍वरले मानिसबाट माग गर्नुभएको कुराअनुसारको मात्र हुन्छ।

शैतानका सबै क्रियाकलाप र कार्य मानिसमा प्रकट हुन्छन्। आज, मानिसका सबै क्रियाकलाप र कार्य शैतानका अभिव्यक्ति हुन्, त्यसैले तिनले परमेश्‍वरको प्रतिनिधित्व गर्न सक्दैनन्। मानिस शैतानको मूर्त रूप हो, र मानिसको स्वभावले परमेश्‍वरको स्वभावको प्रतिनिधित्व गर्न सक्दैन। कतिपय मानिसको व्यक्तित्व राम्रो हुन्छ; परमेश्‍वरले त्यस्ता मानिसहरूको व्यक्तित्वमार्फत केही कामकुरा गर्न सक्नुहुन्छ, र तिनीहरूले गर्ने कामकुराहरू पवित्र आत्माद्वारा निर्देशित हुन्छन्। तैपनि तिनीहरूको स्वभावले परमेश्‍वरको प्रतिनिधित्व गर्न सक्दैन। तिनीहरूमा काम गर्दा, परमेश्‍वरले केवल पहिलेदेखि नै भित्र रहेको कुरा प्रयोग गरिरहनुभएको हुन्छ र उपलब्ध “सामग्री” उपयोग गरिरहनुभएको हुन्छ। बितेका युगहरूका अगमवक्ताहरू होऊन् वा परमेश्‍वरद्वारा प्रयोग गरिएकाहरू होऊन्, कसैले पनि उहाँको प्रत्यक्ष प्रतिनिधित्व गर्न सक्दैन। मानिसहरू सबै परिस्थितिहरूको दबाबमा परेर मात्र परमेश्‍वरलाई प्रेम गर्न पुग्छन्, र एक जनाले पनि स्वेच्छाले सहकार्य गर्न प्रयास लगाउँदैन। सकारात्मक कुराहरू के हुन्? सिधै परमेश्‍वरबाट आउने सबै कुरा सकारात्मक हुन्; तर, मानिसको स्वभाव शैतानद्वारा प्रशोधन गरिएको छ, र यसले परमेश्‍वरको प्रतिनिधित्व गर्न सक्दैन। देहधारी परमेश्‍वरको प्रेम, दुःख भोग्ने सङ्कल्प, धार्मिकता, समर्पण, अनि नम्रता र गुप्तताले मात्र प्रत्यक्ष रूपमा परमेश्‍वरको प्रतिनिधित्व गर्छन्। किनभने जब उहाँ आउनुभयो, उहाँ पापी प्रकृतिबिना आउनुभयो र शैतानद्वारा प्रशोधित नभई सिधै परमेश्‍वरबाट आउनुभयो। येशू पापी देहको स्वरूपमा मात्र हुनुहुन्छ र उहाँ पापको प्रतिनिधित्व गर्नुहुन्न; त्यसकारण, क्रूसीकरणमार्फत उहाँले काम पूरा गर्नुभन्दा अघिको समयसम्म (उहाँको क्रूसीकरणको क्षणसहित), उहाँका क्रियाकलाप, कार्य, र वचनहरू सबैले प्रत्यक्ष रूपमा परमेश्‍वरको प्रतिनिधित्व गर्छन्। पापी प्रकृति भएको कसैले पनि परमेश्‍वरको प्रतिनिधित्व गर्न सक्दैन, र मानिसको पापले शैतानको प्रतिनिधित्व गर्छ भनी प्रमाणित गर्न येशूको उदाहरण नै पर्याप्त छ। भन्नुको मतलब, पापले परमेश्‍वरको प्रतिनिधित्व गर्दैन, र परमेश्‍वर पापरहित हुनुहुन्छ। पवित्र आत्माद्वारा मानिसमा गरिएको कामलाई समेत पवित्र आत्माद्वारा निर्देशित गरिएको मात्र मान्न सकिन्छ, र परमेश्‍वरको तर्फबाट मानिसले गरेको हो भनेर भन्न मिल्दैन। तर, मानिसको सवालमा, न त उसको पापले न त उसको स्वभावले परमेश्‍वरको प्रतिनिधित्व गर्छ। विगतदेखि आजको दिनसम्म पवित्र आत्माले मानिसमा गर्नुभएको कामलाई हेर्दा, मानिसले जे जिउँछ त्यो सबै पवित्र आत्माले ऊमाथि काम गर्नुभएको कारणले हो। पवित्र आत्माको काटछाँट र ताडनामा परेपछि निकै कमले मात्र सत्यता जिउन सक्छन्। भन्नुको मतलब, पवित्र आत्माको काम मात्र रहेको हुन्छ; मानिसको तर्फबाट सहकार्य हुँदैन। के तँ अब यो कुरा स्पष्ट रूपमा देख्छस्? यसो हुँदा, पवित्र आत्माले काम गर्दा उहाँसँग सहकार्य गर्न र आफ्नो कर्तव्य पूरा गर्न तैँले कसरी आफ्नो सक्दो प्रयास गर्नेछस्?


धार्मिक सेवालाई खारेज गरिनैपर्छ

परमेश्‍वरले ब्रह्माण्डमा आफ्नो काम सुरु गर्नुभएदेखि नै, उहाँका अभिप्रायहरू पूरा होऊन् र पृथ्वीमा उहाँको काम सहज रूपमा सम्पन्न होस् भन्‍ने उद्देश्यका साथ, उहाँले जीवनको हरेक क्षेत्रका मानिसहरूलगायत धेरै मानिसलाई उहाँको सेवा गर्न पूर्वनिर्धारित गर्नुभएको छ—मानिसहरूलाई उहाँको सेवा गर्न छान्नुमा परमेश्‍वरको उद्देश्य यही हो। परमेश्‍वरको सेवा गर्ने हरेक व्यक्तिले उहाँको यो अभिप्राय बुझ्नुपर्छ। परमेश्‍वरको यस काममार्फत, मानिसहरूले उहाँको बुद्धि र सर्वशक्तिमान्‌ता, र पृथ्वीमा उहाँले गर्ने कामका सिद्धान्तहरू अझ स्पष्ट रूपमा देख्छन्। परमेश्‍वर व्यावहारिक तवरले आफ्नो काम गर्न र मानिसहरूसँग सङ्गत गर्न पृथ्वीमा आउनुभएको छ, ताकि तिनीहरूले उहाँका कार्यहरू अझ स्पष्ट रूपमा चिन्न सकून्। आज, तिमीहरू—मानिसहरूको यो समूहले—व्यावहारिक परमेश्‍वरको सेवा गर्ने सौभाग्य पाएका छौ। यो तिमीहरूका लागि अमापनीय आशिष्‌ हो—यो साँच्चै परमेश्‍वरले तिमीहरूलाई उचाल्नुभएको हो। उहाँको सेवा गर्न कुनै व्यक्तिलाई छान्दा, परमेश्‍वरसँग सधैँ उहाँका आफ्नै सिद्धान्तहरू हुन्छन्। मानिसहरूले कल्पना गरेजस्तो, व्यक्तिमा उत्साह भएसम्म उसले परमेश्‍वरको सेवा गर्न सक्छ भन्‍ने पटक्कै होइन। आज, तिमीहरू परमेश्‍वरसामु सेवा गर्ने सबैले परमेश्‍वरको मार्गदर्शनका कारण त्यसो गर्छन्, र तिनीहरूसँग पवित्र आत्माको काम हुन्छ, र तिनीहरू सत्यता पछ्याउने मानिस हुन् भन्ने देख्न सक्छौ। परमेश्‍वरको सेवा गर्ने सबैका न्यूनतम सर्तहरू यिनै हुन्।

परमेश्‍वरको सेवा गर्नु कुनै सरल काम होइन। जसको भ्रष्ट स्वभाव अपरिवर्तित रहन्छ, तिनीहरू कहिल्यै परमेश्‍वरको सेवा गर्न सक्दैनन्। यदि तेरो स्वभावलाई परमेश्‍वरका वचनहरूद्वारा न्याय र सजाय गरिएको छैन भने, तेरो स्वभावले अझै पनि शैतानको प्रतिनिधित्व गर्छ, जसले परमेश्‍वरप्रतिको तेरो सेवा तैँले आफ्नै असल अभिप्रायहरू अर्पण गर्नु मात्र हो, र तेरो सेवा तेरो शैतानी प्रकृतिमा आधारित छ भन्ने प्रमाणित गर्छ। तँ आफ्नो प्राकृतिक चरित्रद्वारा, र आफ्ना व्यक्तिगत अभिरुचिहरूअनुसार परमेश्‍वरको सेवा गर्छस्। यति मात्र होइन, तँ सधैँ आफूलाई गर्न इच्छा लाग्ने कुराहरू नै परमेश्‍वरका आनन्ददायी कुरा हुन्, र आफूलाई गर्न इच्छा नलाग्ने कुराहरू नै परमेश्‍वरका लागि घृणास्पद हुन् भन्ने सोच्छस्; तँ पूर्ण रूपमा आफ्नै अभिरुचिहरूअनुसार काम गर्छस्। के यसलाई परमेश्‍वरको सेवा गरेको भन्न मिल्छ? अन्ततः तेरो जीवन स्वभावमा अलिकति पनि परिवर्तन हुनेछैन; बरु, तेरो सेवाले त्यसलाई अझ बढी जिद्दी बनाउनेछ, जसले गर्दा तेरो भ्रष्ट स्वभावले गहिरो जरा गाड्नेछ, र यसरी, तँभित्र मुख्यतया तेरो आफ्नै चरित्रमा आधारित परमेश्‍वरको सेवा गर्नेबारे नियमहरू, र तेरो आफ्नै स्वभावअनुसार तेरो सेवाबाट लिइएको अनुभव निर्माण हुनेछन्। यी मानिसका अनुभव र पाठहरू हुन्। यो संसारसँग व्यवहार गर्ने मानिसको दर्शन हो। यस्ता मानिसहरू फरिसी र धार्मिक अधिकारी हुन्। यदि तिनीहरूले अहिले नै ब्युँझेर पश्चात्ताप गरेनन् भने, तिनीहरू पक्कै पनि आखिरी दिनहरूमा मानिसहरूलाई भ्रममा पार्ने झूटा ख्रीष्ट र ख्रीष्टविरोधीमा परिणत हुनेछन्। उल्लेख गरिएका झूटा ख्रीष्टहरू र ख्रीष्टविरोधीहरू यस्तै मानिसहरूमाझबाट पैदा हुनेछन्। यदि परमेश्‍वरको सेवा गर्नेहरू आफ्नै चरित्रलाई पछ्याउँछन् र आफ्नै इच्छाअनुसार काम गर्छन् भने, तिनीहरू कुनै पनि समयमा हटाइने जोखिममा हुन्छन्। अरूको मन जित्न, तिनीहरूलाई उपदेश दिन र नियन्त्रणमा राख्न, र उच्च स्थानमा खडा हुन आफ्नो धेरै वर्षको अनुभवमा भर परेर परमेश्‍वरको सेवा गर्नेहरू—र कहिल्यै पश्चात्ताप नगर्ने, कहिल्यै आफ्ना पापहरू नस्विकार्ने, कहिल्यै हैसियतका लाभहरू परित्याग नगर्नेहरू—यी मानिसहरू परमेश्‍वरसामु ढल्नेछन्। तिनीहरू पावलकै प्रकारका हुन्, जो आफ्नो वरिष्ठताको फाइदा लिन्छन् र अरूको अगाडि आफ्नो योग्यताको धाक देखाउँछन्। परमेश्‍वर यस्ता मानिसहरूलाई सिद्ध पार्नुहुन्न। यस्तो सेवा गर्नु भनेको परमेश्‍वरको काममा अवरोध गर्नु हो। मानिसहरू सधैँ पुराना कुराहरूमा टाँसिन्छन्। तिनीहरू विगतका धारणाहरूमा, बितेका समयका सबै कुरामा टाँसिन्छन्। यो तिनीहरूको सेवामा एउटा ठूलो अड्चन हो। यदि तैँले तिनलाई फालिनस् भने, यी कुराहरूले तेरो सम्पूर्ण जीवन बर्बाद गर्नेछन्। तैँले परमेश्‍वरको “सेवा” गर्नका खातिर दौडधुप गरेर आफ्नो खुट्टा भाँचिस् भने पनि, परिश्रम गरेर आफ्नो ढाड भाँचिस् भने पनि, वा शहादत नै प्राप्त गरिस् भने पनि, परमेश्‍वरले तँलाई अलिकति पनि अनुमोदन गर्नुहुनेछैन। ठीक विपरीत: उहाँले तँ दुष्कर्मी होस् भनेर भन्नुहुनेछ।

आजदेखि सुरु गरेर, परमेश्‍वरले धार्मिक विचारहरू नभएकाहरूलाई, आफ्नो पुरानो स्वभाव पन्छाउन इच्छुक हुनेहरूलाई, र सरल हृदयले परमेश्‍वरमा समर्पित हुनेहरूलाई औपचारिक रूपमा नै सिद्ध तुल्याउनुहुनेछ। जो मानिसहरू परमेश्‍वरको वचनहरूको निम्ति तिर्खाउँछन् उनीहरूलाई उहाँले सिद्ध गर्नुहुनेछ। यी मानिसहरू खडा भएर परमेश्‍वरको सेवा गर्नुपर्दछ। परमेश्‍वरमा अन्त्यहीन प्रशस्तता र असीम बुद्धि छ। उहाँको अचम्मको काम र बहुमूल्य वचनहरूले मानिसहरूको अझ ठूलो सङ्ख्याले आनन्द गरून् भनेर प्रतीक्षा गरिरहेका छन्। यस कुरालाई हेर्दा, धार्मिक धारणाहरू भएकाहरू, वरिष्ठता ग्रहण गर्नेहरू, र आफूलाई पन्छ्याउन नसक्नेहरूलाई ती नयाँ कुराहरू स्वीकार्न कठिन हुन्छ। पवित्र आत्मासँग यी मानिसहरूलाई सिद्ध गर्ने कुनै अवसर नै छैन। यदि कुनै व्यक्तिमा समर्पित हुने सङ्कल्प छैन, र ऊ परमेश्‍वरको वचनहरूको लागि तिर्खाउँदैन भने, ती नयाँ कुराहरू स्विकार्नका लागि तिनीहरूसँग कुनै माध्यम छैन; तिनीहरू केवल झन्-झन् विद्रोही, झन्-झन् धेरै धूर्त हुनेछन्, र यसरी गलत मार्गमा पुग्‍नेछन्। आफ्नो काम अहिले गरिरहँदा, परमेश्‍वरले अझ धेरै व्यक्तिहरू खडा गर्नुहुनेछ जसले उहाँलाई साँच्चै प्रेम गर्दछन् र नयाँ ज्योति ग्रहण गर्न सक्छन्, र आफ्नो वरिष्ठता ग्रहण गर्ने धार्मिक अधिकारीहरूलाई उहाँले पूर्णरूपमा ढाल्नुहुनेछ; जिद्दी पूर्वक परिवर्तनको प्रतिरोध गर्नेहरूमध्ये एक जनालाई पनि उहाँ चाहनुहुन्न। के तँ यी मानिसहरूमध्ये एक जना हुन चाहन्छस्? तैँले तेरो आफ्नै अभिरुचिहरू अनुसार सेवा गर्छस्, कि परमेश्‍वरले चाहनुभए अनुसार गर्छस्? यो तैँले आफै जान्‍नुपर्ने कुरा हो। के तँ धार्मिक अधिकारी होस्, वा के तँ परमेश्‍वरले सिद्ध बनाउनुभएको नवजात शिशु होस्? तेरो कति सेवालाई पवित्र आत्माले अनुमोदन गर्नुहुन्छ? योमध्ये कत्ति जति परमेश्‍वरले सम्झन समेत झन्झट मान्नुहुनेछ? तेरो वर्षौंको सेवाको परिणामको रूपमा तेरो जीवनमा कति ठूलो परिवर्तन आएको छ? के तँ यी सबैको बारेमा स्पष्ट छस्? यदि तँ साँच्चिकै विश्‍वासबाटकै होस् भने, तैँले पहिलेका तेरो पुरानो धार्मिक धारणाहरू हटाउनेछस्, र नयाँ तरिकामा अझै राम्ररी परमेश्‍वरको सेवा गर्नेछस्। अब खडा हुन धेरै ढीला भएको छैन। पुरानो धार्मिक धारणाहरूले कुनै व्यक्तिको सम्पूर्ण जीवनलाई हराउन सक्छ। एक व्यक्तिले प्राप्त गरेको अनुभवले उनीहरूलाई परमेश्‍वरबाट बरालिन र आफ्नै तरिकाले काम-कुराहरू गर्ने तुल्याउन सक्छ। यदि तैँले त्यस्ता कुराहरूलाई पन्छ्याउँदैनस् भने, ती तेरो जीवनको वृद्धिमा ठेस लाग्ने अवरोध हुनेछन्। परमेश्‍वरले सधैँ उहाँको सेवा गर्नेहरूलाई सिद्ध पार्नुहुन्छ, र तिनीहरूलाई हल्का रूपमा हटाउनुहुन्न। यदि तैँले परमेश्‍वरको वचनहरूको न्याय र सजायलाई साँच्चिकै स्वीकार गर्छस् भने, यदि तँ आफ्नो पुरानो धार्मिक आचरणहरू र नियमावलीहरूलाई पन्छ्याउन सक्छस्, र पुरानो धार्मिक धारणाहरूलाई आजका वचनहरूको मापनको रूपमा प्रयोग गर्न छोड्छस् भने मात्रै तेरो निम्ति भविष्य हुनेछ। तर यदि तँ पुराना चीजहरूसँग टाँसिरहन्छस् भने, यदि तँ अझै तिनलाई मूल्यवान् ठान्छस् भने, तैँले मुक्ति पाउन सक्ने कुनै मार्ग छैन। यस्ता मानिसहरूलाई परमेश्‍वरले वास्ता गर्नुहुन्न। यदि तँ साँच्चिकै सिद्ध हुन चाहन्छस् भने, तैँले पहिलेदेखिका सबै कुरा त्याग्ने संकल्प गर्नुपर्छ। पहिले जे गरिएको थियो त्यो ठीक थियो भने पनि, यो परमेश्‍वरको काम थियो भने पनि, तँ अझै यसलाई अलग राख्न सक्षम हुनुपर्दछ र यससँग टाँसिन बन्द गर्नुपर्दछ। यदि यो स्पष्ट रूपमै पवित्र आत्माको काम, पवित्र आत्माले प्रत्यक्ष रूपमा गर्नुभएको काम थियो भने पनि, आज तैँले त्यसलाई पन्छ्याउनुपर्छ। तैँले यसलाई समाति राख्‍नु हुँदैन। परमेश्‍वरले चाहनुहुने कुरा यही हो। सबै कुरालाई नवीकरण गरिनुपर्छ। परमेश्‍वरको काम र परमेश्‍वरको वचनहरूमा, उहाँले अघि गएका पुरानो कुराहरूको कुनै सन्दर्भ दिनुहुन्न, उहाँले पुरानो पञ्चाङ्गलाई खोतल्नुहुन्न; परमेश्‍वर त्यो परमेश्‍वर हुनुहुन्छ जो सँधै नयाँ हुनुहुन्छ र कहिल्यै पनि पुरानो हुनुहुन्न, र विगतका आफ्ना वचनहरूमा समेत टाँसिनुहुन्न—जुन कुराले देखाउँदछ कि परमेश्‍वरले कुनै नियमावलीहरू पालना गर्नुहुन्न। त्यसकारण, यदि एक मानिसको रूपमा तँ जहिले पनि विगतका कुराहरूमा टाँसिरहन्छस्, यदि तैँले तिनलाई छोडिदिन इन्कार गर्छस् भने, र कठोरताका साथ तिनलाई सूत्रको रूपमा लागू गर्छस् भने, जबकि परमेश्‍वर अब आफूले पहिले गरेको माध्यमहरू प्रयोग गरेर काम गर्नुहुन्न, त्यसोभए के तेरा शब्दहरू र कार्यहरू विघटनकारी छैनन्? के तिनीहरू परमेश्‍वरका विरोधी होइनन् र? के तँ आफ्नो पूरै जीवन यी पुरानो चीजहरूले बरबाद गर्न र बिगार्न दिन इच्छुक छस्? यी पुराना चीजहरूले तँलाई यस्तो व्यक्ति बनाउनेछ जसले परमेश्‍वरको काममा अवरोध पुऱ्याउँछ—के तँ त्यस्तै प्रकारको व्यक्ति बन्‍न चाहन्छस्? यदि तँ साँच्चिकै त्यो चाहँदैनस् भने, तैँले के गरिरहेको छस् त्यसलाई रोकेर फर्किहाल्; फेरि सुरु गर्। परमेश्‍वरले तेरो विगतका सेवाहरू सम्‍झनुहुनेछैन।


परमेश्‍वरमाथिको तेरो विश्‍वासमा तँ परमेश्‍वरमा समर्पित हुनैपर्छ

तँ ठ्याक्कै किन परमेश्‍वरमा विश्‍वास गर्छस्? धेरैजसो मानिस यस प्रश्नको कुरा आउँदा अझै पनि अलमल्ल पर्छन्, अनि तिनीहरूमा व्यावहारिक परमेश्‍वर र स्वर्गमा हुनुहुने परमेश्‍वरका बारेमा सधैँ दुई वटा अत्यन्तै भिन्न प्रकारका दृष्टिकोण हुन्छन्। यसले मानिसहरू परमेश्‍वरको अधीनमा रहनका लागि नभई निश्चित फाइदाहरू पाउन, वा प्रकोपले ल्याउने कष्टबाट बच्नका लागि उहाँमा विश्‍वास गर्छन् भन्ने देखाउँछ; त्यसपछि मात्र तिनीहरू केही हदसम्म समर्पित हुन्छन्। यसरी अधीनमा बस्नु ससर्त कुरा हो—तिनीहरूको व्यक्तिगत भविष्य नै तिनीहरू अधीनमा बस्नुको पूर्वसर्त हो; तिनीहरू आफूसँग कुनै विकल्प नभएकाले समर्पित हुन्छन्। त्यसोभए, आखिर तँ किन परमेश्‍वरमा विश्‍वास गर्छस्? यदि यो तेरो भविष्य र नियतिका खातिर मात्र हो भने, तैँले उहाँमा विश्‍वास नै नगरे राम्रो हुन्छ। यस किसिमको विश्‍वास भनेको आफूलाई मूर्ख बनाउनु, आफूलाई आश्‍वस्त पार्नु, र आत्म-प्रशंसा गर्नु हो। यदि तेरो आस्था परमेश्‍वरप्रतिको समर्पणको जगमा निर्माण भएको छैन भने, तँलाई उहाँको विरोध गरेकोमा अन्ततः दण्ड दिइनेछ। आफ्‍नो आस्थामा परमेश्‍वरमाथिको समर्पण नखोज्नेहरू सबै नै उहाँको विरोध गर्ने मानिसहरू हुन्। परमेश्‍वर मानिसहरूलाई सत्यताको खोजी गर्न, उहाँको वचनका लागि तिर्खाउन, उहाँका वचन खान र पिउन, र ती अभ्यास गर्न भन्नुहुन्छ, र त्यो सब तिनीहरूले परमेश्‍वरप्रतिको समर्पण प्राप्त गर्न सकून् भनेर हो। यदि तेरो साँचो अभिप्राय त्यही हो भने, परमेश्‍वरले तँलाई निश्चय नै उच्च पार्नुहुनेछ, र तँप्रति निश्चय नै अनुग्रहकारी हुनुहुनेछ। यो निस्सन्देह र अपरिवर्तनीय कुरा हो। यदि तेरो अभिप्राय परमेश्‍वरको अधीनमा रहनु होइन, अनि तेरा अन्य लक्ष्यहरू छन् भने, तैँले भन्ने र गर्ने सबै कुरा—परमेश्‍वरसामु तैँले गर्ने प्रार्थनाहरू समेत, र अझ थपेर भन्नुपर्दा, तेरो हरेक चाल—उहाँको विरोधमा हुनेछन्। तेरा शब्दहरू कोमल र तँ शालीन भए पनि, तेरो प्रत्येक चाल र अभिव्यक्ति तँ समर्पित हुने व्यक्ति भएझैँ गरी अरूका लागि उचित देखिए पनि, तेरा अभिप्रायहरू र परमेश्‍वरमाथिको आस्थाका दृष्टिकोणहरूको कुरा आउँदा, तेरो हरेक कार्य परमेश्‍वरविरुद्ध हुन्छ, त्यो दुष्टता गर्नु हो। भेडाजस्तै आज्ञाकारी देखिने, तर हृदयमा भने दुष्ट अभिप्रायहरू बोकेर हिँड्ने मानिसहरू भेडाको भेष धारण गरेका ब्‍वाँसाहरू हुन्, र सिधै परमेश्‍वरविरुद्ध अपराध गर्नेहरू हुन्। परमेश्‍वरले तिनीहरूमध्ये एक जनालाई पनि छोड्नुहुनेछैन, अनि पवित्र आत्माले तिनीहरूमध्ये हरेकलाई प्रकट गर्नुहुनेछ। जो पाखण्डी छन् तिनीहरू सबैलाई पवित्र आत्माद्वारा निश्चय नै तिरस्कार गरिनेछ भन्‍ने कुरा सबैले देख्नेछन्। अधीर नहू: परमेश्‍वरले तिनीहरू प्रत्येकसँग हिसाबकिताब गर्नुहुनेछ र तिनीहरू प्रत्येकलाई एकएक गरी तह लगाउनुहुनेछ।

यदि तँ परमेश्‍वरबाट आउने नयाँ ज्योति स्वीकार गर्न असक्षम छस्, र परमेश्‍वरले आज के गर्नुहुन्छ भन्ने कुरा स्पष्ट रूपमा देख्न नसक्दा तँ खोजी गर्दैनस्, र तँ यसमाथि शङ्का गर्छस्, यसलाई गलत ठहराउँछस्, वा यसको छानबिन र विश्लेषण गर्छस् भने, यस्तो व्यक्तिमा परमेश्‍वरको अधीनमा रहने कुनै मनसाय हुँदैन। यदि तँ वर्तमान ज्योति देखा पर्दा अझै पनि हिजोको ज्योतिलाई बहुमूल्य ठान्छस् र परमेश्‍वरको नयाँ कामको विरोध गर्छस् भने, तँ एक बेतुके व्यक्तिबाहेक अरू केही होइनस्—तँ जानाजानी परमेश्‍वरको विरोध गर्नेहरूमध्येको एक होस्। परमेश्‍वरको अधीनमा रहनुको कडी भनेको सबैभन्दा नयाँ ज्योति स्वीकार गर्नु, अनि यसलाई स्वीकार गर्न र व्यवहारमा लागु गर्न सक्षम हुनु हो। यो मात्रै साँचो अधीनमा रहनु हो। परमेश्‍वरको तृष्णा गर्ने सङ्कल्प नभएकाहरू जानाजानी उहाँको अधीनमा रहन असक्षम हुन्छन्, र तिनीहरू यथास्थितिमै सन्तुष्ट हुनुको नतिजास्वरूप परमेश्‍वरको विरोध मात्र गर्न सक्छन्। मानिस परमेश्‍वरको अधीनमा रहन सक्दैन किनभने ऊ पहिले आएका कुराहरूद्वारा वशीभूत हुन्छ। पहिले आएका कुराहरूले मानिसमा परमेश्‍वरबारे सबै प्रकारका धारणा र विभिन्न कल्पना पैदा गरेका छन्, र यी कुराहरू उसको दिमागमा परमेश्‍वरको स्वरूप बनेका छन्। तसर्थ, ऊ आफ्नै धारणाहरू, र आफ्नै कल्पनाका मानकहरूमा विश्‍वास गर्छ। यदि तँ आज व्यावहारिक काम गर्नुहुने परमेश्‍वरलाई तेरो आफ्नै कल्पनाको परमेश्‍वरसँग दाँज्छस् भने, तेरो आस्था शैतानबाट आउँछ, र त्यो तेरो आफ्नै अभिरुचिहरूमा आधारित छ—परमेश्‍वर यस्तो प्रकारको आस्था चाहनुहुन्न। तिनीहरूको योग्यता जतिसुकै उच्च भए पनि, र तिनीहरूले जतिसुकै अर्पण गरेका भए पनि—तिनीहरूले उहाँका लागि काम गर्न जीवनभरको मेहनत लगाएका भए पनि, र तिनीहरू शहादत प्राप्त गर्ने हदसम्म गएका भए पनि—परमेश्‍वर यस्तो आस्था भएको कसैलाई पनि अनुमोदन गर्नुहुन्न। उहाँ केवल तिनीहरूलाई थोरै अनुग्रह प्रदान गर्नुहुन्छ र तिनीहरूलाई केही समय यसको आनन्द लिन दिनुहुन्छ। यस्ता मानिसहरू सत्यतालाई व्यवहारमा लागु गर्न असमर्थ हुन्छन्। पवित्र आत्माले तिनीहरूमा काम गर्नुहुन्न, र परमेश्‍वरले तिनीहरूमध्ये प्रत्येकलाई पालैपालो हटाउनुहुनेछ। जवान होऊन् वा वृद्ध, आफ्नो आस्थामा परमेश्‍वरप्रति समर्पित नहुने र गलत अभिप्रायहरू राख्नेहरू ती हुन् जो विरोध र अवरोध गर्छन्, र त्यस्ता मानिसहरू परमेश्‍वरद्वारा निस्सन्देह हटाइनेछन्। परमेश्‍वरप्रति अलिकति पनि समर्पण नभएका, उहाँको नाम मात्र स्वीकार गर्ने, र परमेश्‍वरको पहुँचयोग्यता र प्रेमिलोपनको केही बोध भएका, तैपनि पवित्र आत्माका पदचापहरूको गतिसँग तालमेल मिलाउन नसक्ने, र पवित्र आत्माको वर्तमान काम र वचनहरूको अधीनमा नरहनेहरू—त्यस्ता मानिसहरू परमेश्‍वरको अनुग्रहको बीचमा जिउँछन्, र उहाँद्वारा प्राप्त गरिन वा सिद्ध पारिन सकिँदैनन्। परमेश्‍वर मानिसहरूलाई तिनीहरूको समर्पणमार्फत, तिनीहरूद्वारा परमेश्‍वरका वचनहरूको खानपिन, र आनन्दभोग, र जीवनमा दुःख र शोधनको भोगमार्फत सिद्ध पार्नुहुन्छ। यस्तो आस्थामार्फत मात्र मानिसहरूको स्वभाव परिवर्तन हुन सक्छ, र त्यसपछि मात्र तिनीहरूसँग परमेश्‍वरको साँचो ज्ञान हुन सक्छ। परमेश्‍वरको अनुग्रहको बीचमा जिउनुमा सन्तुष्ट नहुनु, सक्रिय रूपमा सत्यताको तृष्णा र खोजी गर्नु, र परमेश्‍वरद्वारा प्राप्त गरिने पछ्याइमा लाग्नु—सचेत रूपमा परमेश्‍वरको अधीनमा रहनुको अर्थ यही हो, र उहाँले चाहने आस्था ठ्याक्कै यस्तै प्रकारको हो। परमेश्‍वरको अनुग्रहको आनन्द लिनेबाहेक अरू केही नगर्ने मानिसहरूलाई सिद्ध पार्न वा परिवर्तन गर्न सकिँदैन; तिनीहरूसँग देखावटी समर्पण, भक्ति, प्रेम, र धैर्य मात्र हुन सक्छ। परमेश्‍वरको अनुग्रहको मात्र आनन्द लिनेहरूले परमेश्‍वरलाई साँच्चै चिन्न सक्दैनन्, र तिनीहरूले परमेश्‍वरलाई चिने पनि, तिनीहरूको ज्ञान सतही हुन्छ, र तिनीहरू “परमेश्‍वर मानिसलाई प्रेम गर्नुहुन्छ,” वा “परमेश्‍वर मानिसमाथि कृपा राख्नुहुन्छ” भन्ने जस्ता कुराहरू भन्छन्। यसले मानिसको जीवनको प्रतिनिधित्व गर्दैन, र यसको अर्थ मानिसहरू साँच्चिकै परमेश्‍वरलाई चिन्छन् भन्‍ने होइन। परमेश्‍वरका वचनहरूले मानिसहरूलाई शोधन गर्दा, वा तिनीहरूमाथि उहाँका परीक्षाहरू आइपर्दा, यदि तिनीहरू परमेश्‍वरको अधीनमा रहन असक्षम हुन्छन्—यदि, यसको सट्टा, तिनीहरू शङ्कालु बन्छन्, र पतनसमेत हुन्छन् भने—तिनीहरू अलिकति पनि अधीनमा रहँदैनन्। तिनीहरूभित्र परमेश्‍वरमाथिको आस्थाबारे धेरै वटा नियम र बन्देज हुन्छन्, र तिनीहरूले धेरै वर्षको आस्थाबाट लिएका लामो समयदेखिका अनुभवहरू, वा बाइबललाई आफ्नो सिद्धान्तका रूपमा लिने विभिन्न प्रावधानसमेत हुन्छन्। के यस्ता मानिसहरू परमेश्‍वरको अधीनमा रहन सक्छन् र? यी मानिसहरू मानवीय कुराहरूले भरिएका हुन्छन्—तिनीहरू कसरी परमेश्‍वरको अधीनमा रहन सक्छन् र? तिनीहरूको “समर्पण” तिनीहरूका व्यक्तिगत अभिरुचिहरूमा आधारित हुन्छ—के परमेश्‍वर यस्तो समर्पण चाहनुहुन्छ र? यो त प्रावधानहरूको पालना हो, परमेश्‍वरप्रतिको समर्पण होइन; यो आफैलाई सन्तुष्ट पार्नु र शान्त राख्नु हो। यदि तँ यो परमेश्‍वरप्रतिको समर्पण हो भनेर भन्छस् भने, के तँ उहाँको ईशनिन्दा गर्दैनस् र? तँ एउटा मिश्री फारो होस्। तँ दुष्टता गर्छस्, र तँ खास गरी परमेश्‍वरको विरोध गर्ने काममै संलग्न हुन्छस्—के परमेश्‍वर तैँले यसरी नै सेवा गरेस् भन्ने चाहनुहुन्छ र? तैँले चाँडोभन्दा चाँडो पश्चात्ताप गर्नु, र केही आत्म-सचेतना प्राप्त गर्ने प्रयास गर्नु नै उत्तम हुन्छ। त्यसो गर्न असफल भएमा, तँ घर जानु नै बेस हुनेछ; त्यसले तँलाई तैँले गरेको “परमेश्‍वरको सेवा” भन्दा बढी फाइदा गर्नेछ। तैँले अवरोध गर्ने र बाधा दिनेछैनस्; तैँले आफ्नो स्थान जान्नेछस्, र तँ राम्ररी जिउनेछस्—के त्यो राम्रो हुनेछैन र? अनि तैँले परमेश्‍वरको विरोध गर्नेछैनस् र दण्ड पाउनेछैनस्!


परमेश्‍वरसँग सामान्य सम्बन्ध स्थापित गर्नु अति नै महत्त्वपूर्ण छ

जब मानिसहरूले परमेश्‍वरलाई विश्‍वास गर्ने, प्रेम गर्ने र सन्तुष्ट पार्ने गर्छन् तब उनीहरूले आफ्नो हृदयद्वारा परमेश्‍वरको आत्मा छुन्छन् र त्यसबाट उहाँको सन्तुष्टि प्राप्त गर्छन्, उनीहरूले परमेश्‍वरका वचनहरूसँग सन्‍निकट रहन आफ्नो हृदय प्रयोग गर्छन् र यसरी परमेश्‍वरको आत्माद्वारा प्रेरित हुन्छन्। यदि तँ सामान्य आत्मिक जीवन जिउन चाहन्छस् र परमेश्‍वरसँग सामान्य सम्बन्ध स्थापित गर्न चाहन्छस् भने तैँले सबभन्दा पहिले आफ्‍नो हृदय उहाँमा अर्पित गर्नुपर्छ। उहाँसामु तैँले तेरो हृदय शान्त बनाएपछि र उहाँमा तेरो सम्पूर्ण हृदय अर्पित गरेपछि मात्र, तँ क्रमिक रूपमा सामान्य आत्मिक जीवन विकसित गर्न सक्षम हुनेछस्। यदि परमेश्‍वरमाथिको विश्‍वासमा मानिसहरूले आफ्नो हृदय उहाँमा अर्पित गर्दैनन् भने, यदि उनीहरूको हृदय उहाँमाथि छैन र उहाँको बोझलाई आफ्नै बोझको रूपमा लिँदैनन् भने, उनीहरूले जे गर्छन् त्यो सब परमेश्‍वरलाई ठग्‍ने काम हुन्छ, जुन ठ्याक्‍कै धार्मिक मानिसहरूले गर्ने काम हो र यसले परमेश्‍वरको अनुमोदन पाउनेछैन। यस प्रकारको व्यक्तिबाट परमेश्‍वरले केही पनि प्राप्त गर्न सक्‍नुहुन्‍न, त्यसले त परमेश्‍वरको काममा प्रतिभारको काम मात्र गर्न सक्छ। यस्ता मानिसहरू परमेश्‍वरको घरका सजावट सामग्री मात्रै हुन्—उनीहरू प्रतिस्थापन वस्तुहरू हुन्, उनीहरू रद्दी हुन्, र परमेश्‍वरले उनीहरूलाई प्रयोग गर्नुहुन्‍न। उनीहरूमा पवित्र आत्माले काम गर्ने सम्भावनै नहुने मात्र होइन, उनीहरूलाई सिद्ध पार्नुको समेत कुनै महत्त्व हुँदैन। यस प्रकारको व्यक्ति सच्‍चा जिउँदो लास हो। यस्ताहरूको कुनै पनि भाग पवित्र आत्माले प्रयोग गर्न सक्‍नुहुन्‍न—उनीहरू शैतानद्वारा पूर्ण रूपमा अधीन गरिएका र गहन रूपमा भ्रष्ट पारिएका हुन्छन्। परमेश्‍वरले यी मानिसहरूलाई हटाउनुहुनेछ। आज मानिसहरूको प्रयोग गर्दा पवित्र आत्माले काम पूरा गर्नलाई उनीहरूका वाञ्छनीय भागहरू प्रयोग गर्ने मात्र गर्नुहुन्‍न, उनीहरूका अवाञ्छनीय भागहरू सिद्ध पार्ने र परिवर्तन गर्ने पनि गर्नुहुन्छ। यदि तँ तेरो हृदय परमेश्‍वरमा अर्पित गर्न र यसलाई उहाँसामु शान्त राख्‍न सक्छस् भने, तैँले पवित्र आत्माद्वारा प्रयोग हुने, पवित्र आत्माको अन्तर्दृष्टि र प्रकाश प्राप्त गर्ने, अवसर र योग्यता पाउनेछस्। योभन्दा पनि अझै बढी, तैँले पवित्र आत्माद्वारा तेरा कमजोरीहरू सुधार पारिने अवसर पाउनेछस्। जब तैँले परमेश्‍वरलाई आफ्‍नो हृदय अर्पित गर्छस्, सकारात्मक पक्षतर्फ हेर्दा, तँ अझ गहन प्रवेश र उच्‍च अन्तर्दृष्टि तह हासिल गर्न सक्षम हुनेछस्। नकारात्मक पक्षतर्फ हेर्दा, तँलाई तेरा आफ्नै कमी र कमजोरीहरूको बढी जानकारी हुनेछ, अनि तैँले परमेश्‍वरका अभिप्रायहरू पूरा गर्न अझ बढी तृषित हुँदै खोजी गर्नेछस्। अझ भन्‍ने हो भने, तँ नकारात्मक हुनेछैनस् बरु सक्रिय रूपमा प्रवेश गर्न सक्षम हुनेछस्। यसले तँ सही व्यक्ति होस् भन्‍ने देखाउँछ। परमेश्‍वरसामु तेरो हृदय शान्त रहन सक्षम छ भनेर मान्‍ने हो भने, तैँले पवित्र आत्माबाट अनुमोदन पाउँछस् वा पाउँदैनस् र तैँले परमेश्‍वरलाई खुशी राख्छस् वा राख्दैनस् भन्‍ने कुरा तँ सक्रिय रूपमा प्रवेश गर्न सक्छस् कि सक्दैनस् भन्‍नेमा निर्णायक रूपमै निर्भर रहन्छ। जब पवित्र आत्माले कुनै व्यक्तिलाई अन्तर्दृष्टि दिनुहुँदै प्रयोग गर्नुहुन्छ, उहाँले उसलाई कहिल्यै नकारात्मक बनाउनुहुन्‍न, सधैँ सक्रिय रूपमा प्रगति गर्ने बनाउनुहुन्छ। अनि, जब उहाँले यस्तो गर्नुहुन्छ, यस्ता मानिसहरूमा अझै पनि कमजोरीहरू हुन्छन्, तर उनीहरू ती कमजोरीअनुसार जिउँदैनन्। उनीहरूले जीवनवृद्धिलाई थाती राख्‍दैनन्, बरु परमेश्‍वरका अभिप्रायलाई पूरा गर्ने खोजीलाई निरन्तरता दिन्छन्। यो एक मापदण्ड हो। यदि तैँले यो हासिल गर्न सक्छस् भने, तैँले पवित्र आत्माको उपस्थिति प्राप्त गरेको प्रमाणित हुन्छ। यदि कुनै व्यक्ति सधैँ नकारात्मक छ भने, र यदि अन्तर्दृष्टि प्राप्त गरेर आफूलाई चिन्‍न सक्षम भए पछि पनि, ऊ नकारात्मक र निष्क्रिय नै रह्यो र उसले खडा भएर परमेश्‍वरसँग सहकार्य गर्न सकेन भने, उसले परमेश्‍वरको अनुग्रह मात्र प्राप्त गरेको छ तर ऊसमा पवित्र आत्मा हुनुहुन्‍न। उसमा नकारात्मकता छ भने, यसको अर्थ उसको हृदय परमेश्‍वरतिर फर्किएको छैन र उसको आत्मा परमेश्‍वरको आत्माद्वारा प्रेरित भएको छैन। यो सबैले बुझ्नुपर्छ।

अनुभवबाट यो देख्‍न सकिन्छ कि परमेश्‍वरसामु आफ्नो हृदय शान्त बनाउनु अत्यन्तै महत्त्वपूर्ण छ। यो मानिसहरूको आत्मिक जीवन र जीवनवृद्धिका सवालहरूसित सम्बन्धित हुन्छ। परमेश्‍वरसामु तेरो हृदय शान्त भए मात्र, सत्यता र स्वभावगत परिवर्तनसम्बन्धी तेरो खोजीले फल दिनेछ। किनकि परमेश्‍वरसामु तँ बोझ बोकेर आउँछस्, र तँलाई लाग्छ कि तँमा धेरै प्रकारको कमी छ, तैँले थाहा पाउनुपर्ने सत्यहरू धेरै छन्, तैँले अनुभव गर्नुपर्ने वास्तविकता धेरै छ र तैँले परमेश्‍वरका अभिप्रायहरूलाई ख्याल गर्नुपर्छ। यी कुराहरू तेरो मनमा सधैँ छन्, यस्तो लाग्छ मानौँ उनीहरूले जोडतोडले तँलाई दबाब दिइरहेका छन् जसले तँलाई सास फेर्न असमर्थ बनाएको छ, र त्यसैले तँ हृदयमा भारी अनुभव गर्छस् (यद्यपि तँ नकारात्मक स्थितिमा भने छैनस्)। यस्ता व्यक्तिहरू मात्र परमेश्‍वरका वचनहरूको अन्तर्दृष्टि स्विकार्न र परमेश्‍वरको आत्माद्वारा प्रेरित हुन योग्य छन्। उनीहरूले बोकेको बोझको कारणले, उनीहरूको हृदय भारी भएकाले र यो भन्‍न सकिन्छ कि उनीहरूले चुकाएको मूल्यको कारणले र परमेश्‍वरसामु उनीहरूले सहेको कष्टको कारणले नै उनीहरूले उहाँको अन्तर्दृष्टि र ज्योति प्राप्त गर्छन्। किनकि परमेश्‍वरले कसैलाई पनि विशेष व्यवहार गर्नुहुन्‍न। मानिसहरूसँगको व्यवहारमा उहाँ सधैँ निष्पक्ष हुनुहुन्छ, तर उहाँले मानिसहरूलाई मनोमानी वा निसर्त रूपमा पनि दिनुहुन्‍न। यो उहाँको धर्मी स्वभावको एउटा पक्ष हो। वास्तविक जीवनमा, अधिकांश मानिसहरूले यो क्षेत्र हासिल गर्न बाँकी नै छ। कम्तीमा पनि, उनीहरूको हृदय परमेश्‍वरमा पूर्ण रूपमा फर्किन बाँकी नै छ, र त्यसैले उनीहरूको जीवन स्वभावमा अझै कुनै उल्लेखनीय परिवर्तन भएको छैन। यसको कारण के हो भने उनीहरू परमेश्‍वरको अनुग्रहमा मात्र बाँच्छन् तर उनीहरूले पवित्र आत्माको काम हासिल गर्न बाँकी नै छ। परमेश्‍वरद्वारा प्रयोग हुनको लागि मानिसहरूले पूरा गर्नैपर्ने मापदण्डहरू यसप्रकार छन्: उनीहरूको हृदय परमेश्‍वरतर्फ फर्किएको हुनुपर्छ, उनीहरूले उहाँका वचनहरूको बोझ बोक्‍नुपर्छ, उनीहरूसँग तृषित हृदय हुनुपर्छ र उनीहरूमा सत्यता खोजी गर्ने सङ्कल्प हुनैपर्छ। यस्ता मानिसहरूले मात्र पवित्र आत्माको काम प्राप्त गर्न सक्छन् र उनीहरूले बारम्बार अन्तर्दृष्टि र ज्योति हासिल गर्छन्। परमेश्‍वरद्वारा प्रयोग गरिने मानिसहरू बाहिरबाट हेर्दा अविवेकी र अरूसँग सामान्य सम्‍बन्ध नभएका जस्ता देखिन्छन्, यद्यपि उनीहरू सावधानी र मर्यादासाथ बोल्छन्, र परमेश्‍वरसामु सधैँ हृदय शान्त राख्‍न सक्छन्। ठीक यस्तै प्रकारको व्यक्ति पवित्र आत्माद्वारा प्रयोग गरिन लायक हुन्छ। परमेश्‍वरले चर्चा गर्नुभएका यी “अविवेकी” मानिसहरूको अन्य व्यक्तिहरूसँग सामान्य सम्बन्ध नभएजस्तो देखिन्छ र उनीहरू बाह्य प्रेम वा बाह्य अभ्यासहरूलाई त्यति ध्यान दिँदैनन् तर जब उनीहरूले आत्मिक कुराहरू सङ्गति गर्छन्, तब उनीहरू आफ्नो हृदय खोल्न र परमेश्‍वरसामु आफूले आफ्नो वास्तविक अनुभवबाट प्राप्त गरेका ज्योति र अन्तर्दृष्टि अरूलाई निस्वार्थ प्रदान गर्न सक्षम हुन्छन्। उनीहरूले यसरी परमेश्‍वरप्रतिको आफ्‍नो प्रेम व्यक्त गर्छन् र उहाँका अभिप्रायहरू पूरा गर्छन्। जब अन्य व्यक्तिहरूले उनीहरूको बदनामी र गिल्ला गरिरहेका हुन्छन्, तब उनीहरू बाहिरी मानिस, घटना वा कामकुराहरूद्वारा प्रभावित नभइरहन र परमेश्‍वरसामु शान्त रहन सक्छन्। उनीहरूमा उनीहरूको आफ्नै अद्वितीय अन्तर्दृष्टि रहे जस्तो देखिन्छ। अन्य मानिसहरूले जे गरे पनि, उनीहरूको हृदयले परमेश्‍वरलाई कहिल्यै छोड्दैन। जब अन्य व्यक्तिहरू हाँसो र गफमा भुल्छन्, तब उनीहरूको हृदय परमेश्‍वरसामु रहन्छ, र उनीहरू परमेश्‍वरका चाहनाहरू खोज्दै उहाँको वचन मनन गर्ने वा हृदयमा उहाँलाई मनमनै प्रार्थना गर्ने गर्छन्। यी मानिसहरूले सामान्य अन्तर्वैयक्तिक सम्बन्ध कायम राख्‍ने कुरालाई महत्त्व दिँदैनन्, र उनीहरूमा सांसारिक कुराहरूको दर्शन नभएजस्तो देखिन्छ। उनीहरू सक्रिय, प्रेमयोग्य र निर्दोष देखिन्छन् तर उनीहरूमा निश्‍चित शान्तपन पनि हुन्छ। परमेश्‍वरले प्रयोग गर्नुहुने खालको व्यक्तिको स्वरूप यही हो। यस प्रकारको व्यक्तिमा सांसारिक कुराहरूको दर्शन वा “सामान्य समझ” जस्ता कुराहरूले कुनै काम गर्दैन; उनीहरूले आफ्नो सम्पूर्ण हृदय परमेश्‍वरका वचनमा अर्पित गरेका हुन्छन् र उनीहरूको हृदयमा परमेश्‍वर मात्र रहनुभएजस्तो देखिन्छ। यही नै परमेश्‍वरले “कारणविनाको” भनेर चर्चा गर्नुभएको व्यक्ति हो र ठ्याक्‍कै यस्तै प्रकारको व्यक्ति नै परमेश्‍वरद्वारा प्रयोग गरिने व्यक्ति हो। परमेश्‍वरद्वारा प्रयोग गरिने व्यक्तिको लक्षण भनेको: जहिले र जहाँसुकै भए पनि उसको हृदय सधैँ परमेश्‍वरसामु हुन्छ, र अन्य व्यक्तिहरू जति नै दुराचारी भए पनि, वा वासना र देहमा जत्ति नै लिप्त भए पनि, यस्तो व्यक्तिको हृदयले परमेश्‍वरलाई कहिल्यै छोड्दैन र उसले भीडलाई कहिल्यै पछ्याउँदैन। यस प्रकारको व्यक्ति मात्र परमेश्‍वरको प्रयोगका लागि योग्य हुन्छ र यस प्रकारका व्यक्तिलाई मात्र पवित्र आत्माले सिद्ध बनाउनुहुन्छ। यदि तँ यो कुरा हासिल गर्न असफल भइस् भने तँ परमेश्‍वरद्वारा प्राप्त गरिन र पवित्र आत्माद्वारा सिद्ध पारिन योग्य छैनस्।

यदि तँ परमेश्‍वरसँग सामान्य सम्बन्ध स्थापित गर्न चाहन्छस् भने तेरो हृदय परमेश्‍वरतर्फ फर्किएको हुनुपर्छ; यसको जगमा अन्य मानिसहरूसँगको तेरो सम्बन्ध पनि सामान्य हुनेछ। यदि परमेश्‍वरसँग तेरो सम्‍बन्ध सामान्य छैन भने, तैँले अन्य मानिसहरूसँगको तेरो सम्बन्ध कायम राख्‍न जे गरे पनि, तैँले जति नै कठिन परिश्रम गरे पनि वा जति नै मेहनत लगाए पनि, त्यो सबै संसारसँग व्यवहार गर्ने मानव दर्शन मात्र हुनेछ। तैँले परमेश्‍वरका वचनहरूअनुरूप सामान्य अन्तर्वैयक्तिक सम्बन्ध स्थापित गर्नुको सट्टा मानव दृष्टिकोण र मानव दर्शनद्वारा मानिसहरूमाझ आफ्नो स्थान कायम राखिरहेको र उनीहरूको प्रशंसा बटुलिरहेको हुनेछस्। यदि तँ अरू मानिसहरूसँगका सम्बन्धहरूमा ध्यान केन्द्रित गर्दैनस्, बरु त्यसको सट्टा परमेश्‍वरसँग सामान्य सम्बन्ध कायम राख्छस्, र तँ आफ्नो हृदय परमेश्‍वरलाई अर्पित गर्न र उहाँप्रति समर्पित हुन सिक्‍न तत्पर छस् भने, सबै मानिसहरूसँग तेरा सम्बन्धहरू पनि स्वाभाविक रूपमै सामान्य बन्नेछन्। त्यसपछि, ती सम्बन्धहरू देहको आधारमा नभई परमेश्‍वरको प्रेमको जगमा स्थापित हुनेछन्। अन्य मानिसहरूसँगको तेरो दैहिक अन्तरक्रिया झण्डै शून्य हुनेछ, तर तिमीहरूबीच आत्मिक तहको सङ्गति, साथै पारस्परिक प्रेम, सान्त्वना, र भरणपोषण हुनेछ। यी सबै कुरा परमेश्‍वरलाई सन्तुष्ट पार्ने चाहनाको जगमा गरिन्छ—यी सम्बन्धहरूलाई संसारसँग व्यवहार गर्ने मानव दर्शनको आधारमा कायम राखिँदैन, बरु ती त तँमा परमेश्‍वरप्रति बोझको भावना हुँदा प्राकृतिक रूपमै निर्माण हुन्छन्। यसको लागि तैँले कुनै मानव प्रयास लगाउनु पर्दैन, र तैँले परमेश्‍वरका वचनहरूका सिद्धान्तअनुसार अभ्यास गरे मात्र पुग्छ। के तँ परमेश्‍वरका अभिप्रायहरूलाई ख्याल गर्न इच्छुक छस्? के तँ उहाँको अगाडि “समझहीन” व्यक्ति बन्न इच्छुक छस्? के तँ आफ्नो हृदय पूर्ण रूपमा परमेश्‍वरलाई सुम्पन र मानिसहरूमाझ आफ्नो पदलाई बेवास्ता गर्न इच्छुक छस्? तैँले अन्तरक्रिया गर्ने सबै मानिसमध्ये, कोसँग तेरो सबैभन्दा राम्रो सम्बन्ध छ? कोसँग तेरो सबैभन्दा खराब सम्बन्ध छ? के मानिसहरूसँगका तेरा सम्बन्धहरू सामान्य छन्? के तँ सबै मानिसलाई समान रूपमा व्यवहार गर्छस्? के अरूसँगका तेरा सम्बन्धहरू संसारसँग व्यवहार गर्ने तेरो दर्शनअनुसार कायम हुन्छन्, कि ती परमेश्‍वरको प्रेमको जगबाट बन्छन्? जब मानिसहरूले आफ्नो हृदय परमेश्‍वरलाई दिँदैनन्, तब तिनीहरूको आत्मा सुस्त, संवेदनहीन, र अचेत बन्छ। त्यस्ता मानिसहरूले परमेश्‍वरका वचनहरू कहिल्यै बुझ्नेछैनन्, तिनीहरूको परमेश्‍वरसँग कहिल्यै सामान्य सम्बन्ध हुनेछैन, र तिनीहरूले आफ्नो स्वभावमा कहिल्यै परिवर्तन हासिल गर्नेछैनन्। आफ्नो स्वभाव परिवर्तन गर्नु भनेको आफ्नो हृदय पूर्ण रूपमा परमेश्‍वरलाई दिने, र उहाँका वचनहरूबाट अन्तर्दृष्टि र ज्योति प्राप्त गर्ने प्रक्रिया हो। परमेश्‍वरको कामले मानिसहरूलाई सक्रिय रूपमा प्रवेश गर्न सम्भव तुल्याउँछ, र यसले तिनीहरूलाई आफ्ना नकारात्मक पाटोहरूसम्बन्धी ज्ञान प्राप्त गरेपछि तिनलाई फाल्न सक्षम तुल्याउँछ। जब तैँले आफ्नो हृदय परमेश्‍वरलाई दिएको हुन्छस्, तब तेरो आत्मा अलिकति मात्र प्रेरित हुँदा पनि तैँले हरेक पटक महसुस गर्न सक्नेछस्, र यदि परमेश्‍वरले तँलाई अलिकति मात्रै अन्तर्दृष्टि र ज्योति प्रदान गर्नुभयो भने पनि, तँ यसबारे सचेत हुन सक्नेछस्। यदि तँ निरन्तर लागिरहिस् भने, तँ बिस्तारै पवित्र आत्माद्वारा सिद्ध पारिने पथमा प्रवेश गर्नेछस्। परमेश्‍वरको अगाडि तेरो हृदय जति शान्त हुन्छ, तेरो आत्मा त्यति नै संवेदनशील र कोमल हुनेछ, पवित्र आत्माले यसलाई कसरी प्रेरित गर्नुहुन्छ भन्‍ने कुरा यसले त्यति नै बढी महसुस गर्न सक्नेछ, र परमेश्‍वरसँगको तेरो सम्बन्ध त्यति नै बढी सामान्य बन्नेछ। सामान्य अन्तरवैयक्तिक सम्बन्धहरू मानव प्रयासद्वारा होइन, आफ्नो हृदयलाई परमेश्‍वरतर्फ फर्काउने जगमा स्थापित हुन्छन्। यदि कुनै व्यक्तिको हृदयमा परमेश्‍वर हुनुहुन्न भने, अन्य मानिसहरूसँगका उसका सम्बन्धहरू केवल देहका सम्बन्ध हुन्। ती सामान्य हुँदैनन्, ती कामुक आशक्तिहरू हुन्, र तिनलाई परमेश्‍वरले घृणा र तिरस्कार गर्नुहुन्छ। यदि तँ तेरो आत्मालाई प्रेरित गरिएको छ भनेर भन्छस्, तर तँ आफूलाई मन पर्ने र आफूले उच्च ठान्ने मानिसहरूसँग मात्रै सङ्गति गर्न इच्छुक हुन्छस्, र तँलाई मन नपर्ने मानिसहरू तेरो मार्गदर्शन खोज्न आउँदा तँ तिनीहरूविरुद्ध पूर्वाग्रही हुन्छस् र तिनीहरूसँग बोल्न मान्दैनस् भने, यो तँ आफ्ना भावनाहरूद्वारा सञ्चालित छस् र परमेश्‍वरसँग तेरो सामान्य सम्बन्ध पटक्कै छैन भन्‍ने कुराको अझ ठूलो प्रमाण हो। यसले तँ परमेश्‍वरलाई मूर्ख बनाउने र आफ्नो कुरूपतालाई ढाकछोप गर्ने प्रयास गरिरहेको छस् भन्‍ने देखाउँछ। तैँले आफ्नो केही ज्ञान बाँड्न सक्लास्, तर यदि तेरा नियतहरू गलत छन् भने, तैँले गर्ने सबै कुरा मानव मानकअनुसार मात्रै राम्रा हुन्छन्, र परमेश्‍वरले तँलाई अनुमोदन गर्नुहुन्न। तेरा कार्यहरू तेरो देहद्वारा प्रेरित हुन्छन्, परमेश्‍वरको बोझद्वारा होइन। यदि तँ परमेश्‍वरको अगाडि आफ्नो हृदयलाई शान्त पार्न र उहाँलाई प्रेम गर्ने सबै मानिसहरूसँग सामान्य अन्तरक्रिया गर्न सक्षम छस् भने मात्रै तँ उहाँको प्रयोग योग्य हुन्छस्। यदि तँ त्यसो गर्न सक्छस् भने, तैँले अरूसँग जसरी अन्तरक्रिया गरे पनि, तैँले संसारसँग व्यवहार गर्ने दर्शनअनुसार काम गरिरहेको हुनेछैनस्, तँ परमेश्‍वरको बोझलाई ख्याल गरिरहेको र उहाँसामु जिइरहेको हुनेछस्। तिमीहरूमध्ये यस्ता मानिसहरू कति छन्? के अरूसँगका तेरा सम्बन्धहरू साँच्चै सामान्य छन्? ती कुन जगमा बनेका छन्? तँभित्र संसारसँग व्यवहार गर्ने दर्शनहरू कति छन्? के तैँले तिनलाई फालेको छस्? यदि तेरो हृदय परमेश्‍वरतर्फ पूर्ण रूपमा फर्किन सक्दैन भने, तँ परमेश्‍वरद्वारा चुनिएको होइनस्—तँ शैतानबाट आएको होस्, अन्त्यमा तँ शैतानतर्फै फर्कनेछस्, र तँ परमेश्‍वरका मानिसहरूमध्येको एक हुन लायक छैनस्। तैँले यी कुराहरूलाई होसियारीका साथ जाँच्नैपर्छ।


एक सामान्य आत्मिक जीवनले मानिसलाई सही मार्गतर्फ डोर्‍याउँछ

परमेश्‍वरका विश्‍वासीको मार्गमा तिमीहरू केवल थोरै भाग मात्र हिँडेका छौ, र अझै तिमीहरूले सही मार्गमा प्रवेश गर्न बाँकी नै छ, यसकारण तिमीहरू परमेश्‍वरको मापदण्ड पूरा गर्नदेखि टाढा नै छौ। हाल, तिमीहरूको कद उहाँका मागहरू पुरा गर्नको लागि अझै पर्याप्त छैन। तिमीहरूको क्षमता र भ्रष्ट प्रकृतिको कारण तिमीहरू सधैँ परमेश्‍वरका कामलाई लापरवाही रूपले लिन्छौ; तिमीहरू यसलाई गम्भीर रूपमा लिँदैनौ। यो तिमीहरूको सबैभन्दा गम्भीर कमजोरी हो। निश्‍चय नै, पवित्र आत्मा हिँड्नुहुने बाटो पहिल्याउन सक्ने कोही पनि छैन; तिमीहरूमध्ये धेरैले यो कुरा बुझ्दैनौ र यसलाई स्पष्ट रूपमा देख्न पनि सक्दैनौ। यसका अतिरिक्त तिमीहरूमध्ये धेरैले यस विषयलाई ख्याल गर्दैनौ, मनदेखि नै यसमा ध्यान दिने कुरा त परै जाओस्। यदि तिमीहरू यसरी निरन्तर पवित्र आत्माको कामप्रतिको अनभिज्ञतामा जिइरहन्छौ भने परमेश्‍वरमा विश्‍वास गर्ने व्यक्तिको रूपमा तिमीहरूले अँगालेको मार्ग व्यर्थ हुनेछ। किनभने तिमीहरूले आफ्नै शक्तिमा परमेश्‍वरका अभिप्रायहरू पूरा गर्न सबै थोक गर्दैनौ र तिमीहरूले परमेश्‍वरसँग राम्ररी सहकार्य गर्दैनौ। यसको अर्थ परमेश्‍वरले तँमा काम गर्नुभएको छैन भन्‍ने होइन वा पवित्र आत्माले तँलाई उत्प्रेरित गर्नुभएको छैन भन्‍ने पनि होइन। तँ यति धेरै लापरवाही भइस् कि तैँले पवित्र आत्माको कामलाई गम्भीरतापूर्वक लिएनस्। तैँले यस परिस्थितिलाई तत्कालै परिवर्तन गर्नुपर्छ र तँ पवित्र आत्माले मानिसहरूलाई डोर्‍याउनुहुने मार्गमा हिँड्नुपर्छ। आजको मुख्य विषयवस्तु यही हो। “पवित्र आत्माले डोर्‍याउनुहुने मार्ग” भन्नाले आत्मामा अन्तर्दृष्टि प्राप्त गर्नु; परमेश्‍वरको वचनको ज्ञान हासिल गर्नु; अगाडिको मार्गको स्पष्टता प्राप्त गर्नु; सत्यतामा चरणबद्ध रूपमा प्रवेश गर्न सक्‍नु र परमेश्‍वरको बारेमा वृहत् ज्ञान प्राप्त गर्नुलाई जनाउँछ। पवित्र आत्माले मानिसहरूलाई डोर्‍याउनुहुने मार्ग मुख्यतया परमेश्‍वरका वचन स्पष्ट बुझिने, पथभ्रष्टता र गलत धारणाबाट मुक्त हुने मार्ग हो र यस मार्गमा हिँड्नेहरू सदैव यसमा सिधा हिँड्छन्। यो कुरा हासिल गर्न तिमीहरूले परमेश्‍वरसँग सद्भावपूर्ण सहकार्य गर्नुपर्छ, अभ्यास गर्न उपयुक्त मार्ग पत्ता लगाउनु पर्छ र पवित्र आत्माले डोर्‍याउनुहुने मार्गमा हिँड्नुपर्छ। यस अन्तर्गत मानिसको तर्फबाट सहकार्य समावेश हुन्छ: अर्थात्, परमेश्‍वरले तिमीहरूलाई दिनुभएका मापदण्डहरू पूरा गर्न तिमीहरूले के गर्नुपर्छ, र परमेश्‍वरमा विश्‍वास गर्ने सही मार्गमा प्रवेश गर्न तिमीहरूले कस्तो व्यवहार गर्नुपर्छ।

तँलाई पवित्र आत्माले डोर्‍याउनुहुने मार्गमा हिँड्न जटिल लाग्न सक्छ, तर जब तँलाई अभ्यासको मार्ग स्पष्ट हुन्छ तब तँलाई यो मार्ग अझ सरल हुनेछ। सत्य कुरा के हो भने, परमेश्‍वरले मानिसहरूबाट अपेक्षा गर्नुभएका सबै कुरा तिनीहरूले गर्न सक्छन्—यो उहाँले माछालाई जमीनमा जिउन बाध्य पार्न खोजेको जस्तो होइन। हरेक परिस्थितिहरूमा परमेश्‍वरले मानिसहरूका समस्या समाधान गर्न र तिनीहरूका चासोका विषयहरू सम्बोधन गर्न खोज्नुहुन्छ। तिमीहरू सबैले यो कुरा बुझ्नु जरुरी छ; परमेश्‍वरलाई गलत रूपमा नबुझ। पवित्र आत्माको हिँड्नुहुने मार्गमा मानिसहरूलाई परमेश्‍वरका वचनअनुसार डोर्‍याइन्छ। पहिला नै उल्लेख गरिए झैं, तैँले आफ्‍नो हृदय परमेश्‍वरलाई सुम्पनुपर्छ। पवित्र आत्माले डोर्‍याउनुहुने मार्गमा हिँड्नको लागि यो एउटा सर्त हो। सही मार्गमा प्रवेश गर्नका लागि तैँले यसो गर्नु आवश्यक छ। कुनै व्यक्तिले सचेत रूपमा परमेश्‍वरलाई आफ्नो हृदय सुम्पने कार्य कसरी गर्न सक्छ? आफ्नो दैनिक जीवनमा जब तिमीहरू परमेश्‍वरको कामको अनुभव गर्छौ र उहाँसँग प्रार्थना गर्छौ, तब तिमीहरू लापरवाही गर्छौ—काम गरिरहेको अवस्थामा तिमीहरू परमेश्‍वरसँग प्रार्थना गर्छौ। के यसलाई तैँले आफ्नो हृदय परमेश्‍वरलाई दिएको भनेर सकिन्छ? तँ घरायसी मामला वा देहका कामकुराका बारेमा सोच्छस्; तँ सधैँ दुई मनको हुन्छस्। के यसलाई तैँले आफ्नो हृदय परमेश्‍वरको सामु शान्त पारेको भनेर मान्न सकिन्छ? यसो हुनुको कारण के हो भने, तेरो हृदय बाह्य मामिलाहरूमा अल्झिएर रहेको छ र तेरो हृदय परमेश्‍वर सामु फर्कन सकेको छैन। यदि तेरो हृदय साँचो रूपमा परमेश्‍वरको सामु शान्त भएको चाहन्छस् भने, तैँले सचेत सहकार्यको काम गर्नैपर्छ। अर्थात्, तिमीहरू सबैसँग उपासनाका लागि समय हुनु पर्दछ, तिमीहरू मानिस, घटना र कामकुराहरूबाट पन्छिने समय हुनुपर्छ; आफ्नो हृदयलाई शान्त पार् र परमेश्‍वरसामु आफूलाई शान्त पार्। तिमीहरूमध्ये हरेकले परमेश्‍वरको वचनबारेको तिमीहरूको ज्ञान र तिमीहरूको आत्मा कसरी उत्प्रेरित हुन्छ भनी अभिलेख गरेको व्यक्तिगत उपासना टिपोट राख्नैपर्छ, चाहे ती गहन होऊन् वा सतही; तिमीहरूमध्ये हरेकले आफ्नो हृदय परमेश्‍वरको सामु सचेत रूपमा शान्त पार्नुपर्छ। यदि तैँले साँचो आत्मिक जीवनका लागि दैनिक एक-दुई घण्टाको समय अर्पण गर्न सक्छस् भने, त्यो दिन आफ्नो जीवन समृद्ध भएको महसुस गर्नेछस् र तेरो हृदय उज्ज्वल र स्पष्ट हुनेछ। यदि तैँले प्रत्येक दिन यस प्रकारको आत्मिक जीवन जिइस् भने, तेरो हृदय अझै बढी परमेश्‍वरकहाँ फर्कन सक्‍नेछ, तेरो आत्मा झन्-झन् बलियो बन्नेछ, तेरो अवस्थामा निरन्तर सुधार हुँदै जानेछ, तँ पवित्र आत्माले डोर्‍याउने मार्गमा हिँड्न अझै बढी सक्षम हुनेछस् र परमेश्‍वरले तँलाई दोब्बर आशिष् प्रदान गर्नुहुनेछ। तिमीहरूको आत्मिक जीवनको उद्देश्य सचेत रूपमा पवित्र आत्माको उपस्थिति हासिल गर्नु हो। यो प्रावधानहरू पालन वा धार्मिक अनुष्ठान सञ्चालन गर्नु होइन, बरु साँचो रूपमा परमेश्‍वरसँग सहकार्य गर्नु हो, साँचो रूपमा आफ्नो शरीरलाई अनुशासनमा राख्नु हो—मानिसले गर्नुपर्ने कुरा यही हो, यसकारण तिमीहरूले त्यो सक्दो मेहेनतका साथ गर्नुपर्छ। तिमीहरूले सहकार्य जति राम्ररी गर्दछौ र जति धेरै प्रयत्न गर्छौ, तेरो हृदय त्यति नै धेरै परमेश्‍वरकहाँ फर्कन सक्‍छ र तँ उहाँको सामु आफ्नो हृदय शान्त पार्न झनै सक्षम हुन्छस्। निश्चित विन्दुमा परमेश्‍वरले तेरो हृदय पूर्ण रूपमा प्राप्त गर्नुहुनेछ। कसैले पनि तेरो हृदय प्रभाव पार्न वा कब्जा गर्न सक्‍नेछैन र तँ पूर्ण रूपमा परमेश्‍वरको स्वामित्वमा हुनेछस्। यदि तँ यस मार्गमा हिँडिस् भने, परमेश्‍वरको वचन हरबखत तँमा आफै प्रकट हुनेछन् र तैँले नबुझेका सबै कुराको बारे तँलाई अन्तर्दृष्टि दिइनेछ—यो सबै तँसँगको सहकार्यबाट प्राप्त गर्न सकिनेछ। यही कारणले गर्दा परमेश्‍वरले सधैँ भन्नुहुन्छ, “मसँग सहकार्य गर्ने सबैलाई म दुई गुणा बढी इनाम दिनेछु।” तिमीहरूले यो मार्गलाई स्पष्ट देख्नुपर्छ। यदि तिमीहरू सही मार्गमा हिँड्न चाहन्छौ भने तिमीहरूले परमेश्‍वरलाई सन्तुष्ट पार्न आफूले सक्ने जति सबै कुरा गर्नै पर्दछ। आत्मिक जीवन प्राप्त गर्न तिमीहरूले सक्दो सबै थोक गर्नु पर्दछ। सुरुमा, तैँले यसमा ठूला नतिजा हासिल नगर्न सक्छस्, तर नकारात्मक नबन्, र पछि नहट्—कडा परिश्रम गरिराख्! तँ आत्मिक जीवन जति धेरै जिउँछस् तेरो हृदय परमेश्‍वरका वचनले त्यति नै ओगटिनेछ, सधैँ यी मामलाहरूसँग सरोकार राख्नेछ, सधैँ तिनलाई तेरो बोझका रूपमा बोक्नेछ। त्यसपछि तेरो आत्मिक जीवनको माध्यमबाट परमेश्‍वरलाई तेरा सबै भित्री विचार भन्; तँ के गर्न इच्छुक छस्, तँ केबारे सोचिरहेको छस्, उहाँको वचन सम्‍बन्धी तेरो बुझाई र दृष्टिकोण के छ सबै उहाँलाई भन्। कुनै कुरा बाँकी नराख्, अलिकति पनि बाँकी नराख्! मनमनै शब्दहरू बोल्ने र परमेश्‍वरसँग आफ्ना साँचो भावनाहरू प्रकाश गर्ने अभ्यास गर्; तेरो हृदयभित्र भएको सबथोक व्यक्त गर्। यस प्रकारले तँ जति धेरै बोल्छस्, तैँले परमेश्‍वरको प्रेमिलो स्वभाव त्यति नै धेरै महसुस गर्नेछस्, र तेरो हृदय त्यति नै धेरै परमेश्‍वरप्रति खिँचिनेछ। जब यसो हुन्छ, तब तैँले परमेश्‍वर तेरा लागि अरू कोहीभन्दा प्रिय हुनुहुन्छ र तैँले चाहे जे भए पनि, परमेश्‍वरको पक्ष कहिल्यै छोड्न सक्नेछैनस् भन्ने महसुस गर्नेछस्। यदि तैँले यस प्रकारको आत्मिक भक्ति दैनिक रूपमा निर्वाह गर्छस्, यसले तेरो जीवनमा ठूलो महत्त्व राख्नेझैँ गरी त्यसो गर्न कहिल्यै बिर्सँदैनस् भने मात्र, परमेश्‍वरको वचनले तेरो हृदयलाई ओगट्नेछ। पवित्र आत्माद्वारा उत्प्रेरित हुनु भनेको यही हो। तेरो हृदय सधैँ परमेश्‍वरको स्वामित्वमा भएझैँ हुनेछ, मानौँ तैँले जेलाई प्रेम गर्छस् त्यो सदैव तेरो हृदयमा छ, र त्यसलाई तँबाट कसैले खोसेर लान सक्दैन। जब यसो हुन्छ, तब परमेश्‍वरले साँच्चै तँभित्र बास गर्नुहुनेछ र तेरो हृदयभित्र स्थान लिनुहुनेछ।


सिद्ध पारिनेहरूका निम्ति दिइएका प्रतिज्ञाहरू

परमेश्‍वरले मानिसलाई सिद्ध पार्ने मार्ग के हो? यसमा के-के कुरा पर्छन्? के तँ परमेश्‍वरद्वारा सिद्ध पारिन तत्पर छस्? के तँ उहाँको न्याय र सजायलाई स्वीकार गर्न तत्पर छस्? तैँले यी प्रश्‍नबारे के जान्दछस्? यदि तँसँग यी कुराबारे भन्‍ने कुनै कुरा छैन भने, तँ परमेश्‍वरको काम थाहा पाउँदैनस् र पवित्र आत्माले तँलाई अन्तर्दृष्टि दिनुभएको छैन भन्‍ने प्रमाण यही हो। यस्ता मानिसहरूलाई सिद्ध पार्न असम्भव छ। तिनीहरूलाई केवल थोरै आनन्द गर्नलाई अनुग्रहको सानो अंश मात्र दिइएको छ र यो लामो समयसम्म रहनेछैन। यदि मानिसहरूले परमेश्‍वरको अनुग्रहको आनन्द मात्र मनाउँछन् भने, तिनीहरूलाई सिद्ध पार्न सकिँदैन। कोही आफ्नो देहमा शान्ति र आनन्द हुँदा, जीवन सहज र आपद् वा दुर्भाग्यविनाको हुँदा, पूरा परिवार कलह वा झमेलारहित मिलापमा रहँदा सन्तुष्ट हुन्छन्—र तिनीहरूले यसलाई परमेश्‍वरको आशिष्‌ हो भनी विश्‍वास गर्न पनि सक्छन्। खासमा यो, परमेश्‍वरको अनुग्रह मात्र हो। परमेश्‍वरको अनुग्रहमा आनन्द मनाउँदा मात्र तिमीहरू सन्तुष्ट हुनु हुँदैन। यस्तो सोचाइ अत्यन्त अधम सोचाइ हो। तैँले हरेक दिन परमेश्‍वरको वचन पढे पनि, हरेक दिन प्रार्थना गरे पनि, तेरो आत्मामा ठूलो आनन्द महसुस भए पनि र विशेष गरी शान्तिमा भए पनि, यदि तँसँग परमेश्‍वर र उहाँको कामबारे तेरो ज्ञानको सन्दर्भमा बताउने कुनै कुरा छैन, र कुनै पनि कुरा अनुभव गरेका छैनस् भने, तैँले परमेश्‍वरको वचन जति धेरै खाएको र पिएको भए पनि, यदि तैँले महसुस गर्ने कुरा भनेको आत्मिक शान्ति र आनन्द मात्र हो र तैँले परमेश्‍वरको वचनको पर्याप्‍त मात्रामा आनन्द लिन नसके जस्तै गरी यो वचन अतुलनीय मिठास छ भने पनि, तर परमेश्‍वरका वचनहरूको कुनै व्यावहारिक अनुभव छैन र उहाँका वचनहरूको वास्तविकतामा पूर्ण रूपमा खाली छस् भने, तैँले परमेश्‍वरको यस्तो विश्‍वासबाट के प्राप्‍त गर्न सक्छस् र? यदि तैँले परमेश्‍वरका वचनहरूको सारलाई जीवनमा उतार्न सकिनस् भने, तैँले परमेश्‍वरका यी वचन खाने र पिउने काम अनि तेरा प्रार्थनाहरू धार्मिक आस्थाबाहेक अरू केही पनि होइनन्। यस्ता मानिसहरूलाई परमेश्‍वरले सिद्ध पार्न सक्नुहुन्न र हासिल गर्न सक्नुहुन्न। परमेश्‍वरले हासिल गरिएका मानिसहरू सत्यता अनुसरण चल्नेहरू हुन्। परमेश्‍वरले हासिल गर्नुहुने कुरा मानिसको देह होइन, उसको अधीनमा रहेका कुराहरू होइनन्, तर परमेश्‍वरको स्वामित्वमा रहेको ऊभित्रको भाग हो। यसैले, परमेश्‍वरले मानिसहरूलाई सिद्ध पार्नुहुँदा तिनीहरूको देहलाई होइन, तर उहाँद्वारा तिनीहरूका हृदयहरूलाई हासिल गर्न दिएर, ती हृदयलाई सिद्ध पार्नुहुन्छ; सङ्क्षेपमा भन्‍ने हो भने, परमेश्‍वरले मानिसलाई सिद्ध पार्नु भनेको ती हृदय परमेश्‍वरतर्फ फर्कून् र उहाँलाई प्रेम गरून् भनी मानिसको हृदयलाई सिद्ध पार्नु हो।

मानिसको शरीर मासु र रगतको हुन्छ। मानिसको देह प्राप्त गरेर परमेश्‍वरको कुनै उद्देश्य पूरा हुने होइन, किनभने मानिसको देह अनिवार्य रूपमा सड्ने कुरा हो र त्यसले उहाँको उत्तराधिकार पाउन वा उहाँका आशिष्‌हरू उत्तराधिकारमा प्राप्त गर्न सक्दैन। यदि मानिसको देह प्राप्त गरियो, र मानिसको देह मात्रै यस प्रवाहमा रह्यो भने, मानिस नामका लागि मात्र यस प्रवाहमा भए पनि, उसको हृदय शैतानको हुनेथियो। त्यसो हुनाले, मानिसहरू परमेश्‍वरको प्रकटीकरण बन्न असक्षम हुने मात्र होइन, तिनीहरू त उहाँको बोझ पनि बन्नेथिए, र यसरी परमेश्‍वरले मानिसहरूलाई चुन्नु अर्थहीन बन्नेथियो। परमेश्‍वरले सिद्ध पार्ने अभिप्राय राख्नुभएकाहरू सबैले उहाँका आशिष्‌हरू उत्तराधिकारमा प्राप्त गर्नेछन् र उहाँको उत्तराधिकार पाउनेछन्। अर्थात्, तिनीहरू परमेश्‍वरसँग जे छ र उहाँ जे हुनुहुन्छ त्यसलाई स्वीकार गर्छन् ताकि त्यो तिनीहरूभित्रै भएको कुरा बनोस्; तिनीहरूले परमेश्‍वरका सबै वचनलाई आफूभित्र अपनाएका हुन्छन्; र परमेश्‍वर जे हुनुहुन्छ, तिनीहरूले त्यो सबै जस्ताको तस्तै स्वीकार गर्न सक्छन्। यसरी, तिनीहरू सत्यता जिउँछन्। यस्तै प्रकारको व्यक्तिलाई परमेश्‍वरद्वारा सिद्ध पारिन्छ र परमेश्‍वरद्वारा प्राप्त गरिन्छ। यस्तो व्यक्ति मात्रै परमेश्‍वरद्वारा प्रदान गरिने आशिष्‌हरू उत्तराधिकारमा प्राप्त गर्न योग्य हुन्छ:

१. परमेश्‍वरको सम्पूर्ण प्रेम प्राप्त गर्नु।

२. सबै कुरामा परमेश्‍वरका अभिप्रायहरूअनुरूप कार्य गर्नु।

३. परमेश्‍वरको मार्गदर्शन प्राप्त गर्नु, परमेश्‍वरको ज्योतिमा जिउनु, र परमेश्‍वरको अन्तर्दृष्टि प्राप्त गर्नु।

४. पृथ्वीमा परमेश्‍वरले प्रेम गर्ने स्वरूप जिउनु; परमेश्‍वरलाई साँचो रूपमा प्रेम गर्ने, परमेश्‍वरका लागि क्रूसमा टाँगिने र परमेश्‍वरको प्रेमको प्रतिदान गर्नका लागि मर्न योग्य हुने पत्रुसजस्तै बन्नु; पत्रुसको जस्तै महिमा हुनु।

५. पृथ्वीमा सबैद्वारा प्रेम, आदर, र प्रशंसा गरिनु।

६. मृत्यु र पातालको बन्धनको हरेक पक्षलाई जित्नु, शैतानलाई आफ्नो काम गर्ने कुनै अवसर नदिनु, परमेश्‍वरद्वारा स्वामित्वमा लिइनु, ताजा र जीवन्त आत्माभित्र जिउनु, र वाक्क नहुनु।

७. जीवनभरि हर समय हर्ष र उत्साहको अवर्णनीय अनुभूति हुनु, मानौँ कसैले परमेश्‍वरको महिमाको दिनको आगमन देखेको छ।

८. परमेश्‍वरसँगै महिमा प्राप्त गर्नु र परमेश्‍वरका प्रिय पवित्र जनहरूको जस्तै मुहार हुनु।

९. पृथ्वीमा परमेश्‍वरले प्रेम गर्ने कुरा बन्नु, अर्थात्, परमेश्‍वरको प्रिय पुत्र बन्नु।

१०. रूप परिवर्तन गर्नु अनि परमेश्‍वरसँगै तेस्रो स्वर्गमा उक्लनु र देहभन्दा माथि उठ्नु।

परमेश्‍वरका आशिष्‌हरू प्राप्‍त गर्ने मानिसहरूलाई मात्र उहाँले सिद्ध पार्नुहुन्छ र हासिल गर्नुहुन्छ। के तैँले हाल कुनै कुरा प्राप्‍त गरेको छस्? परमेश्‍वरले तँलाई कुन हदसम्म सिद्ध पार्नुभएको छ? परमेश्‍वरले मानिसलाई जथाभाबी सिद्ध पार्नुहुन्न; उहाँले मानिसलाई सिद्ध पार्नुहुने कुरा सर्तमा आधारित हुन्छ, र जसबाट स्पष्ट देख्न सकिने परिणामहरू निस्कन्छन्। मान्छेले कल्पेजस्तो उसले परमेश्‍वरमा विश्‍वास गरुन्जेलसम्म उहाँले उसलाई सिद्ध पार्नुहुने र उसलाई प्राप्त गर्नुहुने र उसले पृथ्वीमा परमेश्‍वरका आशिष्‌हरू र उत्तराधिकार प्राप्‍त गर्न सक्‍ने भन्‍ने हुँदैन। यस्ता कुराहरू अत्याधिक कठिन छन्—मानिसहरूको स्वरूप परिवर्तन गर्ने त कुरै नगरौँ। हाल, तिमीहरूले मुख्यतया खोज्नुपर्ने कुराचाहिँ सबै कुरामा परमेश्‍वरले तँलाई सिद्ध पार्नु र तैँले सामना गर्ने सबै मानिस, घटना, कामकुराहरूद्वारा तँलाई सिद्ध पार्नु हो, ताकि उहाँ जे हुनुहुन्छ सो तिमीहरूभित्र बनियोस्। तैँले पहिले पृथ्वीमा परमेश्‍वरको उत्तराधिकार प्राप्‍त गर्नुपर्छ; अनि मात्र तँ परमेश्‍वरबाट आउने अझ धेरै र ठूला आशिष्‌हरू प्राप्‍त गर्न योग्यको ठहरिनेछस्। यी सबै तिमीहरूले पछ्याउनुपर्ने र सबै थोकभन्दा अघि बुझ्नुपर्ने कुरा हुन्। तँ जति धेरै परमेश्‍वरद्वारा सिद्ध पारिने पछ्याइमा लाग्छस्, उति नै धेरै तैँले सबै थोकमा परमेश्‍वरको बाहुली देख्न सक्छस्, जसको परिणामस्वरूप विविध दृष्टिकोण र विभिन्न मामलाहरूमार्फत तँ सक्रिय रूपमा उहाँको वचनको सत्त्वभित्र प्रवेश गर्ने र उहाँको वचनको वास्तविकताभित्र प्रवेश गर्ने पछ्याइमा लाग्छस्। पापहरू मात्र नगर्ने, वा कुनै रायहरू नै नभएको, सांसारिक कुराहरू सम्‍बन्धी दर्शनविनाको र कुनै मानव इच्छाविनाको हुने गरी तँ यस्तो नकारात्मक अवस्थामा सन्तुष्ट हुन सक्दैनस्। परमेश्‍वरले मानिसलाई कैयौं तरिकाले सिद्ध पार्नुहुन्छ; सबै कुरामा सिद्ध पार्ने सम्भावना हुन्छ, अनि उहाँले तँलाई अझ धेरै प्रशस्त हासिल गर्ने पारिन सकारात्मक ढाँचामा मात्र होइन नकारात्मक ढाँचामा पनि सिद्ध पार्न सक्नुहुन्छ। हरेक दिन सिद्ध पार्ने अवसरहरू र परमेश्‍वरद्वारा हासिल गरिन सक्ने समयहरू हुन्छन्। केही समयको निम्ति यस्ता कुरा भोगेपछि, तँमा ठूलो परिवर्तन आउनेछ र यसअघि अज्ञात रहेका धेरै कुरा तैँले स्वभाविक रूपमा बुझ्नेछस्। अरूबाटको शिक्षा आवश्यक पर्दैन; तँलाई थाहा नभइकन नै, परमेश्‍वरले तँलाई अन्तर्दृष्टि दिनुहुनेछ, ताकि तैँले सबै कुरामा अन्तर्दृष्टि प्राप्‍त गर्न सकेको होस् र तँ आफ्ना सबै अनुभवभित्र विस्तृत रूपमा प्रवेश गर्न सकेको होस्। परमेश्‍वरले निश्‍चय नै मार्गदर्शन गर्नुहुनेछ, ताकि तँ दायाँ वा बायाँतिर मोडिनेछैनस् र यसरी तैँले उहाँद्वारा सिद्ध तुल्याइने मार्गमा कदम राख्‍नेछस्।

परमेश्‍वरबाट सिद्ध पारिने काम परमेश्‍वरको वचन खाएर र पिएर प्राप्त हुने सिद्धतामा सीमित हुन सक्दैन। यस्तो अनुभव ज्यादै एकतर्फी हुनेथियो, यसले सिद्धतालाई एकदम थोरै समावेश गर्नेथियो र मानिसलाई केवल एउटा सानो दायरामा प्रतिबन्धित गर्न सक्थ्यो। यस्तो भएकाले, यसमा मानिसलाई चाहिने आत्मिक पोषणको धेरै अभाव हुनेथियो। यदि तिमीहरू परमेश्‍वरद्वारा सिद्ध पारिन चाहन्छौ भने, तिमीहरूले सबै विषयमा कसरी अनुभव प्राप्त गर्ने भनेर सिक्नै पर्दछ, र तिमीहरू आफूलाई आइपर्ने हरेक कुरामा अन्तर्दृष्टि प्राप्त गर्न सक्षम हुनुपर्दछ। यो राम्रो होस वा नराम्रो, यसले तँलाई फाइदा पुऱ्याउनुपर्छ, र तँलाई नकारात्मक बनाउनु हुँदैन। जेसुकै होस, तँ परमेश्‍वरको पक्षमा उभिएर मामिलाहरू विचार गर्न सक्षम हुनुपर्दछ, र तिनको विश्लेषण वा अध्ययन मानिसको परिप्रेक्ष्यबाट गर्नु हुँदैन (यो तेरो अनुभवमा एउटा विचलन हुनेथियो)। यदि तैँले यस्तो अनुभव गरिस् भने, तेरो हृदय जीवनको बोझले भरिनेछ; तँ सधैँ परमेश्‍वरको अनुहारको ज्योतिमा बस्‍नेछस्, र सम्भवतः तेरो अभ्यासमा विचलनहरू आउनेछैनन्। त्यस्तो मानिसको अगाडि उज्ज्वल भविष्य हुन्छ। परमेश्‍वरद्वारा सिद्ध हुने धेरै अवसर छन्। यी सबै कुरा तिमीहरू साँचो रूपमा परमेश्‍वरलाई प्रेम गर्ने व्यक्ति हौ कि होइनौ र तिमीहरूसँग परमेश्‍वरद्वारा सिद्ध पारिन, परमेश्‍वरद्वारा हासिल गरिन र उहाँको आशिष र उत्तराधिकार प्राप्त गर्न दृढ सङ्कल्प छ कि छैन भन्‍ने कुरामा भर पर्छ। दृढ सङ्कल्प मात्र पर्याप्त छैन; तिमीहरूसँग धेरै ज्ञान हुनुपर्दछ, नत्र तिमीहरूको अभ्यासमा सधैँ विचलनहरू आउनेछन्। परमेश्‍वर तिमीहरू प्रत्येक र हरेकलाई सिद्ध गर्न इच्छुक हुनुहुन्छ। यथार्थमा भन्‍ने हो भने, धेरैजसो मानिसले लामो समयदेखि परमेश्‍वरको कामलाई स्वीकार गरिसके तापनि, तिनीहरूले आफूलाई केवल परमेश्‍वरको अनुग्रहमा आनन्दित तुल्याउन सीमित गरेका छन् र तिनीहरू परमेश्‍वरबाट थोरै देहको आनन्द प्राप्त गर्न मात्र राजी छन्, अझै धेरै र अझ उच्च प्रकाशहरू प्राप्त गर्न तयार छैनन्। यसले मानिसको हृदय अझै पनि सदाझैँ बाहिर छ भन्‍ने देखाउँछ। मानिसको काम, सेवा र परमेश्‍वरलाई प्रेम गर्ने उसको हृदयमा थोरै अशुद्धता भए पनि, जहाँसम्म उसको भित्री सार र पिछडिएको सोचाइको सवाल छ, उसले अझै पनि निरन्तर देहको शान्ति र आनन्दको खोजी गर्दछ, र परमेश्‍वरले उसलाई सिद्ध पार्नुका सर्त र त्यसका उद्देश्य के हुन सक्छन् भन्‍नेबारे उसले कुनै वास्ता गर्दैन। तसर्थ, धेरैजसो मानिसको जीवन अझै असभ्य र पतित छ। तिनीहरूको जीवन थोरै परिवर्तनसमेत भएको छैन; तिनीहरू परमेश्‍वरप्रतिको विश्‍वासलाई महत्वपूर्ण मामिलाका रूपमा हेर्दैनन्, यस्तो लाग्छ, तिनीहरूको विश्‍वास अरूको लागि हो, झारा टार्ने र लापरवाही छ, उद्देश्यविहीन अस्तित्वमा विचलित हुन्छ। थोरै मानिस मात्र अझ धेरै र मूल्यवान् चीजहरू प्राप्त गर्दै, सबै चीजमा परमेश्‍वरको वचनमा प्रवेश गर्न सक्षम भएका छन्, आज तिनीहरू परमेश्‍वरको घरमा अझ धेरै मूल्यवान् मानिस बनेका छन् र परमेश्‍वरबाट धेरै आशिष पाइरहेका छन्। यदि तँ सबै कुरामा परमेश्‍वरबाट सिद्ध पारिन खोज्छस् र पृथ्वीमा परमेश्‍वरले जे प्रतिज्ञा गर्नुभएको थियो, त्यो कुरा प्राप्त गर्न सक्षम छस् भने, यदि तँ सबै कुरामा परमेश्‍वरद्वारा अन्तर्दृष्टि पाउन खोज्छस् र वर्षहरू निष्क्रिय रूपमा बित्न दिँदैनस् भने, सक्रिय भएर प्रवेश गर्ने आदर्श मार्ग यही हो। केवल यसरी तँ परमेश्‍वरबाट सिद्ध पारिन योग्य र उपयुक्त हुनेछस्। के तँ साँच्चिकै त्यही मानिस होस् जो परमेश्‍वरद्वारा सिद्ध पारिन चाहन्छ? के तँ साँच्चिकै त्यही मानिस होस् जो सबै कुरामा व्यग्र छ? के तँसँग पत्रुसको जस्तै परमेश्‍वरप्रति प्रेमको आत्मा छ? के तँसँग येशूले गर्नुभएजस्तै परमेश्‍वरलाई प्रेम गर्ने सङ्कल्प छ? तैँले धेरै वर्षदेखि येशूमा विश्‍वास गरिस्; के तैँले येशूले परमेश्‍वरलाई कसरी प्रेम गर्नुभयो भन्‍ने देखिस्? के तैँले साँचो विश्‍वास येशूमै गर्छस्? तँ आजका व्यावहारिक परमेश्‍वरमा विश्‍वास गर्छस्; के तैँले देहमा हुनुभएको व्यावहारिक परमेश्‍वरले स्वर्गमा रहेको परमेश्‍वरलाई कसरी प्रेम गर्नुहुन्छ भनेर देखेको छस्? तँ प्रभु येशू ख्रीष्टमा विश्‍वास गर्छस्; त्यो यसैले हो किनभने मानवजातिलाई छुटकारा दिन येशू क्रूसमा टाँगिनुभयो र उहाँले गर्नुभएका आश्‍चर्यकर्म सामान्यतया स्वीकारिएका तथ्य हुन्। यद्यपि मानिसको विश्‍वास येशू ख्रीष्टको ज्ञान र सत्य बुझाइबाट आउँदैन। तँ केवल येशूको नाममा विश्‍वास गर्छस्, तर तँ उहाँको आत्मामा विश्‍वास गर्दैनस्, किनकि तँ येशूले परमेश्‍वरलाई कसरी प्रेम गर्नुभयो भन्‍ने कुरामा कुनै ध्यान दिँदैनस्। तेरो परमेश्‍वरप्रतिको विश्‍वास धेरै अपरिपक्व छ। धेरै वर्षसम्म येशूमा विश्‍वास गरे पनि, परमेश्‍वरलाई कसरी प्रेम गर्ने भन्‍ने तँलाई थाहा छैन। के यसले तँलाई विश्‍वको सबैभन्दा ठूलो मूर्ख बनाउँदैन? यो तैँले वर्षौंदेखि प्रभु येशू ख्रीष्टको खाना बेकारमा खाइरहेको छस् भन्‍ने प्रमाण हो। म त्यस्ता मानिसलाई मन नपराउने मात्र होइन, मलाई भरोसा छ प्रभु येशू ख्रीष्टमा—जसलाई तँ आदर गर्छस्—उहाँले पनि तिनीहरूलाई मन पराउनुहुन्न। त्यस्ता मानिस कसरी सिद्ध हुन सक्छ? के तेरो मुख लाजले रातो हुँदैन? के तँलाई लाज लाग्दैन? के तँसँग तेरो प्रभु येशू ख्रीष्टको सामना गर्ने आँट छ? के तिमीहरू सबैले मैले भनेको कुराको अर्थ बुझ्छौ?


दुष्टलाई निश्‍चय नै दण्ड दिइनेछ

तिमीहरू आफूले गर्ने कुराहरूमा धार्मिकताको अभ्यास गर्छौ कि गर्दैनौ, र तिमीहरूका कार्यहरू परमेश्‍वरको छानबिनमा खरो उत्रन्छन् कि उत्रँदैनन् भनी थाहा पाउन आफूभित्रै जाँचेर हेर: परमेश्‍वरमा विश्‍वास गर्नेहरूले आफ्ना मामलाहरू सञ्चालन गर्ने सिद्धान्त यही हो। तिमीहरूले परमेश्‍वरलाई सन्तुष्ट पार्न सक्ने हुनाले, र तिमीहरूले परमेश्‍वरको हेरचाह र सुरक्षालाई स्वीकार गर्ने हुनाले तिमीहरूलाई धर्मी भनिनेछ। परमेश्‍वरको नजरमा, परमेश्‍वरको हेरचाह, सुरक्षा, र सिद्धतालाई स्वीकार गर्ने, र उहाँद्वारा प्राप्त गरिएकाहरू सबै धर्मी मानिस हुन्, र उहाँ तिनीहरू सबैलाई बहुमूल्य ठान्नुहुन्छ। तिमीहरू परमेश्‍वरका अहिलेका वचनहरूलाई जति बढी स्वीकार गर्छौ, त्यति नै बढी तिमीहरूले परमेश्‍वरका अभिप्रायहरूलाई बुझ्न र बोध गर्न सक्नेछौ, र त्यसकारण त्यति नै बढी तिमीहरू परमेश्‍वरका वचनहरू जिउन र उहाँका मागहरू पूरा गर्न सक्षम हुनेछौ। यो तिमीहरूका लागि परमेश्‍वरको आज्ञा हो, र तिमीहरू सबैले हासिल गर्न सक्नुपर्ने कुरा यही नै हो। यदि तिमीहरू आफ्ना धारणाहरू प्रयोग गरेर परमेश्‍वरलाई मापन गर्छौ र सीमित गर्छौ, मानौँ परमेश्‍वर माटोको अपरिवर्तनीय मूर्ति हुनुहुन्छ, परमेश्‍वरलाई पूर्ण रूपमा बाइबलमा सीमित गर्छौ र उहाँलाई कामको सीमित दायराभित्रै राख्छौ भने, यसले तिमीहरूले परमेश्‍वरलाई दोषी ठहराएका छौ भन्‍ने प्रमाणित गर्छ। पुरानो करारको युगका यहूदीहरूले परमेश्‍वरलाई तिनीहरूले हृदयमा राखेको स्थायी रूपको मूर्ति ठाने, मानौँ परमेश्‍वरलाई मसीह मात्र भन्न सकिन्थ्यो, र जसलाई मसीह भनिन्थ्यो उहाँ मात्र परमेश्‍वर हुन सक्नुहुन्थ्यो, र मानिसहरूले परमेश्‍वरलाई एउटा माटोको (निर्जीव) मूर्तिजस्तै गरी सेवा र आराधना गरे, त्यसकारण तिनीहरूले त्यस समयका येशूलाई क्रूसमा टाँगे, उहाँलाई मृत्युदण्ड दिए—यसरी निर्दोष येशूलाई दोषी ठहराएर मृत्युदण्ड दिइयो। परमेश्‍वर निर्दोष हुनुहुन्थ्यो, तैपनि मानिसले उहाँलाई छोड्न मानेन, र जिद्दीपूर्वक उहाँलाई मृत्युदण्ड दियो, र यसरी येशू क्रूसमा टाँगिनुभयो। मानिस सधैँ परमेश्‍वर अपरिवर्तनीय हुनुहुन्छ भन्‍ने विश्‍वास गर्छ, र एउटा मात्र पुस्तक, बाइबलको आधारमा उहाँलाई सीमित गर्छ, मानौँ मानिसले परमेश्‍वरको व्यवस्थापनलाई पूर्ण रूपमा बोध गरेको छ, मानौँ परमेश्‍वरले गर्ने सबै कुरा मानिसको हत्केलामा छ। मानिसहरू चरम रूपमा असङ्गत छन्, चरम रूपमा अहङ्कारी छन्, र तिनीहरू सबैमा ठूला कुरा गर्ने खुबी हुन्छ। परमेश्‍वरबारे तेरो ज्ञान जतिसुकै उच्च भए पनि, म अझै पनि के भन्छु भने तँ परमेश्‍वरलाई चिन्दैनस्, तँ परमेश्‍वरको सबैभन्दा बढी विरोध गर्ने व्यक्ति होस्, र तैँले परमेश्‍वरलाई दोषी ठहराएको छस्, किनभने तँ परमेश्‍वरको कामप्रति समर्पित हुन र परमेश्‍वरद्वारा सिद्ध पारिने पथमा हिँड्न पूर्ण रूपमा असक्षम छस्। परमेश्‍वर किन मानिसका कार्यहरूप्रति कहिल्यै सन्तुष्ट हुनुहुन्न? किनभने मानिसले परमेश्‍वरलाई कहिल्यै चिन्दैन, उसमा अति धेरै धारणा हुन्छन्, र परमेश्‍वरबारे उसको ज्ञान कुनै पनि हिसाबमा वास्तविकतासँग मिल्दैन, बरु यो सूत्रबद्ध र दोहोरिने खालको, साथै कृत्रिम रूपमा नक्कल गरिएको र कठोर रूपमा लागु गरिएको हुन्छ। त्यसैले, आज पृथ्वीमा आउनुभएपछि, परमेश्‍वरलाई मानिसद्वारा फेरि एक पटक क्रूसमा टाँगिएको छ। निर्दयी मानवजाति! षड्यन्त्र र चालबाजी, एक-अर्काबाट खोसाखोस र लुछाचुँडी, ख्याति र प्राप्तिका लागि तँछाडमछाड, एक-अर्काको हत्या—यो कहिले अन्त्य होला र? परमेश्‍वरले बोल्नुभएका लाखौँ वचनका बाबजुद, कोही पनि होसमा आएको छैन। मानिसहरू आफ्ना परिवार, छोराछोरीका खातिर, आफ्ना करियर, भविष्यका सम्भावनाहरू, हैसियत, व्यर्थको दम्भ, र पैसाका लागि, खाना, लुगाफाटो, र देहका खातिर काम गर्छन्। तर के साँच्चै परमेश्‍वरका खातिर काम गर्ने कोही छ? परमेश्‍वरका खातिर काम गर्नेहरूमध्ये पनि, परमेश्‍वरलाई चिन्नेहरू थोरै मात्र छन्। आफ्नै हितहरूका लागि काम नगर्ने मानिसहरू कति छन् र? आफ्नो हैसियतको रक्षा गर्न अरूलाई दमन वा बहिष्कार नगर्नेहरू कति छन्? त्यसैले, परमेश्‍वरलाई अनगिन्ती पटक जबरजस्ती मृत्युदण्डको सजाय सुनाइएको छ, र अनगिन्ती निर्दयी न्यायकर्ताहरूले परमेश्‍वरलाई दोषी ठहराएका छन् र उहाँलाई फेरि एक पटक क्रूसमा टाँगेका छन्। साँच्चै परमेश्‍वरका खातिर काम गर्ने भएका कारण कति जनालाई धर्मी मानिस भन्न सकिन्छ?

के परमेश्‍वरसामु सिद्ध पारिएर पवित्र जन वा धर्मी व्यक्ति बन्नु त्यति सजिलो छ र? “यस पृथ्वीमा कोही पनि धर्मी छैन, धर्मीहरू यस संसारमा छैनन्” भन्‍ने भनाइ साँचो हो। जब तिमीहरू परमेश्‍वरसामु आउँछौ, तब तिमीहरू के लगाइरहेका छौ भन्ने कुरालाई ख्याल गर, तिमीहरूको हरेक शब्द, कार्य, र चाल, तिमीहरूको हरेक सोच र विचार, र तिमीहरूले हरेक दिन देख्ने सपनाहरूलाई समेत ख्याल गर—ती सबै तिमीहरूकै खातिर हुन्। के यो नै साँचो वस्तुस्थिति होइन र? “धार्मिकता” को अर्थ अरूलाई दान दिनु होइन, यसको अर्थ आफ्नो छिमेकीलाई आफैलाई जस्तै प्रेम गर्नु होइन, र यसको अर्थ झगडा र विवाद वा लुटपाट र चोरी गर्न छोड्नु होइन। धार्मिकता भनेको समय वा स्थानको पर्वाह नगरी, प्रभु येशूले गर्नुभएका सबै कुराजस्तै, परमेश्‍वरको आज्ञालाई आफ्नो कर्तव्यको रूपमा लिनु र परमेश्‍वरका योजनाबद्ध कार्य र प्रबन्धहरूलाई स्वर्गबाट गरिएको आह्वानका रूपमा लिएर तीप्रति समर्पित हुनु हो। परमेश्‍वरले यही धार्मिकताबारे बोल्नुभएको हो। लूतलाई धर्मी भन्न सकिन्थ्यो किनभने तिनले आफ्नो लाभ र क्षतिलाई ख्याल नगरी परमेश्‍वरद्वारा पठाइएका दुई स्वर्गदूतलाई बचाए; यति मात्र भन्न सकिन्छ कि तिनले त्यस समयमा जे गरे त्यसलाई धर्मी भन्न सकिन्छ, तर तिनलाई धर्मी मानिस भन्न सकिँदैन। लूतले परमेश्‍वरलाई देखेका हुनाले मात्रै तिनले स्वर्गदूतहरूको बदलामा आफ्ना दुई छोरी दिएका थिए, तर विगतका तिनका सबै व्यवहार धार्मिकताको पक्षमा थिएनन्। त्यसकारण म भन्छु “यस पृथ्वीमा कोही पनि धर्मी छैन।” पुनर्स्थापनाको प्रवाहमा भएकाहरूमध्ये, कसैलाई पनि धर्मी व्यक्ति भन्न सकिँदैन। तेरा कार्यहरू जतिसुकै राम्रा भए पनि, तैँले परमेश्‍वरको नामलाई जतिसुकै महिमा दिएजस्तो देखिए पनि, अरूलाई पिट्ने र सराप्ने काम नगर्दैमा, वा अरूबाट लुटपाट र डकैती नगर्दैमा, तँलाई धर्मी भन्न मिल्दैन, किनभने यो त कुनै सामान्य व्यक्तिमा पनि हुन सक्ने कुरा हो। अहिलेको मुख्य कुरा भनेको तँ परमेश्‍वरलाई चिन्दैनस्। यति मात्र भन्न सकिन्छ कि वर्तमान अवस्थामा तँसँग थोरै सामान्य मानवता छ, तर परमेश्‍वरले उल्लेख गर्नुभएको धार्मिकताको कुनै तत्त्व छैन, र त्यसैले तैँले गर्ने कुनै पनि कुराले तँ परमेश्‍वरलाई चिन्छस् भनी प्रमाणित गर्न सक्दैन।

पहिला, परमेश्‍वर स्वर्गमा हुनुहुँदा, मानिसहरूले परमेश्‍वरसँग लापरवाह व्यवहार गर्ने। आज, परमेश्‍वर मानिसहरूको माझमा आउनुभएको छ—कति वर्ष भइसकेको छ भन्‍ने कुरा कसैलाई पनि थाहा छैन—तैपनि मानिसहरूले परमेश्‍वरसँग व्यवहार लापरवाह व्यवहार गरिरहेका छन्। के मानिस आफ्नो सोच-विचारमा धेरै पिछडिएको छैन र? यहूदालाई पनि यस्तै भएको थियो: येशू आउनुभन्दा अगाडि यहूदाले आफ्ना दाजुभाइ-दिदीबहिनीहरूलाई छल गर्न झूटो बोल्‍ने गर्थ्यो, येशू आउनुभएपछि पनि ऊ अझै परिवर्तन भएको थिएन; तिनले येशूलाई अलिकति पनि चिनेको थिएनन्, र अन्त्यमा तिनले येशूलाई धोखा दिए। के तिनले परमेश्‍वरलाई नचिनेको कारण यस्तो भएको थिएन र? यदि आज तिमीहरूले पनि परमेश्‍वरलाई अझै चिनेका छैनौ भने, तिमीहरू पनि अर्को यहूदा बन्‍न सक्‍ने सम्भावना रहन्छ, यदि यसो भयो भने दुई हजार वर्ष अघि अनुग्रहको युगमा भएको येशूको दुःखद क्रूसीकरण फेरि हुनेछ। के तिमीहरू यो कुरा विश्‍वास गर्दैनौ? यो यथार्थ कुरा हो! वर्तमान समयमा, बहुसङ्ख्यक मानिसहरू यस्तै अवस्थामा छन्—मैले यो कुरा अलि चाँडै भनिरहेको छु होला—र यस्ता मानिसहरूले यहूदाको भूमिका निभाइरहेका छन्। मैले निरर्थक कुरा गरिरहेको छैन, तर तथ्यमा आधारित कुरा गर्दैछु—र तिमीहरू विश्‍वस्त नभइ रहन सक्दैनौ। धेरै मानिसहरूले नम्रताको स्वाङ्ग पार्ने भए पनि, तिनीहरूको हृदयमा गन्हाउने हाडखोड र दुर्गन्धित थोकहरूबाहेक अरू केही पनि छैन। अहिले मण्डलीमा यस्ता किसिमका मानिसहरू धेरै छन्, र म यस विषयमा पूर्ण रूपमा अनभिज्ञ छु भन्‍ने तिमीहरूलाई लाग्छ। आज, मेरो आत्माले मेरो निम्ति निर्णय गर्छ, र मेरो निम्ति गवाही दिन्छ। के मलाई केही पनि थाहा छैन भन्‍ने तिमीहरूलाई लाग्छ? तिमीहरूको हृदयमा भएका कपटपूर्ण विचारहरू, तिमीहरूले आफ्नो हृदयभित्र राखेका कुराहरू मैले बुझेको छैन भन्‍ने तिमीहरूलाई लाग्छ? के परमेश्‍वरलाई जित्‍नु त्यति सजिलो छ र? के तैँले उहाँलाई जस्तो मन लाग्यो त्यसरी नै व्यवहार गर्न सकिन्छ भन्‍ने तँलाई लाग्छ? विगतमा, तिमीहरू नियन्त्रित बन्छौ भन्‍ने मलाई चिन्ता लागेको थियो, त्यसैले मैले तिमीहरूलाई स्‍वतन्‍त्रता दिइरहेँ, तर मैले तिनीहरूलाई भलाइ गरिरहेको छु भनी मानवजातिले बताउन सकेन, र मैले तिनीहरूलाई औँला दिँदा तिनीहरूले हातै निले। तिमीहरूकै बीचमा यो कुरा सोध: मैले कसैलाई पनि कहिल्यै काटछाँट गरिनँ, र मैले कहिल्यै पनि कसैलाई हल्का रूपमा हप्काइनँ—तैपनि म मानिसको अभिप्राय र धारणाहरूका बारेमा स्पष्‍ट छु। के तिमीलाई परमेश्‍वरले गवाही दिने परमेश्‍वर स्वयम्‌ मूर्ख हुनुहुन्छ भन्‍ने लाग्छ? यदि त्यसो हो भने, म भन्छु, तिमीहरू अत्यन्त अन्धा छौ! म तेरो खुलासा गर्नेछैन, तर तँ कति धेरै भ्रष्‍ट बन्‍न सक्छस् भन्‍ने देखाउनेछु। तेरो चतुर युक्तिले तँलाई मुक्ति दिन सक्छ कि सक्दैन, वा परमेश्‍वरलाई प्रेम गर्ने तेरो उत्कृष्ट प्रयत्‍नले मुक्ति दिन सक्छ कि सक्दैन भनी हामी हेरौं। आज, म तँलाई दोष लगाउनेछैन; उहाँले तिमीहरूसँग बदला लिने समयसम्म हामी परमेश्‍वरको समयलाई पर्खौं। मसँग अहिले तिमीहरूसँग व्यर्थको कुराकानी गर्ने समय छैन, र म तिमीहरूको कारण मेरो महान् कार्य ढीला गर्न अनिच्छुक छु। तँजस्तो कीरालाई काटछाँट गर्नका लागि लाग्‍ने परमेश्‍वरको समय पाउन तँ योग्य छैनस्—त्यसैले कसरी तँ स्वच्छन्द हुन सक्छस्, हेरौं। यस्ता मानिसहरूले परमेश्‍वरको ज्ञान अलिकति पनि खोज्दैनन्, न त तिनीहरूमा उहाँलाई प्रेम गर्ने हृदय नै हुन्छ, र अझै पनि परमेश्‍वरले तिनीहरूलाई धर्मी भन्‍नुभएको होस् भन्‍ने तिनीहरूले चाहना गर्छन्—के यो एउटा मजाक होइन र? मानिसहरूको सानो सङ्ख्या साँच्चै ईमानदार भएको हुनाले, म मानिसलाई निरन्तर जीवन दिने कार्यमा मात्र केन्द्रित हुनेछु। आज मैले जे सम्पन्‍न गर्नुपर्छ सो मात्र म पूरा गर्नेछु, तर तिमीहरूले गरेको कामअनुसार म भविष्यमा प्रत्येक व्यक्तिसँग बदला लिनेछु। मैले भन्‍नुपर्ने सबै कुरा भनेको छु, किनकि निश्‍चित रूपमा मैले गर्ने काम यही नै हो। मैले गर्नुपर्ने काम मात्र म गर्छु, र मैले गर्नु नपर्ने काम म गर्दिनँ। जे भए तापनि, म तिमीहरूले अझ बढी आत्म-जाँच गर्छौ भन्ने आशा गर्छु: परमेश्‍वर सम्‍बन्धी तेरो कति ज्ञान वास्तवमा साँचो हो? के तँ परमेश्‍वरलाई फेरि क्रूसमा झुण्ड्याउने व्यक्ति होस्? यी मेरा अन्तिम वचनहरू हुन्: परमेश्‍वरलाई क्रूसमा झुण्ड्याउने व्यक्तिहरूलाई धिक्‍कार होस्।


सामान्य स्थितिमा कसरी प्रवेश गर्ने

मानिसहरूले परमेश्‍वरका वचनहरू जति धेरै स्वीकार गर्छन्, उनीहरूले त्यति नै धेरै अन्तर्दृष्टि प्राप्त गर्छन् र परमेश्‍वरलाई चिन्ने आफ्‍नो खोजीमा तिनीहरू त्यति नै धेरै भोकाउँछन् र तिर्खाउँछन्। परमेश्‍वरका वचनहरू स्वीकार गर्नेहरू मात्र अझ समृद्ध र अझ गहन अनुभवहरू प्राप्त गर्न सक्‍ने हुन्छन्, र तिनीहरूको जीवन मात्र तिलका फूलझैँ स्थिर रूपमा बढ्दै जान सक्छ। जीवनको पछि लाग्ने सबैले यसलाई आफ्नो पूर्णकालीन कामको रूपमा लिनुपर्छ; तिनीहरूले “परमेश्‍वरविना, म जिउन सक्दिनँ; परमेश्‍वरविना, म कुनै काम गर्न सक्दिनँ; परमेश्‍वरविना, सबै थोक रित्तो छन्” भन्‍ने अनुभूति गर्नुपर्दछ। यसकारण, तिनीहरूले यो पनि सङ्कल्प गर्नुपर्दछ, “पवित्र आत्माको उपस्थितिविना म केही गर्नेछैनँ, यदि परमेश्‍वरका वचनहरू पढ्दा त्यसले कुनै प्रभाव परेन भने, म कुनै पनि कुरा गर्न उदासीन हुन्छु।” तिमीहरूले आफैलाई लिप्त नबनाओ। जीवनसम्बन्धी अनुभवहरू परमेश्‍वरले प्रदान गर्नुभएको अन्तर्ज्ञान र मार्गदर्शनबाट आउँछन्, र ती तिमीहरूका व्यक्तिपरक प्रयत्नहरूमा छर्लङ्ग देखिने हुन्छन्। तिमीहरूले आफ्ना लागि यो माग गर्नुपर्छ: “जब जीवनका अनुभवको कुरा आउँछ, मैले बहाना गरेर हुँदैन।”

कहिलेकाहीँ, असामान्य परिस्थितिहरूमा, तैँले परमेश्‍वरको उपस्थिति गुमाउँछस्, र प्रार्थना गर्दा परमेश्‍वरको अनुभूति गर्न सक्दैनस्। त्यस्तो समयमा, डरको अनुभव गर्नु सामान्य कुरा हो। तिमीले तत्कालै खोजी गर्न सुरु गर्नुपर्छ। यदि तैँले खोजी गरिनस् भने, परमेश्‍वर तँबाट टाढा हुनुहुनेछ र तँ एक दिन, दुई दिन, एक महिना वा दुई महिनासम्म पनि पवित्र आत्माको उपस्थिति, साथै पवित्र आत्माको कामविना नै रहनेछस्। यस्ता परिस्थितिहरूमा, तँ एकदमै अविश्‍वसनीय रूपले चेतनाशून्य बन्छस् र फेरि पनि शैतानको कैदी बन्छस्, यहाँसम्‍म कि तँ सबै प्रकारका खराबी गर्न सक्‍ने बन्छस्। तैँले धनसम्पत्तिको लोभ गर्छस्, आफ्ना दाजुभाइ-दिदीबहिनीहरूलाई धोका दिन्छस्, चलचित्र र भिडियोहरू हेर्छस्, जुवातास खेल्छस् र अनुशासनहीन भई धुम्रपान र मद्यपान पनि गर्छस्। तेरो हृदय परमेश्‍वरबाट टाढा भइसकेको हुन्छ, तँ गोप्य रूपमा आफ्नै बाटोमा गइसकेको हुन्छस् र तैँले स्वेच्छाचारी रूपमा परमेश्‍वरको कामलाई आलोचना गरेको हुन्छस्। कतिपय अवस्थाहरूमा, मानिसहरू यति तल गिरेका हुन्छन् कि तिनीहरू यौनजन्य प्रकृतिका पापहरू गर्न समेत कुनै लाज वा सङ्कोच मान्दैनन्। यस्तो व्यक्ति पवित्र आत्माले त्याग्‍नुभएको हुन्छ; वास्तवमा, त्यस्तो व्यक्तिमा पवित्र आत्माको काम लामो समयदेखि अनुपस्थित रहेको हुन्छ। त्यस्ता मानिसहरूलाई तिनीहरूका पापी हातले अझ धेरै तानिरहेको बेला तिनीहरू भ्रष्टताको झन् गहिराइमा डुबेको मात्र देखिन्छ। अन्त्यमा, तिनीहरूले यस मार्गको अस्तित्वलाई अस्वीकार गर्दछन्, र तिनीहरूले पाप गरेका हुनाले शैतानले तिनीहरूलाई बन्दी बनाएको हुन्छ। यदि तैँले आफूसँग केवल पवित्र आत्माको उपस्थिति मात्र छ, तर पवित्र आत्माको कामको चाहिँ अभाव छ भनेर थाहा पाइस् भने, त्यो खतरनाक अवस्था हो। जब तैँले पवित्र आत्माको उपस्थिति पनि महसुस गर्न सक्दैनस्, तब तँ मृत्युको मुखमा हुन्छस्। यदि तैँले पश्‍चात्ताप गरिनस् भने, तँ पूर्णतया शैतानकहाँ फर्किसकेको हुनेछस्, र तँ हटाइएकाहरूमध्ये एक हुनेछस्। यसकारण, जब तैँले आफू पवित्र आत्माको उपस्थिति मात्रै हुने यस्तो स्थितिमा रहेको, (तैँले पाप गर्दैनस्, आफूलाई नियन्त्रणमा राख्छस् र परमेश्‍वरको स्पष्ट प्रतिरोधमा केही गर्दैनस्) तर तँसँग पवित्र आत्माको कामको अभाव रहेको (प्रार्थना गर्दा तँ भावुक रूपमा प्रभावित भएको अनुभव गर्दैनस्, तैँले परमेश्‍वरका वचनहरू खाँदा र पिउँदा, स्पष्ट अन्तर्दृष्टि र ज्योति प्राप्त गर्दैनस्, तँ परमेश्‍वरका वचनहरू खाने र पिउने कुरामा अनिच्छुक हुन्छस्, तेरो जीवनमा कहिल्यै कुनै वृद्धि हुँदैन र तँ लामो समयदेखि ठूलो ज्योतिबाट वञ्चित छस्) थाहा पाउँछस्—यस्तो समयमा, तँ धेरै सतर्क हुनैपर्दछ। तैँले आफूलाई लिप्त बनाउनु हुँदैन, तैँले उप्रान्त आफ्नो चरित्रलाई स्वतन्त्र छोड्नु हुँदैन। पवित्र आत्माको उपस्थिति जुनसुकै बखत पनि हराउन सक्छ। त्यसैले त यस्तो स्थिति निकै खतरनाक हुन्छ। यदि तँ यस्तो स्थितिमा पुगिस् भने, जतिसक्दो चाँडो अवस्था बदल्ने प्रयत्न गर्। सर्वप्रथम, तैँले पश्‍चात्तापको प्रार्थना गर्नुपर्दछ र परमेश्‍वरलाई तँमाथि उहाँको कृपा एक पटक फेरि बढाइदिन आग्रह गर्नुपर्दछ। अझ धेरै उत्साहका साथ प्रार्थना गर्, परमेश्‍वरका वचनहरू अझ धेरै खान र पिउन तेरो हृदयलाई शान्त बना। यसलाई जग बनाएर, तैँले धेरै समय प्रार्थना गर्नुपर्छ; गाउन, प्रार्थना गर्न, परमेश्‍वरका वचनहरू खान र पिउन अनि आफ्नो कर्तव्य पूरा गर्नमा दुई गुणा प्रयत्न गर्। तँ जब आफ्नो सबैभन्दा कमजोर अवस्थामा हुन्छस्, तब तेरो हृदयलाई सबैभन्दा सजिलोसँग शैतानले अधीनमा लिन्छ। जब त्यसो हुन्छ, तेरो हृदय परमेश्‍वरबाट लिइन्छ र शैतानलाई फिर्ता दिइन्छ, त्यसपछि तँ पवित्र आत्माको उपस्थितिरहित रहन्छस्। त्यस्तो समयमा, पवित्र आत्माको काम पुनः प्राप्त गर्न दुई गुणा कठिन हुन्छ। पवित्र आत्मा अझै तँसँगै हुनुहुँदा उहाँको काम खोजी गर्नु धेरै उपयुक्त हुन्छ, जसले गर्दा परमेश्‍वरले तँमाथि अझै बढी उहाँको अन्तर्दृष्टि प्रदान गर्नुहुनेछ र उहाँले तँलाई त्याग्‍नुहुनेछैन। प्रार्थना गर्ने, भजनहरू गाउने, तेरो कार्य पूरा गर्ने र परमेश्‍वरका वचनहरू खाने र पिउने कार्य—यी सबै काम शैतानले आफ्‍नो काम गर्ने कुनै अवसर नपाओस्, पवित्र आत्माले तँभित्र काम गरिरहनुभएको होस् भनेर गरिन्छ। यदि तैँले यसरी पवित्र आत्माको काम पुनः प्राप्त गर्दैनस् र केवल पर्खेर मात्र बस्छस् भने, पवित्र आत्माले तँलाई विशेष रूपमा छुनुभयो वा विशेष रूपमा ज्योति र अन्तर्दृष्टि प्रदान गर्नुभयो भने मात्रै पवित्र आत्माको उपस्थिति फेरि प्राप्त गर्न सहज हुनेछ, नत्र भने पवित्र आत्माको उपस्थिति गुमाएको बेला तैँले उहाँको उपस्थिति फेरि प्राप्त गर्नु सहज हुनेछैन। तैपनि, तेरो स्थिति सुध्रिन एक-दुई दिन मात्र लाग्दैन; कहिलेकाहीँ त कुनै सुधारविना नै छ महिना समेत बित्न सक्छ। किनभने मानिसहरूले आफूलाई धेरै सहज रूपमा लिन्छन्, तिनीहरूले सामान्य तरिकाले परिस्थिति अनुभव गर्न पनि सक्दैनन्, त्यसरी पवित्र आत्माद्वारा त्यागिन्छन्। तैँले पवित्र आत्माको काम पुनः प्राप्त गरिस् भने पनि, परमेश्‍वरको वर्तमान काम तँलाई अझै स्पष्ट नहुन सक्छ, किनभने तँ आफ्‍नो जीवन अनुभवमा धेरै पछाडि परेको हुन्छस्, मानौं तँ दशौं हजार माइल पछाडि परेको छस्। के यो भयानक कुरा होइन र? तैपनि म त्यस्ता मानिसहरूलाई भन्छु, अहिले पश्‍चात्ताप गर्न धेरै ढिलो भएको छैन, तर एउटा शर्त छ: तिमीहरूले अझ धेरै परिश्रम गर्नुपर्छ, र अल्छीपनमा लिप्त हुनु हुँदैन। यदि अरूले एक दिनमा पाँच पटक प्रार्थना गर्छन् भने, तैँले दश पटक गर्नैपर्छ; यदि अरू एक दिनमा दुई घण्टा परमेश्‍वरका वचनहरू खान्छन् र पिउँछन् भने, तैँले यो काम चार वा छ घण्टा गर्नुपर्छ; र यदि अरूले दुई घण्टा भजन सुन्छन् भने तैँले कम्तीमा पनि आधा दिनसम्म सुन्नैपर्छ। तँ प्रभावित नभएसम्म र तेरो हृदय परमेश्‍वरतर्फ नफर्किएसम्म र तैँले परमेश्‍वरबाट टाढा हुने साहस नगरेसम्म परमेश्‍वरसामु सधैँ शान्त बन् र परमेश्‍वरको प्रेमको बारेमा सोच्—तब मात्रै तेरो परिश्रमको प्रतिफल प्राप्त हुनेछ; अनि मात्र तैँले तेरो पहिलेको सामान्य स्थिति फेरि प्राप्त गर्न सक्‍नेछस्।

कतिपय मानिसहरू आफूले गर्ने खोजीमा निकै उत्सुकतासाथ लागिपर्छन्, तैपनि तिनीहरू सही मार्गमा प्रवेश गर्न असफल हुन्छन्। किनभने तिनीहरू धेरै लापरवाही हुन्छन् र आत्मिक कुराहरूमा ध्यान दिँदैनन्। परमेश्‍वरका वचनहरू कसरी अनुभव गर्ने भन्‍ने तिनीहरूलाई थाहा हुँदैन, र पवित्र आत्माको काम र उपस्थिति के हुन् भन्‍ने थाहा हुँदैन। त्यस्ता मानिसहरू जोशिला तर मूर्ख हुन्छन्; तिनीहरू जीवनको पछि लाग्दैनन्। किनभने तँसँग पवित्र आत्माको थोरै ज्ञान पनि छैन, पवित्र आत्माको नित्य चलिरहने कामको विकासको बारेमा तँलाई केही थाहा छैन र तँ आफ्नै आत्माको स्थितिको बारेमा अनभिज्ञ छस्। के त्यस्ता मानिसहरूको विश्‍वास मूर्ख विश्‍वास होइन र? त्यस्ता मानिसहरूले गर्ने खोजीले अन्त्यमा केही प्राप्त गर्दैन। कुनै पनि मानिसको परमेश्‍वरमाथिको विश्‍वासमा जीवन वृद्धि प्राप्त गर्ने कुञ्जी भनेको नै तेरो अनुभवमा परमेश्‍वरले के काम गर्नुहुन्छ भन्‍ने जान्नु, उहाँको प्रेमिलोपनलाई हेर्नु, र उहाँका अभिप्रायहरू बुझ्नु हो, ताकि तँ परमेश्‍वरका सबै बन्दोबस्तहरूमा समर्पित हुन सक्, परमेश्‍वरका वचनहरूलाई तेरो जीवन बनाउन र यसरी परमेश्‍वरलाई सन्तुष्ट बनाउन सक्। यदि तेरो विश्‍वास मूर्खतापूर्ण विश्‍वास हो भने, यदि तैँले आत्मिक विषयहरूलाई र आफ्नो जीवन स्वभावमा हुने परिवर्तनहरूलाई कुनै ध्यान दिँदैनस् भने, यदि तैँले सत्यताप्रति कुनै प्रयास लगाउँदैनस् भने, के तैँले परमेश्‍वरका अभिप्रायहरू बुझ्न सक्‍नेछस्? परमेश्‍वरले के गर्न लगाउनुहुन्छ भनेर यदि तैँले बुझ्दैनस् भने, तँ अनुभव गर्न असमर्थ हुनेछस्, त्यसपछि तँसँग अभ्यास गर्ने कुनै मार्ग हुनेछैन। तैँले परमेश्‍वरका वचनहरू अनुभव गर्दा तैँले ध्यान दिनुपर्ने कुरा भनेको तिनले तँमा उत्पन्न गर्ने प्रभाव हो, ताकि तैँले परमेश्‍वरलाई उहाँका वचनहरूबाट चिन्न सक्। यदि तँलाई परमेश्‍वरका वचनहरू पढ्न मात्र आउँछ, तर तिनलाई कसरी अनुभव गर्ने भन्‍ने थाहा छैन भने, के यसले तँमा आत्मिक बुझाइको कमी छ भन्‍ने देखाउँदैन र? अहिले, अधिकांश मानिसहरूले परमेश्‍वरका वचनहरूको अनुभव गर्न सक्दैनन्, त्यसकारण तिनीहरूले परमेश्‍वरको कामको बारेमा जान्दैनन्। के यो तिनीहरूको अभ्यासको असफलता होइन र? यदि तिनीहरू यसैगरी चलिरहे भने, कुन विन्दुमा तिनीहरू अवस्थालाई पूर्ण रूपमा अनुभव गर्न र जीवनमा वृद्धि हासिल गर्न सक्षम हुनेछन्? के यो खोक्रो कुरा गर्नु सरह मात्र होइन र? तिमीहरूमध्ये धेरै जनाले केवल सिद्धान्तमा मात्र ध्यान केन्द्रित गर्छौ, आत्मिक विषयहरूका बारेमा केही जान्दैनौ, तर अझै पनि परमेश्‍वरद्वारा निकै प्रयोग गरिन र उहाँबाट आशिष प्राप्त गर्न चाहन्छौ। यो पूर्ण रूपमा अवास्तविक कुरा हो! त्यसकारण, तिमीहरूले यस असफलतालाई अन्त्य गर्नैपर्छ, ताकि तिमीहरू सबै आफ्नो आत्मिक जीवनको उचित मार्गमा प्रवेश गर्न, वास्तविक अनुभवहरू प्राप्त गर्न र परमेश्‍वरका वचनहरूको वास्तविकतामा साँच्चै प्रवेश गर्न सक।


परमेश्‍वरका अभिप्रायहरूअनुसार कसरी सेवा गर्ने

जब कुनै व्यक्तिले परमेश्‍वरमा विश्‍वास गर्छ, तब उसले सटीक रूपले उहाँको सेवा कसरी गर्नुपर्छ त? परमेश्‍वरको सेवा गर्नेहरूले के-कस्ता सर्तहरू पूरा गर्नुपर्छ र कुन-कुन सत्यताहरू बुझ्नुपर्छ? अनि तिमीहरूको सेवामा के-कस्ता विचलनहरू रहेका छन्? तिमीहरूले यी सबै कुराहरूको उत्तर जान्नुपर्छ। यी विषयहरूले तिमीहरू परमेश्‍वरमा कसरी विश्‍वास गर्छौ, अनि पवित्र आत्माले डोऱ्याउनुहुने मार्गमा कसरी हिँड्छौ र यावत् थोकमा परमेश्‍वरलाई तिमीहरूलाई योजनाबद्ध गर्न दिन्छौ भन्‍ने कुरालाई छुन्छन्, अनि तिनले तिमीहरूलाई तिमीहरूमा हुने परमेश्‍वरको कामको हरेक कदम बुझाउँछन्। जब तिमीहरू त्यस बिन्दुमा पुग्छौ, तब तिमीहरूले परमेश्‍वरमा विश्‍वास गर्नु भनेको के हो, परमेश्‍वरमा कसरी सही प्रकारले विश्‍वास गर्ने, र परमेश्‍वरको अभिप्रायसित एकतामा काम गर्नका निम्ति तिमीहरूले के गर्नुपर्छ त्यो बुझ्नेछौ। यसले तिमीहरूलाई परमेश्‍वरको कामप्रति पूरा र सम्पूर्ण रूपमा आज्ञाकारी बनाउनेछ; तिमीहरूमा कुनै गुनासो हुनेछैन, तिमीहरूले आलोचना गर्नेछैनौ, वा विश्लेषण गर्नेछैनौ, परमेश्‍वरको कामको खोजको कुरा त परै छाडौं। यसरी, तिमीहरूले आफूलाई डोर्याएर भेडालाई जस्तै मार्ने अनुमति परमेश्‍वरलाई दिँदै मृत्युसम्‍मै परमेश्‍वरमा समर्पित हुनेछौ, यसरी तिमीहरू सबै १९९० को दसकका पत्रुसहरू बन्न सक्नेछौ अनि अलिकति पनि गुनासो नगरी, क्रूसमा चढ्नुपऱ्यो भने पनि परमेश्‍वरलाई प्रेम गर्न सक्नेछौ। तब मात्र तिमीहरू १९९० को दसकका पत्रुसहरू जस्तो भएर जिउन सक्नेछौ।

सङ्कल्प भएका सबैले परमेश्‍वरको सेवा गर्न सक्छन्—तर परमेश्‍वरका अभिप्रायहरूलाई ख्याल गर्ने र बुझ्नेहरू मात्र परमेश्‍वरको सेवा गर्न योग्य र हकदार हुन्छन्। मैले तिमीहरूमाझ यो कुरा पत्ता लगाएको छु: धेरै मानिस के विश्‍वास गर्छन् भने यदि तिनीहरू परमेश्‍वरका लागि जोसका साथ मार्गको प्रचार गर्ने, परमेश्‍वरका लागि दौडधुप गर्ने, परमेश्‍वरप्रति आफूलाई अर्पण गर्ने र उहाँका लागि कुराहरू त्याग्ने, आदि गर्छन् भने, यो परमेश्‍वरको सेवा गर्नु हो। अधिकांश धार्मिक मानिसहरू परमेश्‍वरको सेवा गर्नु भनेको हातमा बाइबल लिएर यताउता दौडनु, स्वर्गको राज्यको सुसमाचार प्रचार गर्नु र मानिसहरूलाई पश्‍चात्ताप गर्न र पाप स्वीकार गर्न लगाएर मुक्ति दिनु हो भन्‍ने विश्‍वास गर्छन्। त्यस्ता धार्मिक अधिकारीहरू पनि धेरै छन् जसले सेमिनरीमा उच्च अध्ययन र तालिम लिएपछि गिर्जाघरहरूमा प्रचार गर्नु, र बाइबलका पदहरू पढेर मानिसहरूलाई सिकाउनु नै परमेश्‍वरको सेवा गर्नु हो भन्‍ने सोच्छन्। यसबाहेक, गरिब क्षेत्रहरूमा यस्ता मानिसहरू छन् जो परमेश्‍वरको सेवा गर्नु भनेको आफ्ना दाजुभाइ-दिदीबहिनीहरूमाझ बिरामीहरूलाई निको पार्नु र पिशाचहरू निकाल्नु, तिनीहरूका लागि प्रार्थना गर्नु, र तिनीहरूको सेवा गर्नु हो भन्‍ने विश्‍वास गर्छन्। तिमीहरूमध्ये, यस्ता धेरै छन् जो परमेश्‍वरको सेवा गर्नु भनेको हरेक दिन परमेश्‍वरका वचनहरू खानु र पिउनु र परमेश्‍वरलाई प्रार्थना गर्नु, साथै जताततै मण्डलीहरूको भ्रमण गर्नु र त्यहाँ काम गर्नु हो भन्‍ने विश्‍वास गर्छन्। अरू दाजुभाइ-दिदीबहिनीहरू पनि छन् जो परमेश्‍वरको सेवा गर्नु भनेको कहिल्यै विवाह नगर्नु वा घरजम नगर्नु र आफ्नो सम्पूर्ण सत्त्व परमेश्‍वरलाई समर्पित गर्नु हो भन्‍ने विश्‍वास गर्छन्। तैपनि परमेश्‍वरको सेवा गर्नुको वास्तविक अर्थ थोरै मानिसलाई मात्र थाहा छ। हुन त परमेश्‍वरको सेवा गर्ने मानिसहरूको सङ्ख्या आकाशका ताराहरूको जति नै छ, तर सिधै सेवा गर्न सक्ने, र परमेश्‍वरका अभिप्रायहरूअनुरूप सेवा गर्न सक्षम हुनेहरूको सङ्ख्या नगण्य—अत्यन्तै कम—छ। म किन यसो भन्छु? म यसो भन्छु किनभने तिमीहरू “परमेश्‍वरको सेवा गर्नु” भन्‍ने वाक्यांशको सार बुझ्दैनौ, र तिमीहरू परमेश्‍वरका अभिप्रायहरूअनुरूप कसरी सेवा गर्ने भन्‍ने कुरा अत्यन्तै कम बुझ्छौ। परमेश्‍वरप्रतिको कस्तो प्रकारको सेवा ठ्याक्कै उहाँका अभिप्रायहरूअनुरूप हुन्छ भन्‍ने कुरा मानिसहरूले तुरुन्तै बुझ्न आवश्यक छ।

यदि तिमीहरू परमेश्‍वरका अभिप्रायहरूअनुरूप सेवा गर्न चाहन्छौ भने, तिमीहरूले पहिले कस्ता मानिसहरू परमेश्‍वरलाई मन पर्छन्, कस्ता मानिसहरूलाई परमेश्‍वरले घृणा गर्नुहुन्छ, कस्ता मानिसहरू परमेश्‍वरद्वारा सिद्ध पारिन्छन्, र कस्ता मानिसहरू परमेश्‍वरको सेवा गर्न योग्य हुन्छन् भन्‍ने कुरा बुझ्नैपर्छ। कम्तीमा पनि, तिमीहरू यो ज्ञानले सुसज्जित हुनुपर्छ। अझ महत्त्वपूर्ण कुरा, तिमीहरूले परमेश्‍वरको कामको उद्देश्य, र परमेश्‍वरले वर्तमानमा गर्ने काम जान्नुपर्छ। यो बुझेपछि, र परमेश्‍वरका वचनहरूको मार्गदर्शनमार्फत, तिमीहरूले पहिले प्रवेश गर्नुपर्छ, र पहिले परमेश्‍वरको आज्ञा स्वीकार गर्नुपर्छ। जब तिमीहरूले परमेश्‍वरका वचनहरूको व्यावहारिक अनुभव पाएका हुन्छौ, र जब तिमीहरू परमेश्‍वरको कामलाई साँचो रूपमा चिन्छौ, तब तिमीहरू परमेश्‍वरको सेवा गर्न योग्य हुनेछौ। अनि जब तिमीहरू उहाँको सेवा गर्छौ तब परमेश्‍वरले तिमीहरूको आत्मिक आँखा खोलिदिनुहुनेछ र तिमीहरूलाई उहाँको कामको अझ ठूलो बुझाइ प्राप्त गर्न र यसलाई अझ स्पष्ट रूपमा देख्न सम्भव तुल्याउनुहुनेछ। जब तँ यस वास्तविकतामा प्रवेश गर्छस्, तेरा अनुभवहरू अझ गहन र व्यावहारिक हुनेछन्, र त्यस्ता अनुभवहरू प्राप्त गरेका तिमीहरू सबै जना मण्डलीहरूमाझ हिँड्न र आफ्ना दाजुभाइ-दिदीबहिनीहरूलाई भरणपोषण प्रदान गर्न सक्षम हुनेछौ, ताकि तिमीहरू प्रत्येकले एक-अर्काका सबलताहरूबाट सिकेर आफ्ना कमीकमजोरीहरू पूर्ति गर्न सक, र आफ्नो आत्मामा अझ समृद्ध ज्ञान प्राप्त गर्न सक। यो प्रभाव हासिल गरेपछि मात्र तिमीहरू परमेश्‍वरका अभिप्रायहरूअनुरूप सेवा गर्न सक्षम हुनेछौ र आफ्नो सेवाको क्रममा परमेश्‍वरद्वारा सिद्ध पारिनेछौ।

जो परमेश्‍वरको सेवा गर्छन् तिनीहरू परमेश्‍वरका घनिष्ठ मानिस हुनुपर्छ, तिनीहरू परमेश्‍वरलाई खुसी पार्ने खालका, र परमेश्‍वरप्रति एकनिष्ठ बफादारी देखाउन सक्ने हुनुपर्छ। मानिसहरूको निजी रूपमा होस् वा सार्वजनिक रूपमा, परमेश्‍वरको उपस्थितिमा तेरा कार्यहरूले उहाँलाई खुसी पार्न सक्नुपर्छ, र ती सबै उहाँसामु दृढ रहन सक्नुपर्छ; अरू मानिसले तँलाई जे-जस्तो व्यवहार गरे पनि, परमेश्‍वरको बोझलाई ख्याल गर्न तैँले सधैँ आफू हिँड्नुपर्ने मार्गमा हिँड्नुपर्छ। यस्ता मानिसहरू मात्र परमेश्‍वरका घनिष्ठ मानिस हुन्। परमेश्‍वरका घनिष्ठ मानिसहरूले सिधै उहाँको सेवा गर्न सक्नुको कारण के हो भने तिनीहरूलाई परमेश्‍वरको महान् आज्ञा र परमेश्‍वरको बोझ दिइएको हुन्छ, तिनीहरू परमेश्‍वरको हृदयलाई आफ्नै बनाउन, र परमेश्‍वरको बोझलाई आफ्नै बोझको रूपमा लिन सक्छन्, र तिनीहरू आफ्ना भविष्यका सम्भावनाहरूको लाभ वा क्षतिलाई कुनै ख्याल गर्दैनन्—तिनीहरूका सम्भावनाहरूमा तिनीहरूसँग केही पनि नहुने, र तिनीहरूले केही पनि प्राप्त नगर्ने अवस्था हुँदा समेत, तिनीहरू सधैँ परमेश्‍वरलाई प्रेम गर्ने हृदयले परमेश्‍वरमा विश्‍वास गर्नेछन्। त्यसैले, यस प्रकारको व्यक्ति परमेश्‍वरको घनिष्ठ व्यक्ति हो। परमेश्‍वरका घनिष्ठ मानिसहरू उहाँका विश्‍वासपात्र पनि हुन्; परमेश्‍वरका विश्‍वासपात्रहरू मात्र उहाँको हतारो, र उहाँका विचारहरूको साझेदार हुन सक्छन्, र तिनीहरूको देह पीडादायी र कमजोर भए पनि, तिनीहरू परमेश्‍वरलाई सन्तुष्ट पार्नका लागि पीडा सहन र आफूले प्रेम गर्ने कुरालाई छोड्न सक्षम हुन्छन्। परमेश्‍वरले त्यस्ता मानिसहरूलाई बढी बोझ दिनुहुन्छ, र परमेश्‍वर जे गर्न चाहनुहुन्छ त्यो त्यस्ता मानिसहरूको गवाहीमा प्रमाणित हुन्छ। यसर्थ, यी मानिसहरू परमेश्‍वरलाई मन पर्ने हुन्छन्, तिनीहरू परमेश्‍वरको सेवा गर्ने र उहाँका अभिप्रायहरूअनुरूप हुने मानिस हुन्, र यस्ता मानिसहरूले मात्र परमेश्‍वरसँगै राजाका रूपमा शक्ति हातमा लिन सक्छन्। जब तँ साँचो रूपमा परमेश्‍वरको घनिष्ठ व्यक्ति बन्छस्, ठीक त्यही बेला तैँले परमेश्‍वरसँगै राजाका रूपमा शक्ति हातमा लिनेछस्।

येशूले परमेश्‍वरको आज्ञा—सम्पूर्ण मानवजातिको छुटकाराको काम—पूरा गर्न सक्नुभयो किनभने उहाँले आफ्ना लागि कुनै योजना वा प्रबन्ध नगरी, परमेश्‍वरका अभिप्रायहरूको ख्याल गर्न सक्नुभयो। उहाँ परमेश्‍वरको—परमेश्‍वर स्वयम्‌को—घनिष्ठ हुनुहुन्थ्यो, जुन तिमीहरू सबैले राम्रोसँग बुझेको कुरा हो। (वास्तवमा, उहाँ परमेश्‍वरद्वारा गवाही दिइनुभएका परमेश्‍वर स्वयम् हुनुहुन्थ्यो। म यस समस्यालाई चित्रण गर्न येशूको तथ्य प्रयोग गर्नका लागि यहाँ यो कुरा उल्लेख गर्दै छु।) उहाँले परमेश्‍वरको व्यवस्थापनको योजनालाई एकदमै केन्द्रमा राख्न सक्नुभयो, र सधैँ स्वर्गमा हुनुहुने पितालाई प्रार्थना गर्नुभयो र स्वर्गमा हुनुहुने पिताको इच्छा खोज्नुभयो। उहाँले प्रार्थना गर्नुभयो र भन्नुभयो, “हे परमेश्‍वर पिता! तपाईँको इच्छा जे हो त्यो पूरा गर्नुहोस्, र मेरा चाहनाहरूअनुसार नभई तपाईँको योजनाअनुसार कार्य गर्नुहोस्। मानिस कमजोर भए तापनि, तपाईँले उसको किन वास्ता गर्नुपर्छ र? तपाईँको हातमा भएको कमिलाजस्तो मानिस तपाईँको चिन्ताको योग्य कसरी हुन सक्छ र? म आफ्नो हृदयमा तपाईँको इच्छा पूरा गर्न मात्र चाहन्छु, र म चाहन्छु कि तपाईँले ममा आफ्नै चाहनाहरूअनुसार जे गर्न चाहनुहुन्छ त्यो पूरा गर्नुहोस्।” यरूशलेम जाने बाटोमा, येशू वेदनामा हुनुहुन्थ्यो, मानौँ उहाँको हृदयमा छुरी घुमाइँदै थियो, तैपनि उहाँमा पछि हट्ने अलिकति पनि अभिप्राय थिएन; उहाँलाई क्रूसमा टाँगिने ठाउँतर्फ अघि बढ्न बाध्य पार्ने एउटा शक्तिशाली बल सधैँ थियो। उहाँ अन्ततः क्रूसमा टाँगिनुभयो र पापी देहको स्वरूप बन्नुभयो, र मानवजातिको छुटकाराको काम पूरा गर्नुभयो। उहाँ मृत्यु र पातालका सबै बन्धनभन्दा माथि उठ्नुभयो। उहाँको अघि, मृत्यु, नरक, र पातालले आफ्नो शक्ति गुमाए, र उहाँद्वारा पराजित भए। उहाँ तेत्तिस वर्षसम्म जिउनुभयो, र त्यस अवधिभरि उहाँले सधैँ त्यस समयको परमेश्‍वरको कामअनुसार परमेश्‍वरका अभिप्रायहरू पूरा गर्न आफ्नो सक्दो प्रयास गर्नुभयो, आफ्नो व्यक्तिगत लाभ वा हानिको कहिल्यै ख्याल गर्नुभएन, र सधैँ परमेश्‍वर पिताका अभिप्रायहरूका खातिर योजनाहरू बनाउनुभयो। त्यसैले, उहाँले बप्तिस्मा लिएपछि, परमेश्‍वरले भन्नुभयो, “यो मेरो प्रिय पुत्र हो, जसप्रति म अति प्रसन्न छु।” परमेश्‍वरका अभिप्रायहरूअनुसार भएको परमेश्‍वरप्रतिको उहाँको सेवाका कारण, परमेश्‍वरले सम्पूर्ण मानवजातिलाई छुटकारा दिने भारी बोझ उहाँको काँधमा राख्नुभयो र उहाँलाई त्यो पूरा गर्न लगाउनुभयो, र उहाँ यो महत्त्वपूर्ण काम पूरा गर्न योग्य र हकदार हुनुहुन्थ्यो। उहाँले आफ्नो जीवनभरि परमेश्‍वरका लागि असीमित कष्ट सहनुभयो, र उहाँलाई अनगिन्ती पटक शैतानद्वारा प्रलोभनमा पारियो, तर उहाँ कहिल्यै निराश हुनुभएन। परमेश्‍वरले उहाँलाई यस्तो महत्त्वपूर्ण काम दिनुभयो किनभने उहाँ उहाँलाई भरोसा गर्नुहुन्थ्यो, र उहाँलाई प्रेम गर्नुहुन्थ्यो, त्यसैले परमेश्‍वरले व्यक्तिगत रूपमा भन्नुभयो, “यो मेरो प्रिय पुत्र हो, जसप्रति म अति प्रसन्न छु।” त्यस समयमा, येशू मात्र यो आज्ञा पूरा गर्न सक्नुहुन्थ्यो, र यो अनुग्रहको युगमा सम्पूर्ण मानवजातिलाई छुटकारा दिने परमेश्‍वरको कामको पूर्णताका वास्तविक परिस्थितिहरूको एउटा पक्ष थियो।

यदि तिमीहरू येशूजस्तै परमेश्‍वरको बोझको ख्याल गर्न, र आफ्नो देहविरुद्ध विद्रोह गर्न सक्षम छौ भने, परमेश्‍वरले आफ्नो भारी जिम्मेवारी तिमीहरूलाई सुम्पनुहुनेछ, ताकि तिमीहरूले परमेश्‍वरको सेवा गर्न आवश्यक सर्तहरू पूरा गर्नेछौ। यस्ता परिस्थितिहरूमा मात्र तिमीहरूले आफू परमेश्‍वरको इच्छा पछ्याउने व्यक्ति, परमेश्‍वरको आज्ञा पूरा गर्ने व्यक्ति, र साँचो रूपमा परमेश्‍वरको सेवा गर्ने व्यक्ति रहेको भनेर भन्ने आँट गर्नेछौ। येशूको उदाहरणसँग तुलना गर्दा, के तँ आफूलाई परमेश्‍वरको घनिष्ठ भन्ने आँट गर्छस्? के तँ आफूलाई परमेश्‍वरको इच्छा पछ्याउने व्यक्ति भन्ने आँट गर्छस्? के तँ आफूलाई साँचो रूपमा परमेश्‍वरको सेवा गर्ने व्यक्ति भन्ने आँट गर्छस्? आज, तँलाई परमेश्‍वरको सेवा कसरी गर्ने भन्‍ने थाहा छैन, के तँ आफूलाई परमेश्‍वरको घनिष्ठ भन्ने आँट गर्छस्? यदि तैँले आफूलाई परमेश्‍वरको सेवा गर्ने व्यक्ति भन्छस् भने, के तँ उहाँको निन्दा गर्दैनस् र? यसबारे सोच: तँ परमेश्‍वरको सेवा गरिरहेको छस् कि आफ्नै? तँ शैतानको सेवा गर्छस्, तैपनि हठी भई आफूले परमेश्‍वरको सेवा गरिरहेको भनेर भन्छस्—यसमा, के तँ परमेश्‍वरको निन्दा गर्दैनस् र? धेरै मानिस—मेरो पिठ्यूँपछाडि—हैसियतका फाइदाहरूमा रमाउँछन्; तिनीहरू खानामा लिप्त हुन्छन्, तिनीहरू सुत्न मन पराउँछन्, र तिनीहरू देहको हरेक ख्याल राख्छन्, अनि देहका लागि कुनै निस्कने बाटो छैन कि भनेर सधैँ डराउँछन्। तिनीहरू मण्डलीमा आफ्नो भूमिका राम्ररी पूरा गर्दैनन्, तर मण्डलीको भरमा बाँच्छन्, अथवा तिनीहरू मेरा वचनहरू प्रयोग गरेर आफ्ना दाजुभाइ-दिदीबहिनीहरूलाई उपदेश दिन्छन्, अनि माथिबाट अरूलाई नियन्त्रण गर्छन्। यी मानिसहरू आफूलाई परमेश्‍वरको इच्छा पछ्याउने मानिस भनिरहन्छन् र सधैँ आफूलाई परमेश्‍वरका घनिष्ठ भन्छन्—के यो बेतुके होइन र? यदि तेरो मनसाय सही छ, तर तँ परमेश्‍वरका अभिप्रायहरूअनुसार सेवा गर्न असक्षम छस् भने, तँ मूर्ख भइरहेको छस्; तर यदि तेरो मनसाय सही छैन, र तँ अझै पनि आफूलाई परमेश्‍वरको सेवा गर्ने व्यक्ति भन्छस् भने, तँ परमेश्‍वरको विरोध गर्ने व्यक्ति होस्, र तँ परमेश्‍वरद्वारा दण्डित हुनुपर्छ! मलाई त्यस्ता मानिसहरूप्रति कुनै सहानुभूति छैन! तिनीहरू परमेश्‍वरको घरमा अरूको भरमा बाँच्छन्, सधैँ देहसुखमा लिप्त हुन्छन्, र परमेश्‍वरका हितहरूलाई कुनै वास्ता गर्दैनन्। तिनीहरू सधैँ व्यक्तिगत फाइदा खोज्छन्, र परमेश्‍वरका अभिप्रायहरूमा ध्यान दिँदैनन्। तिनीहरू आफूले गर्ने कुनै पनि कुरामा परमेश्‍वरका आत्माको छानबिन स्वीकार गर्न सक्दैनन्। तिनीहरू कुटिल र छली भएर सधैँ आफ्ना दाजुभाइ-दिदीबहिनीहरूलाई ठगिरहेका हुन्छन्, र तिनीहरू दुईमुखे हुन्छन्। तिनीहरू दाखबारीको फ्याउरोजस्तै हुन्छन्, सधैँ दाख चोर्छन् र दाखबारी नष्ट गर्छन्। के त्यस्ता मानिसहरू परमेश्‍वरका घनिष्ठ हुन सक्छन्? के तँ परमेश्‍वरका आशिष्‌हरू उत्तराधिकारमा प्राप्त गर्न योग्य छस्? तँ आफ्नो जीवन र मण्डलीका लागि कुनै बोझ लिँदैनस्, के तँ परमेश्‍वरको आज्ञा प्राप्त गर्न योग्य छस्? तँजस्तो व्यक्तिलाई कसले भरोसा गर्ने आँट गर्छ र? जब तँ यसरी सेवा गर्छस्, तब के परमेश्‍वर तँलाई अझ ठूलो काम सुम्पन सक्नुहुन्छ र? के यसले काममा ढिलाइ गराउँदैन र?

म तिमीहरू परमेश्‍वरका अभिप्रायहरूअनुसार सेवा गर्नका लागि कुन-कुन सर्तहरू पूरा गर्नैपर्छ भनी जान्न सक भनेर यो कुरा भन्छु। यदि तिमीहरू आफ्नो हृदय परमेश्‍वरलाई दिँदैनौ भने, यदि तिमीहरू येशू जस्तै परमेश्‍वरका अभिप्रायहरूको ख्याल गर्दैनौ भने, तिमीहरूलाई परमेश्‍वरको भरोसा प्राप्त गर्न गाह्रो हुनेछ, र तिमीहरू अन्ततः परमेश्‍वरद्वारा न्याय गरिनेछौ। तँ सायद आज परमेश्‍वरप्रतिको आफ्नो सेवामा सधैँ परमेश्‍वरलाई छल गर्ने मनसाय पाल्छस् र सधैँ उहाँसँग झाराटारुवा तरिकाले व्यवहार गर्छस्। छोटकरीमा भन्दा, जेसुकै भए पनि, यदि तँ परमेश्‍वरलाई छल गर्छस भने, तँमाथि निर्मम न्याय आइपर्नेछ। अहिले, तिमीहरू परमेश्‍वरको सेवा गर्ने सही मार्गमा भर्खरै प्रवेश गरेको बेला, पहिले आफ्नो हृदय परमेश्‍वरलाई देऊ; तिमीहरूमा विभाजित हृदय हुनु हुँदैन। तँ परमेश्‍वरको अघि भए पनि, वा अरू मानिसहरूको अघि भए पनि, तेरो हृदय सधैँ परमेश्‍वरतर्फ फर्केको हुनुपर्छ, र तँमा येशूले जस्तै परमेश्‍वरलाई प्रेम गर्ने सङ्कल्प हुनुपर्छ। यसरी, परमेश्‍वरले तँलाई सिद्ध पार्नुहुनेछ, ताकि तँ परमेश्‍वरको सेवा गर्ने र उहाँका अभिप्रायहरूसँग मिल्ने व्यक्ति बन्न सकेस्। यदि तँ साँच्चै परमेश्‍वरद्वारा सिद्ध पारिन चाहन्छस्, र तेरो सेवा उहाँका अभिप्रायहरूअनुसार होस् भन्‍ने चाहन्छस् भने, तैँले परमेश्‍वरमाथिको आस्थाबारे तेरा अघिल्ला दृष्टिकोणहरू परिवर्तन गर्नुपर्छ, र परमेश्‍वरको सेवा गर्ने तेरा पुराना अभ्यासहरू परिवर्तन गर्नुपर्छ, ताकि तेरो अझ धेरै भाग परमेश्‍वरद्वारा सिद्ध पारियोस्। यसरी, परमेश्‍वरले तँलाई त्याग्नुहुनेछैन, र, तँ पत्रुसजस्तै परमेश्‍वरलाई प्रेम गर्नेहरूको अग्रदस्तामा हुनेछस्। यदि तँ अपश्चात्तापी रहन्छस् भने, तैँले यहूदाको जस्तै परिणाम भोग्नेछस्। परमेश्‍वरमा विश्‍वास गर्ने सबैले यो कुरा बुझ्नुपर्छ।


वास्तविकता कसरी थाहा पाउने

परमेश्‍वर व्यावहारिक परमेश्‍वर हुनुहुन्छ: उहाँका सबै कामहरू व्यावहारिक छन्, उहाँले बोल्ने सबै वचनहरू व्यावहारिक छन्, र उहाँले व्यक्त गर्ने सबै सत्यताहरू व्यावहारिक छन्। जे उहाँका वचनहरू होइनन् ती सबै शून्य, अस्तित्वहीन, र फितला हुन्छन्। आज, मानिसहरूलाई परमेश्‍वरका वचनहरूभित्र मार्गदर्शन गर्न पवित्र आत्मा हुनुहुन्छ। यदि मानिसहरूले वास्तविकतामा प्रवेश पछ्याउनु छ भने, उनीहरूले वास्तविकताको खोजी गर्नुपर्छ, र वास्तविकता जान्नुपर्छ, जसपछि उनीहरूले वास्तविकता अनुभव गर्नुपर्छ, र वास्तविकता जिउनुपर्छ। मानिसहरूले वास्तविकता जति बढी जान्दछन्, उनीहरू अरूका शब्दहरू वास्तविक हुन् वा होइनन् भनी खुट्ट्याउन त्यति नै सक्षम हुन्छन्; मानिसहरूले वास्तविकता जति बढी जान्दछन्, उनीहरूसँग त्यति नै कम धारणाहरू हुन्छन्; मानिसहरूले वास्तविकता जति बढी अनुभव गर्छन्, उनीहरूले व्यावहारिक परमेश्‍वरका कार्यहरू त्यति नै थाहा पाउँछन्, र उनीहरूलाई आफ्ना भ्रष्ट, शैतानी स्वभावहरूबाट मुक्त हुन त्यति नै सजिलो हुन्छ; मानिसहरूसँग जति बढी वास्तविकता हुन्छ, उनीहरूले त्यति नै बढी परमेश्‍वरलाई चिन्छन् र त्यति नै बढी देहलाई घृणा गर्छन् र सत्यतालाई प्रेम गर्छन्; र मानिसहरूसँग जति बढी वास्तविकता हुन्छ, उनीहरू परमेश्‍वरले आवश्यक गराउनुभएका मानकहरूको त्यति नै नजिक आउँछन्। परमेश्‍वरद्वारा प्राप्त गरिएका मानिसहरू वास्तविकता भएका मानिसहरू हुन्, जसले वास्तविकता जान्दछन्, र जसले वास्तविकताको अनुभवमार्फत परमेश्‍वरका व्यावहारिक कार्यहरू जान्न पुगेका हुन्छन्। तँ जति बढी व्यावहारिक तरिकाले परमेश्‍वरसँग सहकार्य गर्छस् र आफ्नो शरीरलाई अनुशासनमा राख्छस्, तैँले पवित्र आत्माको काम त्यति नै बढी प्राप्‍त गर्नेछस्, तैँले त्यति नै बढी वास्तविकता प्राप्त गर्नेछस्, र परमेश्‍वरले तँलाई त्यति नै बढी अन्तर्दृष्टि दिनुहुनेछ, र यसरी परमेश्‍वरका व्यावहारिक कार्यहरूको तेरो ज्ञान त्यति नै विशाल बन्नेछ। यदि तँ पवित्र आत्माको विद्यमान ज्योतिमा जिउन सक्षम छस् भने, अभ्यासको विद्यमान मार्ग तेरा लागि अझै प्रष्ट हुनेछ, र विगतका धार्मिक धारणाहरू र पुराना अभ्यासहरूबाट आफूलाई अलग्याउन तँ अझै बढी सक्षम हुनेछस्। आजको केन्द्रबिन्दु वास्तविकता हो: मानिसहरूसँग जति बढी वास्तविकता हुन्छ, उनीहरूको सत्यताको ज्ञान त्यति नै प्रस्ट हुन्छ, र परमेश्‍वरका अभिप्रायहरूबारे उनीहरूको बुझाइ त्यति नै विशाल हुन्छ। वास्तविकताले सबै शाब्दिक वचनहरू र धर्मसिद्धान्तहरूलाई पराजित गर्न सक्छ, यसले सबै सैद्धान्तिक नियम र विज्ञतालाई पराजित गर्न सक्छ, र मानिसहरूले वास्तविकतामा जति बढी ध्यान केन्द्रित गर्छन्, उनीहरूले परमेश्‍वरलाई त्यत्ति नै बढी साँचो प्रेम गर्छन्, र उहाँका वचनहरूको लागि भोका र प्यासी हुन्छन्। यदि तैँले वास्तविकतामा ध्यान केन्द्रित गरिस् भने, सांसारिक कुराहरू सम्‍बन्धी दर्शन, धार्मिक धारणाहरू, र प्राकृतिक गुण परमेश्‍वरको काम पछ्याउँदै स्वभाविक रूपमा हटेर जानेछ। वास्तविकताको खोजी नगर्ने, र वास्तविकताको ज्ञान नभएकाहरू अलौकिक कुराको खोजी गर्न सक्छन्, र उनीहरू सजिलै धोखामा पर्न सक्छन्। यस्ता मानिसहरूमा काम गर्ने कुनै माध्यम पवित्र आत्मासँग छैन, र त्यसैले उनीहरू रित्तो, र उनीहरूको जीवनको कुनै अर्थ छैन भन्‍ने महसुस गर्छन्।

पवित्र आत्माले तँमा केवल त्यसबेला काम गर्न सक्नुहुन्छ जब तैँले व्यावहारिक रूपमा तालिम लिन्छस्, व्यावहारिक रूपमा खोजी गर्छस्, व्यावहारिक रूपमा प्रार्थना गर्छस्, र तँ सत्यता खोजी गर्नका लागि दुःख भोग्न तत्पर हुन्छस्। सत्यको खोजी नगर्नेहरूसँग वचनहरू र धर्मसिद्धान्तहरू, र रित्तो सैद्धान्तिक नियमहरू सिवाय केही पनि हुँदैन, र सत्य विहीनहरूसँग स्वाभाविक रूपमै परमेश्‍वरबारे धेरै धारणाहरू हुन्छन्। यस्ता मानिसहरू उनीहरूको दैहिक शरीरलाई आत्मिक शरीरमा बदल्न मात्र परमेश्‍वरको चाहना राख्छन् ताकि उनीहरू तेस्रो स्वर्गमा उक्लन सकून्। यी मानिसहरू कति मूर्ख छन्! यस्ता कुराहरू भन्‍ने सबैसँग परमेश्‍वरबारे, वा वास्तविकताबारे कुनै ज्ञान हुँदैन; यस्ता मानिसहरूले परमेश्‍वरसँग सहकार्य गर्नै सक्दैनन्, र निष्क्रिय रूपमा प्रतीक्षा मात्रै गर्न सक्छन्। यदि मानिसहरूले सत्य बुझ्नु छ, र सत्यलाई स्पष्ट रूपमा बोध गर्नु छ, र यसको अतिरिक्त, यदि उनीहरू सत्यमा प्रवेश गर्नु छ र यसलाई व्यवहारमा लागू गर्नु छ भने, उनीहरूले साँच्चै तालिम गर्नुपर्छ, वास्तवमै खोजी गर्नुपर्छ, र साँच्चै भोकाउनु र तिर्खाउनुपर्छ। जब तँ भोकाउँछस् र तिर्खाउँछस्, र जब तँ परमेश्‍वरसँग साँच्चै सहकार्य गर्छस्, परमेश्‍वरका आत्माले तँलाई निश्चय नै छुनुहुनेछ र तँभित्र काम गर्नुहुनेछ, जसले तँमा अझै बढी प्रकाश ल्याउनेछ, र तँलाई वास्तविकताको अझ बढी ज्ञान दिनेछ, र तेरो जीवनलाई ठूलो सहायता हुनेछ।

यदि मानिसहरूले परमेश्‍वरलाई चिन्नु छ भने, सर्वप्रथम उनीहरूले परमेश्‍वर व्यावहारिक परमेश्‍वर हुनुहुन्छ भन्‍ने जान्नुपर्छ, र उनीहरूले परमेश्‍वरका वचनहरू, परमेश्‍वर व्यावहारिक रूपमा देहमा प्रकट हुनुभएको, र परमेश्‍वरको व्यावहारिक काम जान्नुपर्छ। परमेश्‍वरका सबै काम व्यावहारिक छन् भन्‍ने जानेपछि मात्र तँ परमेश्‍वरसँग साँच्चै सहकार्य गर्न सक्षम हुनेछस्, र यो मार्ग भएर मात्र तैँले आफ्नो जीवनमा वृद्धि प्राप्त गर्न सक्‍नेछस्। वास्तविकताको ज्ञान नहुने सबैसँग परमेश्‍वरका वचनहरू अनुभव गर्ने कुनै उपाय हुँदैन, उनीहरू आफ्नै धारणाहरूको फन्दामा परेका हुन्छन् आफ्नै कल्पनामा बाँचेका हुन्छन्, त्यसैले उनीहरूसँग परमेश्‍वरका वचनहरूको कुनै ज्ञान छैन। वास्तविकता सम्‍बन्धी तेरो ज्ञान जति बृहत् छ, परमेश्‍वरसँग तँ त्यति नै निकट हुन्छस्, र उहाँसँग तँ त्यत्ति नै घनिष्ठ हुन्छस्; तँ जत्ति बढी अस्पष्टता, अमूर्तता र सिद्धान्तको खोजी गर्छस्, परमेश्‍वरबाट तँ उत्तिकै टाढा बहकिन्छस्, र परमेश्‍वरका वचनहरू अनुभव गर्नु जटिल र कठिन छ भन्‍ने तैँले अनुभूति गर्नेछस्, र तँ प्रवेश गर्न असमर्थ हुनेछस्। यदि तँ परमेश्‍वरका वचनहरूको वास्तविकतामा, र तेरो आत्मिक जीवनको सही मार्गमा प्रवेश गर्न चाहन्छस् भने, तैँले सर्वप्रथम वास्तविकता थाहा पाउनुपर्छ र अस्पष्ट र अलौकिक कुराहरूबाट आफूलाई अलग गर्नुपर्छ, भन्नुको तात्पर्य सर्वप्रथम पवित्र आत्माले तँलाई व्यावहारिक रूपमा अन्तरदृष्टि दिनुहुन्छ र मार्गदर्शन दिनुहुन्छ तैँले बुझ्नुपर्छ। यसरी, यदि तँ मानिसभित्रको पवित्र आत्माको व्यावहारिक कामलाई साँच्चिकै बुझ्न सक्छस् भने, तँ परमेश्‍वरद्वारा सिद्ध तुल्याइने सही मार्गमा प्रवेश गरेको हुनेछस्।

आज, सब थोक वास्तविकताबाट सुरु हुन्छ। परमेश्‍वरको काम नै सबैभन्दा बढी व्यावहारिक छ, र यसलाई मानिसहरूले छुन सक्छन्; मानिसहरूले अनुभव गर्न र प्राप्त गर्न सक्ने कुरा यही हो। मानिसहरूमा अस्पष्ट र अलौकिक कुरा धेरै हुन्छ, जसले परमेश्‍वरको हालको काम बुझ्नबाट उनीहरूलाई रोक्छ। त्यसैले, आफ्ना अनुभवहरूमा उनीहरू सधैँ विचलनमा पर्छन्, र कामकुराहरू कठिन छन् भन्‍ने सधैँ महसुस गर्छन्, र यो सबै उनीहरूको धारणाहरूको कारणले भएको हो। मानिसहरू पवित्र आत्माको कामका सिद्धान्तहरूलाई बुझ्न असक्षम छन्, उनीहरू वास्तविकता जान्दैनन्, त्यसैले उनीहरू आफ्‍नो प्रवेशको मार्गबाट सधैँ नकारात्मक हुन्छन्। उनीहरू, परमेश्‍वरका अपेक्षाहरूलाई टाढाबाट हेर्छन्, तिनीहरूलाई हासिल गर्न असक्षम हुन्छन्; उनीहरूले परमेश्‍वरका वचनहरू साँच्चिकै असल छन् भन्‍ने मात्र देख्छन्, तर प्रवेश गर्ने मार्ग भेट्टाउन सक्दैनन्। पवित्र आत्माले यही सिद्धान्तद्वारा काम गर्नुहुन्छ: मानिसहरूको सहकार्यद्वारा, सक्रियतापूर्वक प्रार्थना गरेर, खोजेर र परमेश्‍वरको नजिक आएर उनीहरूद्वारा परिणामहरू प्राप्त गर्न सकिन्छ र पवित्र आत्माद्वारा उनीहरूलाई प्रकाश दिन र ज्योतिर्मय पार्न सकिन्छ। पवित्र आत्माले एक्लै काम गर्नुहुन्छ, वा मानिसले एक्लै काम गर्छ भन्‍ने होइन। दुवै अपरिहार्य छन्, र मानिसले जति बढी सहकार्य गर्छ, र परमेश्‍वरले आवश्यक गराउनुभएका मानकहरूको प्राप्तिलाई उनीहरूले जत्ति बढी पछ्याउँछन्, पवित्र आत्माको काम उत्ति नै महान् हुन्छ। पवित्र आत्माको काममा मानिसहरूको व्यावहारिक सहकार्य जोड्दा मात्र व्यावहारिक अनुभवहरू, साथै परमेश्‍वरका वचनहरूको सारसम्बन्धी ज्ञान पैदा गर्न सक्छ। विस्तारै, यस प्रकारले अनुभव गर्दै, सिद्ध व्यक्ति अन्ततः तयार पारिन्छ। परमेश्‍वरले अलौकिक कुराहरू गर्नुहुन्न; मानिसहरूका धारणाहरूमा, परमेश्‍वर सर्वशक्तिमान् हुनुहुन्छ, र परमेश्‍वरद्वारा नै सबै कुरा गरिन्छ—परिणामस्वरूप मानिसहरूले निष्क्रिय भएर पर्खिन्छन्, परमेश्‍वरका वचनहरू पढ्दैनन् वा प्रार्थना गर्दैनन्, र पवित्र आत्माको स्पर्शलाई केवल पर्खिन्छन्। यद्यपि, सही समझ भएकाहरूले यो विश्‍वास गर्छन्: परमेश्‍वरका कामहरू मेरो सहकार्यसम्म मात्र अगाडि बढ्न सक्छन्, र ममा परमेश्‍वरको कामको प्रभाव मैले कसरी सहकार्य गर्छु त्यसमा भर पर्छ। जब परमेश्‍वर बोल्नुहुन्छ, परमेश्‍वरका वचनहरू खोजी गर्न र यसप्रति प्रयत्न गर्न आफूले गर्न सक्ने सबै मैले गर्नुपर्छ; मैले प्राप्त गर्नुपर्ने यही हो।

तिमीहरू पत्रुस र पावलका उदाहरणहरूमा वास्तविकतालाई सबैभन्दा बढी ध्यान दिने पत्रुस थिए भनेर स्पष्ट रूपमा देख्न सक्छौ। पत्रुसले भोगेको कुराबाट के देख्न सकिन्छ भने, उनले आफ्ना अनुभवहरूमा विगतमा असफल भएका व्यक्तिहरूबाट पाठहरू सिके, र बितेका युगहरूका सन्तहरूका सबलताहरूलाई आत्मसात् गरे। यसबाट पत्रुसका अनुभवहरू कति व्यावहारिक थिए भनेर देख्न सकिन्छ; ती मूर्त, पहुँचभित्र र प्राप्त गर्न सकिने छन्। तर, पावल फरक थिए: उनले बोलेका तेस्रो स्वर्गमा जाने, सिंहासनमा उक्लने र धार्मिकताको मुकुटजस्ता कुराहरू सबै काल्पनिक र अदृश्य थिए। उनले हैसियत, मानिसहरूलाई उपदेश दिने, आफ्ना योग्यताहरू प्रदर्शन गर्ने, पवित्र आत्माद्वारा प्रेरित हुने आदिजस्ता बाहिरी कुराहरूमा ध्यान केन्द्रित गरे। उनले पछ्याएको कुनै पनि कुरा वास्तविक थिएन र तीमध्ये धेरैजसो काल्पनिक थिए र यसरी के देख्न सकिन्छ भने पवित्र आत्मा मानिसहरूलाई कति धेरै प्रेरित गर्नुहुन्छ, मानिसहरूले महसुस गर्ने ठूलो आनन्द, तेस्रो स्वर्गमा जाने, आफ्नो सामान्य तालिमबाट निश्चित तहको आनन्द प्राप्त गर्ने वा परमेश्‍वरका वचनहरू पढेर निश्चित तहको आनन्द प्राप्त गर्नेजस्ता अलौकिक कुराहरू सबै—यीमध्ये कुनै पनि वास्तविक होइन। पवित्र आत्माका सबै काम सामान्य र अत्यन्तै वास्तविक हुन्छन्। जब तँ परमेश्‍वरका वचनहरू पढ्छस् र प्रार्थना गर्छस्, तब तँ हृदयमा उज्यालो र स्थिर महसुस गर्छस्, साथै बाहिरी संसारले तँलाई बाधा दिन सक्दैन; भित्री रूपमा, तँ परमेश्‍वरलाई प्रेम गर्न इच्छुक हुन्छस्, सकारात्मक कुराहरूमा संलग्न हुन इच्छुक हुन्छस् र तँ दुष्ट संसारलाई घृणा गर्छस्। यो भनेको परमेश्‍वरभित्र जिउनु हो। यो मानिसहरूले भनेजस्तो ठूलो आनन्द अनुभव गर्नु होइन—त्यस्तो कुरा वास्तविक हुँदैन। आज, सबै कुरा वास्तविकताबाट सुरु हुनुपर्छ। परमेश्‍वरले गर्ने सबै कुरा व्यावहारिक हुन्छन्। यदि तँ आफ्ना अनुभवहरूमा परमेश्‍वरलाई व्यावहारिक रूपमा चिन्‍नमा ध्यान केन्द्रित गर्छस्, परमेश्‍वरको कामका पदचापहरू र पवित्र आत्माले मानिसहरूलाई प्रेरित गर्ने र प्रबोधित गर्ने माध्यमहरू खोज्छस् भने; यदि तँ परमेश्‍वरका वचनहरू खान्छस् र पिउँछस्, प्रार्थना गर्छस् अनि पत्रुसले जस्तै “विगतका युगहरूमा आफूभन्दा अघि आएका सबैका सबलताहरूलाई प्रयोग गर्दै र तिनीहरूका गल्तीहरूलाई त्याग्दै” अझ बढी व्यावहारिक तरिकाले सहकार्य गर्छस् भने; यदि तँ आफ्नो कानले सुन्छस् र आफ्नो आँखाले अवलोकन गर्छस्, हृदयमा बारम्बार प्रार्थना र मनन गर्छस् अनि परमेश्‍वरको कामसँग सहकार्य गर्न आफूले सकेजति सबै गर्छस् भने, परमेश्‍वरले तँलाई निश्चित रूपमा मार्गदर्शन गर्नुहुनेछ।


सामान्य आत्मिक जीवनको सम्‍बन्धमा

परमेश्‍वरमाथिको विश्‍वासको लागि सामान्य आत्मिक जीवनको आवश्यकता हुन्छ, जुन परमेश्‍वरका वचनहरू अनुभव गर्ने र वास्तविकतामा प्रवेश गर्ने आधार हो। के तिमीहरूका प्रार्थना गर्ने, परमेश्‍वरको नजिक आउने, भजन गाउने, प्रशंसा गर्ने, ध्यान गर्ने, र परमेश्‍वरका वचनहरूको चिन्तन गर्ने अभ्यासहरू “सामान्य आत्मिक जीवन” समान छन्? तिमीहरू कसैलाई पनि थाहा छैन जस्तो देखिन्छ। सामान्य आत्मिक जीवन प्रार्थना गर्ने, भजन गाउने, मण्डली जीवनमा भाग लिने, परमेश्‍वरका वचनहरू खाने र पिउने जस्ता अभ्यासहरूमा सीमित छैन। बरु, यसमा त एउटा नयाँ र जीवन्त आत्मिक जीवन जिउने कार्य समावेश हुन्छ। तैँले कसरी अभ्यास गर्छस् भन्‍ने होइन, बरु तेरो अभ्यासले कस्तो फल फलाउँछ भन्‍ने चाहिँ महत्त्वपूर्ण कुरा हो। धेरैजसो मानिसहरूले के विश्‍वास गर्छन् भने सामान्य आत्मिक जीवनमा प्रार्थना गर्नु, भजन गाउनु, परमेश्‍वरका वचनहरू खानु र पिउनु वा उहाँका वचनहरूलाई ध्यान दिनु जरुरी हुन्छ, चाहे त्यस्ता प्रचलनहरूले वास्तवमा कुनै असर पारोस् वा नपारोस् वा साँचो बुझाइमा डोर्‍याओस् वा नडोर्‍याओस्। यी मानिसहरूले नतिजाहरूलाई ध्यानै नदिई सतही प्रक्रियाहरूलाई पछ्याउने कार्यमा ध्यान दिन्छन्; तिनीहरू धार्मिक रीतिथितिमा जिउने मानिसहरू हुन्, मण्डलीभित्र जिउने मानिसहरू होइनन्, तिनीहरू राज्यका मानिसहरू हुने कुरा त परै जाओस्। तिनीहरूका प्रार्थना, भजन गाउने, र परमेश्‍वरका वचनहरू खाने र पिउने कार्य भनेका केवल नियमावलीहरू पालना गर्ने स्वरूप हुन् जुन बाध्यताको कारण र प्रचलनहरूलाई पूरा गर्नको लागि गरिएका हुन्, इच्छाले वा हृदयबाट गरिएका होइनन्। यी मानिसहरूले जति नै प्रार्थना गरे पनि वा गीत गाए पनि, तिनीहरूका प्रयासले कुनै फल फलाउनेछैन, किनभने तिनीहरूले अभ्यास गर्ने भनेका केवल धर्मका नियमावली र अनुष्ठानहरू मात्र हुन्; तिनीहरूले वास्तवमा परमेश्‍वरका वचनहरू अभ्यास गरिरहेका हुँदैनन्। तिनीहरूले कसरी अभ्यास गर्छन् भन्‍ने बारेमा हल्लीखल्ली गर्नमा मात्रै तिनीहरू ध्यान दिन्छन्, र उनीहरूले परमेश्‍वरका वचनहरूलाई पालन गर्नुपर्ने नियमावलीहरूका रूपमा लिन्छन्। त्यस्ता मानिसहरूले परमेश्‍वरका वचनहरूलाई अभ्यास गरिरहेका हुँदैनन्; तिनीहरूले केवल देहलाई सन्तुष्ट पारिरहेका हुन्छन्, र अरू मानिसहरूलाई देखाउनका लागि कार्य गरिरहेका हुन्छन्। यी धार्मिक नियमावली र अनुष्ठानहरू सबै मानवबाट आएका हुन्; ती परमेश्‍वरबाट आएका होइनन्। परमेश्‍वर न त नियमावलीहरू पालना गर्नुहुन्छ, न उहाँ कुनै कानुनको अधीनमा हुनुहुन्छ। बरु उहाँले त व्यवहारिक काम गर्दै हरेक दिन नयाँ कामकुरा गर्नुहुन्छ। हरेक दिन बिहानको सेवाहरूमा भाग लिने, साँझको प्रार्थना र खानाको अगाडि कृतज्ञताको प्रार्थना गर्ने, र सबै कुरामा धन्यवाद दिनेजस्ता अभ्यासहरूमा आफैलाई सीमित राख्ने थ्री सेल्फ चर्चका मानिसहरूजस्तै—उनीहरूले जति नै यसो गरे पनि र जति धेरै समयसम्म तिनीहरूले त्यसो गरे पनि, तिनीहरूसँग पवित्र आत्माको काम हुनेछैन। जब मानिसहरू नियमावलीहरूमा बाँचिरहेका हुन्छन् र आफ्ना हृदयलाई अभ्यासका विधिहरूमा केन्द्रित गर्छन्, पवित्र आत्माले काम गर्न सक्‍नुहुन्‍न, किनकि उनीहरूको हृदय नियमावलीहरू र मानवीय धारणाहरूले ओगटेको हुन्छ। तसर्थ, परमेश्‍वर हस्तक्षेप गर्न र तिनीहरूमा काम गर्न असमर्थ हुनुहुन्छ, र तिनीहरू व्यवस्थाको बन्धनमा जिइरहन मात्र सक्छन्। यस्ता मानिसहरू परमेश्‍वरको अनुमोदन प्राप्त गर्न सदा असक्षम हुन्छन्।

सामान्य आत्मिक जीवन भनेको परमेश्‍वरसामु जिइने जीवन हो। प्रार्थना गर्दा, व्यक्तिले परमेश्‍वरसामु आफ्नो हृदयलाई शान्त पार्न सक्छ र प्रार्थनामार्फत व्यक्तिले पवित्र आत्माको प्रबोधन खोज्न, परमेश्‍वरका वचनहरू जान्न र परमेश्‍वरका अभिप्रायहरू बुझ्न सक्छ। व्यक्तिले परमेश्‍वरका वचनहरू खाएर र पिएर उहाँको वर्तमान कामको अझ प्रस्ट र अझ पूर्ण बुझाइ प्राप्त गर्न सक्छ। उसले अभ्यासको नयाँ मार्ग पनि प्राप्त गर्न सक्छ र ऊ पुरानो मार्गमा टाँसिनेछैन; उसले अभ्यास गर्ने सबै कुरा जीवनमा वृद्धि हासिल गर्नका लागि हुनेछ। उदाहरणका लागि, प्रार्थनाको उद्देश्य भनेको परमेश्‍वरसामु केही मिठा सुनिने शब्द बोल्नु वा आफू कति ऋणी छु भनेर देखाउन भक्कानिएर रुनु होइन; बरु, यो आत्माको प्रयोग गर्न आफूलाई तालिम दिनु हो, व्यक्तिलाई परमेश्‍वरसामु आफ्नो हृदयलाई शान्त पार्नु, अनि सबै मामिलामा आफूलाई परमेश्‍वरका वचनहरूबाट मार्गदर्शन खोज्ने तालिम दिनु हो, ताकि व्यक्तिको हृदय हरेक दिन ताजा नयाँ ज्योतितर्फ आकर्षित हुन सकोस् र व्यक्ति नकारात्मक वा अल्छी नहोस् र उसले परमेश्‍वरका वचनहरू अभ्यास गर्ने सही मार्गमा पाइला टेक्न सकोस्। आजकल धेरैजसो मानिस अभ्यासका विधिहरूमा ध्यान केन्द्रित गर्छन्; तिनीहरूको उद्देश्य सत्यता पछ्याउनु र जीवन वृद्धि हासिल गर्नु होइन। तिनीहरूको विचलन यहीँ हुन्छ। कतिपय त्यस्ता मानिस पनि छन् जो नयाँ ज्योति स्वीकार गर्न सक्षम छन्, तर तिनीहरूका अभ्यासका विधिहरू परिवर्तन हुँदैनन्। तिनीहरू परमेश्‍वरका आजका वचनहरू बुझ्न खोज्दा पहिलेका आफ्ना धार्मिक धारणाहरू आफूसँगै ल्याउँछन्, त्यसैले तिनीहरूले बुझ्ने कुरा भनेको अझै पनि धार्मिक धारणाहरूद्वारा प्रभावित धर्मसिद्धान्त नै हुन्छ; तिनीहरूले आजको ज्योतिलाई शुद्ध र सरल तरिकाले स्वीकार गरिरहेका हुँदैनन्। फलस्वरूप, तिनीहरूका अभ्यासहरू दूषित हुन्छन्; तिनीहरू उही पुरानै सामानमा नयाँ नाम टाँसिरहेका हुन्छन्। तिनीहरूले जतिसुकै राम्ररी अभ्यास गरे पनि, तिनीहरू पाखण्डी हुन्। परमेश्‍वर मानिसलाई हरेक दिन नयाँ कुराहरू गर्न अगुवाइ गर्नुहुन्छ, उसले हरेक दिन नयाँ अन्तर्दृष्टि र नयाँ बुझाइ प्राप्त गरोस् भन्ने माग गर्नुहुन्छ, र ऊ पुरानो शैलीका र एउटै कुरा दोहोऱ्याइरहने नहोस् भन्ने माग गर्नुहुन्छ। यदि तैँले धेरै वर्षदेखि परमेश्‍वरमा विश्‍वास गर्दै आएको छस्, तैपनि तेरा अभ्यासका विधिहरू बिलकुलै परिवर्तन भएका छैनन् र यदि तँ अझै पनि बाहिरी मामिलाहरूमा उत्साही र व्यस्त छस्, तैपनि परमेश्‍वरका वचनहरूको आनन्द उठाउन शान्त हृदयका साथ उहाँसामु आउँदैनस् भने, तैँले केही पनि प्राप्त गर्नेछैनस्। परमेश्‍वरको नयाँ काम स्विकार्ने कुरा आउँदा, यदि तँ फरक तरिकाले योजना बनाउँदैनस्, नयाँ तरिकाले आफ्नो अभ्यासमा लाग्दैनस् र नयाँ बुझाइ पछ्याउँदैनस्, बरु त्यसको सट्टा पुरानै कुराहरूमा टाँसिन्छस् र आफूले अभ्यास गर्ने तरिका परिवर्तन नगरी केही सीमित नयाँ ज्योति मात्र स्वीकार गर्छस् भने, तँजस्ता मानिसहरू नाम मात्रका लागि यस प्रवाहमा हुन्छन्; वास्तवमा, तिनीहरू पवित्र आत्माको प्रवाहबाहिरका धार्मिक फरिसी हुन्।

एक सामान्य आत्मिक जीवन जिउन, तैँले हरेक दिन नयाँ ज्योति स्विकार्न र परमेश्‍वरका वचनहरूको साँचो बुझाइको खोजी गर्न सक्‍नुपर्छ। तैँले सत्यतालाई प्रस्ट रूपमा बुझ्न सक्नुपर्छ, सबै मामिलामा अभ्यासको बाटो खोज्नुपर्छ, हरेक दिन परमेश्‍वरका वचनहरू पढेर नयाँ समस्याहरू पत्ता लगाउनुपर्छ, र तेरा आफ्नै अपर्याप्तताहरू थाहा पाउनुपर्छ, ताकि तँसित तृष्णा गर्ने र खोजी गर्ने हृदय होस् जसले तेरो सम्पूर्ण सत्त्वलाई अगुवाइ गर्छ, ताकि पछि छोडिने डरले तँ परमेश्‍वरको सामु सधैँ शान्त हुन सक्। निरन्तर प्रवेश प्राप्त गर्न इच्छुक अनि तृषित र खोजी गर्ने हृदय भएको व्यक्ति आत्मिक जीवनको सही मार्गमा हुन्छ। जो पवित्र आत्माद्वारा प्रेरित छन्, जसले अझ राम्रो गर्न चाहन्छन्, जो परमेश्‍वरद्वारा सिद्ध पारिने पछ्याइमा इच्छुक छन्, जो परमेश्‍वरका वचनहरूको गहिरो बुझाइको तृष्णा गर्छन्, जो अलौकिकको पछि लाग्दैनन्, बरु वास्तविक मूल्य तिर्छन्, जसले वास्तवमा परमेश्‍वरका अभिप्रायहरूको ख्याल गर्छन्, जसले वास्तवमै प्रवेश प्राप्त गर्दछन्, जसले गर्दा उनीहरूका अनुभवहरू अझ सच्‍चा र वास्तविक हुन्छन्, जसले खोक्रा शब्द र धर्मसिध्दान्तहरू पछ्याउँदैनन् वा अलौकिक अनुभूतिहरू पछ्याउँदैनन्, जसले कुनै महान व्यक्तित्वको आराधना गर्दैनन्—सामान्य आत्मिक जीवनमा प्रवेश गरेकाहरू यिनीहरू नै हुन्। उनीहरूले गर्ने सबै कुरा जीवनमा थप वृद्धि प्राप्त गर्न र आत्मामा आफैलाई ताजा र जीवन्त तुल्याउनको लागि हो, र तिनीहरूले सधैँ सक्रिय रूपमा प्रवेश प्राप्त गर्न सक्छन्। महसुसै नगरी तिनीहरूले सत्यलाई बुझ्छन् र वास्तविकतामा प्रवेश गर्छन्। सामान्य आत्मिक जीवन भएका मानिसहरूले हरेक दिन आत्माको मुक्ति र स्वतन्त्रता पाउँछन् र तिनीहरूले परमेश्‍वरलाई सन्तुष्ट तुल्याउने गरी उहाँका वचनहरू स्वतन्त्र रूपमा अभ्यास गर्न सक्छन्। यी मानिसहरूका लागि, प्रार्थना गर्नु कुनै औपचारिकता वा प्रक्रिया होइन; प्रत्येक दिन, तिनीहरूले नयाँ प्रकाशलाई पछ्याउन सक्छन्। उदाहरणको लागि, मानिसहरूले परमेश्‍वरसामु आफ्नो हृदय शान्त गराउन आफैलाई तालिम दिन्छन्, र उनीहरूको हृदय परमेश्‍वरसामु साँच्चै नै शान्त हुन सक्छ, र तिनीहरूलाई कसैले पनि वाधा दिन सक्दैन। कुनै व्यक्ति, घटना, वा चीजले उनीहरूको सामान्य आत्मिक जीवनलाई बाधा दिन सक्दैन। यस्तो तालिम परिणाम उत्पन्न गर्ने उद्देश्यले गरिएको हुन्छ; यो मानिसहरूलाई पालन गराउनका लागि नियमावलीहरू स्थापित गर्नका लागि होइन। यो अभ्यास नियमावलीहरू पालना गर्नेसँग सम्‍बन्धित छैन, बरु यो त मानिसहरूको जीवनमा वृद्धि ल्याउने कार्यसँग सम्‍बन्धित छ। यदि तैँले यो अभ्यासलाई पालना गर्नुपर्ने नियमावलीहरूको रूपमा मात्र देख्छस् भने, तेरो जीवन कहिल्यै परिवर्तन हुनेछैन। तँ अरूको जस्तै अभ्यासमा संलग्न हुन सक्छस्, तर जब तिनीहरूले अन्ततः पवित्र आत्माको कामको गतिलाई पछ्याउन सक्‍ने हुन्छन्, तब तँलाई पवित्र आत्माको प्रवाहबाट हटाइन्छ। के तैँले आफैलाई मूर्ख बनाइरहेको छैनस् र? यी वचनहरूको उद्देश्य भनेको मानिसहरूलाई परमेश्‍वरसमक्ष आफ्नो हृदय शान्त गराउन, उनीहरूको हृदय परमेश्‍वरतिर फर्काउन दिनको लागि हो, ताकि तिनीहरूमा परमेश्‍वरले गर्नुहुने कामहरू कुनै बाधाविना अघि बढ्न सकोस् र त्यसले फल फलाउन सकोस्। त्यसो भएमा मात्र मानिसहरू परमेश्‍वरका अभिप्रायहरूअनुसारको बन्न सक्छन्।


मण्डलीको जीवन र वास्तविक जीवनको बारेमा छलफल

मानिसहरूलाई के लाग्छ भने, तिनीहरू मण्डलीको जीवनमा मात्र रूपान्तरण हुन सक्छन्। यदि तिनीहरू मण्डलीको जीवनमा छैनन् भने, तिनीहरूलाई तिनीहरू रूपान्तरण हुन सक्दैनन् भन्‍ने लाग्छ, मानौं वास्तविक जीवनमा रूपान्तरण हासिल गर्न सकिँदैन। के तिमीहरू यसको समस्या देख्न सक्छौ? मैले परमेश्‍वरलाई वास्तविक जीवनमा ल्याउने विषयमा पहिले नै कुरा गरिसकेको छु; परमेश्‍वरमा विश्‍वास गर्नेहरूका लागि यो परमेश्‍वरका वचनहरूको वास्तविकतामा प्रवेश गर्ने मार्ग हो। वास्तवमा, मण्डलीको जीवन भनेको मानिसहरूलाई सिद्ध गर्ने एउटा सीमित तरिका मात्र हो। मानिसहरूलाई सिद्ध बनाउने प्राथमिक वातावरण अझै पनि वास्तविक जीवन नै हो। मैले कुरा गरेको वास्तविक अभ्यास र वास्तविक प्रशिक्षण यही हो, जसले मानिसहरूलाई सामान्य मानवताको जीवन प्राप्त गर्न र दैनिक जीवनको क्रममा एक साँचो व्यक्तिको स्वरूपमा जिउन दिन्छ। एकातिर, व्यक्तिले आफ्नो शिक्षाको स्तर उठाउने, परमेश्‍वरका वचनहरू बुझ्ने, र बोध गर्ने क्षमता हासिल गर्न अध्ययन गर्नु आवश्यक हुन्छ। अर्कोतर्फ, व्यक्ति आफूलाई आचरणमा ढाल्ने आधारभूत ज्ञानले सुसज्जित हुनैपर्छ, र उसले सामान्य मानवताको अन्तर्ज्ञान र समझ प्राप्त गर्नैपर्छ, किनकि मानिसहरूमा लगभग पूर्ण रूपमा यी क्षेत्रहरूको कमी छ। यसबाहेक, मण्डलीको जीवनद्वारा व्यक्तिले परमेश्‍वरका वचनहरूको स्वाद पनि लिनुपर्छ, र बिस्तारै सत्यताको स्पष्ट बुझाई प्राप्त गर्नुपर्छ।

परमेश्‍वरमा विश्‍वास गर्दा, व्यक्तिले परमेश्‍वरलाई वास्तविक जीवनमा ल्याउनुपर्छ भनेर किन भनिन्छ? मानिसलाई रूपान्तरण गर्ने मण्डली जीवन मात्रै होइन; अझ महत्त्वपूर्ण कुरा, मानिसहरू वास्तविक जीवनमा नै वास्तविकतामा प्रवेश गर्नुपर्दछ। तिमीहरू वास्तविक जीवनमा धेरै थोकहरूको अभ्यास गर्न बेवास्ता गर्दै, र तिनीहरूमा तिमीहरूको प्रवेशलाई उपेक्षा गर्दै सधैँ आफ्नो आत्मिक स्थिति र आत्मिक कुराको बारेमा कुरा गर्थ्यौ। तिमीहरू प्रत्येक दिन लेख्थ्यौ, तिमीहरू प्रत्येक दिन सुन्थ्यौ, र तिमीहरू प्रत्येक दिन पढ्थ्यौ। तिमीहरूले खाना पकाउँदै गर्दा पनि तिमीहरू यसो भन्दै प्रार्थना गर्थ्यौ: “हे परमेश्‍वर! तपाईं मभित्रको मेरो जीवन बन्नुहोस्। तर आजको दिन बित्दा, कृपया मलाई आशिष् दिनुहोस् र मलाई ज्ञान दिनुहोस्। तपाईंले आज मलाई जुन कुराको ज्ञान दिनुहुन्छ, कृपया मलाई यो क्षणमा त्यसबारे बुझाउनुहोस्, यसैले कि तपाईंका वचनहरूले मेरो जीवनको रूपमा काम गरून्।” तैँले बेलुकीको भोजन खाइरहँदा पनि यसरी पनि प्रार्थना गर्थिस्: “हे परमेश्‍वर! तपाईंले हामीलाई यो भोजन दिनुभयो। तपाईंले हामीलाई आशिष् दिनुहोस्। आमेन! हामी तपाईंसँग जिउन सकौं। तपाईं हामीसँग हुनुहोस्। आमेन!” तैँले आफ्नो भोजन खाइसकेपछि र भाँडा माझेपछि तँ बरबराउन थालिस्: “हे परमेश्‍वर, म यो कचौरा हुँ। हामी शैतानद्वारा भ्रष्ट पारिएका छौं र प्रयोग गरिएका कचौराहरू जस्ता छौं जसलाई पानीले सफा गर्नैपर्छ। तपाईं त्यो पानी हुनुहुन्छ, र तपाईंका वचनहरू जीवित पानी हो, जसले मेरो जीवनका लागि आपूर्ति गर्दछ।” तैँले थाहा नपाई ओछ्यानमा जाने समय भएको हुन्थ्यो, र तँ फेरि बरबराउन थालिस्: “हे परमेश्‍वर! तपाईंले मलाई दिनभरि आशिष् दिनुभयो र मलाई डोऱ्याउनुभयो। म तपाईंप्रति साँच्चै आभारी छु। …” तैँले आफ्नो दिन यसरी बिताइस्, र त्यसपछि तँ आफ्नो निद्रामा परिस्। प्रायः मानिसहरू दैनिक रूपमा यस्तै जीवन बिताउँछन्, र अहिले पनि उनीहरूले वास्तविक प्रवेशलाई बेवास्ता गर्दछन्, उनीहरूका प्रार्थनाहरूमा ओठे सेवा गर्नुमा मात्र ध्यान दिन्छन्। यो उनीहरूको पहिलेको जीवन हो—उनीहरूको पुरानो मनुष्यत्व। अनि धेरै जना यस्तै प्रकारका छन्; उनीहरूमा कुनै वास्तविक तालिमको अभाव हुन्छ, र उनीहरू अत्यन्तै थोरै वास्तविक रूपान्तरण हुन्छन्। उनीहरू आफ्ना प्रार्थनाहरूमा ओठे सेवा मात्र चढाउँछन्, उनीहरू बोलीले मात्र परमेश्‍वरको नजिक हुन्छन्, तर उनीहरूको बुझाइमा गहिराइ हुँदैन। हामी यो अति साधारण उदाहरणलाई लिऊँ—तेरो घर सफा राख्ने बारेमा। तैँले आफ्नो घर लथालिङ्ग देख्छस्, त्यसैले तँ त्यहाँ बस्छस् प्रार्थना गर्छस्: “हे परमेश्‍वर! शैतानले ममाथि हालेको भ्रष्टता हेर्नुहोस्। म यो घरजस्तै फोहोर छु। हे परमेश्‍वर! म साँच्चै तपाईंको प्रशंसा गर्दछु र तपाईंलाई धन्यवाद दिन्छु। तपाईंको मुक्ति र ज्ञानविना मैले यो वास्तविकतालाई बुझ्‍नेथिइनँ।” तँ त्यहाँ बस्छस् र लामो समयसम्म प्रार्थना गर्दै बरबराउँछस्, र त्यसपछि तँ केही नभएको जस्तो व्यवहार गर्छस्, मानौं तँ अलमल्ल परेकी एक वृद्ध महिला होस्। वास्तविकतामा अलिकति पनि प्रवेश नगरी, धेरै वटा देखावटी अभ्यासहरू गर्दै आफ्नो आत्मिक जीवन बिताउँछस्! वास्तविक तालिममा प्रवेश गर्ने कार्यमा मानिसहरूका वास्तविक जीवन र उनीहरूका व्यावहारिक कठिनाइहरू समावेश हुन्छ—तिनीहरू परिवर्तन हुने एक मात्र तरिका यही हो। वास्तविक जीवनविना, मानिसहरू रूपान्तरण हुन सक्दैनन्। प्रार्थनामा ओठे सेवा गरेर के फाइदा हुन्छ र? मानिसको प्रकृतिलाई नबुझी, सबै कुरा समयको बरबादी हो, र अभ्यास गर्ने मार्गविना, सबै प्रयास व्यर्थ हुन्छ! सामान्य प्रार्थनाले मानिसहरूलाई भित्री रूपमा आफ्नो सामान्य अवस्था कायम राख्न सहायता गर्दछ, तर तिनीहरू यसद्वारा पूर्ण रूपमा रूपान्तरण हुन सक्दैनन्। मानव स्व-धार्मिकता, अहङ्कार, घमण्ड, सेखीलाई चिन्नु र मानिसका भ्रष्ट स्वभावहरू जान्नु जस्ता कुराको ज्ञान प्रार्थनाद्वारा आउँदैन—परमेश्‍वरको वचन चाखेपछि मात्र तिनको बारेमा थाहा पाइन्छ, र वास्तविक जीवनमा पवित्र आत्माले दिनुहुने ज्ञानद्वारा मात्र तिनको बारेमा जान्न सकिन्छ। आजभोलिका सबै मानिसहरू राम्ररी बोल्न सक्छन्, र उनीहरूले सबैभन्दा उत्कृष्ट प्रचार सुनेका हुन्छन्—युगौं-युगको अवधिमा अरू सबैले दिएकोभन्दा उच्च—यद्यपि त्यसको थोरै भागलाई मात्र उनीहरूको वास्तविक जीवनमा लागू गरिन्छ। भन्नुको तात्पर्य, तिनीहरूको वास्तविक जीवनमा परमेश्‍वर हुनुहुन्न; रूपान्तरणपछि तिनीहरूमा नयाँ व्यक्तिको जीवन हुँदैन। वास्तविक जीवनमा तिनीहरू सत्यतामा जिउँदैनन्, न त तिनीहरूले परमेश्‍वरलाई नै वास्तविक जीवनमा ल्याउँछन्। तिनीहरू नरकका सन्तान जस्तो भएर जिउँछन्। के यो स्पष्ट देखिने विचलन होइन र?

सामान्य व्यक्तिको स्वरूपलाई पुनर्स्थापित गर्न, अर्थात्, सामान्य मानवता हासिल गर्नको लागि, मानिसहरूले केवल उनीहरूको वचनद्वारा मात्र परमेश्‍वरलाई खुसी पार्न सक्दैनन्। त्यसो गरेर तिनीहरू आफ्नै हानि मात्र गर्छन्, र यसले तिनीहरूको प्रवेश वा रूपान्तरणमा फाइदा गर्दैन। त्यसकारण, रूपान्तरण प्राप्त गर्न, मानिसहरूले अलिअलि गर्दै अभ्यास गर्नुपर्छ। तिनीहरू बिस्तारै प्रवेश गर्नुपर्छ, अली-अली गर्दै खोज्नु र पत्ता लगाउनुपर्छ, सकारात्मक भएर प्रवेश गर्नुपर्दछ, र सत्यको व्यावहारिक जीवन; एक सन्तको जीवन जिउनुपर्छ। त्यसपछि, वास्तविक थोकहरू, वास्तविक घटनाहरू, र वास्तविक वातावरणले मानिसहरूलाई व्यावहारिक तालिम दिन्छ। मानिसहरूले ओठको सेवा गर्नुपर्ने कुनै आवश्यक छैन; यसको सट्टा, तिनीहरूले वास्तविक वातावरणमा तालिम लिनुपर्छ। मानिसहरूले पहिले उनीहरूमा अति थोरै क्षमता छ भनी थाहा पाउँछन् र त्यसपछि उनीहरूले सामान्य रूपमा परमेश्‍वरका वचनहरू खान्छन् र पिउँछन्, सामान्य रूपमा प्रवेश गर्छन् र अभ्यास गर्छन्; यसरी मात्र उनीहरूले वास्तविकता प्राप्त गर्न सक्दछन्, र यसरी नै प्रवेश अझ तीव्र गतिमा आउन सक्छ। मानिसहरूलाई रूपान्तरण गर्नको लागि, केही व्यावहारिकता हुनुपर्दछ; तिनीहरूले वास्तविक थोकहरू, वास्तविक घटनाहरू, र वास्तविक वातावरणमा अभ्यास गर्नुपर्छ। के एक व्यक्तिले मण्डलीको जीवनमा मात्र निर्भर भएर साँचो तालिम लिन सक्छ? के मानिसहरू यस्तो प्रकारले वास्तविकतामा प्रवेश गर्न सक्छन्? सक्दैनन्! यदि मानिसहरू वास्तविक जीवनमा प्रवेश गर्न सक्दैनन् भने, तिनीहरू आफ्नो पुरानो जीवनशैली र काम गर्ने पुराना तरिकाहरू रूपान्तरण गर्न सक्दैनन्। यो पूर्ण रूपमा मानिसहरूको आलस्य र धेरै परनिर्भरताका कारणले होइन, तर यसको कारण के हो भने, मानिसहरूसँग जिउने क्षमता छैन, र यसको अतिरिक्त, उनीहरूलाई सामान्य व्यक्तिको स्वरूपको सम्बन्धमा परमेश्‍वरको मापदण्डको ज्ञान छैन। विगतमा, मानिसहरू सधैँ कुरा गरिरहेका, बोलिरहेका र सङ्गति गरिरहेका हुन्थे—र तिनीहरू “वक्ता” समेत बन्थे—तैपनि तिनीहरूमध्ये कसैले पनि आफ्नो जीवन स्वभावमा रूपान्तरण पछ्याउँदैनथे; यसको सट्टा, तिनीहरूले अन्धाधुन्ध गहन सिद्धान्तहरू पछ्याउँथे। यसैले, आजका मानिसहरूले आफ्नो जीवनमा परमेश्‍वरमाथिको विश्‍वास गर्ने धार्मिक शैली परिवर्तन गर्नुपर्दछ। तिनीहरूले एउटा घटना, एउटा थोक, एउटा व्यक्तिमा केन्द्रित भएर अभ्यासमा प्रवेश गर्नुपर्दछ। तिनीहरूले ध्यान दिएर यो गर्नुपर्छ—तब मात्र तिनीहरूले परिणाम प्राप्त गर्न सक्छन्। मानिसहरूको रूपान्तरण तिनीहरूको सारको परिवर्तनबाट सुरु हुन्छ। त्यो कामको लक्ष्य मानिसहरूको सार, तिनीहरूका जीवन, र तिनीहरूको आलस्य, परनिर्भरता, र दासत्वमा लक्षित हुनुपर्दछ—यस तरिकाले मात्र उनीहरू रूपान्तरण हुन सक्छन्।

मण्डलीको जीवनले केही क्षेत्रहरूमा परिणाम उत्पन्न गर्न सक्‍ने भए तापनि, मुख्य कुरा त अझै पनि के हुन्छ भने, वास्तविक जीवनले नै मानिसहरूलाई रूपान्तरण गर्न सक्छ। कुनै व्यक्तिको पुरानो स्वभावलाई वास्तविक जीवनविना रूपान्तरण गर्न सकिँदैन। उदाहरणका लागि हामी अनुग्रहको युगको अवधिको येशूको कामलाई विचार गरौं। जब येशूले पहिलेका व्यवस्थाहरूलाई रद्द गर्नुभयो र नयाँ युगका आज्ञाहरू स्थापित गर्नुभयो, तब उहाँ वास्तविक जीवनका वास्तविक उदाहरणहरू प्रयोग गरेर बोल्नुभयो। विश्राम-दिनमा येशू आफ्ना चेलाहरूलाई गहुँको खेततिरबाट डोऱ्याउँदै लैजानुभएको बेला, उहाँका चेलाहरू भोकाए र अन्नका बालाहरू चुँडाएर खाए। फरिसीहरूले यो देखेर तिनीहरूले शबाथको दिन पालन गरिरहेका छैनन् भनी भने। तिनीहरूले शबाथको दिन खाडलमा खसेका बाछाहरूलाई बचाउन मानिसहरूलाई अनुमति छैन, किनभने विश्रामको दिनमा कुनै काम गर्नुहुँदैन पनि भने। येशूले नयाँ युगको आज्ञा बिस्तारै विस्तार गर्नका निम्ति यी घटनाहरूको बारेमा उल्लेख गर्नुभयो। त्यस समयमा, उहाँले मानिसहरूलाई बुझ्न र रूपान्तरण हुन सहायता गर्नको लागि धेरै वटा व्यावहारिक विषयहरू प्रयोग गर्नुभयो। यही सिद्धान्तद्वारा पवित्र आत्माले आफ्नो काम गर्नुहुन्छ, र मानिसहरूलाई रूपान्तरण गर्न सक्‍ने एउटै मात्र तरिका यही हो। व्यावहारिक विषयहरूविना, मानिसहरूले सैद्धान्तिक र बौद्धिक बुझाइ मात्र प्राप्त गर्न सक्छन्—यो रूपान्तरण हुने प्रभावकारी तरिका होइन। त्यसैले, कुनै व्यक्तिले तालिमद्वारा कसरी बुद्धि र अन्तर्दृष्टि प्राप्त गर्न सक्छ? के मानिसहरूले सुनेर, पढेर, र आफ्नो ज्ञान बढाएर मात्र बुद्धि र ज्ञान प्राप्त गर्न सक्छ? यस्तो कसरी हुन सक्छ? मानिसहरूले वास्तविक जीवनमा बुझ्नु र अनुभव गर्नुपर्दछ! त्यसकारण, एक व्यक्तिले तालिम लिनैपर्छ, र ऊ वास्तविक जीवनबाट अलग हुनु हुँदैन। मानिसहरूले विभिन्न पक्षमा ध्यान दिनुपर्छ र तिनीहरू विभिन्न पक्षहरूमा प्रवेश गर्नुपर्दछ: शिक्षाको स्तर, अभिव्यक्ति क्षमता, विभिन्न कुराहरू देख्‍ने क्षमता, समझशक्ति, परमेश्‍वरको वचन बुझ्ने क्षमता, सामान्य ज्ञान र मानवजातिका नियमहरू, र मानवजातिसँग सम्बन्धित अन्य कुराहरू जसद्वारा मानिसहरूसँग सुसज्जित हुनुपर्छ। बुझाइ प्राप्त गरिसकेपछि, मानिसहरूले प्रवेशमा ध्यान केन्द्रित गर्नुपर्दछ, र त्यसपछि मात्र रूपान्तरण प्राप्त गर्न सकिन्छ। यदि कसैले बुझाइ प्राप्त गरेको छ, तर तिनीहरूले अभ्यासलाई बेवास्ता गर्छन् भने, रूपान्तरण कसरी प्राप्त हुन सक्छ? वर्तमानमा, मानिसहरूले धेरै कुरा बुझ्दछन्, तर तिनीहरू वास्तविकतामा जिउँदैनन्; तसर्थ, तिनीहरूसँग परमेश्‍वरको वचन सम्‍बन्धी आवश्यक बुझाइ थोरै मात्र हुन्छ। तैँले तुलनात्मक हिसाबमा थोरै मात्र ज्ञान प्राप्त गरेको छस्; तैँले पवित्र आत्माबाट थोरै मात्र प्रकाश प्राप्त गरेको छस्, तापनि तँ वास्तविक जीवनमा प्रवेश गरेको छैनस्—वा तैँले प्रवेश गर्नेबारे वास्ता पनि गर्दैनस्—त्यसैले तँ कम रूपान्तरण भएको छस्। त्यत्ति लामो समयपछि, मानिसहरूले धेरै कुरा बुझ्छन्। तिनीहरू सिद्धान्तहरू सम्बन्धी आफ्नो ज्ञानको बारेमा धेरै कुरा गर्न सक्छन्, तर तिनीहरूको बाहिरी स्वभाव उस्तै नै रहन्छ, र तिनीहरूको मूल क्षमता यथावत् रहन्छ, अलिकति पनि अगाडि बढ्दैन। यदि यस्तो हो भने, तँ अन्ततः कहिले प्रवेश गर्नेछस्?

मण्डलीको जीवन केवल एउटा यस्तो प्रकारको जीवन हो जहाँ मानिसहरू परमेश्‍वरको वचनको स्वाद लिन भेला हुन्छन्, र यसले व्यक्तिको जीवनको सानो भागलाई मात्र निर्माण गर्छ। यदि मानिसहरूको सामान्य जीवन—सामान्यतया परमेश्‍वरका वचनहरूको स्वाद लिँदै, प्रार्थना गर्दै र सामान्यतया परमेश्‍वरसँग नजिक हुँदै, सबै कुरा परमेश्‍वरका अभिप्रायहरूअनुसार गरेर वास्तविक जीवन जिउँदै, सबै कुरा परमेश्‍वरको सत्यता अनुसार गरेर वास्तविक जीवन जिउँदै, प्रार्थनाको अभ्यास गर्ने र परमेश्‍वरको सामु शान्त रहन अभ्यास गर्ने वास्तविक जीवन जिउँदै, भजनहरू गाउने र नाच्‍ने जस्ता कार्य अभ्यास गर्दै जिउने गरिएको सामान्य आत्मिक जीवन लगायत—तिनीहरूको मण्डलीको जीवन जस्तै हुन सक्यो भने त्यस किसिमको जीवनले मात्र तिनीहरूलाई परमेश्‍वरको वचनको जीवनमा ल्याउनेथियो। धेरैजसो मानिसहरूले मण्डलीदेखि बाहिरको जीवनलाई “परवाह” नगरी उनीहरूको मण्डली जीवनका कैयौं घण्टाको समयलाई मात्र ध्यान दिन्छन्, मानौं बाहिरको जीवनसित तिनीहरूको कुनै सरोकार छैन। त्यहाँ त्यस्ता धेरै मानिसहरू पनि छन् जो परमेश्‍वरका वचनहरू खाउँदा र पिउँदा, भजनहरू गाउँदा, वा प्रार्थना गर्दा मात्र सन्तहरूको जीवनमा प्रवेश गर्छन्, त्यसपछि ती समयदेखि बाहिरका समयमा उनीहरू आफ्‍ना पुरानो स्वभावमा फर्कन्छन्। यस प्रकारको जियाइले मानिसहरूलाई रूपान्तरण गर्न सक्दैन, तिनीहरूलाई परमेश्‍वर चिन्‍ने तुल्याउनु त परको कुरा हो। परमेश्‍वरमा विश्‍वास गरेर, यदि मानिसहरू आफ्नो स्वभाव परिवर्तन गर्न चाहन्छन्, भने उनीहरूले आफैलाई वास्तविक जीवनबाट अलग गर्नुहुँदैन। वास्तविक जीवनमा तैँले आफैलाई चिन्नुपर्छ, आफ्‍नो विरुद्ध विद्रोह गर्नुपर्छ, सत्यको अभ्यास गर्नुपर्छ, साथै बिस्तारै रूपान्तरण हासिल गर्नुभन्दा अघि तैँले सबै कुरामा आत्म-आचरणका सिद्धान्तहरू, सामान्य ज्ञान र नियमहरू सिक्नुपर्दछ। यदि तैँले सैद्धान्तिक ज्ञानमा मात्र ध्यान केन्द्रित गर्छस् र वास्तविकताको गहिराइमा नपसी, वास्तविक जीवनमा प्रवेश नगरी केवल धार्मिक विधिविधानहरूमा मात्र जिउँछस् भने तँ वास्तविकताभित्र कहिल्यै पनि प्रवेश गर्नेछैनस्, तैँले आफैलाई, सत्यतालाई वा परमेश्‍वरलाई कहिल्यै जान्नेछैनस्, र तँ सदासर्वदा अन्धो र अज्ञानी हुनेछस्। मानिसहरूलाई मुक्ति दिने परमेश्‍वरको कार्य तिनीहरूलाई थोरै समयपछि सामान्य मानवीय जीवन बिताउन दिनु होइन, न त उनीहरूका गलत धारणा र सिद्धान्तहरूलाई रूपान्तरण गर्नको लागि नै हो। बरु, उहाँको उद्देश्य मानिसहरूको पुरानो स्वभाव परिवर्तन गर्नु, उनीहरूको पुरानो जीवनशैलीलाई पूर्ण रूपमा बदल्नु, र तिनीहरूको पुरानो सोच र मानसिक दृष्टिकोणलाई बदल्नु हो। केवल मण्डलीको जीवनमा ध्यान केन्द्रित गरेर मात्रै मानिसहरूका पुरानो जीवनका बानीहरू परिवर्तन हुँदैनन् वा उनीहरू लामो समयदेखि बाँचेको पुरानो तरिकाहरू परिवर्तन हुँदैनन्। जे भए पनि, मानिसहरू वास्तविक जीवनबाट अलग हुनुहुँदैन। मानिसहरूले मण्डलीको जीवनमा मात्र होइन, तर वास्तविक जीवनमा समेत सामान्य मानव जीवन जिऊन् भनी परमेश्‍वरले आग्रह गर्नुहुन्छ; तिनीहरूले मण्डलीको जीवनमा मात्र होइन, तर वास्तविक जीवनमा समेत सत्यतामा बाँचून्, र तिनीहरूले मण्डलीको जीवनमा मात्र होइन, वास्तविक जीवनमा समेत आफ्ना कार्यहरू पूरा गरून्। वास्तविकतामा प्रवेश गर्नका लागि, व्यक्तिले सबै थोकलाई वास्तविक जीवनतर्फ मोड्नुपर्छ। यदि, परमेश्‍वरमा विश्‍वास गरेर, वास्तविक जीवनमा प्रवेश गरेपछि मानिसहरूले आफैलाई चिन्न सक्दैनन्, र यदि तिनीहरू वास्तविक जीवनको सामान्य मानवतामा जिउन सक्दैनन् भने तिनीहरू असफल बन्नेछन्। परमेश्‍वरको विरुद्धमा विद्रोह गर्नेहरू सबै ती मानिसहरू हुन् जो वास्तविक जीवनमा प्रवेश गर्न सक्दैनन्। तिनीहरू सबै ती मानिसहरू हुन् जसले मानवताको कुरा त गर्छन्, तर भूतात्माहरूको प्रकृति बोकेर जिउँछन्। तिनीहरू सबै त्यस्ता मानिसहरू हुन् जसले सत्यको कुरा गर्छन्, तर त्यसको साटो धर्मसिद्धान्तहरूमा जिउँछन्। वास्तविक जीवनमा सत्यताअनुसार जिउन नसक्नेहरू ती हुन् जसले परमेश्‍वरमा विश्‍वास त गर्छन्, तर तिनीहरूलाई उहाँले तिरस्कार गर्नुहुन्छ। तैँले वास्तविक जीवनमा प्रवेश गर्ने अभ्यास गर्नुपर्छ, तेरा आफ्नै कमीहरू, विद्रोह, र अज्ञानतालाई जान्नुपर्छ, र तेरो असामान्य मानवता र कमजोरीहरूलाई जान्नुपर्छ। त्यसरी, तेरो ज्ञान तेरो वास्तविक अवस्था र कठिनाइहरूसँग जोडिनेछ। केवल यस प्रकारको ज्ञान मात्र वास्तविक हुन्छ र तँलाई वास्तविक रूपमा तेरो आफ्नो अवस्था बुझ्ने र स्वभाविक रूपान्तरण प्राप्त गर्ने तुल्याउन सक्छ।

अब मानिसहरूलाई सिद्ध बनाउने कार्य औपचारिक रूपमा सुरु भएको छ, त्यसकारण तँ वास्तविक जीवनमा प्रवेश गर्नु नै पर्छ। यसैले रूपान्तरण प्राप्त गर्नको लागि, तैँले वास्तविक जीवनमा प्रवेश गरेर यस कार्यलाई थाल्नुपर्छ, र अलिअलि गर्दै रूपान्तरण हुनुपर्छ। यदि तँ सामान्य मानवीय जीवनलाई बेवास्ता गर्छस् र केवल आत्मिक कुराको बारेमा मात्र कुरा गर्छस् भने, स्थितिहरू सुक्खा र नीरस बन्छन्; ती अव्यावहारिक बन्छन्, तब मानिसहरू कसरी रूपान्तरण हुन सक्छन्? अब तँलाई व्यावहारिक अनुभवमा प्रवेश गर्ने आधार स्थापना गर्नका लागि अभ्यास गर्न वास्तविक जीवनमा प्रवेश गर्न भनिएको छ। यो मानिसहरूले गर्नुपर्ने कार्यको एउटा पक्ष हो। पवित्र आत्माको काम मुख्यतया मार्गदर्शन दिनु हो, जबकि बाँकी कुराहरू मानिसहरूको अभ्यास र प्रवेशमा निर्भर हुन्छ। सबैले विभिन्न मार्गहरूद्वारा वास्तविक जीवनमा प्रवेश गर्न सक्छन्, त्यसरी तिनीहरूले परमेश्‍वरलाई वास्तविक जीवनमा ल्याउन सक्छन्, र तिनीहरू वास्तविक सामान्य मानवतामा जिउन सक्छन्। यो मात्रै जीवन अर्थपूर्ण जीवनको प्रकार हो!


हरेकले आफ्‍नो काम पूरा गर्ने विषयमा

वर्तमान प्रवाहमा, परमेश्‍वरलाई साँचो रूपमा प्रेम गर्ने सबैसँग उहाँद्वारा सिद्ध पारिने मौका हुन्छ। तिनीहरू जवान होऊन् वा वृद्ध, तिनीहरूसँग उहाँको अधीनमा रहने र उहाँको डर मान्‍ने हृदय भएमा, तिनीहरू उहाँद्वारा सिद्ध पारिन सक्छन्। परमेश्‍वर मानिसहरूलाई तिनीहरूका फरक-फरक प्रकार्यअनुसार सिद्ध पार्नुहुन्छ। तैँले आफ्नो सम्पूर्ण बल लगाएमा, र परमेश्‍वरको कामको अधीनमा रहेमा, तँ उहाँद्वारा सिद्ध पारिन सक्छस्। वर्तमानमा, तिमीहरूमध्ये कोही पनि सिद्ध छैन। कहिलेकाहीँ तिमीहरू एक प्रकारको प्रकार्य गर्न सक्षम हुन्छौ, र अरू बेला तिमीहरू दुई वटा प्रकार्य गर्न सक्छौ। तिमीहरूले परमेश्‍वरप्रति आफूलाई अर्पण गर्न आफ्नो सक्दो गरेमा, तिमीहरू अन्ततः उहाँद्वारा सिद्ध पारिनेछौ।

युवाहरूसँग सांसारिक कुराहरूसँग सम्‍बन्धित दर्शनहरू हुन्छन्, र तिनीहरूमा बुद्धि र अन्तर्दृष्टि हुँदैन। परमेश्‍वर मानिसको बुद्धि र अन्तर्दृष्टिलाई सिद्ध गर्नका लागि यहाँ हुनुहुन्छ। उहाँको वचनले उनीहरूको कमी-कमजोरीलाई पूरा गर्दछ। यद्यपि, युवाहरूको स्वभाव अस्थिर छ, र तिनीहरूलाई परमेश्‍वरले परिवर्तन गर्नुपर्दछ। युवाहरूसँग कम धार्मिक धारणा र सांसारिक कुराहरूसँग सम्‍बन्धित कम दर्शनहरू छन्; तिनीहरू सबै चीजलाई सामान्य रूपमा सोच्छन्, र तिनीहरूको विचारहरू जटिल छैनन्। यो उनीहरूको मानवताको अंश हो जसले अझैसम्म आकार लिएको छैन, र यो प्रशंसनीय पक्ष हो; यद्यपि युवाहरूमा अज्ञानता छ र बुद्धिको कमी छ। यो परमेश्‍वरद्वारा सिद्ध हुनुपर्ने कुरा हो। परमेश्‍वरद्वारा सिद्ध पारिएमा यसले तिमीहरूलाई समझशक्ति विकास गर्न सक्षम तुल्याउनेछ। तँ धेरै आध्यात्मिक कुराहरूलाई स्पष्टसँग बुझ्न सक्षम हुनेछस्, र बिस्तारै यस्तो व्यक्तिमा परिणत हुनेछस् जो परमेश्‍वरले प्रयोग गर्न योग्य छ। पाको उमेरका दाजुभाइ तथा दिदीबहिनीहरूसँग पनि तिनीहरूले गर्नुपर्ने कामहरू छन्, र तिनीहरूलाई परमेश्‍वरले त्याग्‍नुभएको छैन। पाको उमेरका दाजुभाइ तथा दिदीबहिनीहरूसँग पनि दुबै वाञ्छनीय र अवाञ्छनीय पक्षहरू हुन्छन्। उनीहरूसँग सांसारिक कुराहरूसँग सम्‍बन्धित दर्शन र धार्मिक धारणा बढी हुन्छन्। आफ्‍ना कार्यहरूमा, तिनीहरू धेरै कडा नियमहरूको पालना गर्छन् र नियमहरूको शौकीन हुन्छन् जसलाई उनीहरू यान्त्रिक रूपमा र लचकताविना नै लागू गर्छन्। यो एक अवाञ्छनीय पक्ष हो। तथापि, यी पाका उमेरका दाजुभाइ तथा दिदीबहिनीहरू जेसुकै आइपरे पनि शान्त र स्थिर रहन्छन्; तिनीहरूको स्वभाव स्थिर छ, र तिनीहरूसँग आँधीबेहरीजस्तो मनस्थिति हुँदैन। तिनीहरू कुराहरू बुझ्‍नमा ढिलो हुन सक्छन्, यद्यपि यो ठूलो गल्ती होइन। जबसम्म तिमीहरू समर्पित हुन सक्छौ; जबसम्म तिमीहरू परमेश्‍वरको अहिलेसम्मको वचनहरूलाई स्वीकार गर्न सक्छौ र परमेश्‍वरको वचनहरूलाई जाँच गर्दैनौ; जबसम्म तिमीहरू केवल समर्पण र अनुसरणको विषयमा चासो राख्छौ, र परमेश्‍वरका वचनहरूलाई न्याय गर्दैनौ वा तिनका बारेमा अन्य कुविचारहरू राख्दैनौ; जबसम्म तिमीहरू उहाँका वचनहरूलाई स्वीकार गर्छौ र त्यसलाई व्यवहारमा लागू गर्छौ भने—यी सर्तहरू पूरा गरेपछि तिमीहरू सिद्ध हुनेछौ।

तँ चाहे कम उमेरको होस् वा पाको उमेरको दाजुभाइ तथा दिदीबहिनी होस्, तैँले पूरा गर्नुपर्ने काम तँलाई थाहा छ। ती व्यक्तिहरू जो आफ्नो युवावस्थामा छन् तिनीहरू अहङ्कारी छैनन्; जो बृद्धावस्थामा छन् तिनीहरू नकारात्मक छैनन्, न त तिनीहरू पछि नै हट्छन्। यसबाहेक, तिनीहरू आफ्नो कमजोरीहरूलाई पूर्ति गर्नका लागि एक अर्काका शक्तिहरूको प्रयोग गर्न सक्षम छन्, र तिनीहरूले कुनै पूर्वाग्रहविना एकअर्काको सेवा गर्न सक्छन्। मित्रताको पुल जवान र पाका दाजुभाइ-दिदीबहिनीहरूको बीचमा बनाइन्छ, र परमेश्‍वरको प्रेमको कारण, तिमीहरू एक-अर्कालाई अझ राम्ररी बुझ्न सक्षम हुन्छौ। जवान दाजुभाइ-दिदीबहिनीहरूले पाका दाजुभाइ-दिदीबहिनीहरूलाई तुच्छ ठान्दैनन्, र पाका दाजुभाइ-दिदीबहिनीहरू पनि आत्मधर्मी हुँदैनन्: के यो एउटा सद्भावपूर्ण सहकार्य होइन र? यदि तिमीहरू सबैसँग त्यस्तो संकल्प छ भने, परमेश्‍वरको इच्छा निश्चित रूपमा तिमीहरूको पुस्तामा पूरा हुनेछ।

भविष्यमा, आशिष् पाउँछस् कि दुर्भाग्य भोग्छस् भन्‍ने कुरा तिमीहरूको आजको कार्य र व्यवहारको आधारमा नै निर्णय गरिनेछ। यदि तिमीहरू परमेश्‍वरबाट सिद्ध पारिन चाहन्छौ भने, यो अहिलेकै यस युगमा हुनुपर्दछ; भविष्यमा अर्को अवसर हुनेछैन। परमेश्‍वरले तिमीहरूलाई अहिले सिद्ध पार्ने साँचो चाहना गर्नुहुन्छ, र यो बोल्ने तौर-तरिका होइन। भविष्यमा, तिमीहरूका अगाडि जस्तोसुकै परीक्षाहरू आइपरे पनि, जे घटनाहरू घटे पनि वा तिमीहरूले जुन विपत्तिहरूको सामना गर्नुपरे पनि, परमेश्‍वरले तिमीहरूलाई सिद्ध पार्न चाहनुहुन्छ; यो एक निश्चित र निर्विवाद तथ्य हो। यो कहाँ देख्न सकिन्छ? यो परमेश्‍वरको वचनले युगौँयुग र पुस्तौँपुस्तासम्म यत्तिको उचाइ प्राप्त गरेको छैन र यो आजको जस्तो सबैभन्दा उच्च क्षेत्रमा प्रवेश गरेको छैन भन्‍ने तथ्यमा देख्‍न सकिन्छ। सबै मानिसहरूमाथि पवित्र आत्माको आजको काम अभूतपूर्व छ। विगतका पुस्ताका कुनै पनि मानिसहरूले सायदै यस्तो अनुभव गरेका थिए; येशूको युगमा पनि, आजको प्रकाशहरू अस्तित्वमा थिएनन्। तिमीहरूका निम्ति बोलिएका वचनहरू, तिमीहरूले बुझेका कुराहरू, र तिमीहरूको अनुभव सबै आफ्नो सर्वोच्च स्थानमा पुगेका छन्। परीक्षा र सजायहरूमाझ पनि, तिमीहरूले छोडेर जाँदैनौ, र परमेश्‍वरको कामले अभूतपूर्व महिमा प्राप्त गरेको पर्याप्त प्रमाण यही नै हो। यो मानिसले गर्न सक्ने काम होइन। यो मानिसले कायम गर्ने कुरा होइन; बरु, यो त परमेश्‍वर स्वयम्‌को काम हो। तसर्थ, परमेश्‍वरको कामका धेरै तथ्यहरूबाट, यो देख्न सकिन्छ कि परमेश्‍वर मानिसलाई सिद्ध पार्न चाहनुहुन्छ, र उहाँ पक्कै पनि तिमीहरूलाई पूर्ण पार्न सक्षम हुनुहुन्छ। यदि तिमीहरूसँग यो अन्तर्दृष्टि छ, र तिमीहरू यो नयाँ खोजी गर्छौ भने, तिमीहरूले येशूको दोस्रो आगमनको लागि पर्खनेछैनौ; यसको सट्टामा, अहिलेको युगमा तिमीहरूलाई पूर्ण बनाउनको लागि परमेश्‍वरलाई अनुमति दिनेछौ। त्यसकारण, तिमीहरू प्रत्येकले कुनै मेहनत नछोडी अथक प्रयास गर्नु पर्छ ताकि तिमीहरू परमेश्‍वरबाट सिद्ध हुन सक।

अब, तैँले नकारात्मक कुराहरूमा कुनै ध्यान दिनु हुँदैन। पहिले, तँलाई नकारात्मक महसुस गराउने कुरालाई आफूबाट टाढा राख् र त्यसलाई वास्ता नगर्। जब तैँले समस्याहरूको सामना गरिरहेको हुन्छस्, त्यस्तो हृदयले त्यसो गर् जसले अघि जाने बाटो खोज्छ र महसुस गर्दछ, त्यस्तो हृदय जो परमेश्‍वरमा समर्पित हुन्छ। जब तिमीहरूले आफूभित्र कुनै कमजोरी भेट्टाउँछौ तर त्यसले आफूलाई बन्धित गर्न दिँदैनौ, बरु, आफूले गर्नुपर्ने कामहरू पूरा गर्छौ, तब तिमीहरूले एउटा सकारात्मक कदम चालेका छौ। उदाहरणको लागि, तेरा पाका दाजुभाइ-दिदीबहिनीहरूको धार्मिक धारणाहरू छन्, तर तँ परमेश्‍वरको वचनमा प्रार्थना गर्न, समर्पित हुन, यसलाई खान र पिउन, र भजन गाउन सक्षम छस्…। निष्कर्षमा भन्नुपर्दा, तैँले गर्न सक्ने जेसुकै कुराका लागि, तैँले पूरा गर्न सक्ने जुनसुकै कामका लागि तैँले आफैलाई आफ्‍ना सबै बलका साथ समर्पण गर्नु पर्छ। निष्क्रिय रूपमा प्रतीक्षा नगर्। तेरो कर्तव्य पूरा गर्ने क्रममा परमेश्‍वरलाई सन्तुष्ट पार्न सक्षम हुनु पहिलो चरण हो। त्यसपछि, जब तँ सत्यलाई बुझ्न सक्छस् र परमेश्‍वरका वचनहरूको वास्तविकतामा प्रवेश पाउँछस्, तब तँ उहाँद्वारा सिद्ध पारिनेछस्।


परमेश्‍वरले मानिसलाई प्रयोग गर्नुहुने सम्बन्धमा

पवित्र आत्माले विशेष मार्गनिर्देशन र अगुवाइ प्रदान गर्नुभएका व्यक्तिहरूबाहेक अरू कोही पनि स्वतन्त्र रूपमा जिउन सक्दैन, किनकि तिनीहरूलाई ती व्यक्तिहरूका सेवकाइ र गोठालोपनको आवश्यकता पर्छ, जसलाई परमेश्‍वरले प्रयोग गर्नुभएको हुन्छ। यसैले परमेश्‍वरले प्रत्येक युगमा विभिन्न मानिसहरूलाई खडा गर्नुहुन्छ जो उहाँको कामको खातिर मण्डलीहरूको गोठालो गर्दै व्यस्तताका साथ दौडधूप गर्छन्। यो भनेको के हो भने, परमेश्‍वरको काम ती मानिसहरूद्वारा गरिनुपर्छ जोमाथि उहाँले कृपादृष्टि राख्नुहुन्छ र जसलाई उहाँले योग्य पाउनुहुन्छ; पवित्र आत्माले उहाँको काम गर्नका निम्ति तिनीहरू भित्रको प्रयोग गर्न योग्य भाग प्रयोग गर्नुपर्दछ, अनि तिनीहरू पवित्र आत्माद्वारा सिद्ध तुल्याइएर परमेश्‍वरका प्रयोगका निम्ति योग्य बनाइन्छन्। मानिसको बुझ्ने क्षमता धेरै कम भएकोले तिनीहरू परमेश्‍वरद्वारा प्रयोग गरिएका व्यक्तिहरूद्वारा गोठालो गरिनुपर्छ; परमेश्‍वरले मोशालाई पनि त्यसरी नै प्रयोग गर्नुभएको थियो, जसमा उहाँले त्यो बेला प्रयोग गर्न सकिने धेरै कुरा पाउनुभयो, जुन कुराहरू तिनले त्यस चरणको परमेश्‍वरको काम गर्न प्रयोग गरे। यस चरणमा, परमेश्‍वरले एक व्यक्तिलाई प्रयोग गर्नुहुन्छ, साथै पवित्र आत्माले काममा प्रयोग गर्न सक्नुहुने त्यस व्यक्तिको भागको फाइदा उठाउनुहुन्छ, र पवित्र आत्माले उसलाई मार्गनिर्देशन गर्ने, त्यसको साथै प्रयोग हुन नसक्ने उसको बाँकी भागलाई सिद्ध पार्ने दुवै काम गर्नुहुन्छ।

परमेश्‍वरद्वारा प्रयोग गरिने व्यक्तिद्वारा गरिने काम ख्रीष्टको काम वा पवित्र आत्माको कामसँग सहकार्य गर्नका निम्ति हो। यस व्यक्तिलाई परमेश्‍वरका चुनिएका मानिसहरू सबैलाई अगुवाइ गर्न परमेश्‍वरद्वारा मानिसहरूमाझ खडा गरिन्छ र उसलाई मानव सहकार्यको काम गर्नका निम्ति पनि परमेश्‍वरद्वारा खडा गरिन्छ। मानव सहकार्यको काम गर्न सक्ने यस्तो व्यक्ति भएपछि, ऊमार्फत मानिसप्रति परमेश्‍वरका अझ धेरै माग र पवित्र आत्माले मानिसहरूमाझ गर्नैपर्ने काम हासिल गर्न सकिन्छ। यसलाई अर्को तरिकामा यसरी भन्न सकिन्छ: परमेश्‍वरले यस मानिसलाई प्रयोग गर्नुको उद्देश्य भनेको परमेश्‍वरलाई पछ्याउने जति सबैले परमेश्‍वरका अभिप्रायहरू अझ राम्ररी बुझ्न सकून् र परमेश्‍वरका मागहरू अझ बढी मात्रामा पूरा गर्न सकून् भन्‍नका लागि हो। मानिसहरू परमेश्‍वरका वचनहरू वा परमेश्‍वरका अभिप्रायहरू सिधै बुझ्न असक्षम हुने हुनाले, परमेश्‍वरले एक व्यक्तिलाई खडा गर्नुभएको हो जसलाई यस्तो काम गर्नका लागि प्रयोग गरिन्छ। परमेश्‍वरद्वारा प्रयोग गरिने यस व्यक्तिलाई परमेश्‍वरले मानिसहरूलाई मार्गदर्शन गर्ने माध्यमका रूपमा, परमेश्‍वर र मानिसबीच सञ्चार गर्ने “अनुवादक” का रूपमा पनि वर्णन गर्न सकिन्छ। तसर्थ, यस्तो मानिस परमेश्‍वरको घरको कुनै पनि कामदार वा प्रेरितभन्दा फरक हुन्छ। तिनीहरू सबै परमेश्‍वरको सेवा गर्ने मानिस रहेको भन्न सकिन्छ, तैपनि उसको कामको सार र उसलाई परमेश्‍वरद्वारा प्रयोग गरिनुको पृष्ठभूमिमा, यो मानिस अन्य कामदार र प्रेरितहरूभन्दा धेरै फरक हुन्छ। उसको कामको सार र उसको प्रयोगको पृष्ठभूमिको हिसाबले, परमेश्‍वरद्वारा प्रयोग गरिने मानिसलाई उहाँद्वारा खडा गरिन्छ, उसलाई परमेश्‍वरको कामका लागि परमेश्‍वरद्वारा तयार पारिन्छ र ऊ परमेश्‍वर स्वयम्‌को कामसँग सहकार्य गर्छ। कुनै पनि व्यक्तिले कहिल्यै उसको सट्टामा उसको काम गर्न सक्दैन—ईश्‍वरीय कामसँगै मानव सहकार्य अपरिहार्य छ। यसबीच, अन्य कामदार वा प्रेरितहरूद्वारा सम्पन्न गरिने काम भनेको प्रत्येक अवधिमा मण्डलीहरूका लागि गरिएका प्रबन्धहरूका धेरै पक्षको सम्प्रेषण र कार्यान्वयन मात्र हो, अथवा मण्डली जीवन कायम राख्नका लागि जीवनको केही सामान्य भरणपोषण मात्र हो। यी कामदार र प्रेरितहरू परमेश्‍वरद्वारा नियुक्त गरिएका हुँदैनन्, झन् तिनीहरूलाई पवित्र आत्माद्वारा प्रयोग गरिने मानिस भन्न मिल्नु त परै जाओस्। तिनीहरू मण्डलीहरूमध्येबाट छानिन्छन् र तिनीहरूलाई केही समयका लागि तालिम दिएर संवर्धन गरिएपछि, प्रयोग गर्न योग्यहरूलाई राखिन्छ, जबकि अयोग्यहरूलाई तिनीहरू जहाँबाट आएका थिए त्यतै फिर्ता पठाइन्छ। यी मानिसहरू मण्डलीहरूमध्येबाट छानिने हुनाले, कतिपयले अगुवा बनेपछि आफ्नो साँचो रङ देखाउँछन् र कतिपयले धेरै नराम्रा कामसमेत गर्छन् र तिनीहरू अन्ततः हटाइन्छन्। अर्कोतर्फ, परमेश्‍वरद्वारा प्रयोग गरिने मानिस भनेको त्यस्तो व्यक्ति हो जो परमेश्‍वरद्वारा तयार पारिएको हुन्छ र जोसँग निश्चित क्षमता हुन्छ र जसमा मानवता हुन्छ। ऊ पवित्र आत्माद्वारा अग्रिम रूपमा तयार र सिद्ध पारिएको हुन्छ र पूर्ण रूपमा पवित्र आत्माद्वारा अगुवाइ गरिएको हुन्छ र विशेष गरी उसको कामको कुरा गर्नुपर्दा, ऊ पवित्र आत्माद्वारा निर्देशित र नियन्त्रित हुन्छ—यसको फलस्वरूप, उसले परमेश्‍वरका चुनिएका मानिसहरूलाई डोर्‍याउने मार्गमा कुनै विचलन हुँदैन, किनभने परमेश्‍वर निश्चित रूपमा आफ्नो कामको जिम्मेवारी लिनुहुन्छ र परमेश्‍वर जहिले पनि आफ्नै काम गर्नुहुन्छ।


सत्यतालाई बुझिसकेपछि त्यसलाई अभ्यास गर्नुपर्छ

परमेश्‍वरको काम र वचनको उद्देश्य तिमीहरूको स्वभावमा परिवर्तन ल्याउनु हो; उहाँको लक्ष्य तिमीहरूलाई बुझाइ वा ज्ञान प्राप्त गर्न लगाउनु र त्यतिमै सीमित राख्नु होइन। बोध सामर्थ्य भएको व्यक्तिले परमेश्‍वरका वचनहरूको कुरा आउँदा, कुनै कठिनाइ सामना गर्नु पर्दैन, किनभने परमेश्‍वरका धेरैजसो वचन मानवताको भाषामा व्यक्त गरिन्छन् र उहाँ अत्यन्तै स्पष्ट रूपमा बोल्नुहुन्छ। उदाहरणका लागि, परमेश्‍वर तिनीहरूले के बुझेको र अभ्यास गरेको चाहनुहुन्छ भन्‍ने कुरा थाहा पाउन तिनीहरू सक्षम हुन्छन्; यो बोध सामर्थ्य भएको सामान्य व्यक्तिले गर्न सक्नुपर्ने कुरा हो। विशेष गरी, परमेश्‍वरका आजका वचनहरू अझ बढी स्पष्ट र पारदर्शी छन्; मानिसहरूले ख्याल नगरेका धेरैवटा कुरा, साथै मानिसहरूमा हुने सबै प्रकारका स्थिति परमेश्‍वरले औँल्याउनुभएको छ। उहाँका वचनहरू सबै कुरा समेट्ने खालका छन् र पूर्णिमाको ज्योति जत्तिकै प्रस्ट छन्। त्यसैले अब, मानिसहरू धेरैवटा विषयबारे स्पष्ट छन् र तिनलाई बुझ्छन्, तिनीहरूले गर्न बाँकी रहेको भनेको उहाँका वचनहरूलाई व्यवहारमा लागु गर्नु मात्र हो। सत्यताका सबै पक्षलाई मानिसहरूले विस्तृत रूपमा अनुभव गर्नैपर्छ। मानिसहरूले अझ विशेष रूपमा अन्वेषण र खोजी गर्नुपर्छ, केवल पर्खिरहने र सबै कुरा हातमै थमाइदिऊन् भन्‍ने आशामा बस्ने गर्नु हुँदैन। यदि मानिसहरू त्यसरी नै चलिरहे भने, तिनीहरू सित्तैमा खाने बन्नेछन्। परमेश्‍वरको वचन जान्ने तर त्यसलाई अभ्यास नगर्नेहरू सत्यतालाई प्रेम नगर्ने मानिस हुन् र तिनीहरू अन्ततः हटाइनेछन्। तिमीहरूलाई १९९० को दशकको पत्रुसको शैली सिर्जना गर्न भन्नुको अर्थ तिमीहरू प्रत्येकले परमेश्‍वरको वचन अभ्यास गर्नुपर्छ, आफ्ना अनुभवहरूमा साँचो प्रवेश गर्नुपर्छ अनि अझ बढी र अझ ठूलो प्रबोधन प्राप्त गर्न परमेश्‍वरसँग सहकार्य गर्नुपर्छ, जुन तिमीहरूकै जीवनका लागि बढी लाभदायक हुनेछ भन्‍ने हो। यदि तैँले परमेश्‍वरका वचनहरू धेरै पढेको छस् तर तँ शाब्दिक अर्थ मात्र बुझ्छस् र वास्तविक सामनाहरूमार्फत परमेश्‍वरका वचनहरू अनुभव गर्ने प्रयास गर्दैनस् भने, तैँले परमेश्‍वरका वचनहरू जान्नेछैनस् अनि तेरा लागि परमेश्‍वरका वचनहरू जीवन हुनेछैनन्, केवल मृत शब्द हुनेछन्। अनि यदि तँ मृत शब्दहरूमा मात्र अडिग रहन्छस् भने, तैँले न त परमेश्‍वरका वचनहरूको सार समात्न सक्नेछस्, न त उहाँका अभिप्रायहरू नै जान्नेछस्। जब तँ आफ्ना वास्तविक अनुभवहरूमा उहाँका वचनहरू अनुभव गर्छस्, तब मात्र परमेश्‍वरका वचनहरूको आत्मिक अर्थ तँसामु खुल्नेछ। तँ अनुभवमार्फत मात्र धेरैवटा सत्यताको आत्मिक अर्थ बुझ्न र परमेश्‍वरका वचनहरूका रहस्यहरू खोल्न सक्छस्। यदि तँ परमेश्‍वरका वचनहरूलाई व्यवहारमा लागु गर्दैनस् भने, परमेश्‍वरले जतिसुकै स्पष्ट रूपमा बोल्नुभए पनि, तेरो हातमा खोक्रा शब्द र धर्मसिद्धान्तहरू मात्र रहन्छन् र ती नै तेरा धार्मिक प्रावधानहरू बन्छन्। के फरिसीहरूले ठ्याक्कै यही गरेका थिएनन् र? यदि तिमीहरू परमेश्‍वरको वचन अभ्यास र अनुभव गर्छौ भने, यो तिमीहरूका लागि व्यावहारिक बन्छ; यदि तिमीहरू यो अभ्यास गर्न खोज्दैनौ भने, तिमीहरूका लागि परमेश्‍वरको वचन तेस्रो स्वर्गको किंवदन्तीभन्दा बढी केही हुँदैन। वास्तवमा, तिमीहरूका लागि परमेश्‍वरमा विश्‍वास गर्ने प्रक्रिया भनेको उहाँका वचनहरू अनुभव गर्ने र उहाँद्वारा प्राप्त गरिने प्रक्रिया हो। यसलाई अलि प्रस्ट्याउनुपर्दा, परमेश्‍वरमा विश्‍वास गर्नु भनेको उहाँका वचनहरू चिन्नु र बुझ्नु अनि उहाँका वचनहरू अनुभव गर्नु र जिउनु हो; परमेश्‍वरमाथिको तिमीहरूको विश्‍वासको वास्तविकता यही हो। यदि तिमीहरू परमेश्‍वरका वचनहरू अभ्यास गर्ने र सत्यता वास्तविकतामा प्रवेश गर्ने पछ्याइमा नलागी, अनन्त जीवनको आशा मात्र गरेर परमेश्‍वरमा विश्‍वास गर्छौ भने, तिमीहरू सबै मूर्ख हौ। यो त भोजमा गएर स्वादिष्ट परिकारहरूमध्ये कुनै पनि वास्तविक रूपमा नचाखी वा तीमध्ये कुनै पनि नखाई र नपिई केवल तिनलाई हेर्नु र मनमा राख्नुजस्तो हो। के त्यस्तो व्यक्ति मूर्ख हुँदैन र?

परमेश्‍वरका वचनहरूभित्र मानिसहरूमा हुनुपर्ने सत्यताहरू छन्, जुन कुराहरू मानिसहरूका लागि सबैभन्दा बढी लाभदायक र सहयोगी हुन्छन्। ती कुराहरू तिमीहरूको शरीरलाई चाहिने टोनिक र पोषण हुन्, मानिसहरूलाई तिनीहरूको सामान्य मानवता पुनर्स्थापित गर्न मद्दत गर्ने कुरा हुन्, र त्यस्ता सत्यता हुन् जुनद्वारा मानिसहरू सुसज्जित हुनुपर्छ। तिमीहरूले परमेश्‍वरका वचनहरू जति धेरै अभ्यास गर्छौ, तिमीहरूको जीवन त्यति नै छिटो वृद्धि हुनेछ; तिमीहरूले परमेश्‍वरका वचनहरू जति धेरै अभ्यास गर्छौ, सत्यता तिमीहरूका लागि त्यति नै प्रस्ट हुनेछ। तिमीहरूको कद वृद्धि हुँदै जाँदा, तिमीहरूले आत्मिक क्षेत्रका कुराहरू अझ प्रस्ट रूपमा देख्नेछौ, र शैतानमाथि विजय प्राप्त गर्नलाई तिमीहरूसँग अझ बढी शक्ति हुनेछ। तिमीहरूले नबुझेका बढीजसो सत्यता तिमीहरूले परमेश्‍वरका वचनहरू अभ्यास गर्दा प्रस्ट पारिनेछन्। धेरैजसो मानिस परमेश्‍वरका वचनहरूको शाब्दिक पक्ष मात्र बुझेर नै सन्तुष्ट हुन्छन्, र अनुभव गर्न र गहिरो अभ्यासमा जानुभन्दा आफूलाई धर्मसिद्धान्तहरूले सुसज्जित गर्नमा ध्यान केन्द्रित गर्छन्—के त्यो फरिसीहरूको तरिका होइन र? के यसो गरेर कसैले “परमेश्‍वरका वचनहरूलाई आफ्नो जीवन बनाउने” भन्‍ने वाक्यांशको वास्तविकता प्राप्त गर्न सक्छ? मानिसहरूको जीवन परमेश्‍वरका वचनहरू अभ्यास गरेर मात्र वृद्धि हुन सक्छ; त्यो ती वचनहरू पढेर मात्र वृद्धि हुँदैन। यदि तँ आफूले परमेश्‍वरका वचनहरू बुझेसम्म आफूसँग जीवन र कद हुने विश्‍वास गर्छस् भने, तेरो बुझाइ टेढो छ। परमेश्‍वरका वचनहरू साँच्चै तब बुझिन्छ जब तैँले सत्यता अभ्यास गर्छस्; तैँले “सत्यता अभ्यास गरेर मात्र यसलाई बुझ्न सकिन्छ” भन्‍ने कुरा बुझ्नैपर्छ। आज, परमेश्‍वरका वचनहरू पढेपछि, तँ परमेश्‍वरका वचनहरूबारे सचेत छु भनेर मात्र भन्न सक्छस्, तर तँ तिनलाई बुझ्छु भनेर भन्न सक्दैनस्। कतिपयले सत्यता अभ्यास गर्न सक्नुअघि व्यक्तिले पहिले सत्यता बुझ्नैपर्छ भन्छन्, तर यो आंशिक रूपमा मात्र सही हो, पूर्ण रूपमा सही होइन। तँसँग कुनै निश्चित सत्यताको ज्ञान हुनुअघि तैँले त्यो सत्यता अनुभव गरेको हुँदैनस्। कुनै प्रवचनमा त्यो सत्यताबारे सुन्दा तैँले त्यो बुझेको महसुस गर्नु भनेको त्यसलाई साँच्चिकै बुझ्नु होइन—यो त उक्त सत्यताभित्रको साँचो अर्थ नबुझी त्यसको शाब्दिक पक्षलाई मात्र पक्रिनु हो। सत्यताको बाहिरी तह मात्र जान्नुको अर्थ वास्तवमा तँ सत्यता बुझ्छस् वा तँसँग यसको ज्ञान छ भन्‍ने होइन; सत्यताको साँचो अर्थ यसलाई अनुभव गरेपछि आउँछ। त्यसकारण, जब तँ सत्यता अनुभव गर्छस् तब मात्र तँ यसलाई बुझ्न सक्छस्, र अनुभवमार्फत मात्र तैँले यसका लुकेका पाटोहरू बोध गर्न सक्छस्। आफ्नो अनुभवलाई गहिरो बनाउनु नै सत्यताको मौलिक अर्थ बोध गर्ने, र सत्यताको सार बुझ्ने एक मात्र तरिका हो। त्यसकारण, तँसँग सत्यता हुँदा मात्र तँ संसारभरि स्वतन्त्र रूपमा घुमफिर गर्न सक्षम हुन्छस्। यदि तँसँग सत्यता छैन भने, धार्मिक मानिसहरू धेरैलाई तेरो कुरा मान्न लगाउनु त परै जाओस्—तेरो परिवारका सदस्यहरूले समेत तेरो कुरा मान्नेछैनन्। सत्यताविना तँ उडिरहेको हिउँको कण जस्तै हुन्छस्, तर सत्यता हुँदा तँ खुसी र स्वतन्त्र हुन सक्छस्, र कसैले पनि तँलाई आक्रमण गर्न सक्दैन। कुनै सिद्धान्त जतिसुकै बलियो भए पनि, त्यसले सत्यतालाई जित्न सक्दैन। सत्यता साथमा भएपछि, तैँले स्वर्ग र पृथ्वीलाई उल्ट्याउन सक्छस् र पहाड र समुद्रहरू सार्न सक्छस्; सत्यता छैन भने, औँसाहरू समेत तेरो सहरको किल्ला तोडेर भित्र छिर्न सक्छन्। यो एउटा स्पष्ट तथ्य हो।

आज, सत्यताबारे थाहा पाइसकेपछि, तिमीहरूले यसलाई व्यवहारमा लागु गर्न र अझ धेरै सत्यताहरूको साँचो अर्थले आफूलाई सुसज्जित गर्न अति आवश्यक छ। तिमीहरूले साँच्चै हासिल गर्नुपर्ने कुरा यही हो। अरूलाई तेरा वचनहरू पालन गराउन मात्र खोज्नुको सट्टा, तैँले तिनीहरूलाई तेरो अभ्यास पालन गराउनुपर्छ। साँच्चै अर्थपूर्ण कुरा त यो हो। तँलाई जेसुकै आइपरे पनि, तैँले जोसुकैलाई भेटिस् भने पनि, यदि तँसँग सत्यता छ भने मात्र तँ दृढ रहन सक्षम हुनेछस्। परमेश्‍वरका सबै वचनको उद्देश्य मानिसहरूलाई जीवित बनाउनु हो, तिनीहरूलाई मर्न लगाउनु होइन। यदि, परमेश्‍वरका वचनहरू पढेपछि, तँ जीवित हुँदैनस्, बरु मृत नै रहन्छस् भने, तँमा केही खराबी छ। यदि केही समयपछि तैँले परमेश्‍वरका धेरैवटा वचन पढेको छस् र वास्तविकता भएका धेरैवटा प्रवचन सुनेको छस्, तर तेरो मृत अवस्था अझै परिवर्तन भएको छैन भने, यसले तँ सत्यतालाई प्रिय ठान्ने व्यक्ति होइनस्, न त तँ सत्यता पछ्याउने व्यक्ति नै होस् भन्‍ने प्रमाणित गर्छ। यदि तिमीहरूसँग साँच्चै परमेश्‍वरलाई प्राप्त गर्ने पछ्याइमा लाग्ने हृदय भएको भए, तिमीहरूले आफूलाई धर्मसिद्धान्तहरूले सुसज्जित गर्न र अरूलाई उच्च धर्मसिद्धान्तहरूले उपदेश दिनमा ध्यान केन्द्रित गर्नेथिएनौ, बरु यसको सट्टा परमेश्‍वरका वचनहरू अनुभव गर्न र सत्यतालाई व्यवहारमा लागु गर्नमा ध्यान केन्द्रित गर्नेथियौ। के तिमीहरू अहिले यसमै प्रवेश गर्न खोजिरहेको हुनुपर्ने होइन र?

परमेश्‍वरले मानिसमा गर्नुहुने कामको समयसीमा हुन्छ—यदि तैँले उहाँसँग सहकार्य गरिनस् भने के-कस्ता नतिजाहरू आउन सक्छन्? परमेश्‍वरले किन सधैँ तिमीहरूलाई उहाँका वचनहरू बुझेपछि ती अभ्यास गर्न भन्नुहुन्छ? यसले के देखाउँछ भने एकपटक परमेश्‍वरले आफ्ना वचनहरू तिमीहरूलाई प्रकट गर्नुभएपछि, अर्को चरण भनेको तिमीहरूले तिनलाई अभ्यास गर्नु हो। तिमीहरूले यी वचनहरू अभ्यास गर्दै जाँदा, परमेश्‍वरले अर्को चरणको काम गर्नुहुन्छ, त्यो हो तिमीहरूलाई प्रबोधन र मार्गदर्शन दिने। कुराहरू यसरी नै पूरा हुन्छन्। परमेश्‍वरका सबै वचनले मानिसहरूलाई जीवनमा वृद्धि हुन मद्दत गर्छन्; तिनमा मानिसहरूलाई विचलित गराउने कुनै तत्त्व हुँदैन, न त मानिसहरूलाई नकारात्मक बनाउने कुनै पाटो नै हुन्छ। तँ परमेश्‍वरका वचनहरू पढेको छु र तिनलाई अभ्यास गरेको छु भन्छस्, तर तैँले अझै पनि पवित्र आत्माबाट कुनै काम प्राप्त गरेको छैनस्। तेरो कुराले बच्चालाई मात्र मूर्ख बनाउन सक्छ। तेरा अभिप्रायहरू सही छन् कि छैनन् भन्‍ने कुरा अरू मानिसहरूलाई थाहा नहुन सक्छ, तर के तँलाई परमेश्‍वरलाई थाहा नहुन सम्भव छ भन्ने लाग्छ? अरूले परमेश्‍वरका वचनहरू अभ्यास गर्दा किन पवित्र आत्माको प्रबोधन प्राप्त गर्छन्? तैँले उहाँका वचनहरू अभ्यास गर्दा किन पवित्र आत्माको प्रबोधन प्राप्त गर्दैनस्? के परमेश्‍वरसँग दैहिक भावनाहरू हुन सक्छन्? यदि तेरा अभिप्रायहरू साँच्चै ठीक छन् र तँ सहयोगी छस् भने, परमेश्‍वरको आत्मा तेरो साथमा हुनुहुनेछ। कतिपय मानिस सधैँ आफ्नै झण्डा गाड्न चाहन्छन्, तर परमेश्‍वरले तिनीहरूलाई किन उठ्न र मण्डलीको अगुवाइ गर्न दिनुहुन्न? कतिपय मानिस केवल आफ्नो प्रकार्य सम्पादन गर्छन् र आफ्नो कर्तव्य निर्वाह गर्छन्, र तिनीहरूले थाहा पाउनुअघि नै, तिनीहरूलाई परमेश्‍वरले योग्य पाउनुभएको हुन्छ। त्यो कसरी हुन सक्छ? परमेश्‍वरले मानिसको सबैभन्दा भित्री हृदयको गहन जाँच गर्नुहुन्छ, र सत्यता पछ्याउने मानिसहरूले सही अभिप्रायका साथ पछ्याउनुपर्छ। सच्चा अभिप्राय नभएका मानिसहरू पक्कै पनि दृढ रहन सक्दैनन्। तिमीहरूले पछ्याउनुपर्ने सबैभन्दा आधारभूत कुरा भनेको परमेश्‍वरको वचनलाई तिमीहरूमा प्रभाव पार्न दिनु हो—अर्को शब्दमा भन्दा, तिमीहरूले त्यो अभ्यास गर्दा परमेश्‍वरको वचनको साँचो बुझाइ प्राप्त गर्नु हो। सायद परमेश्‍वरको वचन बोध गर्ने तिमीहरूको क्षमता कमजोर होला, तर तिमीहरूद्वारा उहाँको वचनको अभ्यासमार्फत, उहाँ त्यो कमीलाई निवारण गर्न सक्नुहुन्छ, त्यसैले तिमीहरूले धेरै सत्यता जान्ने मात्र होइन, अझ बढी त तिमीहरूले तिनको अभ्यास गर्नैपर्छ। यो नै सबैभन्दा महत्त्वपूर्ण कुरा हो, र यसलाई बेवास्ता गर्न सकिँदैन। येशूले आफ्नो साढे तेत्तीस वर्षमा धेरै अपमान र धेरै दुःख सहनुभयो। उहाँले सत्यता अभ्यास गर्नुभएको, सबै कुरामा परमेश्‍वरको इच्छा पालन गर्नुभएको, र परमेश्‍वरका अभिप्रायहरूलाई मात्र ख्याल गर्नुभएकोले गर्दा नै उहाँले यति धेरै दुःख भोग्नुभयो। यदि उहाँले सत्यता जान्नुभएको मात्र थियो तर अभ्यास गर्नुभएको थिएन भने, उहाँ यो दुःखमा पर्नुहुनेथिएन। यदि येशूले यहूदीहरूको शिक्षा पालन गर्नुभएको र फरिसीहरूलाई पछ्याउनुभएको भए, उहाँले दुःख पाउनुभएको हुनेथिएन। तैँले येशूका कार्यहरूबाट थाहा पाउन सक्छस् कि मानिसमा परमेश्‍वरको कामको प्रभाव मानिसको सहकार्यमार्फत हासिल हुन्छ, र यो तिमीहरूले बुझ्नैपर्ने कुरा हो। यदि येशूले सत्यता अभ्यास नगर्नुभएको भए के उहाँले त्यसरी क्रूसमा दुःख पाउनुहुनेथियो? यदि उहाँले परमेश्‍वरका चाहनाहरू अनुसार काम नगर्नुभएको भए के उहाँले त्यस्तो दुःखका साथ प्रार्थना गर्न सक्नुहुन्थ्यो? त्यसकारण, तिमीहरूले सत्यता अभ्यास गर्नका खातिर दुःख भोग्नुपर्छ; व्यक्तिले यस्तै प्रकारको दुःख भोग्नुपर्छ।


मुक्ति पाउने व्यक्ति त्यो हो जो सत्यको अभ्यास गर्न इच्छुक हुन्छ

उचित मण्डलीको जीवन हुनुको आवश्यकताको बारेमा प्रवचनहरूमा प्रायजसो उल्लेख गरिन्छ। त्यसो भए किन मण्डलीको जीवन अझै सुधार भएको छैन, र अझै पनि यो उही पुरानो कुरा नै हो? किन त्यहाँ जीवनको पूर्ण नयाँ र फरक तरिका छैन? के नब्बेको दशकको उमेर भएको व्यक्ति बितेको युगको एक सम्राट जस्तै जिउनु सामान्य कुरा हुन सक्छ? मानिसहरूले अहिले खाने र पिउने स्वादिष्ठ कुराहरू विगतका युगहरूमा बिरलै पाइएको थियो, तैपनि मण्डलीको जीवनमा कुनै ठूलो परिवर्तन आएको छैन। यो नयाँ बोतलहरूमा पुरानो दाखमद्य राख्नु जस्तै भएको छ। त्यसोभए, परमेश्‍वरले यति धेरै कुरा भन्नुको के फाइदा हुन्छ? प्रायः स्थानहरूका मण्डलीहरू परिवर्तन भएको छैन। मैले यो मेरो आफ्नै आँखाले देखेको छु, र मेरो हृदयमा यो स्पष्ट छ; मैले आफैले मण्डलीको जीवनको अनुभव नगरेको भए तापनि, मण्डलीका भेलाहरूको अवस्थाको बारेमा मलाई राम्ररी थाहा छ। तिनीहरूले धेरै प्रगति गरेका छैनन्। यो त्यही भनाइमा फर्केर जान्छ—यो पुरानो दाखमद्यलाई नयाँ बोतलहरूमा हाल्नु जस्तै हो। केही परिवर्तन भएको छैन! जब कसैले तिनीहरूलाई गोठालो गरिरहेको हुन्छ, तिनीहरू आगोजस्तै दन्किन्छन्, तर जब तिनीहरूलाई सहायता गर्ने कोही हुँदैन, ती बरफको टुक्राजस्ता हुन्छन्। धेरैले व्यावहारिक थोकहरूको बारेमा कुरा गर्न सक्दैनन्, र अत्यन्तै बिरलै मात्रामा कसैले नेतृत्व गर्न सक्छन्। प्रवचनहरू उत्कृष्ट हुने भए तापनि, कसैले बिरलै प्रवेश पाएका हुन्छन्। परमेश्‍वरको वचनलाई थोरै मानिसहरूले मात्र कदर गर्दछन्। तिनीहरूले परमेश्‍वरको वचन लिँदा आँसु सरि हुन्छन्, त्यसलाई पन्छाउँदा आनन्दित हुन्छन्, र त्यसबाट अलग हुँदा स्वादहीन र चमकहीन बन्छन्। खुलस्त भन्नुपर्दा, तिमीहरू परमेश्‍वरको वचनलाई कदर नै गर्दैनौ, र तिमीहरूले उहाँको आफ्नै मुखबाट बोल्नुभएका वचनहरूलाई सम्पत्तिको रूपमा कहिल्यै हेर्दैनौ। तिमीहरू उहाँको वचन पढ्दा चिन्तित मात्र हुन्छौ, र त्यो कण्ठ गर्दा कठिन महसुस गर्छौ, र जब परमेश्‍वरको वचन लागू गर्ने कुरा आउँछ, तब त्यो घोडाको पुच्छरको कपालले हाते पम्प बाँधेर उखेल्ने कोसिस गर्नु जस्तो हुन्छ—तिमीहरूले जति नै कोसिस गरे पनि, तिमीहरूले पर्याप्त ऊर्जा लगाउन गर्न सक्दैनौ। परमेश्‍वरको वचन पढ्दा तिमीहरू सधैँ उत्साहले भरिन्छौ, तर त्यसलाई अभ्यास गर्दा बिर्सन्छौ। वास्तवमा, यी वचनहरू धेरै होसियारीसाथ बोल्नुपर्छ र धैर्यपूर्वक दोहोऱ्याउनु पर्छ; तर तथ्य के हो भने, मानिसहरूले परमेश्‍वरको वचनलाई सुनेर अभ्यास नगर्नु उहाँको कामका लागि बाधा भएको छ। म यो कुरा उठाउन सक्दिनँ, म यसको बारेमा कुरा गर्न सक्दिनँ। म त्यसो गर्न बाध्य छु; यो होइन कि म अरूका कमजोरीहरू पर्दाफास गर्न पाउँदा आनन्दित हुन्छु। तिमीहरू सोच्छौ, तिमीहरूको अभ्यास लगभग पर्याप्त छ—त्यसोभए के जब प्रकाशहरू शिखरमा हुन्छन्, तब तिमीहरूको प्रवेश पनि पराकाष्ठामा हुन्छ? के यो यति सरल छ? तिमीहरूको अनुभव जुन जगमाथि निर्माण भएको छ त्यसलाई तिमीहरूले कहिल्यै जाँच गर्दैनौ! यस क्षणमा, तिमीहरूका जमघटहरूलाई उचित मण्डलीको जीवन भनेर भन्न पटक्कै मिल्दैन, न त ती कुराले थोरै मात्रामा पनि उचित आत्मिक जीवन नै निर्माण गर्छ। यो त बातचित गर्न र गाउन मन पराउने मानिसहरूको भेला मात्र हो। सही कुरा गर्नु पर्दा, त्यसमा त्यति धेरै वास्तविकता छैन। अझ स्पष्ट भन्नुपर्दा, यदि तैँले सत्यता अभ्यास गर्दैनस् भने, वास्तविकता कहाँ छ? के तँसँग वास्तविकता छ भन्नु घमण्ड होइन र? जसले सधैँ काम गर्दछन् तिनीहरू अहङ्कारी र घमण्डी हुन्छन्, जसले सधैँ आज्ञा पालन गर्छन् तिनीहरू चुप लाग्छन् र आफ्नो शिर निहुराउँछन्, अनि तिनीहरूले तालिमको कुनै अवसर पाएका हुँदैनन्। काम गर्ने मानिसहरू केवल कुराबाहेक अरू केही गर्दैनन्, तिनीहरू ठूलठूला भाषण दिइरहन्छन्, र अनुयायीहरू सुन्छन् मात्र। कुनै रूपान्तरण नै हुँदैन; यी सबै विगतका मार्गहरू मात्र हुन्! आज, परमेश्‍वरको प्रशासनिक आदेशको कारण तँ अधीनमा बस्न सक्छस् र तैँले कुनै हस्तक्षेप गर्न वा तँलाई मन परेको जस्तो प्रकारले काम गर्न सक्दैनस्; यो तैँले अनुभवहरूबाट गुज्रेर पाएको रूपान्तरण होइन। तथ्य के हो भने आज तँ प्रशासनिक आदेशहरू उल्लङ्घन गर्ने कुनै कार्य गर्ने साहस गर्दैनस्, किनकि परमेश्‍वरका वचनहरूको कामको स्पष्ट प्रभाव थियो र यसले मानिसहरूलाई जितेको थियो। म कसैलाई सोध्छु: आजको तेरो कति उपलब्धि तेरो आफ्नै कठोर परिश्रमको पसीनाले कमाएको थियो? तीमध्ये कति वटा तँलाई प्रत्यक्ष रूपमा परमेश्‍वरले भन्नुभएको थियो? तँ कसरी जवाफ दिन्छस्? के तँ अवाक् र शब्दहीन बन्नेछस्? किन अरूले तँलाई भरणपोषण प्रदान गर्न आफ्ना धेरैवटा व्यावहारिक अनुभवहरूबारे बोल्न सक्छन्, तर तँ भने अरूले पकाएको भोजनको आनन्द मात्र लिन्छस्? के तँलाई लाज लाग्दैन? तुलनात्मक हिसाबले राम्रा व्यक्तिहरूलाई जाँच्दै तिमीहरूले तथ्य पत्ता लगाउने जाँच गर्न सक्छौ: तैँले कति धेरै सत्यता बुझ्छस्? तैले आखिरमा कति अभ्यास गर्छस्? तँ कसलाई धेरै प्रेम गर्छस्, परमेश्‍वरलाई कि आफैलाई? के तैँले धेरै पटक दिन्छस् कि धेरै पटक लिन्छस्? कति वटा अवसरमा तेरो अभिप्राय गलत हुँदा तैँले आफ्नो पुरानो स्वभावको विरुद्धमा विद्रोह गरेर परमेश्‍वरका अभिप्रायहरूलाई पूरा गरेको थिइस्? यी केही प्रश्‍नहरूले नै धेरै मानिसलाई चकित पार्नेछ। धेरै मानिसहरूले आफ्नो अभिप्राय गलत हो भनी बुझे पनि, जानी-जानी गल्ती गर्दछन्, र तिनीहरू आफ्नो देहको विरुद्धमा विद्रोह गर्ने अवस्थामा पुगेकै हुँदैनन्। अधिकांश मानिसहरूले पापलाई आफूभित्र व्याप्त हुन दिन्छन्, जसले गर्दा तिनीहरूले पापलाई उनीहरूको हरेक कार्यलाई निर्देशित गर्न दिन्छन्। उनीहरू आफ्ना पापहरूलाई जित्न सक्दैनन्, र तिनीहरू पापमा नै जिइरहन्छन्। यस वर्तमान चरणमा आइपुगेपछि, उनीहरूले कति वटा खराब कामहरू गरेका छन् भनेर कसलाई थाहा हुँदैन र? यदि तैँले तँलाई थाहा छैन भन्छस् भने, तँ झूटो बोल्दैछस्। स्पष्ट भन्‍ने हो भने, ती सब तेरो पुरानो स्वभावको विरुद्धमा विद्रोह गर्ने अनिच्छा हो। पश्‍चात्तापका त्यत्ति धेरै “हृदयका शब्दहरू” भन्नु के फाइदा छ र, जुन व्यर्थका छन्? के त्यसले तेरो जीवनमा बढ्न सहायता गर्दछ? यो भन्न सकिन्छ, कि तैँले आफैलाई चिन्नु नै तेरो पूर्णकालीन काम हो। म मानिसहरूलाई तिनीहरूको अधीनता र तिनीहरूले परमेश्‍वरका वचनहरूको अभ्यास गरेको कार्यबाट तिनीहरूलाई सिद्ध बनाउँछु। यदि तँ राम्रो र आकर्षक देखिनलाई आफ्नो कपडा लगाए जस्तो मात्र परमेश्‍वरको वचनलाई धारण गर्छस् भने, के तैँले आफैलाई र अरूलाई धोका दिइरहेको हुँदैनस् र? यदि तँ कुरा मात्र गर्छस्, त्यसलाई तँ कहिल्यै अभ्यास गर्दैनस् भने, तैँले के प्राप्त गर्नेछस्?

धेरै मानिसहरूले अभ्यासको बारेमा थोरै कुरा गर्न सक्दछन् र उनीहरू आफ्ना व्यक्तिगत प्रभावहरूको बारेमा कुरा गर्न सक्छन्, तर त्यसको अधिकांश भाग अरूको वचनहरूबाट प्राप्त ज्ञान हुन्छन्। त्यसमा उनीहरूको व्यक्तिगत अभ्यासको कुनै पनि कुरा समावेश भएको हुँदैन, न त त्यसमा उनीहरूले आफ्ना अनुभवहरूबाट देख्‍ने कुराहरू नै समावेश हुन्छ। मैले पहिले नै यस विषयको विश्लेषण गरिसकेको छु; मलाई केही पनि थाहा छैन भनी नसोच्। तँ त हेर्दाको डाल मात्र होस्, तैपनि तँ शैतानलाई वशमा पार्ने, विजयी गवाहीहरू दिने, र परमेश्‍वरको स्वरूपमा जिउने कुरा गर्छस्? यो व्यर्थ छन्! के आज परमेश्‍वरले बोल्नुभएका सबै वचनहरू तैँले सराहना गर्नका लागि हुन् भन्‍ने ठान्छस्? तेरो मुखले तेरो पुरानो स्वभावको विरुद्धमा विद्रोह गर्ने र सत्यको अभ्यास गर्ने कुरा गर्दछ, तर तेरा हातहरूले अन्य काम गरिरहेका हुन्छन् र तेरो हृदयले अन्य योजनाहरू बनाइरहेको हुन्छ—तँ कस्तो किसिमको व्यक्ति होस्? तेरो हृदय र तेरा हातहरू किन एउटै र उस्तै प्रकारका छैनन्? त्यति धेरै प्रचार केवल खोक्रा वचनहरू बनेका छन्; के यो हृदय दुखाउने कुरा होइन र? यदि तँ परमेश्‍वरको वचनलाई अभ्यास गर्न सक्दैनस् भने, त्यसले तँ अझसम्म पवित्र आत्माले काम गर्नुहुने मार्गमा प्रवेश गरेको छैनस्, तैँले अझै आफूभित्र पवित्र आत्माको काम प्राप्त गरेको छैनस्, र तैँले अझै उहाँको अगुवाइ पाएको छैनस् भन्‍ने प्रमाणित गर्दछ। यदि तैँले परमेश्‍वरको वचन बुझ्न मात्र सक्छु, तर तिनलाई अभ्यास गर्न सक्दिनँ भनी भन्छस् भने, तँ सत्यतालाई प्रेम नगर्ने व्यक्ति होस्। परमेश्‍वर यस किसिमको मानिसलाई मुक्ति दिन आउनुहुन्न। पापीहरूलाई बचाउन, गरिबहरूलाई बचाउन र ती सबै नम्र मानिसहरूलाई बचाउन क्रूसमा टाँगिने क्रममा येशूले ठूलो कष्ट भोग्नुभयो। उहाँको क्रूसीकरण पापबलि बन्यो। यदि तैँले परमेश्‍वरको वचन अभ्यास गर्न सक्दैनस् भने तँ जति सक्दो चाँडो छोडेर गइहाल्‍नुपर्छ; परमेश्‍वरको घरमा सित्तैँमा भोगचलन गर्ने व्यक्ति बनेर बसी नराख्। स्पष्ट रूपमा परमेश्‍वरको विरोधमा रहेको काम गर्नबाट आफूलाई रोक्न समेत धेरै जना मानिसहरूलाई कठिन हुन्छ। के तिनीहरूले मृत्युको माग गरिरहेका हुँदैनन् र? तिनीहरूले परमेश्‍वरको राज्यमा प्रवेश गर्ने कुरा कसरी गर्न सक्छन्? के तिनीहरूसँग परमेश्‍वरको अनुहार हेर्ने साहस हुन्छ? परमेश्‍वरले तेरो निम्ति जुटाउनुहुने भोजन खान्छस्, अनि परमेश्‍वरले तँलाई दिनुहुने आशिषहरू उपभोग गर्न उहाँले तँलाई अनुमति दिइरहनुभएको बेला समेत, परमेश्‍वरको विरोध हुने कुटिल कामहरू गर्दछस्, द्वेषपूर्ण, कपटी बन्छस् र षडयन्त्र गर्छस्—के ती प्राप्त गर्दा तँलाई तेरा हातहरू पोलेको महसुस गर्दैनस्? के तैँले तेरो अनुहार रातो भएको महसुस गर्दैनस्? परमेश्‍वरको विरुद्धमा केही गरेपछि, “अटेरी हुने” योजनाहरू अगाडि बढाएपछि, के तँ भयभीत हुँदैनस्? यदि तैँले केही पनि महसुस गर्दैनस् भने, तैँले कसरी कुनै पनि भविष्यको कुरा गर्नसक्छस्? धेरै पहिलेबाटै तेरो लागि कुनै भविष्य थिएन, त्यसैले तैँले अझै कुन ठूलो आशा गर्न सक्छस् र? यदि तैँले कुनै लाजमर्दो कुरा भन्छस् र पनि धिक्‍कार महसुस ग गर्दैनस्, र तेरो हृदयमा जागरूकता छैन भने, के त्यसको अर्थ तँलाई परमेश्‍वरले पहिले नै त्यागिसक्‍नुभएको छ भन्‍ने हुँदैन र? अति लापरवाही र अनियन्त्रित भएर बोल्नु र व्यवहार गर्नु तेरो प्रकृति नै बनेको छ; यस्तो प्रकारले परमेश्‍वरले कहिले तँलाई सिद्ध बनाउन सक्‍नुहुन्छ र? के तँ फेरि संसारमा हिँड्डुल गर्न सक्छस्? तेरो कुरा कसले पत्याउँछ? तेरो वास्तविक प्रकृति जान्नेहरू तँबाट टाढा बस्‍नेछन्। के यो परमेश्‍वरको दण्ड होइन र? समग्रमा, यदि कुरा मात्र हुन्छ र अभ्यास हुँदैन भने कुनै वृद्धि हुँदैन। तैँले बोल्दा पवित्र आत्माले तँमा काम गरिरहनुभएको हुनसक्‍ने भए पनि, यदि तैँले अभ्यास गर्दैनस् भने, पवित्र आत्माले काम गर्न छोड्नुहुनेछ। यदि तँ यसरी नै अघि बढी रहिस् भने, भविष्यको बारेमा वा तेरो सम्पूर्ण अस्तित्व परमेश्‍वरको काममा दिने बारेमा कसरी कुरा हुन सक्छ? तँ आफ्नो सम्पूर्ण अस्तित्व अर्पण गर्ने कुरा मात्र गर्न सक्छस्, तैपनि तैँले परमेश्‍वरलाई प्रेम गर्ने आफ्नो हृदय उहाँलाई दिएको छैनस्। उहाँले तँबाट ओठे सेवा मात्र प्राप्त गर्नुहुन्छ; तैँले उहाँलाई सत्य अभ्यास गर्ने तेरो अभिप्राय दिएको छैनस्। के यो नै तेरो वास्तविक कद हुन सक्छ? यदि तँ यस्तै रहिरहन्छस् भने, तँलाई परमेश्‍वरले कहिले सिद्ध बनाउनुहुनेछ? के तँ आफ्नो अन्धकार र निराश भविष्यको लागि चिन्तित छैनस्? के परमेश्‍वरले तँमा आशा गुमाउनुभएको छ भन्‍ने तँलाई लाग्दैन? के परमेश्‍वर अझ धेरै र नयाँ मानिसहरूलाई सिद्ध बनाउन चाहनुहुन्छ भन्‍ने तँलाई थाहा छैन? के पुराना थोकहरू आफै रहिरहन सक्छन्? आज तैँले परमेश्‍वरको वचनहरूलाई ध्यान दिइरहेको छैनस्: के तँ भोलिको दिन पर्खिरहेको छस्?


एउटा प्रयोगयोग्य गोठालोमा कुन कुरा हुनुपर्छ

जब पवित्र आत्माले मानिसहरूमा काम गर्नुहुन्छ, तब ती मानिसहरू जुन अवस्थाहरूमा हुनेछन् ती धेरै अवस्थाहरूको बारेमा तँसित बुझाइ हुनु आवश्यक छ। विशेषतः परमेश्‍वरको सेवामा सहकार्य गर्नेहरूसित यी स्थितिहरूको अझै दह्रिलो बुझाइ हुनैपर्छ। यदि तैँले केवल धेरै अनुभवहरू वा प्रवेश प्राप्त गर्ने तरिकाहरूको बारेमा मात्रै कुरा गर्छस् भने यसले तेरो अनुभव ज्यादै एकपक्षीय छ भन्‍ने देखाउँछ। तेरो साँचो अवस्था नजानीकन अनि सत्यता सिद्धान्तहरू राम्ररी नबुझीकन स्वभावमा परिवर्तन हासिल गर्न सम्भव छैन। पवित्र आत्माको कामको सिद्धान्तहरू नजानीकन वा यसले फलाउने फलको बारेमा नबुझीकन दुष्ट आत्माहरूको काम खुट्ट्याउन तँलाई कठिन हुनेछ। तैँले दुष्ट आत्माहरूको कामको साथसाथै मानिसको धारणाहरूलाई उदाङ्गो पारिदिनैपर्छ, अनि सीधै मामिलाको केन्द्रबिन्दुसम्मै भेद गर्नुपर्छ; मानिसहरूको अभ्यासमा भएका धेरै विचलनहरू र परमेश्‍वरमाथिको तिनीहरूको विश्‍वासमा हुनसक्ने समस्याहरूलाई पनि तैँले औँल्याइदिनैपर्छ, ताकि तिनीहरूले त्यसलाई पहिचान गरून्। कम्तीमा, तैँले तिनीहरूलाई नकारात्मक वा निष्क्रिय अनुभूति गर्न दिनु हुँदैन। तथापि, धेरै मानिसहरूका निम्ति वस्तुगत रूपले अस्तित्वमा रहेका कठिनाइहरूलाई तैँले बुझ्नैपर्छ, तँ बेमनासिब हुनु हुँदैन वा तैँले माछालाई जमीनमा जिउन बाध्य पार्न खोज्नु हुँदैन; त्यो मूर्ख व्यवहार हो। मानिसहरूले अनुभव गर्ने धेरै कठिनाइहरू समाधान गर्न, तैँले पवित्र आत्माको कामको गतिशीलता बुझ्नैपर्छ; तैँले पवित्र आत्मा फरक-फरक मानिसहरूमा कसरी काम गर्नुहुन्छ भन्ने कुरा बुझ्नैपर्छ, तँसित मानिसहरूले सामना गर्ने कठिनाइहरू र तिनीहरूका कमीहरूको बुझाइ हुनैपर्छ, अनि तैँले समस्याको मर्म छर्लङ्ग देख्नैपर्छ र तँ विचलित नभई वा कुनै गल्ती नगरी त्यसको स्रोतसम्म पुग्नैपर्छ। तब मात्र तँ परमेश्‍वरको सेवामा सहकार्य गर्ने सम्बन्धमा मानकअनुरूप व्यक्ति हुन्छस्।

तँ मुख्य मामिलाहरू बुझ्न र धेरै कुराहरू स्पष्टसित देख्न सक्षम छस् वा छैनस् भन्‍ने कुरा तेरो व्यक्तिगत अनुभवहरूमा निर्भर गर्छ। जुन प्रकारले तैँले अनुभव गर्छस्, त्यही प्रकारले नै तैँले अरूलाई पनि डोर्‍याउँछस्। यदि तैँले वचन र धर्मसिद्धान्तहरू बुझ्छस् भने तैँले अरूलाई वचन र धर्मसिद्धान्तहरू बुझ्न डोर्‍याउन सक्छस्। तैँले जुन प्रकारले परमेश्‍वरका वचनहरूको वास्तविकता अनुभव गर्छस्, त्यही प्रकारले तैँले अरूहरूलाई परमेश्‍वरका वाणीहरूको वास्तविकताभित्र प्रवेश प्राप्त गर्न डोर्‍याउनेछस्। यदि तँ धेरै सत्यताहरू बुझ्न र परमेश्‍वरका वचनहरूबाट धेरै कुराहरूको बारेमा स्पष्ट अन्तर्दृष्टि प्राप्त गर्न सक्षम छस् भने तैँले अरूहरूलाई पनि धेरै सत्यताहरू बुझ्ने कार्यमा डोर्‍याउनेछस् र तैँले जसलाई डोर्‍याउँछस्, तिनीहरूले दर्शनहरूको स्पष्ट बुझाइ प्राप्त गर्नेछन्। यदि तैँले अलौकिक अनुभूतिहरू बुझ्न ध्यान केन्द्रित गर्छस् भने तैँले जसलाई डोर्‍याउँछस्, तिनीहरूले पनि त्यही गर्नेछन्। यदि तैँले अभ्यासलाई बेवास्ता गर्छस्, बरु छलफलमाथि जोड दिन्छस् भने, तैँले जसलाई डोर्‍याउँछस्, तिनीहरूले पनि अभ्यास नै नगरीकन वा आफ्नो स्वभावमा कुनै परिवर्तन हासिल नै नगरीकन छलफलमाथि नै ध्यान केन्द्रित गर्नेछन्; तिनीहरू कुनै सत्यतालाई अभ्यासमा नउतारीकन केवल सतही ढङ्गले मात्रै उत्साही हुनेछन्। सबै मानिसहरूले आफूसित जे छ, त्यही नै अरूलाई आपूर्ति गर्छन्। कुनै व्यक्ति कस्तो प्रकारको छ भन्‍ने कुराले नै तिनीहरूले अरूलाई मार्गदर्शन गर्ने बाटोको साथसाथै तिनीहरूले डोर्‍याउने मानिसहरूका प्रकारहरू निर्धारण गर्दछ। परमेश्‍वरको प्रयोगको निम्ति साँच्चिकै योग्य हुनका लागि तँसित सङ्कल्प मात्रै होइन, धेरै मात्रामा परमेश्‍वरबाट प्राप्त अन्तर्दृष्टि, उहाँका वचनहरूको मार्गदर्शन, उहाँद्वारा काटछाँट गरिएको अनुभव, अनि उहाँका वचनहरूको शोधन पनि चाहिन्छ। यसलाई एउटा जगको रूपमा लिएर, साधारण समयहरूमा, तिमीहरूले अवलोकन गर्न, सोच्न, चिन्तन गर्न तथा निष्कर्ष निकाल्नमा ध्यान दिनुपर्छ र त्यसैअनुसार सोसिने वा हटाउने कार्यमा तल्लीन हुनुपर्छ। यी सबै कुरा वास्तविकताभित्र तिमीहरूको प्रवेशको निम्ति मार्गहरू हुन्, अनि तीमध्ये हरेक अत्यावश्यक छन्। परमेश्‍वरले काम गर्नुहुने यसरी नै हो। यदि तँ परमेश्‍वरले काम गर्नुहुने यस विधिमा प्रवेश गर्छस् भने तँसित उहाँद्वारा हरेक दिन सिद्ध तुल्याइने अवसरहरू हुनेछन्। अनि कुनै पनि समयमा, तेरो वातावरण प्रतिकूल वा अनुकूल जे भए पनि, तँ जाँच वा परीक्षा जेसुकैमा परिरहेको भए पनि, तैँले काम गरिरहेको पनि वा नगरिरहेको भए पनि, अनि तैँले जीवन एक व्यक्तिको रूपमा वा समूहको एक भागको रूपमा बाँचिरहेको भए पनि, तैँले सधैँ परमेश्‍वरद्वारा सिद्ध तुल्याइने अवसरहरू भेट्टाउनेछस् र तिनीहरूमध्ये एउटै पनि गुमाउनेछैनस्। तैँले तिनलाई सधैँ पत्ता लगाउन सक्नेछस्—अनि यसप्रकार तैँले परमेश्‍वरका वचनहरू अनुभव गर्ने रहस्य भेट्टाइसकेको हुनेछस्।


अनुभवको विषयमा

पत्रुसले आफ्ना अनुभवहरूको अवधिभरि नै सयौं परीक्षाहरूको सामना गरे। आजका मानिसहरू “परीक्षा” शब्दबारे सचेत भए पनि तिनीहरू यसको साँचो अर्थ र परिस्थितिहरूबारे भ्रमित छन्। परमेश्‍वरले मानिसको सङ्कल्पलाई निखार्नुहुन्छ, तिनीहरूको आस्थालाई शोधन गर्नुहुन्छ, तिनीहरूको हरेक पक्षलाई सिद्ध पार्नुहुन्छ, र यो कुरा मुख्यतया परीक्षाहरूद्वारा हासिल गरिन्छ, जुन पवित्र आत्माका लुकेका कार्य पनि हुन्। यस्तो भान हुन्छ कि परमेश्‍वरले मानिसहरूलाई त्याग्‍नुभएको छ, अनि यदि तिनीहरू होशियार छैनन् भने, तिनीहरूले यी जाँचहरूलाई शैतानको परीक्षाको रूपमा हेर्नेछन्। वास्तवमा, धेरै जाँचहरूलाई परीक्षाको रूपमा मान्‍न सकिन्छ, अनि परमेश्‍वरले यही सिद्धान्त र नियमद्वारा कार्य गर्नुहुन्छ। यदि मानिसहरू साँच्‍चै परमेश्‍वरको उपस्थितिमा जिउँछन् भने, तिनीहरूले यस्ता कुराहरूलाई परमेश्‍वरबाट आएको जाँचहरूको रूपमा लिनेछन्, र तिनलाई चिप्लेर जान दिनेछैनन्। यदि कसैले परमेश्‍वर तिनीहरूको साथमा हुनुहुन्छ त्यसकारण शैतान अवश्य नै तिनीहरूको नजिक आउनेछैन भनेर भन्छ भने, यो पूर्ण रूपले सही होइन; यदि यस्तो हुँदो हो त, उजाड स्थानमा चालीस दिनको उपवास बसिसकेपछि येशूले परीक्षाको सामना गर्नुभयो भन्‍ने कुरालाई कसरी व्याख्या गर्न सकिन्छ? यसकारण, यदि मानिसहरूले परमेश्‍वरमाथिको विश्‍वासको बारेमा आफ्नो दृष्टिकोणलाई साँच्‍चै नै सुधारे भने, तिनीहरूले अरू धेरै कुराहरू अझ स्पष्ट रूपले देख्‍नेछन्, अनि तिनीहरूको बुझाइ विकृत हुनेछैन। यदि कुनै व्यक्तिले परमेश्‍वरद्वारा सिद्ध पारिनका लागि साँच्‍चै सङ्कल्‍प राख्छ भने, उसले आफ्‍नो अघि देखा पर्ने सबै कुराहरूलाई एकातिर मात्र नढल्किएर सबै कोणबाट सामना गर्नुपर्छ। यदि तँसँग परमेश्‍वरको कामको कुनै ज्ञान छैन भने, परमेश्‍वरसँग कसरी सहकार्य गर्ने सो तँलाई थाहा हुनेछैन। यदि तँलाई परमेश्‍वरको कामका सिद्धान्तहरू थाहा छैन, र तँ शैतानले कसरी मानिसमा काम गर्छ भन्‍नेबारे अनभिज्ञ छस् भने, तँसँग अभ्यास गर्ने कुनै मार्ग हुनेछैन। परमेश्‍वरले इच्छामुताबिक परिणाम प्राप्त गर्नको लागि तेरो उत्साहपूर्ण खोजी मात्र पर्याप्त हुनेछैन। यस किसिमको अनुभव गर्ने माध्यम “लरेन्सको अनुभव” जस्तै हो: जसले भिन्‍नताहरू नछुट्याईकन, केवल अनुभवमा मात्र जोड दिन्छ र शैतानको काम के हो, पवित्र आत्माको काम के हो, परमेश्‍वरको उपस्थितिबिना मानिस कुन अवस्थामा हुन्छ, र कुन प्रकारको मानिसलाई परमेश्‍वरले सिद्ध पार्न चाहनुहुन्छ भन्‍नेबारेमा पूर्ण रूपमा अनजान रहन्छ। विभिन्‍न प्रकारका मानिसहरूसँग व्यवहार गर्दै गर्दा कुन सिद्धान्तहरू अपनाउनुपर्छ, वर्तमानमा कसरी परमेश्‍वरका अभिप्रायहरू बुझ्नुपर्छ, परमेश्‍वरको स्वभावलाई कसरी जान्‍नुपर्छ, अनि के-कस्ता मानिसहरू, परिस्थितिहरू, र युगमा परमेश्‍वरको कृपा, प्रताप, र धार्मिकता निर्देशित हुन्छन्—यिनीहरू कुनैको बारेमा पनि उसले फरक छुट्याउन सक्दैन। यदि मानिसहरूसँग आफ्ना अनुभवहरूको जगको रूपमा विभिन्‍न ईश्‍वरीय दर्शनहरू छैनन् भने, जीवनको कुनै प्रश्‍नै उठ्दैन, र अनुभवको हकमा यो झन् बढी लागू हुन्छ; तिनीहरू मूर्खतापूर्ण रूपले निरन्तर हरेक थोकप्रति समर्पित भइरहेका र तिनलाई सहन गरिरहेका हुन्छन्। यस्ता मानिसहरूलाई सिद्ध पार्न साह्रै कठिन हुन्छ। यसो भन्‍न सकिन्छ कि माथि उल्लेखित ईश्‍वरीय दर्शनहरू तँसँग अलिकति पनि छैन भने, तँ अति मूर्ख होस्, तँ इस्राएलमा सँधै खडा भइरहने नुनको खामोजस्तै होस्। यस्ता मानिसहरू बेकार हुन्छन्, केही कुराको लागि पनि उपयोगी हुँदैनन्! केही मानिसहरू सँधै आँखा चिम्लेर समर्पित हुन्छन्, तिनीहरूले सँधै आफूलाई जान्दछन् र नयाँ कुरालाई सम्हाल्दा सँधै संसारसँग व्यवहार गर्ने आफ्नै तरिकाहरू प्रयोग गर्छन्, वा भन्‍न पनि योग्य नहुने सानातिना कुराहरूको निराकण गर्दा पनि “बुद्धि” को प्रयोग गर्छन्। त्यस्ता मानिसहरूमा सही-गलत छुट्टयाउने क्षमता पनि हुँदैन, र यस्तो लाग्छ कि आलोचित हुनको लागि आफैलाई परित्याग गर्नु नै तिनीहरूको प्रकृति हो, र तिनीहरू सँधै उस्तै हुन्छन्; तिनीहरू कहिल्यै परिवर्तन हुँदैनन्। यस्ता मानिसहरू मूर्ख हुन्छन् जसमा अलिकति सही-गलत छुट्टयाउने क्षमता पनि हुँदैन। तिनीहरूले कहिल्यै पनि परिस्थिति वा विभिन्‍न व्यक्तिहरूसँग उपयुक्त उपायहरू अपनाउने प्रयास गर्दैनन्। यस्ता मानिसहरूसँग अनुभव हुँदैन। मैले केही यस्ता मानिसहरू देखेको छु जो आफ्नै ज्ञानमा यति बाँधिएका हुन्छन् कि दुष्ट आत्माको कामले ग्रस्त भएका मानिसहरूको सामना गर्दा, तिनीहरू त्यस्ता मानिसहरूको अघि खडा हुने र तिनीहरूलाई दोषी ठहर्‍याउने साहस नै नगरी आफ्नो शिर निहुराउँछन् र आफ्‍ना पाप स्विकार्छन्। अनि जब पवित्र आत्माको स्पष्ट कामको सामना गर्नुपर्छ, तब तिनीहरूले समर्पित हुने साहस गर्दैनन्। दुष्ट आत्माहरू पनि परमेश्‍वरको हातमा छन् भन्‍ने तिनीहरू विश्‍वास गर्छन्, अनि खडा भएर त्यस्ता दुष्टहरूको विरोध गर्ने साहस तिनीहरूमा अलिकति पनि हुँदैन। यस्ता मानिसहरूले परमेश्‍वरलाई लज्‍जित पार्छन्, र तिनीहरू उहाँको निम्ति गह्रौँ बोझ बोक्‍न पूर्ण रूपले असमर्थ हुन्छन्। यस्ता भ्रमित मानिसहरूले कुनै पनि प्रकारको भिन्‍नता छुट्याउँदैनन्। त्यसकारण, अनुभवका त्यस्ता माध्यमहरूलाई शुद्ध पारिनुपर्छ, किनकि यो परमेश्‍वरको दृष्टिमा अस्थिर छ।

वास्तवमा परमेश्‍वरले मानिसहरूमा अनेकौँ कार्य गर्नुहुन्छ, कहिलेकाहीँ तिनीहरूलाई जाँच गर्नुहुन्छ, कहिलेकाहीँ तिनीहरूलाई सामान्य बनाउने वातावरण सृजना गर्नुहुन्छ, र कहिलेकाहीँ तिनीहरूलाई अगुवाइ गर्न तिनीहरूको कमीहरूलाई सुधार गर्न वचनहरू बोल्नुहुन्छ। कहिलेकाहीँ पवित्र आत्माले मानिसहरूलाई परमेश्‍वरले तयार पारेको वातावरणतर्फ डोर्‍याउनुहुन्छ रतिनीहरूले आफूमा कमी भएका धेरै कुरा अनजानमै पत्ता लगाउँछन्। मानिसहरूले जे भन्छन् र गर्छन्, र जसरी आफूलाई आचरणमा ढाल्छन् र कामकुरालाई सम्हाल्छन्, त्यसमार्फत पवित्र आत्माले तिनीहरूलाई थाहै नपाई तिनीहरूले पहिले नबुझेका धेरै कुराहरूको अन्तर्दृष्टि दिनुहुन्छ, र यसरी उहाँले तिनीहरूलाई धेरै कुराहरू र मानिसहरूलाई अझै स्पष्ट रूपमा देख्‍ने तुल्याउनुहुन्छ, तिनीहरूलाई पहिले थाहा नभएका धेरैजसो कुराहरू देख्‍न सक्‍ने तुल्याउनुहुन्छ। जब तँ संसारसँग संलग्‍न हुन्छस्, तब तैँले बिस्तारै संसारका कुराहरूलाई ठम्याउन सुरु गर्नेछस्, अनि तेरो अन्त्य हुनुअघि, तैँले यो निष्कर्ष निकाल्‍न सक्छस्: “मानिस हुन साँच्‍चै गाह्रो छ।” यदि तैँले केही समय परमेश्‍वरको अघि अनुभव गर्दै बिताइस् भने, अनि परमेश्‍वरको कार्य र उहाँको स्वभावलाई बुझिस् भने, तैँले अन्जानमै धेरै अन्तर्दृष्टि प्राप्त गर्नेछस्, र तेरो कद बिस्तारै वृद्धि हुनेछ। तैँले धेरै आत्मिक कुराहरूलाई राम्रोसँग बुझ्‍नेछस्, र तँ विशेष गरी परमेश्‍वरको कामबारे स्पष्ट बन्‍नेछस्। तैँले परमेश्‍वरका वचनहरू, परमेश्‍वरको काम, परमेश्‍वरको हरेक क्रियाकलाप, परमेश्‍वरको स्वभाव, अनि परमेश्‍वर जे हुनुहुन्छ र उहाँसँग जे छ ती सबै कुरालाई तेरो आफ्नै जीवनको रूपमा स्विकार्नेछस्। यदि तैँले गर्ने सबै कुरा भनेको संसारमा भौँतारिनु मात्रै हो भने, तेरो पखेटा अझ कठोर भएर जानेछ, र परमेश्‍वरविरुद्धको तेरो प्रतिरोध झन् ठूलो हुनेछ; तब परमेश्‍वरले तँलाई कसरी प्रयोग गर्न सक्‍नुहुन्छ? तँमा “मेरो बिचारमा” भन्‍ने धारणा धेरै नै छन्, त्यसकारण परमेश्‍वरले तँलाई प्रयोग गर्नुहुन्‍न। तँ जति धेरै परमेश्‍वरको उपस्थितिमा रहन्छस्, तँसँग उति नै धेरै अनुभवहरू हुनेछन्। यदि तँ संसारमा अझै पनि पशुझैँ जिउँछस् भने—तेरो मुखले परमेश्‍वरमाथिको विश्‍वासको घोषणा गरिरहेको हुन्छ तर तेरो हृदय भने अन्यत्रै हुन्छ—अनि यदि तँ अझै पनि सांसारिक कुराहरू सम्‍बन्धी दर्शनहरूको अध्ययन गर्छस् भने, तेरा सबै अघिल्‍ला प्रयासहरू व्यर्थका भएका हुँदैनन् त? त्यसकारण, मानिसहरू परमेश्‍वरको उपस्थितिमा जति धेरै हुन्छन्, परमेश्‍वरबाट सिद्ध हुन तिनीहरूलाई उति नै सहज हुन्छ। पवित्र आत्माले आफ्‍नो कार्य गर्ने तरिका यही नै हो। यदि तैँले यो कुरा बुझ्‍दैनस् भने, तैँले सही मार्गमा प्रवेश गर्नु असम्भव हुनेछ, अनि परमेश्‍वरबाट सिद्ध हुनेबारेमा त कुरै उठ्नेछैन। तैँले सामान्य आत्मिक जीवन पाउन सक्‍नेछैनस्; यो तँ अपाङ्ग भएको जस्तै हुनेछ, अनि तँसँग केवल तेरै मात्र कठिन परिश्रम हुनेछ तर परमेश्‍वरको कुनै कार्य हुनेछैन। के यो तेरो अनुभवको गल्‍ती होइन र? परमेश्‍वरको उपस्थितिमा रहनलाई तैँले प्रार्थना नै गर्नु जरुरी छैन; कहिलेकाहीँ परमेश्‍वरको चिन्तन गर्दा वा उहाँको कामको बारेमा विचार गर्दा, कहिलेकाहीँ कुनै मामिलाहरूको निराकरण गर्दा अनि कहिलेकाहीँ कुनै घटनामार्फत तेरो खुलासा गरिँदा, तँ परमेश्‍वरको उपस्थितिमा आउँछस्। धेरैजसो मानिसहरू भन्छन्, “म सँधै नै प्रार्थना गरिरहन्छु, के म परमेश्‍वरको उपस्थितिमा हुँदिनँ?” धेरै मानिसहरू “परमेश्‍वरको उपस्थितिमा” अटुट रूपमा प्रार्थना गरिरहन्छन्। तिनीहरूको ओठमा सँधै प्रार्थना नै भए पनि, तिनीहरू वास्तवमा परमेश्‍वरको उपस्थितिमा जिउँदैनन्। यस्ता मानिसहरूले परमेश्‍वरको उपस्थितिमा आफ्नो अवस्था कायम राख्‍न सक्‍ने एउटै मात्र तरिका यही हो; तिनीहरू परमेश्‍वरसँग हरपल संलग्‍न हुन आफ्‍नो हृदयको प्रयोग गर्न पूर्ण रूपमा असमर्थ छन्, न त तिनीहरू अनुभवको माध्यमद्वारा परमेश्‍वरको सामु आउन नै सक्छन्, चाहे त्यो मनन गरेर, मौन चिन्तन गरेर होस्, वा मन प्रयोग गरी हृदयको परमेश्वरसँग सङ्गत गरेर, अनि परमेश्‍वरको बोझलाई ख्याल गरेर होस्। तिनीहरूले मुखले मात्र स्वर्गमा हुनुहुने परमेश्‍वरलाई प्रार्थना चढाउँछन्। धेरैजसो मानिसहरूको हृदय परमेश्‍वरविहीन छ, तिनीहरू उहाँको नजिक आउँदा मात्रै परमेश्‍वर त्यहाँ हुनुहुन्छ; धेरैजसो समय त परमेश्‍वर त्यहाँ हुँदै हुनुहुन्‍न। के यो आफ्नो हृदयमा परमेश्‍वरलाई नराख्‍नुको प्रकटीकरण होइन र? यदि तिनीहरूको हृदयमा साँच्‍चै नै परमेश्‍वर हुनुभएको भए, के तिनीहरूले चोर र जनावरहरूले गर्ने कुराहरू गर्न सक्थे? यदि कुनै व्यक्ति साँच्चै परमेश्‍वरको डर मान्छ भने, तिनीहरूले आफ्नो साँचो हृदयलाई परमेश्‍वरको सम्पर्कमा ल्याउनेछन्, अनि तिनीहरूको सोच र विचारहरू सँधै नै परमेश्‍वरको वचनद्वारा भरिएको हुनेछ। तिनीहरूले बोली वा कार्यमा कुनै गल्ती गर्नेछैनन्, र स्पष्ट रूपमा परमेश्‍वरको विरोध गर्ने कुनै कुरा पनि गर्नेछैनन्। विश्‍वासी हुनुको मापदण्ड यही हो।


नयाँ युगका आज्ञाहरू

परमेश्‍वरको कामको अनुभव गर्दा तिमीहरूले परमेश्‍वरका वचनहरूलाई ध्यानपूर्वक पढ्नैपर्छ र आफूलाई सत्यद्वारा सुसज्जित बनाउनैपर्छ। तर, तिमीहरूले के गर्न चाहन्छौ वा कसरी गर्न चाहन्छौ भन्‍ने सन्दर्भमा, तिमीहरूको गम्भीर प्रार्थना वा अन्तरबिन्ती आवश्यकता छैन, र वास्तवमै यी कुराहरू निरर्थक छन्। तैपनि अहिले, तिमीहरूले वर्तमान समयमा सामना गरिरहेका समस्याहरू भनेको तिमीहरू परमेश्‍वरको कामको अनुभव गर्न जान्दैनौ, र तिमीहरूमा अत्यन्तै धेरै नकारात्मकता छ। तिमीहरूलाई धेरै सिद्धान्तहरू थाहा छ, तर तिमीहरूसँग त्यति धेरै वास्तविकता छैन। के यो विकृत अवस्था सङ्केत होइन र? तिमीहरू, यो समूहमा अत्यन्तै धेरै विकृत अवस्था देखिन्छ। आज, “सेवाकर्ताहरू” का रूपमा यस्ता परीक्षाहरू हासिल गर्न तिमीहरू असक्षम छौ, र परमेश्‍वरका वचनहरूसँग सम्बन्धित अन्य परीक्षाहरू र शोधनलाई कल्पना गर्न वा प्राप्त गर्न असक्षम छौ। तिमीहरूले अभ्यास गर्नुपर्ने धेरै कुराहरूमा तिमीहरू दृढ रहनुपर्छ। भन्‍नुको अर्थ, मानिसहरू आफूले पालना गर्नुपर्ने धेरै कर्तव्यहरूमा दृढ रहनैपर्छ। मानिसहरू दृढ रहनु पर्ने कुरा नै यही हो, र उनीहरूले व्यवहारमा लागू गर्नुपर्ने कुरा यही नै हो। पवित्र आत्माद्वारा गरिनै पर्ने गर्न कुरा पवित्र आत्मालाई नै गर्न दिऊँ; मानिसले यसमा कुनै भूमिका खेल्न सक्दैन। मानिसद्वारा गरिनु पर्ने कुरामा मात्र मानिस दृढ रहनुपर्छ, जसको पवित्र आत्मासँग कुनै सम्बन्ध छैन। यो मानिसले गर्नुपर्ने बाहेक केही होइन, र यसलाई पुरानो करारको व्यवस्थालाई पालन गरेजस्तै, यसलाई पनि आदेशको रूपमा पालन गरिनुपर्छ। अहिले व्यवस्थाको युग नभए पनि, व्यवस्थाको युगमा बोलिएका वचनहरूकै प्रकारका धेरै वचन छन्, जसलाई पालन गरिनुपर्छ। यी वचनहरू पवित्र आत्माद्वारा प्रेरित भएर मात्रै व्यवहारमा लागू गरिँदैनन्, बरु, ती त मानिसले पालन गर्नुपर्ने कुरा हुन्। उदाहरणका लागि:

तैँले व्यावहारिक परमेश्‍वरको कामलाई गलत ठहराउनु हुँदैन।

तैँले परमेश्‍वरद्वारा गवाही दिइएको मानिसको प्रतिरोध गर्नु हुँदैन।

परमेश्‍वरको अघि, तँ आफ्नो स्थानमा रहनुपर्छ र छाडा हुनु हुँदैन।

तँ बोलीमा संयमित हुनुपर्छ, र तेरा बोलीवचन र कार्यहरूले परमेश्‍वरद्वारा गवाही दिइएको मानिसका प्रबन्धहरूलाई पछ्याउनुपर्छ।

तैँले परमेश्‍वरको गवाहीको डर मान्‍नुपर्छ। तैँले परमेश्‍वरको काम र उहाँको मुखबाट निस्केका वचनहरूलाई बेवास्ता गर्नु हुँदैन।

तैँले परमेश्‍वरका वचनहरूको लबज र उहाँका वचनहरूका लक्ष्यहरूको नक्कल गर्नु हुँदैन।

बाहिरी रूपमा, तैँले परमेश्‍वरद्वारा गवाही दिइएको मानिसको स्पष्ट रूपमा प्रतिरोध गर्ने कुनै पनि काम गर्नु हुँदैन।

हरेक व्यक्तिले पालन गर्नुपर्ने कुराहरू यिनै हुन्। हरेक युगमा परमेश्‍वरले व्यवस्थाहरूसँग मिल्दो र मानिसले पालना गर्नु पर्ने धेरै प्रावधानहरू तोक्‍नुहुन्छ। यसद्वारा, उहाँले मानिसको स्वभावलाई लगाम लगाउनुहुन्छ र उसको इमानदारीता पत्ता लगाउनुहुन्छ। उदाहरणको लागि, “तिमीहरूका बुबा र आमालाई सम्मान गर” भन्‍ने पुरानो करारका वचनहरूलाई विचार गर। आज यी वचनहरू लागू हुँदैनन्; त्यो समयमा तिनले मानिसका केही बाह्य स्वभावमा लगाम मात्रै लगाए, परमेश्‍वरमा मानिसको विश्‍वासको इमानदारीतालाई देखाउन प्रयोग गरियो, र परमेश्‍वरमा विश्‍वास गर्नेहरूको चिन्‍ह थिए। अहिले राज्यको युग भए पनि मानिसले पालना गर्नुपर्ने धेरै प्रावधानहरू अझै छन्। विगतका नियमहरू लागू हुँदैनन्, र आज मानिसले अभ्यास गर्नको लागि उपयुक्त धेरै अभ्यासहरू छन् र ती आवश्यक छन्। तिनले पवित्र आत्माको कामलाई समावेश गर्दैनन् र ती मानिसद्वारा नै गरिनुपर्छ।

अनुग्रहको युगमा, व्यवस्थाको युगका धेरै अभ्यासहरूलाई परित्याग गरियो किनकि ती व्यवस्थाहरू त्यो समयको कामको लागि निश्‍चित रूपमा प्रभावकारी भएनन्। तिनीहरूलाई परित्याग गरिएपछि त्यो युगको लागि उपयुक्त रहेका धेरै अभ्यासहरू अघि सारियो, र ती नै आजका धेरै प्रावधानहरू बनेका छन्। जब आजका परमेश्‍वर आउनुभयो, तब ती प्रावधानहरूलाई हटाइयो र तिनीहरूलाई पालना गर्नुपर्ने आवश्यकता रहेन, र आजको कामको लागि उपयुक्त धेरै अभ्यासहरू अघि सारियो। आज, यी अभ्यासहरू प्रावधानका रूपमा छैनन्, बरु प्रभाव प्राप्त गर्नका लागि लक्षित छन्; तिनीहरू आजको लागि उपयुक्त छन्—भोलि ती सायद प्रावधान बन्‍नेछन्। सङ्क्षेपमा, तैँले त्यसलाई पालन गर्नुपर्छ जुन आजको कामको लागि फलदायी छ। भोलिलाई ध्यान नदे: आज जे गरिन्छ त्यो आजको लागि हुन्छ। हुनसक्छ जब भोलि आउँछ, तैँले लागू गर्नु पर्ने राम्रा अभ्यासहरू हुनेछन्—तर त्यसलाई अति धेरै ध्यान नदे। बरु परमेश्‍वरको विरोध गर्नबाट बच्‍न त्यो कुराको पालना गर्, जुन कुरा आज पालना गर्नुपर्छ। आज, मानिसको लागि निम्‍न कुराको पालनाभन्दा बढी महत्त्वपूर्ण अरू केही छैन:

तैँले आफ्ना आँखाअगाडि हुनुहुने परमेश्‍वरलाई फकाउने वा उहाँबाट कुनै कुरा लुकाउने प्रयास गर्नु हुँदैन।

तैँले आफ्नो अगाडि हुनुहुने परमेश्‍वरसामु फोहोरी वा अहङ्कारी कुरा बोल्नु हुँदैन।

तैँले आफ्ना आँखाअगाडि हुनुहुने परमेश्‍वरलाई उहाँको भरोसा जित्नका लागि चिल्ला र मिठा कुराहरू गरेर छल गर्नु हुँदैन।

तैँले परमेश्‍वरको अघि अनादरपूर्वक काम गर्नु हुँदैन। तँ परमेश्‍वरको मुखबाट बोलिएका सबै कुराको अधीनमा रहनुपर्छ, र तैँले उहाँका वचनहरूको प्रतिरोध, विरोध, वा तीबारे विवाद गर्नु हुँदैन।

तैँले परमेश्‍वरको मुखबाट बोलिएका वचनहरूलाई स्वेच्छाचारी रूपमा व्याख्या गर्नु हुँदैन। दुर्जन मानिसहरूका षड्यन्त्रहरूको सिकार हुनबाट जोगिन तैँले आफ्नो जिब्रोलाई नियन्त्रणमा राख्नुपर्छ।

परमेश्‍वरद्वारा तेरो लागि खडा गरिएका सीमाहरू उल्लङ्घन गर्नबाट जोगिन, तैँले आफ्ना पाइलाहरूलाई नियन्त्रणमा राख्नुपर्छ, जसले तँलाई परमेश्‍वरको दृष्टिकोण अपनाउने र अहङ्कारी कुराहरू बोल्ने तुल्याउँछ, र यसरी तँ परमेश्‍वरद्वारा घृणित बन्छस्।

तैँले परमेश्‍वरको मुखबाट बोलिएका वचनहरूलाई जथाभावी फैलाउनु हुँदैन, नत्र अरूले तँलाई गिल्ला गर्नेछन् र दियाबलसहरूले तँलाई मूर्ख बनाउनेछन्।

तँ आजका परमेश्‍वरको सबै कामको अधीनमा रहनुपर्छ। तैँले यो नबुझे पनि, यसलाई गलत ठहराउनु हुँदैन; तैँले गर्न सक्ने भनेको खोजी र सङ्‍गति मात्रै हो।

कुनै पनि व्यक्तिले परमेश्‍वरको मूल स्थानलाई उल्लङ्घन गर्नु हुँदैन। तैँले मानिसको दृष्टिकोणबाट आजका परमेश्‍वरको सेवा गर्नेबाहेक अरू केही गर्न सक्दैनस्। तैँले मानिसको स्थानबाट आजका परमेश्‍वरलाई सिकाउन मिल्दैन—त्यसो गर्नु त्रुटिपूर्ण हो।

परमेश्‍वरद्वारा गवाही दिइएको मानिसको स्थानमा कोही पनि खडा हुनु हुँदैन; तेरा शब्द, कार्य, सोच र विचारहरूमा, तँ मानिसको स्थानमा खडा हुनुपर्छ। यसलाई पालन गरिनुपर्छ, यो मानिसको जिम्मेवारी हो, र कसैले पनि यसलाई परिवर्तन गर्न सक्दैन; अन्यथा गर्दा प्रशासनिक आदेशहरूको उल्लङ्घन हुनेछ। यो कुरा सबैले याद राख्नुपर्छ।

परमेश्‍वरले बोल्दै र उच्‍चारण गर्दै धेरै समय बिताउनुभएकोले गर्दा मानिसले परमेश्‍वरका वचनहरू पढ्नु र स्मरण गर्नुलाई नै उसको प्राथमिक काम ठानेको छ। कसैले पनि अभ्यासलाई ध्यान दिँदैनन्, र जुन तैँले पालन गर्नैपर्छ त्यसलाई पनि तँ पालन गर्दैनस्। यसले तिमीहरूको सेवामा धेरै जटिलताहरू र समस्याहरू ल्याएको छ। यदि, परमेश्‍वरका वचनहरू अभ्यास गर्नुभन्दा पहिले तैँले आफूले अनुसरण गर्नुपर्ने कुरालाई अनुसरण गरेको छैनस् भने, तँ परमेश्‍वरद्वारा तिरस्कार गरिएकाहरूमध्ये एक होस्। यी अभ्यासहरू अनुसरण गर्दा तँ गम्भीर र इमान्दार हुनुपर्छ। तैँले तिनलाई बन्धनहरू जस्तो व्यवहार गर्नु हुँदैन तर आज्ञाहरूको रूपमा तिनीहरूको अनुसरण गर्नुपर्छ। आज, के फल प्राप्त गर्नुछ भन्‍नेमा तैँले सरोकार राख्नु हुँदैन; छोटकरीमा, पवित्र आत्माले यसरी नै काम गर्नुहुन्छ, र जसले उल्‍लङ्घन गर्छ, ऊ दण्डित हुनुपर्छ। पवित्र आत्मा देहगत भावनाहरू रहित र तेरो वर्तमान बुझाइप्रति अप्रवाही हुनुहुन्छ। यदि आज तैँले परमेश्‍वरलाई चिढ्याइस् भने उहाँले तँलाई दण्ड दिनुहुनेछ। यदि उहाँको क्षेत्राधिकारको सीमाभित्र तैँले उहाँलाई रिस उठाइस् भने उहाँले तँलाई छोड्नुहुनेछैन। येशूका वचनहरू पालन गर्नेप्रति तँ कति गम्भीर छस् उहाँले त्यसको मतलब गर्नुहुन्न। यदि तैँले आजको परमेश्‍वरका आज्ञाहरूलाई उल्लङ्घन गरिस् भने उहाँले तँलाई दण्ड दिनुहुनेछ र तँलाई मृत्युको दण्डाज्ञा दिनुहुनेछ। तिनीहरूको अनुसरण नगर्नु तेरो लागि कसरी स्वीकार्य हुनसक्यो? तैँले अनुसरण गर्नै पर्छ, चाहे यसको लागि थोरै पीडा सहनु पर्ने नै किन नहोस्! यो जुन धर्म, क्षेत्र, राष्ट्र, वा सम्प्रदाय भए पनि भविष्यमा उनीहरू सबैले यी अभ्यासहरूलाई अनुसरण गर्नैपर्छ। कसैलाई पनि छुट दिइँदैन र कसैलाई पनि छोडिनेछैन! किनकि ती अहिले पवित्र आत्माले जे गर्नुहुन्छ त्यही हुन् र तिनलाई कसैले पनि उल्लङ्घन गर्न सक्दैनन्। हुन त तिनीहरू कुनै महान् कुरा होइनन् तर हरेक व्यक्तिले ती गर्नैपर्छ र ती मानिसको लागि येशूले तय गर्नुभएका आज्ञाहरू हुन्, जो पुनर्जीवित हुनुभएको थियो र जो स्वर्गमा आरोहण हुनुभएको थियो। तँ धर्मी होस् कि पापी होस्, सो आज परमेश्‍वरप्रतिको तेरो मनोवृत्ति अनुसार हुन्छ भन्‍ने येशूको परिभाषालाई के यो “मार्ग … (७)” ले बताउँदैन र? यो बुँदालाई कसैले पनि छुटाउनु हुँदैन। व्यवस्थाको युगमा, फरिसीहरूका पुस्तौं-पुस्ताले परमेश्‍वरमा विश्‍वास गरे, तर अनुग्रहको युगको आगमनसँगै उनीहरूले येशूलाई चिनेनन्, र उहाँको विरोध गरे। यस्तो भयो कि उनीहरूले गरेको केही काम लागेन र सबै व्यर्थ भयो, र परमेश्‍वरले उनीहरूका कामहरूलाई स्वीकार गर्नुभएन। यदि तैँले यसलाई स्पष्ट रूपमा देख्‍न सकिस् भने, तैँले सजिलै पाप गर्नेछैनस्। सायद, धेरै मानिसहरूले आफैलाई परमेश्‍वरको विरुद्धमा मापन गरेका छन्। परमेश्‍वरको विरोध गर्दा कस्तो स्वाद पाइन्छ? यो तीतो हुन्छ कि मीठो? तैँले यो बुझ्नुपर्छ; तँलाई थाहा छैन भनेर बहानाबाजी नगर्। सायद, उनीहरूका हृदयमा केही मानिसहरू अविश्‍वस्त नै रहन्छन्। तैपनि तँलाई म यसलाई चाखेर हेर् भन्‍ने सल्लाह दिन्छु—हेर्, यसको स्वाद कस्तो छ। यसले धेरै मानिसहरूलाई यसबारेमा सधैँ शङ्कालु हुनबाट रोक्नेछ। धेरै मानिसहरूले परमेश्‍वरका वचनहरू पढ्छन् तर पनि उनीहरूका हृदयमा गोप्य रूपमा उहाँको विरोध गर्छन्। यस प्रकारले उहाँको विरोध गरेपछि, के तँलाई तेरो मुटुमा छुरी धसेजस्तो अनुभव हुँदैन? यदि यो पारिवारिक अमेल होइन भने, यो शारीरिक पीडा हो, वा छोराछोरीहरूको कहर हो। हुन त मृत्युबाट तेरो शरीर जोगिन्छ, तर परमेश्‍वरको हातले तँलाई कहिल्यै पनि छोड्दैन। तँलाई लाग्छ कि यो यति सामान्य हुनसक्छ? खासमा, परमेश्‍वरको नजिकका धेरैको लागि यसमा केन्द्रित हुनु अझ बढी आवश्यक छ। समय बित्दै जाँदा, तैँले यसलाई बिर्सनेछस्, थाहै नपाई तँ परीक्षामा होमिनेछस् र सबै थोकप्रति बेपरवाह हुनेछस्, र यो तेरो पापकर्मको सुरुवात हुनेछ। के यो तँलाई तुच्छ लाग्छ? यदि तैँले यो राम्ररी गर्न सकिस् भने, तँसँग सिद्ध पारिने अवसर छ—परमेश्‍वरका सामुन्ने आउन र उहाँको आफ्नै मुखबाट उहाँको मार्गदर्शन प्राप्त गर्ने अवसर। यदि तँ लापरवाही छस् भने, तेरो लागि समस्या हुनेछ—तँ परमेश्‍वरको अवज्ञाकारी हुनेछस्, तेरा वचनहरू र व्यवहारहरू दुराचारी हुनेछन्, र ढिलो वा चाँडो तँलाई विशाल आँधीबेहरीले र शक्तिशाली छालहरूले लानेछ। तिमीहरू हरेकले यी आदेशहरूलाई ध्यान दिनुपर्छ। यदि तैँले तिनको उल्लङ्घन गरिस् भने परमेश्‍वरद्वारा पुष्टि गरिएको मानिसले तँलाई निन्दा नगरे पनि तँसँग परमेश्‍वरका आत्माको नसिद्धिएको लेनदेन रहनेछ, र उहाँले तँलाई छोड्नुहुनेछैन। के तँ तेरा उल्‍लङ्घनका परिणामहरू भोग्न सक्छस्? तसर्थ, परमेश्‍वरले जे भन्नुहुन्छ, तैँले उहाँका वचनहरूलाई व्यवहारमा उतार्नुपर्छ, र तैँले सक्ने कुनै पनि माध्यमबाट तिनीहरूको अनुसरण गर्नुपर्छ। यो त्यति सजिलो विषय होइन!


सहस्राब्दीय राज्यको आगमन भएको छ

के तिमीहरूले परमेश्‍वरले मानिसहरूको यस समूहमा के काम पूरा गर्नुहुनेछ भन्‍ने कुरा देखेका छौ? परमेश्‍वरले एक पटक भन्नुभएको थियो, सहस्राब्दीय राज्यमा समेत मानिसहरूले अझै पनि उहाँका वाणीहरूलाई निरन्तर पछ्याउनैपर्छ, र भविष्यमा परमेश्‍वरका वाणीहरूले कनानको असल भूमिमा मानिसको जीवनलाई सिधै मार्गदर्शन गरिरहनेछन्। जब मोशा उजाड-स्थानमा थिए, तब परमेश्‍वरले तिनलाई सिधै निर्देशन दिनुभयो र तिनीसँग बोल्नुभयो। परमेश्‍वरले स्वर्गबाट मानिसहरूलाई आनन्द लिनका लागि खानेकुरा, पानी र मन्‍न पठाउनुभयो, र आज पनि यो यस्तै छ: परमेश्‍वरले मानिसहरूलाई आनन्द लिनका लागि खाने र पिउने कुराहरू व्यक्तिगत रूपमा पठाउनुभएको छ, र उहाँले मानिसहरूलाई सजाय दिन व्यक्तिगत रूपमा श्रापहरू पठाउनुभएको छ। त्यसकारण, उहाँको कामको हरेक चरण परमेश्‍वरद्वारा व्यक्तिगत रूपमा गरिन्छ। आज, मानिसहरू तथ्यहरूको घटना खोज्छन्, तिनीहरू सङ्केत र आश्चर्यकर्महरू देख्न खोज्छन्, र त्यस्ता सबै मानिसलाई त्यागिने सम्भावना छ, किनभने परमेश्‍वरको काम झन्-झन् व्यावहारिक बन्दै गइरहेको छ। परमेश्‍वर स्वर्गबाट ओर्लनुभएको छ भन्‍ने कुरा कसैलाई थाहा छैन, तिनीहरू परमेश्‍वरले स्वर्गबाट खानेकुरा र पौष्टिक तत्त्वहरू पठाउनुभएको छ भन्‍ने कुराबारे पनि अनभिज्ञ छन्—तैपनि परमेश्‍वर वास्तवमा अस्तित्वमा हुनुहुन्छ, र मानिसहरूले कल्पना गर्ने सहस्राब्दीय राज्यको उत्साहजनक दृश्य पनि परमेश्‍वरले व्यक्तिगत रूपमा वाणीहरू बोल्नु नै हो। यो तथ्य हो, र यसलाई मात्रै पृथ्वीमा परमेश्‍वरसँग राजाहरूका रूपमा शक्ति प्रयोग गर्नु भनिन्छ। पृथ्वीमा परमेश्‍वरसँग राजाहरूका रूपमा शक्ति प्रयोग गर्नुले देहलाई जनाउँछ। जुन कुरा देहको होइन, त्यो पृथ्वीमा अस्तित्वमा हुँदैन, र यसरी तेस्रो स्वर्गमा जानमा ध्यान केन्द्रित गर्नेहरू सबैले व्यर्थमा त्यसो गर्छन्। एक दिन, जब सम्पूर्ण ब्रह्माण्ड परमेश्‍वरकहाँ फर्कन्छ, तब ब्रह्माण्डमा उहाँको कामको केन्द्रले उहाँका वाणीहरूलाई पछ्याउनेछ। अन्यत्र, कतिपय मानिसले टेलिफोन प्रयोग गर्नेछन्, कतिपय मानिस विमान चढ्नेछन्, कतिपय मानिस डुङ्गा चढेर समुद्र पार गर्नेछन्, र कतिपयले परमेश्‍वरका वाणीहरू प्राप्त गर्न लेजरहरू प्रयोग गर्नेछन्। सबै जना प्रशंसा र तृष्णाले भरिपूर्ण हुनेछन्। तिनीहरू सबै परमेश्‍वरको नजिक आउनेछन्, र परमेश्‍वरतर्फ भेला हुनेछन्, र सबैले परमेश्‍वरको आराधना गर्नेछन्। अनि यी सबै परमेश्‍वरका कार्यहरू हुनेछन्। यो कुरा याद राख! परमेश्‍वरले अवश्य नै अरू कतै फेरि कहिल्यै सुरु गर्नुहुनेछैन। परमेश्‍वरले यो तथ्य पूरा गर्नुहुनेछ: उहाँले ब्रह्माण्डका सारा मानिसलाई उहाँसामु आएर पृथ्वीमा हुनुभएको परमेश्‍वरको आराधना गर्न लगाउनुहुनेछ। अरू ठाउँको उहाँको काम अन्त्य हुनेछ, र मानिसहरू साँचो मार्गको खोजी गर्न बाध्य हुनेछन्। यो योसेफजस्तै हुनेछ: सबै जना खानेकुराका लागि तिनीकहाँ आए, र तिनको सामने घुँडा टेके, किनभने तिनीसँग खाने कुराहरू थिए। अनिकालको कष्टबाट उम्कनका लागि, मानिसहरू साँचो मार्गको खोजी गर्न बाध्य हुनेछन्। सम्पूर्ण धार्मिक संसारले गम्भीर अनिकाल भोग्‍नेछ, अनि आजका परमेश्‍वर मात्रै जिउँदो पानीको मूल हुनुहुन्छ, जोसँग मानिसको आनन्दका लागि प्रदान गरिएको सधैँ बगिरहने मूल छ, र मानिसहरू आउनेछन् र उहाँकै भर पर्नेछन्। त्यो परमेश्‍वरका कार्यहरू प्रकट हुने र परमेश्‍वरले महिमा प्राप्त गर्ने समय हुनेछ; ब्रह्माण्डका सारा मानिस यो सामान्य “मानव” लाई दण्डवत् गर्न आउनेछन्। के यो परमेश्‍वरले महिमा प्राप्त गर्ने दिन हुनेछैन र? एक दिन, वृद्ध पाष्टरहरूले जिउँदो पानीको मूलबाट पानी खोज्दै टेलिग्रामहरू पठाउनेछन्। तिनीहरू वृद्ध हुनेछन्, तैपनि तिनीहरू आफूले तुच्छ ठानेको यस व्यक्तिको आराधना गर्न आउनेछन्। तिनीहरूले उहाँलाई आफ्ना मुखले स्वीकार गर्नेछन् र आफ्नो हृदयले उहाँमा विश्‍वास गर्नेछन्—के यो सङ्केत र आश्चर्यकर्म होइन र? सम्पूर्ण राज्यले हर्षोल्लास गर्ने दिन परमेश्‍वरले महिमा प्राप्त गर्ने दिन हुनेछ, र तिमीहरूकहाँ आउने र परमेश्‍वरको असल समाचार प्राप्त गर्ने जोकोही परमेश्‍वरद्वारा आशिषित हुनेछ, र त्यसो गर्ने देश र परमेश्‍वरले मानिसहरूलाई आशिष्‌ दिनुहुनेछ र उनीहरूको हेरचाह गर्नुहुनेछ। भविष्यको दिशा यस्तो हुनेछ: परमेश्‍वरका वाणीहरू प्राप्त गर्नेहरूसँग पृथ्वीमा अघि बढ्ने मार्ग हुनेछ, र चाहे तिनीहरू व्यापार, वैज्ञानिक अनुसन्धान, शिक्षा, वा उद्योगमा संलग्न होऊन्, परमेश्‍वरका वाणीहरूविनाका मानिसहरूलाई एक कदम चाल्न समेत असम्भव हुनेछ, र तिनीहरू साँचो मार्ग खोज्न बाध्य हुनेछन्। “सत्यताको साथमा तिमी सम्पूर्ण संसारभरि हिँड्नेछौ; सत्यताविना, तिमी कतै पुग्नेछैनौ” भनेर भन्नुको अर्थ यही हो। तथ्यहरू यिनै हुन्। परमेश्‍वर सम्पूर्ण ब्रह्माण्डलाई नियन्त्रण गर्न र मानवजातिको मालिक बन्न र मानवजातिलाई विजय गर्न मार्ग (जसको अर्थ उहाँका सबै वचनहरू हुन्) प्रयोग गर्नुहुन्छ। मानिसहरू सधैँ परमेश्‍वरले काम गर्ने तरिकामा ठूलो परिवर्तनको आशा गरिरहेका हुन्छन्। इमानदारीपूर्वक भन्नुपर्दा, परमेश्‍वरले मानिसहरूलाई वचनहरूमार्फत नै नियन्त्रण गर्नुहुन्छ, र चाहे तँलाई इच्छा होस् वा नहोस्, तैँले उहाँले भन्नुभएको कुरा गर्नैपर्छ; यो एउटा वस्तुगत तथ्य हो, र यसलाई सबैले स्वीकार गर्नैपर्छ, र त्यसैगरी, यो अपरिहार्य छ, र सर्वविदित छ।

पवित्र आत्माले मानिसहरूलाई भावना दिनुहुन्छ। परमेश्‍वरका वचनहरू पढिसकेपछि, मानिसहरू आफ्नो हृदय स्थिर र शान्तिमा रहेको महसुस गर्छन्, जबकी परमेश्‍वरका वचन ग्रहण नगर्नेहरूले रिक्तता महसुस गर्दछन्। परमेश्‍वरका वचनहरूको शक्ति यस्तो प्रकारको हुन्छ। मानिसहरूले तिनलाई पढ्नुपर्छ, र तिनलाई पढेपछि उनीहरू पोषित हुन्छन्, र ती बिना उनीहरू केही गर्न सक्दैनन्। यो मानिसहरूले अफिम लिँदा जस्तै हो: यसले उनीहरूलाई शक्ति प्रदान गर्दछ, र यो बिना उनीहरू यसको शक्तिशाली आकर्षण महसुस गर्दछन्, र उनीहरूमा कुनै शक्ति हुँदैन। आज मानिसहरूमाझ यस्तै प्रवृत्ति छ। परमेश्‍वरका वचनहरूको पाठले मानिसहरूलाई शक्ति दिन्छ। यदि उनीहरू तिनलाई पढ्दैनन् भने, उनीहरू शिथिल हुन्छन्, तर तिनलाई पढिसकेपछि, उनीहरू तुरुन्तै आफ्ना “बिरामी अवस्थाहरू” बाट उठ्छन्। पृथ्वीमा परमेश्‍वरको वचन चलाउने शक्ति र पृथ्वीमा परमेश्‍वरले गर्ने शासन यही हो। केही मानिसहरू छोड्न चाहन्छन्, वा परमेश्‍वरको कामबाट वाक्‍क भएका छन्। तैपनि, उनीहरू आफूलाई परमेश्‍वरको वचनबाट अलग गर्न सक्दैनन्; उनीहरू जति कमजोर भए तापनि, तिनीहरू परमेश्‍वरका वचनहरूमा नै जिउनुपर्छ, र उनीहरू जतिसुकै विद्रोही भए पनि, उनीहरूले परमेश्‍वरका वचनहरू छोड्ने आँट गर्दैनन्। जब परमेश्‍वरका वचनहरूले साँच्चै आफ्नो शक्ति प्रकट गर्छन् त्यही बेला परमेश्‍वरले शासन गर्नुहुन्छ र शक्ति चलाउनुहुन्छ; परमेश्‍वरले यसरी नै कार्य गर्नुहुन्छ। आखिर, यही माध्यमबाट नै परमेश्‍वरले कार्य गर्नुहुन्छ, र कसैले पनि यसलाई छोड्न सक्दैन। परमेश्‍वरका वचनहरू अनगिन्ती घरहरूमा फैलिनेछन्, ती सबैलाई थाहा हुनेछन्, र त्यसपछि मात्रै उहाँको कार्य ब्रह्माण्डभरि फैलिनेछ। भन्नुको अर्थ के हो भने, यदि परमेश्‍वरको काम सम्पूर्ण ब्रह्माण्डमा फैलिनु छ भने, उहाँका वचनहरू फैलिनै पर्छ। परमेश्‍वरको महिमाको दिनमा, परमेश्‍वरका वचनहरूले आफ्नो शक्ति र अख्तियार देखाउनेछन्। अनन्त कालदेखि आजसम्मका उहाँका हरेक वचनहरू पूरा हुनेछन् र घट्नेछन्। यसप्रकार, पृथ्वीमा परमेश्‍वरको महिमा हुनेछ—अर्थात, उहाँका वचनहरूले पृथ्वीमा शासन गर्नेछन्। सबै दुष्ट मानिसहरूलाई परमेश्‍वरको मुखबाट निस्केका वचनहरूको नतिजास्वरूप सजाय दिइनेछ, सबै धर्मीहरू उहाँको मुखबाट निस्केका वचनहरूको नतिजास्वरूप आशिषित हुनेछन्, र उहाँको मुखबाट निस्केका वचनहरूद्वारा सबै स्थापित हुनेछन् र पूरा गरिनेछन्। न त उहाँले कुनै सङ्केत वा चमत्कारहरू व्यक्त गर्नुहुनेछ; उहाँका वचनले सबै पूरा गर्नेछन्, र उहाँका वचनले तथ्यहरू उत्पन्न गर्दछन्। पृथ्वीमा भएका हरेकले परमेश्‍वरका वचनहरू उद्घोष गर्नेछन् र तिनको गुणगान गर्नेछन्, चाहे तिनीहरू वयस्क हुन् वा बच्चा, पुरुष, महिला, वृद्ध वा जवान हुन्, सबै मानिसहरू परमेश्‍वरका वचनको अधीनमा समर्पित हुनेछन्। परमेश्‍वरका वचनहरू मानिसले पृथ्वीमा स्पष्ट र जीवन्त रूपमा देख्ने गरी देहमा देखा पर्दछन्। वचन देह बन्नुहुन्छ भन्नुको अर्थ यही हो। परमेश्‍वर मुख्यतः “वचन देह बन्नुहुन्छ” भन्‍ने तथ्यलाई पूरा गर्न पृथ्वीमा आउनुभएको हो, अर्थात्, उहाँ आफ्ना वचनहरू देहबाट जारी गर्न सकियोस् भनेर आउनुभएको हो (पुरानो नियममा मोशाको समय जस्तो होइन, जब परमेश्‍वरले सिधै आकाशबाट आफ्नो आवाज जारी गर्नुभयो), अनि त्यसपछि, उहाँका सबै वचन सहस्राब्दीय राज्यको युगको दौरान पूरा हुनेछन्, र मानव आँखासामु देखिने तथ्यहरू बन्नेछन्, जसले गर्दा तिनलाई मानिसले आफ्नै आँखा प्रयोग गरेर अलिकति भिन्‍नताविना देख्न सक्नेछ। परमेश्‍वरको देहधारणको अत्यधिक महत्त्व यही हो। अर्थात्, आत्माको काम देहमार्फत, र वचनहरूमार्फत पूरा हुन्छ। “वचन देह बन्नुहुन्छ र वचन देहमा देखा पर्नुहुन्छ” को साँचो अर्थ यही हो। परमेश्‍वरले मात्रै आत्माका अभिप्राय बताउन सक्नुहुन्छ, र देहमा हुनुहुने परमेश्‍वर मात्र आत्माको तर्फबाट वाणीहरू बोल्न सक्नुहुन्छ; परमेश्‍वरका वचनहरू देहधारी परमेश्‍वरमा प्रकट गरिन्छन्, र अरू हरेक व्यक्ति तिनैबाट निर्देशित हुन्छन्। कसैले पनि यी सीमाहरू नाघ्न सक्दैन, तिनीहरू सबै यस दायराभित्र जिउँछन्। यी वाणीहरूबाट मात्र मानिस सचेत हुन सक्छ; तीबिना, यदि मानिसले स्वर्गबाट वाणीहरू पाउन सकिन्छ भन्‍ने सोच्छ भने, ऊ सपना देखिरहेको छ। देहधारी परमेश्‍वरको देहमा देखिने अख्तियार यस्तो हुन्छ, जसले गर्दा सबैले पूर्ण भरोसाका साथ यसमा विश्‍वास गर्छन्। सबैभन्दा आदरणीय विज्ञहरू र धार्मिक पाष्टरहरूले पनि यी वचनहरू बोल्न सक्दैनन्। उनीहरू सबै तिनका मुनि अर्पित हुनुपर्दछ, र कोही अर्को सुरुवात गर्न सक्षम हुनेछैनन्। परमेश्‍वरले ब्रह्माण्ड विजय गर्न वचनहरू प्रयोग गर्नुहुनेछ। उहाँले सम्पूर्ण ब्रह्माण्डका सबै मानिसलाई विजय गर्न यो काम आफ्नो देहधारी देहले गर्नुहुनेछैन, तर देहधारी परमेश्‍वरको मुखबाट निस्केका वाणीहरू प्रयोग गरेर गर्नुहुनेछ; “मार्ग” देह हुनु भनेको यही मात्रै हो, र “वचन” देहमा देखा पर्नुहुन्छ भन्‍ने यही मात्रै हो। सम्भवतः, मानिसलाई परमेश्‍वरले कुनै महान् काम गर्नुभएको छैन भन्ने लाग्न सक्छ—तर परमेश्‍वरले उहाँका वचन उच्चारण गरेपछि, सबै मानिस पूर्ण रूपमा विश्‍वस्त हुनेछन्, र सबै मानिस हक्क न बक्क हुनेछन्। तथ्यबिना, सबै मानिस चिच्याउँछन् र चीत्कार गर्छन्; परमेश्‍वरका वचनहरूले सबै मानिस शान्त हुन्छन्। परमेश्‍वरले यस तथ्यलाई अवश्य पूरा गर्नुहुनेछ, किनकि यो परमेश्‍वरको दीर्घ-स्थापित योजना हो: पृथ्वीमा वचनको आगमनको तथ्यलाई पूरा गर्ने। वास्तवमा, मैले सरल रूपमा व्याख्या गर्नु आवश्यक छैन—पृथ्वीमा सहस्राब्दीय राज्यको आगमन हुनु भनेको पृथ्वीमा परमेश्‍वरको वचनको आगमन हुनु हो। स्वर्गबाट नयाँ यरूशलेम ओर्लनु भनेको परमेश्वरको वचन मानिसहरूबीच आउनु र तिनीहरूसँगै जिउनु, अनि तिनीहरूको हरेक कार्य, तिनीहरूको हरेक सोच र विचारको साथ दिनु हो। यो पनि परमेश्‍वरले पूरा गर्नुहुने तथ्य नै हो; यो सहस्राब्दीय राज्यको सौन्दर्य हो। यो परमेश्‍वरले बनाउनुभएको योजना हो: उहाँको वचन पृथ्वीमा एक हजार वर्षको लागि देखा पर्नेछ, र त्यसले उहाँका सबै कार्य प्रकट गर्नेछ, र पृथ्वीमा उहाँका सबै काम पूरा गर्नेछ, त्यसपछि मानवजातिको यो चरण अन्त्य हुनेछ।


परमेश्‍वरसँग तेरो सम्बन्ध कस्तो छ?

परमेश्‍वरमा विश्‍वास गर्दा, तैँले कम्तीमा पनि परमेश्‍वरसँग सामान्य सम्बन्ध राख्नेसम्बन्धी समस्या समाधान गर्नैपर्छ। यदि परमेश्‍वरसँग तेरो सामान्य सम्बन्ध छैन भने, परमेश्‍वरमाथिको तेरो विश्‍वासको अर्थ गुम्छ। परमेश्‍वरसँग सामान्य सम्बन्ध स्थापित गर्ने काम पूर्ण रूपमा परमेश्‍वरको उपस्थितिमा तेरो हृदयलाई शान्त पारेर गरिन्छ। परमेश्‍वरसँग सामान्य सम्बन्ध राख्नु भनेको उहाँको कुनै पनि काममा शङ्का नगर्न र त्यसलाई इन्कार नगर्न सक्षम हुनु र उहाँको कामको अधीनमा रहन सक्षम हुनु हो। यसको अर्थ परमेश्‍वरको उपस्थितिमा सही अभिप्रायहरू राख्नु र आफ्नै लागि योजनाहरू नबनाउनु हो, र यसको अर्थ तैँले जे गर्दा पनि परमेश्‍वरको घरका हितहरूलाई प्राथमिकता दिनु, परमेश्‍वरको गहन जाँचलाई स्वीकार गर्नु, र उहाँका प्रबन्धहरूको अधीनमा रहनु पनि हो। आफूले गर्ने सबै कुरामा परमेश्‍वरको उपस्थितिमा आफ्नो हृदयलाई शान्त पार्न तँ सक्षम हुनैपर्छ। तैँले परमेश्‍वरका अभिप्रायहरू बुझेको छैनस् भने पनि, तैँले आफ्नो क्षमताले भ्याएसम्म आफ्ना कर्तव्य र जिम्मेवारीहरू पूरा गर्नैपर्छ। एकपटक परमेश्‍वरका अभिप्रायहरू तँसामु प्रकट गरिएपछि, तैँले तीअनुसार अभ्यास गरिस् भने त्यो खासै ढिलो हुनेछैन। जब परमेश्‍वरसँगको तेरो सम्बन्ध सामान्य बनेको हुन्छ, तब तैँले मानिसहरूसँग पनि सामान्य सम्बन्ध बनाउनेछस्। परमेश्‍वरसँग सामान्य सम्बन्ध निर्माण गर्न, सबै कुरा परमेश्‍वरका वचनहरूको जगमा निर्मित हुनुपर्छ, तँ परमेश्‍वरका वचनहरू र परमेश्‍वरले जे माग्नुहुन्छ त्यसअनुसार आफ्नो कर्तव्य निर्वाह गर्न सक्षम हुनैपर्छ, तैँले आफ्ना दृष्टिकोणहरू सही बनाउनैपर्छ, तैँले सबै कुरामा सत्यता खोज्नैपर्छ, र तैँले सत्यता बुझेपछि त्यसलाई अभ्यास गर्नैपर्छ। चाहे तँलाई जेसुकै आइपरोस्, तैँले परमेश्‍वरलाई प्रार्थना गर्नैपर्छ र परमेश्‍वरको अधीनमा रहने हृदयले खोज्नैपर्छ। यसरी अभ्यास गर्दा, तैँले परमेश्‍वरसँग सामान्य सम्बन्ध कायम राख्न सक्नेछस्। उचित तरिकाले आफ्नो कर्तव्य निर्वाह गर्नुका साथसाथै, तँ परमेश्‍वरका चुनिएका मानिसहरूको जीवन प्रवेशमा फाइदा नहुने कुनै पनि काम गर्दैनस्, र दाजुभाइ-दिदीबहिनीहरूको उत्थान नहुने कुनै पनि कुरा बोल्दैनस् भन्ने कुरा पनि तैँले सुनिश्चित गर्नैपर्छ। कम्तीमा पनि, तैँले आफ्नो विवेकविरुद्ध जाने कुनै पनि काम गर्नु हुँदैन, र तैँले कुनै पनि लाजमर्दो काम पटक्कै गर्नु हुँदैन। विशेष गरी, तैँले परमेश्‍वरविरुद्ध विद्रोह गर्ने वा उहाँको प्रतिरोध गर्ने, वा मण्डलीको काम वा जीवनमा बाधा दिने कुनै पनि काम पटक्कै गर्नु हुँदैन। तैँले गर्ने हरेक कुरामा खुला र इमानदार बन् र तेरो हरेक कार्य परमेश्‍वरको अगाडि प्रस्तुत गर्न योग्य छ भनी सुनिश्चित गर्। कहिलेकाहीँ देह कमजोर हुन सक्ने भए पनि, तैँले व्यक्तिगत लाभको लोभ नगरी, कुनै पनि स्वार्थी वा घृणास्पद काम नगरी, बारम्बार आत्मचिन्तन गर्दै, परमेश्‍वरको घरका हितहरूलाई पहिलो स्थानमा राख्न सक्नैपर्छ। यसरी, तँ प्रायजसो परमेश्‍वरसामु जिउन सक्षम हुनेछस्, र परमेश्‍वरसँगको तेरो सम्बन्ध पूर्ण रूपमा सामान्य बन्नेछ।

तैँले गर्ने सबै कुरामा, तैँले आफ्ना अभिप्रायहरू सही छन् कि छैनन् भनेर जाँच्नैपर्छ। यदि तँ परमेश्‍वरका मागहरूअनुसार कार्य गर्न सक्षम छस् भने, परमेश्‍वरसँगको तेरो सम्बन्ध सामान्य हुन्छ। यो न्यूनतम मानक हो। यदि तैँले आफ्ना अभिप्रायको निरीक्षण गरेर आफूले कुनै गलत अभिप्रायहरू विकास गरेको पत्ता लगाइस्, अनि तँ तीविरुद्ध विद्रोह गर्न र परमेश्‍वरका वचनहरू अनुसार कार्य गर्न सक्षम भइस् भने, तँ परमेश्‍वरको अगाडि सच्चा व्यक्ति बन्नेछस्। यसले परमेश्‍वरसँगको तेरो सम्बन्ध सामान्य भएको, र तैँले गर्ने सबै कुरा परमेश्‍वरका खातिर भएको, तेरो आफ्नै लागि नभएको दर्साउँछ। आफूले भन्‍ने र गर्ने सबै कुरामा, तँ आफ्‍नो हृदयलाई सही राख्‍न र आफ्‍ना कार्यहरूमा न्यायोचित हुन सक्, र कार्य गर्दा आफ्‍ना भावनाहरू वा आफ्नै इच्छामा नबग्। परमेश्‍वरका विश्‍वासीहरूले यिनै सिद्धान्तहरूअनुसार कार्य गर्नुपर्छ। एउटा सानो कुराले पनि मानिसका अभिप्राय र कद प्रकट गर्न सक्छ, त्यसैले, परमेश्‍वरबाट सिद्ध पारिने मार्गमा प्रवेश गर्नका लागि तिनीहरूले पहिले आफ्ना अभिप्रायहरू र परमेश्‍वरसँगको आफ्नो सम्बन्धलाई सम्बोधन गर्नैपर्छ। जब परमेश्‍वरसँगको तेरो सम्बन्ध सामान्य हुन्छ तब मात्र तँ उहाँद्वारा सिद्ध पारिन सक्छस्; तब मात्र परमेश्‍वरको काटछाँट, अनुशासन, र शोधनले तँमा आफ्नो अभिप्रेत प्रभाव हासिल गर्न सक्छ। भन्नुको अर्थ, यदि मानिसहरू परमेश्‍वरलाई आफ्नो हृदयमा राख्न सक्षम छन् र व्यक्तिगत लाभ पछ्याउने वा आफ्नै भविष्यबारे (अर्थात्, आफ्नो देहबारे) सोच्ने गर्दैनन्, बरु त्यसको सट्टा जीवन प्रवेशका लागि बोझ बोक्छन्, सत्यता पछ्याउन सक्दो प्रयास गर्छन्, र परमेश्‍वरको कामको अधीनमा रहन्छन् भने—यदि तँ यसो गर्न सक्छस् भने, तैँले पछ्याउने लक्ष्यहरू सही हुनेछन्, र परमेश्‍वरसँगको तेरो सम्बन्ध सामान्य बन्नेछ। परमेश्‍वरसँगको आफ्नो सम्बन्धलाई सही बनाउनु भनेको व्यक्तिको आत्मिक यात्रामा प्रवेश गर्ने पहिलो कदम हो भनेर भन्न सकिन्छ। मानिसको भाग्य परमेश्‍वरको हातमा हुने र परमेश्‍वरद्वारा पूर्वनिर्धारित हुने, अनि मानिसद्वारा परिवर्तन गर्न नसकिने भए पनि, तँ परमेश्‍वरद्वारा सिद्ध पारिन वा उहाँद्वारा प्राप्त गरिन सक्छस् कि सक्दैनस् भन्‍ने कुरा परमेश्‍वरसँगको तेरो सम्बन्ध सामान्य छ कि छैन भन्‍ने कुरामा निर्भर हुन्छ। तँमा कमजोर वा विद्रोही पक्षहरू हुन सक्छन्—तर यदि तेरा दृष्टिकोण र तेरा अभिप्रायहरू सही छन्, र यदि परमेश्‍वरसँगको तेरो सम्बन्ध सही र सामान्य छ भने, तँ परमेश्‍वरद्वारा सिद्ध पारिन योग्य छस्। यदि परमेश्‍वरसँग तेरो सही सम्बन्ध छैन, र तँ देह वा आफ्नो परिवारको खातिर काम गर्छस् भने, तैँले जतिसुकै कडा परिश्रम गरे पनि, त्यो व्यर्थ हुनेछ। यदि परमेश्‍वरसँगको तेरो सम्बन्ध सामान्य छ भने, अरू सबै कुरा आफै मिल्दै जानेछन्। परमेश्‍वरले अरू केही हेर्नुहुन्न, बरु परमेश्‍वरमाथिको विश्‍वासमा तेरा दृष्टिकोणहरू ठीक छन् कि छैनन्: अन्ततः तँ कोमा विश्‍वास गर्छस्, तँ कसको खातिर विश्‍वास गर्छस्, र तँ किन विश्‍वास गर्छस् भन्ने कुरा मात्र हेर्नुहुन्छ। यदि तँ यी कुराहरू स्पष्ट रूपमा देख्न र सही दृष्टिकोणका साथ अभ्यास गर्न सक्षम छस् भने, तैँले आफ्नो जीवनमा प्रगति गर्नेछस्, र तँ सच्चा मार्गमा प्रवेश गर्ने प्रत्याभूति पनि हुनेछ। यदि परमेश्‍वरसँगको तेरो सम्बन्ध सामान्य छैन, र परमेश्‍वरमाथिको तेरो विश्‍वासका दृष्टिकोणहरू विकृत छन् भने, अरू सबै कुरा व्यर्थ हुन्छन्, र तैँले आफ्नो विश्‍वासलाई जसरी अभ्यास गरे पनि, तैँले केही पनि प्राप्त गर्नेछैनस्। परमेश्‍वरसँगको तेरो सम्बन्ध सामान्य बनेपछि मात्र तैँले देहविरुद्ध विद्रोह गर्ने, प्रार्थना गर्ने, दुःख भोग्ने, सहने, अधीनमा रहने, आफ्ना दाजुभाइ-दिदीबहिनीहरूलाई मद्दत गर्ने, परमेश्‍वरप्रति आफूलाई अझ बढी अर्पण गर्ने, आदि गर्दा उहाँको अनुमोदन प्राप्त गर्नेछस्। तँ जे गर्छस् त्यसको मूल्य र महत्त्व छ कि छैन भन्‍ने कुरा तेरा अभिप्रायहरू सही छन् कि छैनन् र तेरा दृष्टिकोणहरू ठीक छन् कि छैनन् भन्‍ने कुरामा निर्भर हुन्छ। आजकल, धेरै मानिस घडी हेर्न टाउको ढल्काएजस्तै गरी परमेश्‍वरमा विश्‍वास गर्छन्—तिनीहरूका दृष्टिकोणहरू टेढा छन्, र तिनीहरूले गर्नुपर्ने भनेको यसलाई जित्ने मात्र हो। यदि यो समस्या समाधान भयो भने, सबै कुरा ठीक हुनेछ; यदि भएन भने, सबै कुरा व्यर्थ हुनेछ। कतिपय मानिस मेरो उपस्थितिमा राम्रो व्यवहार गर्छन्, तर मेरो पिठ्युँ पछाडि, तिनीहरू मेरो प्रतिरोध मात्र गर्छन्। यो कुटिलपन र छलीपनको एउटा प्रकटीकरण हो, र यस प्रकारको व्यक्ति शैतानको नोकर हो; ऊ परमेश्‍वरको जाँच गर्न आएको शैतानका ठेट मूर्तरूप हो। यदि तँ मेरो काम र मेरा वचनहरूको अधीनमा रहन सक्षम छस् भने मात्र तँ सच्चा व्यक्ति होस्। यदि तँ परमेश्‍वरका वचनहरू खान र पिउन सक्षम छस् भने; यदि तैँले गर्ने सबै कुरा परमेश्‍वरसामु प्रस्तुत गर्न योग्य छन् र तँ आफूले गर्ने सबै कुरामा खुला र इमानदार तरिकाले व्यवहार गर्छस् भने; यदि तँ लाजमर्दा कामकुरा, वा अरूको जीवनलाई हानि गर्ने कामकुरा गर्दैनस् भने; र यदि तँ ज्योतिमा जिउँछस् र आफूलाई शैतानद्वारा शोषित हुन दिँदैनस् भने, परमेश्‍वरसँगको तेरो सम्बन्धलाई उचित पारिएको छ।

परमेश्‍वरमा विश्‍वास गर्नका लागि तैँले तेरो अभिप्राय र दृष्टिकोणलाई उचित स्थितिमा राख्नुपर्छ, तँसँग परमेश्‍वरका वचन तथा परमेश्‍वरका कार्यहरू, परमेश्‍वरले प्रबन्ध गर्नुहुने सबै वातावरणहरू, परमेश्‍वरले गवाही दिनुहुने मानिस, र व्यावहारिक परमेश्‍वरको बारेमा सही बुझाइ, र व्यवहार गर्ने सही तरिका हुनुपर्छ। तैँले आफ्नो विचार अनुसार अभ्यास गर्नु हुँदैन वा तेरा आफ्नै तुच्छ युक्तिहरू लागू गर्नु हुँदैन। तैँले जेसुकै गरे पनि, तैँले सत्यको खोजी गर्न सक्नुपर्छ र, सृष्टि भएको प्राणीको तेरो हैसियतमा, परमेश्‍वरको सबै कार्यमा समर्पित हुनुपर्छ। यदि परमेश्‍वरबाट सिद्ध हुन खोज्ने र जीवनको सही मार्गमा प्रवेश गर्ने तेरो लालसा भएमा, तेरो हृदय सधैँ परमेश्‍वरको उपस्थितिमा जिउनुपर्छ। स्वच्छन्द नबन्, शैतानलाई नपछ्या, शैतानलाई आफ्नो काम गर्ने कुनै पनि अवसर नदे, र शैतानलाई तँलाई प्रयोग गर्न नदे। तैँले आफूलाई सम्पूर्ण रूपमा परमेश्‍वरलाई सुम्पनुपर्छ र परमेश्‍वरलाई तँमाथि शासन गर्न दिनुपर्छ।

के तँ शैतानको नोकर बन्न इच्छुक छस्? के तँ शैतानद्वारा दुरुपयोग गरिन इच्छुक छस्? तँ परमेश्‍वरद्वारा सिद्ध पारिन सक्नका लागि परमेश्‍वरमा विश्वास गर्छस् र उहाँलाई पछ्याउँछस् कि परमेश्‍वरको कामका लागि प्रतिभार बन्न सक्नका लागि? के तँ यस जीवनमा परमेश्‍वरद्वारा प्राप्त गरिन र अर्थपूर्ण जीवन जिउन इच्छुक छस्, कि तँ बरु मूल्यहीन र रित्तो जीवन जिउन चाहन्छस्? तँ परमेश्‍वरद्वारा प्रयोग गरिन रुचाउँछस् कि शैतानद्वारा दुरुपयोग गरिन? तँ परमेश्‍वरका वचनहरू र सत्यताले आफूलाई भर्न दिन रुचाउँछस् कि पाप र शैतानले आफूलाई भर्न दिन? यी कुराहरूलाई ध्यानपूर्वक विचार गर्। तेरो दैनिक जीवनमा, तैँले आफूले बोल्ने कुन शब्दहरू र गर्ने कुन कामकुराहरूले परमेश्‍वरसँगको आफ्नो सम्बन्धमा असामान्यता ल्याउन सक्छ भनी बुझ्नैपर्छ, र त्यसपछि सही शैलीमा प्रवेश गर्न आफैलाई सच्याउनैपर्छ। हर समय, तेरा शब्दहरू, तेरा कार्यहरू, तेरो हरेक गतिविधि, र तेरा सबै सोच र विचारहरूको जाँच गर्। आफ्नो वास्तविक स्थितिको उचित बुझाइ प्राप्त गर् र पवित्र आत्माको कामको शैलीमा प्रवेश गर्। परमेश्‍वरसँग सामान्य सम्बन्ध राख्ने एक मात्र तरिका यही हो। परमेश्‍वरसँगको तेरो सम्बन्ध सामान्य छ कि छैन भनी मूल्याङ्कन गरेर, तैँले आफ्ना अभिप्रायहरू सच्याउन, मानिसको प्रकृति सार बुझ्न, र आफैलाई साँच्चै बुझ्न सक्नेछस्, र, त्यसो गर्दा, तँ वास्तविक अनुभवहरूमा प्रवेश गर्न, वास्तविक रूपमा आफ्नै विरुद्ध विद्रोह गर्न, र अभिप्रायका साथ समर्पित हुन सक्नेछस्। परमेश्‍वरसँगको तेरो सम्बन्ध सामान्य छ कि छैन भन्‍ने विषयसँग सम्बन्धित यी मामिलाहरू अनुभव गर्दै गर्दा, तैँले परमेश्‍वरद्वारा सिद्ध पारिने अवसरहरू भेट्टाउनेछस् र पवित्र आत्माको कामका धेरै स्थितिबारे पकड राख्न सक्षम हुनेछस्। तैँले शैतानका धेरै युक्ति छर्लङ्गै देख्न र यसका षड्यन्त्रहरूलाई चिर्न पनि सक्नेछस्। यस मार्गले मात्रै परमेश्‍वरद्वारा सिद्ध पारिने अवस्थातर्फ डोर्‍याउँछ। तैँले परमेश्‍वरसँगको तेरो सम्बन्धलाई ठिक पार्नुपर्छ, ताकि तँ उहाँका प्रबन्धहरूमा पूर्ण रूपमा समर्पित हुन सकेस्, र वास्तविक अनुभवको अझै गहिराइमा प्रवेश गर्न र पवित्र आत्माको काम अझै बढी प्राप्त गर्न सकेस्। जब तँ परमेश्‍वरसँग सामान्य सम्बन्ध राख्ने अभ्यास गर्छस्, तब धेरैजसो मामिलामा, देहको विरुद्ध विद्रोह गरेर र परमेश्‍वरसँगको वास्तविक सहकार्यमार्फत सफलता हासिल गरिनेछ। तैँले के बुझ्नुपर्छ भने, “सहकार्य गर्ने हृदयबिना, परमेश्‍वरको काम प्राप्त गर्न गाह्रो हुन्छ; यदि देहले कष्ट भोग्दैन भने, परमेश्‍वरले कुनै आशिष् दिनुहुनेछैन; यदि आत्माले सङ्घर्ष गर्दैन भने, शैतान लज्जित हुनेछैन।” यदि तँ यी सिद्धान्तहरू अभ्यास गर्छस् र तिनलाई पूर्ण रूपमा बुझ्छस् भने, परमेश्‍वरमाथिको तेरो विश्वासका दृष्टिकोणहरू सच्चिनेछन्। तिमीहरूको अहिलेको अभ्यासमा, तिमीहरूले “धित मरुञ्जेल खान खोज्ने” मानसिकता त्याग्नैपर्छ; तिमीहरूले “सबै कुरा पवित्र आत्माद्वारा गरिन्छ, र मानिसहरूले हस्तक्षेप गर्न सक्दैनन्” भन्‍ने मानसिकता त्याग्नैपर्छ। यसो भन्‍ने हरेकले सोच्छ, “मानिसहरू जे चाहन्छन्, त्यही गर्न सक्छन्, र समय आएपछि, पवित्र आत्माले उहाँको काम गर्नुहुनेछ। मानिसहरूले देहलाई रोक्नु वा सहकार्य गर्नु आवश्यक छैन; एक मात्र महत्त्वपूर्ण कुरा भनेको तिनीहरू पवित्र आत्माद्वारा प्रेरित हुनु नै हो।” यी विचारहरू सबै बेतुके छन्। यस्ता परिस्थितिहरूमा, पवित्र आत्मा काम गर्न सक्नुहुन्न। यस्तै प्रकारको दृष्टिकोणले पवित्र आत्माको काममा ठूलो व्यवधान खडा गर्छ। प्रायजसो, पवित्र आत्माको काम मानव सहकार्यमार्फत प्राप्त गरिन्छ। मानिसहरू सहकार्य गर्दैनन् र तिनीहरूसँग कुनै सङ्कल्प हुँदैन, तैपनि तिनीहरू आफ्नो स्वभावमा परिवर्तन हासिल गर्न र पवित्र आत्माको काम अनि परमेश्‍वरबाट अन्तर्दृष्टि र ज्योति प्राप्त गर्न चाहन्छन्; यी साँच्चै नै अतिशयोक्तिपूर्ण विचारहरू हुन्। यसलाई “आफ्नै स्वार्थमा लिप्त हुनु र शैतानलाई क्षमा गर्नु” भनिन्छ। परमेश्‍वरसँग त्यस्ता मानिसहरूको सामान्य सम्बन्ध हुँदैन। तैँले आफूभित्र शैतानी स्वभावका धेरै अभिव्यक्ति र प्रकटीकरण भेट्टाउनुपर्छ र परमेश्‍वरले अहिले माग गर्ने कुराको विपरीत जाने तेरा कुनै पनि अभ्यासहरू भेट्टाउनुपर्छ। के तँ अब शैतानको विरुद्ध विद्रोह गर्न सक्षम हुनेछस्? तैँले परमेश्‍वरसँग सामान्य सम्बन्ध प्राप्त गर्नुपर्छ, परमेश्‍वरका अभिप्रायहरूअनुसार कार्य गर्नुपर्छ, र नयाँ जीवन भएको नयाँ व्यक्ति बन्नुपर्छ। विगतका अपराधहरूमा अल्झेर नबस्; अत्यधिक पछुतो नमान्; खडा हुन र परमेश्‍वरसँग सहकार्य गर्न सक्षम बन्, र तैँले पूरा गर्नुपर्ने कर्तव्यहरू पूरा गर्। यसरी, परमेश्‍वरसँगको तेरो सम्बन्ध सामान्य बन्नेछ।

यदि यो पढिसकेपछि, तँ यी वचनहरू स्वीकार गर्छस् भनेर दाबी मात्रै गर्छस्, तर तेरो हृदय अप्रभावित रहन्छ र तँ परमेश्‍वरसँगको आफ्नो सम्बन्धलाई सामान्य बनाउन खोज्दैनस् भने, यसले तँ परमेश्‍वरसँगको आफ्नो सम्बन्धलाई महत्त्व दिँदैनस् भन्‍ने प्रमाणित गर्छ। यसले तेरा दृष्टिकोणहरू अझै सही पारिएका छैनन्, तेरा अभिप्रायहरू परमेश्‍वरद्वारा प्राप्त गरिनु र उहाँको महिमा गर्नुमा अझै केन्द्रित छैनन्, बरु शैतानका षड्यन्त्रहरूलाई सफल हुन दिन र आफ्ना लक्ष्यहरू हासिल गर्नमा केन्द्रित छन् भनेर प्रमाणित गर्छ। त्यस्ता मानिसहरू गलत अभिप्राय र अनुचित दृष्टिकोणहरू पाल्छन्। परमेश्‍वरले जे भन्नुभए पनि वा उहाँले जसरी भन्नुभए पनि, त्यस्ता मानिसहरू पूर्ण रूपमा उदासीन रहन्छन् र तिनीहरूमा अलिकति पनि रूपान्तरण देख्न सकिँदैन। तिनीहरू डराउने र लजाउने दुवै गर्दैनन्। यस्तो व्यक्ति आत्माविहीन र अन्योलमा परेको हुन्छ। परमेश्‍वरले बोल्ने हरेक वाणीको हकमा भन्दा, तैँले ती पढेर बुझिसकेपछि, तिनलाई अभ्यास गर्। विगतमा जस्तोसुकै व्यवहार गरेको भए पनि, कहिलेकाहीँ तेरो देह कमजोर भयो वा तँ विद्रोही भइस् वा तैँले प्रतिरोध गरिस् होला; यसले खासै महत्त्व राख्दैन र यसले आज तेरो जीवनलाई परिपक्व हुनबाट रोक्न सक्दैन। आज जबसम्म तँ परमेश्‍वरसँग सामान्य सम्बन्ध राख्न सक्छस्, तबसम्म आशा हुन्छ। यदि तैँले परमेश्‍वरका वचनहरू पढेपिच्छे तँमा परिवर्तन आउँछ र अरूले तेरो जीवन परिवर्तन भएर राम्रो भएको छ भनी भन्न सक्छन् भने, यसले परमेश्‍वरसँगको तेरो सम्बन्ध अब सामान्य छ र यसलाई सही पारिएको छ भन्‍ने देखाउँछ। परमेश्‍वर मानिसहरूलाई तिनीहरूका अपराधहरूअनुसार व्यवहार गर्नुहुन्न। तैँले बुझेर थाहा पाइसकेपछि, जबसम्म तँ विद्रोह गर्न वा प्रतिरोध गर्न छोड्न सक्छस्, तबसम्म परमेश्‍वरले अझै पनि तँमाथि कृपा गर्नुहुनेछ। जब तँसँग परमेश्‍वरद्वारा सिद्ध पारिनुलाई पछ्याउन बुझाइ र सङ्कल्प हुन्छ, तब परमेश्‍वरको उपस्थितिमा तेरो अवस्था सामान्य बन्नेछ। तैँले जे गरिरहेको भए पनि, विचार गर्: यदि मैले यो गरेँ भने परमेश्‍वरले के सोच्नुहुनेछ? के यसले मेरा दाजुभाइ-दिदीबहिनीहरूलाई फाइदा पुर्‍याउनेछ? के यो परमेश्‍वरको घरको कामका लागि लाभदायक हुनेछ? चाहे प्रार्थना, सङ्गति, बोली, मामिलाहरू सम्हाल्नमा होस्, वा अरूसँग सम्पर्कमा होस्, आफ्ना अभिप्रायहरू जाँच् र परमेश्‍वरसँगको आफ्नो सम्बन्ध सामान्य छ कि छैन भनी जाँच गर्। यदि तँ आफ्नै अभिप्राय र सोचहरूलाई खुट्ट्याउन सक्दैनस् भने, यसको अर्थ तँमा भेद छुट्याउने क्षमताको कमी छ, जसले तँ सत्यता अत्यन्तै कम बुझ्छस् भन्‍ने प्रमाणित गर्छ। यदि तँ परमेश्‍वरले गर्ने सबै कुरा स्पष्ट रूपमा बुझ्न सक्षम छस् र उहाँको पक्षमा खडा भएर उहाँका वचनहरूको दृष्टिकोणमार्फत कामकुराहरू बुझ्न सक्छस् भने, तेरा दृष्टिकोणहरू सही भएका हुनेछन्। त्यसकारण, परमेश्‍वरमा विश्‍वास गर्ने जोकोहीका लागि परमेश्‍वरसँग असल सम्बन्ध स्थापित गर्नु अत्यन्तै महत्त्वपूर्ण छ; सबैले यसलाई सर्वोपरि महत्त्वको कार्य र आफ्नो जीवनको सबैभन्दा ठूलो घटना ठान्नुपर्छ। तैँले गर्ने हरेक कुरालाई परमेश्‍वरसँग तेरो सामान्य सम्बन्ध छ कि छैन भन्‍ने कुराद्वारा मापन गरिन्छ। यदि परमेश्‍वरसँगको तेरो सम्बन्ध सामान्य छ र तेरा अभिप्रायहरू सही छन् भने, कार्य गर्। परमेश्‍वरसँग सामान्य सम्बन्ध कायम राख्न, तँ आफ्ना व्यक्तिगत हितहरूमा घाटा भोग्न डराउनैहुँदैन; तैँले शैतानलाई सफल हुन दिनु हुँदैन, तैँले शैतानलाई तँमाथि प्रभाव जमाउन दिनु हुँदैन र तैँले शैतानलाई तँलाई हाँसोको पात्र बनाउन दिनु हुँदैन। यस्ता अभिप्रायहरू हुनु भनेको परमेश्‍वरसँगको तेरो सम्बन्ध सामान्य छ भन्‍ने सङ्केत हो—देहको खातिर होइन, बरु आत्माको शान्तिका लागि, पवित्र आत्माको काम प्राप्त गर्नका लागि र परमेश्‍वरका अभिप्रायहरूलाई सन्तुष्ट पार्नका लागि हो। सही स्थितिमा प्रवेश गर्न, तैँले परमेश्‍वरसँग असल सम्बन्ध स्थापित गर्नैपर्छ र परमेश्‍वरमाथिको आफ्नो विश्‍वासका दृष्टिकोणहरूलाई सही बनाउनैपर्छ। यो परमेश्‍वरले तँलाई प्राप्त गर्न सक्नुहोओस् र उहाँले तँमा आफ्ना वचनहरूका फलहरू प्रकट गर्न सक्नुहोओस् र तँलाई अझ बढी अन्तर्दृष्टि र ज्योति दिन सक्नुहोओस् भनेर हो। यसरी, तँ सही तरिकामा प्रवेश गरेको हुनेछस्। आजका परमेश्‍वरका वचनहरू निरन्तर खा र पि, पवित्र आत्माको काम गर्ने वर्तमान तरिकामा प्रवेश गर्, आजका परमेश्‍वरका मागहरूअनुसार कार्य गर्, अभ्यासका पुराना विधिहरू पालन नगर्, कामकुराहरू गर्ने पुराना तरिकाहरूमा नटाँसी र जतिसक्दो चाँडो आजको काम गर्ने तरिकामा प्रवेश गर्। यसरी, परमेश्‍वरसँगको तेरो सम्बन्ध पूर्ण रूपमा सामान्य बन्नेछ र तँ परमेश्‍वरमाथिको विश्‍वासको सही मार्गमा लागेको हुनेछस्।


वास्तविकतामा अझ बढी ध्यान देऊ

प्रत्येक व्यक्तिलाई परमेश्‍वरद्वारा सिद्ध बनाइने सम्भावना हुन्छ, त्यसकारण परमेश्‍वरका अभिप्रायहरूअनुसार कस्तो किसिमको सेवा उहाँको निम्ति सर्वोत्तम हुन्छ भन्‍ने कुरा सबैले बुझ्नुपर्छ। धेरै मानिसहरूले परमेश्‍वरमा विश्‍वास गर्नुको अर्थ के हो भन्‍ने जान्दैनन्, न त उहाँमाथि किन विश्‍वास गर्नुपर्छ भनेर नै उनीहरूले बुझ्छन्—भन्‍नुको अर्थ, धेरैसँग परमेश्‍वरको कामको वा उहाँको व्यवस्थापन योजनाको उद्देश्यको ज्ञान छैन। आज पनि धेरै मानिसहरू परमेश्‍वरमा विश्‍वास गर्नु भनेको स्वर्गमा जानु र आफ्नो आत्मालाई मुक्ति दिनु हो भन्‍ने सोच्छन्। परमेश्‍वरमा विश्‍वास गर्नुको सही अर्थबारे तिनीहरूलाई रत्तीभर थाहा छैन, त्यसबाहेक तिनीहरूसँग परमेश्‍वरको व्यवस्थापन योजनाको सबैभन्दा महत्त्वपूर्ण कामको बारेमा कुनै पनि बुझाइ छैन। तिनीहरूका आफ्नै विभिन्‍न कारणले गर्दा, मानिसहरूले यसै पनि परमेश्‍वरको काममा कुनै रुचि राख्दैनन्, न त तिनीहरूले उहाँको अभिप्रायहरू वा उहाँको व्यवस्थापन योजनाबारे कुनै विचार नै गर्छन्। यस प्रवाहमा रहेको एक व्यक्तिको रूपमा, प्रत्येक व्यक्तिलाई परमेश्‍वरको सम्पूर्ण व्यवस्थापन योजनाको उद्देश्य के हो थाहा हुनुपर्छ, उहाँले लामो समय पहिले नै पूरा गरिसक्‍नुभएका तथ्यहरू के हुन्, किन उहाँले मानिसहरूको यस समूहलाई चुन्‍नुभएको छ, उहाँले तिनीहरूलाई चुन्‍नुको उद्देश्य र अर्थ के हो, र उहाँले यस समूहमा के हासिल गर्न चाहनुहुन्छ सो कुरा उसलाई थाहा हुनुपर्छ। परमेश्‍वरले ठूलो रातो अजिङ्गरको देशमा महत्त्वहीन मानिसहरूको त्यस्तो समूह खडा गर्न सक्‍नु, र अहिलेसम्म काम जारी राख्‍न, तिनीहरूलाई हरप्रकारले परीक्षा गर्न र सिद्ध बनाउन, असङ्ख्य वचनहरू बोल्न, धेरै कामहरू गर्न, र धेरै सेवा पात्रहरू पठाउन सक्‍नु अर्थात् परमेश्‍वर एकलैले यस्तो महान् कार्य पूरा गर्नुले उहाँको काम कति महत्त्वपूर्ण छ भनी देखाउँछ। अहिले, तिमीहरू यो कुराको पूर्ण बोध गर्न सक्दैनौ। त्यसकारण, परमेश्‍वरले तिमीहरूमा गर्नुभएको कामलाई तिमीहरूले तुच्छ रूपमा हेर्नु हुँदैन; यो कुनै सानो विषय होइन। आज परमेश्‍वरले तिमीहरूलाई जे प्रकट गर्नुभएको छ त्यो नै तिमीहरूका निम्ति बुझ्ने र जान्‍ने प्रयास गर्नलाई पर्याप्त छ। यदि तैँले वास्तवमै र पूर्ण रूपमा बुझिस् भने मात्र तेरा अनुभवहरू गहन हुन र तेरो जीवन बढ्न सक्छ। आज, मानिसहरूले बुझ्ने र गर्ने कुराहरू अति थोरै छन्; तिनीहरू परमेश्‍वरका अभिप्रायहरूलाई पूर्ण रूपमा पूरा गर्न असमर्थ छन्। यो मानिसको कमजोरी र तिनीहरू आफ्नो कर्तव्य पूरा गर्न असफल भएको अवस्था हो, यसरी तिनीहरू आशा गरिएको परिणाम प्राप्त गर्न असमर्थ छन्। पवित्र आत्मासँग धेरै मानिसहरूमा काम गर्ने कुनै साधन छैन किनकि तिनीहरूसँग परमेश्‍वरको कामको बारेमा एकदमै खोक्रो बुझाइ छ, र तिनीहरूले परमेश्‍वरको घरको काम गर्दा त्यो कामलाई महत्त्वपूर्ण ठान्‍न तिनीहरू अनिच्छुक हुन्छन्। तिनीहरू काम गरेजस्तो देखाउनलाई झारा मात्र टार्छन्, वा बहुमतकै पछि लाग्छन्, वा देखाउनका निम्ति मात्र काम गर्छन्। आज, यस प्रवाहमा हुने प्रत्येक व्यक्तिले आफ्नो व्यवहारमा होस् वा कार्यहरूमा होस्, आफूले गर्न सक्‍ने सबै कुरा गरेको छु कि छुइनँ, र आफूले हरप्रयत्‍न लगाएको छु कि छुइनँ भनी याद गर्नुपर्छ। पवित्र आत्माले आफ्नो काम नगर्नुभएकोले नभई मानिसहरूले नै आफ्नो काम नगरेकोले गर्दा मानिसहरू आफ्‍नो कर्तव्य पूरा गर्न पूर्ण रूपमा असफल भएका छन्, जसले गर्दा पवित्र आत्माले आफ्‍नो काम गर्नु असम्भव भएको छ। परमेश्‍वरसँग अब बोल्नलाई कुनै वचन छैन, तर मानिसहरूले उहाँलाई पछ्याउन सकेकै छैनन्, तिनीहरू धेरै पछाडि परेका छन्, तिनीहरू प्रत्येक पाइलाको नजिक रहन र थुमाका पाइलाहरू नजिकबाट पछ्याउन असमर्थ छन्। तिनीहरूले जुन कुरा पालन गर्नुपर्छ, त्यो पालन गरेका छैनन्; तिनीहरूले जे अभ्यास गर्नुपर्थ्यो, त्यो अभ्यास गरेका छैनन्; तिनीहरूले जुन कुराका लागि प्रार्थना गर्नुपर्थ्यो, त्यसका लागि प्रार्थना गरेका छैनन्; तिनीहरूले जुन कुरालाई पन्साउनुपर्थ्यो, त्यो कुरा पन्साएका छैनन्। तिनीहरूले यी कुनै पनि काम गरेका छैनन्। त्यसकारण, यो भोजमा भाग लिने कुरा रित्तो छ; यो कुनै वास्तविक अर्थविनाको छ, र यो सबै तिनीहरूको कल्पनामा मात्र छ। यो भन्‍न सकिन्छ कि, आज हेर्दा, मानिसहरूले आफ्नो कर्तव्य अलिकति पनि पूरा गरेका छैनन्। सबै कुरा परमेश्‍वरले गर्नुभएको काममा र उहाँ आफैले भन्‍नुभएको कुरामा निर्भर छ। मानिसको कार्य अत्यन्तै सानो छ; तिनीहरू काम नलाग्‍ने कसिङ्गर हुन्, जो परमेश्‍वरसँग सहकार्य गर्न असमर्थ छन्। परमेश्‍वरले सयौं हजारौं वचनहरू बोल्नुभएको छ, तर मानिसहरूले तीमध्ये कुनैलाई पनि व्यवहारमा उतारेका छैनन्—चाहे यो देहको विरुद्धमा विद्रोह गर्ने कुरा होस् वा चाहे ती धारणालाई त्याग्‍ने, समझशक्ति विकास गर्दै र अन्तर्दृष्टि प्राप्त गर्दै सबै कुरामा परमेश्‍वरप्रति समर्पणताको अभ्यास गर्ने, आफ्नो हृदयमा मानिसहरूलाई स्थान नदिने, आफ्नो हृदयका मूर्तिहरूलाई हटाउने, आफ्नो गलत अभिप्रायविरुद्ध विद्रोह गर्ने, भावनाको आधारमा काम नगर्ने, निष्पक्ष रूपमा र दुर्भावना नराखी काम गर्ने, आफूले बोल्दा परमेश्‍वरको चासोका विषयहरू र तिनले अरूमाथि पार्ने प्रभावहरूमा अझै बढी ध्यान दिने, परमेश्‍वरको काममा फाइदा गर्ने कामकुराहरू अझ बढी गर्ने, आफूले गर्ने सबै कामकुराहरूमा परमेश्‍वरको घरलाई फाइदा गराउन ध्यान दिने, आफ्नो भावनालाई आफ्नो व्यवहार नियन्त्रण गर्न नदिने, आफ्नो देहलाई खुसी तुल्याउने कुराहरू त्याग्‍ने, पुराना स्वार्थी धारणाहरू हटाउने, आदि इत्यादि कुराहरू हुन्। तिनीहरूले वास्तवमा परमेश्‍वरले मानिसको लागि तय गर्नुभएका मापदण्डहरू बुझ्छन्, तर तिनीहरू यसलाई व्यवहारमा अपनाउन इच्छुक हुँदैनन्। परमेश्‍वरले अरू के गर्न सक्‍नुहुन्छ र? अनि उहाँले अरू कस्तो प्रकारले तिनीहरूलाई प्रभावित गर्न सक्‍नुहुन्छ र? परमेश्‍वरको नजरमा विद्रोह गर्ने छोराहरूले अझै पनि कसरी उहाँका वचनहरू लिने र तिनको कदर गर्ने साहस गर्न सक्छ र? तिनीहरूसँग परमेश्‍वरको भोजन खाने साहस कसरी हुन्छ र? मानिसहरूको विवेक कहाँ छ र? तिनीहरूले पूरा गर्नुपर्ने न्यूनतम कर्तव्यहरू पनि पूरा गरेका छैनन्, तिनीहरूले सक्दो कोसिस गर्ने त कुरै नगरौँ। तिनीहरू पूरा नहुने कल्पनामा जिइरहेका छन्, होइन र? अभ्यासविना वास्तविकताको कुरा गर्न सकिँदैन। यो तथ्य सङ्लो पानीझैँ छर्लङ्ग छ!

तिमीहरूले अझ बढी वास्तविक पाठहरू सिक्‍नुपर्छ। मानिसहरूले आदरभावले हेर्ने त्यो ठूलो, खोक्रो गफ आवश्यक छैन। जब ज्ञानको चर्चा गर्ने कुरा आउँछ, प्रत्येक व्यक्तिको कुरा पहिलेको भन्दा उच्‍च हुन्छ, तर उनीहरूसँग अझै पनि अभ्यास गर्ने कुनै मार्ग हुँदैन। कति मानिसले अभ्यासका सिद्धान्तहरूलाई बुझेका छन्? कति जनाले वास्तविक पाठहरू सिकेका छन्? कसले वास्तविकताको बारेमा सङ्गति गर्न सक्छ? परमेश्‍वरका वचनहरूको ज्ञानको बारेमा बोल्न सक्‍नु भनेको तँमा वास्तविक कद छ भन्‍ने होइन; यसले तँ तीक्ष्ण बुद्धिसहित जन्मिस् र तँ प्रतिभाशाली छस् भन्‍ने मात्र देखाउँछ। यदि तैँले मार्ग देखाउन सक्दैनस् भने परिणाम केही पनि हुनेछैन, र तँ काम नलाग्‍ने कसिङ्गर नै हुनेछस्! यदि तँ अभ्यास गर्ने वास्तविक मार्गको बारेमा केही भन्‍न सक्दैनस् भने के तैँले बहाना बनाइरहेको छैनस् र? यदि तँ अरूलाई आफ्नो वास्तविक अनुभवहरू प्रदान गर्न सक्दैनस्, र त्यसरी तिनीहरूले सिक्‍न वा पछ्याउन सक्‍ने मार्ग दिन सक्दैनस् भने के तैँले जाल गरिरहेको हुँदैनस् र? के तँ एक कपटी होइनस् र? तेरो के महत्त्व छ? त्यस्तो व्यक्तिले “समाजवादको सिद्धान्त आविष्कार गर्ने व्यक्ति” को भूमिका मात्र खेल्न सक्छ, “समाजवाद ल्याउन योगदान दिने व्यक्ति” को भूमिका खेल्न सक्दैन। वास्तविकताविहीन हुनु भनेको सत्यताविहीन हुनु हो, निकम्मा हुनु हो, जिउँदो लास अनि कुनै सन्दर्भ मूल्य नभएको “मार्क्सवादी-लेनिनवादी विचारक” हुनु हो। म तिमीहरू सबैलाई सिद्धान्तको बारेमा बोल्‍न छोड र कुनै वास्तविक, सच्‍चा र सारगत कुराको बारेमा कुरा गर भन्‍ने आग्रह गर्छु; केही “आधुनिक कला” को अध्ययन गर्, केही वास्तविक कुरा भन्, केही वास्तविक योगदान दे, र केही समर्पणको भावना राख्। तँ बोल्दा वास्तविकताको सामना गर्; मानिसहरूलाई खुसी बनाउन वा बसेर तँलाई ध्यान दिने बनाउनका लागि अवास्तविक र अतिरञ्‍जित कुरामा लिप्त नबन्। त्यसमा मूल्य कहाँ हुन्छ? मानिसहरूलाई तँसँग न्यानो व्यवहार गर्न लगाउनुको के अर्थ छ? आफ्नो बोलीमा थोरै “कलात्मक” बन्, आफ्नो आचरणमा केही बढी निष्पक्ष बन्, परिस्थिति सम्हाल्ने आफ्नो शैलीमा अलि विवेकी बन्, आफूले भन्‍ने कुरामा अलि व्यावहारिक बन्, आफ्नो हरेक कार्यद्वारा परमेश्‍वरको घरमा फाइदा पुर्‍याउने बारेमा सोच्, भावनाहरू पैदा हुँदा आफ्नो अन्तस्करणको आवाज सुन्, दयाको ऋण घृणाले नतिर् वा दया गर्दा अकृतज्ञ नबन्, र पाखण्डी नबन्, नत्र तँ खराब प्रभाव बन्छस्। तैँले परमेश्‍वरका वचनहरू खाँदा र पिउँदा तिनलाई अझ बढी वास्तविकतासँग जोड्, र तैँले सङ्गति गर्दा, वास्तविकताको बारेमा अझ बढी कुरा गर्। आफूलाई उच्‍च नठान्; यसले परमेश्‍वरलाई सन्तुष्ट पार्दैन। अरूसँगको बातचितमा तँ अलि सहनशील बन्, अलि नरम बन्, अलि उदार बन् र “प्रधानमन्त्रीको स्वभाव”[क] बाट सिक्। जब तँसँग नराम्रा विचारहरू हुन्छन्, तब देहको विरुद्धमा विद्रोह गर्ने अझै बढी अभ्यास गर्। जब तँ काम गरिरहेको हुन्छस्, तब वास्तविक मार्गहरूको बारेमा अझै बढी कुरा गर्, र अत्यन्तै उच्‍च कुरा नगर्, अन्यथा तैँले भनेका कुराहरू मानिसहरूका लागि प्राप्त गर्नै नसकिने हुनेछन्। रमाइलो थोरै, योगदान धेरै गर्—तेरो समर्पणको निःस्वार्थ भाव देखा। परमेश्‍वरका अभिप्रायहरूप्रति अझै बढी विचारशील बन्, तेरो अन्तस्करणको आवाज अझै बढी सुन्, अझ बढी विचारशील बन्, र परमेश्‍वर कसरी तिमीहरूसित हरेक दिन धैर्यता र लगनशीलताका साथ बोल्नुहुन्छ भन्‍ने कुरालाई नबिर्सी। “पुरानो पञ्‍चाङ्ग” घरीघरी पढ्। धेरै प्रार्थना गर् र बारम्बार सङगति गर्। यस्तो अस्तव्यस्त हुन छोड्; केही समझ देखा र केही अन्तर्दृष्टि प्राप्त गर्। जब तेरो पापी हात पसारिन्छ, त्यसलाई पछाडि तान्; त्यत्ति धेरै परसम्म पुग्‍न नदे। त्यो कुनै कामको हुँदैन, र तैँले परमेश्‍वरबाट जे पाउँछस् त्यो श्रापबाहेक अरू केही हुनेछैन, त्यसैले होसियार बन्। तेरो हृदयलाई अरूमाथि दया गर्न दे, र सधैँ हातमा हतियार लिएर प्रहार नगर्। अरूलाई सहयोग गर्ने सोच लिएर, सत्यको ज्ञानको बारेमा धेरै सङ्गति गर् र जीवनको बारेमा धेरै कुरा गर्। धेरै गर् र थोरै बोल्। अभ्यास धेरै गर् र अनुसन्धान र विश्‍लेषण थोरै गर्। आफैलाई पवित्र आत्माद्वारा धेरै उत्प्रेरित हुन दे, र तँलाई सिद्ध बनाउन परमेश्‍वरलाई धेरै मौका दे। मानव तत्त्वहरूलाई अझ धेरै हटा; तँमा काम गर्ने मानवका तरिकाहरू अझै पनि धेरै छन्, र काम गर्ने तेरो सतही तरिका र व्यवहार अझै पनि अरूका निम्ति घृणित छ: यीमध्ये धेरै कुराहरूलाई हटा। तेरो मनोवैज्ञानिक स्थिति अझै पनि अति घृणास्पद छ; त्यसलाई सुधार गर्न अझै बढी समय खर्च गर्। तँ अझै पनि मानिसहरूलाई धेरै मान दिन्छस्; परमेश्‍वरलाई अझ बढी मान दे, र त्यत्ति धेरै विवेकहीन नबन्। “मन्दिर” सधैँ परमेश्‍वरको हुन्छ, र तिनलाई मानिसहरूले कब्जा गर्नु हुँदैन। संक्षेपमा, धार्मिकतामा धेरै र भावनाहरूमा कम ध्यान दे। देहलाई हटाउनु सर्वोत्तम हुन्छ। वास्तविकताको बारेमा धेरै र ज्ञानको बारेमा थोरै कुरा गर्; सबैभन्दा उत्तम भनेको चुप लाग्‍नु र केही नभन्‍नु नै हो। अभ्यासको मार्गको बारेमा धेरै कुरा गर्, र मूल्यहीन घमण्डका कुराहरू कम गर्। अहिले नै अभ्यास गर्न सुरु गर्नु सर्वोत्तम हुन्छ।

परमेश्‍वरले मानिसहरूको लागि तय गर्नुभएका मापदण्डहरू त्यति धेरै उच्‍च छैनन्। मानिसहरूले लगनशील र इमानदार भई अभ्यास गरे भने, “उत्तीर्णाङ्क” प्राप्त गर्नेछन्। साँचो कुरा भन्‍ने हो भने, सत्यताको बुझाइ, ज्ञान र बोध प्राप्त गर्नु सत्यता अभ्यास गर्नुभन्दा धेरै जटिल छ। पहिला, तैँले आफूले जति बुझ्छस् त्यति अभ्यास गर् अनि तैँले जे बोध गरेको छस् त्यो अभ्यास गर्। यस तरिकाले, तैँले सत्यताको साँचो ज्ञान र बोध क्रमिक रूपमा हासिल गर्दै जानेछस्। पवित्र आत्माले यिनै चरण र माध्यममार्फत काम गर्नुहुन्छ। यदि यस तरिकाले समर्पणताको अभ्यास गरिनस् भने, तैँले केही पनि हासिल गर्नैछैनस्। यदि तँ सधैँ आफ्नै इच्छाअनुसार काम गर्छस् र समर्पणता अभ्यास गर्दैनस् भने, के पवित्र आत्माले तँभित्र काम गर्नुहुनेछ? के पवित्र आत्माले तैँले चाहेअनुसार काम गर्नुहुन्छ? कि उहाँले तँसित जे कमी छ त्योअनुसार र परमेश्‍वरका वचनहरूको अधारमा काम गर्नुहुन्छ? यदि तँलाई यो कुरा स्पष्ट छैन भने, तँ सत्यता वास्तविकतामा प्रवेश गर्न सक्‍नेछैनस्। किन धेरैजसो मानिसहरू परमेश्‍वरका वचनहरू पढ्नमा लागिपर्छन्, तर तिनीहरूले केवल ज्ञान मात्र प्राप्त गर्छन् र त्यसपछि वास्तविक मार्गको बारेमा केही पनि भन्‍न सक्दैनन्? के तँलाई ज्ञान धारण गर्नु नै सत्य धारण गर्नु हो भन्‍ने लाग्छ? के त्यो एक भ्रमित दृष्टिकोण होइन र? तैँले समुद्र किनारमा जत्ति धेरै बालुवाका कण छन्, त्यति नै धेरै ज्ञानका टुक्राहरूको कुरा बोल्न सक्छस् होला, तर तीमध्ये कुनैमा पनि वास्तविक मार्ग हुँदैन। के तैँले यसो गरेर मानिसहरूलाई मूर्ख बनाउने कोसिस गरिरहेको छैनस् र? के तैँले समर्थन गर्ने कुनै सार नभएको खोक्रो तमासा प्रदर्शन गरिरहेको छैनस् र? यस्ता सबै व्यवहार मानिसहरूका लागि हानिकारक हुन्छन्! सिद्धान्त जति उच्‍च हुन्छ र त्यो जति धेरै वास्तविकतारहित हुन्छ, त्यति नै धेरै यो मानिसहरूलाई वास्तविकताभित्र लैजान असक्षम हुन्छ। सिद्धान्त जति उच्‍च हुन्छ, त्यति नै बढी त्यसले तँलाई परमेश्‍वरको विरुद्धमा विद्रोह गर्ने र विरोध गर्ने बनाउँछ। आध्यात्मिक सिद्धान्तलाई शीरमा नचढाओ—यसको केही फाइदा छैन! कतिपय मानिसले दशकौँदेखि आध्यात्मिक सिद्धान्तबारे कुरा गरिरहेका छन्, र तिनीहरू महान् आत्मिक व्यक्तित्व बनेका छन्, तर आखिरमा तिनीहरू पनि सत्यता वास्तविकतामा प्रवेश गर्न असफल हुन्छन्। किनभने तिनीहरूले परमेश्‍वरका वचनहरू अभ्यास वा अनुभव गरेका छैनन्, तिनीहरूसित अभ्यासका सिद्धान्त वा मार्ग छैनन्। यस्ता मानिसहरूसित सत्यता वास्तविकता हुँदैन, अनि कसरी तिनीहरूले अरूलाई परमेश्‍वरप्रतिको विश्‍वासको सही मार्गमा ल्याउन सक्छन्? तिनीहरूले मानिसहरूलाई बहकाउन मात्र सक्छन्। के यो अरूलाई र आफैलाई हानि गर्नु होइन र? कम्तीमा पनि, तँ आफ्नो ठीक अगाडि भएका वास्तविक समस्या समाधन गर्न सक्षम हुनैपर्छ। भन्‍नुको अर्थ, तँ परमेश्‍वरका वचनहरू अभ्यास र अनुभव गर्न अनि सत्यतालाई व्यवहारमा उतार्न सक्षम हुनैपर्छ। यो मात्र परमेश्‍वरप्रतिको समर्पणता हो। तैँले जीवन प्रवेश प्राप्त गरेको छस् भने मात्र, परमेश्‍वरको लागि काम गर्न योग्य हुन्छस् र तँ इमानदारीसाथ परमेश्‍वरमा समर्पित हुँदा मात्र, तैँले परमेश्‍वरबाट अनुमोदन पाउन सक्छस्। सधैँभरि भव्य अभिव्यक्तिहरू नदे र ठूलो सिद्धान्तको कुरा नगर्; यो वास्तविक होइन। तैँले मानिसहरूलाई तेरो प्रशंसा गर्न लगाउनका लागि आध्यात्मिक सिद्धान्तबारे आडम्बरी कुरा गर्नु भनेको परमेश्‍वरको गवाही दिनु होइन, त्यो त आफ्नै प्रदर्शन गर्नु मात्र हो। यसले मानिसहरूलाई फिटिक्‍कै फाइदा पुर्‍याउँदैन र तिनीहरूमा कुनै सुधार ल्याउँदैन, अनि यसले तिनीहरूलाई सजिलैसित आध्यात्मिक सिद्धान्तको आराधना गर्ने र सत्यता अभ्यास गर्नमा ध्यान नदिने बनाउँछ—अनि के यो मानिसहरूलाई बहकाइरहेको कुरा होइन र? यसो गरिरहँदा, अनेकौँ खोक्रो सिद्धान्त र नियमहरू जन्मनेछन्, जसले मानिसहरूलाई विवश र फन्दामा पार्नेछन्; यो साँच्‍चै नै लज्‍जास्पद कुरा हो। त्यसैले, जे वास्तविक छ त्यो धेरै बोल्, साँच्‍चै अस्तित्वमा रहेका समस्याहरूबारे धेरै कुरा गर् र वास्तविक समस्याहरू समाधान गर्नलाई सत्यता खोज्न धेरै समय बिता; सबैभन्दा महत्त्वपूर्ण कुरा यही हो। सत्यता अभ्यास गर्न सिक्‍नका लागि ढिलो नगर्: वास्तविकतामा प्रवेश गर्ने मार्ग यही हो। अरूको अनुभव र ज्ञानलाई आफ्नो निजी सम्पत्ति नठान् र अरूको प्रशंसा पाउन तिनलाई उचालेर नदेखा। तैँले तेरो आफ्नै जीवन प्रवेश प्राप्त गर्नुपर्छ। तैँले सत्यता अभ्यास गरेर र परमेश्‍वरप्रति समर्पित भएर मात्र जीवन प्रवेश प्राप्त गर्नेछस्। यो नै हरेक व्यक्तिले अभ्यास र ध्यान केन्द्रित गर्नुपर्ने कुरा हुनुपर्छ।

तैँले जे सङ्गति गर्छस् त्यसले यदि मानिसहरूलाई हिँड्ने मार्ग दिन सक्छ भने, त्यो तँसित वास्तविकता भएको जस्तै अवस्था हो। जुनसुकै कुरा गरे पनि तैँले मानिसहरूलाई अभ्यासमा ल्याउनुपर्छ र उनीहरूले पछ्याउन सक्‍ने मार्ग दिनुपर्छ। उनीहरूलाई ज्ञान मात्र लिन नदे; त्योभन्दा महत्त्वपूर्ण कुरा भनेको हिँड्ने मार्ग प्राप्त गर्नु हो। परमेश्‍वरमा विश्‍वास गर्नका लागि, मानिसहरूले परमेश्‍वरको काममा उहाँले डोऱ्याउनुभएको मार्गमा हिँड्नुपर्छ। भन्‍नुको अर्थ, परमेश्‍वरमा विश्‍वास गर्ने प्रक्रिया भनेको पवित्र आत्माले डोऱ्याउनुहुने मार्गमा हिँड्ने प्रक्रिया हो। त्यसरी नै, चाहे जे भए पनि तँसँग आफूले हिँड्न सक्‍ने एउटा मार्ग हुनुपर्छ, र तैँले परमेश्‍वरद्वारा सिद्ध पारिइने मार्गमा पाइला टेक्‍नुपर्छ। धेरै पछाडि नपर्, र आफैलाई धेरै कुराहरूको चिन्तामा नपार्। परमेश्‍वरले डोऱ्याउनुभएको बाटोमा अवरोध खडा नगरी हिँडिस् भने मात्र तैँले पवित्र आत्माको काम प्राप्त गर्न सक्‍नेछस् र प्रवेश गर्ने मार्ग पाउनेछस्। यसलाई मात्र परमेश्‍वरका अभिप्रायहरूको अनुरूप बनेको र मानवजातिको कर्तव्य पूरा गरेको मानिन्छ। यस प्रवाहमा रहेको एक व्यक्तिको रूपमा, प्रत्येक व्यक्तिले आफ्नो कर्तव्य राम्रोसँग पूरा गर्नुपर्छ, मानिसहरूले जे गर्नुपर्ने हो त्यो काम अझै धेरै गर्नुपर्छ, र स्वेच्छाचारी व्यवहार गर्नु हुँदैन। काम गरिरहेका मानिसहरूले आफ्ना वचनहरू स्पष्ट पार्नैपर्छ, पछ्याउने मानिसहरूले कठिनाइ सहन र समर्पित हुनमा धेरै ध्यान केन्द्रित गर्नुपर्छ, र सबै जना आफ्नो स्थानमै रहिरहनुपर्छ, कोही पनि पङ्‌क्तिबाट बाहिर निस्कनु हुँदैन। अभ्यास कसरी गर्नुपर्छ र आफूले कुन कार्य पूरा गर्नुपर्छ भन्‍ने विषयमा प्रत्येक व्यक्ति हृदयदेखि नै स्पष्ट हुनुपर्छ। पवित्र आत्माले डोऱ्याउनुभएको बाटोमा हिँड्; गलत बाटोमा नजा वा नभड्की। तैँले आजको कामलाई स्पष्ट रूपमा देख्‍नुपर्छ। आजको कामका साधनहरूमा प्रवेश गर्नु नै तिमीहरूले अभ्यास गर्नुपर्ने कुरा हो। तँ प्रवेश गर्नुपर्ने पहिलो कुरा यही नै हो। अन्य कुराहरूमा थप वचनहरू खेर नफाल्। परमेश्‍वरको घरको आजको काम गर्नु नै तिमीहरूको जिम्मेवारी हो, आजको कामको तौरतरिकामा प्रवेश गर्नु नै तिमीहरूको कर्तव्य हो, र आजको सत्यता अभ्यास गर्नु नै तिमीहरूले वहन गर्नुपर्ने बोझ हो।

फूटनोटहरू:

क. प्रधानमन्त्रीको स्वभाव: फराकिलो मन र उदारता भएको व्यक्तिलाई वर्णन गर्न प्रयोग गरिने एउटा ठेट चिनियाँ भनाइ।


आज्ञा पालन र सत्यता अभ्यास गर्ने

अभ्यासमा, आज्ञा पालन गर्ने र सत्यतालाई अभ्यासमा उतार्ने कार्य एक-आपसमा जोडिनुपर्छ। आज्ञा पालन गर्दा, सत्यताको अभ्यास गर्नुपर्छ। सत्यताको अभ्यास गर्दा, आज्ञाका सिद्धान्तहरूलाई कसैले पनि उल्लंघन गर्नु हुँदैन, न त आज्ञाको विपक्षमा जानु नै हुन्छ; परमेश्‍वरले तँबाट जे चाहनुहुन्छ तैँले त्यही गर्नुपर्छ। आज्ञा पालन गर्ने र सत्यताको अभ्यास गर्ने कार्य अन्तरसम्बन्धित छन्, अन्तर्विरोधी छैनन्। तैँले जति धेरै सत्यताको अभ्यास गर्छस्, त्यति नै धेरै तँ आज्ञाको सार कायम राख्न सक्षम बन्छस्। तैँले जति धेरै सत्यताको अभ्यास गर्छस्, त्यति नै धेरै तैँले आज्ञामा व्यक्त भएका परमेश्‍वरका वचनहरू बुझ्छस्। सत्यताको अभ्यास गर्नु र आज्ञा पालन गर्नु अन्तर्विरोधी कार्य होइनन्—तिनीहरू अन्तरसम्बन्धित छन्। सुरुमा, मानिसले आज्ञाको पालना गरेपछि मात्रै सत्यताको अभ्यास गर्न र पवित्र आत्माबाट अन्तर्दृष्टि प्राप्त गर्न सक्थ्यो, तर यो परमेश्‍वरको मौलिक अभिप्राय होइन। परमेश्‍वर तैँले राम्रो व्यवहार गर्ने मात्रै नभएर तैँले आफ्नो हृदयलाई उहाँको आराधनामा लगाएको चाहनुहुन्छ। यद्यपि, सतही रूपमा भए पनि तैँले ती आज्ञाहरूको पालना गर्नुपर्छ। बिस्तारै, अनुभवमार्फत, परमेश्‍वरको अझ स्पष्ट बुझाइ प्राप्त गरेपछि, मानिसहरूले उहाँविरुद्ध विद्रोह र विरोध गर्न छाड्नेछन्, र तिनीहरूमा उहाँको कार्यप्रति कुनै शङ्का हुनेछैन। आज्ञाको सारप्रति निष्ठा राख्ने यो एक मात्र उपाय हो। तसर्थ, सत्यताको अभ्यास नगरी, आज्ञाको पालना गर्नु मात्रै, प्रभावहीन हुन्छ, र यसमा परमेश्‍वरको साँचो आराधना समावेश हुँदैन, किनभने तैँले वास्तविक कद अहिलेसम्म प्राप्त गरेको हुँदैनस्। सत्यताको अभ्यासविना आज्ञाको पालना मात्रै गर्नु भनेको नियमको कठोरतापूर्वक पालना गरेको जस्तो मात्रै हुन्छ। यसो गर्दा, आज्ञाहरू तेरा कानून बन्न पुग्छन्, जसले तँलाई जीवनमा वृद्धि हुन सहयोग गर्दैन। यसको विपरीत, ती तेरा बोझ बन्छन्, र पुरानो करारका व्यवस्थाले तँलाई कसेर बाँधेको जस्तै बाँध्छन् र पवित्र आत्माको उपस्थितिलाई गुमाउने तुल्याउँछन्। तसर्थ, सत्यताको अभ्यास गरेपछि मात्रै तैँले आज्ञालाई प्रभावकारी ढङ्गबाट पालना गर्न सक्छस्, र सत्यताको अभ्यास गर्नका लागि तैँले आज्ञाको पालना गर्छस्। आज्ञाको पालना गर्ने प्रक्रियामा, तैँले अझ धेरै सत्यताको अभ्यास गर्नेछस्, र सत्यताको अभ्यास गर्ने दौरान, आज्ञाको वास्तविक अर्थ के हो भनेर तैँले झनै गहिरो बुझाइ प्राप्त गर्नेछस्। मानिसले आज्ञा पालन गरोस् भन्‍ने परमेश्‍वरको मापदण्डको उद्देश्य र अर्थ भनेको उसले कल्पना गरेको जस्तो मानिसलाई नियमको पालना गर्न लगाउनु मात्रै होइन; बरु यसको सम्बन्ध त उसको जीवन प्रवेशसँग रहेको छ। तेरो जीवनमा हुने प्रगतिले तैँले कुन हदसम्म आज्ञाको पालना गर्न सक्नेछस् भन्‍ने कुरा निर्धारण गर्छ। आज्ञाहरू मानिसले पालना गर्नुपर्ने भए तापनि, आज्ञाको सार मानिसको जीवनको अनुभवबाट मात्रै प्रष्ट हुन्छ। अधिकांश मानिसहरूले आज्ञाको पालना राम्ररी गर्नुको अर्थ तिनीहरू “पूर्ण रूपमा तयार रहेको, र गर्न बाँकी रहेको भनेको अरू सबै बिर्सेर त्यसैमा पूरै लाग्नु मात्रै हो” भनेर अनुमान लगाउँछन्। यो अनावश्यक प्रकृतिको विचार हो, र यो विचार परमेश्‍वरको अभिप्रायअनुसारको छैन। यस्तो कुरा भन्‍ने मानिसहरू प्रगति गर्न चाहँदैनन्, र तिनीहरू देहको अभिलाषा राख्छन्। यो वाहियात हो! यो वास्तविकतासँग मेल नखाने कुरा हो! वास्तवमा आज्ञाको पालना नगरी खाली सत्यताको मात्रै अभ्यास गर्नु भनेको परमेश्‍वरको अभिप्राय होइन। यसो गर्नेहरू लङ्गडा हुन्; तिनीहरू एउटा खुट्टा नभएका मानिसहरू जस्ता हुन्। नियमको पालना गरेको जस्तो गरी आज्ञाको पालना गर्ने, तर अझै पनि सत्यता निहित नगर्ने—यसले पनि परमेश्‍वरको अभिप्रायलाई पूरा गर्न सक्दैन; एउटा आँखा नभएकाहरू जस्तै, यसो गर्ने मानिसहरूले पनि कुनै प्रकारको अपाङ्गताको कष्ट भोग्छन्। यदि तैँले आज्ञाको पालना राम्ररी गरिस् र व्यावहारिक परमेश्‍वरको स्पष्ट बुझाइ हासिल गरिस् भने, तँमा सत्यता निहित हुनेछ भनेर भन्न सकिन्छ; सापेक्षिक रूपमा भन्नु पर्दा, तैँले वास्तविक कद हासिल गरेको हुनेछस्। तैँले अभ्यास गर्नुपर्ने सत्यताको अभ्यास गरिस् भने, तैँले आज्ञाको पालना पनि गर्नेछस्, र यी दुइटा कुराहरू परस्परविरोधी होइनन्। सत्यताको अभ्यास गर्नु र आज्ञाको पालना गर्नु दुई वटा प्रणालीहरू हुन्, यी दुवै जीवन अनुभवका अभिन्न अङ्ग हुन्। व्यक्तिको अनुभवमा आज्ञाको पालना र सत्यताको अभ्यासको समायोजन समावेश हुनुपर्छ, विभाजन होइन। यद्यपि, यी दुई कुराहरूमा भिन्नता र सम्बन्ध दुवै छन्।

नयाँ युगमा आज्ञाहरूको घोषणा यो धारामा रहेका सबै मानिसहरू, आज परमेश्‍वरको आवाज सुन्ने सबै मानिसहरू, नयाँ युगमा प्रवेश गरेका छन् भन्‍ने तथ्यको गवाही हो। यो परमेश्‍वरको कार्यको नयाँ सुरुवात हो, साथै परमेश्‍वरको छ हजार वर्षको व्यवस्थापन योजनाको अन्तिम चरणको सुरुवात पनि हो। नयाँ युगका आज्ञाहरू परमेश्‍वर र मानिसले नयाँ स्वर्ग र नयाँ पृथ्वीको क्षेत्रमा प्रवेश गरेको द्योतक हुन्, र यसमा यहोवाले इस्राएलीहरूसँग काम गर्नुभएको र येशूले यहूदीहरूसँग काम गर्नुभएको जस्तै, परमेश्‍वरले अझ धेरै व्यावहारिक कार्य गर्नुहुनेछ, र पृथ्वीमा अझ धेरै र अझ ठूला कार्य गर्नुहुनेछ। तिनीहरू यो समूहले परमेश्‍वरबाट अझ धेरै र अझ ठूला आज्ञाहरू प्राप्त गर्नेछन्, र तिनीहरूलाई भरणपोषण गरिनेछ, खुवाइनेछ, सहयोग गरिनेछ, हेरचाह गरिनेछ, र उहाँबाट व्यावहारिक रूपमा रक्षा गरिनेछ, र उहाँबाट अझ व्यावहारिक तालिम दिइनेछ, र परमेश्‍वरको वचनबाट काटछाँट, खण्डित, र परिष्कृत गरिनेछ भन्‍ने कुराको पनि द्योतक हुन्। नयाँ युगका आज्ञाहरूको महत्त्व अति नै अथाह छ। तिनीहरूले परमेश्‍वर वास्तवमै पृथ्वीमा देखा पर्नुहुन्छ, त्यहाँबाट उहाँले आफ्नो सबै महिमा देहमा प्रकट गर्दै, सम्पूर्ण ब्रम्हाण्डलाई विजय गर्नुहुनेछ भन्‍ने जनाउँछन्। तिनीहरूले उहाँका चुनिएकाहरू सबैलाई सिद्ध गर्न व्यावहारिक परमेश्‍वरले अझ धेरै व्यावहारिक कार्य गर्नुहुनेछ भन्‍ने पनि जनाउँछन्। साथै, परमेश्‍वरले पृथ्वीमा हरेक काम-कुराहरू वचनहरूबाट सम्पन्न गर्नुहुनेछ, र “देहधारी परमेश्‍वर सबैभन्दा माथि उठ्नुहुनेछ र महान् रूपमा सम्‍मानित हुनुहुनेछ, र सबै मानिस तथा सबै राष्ट्रहरूले महान् रूपमा सम्‍मान गर्दै परमेश्‍वरको आराधना गर्न घुँडा टेक्नेछन्” भन्‍ने आदेश व्यक्त गर्नुहुनेछ। नयाँ युगका आज्ञाहरूको पालना मानिसहरूले गर्नुपर्ने भए तापनि, र ती आज्ञाहरू पालना गर्नु मानिसको कर्तव्य र दायित्व भए तापनि, तिनीहरूले प्रतिनिधित्व गर्ने अर्थ एक वा दुई शब्दमा व्यक्त गर्न सकिनेभन्दा अथाह छन्। नयाँ युगका आज्ञाहरूले यहोवा र येशूले प्रतिपादन गर्नुभएका पुरानो करारका व्यवस्थाहरू र नयाँ करारका धार्मिक-विधानहरूलाई प्रतिस्थापन गर्छन्। यो गहन पाठ हो, मानिसहरूले कल्पना गर्ने कुराजस्तो सहज होइन। नयाँ युगका आज्ञाहरूको व्यावहारिक महत्त्वको एउटा पक्ष छ: तिनीहरूले अनुग्रहको युग र राज्यको युगबीचको अन्तरस्थको काम गर्छन्। नयाँ युगका आज्ञाहरूले पुरानो युगका सबै अभ्यास तथा धार्मिक-विधानहरूका साथै येशूको युगका तथा येशूको युगभन्दा अघिका सबै अभ्यासहरूलाई समाप्त गर्छन्। तिनीहरूले मानिसलाई थप व्यावहारिक परमेश्‍वरको उपिस्थितिमा ल्याउँछन्, जसले मानिसलाई उहाँबाट व्यक्तिगत रूपमा सिद्ध हुन सक्षम बनाउँछ; तिनीहरु नै सिद्धताको मार्गको सुरुवात हुन्। तसर्थ, तिमीहरूले नयाँ युगका आज्ञाहरूप्रति सही मनोवृत्ति राख्नुपर्छ, तिनीहरूलाई जथाभाबी अनुसरण पनि नगर्नु र निन्दा पनि नगर्नू। नयाँ युगका आज्ञाहरूले केही पक्षहरूमा ठूलो महत्त्व दिएका छन्: मानिसले आजका व्यावहारिक परमेश्‍वरको आराधना गर्नुपर्छ, जसमा आत्माको सारप्रति थप व्यावहारिक रूपमा समर्पित हुने कुरा समावेश हुन्छ। यी आज्ञाहरूले उहाँ धार्मिकताको सूर्यको रूपमा प्रकट हुनुभएपछि मानिस दोषी वा धर्मी छ भनेर परमेश्‍वरले न्याय गर्नुहुने सिद्धान्तमा पनि जोड दिन्छन्। यी आज्ञाहरू अभ्यास गर्नुभन्दा बुझ्नका लागि सजिला छन्। यसबाट के देख्न सकिन्छ भने यदि परमेश्‍वरले मानिसलाई सिद्ध गर्न इच्छा गर्नुभएमा, उहाँले आफ्नै वचन र मार्गदर्शनबाट त्यसो गर्नुपर्छ, र मानिसले आफ्नै अन्तर्निहित बौद्धिकताबाट सिद्धता हासिल गर्न सक्दैन। मानिसले नयाँ युगका आज्ञाहरूको पालना गर्न सक्छ वा सक्दैन भन्‍ने कुरा व्यावहारिक परमेश्‍वरको बारेमा उसको ज्ञानमा निर्भर रहन्छ। तसर्थ, तैँले आज्ञाहरूको पालना गर्न सक्छस् वा सक्दैनस् भन्‍ने कुरा केही दिनमै समाधान हुने प्रश्न होइन। यो सिक्नुपर्ने एक अथाह पाठ हो।

सत्यताको अभ्यास यस्तो मार्ग हो जसमा मानिसको जीवन वृद्धि हुन सक्छ। यदि तिमीहरूले सत्यताको अभ्यास गरेनौं भने, तिमीहरूसँग सिद्धान्तभन्दा बढी केही हुँदैन र वास्तविक जीवन रहँदैन। सत्यता मानिसको जीवनको कदको प्रतीक हो, तँ सत्यताको अभ्यास गर्छस् वा गर्दैनस् भन्‍ने कुराको सम्बन्ध तेरो वास्तविक कद छ वा छैन भन्‍ने कुरासँग हुन्छ। यदि तँ सत्यताको अभ्यास गर्दैनस्, धर्मी रूपमा व्यवहार गर्दैनस्, वा भावनाहरूमा बग्छस् र देहको ख्याल गर्छस् भने, तँ यी आज्ञाहरूको पालना गर्ने कुराबाट निकै पर छस्। यो नै सबैभन्दा गहन पाठ हो। प्रत्येक युगमा, मानिसहरूले प्रवेश गर्नुपर्ने र बुझ्नुपर्ने धेरै सत्यताहरू हुन्छन्, अनि प्रत्येक युगमा, ती सत्यताहरू सँगसँगै आउने विभिन्न आज्ञाहरू हुन्छन्। मानिसहरूले अभ्यास गर्ने यी सत्यताहरू निश्चित युगसँग सम्बन्धित हुन्छन्, र तिनीहरूले पालना गर्ने आज्ञाहरू पनि सोही युगसँग सम्बन्धित हुन्छन्। प्रत्येक युगको आ-आफ्नै अभ्यास गरिनुपर्ने सत्यता र पालना गरिनुपर्ने आज्ञाहरू हुन्छन्। यद्यपि, परमेश्‍वरबाट प्रतिपादन गरिएका विभिन्न आज्ञाहरूको आधारमा—अर्थात्, विभिन्न युगहरूको आधारमा—मानिसले गर्ने सत्यताको अभ्यासको लक्ष्य र प्रभाव समानुपातिक ढङ्गले भिन्न हुन्छ। आज्ञाहरूले सत्यको सेवा गर्छन्, र आज्ञाहरू कायम राख्नका लागि सत्यको अस्तित्व हुन्छ भनेर भन्न सकिन्छ। यदि सत्यता मात्रै भएको भए, कुरा गर्न मिल्ने गरी परमेश्‍वरको कार्यमा कुनै परिवर्तन हुनेछैन। यद्यपि, आज्ञाहरूलाई हेरेर, मानिसले पवित्र आत्माको कार्यमा प्रवृत्तिहरूको हद पहिचान गर्न सक्छ, र मानिसले परमेश्‍वर कुन युगमा कार्य गर्दै हुनुहुन्छ भनेर थाहा पाउन सक्छ। धर्ममा, व्यवस्थाको युगका मानिसहरूले अभ्यास गरेका सत्यताहरूको अभ्यास गर्न सक्ने धेरै मानिसहरू छन्। यद्यपि, उनीहरूसँग नयाँ युगका आज्ञाहरू छैनन्, न उनीहरूले तिनीहरूको पालना नै गर्न सक्छन्। उनीहरूले अझै पुरानै तरिकाहरू पालना गरिरहेका छन् र आदिम मानवजातिकै रूपमा रहेका छन्। उनीहरू कार्यको नयाँ तरिकाबाट सुसज्जित छैनन् र उनीहरूले नयाँ युगका आज्ञाहरू देख्न सक्दैनन्। यसरी, उनीहरूसँग परमेश्‍वरको कार्य छैन। लाग्छ, उनीहरूसँग अण्डाको खाली बोक्रा मात्र छ; यदि त्यसभित्र कुनै चल्ला छैन भने, त्यसमा आत्मा पनि छैन। यसलाई अझ सटीक तरिकाले भन्दा, तिनीहरूमा कुनै जीवन नै छैन। यस्ता मानिसहरू अझैसम्म पनि नयाँ युगमा प्रवेश गरेका छैनन् र धेरै कदम पछाडि परेका छन्। तसर्थ, पुराना युगहरूका सत्यताहरू हुनु तर नयाँ युगका आज्ञाहरू नहुनु व्यर्थ हो। तिमीहरू धेरै जना आजको सत्यताको अभ्यास गर्छौ तर यसका आज्ञाहरू पालना गर्दैनौ। तिमीहरूले केही पनि पाउँदैनौ, र तिमीहरूले अभ्यास गर्ने सत्यता महत्त्वहीन र अर्थहीन हुन्छ र परमेश्‍वरले तिमीहरूको प्रशंसा गर्नुहुनेछैन। सत्यताको अभ्यास पवित्र आत्माको वर्तमानका कार्यशैलीहरूको मापदण्डभित्र रहेर गरिनुपर्छ; यसको अभ्यास आजको व्यावहारिक परमेश्‍वरको आवाजको जबाफस्वरूप गरिनुपर्छ। यसो नगर्दा, डोकोले पानी उघाएको जस्तै, सबै कुरा शून्य हुन्छ। यो नयाँ युगका आज्ञाहरूको प्रतिपादनको व्यावहारिक अर्थ पनि हो। यदि मानिसहरूले आज्ञाहरूको पालना गर्ने हो भने, कम्तीमा तिनीहरूलाई देहमा व्यावहारिक रूपमा देखा पर्नुहुने परमेश्‍वरको बारेमा थाहा हुनुपर्छ र अन्योलमा पर्नु हुँदैन। अर्को शब्दमा भन्नुपर्दा, मानिसहरूले आज्ञाहरूको पालना गर्ने सिद्धान्तहरूका बारेमा बुझ्नुपर्छ। आज्ञाहरूको पालना गर्नुको अर्थ तिनीहरूलाई लापरवाही तरिकाले वा स्वछन्द रूपमा अनुसरण गर्नु होइन, बरु आधार, उद्देश्य, र सिद्धान्तहरूसहित तिनीहरूको पालना गर्नु हो। हासिल गर्नुपर्ने पहिलो कुरा भनेको तेरो दृष्टिलाई स्पष्ट पार्नु हो। यदि वर्तमान समयमा तँसँग पवित्र आत्माको कार्यको गहन बुझाइ छ भने, र यदि तँ कार्यको आजको विधिमा प्रवेश गर्छस् भने, तैँले स्वाभाविक रूपमा आज्ञाहरूको पालना गर्ने सुस्पष्ट बुझाइ प्राप्त गर्छस्। यदि तैँले नयाँ युगका आज्ञाहरूको सार बुझ्ने दिन आएमा र तैँले आज्ञाहरूको पालना गर्न सकेमा, तँ सिद्ध भएको हुनेछस्। सत्यको अभ्यास गर्ने र आज्ञाको पालना गर्ने कुराको व्यावहारिक महत्त्व यही हो। तैँले सत्यको अभ्यास गर्न सक्छस् वा सक्दैनस् भन्‍ने कुरा तैँले नयाँ युगका आज्ञाहरूको सारलाई कसरी बुझ्छस् भन्‍नेमा निर्भर रहन्छ। पवित्र आत्माको कार्य मानिस समक्ष निरन्तर रूपमा देखा पर्नेछ, र परमेश्‍वरले मानिसहरूलाई अझ धेरै मापदण्डहरू दिनुहुनेछ। तसर्थ, मानिसले अभ्यास गर्ने सत्यताको सङ्ख्या थपिँदै जानेछ, र आज्ञाहरू पालना गर्दाका प्रभावहरू अझै धेरै गहन हुँदै जानेछन्। तसर्थ, तिमीहरूले सत्यताको अभ्यास अनि आज्ञाहरूको पालना सँगसँगै गर्नुपर्ने छ। यो कुरालाई कसैले पनि उपेक्षा गर्नु हुँदैन; यो नयाँ युगमा नयाँ सत्य अनि नयाँ आज्ञाहरू एकै पटक सुरु हुन देओ।


व्यावहारिक परमेश्‍वर स्वयम्‌ परमेश्‍वर हुनुहुन्छ भनी तैँले थाहा पाउनुपर्छ

तैँले व्यावहारिक परमेश्‍वरको विषयमा के थाहा पाउनुपर्छ? आत्मा, व्यक्ति, र वचन मिलेर व्यावहारिक परमेश्‍वर स्वयम्‌ निर्मित हुनुभएको छ, र व्यावहारिक परमेश्‍वर स्वयम्‌को वास्तविक अर्थ यही हो। यदि तैँले व्यक्तिलाई मात्र चिन्छस्‌—यदि तैँले उहाँका आनीबानी र व्यक्तित्वलाई मात्र चिन्छस्‌—तर आत्माको कामलाई चिन्दैनस्‌, वा आत्माले देहमा के गर्नुहुन्छ भन्‍ने कुरा तँलाई थाहा छैन भने, र यदि तैँले आत्मा र वचनलाई मात्र ध्यान दिन्छस्‌, र आत्माको अगाडि मात्र प्रार्थना गर्छस्‌, तर व्यावहारिक परमेश्‍वरको रूपमा परमेश्‍वरका आत्माको कामको बारेमा तँलाई थाहा छैन भने, तैँले व्यावहारिक परमेश्‍वरलाई चिन्दैनस्‌ भनी यसले प्रमाणित गर्छ। व्यावहारिक परमेश्‍वरको ज्ञानमा उहाँका वचनहरूको बारेमा थाहा पाउने र अनुभव गर्ने, र पवित्र आत्माको कामका नियम र सिद्धान्तहरू र परमेश्‍वरका आत्माले देहमा कसरी काम गर्नुहुन्छ भनी थाहा पाउनुपर्ने कुराहरू संलग्न हुन्छन्‌। देहमा हुने परमेश्‍वरको हरेक कार्य आत्माद्वारा नियन्त्रित हुन्छ, र उहाँले बोल्‍नुभएका वचनहरू आत्माका प्रत्यक्ष अभिव्यक्तिहरू हुन् भनी थाहा पाउनुपर्ने कुराहरू पनि यसमा संलग्न हुन्छन्। त्यसैले, व्यावहारिक परमेश्‍वरलाई चिन्‍नको लागि परमेश्‍वरले मानवता र ईश्‍वरत्वमा कसरी काम गर्नुहुन्छ भनी थाहा पाउनु अति महत्त्वपूर्ण हुन्छ; यसो भएको हुँदा, यसले सबै मानिसहरू सहभागी हुने आत्माको अभिव्यक्तिहरूमा सरोकार राख्छ।

आत्माको अभिव्यक्तिका पक्षहरू के-के हुन्? कहिलेकहीँ परमेश्‍वर मानवतामा काम गर्नुहुन्छ, र कहिलेकहीँ ईश्‍वरत्वमा—तर यी दुवै सन्दर्भमा आत्माको नियन्त्रण हुन्छ। मानिसहरूभित्र जस्तो आत्मा हुन्छ, त्यस्तै तिनीहरूको बाह्य अभिव्यक्ति हुन्छ। आत्माले सामान्य तरिकाले काम गर्नुहुन्छ, तर आत्माद्वारा गरिने उहाँको निर्देशनमा दुई भागहरू छन्: एउटा भाग मानवतामा हुने उहाँको काम हो र अर्को भाग ईश्‍वरत्वद्वारा हुने उहाँको काम हो। तैँले यो कुरा स्पष्‍टसँग थाहा पाउनुपर्छ। आत्माको काम परिस्थितिअनुसार फरक हुन्छ: जब उहाँको मानवीय कामको आवश्यकता पर्छ, तब आत्माले यो मानवीय कामलाई निर्देशित गर्नुहुन्छ, र जब उहाँको ईश्‍वरीय कामको आवश्‍यकता पर्छ, तब त्यो कामलाई कार्यान्वयन गर्न ईश्‍वरत्व सोझै देखा पर्छ। परमेश्‍वरले देहमा काम गर्नुहुने र उहाँ देहमा देखा पर्नुहुने हुँदा, उहाँले मानवता र ईश्‍वरत्व दुवैमा सीधै काम गर्नुहुन्छ। मानवतामा हुने उहाँको कामलाई आत्माद्वारा निर्देशित गरिन्छ र मानिसहरूका शारीरिक आवश्यकताहरूलाई सन्तुष्ट‍ पार्न, उहाँसँग तिनीहरूको सहभागिता सहजीकरण गर्न, र तिनीहरूलाई परमेश्‍वरको व्यावहारिकता र सामान्यता हेर्न लगाउन, र तिनीहरूलाई परमेश्‍वरका आत्मा देहमा आउनुभएको छ र मानिसहरूको माझमा हुनुहुन्छ, मानिससँग सँगै बास गर्नुभएको छ, र मानिससँग सहभागी हुनुभएको छ भनी देखाउन गरिन्छ। ईश्‍वरत्वमा हुने उहाँको काम, मानिसहरूका स्वभावहरू परिवर्तन गर्दै र तिनीहरूलाई देहमा आत्माको स्वरूप साँचो रूपले हेर्न दिँदै, मानिसहरूको जीवनको लागि प्रबन्ध गर्न र मानिसहरूलाई हरेक कुरामा सकारात्मक पक्षबाट मार्गदर्शन दिन गरिन्छ। मुख्यगरी, मानिसको जीवनमा हुने वृद्धि प्रत्यक्ष रूपमा परमेश्‍वरको काम र ईश्‍वरत्वमा हुने वचनहरूद्वारा प्राप्त‍ गरिएको हुन्छ। यदि मानिसहरूले ईश्‍वरत्वमा हुने परमेश्‍वरको कामलाई स्वीकार गर्छन् भने मात्र तिनीहरूले आफ्नो स्वभावमा परिवर्तन हासिल गर्न सक्छन्, र तब मात्र तिनीहरू आफ्ना आत्मामा सन्तुष्ट हुन सक्‍छन्; यसअतिरिक्त, यदि मानवतामा हुने काम—मानवतामा हुने परमेश्‍वरको गोठालो-कार्य, सहायता, र प्रबन्ध—छ भने मात्र, परमेश्‍वरको कामका प्रतिफलहरू पूर्ण रूपमा प्राप्त‍ गर्न सकिन्छ। आज चर्चा गरिएका व्यावहारिक परमेश्‍वर स्वयम्‌ले मानवता र ईश्‍वरत्व दुवैमा काम गर्नुहुन्छ। व्यावहारिक परमेश्‍वरको स्वरूपद्वारा उहाँको सामान्य मानवीय काम र जीवन र उहाँको पूर्ण ईश्‍वरीय काम प्राप्त‍ गरिन्छन्। उहाँको मानवता र ईश्‍वरत्व एकै गरी गाभिएका छन्‌, दुवैका काम वचनहरूद्वारा सम्पन्न‍ गरिन्छ; चाहे मानवतामा होस्‌ वा ईश्‍वरत्वमा होस, उहाँले वचनहरू उच्‍चारण गर्नुहुन्छ। जब परमेश्‍वरले मानवतामा काम गर्नुहुन्छ, तब उहाँले मानवताको भाषा बोल्‍नुहुन्छ, ताकि मानिसहरू सहभागी हुन सकून्‌ र उनीहरूले बुझ्‍न सकून्। उहाँका वचनहरू सरल रूपमा बोलिएका हुन्छन् र बुझ्‍न सजिलो हुन्छ, यतिसम्म कि ती सबै मानिसहरूलाई प्रदान गर्न सकिन्छ; चाहे मानिसहरू ज्ञानले भरिएका होऊन् वा कम शिक्षित होऊन्, तिनीहरू सबै जनाले परमेश्‍वरका वचनहरू प्राप्त‍ गर्न सक्छन्। ईश्‍वरत्वमा हुने परमेश्‍वरका काम पनि वचनहरूद्वारा कार्यान्वयन गरिन्छ, तर यो प्रबन्धले भरिएको हुन्छ, यो जीवनले भरिएको हुन्छ, यो मानिसका विचारहरूद्वारा दूषित भएको हुँदैन, यसमा मानवीय प्राथमिकताहरू समावेश भएका हुँदैनन्‌, र यसमा मानवीय सीमाहरू हुँदैनन्‌, यो सामान्य मानवताको अधीनभन्दा बाहिर छ; यो देहमा कार्यान्वयन गरिएको हुन्छ, तर यो आत्माको प्रत्यक्ष अभिव्यक्ति हो। यदि मानिसहरूले मानवतामा हुने परमेश्‍वरको कामलाई मात्र स्वीकार गर्छन् भने, तिनीहरूले आफैलाई एक निश्‍चित क्षेत्रमा सीमित गर्नेछन्, र तिनीहरूमा अलिकति परिवर्तन ल्याउन पनि निरन्तर काँटछाँट र अनुशासनको आवश्यकता पर्नेछ। पवित्र आत्माको काम वा उपस्थितिविना त तिनीहरू सधैँ आफ्ना पुराना मार्गहरूमा फर्कनेछन्‌; ईश्‍वरत्वको कामद्वारा मात्र यी गम्भीर समस्याहरू र कमजोरीहरूलाई सुधार्न सकिन्छ, र तब मात्र मानिसहरूलाई पूर्ण बनाउन सकिन्छ। दीर्घकालीन काँटछाँटको सट्टामा, चाहिने आवश्यक कुरा भनेको सबै कमी-कमजोरीहरू सुधार्न वचनहरूको प्रयोग गर्दै, मानिसको प्रत्येक स्थिति प्रकट गर्न वचनहरूको प्रयोग गर्दै, तिनीहरूको जीवन, तिनीहरूको प्रत्येक उच्‍चारण, तिनीहरूको प्रत्येक कार्यलाई मार्गदर्शन दिन, र तिनीहरूका अभिप्राय र उत्प्रेरणाहरूलाई उदाङ्गो पार्न वचनहरूको प्रयोग गर्दै गरिने सकारात्मक प्रबन्ध नै हो। यो व्यावहारिक परमेश्‍वरको व्यावहारिक काम हो। त्यसैले, व्यावहारिक परमेश्‍वरप्रति तेरो मनोवृत्तिमा तैँले उहाँलाई पहिचान र स्वीकार गर्दै तत्कालै आफैलाई उहाँको मानवताको सामु समर्पित गर्नुपर्छ, र यसअतिरिक्त तैँले उहाँका ईश्‍वरीय काम र वचनहरू ग्रहण गर्नुपर्छ र त्यसमा समर्पित हुनुपर्छ। देहमा परमेश्‍वर देखा पर्नुको अर्थ परमेश्‍वरका आत्माका सबै काम र वचनहरू उहाँको सामान्य मानवताद्वारा र उहाँको देहधारी देहद्वारा सम्पन्न‍ गरिएका हुन्छन् भन्‍ने हुन्छ। अर्को शब्दमा, परमेश्‍वरका आत्माले तत्कालै उहाँको मानवीय कामलाई निर्देशित गर्नुहुन्छ र देहमा ईश्‍वरत्वको काम सम्पन्न‍ गर्नुहुन्छ, र देहधारी परमेश्‍वरमा तैँले मानवतामा हुने परमेश्‍वरको काम र उहाँको पूर्ण ईश्‍वरीय काम दुवै देख्‍न सक्छस्‌। यही नै व्यावहारिक परमेश्‍वरको दैहिक स्वरूपको वास्तविक महत्त्व हो। यदि तैँले यो कुरा स्पष्‍टसँग देख्‍न सक्छस्‌ भने, तैँले परमेश्‍वरका सबै फरक भागहरूलाई जोड्न सक्षम हुनेछस्‌; तैँले ईश्‍वरत्वमा हुने उहाँको काममाथि अनावश्यक महत्त्व दिन छोड्नेछस्‌, र तैँले मानवतामा हुने उहाँको कामलाई अनावश्यक उपेक्षाका साथ हेर्न छोड्नेछस्‌, र तँ अतिवादतिर जानेछैनस्‌, न त घुमाउरो मार्ग नै पछ्याउनेछस्‌। समग्रमा भन्‍नुपर्दा, व्यावहारिक परमेश्‍वरको अर्थ उहाँको मानवताको र उहाँको ईश्‍वरत्वको काम, आत्माले निर्देशन गर्नुभएबमोजिम, उहाँको देहद्वारा अभिव्यक्त हुन्छ भन्‍ने हो, ताकि मानिसहरूले उहाँ सजीव र जीवन्त, वास्तविक र सत्य हुनुहुन्छ भन्‍ने कुरा देख्‍न सकून्।

मानवतामा हुने परमेश्‍वरका आत्माको कामका सङ्क्रमणकालीन चरणहरू हुन्छन्। मानवतालाई सिद्ध बनाएर, उहाँले आफ्नो मानवतालाई आत्माको निर्देशन ग्रहण गर्न सक्षम तुल्याउनुहुन्छ, त्यसपछि उहाँको मानवता मण्डलीहरूलाई प्रबन्ध र गोठालो गर्न सक्षम हुन्छ। यो परमेश्‍वरको सामान्य कामको एउटा अभिव्यक्ति हो। त्यसैले, यदि तैँले मानवतामा हुने परमेश्‍वरको कामका सिद्धान्तहरू स्पष्‍टसँग देख्‍न सक्छस् भने, तैँले मानवतामा परमेश्‍वरको कामको विषयमा आफ्नै धारणाहरू बनाउने सम्भावना कम हुनेछ। अन्य कुराहरू चाहे जेसुकै हुन्, परमेश्‍वरका आत्मा गलत हुन सक्‍नुहुन्‍न। उहाँ सही र त्रुटिरहित हुनुहुन्छ; उहाँ कुनै पनि काम बेठीक रूपले गर्नुहुन्‍न। ईश्‍वरीय काम मानवताको बाधारहित परमेश्‍वरका अभिप्रायहरूको प्रत्यक्ष अभिव्यक्ति हो। यो सिद्धताको प्रक्रिया हँदै जाँदैन, बरु यो त प्रत्यक्ष आत्माबाट आउँछ। तथापि, उहाँले ईश्‍वरत्वमा काम गर्न सक्‍नुहुन्छ भन्‍ने तथ्य उहाँको सामान्य मानवताको कारण हो; यो गौण अलौकिकतामा हुँदैन, र यसलाई सामान्य व्यक्तिद्वारा कार्यान्वयन गरिएको जस्तो देखिन्छ। परमेश्‍वर स्वर्गबाट पृथ्‍वीमा मुख्य रूपमा देहमार्फत परमेश्‍वरका वचनहरू व्यक्त गर्न, देहको माध्यमद्वारा परमेश्‍वरका आत्माको काम पूरा गर्न आउनुभयो।

आज, व्यावहारिक परमेश्‍वरबारे मानिसहरूको ज्ञान अति नै एक-पक्षीय रहेको छ, र देहधारणको महत्त्वको तिनीहरूको बुझाइ अझै अति नै कम छ। परमेश्‍वरको देहसँगै, मानिसहरूले उहाँका काम र वचनहरूमार्फत परमेश्‍वरका आत्मामा यति धेरै कुरा समावेश छन् र उहाँ यति धेरै सम्पन्न हुनुहुन्छ भन्‍ने कुरा देख्छन्। जेसुकै भए तापनि, आखिरमा परमेश्‍वरको गवाही परमेश्‍वरका आत्माबाट आउँछ: परमेश्‍वरले देहमा जे गर्नुहुन्छ, उहाँले जुन सिद्धान्तहरूद्वारा काम गर्नुहुन्छ, उहाँले मानवतामा जे गर्नुहुन्छ, र उहाँले ईश्‍वरत्वमा जे गर्नुहुन्छ। मानिसहरूसँग यस विषयमा ज्ञान हुनुपर्छ। आज, तँ यस व्यक्तिको आराधना गर्न सक्षम छस्‌, तर सारमा तैँले आत्मालाई आराधना गर्दैछस्‌, र मानिसहरूले देहधारी परमेश्‍वरबारे कम्तीमा हासिल गर्नुपर्ने ज्ञान यही हो: देहमार्फत आत्माको सार थाहा पाउने, देहमा आत्माको ईश्‍वरीय काम र देहमा मानवीय काम थाहा पाउने, देहमा आत्माका सबै वचन र वाणीहरू स्वीकार गर्ने, र परमेश्‍वरका आत्माले कसरी देहलाई निर्देशित गर्नुहुन्छ र देहमा उहाँको शक्ति प्रदर्शन गर्नुहुन्छ भनी हेर्ने। भन्नुको अर्थ यो हो कि मानिसले स्वर्गमा हुनुहुने आत्मालाई देहमार्फत चिन्छ; मानिसमाझ व्यावहारिक परमेश्‍वर स्वयम्‌ देखा पर्नुभएको हुँदा यसले मानिसहरूको धारणाहरूबाट अस्पष्ट परमेश्‍वरलाई हटाइदिएको छ। मानिसहरूले, व्यावहारिक परमेश्‍वर स्वयम्‌लाई गर्ने आराधनाले तिनीहरूको परमेश्‍वरप्रतिको समर्पणतालाई अभिवृद्धि गरेको छ, र देहमा परमेश्‍वरका आत्माको ईश्‍वरीय काम र देहमा उहाँको मानवीय कामद्वारा, मानिसले प्रकाश प्राप्त‍ गर्छ र उसलाई गोठालो गरिन्छ, र मानिसको जीवन स्वभावमा परिवर्तनहरू हासिल हुन्छन्‌। देहमा आत्माको आगमनको वास्तविक अर्थ यही हो, जसको प्राथमिक उद्देश्य भनेको मानिसहरू परमेश्‍वरसँग सम्पर्कमा आउन, परमेश्‍वरमा निर्भर रहन, र परमेश्‍वरको ज्ञानसम्म पुग्‍न सकून् भन्‍ने हो।

मुख्य रूपमा, व्यावहारिक परमेश्‍वरप्रति मानिसहरूको मनोवृत्ति कस्तो हुन्छ? तँलाई देहधारण, देहमा वचनको देखापराइ, देहमा परमेश्‍वरको देखापराइ, व्यावहारिक परमेश्‍वरका कार्यहरूबारे के थाहा छ? आज छलफलका मुख्य विषयहरू के-के हुन्? देहधारण, देहमा वचनको आगमन र देहमा परमेश्‍वरको देखापराइ सबै नै बुझ्नैपर्ने विषय हुन्। तिमीहरूले आफ्नो कद र युगका आधारमा आफ्नो जीवन अनुभवमा यी विषयहरू बिस्तारै बुझ्नैपर्छ र यीबारे स्पष्ट ज्ञान राख्नैपर्छ। मानिसहरूले परमेश्‍वरका वचनहरू अनुभव गर्ने प्रक्रिया भनेको तिनीहरूले देहमा परमेश्‍वरका वचनहरूको देखापराइ चिन्ने प्रक्रिया हो। मानिसहरूले परमेश्‍वरका वचनहरू जति धेरै अनुभव गर्छन्, तिनीहरूले परमेश्‍वरका आत्मालाई त्यति नै धेरै चिन्छन्; मानिसहरूले परमेश्‍वरका वचनहरू अनुभव गरेर, आत्माको कामका सिद्धान्तहरू बोध गर्छन् र व्यावहारिक परमेश्‍वर स्वयम्‌लाई चिन्न पुग्छन्। वास्तवमा, जब परमेश्‍वर मानिसहरूलाई सिद्ध पार्नुहुन्छ र तिनीहरूलाई प्राप्त गर्नुहुन्छ, तब उहाँले तिनीहरूलाई व्यावहारिक परमेश्‍वरका कार्यहरू जान्‍न दिइरहनुभएको हुन्छ; उहाँले मानिसहरूलाई देहधारणको वास्तविक महत्त्व देखाउन, तिनीहरूलाई परमेश्‍वरका आत्मा वास्तवमा मानिससामु देखा पर्नुभएको छ भनी देखाउन व्यावहारिक परमेश्‍वरको काम प्रयोग गरिरहनुभएको हुन्छ। जब मानिसहरू परमेश्‍वरद्वारा प्राप्त गरिन्छन् र सिद्ध पारिन्छन्, तब यसको अर्थ व्यावहारिक परमेश्‍वरका अभिव्यक्तिहरूले तिनीहरूमाथि विजय हासिल गरेका छन् र—व्यावहारिक परमेश्‍वरका वचनहरूमार्फत—तिनीहरू रूपान्तरित भएका छन् अनि उहाँको जीवन तिनीहरूभित्र ढालिएको छ, तिनीहरू उहाँ जे हुनुहुन्छ त्यसले भरिएका छन् (चाहे त्यो उहाँको मानवतामा उहाँ जे हुनुहुन्छ त्यो होस् वा उहाँको ईश्‍वरत्वमा उहाँ जे हुनुहुन्छ त्यो होस्), तिनीहरू उहाँका वचनहरूको सारले भरिएका छन् र मानिसहरूलाई उहाँका वचनहरू जिउने तुल्याइएको छ भन्‍ने हो। जब परमेश्‍वर मानिसहरूलाई प्राप्त गर्नुहुन्छ, तब उहाँ मुख्य रूपमा तिनीहरूका अपर्याप्तताहरूलाई काटछाँट गर्ने र तिनीहरूको विद्रोही स्वभावलाई न्याय र खुलासा गर्ने तरिकाका रूपमा व्यावहारिक परमेश्‍वरका वचन र वाणीहरू प्रयोग गरेर त्यसो गर्नुहुन्छ, जसले गर्दा तिनीहरू आफूलाई चाहिने कुरा प्राप्त गर्छन् र परमेश्‍वर मानिसमाझ आउनुभएको छ भन्ने देख्छन्। सबैभन्दा महत्त्वपूर्ण कुरा त, व्यावहारिक परमेश्‍वरद्वारा गरिने काम भनेको हरेक व्यक्तिलाई शैतानको प्रभावबाट मुक्ति दिनु, तिनीहरूलाई फोहोरको भूमिबाट निकाल्नु र तिनीहरूका भ्रष्ट स्वभावहरूलाई जरैदेखि उखेल्नु हो। व्यावहारिक परमेश्‍वरद्वारा प्राप्त गरिनुको सबैभन्दा गहन महत्त्व भनेको व्यावहारिक परमेश्‍वरलाई उदाहरण र नमुनाका रूपमा लिएर सामान्य मानवता जिउन सक्नु र अलिकति पनि विचलित नभई वा नटाढिई व्यावहारिक परमेश्‍वरका वचन र मागहरूअनुसार अभ्यास गर्न सक्नु, उहाँ जे भन्नुहुन्छ त्यहीअनुसार अभ्यास गर्नु र उहाँ जे माग गर्नुहुन्छ त्यो हासिल गर्न सक्नु हो। यसरी, तँ परमेश्‍वरद्वारा प्राप्त गरिएको हुनेछस्। जब तँ परमेश्‍वरद्वारा प्राप्त गरिन्छस्, तब तँसँग पवित्र आत्माको काम मात्रै हुँदैन; मुख्यतया, तँ व्यावहारिक परमेश्‍वरका मागहरू जिउन सक्षम हुन्छस्। केवल पवित्र आत्माको काम हुँदैमा तँसँग जीवन छ भन्‍ने होइन। मुख्य कुरा के हो भने तँ व्यावहारिक परमेश्‍वरले तँसँग गरेका मागहरूअनुसार कार्य गर्न सक्षम छस् कि छैनस्, जुन तँ परमेश्‍वरद्वारा प्राप्त गरिन सक्षम छस् कि छैनस् भन्‍ने कुरासँग सम्बन्धित छ। देहमा व्यावहारिक परमेश्‍वरको कामको सबैभन्दा ठूलो अर्थ यही हो। भन्नुको अर्थ, परमेश्‍वर साँच्चै र वास्तवमै देहमा देखा पर्नुहुन्छ—साक्षात् र जीवित—मानिसहरूलाई उहाँलाई देख्न दिनुहुन्छ र देहमा आत्माको काम व्यावहारिक रूपमा गर्नुहुन्छ अनि देहमा मानिसहरूका लागि उदाहरणका रूपमा काम गर्नुहुन्छ, जसद्वारा उहाँ मानिसहरूको एउटा समूह प्राप्त गर्नुहुन्छ। देहमा परमेश्‍वरको आगमन मुख्य रूपमा मानिसहरूलाई परमेश्‍वरका व्यावहारिक कार्यहरू देख्न सक्षम बनाउन र निराकार आत्मालाई देहमा साकार पार्नका लागि हो, ताकि मानिसहरूले उहाँलाई देख्न र छुन सकून्। यसरी मात्र उहाँद्वारा पूर्ण पारिएकाहरू उहाँ जे जिउनुहुन्छ त्यो जिउनेछन्, उहाँद्वारा प्राप्त गरिनेछन् र उहाँका अभिप्रायहरूअनुरूप हुनेछन्। यदि परमेश्‍वर स्वर्गमा मात्र बोल्नुभएको भए र वास्तवमा पृथ्वीमा नआउनुभएको भए, मानिसहरू अझै पनि परमेश्‍वरलाई चिन्न असक्षम हुनेथिए; तिनीहरूले खोक्रो सिद्धान्त प्रयोग गरेर परमेश्‍वरका कार्यहरू प्रचार गर्न मात्र सक्नेथिए र तिनीहरूसँग परमेश्‍वरका वचनहरू वास्तविकताका रूपमा हुनेथिएनन्। परमेश्‍वर पृथ्वीमा आउनुको उद्देश्य मुख्यतः उहाँले प्राप्त गर्नेहरूका लागि आफैलाई उदाहरण र नमुनाका रूपमा स्थापित गर्नु हो; यसरी मात्र मानिसहरूले वास्तवमा परमेश्‍वरलाई चिन्न, छुन र देख्न सक्छन् अनि त्यसपछि मात्र तिनीहरू साँच्चै परमेश्‍वरद्वारा प्राप्त गरिन सक्छन्।


सत्यतालाई अभ्यास गर्नु मात्रै वास्तविकता धारण गर्नु हो

परमेश्‍वरका वचनहरूलाई समातेर तिनलाई धृष्टतापूर्वक व्याख्या गर्न सक्नुको अर्थ तँसँग वास्तविकता छ भन्‍ने हुँदैन; कुराहरू तैँले कल्पना गरेजस्तो सरल हुँदैनन्। वास्तविकता हुनु भनेको तैँले बोल्ने कुरा होइन, बरु तैँले जिउने कुरा हो। जब परमेश्‍वरका वचनहरू तेरो जीवन र तेरो प्राकृतिक प्रकटीकरण बन्छन्, तब मात्रै तँसँग वास्तविकता छ भनेर भन्न सकिन्छ, र तब मात्रै तैँले साँचो बुझाइ र वास्तविक कद प्राप्त गरेको छस् भनी मान्न सकिन्छ। लामो समयसम्म परीक्षाहरू सहन सक्नु, र परमेश्‍वरका मागहरू पूरा गर्ने रूपमा जिउनु—ढोँग गर्नुको सट्टा, त्यसलाई प्राकृतिक रूपमा प्रकट गर्नु—यसलाई मात्र साँचो रूपमा वास्तविकता भएको, र जीवन भएको मानिन्छ। म सेवाकर्ताहरूको परीक्षाको उदाहरण प्रयोग गर्छु, जसको बारेमा सबै परिचित छन्: सेवाकर्ताहरूको बारेमा कसैले पनि उच्च सिद्धान्तहरू प्रदान गर्न सक्छ, र सबैसँग त्यस विषयको उचित ज्ञान हुन्छ; तिनीहरू यस विषयमा कुरा गर्छन् र प्रत्येक भाषण पछिल्लोभन्दा उत्तम हुन्छ, मानौं यो एक प्रतिस्पर्धा हो। तैपनि, यदि मानिस ठूलो परीक्षाबाट भएर गएको छैन भने ऊसित राम्रो साक्षी छ भन्नु कठिन हुन्छ। संक्षेपमा, मानिस जियाइको अझै पनि कमी छ, उसको बझाइको पूर्ण विपरीत छ। त्यसकारण, यो अझै मानिसको वास्तविक कद बन्‍न बाँकी नै छ, र यो अझै मानिसको जीवन बनेको छैन। मानिसको समझलाई वास्तविकतामा ल्याइएको छैन, त्यसकारण उसको कद अझै पनि बालुवामा बनेको किल्ला जस्तो हुन्छ, अस्थिर र ढल्न लागेको हुन्छ। मानिससँग यथार्थ एकदम थोरै छ; मानिसमा कुनै पनि वास्तविकता पाउन लगभग असम्भव छ। मानिसबाट स्वाभाविक रूपले बगिरहेको वास्तविकता एकदम थोरै छ, र तिनीहरू जिइरहेका सबै वास्तविकतामा करकापले गर्दा हो। यही कारणले गर्दा म भन्छु मानिससँग कुनै वास्तविकता छैन। मानिसहरू परमेश्‍वरलाई प्रेम गर्ने उनीहरूको हृदय कहिल्यै परिवर्तन हुँदैनन् भन्‍ने दाबी गर्दछन्, तर तिनीहरूले कुनै पनि परीक्षाको सामना गर्नु अघि भन्‍ने कुरा मात्रै हो। जब एक दिन उनीहरूले अचानक परीक्षाहरूको सामना गर्नुपर्दछ, उनीहरूले बोलेका कुराहरू फेरि वास्तविकतासँग अमिल्दा हुन्छन्, र यसले फेरि पनि मानिसमा कुनै वास्तविकता छैन भन्‍ने प्रमाणित गर्नेछ। यो भन्न सकिन्छ कि जब तँ यस्तो थोक भेट्टाउँछस् जुन तेरो धारणासँग मिल्दैन र जसले गर्दा तैँले आफैलाई अलग राख्नु आवश्यक हुँदछ, ती थोकहरू तेरा परीक्षाहरू हुन्। परमेश्‍वरको अभिप्राय प्रकट हुनुभन्दा अघि, सबै जना कठोर जाँच र अथाह परीक्षाबाट भएर जान्छन्। के तँ यो बुझ्न सक्छस्? जब परमेश्‍वर मानिसहरूलाई जाँच गर्न चाहनुहुन्छ, तब उहाँले सधैँ वास्तविक सत्यता प्रकट हुनुभन्दा अघि उनीहरूलाई आफ्नो निर्णय गर्ने अनुमति दिनुहुन्छ। यसको अर्थ के हो भने, जब परमेश्‍वरले मानिसलाई परीक्षाहरूमा पर्न दिनुहुन्छ, उहाँले तँलाई कहिल्यै पनि सत्यता बताउनुहुन्न; यही तरिकाद्वारा मानिसहरूलाई खुलासा गरिन्छ। तैँले आजका परमेश्‍वरलाई चिन्छस् कि चिन्दैनस्, साथै तँमा कुनै वास्तविकता छ कि छैन भनी हेर्नका लागि परमेश्‍वरले काम गर्नुहुने एउटा तरिका यही हो। के तँ परमेश्‍वरको कामको सम्बन्धमा साँच्‍चै शङ्का मुक्त छस्? तँमाथि ठूलो परीक्षा आइपर्दा के तँ साँच्चै दृढ भएर खडा हुन सक्‍नेछस्? कसले यसो भन्‍ने साहस गर्छ, “कुनै समस्या हुनेछैन भनेर म सुनिश्‍चितता दिन्छु”? “अरूलाई शङ्का लाग्ला, तर म कहिल्यै शङ्का गर्दिनँ” भनी कसले ठोकुवा गर्न सक्छ? यो ठीक त्यस्तै हो जब पत्रुसले परीक्षाहरूको सामना गर्नु परेको थियो: सत्य प्रकट हुनुअघि तिनले जहिले पनि घमण्ड गर्थे। यो पत्रुसमा मात्र भएको विशेष व्यक्तिगत त्रुटि होइन; यो वर्तमानमा सबै मानिसले सामना गरिरहेका सबैभन्दा ठूलो कठिनाइ हो। यदि म केही ठाउँमा भ्रमण गर्न गएँ वा आजको परमेश्‍वरको कामको बारेमा तिमीहरूको बुझाइ के रहेछ भनी हेर्न केही भाइ-बहिनीहरूलाई भेट्न गएँ भने, तब निश्‍चित रूपले तिमीहरू आफ्नो ज्ञानको बारेमा धेरै कुरा भन्न सक्छौ, र तिमीहरूमा कुनै पनि प्रकारको शङ्का छैन जस्तो देखिन सक्छ। यदि मैले तँलाई, “आजको काम परमेश्‍वर आफैले गर्नुभएको हो भनी के तैँले निर्धारण गर्न सक्छस्? के कुनै शङ्काविना त्यसो गर्न सक्छस्?” भनी सोधेँ भने, तैँले निश्‍चय नै यो जबाफ दिनेछस्, “कुनै पनि प्रकारको शङ्का छैन कि यो परमेश्‍वरका आत्माले गर्नुभएको काम हो।” तैँले यस्तो जबाफ दिइसकेपछि, तैँले निश्‍चित रूपमा रत्तीभर पनि शङ्का गर्दैनस्, र तैँले थोरै वास्तविकता प्राप्त गरेको ठान्दै तैँले केही आनन्दको अनुभव पनि गर्नेछस्। यस तरिकाले स्थितिहरूलाई बुझ्‍ने प्रवृत्ति भएका मानिसहरू थोरै वास्तविकता भएका मानिसहरू हुन्; व्यक्तिले त्यो पाएको छु भनी जति बढी सोच्छ, परीक्षाहरू आउँदा ऊ उत्ति नै कम खडा हुन सक्छ। ती अहङ्कारी र हठीहरूलाई धिक्कार, र तिनीहरूलाई धिक्कार, जसलाई आफ्‍नो बारेमा कुनै ज्ञान छैन। त्यस्ता व्यक्तिहरू कुरा गर्नमा पोख्त हुन्छन्, तैपनि उनीहरूको कुरालाई व्यवहारमा लागू गर्दा सबैभन्दा नराम्रो तरिकाले गर्छन्। समस्याको सानो सङ्केत देख्दा, यी मानिसहरूले शङ्का गर्न थाल्छन्, र तिनीहरूको मनमा छोडेर जाने विचार आउँछ। तिनीहरूसँग कुनै वास्तविकता हुँदैन; तिनीहरूसँग धर्मभन्दा माथिका सिद्धान्तहरू मात्र हुन्छ, जसमा परमेश्‍वरले अहिले चाहनुभएको कुनै वास्तविकता हुँदैन। कुनै पनि वास्तविकता नभई सिद्धान्तहरूको कुरा मात्र गर्ने ती सबैलाई म सबैभन्दा बढी घृणा गर्छु। तिनीहरू आफ्नो काम गर्दा सबैभन्दा ठूलो स्वरमा कराउँछन्, तर वास्तविकताको सामना गर्न साथै तिनीहरू चकनाचुर हुन्छन्। के यसले ती मानिसहरूमा कुनै वास्तविकता छैन भन्‍ने देखाउँदैन र? बतास र छालहरू जतिसुकै उग्र भए पनि, यदि तँ आफ्नो मनमा रत्तीभर शङ्का नगरी खडा रहन सक्छस्, र अरू कोही बाँकी नभए पनि तँचाहिँ दृढ भएर खडा रहन र इन्कार नगरी रहन सक्छस् भने, तँलाई वास्तविक बुझाइ भएको र सच्‍चा रूपमा वास्तविकता भएको व्यक्ति मानिनेछ। यदि तँ जता बतास बहन्छ त्यतैतिर मोडिन्छस् भने—यदि तँ बहुमतलाई पछ्याउँछस्, र सुगाजस्तो अरूको बोलीलाई रट्न सिक्छस् भने—तँ जति नै प्रभावशाली रूपमा बोल्ने भए पनि, त्यो तँमा वास्तविकता छ भन्‍ने कुराको प्रमाण हुँदैन। त्यसकारण, म सुझाव दिन्छु कि तँ खोक्रा वचनहरू चिच्याउन हतार नगर्। परमेश्‍वरले के गर्न लाग्‍नुभएको छ भन्‍ने के तँलाई थाहा छ? अर्को पत्रुसजस्तो व्यवहार नगर्, नत्र तैँले आफैमाथि सर्म ल्याउनेछस् र आफ्नो शिर उच्च पार्ने क्षमता गुमाउनेछस्; त्यसले कसैको कुनै भलाइ गर्दैन। धेरैजसो मानिसमा कुनै वास्तविक कद हुँदैन। परमेश्‍वरले धेरै काम गर्नुभएको भए तापनि, उहाँले वास्तविकतालाई तल मानिसहरूमा ल्याउनुभएको छैन; स्पष्ट भन्‍ने हो भने, उहाँले व्यक्तिगत रूपमा कसैलाई कहिल्यै सजाय दिनुभएको छैन। केही मानिसहरू यस्ता परीक्षाहरूद्वारा उदाङ्गो भएका छन् जसका पापी हातहरू परमेश्‍वरबाट अझ उत्तम थोक पाउन सकिन्छ, आफूले चाहेको जे पनि गर्न सकिन्छ भनी सोच्दै टाढा र टाढासम्म पुर्‍याउँछन्। तिनीहरूले यस प्रकारका परीक्षाहरूको समेत सामना गर्न नसक्ने भएकोले, अझ चुनौतीपूर्ण परीक्षाहरू त वास्तविकता धारण गर्नु जस्तै नै, उनीहरूको पहुँचदेखि बाहिरका कुरा हुन्छन्। के तिनीहरूले परमेश्‍वरलाई मूर्ख बनाउने मात्रै कोसिस गरिरहेका छैनन् र? वास्तविकता धारण गर्नु भनेको कुनै यस्तो कुरा होइन जुन बहाना बनाएर देखाउन सकिन्छ, न त वास्तविकता कुनै त्यस्तो कुरा नै हो जसलाई जानेपछि प्राप्त गर्न सकिन्छ। यो तेरो वास्तविक कदमा, साथै तैँले सबै परीक्षाहरूको सामना गर्न सक्छस् कि सक्दैनस् भन्‍ने कुरामा निर्भर हुन्छ। के तैले बुझिस्?

परमेश्‍वरले मानिसहरूमा वास्तविकताबारे कुरा गर्ने क्षमता होस् भन्‍ने मात्र चाहनुहुन्न; त्यो त धेरै सजिलो हुनेछ, होइन र? त्यसोभए, परमेश्‍वरले किन जीवन प्रवेशबारे कुरा गर्नुहुन्छ? किन उहाँले रूपान्तरणको कुरा गर्नुहुन्छ? यदि मानिसहरू वास्तविकताको बारेमा खोक्रो कुरा गर्न मात्र सक्षम छन् भने, के तिनीहरूले आफ्नो स्वभावमा परिवर्तन हासिल गर्न सक्छन्? राज्यका असल सिपाही बन्नका लागि एउटा समूहलाई तालिम दिनुको अर्थ तिनीहरूलाई केवल वास्तविकताबारे कुरा गर्न वा घमण्ड गर्न सक्ने मानिसहरू बन्नका निम्ति तालिम दिनु होइन; बरु, यसको अर्थ तिनीहरूलाई हरसमय परमेश्‍वरका वचन जिउन, जस्तोसुकै अड्चनहरू सामना गर्नु परे पनि अटल रहन, र हरसमय परमेश्‍वरका वचनअनुसार जिउन र संसारमा नफर्कनका लागि तालिम दिनु हो। परमेश्‍वरले बताउनुभएको वास्तविकता यही हो; परमेश्‍वरले मानिससँग गर्नुभएको माग यही हो। यसैले, परमेश्‍वरले बताउनुभएको वास्तविकतालाई अति नै साधारण नठान। पवित्र आत्माबाट अन्तर्दृष्टि मात्रै प्राप्त गर्नु वास्तविकता धारण गर्नु बराबर होइन। मानिसको कद यस्तो छैन—यो परमेश्‍वरको अनुग्रह हो, जसमा मानिसको कुनै योगदान छैन। प्रत्येक व्यक्तिले पत्रुसको कष्ट सहनुपर्छ, यति मात्र होइन, तिनीहरूले पत्रुसको महिमा धारण गर्नुपर्दछ, जसमा तिनीहरू परमेश्‍वरको काम प्राप्त गरेपछि जिउँछन्। यसलाई मात्र वास्तविकता भन्न सकिन्छ। तैँले वास्तविकताको विषयमा कुरा गर्न सक्छस् भन्दैमा तँसँग त्यो छ भन्‍ने नसोच्; त्यो गलत हो। त्यस्ता विचारहरू परमेश्‍वरका अभिप्रायसँग मेल खाँदैनन् र ती कुराको कुनै वास्तविक महत्त्व हुँदैन। भविष्यमा यस्ता कुरा नगर्—त्यस्ता भनाइहरूलाई समाप्त गर्। परमेश्‍वरका वचनहरूको बारेमा हास्यास्पद बुझाइ भएकाहरू सबै गैरविश्‍वासीहरू हुन्। तिनीहरूसँग कुनै वास्तविक ज्ञान हुँदैन, वास्तविक कद हुने कुरा त परै जाओस्; तिनीहरू अज्ञानी मानिसहरू हुन् जसमा वास्तविकताको कमी हुन्छ। अर्को शब्दमा, परमेश्‍वरका वचनहरूको सारभन्दा बाहिर जिउनेहरू सबै गैरविश्‍वासीहरू हुन्। मानिसहरूले गैरविश्‍वासीहरू ठानेका व्यक्तिहरू परमेश्‍वरको नजरमा जनावरहरू हुन्, र परमेश्‍वरले गैरविश्‍वासीहरू ठान्नुभएका मानिसहरू त्यस्ता व्यक्तिहरू हुन् जसको जीवनमा परमेश्‍वरका वचनहरू हुँदैनन्। त्यसकारण जुन मानिसहरूसँग परमेश्‍वरको वचनको वास्तविकता हुँदैन र जो उहाँको वचनअनुसार जिउन असफल हुन्छन् तिनीहरू गैरविश्‍वासीहरू हुन् भनेर भन्‍न सकिन्छ। परमेश्‍वरको चाहना भनेको सबैलाई उहाँको वचनको वास्तविकता अनुसार जिउन लगाउनु हो—सबै जनालाई वास्तविकताको बारेमा कुरा गर्न लगाउनु मात्र होइन, तर, त्योभन्दा बढी, सबैलाई उहाँका वचनहरूको वास्तविकता अनुसार जिउन सक्ने तुल्याउनु हो। मानिसले बुझ्ने वास्तविकता अत्यन्त सतही हुन्छ; यसको कुनै मूल्य हुँदैन र यसले परमेश्‍वरका अभिप्रायहरू पूरा गर्न सक्दैन। यो अति तुच्छ छ र उल्लेख गर्न पनि लायक छैन। यसमा धेरै कुराको कमी छ र यो परमेश्‍वरका आवश्यकताहरूको मापदण्डबाट धेरै चुकेको छ। तिमीहरूमध्ये कसले बाटो देखाउन सक्ने नभई आफ्नो बुझाइको बारेमा कुरा गर्न सक्छ सो हेर्न, साथै तिमीहरूमध्ये कोचाहिँ फाल्न योग्य फोहोर जस्ता छौ सो पत्ता लगाउनको लागि तिमीहरू प्रत्येकलाई एउटा ठूलो निरीक्षणमा राखिनेछ। अबदेखि उसो यो याद राख! खोक्रो ज्ञानको कुरा नगर; केवल अभ्यासको मार्ग र वास्तविकताको बारेमा कुरा गर। वास्तविक ज्ञानबाट वास्तविक अभ्यासमा सर, त्यसपछि अभ्यासबाट वास्तविक जीवनमा सर। अरूलाई भाषण नदे, र वास्तविक ज्ञानको कुरा नगर्। यदि तैँले मार्गको बारेमा बुझेको छस् भने, तेरा शब्दहरूलाई स्वतन्त्र रूपमा यसमा जान दे; यदि यो बुझाइ मार्गको बारेमा होइन भने, तेरो मुख बन्द गर् र बोल्‍न छोड्! तैँले भन्‍ने कुरा व्यर्थको हुन्छ। तँ परमेश्‍वरलाई मूर्ख बनाउन र अरूलाई ईर्ष्यालु बनाउनका लागि ज्ञानको कुरा गर्छस्। के त्यो तेरो महत्वाकांक्षा होइन र? के तैँले जानाजानी अरूसँग खेलबाड गरिरहेको छैनस् र? के यसमा कुनै मूल्य छ? यदि तैँले अनुभव गरिसकेपछि ज्ञानको बारेमा कुरा गरिस् भने तैँले घमण्ड गरेको रूपमा हेरिनेछैन। अन्यथा, तँ अहङ्कारी वचनहरू बोल्ने व्यक्ति होस्। तेरो वास्तविक अनुभवमा धेरै यस्ता कुराहरू छन् जसलाई तैँले विजय गर्न सक्दैनस्, र तैँले आफ्नै देहको विरुद्ध विद्रोह गर्न सक्दैनस्; तँ जहिले पनि आफूले चाहेको कुरा गरिरहन्छस्, परमेश्‍वरका अभिप्रायहरू कहिल्यै पूरा गर्दैनस्—तापनि तँ अझै सैद्धान्तिक ज्ञानको कुरा गर्ने आँट गर्छस्। तँ निर्लज्ज छस्! तँ अझै पनि परमेश्‍वरका वचनहरू सम्बन्धी आफ्नो ज्ञानको कुरा बोल्ने साहस गर्छस्। तँ कति निर्लज्ज छस्! भाषण दिनु र गर्व गर्नु तेरो प्रकृति नै भएको छ, र तँलाई त्यसो गर्ने बानी भएको छ। जब-जब तँ बोल्न चाहन्छस्, तँ सजिलैसँग बोल्छस्, तर जब अभ्यास गर्ने कुरा आउँछ तब तँ अलङ्कारतिर लाग्छस्। के यो अरूलाई मूर्ख तुल्याउने तरिका होइन र? तैँले मानिसहरूलाई छल गर्न सक्लास्, तर परमेश्‍वरलाई मूर्ख बनाउन सकिँदैन। मानिसहरू अनजान छन् र उनीहरूमा कुनै समझशक्ति छैन, तर परमेश्‍वर त्यस्ता विषयहरूमा गम्भीर हुनुहुन्छ, र उहाँले तँलाई बचाउनुहुनेछैन। तेरा भाइ-बहिनीहरूले तेरो निम्ति वकालत गर्न सक्नेछन्, तेरो समझशक्ति र तेरो ज्ञानको प्रशंसा र तेरो सराहना गर्न सक्छन्, तर यदि तँसँग कुनै वास्तविकता छैन भने, पवित्र आत्माले तँलाई बचाउनुहुनेछैन। सायद व्यावहारिक परमेश्‍वरले तेरा गल्तीहरू खोज्नुहुनेछैन, तर परमेश्‍वरका आत्माले तँलाई बेवास्ता गर्नुहुनेछ, र तँलाई यो कुरा सहन कठिन हुनेछ। के तँ यो कुरा विश्‍वास गर्छस्? अभ्यास गर्ने वास्तविकताको बारेमा धेरै कुरा गर्; के तैँले पहिले नै बिर्सी सकिस्? व्यावहारिक मार्गहरूको बारेमा धेरै कुरा गर्; के तैँले पहिले नै बिर्सी सकिस्? “उत्कृष्ट सिद्धान्तहरू र बेकम्मा, घमण्डी कुराहरू थोरै देऊ; अहिले नै अभ्यास गर्न सुरु गर्नु उत्तम हुन्छ।” के तैँले यी वचनहरू बिर्सिस्? के तँ केही पनि बुझ्दैनस्? के तँलाई परमेश्‍वरका अभिप्रायहरूका बारेमा कुनै बुझाइ छैन?


परमेश्‍वरको वर्तमान कामसम्बन्धी ज्ञान

यी समयहरूमा परमेश्‍वरको काम चिन्नु भनेको मुख्यतया, आखिरी दिनहरूका देहधारी परमेश्‍वरको मुख्य सेवकाइ के हो र उहाँ पृथ्वीमा के गर्न आउनुभएको छ भनी जान्नु हो। मैले यसअघि आफ्ना वचनहरूमा परमेश्‍वर प्रस्थान गर्नुअघि एउटा उदाहरण स्थापित गर्न पृथ्वीमा (आखिरी दिनहरूको दौरान) आउनुभएको छ भनी उल्लेख गरेको छु। परमेश्‍वर यो उदाहरण कसरी स्थापित गर्नुहुन्छ? उहाँ त्यो वचनहरू बोलेर र पृथ्वीभरि काम गरेर र बोलेर गर्नुहुन्छ। आखिरी दिनहरूको दौरान परमेश्‍वरको काम यही हो; उहाँ बोल्नु मात्रै हुन्छ, ताकि पृथ्वी वचनहरूको संसार बनोस् र हरेक व्यक्तिलाई उहाँका वचनहरूद्वारा भरणपोषण र प्रबोधित गरियोस् अनि यसरी तिनीहरूले आफ्नो आत्माभित्र ज्योति देखून् र दर्शनहरूबारे स्पष्टता प्राप्त गरून्। आखिरी दिनहरूमा, परमेश्‍वर देह बन्नुभएको छ र मुख्य रूपमा वचनहरू बोल्न पृथ्वीमा आउनुभएको छ। जब येशू आउनुभयो, तब उहाँले स्वर्गको राज्यको सुसमाचार प्रचार गर्नुभयो र उहाँले क्रूसीकरणको छुटकाराको काम पूरा गर्नुभयो। उहाँले व्यवस्थाको युगको अन्त्य गर्नुभयो र पुराना सबै कुरा समाप्त गर्नुभयो। येशूको आगमनले व्यवस्थाको युगको अन्त्य गर्‍यो र अनुग्रहको युगको सुरुवात गर्‍यो; आखिरी दिनहरूका देहधारी परमेश्‍वरको आगमनले अनुग्रहको युगको अन्त्य गरेको छ। उहाँ मुख्य रूपमा आफ्ना वचनहरू बोल्न—वचनहरू प्रयोग गर्दै मानिसलाई सिद्ध पार्न, मानिसलाई ज्योति दिन र प्रबोधित गर्न—आउनुभएको छ र यसरी मानिसको हृदयभित्र रहेको अस्पष्ट ईश्‍वरको स्थान हटाउनुहुन्छ। जब येशू आउनुभयो, तब उहाँले कामको यो चरण गर्नुभएन। जब उहाँ आउनुभयो, तब उहाँले धेरै चमत्कार गर्नुभयो, उहाँले बिरामीलाई निको पार्नुभयो र पिशाचहरू धपाउनुभयो, र उहाँले क्रूसीकरणको छुटकाराको काम गर्नुभयो। परिणामस्वरूप, मानिसहरू आफ्ना धारणाहरूमा परमेश्‍वर यस्तै हुनुपर्छ भन्ने विश्‍वास गर्छन्। किनभने जब येशू आउनुभयो, उहाँले मानिसको हृदयबाट अस्पष्ट ईश्‍वरको छवि हटाउने काम गर्नुभएन; जब उहाँ आउनुभयो, तब उहाँ क्रूसमा टाँगिनुभयो, उहाँले बिरामीलाई निको पार्नुभयो र पिशाचहरू धपाउनुभयो अनि स्वर्गको राज्यको सुसमाचार प्रचार गर्नुभयो। एक हिसाबमा, आखिरी दिनहरूको दौरान परमेश्‍वरको देहधारणले मानिसका धारणाहरूमा अस्पष्ट ईश्‍वरले ओगटेको स्थानलाई हटाउँछ, ताकि उप्रान्त मानिसको हृदयमा अस्पष्ट ईश्‍वरको स्वरूप नरहोस्। उहाँ आफ्नो व्यावहारिक वचन र काम, विभिन्न ठाउँमा आफ्नो भ्रमण र आफूले मानिसमाझ गर्ने अत्यन्तै व्यावहारिक र सामान्य काममार्फत मानिसलाई परमेश्‍वरको व्यावहारिकता चिन्‍ने तुल्याउनुहुन्छ र मानिसको हृदयमा रहेको अस्पष्ट ईश्‍वरको स्थान हटाउनुहुन्छ। अर्को हिसाबमा, परमेश्‍वर मानिसलाई पूर्ण पार्न र सबै कुरा पूरा गर्न आफ्नो देहद्वारा बोलिएका वचनहरू प्रयोग गर्नुहुन्छ। आखिरी दिनहरूमा परमेश्‍वरले पूरा गर्ने काम यही हो।

तिमीहरूले के थाहा पाउनैपर्छ:

१. परमेश्‍वरको काम अलौकिक छैन, र तिमीहरूले यसबारे मनमा धारणाहरू राख्‍नु हुँदैन।

२. यसपटक देहधारी परमेश्‍वर जुन मुख्य काम गर्न आउनुभएको छ सो काम तिमीहरूले बुझ्नैपर्छ।

उहाँ बिरामीहरू निको पार्न, वा भूतप्रेतहरू धपाउन वा आश्‍चर्यकर्महरू गर्न आउनुभएको होइन, र उहाँ पश्‍चात्तापको सुसमाचार प्रचार गर्न, वा मानिसलाई छुटकारा दिन आउनुभएको होइन। यसको कारण के हो भने येशूले यो काम पहिले नै गरिसक्‍नुभएको छ, र परमेश्‍वरले उही काम दोहोर्‍याउनुहुन्‍न। आज, परमेश्‍वर अनुग्रहको युगलाई अन्त्य गर्न र अनुग्रहको युगका सबै अभ्यासहरूलाई फाल्न आउनुभएको छ। व्यवहारिक परमेश्‍वर मुख्य रूपमा उहाँको व्यावहारिकता प्रकाश गर्न आउनुभएको हो। जब येशू आउनुभयो, उहाँले थोरै वचनहरू बोल्नुभयो; उहाँले मुख्य रूपमा आश्‍चर्यकर्महरू प्रदर्शन गर्नुभयो, चिन्‍हहरू र अचम्‍मका कामहरू प्रस्तुत गर्नुभयो र बिरामीहरू निको पार्नुभयो र भूतप्रेतहरू धपाउनुभयो, वा उहाँले उहाँ साँच्‍चिकै परमेश्‍वर हुनुहुन्छ, र उहाँमा कुनै दहगत भावनाहरू थिएन भन्‍ने कुराप्रति मानिसहरूलाई विश्‍वस्त तुल्याउन र सो कुरा उनीहरूलाई देखाउन भविष्यवाणीहरू गर्नुभयो। आखिरमा, उहाँले क्रूसीकरणको काम पूरा गर्नुभयो। आजका परमेश्‍वरले चिन्‍हहरू र अचम्‍मका कामहरू प्रदर्शन गर्नुहुन्‍न, न त उहाँले बिरामीहरू निको पार्ने र दुष्टात्माहरू धपाउने काम नै गर्नुहुन्छ। जब येशू आउनुभयो, उहाँले गर्नुभएको कामले परमेश्‍वरको एक भागलाई प्रतिनिधित्व गर्‍यो, तर यसपटक परमेश्‍वर बाँकी रहेको चरणको काम गर्न आउनुभएको हो, किनकि परमेश्‍वरले एउटै काम दोहोर्‍याउनुहुन्‍न; उहाँ सधैँ नयाँ र कहिल्यै पुरानो नहुने परमेश्‍वर हुनुहुन्छ, र त्यसैले तैँले आज जे जति देख्छस् त्यो सबै नै व्यावहारिक परमेश्‍वरका वचनहरू र काम हुन्।

आखिरी दिनहरूमा, परमेश्‍वर मुख्य रूपमा आफ्ना वचनहरू बोल्न, मानिसको जीवनका लागि आवश्यक सबै कुरा व्याख्या गर्न, मानिसले प्रवेश गर्नुपर्ने कुराहरू औँल्याउन, मानिसलाई परमेश्‍वरका कार्यहरू देखाउन र मानिसलाई परमेश्‍वरको बुद्धि, सर्वशक्तिमान्‌ता र विलक्षणता देखाउन देह बन्नुभएको छ। परमेश्‍वरले बोल्ने धेरै तरिकामार्फत, मानिसले परमेश्‍वरको सर्वोच्चता, परमेश्‍वरको महान्‌ता, र त्योभन्दा बढी, परमेश्‍वरको नम्रता र गुप्तपन देख्छ। मानिसले परमेश्‍वर सर्वोच्च हुनुहुन्छ तर उहाँ नम्र र गुप्त हुनुहुन्छ अनि सबैभन्दा सानो बन्न सक्नुहुन्छ भन्ने देख्छ। उहाँका कतिपय वचन सिधै आत्माको दृष्टिकोणबाट, कतिपय वचन सिधै मानिसको दृष्टिकोणबाट र कतिपय वचन तेस्रो पक्षको दृष्टिकोणबाट बोलिएका हुन्छन्। यसमा, परमेश्‍वरले काम गर्ने तरिकाहरू अनेक छन् भनी देख्न सकिन्छ र उहाँ मानिसलाई वचनहरूमार्फत नै ती देख्न दिनुहुन्छ। आखिरी दिनहरूको दौरान परमेश्‍वरको काम सामान्य र व्यावहारिक दुवै हुन्छ र यसरी आखिरी दिनहरूका मानिसहरूको समूह सबैभन्दा ठूलो परीक्षामा पर्छ। परमेश्‍वरको सामान्यता र व्यावहारिकताका कारण, सबै मानिस परीक्षाहरूबीच प्रवेश गरेका छन्; मानिस परमेश्‍वरका परीक्षाहरूमा पर्नुको कारण परमेश्‍वरको सामान्यता र व्यावहारिकता नै हो। येशूको युगमा, कुनै धारणा वा परीक्षाहरू थिएनन्। येशूले गरेका धेरैजसो काम मानिसका धारणाहरूअनुरूप भएकाले, मानिसहरूले उहाँलाई पछ्याए र तिनीहरूमा उहाँबारे कुनै धारणाहरू थिएनन्। आजका परीक्षाहरू मानिसले सामना गरेका अहिलेसम्मकै सबैभन्दा ठूला परीक्षा हुन् र जब यी मानिसहरू महासङ्कष्टबाट बाहिर आउँछन् भनेर भनिन्छ, तब यही सङ्कष्टलाई जनाइएको हो। आज, परमेश्‍वर यी मानिसहरूमा आस्था, प्रेम, कष्ट स्वीकार र समर्पण निर्माण गर्न बोल्नुहुन्छ। आखिरी दिनहरूका देहधारी परमेश्‍वरद्वारा बोलिएका वचनहरू मानिसको प्रकृति सार, मानिसका व्यवहार र प्रकटीकरणहरू अनि मानिसले वर्तमानमा प्रवेश गर्नुपर्ने कुराहरूअनुसार बोलिएका हुन्छन्। उहाँका वचनहरू व्यावहारिक र सामान्य दुवै हुन्छन्: उहाँ भोलिको कुरा गर्नुहुन्न, न त उहाँ हिजोलाई नै फर्केर हेर्नुहुन्छ; उहाँ आज प्रवेश गर्नुपर्ने, अभ्यास गर्नुपर्ने र बुझ्नुपर्ने कुराहरूबारे मात्र बोल्नुहुन्छ। अहिलेको दिनमा, यदि चिह्न र आश्चर्यकर्महरू प्रदर्शन गर्न, पिशाचहरू धपाउन, बिरामीलाई निको पार्न र धेरै अचम्मका काम प्रस्तुत गर्न सक्‍ने कुनै व्यक्ति प्रकट हुन्छ, र यदि त्यस्तो व्यक्तिले फर्किआउनुभएको येशू मै हुँ भनी दाबी गर्छ भने, यो कुनै दुष्टात्माले गरेको प्रतिरूपण हुन्छ, यो दुष्टात्माले येशूको नक्कल गर्ने कार्य हुन्छ। यो कुरा याद गर! परमेश्‍वरले एउटै काम दोहोर्‍याउनुहुन्‍न। येशूको कामको चरण पहिले नै पूरा भइसकेको छ, र परमेश्‍वरले त्यो चरणको काम फेरि कहिल्यै गर्नुहुनेछैन। परमेश्‍वरको काम मानिसका धारणाहरूअनुरूप छैन; उदाहरणका लागि, पुरानो करारले मसीहको आगमनको भविष्यवाणी गर्‍यो, र अन्ततः आउने त येशू नै हुनुहुन्थ्यो। यसरी, फेरि अर्को मसीह आउनु गलत हुनेथ्यो। येशू एक पटक आइसक्‍नुभएको छ, र यदि “येशू” यस पटक फेरि आउनुभएको भए, त्यो गलत हुनेथ्यो। प्रत्येक युगको एउटा नाम छ, र हरेक नाममा उक्त युगको विशेषता हुन्छ। मानिसका धारणाहरूमा, परमेश्‍वरले सधैँ चिन्‍ह र आश्चर्यकर्महरू गर्नुपर्छ, सधैँ बिरामीलाई निको पार्नुपर्छ र पिशाचहरू धपाउनुपर्छ, र सधैँ येशूजस्तै हुनुपर्छ। तर यसपटक, परमेश्‍वर बिलकुलै त्यस्तो हुनुहुन्‍न। आखिरी दिनहरूमा, यदि परमेश्‍वरले अझै पनि चिन्‍ह र आश्चर्यकर्महरू गर्नुभएको, र अझै पनि पिशाचहरू धपाउनुभएको र बिरामीलाई निको पार्नुभएको भए—यदि उहाँले ठ्याक्कै येशूले जस्तै गर्नुभएको भए—परमेश्‍वरले एउटै काम दोहोर्‍याउनुभएको हुनेथियो, र येशूको कामको कुनै महत्त्व वा मूल्य हुनेथिएन। त्यसैले, परमेश्‍वरले हरेक युगमा कामको एउटा चरण कार्यान्वयन गर्नुहुन्छ। उहाँको कामको हरेक चरण पूरा भएपछि, दुष्ट आत्माहरूले तुरुन्तै यसको नक्‍कल गर्ने कोसिस गर्छन्, र शैतानले परमेश्‍वरको पिछा गर्न थालेपछि, परमेश्‍वरले अलग विधि अपनाउनुहुन्छ। परमेश्‍वरले उहाँको कामको एक चरण पूरा गर्नुभएपछि, दुष्ट आत्माहरूले यसको नक्‍कल गर्ने कोसिस गर्छन्। तिमीहरू यसबारे प्रस्ट हुनैपर्छ। परमेश्‍वरको आजको काम किन येशूको कामभन्दा फरक छ? परमेश्‍वरले आज किन चिन्‍ह र आश्चर्यकर्महरू गर्नुहुन्‍न, पिशाचहरू धपाउनुहुन्‍न, र बिरामीहरू निको पार्नुहुन्‍न? यदि येशूको काम व्यवस्थाको युगमा गरिएको कामजस्तै भएको भए, के उहाँले अनुग्रहको युगको परमेश्‍वरको प्रतिनिधित्व गर्न सक्‍नुहुन्थ्यो? के उहाँले क्रूसीकरणको काम पूरा गर्न सक्‍नुहुन्थ्यो? यदि येशू मन्दिरमा आबद्ध हुनुभएको र उहाँले व्यवस्थाको युगमा जस्तै शबाथको दिन पालन गर्नुभएको, उहाँलाई कसैले पनि नसताएको र सबैले अँगालेको भए, के उहाँ क्रूसमा टाँगिइन सक्‍नुहुन्थ्यो? के उहाँले छुटकाराको काम पूरा गर्न सक्‍नुहुन्थ्यो? यदि आखिरी दिनहरूका देहधारी परमेश्‍वरले पनि येशूले गर्नुभएजस्तै चिन्‍ह र आश्चर्यकर्महरू गर्नुभएको भए, यसको के अर्थ हुन्थ्यो? यदि परमेश्‍वरले आखिरी दिनहरूमा उहाँको व्यवस्थापन योजनाको भागलाई प्रतिनिधित्व गर्ने उहाँको कामको अर्को भाग गर्नुभयो भने मात्र मानिसले परमेश्‍वरबारे झनै गहिरो ज्ञान प्राप्त गर्न सक्छ, र परमेश्‍वरको व्यवस्थापन योजना पूरा हुन सक्छ।

आखिरी दिनहरूको दौरान, परमेश्‍वर मुख्य रूपमा आफ्ना वचनहरू बोल्न आउनुभएको छ। उहाँ आत्माको दृष्टिकोणबाट, मानिसको दृष्टिकोणबाट र तेस्रो व्यक्तिको दृष्टिकोणबाट बोल्नुहुन्छ; उहाँ फरक-फरक तरिकाले बोल्नुहुन्छ, केही समयका लागि एउटा तरिका प्रयोग गर्नुहुन्छ अनि मानिसका धारणाहरू परिवर्तन गर्न र मानिसको हृदयबाट अस्पष्ट ईश्‍वरको स्वरूप हटाउन यी बोल्ने तरिकाहरू प्रयोग गर्नुहुन्छ। परमेश्‍वरद्वारा गरिने मुख्य काम यही हो। मानिसले परमेश्‍वर आउनुहुँदा उहाँले बिरामीलाई निको पार्नुहुनेछ, पिशाचहरू धपाउनुहुनेछ, आश्‍चर्यकर्महरू गर्नुहुनेछ र मानिसलाई भौतिक आशिष्‌हरू दिनुहुनेछ भनी विश्‍वास गर्ने हुनाले, परमेश्वर मानिसका धारणाहरूमा भएका यस्ता कुराहरू हटाउन, मानिसलाई परमेश्‍वरको व्यावहारिकता र सामान्यता जान्न दिन अनि मानिसको हृदयमा रहेको येशूको स्वरूप हटाएर त्यसको सट्टा परमेश्‍वरको नयाँ स्वरूपलाई मानिसको हृदय ओगट्न दिन कामको यो चरण—सजाय र न्यायको काम—गर्नुहुन्छ। मानिसभित्र परमेश्‍वरको स्वरूप पुरानो भएपछि, त्यो मूर्ति बन्छ। जब येशू आउनुभयो र उहाँले कामको त्यो चरण गर्नुभयो, तब उहाँले परमेश्‍वरको सम्पूर्णताको प्रतिनिधित्व गर्नुभएन। उहाँले केही चिन्‍ह र आश्चर्यकर्म गर्नुभयो, केही वचन बोल्नुभयो र अन्ततः क्रूसमा टाँगिनुभयो। उहाँले परमेश्‍वरको एउटा भागको प्रतिनिधित्व गर्नुभयो। उहाँले परमेश्‍वरका सबै कुराको प्रतिनिधित्व गर्न सक्नुभएन, बरु उहाँले परमेश्‍वरको कामको एउटा भाग गर्नमा परमेश्‍वरको प्रतिनिधित्व गर्नुभयो। किनभने परमेश्‍वर अत्यन्तै महान् र अत्यन्तै अद्भुत हुनुहुन्छ अनि उहाँ बुझ्न नसकिने हुनुहुन्छ र किनभने परमेश्‍वर हरेक युगमा आफ्नो कामको एक भाग मात्र गर्नुहुन्छ। यो युगको अवधिमा परमेश्‍वरले गर्नुहुने काम मुख्य रूपमा मानिसका लागि जीवनका वचनहरू प्रदान गर्नु; मानिसको प्रकृति सार र उसको भ्रष्ट स्वभाव खुलासा गर्नु; र उसका धार्मिक धारणाहरू, सामन्ती सोच, पुरानो सोच, साथै ज्ञान र संस्कृतिलाई हटाउनु हो। यी सबै कुराहरू परमेश्‍वरका वचनहरूद्वारा खुलासा गरिएर पखालिनुपर्छ। आखिरी दिनहरूमा, मानिसलाई सिद्ध पार्न, परमेश्‍वरले वचनहरू प्रयोग गर्नुहुन्छ, चिन्‍ह र आश्चर्यकर्महरू प्रयोग गर्नुहुन्‍न। उहाँले मानिसलाई प्रकाश गर्न, मानिसलाई न्याय गर्न, मानिसलाई सजाय दिन, र मानिसलाई सिद्ध पार्न आफ्‍ना वचनहरू प्रयोग गर्नुहुन्छ, ताकि परमेश्‍वरका वचनहरूमा, मानिसले परमेश्‍वरको बुद्धि र प्रेमिलो स्वभाव देखोस् र परमेश्‍वरको स्वभाव बुझोस्, ताकि परमेश्‍वरका वचनहरूमार्फत, मानिसले परमेश्‍वरका कार्यहरू देखोस्। व्यवस्थाको युगमा, यहोवाले आफ्ना वचनहरूद्वारा मोशालाई मिश्रबाट बाहिर अगुवाइ गर्नुभयो र इस्राएलीहरूलाई केही वचन बोल्नुभयो; त्यसबेला, परमेश्‍वरका कार्यहरूको अंश प्रकट भएको थियो, तर मानिसको क्षमता सीमित भएकाले र कुनै पनि कुराले उसको ज्ञानलाई पूर्ण बनाउन नसक्ने हुनाले, परमेश्‍वर निरन्तर बोल्नुभयो र उहाँले काम गर्नुभयो। अनुग्रहको युगमा, मानिसले फेरि एक पटक परमेश्‍वरका कार्यहरूको अंश देख्यो। येशूले चिन्‍ह र आश्चर्यकर्महरू देखाउन, बिरामीलाई निको पार्न र पिशाचहरू धपाउन, र आफू क्रूसमा टाँगिन सक्नुभयो, जसको तीन दिनपछि उहाँ मृत्युबाट बौरी उठ्नुभयो र मानिससामु देहमा देखा पर्नुभयो। मानिसलाई परमेश्‍वरबारे यति मात्र थाहा थियो। परमेश्‍वर मानिसलाई जति प्रकट गर्नुहुन्छ, मानिसले त्यति नै जान्दछ र यदि परमेश्‍वरले उप्रान्त मानिसलाई केही पनि प्रकट नगर्नुहुने हो भने, मानिसले परमेश्‍वरलाई त्यही हदसम्म सीमित गर्नेथ्यो। यसरी, परमेश्‍वर निरन्तर काम गर्नुहुन्छ, ताकि उहाँबारे मानिसको ज्ञान अझ गहन हुन सकोस् र मानिसले बिस्तारै परमेश्‍वरको सार जान्न सकोस्। आखिरी दिनहरूमा, परमेश्‍वर मानिसलाई सिद्ध पार्न आफ्ना वचनहरू प्रयोग गर्नुहुन्छ। तेरो भ्रष्ट स्वभाव परमेश्‍वरका वचनहरूद्वारा खुलासा हुन्छ र तेरा धार्मिक धारणाहरू परमेश्‍वरको व्यावहारिकताद्वारा प्रतिस्थापित हुन्छन्। आखिरी दिनहरूमा, परमेश्‍वर मुख्य रूपमा “वचन देह बन्नुहुन्छ, वचन देहभित्र आउनुहुन्छ र वचन देहमा देखा पर्नुहुन्छ” भन्‍ने वचनहरू पूरा गर्न देह बन्नुभएको छ र यदि तँसँग यसबारे पूर्ण ज्ञान छैन भने, तँ दृढ रहन असक्षम हुनेछस्। आखिरी दिनहरूको दौरान, परमेश्‍वर मुख्य रूपमा कामको एउटा चरण पूरा गर्ने अभिप्राय राख्नुहुन्छ, जसमा वचन देहमा देखा पर्नुहुन्छ र यो परमेश्‍वरको व्यवस्थापनको योजनाको कामको एउटा भाग हो। त्यसैले, तिमीहरूको ज्ञान पूर्ण हुनैपर्छ; परमेश्‍वरले जसरी काम गर्नुभए पनि, परमेश्‍वर मानिसलाई उहाँलाई सीमित गर्न दिनुहुन्न। यदि परमेश्‍वरले आखिरी दिनहरूमा यो काम नगर्नुभएको भए, उहाँबारे मानिसको ज्ञान थप अगाडि बढ्न सक्नेथिएन। तँलाई परमेश्‍वर क्रूसमा टाँगिन सक्नुहुन्छ र सदोमलाई नष्ट गर्न सक्नुहुन्छ अनि येशू मृत्युबाट बिउँतन र पत्रुससामु देखा पर्न सक्नुहुन्छ भन्‍ने मात्र थाहा हुनेथ्यो...। तर तैँले परमेश्‍वरका वचनहरूले सबै कुरा पूरा गर्न सक्छन् र मानिसमाथि विजय हासिल गर्न सक्छन् भनेर कहिल्यै भन्नेथिइनस्। परमेश्‍वरका वचनहरू अनुभव गरेर मात्र तँ यस्तो ज्ञानबारे बोल्न सक्छस्। तँ परमेश्‍वरको काम जति धेरै अनुभव गर्छस्, उहाँबारे तेरो ज्ञान त्यति नै पूर्ण हुनेछ र त्यसपछि मात्र तैँले परमेश्‍वरलाई आफ्नै धारणाहरूभित्र सीमित गर्नेछैनस्। मानिसले परमेश्‍वरलाई उहाँको काम अनुभव गरेर चिन्छ; परमेश्‍वरलाई चिन्ने अर्को कुनै सही तरिका छैन। आज, चिन्‍ह र आश्चर्यकर्महरू अनि ठूला प्रकोपहरूको समय हेर्न पर्खनेबाहेक केही नगर्ने धेरै मानिस छन्। तँ परमेश्‍वरमा विश्‍वास गर्छस् कि ठूला प्रकोपहरूमा विश्‍वास गर्छस्? ठूला प्रकोपहरू आउँदा अत्यन्तै ढिलो भइसकेको हुनेछ र यदि परमेश्‍वर ठूला प्रकोपहरू तल पठाउनुहुन्न भने, के उहाँ परमेश्‍वर हुनुहुन्न त? तँ चिन्‍ह र आश्चर्यकर्महरूमा विश्‍वास गर्छस् कि परमेश्‍वर स्वयम्‌मा विश्‍वास गर्छस्? अरूले गिल्ला गर्दा येशूले चिन्‍ह र आश्चर्यकर्महरू देखाउनुभएन, तर के उहाँ परमेश्‍वर हुनुहुन्नथ्यो र? तँ चिन्‍ह र आश्चर्यकर्महरूमा विश्‍वास गर्छस् कि परमेश्‍वरको सारमा विश्‍वास गर्छस्? परमेश्‍वरमाथिको विश्‍वासबारे मानिसका दृष्टिकोणहरू गलत छन्! व्यवस्थाको युगमा यहोवाले धेरै वचन बोल्नुभयो, तर आज पनि तीमध्ये कतिपय पूरा हुन बाँकी नै छन्। के तँ यहोवा परमेश्‍वर हुनुहुन्न भनेर भन्न सक्छस्?

आज, तिमीहरू सबैलाई यो कुरा प्रस्ट भएको हुनुपर्छ कि, आखिरी दिनहरूमा, परमेश्‍वरले पूरा गर्नुहुने कुरा मूलतः “वचन देह बन्‍नुहुन्छ” भन्‍ने तथ्य नै हो। उहाँले पृथ्वीमा गर्नुभएको व्यावहारिक काममार्फत, उहाँ मानिसलाई उहाँलाई चिन्न र उहाँसँग संलग्‍न हुन, साथै उहाँका व्यावहारिक कार्यहरू देख्न अनुमति दिनुहुन्छ। उहाँ मानिसहरूलाई के कुरा प्रस्ट रूपमा देख्न अनुमति दिनुहुन्छ भने, उहाँ चिन्‍ह र आश्चर्यकर्महरू गर्न सक्‍नुहुन्छ तर उहाँले त्यसो गर्न नसक्‍ने समय पनि हुन्छ; यो कुरा युगमा भर पर्छ। यसबाट तैँले देख्‍न सक्छस् कि परमेश्‍वर चिन्‍ह र आश्चर्यकर्महरू गर्न असक्षम हुनुहुन्‍न, बरु उहाँले गर्नुपर्ने कामअनुसार र युगअनुसार आफ्‍नो काम गर्ने तरिका परिवर्तन गर्नुहुन्छ। कामको अहिलेको चरणमा, उहाँ चिन्‍ह र आश्चर्यकर्महरू गर्नुहुन्न; उहाँले येशूको युगमा केही चिन्‍हहरू र अचम्‍मका कामहरू प्रदर्शन गर्नुभयो किनभने त्यस युगमा उहाँको काम फरक थियो। परमेश्‍वर आज त्यो काम गर्नुहुन्‍न, र कतिपय मानिस उहाँलाई चिन्‍ह र आश्चर्यकर्महरू गर्न असक्षम ठान्छन्, वा तिनीहरू उहाँले चिन्‍हहरू र अचम्‍मका कामहरू प्रदर्शन नगर्ने भएकाले उहाँ परमेश्‍वर हुनुहुन्‍न भन्‍ने सोच्छन्। के त्यो भ्रम होइन र? परमेश्‍वर चिन्‍ह र आश्चर्यकर्महरू गर्न सक्‍नुहुन्छ, तर उहाँ फरक युगमा काम गरिरहनुभएको छ, त्यसैले उहाँ त्यस्तो काम गर्नुहुन्‍न। फरक-फरक युगमा र उहाँको कामका फरक-फरक चरणहरूअनुसार, परमेश्‍वरले फरक-फरक कार्यहरू प्रकट गर्नुहुन्छ। मानिसले परमेश्‍वरमा गर्ने विश्‍वास चिन्‍ह र आश्चर्यकर्महरूमाथिको विश्‍वास होइन, न त यो चमत्कारहरूमाथिको विश्‍वास नै हो, यो त नयाँ युगको दौरान उहाँले गर्नुहुने व्यावहारिक काममाथिको विश्‍वास हो। मानिसले परमेश्‍वरलाई परमेश्‍वरको काम गर्ने तरिकामार्फत चिन्छ, र यो ज्ञानले मानिसमा परमेश्‍वरमाथिको विश्‍वास पैदा गर्छ, यसको मतलब परमेश्‍वरको काम र कार्यहरूमाथिको विश्‍वास पैदा गर्छ। कामको यो चरणमा, परमेश्‍वरले मुख्य रूपमा बोल्नुहुन्छ। चिन्‍ह र आश्चर्यकर्महरू हेर्ने प्रतीक्षा नगर्; तैँले एउटा पनि देख्‍नेछैनस्! किनभने तँ अनुग्रहको युगमा जन्‍मेको थिइनस्। यदि तँ जन्‍मेको थिइस् भने, तैँले चिन्‍ह र आश्चर्यकर्महरू देख्‍न सक्थिस्, तर तँ आखिरी दिनहरूको समयमा जन्मिस्, त्यसैले तैँले परमेश्‍वरको व्यावहारिकता र सामान्यता मात्र देख्‍न सक्छस्। आखिरी दिनहरूमा अलौकिक येशूलाई देख्ने अपेक्षा नगर्। तैँले व्यावहारिक देहधारी परमेश्‍वरलाई मात्रै देख्न सक्छस्, जो कुनै सामान्य व्यक्तिभन्दा कुनै फरक हुनुहुन्‍न। हरेक युगमा, परमेश्‍वरले फरक-फरक कार्यहरू प्रकट गर्नुहुन्छ। हरेक युगमा, उहाँले आफ्ना कार्यहरूका केही भाग प्रकट गर्नुहुन्छ, र हरेक युगको कामले परमेश्‍वरको स्वभावको एउटा पाटो र परमेश्‍वरका कार्यहरूको एउटा पाटोको प्रतिनिधित्व गर्छ। उहाँले प्रकट गर्नुहुने कार्यहरू उहाँ जुन युगमा काम गर्नुहुन्छ त्यो युगअनुसार फरक-फरक हुन्छन्, तर ती सबैले नै परमेश्‍वरबारे मानिसको ज्ञानलाई अझ गहिरो बनाउँछन्, र मानिसलाई परमेश्‍वरमाथि अझ साँचो र अझ ठोस विश्‍वास दिलाउँछन्। परमेश्‍वरका सबै कार्यका कारण, परमेश्‍वर अत्यन्तै अचम्‍मका, अत्यन्तै महान्, र सर्वशक्तिमान् हुनुभएको कारण, र उहाँ बुझ्न नसकिने हुनुभएको कारण मानिसले परमेश्‍वरमा विश्‍वास गर्छ—त्यही कारणले गर्दा मानिसले परमेश्‍वरमा विश्वास गर्छ। यदि तँ परमेश्‍वरले चिन्‍ह र आश्चर्यकर्महरू गर्न सक्‍नुहुने र बिरामीलाई निको पार्न र पिशाचहरू धपाउन सक्‍नुहुने भएकाले उहाँमा विश्‍वास गर्छस् भने, तेरो दृष्टिकोण गलत छ, र कतिपय मानिसले तँलाई भन्‍नेछन्, “के दुष्ट आत्माहरू पनि त्यस्ता कुराहरू गर्न सक्दैनन् र?” के यो परमेश्‍वरको स्वरूपलाई शैतानको छविसँग मिसाउनु होइन र? आज, परमेश्‍वरमाथिको मानिसको विश्‍वास उहाँका धेरै कार्य र उहाँले गर्नुहुने धेरै काम र उहाँले बोल्नुहुने धेरै तरिकाहरूले गर्दा हो। परमेश्‍वर आफ्ना वचनहरूमार्फत मानिसलाई विजय गर्नुहुन्छ र उसलाई सिद्ध पार्नुहुन्छ। मानिस परमेश्‍वरका धेरै कार्यहरूका कारण उहाँमा विश्वास गर्छ, उहाँले चिन्‍ह र आश्चर्यकर्महरू देखाउन सक्‍नुहुने भएकाले होइन; मानिसहरू परमेश्‍वरका कार्यहरू देखेर मात्र उहाँलाई चिन्छन्। परमेश्‍वरका व्यावहारिक कार्यहरू, उहाँ कसरी काम गर्नुहुन्छ, उहाँ कस्ता बुद्धिमानी विधिहरू प्रयोग गर्नुहुन्छ, उहाँ कसरी बोल्नुहुन्छ, र उहाँ मानिसलाई कसरी सिद्ध पार्नुहुन्छ भनी जानेर मात्र—यी पक्षहरू जानेर मात्र—तँ परमेश्‍वरको व्यावहारिकता बोध गर्न र उहाँको स्वभाव बुझ्न सक्छस्, उहाँ के मन पराउनुहुन्छ, उहाँ केलाई घृणा गर्नुहुन्छ, र उहाँ मानिसमा कसरी काम गर्नुहुन्छ भन्ने जान्न सक्छस्। परमेश्‍वर के मन पराउनुहुन्छ र उहाँ केलाई घृणा गर्नुहुन्छ भन्ने बुझेर, तँ सकारात्मक र नकारात्मक कुराहरूबीचको भिन्‍नता छुट्याउन सक्छस्, र परमेश्‍वरबारे तेरो ज्ञानमार्फत तेरो जीवनमा प्रगति हुन्छ। छोटकरीमा भन्दा, तैँले परमेश्‍वरको कामको ज्ञान प्राप्त गर्नैपर्छ, र तैँले परमेश्‍वरमाथिको विश्‍वासबारे आफ्ना दृष्टिकोणहरू सच्याउनैपर्छ।


के परमेश्‍वरको कार्य मानिसले सोचे झैँ सरल छ र?

परमेश्‍वरको विश्‍वासी भएर, तिमीहरूमध्ये प्रत्येकले के बुझ्नुपर्छ भने, आज परमेश्‍वरको आखिरी दिनहरूको काम र उहाँले तिमीहरूमा गर्ने उहाँको योजनाको सबै कार्य ग्रहण गरेर तैँले साँच्चै उच्च बढाइ र मुक्ति प्राप्त गरेको छस्। परमेश्‍वरले ब्रह्माण्डमा आफ्नो कामको सम्पूर्ण ध्यान मानिसहरूको यस समूहमा लगाउनुभएको छ। उहाँले तिमीहरूका लागि आफ्नो सारा रगत-पसिनाको बलिदान गर्नुभएको छ; उहाँले ब्रह्माण्डमा रहेको आत्माको सबै काम फिर्ता लिएर तिमीहरूलाई दिनुभएको छ। यसैकारण तिमीहरू सौभाग्यशाली मानिसहरू हौ। यसबाहेक, उहाँले आफ्नो महिमा इस्राएलदेखि, उहाँका चुनिएका मानिसहरूदेखि, तिमीहरूमा सार्नुभएको छ, अनि उहाँले आफ्नो योजनाको उद्देश्य यसै समूहमार्फत पूर्ण रूपमा प्रकट गर्नुहुनेछ। त्यसकारण, परमेश्‍वरको उत्तराधिकार प्राप्त गर्ने तिमीहरू नै हौ, र त्योभन्दा पनि बढी, तिमीहरू परमेश्‍वरको महिमाको उत्तराधिकार प्राप्त गर्ने मानिस हौ। सायद, तिमीहरू सबैलाई यी वचनहरू याद छ होला: “किनभने हाम्रो हल्का दुःख, जुन क्षणभरका लागि मात्र हुन्छ, त्यसले हाम्रा निम्ति महिमाको अझै अत्याधिक र अनन्त भारको काम गर्छ।” तिमीहरू सबैले यी वचनहरू पहिल्यै सुनिसकेका छौ, तापनि तिमीहरूमध्ये कसैले पनि तिनको सही अर्थ बुझेन। आज, तिमीहरू तिनको वास्तविक महत्त्वका बारेमा गहन रूपमा सचेत छौ। यी वचनहरूलाई परमेश्‍वरले आखिरी दिनहरूमा पूरा गर्नुहुनेछ, अनि ती वचनहरू त्यो देशमा गुँडुल्किएर बस्ने ठूलो रातो अजिङ्गरद्वारा क्रूरतासाथ सताइएकाहरूमा पूरा हुनेछन्। त्यस ठूलो रातो अजिङ्गरले परमेश्‍वरलाई सताउँछ अनि त्यो परमेश्‍वरको शत्रु हो, यसैले, यस देशमा रहेका मानिसहरू परमेश्‍वरमा विश्‍वास गरेका कारण अपमान र सतावटको सिकार बन्छन्, अनि परिणामस्वरूप, यी वचनहरू मानिसहरूको यही समूह, अर्थात् तिमीहरूमा पूरा हुन्छन्। परमेश्‍वरले आफ्नो काम परमेश्‍वरको विरोध गर्ने भूमिमा गर्ने हुनाले, उहाँको सबै कामले भयङ्कर अवरोधहरू सामना गर्छ, र उहाँका धेरै वटा वचन तुरुन्तै पूरा गर्न सकिँदैन; यसर्थ, मानिसहरूलाई परमेश्‍वरका वचनहरूका कारण शोधन गरिन्छ, र त्यो पनि दुःखकै पाटो हो। ठूलो रातो अजिङ्गरको देशमा आफ्नो काम गर्न परमेश्‍वरलाई भयङ्कर गाह्रो हुन्छ, तर यही कठिनाइमार्फत परमेश्‍वरले एक चरणको आफ्नो काम गर्नुहुन्छ, ताकि उहाँले आफ्नो बुद्धि र उहाँका अचम्‍मका कार्यहरू प्रकाश गर्न सक्नुहोस्, अनि परमेश्‍वरले यो अवसरलाई प्रयोग गरेर मानिसहरूको यो समूहलाई पूर्ण पार्नुहुन्छ। मानिसहरूको दुःख भोगाइमार्फत, तिनीहरूको क्षमतामार्फत, अनि यस फोहोरी भूमिका मानिसहरूको सारा शैतानी स्वभावमार्फत नै परमेश्‍वरले आफ्नो शुद्धीकरण र विजयको काम गर्नुहुन्छ, ताकि यसबाट उहाँले महिमाका साथै उहाँका कार्यहरूको साक्षी दिने सबैलाई प्राप्त गर्न सक्‍नुभएको होस्। परमेश्‍वरले मानिसहरूको यस समूहका निम्ति चुकाउनुभएको सारा मूल्यको पूर्ण महत्त्व यस्तो छ। अर्थात्, परमेश्‍वर उहाँको विरोध गर्नेहरूमार्फत नै विजयको काम गर्नुहुन्छ, र यसरी मात्रै परमेश्‍वरको महान् शक्ति प्रकट हुन सक्छ। अर्को शब्दमा, फोहोरी भूमिमा रहेकाहरू मात्र परमेश्‍वरको महिमाको उत्तराधिकार पाउन लायक छन्, र यसले मात्र परमेश्‍वरको महान् शक्तिमाथि प्रकाश पार्न सक्छ। यसैकारण त्यही फोहोरी भूमिबाट, र त्यही फोहोरी भूमिमा बस्नेहरूबाट नै परमेश्‍वरले महिमा प्राप्त गर्नुहुन्छ—परमेश्‍वरको अभिप्राय त्यस्तो छ। यो ठ्याक्कै येशूको कामको चरण जस्तै छ: उहाँ आफूलाई सताउने फरिसीहरूका माझमा मात्र महिमा प्राप्त गर्न सक्नुहुन्थ्यो; फरिसीहरूको सतावट र यहूदाको विश्‍वासघात नहुने हो भने, येशूलाई उपहास वा बदनाम गरिएको हुनेथिएन, क्रूसमा टाँगिनु त झनै परको कुरा हो, र उहाँले महिमा प्राप्त गर्न सक्नुभएको हुनेथिएन। जहाँ परमेश्‍वरले प्रत्येक युगमा काम गर्नुहुन्छ, अनि जहाँ उहाँले देहमा आफ्नो काम गर्नुहुन्छ, त्यहीँ नै उहाँले महिमा प्राप्त गर्नुहुन्छ र त्यहीँ नै उहाँले प्राप्त गर्न चाहनुभएकाहरूलाई पनि प्राप्त गर्नुहुन्छ। यो नै परमेश्‍वरको कामको योजना हो, र यो नै उहाँको व्यवस्थापन हो।

परमेश्‍वरका केही हजार वर्षको योजनामा, देहमा कामका दुई भाग गरिन्छन्: पहिलो क्रूसीकरणको काम हो, जसका लागि उहाँ महिमा प्राप्त गर्नुहुन्छ; अर्को आखिरी दिनहरूमा गरिने विजय र सिद्धीकरणको काम हो, जसका लागि उहाँ महिमा प्राप्त गर्नुहुन्छ। परमेश्‍वरको व्यवस्थापन यही हो। त्यसैले परमेश्‍वरको काम, वा परमेश्‍वरले तिमीहरूलाई दिनुभएको कार्यभारलाई सामान्य कुराका रूपमा नलिऊ। तिमीहरू सबै परमेश्‍वरको महिमाको अत्यन्तै अत्यधिक र अनन्त भारको उत्तराधिकार प्राप्त गर्नेहरू हौ, र यो परमेश्‍वरद्वारा विशेष रूपमा नियोजित थियो। उहाँको महिमाका दुई भागमध्ये, एउटा तिमीहरूमा प्रकट गरिन्छ; परमेश्‍वरको महिमाको एउटा भागको सम्पूर्णता तिमीहरूलाई दिइएको छ, ताकि यो तिमीहरूको उत्तराधिकार हुन सकोस्। यो त परमेश्‍वरले तिमीहरूलाई उचाल्नुभएको हो, र यो उहाँले धेरै अघि पूर्वनिर्धारित गर्नुभएको योजना पनि हो। ठूलो रातो अजिङ्गर बस्ने भूमिमा परमेश्‍वरले गर्नुभएको कामको महान्‌तालाई विचार गर्दा, यदि यो काम अन्यत्र सारिएको भए, यसले धेरै अघि नै ठूलो फल फलाउनेथ्यो र मानिसले यसलाई सहजै स्वीकार गर्नेथ्यो। यसबाहेक, परमेश्‍वरमा विश्‍वास गर्ने पश्‍चिमका ती पादरीहरूका लागि यो काम स्वीकार गर्न अत्यन्तै सजिलो हुनेथ्यो, किनभने येशूको कामको चरण एउटा नजिरका रूपमा रहेको छ। यसैकारण परमेश्‍वर महिमा प्राप्त गर्ने कामको यो चरण अन्यत्र हासिल गर्न सक्नुहुन्न; जब कामलाई मानिसहरूले समर्थन गर्छन् र राज्यले मान्यता दिन्छ, तब परमेश्‍वरको महिमा स्थापित हुने कुनै ठाउँ हुँदैन। यस भूमिमा कामको यस चरणले बोक्ने असाधारण महत्त्व ठ्याक्कै यही हो। तिमीहरूमध्ये एक जना पनि कानुनद्वारा संरक्षित छैन—बरु, तिमीहरू त कानुनद्वारा दण्डित छौ। अझ ठूलो कठिनाइ त के हो भने, मानिसहरू तिमीहरूलाई बुझ्दैनन्: चाहे तिमीहरूका आफन्त होऊन्, तिमीहरूका बाबु-आमा होऊन्, तिमीहरूका इष्टमित्र होऊन्, अथवा तिमीहरूका सहकर्मीहरू नै किन नहोऊन्, तिनीहरूमध्ये कोही पनि तिमीहरूलाई बुझ्दैनन्। जब तिमीहरू परमेश्‍वरद्वारा “त्यागिन्छौ,” तब तिमीहरूका निम्ति यस संसारमा जिइरहन असम्भव हुन्छ, तर त्यसो भए तापनि, मानिसहरू अझै पनि परमेश्‍वरदेखि टाढा जाने कुरा सहन सक्दैनन्। यही नै मानिसहरूलाई परमेश्‍वरले विजय गर्नुको महत्त्व, र परमेश्‍वरको महिमा हो। तिमीहरूले आज जे उत्तराधिकार पाएका छौ त्यो युगौँयुगभरिका प्रेरित र अगमवक्ताहरूको भन्दा बढी छ र त्यो मोशाको भन्दा पनि ठूलो छ, पत्रुसको भन्दा पनि ठूलो छ। आशिष्‌हरू एक-दुई दिनमा प्राप्त गर्न सकिँदैन; तिनका लागि ठूलो मूल्य चुकाउनैपर्छ। भन्नुको अर्थ, तिमीहरूसित शोधन भोगेको प्रेम हुनैपर्छ, तिमीहरूमा ठूलो आस्था हुनैपर्छ, अनि तिमीहरूले हासिल गर्नुपर्छ भनी परमेश्‍वरले माग गर्ने धेरै सत्यता तिमीहरूमा हुनैपर्छ; अझ भन्नुपर्दा, तिमीहरू नतर्सी वा पछाडि नहटी इन्साफतर्फ फर्कन सक्नुपर्छ, अनि तिमीहरूमा मृत्युसम्‍मै स्थिर रूपमा परमेश्‍वरलाई प्रेम गर्ने हृदय हुनैपर्छ। तिमीहरूसँग सङ्कल्प हुनैपर्छ, तिमीहरूको जीवन स्वभाव परिवर्तन हुनैपर्छ, तिमीहरूको भ्रष्टता निको हुनैपर्छ, तिमीहरूले कुनै पनि गुनासोविना परमेश्‍वरका सबै योजनाबद्धता स्वीकार गर्नैपर्छ, अनि तिमीहरू मृत्युसम्‍मै समर्पित हुन पनि सक्नैपर्छ। तिमीहरूले हासिल गर्नुपर्ने कुरा यही नै हो, परमेश्‍वरको कामको अन्तिम उद्देश्य यही नै हो, र परमेश्‍वरले मानिसहरूको यस समूहबाट माग गर्ने कुरा यही नै हो। उहाँले तिमीहरूलाई दिनुहुने भएकाले, उहाँले तिमीहरूबाट अवश्यै फिर्ता माग्नुहुनेछ, र उहाँले अवश्यै तिमीहरूका लागि उचित मागहरू अगाडि सार्नुहुनेछ। त्यसकारण परमेश्‍वरले गर्ने सबै कुराको पछाडि कारण हुन्छ। यसबाट परमेश्‍वरले किन बारम्बार उच्च मानक र कठोर मागहरू तोक्ने काम गर्नुहुन्छ भन्ने कुरा देख्न सकिन्छ। यसकारण, तिमीहरू परमेश्‍वरमाथिको आस्थाले भरिएको हुनुपर्छ। संक्षिप्तमा, परमेश्‍वरले गर्ने सबै थोक पूर्णतः तिमीहरूकै खातिर हो, यो पूर्णतः तिमीहरू उहाँको उत्तराधिकार प्राप्त गर्न योग्य बन्न सक भनेर हो। यो परमेश्‍वरको आफ्नै महिमाको खातिर हो भन्नुको सट्टा, यो तिमीहरूलाई मुक्ति दिनका खातिर अनि फोहोर भूमिमा गहिरो गरी पीडित भएका मानिसहरूको यस समूहलाई सिद्ध पार्नका खातिर हो भन्नु राम्रो हुन्छ। तिमीहरूले परमेश्‍वरको अभिप्राय बुझ्नुपर्छ। त्यसैले, म अन्तर्दृष्टि नभएका, र समझ नभएका धेरै अज्ञानी मानिसलाई अर्ती दिन्छु: परमेश्‍वरलाई नजाँच्नु र उप्रान्त प्रतिरोध नगर्नु नै राम्रो हुन्छ। मानिसले कहिल्यै नसहेको सबै कष्ट परमेश्‍वरले सहिसक्नुभएको छ र उहाँले धेरै अघि मानिसको सट्टा अझ बढी अपमान पनि सहनुभएको छ। त्यसोभए, तिमीहरूले त्याग्न नसक्ने कुरा के छ? परमेश्‍वरको अभिप्रायभन्दा बढी महत्त्वपूर्ण हुन सक्ने के नै छ र? परमेश्‍वरको प्रेमभन्दा उच्च हुन सक्ने के नै छ र? यस फोहोर भूमिमा परमेश्‍वरलाई आफ्नो काम अघि बढाउन पहिल्यै पर्याप्त रूपमा कठिन छ; यदि, यसमाथि, मानिसले थाहा हुँदाहुँदै र जानाजानी गलत कामहरू गर्छ भने, परमेश्‍वरको काम लम्ब्याउनै पर्नेछ। छोटकरीमा, यो कसैको हितमा हुँदैन, यसले कसैलाई लाभ दिँदैन। परमेश्‍वर समयद्वारा बाँधिनुहुन्न; सबैभन्दा पहिले उहाँको काम र महिमा आउँछन्। त्यसकारण, जतिसुकै समय लागे पनि, यदि यो उहाँले गर्ने काम हो भने, उहाँले त्यसका निम्ति कुनै पनि मूल्य तिर्नुहुनेछ। परमेश्‍वरको स्वभाव यही हो: आफ्नो काम नसिध्याएसम्म उहाँले विश्राम लिनुहुनेछैन। उहाँले आफ्नो महिमाको दोस्रो भाग प्राप्त गर्नुभएपछि मात्र उहाँको काम समाप्त हुनेछ। यदि, सम्पूर्ण ब्रह्माण्डमा, परमेश्‍वरले महिमा प्राप्त गर्ने आफ्नो कामको दोस्रो भाग पूरा गर्नुभएन भने, उहाँको दिन कहिल्यै आउनेछैन, उहाँको हातले उहाँका चुनिएका मानिसहरूलाई कहिल्यै छोड्नेछैन, उहाँको महिमा इस्राएलमाथि कहिल्यै ओर्लनेछैन, र उहाँको योजना कहिल्यै टुङ्गिनेछैन। तिमीहरूले परमेश्‍वरको अभिप्राय देख्न सक्नुपर्छ, र परमेश्‍वरको काम स्वर्ग र पृथ्वी अनि यावत् थोकको सृष्टिजत्तिको सरल छैन भन्ने देख्नुपर्छ। किनभने आजको काम भनेको भ्रष्ट तुल्याइएका, र चरम रूपमा संवेदनहीन भएकाहरूलाई रूपान्तरण गर्नु हो, यो सृष्टि गरिएका तर शैतानद्वारा प्रशोधन गरिएकाहरूलाई शुद्ध पार्नु हो। यो आदम वा हव्वाको सृष्टि होइन, ज्योतिको सृष्टि, वा हरेक वनस्पति र जनावरको सृष्टि त झनै होइन। परमेश्‍वर शैतानद्वारा भ्रष्ट पारिएका कुराहरूलाई पखाल्नुहुन्छ र त्यसपछि तिनलाई नयाँ रूपमा प्राप्त गर्नुहुन्छ, र तिनलाई उहाँकै कुराहरू बन्ने, र उहाँको महिमा बन्ने तुल्याउनुहुन्छ। यो मानिसले कल्पना गरेजस्तो स्वर्ग र पृथ्वी अनि यावत् थोकको सृष्टिजत्तिको सरल छैन, र यो मानिसले कल्पना गरेजस्तो शैतानलाई अतल कुण्डमा फालियोस् भनी सराप्ने काम जस्तो पनि होइन; बरु, यो त मानिसलाई रूपान्तरण गर्ने, नकारात्मक, र उहाँका नरहेका कुराहरूलाई सकारात्मक कुरामा, र उहाँका कुराहरूमा बदल्ने काम हो। परमेश्‍वरको कामको यस चरणपछाडिको यथार्थ यही हो। तिमीहरूले यो कुरा बुझ्नैपर्छ, र मामिलाहरूलाई अति सरलीकरण गर्नबाट जोगिनैपर्छ। परमेश्‍वरको काम कुनै पनि साधारण कामजस्तो छैन। यसको अद्भुतता र बुद्धि मानिसको दिमागभन्दा बाहिरका कुरा हुन्। परमेश्‍वर कामको यस चरणमा यावत् थोक सृष्टि गर्नुहुन्न, तर उहाँ तिनलाई नष्ट पनि गर्नुहुन्न। बरु, उहाँ आफूले सृष्टि गर्नुभएका यावत् थोकलाई रूपान्तरण गर्नुहुन्छ, र शैतानद्वारा अशुद्ध पारिएका सबै कुरालाई पखाल्नुहुन्छ। अनि यसरी परमेश्‍वर एउटा महान् कार्यमा लाग्नुहुन्छ। परमेश्‍वरको कामको सम्पूर्ण महत्त्व यही हो। के तँ यी वचनहरूमा परमेश्‍वरको काम साँच्चै त्यति सरल छ भन्ने देख्छस्?


तैँले परमेश्‍वरमा विश्‍वास गर्ने हुनाले तँ सत्यताको निम्ति जिउनुपर्छ

सबै मानिसहरूमा हुने एउटा सामान्य समस्या के हो भने, तिनीहरूले सत्यता त बुझ्छन् तर यसलाई व्यवहारमा लागू गर्न असफल हुन्छन्। एकातिर उनीहरू मूल्य चुकाउन अनिच्छुक हुन्छन्, भने अर्कोतिर उनीहरूको विवेक अति नै अपर्याप्‍त हुन्छ; उनीहरूले दैनिक जीवनका धेरै अप्ठ्याराहरू के-के हुन् भन्‍ने कुरा देख्‍न सक्दैनन्, अनि कसरी ठीकसँग अभ्यास गर्ने भन्‍ने कुरा उनीहरूलाई थाहा छैन। मानिसहरूका अनुभवहरू अति सतही हुने भएकोले, उनीहरूको क्षमता अति कमजोर रहेकोले, र उनीहरूले सीमित रूपमा सत्यता बुझ्‍ने हुनाले, तिनीहरूसँग आफ्ना दैनिक जीवनमा सामना गर्ने कठिनाइहरूको समाधान गर्ने कुनै उपाय छैन। तिनीहरूले मुखले मात्र परमेश्‍वरमा विश्‍वास गर्छन्, र आफ्नो दैनिक जीवनमा परमेश्‍वरलाई ल्याउन सक्दैनन्। भन्‍नुको अर्थ, परमेश्‍वर चाहिँ परमेश्‍वर नै हुनुहुन्छ, जीवन भनेको जीवन नै हो, र यो कुरा मानिसहरूको आफ्नो जीवनमा परमेश्‍वरसँग कुनै सम्बन्ध नभएको जस्तै हो। प्रत्येक व्यक्तिले यस्तै विचार गर्छन्। यसरी, वास्तवमा परमेश्‍वरमा विश्‍वास गरेर पनि मानिसहरूलाई उहाँले आफ्नो बनाउनुभएको वा र सिद्ध तुल्याउनुभएको हुँदैन। वास्तवमा, परमेश्‍वरको वचनले पूर्ण अभिव्यक्ति नपाएको होइन, तर उहाँको वचन बोध गर्ने मानिसको क्षमता अति नै अपर्याप्‍त मात्रै भएको हो। के भन्‍न सकिन्छ भने, परमेश्‍वरको मौलिक चाहनाहरू अनुसार प्रायजसो कसैले पनि काम गर्दैन; बरु, आफ्नै चाहनाहरू, आफूले विगतमा पक्रिराखेका धार्मिक धारणाहरू र काम गर्ने आफ्नै तरिका अनुसार तिनीहरूले परमेश्‍वरमा विश्‍वास गर्छन्। परमेश्‍वरको वचनलाई ग्रहण गरेर रूपान्तरण हुने अनि उहाँका अभिप्रायहरू अनुसार काम गर्न थाल्‍नेहरू थोरै मात्र हुन्छन्। तर, तिनीहरू आफ्नै गलत विश्‍वासमा लागिरहन्छन्। जब मानिसहरूले परमेश्‍वरमा विश्‍वास गर्न थाल्छन्, उनीहरूले धर्मको परम्परागत नियमहरूमा आधारित भएर त्यसो गर्छन्, र उनीहरू पूर्ण रूपले सांसारिक कुराहरू सम्‍बन्धी दर्शनमा आधारित भएर जिउँछन् र अरूसँग अन्तरक्रिया गर्छन्। के भन्‍न सकिन्छ भने, दश जना मानिसहरूमध्ये नौ जनाको अवस्था यस्तै हुन्छ। थोरै मानिसहरूले मात्र परमेश्‍वरमा विश्‍वास गर्न थालेपछि अर्को योजना बनाएर नयाँ परिवर्तनलाई अङ्गाल्‍न थाल्छन्। मानवजातिले परमेश्‍वरको वचनलाई सत्यताको रूपमा कदर गर्न वा सत्यताको रूपमा लिन, र व्यवहारमा उतार्न असफल भएको छ।

उदाहरणको लागि, येशूमाथिको विश्‍वासलाई लिऊँ। कसैले भर्खरै विश्‍वास गर्न सुरु गरेको होस् वा धेरै समय पहिलेदेखि विश्‍वास गरेको होस्, उनीहरूले आफूसँग भएको प्रतिभालाई प्रयोग गरेका र उनीहरूसँग भएका सीपहरूलाई प्रदर्शन गरेका छन्। मानिसहरूले “परमेश्‍वरमाथिको विश्‍वास” भन्‍ने यी दुई शब्दहरूलाई आफ्नो सामान्य जीवनमा यत्तिकै थपिदिए, तैपनि तिनीहरूको स्वभावमा केही परिवर्तन आएन, र परमेश्‍वरमाथिको तिनीहरूको विश्‍वास कत्ति पनि वृद्धि भएन। उनीहरूको खोज न तातो थियो न त चिसो नै थियो। उनीहरूले आफ्नो विश्‍वासलाई त्याग्‍ने कुरा गरेनन्, न त उनीहरूले परमेश्‍वरलाई सबै कुरा समर्पण नै गरे। उनीहरूले कहिल्यै पनि परमेश्‍वरलाई साँचो प्रेम गरेनन् अथवा उहाँप्रति समर्पित भएनन्। परमेश्‍वरमाथिको तिनीहरूको विश्‍वासमा साँचो र झूटो मिसिएको थियो, तिनीहरूले यसलाई एउटा आँखा खुल्ला र एउटा आँखा बन्द गरेर नियाले, र तिनीहरू आफ्नो विश्‍वास अभ्यास गर्नलाई इमान्दार थिएनन्। तिनीहरूले यस्तो भ्रमपूर्ण अवस्थालाई निरन्तरता दिए, र आखिरमा अस्त व्यस्ततामै मरे। ती सबैको के अर्थ भयो र? आज, तैँले व्यावहारिक परमेश्‍वरमा विश्‍वास गर्नलाई सही मार्गमा पाइला चाल्‍नुपर्छ। यदि तँ परमेश्‍वरमा विश्‍वास गर्छस् भने, तैँले आशिषहरू मात्रै खोज्नु हुँदैन, तर परमेश्‍वरलाई प्रेम गर्न र उहाँलाई चिन्‍न खोज्नुपर्छ। उहाँको प्रकाशद्वारा, तेरो आफ्नै व्यक्तिगत खोजीद्वारा, तैँले उहाँको वचन खान र पिउन सक्छस्, परमेश्‍वरप्रतिको वास्तविक बुझाइको विकास गर्न, र परमेश्‍वरको साँचो प्रेम पाउन सक्छस्, जुन तेरो भित्री हृदयबाट आउँछ। अर्को शब्दमा, जब परमेश्‍वरप्रतिको लागि तेरो प्रेम धेरै निष्कपट हुन्छ, र उहाँप्रतिको तेरो प्रेमलाई कसैले नाश पार्न सक्दैन, अथवा कोही तेरो मार्गमा खडा हुन सक्दैन, तब तँ परमेश्‍वरमाथिको विश्‍वासको सही मार्गमा हुन्छस्। यसले तँ परमेश्‍वरको होस् भन्‍ने प्रमाणित गर्छ, किनभने तेरो हृदय अघिबाटै परमेश्‍वरको नियन्त्रणमा रहेको हुन्छ र अरू केही कुराले पनि तँलाई नियन्त्रण गर्न सक्दैन। तेरो अनुभवद्वारा, तैँले चुकाएको मूल्यद्वारा, र परमेश्‍वरको कार्यद्वारा तँ उहाँको लागि अचुक प्रेम विकास गर्न सक्षम भएको हुन्छस्—र जब तैँले यसो गर्छस्, तँ शैतानको प्रभावबाट स्वतन्त्र हुनेछस् र परमेश्‍वरको वचनको प्रकाशमा जिउनेछस्। जब तँ अन्धकारको प्रभावबाट स्वतन्त्र बन्छस्, तब मात्र परमेश्‍वरले तँलाई आफ्नो बनाउनुभएको छ भनी भन्‍न सकिन्छ। परमेश्‍वरमाथिको तेरो विश्‍वासमा यो लक्ष्य खोज्न कोसिस गर्नुपर्छ। यो तिमीहरू प्रत्येकको कर्तव्य हो। तिमीहरू कोही पनि अहिलेको अवस्थामा सन्‍तुष्‍ट हुनु हुँदैन। तिमीहरू परमेश्‍वरको कामप्रति दोमनमा पर्नु हुँदैन, न त यसलाई तिमीहरूले हल्का रूपमा लिन सक्छौ। तिमीहरूले परमेश्‍वरको बारेमा पूर्ण श्रद्धाका साथ हरसमय विचार गर्नुपर्छ, र सबै कुराहरू उहाँको खातिर गर्नुपर्छ। र जब तिमीहरू बोल्छौ अथवा काम गर्छौ, तिमीहरूले परमेश्‍वरको घरको हितलाई पहिलो स्थानमा राख्‍नुपर्छ। यसरी मात्रै तिमीहरू परमेश्‍वरका अभिप्राय अनुसारको व्यक्ति बन्‍न सक्छौ।

परमेश्‍वरमाथिको आफ्नो विश्‍वासको सम्बन्धमा मानिसहरूको सबै भन्दा ठूलो गल्ती भनेको तिनीहरूले मुखले मात्र विश्‍वास गर्नु, र परमेश्‍वरलाई आफ्नो दैनिक जीवनबाट पूर्ण रूपले टाढा राख्‍नु हो। वास्तवमा, सबै मानिसहरूले परमेश्‍वरको अस्तित्वमा विश्‍वास गर्छन्, तर परमेश्‍वर तिनीहरूको दैनिक जीवनको हिस्सा भने बन्‍नुभएको हुँदैन। मानिसहरूको मुखले परमेश्‍वरलाई धेरै प्रार्थना चढाउँछ, तर उनीहरूको हृदयमा परमेश्‍वरको स्थान थोरै हुन्छ, त्यसैले परमेश्‍वरले तिनीहरूको बारम्बार जाँच गर्नुहुन्छ। मानिसहरू अशुद्ध भएका हुनाले, तिनीहरूको जाँच गर्नु बाहेक परमेश्‍वरसँग अरू कुनै विकल्प हुँदैन, ताकि उनीहरू लाजमा परून् र यी परीक्षाहरूका बीचमा आफैलाई चिन्‍न सकून्। यदि होइन भने, मानवजाति प्रधान स्वर्गदूतको सन्तानहरूको रूपमा परिणत हुन्थे, र अझ धेरै भ्रष्‍ट हुन्थे। परमेश्‍वरमाथिको उनीहरूको विश्‍वासको प्रक्रियामा, परमेश्‍वरको अनन्त शुद्धीकरणको दायरामा हरेक व्यक्तिले आफ्नो व्यक्तिगत अभिप्रायहरू र उद्देश्यहरू ल्याउँछन्। यदि यसो भएन भने, कसैलाई प्रयोग गर्ने कुनै उपाय परमेश्‍वरसँग हुँदैनथ्यो, र उहाँले जे काम मानिसमा गर्नुपर्थ्यो, त्यो कुनै पनि हालतमा हुँदैनथियो। परमेश्‍वरले पहिला मानिसहरूलाई शुद्ध पार्नुहुन्छ, र यो प्रक्रियामार्फत तिनीहरूले आफैलाई चिन्‍न सक्छन् र परमेश्‍वरले तिनीहरूलाई परिवर्तन गर्नुहुन्छ। त्यसपछि मात्रै परमेश्‍वरले आफ्नो जीवनद्वारा तिनीहरूमा काम गर्नुहुन्छ, र त्यसरी मात्रै तिनीहरूको हृदय परमेश्‍वरतिर पूर्ण रूपले फर्किन सक्छ। त्यसैले म भन्छु, परमेश्‍वरमा विश्‍वास गर्ने कार्य मानिसहरूले भनेजस्तो सजिलो छैन। परमेश्‍वरको नजरमा, यदि तँसँग ज्ञान मात्रै छ तर उहाँको जीवनरूपी वचन छैन भने, र यदि तँ आफ्नो ज्ञानमा मात्र सीमित छस् तर सत्यतालाई अभ्यास गर्न र परमेश्‍वरको वचनअनुसार जिउन सक्दैनस् भने, तँसँग परमेश्‍वरलाई प्रेम गर्ने हृदय छैन भन्‍ने कुराको प्रमाण यही हो, तेरो हृदय परमेश्‍वरको होइन भनी यसले देखाउँछ। कुनै व्यक्तिले परमेश्‍वरमा विश्‍वास गरेर उहाँलाई चिन्दछ: यो नै अन्तिम लक्ष्य हो, र मानिसको खोजको लक्ष्य हो। तैँले परमेश्‍वरको वचन अनुसार जिउन प्रयत्‍न गर्नैपर्छ, ताकि तेरो अभ्यासमा ती वचन फलदायी हुन सकून्। यदि तँसँग सैद्धान्तिक ज्ञान मात्र छ भने, परमेश्‍वरमाथिको तेरो विश्‍वास शून्य हुनेछ। यदि तैँले उहाँको वचन अभ्यास गरिस् र त्यसमा जिइस् भने मात्रै तेरो विश्‍वास पूर्ण भएको र परमेश्‍वरका अभिप्रायहरू अनुसार भएको मान्‍न सकिन्छ। यस मार्गमा, धेरै मानिस थुप्रै ज्ञानका कुरा बोल्न सक्छन्, तर तिनीहरूको मृत्युको समयमा, तिनीहरूका आँखा आँसुले भरिन्छन्, र तिनीहरू व्यर्थमा एउटा जीवनकाल खेर फालेकोमा र बुढेसकालसम्म जिएकोमा आफैलाई घृणा गर्छन्। तिनीहरू धर्मसिद्धान्तहरू मात्र बुझ्छन्, तर सत्यता अभ्यास गर्न सक्दैनन् वा परमेश्‍वरको गवाही दिन सक्दैनन्; तिनीहरू केवल यता-उता दौडिन्छन्, काममा घाँटीसम्म डुबेका हुन्छन्, अनि मृत्युको मुखमा पुगेपछि मात्र तिनीहरूले आफूमा साँचो गवाही नभएको र तिनीहरूले परमेश्‍वरलाई बिलकुल नचिनेको कुरा अन्ततः देख्छन्। अनि के यो धेरै ढिलो हुँदैन र? तँ किन आजको सदुपयोग गरेर आफूले प्रेम गर्ने सत्यता पछ्याउँदैनस्? किन भोलिसम्म कुर्छस्? यदि तँ जीवनमा सत्यताका लागि कष्ट भोग्दैनस् वा त्यो प्राप्‍त गर्न खोज्दैनस् भने, के तैँले मृत्युको घडीमा पछुतो महसुस गर्न चाहेको हुन सक्छ? यदि त्यसो हो भने, किन परमेश्‍वरमा विश्‍वास गर्नु? वास्तवमा, मानिसहरूले यदि अलिकति मात्र परिश्रम गरे भने, तिनीहरूले सत्यता अभ्यास गर्न सक्‍ने र परमेश्‍वरलाई सन्‍तुष्‍ट पार्न सक्ने थुप्रै मामलाहरू छन्। मानिसहरूका मन सधैँ धुमिल हुने हुनाले मात्रै तिनीहरूले परमेश्‍वरका खातिर काम गर्न सक्दैनन्, र निरन्तर तिनीहरूको देहका खातिर दौडधुप गर्छन्, अन्त्यमा केही प्राप्‍त गर्दैनन्। यसकारण, मानिसहरू निरन्तर चिन्ता र कठिनाइहरूद्वारा पीडित हुन्छन्। के यी शैतानका यातनाहरू होइनन्? के यो देहको भ्रष्‍टता होइन? तैँले आफ्नो ओठ चलाएर परमेश्‍वरलाई मूर्ख बनाउने कोसिस गर्नु हुँदैन। बरु, तैँले वास्तविक कार्य गर्नुपर्छ। आफैलाई छल नगर्—त्यसको अर्थ के हुन सक्छ? आफ्नो देहका खातिर जिएर अनि ख्याति र प्राप्तिका लागि सङ्घर्ष गरेर तैँले के प्राप्‍त गर्न सक्छस्?


सात मेघगर्जन गर्जिन्छन्—राज्यको सुसमाचार सारा ब्रह्माण्डभरि फैलिनेछ भन्‍ने अगमवाणी

म अन्यजाति राष्ट्रहरूमाझ मेरो काम फैलाइरहेको छु। मेरो महिमामय ज्योति ब्रह्माण्डभरि चम्किन्छ; सबै तारा-तारा-थोप्ला-थोप्ला मानिसहरूले आफूभित्र मेरा अभिप्रायहरू बोक्छन्, र तिनीहरू सबै मेरो हातद्वारा निर्देशित हुन्छन् र मैले खटाएका कामहरू गर्छन्। यस बिन्दुदेखि, म सबै मानिसलाई अर्को संसारमा ल्याउँदै, एउटा नयाँ युगमा प्रवेश गरेको छु। जब म मेरो “गृहभूमि” फर्किएँ, तब मानिसले मेरो बारेमा अझ बढी ज्ञान प्राप्त गरोस् भनेर मैले मेरो मूल योजनाको कामको अर्को भाग सुरु गरेँ। म सम्पूर्ण ब्रह्माण्डलाई ध्यानमा राख्छु र मेरो कामका लागि यो उपयुक्त समय हो भन्ने देख्छु[क], त्यसैले म मानिसमा मेरो नयाँ काम गर्दै, जताततै दौडधुप गर्छु। जे भए पनि, यो एउटा नयाँ युग हो, र मैले अझ धेरै नयाँ मानिसहरूलाई नयाँ युगमा लैजाँदै र आफूले हटाउनेहरूमध्ये अझ धेरैलाई फाल्दै, नयाँ काम ल्याएको छु। ठूलो रातो अजिङ्गरको देशमा, मैले मानवजातिले बुझ्न नसक्ने कामको एउटा चरण गरेको छु, जसले गर्दा तिनीहरू हावामा हल्लिने गर्छन्, र त्यसपछि धेरै जना हावाको बहावसँगै चुपचाप बहँदै जान्छन्। साँच्चै, यो मैले सफा गर्न लागेको “खला” हो; मैले तृष्णा गरेको कुरा यही हो र मेरो योजना पनि यही हो। किनभने म काम गरिरहेको बेला धेरै दुष्ट जन सुटुक्क पसेका छन्, तर म तिनीहरूलाई धपाउन हतार गर्दिनँ। बरु, सही समय आएपछि म तिनीहरूलाई तितरबितर पार्नेछु। त्यसपछि मात्र म जीवनको मूल हुनेछु, र मलाई साँच्चै प्रेम गर्नेहरूलाई मबाट अन्जीरको रूखको फल र लिली फूलको सुगन्ध प्राप्त गर्न दिनेछु। शैतान बास गर्ने भूमिमा, धूलोको भूमिमा, कुनै शुद्ध सुन बाँकी छैन, केवल बालुवा छ, र त्यसैले, यी परिस्थितिहरू सामना गर्दै, म कामको यस्तो चरण गर्छु। तिमीहरूले थाहा पाउनुपर्छ कि मैले प्राप्‍त गर्ने भनेको शुद्ध र प्रशोधित सुन हो, बालुवा होइन। मेरो घरमा दुष्ट जनहरू कसरी रहन सक्छन्? म फ्याउराहरू परजीवीका रूपमा मेरो स्वर्गमा बसिरहेको कसरी सहन सक्छु? म तिनीहरूलाई धपाउन हरेक विधि प्रयोग गर्छु। मेरा अभिप्रायहरू प्रकट हुनुभन्दा पहिले, म के गर्न गइरहेको छु भन्‍ने कसैलाई थाहा हुँदैन। यही मौका छोपेर, म ती दुष्ट जनहरूलाई धपाउँछु, र तिनीहरू मेरो उपस्थिति छोडेर जान बाध्य हुन्छन्। दुष्टलाई म यस्तै गर्छु, तर तिनीहरूले मेरा लागि सेवा गर्ने दिन अझै आउनेछ। आशिष्‌प्रतिको मानिसहरूको चाहना अत्यन्तै तीव्र छ; त्यसैले, म आफ्नो शरीर पछाडि फर्काउँछु र अन्यजातिहरूलाई मेरो महिमामय मुहार देखाउँछु, ताकि मानिसहरू सबै आफ्नै संसारमा जिऊन् र आफैलाई न्याय गरून्, जबकि म आफूले भन्नुपर्ने वचनहरू भनिरहन्छु, र तिनीहरूलाई आवश्यक पर्ने कुराहरू आपूर्ति गरिरहन्छु। जब मानिसहरूको होस खुल्छ, तब मैले मेरो काम धेरै अघि नै फैलाइसकेको हुनेछु। त्यसपछि म तिनीहरूलाई मेरा अभिप्रायहरू व्यक्त गर्नेछु, र तिनीहरूमा मेरो कामको दोस्रो भाग सुरु गर्नेछु, मेरो कामसँग सहकार्य गर्नका लागि सबै मानिसलाई मलाई नजिकबाट पछ्याउन दिनेछु, र मैले गर्नैपर्ने काम मसँगै गर्न तिनीहरूलाई आफ्नो क्षमताले भ्याएसम्म सबै कुरा गर्न दिनेछु।

मेरो महिमा देख्ने विश्‍वास कसैमा पनि छैन, र म तिनीहरूलाई बाध्य पार्दिनँ, बरु मेरो महिमालाई मानवजातिमाझबाट हटाउँछु र यसलाई अर्को संसारमा लैजान्छु। जब मानिसहरूले फेरि एकपटक पछुतो महसुस गर्छन्, तब म मेरो महिमा लिनेछु र यसलाई विश्‍वास भएका अझ धेरै मानिसलाई देखाउनेछु। मैले काम गर्ने सिद्धान्त यही हो। किनभने मेरो महिमाले कनानलाई छोड्ने एउटा समय हुन्छ, र मेरो महिमाले चुनिएका मानिसहरूलाई छोड्ने पनि एउटा समय हुन्छ। यसबाहेक, मेरो महिमाले सम्पूर्ण पृथ्वीलाई छोड्ने एउटा समय हुन्छ, जसले गर्दा यो धमिलो बन्छ र अन्धकारमा डुब्छ। कनानको भूमिले समेत सूर्यको प्रकाश देख्नेछैन; सबै मानिसले आफ्नो विश्‍वास गुमाउनेछन्, तर कनानको भूमिको सुगन्ध छोडेको सहन कसैले पनि सक्नेछैन। जब म नयाँ स्वर्ग र पृथ्वीमा प्रवेश गर्छु, तब मात्र म मेरो महिमाको अर्को भाग लिन्छु र यसलाई पहिले कनानको भूमिमा प्रकट गर्छु, जसले गर्दा सम्पूर्ण अन्धकारमय पृथ्वीमा ज्योतिको किरण चम्किन्छ। यो सम्पूर्ण पृथ्वी ज्योतिमा आओस् भनेर हो। यो पृथ्वीभरिका मानिसहरू ज्योतिको शक्ति प्राप्त गर्न आऊन्, जसको फलस्वरूप मेरो महिमालाई अझ बढोस् र हरेक राष्ट्रमा नयाँ रूपमा देखा परोस्, र सम्पूर्ण मानवजातिले म धेरै अघि नै मानव संसारमा आइसकेको छु र धेरै अघि नै मेरो महिमा इस्राएलबाट पूर्वमा ल्याइसकेको छु, किनभने मेरो महिमा पूर्वबाट चम्किन्छ र यो अनुग्रहको युगदेखि आजको दिनसम्म ल्याइएको थियो भन्ने महसुस गरून् भनेर हो। तर म इस्राएलबाट प्रस्थान गरेको थिएँ र त्यहीँबाट म पूर्वमा आइपुगेँ। जब पूर्वको ज्योति बिस्तारै सेतो बन्छ, तब मात्र पृथ्वीभरिको अन्धकार ज्योतिमा परिणत हुन थाल्नेछ, र त्यसपछि मात्र मानिसले म धेरै अघि नै इस्राएलबाट गइसकेको छु र पूर्वमा नयाँ रूपमा उदाइरहेको छु भन्ने पत्ता लगाउनेछ। म एकपटक इस्राएलमा ओर्लिसकेपछि र पछि त्यहाँबाट प्रस्थान गरिसकेपछि, फेरि एकपटक इस्राएलमा नै जन्मनेछु भन्ने हुन सक्दैन, किनभने मेरो कामले सम्पूर्ण ब्रह्माण्डलाई डोर्‍याउँछ र, अझ भन्नुपर्दा, बिजुली पूर्वबाट आउँछ र पश्‍चिमसम्मै चम्किन्छ। यसैकारण म पूर्वमा ओर्लेको छु र पूर्वमा रहेका मेरा चुनिएका मानिसहरूकहाँ कनान ल्याएको छु। म पृथ्वीभरिका मेरा चुनिएका मानिसहरूलाई कनानको भूमिमा ल्याउनेछु, र त्यसैले म सम्पूर्ण ब्रह्माण्डलाई नियन्त्रण गर्न कनानको भूमिमा निरन्तर वाणीहरू जारी गर्छु। यस समयमा, सम्पूर्ण पृथ्वीमा कुनै ज्योति छैन। कनानमा भएकाहरूबाहेक, सबै मानिस भोक र चिसोको खतरामा छन्। मैले मेरो महिमा इस्राएललाई दिएँ र त्यसपछि त्यसलाई अन्तै सारेँ, यसरी इस्राएलीहरूलाई पूर्वमा ल्याएँ, र सबै मानिसलाई पनि पूर्वमा ल्याएँ, तिनीहरू सबैलाई ज्योतिमा ल्याएँ ताकि ज्योतिसँग तिनीहरूको पुनर्मिलन हुन सकोस्, र तिनीहरू ज्योतिसँग सम्बद्ध रहन सकून्, र उप्रान्त खोजी नगरून्। म खोजी गर्ने सबैलाई फेरि ज्योति देख्न सक्ने, इस्राएलमा मसँग भएको महिमा देख्न सक्ने, म धेरै अघि नै सेतो बादलमा मानिसहरूमाझ ओर्लिसकेको छु भनी देख्न सक्ने, र सेता बादलका गुच्छाहरू र लटरम्म फलेका फलहरू देख्न सक्ने तुल्याउनेछु। त्यसभन्दा पनि बढी, म तिनीहरूलाई इस्राएलका यहोवा परमेश्‍वरलाई देख्न सक्ने, यहूदीहरूका “गुरु” लाई देख्न सक्ने, तिर्सना गरिएका मसीहलाई देख्न सक्ने, र मेरो पूर्ण स्वरूप देख्न सक्ने तुल्याउनेछु, म, जसलाई युगौँयुगभरि राजाहरूले सताएका छन्। म सम्पूर्ण ब्रह्माण्डमा काम गर्नेछु र म महान् काम गर्नेछु, आखिरी दिनहरूमा मानिसलाई मेरो सम्पूर्ण महिमा देखाउनेछु, आखिरी दिनहरूमा मानिसलाई मेरा सबै कार्य देखाउनेछु, र धेरै वर्षदेखि मेरो प्रतीक्षा गरिरहेकाहरूलाई, म सेतो बादलमा आउने तिर्सना गरेकाहरूलाई, फेरि एकपटक मेरो देखा पराइको तिर्सना गरेको इस्राएललाई, र मेरो खेदो खन्ने सम्पूर्ण मानवजातिलाई मेरो सम्पूर्ण महिमामय मुहार देखाउनेछु, ताकि मैले धेरै अघि नै मेरो महिमा लगिसकेको छु र यसलाई पूर्वमा ल्याएको छु, र यो अब यहूदियामा छैन, किनभने आखिरी दिनहरू आइसकेका छन् भन्ने कुरा सबैले जानून्!

म सारा ब्रह्माण्डभरि मेरो काम गरिरहेको छु र पूर्वमा घनघोर गर्जन अनन्त रूपमा जारी हुन्छ, जसले सबै राष्ट्र र सम्प्रदायलाई हल्लाइदिन्छ। मेरा वाणीहरूले नै सबै मानिसलाई आजको दिनसम्म अगुवाइ गरेका छन्। म सबै मानिसलाई मेरा वाणीहरूद्वारा विजय गरिने, यही प्रवाहमा पर्ने र मेरो सामु समर्पित हुने तुल्याउँछु, किनभने मैले मेरो महिमालाई उहिले नै सारा पृथ्वीबाट फिर्ता लिएको छु र यसलाई पूर्वमा पुनः जारी गरेको छु। मेरो महिमा देख्ने तिर्सना कसलाई हुँदैन र? कसले व्यग्रतापूर्वक मेरो पुनरागमनको प्रतीक्षा गर्दैन? मेरो पुनः देखापराइको तृष्णा कसले गर्दैन र? मेरो प्रेमिलो स्वभावको तिर्सना कसले गर्दैन र? ज्योतितर्फ कोचाहिँ आउँदैन र? कनानको सम्‍पन्‍नतालाई कसले हेर्दैन र? उद्धारकको पुनरागमनको तिर्सना कसले गर्दैन र? महाशक्ति भएको उहाँको कसले आदर गर्दैन र? मेरा वाणीहरू पृथ्वीभरि प्रसार गरिनेछन् र म पहाड र नदीहरूलाई हल्लाउने शक्तिशाली मेघगर्जन जस्तै, मेरा चुनिएका मानिसहरूलाई अझ धेरै वचन भन्नेछु र बोल्नेछु। म मेरा वचनहरू सम्पूर्ण ब्रह्माण्ड र मानवजातिसँग बोल्छु। त्यसैले मेरो मुखका वचनहरू मानिसको खजाना बनेका छन्, र सबै मानिसले मेरा वचनहरूको कदर गर्छन्। बिजुली पूर्वबाट पश्‍चिमसम्मै चम्किन्छ। मेरा वचनहरू यस्ता छन् कि मानिस तिनलाई छोड्न हिचकिचाउँछ, र ती मानिसका लागि बुझ्न नसकिने पनि छन्, र त्यसभन्दा पनि बढी, तिनले मानिसलाई आनन्द महसुस गराउँछन्। नवजात शिशुहरूजस्तै, सबै मानिस खुसी र आनन्दित महसुस गर्छन्, र मेरो आगमनको उत्सव मनाउँछन्। मेरा वाणीहरूमार्फत, म सबै मानिसलाई मेरो सामु ल्याउनेछु। त्यसपछि, म औपचारिक रूपमा मानवजातिमाझ प्रवेश गर्नेछु, र तिनीहरू मलाई आराधना गर्न आउने तुल्याउनेछु। मैले जारी गर्ने महिमा र मेरो मुखका वचनहरूद्वारा, सबै मानिस मेरो सामु आउँछन्, र बिजुली पूर्वबाट चम्किन्छ, म पूर्वमा रहेको “जैतुनको डाँडा” मा पनि ओर्लेको छु, र धेरै अघि नै पृथ्वीमा आइसकेको छु, र म अब यहूदीहरूको पुत्र होइन, बरु पूर्वको बिजुली हुँ भन्ने देख्छन्। किनभने म धेरै अघि नै मृत्युबाट बिउँतेको छु, र मानवजातिमाझबाट प्रस्थान गरेको छु, र त्यसपछि तिनीहरूबीच महिमाका साथ पुनः देखा परेको छु। म त्यही हुँ जसलाई अहिलेभन्दा अनगिन्ती युगअघि आराधना गरिन्थ्यो, र म त्यही शिशु पनि हुँ जसलाई अहिलेभन्दा अनगिन्ती युगअघि इस्राएलीहरूले त्यागेका थिए। त्यसभन्दा पनि बढी, म वर्तमान युगको सर्व-महिमामय सर्वशक्तिमान्‌ परमेश्‍वर हुँ! सबै जना मेरो सिंहासनसामु आऊन् र मेरो महिमामय मुहार देखून्, मेरा वाणीहरू सुनून्, र मेरा कार्यहरू हेरून्। मेरो सम्पूर्ण अभिप्राय यही हो; यो मेरो योजनाको अन्त्य र चरमोत्कर्ष हो, साथै मेरो व्यवस्थापनको उद्देश्य पनि हो: असङ्ख्य राष्ट्रले मेरो आराधना गरून्, असङ्ख्य मुखले मलाई स्वीकार गरून्, असङ्ख्य मानिसले ममाथि भरोसा राखून्, र मेरा असङ्ख्य चुनिएका मानिस ममा समर्पित होऊन्!

फूटनोटहरू:

क. मूल पाठमा “भन्‍ने देख्छु” भन्‍ने वाक्यांश समावेश छैन।


देहधारी परमेश्‍वर र परमेश्‍वरद्वारा प्रयोग भएका मानिसहरूका बीचका सारगत भिन्नता

परमेश्‍वरको आत्माले पृथ्वीमा काम गर्दै खोजी गरिरहनुभएको धेरै वर्ष भइसक्यो, र युगौँयुग र पुस्तौँपुस्ताभरि परमेश्‍वरले आफ्नो काम गर्नका लागि प्रयोग गर्नुभएका मानिसहरू धेरै छन्। तैपनि यतिका समय, परमेश्‍वरको आत्माले कुनै उपयुक्त विश्रामस्थान पाउनुभएको छैन, त्यसैकारण परमेश्‍वर आफ्नो काम गर्नका लागि फरक-फरक मानिसहरूमाझ सर्नुहुन्छ। समग्रमा भन्दा, उहाँको काम मानिसहरूमार्फत नै गरिन्छ। भन्नुको मतलब, यतिका वर्षमा, परमेश्‍वरको काम कहिल्यै रोकिएको छैन, बरु यो आजको दिनसम्म मानिसहरूमा निरन्तर अघि बढाइएको छ। परमेश्‍वरले यति धेरै वचन बोल्नुभएको र यति धेरै काम गर्नुभएको भए पनि, मानिस अझै पनि परमेश्‍वरलाई चिन्दैन, र यो सबै परमेश्‍वर मानिससामु कहिल्यै देखा नपर्नुभएको कारणले र उहाँको कुनै मूर्त रूप नभएको कारणले गर्दा पनि हो। त्यसैले परमेश्‍वरले यो कामलाई—सबै मानिसलाई व्यावहारिक परमेश्‍वरको व्यावहारिक महत्त्व जान्न लगाउने कामलाई—पूर्णता दिनैपर्छ। यो उद्देश्य हासिल गर्न, परमेश्‍वरले आफ्नो आत्मालाई मानवतासामु मूर्त रूपमा प्रकट गर्नैपर्छ र तिनीहरूमाझ आफ्नो काम गर्नैपर्छ। अर्थात्, जब परमेश्‍वरको आत्मा एउटा स्वरूपमा, मासु र हड्डीमा, र मूर्त स्वरूप बोकेर मानिसहरूमाझ हिँड्नुहुन्छ, तिनीहरूको जीवनमा तिनीहरूसँगै रहेर कहिले प्रकट हुँदै त कहिले लुक्दै गर्नुहुन्छ, तब मात्रै मानिसहरू उहाँबारे अझ गहिरो बुझाइमा पुग्न सक्षम हुन्छन्। यदि परमेश्‍वर देहमा मात्रै रहनुभएको भए, उहाँले आफ्नो कामलाई पूर्ण रूपमा सम्पन्न गर्न सक्नुहुनेथिएन। अनि देहमा केही समय काम गरेपछि, देहमा गरिनुपर्ने सेवकाइ पूरा गरेपछि, परमेश्‍वरले ठीक त्यसरी नै देहलाई छोड्नुहुनेछ र देहको स्वरूपमा आत्मिक क्षेत्रमा काम गर्नुहुनेछ, जसरी येशूले सामान्य मानवतामा केही समय काम गरेपछि र उहाँले पूरा गर्नुपर्ने सबै काम पूरा गरेपछि त्यसो गर्नुभएको थियो। तिमीहरूलाई “मार्ग … (५)” को यो खण्ड याद हुन सक्छ: “मेरा पिताले मलाई यसो भन्नुभएको मलाई याद छ, ‘पृथ्वीमा, केवल तेरा पिताको इच्छालाई पछ्याउन खोज् र उहाँको कार्यभार पूरा गर्। तँसँग अरू केही पनि सम्बन्धित छैन।’” यस खण्डमा तँ के देख्छस्? जब परमेश्‍वर पृथ्वीमा आउनुहुन्छ, उहाँ ईश्‍वरत्वभित्रको आफ्नो काम मात्रै गर्नुहुन्छ, जुन स्वर्गीय आत्माले देहधारी परमेश्‍वरलाई सुम्पनुभएको कुरा हो। जब उहाँ आउनुहुन्छ, उहाँ फरक-फरक माध्यमहरूद्वारा र फरक-फरक दृष्टिकोणहरूबाट आफ्ना वाणीहरू व्यक्त गर्नका लागि संसारभरि बोल्ने काम मात्र गर्नुहुन्छ। उहाँ मुख्य रूपमा मानिसलाई आपूर्ति गर्ने र मानिसलाई सिकाउने कुरालाई आफ्नो लक्ष्य र काम गर्ने सिद्धान्तका रूपमा लिनुहुन्छ, र अन्तरवैयक्तिक सम्बन्धहरू वा मानिसहरूको जीवनका विवरणहरू जस्ता कुराहरूमा चासो राख्नुहुन्न। उहाँको मुख्य सेवकाइ भनेको आत्माको तर्फबाट बोल्नु हो। अर्थात्, जब परमेश्‍वरको आत्मा मूर्त रूपमा देहमा देखा पर्नुहुन्छ, उहाँ केवल मानिसको जीवनका लागि प्रबन्ध गर्नुहुन्छ र सत्यता प्रकट गर्नुहुन्छ। उहाँ मानिसको काममा संलग्न हुनुहुन्न, अर्थात्, उहाँ मानवताको काममा सहभागी हुनुहुन्न। मानिसहरू ईश्‍वरत्वको काम गर्न सक्दैनन्, र परमेश्‍वर मानव काममा सहभागी हुनुहुन्न। परमेश्‍वर आफ्नो काम गर्न यस पृथ्वीमा आउनुभएदेखि यी सबै वर्षमा, उहाँले सधैँ मानिसहरूमार्फत नै उक्त काम गर्नुभएको छ। तर, यी मानिसहरूलाई देहधारी परमेश्‍वर मान्न सकिँदैन—परमेश्‍वरद्वारा प्रयोग गरिएका मानिस मात्रै मान्न सकिन्छ। यसैबीच, आजका परमेश्‍वर सिधै ईश्‍वरत्वको दृष्टिकोणबाट बोल्न सक्नुहुन्छ, आत्माको आवाज व्यक्त गर्न र आत्माको तर्फबाट काम गर्न सक्नुहुन्छ। जसलाई युगौँयुग र पुस्तौँपुस्ताभरि परमेश्‍वरले प्रयोग गर्नुभएको छ तिनीहरू सबै, त्यसरी नै, परमेश्‍वरको आत्माले दैहिक शरीरभित्र काम गर्नुका उदाहरणहरू हुन्—त्यसैले तिनीहरूलाई किन परमेश्‍वर भन्न सकिँदैन? तर आजका परमेश्‍वर पनि सिधै देहमा काम गर्ने परमेश्‍वरको आत्मा नै हुनुहुन्छ, र येशू पनि देहमा काम गर्ने परमेश्‍वरको आत्मा नै हुनुहुन्थ्यो; उहाँहरू दुवैलाई परमेश्‍वर भनिन्छ। त्यसोभए के भिन्नता छ त? युगौँयुगभरि परमेश्‍वरले प्रयोग गर्नुभएका मानिसहरू सबै सामान्य सोचाइ र समझमा सक्षम थिए। तिनीहरू सबैले आफूलाई आचरणमा ढाल्ने र मामलाहरू सम्हाल्ने सिद्धान्तहरू बुझेका छन्। तिनीहरूसँग सामान्य मानव धारणाहरू थिए, र तिनीहरूमा सामान्य मानिसहरूमा हुनुपर्ने सबै कुरा थिए। तिनीहरूमध्ये धेरैजसोसँग असाधारण प्रतिभा र जन्मजात बौद्धिकता थियो। यी मानिसहरूमाथि काम गर्दा, परमेश्‍वरको आत्माले तिनीहरूका प्रतिभाहरूलाई उपयोग गर्नुहुन्छ, जुन तिनीहरूका वरदान हुन्। परमेश्‍वरको आत्माले तिनीहरूका प्रतिभाहरूलाई प्रयोगमा ल्याउनुहुन्छ, र तिनीहरूका सबलताहरूलाई परमेश्‍वरको सेवामा प्रयोग गर्नुहुन्छ। तर परमेश्‍वरको सार धारणा वा सोचाइरहित हुन्छ, मानव विचारहरू नमिसिएको हुन्छ, र यसमा सामान्य मानिसहरूमा हुने कुराहरू समेत हुँदैनन्। भन्नुको मतलब, उहाँ आफूलाई आचरणमा ढाल्ने र मामलाहरू सम्हाल्ने सिद्धान्तहरूसँग समेत परिचित हुनुहुन्न। आजका परमेश्‍वर पृथ्वीमा आउनुहुँदा यस्तै हुन्छ। उहाँको काम र उहाँका वचनहरूमा मानव विचार वा मानव सोचाइहरू मिसिएका हुँदैनन्, बरु ती त आत्माका विचारहरूका प्रत्यक्ष प्रकटीकरण हुन्, र उहाँ सिधै परमेश्‍वरको तर्फबाट काम गर्नुहुन्छ। यसको अर्थ आत्मा सिधै बोल्नुहुन्छ, अर्थात्, ईश्‍वरत्वले मानिसका विचारहरू अलिकति पनि नमिसाई सिधै काम गर्छ। अर्को शब्दमा भन्दा, देहधारी परमेश्‍वरले सिधै ईश्‍वरत्वलाई मूर्तरूप दिनुहुन्छ, उहाँ मानव सोचाइ वा धारणाहरूरहित हुनुहुन्छ, र उहाँले संसारसँग व्यवहार गर्ने मानिसहरूका सिद्धान्तहरूको कुनै बुझाइ प्राप्त गर्नुभएको छैन। यदि ईश्‍वरत्वले मात्रै काम गरिरहेको हुन्थ्यो भने (अर्थात् यदि परमेश्‍वर स्वयम्‌ले मात्रै काम गरिरहनुभएको हुन्थ्यो भने), पृथ्वीमा कुनै पनि हालतमा परमेश्‍वरको काम अघि बढाइनेथिएन। त्यसैले जब परमेश्‍वर पृथ्वीमा आउनुहुन्छ, परमेश्‍वरले ईश्‍वरत्वमा गर्नुहुने कामसँग सहकार्य गर्दै मानवताभित्र काम गर्नका लागि थोरै सङ्ख्यामा मानिसहरू प्रयोग गर्नुभएकै हुन्छ। अर्को शब्दमा भन्दा, उहाँ ईश्‍वरत्वको कामलाई कायम राख्न मानवको काम प्रयोग गर्नुहुन्छ। त्यसो नभएको भए, मानिसले ईश्‍वरत्वको काममा सिधै संलग्न हुने कुनै उपाय हुनेथिएन। येशू र उहाँका चेलाहरूका हकमा पनि यस्तै थियो। येशू संसारमा रहनुभएको समयमा, उहाँले पुराना व्यवस्थाहरूलाई खारेज गर्नुभयो र नयाँ आज्ञाहरू स्थापित गर्नुभयो। उहाँले धेरै वटा वचन पनि बोल्नुभयो। यो सबै काम ईश्‍वरत्वमा गरियो। पत्रुस, पावल, र यूहन्ना जस्ता अरू सबैले येशूका वचनहरूको जगमा टेकेर त्यसपछिको आफ्नो काम गरे। जसको मतलब, परमेश्‍वरले त्यस युगमा आफ्नो प्रारम्भिक काम गर्नुभयो, र अनुग्रहको युगको सुरुवातलाई मार्गदर्शन गर्नुभयो; अर्थात्, उहाँले पुरानोलाई खारेज गर्दै नयाँ युगलाई मार्गदर्शन गर्नुभयो, र यी वचनहरू पनि पूरा गर्नुभयो: “परमेश्‍वर सुरु र अन्त्य हुनुहुन्छ।” अर्को शब्दमा भन्दा, मानिसले ईश्‍वरत्वको कामको जगमा मानवको काम गर्नैपर्छ। येशूले आफूले भन्नुपर्ने सबै कुरा भनिसक्नुभएपछि र पृथ्वीमा आफ्नो काम सकाउनुभएपछि, उहाँ मानिसलाई छोडेर जानुभयो। यसपछि, सबै मानिसले काम गर्दा उहाँका वचनहरूमा व्यक्त गरिएका सिद्धान्तहरूअनुसार गरे, र उहाँले चर्चा गर्नुभएका सत्यताहरूअनुसार अभ्यास गरे। यी सबै मानिसले येशूका लागि काम गरे। यदि येशू एक्लैले काम गरिरहनुभएको हुन्थ्यो भने, उहाँले जतिसुकै वचनहरू बोल्नुभएको भए पनि, मानिसहरूसँग उहाँका वचनहरूमा संलग्न हुने कुनै उपाय हुनेथिएन, किनभने उहाँ ईश्‍वरत्वमा काम गरिरहनुभएको थियो र ईश्‍वरत्वका वचनहरू मात्रै बोल्न सक्नुहुन्थ्यो, र उहाँले मानिसहरूलाई कुराहरू व्याख्या गरिदिन र सामान्य मानिसहरूलाई उहाँका वचनहरू बुझाउन सक्नुहुनेथिएन। त्यसैले उहाँले उहाँपछि आउने प्रेरित र अगमवक्ताहरूलाई उहाँको कामको पूरक बनाउनुपर्‍यो। यो नै देहधारी परमेश्‍वरले आफ्नो काम गर्ने सिद्धान्त हो—ईश्‍वरत्वको काम पूरा गर्नका लागि बोल्दा र काम गर्दा देहधारी शरीर प्रयोग गर्ने, र त्यसपछि उहाँको कामको पूरक बनाउन परमेश्‍वरका अभिप्रायहरूअनुरूप हुने थोरै, वा सायद अझ बढी, मानिस प्रयोग गर्ने। अर्थात्, परमेश्‍वरका चुनिएका मानिसहरू सत्यता वास्तविकतामा प्रवेश गर्न सकून् भनेर परमेश्‍वरले मानवतामा रखवारी गर्ने र मलजल गर्ने काम गर्न आफ्ना अभिप्रायहरूअनुरूप रहेका मानिसहरू प्रयोग गर्नुहुन्छ।

यदि, परमेश्‍वर देहमा आउनुहुँदा, उहाँले ईश्‍वरत्वको काम मात्रै गर्नुभएको भए, र उहाँसँग सहकार्य गर्न उहाँका अभिप्रायहरूअनुरूपको कुनै मानिस नभएको भए, मानिस परमेश्‍वरका अभिप्रायहरू बुझ्न वा परमेश्‍वरसँग जोडिन असमर्थ हुनेथियो। परमेश्‍वरले यो काम पूरा गर्न, मण्डलीहरूको हेरचाह गर्न र रखवारी गर्न आफ्ना अभिप्रायहरूअनुरूपका सामान्य मानिसहरूलाई प्रयोग गर्नैपर्छ, ताकि मानिसका संज्ञानात्मक प्रक्रियाहरूले अर्थात् उसको दिमागले कल्पना गर्न सक्ने स्तर हासिल गर्न सकियोस्। अर्को शब्दमा भन्दा, परमेश्‍वरले आफ्नो ईश्‍वरत्वभित्रै गर्नुहुने कामलाई आफ्ना अभिप्रायहरूअनुरूप रहेका थोरै मानिसलाई प्रयोग गरेर “अनुवाद” गर्नुहुन्छ, ताकि यसलाई स्पष्ट पार्न सकियोस्—ईश्‍वरीय भाषालाई मानव भाषामा रूपान्तरण गर्न सकियोस्, ताकि मानिसहरूले यसलाई बोध गर्न र बुझ्न सकून्। यदि परमेश्‍वरले त्यसो नगर्नुभएको भए, कसैले पनि परमेश्‍वरको ईश्‍वरीय भाषा बुझ्नेथिएन, किनभने परमेश्‍वरका अभिप्रायहरूअनुरूप हुने मानिसहरू आखिरमा अल्पसङ्ख्यक मात्रै छन्, र मानिसको बोध सामर्थ्य कमजोर छ। त्यसैकारण देहधारी शरीरमा काम गर्दा परमेश्‍वरले यो विधि रोज्नुहुन्छ। यदि ईश्‍वरत्वको काम मात्रै भएको भए, मानिसले कुनै पनि हालतमा परमेश्‍वरलाई चिन्न वा उहाँसँग जोडिन सक्नेथिएन, किनभने मानिसले परमेश्‍वरको भाषा बुझ्दैन। मानिस त्यस्ता मानिसहरूका माध्यमबाट मात्र यो भाषा बुझ्न सक्षम हुन्छ जो परमेश्‍वरका अभिप्रायहरूअनुरूप छन्, जसले उहाँका वचनहरू प्रस्ट पारिदिन्छन्। तर, यदि मानवताभित्र काम गर्ने त्यस्ता मानिसहरू मात्रै हुन्थे भने, त्यसले मानिसको सामान्य जीवनलाई मात्रै कायम राख्न सक्थ्यो; त्यसले मानिसको स्वभावलाई रूपान्तरण गर्न सक्नेथिएन। परमेश्‍वरको कामको नयाँ सुरुवात बिन्दु हुन सक्दैनथियो; त्यहाँ उही पुराना गीतहरू, उही पुराना घिसापिटा कुराहरू मात्रै हुनेथिए। आफ्नो देहधारणको समयमा भन्नुपर्ने सबै कुरा भन्ने र गर्नुपर्ने सबै कुरा गर्ने देहधारी परमेश्‍वरको माध्यमबाट मात्र, जसपश्चात मानिसहरू उहाँका वचनहरूअनुसार काम गर्छन् र अनुभव गर्छन्, यसरी मात्रै तिनीहरूको जीवन स्वभाव परिवर्तन हुन सक्नेछ, र यसरी मात्रै तिनीहरू युगसँगै अघि बढ्न सक्षम हुनेछन्। जो ईश्‍वरत्वभित्र काम गर्नुहुन्छ उहाँ परमेश्‍वरको प्रतिनिधित्व गर्नुहुन्छ, जबकि जो मानवताभित्र काम गर्छन् तिनीहरू परमेश्‍वरद्वारा प्रयोग गरिने मानिस हुन्। अर्थात्, देहधारी परमेश्‍वर परमेश्‍वरद्वारा प्रयोग गरिने मानिसहरूभन्दा सारभूत रूपमा फरक हुनुहुन्छ। देहधारी परमेश्‍वर ईश्‍वरत्वको काम गर्न सक्षम हुनुहुन्छ, तर परमेश्‍वरद्वारा प्रयोग गरिने मानिसहरू सक्षम छैनन्। हरेक युगको सुरुमा, परमेश्‍वरको आत्माले मानिसलाई नयाँ सुरुवातमा ल्याउनका लागि व्यक्तिगत रूपमा बोल्नुहुन्छ र नयाँ युगको थालनी गर्नुहुन्छ। जब परमेश्‍वरले बोलिसक्नुहुन्छ, यसले ईश्‍वरत्वभित्रको उहाँको काम सम्पन्न भयो भन्‍ने सङ्केत गर्छ। त्यसपछि, मानिसहरू सबै आफ्नो जीवन अनुभवमा प्रवेश गर्न परमेश्‍वरद्वारा प्रयोग गरिएका मानिसहरूको अगुवाइलाई पछ्याउँछन्। त्यसैगरी, यो त्यही चरण पनि हो जसमा परमेश्‍वर मानिसलाई नयाँ युगमा ल्याउनुहुन्छ र मानिसहरूलाई नयाँ सुरुवात बिन्दु दिनुहुन्छ—जुन बेला देहमा गरिने परमेश्‍वरको काम समाप्त हुन्छ।

आफ्ना सामान्य मानवतालाई सिद्ध पार्न वा सामान्य मानवताको कार्य गर्न परमेश्‍वर पृथ्वीमा आउनुहुन्न। उहाँ सामान्य मानवतामा ईश्‍वरीय काम गर्नका लागि मात्र आउनुहुन्छ। सामान्य मानवताका बारेमा परमेश्‍वरले बोल्नुभएको कुरा मानिसहरूले कल्पना गरेकोजस्तो होइन। मानवले “सामान्य मानवतालाई” पति वा पत्नी, र छोराहरू र छोरीहरू हुनु हो भनेर परिभाषित गर्छ, जुनचाहिँ सामान्य व्यक्ति हुनुको प्रमाण हो; तथापि, परमेश्‍वरले यसरी हेर्नुहुन्न। उहाँले सामान्य मानवतालाई सामान्य मानव विचार, सामान्य मानव जीवन, र सामान्य मानिसहरूबाटको जन्मका रूपमा हेर्नुहुन्छ। तर उहाँको सामान्यतामा मानवले बोल्ने जस्ता पत्नी, पति, र सन्तानहरू हुनुलाई समान्यताको रूपमा समावेश गरिएको हुँदैन। अर्थात्, मानवका लागि परमेश्‍वरले बताउनुभएको सामान्य मानवताचाहिँ मानवले विचार गर्ने मानवताको अनुपस्थिति हो, येशूको जस्तो, झण्डै भावनाहरू नै नभएको र शारीरिक आवश्यकताहरूरहित जस्तो देखिने, उहाँका बाहिरी कुरा मात्र सामान्य व्यक्तिका जस्ता थिए र उहाँले सामान्य व्यक्तिको रूप लिनुभयो, तर वास्तवमा सामान्य व्यक्तिसँग हुनैपर्ने सबै कुराहरू उहाँमा थिएनन्। यसबाट यो देखिन सक्छ कि देहधारी परमेश्‍वरका सारतत्त्वले सामान्य मानवताको पूर्णतालाई नाघेको हुँदैन, तर सामान्य मानव जीवनका क्रियाकलापहरूलाई समर्थन गर्न र तर्कका सामान्य मानव शक्तिहरूलाई कायम गर्नका लागि मानिसहरूमा हुनैपर्ने कुराहरूको भाग मात्र हुन्छ। तर मानवले सामान्य मानवता भनी विचार गर्ने कुराहरूसँग यिनीहरूको कुनै सरोकार छैन। तिनीहरू देहधारी परमेश्‍वरमा हुनुपर्छ। तथापि, यदि देहधारी परमेश्‍वरका पत्नी, छोराछोरी, परिवार भए भने मात्र उहाँमा सामान्य मानवता रहेको हुन्छ भनी विचार गर्ने व्यक्तिहरू पनि छन्; यी कुराहरू विना उहाँ सामान्य व्यक्ति हुनुहुन्न भनी तिनीहरूले भन्‍ने गर्छन्। त्यसो भए म तिमीहरूसँग प्रश्न गर्छु, “के परमेश्‍वरकी पत्नी छिन्? के परमेश्‍वरसँग कुनै पति हुनु सम्भव छ? के परमेश्‍वरका छोराछोरी हुनसक्छन्?” के यी गल्ती कुराहरू होइनन्? तथापि, देहधारी परमेश्‍वर फुटेका चट्टानहरूका बीचबाट निस्कन सक्नुहुन्न वा आकाशबाट खस्‍न सक्नुहुन्न। उहाँ सामान्य मानव परिवारमा मात्र जन्मन सक्नुहुन्छ। त्यसैले त उहाँका आमाबुबा र दिदीबहिनीहरू छन्। देहधारी परमेश्‍वरका सामान्य मानवतामा यी कुराहरू हुनैपर्छ। येशूको विषयमा पनि यही भएको थियो; येशूका बुबा र आमा, बहिनीहरू र भाइहरू थिए, अनि यो सबै सामान्य थियो। तर यदि उहाँका पत्नी र छोराछोरीहरू भएका भए, देहधारी परमेश्‍वरमा हुनुपर्ने भनी परमेश्‍वरले उद्देश्य राख्नुभएका कुराहरूमा योचाहिँ सामान्य मानवता हुनेथिएन। यदि यसो भएको भए, उहाँले ईश्‍वरत्वको पक्षमा काम गर्न सक्‍नुहुनेथिएन। उहाँका पत्नी र छोराछोरीहरू थिएनन्, र पनि उहाँ सामान्य परिवारमा सामान्य मानिसहरूबाट जन्मनुभयो त्यसैले ठीक यही कारणले नै उहाँले ईश्‍वरत्वको कार्य गर्न सक्नुभयो। यसलाई अझ स्पष्ट पार्दा, परमेश्‍वरले जसलाई सामान्य व्यक्ति भनी विचार गर्नुहुन्छ, त्यो व्यक्ति सामान्य परिवारमा जन्मेको हुन्छ। यस्तो व्यक्ति मात्र ईश्‍वरीय काम गर्नका लागि योग्य हुन्छ। अर्कोतर्फ, यदि कुनै व्यक्तिका पत्नी, छोराछोरीहरू, वा पति छन्, ती व्यक्तिले ईश्‍वरीय काम गर्न सक्दैनन्, किनकि तिनीहरूमा परमेश्‍वरले माग गर्नुभएको सामान्य मानवता नभएर मानवले माग गरेको सामान्य मानवता मात्र हुन्छ। परमेश्‍वरले ठान्नुभएको कुरा, र मानिसहरूले बुझेका कुरामा प्राय ठूलो भिन्नता, लामो दूरी हुन्छ। परमेश्‍वरको कामको यस चरणमा, मानिसहरूका अवधारणहरूबाट यो धेरै विरोधमा र अति नै भिन्न हुन्छ। परमेश्‍वरको कामको यस चरण पूर्ण किसिमले नै व्यावहारिक रूपमा ईश्‍वरीय कार्य हो, जहाँ मानवले सहयोगीको भूमिका खेल्न सक्छ भनेर भन्न सकिन्छ। किनकि परमेश्‍वर आफ्नो काम गर्नका लागि आफै पृथ्वीमा आउनुहुन्छ र यसका लागि उहाँले कुनै पनि मानवलाई यसमा उसको हात लगाउन दिनुहुन्न, त्यसैले उहाँले आफ्नो काम पूरा गर्नका लागि आफैलाई देहधारण गर्नुहुन्छ (अपूर्ण र सामान्य व्यक्ति)। मानवजातिलाई नयाँ युग प्रस्तुत गर्न, उहाँको काममा भएको अर्को कदम मानवजातिलाई बताउन, र उहाँका वचनहरूमा वर्णन गरिएको मार्गअनुसार अभ्यास गर्नका लागि मानिसहरूलाई आग्रह गर्न उहाँले यस देहधारणलाई प्रयोग गर्नुहुन्छ। यसरी शरीरमा भएको परमेश्‍वरको काम पूरा भएको छ; उहाँ मानवजातिबाट प्रस्थान गर्न लाग्नुभएको छ, सामान्य मानवताको शरीरमा अब बसिरहनुहुन्न, तर उहाँको कामको अर्को भागमा जानका लागि मानवबाट अलग हुन लाग्नुभएको छ। तब आफ्ना अभिप्राय अनुसारका मानिसहरूलाई प्रयोग गरी, उहाँले मानिसहरूका यस समूहका बीचमा यस पृथ्वीमा आफ्नो काम निरन्तर गर्नुहुन्छ, तर तिनीहरूका मानवतामा गर्नुहुन्छ।

देहधारी परमेश्‍वर सधैँभरि मानवसँग बस्न सक्नुहुन्न किनकि परमेश्‍वरले गर्नुपर्ने अरू धेरै काम छन्। उहाँ शरीरमा बाँधिएर बस्न सक्नुहुन्न, उहाँले शरीरको रूपमा त्यो काम गर्नु भए पनि, उहाँले गर्नैपर्ने कामका लागि उहाँले शरीरलाई त्याग्नुपर्छ। परमेश्‍वर पृथ्वीमा आउनुहुँदा, उहाँ मर्न र मानवजातिलाई छोडेर जानुभन्दा पहिले सामान्य मानवले प्राप्त गर्नैपर्ने आकारमा उहाँ पुगुञ्जेल उहाँले पर्खेर बस्नुपर्दैन। उहाँको शरीर जति नै उमेरको भए पनि, उहाँको काम पूरा भएपछि, उहाँ जानुहुन्छ र मानवलाई छोड्नुहुन्छ। उहाँको निम्ति उमेर भन्‍ने हुँदैन, उहाँले मानव आयुअनुसार आफ्ना दिनहरू गर्नुहुन्न; यसको सट्टामा, उहाँका कामका चरणहरू अनुसार उहाँले शरीरमा भएको आफ्नो जीवनको अन्त्य गर्नुहुन्छ। शरीरमा आउनुहुने परमेश्‍वर खास उमेरसम्‍म वृद्धि हुनैपर्छ, वयस्कमा वृद्धि हुनैपर्छ, वृद्ध उमेरमा पुग्नुपर्छ, र त्यो शरीरले काम गर्न नसकेपछि मात्र छोड्नुपर्छ भनी अनुभूति गर्नेहरू पनि हुनसक्छन्। यो मानवको कल्पना हो; परमेश्‍वरले यसरी काम गर्नुहुन्न। उहाँले गर्नुपर्ने काम गर्नका लागि मात्र उहाँ शरीरमा आउनुहुन्छ, उहाँ आमाबाबुबाट जन्मन, हुर्कन, परिवार स्थापित गर्न र पेशा सुरु गर्न, छोराछोरीहरू जन्माउन र हुर्काउन, वा जीवनका उकाली-ओरालीहरू अनुभव गर्न—सामान्य मानवका सम्पूर्ण क्रियाकलापहरू गर्ने गरी सामान्य मानव जीवन जिउनका लागि आउनुहुन्न। परमेश्‍वर पृथ्वीमा आउनुहुँदा, परमेश्‍वरका आत्माले शरीर लिनुहुन्छ, शरीरमा आउनुहुन्छ, तर परमेश्‍वरले सामान्य मानवको जीवन जिउनुहुन्न। उहाँको व्यवस्थापनको योजनाको एक भाग पूरा गर्नका लागि मात्र उहाँ आउनुहुन्छ। त्यसपछि उहाँले मानवजातिलाई छोड्नुहुन्छ। उहाँ शरीरमा आउनुहुँदा, परमेश्‍वरका आत्माले शरीरका सामान्य मानवलाई सिद्ध पार्नुहुन्न। बरु, परमेश्‍वरले पूर्वनिर्णय गर्नुभएको समयमा नै, ईश्‍वरत्व सीधै काममा जानुहुन्छ। तब, उहाँले गर्न आवश्यक पर्ने सबै गर्नुभएपछि र उहाँको सेवा पूरा भएपछि, यस चरणमा हुने परमेश्‍वरको काम पूरा भएको हुन्छ, उहाँको शरीर यसको आयु अवधिसम्म रहे पनि वा नरहे पनि, यस बिन्दुमा देहधारी परमेश्‍वरको काम पनि टुङ्गिन्छ। त्यसो भन्नुको तात्पर्यचाहिँ, मासुको शरीर जीवनको जुनसुकै चरणमा पुगे पनि, पृथ्वीमा यो जति लामो समय बाँचे पनि, सबै कुराहरू आत्माको कामद्वारा नै निर्णय गरिएको हुन्छ। मानवले सामान्य मानवता भनी विचार गरेका कुरासँग यसको कुनै सम्बन्ध हुँदैन। उदाहरणका लागि येशूलाई लिनुहोस्। उहाँ साढे तेत्तीस वर्षसम्म शरीरमा जिउनुभयो। मानव शरीरको आयुको हिसाबमा, उहाँ त्यस उमेरमा मर्नु हुँदैनथ्यो, र उहाँले छोडेर जानु हुँदैनथ्यो। तर परमेश्‍वरका आत्माको लागि यो त्यति सरोकारको कुरा थिएन। उहाँको काम पूरा भएको थियो, त्यस बिन्दुमा शरीर लगियो, आत्मासँगै अलप भयो। यही सिद्धान्तद्वारा नै परमेश्‍वरले शरीरमा काम गर्नुहुन्छ। अनि यसलाई दृढतासाथ भन्नुपर्दा, देहधारी परमेश्‍वरको मानवता मुख्य महत्त्वको विषय होइन। यसलाई फेरि भन्दा, उहाँ सामान्य मानव प्राणीको जीवन जिउनका लागि यस पृथ्वीमा आउनुहुन्‍न। उहाँले सामान्य मानव जीवनलाई पहिले स्थापित गरेपछि काम गर्न सुरु गर्नुहुन्छ भन्‍ने होइन। बरु, उहाँ सामान्य मानव परिवारमा जन्मनुहुँदा, उहाँले ईश्‍वरीय काम गर्न सक्नुहुन्छ, जुन काम मानवका अभिप्रायहरूद्वारा दूषित पारिएको हुँदैन, अर्थात् शारीरिक हुँदैन, जसले समाजका तरिकाहरूलाई अपनाउँदैन वा मानवका विचारहरू र अवधारणाहरूलाई संलग्न गराउँदैन, र यसका अतिरिक्त, सांसारिक कुराहरूसँग सम्‍बन्धित मानिसको दर्शनलाई संलग्न गराउँदैन। देहधारी परमेश्‍वरले यही काम गर्ने अभिप्राय राख्नुभएको छ, अनि उहाँको देहधारणको व्यावहारिक महत्त्व पनि यही नै हो। अन्य सानातिना प्रक्रियाहरूबाट भएर नगई, र, सामान्य मानवका अनुभवहरू नलिई नै शरीरमा पूरा गर्नुपर्ने आवश्यक कामका चरणहरूलाई पूरा गर्न परमेश्‍वर मुख्यगरी शरीरमा आउनुहुन्छ। देहधारी परमेश्‍वरको शरीरले गर्नुपर्ने कार्यले सामान्य मानव अनुभवहरूलाई समावेश गर्दैन। यसैले परमेश्‍वरले शरीरमा पूरा गर्नका लागि आवश्यक पर्ने काम पूरा गर्नका खातिर उहाँ शरीरमा आउनुहुन्छ। बाँकी कुराहरूसँग उहाँको कुनै सम्बन्ध छैन, उहाँ विभिन्न सानातिना प्रक्रियाहरूद्वारा भएर जानुहुन्न। उहाँको काम पूरा भएपछि, उहाँको देहधारणको महत्त्व पनि अन्त्य हुन्छ। यो चरण पूरा गर्नुको अर्थ उहाँले शरीरमा गर्न आवश्यक पर्ने काम पूरा भएको छ, अनि उहाँको शरीरको सेवा पूरा भएको छ भन्‍ने हो। तर उहाँ अनिश्चितकालसम्म शरीरमा काम गरिरहन सक्नुहुन्न। उहाँ काम गर्नका लागि अर्को स्थानमा सर्नुपर्छ, जुनचाहिँ शरीरभन्दा बाहिरको स्थान हो। यसरी मात्र उहाँको काम पूर्ण रूपमा गर्न सकिन्छ, र महान् प्रभावको लागि यो अघि बढ्छ। परमेश्‍वरले आफ्नो सुरुको योजनाअनुसार काम गर्नुहुन्छ। कुन काम उहाँले गर्न आवश्यक छ र कुन काम उहाँले पूरा गर्नुभएको छ, सो कुरा उहाँलाई आफ्नो हतकेला जतिकै स्पष्टसँग थाहा छ। परमेश्‍वरले पहिल्यै निर्धारण गर्नुभएको बाटोमा हिँड्न उहाँले प्रत्येक व्यक्तिलाई अगुवाइ गर्नुहुन्छ। कोही पनि यसबाट उम्कन सक्दैन। परमेश्‍वरका आत्माको अगुवाइलाई पछ्याउनेहरू मात्र विश्राममा प्रवेश गर्न सक्नेछन्। पछिको काममा, मानवलाई अगुवाइ गर्नका लागि परमेश्‍वरले शरीरमा बोल्नुहुने कुरा हुनेछैन, तर मूर्त रूपमा आत्माले मानवको जीवनलाई अगुवाइ गर्नुहुनेछ भन्‍ने कुरा हुनसक्छ। तब मात्र मानवले ठोस रूपमा परमेश्‍वरलाई छुन सक्नेछ, परमेश्‍वरलाई हेर्नेछ, र परमेश्‍वरले माग गर्नुभएको यथार्थमा राम्रोसँग प्रवेश गर्नेछ, यसरी ऊ व्यावहारिक परमेश्‍वरद्वारा सिद्ध बनाइनेछ। यही कामलाई परमेश्‍वरले पूरा गर्ने अभिप्राय राख्नुभएको छ, अनि यही कुरालाई उहाँले लामो समयदेखि योजना गर्नुभएको हो। यसबाट, तिमीहरूले लिनैपर्ने बाटोलाई तिमीहरू सबैले देख्नैपर्छ!


अन्धकारको प्रभावदेखि उम्की, र तँ परमेश्‍वरद्वारा प्राप्त गरिन सक्नेछस्

अन्धकारको प्रभाव के हो? यो तथाकथित “अन्धकारको प्रभाव” भनेको मानिसहरूलाई भ्रमित पार्ने, भ्रष्ट तुल्याउने, बाँध्ने, र नियन्त्रण गर्ने शैतानको प्रभाव हो; शैतानको प्रभाव यस्तो प्रभाव हो, जसमा मृत्युको आभा हुन्छ। शैतानको शक्तिअन्तर्गत जिउनेहरू सबैको नाश हुने निश्चित छ। परमेश्‍वरमा विश्वास गर्न पुगेपछि तँ कसरी अन्धकारको प्रभावबाट उम्कन सक्छस्? जब तैँले निष्कपट रूपमा परमेश्‍वरलाई प्रार्थना गरेको हुन्छस्, तब तेरो हृदय पूर्ण रूपमा उहाँतर्फ फर्कनेछ, त्यस बिन्दुमा तेरो हृदय परमेश्‍वरका आत्माद्वारा प्रेरित हुनेछ र तँ आफूलाई पूर्ण रूपमा उहाँमा सुम्पन इच्छुक हुनेछस्, र यस क्षणमा, तँ अन्धकारको प्रभावबाट उम्केको हुनेछस्। यदि कुनै व्यक्तिले गर्ने हरेक कुराले परमेश्‍वरलाई प्रसन्न पार्छ र त्यो उहाँका मागहरूअनुरूप हुन्छ भने, ऊ परमेश्‍वरका वचनहरूभित्र र उहाँको हेरचाह र सुरक्षाअन्तर्गत जिउने व्यक्ति हो। यदि मानिसहरू परमेश्‍वरका वचनहरू अभ्यास गर्न सक्दैनन्, यदि तिनीहरू सधैँ उहाँप्रति झाराटारुवा तरिकाले व्यवहार गरिरहेका हुन्छन्, र उहाँको अस्तित्वमा विश्वास गर्दैनन् भने, यी सबै अन्धकारको प्रभावअन्तर्गत जिउने मानिसहरू हुन्। परमेश्‍वरद्वारा मुक्ति नदिइएकाहरू सबै शैतानको शक्तिअन्तर्गत जिइरहेका हुन्छन्; अर्थात्, तिनीहरू सबै अन्धकारको प्रभावअन्तर्गत जिउँछन्। परमेश्‍वरमा विश्वास नगर्नेहरू शैतानको शक्तिअन्तर्गत जिइरहेका हुन्छन्। परमेश्‍वरको अस्तित्वमा विश्वास गर्नेहरू समेत उहाँको ज्योतिमै जिइरहेका हुन्छन् भन्‍ने हुँदैन, किनभने उहाँमा विश्वास गर्नेहरू उहाँका वचनहरूभित्रै नै जिइरहेका वा अवश्यै उहाँमा समर्पित हुन सक्षम हुन्छन् भन्‍ने हुँदैन। मानिस परमेश्‍वरमा विश्वास गर्नमा मात्रै सीमित छ, र ऊसँग परमेश्‍वरको ज्ञान नभएको हुनाले, ऊ अझै पनि पुराना प्रावधानहरूभित्र जिइरहेको हुन्छ, मृत शब्दहरूको बीचमा जिइरहेको हुन्छ, र अन्धकारमय र अस्पष्ट जीवन जिइरहेको हुन्छ, जो न त परमेश्‍वरद्वारा पूर्ण रूपमा शुद्ध पारिएको हुन्छ न त उहाँद्वारा पूर्ण रूपमा प्राप्त गरिएको नै हुन्छ। त्यसकारण, परमेश्‍वरमा विश्वास नगर्नेहरू अन्धकारको प्रभावअन्तर्गत जिइरहेका हुन्छन् भन्‍ने कुरा त भनिरहनै पर्दैन; परमेश्‍वर अस्तित्वमा हुनुहुन्छ भनी विश्वास गर्ने मानिसहरू समेत पवित्र आत्माको काम नभएका कारण अझै पनि यसको प्रभावअन्तर्गत जिउन सक्छन्। परमेश्‍वरको अनुग्रह वा कृपा नभएका मानिसहरूले पवित्र आत्माको कामको प्रवृत्ति देख्न सक्दैनन्। पवित्र आत्माले आफूमा काम गरिरहनुभएको छ कि छैन भनी महसुस गर्न नसक्नेहरू सबै नै अन्धकारको प्रभावअन्तर्गत जिइरहेका हुन्छन्; र धेरैजसो समय, परमेश्‍वरको अनुग्रहको आनन्द मात्र लिने तर उहाँलाई नचिन्ने मानिसहरू पनि त्यसरी नै जिइरहेका हुन्छन्। यदि कुनै व्यक्तिले परमेश्‍वरमा विश्वास गर्छ तैपनि आफ्नो जीवनको अधिकांश समय अन्धकारको प्रभावअन्तर्गत जिएर बिताउँछ भने, यस व्यक्तिको अस्तित्वले आफ्नो अर्थ गुमाएको हुन्छ—अनि परमेश्‍वर अस्तित्वमा हुनुहुन्छ भनी विश्वास नगर्ने मानिसहरूबारे उल्लेख गर्न त किन आवश्यक छ र?

परमेश्‍वरको कार्यलाई स्वीकार गर्न नसक्नेहरू, अथवा परमेश्‍वरको कार्यलाई स्वीकार गर्ने तर उहाँका मागहरूलाई पूरा गर्न असमर्थ हुनेहरू सबै अन्धकारको प्रभावमा जिइरहेका मानिसहरू हुन्। सत्यतालाई अनुसरण गर्नेहरू र परमेश्‍वरका मागहरू पूरा गर्न सक्‍नेहरूले मात्रै उहाँबाट आशिषहरू प्राप्त गर्नेछन्, र तिनीहरू मात्रै अन्धकारको प्रभावदेखि उम्किनेछन्। जो स्वतन्त्र भएका छैनन्, जो सधैँ केही निश्चित कुराहरूद्वारा बन्धित हुन्छन्, अनि जसले आफ्नो हृदय परमेश्‍वरलाई दिन सक्दैनन्, तिनीहरू मृत्युको वातावरणमा जिउँदै शैतानको बन्धनमुनि रहने मानिसहरू हुन्। आफ्‍ना कर्तव्यहरूप्रति विश्‍वासयोग्य नहुने, परमेश्‍वरको आज्ञाप्रति विश्‍वासयोग्य नहुने अनि मण्डलीमा गर्नुपर्ने आफ्ना काम-कर्तव्यहरू पूरा गर्न नसक्‍नेहरू अन्धकारको प्रभावमुनि जिउने मानिसहरू हुन्। जसले जानाजान मण्डली-जीवनलाई बिथोल्छन्, जसले जानी-बुझी आफ्ना दाजुभाइ-दिदीबहिनीहरूको माझमा अमेलको बीउ रोप्छन् वा जसले गुट निर्माण गर्छन्, तिनीहरू अझै गहिरो अन्धकारको प्रभावमा, शैतानको बन्धनमा जिउने मानिसहरू हुन्। परमेश्‍वरसित असामान्य सम्बन्ध कायम राख्‍नेहरू, लालची इच्छाहरू बोकेर हिँड्नेहरू, सधैँ लाभ हासिल गर्न चाहनेहरू, र आफ्नो स्वभाव कहिल्यै रूपान्तरण गर्न नखोज्‍नेहरू अन्धकारको प्रभावमा जिउने मानिसहरू हुन्। सधैँ बेहोसी रहने अनि सत्यताको अभ्यासमा कहिल्यै गम्भीर नहुने, परमेश्‍वरका अभिप्रायहरू पूरा गर्ने कार्यमा लागिपर्नुको सट्टामा आफ्नै देहलाई सन्तुष्ट गर्न खोज्‍नेहरू पनि, मृत्युको आवरणले ढाकिएको अन्धकारको प्रभावमा जिउने मानिसहरू हुन्। परमेश्‍वरको निम्ति काम गर्दा जो कुटिलता र छलकपटमा संलग्न हुन्छन्, जसले परमेश्‍वरसित लापरवाहीपूर्ण ढङ्गले व्यवहार गर्छन्, जसले परमेश्‍वरलाई ठग्छन् अनि जसले सधैँ आफ्नै निम्ति योजना बनाउँछन्, तिनीहरू अन्धकारको प्रभावमा जिउने मानिसहरू हुन्। जसले परमेश्‍वरलाई साँचो रीतिले प्रेम गर्न सक्दैनन्, जसले सत्यताको अनुसरण गर्दैनन्, अनि जो आफ्नो स्वभावलाई रूपान्तरण गर्ने कार्यमा केन्द्रित हुँदैनन्, तिनीहरू सबै अन्धकारको प्रभावमा जिउने मानिसहरू हुन्।

यदि तैँले परमेश्‍वरको स्याबासी पाउने चाहना गर्छस् भने, तँ पहिले परमेश्‍वरको निम्ति आफ्नो हृदय खोलेर यसलाई पूर्ण रूपले उहाँतर्फ फर्काउँदै शैतानको अन्धकारपूर्ण प्रभावदेखि उम्कनुपर्छ। अहिले तैँले गरिरहेका कुराहरूको निम्ति के परमेश्‍वरले तँलाई स्याबासी दिनुहुन्छ? के तैँले आफ्नो हृदय परमेश्‍वरतिर फर्काएको छस्? के तैँले गरेका कुराहरू परमेश्‍वरले तँबाट माग गर्नुभएका कुरा हुन् र? के ती सत्यतासित मेल खान्छन्? सधैँ आफैलाई जाँच् र परमेश्‍वरको वचन खाने र पिउने कार्यमा ध्यान केन्द्रित गर्; उहाँको सामु आफ्नो हृदयलाई खोल्, उहाँलाई इमान्दारितापूर्वक प्रेम गर् र भक्ति पूर्वक परमेश्‍वरको निम्ति आफैलाई समर्पित गर्। यस्तो गर्ने मानिसहरूलाई परमेश्‍वरले निश्चय नै स्याबासी दिनुहुनेछ। परमेश्‍वरमा विश्‍वास गर्ने, तापनि सत्यतालाई अनुसरण नगर्नेहरूसँग शैतानको प्रभावदेखि उम्कने कुनै उपाय हुँदैन। इमान्दारितासहित आफ्नो जीवन नजिउने, अरूको सामु एक प्रकारले व्यवहार गर्ने तर तिनीहरूको पछाडि अर्कै प्रकारले व्यवहार गर्ने, नम्रता, धैर्यता तथा प्रेमको बाह्य रूप मात्रै देखाउने, तैपनि घातक, धूर्त सार भएका र परमेश्‍वरप्रति वफादार नहुनेहरू—त्यस्ता मानिसहरू अन्धकारको प्रभावमा जिउनेहरूका खास प्रतिनिधिहरू हुन्; तिनीहरू सर्प वर्गका हुन्। सधैँ आफ्नै फाइदाको निम्ति मात्रै परमेश्‍वरमा विश्‍वास गर्ने, स्वधर्मी र अभिमानी, देखावटी व्यवहार गर्ने, अनि आफ्नै हैसियतको रक्षा गर्ने मानिसहरू शैतानलाई प्रेम गर्ने, सत्यतालाई विरोध गर्नेहरू हुन्। यी मानिसहरूले परमेश्‍वरलाई विरोध गर्छन् तिनीहरू पूर्ण रूपले शैतानका हुन्। परमेश्‍वरका बोझहरूलाई ध्यान नदिने, सम्पूर्ण हृदयले परमेश्‍वरको सेवा नगर्ने, सधैँ आफ्नै स्व-रुचिहरू र आफ्नै परिवारका रुचिहरूको चासो गर्ने, परमेश्‍वरको निम्ति आफूलाई समर्पित गर्न हरेक कुरा त्याग्न नसक्‍ने, र कहिल्यै परमेश्‍वरको वचनद्वारा नजिउनेहरू परमेश्‍वरको वचनबाट बाहिर रहने मानिसहरू हुन्। त्यस्ता मानिसहरूले परमेश्‍वरको स्याबासी प्राप्त गर्न सक्दैनन्।

परमेश्‍वरले मानिसहरूलाई सृष्टि गर्नुहुँदा, तिनीहरूले उहाँको प्रशस्तताको आनन्द लिऊन् र उहाँलाई साँचो रीतिले प्रेम गरून् भनेर सृष्टि गर्नुभएको थियो; यसप्रकारले मानिसहरू उहाँको ज्योतिमा जिउन सक्नेथिए। आज, परमेश्‍वरलाई प्रेम गर्न नसक्‍ने, उहाँका बोझहरूलाई ध्यान नदिने पूर्ण रीतिले आफ्नो हृदय उहाँलाई दिन नसक्‍ने, उहाँको हृदयलाई तिनीहरूका आफ्नै हृदय जस्तै गरी ग्रहण गर्न नसक्‍ने, उहाँका बोझहरूलाई आफ्नै जस्तै गरी लिन नसक्‍ने—त्यस्ता कुनै पनि मानिसहरूमाथि परमेश्‍वरको ज्योति चम्कँदैन, त्यसैकारण तिनीहरू सबै अन्धकारको प्रभावमा जिइरहेका हुन्छन्। तिनीहरू पूर्णतया परमेश्‍वरका अभिप्रायहरूको विपरीत बाटोमा हुन्छन्, र तिनीहरूले गर्ने कुनै पनि कुरामा अलिकति सत्यता पनि हुँदैन। तिनीहरू शैतानसितै हिलोमा लुटपुटीरहेका हुन्छन्; तिनीहरू अन्धकारको प्रभावमा जिउने मानिसहरू हुन्। यदि तैँले सधैँ परमेश्‍वरका वचनहरू खान र पिउन सक्छस्, उहाँको अभिप्रायहरूलाई ख्याल गर्छस् अनि उहाँका वचनहरूलाई अभ्यास गर्छस् भने, तँ परमेश्‍वरको होस्, तँ उहाँको वचनहरूमा जिउने व्यक्ति होस्। के तँ शैतानको सत्ताबाट उम्किने र परमेश्‍वरको ज्योतिमा जिउने इच्छा गरिरहेको छस्? यदि तँ परमेश्‍वरका वचनहरूमा जिउँछस् भने, पवित्र आत्माले आफ्नो काम गर्ने अवसर पाउनुहुनेछ; यदि तँ शैतानको प्रभावमा जिउँछस् भने, पवित्र आत्मासँग त्यस्तो अवसर हुनेछैन। पवित्र आत्माले मानिसहरूमा जुन काम गर्नुहुन्छ, जुन ज्योति उहाँले तिनीहरूमाथि चम्काउनुहुन्छ र जुन निर्धक्कता उहाँले तिनीहरूलाई दिनुहुन्छ, त्यो केवल एक क्षणको लागि रहन्छ; यदि मानिसहरू सावधान छैनन्, तिनीहरूले ध्यान दिँदैनन् भने, पवित्र आत्माको कामले तिनीहरूलाई त्याग्‍नेछ। यदि मानिसहरू परमेश्‍वरका वचनहरूमा जिउँछन् भने, पवित्र आत्मा तिनीहरूसित रहनुहुनेछ र उहाँले तिनीहरूमा काम गर्नुहुनेछ। यदि मानिसहरू परमेश्‍वरका वचनहरूमा जिउँदैनन् भने, तिनीहरू शैतानको बन्धनमा जिउँछन्। यदि मानिसहरू भ्रष्ट स्वभावमा जिउँछन् भने, तिनीहरूसित पवित्र आत्माको उपस्थिति वा काम हुँदैन। यदि तँ परमेश्‍वरका वचनहरूको सीमाहरूमा जिउँछस्, र यदि तँ परमेश्‍वरले माग गर्नुभएको अवस्थामा जिउँछस् भने, तँ उहाँको स्वामित्वमा रहेको व्यक्ति होस्, अनि तँमा उहाँको काम सम्पन्न हुनेछ; यदि तँ परमेश्‍वरका मागहरूको सीमाहरूमा जिइरहेको छैनस् तर शैतानको सत्तामा जिइरहेको छस् भने, तँ निश्चय नै शैतानको भ्रष्टतामा जिइरहेको हुन्छस्। परमेश्‍वरका वचनहरूमा जिएर अनि उहाँलाई आफ्नो हृदय दिएर मात्रै तैँले उहाँका मागहरू पूरा गर्न सक्छस्; तैँले परमेश्‍वरका वाणीहरूलाई आफ्नो अस्तित्वको जग र आफ्नो जीवनको वास्तविकता बनाउँदै उहाँले भन्नुभए अनुसार गर्नैपर्छ; तब मात्रै तँ परमेश्‍वरको हुनेछस्। यदि तँ वास्तवमै परमेश्‍वरका अभिप्रायहरूअनुरूप अभ्यास गर्छस् भने, उहाँले तँमा काम गर्नुहुनेछ, अनि त्यसपछि तँ उहाँका आशिष्‌हरूअन्तर्गत, उहाँको मुहारको ज्योतिमा जिउनेछस्; तैँले पवित्र आत्माको काम बोध गर्नेछस् र परमेश्‍वरको उपस्थितिको आनन्द महसुस गर्नेछस्।

अन्धकारको प्रभावदेखि मुक्त हुनको लागि तँ पहिले परमेश्‍वरप्रति वफादार हुनैपर्छ र सत्यतालाई अनुसरण गर्न हृदयदेखि नै इच्छुक हुनुपर्छ; तब मात्रै तैँले सही अवस्था प्राप्त गर्न सक्छस्। सही अवस्थामा जिउनु अन्धकारको प्रभावदेखि मुक्त हुने पूर्वसर्त हो। सही अवस्थामा नहुनु भनेको परमेश्‍वरप्रति वफादार नहुनु हो, र सत्यता खोजी गर्न हृदयदेखि नै इच्छुक नहुनु हो; अनि तँ अन्धकारको प्रभावदेखि उम्कने कुरा सवालभन्दा बाहिरको कुरा हुन्छ। मानिस अन्धकारका प्रभावहरूदेखि उम्कने आधार मेरा वचनहरू नै हुन्, अनि मेरा वचनहरू अनुसार अभ्यास गर्न नसक्ने मानिसहरू अन्धकारको प्रभावको बन्धनदेखि उम्कन सक्नेछैनन्। सही अवस्थामा जिउनु भनेको परमेश्‍वरका वचनहरूको अगुवाइमा जिउनु, परमेश्‍वरप्रति वफादारीताको अवस्थामा जिउनु, सत्यताको खोजी गर्ने अवस्थामा जिउनु, परमेश्‍वरको खातिर इमान्दारितापूर्वक आफैलाई समर्पित गर्ने वास्तविकतामा जिउनु र परमेश्‍वरलाई साँचो रीतिले प्रेम गर्ने अवस्थामा जिउनु हो। जो यस्तो अवस्थाहरूमा र यस वास्तविकतामा जिउँछन्, तिनीहरू सत्यताको गहिराइभित्र प्रवेश गर्ने क्रममा विस्तारै रूपान्तरण हुनेछन्, अनि काम गहन हुँदै जाँदा तिनीहरू रूपान्तरण हुनेछन्; अनि अन्त्यमा तिनीहरू निश्चय नै त्यस्ता मानिसहरू हुनेछन् जो परमेश्‍वरद्वारा हासिल गरिएका हुन्छन्, जसले उहाँलाई साँचो प्रकारले प्रेम गर्छन्। अन्धकारको प्रभावदेखि उम्केकाहरूले विस्तारै परमेश्‍वरका अभिप्रायलाई बोध गर्न सक्छन्, विस्तारै तिनलाई बुझ्न थाल्छन्, अन्ततः तिनीहरू परमेश्‍वरका विश्‍वासपात्रहरू हुन्छन्। तिनीहरूले परमेश्‍वरको बारेमा कुनै धारणा मनमा नराख्ने र उहाँको विरुद्धमा कुनै विद्रोह नगर्ने मात्र होइन, तर पहिले तिनीहरूलाई प्रभुत्व गरेको त्यस्ता धारणा तथा विद्रोहहरूलाई तिनीहरूले झन् बढी घृणा पनि गर्छन्, अनि तिनीहरूको हृदयमा परमेश्‍वरको निम्ति साँचो प्रेम उदय हुन्छ। अन्धकारको प्रभावदेखि उम्कन नसक्‍ने मानिसहरू सबै देहद्वारा पूर्णरूपमा भरिएका हुन्छन्, विद्रोहले भरिपूर्ण हुन्छन्; तिनीहरूका हृदय जीविका सम्‍बन्धी मानव धारणा तथा सांसारिक कुराहरू सम्‍बन्धी दर्शनहरू, साथै तिनीहरूका आफ्नै अभिप्राय तथा सोचविचारहरूले भरिएका हुन्छन्। परमेश्‍वरले चाहनुहुने भनेको मानिसले दिने अद्वितीय प्रेम हो; उहाँले चाहना गर्नुहुने कुरा भनेको मानिस उहाँका वचनहरूद्वारा र उहाँप्रतिको प्रेमले भरिएको हृदयद्वारा भरपूर भएको होस् भन्‍ने नै हो। परमेश्‍वरका वचनहरूमा जिउन, तिनीहरूले खोजतलास गर्नुपर्ने कुराहरू उहाँका वचनहरूमा खोज्न, उहाँका वचनहरूका निम्ति परमेश्‍वरलाई प्रेम गर्न, उहाँका वचनहरूलाई पछ्याउन, उहाँका वचनहरूका निम्ति जिउन—मानिसले हासिल गर्न प्रयास गर्नुपर्ने लक्ष्यहरू यिनै हुन्। हरेक कुरा परमेश्‍वरका वचनहरूको जगमा निर्माण हुनुपर्छ; तब मात्रै मानिसले परमेश्‍वरका मागहरूलाई पूरा गर्न सक्नेछ। यदि मानिस परमेश्‍वरका वचनहरूले सुसज्जित छैन भने, ऊ केही होइन, केवल शैतानको कब्जामा परेको भुसुना हो! यस कुरालाई मूल्याङ्कन गर्: परमेश्‍वरको वचनले तँभित्र कतिसम्म जरा गाडेको छ? कुन कुराहरूमा तँ उहाँका वचनहरू अनुसार जिइरहेको छस्? कुन कुराहरूमा तँ उहाँका वचनहरू अनुसार जिइरहेको छैनस्? यदि परमेश्‍वरका वचनहरूले तँलाई पूर्ण रूपले पक्रेको छैन भने, कुन कुराले यथार्थमा तेरो हृदयलाई ओगटेको छ? तेरो दिनदिनको जीवनमा, तँ शैतानद्वारा नियन्त्रित भइरहेको छस् कि परमेश्‍वरका वचनहरूद्वारा ओगटिएको छस्? के तेरा प्रार्थनाहरू उहाँका वचनहरूको जगमा आधारित छन्? के परमेश्‍वरका वचनहरूद्वारा अन्तर्दृष्टि पाएर तँ आफ्नो नकारात्मक अवस्थादेखि बाहिर निस्केको छस्? परमेश्‍वरका वचनहरूलाई तेरो अस्तित्वको जगको रूपमा लिनु—यही नै हरेक व्यक्ति प्रवेश गर्नुपर्ने कुरा हो। यदि तेरो जीवनमा उहाँका वचनहरूले स्थान लिएका छैनन् भने, तँ अन्धकारको प्रभावमा जिइरहेको छस्, तैँले परमेश्‍वरको विरुद्धमा विद्रोह गरिरहेको छस्, तैँले उहाँको प्रतिरोध गरिरहेको छस्, तैँले उहाँको नाउँलाई लज्जित पारिरहेको छस्। त्यस्ता मानिसहरूको परमेश्‍वरप्रतिको विश्‍वास पूर्ण बदमासी र बाधा मात्रै हुन्छ। तेरो जीवनको कति भाग उहाँका वचनहरू अनुसार जिइएको छ? तेरो जीवनको कति भाग उहाँका वचनहरू अनुसार जिइएको छैन? परमेश्‍वरको वचनले तँलाई माग गरेको कति कुरा तँमा पूरा भएको छ? कति कुरा तँमा हराएको छ? के तैँले त्यस्ता कुराहरूलाई नजिकबाट नियालेको छस्?

अन्धकारको प्रभावदेखि उम्किनको निम्ति पवित्र आत्माको काम र मानिसको समर्पित सहकार्य दुवै आवश्यक हुन्छ। मानिस ठीक मार्गमा छैन भनी म किन भन्छु? ठीक मार्गमा भएका मानिसहरूले पहिले आफ्नो हृदय परमेश्‍वरलाई दिन सक्छन्। यो एउटा यस्तो कार्य हो जसभित्र प्रवेश गर्न निकै लामो समय लाग्छ, किनकि मानवजाति सधैँ अन्धकारको प्रभावमा बाँचेको छ र हजारौँ वर्षदेखि शैतानको बन्धनमा रहेको छ। त्यसैकारण, यसभित्रको प्रवेश एक वा दुई दिनमा हासिल गर्न सकिँदैन। मानिसहरूले तिनीहरूका आफ्नै अवस्थालाई बुझ्न सकून् भनेर मैले यो विषय उठाएँ; जब मानिसले अन्धकारको प्रभाव के हो र ज्योतिमा जिउनु भनेको के हो भनी बुझ्दछ, तब प्रवेश गर्ने कार्य धेरै सजिलो हुन्छ। किनभने शैतानको प्रभावदेखि उम्किनभन्दा अघि तैँले यो के हो भनी जान्नुपर्छ; त्यसपछि मात्रै तँसँग त्यसलाई त्याग्‍ने उपाय हुनेछ। त्यसपछि के गर्ने भनी निर्णय गर्ने काम मानिसहरूको आफ्नै हातमा हुन्छ। हरेक कुराभित्र सकारात्मक पक्षबाट प्रवेश गर् र कहिल्यै निष्क्रिय भएर नपर्खी। यसरी मात्रै तँ परमेश्‍वरद्वारा प्राप्त गरिन सक्नेछस्।


विश्‍वासमा, व्यक्तिले वास्तविकतालाई जोड दिनुपर्छ—धार्मिक विधिविधानमा संलग्‍न हुनु विश्‍वास होइन

तँ कति वटा धार्मिक अभ्यास पालन गर्छस्? तैँले कति पटक परमेश्‍वरको वचनविरुद्ध गएर आफ्नै बाटो पछ्याएको छस्? तैँले साँच्चै परमेश्‍वरका बोझहरूलाई ख्याल गर्ने र उहाँका अभिप्रायहरू पूरा गर्न खोज्ने भएकाले तैँले कति पटक उहाँको वचनलाई व्यवहारमा लागु गरेको छस्? तैँले परमेश्‍वरको वचन बुझ्नुपर्छ, त्यसअनुसार अभ्यास गर्नुपर्छ, अनि तँ तेरा सबै गतिविधि र कार्यमा सिद्धान्तनिष्ठ हुनुपर्छ; यसको अर्थ प्रावधानहरू पालन गर्नु वा देखाउनका लागि मात्रै अनिच्छापूर्वक केही काम गर्नु होइन, बरु यसको अर्थ सत्यता अभ्यास गर्नु र परमेश्‍वरको वचनअनुसार जिउनु हो। यस्तो अभ्यासले मात्र परमेश्‍वरलाई सन्तुष्ट पार्छ। परमेश्‍वरलाई सन्तुष्ट पार्ने कुनै पनि कार्य कुनै प्रावधान होइन, सत्यताको अभ्यास हो। कतिपय मानिस रबाफ देखाउन मन पराउँछन्। आफ्ना दाजुभाइ-दिदीबहिनीहरूको उपस्थितिमा, तिनीहरूले आफू परमेश्‍वरप्रति ऋणी भएको भनेर भन्लान्, तर उनीहरूको पिठ्युँपछाडि, तिनीहरू सत्यता अभ्यास गर्दैनन् र पूर्ण रूपमा फरक व्यवहार गर्छन्। के यिनीहरू धार्मिक फरिसी होइनन् र? परमेश्‍वरलाई साँच्चै प्रेम गर्ने र सत्यता बोकेको व्यक्ति त्यो हो जो परमेश्‍वरप्रति बफादार हुन्छ तर बाहिरी रूपमा यो रबाफ देखाउँदैन। त्यस्तो व्यक्ति परिस्थितिहरू उत्पन्न हुँदा सत्यता अभ्यास गर्न इच्छुक हुन्छ, र आफ्नो विवेकविरुद्ध जाने तरिकाले बोल्ने वा काम गर्ने गर्दैन। यस्तो प्रकारको व्यक्ति मामलाहरू उत्पन्न हुँदा बुद्धि प्रदर्शन गर्छ, र परिस्थितिहरू जस्तोसुकै भए पनि आफ्ना कार्यहरूमा सिद्धान्तनिष्ठ हुन्छ। यो त्यस्तो प्रकारको व्यक्ति पनि हो जसले साँचो सेवा प्रदान गर्न सक्छ। कतिपय यस्ता हुन्छन् जो अक्सर परमेश्‍वरप्रति ऋणी भएर ओठेसेवा गर्छन्; तिनीहरू चिन्तामा निधार खुम्च्याएर, नक्कली रूप देखाउँदै र दयनीय भएको ढोँग गर्दै दिनहरू बिताउँछन्। कति घिनलाग्दो! यदि तैँले तिनीहरूलाई, “तँ परमेश्‍वरप्रति कसरी ऋणी छस् भनेर तँ मलाई भन्न सक्छस्?” भनेर सोधिस् भने तिनीहरू अवाक् हुनेछन्। यदि तँ परमेश्‍वरप्रति बफादार छस् भने, तैँले बाहिरी रूपमा यसबारे कुरा गर्नेछैनस्; बरु तैँले वास्तविक अभ्यासमार्फत परमेश्‍वरप्रतिको तेरो प्रेम प्रदर्शन गर्नेछस्, र साँचो हृदयले उहाँलाई प्रार्थना गर्नेछस्। परमेश्‍वरलाई ओठेसेवा मात्र गर्नेहरू सबै पाखण्डी हुन्! कतिपय मानिस हरेक पटक प्रार्थना गर्दा परमेश्‍वरप्रति ऋणीपनको कुरा गर्छन्, र हरेक पटक प्रार्थना गर्दा पवित्र आत्माद्वारा प्रेरित नहुँदा समेत रुन थाल्छन्, चाहे त्यो जतिसुकै बेला किन नहोस्। यस्ता मानिसहरू धार्मिक अनुष्ठान र धारणाहरूको प्रभुत्वमा हुन्छन्; तिनीहरू त्यस्ता अनुष्ठान र धारणाहरूद्वारा जिउँछन्, र सधैँ ती कार्यहरूले परमेश्‍वरलाई खुसी पार्ने र उहाँले देखावटी भक्ति वा दुःखको आँसुलाई निगाह गर्ने विश्‍वास गर्छन्। के त्यस्ता असङ्गत मानिसहरू कहिल्यै कतै पुग्न सक्छन् र? नम्रता प्रदर्शन गर्नका निम्ति, कतिपयले अरूको उपस्थितिमा बोल्दा भद्र भएको नाटक गर्छन्। कतिपय चाहिँ अरू मानिसहरूको उपस्थितिमा जानाजानी चाकरीदार बन्छन्, एकरत्ती शक्ति नभएका थुमाहरू जस्तै व्यवहार गर्छन्। के यो राज्यका मानिसहरूलाई सुहाउने तरिका हो? राज्यका मानिसहरू जीवन्त र स्वतन्त्र, शुद्ध र खुला, इमानदार र प्रेमको लायक हुनुपर्छ, र स्वतन्त्रताको स्थितिमा जिइरहेको हुनुपर्छ। जहाँ जाँदा पनि तिनीहरूसँग निष्ठा र इज्जत हुनुपर्छ र तिनीहरू आफ्नो गवाहीमा दृढ रहन सक्ने हुनुपर्छ; त्यस्ता मानिसहरूलाई परमेश्‍वर र मानिस दुवैले प्रेम गर्छन्। जो विश्‍वासमा नयाँ सिकारु हुन् तिनीहरूसँग बाहिरी अभ्यासहरू अति धेरै हुन्छन्; तिनीहरूले सुरुमा एक समय काटछाँट र तोडाइ भोग्नैपर्छ। परमेश्‍वरप्रति भित्री विश्‍वास हुनु भनेको अरूले देख्न सक्ने कुरा होइन, तर भित्री विश्‍वास हुने मानिसहरूका गतिविधि र कार्यहरू सराहनीय हुन्छन्। त्यस्ता मानिसहरूलाई मात्रै परमेश्‍वरका वचनहरू जिइरहेको मान्न सकिन्छ। यदि तँ विभिन्न मानिसलाई मुक्तिमा ल्याउने प्रयासमा हरेक दिन तिनीहरूलाई सुसमाचार प्रचार गर्छस्, तैपनि अन्त्यमा अझै पनि प्रावधान र धर्मसिद्धान्तहरूद्वारा जिइरहेको छस् भने, तँ परमेश्‍वरलाई महिमा दिलाउन सक्दैनस्। त्यस्ता मानिसहरू धार्मिक व्यक्तित्व साथै पाखण्डी पनि हुन्। जब-जब ती धार्मिक मानिसहरू एकजुट हुन्छन्, तब तिनीहरूले सोध्न सक्छन्, “बहिनी, आजभोलि तँलाई कस्तो छ?” उसले यस्तो जवाफ दिन सक्छे, “मलाई म परमेश्‍वरप्रति ऋणी छु, र म उहाँका अभिप्रायहरू सन्तुष्ट पार्न असमर्थ छु भन्ने लाग्छ।” अर्कोले भन्ला, “मलाई पनि म परमेश्‍वरप्रति ऋणी छु र म उहाँलाई सन्तुष्ट पार्न असमर्थ छु भन्ने लाग्छ।” यी केही वाक्य र शब्दले मात्रै तिनीहरूभित्र गहिराइमा रहेका दुष्ट कुराहरू व्यक्त गर्छन्; त्यस्ता शब्दहरू सबैभन्दा तिरस्कार्य, र अति नै घिनलाग्दा हुन्छन्। त्यस्ता मानिसहरूको प्रकृति परमेश्‍वरविरोधी हुन्छ। वास्तविकतामा ध्यान केन्द्रित गर्नेहरू आफ्नो मनमा जे छ त्यही सङ्गति गर्छन्, र खुला हृदयले त्यसो गर्छन्। तिनीहरू एउटै पनि झूटो अभ्यासमा संलग्न हुँदैनन्, न त त्यस्ता शिष्टाचारहरू न त खोक्रा मीठा कुराहरू नै प्रदर्शन गर्छन्। तिनीहरू सधैँ सिधा कुरा गर्छन्, र कुनै पनि सांसारिक नियम पालन गर्दैनन्। कतिपय मानिसमा बाहिरी प्रदर्शनको अनुराग हुन्छ, यहाँसम्म कि तिनीहरूमा समझको पूर्ण कमी हुन्छ। कसैले गीत गाउँदा, तिनीहरू नाच्न थाल्छन्, र आफ्नो भाँडोमा भात डढिसकेको समेत चाल पाउँदैनन्। त्यस्ता मानिसहरू भक्‍त वा उच्च आदरणीय हुँदैनन् र तिनीहरू अति नै हल्का स्वभावका हुन्छन्। ती सबै कुरा वास्तविकताको कमीका प्रकटीकरण हुन्। कतिपय मानिसले आत्मिक जीवनका मामलाहरूबारे सङ्गति गर्दा, तिनीहरूले परमेश्‍वरप्रति ऋणी भएको बारेमा केही पनि नबोले पनि, तिनीहरूको अन्तस्करणमा उहाँप्रति एउटा साँचो प्रेम चाहिँ हुन्छ। परमेश्‍वरप्रतिको तेरो ऋणीपनको भावनाको अरू मानिसहरूसँग कुनै सरोकार छैन; तँ परमेश्‍वरप्रति ऋणी छस्, मानिसहरूप्रति होइन। तैँले यसबारे निरन्तर अरूलाई सुनाउनुको के फाइदा छ र? तैँले वास्तविकतामा प्रवेश गर्नुलाई महत्त्व दिनुपर्छ, कुनै बाहिरी जोस वा प्रदर्शनलाई होइन। मानिसहरूको बाहिरी असल व्यवहारले केलाई प्रतिनिधित्व गर्छ? यसले देहलाई प्रतिनिधित्व गर्छ; सबैभन्दा राम्रा बाहिरी अभ्यासहरूले समेत जीवनलाई प्रतिनिधित्व गर्दैनन्, र तिनले तेरो आफ्नै व्यक्तिगत चित्तप्रकृति मात्र देखाउन सक्छन्। मानवताका बाहिरी अभ्यासहरूले परमेश्‍वरका अभिप्रायहरूलाई सन्तुष्ट पार्न सक्दैनन्। तँ निरन्तर परमेश्‍वरप्रतिको तेरो ऋणीपनको कुरा गर्छस्, तैपनि तँ अरूको जीवन आपूर्ति गर्न वा परमेश्‍वरलाई प्रेम गर्ने तिनीहरूको हृदयलाई जगाउन सक्दैनस्। के तँ तेरा ती कार्यहरूले परमेश्‍वरलाई सन्तुष्ट पार्नेछन् भन्ने विश्‍वास गर्छस्? तँलाई तैँले यसरी काम गर्नु परमेश्‍वरको अभिप्राय हो, र तेरा कार्यहरू आत्मिक छन् भन्ने लाग्छ, तर वास्तवमा, ती सबै असङ्गत कुरा हुन्! तँ के विश्‍वास गर्छस् भने तँलाई जे मन पर्छ र तँ जे गर्न इच्छुक छस् ठीक तिनै कुराहरूमा परमेश्‍वर रमाइलो मान्नुहुन्छ। के तँलाई मन पर्ने कुराहरूले परमेश्‍वरको प्रतिनिधित्व गर्न सक्छन्? के कुनै व्यक्तिको व्यक्तित्वले परमेश्‍वरको प्रतिनिधित्व गर्न सक्छ? तँ ठीक त्यही कुरा मन पराउँछस् जसलाई परमेश्‍वरले घृणा गर्नुहुन्छ, र तेरा बानीहरू ती हुन् जसलाई परमेश्‍वरले तिरस्कार गर्नुहुन्छ। यदि तँ ऋणी महसुस गर्छस् भने, गएर परमेश्‍वरसामु प्रार्थना गर्; यसबारे अरूलाई भन्नुपर्ने आवश्यकता नै छैन। यदि तँ परमेश्‍वरसामु प्रार्थना गर्दैनस्, र त्यसको सट्टा अरूको उपस्थितिमा निरन्तर आफ्नै देखावा गर्छस् भने, के यसले परमेश्‍वरका अभिप्रायहरू सन्तुष्ट पार्न सक्छ? यदि तँ सधैँ बाहिरी रूपमा कामकुराहरू गर्नमा केन्द्रित हुन्छस् भने, यसको अर्थ तँ हदै आडम्बरी छस् भन्‍ने हुन्छ। जो बाहिरी रूपमा मात्र असल व्यवहार गर्छन् र वास्तविकताविहीन छन् तिनीहरू कस्ता प्रकारका मानिस हुन्? तिनीहरू पाखण्डी फरिसी र धार्मिक व्यक्तित्व हुन्! यदि तिमीहरूले आफ्ना बाहिरी अभ्यासहरू छोडेनौ र परिवर्तनहरू ल्याउन सकेनौ भने, तिमीहरूभित्र रहेका पाखण्डीपनका तत्त्वहरू अझै बढ्नेछन्। तिमीहरूका पाखण्डीपनका तत्त्वहरू जति धेरै हुन्छन्, परमेश्‍वरप्रतिको प्रतिरोध त्यति नै बढी हुन्छ। अन्त्यमा, त्यस्ता मानिसहरू अवश्यै हटाइनेछन्!


परमेश्‍वरको वर्तमान काम चिन्नेहरू मात्र परमेश्‍वरको सेवा गर्न सक्‍छन्

परमेश्‍वरका लागि गवाही दिन अनि ठूलो रातो अजिङ्गरलाई लज्जित पार्नका लागि, व्यक्तिसित सिद्धान्त हुनैपर्छ, र उसले एउटा सर्त पूरा गर्नैपर्छ: व्यक्तिले हृदयमा परमेश्‍वरलाई प्रेम गर्नैपर्छ र ऊ उहाँका वचनहरूमा प्रवेश गर्नैपर्छ। यदि तँ परमेश्‍वरका वचनहरूमा प्रवेश गर्दैनस् भने, तँसित शैतानलाई लज्जित तुल्याउने कुनै उपाय हुनेछैन। आफ्नो जीवनमा वृद्धिमार्फत, तँ ठूलो रातो अजिङ्गरको विरुद्धमा विद्रोह गर्छस् र त्यसलाई पूर्णतया अपमानित तुल्याउँछस्—ठूलो रातो अजिङ्गरलाई साँच्चै लज्जित पार्नु भनेको यही हो। तँ परमेश्‍वरका वचनहरू व्यवहारमा लागू गर्न जति बढी इच्छुक हुन्छस्, परमेश्‍वरप्रतिको तेरो प्रेम र ठूलो रातो अजिङ्गरप्रतिको तेरो घृणाको प्रमाण त्यति नै ठूलो हुन्छ; तँ परमेश्‍वरका वचनहरूप्रति जति बढी समर्पित हुन्छस्, सत्यताप्रतिको तेरो तृष्णाको प्रमाण त्यति नै ठूलो हुन्छ। परमेश्‍वरका वचनहरूको तृष्णा नगर्ने मानिसहरू जीवनविनाका मानिस हुन्। यस्ता मानिसहरू परमेश्‍वरको वचनबाहिरका मानिस हुन्, जो धर्मको अधीनमा हुन्छन्। परमेश्‍वरमा साँचो रूपले विश्‍वास गर्ने मानिसहरूले परमेश्‍वरका वचनहरू खाएर अनि पिएर उहाँका वचनहरूको झनै गहन ज्ञान पाएका हुन्छन्। यदि तँ परमेश्‍वरका वचनहरूको तृष्णा गर्दैनस् भने, तैँले निष्कपट रूपमा उहाँका वचनहरू खान र पिउन असम्भव हुनेछ, अनि यदि तँसँग परमेश्‍वरका वचनहरूको ज्ञान छैन भने, तँसँग परमेश्‍वरको गवाही दिने वा परमेश्‍वरलाई सन्तुष्ट पार्ने कुनै उपाय हुँदैन।

परमेश्‍वरमा विश्‍वास गर्दा, परमेश्‍वरलाई कसरी चिन्नुपर्छ? व्यक्तिले विचलित वा भ्रमित नभई परमेश्‍वरका वर्तमानका वचनहरू र कामका आधारमा परमेश्‍वरलाई चिन्नुपर्छ, र सबैभन्दा पहिला, उसले परमेश्‍वरको काम चिन्‍नुपर्छ, जुन परमेश्‍वर स्वयम्‌लाई चिन्नुको आधार हो। परमेश्‍वरका वचनहरूको शुद्ध बुझाइ नभएका ती विभिन्‍न भ्रम सबै धार्मिक धारणा हुन्; ती विकृत बुझाइ हुन्। धार्मिक व्यक्तित्वहरूको सबैभन्दा ठूलो खुबी भनेको विगतमा बुझिएका परमेश्‍वरका वचनहरूलाई लिएर तिनका आधारमा आजका परमेश्‍वरका वचनहरूलाई मापन गर्नु हो। आजको परमेश्‍वरको सेवा गर्दा, यदि तँ विगतमा पवित्र आत्माको अन्तर्दृष्टिद्वारा प्रकट गरिएका कुराहरूमा टाँसिइरहन्छस् भने, तेरो सेवाले अवरोध सृजना गर्नेछ, र त्यो एक प्रकारको पुरानो अभ्यास बन्नेछ, त्यो धार्मिक अनुष्ठानबाहेक केही हुनेछैन। यदि तँ परमेश्‍वरको सेवा गर्नेहरूमा अन्य गुणहरूका साथै, बाहिरी रूपमा नम्रता र धैर्य हुनैपर्छ भन्‍ने विश्‍वास गर्छस्, र यदि तँ आज यस प्रकारको ज्ञान अभ्यास गर्छस् भने, त्यस्तो ज्ञान एउटा धार्मिक धारणा हो; यस तरिकाले अभ्यास गर्नु भनेको पाखण्ड देखाउनुसरह हो। “धार्मिक धारणाहरू” भन्‍ने वाक्यांशले पुराना (परमेश्‍वरले पहिले बोल्नुभएका वचनहरूको बुझाइ र पवित्र आत्माको प्रत्यक्ष अन्तर्दृष्टिको ज्योति लगायत) कुराहरूलाई दर्साउँछ, र यदि तिनलाई आज व्यवहारमा लागू गरियो भने, तिनले परमेश्‍वरको काममा अवरोध पुर्‍याउँछन् र मानिसलाई कुनै फाइदा गर्दैनन्। यदि मानिसहरूले धार्मिक धारणाभित्र पर्ने ती कुरालाई आफूबाट हटाउन सकेनन् भने, ती कुरा तिनीहरूले परमेश्‍वरको सेवा गर्ने कार्यमा ठूलो तगारो बन्‍नेछन्। धार्मिक धारणा बोकेका मानिसहरूसँग पवित्र आत्माको कामसित कदम मिलाउने कुनै उपाय हुँदैन—तिनीहरू एक कदम, दुई कदम गर्दै झन्-झन् पछि पर्छन्। यस्तो किन हुन्छ भने, यी धार्मिक धारणाहरूले गर्दा मानिस असाधारण रूपमा आत्म-धर्मी र अहङ्कारी बन्छ। परमेश्‍वर विगतमा आफूले भनेका वा गरेका कुरालाई सम्झेर बस्नुहुन्न; यदि कुनै कुरा काम नलाग्‍ने भयो भने, उहाँ त्यसलाई हटाउनुहुन्छ। के तँ आफ्‍ना धारणाहरू त्याग्न साँच्चै असक्षम छस्? यदि तँ विगतमा परमेश्‍वरले बोलेका वचनहरूमा नै टाँसिइरहन्छस् भने, के यसले तँलाई परमेश्‍वरको काम थाहा भएको प्रमाणित गर्छ? यदि तँ पवित्र आत्माको वर्तमानको ज्योति स्विकार्न सक्दैनस्, बरु त्यही पुरानो ज्योतिमा टाँसिइरहन्छस् भने, के यसले तँ परमेश्‍वरका पदचापहरू पछ्याउँछस् भन्‍ने प्रमाणित गर्न सक्छ? के तँ अझै पनि धार्मिक धारणाहरू त्याग्न असक्षम छस्? यदि त्यसो हो भने, तँ परमेश्‍वरको विरोध गर्ने व्यक्ति बन्‍नेछस्।

यदि मानिसहरूले धार्मिक धारणाहरूलाई त्याग्‍न सक्छन् भने, तिनीहरू आजका परमेश्‍वरका वचनहरू र कामलाई मूल्याङ्कन गर्नमा आफ्नो दिमाग प्रयोग गर्नेछैनन्, बरु तिनीहरू सिधै तिनको अधीनमा रहनेछन्। आज परमेश्‍वरको काम स्पष्टतः विगतको जस्तो नभए पनि तँ विगतको दृष्टिकोणलाई त्यागेर सिधै परमेश्‍वरको आजको कामको अधीनमा रहन सक्छस्। विगतमा परमेश्‍वरले जसरी काम गर्नुभएको भए पनि, यदि तँ आजका परमेश्‍वरको कामलाई महत्वपूर्ण स्थान दिनुपर्छ भन्‍ने कुरा बुझ्‍न सक्छस् भने, तँ आफ्‍ना धारणाहरूलाई त्यागिसकेको, परमेश्‍वरको अधीनमा रहने, अनि परमेश्‍वरका काम र वचनहरूको अधीनमा रहन र उहाँका पदचापहरू पछ्याउन सक्‍ने व्यक्ति होस्। यस्तो अवस्थामा, तँ साँच्चिकै परमेश्‍वरको अधीनमा रहने व्यक्ति बन्छस्। तँ परमेश्‍वरको कामलाई विश्लेषण वा छानबिन गर्दैनस्; यो परमेश्‍वरले आफ्‍नो पहिलेको काम बिर्सनुभएको, र तैँले पनि यसलाई बिर्सेको जस्तै हो। वर्तमान वर्तमान नै हो, अनि विगत विगत नै हो, र अहिले परमेश्‍वरले विगतमा आफूले गरेका कामकुरालाई पन्छाउनुभएको हुनाले, तँ त्यसैका बारेमा सोचेर बस्नु हुँदैन। त्यो मात्र त्यस्तो व्यक्ति हो जो पूर्ण रूपमा परमेश्‍वरको अधीनमा रहन्छ र जसले आफ्‍ना धार्मिक धारणाहरूलाई पूर्ण रूपले त्यागेको हुन्छ।

परमेश्‍वरको काममा सधैँ नयाँ कुराहरू विकसित भइरहने हुनाले, नयाँ कामहरू पैदा हुने क्रममा कतिपय काम अप्रचलित र पुराना हुँदै जान्छन्। यी विभिन्न किसिमका नयाँ तथा पुराना काम विरोधाभासपूर्ण नभई एकअर्काका परिपूरक हुन्; प्रत्येक चरण अघिल्लो चरणपछि आउँछ। नयाँ काम आएको हुनाले, पुराना कुरालाई अवश्य नै हटाइनैपर्छ। उदाहरणका लागि, मानिसका धेरै अघिदेखि स्थापित अभ्यास र बानी परेका भनाइहरू, साथै मानिसका धेरै वर्षको अनुभव र उसले सिकेका पाठहरूले मानिसको मन-मस्तिष्कमा अनेक प्रकार र स्वरूपका धारणाहरू निर्माण गरेका हुन्छन्। परमेश्‍वरले मानिसलाई उहाँको साँचो मुहार र अन्तर्निहित स्वभाव पूर्ण रूपले थाहा नदिनुभएको—साथै विगतदेखि वर्तमानसम्म धेरै वर्ष परम्‍परागत सिद्धान्तहरू फैलाइएका हुनाले—मानिसलाई यस्ता धारणाहरू निर्माण गर्न अझ बढी अनुकूल बनेको छ। के भन्न सकिन्छ भने, मानिसले परमेश्‍वरमाथि विश्‍वास गर्ने क्रममा, विभिन्न धारणाको प्रभावले गर्दा मानिसमा परमेश्‍वरसम्‍बन्धी अनेक किसिमका धारणागत बुझाइ निरन्तर निर्माण र विकास भएका छन्, जसले गर्दा परमेश्‍वरको सेवा गर्ने धेरै धार्मिक व्यक्तित्व उहाँका शत्रु हुन पुगेका छन्। त्यसकारण, मानिसहरूका धार्मिक धारणाहरू जति बलिया हुन्छन्, तिनीहरू त्यति नै बढी परमेश्‍वरको विरोध गर्छन्, अनि तिनीहरू त्यति नै बढी परमेश्‍वरका शत्रु बन्छन्। परमेश्‍वरको काम सधैँ नयाँ हुन्छ र कहिल्यै पुरानो हुँदैन—यसले कहिल्यै प्रावधानहरू निर्माण गर्दैन; बरु यो विभिन्न मात्रामा निरन्तर परिवर्तन र नवीकरण भइरहन्छ। परमेश्‍वरले यसरी काम गर्नु उहाँको अन्तर्निहित स्वभावको एउटा अभिव्यक्ति हो। यो परमेश्‍वरको कामको अन्तर्निहित सिद्धान्त पनि हो, साथै परमेश्‍वरले आफ्‍नो व्यवस्थापन पूरा गर्न प्रयोग गर्ने काम गर्ने उपायहरूमध्ये एक हो। यदि परमेश्‍वरले यसरी कार्य नगर्नुभएको भए, मानिस परिवर्तन हुनेथिएन वा उसले परमेश्‍वरलाई चिन्न सक्‍नेथिएन, अनि शैतान पराजित हुनेथिएन। तसर्थ, उहाँको काममा परिवर्तनहरू निरन्तर भइरहन्छन्, जुन अनियमित देखिन्छन् तर वास्तवमा आवधिक हुन्छन्। तर, मानिस जसरी परमेश्‍वरमा विश्‍वास गर्छ, त्यो निकै फरक छ। ऊ पुराना, परिचित प्रावधान र प्रणालीहरूमा नै झुन्डिरहन्छ, अनि ती जति पुराना हुन्छन्, उसलाई ती त्यति नै रुचिकर लाग्छन्। मानिसको मूर्ख मस्तिष्कले, एउटा ढुङ्गा जस्तै हठी मस्तिष्कले, परमेश्‍वरको यति धेरै अथाह नयाँ काम र वचन कसरी स्वीकार गर्न सक्छ? मानिस सधैँ नयाँ रहनुहुने र कहिल्यै पुरानो नहुनुहुने परमेश्‍वरलाई मन पराउँदैन; ऊ एकदमै बुढो र सेतो कपाल भएको, अनि हिँड्न नसक्नुहुने परमेश्‍वरलाई मात्र मन पराउँछ। यसरी, परमेश्‍वर र मानिसका आ-आफ्नै “रुचिहरू” भएकाले, मानिस परमेश्‍वरको शत्रु बनेको छ। परमेश्‍वरले लगभग छ हजार वर्षदेखि नयाँ काम गर्दै आइरहनुभएको आजको समयमा पनि, यस्ता धेरै विरोधाभास रहेका छन्। त्यसैले, ती असुधार्य छन्। सायद मानिसको जिद्दीपनका कारण, वा सायद परमेश्‍वरका प्रशासनिक आदेशहरूलाई कुनै पनि मानिसले उल्‍लङ्घन गरेको सहन नसकिने हुनाले, ती पुरुष पादरी र महिला पादरीहरू ती ढुँडी लागेका पुराना पुस्तक र कागजहरूमा टाँसिइरहन्छन्, जबकि परमेश्‍वर कसैले नहेरिरहेझैँ गरी आफ्नो अधुरो व्यवस्थापनको कार्य जारी राख्नुहुन्छ। समाधान गर्न समेत असम्भव रहेका त्यस्ता शत्रुवत् विरोधाभासहरू भए पनि, परमेश्‍वर ती छन् पनि र छैनन् पनि जस्तो गरी तिनलाई ध्यान दिनुहुन्‍न। तर, मानिस अझै पनि आफ्‍ना विश्‍वास र धारणाहरूमा टाँसिइरहन्छ, र तिनलाई कहिल्यै छोड्दैन। यद्यपि एउटा कुरा चाहिँ आफैमा स्पष्ट छ: मानिस आफ्नो अडानबाट विचलित नभए पनि, परमेश्‍वरका “पाउहरू” सधैँ चलिरहेका हुन्छन्, र उहाँ परिवेशअनुसार आफ्नो अडान सधैँ बदलिरहनुहुन्छ। अन्तमा, कुनै लडाइँविना नै हार्नुपर्ने त मानिस नै हो। यसैबीच, परमेश्‍वर उहाँका पराजित सबै शत्रुको “सबैभन्दा ठूलो शत्रु” हुनुहुन्छ, अनि पराजित र अपराजित दुवै मानवजातिको “विजेता” पनि हुनुहुन्छ। परमेश्‍वरसित प्रतिस्पर्धा गरेर को विजयी हुन सक्छ? मानिसका धारणाहरू परमेश्‍वरबाट नै आएझैँ लाग्छन्, किनभने तीमध्ये धेरै परमेश्‍वरको कामपछि नै अलिअलि गर्दै उत्पन्न भएका हुन्। तर, यस कारणले परमेश्‍वर मानिसलाई क्षमा गर्नुहुन्न, उहाँको कामपछि उहाँको कामभन्दा बाहिर “परमेश्‍वरका निम्ति” वस्तुहरूको एकपछि अर्को जत्था उत्पादन गरेकोमा मानिसलाई प्रशंसा त झनै बर्साउनुहुन्न। बरु, उहाँ मानिसका धारणाहरू अनि पुरानो, भक्तिपूर्ण विश्‍वासदेखि अत्यन्तै घिन मान्नुहुन्छ, र उहाँसँग ती धारणाहरू सुरुमा कुन मितिमा उत्पन्न भए भन्‍ने कुराको वास्ता गर्ने सोचसमेत हुँदैन। उहाँ यी धारणाहरू उहाँकै कामका कारण उत्पन्न भएका हुन् भनी पटक्कै स्वीकार गर्नुहुन्‍न, किनभने मानिसका धारणाहरू मानव सङ्क्रमणबाट नै आउँछन्; तिनको स्रोत मानिसकै सोचहरू र मस्तिष्क हुन्—परमेश्‍वर नभई शैतान हो। परमेश्‍वरको अभिप्राय सधैँ नै उहाँको काम पुरानो र मृत होइन, नयाँ र जीवित होस् भन्‍ने रहेको छ, अनि उहाँले मानिसलाई पालन गर्न लगाउने कुरा युग र अवधिअनुसार फरक हुन्छ, अनि त्यो चिरस्थायी र अपरिवर्तनीय हुँदैन। यस्तो किन हुन्छ भने, उहाँ मानिसलाई मर्न र पुरानो हुन लगाउने दियाबलस नभई मानिसलाई जिउन र नयाँ हुन लगाउनुहुने परमेश्‍वर हुनुहुन्छ। के तिमीहरू अझै पनि यो कुरा बुझ्दैनौ? तँसँग परमेश्‍वरका बारेमा धारणाहरू हुनु र तैँले तिनलाई त्याग्न नसक्नुको कारण भनेको तैँले कामकुरा बुझ्न नसक्नु हो—यो परमेश्‍वरको काम ज्यादै कम अर्थपूर्ण भएको कारणले होइन, न त उहाँको कामले मान्छेका भावनाहरूलाई ख्याल नगर्ने भएर नै हो, यो परमेश्‍वरले आफ्नो उचित कामलाई कहिल्यै नसम्हाल्नुभएर त झनै होइन। तँ आफ्ना धारणाहरू त्याग्न सक्दैनस् किनभने तँमा अधीनताको ज्यादै कमी छ, र किनभने तँमा सृजित प्राणीको रूप अलिकति पनि छैन; यो परमेश्‍वरले तेरा लागि कामकुरा कठिन बनाइदिनुभएकाले भएको होइन। यो सबै तैँले गर्दा नै भएको हो, र परमेश्‍वरसित यसको सम्बन्ध छँदै छैन; सबै कष्ट र प्रकोप मानिसद्वारा नै सृजना गरिएका हुन्। परमेश्‍वरका सोचहरू सधैँ असल हुन्छन्: उहाँ तँलाई धारणाहरू विकास गर्न लगाउन इच्छा गर्नुहुन्न, बरु युगहरू बित्दै जाँदा तँ नवीकरण र रूपान्तरण भएको इच्छा गर्नुहुन्छ। तैपनि तँलाई आफ्नो लागि के राम्रो हो भन्ने थाहा छैन, अनि तँ सधैँ कि त छानबिन कि त विश्लेषण गरिरहेको हुन्छस्। परमेश्‍वरले तेरा निम्ति कामकुरा कठिन बनाइरहनुभएको होइन, बरु तँसँग चाहिँ परमेश्‍वरको डर मान्ने हृदय नभएको हो, र तेरो विद्रोहीपन धेरै ठूलो भएको हो। एउटा झिनो सृजित प्राणीले परमेश्‍वरले पहिले दिएको कुनै कुराको नगण्य अंश लिनु अनि फनक्क फर्केर परमेश्‍वरलाई नै आक्रमण गर्न त्यो प्रयोग गर्ने आँट गर्नु—के यो मानिसको विद्रोहीपन होइन र? मानवजाति परमेश्‍वरसमक्ष आफ्ना विचारहरू व्यक्त गर्न पूर्णतया अयोग्य छ, अनि तिनीहरू आफ्नो बेकारको, गन्हाउने, कुहिएको, पुरातन शब्दाडम्बर मनलागी प्रदर्शन गर्न झनै अयोग्य छन् भनेर भन्‍नु अत्युक्ति हुँदैन—ती ढुसी लागेका धारणाहरूबारे त केही भन्‍नै परेन। के तिनीहरू अझै बेकारका छैनन् र?

साँचो रूपमा परमेश्‍वरको सेवा गर्ने व्यक्ति परमेश्‍वरका अभिप्रायहरूअनुरूप रहेको, परमेश्‍वरद्वारा प्रयोग गरिन योग्य, र धार्मिक धारणाहरू त्याग्‍न सक्‍ने व्यक्ति हो। यदि तँ आफूले परमेश्‍वरका वचनहरू खानु र पिउनु प्रभावकारी होस् भन्‍ने चाहन्छस् भने, तैँले आफ्‍ना धार्मिक धारणाहरू त्याग्नैपर्छ। यदि तँ परमेश्‍वरको सेवा गर्न चाहन्छस् भने, सुरुमा धार्मिक धारणाहरू त्याग्न र सबै कुरामा परमेश्‍वरका वचनहरूको अधीनमा रहन अझ बढी जरुरी छ। परमेश्‍वरको सेवा गर्ने व्यक्तिमा यो कुरा हुनुपर्छ। यदि तँसँग यो ज्ञानको कमी छ भने, तैँले सेवा गर्नेबित्तिकै अवरोध र बाधाहरू निम्त्याउनेछस्, अनि यदि तँ आफ्ना धारणाहरूमा टाँसिरहिस् भने, तँलाई अपरिहार्य रूपमा परमेश्‍वरले फेरि कहिल्यै उठ्न नसक्‍ने गरी “ढाल्नुहुनेछ।” उदाहरणका लागि, वर्तमानलाई नै लिऊँ: धेरै भनाइ र धेरै काम बाइबल र यसअघि परमेश्‍वरले गर्नुभएका कामअनुरूप छैनन्, अनि यदि तँसँग अधीनमा रहने हृदय छैन भने, तँ कुनै पनि समय पतित हुनेछस्। यदि तँ परमेश्‍वरका अभिप्रायहरू अनुसार सेवा गर्न चाहन्छस् भने, तैँले सुरुमा धार्मिक धारणाहरू त्याग्न र आफ्ना विचार सच्याउनैपर्छ। भविष्यमा, धेरै भनाइ पहिलेका भनाइहरूअनुरूप हुनेछैनन्, अनि यदि तँसँग अहिले अधीनमा रहने सङ्कल्प छैन भने, तँ अगाडिको मार्गमा हिँड्न सक्नेछैनस्। यदि परमेश्‍वरको काम गर्ने एउटा विधिले तँभित्र जरा गाडेको छ र तँ यसलाई कहिल्यै त्याग्‍दैनस् भने, यो विधि नै तेरो धार्मिक धारणा बन्नेछ। यदि परमेश्‍वर जे हुनुहुन्छ त्यसले तँमा जरा गाडेको छ भने, तैँले सत्यता प्राप्त गरेको छस्, अनि परमेश्‍वरका वचनहरू र सत्यता तेरो जीवन बनेमा, तँमा अब उप्रान्त परमेश्‍वरबारे धारणाहरू हुनेछैनन्। परमेश्‍वरको साँचो ज्ञान हुनेहरूसँग कुनै धारणा हुनेछैन र तिनीहरूले प्रावधानहरू पालन गर्नेछैनन्।

आफूलाई सचेत राख्न यी प्रश्‍नहरू सोध्:

१. के तँभित्र भएको ज्ञानले परमेश्‍वरप्रतिको तेरो सेवामा बाधा पुर्‍याउँछ?

२. तेरो दैनिक जीवनमा कति वटा धार्मिक अभ्यासहरू रहेका छन्? यदि तँ भक्तिको बाहिरी स्वरूप मात्र देखाउँछस् भने, के यसको अर्थ तेरो जीवन वृद्धि भएर परिपक्व भएको छ भन्ने हुन्छ?

३. के तँ परमेश्‍वरका वचनहरू खाँदा र पिउँदा आफ्‍ना धार्मिक धारणाहरू त्याग्न सक्छस्?

४. के तँ प्रार्थना गर्दा धार्मिक अनुष्ठानहरू त्याग्‍न सक्छस्?

५. के तँ परमेश्‍वरद्वारा प्रयोग गरिन योग्य व्यक्ति होस्?

६. परमेश्‍वरसम्‍बन्धी तेरो ज्ञानमा कति धार्मिक धारणाहरू छन्?


परमेश्‍वरप्रतिको सच्‍चा प्रेम स्वस्फूर्त हुन्छ

परमेश्‍वरका वचनहरूको कारण सबै मानिसहरू शोधनमा परेका छन्। यदि परमेश्‍वरले देहधारण नगर्नुभएको भए निश्‍चय नै मानवजातिले यस शोधनद्वारा कष्टको आशिष् पाउनेथिएन। अर्को प्रकारले भन्‍नुपर्दा, परमेश्‍वरका वचनहरूको परीक्षा स्वीकार गर्न सक्‍नेहरू सबै धन्यका हुन्। मानिसहरूको अन्तर्निहित क्षमता, तिनीहरूको व्यवहार र परमेश्‍वरप्रतिको तिनीहरूको मनोवृतिको आधारमा, तिनीहरू यस प्रकारको शोधन पाउन योग्यका छैनन्। तिनीहरू परमेश्‍वरद्वारा माथि उठाइएकोले गर्दा नै तिनीहरूले यो आशिष् उपभोग गरेका छन्। मानिसहरूले तिनीहरू परमेश्‍वरको अनुहार हेर्न वा उहाँका वचनहरू सुन्‍न लायक छैनन् भन्‍ने गर्थे। आज, परमेश्‍वरले उठाउनुभएकोले र उहाँको कृपाका कारण नै मानिसहरूले उहाँका वचनहरूको शोधन प्राप्त गरेका छन्। यो आखिरी दिनहरूमा जन्मने प्रत्येक व्यक्तिले पाउने आशिष् हो—के तैँले व्यक्तिगत रूपमा यो अनुभव गरेको छस्? मानिसहरूले कुन पक्षमा दुःख र प्रतिरोधहरू भोग्‍नुपर्छ भन्‍ने कुरा परमेश्‍वरले पूर्वनिर्धारित गर्नुभएको हुन्छ—यो कुरा मानिसहरूका आफ्नै आवश्यकताहरूमा आधारित छैन। यो स्पष्ट सत्य हो। प्रत्येक विश्‍वासीसँग परमेश्‍वरका वचनहरूको परीक्षा स्विकार्न र उहाँका वचनहरूभित्र दुःख भोग्‍न सक्‍ने क्षमता हुनुपर्छ। के यो तिमीहरूले स्पष्ट रूपमा बुझ्यौ? यसैले तैँले आफूले भोगेका दुःखकष्टको बदलामा आजका आशिष्‌हरू पाएको छस्; परमेश्‍वरका लागि दुःख भोग्दैनस् भने, तैँले उहाँको स्याबासी प्राप्त गर्न सक्दैनस्। तैँले विगतमा गुनासो गरेको हुन सक्छ, तर तैँले जति नै गुनासो गरेको भए पनि, परमेश्‍वरले तेरा ती कुराहरू याद गर्नुहुन्‍न। आजको दिन आएको छ, त्यसैले हिजोका विषयहरूको बारेमा विचार गर्नुपर्ने कुनै आवश्यकता छैन।

केही मानिसहरू भन्छन्, उनीहरूले परमेश्‍वरलाई प्रेम गर्ने कोसिस त गर्छन्, तर उहाँलाई प्रेम गर्न सक्दैनन्। त्यसपछि, जब तिनीहरूले परमेश्‍वर जान लाग्‍नुभएको छ भन्‍ने सुन्छन्, तब अचानक उनीहरूले परमेश्‍वरलाई प्रेम गर्ने आफ्नो हृदय फेला पार्छन्। कतिपय मानिसहरूले सामान्यतया सत्यताको अभ्यास गर्दैनन्, र जब तिनीहरूले परमेश्‍वर क्रोधित बनेर जान लाग्‍नुभएको छ भन्‍ने सुन्छन्, तब तिनीहरू उहाँको सामु आउँछन् र यसरी प्रार्थना गर्छन्: “हे परमेश्‍वर! कृपया नजानुहोस्। मलाई एउटा मौका दिनुहोस्! हे परमेश्‍वर! मैले विगतमा तपाईंलाई सन्तुष्ट पारेको छैनँ; म तपाईंप्रति ऋणी छु र मैले तपाईंको विरोध गरेको छु। आज म पूर्ण रूपमा मेरो शरीर र हृदय अर्पण गर्न तयार छु ताकि अन्ततः मैले तपाईंलाई सन्तुष्ट पार्न र तपाईंलाई प्रेम गर्न सकूँ। मैले फेरि यो मौका पाउनेछैनँ।” के तैँले यस प्रकारको प्रार्थना गरेको छस्? जब कसैले यस प्रकारले प्रार्थना गर्छ भने उसको विवेक परमेश्‍वरका वचनहरूद्वारा जागृत भएको हुन्छ। मानिसहरू बोधो र मन्द बुद्धिका छन्। तिनीहरूलाई आफू सजाय र शोधनमा पर्दा पनि परमेश्‍वरले यसद्वारा के कुरा हासिल गर्न चाहनुहुन्छ भन्‍ने थाहै हुँदैन। यदि परमेश्‍वरले यस प्रकारले काम नगर्नुभएको भए, मानिसहरू अझै पनि भ्रमित नै रहनेथिए; कुनै पनि मानिसले मानिसहरूको हृदयमा आत्मिक भावनाहरू जगाउन सक्दैन। मानिसहरूको न्याय गर्ने र तिनीहरूलाई खुलासा गर्ने परमेश्‍वरका वचनहरूले मात्र त्यस्तो फल फलाउन सक्छ। यसैले यी सबै कुराहरू परमेश्‍वरका वचनहरूको कारणले मात्र प्राप्त र पूरा हुन्छन्, र उहाँका वचनहरूको कारणले मात्र परमेश्‍वरप्रतिको मानवजातिको प्रेम जागेको छ। मानिसको विवेकमा आधारित परमेश्‍वरप्रतिको प्रेमले मात्र चाहेको परिणाम हासिल गर्नेछैन। के विगतमा मानिसहरूले परमेश्‍वरप्रतिको आफ्नो प्रेमलाई विवेकमा आधारित गरेका छैनन् र? के आफ्नै पहलमा परमेश्‍वरलाई प्रेम गर्ने एक जना पनि थियो त? परमेश्‍वरका वचनहरूबाट प्रोत्साहन पाएर मात्र मानिसहरूले परमेश्‍वरलाई प्रेम गरेका छन्। कतिपय मानिसहरू भन्छन्: “मैले धेरै वर्षदेखि परमेश्‍वरलाई पछ्याएको छु र उहाँको धेरै अनुग्रह, धेरै आशिष्‌ उपभोग गरेको छु। मैले उहाँका वचनहरूबाट शोधन र न्याय भोगेको छु। यसैले मैले धेरै कुरा बुझेको छु र मैले परमेश्‍वरको प्रेम देखेको छु। मैले उहाँलाई धन्यवाद दिनैपर्छ, मैले उहाँको अनुग्रहको ऋण तिर्नैपर्छ। म मृत्युद्वारा परमेश्‍वरलाई सन्तुष्ट पार्नेछु, र उहाँप्रतिको मेरो प्रेमलाई मेरो विवेकमा आधारित गर्नेछु।” यदि मानिसहरूले उनीहरूको विवेकका भावनाहरू मात्र सुन्छन् भने, तिनीहरूले परमेश्‍वरको प्रेमिलोपन महसुस गर्न सक्दैनन्। यदि तिनीहरू पूर्णतया आफ्नै विवेकमा मात्रै भर पर्छन् भने, परमेश्‍वरप्रतिको तिनीहरूको प्रेम कमजोर हुनेछ। यदि तँ परमेश्‍वरको अनुग्रह र प्रेमको ऋण तिर्ने कुरा मात्र गर्छस् भने, उहाँप्रतिको तेरो प्रेममा तँसित कुनै प्रेरणा हुनेछैन; आफ्नो विवेकका भावनाहरूमा आधारित रही उहाँलाई प्रेम गर्नु एक निष्क्रिय तरिका हो। म किन यो एक निष्क्रिय तरिका हो भनी भन्छु त? यो एक व्यावहारिक विषय हो। परमेश्‍वरप्रतिको तिमीहरूको प्रेम कस्तो किसिमको प्रेम हो? के यो परमेश्‍वरलाई मूर्ख बनाउनु र उहाँका निम्ति झारा टार्नु होइन र? धेरै मानिसहरू के विश्‍वास गर्छन् भने, परमेश्‍वरलाई प्रेम गर्नुमा कुनै इनाम छैन र उहाँलाई प्रेम गर्नेले पनि उहाँलाई प्रेम नगर्नेले जस्तै दण्ड पाउनेछ, त्यसपछि त समग्रमा पाप नगर्नु नै पर्याप्त हुन्‍छ। त्यसैले आफ्नो विवेकका अनुभूतिहरूका आधारमा परमेश्‍वरलाई प्रेम गर्नु र उहाँको प्रेमको ऋण तिर्नु भनेको एक निष्क्रिय तरिका हो, र यो व्यक्तिको हृदयबाट स्वस्फूर्त रूपमा आउने परमेश्‍वरप्रतिको प्रेम होइन। परमेश्‍वरप्रतिको प्रेम व्यक्तिको हृदयको गहिराइबाट निस्केको सच्‍चा भावना हुनुपर्छ। कतिपय मानिसहरू भन्छन्‌: “म आफै परमेश्‍वरलाई खोज्न र उहाँको पछि लाग्‍न इच्छुक छु। अहिले परमेश्‍वरले मलाई त्याग्‍न चाहनुहुन्छ भने पनि, म उहाँलाई पछ्याइरहनेछु। उहाँले मलाई चाहनुभए पनि नचाहनुभए पनि, म उहाँलाई प्रेम गरिरहनेछु, र आखिरमा मैले उहाँलाई प्राप्त गर्नैपर्छ। म मेरो हृदय परमेश्‍वरमा अर्पण गर्छु, र उहाँले जे गर्नुभए नि, म आजीवन उहाँलाई पछ्याउनेछु। जेसुकै भए पनि, मैले परमेश्‍वरलाई प्रेम गर्नैपर्छ र मैले उहाँलाई प्राप्त गर्नैपर्छ; जबसम्म म उहाँलाई प्राप्त गर्दिनँ तबसम्म म विश्राम लिनेछैनँ।” के तँसँग यस प्रकारको संकल्प छ?

परमेश्‍वरमा विश्‍वास गर्ने र उहाँलाई प्रेम गर्ने बाटो एउटै र उही हो। यदि तँ उहाँमा विश्‍वास गर्छस् भने तैँले उहाँलाई प्रेम गर्नैपर्छ; तैपनि, उहाँलाई प्रेम गर्नुले आफ्नो विवेकका भावनाहरूको आधारमा उहाँको प्रेमको ऋण तिर्नु वा उहाँलाई प्रेम गर्नु मात्रलाई जनाउँदैन—यो त परमेश्‍वरप्रतिको चोखो प्रेम हो। कहिलेकहीँ मानिसहरूले आफ्नो विवेकको आधारमा मात्र परमेश्‍वरको प्रेम महसुस गर्न सक्दैनन्। किन मैले “परमेश्‍वरका आत्माले हाम्रो आत्मालाई छोऊन्” भनेर सधैँ भनेँ त? किन मैले परमेश्‍वरलाई प्रेम गर्न मानिसहरूका विवेकलाई छुनेबारेमा कुरा गरिनँ? किनकि मानिसहरूको विवेकले परमेश्‍वरको प्रेमिलोपन महसुस गर्न सक्दैन। तँ यी वचनहरूद्वारा विश्‍वस्त हुँदैनस् भने, उहाँको प्रेम महसुस गर्न आफ्नो विवेक प्रयोग गर्ने कोसिस गर्। तँमा अहिले उत्साह हुन सक्छ, तर त्यो चाँडै नै हराउनेछ। यदि तैँले आफ्नो विवेकले मात्र परमेश्‍वरको प्रेम महसुस गर्छस् भने, प्रार्थना गर्दा तँ उत्साहित हुनेछस्, तर त्यो उत्साह केही बेरपछि ओइलाउनेछ र हराइजानेछ। त्यस्तो किन हुन्छ त? आफ्नो विवेक मात्र प्रयोग गर्छस् भने, तैँले परमेश्‍वरप्रतिको आफ्नो प्रेमलाई जगाउन सक्‍नेछैनस्; जब तँ आफ्नो हृदयमा साँच्‍चै परमेश्‍वरको प्रेम महसुस गर्छस्, तब तेरो आत्मा उहाँद्वारा छोइएको हुनेछ, र यो समयमा मात्र तेरो विवेकले आफ्नो मूल भूमिका खेल्न सक्‍नेछ। भन्‍नुको अर्थ, जब परमेश्‍वरले मानिसका आत्मालाई छुनुहुन्छ र जब मानिससँग ज्ञान हुन्छ र हृदयभित्र ऊ उत्साहित हुन्छ, अर्थात् जब उसले अनुभव प्राप्त गरेको हुन्छ, तब मात्र उसले आफ्नो विवेकले परमेश्‍वरलाई प्रभावकारी ढङ्गले प्रेम गर्न सक्‍नेछ। आफ्नो विवेकले परमेश्‍वरलाई प्रेम गर्नु गलत होइन तर यो परमेश्‍वरप्रतिको सबैभन्दा तल्लो स्तरको प्रेम हो। “केवल परमेश्‍वरको अनुग्रहप्रति न्यायोचित काम गर्दै” प्रेम गर्दा यसले मानिसलाई सक्रिय रूपमा प्रवेश गर्न उत्प्रेरित गर्नेछैन। जब मानिसहरूले पवित्र आत्माका केही काम प्राप्त गर्छन्, अर्थात् जब तिनीहरूले आफ्नो व्यावहारिक अनुभवमा परमेश्‍वरको प्रेम देख्छन् र महसुस गर्छन्, जब तिनीहरूसँग परमेश्‍वरको बारेमा केही ज्ञान हुन्छ र परमेश्‍वर साँच्‍चै नै मानवजातिको प्रेमको योग्य हुनुहुन्छ र उहाँ धेरै प्रेमिलो हुनुहुन्छ भनी बुझ्छन्, तब मात्र तिनीहरूले साँचो रूपमा परमेश्‍वरलाई प्रेम गर्न सक्छन्।

जब मानिसहरूले आफ्नो हृदयद्वारा परमेश्‍वरलाई सम्पर्क गर्छन्, जब तिनीहरूको हृदय पूर्ण रूपमा उहाँमा फर्कन सक्छ, परमेश्‍वरप्रतिको मानिसको प्रेमको पहिलो चरण यही हो। तँ परमेश्‍वरलाई प्रेम गर्न चाहन्छस् भने, तैँले पहिले आफ्नो हृदय उहाँतिर फर्काउन सक्‍नुपर्छ। तेरो हृदय परमेश्‍वरतिर फर्काउनु भनेको के हो? यो भनेको तैँले आफ्नो हृदयमा खोजी गर्ने सबै कुरा परमेश्‍वरलाई प्रेम र प्राप्त गर्नका खातिर हुने अवस्था हो। यो अवस्थाले तैँले आफ्नो हृदय पूर्ण रूपमा परमेश्‍वरतर्फ फर्काएको छस् भन्‍ने देखाउँछ। परमेश्‍वर र उहाँको वचनहरूबाहेक, तेरो हृदयमा लगभग अरू (परिवार, धनसम्पत्ति, पति, पत्‍नी, छोराछोरी, आदि) केही पनि हुँदैन। यदि केही छ भने पनि, त्यस्ता कुराले तेरो हृदय ओगट्न सक्दैनन्, र तँ आफ्ना भावी सम्भाव्यताहरूका बारेमा सोच्दैनस्, केवल परमेश्‍वरलाई प्रेम गर्न पछ्याउँछस्। यस्तो समयमा तैँले आफ्नो हृदय पूर्ण रूपमा परमेश्‍वरतर्फ फर्काएको हुनेछस्। मानौं, तैँले अझै पनि आफ्नो हृदयमा आफ्नै लागि योजना बनाउँदै छस्, तँ सधैँ व्यक्तिगत फाइदाको पछि लागिरहेको छस्, र तैँले सधैँ यस्तो सोच्छस्: “मैले कहिले परमेश्‍वरसँग एउटा सानो बिन्ती गर्न सक्छु? मेरो परिवार कहिले धनी हुनेछ? मैले कसरी राम्रो लुगाफाटा पाउन सक्छु? …” यदि तँ त्यो स्थितिमा जिइरहेको छस् भने यसले तेरो हृदय पूर्ण रूपमा परमेश्‍वरतर्फ फर्केको छैन भन्‍ने देखाउँछ। यदि तँसँग हृदयमा परमेश्‍वरका वचनहरू मात्रै छन् र तैँले परमेश्‍वरसँग प्रार्थना गर्न सक्छस् र हरसमय उहाँको नजिक हुन सक्छस् भने—मानौं उहाँ तेरो धेरै नजिक हुनुहुन्छ, मानौं परमेश्‍वर तँभित्र हुनुहुन्छ र तँ उहाँभित्र छस् भने—यदि तँ त्यस प्रकारको स्थितिमा छस् भने, त्यसको अर्थ तेरो हृदय परमेश्‍वरको उपस्थितिमा छ भन्‍ने हुन्छ। यदि तैँले हरेक दिन परमेश्‍वरसित प्रार्थना गर्छस् र प्रत्येक दिन उहाँका वचनहरू खान्छस् र पिउँछस्, सधैँ मण्डलीको कामको बारेमा सोचिरहेको हुन्छस् भने, र यदि तैँले परमेश्‍वरका अभिप्रायहरूलाई ख्याल गर्छस् भने, यदि उहाँलाई सच्‍चा प्रेम गर्न र उहाँको हृदयलाई सन्तुष्ट पार्न आफ्‍नो हृदय प्रयोग गर्छस् भने, तेरो हृदय परमेश्‍वरको स्वामित्वमा हुनेछ। यदि तेरो हृदयलाई अन्य थुप्रै कुराहरूले कब्जा गरेको छ भने, यो अझै पनि शैतानको कब्जामा हुन्छ र यो साँचो रूपले परमेश्‍वरतर्फ फर्केको हुँदैन। जब कसैको हृदय साँच्‍चै परमेश्‍वरतर्फ फर्केको हुन्छ, तब तिनीहरूमा उहाँको निम्ति साँचो, स्वस्फूर्त प्रेम हुन्छ, र तिनीहरूले परमेश्‍वरको कामलाई ध्यान दिन सक्‍नेछन्। तिनीहरूमा अझै पनि मूर्खता र विवेकहीनताका पलहरू हुन सक्‍ने भए तापनि, तिनीहरूले परमेश्‍वरको घर, उहाँको काम, र तिनीहरूका आफ्नै स्वभावको परिवर्तनमा चासो देखाउँछन् र तिनीहरूको हृदय सही स्थानमा हुन्छ। केही मानिसहरूले जहिले पनि आफूले गरेका सबै काम मण्डलीका लागि हुन् भनी दाबी गरिरहेका हुन्छन्, तर वास्तवमा तिनीहरूले आफ्नो फाइदाका लागि काम गरिरहेका हुन्छन्। यस्ता मानिसहरूसित गलत अभिप्राय हुन्छ। तिनीहरू कुटिल र छली हुन्छन् र तिनीहरूले गर्ने धेरैजसो काम आफ्नै व्यक्तिगत फाइदाका लागि नै हुन्छन्। यस प्रकारको व्यक्तिले परमेश्‍वरप्रतिको प्रेमको खोजी गर्दैन; तिनीहरूको हृदय अझै पनि शैतानको अधीनमा हुन्छ र परमेश्‍वरतर्फ फर्कन सक्दैन। त्यसैले, परमेश्‍वरसँग यस प्रकारको व्यक्तिलाई प्राप्त गर्ने कुनै उपाय हुँदैन।

यदि तँ परमेश्‍वरलाई साँच्‍चै प्रेम गर्न र उहाँद्वारा प्राप्त गरिन चाहन्छस् भने, तैँले चाल्नुपर्ने पहिलो कदम भनेको तेरो हृदयलाई पूर्ण रूपमा परमेश्‍वरतिर फर्काउनु हो। तैँले गर्ने प्रत्येक कार्यमा, आफैलाई जाँच् र सोध्: “के यो मैले परमेश्‍वरलाई प्रेम गर्ने हृदयको आधारमा गर्दै छु? के यसको पछि कुनै व्यक्तिगत अभिप्रायहरू छन्? यो गर्नुको मेरो वास्तविक लक्ष्य के हो?” यदि तँ आफ्नो हृदय परमेश्‍वरलाई सुम्पन चाहन्छस् भने, तैँले पहिले आफ्नै हृदयलाई वशमा राख्‍नुपर्छ, आफ्ना सबै अभिप्रायहरूलाई त्याग्‍नुपर्छ, र पूर्ण रूपमा परमेश्‍वरको खातिर रहने अवस्था हासिल गर्नुपर्छ। यो आफ्नो हृदय परमेश्‍वरलाई दिने अभ्यास गर्ने मार्ग हो। आफ्‍नो हृदयलाई वशमा राख्‍नु भनेको के हो? यसो गर्नु भनेको देहका अत्यधिक चाहनाहरू त्याग्नु, सुखसुविधा वा हैसियतका फाइदाहरूको लालसा नगर्नु हो। यो भनेको परमेश्‍वरलाई सन्तुष्ट पार्न सबै थोक गर्नु, र आफ्‍नो हृदयलाई आफ्नो निम्ति नभई पूर्णतया उहाँका निम्ति अर्पित गर्नु हो। यो पर्याप्त छ।

परमेश्‍वरप्रतिको साँचो प्रेम हृदयको अन्तस्करणबाट आउँछ; यो प्रेम परमेश्‍वरसम्‍बन्धी मानिसको ज्ञानको आधारमा मात्र अस्तित्वमा हुन्छ। जब कसैको हृदय पूर्ण रूपमा परमेश्‍वरतिर फर्कन्छ, तब उसमा परमेश्‍वरप्रति प्रेम त हुन्छ, तर त्यो प्रेम चोखो र पूर्ण नै हुन्छ भन्‍ने हुँदैन। किनकि व्यक्तिको हृदय पूर्ण रूपमा परमेश्‍वरतर्फ फर्कनु र व्यक्तिमा परमेश्‍वरप्रतिको साँचो बुझाइ र साँचो भक्ति हुनुको बीचमा अझै पनि केही दूरी हुन्छ। मानिसले परमेश्‍वरप्रतिको साँचो प्रेम हासिल गर्ने र परमेश्‍वरको स्वभावलाई चिन्ने तरिका भनेको आफ्नो हृदय परमेश्‍वरतर्फ फर्काउनु हो। जब मानिसले आफ्नो साँचो हृदय परमेश्‍वरमा सुम्पन्छ, तब ऊ जीवनको अनुभवमा प्रवेश गर्न थाल्छ। यस तरिकाले, उसको स्वभाव परिवर्तन हुन थाल्छ, परमेश्‍वरप्रतिको उसको प्रेम बिस्तारै बढ्दै जान्छ, र परमेश्‍वरसम्बन्धी उसको ज्ञान पनि बिस्तारै बढ्दै जान्छ। यसैले जीवन अनुभवको सही मार्गमा प्रवेश गर्नलाई एक मात्र पूर्वसर्त भनेको परमेश्‍वरतर्फ हृदय फर्काउनु हो। जब मानिसहरूले परमेश्‍वरको सामु आफ्नो हृदय राख्छन्, तब तिनीहरूमा उहाँको चाहना मात्र गर्ने, तर उहाँलाई प्रेम नगर्ने हृदय हुन्छ, किनकि तिनीहरूमा उहाँको बारेमा कुनै बुझाइ नै हुँदैन। यस्तो परिस्थितिमा तिनीहरूमा उहाँप्रति केही प्रेम हुने भए पनि, यो आफसेआफ हुँदैन र यो सच्‍चा पनि हुँदैन। किनकि मानिसको देहबाट उत्पन्‍न हुने जुनसुकै कुरा भावनाको उपज हो र त्यो सच्‍चा ज्ञानबाट आएको हुँदैन। यो केवल क्षणिक आवेग हो र यो दीर्घकालीन भक्तिको रूपमा रहँदैन। जब मानिसहरूमा परमेश्‍वरको बारेमा कुनै बुझाइ हुँदैन, तब तिनीहरूले आफ्नै रुचि र आफ्नै व्यक्तिगत धारणाहरूको आधारमा मात्र उहाँलाई प्रेम गर्न सक्छन्; यस प्रकारको प्रेमलाई स्वस्फूर्त प्रेम भन्‍न सकिँदैन, न त यसलाई सच्‍चा प्रेम नै भन्‍न सकिन्छ। कुनै मानिसको हृदय सच्‍चा रूपमा परमेश्‍वरतर्फ फर्कन सक्छ, र सबै कुरामा परमेश्‍वरको हितको बारेमा सोच्न सक्षम हुन सक्छ, तर यदि उसमा परमेश्‍वरको बारेमा कुनै बुझाइ नै छैन भने, उसले सच्‍चा रूपले स्वस्फूर्त प्रेम प्राप्त गर्न सक्‍नेछैन। उसले गर्न सक्‍ने कुरा भनेकै मण्डलीका लागि केही कार्यहरू गर्नु वा आफ्ना केही कर्तव्य पूरा गर्नु मात्र हो, तर उसले कुनै पनि आधारविनै त्यसो गर्नेछ। यस प्रकारको व्यक्तिको स्वभाव परिवर्तन गर्न गाह्रो हुन्छ; त्यस्ता व्यक्तिहरू कि त सत्यको पछि नै लाग्दैनन् कि त तिनीहरूले सत्यलाई नै बुझ्दैनन्। यदि कुनै व्यक्तिले आफ्नो हृदय सम्पूर्ण रूपले परमेश्‍वरतिर फर्कायो भने पनि, त्यसको अर्थ परमेश्‍वरलाई प्रेम गर्ने तिनीहरूको हृदय पूर्ण रूपमा शुद्ध छ भन्‍ने हुँदैन, किनकि जुन मानिसहरूको हृदयमा परमेश्‍वर हुनुहुन्छ तिनीहरूको हृदयमा परमेश्‍वरप्रति प्रेम हुन्छ नै भन्‍ने हुँदैन। यो परमेश्‍वरसम्बन्धी बुझाइको खोजी गर्ने वा नगर्ने व्यक्तिबीचको भिन्‍नतासित सम्बन्धित छ। कुनै व्यक्तिले उहाँलाई बुझेपछि, त्यसले तिनीहरूको हृदय पूर्ण रूपमा परमेश्‍वरतिर फर्केको छ भन्‍ने देखाउँछ, यसले तिनीहरूको हृदयमा भएको परमेश्‍वरप्रतिको सच्‍चा प्रेम स्वस्फूर्त हो भन्‍ने देखाउँछ। यस प्रकारका मानिसहरूसँग मात्र तिनीहरूको हृदयमा परमेश्‍वर हुन्छ। सही बाटोमा लाग्‍नका निम्ति, परमेश्‍वरलाई बुझ्नका निम्ति र परमेश्‍वरप्रतिको प्रेम हासिल गर्नका निम्ति पूरा गर्नुपर्ने पूर्वसर्त भनेको आफ्नो हृदय परमेश्‍वरतिर फर्काउनु हो। यो परमेश्‍वरलाई प्रेम गर्ने कर्तव्य पूरा भएको कुराको चिन्ह होइन, न त यो उहाँप्रति सच्‍चा प्रेम छ भन्‍ने कुराको चिन्‍ह नै हो। कसैले परमेश्‍वरप्रति साँचो प्रेम हासिल गर्ने एक मात्र तरिका भनेको उसको हृदयलाई उहाँतिर फर्काउनु हो, जुन उहाँद्वारा सृष्टि गरिएका प्राणीहरू मध्ये एकको रूपमा व्यक्तिले गर्नुपर्ने पहिलो काम पनि हो। परमेश्‍वरलाई प्रेम गर्नेहरू सबै नै जीवनको पछि लाग्‍नेहरू, अर्थात् सत्यको पछि लाग्‍ने र साँचो रूपमा परमेश्‍वरको चाहना गर्नेहरू हुन्; तिनीहरू सबैमा पवित्र आत्माको अन्तर्दृष्टि हुन्छ र तिनीहरू सबै उहाँद्वारा छोइएका हुन्छन्। तिनीहरू सबैले परमेश्‍वरको मार्गदर्शन प्राप्त गर्न सक्छन्।

जब कुनै व्यक्तिले आफू परमेश्‍वरप्रति ऋणी छु भन्‍ने महसुस गर्न सक्छ, त्यो पवित्र आत्माद्वारा छोइएकोले गर्दा नै हो; जसले यस्तो महसुस गर्छन् तिनीहरूमा तिर्सना गर्ने हृदय हुन्छ र तिनीहरूले जीवन प्रवेशको खोजी गर्न सक्छन्। तर यदि तँ निश्‍चित कदममा रोकिन्छस् भने, तँ गहिराइमा जान सक्‍नेछैनस्; तँ अझै पनि शैतानको जालमा फस्‍ने खतरा हुन्छ, र कुनै मोडमा शैतानले तँलाई बन्दी बनाउनेछ। परमेश्‍वरको प्रकाशले मानिसहरूलाई आफैलाई चिन्‍ने तुल्याउँछ र त्यसपछि परमेश्‍वरप्रति आफू ऋणी भएको महसुस गर्ने बनाउँछ; तिनीहरू उहाँसँग सहकार्य गर्न इच्छुक हुन्छन् र उहाँलाई मननपर्ने कुराहरू त्याग्‍न इच्छुक हुन्छन्। परमेश्‍वरको कामको सिद्धान्त यही हो। तिमीहरू सबै आफ्नो जीवनमा बढ्न र परमेश्‍वरप्रतिको प्रेमको पछि लाग्‍न इच्छुक छौ, के त्यसो भए तैँले आफैलाई सतही मार्गबाट अलग गरेको छस् त? यदि तैँले केवल आफैलाई सतही मार्गहरूबाट अलग गरेको छस् र तँ विघटनकारी र अहङ्कारपूर्ण व्यवहारबाट अलग बस्छस् भने, के त्यो साँच्‍चै नै तैँले आफ्नो जीवनको वृद्धि खोजेको अवस्था हो त? यदि तैँले आफूलाई सबै सतही व्यवहारबाट मुक्त गर्छस् तर तँ परमेश्‍वरका वचनहरूमा प्रवेश गर्दैनस् भने, त्यसले तैँले सक्रियतासाथ प्रगति गरिरहेको छैनस् भन्‍ने देखाउँछ। सतही व्यवहारको मूल कारण के हो? के तेरा कार्यहरू तेरो जीवनमा वृद्धि हुनका लागि हुन्? के तँ परमेश्‍वरका मानिसहरूमध्ये एक बन्‍ने प्रयास गर्न खोज्दैछस्? तैँले जुन कुरामा ध्यान केन्द्रित गर्छस्, तँ त्यसैअनुसार जिउनेछस्; यदि तँ सतही व्यवहारमा केन्द्रित हुन्छस् भने, तेरो हृदय प्रायः बाहिर फ्याँकिन्छ र तँसँग आफ्नो जीवनमा वृद्धि हुने खोजी गर्न कुनै मार्ग हुनेछैन। परमेश्‍वर स्वभावको परिवर्तन चाहनुहुन्छ, तर तँ सधैँ बाहिरी कुराहरूको पछि लाग्छस्; यस प्रकारको व्यक्तिले आफ्‍नो स्वभाव परिवर्तन गर्न सक्दैन! जीवनको परिपक्‍वतामा पुग्‍ने प्रक्रियामा, हरेक व्यक्तिले एउटा मार्ग पछ्याउनुपर्छ: तिनीहरूले परमेश्‍वरका वचनहरूको न्याय, सजाय र सिद्धतालाई स्वीकार गर्नुपर्छ। यदि तँसँग परमेश्‍वरका वचनहरू छैनन् र तँ आफ्नै आत्मविश्‍वास र इच्छामा मात्र निर्भर हुन्छस् भने, तैँले गर्ने सबै कुरा जोसमा मात्र आधारित हुन्छ। भन्‍नुको अर्थ, यदि तँ आफ्नो जीवनमा वृद्धि चाहन्छस् भने तैँले परमेश्‍वरका वचनहरू अझ बढी खानु, पिउनु र बुझ्नुपर्छ। उहाँका वचनहरूद्वारा सिद्ध पारिनेहरू सबै ती वचनहरूमा जिउन सक्छन्; उहाँका वचनहरूको शोधन नभोग्‍नेहरू, उहाँका वचनहरूको न्यायबाट नगुज्रनेहरू, उहाँको प्रयोगका निम्ति योग्य हुन सक्दैनन्। यसकारण, तँ कुन हदसम्म उहाँका वचनहरूमा जिउँछस्? तैँले परमेश्‍वरका वचनहरू खाइस् र पिइस् भने र ती वचनहरूलाई तेरो जीवनको अवस्थासँग तुलना गर्न सकिस् भने मात्र, र मैले अघि उठाएका विषयहरूको आधारमा अभ्यास गर्ने बाटो प्राप्त गर्न सकिस् भने मात्र, तेरो अभ्यास सही र परमेश्‍वरका अभिप्रायअनुरूप हुनेछ। यस प्रकारको अभ्यास गर्ने व्यक्तिमा मात्र परमेश्‍वरलाई प्रेम गर्ने इच्छा हुन्छ।


प्रार्थनाको अभ्यासको सम्बन्धमा

तिमीहरू आफ्‍नो दैनिक जीवनमा प्रार्थनालाई कुनै महत्त्व दिँदैनौ। मानिसले प्रार्थना गर्ने कुरालाई बेवास्ता गर्दछ। प्रार्थनाहरू लापरवाही हुने गर्दथे, मानिस परमेश्‍वरको समक्ष केवल झारा टार्ने हिसाबले जाने गर्दथ्यो। कुनै पनि मानिसले कहिल्यै पनि आफ्नो हृदयलाई पूर्ण रूपमा परमेश्‍वरसमक्ष अर्पण गरेर उहाँलाई साँचो प्रार्थना गरेन। समस्या आउँदा मात्र मानिसले परमेश्‍वरलाई प्रार्थना गर्थ्यो। अहिलेसम्म, के तैँले परमेश्‍वरलाई कहिल्यै साँचो रूपले प्रार्थना गरेको छस्? के कुनै यस्तो समय आएको छ जब तैँले परमेश्‍वरसमक्ष पीडाको आँसु झारेको थिइस्? के कुनै यस्तो समय आएको छ जब तैँले उहाँसमक्ष आफैलाई चिन्‍न पुगिस्? के तैँले परमेश्‍वरलाई कहिल्यै हृदयदेखि प्रार्थना गरेको छस्? प्रार्थना अभ्यासबाट आउँदछ: यदि तँ सामान्यतया घरमा प्रार्थना गर्दैनस् भने, तँसँग मण्डलीमा प्रार्थना गर्ने कुनै मार्ग हुनेछैन र यदि तँ साधारणतया स-साना भेलाहरूमा प्रार्थना गर्दैनस् भने, तँ ठूला भेलाहरूमा प्रार्थना गर्न असक्षम हुनेछस्। यदि तँ नियमित रूपमा परमेश्‍वरको निकट जाँदैनस् वा परमेश्‍वरका वचनहरूमा चिन्तन गर्दैनस् भने, प्रार्थना गर्ने समयमा तँसँग भन्नुपर्ने कुरा केही पनि हुनेछैन, र यदि प्रार्थना गर्छस् नै भने पनि, तैँले केवल ओठे-सेवा मात्रै चढाउनेछस्; यो साँचो प्रार्थना हुनेछैन।

साँचो प्रार्थना के हो? साँचो प्रार्थना भनेको तैँले आफ्नो हृदयमा भएको कुरा परमेश्‍वरलाई बताउनु, परमेश्‍वरका अभिप्राय बोध गर्नु र उहाँसँग सङ्गति गर्नु, परमेश्‍वरसँग उहाँका वचनबारे सङ्गति गर्नु, परमेश्‍वरसँग विशेष रूपमा नजिक भएको महसुस गर्नु, उहाँ तेरो सामु हुनुहुन्‍छ भन्‍ने बोध गर्नु, तैँले उहाँलाई केही भन्नुपर्ने छ भनेर महसुस गर्नु, आफ्नो हृदयमा अद्भुत चमक महसुस गर्नु, र परमेश्‍वर कति प्यारो हुनुहुन्छ भनी महसुस गर्नु हो—यसले तँलाई अत्यन्तै उत्प्रेरित भएको महसुस गराउँछ। तेरो कुरा सुनेर तेरा दाजुभाइ-दिदीबहिनीहरूलाई आनन्द प्राप्त हुन्छ। उनीहरू तैँले बोल्‍ने शब्दहरू उनीहरूको हृदयभित्रका शब्द हुन्, उनीहरूले भन्न चाहेका शब्‍दहरू हुन्, र तेरा शब्दहरू उनीहरूका शब्दको विकल्प हुन् भन्ने महसुस गर्छन्। साँचो प्रार्थना यही नै हो। साँचो प्रार्थनामा संलग्न भएपछि, तेरो हृदयमा शान्‍ति र आनन्दको भाव हुनेछ। परमेश्‍वरलाई प्रेम गर्ने शक्ति जागृत हुन सक्छ, र तैँले परमेश्‍वरलाई प्रेम गर्नुभन्दा बढी बहुमूल्य वा महत्त्वको कुरा जीवनमा अरू केही छैन भन्‍ने महसुस गर्नेछस्। यी सबै कुराले तेरा प्रार्थनाहरू प्रभावकारी भएका छन् भन्‍ने प्रमाणित गर्छन्। के तैँले कहिल्यै यसरी प्रार्थना गरेको छस्?

अनि प्रार्थनाको विषयवस्तु कस्तो हुनुपर्छ? तेरो प्रार्थना तेरो हृदयको साँचो अवस्था तथा पवित्र आत्माको कार्यअनुरूप चरणबद्ध रूपमा अगाडि बढ्नुपर्दछ; तँ परमेश्‍वरसँग उहाँका अभिप्राय र उहाँले मानिसबाट जे चाहनुहुन्छ सोअनुसार कुराकानी गर्न थाल्छस्। जब तँ प्रार्थनाको अभ्यास सुरु गर्छस्, सर्वप्रथम आफ्नो हृदय परमेश्‍वरलाई प्रदान गर्। परमेश्‍वरका अभिप्रायहरू बोध गर्ने प्रयास नगर्—केवल तेरो हृदयभित्र भएका शब्दहरू नै परमेश्‍वरलाई बताउने प्रयास गर्। जब तँ परमेश्‍वरसामु आउँछस्, यसरी बोल्: “हे परमेश्‍वर, मैले हजुरको विरुद्धमा विद्रोह गर्ने गरेको थिएँ भन्‍ने कुरा आज मात्र महसुस गरेँ। म वास्तवमै भ्रष्ट र नीच छु। मैले केवल आफ्नो जीवन बरबाद मात्रै गर्दै आइरहेको रहेछु। आजबाट म हजुरकै लागि जिउनेछु। म एउटा अर्थपूर्ण जीवन बिताउनेछु र हजुरका अभिप्रायहरू पूरा गर्नेछु। हजुरको आत्माले मभित्र सदैव काम गरिरहोस्, मलाई निरन्तर ज्योति र ज्ञान प्रदान गरिरहोस्। मलाई हजुरसमक्ष मजबुत र ठोस गवाही वहन गर्न दिनुहोस्। शैतानले हामीमा प्रकट भएको तपाईंको महिमा, तपाईंको गवाही, र तपाईंको विजयको प्रमाण देखोस्।” जब तँ यसरी प्रार्थना गर्छस्, तेरो हृदय पूर्ण रूपमा स्वतन्त्र हुनेछ। यसरी प्रार्थना गरेपछि, तेरो हृदय परमेश्‍वरसँग अझै घनिष्ठ हुनेछ, र यदि तैँले सधैँ नै यस प्रकारले प्रार्थना गर्न सक्छस् भने, पवित्र आत्माले अवश्य नै तँभित्र काम गर्नुहुनेछ। यदि तैँले परमेश्‍वरलाई सधैँ यसरी नै पुकार्छस्, र उहाँसमक्ष आफ्नो सङ्कल्प प्रस्तुत गर्छस् भने, त्यस्तो दिन आउनेछ जब तेरो सङ्कल्प परमेश्‍वरसमक्ष स्वीकार्य हुनेछ, तेरो हृदय र तेरो सम्पूर्ण अस्तित्व परमेश्‍वरले प्राप्त गर्नुहुन्छ र तँ आखिरमा उहाँद्वारा पूर्ण बनाइनेछस्। तिमीहरूका लागि, प्रार्थना सबैभन्दा महत्त्वपूर्ण छ। जब तैँले प्रार्थना गर्छस् र पवित्र आत्माको कार्य प्राप्त गर्छस्, तेरो हृदय परमेश्‍वरद्वारा उत्प्रेरित हुनेछ, र परमेश्‍वरलाई प्रेम गर्ने शक्ति प्रस्फुटन हुनेछ। यदि तँ आफ्नो हृदयले प्रार्थना गर्दैनस् भने, यदि तैँले परमेश्‍वरसँग कुराकानी गर्नका लागि आफ्नो हृदय खोल्‍दैनस् भने, परमेश्‍वरले तँमा कार्य गर्ने कुनै मार्ग पाउनुहुनेछैन। यदि, प्रार्थना गरिसकेपछि र तेरो हृदयका शब्दहरू बोलिसकेपछि पनि, परमेश्‍वरका आत्माले उहाँको कार्य आरम्भ गर्नुभएको छैन र तैँले कुनै प्रेरणा प्राप्त गरेको छैनस् भने, यसले तेरो हृदयमा इमानदारीताको कमी छ, तेरा शब्दहरू असत्य र अझै पनि अशुद्ध छन् भन्‍ने देखाउँदछ। यदि, प्रार्थना गरिसकेपछि, तँलाई सन्तुष्टिको आभास हुन्छ भने, तेरा प्रार्थनाहरू परमेश्‍वरको निम्ति स्वीकार्य भएका छन् र तँमा परमेश्‍वरका आत्माले काम गरिरहनुभएको छ। परमेश्‍वरसमक्ष सेवा गर्ने व्यक्तिको रूपमा, तँ प्रार्थनारहित रहन सक्‍दैनस्। यदि तँ परमेश्‍वरसँगको बातचितलाई वास्तवमै अर्थपूर्ण र मूल्यवान् चीजको रूपमा हेर्छस् भने, के तँ प्रार्थनालाई त्याग गर्न सक्छस्? कोही पनि परमेश्‍वरसँगको बातचितरहित हुन सक्दैन। प्रार्थनाबिना तँ देहमा, शैतानको बन्धनमा रहेर जिउँछस्; साँचो प्रार्थनाबिना तँ अन्धकारको प्रभावमा जिउँछस्। म आशा गर्दछु कि तिमी दाजुभाइ-दिदीबहिनीहरू प्रत्येक र हरेक दिन साँचो प्रार्थनामा संलग्न हुन सक्छौ। यो कुरा प्रावधानहरू पछ्याउने बारे होइन, बरु निश्चित परिणाम हासिल गर्ने बारे हो। के तँ प्रातकालीन प्रार्थना गर्न र परमेश्‍वरका वचनहरूको आनन्द लिन सबेरै उठ्न अलिकति निद्रा र सुखलाई त्याग गर्न इच्छुक छस्? यदि तँ शुद्ध हृदयले प्रार्थना गर्छस् र यसरी परमेश्‍वरका वचनहरू खान्छस् र पिउँछस् भने, उहाँको लागि तँ अझै बढी स्वीकार्य हुनेछस्। यदि हरेक बिहान तँ यसो गर्छस्, यदि हरेक दिन उहाँसँग कुराकानी गर्दै र संलग्न हुँदै, तैँले परमेश्‍वरलाई आफ्नो हृदय प्रदान गर्ने अभ्यास गर्छस् भने, परमेश्‍वरसम्‍बन्धी तेरो ज्ञान निश्चित रूपमा वृद्धि हुनेछ, र तँ परमेश्‍वरका अभिप्रायहरू बोध गर्न अझै बढी सक्षम हुनेछस्। तँ भन्छस्: “हे परमेश्‍वर! म आफ्नो कर्तव्य पूरा गर्न इच्छुक छु। म हजुरमा मात्रै मेरो सम्पूर्ण अस्तित्व अर्पण गर्न सक्छु, ताकि हजुरले हामीबाट महिमा प्राप्त गर्न सकून्, ताकि हजुरले हाम्रो यो समूहले दिएको गवाहीमा आनन्द लिन सकून्। म हजुरलाई बिन्ती गर्दछु कि हामीमा कार्य गर्नुहोस्, ताकि म हजुरलाई साँच्चिकै प्रेम गर्न एवं हजुरलाई सन्तुष्ट पार्न र मेरो लक्ष्यको रूपमा हजुरको खोजी गर्न सक्षम होऊँ।” जब तँ यो अभिभारा वहन गर्छस्, परमेश्‍वरले निश्चय नै तँलाई सिद्ध बनाउनुहुनेछ। तैँले केवल आफ्नै फाइदाको लागि मात्र प्रार्थना गर्नुहुँदैन, तर तैँले परमेश्‍वरको इच्छालाई पछ्याउन र उहाँलाई प्रेम गर्न पनि प्रार्थना गर्नुपर्दछ। सबैभन्दा साँचो प्रकारको प्रार्थना यही हो। के तँ परमेश्‍वरको इच्छा पछ्याउनको खातिर प्रार्थना गर्ने व्यक्ति होस्?

विगतमा, तँलाई प्रार्थना कसरी गर्ने भन्‍ने थाहा थिएन, अनि तैँले प्रार्थना गर्ने कुरालाई बेवास्ता गरिस्। अब, प्रार्थनाको लागि आफैलाई तालिम दिन तैँले जतिसक्दो प्रयास गर्नुपर्छ। यदि तँ परमेश्‍वरलाई प्रेम गर्न आफैभित्रको शक्तिलाई जगाउन असमर्थ छस् भने, तँ कसरी प्रार्थना गर्छस् त? तँ भन्छस्: “हे परमेश्‍वर, मेरो हृदय हजुरलाई साँचो प्रेम गर्न असमर्थ छ। म हजुरलाई प्रेम गर्न चाहन्छु, तर मसँग शक्तिको अभाव छ। मैले के गर्नुपर्छ? तपाईंले मेरो आत्मिक आँखा खोलिदिऊन् र तपाईंको आत्माले मेरो हृदयलाई चलाऊन्। यसलाई यस्तो बनाइदिनुहोस् कि म तपाईंसमक्ष उपस्थित हुँदा ती सबै चीज त्याग गरूँ जुन नकारात्मक छन्, म कुनै पनि व्यक्ति, विषय वा चीजद्वारा विवश हुन छोडूँ, र मेरो हृदयलाई पूर्ण रूपमा तपाईंसामु नङ्ग्याउन सकूँ, अनि यसलाई यस्तो बनाइदिनुहोस् कि म आफ्नो सम्पूर्ण अस्तित्व तपाईंसमक्ष अर्पण गर्न सकूँ। हजुरले मलाई जसरी जाँच्‍नुहुन्छ, त्यसरी नै जाँच्‍नुहोस्, म तयार छु। अब, म मेरो भविष्यका सम्भावनाहरूप्रति कुनै ध्यान दिन्नँ, न त म मृत्युको बन्धनमा नै छु। हजुरलाई प्रेम गर्ने हृदयको साथमा, म जीवनको मार्ग खोजी गर्न चाहन्छु। सबै विषय, सबै कुरा—यी सबै हजुरकै हातमा छन्; मेरो नियति हजुरकै हातमा छ र मेरो यो जीवन हजुरले आफ्नो हातमा राख्नुहुन्छ। अब, म हजुरलाई प्रेम गर्न चाहन्छु, र हजुरले आफूलाई प्रेम गर्ने अनुमति प्रदान गरे पनि या नगरे पनि, शैतानले जसरी बाधा पुऱ्याए पनि, म हजुरलाई प्रेम गर्न प्रतिबद्ध छु।” जब तैँले यस्तो समस्याको सामना गर्छस्, यसरी प्रार्थना गर्। यदि तैँले हरेक दिन यसरी प्रार्थना गरिस् भने, परमेश्‍वरलाई प्रेम गर्ने शक्ति बिस्तारै वृद्धि हुनेछ।

कुनै व्यक्ति साँचो प्रार्थनामा कसरी प्रवेश गर्छ?

प्रार्थना गर्दा, तँमा परमेश्‍वरसमक्ष शान्त हुने हृदय, र निष्कपट हृदय हुनु नै पर्छ, र तैँले साँचो रूपमा परमेश्‍वरसँग सङ्गति गर्नुपर्छ र साँचो रूपमा प्रार्थना गर्नुपर्छ—तैँले परमेश्‍वरलाई मीठो बोलीले फकाउने प्रयास गर्नुहुँदैन। प्रार्थना त्यो कुरामा केन्द्रित हुनुपर्दछ जुन परमेश्‍वरले अहिले नै पूरा गर्न चाहनुहुन्छ। तँलाई अझ बढी अन्तर्दृष्टि र ज्योति प्रदान गर्न अनुरोध गर्, तैँले प्रार्थना गर्दा परमेश्‍वरसामु गरेको सङ्कल्पसहित आफ्ना वास्तविक स्थिति र समस्याहरू उहाँकोअघि लिएर जा। प्रार्थना भनेको प्रक्रियाको पालना गर्नु होइन; यो त निष्कपट हृदयले परमेश्‍वरको खोजी गर्नु हो। परमेश्‍वरलाई तेरो हृदयको सुरक्षा गर्न अनुरोध गर्, ताकि तेरो हृदय उहाँसामु प्रायः शान्त हुन सकोस्; ताकि उहाँले तँलाई राख्नुभएको वातावरणमा, तैँले आफैलाई चिन्न, आफैलाई तुच्छ ठान्छस्, र आफ्‍नै विरुद्धमा विद्रोह गर्छस्, यसरी तँ परमेश्‍वरसँग सामान्य सम्बन्ध राख्ने र उहाँलाई प्रेम गर्ने व्यक्ति वास्तवमै बन्न सक्छस्।

प्रार्थनाको महत्त्व के हो?

प्रार्थना मानिसले परमेश्‍वरसँग सहकार्य गर्ने एउटा तरिका हो, यो मानिसले परमेश्‍वरलाई पुकार्ने एक माध्यम हो, र यो त्यो प्रक्रिया हो जसद्वारा मानिस परमेश्‍वरका आत्माद्वारा उत्प्रेरित हुन्छ। के भन्न सकिन्छ भने, प्रार्थनाबिनाका मानिसहरू मृत हुन् जो आत्माविहीन हुन्छन्, जसले उनीहरूसँग परमेश्‍वरद्वारा उत्प्रेरित हुने आन्तरिक क्षमताको अभाव छ भन्‍ने प्रमाणित गर्छ। प्रार्थनाबिना, एक सामान्य आत्मिक जीवन बिताउन असम्भव हुनेथियो, पवित्र आत्माको कामको गति समात्न सक्‍नु त परै जाओस्। प्रार्थनारहित हुनु भनेको परमेश्‍वरसँगको आफ्‍नो सम्बन्ध तोड्नु हो, अनि परमेश्‍वरको अनुमोदन जित्न असम्भव हुनेथियो। परमेश्‍वरको विश्वासीका रूपमा, व्यक्तिले जति धेरै प्रार्थना गर्दछ, अर्थात्, ऊ परमेश्‍वरद्वारा जति धेरै उत्प्रेरित हुन्छ, ऊ सङ्कल्पले त्यति नै भरिनेछ र परमेश्‍वरबाट सबैभन्दा नयाँ अन्तर्दृष्टि प्राप्त गर्न झनै सक्षम हुनेछ। फलस्वरूप, यस प्रकारको व्यक्तिलाई मात्र पवित्र आत्माद्वारा जतिसक्दो चाँडो सिद्ध पारिन सकिन्छ।

प्रार्थनाले कस्तो प्रभाव हासिल गर्नुपर्छ?

मानिसहरू प्रार्थनाको अभ्यास गर्न र प्रार्थनाको महत्त्व बुझ्न सक्षम हुन सक्छन् तर प्रार्थना प्रभावकारी हुनु कुनै सरल कुरा होइन। प्रार्थना भनेको झारा टार्ने, प्रक्रिया पछ्याउने वा परमेश्‍वरका वचनहरू कण्ठस्थ सुनाउने कुरा होइन। अर्थात्, प्रार्थना गर्नु भनेको निश्चित शब्दहरू सुगा रटाइ गरेर भन्नु होइन र यो अरूको नक्कल गर्नु होइन। प्रार्थनामा, व्यक्ति आफ्नो हृदय परमेश्‍वरलाई दिन सक्ने, आफ्नो हृदय परमेश्‍वरद्वारा प्रभावित हुन सकोस् भनेर त्यसलाई खुला राख्न सक्ने स्थितिमा पुग्नैपर्छ। यदि प्रार्थना प्रभावकारी हुनुपर्ने हो भने, यो परमेश्‍वरका वचनहरूको पठनमा आधारित हुनैपर्छ। व्यक्तिले परमेश्‍वरका वचनहरूभित्रबाट प्रार्थना गरेर मात्र अझ बढी अन्तर्दृष्टि र ज्योति प्राप्त गर्न सक्छ। साँचो प्रार्थनाका प्रकटीकरणहरू यी हुन्: परमेश्‍वरले माग्ने सबै कुराको तृष्णा गर्ने हृदय हुनु र त्यसबाहेक उहाँले माग गर्ने कुरा पूरा गर्ने चाहना गर्नु; परमेश्‍वरले घृणा गर्ने कुरालाई घृणा गर्नु र त्यसपछि, त्यसका आधारमा, त्यसबारे केही बुझाइ प्राप्त गर्नु अनि परमेश्‍वरले व्याख्या गर्ने सत्यताहरूबारे केही ज्ञान र स्पष्टता हुनु। जहाँ प्रार्थनापछि सङ्कल्प, आस्था, ज्ञान र अभ्यासको मार्ग हुन्छ, त्यहाँ मात्र यसलाई साँचो प्रार्थना भन्न सकिन्छ, र यस प्रकारको प्रार्थना मात्र प्रभावकारी हुन सक्छ। तैपनि प्रार्थना परमेश्‍वरका वचनहरूको आनन्दमा आधारित हुनैपर्छ, यो परमेश्‍वरका वचनहरूमा उहाँसँग सङ्गति गर्ने जगमा स्थापित हुनैपर्छ र हृदय परमेश्‍वरलाई खोज्न र उहाँसामु शान्त हुन सक्नैपर्छ। यस प्रकारको प्रार्थना परमेश्‍वरसँगको साँचो सङ्गतिको चरणमा प्रवेश गरिसकेको हुन्छ।

प्रार्थनाबारे सबैभन्दा आधारभूत ज्ञान:

१. मनमा जे आउँछ आँखा चिम्लेर त्यही नभन्। तेरो हृदयमा एक बोझ हुनुपर्दछ अर्थात् जब तँ प्रार्थना गर्छस् तेरो एउटा उद्देश्य हुनुपर्छ।

२. प्रार्थनामा परमेश्‍वरका वचनहरू समावेश हुनुपर्दछ; प्रार्थना, परमेश्‍वरको वचनमा आधारित हुनुपर्दछ।

३. प्रार्थना गर्दा, तैँले पुराना विषयहरूलाई कण्ठ गरेर भन्‍नुहुँदैन। तेरा प्रार्थनाहरू परमेश्‍वरका वर्तमान वचनहरूसँग सम्बन्धित हुनुपर्छ, र जब तँ प्रार्थना गर्छस्, परमेश्‍वरलाई तेरो अन्तस्करणका विचारहरू बता।

४. सामूहिक प्रार्थना एउटा विषयमा केन्द्रित हुनुपर्छ, जुन अपरिहार्य रूपमा नै पवित्र आत्माको वर्तमान कार्य हो।

५. सबै मानिसहरूले मध्यस्थ प्रार्थना गर्न सिक्नुपर्दछ। यो, परमेश्‍वरका अभिप्रायहरूको ख्याल राख्ने एउटा तरिका पनि हो।

व्यक्तिको प्रार्थना जीवन, प्रार्थनाको महत्त्व र प्रार्थनाको आधारभूत ज्ञानको बुझाइमा आधारित हुन्छ। दैनिक जीवनमा, तेरा आफ्नै कमी-कमजोरीहरूको लागि बारम्बार प्रार्थना गर्, तेरो जीवन स्वभावमा परिवर्तन ल्याउनको निम्ति प्रार्थना गर्, र परमेश्‍वरका वचनसम्‍बन्धी तेरो ज्ञानको आधारमा प्रार्थना गर्। हरेक व्यक्तिले आ-आफ्नै प्रार्थनाको जीवन स्थापित गर्नुपर्दछ, उनीहरूले परमेश्‍वरका वचनहरू जान्नको लागि प्रार्थना गर्नुपर्छ, र उनीहरूले परमेश्‍वरको कामको ज्ञानको खोजी गर्न प्रार्थना गर्नुपर्दछ। तेरा व्यक्तिगत परिस्थितिहरू परमेश्‍वरसमक्ष खुलस्त राख् र तैँले प्रार्थना गर्ने तरिकामा अनावश्यक चासो नदिई वास्तविक बन्, र मुख्य कुरा भनेको सही बुझाइ प्राप्त गर्नु हो, र परमेश्‍वरका वचनहरूको वास्तविक अनुभव प्राप्त गर्नु हो। आत्मिक जीवनमा प्रवेश गर्न खोज्‍ने व्यक्तिले धेरै प्रकारले प्रार्थना गर्न सक्षम हुनुपर्छ। मौन प्रार्थना, परमेश्‍वरका वचनहरूमाथि चिन्तन गर्नु, परमेश्‍वरको कार्यलाई जान्‍नु—यी सबै सामान्य आत्मिक जीवनमा प्रवेश प्राप्त गर्नका खातिर गरिने आत्मिक सङ्गतिको उद्देश्यपूर्ण कार्यका उदाहरणहरू हुन्, जसले सदैव परमेश्‍वरसामु एक व्यक्तिको अवस्थालाई सुधार गर्छन् र जीवनमा अहिलेसम्मकै महान् प्रगति गर्न हौसला प्रदान गर्दछन्। सङ्क्षेपमा भन्नुपर्दा, तैँले गर्ने जुनसुकै काम, चाहे यो परमेश्‍वरका वचनहरू खाने र पिउने होस्, वा मौन रूपले प्रार्थना गर्ने होस्, वा ठूलो स्वरमा घोषणा गर्ने होस्, ती सबै तँलाई परमेश्‍वरका शब्दहरू, उहाँको कार्य, र उहाँले तँमा हासिल गर्न चाहनुभएको कुरालाई स्पष्ट रूपमा देख्न सक्षम पार्नका लागि हुन्। अझ महत्त्वपूर्ण कुरा, तैँले गर्ने सबै कुरा परमेश्‍वरले माग गर्ने स्तरहरूमा पुग्न र तेरो जीवनलाई नयाँ उचाइहरूमा उठाउनको लागि गरिन्छन्। परमेश्‍वरले मानिसबाट माग गर्नुहुने न्यूनतम मानक भनेको मानिस आफ्नो हृदय उहाँसामु खोल्न सक्षम होस् भन्‍ने हो। यदि मानिसले परमेश्‍वरलाई उसको साँचो हृदय दिन्छ र उसको हृदयमा साँच्चै भएको कुरा बोल्छ भने, परमेश्‍वर उसमा काम गर्न इच्छुक हुनुहुन्छ। परमेश्‍वरले जे चाहना गर्नुहुन्छ त्यो मानिसको कुटिल हृदय नभई शुद्ध र इमानदार हृदय हो। यदि मानिस आफ्नो हृदयबाट परमेश्‍वरसँग कुरा गर्दैन भने, उहाँले उसको हृदयलाई उत्प्रेरित गर्नुहुनेछैन वा उसमा काम गर्नुहुनेछैन। तसर्थ, प्रार्थनाको गाँठी कुरा भनेको परमेश्‍वरसँग हृदयदेखि कुरा गर्नु हो, परमेश्‍वरलाई तेरा कमीकमजोरीहरू वा विद्रोही स्वभावबारे बताउनु, आफूलाई उहाँसामु पूर्ण रूपमा खुला राख्नु हो; तब मात्र परमेश्‍वरले तेरो प्रार्थनामा चासो राख्नुहुनेछ, अन्यथा उहाँले आफ्नो मुहार तँबाट लुकाउनुहुनेछ। प्रार्थनाका लागि न्यूनतम मानक भनेको तैँले आफ्नो हृदयलाई परमेश्‍वरसामु शान्त राख्न सक्नुपर्छ, र त्यसले परमेश्‍वरलाई छोडेर जानुहुँदैन। यस चरण दौरान, तैँले अझ नयाँ वा अझ उच्च अन्तर्ज्ञान प्राप्त नगर्लास्, तर त्यसबेला तैँले यथास्थिति कायम राख्नका लागि प्रार्थनाको उपयोग गर्नैपर्छ—तँ पछि हट्नुहुँदैन। तैँले हासिल गर्नैपर्ने सबैभन्दा न्यूनतम कुरा यही हो। यदि तैँले यो पनि पूरा गर्न सक्दैनस् भने, यसले तेरो आत्मिक जीवन सही मार्गमा छैन भन्‍ने प्रमाणित गर्छ। परिणामस्वरूप, तँ पहिले आफूसँग भएको दर्शनलाई कायम राख्न असमर्थ हुनेछस्, तैँले परमेश्‍वरमाथिको विश्‍वास गुमाउनेछस्, र त्यसपश्‍चात तेरो सङ्कल्प लोप हुनेछ। तँ आत्मिक जीवनमा प्रवेश गरेको छस् कि छैनस् भन्‍ने कुराको एउटा सङ्केत भनेको तेरा प्रार्थनाहरू सही मार्गमा छन् कि छैनन् भनेर हेर्नु हो। सबै मानिसहरू यस वास्तविकतामा प्रवेश गर्नैपर्छ; उनीहरू सबैले आफैलाई जानाजान प्रार्थनामा तालिम दिने काम गर्नैपर्दछ, निष्क्रिय रूपमा पर्खेर होइन, तर जानाजान पवित्र आत्माद्वारा उत्प्रेरित हुन खोजेर। त्यसपछि मात्र उनीहरू साँचो रूपले परमेश्‍वरको खोजी गर्ने मानिसहरू हुनेछन्।

जब तँ प्रार्थना गर्न सुरु गर्छस्, एकै झट्कामा सबै प्राप्त गर्ने आशा गर्दै आफैलाई असफल नबना। तैँले आफ्नो मुख खोल्नासाथै तँ पवित्र आत्माद्वारा उत्प्रेरित हुनेछस्, वा तैँले अन्तर्ज्ञान वा ज्योति प्राप्त गर्नेछस्, वा परमेश्‍वरले तँमाथि अनुग्रह वर्षाउनुहुनेछ भन्‍ने आशा गरेर तैँले आवश्यकताभन्दा बढी माग गर्न सक्दैनस्। त्यसो हुनेछैन; परमेश्‍वरले अलौकिक कामहरू गर्नुहुन्न। परमेश्‍वरले उहाँको आफ्नै समयमा मानिसहरूका प्रार्थनाहरू स्वीकार गर्नुहुन्छ, र कहिलेकाहीँ तँ उहाँसामु निष्ठावान् छस् कि छैनस् भनेर तेरो विश्‍वासको परीक्षण गर्नुहुन्छ। जब तँ प्रार्थना गर्छस् तँसँग विश्‍वास, दृढ निश्‍चयता, र सङ्कल्प हुनै पर्दछ। धेरै मानिसहरू, जब भर्खरै तालिम लिन सुरु गरेका हुन्छन्, तिनीहरू हरेस खान्छस् किनकि उनीहरू पवित्र आत्माद्वारा उत्प्रेरित हुन असफल हुन्छन्। यसले काम गर्दैन! तैँले लगनशील भएर प्रयत्न गर्नुपर्दछ; तैँले पवित्र आत्माको गतिशीलता महसुस गर्न र खोजी एवं अन्वेषण गर्नमा ध्यान केन्द्रित गर्नुपर्दछ। कहिलेकाहीँ, तेरो अभ्यासको मार्ग सही हुँदैन र कहिलेकाहीँ, तेरा व्यक्तिगत मनसायहरू एवं धारणाहरू परमेश्‍वरसमक्ष दृढ रूपमा कायम रहन सक्दैनन्, र त्यसैले परमेश्‍वरका आत्माले तँलाई उत्प्रेरित गर्न सक्‍नुहुन्‍न। अरू समयमा, परमेश्‍वरले तँ निष्ठावान् छस् कि छैनस् भन्‍ने हेर्नुहुन्छ। सङ्क्षेपमा भन्दा, तालिममा तैँले ठूलो मूल्य चुकाउनुपर्दछ। यदि तँ आफ्नो अभ्यासको पथबाट अचानक बरालिँदैछस् भन्‍ने पत्ता लगाइस् भने, तैँले आफ्नो प्रार्थना गर्ने तरिका बदल्न सक्‍छस्। जबसम्म तँ इमानदार हृदयले खोजी गर्छस् र प्राप्त गर्न उत्कट इच्‍छा राख्छस्, तबसम्‍म पवित्र आत्माले तँलाई निश्‍चित रूपमा यस यथार्थतामा लैजानुहुन्छ। कहिलेकाहीँ तँ निष्कपट हृदयले प्रार्थना गर्छस् तर तैँले विशेष रूपले उत्प्रेरित भएको महसुस गर्दैनस्। यस्ता समयहरूमा, परमेश्‍वरले तेरा प्रार्थनाहरूलाई हेर्नुहुन्छ भन्‍ने विश्‍वास गर्दै तँ विश्‍वासमा निर्भर हुनुपर्छ; तँ आफ्ना प्रार्थनाहरूमा अटल रहनुपर्छ।

इमानदार व्यक्ति बन्; तेरो हृदयमा भएको छलबाट छुटकारा पाउन परमेश्‍वरलाई प्रार्थना गर्। प्रार्थनाको माध्यमबाट आफूलाई सधैँ स्वच्छ पार्, र प्रार्थनामार्फत परमेश्‍वरका आत्माद्वारा उत्प्रेरित बन्, यसरी, तेरो स्वभाव बिस्तारै परिवर्तन हुनेछ। साँचो आत्मिक जीवन प्रार्थनाको जीवन हो—यो पवित्र आत्माद्वारा उत्प्रेरित भइने जीवन हो। पवित्र आत्माद्वारा उत्प्रेरित हुने प्रक्रिया नै मानिसको स्वभाव परिवर्तन हुने प्रक्रिया हो। व्यक्ति पवित्र आत्माद्वारा उत्प्रेरित नहुने जीवन आत्मिक जीवन हुँदैन, त्यो अझै पनि धार्मिक कर्मकाण्डको जीवन हुन्छ। पवित्र आत्माद्वारा प्रायजसो उत्प्रेरित गरिने, र पवित्र आत्माद्वारा अन्तर्दृष्टि र ज्योति दिइनेहरू मात्रै, आत्मिक जीवनमा प्रवेश गरेका हुन्छन्। प्रार्थना गर्दै जाँदा मानिसको स्वभाव निरन्तर रूपमा परिवर्तन हुन्छ। परमेश्‍वरका आत्माले उसलाई जति धेरै उत्प्रेरित गर्नुहुन्छ, ऊ त्यति नै सक्रिय र समर्पित बन्छ। त्यसरी नै, उसको हृदय पनि बिस्तारै शुद्ध गरिनेछ, र उसको स्वभाव बिस्तारै परिवर्तन हुनेछ। साँचो प्रार्थनाको प्रभाव यस्तै हुन्छ।


परमेश्‍वरको सबैभन्दा नयाँ कामलाई चिन र उहाँका पदचापहरू पछ्याऊ

अब, तिमीहरूले परमेश्‍वरका मानिसहरू बन्‍ने प्रयास गर्नुपर्छ, र सम्पूर्ण प्रवेशलाई सही बाटोमा सुरु गर्नुपर्छ। परमेश्‍वरका मानिसहरू बन्‍नु भनेको राज्यको युगमा प्रवेश गर्नु हो। आज, तिमीहरू औपचारिक रूपमा राज्यको तालिममा प्रवेश गर्न सुरु गर्छौ, र तिमीहरूको भविष्यको जीवन पहिलेको जस्तो सुस्त र मन्द बन्‍न छोड्नेछ; त्यसरी बाँचेर, परमेश्‍वरले अपेक्षा गर्नुभएका मापदण्डहरूलाई पूरा गर्नु असम्‍भव हुन्छ। यदि तैँले कुनै आतुरी अनुभूति गर्दैनस् भने, तँसँग आफैलाई सुधार गर्ने इच्छा छैन, तेरो प्रयास अन्योल र दोधारमा छ, र तैँले परमेश्‍वरका अभिप्रायहरू पूरा गर्न सक्दैनस् भन्‍ने यसले देखाउँछ। राज्यको तालिममा प्रवेश गर्नु भनेको परमेश्‍वरका मानिसहरूको जीवन सुरु गर्नु हो—के तँ त्यस्तो तालिम स्वीकार गर्न इच्‍छुक छस्? के तँ आतुरीको आभास अनुभूत गर्न इच्‍छुक छस्? के तँ परमेश्‍वरको अनुशासनमा जिउन इच्‍छुक छस्? के तँ परमेश्‍वरको सजायमा जिउन इच्‍छुक छस्? जब परमेश्‍वरको वचन तँकहाँ आउँछ र तँलाई जाँच गर्छ, तैँले कसरी व्यवहार गर्नेछस्? अनि तैँले सबै किसिमका तथ्यहरूको सामना गर्दा के गर्नेछस्? विगतमा, तेरो ध्यान जीवनमा केन्द्रित थिएन; आज, तैँले जीवन वास्तविकतामा प्रवेश गर्ने कार्यमा ध्यान केन्द्रित गर्नुपर्छ, र तैँले तेरो जीवन स्वभावमा परिवर्तन गर्ने प्रयास गर्नुपर्छ। राज्यका मानिसहरूले हासिल गर्नैपर्ने कुरा यही हो। जो परमेश्‍वरका मानिसहरू हुन् उनीहरू सबैमा जीवन हुनैपर्छ, उनीहरूले राज्यको तालिम स्वीकार गर्नैपर्छ, र आफ्‍नो जीवनको स्वभावलाई परिवर्तन गर्ने प्रयास गर्नुपर्छ। राज्यका मानिसहरूलाई परमेश्‍वरले दिनुभएको मापदण्ड यही हो।

राज्यका मानिसहरूका लागि परमेश्‍वरका मापदण्डहरू निम्‍नानुसार छन्:

१. तिनीहरूले परमेश्‍वरका आज्ञाहरूलाई स्वीकार गर्नैपर्छ। भन्‍नुको अर्थ, तिनीहरूले आखिरी दिनहरूका परमेश्‍वरको कार्यमा बोलिएका सबै वचनहरूलाई स्वीकार गर्नैपर्छ।

२. तिनीहरू राज्यको तालिममा प्रवेश गर्नैपर्छ।

३. तिनीहरूले आफ्‍नो हृदयमा परमेश्‍वरको छुवाइ प्राप्त गर्ने प्रयास गर्नैपर्छ। जब तेरो हृदय पूर्ण रूपमा परमेश्‍वरमा फर्किएको हुन्छ, र तँसँग सामान्य आत्मिक जीवन हुन्छ, तब तँ स्वतन्त्रताको क्षेत्रमा जिउनेछस्, जसको अर्थ तँ परमेश्‍वरको प्रेमको वास्ता र सुरक्षामा जिउनेछस् भन्‍ने हुन्छ। परमेश्‍वरको वास्ता र सुरक्षामा जिउँदा मात्र तँ परमेश्‍वरको स्वामित्वमा हुनेछस्।

४. तिनीहरू परमेश्‍वरद्वारा प्राप्त गरिनैपर्छ।

५. तिनीहरू पृथ्वीमा परमेश्‍वरको महिमाको प्रकटीकरण बन्‍नैपर्छ।

यी पाँच बुँदाहरू तिमीहरूको लागि मेरा आज्ञाहरू हुन्। मेरा वचनहरू परमेश्‍वरका मानिसहरूको लागि बोलिन्छन्, र यदि तँ यी आज्ञाहरूलाई स्वीकार गर्न अनिच्‍छुक छस् भने, म तँलाई जबरजस्ती गर्नेछैन—तर यदि तैँले तिनलाई साँचो रूपमा स्वीकार गरिस् भने, तँ परमेश्‍वरको इच्छालाई पछ्याउन सक्‍नेछस्। आज, तिमीहरूले परमेश्‍वरका आज्ञाहरू स्वीकार गर्न, र राज्यका मानिसहरू बन्‍ने प्रयास गर्न र राज्यका मानिसहरू बन्‍नका लागि पूरा गर्नुपर्ने मापदण्डहरू पूरा गर्न सुरु गर्छौ। प्रवेशको पहिलो चरण यही हो। यदि तँ पूर्ण रूपमा परमेश्‍वरको इच्छालाई पछ; याउन चाहन्छस् भने, तैँले यी पाँच आज्ञालाई स्वीकार गर्नैपर्छ, र यदि तैँले तिनलाई हासिल गर्न सकिस् भने, तँ परमेश्‍वरका अभिप्रायहरू अनुसारको हुनेछस् र परमेश्‍वरले अवश्य नै तँलाई बृहत् रूपमा प्रयोग गर्नुहुनेछ। राज्यको तालिममा प्रवेश गर्नु नै आजको लागि महत्त्वपूर्ण कुरा हो। राज्यको तालिममा प्रवेश गर्ने कार्यमा आत्मिक जीवन संलग्‍न हुन्छ। यसभन्दा पहिले, आत्मिक जीवनको बारेमा कुनै कुरा उठाइएको थिएन, तर आज, तँ राज्यको तालिममा प्रवेश गर्न सुरु गर्ने क्रममा, तँ औपचारिक रूपमा आत्मिक जीवनमा प्रवेश गर्छस्।

कस्तो प्रकारको जीवन आत्मिक जीवन हो? आत्मिक जीवन भनेको त्यो जीवन हो जहाँ तेरो हृदय पूर्ण रूपमा परमेश्‍वरमा फर्केको र परमेश्‍वरको प्रेमप्रति सचेत हुन सक्‍ने हुन्छ। यो त्यो जीवन हो जसमा तँ परमेश्‍वरका वचनहरूमा जिउँछस्, र तेरो हृदयलाई अरू कुनै कुराले ओगट्दैन, र तैँले आजको परमेश्‍वरको अभिप्रायहरूलाई बुझ्‍न सक्छस्, र तँ तेरो कर्तव्य निर्वाह गर्नको लागि पवित्र आत्माको आजको ज्योतिद्वारा मार्गनिर्देशित हुन्छस्। मानिस र परमेश्‍वरको बीचमा रहेको त्यो जीवन नै आत्मिक जीवन हो। यदि तैँले आजको ज्योतिलाई पछ्याउन सक्दैनस् भने, परमेश्‍वरसँगको तेरो सम्‍बन्धमा दरार उत्पन्‍न भएको छ—यो टुटेको समेत हुन सक्छ—अनि तँ सामान्य आत्मिक जीवनविहीन छस्। परमेश्‍वरसँगको सामान्य सम्‍बन्ध आजको परमेश्‍वरको वचनलाई स्वीकार गर्ने कार्यको जगमा निर्मित हुन्छ। के तँमा सामान्य आत्मिक जीवन छ? के तँमा परमेश्‍वरसँगको सामान्य सम्‍बन्ध छ? के तँ पवित्र आत्‍माको कार्यलाई पछ्याउने व्यक्ति होस्? यदि तँ आज पवित्र आत्माको ज्योतिलाई पछ्याउन सक्छस्, र परमेश्‍वरका वचनहरूभित्रको उहाँका अभिप्रायहरूलाई बोध गर्न, र यी वचनहरूमा प्रवेश गर्न सक्छस् भने, तँ पवित्र आत्माको प्रवाहलाई पछ्याउने व्यक्ति होस्। यदि तँ पवित्र आत्माको प्रवाहलाई पछ्याउँदैनस् भने, तँ सत्यताको पछि नलाग्‍ने व्यक्ति होस् भन्‍नेमा कुनै शङ्का छैन। आफैलाई सुधार गर्न इच्छा नगर्नेहरूभित्र पवित्र आत्माले काम गर्ने कुनै सम्भावना हुँदैन, र परिणामस्वरूप, त्यस्ता मानिसहरूले कहिल्यै पनि आफ्‍नो सामर्थ्य बटुल्‍न सक्दैनन्, र तिनीहरू सधैँ नै नकारात्मक हुन्छन्। आज, के तँ पवित्र आत्माको प्रवाहलाई पछ्याउँछस्? के तँ पवित्र आत्माको प्रवाहमा छस्? के तँ नकारात्मक स्थितिबाट निस्किआएको छस्? परमेश्‍वरको वचनमा विश्‍वास गर्ने, परमेश्‍वरको वचनलाई जगको रूपमा लिने, र पवित्र आत्माको आजको ज्योतिलाई पछ्याउनेहरू सबै—तिनीहरू सबै पवित्र आत्माको प्रवाहमा हुन्छन्। यदि तँ परमेश्‍वरका वचनहरू स्पष्ट रूपमा साँचो र सही छन् भन्‍ने विश्‍वास गर्छस् भने, र यदि तँ उहाँले जे भन्‍नुभए तापनि परमेश्‍वरका वचनहरूमा विश्‍वास गर्छस् भने, तँ परमेश्‍वरको काममा प्रवेश गर्न लागिपर्ने व्यक्ति होस्, र यसरी तैँले परमेश्‍वरका अभिप्रायहरूलाई पूरा गर्छस्।

पवित्र आत्माको प्रवाहमा प्रवेश गर्नका लागि, तैँले परमेश्‍वरसँग सामान्य सम्बन्ध राख्नैपर्छ, र तैँले सुरुमा आफ्नो नकारात्मक स्थितिलाई फाल्नैपर्छ। कतिपय मानिस सधैँ भीडको पछि लाग्छन्, र तिनीहरूको हृदय परमेश्‍वरबाट तर्किएर धेरै टाढा जान्छ; त्यस्ता मानिसहरूमा प्रगति गर्ने कुनै चाहना हुँदैन, र तिनीहरूले पछ्याउने मानकहरू अत्यन्तै न्यून हुन्छन्। परमेश्‍वरलाई प्रेम गर्ने र परमेश्‍वरद्वारा प्राप्त गरिने पछ्याइ मात्र परमेश्‍वरको अभिप्राय हो। कतिपय मानिस यस्ता हुन्छन् जो आफ्नो विवेक प्रयोग गरेर परमेश्‍वरको प्रेमको प्रतिदान मात्र गर्छन्, तर यसले परमेश्‍वरका अभिप्रायहरू पूरा गर्न सक्दैन; तँ जति उच्च मानकहरू पछ्याउँछस्, त्यो त्यति नै बढी परमेश्‍वरका अभिप्रायहरूअनुरूप हुनेछ। सामान्य मानिस, र परमेश्‍वरलाई प्रेम गर्न खोज्ने मानिसहरूका रूपमा, राज्यमा प्रवेश गर्नु र परमेश्‍वरका मानिसहरू बन्‍नु तिमीहरूको साँचो भविष्य, र सबैभन्दा मूल्यवान् र महत्त्वपूर्ण जीवन हो; तिमीहरूजत्तिको आशिषित कोही पनि हुँदैन। म किन यसो भन्छु? किनभने परमेश्‍वरमा विश्‍वास नगर्नेहरू देहका लागि जिउँछन्, र तिनीहरू शैतानका लागि जिउँछन्, तर आज तिमीहरू परमेश्‍वरका लागि जिउँछौ, र परमेश्‍वरको इच्छा पछ्याउनका लागि जिउँछौ। यही कारणले गर्दा नै म भन्छु कि तिमीहरूको जीवन सबैभन्दा अर्थपूर्ण छ। परमेश्‍वरद्वारा चुनिएका मानिसहरूको यो समूहले मात्रै सबैभन्दा अर्थपूर्ण जीवन जिउन सक्छ: पृथ्वीमा अरू कोही पनि तिमीहरूको जस्तो त्यस्तो मूल्य र अर्थको जीवन जिउन सक्षम छैन। तिमीहरू परमेश्‍वरद्वारा छानिएका हुनाले, र परमेश्‍वरद्वारा उच्च पारिएका हुनाले, र अझै बढी परमेश्‍वरको प्रेमको कारणले गर्दा, तिमीहरूले साँचो जीवन बोध गरेका छौ, र सबैभन्दा मूल्यवान् तरिकाले कसरी जिउने भन्‍ने जानेका छौ। यो तिमीहरूले राम्ररी पछ्याउने भएकाले होइन, बरु परमेश्‍वरको अनुग्रहको कारणले गर्दा हो; परमेश्‍वरले नै तिमीहरूको आत्मिक आँखा खोलिदिनुभयो, र परमेश्‍वरको आत्माले नै तिमीहरूको हृदयलाई स्पर्श गर्नुभयो, र तिमीहरूलाई उहाँसामु आउने सौभाग्य दिनुभयो। यदि परमेश्‍वरको आत्माले तिमीहरूलाई प्रबोधित नगर्नुभएको भए, तिमीहरू परमेश्‍वरको प्रेमिलो पक्ष देख्न असक्षम हुनेथियौ, न त तिमीहरूले परमेश्‍वरलाई प्रेम गर्न नै सम्भव हुनेथियो। पूर्णतया परमेश्‍वरको आत्माले मानिसहरूको हृदयलाई स्पर्श गर्नुभएको कारणले गर्दा नै तिनीहरूको हृदय परमेश्‍वरतर्फ फर्केको हो। कहिलेकाहीँ, जब तँ परमेश्‍वरका वचनहरूको आनन्द लिइरहेको हुन्छस्, तब तेरो आत्मालाई स्पर्श हुन्छ, अनि तँ परमेश्‍वरलाई बिलकुलै प्रेम गर्नैपर्छ, तँभित्र ठूलो शक्ति छ, र तैँले त्याग्न नसक्ने कुनै कुरा छैन भन्‍ने अनुभूति गर्छस्। यदि तँलाई यस्तो अनुभूति हुन्छ भने, तँलाई परमेश्‍वरको आत्माले स्पर्श गर्नुभएको छ, र तेरो हृदय पूर्ण रूपमा परमेश्‍वरतर्फ फर्केको छ, अनि तैँले परमेश्‍वरलाई प्रार्थना गर्नेछस् र यसो भन्‍नेछस्, “परमेश्‍वर! हामी साँच्चै नै तपाईंद्वारा पूर्वनिर्धारित गरिएका र चुनिएका हौँ। तपाईँको महिमाले मलाई गौरव दिलाउँछ, र म तपाईँका मानिसहरूमध्ये एक हुन पाउनु सम्मानको कुरा हो भन्‍ने ठान्छु। म तपाईँको इच्छा पछ्याउनका लागि आफूलाई पूर्ण रूपमा अर्पण गर्नेछु र मेरो सबै कुरा चढाउनेछु, र मेरा सबै वर्ष, र यस जीवनमा मसँग भएको सबै ऊर्जा तपाईँप्रति समर्पित गर्नेछु।” जब तँ यसरी प्रार्थना गर्छस्, तब तेरो हृदयमा परमेश्‍वरप्रति असीम प्रेम र साँचो अधीनता हुनेछ। के तैँले कहिल्यै यस्तो अनुभव गरेको छस्? यदि मानिसहरूलाई अक्सर परमेश्‍वरको आत्माद्वारा स्पर्श गरियो भने, तिनीहरूले परमेश्‍वरलाई विशेष समर्पणका प्रार्थनाहरू चढाउनेछन्: “परमेश्‍वर! तपाईँले महिमा प्राप्त गर्नुभएको दिन हेर्ने मेरो इच्छा छ, र तपाईँका लागि जिउने मेरो इच्छा छ—तपाईँका लागि जिउनुभन्दा योग्य वा अर्थपूर्ण कुरा अरू केही हुँदैन, र ममा शैतान र देहका लागि जिउने अलिकति पनि चाहना छैन। आज तपाईँ मलाई तपाईँका लागि जिउन सक्षम तुल्याएर उच्च पार्नुहुन्छ।” जब तैँले यसरी प्रार्थना गरेको हुन्छस्, तब तँलाई तैँले आफ्नो हृदय जसरी पनि परमेश्‍वरलाई दिनैपर्छ, तैँले परमेश्‍वरलाई प्राप्त गर्नैपर्छ, र जिउँदै छँदा परमेश्‍वरलाई प्राप्त नगरी मर्नु तँलाई घृणा लाग्नेछ भन्‍ने महसुस हुनेछ। यस्तो प्रार्थना गरेपछि, तँभित्र कहिल्यै नसकिने शक्ति हुनेछ, र त्यो कहाँबाट आउँछ भन्‍ने कुरा तँलाई थाहा हुनेछैन; तेरो हृदयमा असीमित शक्ति हुनेछ, र तँलाई परमेश्‍वर अत्यन्तै प्रेमिलो हुनुहुन्छ, र उहाँ प्रेम गर्न योग्य हुनुहुन्छ भन्‍ने आभास हुनेछ। यहीबेला तँलाई परमेश्‍वरद्वारा स्पर्श गरिएको हुनेछ। यस्तो अनुभव गरेका सबैलाई परमेश्‍वरद्वारा स्पर्श गरिएको हुनेछ। जसलाई अक्सर परमेश्‍वरद्वारा स्पर्श गरिन्छ तिनीहरूको जीवनमा परिवर्तनहरू आउँछन्, तिनीहरू पूर्ण रूपमा परमेश्‍वरलाई प्राप्त गर्ने सङ्कल्प गर्न सक्षम हुन्छन्, तिनीहरूको परमेश्‍वरलाई प्रेम गर्ने हृदय तुलनात्मक रूपमा बलियो हुन्छ, र तिनीहरूको हृदय पूर्ण रूपमा परमेश्‍वरतर्फ फर्केको हुन्छ। तिनीहरू आफ्नो परिवार, संसार, बन्धनहरू, र आफ्ना भविष्यका सम्भावनाहरूलाई आफ्नो मनबाट पूर्ण रूपमा निकाल्छन्, र तिनीहरू जीवनमा आफूसँग भएको सबै ऊर्जा परमेश्‍वरलाई समर्पित गर्न इच्छुक हुन्छन्। परमेश्‍वरको आत्माद्वारा स्पर्श गरिएकाहरू सबै त्यस्ता मानिस हुन् जो सत्यता पछ्याउँछन्, र जसलाई परमेश्‍वरद्वारा सिद्ध पारिने आशा हुन्छ।

के तैँले तेरो हृदय परमेश्‍वरतर्फ फर्काएको छस्? के तेरो हृदय परमेश्‍वरका आत्माद्वारा छोइएको छ? यदि तैँले कहिल्यै त्यस्तो अनुभव गरेको छैनस् भने, र यदि तैँले त्यसरी कहिल्यै प्रार्थना गरेको छैनस् भने, तेरो हृदयमा परमेश्‍वरको निम्ति कुनै ठाउँ छैन भन्‍ने यसले देखाउँछ। परमेश्‍वरका आत्माद्वारा अगुवाइ गरिएकाहरू र परमेश्‍वरका आत्माद्वारा छोइएकाहरू सबैमा परमेश्‍वरको काम हुन्छ, जसले परमेश्‍वरका वचनहरू र परमेश्‍वरको प्रेमले तिनीहरूमा जरा गाडेको छ भन्‍ने देखाउँछ। कतिपय मानिसहरू यसो भन्छन्: “मेरा प्रार्थनाहरूमा म तिमीजस्तो एकाग्रचित्त हुँदिन, न त मलाई परमेश्‍वरले त्यसरी नै छुनुहुन्छ; कहिलेकहीँ—जब म ध्यान गर्छु र प्रार्थना गर्छु—परमेश्‍वर प्रेमिलो हुनुहुन्छ, र मेरो हृदयलाई परमेश्‍वरले छुनुभएको छ भन्‍ने मलाई अनुभव हुन्छ।” मानिसको हृदयभन्दा महत्त्वपूर्ण कुरा अरू केही पनि छैन। जब तेरो हृदय परमेश्‍वरमा फर्केको हुन्छ, तेरो सम्पूर्ण अस्तित्व नै परमेश्‍वरमा फर्केको हुन्छ, र त्यो बेला तेरो हृदयलाई परमेश्‍वरका आत्माले छुनुभएको हुनेछ। तिमीहरूमध्ये धेरैजसोले यस्तो अनुभव गरेका छौ—यति मात्रै हो कि, तिमीहरूका अनुभवहरूको गहिराइ उस्तै छैन। कतिपय मानिसहरू यसो भन्छन्: “म प्रार्थनाका धेरै शब्‍दहरू बोल्‍दिनँ, म अरूले बोलेको सुन्छु अनि मभित्र सामर्थ्य पैदा हुन्छ।” तँलाई परमेश्‍वरले भित्री रूपमा छुनुभएको छ भन्‍ने यसले देखाउँछ। भित्री रूपमा परमेश्‍वरद्वारा छोइएका मानिसहरू अरूका प्रार्थनाका शब्‍दहरू सुन्दा उत्प्रेरित हुन्छन्; यदि उत्प्रेरणात्मक शब्‍दहरू सुन्दा कुनै व्यक्तिको हृदय पूर्ण रूपमा अप्रभावित हुन्छ भने, तिनीहरूमा पवित्र आत्माको काम छैन भन्‍ने प्रमाणित हुन्छ। तिनीहरूभित्र कुनै तृष्णा हुँदैन, जसले तिनीहरूमा कुनै संकल्‍प छैन, र तसर्थ तिनीहरू पवित्र आत्‍माको कार्यविहीन छन् भन्‍ने देखाउँछ। यदि कुनै व्यक्तिलाई परमेश्‍वरले छुनुभएको छ भने, परमेश्‍वरको वचन सुन्दा तिनीहरूले प्रतिक्रिया दिनेछन्; यदि तिनीहरू परमेश्‍वरद्वारा छोइएका छैनन् भने, तिनीहरू परमेश्‍वरको वचनमा संलग्‍न भएका हुँदैनन्, ती कुराहरूसँग तिनीहरूले कुनै सम्‍बन्ध कायम गर्दैनन्, र तिनीहरूले अन्तर्दृष्टि प्राप्त गर्न सक्दैनन्। जसले परमेश्‍वरको वचन सुनेर पनि प्रतिक्रिया दिँदैनन्, तिनीहरू त्यस्ता मानिसहरू हुन् जो परमेश्‍वरद्वारा छोइएका छैनन्—तिनीहरू पवित्र आत्‍माको कार्य नभएका मानिसहरू हुन्। नयाँ ज्योति स्वीकार गर्न सक्‍नेहरू सबैलाई पवित्र आत्माको कामले छोएको हुन्छ, र तिनीहरू सबैमा पवित्र आत्माको काम हुन्छ।

आफैलाई मापन गर्:

१. के तँ पवित्र आत्माको वर्तमान कामको बीचमा छस्?

२. के तेरो हृदय परमेश्‍वरमा फर्केको छ? के तँ परमेश्‍वरद्वारा छोइएको छस्?

३. के परमेश्‍वरका वचनहरूले तँभित्र जरा गाडेको छ?

४. के तेरो अभ्यास परमेश्‍वरका मापदण्डहरूको जगमा निर्मित छ?

५. के तँ पवित्र आत्‍माको वर्तमान ज्योतिको अगुवाइमा जिउँछस्?

६. तेरो हृदयलाई पुराना धारणाहरूले शासन गरेको छ, कि यसलाई परमेश्‍वरको आजको वचनले शासन गरेको छ?

यी वचनहरू सुन्दा, तिमीहरूभित्र कस्तो प्रतिक्रिया उत्पन्न हुन्छ? यतिका वर्ष विश्‍वास गरेपछि, के परमेश्‍वरका वचनहरू तिमीहरूको जीवन बनेका छन्? के तेरो अघिल्लो भ्रष्ट स्वभावमा कुनै परिवर्तन आएको छ? के तँलाई, परमेश्‍वरका वर्तमान वचनहरूअनुसार, जीवन हुनु भनेको के हो, र जीवनविहीन हुनु भनेको के हो भन्‍ने थाहा छ? के तिमीहरूलाई यो कुरा प्रस्ट भयो? परमेश्‍वरलाई पछ्याउनुमा प्रमुख महत्त्वको कुरा के हो भने सबै कुरा परमेश्‍वरका वर्तमान वचनहरूअनुसार हुनुपर्छ: तँ जीवन प्रवेश पछ्याइरहेको भए पनि वा परमेश्‍वरका अभिप्रायहरू सन्तुष्ट पार्ने पछ्याइमा रहेको भए पनि, सबै कुरा हालका परमेश्‍वरका वचनहरूवरिपरि केन्द्रित हुनुपर्छ। यदि तैँले सङ्गति गर्ने र प्रवेश गर्न खोज्ने कुराहरू परमेश्‍वरका वर्तमान वचनहरूवरिपरि केन्द्रित छैनन् भने, तँ परमेश्‍वरका वचनहरूभन्दा बाहिरको व्यक्ति होस्, र तँसँग पवित्र आत्माको काम बिलकुलै छैन। परमेश्‍वर उहाँका पदचापहरू पछ्याउने मानिसहरू चाहनुहुन्छ। तैँले पहिले बुझेको कुरा जतिसुकै अद्भुत र शुद्ध भए पनि, परमेश्‍वर त्यो चाहनुहुन्न, र यदि तँ त्यस्ता कुराहरू त्याग्न असमर्थ छस् भने, ती भविष्यमा तेरो प्रवेशमा भयङ्कर बाधा बन्नेछन्। पवित्र आत्‍माको आजको ज्योतिलाई पछ्याउन सक्‍नेहरू सबै आशिषित हुन्‍छन्। युगौँयुग र पुस्तौँपुस्ताअघिका मानिसहरूले पनि परमेश्‍वरका पदचापहरूलाई पछ्याए, तर तिनीहरूले आजको दिनसम्‍म पछ्याइरहन सकेनन्; आखिरी दिनहरूका मानिसहरूको आशिष्‌ नै यही हो। पवित्र आत्‍माको वर्तमान कार्यलाई पछ्याउन सक्‍ने, र परमेश्‍वरका पदचापहरू पछ्याउन सक्‍नेहरू, परमेश्‍वरले तिनीहरूलाई जहाँ डोर्‍याउनुभए पनि उहाँलाई नै पछ्याउनेहरू—यिनीहरू परमेश्‍वरद्वारा आशिषित मानिसहरू हुन्। पवित्र आत्माको वर्तमान कामलाई नपछ्याउनेहरू परमेश्‍वरका वचनहरूको काममा प्रवेश गरेका हुँदैनन्, र तिनीहरूले जतिसुकै काम गरे पनि, वा तिनीहरूको दुःख जतिसुकै ठूलो भए पनि, वा तिनीहरूले जतिसुकै दौडधुप गरे पनि, परमेश्‍वरका लागि त्यो कुनै पनि कुराको कुनै अर्थ हुँदैन, र उहाँले तिनीहरूलाई अनुमोदन गर्नुहुनेछैन। आज, परमेश्‍वरका वर्तमान वचनहरूलाई पछ्याउनेहरू सबै पवित्र आत्माको प्रवाहमा छन्; परमेश्‍वरका वर्तमान वचनहरूभन्दा बाहिर हुनेहरू पवित्र आत्माको प्रवाहभन्दा बाहिर छन्, र त्यस्ता मानिसहरू परमेश्‍वरद्वारा अनुमोदित हुँदैनन्। पवित्र आत्माका वर्तमान वचनहरूभन्दा बाहिरको सेवा भनेको देहको र धारणाहरूको सेवा हो, र यो परमेश्‍वरका अभिप्रायहरूअनुरूप हुन असम्भव छ। यदि मानिसहरू धार्मिक धारणाहरूका बीचमा जिउँछन् भने, तिनीहरू परमेश्‍वरका अभिप्रायहरूअनुरूपको कुनै पनि कुरा गर्न असक्षम हुन्छन्, र तिनीहरूले परमेश्‍वरको सेवा गरे पनि, तिनीहरू आफ्ना कल्पना र धारणाहरूका बीचमा रहेर सेवा गर्छन्, र परमेश्‍वरका अभिप्रायहरूअनुरूप सेवा गर्न पूर्ण रूपमा असक्षम हुन्छन्। जो पवित्र आत्माको कामलाई पछ्याउन असक्षम छन् तिनीहरू परमेश्‍वरका अभिप्रायहरू बुझ्दैनन्, र जो परमेश्‍वरका अभिप्रायहरू बुझ्दैनन् तिनीहरू परमेश्‍वरको सेवा गर्न सक्दैनन्। परमेश्‍वर उहाँका अभिप्रायहरूअनुरूपको सेवा चाहनुहुन्छ; उहाँ धारणाहरूको र देहको सेवा चाहनुहुन्न। यदि मानिसहरू पवित्र आत्माको कामका चरणहरू पछ्याउन असमर्थ छन् भने, तिनीहरू धारणाहरूका बीचमा जिउँछन्। त्यस्ता मानिसहरूको सेवाले अवरोध र बाधा दिन्छ, र त्यस्तो सेवा परमेश्‍वरविपरीत हुन जान्छ। तसर्थ जो परमेश्‍वरका पदचापहरू पछ्याउन असक्षम छन् तिनीहरू परमेश्‍वरको सेवा गर्न असक्षम हुन्छन्; जो परमेश्‍वरका पदचापहरू पछ्याउन असक्षम छन् तिनीहरू पक्कै पनि परमेश्‍वरको विरोध गर्छन्, र पक्कै पनि परमेश्‍वरसँग मिल्ने हुन असक्षम हुन्छन्। “पवित्र आत्माको कामलाई पछ्याउनु” को अर्थ परमेश्‍वरका वर्तमान अभिप्रायहरू बुझ्नु, र परमेश्‍वरका वर्तमान मागहरूअनुसार चल्न, आजका परमेश्‍वरको अधीनमा रहन र उहाँलाई पछ्याउन, अनि परमेश्‍वरका नवीनतम वचनहरूअनुरूप प्रवेश गर्न सक्षम हुनु हो। यो मात्रै पवित्र आत्माको कामलाई पछ्याउने र पवित्र आत्माको प्रवाहमा रहने व्यक्ति हो। त्यस्ता मानिसहरू परमेश्‍वरको अनुमोदन प्राप्त गर्न र परमेश्‍वरलाई देख्न सक्षम हुने मात्र होइन, तिनीहरू परमेश्‍वरको नवीनतम कामबाट परमेश्‍वरको स्वभाव पनि जान्न सक्छन्, र उहाँको नवीनतम कामबाट मानिसका धारणाहरू र विद्रोहीपन, र मानिसको प्रकृति र सार जान्न सक्छन्; यसबाहेक, तिनीहरू आफ्नो सेवाको दौरान बिस्तारै आफ्नो स्वभावमा परिवर्तनहरू हासिल गर्न सक्षम हुन्छन्। यस्ता मानिसहरू मात्रै परमेश्‍वरलाई प्राप्त गर्न सक्षम रहेका, र साँच्चिकै साँचो मार्ग भेट्टाएका मानिस हुन्। जो पवित्र आत्माको कामद्वारा हटाइन्छन् तिनीहरू परमेश्‍वरको नवीनतम कामलाई पछ्याउन असक्षम रहेका, र परमेश्‍वरको नवीनतम कामको विरुद्धमा लाग्ने मानिस हुन्। त्यस्ता मानिसहरूले परमेश्‍वरको खुलेर विरोध गर्नुको कारण भनेको परमेश्‍वरले नयाँ काम गर्नुभएको हुनु, र परमेश्‍वरको स्वरूप तिनीहरूका धारणाहरूमा भएको जस्तो नहुनु हो—यसको परिणामस्वरूप, तिनीहरू परमेश्‍वरको खुलेर विरोध गर्छन् र परमेश्‍वरलाई गलत ठहराउँछन्, जसको परिणामस्वरूप परमेश्‍वरले तिनीहरूलाई तिरस्कार गर्नुहुन्छ। परमेश्‍वरको नवीनतम कामको ज्ञान राख्नु कुनै सजिलो कुरा होइन, तर यदि मानिसहरू कुनै उद्देश्यले नै परमेश्‍वरको कामको अधीनमा रहन र परमेश्‍वरको काम खोज्न सक्छन् भने, तिनीहरूले परमेश्‍वरलाई देख्ने मौका पाउनेछन्, र पवित्र आत्माको नवीनतम मार्गदर्शन प्राप्त गर्ने मौका प्राप्त गर्नेछन्। परमेश्‍वरको कामलाई जानाजानी विरोध गर्नेहरू पवित्र आत्माको प्रबोधन वा परमेश्‍वरको मार्गदर्शन प्राप्त गर्न सक्दैनन्। तसर्थ, मानिसहरूले परमेश्‍वरको नवीनतम काम प्राप्त गर्न सक्नु वा नसक्नु परमेश्‍वरको अनुग्रहमा, साथै तिनीहरूको पछ्याइ र तिनीहरूका अभिप्रायहरूमा निर्भर हुन्छ।

पवित्र आत्माका हालका वचनहरूको अधीनमा रहन सक्‍नेहरू सबै आशिषित् छन्। मानिसहरू पहिले जस्तो हुने गरेका भए पनि, वा पवित्र आत्माले तिनीहरूमा जसरी काम गर्ने गरेको भए पनि—परमेश्‍वरको नवीनतम काम प्राप्त गर्नेहरू सबै नै सबैभन्दा बढी आशिषित् छन्, र आज नवीनतम कामलाई पछ्याउन नसक्‍नेहरू सबै हटाइनेछन्। परमेश्‍वर नयाँ ज्योति स्वीकार गर्न सक्‍नेहरूलाई चाहनुहुन्छ, र उहाँ आफ्नो नवीनतम कामलाई स्वीकार गर्ने र चिन्‍नेहरूलाई चाहनुहुन्छ। तँ एउटी शुद्ध कन्या हुनैपर्छ भनेर किन भनिएको हो? एउटी शुद्ध कन्याले पवित्र आत्माको काम खोज्न र नयाँ कुराहरू बुझ्न सक्छे, र यसबाहेक, पुराना धारणाहरू त्याग्न, र आजका परमेश्‍वरको कामको अधीनमा रहन सक्छे। आजको नवीनतम कामलाई स्वीकार गर्ने मानिसहरूको यो समूह युगौँअघि परमेश्‍वरद्वारा पूर्वनिर्धारित गरिएका थिए, र मानिसहरूमा तिनीहरू सबैभन्दा बढी आशिषित् छन्। तिमीहरू परमेश्‍वरको आवाज सिधै सुन्छौ, र परमेश्‍वरको देखापराइलाई हेर्छौ, र त्यसैले, स्वर्ग र पृथ्वीभरि, साथै युगौँयुग र पुस्तौँपुस्ताभरि, तिमीहरू, अर्थात् मानिसहरूको यो समूहभन्दा बढी आशिषित् कोही पनि भएको छैन। यो सबै परमेश्‍वरको कामको कारणले, परमेश्‍वरको पूर्वनिर्धारण र छनौटको कारणले, र परमेश्‍वरको अनुग्रहको कारणले गर्दा भएको हो; यदि परमेश्‍वरले नबोल्नुभएको र आफ्ना वचनहरू व्यक्त नगर्नुभएको भए, के तिमीहरूको अवस्था आजको जस्तो हुन सक्थ्यो र? त्यसैले, सबै महिमा र प्रशंसा परमेश्‍वरलाई नै होस्, किनभने यो सबै परमेश्‍वरले उच्च पार्नुभएको हो। यी कुराहरू मनमा राखेपछि, के तँ अझै पनि नकारात्मक हुन सक्छस्? के तेरो शक्ति अझै पनि जागृत नहुन सक्छ र?

तैँले परमेश्‍वरका वचनहरूको न्याय, सजाय, प्रहार, र शोधनलाई स्वीकार गर्न सक्छस्, यसको साथै तँ परमेश्‍वरका आज्ञाहरूलाई स्वीकार गर्न सक्छस् भन्‍ने कुरा युगौंयुग पहिले नै परमेश्‍वरले पूर्वनिर्धारित गरिसक्‍नुभएको थियो, तसर्थ तँलाई सजाय दिइँदा तँ हैरान हुनु हुँदैन। तिमीहरूमा गरिएको काम, र तिमीहरूलाई दिइएका आशिष्‌हरू कसैले पनि खोस्‍न सक्दैन, अनि तिमीहरूलाई दिइएका सबै कुराहरू कसैले पनि खोसेर लैजान सक्दैन। धर्मका मानिसहरूलाई तिमीहरूसँग तुलना गर्न सकिँदैन। तिमीहरूमा बाइबलसम्‍बन्धी विशेषज्ञता छैन, र तिमीहरू धार्मिक धर्मसिद्धान्तहरूद्वारा सुसज्‍जित छैनौ, तर परमेश्‍वरले तिमीहरूभित्र काम गर्नुभएको हुनाले, तिमीहरूले युगौंयुगको अवधिमा अरू कसैले भन्दा बढी प्राप्त गरेका छौ—त्यसकारण, यो तिमीहरूको सबैभन्दा ठूलो आशिष्‌ हो। यही कारणले गर्दा, तिमीहरू परमेश्‍वरप्रति अझै समर्पित हुनुपर्छ, र परमेश्‍वरप्रति अझै निष्ठावान हुनुपर्छ। परमेश्‍वरले तँलाई माथि उठाउनुहुने भएकोले, तैँले आफ्‍नो प्रयासहरूलाई सुदृढ पार्नुपर्छ, र परमेश्‍वरको आज्ञालाई स्वीकार गर्नको लागि तेरो कदलाई तयार गर्नुपर्छ। परमेश्‍वरले तँलाई दिनुभएको स्थानमा तँ दह्रिलो गरी खडा हुनैपर्छ, परमेश्‍वरका मानिसहरूमध्ये एक बन्‍न तँ लागिपर्नुपर्छ, राज्यको तालिमलाई स्वीकार गर्नुपर्छ, परमेश्‍वरद्वारा प्राप्त गरिनुपर्छ र आखिरमा परमेश्‍वरको महिमावान् गवाही बन्‍नुपर्छ। के तँमा यी संकल्‍पहरू छन्? यदि तँमा यस्ता संकल्‍पहरू छन् भने, आखिरमा तँलाई अवश्य नै परमेश्‍वरले प्राप्त गर्नुहुनेछ, र तँ परमेश्‍वरको महिमावान् गवाही बन्‍नेछस्। मुख्य आज्ञा भनेको नै परमेश्‍वरद्वारा प्राप्त गरिनु र परमेश्‍वरको महिमावान् गवाही बन्‍नु हो भन्‍ने कुरालाई तैँले बुझ्‍नुपर्छ। परमेश्‍वरको अभिप्राय नै यही हो।

पवित्र आत्माको आजका वचनहरू पवित्र आत्माका कार्यका गतिशीलताहरू हुन्, र यो अवधिमा पवित्र आत्माले मानिसलाई निरन्तर अन्तर्दृष्टि दिनु नै पवित्र आत्माको कामको प्रवृत्ति हो। अनि आजको पवित्र आत्माको कामको प्रवृत्ति के हो त? यो परमेश्‍वरको आजको काममा, र सामान्य आत्मिक जीवनमा मानिसहरूको नेतृत्व गर्नु हो। सामान्य आत्मिक जीवनमा गरिने प्रवेशका धेरै चरणहरू छन्:

१. पहिलो, तैँले आफ्‍नो हृदयलाई परमेश्‍वरको वचनमा खन्याउनैपर्छ। तैँले विगतको परमेश्‍वरको वचनलाई पछ्याउनु हुँदैन, र तिनलाई अध्ययन गर्नु हुँदैन, न त तिनलाई आजको वचनहरूसँग नै तुलना गर्नु हुन्छ। बरु, तैँले आफ्‍नो हृदयलाई पूर्ण रूपमा परमेश्‍वरको वर्तमान वचनमा लगाउनुपर्छ। यदि अझै पनि विगतका परमेश्‍वरको वचन, आत्मिक पुस्तकहरू, वा अरू प्रचारका विवरणहरूलाई पढ्न चाहने, तर आजको पवित्र आत्माको वचनलाई नपछ्याउने मानिसहरू छन् भने, तिनीहरू सबैभन्दा मूर्ख मानिसहरू हुन्; परमेश्‍वरले त्यस्ता मानिसहरूलाई तिरस्कार गर्नुहुन्छ। यदि तँ आजको पवित्र आत्माको ज्योतिलाई स्वीकार गर्न इच्‍छुक छस् भने, परमेश्‍वरको आजका वाणीहरूमा आफ्‍नो हृदयलाई पूर्ण रूपमा खन्या। तैँले हासिल गर्नुपर्ने पहिलो कुरा नै यही हो।

२. तैँले आजको परमेश्‍वरले बोल्‍नुभएका वचनहरूको जगमा प्रार्थना गर्नैपर्छ, तँ परमेश्‍वरका वचनहरूमा प्रवेश गरेर परमेश्‍वरसँग कुराकानी गर्नैपर्छ, र तैँले आफूले हासिल गर्न चाहेका मापदण्डहरू स्थापित गर्दै परमेश्‍वरको अघि आफ्‍ना संकल्पहरू गर्नैपर्छ।

३. तैँले पवित्र आत्‍माको आजको कामको जगमा सत्यताभित्र गहन प्रवेशको खोजी गर्नुपर्छ। विगतका पुराना भइसकेका वाणी र सिद्धान्तहरूलाई पक्री नराख्।

४. तैँले पवित्र आत्‍माको छुवाइ प्राप्त गर्ने र परमेश्‍वरका वचनहरूमा प्रवेश गर्ने प्रयास गर्नुपर्छ।

५. तँ आज पवित्र आत्‍माले हिँड्नुभएको मार्गमा प्रवेश गर्न लागिपर्नुपर्छ।

अनि तैँले कसरी पवित्र आत्‍माको छुवाइको खोजी गर्छस्? महत्त्वपूर्ण कुरा भनेको परमेश्‍वरका वर्तमान वचनहरूमा जिउनु, र परमेश्‍वरका मापदण्डहरूको जगमा रही प्रार्थना गर्नु हो। यसरी प्रार्थना गरिसकेपछि, पवित्र आत्‍माले तँलाई अवश्य नै छुनुहुन्छ। यदि तँ आज परमेश्‍वरले बोल्‍नुभएका वचनहरूको जगमा रही खोजी गर्दैनस् भने, यो व्यर्थ हुन्छ। तैँले यसो भन्दै प्रार्थना गर्नुपर्छ: “हे परमेश्‍वर! म तपाईंको विरोध गर्छु, र म तपाईंको धेरै ऋणी छु; म धेरै विद्रोही छु, र म कहिल्यै पनि तपाईंलाई सन्तुष्ट तुल्याउन सक्दिनँ। हे परमेश्‍वर, तपाईंले मलाई मुक्ति दिनुहोस् भन्‍ने मेरो कामना छ, म तपाईंका लागि अन्त्यसम्‍मै श्रम गर्न चाहन्छु, म तपाईंको निम्ति मर्न चाहन्छु। तपाईं मेरो न्याय गर्नुहोस् र मलाई सजाय दिनुहोस्, तर म कुनै गुनासो गर्दिनँ; म तपाईंको विरोध गर्छु र म मर्न योग्य छु, ताकि मेरो मृत्युमा सबै मानिसहरूले तपाईंको धर्मी स्वभावलाई देख्‍न सकून्।” जब तँ हृदयबाटै यसरी प्रार्थना गर्छस्, परमेश्‍वरले तँलाई सुन्‍नुहुनेछ र तँलाई अगुवाइ गर्नुहुनेछ; यदि तँ पवित्र आत्माको आजका वचनहरूको जगमा रही प्रार्थना गर्दैनस् भने, पवित्र आत्माले तँलाई छुनुहुने कुनै सम्‍भावना हुँदैन। यदि तँ परमेश्‍वरका अभिप्रायअनुसार, र आज परमेश्‍वरले जे गर्न चाहनुहुन्छ त्योअनुसार प्रार्थना गर्छस् भने, तैँले यसो भन्‍नेछस्: “हे परमेश्‍वर! म तपाईंका आज्ञाहरूलाई स्वीकार गर्न र तपाईंका आज्ञाहरूप्रति विश्‍वासयोग्य हुन चाहन्छु, अनि म मेरो सम्पूर्ण जीवन नै तपाईंकै महिमामा अर्पण गर्न इच्‍छुक छु, ताकि मैले गर्ने सबै कुरा परमेश्‍वरका मानिसहरूका मापदण्डहरूको स्तरसम्‍म पुग्‍न सकून्। मेरो हृदय तपाईंद्वारा छोइयोस्। तपाईंको आत्माद्वारा मलाई सधैँ अन्तर्दृष्टि मिलोस्, मैले गर्ने सबै कुराले शैतानलाई शर्ममा पारोस्, आखिरमा मलाई तपाईंले प्राप्त गर्नुहोस् भन्‍ने मेरो कामना छ।” यदि तँ यसरी, परमेश्‍वरका अभिप्रायवरिपरि केन्द्रित भई प्रार्थना गर्छस् भने, पवित्र आत्माले अपरिहार्य रूपमै तँमा काम गर्नुहुनेछ। तेरो प्रार्थनाका शब्‍दहरू कति धेरै छन् त्यसले केही फरक पार्दैन—तैँले परमेश्‍वरका अभिप्रायहरू बुझ्छस् कि बुझ्दैनस्, मुख्य कुरा त्यही हो। तिमीहरू सबैले सायद यस्तो अनुभव प्राप्त गरेका छौ होला: भेलामा प्रार्थना गरिरहेको बेला कहिलेकहीँ पवित्र आत्‍माको कार्यका गतिशीलताहरू तिनको चरम अवस्थामा पुग्छन् र त्यसले सबैको सामर्थ्यलाई माथि उठाउँछ। कतिपय मानिसहरू प्रार्थना गर्दागर्दै परमेश्‍वरको अघि पछुतोले भरिएर नराम्ररी रुन्छन् र रुँदै बरर आँसु झार्छन्, र कतिपय मानिसहरूले आफ्नो सङ्कल्प देखाउँछन् र भाकल गर्छन्। पवित्र आत्माको कामले हासिल गर्नुपर्ने प्रभाव त्यस्तै नै हो। आज, सबै मानिसहरूले परमेश्‍वरको वचनमा आफ्‍नो हृदय पूर्ण रूपमा खन्याउनु महत्त्वपूर्ण छ। पहिले बोलिएका वचनहरूमा ध्यान नदे; पहिले जे आएको थियो त्यसलाई नै तँ अझै पक्रिरहन्छस् भने, पवित्र आत्‍माले तँभित्र काम गर्नुहुनेछैन। के तँ यो कति महत्त्वपूर्ण छ भन्‍ने देख्छस्?

के तँ आज पवित्र आत्‍माले हिँड्नुभएको मार्ग चिन्छस्? माथि उल्‍लेख गरिएका विभिन्‍न बुँदाहरू पवित्र आत्माले आज र भविष्यमा पूरा गर्नुपर्ने कुराहरू हुन्; ती पवित्र आत्माले लिनुभएको मार्ग हो, र मानिसले हासिल गर्न खोज्नुपर्ने प्रवेश हो। तेरो जीवन प्रवेशमा, तैँले कम्तीमा पनि तेरो हृदयलाई परमेश्‍वरका वचनहरूमा खन्याउनुपर्छ, र परमेश्‍वरका वचनहरूको न्याय र सजायलाई स्वीकार गर्न सक्‍नुपर्छ; तेरो हृदय परमेश्‍वरको लागि तृषित हुनैपर्छ, तैँले सत्यताभित्रको गहन प्रवेश, र परमेश्‍वरले तोक्‍नुभएका उद्देश्यहरू खोजी गर्नुपर्छ। जब तँमा यस्तो सामर्थ्य हुन्छ, यसले तँलाई परमेश्‍वरले छुनुभएको छ, र तेरो हृदय परमेश्‍वरतर्फ फर्कन थालेको छ भन्‍ने देखाउँछ।

जीवन प्रवेश गर्ने कार्यको पहिलो चरण भनेको तेरो हृदयलाई पूर्ण रूपमा परमेश्‍वरका वचनहरूमा खन्याउनु हो, र दोस्रो चरण भनेको पवित्र आत्‍माको छुवाइलाई स्वीकार गर्नु हो। पवित्र आत्माको छुवाइलाई स्वीकार गरेर के प्रभाव हासिल गरिन्छ? यो अझै गहन सत्यताको तृष्णा गर्न, त्यसको खोजी गर्न, र अन्वेषण गर्न, र सकारात्मक तरिकाले परमेश्‍वरसँग सहकार्य गर्न सक्षम हुनलाई हो। आज, तँ परमेश्‍वरसँग सहकार्य गर्छस्, भन्‍नुको अर्थ, तेरो खोजी, तेरा प्रार्थनाहरू, र परमेश्‍वरका वचनहरूसँग तेरो विचार-मन्थनको उद्देश्य छ, र तैँले तेरो कर्तव्य परमेश्‍वरका मापदण्डहरूअनुसार पूरा गर्छस्—यो मात्रै परमेश्‍वरसँग सहकार्य गर्नु हो। यदि तँ परमेश्‍वरलाई काम गर्न दिनेबारेमा मात्रै बोल्छस्, तर प्रार्थना र खोजी गर्नु त कता हो कता तैँले कुनै काम समेत गर्दैनस् भने, के यसलाई सहकार्य भन्‍न सकिन्छ र? यदि तँमा सहकार्यको कुनै छाप नै छैन, र तँमा उद्देश्यसहितको प्रवेशको तालिमको अभाव छ भने, तैँले सहकार्य गरिरहेको छैनस्। कतिपय मानिसहरूले यसो भन्छन्: “सबै कुरा परमेश्‍वरले गर्नुभएको पूर्वनिर्धारणमा नै निर्भर हुन्छ, यो सबै परमेश्‍वर स्वयमले गर्नुहुन्छ; यदि यो परमेश्‍वरले गर्नुभएको होइन भने, मानिसले कसरी गर्न सक्थ्यो र?” परमेश्‍वरको कार्य सामान्य छ, र अलिकति पनि अलौकिक छैन, र तेरो सक्रिय खोजीद्वारा मात्रै पवित्र आत्माले काम गर्नुहुन्छ, किनभने परमेश्‍वरले जबरजस्ती गर्नुहुन्‍न—तैँले परमेश्‍वरलाई काम गर्ने अवसर दिनैपर्छ, र यदि तँ खोजी वा प्रवेश गर्दैनस् भने, र तेरो हृदयमा अलिकति पनि तृष्णा छैन भने, परमेश्‍वरसँग काम गर्ने कुनै मौका हुँदैन। परमेश्‍वरद्वारा छोइनको लागि तँ कुन मार्गद्वारा खोजी गर्छस्? प्रार्थनाद्वारा, र परमेश्‍वरको नजिक आएर। तर सबैभन्दा महत्त्वपूर्ण कुरा, यो परमेश्‍वरले बोल्‍नुभएका वचनहरूको जगमा नै हुनुपर्छ भन्‍ने कुरा याद गर्। जब तँ बारम्बार परमेश्‍वरद्वारा स्पर्शित हुन्छस्, तब तँ देहको बन्धनमा पर्दैनस्: पति, पत्‍नी, छोराछोरी, र रुपियाँपैसा—ती सबैले तँलाई सीमित पार्न सक्दैनन्, र तँ सत्यताको पछि लाग्‍न र परमेश्‍वरको अघि जिउन मात्रै चाहन्छस्। यसपटक, तँ स्वतन्त्रताको क्षेत्रमा जिउने व्यक्ति बन्‍नेछस्।


स्वभाव परिवर्तन भएका मानिसहरू परमेश्‍वरका वचनहरूको वास्तविकतामा प्रवेश गरेकाहरू हुन्

मानिसहरूभित्र पवित्र आत्माको मार्गको पहिलो पाइला भनेको सबैभन्दा पहिले मानिसको हृदयलाई मानिस, घटना र वस्तुहरूबाट टाढा राखेर परमेश्‍वरको वचनतर्फ आकर्षित गर्नु हो, जसले गर्दा मानव हृदयले परमेश्‍वरका वचनहरू पूर्ण रूपमा शङ्कारहित र बिलकुलै सत्य छन् भनी विश्‍वास गरोस्। यदि तँ परमेश्‍वरमा विश्‍वास गर्छस् भने, तैँले उहाँका वचनहरूमा विश्‍वास गर्नैपर्छ; धेरै वर्षसम्म परमेश्‍वरमा विश्‍वास गरेपछि पनि, यदि तँलाई पवित्र आत्माले लिनुभएको मार्गबारे थाहा हुँदैन भने, के तँ साँच्‍चै विश्‍वासी होस् त? एक सामान्य मानव जीवन, अर्थात् परमेश्‍वरसित सामान्य सम्बन्ध भएको सामान्य मानव जीवन प्राप्त गर्न, तैँले पहिले उहाँका वचनहरूमा विश्‍वास गर्नुपर्छ। यदि तैँले मानिसहरूमा पवित्र आत्माले गर्नुहुने कामको पहिलो पाइला प्राप्त गरेको छैनस् भने, तँसँग कुनै जग हुँदैन। यदि सिद्धान्तहरूमध्ये सबैभन्दा कम महत्त्वपूर्ण सिद्धान्त पनि तँदेखि टाढा छ भने, कसरी तँ अगाडिको बाटो हिँड्नेछस्? परमेश्‍वरले मानिसलाई सिद्ध बनाउनुहुने सही बाटोमा खुट्टा टेक्‍नुको अर्थ पवित्र आत्माको वर्तमान कामको सही बाटोमा प्रवेश गर्नु हो; यसको अर्थ पवित्र आत्माले लिनुभएको मार्गमा खुट्टा टेक्‍नु हो। अहिले, पवित्र आत्माले लिनुभएको बाटो भनेको परमेश्‍वरका वर्तमान वचनहरू हुन्। त्यसै गरी, यदि मानिसहरूले पवित्र आत्माको बाटोमा खुट्टा टेक्‍नु छ भने, तिनीहरू देहधारी परमेश्‍वरका वर्तमान वचनहरूमा समर्पित हुनुपर्छ, त्यसलाई खानुपर्छ र पिउनुपर्छ। उहाँले गर्नुहुने काम भनेको वचनहरूको काम हो; सबै कुरा उहाँका वचनहरूबाट सुरु हुन्छ, र सबै कुरा उहाँका वचनहरू अर्थात् उहाँका वर्तमान वचनहरूको जगमा निर्मित हुन्छन्। चाहे देहधारी परमेश्‍वरको बारेमा निश्‍चित हुने कुरा होस्, वा देहधारी परमेश्‍वरलाई चिन्‍ने कुरा होस्, यी दुवैको लागि उहाँका वचनहरूमा थप ध्यान पुर्याउनु आवश्यक हुन्छ। नत्रभने, मानिसहरूले केही पनि हासिल गर्न सक्दैनन् र तिनीहरू खाली हात हुनेछन्। परमेश्‍वरको वचन खाने र पिउने जगमा आधारित रहेर अनि त्यसमार्फत उहाँलाई चिनेर र उहाँलाई सन्तुष्ट पारेर मात्र, मानिसहरूले बिस्तारै परमेश्‍वरसँग सामान्य सम्बन्ध स्थापित गर्न सक्छन्। मानिसका लागि, परमेश्‍वरका वचनहरू खानु र पिउनु अनि ती वचनहरूलाई अभ्यास गर्नुभन्दा राम्रो सहकार्य अर्को कुनै छैन। यस्तो अभ्यासमार्फत, तिनीहरू परमेश्‍वरका मानिसहरूको गवाहीमा दृढ रहन सबैभन्दा सक्षम हुन्छन्। जब मानिसहरूले परमेश्‍वरका वर्तमान वचनहरूको सार बुझ्‍न र तिनमा समर्पित हुन सक्छन्, तब तिनीहरू पवित्र आत्माले डोऱ्याउनुभएको मार्गमा जिउँछन् र तिनीहरूले मानिसलाई सिद्ध पार्ने परमेश्‍वरको सही मार्गमा खुट्टा टेकेका हुन्छन्। यसभन्दा पहिले, मानिसहरूले परमेश्‍वरको अनुग्रह खोजेर, वा शान्ति र आनन्द खोजेर मात्रै पनि परमेश्‍वरको काम प्राप्त गर्न सक्थे, तर अहिले परिस्थिति फरक छ। देहधारी परमेश्‍वरका वचनहरूविना, उहाँका वचनहरूको वास्तविकताविना, मानिसहरूले परमेश्‍वरको अनुमोदन प्राप्त गर्न सक्दैनन् र तिनीहरू सबैलाई परमेश्‍वरले हटाउनुहुनेछ। एक सामान्य आत्मिक जीवन हासिल गर्नको लागि, मानिसहरूले पहिले परमेश्‍वरका वचनहरू खानु र पिउनुपर्छ र तिनलाई अभ्यास गर्नुपर्छ, अनि त्यसपछि त्यही जगमा परमेश्‍वरसित सामान्य सम्बन्ध स्थापित गर्नुपर्छ। तैँले कसरी सहकार्य गर्छस्? परमेश्‍वरका मानिसहरूको गवाहीमा तँ कसरी दृढ भई खडा हुन्छस्? तैँले परमेश्‍वरसित कसरी सामान्य सम्बन्ध स्थापित गर्छस्?

आफ्नो दैनिक जीवनमा परमेश्‍वरसित सामान्य सम्बन्ध छ कि छैन भनी कसरी हेर्ने:

१. के तँ परमेश्‍वरको आफ्नै गवाहीमा विश्‍वास गर्छस्?

२. के तँ आफ्नो हृदयमा परमेश्‍वरका वचनहरू सत्य र त्रुटिहीन छन् भनी विश्‍वास गर्छस्?

३. के तँ उहाँका वचनहरू अभ्यास गर्ने व्यक्ति होस्?

४. के तँ उहाँको आदेशप्रति बफादार छस्? उहाँको आदेशप्रति बफादार हुन तँ के गर्छस्?

५. के तैँले गर्ने सबै कुरा परमेश्‍वरलाई प्रसन्‍न तुल्याउन र उहाँप्रति बफादार हुनका लागि हुन्?

माथि सूचीबद्ध गरिएका कुराहरूद्वारा, तैँले वर्तमान चरणमा परमेश्‍वरसँग तेरो सामान्य सम्बन्ध छ कि छैन सो जाँच्न सक्छस्।

यदि तँ परमेश्‍वरको आदेश स्विकार्न, उहाँको प्रतिज्ञा स्विकार्न र पवित्र आत्माको मार्गलाई पछ्याउन सक्छस् भने, तँ परमेश्‍वरको इच्छामा हिँडिरहेको छस्। के तैँले आफ्नो मनभित्र पवित्र आत्माको बाटोलाई स्पष्ट रूपमा बुझेको छस्? के अहिले तँ पवित्र आत्माको मार्गअनुरूप काम गर्छस्? के तेरो हृदय परमेश्‍वरसँग नजिक हुन्छ? के तँ पवित्र आत्माको सबैभन्दा नयाँ ज्योतिसँग कदम मिलाउने इच्छा गर्छस्? के तँ परमेश्‍वरद्वारा प्राप्त गरिने इच्छा गर्छस्? के तँ पृथ्वीमा परमेश्‍वरको महिमाको प्रकटीकरण बन्‍न चाहन्छस्? के तँसँग परमेश्‍वरले तँलाई दिनुभएको मापदण्ड पूरा गर्ने संकल्प छ? यदि परमेश्‍वरका वचनहरू बोलिँदा तँभित्र सहकार्य गर्ने संकल्प र परमेश्‍वरलाई सन्तुष्ट पार्ने संकल्प हुन्छ भने—यदि यो तेरो मानसिकता हो भने—त्यसको अर्थ परमेश्‍वरको वचनले तेरो हृदयमा फल फलाएको छ भन्‍ने हुन्छ। यदि तँमा त्यस्तो संकल्पको अभाव छ भने, यदि तँसँग तैँले पछ्याउनुपर्ने कुनै लक्ष्य नै छैन भने, त्यसको अर्थ परमेश्‍वरद्वारा तेरो हृदय छोइएको छैन।

जब मानिसहरू आधिकारिक रूपमा परमेश्‍वरको राज्यको तालिममा प्रवेश गर्छन्, तब परमेश्‍वरले तिनीहरूबाट अपेक्षा गर्नुहुने मापदण्डहरू उच्‍च स्तरका हुन पुग्छन्। कुन दृष्टिकोणमा यी उच्‍च मापदण्डलाई देख्‍न सकिन्छ? पहिले, मानिसहरूसँग जीवन छैन भनेर भनिन्थ्यो। आज, तिनीहरू जीवनको खोजी गर्छन्, तिनीहरू परमेश्‍वरका मानिसहरू बन्‍न, परमेश्‍वरबाट प्राप्त गरिन, परमेश्‍वरद्वारा सिद्ध पारिन चाहन्छन्। के यो उच्‍च स्तर होइन र? वास्तवमा, परमेश्‍वरले मानिसहरूबाट अपेक्षा गर्नुहुने मापदण्डहरू पहिलेको भन्दा सरल छन्। मानिसहरू सेवा-कर्ताहरू हुन वा मर्न आवश्यक छैन—तिनीहरू परमेश्‍वरका मानिसहरू बन्‍नुपर्छ, बस त्यत्ति मात्र हो। के यो अझ सरल छैन र? तैँले परमेश्‍वरमा आफ्नो हृदय समर्पण गर्ने र उहाँको अगुवाइमा आफू समर्पित हुने मात्र गर्नुपर्छ, र सबै कुरा सफल हुनेछ। तँ किन यो यति कठिन छ भन्‍ने महसुस गर्छस्? आज उल्‍लेख गरिएको जीवन प्रवेश गर्ने कुरा पहिलेको भन्दा स्पष्ट छ। विगतमा, मानिसहरू अन्योलमा हुन्थे र सत्यता वास्तविकता के हो जान्दैनथे। वास्तवमा, परमेश्‍वरका वचनहरू सुनेर प्रतिक्रिया दिनेहरू, पवित्र आत्माबाट अन्तर्दृष्टि र प्रकाश पाएकाहरू र परमेश्‍वरको सामु उहाँको सिद्धता प्राप्त गर्नेहरू र स्वभाव परिवर्तन भएकाहरू—त्यस्ता सबै मानिसहरूसित जीवन हुन्छ। परमेश्‍वर जीवित प्राणीहरू चाहनुहुन्छ, मरेका वस्तुहरू चाहनुहुन्‍न; यदि तँ मरेको छस् भने, तँसँग जीवन हुँदैन, र परमेश्‍वर तँसँग बोल्नुहुनेछैन, उहाँले तँलाई उहाँका मानिसहरूमध्ये एकको रूपमा उठाउनुहुने कुरा त परै जाओस्। तँलाई परमेश्‍वरले माथि उठाउनुभएको र तैँले उहाँबाट त्यत्ति ठूलो आशिष्‌ पाएको हुनाले, यसले तिमीहरू जीवन भएका र परमेश्‍वरबाट आएको जीवन पाएका मानिसहरू हौ भन्‍ने देखाउँछ।

आफ्नो जीवन स्वभावमा परिवर्तन पछ्याउँदा, अभ्यासको मार्ग निकै सरल हुन्छ। यदि, तेरो वास्तविक अनुभवमा, तँ पवित्र आत्माका वर्तमान वचनहरूलाई पछ्याउन र परमेश्‍वरको काम अनुभव गर्न सक्षम छस् भने, तेरो स्वभाव परिवर्तन हुन सक्ने खालको छ। यदि तँ पवित्र आत्माले जे भन्नुहुन्छ त्यसलाई पालन गर्छस्, र पवित्र आत्माले जे भन्नुहुन्छ त्यहीअनुसार पछ्याउँछस् भने, तँ उहाँको अधीनमा रहने व्यक्ति होस्, र तेरो स्वभावमा परिवर्तन आउनेछ। मानिसहरूका स्वभावहरू पवित्र आत्माका वर्तमान वचनहरूसँगै परिवर्तन हुन्छन्; यदि तँ सधैँ विगतका तेरा अनुभवहरू र प्रावधानहरूमा टाँसिइरहन्छस् भने, तेरो स्वभाव परिवर्तन हुन सक्दैन। यदि पवित्र आत्माका आजका वाणीहरूले सबै मानिसलाई सामान्य मानवताको जीवनमा प्रवेश गर्न भन्छन् तर तँ सतही कुराहरूमा नै अडिग रहन्छस्, र वास्तविकताका बारेमा अन्योलमा छस् र त्यसलाई गम्भीरतापूर्वक लिँदैनस् भने, तँ पवित्र आत्माको काम सँगसँगै अघि बढ्न असफल भएको व्यक्ति होस्, पवित्र आत्माद्वारा डोर्‍याइएको मार्गमा प्रवेश नगरेको व्यक्ति होस्। तेरो स्वभाव परिवर्तन हुन सक्छ कि सक्दैन भन्‍ने कुरा तँ पवित्र आत्माका वर्तमान वचनहरू सँगसँगै अघि बढ्छस् कि बढ्दैनस् र तँसँग साँचो ज्ञान छ कि छैन भन्‍ने कुरामा निर्भर हुन्छ। यो तिमीहरूले पहिले बुझेको कुराभन्दा फरक छ। तैँले पहिले बुझेको तेरो स्वभावको परिवर्तन भनेको अरूलाई गलत ठहराउन हतार गर्ने तैँले परमेश्‍वरको ताडनाद्वारा स्वेच्छाचारी रूपमा बोल्न छोडेको छस् भन्‍ने थियो; तर त्यो परिवर्तनको एउटा पक्ष मात्रै हो। अहिले, सबैभन्दा महत्त्वपूर्ण कुरा भनेको पवित्र आत्माको मार्गदर्शनलाई पालन गर्नु हो: परमेश्‍वर जे भन्नुहुन्छ त्यसलाई पालन गर्नु, र उहाँ जे भन्नुहुन्छ त्यसको अधीनमा रहनु हो। मानिसहरूका स्वभावहरू मानिसहरू आफैले परिवर्तन गर्न सक्दैनन्; तिनीहरूले परमेश्‍वरका वचनहरूको न्याय र सजाय, र परीक्षा र शोधन भोग्नैपर्छ, वा उहाँका वचनहरूबाट काटछाँट र ताडना भोग्नैपर्छ। त्यसपछि मात्र तिनीहरू परमेश्‍वरप्रति अधीनता र बफादारी हासिल गर्न सक्छन्, र आइन्दा उहाँप्रति झाराटारुवा व्यवहार गर्दैनन्। परमेश्‍वरका वचनहरूको शोधनमा परेपछि नै मानिसहरूका स्वभावहरू परिवर्तन हुन्छन्। उहाँका वचनहरूको खुलासा, न्याय, ताडना, र काटछाँटमार्फत मात्रै तिनीहरू आइन्दा हतारमा काम गर्ने आँट गर्नेछैनन् बरु त्यसको सट्टा स्थिर र शान्त बन्नेछन्। सबैभन्दा महत्त्वपूर्ण कुरा के हो भने तिनीहरू परमेश्‍वरका वर्तमान वचनहरूको, र उहाँको कामको अधीनमा रहन सक्नेछन्। यो मानव धारणाहरूसँग मिल्दो नभए पनि, तिनीहरू यी धारणाहरूलाई त्याग्न र इच्छापूर्वक अधीनमा रहन सक्नेछन्। विगतमा, स्वभावमा आउने परिवर्तनहरूसम्बन्धी कुराले मुख्य रूपमा आफैविरुद्ध विद्रोह गर्न सक्षम हुनु, आफ्नो देहलाई दुःख भोग्न दिनु, आफ्नो शरीरलाई अनुशासनमा राख्नु, र आफूलाई देहका प्राथमिकताहरूबाट मुक्त राख्नुलाई जनाउँथ्यो—जुन स्वभावमा आउने एक प्रकारको परिवर्तन हो। आज, सबैलाई थाहा छ कि स्वभावमा आउने परिवर्तनको वास्तविक अभिव्यक्ति भनेको परमेश्‍वरका वर्तमान वचनहरूको अधीनमा रहनु र उहाँको नयाँ कामलाई साँच्चै चिन्नु हो। यसरी, परमेश्‍वरबारे मानिसहरूको पहिलेको धारणागत ज्ञानलाई मेटाउन सकिन्छ, र तिनीहरू परमेश्‍वरको साँचो ज्ञान हासिल गर्न र उहाँको अधीनमा रहन सक्छन्—यो मात्रै स्वभावमा आउने परिवर्तनको साँचो अभिव्यक्ति हो।

जीवन प्रवेश गर्ने मानिसहरूको खोजी परमेश्‍वरको वचनमा आधारित हुन्छ। यसभन्दा पहिले, उहाँका वचनहरूको कारण सबै कुरा हासिल हुन्छन् भनेर भनिन्थ्यो, तर यो तथ्य कसैले देखेन। यदि तँ वर्तमान चरण अनुभव गर्ने कार्यमा प्रवेश गर्छस् भने, तँलाई सबै कुरा स्पष्ट हुनेछ, र तैँले भविष्यका परीक्षाहरूका लागि राम्रो आधार निर्माण गरिरहेको हुनेछस्। परमेश्‍वरले जे भन्‍नु भए पनि, उहाँका वचनहरूमा प्रवेश गर्नमा ध्यान दे। जब परमेश्‍वरले म मानिसहरूलाई सजाय दिन थाल्नेछु भनी भन्‍नुहुन्छ, तब उहाँको सजायलाई स्वीकार गर्। जब परमेश्‍वरले मानिसहरूलाई मर भनी भन्‍नुहुन्छ, तब त्यो परीक्षालाई स्वीकार गर्। यदि तँ सधैँ उहाँको सबैभन्दा नयाँ वाणीहरूमा जिउँछस् भने, आखिरमा परमेश्‍वरका वचनहरूले तँलाई सिद्ध पार्नेछन्। तँ जति धेरै परमेश्‍वरका वचनहरूमा प्रवेश गर्छस्, त्यति नै चाँडो तँ सिद्ध पारिनेछस्। म किन एकपछि अर्को सङ्गतिमा तिमीहरूलाई परमेश्‍वरका वचनहरूको बारेमा जान्‍न र तिनमा प्रवेश गर्ने आग्रह गर्छु? जब तँ परमेश्‍वरका वचनहरूको खोजी र अनुभव गर्छस्, र उहाँका वचनहरूको वास्तविकतामा प्रवेश गर्छस्, तब मात्र पवित्र आत्माले तँभित्र काम गर्ने मौका पाउनुहुन्छ। त्यसकारण, तिमीहरू सबै नै परमेश्‍वरले काम गर्नुहुने हरेक विधिका सहभागीहरू हौ र तिमीहरूको पीडा जुनसुकै हदको भए पनि, आखिरमा तिमीहरू सबैले “उपहार” प्राप्त गर्नेछौ। तिमीहरूले आफ्नो अन्तिम सिद्धता प्राप्त गर्नको लागि परमेश्‍वरका सम्पूर्ण वचनहरूमा प्रवेश गर्नुपर्छ। पवित्र आत्माले मानिसहरूलाई सिद्ध पार्ने काम एकतर्फी रूपमा हुँदैन; उहाँलाई मानिसहरूको सहकार्य चाहिन्छ, उहाँलाई सबैको चेतनशील सहकार्य आवश्यक पर्छ। परमेश्‍वरले जे भन्‍नुभए पनि, उहाँका वचनहरूमा प्रवेश गर्नमा ध्यान देओ—यो तिमीहरूको जीवनका लागि अझै बढी लाभदायक हुनेछ। सबै कुरा तिमीहरूको स्वभावमा परिवर्तन हासिल गर्नका लागि हो। जब तँ परमेश्‍वरका वचनहरूमा प्रवेश गर्छस्, तेरो हृदय उहाँद्वारा छोइनेछ, र तँ परमेश्‍वरले उहाँको कामको यस चरणमा प्राप्त गर्न चाहनुभएका सबै कुरा जान्‍न सक्षम हुनेछस्, र तँमा ती कुरा हासिल गर्ने संकल्प हुनेछ। सजाय दिइएको समयमा, केही मानिसहरू यस्ता थिए जसले यो काम गर्ने तरिका हो भनी विश्‍वास गरे, र परमेश्‍वरका वचनहरूमा विश्‍वास गरेनन्। फलस्वरूप, तिनीहरूले शोधनको अनुभव गरेनन्, र तिनीहरू केही प्राप्त नगरी र नबुझीकनै सजायको समयबाट बाहिर निस्के। केही मानिसहरू यस्ता थिए जो रत्तीभर पनि शङ्का नगरी यी वचनहरूमा प्रवेश गरे, र तिनीहरूले परमेश्‍वरका वचनहरू त्रुटिहीन सत्य हुन् र मानवजातिलाई सजाय दिइनुपर्छ भनी भने। तिनीहरूले केही समयसम्म त्यहाँ संघर्ष गरे, आफ्नो भविष्य र आफ्नो गन्तव्यलाई त्यागे, र जब तिनीहरू बाहिर आए, तिनीहरूको स्वभावमा केही परिवर्तन आएको थियो र तिनीहरूले परमेश्‍वरबारे अझ गहन बुझाइ प्राप्त गरेका थिए। सजायबाट गुज्रँदै आउने सबैले परमेश्‍वरको प्रेमिलोपन महसुस गरे, र यस चरणको काम भनेको तिनीहरूमाथि बर्सिने परमेश्‍वरको महान् प्रेमको मूर्तरूप हो, साथै त्यो परमेश्‍वरको प्रेमको विजय र मुक्ति पनि हो भन्‍ने थाहा पाए। तिनीहरूले परमेश्‍वरका विचारहरू सधैँ असल हुन्छन्, र परमेश्‍वरले मानिसमा गर्नुहुने सबै काम घृणाबाट नभई प्रेमबाट आउँछ भनेर पनि भने। परमेश्‍वरका वचनहरूमा विश्‍वास नगर्नेहरू र उहाँका वचनहरूको खोजीनिती नगर्नेहरूले सजायको समयमा शोधनको अनुभव गरेनन्, फलस्वरूप, पवित्र आत्मा तिनीहरूसँग हुनुहुन्‍नथ्यो र तिनीहरूले केही पनि प्राप्त गरेनन्। सजायको समयमा प्रवेश गर्ने मानिसहरूमा, तिनीहरूले शोधन अनुभव गरे पनि, पवित्र आत्माले लुकेर तिनीहरूभित्र काम गर्दै हुनुहुन्थ्यो र यसको फलस्वरूप तिनीहरूको जीवन स्वभाव परिवर्तन भयो। सबै बाहिरी रूपरङ्ग हेर्दा, कोहीकोही अति सकारात्मक, सारा दिन प्रसन्‍नताले भरिएका देखिन्थे, तर तिनीहरू परमेश्‍वरका वचनहरूको शोधन प्राप्त गर्ने स्थितिभित्र प्रवेश गरेनन् र यसैले तिनीहरू अलिकति पनि परिवर्तन भएनन्, जुन परमेश्‍वरका वचनहरूमा विश्‍वास नगर्नुको परिणाम थियो। यदि तँ परमेश्‍वरका वचनहरूमा विश्‍वास गर्दैनस् भने, पवित्र आत्माले तँभित्र काम गर्नुहुनेछैन। उहाँका वचनहरूमा विश्‍वास गर्ने सबैकहाँ परमेश्‍वर देखा पर्नुहुन्छ, र उहाँका वचनहरूमा विश्‍वास गर्ने र तिनलाई स्वीकार गर्नेहरूले उहाँको प्रेम प्राप्त गर्न सक्‍नेछन्!

परमेश्‍वरका वचनहरूको वास्तविकतामा प्रवेश गर्नका निम्ति, तैँले अभ्यासको मार्ग भेट्टाउनुपर्छ र परमेश्‍वरका वचनहरूलाई कसरी अभ्यास गर्ने भनी जान्‍नुपर्छ। यसरी मात्र तेरो जीवन स्वभावमा परिवर्तन हुनेछ, यस मार्गद्वारा मात्र तँ परमेश्‍वरद्वारा सिद्ध पारिन सक्छस्, र परमेश्‍वरद्वारा यसरी सिद्ध पारिएका मानिसहरू मात्र उहाँका अभिप्रायअनुरूप हुन सक्छन्। नयाँ ज्योति प्राप्त गर्न, तँ उहाँका वचनहरूभित्र जिउनुपर्छ। पवित्र आत्माद्वारा एकपटक मात्र छोइनु पर्याप्त हुँदैन, तँ अझ गहिराइमा जानुपर्छ। जो एकपल्ट मात्र छोइएका छन्, तिनीहरूको भित्री उत्साह जागृत हुन्छ, र तिनीहरू खोजी गर्न चाहन्छन्, तर यो खोजी लामो समयसम्म टिक्‍न सक्दैन; तिनीहरू पवित्र आत्माद्वारा निरन्तर छोइनुपर्छ। विगतमा धेरैचोटि मैले परमेश्‍वरका आत्माले मानिसहरूको आत्मालाई छुन सकून् भन्‍ने आशा व्यक्त गरेको छु, ताकि तिनीहरूले आफ्नो जीवन स्वभावमा परिवर्तन गर्ने प्रयास गरून् र परमेश्‍वरको छुवाइ प्राप्त गर्न खोज्‍ने क्रममा, तिनीहरूले आफ्नै अपर्याप्तताहरू बुझ्न सकून्, र उहाँका वचनहरू अनुभव गर्ने प्रक्रियामा, तिनीहरूले आफैभित्रका अशुद्धताहरूलाई (आत्म-धार्मिकता, अहङ्कार, धारणाहरू, आदि इत्यादिलाई) हटाउन सकून्। नयाँ प्रकाश प्राप्त गर्न सक्रिय हुनु नै पर्याप्त हुन्छ भनी नसोच—तिमीहरूले सबै नकारात्मक कुराहरूलाई पनि फाल्नुपर्छ। एकातिर तिमीहरू सकारात्मक पक्षबाट प्रवेश गर्नु आवश्यक छ भने, अर्कोतिर तिमीहरूले नकारात्मक पक्षबाट आएका सबै अशुद्ध कुराहरूबाट आफैलाई छुटाउनुपर्छ। तैँले आफूभित्र अझै कुन-कुन अशुद्धताहरू छन् भनी बुझ्नको लागि निरन्तर आफैलाई जाँच्नुपर्छ। मानवजातिका धार्मिक विचारहरू, अभिप्रायहरू, आशाहरू, स्व-धार्मिकता र अहङ्कार सबै अशुद्ध कुराहरू हुन्। आफैभित्र हेर् र तँमा कुन-कुन धार्मिक धारणाहरू छन् कि भनी बुझ्न सबै कुरालाई परमेश्‍वरका प्रकाशका वचनहरूसँग तुलना गर्। जब तैँले ती कुराहरूलाई साँचो रूपमा चिन्छस्, तब मात्र तैँले तिनलाई हटाउन सक्छस्। कतिपय मानिसहरू भन्छन्: “अहिले पवित्र आत्माको वर्तमान कामको ज्योतिलाई पछ्याउनु मात्रै पनि पर्याप्त छ। अरू कुनै कुराको झमेलामा पर्नु आवश्यक छैन।” तर त्यसपछि, जब तेरा धार्मिक विचारहरू जाग्छन्, तैँले ती कुराबाट कसरी छुटकारा पाउँछस्? के तँलाई आज परमेश्‍वरका वचनहरू पालन गर्नु साधारण कुरा हो भन्‍ने लाग्छ? यदि तँ धर्मको मानिस होस् भने, तेरा धार्मिक विचारहरू र तेरो हृदयमा भएका परम्परागत धर्मशास्‍त्रीय सिद्धान्तहरूबाट नै बाधाहरू उत्पन्‍न हुन सक्छन्, र जब यी कुराहरू उत्पन्‍न हुन्छन्, तब तिनले तँलाई नयाँ कुराहरू स्वीकार गर्नमा बाधा दिन्छ। यी सबै वास्तविक समस्याहरू हुन्। यदि तैँले पवित्र आत्माका हालका वचनहरूलाई मात्र पछ्याउँछस् भने, तैँले परमेश्‍वरका अभिप्रायहरूलाई पूरा गर्न सक्दैनस्। तैँले पवित्र आत्माको वर्तमान ज्योतिको खोजी गर्ने क्रममा तेरो मनमा कुन-कुन धारणा र अभिप्रायहरू छन्, र तँमा के-कस्तो मानवीय स्व-धार्मिकता रहेको छ, र कुन-कुन व्यवहारहरूले परमेश्‍वरको विरुद्धमा विद्रोह गर्छन् भनी थाहा पाउनुपर्छ। यी सबै कुरा पहिचान गरिसकेपछि, तैँले ती सबैलाई फाल्नुपर्छ। तँलाई तेरा पहिलेका कार्य र व्यवहारहरूका विरुद्धमा विद्रोह गर्न लगाउनु भनेकै तँलाई पवित्र आत्माले आज बोल्नुहुने वचनहरूको अनुसरण गर्ने मौका दिनका लागि हो। एकातिर स्वभावको परिवर्तन परमेश्‍वरका वचनहरूद्वारा हासिल हुन्छ भने, अर्कोतिर यसको निम्ति मानिसको तर्फबाट सहकार्यको आवश्यकता पर्छ। एकातिर परमेश्‍वरको काम छ र अर्कोतिर मानव अभ्यास छ, र दुवै नै अपरिहार्य छन्।

तिमीहरूले आफ्नो भावी सेवाको मार्गमा कसरी परमेश्‍वरका अभिप्रायलाई सन्तुष्ट पार्न सक्छौ? एउटा महत्त्वपूर्ण कुरा भनेको चाहिँ जीवन प्रवेशको, स्वभाव परिवर्तनको र सत्यतामा गहिरो रूपले प्रवेशको खोजी गर्नु हो—सिद्धता प्राप्त गर्ने र परमेश्‍वरद्वारा प्राप्त गरिने मार्ग यही हो। तिमीहरू सबै परमेश्‍वरको आज्ञा प्राप्त गर्नेहरू हौ, तर त्यो कस्तो प्रकारको आज्ञा हो? यो कामको अर्को चरणसँग सम्बन्धित छ; कार्यको अर्को चरण सम्पूर्ण ब्रह्माण्डमा गरिने अझ ठूलो कार्य हुनेछ, त्यसैले आज, तिमीहरूले आफ्नो जीवन स्वभाव परिवर्तन गर्न खोज्‍नुपर्छ, ताकि भविष्यमा तिमीहरू साँच्‍चै नै परमेश्‍वरले उहाँको कामद्वारा महिमा प्राप्त गर्नुहुने कुराको प्रमाण बन्‍नेछौ, जसले तिमीहरूलाई उहाँको भविष्यको कामको सटीक उदाहरण बनाउँछ। आजको खोजी पूर्णतया भविष्यको कामको लागि जग बसाल्नकै निम्ति हो, ताकि तिमीहरू परमेश्‍वरद्वारा प्रयोग हुन र उहाँको साक्षी दिन सक। यदि तिमीहरूले यसलाई आफ्नो खोजीको लक्ष्य बनाउँछौ भने, तिमीहरू पवित्र आत्माको उपस्थिति प्राप्त गर्न सक्षम हुनेछौ। तैँले आफ्नो खोजको लक्ष्य जति उच्‍च राख्छस्, तँ त्यति नै बढी सिद्ध पारिन सक्छस्। तँ सत्यको पछि जति धेरै लाग्छस्, पवित्र आत्माले त्यति नै धेरै काम गर्नुहुन्छ। तैँले आफ्नो खोजमा जति धेरै ऊर्जा लगाउँछस्, तैँले त्यत्ति नै बढी प्राप्त गर्नेछस्। पवित्र आत्माले मानिसहरूलाई तिनीहरूको भित्री स्थितिअनुसार सिद्ध पार्नुहुन्छ। केही मानिसहरू परमेश्‍वरद्वारा प्रयोग हुन वा उहाँद्वारा सिद्ध हुन इच्छुक हुँदैनन्, तिनीहरू आफ्नो देह सुरक्षित होस् र कुनै किसिमको दुर्भाग्य भोग्‍नु नपरोस् भनेर मात्र भन्छन्। केही मानिसहरू राज्यमा प्रवेश गर्न अनिच्छुक हुन्छन् तर अतल कुण्डमा खसालिन भने तयार हुन्छन्। त्यस्तो अवस्थामा, परमेश्‍वरले पनि तेरो त्यो इच्छा पूरा गरिदिनुहुनेछ। तँ जुन कुराको पछि लाग्छस् परमेश्‍वरले त्यो पूरा गरिदिनुहुनेछ। त्यसो भए, अहिले तँ कुन कुराको पछि लाग्दै छस् त? के सिद्ध पारिने कुराको पछि लाग्दै छस् हो? के तेरा वर्तमान कार्य र व्यवहारहरू परमेश्‍वरद्वारा सिद्ध हुन र उहाँद्वारा प्राप्त गरिनका लागि हुन्? तैँले यसरी नै दिनहुँ निरन्तर आफैलाई मापन गर्नुपर्छ। यदि तँ आफ्नो सम्पूर्ण हृदयले एउटै लक्ष्यको पछि लाग्छस् भने, परमेश्‍वरले निश्‍चित रूपमा तँलाई सिद्ध बनाउनुहुनेछ। पवित्र आत्माको मार्ग यस्तै हुन्छ। पवित्र आत्माले मानिसहरूलाई जुन बाटोमा डोऱ्याउनुहुन्छ त्यो तिनीहरूको खोजको माध्यमबाट प्राप्त हुन्छ। परमेश्‍वरद्वारा सिद्ध हुन र प्राप्त गरिनको लागि तैँले जति धेरै तृष्णा गर्छस्, पवित्र आत्माले तँभित्र त्यत्ति नै बढी काम गर्नुहुनेछ। तँ खोजी गर्न जति असफल हुन्छस्, र तँ जति धेरै नकारात्मक र प्रतिगमनकारी हुन्छस्, तैँले पवित्र आत्मालाई काम गर्ने अवसरहरूबाट त्यति नै वञ्‍चित गर्छस्; समय बित्दै जाँदा, पवित्र आत्माले तँलाई त्याग्‍नुहुनेछ। के तँ परमेश्‍वरद्वारा सिद्ध हुन चाहन्छस्? के तँ परमेश्‍वरद्वारा प्राप्त गरिन चाहन्छस्? के तँ परमेश्‍वरद्वारा प्रयोग गरिन चाहन्छस्? तिमीहरूले परमेश्‍वरद्वारा सिद्ध पारिन, प्राप्त गरिन र प्रयोग गरिनकै निम्ति सबै कुरा गर्दै खोजी गर्नुपर्छ, ताकि ब्रह्माण्ड र यावत् थोकले तिमीहरूमा परमेश्‍वरका कार्यहरू प्रकट भएको देखून्। यावत् थोकमाझ तिमीहरू मालिक हौ र अस्तित्वमा रहेका सबै कुराहरूमाझ तिमीहरूले आफूमार्फत परमेश्‍वरलाई गवाही र महिमाको आनन्द लिन दिनेछौ—तिमीहरू सारा पुस्ताहरूमध्ये सबैभन्दा धन्यका हौ भन्‍ने कुराको प्रमाण यही हो!


परमेश्‍वरको अघि आफ्नो हृदयलाई शान्त राख्ने सम्‍बन्धमा

परमेश्‍वरका वचनहरूमा प्रवेश गर्नका लागि तेरो हृदयलाई उहाँको उपस्थितिमा शान्त गर्नुभन्दा अर्को महत्त्वपूर्ण कदम छैन। यो, वर्तमानमा सबै मानिसहरू तत्कालै प्रवेश गर्नुपर्ने वा सिक्‍नुपर्ने आवश्यक पाठ हो। परमेश्‍वरको अघि तेरो हृदयलाई शान्त पार्ने कुरामा प्रवेश गर्ने मार्गहरू निम्न रहेका छन्:

१. बाहिरी कुराबाट आफ्नो हृदयलाई मुक्त गर्। परमेश्‍वरको अघि शान्त बन्, र उहाँलाई प्रार्थना गर्दा तेरो ध्यान यताउता नडुला।

२. परमेश्‍वर अगाडि तेरो हृदय शान्त राखेर उहाँका वचनहरू खा, पिई र आनन्द उठा।

३. परमेश्‍वरको प्रेमबारे ध्यान र चिन्तन गर् र उहाँको कार्यबारे हृदयमा मनन गर्।

सर्वप्रथम, प्रार्थनाको पक्षबाट सुरु गर्। आफ्नो ध्यान यताउता नडुलाई र निश्चित समयमा प्रार्थना गर्। तँसँग समय जतिसुकै कम भए पनि, तँ काममा जतिसुकै व्यस्त भए पनि, वा तँमाथि जेसुकै आइपरे पनि, हरेक दिन सामान्य रूपमा नै प्रार्थना गर्, र सामान्य रूपमा नै परमेश्‍वरका वचनहरू खा र पिई। परमेश्‍वरका वचनहरू तैँले खाँदा र पिउँदासम्‍म, तेरो परिवेश जेसुकै भए पनि, तैँले तेरो आत्मामा ठूलो आनन्द पाउनेछस्, र तँ तेरो वरिपरिका मानिस, घटना, वा काम-कुराहरूले विचलित हुनेछैनस्। जब तँ परमेश्‍वरलाई आफ्नो हृदयमा सामान्य तरिकाले चिन्तन गर्छस्, बाहिर भइरहेको कुराले तँलाई बाधा दिनेछैन। कद हुनुको अर्थ यही हो। प्रार्थनाबाट सुरु गर्: परमेश्‍वरको अगाडि शान्त भएर प्रार्थना गर्नु नै सबैभन्दा फलदायी हुन्छ। त्यसपछि, परमेश्‍वरका वचनहरू खा र पिई, परमेश्‍वरका वचनहरू मनन गर्दै त्यसमा प्रकाश खोज्, अभ्यासको मार्ग खोज्, परमेश्‍वरले आफ्‍ना वचनहरू बोल्‍नुको उद्देश्य खोज्, र दायाँबायाँ नलागी ती बुझ्। सामान्यतया, बाहिरी कुराहरूबाट विचलित नभई हृदयमा परमेश्‍वरको नजिक आउन, उहाँको प्रेमको चिन्तन गर्न र उहाँका वचनबारे विचार गर्न सक्‍नु तेरो लागि सामान्य हुनुपर्दछ। जब तेरो हृदयले निश्चित मात्रामा शान्ति हासिल गरेको हुन्छ, तेरो परिवेश जस्तोसुकै भए पनि, अन्ततः तेरो हृदय प्रशंसाले नभरिञ्‍जेलसम्म, तँ शान्त भएर ध्यान लगाउन सक्छस् र आफूभित्र परमेश्‍वरको प्रेमको चिन्तन गर्न र साँचो रूपमा उहाँको नजिक जान सक्छस्, र यो प्रार्थनाभन्दा पनि राम्रो हो। त्यसपछि तँसँग निश्‍चित कद हुनेछ। यदि तैँले माथि व्याख्या गरिएका अवस्थाहरू हासिल गर्न सकिस् भने, यो तेरो हृदय परमेश्‍वर अगाडि वास्तवमै शान्त छ भन्‍ने कुराको प्रमाण हुनेछ। यो प्रथम आधारभूत पाठ हो। मानिसहरू परमेश्‍वर अगाडि शान्त हुन सकेपछि मात्रै तिनीहरूलाई पवित्र आत्माले स्पर्श दिन सक्‍नुहुन्छ, अनि पवित्र आत्माले अन्तर्दृष्टि र ज्योति दिन सक्‍नुहुन्छ, अनि मात्रै तिनीहरूले परमेश्‍वरसँग साँचो सङ्गति गर्न, साथै परमेश्‍वरका अभिप्रायहरू र पवित्र आत्माको मार्गदर्शन प्राप्‍त गर्न सक्छन्। त्यसपछि तिनीहरू आफ्नो आत्मिक जीवनको सही मार्गमा प्रवेश गरेका हुनेछन्। परमेश्‍वरको अगाडि जिउने तिनीहरूको तालिम जब निश्चित गहिराइमा पुग्छ, र तिनीहरूले आफ्‍नो विरुद्ध विद्रोह गर्न, घृणा गर्न, सराप्‍न, र परमेश्‍वरका वचनहरूमा जिउन सक्छन्, तब परमेश्‍वरको अघि तिनीहरूको हृदय साँचो रूपमा शान्तिमा हुन्छ। आफैलाई घृणा गर्न सक्‍नु, आफूलाई सराप्‍न सक्‍नु, र आफ्‍नो विरुद्धमा विद्रोह गर्न सक्‍नु भनेको परमेश्‍वरको कार्यबाट हासिल गर्ने प्रभाव हो, र मानिसहरूले आफ्‍नै प्रयासमा यसो गर्न सक्दैनन्। तसर्थ, परमेश्‍वरको अगाडि हृदयलाई शान्त पार्ने अभ्यास मानिसहरूले तत्कालै प्रवेश गर्नुपर्ने पाठ हो। कतिपय मानिसले परमेश्‍वरको अगाडि आफ्ना हृदयलाई साधारण हिसाबमा शान्त पार्न नसक्ने मात्रै होइन, तर प्रार्थना गर्दा समेत परमेश्‍वरको अघि आफ्ना हृदयलाई शान्त पार्न सक्दैनन्। यो परमेश्‍वरको मापदण्डभन्दा निकै तलको कुरा हो! यदि परमेश्‍वरको अघि तेरो हृदय शान्त हुन सक्दैन भने, के तैँले पवित्र आत्माको स्पर्श प्राप्त गर्न सक्छस्? यदि तँ परमेश्‍वरको अगाडि शान्त हुन नसक्ने मानिस होस् भने, कोही आउँदा अथवा अरूले कुराकानी गर्दा तँ अलमलिने सम्‍भावना हुन्छ, र अरूले काम गर्दा तेरो ध्यान खिचिन सक्छ, जुन अवस्थामा तँ परमेश्‍वरको उपस्थितिमा जिउँदैनस्। यदि तेरो हृदय परमेश्‍वरको अगाडि वास्तवमै शान्त छ भने, बाहिरी दुनियाँमा भइरहेका कुनै पनि कुराले तँलाई बाधा हुनेछैन, वा तँ कुनै पनि व्यक्ति, घटना, वा कुराबाट गाँजिनेछैनस्। यदि तँ यसमा प्रवेश गरेको छस् भने, ती नकारात्मक अवस्था र सबै नकारात्मक कुराहरू—मानव धारणा, सांसारिक कुराहरूसँग सम्‍बन्धित दर्शन, मानिसहरूबीचको असामान्य सम्‍बन्धहरू, अनि उपाय र विचारहरू इत्यादि—स्वतः हराएर जानेछन्। तँ सधैँ परमेश्‍वरका वचनहरूमा चिन्तन गरिरहने भएकोले, र तेरो हृदय सधैँ परमेश्‍वरतर्फ नजिकिरहने हुनाले र सधैँ परमेश्‍वरका वर्तमान वचनहरूले भरिने भएकाले, तैँले थाहै नपाई ती नकारात्मक कुराहरू तँबाट हराएर जानेछन्। जब नयाँ र सकारात्मक कुराहरूले तँलाई भर्छन्, पुराना नकारात्मक कुराहरूको लागि कुनै ठाउँ हुनेछैन, त्यसकारण ती नकारात्मक कुराहरूलाई कुनै ध्यान नदे। तिनीहरूलाई नियन्त्रण गर्नका लागि तैँले कुनै प्रयास गर्नुपर्दैन। तँ परमेश्‍वरको अगाडि शान्त हुने कार्यमा केन्द्रित हुनुपर्छ, तैँले सक्ने जति परमेश्‍वरका वचनहरू खानु, पिउनु, र आनन्द गर्नुपर्छ, तैँले सक्ने जति परमेश्‍वरको प्रशंसाका भजनहरू गाउनुपर्छ, र परमेश्‍वरलाई तँमा काम गर्ने मौका दिनुपर्छ, किनभने अहिले परमेश्‍वरले मानवजातिलाई व्यक्तिगत रूपमा नै सिद्ध बनाउन चाहनुहुन्छ, र उहाँले तेरो हृदय प्राप्‍त गर्न चाहनुहुन्छ; उहाँको आत्माले तेरो हृदयलाई चलाउँछ र यदि, पवित्र आत्माको मार्गदर्शनको अनुसरण गर्दै तँ परमेश्‍वरको उपस्थितिमा जिउन आउँछस् भने, तैँले परमेश्‍वरलाई सन्तुष्ट पार्नेछस्। यदि तैँले परमेश्‍वरका वचनहरूमा जिउने कुरामा ध्यान दिइस् र पवित्र आत्मको अन्तर्दृष्टि र ज्योति प्राप्‍त गर्न सत्यता बारे सङ्गतिमा थप सहभागी भइस् भने, ती धार्मिक धारणा र तेरो आत्म-धर्मी र आत्माभिमानी सबै हराउनेछ, र तैँले परमेश्‍वरका लागि आफूलाई कसरी समर्पित गर्ने, परमेश्‍वरलाई कसरी प्रेम गर्ने, र परमेश्‍वरलाई कसरी सन्तुष्ट बनाउने भनेर थाहा पाउनेछस्। र तैँले थाहै नपाई, परमेश्‍वरभन्दा बाहिरी कुराहरू तेरो विवेकबाट सम्पूर्ण रूपमा उडेर जानेछन्।

परमेश्‍वरका वर्तमान वचनहरू खाँदै र पिउँदै उहाँका वचनहरूमा चिन्तन र प्रार्थना गर्नु परमेश्‍वरको अगाडि शान्त हुने पहिलो खुड्किलो हो। यदि तँ परमेश्‍वरको अगाडि वास्तवमै शान्त हुन सक्छस् भने, पवित्र आत्माको अन्तर्दृष्टि र ज्योति तँसँग हुनेछ। सबै आत्मिक जीवन परमेश्‍वरको अगाडि शान्त भएर हासिल हुन्छ। प्रार्थना गर्दा, तँ परमेश्‍वरको अगाडि शान्त हुनुपर्छ, अनि मात्रै तैँले पवित्र आत्माको स्पर्श पाउन सक्छस्। जब तँ परमेश्‍वरको अगाडि शान्त हुन्छस्, जब तँ परमेश्‍वरका वचनहरू खान्छस् र पिउँछस्, तब तैँले अन्तर्दृष्टि र ज्योति प्राप्‍त गर्न सक्छस्, र उहाँका वचनहरूको साँचो बुझाइ हासिल गर्न सक्छस्। मनन र सङ्गति र तेरो हृदयमा परमेश्‍वरको नजिक जाने तेरा नियमित गतिविधिहरूमा जब तँ परमेश्‍वरको उपस्थितिमा शान्त हुन्छस्, तैँले परमेश्‍वरसँगको साँचो निकटता प्राप्त गर्न, परमेश्‍वरको प्रेम र उहाँको कार्यको साँचो बुझाइ प्राप्‍त गर्न र परमेश्‍वरका अभिप्रायहरूलाई साँच्चै ख्याल गर्न सक्षम हुनेछस्। तँ जति सामान्य रूपमा परमेश्‍वरको अगाडि शान्त हुन सक्छस्, तैँले त्यति नै धेरै ज्योति प्राप्‍त गर्नेछस् र तेरो आफ्नो भ्रष्ट स्वभाव, तँमा भएको कमजोरी, तैँले प्रवेश गर्नुपर्ने कुरा, तैँले गर्नुपर्ने कार्य, र तेरो खराबी कहाँ छ भनेर त्यति नै धेरै बुझ्न सक्‍नेछस्। यी सबै कुरा परमेश्‍वरको उपस्थितिमा शान्त भएर हासिल गर्न सकिन्छ। यदि तैँले परमेश्‍वरको अगाडि तेरो शान्तिमा वास्तवमै गहिराइ हासिल गरिस् भने, तैँले आत्माका निश्चित रहस्यहरू बुझ्न, तँमा हाल परमेश्‍वरले के गर्ने इच्छा गरिरहनुभएको छ भनेर बुझ्न, परमेश्‍वरका वचनहरूको अझ गहन बुझाइ प्राप्त गर्न, उहाँका वचनहरूको आन्तरिक तत्व, उहाँका वचनहरूको सार, उहाँका वचनहरूको अस्तित्वलाई बुझ्न सक्‍नेछस्, र तैँले अभ्यासको मार्गलाई अझै स्पष्ट र सटीक रूपमा देख्न सक्‍नेछस्। तँ तेरो आत्मामा शान्त हुने विषयमा पर्याप्‍त गहिराइ हासिल गर्न असफल भइस् भने, तँ पवित्र आत्माद्वारा थोरै मात्र उत्प्रेरित हुनेछस्; तैँले भित्री रूपमा बलियो अनुभूति गर्नेछस् र केही मात्रामा आनन्द र शान्ति महसुस गर्नेछस्, तर तैँले कुनै पनि कुरालाई गहन रूपमा बुझ्न सक्नेछैनस्। मैले पहिले भनेको छु: यदि मानिसहरूले तिनीहरूको सामर्थ्यको प्रत्येक एकाइलाई काममा लगाउन सकेनन् भने, तिनीहरूलाई मेरो आवाज सुन्न वा मेरा अनुहार हेर्न गाह्रो हुनेछ। यसले परमेश्‍वरको अगाडि शान्तिमा गहिराइ हासिल गर्नुलाई जनाउँछ, र सतही प्रयास गर्नुलाई होइन। परमेश्‍वरको उपस्थितिमा वास्तवमै शान्त हुन सक्ने व्यक्तिले आफूलाई सबै सांसारिक बन्धनबाट मुक्त गर्न सक्छ, र ऊ परमेश्‍वरद्वारा प्राप्‍त गरिन सक्छ। परमेश्‍वरको उपस्थितिमा शान्तिमा हुन नसक्‍ने मानिसहरू अवश्यै दुराचारी र असंयमी हुन्छन्। परमेश्‍वरको अगाडि शान्त हुन सक्ने सबै मानिस परमेश्‍वरको अगाडि धर्मनिष्ठ र परमेश्‍वरको तृष्णा गर्ने हुन्छन्। परमेश्‍वरको अगाडि शान्त रहने व्यक्तिहरूले मात्रै जीवनलाई महत्त्व दिन्छन्, आत्माबाटै सङ्गतिलाई महत्त्व दिन्छन्, तिनीहरू परमेश्‍वरका वचनहरूप्रति तिर्खाएका हुन्छन्, र सत्यको खोजी गर्छन्। परमेश्‍वरको अगाडि शान्त रहने कुरालाई महत्त्व नदिने र शान्त रहन अभ्यास नगर्ने जोकोही व्यक्ति व्यर्थ र सतही हुन्छ, संसारसँग जोडिएको र जीवनविहीन हुन्छ; तिनीहरूले हामी परमेश्‍वरमा विश्‍वास गर्छौ भनेर भने पनि, ओठेसेवा मात्रै गरिरहेका हुन्छन्। परमेश्‍वरले अन्त्यमा जसलाई सिद्ध र पूर्ण गर्नुहुन्छ, तिनीहरू उहाँको उपस्थितिमा शान्त रहन सक्ने व्यक्तिहरू हुन्। तसर्थ, परमेश्‍वरको अगाडि शान्त रहनेहरूलाई ठूला आशिषहरूद्वारा अनुग्रह गरिन्छ। दिनभरिमा परमेश्‍वरका वचनहरू खान र पिउनका लागि विरलै समय निकाल्ने, बाहिरी मामिलामा व्यस्त रहने अनि जीवन प्रवेशलाई थोरै महत्त्व दिने मानिसहरू—तिनीहरू सबै भविष्यको वृद्धिको सम्भावना नभएका ढोङ्गी हुन्। परमेश्‍वरको अगाडि शान्त रहने अनि परमेश्‍वरसँग सच्‍चा रूपमै सङ्गति गर्ने मानिसहरू नै परमेश्‍वरका मानिसहरू हुन्।

परमेश्‍वरका वचनहरूलाई तेरो जीवनको रूपमा स्वीकार गर्न उहाँको अगाडि आउनका लागि, तँ पहिले परमेश्‍वरको अगाडि शान्त हुनुपर्छ। तँ परमेश्‍वरको अगाडि शान्त रहेपछि मात्रै उहाँले तँलाई अन्तर्दृष्टि र ज्ञान दिनुहुनेछ। परमेश्‍वरको अगाडि मानिसहरू जति धेरै शान्तिमा रहन्छन्, उहाँको अन्तर्दृष्टि र ज्योति प्राप्‍त गर्न तिनीहरू उति नै धेरै सक्षम हुन्छन्। यी सबै कुराका लागि मानिसहरूसँग धर्मनिष्ठा र विश्‍वास हुनुपर्छ; त्यसरी मात्रै तिनीहरूलाई सिद्ध बनाउन सकिन्छ। आत्मिक जीवनमा प्रवेश गर्ने आधारभूत पाठ भनेको परमेश्‍वरको उपस्थितिमा शान्त रहनु हो। परमेश्‍वरको उपस्थितिमा तँ शान्त रहन सकिस् भने मात्रै तेरा सबै आत्मिक तालिम प्रभावकारी हुनेछ। यदि तेरो हृदय परमेश्‍वरको अगाडि शान्त रहन सक्दैन भने, तैँले पवित्र आत्माको कार्य प्राप्‍त गर्न सक्‍नेछैनस्। तैँले जेसुकै गरिरहेको भए तापनि, यदि तेरो हृदय परमेश्‍वरको अगाडि शान्त छ भने, तँ परमेश्‍वरको उपस्थितिमा जिउने व्यक्ति होस्। तैँले जेसुकै गरिरहेको भए तापनि, यदि तेरो हृदय परमेश्‍वरको अगाडि शान्त छ अनि परमेश्‍वरको नजिक आउँछ भने, यसले तँ परमेश्‍वरको अगाडि शान्त रहने व्यक्ति होस् भन्‍ने प्रमाणित गर्छ। यदि, तँ अरूसँग बोल्दा, वा हिँड्दा, “मेरो हृदय परमेश्‍वरको नजिक जाँदैछ, अनि बाहिरी कुराहरूमा केन्द्रित छैन, र म परमेश्‍वरको अगाडि शान्त हुन सक्छु” भनेर भन्न सक्छस् भने, तँ परमेश्‍वरको अगाडि शान्त हुने व्यक्ति होस्। तेरो हृदयलाई बाहिरी मामिलाहरूमा तान्ने कुनै पनि कुरा, वा तेरो हृदयलाई परमेश्‍वरबाट छुट्याउने मानिसहरूसँग संलग्न नहो। तेरो हृदयलाई परमेश्‍वरको नजिक हुनबाट बाधा दिन सक्ने जुनसुकै कुरा भए पनि, त्यसलाई पाखा लगा, वा त्यसबाट परै बस्। यसो गर्नु तेरो जीवनका लागि अझ बढी लाभदायक हुन्छ। पवित्र आत्माको महान् काम हुने सटीक समय, परमेश्‍वरले मानिसहरूलाई व्यक्तिगत रूपमा सिद्ध पार्नुहुने समय अहिले नै हो। यदि यस क्षणमा, तँ परमेश्‍वरको अगाडि शान्त हुन सक्दैनस् भने, तँ परमेश्‍वरको सिंहासन अगाडि फर्कने व्यक्ति होइनस्। यदि तँ परमेश्‍वरबाहेक अन्य कुरा पछ्याउँछस् भने, तँ कुनै पनि तरिकाले परमेश्वरद्वारा सिद्ध पारिनेछैनस्। परमेश्‍वरबाट यस्ता वाणीहरू सुन्न सक्ने तैपनि आज उहाँको अगाडि शान्त हुन असफल हुनेहरू सत्यतालाई र परमेश्‍वरलाई प्रेम नगर्ने मानिसहरू हुन्। यदि तँ यस क्षणमा आफूलाई अर्पण गर्दैनस् भने, तँ के पर्खिरहेको छस्? आफूलाई अर्पण गर्नु भनेको परमेश्‍वरको अगाडि आफ्नो हृदय शान्त पार्नु हो। त्यो नै साँचो अर्पण हुनेछ। अहिले जसले आफ्नो हृदय परमेश्‍वरलाई साँच्चै अर्पण गर्छ, ऊसँग परमेश्वरद्वारा पूर्ण पारिने सुनिश्चितता हुन्छ। जेसुकै भए पनि, कुनै पनि कुराले तँलाई भड्काउन सक्दैन; चाहे तँलाई काटछाँट गरियोस्, वा तैँले हतासा वा असफलता सामना गरे पनि, परमेश्‍वरको अगाडि तेरो हृदय सदैव शान्त हुनुपर्छ। तँलाई मानिसहरूले जस्तोसुकै व्यवहार गरे पनि, परमेश्‍वरको अगाडि तेरो हृदय शान्त हुनुपर्छ। तैँले जस्तोसुकै परिस्थिति सामना गरे पनि—तँ सङ्कष्ट, कष्ट, सतावट, वा विभिन्न परीक्षाहरूबाट ग्रसित भए पनि—तेरो हृदय परमेश्‍वरको अगाडि सदैव शान्त हुनुपर्छ; सिद्ध पारिने मार्गहरू यस्तै हुन्छन्। तँ परमेश्‍वरको अगाडि वास्तविक रूपमा शान्त हुँदा मात्रै परमेश्‍वरका वर्तमान वचनहरू तेरो सामु स्पष्ट हुनेछन्। त्यसपछि तैँले अझ सही तरिकाले र दायाँबायाँ नभई, पवित्र आत्माको ज्योति र अन्तर्दृष्टिको अभ्यास गर्न सक्छस्, परमेश्‍वरका अभिप्रायहरूलाई अझ स्पष्टताका साथ बुझ्न सक्छस् जसले तेरो सेवालाई थप स्पष्ट दिशा प्रदान गर्नेछ, पवित्र आत्माको प्रभाव र मार्गदर्शनलाई अझ सटीक ढङ्गले बुझ्न सक्छस्, र पवित्र आत्माको मार्गदर्शन अन्तर्गत जिउने कुरामा ढुक्क हुन सक्छस्। परमेश्‍वरको अगाडि वास्तवमै शान्त रहँदा प्राप्‍त गर्न सकिने प्रभावहरू यस्ता हुन्छन्। मानिसहरू परमेश्‍वरका वचनहरूबारे स्पष्ट नहुनु, अभ्यास गर्ने मार्ग नहुनु, परमेश्‍वरका अभिप्रायहरू बुझ्न असफल हुनु, वा अभ्यासका सिद्धान्तहरूको कमी हुनुका कारण तिनीहरूको हृदय परमेश्‍वरको अगाडि शान्त नभएर हो। परमेश्‍वरको अगाडि शान्त हुनुको उद्देश्य भनेको सावधान र व्यावहारिक हुनु हो, परमेश्‍वरका वचनहरूमा सटीकता र स्पष्टता खोज्नु हो, र अन्ततः सत्यता बुझ्ने र परमेश्‍वरलाई चिन्ने अवस्थामा आइपुग्नु हो।

यदि तेरो हृदय परमेश्‍वरको अगाडि प्रायजसो शान्त हुँदैन भने, उहाँसँग तँलाई सिद्ध बनाउने कुनै उपाय हुँदैन। सङ्कल्पहीन हुनु भनेको हृदय नहुनुसरह हो, र हृदय नभएको व्यक्ति परमेश्‍वरको अगाडि शान्त रहन सक्दैन; यस्तो व्यक्तिलाई परमेश्‍वरले कति काम गर्नुहुन्छ वा उहाँ कति बोल्नुहुन्छ भनेर थाहा हुँदैन, न त उसलाई अभ्यास कसरी गर्ने भनेर नै थाहा हुन्छ। के यो हृदय नभएको व्यक्ति होइन र? के हृदय नभएको व्यक्ति परमेश्‍वरको अगाडि शान्त रहन सक्छ? हृदय नभएका व्यक्तिहरूलाई सिद्ध बनाउनका लागि परमेश्‍वरसँग कुनै उपाय छैन—तिनीहरू भारी बोक्ने पशुभन्दा फरक हुँदैनन्। परमेश्‍वरले यति स्पष्ट र पारदर्शी भएर बोल्नुभएको छ, तैपनि तेरो हृदयमा प्रभाव परेको छैन, अनि तँ परमेश्‍वरको अगाडि शान्त रहन असमर्थ छस्। के तँ विवेकहीन पशु होइनस्? कतिपय मानिस परमेश्‍वरको अगाडि शान्त रहने अभ्यासबाट भड्किन्छन्। खाना पकाउने समयमा तिनीहरू खाना पकाउँदैनन्, र दैनिक काम गर्ने समयमा तिनीहरू त्यसो गर्दैनन्, तर प्रार्थना र ध्यान मात्रै गरिरहन्छन्। परमेश्‍वरको अगाडि शान्त रहनु भनेको खाना नपकाउनु वा दैनिक काम नगर्नु जस्तो होइन, वा न त जीवन नजिउनु नै हो; बरु, यो त सबै सामान्य अवस्थाहरूमा परमेश्‍वरको अगाडि आफ्नो हृदयलाई शान्त पार्न, अनि आफ्नो हृदयमा परमेश्‍वरको लागि स्थान बनाउन सक्‍नु हो। तैँले प्रार्थना गर्दा, परमेश्‍वरको अगाडि राम्ररी घुँडा टेकेर झुक्नुपर्छ; तैँले दैनिक काम गर्दा वा खाना पकाउँदा, परमेश्‍वरको अगाडि तेरो हृदयलाई शान्त पार्, परमेश्‍वरका वचनहरूको चिन्तन गर्, वा भजन गा। तैँले आफूलाई जस्तोसुकै अवस्थामा पाए पनि, तँसँग अभ्यास गर्ने आफ्नै तरिका हुनुपर्दछ, परमेश्‍वरको नजिक आउनका लागि तैँले सबै कुरा गर्नुपर्छ, र तैँले आफ्‍ना सबै शक्ति लगाएर परमेश्‍वरको अगाडि आफ्नो हृदयलाई शान्त बनाउने प्रयास गर्नुपर्छ। परिस्थितिले दिएमा दत्तचित्त भई प्रार्थना गर्; परिस्थितिले नदिएमा आफ्‍नो हातमा भएको काम गर्दै हृदयमा परमेश्‍वरको नजिक आइज। जब तँ परमेश्‍वरका वचनहरू खान र पिउन सक्छस्, त्यतिबेला परमेश्‍वरका वचनहरू खा र पिई; जब तँ प्रार्थना गर्न सक्छस्, त्यतिबेला प्रार्थना गर्; जब तैँले परमेश्‍वरबारे विचार गर्न सक्छस्, त्यतिबेला उहाँबारे विचार गर्। अर्को शब्दमा भन्नुपर्दा, प्रवेशका लागि आफूलाई आफ्‍नो वातावरणअनुसार तालिम दिन सक्दो गर्। केही मानिसहरू केही पनि नहुँदा परमेश्‍वरको अगाडि शान्त रहन सक्छन्, तर जब केही हुन्छ, तिनीहरूको मन भौँतारिन थाल्छ। त्यसो गर्नु भनेको परमेश्‍वरको अगाडि शान्त रहनु होइन। अनुभव गर्ने सही तरिका हो: कुनै पनि परिस्थितिमा आफ्नो हृदय परमेश्‍वरबाट पर नजानु, वा बाहिरी मानिस, घटना, वा कुराहरूबाट विचलित नहुनु हो, अनि मात्रै कुनै पनि व्यक्ति परमेश्‍वरको अगाडि वास्तवमै शान्तिमा हुन्छ। कतिपय मानिसहरू भन्छन् कि जब तिनीहरू भेलामा हुन्छन्, तिनीहरूको हृदय परमेश्‍वरको अगाडि शान्त रहन सक्छ, तर अरूसँगको सङ्गतिमा तिनीहरू परमेश्‍वरको अगाडि शान्त रहन सक्दैनन्, र तिनीहरूको सोचाइ भौंतारिन्छ। यो परमेश्‍वरको अगाडि शान्त रहनु होइन। आज, अधिकांश मानिस यही अवस्थामा छन्, तिनीहरूको हृदय परमेश्‍वरको अगाडि सधैँ शान्त रहन सक्दैन। तसर्थ, तिमीहरूले यस क्षेत्रमा अभ्यास गर्नका लागि थप प्रयास गर्नुपर्छ, जीवन अनुभवको सही मार्गमा चरणबद्ध रूपमा प्रवेश गर्नुपर्छ, अनि परमेश्‍वरबाट सिद्ध बनाइने मार्गमा अगाडि बढ्नुपर्छ।


सिद्धता हासिल गर्न परमेश्‍वरका अभिप्रायहरूलाई ख्याल गर

तैँले परमेश्‍वरका अभिप्रायहरूलाई जति धेरै ख्याल गर्छस्, तैँले त्यति नै बढी बोझ वहन गर्नेछस्, अनि तैँले जति ठूलो बोझ वहन गर्छस्, तेरो अनुभव त्यति नै गहिरो हुनेछ। जब तैँले परमेश्‍वरका अभिप्रायहरूलाई ख्याल गर्छस्, परमेश्‍वरले तँमाथि एउटा बोझ राखिदिनुहुनेछ, अनि त्यसपछि उहाँले तँलाई सुम्पनुभएका कार्यहरूका सम्बन्धमा तँलाई अन्तर्दृष्टि दिनुहुनेछ। जब परमेश्‍वरले तँलाई यो बोझ दिनुहुन्छ, तब तैँले परमेश्‍वरका वचनहरू खाने र पिउने क्रममा सम्बन्धित सत्यताहरूलाई विशेष ध्यान दिनेछस्। यदि तँसित दाजुभाइ-दिदीबहिनीहरूको जीवन स्थितिप्रति बोझ छ भने, यो तँलाई परमेश्‍वरद्वारा सुम्पिएको बोझ हो, अनि तैँले आफ्ना दैनिक प्रार्थनाहरूमा यो बोझलाई सधैँ आफूसँगै बोक्नेछस्। परमेश्‍वरले जे गर्नुहुन्छ, त्यो तँमाथि लादिएको छ, अनि परमेश्‍वर जे गर्न चाहनुहुन्छ, तँ त्यो गर्न इच्छुक छस्; परमेश्‍वरको बोझलाई तेरो आफ्नै बोझका रूपमा लिनु भनेको यही नै हो। यस अवस्थामा, तैँले परमेश्‍वरका वचनहरू खाने र पिउने कामलाई यस प्रकारका समस्याहरूको वरिपरि केन्द्रित गर्नेछस्, अनि सोच्‍नेछस्, “मैले यी समस्याहरू कसरी समाधान गर्ने होला? मेरा दाजुभाइ-दिदीबहिनीहरूलाई मुक्त हुन र आत्मामा आनन्द प्राप्त गर्न म कसरी मद्दत गर्न सक्छु?” सङ्गति गर्दा तैँले यी समस्याहरू समाधान गर्नमा पनि ध्यान दिनेछस् अनि परमेश्‍वरका वचनहरू खाँदा र पिउँदा, तैँले यी समस्याहरूसँग सम्बन्धित वचनहरू खान र पिउनमा ध्यान दिनेछस्। बोझको भावनासहित परमेश्‍वरका वचनहरू खाएर र पिएर तैँले उहाँका मागहरू बुझ्न थाल्छस्, अनि तेरो लागि अगाडिको मार्ग अझ प्रस्ट बन्नेछ। यो भनेको तँसँग बोझ हुँदा उत्पन्न हुने पवित्र आत्माको अन्तर्दृष्टि र ज्योति हो, र यो तेरो लागि परमेश्‍वरको मार्गदर्शन पनि हो। म किन यसो भन्छु? यदि तँसित कुनै बोझ छैन भने, परमेश्‍वरका वचनहरू खाँदा र पिउँदा तैँले ध्यान दिनेछैनस्; जब तैँले हृदयमा बोझ बोकेर परमेश्‍वरका वचनहरू खान्छस् र पिउँछस्, तब तैँले तिनको सार बुझ्न, आफ्नो मार्ग भेट्टाउन, र परमेश्‍वरका अभिप्रायहरूलाई ख्याल गर्न सक्नेछस्। त्यसकारण, तैँले परमेश्‍वरलाई तँमाथि अझै बढी बोझहरू राखिदिनुहोओस् र तँलाई अझै ठूला आज्ञाहरू सुम्पनुहोओस् भनी प्रार्थना गर्नुपर्छ, ताकि भविष्यमा तेरो अभ्यासका निम्ति तँसित अझ प्रस्ट मार्ग होस्; ताकि तैँले परमेश्‍वरका वचनहरू खाँदा र पिउँदा त्यसले अझ राम्रा नतिजाहरू देओस्; ताकि तँ उहाँका वचनहरूको सारलाई बुझ्न सक्षम बनेस्; ताकि तँ पवित्र आत्माद्वारा उत्प्रेरित हुन अझ सक्षम बनेस्।

परमेश्‍वरका वचनहरू खानु र पिउनु, प्रार्थनाको तालिम लिनु, परमेश्‍वरको बोझ स्वीकार गर्नु, अनि उहाँले तँलाई सुम्पनुहुने कार्यभारहरू स्वीकार गर्नु—यो सबै तँसित अगाडि बढ्ने मार्ग होस् भनेर हो। परमेश्‍वरको कार्यभारप्रति तँसँग जति बढी बोझ हुन्छ, उहाँद्वारा सिद्ध पारिन तँलाई त्यति नै सजिलो हुनेछ। कतिपय त आह्वान गर्दा समेत परमेश्‍वरको सेवामा अरूसित सहकार्य गर्न अनिच्छुक हुन्छन्; यिनीहरू अल्छी मानिस हुन् जो आरामको लालसा गर्छन्। तँलाई जति बढी अरूसँग सहकार्य गरेर सेवा गर्न भनिन्छ, तैँले त्यति नै बढी अनुभवहरू हासिल गर्नेछस्। बोझ र अनुभवहरू बढी भएकाले तैँले सिद्ध हुने बढी अवसरहरू पाउनेछस्। त्यसकारण, यदि तैँले सच्चाइका साथ परमेश्‍वरको सेवा गर्न सकिस् भने, तैँले परमेश्‍वरको बोझलाई ख्याल गर्नेछस्; तैँले परमेश्‍वरद्वारा सिद्ध पारिने अझ धेरै अवसरहरू पाउनेछस्। हाल त्यस्ता मानिसहरूको समूहलाई सिद्ध पारिँदै छ। पवित्र आत्माले तँलाई जति धेरै तीव्रताका साथ प्रेरित गर्नुहुन्छ, त्यति नै बढी तैँले परमेश्‍वरको बोझलाई ख्याल गर्नेछस्, त्यति नै बढी तँ परमेश्‍वरद्वारा सिद्ध पारिनेछस्, र त्यति नै बढी तँ उहाँद्वारा प्राप्त गरिनेछस्—अनि अन्तमा, तँ परमेश्‍वरले प्रयोग गर्ने व्यक्ति बन्नेछस्। हाल, कतिपय यस्ता मानिस छन् जो मण्डलीका लागि कुनै बोझ बोक्दैनन्। यी मानिसहरू सुस्त र लोसे छन्, र आफ्नो देहबारे मात्रै वास्ता गर्छन्। त्यस्ता मानिसहरू अत्यन्तै स्वार्थी हुन्छन्, र तिनीहरू अन्धा पनि हुन्छन्। यदि तँ यो कुरा स्पष्ट रूपमा देख्न सक्दैनस् भने, तैँले कुनै बोझ बोक्नेछैनस्। तँ परमेश्‍वरका अभिप्रायहरूलाई जति बढी ख्याल गर्छस्, उहाँले तँलाई त्यति नै ठूलो बोझ दिनुहुनेछ। स्वार्थीहरू त्यस्ता कुराहरूको मारमा पर्न अनिच्छुक हुन्छन्; तिनीहरू मूल्य चुकाउन अनिच्छुक हुन्छन्, अनि फलस्वरूप, तिनीहरूले परमेश्‍वरद्वारा सिद्ध पारिने अवसरहरू गुमाउनेछन्। के तिनीहरू आफैलाई हानि गरिरहेका छैनन् र? यदि तँ परमेश्‍वरका अभिप्रायहरूलाई ख्याल गर्ने व्यक्ति होस् भने, तँमा मण्डलीको निम्ति साँचो बोझ विकसित हुनेछ। वास्तवमा, यसलाई मण्डलीका निम्ति तैँले वहन गर्ने बोझ भन्नुको सट्टामा यसलाई तैँले आफ्नै जीवनका लागि वहन गर्ने बोझ भन्नु उत्तम हुनेछ किनकि परमेश्‍वरले यस्ता अनुभवहरूमार्फत तँलाई सिद्ध पार्नुहोस् भन्नका लागि नै मण्डलीका निम्ति तँमा बोझ विकसित हुने हो। त्यसकारण, जसले मण्डलीका निम्ति सबैभन्दा ठूलो बोझ वहन गर्छ, जसले जीवन प्रवेशका निम्ति बोझ वहन गर्छ—तिनीहरूलाई नै परमेश्‍वरले सिद्ध पार्नुहुन्छ। के तैँले यसलाई स्पष्टसित देखेको छस्? यदि तँ रहेको मण्डली बालुवा जस्तै छरिएको छ तर तँ चिन्तित हुँदैनस् र आत्तिँदैनस्, अनि तेरा दाजुभाइ-दिदीबहिनीहरूले सामान्य रूपमा परमेश्‍वरका वचनहरू खान र पिउन नसक्दा पनि आँखा चिम्लिन्छस् भने, यो कुनै बोझ नहुनुको प्रकटीकरण हो। त्यस्ता मानिसहरूलाई परमेश्‍वरले प्रेम गर्नुहुन्न। जसलाई परमेश्‍वरले प्रेम गर्नुहुन्छ, तिनीहरू धार्मिकताको निम्ति भोकाउँछन् र तिर्खाउँछन् र परमेश्‍वरका अभिप्रायहरूलाई ख्याल गर्छन्। यसर्थ, तिमीहरू अहिले नै परमेश्‍वरको बोझलाई ख्याल गर्ने हुनुपर्छ; तिमीहरूले परमेश्‍वरको बोझलाई ख्याल गर्नुअघि उहाँले असङ्ख्य मानिसहरूलाई आफ्नो धर्मी स्वभाव प्रकट गरुञ्‍जेलसम्म पर्खिनु हुँदैन। के त्यति बेलासम्म धेरै ढिलो हुनेछैन र? परमेश्‍वरद्वारा सिद्ध पारिने राम्रो अवसर अहिले नै हो। यदि तैँले यस अवसरलाई आफ्नो हातबाट फुत्किन दिइस् भने, मोशाले कनानको असल भूमिमा प्रवेश गर्न असक्षम हुँदा बाँकी जीवनभरि पछुताएर मर्ने बेलामा पनि अफसोस मानेजस्तै तँ तेरो बाँकी जीवनभरि पछुताउनेछस्। जब परमेश्‍वरको धर्मी स्वभाव असङ्ख्य मानिसहरूलाई प्रकट गरिन्छ, तब तँ पश्‍चात्तापले भरिनेछस्। परमेश्‍वरले तँलाई सजाय नदिनुभए तापनि अफसोसका कारण तैँले आफैलाई सजाय दिनेछस्। कोही-कोही यसद्वारा विश्‍वस्त हुँदैनन् तर यदि तँलाई त्यो विश्‍वास लाग्दैन भने, पर्खेर त हेर्। कतिपय मानिसहरू ठ्याक्कै तिनै हुन् जसले यी वचनहरू आफूमा साकार भएको देख्नेछन्। के तँ यी वचनहरूका लागि आफैलाई बलिदान गर्न तयार छस्?

यदि तँ परमेश्‍वरद्वारा सिद्ध पारिने अवसरहरू खोज्दैनस् र यदि तैँले सिद्ध पारिने पछ्याइमा अग्रपङ्क्तिमा रहनका निम्ति मेहनत गर्दैनस् भने, अन्ततः तँलाई त्यसको पछुतो लाग्नेछ। मानिसहरूलाई सिद्ध पार्ने सर्वोत्तम अवसर अहिले नै हो; यो अत्यन्तै राम्रो समय हो। यदि तैँले परमेश्‍वरद्वारा सिद्ध पारिने कुरालाई गम्भीरतापूर्वक पछ्याइनस् भने, उहाँको काम पूरा भएपछि, तैँले अवसर गुमाइसकेको हुनेछस्—त्यो ज्यादै ढिला भइसकेको हुनेछ। तेरो सङ्कल्प जतिसुकै ठूलो भए तापनि, यदि परमेश्‍वरले काम गर्न छाडिसक्नुभएको छ भने, तैँले लखतरान भइन्जेल प्रयास गरे पनि कहिल्यै सिद्धता हासिल गर्न सक्नेछैनस्। तैँले यो अवसर पक्रनैपर्छ र पवित्र आत्माले आफ्नो महान् काम गर्नुहुँदा उहाँसित सहकार्य गर्नैपर्छ। यदि तैँले यो मौका गुमाइस् भने, तैँले जतिसुकै प्रयासहरू गरे पनि तँलाई अर्को मौका दिइनेछैन। तिमीहरूमध्ये कतिपय यसो भन्दै चिच्याउँछौ, “परमेश्‍वर, म तपाईंको बोझलाई ध्यान दिन इच्छुक छु, म तपाईंका अभिप्रायहरूलाई पूरा गर्न इच्छुक छु।” तैपनि, अभ्यास गर्नको निम्ति तँसित कुनै मार्ग छैन, त्यसैले तेरा बोझहरू टिक्नेछैनन्। यदि तेरो अगाडि मार्ग छ भने, तैँले एक पल्टमा एउटा अनुभव हासिल गर्नेछस् अनि तेरो अनुभव संरचित र व्यवस्थित हुनेछ। एउटा बोझ पूरा भइसकेपछि, तँलाई अर्को दिइनेछ। तेरो जीवनको अनुभव गहिरो हुँदै जाँदा, तेरा बोझहरू पनि अझ गहन हुनेछन्। कोही-कोही मानिसहरू केवल पवित्र आत्माले आफूलाई स्पर्श गर्नुभएको बेला मात्रै बोझ बोक्छन्; केही समयपछि अभ्यास गर्न तिनीहरूसित मार्ग नहुँदा, तिनीहरूले कुनै पनि बोझहरू बोक्न छोड्छन्। केवल परमेश्‍वरका वचनहरू खाएर अनि पिएर मात्रै तैँले आफ्ना बोझहरूलाई विकसित गर्न सक्दैनस्। धेरै सत्यताहरू बुझेर तैँले समझ प्राप्त गर्नेछस्, सत्यतालाई प्रयोग गरेर समस्याहरू समाधान गर्न सिक्नेछस् अनि परमेश्‍वरका वचनहरू तथा परमेश्‍वरका अभिप्रायबारे अझ सटीक बुझाइ हासिल गर्नेछस्। यी कुराहरूद्वारा, तैँले बोक्नका निम्ति बोझहरू विकास गर्नेछस् अनि तब मात्रै तैँले उचित प्रकारले काम गर्न सक्नेछस्। यदि तँसित बोझ छ तर सत्यताको स्पष्ट बुझाइ छैन भने, त्यसले पनि काम गर्नेछैन; तैँले व्यक्तिगत रूपले परमेश्‍वरका वचनहरू अनुभव गर्नुपर्छ र त्यसलाई कसरी अभ्यास गर्ने हो सो जान्नुपर्छ। तँ आफै वास्तविकताभित्र प्रवेश गरिसकेपछि मात्रै तैँले अरूको निम्ति जुटाउन, अरूलाई डोऱ्याउन सक्‍नेछस् र तँ परमेश्‍वरद्वारा सिद्ध तुल्याइन सक्नेछस्।

“मार्ग … (४)” मा यो लेखिएको छ, तिमीहरू युगौं-युगअघि नै परमेश्‍वरद्वारा पूर्वनियुक्त गरिएका राज्यका मानिसहरू हौ र तिमीहरूलाई कसैले पनि खोसेर लैजान सक्दैन। त्यहाँ यो पनि उल्‍लेखित छ, सबै जना परमेश्‍वरद्वारा प्रयोग गरिएका तथा सिद्ध तुल्याइएका होऊन् भन्‍ने परमेश्‍वर इच्छा गर्नुहुन्छ अनि उहाँले तिनीहरू परमेश्‍वरका मानिसहरूको रूपमा खडा होऊन् भन्‍ने माग गर्नुहुन्छ अनि परमेश्‍वरका मानिसहरू भएर मात्रै तिनीहरूले परमेश्‍वरका अभिप्रायहरू पूरा गर्न सक्छन्। त्यो बेला, तिमीहरू सबैले यस विषयमा सङ्गति गरेका थियौ, परमेश्‍वरका मानिसहरूका स्तरहरूमा आधारित प्रवेशको मार्गबारे बातचित गरेका थियौ। त्यसैकारण, त्यस समय अवधिमा पवित्र आत्माले गर्नुभएको काम तिनीहरूलाई तिनीहरूको नकारात्मक अवस्थाबाट बाहिर ल्याउन र सकारात्मक अवस्थामा डोऱ्याउनको लागि थियो। त्यो बेला, पवित्र आत्माको काम प्रत्येकलाई परमेश्‍वरका मानिसहरूको रूपमा परमेश्‍वरका वचनहरूमा आनन्द लिन सक्षम तुल्याउने अनि तिमीहरूमध्ये प्रत्येकलाई परमेश्‍वरका मानिसहरू हौ र शैतानले तिमीहरूलाई खोसेर लान सक्दैन भनी स्पष्ट प्रकारले बुझ्ने तुल्याउनेतर्फ उन्मुख थियो। त्यसैले, तिमीहरू सबैले यसो भनेर प्रार्थना गऱ्यौ, “परमेश्‍वर! म तपाईंका मानिसहरूमध्ये एक हुन इच्छुक छु, किनभने युगौँ-युग पहिले नै तपाईंद्वारा पूर्वनियुक्त गरिएका थियौँ, किनभने तपाईंले नै यो हैसियत हामीलाई प्रदान गर्नुभयो। हामी यो हैसियतद्वारा तपाईंलाई सन्तुष्ट पार्न इच्‍छुक छौं।” तैँले यस प्रकारले प्रार्थना गर्दा, पवित्र आत्माले तँलाई छुनुहुन्थ्यो; यही प्रकारले काम गर्ने पवित्र आत्माको प्रवृत्ति थियो। यस समय अवधिमा, तैँले परमेश्‍वरको सामु आफ्नो हृदयलाई शान्त तुल्याउन प्रार्थना गर्नुपर्छ अनि आफैलाई तालीम दिनुपर्छ, ताकि तैँले जीवनको निम्ति संघर्ष गर्न सक् र राज्यको तालिममा प्रवेश गर्ने प्रयास गर्न सक्। पहिलो कदम यही नै हो। यस क्षणमा, परमेश्‍वरको काम भनेको प्रत्येकलाई ठीक बाटोमा प्रवेश गर्न लगाउनु, सामान्य आत्मिक जीवन तथा साँचो अनुभवहरू प्राप्त गर्न लगाउनु, पवित्र आत्माद्वारा सञ्चालित हुन लगाउनु अनि—यी कुराहरूको जगमा परमेश्‍वरका आज्ञाहरू स्विकार्न लगाउनु हो। राज्यको तालीमभित्र प्रवेश गर्नुको उद्देश्य तिमीहरूको प्रत्येक बोलीवचन, कार्य, चाल, विचार तथा धारणालाई परमेश्‍वरका वचनहरूभित्र प्रवेश गर्न लगाउनु हो; परमेश्‍वरद्वारा बारम्बार स्पर्श पाउन लगाउनु हो अनि त्यसद्वारा उहाँलाई प्रेम गर्ने हृदय विकास गर्नु हो; अनि तँलाई परमेश्‍वरका अभिप्रायका धेरै बोझ सम्हाल्न लगाउनु हो, ताकि प्रत्येक व्यक्ति परमेश्‍वरद्वारा सिद्ध तुल्याइने मार्गमा हुन सकोस्, ताकि प्रत्येक व्यक्ति ठीक मार्गमा होस्। तँ परमेश्‍वरद्वारा सिद्ध तुल्याइने यस मार्गमा आएपछि, ठीक मार्गमा हुन्छस्। तेरा विचार तथा धारणाहरू, साथै तेरा गलत मनसायहरूलाई सच्याउन सकिएपछि अनि तँ देहप्रति ध्यान दिने व्यक्तिबाट परमेश्‍वरका अभिप्रायलाई ख्याल गर्ने व्यक्तिमा परिवर्तन भएपछि अनि तँ गलत मनसायहरूको उदय हुँदा त्यसले ल्याउने बाधालाई रोक्न सक्षम भएर परमेश्‍वरका अभिप्रायअनुरूप चल्ने भएपछि—यदि तैँले यो रूपान्तरण हासिल गर्न सक्छस् भने, तँ जीवन अनुभवको ठीक मार्गमा छस्। तेरो प्रार्थनाका अभ्यासहरू ठीक मार्गमा भएपछि तेरा प्रार्थनाहरूमा तँ पवित्र आत्माद्वारा छोइनेछस्। जब-जब तैँले प्रार्थना गर्छस्, तँलाई पवित्र आत्माले छुनुहुनेछ; तैँले हरेक पल्ट प्रार्थना गर्दा, परमेश्‍वरसामु आफ्नो हृदयलाई शान्त तुल्याउन सक्नेछस्। तैँले हरेक पल्ट परमेश्‍वरका वचनहरूको अध्याय खाएपछि र पिएपछि, यदि तैँले उहाँले अहिले गरिरहनुभएको कामलाई बुझ्न सक्छस् अनि कसरी प्रार्थना गर्ने, कसरी सहकार्य गर्ने, कसरी प्रवेश हासिल गर्ने सो सिक्न सक्छस् भने, तब मात्रै परमेश्‍वरका वचनहरूको तेरो खुवाइ र पियाइले परिणामहरू उत्पन्न गर्नेछन्। जब, परमेश्‍वरका वचनहरूद्वारा तैँले प्रवेशको मार्ग भेट्टाउन सक्छस् अनि परमेश्‍वरको कामको वर्तमान गतिशीलता, साथै पवित्र आत्माको कामको दिशालाई ठम्याउन सक्छस्, तब तँ ठीक मार्गमा प्रवेश गरेको हुनेछस्। परमेश्‍वरका वचनहरू खाँदा र पिउँदा यदि तैँले मुख्य बुँदाहरूलाई बुझेको छैनस् अनि त्यसपछि अभ्यास गर्नका लागि बाटो भेट्टाउन अझै असक्षम छस् भने, यसले परमेश्‍वरका वचनहरू कसरी ठीक प्रकारले खाने र पिउने भन्‍ने तँलाई अझै थाहा छैन अनि तैँले त्यसो गर्ने विधि वा सिद्धान्त पत्ता लगाएको छैनस् भन्‍ने देखाउँछ। परमेश्‍वरले हाल गरिरहनुभएको कामलाई यदि तैँले राम्ररी बुझेको छैनस् भने, उहाँले तँलाई सुम्पिनुहुने कामहरू तैँले स्वीकार गर्न सक्‍नेछैनस्। परमेश्‍वरले हाल गर्नुहुने काम मानिसहरू प्रवेश गर्नैपर्ने र तिनीहरूले अहिले नै बुझ्नुपर्ने काम हो। के तिमीहरूले यी कुराहरूलाई राम्ररी बुझेका छौ?

यदि तैँले परमेश्‍वरका वचनहरूलाई प्रभावकारी रूपले खान्छस् र पिउँछस् भने, तेरो आत्मिक जीवन सामान्य हुन्छ अनि तैँले जस्तोसुकै परीक्षाहरूको सामना गरे तापनि, जस्तोसुकै परिस्थितिहरूसित जम्काभेट गर्नुपरे तापनि, जस्तोसुकै शारीरिक रोगव्याधिहरू सहनु परे तापनि, तँ दाजुभाइ तथा दिदीबहिनीहरूबाट विमुख हुनुपरे तापनि वा तैँले पारिवारिक समस्याहरू सामना गर्नु परे तापनि, परमेश्‍वरको वचन सामान्य रूपमा खान र पिउन सक्छस्, सामान्य रूपले प्रार्थना गर्न सक्छस्, सामान्य रूपले मण्डली जीवनलाई निरन्तरता दिन सक्छस्; यदि तैँले यी सबै हासिल गर्न सक्छस् भने, यसले तँ ठीक मार्गमा छस् भन्‍ने देखाउनेछ। कोही मानिसहरू धेरै नै कमजोर हुन्छन् अनि तिनीहरूसित दृढताको कमी हुन्छ। सानो बाधा सामना गर्नुपर्दा पनि तिनीहरू बच्चाजस्तो रुन्छन् अनि नकारात्मक हुन्छन्। सत्यताको खोजी गर्नको लागि दृढता तथा संकल्पको आवश्यकता पर्छ। यदि तँ यस पटक परमेश्‍वरका अभिप्रायहरूलाई पूरा गर्न असफल भएको छस् भने, तैँले आफैलाई घृणा गर्न सक्नुपर्छ, अनि अर्को पल्ट सफल हुन चुपचाप अठोट गर्नुपर्छ। यदि यस पटक, तँ परमेश्‍वरको बोझप्रति सचेत भएको थिइनस् भने, भविष्यमा त्यस्तै बाधा सामना गर्नुपर्दा देहविरुद्ध विद्रोह गर्न तैँले निश्चय गर्नुपर्छ अनि परमेश्‍वरका अभिप्रायहरूलाई पूरा गर्ने संकल्प गर्नुपर्छ। यसरी नै तँ प्रशंसायोग्य हुनेछस्। कोही मानिसहरू आफ्ना विचारहरू वा धारणाहरू ठीक छन् कि छैनन् भनेर समेत जान्दैनन्। ती मानिसहरू मूर्ख हुन्। यदि तँ आफ्नो हृदयलाई काबू गर्न अनि देहविरुद्ध विद्रोह गर्न चाहन्छस् भने, पहिले तैँले तेरा मनसायहरू ठीक छन् कि छैनन् भनी जान्नैपर्छ, तब मात्र तैँले तेरो हृदयलाई काबूमा राख्न सक्छस्। यदि तेरा मनसायहरू ठीक छन् वा छैनन् भनी तँलाई थाहा छैन भने, तेरो हृदयलाई काबू गर्न र देहविरुद्ध विद्रोह गर्न तँलाई सम्भव होला त? यदि तैँले विद्रोह गर्छस् भने पनि, अन्योल तरिकाले त्यसो गर्नेछस्। तेरा गलत मनसायहरूको विरुद्धमा कसरी विद्रोह गर्ने भनी तैँले जान्नुपर्छ। देहको विरुद्धमा विद्रोह गर्नुको अर्थ यही नै हो; आफ्ना मनसाय, विचार तथा धारणाहरू गलत छन् भन्‍ने जानिसकेपछि, तैँले तुरुन्तै आफ्नो मार्ग बदल्नुपर्छ र ठीक मार्गमा हिँड्नुपर्छ। यो विषयलाई पहिले समाधान गर् अनि यस सम्बन्धमा प्रवेश हासिल गर्न आफैलाई तालीम दे, किनभने आफ्ना मनसायहरू ठीक छन् कि छैनन् भन्‍ने तँलाई नै राम्रोसित थाहा छ। तेरा गलत मनसायहरू सुधार गरिसकेपछि अनि ती अब परमेश्‍वरको प्रयोजनको निम्ति भइसकेपछि, तैँले आफ्नो हृदयलाई काबू राख्ने लक्ष्य हासिल गरिसकेको हुनेछस्।

तिमीहरूले अहिले गर्नुपर्ने सबैभन्दा महत्त्वपूर्ण कुरा परमेश्‍वरको ज्ञान र उहाँको काम प्राप्त गर्नु हो। मानवजातिमाथि पवित्र आत्माले कसरी काम गर्नुहुन्छ भन्‍ने पनि तैँले जान्नैपर्छ; ठीक मार्गमा प्रवेश गर्नको लागि यी कार्यहरू अत्यावश्यक छन्। तैँले यो महत्त्वपूर्ण बुँदा बुझिसकेपछि त्यसो गर्न तेरो लागि सजिलो हुनेछ। तँ परमेश्‍वरमा विश्‍वास गर्छस् अनि उहाँलाई चिन्छस्, यसले तेरो विश्‍वास साँचो हो भनी देखाउँदछ। यदि तैँले अनुभव प्राप्त गर्न जारी राख्छस् तापनि तैँले अझै परमेश्‍वरलाई चिन्न सक्दैनस् भने, तँ निश्चय नै परमेश्‍वरको विरोध गर्ने व्यक्ति होस्। जसले आजका देहधारी परमेश्‍वरलाई विश्‍वास नगरी येशूलाई मात्र विश्‍वास गर्छन्, तिनीहरू सबै दोषी ठहरिन्छन्। तिनीहरू सबै पछिल्ला दिनका फरिसीहरू हुन्, किनभने तिनीहरूले आजका परमेश्‍वरलाई स्वीकार गर्दैनन्; तिनीहरू सबै परमेश्‍वरको विरोधमा छन्। येशूप्रति तिनीहरूको आराधना जतिसुकै समर्पित भए तापनि, यो सबै व्यर्थमा हुनेछ; परमेश्‍वरले तिनीहरूलाई स्याबासी दिनुहुनेछैन। परमेश्‍वर विश्‍वास गर्छु भनी दाबी चाहिँ गर्ने तर आफ्नो हृदयमा परमेश्‍वरको साँचो ज्ञान नभएकाहरू सबै जना ढोङ्गी हुन्।

परमेश्‍वरद्वारा सिद्ध तुल्याइने कुराको खोजी गर्न व्यक्तिले पहिले उहाँद्वारा सिद्ध तुल्याइनुको अर्थ के हो, साथै सिद्ध तुल्याइनका निम्ति कस्ता शर्तहरू पालना गर्नुपर्छ भनी बुझ्नुपर्छ। व्यक्तिले त्यस्ता विषयहरूलाई राम्ररी बुझ्दा अभ्यासको बाटो खोजी गर्नुपर्छ। सिद्ध तुल्याइनका निम्ति, व्यक्ति एउटा निश्चित क्षमताको हुनुपर्छ। धेरै मानिसहरूमा जन्मजातै उच्च क्षमता पर्याप्त हुँदैन, यस्तो अवस्थामा तैँले मूल्य चुकाउनुपर्छ र व्यक्तिपरक ढङ्गले कडा परिश्रम गर्नुपर्छ। जति तेरो क्षमता खराब हुन्छ, त्यति नै बढी तैँले व्यक्तिपरक ढङ्गले प्रयत्न गर्नुपर्छ। परमेश्‍वरको वचनको तेरो बुझाइ जति बढी हुन्छ र जति बढी तैँले त्यसलाई अभ्यास गर्छस्, त्यति नै चाँडै तैँले सिद्धताको बाटोमा आफ्नो पाइला राख्न सक्छस्। प्रार्थनाद्वारा तँलाई प्रार्थनाको क्षेत्रमा सिद्ध तुल्याइन सकिन्छ, परमेश्‍वरका वचनहरू खाएर अनि पिएर, तिनीहरूको सारलाई राम्ररी बुझेर, तिनीहरूको वास्तविकताअनुसार जिएर पनि तँलाई सिद्ध तुल्याइन सकिन्छ। परमेश्‍वरका वचनहरूलाई दैनिक रूपमा अनुभव गरेर तैँले आफूमा के कमी छ जान्नुपर्छ, अझ भन्‍ने हो भने, तैँले तेरा घातक दोषहरू तथा तेरा कमजोरीहरू के-के हुन् भनी चिन्नुपर्छ र परमेश्‍वरलाई प्रार्थना तथा बिन्ती गर्नुपर्छ। यसो गरेर, तँलाई क्रमिक रूपले सिद्ध तुल्याइनेछ। सिद्धतातर्फको बाटो यस्तो हुन्छ: प्रार्थना गर्नु; परमेश्‍वरका वचनहरूलाई खानु र पिउनु; परमेश्‍वरका वचनहरूको सारलाई राम्ररी बुझ्नु, परमेश्‍वरका वचनहरूको अनुभवमा प्रवेश गर्ने कुरा हासिल गर्नु, तँ आफैमा के कमी छ भनी जान्नु, परमेश्‍वरको कामप्रति समर्पित हुनु; परमेश्‍वरको बोझप्रति सचेत हुनु अनि परमेश्‍वरलाई प्रेम गर्ने तेरो हृदयमार्फत देहको विरुद्धमा विद्रोह गर्नु; अनि तेरा दाजुभाइ तथा दिदीबहिनीहरूप्रति निरन्तर सङ्गतिमा सामेल हुनु जसले तेरा अनुभवहरूलाई समृद्ध बनाउन सक्दछ। चाहे त्यो सामुदायिक जीवन होस् वा तेरो व्यक्तिगत जीवन, चाहे त्यो ठूलो भेला होस् वा सानो, तिनीहरू सबैले तँलाई अनुभव र तालिम प्राप्त गर्न मदत दिन सक्छन् ताकि तेरो हृदय परमेश्‍वरसामु शान्त हुन र उहाँमा फर्किन सकोस्। यो सबै सिद्ध तुल्याइने प्रक्रियाको भाग हो। अघि उल्लेख गरिएझैँ परमेश्‍वरका वचनहरू अनुभव गर्नु भनेको वास्तवमा तिनीहरूलाई चाख्न सक्षम हुनु र आफूलाई ती वचनहरूअनुसार जिउन दिनु हो ताकि तैँले परमेश्‍वरप्रति अझ ठूलो विश्‍वास र प्रेम हासिल गर्न सक्। यस प्रकारले, तैँले क्रमिक रूपमा आफ्नो भ्रष्ट, शैतानी स्वभावलाई त्याग्नेछस्; अनुचित अभिप्रायहरूदेखि आफैलाई स्वतन्त्र तुल्याउनेछस्; अनि सामान्य व्यक्तिको स्वरूपमा जिउनेछस्। परमेश्‍वरको निम्ति तँभित्र जति ठूलो प्रेम हुन्छ—भनाइको अर्थ, तेरो जति बढी भाग परमेश्‍वरद्वारा सिद्ध तुल्याइएको हुन्छ—त्यति नै कम तँ शैतानी भ्रष्टताको काबूमा हुनेछस्। तेरा व्यवहारिक अनुभवहरूद्वारा तैँले क्रमिक रूपमा सिद्धताको बाटोमा आफ्नो पाइला राख्नेछस्। यसरी, यदि तँ सिद्ध तुल्याइने चाहना गर्छस् भने, तैँले परमेश्‍वरका अभिप्रायहरूलाई ख्याल गर्नु र उहाँका वचनहरू अनुभव गर्नु विशेष रूपले महत्वपूर्ण छन्।


परमेश्‍वरले उहाँका अभिप्रायअनुसार हुनेहरूलाई सिद्ध बनाउनुहुन्छ

परमेश्‍वर अहिले मानिसहरूको एउटा निश्चित समूहलाई प्राप्त गर्न चाहनुहुन्छ, यस्ता मानिसहरूको एउटा यस्तो झुन्ड जो उहाँसँग सहकार्य गर्न मेहनत गर्छन्, जो उहाँको कामप्रति समर्पित हुन सक्छन्, जसले परमेश्‍वरले बोल्नुभएका वचनहरू सत्य छन् भनी विश्‍वास गर्छन्, र जसले परमेश्‍वरका आवश्यकताहरूलाई व्यवहारमा लागू गर्न सक्छन्; तिनीहरू हृदयमा साँचो समझ भएकाहरू हुन्, तिनीहरू सिद्ध तुल्याइन सक्‍नेहरू हुन्, र तिनीहरू अनिवार्य रूपमा पूर्णताको बाटोमा हिँड्न सक्‍नेछन्। जो सिद्ध तुल्याइन सक्दैनन् तिनीहरू ती मानिसहरू हुन् जसमा परमेश्‍वरको कामको स्पष्ट ज्ञान हुँदैन, जसले परमेश्‍वरका वचनहरू खाँदैनन् र पिउँदैनन्, जसले उहाँको वचनमा ध्यान दिँदैनन्, र जसमा परमेश्‍वरलाई प्रेम गर्ने हृदय हुँदैन। जसले देहधारी परमेश्‍वरमा शङ्का गर्छन्, तिनीहरू उहाँको बारेमा सधैँ अनिश्चित हुन्छन्, उहाँको वचनलाई कहिल्यै पनि गम्भीरतासित लिँदैनन् र उहाँलाई सधैँ धोका दिन्छन्, जसले परमेश्‍वरको विरोध गर्छन् र जो शैतानका हुन्; त्यस्ता व्यक्तिहरूलाई सिद्ध गर्ने कुनै उपाय हुँदैन।

यदि तँ सिद्ध पारिन चाहन्छस् भने, तैँले पहिले परमेश्‍वरको नजरमा निगाह पाउनैपर्छ, किनभने उहाँ तिनैलाई सिद्ध पार्नुहुन्छ जसलाई उहाँ निगाह देखाउनुहुन्छ र जो उहाँका अभिप्रायहरूअनुरूप छन्। यदि तँलाई परमेश्‍वरका अभिप्रायहरूअनुरूप हुने इच्छा छ भने, तँसँग उहाँको कामप्रति समर्पित हुने हृदय हुनैपर्छ, तैँले सत्यता पछ्याउन सक्दो प्रयास गर्नैपर्छ र तैँले सबै कुरामा परमेश्‍वरको छानबिन स्विकार्नैपर्छ। के तैँले गर्ने सबै कामकुरा परमेश्‍वरको छानबिनबाट गुज्रेका छन्? के तेरो नियत सही छ? यदि तेरो नियत सही छ भने, परमेश्‍वरले तँलाई अनुमोदन गर्नुहुनेछ; यदि तेरो नियत गलत छ भने, यसले तेरो हृदयले परमेश्‍वरलाई होइन, देह र शैतानलाई प्रेम गर्छ भन्‍ने देखाउँछ। त्यसकारण, तैँले सबै कुरामा परमेश्‍वरको छानबिन स्विकार्ने तरिकाका रूपमा प्रार्थनालाई प्रयोग गर्नैपर्छ। जब तँ प्रार्थना गर्छस्, म व्यक्तिगत रूपमा तेरो अगाडि नउभिएको भए पनि, पवित्र आत्मा तँसँगै हुनुहुन्छ र तैँले म जो व्यक्ति हुँ उहाँलाई र परमेश्‍वरका आत्मा दुवैलाई प्रार्थना गरिरहेको हुन्छस्। तँ किन यस देहमा विश्‍वास गर्छस्? तँ विश्‍वास गर्छस् किनभने उहाँसँग परमेश्‍वरका आत्मा हुनुहुन्छ। यदि यस व्यक्तिसँग परमेश्‍वरका आत्मा नहुनुभएको भए, के तैँले उहाँमा विश्‍वास गर्नेथिइस्? तैँले यस व्यक्तिमा विश्‍वास गर्दा, परमेश्‍वरका आत्मामा विश्‍वास गरिरहेको हुन्छस्। तँलाई यस व्यक्तिको डर मान्‍न लगाउनु भनेको परमेश्‍वरका आत्माको डर मान्‍न लगाउनु हो। परमेश्‍वरका आत्मामाथिको विश्‍वास यस व्यक्तिमाथिको विश्‍वास हो र यस व्यक्तिमाथिको विश्‍वास पनि परमेश्‍वरका आत्मामाथिको विश्‍वास हो। तैँले प्रार्थना गर्दा, तँलाई परमेश्‍वरका आत्मा तँसँग हुनुहुन्छ र परमेश्‍वर तेरो अगाडि हुनुहुन्छ भन्‍ने महसुस हुन्छ र त्यसकारण तँ उहाँका आत्मालाई प्रार्थना गर्छस्। आज, धेरैजसो मानिस आफ्ना कार्यहरू परमेश्‍वरसामु ल्याउन डराउँछन्; तैँले उहाँको देहलाई धोका दिन सक्ने भए पनि, उहाँका आत्मालाई धोका दिन सक्दैनस्। परमेश्‍वरको गहन-जाँच थेग्न नसक्ने कुनै पनि मामिला सत्यताअनुरूप हुँदैन र त्यसलाई त्याग्नुपर्छ; त्यसो नगर्नु भनेको परमेश्‍वरलाई चिढ्याउनु हो। त्यसैले, चाहे तँ प्रार्थना गरिरहेको होस्, आफ्ना दाजुभाइ-दिदीबहिनीहरूसँग बोलिरहेको र सङ्गति गरिरहेको होस् वा आफ्नो कर्तव्य निर्वाह गरिरहेको र कामकुराहरू सम्पन्न गरिरहेको होस्, तैँले आफ्नो हृदय परमेश्‍वरसामु राख्नैपर्छ। तैँले आफ्नो प्रकार्य पूरा गर्दा, परमेश्‍वर तँसँगै हुनुहुन्छ र यदि तेरो नियत सही छ र त्यो परमेश्‍वरको घरको कामका लागि हो भने, उहाँले तैँले गर्ने सबै कुरा स्विकार्नुहुनेछ; तैँले सच्चा रूपमा आफ्नो प्रकार्य पूरा गर्नुपर्छ। तैँले प्रार्थना गर्दा, तँसँग परमेश्‍वरलाई प्रेम गर्ने हृदय हुनुपर्छ र तैँले परमेश्‍वरको हेरचाह, सुरक्षा र छानबिन खोज्नुपर्छ। यदि तेरा अभिप्रायहरू यिनै हुन् भने, तेरा प्रार्थनाहरू प्रभावकारी हुनेछन्। उदाहरणका लागि, तैँले भेलाहरूमा प्रार्थना गर्दा, यदि तँ आफ्नो हृदय खोलेर परमेश्‍वरलाई प्रार्थना गर्छस् अनि झुट नबोली आफ्नो हृदयमा जे छ त्यो उहाँलाई बताउँछस् भने, तेरा प्रार्थनाहरू निश्चय नै प्रभावकारी हुनेछन्। यदि तँसँग गम्भीर रूपमा परमेश्‍वरलाई प्रेम गर्ने हृदय छ भने, परमेश्‍वरसामु शपथ खा: “हे स्वर्ग र पृथ्वी अनि यावत् थोकमा हुनुहुने परमेश्‍वर, म तपाईँसामु कसम खान्छु: तपाईँका आत्माले मैले गर्ने सबै कुराको छानबिन गर्नुहोओस् र मलाई हरसमय सुरक्षा दिनुहोओस् र हेरचाह गर्नुहोओस्, ताकि मैले गर्ने सबथोक तपाईँको उपस्थितिमा दृढ रहन सकून्। यदि मेरो हृदयले तपाईँलाई प्रेम गरेन वा यसले कहिल्यै तपाईँलाई विश्वासघात गऱ्यो भने, मलाई कठोर सजाय र श्राप दिनुहोस्। मलाई यो जुनी वा आउँदो संसार कुनैमा पनि क्षमा नगर्नुहोस्!” के तँ यस्तो शपथ खाने आँट गर्छस्? यदि गर्दैनस् भने, यसले तँ कायर छस् र तँ अझै पनि आफूलाई प्रेम गर्छस् भन्‍ने देखाउँछ। के तिमीहरूमा यो सङ्कल्प छ? यदि यो साँच्चै तिमीहरूको सङ्कल्प हो भने, तिमीहरूले यो शपथ खानुपर्छ। यदि तँसँग उक्त सङ्कल्प छ र तँ यस्तो शपथ खान्छस् भने, परमेश्‍वरले तेरो सङ्कल्प पूरा गर्नुहुनेछ। तैँले परमेश्‍वरसामु शपथ खाँदा, उहाँ सुन्नुहुन्छ। परमेश्‍वरले तेरो प्रार्थना र तेरो अभ्यासका आधारमा तँ पापी होस् कि धर्मी होस् भनी निर्धारण गर्नुहुन्छ। अब तिमीहरू सिद्ध पारिने क्रममा छौ र यदि तँ सिद्ध पारिने कुरामा साँच्चै विश्‍वास गर्छस् भने, तैँले आफूले गर्ने सबै कुरा परमेश्‍वरसामु ल्याउनेछस् र उहाँको छानबिन स्विकार्नेछस्। यदि तँ अत्यन्तै विद्रोही कुरा गर्छस् वा यदि तँ परमेश्‍वरलाई विश्वासघात गर्छस् भने, उहाँले तेरो शपथ साकार पार्नुहुनेछ; त्यस बिन्दुमा, चाहे तैँले विनाशको सामना गर्नुपरोस् वा सजायको, त्यो तँ आफैले निम्त्याएको हुनेछस्। तैँले शपथ खाइस्, त्यसैले तैँले त्यो पालन गर्नुपर्छ। यदि तैँले शपथ खाइस्, तर त्यो पालन गरिनस् भने, नन्त कष्ट भोग्नेछस्। शपथ तेरै भएको हुनाले, परमेश्‍वरले तेरो शपथ साकार पार्नुहुनेछ। कतिपय मानिस प्रार्थना गरेपछि डराउँछन् र भन्छन्, “सबै सिद्धियो! दुराचारी बन्ने मेरो मौका गुम्यो; खराब कामकुराहरू गर्ने मेरो मौका गुम्यो; मेरा सांसारिक लालसाहरूमा लिप्त हुने मौका गुम्यो!” यी मानिसहरू अझै पनि संसार र पापलाई प्रेम गर्छन्, र तिनीहरूले अनन्त कष्ट भोग्ने निश्चित छ।

परमेश्‍वरको विश्‍वासीका रूपमा, तँ आफ्ना सबै कार्य र कर्म उहाँसामु ल्याउन र उहाँको छानबिन स्विकार्न सक्षम हुनैपर्छ। यदि तैँले गर्ने कामकुरा परमेश्‍वरका आत्माको अगाडि ल्याउन सकिन्छ तर परमेश्‍वरको देहको अगाडि ल्याउन सकिँदैन भने, यसले तैँले उहाँको आत्माको छानबिन स्विकारेको छैनस् भन्ने देखाउँछ। परमेश्‍वरका आत्मा को हुनुहुन्छ? त्यो कुन व्यक्ति हो जसलाई परमेश्‍वर गवाही दिनुहुन्छ? के उहाँहरू एउटै र उही हुनुहुन्न र? धेरैले उहाँहरूलाई दुई अलग स्वरूप ठान्छन्, र परमेश्‍वरका आत्मा भनेको परमेश्‍वरका आत्मा नै हो, र परमेश्‍वर जसलाई गवाही दिनुहुन्छ, त्यो मानिस मात्र हो भन्‍ने विश्‍वास गर्छन्। तर के तँ गलत छैनस्? यस व्यक्तिले कसको तर्फबाट काम गर्दछ? देहधारी परमेश्‍वरलाई नचिन्नेहरूसँग आत्मिक बुझाइ हुँदैन। परमेश्‍वरका आत्मा र उहाँको देहधारी शरीर एकै हुनुहुन्छ, किनकि परमेश्‍वरका आत्माले देहमा मूर्त रूप लिनुहुन्छ। यदि यो व्यक्ति तँप्रति दयालु छैन भने, के परमेश्‍वरका आत्मा दयालु हुनुहुनेछ र? के तँ भ्रमित छैनस् र? आज, परमेश्‍वरको छानबिन स्वीकार गर्न नसक्नेहरू सबैले उहाँको स्वीकृति प्राप्त गर्न सक्दैनन्, र देहधारी परमेश्‍वरलाई नचिन्नेहरू सिद्ध पारिन सक्दैनन्। तैँले गर्ने सबै कामकुरालाई हेर्, र तिनलाई परमेश्‍वरसामु ल्याउन सकिन्छ कि सकिँदैन भनी हेर्। यदि तँ आफूले गरेका सबै कुरा परमेश्‍वरसामु ल्याउन सक्दैनस् भने, त्यसले तँ दुष्कर्म गर्ने व्यक्ति होस् भन्‍ने देखाउँछ। के दुष्कर्मीहरूलाई सिद्ध पार्न सकिन्छ? तैँले गर्ने सबै कुरा, प्रत्येक कार्य, प्रत्येक अभिप्राय, र प्रत्येक प्रतिक्रिया परमेश्‍वरसामु ल्याइनुपर्छ। यसको अर्थ तेरो दैनिक आत्मिक जीवन—प्रार्थना गर्नु, परमेश्‍वरको नजिक आउनु, परमेश्‍वरका वचनहरू खानु-पिउनु, तेरा ब्रदर-सिस्टरहरूसित सङ्गति गर्नु र मण्डली जीवन जिउनुदेखि—अरूसँगको सहकार्यमा गरिएको तेरो सेवासम्म, सबै कुरालाई परमेश्‍वरको छानबिनका निम्ति उहाँसामु ल्याइनुपर्छ। यो यस्तो अभ्यास हो जसले तँलाई जीवनमा वृद्धि हासिल गर्न मद्दत गर्नेछ। परमेश्‍वरको छानबिन स्विकार्ने प्रक्रिया शुद्धीकरणको प्रक्रिया हो। तँ परमेश्‍वरको छानबिन स्वीकार गर्न जति धेरै सक्छस्, त्यति नै बढी शुद्ध पारिन्छस् र तँ परमेश्‍वरका अभिप्रायहरू अनुसारको त्यति धेरै हुन्छस्, जसले गर्दा तँ भोगविलासीतामा पर्नेछैनस्, र तेरो हृदय उहाँको उपस्थितिमा रहन सक्षम हुनेछ। तैँले उहाँको छानबिन जति धेरै स्वीकार गर्छस्, शैतानको अपमान र देहविरुद्ध विद्रोह गर्ने तेरो क्षमता त्यति नै बढी हुन्छ। यसैले परमेश्‍वरको छानबिन स्वीकार गर्नु भनेको मानिसहरूले अनुसरण गर्नुपर्ने अभ्यासको मार्ग हो। चाहे तैँले जेसुकै गरे पनि, तैँले आफ्ना दाजुभाइ-दिदीबहिनीहरूसित सङ्गति गर्दा समेत आफ्ना कार्यहरू परमेश्‍वरसामु ल्याउनुपर्छ र उहाँको छानबिन खोज्नुपर्छ, र परमेश्‍वर स्वयम्‌प्रति जानीबुझी समर्पित हुनुपर्छ; यसले तेरो अभ्यासलाई अझै सटीक बनाउनेछ। तैँले गर्ने सबै कुरा परमेश्‍वरसामु ल्याइस् र परमेश्‍वरको छानबिन स्वीकार गरिस् भने मात्र तँ परमेश्‍वरको उपस्थितिमा जिउने व्यक्ति हुन सक्छस्।

परमेश्‍वरबारे बुझाइ नभएकाहरू कहिल्यै पनि परमेश्‍वरप्रति पूर्ण रूपमा समर्पित हुन सक्दैनन्। यस्ता मानिसहरू विद्रोहको पुत्र हुन्। तिनीहरू अत्यन्तै महत्त्वाकाङ्क्षी हुन्छन् र तिनीहरूमा अत्यन्तै धेरै विद्रोहीपन हुन्छ, त्यसैले तिनीहरू परमेश्‍वरबाट टाढा रहन्छन् र उहाँको छानबिन स्विकार्न अनिच्छुक हुन्छन्। यस्ता मानिसहरूलाई सजिलै सिद्ध पार्न सकिँदैन। कतिपय मानिस परमेश्‍वरका वचनहरू खाने र पिउने तरिकामा र ती स्विकार्ने कुरामा रोजीछाडी गर्छन्। तिनीहरू आफ्ना धारणाहरूअनुरूप रहेका परमेश्‍वरका वचनहरूका निश्चित अंशहरूलाई स्वीकार गर्छन् र आफ्ना धारणाहरूअनुरूप नरहेकाहरूलाई अस्वीकार गर्छन्। के यो परमेश्‍वरविरुद्ध सबैभन्दा स्पष्ट विद्रोह र प्रतिरोध होइन र? यदि कसैले वर्षौँसम्म परमेश्‍वरमा विश्‍वास गर्छ तर उहाँबारे अलिकति पनि बुझाइ प्राप्त गर्दैन भने, ऊ अविश्‍वासी हो। परमेश्‍वरको छानबिन स्विकार्न इच्छुक हुनेहरू ती हुन् जो उहाँको बुझाइ पछ्याउँछन्, जो उहाँका वचनहरू स्विकार्न इच्छुक हुन्छन्। परमेश्‍वरको उत्तराधिकार पाउने र उहाँका आशिष्‌हरू उत्तराधिकारमा प्राप्त गर्ने तिनीहरू नै हुन् र तिनीहरू सबैभन्दा बढी आशिषित् हुन्छन्। परमेश्‍वर ती मानिसहरूलाई श्राप दिनुहुन्छ जसको हृदयमा उहाँका लागि कुनै ठाउँ छैन र उहाँ त्यस्ता मानिसहरूलाई सजाय दिनुहुन्छ र छोड्नुहुन्छ। यदि तँ परमेश्‍वरलाई प्रेम गर्दैनस् भने उहाँले तँलाई छोड्नुहुनेछ र यदि तँ मैले भनेको कुरा सुन्दैनस् भने, म वाचा गर्छु, परमेश्‍वरको आत्माले तँलाई छोड्नुहुनेछ। यदि तँलाई विश्‍वास लाग्दैन भने प्रयास गरेर हेर्! आज म तँलाई एउटा अभ्यासको मार्ग प्रस्ट पारिदिन्छु, तर तैँले यसलाई व्यवहारमा लागु गर्नु वा नगर्नु तँमै निर्भर हुन्छ। यदि तँ यस कुरामा विश्‍वास गर्दैनस्, यदि तँ यसलाई व्यवहारमा लागु गर्दैनस् भने, पवित्र आत्माले तँमा काम गर्नुहुन्छ कि गर्नुहुन्न भन्‍ने कुरा तैँले आफै देख्नेछस्! यदि तँ परमेश्‍वरको बुझाइ पछ्याउँदैनस् भने, पवित्र आत्माले तँमा काम गर्नुहुनेछैन। परमेश्‍वर ती मानिसहरूमा काम गर्नुहुन्छ जसले उहाँका वचनहरू पछ्याउँछन् र तिनलाई बहुमूल्य ठान्छन्। तँ परमेश्‍वरका वचनहरूलाई जति बढी बहुमूल्य ठान्छस्, उहाँका आत्माले तँभित्र त्यति नै बढी काम गर्नुहुनेछ। कुनै व्यक्तिले परमेश्‍वरका वचनहरू जति धेरै बहुमूल्य ठान्छ, उसले परमेश्‍वरद्वारा सिद्ध पारिने त्यति नै बढी मौकाहरू पाउनेछ। परमेश्‍वर उहाँलाई साँच्चै प्रेम गर्नेहरूलाई सिद्ध पार्नुहुन्छ र उहाँको अघि शान्त हृदय हुनेहरूलाई सिद्ध पार्नुहुन्छ। तैँले परमेश्‍वरका सबै कामलाई बहुमूल्य ठान्नुपर्छ, परमेश्‍वरको अन्तर्दृष्टिलाई बहुमूल्य ठान्नुपर्छ, परमेश्‍वरको उपस्थितिलाई बहुमूल्य ठान्नुपर्छ, परमेश्‍वरको हेरचाह र सुरक्षालाई बहुमूल्य ठान्नुपर्छ, साथै परमेश्‍वरका वचनहरू कसरी तेरो वास्तविकता बन्छन् र तिनले कसरी तेरो जीवनको भरणपोषण गर्छन् भन्ने कुरालाई बहुमूल्य ठान्नुपर्छ—यो सबैभन्दा बढी परमेश्‍वरका अभिप्रायहरूअनुरूप छ। यदि तँ परमेश्‍वरको कामको कदर गर्छस्, अर्थात्, यदि उहाँले तँमा गर्नुभएका सबै कामको कदर गर्छस् भने, उहाँले तँलाई आशिष् दिनुहुनेछ र तँसित भएका सबै कुरालाई बढाउनुहुनेछ। यदि तँ परमेश्‍वरका वचनहरूलाई बहुमूल्य ठान्दैनस् भने, उहाँले तँमा काम गर्नुहुनेछैन; उहाँले तेरो विश्‍वासका लागि तँलाई थोरै अनुग्रह मात्र प्रदान गर्नुहुनेछ, तँलाई अलिकति भौतिक आशिष्‌ दिनुहुनेछ वा तेरो परिवारलाई अलिकति सुरक्षा दिनुहुनेछ। तैँले परमेश्‍वरका वचनहरूलाई आफ्नो वास्तविकता बनाउन, उहाँलाई सन्तुष्ट पार्न सक्ने हुन र उहाँका अभिप्रायहरूअनुरूप हुन खोज्नुपर्छ; तैँले उहाँको अनुग्रहको आनन्द लिन मात्रै खोज्नु हुँदैन। विश्‍वासीहरूका लागि परमेश्‍वरको काम पाउनु, सिद्धता प्राप्त गर्नु र परमेश्‍वरको इच्छा पालन गर्ने मानिस बन्नुभन्दा महत्त्वपूर्ण कुरा अरू केही छैन। तैँले पछ्याउनुपर्ने लक्ष्य यही हो।

अनुग्रहको युगमा मानिसले पछ्याउने सबै कुरा अहिले अप्रचलित भएका छन्, किनकि अहिलेको खोजीको स्तर उच्च छ; जुन कुरा खोजिन्छ त्यो अझ उच्च र अझ बढी व्यावहारिक दुवै छ। जुन कुरा खोजिन्छ त्यसले मानिसले भित्रबाट चाहेको कुरा राम्ररी पूरा गर्न सक्छ। विगतका युगहरूमा परमेश्‍वरले मानिसहरूमाथि त्यसरी काम गर्नुभएन जसरी आज उहाँले गर्नुहुन्छ; अनि आज उहाँ तिनीहरूसित जति धेरै बोल्नुहुन्छ त्यति त्यसबेला बोल्नुभएन, न त उहाँका मागहरू आजका जस्तै उच्च नै थिए। आज परमेश्‍वरले तिमीहरूलाई यी कुराहरू बताउनुभएको कुराले परमेश्‍वरको मूल अभिप्राय तिमीहरूमा, मानिसहरूको यो झुन्डमा केन्द्रित छ भन्‍ने देखाउँछ। यदि तँ साँच्चै परमेश्‍वरद्वारा सिद्ध हुन चाहन्छस् भने त्यसलाई आफ्नो मुख्य लक्ष्य बनाएर त्यसको पछि लाग्। तँ यताउति दगुरिरहेको, आफैलाई खर्च गरिरहेको, एउटा काम गरिरहेको वा तैँले परमेश्‍वरको आदेश पाएको भए पनि उद्देश्यचाहिँ सधैँ सिद्ध हुनु र परमेश्‍वरका अभिप्रायहरू पूरा गर्नु, यी उद्देश्यहरूलाई हासिल गर्नु नै हो। यदि कसैले तिनीहरू परमेश्‍वरद्वारा सिद्ध हुन वा जीवन प्रवेश गर्न खोज्दैनन्, तर शरीरको शान्ति र आनन्दको पछि मात्र लाग्छन् भनी भन्छन् भने तिनीहरू मानिसहरूमध्ये सबैभन्दा बढी अन्धो हुन्। जुन मानिसहरू जीवन वास्तविकताको पछि लाग्दैनन्, तर आउनेवाला संसारको अनन्त जीवनको र यस संसारमा सुरक्षाको पछि मात्र लाग्छन् तिनीहरू मानिसहरूमध्ये सबैभन्दा बढी अन्धो हुन्। यसैले, तैँले गर्ने सबै कुरा सिद्ध हुने र परमेश्‍वरद्वारा प्राप्त गरिने उद्देश्यले गर्नुपर्छ।

परमेश्‍वरले मानिसहरूका निम्ति प्रबन्ध गर्नलाई गर्नुहुने काम तिनीहरूका विभिन्न आवश्यकतामा आधारित हुन्छ। एक व्यक्तिको जीवन जति ठूलो हुन्छ, तिनीहरूको आवश्यकता त्यत्ति नै धेरै हुन्छ र तिनीहरू धेरै कुराको पछि लाग्छन्। यदि यस चरणमा तँ कुनै कुराको पछि लागेको छैनस् भने पवित्र आत्माले तँलाई छोड्नुभएको छ भन्‍ने त्यसले प्रमाण दिन्छ। जीवनको पछि लाग्नेहरू सबैलाई पवित्र आत्माले कहिल्यै पनि त्याग्नुहुन्न; त्यस्ता मानिसहरू सधैँ पछि लाग्छन् र तिनीहरूका हृदयमा सधैँ तृष्णा हुन्छ। त्यस्ता मानिसहरू आफ्नो वर्तमान हैसियतसँग सन्तुष्ट हुँदैनन्। पवित्र आत्माको कामको प्रत्येक चरणले तँमा प्रभाव पार्ने लक्ष्य राख्छ, तर यदि तँ आफ्नो वर्तमान हैसियतबारे आत्म-सन्तुष्ट भइस् भने, यदि तँसित अब कुनै आवश्यकता छैन भने, यदि तँ पवित्र आत्माको कामलाई स्वीकार्दैनस् भने, उहाँले तँलाई त्याग्नुहुनेछ। मानिसहरूलाई हरेक दिन परमेश्‍वरको जाँचको आवश्यकता पर्छ; तिनीहरूलाई दिनदिनै परमेश्‍वरका प्रशस्त प्रबन्धहरूको आवश्यकता पर्छ। के मानिसहरूले दिनदिनै परमेश्‍वरको वचन नखाई र नपिई सफलतापूर्वक काम गर्न सक्छन्? यदि कुनै व्यक्तिले सधैँ परमेश्‍वरको वचन पर्याप्त मात्रामा खान वा पिउन सकिँदैन भन्‍ने ठान्छ भने, यदि ऊ सधैँ खोजी गरिरहुन्छ अनि सधैँ भोकाइरहन्छ र तिर्खाइरहन्छ भने, पवित्र आत्माले सधैँ उसमा काम गर्नुहुन्छ। कुनै व्यक्ति जति धेरै भोकाउँछ र तिर्खाउँछ, उसको सङ्गतिबाट उति नै बढी व्यावहारिक कुराहरू बाहिर निस्कन्छन्। कसैले सत्यता खोज्नमा जति धेरै ध्यान दिन्छ, उसले उति नै चाँडो जीवनमा वृद्धि प्राप्त गर्छ, यसले उसलाई अनुभवमा धनी र परमेश्‍वरको घरको सम्पन्न बनाउँछ।


सच्चा हृदयका साथ परमेश्‍वरप्रति समर्पित हुनेहरूलाई अवश्य पनि परमेश्‍वरले प्राप्त गर्नुहुनेछ

पवित्र आत्माको काम दिन-प्रतिदिन परिवर्तन हुन्छ। हरेक चरणसँगै यो अझ माथि उठ्छ, आजको भन्दा भोलिको प्रकाश अझ उच्च हुन्छ, र यो एकपछि अर्को चरण गर्दै निरन्तर अझ माथि चढ्दै जान्छ। परमेश्‍वरले मानिसलाई यस्तै कामद्वारा सिद्ध पार्नुहुन्छ। यदि मानिसहरूले गति समाउन सकेनन् भने, तिनीहरू कुनै पनि समयमा हटाइन सक्छन्। यदि तिनीहरूमा समर्पणको हृदय छैन भने, तिनीहरूले अन्त्यसम्म पछ्याउन सक्नेछैनन्। अघिल्लो युग बितिसकेको छ; यो नयाँ युग हो। अनि नयाँ युगमा, नयाँ काम गरिनुपर्छ। विशेष गरी मानिसहरूलाई सिद्ध पारिने अन्तिम युगमा, परमेश्‍वरले अझ नयाँ काम, अझ छिटो गर्नुहुनेछ, त्यसैले यदि मानिसहरू जानी-जानी समर्पित भएनन् भने, तिनीहरूलाई परमेश्‍वरका पदचापहरू पछ्याउन गाह्रो हुनेछ। परमेश्‍वर कुनै पनि प्रावधान पालन गर्नुहुन्न, न त उहाँ आफ्नो कामको कुनै पनि चरणलाई सधैँभरि अपरिवर्तनीय रूपमा नै लिनुहुन्छ। बरु, उहाँ निरन्तर अझ नयाँ र अझ उच्च काम गर्नुहुन्छ। हरेक चरणसँगै, उहाँको काम झन्-झन् व्यावहारिक, र मानिसका खास आवश्यकताहरूसँग झन्-झन् मिल्दो बन्दै जान्छ। यस्तो कामको अनुभव गरेर मात्र मानिसहरूले आफ्नो स्वभावको अन्तिम रूपान्तरण हासिल गर्न सक्छन्। जीवनसम्बन्धी मानिसको ज्ञान अझ उच्च स्तरहरूमा पुग्छ, र त्यसै गरी, परमेश्‍वरको काम पनि अझ उच्च स्तरहरूमा पुग्छ। यसरी मात्र मानिसलाई सिद्ध पार्न सकिन्छ र ऊ परमेश्‍वरको निम्ति प्रयोगयोग्य बन्न सक्छ। परमेश्‍वर एकातिर मानिसका धारणाहरूलाई खण्डन गर्न र उल्टाउन, र अर्कोतिर मानिसलाई अझ उच्च र अझ व्यावहारिक स्थितिमा, परमेश्‍वरप्रतिको विश्‍वासको सर्वोच्च क्षेत्रमा पुर्‍याउन यस तरिकाले काम गर्नुहुन्छ, ताकि अन्त्यमा, परमेश्‍वरको इच्छा पूरा गर्न सकियोस्। जानी-जानी विरोध गर्ने विद्रोही प्रकृतिका सबैलाई परमेश्‍वरको कामको यो द्रुत र शक्तिशाली चरणद्वारा हटाइनेछ; जो जानी-जानी समर्पित हुन्छन् र खुसीसाथ विनम्र बन्छन् तिनीहरू मात्र बाटोको अन्त्यसम्म अघि बढ्न सक्छन्। यस प्रकारको काममा, तिमीहरू सबैले कसरी समर्पित हुने र आफ्ना धारणाहरू कसरी त्याग्ने भनी सिक्नुपर्छ। तिमीहरू आफूले चाल्ने हरेक कदममा सतर्क हुनुपर्छ। यदि तिमीहरू लापरवाह भयौ भने, तिमीहरू पक्कै पनि पवित्र आत्माद्वारा तिरस्कार गरिने, परमेश्‍वरको काममा अवरोध गर्ने व्यक्ति बन्नेछौ। कामको यस चरणबाट गुज्रनुअघि, मानिसका पुराना प्रावधान र नियमहरू यति असङ्ख्य थिए कि ऊ बहकियो, र अभिमानी बन्यो अनि उसले आफैलाई बिर्सियो। यी सबै बाधाहरू हुन् जसले मानिसलाई परमेश्‍वरको नयाँ काम स्वीकार गर्नबाट रोक्छन्; ती परमेश्‍वरसम्बन्धी मानिसको ज्ञानका शत्रु हुन्। मानिसहरूसँग न त हृदयमा समर्पण हुनु न त सत्यताको उत्कट चाहना हुनु खतरनाक कुरा हो। यदि तँ सरल काम र वचनहरूप्रति मात्र समर्पित हुन्छस्, र अझ गहन कुराहरू स्वीकार गर्न असक्षम छस् भने, तँ पुराना तरिकाहरूमा टाँसिने र पवित्र आत्माको कामको गति समाउन नसक्ने व्यक्ति होस्। परमेश्‍वरले गर्नुहुने काम युगअनुसार फरक पर्छ। यदि तँ एउटा चरणमा परमेश्‍वरको कामप्रति राम्ररी समर्पित हुन्छस्, तर अर्को चरणमा उहाँको कामप्रति तेरो समर्पण कमजोर हुन्छ, वा तँ समर्पित हुन असक्षम हुन्छस् भने, परमेश्‍वरले तँलाई त्याग्नुहुनेछ। परमेश्‍वरले यो कदम चाल्नुहुँदा तँ उहाँको गति समाउँछस्, र उहाँ अर्को कदममा उक्लनुहुँदा पनि तैँले निरन्तर गति समाउनुपर्छ; तब मात्र तँ पवित्र आत्माप्रति समर्पित व्यक्ति बन्नेछस्। तैँले परमेश्‍वरमा विश्‍वास गर्ने हुनाले, तँ आफ्नो समर्पणमा स्थिर रहनैपर्छ। तैँले आफूलाई मन लाग्दा मात्रै समर्पित हुने र मन नलाग्दा चाहिँ समर्पित हुन नमान्ने गर्न मिल्दैन। यस प्रकारको समर्पणलाई परमेश्‍वरले अनुमोदन गर्नुहुन्न। यदि तँ नयाँ कामका बारेमा मेरो सङ्गतिको गति समाउन सक्दैनस्, र अघिल्ला भनाइहरूलाई नै पक्रिरहन्छस् भने, तेरो जीवनमा कसरी प्रगति हुन सक्छ? परमेश्‍वरको काम भनेको उहाँका वचनहरूमार्फत तँलाई आपूर्ति गर्नु हो। जब तँ उहाँका वचनहरूप्रति समर्पित हुन्छस् र तिनलाई स्वीकार गर्छस्, तब पवित्र आत्माले पक्कै पनि तँमा काम गर्नुहुनेछ। म जसरी बोल्छु पवित्र आत्माले ठीक त्यसरी नै काम गर्नुहुन्छ; मैले भनेजस्तै गर्, अनि पवित्र आत्माले तुरुन्तै तँमा काम गर्नुहुनेछ। म तिमीहरूलाई हेराउनका लागि नयाँ प्रकाश जारी गर्छु, तिमीहरूलाई वर्तमानको प्रकाशमा ल्याउँछु, अनि जब तँ यो प्रकाशमा प्रवेश गर्छस्, तब पवित्र आत्माले तुरुन्तै तँमा काम गर्नुहुनेछ। कतिपयले अवज्ञाकारी भएर यसो भन्न सक्छन्, “म तपाईँले भन्नुभएको कुरा अभ्यास गर्दै गर्दिनँ।” यस्तो अवस्थामा, म तँलाई भन्छु कि तँ अब बाटोको अन्त्यमा आइपुगेको छस्; तँ सुकिसकेको छस्, र तँ जीवनविहीन छस्। यसरी, आफ्नो स्वभाव रूपान्तरणको अनुभव गर्दा, वर्तमान प्रकाशको गति समाउनुभन्दा महत्त्वपूर्ण कुरा केही छैन। पवित्र आत्माले परमेश्‍वरद्वारा प्रयोग गरिने निश्चित मानिसहरूमा मात्रै होइन, अझ भन्नुपर्दा, मण्डलीमा पनि काम गर्नुहुन्छ। उहाँले जोकोहीमा पनि काम गरिरहनुभएको हुन सक्छ। उहाँले वर्तमान समयमा तँमा काम गर्न सक्नुहुन्छ, र तैँले यो कामको अनुभव गर्नेछस्। अर्को अवधिमा, उहाँले अरू कसैमा काम गर्न सक्नुहुन्छ, जुन अवस्थामा तैँले चाँडो पछ्याउनुपर्छ; तँ वर्तमान प्रकाशलाई जति नजिकबाट पछ्याउँछस्, तेरो जीवन त्यति नै वृद्धि हुन सक्छ। कोही व्यक्ति जस्तोसुकै प्रकारको भए पनि, यदि पवित्र आत्माले उसमा काम गर्नुहुन्छ भने, तैँले पछ्याउनैपर्छ। तँ आफैले कामकुराहरू भोग्दा, तैँले उसको भोगाइको वास्तविक अनुभव प्राप्त गरिस् भने, तैँले अझ उच्च कुराहरू प्राप्त गर्नेछस्। यस प्रकारको अभ्यासमार्फत, तैँले अझ छिटो प्रगति गर्नेछस्। यो मानिसले सिद्धता प्राप्त गर्ने मार्ग र जीवन वृद्धि हुने माध्यम हो। सिद्ध पारिने मार्गमा पवित्र आत्माको कामप्रति तेरो समर्पणमार्फत पुगिन्छ। परमेश्‍वरले तँलाई सिद्ध पार्न कस्तो प्रकारको व्यक्तिमार्फत काम गर्नुहुनेछ, वा उहाँले तँलाई कुन व्यक्ति, घटना, वा कामकुरामार्फत कुराहरू प्राप्त गर्न र देख्न दिनुहुनेछ भन्‍ने तँलाई थाहा हुँदैन। यदि तँ यो सही मार्गमा पाइला टेक्न सक्छस् भने, यसले तँ परमेश्‍वरद्वारा सिद्ध पारिने ठूलो आशा छ भन्‍ने देखाउँछ। यदि तँ सक्दैनस् भने, यसले तेरो भविष्य अन्धकारमय, प्रकाशविहीन छ भन्‍ने देखाउँछ। जब तँ सही मार्गमा हिँड्न थाल्छस्, तब तैँले सबै कुरामा प्रकाश प्राप्त गर्नेछस्। पवित्र आत्माले अरूलाई जेसुकै प्रकाश गर्नुभए पनि, यदि तँ तिनीहरूको ज्ञानका आधारमा आफैले कुराहरू अनुभव गर्नतिर लागिस् भने, त्यो तेरो जीवनको हिस्सा बन्नेछ, र तैँले यो अनुभवबाट अरूलाई आपूर्ति गर्न सक्नेछस्। जो शब्दहरू रटेर अरूलाई आपूर्ति गर्छन् तिनीहरू कुनै अनुभव प्राप्त नगरेका मानिस हुन्; तैँले आफ्नो खास अनुभव र ज्ञानका बारेमा बोल्न सुरु गर्नुअघि अरूको अन्तर्दृष्टि र ज्योतिमार्फत अभ्यासको मार्ग भेट्टाउन सिक्नुपर्छ। यो तेरो आफ्नै जीवनका लागि अझ ठूलो फाइदा हुनेछ। परमेश्‍वरबाट आउने सबै कुरामा समर्पित हुँदै, तैँले यसरी नै अनुभव गर्नुपर्छ। तेरो जीवन वृद्धि हुन सकोस् भनेर, तैँले सबै कुरामा परमेश्‍वरका अभिप्रायहरू खोज्नुपर्छ र सबै कुरामा पाठहरू सिक्नुपर्छ। यस्तो अभ्यासले सबैभन्दा छिटो प्रगति गराउँछ।

पवित्र आत्माले तेरा खास अनुभवहरूमार्फत तँलाई अन्तर्दृष्टि दिनुहुन्छ, र तेरो विश्‍वासमार्फत तँलाई सिद्ध पार्नुहुन्छ। के तँ साँच्चै सिद्ध पारिन इच्छुक छस्? यदि तँ साँच्चै परमेश्‍वरद्वारा सिद्ध पारिन इच्छुक छस् भने, तँसँग आफ्नो देहलाई त्याग्ने साहस हुनेछ, तैँले परमेश्‍वरका वचनहरू अभ्यास गर्न सक्नेछस्, र तँ नकारात्मक वा कमजोर हुनेछैनस्। तँ परमेश्‍वरबाट आउने सबै कुराप्रति समर्पित हुन सक्नेछस्, र तैँले आफ्ना सबै कार्य—चाहे अरूका अगाडि गरिएका होऊन् वा तिनीहरूको पिठ्युँ पछाडि—परमेश्‍वरसामु प्रस्तुत गर्न सक्नेछस्। यदि तँ इमानदार व्यक्तिका रूपमा काम गर्छस्, र सबै कुरामा सत्यता अभ्यास गर्छस् भने, तँ सिद्ध पारिने व्यक्ति बन्नेछस्। अरूका अगाडि एउटा र तिनीहरूको पिठ्युँ पछाडि अर्को व्यवहार गर्ने ती छली मानिसहरू सिद्ध पारिन इच्छुक हुँदैनन्। तिनीहरू सबै अनन्त विनाशका पुत्र र विनाशका पुत्र हुन्; तिनीहरू शैतानका हुन्, र तिनीहरू परमेश्‍वरद्वारा चुनिएका होइनन्। परमेश्‍वरले त्यस्ता मानिसहरूलाई चयन गर्नुहुन्न! यदि तेरा कार्यहरू र व्यवहार परमेश्‍वरसामु प्रस्तुत गर्न वा परमेश्‍वरका आत्माद्वारा छानबिन गर्न सकिँदैनन् भने, यो तँमा केही खराबी छ भन्‍ने कुराको प्रमाण हो। तैँले परमेश्‍वरको न्याय र सजायलाई स्विकार्नैपर्छ, र आफ्नो स्वभावको रूपान्तरणमा ध्यान केन्द्रित गर्नुपर्छ; तब मात्र तैँले सिद्ध पारिने मार्गमा पाइला टेक्न सक्नेछस्। यदि तँ साँच्चै परमेश्‍वरद्वारा सिद्ध पारिन र परमेश्‍वरको इच्छा पछ्याउन इच्छुक छस् भने, तँ एक शब्द गुनासो नगरी, परमेश्‍वरको कामलाई स्वेच्छाचारी रूपमा गलत नठहराई वा त्यसबारे निष्कर्ष ननिकाली, परमेश्‍वरको सबै कामप्रति समर्पित हुनुपर्छ। परमेश्‍वरद्वारा सिद्ध पारिनका लागि न्यूनतम आवश्यकताहरू यिनै हुन्। परमेश्‍वरद्वारा सिद्ध पारिन खोज्नेहरूका लागि आवश्यक सर्त यो हो: सबै कुरामा परमेश्‍वरलाई प्रेम गर्ने हृदयले काम गर्ने। परमेश्‍वरलाई प्रेम गर्ने हृदयले काम गर्नुको अर्थ के हो? यसको अर्थ तेरा सबै कार्य र व्यवहार परमेश्‍वरसामु प्रस्तुत गर्न सकिन्छ भन्‍ने हो। अनि तँसँग सही अभिप्रायहरू भएकाले, तेरा कार्यहरू सही होऊन् वा गलत, तँ ती कुरा परमेश्‍वर वा आफ्ना दाजुभाइ-दिदीबहिनीहरूलाई देखाउन डराउँदैनस्, र तँ परमेश्‍वरसमक्ष शपथ खाने आँट गर्छस्। तैँले आफ्नो हरेक अभिप्राय, सोच, र विचारलाई परमेश्‍वरसमक्ष प्रस्तुत गरेर उहाँलाई अवलोकन गर्न दिनुपर्छ; यदि तँ यस तरिकाले अभ्यास र प्रवेश गर्छस् भने, तेरो जीवनमा तीव्र प्रगति हुनेछ।

तैँले परमेश्‍वरमा विश्‍वास गर्ने हुनाले, तैँले परमेश्‍वरका सबै वचन र उहाँका सबै काममा विश्‍वास गर्नुपर्छ। भन्नुको अर्थ, तैँले परमेश्‍वरमा विश्‍वास गर्ने हुनाले, तँ उहाँप्रति समर्पित हुनैपर्छ। यदि तँ यसो गर्न असक्षम छस् भने, तैँले विश्‍वास गरे पनि वा नगरे पनि केही फरक पर्दैन। यदि तैँले धेरै वर्षदेखि परमेश्‍वरमा विश्‍वास गरेको छस्, तैपनि तँ कहिल्यै उहाँप्रति समर्पित भएको छैनस्, र उहाँका सम्पूर्ण वचनलाई स्वीकार गर्दैनस्, बरु परमेश्‍वर तँप्रति समर्पित हुनुपर्छ र उहाँले तेरा धारणाहरूअनुसार काम गर्नुपर्छ भनी माग गर्छस् भने, तँ सबैभन्दा विद्रोही होस्, तँ एक अविश्‍वासी होस्। मानिसका धारणाहरूसँग नमिल्ने परमेश्‍वरको काम र वचनहरूप्रति त्यस्ता मानिसहरू कसरी समर्पित हुन सक्छन् र? सबैभन्दा विद्रोही ती व्यक्तिहरू हुन् जसले जानी-जानी परमेश्‍वरसामु झुक्न इन्कार गर्छन् र परमेश्‍वरको प्रतिरोध गर्छन्। तिनीहरू परमेश्‍वरका शत्रु, ख्रीष्टविरोधी हुन्। तिनीहरू सधैँ परमेश्‍वरको नयाँ कामप्रति शत्रुवत् मनोवृत्ति पाल्छन्; तिनीहरूमा कहिल्यै समर्पित हुने झुकाव अलिकति पनि हुँदैन, न त तिनीहरूले कहिल्यै खुसीसाथ आफूलाई समर्पित गरेका वा नम्र तुल्याएका नै हुन्छन्। अरूसामु, तिनीहरूमा नै सबैभन्दा धेरै अहम् हुन्छ, र तिनीहरू कसैको अगाडि आफूलाई कहिल्यै समर्पित गर्दैनन्। परमेश्‍वरको अगाडि, तिनीहरू आफूलाई “प्रवचनहरू” प्रचार गर्ने काममा सर्वश्रेष्ठ, अनि अरूहरूमाथि काम गर्नका लागि सबैभन्दा सिपालु ठान्छन्। तिनीहरूले आफ्नो स्वामित्वमा रहेका “खजानाहरू” लाई कहिल्यै पनि त्याग्दैनन्; बरु तिनीहरू तिनलाई आराधना गर्ने र अरूलाई प्रचार गर्ने पारिवारिक विरासत ठान्छन्, र तिनीहरू तिनलाई आदर्श ठान्ने मूर्खहरूलाई भाषण दिन यी प्रयोग गर्छन्। मण्डलीभित्र निश्चय नै केही निश्चित सङ्ख्यामा यस प्रकारका मानिसहरू हुन्छन्। यस्तो भन्न सकिन्छ कि तिनीहरू “अदम्य नायकको वंश” हुन्, जो पुस्तौँ पुस्तादेखि परमेश्‍वरको घरमा बास बसेका छन्। तिनीहरू “प्रवचनहरू” (धर्मसिद्धान्तहरू) प्रचार गर्नुलाई सर्वोच्च कर्तव्य मान्छन्। वर्षैपिच्छे, एकपछि अर्को पुस्तासम्म, तिनीहरू आफ्नो “पवित्र र तोड्न नसकिने” कर्तव्य कडाइका साथ गरिरहन्छन्। तिनीहरूलाई छुने आँट कसैले पनि गर्दैन; एक जनाले पनि खुला रूपमा तिनीहरूको भर्त्सना गर्ने आँट गर्दैन। तिनीहरू परमेश्‍वरको घरमा “राजा” बन्छन् र एउटा युगदेखि अर्को युगसम्म अरूहरूलाई अत्याचार गर्दै तिनीहरू छाडा दौडिन्छन्। दुष्ट पिशाचहरूको यो झुण्ड मेरो कामलाई ध्वस्त पार्न आपसमा हात मिलाउन चाहन्छ; म कसरी यी जीवित दियाबलसहरूलाई मेरो आँखाअगाडि अस्तित्वमा रहन दिन सक्छु र? आधा मात्र समर्पित हुनेहरूले त अन्त्यसम्म निरन्तरता दिन सक्दैनन् भने, हृदयमा अलिकति पनि समर्पण नभएका यी अत्याचारीहरूको त कुरै छोडौँ! परमेश्‍वरको काम मानिसलाई सजिलै प्राप्त हुँदैन। आफूसँग भएको सम्पूर्ण बल प्रयोग गरेर पनि, मानिसहरूले यसको एक भाग मात्र प्राप्त गर्न सक्छन्, जसले गर्दा अन्ततः तिनीहरू सिद्ध पारिन्छन्। त्यसोभए, परमेश्‍वरको काम नष्ट गर्न खोज्ने प्रधान स्वर्गदूतका वंशजहरूलाई चाहिँ के हुन्छ? के तिनीहरूसँग परमेश्‍वरद्वारा प्राप्त गरिने आशा अझै कम हुँदैन र? विजयको काम गर्नुमा मेरो उद्देश्य विजयका खातिर मात्र विजय गर्नु होइन, बरु धार्मिकता र अधार्मिकतालाई प्रकट गर्न, मानिसको दण्डका लागि प्रमाण प्राप्त गर्न, दुष्टलाई दोषी ठहराउन विजय गर्नु, र अझ बढी, जानाजानी समर्पित हुनेहरूलाई सिद्ध पार्नका खातिर विजय गर्नु हो। अन्त्यमा, सबैलाई तिनीहरूको प्रकारअनुसार वर्गीकरण गरिनेछ, र सिद्ध पारिनेहरूका सोच र विचारहरू समर्पणले भरिएका हुनेछन्। अन्ततः सम्पन्न गरिने काम यही हो। यसैबीच, विद्रोहीपनका कार्यहरूले भरिएकाहरूलाई दण्ड दिइनेछ र दन्किरहेको आगोमा फालिनेछ, र तिनीहरू अनन्त श्रापका पात्र हुनेछन्। जब त्यो समय आउँछ, युगौँयुगभरि अस्तित्वमा रहेको त्यो “महान् र अदम्य नायकहरूको वंश” सबैभन्दा नीच र सबैभन्दा बहिष्कृत “कमजोर र शक्तिहीन काँतरहरूको वंश” बन्नेछ। यसले मात्र परमेश्‍वरको सम्पूर्ण धार्मिकता, र मानिसले गरेको उल्लङ्घन नसहने उहाँको स्वभावलाई प्रकट गर्न सक्छ, र यसले मात्र मेरो हृदयभित्रको घृणालाई शान्त पार्न सक्छ। के तिमीहरू यो पूर्ण रूपमा मनासिब छ भन्‍ने कुरामा सहमत छैनौ र?

पवित्र आत्माको कामको अनुभव गर्ने सबैले र यस प्रवाहमा रहेका सबैले जीवन प्राप्त गर्न सक्दैनन्। जीवन सबै मानिसको साझा सम्पत्ति होइन, र स्वभावमा आउने परिवर्तनहरू तिनीहरू सबैले सजिलै हासिल गर्दैनन्। परमेश्‍वरको कामप्रतिको समर्पणमा वास्तविकता हुनुपर्छ र यो जिइनुपर्छ। सतही समर्पणले मात्रै परमेश्‍वरको अनुमोदन पाउन सक्दैन र आफ्नो स्वभावमा परिवर्तन नपछ्याई परमेश्‍वरको वचनका सतही पक्षहरूप्रति मात्र समर्पित हुनु परमेश्‍वरका अभिप्रायहरूअनुरूप होइन। परमेश्‍वरप्रतिको समर्पण र परमेश्‍वरको कामप्रतिको समर्पण उस्तै कुरा हुन्। परमेश्‍वरप्रति मात्रै समर्पित हुने तर उहाँको कामप्रति समर्पित नहुनेहरूलाई समर्पित मान्न सकिँदैन, साँचो रूपमा समर्पित नहुने तर बाहिरी रूपमा चापलुसी गर्नेहरूको त झन् कुरै छोडौँ। परमेश्‍वरप्रति साँचो रूपमा समर्पित हुने सबैले कामबाट लाभ प्राप्त गर्न र परमेश्‍वरको स्वभाव र कामबारे बुझाइ हासिल गर्न सक्छन्। यस्ता मानिसहरू मात्र परमेश्‍वरप्रति साँचो रूपमा समर्पित हुन्छन्। यस्ता मानिसहरू नयाँ काममार्फत नयाँ ज्ञान प्राप्त गर्न, र नयाँ परिवर्तनहरू भोग्न सक्षम हुन्छन्। यी मानिसहरू मात्र परमेश्‍वरद्वारा अनुमोदित हुन्छन्, यी मानिसहरू मात्र सिद्ध पारिन्छन्, र यिनीहरू मात्र त्यस्ता मानिस हुन् जसका स्वभावहरू परिवर्तन भएका हुन्छन्। परमेश्‍वरद्वारा अनुमोदन गरिनेहरू ती हुन् जो खुसीसाथ परमेश्‍वरप्रति, साथै उहाँको वचन र कामप्रति समर्पित हुन्छन्। यस्ता मानिसहरू मात्र सच्चा मानिस हुन्, यस्ता मानिसहरू मात्र निष्कपट रूपमा परमेश्‍वरलाई चाहन्छन्, र निष्कपट रूपमा परमेश्‍वरको खोजी गर्छन्। मुखले मात्र परमेश्‍वरप्रतिको आफ्नो विश्‍वासको कुरा गर्ने, तर सारमा उहाँलाई गालीगलौज गर्नेहरूको कुरा गर्नुपर्दा, तिनीहरू छद्मभेषी मानिस हुन्, जसले सर्पको विष बोकेका हुन्छन्; तिनीहरू सबैभन्दा छली हुन्छन्। ढिलोचाँडो, यी खलनायकहरूको झुण्डको दुष्ट आवरण च्यातिनेछ। के आज भइरहेको काम यही होइन र? दुष्ट मानिसहरू सधैँ दुष्ट नै हुनेछन्, र दण्डको दिनबाट कहिल्यै उम्कनेछैनन्। असल मानिसहरू सधैँ असल नै हुनेछन्, र परमेश्‍वरको काम अन्त्य हुँदा प्रकाश गरिनेछन्। दुष्टहरूमध्ये कसैलाई पनि धर्मी मानिनेछैन, न त धर्मीहरूमध्ये कसैलाई दुष्ट नै मानिनेछ। के म कुनै मानिसलाई गलत रूपमा आरोपित हुन दिन्छु होला र?

तेरो जीवन अघि बढ्दै जाँदा, तँसँग सधैँ हरेक कदमसँगै अझ गहन बन्दै जाने नयाँ प्रवेश र नयाँ, अझ उच्च अन्तर्दृष्टि हुनुपर्छ। हरेकले प्रवेश गर्नुपर्ने कुरा यही हो। यदि, सङ्‍गति गरेर, प्रवचनहरू सुनेर, परमेश्‍वरको वचन पढेर, वा कुनै मामिलालाई सम्हालेर, तँ नयाँ अन्तर्ज्ञान र नयाँ अन्तर्दृष्टि प्राप्त गर्छस्, तँ पुराना प्रावधानहरू र पुराना समयहरूभित्र फेरि कहिल्यै जिउँदैनस्, र परमेश्‍वरको वचनबाट नबहकिकन सधैँ नयाँ प्रकाशमा जिउँछस् भने, सही मार्गमा लाग्नु भनेकै यही हो। कुनै सतही स्तरमा मूल्य चुकाएर मात्र हुँदैन; दिन-प्रतिदिन, परमेश्‍वरको वचन अझ ठूला उचाइहरूमा पुग्छ, र हरेक दिन नयाँ कुराहरू देखा पर्छन्, अनि मानिसले पनि हरेक दिन नयाँ प्रवेश गर्नुपर्छ। परमेश्‍वर जसरी बोल्नुहुन्छ, त्यसरी नै उहाँ आफूले बोलेका सबै कुरालाई साकार पार्नुहुन्छ, र यदि तैँले गति समाउन सकिनस् भने, तँ पछि पर्नेछस्। तँ प्रार्थना गर्दा अझ गहिराइमा जानुपर्छ; परमेश्‍वरको वचन खाने र पिउने काम रोकिँदै-चल्दै गर्ने खालको हुनु हुँदैन। आफूले प्राप्त गर्ने अन्तर्दृष्टि र ज्योतिलाई तैँले अझ गहन बनाउनुपर्छ, साथै तेरा धारणा र कल्पनाहरू बिस्तारै हट्दै जानुपर्छ। तैँले आफ्नो न्याय गर्ने क्षमतालाई पनि बलियो बनाउनुपर्छ, र तँलाई जे आइपरे पनि, त्यसबारे तँ आफैले सोच्नुपर्छ र तेरा आफ्नै दृष्टिकोणहरू हुनुपर्छ। आत्मासम्बन्धी केही मामिलाहरू बुझेर, तैँले बाहिरी कुराहरूमा अन्तर्ज्ञान प्राप्त गर्नुपर्छ र यी समस्याहरूको सारलाई बुझ्नुपर्छ। यदि तँ यी कुराहरूले सुसज्जित छैनस् भने, तैँले कसरी मण्डलीको अगुवाइ गर्न सक्नेछस्? यदि तँ कुनै शब्द र धर्मसिद्धान्तहरूको मात्रै कुरा गर्छस् र त्यसको कुनै वास्तविकता वा अभ्यास गर्ने उपाय छैन भने, तैँले त्यसलाई छोटो समय मात्र टिकाउन सक्नेछस्। नयाँ विश्‍वासीहरूसँग बोल्दा यो थोरै मात्रामा स्वीकार्य हुन सक्ला, तर केही समयपछि, जब नयाँ विश्‍वासीहरूले केही व्यावहारिक अनुभव प्राप्त गरेका हुन्छन्, तब तैँले तिनीहरूलाई आपूर्ति गर्न सक्नेछैनस्। त्यसपछि तँ कसरी परमेश्‍वरको निम्ति प्रयोगयोग्य हुन्छस्? नयाँ अन्तर्दृष्टिविना, तैँले काम गर्न सक्दैनस्। नयाँ अन्तर्दृष्टि नभएकाहरू तिनै हुन् जो अनुभव गर्न जान्दैनन्, र त्यस्ता मानिसहरूले कहिल्यै नयाँ ज्ञान वा नयाँ अनुभव प्राप्त गर्दैनन्। अनि, जीवन आपूर्ति गर्ने मामिलामा, तिनीहरूले कहिल्यै आफ्नो कार्य गर्न सक्दैनन्, न त तिनीहरू परमेश्‍वरको निम्ति प्रयोगयोग्य नै बन्न सक्छन्। यस प्रकारको व्यक्ति केही नकामको, सास फेर्न मात्र जन्मेको हुन्छ। वास्तवमा, त्यस्ता मानिसहरू काममा आफ्नो कार्य पूरा गर्न पूर्ण रूपमा असक्षम हुन्छन्, तिनीहरू सबै केही नकामका हुन्छन्। तिनीहरू आफ्नो कार्य पूरा गर्न असफल हुने मात्रै होइन, तिनीहरूले वास्तवमा मण्डलीमा धेरै अनावश्यक समस्या पनि ल्याउँछन्। म यी “आदरणीय वृद्ध मानिसहरू” लाई चाँडो मण्डलीबाट निस्केर जान अर्ती दिन्छु, ताकि अब अरूले तँलाई हेर्नु नपरोस्। त्यस्ता मानिसहरूले नयाँ काम बुझेकै हुँदैनन् र तिनीहरू धारणाहरूले भरिएका हुन्छन्। मण्डलीमा तिनीहरू केहीमा पनि काम लाग्दैनन्; बरु, तिनीहरू जताततै मतभेद छर्छन् र नकारात्मक टिप्पणीहरू फैलाउँछन्, साथै मण्डलीमा जथाभावी रूपमा खराब कार्यहरू गरेर समस्या समेत निम्त्याउँछन्, र यसरी खुट्ट्याउने क्षमता नभएकाहरूलाई अन्योल र अस्तव्यस्ततामा धकेल्छन्। यी जीवित दियाबलसहरू, यी दुष्ट आत्माहरूले जतिसक्दो चाँडो मण्डली छोड्नुपर्छ, नत्र तेरो कारणले मण्डलीलाई नोक्सानी हुनेछ। तँलाई आजको कामको डर नलाग्ला, तर के तँ भोलिको धर्मी दण्डको डर मान्दैनस्? मण्डलीमा ठूलो सङ्ख्यामा सित्तैमा खाने मानिसहरू छन्, र परमेश्‍वरको सामान्य कामलाई नष्ट पार्न खोज्ने ब्वाँसाहरू धेरै छन्। यी चिजहरू सबै मुख्य पिशाचद्वारा पठाइएका पिशाचहरू हुन्, अज्ञानी थुमाहरूलाई निल्न खोज्ने क्रूर ब्वाँसाहरू हुन्। यदि यी तथाकथित मानिसहरूलाई निष्कासित गरिएन भने, तिनीहरू मण्डलीका परजीवी, भेटीहरू हसुर्ने किरा बन्नेछन्। ढिलोचाँडो, एउटा यस्तो दिन आउनेछ जब यी घृणित, अज्ञानी, नीच, तुच्छ औँसाहरूले दण्ड पाउनेछन्!


राज्यको युग नै वचनको युग हो

राज्यको युगमा, परमेश्‍वर नयाँ युगको सुरुवात गर्न, आफ्नो काम गर्ने माध्यमहरू परिवर्तन गर्न र सम्पूर्ण युगको काम गर्न वचनहरू प्रयोग गर्नुहुन्छ। वचनको युगमा परमेश्‍वर यही सिद्धान्तद्वारा काम गर्नुहुन्छ। उहाँ देह बन्नुभयो र फरक-फरक दृष्टिकोणहरूबाट बोल्नुहुन्छ, जसले गर्दा मानिस देहमा देखा पर्नुहुने वचन, परमेश्‍वरलाई साँच्चै देख्न अनि उहाँको बुद्धि र विलक्षणता हेर्न सक्षम हुन्छ। परमेश्‍वर मानिसहरूमाथि विजय हासिल गर्ने, मानिसहरूलाई सिद्ध पार्ने र मानिसहरूलाई हटाउने लक्ष्यहरू अझ राम्ररी हासिल गर्नका निम्ति यस तरिकाले काम गर्नुहुन्छ। वचनको युगमा काम गर्नका लागि वचनहरूको प्रयोग गर्नुको साँचो अर्थ यही हो। वचनहरूमार्फत, मानिसहरूले परमेश्‍वरको काम, परमेश्‍वरको स्वभाव, मानिसको सार र मानिस केमा प्रवेश गर्नुपर्छ भन्‍ने कुरा थाहा पाउँछन्। वचनहरूमार्फत, परमेश्‍वरले वचनको युगमा गर्न चाहेका सबै काम सम्पन्न हुन्छन्। वचनहरूमार्फत, मानिसहरू प्रकट हुन्छन् र हटाइन्छन् अनि तिनीहरूको परीक्षा गरिन्छ। मानिसहरूले यी वचनहरू देखेका छन्, यी वचनहरू सुनेका छन् र यी वचनहरू अस्तित्वमा रहेका बुझेका छन्। फलस्वरूप, तिनीहरूले परमेश्‍वरको अस्तित्व, परमेश्‍वरको सर्वशक्तिमान्‌ता र बुद्धि अनि मानिसलाई प्रेम गर्ने र मुक्ति दिने परमेश्‍वरको हृदयमा विश्‍वास गर्न थालेका छन्। “वचनहरू” भन्‍ने शब्द साधारण र सरल हुन सक्ला, तर देहधारी परमेश्‍वरको मुखबाट बोलिएका वचनहरूले ब्रह्माण्ड हल्लाउँछन्; तिनले मानिसहरूको हृदय, उनीहरूका धारणाहरू र पुराना स्वभावहरू, र सम्पूर्ण संसारको विगतको स्वरूपलाई रूपान्तरण गर्छन्। युगौँ-युगदेखि, आजका परमेश्‍वरले मात्र यसरी काम गर्नुहुन्छ, र उहाँ मात्रै यसरी बोल्नुहुन्छ र यसरी मानिसलाई मुक्ति दिनुहुन्छ। यस उप्रान्त, मानिस परमेश्‍वरका वचनहरूको मार्गदर्शनअन्तर्गत, उहाँका वचनहरूको गोठालो र आपूर्तिमाझ जिउँछ; सबै मानिस परमेश्‍वरका वचनहरूको संसारमा, परमेश्‍वरका वचनहरूका श्राप र आशिष्‌हरूमाझ जिउँछन्, र अधिकांश मानिस त उहाँका वचनहरूको न्याय र सजायअन्तर्गत जिउँछन्। यी वचन र यो काम सबै मानिसको मुक्तिका खातिर, परमेश्‍वरको इच्छा पूरा गर्नका खातिर, र पुरानो सृष्टिको संसारको मूल स्वरूप परिवर्तन गर्नका खातिर हुन्। परमेश्‍वरले वचनहरू प्रयोग गरेर संसारको सृष्टि गर्नुभयो, उहाँ वचनहरू प्रयोग गरेर नै ब्रह्माण्डका सबै मानिसलाई अगुवाइ गर्नुहुन्छ, उहाँ वचनहरू प्रयोग गरेर नै उनीहरूलाई विजय गर्नुहुन्छ र मुक्ति दिनुहुन्छ, र अन्ततः उहाँले सम्पूर्ण पुरानो संसारलाई अन्त्य गर्न वचनहरू प्रयोग गर्नुहुनेछ, र यसरी उहाँको व्यवस्थापन योजनाको सम्पूर्णतालाई पूरा गर्नुहुनेछ। राज्यको युगभरि, परमेश्‍वर आफ्नो काम गर्न र आफ्नो कामका नतिजाहरू हासिल गर्न वचनहरू प्रयोग गर्नुहुन्छ। उहाँ न त आश्चर्यजनक कामहरू गर्नुहुन्छ न त चमत्कारहरू नै गर्नुहुन्छ, बरु वचनहरूमार्फत आफ्नो काम मात्र गर्नुहुन्छ। यी वचनहरूका कारण, सबै मानिसले पोषण र भरणपोषण पाउँछन्, साथै ज्ञान र साँचो अनुभव प्राप्त गर्छन्। वचनको युगमा, मानिस असाधारण रूपमा आशिषित् भएको छ। उसलाई कुनै शारीरिक पीडा हुँदैन र ऊ परमेश्‍वरका वचनहरूको प्रशस्त आपूर्तिको आनन्द मात्र लिन्छ; अन्धाधुन्ध रूपमा खोज्न वा दौडधुप गर्न नपरी, आफ्नो सहजतामा रहेर, ऊ परमेश्‍वर देखापर्नुभएको देख्छ, उहाँले आफ्नै मुखले बोल्नुभएको सुन्छ, उहाँले प्रदान गर्ने कुरा प्राप्त गर्छ र उहाँलाई व्यक्तिगत रूपमा आफ्नो काम गरिरहनुभएको देख्छ। यी विगत युगहरूका मानिसहरूले आनन्द उठाउन नसकेका कुराहरू हुन् र ती तिनीहरूले कहिल्यै प्राप्त गर्न नसक्ने आशिषहरू हुन्।

परमेश्‍वरले मानिसलाई पूर्ण पार्ने संकल्प गर्नुभएको छ, र जुन दृष्टिकोणबाट उहाँ बोल्‍नुभए पनि, यो सबै मानिसहरूलाई सिद्ध पार्नको लागि हो। आत्माको दृष्टिकोणबाट बोलिएका वचनहरू मानिसहरूको लागि बुझ्न कठिन छन्; उनीहरूको बोध गर्ने क्षमता सीमित भएकाले, उनीहरूसँग अभ्यासको मार्ग पत्ता लगाउने साधनहरू छैनन्। परमेश्‍वरको कामले फरक-फरक प्रभावहरू पार्छ, र कामको हरेक कदमको पछाडि उहाँको आफ्नै उद्देश्य हुन्छ। यसका अलाबा, उहाँले फरक-फरक दृष्टिकोणहरूबाट बोल्न अत्यावश्यक छ, किनकि यसो गरेर मात्र उहाँले मानिसलाई सिद्ध पार्न सक्नुहुन्छ। यदि उहाँले आत्माको दृष्टिकोणबाट मात्र आफ्नो वचन बोल्नुथियो भने, परमेश्‍वरको कामको यो चरण पूरा गर्ने कुनै मार्ग हुने थिएन। उहाँले बोल्ने शैलीबाट, तैँले के देख्न सक्छस् भने, मानिसहरूको यो समूहलाई सिद्ध पार्न उहाँ दृढ हुनुहुन्छ। तसर्थ सिद्ध पारिन चाहना राख्ने यी प्रत्येकको लागि पहिलो कदम के हुनुपर्छ? सबैभन्दा मुख्य कुरा, तैँले परमेश्‍वरको काम बुझ्‍नैपर्छ। आज, परमेश्‍वरको काममा नयाँ विधि सुरु भएको छ; युग परिवर्तित भएको छ, परमेश्‍वरले काम गर्ने तरीका पनि बदलिएको छ, र परमेश्‍वरले बोल्ने विधि फरक छ। आज, उहाँको कामको तरीका मात्र बदलिएको छैन, युग समेत बदलिएको छ। अहिले राज्यको युग हो। यो प्रेमिलो परमेश्‍वरको युग पनि हो। यो सहस्राब्दीय राज्यको युगको पूर्वानुभव हो—जुन वचनको युग पनि हो, र जसमा मानिसलाई सिद्ध पार्न परमेश्‍वरले बोल्ने धेरै माध्यमहरू प्रयोग गर्नुहुन्छ, र मानिसलाई आपूर्ति प्रदान गर्न फरक-फरक दृष्टिकोणबाट बोल्नुहुन्छ। सहस्राब्दीय राज्यको युगमा प्रवेश गर्नेबित्तिकै परमेश्‍वरले मानिसलाई सिद्ध पार्न वचनहरू प्रयोग गर्न सुरु गर्नुहुनेछ र मानिसलाई जीवन वास्तविकतामा प्रवेश गर्न दिनुहुनेछ र उसलाई सही मार्गमा अगुवाई गर्नुहुनेछ। परमेश्‍वरको कामका यति धेरै कदमहरू अनुभव गरेर, परमेश्‍वरको काम अपरिवर्तित रहँदैन, बरु नरोकिईकन विकसित हुँदैछ र गहिरिँदैछ भन्‍ने मानिसले देखेको छ। यसलाई मानिसहरूले यति लामो समयदेखि अनुभव गरेपछि, उक्त काम बारम्बार बदलिँदै, निरन्तर परिवर्तन भएको छ। यद्यपि यो जति परिवर्तन भए पनि, मानवजातिलाई छुटकारा दिलाउने परमेश्‍वरको उद्देश्यबाट यो कहिल्यै बाहिर जाँदैन। दश हजार परिवर्तनहरूबाट पनि, यो कहिल्यै यसको मूल उद्देश्यबाट टाढा रहँदैन। परमेश्‍वरको कामको विधि जसरी परिवर्तन भए पनि, यो काम सत्यबाट वा जीवनबाट कहिल्यै अलग हुँदैन। काम गरिएको विधिको परिवर्तनले कामको स्वरूपमा गरिने परिवर्तन, र जुन दृष्टिकोणबाट परमेश्‍वर बोल्नुहुन्छ त्यसलाई मात्र सामेल गर्छ; परमेश्‍वरको कामको केन्द्रीय उद्देश्यमा कुनै परिवर्तन हुँदैन। प्रभाव प्राप्त गर्नको लागि परमेश्‍वरको स्वरको भाव र उहाँको कामको तरिकामा परिवर्तन गरिएका हुन्। स्वरको भावमा परिवर्तनको अर्थ कामको पछि रहेको उद्देश्य वा सिद्धान्तमा परिवर्तन होइन। मानिसहरूले मुख्यतः जीवन खोज्न परमेश्‍वरमा विश्‍वास गर्छन्; यदि तँ परमेश्‍वरमा विश्‍वास गर्छस् तर पनि जीवनको खोजी गर्दैनस् वा सत्यको चाहना वा परमेश्‍वरको खोजी गर्दैनस् भने, यो परमेश्‍वरमाथिको विश्‍वास होइन! र अझै राजा हुनको लागि राज्यमा प्रवेश गर्न खोज्नु वास्तविकतापरक हुन्छ र? जीवनको खोजीद्वारा परमेश्‍वरको लागि साँचो प्रेम प्राप्त गर्नु—केवल यो यथार्थता हो; सत्यको चाहना र अभ्यास—यी सबै यथार्थता हुन्। परमेश्‍वरका वचनहरू पढेर, र यी वचनहरू अनुभव गरेर, वास्तविक अनुभवको बीचमा तैँले परमेश्‍वरको ज्ञान लिन सक्‍नेछस्, र साँच्चिकै खोजी गर्नुको अर्थ यही हो।

अहिले राज्यको युग हो। तँ यो नयाँ युगमा प्रवेश गरेको छस् कि छैनस् त्यो तँ परमेश्‍वरका वचनहरूका यथार्थतामा प्रवेश गरेको छस् कि छैनस्, उहाँका वचनहरू तेरो जीवन वास्तविकता बनेको छ कि छैन त्यसमा निर्भर हुन्छ। हरेक व्यक्तिलाई परमेश्‍वरका वचनहरू परिचित गराइएको छ ताकि, अन्त्यमा, सबै मानिसहरू परमेश्‍वरको वचनको संसारमा जिऊन्, र भित्रैबाट हरेक व्यक्तिलाई उहाँका वचनहरूले अन्तर्दृष्टि र प्रकाश दिऊन्। यदि, यो समयको दौरान, तँ परमेश्‍वरका वचनहरू पढ्नमा लापरवाह भइस् भने, र उहाँका वचनहरूमा तेरो रुची छैन भने, यसले तेरो स्थिति गलत छ भन्‍ने देखाउँछ। यदि तँ वचनको युगमा प्रवेश गर्न सक्दैनस् भने, तँमा पवित्र आत्माले काम गर्नुहुन्न; यदि तँ यो युगमा प्रवेश गरेको छस् भने, उहाँले आफ्नो काम गर्नुहुनेछ। पवित्र आत्माको काम प्राप्त गर्न वचनको युगको प्रारम्भमा तैँले के गर्न सक्छस्? यो युगमा, र तिमीहरूका माझमा, परमेश्‍वरले उल्लिखित तथ्य हासिल गर्नुहुनेछ: हरेक व्यक्तिले परमेश्‍वरका वचनहरू जिउनु पर्नेछ, सत्यतालाई व्यवहारमा लागू गर्न सक्नु पर्नेछ, र परमेश्‍वरलाई गम्भीरतापूर्वक प्रेम गर्नु पर्नेछ; सबै मानिसहरूले परमेश्‍वरका वचनहरूलाई आधारको रूपमा र आफ्नो वास्तविकताको रूपमा प्रयोग गर्नु पर्नेछ, र तिनीहरूमा परमेश्‍वरको डर मान्ने हृदय हुनुपर्नेछ; र परमेश्‍वरका वचनहरूको अभ्यासद्वारा मानिसले त्यसपछि परमेश्‍वरसँगै राजसी शक्ति चलाउने छ। परमेश्‍वरले हासिल गर्नुपर्ने काम यही हो। के तँ परमेश्‍वरका वचनहरू नपढी रहन सक्छस्? आज, उहाँका वचनहरू नपढी एक वा दुई दिन पनि बिताउन सकिँदैन भन्‍ने अनुभव गर्नेहरू धेरै छन्। उनीहरूले उहाँका वचनहरू हरेक दिन पढ्नुपर्छ, र यदि समयले साथ दिएन भने, तिनीहरूलाई सुन्नु नै काफी हुनेछ। पवित्र आत्माले मानिसहरूलाई दिने आभास यही हो, र उहाँले उनीहरूलाई प्रेरित गर्न सुरु गर्ने तरिका यही नै हो। यसको अर्थ, वचनहरूद्वारा उहाँ मानिसहरूलाई प्रेरित गर्नुहुन्छ, ता कि उनीहरू परमेश्‍वरका वचनहरूको वास्तविकतामा प्रवेश गर्न सकून्। यदि, परमेश्‍वरका वचनहरू नखाई र नपिई केवल एक दिनपछि तैँले अँध्यारो र तिर्खा अनुभूति गर्छस् र यसलाई सहन सक्दैनस् भने, तँ पवित्र आत्माद्वारा चलायमान भएको छस्, र उहाँ तँबाट फर्किएर जानुभएको छैन भन्‍ने यसले देखाउँछ। अतः, यो प्रवाहमा रहेको तँ नै होस्। यद्यपि, यदि परमेश्‍वरका वचनहरू नखाई र नपिई एक दिन वा दुई दिन पछि, तैँले केही पनि अनुभूति गरिनस् भने, यदि तँलाई तिर्खा छैन, र तँ कत्ति पनि प्रभावित भएको छैनस् भने, पवित्र आत्मा तँबाट फर्किएर जानुभएको छ भन्‍ने यसले देखाउँछ। यसको अर्थ, तँभित्रको स्थितिमा केही खराबी छ भन्‍ने हुन्छ; तँ वचनको युगमा प्रवेश गरेको छैनस्, र तँ पछाडि परेकाहरूमध्ये एक होस्। मानिसहरूलाई शासन गर्न परमेश्‍वरले वचनहरू प्रयोग गर्नुहुन्छ; यदि तैँले परमेश्‍वरका वचनहरू खाइस् र पिइस् भने, तँलाई असल अनुभूति हुन्छ, र यदि तैँले त्यसो गरिनस् भने, तँसँग कुनै हिँड्ने मार्ग छैन। परमेश्‍वरका वचनहरू मानिसहरूका खाना, र उनीहरूलाई प्रेरित गर्ने शक्ति बन्छन्। बाइबल भन्छ, “मानिस रोटीले मात्र होइन, तर परमेश्‍वरको मुखबाट निस्केको हरेक वचनले बाँच्‍नेछ” (मत्ती ४:४)। आज, परमेश्‍वरले यो काम पूरा गर्नुहुनेछ, र उहाँले यो सच्चाइ तिमीहरूमा हासिल गर्नुहुनेछ। विगतमा कसरी, मानिसहरू परमेश्‍वरका वचनहरू नपढी धेरै दिन बिताउन सक्थे र तर पनि सधैँ जस्तै खान र काम गर्न सक्थे, तर आजको अवस्था पनि यस्तै छैन र? यो युगमा, परमेश्‍वरले यावत् थोकलाई शासन गर्न मुख्यतः वचनहरू प्रयोग गर्नुहुन्छ। मानिसलाई परमेश्‍वरका वचनमार्फत न्याय गरिन्छ र सिद्ध पारिन्छ, अनि त्यसपछि यी वचनहरूद्वारा अन्ततः राज्यमा लगिन्छ। खासगरी राज्यको युगमा, परमेश्‍वरका वचनहरूले मात्र मानिसको जीवन आपूर्ति गर्न सक्छन्, र परमेश्‍वरका वचनहरूले मात्र मानिसलाई प्रकाश र अभ्यासको मार्ग दिन सक्छन्। जबसम्म तँ परमेश्‍वरका वचनहरूको वास्तविकताबाट बाहिर जाँदैनस्, हरेक दिन उहाँका वचनहरूलाई खाने र पिउने गर्छस्, तबसम्‍म परमेश्‍वरले तँलाई सिद्ध पार्नुहुनेछ।

जीवनको खोज हतारमा पाइने चीज होइन; जीवनको वृद्धि केवल एक वा दुई दिनमा हुँदैन। परमेश्‍वरको काम सामान्य र व्यावहारिक छ, र एउटा प्रक्रिया छ जसबाट भएर यो जानुपर्छ। देहधारी येशूलाई आफ्नो क्रूसीकरणको काम सम्पन्न गर्न साँढे तेत्तीस वर्ष लाग्यो—तसर्थ अत्यन्त कठिन, मानिसलाई शुद्ध पार्ने र उसको जीवनलाई परिवर्तन गर्ने कामबारे के? परमेश्‍वरलाई प्रकट गर्ने सामान्य मानिस बनाउनु सजिलो काम होइन। ठूलो रातो अजिङ्गरको राज्यमा जन्मिएका मानिसहरू, जो कम क्षमताका छन् र परमेश्‍वरका वचनहरू र कामको लामो अवधि चाहन्छन्, तिनीहरूमा यो खासगरी लागू हुन्छ। तसर्थ नतिजाहरू हेर्न अधैर्य नबन्। परमेश्‍वरका वचनहरू खान र पिउन तँ सक्रिय हुनैपर्छ, र परमेश्‍वरका वचनहरूमा अझ बढी प्रयास लगाउनुपर्छ। जब तैँले उहाँका वचनहरू पढिसक्छस्, परमेश्‍वरका वचनहरूमा ज्ञान, अन्तर्दृष्टि, विवेक, र बुद्धिमा विकसित हुँदै, तैँले तिनलाई वास्तविक व्यवहारमा लागू गर्न सक्नुपर्छ। यस मार्फत, यसलाई अनुभूति नगरीकन तँ परिवर्तन हुनेछस्। यदि तैँले परमेश्‍वरका वचनहरूलाई खाने र पिउने, तिनीहरूलाई पढ्ने, तिनीहरूलाई बुझ्ने, तिनीहरूलाई अनुभव गर्ने, र तिनीहरूलाई व्यवहारमा लागू गर्ने कार्यलाई आफ्नो सिद्धान्तको रूपमा लिन सकिस् भने, तिनलाई अनुभव नै नगरिकन तँ परिपक्व हुनेछस्। परमेश्‍वरका वचनहरू पढेर पनि तिनीहरूलाई व्यवहारमा लागू गर्न सक्दैनौं भन्‍नेहरू छन्। तेरो हतार के हो? जब तँ खास कदको नापमा पुग्छस्, तँ उहाँका वचनहरूलाई व्यवहारमा लागू गर्न सक्‍नेछस्। के चार वा पाँच वर्षको बालकले आफ्ना मातापितालाई सहारा दिन वा सम्मान दिन सकिन भनेर भन्छ? तेरो वर्तमान उचाइ कति ठूलो छ त्यो तैँले जान्‍नुपर्छ। तैँले जे व्यवहारमा लागू गर्न सक्छस्, त्यसलाई व्यवहारमा लागू गर्, र परमेश्‍वरको व्यवस्थापनलाई अवरोध गर्ने व्यक्ति नबन्। परमेश्‍वरका वचनहरूलाई मात्र खा र पी, र अब उप्रान्त त्यसलाई आफ्नो सिद्धान्तको रूपमा ली। परमेश्‍वरले तँलाई पूर्ण पार्न सक्नुहुन्छ कि सक्‍नुहुन्न भन्‍ने बारे, अहिलेको लागि, चिन्ता नगर्। त्यसलाई अहिले नै खोजतलास नगर्। परमेश्‍वरका वचनहरू तकहाँ जसरी आउँछन् त्यसरी नै तिनलाई खा र पी, र परमेश्‍वरले अवश्य नै तँलाई पूर्ण बनाउनुहुनेछ। यद्यपि, तैँले उहाँका वचनहरूलाई खाँदा र पिउँदा पालन गर्नुपर्ने एउटा सिद्धान्त छ। अन्धाधुन्ध त्यसो नगर्। परमेश्‍वरका वचनहरू खाँदा र पिउँदा एकातिर, तैँले थाहा पाउनु पर्ने वचनहरू खोजेर पत्ता लगा—यसको अर्थ, दर्शनहरूसँग सम्बन्धित वचनहरू—र अर्कोतिर, तैँले वास्तविक व्यवहारमा लागू गर्नुपर्ने वचनहरू खोजेर पत्ता लगा—यसको अर्थ, तँ प्रवेश गर्नुपर्ने कुरालाई। एक पक्षको सम्बन्ध ज्ञानसँग छ, र अर्कोको प्रवेशसँग। तैँले दुवैलाई बुझिसकेपछि—तैँले के बुझ्नु पर्ने हो र के अभ्यास गर्नुपर्ने हो त्यसलाई बुझिसकेपछि—परमेश्‍वरका वचनहरू कसरी खाने र पिउने सो तँलाई थाहा हुनेछ।

अगाडि बढ्ने क्रममा, परमेश्‍वरका वचनहरूको चर्चा नै तँ बोल्ने सिद्धान्त हुनुपर्नेछ। साधारणतः, जब तिमीहरू भेला हुन्छौ, तब परमेश्‍वरका वचनहरूलाई आफ्नो अन्तरक्रियाको विषयवस्तुका रूपमा लिएर, यी वचनहरूबारे तिमीहरूलाई के थाहा छ, तिनलाई तिमीहरू कसरी व्यवहारमा लागू गर्छौ, र पवित्र आत्माले कसरी काम गर्नुहुन्छ, यसबारे चर्चा गर्दै परमेश्‍वरका वचनहरू सम्‍बन्धी सङ्गतिमा संलग्‍न हुनुपर्छ। जबसम्म तँ परमेश्‍वरका वचनहरूको सङ्गति गर्छस्, पवित्र आत्माले तँलाई ज्योति दिनुहुनेछ। परमेश्‍वरका वचनहरूको संसार प्राप्त गर्न मानिसको सहकार्य आवश्यक पर्छ। यदि तँ यसमा प्रवेश गरिनस् भने, परमेश्‍वरसँग काम गर्ने कुनै उपाय हुनेछैन; यदि तैँले आफ्नो मुख बन्द राखिस् र उहाँका वचनहरूबारे चर्चा गरिनस् भने, उहाँसँग तँलाई ज्योति दिने कुनै उपाय हुनेछैन। जब तँ अन्यथा व्यस्त भएको हुँदैनस्, परमेश्‍वरका वचनहरूबारे चर्चा गर्, र निरर्थक गफसफमा मात्र नअल्‍मली! तेरो जीवनशैली परमेश्‍वरका वचनहरूले भरियोस्—त्यसपछि मात्र तँ सच्चा विश्‍वासी हुनेछस्। तेरो सङ्गति सतही भए पनि त्यसले फरक पर्दैन। सतहीपन विना कुनै गहिराइ हुन सक्दैन। त्यहाँ प्रक्रिया हुनुपर्छ। तेरो तालिमभरि, तैँले पवित्र आत्माको ज्योति आफूमा लिनेछस्, र परमेश्‍वरका वचनहरू कसरी प्रभावकारी ढङ्गले खाने र पिउने सो थाहा पाउनेछस्। खोजतलासको मध्यान्तरपछि, तँ परमेश्‍वरका वचनहरूको वास्तविकतामा प्रवेश गर्नेछस्। यदि तैँले सहकार्य गर्न अठोट गर्छस् भने मात्र तैँले पवित्र आत्माको काम प्राप्त गर्न सक्‍नेछस्।

परमेश्‍वरका वचनहरू खाने र पिउने सिद्धान्तहरूमा, एउटा ज्ञानसँग सम्बन्धित छ, र अर्को प्रवेशसँग। तैँले कुन वचनहरू थाहा पाउनुपर्छ? तैँले दर्शनहरूसँग सम्बन्धित वचनहरू थाहा पाउनुपर्छ (जस्तै, परमेश्‍वरको काम अहिले कुन युगमा प्रवेश गरेको छ सो वर्णन गर्ने वचनहरू, अहिले परमेश्‍वर के प्राप्त गर्ने चाहना राख्नुहुन्छ, देहधारण के हो, र यस्तै-यस्तै; यी सबै दर्शनहरूसँग सम्बन्धित छन्।) मानिस प्रवेश गर्नुपर्ने मार्ग भनेको के हो? यसले मानिसले अभ्यास गर्नुपर्ने र प्रवेश गर्नुपर्ने परमेश्‍वरका वचनहरूलाई जनाउँछ। माथि उल्‍लेखित परमेश्‍वरका वचनहरू खाने र पिउने दुई पक्षहरू हुन्। अब उप्रान्त, यस प्रकारले, परमेश्‍वरका वचनहरू खाने र पिउने गर्नू। यदि तँलाई दर्शनसँग सम्बन्धित उहाँका वचनहरूको बारेमा प्रष्ट बुझाइ छ भने, हर समय पढिरहनु आवश्यक छैन। प्राथमिक महत्त्वको कुरा भनेको प्रवेश गर्दा अझै बढी वचनहरू खानु र पिउनु हो, जस्तै परमेश्‍वरतिर तेरो हृदय कसरी फर्काउने, परमेश्‍वरको सामुन्ने तेरो हृदय कसरी शान्त बनाउने, र कसरी शरीरको विरुद्धमा विद्रोह गर्ने। तैँले व्यवहारमा लागू गर्नुपर्ने कुराहरू यिनै हुन्। परमेश्‍वरका वचनहरू कसरी खाने र पिउने सो थाहा नपाइकन, सच्चा सङ्गति असम्भव छ। उहाँका वचनहरू कसरी खाने र पिउने सो थाहा पाएपछि, चाबी के हो तैँले बुझेपछि, सङ्गति स्वतन्त्र हुनेछ, र जुनसुकै सवाल उठे पनि, तँ सङ्गति गर्न र वास्तविकतालाई बुझ्न सक्‍नेछस्। यदि, परमेश्‍वरका वचनहरूको सङ्गति गर्दा, तँसँग वास्तविकता छैन भने, चाबी के हो तैँले बुझेको छैनस्, जसले परमेश्‍वरका वचनहरू कसरी खाने र पिउने तँलाई थाहा छैन भन्‍ने देखाउँछ। परमेश्‍वरका वचनहरू पढ्दा केही मानिसहरूलाई थकाइ लाग्दो लाग्न सक्छ, जुन सामान्य स्थिति होइन। परमेश्‍वरका वचनहरू पढ्दा कहिल्यै थकाइ नलाग्‍नु, तिनीहरूको लागि सधैँ तृषित रहनु, र परमेश्‍वरका वचनहरू सधैँ असल पाउनुचाहिँ सामान्य हो। वास्तवमै प्रवेश गरेकाले यसरी परमेश्‍वरका वचनहरू खान्छन् र पिउँछन्। जब परमेश्‍वरका वचनहरू अत्याधिक व्यावहारिक छन् र मानिस प्रवेश गर्नु पर्ने ठ्याक्कै यही हो भन्‍ने तँलाई लाग्छ; जब उहाँका वचनहरू मानिसको लागि असाध्यै उपयोगी र लाभदायक छन्, र ती मानिसको जीवनको भण्डार हुन् भन्‍ने तँलाई लाग्छ—तँलाई यो अनुभूति पवित्र आत्माले दिनुहुन्छ, र पवित्र आत्माले तँलाई छुनुहुन्छ। यसले पवित्र आत्माले तँमा काम गरिरहनु भएको छ र परमेश्‍वर तँबाट फर्किएर जानुभएको छैन भन्‍ने प्रमाणित गर्छ। केही मानिसहरू, परमेश्‍वर सधैँ बोलिरहेको देखेर, उहाँका वचनहरूदेखि दिक्क हुन्छन्, र उनीहरूले त्यसलाई पढे पनि वा नपढे पनि यसको कुनै परिणाम छैन भन्‍ने ठान्छन्—जुन सामान्य स्थिति होइन। वास्तविकतामा प्रवेश गर्ने प्यास भएको हृदय उनीहरूसँग छैन, र यस्ता मानिसहरू सिद्ध पारिन न तृष्णा गर्छन् न महत्त्व नै दिन्छन्। जब तैँले आफूमा परमेश्‍वरका वचनहरूको तृष्णा नभएको पाउँछस्, यसले तँ सामान्य स्थितिमा छैनस् भन्‍ने देखाउँछ। विगतमा, परमेश्‍वर तँबाट फर्किएर जानु वा नजानु भन्‍ने कुरा, तँ आफूभित्र शान्तिमा थिइस् वा थिइनस्, र तैँले आनन्द अनुभव गरिस् वा गरिनस् त्यसले निर्धारित गर्न सक्थ्यो। अब तँ परमेश्‍वरका वचनहरूको तृष्णा गर्छस् कि गर्दैनस्, उहाँका वचनहरू तेरो वास्तविकता हो कि होइन, तँ निष्ठावान् छस् कि छैनस्, र तैँले परमेश्‍वरको लागि आफूले गर्न सक्ने सबै गर्न सक्छस् कि सक्दैनस्, चाबी त्यही हो। अर्को शब्दमा, परमेश्‍वरका वचनहरूको वास्तविकताद्वारा मानिसको न्याय गरिन्छ। परमेश्‍वरले आफ्ना वचनहरू सबै मानवजातिप्रति लक्षित गर्नुहुन्छ। यदि तँ ती पढ्न इच्छुक छस् भने, उहाँले तँलाई अन्तर्दृष्टि दिनुहुनेछ, तर यदि छैनस् भने, उहाँले दिनुहुनेछैन। धार्मिकताको लागि जो भोका र प्यासा छन् परमेश्‍वरले उनीहरूलाई अन्तर्दृष्टि दिनुहुन्छ, र जसले उहाँलाई खोजी गर्छ उनीहरूलाई उहाँले अन्तर्दृष्टि दिनुहुन्छ। उनीहरूले परमेश्‍वरका वचनहरू पढेपछि पनि उहाँले उनीहरूलाई अन्तर्दृष्टि दिनु भएन भनेर कतिले भन्छन्। तर कुन तरिकाले तैँले ती वचनहरू पढिस्? यदि तैँले उहाँका वचनहरू घोडाको पछाडि सवार मानिसले फूलहरू हेरे जस्तो तरिकाले पढिस् भने, र वास्तविकतालाई कुनै महत्त्व दिइनस् भने, परमेश्‍वरले कसरी तँलाई अन्तर्दृष्टि दिन सक्नुहुन्थ्यो? परमेश्‍वरका वचनहरूलाई बहुमूल्य नमान्नेलाई उहाँले कसरी सिद्ध पार्न सक्‍नुहुन्छ? यदि तँ परमेश्‍वरका वचनहरूलाई बहुमूल्य मान्दैनस् भने, तँसँग न त सत्य हुनेछ न त वास्तविकता। यदि तँ उहाँका वचनहरूलाई बहुमूल्य मान्छस् भने, तँ सत्यलाई व्यवहारमा लागू गर्न सक्छस्, र त्यसपछि मात्र तैँले वास्तविकतालाई बुझ्‍नेछस्। त्यसैकारण तँ व्यस्त भए पनि वा नभए पनि, परिस्थिति अनुकूल भए पनि वा नभए पनि, र तँलाई जाँचिए पनि वा नजाँचिए पनि, तैँले परमेश्‍वरका वचनहरू हमेसा खानु र पिउनु पर्छ। सबै कुरामा, परमेश्‍वरका वचनहरू मानिसको अस्तित्वका जग हुन्। उहाँका वचनहरूबाट कोही पनि फर्किन सक्दैन, तर उहाँका वचनहरू तिनीहरूले एक दिनमा तीन छाक खाना खाए जसरी खानुपर्छ। सिद्ध पारिनु र परमेश्‍वरद्वारा प्राप्त गरिनु त्यति सजिलो हुन सक्थ्यो? वर्तमानमा तैँले बुझे पनि नबुझे पनि, र परमेश्‍वरका कामप्रति तँमा सूक्ष्मदृष्टि भए पनि नभए पनि, तैँले सम्भव भएसम्म धेरै परमेश्‍वरका वचनहरू खानु र पिउनुपर्छ। यो सक्रिय तरिकाले प्रवेश गर्नु हो। परमेश्‍वरका वचनहरू पढिसकेपछि, जेमा तँ प्रवेश गर्न सक्छस् त्यसलाई व्यवहारमा लागू गर्न हतार गर्, र तँ जे सक्छस् त्यसलाई एक क्षणको लागि अलग राख्। सुरुवातमा तैँले बुझ्‍न नसक्‍ने परमेश्‍वरका धेरै वचनहरू हुन सक्छन्, तर दुई वा तीन महीनापछि, सायद एक वर्षपछि तैँले ती बुझ्‍नेछस्। यो कसरी हुन सक्छ? यसको कारण के हो भने, परमेश्‍वरले मानिसहरूलाई एक वा दुई दिनमा सिद्ध पार्न सक्नुहुन्न। अधिकांश समय, जब तँ उहाँका वचनहरू पढ्छस्, तैँले तुरुन्तै नबुझ्न सक्छस्। त्यो समयमा, ती केवल पाठभन्दा बढी केही पनि होइन भन्‍ने लाग्‍न सक्छ; तैँले ती बुझ्नुभन्दा अगाडि तैँले केही समय तिनलाई अनुभव गर्नुपर्छ। परमेश्‍वरले यति धेरै बोलेपछि, उहाँका वचनहरू खान र पिउन तैँले आफ्नो सक्दो कोसिस गर्नुपर्छ, र त्यसपछि, थाहै नपाई तैँले यो बुझ्नेछस्, थाहै नपाई, पवित्र आत्माले तँलाई अन्तर्दृष्टि दिनुहुनेछ। जब पवित्र आत्माले मानिसलाई अन्तर्दृष्टि दिनुहुन्छ, यो प्रायः मानिसको जानकारी विना नै हुन्छ। जब तँ तृषित हुन्छस् र खोजी गर्छस्, उहाँले तँलाई अन्तर्दृष्टि दिनुहुन्छ र अगुवाइ गर्नुहुन्छ। पवित्र आत्माले काम गर्ने सिद्धान्त तैँले खाने र पिउने परमेश्‍वरका वचनहरूमा केन्द्रित छ। परमेश्‍वरका वचनहरूलाई महत्त्व नदिने र उहाँका वचनहरूका बारेमा सँधै फरक मनोवृत्ति राख्‍ने—तिनीहरूका मूर्ख सोचाइमा, तिनीहरूले वचनहरू पढे पनि वा नपढे पनि यो उदासीनताको कुरा हो भन्‍ने विश्‍वास गर्छन्—तिनीहरू वास्तविकता नभएकाहरू हुन्। यस्ता व्यक्तिमा न त पवित्र आत्माको काम न त उहाँको अन्तर्दृष्टि देख्न नै सकिन्छ। यस्ता मानिसहरू योग्यता विनाका बहाना गर्नेहरू, केही गरेजस्तो गर्नेहरू मात्रै हुन्, दृष्टान्तका[क] नाङ्गुवोजस्तै।

परमेश्‍वरका वचनहरू तेरो वास्तविक नबनी, तँसँग कुनै वास्तविक कद हुँदैन। जब परीक्षा गरिने समय आउँछ, तब तँ निश्चित रूपमा ढल्नेछस् र त्यसपछि तेरो साँचो कद प्रकट हुनेछ। तर नियमित रूपमा वास्तविकतामा प्रवेश गर्न खोज्नेहरूले परीक्षाहरू सामना गर्दा, परमेश्‍वरको कामको उद्देश्य बुझ्न थाल्नेछन् अनि विवेक भएको र परमेश्‍वरको तृष्णा गर्ने जोकोहीले परमेश्‍वरको प्रेम चुकाउन व्यावहारिक कार्य गर्नुपर्छ भन्‍ने कुरा बुझ्नेछन्। वास्तविकता नभएकाहरू सानातिना मामिलाहरू सामना गर्दासमेत दृढ रहन सक्दैनन्। वास्तविक कद भएका र नभएकाहरूबीचको भिन्‍नता यस्तो हुन्छ। तिनीहरू दुवैले परमेश्‍वरका वचनहरू खाने र पिउने भए पनि, कतिपय मानिस परीक्षाहरूबीच दृढ रहन सक्छन्, जबकि अरू चाहिँ भाग्छन्, यस्तो किन हुन्छ? स्पष्ट भिन्‍नता के हो भने कतिपयमा वास्तविक कद हुँदैन; तिनीहरूसँग आफ्नो वास्तविकताका रूपमा काम गर्नका लागि परमेश्‍वरका वचनहरू हुँदैनन् र उहाँका वचनहरूले तिनीहरूभित्र जरा गाडेका हुँदैनन्। तिनीहरूको परीक्षा हुनेबित्तिकै, तिनीहरूसँग कुनै मार्ग हुँदैन। त्यसोभए, कतिपय मानिस परीक्षाहरूबीच पनि किन दृढ रहन सक्षम हुन्छन् त? किनभने तिनीहरू सत्यता बुझ्छन् र तिनीहरूसँग एउटा दर्शन हुन्छ अनि तिनीहरू परमेश्‍वरका अभिप्रायहरू र उहाँका मागहरू बुझ्छन् र यसरी तिनीहरू परीक्षाहरूबाट गुज्रँदा दृढ रहन सक्षम हुन्छन्। यो वास्तविक कद हो र यो पनि जीवन हो। कतिपयले परमेश्‍वरका वचनहरू पनि पढ्न सक्छन् तर तिनीहरू तिनलाई व्यवहारमा लागु गर्दैनन्, तिनलाई गम्भीरतापूर्वक लिँदैनन्; तिनलाई गम्भीरतापूर्वक नलिनेहरू अभ्यासलाई कुनै महत्त्व दिँदैनन्। आफ्नो वास्तविकताका रूपमा काम गर्नका लागि परमेश्‍वरका वचनहरू नहुनेहरू वास्तविक कदरहित हुन्छन्, र त्यस्ता मानिसहरू परीक्षाहरूबाट गुज्रँदा दृढ रहन सक्दैनन्।

जब परमेश्‍वरका वचनहरू प्रकट हुन्छन्, तैँले तिनीहरूलाई तत्कालै ग्रहण गर्नुपर्छ, र तिनीहरूलाई खानु र पिउनु पर्छ। तैँले जति बुझे पनि, तैँले पक्रनुपर्ने एउटा दृष्टिकोण भनेको उहाँका वचनहरू खानु र पिउनु, बुझ्नु, र अभ्यास गर्नु भन्‍ने हो। तैँले गर्न सक्नु पर्ने कुरा यही हो। तेरो कद कति महान् बन्ला भनेर कहिल्यै विचार नगर्; उहाँका वचनहरू खाने र पिउनेमा मात्र ध्यान केन्द्रित गर्। मानिसले सहकार्य गर्नुपर्ने यसैमा हो। तेरो आत्मिक जीवनशैली भनेको मूलतः परमेश्‍वरका वचनहरू खाने र पिउने र तिनीहरूलाई व्यवहारमा लागू गर्ने वास्तविकतामा प्रवेश गर्न कोसिस गर्नु हो। अन्य कुनै कुरामा ध्यान केन्द्रित गर्नु तेरो काम होइन। मण्डलीका अगुवाहरूले आफ्ना सबै दाजुभाइ र दिदीबहिनीलाई अगुवाइ गर्न सक्नुपर्छ ताकि उनीहरूले परमेश्‍वरका वचनहरू कसरी खाने र पिउने भनी थाहा पाउन सकून्। यो हरेक मण्डली अगुवाको जिम्मेवारी हो। उनीहरू बालक हुन् वा वृद्ध, सबैले परमेश्‍वरका वचनहरू खानु र पिउनुलाई ठूलो महत्त्वको रूपमा लिनुपर्छ र उहाँका वचनहरू उनीहरूको हृदयमा हुनुपर्छ। यो वास्तविकतामा प्रवेश गर्नुको अर्थ राज्यको युगमा प्रवेश गर्नु हो। आज, अधिकांश मानिसहरू परमेश्‍वरका वचनहरू नखाई र नपिई जिउन नसक्ने अनुभूति गर्छन्, र समय जे भए पनि उहाँका वचनहरू ताजा छन् भन्‍ने अनुभव तिनीहरू गर्छन्। यसको अर्थ उनीहरू सही मार्गमा चल्न सुरु गरेका छन् भन्‍ने हुन्छ। परमेश्‍वरले आफ्ना काम गर्न र मानिसको दिन वचनहरूको प्रयोग गर्नुहुन्छ। जब परमेश्‍वरका वचनहरूप्रति जो कोही लालायित र तृषित हुन्छन्, मानवजाति उहाँका वचनहरूको संसारमा प्रवेश गर्नेछ।

परमेश्‍वरले धेरै कुरा बोल्नुभएको छ। तैँले कति कुरा थाहा पाइस्? तँ कति कुरामा प्रवेश गरेको छस्? यदि मण्डलीको अगुवाइ गर्नेहरूले आफ्ना दाजुभाइ-दिदीबहिनीहरूलाई मार्गदर्शन गरेर परमेश्‍वरका वचनहरूको वास्तविकतामा पुऱ्याएका छैनन् भने, तिनीहरू आफ्नो जिम्मेवारीमा चुकेका हुनेछन् र आफ्ना जिम्मेवारीहरू पूरा गर्न असफल भएका हुनेछन्! चाहे तेरो बुझाइ गहन होस् वा सतही, तैँले आफ्नो बुझाइ जुनसुकै हदको भए पनि, उहाँका वचनहरू कसरी खाने र पिउने भनेर जान्नैपर्छ, तैँले उहाँका वचनहरूलाई धेरै ध्यान दिनैपर्छ अनि ती खानु र पिउनुको महत्त्व र आवश्यकतालाई बुझ्नैपर्छ। परमेश्‍वरले यति धेरै कुरा बोल्नुभएपछि, यदि तँ उहाँका वचनहरू खाँदैनस् र पिउँदैनस् वा ती पछ्याउँदैनस् वा ती व्यवहारमा लागु गर्दैनस् भने, यसलाई परमेश्‍वरमा विश्‍वास गरेको भन्न मिल्दैन। तैँले परमेश्‍वरमा विश्‍वास गर्ने हुनाले, अनिवार्य रूपमा उहाँका वचनहरू खानु र पिउनुपर्छ, उहाँका वचनहरू अनुभव गर्नुपर्छ र उहाँका वचनहरू जिउनुपर्छ। यसलाई मात्र परमेश्‍वरमाथिको विश्‍वास भन्न मिल्छ! यदि तँ मुखले म परमेश्‍वरमा विश्‍वास गर्छु भन्छस् तर उहाँको कुनै पनि वचन व्यवहारमा लागु गर्न वा कुनै पनि वास्तविकता प्रकट गर्न असक्षम छस् भने, यसलाई परमेश्‍वरमा विश्‍वास गरेको भनिँदैन। बरु, यो त “धित मरुञ्जेल खान खोज्नु” हो। सानातिना गवाहीहरू, व्यर्थका कुराहरू र सतही मामिलाहरूबारे मात्रै कुरा गर्नु, तर अलिकति वास्तविकतासमेत नहुनु: यी कुराहरू परमेश्‍वरमाथिको विश्‍वास होइनन् र तैँले परमेश्‍वरमा विश्‍वास गर्ने सच्चा मार्गलाई पटक्कै बोध गरेको छैनस्। तैँले किन अनिवार्य रूपमा परमेश्‍वरका वचनहरू अझ बढी खानु र पिउनुपर्छ? यदि तँ उहाँका वचनहरू खाँदैनस् र पिउँदैनस् तर स्वर्ग मात्र जान खोज्छस् भने, के त्यो परमेश्‍वरमा विश्‍वास गर्नु हो? परमेश्‍वरमा विश्‍वास गर्ने व्यक्तिले चाल्नुपर्ने पहिलो कदम के हो? परमेश्‍वर कुन मार्गद्वारा मानिसलाई सिद्ध पार्नुहुन्छ? के तँ परमेश्‍वरका वचनहरू नखाई र नपिई सिद्ध पारिन सक्छस्? के परमेश्‍वरका वचनहरू तेरो वास्तविकता नबनी तँलाई राज्यको व्यक्ति मान्न सकिन्छ? आखिर परमेश्‍वरमा विश्‍वास गर्नु भनेको के हो? परमेश्‍वरका विश्‍वासीहरू, कम्तीमा पनि, बाहिरी रूपमा असल व्यवहारको हुनुपर्छ; सबैभन्दा महत्त्वपूर्ण कुरा भनेको परमेश्‍वरका वचनहरू धारण गर्नु हो। तँ कुनै पनि हालतमा उहाँका वचनहरूबाट विमुख हुन सक्दैनस्। परमेश्‍वरलाई चिन्नु र उहाँका अभिप्रायहरू पूरा गर्नु सबै उहाँकै वचनहरूमार्फत हासिल हुन्छन्। भविष्यमा, हरेक राष्ट्र, सम्प्रदाय, धर्म र क्षेत्रलाई परमेश्‍वरका वचनहरूमार्फत विजय गरिनेछ। परमेश्‍वरले सिधै बोल्नुहुनेछ र सबै मानिसले परमेश्‍वरका वचनहरू आफ्नो हातमा लिनेछन् र यसको माध्यमबाट तिनीहरू सिद्ध पारिनेछन्। भित्र र बाहिर, परमेश्‍वरका वचनहरू सर्वत्र व्याप्त हुन्छन्: सबैले आफ्नो मुखले परमेश्‍वरका वचनहरू बोल्नेछन्, परमेश्‍वरका वचनहरूअनुसार अभ्यास गर्नेछन् र परमेश्‍वरका वचनहरूलाई आफूभित्र राख्नेछन्, तिनीहरू भित्र र बाहिर दुवैतिर परमेश्‍वरका वचनहरूमा भिजेका हुनेछन्। यसरी, तिनीहरू सिद्ध पारिनेछन्। परमेश्‍वरका अभिप्रायहरू पूरा गर्ने र उहाँका लागि साक्षी दिन सक्षम हुनेहरूले परमेश्‍वरका वचनहरूलाई आफ्नो वास्तविकताका रूपमा धारण गर्छन्।

सहस्राब्दीय राज्यको युग—वचनको युग—मा प्रवेश गर्ने काम आज समाप्त हुन्छ। अब उप्रान्त, परमेश्‍वरका वचनहरूबारे सङ्गतिमा अभ्यस्त हुँदै अभ्यास गर्। परमेश्‍वरका वचनहरू खाएर र पिएर साथै अनुभव गरेर मात्रै तँ परमेश्‍वरका वचनहरूमा जिउन सक्‍नेछस्। अरूलाई विश्‍वस्त पार्न तैँले केही व्यावहारिक अनुभव पैदा गर्नैपर्छ। यदि तँ परमेश्‍वरका वचनहरूको वास्तविकता जिउन सक्दैनस् भने, कोही पनि विश्‍वस्त हुनेछैनन्! परमेश्‍वरद्वारा प्रयोग गरिएका सबै परमेश्‍वरका वचनहरूको वास्तविकता जिउन सक्छन्। यदि तँ यो वास्तविकता देखाउन र परमेश्‍वरलाई गवाही दिन सक्दैनस् भने, पवित्र आत्माले तँमा काम गर्नुभएको छैन, र तँ सिद्ध परिएको छैनस् भन्‍ने यसले देखाउँछ। परमेश्‍वरका वचनहरूको महत्त्व यही हो। के परमेश्‍वरका वचनहरूको लागि तृषित हुने हृदय तँमा छ? परमेश्‍वरका वचनहरूको लागि तृषित हुने सत्यको लागि तृषित हुन्छन्, र केवल यस्ता मानिसहरू मात्रै परमेश्‍वरद्वारा आशिषित हुन्छन्। भविष्यमा, सबै धर्महरू र सबै सम्प्रदायहरूलाई परमेश्‍वरले भन्नुहुने धेरै वचनहरू छन्। बोल्न र उहाँको आवाजलाई प्रकट गर्न अन्यजातिहरूका माझमा उनीहरूलाई विजय गर्न जानुभन्दा अगाडि तिमीहरूलाई पूर्ण पार्न तिमीहरूको माझमा नै उहाँ पहिले बोल्नुहुन्छ र उहाँको आवाज प्रकट गर्नुहुन्छ। उहाँका वचनहरूद्वारा, सबै शुद्ध हृदयले र पूर्ण रूपले विश्‍वस्त हुनेछन्। परमेश्‍वरका वचनहरूद्वारा र उहाँका प्रकाशद्वारा, मानिसको भ्रष्ट स्वभाव घट्छ, उसले मानिसको स्वरूप प्राप्त गर्छ, र उसको विद्रोही स्वभाव कम हुन्छ। वचनहरूले मानिसमा अख्तियारी साथ काम गर्छन् र परमेश्‍वरका प्रकाशभित्र मानिसलाई जित्छन्। वर्तमान युगमा परमेश्‍वरले गर्ने काम, साथै उहाँको कामका मोडहरू, सबैलाई उहाँका वचनहरूभित्र पाउन सकिन्छ। यदि तँ उहाँका वचनहरू पढ्दैनस् भने, तैँले केही पनि बुझ्‍नेछैनस्। उहाँका वचनहरू तैँले आफै खाएर अनि पिएर, अनि तेरा दाजुभाइहरू र दिदीबहिनीहरूसँगको सङ्गतिको संलग्‍नताबाट र तेरो वास्तविक अनुभवहरूबाट, तैँले परमेश्‍वरका वचनहरूको पूर्ण ज्ञान प्राप्त गर्नेछस्। त्यसपछि मात्र तँ तिनको वास्तविकतामा साँच्चिकै जिउन सक्‍नेछस्।

फूटनोटहरू:

क. मूल पाठमा “दृष्टान्तका” भन्‍ने शब्‍द समावेश छैन।


परमेश्‍वरको वचनद्वारा सबै कुरा पूरा हुन्छ

परमेश्‍वरले विभिन्न युगअनुरूप उहाँको वचन बोल्नुहुन्छ र उहाँको काम गर्नुहुन्छ, र उहाँले फरक-फरक युगमा फरक-फरक वचनहरू बोल्नुहुन्छ। परमेश्‍वरले नियमहरू अनुसार काम गर्नुहुन्न वा त्यही काम दोहोऱ्याउनुहुन्न, वा विगतका कुराहरूमा डुब्‍नुहुन्‍न; उहाँ परमेश्‍वर हुनुहुन्छ, जो सधैँ नयाँ हुनुहुन्छ र कहिल्यै पुरानो हुनुहुन्न, र उहाँले हरेक दिन नयाँ वचन बोल्नुहुन्छ। तैँले आज जे पालन गर्नुपर्छ त्यो पालन गर्नैपर्छ; यो मानिसको जिम्मेवारी र कर्तव्य हो। अहिलेको समयमा त्यो अभ्यास परमेश्‍वरको ज्योति र वचनमा केन्द्रित हुनु महत्त्वपूर्ण छ। परमेश्‍वरले नियमअनुसार गर्नुहुन्न, र आफ्नो बुद्धि र सर्वशक्तिमान्‌ता प्रष्ट पार्न उहाँ विभिन्न दृष्टिकोणबाट बोल्न सक्नुहुन्छ। उहाँ आत्माको, वा मानिसको वा तेस्रो व्यक्तिको दृष्टिकोणबाट बोल्नुभयो भन्‍ने कुराले कुनै फरक पार्दैन—परमेश्‍वर सधैँ परमेश्‍वर हुनुहुन्छ, अनि उहाँ मानिसको दृष्टिकोणबाट बोल्नुभयो भनेर तैँले उहाँ परमेश्‍वर हुनुहुन्न भनी भन्न सक्दैनस्। परमेश्‍वर विभिन्न दृष्टिकोणबाट बोल्नु भएकोले मानिसहरूका बीचमा धारणाहरू पनि प्रकट भएका छन्। त्यस्ता मानिसहरूमा परमेश्‍वरको ज्ञान हुँदैन, अनि उहाँको कामको ज्ञान हुँदैन। यदि परमेश्‍वर सधैँ एउटै दृष्टिकोणबाट बोल्नुभयो भने के मानिसले परमेश्‍वरको विषयमा नियमहरू बनाउँदैनन् र? के परमेश्‍वरले मानिसलाई त्यस्तो किसिमले काम गर्ने अनुमति दिन सक्नुहुन्थ्यो? परमेश्‍वर जुनसुकै दृष्टिकोणबाट बोल्नुभए पनि उहाँले त्यसो गर्ने कारणहरू छन्। यदि परमेश्‍वर सधैँ आत्माको दृष्टिकोणबाट बोल्नुभएको थियो भने के तँ उहाँसँग संलग्न हुन सक्‍नेथिइस्? यसैले तँलाई उहाँको वचन दिन र तँलाई वास्तविकतामा डोऱ्याउन उहाँ कहिलेकहीँ तेस्रो व्यक्तिको रूपमा बोल्नुहुन्छ। परमेश्‍वरले गर्नुहुने सबै कुरा उपयुक्त हुन्छन्। संक्षेपमा, यो सबै परमेश्‍वरद्वारा गरिन्छ, तैँले यसमा शङ्का गर्नु हुँदैन। उहाँ परमेश्‍वर हुनुहुन्छ, यसैले उहाँ जुनै दृष्टिकोणबाट बोल्नुभए पनि उहाँ सधैँ परमेश्‍वर नै हुनुहुनेछ। यो अपरिवर्तनीय सत्यता हो। उहाँले जसरी काम गर्नुभए पनि उहाँ परमेश्‍वर हुनुहुन्छ, उहाँको सार बदलिँदैन। पत्रुसले परमेश्‍वरलाई यति धेरै प्रेम गर्थे र तिनी परमेश्‍वरको आफ्नै अभिप्रायअनुसारका मानिस थिए, तर परमेश्‍वरले प्रभु र ख्रीष्टको रूपमा तिनको साक्षी दिनुभएन, किनकि एउटा प्राणीको सार जे छ त्यही हो, त्यो कहिल्यै बदलिन सक्दैन। परमेश्‍वरले आफ्नो काम नियमहरू अनुसार गर्नुहुन्न, तर आफ्नो कामलाई अझ प्रभावकारी बनाउन र उहाँको विषयमा मानिसको ज्ञानलाई अझ गहिरो बनाउन उहाँले विभिन्न तरिकाहरू प्रयोग गर्नुहुन्छ। उहाँले काम गर्नुहुने प्रत्येक तरिकाले उहाँलाई चिन्न मानिसलाई सहायता गर्दछ, र त्यो मानिसलाई सिद्ध बनाउनको निम्ति हो। उहाँले काम गर्ने जुनसुकै तरिका प्रयोग गर्नु भए पनि त्यो हरेक मानिसलाई निर्माण गर्न र सिद्ध बनाउनका निम्ति हो। उहाँको काम गर्ने एउटा तरिका धेरै समयसम्म रहे पनि त्यो उहाँप्रतिको मानिसको विश्‍वासलाई तयार पार्नको निम्ति हुन्छ। यसैले, तिमीहरूको हृदयमा कुनै शङ्का हुनु हुँदैन। यी सबै परमेश्‍वरको काम गर्ने चरणहरू हुन्, अनि तिमीहरू ती सबैमा समर्पित हुनुपर्छ।

आज जे कुराको चर्चा गरिएको छ त्यो वास्तविकताभित्रको प्रवेश हो—स्वर्गमा उक्लनु, वा राजाका रूपमा शक्ति प्रयोग गर्नु होइन; जे कुराको चर्चा गरिएको छ त्यो वास्तविकतामा प्रवेश गर्ने पछ्याइ मात्र हो। योभन्दा व्यावहारिक पछ्याइ अरू कुनै छैन, र राजाका रूपमा शक्ति प्रयोग गर्नेबारे कुरा गर्नु अवास्तविक हो। मानिसमा ठूलो जिज्ञासा हुन्छ, र ऊ आज परमेश्‍वरको कामलाई आफ्ना धार्मिक धारणाहरूद्वारा मापन गर्छ। परमेश्‍वरका काम गर्ने यति धेरै विधि अनुभव गरेपछि, मानिस अझै पनि परमेश्‍वरको काम चिन्दैन, अझै पनि चिन्ह र अचम्‍मका कार्यहरू खोज्छ, र अझै पनि परमेश्‍वरका वचनहरू पूरा भएका छन् कि छैनन् भनी हेर्छ। के यो पूर्ण अन्धोपन होइन र? परमेश्‍वरका वचनहरू पूरा नभए, के तँ अझै पनि उहाँ परमेश्‍वर हुनुहुन्छ भनी विश्‍वास गर्नेथिइस् र? आज, मण्डलीमा त्यस्ता धेरै मानिस चिन्ह र अचम्‍मका कार्यहरू हेर्न पर्खिरहेका छन्। तिनीहरू यदि परमेश्‍वरका वचनहरू पूरा भए भने उहाँ परमेश्‍वर हुनुहुन्छ; यदि परमेश्‍वरका वचनहरू पूरा भएनन् भने, उहाँ परमेश्‍वर हुनुहुन्न भनेर भन्छन्। त्यसोभए, के तँ परमेश्‍वरका वचनहरू पूरा भएको कारणले उहाँमा विश्‍वास गर्छस्, कि उहाँ परमेश्‍वर स्वयम् हुनुभएको कारणले? परमेश्‍वरमाथिको विश्‍वासबारे मानिसको दृष्टिकोणलाई सच्याउनैपर्छ! जब तँ परमेश्‍वरका वचनहरू पूरा भएका छैनन् भन्‍ने देख्छस्, तब तँ भाग्छस्—यो कस्तो प्रकारको विश्‍वासी हो? जब तँ परमेश्‍वरमा विश्‍वास गर्छस्, तब तैँले सबै कुरा परमेश्‍वरको योजनाबद्ध कार्यको कृपामा छोड्नुपर्छ र तँ परमेश्‍वरका सबै कामप्रति समर्पित हुनुपर्छ। परमेश्‍वरले पुरानो करारमा अति धेरै वचन बोल्नुभयो—तैँले आफ्नै आँखाले तीमध्ये कुनचाहिँ पूरा भएको देखिस्? के तैँले त्यो नदेख्दैमा तैँले यहोवा साँचो परमेश्‍वर हुनुहुन्न भनेर भन्न मिल्छ? धेरै वटा वचन पूरा भएका हुन सक्ने भए पनि, मानिसले त्यो स्पष्ट रूपमा देख्न सक्दैन किनभने मानिससँग सत्यता हुँदैन र ऊ केही पनि बुझ्दैन। परमेश्‍वरका वचनहरू पूरा भएका छैनन् भन्‍ने महसुस हुँदा कतिपय मानिस भाग्न चाहन्छन्। प्रयास गरेर हेर्। तँ भाग्न सक्छस् कि सक्दैनस् हेर्। भागेर गइस् भने पनि, तँ फर्केर आउने नै छस्। परमेश्‍वरले तँलाई उहाँको वचनद्वारा नियन्त्रण गर्नुहुन्छ, अनि यदि तँ मण्डली र परमेश्‍वरको वचनलाई छोडेर गइस् भने, तँसँग जिइरहने कुनै उपाय हुनेछैन। यदि तँलाई यो विश्‍वास लाग्दैन भने, आफै प्रयास गरेर हेर्—के तँ यतिकै छोडेर जान सक्छु भन्‍ने सोच्छस्? परमेश्‍वरका आत्माले तँलाई नियन्त्रण गर्नुहुन्छ। तँ जान सक्दैनस्। यो परमेश्‍वरको प्रशासनिक आदेश हो! यदि केही मानिस त्यसो गरेर हेर्न चाहन्छन् भने, गरून्! तँ यो व्यक्ति परमेश्‍वर हुनुहुन्न भनेर भन्छस्, त्यसैले उहाँलाई चिढ्या अनि उहाँले के गर्नुहुन्छ हेर्। सम्भवतः तेरो देह मर्नेछैन र तँ अझै पनि आफै खान र लाउन सक्षम हुनेछस्, तर मानसिक रूपमा त्यो असहनीय हुनेछ; तँलाई तनाव र पीडा महसुस हुनेछ; योभन्दा पीडादायी कुरा केही पनि हुनेछैन। मानिसले मानसिक सास्ती र कहर सहन सक्दैन—सायद तँ दैहिक कष्ट सहन सक्षम छस्, तर तँ मानसिक तनाव र दीर्घकालीन सास्ती सहन पूर्ण रूपमा असक्षम छस्। आज, कतिपय मानिस कुनै चिन्ह र अचम्‍मका कार्यहरू देख्न नसकेका कारण नकारात्मक बन्छन्, तैपनि तिनीहरू जतिसुकै नकारात्मक बने पनि कोही पनि भाग्ने आँट गर्दैन, किनकि परमेश्‍वर उहाँको वचनद्वारा मानिसलाई नियन्त्रण गर्नुहुन्छ। कुनै तथ्य अगाडि आएको हुँदैन, तर अझै कोही पनि भाग्न सक्दैन। के यी परमेश्‍वरका कार्यहरू होइनन् र? आज, परमेश्‍वर मानिसलाई जीवन प्रदान गर्न पृथ्वीमा आउनुभएको छ। मानिसहरूले कल्पना गरेजस्तो, परमेश्‍वर र मानिसबीच शान्तिपूर्ण सम्बन्ध सुनिश्‍चित गर्न, उहाँ सधैँ चिन्ह र अचम्‍मका कार्यहरू देखाएर तँलाई फकाउनुहुन्न। जसको ध्यान जीवनमाथि छैन, र जो त्यसको साटो परमेश्‍वरलाई चिन्ह र अचम्‍मका कार्यहरू देखाउन लगाउनमा ध्यान केन्द्रित गर्छन्, ती सबै फरिसी हुन्! अनि येशूलाई क्रूसमा टाँग्ने पनि फरिसीहरू नै थिए। यदि तँ परमेश्‍वरमा विश्‍वास गर्नेबारे तेरो आफ्नै दृष्टिकोणअनुसार परमेश्‍वरलाई मापन गर्छस्, परमेश्‍वरका वचनहरू पूरा भए उहाँमा विश्‍वास गर्छस्, र ती पूरा भएनन् भने शङ्का गर्छस् र परमेश्‍वरविरुद्ध ईशनिन्दा समेत गर्छस् भने, के तँ उहाँलाई क्रूसमा टाँग्दैनस् र? यस्ता मानिसहरू उचित कामहरूमा ध्यान दिँदैनन्, र तिनीहरू आरामको लालसा गर्छन्!

मानिसले सामना गर्ने सबैभन्दा ठूलो कठिनाइको एउटा पक्ष के हो भने ऊ परमेश्‍वरको काम चिन्दैन। मानिसमा नकार्ने मनोवृत्ति नभए पनि, शङ्का गर्ने मनोवृत्ति हुन्छ। मानिस नकार्दैन, तर ऊ पूर्ण रूपमा स्वीकार पनि गर्दैन। यदि मानिसहरूमा परमेश्‍वरको कामको पूर्ण ज्ञान छ भने, तिनीहरू भाग्नेछैनन्। अर्को पक्ष के हो भने मानिसलाई व्यावहारिकता थाहा छैन। आज, प्रत्येक व्यक्ति परमेश्‍वरको वचनको सम्पर्कमा आएको छ; इमानदारीपूर्वक भन्नुपर्दा, तैँले भविष्यमा चिन्ह र अचम्‍मका कार्यहरू देख्न सक्नेछस् भन्‍ने नसोच्। म तँलाई प्रस्ट रूपमा भन्छु: वर्तमान चरणमा, तैँले देख्न सक्ने भनेको परमेश्‍वरका वचनहरू मात्र हुन्, र कुनै तथ्य नभए पनि, परमेश्‍वरको जीवनलाई अझै पनि मानिसभित्र समाविष्ट गर्न सकिन्छ। सहस्राब्दीय राज्यको मुख्य काम यही नै हो, र यदि तँ यो काम बुझ्न सक्दैनस् भने, तँ कमजोर हुनेछस् र ढल्नेछस्; तँ परीक्षाहरूका बीचमा तल झर्नेछस् र, गम्भीर अवस्थाहरूमा, शैतानद्वारा बन्दी बनाइनेछस्। परमेश्‍वर मुख्य रूपमा पृथ्वीमा आफ्नो वचन बोल्न आउनुभएको छ; तँ जुन कुरासँग सम्पर्कमा छस् त्यो परमेश्‍वरको वचन हो, तैँले जे पढ्छस् त्यो परमेश्‍वरको वचन हो, तैँले जे सुन्छस् त्यो परमेश्‍वरको वचन हो, तैँले जे पालन गर्छस् त्यो परमेश्‍वरको वचन हो, तैँले जे अनुभव गर्छस् त्यो परमेश्‍वरको वचन हो, अनि यो पटक देहधारी बन्नुहुँदा, परमेश्‍वरले मानिसलाई सिद्ध पार्न मुख्य रूपले वचन प्रयोग गर्नुहुन्छ। उहाँले चिन्ह र चमत्कारहरू देखाउनुहुन्न, र विशेष गरी येशूले विगतमा गर्नुभएका काम गर्नुहुन्न। उहाँहरू दुवै परमेश्‍वर र देह हुनुभए तापनि, उहाँहरूका सेवकाइहरू एकै किसिमका छैनन्। जब येशू आउनुभयो, उहाँले पनि परमेश्‍वरको कामको केही अंश गर्नुभयो र केही वचन बोल्नुभयो—तर उहाँले पूरा गर्नुभएको मुख्य काम के थियो? उहाँले मुख्य रूपमा क्रूसीकरणको काम पूरा गर्नुभएको थियो। क्रूसीकरणको काम पूरा गर्न र सम्पूर्ण मानवजातिलाई छुटकारा दिन उहाँ पापी देहको स्वरूप बन्नुभयो, र सम्पूर्ण मानवजातिको पापका खातिर उहाँ पापबलि बन्नुभयो। यो नै उहाँले पूरा गर्नुभएको मुख्य काम हो। अन्ततः उहाँले पछि आउनेहरूलाई क्रूसको मार्ग देखाउनुभयो। जब येशू आउनुभयो, त्यो मुख्य रूपमा छुटकाराको काम पूरा गर्नका लागि थियो। उहाँले सम्पूर्ण मानवजातिलाई छुटकारा दिनुभयो, र मानिसलाई स्वर्गको राज्यको सुसमाचार ल्याइदिनुभयो, र यसबाहेक, उहाँले स्वर्गको राज्यको मार्ग ल्याउनुभयो। फलस्वरूप, पछि आउने सबैले यसो भने, “हामी क्रूसको मार्गमा हिँड्नुपर्छ, र हामीले क्रूसका लागि आफ्नो बलिदान दिनुपर्छ।” सुरुमा, येशूले मानिसलाई पश्चात्ताप गर्न र आफ्ना पापहरू स्वीकार गर्न लगाउन, अवश्यै, अरू केही काम पनि गर्नुभयो र केही वचन पनि बोल्नुभयो। तर उहाँको सेवकाइ अझै पनि क्रूसीकरण नै थियो, र उहाँले मार्गको प्रचार गर्दै बिताउनुभएको साढे तीन वर्ष पछि आउने क्रूसीकरणको तयारीका लागि थियो। येशूले केही पटक गर्नुभएको प्रार्थना पनि क्रूसीकरणकै खातिर थियो। उहाँले जिउनुभएको सामान्य मानव जीवन र उहाँ पृथ्वीमा जिउनुभएको साढे तेत्तीस वर्ष मुख्य रूपमा क्रूसीकरणको काम पूरा गर्नका खातिर थिए; ती उहाँलाई यो कामको अभिभारा लिने शक्ति दिनका लागि थिए। त्यसैले परमेश्‍वरले उहाँलाई क्रूसीकरणको काम सुम्पनुभएको हो भनेर भनिन्छ। आज देहधारी परमेश्‍वरले कुन काम पूरा गर्नुहुनेछ? आज, परमेश्‍वर मुख्य रूपले “वचन देहमा देखा पर्नुहुन्छ” को काम पूरा गर्न देहधारी हुनुभएको छ। उहाँ मानिसलाई सिद्ध पार्न वचन प्रयोग गर्नुहुन्छ, र मानिसलाई वचनको काटछाँट र वचनको शोधन स्वीकार गर्न लगाउनुहुन्छ। उहाँले आफ्ना वचनहरूमा तँलाई आपूर्ति र जीवन प्राप्त गर्ने अनि उहाँका काम र कार्यहरू देख्ने तुल्याउनुहुन्छ। परमेश्‍वर तँलाई सजाय दिन र शोधन गर्न वचन प्रयोग गर्नुहुन्छ, र यसैले यदि तैँले पीडा भोगिस् भने पनि, त्यो पनि परमेश्‍वरको वचनको कारणले नै हो। आज, परमेश्‍वरले तथ्यहरूद्वारा काम गर्नुहुन्न, तर वचनहरूद्वारा गर्नुहुन्छ। उहाँको वचन तँमा आएपछि मात्र पवित्र आत्मा तँभित्र काम गर्न सक्नुहुन्छ र तँलाई कष्ट भोग्ने वा मिठास चाख्ने तुल्याउनुहुन्छ। परमेश्‍वरको वचनले मात्र तँलाई वास्तविकतामा ल्याउन सक्छ, र परमेश्‍वरको वचन मात्र तँलाई सिद्ध पार्न सक्षम छ। त्यसकारण, तैँले कम्तीमा पनि यो बुझ्नैपर्छ: परमेश्‍वरद्वारा आखिरी दिनहरूमा गरिएको काम मुख्य रूपले उहाँको वचन प्रयोग गरेर प्रत्येक व्यक्तिलाई सिद्ध पार्नु र मानिसलाई मार्गदर्शन गर्नु हो। उहाँले सबै काम उहाँको वचनद्वारा गर्नुहुन्छ; तँलाई सजाय दिन उहाँले तथ्यहरू प्रयोग गर्नुहुन्न। यस्ता समयहरू हुन्छन्, जब केही मानिसहरूले परमेश्‍वरको विरोध गर्छन्। परमेश्‍वरले तँलाई ठूलो वेदनामा पार्नुहुन्न, तेरो देहलाई सजाय दिनुहुन्न, न त त्यसले कुनै पीडा नै भोग्छ—तर तँमाथि उहाँको वचन आउने, अनि त्यसले तँलाई शोधन गर्नेबित्तिकै यो तेरो निम्ति असहनीय हुन्छ। के त्यस्तो हुँदैन र? सेवाकर्ताहरूको समयमा परमेश्‍वरले मानिसलाई अतल कुण्डमा फालिदिनु भन्नुभयो। के मानिस अन्ततः साँच्चै अतल कुण्डमा परेको छ? मानिसलाई शोधन गर्न वचनहरू प्रयोग गरेर मानिस अतल कुण्डमा प्रवेश गऱ्यो। त्यसकारण, जब परमेश्‍वर आखिरी दिनहरूमा देहधारी हुनुहुन्छ, उहाँ मुख्यतः सबै हासिल गर्न र सबै स्पष्ट पार्न वचन प्रयोग गर्नुहुन्छ। उहाँको वचनमा मात्र उहाँ के हुनुहुन्छ भनी तैँले देख्न सक्छस्; उहाँको वचनमा मात्र उहाँ परमेश्‍वर स्वयम् हुनुहुन्छ भनी देख्‍न सक्छस्। जब देहधारी परमेश्‍वर पृथ्वीमा आउनुहुन्छ, उहाँले वचन बोल्ने बाहेक अरू काम गर्नुहुन्न—त्यसैले तथ्यहरूको कुनै आवश्यकता छैन; वचनहरू नै पर्याप्त छन्। किनभने उहाँ मुख्यतः यही काम गर्न आउनुभएको हो, मानिसलाई उहाँका वचनहरूमा उहाँको महान् शक्ति र सर्वोच्चता देख्ने तुल्याउन, मानिसलाई उहाँका वचनहरूमा उहाँको विनम्रता र गुप्तता देख्ने तुल्याउन, अनि मानिसलाई उहाँका वचनहरूमा उहाँको सम्पूर्णता जान्ने तुल्याउन आउनुभएको हो। उहाँसँग जे छ र उहाँ जे हुनुहुन्छ ती सब उहाँका वचनहरूमा छन्। उहाँको बुद्धि र अद्भुतता उहाँका वचनहरूमा छन्। तँ यसमा परमेश्‍वरले उहाँका वचनहरू बोल्ने अनेकौँ विधि देख्न सक्छस्। परमेश्‍वरले यति लामो समय काम गर्नुभएको छ, र बढीजसो उहाँ मानिसका लागि प्रबन्ध गर्ने, उसलाई खुलासा गर्ने, वा उसलाई काटछाँट गर्ने काम गर्दै आउनुभएको छ। परमेश्‍वर कुनै व्यक्तिलाई हल्का रूपमा श्राप दिनुहुन्न, र श्राप दिँदा पनि, उहाँ उसलाई वचनमार्फत श्राप दिनुहुन्छ। त्यसकारण, परमेश्‍वर देह बन्नुभएको यस युगमा, परमेश्‍वरले फेरि बिरामीलाई निको पारेको र पिशाचहरू धपाएको हेर्ने अपेक्षा नगर्, र निरन्तर चिन्हहरू खोज्न छोड्—तिनको कुनै काम छैन! ती चिन्हहरूले मानिसलाई सिद्ध पार्न सक्दैनन्! स्पष्ट रूपमा भन्नुपर्दा: आज, देहधारी व्यावहारिक परमेश्‍वर स्वयम्‌ले कार्य गर्नुहुन्न; उहाँ केवल बोल्नुहुन्छ। सत्यता यही हो! उहाँले तँलाई सिद्ध पार्न वचनहरू प्रयोग गर्नुहुन्छ, साथै तँलाई खुवाउन र मलजल गर्न वचनहरू प्रयोग गर्नुहुन्छ। उहाँ काम गर्न पनि वचनहरू प्रयोग गर्नुहुन्छ, र उहाँ तथ्यहरूलाई प्रतिस्थापन गर्न र तँलाई उहाँको व्यावहारिकता थाहा दिन वचनहरू प्रयोग गर्नुहुन्छ। यदि तैँले परमेश्‍वरको कामको यो शैलीलाई स्पष्ट रूपमा देखिस् भने, तँ नकारात्मक बन्ने सम्भावना हुँदैन। नकारात्मक कुराहरूमा ध्यान केन्द्रित गर्नुको सट्टा, तिमीहरूले सकारात्मक कुरामा मात्र ध्यान केन्द्रित गर्नुपर्छ—भन्नुको अर्थ, चाहे परमेश्‍वरका वचनहरू पूरा होऊन् वा नहोऊन्, अथवा तथ्यहरू अगाडि आऊन् वा नआऊन्, परमेश्‍वर मानिसलाई उहाँका वचनहरूबाट जीवन प्राप्त गर्न लगाउनुहुन्छ, र यो नै सबैभन्दा ठूलो चिन्ह हो; र अझ बढी, यो एक निर्विवाद तथ्य हो। परमेश्‍वरलाई चिन्ने यो सबैभन्दा राम्रो प्रमाण हो, र यो चिन्हहरूभन्दा पनि ठूलो चिन्ह हो। यी वचनहरूले मात्र मानिसलाई सिद्ध पार्न सक्छन्।

परमेश्‍वरको राज्यको युग सुरु हुनसाथै, परमेश्‍वरले उहाँका वचनहरू प्रकट गर्न थाल्नुभयो। भविष्यमा यी वचनहरू क्रमिक रूपमा पूरा हुनेछन्, अनि त्यो समयमा मानिस जीवनमा बढ्नेछ। मानिसको भ्रष्ट स्वभाव प्रकट गर्न परमेश्‍वरले गर्नुहुने वचनको प्रयोग अझ बढी व्यावहारिक, अझ बढी आवश्यक हुनेछ, अनि मानिसको विश्‍वासलाई सिद्ध बनाउने आफ्नो काम गर्न उहाँले अरू केही होइन तर उहाँको वचन प्रयोग गर्नुहुन्छ, किनकि अहिले वचनको युग हो, यसको निम्ति विश्‍वास, संकल्प र मानिसको सहकार्य आवश्यक हुन्छ। आखिरी दिनहरूमा हुने देहधारी परमेश्‍वरको काम मानिसको निम्ति सेवा र प्रबन्ध गर्न उहाँको वचन प्रयोग गर्नु नै हो। देहधारी परमेश्‍वरले आफ्ना वचनहरू बोलिसक्नुभएपछि मात्र ती पूरा हुन थाल्नेछन्। उहाँ बोल्नुभएको समयमा उहाँका वचनहरू पूरा हुँदैनन्, किनकि उहाँ शरीरको चरणमा हुनुहुँदा उहाँका वचनहरू पूरा हुन सक्दैनन्। यस्तो हुन्छ ताकि मानिसले परमेश्‍वर आत्मा होइन शरीरमा हुनुहुन्छ भनी देख्न सकून्; ताकि मानिसहरूले आफ्नै आँखाले परमेश्‍वरको व्यावहारिकता देख्न सकून्। उहाँको काम पूरा भएको दिन, जब उहाँले पृथ्वीमा बोल्नुपर्ने सबै वचनहरू बोलिसक्‍नुभएको हुन्छ, उहाँका वचनहरू पूरा हुन थाल्छन्। यो परमेश्‍वरका वचनहरू पूरा हुने युग होइन, किनकि उहाँले अझै उहाँका वचनहरू बोलिसक्‍नुभएको छैन। यसैले, जब तँ परमेश्‍वरले पृथ्वीमा अझै उहाँका वचनहरू बोलिरहनुभएको देख्छस् तब उहाँको वचन पूरा होला भनी नपर्खी। जब परमेश्‍वरले आफ्ना वचनहरू बोल्न बन्द गर्नुहुन्छ, र जब पृथ्वीमा उहाँको काम पूरा हुन्छ त्यत्ति बेला उहाँका वचनहरू पूरा हुन थाल्छन्। उहाँ पृथ्वीमा वचनहरूमा बोल्नुहुन्छ, त्यहाँ एक हिसाबले जीवनको प्रबन्ध हो, अर्को त्यहाँ अगमवाणी हो—आउने कुराहरूको अगमवाणी, जुन कुराहरू गरिनेछन्, अनि अझ पूरा हुन बाँकी रहेका कुराहरूको अगमवाणी। येशूका वचनहरूमा पनि अगमवाणी थियो। एक हिसाबले उहाँले जीवन दिनुभयो र अर्को हिसाबले अगमवाणी बोल्नुभयो। आज, वचनहरू र तथ्यहरू पूरा गर्ने कुरा गरिँदैन, यसको साथसाथै मानिसका आफ्नै आँखाहरूले देख्न सकिने र परमेश्‍वरले गर्नुभएका काम बीच ठूलो भिन्नता छ। यति मात्र भन्न सकिन्छ कि, एक पटक परमेश्‍वरको काम पूरा गरिएको हुन्छ, उहाँका वचनहरू पूरा गरिनेछन्, अनि वचनहरूपछि तथ्यहरू आउनेछन्। आखिरी दिनहरूमा देहधारी परमेश्‍वरले पृथ्वीमा वचनको सेवकाइ गर्नुहुन्छ, अनि वचनको सेवकाइ गर्दा उहाँले वचनहरू मात्र बोल्नुहुन्छ, र अरू विषयहरूलाई ध्यान दिनुहुन्न। एक पल्ट परमेश्‍वरको काम परिवर्तन भएपछि उहाँका वचनहरू पूरा हुन थाल्नेछन्। आज वचनहरू सबैभन्दा पहिले तँलाई सिद्ध बनाउनका निम्ति प्रयोग गरिन्छ; जब उहाँले सारा ब्रह्माण्डभरि महिमा प्राप्त गर्नुहुन्छ, उहाँको काम पूरा हुनेछ—बोलिनुपर्ने सबै वचनहरू बोलिसकेको हुनेछ, र सबै वचनहरू तथ्य भएका हुनेछन्। परमेश्‍वर आखिरी दिनहरूमा पृथ्वीमा वचनको सेवकाइ गर्न आउनुभएको छ, ताकि मानिसले उहाँलाई चिन्न सकोस्, र मानिसले उहाँको वचनबाट उहाँ के हुनुहुन्छ भन्ने कुराका साथै उहाँको बुद्धि र उहाँका सबै आश्चर्यकर्म देख्न सकोस्। राज्यको युगमा, परमेश्‍वर मुख्यतः सारा मानिसलाई विजय गर्न वचन प्रयोग गर्नुहुन्छ। भविष्यमा, उहाँको वचन प्रत्येक धर्म, क्षेत्र, राष्ट्र र व्यक्तिगत सम्प्रदायमाथि पनि आउनेछ। परमेश्‍वर विजय गर्न, उहाँको वचनमा अख्तियार र शक्ति छ भनी सबै मानिसलाई देखाउन वचन प्रयोग गर्नुहुन्छ—त्यसैले आज तिमीहरू परमेश्‍वरको वचनको मात्र सामना गर्छौ।

यस युगमा परमेश्‍वरले बोल्‍नुभएका वचनहरू व्यवस्थाको युगमा बोलिएका वचनहरूभन्दा फरक छन्, साथै ती अनुग्रहको युगमा बोलिएका वचनहरूभन्दा पनि फरक छन्। अनुग्रहको युगमा, परमेश्‍वरले वचनको काम गर्नुभएन, तर सारा मानव जातिलाई छुटकारा दिनका निम्ति उहाँले क्रूसीकरणको वर्णन मात्र गर्नुभयो। बाइबलले येशू किन क्रूसमा टाँगिनुभएको र क्रूसमा उहाँले भोग्‍नुभएको दुःखको बारेमा र मानिस कसरी परमेश्‍वरको निम्ति क्रूसमा टाँगिनुपर्छ भन्‍ने कुरा मात्र वर्णन गर्दछ। त्यस युगको अवधिमा, परमेश्‍वरले गर्नुभएका सबै काम क्रूसीकरणबाट केन्द्रित थियो। राज्यको युगमा, देहधारी परमेश्‍वरले उहाँमा विश्‍वास गर्ने सबैलाई विजय गर्नका निम्ति वचनहरू बोल्नुहुन्छ। “वचन शरीरमा देखा पर्नुहुन्छ” भनेको यही हो। आखिरी दिनहरूमा यो काम गर्नलाई परमेश्‍वर आउनुभएको छ, भन्‍नुको अर्थ, उहाँ वचन शरीरमा देखा पर्नुहुन्छ भन्‍ने तथ्यको वास्तविक महत्त्वलाई पूरा गर्न आउनुभएको छ। उहाँले वचनहरू मात्र बोल्नुहुन्छ, अनि त्यहाँ तथ्यहरूको उदय बिरलै हुन्छ। वचन देहमा देखा पर्नुको सार यही हो र जब देहधारी परमेश्‍वरले आफ्‍ना वचनहरू बोल्‍नुहुन्छ, त्यो देहमा वचनको देखा पराइ, र देहमा वचनको आगमन हो। “प्रारम्‍भमा वचन हुनुहुन्थ्यो, र वचन परमेश्‍वरसँग हुनुहुन्थ्यो, र वचन नै परमेश्‍वर हुनुहुन्थ्यो, र वचन देह बन्‍नुभयो।” यो (वचन शरीरमा देखा पर्ने काम) परमेश्‍वरले आखिरी दिनहरूमा पूरा गर्नुहुने काम हो, अनि यो उहाँको सम्पूर्ण व्यवस्थापन योजनाको अन्तिम अध्याय हो, यसैले परमेश्‍वर संसारमा आउनुपर्छ र उहाँका वचनहरू शरीरमा प्रकट गर्नुपर्छ। आज जे गरिन्छ, भविष्यमा जे गरिनेछ, परमेश्‍वरद्वारा जे पूरा गरिनेछ, मानिसको अन्तिम गन्तव्य, तिनीहरू जो मुक्त हुनेछन्, तिनीहरू जो नाश पारिनेछन्, र इत्यादि—अन्त्यमा पूरा गरिने यी सबै काम स्पष्ट रूपमा बताइएको छ, अनि यी सबै वचन देहमा देखा पर्नुहुन्छ भन्‍ने तथ्यको वास्तविक महत्त्वलाई पूरा गर्नका निम्ति हो। पहिले जुन प्रशासनिक आदेश र संविधान जारी गरिएको थियो, तिनीहरू जो नाश पारिनेछन्, तिनीहरू जो विश्राममा प्रवेश गर्नेछन्—यी वचनहरू सबैलाई पूरा गरिनैपर्छ। यो देहधारी परमेश्‍वरले आखिरी दिनहरूमा मुख्य रूपमा पूरा गर्नुहुने काम हो। उहाँले मानिसहरूलाई परमेश्‍वरले अघिबाटै नियुक्त गर्नुभएकाहरू कहाँको स्वामित्वमा हुन्छन् र परमेश्‍वरले अघिबाटै नियुक्त नगर्नुभएकाहरू कहाँको स्वामित्वमा हुन्छन्, उहाँका मानिसहरू र छोराहरूलाई कसरी वर्गीकरण गरिनेछ, इस्राएललाई के हुनेछ, मिश्रलाई के हुनेछ सो बुझ्‍ने तुल्याउनुहुन्छ—भविष्यमा ती प्रत्येक वचनहरू पूरा गरिनेछ। परमेश्‍वरको कामको गति बढिरहेको छ। परमेश्‍वरले प्रत्येक युगमा के गरिनुपर्छ, आखिरी दिनहरूमा देहधारी परमेश्‍वरद्वारा के काम हुनुपर्छ, गर्नुपर्ने उहाँको सेवकाइ आदि कुरा मानिसलाई प्रकट गर्ने माध्यमको रूपमा परमेश्‍वरले वचनको प्रयोग गर्नुहुन्छ, अनि यी वचनहरू सबै वचन शरीरमा देखा पर्नुहुन्छको वास्तविक महत्त्व प्राप्त गर्नका निम्ति हुन्।

मैले पहिले नै भनेको छु कि “चिन्ह र अचम्‍मका कार्यहरू हेर्नमा ध्यान केन्द्रित गर्ने सबैलाई त्यागिनेछ; तिनीहरू सिद्ध पारिनेमा पर्दैनन्।” मैले यतिका धेरै वचन बोलेको छु, तैपनि मानिसलाई यो कामको रत्तीभर ज्ञान छैन, र, यस बिन्दुमा आइपुगेर पनि, मानिसहरू अझै चिन्ह र अचम्‍मका कार्यहरू माग्छन्। के परमेश्‍वरमाथिको तेरो विश्‍वास चिन्ह र अचम्‍मका कार्यहरूको पछ्याइभन्दा बढी केही पनि होइन, कि यो जीवन प्राप्त गर्नका निम्ति हो? येशूले पनि धेरै वटा वचन बोल्नुभयो, र तीमध्ये कतिपय अझै पूरा हुन बाँकी छन्। के तँ येशू परमेश्‍वर हुनुहुन्न भनेर भन्न सक्छस्? परमेश्‍वरले उहाँ ख्रीष्ट र परमेश्‍वरको प्रिय पुत्र हुनुहुन्छ भनी गवाही दिनुभयो। के तँ यसलाई नकार्न सक्छस्? आज, परमेश्‍वर वचनहरू मात्र बोल्नुहुन्छ, र यदि तँलाई यो कुरा पूर्ण रूपमा थाहा छैन भने, तँ अडिग रहन सक्दैनस्। के तँ उहाँ परमेश्‍वर हुनुभएको कारणले उहाँमा विश्‍वास गर्छस्, कि उहाँका वचनहरू पूरा हुन्छन् कि हुँदैनन् भन्‍ने आधारमा उहाँमा विश्‍वास गर्छस्? के तँ चिन्ह र अचम्‍मका कार्यहरूमा विश्‍वास गर्छस्, कि परमेश्‍वरमा विश्‍वास गर्छस्? आज, उहाँ चिन्ह र अचम्‍मका कार्यहरू देखाउनुहुन्न—के उहाँ साँच्चै परमेश्‍वर हुनुहुन्छ? यदि उहाँले बोल्ने वचनहरू पूरा हुँदैनन् भने, के उहाँ साँच्चै परमेश्‍वर हुनुहुन्छ? के परमेश्‍वरको सार उहाँले बोल्ने वचनहरू पूरा हुन्छन् कि हुँदैनन् भन्‍ने कुराद्वारा निर्धारित हुन्छ? कतिपय मानिस परमेश्‍वरमा विश्‍वास गर्नुअघि किन सधैँ उहाँका वचनहरू पूरा हुने प्रतीक्षा गरिरहेका हुन्छन्? के यसको अर्थ तिनीहरू उहाँलाई चिन्दैनन् भन्‍ने होइन र? त्यस्ता धारणाहरू राख्ने सबै परमेश्‍वरलाई नकार्ने मानिस हुन्। तिनीहरू परमेश्‍वरलाई मापन गर्न धारणाहरू प्रयोग गर्छन्; यदि परमेश्‍वरका वचनहरू पूरा भए भने, तिनीहरू उहाँमा विश्‍वास गर्छन्, र यदि ती पूरा भएनन् भने, तिनीहरू उहाँमा विश्‍वास गर्दैनन्; र तिनीहरू सधैँ चिन्ह र अचम्‍मका कार्यहरू हेर्ने पछ्याइमा लाग्छन्। के यी मानिसहरू आधुनिक समयका फरिसी होइनन् र? तँ दृढ रहन सक्छस् कि सक्दैनस् भन्‍ने कुरा तँ व्यावहारिक परमेश्‍वरलाई चिन्छस् कि चिन्दैनस् भन्‍ने कुरामा निर्भर हुन्छ—यो अति महत्त्वपूर्ण छ! तँमा परमेश्‍वरको वचनको वास्तविकता जति धेरै छ, परमेश्‍वरको व्यावहारिकतासम्बन्धी तेरो ज्ञान त्यति नै ठूलो हुन्छ, र तँ परीक्षाहरूका दौरान त्यति नै बढी अडिग हुन सक्छस्। तँ चिन्ह र अचम्‍मका कार्यहरू हेर्नमा जति धेरै ध्यान केन्द्रित गर्छस्, तँ दृढ रहन त्यति नै कम सक्षम हुन्छस्, र तँ परीक्षाहरूका बीचमा ढल्नेछस्। चिन्ह र अचम्‍मका कार्यहरू जग होइनन्; परमेश्‍वरको व्यावहारिकता मात्र जीवन हो। कतिपय मानिसलाई परमेश्‍वरको कामद्वारा हासिल गरिने प्रभावहरू थाहा हुँदैन। तिनीहरू परमेश्‍वरको कामको ज्ञान नपछ्याई अन्योलमा आफ्ना दिनहरू बिताउँछन्। तिनीहरूको पछ्याइको उद्देश्य सधैँ आफ्ना चाहनाहरू परमेश्‍वरलाई पूरा गर्न लगाउने मात्र हुन्छ, र त्यसपछि मात्र तिनीहरू आफ्नो विश्‍वासमा गम्भीर हुनेछन्। तिनीहरू यदि परमेश्‍वरका वचनहरू पूरा भए भने तिनीहरूले जीवन पछ्याउने, तर यदि उहाँका वचनहरू पूरा भएनन् भने, तिनीहरूले जीवन पछ्याउने कुनै सम्भावना नरहने भनेर भन्छन्। मानिसहरू परमेश्‍वरमाथिको विश्‍वास भनेको चिन्ह र अचम्‍मका कार्यहरू हेर्ने पछ्याइ र स्वर्ग र तेस्रो स्वर्गमा उक्लने पछ्याइ हो भन्‍ने सोच्छन्। तिनीहरूमध्ये कसैले पनि परमेश्‍वरमाथिको आफ्नो विश्‍वास वास्तविकतामा प्रवेश गर्ने पछ्याइ, जीवनको पछ्याइ, र परमेश्‍वरद्वारा प्राप्त गरिने पछ्याइ हो भनेर भन्दैन। यस्तो पछ्याइको के महत्त्व हुन्छ? जो परमेश्‍वरको ज्ञान र परमेश्‍वरको सन्तुष्टि पछ्याउँदैनन् तिनीहरू परमेश्‍वरमा विश्‍वास गर्ने मानिस होइनन्; तिनीहरू परमेश्‍वरलाई ईशनिन्दा गर्ने मानिस हुन्!

के अब तिमीहरूले परमेश्‍वरमाथिको विश्‍वास भनेको के हो भनेर बुझ्छौ? के परमेश्‍वरमा विश्‍वास गर्नुको अर्थ चिन्हहरू र अचम्‍मका कामहरू हेर्नु हो? के यसको अर्थ स्वर्ग जानु हो? परमेश्‍वरमा विश्‍वास गर्नु कुनै रूपमा सजिलो कुरा होइन। विश्वासका धार्मिक विधिहरूलाई निमिट्यान्न पार्नुपर्छ; बिरामीको चङ्गाइ र पिशाचहरू निकाल्‍ने कामको पछि लाग्नु, चिन्हहरू र अचम्‍मका कामहरूमा ध्यान लगाउनु, परमेश्‍वरको अनुग्रह, शान्ति र आनन्दको अझ बढी लालसा गर्नु, देहको भविष्य र आरामको पछि लाग्नु—यी विश्वासका धार्मिक विधिहरू हुन्, र यस्ता विश्वासका विधिहरू अस्पष्ट किसिमका आस्था हुन्। आज परमेश्‍वरमाथिको व्यावहारिक विश्‍वास भनेको के हो? यो परमेश्‍वरको वचनलाई तेरो जीवन वास्तविकताको रूपमा स्वीकार गर्नु, परमेश्‍वरलाई उहाँको वचनबाट चिन्नु, र यसरी उहाँप्रति साँचो प्रेम हासिल गर्नु हो। प्रस्ट रूपमा भन्नुपर्दा: परमेश्‍वरमा विश्‍वास गर्नु भनेको तँ उहाँमा समर्पित भएस्, तैँले उहाँलाई प्रेम गरेस्, र सृजित प्राणीद्वारा पूरा गरिनुपर्ने कर्तव्य पूरा गरेस् भन्नका लागि हो। परमेश्‍वरमा विश्‍वास गर्नुको उद्देश्य यही नै हो। तैँले परमेश्‍वर कति प्रेमिलो हुनुहुन्छ, परमेश्‍वर कति आदर गर्न लायक हुनुहुन्छ, र परमेश्‍वरले उहाँका सृजित प्राणीहरूमा गर्ने काम कसरी तिनीहरूको मुक्ति र तिनीहरूको सिद्धता हो भनेर जान्नैपर्छ—यी तैँले परमेश्‍वरमाथि विश्‍वास गर्नुका अत्यावश्यक तत्त्वहरू हुन्। परमेश्‍वरमा विश्‍वास गर्नु भनेको मूल रूपमा देहको जीवनबाट परमेश्‍वरलाई प्रेम गर्ने जीवनमा र भ्रष्टतामा जिउनुबाट परमेश्‍वरका वचनहरूको जीवनमा जिउनुमा सर्नु हो; यो शैतानको सत्ताबाट बाहिर निस्केर परमेश्‍वरको हेरचाह र सुरक्षामा जिउनु हो; यो तँ देहप्रति समर्पित हुनुभन्दा परमेश्‍वरप्रति समर्पित हुन सकेस्, परमेश्‍वरले तेरो सम्पूर्ण हृदय प्राप्त गर्न र तँलाई सिद्ध पार्न सक्नुहोस्, र तँ शैतानी भ्रष्ट स्वभावहरूबाट मुक्त हुन सकेस् भन्नका लागि हो। परमेश्‍वरमा विश्‍वास गर्नु भनेको मूलतः परमेश्‍वरको महान् शक्ति र महिमा तँमा प्रकट हुन सकोस्, तैँले परमेश्‍वरको इच्छालाई पछ्याएस्, परमेश्‍वरको योजना पूरा होस्, साथै तैँले शैतानको अगाडि परमेश्‍वरको साक्षी दिन सकेस् भन्नका लागि हो। परमेश्‍वरमाथिको विश्‍वास चिन्हहरू र अचम्‍मका कामहरू हेर्ने चाहनामा केन्द्रित हुनु हुँदैन, न त त्यो तेरो आफ्नै देहको खातिर नै हुनुपर्छ। त्यो परमेश्‍वरलाई चिन्नु, परमेश्‍वरप्रति समर्पित हुन सक्नु, अनि पत्रुसजस्तै मृत्युसम्मै उहाँप्रति समर्पित हुनुको पछ्याइमा केन्द्रित हुनुपर्छ। मुख्य उद्देश्य भनेको यो कुरा हासिल गर्नु हो। व्यक्तिले परमेश्‍वरलाई चिन्न र उहाँलाई सन्तुष्ट पार्नका निम्ति पनि परमेश्‍वरको वचन खान्छ र पिउँछ। परमेश्‍वरको वचन खाँदा र पिउँदा त्यसले तँलाई परमेश्‍वरको बारेमा महान् ज्ञान दिन्छ, त्यसपछि मात्र तँ उहाँमा समर्पित हुन सक्छस्। परमेश्‍वर सम्‍बन्धी ज्ञानद्वारा मात्रै तैँले उहाँलाई प्रेम गर्न सक्छस्, अनि परमेश्‍वरमाथिको मानिसको विश्‍वासमा हुनुपर्ने उद्देश्य यही मात्र हो। यदि परमेश्‍वरमाथिको विश्‍वासमा तँ सधैँ चिन्ह र आश्चर्यकर्महरू हेर्ने कामना गर्छस् भने, परमेश्‍वरमाथिको विश्‍वासको यो दृष्टिकोण गलत छ। परमेश्‍वरमा विश्‍वास गर्नु भनेको मूलतः परमेश्‍वरका वचनहरूलाई आफ्नो जीवन वास्तविकताका रूपमा स्विकार्नु हो। जब परमेश्‍वरको मुखबाट आउने वचनहरू मानिसहरूद्वारा अभ्यास गरिन्छन् र तिनीहरूमा साकार हुन्छन्, तब परमेश्‍वरको उद्देश्य पूरा हुन्छ। परमेश्‍वरमा विश्‍वास गर्दा, मानिस परमेश्‍वरद्वारा सिद्ध पारिने, परमेश्‍वरप्रति समर्पित हुन सक्षम हुने र परमेश्‍वरप्रति पूर्ण समर्पण हासिल गर्ने पछ्याइमा लाग्नुपर्छ। यदि तँ कुनै गुनासो नगरी परमेश्‍वरप्रति समर्पित हुन सक्छस्, तैँले परमेश्‍वरका अभिप्रायहरूलाई ख्याल गर्न, पत्रुसको कद हासिल गर्न, र परमेश्‍वरले भन्नुभएको जस्तो पत्रुसको शैली प्राप्त गर्न सक्छस् भने, तब तैँले परमेश्‍वरमाथिको विश्‍वासमा सफलता हासिल गरेको हुनेछस्, अनि त्यसले तँ परमेश्‍वरद्वारा प्राप्त गरिएको छस् भन्‍ने सङ्केत गर्नेछ।

परमेश्‍वर सारा ब्रह्माण्डभरि उहाँको काम गर्नुहुन्छ। उहाँमा विश्‍वास गर्नेहरू सबैले उहाँको वचन स्वीकार गर्नैपर्छ, अनि उहाँको वचन खानैपर्छ र पिउनैपर्छ; परमेश्‍वरद्वारा देखाइएका चिह्नहरू र आश्‍चर्यकर्महरू हेरेर कोही पनि परमेश्‍वरद्वारा प्राप्त हुन सक्दैनन्। युगौँयुग र पुस्तौँपुस्ताभरि, परमेश्‍वरले मानिसलाई सिद्ध बनाउन सधैँ वचन प्रयोग गर्नुभएको छ। तसर्थ तिमीहरूले आफ्नो सम्पूर्ण ध्यान चिह्न र अचम्‍मका कार्यहरूमा लगाउनु हुँदैन, बरु परमेश्‍वरद्वारा सिद्ध पारिने पछ्याइमा लाग्नुपर्छ। पुरानो करारको व्यवस्थाको युगमा, परमेश्‍वरले केही वचनहरू बोल्नुभयो, अनि अनुग्रहको युगमा येशूले पनि धेरै वटा वचन बोल्नुभयो। येशूले धेरै वटा वचन भनिसक्‍नुभएपछि, पछिका प्रेरित र चेलाहरूले मानिसहरूलाई येशूद्वारा जारी गरिएका आज्ञाहरूअनुसार अभ्यास गर्न अगुवाइ गरे अनि येशूद्वारा बोलिएका वचनहरू र उहाँले सुनाउनुभएका सिद्धान्तहरूअनुसार कामकुराहरू अनुभव गरे। आखिरी दिनहरूमा, परमेश्‍वरले मानिसलाई सिद्ध पार्न मुख्य रूपमा वचनकै प्रयोग गर्नुहुन्छ। उहाँ मानिसलाई जबर्जस्ती विश्‍वस्त तुल्याउन चिह्न र अचम्‍मका कार्यहरू प्रयोग गर्नुहुन्न; यसले परमेश्‍वरको महान् शक्ति प्रकट गर्न सक्दैन। यदि परमेश्‍वरले चिह्न र अचम्‍मका कार्यहरू मात्र देखाउनुभएको भए, यसले परमेश्‍वरको व्यावहारिकता प्रकट गर्न सक्नेथिएन, र यसले मानिसलाई सिद्ध पार्न सक्नेथिएन। परमेश्‍वरले मानिसहरूलाई चिह्न र अचम्‍मका कार्यहरूद्वारा सिद्ध पार्नुहुन्न, बरु मानिसलाई मलजल र रखवारी गर्न वचनको प्रयोग गर्नुहुन्छ, त्यसपछि मानिस पूर्ण रूपमा परमेश्‍वरप्रति समर्पित हुन र परमेश्‍वरको ज्ञान प्राप्त गर्न सक्छ। उहाँले गर्ने काम र उहाँले बोल्ने वचनको उद्देश्य यही नै हो। परमेश्‍वर मानिसलाई सिद्ध पार्नका लागि चिह्न र अचम्‍मका कार्यहरू देखाउने विधि प्रयोग गर्नुहुन्न—उहाँ वचनहरू प्रयोग गर्नुहुन्छ, र मानिसलाई सिद्ध पार्नका लागि कामका धेरै वटा विधि प्रयोग गर्नुहुन्छ। चाहे त्यो शोधन होस्, काँटछाँट होस्, वा वचनहरूको प्रबन्ध होस्, मानिसलाई सिद्ध पार्न अनि मानिसलाई परमेश्‍वरको काम, बुद्धि र अद्भुतपनको ज्ञान प्राप्त गर्न सक्षम बनाउन परमेश्‍वर धैरै वटा फरक-फरक दृष्टिकोणबाट बोल्नुहुन्छ। जब परमेश्‍वरले आखिरी दिनहरूमा युगको समाप्ति गर्ने समयमा मानिसलाई पूर्ण पारिन्छ, तब ऊ चिन्ह र अचम्‍मका कार्यहरू हेर्न योग्य हुनेछ। जब तँ परमेश्‍वरलाई चिन्न थाल्छस् र परमेश्‍वरले जे गर्दा पनि उहाँप्रति समर्पित हुन सक्छस्, तब चिह्न र अचम्‍मका कार्यहरू देख्दा उहाँबारे अब तँमा कुनै धारणा हुनेछैन। यस क्षणमा, तँ भ्रष्ट छस् र परमेश्‍वरप्रति पूर्ण समर्पित हुन असक्षम छस्—के तँलाई तँ परमेश्‍वरका चिन्ह र अचम्‍मका कार्यहरू हेर्न योग्य छस् भन्‍ने लाग्छ? परमेश्‍वरले चिन्हहरू र आश्‍चर्यकर्महरू देखाउने बेला नै परमेश्‍वर मानिसलाई दण्ड दिनुहुन्छ, अनि त्यही बेला नै युग परिवर्तन हुन्छ, अनि अझ बढी, युग पनि अन्त्य हुन्छ। परमेश्‍वरको काम सामान्य रूपमा भइरहेको बेला उहाँ चिन्हहरू र आश्‍चर्यकर्महरू देखाउनुहुन्न। उहाँलाई चिन्हहरू र आश्‍चर्यकर्महरू देखाउनु अत्यन्तै सजिलो हुन्छ, तर परमेश्‍वरको कामको सिद्धान्त त्यो होइन, न त त्यो परमेश्‍वरद्वारा गरिने मानिसको व्यवस्थापन नै हो। यदि मानिसले चिन्हहरू र आश्‍चर्यकर्महरू देख्यो, र परमेश्‍वरको आत्मिक शरीर पनि मानिसकहाँ देखा पर्नुभयो भने, के सबै मानिसले परमेश्‍वरमा “विश्‍वास” गर्नेथिएनन् र? मैले यसभन्दा पहिले महासङ्कष्टबाट निस्केर आउने विजेताहरूको एउटा समूह पूर्वबाट प्राप्त गरिन्छन् भनेर भनेँ। यी वचनहरूको अर्थ के हो? तिनको अर्थ के हो भने, न्याय, सजाय, काँटछाँट, र हरकिसिमका शोधन भोगेपछि मात्र यी प्राप्त गरिने मानिसहरू साँचो रूपमा समर्पित हुन्छन्। यी मानिसहरूको विश्‍वास अस्पष्ट हुँदैन, तर व्यावहारिक हुन्छ। तिनीहरूले कुनै पनि चिन्ह र आश्‍चर्यकर्म वा कुनै चमत्कार देखेका हुँदैनन्; तिनीहरू कुनै ठूल्ठूला शब्द र धर्मसिद्धान्तहरू बोल्न, वा गहन अन्तर्ज्ञानहरूबारे कुरा गर्न सक्दैनन्; त्यसको साटो, तिनीहरूसित वास्तविकता र परमेश्‍वरका वचनहरू हुन्छन्, र परमेश्‍वरको व्यावहारिक र साँचो ज्ञान हुन्छ। के यस्तो समूह परमेश्‍वरको महान् शक्ति प्रकट गराउन अझ बढी सक्षम हुँदैन र? आखिरी दिनहरूमा परमेश्‍वरको काम व्यावहारिक काम हो। येशूको युगमा, उहाँ मानिसलाई सिद्ध पार्नका लागि नभई मानिसलाई छुटकारा दिन आउनुभयो, त्यसकारण, मानिसहरूलाई उहाँको पछि लगाउन उहाँले केही आश्‍चर्यकर्महरू प्रस्तुत गर्नुभयो। किनकि उहाँ मुख्य रूपमा क्रूसीकरणको काम पूरा गर्न आउनुभएको थियो, र चिह्नहरू देखाउनु उहाँको सेवकाइको पाटो थिएन। त्यस्ता चिन्ह र अचम्‍मका कार्यहरू उहाँको कामलाई अझ प्रभावकारी बनाउन गरिएका काम थिए; ती अतिरिक्त काम थिए, र तिनले सम्पूर्ण युगको कामको प्रतिनिधित्व गर्दैनथिए। पुरानो करारको व्यवस्थाको युगमा, परमेश्‍वरले केही चिन्ह र अचम्‍मका कार्यहरू पनि देखाउनुभयो—तर परमेश्‍वरले आज गर्ने काम व्यावहारिक काम हो, र अहिले उहाँ पक्कै पनि चिन्ह र अचम्‍मका कार्यहरू देखाउनुहुन्‍न। यदि उहाँले चिन्ह र अचम्‍मका कार्यहरू देखाउनुभयो भने उहाँको व्यावहारिक काम लथालिङ्ग हुनेथियो, र उहाँले अरू थप काम गर्न सक्नुहुनेथिएन। यदि परमेश्‍वरले मानिसलाई सिद्ध पार्नका लागि वचन प्रयोग गर्ने भन्‍नुभयो, तर उहाँले चिन्ह र अचम्‍मका कार्यहरू पनि देखाउनुभयो भने, के मानिस साँच्चै उहाँमा विश्‍वास गर्छ कि गर्दैन भन्ने कुरा त्यसले प्रकाश गर्न सक्थ्यो र? तसर्थ, परमेश्‍वर त्यस्ता कामकुरा गर्नुहुन्न। मानिसभित्र धर्म ज्यादै छ; परमेश्‍वर मानिसभित्र भएका धार्मिक धारणाहरू र अलौकिक कुराहरू सबैलाई निष्कासित गर्न, मानिसलाई परमेश्‍वरको व्यवहारिकता थाहा दिन अनि परमेश्‍वरको अस्पष्ट र अवास्तविक अनि पटक्कै अस्तित्वमा छैन भन्न सकिने स्वरूपलाई हटाउन आखिरी दिनहरूमा आउनुभएको छ। त्यसैले, अब तैँले व्यावहारिकताको ज्ञान प्राप्त गर्नु मात्र मूल्यवान् कुरा रहेको छ! सत्यता सबै कुराभन्दा माथि छ। आज तँमा सत्यता कति छ? के चिन्ह र अचम्‍मका कार्यहरू देखाउने सबै परमेश्‍वर हुन्? दुष्टात्माहरूले पनि चिन्ह र अचम्‍मका कार्यहरू देखाउन सक्छन्; के ती सबै परमेश्‍वर हुन्? परमेश्‍वरमाथिको विश्‍वासमा मानिसले खोज्ने भनेको सत्यता हो र उसले पछ्याउने भनेको जीवन हो, चिन्ह र अचम्‍मका कार्यहरू होइनन्। परमेश्‍वरमा विश्‍वास गर्ने सबैको लक्ष्य यही नै हुनुपर्छ।


पूर्ण रूपमा परमेश्‍वरको व्यावहारिकताको अधीनमा रहन सक्नेहरू ती हुन् जो परमेश्‍वरलाई साँच्‍चै प्रेम गर्छन्

व्यावहारिकताको ज्ञान र परमेश्‍वरको कामको पूर्ण बुझाइ प्राप्त गर्नु—यी दुवै उहाँका वचनहरूमा देखिन्छन्, र यी वाणीहरूमार्फत मात्र तैँले अन्तर्दृष्टि प्राप्त गर्न सक्छस्। यसैले परमेश्‍वरको वचनले सुसज्‍जित हुनका निम्ति तैँले अझ धेरै काम गर्नुपर्छ। सङ्गतिमा परमेश्‍वरका वचनहरूबारे तेरो बुझाइको बारेमा बता, र यस तरिकाले तैँले अरूलाई अन्तर्दृष्टि र समस्या समाधान गर्ने मार्ग दिन सक्छस्—यो एउटा व्यावहारिक मार्ग हो। परमेश्‍वरले तेरो लागि वातावरण मिलाउनुभन्दा अघि, तिमीहरू प्रत्येकले पहिले आफैलाई उहाँको वचनले सुसज्‍जित पार्नुपर्छ। यो हरेकले गर्नुपर्ने कुरा हो; यो एक जरुरी प्राथमिकता हो। पहिले, एउटा यस्तो स्थितिमा पुग् जहाँ तैँले परमेश्‍वरको वचन कसरी खाने र पिउने भनी जान्‍नेछस्। तैँले गर्न नसक्‍ने कुनै पनि कुराको निम्ति अभ्यासको मार्ग भेट्टाउन उहाँका वचनहरूमा खोज्; तैँले नबुझेका कुनै पनि विषय वा तँमाथि आउन सक्‍ने कुनै पनि कठिनाइको लागि उहाँका वचनहरू हेर्। परमेश्‍वरका वचनहरूलाई तेरो आपूर्ति बना, र तेरा वास्तविक कठिनाइ र समस्याहरूको समाधान गर्न तिनको सहयोग ली; यसको साथै, उहाँका वचनहरूलाई तेरो जीवनको सहयोग बना। यी कुराहरू गर्नको लागि तेरो तर्फबाट कोसिस आवश्यक पर्छ। परमेश्‍वरको वचन खाँदा र पिउँदा, तैँले परिणामहरू प्राप्त गर्नैपर्छ; तैँले उहाँको अघि आफ्नो हृदय शान्त बनाउन सक्‍नुपर्छ, र तैँले जबजब समस्याहरूको सामना गर्छस् तबतब उहाँका वाणीहरूअनुसार अभ्यास गर्नैपर्छ। जब तैँले कुनै समस्याको सामना गरेको हुँदैनस्, त्यसबेला तैँले उहाँका वचनहरू खाने र पिउने कार्यमा ध्यान दिनुपर्छ। कहिलेकहीँ तैँले प्रार्थना गर्न र परमेश्‍वरको प्रेमको बारेमा चिन्तन गर्न सक्छस्, सङ्गतिमा परमेश्‍वरका वचनहरूबाट तैँले बुझेका कुराहरू बताउन सक्छस्, अनि ती वाणीहरू पढ्दा तैँले आफूभित्र अनुभव गरेको अन्तर्दृष्टि र प्रकाशका साथै तँमा उत्पन्‍न भएका प्रतिक्रियाहरूका बारेमा सङ्गति गर्न सक्छस्। यसबाहेक, तैँले मानिसहरूलाई समस्या समाधान गर्ने मार्ग दिन सक्छस्। यो कुरा मात्र व्यावहारिक हुन्छ। यसो गर्नुको उद्देश्य भनेको परमेश्‍वरका वचनहरूलाई आफ्नो व्यावहारिक आपूर्ति बनाउनु हो।

एक दिनको अवधिमा, तँ साँच्‍चै नै परमेश्‍वरसामु कति घण्टा हुन्छस्? तेरो दिनको कति समयचाहिँ वास्तवमै परमेश्‍वरलाई दिइन्छ? देहलाई कति समय दिइन्छ? आफ्नो हृदयलाई सधैँ परमेश्‍वरतर्फ केन्द्रित गर्नु भनेको उहाँद्वारा सिद्ध पारिने सही मार्गमा हुनुको पहिलो कदम हो। यदि तैँले आफ्नो हृदय, शरीर र आफ्नो सबै साँचो प्रेम परमेश्‍वरप्रति अर्पण गर्न र उहाँसामु राख्‍न, उहाँप्रति बिलकुलै समर्पित हुन र उहाँका अभिप्रायहरूलाई पूर्ण रूपमा ख्याल गर्न सक्छस्, र देहका लागि, परिवारका लागि र तेरा आफ्नै चाहनाहरूका लागि नभई परमेश्‍वरको घरको हितका लागि कार्य गर्न सक्छस्, र हरेक कुरामा परमेश्‍वरका वचनहरूलाई आफ्नो सिद्धान्त र जगका रूपमा लिन्छस् भने, त्यसो गरेर, तेरा मनसायहरू र तेरा दृष्टिकोणहरू सबै ठीक पारिनेछन्, र तँ परमेश्‍वरको उपस्थितिमा उहाँको अनुमोदन पाउने व्यक्ति बन्‍नेछस्। परमेश्‍वर उहाँप्रति पूर्ण रूपमा समर्पित मानिसहरूलाई मन पराउनुहुन्छ; उहाँ ती मानिसहरूलाई मन पराउनुहुन्छ जो उहाँप्रति मात्र बफादार छन्। परमेश्‍वर तिनीहरूलाई घृणा गर्नुहुन्छ जो उहाँप्रति अनुत्साही छन् र उहाँविरुद्ध विद्रोह गर्छन्। उहाँ तिनीहरूलाई घृणा गर्नुहुन्छ जो उहाँमा विश्‍वास गर्छन् र सधैँ उहाँमा आनन्द लिन चाहन्छन् तर पूर्ण रूपमा उहाँप्रति आफूलाई समर्पित गर्न सक्दैनन्। उहाँलाई प्रेम गर्छु भन्‍ने तर हृदयमा उहाँविरुद्ध विद्रोह गर्नेहरूलाई उहाँ घृणा गर्नुहुन्छ; छल गर्न चिल्ला र आलङ्कारिक शब्दहरू प्रयोग गर्नेहरूलाई उहाँ घृणा गर्नुहुन्छ। जो परमेश्‍वरप्रति साँचो रूपमा अर्पित छैनन् वा साँचो रूपमा उहाँप्रति समर्पित छैनन् तिनीहरू प्रकृतिले नै घोर विद्रोही र अत्यन्तै अहङ्कारी हुन्छन्। विशेष गरी, सामान्य, व्यावहारिक परमेश्‍वरसामु साँचो रूपमा समर्पित हुन नसक्नेहरू अझ बढी अहङ्कारी हुन्छन्, र तिनीहरू विशेष गरी प्रधान स्वर्गदूतका कर्तव्यनिष्ठ सन्तान हुन्। परमेश्‍वरप्रति आफूलाई साँचो रूपमा समर्पित गर्ने मानिसहरूले आफ्नो सम्पूर्ण अस्तित्व नै उहाँलाई अर्पण गर्छन् र आफूलाई उहाँसामु राख्छन्—तिनीहरू उहाँका सबै वचन र काममा समर्पित हुन, उहाँका वचनहरू अभ्यास गर्न र तिनलाई आफ्नो अस्तित्वको जगका रूपमा स्वीकार गर्न, र परमेश्‍वरका वचनहरूभित्र निष्कपट रूपमा खोजी गरी कुन-कुन भागचाहिँ अभ्यास गर्नुपर्छ भनी पत्ता लगाउन सक्छन्। साँचो रूपमा परमेश्‍वरसामु जिउने मानिसहरू तिनीहरू नै हुन्। यदि तँ यसरी अभ्यास गर्छस् भने, त्यो तेरो जीवनको लागि फाइदाजनक हुनेछ। उहाँका वचनहरू खाएर अनि पिएर, तैँले आफ्नै भ्रष्ट स्वभावहरूबारे ज्ञान हासिल गर्न, साथै आफ्नो जीवनका आवश्यकता पूरा गर्न र आफ्ना कमीहरूको पूर्ति गर्न सक्छस्, ताकि तेरो जीवन स्वभाव परिवर्तन होस्। यसले परमेश्‍वरका अभिप्रायहरू सन्तुष्ट पार्नेछ। यदि तँ परमेश्‍वरका मागहरूअनुरूप कार्य गर्छस् र यदि तँ देहलाई सन्तुष्ट नपारी त्यसको साटो उहाँका अभिप्रायहरू पूरा गर्छस् भने, त्यसमा तँ उहाँका वचनहरूको वास्तविकतामा प्रवेश गरेको हुनेछस्। परमेश्‍वरका वचनहरूको वास्तविकतामा प्रवेश गर्नुको अर्थ तँ आफ्नो कर्तव्य निर्वाह गर्न सक्छस् र परमेश्‍वरको कामका आवश्यकताहरू पूरा गर्न सक्छस्। यस्ता प्रकारका व्यावहारिक कार्यहरूलाई मात्र उहाँका वचनहरूको वास्तविकतामा प्रवेश गरेको भन्न मिल्छ। यदि तँ यो वास्तविकतामा प्रवेश गर्न सक्षम छस् भने, तँसँग सत्यता हुनेछ। यो नै वास्तविकतामा प्रवेश गर्ने सुरुवात हो; तैँले पहिले यो तालिम लिनैपर्छ, अनि त्यसपछि मात्रै तँ अझै गहिरा वास्तविकताहरूमा प्रवेश गर्न सक्षम हुनेछस्। आज्ञाहरू कसरी पालन गर्ने र परमेश्‍वरसामु कसरी अर्पित हुने भन्‍ने कुरालाई ख्याल गर्; निरन्तर राज्यमा कहिले प्रवेश गर्न सकिएला भन्ने सोचेर नबस्। यदि तेरो स्वभाव परिवर्तन भएन भने, तैँले जे सोचे पनि त्यो व्यर्थ हुनेछ! परमेश्‍वरका वचनहरूको वास्तविकतामा प्रवेश गर्न, तँ पहिले तेरा सबै विचार र सोचाइहरू परमेश्‍वरका लागि हुने अवस्थामा पुग्नैपर्छ—यो सबैभन्दा न्यूनतम आवश्यकता हो।

वर्तमान समयमा, परीक्षामाझ रहेका र परमेश्‍वरको कामलाई नबुझ्ने धेरै मानिसहरू छन्, तर म तँलाई भन्छु: यदि तँ यो कुरा बुझ्दैनस् भने, तैँले यसबारेमा राय नबनाउनु नै राम्रो हुन्थ्यो। सायद सत्यता सम्पूर्ण रूपमा प्रकट हुने दिन आउनेछ, त्यसपछि तैँले बुझ्नेछस्। राय नबनाउनु नै तेरो लागि लाभदायक हुन्छ, तैपनि तैँले निष्क्रिय बनेरचाहिँ पर्खनु हुँदैन। तैँले सक्रियतासाथ प्रवेश गर्न खोज्नुपर्छ; तब मात्र तँ वास्तवमै प्रवेश गर्ने व्यक्ति बन्‍नेछस्। मानिसहरूले आफ्नो विद्रोहीपनको कारण व्यावहारिक परमेश्‍वरको बारेमा सधैँ धारणाहरू बनाउँछन्। यसले गर्दा, सबै मानिसहरूले कसरी समर्पित हुने भनी सिक्‍नु आवश्यक छ, किनकि व्यावहारिक परमेश्‍वर मानवजातिका लागि एउटा ठूलो परीक्षा हुनुहुन्छ। यदि तँ दृढ रहन सक्दैनस् भने सबै कुरा समाप्त हुन्छ; यदि तँसँग व्यावहारिक परमेश्‍वरको व्यावहारिकताको बारेमा बुझाइ छैन भने, तँ परमेश्‍वरद्वारा सिद्ध पारिन योग्य हुनेछैनस्। मानिसहरू सिद्ध पारिन सक्छन् कि सक्दैनन् भन्‍ने कुराको महत्त्वपूर्ण चरण भनेकै तिनीहरूले परमेश्‍वरको व्यावहारिकतालाई बुझ्नु हो। देहधारी परमेश्‍वर पृथ्वीमा आउनुभएको तथ्यको व्यावहारिकता प्रत्येक व्यक्तिका निम्ति परीक्षा हो; यदि तँ यस सम्बन्धमा दृढ रहन सक्छस् भने, तँ परमेश्‍वरलाई चिन्‍ने र उहाँलाई साँच्‍चै प्रेम गर्ने व्यक्ति हुनेछस्। यदि यस सम्बन्धमा तँ दृढ रहन सक्दैनस् र तैँले आत्मामा मात्र विश्‍वास गर्छस् तर परमेश्‍वरको व्यावहारिकतामा विश्‍वास गर्न सक्दैनस् भने, परमेश्‍वरमाथिको तेरो विश्‍वास जति नै ठूलो भए पनि त्यो व्यर्थ हुनेछ। यदि तैँले देखिनुहुने परमेश्‍वरमा विश्‍वास गर्न सक्दैनस् भने, के परमेश्‍वरका आत्मामा विश्‍वास गर्न सक्छस् त? के तैँले केवल परमेश्‍वरलाई मूर्ख तुल्याउन खोजिरहेको छैनस् र? तँ देख्‍न र छुन सकिने परमेश्‍वरको अघि समर्पित छैनस्, त्यसो भए के तँ आत्माको सामु समर्पित हुन सक्छस् त? आत्मा अदृश्य र छुन नसकिने हुनुहुन्छ, त्यसैले जब तँ परमेश्‍वरका आत्माप्रति समर्पित हुन्‍छु भनी भन्छस्, तब के तैँले मूर्ख कुरा गरिरहेको हुँदैनस् र? आज्ञाहरूलाई पालन गर्नको निम्ति चाहिने मुख्य कुरा भनेको व्यावहारिक परमेश्‍वरलाई बुझ्नु हो। तैँले व्यावहारिक परमेश्‍वरलाई बुझेपछि, तँ आज्ञाहरू पालन गर्न सक्षम हुनेछस्। ती आज्ञाहरू पालन गर्नको निम्ति दुई वटा मुख्य तत्वहरू हुन्‍छन्: एउटाचाहिँ उहाँका आत्माको सारमा दृढ रहनु, र आत्माको सामु आत्माको परीक्षा स्विकार्न सक्‍नु हो; अर्कोचाहिँ, देहधारी देहको बारेमा सही बुझाइ प्राप्त गर्नु, र वास्तविक समर्पण हासिल गर्न सक्‍नु हो। चाहे देहको अघि होस् वा आत्माको अघि, व्यक्तिमा सधैँ परमेश्‍वरप्रति समर्पित हुने र उहाँको आदर गर्ने हृदय हुनुपर्छ। यस्तो व्यक्ति मात्र सिद्ध हुन योग्यको हुन्छ। यदि तँमा व्यावहारिक परमेश्‍वरको व्यावहारिकताको ज्ञान छ भने—अर्थात् यदि तँ यस परीक्षामा दृढ भएर खडा भइस् भने—तेरो निम्ति केही पनि अत्यधिक हुनेछैन।

कतिपय मानिस यसो भन्छन्, “आज्ञाहरू पालन गर्न सजिलो छ; तिमीले केवल परमेश्‍वरसामु हुँदा साँचो र भक्तिपूर्ण रूपमा बोल्नुपर्छ, र कुनै हाउभाउ गर्नु हुँदैन; आज्ञाहरू पालन गर्नु भनेको यही हो।” के त्यो सही हो? त्यसोभए, यदि तँ परमेश्‍वरको पिठ्युँ पछाडि उहाँको प्रतिरोधमा केही कामकुरा गर्छस् भने, के त्यसलाई आज्ञाहरू पालन गरेको मानिन्छ? आज्ञाहरू पालन गर्नुमा के-के कुरा पर्छन् भन्‍नेबारे तिमीहरूसँग पूर्ण बुझाइ हुनैपर्छ। यो तँमा परमेश्‍वरको व्यावहारिकताको वास्तविक बुझाइ छ कि छैन भन्‍ने कुरासँग सम्बन्धित छ; यदि तँमा व्यावहारिकताको बुझाइ छ र यस परीक्षाको दौरान तँ ठेस खाँदैनस् र लड्दैनस् भने, तँसँग बलियो गवाही भएको मान्न सकिन्छ। परमेश्‍वरका लागि जोरदार साक्षी दिनु मुख्य रूपमा तँसँग व्यावहारिक परमेश्‍वरबारे बुझाइ छ कि छैन, र तँ साधारण मात्र नभई सामान्य रहेका यस व्यक्तिसामु समर्पित हुन, र मृत्युसम्मै पनि समर्पित हुन सक्छस् कि सक्दैनस् भन्‍ने कुरासँग सम्बन्धित छ। यदि, यो समर्पणमार्फत, तँ साँच्चै परमेश्‍वरका लागि साक्षी दिन्छस् भने, यसको अर्थ तँ परमेश्‍वरद्वारा प्राप्त गरिएको छस् भन्‍ने हुन्छ। यदि तँ मृत्युसम्मै समर्पित हुन सक्छस् र, उहाँसामु, गुनासाहरूबाट मुक्त हुन्छस्, गलत ठहराउँदैनस्, मानहानि गर्दैनस्, कुनै पनि धारणा बोक्दैनस्, र कुनै पनि गोप्य मनसाय राख्दैनस् भने, यसरी परमेश्‍वरले महिमा प्राप्त गर्नुहुनेछ। मानिसले हेला गर्ने साधारण व्यक्तिसामु समर्पित हुनु, र कुनै धारणाविना मृत्युसम्मै समर्पित हुन सक्नु—यो साँचो गवाही हो। परमेश्‍वरले मानिसहरूलाई प्रवेश गर्न माग गर्ने वास्तविकता भनेको तँ उहाँका वचनहरूप्रति समर्पित हुन, तिनलाई व्यवहारमा लागु गर्न, व्यावहारिक परमेश्‍वरसामु शिर निहुराउन र आफ्नो भ्रष्टता जान्न, उहाँसामु आफ्नो हृदय खोल्न, र, अन्ततः उहाँका यी वचनहरूमार्फत उहाँद्वारा प्राप्त गरिन सक्षम हुनु हो। जब यी वचनहरूले तँलाई विजय गर्छन् र तँलाई उहाँसामु पूर्ण रूपमा समर्पित बनाउँछन् तब परमेश्‍वरले महिमा प्राप्त गर्नुहुन्छ; यसमार्फत, उहाँ शैतानलाई लज्जित पार्नुहुन्छ र आफ्नो काम पूरा गर्नुहुन्छ। जब तँसँग देहधारी परमेश्‍वरको व्यावहारिकताका बारेमा कुनै पनि धारणा हुँदैन—अर्थात्, जब तँ यस परीक्षामा दृढ रहेको हुन्छस्—तब तैँले राम्रोसँग यो साक्षी दिएको हुन्छस्। यदि त्यस्तो कुनै दिन आयो जब तँसँग व्यावहारिक परमेश्‍वरको पूर्ण बुझाइ हुन्छ र तँ पत्रुस जस्तै मृत्युसम्मै समर्पित हुन सक्छस् भने, तँ परमेश्‍वरद्वारा प्राप्त गरिनेछस् र सिद्ध पारिनेछस्। परमेश्‍वरले गर्ने कुनै पनि कुरा जुन तेरा धारणाहरूसँग मिल्दैन त्यो तेरो लागि एउटा परीक्षा हो। यदि परमेश्‍वरको काम तेरा धारणाहरूसँग मिल्ने भएको भए, तैँले यसका लागि दुःख वा शोधन भोग्नु पर्नेथिएन। उहाँको काम अत्यन्तै व्यावहारिक भएको र तेरा धारणाहरूसँग नमिल्ने हुनाले नै यसका लागि तैँले त्यस्ता धारणाहरू त्याग्नुपर्ने हुन्छ। यसैकारण यो तेरो लागि एउटा परीक्षा हो। परमेश्‍वरको व्यावहारिकताको कारणले गर्दा नै सबै मानिस परीक्षाहरूका बीचमा छन्; उहाँको काम व्यावहारिक छ, अलौकिक छैन। कुनै धारणाविना उहाँका व्यावहारिक वचनहरू र उहाँका व्यावहारिक वाणीहरूलाई पूर्ण रूपमा बुझेर, र उहाँको काम जति व्यावहारिक छ उहाँलाई त्यति नै बढी साँचो रूपमा प्रेम गर्न सक्षम भएर, तँ उहाँद्वारा प्राप्त गरिनेछस्। परमेश्‍वरले प्राप्त गर्ने मानिसहरूको समूह भनेको परमेश्‍वरलाई चिन्नेहरू हुन्; अर्थात्, उहाँको व्यावहारिकतालाई चिन्नेहरू हुन्। अझ बढी, तिनीहरू परमेश्‍वरको व्यावहारिक कामप्रति समर्पित हुन सक्नेहरू हुन्।

परमेश्‍वर देहमा हुँदा, उहाँले मानिसहरूबाट माग गर्नुभएको समर्पण तिनीहरूले कल्पना गरेजस्तो गलत नठहराउनु वा विरोध नगर्नु होइन; बरु, उहाँ मानिसहरूले उहाँका वचनहरूलाई आफू जिउने सिद्धान्त र आफ्नो अस्तित्वको जगका रूपमा प्रयोग गरून्, तिनीहरूले उहाँका वचनहरूको सारलाई पूर्ण रूपमा व्यवहारमा लागु गरून्, र तिनीहरूले उहाँका अभिप्रायहरूलाई पूर्ण रूपमा सन्तुष्ट पारून् भन्‍ने माग गर्नुहुन्छ। मानिसहरूलाई देहधारी परमेश्‍वरमा समर्पित हुन माग गर्नुको एउटा पक्षले उहाँका वचनहरूलाई व्यवहारमा लागु गर्नुलाई जनाउँछ, जबकि अर्को पक्षले उहाँको सामान्यता र व्यावहारिकताप्रति समर्पित हुन सक्नुलाई जनाउँछ। यी दुवै पूर्ण हुनैपर्छ। यी दुवै पक्ष हासिल गर्न सक्नेहरू ती सबै हुन् जसमा परमेश्‍वरलाई प्रेम गर्ने सच्चा हृदय हुन्छ। तिनीहरू सबै परमेश्‍वरद्वारा प्राप्त गरिएका मानिस हुन्, र तिनीहरू सबै परमेश्‍वरलाई आफ्नो जीवनझैँ प्रेम गर्छन्। देहधारी परमेश्‍वर आफ्नो काममा सामान्य र व्यावहारिक मानवता धारण गर्नुहुन्छ। यसरी, सामान्य र व्यावहारिक दुवै मानवता भएको उहाँको बाहिरी आवरण मानिसहरूका लागि एउटा ठूलो परीक्षा बन्छ; यो तिनीहरूको सबैभन्दा ठूलो कठिनाइ बन्छ। तर, परमेश्‍वरको सामान्यता र व्यावहारिकतालाई पन्छाउन सकिँदैन। उहाँले समाधान खोज्न हरप्रयास गर्नुभयो, तर अन्ततः उहाँ आफ्नो सामान्य मानवताको बाहिरी आवरणबाट मुक्त हुन नै सक्नुभएन। किनभने, आखिरमा, उहाँ देह बन्नुभएको परमेश्‍वर हुनुहुन्छ, स्वर्गमा हुनुहुने आत्माका परमेश्‍वर हुनुहुन्न। उहाँ मानिसहरूले देख्न नसक्ने परमेश्‍वर हुनुहुन्न, बरु सृजित प्राणीको आवरण पहिरिनुभएको परमेश्‍वर हुनुहुन्छ। तसर्थ, आफ्नो सामान्य मानवताको आवरणबाट आफूलाई मुक्त गर्नु कुनै पनि हालतमा सजिलो हुनेछैन। त्यसकारण, चाहे जेसुकै होस्, उहाँ अझै पनि आफूले चाहेको काम देहको दृष्टिकोणबाट गर्नुहुन्छ। यो काम नै सामान्य र व्यावहारिक परमेश्‍वरको अभिव्यक्ति हो, त्यसैले मानिसहरू समर्पित नहुनु कसरी ठीक हुन सक्छ? परमेश्‍वरका कार्यहरूका बारेमा मानिसहरूले आखिर के नै गर्न सक्छन् र? उहाँ आफूलाई जे गर्न मन लाग्छ त्यही गर्नुहुन्छ; उहाँ जे कुरामा खुसी हुनुहुन्छ त्यो ठीक त्यस्तै हुन्छ। यदि मानिसहरू समर्पित हुँदैनन् भने, तिनीहरूसँग अरू उत्तम योजना के नै हुन सक्छ र? अहिलेसम्म, समर्पणले मात्रै मानिसहरूलाई मुक्ति दिन सकेको छ; अरू कुनै उत्कृष्ट रणनीति छैन। यदि परमेश्‍वर मानिसहरूको परीक्षा गर्न चाहनुहुन्छ भने, तिनीहरू यसमा के नै गर्न सक्छन् र? तर, यीमध्ये कुनै पनि कुरा स्वर्गमा हुनुहुने परमेश्‍वरको चाहना होइन; यो त देहधारी परमेश्‍वरको चाहना हो। उहाँ नै यसो गर्न चाहनुहुन्छ, त्यसैले कुनै पनि व्यक्तिले यसलाई परिवर्तन गर्न सक्दैन। स्वर्गमा हुनुहुने परमेश्‍वर देहधारी परमेश्‍वरले गर्ने काममा हस्तक्षेप गर्नुहुन्न, त्यसैले के मानिसहरू उहाँप्रति अझ बढी समर्पित हुनुपर्दैन र? उहाँ व्यावहारिक र सामान्य दुवै भए पनि, किटेरै भन्नुपर्दा उहाँ देह बन्नुभएको परमेश्‍वर हुनुहुन्छ। उहाँ जे गर्न चाहनुहुन्छ आफ्नै चाहनाहरू पछ्याएर गर्नुहुन्छ। स्वर्गमा हुनुहुने परमेश्‍वरले सबै काम उहाँलाई सुम्पनुभएको छ; उहाँले जे गर्नुभए पनि तँ समर्पित हुनैपर्छ। हुन त उहाँसँग मानवता छ र उहाँ निकै सामान्य हुनुहुन्छ, तर उहाँले यी सबै जानाजानी प्रबन्ध गर्नुभएको हो, त्यसैले मानिसहरूले कसरी असहमति जनाउँदै उहाँलाई आँखा तरेर हेर्न सक्छन् र? उहाँ सामान्य हुन चाहनुहुन्छ, त्यसैले उहाँ सामान्य हुनुहुन्छ। उहाँ मानवताभित्र जिउन चाहनुहुन्छ, त्यसैले उहाँ मानवताभित्र जिउनुहुन्छ। उहाँ ईश्‍वरत्वभित्र जिउन चाहनुहुन्छ, त्यसैले उहाँ ईश्‍वरत्वभित्र जिउनुहुन्छ। मानिसहरू यसलाई जसरी मन लाग्यो त्यसरी हेर्न सक्छन्, तर परमेश्‍वर सधैँ परमेश्‍वर नै हुनुहुनेछ र मानिसहरू सधैँ मानिस नै हुनेछन्। कुनै सानो विवरणका कारण उहाँको सारलाई नकार्न सकिँदैन, न त एउटा सानो कुराको कारण उहाँलाई परमेश्‍वरको “व्यक्तित्व” भन्दा बाहिर धकेल्न सकिन्छ। मानिसहरूसँग मानवहरूको स्वतन्त्रता हुन्छ, र परमेश्‍वरसँग परमेश्‍वरको मर्यादा हुन्छ; यी कुराहरूले एक-अर्कालाई हस्तक्षेप गर्दैनन्। के मानिसहरू परमेश्‍वरलाई अलिकति स्वतन्त्रता दिन सक्दैनन् र? के तिनीहरू परमेश्‍वर अलि बढी अनौपचारिक हुनुभएको सहन सक्दैनन् र? परमेश्‍वरप्रति यति कठोर नहो! हरेकले एक-अर्काप्रति सहनशीलता राख्नुपर्छ; के त्यसपछि सबै कुरा समाधान हुनेछैन र? के अझै पनि कुनै परायापन बाँकी रहनेछ र? यदि कसैले यति सानो कुरा सहन सक्दैन भने, उसले कसरी “प्रधानमन्त्रीको हृदय डुङ्गा खियाउनका निम्ति पर्याप्त छ” भन्ने जस्तो कुरा भन्न नै सक्छ र? ऊ कसरी साँचो पुरुष हुन सक्छ र? परमेश्‍वरले मानवजातिका लागि कठिनाइ सिर्जना गर्ने होइन, मानवजातिले चाहिँ परमेश्‍वरका लागि कठिनाइ सिर्जना गर्ने हो। तिनीहरू सधैँ तिललाई पहाड बनाएर कामकुराहरू सम्हाल्छन्। तिनीहरू साँच्चै नभएको कुरालाई पनि भएकै बनाउँछन्, जुन तिनीहरूले पटक्कै गर्न नहुने कुरा हो! जब परमेश्‍वर सामान्य र व्यावहारिक मानवताभित्र काम गर्नुहुन्छ, उहाँ मानिसको काम होइन, परमेश्‍वरको काम गर्नुहुन्छ। तर, मानवहरू उहाँको कामको सार देख्दैनन्; तिनीहरू सधैँ उहाँको मानवताको बाहिरी आवरण मात्रै देख्छन्। तिनीहरूले यस्तो महान् काम देखेका हुँदैनन्, बरु त्यसको साटो उहाँको साधारण र सामान्य मानवता देखेका हुन्छन्, र तिनीहरू यसलाई छोड्दैनन्। यसलाई कसरी परमेश्‍वरप्रति समर्पित भएको भन्न मिल्छ? स्वर्गमा हुनुहुने परमेश्‍वर अब पृथ्वीमा हुनुहुने परमेश्‍वरमा “परिणत हुनुभएको” छ, र पृथ्वीमा हुनुहुने परमेश्‍वर अब स्वर्गको परमेश्‍वर हुनुहुन्छ। उहाँहरूको बाहिरी रूप उस्तै छ कि छैन भन्‍ने कुराले फरक पार्दैन, न त उहाँहरू ठ्याक्कै कसरी काम गर्नुहुन्छ भन्‍ने कुराले नै फरक पार्छ। आखिरमा, जसले परमेश्‍वरको आफ्नै काम गर्नुहुन्छ उहाँ परमेश्‍वर स्वयम् हुनुहुन्छ। तँलाई मन लागोस् वा नलागोस्, तँ समर्पित हुनैपर्छ—यो तैँले रोज्न पाउने विषय नै होइन! परमेश्‍वरप्रति मानिसहरू समर्पित हुनैपर्छ, र मानिसहरू अलिकति पनि ढोँगविना परमेश्‍वरप्रति पूर्ण रूपमा समर्पित हुनैपर्छ।

आज देहधारी परमेश्‍वरले प्राप्त गर्न चाहनुभएका मानिसहरू ती हुन् जो उहाँका अभिप्रायअनुरूप छन्। तिनीहरू केवल उहाँको कामप्रति समर्पित हुनुपर्छ, र तिनीहरूले स्वर्गमा हुनुहुने परमेश्‍वरका चाहनामा सरोकार राख्दै अस्पष्टतामा जिउन र देहमा आउनुभएका परमेश्‍वरका निम्ति परिस्थिति कठिन बनाउन छोड्नुपर्छ। उहाँप्रति समर्पित हुन सक्‍नेहरू तिनीहरू हुन् जो पूर्ण रूपमा उहाँको वचन सुन्छन् र उहाँको प्रबन्धहरूको पालना गर्ने हुन्छन्। त्यस्ता मानिसहरूले स्वर्गमा हुनुहुने परमेश्‍वर वास्तवमा कस्तो हुनुहुन्छ वा अहिले स्वर्गमा हुनुहुने परमेश्‍वरले मानिसमा कस्तो किसिमको काम गर्दै हुनुहुन्छ भन्‍ने कुरालाई कुनै वास्ता गर्दैनन्; तिनीहरूले पृथ्वीका परमेश्‍वरलाई पूर्ण रूपमा आफ्नो हृदय दिन्छन् र आफ्नो सम्पूर्ण अस्तित्व उहाँको सामु राखिदिन्छन्। तिनीहरूले आफ्नो सुरक्षालाई कहिल्यै पनि कुनै ध्यान दिँदैनन्, न त तिनीहरूले देहमा हुनुहुने परमेश्‍वरको सामान्यता र व्यावहारिकताको बारेमा नै अनावश्यक ध्यान दिन्छन्। देहधारी परमेश्‍वरमा समर्पित हुने मानिसहरूलाई उहाँले सिद्ध पार्न सक्‍नुहुन्छ। स्वर्गका परमेश्‍वरमा विश्‍वास गर्नेहरूले केही पनि पाउनेछैनन्। किनकि स्वर्गका परमेश्‍वरले नभई पृथ्वीका परमेश्‍वरले मानिसहरूलाई प्रतिज्ञा र आशीर्वादहरू दिनुहुन्छ। मानिसहरूले स्वर्गका परमेश्‍वरलाई महान् रूपमा सम्‍मान गर्ने र पृथ्वीमा हुनुहुने परमेश्‍वरलाई सामान्य मानिसको रूपमा हेर्ने गर्नु हुँदैन; त्यसो गर्नु अनुचित हो। स्वर्गमा हुनुहुने परमेश्‍वर महान् र अद्भुत बुद्धिका हुनुहुन्छ, तर स्वर्गका त्यो परमेश्‍वर अस्तित्वमा हुँदैन; पृथ्वीका परमेश्‍वर अति औसत र महत्त्वहीन हुनुहुन्छ, र सामान्य पनि हुनुहुन्छ। उहाँसँग असाधारण दिमाग छैन वा उहाँले पृथ्वी नै भत्काउन सक्‍ने कार्यहरू गर्नुहुन्‍न; उहाँले केवल सामान्य र व्यावहारिक ढङ्गले कार्य गर्नुहुन्छ र बोल्नुहुन्छ। उहाँले मेघगर्जनको माध्यमबाट बोल्‍ने वा हावा र वर्षालाई आज्ञा दिने नगर्नुभए तापनि, उहाँ साँच्‍चै नै स्वर्गका परमेश्‍वरका देहधारण हुनुहुन्छ, र उहाँ वास्तवमै मानवजातिमाझ बास गर्नुहुने परमेश्‍वर हुनुहुन्छ। मानिसहरूले आफूले बुझ्न सक्‍ने र आफूले गरेका कल्पनाहरूसँग मेल खाने व्यक्तिलाई परमेश्‍वरको रूपमा लिनु हुँदैन वा महान् रूपमा सम्‍मान गर्नु हुँदैन, अनि आफूले स्विकार्न र कल्पना गर्नै नसक्‍ने व्यक्तिलाई तुच्छ ठान्‍नु हुँदैन। यो सबै मानिसहरूको विद्रोहबाट आउँछ; यो सबै नै परमेश्‍वरप्रति मानवजातिको विरोधको स्रोत हो।


सिद्ध पारिनुपर्नेहरू शोधन भएर जानैपर्छ

तँ परमेश्‍वरमाथिको आफ्नो विश्‍वासमा परमेश्‍वरमा समर्पित हुनैपर्छ, तैँले सत्यता अभ्यास गर्नैपर्छ र आफ्ना सबै कर्तव्य पूरा गर्नैपर्छ। यसका साथै, तैँले आफूले अनुभव गर्नुपर्ने कुराहरू बुझ्नैपर्छ। यदि तँ काटछाँट, ताडना र न्याय मात्र अनुभव गर्छस् भने, यदि तँ परमेश्‍वरको आनन्द मात्र लिन्छस्, तर परमेश्‍वरले तँलाई कुन बेला अनुशासित वा काटछाँट गर्नुहुन्छ भन्ने कुरा महसुस गर्न सक्दैनस् भने—यो अस्वीकार्य हुन्छ। सायद यस पटकको शोधनमा तँ अडिग रहन्छस्, तर यो अझै पनि पर्याप्त हुँदैन; तँ अझै पनि अगाडि बढ्दै जानैपर्छ। परमेश्‍वरलाई प्रेम गर्ने पाठ अनन्त हुन्छ; यो कुनै पनि बिन्दुमा समाप्त हुनेछैन। मानिसहरू परमेश्‍वरमाथिको विश्‍वासलाई अति नै साधारण कुरा मान्छन्, तर तिनीहरूले यो वास्तवमा अनुभव गरेपछि परमेश्‍वरमाथिको विश्‍वास मानिसहरूले कल्पना गरेजस्तो सरल छैन भन्ने थाहा पाउँछन्। जब परमेश्‍वर मानिसलाई शोधन गर्न काम गर्नुहुन्छ, तब मानिसले दुःख भोग्छ। व्यक्तिलाई गरिने शोधन जति ठूलो हुन्छ, उसको परमेश्‍वरलाई प्रेम गर्ने हृदय त्यति नै ठूलो हुनेछ, अनि उसमा परमेश्‍वरको महान् शक्ति त्यति नै बढी प्रकट गरिनेछ। यसको विपरीत, व्यक्ति शोधनबाट जति कम गुज्रन्छ, उसको परमेश्‍वरलाई प्रेम गर्ने हृदय त्यति नै सानो हुनेछ, अनि उसमा परमेश्‍वरको महान् शक्ति त्यति नै कम प्रकट गरिनेछ। व्यक्तिको शोधन र पीडा जति ठूलो हुन्छ अनि उसले जति सास्ती भोग्छ, परमेश्‍वरप्रतिको उसको प्रेम त्यति नै गहिरिनेछ, परमेश्‍वरमाथिको उसको आस्था त्यति नै सच्चा बन्नेछ, र परमेश्‍वरबारे उसको ज्ञान अझ गहन हुनेछ। तेरो अनुभवमा, तैँले ठूलो शोधन र कष्टबाट गुज्रेका, निकै काटछाँट गरिएका र अनुशासनमा राखिएका ती मानिसहरूमा परमेश्‍वरप्रति गहिरो प्रेम र परमेश्‍वरको अझ गहिरो र पूर्ण ज्ञान छ भन्‍ने देख्‍नेछस्। काटछाँट गरिएको अनुभव नगरेकाहरूमा सतही ज्ञान मात्र हुन्छ। तिनीहरू यसो मात्र भन्न सक्छन्, “परमेश्‍वर भलो हुनुहुन्छ, मानिसहरूले उहाँबाट आनन्द पाऊन् भनी उहाँ तिनीहरूलाई अनुग्रह दिनुहुन्छ।” यदि तिनीहरूले काटछाँट र अनुशासन अनुभव गरेका छन् भने, तिनीहरू परमेश्‍वरको साँचो ज्ञानको विषयमा बोल्न सक्छन्। त्यसैले परमेश्‍वरले मानिसमा गर्नुहुने काम जति अद्भुत हुन्छ, त्यो त्यत्ति नै मूल्यवान् र महत्त्वपूर्ण हुन्छ। यो तेरो निम्ति जति धेरै अभेद्य छ र तेरो धारणासँग जति धेरै मेल खाँदैन, परमेश्‍वरको काम तँलाई विजय गर्न, तँलाई प्राप्त गर्न र तँलाई सिद्ध पार्न त्यति नै सक्षम हुन्छ। परमेश्‍वरको कामको कति ठूलो महत्त्व छ! यदि परमेश्‍वरले मानिसलाई यसरी शोधन नगर्नुभएको भए, यदि उहाँले यस विधिअनुसार काम नगर्नुभएको भए, उहाँको काम अप्रभावी र महत्त्वहीन हुनेथियो। विगतमा उल्लेख गरिएको कुराको असाधारण महत्त्व यसैमा निहित छ—परमेश्‍वरले यस समूहलाई छान्नु र प्राप्त गर्नु, अनि आखिरी दिनहरूमा तिनीहरूलाई पूर्ण पार्नु। उहाँले तिमीहरूमा जति ठूलो काम गर्नुहुन्छ, परमेश्‍वरप्रतिको तिमीहरूको प्रेम त्यति नै गहिरो र शुद्ध हुन्छ। परमेश्‍वरको काम जति महान् हुन्छ, मानिसले उहाँको बुद्धिलाई त्यति नै बढी बोध गर्न सक्छ र उहाँबारे मानिसको ज्ञान त्यति नै गहिरो हुन्छ। आखिरी दिनहरूमा, परमेश्‍वरको छ हजार वर्षे व्यवस्थापनको योजना समाप्त हुनेछ। के यो साँच्चै सजिलै समाप्त हुन सक्छ र? उहाँले मानवजातिलाई विजय गर्नुभएपछि, के उहाँको काम सकिनेछ र? के यो यति सरल हुन सक्छ र? मानिसहरू यो यति सरल हुन्छ भन्ने कल्पना गर्छन्, तर परमेश्‍वर जे गर्नुहुन्छ त्यो त्यति सरल हुँदैन। परमेश्‍वरले गर्नुहुने कामको हरेक पाटो मानिसले बुझ्‍न नसकिने हुन्छ। यदि तैँले यसलाई बुझ्न सकेको भए, परमेश्‍वरको कामको महत्त्व वा मूल्य रहनेथिएन। परमेश्‍वरद्वारा गरिने काम बुझ्‍न नसकिने हुन्छ; यो तेरा धारणाहरूसँग अत्यन्तै नमिल्ने हुन्छ, र यो तेरा धारणाहरूसँग जति धेरै नमिल्ने हुन्छ, परमेश्‍वरको काम त्यति नै बढी अर्थपूर्ण भएको देखिन्छ; यदि यो तेरा धारणाहरूसँग मिल्ने भएको भए, यो अर्थहीन हुनेथियो। आज, तँलाई परमेश्‍वरको काम अत्यन्तै अद्भुत छ भन्‍ने लाग्छ, र तँलाई यो जति अद्भुत छ भन्‍ने लाग्छ, त्यति नै तँलाई परमेश्‍वर बुझ्‍न नसकिने हुनुहुन्छ भन्‍ने लाग्छ, अनि तैँले परमेश्‍वरका कार्यहरू कति महान् छन् भनी देख्छस्। यदि उहाँले मानिसलाई विजय गर्न केही देखावटी, झाराटारुवा काम मात्रै गर्नुभएको र त्यसपछि अरू केही नगर्नुभएको भए, मानिस परमेश्‍वरको कामको महत्त्व देख्न असक्षम हुनेथियो। अहिले तैँले थोरै शोधन भोगिरहेको भए पनि, यसले तेरो जीवनमा हुने वृद्धिलाई ठूलो फाइदा गराउँछ; त्यसैले तिमीहरूले यस्तो दुःख अनुभव गर्नु सबैभन्दा जरुरी छ। आज, तँ थोरै शोधन भोगिरहेको छस्, तर पछि तैँले परमेश्‍वरका कार्यहरू साँच्चिकै देख्न सक्नेछस्, र अन्ततः तैँले यसो भन्‍नेछस्, “परमेश्‍वरका कार्यहरू अत्यन्तै अद्भुत छन्!” तेरो हृदयमा यिनै शब्दहरू हुनेछन्। केही समय परमेश्‍वरको शोधन (सेवाकर्ताहरूको परीक्षा र सजायको समय) अनुभव गरेपछि, कतिपय मानिसले अन्ततः यसो भने, “परमेश्‍वरमा विश्‍वास गर्नु साँच्चै गाह्रो छ!” तिनीहरूले “साँच्चै गाह्रो” भन्‍ने शब्दहरू प्रयोग गर्नुले परमेश्‍वरका कार्यहरू बुझ्‍न नसकिने छन्, परमेश्‍वरको कामको ठूलो महत्त्व र मूल्य छ, र उहाँको काम मानिसद्वारा बहुमूल्य ठानिन अत्यन्तै योग्य छ भन्‍ने देखाउँछ। मैले यति धेरै काम गरिसकेपछि पनि, यदि तँलाई अलिकति पनि ज्ञान नभएको भए, के मेरो कामको अझै पनि मूल्य हुनेथियो र? यसले तँलाई यसो भन्‍न बाध्य पार्नेछ, “परमेश्‍वरको सेवा गर्नु साँच्चै गाह्रो छ, परमेश्‍वरका कार्यहरू अत्यन्तै अद्भुत छन्, र परमेश्‍वर साँच्चै बुद्धिमान् हुनुहुन्छ! परमेश्‍वर अत्यन्तै प्रेमिलो हुनुहुन्छ!” यदि, केही समय अनुभव भोगेपछि, तँ त्यस्ता शब्दहरू भन्‍न सक्ने हुन्छस् भने, यसले तैँले आफूमा परमेश्‍वरको काम प्राप्त गरेको छस् भन्‍ने प्रमाणित गर्छ। कुनै दिन, जब तँ विदेशमा प्रचार गरिरहेको हुन्छस् र कसैले तँलाई “परमेश्‍वरमाथिको तिम्रो विश्‍वास कस्तो चलिरहेको छ?” भनेर सोध्छ, तब तैँले यसो भन्‍न सक्नेछस्, “परमेश्‍वरका कार्यहरू अत्यन्तै आश्चर्यजनक छन्!” उसलाई तेरा शब्दहरूले व्यावहारिक अनुभवहरूबारे बोलेको महसुस हुनेछ। यो साँचो गवाही हो। तँ परमेश्‍वरको काम बुद्धिले भरिपूर्ण छ, तँमाथिको उहाँको कामले तँलाई साँच्चै विश्‍वस्त पारेको छ र तेरो हृदयलाई विजय गरेको छ, र तँ उहाँलाई सधैँ प्रेम गर्नेछस् किनभने उहाँ मानवजातिको प्रेमको अत्यन्तै योग्य हुनुहुन्छ भनेर भन्‍नेछस्! यदि तँ यी कुराहरूबारे बोल्न सक्छस् भने, तैँले मानिसहरूको हृदयलाई प्रेरित गर्न सक्छस्। यी सबै गवाही हुन्। यदि तँ मानिसहरूलाई रुवाउने गरी जोरदार रूपमा यो गवाही दिन सक्षम छस् भने, त्यसले तँ परमेश्‍वरलाई साँच्चै प्रेम गर्ने व्यक्ति भएको देखाउँछ, किनभने तँ परमेश्‍वरलाई प्रेम गर्ने गवाही दिन सक्षम छस्, साथै तँमार्फत, परमेश्‍वरका कार्यहरू गवाहीमा प्रमाणित हुन सक्छन्। यदि तेरो गवाहीले अरूलाई परमेश्‍वरको काम खोज्न, परमेश्‍वरको काम अनुभव गर्न, र तिनीहरूले अनुभव गर्ने जुनसुकै वातावरणमा दृढ रहन सक्षम बनाउँछ भने, यो र यस्तो प्रकारको गवाही मात्रै साँचो गवाही हो, र अहिले तँबाट माग गरिएको कुरा ठ्याक्कै यही हो। तैँले के देख्नुपर्छ भने परमेश्‍वरको काम अत्यन्तै मूल्यवान् र मानिसहरूद्वारा बहुमूल्य ठानिन योग्य छ, परमेश्‍वर अत्यन्तै बहुमूल्य र अत्यन्तै प्रशस्त हुनुहुन्छ; उहाँले बोल्न मात्र होइन, मानिसहरूको न्याय गर्न, तिनीहरूको हृदयलाई शोधन गर्न, तिनीहरूलाई आनन्द दिन, तिनीहरूलाई प्राप्त गर्न, तिनीहरूलाई विजय गर्न, र तिनीहरूलाई सिद्ध पार्न पनि सक्नुहुन्छ। तेरो अनुभवबाट तैँले परमेश्‍वर अत्यन्तै प्रेम गर्न लायक हुनुहुन्छ भन्‍ने देख्नेछस्। त्यसोभए तँ अहिले परमेश्‍वरलाई कति प्रेम गर्छस्? के तँ साँच्चै यी कुराहरू आफ्नो हृदयबाट भन्‍न सक्छस्? जब तँ आफ्नो हृदयको गहिराइबाट यी शब्दहरू व्यक्त गर्न सक्षम हुन्छस्, तब तँसँग गवाही हुनेछ। एकपटक तेरो अनुभव यस स्तरमा पुगेपछि तँ परमेश्‍वरका लागि साक्षी दिन सक्षम हुनेछस्, र तँ त्यसो गर्न योग्य हुनेछस्। यदि तँ आफ्नो अनुभवमा यस स्तरमा पुगिनस् भने, तँ अझै पनि धेरै टाढा हुनेछस्। शोधनको क्रममा मानिसहरूले कमजोरीहरू देखाउनु सामान्य हो, तर शोधनपछि तैँले यसो भन्‍न सक्नुपर्छ, “परमेश्‍वर आफ्नो काममा अत्यन्तै बुद्धिमान् हुनुहुन्छ!” यदि तँ साँच्चै यी शब्दहरूको व्यावहारिक बुझाइ प्राप्त गर्न सक्षम भइस् भने, त्यो बहुमूल्य हुनेछ, र तेरो अनुभवको मूल्य हुनेछ।

अहिले तैँले के पछ्याउनुपर्छ? तैँले परमेश्‍वरको कामको साक्षी दिन सक्नु वा नसक्नु, तँ परमेश्‍वरको गवाही र प्रकटीकरण हुन सक्नु वा नसक्नु, अनि तँ उहाँद्वारा प्रयोग गरिन योग्य हुनु वा नहुनु—तैँले पछ्याउनुपर्ने कुराहरू यिनै हुन्। परमेश्‍वरले तँमा साँच्चै कति काम गर्नुभएको छ? तैँले कति देखेको छस्, तैँले कति बोध गरेको छस्? तैँले कति अनुभव गरेको, र चाखेको छस्? चाहे परमेश्‍वरले तेरो परीक्षा गर्नुभएको होस्, तँलाई काटछाँट गर्नुभएको होस्, वा ताडना दिनुभएको होस्, उहाँका कार्यहरू र उहाँको काम तँमा गरिएका छन्। तर परमेश्‍वरको विश्‍वासी र उहाँद्वारा सिद्ध पारिने पछ्याइ गर्न इच्छुक व्यक्तिका रूपमा, के तँ आफ्नो व्यावहारिक अनुभवका आधारमा परमेश्‍वरको कामको गवाही दिन सक्छस्? के तँ आफ्नो व्यावहारिक अनुभवमार्फत परमेश्‍वरको वचन जिउन सक्छस्? के तँ आफ्नै व्यावहारिक अनुभवमार्फत अरूलाई आपूर्ति गर्न सक्छस्, र परमेश्‍वरको कामको साक्षी दिन आफ्नो सम्पूर्ण जीवन समर्पित गर्न सक्छस्? परमेश्‍वरको कामको साक्षी दिनका लागि तँ आफ्नै अनुभव, ज्ञान र तैँले चुकाएको मूल्यमा भर पर्नैपर्छ। यसरी मात्र तैँले उहाँका अभिप्रायहरू सन्तुष्ट पार्न सक्छस्। के तँ परमेश्‍वरको कामको गवाही दिने व्यक्ति होस्? के तँमा यो सङ्कल्प छ? यदि तँ उहाँको नाउँको, र अझ बढी, उहाँको कामको साक्षी दिन सक्छस्, अनि उहाँले माग गर्नुहुने उहाँका मानिसहरूको स्वरूपमा जिउन सक्छस् भने, तँ परमेश्‍वरको साक्षी होस्। तँ कसरीचाहिँ परमेश्‍वरको गवाही दिन्छस् त? यदि तँ मानिसहरूले परमेश्‍वरको काम थाहा पाउन र उहाँका कार्यहरू देख्न सकून् भनेर परमेश्‍वरको वचन जिउन र आफ्नै मुखले गवाही दिन खोज्छस् र त्यसको तृष्णा गर्छस् भने—यदि तँ साँच्‍चै यो पछ्याउँछस् भने, परमेश्‍वरले तँलाई सिद्ध पार्नुहुनेछ। यदि तँ परमेश्‍वरबाट सिद्ध पारिन र अन्ततः आशिषित हुन मात्रै पछ्याउँछस् भने, परमेश्‍वरप्रतिको तेरो आस्थाको दृष्टिकोण शुद्ध छैन। तैँले परमेश्‍वरका कार्यहरू वास्तविक जीवनमा कसरी देख्ने, उहाँले तँलाई आफ्ना अभिप्रायहरू प्रकट गर्नुहुँदा उहाँलाई कसरी सन्तुष्ट पार्ने भनी पछ्याइरहेको हुनुपर्छ, र कसरी उहाँको अद्भुतता र बुद्धिको साक्षी दिने, अनि कसरी उहाँले तँलाई ताडना दिनु र काटछाँट गर्नुको साक्षी दिने भनी पछ्याइरहेको हुनुपर्छ। यी सबै तैँले अहिले मनन गरिरहेको हुनुपर्ने कुरा हुन्। परमेश्‍वरले तँलाई सिद्ध पार्नुभएपछि तैँले परमेश्‍वरसँगै महिमा पाउन सक्छस् भनेर मात्रै तँमा परमेश्‍वरलाई प्रेम गर्ने हृदय छ भने, त्यो अझै अपर्याप्त हुन्छ र त्यसले परमेश्‍वरका मागहरू पूरा गर्न सक्दैन। तैँले व्यावहारिक रूपमा परमेश्‍वरको कामको साक्षी दिन, उहाँका मागहरू पूरा गर्न, र उहाँले मानिसहरूमा गर्ने काम अनुभव गर्न सक्नुपर्छ। चाहे त्यो पीडा होस्, आँसु होस्, वा दुःख होस्, तैँले यी सबै कुरा व्यावहारिक रूपमा अनुभव गर्नैपर्छ। ती तँलाई परमेश्‍वरको साक्षीका रूपमा सिद्ध पार्नका लागि हुन्। त्यो ठ्याक्कै के कुरा हो जसले अहिले तँलाई दुःख भोग्‍न र सिद्ध पारिने पछ्याइमा लाग्न बाध्य पार्छ? के तेरो वर्तमान दुःख भोगाइ साँच्चै परमेश्‍वरलाई प्रेम गर्न र उहाँको साक्षी दिनका खातिर नै हो? वा के यो शरीरको आशिषहरू, र तेरो भविष्यको सम्भावना र गन्तव्यको निम्ति हो? तेरा उद्देश्यहरू, अभिप्रायहरू र तैँले पछ्याउने लक्ष्यहरू सबै सुधारिनुपर्छ अनि ती तेरा आफ्नै इच्छाद्वारा निर्देशित हुन सक्दैनन्। यदि एक व्यक्ति आशिष्‌हरू पाउन र राजाजस्तै अधिकार प्रयोग गर्नका लागि सिद्ध पारिने पछ्याइमा लाग्छ, अनि अर्को व्यक्ति चाहिँ परमेश्‍वरलाई सन्तुष्ट पार्न, परमेश्‍वरको कामको व्यावहारिक साक्षी दिन सिद्ध पारिने पछ्याइमा लाग्छ भने, पछ्याइका यी दुईवटा उपायमध्ये तँ कुन रोज्छस्? यदि तैँले पहिलोलाई चुनिस् भने तँ परमेश्‍वरका मापदण्डहरूबाट अझै पनि ज्यादै टाढा हुनेछस्। मैले एकपटक मेरा कार्यहरू सम्पूर्ण ब्रह्माण्डभरि सार्वजनिक गरिनेछन् र म ब्रह्माण्डमा राजाका रूपमा शक्ति हातमा लिनेछु भनेर भनेको थिएँ। अर्कोतिर, तिमीहरूलाई सुम्पिएको काम भनेको परमेश्‍वरको कामको साक्षी दिने हो, राजा बन्ने र सारा ब्रह्माण्डमा देखा पर्ने होइन। परमेश्‍वरका कार्यहरूलाई ब्रह्माण्ड र आकाशमण्डल भर्न दिनु, सबैलाई ती कुरा हेर्न र स्वीकार गर्न दिनु—यी वचनहरू परमेश्‍वर स्वयम्‌का सम्बन्धमा बोलिएका हुन्, अनि मानवजातिले गर्नुपर्ने काम भनेको परमेश्‍वरको साक्षी दिनु हो। तँ परमेश्‍वरलाई कति बुझ्छस्? तँ परमेश्‍वरको कतिसम्म साक्षी दिन सक्छस्? परमेश्‍वरले मानिसलाई सिद्ध पार्नुको उद्देश्य के हो? एकपटक परमेश्‍वरका अभिप्रायहरू बुझेपछि, तैँले उहाँका अभिप्रायहरूलाई कसरी ख्याल गर्नुपर्छ? यदि तँ सिद्ध पारिने इच्छा गर्छस् र आफ्‍नो जियाइद्वारा परमेश्‍वरको कामको साक्षी दिन चाहन्छस् भने, यदि तँमा यो प्रेरक शक्ति छ भने, कुनै पनि कुरा त्यत्ति कठिन हुँदैन। मानिसहरूलाई अहिले चाहिने भनेको विश्‍वास नै हो। यदि तँसित यो प्रेरक शक्ति छ भने, तँलाई कुनै पनि नकारात्मकता, निष्क्रियता, अल्छीपन र देहका धारणाहरू, संसारसँग व्यवहार गर्ने दर्शनहरू, विद्रोही स्वभाव, भावनाहरू, आदि त्याग्न सजिलो हुन्छ।

परीक्षाहरू भोग्दा, मानिसहरू कमजोर हुनु, भित्री रूपमा नकारात्मक हुनु, परमेश्‍वरका अभिप्रायहरू नबुझ्नु वा अभ्यासको मार्गबारे प्रस्टता नहुनु सामान्य हो। तर जे भए पनि, तँमा परमेश्‍वरको कामप्रति आस्था हुनैपर्छ, अनि अय्यूबले जस्तै, तैँले परमेश्‍वरलाई इन्कार गर्नु हुँदैन। अय्यूब कमजोर भए पनि र उनले आफू जन्मेको दिनलाई सरापे पनि, उनले मानिसहरू जन्मेपछि, तिनीहरूसँग हुने सबै थोक यहोवाले नै दिनुहुन्छ, र यहोवाले नै ती लैजानु पनि हुन्छ भन्‍ने कुरा इन्कार गरेनन्। उनलाई जस्तोसुकै परीक्षाहरू भोगाइएको भए पनि, उनले यो विश्‍वास कायम राखे। तैँले आफ्ना अनुभवहरूभित्र परमेश्‍वरका वचनहरूबाट जे-जस्तो शोधन भोगे पनि, परमेश्‍वरले समग्रमा चाहने भनेको तेरो आस्था र परमेश्‍वरलाई प्रेम गर्ने हृदय नै हो। यसरी काम गरेर उहाँले सिद्ध पार्ने भनेको मानिसको आस्था, प्रेम र सङ्कल्पलाई हो। परमेश्‍वरले मानिसमा सिद्धीकरणको काम गर्नुहुन्छ, जसलाई मानिसले न त देख्न सक्छ, न त छुन नै; त्यस्ता परिस्थितिहरूमा, आस्था आवश्यक हुन्छ। जब कुनै कुरा नाङ्गो आँखाले देख्न सकिँदैन, त्यतिबेला आस्था चाहिन्छ। जब तँ आफ्ना धारणाहरूलाई त्याग्न सक्दैनस्, त्यतिबेला आस्था चाहिन्छ। जब परमेश्‍वरको कामको विषयबारे तँमा स्पष्टता हुँदैन, त्यतिबेला तैँले आस्था राख्न र बलियो अडान लिन र आफ्नो गवाहीमा दृढ रहन आवश्यक हुन्छ। जब अय्यूब यस बिन्दुमा पुगे, परमेश्‍वर उनीकहाँ देखा पर्नुभयो र उनीसँग बोल्नुभयो। अर्थात्, तँसँग आस्था हुँदा मात्र तैँले परमेश्‍वरलाई देख्न सक्नेछस्, जब तँसँग आस्था हुन्छ, तब परमेश्‍वरले तँलाई सिद्ध पार्नुहुनेछ, र यदि तँसँग आस्था छैन भने, उहाँ यो गर्न सक्नुहुन्न। तैँले जे प्राप्त गर्ने आशा गरेको छस्, परमेश्‍वरले त्यो तँलाई दिनुहुनेछ। यदि तँसँग आस्था छैन भने, तँलाई सिद्ध पार्न सकिँदैन, तैँले परमेश्‍वरका कार्यहरू देख्न सक्नेछैनस्, उहाँको सर्वशक्तिमान्‌ता देख्नु त परै जाओस्। जब तँसँग आफ्ना वास्तविक अनुभवमा उहाँका कार्यहरू देख्ने आस्था हुन्छ, तब परमेश्‍वर तँकहाँ देखा पर्नुहुनेछ, र उहाँले तँलाई भित्रैबाट प्रबोधित गर्नुहुनेछ अनि तँलाई मार्गदर्शन गर्नुहुनेछ। त्यो आस्थाविना, परमेश्‍वरले त्यसो गर्न सक्‍नुहुनेछैन। यदि तैँले परमेश्‍वरमा आशा गुमाएको छस् भने, तैँले कसरी उहाँको काम अनुभव गर्न सक्‍नेछस् र? त्यसकारण, तँमा आस्था छ र तँ परमेश्‍वरप्रति शङ्का पाल्दैनस् भने मात्र, उहाँले जे गर्दा पनि उहाँप्रति तँमा साँचो विश्‍वास हुँदा मात्र, उहाँले तँलाई तेरा अनुभवहरूमार्फत प्रबोधित गर्नुहुनेछ र ज्योति दिनुहुनेछ, अनि तब मात्र तैँले उहाँका कार्यहरू देख्न सक्‍नेछस्। यी सबै कुरा आस्थामार्फत नै प्राप्त हुन्छन्। आस्था शोधनमार्फत मात्र आउँछ, अनि शोधनबिना, आस्थाको विकास हुन सक्दैन। आस्थाले के जनाउँछ? आस्था भनेको मानिसहरूले कुनै कुरा देख्न वा छुन नसक्दा, परमेश्‍वरको काम मानव धारणाहरूअनुरूप नहुँदा र त्यो मानवको पहुँचभन्दा बाहिर हुँदा मानिसहरूसँग हुनुपर्ने साँचो विश्वास र सच्चा हृदय हो। मैले यही आस्थाबारे कुरा गरेको हुँ। कष्टको दौरान र शोधनको दौरान मानिसहरूमा आस्था हुनुपर्छ, र जब तिनीहरूसँग आस्था हुन्छ, तब तिनीहरू शोधनको सामना गर्छन्—शोधन र आस्थालाई अलग गर्न सकिँदैन। परमेश्‍वरले जसरी काम गर्नुभए पनि, र तेरो वातावरण जस्तोसुकै भए पनि, यदि तँ जीवन पछ्याउन र सत्यताको खोजी गर्न, परमेश्‍वरको कामसम्बन्धी ज्ञान पछ्याउन, र उहाँका कार्यहरू जान्न खोज्न सक्‍छस्, साथै तँ सत्यताअनुसार कार्य गर्न सक्षम हुन्छस् भने, यो नै साँचो आस्था हुनु हो, अनि यसले तैँले परमेश्‍वरमाथिको आस्था गुमाएको छैनस् भन्‍ने प्रमाणित गर्छ। यदि तँ शोधनको दौरान सत्यता पछ्याउनमा अडिग रहन, साँच्चै परमेश्‍वरलाई प्रेम गर्न सक्छस्, र उहाँबारे शङ्काहरू विकास गर्दैनस्, अनि उहाँले चाहे जे गर्नुभए पनि तँ उहाँलाई सन्तुष्ट पार्न अझै पनि सत्यता अभ्यास गर्छस्, र भित्री गहिराइमा उहाँका अभिप्रायहरू खोज्न र उहाँका अभिप्रायहरूलाई ख्याल गर्न सक्छस् भने, परमेश्‍वरमाथि साँचो आस्था हुनु भनेको यही हो। विगतमा, परमेश्‍वरले तैँले राजाका रूपमा शक्ति हातमा लिनेछस् भनेर भन्नुहुँदा, तैँले उहाँलाई प्रेम गरिस्, अनि जब उहाँ आफै खुला रूपमा तँकहाँ देखिनुभयो, तब तैँले उहाँलाई पछ्याइस्। तर अहिले परमेश्‍वर लुक्नुभएको छ, तँ उहाँलाई देख्न सक्दैनस्, र तँमाथि कष्ट आइपरेको छ—यस समयमा, के तँ परमेश्‍वरमा आशा गुमाउँछस्? यसैले, तैँले हरसमय जीवन पछ्याउनैपर्छ र परमेश्‍वरका अभिप्रायहरू सन्तुष्ट पार्न खोज्नैपर्छ। यसैलाई साँचो आस्था भनिन्छ, र यो नै सबैभन्दा साँचो र सुन्दर किसिमको प्रेम हो।

विगतमा, मानिसहरू सबै आफ्नो सङ्कल्प गर्न परमेश्‍वरसामु आउँथे, र तिनीहरू यसो भन्थे, “अरू कसैले परमेश्‍वरलाई प्रेम नगरे पनि, मैले उहाँलाई प्रेम गर्नैपर्छ।” तर अहिले, तँमाथि शोधन आइपर्छ, र यो तेरा धारणाहरूसँग नमिल्ने भएपछि, तैँले परमेश्‍वरमाथिको आस्था गुमाउँछस्। के यो सच्चा प्रेम हो? तैँले अय्यूबका कार्यहरूका बारेमा धेरै पटक पढेको छस्—के तैँले तिनका बारेमा बिर्सेको छस्? साँचो प्रेमले आस्थाभित्रैबाट मात्र आकार लिन सक्छ। तैँले भोग्ने शोधनहरूमार्फत परमेश्‍वरप्रति साँचो प्रेम विकास गर्नु, र तेरा वास्तविक अनुभवहरूमा, आस्थाका साथ परमेश्‍वरका अभिप्रायहरूलाई ख्याल गर्नु, अनि आफ्नै देहविरुद्ध विद्रोह गर्नु र आस्थाका साथ जीवन पछ्याउनु—मानिसहरूले गर्नुपर्ने नै यही हो। यदि तैँले यसो गरिस् भने, तैँले परमेश्‍वरका कार्यहरू देख्न सक्नेछस्, तर यदि तँमा आस्थाको कमी छ भने, तैँले परमेश्‍वरका कार्यहरू देख्न वा उहाँको काम अनुभव गर्न सक्नेछैनस्। यदि तँ परमेश्‍वरद्वारा प्रयोग गरिन र सिद्ध पारिन चाहन्छस् भने, तँसँग सत्यताको हरेक पक्ष हुनैपर्छ: दुःख भोग्ने सङ्कल्प, आस्था, सहनशक्ति, समर्पण, अनि सत्यता खोज्ने र परमेश्‍वरका अभिप्रायहरू बुझ्ने सामर्थ्य, उहाँका दुःखपिर र श्रमसाध्य अभिप्रायहरूलाई ख्याल गर्ने सामर्थ्य, आदि। कुनै व्यक्तिलाई सिद्ध पार्नु सजिलो छैन, र तैँले अनुभव गर्ने हरेक शोधनमा तेरो आस्था र प्रेम आवश्यक पर्छ। यदि तँ परमेश्‍वरद्वारा सिद्ध पारिन चाहन्छस् भने, दौडधुप गर्नु मात्रै पर्याप्त हुँदैन, न त परमेश्‍वरप्रति आफूलाई अर्पण गर्नु मात्रै नै पर्याप्त हुन्छ। परमेश्‍वरद्वारा सिद्ध पारिने व्यक्ति बन्न सक्षम हुनका लागि तँसँग धेरै कुरा हुनैपर्छ। जब तँ दुःखको सामना गर्छस्, तब तँ देहलाई ख्याल गर्न छोड्न र परमेश्‍वरका विरुद्धमा गुनासाहरू नगर्न सक्षम हुनैपर्छ। जब परमेश्‍वर स्वयम्‌ तँबाट लुक्नुहुन्छ, त्यतिबेला तैँले उहाँलाई पछ्याउने आस्था राख्न, र तेरो पहिलेको प्रेमलाई परिवर्तन हुन वा विलीन हुन नदिई कायम राख्न सक्नैपर्छ। परमेश्‍वरले चाहे जेसुकै गर्नुहोस्, तैँले उहाँलाई उहाँको इच्छाअनुसार योजनाबद्ध गर्न दिनैपर्छ, र उहाँविरुद्ध गुनासाहरू गर्नुभन्दा बरु आफ्नै देहलाई सराप्न रुचाउनुपर्छ। तैँले परीक्षाहरू सामना गर्दा परमेश्‍वरलाई सन्तुष्ट पार्न असक्षम हुनुको साटो आफ्नो प्रिय वस्तु त्याग्ने पीडा सहन र नराम्ररी रुन रोज्नैपर्छ। यो मात्र साँचो प्रेम र साँचो आस्था हो। तेरो वास्तविक कद जे भए पनि सुरुमा तँसित दुःख भोग्ने यो सङ्कल्प र साँचो आस्था दुवै हुनुपर्छ। तँसित देहविरुद्ध विद्रोह गर्ने सङ्कल्प पनि हुनैपर्छ; तँ परमेश्‍वरका अभिप्रायहरू सन्तुष्ट पार्न असफल हुनुभन्दा बरु दुःख भोग्न र आफ्ना व्यक्तिगत हितहरूमा क्षति भोग्न रुचाउनुपर्छ। तँ हृदयमा अफसोस महसुस गर्न सक्ने पनि हुनुपर्छ: विगतमा तैँले परमेश्‍वरलाई सन्तुष्ट पार्न सकेको थिइनस्, र अहिले तैँले अफसोस महसुस गर्न सक्छस्। तँमा यी कुनै पनि कुराको कमी हुनु हुँदैन—यिनै कुराहरूमार्फत परमेश्‍वरले तँलाई सिद्ध पार्नुहुनेछ। यदि तैँले यी सर्तहरू पूरा गर्दैनस् भने, तँलाई सिद्ध पार्न सकिँदैन।

परमेश्‍वरको सेवा गर्ने व्यक्तिले उहाँका निम्ति दुःख भोग्न मात्र जानेर हुँदैन; त्योभन्दा बढी, उसले परमेश्‍वरमा विश्‍वास गर्नुको उद्देश्य भनेको उहाँलाई प्रेम गर्ने पछ्याइ हो भन्‍ने कुरा बुझ्नुपर्छ। परमेश्‍वरले तँलाई शोधन गर्न र तँलाई दुःख भोगाउन मात्र तँलाई प्रयोग गर्नुहुन्न, बरु उहाँ तैँले उहाँका कार्यहरू चिन्न, मानव जीवनको साँचो महत्त्व थाहा पाउन, र अझ बढी, परमेश्‍वरको सेवा गर्नु सजिलो काम होइन भनेर थाहा पाउन सकेस् भनेर तँलाई प्रयोग गर्नुहुन्छ। परमेश्‍वरको कामको अनुभव गर्नु भनेको उहाँको अनुग्रहको आनन्द लिनु होइन; बरु त्योभन्दा बढी यो परमेश्‍वरलाई प्रेम गर्नका खातिर दुःख भोग्नु हो। तँ परमेश्‍वरको अनुग्रहमा रमाउने भएकाले, तँ उहाँको सजायमा पनि रमाउनैपर्छ; तैँले यो सबै अनुभव गर्नैपर्छ। यदि तँ परमेश्‍वरले प्रबोधन गर्नुभएको अनुभव गर्न सक्छस्, र तँ उहाँले तँलाई काटछाँट र न्याय गर्नुभएको पनि अनुभव गर्न सक्छस् भने, तेरो अनुभव व्यापक हुनेछ। परमेश्‍वरले तँमाथि उहाँको न्यायको काम गर्नुभएको छ र उहाँले तँमाथि उहाँको सजायको काम पनि गर्नुभएको छ। परमेश्‍वरको वचनले तँलाई काटछाँट गरेको छ, तर त्यसले तँलाई प्रबोधित गरेको र ज्योति पनि दिएको छ। जब तँ नकारात्मक र कमजोर हुन्छस्, परमेश्‍वरले अझै पनि तेरो निम्ति चिन्ता गर्नुहुन्छ। यो सबै कामले तँलाई मानिस सम्बन्धी सबै कुरा परमेश्‍वरका योजनाबद्ध कार्यहरूभित्र पर्छ भन्ने कुरा सिकाउँछ। तँलाई परमेश्‍वरमा विश्‍वास गर्नु भनेको दुःख भोग्नु हो, वा उहाँका निम्ति धेरै कुरा गर्नु हो, वा तेरो देह शान्तिमा हुनु हो, वा तेरा लागि सबै कुरा सहज रूपमा चल्नु हो, र सबै कुरामा तँलाई आरामदायी र सहजता होस् भन्‍ने लाग्न सक्छ। मानिसहरूले परमेश्‍वरमाथिको आफ्नो विश्‍वासमा यीमध्ये कुनै पनि उद्देश्यहरू राख्‍नु हुँदैन। यदि तँ यी उद्देश्यहरूले विश्‍वास गर्छस् भने, तेरो दृष्टिकोण गलत छ, अनि तँलाई सिद्ध पारिनु बिलकुलै असम्भव हुन्छ। परमेश्‍वरका कार्यहरू, परमेश्‍वरको धर्मी स्वभाव, उहाँको बुद्धि, उहाँका वचनहरू, अनि उहाँको अद्भुतता र बुझ्न नसकिने अवस्था, यी सबै मानिसहरूले बुझ्नुपर्ने कुराहरू हुन्। यो बुझाइमार्फत तैँले आफ्नो हृदयलाई आफ्ना व्यक्तिगत माग, आशा, र धारणाहरूबाट मुक्त गर्नुपर्छ। यी कुराहरूलाई हटाएर मात्र तैँले परमेश्‍वरद्वारा माग गरिएका सर्तहरू पूरा गर्न सक्छस्। यसमार्फत मात्र तैँले जीवन प्राप्त गर्न र परमेश्‍वरलाई सन्तुष्ट पार्न सक्छस्। परमेश्‍वरमा विश्‍वास गर्नुको उद्देश्य उहाँलाई सन्तुष्ट पार्नु र उहाँले माग गर्नुभएको स्वभावअनुसार जिउनु हो, ताकि अयोग्य मानिसहरूको यस समूहमार्फत उहाँका कार्यहरू र महिमा प्रकट हुन सकून्। यो नै परमेश्‍वरमा विश्‍वास गर्नेबारे सही दृष्टिकोण हो, अनि तैँले पछ्याउनुपर्ने लक्ष्य पनि यही नै हो। परमेश्‍वरमा विश्‍वास गर्नेबारे तेरो दृष्टिकोणलाई सही पार्नैपर्छ, र तैँले परमेश्‍वरका वचनहरू प्राप्त गर्न खोज्नुपर्छ। तैँले परमेश्‍वरका वचन खानु र पिउनु आवश्यक छ र तँ सत्यतामा जिउन सक्नैपर्छ, अनि विशेष गरी तैँले उहाँका व्यावहारिक कार्यहरू, सम्पूर्ण ब्रह्माण्डमा उहाँका अद्भुत कार्यहरू, साथै उहाँले देहमा गर्ने व्यावहारिक काम देख्‍न सक्नुपर्छ। मानिसहरूले आफ्‍ना वास्तविक अनुभवहरूमार्फत परमेश्‍वरले उनीहरूमा कसरी काम गर्नुहुन्छ र तिनीहरूप्रति उहाँका अभिप्रायहरू के-के हुन् भन्ने कुरा बोध गर्नुपर्छ। यो सबैको उद्देश्य मानिसहरूले आफ्ना शैतानी भ्रष्ट स्वभावहरू फाल्न सकून् भन्ने हो। तँभित्रका सबै अशुद्धता र अधार्मिकता फालेर, अनि तेरा गलत अभिप्रायहरू फालेर, तैँले परमेश्‍वरप्रति साँचो विश्वास विकास गर्नेछस्। केवल साँचो विश्वासका साथ तँ परमेश्‍वरलाई साँचो रूपमा प्रेम गर्न सक्छस्। परमेश्‍वरमा विश्‍वास गर्ने जगमा मात्रै तँ उहाँलाई साँचो रूपमा प्रेम गर्न सक्छस्। के तँ परमेश्‍वरलाई विश्‍वास नगरी उहाँप्रतिको प्रेम हासिल गर्न सक्छस्? तैँले परमेश्‍वरमा विश्‍वास गर्ने हुनाले, त्यसबारे तँ भ्रमित बन्न सक्दैनस्। कतिपय मानिस परमेश्‍वरमाथिको आस्थाले तिनीहरूलाई आशिष्‌हरू दिलाउँछ भन्‍ने देख्‍नेबित्तिकै उत्प्रेरित हुन्छन्, तर तिनीहरू आफूले शोधनहरू भोग्नुपर्ने देख्‍नेबित्तिकै सबै उत्प्रेरणा गुमाउँछन्। के त्यो परमेश्‍वरमा विश्‍वास गर्नु हो? अन्ततः तँ आफ्नो आस्थामा परमेश्‍वरसामु पूर्ण र पूरा अधीनमा रहने अवस्थामा पुग्नैपर्छ। तँ परमेश्‍वरमा विश्‍वास गर्छस्, तर यदि तँ अझै पनि उहाँप्रति मागहरू राख्छस्, तँसँग तैँले छोड्न नसक्ने धेरैवटा धार्मिक धारणा छन्, तैँले त्याग्न नसक्ने व्यक्तिगत हितहरू छन्, र अझै पनि तँ देहका आशिष्‌हरू खोज्छस् र परमेश्‍वरले तेरो देहलाई मुक्ति दिनुहोस्, तेरो प्राणलाई मुक्ति दिनुहोस् भन्ने चाहन्छस् भने, तँ गलत दृष्टिकोण भएको व्यक्तिको व्यवहार देखाइरहेको छस्। धार्मिक विश्‍वास हुने मानिसहरूमा परमेश्‍वरप्रति आस्था भए पनि, तिनीहरू आफ्नो स्वभाव परिवर्तन गर्न खोज्दैनन् र परमेश्‍वरको ज्ञान पछ्याउँदैनन्, बरु तिनीहरूको देहका हितहरू मात्र खोज्छन्। तिमीहरूमध्ये धेरै जनामा धार्मिक विश्वासको वर्गमा पर्ने आस्था छ; यो परमेश्‍वरमाथिको साँचो आस्था होइन। परमेश्‍वरमा विश्‍वास गर्नका निम्ति मानिसहरूमा उहाँका निम्ति दुःख भोग्न तयार हुने र आफैलाई त्याग्ने सङ्कल्प हुने हृदय हुनैपर्छ। मानिसहरूले यी दुईवटा सर्त पूरा नगरेसम्म परमेश्‍वरमाथिको तिनीहरूको आस्था मान्य हुँदैन, र तिनीहरू आफ्नो स्वभावमा परिवर्तन हासिल गर्न सक्षम हुनेछैनन्। साँचो रूपले सत्यता, परमेश्‍वरको ज्ञान, र जीवन पछ्याउने मानिसहरू मात्रै परमेश्‍वरमा साँच्चै विश्‍वास गर्नेहरू हुन्।

जब तँमाथि परीक्षाहरू आउँछन्, तब ती परीक्षाहरूको सामना गर्न तैँले कसरी परमेश्‍वरको वचन प्रयोग गर्नेछस्? तँ नकारात्मक बन्‍नेछस्, कि परमेश्‍वरले मानिसलाई गर्नुहुने जाँच र शोधनलाई सकारात्मक रूपमा बुझ्छस्? परमेश्‍वरका जाँचहरू र शोधनहरूबाट तैँले के प्राप्त गर्नेछस्? के परमेश्‍वरप्रतिको तेरो प्रेम बढ्नेछ? जब तँ शोधनमा पर्छस्, के तँ अय्यूबका जाँचहरू प्रयोग गर्न अनि परमेश्‍वरले तँमा गर्नुहुने कार्यमा गम्भीरतासाथ संलग्न हुन सक्छस्? परमेश्‍वरले अय्यूबका आपत्-विपदहरूद्वारा मानिसलाई कसरी जाँच्नुहुन्छ भन्‍ने कुरा के तँ देख्न सक्छस्? अय्यूबका जाँचहरूले तँलाई कस्तो किसिमको प्रेरणा दिन्छ? के तँ शोधन भइरहेको बेला परमेश्‍वरका निम्ति साक्षी भई खडा हुन इच्छुक हुनेछस् वा के सहज वातावरणमा शरीरलाई सन्तुष्ट पार्न चाहनेछस्? परमेश्‍वरमा विश्‍वास गर्नेबारे तेरो वास्तविक दृष्टिकोण के हो? के त्यो साँच्चै उहाँको निम्ति हो तर शरीरका निम्ति होइन? के तँसित साँच्चै एउटा लक्ष्य छ, जसको पछि तँ लाग्छस्? के तँ परमेश्‍वरद्वारा सिद्ध पारिनलाई शोधनबाट भएर जान चाहन्छस्, वा तँ परमेश्‍वरद्वारा सजाय र सराप पाउन चाहन्छस्? परमेश्‍वरको साक्षी बन्ने विषयमा तेरो वास्तविक दृष्टिकोण के हो? परमेश्‍वरको साँचो साक्षी दिनका निम्ति मानिसहरूले विशेष परिस्थितिहरूमा के गर्नुपर्छ? व्यावहारिक परमेश्‍वरले तँमा गर्नुभएको उहाँको व्यावहारिक काममा धेरै कुरा प्रकट गर्नुभएको छ भने तँ किन सधैँ छोडेर जाने विचार गर्छस्? के तँ परमेश्‍वरलाई परमेश्‍वर नै ठानेर विश्‍वास गर्छस्? किनकि तिमीहरूमध्ये धेरैको निम्ति, तिमीहरूको विश्‍वास तिमीहरूको आफ्‍नै फाइदाको लागि तिमीहरूले गर्ने तिमीहरूको आफ्नै अनुमानको हिस्सा हो। थोरै मानिसले मात्र परमेश्‍वरलाई परमेश्‍वर नै ठानेर विश्‍वास गर्छन्; के यो विद्रोह होइन र?

शोधनको कामको उद्देश्य मूलतः मानिसहरूको आस्थालाई सिद्ध पार्नु हो। अन्ततः हासिल हुने कुरा के हो भने, तँ छोडेर जान चाहन्छस् तर सक्दैनस्, कतिपय मानिस आशाको सानो किरण पनि नहुँदा समेत अझै आस्था राख्न सक्षम हुन्छन्, र मानिसहरूमा आफ्नै सम्भावनाहरूका सम्बन्धमा कुनै आशा नै हुँदैन। यस समयमा मात्रै परमेश्‍वरको शोधन समाप्त हुनेछ। यदि मानिसहरू अझै पनि जीवन र मृत्युको दोसाँधमा रहने चरणमा पुगेका छैनन्, र तिनीहरूले मृत्यु चाखेका छैनन् भने, तिनीहरूको शोधन समाप्त हुनेछैन। जो सेवाकर्ताहरूको चरणमा थिए तिनीहरूलाई समेत पूर्ण मात्रामा शोधन गरिएको थिएन। अय्यूबले पूर्ण मात्रामा शोधन भोग्यो, र ऊसँग भर पर्नका लागि केही पनि थिएन। मानिसहरूलाई अनिवार्य रूपमा त्यही बिन्दुसम्म शोधन गरिनुपर्छ—जहाँ तिनीहरूसँग आशाको एउटा किरण पनि नहोस् र भर पर्नका लागि एउटा पनि कुरा नहोस्। यो मात्रै साँचो शोधन हो। सेवाकर्ताहरूको समयमा, यदि तेरो हृदय सधैँ परमेश्‍वरसामु शान्त थियो, र यदि उहाँले जेसुकै गर्नुभए पनि र तेरो लागि उहाँका अभिप्रायहरू जेसुकै भए पनि, तँ सधैँ उहाँका प्रबन्धहरूप्रति समर्पित भइस् भने, बाटोको अन्त्यमा तैँले परमेश्‍वरले गर्नुभएका सबै कुरा बुझ्नेथिइस्। जब तँ अय्यूबका परीक्षाहरू भोग्छस्, तँ त्यो साथसाथै पत्रुसका परीक्षाहरू पनि भोगिरहेको हुन्छस्। अय्यूबको परीक्षा गर्दा, ऊ आफ्नो गवाहीमा दृढ रह्यो, र अन्तमा, यहोवा ऊकहाँ देखा पर्नुभयो। ऊ आफ्नो गवाहीमा दृढ रहेपछि मात्रै ऊ परमेश्‍वरको मुहार देख्न योग्य भयो। “म फोहोरको भूमिबाट आफूलाई लुकाउँछु तर पवित्र राज्यमा देखा पर्छु” भनेर किन भनिएको हो? यसको अर्थ तँ पवित्र पारिएपछि र आफ्नो गवाहीमा दृढ रहेपछि मात्रै तँ परमेश्‍वरको मुहार देख्न योग्य हुन्छस् भन्‍ने हो। यदि तँ आफ्नो गवाहीमा दृढ रहन सक्दैनस् भने, तँ उहाँको मुहार देख्न योग्य हुँदैनस्। यदि तँ शोधनहरूको सामना गर्दा पछि हट्छस् वा परमेश्‍वरविरुद्ध गुनासाहरू गर्छस्, र यसरी आफ्नो गवाहीमा दृढ रहन असफल हुन्छस् र शैतानको हाँसोको पात्र बन्छस् भने, तैँले परमेश्‍वरको देखापराइ प्राप्त गर्नेछैनस्। यदि तँ परीक्षाहरूका बीचमा आफ्नै देहलाई सराप्ने, तर परमेश्‍वरविरुद्ध गुनासो नगर्ने, र गुनासो नगरी वा आफ्ना शब्दहरूमार्फत पाप नगरी आफ्नै देहलाई घृणा गर्न सक्ने अय्यूबजस्तै छस् भने, तँ आफ्नो गवाहीमा दृढ रहनेछस्। जब तँ केही हदसम्म शोधनहरू भोग्छस् र अय्यूबजस्तै, परमेश्‍वरसामु पूर्ण रूपमा समर्पित हुने र उहाँसँग अरू कुनै माग नराख्ने वा आफ्नै धारणाहरू नबोक्ने हुन्छस्, तब परमेश्‍वर तँकहाँ देखा पर्नुहुनेछ। अहिले परमेश्‍वर तँकहाँ देखा पर्नुहुन्न किनभने तँसँग तेरा आफ्नै धारणाहरू, व्यक्तिगत पूर्वाग्रहहरू, स्वार्थी विचारहरू, व्यक्तिगत मागहरू र दैहिक हितहरू धेरै छन्, र तँ उहाँको मुहार देख्न योग्य छैनस्। यदि तैँले परमेश्‍वरलाई देखिस् भने, तैँले उहाँलाई आफ्नै धारणाहरूमार्फत मापन गर्नेथिइस् र त्यसो गर्दा, उहाँलाई तैँले क्रूसमा टाँग्नेथिइस्। यदि तँमाथि तेरा धारणाहरूसँग नमिल्ने धेरै कुरा आइपर्छन् तर तैपनि तँ तिनलाई त्याग्न र यी कुराहरूबाट परमेश्‍वरका कार्यहरूको ज्ञान प्राप्त गर्न सक्षम हुन्छस्, र शोधनहरूका बीचमा तेरो परमेश्‍वरलाई प्रेम गर्ने हृदय प्रकट गर्छस् भने, यो आफ्नो गवाहीमा दृढ रहनु हो। यदि तेरो घर शान्तिपूर्ण छ, तँ देहका सुखसुविधाहरूको आनन्द लिन्छस्, तँलाई कसैले पनि सताइरहेको छैन, र मण्डलीका तेरा दाजुभाइ-दिदीबहिनीहरू तेरो आज्ञापालन गर्छन् भने, के तेरो परमेश्‍वरलाई प्रेम गर्ने हृदय प्रकट हुन सक्छ र? के यो अवस्थाले तँलाई शोधन गर्न सक्छ र? शोधनमार्फत मात्र तेरो परमेश्‍वरलाई प्रेम गर्ने हृदय देखाउन सकिन्छ, र तेरा धारणाहरूसँग नमिल्ने कुराहरू आइपरे मात्र तँलाई सिद्ध पार्न सकिन्छ। धेरै वटा नकारात्मक कुराको सेवाद्वारा, र शैतानका सबै प्रकारका प्रकटीकरणहरू—त्यसका गतिविधिहरू, त्यसका आरोपहरू, त्यसका बाधाहरू र भ्रममा पार्ने कार्यहरू—प्रयोग गरेर, परमेश्‍वरले तँलाई शैतानको अत्यन्तै डरलाग्दो मुहार स्पष्ट रूपमा देखाउनुहुन्छ, र यसरी तँलाई शैतानलाई खुट्ट्याउने सामर्थ्य दिनुहुन्छ, ताकि तैँले शैतानलाई घृणा गर्न र त्यसविरुद्ध विद्रोह गर्न सकेस्।

तेरो असफलता, कमजोरी, तेरो नकारात्मकताका धेरै अवधिका अनुभवहरू सबैलाई परमेश्‍वरको जाँच भन्न सकिन्छ। किनकि सबै थोक परमेश्‍वरबाट आउँछन्, र सबै थोक र घटनाहरू उहाँकै हातमा छन्। तँ असफल वा तँ कमजोर भए पनि र तैँले ठोक्‍कर खाए पनि यो सबै परमेश्‍वरमा निर्भर हुन्छ र उहाँको पकडमा हुन्छन्। परमेश्‍वरको दृष्टिकोणमा यो तेरो जाँच हो, यदि तैँले यसलाई बुझ्न सकिनस् भने त्यो परीक्षा बन्छ। मानिसहरूले चिन्‍नुपर्ने दुई किसिमका अवस्थाहरू छन्: एउटा पवित्र आत्माबाट आउँछ, र अर्को सम्‍भावित स्रोत शैतान हो। एउटा अवस्था त्यो हो जुन पवित्र आत्माले तँलाई ज्योति दिनुहुन्छ र त्यसले तँलाई आफैलाई चिन्न, घृणा गर्न र आफ्नै विषयमा पछुतो गर्न अनि परमेश्‍वरका निम्ति साँचो प्रेम प्राप्त गर्न साथै तेरो हृदय परमेश्‍वरलाई सन्तुष्ट पार्नेतिर लगाउने तुल्याउँछ। त्यहाँ अर्को अवस्था छ, जहाँ तैँले आफैलाई चिन्छस्, तर तँ नकारात्मक र कमजोर हुन्छस्। यसलाई परमेश्‍वरको शोधन भन्न सकिन्छ, र यो शैतानको परीक्षा पनि हो। यदि यो तेरा निम्ति परमेश्‍वरको मुक्ति हो भनी जान्दछस् भने र यदि अब तँ उहाँप्रति गहन रूपमा ऋणी हुन्छस्—अनि अब उप्रान्त तैँलेसुधार गर्ने, यस्तो भ्रष्टतामा बस्न छोड्ने, अनि परमेश्‍वरका वचन उचित रूपमा खाने र पिउने प्रयास गर्छस्—र यदि तँ जहिल्यै पनि आफूलाई केही राम्रो नभएको ठान्छस्, र तँमा तृषित हृदय छ भने यो परमेश्‍वरबाटको जाँच हो। दुःख समाप्त भएपछि र तँ फेरि अगाडि बढ्न थालेपछि, परमेश्‍वरले तँलाई डोर्याउनुहुनेछ, प्रकाश दिनुहुनेछ, अन्तर्दृष्टि दिनुहुनेछ र खुवाउनुहुनेछ। तर यदि तँ यसलाई चिन्दैनस् र तँ नकारात्मक हुँदै आफैलाई निराशामा छोड्छस् भने, यदि तँ यसप्रकारले विचार गर्छस् भने त्यसको अर्थ तँमाथि शैतानको परीक्षा आएको छ। अय्यूबले परीक्षाहरू भोग्दा, परमेश्‍वर र शैतान एक-अर्कासित बाजी लगाइरहेका थिए, अनि परमेश्‍वरले शैतानलाई अय्यूबलाई कष्ट दिने अनुमति दिनुभयो। परमेश्‍वरले नै अय्यूबको जाँच गरिरहनुभएको भए पनि, खासमा तिनीमाथि शैतान आइपरेको थियो। शैतानका लागि, त्यो अय्यूबको परीक्षा गर्नु थियो, तर अय्यूब परमेश्‍वरको पक्षमा उभिए। यदि त्यसो नभएको भए अय्यूब परीक्षामा फसेका हुनेथिए। जब मानिसहरू परीक्षामा फस्छन्, तब तिनीहरू खतरामा पर्छन्। शोधन भोग्नुलाई परमेश्‍वरले लिनुभएको परीक्षा भन्न सकिन्छ, तर यदि तँ राम्रो स्थितिमा छैनस् भने, त्यसलाई शैतानले लिएको परीक्षा भन्न सकिन्छ। यदि तँ दर्शनहरूबारे प्रस्ट छैनस् भने, शैतानले तँलाई दोष लगाउनेछ र दर्शनहरूसम्बन्धी तेरो बुझाइ अस्पष्ट बनाउनेछ। तैँले थाहा पाउनुभन्दा अघि नै तँ परीक्षामा पर्नेछस्।

यदि तँ परमेश्‍वरको कामको अनुभव गर्दैनस् भने, तँ कहिल्यै पनि सिद्ध हुन सक्दैनस्। तेरो अनुभवमा तँ पूर्ण विवरणभित्र पनि प्रवेश गर्नुपर्छ। उदाहरणको निम्ति, कुन-कुन कुराहरूले तँलाई धारणाहरू र अनावश्यक अभिप्रायहरू विकास गर्न अगुवाइ गर्दछन् र ती समस्याहरूलाई समाधान गर्न कुन-कुन उपयुक्त अभ्यासहरू तँसँग छन्? यदि तँ परमेश्‍वरको काम अनुभव गर्न सक्छस् भने, त्यसको अर्थ तँसँग कद छ भन्‍ने हुन्छ। यदि तँसँग जोश छ भन्‍ने मात्र देखिन्छ भने, यो वास्तविक कद होइन, र तँ दृढतासाथ खडा हुन सक्षम हुनेछैनस्। जब तैँले परमेश्‍वरको काम अनुभव गर्न सक्छस्, र कुनै पनि समय र स्थानमा त्यसबारे विचार गर्न सक्छस्, जब तँ गोठालाहरूलाई छोड्न र परमेश्‍वरमा भर पर्दै स्वतन्त्र रूपमा जिउँछस्, तब मात्र तैँले परमेश्‍वरका व्यावहारिक कार्यहरू देख्न सक्छस्—तब मात्र परमेश्‍वरका अभिप्रायहरू प्राप्त गर्न सकिनेछ। अहिले धेरै जना मानिसहरूलाई कसरी अनुभव गर्ने भन्‍ने थाहा छैन, र जब तिनीहरूले कुनै समस्या भेट्टाउँछन्, त्यसलाई कसरी समाधान गर्ने सो तिनीहरू जान्दैनन्; तिनीहरूले परमेश्‍वरको कामको अनुभव गर्न सक्दैनन्, र तिनीहरूले आत्मिक जीवन जिउन सक्दैनन्। तैँले परमेश्‍वरका वचनहरू र कामलाई व्यवहारमा लागू गर्नुपर्दछ।

कहिलेकहीँ परमेश्‍वरले तँलाई एक निश्‍चित प्रकारको अनुभूति दिनुहुन्छ, यस्तो भावना जसको कारण तैँले आफ्नो भित्री आनन्द र परमेश्‍वरको उपस्थिति गुमाउनुपर्छ, जसले गर्दा तँ अन्धकारमा डुब्छस्। यो एक किसिमको शोधन हो। जब-जब तँ केही गर्छस्, तब त्यो सधैँ गलत हुन जान्छ वा तेरो सामु बाधा खडा हुन्छ। यो परमेश्‍वरको अनुशासन हो। कहिलेकहीँ, जब तँ परमेश्‍वरप्रति विद्रोही र प्रतिरोधी कार्य गर्छस् त्यो अरू कसैलाई थाहा नहुन सक्छ—तर परमेश्‍वरलाई थाहा हुन्छ। उहाँले तँलाई त्यसै छोडिदिनुहुनेछैन, उहाँले तँलाई अनुशासनमा राख्‍नुहुनेछ। पवित्र आत्माको काम धेरै विस्तृत छ। उहाँले मानिसहरूको प्रत्येक बोलीवचन र कार्यलाई, तिनीहरूका प्रत्येक व्यवहार र चाललाई, तिनीहरूका हरेक विचार र योजनालाई ध्यान दिएर हेर्नुहुन्छ, ताकि मानिसहरूले यी कुराहरूको आन्तरिक ज्ञान प्राप्त गर्न सकून्। तैँले एक पल्ट कुनै कुरा गर्छस् र त्यो गलत हुन्छ, तँ फेरि कुनै काम गर्छस्, अनि त्यो अझै गलत हुन्छ, अनि बिस्तारै तँ पवित्र आत्माको कामलाई जानेछस्। धेरै चोटि अनुशासनमा परेपछि तैँले परमेश्‍वरका अभिप्रायहरूसँग मिल्दो हुन के गर्नुपर्छ र कुन कुरा उहाँका अभिप्रायहरूसँग मिल्दोजुल्दो हुँदैन सो जान्‍नेछस्। अन्त्यमा, पवित्र आत्माको अगुवाइप्रति तेरो भित्रैबाट निस्केको सटीक प्रतिक्रिया तँमा हुनेछ। कहिलेकहीँ तँ विद्रोही बन्‍नेछस् र परमेश्‍वरले तँलाई भित्रैबाट हप्काउनुहुनेछ। यो सबै नै परमेश्‍वरको अनुशासनबाट आउँछ। यदि तँ परमेश्‍वरको वचनलाई बहुमूल्य ठान्दैनस् भने, यदि तैँले उहाँको कामलाई अनादर गरिस् भने, उहाँले तँलाई कुनै ध्यान दिनुहुनेछैन। परमेश्‍वरको वचनलाई तैँले जति गम्भीरतासाथ लिन्छस्, उहाँले तँलाई त्यत्ति नै बढी अन्तर्दृष्टि दिनुहुनेछ। अहिले, चर्चमा केही मानिसहरू छन् जसमा भद्रगोल र भ्रमित विश्‍वास हुन्छ, अनि तिनीहरूले अनेक अनुचित कार्यहरू गर्छन् र अनुशासनहीन व्यवहार गर्छन्, यसैले तिनीहरूमा पवित्र आत्माको कामलाई स्पष्ट रूपमा देख्न सकिँदैन। कतिपय मानिसहरूले अनुशासनमा नरहिकन गएर व्यवसाय गर्दै, पैसा कमाउनको खातिर आफ्‍ना कर्तव्यहरूलाई त्यागेर जान्छन्। यस किसिमको मानिस अझ बढी खतरामा हुन्छ। तिनीहरूसँग अहिले पवित्र आत्माको काम नहुने मात्र होइन, तिनीहरूलाई सिद्ध बन्न भविष्यमा पनि गाह्रो पर्नेछ। धेरै जना मानिसहरू यस्ता छन्, जसमा पवित्र आत्माको काम देख्‍न सकिँदैन र जसमा परमेश्‍वरको अनुशासन देख्न सकिँदैन। तिनीहरू ती हुन् जसले परमेश्‍वरका अभिप्रायहरूलाई स्पष्ट रूपमा जान्दैनन् र उहाँको काम जान्दैनन्। जो शोधनको बीचमा अटल भई बस्छन्, परमेश्‍वरले जस्तोसुकै कार्य गर्नुभए पनि जो उहाँको पछि लाग्छन्, र कम्तीमा पनि छोड्न सक्दैनन्, वा जसले पत्रुसले हासिल गरेको कामको ०.१% हासिल गर्दछन्, तिनीहरूले राम्रै गरिरहेका हुन्छन्, तर परमेश्‍वरले तिनीहरूलाई प्रयोग गर्नुहुने सम्बन्धमा तिनीहरूको कुनै मूल्य हुँदैन। धेरै जना मानिसहरूले परिस्थितिलाई चाँडै बुझ्दछन्, तिनीहरूमा परमेश्‍वरप्रतिको साँचो प्रेम हुन्छ, र पत्रुसको स्तरलाई उछिन्छन्, र परमेश्‍वरले तिनीहरूलाई सिद्ध पार्ने काम गर्नुहुन्छ। त्यस्ता मानिसहरूमा अनुशासन र अन्तर्ज्ञान आउँछ, यदि तिनीहरूमा परमेश्‍वरका अभिप्रायहरूसँग नमिल्ने केही छ भने त्यो तिनीहरूले तुरुन्तै फाल्न सक्छन्। त्यस्ता मानिसहरू सुन, चाँदी र बहुमूल्य पत्थरहरू हुन्—तिनीहरूको मूल्य अति उच्च हुन्छ! परमेश्‍वरले धेरै किसिमका कामहरू गर्नुभएको छ, तर तँ अझै पनि बालुवा र ढुङ्गाजस्तो छस् भने, तँ मूल्यहीन छस्!

ठूलो रातो अजिङ्गरको देशमा परमेश्‍वरको काम अचम्मको र बुझ्न नसकिने छ। उहाँले मानिसहरूको एउटा झुण्डलाई सिद्ध बनाउनुहुनेछ र अरू केहीलाई हटाउनुहुनेछ, किनकि मण्डलीमा हरकिसिमका मानिसहरू हुन्छन्—त्यहाँ सत्यलाई प्रेम गर्नेहरू, र नगर्नेहरू हुन्छन्; परमेश्‍वरको कामको अनुभव गर्नेहरू हुन्छन्, अनि नगर्नेहरू पनि हुन्छन्; आफ्‍नो कर्तव्य पूरा गर्नेहरू, र नगर्नेहरू हुन्छन्; त्यहाँ परमेश्‍वरको साक्षी दिनेहरू हुन्छन्, नदिनेहरू पनि हुन्छन्—अनि तिनीहरूमध्ये केही भाग अविश्वासीहरू र दुष्ट मानिसहरू हुन्छन्, अनि तिनीहरूलाई निश्‍चय नै हटाइनेछन्। यदि तँलाई परमेश्‍वरको काम स्पष्ट रूपमा थाहा छैन भने तँ नकारात्मक बन्‍नेछस्; किनकि परमेश्‍वरको काम थोरै मानिसहरूमा मात्र देख्न सकिन्छ। यस समयमा, कसले परमेश्‍वरलाई प्रेम गर्दछ र कसले गर्दैनन् भन्‍ने कुरा पनि स्पष्ट हुन्छ। जसले परमेश्‍वरलाई साँचो रूपमा प्रेम गर्छन् तिनीहरूसित पवित्र आत्माको काम हुन्छ, अनि उहाँलाई साँचो रूपले प्रेम नगर्नेहरूलाई उहाँको कामको प्रत्येक चरणद्वारा प्रकट गरिनेछन्। तिनीहरू हटाइनुपर्ने व्यक्तिहरू बन्नेछन्। यी मानिसहरूलाई विजयको कामको अवधिमा प्रकट गरिनेछन्, अनि तिनीहरू ती मानिसहरू हुन् जसमा सिद्ध हुनको लागि कुनै मूल्य हुँदैन। जुन मानिसहरू सिद्ध बनाइएका हुन्छन् तिनीहरूलाई परमेश्‍वरले सम्पूर्ण रूपमा प्राप्त गर्नुभएको हुन्छ, अनि तिनीहरू पत्रुसझैं परमेश्‍वरलाई प्रेम गर्न सक्षम हुन्छन्। जुन व्यक्तिहरू जितिएका हुन्छन् तिनीहरूमा सक्रिय प्रेम हुँदैन, तर निष्क्रिय प्रेम मात्र हुन्छ, अनि तिनीहरू परमेश्‍वरलाई प्रेम गर्न बाध्य हुन्छन्। सक्रिय प्रेम व्यावहारिक अनुभवद्वारा ज्ञान प्राप्त गरेपछि विकास हुन्छ। यो प्रेमले व्यक्तिको हृदयमा स्थान ओगट्छ र यसले तिनीहरूलाई स्वेच्छाले परमेश्‍वरमा समर्पित हुने तुल्याउँछ; परमेश्‍वरको वचन तिनीहरूका आधार बन्छ र तिनीहरू परमेश्‍वरका निम्ति दुःख भोग्न सक्ने हुन्छन्। अवश्य नै, यी त्यस्ता कुराहरू हुन् जुन परमेश्‍वरद्वारा सिद्ध पारिएको व्यक्तिमा हुन्छ। यदि तँ जितिन मात्र चाहन्छस् भने तैँले परमेश्‍वरको निम्ति साक्षी दिन सक्दैनस्; यदि परमेश्‍वरले मानिसहरूलाई सिद्ध बनाएर मात्र उहाँको मुक्तिको लक्ष्य प्राप्त गर्नुहुन्छ भने सेवाकर्ताहरूको कदमले काम समाप्त गर्दछ। तापनि, मानिसहरूलाई जित्नु मात्र परमेश्‍वरको अन्तिम लक्ष्य होइन, जुन मानिसहरूलाई सिद्ध पार्नु हो। यसैले यो कदमलाई जित्ने काम भन्नुभन्दा बरु सिद्ध बनाउने र हटाउने काम हो भन्। केही मानिसहरू पूर्ण रूपले जितिएका हुँदैनन्, र तिनीहरूलाई जित्ने क्रममा मानिसहरूको एउटा झुण्डलाई सिद्ध पारिन्छ। यी दुईवटा कामलाई एकसाथ गरिन्छ। यति लामो कामको अवधिमा पनि मानिसहरू हटेका छैनन्, र यसले विजयको लक्ष्य प्राप्त भएको देखाउँछ—जित्‍नुको तथ्य यही हो। शोधनहरू विजय प्राप्त गर्नका लागि होइनन्, तर सिद्ध हुनुका लागि हुन्। शोधनविना, मानिसहरू सिद्ध हुन सक्दैनन्। त्यसैले शोधन साँच्चै मूल्यवान् छ! आज मानिसहरूको एउटा समूह सिद्ध पारिएका र प्राप्त गरिएका छन्। पहिले उल्लेख गरिएका दस आशिषहरू सबै सिद्ध पारिएकाहरूका लागि लक्षित थिए। पृथ्वीमा तिनीहरूको स्वरूप परिवर्तन गर्ने भनेर भनिएका सबै कुरा सिद्ध पारिएकाहरूका निम्ति लक्षित कुरा हुन्। जो सिद्ध पारिएका छैनन् तिनीहरू परमेश्‍वरका प्रतिज्ञाहरू प्राप्त गर्न योग्यका छैनन्।


कष्टपूर्ण परीक्षाहरू अनुभव गरेर मात्र तैँले परमेश्‍वरको प्रेमिलोपन जान्न सक्छस्

आज तँ परमेश्‍वरलाई ठ्याक्कै कति प्रेम गर्छस्? अनि परमेश्‍वरले तँमा गर्नुभएका सबै कामबारे तँलाई ठ्याक्कै कति थाहा छ? तैँले सिक्नुपर्ने पाठहरू यिनै हुन्। जब परमेश्‍वर पृथ्वीमा आइपुग्नुहुन्छ, उहाँले मानिसमा गर्नुभएका र मानिसलाई देखाउनुभएका सबै कुरा मानिसले उहाँलाई प्रेम गरोस् र उहाँलाई साँचो रूपमा चिनोस् भनेर हो। मानिस परमेश्‍वरका लागि दुःख भोग्न सक्षम हुनु र यहाँसम्म पुग्न सक्नु, एकातिर, परमेश्‍वरको प्रेमको कारणले गर्दा हो, र अर्कोतिर, परमेश्‍वरको मुक्तिको कारणले गर्दा हो; अझ बढी, यो परमेश्‍वरले मानिसमा गर्नुभएको न्याय र सजायको कामको कारणले गर्दा हो। यदि तिमीहरूले परमेश्‍वरको न्याय, सजाय, र परीक्षाहरू भोगेनौ भने, र यदि परमेश्‍वरले तिमीहरूलाई दुःख भोग्न लगाउनुभएको छैन भने, इमानदारीपूर्वक भन्नुपर्दा, तिमीहरू परमेश्‍वरलाई साँचो रूपमा प्रेम गर्नेछैनौ। मानिसमा परमेश्‍वरको काम जति ठूलो हुन्छ, मानिसको दुःख त्यति नै ठूलो हुन्छ, त्यति नै बढी यसले परमेश्‍वरको काम कति अर्थपूर्ण छ भन्‍ने कुरा देखाउँछ, र त्यति नै बढी मानिसको हृदयले परमेश्‍वरलाई साँचो रूपमा प्रेम गर्न सक्छ। परमेश्‍वरलाई प्रेम गर्ने पाठ कसरी हासिल गरिन्छ? कष्ट र शोधनविना, कष्टकर परीक्षाहरूविना—र अझ बढी, यदि परमेश्‍वरले मानिसलाई अनुग्रह, प्रेमपूर्ण दया, र कृपा मात्रै प्रदान गर्नुभएको भए—के तँ परमेश्‍वरलाई साँचो रूपमा प्रेम गर्ने बिन्दुमा पुग्न सक्नेथिइस्? एकातिर, परमेश्‍वरका परीक्षाहरूका दौरान मानिसले आफ्ना कमीहरू थाहा पाउन र ऊ मामुली, तिरस्कारयोग्य, र नीच हो, ऊसँग केही छैन र ऊ केही पनि होइन भन्‍ने देख्न थाल्छ; अर्कोतिर, परीक्षाहरूका दौरान परमेश्‍वरले मानिसका लागि केही वातावरण खडा गर्नुहुन्छ ताकि उक्त वातावरणभित्र मानिसले परमेश्‍वरको प्रेमिलो स्वभावलाई अझ राम्ररी अनुभव गर्न सकोस्। पीडा ठूलो भए पनि, र कहिलेकाहीँ जित्न नसकिने भए पनि—हृदयविदारक शोकको स्तरमा पुगे पनि—यसलाई अनुभव गरेपछि, मानिसले आफूमाथिको परमेश्‍वरको काम कति प्रेमिलो छ भन्‍ने देख्छ, र यस जगमा मात्रै मानिसमा परमेश्‍वरप्रतिको साँचो प्रेम पैदा हुन्छ। आज मानिसले के देख्छ भने परमेश्‍वरको अनुग्रह, प्रेमपूर्ण दया, र कृपाले मात्रै, ऊ आफैलाई साँचो रूपमा चिन्न असक्षम हुन्छ, ऊ मानिसको सार जान्न त झनै सक्षम हुँदैन, अनि परमेश्‍वरको न्याय र शोधन दुवैमार्फत मात्रै, र शोधन प्रक्रियाको दौरान मात्रै, मानिसले आफूमा कमीहरू रहेको र आफूसँग केही पनि नभएको थाहा पाउन सक्छ। तसर्थ, मानिसको परमेश्‍वरप्रतिको प्रेम परमेश्‍वरको शोधन र न्यायको जगमा निर्माण हुन्छ। यदि तँ शान्तिपूर्ण पारिवारिक जीवन वा भौतिक आशिष्‌हरू पाएर परमेश्‍वरको अनुग्रहको आनन्द मात्र लिन्छस् भने, यसको अर्थ तैँले परमेश्‍वरलाई प्राप्त गरेको छस् भन्‍ने हुँदैन, न त यसको अर्थ तँ परमेश्‍वरमाथिको विश्‍वासमा सफल भएको छस् भन्‍ने नै हुन्छ। परमेश्‍वरले देहमा अनुग्रहको कामको एउटा चरण अगाडि बढाइसक्नुभएको छ, र वास्तवमै मानिसलाई भौतिक आशिष्‌हरू प्रदान गर्नुभएको छ, तर अनुग्रह, प्रेमपूर्ण दया, र कृपाले मात्रै मानिसलाई सिद्ध पार्न सकिँदैन। मानिसले आफ्ना अनुभवहरूमा परमेश्‍वरको प्रेमको केही स्वाद लिन्छ र परमेश्‍वरको प्रेमपूर्ण दया र कृपा देख्छ, तैपनि केही समय अनुभव गरेपछि, उसले परमेश्‍वरको अनुग्रह र उहाँको प्रेमपूर्ण दया र कृपाले मानिसलाई सिद्ध पार्न सक्दैनन्, मानिसभित्र भएको भ्रष्ट कुरालाई खुलासा गर्न सक्दैनन्, र मानिसलाई उसको भ्रष्ट स्वभावबाट मुक्त गर्न, वा उसको प्रेम र आस्थालाई सिद्ध पार्न सक्दैन भन्ने देख्छ। परमेश्‍वरको अनुग्रहको काम एउटा अवधिको काम थियो, र परमेश्‍वरलाई चिन्नका निम्ति मानिस परमेश्‍वरको अनुग्रहको आनन्द लिने कुरामा भर पर्न मिल्दैन।

परमेश्‍वरले मानिसलाई सिद्ध पार्ने कार्य कुन माध्यमबाट पूरा गरिन्छ? यसलाई उहाँको धर्मी स्वभावको माध्यमबाट पूरा गरिन्छ। परमेश्‍वरको स्वभावमा मुख्य रूपमा धार्मिकता, क्रोध, प्रताप, न्याय र सराप समावेश हुन्छ र उहाँले मानिसलाई मुख्य रूपले आफ्नो न्यायद्वारा सिद्ध पार्नुहुन्छ। कति मानिसहरूले बुझ्दैनन्, र परमेश्‍वरले किन मानिसलाई न्याय र सरापद्वारा मात्र सिद्ध पार्न सक्‍नुहुन्छ भनी प्रश्न गर्छन्। तिनीहरू भन्छन्, “यदि परमेश्‍वरले मानिसलाई सराप्नुभयो भने, के मानिस मर्नेथिएन र? यदि परमेश्‍वरले मानिसलाई न्याय गर्नुभयो भने, के मानिस निन्दित हुनेथिएन? त्यसो भए ऊ कसरी अझै पनि सिद्ध पारिन सक्छ?” यी ती मानिसहरूका कुरा हुन्, जसले परमेश्‍वरको कामलाई जान्दैनन्। परमेश्‍वरले जुन कुरालाई सराप्नुहुन्छ त्यो मानिसको विद्रोहीपन हो, र उहाँले जे कुराको न्याय गर्नुहुन्छ त्यो मानिसको पाप हो। उहाँ कठोर रूपमा र मानिसका भावनालाई बिलकुलै ख्याल नगरी बोल्ने भए पनि, उहाँले मानिसभित्रका सबै कुरा खुलासा गर्नुहुन्छ, उहाँले केही कठोर वचनद्वारा मानिसभित्र हुने सारगत कुराहरू खुलासा गर्नुहुन्छ, तैपनि त्यस्तो न्यायद्वारा, उहाँले मानिसलाई देहको सारको गहिरो ज्ञान दिनुहुन्छ, र यसैले मानिस परमेश्‍वरको सामु समर्पित हुन्छ। मानिसको देह पापको र शैतानको हो, यो विद्रोही छ, र यो परमेश्‍वरको सजायको पात्र हो। यसैले, मानिसलाई आफैलाई चिन्‍न लगाउनका लागि परमेश्‍वरका वचनहरूको न्याय ऊमाथि आउनुपर्छ र हरप्रकारको शोधन प्रयोग गर्नुपर्दछ; तब मात्र परमेश्‍वरको काम प्रभावकारी हुन सक्दछ।

परमेश्‍वरले बोल्नुभएका वचनहरूबाट उहाँले मानिसको देहलाई दोषी ठहराइसक्नुभएको छ भन्‍ने देख्न सकिन्छ। त्यसोभए, के यी वचनहरू श्रापका वचन होइनन् र? परमेश्‍वरले बोल्नुभएका वचनहरूले मानिसको साँचो रङ्गलाई खुलासा गर्छन्, र यस्तो खुलासामार्फत उसको न्याय गरिन्छ, र जब उसले आफू परमेश्‍वरका अभिप्रायहरू सन्तुष्ट पार्न असक्षम भएको देख्छ, तब उसलाई भित्री रूपमा दुःखपिर र पछुतो महसुस हुन्छ, उसलाई आफू परमेश्‍वरप्रति अत्यन्तै ऋणी भएको, र परमेश्‍वरका अभिप्रायहरूसम्म पुग्न नसक्ने महसुस हुन्छ। कहिलेकाहीँ पवित्र आत्मा तँलाई भित्रैबाट ताडना दिनुहुन्छ, र यो ताडना परमेश्‍वरको न्यायबाट आउँछ; कहिलेकाहीँ परमेश्‍वर तँलाई हप्काउनुहुन्छ र तँबाट आफ्नो मुहार लुकाउनुहुन्छ, उहाँ तँलाई वास्ता गर्नुहुन्न र तँमा काम गर्नुहुन्न, तँलाई शोधन गर्नका निम्ति तँलाई चुपचाप सजाय दिनुहुन्छ। मानिसमा गरिने परमेश्‍वरको काम मुख्य रूपमा उहाँको धर्मी स्वभाव प्रकट गर्नका लागि हो। मानिस अन्ततः परमेश्‍वरका लागि कस्तो गवाही दिन्छ? मानिस परमेश्‍वर नै धर्मी परमेश्‍वर हुनुहुन्छ, उहाँको स्वभाव भनेको धार्मिकता, क्रोध, सजाय, र न्याय हो भन्‍ने गवाही दिन्छ; मानिस परमेश्‍वरको धर्मी स्वभावको गवाही दिन्छ। परमेश्‍वर मानिसलाई सिद्ध पार्न आफ्नो न्याय प्रयोग गर्नुहुन्छ, उहाँले मानिसलाई प्रेम गर्नुभएको छ, र मानिसलाई मुक्ति दिनुभएको छ—तर उहाँको प्रेमभित्र कति कुरा रहेको छ? त्यसमा न्याय, प्रताप, क्रोध, र श्राप छ। विगतमा परमेश्‍वरले मानिसलाई सराप्नुभएको भए पनि, उहाँले मानिसलाई पूर्ण रूपमा अतल कुण्डमा हाल्नुभएन, बरु उक्त माध्यमलाई मानिसको आस्थालाई शोधन गर्नका लागि प्रयोग गर्नुभयो; उहाँले मानिसलाई मृत्यु हुने अवस्थामा पुर्‍याउनुभएन, बरु मानिसलाई सिद्ध पार्नका लागि काम गर्नुभयो। देहको सार त्यो हो जुन शैतानको हो—परमेश्‍वरले यो ठ्याक्कै सही भन्नुभयो—तर परमेश्‍वरले अगाडि बढाउनुभएका तथ्यहरू उहाँका वचनहरूअनुसार साकार हुँदैनन्। उहाँ तँलाई सराप्नुहुन्छ ताकि तैँले उहाँलाई प्रेम गर्न सकेस्, र ताकि तैँले देहको सार जान्न सकेस्; उहाँ तँलाई सजाय दिनुहुन्छ ताकि तँ ब्युँझन सकेस्, तैँले आफूभित्रका कमीहरू थाहा पाउन, र मानिसको नीचता र अयोग्यता थाहा पाउन सकेस्। तसर्थ, परमेश्‍वरका श्रापहरू, उहाँको न्याय, साथै उहाँको प्रताप र क्रोध—ती सबै मानिसलाई सिद्ध पार्नका निम्ति हुन्। आज परमेश्‍वरले गर्नुहुने सबै कुरा, र उहाँले तिमीहरूमार्फत प्रकट गर्नुहुने धर्मी स्वभाव—यो सबै मानिसलाई सिद्ध पार्नका निम्ति हो। परमेश्‍वरको प्रेम यस्तो हुन्छ।

मानिसका परम्परागत धारणाहरूमा, उसले यो विश्‍वास गर्छ, कि परमेश्‍वरको प्रेम उहाँको अनुग्रह, दया, र मानिसको कमजोरीप्रतिको सहानुभूति हो। यी थोकहरू पनि परमेश्‍वरको प्रेम नै भए तापनि, ती अत्यन्तै एकतर्फी छन्, र ती परमेश्‍वरले मानिसलाई सिद्ध बनाउनुहुने मुख्य माध्यम होइनन्। कोही मानिसहरू बिमारीको कारण परमेश्‍वरमा विश्‍वास गर्न थाल्छन्। यो बिमारी तेरो लागि परमेश्‍वरको अनुग्रह हो; योविना तैँले परमेश्‍वरमा विश्‍वास गर्ने थिइनस्—र यदि तैँले परमेश्‍वरमा विश्‍वास नगरेको भए तँ यति टाढासम्म आउने थिइनस्—यसैले यो अनुग्रह पनि परमेश्‍वरको प्रेम नै हो। येशूमा विश्‍वास गर्ने समयमा मानिसहरूले परमेश्‍वरलाई अप्रिय लाग्ने धेरै कुराहरू गरे, किनकि तिनीहरूले सत्यतालाई बुझेका थिएनन्, तैपनि परमेश्‍वरसँग प्रेम र कृपा छ, र उहाँले मानिसलाई यहाँसम्म ल्याउनुभएको छ, र मानिसहरूले केही नबुझे पनि अझै पनि परमेश्‍वरले मानिसलाई उहाँको पछि लाग्‍न दिनुहुन्छ, यसबाहेक, उहाँले मानिसलाई आजको दिनसम्म ल्याउनुभएको छ। के यो परमेश्‍वरको प्रेम होइन र? जुन कुरा परमेश्‍वरको स्वभावमा प्रकट हुन्छ, त्यो परमेश्‍वरको प्रेम हो—यो एकदम सही छ! जब मण्डली निर्माणको कार्य चरम सीमामा पुगेको थियो, तब परमेश्‍वरले सेवाकर्ताहरूको कामको चरण पूरा गर्नुभयो र मानिसलाई अतल कुण्डमा हालिदिनुभयो। सेवाकर्ताहरूका समयका वचनहरू सबै सरापहरू थिए: तेरो शरीरको सराप, तेरो भ्रष्ट शैतानिक स्वभावको सराप, र परमेश्‍वरका अभिप्रायहरू पूरा नगर्ने तेरा कुराहरूका सरापहरू। त्यस चरणमा परमेश्‍वरले गर्नुभएको काम प्रतापको रूपमा प्रकट भयो, त्यसको लगत्तै परमेश्‍वरले सजायको कामको चरण पूरा गर्नुभयो, र त्यहाँ मृत्युको जाँच आयो। त्यस्तो काममा, मानिसले परमेश्‍वरको क्रोध, प्रताप, न्याय, र सजाय देख्यो, तैपनि उसले परमेश्‍वरको अनुग्रह, उहाँको प्रेम र कृपा पनि देख्यो। परमेश्‍वरले गर्नुभएका सबै कुरा, र उहाँको स्वभावको रूपमा प्रकट भएका सबै कुरा, मानिसका लागि परमेश्‍वरको प्रेम थियो, र परमेश्‍वरले गर्नुभएका सबै कुराले मानिसका आवश्यकताहरू पूरा गर्न सके। उहाँले मानिसलाई सिद्ध बनाउनका लागि यो गर्नुभयो, र उहाँले मानिसका निम्ति उसको कदअनुसार प्रबन्ध गर्नुभयो। यदि परमेश्‍वरले यो नगर्नुभएको भए, मानिस परमेश्‍वरको सामु आउन सक्दैनथियो र उसँग परमेश्‍वरको वास्तविक अनुहार चिन्ने कुनै उपाय हुँदैनथ्यो। मानिसले सबैभन्दा पहिले परमेश्‍वरमा विश्‍वास गर्न थालेकोदेखि आजसम्म परमेश्‍वरले मानिसका निम्ति उसको कदअनुसार बिस्तारै प्रबन्ध गरिदिनुभएको छ, यसैले भित्रबाट मानिसले बिस्तारै उहाँलाई चिन्न सक्यो। आजको दिनमा आइपुगेपछि मात्र मानिसले परमेश्‍वरको न्याय कति अचम्मको छ भनी थाहा पाउँछ। सेवाकर्ताहरूको कामको चरण भनेको सृष्टिको समयदेखि आजसम्म भएको सरापको कामको पहिलो घटना थियो। मानिसलाई श्राप दिई अतल कुण्डमा पुर्‍याइएको थियो। यदि परमेश्‍वरले त्यो नगर्नुभएको भए, आज मानिसमा परमेश्‍वरबारे सही ज्ञान हुने थिएन; परमेश्‍वरको सरापद्वारा मात्र मानिसले उहाँको आधिकारिक स्वभावलाई अनुभव गऱ्यो। सेवाकर्ताहरूको जाँचद्वारा मानिसलाई प्रकट गरियो। उसले उसको बफादारी अस्वीकार्य छ, उसको कद धेरै सानो छ, उसले परमेश्‍वरका अभिप्रायहरू पूरा गर्न सक्दैन, र परमेश्‍वरलाई सन्तुष्ट पार्छु भन्‍ने उसका दाबीहरू सधैँ शब्‍दहरूमा मात्र सीमित छन् भन्‍ने देख्यो। परमेश्‍वरले मानिसलाई सेवाकर्ताहरूको कामको चरणमा सराप दिनुभएको भए तापनि, अहिले पछाडि फर्केर हेर्दा, परमेश्‍वरको कामको त्यो चरण अद्भुत थियो: यसले मानिसका लागि ठूलो मोड् ल्यायो र उसको जीवनको स्वभावमा ठूलो परिवर्तन ल्यायो। सेवाकर्ताहरूको समयभन्दा पहिले मानिसले जीवनको खोजी गर्नु, परमेश्‍वरमा विश्‍वास गर्नु, वा परमेश्‍वरको कामको बुद्धि के हो भनी केही पनि बुझेको थिएन, न त उसले परमेश्‍वरको कामले मानिसलाई जाँच्‍न सक्छ भनी बुझेको नै थियो। सेवा गर्नेहरूको समयदेखि आजसम्म मानिसले परमेश्‍वरको काम कति अचम्मलाग्दो रहेछ भनी देख्दछ—यो मानिसका निम्ति बुझ्नै नसकिने छ। परमेश्‍वरले आफ्नो दिमाग प्रयोग गरेर कसरी काम गर्नुहुन्छ भनी मानिसले कल्पना गर्न सक्दैन, र उसले आफ्नो कद कति सानो रहेछ र ऊ कति धेरै विद्रोही छ भनेर पनि देख्दछ। जब परमेश्‍वरले मानिसलाई सराप्नुभयो, त्यो एउटा परिणाम प्राप्त गर्नका निम्ति थियो, र उहाँले मानिसलाई मृत्युदण्ड दिनुभएन। उहाँले मानिसलाई सराप्नुभएको भए तापनि, उहाँले त्यो वचनहरूद्वारा गर्नुभयो, र उहाँको सरापहरू वास्तवमा मानिसमाथि आइलागेनन्, किनकि परमेश्‍वरका सरापहरू मानिसको विद्रोहीपनका निम्ति थिए, त्यसैले उहाँका सरापका शब्दहरू मानिसलाई सिद्ध बनाउनका निम्ति पनि बोलिएका थिए। परमेश्‍वरले मानिसलाई न्याय गर्नुभए पनि वा सराप दिनुभए पनि, ती दुवैले मानिसलाई सिद्ध बनाउँछ: ती दुवै मानिसभित्रको अशुद्धतालाई सिद्ध बनाउनका लागि गरिन्छ। यस माध्यमद्वारा मानिस शुद्ध पारिन्छ, मानिसभित्र जुन कुराको कमी हुन्छ त्यसलाई उहाँका वचन र कामहरूद्वारा सिद्ध पारिन्छ। परमेश्‍वरको कामको हरेक चरण—चाहे ती कठोर वचनहरू होऊन्, वा न्याय, वा सजाय होऊन्—तिनले मानिसलाई सिद्ध बनाउँछ, र ती बिलकुल उपयुक्त छन्। परमेश्‍वरले युगौंयुगसम्म कहिल्यै पनि यस्तो काम गर्नुभएन; आज, उहाँले तिमीहरूभित्र काम गर्नुहुन्छ, र तिमीहरूलाई उहाँको बुद्धिको कदर गराउनुहुन्छ। तिमीहरूले भित्री रूपमा केही पीडा भोगेको भए पनि, तिमीहरूको हृदयले सधैँ स्थिरता र शान्ति महसुस गर्छ; परमेश्‍वरको कामको यस चरणको आनन्द लिन सक्नु तेरो निम्ति आशिष् हो। तिमीहरूले भविष्यमा चाहे जे नै प्राप्त गर्न सके पनि तिमीहरूले आज परमेश्‍वरले तिमीहरूमा गर्नुहुने सबै काम प्रेम नै हो भनी देख्छौ। यदि मानिसले परमेश्‍वरको न्याय र शोधनको अनुभव गर्दैन भने, उसका कामहरू र जोश सधैँ सतह स्तरमा रहन्छ, र उसको स्वभाव सधैँ अपरिवर्तित रहन्छ। के यसलाई परमेश्‍वरद्वारा प्राप्त गरिएको मान्न सकिन्छ? आज, मानिसभित्र अझै पनि अहङ्कारी र घमण्डी धेरै कुराहरू भए तापनि, मानिसको स्वभाव पहिलेको भन्दा धेरै स्थिर छ। परमेश्‍वरले तँलाई मुक्ति दिनको लागि तँलाई काटछाँट गर्नुहुन्छ, अनि तैँले कहिलेकहीँ पीडा महसुस गरे पनि त्यो दिन आउनेछ जब तेरो स्वभावमा परिवर्तन आउनेछ। त्यस बेला, तैँले पछि फर्केर हेर्नेछस्, र परमेश्‍वरको काम कति बुद्धिमानी रहेछ भनी बुझ्नेछस्, अनि त्यस बेला तैँले परमेश्‍वरका अभिप्रायहरूलाई साँच्चै बुझ्न सक्नेछस्। आज, केही मानिसहरू छन् जसले भन्छन् कि उनीहरू परमेश्‍वरका अभिप्रायहरू बुझ्दछन्, तर त्यो साँचो होइन। वास्तवमा उनीहरू झूटो बोलिरहेका हुन्छन्, किनकि अहिले उनीहरूले परमेश्‍वरका अभिप्रायहरू मानिसलाई बचाउने हो कि सराप दिने हो भनी बुझ्न बाँकी नै छ। सायद अहिले तँ यसलाई स्पष्ट रूपमा देख्न सक्दैनस्, तर त्यो दिन आउनेछ जब तैँले परमेश्‍वरले महिमा प्राप्‍त गर्नुहुने दिन आएको देख्नेछस्, र परमेश्‍वरलाई प्रेम गर्नु कति अर्थपूर्ण रहेछ भनी बुझ्नेछस्, यसरी तैँले मानिसको जीवनलाई बुझ्नेछस् र तेरो शरीर परमेश्‍वरलाई प्रेम गर्ने संसारमा जिउनेछ। यसरी तेरो आत्मा स्वतन्त्र बनाइनेछ, तेरो जीवन आनन्दले भरिनेछ, र तँ सधैँ परमेश्‍वरको नजिक हुनेछस् र उहाँलाई हेर्नेछस्। त्यस बेला, तैँले साँच्चै परमेश्‍वरको आजको काम कति मूल्यवान् रहेछ भनी बुझ्नेछस्।

आज, धेरैजसो मानिससँग त्यो ज्ञान छैन। तिनीहरू कष्टको कुनै मूल्य हुँदैन, र संसारले तिनीहरूलाई इन्कार गर्छ, तिनीहरूको घरेलु जीवन समस्याग्रस्त छ, परमेश्‍वरलाई तिनीहरू प्रिय लाग्दैनन्, र तिनीहरूको भविष्य धूमिल छ भन्ने विश्‍वास गर्छन्। कतिपय मानिसहरू केही हदसम्म कष्ट भोग्नुपर्दा, तिनीहरू मर्नसमेत चाहन्छन्। यो परमेश्‍वरप्रतिको साँचो प्रेम होइन; त्यस्ता मानिसहरू कायर हुन्, तिनीहरूमा कुनै दृढता हुँदैन, तिनीहरू कमजोर र अयोग्य छन्! परमेश्‍वर मानिसले उहाँलाई प्रेम गरोस् भनी उत्कण्ठित हुनुहुन्छ, तर मानिसले उहाँलाई जति धेरै प्रेम गर्छ, मानिसको कष्ट उति नै बढी हुन्छ, र मानिसले उहाँलाई जति धेरै प्रेम गर्छ, मानिसका परीक्षाहरू उति नै ठुला हुन्छन्। यदि तँ उहाँलाई प्रेम गर्छस् भने, सबै प्रकारका कष्टहरू तँमाथि आइलाग्नेछन्—र यदि तँ उहाँलाई प्रेम गर्दैनस् भने, सायद तेरा निम्ति सबै कुरा सहज हुनेछ र तेरो वरिपरि सबथोक शान्तिपूर्ण हुनेछ। जब तँ परमेश्‍वरलाई प्रेम गर्छस्, तब तैँले आफ्नो वरिपरि विजय गर्न नसकिने धेरै कुराहरू छन् भन्ने सधैँ महसुस गर्नेछस्। अनि तेरो कद धेरै सानो भएकोले तँलाई शोधन गरिनेछ, र तँ परमेश्‍वरलाई सन्तुष्ट पार्न असक्षम हुनेछस्—तैँले सधैँ परमेश्‍वरका अभिप्रायहरू अति उच्च र मानिसको पहुँचभन्दा बाहिर छन् भन्‍ने महसुस गर्नेछस्। यी सबैका कारण तँलाई शोधन गरिनेछ—तँभित्र धेरै कमजोरी भएकाले, र धेरै हिसाबले तँ परमेश्‍वरका अभिप्रायहरू सन्तुष्ट पार्न असक्षम भएकाले, तँलाई आन्तरिक रूपमा शोधन गरिनेछ। तैपनि शोधनद्वारा मात्र शुद्धीकरण हासिल गरिन्छ भन्‍ने कुरालाई तिमीहरूले स्पष्ट रूपमा देख्नैपर्छ। यसैले, यी आखिरी दिनहरूको दौरान तिमीहरूले परमेश्‍वरका निम्ति गवाही दिनैपर्छ। तिमीहरूका कष्टहरू जतिसुकै ठूला भए पनि, तिमीहरू अन्त्यसम्मै हिँड्नुपर्छ, र तिमीहरूको अन्तिम सासमा पनि, तिमीहरू परमेश्‍वरप्रति बफादार रहनैपर्छ र तिमीहरूले आफूलाई परमेश्‍वरको योजनाबद्ध कार्यको कृपामा राख्नुपर्छ; यो मात्रै परमेश्‍वरलाई साँच्चै प्रेम गर्नु हो, र यो मात्र बलियो र गुन्जायमान गवाही हो। जब तँ शैतानको प्रलोभनमा पर्छस्, तब तैँले यसो भन्नुपर्छ, “मेरो हृदय परमेश्‍वरको हो, र परमेश्‍वरले मलाई प्राप्त गरिसक्नुभएको छ। म तँलाई सन्तुष्ट पार्न सक्दिनँ—मैले परमेश्‍वरलाई उचित रूपमा सन्तुष्ट पार्नैपर्छ।” तँ परमेश्‍वरलाई जति धेरै सन्तुष्ट पार्छस्, परमेश्‍वरले तँलाई त्यति नै धेरै आशिष्‌ दिनुहुनेछ, र परमेश्‍वरलाई प्रेम गर्ने तेरो जाँगर त्यति नै धेरै हुनेछ; तँसँग आस्था र सङ्कल्प पनि हुनेछ, र तैँले परमेश्‍वरलाई प्रेम गरेर बिताएको जीवन नै सबैभन्दा मूल्यवान् र अर्थपूर्ण जीवन हो भन्‍ने महसुस गर्नेछस्। के भन्न सकिन्छ भने, परमेश्‍वरलाई प्रेम गर्नेबित्तिकै, तँ दुःखविहीन हुनेछस्। कहिलेकाहीँ तेरो देह कमजोर भए पनि र तेरा धेरै वास्तविक कठिनाइ भए पनि, यदि तँ यस्तो समयमा साँच्चै परमेश्‍वरमा भर पर्छस् भने, तैँले सान्त्वना पाउनेछस् र आफ्नो आत्माभित्र सहज र सहारा पाएको महसुस गर्नेछस्। यसरी, तैँले धेरै परिस्थितिलाई जित्न सक्नेछस्, र तँ आफूले भोगेको कष्टका कारण परमेश्‍वरबारे गुनासो गर्नेछैनस्। बरु, तैँले भजन गाउन, नाच्न, र प्रार्थना गर्न, भेला हुन र सङ्गति गर्न, र परमेश्‍वरबारे सोच्न चाहनेछस्, र परमेश्‍वरले प्रबन्ध गर्नुभएका तेरो वरिपरिका सबै मानिस, घटना र कामकुराहरू उचित छन् भन्‍ने महसुस गर्नेछस्। यदि तँ परमेश्‍वरलाई प्रेम गर्दैनस् भने, तँलाई आफूले हेर्ने कुनै पनि कुरा मनपर्ने छैन र तँलाई कुनै पनि कुरा ठिक लाग्नेछैन; तँलाई अलिकति पनि राहत मिल्नेछैन र तँ आफ्नो आत्माभित्र दबिएको हुनेछस्, र तैँले सधैँ परमेश्‍वरबारे गुनासाहरू पाल्नेछस्, र तँलाई आफूले भोगेको कष्ट धेरै ठूलो छ, र आफूमाथि धेरै ठूलो अन्याय भएको छ भन्‍ने महसुस हुनेछ। यदि तैँले सुखका खातिर नभई परमेश्‍वरलाई सन्तुष्ट पार्न र शैतानद्वारा दोष नलगाइनका लागि पछ्याउँछस् भने, त्यस्तो पछ्याइले तँलाई परमेश्‍वरलाई प्रेम गर्ने ठूलो जोश-जाँगर दिनेछ। जब तँ परमेश्‍वरद्वारा बोलिएका सबै कुरा अभ्यास गर्न सक्षम हुन्छस्, र तैँले गर्ने सबै कुराले परमेश्‍वरलाई सन्तुष्ट पार्न सक्छ, तब यसलाई वास्तविकता हुनु भनिन्छ। परमेश्‍वरको सन्तुष्टिलाई पछ्याउनु भनेको उहाँका वचनहरूलाई अभ्यासमा लागू गर्न तेरो परमेश्‍वरलाई प्रेम गर्ने हृदय प्रयोग गर्नु हो। जस्तोसुकै समयमा पनि, अरूसँग बल नभएको बेलामा समेत, तँभित्र सधैँ परमेश्‍वरलाई प्रेम गर्ने हृदय हुन्छ, र तँ भित्री गहिराइबाट परमेश्‍वरको तृष्णा गर्छस् र उहाँबारे सोच्छस्। यो साँचो कद हो। तेरो कद ठ्याक्कै कति ठूलो छ भन्‍ने कुरा तँसँग परमेश्‍वरलाई प्रेम गर्ने हृदय कति छ, तँ तेरो परीक्षा गरिँदा दृढ रहन सक्छस् कि सक्दैनस्, तँ आफूमाथि कुनै निश्चित वातावरण आइपर्दा कमजोर हुन्छस् कि हुँदैनस्, र तँ आफ्ना दाजुभाइ-दिदीबहिनीहरूद्वारा आफूलाई इन्कार गरिँदा अडिग रहन सक्छस् कि सक्दैनस् भन्‍ने कुरामा निर्भर हुन्छ; तथ्यहरूको आगमनले तेरो परमेश्‍वरलाई प्रेम गर्ने हृदय ठ्याक्कै कस्तो छ भन्‍ने कुरा देखाउनेछ। परमेश्‍वर मानिसलाई साँच्चै नै धेरै प्रेम गर्नुहुन्छ भन्‍ने कुरा परमेश्‍वरका धेरै कामबाट देख्न सकिन्छ। यति मात्र हो कि, मानिसको आत्मिक आँखा अझै पूर्ण रूपमा खुल्न बाँकी छ र ऊ परमेश्‍वरका धेरै काम र उहाँका अभिप्रायहरू, वा परमेश्‍वरबारेका धेरै प्रेमिला कुरा स्पष्ट रूपमा देख्न सक्दैन; मानिससँग परमेश्‍वरप्रतिको साँचो प्रेम धेरै कम छ। तैँले यो सम्पूर्ण समयभरि परमेश्‍वरमा विश्‍वास गरेको छस्, र आज परमेश्‍वरले उम्कने सबै बाटो बन्द गरिदिनुभएको छ। साँचो रूपमा भन्नुपर्दा, तँसँग सही मार्ग लिनुबाहेक अरू कुनै विकल्प छैन, र परमेश्‍वरको कठोर न्याय र असीम मुक्तिले नै तँलाई यो सही मार्गमा डोर्‍याउँछ। कष्ट र शोधन अनुभव गरेपछि मात्र मानिसले परमेश्‍वर प्रेमिलो हुनुहुन्छ भन्‍ने जान्दछ। आजसम्म अनुभव गरिसकेपछि, मानिस परमेश्‍वरको प्रेमिलो स्वभावको केही भाग जान्न पुगेको छ भनेर भन्न सकिन्छ, तर यो अझै पनि पर्याप्त छैन, किनभने मानिसमा धेरै कमी छ। मानिसले परमेश्‍वरको अझ धेरै अद्भुत काम, र परमेश्‍वरले उसका लागि खडा गर्ने अझ धेरै कष्टकर शोधन अनुभव गर्नैपर्छ। त्यसपछि मात्र मानिसको जीवन स्वभाव परिवर्तन हुन सक्छ।


परमेश्‍वरलाई प्रेम गर्नु मात्रै साँचो रूपमा परमेश्‍वरलाई विश्‍वास गर्नु हो

आज तिमीहरूले परमेश्‍वरलाई प्रेम गर्न र जान्‍न खोज्ने क्रममा, एकतर्फ तिमीहरूले कठिनाइ र शोधन सहनुपर्छ भने, अर्कोतर्फ, तिमीहरूले मूल्य चुकाउनुपर्ने हुन्छ। परमेश्‍वरलाई प्रेम गर्ने पाठभन्दा गहन पाठ अर्को छैन, र यसो पनि भन्‍न सकिन्छ कि जीवनभरिको विश्‍वासबाट मानिसहरूले सिक्ने पाठ भनेको परमेश्‍वरलाई प्रेम गर्ने भन्‍ने नै हो। भन्नुको अर्थ, यदि तँ परमेश्‍वरमा विश्‍वास गर्छस् भने तैँले परमेश्‍वरलाई प्रेम गर्नैपर्छ। यदि तँ परमेश्‍वरमा विश्‍वास मात्र गर्छस् तर उहाँलाई प्रेम गर्दैनस् र तैँले परमेश्‍वरको ज्ञान हासिल गरेको छैनस्, र तेरो हृदयभित्रबाट निस्कने साँचो प्रेमका साथ परमेश्‍वरलाई कहिल्यै प्रेम गरेको छैनस् भने, परमेश्‍वरमाथिको तेरो विश्‍वास निरर्थक छ; यदि तँ परमेश्‍वरमाथिको आफ्नो विश्‍वासमा परमेश्‍वरलाई प्रेम गर्दैनस् भने, तँ व्यर्थमा जिउँछस्, र तेरो सम्पूर्ण जीवन सबैभन्दा नीच जीवन हो। यदि तैँले आफ्नो सम्पूर्ण जीवनभरि परमेश्‍वरलाई कहिल्यै प्रेम गरेको वा सन्तुष्ट बनाएको छैनस् भने, तँ जिउनुको के अर्थ छ र? अनि परमेश्‍वरमाथिको तेरो विश्‍वासको के अर्थ छ र? के यो प्रयत्न खेर जानु होइन र? यसो भन्नुको अर्थ, यदि मानिसहरूले परमेश्‍वरलाई विश्‍वास र प्रेम गर्नु छ भने, उनीहरूले मूल्य चुकाउनैपर्छ। बाहिरी रूपमा निश्चित तरिकाले व्यवहार गर्ने प्रयास गर्नुभन्दा, उनीहरूले उनीहरूको हृदयको गहिराइमा साँचो अन्तर्ज्ञान खोज्नुपर्छ। यदि तँ गाउन र नाच्न उत्सुक छस्, तर सत्यता अभ्यास गर्न असक्षम छस् भने, के तैँले परमेश्‍वरलाई प्रेम गर्छस् भनेर मानिन्छ त? परमेश्‍वरलाई प्रेम गर्न सबै कुराहरूमा परमेश्‍वरका अभिप्रायहरू खोज्नु, “र तँलाई केही हुँदा तैँले आफूभित्रको गहिराइमा खोजनिधो गर्दै,” परमेश्‍वरका अभिप्राय बोध गर्ने प्रयास गर्नु, र यी मामलाहरूमा परमेश्‍वरका अभिप्राय के हुन्, उहाँ तँलाई के हासिल गर्न अह्राउनुहुन्छ, र तैँले उहाँका अभिप्रायलाई कसरी ख्याल गर्नुपर्छ भन्‍ने कुरा हेर्ने प्रयास गर्नु आवश्यक हुन्छ। उदाहरणको लागि: कठिनाइ सहनु पर्ने गरी तँलाई केही हुन्छ, उक्त समयमा परमेश्‍वरका अभिप्रायहरू के हुन् र उहाँका अभिप्रायहरूलाई तैँले कसरी ख्याल गर्नुपर्छ भनेर तैँले बुझ्नु पर्दछ। तैँले आफूलाई सन्तुष्ट बनाउनु हुँदैन: सर्वप्रथम, आफूलाई इन्कार गर्। देहभन्दा पतित कुरा अर्को छैन। तैँले परमेश्‍वरलाई सन्तुष्ट बनाउन र आफ्नो कर्तव्य पूरा गर्न प्रयास गर्नुपर्दछ। यस्ता सोचले, यो विषयमा परमेश्‍वरले तँमा विशेष अन्तर्दृष्टि ल्याइदिनुहुन्छ र तेरो हृदयले पनि आराम पाउनेछ। सानो वा ठूलो जेसुकै भए पनि, जब तँलाई केही हुन्छ, सर्वप्रथम तैँले आफूलाई इन्कार गर्नुपर्छ र देहलाई सबैभन्दा नीच कुराको रूपमा व्यवहार गर्नुपर्दछ। तैँले देहलाई जति धेरै सन्तुष्ट बनाउँछस्, देहले त्यति नै धेरै स्वतन्त्रता लिन्छ; यदि तैँले यस पटक देहलाई सन्तुष्ट बनाइस् भने, अर्को पटक यसले थप कुरा माग गर्नेछ। यो क्रम चलिरहँदा, मानिसहरू देहलाई अझै बढी प्रेम गर्न थाल्छन्। देहको लालसाहरू सधैँ अनावश्यक हुन्छन्; यसले तँलाई सधैँ यसलाई सन्तुष्ट बनाउन र तैँले यसभित्रै त्यसलाई तृप्त गर्न माग गर्दछ, चाहे त्यो तैँले खाने गरेको कुरामा होस्, तैँले लगाउने लुगामा होस्, वा आफूलाई रिस उठ्ने, वा आफ्नै अक्षमता र अल्छीपनलाई प्रश्रय दिने कुरामा होस्…। तैँले देहलाई जति धेरै सन्तुष्ट बनाउँछस्, यसका लालसाहरू उति नै धेरै हुन्छन् र यो त्यति नै लिप्त बन्छ, यहाँसम्‍म कि मानिसहरूका देहले अझ गहन धारणाहरूलाई आश्रय दिने, र परमेश्‍वरको विरुद्धमा विद्रोह गर्ने, र आफ्नै प्रशंसा गर्ने, र परमेश्‍वरका कार्यहरूप्रति सशङ्कित हुनेसम्‍म हुन्छ। तैँले देहलाई जति धेरै सन्तुष्ट बनाउँछस्, देहको कमजोरी त्यति नै बढ्छ; तँलाई तेरो कमजोरीप्रति कसैले ध्यान दिँदैन भन्‍ने सधैँ महसुस हुनेछ, परमेश्‍वरले अति गर्नुभएको छ भन्‍ने सधैँ विश्‍वास गर्छस् र तँ भन्छस्: “परमेश्‍वर कसरी यति कठोर बन्न सक्नुहुन्छ? उहाँले किन मानिसहरूलाई कठोर व्यवहार गर्न छोड्नुहुन्न?” जब मानिसहरूले देहलाई सन्तुष्ट बनाउँछन् र यसलाई अत्यधिक मात्रामा माया गर्छन्, उनीहरूले आफैलाई पतन गरिरहेका हुन्छन्। यदि तँ परमेश्‍वरलाई साँचो प्रेम गर्छस् र देहलाई सन्तुष्ट बनाउँदैनस् भने, परमेश्‍वरले गर्नुहुने सबै कुराहरू निकै सही र निकै असल छन् र तेरो विद्रोहीपनप्रतिको उहाँको श्राप र तेरो अधार्मिकताप्रतिको उहाँको न्याय जायज नै छ भन्ने तैँले देख्नेछस्। कहिलेकाहीँ परमेश्‍वरले तँलाई ताडना दिनुहुन्छ र अनुशासित बनाउनुहुन्छ, र तँलाई उहाँसामु आउन बाध्य तुल्याउँदै तँलाई परिष्कृत गर्न वातावरण खडा गर्नुहुन्छ, र परमेश्‍वरले जे गरिरहनुभएको छ, त्यो अद्भुत छ भन्ने तैँले सधैँ महसुस गर्नेछस्। यसरी तैँले धेरै पीडा नभए झैँ अनि परमेश्‍वर निकै प्रेमिलो हुनुहुन्छ भन्ने महसुस गर्नेछस्। यदि तँ देहका कमजोरीलाई आपूर्ति गर्छस् भने र परमेश्‍वरले अति नै गर्नुहुन्छ भनेर भन्छस् भने तैँले आफू सधैँ पीडामा रहेको र सधैँ दुःखले भरिएको महसुस गर्नेछस्, र तँ परमेश्‍वरका सबै कामबारे अस्पष्ट हुनेछस्, र तँलाई परमेश्‍वर मानिसको कमजोरीप्रति करुणामय नहुनुभएको र मानिसका कठिनाइबारे अनभिज्ञ हुनुभएको झैँ महसुस हुनेछ। तसर्थ, तैँले ठूलो अन्याय भोगेजस्तो सधैँ दुःखी र एक्लो महसुस गर्नेछस्, र यस बेला तैँले गुनासो गर्न सुरु गर्नेछस्। तैँले यसरी देहका कमजोरीलाई जति बढी आपूर्ति गर्छस्, त्यति नै परमेश्‍वरले तँलाई अति नै गर्नुहुन्छ जस्तो लाग्नेछ, जबसम्म यो यति खराब हुन्छ कि तैँले परमेश्‍वरको कार्यहरूलाई इन्कार गर्ने, र परमेश्‍वरको विरोध गर्न सुरु गर्ने, र पूर्ण रूपमा विद्रोहीपनले भरिनेछस्। तसर्थ, तैँले देहको विरुद्ध विद्रोह गर्नुपर्दछ, र यसलाई आपूर्ति गर्नु हुँदैन: “मेरो श्रीमान् (श्रीमती), बालबच्चा, सम्भावना, विवाह, परिवार—यी कुनै कुराले फरक पार्दैनन्! मेरो हृदयमा एकमात्र परमेश्‍वर हुनुहुन्छ, र मैले परमेश्‍वरलाई सन्तुष्ट राख्ने सक्दो प्रयास गर्नुपर्छ, देहलाई सन्तुष्ट राख्‍ने होइन।” तँमा यस्तो सङ्कल्प हुनैपर्छ। तँमा सधैँ यस्तो सङ्कल्प छ भने, जब तैँले सत्यलाई अभ्यास गर्छस् र आफूलाई पन्छ्याउँछस्, तैँले धेरै प्रयास नगरीकनै यसो गर्न सक्छस्। यस्तो भन्‍ने गरिन्छ कि एक जना किसान थिए जसले जाडोले जमेर कडा भएको सर्प बाटोमा देख्यो। उक्त किसानले सर्पलाई उठाएर आफ्नो छातीमा राख्यो, र जब सर्प बौरियो सर्पले किसानलाई टोकेर मार्‍यो। मानिसको देह सर्प जस्तै हो: यसको सारतत्त्व भनेको मानिसको जीवनलाई हानि गर्नु हो। जब तेरो देहले पूर्ण रूपमा मनमाफिक गर्छ, तब तेरो जीवन खोसिन्छ। देह शैतानको हो। यसभित्र सधैँ अधिक चाहनाहरू हुन्छन्; यसले सधैँ आफ्नै लागि सोच्छ, र यसले सधैँ आरामको चाहना राख्छ र सहजतामा लिप्त हुन चाहन्छ, यसमा व्यग्रता वा तात्कालिकताको बोध हुँदैन, यो निष्क्रियतामा डुबिरहन्छ। यदि तैँले यसलाई निश्चित बिन्दुसम्म सन्तुष्ट पारिस् भने, यसले अन्ततः तँलाई निल्नेछ। यसो भन्नुको अर्थ, यदि तैँले यसलाई यसपटक सन्तुष्ट पारिस् भने, अर्को पटक यसले फेरि सन्तुष्ट पारिमाग्छ। योसँग सधैँ अधिक चाहनाहरू तथा नयाँ मागहरू हुन्छन्, र तैँले देहलाई लाडप्यार गरेको फाइदा उठाएर यसले तँलाई यसलाई अझ बढी प्रिय ठान्न र त्यसको आराममा प्रेरित गर्छ—र यदि तैँले यसलाई कहिल्यै जित्न सकिनस् भने, अन्ततः तैँले आफैलाई बरबाद पार्नेछस्। तैँले परमेश्‍वरसामु जीवन प्राप्त गर्न सक्छस् कि सक्दैनस् र तेरो अन्तिम परिणाम के हुनेछ भन्‍ने कुरा तैँले कसरी देहविरुद्ध विद्रोह गर्ने अभ्यास गर्छस् भन्‍नेमा निर्भर हुन्छ। परमेश्‍वरले तँलाई मुक्ति दिनुभएको छ, चयन गर्नुभएको छ र पूर्वनिर्धारण गर्नुभएको छ, तैपनि यदि आज तँ उहाँलाई सन्तुष्ट पार्न अनिच्छुक छस्, सत्यतालाई व्यवहारमा लागू गर्न अनिच्छुक छस्, र परमेश्‍वरलाई प्रेम गर्ने साँचो हृदयका साथ तेरो आफ्नै देहविरुद्ध विद्रोह गर्न अनिच्छुक छस् भने, अन्ततः तैँले आफैलाई बरबाद पार्नेछस्, र यसरी तैँले चरम दुःख सहनेछस्। यदि तैँले देहलाई सधैँ लाडप्यार गर्छस् भने, शैतानले बिस्तारै तँलाई निल्नेछ, तँलाई जीवनरहित, अथवा आत्माको स्पर्शरहित बनाइछोड्नेछ, र एक दिन तँ भित्री रूपमा पूरै अँध्यारो हुनेछस्। जब तँ अँध्यारोमा जिउँछस्, तँलाई शैतानले कैदी बनाएको हुनेछ, अब तेरो हृदयमा परमेश्‍वर हुनुहुनेछैन, र त्यस बेला तैँले परमेश्‍वरको अस्तित्वलाई इन्कार गर्नेछस् र उहाँलाई छोडेर जानेछस्। तसर्थ, यदि मानिसहरू परमेश्‍वरलाई प्रेम गर्न चाहन्छन् भने, उनीहरूले पीडाको मूल्य चुकाउनैपर्छ र कठिनाइ सहनैपर्छ। बाहिरी जोस तथा कष्ट, थप पढाइ र थप भागदौडको आवश्यकता छैन; बरु उनीहरूले उनीहरूभित्रका कुराहरूलाई पन्छाउनुपर्छ: विलासी सोचहरू, व्यक्तिगत फाइदाहरू, र उनीहरूका आफ्नै योजना, धारणा, र मनसायहरू पन्छाउनुपर्छ। परमेश्‍वरको अभिप्राय यही हो।

मानिसहरूको बाहिरी स्वभावलाई परमेश्‍वरले गर्नुहुने काटछाँट पनि उहाँको कार्यको एक अंश हो; उदाहरणका लागि मानिसको बाहिरी, असामान्य मानवता वा उनीहरूको जीवनशैली र आनीबानी, उनीहरूको तरीका र रीतिका साथै उनीहरूको बाहिरी अभ्यासहरू तथा उनीहरूको उत्सुकताको काटछाँट गर्नु। तर जब उहाँले मानिसहरूलाई सत्यताको अभ्यास गर्न र उनीहरूको स्वभाव परिवर्तन गर्न अह्राउनुभयो, मुख्यतया उनीहरूभित्र रहेका अभिप्रायहरू र धारणाहरूको काटछाँट गरियो। तेरो बाहिरी स्वभावको काटछाँड गर्नु मात्रै गाह्रो कुरो होइन; यो त तँलाई मन पर्ने कुरा नखा भनेर अह्राउनु जस्तै हो, जुन सजिलो हुन्छ। तैपनि, तँभित्रको धारणालाई छुने कुरालाई चाहिँ, छोड्न गाह्रो हुन्छ। यसका लागि मानिसहरूले देहको विरोध गर्नुपर्ने हुन्छ, र मूल्य चुकाउनु पर्ने हुन्छ र परमेश्‍वरको अगाडि कष्ट भोग्नुपर्ने हुन्छ। यो विशेषगरी मानिसहरूको धारणामा लागू हुन्छ। मानिसहरूले परमेश्‍वरमा विश्‍वास गर्न थालेदेखि, उनीहरूले धेरै गलत अभिप्रायहरूलाई प्रश्रय दिएका हुन्छन्। जब तँ सत्यलाई अभ्यास गर्दैनस्, तँलाई तेरा सबै अभिप्रायहरू सही लाग्छन्, तर जब तँलाई केही हुन्छ, तँभित्र धेरै गलत अभिप्रायहरू रहेछन् भनेर तैँले देख्नेछस्। तसर्थ, जब परमेश्‍वरले मानिसहरूलाई सिद्ध पार्नुहुन्छ, उहाँले उनीहरूलाई परमेश्‍वर सम्‍बन्धी उनीहरूको ज्ञानमा बाधा पुर्‍याउने धेरै अभिप्रायहरू उनीहरूभित्र रहेको अनुभव गर्न लगाउनुहुन्छ। जब तैँले तेरा अभिप्रायहरू गलत रहेछन् भनेर पहिचान गर्छस्, यदि तँ तेरो अभिप्राय र धारणाहरू अनुसार अभ्यास गर्न बन्द गर्न सक्छस्, र परमेश्‍वरको सामु साक्षी दिन सक्षम हुन्छस्, र तँलाई हुने सबै कुराहरूमा तँ तेरो स्थानमा दह्रिलो भएर खडा हुन्छस् भने, यसले तैँले देहको विरोध गरेको छस् भन्‍ने प्रमाणित गर्छ। जब तँ देहको विरोध गर्छस्, तँभित्र निःसन्देह लडाइँ हुन्छ। शैतानले मानिसहरूलाई जाँच्‍नेछ र त्यसमा विश्‍वास गराउन प्रयास गर्नेछ, देहका अभिप्रायहरूमा विश्‍वास गराउने र देहका रुचिहरू कायम राख्ने प्रयास गर्नेछ—तर परमेश्‍वरका वचनहरूले मानिसहरूलाई भित्रबाट ज्योति र अन्तर्दृष्टि दिनेछ, र यो समयमा परमेश्‍वरलाई विश्‍वास गर्ने कि शैतानलाई विश्‍वास गर्ने हो भन्‍ने कुरा तेरै हातमा हुन्छ। मुख्यतया मानिसहरूभित्र रहेका थोकहरूको काटछाँट गर्न, परमेश्‍वरका अभिप्रायअनुसारको नरहेका उनीहरूको सोच र अभिप्रायहरूको काटछाँट गर्नका लागि परमेश्‍वरले उनीहरूलाई सत्यको अभ्यास गर्न अह्राउनुहुन्छ। पवित्र आत्माले मानिसहरूलाई उनीहरूको हृदयमा छुनुहुन्छ र उनीहरूलाई अन्तर्दृष्टि र ज्योति दिनुहुन्छ। त्यसैले, हुने सबै कुराहरूका पछाडि लडाइँ हुन्छ: मानिसहरूले सत्यको, वा परमेश्‍वरप्रतिको प्रेमको अभ्यास गर्दा हरेक पटक, त्यहाँ ठूलो लडाइँ हुन्छ, र उनीहरूका देहभित्र सबै ठीकै देखिए पनि, उनीहरूको हृदयको गहिराइमा, वास्तवमा, एक जीवन र मृत्युको लडाइँ चलिरहेको हुन्छ—र यो तीव्र लडाइँपछि, व्यापक समीक्षापछि मात्रै, जीत र हारको निर्णय हुन्छ। रुनु कि हाँस्नु भनेर थाहा हुँदैन। मानिसहरूभित्र भएका अभिप्रायहरू गलत हुने भएकाले, वा उनीहरूको अभिप्रायसँग परमेश्‍वरको कार्य बाझिने भएकाले, जब मानिसहरूले सत्यको अभ्यास गर्छन्, पर्दा पछाडि ठूलो लडाइँ हुन्छ। यो सत्यलाई अभ्यास गर्दा, पर्दा पछाडि, मानिसहरूले अन्ततः परमेश्‍वरलाई सन्तुष्ट बनाउने निर्णय गर्नअघि अनगन्ती दुःखका आँशु झारेका हुनेछन्। यही लडाइँको कारण मानिसहरूले कष्ट र शोधन सहन्छन्; साँचो कष्ट-भोग यही नै हो। जब तँमाथि लडाइँ आइपर्छ, यदि तँ परमेश्‍वरको पक्षमा साँचो रूपमा खडा हुन सक्छस् भने, तैँले परमेश्‍वरलाई सन्तुष्ट बनाउन सक्छस्। सत्यको अभ्यास गरिरहँदा, व्यक्तिले अपरिहार्य रूपमै भित्र-भित्रै कष्ट पाउनेछ; यदि, उनीहरूले सत्यलाई अभ्यास गर्दा, मानिसहरूभित्रका सबै कुराहरू सही भएमा, उनीहरूलाई परमेश्‍वरले सिद्ध बनाइरहनु पर्दैन, र त्यहाँ कुनै लडाइँ हुँदैन, र उनीहरूले कष्ट भोग्‍नेछैनन्। यसो किन हुन्छ भने, मानिसहरूभित्र यस्ता धेरै थोकहरू हुन्छन् जुन परमेश्‍वरको प्रयोगका लागि उपयुक्त हुँदैनन्, र देहको विद्रोही स्वभाव धेरै हुने भएकाले, मानिसहरूले देहको विरोध गर्ने पाठ अझ गहन तरिकाले सिक्नु पर्छ। यसैलाई परमेश्‍वरले मानवलाई उहाँसँग भोग्नुपर्ने भनेर अह्राउनुभएको कष्ट भन्नुहुन्छ। जब तँलाई अप्ठ्याराहरू आइपर्छन्, हतार गर् र परमेश्‍वरमा प्रार्थना गर्: “हे परमेश्‍वर! म हजुरलाई सन्तुष्ट बनाउन चाहन्छु, तपाईंको हृदयलाई सन्तुष्ट बनाउन म अन्तिम कठिनाइ सहन गर्न चाहन्छु, र मैले जतिसुकै ठूलो धक्का बेहोर्नु परे पनि, म अझै पनि हजुरलाई नै सन्तुष्ट बनाउन चाहन्छु। मैले मेरो सम्पूर्ण जीवन नै त्याग्‍नु परे पनि, मैले तपाईंलाई सन्तुष्ट पार्नैपर्छ!” यो सङ्कल्पका साथ, जब तँ यसरी प्रार्थना गर्छस्, तँ आफ्नो साक्षीमा दह्रिलो भएर खडा हुन सक्षम हुन्छस्। प्रत्येक पटक उनीहरूले सत्यलाई अभ्यास गर्दा, प्रत्येक पटक उनीहरूको शोधन, प्रत्येक पटक उनीहरू थाक्दा, र प्रत्येक पटक परमेश्‍वरको कार्य उनीहरूमाथि आउँदा, मानिसहरूले असह्य पीडा सहनुपर्छ। यो सबै मानिसहरूका लागि जाँच हो, र त्यसैगरी ती सबैभित्र लडाइँ हुन्छ। उनीहरूले चुकाउने वास्तविक मूल्य यही हो। परमेश्‍वरको वचनहरू झनै धेरै पढ्नु र अझै धेरै दौडधूप गर्नु त्यही मूल्यको एक अंश हो। मानिसहरूले गर्नुपर्ने कुरा यही हो, यो उनीहरूको कर्तव्य हो, र उनीहरूले पूरा गर्नुपर्ने जिम्मेवारी हो, तर मानिसहरूले उनीहरूका पन्छाउनु पर्ने कुरालाई पन्छाउनु पर्छ। यदि तैँले त्यसो गरिनस् भने, तेरो बाहिरी कष्ट जतिसुकै ठूलो भए तापनि, तैँले जतिसुकै दौडधूप गरे पनि, सबै कुरा व्यर्थ हुनेछ! यसो भन्नुको अर्थ, तँभित्रको परिवर्तनले मात्रै तेरो बाहिरी कठिनाइको मूल्य छ कि छैन भनेर निर्धारण गर्न सक्छ। जब तेरो आन्तरिक स्वभाव परिवर्तन हुन्छ र तैँले सत्यको अभ्यास गर्छस्, तब तेरो सबै बाहिरी कष्टले परमेश्‍वरको स्वीकृति पाउनेछ; यदि तेरो आन्तरिक स्वभावमा कुनै परिवर्तन भएन भने, तैँले जतिसुकै कष्ट सहे पनि वा तैँले बाहिर जतिसुकै प्रयत्न गरे पनि, परमेश्‍वरबाट कुनै स्वीकृति हुनेछैन—र परमेश्‍वरले पुष्टि नगरेको कठिनाइ व्यर्थ हो। तसर्थ, तैँले चुकाएको मूल्य परमेश्‍वरबाट अनुमोदन हुन्छ हुँदैन भन्‍ने कुरा तँमा परिवर्तन आएको छ कि छैन र परमेश्‍वरका अभिप्रायहरूको सन्तुष्टि, परमेश्‍वरको ज्ञान, र परमेश्‍वरप्रतिको निष्ठा हासिल गर्नका लागि तैँले सत्यको अभ्यास तथा आफ्नो अभिप्राय र धारणालाई विरोध गर्छस् कि गर्दैनस् भन्‍ने कुराले निर्धारित गर्छ। तैँले जतिसुकै प्रयत्न गरे पनि, यदि तँलाई आफ्नो अभिप्रायको विरुद्ध विद्रोहको बारेमा कहिल्यै थाहा छैन भने, तर बाहिरी कार्य तथा उत्सुकता मात्रै खोज्छस्, र आफ्नो जीवनप्रति कहिल्यै ध्यान दिँदैनस् भने, तेरो कठिनाइ व्यर्थ हुनेछ। यदि, केही निश्चित वातावरणमा, तँलाई भन्न मन लागेको केही कुरा छ भने, तर भित्र-भित्रै तँलाई यो कुरा भन्न सही होइन जस्तो लाग्छ, यस्तो भनाइले तेरो दाजुभाइ र दिदीबहिनीहरूलाई फाइदा पुग्दैन र उनीहरूलाई चोट पुर्‍याउन सक्छ भने, तैँले भित्र-भित्रै पीडा सहन रुचाउँदै यस्तो भन्दैनस्, किनभने यी वचनहरूले परमेश्‍वरका अभिप्रायहरूलाई पूरा गर्न सक्छस्। यस्तो समयमा, तँभित्र लडाइँ हुनेछ, तर तँ पीडा सहन र तैँले प्रेम गरेको वस्तु छोड्न इच्छुक हुनेछस्। परमेश्‍वरलाई सन्तुष्ट बनाउन तँ यो कठिनाइ सहन इच्छुक हुनेछस्, र तैँले भित्र-भित्रै पीडा सहे पनि, तैँले देहलाई आश्रय दिने छैनस्, र परमेश्‍वरको हृदय सन्तुष्ट भएको हुनेछ, त्यसैले तँलाई पनि भित्रैबाट आराम मिलेको हुनेछ। साँचो रूपमा मूल्य चुकाउनु भनेको यही हो, र परमेश्‍वरले चाहनुभएको मूल्य यही हो। यदि तैँले यसरी अभ्यास गरिस् भने, परमेश्‍वरले पक्कै तँलाई आशीर्वाद दिनुहुनेछ; यदि तैँले यो हासिल गर्न सक्दैनस् भने, तैँले जतिसुकै धेरै बुझे पनि, वा तैँले जतिसुकै राम्ररी बोले पनि, यो सबै बेकाम हुनेछ! यदि, परमेश्‍वरलाई प्रेम गर्ने पथमा, परमेश्‍वरले शैतानसँग युद्ध गर्दा तँ उहाँको पक्षमा खडा हुन सकिस् भने, र तँ शैतानकहाँ फर्कँदैनस् भने, तैँले परमेश्‍वरप्रतिको प्रेम हासिल गरेको हुनेछस्, र तँ तेरो साक्षीमा दह्रिलो भएर खडा भएको हुनेछस्।

परमेश्‍वरले मानिसहरूमा गर्ने कामको प्रत्येक कदम बाहिरी रूपमा मानिसहरूबीचको अन्तरक्रियाजस्तो देखिन्छ, मानौँ यो मानव प्रबन्ध वा मानव बाधाबाट उत्पन्न भएको हो। तर कामको प्रत्येक कदमपछाडि, र आइपर्ने सबै कुरा परमेश्‍वरसामु शैतानले थापेको बाजी हो, र तिनका लागि मानिसहरू परमेश्‍वरका लागि गवाहीमा दृढ रहनु आवश्यक हुन्छ। उदाहरणका लागि, अय्यूबको परीक्षा गरिएको घटनालाई लिऊँ: पर्दापछाडि, शैतान परमेश्‍वरसँग बाजी थापिरहेको थियो, र अय्यूब भने मानिसहरूका कार्य र बाधाहरूको सामना गरिरहेको थियो। तिमीहरूमा परमेश्‍वरले गर्नुहुने कामको प्रत्येक कदमपछाडि शैतानले परमेश्‍वरसँग थापेको बाजी हुन्छ—यसको पछाडि एउटा लडाइँ हुन्छ। उदाहरणका लागि, यदि तँ आफ्ना दाजुभाइ-दिदीबहिनीहरूप्रति पूर्वाग्रही छस् भने, तँसँग भन्न मन लागेका यस्ता शब्दहरू हुनेछन्—जुन शब्दहरू तँलाई परमेश्‍वरलाई अप्रसन्न तुल्याउने खालका छन् भन्ने लाग्छ—तर यदि तैँले ती शब्दहरू भनिनस् भने, तँलाई भित्री रूपमा असहज महसुस हुनेछ, अनि यस क्षणमा, तँभित्र एउटा लडाइँ सुरु हुनेछ: “म बोलूँ कि नबोलूँ?” लडाइँ भनेको यही हो। यसरी, तैँले सामना गर्ने हरेक कुरामा एउटा लडाइँ हुन्छ। जब तँभित्रै लडाइँ हुन्छ, तब परमेश्‍वरले तेरो वास्तविक सहकार्य र वास्तविक दुःखमार्फत तँमा काम गर्नुहुन्छ, र अन्ततः तँ भित्री रूपमा यस मामलालाई त्याग्न सक्षम हुनेछस्, र तेरो रिस स्वतः मर्नेछ। यो पनि परमेश्‍वरसँगको तेरो सहकार्यको नतिजा नै हो। मानिसहरूले गर्ने हरेक कुरामा तिनीहरूले निश्चित मात्रामा रगत-पसिना बगाउनुपर्ने हुन्छ। खास दुःख नभोगी, तिनीहरूले परमेश्‍वरलाई सन्तुष्ट पार्न सक्दैनन्; तिनीहरू परमेश्‍वरलाई सन्तुष्ट पार्ने नजिक पनि आउँदैनन्, र तिनीहरू खोक्रा नाराहरू मात्र फलाकिरहेका हुन्छन्! के यी खोक्रा नाराहरूले परमेश्‍वरलाई सन्तुष्ट पार्न सक्छन्? आत्मिक क्षेत्रमा परमेश्‍वर र शैतानबीच लडाइँ हुँदा, तैँले परमेश्‍वरलाई कसरी सन्तुष्ट पार्नुपर्छ, र उहाँप्रतिको गवाहीमा तँ कसरी दृढ रहनुपर्छ? तैँले यो थाहा पाउनुपर्छ कि तँलाई आइपर्ने हरेक कुरा एउटा ठूलो परीक्षा हो र त्यो परमेश्‍वरका लागि तैँले साक्षी दिनु आवश्यक हुने समय हो। ती बाहिरबाट नगण्य देखिए पनि, यी कुराहरू आइपर्दा, तिनले तँ परमेश्‍वरलाई प्रेम गर्छस् कि गर्दैनस् भन्‍ने कुरा देखाउँछन्। यदि तैँले उहाँलाई प्रेम गर्छस् भने, तँ उहाँप्रतिको गवाहीमा दृढ रहन सक्नेछस्, र यदि तैँले परमेश्‍वरलाई प्रेम गर्ने अभ्यास गरेको छैनस् भने, यसले तँ सत्यतालाई व्यवहारमा लागू गर्ने व्यक्ति होइनस्, तँ सत्यतारहित छस्, र जीवनरहित छस्, तँ भुस होस् भन्‍ने देखाउँछ! मानिसहरूलाई आइपर्ने सबै कुरामा, परमेश्‍वर तिनीहरू उहाँप्रतिको गवाहीमा दृढ रहून् भन्ने चाहनुहुन्छ। अहिले तँलाई कुनै उल्लेखनीय कुरा नभइरहेको भए पनि, र तैँले ठुलो गवाही नदिने भए पनि, तेरो दैनिक जीवनका सारा विवरण नै परमेश्‍वरलाई दिइने गवाहीसँग सम्बन्धित हुन्छ। यदि तँ तेरा दाजुभाइ र दिदीबहिनीहरू, तेरो परिवारका सदस्यहरू, र तेरो वरिपरिका सबैको प्रशंसा जित्न सक्छस्; यदि, कुनै दिन, गैरविश्‍वासीहरू आउँछन्, र तैँले गर्ने सबै कुराको प्रशंसा गर्छन्, र परमेश्‍वरले गर्ने सबै कुरा अद्भुत छन् भन्‍ने देख्छन् भने, यो नै तेरो गवाही हुनेछ। तँसँग अन्तर्ज्ञान नभए पनि र तेरो क्षमता कमजोर भए पनि, परमेश्‍वरद्वारा सिद्ध पारिएर, तँ उहाँलाई सन्तुष्ट पार्न र उहाँका अभिप्रायलाई ख्याल गर्न सक्षम हुन्छस्, जसले गर्दा अरू मानिसले सबैभन्दा कमजोर क्षमता भएका मानिसहरूमा उहाँले कति महान् काम गर्नुभएको छ भनी देखून्। जब मानिसहरू परमेश्‍वरलाई जान्न पुग्छन् र शैतानको अगाडि विजेता बन्छन्, धेरै हदसम्म परमेश्‍वरप्रति बफादार हुन्छन्, तब मानिसहरूको यो समूहभन्दा अरू कसैसँग पनि बढी दृढता हुँदैन, र यो नै सबैभन्दा महान् गवाही हो। तँ ठूलो काम गर्न असमर्थ भए पनि, तँ परमेश्‍वरलाई सन्तुष्ट पार्न सक्षम छस्। अरूले आफ्ना धारणाहरू त्याग्न सक्दैनन्, तर तँ सक्छस्; अरूले आफ्ना वास्तविक अनुभवहरूका दौरान परमेश्‍वरको साक्षी दिन सक्दैनन्, तर तँ आफ्नो वास्तविक कद र कार्यहरूमार्फत परमेश्‍वरको प्रेमको प्रतिदान गर्न र उहाँका लागि जोरदार साक्षी दिन सक्छस्। यसलाई मात्र वास्तवमै परमेश्‍वरलाई प्रेम गरेको मानिन्छ। यदि तँ यसो गर्न असमर्थ छस् भने, तँ आफ्ना परिवारका सदस्यहरूमाझ, आफ्ना दाजुभाइ-दिदीबहिनीहरूमाझ, वा संसारका मानिसहरूसामु साक्षी दिँदैनस्। यदि तँ शैतानसामु साक्षी दिन सक्दैनस् भने, शैतान तँलाई हेरेर हाँस्नेछ, त्यसले तँलाई मजाकको रूपमा, खेलौनाको रूपमा व्यवहार गर्नेछ, र यसले अक्सर तँलाई मूर्ख बनाउनेछ र मानसिक गडबडीमा पुर्‍याउनेछ। भविष्यमा, तँमाथि ठूला परीक्षाहरू आइपर्न सक्छन्—तर आज, यदि तँ परमेश्‍वरलाई साँचो हृदयले प्रेम गर्छस् भने, र यदि, अगाडि आउने परीक्षाहरू जतिसुकै ठूला भए तापनि, तँलाई जेसुकै भए पनि, तँ आफ्नो गवाहीमा दृढ रहन र परमेश्‍वरलाई सन्तुष्ट पार्न सक्षम हुन्छस् भने, तेरो हृदयलाई सान्त्वना मिल्नेछ, र तँ भविष्यमा जतिसुकै ठूलो परीक्षाको सामना गर्नुपरे पनि डराउने छैनस्। भविष्यमा के हुनेछ भन्‍ने कुरा तिमीहरू देख्न सक्दैनौ; तिमीहरू आजका परिस्थितिहरूमा परमेश्‍वरलाई सन्तुष्ट पार्न मात्र सक्छौ। तिमीहरू कुनै पनि ठूलो काम गर्न असमर्थ छौ—तिमीहरूले वास्तविक जीवनमा परमेश्‍वरका वचनहरू अनुभव गरेर उहाँलाई सन्तुष्ट पार्नमा ध्यान केन्द्रित गर्नुपर्छ, साथै तिमीहरूले बलियो र जोरदार साक्षी दिनुपर्छ र यसरी शैतानलाई लज्जित पार्नुपर्छ। तेरो देहले सन्तुष्टि नपाएको र दुःख पाएको हुने भए पनि, तैँले परमेश्‍वरलाई सन्तुष्ट पारेको र शैतानलाई लज्जित पारेको हुनेछस्। यदि तँ सधैँ यसरी नै अभ्यास गर्छस् भने, परमेश्‍वरले तेरो सामु एउटा बाटो खोलिदिनुहुनेछ। कुनै दिन, एउटा ठूलो परीक्षा आउँदा, अरू लड्नेछन्, तर तँ अझै पनि दृढ रहन सक्नेछस्: तैँले चुकाएको मूल्यको कारण, परमेश्‍वरले तँलाई सुरक्षा दिनुहुनेछ ताकि तँ दृढ रहन सकेस् र नलडेस्। यदि, साधारणतया, तँ सत्यतालाई व्यवहारमा लागु गर्न र परमेश्‍वरलाई प्रेम गर्ने साँचो हृदयले परमेश्‍वरलाई सन्तुष्ट पार्न सक्षम छस् भने, परमेश्‍वरले भविष्यका परीक्षाहरूका दौरान तँलाई पक्कै सुरक्षा दिनुहुनेछ। तँ मूर्ख, सानो कदको र कमजोर क्षमताको भए पनि, परमेश्‍वर तँप्रति पक्षपाती हुनुहुनेछैन। यो तेरा नियतहरू सही छन् कि छैनन् भन्‍ने कुरामा निर्भर हुन्छ। मानौँ कि आज तँ परमेश्‍वरलाई सन्तुष्ट पार्न सक्षम छस्—साना, सूक्ष्म विषयहरूमा समेत कडिकडाउ गर्छस्, र सबै कुरामा परमेश्‍वरलाई सन्तुष्ट पार्छस्—तँसँग परमेश्‍वरलाई प्रेम गर्ने साँचो हृदय छ, परमेश्‍वरलाई आफ्नो साँचो हृदय दिन्छस्, र तैँले कतिपय कुरा स्पष्ट रूपमा देख्न नसक्ने भए पनि, तँ आफ्ना नियतहरू सच्याउन र परमेश्‍वरका अभिप्रायहरू खोज्न परमेश्‍वरसामु आउन सक्छस्, र तँ परमेश्‍वरलाई सन्तुष्ट पार्न सबै थोक गर्छस्। अनि तेरा दाजुभाइ-दिदीबहिनीहरूले तँलाई अस्वीकार गर्न सक्ने भए पनि, तेरो हृदयले परमेश्‍वरलाई सन्तुष्ट पारिरहेको हुन्छ, र तँ देहसुखको लालसा गरिरहेको हुँदैनस्। यदि तँ सधैँ यसरी नै अभ्यास गर्छस् भने, तँमाथि ठूला परीक्षाहरू आइपर्दा तँ सुरक्षित हुनेछस्।

परीक्षाहरू मानिसहरूभित्रको कस्तो स्थितितर्फ लक्षित हुन्छन्? ती परमेश्‍वरलाई सन्तुष्ट पार्नबाट मानिसहरूलाई रोक्ने तिनीहरूभित्रका विद्रोही स्वभावहरूप्रति लक्षित हुन्छन्। मानिसहरूभित्र धेरै अशुद्धता हुन्छ, र पाखण्डी कुरा धेरै हुन्छ, त्यसैले परमेश्‍वर मानिसहरूलाई शुद्ध गर्नका लागि तिनीहरूलाई परीक्षाहरूमा पार्नुहुन्छ। तर यदि, आज, तँ परमेश्‍वरलाई सन्तुष्ट पार्न सक्षम छस् भने, भविष्यका परीक्षाहरू तेरो लागि सिद्धता हुनेछन्। यदि, आज, तँ परमेश्‍वरलाई सन्तुष्ट पार्न असक्षम छस् भने, भविष्यका परीक्षाहरूले तँलाई प्रलोभनमा पार्नेछन्, र तँ अन्जानमै लड्नेछस्, र त्यस समयमा तैँले आफूलाई सम्हाल्न सक्नेछैनस्, किनभने तँ परमेश्‍वरको कामसँगै अघि बढ्न सक्षम हुनेछैनस् र तैँले वास्तविक कद धारण गरेको हुनेछैनस्। त्यसैले, यदि तँ भविष्यमा दृढ रहन, परमेश्‍वरलाई अझ सन्तुष्ट पार्न, र उहाँलाई अन्त्यसम्मै पछ्याउन चाहन्छस् भने, आज तैँले एउटा बलियो जग बसाल्नैपर्छ। तैँले सबै कुरामा सत्यतालाई व्यवहारमा लागु गरेर परमेश्‍वरलाई सन्तुष्ट पार्नैपर्छ र उहाँका अभिप्रायहरूलाई ख्याल गर्नैपर्छ। यदि तैँले सधैँ यसरी नै अभ्यास गरिस् भने, तँभित्र एउटा जग हुनेछ, र परमेश्‍वरले तँभित्र उहाँलाई प्रेम गर्ने हृदय जगाउनुहुनेछ, र उहाँले तँलाई आस्था दिनुहुनेछ। कुनै दिन, जब तँमाथि साँच्चै एउटा परीक्षा आइपर्छ, तब तँलाई केही पीडा हुन सक्छ र तँ निश्चित बिन्दुसम्म व्याकुल हुन सक्छस्, र तँ मरेजस्तै गरी हृदयविदारक शोकमा पर्न सक्छस्—तर परमेश्‍वरलाई प्रेम गर्ने तेरो हृदय परिवर्तन हुनेछैन, र त्यो प्रेम अझै गहिरो बन्नेछ। परमेश्‍वरका आशिष्‌हरू यस्ता हुन्छन्। यदि तँ आज परमेश्‍वरले भन्ने र गर्ने सबै कुरा समर्पणको हृदयले स्वीकार गर्न सक्षम छस् भने, तँ पक्कै पनि परमेश्‍वरद्वारा आशिषित् हुनेछस्, र यसरी तँ उहाँका आशिष्‌ र प्रतिज्ञाहरू उत्तराधिकारमा प्राप्त गर्ने व्यक्ति बन्नेछस्। यदि, आज, तँ अभ्यास गर्दैनस् भने, कुनै दिन तँमाथि परीक्षाहरू आइपर्दा, तँसँग न त आस्था हुनेछ न त प्रेमिलो हृदय हुनेछ, अनि त्यतिबेला उक्त परीक्षा प्रलोभन बन्नेछ; तँ शैतानको प्रलोभनको बीचमा धकेलिनेछस् र तँसँग उम्कने कुनै उपाय हुनेछैन। आज, सानो परीक्षाको सामना गर्दा तँ दृढ रहन सक्षम होलास्, तर कुनै दिन ठूलो परीक्षाको सामना गर्दा तँ दृढ रहन सक्षम हुन्छस् नै भन्‍ने छैन। कतिपय मानिस आफैसँग निकै खुसी हुन्छन् र तिनीहरू आफू जति राम्रो हुन सकिन्थ्यो त्यति भइसकेको सोच्छन्। यदि तँ यस्तो समयमा अझ गहिराइमा जाँदैनस्, र आत्मतुष्ट रहिरहन्छस् भने, तँ खतरामा पर्नेछस्। आज, परमेश्‍वरले ठूला परीक्षाहरूको काम नगरिरहनुभएको बेला, तँ सबै हिसाबले ठीकै गरिरहेको जस्तो देखिन्छस्, तर जब परमेश्‍वरले तेरो परीक्षा गर्नुहुन्छ, तब तैँले आफूमा धेरै कमी रहेको पत्ता लगाउनेछस्, किनभने तेरो कद अत्यन्तै सानो छ र तँ ठूला परीक्षाहरू सहन सक्दैनस्। यदि तँ जस्तो छस् त्यस्तै रहन्छस् र अगाडि बढ्न छोडेर सन्तुष्ट महसुस गर्छस् भने, परीक्षाहरू आइपर्दा, तँ लड्नेछस्। तिमीहरूले अक्सर आफ्नो कद कति सानो छ भनी हेर्नुपर्छ; यसरी मात्र तिमीहरूले प्रगति गर्नेछौ। यदि परीक्षाहरूका दौरान मात्रै तँ तेरो कद अत्यन्तै सानो रहेको, तेरो इच्छाशक्ति अत्यन्तै कमजोर रहेको, तँभित्र वास्तविक कुरा ज्यादै कम रहेको, र तँ परमेश्‍वरका अभिप्रायहरूका लागि अपर्याप्त रहेको देख्छस् भने—यदि तँ त्यतिबेला मात्र यी कुराहरू महसुस गर्छस् भने, त्यो धेरै ढिलो हुनेछ।

यदि तँ परमेश्‍वरको स्वभाव जान्दैनस् भने, तँ परीक्षाहरूका दौरान अनिवार्य रूपमा लड्नेछस्, किनभने परमेश्‍वर कसरी मानिसहरूलाई सिद्ध पार्नुहुन्छ, उहाँ कुन माध्यमद्वारा तिनीहरूलाई सिद्ध पार्नुहुन्छ भन्‍नेबारे तँ अनजान हुन्छस्, अनि जब तँमाथि परमेश्‍वरका परीक्षाहरू आइपर्छन् र ती तेरा धारणाहरूसँग मिल्दैनन्, तब तँ दृढ रहन असक्षम हुनेछस्। परमेश्‍वरको साँचो प्रेम नै उहाँको सम्पूर्ण स्वभाव हो, अनि जब परमेश्‍वरको सम्पूर्ण स्वभाव मानिसहरूलाई प्रकट गरिन्छ, तब तिनीहरूको देहलाई के हुन्छ? जब परमेश्‍वरको धर्मी स्वभाव मानिसहरूलाई प्रकट गरिन्छ, तब तिनीहरूको देहलाई अनिवार्य रूपमा धेरै पीडा हुनेछ। यदि तैँले यो पीडा भोगिनस् भने, तँ परमेश्‍वरद्वारा सिद्ध पारिन सक्दैनस्, न त तैँले परमेश्‍वरप्रति साँचो प्रेम अर्पण गर्न नै सक्नेछस्। यदि परमेश्‍वरले तँलाई सिद्ध पार्नुभयो भने, उहाँले आफ्नो सम्पूर्ण स्वभाव तँकहाँ प्रकट गर्नैपर्छ। सृष्टिको समयदेखि आजसम्म, परमेश्‍वरले आफ्नो सम्पूर्ण स्वभाव मानिसकहाँ कहिल्यै प्रकट गर्नुभएको छैन—तर आखिरी दिनहरूमा उहाँ यसलाई उहाँले पूर्वनिर्धारित गर्नुभएका र छान्नुभएका मानिसहरूको यस समूहकहाँ प्रकट गर्नुहुन्छ, र मानिसहरूलाई सिद्ध पारेर, उहाँ आफ्नो स्वभाव प्रकट गर्नुहुन्छ, जसको माध्यमबाट उहाँ मानिसहरूको एउटा समूहलाई पूर्ण पार्नुहुन्छ। मानिसहरूप्रति परमेश्‍वरको साँचो प्रेम यस्तो हुन्छ। परमेश्‍वरको साँचो प्रेम अनुभव गर्न मानिसहरूले चरम पीडा सहनु, र उच्च मूल्य चुकाउनु आवश्यक हुन्छ। तब मात्रै मानिसहरू अन्ततः परमेश्‍वरद्वारा प्राप्त गरिन सक्छन्, र बल्ल आफ्नो साँचो प्रेम परमेश्‍वरलाई फिर्ता दिन सक्षम हुन्छन्, र तब मात्रै परमेश्‍वरको हृदय सन्तुष्ट हुनेछ। यदि मानिसहरू परमेश्‍वरद्वारा सिद्ध पारिने चाहना गर्छन् भने र यदि उनीहरू उहाँको इच्छा पछ्याउने, र उनीहरूको साँचो प्रेम सम्पूर्ण रूपमा परमेश्‍वरलाई अर्पण गर्ने चाहना राख्छन् भने, उनीहरूले धेरै कष्ट र उनीहरूको परिस्थितिबाट धेरै सास्ती भोग्नैपर्छ, र यसरी मृत्युको मुखमै पुगेजस्तो गरी वेदनाबाट गुज्रनैपर्छ, जसले अन्ततः उनीहरूलाई आफ्नो साँचो हृदय परमेश्‍वरलाई फिर्ता दिन बाध्य पार्नेछ। कसैले परमेश्‍वरलाई साँचो प्रेम गर्छ कि गर्दैन भन्‍ने कुरा कष्ट र शोधनको दौरान प्रकट हुन्छ। परमेश्‍वरले गर्नुहुने मानिसहरूको प्रेमको शुद्धिकरण पनि कष्ट र शोधनमार्फत मात्रै हासिल हुन्छ।


“सहस्राब्दीय राज्यको आगमन भएको छ” भन्‍ने विषयमा संक्षिप्त चर्चा

तिमीहरूलाई सहस्राब्दीय राज्यको दर्शनको बारेमा के लाग्छ? कतिपय मानिसहरू यस विषयमा धेरै सोच्छन्, र तिनीहरू भन्छन्: “सहस्राब्दीय राज्य पृथ्वीमा एक हजार वर्षसम्म रहनेछ, यसैले यदि मण्डलीका पाको उमेरका सदस्यहरू अविवाहित छन् भने, के उनीहरूले विवाह गर्नुपर्छ? मेरो परिवारसँग पैसा छैन, के मैले पैसा कमाउन थाल्नुपर्छ? …” सहस्राब्दीय राज्य भनेको के हो? के तिमीहरूलाई थाहा छ? मानिसहरू अबुझ छन् र ठूलो कष्ट भोग्छन्। वास्तवमा, सहस्राब्दीय राज्य औपचारिक रूपमा आउन अझै बाँकी नै छ। मानिसहरूलाई सिद्ध बनाउने चरणको अवधिमा, सहस्राब्दीय राज्य एक भागदौड मात्र हो; परमेश्‍वरले भन्नुभएको सहस्राब्दीय राज्यको समयमा मानिस सिद्ध बनाइएको हुनेछ। यसभन्दा पहिले, मानिसहरू सन्तहरू जस्तै हुनेछन् र सिनिमको देशमा दह्रिलो गरी खडा हुनेछन् भनेर भनिएको थियो। मानिसहरूलाई सिद्ध बनाइसकिएपछि मात्र—जब तिनीहरू परमेश्‍वरले बताउनुभएका सन्तहरू बन्छन्—तब मात्र सहस्राब्दीय राज्य आएको हुनेछ। जब परमेश्‍वरले मानिसहरूलाई सिद्ध बनाउनुहुन्छ, र उहाँले तिनीहरूलाई शुद्ध बनाउनुहुन्छ, अनि तिनीहरू जति धेरै शुद्ध बन्छन् परमेश्‍वरद्वारा तिनीहरूलाई उत्ति नै बढी सिद्ध बनाइन्छन्। जब तँभित्रका अशुद्धता, विद्रोहीपन, विरोध र देहका कुराहरू हटाइन्छन्, जब तँ शुद्ध पारिएको हुन्छस्, तब तँ परमेश्‍वरद्वारा प्रेम गरिएको हुन्छस् (अर्को शब्दमा भन्नुपर्दा, तँ सन्त बन्‍नेछस्); जब तँ परमेश्‍वरद्वारा सिद्ध पारिएको र सन्त बनेको हुन्छस्, तब तँ सहस्राब्दीय राज्यमा हुनेछस्। अहिले राज्यको युग हो। सहस्राब्दीय राज्यको युगमा मानिसहरू जिउनका निम्ति परमेश्‍वरको वचनमा भर पर्नेछन्, अनि सबै जातिहरू परमेश्‍वरको नाउँमा आउनेछन्, अनि सबैले परमेश्‍वरका वचनहरू पढ्नेछन्। त्यो समयमा, कसैले टेलिफोनद्वारा, कसैले फ्याक्सद्वारा बोलाउनेछन् … तिनीहरूले परमेश्‍वरका वचनहरूको पहुँच प्राप्त गर्न सबै साधनहरू प्रयोग गर्नेछन्, अनि तिमीहरू पनि परमेश्‍वरका वचनहरूमा आउनेछौ। यी सबै कुरा मानिसहरू सिद्ध बनाइएपछि हुने कुरा हुन्। आज, मानिसहरूलाई वचनहरूद्वारा शोधन गरिन्छ, शुद्ध पारिन्छन्, ज्ञान दिइन्छ, र डोऱ्याइन्छन्; यो राज्यको युग हो, यो मानिसहरू सिद्ध भइरहेको चरण हो, र सहस्राब्दीय राज्यको युगसँग यसको कुनै सम्बन्ध छैन। सहस्राब्दीय राज्यको अवधिमा, मानिसहरू पहिले नै सिद्ध पारिएका हुनेछन् र तिनीहरूभित्र भएका भ्रष्ट स्वभावहरू शुद्ध पारिएको हुनेछ। त्यस बेला, परमेश्‍वरले बोल्‍नुभएको वचनले मानिसहरूलाई एक-एक चरण गर्दै डोऱ्याउनेछ, र सृष्टिको समयदेखि अहिलेसम्मका परमेश्‍वरको कामका सबै रहस्यहरू प्रकट गर्नेछ, अनि उहाँका वचनहरूले मानिसहरूलाई प्रत्येक युगमा र प्रत्येक दिन परमेश्‍वरका कामहरूको बारेमा, उहाँले कसरी मानिसहरूलाई भित्रबाट डोऱ्याउनुहुन्छ, उहाँले आत्मिक क्षेत्रमा गर्नुहुने कामहरूको बारेमा बताउनेछन् र तिनीहरूलाई आत्मिक क्षेत्रका गतिशीलता बताउनेछन्। तब मात्र यो साँच्चै वचनको युग हुनेछ; अहिले यो भागदौडको स्थितिमा मात्रै छ। यदि मानिसहरूलाई सिद्ध र शुद्ध बनाइएन भने, तिनीहरूका निम्ति पृथ्वीमा एक हजार वर्ष जिउने कुनै उपाय हुनेछैन, र तिनीहरूका शरीर अनिवार्य रूपमा कुहिनेछन्; यदि मानिसहरू भित्रबाट शुद्ध हुन्छन् र तिनीहरू शैतान र देहको अधीनमा हुँदैनन् भने, तिनीहरू पृथ्वीमा जीवित रहनेछन्। यस चरणमा तँ अबुझ छस्, अनि तिमीहरूले परमेश्‍वरलाई प्रेम गरेको अनुभव मात्रै गर्छौ अनि यस पृथ्वीमा जिउँदा प्रत्येक दिन उहाँको साक्षी दिनेछौ।

“सहस्राब्दीय राज्यको आगमन भएको छ” भन्‍ने भनाइ एउटा अगमवाणी हो, यो अगमवक्ताको भविष्यवाणी जस्तो हो, जसमा परमेश्‍वरले भविष्यमा के हुनेछ भनी अगमवाणीहरू गर्नुहुन्छ। परमेश्‍वरले भविष्यमा बोल्नुहुने वचनहरू र उहाँले आज बोल्नुहुने वचनहरू एउटै होइनन्: भविष्यका वचनहरूले युगलाई डोऱ्याउनेछ, अनि उहाँले आज बोल्नुहुने वचनहरूले मानिसहरूलाई सिद्ध पार्छन्, तिनीहरूलाई शोधन गर्छन्, र तिनीहरूलाई काटछाँट गर्छन्। भविष्यको वचनको युग आजको वचनको युगभन्दा फरक छ। आज, परमेश्‍वर जुनसुकै माध्यमबाट बोल्नुभए पनि—उहाँद्वारा बोलिएका सबै वचनहरू मानिसलाई सिद्ध बनाउन, तिनीहरूभित्र भएका फोहोरलाई शुद्ध पार्न, तिनीहरूलाई पवित्र बनाउन र परमेश्‍वरको सामु तिनीहरूलाई धर्मी बनाउनका निम्ति हुन्। आज बोलिएका वचनहरू, अनि भविष्यमा बोलिने वचनहरू दुई अलग कुराहरू हुन्। राज्यको युगमा बोलिने वचनहरू मानिसहरूलाई सबै तालिममा प्रवेश गराउन, मानिसहरूलाई सबै कुरामा सही बाटोमा ल्याउन, तिनीहरूभित्र भएका सबै अशुद्ध कुराहरू हटाउनका निम्ति हुन्। यो युगमा परमेश्‍वरले यस्तै गर्नुहुन्छ। उहाँले प्रत्येक व्यक्तिमा उहाँका वचनहरूको जग बनाउनुहुन्छ, उहाँले आफ्ना वचनहरूलाई प्रत्येक व्यक्तिको जीवन बनाउनुहुन्छ, अनि उहाँले तिनीहरूभित्र अन्तर्दृष्टि दिन र डोऱ्याउन निरन्तर उहाँको वचन प्रयोग गर्नुहुन्छ। अनि जब तिनीहरूले परमेश्‍वरका अभिप्रायहरूलाई ख्याल गर्दैनन्, तिनीहरूलाई हप्काउन र तिनीहरूलाई अनुशासनमा राख्‍नको निम्ति परमेश्‍वरको वचन तिनीहरूभित्र हुनेछ। आजका वचनहरू मानिसको जीवन हुनुपर्छ; तिनले मानिसलाई चाहिने सबै थोक सीधै प्रदान गर्छन्, तँभित्र जुन कुराको कमी छ ती सबै परमेश्‍वरका वचनहरूले प्रदान गर्छन्, अनि परमेश्‍वरका वचन ग्रहण गर्ने सबैलाई उहाँको वचन खाएर अनि पिएर अन्तर्दृष्टि प्राप्त हुन्छ। परमेश्‍वरले भविष्यमा बोल्नुहुने वचनले सारा ब्रह्माण्डका मानिसहरूलाई डोऱ्याउँछ; आज, यी वचनहरू चीनमा मात्र बोलिन्छन्, र तिनले सारा ब्रह्माण्डभरि बोलिएको वचनको प्रतिनिधित्व गर्दैनन्। सहस्राब्दीय राज्य आएपछि मात्र परमेश्‍वर सम्पूर्ण ब्रह्माण्डसँग बोल्नुहुनेछ। यो जान, परमेश्‍वरले आज बोल्नुहुने वचनहरू मानिसहरूलाई सिद्ध बनाउनका निम्ति हुन्; परमेश्‍वरले यो चरणमा बोल्नुभएका वचनहरू मानिसहरूका खाँचोहरू पूरा गर्नका निम्ति हुन्, तँलाई परमेश्‍वरका रहस्यहरू प्रकट गर्न वा आश्‍चर्यकर्महरू देखाउनको निम्ति होइन। मानिसहरूका खाँचोहरू पूरा गर्न उहाँ धेरै माध्यमद्वारा बोल्नुहुन्छ। सहस्राब्दीय राज्यको युग आउन अझै बाँकी नै छ—उल्‍लेख गरिएको सहस्राब्दीय राज्य परमेश्‍वरको महिमाको दिन हो। यहूदियामा येशूको काम समाप्त भएपछि परमेश्‍वरले उहाँको काम चीन देशमा सार्नुभएको थियो र अर्को योजना बनाउनुभएको थियो। उहाँले तिमीहरूमा उहाँको कामको अर्को भाग गर्नुहुन्छ, उहाँले वचनद्वारा मानिसहरूलाई सिद्ध बनाउने काम गर्नुहुन्छ, अनि मानिसहरूले कष्ट भोगून् साथै परमेश्‍वरको धेरै अनुग्रह प्राप्त गरून् भनी उहाँले आफ्नो वचन प्रयोग गर्नुहुन्छ। यो चरणको कामले विजेताहरूको झुन्ड सृजना गर्नेछ, र उहाँले विजेताहरूको झुन्ड बनाउनुभएपछि, तिनीहरूले उहाँको कार्यहरूको साक्षी दिन सक्नेछन्, तिनीहरू वास्तविकतामा जिउन सक्नेछन्, र वास्तवमा तिनीहरूले उहाँलाई सन्तुष्ट पार्नेछन् र मृत्युसम्मै उहाँप्रति विश्‍वासयोग्य रहनेछन्, अनि यसरी परमेश्‍वरले महिमा प्राप्त गर्नुहुनेछ। जब परमेश्‍वरले महिमा प्राप्त गर्नुहुन्छ—अर्थात् जब उहाँले मानिसहरूको यो झुन्डलाई सिद्ध बनाउनुहुन्छ—त्यो सहस्राब्दीय राज्यको युग हुनेछ।

येशू साढे तेत्तीस वर्षसम्म पृथ्वीमा हुनुहुन्थ्यो, उहाँले क्रूसमा क्रूसीकरणको काम गर्न आउनुभयो, अनि क्रूसीकरणद्वारा परमेश्‍वरले उहाँको महिमाको एउटा भाग प्राप्त गर्नुभयो। जब परमेश्‍वर देहमा आउनुभयो, उहाँ नम्र र गुप्त रहन सक्नुभयो, र उहाँले अथाह कष्ट सहन सक्नुभयो। उहाँ परमेश्‍वर स्वयम् हुनुभए पनि, छुटकाराको काम पूरा गर्नलाई उहाँले अझै हरेक अपमान र हरेक गिल्ला सहनुभयो, अनि क्रूसमा टाँगिएर ठूलो कष्ट भोग्नुभयो। यो चरणको काम पूरा भएपछि, मानिसहरूले परमेश्‍वरको ठूलो महिमा भएको देखे पनि, त्यो नै उहाँको सम्पूर्ण महिमा भने थिएन; त्यो उहाँको महिमाको एउटा भाग मात्र थियो, जुन उहाँले येशूबाट प्राप्त गर्नुभएको थियो। येशूले हरेक कठिनाइ सहन, नम्र र गुप्त हुन, परमेश्‍वरको निम्ति क्रूसमा टाँगिन सक्नुभएको भए पनि, परमेश्‍वरले उहाँको महिमाको एउटा भाग मात्र प्राप्त गर्नुभयो, र उहाँको महिमा इस्राएलमा प्राप्त भएको थियो। परमेश्‍वरको महिमाको अझै अर्को भाग छ: व्यावहारिक रूपमा काम गर्न र मानिसहरूको एउटा झुन्ड सिद्ध बनाउन पृथ्वीमा आउने काम। येशूको कामको चरणको अवधिमा उहाँले केही अलौकिक कुराहरू गर्नुभयो, तर त्यो चरणको काम कुनै पनि किसिमले चिह्न र चमत्कारहरू गर्नका निम्ति मात्र थिएन। त्यो मुख्य रूपले येशूले दुःख भोग्न सक्नुहुन्छ, र परमेश्‍वरका निम्ति क्रूसमा टाँगिन सक्नुहुन्छ, येशूले परमेश्‍वरलाई प्रेम गर्नुभएको कारण उहाँले अथाह कष्ट भोग्न सक्षम हुनुहुन्छ, र परमेश्‍वरले उहाँलाई त्याग्नुभए पनि, उहाँ अझै पनि परमेश्‍वरको इच्छा पूरा गर्न उहाँको जीवन बलिदान गर्न इच्छुक हुनुहुन्छ भनी देखाउनका निम्ति थियो। परमेश्‍वरले इस्राएलमा उहाँको काम पूरा गर्नुभएपछि र येशूलाई क्रूसमा टाँगिएपछि, परमेश्‍वरले महिमा प्राप्त गर्नुभएको थियो, अनि परमेश्‍वरले शैतानको सामु साक्षी दिनुभएको थियो। परमेश्‍वर कसरी चीनमा देह बन्नुभएको छ भन्‍ने कुरा तिमीहरूले न त जानेका छौ न देखेका छौ, यसैकारण परमेश्‍वरले महिमा प्राप्त गर्नुभएको छ भनेर तिमीहरू कसरी देख्न सक्छौ र? जब परमेश्‍वरले तिमीहरूमा विजयको धेरै काम गर्नुहुन्छ, र तिमीहरू दह्रो भई खडा हुन्छौ, तब यो चरणको परमेश्‍वरको काम सफल हुन्छ, र यो परमेश्‍वरको महिमाको भाग हो। तिमीहरूले यो मात्र देख्छौ, अनि तिमीहरू परमेश्‍वरद्वारा सिद्ध बनाइनु बाँकी नै छ, तिमीहरूले आफ्नो हृदय पूर्ण रूपले परमेश्‍वरलाई दिनु बाँकी नै छ। तिमीहरूले यो महिमा पूर्ण रूपमा देख्नु बाँकी नै छ; परमेश्‍वरले तिमीहरूको हृदय पहिले नै जित्नुभएको छ, तिमीहरू उहाँलाई कहिल्यै पनि छोड्न सक्दैनौं, अनि आखिरीसम्म परमेश्‍वरलाई पछ्याउनेछौ र तिमीहरूका हृदय परिवर्तन हुनेछैन, अनि यही नै परमेश्‍वरको महिमा हो भन्‍ने मात्र तिमीहरूले देख्छौ। तिमीहरूले कुन कुरामा परमेश्‍वरको महिमा देख्छौ? मानिसहरूमा भएको उहाँको कामका प्रभावहरूमा। मानिसहरू परमेश्‍वर अति प्रेमिलो हुनुहुन्छ भनी देख्छन्, तिनीहरूका हृदयमा परमेश्‍वर हुनुहुन्छ, र तिनीहरू उहाँलाई छोड्न तयार हुँदैनन्, अनि यो परमेश्‍वरको महिमा हो। जब मण्डलीहरूका दाजुभाइ-दिदीबहिनीहरूको शक्ति बढ्छ, र तिनीहरूले परमेश्‍वरलाई हृदयबाटै प्रेम गर्न सक्छन्, परमेश्‍वरले गर्नुभएको कामको सर्वोच्च पराक्रम, उहाँका वचनहरूको अतुलनीय शक्ति देख्छन्, जब तिनीहरूले उहाँको वचनमा अख्तियार छ भन्‍ने देख्छन्, अनि उहाँले चीन देशको भूतको सहरमा उहाँको काम सुरु गर्न सक्नुभएको देख्छन्, जब मानिसहरू कमजोर भए पनि, तिनीहरूको हृदय परमेश्‍वरको सामु झुक्छन्, र तिनीहरू परमेश्‍वरका वचनहरू ग्रहण गर्न इच्छुक बन्छन्, अनि जब, तिनीहरू कमजोर र अयोग्य भए पनि परमेश्‍वरका वचनहरू प्रेमिलो र तिनीहरूका कदरको योग्यका भएको देख्न सक्छन्, तब त्यो परमेश्‍वरको महिमा हो। जब मानिसहरू परमेश्‍वरद्वारा सिद्ध बनाइने, र उहाँको अघि समर्पित हुन र परमेश्‍वरप्रति पूर्ण रूपमा समर्पित हुन सक्‍ने, र तिनीहरूका सम्भावनाहरू र भाग्यलाई परमेश्‍वरको हातमा दिन सक्‍ने दिन आउँछ, त्यस बेला परमेश्‍वरको महिमाको दोस्रो भाग पूर्ण रूपले प्राप्त भएको हुनेछ। भन्नुको अर्थ, जब व्यावहारिक परमेश्‍वरको काम पूर्ण रूपमा समाप्त हुन्छ, त्यसबेला चीन देशमा उहाँको काम समाप्त हुनेछ। अर्को शब्दमा भन्नुपर्दा, जब परमेश्‍वरद्वारा अघिबाटै नियुक्त गरिएका र चुनिएकाहरू सिद्ध बनाइएका हुन्छन्, तब परमेश्‍वरले महिमा प्राप्त गर्नुभएको हुनेछ। परमेश्‍वरले आफ्नो महिमाको दोस्रो भाग पूर्वमा ल्याएको छु भनी भन्‍नुभए पनि, यसलाई नाङ्गो आँखाले देख्न सकिँदैन। परमेश्‍वरले उहाँको काम पूर्वमा ल्याउनुभएको छ; उहाँ पहिले नै पूर्वमा आउनुभएको छ, र यो परमेश्‍वरको महिमा हो। आज, उहाँको काम पूरा हुन बाँकी भए पनि, परमेश्‍वरले काम गर्ने निर्णय गर्नुभएकोले, यो निश्चय नै पूरा गरिनेछ। परमेश्‍वर आफैले यो काम चीनमा पूरा गर्ने निर्णय गर्नुभएको छ, अनि उहाँले तिमीहरूलाई पूर्ण बनाउने संकल्प गर्नुभएको छ। यसैले, उहाँले तिमीहरूलाई कुनै उम्कने बाटो दिनुहुन्न—उहाँले पहिले नै तिमीहरूको हृदय जितिसक्नुभएको छ, अनि तिमीहरूले चाहे पनि वा नचाहे पनि तिमीहरू अघि बढ्नुपर्छ, अनि जब तिमीहरू परमेश्‍वरद्वारा प्राप्त गरिन्छौ, तब परमेश्‍वरले महिमा प्राप्त गर्नुहुन्छ। आज, परमेश्‍वरले पूर्ण महिमा प्राप्त गर्न बाँकी नै छ, किनकि तिमीहरू पूर्ण रूपमा सिद्ध बनाइन बाँकी नै छ। तिमीहरूका हृदय परमेश्‍वरतिर फर्केको भए तापनि, तिमीहरूको देहमा अझ पनि धेरै कमजोरीहरू छन्, तिमीहरू परमेश्‍वरलाई सन्तुष्ट पार्न नसक्‍ने अवस्थामा छौ, तिमीहरूले परमेश्‍वरका अभिप्रायहरूलाई ख्याल गर्न सक्दैनौ, अनि तिमीहरूमा धेरै नकारात्मक कुराहरू बाँकी नै छन्, जसबाट तिमीहरूले छुटकारा पाउनुपर्छ र तिमीहरू अझै पनि धेरै परीक्षाहरू र शोधनहरूबाट भएर जान बाँकी नै छ। त्यसरी मात्र तिमीहरूको जीवनका स्वभावहरू बदलिन सक्छन् र तिमीहरू परमेश्‍वरद्वारा प्राप्त गरिन सक्छौ।


परमेश्‍वरलाई चिन्‍नेहरू मात्र परमेश्‍वरका लागि साक्षी दिन सक्छन्

परमेश्‍वरमा विश्‍वास गर्नु र परमेश्‍वरलाई चिन्नु पूर्ण रूपमा स्वाभाविक र न्यायोचित कुरा हो, र आज—देहधारी परमेश्‍वरले व्यक्तिगत रूपमा आफ्नो काम गरिरहनुभएको युगमा—परमेश्‍वरलाई चिन्ने अत्यन्तै राम्रो समय हो। परमेश्‍वरलाई सन्तुष्ट पार्नु भनेको परमेश्‍वरका अभिप्रायहरू बुझ्ने जगमा टेकेर हासिल गरिने कुरा हो, र परमेश्‍वरका अभिप्रायहरू बुझ्नका लागि, परमेश्‍वरबारे ज्ञान हुनु जरुरी छ। परमेश्‍वरबारे यो ज्ञान परमेश्‍वरमा विश्‍वास गर्ने व्यक्तिसँग हुनैपर्ने दर्शन हो; यो नै मानिसको परमेश्‍वरप्रतिको विश्‍वासको जग हो। यस ज्ञानको अभावमा, मानिसको परमेश्‍वरप्रतिको विश्‍वास अस्पष्ट स्थितिमा, खोक्रा धर्मसिद्धान्तहरूका बीचमा रहनेछ। यस्ता मानिसहरूसँग परमेश्‍वरलाई पछ्याउने सङ्कल्प भए पनि, तिनीहरूले केही पनि प्राप्त गर्नेछैनन्। यस प्रवाहमा रहेर केही पनि प्राप्त नगर्नेहरू सबै हटाइनेछन्—तिनीहरू सबै आफू केही नगरी अरूको भरमा बाँच्ने मानिस हुन्। तैँले परमेश्‍वरको कामको जुनसुकै चरण अनुभव गरे पनि, तेरो साथमा एउटा महान् दर्शन हुनुपर्छ। नत्रभने, तँलाई नयाँ कामको हरेक चरण स्वीकार गर्न गाह्रो हुनेछ, किनभने परमेश्‍वरको नयाँ काम मानिसको कल्पना गर्ने क्षमताभन्दा बाहिर छ, र यो उसको सोचाइको सीमाभन्दा बाहिर छ। त्यसकारण, मानिसको हेरचाह गर्ने गोठालोविना, दर्शनहरूका बारेमा सङ्गति गर्ने गोठालोविना, मानिस यो नयाँ काम स्वीकार गर्न असमर्थ हुन्छ। यदि मानिस दर्शनहरू बोध गर्न सक्दैन भने, ऊ परमेश्‍वरको नयाँ काम बोध गर्न सक्दैन, र यदि मानिस परमेश्‍वरको नयाँ कामप्रति समर्पित हुन सक्दैन भने, मानिस परमेश्‍वरका अभिप्रायहरू बुझ्न असक्षम हुनेछ, र यसरी परमेश्‍वरबारे उसको ज्ञान शून्य बराबर हुनेछ। मानिसले परमेश्‍वरको वचन अभ्यास गर्नुअघि, उसले परमेश्‍वरको वचन जानेको हुनैपर्छ; अर्थात्, उसले परमेश्‍वरका अभिप्रायहरू बुझेको हुनैपर्छ। यसरी मात्रै परमेश्‍वरको वचनलाई सटीक रूपमा र परमेश्‍वरका अभिप्रायहरूअनुरूप अभ्यास गर्न सकिन्छ। यो सत्यता खोज्ने हरेक व्यक्तिले धारण गर्नैपर्ने कुरा हो, र यो परमेश्‍वरलाई चिन्ने प्रयास गर्ने हरेकले भोग्नैपर्ने प्रक्रिया पनि हो। परमेश्‍वरको वचनलाई चिन्ने प्रक्रिया नै परमेश्‍वरलाई चिन्ने प्रक्रिया हो। यो परमेश्‍वरको कामलाई चिन्ने प्रक्रिया पनि हो। त्यसकारण, दर्शनहरू जान्नुले देहधारी परमेश्‍वरको मानवता जान्नुलाई मात्र जनाउँदैन, यसमा त परमेश्‍वरको वचन र काम जान्ने कुरा पनि समावेश हुन्छ। परमेश्‍वरको वचनबाट मानिसहरूले परमेश्‍वरका अभिप्रायहरू बुझ्छन्, र परमेश्‍वरको कामबाट तिनीहरूले परमेश्‍वरको स्वभाव र परमेश्‍वर के हुनुहुन्छ भन्‍ने कुरा थाहा पाउँछन्। परमेश्‍वरमाथिको विश्‍वास परमेश्‍वरलाई चिन्ने पहिलो कदम हो। परमेश्‍वरप्रतिको यो प्रारम्भिक विश्‍वासबाट उहाँप्रतिको सबैभन्दा गहिरो विश्‍वाससम्म अघि बढ्ने प्रक्रिया नै परमेश्‍वरलाई चिन्ने प्रक्रिया हो, परमेश्‍वरको काम अनुभव गर्ने प्रक्रिया हो। यदि तँ परमेश्‍वरमा विश्‍वास गर्नका लागि मात्रै परमेश्‍वरमा विश्‍वास गर्छस्, र उहाँलाई चिन्‍नका लागि गर्दैनस् भने, तेरो विश्‍वासमा कुनै वास्तविकता छैन, र तेरो विश्‍वास शुद्ध बन्न सक्दैन—यसमा कुनै शङ्का छैन। यदि, परमेश्‍वरको काम अनुभव गर्दा, मानिसले बिस्तारै परमेश्‍वरलाई चिन्छ भने, उसको स्वभाव बिस्तारै परिवर्तन हुनेछ, र उसको विश्‍वास झन्-झन् साँचो बन्दै जानेछ। यसरी, जब मानिसले परमेश्‍वरमाथिको आफ्नो विश्‍वासमा सफलता हासिल गर्छ, तब उसले परमेश्‍वरलाई पूर्ण रूपमा प्राप्त गरेको हुनेछ। परमेश्‍वरले व्यक्तिगत रूपमा आफ्नो काम गर्नलाई दोस्रो पटक देह बन्नका लागि यति धेरै रगत-पसिना बगाउनुको कारण भनेको मानिसले उहाँलाई चिन्न र उहाँलाई देख्न सकोस् भनेर हो। परमेश्‍वरलाई चिन्नु[क] नै परमेश्‍वरको कामको अन्त्यमा हासिल गरिने अन्तिम परिणाम हो; यो परमेश्‍वरले मानवजातिसँग गर्ने अन्तिम माग हो। उहाँले यसो गर्नुको कारण भनेको उहाँको अन्तिम गवाहीको खातिर हो; मानिस अन्तिममा र पूर्ण रूपमा उहाँतर्फ फर्कन सकोस् भनेर उहाँ यो काम गर्नुहुन्छ। मानिसले परमेश्‍वरलाई चिनेर मात्रै परमेश्‍वरलाई प्रेम गर्न सक्छ, र परमेश्‍वरलाई प्रेम गर्न उसले परमेश्‍वरलाई चिन्नैपर्छ। उसले जसरी पछ्याए पनि, वा आफ्नो पछ्याइमार्फत उसले जे प्राप्त गर्ने आशा गरे पनि, उसले परमेश्‍वरबारे ज्ञान हासिल गर्न सक्नैपर्छ। यसरी मात्रै मानिसले परमेश्‍वरको हृदयलाई सन्तुष्ट पार्न सक्छ। परमेश्‍वरलाई चिनेर मात्रै मानिसले परमेश्‍वरमा साँचो विश्‍वास राख्न सक्छ, र परमेश्‍वरलाई चिनेर मात्रै ऊ साँचो रूपमा परमेश्‍वरको डर मान्न र उहाँप्रति समर्पित हुन सक्छ। परमेश्‍वरलाई नचिन्नेहरू परमेश्‍वरप्रतिको साँचो समर्पण र उहाँको डरमा कहिल्यै पुग्नेछैनन्। परमेश्‍वरलाई चिन्नुमा उहाँको स्वभाव चिन्ने, उहाँका अभिप्रायहरू बुझ्ने, र उहाँ के हुनुहुन्छ भनी चिन्ने कुरा पर्छन्। तैपनि व्यक्तिले जुनसुकै पक्ष चिने पनि, हरेकका लागि मानिसले मूल्य चुकाउनुपर्छ र समर्पित हुने सङ्कल्प आवश्यक पर्छ, जुनविना कोही पनि अन्तिमसम्म निरन्तर पछ्याइरहन सक्षम हुनेछैन। परमेश्‍वरको काम मानिसका धारणाहरूसँग अत्यन्तै नमिल्दो हुन्छ। परमेश्‍वरको स्वभाव र परमेश्‍वर के हुनुहुन्छ भन्‍ने कुरा थाहा पाउन मानिसलाई अत्यन्तै गाह्रो हुन्छ, र परमेश्‍वरको हरेक वचन र कार्य, उहाँको हरेक चाल मानिसका लागि अत्यन्तै बुझ्न नसकिने खालको हुन्छ। यदि मानिस परमेश्‍वरलाई पछ्याउने इच्छा गर्छ तैपनि उहाँप्रति समर्पित हुन अनिच्छुक छ भने, मानिसले केही पनि प्राप्त गर्नेछैन। संसारको सृष्टिदेखि आजसम्म, परमेश्‍वरले त्यस्तो धेरै काम गर्नुभएको छ जसलाई मानिसले बुझ्न सक्दैन र जुन मानिसलाई स्वीकार गर्न गाह्रो लागेको छ, र परमेश्‍वरले त्यस्तो धेरै कुरा भन्नुभएको छ जसले मानिसका धारणाहरूलाई निको पार्न गाह्रो बनाउँछ। तर मानिसका अति धेरै कठिनाइ भएका कारण उहाँले आफ्नो काम गर्न कहिल्यै छोड्नुभएको छैन; बरु, उहाँले काम गर्न र बोल्न जारी राख्नुभएको छ। ठूलो सङ्ख्यामा “योद्धाहरू” बाटोमै लडेका भए पनि, उहाँ अझै पनि आफ्नो काम गरिरहनुभएको छ, र उहाँको नयाँ कामप्रति समर्पित हुन इच्छुक मानिसहरूको एकपछि अर्को समूहलाई विश्रामविना निरन्तर रूपमा छनौट गरिरहनुभएको छ। उहाँमा ती लडेका “नायकहरू” प्रति कुनै दया छैन, बरु उहाँ उहाँका नयाँ काम र वचनहरू स्वीकार गर्नेहरूलाई उहाँ बहुमूल्य ठान्नुहुन्छ। तर यसरी एकपछि अर्को कामको चरण अघि बढाउनुमा उहाँको उद्देश्य के हो? उहाँ किन सधैँ कतिपय मानिसलाई हटाउनुहुन्छ र अरूलाई रोज्नुहुन्छ? उहाँ किन सधैँ यस्तो विधि प्रयोग गर्नुहुन्छ? उहाँको कामको उद्देश्य मानिसले उहाँलाई चिनोस्, र ऊ यसरी उहाँद्वारा प्राप्त गरियोस् भन्ने हो। उहाँको कामको सिद्धान्त भनेको जो उहाँले आज गर्नुहुने कामप्रति समर्पित हुन सक्छन् तिनीहरूमा काम गर्नु, र जो उहाँले विगतमा गर्नुभएको कामप्रति समर्पित हुन्छन् तर उहाँले आज गर्नुहुने कामको विरोध गर्छन् तिनीहरूमा काम नगर्नु हो। उहाँले यति धेरै मानिसलाई हटाउँदै आउनुको कारण यही नै हो।

परमेश्‍वरलाई जान्ने क्रममा सिकेको पाठको प्रभावलाई एक वा दुई दिनमा प्राप्त गर्न सकिँदैन: मानिसले निश्चय नै अनुभवहरू बटुल्नैपर्छ, कठिनाइहरू हुँदै जानैपर्छ, अनि साँचो समर्पणता हासिल गर्नैपर्छ। सबैभन्दा पहिला, परमेश्‍वरको कार्य अनि वचनबाट नै सुरु गर्। परमेश्‍वरको ज्ञानमा के संलग्न छ, यो ज्ञान कसरी प्राप्त गर्ने, अनि आफ्नो अनुभवमा परमेश्‍वरलाई कसरी देख्ने त्यो तैँले जान्नु अति नै आवश्यक छ। परमेश्‍वरलाई चिन्‍न बाँकी हुँदा हरेक व्यक्तिले गर्नुपर्ने कुरा यही नै हो। कसैले पनि परमेश्‍वरको कार्य र वचनहरूलाई एक झट्कामा पक्रन सक्दैन, अनि कसैले पनि छोटो समयावधिमा परमेश्‍वरको सम्पूर्णताको ज्ञानलाई प्राप्त गर्न सक्दैन। त्यसमा अनुभवको आवश्यक प्रक्रिया छ, जुनविना कसैले पनि परमेश्‍वरलाई चिन्‍न अथवा उहाँलाई इमान्दारितासित पछ्याउन सक्दैन। परमेश्‍वरले जति धेरै कार्य गर्नुहुन्छ, मानिसले त्यति नै बढी उहाँलाई चिन्ने गर्छ। परमेश्‍वरको कार्य मानिसको धारणाहरूभन्दा जति धेरै भिन्न छ, त्यति नै धेरै उहाँबारे मानिसको ज्ञान नवीकरण र गहिरो भएर जान्छ। यदि परमेश्‍वरको कार्य सँधैको लागि निश्चित र अपरिवर्तनशील रहन्थ्यो भने उहाँको बारेमा मानिसहरूसित धेरै ज्ञान हुने थिएन। उत्पत्तिको समय अनि वर्तमानको बीचमा, व्यवस्थाको युगमा परमेश्‍वरले के गर्नुभयो, अनुग्रहको युगको अवधिमा उहाँले के गर्नुभयो, अनि राज्यको युगमा उहाँले के गर्नुहुन्छ—तिमीहरू यी दर्शनहरूको बारेमा स्पष्ट हुनुपर्छ। तिमीहरूले परमेश्‍वरको कार्यलाई जान्नुपर्छ। येशूलाई पछ्याएपछि मात्र पत्रुसले येशूमा पवित्र आत्माले गर्नुभएको कार्यहरू क्रमैसँग जाने। तिनले भने, “पूर्ण ज्ञान हासिल गर्नको लागि मानिसको अनुभवमा भर पर्नु मात्र काफी छैन; उहाँलाई चिन्‍न हामीलाई सहायताको निम्ति परमेश्‍वरको कार्यमा अवश्य नै धेरै नयाँ कुराहरू हुनुपर्छ।” सुरुमा, पत्रुसले येशू एक प्रेरित जस्तै परमेश्‍वरद्वारा पठाइएका व्यक्ति, एक प्रेरित जस्तै, हुन् भनी विश्‍वास गरे, अनि तिनले येशूलाई ख्रीष्टको रूपमा हेरेनन्। त्यो समयमा, जब तिनले येशूलाई पछ्याउन थाले, येशूले तिनलाई सोध्नुभयो, “योनाका छोरा शिमोन, के तिमी मलाई पछ्याउँछौ?” पत्रुसले भने, “जसलाई स्वर्गीय पिताले पठाउनुभएको छ उहाँलाई मैले पछ्याउनै पर्छ। मैले उहाँलाई स्वीकार गर्नैपर्छ जो पवित्र आत्माद्वारा चुनिनुभएको छ। म तपाईंलाई पछ्याउनेछु।” तिनको शब्दबाट, यो देखिन्छ कि पत्रुससित येशूको बारेमा कुनै ज्ञान थिएन; तिनले परमेश्‍वरको वचन अनुभव गरेका थिए, आफूलाई काँटछाँट गरेका थिए, अनि परमेश्‍वरको निम्ति कठिनाइ सहेका थिए, तर तिनीसित परमेश्‍वरको कार्यको कुनै ज्ञान थिएन। अनुभवको केही अवधिपछि, पत्रुसले येशूमा परमेश्‍वरका धेरै कामहरू देखे, तिनले परमेश्‍वरको प्रेमिलोपन देखे, अनि तिनले येशूमा धेरै हदसम्म परमेश्‍वरको रूप देखे। यसरी नै येशूले बोल्नुभएका वचनहरू मानिसद्वारा बोलिएको होइन, अनि येशूले गर्नुभएको कार्य मानिसद्वारा गरिएको होइन भन्‍ने पनि उनले देखे। यसको साथै, येशूको वचन अनि कार्यहरूमा, थप रूपमा पत्रुसले परमेश्‍वरको ज्ञान, अनि ईश्‍वरीय प्रकृतिका कार्यहरू देखे। तिनका अनुभवहरूको अवधिमा, तिनले आफैलाई मात्र जानेनन्, बरु येशूको प्रत्येक कार्यलाई पनि तिनले नजिकबाट नियाले, जहाँबाट तिनले धेरै कुराहरू पत्ता लगाए, नाउँ लिनुपर्दा, परमेश्‍वरले येशूद्वारा गर्नुभएको धेरै कार्यहरूमा व्यवहारिक परमेश्‍वरका अभिव्यक्तिहरू थिए, अनि आफूले बोल्नुभएका वचनहरूमा अनि उहाँले गर्नुभएका कार्यहरूमा, र साथसाथै उहाँले जुन शैलीमा मण्डलीको गोठालो गर्नुभयो र कार्य गर्नुभयो त्यो शैलीमा येशू एउटा साधारण मानिसभन्दा भिन्न हुनुहुन्थ्यो। यसकारण, पत्रुसले येशूबाट धेरै पाठहरू सिके जो तिनले सिक्नुपर्थ्यो, अनि येशू क्रूसमा टाँगिन लाग्दासम्ममा, तिनले केही हदसम्म येशूको ज्ञान प्राप्त गरिसकेका थिए—यी कुराहरू येशूप्रति तिनी जीवनभर बफादार बन्ने अनि परमेश्‍वरको लागि उँधोमुन्टो क्रूसमा टाँगिएर भोग्‍ने दुःखको आधार बन्यो। तिनी केही धारणाहरूले ग्रसित भएका अनि सुरुमा येशूको बारेमा तिनमा स्पष्ट ज्ञान नभएको भए तापनि यस्ता कुराहरू निश्चय नै भ्रष्ट मानिसको एउटा भाग हो। जब येशू बिदा हुन लाग्नुभएको थियो, तब उहाँले पत्रुसलाई भन्नुभयो कि उहाँ क्रूसमा टाँगिनु भनेकै त्यो कार्य हो जुन गर्नलाई उहाँ आउनुभएको हो: त्यो युगद्वारा उहाँ त्यागिनु जरुरी थियो, अनि यो अशुद्ध र पुरानो युगले उहाँलाई क्रूसमा टाँग्नै पर्थ्यो; उहाँ छुटकाराको कार्यलाई पूर्ण गर्नु आउनुभएको थियो, अनि, यो कार्य सिध्याएपछि, उहाँको सेवकाइको अन्त हुनेथियो। यो सुनेर, पत्रुस दुःखले व्याकुल भए अनि येशूसित अझ घनिष्ट भए। जब येशू क्रूसमा टाँगिनुभयो, पत्रुस एकान्तमा खूबै रोए। योभन्दा अघि, पत्रुसले येशूलाई सोधेका थिए, “मेरो प्रभु! तपाईं भन्‍नुहुन्छ, कि तपाईं क्रूसमा टाँगिन लाग्‍नुभएको छ। तपाईं जानुभएपछि, हामीले तपाईंलाई कहिले देख्न पाउनेछौं?” के तिनले भनेका कुरामा अपमिश्रणका तत्वहरू थिएनन् र? तिनीहरूमा धारणाहरूको मिश्रण थिएन र? तिनको हृदयमा, तिनलाई थाहा थियो, कि येशू परमेश्‍वरका कार्यहरूको भाग पूरा गर्न आउनुभएको हो, अनि येशू जानुभएपछि, पवित्र आत्मा तिनीसित हुनेछन्; उहाँ क्रूसमा टाँगिनुहुनेभए तापनि अनि स्वर्ग चढिजानुहुनेभए तापनि, परमेश्‍वरको आत्मा तिनीसित हुनुहुनेथियो। त्यो समयमा, पत्रुसमा येशूको बारेमा केही ज्ञान थियो: परमेश्‍वरको आत्माले नै येशूलाई पठाउनुभएको हो, परमेश्‍वरको आत्मा उहाँभित्र हुनुहुन्छ, अनि येशू नै परमेश्‍वर स्वयम् हुनुहुन्छ, उहाँ नै ख्रीष्ट हुनुहुन्छ भन्‍ने तिनी जान्दथे। यद्यपि येशूप्रति तिनको प्रेमको कारण, अनि तिनको मानव कमजोरीपनको कारण, पत्रुसले त्यस्ता शब्दहरू बोले। यदि, परमेश्‍वरको कार्यको प्रत्येक चरणमा, कसैले अवलोकन गर्न अनि कडा परिश्रमसित अनुभव गर्न सक्छ भने, उसले बिस्तारै परमेश्‍वरको प्रेमिलोपन पत्ता लगाउन सक्छ। अनि पावलले तिनको दर्शनलाई के ठाने? जब येशू तिनीकहाँ देखापर्नुभयो, पावलले भने, “तपाईं को हुनुहुन्छ, प्रभु?” येशूले भन्नुभयो, “म येशू हुँ जसलाई तिमी सताउँछौ।” यो पावलको दर्शन थियो। येशूको पुनरुत्थान, उहाँ ४० दिनसम्म देखापर्नुभएको कुरा अनि येशूको जीवनकालभरिका शिक्षाहरूलाई पत्रुसले आफ्नो अन्तिम यात्रासम्मै दर्शनको रूपमा लिए।

मानिस परमेश्‍वरको काम अनुभव गर्छ, आफूलाई चिन्न थाल्छ, आफ्नो भ्रष्ट स्वभाव फाल्छ, र जीवनको वृद्धि पछ्याउँछ, जुन सबै परमेश्‍वरलाई चिन्नका खातिर हुन्। यदि तँ आफूलाई चिन्न र आफ्नो भ्रष्ट स्वभावलाई काटछाँट गर्न मात्रै खोज्छस्, तर परमेश्‍वर मानिसमा के काम गर्नुहुन्छ, उहाँको मुक्ति कति महान् छ, वा तँ कसरी परमेश्‍वरको काम अनुभव गर्छस् र उहाँका कार्यहरू देख्छस् भन्‍ने बारेमा तँलाई कुनै ज्ञान छैन भने, तेरो यो अनुभव मूर्खतापूर्ण छ। यदि तँलाई कसैले सत्यतालाई व्यवहारमा लागु गर्न र धैर्य अभ्यास गर्न सक्ने भएकै कारण उसको जीवनमा परिपक्वता आएको छ भन्‍ने लाग्छ भने, यसको अर्थ तैँले अझै पनि जीवनको साँचो अर्थ वा मानिसलाई सिद्ध पार्नुमा परमेश्‍वरको उद्देश्य बुझेको छैनस्। कुनै दिन, जब तँ धार्मिक मण्डलीहरूमा, पश्‍चात्ताप मण्डलीका वा जीवन मण्डलीका सदस्यहरूका बीचमा हुन्छस्, तब तैँले भक्त मानिसहरू धेरैलाई भेट्नेछस्, जसका प्रार्थनाहरूमा “दर्शनहरू” रहेका हुन्छन् र जो आफ्नो जीवनको पछ्याइमा छोइएको महसुस गर्छन् र वचनहरूद्वारा निर्देशित हुन्छन्। यसबाहेक, धेरै वटा मामलामा, तिनीहरू धैर्य अभ्यास गर्न, आफूलाई त्याग्न, र देहद्वारा निर्देशित नहुन सक्षम हुन्छन्। त्यतिबेला, तैँले तिनीहरूलाई खुट्ट्याउन सक्नेछैनस्: तँ तिनीहरूले गर्ने सबथोक सही छ, त्यो जीवनको स्वाभाविक प्रकटीकरण हो, र तिनीहरूले विश्‍वास गर्ने नाम गलत हुनु दुःखको कुरा हो भन्‍ने विश्‍वास गर्नेछस्। के यस्ता दृष्टिकोणहरू मूर्खतापूर्ण होइनन् र? धेरै मानिससँग जीवन छैन भनेर किन भनिन्छ? किनभने तिनीहरू परमेश्‍वरलाई चिन्दैनन्, र तसर्थ तिनीहरूको हृदयमा परमेश्‍वर हुनुहुन्न, र तिनीहरूसँग जीवन छैन भनेर भनिन्छ। यदि परमेश्‍वरमाथिको तेरो विश्‍वास यस्तो बिन्दुमा पुगेको छ जहाँ तँ परमेश्‍वरका कार्यहरू, परमेश्‍वरको व्यावहारिकता, र परमेश्‍वरको कामको हरेक चरणलाई पूर्ण रूपमा चिन्न सक्षम छस् भने, तैँले सत्यता धारण गरेको छस्। यदि तँ परमेश्‍वरको काम र स्वभावलाई चिन्दैनस् भने, तेरो अनुभव अझै पनि पर्याप्त छैन। येशूले आफ्नो कामको त्यो चरण कसरी अघि बढाउनुभयो, यो चरण कसरी अघि बढाइँदै छ, अनुग्रहको युगमा परमेश्‍वरले आफ्नो काम कसरी गर्नुभयो र के काम गरियो, यस चरणमा के काम गरिँदै छ—यदि तँलाई यी कुराहरूको पूर्ण ज्ञान छैन भने, तँलाई कहिल्यै आश्‍वस्त महसुस हुनेछैन र तँलाई सधैँ अस्थिर महसुस हुनेछ। यदि, केही समयको अनुभवपछि, तँ परमेश्‍वरद्वारा गरिएको काम र उहाँको कामको हरेक कदमलाई चिन्न सक्छस्, र यदि तैँले परमेश्‍वरले आफ्ना वचनहरू बोल्नुका उद्देश्यहरू, र उहाँले बोल्नुभएका यति धेरै वचन किन पूरा भएका छैनन् भन्‍ने बारेमा पूर्ण ज्ञान प्राप्त गरेको छस् भने, तँ चिन्ता र शोधनबाट मुक्त भएर, निर्धक्क भई र पछि नहटी अगाडिको मार्ग पछ्याउन सक्छस्। तिमीहरूले परमेश्‍वर आफ्नो यति धेरै काम कुन माध्यमबाट सम्पन्न गर्नुहुन्छ भनेर हेर्नुपर्छ। उहाँले आफूले बोल्ने वचनहरू प्रयोग गर्नुहुन्छ, र धेरै वटा फरक-फरक प्रकारका वचनहरूमार्फत मानिसलाई शोधन गर्नुहुन्छ र उसका धारणाहरूलाई रूपान्तरण गर्नुहुन्छ। तिमीहरूले सहेका सबै दुःख, तिमीहरूले भोगेका सबै शोधन, तिमीहरूले आफूभित्र स्वीकार गरेको काटछाँट, र तिमीहरूले अनुभव गरेको प्रबोधन—यी सबै परमेश्‍वरले बोल्नुभएका वचनहरूमार्फत हासिल गरिएका हुन्। मानिस केका आधारमा परमेश्‍वरलाई पछ्याउँछ? ऊ परमेश्‍वरका वचनहरूका कारणले गर्दा पछ्याउँछ! परमेश्‍वरका वचनहरू गहिरो रूपमा रहस्यमय छन्, र यसबाहेक तिनले मानिसको हृदयलाई भावुक बनाउन, यसभित्र गहिरो रूपमा गाडिएका कुराहरूलाई खुलासा गर्न, उसलाई विगतमा घटेका कुराहरू थाहा दिन, र उसलाई भविष्यभित्र घुसेर त्यसलाई बुझ्न दिन सक्छन्। त्यसकारण मानिस परमेश्‍वरका वचनहरूका कारण दुःख सहन्छ, र परमेश्‍वरका वचनहरूका कारण नै सिद्ध पनि पारिन्छ: यस समयदेखि उता मात्रै मानिसले परमेश्‍वरलाई पछ्याउँछ। यस चरणमा, मानिस परमेश्‍वरका वचनहरू स्वीकार गर्छ, र चाहे ऊ सिद्ध पारियोस् वा उसको शोधन गरियोस्, परमेश्‍वरका वचनहरू नै मुख्य कुरा हुन्। यो नै परमेश्‍वरको काम हो, र आज मानिसले जान्नुपर्ने दर्शन पनि यही हो।

परमेश्‍वरले मानिसलाई कसरी सिद्ध बनाउनुहुन्छ? परमेश्‍वरको स्वभाव के हो? उहाँको स्वभावमा के समावेश छ? यदि कसैले यी सबै कुराहरू स्पष्टसित व्याख्या गर्न सक्छ भने, यो परमेश्‍वरको नाम फैलाउनु हो, यो परमेश्‍वरको साक्षी दिनु हो, र यो परमेश्‍वरलाई उचाल्‍नु हो। परमेश्‍वरलाई चिन्ने आधारमा, मानिस अन्ततः उसको जीवनको स्वभावमा रूपान्तरित हुन्छ। मानिस जति धेरै काँटछाँट र शोधनबाट गुज्रन्छ, ऊ उति नै उत्साहित हुन्छ; परमेश्‍वरको कार्यका जति धेरै असङ्ख्य चरणहरू हुन्छन्, मानिसलाई त्यति नै धेरै सिद्ध बनाइन्छ। आज, मानिसको अनुभवमा, परमेश्‍वरको कार्यको हरेक चरणले उसको धारणाहरूमाथि प्रहार गर्दछ, र यी सबै मानिसको बौद्धिकता र उसको अपेक्षाहरूभन्दा बाहिर पर्छन्। मानिसलाई चाहिने सबै कुरा परमेश्‍वरले प्रदान गर्नुहुन्छ, र हरेक कोणबाट यो उसको धारणाको विपरीत हुन्छ। तेरो कमजोरीको समयमा परमेश्‍वरले आफ्ना वचनहरू बोल्नुहुन्छ; केवल यसरी मात्रै उहाँले तेरो जीवन आपूर्ति गर्न सक्नुहुन्छ। परमेश्‍वरले तेरो धारणामा प्रहार गर्दै, तँलाई परमेश्‍वरबाटको काँटछाँट स्वीकार गर्न लगाउनुहुन्छ; केवल यसरी मात्रै तैँले तेरो भ्रष्टताबाट आफूलाई मुक्त गर्न सक्छस्। आज, देहधारी परमेश्‍वरले एक अर्थमा ईश्‍वरत्वको स्थितिभित्र कार्य गर्नुहुन्छ, तर अर्को अर्थमा उहाँले सामान्य मानवताको स्थितिमा कार्य गर्नुहुन्छ। जब तँ परमेश्‍वरको कुनै पनि कामलाई अस्वीकार गर्न अक्षम हुन्छस्, जब तँ सामान्य मानवताको स्थितिमा परमेश्‍वरले जे बोल्‍नुभए पनि वा जे गर्नुभए पनि समर्पित हुन सक्षम हुन्छस्, जब तँ परमेश्‍वरले जस्तोसुकै सामान्यता प्रदर्शन गरे पनि त्यसलाई बुझ्न र त्यसमा समर्पित हुन सक्षम हुन्छस्, र जब तैँले वास्तविक अनुभव प्राप्त गरेको हुन्छस्, तब मात्र तँ उहाँ परमेश्‍वर हुनुहुन्छ भनेर आश्‍वस्त हुन्छस्, तब मात्र तैँले धारणा उत्पादन गर्न बन्द गर्छस्, तब मात्र तँ उहाँलाई अन्त्यसम्म विश्‍वास गर्न सक्षम हुन्छस्। परमेश्‍वरको कार्यमा बुद्धि छ, र मानिस कसरी उहाँको साक्षीमा स्थिर रहन सक्छ भनेर उहाँलाई थाहा छ। मानिसको महत्त्वपूर्ण कमजोरी कहाँ रहन्छ भन्‍ने कुरा उहाँलाई थाहा छ, र उहाँले बोलेका वचनहरूले मानिसको महत्त्वपूर्ण कमजोरीमा प्रहार गर्न सक्छ, तर तँलाई उहाँको गवाहीमा दह्रिलो रूपमा खडा गर्नका लागि उहाँले आफ्नो प्रतापी र विवेकपूर्ण वचनहरूको पनि प्रयोग गर्नुहुन्छ। परमेश्‍वरका कार्यहरू यस्ता आश्‍चर्यजनक हुन्छन्। परमेश्‍वरले गर्नुहुने कार्यहरू मानिसको समझका लागि अकल्पनीय हुन्छन्। देहको रूपमा मानिसमा कस्तो किसिमको भ्रष्टता निहित छ, र मानिसको सारमा के समावेश छ—यी सबै परमेश्‍वरको न्यायमार्फत प्रकट हुन्छन्, जसले मानिसलाई उसको लाजबाट लुक्न कुनै ठाउँ छोड्दैन।

मानिसले परमेश्‍वरको ज्ञान प्राप्त गर्न सकोस् भनेर, र उहाँको गवाहीका खातिर उहाँ न्याय र सजायको काम गर्नुहुन्छ। उहाँले मानिसको भ्रष्ट स्वभावलाई न्याय नगरी, मानिसले उहाँको धर्मी स्वभाव जान्नै सक्दैन, जसलाई कदापि चिढ्याउनु हुँदैन, न त मानिसले परमेश्‍वरबारे आफ्नो पुरानो ज्ञानलाई नयाँमा परिणत गर्न नै सक्छ। उहाँ आफ्नो गवाहीका खातिर, र आफ्नो व्यवस्थापनका खातिर, आफ्नो सम्पूर्णता सार्वजनिक गर्नुहुन्छ, यसरी उहाँ सार्वजनिक रूपमा देखा परेर मानिसहरूलाई परमेश्‍वरको ज्ञान प्राप्त गर्न, स्वभावमा रूपान्तरित हुन, र परमेश्‍वरका लागि जोडदार साक्षी दिन सक्षम बनाउनुहुन्छ। मानिसको स्वभावको रूपान्तरण परमेश्‍वरको विभिन्न प्रकारका धेरै वटा काममार्फत हासिल गरिन्छ; मानिसको स्वभावमा त्यस्ता परिवर्तनहरू नआए, ऊ परमेश्‍वरको साक्षी दिन र परमेश्‍वरका अभिप्रायहरूअनुरूप हुन असक्षम हुनेछ। मानिसको स्वभावको रूपान्तरणले मानिस शैतानको बन्धन र अन्धकारको प्रभावबाट मुक्त भएको छ, र साँच्चै नै परमेश्‍वरको कामको प्रतिरूप र नमुना, परमेश्‍वरको साक्षी, र परमेश्‍वरका अभिप्रायहरूअनुरूप हुने व्यक्ति बनेको छ भन्‍ने सङ्केत गर्छ। आज, देहधारी परमेश्‍वर आफ्नो काम गर्न पृथ्वीमा आउनुभएको छ, र उहाँ मानिसले उहाँको ज्ञान, उहाँप्रतिको समर्पण, र उहाँको गवाही हासिल गरोस् भनी माग गर्नुहुन्छ—मानिसले परमेश्‍वरको व्यावहारिक र सामान्य काम जान्नुपर्छ, ऊ मानिसका धारणाहरूअनुरूप नभएका उहाँका सबै वचन र कामप्रति समर्पित हुनुपर्छ, र उसले मानिसलाई मुक्ति दिन उहाँले गर्नुहुने सबै कामको, साथै मानिसलाई विजय गर्ने उहाँका सबै कार्यको साक्षी दिनुपर्छ। परमेश्‍वरको साक्षी दिनेहरूसँग परमेश्‍वरको ज्ञान हुनैपर्छ; यस्तो प्रकारको गवाही मात्रै सटीक र व्यावहारिक हुन्छ, र यस्तो प्रकारको गवाहीले मात्रै शैतानलाई लज्जित पार्न सक्छ। परमेश्‍वर उहाँको न्याय, सजाय, र काटछाँट भोगेर उहाँलाई चिनेकाहरूलाई आफ्नो साक्षी दिन प्रयोग गर्नुहुन्छ। उहाँ शैतानद्वारा भ्रष्ट तुल्याइएकाहरूलाई उहाँको गवाही दिन प्रयोग गर्नुहुन्छ। उहाँ स्वभाव परिवर्तन भएका, र यसरी उहाँका आशिष्‌हरू प्राप्त गरेकाहरूलाई आफ्नो साक्षी दिन प्रयोग गर्नुहुन्छ। उहाँलाई मानिसले मुखले गरेको प्रशंसा चाहिँदैन, न त उहाँलाई उहाँद्वारा मुक्ति नदिइएका शैतानको जमातको प्रशंसा र गवाही नै चाहिन्छ। जसले परमेश्‍वरलाई चिनेका छन् तिनीहरू मात्रै उहाँको साक्षी दिन योग्य हुन्छन्, र जो आफ्नो स्वभावमा रूपान्तरित भएका छन् तिनीहरू मात्रै उहाँको साक्षी दिन योग्य हुन्छन्। परमेश्‍वरले मानिसलाई जानाजानी उहाँको नामको बेइज्जत गर्न दिनुहुनेछैन।

फूटनोटहरू:

क. मूल पाठमा “परमेश्‍वरलाई चिन्नेको कार्य” भनेर पढिन्छ।


पत्रुसले येशूलाई कसरी चिने

पत्रुसले येशूसँग बिताएको समयदौरान उनले येशूमा धेरै प्रेमीला गुणहरू देखे, धेरै पक्षहरू अनुकरण गर्न लायकका थिए, र धेरै पक्षहरू जुनले उनलाई आपूर्ति गरे। पत्रुसले येशूमा धेरै तरिकाबाट परमेश्‍वरको अस्तित्व देखेका भए तापनि, र धेरै प्रेमिला गुणहरू देखेका भए तापनि, उनले सुरुमा येशूलाई चिनेनन्। पत्रुस २० वर्षको हुँदा उनले येशूलाई पछ्याउन थालेका थिए, र उनले ६ वर्षसम्म निरन्तर रूपमा उहाँलाई पछ्याए। त्यो समय अवधिमा, उनले येशूलाई कहिल्यै पनि चिनेका थिएनन्; पत्रुसले उहाँप्रतिको आदरभावको कारणले गर्दा येशूलाई पछ्याउन तयार भएका थिए। जब येशूले उनलाई पहिलो पल्ट गालील समुद्रको किनारमा हुँदा बोलाउनुभयो, तब उहाँले तिनलाई सोध्नुभयोः सिमोन बारजोना, “के तँ मेरो पछि लाग्छस्?” तब पत्रुसले भने, “स्वर्गीय पिताले पठाउनुभएको व्यक्तिलाई मैले पछ्याउनु पर्छ। पवित्र आत्माले चुन्नुभएको व्यक्तिलाई मैले चिन्नैपर्छ। म तपाईको पछि लाग्नेछु।” त्यस बेलासम्म पत्रुसले येशू नाउँ गरेको मानिस—अगमवक्ताहरूमध्येको सबैभन्दा महान् व्यक्ति र परमेश्‍वरका पुत्रको बारेमा सुनिसकेका थिए—र पत्रुसले उहाँलाई निरन्तर रूपमा खोजिरहेका थिए र उहाँलाई भेट्ने मौकाको आशा गरिरहेका थिए (किनकि यसरी नै उनलाई पवित्र आत्माले डोर्याइरहनुभएको थियो)। पत्रुसले उहाँलाई कहिल्यै नदेखेको र उहाँबारे अफवाहहरू मात्र सुनेको भएता पनि, उनको हृदयमा बिस्तारै येशूप्रति तृष्णा र श्रद्धा जाग्यो, र उनी प्रायः एक दिन येशूलाई आदरभावले हेर्ने तिर्सना गर्थे। अनि येशूले पत्रुसलाई कसरी बोलाउनुभयो त? उहाँले पनि यो पत्रुस नाउँ गरेको मानिसको बारेमा सुन्नुभएको थियो, तैपनि उहाँलाई यसरी निर्देशन दिनुहुने पवित्र आत्मा हुनुहुन्‍नथियो: “गालील समुद्रमा गएर, सिमोन बारजोना नाउँ गरेको एउटा मानिसलाई भेट्नु।” येशूले पनि त्यहाँ एउटा बारजोना नाउँ गरेको मानिस छ, र उनले पनि येशूले स्वर्गको राज्यको सुसमाचार प्रचार गरिरहनुभएको छ, र मानिसहरूले उहाँका कुराहरू सुनेका छन्, र उहाँको प्रचारलाई सुनेर धेरै मानिसहरू रोएका छन् भन्‍ने कुरा सुनेका थिए भनेर कसैले भनेको सुन्नुभएको थियो। यो कुरा सुनेर येशूले यो मानिसलाई गालील समुद्रसम्म पछ्याउनुभएको थियो; जब पत्रुसले येशूको बोलावटलाई ग्रहण गरे, तब उनले उहाँलाई पछ्याए।

पत्रुसले येशूलाई पछ्याउँदै गरेको समयमा, उनले उहाँको बारेमा धेरै किसिमका विचारहरू गर्ने र सधैं उनको आफ्नै दृष्टिकोणबाट उहाँको बारेमा न्याय गर्ने गर्दथे। आत्माको बारेमा पत्रुसको छुट्टै खालको बुझाई रहेको भए तापनि, केही हदसम्म उनको बुझाई स्पष्ट भने थिएन, त्यसैले गर्दा उनले यसो भनेः “स्वर्गीय पिताले पठाउनुभएको व्यक्तिलाई मैले पछ्याउनुपर्छ। पवित्र आत्माले चुन्नुभएको व्यक्तिलाई मैले चिन्नैपर्छ।” येशूले गर्नुभएका कामहरूलाई उनले बुझेका थिएनन् र ती कुराहरूको बारेमा उनलाई स्पष्ट भएको थिएन। उनले उहाँलाई पछ्याएको केही समयपछि, उहाँले गर्नुभएका कामहरू र भन्नुभएका कुराहरूप्रति साथै येशूमा समेत उनको चाख बढ्यो। येशूले माया र आदर दुवै गरेर प्रेरित गर्नुहुन्छ भन्‍ने कुरा उनले महशुस गरे; उनी उहाँसँग संगत गर्न र उहाँको छेउमा बस्न रुचाउँथे, र येशूका वचनहरू सुन्दा उनलाई आफ्नो खाँचो पूरा भएको र धेरै सहायता भएको महशुस हुन्थ्यो। उनले येशूलाई पछ्याएको समय अवधिमा, पत्रुसले उहाँको जीवनको बारेमा हरेक कुराहरू अवलोकन गर्थे र ती कुराहरूलाई आफ्नो हृदयमा लिन्थेः उहाँका व्यवहार, वचन, चालहरू, र अभिव्यक्तिहरू। येशू साधारण मानिसजस्तो हुनुहुन्नथ्यो भन्‍ने कुराहरूलाई उनले गहन रूपमा बुझेका थिए। उहाँको मानव स्वरूप एकदम सामान्य किसिमको भए तापनि, उहाँ मानिसका लागि प्रेम, कृपा, र सहिष्णुताले पूर्ण हुनुहुन्थ्यो। उहाँले गर्नुभएको वा भन्नुभएको हरेक कुरा अरू मानिसहरूका लागि ठूलो सहायता हुन्थ्यो, अनि पत्रुसले यो भन्दा अगाडि कहिल्यै नदेखेका कुराहरू येशूबाट देखे, कहिल्यै नपाएका कुराहरू येशूबाट पाए। उनले येशूसँग न त कुनै ठूलो कद न त कुनै असामान्य मानवता नै भएको देखे तापनि, उहाँमा साँच्चै असाधारण र असामान्य आभास थियो। पत्रुसले यस कुरालाई पूर्ण रूपले वर्णन गर्न नसके तापनि, उनले अरू कुनै मानिसले गरेका कार्यहरू भन्दा भिन्दै किसिमले येशूले गर्नुभएको कार्यहरू देख्न सकेका थिए, किनकि उहाँले गर्नुभएका कार्यहरू सामान्य मानिसहरूले गरेका कार्यहरूभन्दा निकै फरक हुन्थे। येशूसँग सम्पर्कमा आएको यस समयदेखि, पत्रुसले उहाँको व्यक्तित्व अरू सामान्य मानिसको भन्दा भिन्दै खालको भएको पनि देखेका थिए। उहाँ सधैँ स्थिर रूपमा आफ्नो काम गर्नुहुन्थ्यो, उहाँ कहिल्यै पनि हतार गर्ने, कुनै पनि विषयलाई बढाइ-चढाइ गर्ने, र न्यूनकृत गर्नुहुन्नथियो, अनि उहाँले आफ्नो जीवनलाई त्यस्तो ढंगले सञ्चालन गर्नुभयो, जसले एउटा व्यक्तित्वलाई प्रकट गर्दछ, जो सामान्य र प्रशंसनीय पनि थियो। कुराकानीमा, येशूले सिधा र शालीन रूपमा बोल्नुहुन्थ्यो, उहाँ सधैं हँसिलो र शान्त ढंगमा कुराकानी गर्नुहुन्थ्यो—तर उहाँले आफ्नो काम गरिरहँदा कहिले पनि आफ्नो इज्जत गुमाउनुभएन। येशू कहिलेकाँही चुपचाप रहनुहुन्थ्यो, तर अरू बेला उहाँ निरन्तर बोल्नुहुन्थ्यो भन्‍ने कुरा पत्रुसले देखे। कहिलेकाहीँ उहाँ यति प्रसन्न बन्नुहुन्थ्यो कि उहाँ ढुकुर जस्तै फुर्तिलो र जीवन्त रूपमा उफ्रिरहेको देखिनुहुन्थ्यो, र अरूबेला उहाँ यति धेरै दुःखी बन्नुहुन्थ्यो कि उहाँ बोल्नु नै हुँदैनथ्यो, अनगिन्ती कष्टहरू सहेका आमाझैँ शोकले ग्रसित देखिनुहुन्थ्यो। कहिलेकाहीँ उहाँ शत्रुलाई मार्न धावा बोलिरहेको बहादुर सिपाही जस्तै क्रोधित हुनुहुन्थ्यो वा कुनै अवसरहरूमा गर्जने सिंह समान देखिनुहुन्थ्यो। कहिलेकाहीँ उहाँ हाँस्नुहुन्थ्यो; अरूबेला उहाँ प्रार्थना गर्नुहुन्थ्यो, र रुनुहुन्थ्यो। येशूले जस्तोसुकै व्यवहार गर्नुभएता पनि, पत्रुसमा उहाँप्रति असीमित प्रेम र आदर बढ्न थाल्यो। येशूको हाँसोले उनलाई खुशीले भरिदिएको थियो, उहाँको दुःखले उनलाई शोकमा डुबाएको थियो, उहाँको क्रोधले उनलाई डर लाग्थ्यो, उहाँको दया, क्षमा, र मानिसहरूलाई गरेको कडा मागहरूले उनलाई येशूलाई साँच्चै प्रेम गर्ने तुल्यायो र उनमा उहाँको साँचो डर र तृष्णा उत्पन्न गरायो। वास्तवमा, येशूसँग धेरै वर्ष विताई नसक्दै उनले विस्तारै यी सबै कुरा महशुस गरे।

पत्रुस एक असाधारण समझ भएका मानिस थिए, जो प्राकृतिक बुद्धिको साथ जन्मेका थिए, र पनि उनले येशूको पछि लाग्दा धेरै मूर्ख कामहरू गरे। शुरुमा उनले येशूको बारेमा केही धारणाहरू राखेका थिए। उनले सोधेँ, “मानिसहरूले तपाईलाई भविश्यवक्ता भनेर भन्दछन्, त्यसोभए, जब तपाई आठ वर्षको हुनुहुन्थ्यो, र कुरा बुझ्न थाल्नुभयो, के तपाई परमेश्‍वर हुनुहुन्छ भनेर तपाईलाई थाहा थियो? के तपाई पवित्र आत्माद्धारा गर्भधारण हुनुभएको थियो भन्‍ने कुरा तपाईलाई थाहा थियो?” येशूले जवाफ दिनुभयोः “होइन, मलाई थाहा थिएन। के म तेरो लागि सामान्य मानिसजस्तो देखिदिँन त? म अरु मानिसहरू जस्तै हुँ। पिताले पठाउनु्भएको व्यक्ति सामान्य व्यक्ति हो, असामान्य व्यक्ति होइन। अनि मैले गरेका कामले मेरा स्वर्गीय पिताको प्रतिनिधित्व गर्दछ, र मेरो प्रतिरूपले म जो हुँ त्यसको प्रतिनिधित्व गर्दछ, अनि मेरो शारीरिक भौतिक शरीरले मेरा स्वर्गीय पिताको प्रतिनिधित्व पूर्ण रूपले गर्न सक्दैन—केवल उहाँको एउटा भागलाई मात्र प्रतिनिधित्व गर्न सक्छ। म आत्माबाट आएको भएता पनि, म अझै एउटा सामान्य व्यक्ति हुँ र मेरा पिताले मलाई एउटा सामान्य व्यक्तिको रूपमा यस पृथ्वीमा पठाउनुभएको हो, असाधारण व्यक्तिको रूपमा होइन।” पत्रुसले जब यो कुरा सुने, तब मात्र उनले येशूको बारेमा थोरै भए पनि कुरा बुझे। अनि येशूको काममा उहाँसँग विताएका अनगिन्ती घण्टाहरू, उहाँका शिक्षाहरू, उहाँले गोठालाको रूपमा गर्नुभएको कामलाई देखेर र उहाँले गर्नुभएको हेरचाहको कामलाई देखेपछि मात्रै उनले अझ गहिरो रूपमा उहाँको बारेमा बुझे। जब येशू ३० वर्षको हुनुहुन्थ्यो, त्यसबेला उहाँले पत्रुसलाई उहाँको आउँदै गरेको क्रुसको बारेमा बताउनुभयो र सबै मानिसजातिलाई छुट्कारा दिन—उहाँले एउटा चरणको काम अर्थात क्रुसको काम गर्न आउनुभएको थियो भनेर बताउनुभयो। येशूले पत्रुसलाई यो पनि भन्नुभयो कि क्रुसमा टाँगिएको तीन दिन पछि, मानिसको पुत्र फेरि बौरी उठ्नेछ, र उहाँ ४० दिनसम्म मानिसहरूको सामु देखा पर्नुहुनेछ। यी वचनहरू सुनिसकेपछि पत्रुस असाध्यै दुःखित भए र उनले यी वचनहरू आफ्नो हृदयमा लिए; त्यसबेलादेखि उनी अझ येशूको नजिक भए। केही समय अनुभव गरिसकेपछि, येशूले गर्नुभएको सबै कुरा परमेश्‍वरकै हो, र येशू असाधारण किसिमको प्रेमिलो व्यक्ति हुनुहुन्छ भनेर पत्रुसले बुझे। जब उनले यो कुरा बुझे, तब मात्र पवित्र आत्माले उनलाई भित्रबाट ज्योति दिनुभयो। त्यसपछि येशूले आफ्ना चेलाहरू र अरु अनुयायीहरूतर्फ फर्केर सोध्नुभयोः “यूहन्ना तँ मलाई को हुँ भनेर भन्छस्?” यूहन्नाले जवाफ दिएः “तपाई मोशा हुनुहुन्छ।” त्यसपछि उहाँ लूकातिर फर्कनुभयोः “अनि तँ, लूका, तँचाहिँ मलाई म को हुँ भनेर भन्छस् त?” लूकाले जवाफ दिएः “तपाई अगमवक्ताहरूमध्येको सबैभन्दा महान व्यक्ति हुनुहुन्छ।” त्यसपछि उहाँले एकजना बहिनीलाई सोध्नुभयो, र तिनले जवाफ दिइन्ः “तपाई अनन्तदेखि अनन्तसम्म धेरै वचन बोल्नुहुने अगमवक्ता हुनुहुन्छ। कसैका भविष्यवाणीहरू तपाईका झैं महान छैनन्, न तपाईका ज्ञानहरूभन्दा बढि कसैको ज्ञान नै छ; तपाई भविश्यवक्ता हुनुहुन्छ।” तब येशूले पत्रुसतिर फर्केर सोध्नुभयोः “ए पत्रुस, तँ मलाई म को हुँ भनेर भन्छस्?” पत्रुसले जवाफ दिएः “तपाई जीवित परमेश्‍वरका पुत्र ख्रीष्ट हुनुहुन्छ। तपाई स्वर्गबाट आउनुभएको हो। तपाई यस पृथ्वीको हुनुहुन्न, तपाई सृष्टि गरिएका प्राणीहरूजस्तो हुनुहुन्न। हामी यस पृथ्वीका हौं, र तपाई यहाँ हामीसँग हुनुहुन्छ, तर तपाई स्वर्गको हुनुहुन्छ, र तपाई यस संसारको हुनुहुन्न, र तपाई यस पृथ्वीको पनि होइन।” उनको अनुभवले गर्दा पवित्र आत्माले उनलाई ज्योति दिनुभयो जसले गर्दा उनलाई यो कुरा बुझ्न सक्षम बनाईदियो। ज्ञानको यो ज्योति पाइसकेपछि, उनले येशूले गर्नुभएका हरेक कुराको अझ धेरै प्रशंसा गरे, उनले उहाँको प्रेमलाई झन बढी प्रेमिलो मान्ने भए, र उनी उहाँसँग सधैं अलग्गिन हिचकिचाउने भए। तसर्थ, क्रुसमा टाँगिएर, पुनरुत्थान भएपछि सबैभन्दा पहिले येशूले आफुलाई पत्रुसको सामु प्रकट गर्नुभयो, त्यसपछि पत्रुसले असाधारण खुशीका साथ कराएर भनेः “प्रभु! तपाई बौरी उठ्नुभयो!” त्यसपछि, पत्रुसले रुँदै-रुँदै एउटा अति ठूलो माछा समातेर पकाए र येशूको सेवा गरे। येशू मुस्कुराउनुभयो, तर बोल्नुभएन। येशूको पुनरुत्थान भएको थियो भनेर पत्रुसलाई थाहा थियो तापनि उनले यसको रहस्यलाई बुझेका थिएनन्। जब उनले येशूलाई माछा खान दिए, तब येशूले त्यसलाई इन्कार गर्नुभएन, तर उहाँ बोल्नुभएन वा खान बस्नुभएन। बरु उहाँ त अचानक हराउनु पो भयो। यस कुराले पत्रुसलाई ठूलो चोट लागेको थियो, र उनले पुनरुत्थान हुनुभन्दा पहिलेको येशू र पुनरुत्थान भइसकेपछिको येशूमा फरक थियो भनेर त्यसपछि मात्र बुझे। एकपल्ट उनले यो महशुस गरिसकेपछि पत्रुस दुःखि भए, तर प्रभुले आफ्नो काम पूरा गरिसक्नुभएको छ भन्‍ने कुराले उनलाई सान्त्वना दियो। येशूले आफ्नो काम पूरा गरिसक्नुभएको छ, उहाँको मानिसहरूसँग बस्नुपर्ने समय सिद्धिएको छ र अबदेखि उसो मानिस आफ्नो बाटोमा हिँड्नु पर्नेछ भन्‍ने उनलाई थाहा भयो। येशूले एकपल्ट उनलाई भन्नुभएको थियोः “तैँले पनि मैले पिएको कचौराबाट पिउनैपर्छ (उहाँको पुनरुत्थानपछि उहाँले यही कुरो भन्नुभएको थियो)। तँ पनि मैले हिँडेको मार्गमा हिँड्नैपर्छ। तैँले मेरो लागि जीवन दिनुपर्नेछ।” अहिले जस्तो त्यस समयमा आमनेसामने भएर कुाराकानी हुँदैनथ्यो। अनुग्रहको समय अवधिमा, पवित्र आत्माको काम विशेष गरेर लुकेको अवस्थामा थियो, र पत्रुसले धेरै कष्टहरू भोग्नु परेको थियो। कहिलेकाहीँ यो यस्तो बिन्दुमा पुग्थ्यो कि उनी यसो भन्थे, “हे परमेश्‍वर! मसँग यो जीवनबाहेक अरू केही छैन। यो तपाईँका लागि त्यति मूल्यवान् नभए पनि, म यो तपाईँलाई समर्पण गर्न चाहन्छु। मानिस तपाईँलाई प्रेम गर्न अयोग्य भए पनि, र उसको प्रेम र हृदय मूल्यहीन भए पनि, म तपाईँलाई मानिसका अभिप्रायहरू थाहा छ भन्ने विश्‍वास गर्दछु। अनि मानिसको देह तपाईँको स्वीकृतिअनुरूप नभए पनि, म तपाईँ मेरो हृदयलाई स्वीकार गरिदिनुहोस् भन्‍ने चाहन्छु।” यसरी प्रार्थना गर्दा उसलाई हौसला मिल्थ्यो, विशेष गरी यो प्रार्थना गर्दा, “म मेरो सम्पूर्ण हृदय परमेश्‍वरलाई समर्पण गर्न इच्छुक छु। म परमेश्‍वरका लागि कुनै पनि कुरा गर्न असक्षम भएता पनि, म परमेश्‍वरलाई बफादारीपूर्वक सन्तुष्ट पार्न र उहाँका लागि एउटै हृदय र मन राख्‍न इच्छुक छु। म परमेश्‍वरले मेरो हृदयलाई पक्कै छानबिन गर्नुहुन्छ भन्‍ने विश्‍वास गर्दछु।” उसले भन्यो “म मेरो जीवनमा केही पनि माग्दिनँ तर परमेश्‍वरका लागि मेरा प्रेमका सोचहरू र मेरो हृदयको चाहना उहाँबाट स्वीकृत होऊन् भन्‍ने माग्छु। म निकै लामो समयदेखि प्रभु येशूसँगै थिएँ, तैपनि मैले उहाँलाई कहिल्यै प्रेम गरिनँ; त्यो नै मेरो सबैभन्दा ठूलो ऋण हो। म उहाँसँगै रहे पनि, म उहाँलाई चिन्दिनँथिएँ र मैले उहाँको पिठ्यूँपछाडि केही अनुचित कुराहरू समेत भनेको थिएँ। यी कुराहरू सोच्दा मलाई प्रभु येशूप्रति झन् धेरै ऋणी भएको महसुस हुन्छ।” ऊ सधैँ यसबारे प्रार्थना गर्थ्यो। उसले भन्यो “म धुलोभन्दा पनि कम छु। म यस बफादार हृदयलाई परमेश्‍वरमा समर्पण गर्नु बाहेक केही गर्न सक्दिनँ।”

पत्रुसका अनुभवहरूमा चरम विन्दु आयो, जुन बेला तिनको शरीर लगभग पूर्ण रूपमा तोडिएको थियो, तर अझै पनि येशूले तिनलाई भित्रैबाट प्रोत्साहन दिनुभयो। अनि एक पटक, येशू पत्रुसकहाँ देखा पर्नुभयो। पत्रुस अत्यन्तै कष्टमा भएको बेलामा र तिनले आफ्‍नो हृदय तोडिएको अनुभव गरेको बेलामा, येशूले तिनलाई निर्देशन दिनुभयो: “पृथ्वीमा तँ मसँग थिइस्, र म तँसँग यहाँ थिएँ। अनि पहिले हामी स्वर्गमा एकसाथ भएका भए पनि, आखिर त्यो त आत्मिक क्षेत्रमा थियो। अब म आत्मिक क्षेत्रमा फर्केको छु, र तँ पृथ्वीमा छस्, किनभने म पृथ्वीको होइन, र तँ पनि पृथ्वीको नभए तापनि, तैँले पृथ्वीमा आफ्‍नो काम पूरा गर्नुपर्छ। तँ एक सेवक भएको हुनाले, तैँले आफ्‍नो कर्तव्यलाई पूरा गर्नैपर्छ।” तिनी परमेश्‍वरको पक्षमा फर्कन सक्‍छन् भन्‍ने सुनेपछि यसले पत्रुसलाई सान्त्वना दियो। आफू यति धेरै वेदनामा थिए कि लगभग तिनी ओछ्यानग्रस्त थिए; तिनलाई यति हदसम्‍म ग्‍लानि महसुस भयो कि तिनले भने: “म यति भ्रष्ट छु कि म परमेश्‍वरलाई सन्तुष्ट तुल्याउन असक्षम छु।” येशू तिनीकहाँ देखा पर्नुभयो र तिनलाई भन्‍नुभयो: “पत्रुस, के यस्तो हुन सक्छ कि तैँले एक पटक मेरो अगाडि गरेको संकल्पलाई बिर्सेका छस्? के मैले भनेका सबै कुरा तैँले साँच्‍चै बिर्सेको छस? के तैँले मसँग गरेको संकल्पलाई बिर्सेको छस्?” यो येशू नै हुनुहुन्छ भन्‍ने देखेपछि, पत्रुस आफ्‍नो ओछ्यानबाट उठे, र येशूले तिनलाई सान्त्वना दिनुभयो: “म पृथ्वीको होइन, मैले तँलाई पहिले नै भनिसकेँ—तैँले यो कुरालाई बुझ्‍नैपर्छ, तर के मैले तँलाई बताएको अर्को कुनै कुरा बिर्सेको छस्? ‘तँ पनि पृथ्वीको होइनस्, संसारको होइनस्।’ अहिले, तैँले गर्नुपर्ने काम छ। तँ यसरी दुःखी हुनु हुँदैन। तैँले यसरी कष्ट भोग्‍नु हुँदैन। मानिसहरू र परमेश्‍वर एउटै संसारमा सह-अस्तित्वमा रहन नसके तापनि, मेरो आफ्‍नै काम छ र तेरो पनि आफ्‍नै काम छ, अनि एक दिन तेरो काम पूरा भएपछि, हामी एउटै संसारमा एकसाथ हुनेछौं, र म तँलाई सदासर्वदा मसँग रहनको लागि अगुवाइ गर्नेछु।” यी वचनहरू सुनिसकेपछि, पत्रुसलाई सान्त्वना मिल्यो र तिनी ढुक्क भए। यो कष्ट तिनले सामना गर्नुपर्ने र अनुभव गर्नुपर्ने कुरा थियो भन्‍ने कुरा तिनलाई थाहा थियो, र त्यसपछि, तिनी उत्प्रेरित भए। तिनलाई विशेष अन्तर्दृष्टि र मार्गनिर्देशन दिँदै येशू तिनीकहाँ तिनको हरेक महत्त्वपूर्ण क्षणमा देखा पर्नुभयो, र उहाँले तिनीमाथि धेरै काम गर्नुभयो। अनि पत्रुसले सबैभन्दा बढी के कुराको पछुतो गरे? पत्रुसले “तपाईं जीवित परमेश्‍वरका पुत्र हुनुहुन्छ” भनेर भनेको केही समयपछि नै, येशूले पत्रुसलाई अर्को प्रश्‍न गर्नुभयो (यद्यपि यसको बारेमा बाइबलमा यसरी विवरण दिइएको छैन)। येशूले तिनलाई सोध्‍नुभयो: “पत्रुस! के तैँले मलाई कहिल्यै प्रेम गरेको छस्?” उहाँले के भन्‍न खोज्‍नुभएको हो सो पत्रुसले बुझे, र भने: “प्रभु! मैले स्वर्गमा हुनुहुने पितालाई एक पटक प्रेम गरेको थिएँ, तर मैले तपाईंलाई कहिल्यै प्रेम गरेको छैन भन्‍ने कुरालाई म स्वीकार गर्छु।” त्यसपछि येशूले भन्‍नुभयो: “यदि मानिसहरूले स्वर्गमा हुनुहुने पितालाई प्रेम गर्दैनन् भने, तिनीहरूले पृथ्वीमा हुने पुत्रलाई कसरी प्रेम गर्न सक्छन्? र यदि परमेश्‍वर पिताले पठाउनुभएका पुत्रलाई मानिसहरूले प्रेम गर्दैनन् भने, तिनीहरूले स्वर्गमा हुनुहुने पितालाई कसरी प्रेम गर्न सक्छन्? यदि मानिसहरूले पृथ्वीमा हुने पुत्रलाई साँच्‍चै प्रेम गर्छन् भने, तिनीहरूले स्वर्गमा हुनुहुने पितालाई साँचो रूपमा प्रेम गर्छन्।” जब पत्रुसले यी वचनहरू सुने, तब तिनले आफूमा के कमी छ भन्‍ने कुरालाई महसुस गरे। “मैले स्वर्गमा हुनुहुने पितालाई एक पटक प्रेम गरेको थिएँ, तर मैले तपाईंलाई कहिल्यै प्रेम गरेको छैन” भन्‍ने आफ्‍नो वचनहरूप्रति तिनी सँधै यति हदसम्‍म पछुताउँथे कि तिनले आँसु नै झार्थे। येशूको पुनर्जागरण र स्वर्ग आरोहणपछि, तिनले यी वचनहरूप्रति अझै ग्‍लानि र शोक महसुस गरे। आफ्‍नो विगतको कार्य र आफ्‍नो वर्तमानको कदको बारेमा स्मरण गर्दै, तिनी धेरै पटक प्रार्थनामा येशूको सामने जान्थे, परमेश्‍वरका अभिप्रायहरूलाई पूरा गर्न नसकेको र परमेश्‍वरको मापदण्डहरू अनुसार हुन नसकेको कारण सँधै अफसोस र ऋणी महसुस गरिरहन्थे। यी समस्याहरू तिनको लागि सबैभन्दा ठूलो भारी बन्यो। तिनले भने: “एक दिन मसँग भएको सबै कुरा र म जे छु सबै कुरा तपाईंमा समर्पित गर्नेछु, र जे बहुमूल्य छ म तपाईंलाई त्यही दिनेछु।” तिनले भने: “परमेश्‍वर! मेरो एउटै मात्र विश्‍वास छ र एउटै मात्र प्रेम छ। मेरो जीवनको केही मूल्य छैन, र मेरो शरीरको केही मूल्य छैन। मेरो एउटै मात्र विश्‍वास छ र एउटै मात्र प्रेम छ। मेरो मनमा तपाईंप्रति विश्‍वास छ र मेरो हृदयमा तपाईंप्रति प्रेम छ; तपाईंलाई दिनका लागि मसँग यी दुई कुराहरू मात्रै छन्, अरू केही पनि छैन।” येशूको वचनद्वारा पत्रुस अत्यन्तै बढी प्रोत्साहित भए, किनभने येशू क्रूसमा टाँगिनुभन्दा पहिले, उहाँले पत्रुसलाई भन्‍नुभएको थियो: “म यस संसारको होइन, र तँ पनि यस संसारको होइनस्।” पछि, जब पत्रुस ठूलो पीडाको बिन्दुमा पुगे, तब येशूले तिनलाई स्मरण गराउनुभयो: “पत्रुस, के तैँले बिर्सिस्? म यो संसारको होइन, र मैले मेरो कामको लागि मात्रै पहिले प्रस्थान गरेँ। तँ पनि यो संसारको होइनस्, तैँले साँच्‍चै बिर्सिस्? मैले तँलाई दुई पटक भनेको छु, के तँलाई याद छैन?” यो सुनेर, पत्रुसले भने: “मैले बिर्सेको छैन!” त्यसपछि येशूले भन्‍नुभयो: “एक पटक तैँले स्वर्गमा मसँग एकसाथ खुशीको समय बिताइस् र मसँगै केही समय बसिस्। तँ मेरो सम्झना गर्छस्, र म तेरो सम्झना गर्छु। मेरो नजरमा सृष्टि गरिएका प्राणीहरू उल्‍लेख गर्न योग्य नभए तापनि, निर्दोष र प्रेमिलोलाई म प्रेम नगरी कसरी बस्न सक्छु र? के तैँले मेरो प्रतिज्ञालाई बिर्सेको छस्? तैँले पृथ्वीमा मेरो आज्ञालाई स्वीकार गर्नैपर्छ; मैले तँलाई सुम्पेको कार्यलाई तैँले पूरा गर्नैपर्छ। एक दिन म तँलाई अवश्य नै मेरो नजिक बस्‍नको लागि डोर्याउनेछु।” यो सुनेपछि, पत्रुस अझै बढी उत्साही बने र तिनले अझै ठूलो उत्प्रेरणा प्राप्त गरे, यतिसम्म कि क्रूसमा हुँदा तिनले भन्‍न सके: “परमेश्‍वर! म तपाईंलाई पर्याप्त प्रेम गर्न सक्दिनँ! तपाईंले मलाई मर्न लगाउनुभयो भने पनि, म तपाईंलाई अझै पर्याप्त प्रेम गर्न सक्दिन। तपाईंले मेरो प्राणलाई जहाँ पठाउनुभए तापनि, तपाईंले तपाईंका विगतका प्रतिज्ञाहरूलाई पूरा गर्नुभए पनि वा नगर्नुभए पनि, त्यसपछि तपाईंले जे गर्नुभए पनि, म तपाईंलाई प्रेम गर्छु र तपाईंमा विश्‍वास गर्छु।” तिनी जे कुरामा अटल रहे त्यो तिनको विश्‍वास, र साँचो प्रेम थियो।

एक साँझ, पत्रुस लगायत धेरै जना चेलाहरू येशूसँगै माछा मार्ने डुङ्गामा थिए, र पत्रुसले येशूलाई अत्यन्तै मूर्ख प्रश्‍न सोधे: “प्रभु! म तपाईंलाई एउटा प्रश्‍न सोध्‍न चाहन्छु जुन प्रश्‍न मसँग धेरै समयदेखि रहेको छ।” येशूले भन्‍नुभयो: “त्यसो भए प्रश्‍न के हो भन्!” त्यसपछि पत्रुसले भने: “के व्यवस्थाको युगमा गरिएको काम तपाईंले गर्नुभएको काम हो?” येशू मुस्कुराउनुभयो, मानौं उहाँले भन्दै हुनुहुन्थ्यो: “यो बच्‍चा, ऊ कति मूर्ख छ!” त्यसपछि उहाँले दृढताका साथ भन्नुभयो: “यो काम मेरो थिएन। यो यहोवा र मोशाले गर्नुभएको काम थियो।” पत्रुसले यो कुरा सुने र अचम्‍म मान्दै भने: “अहो! त्यसो भए यो तपाईंको काम थिएन।” पत्रुसले यसो भनिसकेपछि, येशूले फेरि बोल्‍नुभएन। पत्रुसले मनमनै विचार गरे: “यो काम गर्ने तपाईं हुनुहुन्‍नथियो, त्यसैले अचम्म के लाग्नु तपाईं व्यवस्थालाई नष्ट गर्न आउनुभएको त हो, किनभने यो तपाईंको काम होइन।” तिनको हृदय पनि सहज भयो। त्यसपछि, येशूले पत्रुस अलिक अनुभवहीन छन् भन्‍ने कुरा महसुस गर्नुभयो, तर त्यो बेला तिनमा त्यति बुझाइ नभएको हुनाले, येशूले अरू केही भन्‍ने वा तिनलाई प्रत्यक्ष रूपमा खण्डन गर्ने गर्नुभएन। एक पटक येशूले सभाघरमा प्रवचन दिनुभयो जहाँ पत्रुस लगायत धेरै मानिसहरू थिए। आफ्‍नो प्रवचनमा, येशूले भन्‍नुभयो: “अनन्‍तदेखि अनन्‍तसम्‍म आउनुहुने एकमात्र उहाँ नै पापबाट सारा मानवजातिलाई छुटकारा दिनको लागि अनुग्रहको युगमा उद्धारको कार्य गर्न आउनुहुनेछ, तर मानिसलाई पापबाट निकाल्‍ने क्रममा उहाँ कुनै पनि नियमद्वारा बाँधिनुहुनेछैन। उहाँ व्यवस्थाबाट बाहिर निस्केर अनुग्रहको युगमा प्रवेश गर्नुहुनेछ। उहाँले सारा मानवजातिलाई छुटकारा दिनुहुनेछ। उहाँ व्यवस्थाको युगबाट अनुग्रहको युगमा जानुहुनेछ, तैपनि उहाँलाई कसैले पनि चिन्दैनन्, उहाँलाई जो यहोवाबाट आउनुभएको थियो। मोशाले गरेको काम यहोवाले दिनुभएको काम थियो; यहोवाले गर्नुभएको कामको कारण मोशाले व्यवस्थाको खाका तयार गरे।” यसो भन्‍नुभएपछि, उहाँले आफ्‍नो कुरालाई जारी राख्‍नुभयो: “अनुग्रहको युगमा अनुग्रहको युगका आज्ञाहरूलाई हटाउनेहरूले संकटको सामना गर्नेछन्। तिनीहरूले मन्दिरमा खडा भएर परमेश्‍वरको विनाश प्राप्त गर्नुपर्नेछ, र तिनीहरूमाथि आगो आइपर्नेछ।” यी वचनहरू सुनेपछि यसले पत्रुसमा केही प्रभाव पार्‍यो, र आफ्‍नो अनुभवको अवधिभरि, येशूले पत्रुससँग हृदय खोलेर कुरा गर्दै तिनको गोठाला र रखवारी गर्नुभयो, जसले पत्रुसलाई येशूको बारेमा अलिक राम्रो बुझाइ प्रदान गर्‍यो। त्यो दिन येशूले जे प्रचार गर्नुभएको थियो सो कुरा अनि माछा मार्ने डुङ्गामा हुँदा तिनले येशूलाई गरेको प्रश्‍न, येशूले दिनुभएको जबाफ र साथसाथै उहाँ जसरी मुस्कुराउनुभएको थियो त्यसको बारेमा विचार गर्ने क्रममा, पत्रुसले आखिरमा यी सबै कुराको बारेमा बुझे। त्यसपछि, पवित्र आत्माले पत्रुसलाई अन्तर्दृष्टि दिनुभयो, त्यसपछि मात्रै तिनले येशू जीवित परमेश्‍वरका पुत्र हुनुहुन्छ भनेर बुझे। पत्रुसको बुझाइ पवित्र आत्माको अन्तर्दृष्टिद्वारा आयो, तर तिनको बुझाइमा एउटा प्रक्रिया थियो। प्रश्‍नहरू गरेर, येशूको प्रचारलाई सुनेर, त्यसपछि येशूको विशेष सङ्गति र उहाँको विशेष गोठालोपनलाई प्राप्त गरेर, येशू जीवित परमेश्‍वरका पुत्र हुनुहुन्छ भन्‍ने कुरालाई पत्रुसले महसुस गर्न पुगे। यो एकै रातमा प्राप्त गरिएको थिएन; यो एउटा प्रक्रिया थियो, र तिनको पछिका अनुभवहरूमा यो तिनको लागि सहयोग बनेको थियो। किन येशूले अरू मानिसहरूमा सिद्धताको काम गर्नुभएन, तर पत्रुसमा मात्रै गर्नुभयो? किनभने येशू जीवित परमेश्‍वरका पुत्र हुनुहुन्छ भन्‍ने कुरालाई पत्रुसले मात्रै बुझेका थिए; अरू कसैले पनि यो कुरा जानेका थिएनन्। उहाँलाई पछ्याउँदाको समयमा धेरै कुरा जान्‍ने धेरै चेलाहरू थिए, तैपनि तिनीहरूको ज्ञान सतही थियो। यही कारणले गर्दा सिद्ध तुल्याइएको नमुनाको रूपमा येशूले पत्रुसलाई चुन्‍नुभयो। येशूले पत्रुसलाई त्यतिबेला जे भन्‍नुभयो उहाँले आज मानिसहरूलाई त्यही भन्‍नुहुन्छ, तिनीहरूको ज्ञान र जीवन प्रवेश पत्रुसकै स्तरमा पुग्‍नुपर्छ। यही मापदण्ड र यो मार्गअनुसार परमेश्‍वरले सबैलाई सिद्ध तुल्याउनुहुनेछ। किन आजका मानिसहरूमा वास्तविक विश्‍वास र साँचो प्रेम हुनुपर्छ? पत्रुसले जे अनुभव गरे त्यो तिमीहरूले पनि अनुभव गर्नुपर्छ; पत्रुसले आफ्‍नो अनुभवहरूद्वारा प्राप्त गरेका फलहरू तिमीहरूमा पनि प्रकट हुनुपर्छ; र पत्रुसले अनुभव गरेको पीडालाई तिमीहरूले पनि अनुभव गर्नुपर्छ। तिमीहरू हिँड्ने बाटो पत्रुसले हिँडेकै बाटो हो। तिमीहरूले सहने पीडा पत्रुसले सहेकै पीडा हो। जब तिमीहरूले महिमा प्राप्त गर्छौ र जब तिमीहरूले वास्तविक जीवन जिउँछौ, तब तिमीहरू पत्रुसको स्वरूपमा जिउनेछौ। मार्ग एउटै हो, र यसलाई पछ्याएर व्यक्ति सिद्ध हुन्छ। तैपनि, पत्रुसको तुलनामा तिमीहरूको क्षमतामा कमी छ, किनभने समय परिवर्तन भएको छ, र त्यसरी नै मानिसको भ्रष्टताको हद पनि परिवर्तन भएको छ, किनभने यहूदिया लामो समयदेखि रहेको र प्राचीन संस्कृति भएको राज्य थियो। त्यसकारण, आफ्‍नो क्षमता बढाउनको लागि तिमीहरूले आफूले सक्‍नेजति सबै गर्नुपर्छ।

पत्रुस निकै समझदार व्यक्ति थिए, उनी आफूले गर्ने हरेक कुरामा चतुर थिए र उनी अत्यन्तै इमानदार पनि थिए। उनले धेरै ठक्कर खाए। समाजसँगको उनको पहिलो सम्पर्क १४ वर्षको उमेरमा भयो, जब उनी विद्यालय जान्थे र सभाघरमा पनि जान्थे। उनमा धेरै उत्साह थियो र उनी सधैँ भेलाहरूमा उपस्थित हुन इच्छुक हुन्थे। त्यति बेला, येशूले आधिकारिक रूपमा आफ्नो काम सुरु गर्नुभएको थिएन; यो अनुग्रहको युगको सुरुवात मात्र थियो। पत्रुस १४ वर्षको हुँदा धार्मिक व्यक्तित्वहरूको सम्पर्कमा आउन थाले; १८ वर्षको हुँदासम्ममा, उनी धार्मिक ठूलाबडाहरूको सम्पर्कमा थिए, तर धर्मको पर्दापछाडिको अराजकता देखेपछि, उनी त्यसबाट पछि हटे। मानिसहरूले गरिरहेका धूर्त, छली, र षड्यन्त्रकारी कुराहरू देखेपछि, उनमा तिनीहरूप्रति चरम घृणा उत्पन्न भयो (त्यति बेला उनलाई सिद्ध पार्न पवित्र आत्माले यसरी नै काम गर्नुभयो—उहाँले विशेष गरी उनलाई प्रेरित गर्नुभयो र उनीमाथि केही विशेष काम गर्नुभयो), त्यसैले उनले १८ वर्षको उमेरमा सभाघर छोडे। उनका आमाबुबाले उनलाई सताए र उनलाई विश्‍वास गर्न दिएनन् (तिनीहरू दियाबलस र अविश्‍वासी थिए)। अन्ततः पत्रुसले घर छोडे र चारैतिर यात्रा गरे, दुई वर्षसम्म माछा मारे र प्रचार गरे, जस दौरान उनले धेरै मानिसलाई अगुवाइ पनि गरे। पत्रुसले ठ्याक्कै कुन मार्ग लिएका थिए भन्‍ने कुरा अब तैँले स्पष्ट रूपमा देख्नुपर्छ। यदि तँ पत्रुसको मार्ग स्पष्ट रूपमा देख्न सक्छस् भने, आज भइरहेको कामबारे निश्चित हुनेछस्, त्यसैले तैँले गुनासो गर्नेछैनस् वा तँ नकारात्मक हुनेछैनस्, वा कुनै कुराको लालसा गर्नेछैनस्। तैँले त्यतिबेलाको पत्रुसको मनस्थिति अनुभव गर्नुपर्छ: उनी शोकले आक्रान्त थिए, उनले उप्रान्त निश्चित भविष्य वा कुनै आशिष्‌ मागेनन्, र उनले सांसारिक ख्याति, प्राप्ति, सुख, सम्पत्ति, वा हैसियत पछ्याएनन्; उनी केवल सबैभन्दा अर्थपूर्ण जीवन जिउनुको पछि लागेका थिए, जसमा परमेश्‍वरको प्रेमको प्रतिदान गर्नु र आफूले सबैभन्दा बहुमूल्य मानेको कुरा परमेश्‍वरलाई अर्पण गर्नु समावेश थियो। त्यसपछि उनी आफ्नो हृदयमा सन्तुष्ट हुन्थे। उनी प्रायः येशूलाई यी शब्दहरूमा प्रार्थना गर्थे: “प्रभु येशू ख्रीष्ट, म कुनै समय तपाईँलाई प्रेम गर्थेँ, तर मैले तपाईँलाई कहिल्यै साँचो रूपमा प्रेम गरिनँ। मैले तपाईँमा आस्था छ भनेर भने पनि, तपाईँलाई कहिल्यै साँचो हृदयले प्रेम गरिनँ। मैले केवल तपाईँलाई मान गरेँ, तपाईँलाई श्रद्धा गरेँ, र तपाईँलाई सम्झिएँ, तर मैले तपाईँलाई कहिल्यै प्रेम गरिनँ, न त तपाईँमा साँचो आस्था नै राखेँ।” उनी आफ्नो सङ्कल्प गर्न निरन्तर प्रार्थना गर्थे, र उनी सधैँ येशूका वचनहरूबाट प्रोत्साहित हुन्थे र तीबाट प्रेरणा लिन्थे। पछि, केही समयको अनुभवपछि, येशूले उनको परीक्षा लिनुभयो, उनलाई उहाँको अझ बढी तृष्णा गर्न प्रेरित गर्नुभयो। उनले भने, “प्रभु येशू ख्रीष्ट! म तपाईँलाई कति सम्झिन्छु, र तपाईँलाई हेर्ने लालसा गर्छु। ममा धेरै कुराको कमी छ, र म तपाईँको प्रेमको भर्पाइ गर्न सक्दिनँ। म तपाईँलाई मलाई चाँडै लैजान बिन्ती गर्छु। तपाईँलाई मेरो आवश्यकता कहिले हुनेछ? तपाईँ मलाई कहिले लैजानुहुनेछ? मैले तपाईँको मुहार फेरि कहिले हेर्नेछु? म अब उप्रान्त यस देहमा जिउन, भ्रष्ट भइरहन चाहन्नँ, न त म अझै विद्रोह गर्न नै चाहन्छु। म आफूसँग भएका सबै कुरा जतिसक्दो चाँडो तपाईँलाई अर्पण गर्न तयार छु, र म तपाईँलाई थप दुःखी तुल्याउन चाहन्नँ।” उनले यसरी नै प्रार्थना गरे, तर येशूले उनमा के सिद्ध पार्नुहुनेछ भन्‍ने कुरा उनलाई त्यतिबेला थाहा थिएन। उनको परीक्षाको वेदनाको दौरान, येशू उनीकहाँ फेरि देखा पर्नुभयो र भन्नुभयो, “पत्रुस, म तिमीलाई सिद्ध पार्न चाहन्छु, ताकि तिमी एउटा फल बन, यस्तो फल जुन मैले तिमीलाई गरेको सिद्धीकरणको मूर्त रूप होस्, र जसको म आनन्द लिनेछु। के तिमी साँच्चै मेरा लागि साक्षी दिन सक्छौ? के मैले तिमीलाई गर्न भनेको कुरा तिमीले गरेका छौ? के मैले बोलेका वचनहरू तिमीले जिएका छौ? तिमी कुनै समय मलाई प्रेम गर्थ्यौ, तर तिमीले मलाई प्रेम गरे पनि, के तिमीले मलाई जिएका छौ? तिमीले मेरा लागि के गरेका छौ? तिमी मेरो प्रेमको योग्य नरहेको कुरा पहिचान गर्छौ, तर तिमीले मेरा लागि के गरेका छौ?” पत्रुसले आफूले येशूका लागि केही पनि नगरेको देखे र परमेश्‍वरका लागि आफ्नो ज्यान दिने आफ्नो अघिल्लो शपथ सम्झिए। अनि त्यसैले, उनले उप्रान्त गुनासो गरेनन्, र त्यसपछिका उनका प्रार्थनाहरू धेरै राम्रा थिए। उनले प्रार्थना गर्दै यसो भने, “प्रभु येशू ख्रीष्ट! मैले कुनै समय तपाईँलाई छोडेँ, र तपाईँले पनि कुनै समय मलाई छोड्नुभयो। हामीले छुट्टिएर समय बिताएका छौँ, र सँगै एकअर्काको साथमा पनि समय बिताएका छौँ। तैपनि तपाईँ मलाई अरू सबै कुराभन्दा बढी प्रेम गर्नुहुन्छ। मैले बारम्बार तपाईँको विरुद्ध विद्रोह गरेको छु र बारम्बार तपाईँलाई दुःखी तुल्याएको छु। म यस्ता कुराहरू कसरी भुल्न सक्छु? तपाईँले ममा गर्नुभएको काम र तपाईँले मलाई सुम्पनुभएको कुरा म सधैँ मनमा राख्छु र कहिल्यै भुल्दिनँ। तपाईँले ममा गर्नुभएको कामका लागि मैले गर्न सक्ने सबै कुरा गरेको छु। म के गर्न सक्छु भन्‍ने तपाईँलाई थाहा छ, र म कुन भूमिका निर्वाह गर्न सक्छु भन्‍ने पनि तपाईँलाई थाहा छ। म आफूलाई तपाईँका योजनाबद्ध कार्यहरूको कृपामा राख्न चाहन्छु, र म आफूसँग भएका सबै कुरा तपाईँलाई अर्पण गर्नेछु। म तपाईँका लागि के गर्न सक्छु भन्‍ने तपाईँलाई मात्र थाहा छ। शैतानले मलाई अति धेरै मूर्ख बनाए पनि र मैले तपाईँको विरुद्ध विद्रोह गरे पनि, यसको कारणले तपाईँ मेरा अपराधहरू सम्झनुहुन्न, र तपाईँ मप्रतिको आफ्नो व्यवहारलाई यसमा आधारित गर्नुहुन्न भन्ने मलाई विश्वास छ। म मेरो सम्पूर्ण जीवन तपाईँलाई अर्पण गर्न चाहन्छु। म केही पनि माग्दिनँ, न त मेरा अन्य आशा वा योजनाहरू नै छन्; म केवल तपाईँका अभिप्रायहरूअनुसार कार्य गर्न र तपाईँको इच्छा पालन गर्न चाहन्छु। म तपाईँको तीतो कचौराबाट पिउनेछु, र आफूलाई तपाईँका योजनाबद्ध कार्यहरूको कृपामा राख्नेछु।”

तिमीहरू आफू हिँड्ने मार्गबारे स्पष्ट हुनैपर्छ; तिमीहरू आफूले भविष्यमा लिने मार्ग, परमेश्‍वरले केलाई सिद्ध पार्नुहुनेछ, र तिमीहरूलाई के सुम्पिइएको छ भन्‍ने बारेमा स्पष्ट हुनुपर्छ। सायद, कुनै दिन तिमीहरूको परीक्षा लिइनेछ र, जब त्यो समय आउँछ, तब यदि तिमीहरूले पत्रुसका अनुभवहरूबाट प्रेरणा लिन सक्यौ भने, यसले तिमीहरू साँच्चै पत्रुसको मार्गमा हिँडिरहेका छौ भन्‍ने देखाउनेछ। पत्रुसलाई उनको साँचो आस्था र प्रेमका लागि र परमेश्‍वरप्रतिको उनको बफादारीका लागि परमेश्‍वरले अनुमोदन गर्नुभएको थियो। अनि उनको इमानदारी र उनको हृदयमा भएको परमेश्‍वरप्रतिको लालसाका लागि नै परमेश्‍वरले उनलाई सिद्ध पार्नुभयो। यदि तँसँग साँच्चै पत्रुसको जस्तै प्रेम र आस्था छ भने, येशूले तँलाई पक्कै पनि सिद्ध पार्नुहुनेछ।


शोधन अनुभव गरेपछि मात्र मानिसमा साँचो प्रेम हुन सक्छ

तिमीहरू सबै जना परीक्षा र शोधनमा परिरहेका छौ। शोधनको दौरान तिमीहरूले परमेश्‍वरलाई कसरी प्रेम गर्नुपर्छ? शोधन अनुभव गरेपछि, मानिसहरू परमेश्‍वरलाई साँचो प्रशंसा चढाउन सक्छन्, र शोधनमा परिरहँदा, तिनीहरू आफूमा निकै कमी भएको देख्न सक्छन्। तँलाई जति धेरै शोधन गरिन्छ, त्यति नै धेरै तँ देहविरुद्ध विद्रोह गर्न सक्छस्; मानिसहरूलाई जति धेरै शोधन गरिन्छ, त्यति नै धेरै तिनीहरू परमेश्‍वरलाई प्रेम दिन्छन्। तिमीहरूले बुझ्नुपर्ने कुरा यही हो। मानिसहरूलाई किन शोधन गर्नैपर्छ? यसले कस्तो परिणाम हासिल गर्ने उद्देश्य राख्छ? मानिसमा गरिने परमेश्‍वरको शोधनको कामको महत्त्व के हो? यदि तँ साँचो रूपमा परमेश्‍वरलाई खोज्छस् भने, एउटा निश्चित बिन्दुसम्म उहाँको शोधन अनुभव गरेपछि तँलाई यो अत्यन्तै राम्रो, र सबैभन्दा जरुरी छ भन्‍ने महसुस हुनेछ। शोधनको दौरान मानिसले परमेश्‍वरलाई कसरी प्रेम गर्नुपर्छ? परमेश्‍वरलाई प्रेम गर्ने सङ्कल्प प्रयोग गरेर उहाँको शोधनलाई स्वीकार गर्ने: शोधनको दौरान तँलाई भित्रभित्रै सास्ती हुन्छ, मानौँ तेरो हृदयमा छुरा घुमाइँदै छ, तैपनि तँ परमेश्‍वरलाई प्रेम गर्ने हृदय प्रयोग गरेर परमेश्‍वरलाई सन्तुष्ट पार्न इच्छुक हुन्छस्, र तँ देहको हेरचाह गर्न अनिच्छुक हुन्छस्। परमेश्‍वरको प्रेम अभ्यास गर्नुको अर्थ यही हो। तँलाई भित्र पीडा हुन्छ, र तेरो दुःख एक निश्चित बिन्दुमा पुगेको हुन्छ, तर तँ अझै पनि परमेश्‍वरसामु आउन र यसो भन्दै प्रार्थना गर्न इच्छुक हुन्छस्, “हे परमेश्‍वर! म तपाईँलाई छोडेर जान सक्दिनँ। मभित्र अन्धकार भए पनि, म तपाईँलाई सन्तुष्ट पार्न इच्छुक छु; तपाईँलाई मेरो हृदय थाहा छ, र तपाईँ आफ्नो अझ धेरै प्रेम मभित्र हालिदिनुहोस्।” यो शोधनको दौरान गरिने अभ्यास हो। यदि तँ परमेश्‍वरलाई प्रेम गर्ने हृदयलाई जगका रूपमा प्रयोग गर्छस् भने, शोधनले तँलाई परमेश्‍वरको अझ नजिक ल्याउन र तँलाई परमेश्‍वरसँग अझ घनिष्ठ बनाउन सक्छ। तैँले परमेश्‍वरमा विश्‍वास गर्ने हुनाले, तैँले आफ्नो हृदय परमेश्‍वरसामु हस्तान्तरण गर्नैपर्छ। यदि तँ आफ्नो हृदय परमेश्‍वरसामु अर्पण गर्छस् र राख्छस् भने, शोधनको दौरान तँ पक्कै पनि परमेश्‍वरलाई नकार्नेछैनस्, वा परमेश्‍वरलाई छोडेर जानेछैनस्। यसरी परमेश्‍वरसँगको तेरो सम्बन्ध झन्-झन् नजिक र झन्-झन् सामान्य बन्दै जानेछ, र परमेश्‍वरसँगको तेरो सङ्गति झन्-झन् बाक्लिदै जानेछ। यदि तँ सधैँ यसरी अभ्यास गर्छस् भने, तैँले अझ धेरै समय परमेश्‍वरको ज्योतिमा र अझ धेरै समय उहाँका वचनहरूको मार्गदर्शनमा बिताउनेछस्। तेरो स्वभावमा पनि झन्-झन् धेरै परिवर्तन आउनेछन्, र तेरो ज्ञान दिनदिनै बढ्दै जानेछ। जब एक दिन तँमाथि अचानक परमेश्‍वरका परीक्षाहरू आइपर्छन्, तब तँ परमेश्‍वरको पक्षमा खडा हुन मात्र सक्षम हुनेछैनस्, परमेश्‍वरका लागि साक्षी दिन पनि सक्षम हुनेछस्। त्यसबेला, तँ अय्यूब जस्तै, र पत्रुस जस्तै हुनेछस्। जब तैँले परमेश्‍वरका लागि साक्षी दिएको हुन्छस्, यसले तँ उहाँलाई साँचो रूपमा प्रेम गर्ने व्यक्ति होस्, उहाँका लागि खुसीसाथ आफ्नो ज्यान दिने व्यक्ति होस्, र तँ परमेश्‍वरको साक्षी होस्, र परमेश्‍वरद्वारा प्रेम गरिने व्यक्ति होस् भन्‍ने अर्थ दिनेछ। शोधन अनुभव गरेको प्रेम बलियो हुन्छ, कमजोर हुँदैन। परमेश्‍वरले तँलाई जहिले वा जसरी आफ्ना परीक्षाहरूमा पार्नुभए पनि, तँ आफ्नो जीवनलाई बेवास्ता गर्न, परमेश्‍वरका लागि खुसीसाथ सबै कुरा पन्छाउन, र परमेश्‍वरका लागि खुसीसाथ जुनसुकै कुरा सहन सक्षम हुन्छस्—यसरी तेरो प्रेम शुद्ध हुनेछ र तेरो आस्थामा वास्तविकता हुनेछ। त्यसपछि मात्रै तँ साँच्चिकै परमेश्‍वरद्वारा प्रेम गरिने, र साँच्चिकै परमेश्‍वरद्वारा सिद्ध पारिएको व्यक्ति हुनेछस्।

यदि मानिसहरू शैतानको प्रभावमा पर्छन् भने, तिनीहरूभित्र परमेश्‍वरप्रति कुनै प्रेम हुँदैन, र तिनीहरूका पहिलेका दर्शनहरू, प्रेम, र सङ्कल्प हराएका हुन्छन्। मानिसहरू आफूले परमेश्‍वरका लागि दुःख भोग्नुपर्छ भन्‍ने ठान्थे, तर आज तिनीहरू त्यसो गर्नु लाजमर्दो कुरा हो भन्‍ने सोच्छन्, र तिनीहरूसँग गुनासोहरूको कुनै कमी हुँदैन। यो शैतानको काम हो, तिनीहरू शैतानको सत्ताअन्तर्गत फसेका छन् भन्‍ने कुराको सङ्केत हो। यदि तैँले यो स्थिति सामना गरिस् भने तैँले तुरुन्तै प्रार्थना गर्नैपर्छ, र जतिसक्दो चाँडो यसलाई सुधार्नुपर्छ—यसले तँलाई शैतानले आक्रमण गर्दा सुरक्षा दिनेछ। तीतो शोधनको दौरान नै मानिस सबैभन्दा सजिलै शैतानको प्रभावमा पर्न सक्छ, त्यसकारण त्यस्तो शोधनको दौरान तैँले परमेश्‍वरलाई कसरी प्रेम गर्नुपर्छ? तैँले आफ्नो सङ्कल्प जुटाउनुपर्छ, आफ्नो हृदय परमेश्‍वरसामु राख्नुपर्छ र आफ्नो अन्तिम समय उहाँलाई अर्पण गर्नुपर्छ। परमेश्‍वरले तँलाई जसरी शोधन गर्नुभए पनि, परमेश्‍वरका अभिप्रायहरू सन्तुष्ट पार्न तैँले सत्यतालाई व्यवहारमा लागु गर्न सक्नुपर्छ र तैँले परमेश्‍वरलाई खोज्ने र सङ्गति खोज्ने जिम्मा आफैले लिनुपर्छ। यस्ता समयमा, तँ जति बढी निष्क्रिय हुन्छस्, तँलाई नकारात्मक बन्न त्यति नै सजिलो हुनेछ र तँलाई पछि हट्न त्यति नै सजिलो हुनेछ। जब तैँले आफ्नो प्रकार्य पूरा गर्नुपर्ने हुन्छ, तैँले यो राम्ररी नगरे पनि, तँ आफ्नो सक्दो गर्छस्, र परमेश्‍वरलाई प्रेम गर्ने आफ्नो हृदयबाहेक अरू केही प्रयोग नगरी त्यसो गर्छस्; चाहे अरूले जेसुकै भनून्—चाहे तिनीहरूले तैँले राम्रो गरेको छस् भनून्, वा तैँले राम्रो गरेको छैनस् भनून्—समग्रमा, तेरा अभिप्रायहरू सही हुन्छन्, र तँ आत्म-धर्मी हुँदैनस्, किनभने तँ परमेश्‍वरको खातिर काम गरिरहेको हुन्छस्। जब अरूले तेरो गलत व्याख्या गर्छन्, तब तँ परमेश्‍वरलाई प्रार्थना गर्न र यसो भन्न सक्षम हुन्छस्, “हे परमेश्‍वर! म अरूले मलाई सहनशीलता देखाऊन् वा मलाई राम्रो व्यवहार गरून् भनेर माग गर्दिनँ, न त तिनीहरूले मलाई बुझून् वा मलाई अनुमोदन गरून् भन्ने नै माग गर्छु। म यति मात्र माग गर्छु कि म हृदयमा तपाईँलाई प्रेम गर्न सकूँ, मलाई हृदयमा ढुक्क होस्, र मेरो विवेक सफा होस्। म अरूले मलाई सराहना गरून्, वा मलाई उच्च सम्मान गरून् भन्ने माग गर्दिनँ; म मेरो हृदयबाट तपाईँलाई सन्तुष्ट पार्न मात्रै खोज्छु। म आफूले सक्नेजति सबै गरेर आफ्नो प्रकार्य पूरा गर्छु। म मूर्ख, कमजोर क्षमताको र अन्धो भए पनि, मलाई तपाईँ प्रेमिलो हुनुहुन्छ भन्‍ने थाहा छ, र म आफूसँग भएको सबै कुरा तपाईँलाई अर्पण गर्न इच्छुक छु।” तैँले यसप्रकार प्रार्थना गर्नेबित्तिकै, तेरो परमेश्‍वरलाई प्रेम गर्ने हृदय बाहिर आउँछ, र तँ हृदयमा धेरै सहज महसुस गर्छस्। परमेश्‍वरको प्रेम अभ्यास गर्नुको अर्थ यही हो। तैँले अनुभव गर्दै जाँदा, तँ दुई पटक असफल हुनेछस् र एक पटक सफल हुनेछस्, नत्रभने पाँच पटक असफल हुनेछस् र दुई पटक सफल हुनेछस्, र तैँले यसरी अनुभव गर्दै जाँदा, असफलताको बीचमा मात्र तैँले परमेश्‍वरको प्रेमिलो स्वभाव देख्न र तँभित्र रहेको कमी पत्ता लगाउन सक्नेछस्। अर्को पटक यस्तै अवस्थाको सामना गर्दा, तब तैँले सावधानी अपनाउनुपर्छ, आफ्नो गतिलाई नियन्त्रणमा राख्नुपर्छ, र आफ्ना प्रार्थनाहरूलाई तीव्रता दिनुपर्छ, अनि तँ बिस्तारै यस्तो प्रकारको अवस्थामाथि विजय हासिल गर्न सक्षम हुनेछस्। तेरा प्रार्थनाहरूले नतिजा ल्याउनुको अर्थ यही हो। जब तैँले यस पटक आफू सफल भएको, आफू भित्रभित्रै सन्तुष्ट भएको, र प्रार्थना गर्नेबित्तिकै आफूले परमेश्‍वरलाई महसुस गर्न सक्ने, र पवित्र आत्माको उपस्थितिले आफूलाई नछोडेको देख्छस्, तब मात्रै तैँले परमेश्‍वर तँमा कसरी काम गर्नुहुन्छ भन्‍ने कुरा थाहा पाउनेछस्। यदि तैँले यसरी अभ्यास गरिस् भने, तैँले आफ्नो अनुभवमा एउटा मार्ग प्राप्त गर्नेछस्। यदि तैँले सत्यतालाई व्यवहारमा लागु गरिनस् भने, तँभित्र पवित्र आत्माको उपस्थिति हुनेछैन। तर यदि तैँले कामकुराहरूको सामना गर्दा सत्यतालाई व्यवहारमा लागु गरिस् भने, तँलाई भित्र पीडा भए पनि, त्यसपछि पवित्र आत्मा तेरो साथमा हुनुहुनेछ, तैँले प्रार्थना गर्दा परमेश्‍वरको उपस्थिति महसुस गर्न सक्नेछस्, तँसँग परमेश्‍वरका वचनहरू अभ्यास गर्ने शक्ति हुनेछ, अनि तेरा दाजुभाइ-दिदीबहिनीहरूसँग सङ्गति गर्ने दौरान तेरो विवेकलाई कुनै बोझले थिच्नेछैन र तँलाई शान्ति महसुस हुनेछ, अनि यसरी, तँ आफूले गरेको कुरालाई प्रकाशमा ल्याउन सक्षम हुनेछस्। चाहे अरूले जेसुकै भनून्, यदि परमेश्‍वरसँगको तेरो सम्बन्ध सामान्य रहेको छ, तँ अरूद्वारा नियन्त्रित छैनस्, र सबै कुराभन्दा माथि उठ्न सक्षम छस् भने, यसले तैँले गरेको परमेश्‍वरका वचनहरूको अभ्यास प्रभावकारी भएको छ भन्‍ने सङ्केत गर्छ।

परमेश्‍वरले मानिसहरूलाई जति धेरै शोधन गर्नुहुन्छ, मानिसहरूको हृदयले परमेश्‍वरलाई त्यति नै धेरै प्रेम गर्न सक्छ। तिनीहरूको हृदयको दुःखले तिनीहरूको जीवनमा फाइदा पुर्‍याउँछ; यसले तिनीहरूलाई परमेश्‍वरसामु शान्त हुन अझ बढी सक्षम बनाउँछ, परमेश्‍वरसँग अझ बढी घनिष्ठ सम्बन्ध राख्ने तुल्याउँछ, र परमेश्‍वरको अथाह प्रेम र उहाँको विशाल मुक्ति देख्न झनै सक्षम बनाउँछ। पत्रुसले सयौँ पटक शोधन अनुभव गरे, र अय्यूबले केही परीक्षा भोगे। यदि तिमीहरू परमेश्‍वरद्वारा सिद्ध पारिन चाहन्छौ भने, तिमीहरूले पनि सयौँ पटक शोधन भोग्नैपर्छ—तिमीहरूले यो प्रक्रियाबाट गुज्रनैपर्छ र यस कदममा भर पर्नैपर्छ—तब मात्रै तिमीहरू परमेश्‍वरका अभिप्रायहरू सन्तुष्ट पार्न र परमेश्‍वरद्वारा सिद्ध पारिन सक्षम हुनेछौ। शोधन नै त्यो सर्वोत्तम माध्यम हो, जसद्वारा परमेश्‍वर मानिसलाई सिद्ध पार्नुहुन्छ; शोधन र तीता परीक्षाहरूमार्फत मात्र मानिसहरूको हृदयले परमेश्‍वरप्रति साँचो प्रेम विकास गर्न सक्छ। कष्टविना, मानिसहरूमा परमेश्‍वरका लागि साँचो प्रेम हुँदैन; यदि तिनीहरूलाई भित्री रूपमा जाँचिएन भने, यदि तिनीहरूलाई साँचो शोधन भोगाइएन भने, तिनीहरूको हृदय सधैँ बाहिर भौँतारिरहेको हुनेछ। एक निश्चित बिन्दुसम्म शोधन गरिएपछि, तैँले आफ्नै कमजोरी र कठिनाइहरू देख्नेछस्, तैँले आफूमा निकै कमी रहेको र तँ आफूले सामना गर्ने धेरै कठिनाइमाथि विजय हासिल गर्न असक्षम रहेको भनी देख्नेछस्, र तैँले आफूले धेरै नै विद्रोह गरेको देख्नेछस्। परीक्षाहरूको दौरान मात्रै मानिसहरूले आफ्नो वास्तविक स्थिति साँचो रूपमा जान्न सक्छन्; परीक्षाहरू मानिसलाई सिद्ध पार्न अझ बढी सक्षम हुन्छन्।

आफ्नो जीवनकालमा, पत्रुसले सयौँ पटक शोधन अनुभव गरे र धेरै वटा पीडादायी परिष्करण भोगे। यो शोधन नै परमेश्‍वरप्रतिको उनको सर्वोच्च प्रेमको जग, र उनको सम्पूर्ण जीवनको सबैभन्दा महत्त्वपूर्ण अनुभव बन्यो। उनी परमेश्‍वरप्रतिको सर्वोच्च प्रेम धारण गर्न सक्षम हुनु एक हिसाबले परमेश्‍वरलाई प्रेम गर्ने उनको सङ्कल्पकै कारणले थियो; तर अझ महत्त्वपूर्ण कुरा, यो उनले भोगेका शोधन र दुःखका कारणले थियो। यो दुःख परमेश्‍वरलाई प्रेम गर्ने मार्गमा उनको मार्गदर्शक, र उनका लागि सबैभन्दा स्मरणीय कुरा बन्यो। यदि मानिसहरू परमेश्‍वरलाई प्रेम गर्दा शोधनको पीडा भोग्दैनन् भने, तिनीहरूको प्रेम अशुद्धता र तिनीहरूका आफ्नै अभिरुचिहरूले भरिपूर्ण हुन्छ; यस्तो प्रेम शैतानका विचारहरूले भरिएको हुन्छ, र आधारभूत रूपमा परमेश्‍वरका अभिप्रायहरू सन्तुष्ट पार्न असमर्थ हुन्छ। परमेश्‍वरलाई प्रेम गर्ने सङ्कल्प हुनु र साँचो रूपमा परमेश्‍वरलाई प्रेम गर्नु एउटै कुरा होइन। तिनीहरूले आफ्नो हृदयमा सोच्ने सबै कुरा परमेश्‍वरलाई प्रेम गर्न र सन्तुष्ट पार्नका खातिर भए पनि—यसमा कुनै मानव विचार नभएको जस्तो देखिने, सबै कुरा परमेश्‍वरको खातिर भएको जस्तो देखिने भए पनि—जब परमेश्‍वरलाई प्रेम गर्ने यस्तो अभ्यास उहाँसामु ल्याइन्छ, तब उहाँ यसलाई न त अनुमोदन गर्नुहुन्छ न त आशिष्‌ दिनुहुन्छ। मानिसहरूले सबै सत्यता पूर्ण रूपमा बुझ्ने र जान्ने हो भने पनि, यसलाई परमेश्‍वरलाई प्रेम गर्ने सङ्केत हो भनेर भन्न सकिँदैन, यी मानिसहरूसँग परमेश्‍वरलाई प्रेम गर्ने वास्तविकता छ भनेर भन्न सकिँदैन। शोधन नभोगी धेरै वटा सत्यता बुझेका भए पनि, मानिसहरू यी सत्यताहरूलाई व्यवहारमा लागु गर्न असमर्थ हुन्छन्; शोधनको दौरान मात्रै मानिसहरूले यी सत्यताहरूको साँचो अर्थ बुझ्न सक्छन्, त्यसपछि मात्रै मानिसहरूले तिनको भित्री अर्थ साँचो रूपमा बुझ्न सक्छन्। त्यो बेला, तिनीहरूले यी सत्यताहरू अभ्यास गर्दा, तिनीहरू सटीक रूपमा, र परमेश्‍वरका अभिप्रायहरूअनुरूप त्यसो गर्न सक्षम हुन्छन्; त्यो बेला तिनीहरूको अभ्यासमा, तिनीहरूका आफ्नै विचारहरू कम हुन्छन्, तिनीहरूको भ्रष्टता घट्छ, र तिनीहरूका मानवीय भावनाहरू कम हुन्छन्। त्यो बेला मात्रै तिनीहरूको अभ्यास परमेश्‍वरको प्रेमको साँचो प्रकटीकरण हुन्छ। परमेश्‍वरको प्रेमको सत्यताको परिणाम बोलिएको ज्ञान वा मानसिक इच्छाबाट हासिल हुँदैन, न त त्यो उक्त सत्यता बुझेर मात्रै हासिल गर्न सकिन्छ। यसका लागि मानिसहरूले एउटा मूल्य चुकाउनुपर्छ, तिनीहरूले शोधनको दौरान धेरै पीडा भोग्नुपर्छ, अनि त्यसपछि मात्रै तिनीहरूको प्रेम शुद्ध र परमेश्‍वरका अभिप्रायहरूअनुरूप हुनेछ। मानिसले परमेश्‍वरलाई प्रेम गरोस् भन्‍ने उहाँको मागमा, उहाँ मानिसले उत्साह वा आफ्नै इच्छा प्रयोग गरेर उहाँलाई प्रेम गरोस् भन्ने माग गर्नुहुन्न, बरु मानिसले बफादारी र सत्यताका साथ उहाँको सेवा गरोस् भनी माग गर्नुहुन्छ। यस्तो प्रकारको प्रेम मात्रै साँचो प्रेम हो। तर मानिस भ्रष्टताको बीचमा जिउँछ, र त्यसैले ऊ सत्यता र बफादारी प्रयोग गरेर परमेश्‍वरको सेवा गर्न असमर्थ हुन्छ। ऊ कि त परमेश्‍वरप्रति अत्यन्तै उत्साही हुन्छ कि त अत्यन्तै कठोर र वास्ता नगर्ने हुन्छ; ऊ परमेश्‍वरलाई कि त चरम रूपमा “प्रेम” गर्छ कि त चरम रूपमा घृणा गर्छ। भ्रष्टताको बीचमा जिउनेहरू सधैँ यी दुई चरमताका बीचमा जिउँछन्, सधैँ आफ्नै इच्छाअनुसार जिउँछन् तैपनि आफू सही रहेको विश्‍वास गर्छन्। मैले यो कुरा पटक पटक उल्लेख गरेको भए पनि, मानिसहरू यसलाई गम्भीरतापूर्वक लिन असमर्थ छन्, तिनीहरू यसको महत्त्वलाई पूर्ण रूपमा बुझ्न असमर्थ छन्, त्यसैले तिनीहरू आफैलाई झुक्याउने आस्था बोकेर, आफ्नै इच्छामा भर पर्ने परमेश्‍वरप्रतिको प्रेमको भ्रममा जिउँछन्। इतिहासभरि, मानवजाति विकसित हुँदै जाँदा र युगहरू बित्दै जाँदा, मानिसप्रति परमेश्‍वरका मागहरू झन्-झन् उच्च हुँदै गएका छन्, र उहाँले मानिस उहाँप्रति पूर्ण रूपमा समर्पित होस् भनी झन्-झन् बढी माग गर्नुभएको छ। तैपनि परमेश्‍वरबारे मानिसको ज्ञान झन्-झन् धमिलो र अस्पष्ट हुँदै गएको छ, र त्यो सँगसँगै परमेश्‍वरप्रति उसको प्रेम पनि झन्-झन् अशुद्ध बन्दै गएको छ। मानिसको स्थिति र उसले गर्ने सबै कुरा झन्-झन् परमेश्‍वरका अभिप्रायहरूअनुरूप छैनन्, किनभने मानिस शैतानद्वारा झन्-झन् गहिरो रूपमा भ्रष्ट तुल्याइएको छ। यसका लागि परमेश्‍वरले अझ धेरै र अझ ठूलो मुक्तिको काम गर्नुपर्छ। परमेश्‍वरप्रतिका मागहरूमा मानिसले झन्-झन् कडिकडाउ गरिरहेको छ, र परमेश्‍वरप्रति उसको प्रेम निरन्तर घट्दै गएको छ। मानिसहरू सत्यताविना विद्रोहीपनमा जिउँछन्, मानवतारहित जीवन जिउँछन्; तिनीहरूमा परमेश्‍वरप्रति अलिकति पनि प्रेम नहुने मात्र होइन, तिनीहरू विद्रोहीपन र विरोधले भरिएका हुन्छन्। तिनीहरूले आफूमा पहिल्यैदेखि परमेश्‍वरप्रति सबैभन्दा बढी प्रेम भएको, तिनीहरू उहाँप्रति योभन्दा बढी सहनशील हुन नसक्ने ठाने पनि, परमेश्‍वर यस्तो विश्‍वास गर्नुहुन्न। उहाँप्रति मानिसको प्रेम कति दूषित छ भन्‍ने कुरा उहाँलाई पूर्ण रूपमा स्पष्ट छ, र उहाँले मानिसको नक्कली जोसका कारण मानिसबारे आफ्नो राय कहिल्यै परिवर्तन गर्नुभएको छैन, न त उहाँले कहिल्यै मानिसको समर्पणको परिणामस्वरूप उसको दयाको “प्रतिदान” नै गर्नुभएको छ। मानिसको विपरीत, परमेश्‍वरसँग खुट्ट्याउने क्षमता छ: कसले उहाँलाई साँचो रूपमा प्रेम गर्छ र कसले गर्दैन भन्‍ने उहाँलाई थाहा छ, र मानिसको क्षणिक आवेगका कारण जोसमा आउनु र आत्मनियन्त्रण गुमाउनुको सट्टा, उहाँ मानिसलाई मानिसको सार र व्यवहारअनुसार व्यवहार गर्नुहुन्छ। परमेश्‍वर, आखिर, परमेश्‍वर नै हुनुहुन्छ, र उहाँका आफ्नै गरिमा र आफ्नै दृढताहरू छन्; मानिस, आखिर, मानिस नै हो, र मानिसको प्रेम सत्यताअनुरूप छैन भने परमेश्‍वर त्यसद्वारा विचलित हुनुहुनेछैन। यसको विपरीत, उहाँ मानिसले गर्ने सबै कुरालाई उचित रूपमा व्यवहार गर्नुहुन्छ।

मानिसको स्थिति र परमेश्‍वरप्रति मानिसको मनोवृत्तिको सामना गरेर, परमेश्‍वरले नयाँ काम गर्नुभएको छ, जसले मानिसलाई उहाँबारे ज्ञान र उहाँप्रति समर्पण, साथै प्रेम र गवाही दुवै प्राप्त गर्न सम्भव तुल्याएको छ। तसर्थ, मानिसले परमेश्‍वरद्वारा गरिने शोधन, साथै उहाँको न्याय र काटछाँट अनुभव गर्नैपर्छ, जुनविना मानिसले परमेश्‍वरलाई कहिल्यै चिन्नेछैन र ऊ उहाँलाई साँचो रूपमा प्रेम गर्न र उहाँको साक्षी दिन कहिल्यै सक्षम हुनेछैन। मानिसमाथिको परमेश्‍वरको शोधन एकतर्फी परिणामको खातिर मात्रै होइन, बहुआयामिक परिणामको खातिर हो। त्यसकारण परमेश्‍वर सत्यता खोज्न इच्छुक हुनेहरूमा शोधनको काम गर्नुहुन्छ, ताकि तिनीहरूको सङ्कल्प र प्रेम परमेश्‍वरद्वारा सिद्ध पारियोस्। सत्यता खोज्न इच्छुक हुने र परमेश्‍वरको अभिलाषा राख्नेहरूका लागि, यस्तो शोधनभन्दा बढी अर्थपूर्ण, वा बढी सहयोगी अरू केही हुँदैन। परमेश्‍वरको स्वभाव मानिसले त्यति सजिलै बुझ्न वा बोध गर्न सक्दैन। परमेश्‍वर आखिर परमेश्‍वर नै हुनुभएको, र अन्ततः परमेश्‍वरको स्वभाव मानिसको जस्तै हुन असम्भव भएको हुनाले, मानिसलाई उहाँको स्वभाव बुझ्न सजिलो छैन। सत्यता मानिसद्वारा अन्तर्निहित रूपमा धारण गरिएको हुँदैन, र शैतानद्वारा भ्रष्ट तुल्याइएकाहरू यसलाई सजिलै बोध गर्न सक्दैनन्; मानिस सत्यताविहीन छ, र सत्यतालाई व्यवहारमा लागु गर्ने सङ्कल्पविहीन छ, र यदि उसले दुःख भोगेन र उसलाई शोधन वा न्याय गरिएन भने, उसको सङ्कल्प कहिल्यै पूरा हुनेछैन। सबै मानिसका लागि, शोधन अत्यन्तै पीडादायी हुन्छ, र स्विकार्न धेरै गाह्रो हुन्छ—तैपनि शोधनको दौरान नै परमेश्‍वर मानिसलाई उहाँको धर्मी स्वभाव प्रकट गर्नुहुन्छ, र मानिसप्रतिका आफ्ना मागहरू अवगत गराउनुहुन्छ, साथै थप प्रबोधन र थप व्यावहारिक काटछाँट प्रदान गर्नुहुन्छ; तथ्यहरू र सत्यताबीचको तुलनामार्फत, मानिसले आफ्नैबारे र सत्यताबारे अझ ठूलो ज्ञान, र परमेश्‍वरका अभिप्रायहरूको अझ बढी बुझाइ प्राप्त गर्छ, यसरी मानिसले परमेश्‍वरका लागि अझ साँचो र अझ शुद्ध प्रेम प्राप्त गर्न सक्षम हुन्छ। शोधनको काम गर्नुपछाडिका परमेश्‍वरका उद्देश्यहरू यस्तै छन्। परमेश्‍वरले मानिसमा गर्ने सबै कामका आफ्नै उद्देश्यहरू र महत्त्व हुन्छन्; परमेश्‍वर अर्थहीन काम गर्नुहुन्न, न त मानिसलाई लाभ नहुने काम नै गर्नुहुन्छ। शोधनको अर्थ मानिसहरूलाई परमेश्‍वरसामुबाट हटाउनु होइन, न त तिनीहरूलाई नरकमा नाश गर्नु नै हो। बरु, यसको अर्थ शोधनको दौरान मानिसको स्वभाव परिवर्तन गर्नु हो, उसका अभिप्रायहरू, उसका पुराना दृष्टिकोणहरू परिवर्तन गर्नु हो, परमेश्‍वरप्रतिको उसको प्रेम परिवर्तन गर्नु हो, र उसको जिउने सम्पूर्ण तरिका परिवर्तन गर्नु हो। शोधन मानिसको एक व्यावहारिक जाँच हो, र एक प्रकारको व्यावहारिक तालिम हो, शोधनको दौरान मात्र उसको प्रेमले आफ्नो अन्तर्निहित कार्य गर्न सक्छ।


परमेश्‍वरलाई प्रेम गर्नेहरू सदाको लागि उहाँको ज्योतिभित्र जिउनेछन्‌

अधिकांश मानिसहरूको परमेश्‍वरमाथिको विश्‍वासको सारतत्त्व धार्मिक दृढ विश्‍वास नै हो: तिनीहरू परमेश्‍वरलाई प्रेम गर्न असक्षम हुन्छन्‌ र परमेश्‍वरलाई केवल यान्त्रिक मानवले झैँ अनुसरण गर्न सक्छन्‌, परमेश्‍वरको लागि साँच्चै तृष्णा गर्न वा उहाँलाई श्रद्धा गर्न असमर्थ हुन्छन्‌। तिनीहरूले उहाँलाई केवल चुपचाप पछ्याउँछन्‌। धेरै मानिसहरूले परमेश्‍वरमा विश्‍वास गर्छन्‌, तर परमेश्‍वरलाई प्रेम गर्नेहरू थोरै मात्र छन्‌; तिनीहरू विपत्तिसँग डराउने भएका हुनाले मात्र तिनीहरूले परमेश्‍वरको “डर” मान्छन्‌, अन्यथा उहाँ उच्च र शक्तिशाली हुनुभएको हुनाले तिनीहरूले परमेश्‍वरलाई “सराहना” गर्छन्‌—तर तिनीहरूको डर र सराहनामा, प्रेम वा साँचो तृष्णा हुँदैन। आफ्ना अनुभवहरूमा तिनीहरूले सत्यताका सानातिना विवरणहरू, वा अन्यथा, केही महत्त्वहीन रहस्यहरू खोज्छन्‌। अधिकांश मानिसहरूले केवल आशिषको लागि फाइदा लुट्न पछि लाग्छन्; तिनीहरूले सत्यतालाई खोज्दैनन्, न त तिनीहरूले परमेश्‍वरको आशिष पाउनको लागि साँचो रूपमा परमेश्‍वरप्रति समर्पणता नै देखाउँछन्। सबै मानिसहरूको परमेश्‍वरमाथिको विश्‍वासको जीवन अर्थहीन छ, यो मूल्य विहीन छ, र यसमा तिनीहरूका व्यक्तिगत विचारहरू र खोजीहरू छन्‌; तिनीहरूले परमेश्‍वरलाई प्रेम गर्नको लागि विश्‍वास गर्दैनन्‌, तर आशिषित हुनको खातिर मात्र गर्छन्‌। धेरै मानिसहरू आफूलाई खुसी लागे अनुसार काम गर्छन्‌; तिनीहरू आफू जे चाहन्छन्‌ त्यही गर्छन्‌ र कहिल्यै परमेश्‍वरको रुचिहरूको बारेमा, वा तिनीहरूले जे गर्छन्‌ त्यो परमेश्‍वरका अभिप्रायहरू अनुसार छ कि छैन भन्‍ने बारेमा विचार गर्दैनन्‌। यस्ता मानिसहरूले साँचो विश्‍वास समेत प्राप्त गर्न सक्दैनन्‌, परमेश्‍वरप्रतिको प्रेम त परै जाओस्‌। परमेश्‍वरको सार मानिसका लागि विश्‍वास गर्नहेतु मात्र होइन; अझ अधिक, यो त मानिसले प्रेम गर्नको लागि हो। तर परमेश्‍वरमाथि विश्‍वास गर्ने धेरैजनाले यो “गोप्य कुरा” पत्ता लगाउन सक्दैनन्। मानिसहरूले परमेश्‍वरलाई प्रेम गर्ने आँट गर्दैनन्‌, न त तिनीहरूले उहाँलाई प्रेम गर्ने प्रयत्न नै गर्छन्‌। परमेश्‍वरको बारेमा प्रेम गर्न योग्य कुराहरू यति धेरै छन्‌ भन्‍ने कुरा तिनीहरूले कहिल्यै पत्ता लगाएका छैनन्‌; तिनीहरूले परमेश्‍वर त मानिसलाई प्रेम गर्नुहुने परमेश्‍वर हुनुहुन्छ, र उहाँ त्यो परमेश्‍वर हुनुहुन्छ जसलाई मानिसले प्रेम गर्छ भन्‍ने कुरा कहिल्यै पत्ता लगाएका छैनन्‌। परमेश्‍वरको प्रेमिलो स्वभाव उहाँको काममा व्यक्त हुन्छ: मानिसहरूले उहाँको कामलाई अनुभव गर्दा मात्र उहाँको प्रेमिलो स्वभाव पत्ता लगाउन सक्छन्‌; वास्तविकतामा मात्र मानिसहरूले परमेश्‍वरको प्रेमिलो स्वभावलाई प्रत्यक्ष अनुभव गर्न सक्छन्‌; र यसलाई वास्तविक जीवनमा अनुभव र अवलोकन नगरी, कसैले पनि परमेश्‍वरको प्रेमिलो स्वभावलाई पत्ता लगाउन सक्दैन। परमेश्‍वरको बारेमा प्रेम गर्ने कुरा धेरै छन्, तर उहाँसँग सम्पर्कमा नआई मानिसहरू यसलाई पत्ता लगाउन असक्षम हुन्छन्‌। भन्नुको अर्थ, यदि परमेश्‍वर देह नबन्नुभएको भए, मानिसहरू उहाँसँग वास्तवमा सम्पर्कमा आउन असक्षम हुनेथिए, र यदि तिनीहरू उहाँसँग वास्तविक रूपमा तल्लीन हुन असमर्थ भएका भए, तिनीहरू उहाँको काम अनुभव गर्न पनि समर्थ हुनेथिएनन्‌—र यसरी परमेश्‍वरप्रतिको तिनीहरूको प्रेम धेरै झूट र कल्पनाले कलङ्कित हुनेथियो। स्वर्गमा भएको परमेश्‍वरप्रतिको प्रेम पृथ्वीमा भएको परमेश्‍वरप्रतिको प्रेम जस्तै वास्तविक छैन, किनभने स्वर्गमा हुनुहुने परमेश्‍वरको बारेमा मानिसहरूको ज्ञान तिनीहरूको आफ्नै आँखाले देखेका र तिनीहरूले व्यक्तिगत रूपमा अनुभव गरेका कुराहरूमाथि भन्दा पनि तिनीहरूको कल्पनाहरूमाथि निर्माण भएको छ। जब परमेश्‍वर पृथ्वीमा आउनुहुन्छ, तिनीहरूले उहाँका व्यावहारिक कार्यहरू र उहाँको प्रेमिलो स्वभाव देख्न सक्छन्, र तिनीहरूले उहाँको व्यावहारिक र सामान्य स्वभाव देख्न सक्छन्‌, यी सबै नै स्वर्गमा हुनुहुने परमेश्‍वर सम्बन्धी ज्ञानभन्दा हजारौं गुना बढी वास्तविक हुन्छन्‌। मानिसहरूले स्वर्गमा हुनुहुने परमेश्‍वरलाई जतिसुकै प्रेम गरे तापनि त्यो वास्तविक नै हुँदैन, त्यो मानवीय विचारहरूले भरिएको हुन्छ। पृथ्वीमा हुनुहुने परमेश्‍वरका निम्ति तिनीहरूको प्रेम जतिसुकै थोरै भए तापनि यो प्रेम वास्तविक हुन्छ; यो थोरै मात्र भए तापनि फेरि पनि यो वास्तविक हुन्छ। परमेश्‍वरले मानिसहरूलाई व्यावहारिक काममार्फत उहाँलाई चिन्न लगाउनुहुन्छ, र यही ज्ञानमार्फत उहाँले तिनीहरूको प्रेम प्राप्त गर्नुहुन्छ। यो पत्रुसको जस्तै हो: यदि ऊ येशूसँग नजिएको भए, उसले येशूलाई श्रद्धा गर्न असम्भव हुनेथियो। येशूप्रतिको उसको बफादारी पनि येशूसँगको उसको सम्पर्कमा आधारित थियो। मानिसले परमेश्‍वरलाई प्रेम गर्न लगाउनको लागि उहाँ मानिसको बीचमा आउनुभएको छ र मानिससँग सँगै जिउनुहुन्छ, र उहाँले मानिसलाई देख्न र अनुभव गर्न लगाउन खोज्नुभएको एउटै कुरा भनेको परमेश्‍वरको व्यावहारिकता हो।

परमेश्‍वरले मानिसहरूलाई सिद्ध बनाउनको लागि व्यावहारिकतालाई र तथ्यहरूको प्रादुर्भावलाई प्रयोग गर्नुहुन्छ; परमेश्‍वरका वचनहरूले मानिसहरूलाई सिद्ध बनाउने उहाँको आंशिक भागलाई पूरा गर्छन्‌, र यो अगुवाइ गर्ने र बाटो खोल्ने काम हो। भन्नुको अर्थ, परमेश्‍वरका वचनहरूमा तैँले अभ्यासको मार्ग र दर्शनहरूको ज्ञान भेट्नुपर्छ। यी कुराहरू बुझेर, मानिसले उसको वास्तविक अभ्यासमा एउटा मार्ग र दर्शनहरू पाउनेछ, र परमेश्‍वरका वचनहरूमार्फत अन्तर्दृष्टि पाउन ऊ समर्थ हुनेछ; यी कुराहरू परमेश्‍वरबाट आएका हुन्‌ भन्‍ने कुरा उसले बुझ्न र धेरै कुरा छुट्याउन ऊ समर्थ हुनेछ। बुझिसकेपछि, मानिस तुरुन्तै यस वास्तविकताभित्र प्रवेश गर्नुपर्छ र उसको वास्तविक जीवनमा परमेश्‍वरलाई सन्तुष्ट पार्न परमेश्‍वरका वचनहरूलाई प्रयोग गर्नुपर्छ। परमेश्‍वरले तँलाई सबै कुराहरूमा अगुवाइ गर्नुहुनेछ र तँलाई अभ्यासको मार्ग दिनुहुनेछ, र उहाँ विशेष रूपमा प्रेमिलो हुनुहुन्छ भन्‍ने कुरा आभास गराउनुहुनेछ, र तँमा गरिएको परमेश्‍वरको कामको हरेक कदम तँलाई नै सिद्ध बनाउनको लागि हो भन्‍ने कुरा देख्न दिनुहुनेछ। यदि तैँले परमेश्‍वरको प्रेम देख्न चाहन्छस्‌ भने, यदि तैँले परमेश्‍वरको प्रेम साँच्चै अनुभव गर्न चाहन्छस् भने, तँ वास्तविकताभित्रको गहिराइमा जानुपर्छ, तँ वास्तविक जीवनभित्रको गहिराइमा जानुपर्छ र परमेश्‍वरले गर्नुहुने हरेक कुरा प्रेम र मुक्ति हो भन्‍ने कुरा देख्नुपर्छ, कि उहाँले जे अशुद्ध छन्‌ ती पछाडि छोड्नको लागि मानिसहरूलाई सक्षम पार्नुहुन्छ, र परमेश्‍वरका अभिप्रायहरूलाई सन्तुष्ट पार्न असमर्थ भएका मानिसभित्रकै कुराहरूलाई शोधन गर्नुहुन्छ। परमेश्‍वरले मानिसको निम्ति जुटाउन वचनहरू प्रयोग गर्नुहुन्छ; उहाँले मानिसहरूलाई वास्तविक जीवनका परिस्थितिहरू अनुभव गर्ने प्रबन्ध मिलाउनुहुन्छ, र यदि मानिसहरूले धेरैजसो परमेश्‍वरका वचनहरूबाट खान्छन्‌ र पिउँछन्‌ भने, तिनीहरूले वास्तविक रूपमा तिनलाई अभ्यासमा लगाउँदा, तिनीहरूले धेरैजसो परमेश्‍वरका वचनहरूलाई प्रयोग गरेर तिनीहरूका जीवनहरूमा हुने सबै कठिनाइहरूलाई समाधान गर्न सक्छन्‌। भन्नुको अर्थ, वास्तविकताभित्रको गहिराइमा जानको निम्ति तँसँग परमेश्‍वरका वचनहरू हुनुपर्छ; यदि तैँले परमेश्‍वरका वचनहरू खाँदैनस्‌ र पिउँदैनस्‌ र तँ परमेश्‍वरको कामरहित छस्‌ भने, वास्तविक जीवनमा तँसँग कुनै मार्ग हुनेछैन। यदि तैँले कहिल्यै परमेश्‍वरका वचनहरू खाँदैनस्‌ वा पिउँदैनस्‌ भने, तँमाथि केही कुरा आइपर्दा तँ हक्‍का न बक्‍क हुनेछस्‌। तैँले परमेश्‍वरलाई प्रेम गर्नुपर्छ भन्‍ने कुरा मात्र तँलाई थाहा छ, तर तँ कुनै भिन्नता छुट्याउन असमर्थ छस्‌ र तँसँग अभ्यासको मार्ग छैन; तँ भ्रमित र अन्योलग्रस्त छस्‌, पापमय स्वभावलाई सन्तुष्ट पारेर परमेश्‍वरलाई सन्तुष्ट पार्दैछु भन्‍ने समेत कहिलेकाहीँ तँ विश्‍वास गर्छस्‌—यो सबै नै परमेश्‍वरका वचनहरू नखानु र नपिउनुको परिणाम हो। भन्नुको अर्थ, यदि तँ परमेश्‍वरका वचनहरूको सहायता विहीन छस्‌ र वास्तविकताभित्र छामछुम मात्र गर्छस्‌ भने, तँ आधारभूत रूपमा अभ्यासको मार्ग पत्ता लगाउन असक्षम छस्‌। यस्ता मानिसहरूले परमेश्‍वरमाथि विश्‍वास गर्नुको अर्थ के हो भन्‍ने कुरा बुझ्दै-बुझ्दैनन्‌, परमेश्‍वरलाई प्रेम गर्नुको अर्थ के हो भन्‍ने कुरा तिनीहरूले बुझ्ने कुरा त परै जाओस्‌। यदि, परमेश्‍वरका वचनहरूको अन्तर्दृष्टि र अगुवाइ प्रयोग गरेर, तैँले धेरै पटक प्रार्थना गर्छस्‌, र उत्खनन‌ गर्छस्‌, र खोज्छस्‌, र यसद्वारा तैँले अभ्यास गर्नु पर्ने कुरा के हो भन्‍ने कुरा पत्ता लगाउँछस्, पवित्र आत्माको कामको निम्ति अवसरहरू पत्ता लगाउँछस्‌, परमेश्‍वरसँग साँच्चै सहकार्य गर्छस्‌, र भ्रमित र अन्योलग्रस्त हुँदैनस्‌ भने, तैँले वास्तविक जीवनमा एउटा मार्ग पाउनेछस्‌, र साँच्चै परमेश्‍वरलाई सन्तुष्ट पार्नेछस्‌। जब तैँले परमेश्‍वरलाई सन्तुष्ट पारेको हुन्छस्‌, तँभित्र परमेश्‍वरको अगुवाइ हुनेछ, र तँ परमेश्‍वरद्वारा विशेष रूपमा आशिषित गरिएको हुनेछस्‌, जसले तँलाई आनन्दको आभास दिनेछ: तैँले परमेश्‍वरलाई सन्तुष्ट पारेको छस्‌ भन्‍ने कुराप्रति तैँले विशेष रूपमा सम्मानित भएको आभास गर्नेछस्‌, तैँले विशेष रूपमा भित्र उज्ज्वल भएको आभास गर्नेछस्‌, र तेरो हृदयमा तँ प्रस्ट र शान्त हुनेछस्‌। तेरो विवेक आरोपहरूबाट साम्य र मुक्त पारिनेछ, र तैँले तेरा दाजुभाइ र दिदीबहिनीहरूलाई देख्दा भित्री रूपमा आनन्दको आभास गर्नेछस्‌। परमेश्‍वरको प्रेमको आनन्द उपभोग गर्नु भनेकै यही हो, र यही मात्र साँच्चै परमेश्‍वरप्रति आनन्दित हुनु हो। परमेश्‍वरको प्रेमबाट आउने मानिसहरूको आनन्द अनुभवमार्फत प्राप्त गरिन्छ: कठिनाइ अनुभव गरेर, र सत्यतालाई अभ्यास गर्नुलाई अनुभव गरेर, तिनीहरूले परमेश्‍वरका आशिषहरू प्राप्त गर्छन्‌। यदि परमेश्‍वरले तँलाई प्रेम गर्नुहुन्छ, परमेश्‍वरले मानिसहरूको खातिर ठूलो मूल्य चुकाउनुभएको छ, उहाँले धैर्यपूर्वक र दयापूर्वक धेरै वचनहरू बोल्नुभएको छ र सदैव मानिसहरूलाई मुक्ति दिनुहुन्छ भनेर मात्रै भन्छस् भने, तेरा कुराहरूका यी उच्चारण त परमेश्‍वरप्रतिको आनन्दको एउटा मात्र पाटो हो। तथापि, अझ उच्च आनन्द—साँचो आनन्द—तब हुन्छ जब मानिसहरूले आफ्नो वास्तविक जीवनमा सत्यतालाई अभ्यास गर्छन्‌, तब तिनीहरू आफ्नो हृदयमा शान्त र प्रस्ट हुन्छन्‌। तिनीहरू भित्र असाध्यै अभिप्रेरित भएको आभास गर्छन्‌ र परमेश्‍वर अति प्रेमिलो हुनुहुन्छ भनी आभास गर्छन्‌। तैँले आभास गर्नेछस्‌ कि तैँले चुकाएको मूल्य न्यायसङ्गत मात्रै छैन। आफ्ना प्रयासहरूमा ठूलो मूल्य चुकाएको हुनाले, तँ विशेष रूपमा भित्र उज्ज्वल हुनेछस्‌: तैँले साँच्चै परमेश्‍वरको प्रेमको आनन्द मनाउँदैछस्‌ भनी आभास गर्नेछस्‌ र परमेश्‍वरले मानिसहरूमा मुक्तिको काम गर्नुभएको छ, मानिसहरूलाई उहाँले शोधन कामको आशय तिनीहरूलाई शुद्ध गर्नु हो, र तिनीहरूले साँच्चै उहाँलाई प्रेम गर्छन्‌ कि गर्दैनन्‌ भनी परमेश्‍वरले मानिसहरूलाई जाँच गर्नुहुन्छ भन्‍ने कुरा तैँले बुझ्‍नेछस्। तैँले सदैव यसरी सत्यतालाई अभ्यास गरिस्‌ भने, तैँले विस्तारै परमेश्‍वरको धेरैजसो कामको बारेमा प्रस्ट ज्ञान वृद्धि गर्दै जानेछस्‌, र त्यस समयमा तेरो सामुन्ने परमेश्‍वरका वचनहरू घाम जत्तिकै छर्लङ्ग भएको तैँले आभास गर्नेछस्‌। यदि तैँले धेरै सत्यताहरूलाई प्रस्ट रूपमा बुझ्न सकिस्‌ भने, तैँले आभास गर्नेछस्‌ कि सबै कुराहरूलाई अभ्यासमा लगाउनु सजिलो छ, कि तैँले कुनै पनि विषयमाथि विजय हासिल गर्न र कुनै पनि परीक्षामाथि विजय हासिल गर्न सक्छस्, र कुनै पनि कुरा तेरो लागि समस्या होइन भन्‍ने कुरा तैँले देख्नेछस्‌, जसले तँलाई अत्यन्तै स्वतन्त्र र मुक्त गर्नेछ। यस क्षणमा, तैँले परमेश्‍वरको प्रेमको आनन्द मनाउँदै गर्नेछस्‌, र परमेश्‍वरको साँचो प्रेम तँमाथि आएको हुनेछ। परमेश्‍वरले तिनलाई आशिष दिनुहुन्छ जससँग दर्शनहरू छन्‌, जससँग सत्यता छ, जोसँग ज्ञान छ, र जसले साँच्चै उहाँलाई प्रेम गर्छन्‌। यदि मानिसहरूले परमेश्‍वरको प्रेम देख्ने इच्छा गर्छन्‌ भने, तिनीहरूले वास्तविक जीवनमा सत्यतालाई अभ्यास गर्नुपर्छ, तिनीहरूले पीडा सहन गर्ने इच्छा गर्नुपर्छ र परमेश्‍वरलाई सन्तुष्ट पार्न तिनीहरूले प्रेम गर्ने थोकलाई त्याग्नुपर्छ, र तिनीहरूको आँखामा आँसुको बाबजुद पनि, तिनीहरूले परमेश्‍वरको हृदयलाई सन्तुष्ट पार्न अझै समर्थ हुनुपर्छ। यसरी परमेश्‍वरले तँलाई निश्चय नै आशिष दिनुहुनेछ, र यदि तैँले यस्तो किसिमको कठिनाइलाई सहिस्‌ भने, पवित्र आत्माको कामद्वारा यसलाई पछ्याइनेछ। साँचो जीवनमार्फत, र परमेश्‍वरका वचनहरूलाई अनुभव गरेर, मानिसहरू परमेश्‍वरको प्रेमिलोपनलाई हेर्न समर्थ हुन्छन्‌, र यदि तिनीहरूले परमेश्‍वरको प्रेमलाई चाखेका छन्‌ भने मात्र तिनीहरूले उहाँलाई साँच्चै प्रेम गर्न सक्छन्‌।

जो परमेश्‍वरलाई प्रेम गर्छन् तिनीहरू सत्यतालाई प्रेम गर्ने मानिस हुन्, र सत्यतालाई प्रेम गर्नेहरू यसलाई जति बढी व्यवहारमा लागु गर्छन्, तिनीहरूसँग यो त्यति नै बढी हुन्छ; तिनीहरू यसलाई जति बढी व्यवहारमा लागु गर्छन्, तिनीहरूसँग परमेश्‍वरको प्रेम त्यति नै बढी हुन्छ; र तिनीहरू यसलाई जति बढी व्यवहारमा लागु गर्छन्, तिनीहरू परमेश्‍वरद्वारा त्यति नै बढी आशिषित् हुन्छन्। यदि तैँले सधैँ यसरी नै अभ्यास गरिस् भने, तँप्रतिको परमेश्‍वरको प्रेमले तँलाई बिस्तारै देख्न सक्षम बनाउनेछ, जसरी पत्रुसले परमेश्‍वरलाई चिने: पत्रुसले परमेश्‍वरसँग स्वर्ग र पृथ्वी अनि यावत् थोक सृष्टि गर्ने बुद्धि मात्रै होइन, यसबाहेक, उहाँसँग मानिसहरूमा व्यावहारिक काम गर्ने बुद्धि पनि भएको भनेर भने। पत्रुसले भने कि उहाँले स्वर्ग र पृथ्वी अनि यावत् थोक सृष्टि गर्नुभएको कारणले मात्रै उहाँ मानिसहरूको प्रेमको योग्य हुनुभएको होइन, यसबाहेक, मानिसलाई सृष्टि गर्ने, मानिसलाई मुक्ति दिने, मानिसलाई सिद्ध पार्ने, र मानिसलाई उहाँको प्रेम दिने उहाँको सामर्थ्यको कारणले पनि उहाँ योग्य हुनुहुन्छ। त्यसैगरी, पत्रुसले उहाँमा मानिसको प्रेमको योग्य धेरै कुरा छन् भनेर पनि भने। पत्रुसले येशूलाई भने, “के स्वर्ग र पृथ्वी अनि यावत् थोक सृष्टि गर्नु मात्रै तपाईँ मानिसहरूको प्रेमको योग्य हुनुको कारण हो र? तपाईँमा प्रेम गर्नलायक कुरा अझ धेरै छ। तपाईँ वास्तविक जीवनमा काम गर्नुहुन्छ र हिँडडुल गर्नुहुन्छ, तपाईँको आत्माले मलाई भित्री रूपमा छुन्छ, तपाईँ मलाई ताडना दिनुहुन्छ, तपाईँ मलाई हप्काउनुहुन्छ—यी कुराहरू अझ बढी प्रेमको योग्य छन्।” यदि तँलाई परमेश्‍वरको प्रेम देख्ने र अनुभव गर्ने इच्छा छ भने, तैँले वास्तविक जीवनमा छामछुम गर्दै खोज्नुपर्छ र तँ आफ्नो देहलाई त्याग्न इच्छुक हुनुपर्छ। तैँले यो सङ्कल्प गर्नैपर्छ। तँ सङ्कल्प भएको व्यक्ति हुनैपर्छ जो अल्छी नभई वा देहका आनन्दहरूको लालसा नगरी, देहका लागि नभई परमेश्‍वरका लागि जिउँदै, सबै कुरामा परमेश्‍वरलाई सन्तुष्ट पार्न सक्षम होस्। सायद तँ यस पटक परमेश्‍वरलाई सन्तुष्ट पार्दैनस् किनभने तँ परमेश्‍वरका अभिप्रायहरू बुझ्दैनस्; अर्को पटक, तैँले केही मेहनत लगाउनुपरे पनि, तैँले उहाँलाई सन्तुष्ट पार्नैपर्छ र देहलाई सन्तुष्ट पार्नै हुँदैन। जब तँ यसरी अनुभव गर्छस्, तब तैँले परमेश्‍वरलाई चिनेको हुनेछस्। तैँले परमेश्‍वर स्वर्ग र पृथ्वी अनि यावत् थोकको सृष्टि गर्न सक्नुहुन्छ, मानिसहरूले उहाँलाई वास्तविक र ठोस तरिकाले देख्न सकून् भनेर उहाँ देह बन्नुभएको छ, र उहाँ तिनीहरूसँग वास्तविक र ठोस तरिकाले संलग्न हुनुहुन्छ भन्ने कुरा देख्नेछस्; तैँले उहाँ मानिसमाझ हिँड्न सक्षम हुनुहुन्छ, र उहाँको आत्माले मानिसहरूलाई वास्तविक जीवनमा सिद्ध पार्न सक्छ भन्‍ने कुरा देख्नेछस्; तैँले यो सबै कुराले मानिसहरूलाई उहाँको प्रेमिलो स्वभाव देख्न र उहाँको अनुशासन, उहाँको ताडना, र उहाँका आशिष्‌हरू अनुभव गर्न सक्षम तुल्याउँछ भन्‍ने कुरा देख्नेछस्। यदि तैँले सधैँ यसरी नै अनुभव गरिस् भने, वास्तविक जीवनमा तँ परमेश्‍वरबाट छुट्टिनै सक्नेछैनस्, र यदि कुनै दिन परमेश्‍वरसँगको तेरो सम्बन्ध सामान्य रहन छोड्यो भने, तँ हप्की भोग्न र पछुतो महसुस गर्न सक्षम हुनेछस्। परमेश्‍वरसँग तेरो सम्बन्ध सामान्य हुँदा, तँलाई कहिल्यै परमेश्‍वरलाई छोडेर जाने इच्छा हुनेछैन, र यदि कुनै दिन परमेश्‍वरले तँलाई त्याग्छु भन्नुभयो भने, तँ डराउनेछस्, र परमेश्‍वरद्वारा त्यागिनुभन्दा बरु मर्न तयार छु भनेर भन्नेछस्। यो आभास हुनेबित्तिकै, तँलाई आफू परमेश्‍वरलाई छोडेर जान असमर्थ रहेको महसुस हुनेछ, र यसप्रकार, तेरो एउटा जग बस्नेछ, र तैँले साँच्चिकै परमेश्‍वरको प्रेमको आनन्द लिनेछस्।

मानिसहरू अक्सर परमेश्‍वरलाई तिनीहरूको आफ्नो जीवन हुन दिने कुरा गर्छन्‌, तर तिनीहरूको अनुभव त्यो बिन्दुसम्म अझै आइपुगेको हुँदैन। परमेश्‍वर नै तेरो जीवन हुनुहुन्छ, उहाँले हरेक दिन तँलाई अगुवाइ गर्नुहुन्छ, हरेक दिन तँ उहाँका वचनहरू खान्छस्‌ र पिउँछस्‌, र तैँले हरेक दिन उहाँसित प्रार्थना गर्छस्‌, त्यसैले उहाँ तेरो जीवन बन्नुभएको छ भनेर मात्रै तँ भनिरहेको छस्। यस्तो भन्‍नेहरूको ज्ञान अत्यन्तै सतही छ। धेरै मानिसहरूमा कुनै जग छैन; परमेश्‍वरका वचनहरू तिनमा रोपिएका छन्‌, तर ती उम्रिएका छैनन्‌, तिनीहरूले कुनै फल फलाउने कुरा त परै जाओस्‌। आज, तैँले कुन हदसम्म अनुभव गरेको छस्‌? यहाँसम्म आइपुग्नलाई परमेश्‍वरले तँलाई बलजफती गर्नुभएपछि, बल्ल तैँले परमेश्‍वरलाई त्याग्न सक्दैनस्‌ भनी आभास गर्छस्‌। कुनै दिन, जब तेरो अनुभव एउटा निश्चित बिन्दुमा आइपुगेको हुनेछ, तब यदि परमेश्‍वरले तँलाई त्याग्ने बनाउनुभयो भने, तैँले त्यसो गर्न समर्थ हुन्थिनस्‌। तैँले आफूभित्र परमेश्‍वर बिना हुन सक्दैनस्‌ भनी सदैव आभास गर्नेछस्; तँ पति, पत्नी, वा बालबच्चा बिना, परिवार बिना, आमा वा बुवा बिना, पापमय स्वभावका आनन्दहरू बिना हुन सक्छस्‌, तर तँ परमेश्‍वर बिना हुन सक्दैनस्‌। परमेश्‍वर बिना हुनु भनेको तेरो जीवन गुमाउनु जस्तै हुनेथियो; तँ परमेश्‍वर बिना जिउन समर्थ हुने थिइनस्। जब तैँले यस बिन्दुसम्म अनुभव गरेको हुन्छस्‌, तब तैँले परमेश्‍वरमाथि तेरो विश्‍वासको निशानालाई लगाएको हुनेछस्‌, र यसरी परमेश्‍वर तेरो जीवन बन्नुभएको हुनुहुनेछ, उहाँ तेरो अस्तित्वको जग बन्नुभएको हुनुहुनेछ। तैँले फेरि कहिल्यै परमेश्‍वरलाई त्याग्न समर्थ हुनेछैनस्‌। जब तैँले यो हदसम्म अनुभव गरेको हुन्छस्‌, तब तैँले साँच्चै परमेश्‍वरको प्रेमको आनन्द मनाएको हुनेछस्‌, र जब परमेश्‍वरसँग तेरो चाहिँदो घनिष्ठ सम्बन्ध हुन्छ, तब उहाँ तेरो जीवन, तेरो प्रेम हुनुहुनेछ र त्यही समयमा तैँले परमेश्‍वरसित प्रार्थना गर्नेछस्‌ र भन्‍नेछस्‌: “हे परमेश्‍वर! म तपाईंलाई छोड्न सक्दिनँ। तपाईं नै मेरो जीवन हुनुहुन्छ। म अरू हरेक कुरा बिना अघि बढ्न सक्छु—तर तपाईं बिना जिएर म अघि बढ्न सक्दिनँ।” यो नै मानिसहरूको साँचो कद हो; यही नै वास्तविक जीवन हो। केही मानिसहरू आज आइपुगेको ठाउँसम्म आइपुग्‍न बाध्य पारिएका हुन्‌: तिनीहरूले चाहे पनि नचाहे पनि तिनीहरू अघि बढ्नुपर्छ, र तिनीहरूले सदैव यस्तो आभास गर्छन्‌ मानौं तिनीहरू दुई ढुङ्गा बीचको तरुल बनेको स्थितिमा छन्‌। तैँले यस्तो अनुभव गर्नुपर्छ कि परमेश्‍वर तेरो जीवन हुनुहुन्छ, यदि परमेश्‍वर तेरो हृदयबाट निकालिनुभयो भने, यो तेरो जीवन गुमाएको जस्तै हुन्थ्यो; परमेश्‍वर तेरो जीवन हुनुपर्छ, र तँ उहाँलाई त्याग्नको लागि असक्षम हुनुपर्छ। यसरी, तैँले परमेश्‍वरलाई वास्तवमा अनुभव गरेको हुनेछस्‌, र यस समयमा, जब तैँले परमेश्‍वरलाई प्रेम गर्छस्‌, तैँले परमेश्‍वरलाई साँच्चै प्रेम गर्नेछस्‌, र यो एकल, शुद्ध प्रेम हुनेछ। कुनै दिन, जब तेरा अनुभवहरू यस्ता हुन्छन्‌ कि तेरो जीवन एउटा निश्चित बिन्दुमा आइपुगेको छ, जब तैँले परमेश्‍वरसित प्रार्थना गर्छस्‌, र परमेश्‍वरका वचनहरू खान्छस्‌ र पिउँछस्‌, तब तँ परमेश्‍वरलाई त्याग्न भित्र असमर्थ हुनेछस्‌, न त तैँले चाहेर पनि उहाँलाई बिर्सन समर्थ हुनेछस्‌। परमेश्‍वर तेरो जीवन बन्नुभएको हुनेछ; तैँले संसारलाई बिर्सन सक्छस्‌, तैँले तेरो पत्नी, पति, वा बालबच्चा बिर्सन सक्छस्‌, तर तैँले परमेश्‍वरलाई बिर्सन कठिन हुनेछ—यसो गर्नु असम्भव हुनेछ, यो नै तेरो साँचो जीवन र परमेश्‍वरको निम्ति तेरो साँचो प्रेम हो। जब परमेश्‍वरप्रतिको मानिसहरूको प्रेम एक निश्चित बिन्दुमा आइपुगेको हुन्छ, तब अरू कुनै कुराप्रतिको तिनीहरूको प्रेम परमेश्‍वरप्रतिको तिनीहरूको प्रेमको बराबरी हुँदैन; परमेश्‍वरप्रतिको तिनिहरूको प्रेम पहिला आउँछ। यसरी तैँले अन्य हरेक कुरा त्याग्न समर्थ हुन्छस्‌, र परमेश्‍वरबाटको सबै छिँवल्ने कार्यलाई स्विकार गर्न इच्छुक हुन्छस्‌। जब तैँले अन्य सबै कुराहरूलाई नाघ्‍ने परमेश्‍वरप्रतिको प्रेम हासिल गरेको हुन्छस्‌, तँ वास्तविकतामा र परमेश्‍वरको प्रेममा बाँच्नेछस्‌।

परमेश्‍वर मानिसहरूभित्र जीवन बन्नेबित्तिकै, मानिसहरू परमेश्‍वरलाई छोड्न असक्षम हुन्छन्। के यो परमेश्‍वरको कार्य होइन र? योभन्दा ठूलो गवाही छैन! परमेश्‍वरले निश्चित बिन्दुसम्म काम गर्नुभएको छ; उहाँले मानिसहरूलाई सेवा गर्न, सजाय पाउन वा मर्न भन्नुभएको छ र मानिसहरू पछि हटेका छैनन्, जसले तिनीहरूमाथि परमेश्‍वरले विजय हासिल गर्नुभएको छ भन्‍ने देखाउँछ। सत्यता भएका मानिसहरू ती हुन् जो आफ्ना वास्तविक अनुभवहरूमा कहिल्यै पछि नहटी आफ्नो गवाहीमा दृढ रहन, आफ्नो स्थानमा दृढ रहन, परमेश्‍वरको पक्षमा खडा हुन सक्छन् र जसले परमेश्‍वरलाई प्रेम गर्ने मानिसहरूसँग सामान्य सम्बन्ध राख्न सक्छन्, जो आफूमाथि कामकुराहरू आइपर्दा, परमेश्‍वरप्रति पूर्ण रूपमा समर्पित हुन सक्छन् र मृत्युसम्मै परमेश्‍वरप्रति समर्पित हुन सक्छन्। वास्तविक जीवनमा तेरो अभ्यास र प्रकटीकरणहरू परमेश्‍वरप्रतिको गवाही हुन्, ती मानिसको जियाइ र परमेश्‍वरप्रतिको गवाही हुन् अनि यो साँच्चै परमेश्‍वरको प्रेमको आनन्द उठाउनु हो; जब तैँले यस बिन्दुसम्म अनुभव गरेको हुन्छस्, तब उचित परिणाम हासिल भएको हुनेछ। तँसँग वास्तविक जियाइ हुन्छ र तेरो हरेक कार्यलाई अरूले प्रशंसाका साथ हेर्छन्। तेरो लुगाफाटो र बाहिरी रूप सामान्य हुन्छ, तर तँ अत्यन्तै भक्तिपूर्ण जीवन जिउँछस् र जब तँ परमेश्‍वरका वचनहरूबारे सङ्गति गर्छस्, तब उहाँ तँलाई मार्गदर्शन गर्नुहुन्छ र अन्तर्दृष्टि दिनुहुन्छ। तँ आफ्ना शब्दहरूमार्फत परमेश्‍वरका अभिप्रायहरू बोल्न सक्छस्, वास्तविकताहरू सङ्गति गर्न सक्छस् र आत्मामा सेवा गर्ने धेरै मामिला बुझ्छस्। तँ शिष्टताका साथ बोल्छस्, तँ भद्र र सोझो छस्, तँ विवादहरूमा संलग्न हुँदैनस् र दुराचारी छैनस्, तँ आफूलाई कामकुराहरू आइपर्दा परमेश्‍वरका प्रबन्धहरूप्रति समर्पित हुन र आफ्नो गवाहीमा दृढ रहन सक्छस् अनि तँ आफूले जुनसुकै कुरा सम्हालिरहेको भए पनि, शान्त र संयमित हुन्छस्। यस प्रकारको व्यक्तिले साँच्चै परमेश्‍वरको प्रेम देखेको हुन्छ। कतिपय मानिस अझै जवान हुन्छन् तर तिनीहरू अधबैँसे व्यक्तिले जस्तै व्यवहार गर्छन्; तिनीहरू परिपक्व हुन्छन्, तिनीहरूमा सत्यता हुन्छ र तिनीहरूलाई अरूले प्रशंसा गर्छन्—र यिनीहरू गवाही भएका मानिस र परमेश्‍वरको प्रकटीकरण हुन्। अर्थात्, जब मानिसहरूले कुनै निश्चित बिन्दुसम्म अनुभव गरेका हुन्छन्, तब तिनीहरूभित्र परमेश्‍वरबारे अन्तर्दृष्टि हुनेछ र तिनीहरूको बाहिरी स्वभाव पनि स्थिर हुनेछ। धेरै मानिस सत्यता अभ्यास गर्दैनन् र आफ्नो गवाहीमा दृढ रहँदैनन्। त्यस्ता मानिसहरूमा परमेश्‍वरप्रतिको प्रेम वा परमेश्‍वरप्रतिको गवाही हुँदैन र यिनीहरू परमेश्‍वरले सबैभन्दा बढी घृणा गर्ने मानिस हुन्। तिनीहरू भेलाहरूमा परमेश्‍वरका वचनहरू पढ्छन्, तर तिनीहरू जे जिउँछन् त्यो शैतान हो र यो परमेश्‍वरलाई बेइज्जत गर्नु, परमेश्‍वरलाई गलत रूपमा प्रस्तुत गर्नु र परमेश्‍वरको निन्दा गर्नु हो। त्यस्ता मानिसहरूमा, परमेश्‍वरको प्रेमको कुनै सङ्केत हुँदैन र तिनीहरूसँग पवित्र आत्माको काम पटक्कै हुँदैन। त्यसैले, तिनीहरूका शब्द र कार्यहरूले शैतानलाई प्रतिनिधित्व गर्छन्। यदि तेरो हृदय सधैँ परमेश्‍वरसामु शान्त रहन्छ र तँ सधैँ आफू वरिपरिका मानिस, घटना र कामकुराहरूमा ध्यान दिन्छस् अनि यदि तँ परमेश्‍वरको बोझको ख्याल गर्छस् र तँसँग सधैँ परमेश्‍वरको डर मान्ने हृदय हुन्छ भने, परमेश्‍वरले तँलाई भित्र प्रायजसो अन्तर्दृष्टि दिनुहुनेछ। मण्डलीमा यस्ता मानिसहरू हुन्छन् जो “सुपरिवेक्षक” हुन्: तिनीहरू अरूका कमजोरीहरू हेर्न थाल्छन् अनि त्यसपछि तिनीहरूको नक्कल र अनुकरण गर्छन्। तिनीहरू खुट्ट्याउन असक्षम हुन्छन्, तिनीहरू पापलाई घृणा गर्दैनन् र शैतानका कुराहरूलाई घृणा गर्दैनन् वा तीप्रति घिन मान्दैनन्। त्यस्ता मानिसहरू शैतानका कुराहरूले भरिएका हुन्छन् र अन्ततः तिनीहरूलाई परमेश्‍वरले पूर्ण रूपमा त्याग्नुहुनेछ। तँसँग परमेश्‍वरसामु सधैँ परमेश्‍वरको डर मान्ने हृदय हुनुपर्छ, तँ आफ्ना शब्द र कार्यहरूमा संयमित हुनुपर्छ र तैँले परमेश्‍वरको विरोध गर्ने वा उहाँलाई दुःखी तुल्याउने इच्छा कहिल्यै गर्नु हुँदैन। तैँले आफूमाथि परमेश्‍वरको काम व्यर्थ होस् वा आफूले सहेका सबै कष्ट र अभ्यास गरेका सबै कुरा खेर जाऊन् भन्‍ने इच्छा कहिल्यै गर्नु हुँदैन। तँ अगाडिको मार्गमा अझ कडा परिश्रम गर्न र परमेश्‍वरलाई अझ बढी प्रेम गर्न इच्छुक हुनैपर्छ। यिनीहरू जगका रूपमा दर्शन हुने मानिस हुन्। यिनीहरू प्रगति खोज्ने मानिस हुन्।

यदि मानिसहरू परमेश्‍वरमा विश्‍वास गर्छन् र परमेश्‍वरको डर मान्‍ने हृदयद्वारा परमेश्‍वरका वचनहरू अनुभव गर्छन् भने, त्यस्ता मानिसहरूमा परमेश्‍वरको मुक्ति र परमेश्‍वरको प्रेम देख्न सकिन्छ। यी मानिसहरू परमेश्‍वरको साक्षी दिन सक्षम हुन्छन्; तिनीहरू सत्यता जिउँछन्, र तिनीहरू साक्षी पनि सत्यताको, परमेश्‍वर के हुनुहुन्छ भन्‍ने कुराको, र परमेश्‍वरको स्वभावको नै दिन्छन्। तिनीहरू परमेश्‍वरको प्रेममा जिउँछन् र तिनीहरूले परमेश्‍वरको प्रेम देखेका छन्। यदि मानिसहरू परमेश्‍वरलाई प्रेम गर्न चाहन्छन् भने, तिनीहरूले परमेश्‍वरको प्रेमिलो स्वभाव अनुभव गर्नैपर्छ र परमेश्‍वरको प्रेमिलो स्वभाव देख्नैपर्छ; त्यसपछि मात्रै तिनीहरूमा परमेश्‍वरलाई प्रेम गर्ने हृदय, र अर्पित भई परमेश्‍वरप्रति आफूलाई अर्पण गर्ने हृदय जाग्न सक्छ। परमेश्‍वर मानिसहरूलाई वचनहरूमार्फत वा तिनीहरूका कल्पनाहरूमार्फत उहाँलाई प्रेम गर्न लगाउनुहुन्न, र उहाँ मानिसहरूलाई उहाँलाई प्रेम गर्न भनी जबरजस्ती गर्नुहुन्न। यसको सट्टा, उहाँ तिनीहरूलाई आफ्नै इच्छाले उहाँलाई प्रेम गर्न दिनुहुन्छ, र उहाँ तिनीहरूलाई उहाँका काम र वचनहरूमा उहाँको प्रेमिलो स्वभाव देखाउनुहुन्छ, जसपछि तिनीहरूमा परमेश्‍वरप्रतिको प्रेम पैदा हुन्छ। यसरी मात्रै मानिसहरू साँचो रूपमा परमेश्‍वरको साक्षी दिन सक्छन्। मानिसहरू अरूहरूद्वारा त्यसो गर्न भनिएको कारण परमेश्‍वरलाई प्रेम गर्दैनन्‌, न त यो कुनै क्षणिक भावनात्मक उत्तेजना हो। तिनीहरू परमेश्‍वरलाई प्रेम गर्छन्‌ किनभने तिनीहरूले उहाँको प्रेमिलो स्वभाव देखेका छन्‌, तिनीहरूले उहाँमा मानिसहरूको प्रेमको लायक अति धेरै कुरा छन्‌ भन्ने देखेका छन्, तिनीहरूले परमेश्‍वरको मुक्ति, बुद्धि, र अचम्मका कार्यहरू देखेका छन्—अनि परिणामस्वरूप, तिनीहरू परमेश्‍वरलाई साँच्चै प्रशंसा गर्छन्‌ र साँच्चै उहाँको तृष्णा गर्छन्‌, र तिनीहरूमा यस्तो उत्कण्ठा जाग्छ कि तिनीहरू परमेश्‍वरलाई प्राप्त नगरी बाँच्न सक्दैनन्‌। परमेश्‍वरको साँचो साक्षी दिनेहरूले जोडदार गवाही दिन सक्नुको कारण के हो भने तिनीहरूको गवाही परमेश्‍वरबारे साँचो ज्ञान र उहाँप्रतिको साँचो अभिलाषाको जगमा अडेको हुन्छ। यस्तो गवाही कुनै भावनात्मक आवेगअनुसार दिइँदैन, बरु परमेश्‍वर र उहाँको स्वभावबारे तिनीहरूको ज्ञानअनुसार दिइन्छ। तिनीहरूले परमेश्‍वरलाई चिनेका हुनाले, तिनीहरू आफूले अवश्यै परमेश्‍वरको साक्षी दिनैपर्ने र परमेश्‍वरको तृष्णा गर्ने सबैलाई परमेश्‍वर चिनाउनैपर्ने, र परमेश्‍वरको प्रेमिलो स्वभाव र उहाँको व्यावहारिकताप्रति सचेत गराउनैपर्ने महसुस गर्छन्। परमेश्‍वरप्रतिको मानिसहरूको प्रेम जस्तै, तिनीहरूको गवाही पनि स्वतःस्फूर्त हुन्छ; यसमा वास्तविकता हुन्छ साथै यसको वास्तविक महत्त्व र मूल्य हुन्छ। यो निष्क्रिय वा खोक्रो र अर्थहीन हुँदैन। साँचो रूपमा परमेश्‍वरलाई प्रेम गर्नेहरूको जीवनमा मात्रै सबैभन्दा बढी मूल्य र अर्थ हुन्छ, र तिनीहरू मात्रै साँचो रूपमा परमेश्‍वरमा विश्‍वास गर्छन् भनेर भनिनुको कारण के हो भने यी मानिसहरू परमेश्‍वरको ज्योतिमा जिउन सक्षम हुन्छन् र परमेश्‍वरको काम र व्यवस्थापनका लागि जिउन सक्षम हुन्छन्। किनभने तिनीहरू अन्धकारमा जिउँदैनन्, बरु ज्योतिमा जिउँछन्; तिनीहरू अर्थहीन जीवन जिउँदैनन्, बरु परमेश्‍वरद्वारा आशिषित् जीवन जिउँछन्। परमेश्‍वरलाई प्रेम गर्नेहरू मात्रै परमेश्‍वरको साक्षी दिन सक्षम हुन्छन्, तिनीहरू मात्रै परमेश्‍वरका साक्षी हुन्, तिनीहरू मात्रै परमेश्‍वरद्वारा आशिषित् हुन्छन्, र तिनीहरू मात्रै परमेश्‍वरका प्रतिज्ञाहरू उत्तराधिकारमा प्राप्त गर्न सक्षम हुन्छन्। परमेश्‍वरलाई प्रेम गर्नेहरू परमेश्‍वरका घनिष्ठ मानिस हुन्; तिनीहरू परमेश्‍वरका प्रिय मानिस हुन्, र तिनीहरू परमेश्‍वरसँगै आशिष्‌हरूको आनन्द लिन सक्ने मानिस हुन्। यस्ता मानिसहरू मात्रै अनन्तसम्म जिउनेछन्, र तिनीहरू मात्रै सधैँभरि परमेश्‍वरको हेरचाह र सुरक्षामा जिउनेछन्। परमेश्‍वर मानिसहरूले प्रेम गर्नका लागि हुनुहुन्छ, र उहाँ सबै मानिसको प्रेमको योग्य हुनुहुन्छ, तर सबै मानिस परमेश्‍वरलाई प्रेम गर्न सक्षम हुँदैनन्, र सबै मानिस परमेश्‍वरको साक्षी दिन र परमेश्‍वरसँगै शासन गर्न सक्दैनन्। साँचो रूपमा परमेश्‍वरलाई प्रेम गर्नेहरू परमेश्‍वरको गवाही दिन र आफ्ना सबै प्रयास परमेश्‍वरको कामप्रति समर्पित गर्न सक्ने मानिस भएका हुनाले, तिनीहरू सबै संसारभरि हिँड्न सक्छन् जसमा तिनीहरूको प्रतिरोध गर्ने आँट कसैले पनि गर्दैन, र तिनीहरू सबै पृथ्वीमाथि राज गर्न र परमेश्‍वरका सबै मानिसमाथि शासन गर्न सक्छन्। यी मानिसहरू संसारभरिबाट एकजुट हुन्छन्। तिनीहरू संसारभरिका मानिस हुन् जो फरक-फरक भाषा बोल्छन् र जसको छालाको रङ फरक-फरक छ, तर जसको अस्तित्वको महत्त्व एउटै रहेको छ, र जोसँग परमेश्‍वरलाई प्रेम गर्ने एउटै हृदय रहेको छ; तिनीहरू सबै एउटै साक्षी दिने मानिस हुन् र तिनीहरू साझा सङ्कल्प र साझा इच्छा भएका मानिस हुन्। परमेश्‍वरलाई प्रेम गर्नेहरू संसारभरि हिँड्छन्, र परमेश्‍वरको साक्षी दिनेहरू ब्रह्माण्डभरि यात्रा गर्छन्। त्यस्ता मानिसहरू सबै नै परमेश्‍वरका प्रिय हुन्छन् र तिनीहरू सबै नै परमेश्‍वरद्वारा आशिषित हुन्छन्, र त्यस्ता मानिसहरू सधैँभरि उहाँको ज्योतिभित्र जिउनेछन्।


अभ्यासमा ध्यान केन्द्रित गर्नेहरूलाई मात्र सिद्ध तुल्याउन सकिन्छ

आखिरी दिनहरूमा, परमेश्‍वर आफूले गर्नुपर्ने काम गर्न र उहाँको वचनको सेवकाइ गर्नका लागि देह बन्नुभयो। उहाँका अभिप्राय अनुसारका मानिसहरूलाई सिद्ध पार्ने उद्देश्यले मानिसहरूको बीचमा काम गर्न उहाँ व्यक्तिगत रूपमा आउनुभयो। सृष्टिको समयदेखि आजसम्ममा, आखिरी दिनहरूमा मात्र उहाँले यस किसिमको काम गर्नुभएको हो। आखिरी दिनहरूमा मात्र परमेश्‍वर यस्तो व्यापक रूपमा काम गर्न देहधारी हुनुभएको छ। उहाँले मानिसहरूका निम्ति सहन कठिन हुने कठिनाइहरू सहनुहुन्छ, र उहाँ महान् परमेश्‍वर हुनुभए पनि उहाँमा साधारण मानिस बन्ने नम्रता छ, तैपनि उहाँको कामको कुनै पनि पक्षमा ढिलाइ भएको छैन, र उहाँको योजना अलिकति पनि अस्तव्यस्तताको शिकार बनेको छैन। उहाँले आफ्नो मूल योजना अनुसार नै काम गर्दैहुनुहुन्छ। यस देहधारणको एउटा उद्देश्य भनेको मानिसहरूलाई विजय गर्नु हो, अर्कोचाहिँ उहाँले प्रेम गर्नुहुने मानिसहरूलाई सिद्ध पार्नु हो। उहाँले सिद्ध पार्नुभएका मानिसहरूलाई उहाँले आफ्नै आँखाले हेर्न चाहनुहुन्छ, अनि उहाँले सिद्ध पार्नुभएका मानिसहरूले कसरी उहाँको गवाही दिन्छन् भनी उहाँ आफै हेर्न चाहनुहुन्छ। सिद्ध पारिएका मानिसहरू एक-दुई जना मात्र हुँदैनन्। बरु, यो एउटा समूह हो, जसमा थोरै मानिसहरू मात्र समावेश हुन्छन्। यो समूहका मानिसहरू संसारका विभिन्न देशहरूबाट, र संसारका विभिन्न जातीय समूहहरूबाट आउँछन्। त्यति धेरै काम गर्नुको उद्देश्य भनेको मानिसहरूको यो समूहलाई प्राप्त गर्नु, यो समूहका मानिसहरूले दिने उहाँको गवाही प्राप्त गर्नु, र उहाँले तिनीहरूबाट पाउनुहुने महिमा प्राप्त गर्नु हो। उहाँले त्यस्तो काम गर्नुहुन्न जसको कुनै महत्त्व हुँदैन, न त उहाँले कुनै मूल्यविनाको काम नै गर्नुहुन्छ। यो भन्न सकिन्छ, कि त्यति धेरै काम गर्ने क्रममा परमेश्‍वरको उद्देश्य भनेको उहाँले सिद्ध पार्न चाहनुभएकाहरू सबैलाई सिद्ध पार्नु हो। यस बाहेकको खाली समयमा उहाँले दुष्टहरूलाई हटाउनुहुनेछ। यो जान्, कि उहाँले यी महान् कार्यहरू दुष्टहरूको कारण गर्नुहुन्न; यसको विपरीत, उहाँद्वारा सिद्ध पारिनु पर्ने यी थोरै मानिसहरूका निम्ति नै उहाँले आफ्नो सबै थोक दिनुहुन्छ। उहाँले गर्नुहुने काम, उहाँले बोल्नुहुने वचनहरू, उहाँले प्रकट गर्नुहुने रहस्यहरू, अनि उहाँको न्याय र सजाय सबै ती थोरै सङ्ख्यामा भएका मानिसहरूका निम्ति हुन्। उहाँ दुष्ट मानिसहरूका कारण देह बन्नुभएन, र ती दुष्ट मानिसहरूले उहाँमा ठूलो क्रोध जगाउँछन् भन्‍ने कुरा त परै जाओस्। सिद्ध हुनुपर्ने मानिसहरूको कारण नै उहाँले सत्यता बोल्नुहुन्छ, र प्रवेशको कुरा गर्नुहुन्छ; तिनीहरूकै कारण उहाँ देह बन्नुभयो, र उनीहरूकै कारण उहाँले आफ्ना प्रतिज्ञाहरू र आशिषहरू प्रदान गर्नुहुन्छ। उहाँले गर्नुहुने सत्यता, प्रवेश, र मानिसको जीवनको कुरा तिनीहरूका निम्ति गरिँदैन जो दुष्ट छन्। उहाँ दुष्ट मानिससँग कुरा गर्नबाट जोगिन चाहनुहुन्छ, बरु सिद्ध पारिनु पर्ने मानिसहरूलाई नै सबै सत्यता प्रदान गर्न चाहनुहुन्छ। उहाँको कामका निम्ति केही क्षण दुष्ट मानिसहरूलाई उहाँको सम्पत्तिका केही अंशको आनन्द लिन दिनु आवश्यक हुन्छ। जसले सत्यताको पालन गर्दैनन्, जसले परमेश्‍वरलाई सन्तुष्ट पार्दैनन्, र जसले उहाँको काममा बाधा दिन्छन् तिनीहरू सबै दुष्ट हुन्। तिनीहरू सिद्ध हुन सक्दैनन्, र तिनीहरूलाई परमेश्‍वरले तिरस्कार गर्नुहुन्छ। यसको विपरीत, जुन मानिसहरूले सत्यता अभ्यास गर्छन् र परमेश्‍वरलाई सन्तुष्ट पार्न सक्छन्, र जसले सम्पूर्ण रूपले आफैलाई परमेश्‍वरको काममा अर्पण गर्छन्, तिनीहरू परमेश्‍वरद्वारा सिद्ध पारिने मानिसहरू हुन्। परमेश्‍वरले जुन मानिसहरूलाई पूर्ण बनाउने इच्छा गर्नुहुन्छ तिनीहरू अरू कोही नभएर यस समूहका मानिसहरू नै हुन्, र परमेश्‍वरले गर्नुहुने काम यिनै मानिसहरूका निम्ति हो। उहाँले बोल्नुभएको सत्यता ती मानिसहरूतर्फ निर्देशित छन् जो सत्यताको अभ्यास गर्न इच्छुक हुन्छन्। उहाँ सत्यताको अभ्यास नगर्ने मानिसहरूसँग बोल्नुहुन्न। उहाँले कुरा गर्नुहुने अन्तर्दृष्टि र समझशक्तिको वृद्धि ती मानिसहरूतर्फ लक्षित छ जसले सत्यतालाई व्यवहारमा लागू गर्न सक्छन्। जब उहाँले सिद्ध पारिनु पर्ने मानिसहरूका बारेमा बोल्नुहुन्छ, त्यसबेला उहाँले यिनै मानिसहरूको बारेमा कुरा गरिरहनुभएको हुन्छ। पवित्र आत्माको काम ती मानिसहरूतर्फ लक्षित हुन्छ जो सत्यताको अभ्यास गर्न इच्छुक हुन्छन्। बुद्धि र मानवता धारण गर्ने जस्ता कुराहरू ती मानिसहरूतर्फ लक्षित हुन्छन् जो सत्यता अभ्यास गर्न इच्छुक हुन्छन्। सत्यता लागू नगर्नेहरूले सत्यताका धेरै वचनहरू सुन्न सक्छन्, तर तिनीहरू प्रकृतिले नै अत्यन्त दुष्ट र सत्यतामा रुचि नराख्ने भएकाले तिनीहरूले बुझेका कुराहरू धर्म-सिद्धान्तहरू र अक्षरहरू अनि रित्ता सिद्धान्तहरू मात्र हुन्छन्, तिनीहरू आफ्नो जीवन प्रवेशलाई रत्तीभर महत्त्व दिँदैनन्। तिनीहरूमध्ये कोही पनि परमेश्‍वरप्रति बफादार हुँदैनन्; तिनीहरू सबै त्यस्ता मानिसहरू हुन् जसले परमेश्‍वरलाई देख्छन् तर उहाँलाई प्राप्त गर्न सक्दैनन्; तिनीहरू सबैलाई परमेश्‍वरले दोषी ठहर्‍याउनुभएको छ।

पवित्र आत्मासँग हरेक व्यक्तिमा हिँड्ने एउटा मार्ग हुन्छ, र उहाँ हरेक व्यक्तिलाई सिद्ध पारिने अवसर दिनुहुन्छ। तेरो नकारात्मकतामार्फत तँलाई तेरो आफ्नै भ्रष्टता चिन्न लगाइन्छ, र त्यसपछि नकारात्मकतालाई फालेर तैँले एउटा अभ्यासको मार्ग भेट्टाउनेछस्; यी सबै तँलाई सिद्ध पारिने तरिका हुन्। यसबाहेक, तँलाई केही सकारात्मक कुरामार्फत निरन्तर रूपमा आन्तरिक मार्गदर्शन र ज्योति दिइन्छ, जसले गर्दा तैँले सक्रिय रूपमा आफ्नो प्रकार्य पूरा गर्न, साथै अन्तर्बोध बढाउन र खुट्ट्याउने क्षमता प्राप्त गर्न पाउँछस्। तेरा अवस्थाहरू राम्रा हुँदा, तँ परमेश्‍वरका वचनहरू पढ्न विशेष रूपमा इच्छुक हुन्छस्, र परमेश्‍वरलाई प्रार्थना गर्न विशेष रूपमा इच्छुक हुन्छस्, साथै तँ आफूले सुन्ने प्रवचनहरूलाई आफ्नै स्थितिसँग जोड्न सक्छस्। यस्तो समयमा परमेश्‍वर तँलाई भित्री रूपमा प्रबोधित गर्नुहुन्छ र ज्योति दिनुहुन्छ, र तँलाई सकारात्मक पक्षबाट केही कुरा बुझाउनुहुन्छ। तँलाई सकारात्मक पक्षमा यसरी नै सिद्ध पारिन्छ। नकारात्मक स्थितिहरूमा, तँ कमजोर र नकारात्मक हुन्छस्; तँ तेरो हृदयमा परमेश्‍वर हुनुहुन्न भन्‍ने महसुस गर्छस्, तैपनि परमेश्‍वर तँलाई ज्योति दिनुहुन्छ, र तँलाई अभ्यासको मार्ग भेट्टाउन मद्दत गर्नुहुन्छ। यसबाट बाहिर आउनु भनेको नकारात्मक पक्षमा सिद्धता प्राप्त गर्नु हो। परमेश्‍वरले मानिसलाई सकारात्मक र नकारात्मक दुवै पक्षमा सिद्ध पार्न सक्नुहुन्छ। यो तँ अनुभव गर्न सक्छस् कि सक्दैनस्, र तँ परमेश्‍वरद्वारा सिद्ध पारिने पछ्याइमा छस् कि छैनस् भन्‍ने कुरामा निर्भर हुन्छ। यदि तँ साँच्चिकै परमेश्‍वरद्वारा सिद्ध पारिने पछ्याइमा छस् भने, नकारात्मक कुराले तँलाई घाटा तुल्याउन सक्दैन, बरु तँलाई अझ बढी वास्तविक कुराहरू ल्याइदिन सक्छ, र तँभित्र के कमी छ भनी जान्न तँलाई अझ बढी सक्षम बनाउन सक्छ, तेरो वास्तविक स्थिति बुझ्न, साथै मानिससँग केही पनि छैन र ऊ केही पनि होइन भनी देख्न अझ बढी सक्षम बनाउन सक्छ; यदि तँ परीक्षाहरू अनुभव गर्दैनस् भने, तँलाई थाहा हुँदैन, र तँलाई सधैँ आफू अरूभन्दा माथि भएको र अरू सबै जनाभन्दा राम्रो भएको महसुस हुनेछ। यी सबैमार्फत तैँले पहिले आएका सबै कुरा परमेश्‍वरद्वारा गरिएको थियो र परमेश्‍वरद्वारा सुरक्षित गरिएको थियो भनी देख्नेछस्। परीक्षाहरूमा प्रवेश गर्दा तँ प्रेम वा आस्थारहित हुन्छस्, तँमा प्रार्थनाको कमी हुन्छ र तँ भजन गाउन असक्षम हुन्छस्, र थाहै नपाई, यसैबीच तँ आफूलाई चिन्न थाल्छस्। परमेश्‍वरसँग मानिसलाई सिद्ध पार्ने धेरै वटा उपाय छन्। उहाँ मानिसका भ्रष्ट स्वभावहरूलाई काटछाँट गर्न हरेक किसिमको वातावरण प्रयोग गर्नुहुन्छ, र मानिसलाई प्रकाश गर्न विभिन्न कुरा प्रयोग गर्नुहुन्छ; एकातिर, उहाँ मानिसलाई काटछाँट गर्नुहुन्छ, अर्कोतिर उहाँ मानिसलाई प्रकाश गर्नुहुन्छ, र अर्कोतिर उहाँ मानिसलाई खुलासा गर्नुहुन्छ, मानिसको हृदयको गहिराइमा रहेका “रहस्यहरू” खोतलेर निकाल्नुहुन्छ र खुलासा गर्नुहुन्छ, र मानिसलाई उसका धेरै वटा स्थिति खुलासा गरेर उसको प्रकृति देखाउनुहुन्छ। परमेश्‍वर मानिसलाई धेरै वटा विधिमार्फत—खुलासामार्फत, मानिसलाई काटछाँट गरेर, शोधनमार्फत, र सजायमार्फत—सिद्ध पार्नुहुन्छ, ताकि मानिसले परमेश्‍वर व्यावहारिक हुनुहुन्छ भनेर थाहा पाओस्।

तिमीहरूले अहिले के खोज्छौ? परमेश्‍वरद्वारा सिद्ध हुनु, परमेश्‍वरलाई चिन्नु, परमेश्‍वरलाई प्राप्त गर्नु—वा सायद तँ ९० वर्ष माथिका पत्रुसको तरिकाद्वारा आफैलाई अगि बढाउन चाहन्छस्, वा अय्यूबको भन्दा ठूलो विश्‍वास प्राप्त गर्न चाहन्छस्, वा सायद तँ परमेश्‍वरद्वारा धर्मी कहलिन र परमेश्‍वरको सिंहासनको सामु आउन खोज्छस्, वा पृथ्वीमा परमेश्‍वरलाई प्रकटीकरण गर्न र परमेश्‍वरका निम्ति शक्तिशाली र सानदार रूपमा साक्षी दिने प्रयास गर्न खोज्छस्। तिमीहरूले जे गर्न खोजे पनि समग्रमा, तिमीहरू परमेश्‍वरद्वारा मुक्ति पाउनका निम्ति नै खोजी गर्छौ। तैँले धर्मी हुन खोजे पनि, पत्रुसको बानीव्यहोरा, वा अय्यूबको विश्‍वासको खोजी गरे पनि, वा परमेश्‍वरद्वारा सिद्ध पारिन खोजे पनि, यो सब परमेश्‍वरले मानिसमा गर्नुहुने काम हो। अर्को शब्दमा भन्दा, तैँले जे खोजे पनि ती सबै परमेश्‍वरद्वारा सिद्ध पारिनका निम्ति, सबै परमेश्‍वरको वचन अनुभव गर्न, परमेश्‍वरको हृदयलाई सन्तुष्ट पार्नका लागि नै हो; तैँले जे खोजे पनि, त्यो सब परमेश्‍वरको प्रेमिलोपन पत्ता लगाउनका लागि, आफ्नै विद्रोही स्वभावलाई फाल्न सक्‍ने उद्देश्यसहित वास्तविक अनुभवमा अभ्यास गर्ने मार्ग खोज्‍नको लागि, आफैभित्र सामान्य अवस्था हासिल गर्न, पूर्ण रूपमा परमेश्‍वरका अभिप्रायअनुरूप हुन, सही व्यक्ति बन्‍न र तैँले गर्ने सबै कुरामा सही अभिप्राय राख्‍नको लागि हो। तैँले यी सबै कुराहरूको अनुभव गर्नुको कारण भनेको परमेश्‍वरलाई चिन्नु र जीवनको वृद्धि हासिल गर्नु हो। तैँले अनुभव गर्ने कुरा परमेश्‍वरको वचन र वास्तविक घटनाहरू, साथै तेरो वरिपरिका मानिस, घटना र कामकुराहरू भए पनि, अन्ततः तँ परमेश्‍वरलाई चिन्न र परमेश्‍वरबाट सिद्ध हुन सक्छस्। एक धर्मी व्यक्तिको मार्गमा हिँड्न खोज्नु वा परमेश्‍वरको वचन अभ्यास गर्न खोज्‍नु: यी हिँड्ने मार्ग हुन्, जबकि परमेश्‍वरलाई चिन्नु र परमेश्‍वरबाट सिद्ध हुनु भनेको चाहिँ गन्तव्य हो। यदि तैँले अहिले परमेश्‍वरबाट सिद्धता खोजे पनि वा परमेश्‍वरका लागि साक्षी दिन खोजे पनि, त्यो सबै आखिर परमेश्‍वरलाई जान्‍नका निम्ति नै हो; यो उहाँले तँभित्र गर्नुभएको काम व्यर्थ नहोस् भनेर हो, यसरी तैँले अन्ततः परमेश्‍वरको व्यावहारिकता जान्न, उहाँको महानता थाहा पाउन, र अझ बढी परमेश्‍वरको नम्रता र गोप्यता जान्न, र परमेश्‍वरले तँमा गर्नुहुने धेरै कामको बारेमा जान्न सक्। परमेश्‍वरले आफूलाई यस्तो स्तरसम्म विनम्र बनाउनुभएको छ कि उहाँले यी फोहोरी र भ्रष्ट मानिसहरूमा उहाँको काम गर्नुहुन्छ, र मानिसहरूको यस समूहलाई सिद्ध पार्नुहुन्छ। परमेश्‍वर मानिसहरूको माझमा जिउन र खानपान गर्नका निम्ति, मानिसहरूलाई गोठालो गर्न र मानिसहरूलाई चाहिने कुराहरू आपूर्ति गर्नको निम्ति मात्र देह बन्नुभएको होइन। त्योभन्दा महत्त्वपूर्ण कुरा उहाँले मुक्ति र विजयको आफ्नो शक्तिशाली काम यी असहनीय रूपमा भ्रष्ट मानिसहरूमाथि गर्नुहुन्छ। उहाँ यी सबैभन्दा भ्रष्ट मानिसहरूलाई मुक्ति दिनका लागि ठूलो रातो अजिङ्गरको मुटुमै आउनुभयो ताकि सबै मानिसहरूलाई परिवर्तन गर्न र नयाँ बनाउन सकियोस्। परमेश्‍वरले सहनुहुने ठूलो कष्ट मात्र देहधारी परमेश्‍वरले सहने कष्ट होइन, बरु सबैभन्दा बढी त परमेश्‍वरका आत्माले चरम अपमान सहनुहुन्छ—उहाँले आफैलाई यति धेरै विनम्र बनाउनुहुन्छ र लुकाउनुहुन्छ कि उहाँ एउटा साधारण व्यक्ति बन्नुहुन्छ। परमेश्‍वर देहधारी हुनुभयो र उहाँले देहको रूप लिनुभयो ताकि मानिसहरूले उहाँसँग सामान्य मानवताको जीवन र सामान्य मानवताका खाँचोहरू छन् भनी देख्न सकून। यो कुरा परमेश्‍वरले आफूलाई निकै हदसम्म विनम्र बनाउनुभएको छ भनी प्रमाणित गर्न पर्याप्त छ। परमेश्‍वरका आत्मा देहमा साकार हुनुभएको छ। उहाँका आत्मा यति सर्वोच्च र महान् हुनुहुन्छ, तैपनि उहाँ आफ्ना आत्माको काम गर्नका लागि एक साधारण मानिसको, एक नगण्य मानिसको स्वरूप धारण गर्नुहुन्छ। तिमीहरू प्रत्येकको क्षमता, अन्तर्ज्ञान, समझ, मानवता, र जीवनका हिसाबमा, तिमीहरू परमेश्‍वरको यस प्रकारको काम स्वीकार गर्न साँच्चै लायक छैनौ, र तिमीहरू परमेश्‍वरले तिमीहरूका खातिर यस्तो कष्ट सहनुको साँच्चै लायक छैनौ। परमेश्‍वर अत्यन्तै उच्च हुनुहुन्छ। उहाँ यति हदसम्म सर्वोच्च हुनुहुन्छ, र मानिसहरू यति हदसम्म तुच्छ छन्, तैपनि उहाँ तिनीहरूमा अझै पनि काम गर्नुहुन्छ। उहाँ मानिसहरूका निम्ति आपूर्ति गर्न, मानिसहरूसँग बोल्न देहधारी बन्नुभएको मात्र होइन, उहाँ त मानिसहरू सँगसँगै जिउनु पनि हुन्छ। परमेश्‍वर अत्यन्तै विनम्र, अत्यन्तै प्रेमयोग्य हुनुहुन्छ। यदि, परमेश्‍वरको प्रेम उल्लेख गर्ने बित्तिकै, परमेश्‍वरको अनुग्रहको बारेमा उल्लेख गर्ने बित्तिकै, तँ ठूलो प्रशंसा गर्दै आँसु झार्छस् भने, यदि तँ यस्तो स्थितिमा आइपुगिस् भने, तैँले परमेश्‍वरको बारेमा साँचो ज्ञान प्राप्त गरेको छस्।

हिजोआज मानिसहरूको खोजमा विचलन छ; तिनीहरू परमेश्‍वरलाई प्रेम गर्न र परमेश्‍वरलाई सन्तुष्ट पार्न मात्र खोज्छन्, तर तिनीहरूमा परमेश्‍वरको कुनै ज्ञान हुँदैन, र तिनीहरूले आफूभित्रको पवित्र आत्माको अन्तर्दृष्टि र प्रकाशलाई बेवास्ता गरेका छन्। तिनीहरूसँग परमेश्‍वरको साँचो ज्ञानको जग हुँदैन। यस तरिकाले, तिनीहरूको अनुभव बढ्दै जाँदा तिनीहरूको उत्साह हराउँदै जान्छ। परमेश्‍वरबारे साँचो ज्ञान प्राप्त गर्न खोज्‍नेहरू, विगतमा राम्रो स्थितिमा नभएको, र नकारात्मकता र कमजोरीतिर ध्यान दिने, र प्रायजसो आँसु बगाउने, निराशामा पर्ने, र आशा गुमाउने गरेको भए पनि—अब, तिनीहरूले धेरै अनुभव प्राप्त गरेपछि, तिनीहरूको अवस्थामा सुधार भएको छ। काटछाँट गरिएको र तोडिएको अनुभवपछि, र परीक्षा र शोधनको चक्रबाट भएर गएपछि तिनीहरूले ठूलो प्रगति गरेका छन्। नकारात्मक अवस्था घटेको छ, र तिनीहरूको जीवनको स्वभावमा केही परिवर्तन भएको छ। तिनीहरू अझ बढी परीक्षामा पर्दै जाँदा, तिनीहरूका हृदयले परमेश्‍वरलाई प्रेम गर्न थाल्छ। परमेश्‍वरले मानिसहरूलाई सिद्ध तुल्याउने एउटा नियम छ, जुन यो हो कि उहाँले तेरो वाञ्छनीय पक्षलाई प्रयोग गरेर तँलाई अन्तर्दृष्टि दिनुहुन्छ ताकि तँसँग अभ्यास गर्ने मार्ग होस् र तैँले आफूलाई नकारात्मक अवस्थाहरूबाट अलग गर्न सक् र यसरी तैँले आफ्नो आत्मालाई छुटकारा पाउन सहायता गर्न सक् र तैँले आफूलाई परमेश्‍वरलाई अझ बढी प्रेम गर्न सक्‍ने तुल्याउन सक्। यस्तो प्रकारले तैँले शैतानको भ्रष्ट स्वभावलाई त्याग्‍न सक्छस्। तँ निष्कपट र खुला छस्, आफैलाई चिन्न र सत्यतालाई व्यवहारमा अपनाउन इच्छुक छस्। परमेश्‍वरले निश्चय नै तँलाई आशिष दिनुहुनेछ, त्यसैले जब तँ कमजोर र नकारात्मक हुन्छस्, तब उहाँले तँलाई दोब्बर ज्ञान दिनुहुन्छ, तँलाई अझ बढी आफैलाई चिन्न, आफ्नै निम्ति पश्चात्ताप गर्न अझ बढी इच्छुक बन्न र आफूले अभ्यास गर्नुपर्ने कुरा अभ्यास गर्न अझ बढी सक्षम हुन सहयोग गर्नुहुन्छ। यसरी मात्रै तेरो हृदय शान्त र सहज हुन सक्छ। साधारणतः परमेश्‍वरलाई चिन्ने कुरामा ध्यान लगाउने, आफैलाई चिन्ने कुरामा ध्यान लगाउने, अनि आफ्नै अभ्यासमा ध्यान दिने व्यक्ति बारम्बार परमेश्‍वरको काम, साथसाथै उहाँको मार्गदर्शन र अन्तर्दृष्टि प्राप्त गर्न सक्षम हुनेछ। यदि त्यस्तो व्यक्ति नकारात्मक अवस्थामा छ भने पनि उसले विवेकको कार्य वा परमेश्‍वरको वचनको अन्तर्दृष्टिको कारण परिस्थितिहरू तुरुन्तै बदल्न सक्छ। कुनै व्यक्तिको स्वभावको परिवर्तन तब हासिल हुन्छ जब उसले आफ्नो वास्तविक अवस्था अनि परमेश्‍वरको स्वभाव र कार्यको बारेमा जान्दछ। आफैलाई चिन्न र आफ्‍नो मन खोल्‍न इच्छुक व्यक्ति सत्यतालाई अभ्यास गर्न सक्षम हुनेछ। यस प्रकारको व्यक्ति परमेश्‍वरप्रति बफादार व्यक्ति हो, अनि जुन व्यक्ति परमेश्‍वरप्रति बफादार हुन्छ ऊसित परमेश्‍वरप्रतिको बुझाइ हुन्छ, त्यो बुझाइ चाहे गहिरो होस् वा सतही, थोरै होस् वा प्रशस्त। यो परमेश्‍वरको धार्मिकता हो, र यो त्यस्तो कुरा हो जुन मानिसहरूले प्राप्त गर्छन्; यो उनीहरूको आफ्नै लाभ हो। जुन व्यक्तिमा परमेश्‍वरको ज्ञान हुन्छ ऊ त्यो व्यक्ति हो जोसँग आधार हुन्छ, जोसँग दर्शन हुन्छ। यस प्रकारको व्यक्ति परमेश्‍वरको देहको बारेमा निश्चित हुन्छ, र परमेश्‍वरको वचन र परमेश्‍वरको कामको बारेमा निश्चित हुन्छ। परमेश्‍वरले जसरी काम गर्नुभए पनि वा बोल्नुभए पनि, वा अरू मानिसहरूले जस्तै बाधा दिए पनि ऊ अडिग रहन सक्छ र उसले परमेश्‍वरको लागि साक्षी दिन सक्छ। कुनै व्यक्ति जति बढी यस्तो हुँदै जान्छ, उसले आफूले बुझेको सत्यतालाई त्यति नै बढी अघि बढाउन सक्छ। उसले सधैँ परमेश्‍वरको वचनको अभ्यास गरिरहेको हुनाले उसले परमेश्‍वर सम्बन्धी अझ बढी बुझाइ प्राप्त गर्छ, अनि उसँग सदासर्वदा परमेश्‍वरको लागि साक्षी बनेर खडा हुने दृढ संकल्प हुन्छ।

समझशक्ति हुनु, अधीनता हुनु, र तँ आत्मामा तीक्ष्ण हुन सक्‍ने गरी स्थितिहरूलाई बुझ्ने क्षमता प्राप्त गर्नु भनेको तैँले कुनै कुराको सामना गर्नेबित्तिकै तँभित्र परमेश्‍वरका वचनहरूको ज्योति र अन्तर्दृष्टि आउँछ भन्‍ने हो। आत्मामा तीक्ष्ण हुनु भनेको यही हो। परमेश्‍वरले सबै कुरा मानिसहरूका आत्मालाई पुनर्जीवित पार्नका लागि गर्नुहुन्छ। किन परमेश्‍वरले सधैँ मानिसहरू बोधो र मन्द-बुद्धिका छन् भनी भन्नुहुन्छ? किनभने मानिसहरूका आत्मा मरेका छन्, र ती यति बोधो बनेका छन् कि आत्मिक कुराहरूका निम्ति ती पूर्ण रूपले अनजान छन्। परमेश्‍वरको काम भनेको मानिसको जीवनलाई उन्नति गराउनु र मानिसहरूको आत्मालाई फेरि जीवित पार्न सहायता गर्नु हो, यसरी तिनीहरूले आत्माका कुराहरू देख्न सक्छन्, र आफ्नो हृदयमा सधैँ परमेश्‍वरलाई प्रेम गर्न र परमेश्‍वरलाई सन्तुष्ट पार्न सक्छन्। यस चरणमा पुगेपछि यसले त्यस व्यक्तिको आत्मा पुनर्जीवित भएको छ भन्‍ने देखाउँछ, र अर्को चोटि उसले कुनै कुराको सामना गर्दा उसले तुरुन्तै प्रतिक्रिया दिन सक्छ। उसले प्रवचनहरूप्रति प्रतिक्रिया दिन सक्छ, र अवस्थाहरूप्रति तुरुन्तै प्रतिक्रिया दिन्छ। आत्माको तीक्ष्णता प्राप्त गर्नु भनेको यही हो। धेरै मानिसहरू यस्ता हुन्छन्, जसले बाहिरी घटनाको बारेमा तुरुन्तै प्रतिक्रिया दिन्छन्, तर वास्तविकतामा प्रवेश गर्ने बारेमा वा आत्माका सबै कुराहरूको बारेमा सम्पूर्ण विवरण बताउन साथ तिनीहरू बोधो र मन्द बुद्धिका बन्छन्। यदि कुनै कुरा तिनीहरूकै अगाडि छ भने मात्र तिनीहरू त्यसलाई बुझ्छन्। यी सबै आत्मिक रूपमा बोधो र मन्द-बुद्धि हुनुका, आत्माका कुराहरूको थोरै अनुभव प्राप्त गर्नुका चिह्नहरू हुन्। कतिपय मानिसहरू आत्मामा तीक्ष्ण हुन्छन्, र तिनीहरूमा समझशक्ति हुन्छ। तिनीहरूको अवस्था देखाउने वचनहरू सुन्‍नसाथ, कुनै समय खेर नफाली तिनीहरू ती कुरा लेख्छन्। तिनीहरूले अभ्यासका सिद्धान्तहरूको बारेमा वचनहरू सुनेपछि, तिनीहरूले तिनलाई स्वीकार्न र पछिको आफ्नो अनुभवमा लागू गर्न सक्छन्, र त्यसरी आफैलाई परिवर्तन गर्न सक्छन्। यो त्यस्तो व्यक्ति हो, जो आत्मामा तीक्ष्ण छ। तिनीहरूले किन यति छिटो प्रतिक्रिया दिन सक्छन्? किनकि तिनीहरूले दैनिक जीवनमा यी कुराहरूमा ध्यान दिन्छन्। जब तिनीहरूले परमेश्‍वरका वचनहरू पढ्छन्, तिनीहरूले ती वचनको आधारमा आफ्ना अवस्थाहरूलाई जाँच्न र तिनीहरूका आफ्नै बारेमा विचार गर्न सक्छन्। जब तिनीहरू तिनीहरूलाई अन्तर्दृष्टि र ज्योति दिने सङ्गति गर्छन् र वचनहरू सुन्छन्, तब तिनीहरू तुरुन्तै तिनलाई स्वीकार गर्न सक्छन्। यो भोको मानिसलाई भोजन दिनुजस्तै हो; तिनीहरूले त्यो तुरुन्तै खाइहाल्न सक्छन्। यदि तँ नभोकाएको मानिसलाई भोजन दिन्छस् भने तिनीहरूले तुरुन्तै प्रतिक्रिया दिँदैनन्। तँ प्रायजसो परमेश्‍वरसँग प्रार्थना गर्छस्, र त्यसपछि कुनै कुराको सामना गर्नुपर्‍यो भने, तैँले तुरुन्तै प्रतिक्रिया दिन सक्छस्: यस विषयमा परमेश्‍वरले के चाहनुहुन्छ, र तैँले कसरी व्यवहार गर्नुपर्छ। पछिल्लो समय परमेश्‍वरले तँलाई यस विषयमा डोऱ्याउनुभयो; जब आज तँ यस्तै कुराको सामना गर्छस्, तब परमेश्‍वरको हृदयलाई सन्तुष्ट पार्ने प्रकारले कसरी अभ्यास गर्नुपर्छ भन्‍ने कुरा तैँले प्राकृतिक रूपमै जान्दछस्। यदि तैँले सधैँ यसरी अभ्यास गर्छस् भने र सधैँ यसरी अनुभव गर्छस् भने, कुनै बेला यो तेरो स्वभाव नै बन्‍नेछ। परमेश्‍वरको वचन पढ्दा, परमेश्‍वरले कस्तो प्रकारको मानिसलाई सङ्केत गर्दैहुनुहुन्छ भन्‍ने तँलाई थाहा हुन्छ, उहाँले आत्माको कस्ता अवस्थाहरूको कुरा गर्दैहुनुहुन्छ सो तँलाई थाहा हुन्छ, र तैँले मुख्य बुँदालाई बुझ्न र त्यसलाई अभ्यास गर्न सक्नेछस्; यसले तँ अनुभव गर्न सक्षम छस् भन्‍ने देखाउँछ। कतिपय मानिसहरूमा किन यस कुराको कमी छ? किनकि तिनीहरूले अभ्यासको पक्षमा धेरै प्रयास गर्दैनन्। तिनीहरू सत्यताको अभ्यास गर्न इच्छुक भए पनि, उनीहरूमा सेवाको सबै कुराहरू, तिनीहरूका जीवनका सबै सत्यताहरूको वास्तविक अन्तर्ज्ञान हुँदैन। केही भयो भने तिनीहरू अलमल्ल पर्छन्। यस्तो हुँदा, जब झूटो अगमवक्ता वा झूटो प्रेरित आउँछ तब तँ बहकिन सक्छस्। तैँले परमेश्‍वरको वचन र कामको बारेमा नियमित सङ्गति गर्नुपर्दछ—यस तरिकाले मात्र तैँले सत्यता बुझ्न र समझशक्ति विकास गर्न सक्नेछस्। यदि तँ सत्यतालाई बुझ्दैनस् भने, तँसँग कुनै समझशक्ति हुनेछैन। उदाहरणको लागि, परमेश्‍वरले के बोल्नुहुन्छ, परमेश्‍वरले कसरी काम गर्नुहुन्छ, उहाँले मानिसहरूबाट के माग गर्नुहुन्छ, तँ कस्तो प्रकारका मानिसहरूको सम्पर्कमा आउनुपर्छ, र तैँले कस्तो किसिमका मानिसहरूलाई इन्कार गर्नुपर्छ—तैँले यी कुराहरूको विषयमा नियमित सङ्गति गर्नुपर्दछ। यदि तैँले सधैँ यसरी परमेश्‍वरको वचनको अनुभव गरिस् भने, तैँले सत्यतालाई बुझ्नेछस् र धेरै कुरा राम्ररी बुझ्नेछस्, र तँसित समझशक्ति पनि हुनेछ। पवित्र आत्माद्वारा अनुशासन गरिनु भनेको के हो, मानव इच्छाबाट जन्मेको दोष के हो, पवित्र आत्माको अगुवाइ के हो, वातावरणको योजनाबद्धता भनेको के हो, भित्री अन्तर्दृष्टि दिने परमेश्‍वरका वचनहरू भनेका के हुन्? यदि तँ यी कुराहरूको बारेमा स्पष्ट छैनस् भने, तँसँग कुनै समझशक्ति हुनेछैन। पवित्र आत्माबाट के आउँछ, विद्रोही स्वभाव भनेको के हो, परमेश्‍वरको वचनमा कसरी समर्पित हुने र तेरो विद्रोहीपनलाई कसरी फाल्ने त्यो तँलाई थाहा हुनुपर्छ; यदि तैँले आफ्ना अनुभवहरूमार्फत यी कुराहरूको बुझाइ प्राप्त गरिस् भने, तँसँग एउटा जग हुनेछ; जब केही कुरा आइपर्छ तब तँसँग त्यसलाई नाप्ने एउटा उचित सत्यता र जगको रूपमा उपयुक्त दर्शनहरू हुनेछन्। तैँले गर्ने सबै कुरामा तँसँग सिद्धान्तहरू हुनेछन्, र तैँले सत्यताको आधारमा काम गर्न सक्नेछस्। तब तेरो जीवन परमेश्‍वरको अन्तर्दृष्टिले भरिपूर्ण, परमेश्‍वरका आशिषहरूले भरिपूर्ण हुनेछ। परमेश्‍वरले इमानदारीका साथ उहाँलाई पछ्याउने वा उहाँमा जिउने र उहाँको निम्ति साक्षी दिने व्यक्तिसँग अनुचित व्यवहार गर्नुहुनेछैन, र सत्यताका लागि साँच्चै तिर्खाउन सक्ने कुनै पनि व्यक्तिलाई उहाँले सराप दिनुहुनेछैन। यदि, तैँले परमेश्‍वरका वचनहरू खाँदै र पिउँदै गर्दा आफ्नै वास्तविक अवस्थालाई जान्नका निम्ति ध्यान दिन सक्छस्, तेरो आफ्नै अभ्यासमा ध्यान दिन सक्छस्, र तेरो आफ्नै बुझाइमा ध्यान दिन सक्छस् भने, तैँले कुनै समस्याको सामना गर्दा, अन्तर्दृष्टि पाउनेछस् र व्यावहारिक बुझाइ प्राप्त गर्नेछस्। तब तैँले सबै कुरामा अभ्यास गर्ने मार्ग र भेद-ज्ञान पाउनेछस्। जुन व्यक्तिसित सत्यता हुन्छ ऊ बहकाउमा पर्ने सम्भावना हुँदैन, विघटनकारी व्यवहार गर्ने वा अनावश्यक व्यवहार गर्ने सम्भावना हुँदैन। सत्यताको कारण, ऊ सुरक्षित हुन्छ, र साथै सत्यताको कारण नै उसले अझ अरू बुझाइ प्राप्त गर्दछ। सत्यताको कारण ऊसँग अभ्यासका अझ धेरै मार्ग हुन्छन्, पवित्र आत्माले ऊभित्र काम गर्ने धेरै मौकाहरू पाउनुहुन्छ, र उसले सिद्ध पारिने धेरै मौका पाउँछ।


पवित्र आत्माको काम र शैतानको काम

कसैले आत्माका विवरणहरू कसरी बोध गर्छ? पवित्र आत्मा मानिसमा कसरी काम गर्नुहुन्छ? शैतान मानिसमा कसरी काम गर्छ? दुष्ट आत्माहरू मानिसमा कसरी काम गर्छन्? प्रकटीकरणहरू के-के हुन्? तँलाई कुनै कुरा आइपर्दा, के त्यो पवित्र आत्माबाट आउँछ, अनि तँ त्यसप्रति समर्पित हुनुपर्छ कि तैँले त्यसविरुद्ध विद्रोह गर्नुपर्छ? मानिसहरूको वास्तविक अभ्यासमा, मानिसहरूले सधैँ पवित्र आत्माबाट आउँछन् भनी विश्‍वास गर्ने धेरै कुरा मानिसको इच्छाबाट उत्पन्न हुन्छन्। कतिपय कुरा दुष्ट आत्माहरूबाट आउँछन्, तैपनि मानिसहरू सधैँ ती पवित्र आत्माबाट आएका हुन् भन्‍ने सोच्छन् र कहिलेकाहीँ पवित्र आत्मा मानिसहरूलाई भित्रबाटै मार्गदर्शन गर्नुहुन्छ, तैपनि मानिसहरू त्यस्तो मार्गदर्शन शैतानबाट आउँछ भनी डराउँछन् र त्यसैले समर्पित हुने आँट गर्दैनन्, जबकि वास्तवमा त्यो मार्गदर्शन पवित्र आत्माको प्रबोधन हो। त्यसकारण, यदि कसैले खुट्ट्याउने क्षमता प्रयोग गर्दैन भने, उसले आफूले भोग्ने वास्तविक कुराहरू साँच्चै अनुभव गर्न सक्नेछैन; यदि कसैले आफ्ना अनुभवहरूमा खुट्ट्याउने क्षमता प्रयोग गर्दैन भने, उसले जीवन प्राप्त गर्न सक्नेछैन। पवित्र आत्मा कसरी काम गर्नुहुन्छ? दुष्ट आत्माहरू कसरी काम गर्छन्? मानिसको इच्छाबाट के आउँछ? अनि पवित्र आत्माको मार्गदर्शन र प्रबोधनबाट के उत्पन्न हुन्छ? यदि तँ मानिसभित्र पवित्र आत्माको कामका ढाँचाहरू बोध गर्छस् भने, तैँले आफ्नो दैनिक जीवनमा र आफ्ना वास्तविक अनुभवहरूको दौरान आफ्नो ज्ञान बढाउन र खुट्ट्याउने क्षमता प्राप्त गर्न सक्नेछस्; तैँले परमेश्‍वरलाई चिन्नेछस्, तैँले शैतानलाई बुझ्न र खुट्ट्याउन सक्नेछस्; तँ आफ्नो समर्पण वा पछ्याइमा अन्योलमा पर्नेछैनस् र तँ स्पष्ट सोचहरू भएको, पवित्र आत्माको कामप्रति समर्पित हुने व्यक्ति बन्नेछस्।

पवित्र आत्माको काम भनेको सकारात्मक पक्षबारे मार्गदर्शन र प्रबोधन प्रदान गर्नु हो। यसले मानिसहरूलाई नकारात्मक बनाउनेछैन। यसले तिनीहरूलाई सान्त्वना दिन्छ, तिनीहरूलाई आस्था र सङ्कल्प दिन्छ र तिनीहरूलाई परमेश्‍वरद्वारा सिद्ध पारिनुको पछि लाग्न सक्षम तुल्याउँछ। जब पवित्र आत्मा काम गर्नुहुन्छ, तब मानिसहरू सकारात्मक पक्षबाट प्रवेश गर्न सक्षम हुन्छन्; तिनीहरू निष्क्रिय वा बाध्य हुँदैनन्, बरु आफ्नै पहलमा कार्य गर्छन्। जब पवित्र आत्मा काम गर्नुहुन्छ, तब मानिसहरू खुसी र इच्छुक हुन्छन्, समर्पित हुन इच्छुक हुन्छन् र खुसीले आफूलाई विनम्र तुल्याउँछन्। तिनीहरू भित्रभित्रै पीडित र कमजोर भए पनि, तिनीहरूसँग सहकार्य गर्ने सङ्कल्प हुन्छ; तिनीहरू खुसीसाथ कष्ट भोग्छन्, तिनीहरू समर्पित हुन सक्षम हुन्छन् र तिनीहरू मानव इच्छाद्वारा दूषित हुँदैनन्, मानिसको सोचाइद्वारा दूषित हुँदैनन् र मानव अपेक्षा र उत्प्रेरणाहरूद्वारा त झनै दूषित हुँदैनन्। जब मानिसहरू पवित्र आत्माको काम अनुभव गर्छन्, तब तिनीहरू भित्रभित्रै विशेष रूपमा शुद्ध हुन्छन्। पवित्र आत्माको काम भएकाहरू परमेश्‍वरप्रतिको प्रेम र आफ्ना दाजुभाइ-दिदीबहिनीहरूप्रतिको प्रेम जिउँछन्; तिनीहरू परमेश्‍वरलाई खुसी पार्ने कुराहरू मन पराउँछन् र परमेश्‍वरले घृणा गर्ने कुराहरूलाई घृणा गर्छन्। पवित्र आत्माको कामले स्पर्श गरेका मानिसहरू ती हुन्, जससँग सामान्य मानवता हुन्छ, जो सामान्यतया सत्यता पछ्याउँछन् र जसमा मानवता हुन्छ। जब पवित्र आत्मा मानिसहरूभित्र काम गर्नुहुन्छ, तब तिनीहरूको अवस्था झन्-झन् राम्रो हुँदै जान्छ र तिनीहरूको मानवता झन्-झन् सामान्य बन्दै जान्छ अनि तिनीहरूका कतिपय सहकार्य मूर्खतापूर्ण हुन सक्ने भए पनि, तिनीहरूका अभिप्रेरणाहरू सही हुन्छन्, तिनीहरू सकारात्मक पक्षबाट प्रवेश गर्छन्, तिनीहरू अवरोधहरू खडा गर्ने प्रयास गर्दैनन् र तिनीहरू कुनै खराब अभिप्रायहरू पाल्दैनन्। पवित्र आत्माको काम सामान्य र व्यावहारिक हुन्छ, पवित्र आत्मा सामान्य मानिसहरूको जीवनका ढाँचाहरूअनुसार मानिसमा काम गर्नुहुन्छ र उहाँ सामान्य मानिसहरूको वास्तविक पछ्याइअनुसार मानिसहरूलाई भित्रभित्रै प्रबोधन दिनुहुन्छ र मार्गदर्शन गर्नुहुन्छ। जब पवित्र आत्मा मानिसहरूमा काम गर्नुहुन्छ, तब उहाँ तिनीहरूलाई सामान्य मानिसहरूका आवश्यकताहरूअनुसार मार्गदर्शन गर्नुहुन्छ र प्रबोधन दिनुहुन्छ। उहाँ तिनीहरूलाई तिनीहरूका आवश्यकताहरूअनुसार भरणपोषण गर्नुहुन्छ र उहाँ तिनीहरूलाई तिनीहरूमा कमी भएको कुराअनुसार र तिनीहरूका कमीहरूअनुसार, सकारात्मक पक्षबाट मार्गदर्शन गर्नुहुन्छ र प्रबोधन दिनुहुन्छ। पवित्र आत्माको काम भनेको मानिसहरूलाई वास्तविक जीवनमा प्रबोधन दिनु र मार्गदर्शन गर्नु हो; यदि तिनीहरूले आफ्नो वास्तविक जीवनमा परमेश्‍वरका वचनहरू अनुभव गरे भने मात्रै पवित्र आत्माको काम देख्न सक्छन्। यदि मानिसहरू आफ्नो दैनिक जीवनमा सकारात्मक स्थितिमा छन् र तिनीहरूसँग सामान्य आत्मिक जीवन छ भने, तिनीहरूसँग पवित्र आत्माको काम हुन्छ। यस्तो स्थितिमा, तिनीहरूले परमेश्‍वरका वचनहरू खाँदा र पिउँदा तिनीहरूसँग आस्था हुन्छ, तिनीहरू प्रार्थना गर्दा प्रेरित हुन्छन् र तिनीहरू कुनै कुरा सामना गर्दा नकारात्मक हुँदैनन्—यसभित्र, तिनीहरू परमेश्‍वरले तिनीहरूले सिकून् भनी माग गर्ने पाठहरू देख्न सक्षम हुन्छन्, तिनीहरू नकारात्मक वा कमजोर हुँदैनन् र तिनीहरू आफूसँग वास्तविक कठिनाइहरू भए पनि, परमेश्‍वरका सबै प्रबन्धप्रति समर्पित हुन इच्छुक हुन्छन्।

पवित्र आत्माको कामद्वारा के-कस्ता प्रभावहरू पारिएका छन्? तँ मूर्ख हुन सक्छस्, र तँ विवेकरहित हुन सक्छस्, तर पवित्र आत्माले जसरी भए पनि काम गर्नुपर्दछ र तँमा विश्‍वास हुनेछ, र तैँले सधैँ परमेश्‍वरलाई पर्याप्त प्रेम गर्न नसकिने रहेछ भनी महसुस गर्नेछस्। तेरो अघि जति नै ठूलो कठिनाइ भए पनि तँ सहकार्य गर्न इच्छुक हुनेछस्। तेरा निम्ति घटनाहरू घट्नेछन् र ती परमेश्‍वरबाट आएका हुन् वा शैतानबाट त्यो तँलाई स्पष्ट हुनेछैन, तर तैँले पर्खन सक्नेछस्, र तँ न त नकारात्मक न त लापरवाह नै हुनेछस्। यो पवित्र आत्माको सामान्य काम हो। जब पवित्र आत्माले तँभित्र काम गर्नुहुन्छ, तब तैँले अझै पनि वास्तविक कठिनाइहरूको सामना गर्नुपर्दछ: कहिले तैँले आँसु खसाल्नुपर्नेछ, र कहिले यस्ता कुराहरू हुनेछन् जसबाट पार पाउन तैँ सक्षम हुनेछैनस्, तर यो पवित्र आत्माको सामान्य कामको एउटा चरण मात्र हो। तैँले ती कठिनाइहरूबाट पार नपाएको भए पनि, र त्यस बेला तँ कमजोर र गुनासोहरूले भरिएको भए पनि, पछि गएर तँ पूर्ण विश्‍वाससहित परमेश्‍वरलाई प्रेम गर्न सक्ने भइस्। तेरो नकारात्मकताले तँलाई सामान्य अनुभवहरू प्राप्त गर्नबाट रोक्न सक्दैन, र अरू मानिसले चाहे जे भने पनि, र अरूले तँलाई जसरी आक्रमण गरे पनि, तँ अझै परमेश्‍वरलाई प्रेम गर्न सक्षम हुन्छस्। प्रार्थनाको अवधिमा, तैँले विगतमा आफू परमेश्‍वरप्रति धेरै ऋणी भएको महसुस गर्छस्, र तैँले परमेश्‍वरलाई सन्तुष्ट पार्ने र फेरि त्यस्ता कुराहरूको सामना गर्नुपर्दा देहको विरुद्धमा विद्रोह गर्ने दृढ संकल्प गर्छस्। यो शक्तिले पवित्र आत्माको काम तँभित्र रहेको देखाउँदछ। यो पवित्र आत्माको कामको सामान्य अवस्था हो।

शैतानबाट आउने काम के हो? शैतानबाट आउने काममा, मानिसहरूभित्रका दर्शनहरू अस्पष्ट हुन्छन्; मानिसहरू सामान्य मानवताविनाका हुन्छन्, तिनीहरूका कार्यहरूपछाडिका अभिप्रेरणाहरू गलत हुन्छन् र तिनीहरूले परमेश्‍वरलाई प्रेम गर्न चाहे पनि, तिनीहरूभित्र सधैँ दोषारोपणहरू हुन्छन् र यी दोषारोपण र सोचहरूले तिनीहरूभित्र निरन्तर बाधा दिन्छन्, तिनीहरूको जीवनको वृद्धिलाई नियन्त्रित गर्छन् र तिनीहरूलाई परमेश्‍वरसामु सामान्य अवस्थामा हुनदेखि रोक्छन्। भन्नुको अर्थ, मानिसहरूभित्र शैतानको काम हुनेबित्तिकै, तिनीहरूको हृदय परमेश्‍वरसामु शान्त रहन सक्दैन। तिनीहरूलाई आफूले के गर्ने भन्‍ने नै थाहा हुँदैन—मानिसहरू एकसाथ भेला भइरहेका देख्दा, तिनीहरू भाग्न चाहन्छन् र अरूले प्रार्थना गर्दा तिनीहरू आफ्नो आँखा बन्द गर्न सक्दैनन्। दुष्ट आत्माहरूको कामले मानिस र परमेश्‍वरबीचको सामान्य सम्बन्धलाई नष्ट गर्छ अनि मानिसहरूका पहिलेका दर्शनहरू वा तिनीहरूको जीवन प्रवेशको अघिल्लो मार्गलाई भताभुङ्ग पार्छ; तिनीहरू आफ्नो हृदयमा कहिल्यै परमेश्‍वरको नजिक जान सक्दैनन्, तिनीहरूलाई कुनै कुराले निरन्तर बाधा दिन्छ र बन्धनमा पार्छ अनि तिनीहरूको हृदयले शान्ति पाउन सक्दैन। तिनीहरूमा परमेश्‍वरलाई प्रेम गर्ने शक्ति बाँकी रहँदैन र तिनीहरूको आत्मा मुर्झाउँछ। शैतानको कामका प्रकटीकरणहरू यस्तै हुन्छन्। शैतानको कामका प्रकटीकरणहरू यी हुन्: आफ्नो अडानमा अडिग रहन र आफ्नो गवाहीमा दृढ रहन असक्षम हुनु, जसले गर्दा तँ परमेश्‍वरसामु गलत व्यक्ति र परमेश्‍वरप्रति बफादारी नभएको व्यक्ति बन्छस्। शैतानले तँलाई बाधा दिँदा, तँ आफूभित्रको परमेश्‍वरप्रतिको प्रेम र बफादारी गुमाउँछस्, तँ परमेश्‍वरसँगको सामान्य सम्बन्धबाट वञ्चित हुन्छस्, तँ सत्यता वा आफ्नो सुधारलाई पछ्याउँदैनस्; तँ पछि हट्छस् र नकारात्मक बन्छस्, तँ आफूमा लिप्त हुन्छस्, तँ पापलाई फैलिन खुला छुट दिन्छस् र पापलाई घृणा गर्दैनस्। त्यसबाहेक, यसले तँलाई दुराचारी बन्न लगाउँछ; यसले तँभित्र परमेश्‍वरको स्पर्श गायब गराउँछ र तँलाई परमेश्‍वरबारे गुनासो गर्न र उहाँको विरोध गर्न लगाउँछ, जसले गर्दा तँ परमेश्‍वरलाई प्रश्‍न गर्छस्; तैँले छोडेर जाने जोखिमसमेत हुन्छ। यी सब कुरा शैतानबाट आउँछन्।

तँलाई दैनिक जीवनमा कुनै कुरा आइपर्दा, तैँले त्यो पवित्र आत्माको कामबाट आउँछ कि शैतानको कामबाट आउँछ भनेर कसरी खुट्ट्याउनुपर्छ? जब मानिसहरूको अवस्था सामान्य हुन्छ, तब तिनीहरूको आत्मिक जीवन र देहको जीवन सामान्य हुन्छ अनि तिनीहरूको समझ सामान्य र व्यवस्थित हुन्छ। जब तिनीहरू यस अवस्थामा हुन्छन्, तब तिनीहरूले आफूभित्र अनुभव गर्ने र चिन्‍ने कुराहरूलाई सामान्यतया पवित्र आत्माको स्पर्शबाट आएको हो भनेर भन्‍न सकिन्छ। (तिनीहरूले परमेश्‍वरका वचनहरू खाँदा र पिउँदा अन्तर्दृष्टि पाउनु वा केही सतही ज्ञान प्राप्त गर्नु वा निश्‍चित मामिलाहरूमा बफादार हुनु वा कतिपय कुरामा परमेश्‍वरलाई प्रेम गर्ने शक्ति हुनु—यी सब पवित्र आत्माबाट आउँछन्।) मानिसमा हुने पवित्र आत्माको काम अत्यन्तै सामान्य हुन्छ; मानिस यो महसुस गर्न असक्षम हुन्छ र यो मानिस आफैबाट आउँछ जस्तो देखिन्छ, यद्यपि यो वास्तवमा पवित्र आत्माको काम हो। दैनिक जीवनमा, पवित्र आत्मा हरव्यक्तिमा काम गर्नुहुन्छ, जुन ठूलो वा सानो हुन सक्छ र यस कामको हद मात्रै फरक हुन्छ। कतिपय मानिस राम्रो क्षमताका हुन्छन् र तिनीहरू कामकुराहरू चाँडै बुझ्छन् अनि पवित्र आत्माले तिनीहरूभित्र विशेष प्रबोधन प्रदान गर्नुहुन्छ। यसबीच, कतिपय मानिस कमजोर क्षमताका हुन्छन् र तिनीहरूलाई कामकुराहरू बुझ्न अलि धेरै समय लाग्छ, तर पवित्र आत्माले तिनीहरूलाई भित्र स्पर्श गर्नुहुन्छ र तिनीहरू पनि परमेश्‍वरप्रति बफादार हुन सक्षम हुन्छन्। पवित्र आत्मा परमेश्‍वरलाई पछ्याउने सबैमा काम गर्नुहुन्छ। जब मानिसहरू दैनिक जीवनमा परमेश्‍वरको विरोध गर्दैनन् वा उहाँविरुद्ध विद्रोह गर्दैनन्, परमेश्‍वरको व्यवस्थापनमा अवरोध पुऱ्याउने कुराहरू गर्दैनन् र परमेश्‍वरको काममा बाधा दिँदैनन्, तब तिनीहरूमध्ये हरेकमा परमेश्‍वरका आत्मा धेरै वा थोरै हदसम्म काम गर्नुहुन्छ; उहाँ तिनीहरूलाई स्पर्श गर्नुहुन्छ, तिनीहरूलाई प्रबोधन दिनुहुन्छ, तिनीहरूलाई आस्था दिनुहुन्छ, तिनीहरूलाई शक्ति दिनुहुन्छ र तिनीहरूलाई सकारात्मक तरिकाले प्रवेश गर्न, अल्छी नहुन वा देहका आनन्दहरूको लालसा नगर्न, सत्यता अभ्यास गर्न इच्छुक हुन र परमेश्‍वरका वचनहरूको तृष्णा गर्न प्रेरित गर्नुहुन्छ। यी सब पवित्र आत्माबाट आउने काम हुन्।

मानिसहरूको स्थिति सामान्य नहुँदा, तिनीहरू पवित्र आत्माद्वारा त्यागिन्छन्। तिनीहरूको हृदयभित्रका गुनासाहरू, तिनीहरूका गलत अभिप्रायहरू, तिनीहरूको अल्छीपन, आफ्नो देहप्रति तिनीहरूको लिप्तता र सत्यतालाई विश्‍वासघात गर्ने तिनीहरूको चाहना—यी सब शैतानबाट आउँछन्। जब मानिसहरूको अवस्था सामान्य हुँदैन, जब तिनीहरूभित्र अन्धकार हुन्छ र तिनीहरूले आफ्नो सामान्य समझ गुमाएका हुन्छन्, तिनीहरू पवित्र आत्माद्वारा त्यागिएका हुन्छन् र तिनीहरू आफूभित्र परमेश्‍वरलाई महसुस गर्न असक्षम हुन्छन्, तब यसैबेला शैतानले तिनीहरूभित्र काम गरिरहेको हुन्छ। यदि मानिसहरूभित्र सधैँ शक्ति हुन्छ र तिनीहरू सधैँ परमेश्‍वरलाई प्रेम गर्छन् भने, सामान्यतया, तिनीहरूलाई कुनै कुरा आइपर्दा, ती कुराहरू पवित्र आत्माबाट आउँछन् र तिनीहरूले जोसुकैलाई भेटे पनि, त्यो भेट परमेश्‍वरका प्रबन्धहरूको परिणाम हुन्छ। भन्नुको अर्थ, जब तँ सामान्य अवस्थामा हुन्छस्, जब तँ पवित्र आत्माको महान् कामभित्र हुन्छस्, तब शैतानले तँलाई डगमगिन लगाउनु असम्भव हुन्छ। यस आधारमा सबै कुरा पवित्र आत्माबाट आउँछन् भनेर भन्न सकिन्छ र तँसँग गलत सोचहरू हुन सक्ने भए पनि, तँ तीविरुद्ध विद्रोह गर्न सक्षम हुन्छस् र तँ तिनलाई पछ्याउँदैनस्। यी सब पवित्र आत्माको कामबाट आउँछन्। शैतानले कस्ता परिस्थितिहरूमा हस्तक्षेप गर्छ? जब तेरा अवस्थाहरू सामान्य हुँदैनन्, जब तँलाई परमेश्‍वरले स्पर्श गर्नुभएको हुँदैन र तँ परमेश्‍वरको कामरहित हुन्छस्, जब तँ भित्रभित्रै सुक्खा र बाँझो हुन्छस्, जब तँ परमेश्‍वरलाई प्रार्थना गर्छस् तर केही पनि बोध गर्दैनस् र जब तँ परमेश्‍वरका वचनहरू खान्छस् र पिउँछस् तर तैँले प्रबोधन वा ज्योति पाउँदैनस्, तब शैतानलाई तँभित्र काम गर्न सजिलो हुन्छ। अर्को शब्दमा भन्दा, जब तँलाई पवित्र आत्माले त्याग्नुभएको हुन्छ र तँ परमेश्‍वरलाई महसुस गर्न सक्दैनस्, तब तँलाई शैतानको प्रलोभनबाट आउने धेरै कुरा आइपर्छन्। पवित्र आत्माले काम गर्नुहुँदा, शैतानले पनि त्यही समय काम गरिरहेको हुन्छ। पवित्र आत्मा मानिसलाई भित्री रूपमा स्पर्श गर्नुहुन्छ, जबकि त्यही समयमा शैतानले मानिसभित्र बाधाहरू खडा गर्छ। तर, पवित्र आत्माको कामले प्रमुख स्थान लिन्छ र सामान्य अवस्था भएका मानिसहरूले यसलाई जित्न सक्छन्; यो शैतानको काममाथि पवित्र आत्माको कामको विजय हो। पवित्र आत्माले काम गर्नुहुने भए पनि, मानिसहरूभित्र अझै पनि भ्रष्ट स्वभावहरू हुन्छन्; तर, पवित्र आत्माको कामको दौरान, मानिसहरूलाई आफ्नो विद्रोहीपन, अभिप्रेरणाहरू र मिलावटहरू पत्ता लगाउन र पहिचान गर्न सजिलो हुन्छ। त्यसपछि मात्रै मानिसहरूलाई पछुतो महसुस हुन्छ र तिनीहरू पश्चात्ताप गर्न इच्छुक हुन्छन्। यसरी, तिनीहरूको विद्रोहीपन र तिनीहरूका भ्रष्ट स्वभावहरू परमेश्‍वरको कामभित्र बिस्तारै फालिन्छन्। पवित्र आत्माको काम विशेष रूपमा सामान्य हुन्छ; उहाँले मानिसहरूमा काम गर्नुहुँदा, तिनीहरूसँग अझै पनि कठिनाइहरू हुन्छन्, तिनीहरू अझै रुन्छन्, तिनीहरू अझै कष्ट भोग्छन्, तिनीहरू अझै कमजोर हुन्छन् र तिनीहरूलाई अझै धेरै कुरा अस्पष्ट हुन्छन्। तैपनि जब तिनीहरू यी स्थितिहरूमा हुन्छन्, तब तिनीहरू आफूलाई पछि हट्नबाट रोक्न सक्छन् र तिनीहरू अझै पनि परमेश्‍वरलाई प्रेम गर्न सक्छन् अनि तिनीहरू रोए पनि र हैरान भए पनि, तिनीहरू अझै पनि परमेश्‍वरको प्रशंसा गर्न सक्षम हुन्छन्; पवित्र आत्माको काम विशेष रूपमा सामान्य हुन्छ, अलिकति पनि अलौकिक हुँदैन। धेरैजसो मानिस पवित्र आत्माले काम गर्न थाल्नेबित्तिकै, मानिसहरूको स्थितिमा परिवर्तनहरू आउँछन् र तिनीहरूको मूल-तत्त्व भएका कुराहरू फालिन्छन् भन्ने विश्‍वास गर्छन्। यस्तो बुझाइ विकृत हुन्छ। जब पवित्र आत्माले मानिसभित्र काम गर्नुहुन्छ, तब मानिसका नकारात्मक कुराहरू अझै पनि त्यहीँ हुन्छन् र उसको कद उस्तै रहन्छ, तर उसले पवित्र आत्माको ज्योति र प्रबोधन प्राप्त गर्छ र त्यसैले ऊ धेरैजसो समय सकारात्मक स्थितिमा हुन्छ, ऊभित्रका अवस्थाहरू सामान्य बन्छन् र ऊ अझ चाँडो परिवर्तन हुन्छ। मानिसहरू आफ्ना वास्तविक अनुभवहरूमा, मुख्य रूपले कि त पवित्र आत्माको कि त शैतानको काम अनुभव गर्छन् र यदि तिनीहरू यी स्थितिहरू बोध गर्न सक्दैनन् र तिनीहरूसँग तीबारे कुनै खुट्ट्याउने क्षमता छैन भने, व्यावहारिक अनुभवहरूमा प्रवेश गर्ने त प्रश्‍नै उठ्दैन, झन् स्वभावमा परिवर्तन हुनु त परै जाओस्। यसर्थ, परमेश्‍वरको काम अनुभव गर्ने कडी भनेको त्यस्ता कुराहरूलाई छर्लङ्गै देख्न सक्षम हुनु हो; यसरी, तिनीहरूलाई यो अनुभव गर्न अझ सजिलो हुनेछ।

पवित्र आत्माको कामले मानिसहरूलाई सकारात्मक बनाउँछ र प्रेरित गर्छ, जबकि शैतानको कामले तिनीहरूलाई नकारात्मक बन्न र पछि हट्न, परमेश्‍वरविरुद्ध विद्रोह गर्न र उहाँको विरोध गर्न, उहाँमाथिको आस्था गुमाउन र आफ्नो कर्तव्य निर्वाहमा कमजोर बन्न लगाउँछ। पवित्र आत्माको प्रबोधनबाट उत्पन्न हुने सबै कुरा निकै स्वाभाविक हुन्छ; यो तँमाथि जबरजस्ती लादिँदैन। यदि तँ यसप्रति समर्पित हुन्छस् भने, तँमा शान्ति हुनेछ; यदि तँ समर्पित हुँदैनस् भने, तँलाई पछि हप्की महसुस हुनेछ। यदि यो पवित्र आत्माको प्रबोधन हो भने, तैँले गर्ने कुनै पनि कुरामा तँलाई बाधा दिइनेछैन वा बन्धनमा पारिनेछैन; तँ स्वतन्त्र हुनेछस्, तेरा कार्यहरूमा अभ्यासको मार्ग हुनेछ र तँ बन्धनमुक्त हुनेछस् अनि परमेश्‍वरका अभिप्रायहरूअनुसार काम गर्न सक्षम हुनेछस्। शैतानको कामले तँलाई धेरै कुरामा बाधा दिन्छ; यसले तँलाई प्रार्थना गर्न अनिच्छुक, परमेश्‍वरका वचनहरू खान र पिउन असाध्यै अल्छी अनि मण्डलीको जीवन जिउन अनिच्छुक बनाउँछ र यसले तँलाई आत्मिक जीवनबाट टाढा बनाउँछ। पवित्र आत्माको कामले तेरो दैनिक जीवनमा हस्तक्षेप गर्दैन र तेरो सामान्य आत्मिक जीवनमा हस्तक्षेप गर्दैन। तँ धेरै कुरा घटित हुनेबित्तिकै तिनलाई खुट्ट्याउन असक्षम हुन्छस्, तैपनि केही दिनपछि, तेरो हृदय झनै उज्यालो हुन्छ र तेरो मन झनै स्पष्ट हुन्छ। तँमा आत्माका कुराहरूबारे केही समझ हुन्छ र तँ कुनै विचार परमेश्‍वरबाट आएको हो कि शैतानबाट आएको हो भनेर बिस्तारै खुट्ट्याउन सक्छस्। कतिपय कुराले स्पष्ट रूपमा तँलाई परमेश्‍वरको विरोध गर्न र परमेश्‍वरविरुद्ध विद्रोह गर्न लगाउँछन् वा तँलाई परमेश्‍वरका वचनहरू अभ्यास गर्नबाट रोक्छन्; यी सब कुरा शैतानबाट आउँछन्। कतिपय कुरा स्पष्ट हुँदैनन् र तँ तिनलाई त्यही बेला खुट्ट्याउन सक्दैनस्; पछि, तँ तिनका प्रकटीकरणहरू देख्न सक्छस् र त्यसपछि खुट्ट्याउने क्षमता प्रयोग गर्न सक्छस्। यदि तँ कुन कुराहरू शैतानबाट आउँछन् र कुन कुराहरू पवित्र आत्माद्वारा निर्देशित हुन्छन् भनी स्पष्ट रूपमा खुट्ट्याउन सक्छस् भने, तैँले आफ्ना अनुभवहरूमा सजिलै बाटो बिराउनेछैनस्। कहिलेकाहीँ, तेरो अवस्था राम्रो हुँदैन र तँमा आफूलाई आफ्नो नकारात्मक स्थितिबाट बाहिर निकाल्ने कुनै सोच हुन्छ। यसले तेरो अवस्था प्रतिकूल हुँदासमेत, तेरा कतिपय सोच अझै पनि पवित्र आत्माबाट आउन सक्छन् भन्‍ने देखाउँछ। तँ नकारात्मक हुँदा, तेरा सबै सोच शैतानले पठाएको हुन्छ भन्‍ने होइन; यदि त्यो साँचो हुन्थ्यो भने, तँ कहिले सकारात्मक स्थितिमा परिवर्तन हुन सक्षम हुनेथिइस् र? जब तँ केही समयका लागि नकारात्मक भएको हुन्छस्, तब पवित्र आत्मा तँलाई सिद्ध पारिने अवसर दिनुहुन्छ; उहाँ तँलाई स्पर्श गर्नुहुन्छ, जसले गर्दा तँ आफ्नो नकारात्मक स्थितिबाट बाहिर निस्कन्छस् र तँ सामान्य स्थितिमा प्रवेश गर्छस्।

पवित्र आत्माको काम के हो र शैतानको काम के हो भनी जानेपछि तैँले यिनलाई आफ्ना अनुभवहरूको अवधिमा तेरो आफ्नै अवस्थासँग तुलना गर्न सक्छस्, र तेरा आफ्नै अनुभवहरूसँग तुलना गर्न सक्छस्, र यसरी तेरा अनुभवहरूमा भएका सिद्धान्तहरूसित सम्बन्धित धेरै वटा सत्यताहरू हुनेछन्। सिद्धान्तको बारेमा यी सत्यताहरू बुझिसकेपछि, तँ आफ्नो वास्तविक अवस्थामा निपुण हुन सक्नेछस्, तैँले मानिसहरू र घटनाहरूबीच भिन्नता छुट्ट्याउन सक्नेछस्, र तैँले पवित्र आत्माको काम प्राप्त गर्न यति धेरै प्रयास लगाउनुपर्नेछैन। अवश्य पनि यो कुरा तेरो सही हुने अभिप्रेरणामा अनि तेरो खोज र अभ्यास गर्ने इच्छामा निर्भर गर्दछ। यो जस्तो भाषा—सिद्धान्तहरूसँग सम्बन्धित भाषा—तेरा अनुभवहरूमा मुख्य रूपमा देखिनुपर्छ। योविना तेरा अनुभवहरू शैतान र मूर्ख ज्ञानको बाधाले भरिएको हुनेछ। यदि तैँले पवित्र आत्माले कसरी काम गर्नुहुन्छ भन्‍ने कुरा बुझ्दैनस् भने तैँले परमेश्‍वरसित कसरी प्रार्थना गर्ने वा कसरी प्रवेश गर्नुपर्छ भनी बुझ्दैनस्, र यदि तैँले शैतानले मानिसहरूलाई बहकाउन र बाधा दिन कसरी काम गर्छ भनी बुझ्दैनस् भने, तैँले शैतानलाई कसरी इन्कार्ने र आफ्नो गवाहीमा दह्रिलो गरी खडा हुने भनी जान्दैनस्। पवित्र आत्माले कसरी काम गर्नुहुन्छ र शैतानले कसरी काम गर्छ भन्‍ने कुरा मानिसहरूले बुझ्नुपर्छ, यी मानिसहरूले परमेश्‍वरप्रतिको विश्‍वासमा अनुभव गर्नैपर्ने कुरा हुन्।


सत्यताको अभ्यास नगर्नेहरूलाई एउटा चेतावनी

दाजुभाइ-दिदीबहिनीहरूमाझ सधैँ आफ्नो नकारात्मकता पोखाउनेहरू शैतानका नोकर हुन्, र तिनीहरू मण्डलीमा बाधा दिनेहरू हुन्। त्यस्ता मानिसहरूलाई एक दिन निष्कासित गर्नैपर्छ र हटाइनैपर्छ। यदि मानिसहरूमा परमेश्‍वरमाथिको आफ्नो विश्‍वासमा परमेश्‍वरको डर मान्ने हृदय छैन भने, यदि तिनीहरूसँग परमेश्‍वरमा समर्पित हुने हृदय छैन भने, तिनीहरू उहाँका निम्ति कुनै काम गर्न असमर्थ मात्र हुँदैनन्, बरु त्यसको विपरीत, तिनीहरू उहाँको काममा बाधा दिने र उहाँको प्रतिरोध गर्नेहरू बन्नेछन्। परमेश्‍वरमा विश्‍वास गर्नु तर उहाँप्रति समर्पित नहुनु वा उहाँको डर नमान्नु, बरु उहाँको प्रतिरोध गर्नु भनेको एक विश्‍वासीका निम्ति सबैभन्दा ठूलो लज्जाको विषय हो। यदि विश्‍वासीहरू तिनीहरूका बोलीवचन र आचरणमा गैरविश्वासीहरू जतिकै लापरवाह र असंयमित छन् भने, तिनीहरू गैरविश्‍वासीहरूभन्दा पनि दुष्ट छन्; दुष्ट पिशाचका असली नमुना हुन्। जो मण्डलीमा आफ्ना विषाक्त, दुर्भावपूर्ण कुराहरू पोखाउँछन्, जो आधारहीन अफवाहहरू फैलाउँछन्, बेमेल खडा गर्छन्, र दाजुभाइ-दिदीबहिनीहरूमाझ गुट पैदा गर्छन्—तिनीहरूलाई मण्डलीबाट निष्कासित गरिनुपर्थ्यो। तैपनि अहिले परमेश्‍वरको कामको फरक युग भएकाले, यी मानिसहरू प्रतिबन्धित छन्, किनकि तिनीहरूलाई निश्चित रूपमा हटाइनुपर्ने हुन्छ। शैतानद्वारा भ्रष्ट पारिएकाहरू जति सबैमा भ्रष्ट स्वभावहरू छन्। तर, कतिपयमा भ्रष्ट स्वभावबाहेक अरू केही पनि हुँदैन भने अरू चाहिँ फरक हुन्छन्: तिनीहरूमा शैतानी भ्रष्ट स्वभावहरू हुने मात्र होइन, तिनीहरूको प्रकृति पनि अत्यन्तै दुर्भावपूर्ण हुन्छ। यी मानिसहरूका बोलीवचन र व्यवहारहरू केवल शैतानी भ्रष्ट स्वभावहरूको प्रकटीकरणभन्दा बढी नै हुन्छन्; तिनीहरू खाँटी दियाबलस र शैतान हुन्। तिनीहरू परमेश्‍वरको काममा अवरोध र बाधा पुऱ्याउनु बाहेक केही गर्दैनन्, त्यसले दाजुभाइ-दिदीबहिनीहरूको जीवन प्रवेशलाई बाधा दिन्छ, र त्यसले सामान्य मण्डली जीवनलाई नोक्सान पुर्‍याउँछ। ढिलो-चाँडो, भेडाहरूको खाल ओढ्ने यी ब्वाँसाहरूलाई पखालिनेछ; शैतानका यी नोकरहरूप्रति कठोर मनोवृत्ति, इन्कार गर्ने मनोवृत्ति अपनाउनुपर्छ। परमेश्‍वरको पक्षमा उभिनु भनेको यही मात्रै हो, र त्यसो गर्न नसक्नेहरू शैतानसँगै हिलोमा लडीबुडी गर्दैछन्। परमेश्‍वरमा साँचो रूपमा विश्‍वास गर्ने मानिसहरूले सधैँ परमेश्‍वरलाई उनीहरूको हृदयमा राख्छन्, र उनीहरू आफूभित्र सधैँ परमेश्‍वरको डर मान्ने हृदय, परमेश्‍वरलाई प्रेम गर्ने हृदय बोक्छन्। परमेश्‍वरमा विश्‍वास गर्नेहरूले सावधानीपूर्वक र विवेकी रूपमा कामहरू गर्नुपर्दछ, र तिनीहरूले गर्ने सबै कुरा परमेश्‍वरका मागहरूअनुरूप हुनुपर्छ र ती उहाँको हृदय सन्तुष्ट पार्न सक्षम हुनुपर्छ। तिनीहरू आफूलाई जे मन लाग्छ त्यही गर्ने हठी हुनुहुँदैन; त्यो सन्तको मर्यादा सुहाउँदो हुँदैन। मानिसहरू परमेश्‍वरको झन्डा फहराउँदै, अनि साथसाथै फूर्ति लगाउँदै र सबैतिर ठगी गर्दै जथाभावी गर्दै दौडनु हुँदैन; यो सबैभन्दा विद्रोही प्रकारको आचरण हो। परिवारहरूका आफ्ना नियमहरू हुन्छन्, र राष्ट्रहरूका आफ्नै कानुनहरू हुन्छन्—अनि परमेश्‍वरको घरमा यस्तो अझ बढी हुँदैन र? के यसका झन् कडा मानकहरू छैनन् र? के त्यसका प्रशासनिक आदेशहरू झनै हुँदैनन् र? मानिसहरू आफूले चाहेअनुसार गर्न स्वतन्त्र छन्, तर परमेश्‍वरका प्रशासनिक आदेशहरूलाई इच्छाअनुसार परिवर्तन गर्न मिल्दैन। परमेश्‍वर मानिसहरूबाट कुनै उल्लङ्घन नसहने परमेश्‍वर हुनुहुन्छ; उहाँ मानिसहरूलाई ढाल्ने परमेश्‍वर हुनुहुन्छ। के वास्तवमा मानिसहरूले यो कुरा थाहा पाइसकेका छैनन् र?

हरेक मण्डलीमा बाधा दिने वा परमेश्‍वरको काममा अवरोध पुऱ्याउने मानिसहरू हुन्छन्। तिनीहरू सबै भेष बदलेर परमेश्‍वरको घरमा घुसपैठ गरेका शैतान हुन्। त्यस्ता मानिसहरू अभिनय गर्नमा विशेष रूपले सिपालु हुन्छन्: तिनीहरू ठूलो श्रद्धाका साथ मेरो अघि आउँछन्, झुक्छन् र चिप्लो घस्छन्, तिनीहरू लुतो लागेका कुकुरहरूकै प्रतिरूप हुन् र आफ्ना उद्देश्यहरू हासिल गर्न आफ्नो “सबथोक” अर्पण गर्छन्—तर दाजुभाइ-दिदीबहिनीहरूसामु, तिनीहरू आफ्नो कुरूप पक्ष देखाउँछन्। जब तिनीहरू सत्यता अभ्यास गर्ने मानिसहरूलाई देख्छन्, तब तिनीहरू उनीहरूलाई प्रहार गर्छन् र पाखा लगाउँछन्; जब तिनीहरूले आफूभन्दा शक्तिशाली मानिसहरूलाई देख्छन्, तब तिनीहरू उनीहरूको चापलुसी र चाकरी गर्छन्। तिनीहरू मण्डलीमा मनपरी गर्छन्। त्यस्ता “स्थानीय गुन्डाहरू,” त्यस्ता “चाकरीबाजहरू” धेरैजसो मण्डलीमा हुन्छन् भनेर भन्न सकिन्छ। तिनीहरू एकसाथ गोप्य रूपमा काम गर्छन्, एकअर्कालाई आँखा झिम्काएर गोप्य सङ्केतहरू पठाउँछन् अनि तिनीहरूमध्ये कसैले पनि सत्यता अभ्यास गर्दैन। सबैभन्दा धेरै विष हुने जोकोही “मुख्य पिशाच” हो र सबैभन्दा उच्च प्रतिष्ठा हुने जोकोहीले तिनीहरूको झन्डा बोक्दै, तिनीहरूको अगुवाइ गर्छ। यी मानिसहरू मण्डलीमा उपद्रव मच्चाउँछन्, नकारात्मकता फैलाउँछन्, मृत्यु ओकल्छन्, आफूखुसी गर्छन्, आफूखुसी भन्छन् र कसैले पनि तिनीहरूलाई रोक्ने आँट गर्दैन। तिनीहरू शैतानी स्वभावहरूले भरिपूर्ण हुन्छन्। तिनीहरूले यसरी बाधा दिँदा, मण्डलीमा मृत्युको हावा प्रवेश गर्छ। मण्डलीभित्र सत्यता अभ्यास गर्नेहरूलाई इन्कार गरिन्छ, तिनीहरू आफूले सक्ने सबै कुरा गर्न असक्षम हुन्छन्, जबकि मण्डलीमा बाधा दिने र मृत्यु फैलाउनेहरू भित्रभित्र मनपरी गर्दै हिँड्छन्—र, त्यति मात्र होइन, धेरैजसो मानिस तिनीहरूलाई पछ्याउँछन्। त्यस्ता मण्डलीहरू वास्तवमा शैतानद्वारा शासित हुन्छन्, दियाबलस तिनीहरूको राजा हुन्छ। यदि त्यस्ता मण्डलीहरूका मानिसहरू खडा हुँदैनन् र मुख्य पिशाचहरूलाई इन्कार गर्दैनन् भने, तिनीहरू पनि ढिलो-चाँडो विनाशमा पुग्नेछन्। अबदेखि, त्यस्ता मण्डलीहरूविरुद्ध कदमहरू चाल्नैपर्छ। यदि थोरै सत्यता अभ्यास गर्न सक्नेहरूले खोजी गर्दैनन् भने, त्यस मण्डलीलाई समाप्त गरिनेछ। यदि कुनै मण्डलीमा सत्यता अभ्यास गर्न इच्छुक कोही छैन र परमेश्‍वरप्रतिको आफ्नो गवाहीमा दृढ रहन सक्ने कोही छैन भने, त्यस मण्डलीलाई पूर्ण रूपमा अलग गर्नुपर्छ र अन्य मण्डलीहरूसँगको त्यसको सम्बन्ध काट्नुपर्छ। यसलाई “मृत्युलाई गाड्नु” भनिन्छ; शैतानलाई इन्कार गर्नुको अर्थ यही हो। यदि कुनै मण्डलीमा केही स्थानीय गुन्डा छन् र खुट्ट्याउने क्षमता पूर्ण रूपमा नभएका “साना झिँगाहरू” ले तिनीहरूलाई पछ्याउँछन् भने र यदि यस मण्डलीका मानिसहरू सत्यता देखिसकेपछि पनि, यी गुन्डाहरूको बन्धन र चालबाजीलाई इन्कार गर्न अझै असक्षम छन् भने, ती अन्योलमा परेकाहरू सबैलाई अन्त्यमा हटाइनेछ। यी साना झिँगाहरूले कुनै ठूलो दुष्टता नगरेका हुन सक्छन्, तर तिनीहरू अझ बढी छली, अझ बढी धूर्त हुन्छन् र यस्ता सबैलाई हटाइनेछ। एक जना पनि बाँकी रहनेछैन! शैतानकाहरूलाई शैतानकहाँ नै फर्काइनेछ, जबकि परमेश्‍वरद्वारा चुनिएकाहरूले निश्चय नै सत्यता खोज्नेछन्; यो तिनीहरूको प्रकृतिद्वारा निर्णय गरिन्छ। शैतानलाई पछ्याउनेहरू सबै नाश होऊन्! त्यस्ता मानिसहरूलाई कुनै दया देखाइनेछैन। सत्यता खोज्नेहरूलाई भरणपोषण गरियोस् र तिनीहरूले परमेश्‍वरको वचनमा आफ्नो हृदय सन्तुष्ट हुनेगरी आनन्द लिऊन्। परमेश्‍वर धर्मी हुनुहुन्छ; उहाँ कसैप्रति पक्षपात देखाउनुहुन्न। यदि तँ दियाबलस होस् भने, तँ सत्यता अभ्यास गर्न असक्षम हुन्छस्; यदि तँ सत्यता खोज्ने व्यक्ति होस् भने, तँलाई शैतानले कैदी बनाउनेछैन भन्‍ने कुरा निश्चित छ। यसमा कुनै शङ्का छैन।

प्रगतिका लागि प्रयास नगर्ने मानिसहरू सधैँ अरू पनि आफूजस्तै नकारात्मक र अल्छी होऊन् भन्‍ने चाहन्छन्। सत्यता अभ्यास नगर्नेहरू सत्यता अभ्यास गर्नेहरूको डाहा गर्छन् अनि अन्योलमा परेका र खुट्ट्याउने क्षमता नभएकाहरूलाई सधैँ भ्रमित पार्ने प्रयास गर्छन्। यी मानिसहरूले दिने कुराहरूले तँलाई पतित हुन, अधोगतितिर लाग्न, असामान्य अवस्थामा पर्न र अन्धकारले भरिन लगाउन सक्छन्। तिनले तँलाई परमेश्‍वरबाट टाढा हुन र देहलाई प्रेम गर्न अनि आफूलाई छुट दिन लगाउन सक्छन्। सत्यतालाई प्रेम नगर्ने र परमेश्‍वरप्रति सधैँ झाराटारुवा हुने मानिसहरूमा कुनै आत्म-सचेतना हुँदैन र त्यस्ता मानिसहरूको स्वभावले अरूलाई पाप गर्न र परमेश्‍वरको प्रतिरोध गर्न लोभ्याउँछ। तिनीहरू सत्यता अभ्यास गर्दैनन्, न त अरूलाई यो अभ्यास गर्न नै दिन्छन्। तिनीहरू पापलाई प्रेम गर्छन् र आफूलाई घृणा गर्दैनन्। तिनीहरू आफूलाई चिन्दैनन् र अरूलाई आफूलाई चिन्नबाट रोक्छन्; तिनीहरू अरूलाई सत्यताको तृष्णा गर्नबाट पनि रोक्छन्। तिनीहरूद्वारा भ्रमित हुनेहरूले ज्योति देख्न सक्दैनन्—तिनीहरू अन्धकारमा पर्छन्, आफूलाई चिन्दैनन्, सत्यताबारे अस्पष्ट हुन्छन् र परमेश्‍वरबाट झन्-झन् टाढा हुन्छन्। तिनीहरू सत्यता अभ्यास गर्दैनन् र अरूलाई सत्यता अभ्यास गर्नबाट रोक्छन्, ती अन्योलमा परेका सबैलाई आफूसामु ल्याउँछन्। तिनीहरूले परमेश्‍वरमा विश्वास गर्छन् भनेर भन्नुभन्दा, तिनीहरू आफ्ना पुर्खाहरूमा विश्वास गर्छन् वा तिनीहरूले विश्वास गर्ने कुरा तिनीहरूको हृदयका मूर्तिहरू हुन् भनेर भन्नु अझ राम्रो हुनेछ। परमेश्‍वरलाई पछ्याउने दाबी गर्ने ती मानिसहरूले आफ्ना आँखा खोलेर तिनीहरू ठ्याक्कै कसलाई विश्वास गर्छन् भनेर राम्ररी हेर्नु सबैभन्दा राम्रो हुनेछ: तँ साँच्चै परमेश्‍वरमा विश्वास गर्छस् कि शैतानमा? यदि तँलाई आफूले विश्वास गर्ने कुरा परमेश्‍वर होइन, बरु आफ्नै मूर्तिहरू हुन् भनी थाहा छ भने, तैँले आफू विश्‍वासी भएको दाबी नगर्नु नै सबैभन्दा राम्रो हुनेछ। यदि तँलाई आफूले कसलाई विश्वास गर्छु भन्‍ने साँच्चै थाहा छैन भने, फेरि पनि, तैँले आफू विश्‍वासी भएको दाबी नगर्नु नै सबैभन्दा राम्रो हुनेछ। त्यसो भन्नु ईश्वरनिन्दा हुनेछ! तँलाई परमेश्‍वरमा विश्वास गर्न कसैले बाध्य पारिरहेको छैन। तिमीहरू ममा विश्वास गर्छौ भनेर नभन; मैले यस्ता कुराहरू पर्याप्त सुनिसकेको छु र म त्यो फेरि सुन्न चाहन्नँ, किनभने तिमीहरूले विश्वास गर्ने कुरा तिमीहरूको हृदयका मूर्तिहरू र तिमीहरूमाझका स्थानीय गुन्डाहरू हुन्। सत्यता सुन्दा टाउको हल्लाउनेहरू, मृत्युका शब्दहरू सुन्दा मुस्कुराउनेहरू सबै शैतानको सन्तान हुन् र तिनीहरू नै हटाइने व्यक्ति हुन्। मण्डलीमा धेरै जनासँग खुट्ट्याउने क्षमता हुँदैन। जब कसैले अरूलाई भ्रमित पार्ने प्रयास गर्छ, तब तिनीहरू उल्टै शैतानको पक्षमा उभिन्छन्; तिनीहरू आफूलाई शैतानका नोकरहरू भनिँदा अत्यन्तै अन्याय भएको समेत महसुस गर्छन्। मानिसहरूले उनीहरूसँग खुट्ट्याउने क्षमता छैन भनेर भन्न सक्ने भए पनि, तिनीहरू सधैँ असत्यको पक्षमा उभिन्छन्, तिनीहरू सङ्कटको समयमा कहिल्यै सत्यताको पक्षमा उभिँदैनन्, तिनीहरू कहिल्यै खडा हुँदैनन् र सत्यताका लागि तर्क गर्दैनन्। के तिनीहरूमा साँच्चै खुट्ट्याउने क्षमताको कमी हुन्छ? तिनीहरू किन उल्टै शैतानको पक्ष लिन्छन्? तिनीहरू किन सत्यताका खातिर निष्पक्ष र उचित हुने एउटा शब्द कहिल्यै बोल्दैनन्? के यो परिस्थिति साँच्चै तिनीहरूको क्षणिक अन्योलको परिणाम स्वरूप उत्पन्न भएको हो? मानिसहरूसँग जति कम खुट्ट्याउने क्षमता हुन्छ, तिनीहरू सत्यताको पक्षमा उभिन त्यति नै कम सक्षम हुन्छन्। यसले के देखाउँछ? के यसले खुट्ट्याउने क्षमता नभएका मानिसहरू पापलाई प्रेम गर्छन् भन्‍ने देखाउँदैन र? के यसले तिनीहरू शैतानको बफादार सन्तान हुन् भन्‍ने देखाउँदैन र? तिनीहरू किन सधैँ शैतानको पक्षमा उभिन र त्यसको भाषा बोल्न सक्षम हुन्छन्? तिनीहरूको हरेक बोली र कार्य, तिनीहरूको अनुहारका हाउभाउहरू सबै तिनीहरू कुनै पनि प्रकारले सत्यतालाई प्रेम गर्नेहरू होइनन् भनी प्रमाणित गर्न पर्याप्त छन्; बरु, तिनीहरू सत्यतालाई घृणा गर्ने मानिस हुन्। तिनीहरू शैतानको पक्षमा उभिन सक्नुले शैतानको खातिर लड्न आफ्नो जीवन बिताउने यी साना दियाबलसहरूलाई शैतान साँच्चै प्रेम गर्छ भनी पर्याप्त रूपमा प्रमाणित गर्छ। के यी सबै तथ्य अत्यन्तै स्पष्ट छैनन् र? यदि तँ साँच्चै सत्यतालाई प्रेम गर्ने व्यक्ति होस् भने, तँमा किन सत्यता अभ्यास गर्नेहरूका लागि सम्मान छैन र किन तँ सत्यता अभ्यास नगर्नेहरूले पुलुक्कै हेर्नेबित्तिकै तुरुन्तै तिनीहरूलाई पछ्याउँछस्? यो कस्तो प्रकारको समस्या हो? तँसँग खुट्ट्याउने क्षमता छ कि छैन भन्‍ने कुराको मलाई वास्ता छैन। तैँले जति नै ठूलो मूल्य चुकाएको भए पनि त्यसको मलाई वास्ता छैन। तेरा शक्तिहरू जति नै ठूला भए पनि त्यसको मलाई वास्ता छैन र तँ स्थानीय गुन्डा भए पनि वा झन्डा बोक्ने अगुवा भए पनि मलाई त्यसको वास्ता छैन। यदि तेरा शक्तिहरू ठूला छन् भने, त्यो शैतानको शक्तिको मद्दतले मात्रै हो। यदि तेरो प्रतिष्ठा उच्च छ भने, त्यो तेरो वरिपरि सत्यता अभ्यास नगर्नेहरू धेरै भएकाले मात्रै हो। यदि तँलाई निष्कासित गरिएको छैन भने, त्यो अहिले निष्कासित गर्ने कामको समय नभएकाले हो; बरु, यो हटाउने कामको समय हो। अहिले तँलाई निष्कासित गर्नु कुनै हतार छैन। म तँलाई हटाइसकेपछि दण्ड दिने दिनको केवल प्रतीक्षा गरिरहेको छु। सत्यता अभ्यास नगर्ने जोकोहीलाई हटाइनेछ!

परमेश्‍वरमा सच्चा रूपले विश्‍वास गर्ने मानिसहरू परमेश्‍वरको वचन अभ्यास गर्न इच्छुक हुने र सत्यता अभ्यास गर्न इच्छुक हुनेहरू हुन्। परमेश्‍वरप्रतिको आफ्नो गवाहीमा साँच्चै दृढ रहन सक्ने मानिसहरू पनि उहाँको वचन अभ्यास गर्न इच्छुक हुन सक्ने र सच्चा रूपमा सत्यताको पक्षमा उभिन सक्नेहरू हुन्। कुटिल र अधर्मी अभ्यासहरूमा संलग्न हुने मानिसहरू सबै सत्यताबाट वञ्चित हुन्छन् र तिनीहरू सबैले परमेश्‍वरलाई लज्जित पार्छन्। मण्डलीमा विवाद खडा गर्नेहरू शैतानको नोकर हुन्, तिनीहरू शैतानको मूर्तरूप हुन्। त्यस्ता मानिसहरू अत्यन्तै दुर्भावपूर्ण हुन्छन्। खुट्ट्याउने क्षमता नभएका तैपनि सत्यताको पक्षमा उभिन नसक्नेहरू सबै नै दुष्ट अभिप्रायहरू पाल्ने र सत्यतालाई कलङ्कित पार्ने मानिस हुन्। तिनीहरू शैतानको अझ खाँटी प्रतिनिधि हुन्। तिनीहरूको छुटकारा असम्भव छ र तिनीहरू स्वाभाविक रूपमा हटाइनेछन्। परमेश्‍वरको घरले सत्यता अभ्यास नगर्नेहरूलाई रहन दिँदैन, न त यसले जानाजानी मण्डली भत्काउनेहरूलाई नै रहन दिन्छ। तर, अहिले निष्कासनको काम गर्ने समय होइन; त्यस्ता मानिसहरूलाई अन्त्यमा केवल प्रकट गरिनेछ र हटाइनेछ। यी मानिसहरूमाथि अब कुनै व्यर्थको काम गरिनेछैन; जो शैतानहरू हुन् तिनीहरू सत्यताको पक्षमा उभिन सक्दैनन्, जबकि सत्यता खोज्नेहरू उभिन सक्छन्। सत्यता अभ्यास नगर्ने मानिसहरू सत्यताको मार्ग सुन्न र सत्यताको गवाही दिन अयोग्य हुन्छन्। सत्यता तिनीहरूले सुन्नका लागि नै होइन; बरु, यो सत्यता अभ्यास गर्नेहरूप्रति लक्षित हुन्छ। हरेक व्यक्तिको परिणाम प्रकट हुनुअघि, मण्डलीलाई बाधा दिने र काममा अवरोध पुऱ्याउनेहरूलाई पहिले पन्छाइनेछ अनि अहिलेका लागि एक्लै छोडिनेछ। काम पूरा भएपछि, यी मानिसहरू हरेकलाई प्रकट गरिनेछ र त्यसपछि तिनीहरूलाई हटाइनेछ। अहिलेका लागि, सत्यता प्रदान गरिँदै गर्दा, तिनीहरूलाई बेवास्ता गरिनेछ। जब सम्पूर्ण सत्यता मानवजातिलाई प्रकट गरिन्छ, तब मानिसहरूलाई हटाउन सुरु गरिनेछ; त्यो सबै मानिसलाई तिनीहरूको प्रकारअनुसार वर्गीकरण गरिने समय हुनेछ। खुट्ट्याउने क्षमता नभएकाहरूका सानातिना चालहरूले तिनीहरूलाई दुष्टहरूको हातबाट विनाश हुन डोऱ्याउनेछन्, तिनीहरूलाई उनीहरूले लोभ्याउनेछन् र तिनीहरू कहिल्यै फर्कनेछैनन्। अनि तिनीहरू यस्तो व्यवहारका योग्य हुन्छन्, किनभने तिनीहरू सत्यतालाई प्रेम गर्दैनन्, किनभने तिनीहरू सत्यताको पक्षमा उभिन असक्षम हुन्छन् र किनभने तिनीहरू दुष्ट मानिसहरूलाई पछ्याउँछन्, दुष्ट मानिसहरूको पक्षमा उभिन्छन् अनि परमेश्‍वरको प्रतिरोध गर्न दुष्ट मानिसहरूसँग मिलेमतो गर्छन्। तिनीहरूलाई ती दुष्ट मानिसहरूले प्रकट गर्ने कुरा दुष्टता हो भन्‍ने राम्ररी थाहा हुन्छ, तैपनि तिनीहरू दुस्साहस गर्छन् र तिनीहरूलाई पछ्याउन सत्यतालाई पिठ्युँ फर्काउँछन्। के सत्यता अभ्यास नगर्ने तर विनाशकारी र घृणित कुराहरू गर्ने यी मानिसहरू सबैले दुष्टता गरिरहेका छैनन् र? तिनीहरूमध्ये “राजाहरू” का रूपमा कार्य गर्नेहरू र तिनीहरूलाई पछ्याउने अरूहरू भए पनि, के परमेश्‍वरको प्रतिरोध गर्ने तिनीहरूको प्रकृति उस्तै छैन र? परमेश्‍वर तिनीहरूलाई मुक्ति दिनुहुन्न भनी दाबी गर्न तिनीहरूसँग के बहाना हुन सक्छ? परमेश्‍वर धर्मी हुनुहुन्न भनी दाबी गर्न तिनीहरूसँग के बहाना हुन सक्छ? के तिनीहरूलाई तिनीहरूकै दुष्टताले नष्ट गरिरहेको छैन र? के तिनीहरूलाई तिनीहरूको आफ्नै विद्रोहीपनले नरकमा तानिरहेको छैन र? सत्यता अभ्यास गर्ने मानिसहरूले अन्त्यमा सत्यताको कारण मुक्ति पाउनेछन् र तिनीहरू सिद्ध पारिनेछन्। सत्यता अभ्यास नगर्नेहरूले अन्त्यमा सत्यताको कारण आफूमाथि विनाश ल्याउनेछन्। सत्यता अभ्यास गर्ने र अभ्यास नगर्नेहरूको पर्खाइमा हुने परिणामहरू यिनै हुन्। म सत्यता अभ्यास गर्ने योजना नबनाइरहेकाहरूलाई अझ धेरै पाप गर्नबाट जोगिन जतिसक्दो चाँडो मण्डली छोडिहाल्न सल्लाह दिन्छु। जब समय आउँछ, तब पछुतो गर्न धेरै ढिला भइसकेको हुनेछ। विशेष गरी, गुटबन्दी गर्ने र फूट पैदा गर्नेहरू अनि मण्डलीभित्रका ती स्थानीय गुन्डाहरूले अझै चाँडो छोडेर गइहाल्नुपर्छ। दुष्ट ब्वाँसाहरूको प्रकृति भएका त्यस्ता मानिसहरू परिवर्तन हुन असक्षम हुन्छन्। तिनीहरूले परमेश्‍वरद्वारा दण्ड नपाऊन् भनेर जतिसक्दो चाँडो मण्डली छोड्नु र फेरि कहिल्यै दाजुभाइ-दिदीबहिनीहरूको सामान्य जीवनमा बाधा नदिनु राम्रो हुनेछ। तिमीहरूमध्ये तिनीहरूसँगै लागेकाहरूले आत्मचिन्तन गर्न यस अवसरको सदुपयोग गर्नु राम्रो हुनेछ। के तिमीहरू दुष्ट जनहरूसँगै मण्डली छोड्नेछौ कि यहीँ रहेर आज्ञाकारी भई पछ्याउनेछौ? तिमीहरूले यस मामिलालाई ध्यानपूर्वक विचार गर्नैपर्छ। म तिमीहरूलाई छनौट गर्ने यो एउटा थप अवसर दिन्छु, र म तिमीहरूको जवाफको प्रतीक्षा गर्छु।


तिमीले परमेश्‍वरप्रतिको आफ्नो बफादारी कायम राख्नुपर्छ

वर्तमान समयमा पवित्र आत्माले मण्डलीमा कसरी काम गर्दैहुनुहुन्छ? के तैँले यो प्रश्‍नलाई स्पष्ट रूपमा बुझेको छस्? तेरा दाजुभाइ-दिदीबहिनीहरूको सबैभन्दा ठूलो कठिनाइ के हो? तिनीहरूमा सबैभन्दा बढी कुन कुराको कमी छ? हाल, धेरै जना यस्ता मानिसहरू छन् जो परीक्षाहरूबाट गुज्रनुपर्दा नकारात्मक बन्छन् र कसै-कसैले त गुनासो पनि गर्छन्। अरू मानिसहरू अब अगाडि बढिरहेका छैनन्, किनकि परमेश्‍वरले बोलिसक्नुभएको छ। मानिसहरू परमेश्‍वरप्रति विश्‍वासको सही मार्गमा प्रवेश गरेका छैनन्। तिनीहरू स्वतन्त्र रूपमा जिउन सक्दैनन् र आफ्नो आत्मिक जीवन कायम राख्‍न सक्दैनन्। कतिपय मानिसहरू पछि लाग्छन् र उत्साहको साथ खोजी गर्छन् र परमेश्‍वर बोल्नुहुँदा अभ्यास गर्न इच्छुक हुन्छन्, तर परमेश्‍वर नबोल्नुहुँदा, तिनीहरू अगाडि बढ्न छोड्छन्। मानिसहरूले अझै पनि आफ्नो हृदयमा परमेश्‍वरका अभिप्रायहरूलाई बुझ्न सकेका छैनन् र तिनीहरूसँग परमेश्‍वरप्रति सहज प्रेम छैन; विगतमा तिनीहरू परमेश्‍वरको पछि लागे किनकि बाध्य थिए। अहिले केही यस्ता मानिसहरू छन् जो परमेश्‍वरको कामद्वारा थकित भएका छन्। के त्यस्ता मानिसहरू खतरामा छैनन् र? धेरै मानिसहरू झारा टार्दै अघि बढ्ने स्थितिमा मात्र छन्। तिनीहरूले परमेश्‍वरको वचन खाने र पिउने गरे पनि र उहाँलाई प्रार्थना गरे पनि, तिनीहरू आधा मनले त्यसो गर्छन् र तिनीहरूमा पहिलेको जस्तो उत्साह छैन। अधिकांश मानिसहरू परमेश्‍वरको शोधन र सिद्धताको काममा रुचि राख्दैनन् र वास्तवमा यो यस्तो छ मानौं तिनीहरू निरन्तर रूपमा नै आन्तरिक जोशरहित छन्। तिनीहरू अपराधहरूद्वारा पराजित हुँदा, परमेश्‍वरप्रति ऋणी महसुस गर्दैनन्, न त तिनीहरूमा पछुतो गर्ने ज्ञान हुन्छ। तिनीहरू सत्यताको पछि लाग्दैनन् वा मण्डली छोड्दैनन्, बरु क्षणिक सुखविलासको पछि लाग्छन्। यी मानिसहरू मूर्ख हुन्, पूर्ण रूपमा मूर्ख! समय आएपछि तिनीहरू सबैलाई फालिनेछ र एकै जनालाई पनि बचाइनेछैन! के तँलाई कुनै व्यक्तिलाई एक पटक मुक्ति दिइयो भने उसले सधैँ मुक्ति पाउनेछ भन्‍ने लाग्छ? यो विश्‍वास पूर्ण रूपमा धोका हो! जीवन प्रवेशको पछि नलाग्ने सबैलाई सजाय दिइनेछ। धेरै मानिसलाई जीवन प्रवेश, दर्शन वा सत्यताको अभ्यास गर्ने कुरामा कुनै खास चासो हुँदैन। तिनीहरू प्रवेश गर्न पछि लाग्दैनन् र निश्चित रूपमा तिनीहरू अझ गहिराइमा प्रवेश गर्न पछि लाग्दैनन्। के तिनीहरूले आफैलाई नाश पारिरहेका छैनन् र? अहिले, मानिसहरूको एउटा भाग छ जसको अवस्थामा निरन्तर सुधार भइरहेको छ। पवित्र आत्माले जति धेरै काम गर्नुहुन्छ, तिनीहरूले उति नै बढी आत्मविश्‍वास प्राप्त गर्छन्; तिनीहरूले जति धेरै अनुभव गर्छन्, उति नै धेरै परमेश्‍वरको कामको गम्भीर रहस्यलाई महसुस गर्दछन्। तिनीहरू जति गहिराइमा पस्छन्, त्यति नै बुझ्छन्। तिनीहरू परमेश्‍वरको प्रेम धेरै महान् छ भन्‍ने महसुस गर्छन् र तिनीहरू भित्री स्थिरता र प्रस्टता महसुस गर्छन्। तिनीहरूमा परमेश्‍वरको कामको बुझाइ हुन्छ। यी ती मानिसहरू हुन् जसभित्र पवित्र आत्माले काम गरिरहनुभएको हुन्छ। कतिपय मानिसहरू भन्छन्: “परमेश्‍वरबाट कुनै नयाँ वचनहरू नआए पनि, मैले अझै पनि सत्यताको गहिराइमा जान खोज्नुपर्छ, म मेरो वास्तविक अनुभवको सबै कुराका विषयमा गम्भीर हुनुपर्छ र परमेश्‍वरका वचनहरूको वास्तविकतामा प्रवेश गर्नुपर्छ।” यस प्रकारको व्यक्तिसँग पवित्र आत्माको काम हुन्छ। परमेश्‍वरले आफ्‍नो अनुहार नदेखाउनुहुने भए पनि र प्रत्येक व्यक्तिबाट लुक्नुभएको भए पनि र एउटै पनि वचन नबोल्नु भए पनि र कहिलेकहीँ मानिसहरूले आन्तरिक शोधनको अनुभव गर्ने भए पनि, उहाँले मानिसहरूलाई पूर्ण रूपमा त्याग्नुभएको छैन। यदि कुनै व्यक्तिले आफूले लागू गर्नुपर्ने सत्यतालाई कायम राख्न सक्दैन भने, ऊसँग पवित्र आत्माको काम हुँदैन। शोधनको अवधिमा र परमेश्‍वरले आफैलाई प्रकट नगर्नुभएको समयमा, यदि तँमा आत्मविश्‍वास छैन तर तँ कायर हुन्छस् भने, यदि तँ उहाँका वचनहरू अनुभव गर्नमा ध्यान दिँदैनस् भने, तँ परमेश्‍वरको कामबाट भागिरहेको छस्। पछि, तँ बाहिर फालिनेहरूमध्ये एक हुनेछस्। जो परमेश्‍वरको वचनमा प्रवेश गर्न खोज्दैनन्, तिनीहरू उहाँको साक्षी बनेर खडा हुन सक्दैनन्। परमेश्‍वरको लागि साक्षी दिन सक्‍ने र उहाँका अभिप्रायहरू पूरा गर्न सक्‍ने मानिसहरू सबै परमेश्‍वरका वचनको पछि लाग्न पूर्ण रूपमा आफ्नो उत्साहमा भर पर्दछन्। परमेश्‍वरले मानिसहरूमा गर्नुहुने काम मुख्य रूपले तिनीहरूलाई सत्यता प्रदान गर्नु हो; तँलाई जीवनको पछि लगाउनु भनेको तँलाई सिद्ध पार्नका निम्ति हो र यो सब तँलाई परमेश्‍वरको प्रयोगका लागि उपयुक्त बनाउनु हो। अहिले तैँले पछि लागेको कुरा भनेको रहस्यहरू सुन्नु, परमेश्‍वरको वचन सुन्नु, तेरा आँखाहरूलाई सन्तुष्ट पार्नु र कुनै नयाँपन वा प्रवृत्ति छ कि भनेर हेर्नु, त्यसरी तेरो उत्सुकतालाई मेटाउनु हो। यदि तेरो हृदयको अभिप्राय यही हो भने, तैँले परमेश्‍वरका मागहरूलाई पूरा गर्ने कुनै उपाय छैन। सत्यताको पछि नलाग्‍ने मानिसहरू अन्त्यसम्म पछि लाग्न सक्दैनन्। अहिले, परमेश्‍वरले केही गर्नुभएको छैन भन्‍ने होइन, बरु मानिसहरूले उहाँसँग सहकार्य गरिरहेका छैनन्, किनकि तिनीहरू उहाँको कामबाट वाक्‍क भएका छन्। तिनीहरू उहाँले आशिष् दिनका निम्ति बोल्नुहुने वचनहरू मात्र सुन्न चाहन्छन् र तिनीहरू उहाँको न्याय र सजायका वचनहरू सुन्न इच्छुक हुँदैनन्। यसको कारण के हो? कारण हो, आशिष् प्राप्त गर्ने मानिसहरूको इच्छा पूरा भएको छैन, यसैले तिनीहरू नकारात्मक र कमजोर भएका छन्। यो होइन कि परमेश्‍वरले जानाजानी मानिसहरूलाई उहाँको पछि लाग्न दिनुहुन्न, न त उहाँले जानी-जानी मानवजातिलाई प्रहार गरिरहनुभएको छ। मानिसहरूका अभिप्रायहरू अनुचित भएकोले मात्रै तिनीहरू नकारात्मक र कमजोर छन्। परमेश्‍वर मानिसलाई जीवन दिनुहुने परमेश्‍वर हुनुहुन्छ र उहाँले मानिसलाई मृत्युमा पार्न सक्नुहुन्न। मानिसहरूका नकारात्मकता, कमजोरीहरू र विश्‍वासबाट पछि हट्ने सबै कुरा तिनीहरूको आफ्नै कामका उपज हुन्।

परमेश्‍वरको हालको कामले मानिसहरूमा केही शोधन ल्याउँदछ अनि यो शोधन प्राप्त गर्दा दह्रिलो गरी खडा हुनेहरूले मात्र परमेश्‍वरको स्वीकृति पाउनेछन्। उहाँले आफूलाई जसरी लुकाउनुभए पनि, नबोलेर वा काम नगरेर जसरी यो गर्नुभए पनि, तँ अझै पनि जोशका साथ पछि लाग्न सक्छस्। यदि परमेश्‍वरले तँलाई अस्वीकार गर्छु भनेर भन्नुभए पनि, तैँले अझै पनि उहाँलाई पछ्याउनेछस्। परमेश्‍वरका लागि अटल गवाही बन्‍नु भनेको यही हो। यदि परमेश्‍वरले आफैलाई तँबाट लुकाउनुभयो र तँ उहाँको पछि लाग्न छोडिस् भने, के त्यो परमेश्‍वरका लागि अटल साक्षी बन्‍नु हो? यदि मानिसहरू साँच्चै प्रवेश गर्दैनन् भने, तिनीहरूसँग वास्तविक कद हुँदैन र साँच्चै ठूलो परीक्षाको सामना गर्दा, तिनीहरू ठेस लागेर लड्छन्। परमेश्‍वरले बोलिरहनुभएको वा तेरो धारणासँग मिल्ने काम गरिरहनुभएको नहुँदा, तँ तोडिन्छस्। यदि परमेश्‍वरले अहिले तेरा धारणाअनुरूप काम गरिरहनुभएको भए, यदि उहाँले तेरो इच्छा पूरा गर्दैहुनुहुन्थ्यो र तँ खडा भएर र सामर्थ्यको साथ पछि लाग्‍न सक्थिस् भने, कुन आधारमा जिइरहेको हुनेथिइस्? म भन्छु, धेरै मानिसहरू पूर्ण रूपमा मानवीय उत्सुकतामा निर्भर भई जिइरहेका छन्। तिनीहरूको वास्तविक हृदयमा पछ्याउने चाहना एउटै पनि छैन। सत्यतामा प्रवेश गर्ने कार्यको खोजी नगर्ने तर जीवनको उत्सुकतामा भर पर्नेहरू घृणित मानिसहरू हुन् र तिनीहरू खतरामा हुन्छन्। परमेश्‍वरका विभिन्न प्रकारका कामहरू सबै मानवजातिलाई सिद्ध बनाउनका निम्ति गरिन्छ। तापनि, मानिसहरू सधैँ उत्सुक हुन्छन्, उनीहरू झूटो शिक्षाहरूबारे सोधपुछ गर्न चाहन्छन्, तिनीहरू विदेशको वर्तमान हालखबरबारे चासो राख्छन्—उदाहरणका लागि, तिनीहरू इजरायलमा के भइरहेको छ, वा यदि इजिप्टमा कुनै भूकम्प पो गयो कि भनी जान्न उत्सुक हुन्छन्—तिनीहरू सधैँ आफ्ना स्वार्थी चाहनाहरू तृप्त गर्न केही नयाँ कुराहरू, नौलो कुराहरू खोजिरहेका हुन्छन्। तिनीहरू जीवनको पछि लाग्दैनन्, न त सिद्ध हुने कुराको पछि नै लाग्छन्। तिनीहरू आफ्नो सुन्दर सपना साकार होस् र आफ्ना असंयमी अभिलाषाहरू पूरा होऊन् भनेर मात्र परमेश्‍वरको दिन चाँडै आओस् भन्‍ने चाहन्छन्। यस प्रकारको व्यक्ति व्यावहारिक हुँदैन—तिनीहरू अनुचित दृष्टिकोण भएका मानिसहरू हुन्। सत्यताको पछि लाग्नु मात्रै परमेश्‍वरमाथिको मानवजातिको विश्‍वासको आधार हो र यदि मानिसहरू जीवन प्रवेशको खोजी गर्दैनन्, यदि तिनीहरू परमेश्‍वरलाई सन्तुष्ट पार्न खोज्दैनन् भने, तिनीहरू दण्डमा पर्नेछन्। दण्ड पाउनुपर्ने मानिसहरू तिनीहरू नै हुन् जोसँग परमेश्‍वरले काम गर्नुभएको समयमा पवित्र आत्माको काम थिएन।

मानिसहरूले परमेश्‍वरको कामको यस चरणमा उहाँसँग कसरी सहकार्य गर्नुपर्छ? परमेश्‍वर अहिले मानिसहरूको परीक्षा गरिरहनुभएको छ। उहाँ वचन बोलिरहनुभएको छैन; उहाँ आफ्नो मुहार लुकाइरहनुभएको छ र मानिसहरूसँग प्रत्यक्ष सम्पर्क गरिरहनुभएको छैन। बाहिरी रूपमा हेर्दा, उहाँले कुनै पनि काम नगरिरहनुभएजस्तो देखिन्छ, तर सत्य के हो भने उहाँ अझै पनि मानिसभित्र काम गर्दै हुनुहुन्छ। जीवन प्रवेश पछ्याउने जोकोहीसँग आफ्नो जीवनको पछ्याइका लागि दर्शन हुन्छ, र आफूले परमेश्‍वरको काम पूर्ण रूपमा बुझेको छैन भने पनि उसलाई शङ्का हुँदैन। परीक्षाहरूबाट गुज्रने क्रममा, तँलाई परमेश्‍वर के गर्न चाहनुहुन्छ र उहाँ कुन काम पूरा गर्न चाहनुहुन्छ भन्‍ने थाहा नहुँदासमेत, तैँले मानवजातिका लागि परमेश्‍वरका सोचहरू सधैँ असल हुन्छन् भन्‍ने जान्नुपर्छ। यदि तँ साँचो हृदयले उहाँलाई पछ्याउँछस् भने, उहाँले तँलाई कहिल्यै छोड्नुहुनेछैन र अन्त्यमा उहाँले तँलाई निश्चय नै सिद्ध पार्नुहुनेछ अनि मानिसहरूलाई उचित गन्तव्यमा ल्याउनुहुनेछ। परमेश्‍वरले अहिले मानिसहरूको जसरी परीक्षा गरिरहनुभएको भए पनि, उहाँले मानिसहरूलाई उचित परिणाम दिने र तिनीहरूले गरेको कुराका आधारमा तिनीहरूलाई उचित दण्ड दिने दिन आउनेछ। परमेश्‍वरले मानिसहरूलाई एक निश्चित बिन्दुसम्म अगुवाइ गरेर त्यत्तिकै पन्छाउनुहुनेछैन र बेवास्ता गर्नुहुनेछैन। किनभने परमेश्‍वर विश्वासयोग्य हुनुहुन्छ। यस चरणमा, पवित्र आत्मा शोधनको काम गरिरहनुभएको छ। उहाँ हरेक व्यक्तिलाई शोधन गरिरहनुभएको छ। मृत्युको परीक्षा र सजायको परीक्षा भएको कामका चरणहरूमा, वचनहरूमार्फत शोधन गरियो। मानिसहरूले परमेश्‍वरको काम अनुभव गर्नका लागि पहिले उहाँको अहिलेको काम के हो र मानिसहरूले कसरी सहकार्य गर्नुपर्छ भनी बुझ्नैपर्छ। यो सबैले बुझ्नुपर्ने कुरा हो। परमेश्‍वरले जे गर्नुभए पनि, उहाँ मानिसहरूलाई शोधन गरिरहनुभएको भए पनि वा नबोलिरहनुभएको भए पनि, परमेश्‍वरको कामको एउटै चरण पनि मानवजातिका धारणाहरूसँग मिल्दो हुँदैन। उहाँको कामको हरेक चरणले मानिसहरूका धारणाहरूलाई चकनाचुर पार्छ र तोड्छ। यो उहाँको काम हो। तर तैँले के विश्‍वास गर्नैपर्छ भने, अब परमेश्‍वरको काम एउटा निश्चित चरणमा पुगेको छ, उहाँले जेसुकै भए पनि सम्पूर्ण मानवजातिलाई मार्नुहुनेछैन। उहाँ मानवजातिलाई प्रतिज्ञा र आशिष्‌ दुवै दिनुहुन्छ, अनि उहाँलाई पछ्याउनेहरू सबैले उहाँका आशिष्‌हरू प्राप्त गर्न सक्नेछन्, तर नपछ्याउनेहरूलाई परमेश्‍वरले हटाउनुहुनेछ। यो तेरो पछ्याइमा निर्भर हुन्छ। अरू जेसुकै भए पनि, तैँले परमेश्‍वरको काम समाप्त भएपछि हरेक व्यक्तिसँग उपयुक्त गन्तव्य हुनेछ भनेर विश्‍वास गर्नैपर्छ। परमेश्‍वरले मानवजातिलाई सुन्दर आकाङ्क्षाहरू प्रदान गर्नुभएको छ, तर पछ्याइविना ती प्राप्त गर्न सकिँदैनन्। तैँले अब यो कुरा देख्न सक्नुपर्छ—परमेश्‍वरले मानिसहरूलाई शोधन गर्नु र सजाय दिनु उहाँको काम हो, तर मानिसहरूले चाहिँ आफ्नो तर्फबाट हरसमय स्वभाव परिवर्तनलाई पछ्याउनैपर्छ। तैँले आफ्ना वास्तविक अनुभवहरूमा पहिले परमेश्‍वरका वचनहरू खाने र पिउने तरिका जान्नैपर्छ; तैँले उहाँका वचनहरूभित्र आफू प्रवेश गर्ने कुरा र आफ्नै कमजोरीहरू पत्ता लगाउनैपर्छ; तैँले आफ्ना वास्तविक अनुभवहरूलाई ध्यानमा राख्दै प्रवेश गर्नुपर्छ, र अभ्यास गर्नुपर्ने परमेश्‍वरका वचनहरूको भाग लिएर त्यसो गर्ने प्रयास गर्नुपर्छ। परमेश्‍वरका वचनहरू खानु-पिउनु एउटा पक्ष हो। यसबाहेक, मण्डलीको जीवन कायम राख्नैपर्छ, तँसँग सामान्य आत्मिक जीवन हुनैपर्छ र तैँले हालका आफ्ना सबै स्थिति परमेश्‍वरलाई सुम्पन सक्नैपर्छ। उहाँको काम जसरी परिवर्तन भए पनि, तेरो आत्मिक जीवन सामान्य रहनुपर्छ। आत्मिक जीवनले तेरो सामान्य प्रवेशलाई कायम राख्न सक्छ। परमेश्‍वरले जेसुकै गर्नुभए पनि, तैँले आफ्नो आत्मिक जीवनलाई निर्बाध रूपमा जारी राख्नुपर्छ र आफ्नो कर्तव्य पूरा गर्नुपर्छ। मानिसहरूले गर्नुपर्ने कुरा यही हो। यो सब पवित्र आत्माको काम हो, तर सामान्य अवस्था भएकाहरूका लागि यो सिद्धता हो भने, असामान्य अवस्था भएकाहरूका लागि यो परीक्षा हो। पवित्र आत्माको शोधन कामको हालको चरणमा, कतिपय मानिस परमेश्‍वरको काम एकदमै महान् छ र मानिसहरूलाई शोधनको नितान्त आवश्यकता छ, नत्र तिनीहरूको कद अत्यन्तै सानो हुनेछ र तिनीहरूसँग परमेश्‍वरका अभिप्रायहरू प्राप्त गर्ने कुनै उपाय हुनेछैन भनेर भन्छन्। तर, अवस्था राम्रो नभएकाहरूका लागि, यो परमेश्‍वरलाई नपछ्याउने कारण र भेलाहरूमा उपस्थित नहुने वा परमेश्‍वरको वचन नखाने र नपिउने कारण बन्छ। परमेश्‍वरको काममा, उहाँले जे गर्नुभए पनि वा उहाँले जे परिवर्तनहरू ल्याउनुभए पनि, मानिसहरूले कम्तीमा पनि सामान्य आत्मिक जीवन कायम राख्नैपर्छ। सायद तँ आफ्नो आत्मिक जीवनको यस हालको चरणमा शिथिल भएको छैनस्, तर तैँले अझै पनि धेरै कुरा प्राप्त गरेको छैनस् र ठूलो फल फलाएको छैनस्। यस प्रकारका परिस्थितिहरूमा, तैँले कुनै प्रावधान पालन गरिरहेझैँ आफ्नो आत्मिक जीवनलाई कायम राख्ने भए पनि, तैँले अझै पनि यसलाई कायम राख्नैपर्छ; तैँले आफ्नो जीवनमा घाटा नभोग्न र परमेश्‍वरका अभिप्रायहरू सन्तुष्ट पार्न यो प्रावधान पालन गरिराख्नैपर्छ। यदि तेरो आत्मिक जीवन असामान्य छ भने, तँ परमेश्‍वरको हालको काम स्पष्ट रूपमा देख्न सक्दैनस्, बरु सधैँ यो तेरा आफ्नै धारणाहरूसँग पूर्ण रूपमा नमिल्ने छ भन्‍ने महसुस गर्छस्, अनि तँ उहाँलाई पछ्याउन इच्छुक भए पनि, तँमा आन्तरिक प्रेरणाको कमी हुन्छ। त्यसैले, परमेश्‍वर हाल जे गरिरहनुभएको भए पनि, मानिसहरूले सहकार्य गर्नैपर्छ। यदि मानिसहरू सहकार्य गर्दैनन् भने, पवित्र आत्मा आफ्नो काम गर्न सक्नुहुन्न, र यदि मानिसहरूसँग सहकार्य गर्ने हृदय छैन भने, तिनीहरू सायदै पवित्र आत्माको काम प्राप्त गर्न सक्छन्। यदि तँ आफूभित्र पवित्र आत्माको काम होस् भन्‍ने चाहन्छस् र यदि तँ परमेश्‍वरको अनुमोदन प्राप्त गर्न चाहन्छस् भने, तैँले परमेश्‍वरसामु आफ्नो सुरुको बफादारी कायम राख्नैपर्छ। अब, तँसँग गहिरो बुझाइ, अझ उच्च सिद्धान्त वा अन्य त्यस्ता कुराहरू हुनु आवश्यक छैन—केवल तैँले सुरुको जगमा परमेश्‍वरको वचन कायम राख्नुपर्ने माग गरिन्छ। यदि मानिसहरू परमेश्‍वरसँग सहकार्य गर्दैनन् र अझ गहन प्रवेश पछ्याउँदैनन् भने, परमेश्‍वरले तिनीहरूका सुरुवाती रूपमा भएका सबै कुरा लैजानुहुनेछ। भित्री रूपमा, मानिसहरू सधैँ सहजताको लालसा गर्छन् र बरु उपलब्ध भइसकेका कुराहरूको आनन्द लिन रुचाउँछन्। तिनीहरू पटक्कै मूल्य नचुकाई परमेश्‍वरका प्रतिज्ञाहरू प्राप्त गर्न चाहन्छन्। यी नै मानवजातिले राख्ने अत्यधिक सोचहरू हुन्। कुनै मूल्य नचुकाई जीवन नै प्राप्त गर्नु—तर के कुनै कुरा कहिल्यै यति सजिलो रहेको छ र? जब कसैले परमेश्‍वरमा विश्‍वास गर्छ र जीवन प्रवेश पछ्याउँछ अनि आफ्नो स्वभाव परिवर्तनलाई पछ्याउँछ, तब उसले मूल्य चुकाउनैपर्छ र परमेश्‍वरले जे गर्नुभए पनि, आफूले सधैँ उहाँलाई पछ्याउने स्थिति हासिल गर्नैपर्छ। मानिसहरूले गर्नैपर्ने कुरा यही हो। तैँले यो सबलाई प्रावधानका रूपमा पालन गरे पनि, सधैँ यसलाई कायम राख्नैपर्छ र परीक्षाहरू जतिसुकै ठूला भए पनि, तैँले परमेश्‍वरसँगको आफ्नो सामान्य सम्बन्ध त्याग्न मिल्दैन। तैँले प्रार्थना गर्न, आफ्नो मण्डली जीवन कायम राख्न र आफ्ना दाजुभाइ-दिदीबहिनीहरूलाई कहिल्यै नछोड्न सक्नुपर्छ। जब परमेश्‍वर तेरो परीक्षा गर्नुहुन्छ, तब तैँले अझै पनि सत्यता खोज्नुपर्छ। यो नै आत्मिक जीवनका लागि न्यूनतम माग हो। सधैँ खोजी गर्ने चाहना राख्नु अनि आफ्नो सम्पूर्ण ऊर्जा लगाउँदै सहकार्य गर्न लागिपर्नु—के यो गर्न सकिन्छ? यदि मानिसहरू यसलाई जगका रूपमा लिन्छन् भने, तिनीहरूले सजिलै खुट्ट्याइ र वास्तविकतामा प्रवेश हासिल गर्नेछन्। तेरो आफ्नै स्थिति सामान्य हुँदा, परमेश्‍वरको वचन स्वीकार गर्न सजिलो हुन्छ; यी परिस्थितिहरूमा सत्यता अभ्यास गर्न गाह्रो लाग्दैन र तँलाई परमेश्‍वरको काम महान् छ भन्‍ने लाग्छ। तर यदि तेरो अवस्था खराब छ भने, परमेश्‍वरको काम जतिसुकै महान् भए पनि र कसैले जतिसुकै सुन्दर ढङ्गले बोले पनि, तैँले त्यसमा ध्यान दिनेछैनस्। व्यक्तिको अवस्था असामान्य हुँदा परमेश्‍वर उसमा काम गर्न सक्नुहुन्न र उसले आफ्नो स्वभावमा परिवर्तनहरू हासिल गर्न सक्दैन।

यदि मानिसहरूमा कुनै आस्था छैन भने, तिनीहरूलाई यस मार्गमा हिँडिरहन सजिलो हुँदैन। अब सबैले परमेश्‍वरको काम मानिसहरूका धारणा र कल्पनाहरूसँग अलिकति पनि मिल्दैन भनेर देख्न सक्छन्। परमेश्‍वरले एकदमै धेरै काम गर्नुभएको छ र एकदमै धेरै वचन बोल्नुभएको छ, अनि मानिसहरूले ती सत्यता हुन् भनी स्वीकार गरे पनि, तिनीहरूमा परमेश्‍वरबारे धारणाहरू उत्पन्न हुने सम्भावना अझै छ। यदि मानिसहरू सत्यता बुझ्न र यसलाई प्राप्त गर्न चाहन्छन् भने, तिनीहरूसँग आस्था र इच्छाशक्ति हुनैपर्छ, अनि तिनीहरू आफूले देखिसकेको कुरा र आफ्ना अनुभवहरूबाट प्राप्त गरेको कुरामा दृढ रहन सक्नैपर्छ। परमेश्‍वरले मानिसहरूलाई जे गर्नुभए पनि, तिनीहरूले आफूसँग भएका कुराहरूलाई कायम राख्नैपर्छ, तिनीहरू परमेश्‍वरसामु निष्कपट हुनैपर्छ र अन्त्यसम्मै उहाँप्रति बफादार रहनैपर्छ। यो मानवजातिको कर्तव्य हो। मानिसहरूले आफूले गर्नुपर्ने कुरा कायम राख्नैपर्छ। परमेश्‍वरमाथिको विश्‍वासले उहाँप्रतिको अधीनता र उहाँको कामको अनुभव माग गर्छ। परमेश्‍वरले एकदमै धेरै काम गर्नुभएको छ—मानिसहरूका लागि यो सब सिद्धता, शोधन र त्योभन्दा बढी, सजाय हो भनेर भन्न सकिन्छ। परमेश्‍वरको कामको एउटै चरण पनि मानव धारणाहरूसँग मिल्दो भएको छैन; मानिसहरूले आनन्द लिएको कुरा त परमेश्‍वरका कठोर वचनहरू हुन्। जब परमेश्‍वर आउनुहुन्छ, तब मानिसहरूले उहाँको प्रताप र उहाँको क्रोधको आनन्द लिनुपर्छ। तर, उहाँका वचनहरू जतिसुकै कठोर हुन सक्ने भए पनि, उहाँ मानिसलाई मुक्ति दिन र सिद्ध पार्न आउनुहुन्छ। सृजित प्राणीका रूपमा, मानिसहरूले आफूले पूरा गर्नुपर्ने कर्तव्यहरू पूरा गर्नुपर्छ र तिनीहरू शोधनबीच परमेश्‍वरका लागि आफ्नो गवाहीमा दृढ रहनुपर्छ। तिनीहरूले हरेक परीक्षामा आफूले दिनुपर्ने गवाही कायम राख्नुपर्छ र परमेश्‍वरका लागि जोरदार साक्षी दिनुपर्छ। यो गर्ने व्यक्ति विजेता हो। परमेश्‍वरले तँलाई जसरी शोधन गर्नुभए पनि, तँ आस्थाले भरिपूर्ण रहनुपर्छ र तैँले उहाँप्रतिको आस्था कहिल्यै गुमाउनु हुँदैन, अनि तैँले मानिसले गर्नुपर्ने कुरा पनि गर्नुपर्छ। परमेश्‍वरले मानिसबाट माग गर्ने कुरा यति मात्रै हो—उहाँ मानिसको हृदय पूर्ण रूपमा उहाँकहाँ फर्कन र हरक्षण उहाँतर्फ फर्कन सकोस् भन्‍ने माग गर्नुहुन्छ। यस्तो व्यक्ति विजेता हो। परमेश्‍वरले “विजेताहरू” भनेर भन्ने मानिसहरू ती हुन् जो शैतानको प्रभावमा र शैतानद्वारा घेराबन्दीमा पर्दा—अर्थात्, तिनीहरू अन्धकारका शक्तिहरूको बीचमा हुँदा—अझै पनि आफ्नो गवाहीमा दृढ रहन, आफ्नो आस्था र परमेश्‍वरप्रतिको आफ्नो बफादारी कायम राख्न, र जेसुकै भए पनि, परमेश्‍वरसामु शुद्ध हृदय राख्न र परमेश्‍वरप्रतिको आफ्नो साँचो प्रेम कायम राख्न सक्छन्। यसरी, तिनीहरू परमेश्‍वरसामु आफ्नो गवाहीमा दृढ रहेका हुन्छन्। परमेश्‍वर यस्ता मानिसहरूलाई “विजेताहरू” भन्नुहुन्छ। यदि परमेश्‍वरले तँलाई आशिष्‌ दिनुहुँदा तेरो पछ्याइ उत्कृष्ट हुन्छ, तर उहाँका आशिष्‌हरूविना तँ पछि हट्छस् भने, के यो शुद्धता हो? यो मार्ग साँचो हो भनी तँ निश्चित भएको हुनाले, तैँले यसलाई अन्त्यसम्म पछ्याउनैपर्छ; तैँले परमेश्‍वरप्रतिको आफ्नो बफादारी कायम राख्नैपर्छ। परमेश्‍वर तँलाई व्यक्तिगत रूपमा सिद्ध पार्न पृथ्वीमा आउनुभएको छ भनी तैँले देखेको हुनाले, तैँले आफ्नो हृदय पूर्ण रूपमा उहाँलाई दिनुपर्छ। यदि परमेश्‍वरले जे गर्नुभए पनि—सायद अन्त्यमा तँलाई प्रतिकूल परिणाम दिनुभए पनि—तँ अझै पनि उहाँलाई पछ्याउन सक्छस् भने, यसको अर्थ तैँले परमेश्‍वरसामु आफ्नो शुद्धता कायम राखेको छस् भन्‍ने हुन्छ। परमेश्‍वरलाई पवित्र आत्मिक शरीर र शुद्ध कन्या चढाउने कुरा, जुन कुरा गरिएको छ, त्यसको अर्थ परमेश्‍वरसामु निष्कपट हृदय राख्नु हो। मानिसको निष्कपटता नै शुद्धता हो, र परमेश्‍वरप्रति निष्कपट हुन सक्नेहरूले शुद्धता कायम राखेका हुन्छन्। तैँले अभ्यास गर्नुपर्ने कुरा यही हो। जब तैँले प्रार्थना गर्नुपर्छ, तब तँ प्रार्थना गर्छस्; जब तँ सङ्गतिमा भेला हुनुपर्छ, तब तँ त्यसै गर्छस्; जब तैँले भजन गाउनुपर्छ, तब तँ भजन गाउँछस्; र जब तैँले देहविरुद्ध विद्रोह गर्नुपर्छ, तब तँ देहविरुद्ध विद्रोह गर्छस्। जब तँ आफ्नो कर्तव्य निर्वाह गर्छस्, तब तँ झाराटारुवा हुँदैनस्; जब तँ परीक्षाहरू सामना गर्छस्, तब तँ दृढ रहन्छस्। यो परमेश्‍वरप्रतिको बफादारी हो। यदि तँ मानिसहरूले गर्नुपर्ने कुरालाई कायम राख्दैनस् भने, तेरा पहिलेका सबै कष्ट र सङ्कल्प व्यर्थ भएका हुनेछन्।

परमेश्‍वरको कामको हरेक चरणका लागि, मानिसहरूले सहकार्य गर्नुपर्ने एउटा तरिका हुन्छ। परमेश्‍वर मानिसहरूलाई शोधन गर्नुहुन्छ ताकि शोधनहरूबाट गुज्रँदा तिनीहरूसँग आस्था होस्। परमेश्‍वर मानिसहरूलाई सिद्ध पार्नुहुन्छ ताकि तिनीहरूसँग परमेश्‍वरद्वारा सिद्ध पारिने आस्था होस् र तिनीहरू उहाँका शोधनहरू स्वीकार गर्न र परमेश्‍वरद्वारा काटछाँट गरिन इच्छुक होऊन्। परमेश्‍वरका आत्मा मानिसहरूका लागि प्रबोधन र ज्योति ल्याउन र तिनीहरूलाई उहाँसँग सहकार्य र अभ्यास गर्न लगाउन तिनीहरूभित्र काम गर्नुहुन्छ। परमेश्‍वर शोधनको दौरान बोल्नुहुन्न वा आफ्नो आवाज निकाल्नुहुन्न, तर अझै पनि, मानिसहरूले गर्नुपर्ने काम हुन्छ। तैँले आफूसँग पहिले नै भएको कुरालाई कायम राख्नुपर्छ र तँ अझै पनि परमेश्‍वरलाई प्रार्थना गर्न, परमेश्‍वरको नजिक हुन र परमेश्‍वरसामु आफ्नो गवाहीमा दृढ रहन सक्नुपर्छ; यसरी तैँले आफ्नो कर्तव्य पूरा गर्नेछस्। तिमीहरू सबैले परमेश्‍वरले लिने मानिसहरूको आस्था र प्रेमका परीक्षाहरूले तिनीहरूले उहाँलाई अझ बढी प्रार्थना गर्नुपर्ने र तिनीहरूले परमेश्‍वरसामु उहाँका वचनहरूको अझ बढी स्वाद लिनुपर्ने माग गर्छन् भनी परमेश्‍वरको कामबाट स्पष्ट रूपमा देखेका छौ। यदि परमेश्‍वर तँलाई प्रबोधित गर्नुहुन्छ र तँलाई उहाँका अभिप्रायहरू बुझ्न लगाउनुहुन्छ, तैपनि तँ पटक्कै अभ्यास गर्दैनस् भने, तैँले केही पनि प्राप्त गर्नेछैनस्। तँ आफूले उहाँका वचनहरू अभ्यास गर्दा अझै पनि परमेश्‍वरलाई प्रार्थना गर्न सक्षम हुनुपर्छ, तैँले उहाँका वचनहरूको स्वाद लिँदा सधैँ परमेश्‍वरसामु खोज्नुपर्छ, र तँ उहाँप्रति आस्थाले भरिएको हुनुपर्छ, निरुत्साहित वा उदासीन हुनु हुँदैन। परमेश्‍वरका वचनहरू अभ्यास नगर्नेहरू भेलाहरूमा ऊर्जाले भरिपूर्ण हुन्छन्, तर घर फर्केपछि अन्धकारमा पर्छन्। कतिपय त भेला हुनसमेत चाहँदैनन्। त्यसैले, तैँले मानिसहरूले गर्नुपर्ने कर्तव्य के हो भनेर स्पष्ट रूपमा बुझ्नैपर्छ। तँलाई परमेश्‍वरका अभिप्रायहरू वास्तवमा के हुन् भनेर थाहा नहुन सक्छ, तर तैँले आफ्नो कर्तव्य पूरा गर्नुपर्छ, तैँले प्रार्थना गर्नुपर्ने बेलामा प्रार्थना गर्नुपर्छ र तैँले सत्यता अभ्यास गर्नुपर्ने बेलामा सत्यता अभ्यास गर्नुपर्छ। यदि तँ मानिसहरूले गर्नुपर्ने सबै कुरा गर्छस् र आफ्नो सुरुको दर्शन कायम राख्छस् भने, तँ परमेश्‍वरको कामको अर्को चरण स्वीकार गर्न अझ बढी सक्षम हुनेछस्। जब परमेश्‍वर गुप्त रूपमा काम गर्नुहुन्छ, तब यदि तँ पछ्याउँदैनस् भने यो एउटा समस्या हो। जब उहाँ भेलाहरूको दौरान बोल्नुहुन्छ र प्रचार गर्नुहुन्छ, तब तँ उत्साहका साथ सुन्छस्, तर जब उहाँ बोल्नुहुन्न तब तँमा ऊर्जाको कमी हुन्छ र तँ पछि हट्छस्। यसरी त कस्तो प्रकारको व्यक्तिले कार्य गर्छ? यो त भीड जता जान्छ त्यतै नै पछि लाग्ने व्यक्ति हो। ऊसँग अडान, गवाही र दर्शन हुँदैन! धेरैजसो मानिस यस्तै हुन्छन्। यदि तँ त्यही मार्गमा लागिरहिस् भने, तैँले कुनै दिन ठूलो परीक्षा सामना गर्दा, तँ दण्डमा पर्नेछस्। मानिसहरूलाई सिद्ध पार्ने परमेश्‍वरको प्रक्रियामा अडान हुनु सबैभन्दा महत्त्वपूर्ण कुरा हो। यदि तँ परमेश्‍वरको कामको एउटै चरणलाई पनि शङ्का गर्दैनस् भने, यदि तँ मानिसको कर्तव्य पूरा गर्छस् भने, यदि तँ परमेश्‍वरले तँलाई अभ्यास गर्न लगाएको कुरालाई निष्कपट रूपमा कायम राख्छस् भने—अर्थात्, यदि तँ परमेश्‍वरका अर्तीहरू सम्झन्छस्, र वर्तमान समयमा उहाँले जे गर्नुभए पनि, उहाँका अर्तीहरू बिर्सँदैनस्, उहाँको कामबारे कुनै शङ्का गर्दैनस्, आफ्नो अडानमा कायम रहन्छस्, आफ्नो गवाही कायम राख्छस् र हरेक चरणमा विजयी हुन्छस् भने—अन्त्यमा तँ परमेश्‍वरद्वारा सिद्ध पारिनेछस् र विजेता बनाइनेछस्। यदि तँ परमेश्‍वरका परीक्षाहरूको हरेक चरणमा दृढ रहन सक्षम हुन्छस्, र यदि तँ अन्त्यसम्मै दृढ रहन सक्छस् भने, तँ विजेता होस् र तँ परमेश्‍वरद्वारा सिद्ध पारिएको व्यक्ति होस्। यदि तँ आफ्ना हालका परीक्षाहरूमा दृढ रहन सक्दैनस् भने, भविष्यमा यो अझ बढी गाह्रो हुनेछ। यदि तँ केवल नगण्य मात्रामा कष्ट भोग्छस् र सत्यता पछ्याउँदैनस् भने, अन्ततः तैँले केही प्राप्त गर्नेछैनस्। तँ रित्तो हात रहनेछस्। कतिपय मानिस परमेश्‍वर नबोलिरहनुभएको देख्दा आफ्नो पछ्याइलाई त्याग्छन् र तिनीहरूको हृदय छरपस्ट बन्छ। के यस्तो व्यक्ति मूर्ख होइन र? यस प्रकारका मानिसहरूसँग कुनै वास्तविकता हुँदैन। जब परमेश्‍वर बोलिरहनुभएको हुन्छ, तब तिनीहरू सधैँ यताउति दौडधुप गरिरहेका हुन्छन्, तिनीहरू बाहिरी रूपमा व्यस्त र उत्साही देखिन्छन्, तर अब उहाँ नबोलिरहनुभएको हुनाले, तिनीहरू पछ्याउन छोड्छन्। यस प्रकारको व्यक्तिको कुनै भविष्य हुँदैन। शोधनहरूको दौरान, तँ सकारात्मक दृष्टिकोणबाट प्रवेश गर्नैपर्छ र तैँले आफूले सिक्नुपर्ने पाठहरू सिक्नैपर्छ; जब तँ परमेश्‍वरलाई प्रार्थना गर्छस् र उहाँको वचन पढ्छस्, तब तैँले त्यससँग आफ्नो स्थिति तुलना गर्नुपर्छ, आफ्ना कमजोरीहरू पत्ता लगाउनुपर्छ र आफूले अझै धेरै पाठ सिक्न बाँकी छ भन्ने थाहा पाउनुपर्छ। तँ शोधनहरूबाट गुज्रँदा जति निष्कपट रूपमा पछ्याउँछस्, तैँले आफूलाई त्यति नै अपर्याप्त पाउनेछस्। किनभने शोधन गरिने क्रममा तँ आफूले स्पष्ट रूपमा देख्न नसक्ने धेरै समस्या सामना गर्छस् र गुनासो गर्न सक्छस् अनि आफ्नै देह प्रकट गर्न सक्छस्। त्यसपछि मात्र तँ आफूभित्र अत्यन्तै धेरै भ्रष्ट स्वभाव छन् भनेर पत्ता लगाउन सक्छस्।

मानिसहरूमा क्षमताको कमी छ र तिनीहरू परमेश्‍वरका मापदण्डहरूभन्दा धेरै कमीका छन्; तिनीहरूलाई भविष्यमा यस मार्गमा हिँड्न आस्थाको अझ बढी आवश्यकता पर्न सक्छ। परमेश्‍वरको आखिरी दिनहरूको कामले ठूलो आस्था, अय्यूबको भन्दा पनि ठूलो आस्थाको माग गर्छ। आस्थाविना, मानिसहरूले निरन्तर अनुभव प्राप्त गर्न सक्नेछैनन्, त्यसैले तिनीहरू परमेश्‍वरद्वारा सिद्ध पारिन असक्षम हुनेछन्। जब ठूला परीक्षाहरूको दिन आउँछ, तब मण्डली छोड्ने मानिसहरू हुनेछन्—कोही यहाँ, कोही त्यहाँ। अघिल्ला दिनहरूमा आफ्नो पछ्याइमा निकै राम्रो गरिरहेका कतिपय मानिस हुनेछन् र तिनीहरूले किन विश्‍वास गर्न छोडे भनेर अस्पष्ट हुनेछ। तैँले नबुझ्ने धेरै कुराहरू हुनेछन् र परमेश्‍वरले कुनै सङ्केत वा आश्चर्यकर्महरू देखाउनुहुनेछैन, न त कुनै अलौकिक कुरा नै गर्नुहुनेछ। यो तँ दृढ रहन सक्छस् कि सक्दैनस् भनेर हेर्नका लागि हो—परमेश्‍वर मानिसहरूलाई शोधन गर्न तथ्यहरू प्रयोग गर्नुहुन्छ। तैँले अहिलेसम्म धेरै कष्ट भोगेको छैनस्। भविष्यमा जब ठूला परीक्षाहरू आउँछन्, तब कतिपय ठाउँमा मण्डलीको हरेक व्यक्तिले छोड्नेछ र तँसँग राम्रो सम्बन्ध भएकाहरूले छोड्नेछन् र आफ्नो आस्था त्याग्नेछन्। के तँ त्यतिबेला दृढ रहन सक्नेछस्? अहिलेसम्म, तैँले सामना गरेका परीक्षाहरू सानातिना रहेका छन् र तँ सायद मुस्किलले मात्रै तिनलाई थेग्न सक्षम भएको छस्। यस चरणमा वचनहरूमार्फत मात्रै गरिने शोधन र सिद्धता समावेश हुन्छ। अर्को चरणमा, तँलाई शोधन गर्न तथ्यहरू तँमाथि आइपर्नेछन् र त्यसपछि तँ खतराका बीचमा हुनेछस्। यो एकदमै गम्भीर भएपछि, परमेश्‍वरले तँलाई चाँडो गरी छोड्न सल्लाह दिनुहुनेछ र धर्मका मानिसहरूले तँलाई आफूसँगै लैजान तान्ने प्रयास गर्नेछन्। यो तँ मार्गमा लागिरहन सक्छस् कि सक्दैनस् भनेर हेर्नका लागि हो र यी सबै कुरा परीक्षा हुन्। वर्तमान परीक्षाहरू सानातिना छन्, तर यस्तो दिन आउनेछ जब कतिपय घरमा आमाबुबाले विश्‍वास गर्न छोड्नेछन् र कतिपयमा छोराछोरीले विश्‍वास गर्न छोड्नेछन्। के तँ अघि बढिरहन सक्नेछस्? तँ जति अगाडि बढ्छस्, तेरा परीक्षाहरू त्यति नै ठूला हुनेछन्। परमेश्‍वर मानिसहरूलाई तिनीहरूका आवश्यकता र तिनीहरूको कदअनुसार शोधन गर्ने आफ्नो काम सम्पन्न गर्नुहुन्छ। परमेश्‍वरले मानिसहरूलाई सिद्ध पार्ने चरणको दौरान, मानिसहरूको सङ्ख्या बढिरहनु असम्भव छ—केवल यो घट्ने छ। यी शोधनहरूमार्फत मात्रै मानिसहरूलाई सिद्ध पार्न सकिन्छ। काँटछाँट गरिनु, ताडना दिइनु, परीक्षा गरिनु, सजाय दिइनु, श्रापित हुनु—के तँ यो सब थेग्न सक्छस्? जब तँ विशेष रूपमा राम्रो अवस्था भएको मण्डली देख्छस्, जहाँ दाजुभाइ-दिदीबहिनीहरू सबैले ठूलो ऊर्जाका साथ पछ्याइरहेका हुन्छन्, तब तँ आफै प्रोत्साहित महसुस गर्छस्। जब तिनीहरू सबैले छोडेको दिन आउँछ, तबतिनीहरूमध्ये कतिपयले विश्‍वास गर्न छोड्छन्, कतिपय व्यापार गर्न वा विवाह गर्न छोडेर गएका हुन्छन् अनि कतिपय धर्ममा सामेल भएका हुन्छन्; के तँ त्यतिबेला दृढ रहन सक्नेछस्? के तँ भित्रभित्रै बाधारहित रहन सक्नेछस्? परमेश्‍वरले मानिसलाई सिद्ध पार्नु त्यति सरल कुरा होइन! उहाँ मानिसहरूलाई शोधन गर्न धेरै कुरा उपयोग गर्नुहुन्छ। मानिसहरू यिनलाई विधिहरूका रूपमा हेर्छन्, तर परमेश्‍वरको सुरुको अभिप्रायमा यी पटक्कै विधिहरू होइनन्, तर तथ्यहरू हुन्। अन्त्यमा, जब उहाँले मानिसहरूलाई एउटा निश्चित बिन्दुसम्म शोधन गर्नुभएको हुन्छ र तिनीहरूसँग उप्रान्त कुनै गुनासो हुँदैन, तब उहाँको कामको यो चरण पूरा हुनेछ। पवित्र आत्माको महान् काम तँलाई सिद्ध पार्नु हो र जब उहाँ काम गर्नुहुन्न र आफूलाई लुकाउनुहुन्छ, तब त्यो अझ बढी तँलाई सिद्ध पार्ने र मानिसहरूमा परमेश्‍वरप्रति प्रेम छ कि छैन, तिनीहरूमा उहाँप्रति साँचो आस्था छ कि छैन भनेर अझ राम्ररी देख्न सक्ने उद्देश्यका लागि हो। जब परमेश्‍वर स्पष्ट रूपमा बोल्नुहुन्छ, तब तैँले खोज्नुपर्ने कुनै आवश्यकता हुँदैन; उहाँ लुक्नुभएको बेला मात्र तैँले खोज्नु र आफ्नो बाटो पहिल्याउनु आवश्यक हुन्छ। तैँले एक सृजित प्राणीको कर्तव्य पूरा गर्न सक्नुपर्छ र तेरो भावी परिणाम र तेरो गन्तव्य जेसुकै हुन सक्ने भए पनि, तँ जीवित रहने वर्षहरूको दौरान परमेश्‍वरबारे ज्ञान र उहाँप्रतिको प्रेम पछ्याउन सक्नुपर्छ अनि परमेश्‍वरले तँलाई जसरी व्यवहार गर्नुभए पनि, तँ गुनासो गर्नबाट जोगिन सक्नुपर्छ। पवित्र आत्माले मानिसहरूभित्र काम गर्नका लागि एउटा सर्त छ। तिनीहरूले तिर्खाउने र खोज्ने गर्नैपर्छ अनि परमेश्‍वरका कार्यहरूबारे आधा मनका वा शङ्कालु हुनैहुँदैन र तिनीहरूले हरसमय आफ्नो कर्तव्य कायम राख्न सक्नैपर्छ; यसरी मात्रै तिनीहरूले पवित्र आत्माको काम प्राप्त गर्न सक्छन्। परमेश्‍वरको कामको हरेक चरणमा, मानिसहरूबाट माग गरिने कुरा भनेको ठूलो आस्था र खोजी गर्न परमेश्‍वरसामु आउनु हो—अनुभवमार्फत मात्रै मानिसहरूले परमेश्‍वर कति प्रेमिलो हुनुहुन्छ र पवित्र आत्मा कसरी मानिसहरूमा काम गर्नुहुन्छ भनेर पत्ता लगाउन सक्छन्। यदि तँ अनुभव गर्दैनस्, यदि तँ त्यसमा आफ्नो बाटो पहिल्याउँदैनस्, यदि तँ खोजी गर्दैनस् भने, तैँले केही पनि प्राप्त गर्नेछैनस्। तैँले आफ्ना अनुभवहरूमा आफ्नो बाटो पहिल्याउनैपर्छ र आफ्ना अनुभवहरूमार्फत मात्रै तैँले परमेश्‍वरका कार्यहरू देख्न अनि उहाँको विलक्षणता र अगम्यतालाई चिन्न सक्छस्।


के तँ जीवित भएको व्यक्ति होस्?

तैँले आफ्ना भ्रष्ट स्वभावहरू फालिसकेपछि अनि सामान्य मानवताको जियाइ हासिल गरिसकेपछि मात्र तँलाई सिद्ध पारिनेछ। तैँले अगमवाणी वा कुनै पनि रहस्यहरू बोल्न नसके पनि, मानवको स्वरूप जिइरहेको र प्रकट गरिरहेको हुनेछस्। परमेश्‍वरले मानिस सृष्टि गर्नुभयो तर त्यसपछि मानिसलाई शैतानले भ्रष्ट बनायो, जसले गर्दा मानिसहरू “मृत जन” बने। तसर्थ, तँ बदलिसकेपछि उप्रान्त यी “मृत जन” जस्तो हुनेछैनस्। मानिसहरूको आत्मालाई प्रज्वलित गर्ने र पुनर्जीवित हुन तुल्याउने परमेश्‍वरका वचनहरू नै हुन् र जब मानिसहरूको आत्मा पुनर्जीवित हुन्छ, तब तिनीहरू जीवित भएका हुनेछन्। जब म “मृतक जन” का बारेमा कुरा गर्छु, तब म आत्मा नभएका लासहरूलाई, आत्मा आफूभित्रै मरिसकेका मानिसहरूलाई जनाइरहेको हुन्छु। जब मानिसहरूको आत्मा प्रज्वलित हुन्छ, तब मानिसहरू जीवित बन्छन्। पहिले कुरा गरिएका पवित्र जनहरूले जीवित भएका, शैतानको प्रभावमा रहेका तर शैतानलाई पराजित गरेका मानिसहरूलाई जनाउँछन्। चीनका चुनिएका मानिसहरूले ठूलो रातो अजिङ्गरको क्रूर र अमानवीय सतावट र छल सहेका छन्, जसले तिनीहरूलाई मानसिक रूपमा तहसनहस पारेर छाडेको छ अनि जिउने अलिकति पनि साहस बाँकी छोडिदिएको छैन। यसरी, तिनीहरूको आत्माको जागरण तिनीहरूको सारसँग सुरु हुनैपर्छ: अलिअलि गरेर, तिनीहरूको सारमा, तिनीहरूको आत्मालाई जागृत गर्नैपर्छ। जब एक दिन तिनीहरू जीवित हुन्छन्, तब कुनै पनि व्यवधानहरू हुनेछैनन् र सबै थोक सहज रूपमा अघि बढ्नेछन्। हाल यो अप्राप्य छ। धेरैजसो मानिस धेरै प्राणघातक प्रवाह निम्त्याउने तरिकाले जिउँछन्; तिनीहरू मृत्युको सायामा बेरिएका हुन्छन् र तिनीहरूमा धेरै कुराको कमी हुन्छ। कतिपय मानिसका शब्दहरूमा मृत्यु हुन्छ, तिनीहरूका कार्यहरूमा मृत्यु हुन्छ, अनि तिनीहरू जिउने लगभग हरेक कुरामा मृत्यु हुन्छ। यदि आज मानिसहरूले सार्वजनिक रूपमा परमेश्‍वरको गवाही दिने हो भने, तिनीहरू यस कार्यमा असफल हुनेछन्, किनभने तिनीहरू अझै पनि पूर्ण रूपमा जीवित हुनु नै छ, र तिमीहरूमाझ अत्यन्तै धेरै मृत जन छन्। आज, केही मानिस किन परमेश्‍वर केही चिन्‍ह र आश्‍चर्यकर्म देखाउनुहुन्न भनेर सोध्छन् ताकि उहाँले अन्यजातिहरूमाझ आफ्नो काम शीघ्र रूपमा फैलाउन सक्नुहोस्। मृत मानिसहरूले परमेश्‍वरको गवाही दिन सक्दैनन्; त्यो त जीवित व्यक्तिहरूले मात्र गर्न सक्ने कुरा हो, तैपनि आज धेरैजसो मानिस “मृत” छन्; अत्यन्तै धेरै व्यक्ति मृत्युको कात्रोमुनि, शैतानको प्रभावमा जिउँछन् र त्यसलाई जित्न सक्दैनन्। यसो हुँदा, तिनीहरू कसरी परमेश्‍वरको गवाही दिन सक्छन्? तिनीहरू कसरी सुसमाचारको काम फैलाउन सक्छन्?

अन्धकारको प्रभावमा जिउने सबै मृत्युबीच जिउनेहरू, शैतानको वशमा परेकाहरू हुन्। परमेश्‍वरको मुक्ति नपाई अनि परमेश्‍वरको न्याय र सजाय नपाई, मानिसहरू मृत्युको प्रभावबाट उम्कन सक्दैनन्; तिनीहरू जीवित बन्न सक्दैनन्। यस्ता मृत जनहरू परमेश्‍वरको गवाही दिन सक्दैनन्, न त तिनीहरू परमेश्‍वरद्वारा प्रयोग गरिन नै सक्छन्, झन् तिनीहरू राज्यमा प्रवेश गर्न सक्नु त परै जाओस्। परमेश्‍वर मृतहरूको नभई जीवितहरूको गवाही चाहनुहुन्छ, र उहाँ मृतहरूले नभई जीवितहरूले उहाँका लागि काम गरून् भन्ने माग गर्नुहुन्छ। “मृतहरू” ती हुन्, जो परमेश्‍वरको विरोध गर्छन् र परमेश्‍वरविरुद्ध विद्रोह गर्छन्; तिनीहरू आत्मामा भावशून्य भएका र परमेश्‍वरका वचनहरू नबुझ्नेहरू हुन्; तिनीहरू सत्यता अभ्यास नगर्ने र परमेश्‍वरप्रति रत्तीभर बफादारी नभएकाहरू हुन्, र तिनीहरू शैतानको शक्तिअन्तर्गत जिउने र शैतानद्वारा शोषित हुनेहरू हुन्। मृत व्यक्तिहरूका प्रकटीकरणहरू भनेको सत्यताको विरोधमा उभिनु, परमेश्‍वरविरुद्ध विद्रोह गर्नु, अनि तुच्छ, घृणायोग्य, क्रूर, हैकमवादी, धूर्त र कपटी हुनु हुन्। त्यस्ता मानिसहरूले परमेश्‍वरका वचनहरू खाने र पिउने गरे तापनि, तिनीहरू परमेश्‍वरका वचनहरू जिउन सक्दैनन्; तिनीहरू जीवित भए तापनि, केवल हिँड्ने लास, सास फेर्ने मृत व्यक्ति हुन्। मृतहरू परमेश्‍वरलाई सन्तुष्ट पार्न पूर्ण रूपमा असक्षम हुन्छन्, झन् पूर्ण रूपमा उहाँप्रति समर्पित हुन सक्नु त परै जाओस्। तिनीहरूले उहाँलाई छल गर्न, उहाँको निन्दा गर्न, र उहाँलाई विश्‍वासघात गर्न मात्रै सक्छन्, र तिनीहरूले जिउने कुरा पूर्ण रूपमा शैतानको प्रकृतिका प्रकटीकरणहरू हुन्। यदि मानिसहरू जीवित प्राणी बन्न र परमेश्‍वरको गवाही दिन, अनि परमेश्‍वरद्वारा योग्य ठहरिन चाहन्छन् भने, तिनीहरूले परमेश्‍वरको मुक्ति स्विकार्नैपर्छ; तिनीहरू खुसीसाथ उहाँको न्याय र सजायको अधीनमा रहनैपर्छ र तिनीहरूले परमेश्‍वरको काटछाँट खुसीसाथ स्वीकार गर्नैपर्छ। त्यसपछि मात्र तिनीहरूले परमेश्‍वरद्वारा माग गरिएका सबै सत्यता अभ्यास गर्न सक्‍नेछन् र त्यसपछि मात्र तिनीहरूले परमेश्‍वरको मुक्तिको अनुग्रह प्राप्त गर्नेछन् र तिनीहरू साँच्चिकै जीवित प्राणी बन्नेछन्। जीवितहरू ती हुन्, जसलाई परमेश्‍वरले मुक्ति दिनुभएको हुन्छ; तिनीहरू परमेश्‍वरद्वारा न्याय गरिएका र सजाय दिइएका हुन्छन्, तिनीहरू आफूलाई अर्पण गर्न इच्छुक हुन्छन् र खुसीसाथ परमेश्‍वरका लागि आफ्नो जीवन त्याग्छन् र तिनीहरू हर्षसाथ आफ्नो सम्पूर्ण जीवन परमेश्‍वरप्रति समर्पित गर्छन्। जब जीवितहरू परमेश्‍वरको गवाही दिन्छन्, तब मात्र शैतानलाई लज्जित पार्न सकिन्छ; जीवितहरूले मात्र परमेश्‍वरको सुसमाचारको काम फैलाउन सक्छन्, जीवितहरू मात्र परमेश्‍वरका अभिप्रायहरूअनुरूप हुन्छन्, र जीवितहरू मात्र वास्तविक मानिस हुन्। सुरुमा परमेश्‍वरद्वारा सृजित मानिस जीवित थियो, तर शैतानको भ्रष्टताका कारण मानिस मृत्युबीच जिउँछ अनि शैतानको प्रभावमा जिउँछ, त्यसैले यसरी मानिसहरू आत्माविहीन मृतक बनेका छन्, तिनीहरू परमेश्‍वरको विरोध गर्ने शत्रु बनेका छन्, तिनीहरू शैतानको औजार बनेका छन् अनि तिनीहरू शैतानको बन्दी बनेका छन्। परमेश्‍वरद्वारा सृजित जीवित मानिसहरू मृत जन बनेका छन्, त्यसैले परमेश्‍वरले आफ्नो गवाही गुमाउनुभएको छ, र उहाँले उहाँद्वारा सृजित अनि उहाँको सास भएको एकमात्र वस्तु, मानवजातिलाई गुमाउनुभएको छ। यदि परमेश्‍वरले उहाँको गवाही फिर्ता लिने र उहाँको आफ्नै हातद्वारा सृजित गरिएका तर शैतानद्वारा बन्दी बनाइएकाहरूलाई फिर्ता लिने हो भने, तिनीहरूलाई पुनर्जीवित गर्नैपर्छ ताकि तिनीहरू जीवित प्राणी बनून्, र उहाँले तिनीहरू सबैलाई फिर्ता लिनैपर्छ ताकि तिनीहरू उहाँको ज्योतिमा जिऊन्। मृतकहरू ती हुन्, जोसँग आत्मा हुँदैन, जो चरम रूपमा भावशून्य हुन्छन्, र जो परमेश्‍वरको विरोध गर्छन्, त्यसभन्दा पनि बढी, जो परमेश्‍वरलाई चिन्दैनन्। यी मानिसहरूमा परमेश्‍वरको अधीनमा रहने रत्तीभर अभिप्राय हुँदैन; तिनीहरू केवल उहाँविरुद्ध विद्रोह गर्छन् र उहाँको विरोध गर्छन् अनि उनीहरूमा रत्तीभर बफादारी हुँदैन। जीवितहरू ती हुन्, जसको आत्मा पुनर्जीवित भएको हुन्छ, जो परमेश्‍वरको अधीनमा रहन जान्दछन्, जो परमेश्‍वरप्रति बफादार छन्, र जोसँग सत्यता र गवाही छ—यी मानिसहरू मात्र परमेश्‍वरका लागि उहाँको घरमा प्यारा हुन्छन्। परमेश्‍वर जीवित हुन सक्नेहरूलाई, परमेश्‍वरको मुक्तिको अनुग्रह देख्न सक्नेहरूलाई, परमेश्‍वरप्रति बफादार हुन सक्नेहरूलाई, परमेश्‍वरको खोजी गर्न इच्छुकहरूलाई, परमेश्‍वरको देहधारणमा विश्‍वास गर्नेहरूलाई अनि उहाँको देखापराइमा विश्‍वास गर्नेहरूलाई मुक्ति दिनुहुन्छ। केही मानिस जीवित हुन सक्छन् र केही मानिस सक्दैनन्; यो तिनीहरूको प्रकृतिलाई मुक्ति दिन सकिन्छ कि सकिँदैन भन्‍ने कुरामा निर्भर हुन्छ। धेरै मानिसले परमेश्‍वरका धेरै वचन सुनेका हुन्छन् तैपनि तिनीहरू परमेश्‍वरका अभिप्रायहरू बुझ्न सक्दैनन्, र अझै पनि ती अभ्यास गर्न सक्दैनन्। यस्ता मानिसहरू कुनै पनि सत्यता जिउन सक्षम हुँदैनन् र जानाजानी परमेश्‍वरको काममा बाधा पनि पुर्‍याउँछन्। तिनीहरू परमेश्‍वरका लागि कुनै पनि काम गर्न सक्षम हुँदैनन्, र तिनीहरू उहाँप्रति आफूलाई समर्पित गर्न सक्दैनन्—त्यसविपरीत, तिनीहरू गोप्य रूपमा मण्डलीको पैसा खर्च गर्छन् र परमेश्‍वरको घरमा सित्तैमा खाना खान्छन्। यिनीहरू मुक्ति दिन नसकिने मृत मानिस हुन्। परमेश्‍वर उहाँको कामका बीचमा रहेकाहरू सबैलाई मुक्ति दिनुहुन्छ, तर उहाँको मुक्तिको अनुग्रह प्राप्त गर्न नसक्ने केही मानिस छन्; थोरै सङ्ख्याका मानिसहरूले मात्रै उहाँको मुक्तिको अनुग्रह प्राप्त गर्न सक्छन्। किनभने धेरैजसो मानिस अति गहन रूपमा भ्रष्ट पारिएका अनि मृत जन बनेका छन्, र तिनीहरूले मुक्ति पाउन सक्दैनन्; तिनीहरू पूर्ण रूपमा शैतानद्वारा प्रयोग गरिएका छन्, र तिनीहरू आफ्नो प्रकृतिमा अत्यन्तै दुर्भावपूर्ण छन्। ती अल्पसङ्ख्यक मानिसहरू पनि पूर्ण रूपमा परमेश्‍वरको अधीनमा रहन सक्दैनन्। तिनीहरू सुरुदेखि नै परमेश्‍वरप्रति पूर्ण रूपमा बफादार रहेका, वा सुरुदेखि नै परमेश्‍वरप्रति अत्यधिक प्रेम भएकाहरू होइनन्; बरु तिनीहरू परमेश्‍वरको विजयको कामका कारण उहाँप्रति समर्पित बनेका छन्, तिनीहरू परमेश्‍वरलाई उहाँको सर्वोच्च प्रेमका कारण देख्छन्, तिनीहरू परमेश्‍वरको धर्मी स्वभावका कारण स्वभावगत परिवर्तन हासिल गर्छन्, र तिनीहरू परमेश्‍वरलाई उहाँको काम, व्यावहारिक र सामान्य दुवै रहेको कामका कारण चिन्छन्। परमेश्‍वरको यो कामविना, यी मानिसहरू जति नै असल भए पनि, अझै पनि शैतानकै हुन्छन्, तिनीहरू अझै पनि मृत्युकै हुन्छन्, अनि तिनीहरू अझै पनि मृत नै हुन्छन्। यी मानिसहरूले आज परमेश्‍वरको मुक्तिको अनुग्रह प्राप्त गर्न सक्छन् भन्‍ने तथ्य विशुद्ध रूपमा तिनीहरू परमेश्‍वरसँग सहकार्य गर्न इच्छुक भएका कारणले नै हो।

परमेश्‍वरप्रति तिनीहरूको बफादारीका कारण, जीवितहरू परमेश्‍वरद्वारा प्राप्त गरिनेछन् र उहाँका प्रतिज्ञाहरूबीच जिउनेछन्, र परमेश्‍वरप्रतिको तिनीहरूको विरोधका कारण, मृतकहरू परमेश्‍वरद्वारा तिरस्कृत हुनेछन् र उहाँको दण्ड र श्रापहरूबीच जिउनेछन्। परमेश्‍वरको धर्मी स्वभाव यस्तै हुन्छ, जुन कुनै पनि मानिसद्वारा परिवर्तन गर्न सकिँदैन। मानिसहरूले तिनीहरूको आफ्नै खोजीका कारण परमेश्‍वरको अनुमोदन प्राप्त गर्छन् र तिनीहरू ज्योतिमा जिउँछन्; मानिसहरू आफ्नै धूर्त षडयन्त्रहरूका कारण परमेश्‍वरद्वारा श्रापित हुन्छन् र दण्डमा पर्छन्; मानिसहरू आफ्‍ना दुष्ट कार्यहरूका कारण परमेश्‍वरद्वारा दण्डित हुन्छन्, र मानिसहरूले आफ्‍नो तिर्सना र बफादारीका कारण परमेश्‍वरका आशिष्‌हरू प्राप्त गर्छन्। परमेश्‍वर धर्मी हुनुहुन्छ: उहाँ जीवितहरूलाई आशिष्‌ दिनुहुन्छ र मृतहरूलाई श्राप दिनुहुन्छ ताकि तिनीहरू सधैँ मृत्युबीच होऊन् र कहिल्यै परमेश्‍वरको ज्योतिमा नजिऊन्। परमेश्‍वरले जीवितहरूलाई सधैँभरि उहाँसँगै अस्तित्वमा रहनका लागि उहाँको राज्य र उहाँका आशिष्‌हरूमा लैजानुहुनेछ। तर मृतहरूको हकमा भने, उहाँले तिनीहरूलाई अनन्त मृत्युको जिम्मा लगाउनुहुनेछ; तिनीहरू उहाँको विनाशका पात्र हुन् र तिनीहरू सधैँ शैतानकै हुनेछन्। परमेश्‍वरले बिलकुलै कसैलाई पनि अन्यायपूर्वक व्यवहार गर्नुहुनेछैन। परमेश्‍वरलाई साँचो रूपमा खोजी गर्ने सबै जना अवश्य नै परमेश्‍वरको घरमा रहनेछन्, र परमेश्‍वरविरुद्ध विद्रोही हुने र उहाँसँग नमिल्नेहरू सबै जना अवश्य नै उहाँको दण्डबीच जिउनेछन्। सायद तँ परमेश्‍वरको देहधारी देहद्वारा गरिएको कामबारे अनिश्‍चित छस्—तर एक दिन, परमेश्‍वरको देहले सोझै मानिसको परिणाम प्रबन्ध गर्नेछैन; बरु, उहाँको आत्माले मानिसको गन्तव्यको प्रबन्ध गर्नेछ, र त्यतिबेला मानिसहरूले परमेश्‍वरको देह र उहाँको आत्मा एउटै हो, अनि उहाँको देहले गल्ती गर्दैन र उहाँको आत्माले त झनै गर्दैन भन्‍ने कुरा थाहा पाउनेछन्। अन्त्यमा, उहाँले जीवित भएकाहरूलाई निश्चित रूपमा उहाँको राज्यमा लैजानुहुनेछ; न एक जना बढी, न एक जना कम। जीवित नभएका मृतकहरूको हकमा भने, तिनीहरूलाई निश्‍चित रूपमा शैतानको गुफामा फालिनेछ।


स्वभावमा अपरिवर्तित रहनु भनेको परमेश्‍वरसँग शत्रुतामा हुनु हो

केही हजार वर्षको भ्रष्टताको क्रममा, सबै मानिसहरू संवेदनहीन र मन्द बुद्धिका बनेका छन्; तिनीहरू सबै परमेश्‍वरको विरोध गर्ने दुष्ट पिशाच बनेका छन्, यतिसम्म कि परमेश्‍वरविरुद्ध तिनीहरूको विद्रोहीपन ऐतिहासिक अभिलेखहरूमा उल्लेख गरिएको छ, र मानिसहरू स्वयम् पनि आफ्नो विद्रोही व्यवहारको पूर्ण विवरण दिन असक्षम छन्—किनकि तिनीहरू शैतानद्वारा गहन रूपमा भ्रष्ट पारिएका छन्, र शैतानद्वारा बहकाइएका छन्, यतिसम्म कि कतातिर फर्कने भनेर तिनीहरूलाई थाहै छैन। आज पनि, मानिसहरू अझै परमेश्‍वरलाई धोका दिन्छन्। जब तिनीहरूले परमेश्‍वरलाई देख्छन्, तब तिनीहरूले उहाँलाई धोका दिन्छन्, र जब तिनीहरूले परमेश्‍वरलाई देख्न सक्दैनन्, तब पनि तिनीहरूले उहाँलाई धोका दिन्छन्। त्यस्ता पनि छन् जसले परमेश्‍वरका श्रापहरू र परमेश्‍वरको क्रोध देखेपछि पनि उहाँलाई धोका दिन्छन्। त्यसैले म भन्छु कि मानिसको समझले आफ्नो मौलिक काम गर्न छोडेको छ, र मानिसको विवेकले पनि आफ्नो मौलिक काम गर्न छोडेको छ। मेरो नजरमा, सबै मानिसहरू मानव भेषमा रहेका पशु र विषालु सर्प हुन्। तिनीहरूले मेरो नजरमा जतिसुकै दयनीय देखिन खोजे पनि, म तिनीहरूप्रति कहिल्यै कृपालु बन्‍नेछैन, किनकि तिनीहरूले कालो र सेतो बीचको फरक बिलकुलै बुझेका छैनन्, र तिनीहरूमध्ये कसैले पनि सत्यता र असत्यता बीचको फरक बुझ्दैन। तिनीहरूको समझ अत्यन्तै संवेदनहीन भएको छ, तैपनि तिनीहरू अझै आशिष्‌हरू प्राप्‍त गर्न चाहन्छन्; तिनीहरूको मानवता यति तुच्छ छ, तैपनि तिनीहरू अझै राजाका रूपमा शक्ति हातमा लिन चाहन्छन्। त्यस्तो समझ बोकेर तिनीहरू कसका राजा बन्‍न सक्छन्? त्यस्तो मानवता बोकेर तिनीहरू कसरी सिंहासनमा बस्‍न सक्छन्? मानिसहरू साँच्‍चिकै निर्लज्ज छन्! तिनीहरू आफूलाई बढी आँक्ने नीच हुन्! म आशिष्‌हरू प्राप्‍त गर्न चाहने तिमीहरूलाई पहिला एउटा ऐना लिएर आफ्नो कुरूप प्रतिविम्ब हेर्न सुझाव दिन्छु। के तँसँग राजा हुनलाई चाहिने कुरा छ? के तँसँग आशिष्‌हरू प्राप्‍त गर्ने व्यक्तिको जस्तो अनुहारको बनोट छ? तेरो स्वभावमा अलिकति पनि परिवर्तन आएको छैन र तैँले कुनै पनि सत्यतालाई व्यवहारमा लागू गर्न सकेको छैनस्, तैपनि तँ अझै सुन्दर भविष्यको कामना गर्छस्। यो पूर्ण रूपमा भ्रम हो! यस्तो फोहोरी भूमिमा जन्मिएको मानिस समाजद्वारा गम्भीर रूपमा दूषित पारिएको छ, ऊ सामन्ती नैतिकताहरूबाट प्रभावित बनेको छ, र उसले “उच्‍च शिक्षालयहरूको” शिक्षा प्राप्त गरेको छ। पश्चगामी सोच, भ्रष्‍ट नैतिकता, पतित जीवनदृष्टि, संसारसँग व्यवहार गर्ने घृणित दर्शन, पूर्णतया मूल्यहीन अस्तित्व, साथै नीच चलनहरू र दैनिक जीवन—यी सबै कुरा मानिसको हृदयमा गम्भीर रूपमा घुसपैठ गर्दै आएका छन्, र तिनले उसको विवेकलाई गम्भीर रूपमा क्षति पुर्‍याउँदै र आक्रमण गर्दै आएका छन्। फलस्वरूप, मानिस परमेश्‍वरबाट अझ धेरै टाढिन्छ, र अझ धेरै उहाँको विरोधी बनेको छ। मानिसको स्वभाव दिनदिनै अझ बढी निर्दयी बन्छ, र स्वेच्छाले परमेश्‍वरका निम्ति कुनै कुरा त्याग्न इच्छुक व्यक्ति एक जना पनि छैन, स्वेच्छाले परमेश्‍वरको अधीनमा रहने व्यक्ति एक जना पनि छैन, र स्वेच्छाले परमेश्‍वरको देखापराइलाई खोज्ने व्यक्ति त झनै छैन। बरु, मानिसले शैतानको सत्ताअन्तर्गत रहेर धीत मरुन्जेल आनन्द पछ्याउँछ र आफ्नो देहलाई लापरवाह रूपमा दलदलमा भ्रष्ट तुल्याउँछ। अन्धकारमा जिउनेहरू सत्यता सुनेर पनि त्यसलाई अभ्यास गर्ने चाहना राख्दैनन्, र परमेश्‍वर देखा परिसक्नुभएको छ भन्ने देख्दादेख्दै पनि तिनीहरूको झुकाव खोजी गर्नेतिर हुँदैन। यस्तो चरित्रभ्रष्‍ट मानवजातिका लागि कसरी मुक्तिको कुनै सम्भावना हुन सक्छ? यस्तो पतित मानवजाति कसरी ज्योतिमा जिउन सक्छ र?

मानिसको स्वभाव परिवर्तन गर्ने कुरा उसको सारको ज्ञानद्वारा अनि उसको सोचाइ, प्रकृति र मानसिक दृष्टिकोणमा हुने परिवर्तनहरूमार्फत—आधारभूत परिवर्तनहरूमार्फत सुरु हुनुपर्छ। यसरी मात्रै मानिसको स्वभावमा साँचो परिवर्तनहरू हासिल हुनेछन्। मानिसमा भ्रष्ट स्वभावहरू उत्पन्न हुनुको मूल कारण शैतानले भ्रमित पार्नु, भ्रष्ट तुल्याउनु र विषाक्त पार्नु हो। मानिसलाई शैतानले बाँधेको र नियन्त्रित गरेको छ अनि उसको सोचाइ, नैतिकता, अन्तर्दृष्टि र समझ सबैलाई शैतानले गम्भीर रूपमा क्षति पुर्‍याएको छ। मानिसका आधारभूत कुराहरूलाई शैतानले भ्रष्ट तुल्याएकाले र ती परमेश्‍वरले सुरुमा सृष्टि गरेको जस्तो बिलकुलै नभएकाले गर्दा नै, मानिसले परमेश्‍वरको विरोध गर्छ र सत्यता स्वीकार गर्न सक्दैन। यसैले, मानिसको स्वभावमा परिवर्तनहरू आउनका निम्ति, सुरुमा उसको सोचाइ, अन्तर्दृष्टि, र समझको हिसाबले परमेश्‍वरसम्बन्धी उसको ज्ञान र सत्यतासम्बन्धी उसको ज्ञानलाई परिवर्तन गरिनुपर्छ। जो सबैभन्दा गहिरो रूपमा भ्रष्‍ट भूमिमा जन्मिए तिनीहरू परमेश्‍वर के हुनुहुन्छ, वा परमेश्‍वरमा विश्‍वास गर्नु भनेको के हो भन्‍ने कुरामा अझ बढी अनभिज्ञ हुन्छन्। मानिसहरू जति बढी भ्रष्‍ट हुन्छन्, तिनीहरूलाई परमेश्‍वरको अस्तित्वबारे त्यति नै थोरै थाहा हुन्छ, र तिनीहरूको समझ र अन्तर्दृष्टि त्यति नै कमजोर हुन्छ। परमेश्‍वरको विरुद्धमा मानिसको विरोध र विद्रोहको मूल कारण भनेको उसलाई शैतानद्वारा भ्रष्ट तुल्याइनु हो। शैतानले भ्रष्‍ट तुल्याएका कारण मानिसको विवेक संवेदनहीन बनेको छ, ऊ नैतिक रूपमा भ्रष्ट छ, उसका सोचहरू पतित छन्, र ऊसँग पिछडिएको मानसिक दृष्टिकोण छ। शैतानद्वारा भ्रष्‍ट तुल्याइनुभन्दा अगाडि, मानिस सुरुमा परमेश्‍वरको अधीनमा रहन्थ्यो र उहाँका वचनहरू सुनेपछि तिनको अधीनमा रहन्थ्यो। सुरुमा उसको समझ र विवेक राम्रो थियो र उसको मानवता सामान्य थियो। शैतानद्वारा भ्रष्‍ट तुल्याइएपछि, मानिसको सुरुको समझ, विवेक, र मानवता सबै संवेदनहीन बने र शैतानद्वारा बिगारिए। यसरी, उसले परमेश्‍वरप्रति आफ्नो अधीनता र प्रेम गुमाएको छ। मानिसको समझ असामान्य बनेको छ, उसको स्वभाव एउटा पशुको जस्तै बनेको छ, र परमेश्‍वरका विरुद्ध उसको विद्रोहीपन निरन्तर बढिरहेको छ र झनै घोर बनिरहेको छ। तैपनि मानिसले यो कुरा अझै पनि न त थाहा पाएको छ न त बुझेको नै छ, र लगातार विरोध र विद्रोह मात्र गर्छ। मानिसको स्वभावका प्रकटीकरणहरू उसको समझ, अन्तर्दृष्टि, र विवेकका अभिव्यक्तिहरू हुन्। उसको समझ र अन्तर्दृष्टि राम्रो नभएको, र उसको विवेक उच्‍च रूपमा संवेदनहीन बनेको हुनाले, उसको स्वभाव परमेश्‍वरको विरुद्धमा विद्रोही छ। यदि मानिसको समझ र अन्तर्दृष्टि परिवर्तन हुन सक्दैनन् भने, उसको स्वभाव परिवर्तन हुने प्रश्नै उठ्दैन र यो परमेश्‍वरका अभिप्रायहरूअनुरूप हुने पनि प्रश्नै उठ्दैन। यदि मानिसको समझ राम्रो छैन भने, उसले परमेश्‍वरको सेवा गर्न सक्दैन र ऊ परमेश्‍वरको निम्ति प्रयोगयोग्य हुँदैन। “सामान्य समझ” ले परमेश्‍वरको अधीनमा रहने र उहाँप्रति बफादार हुने, परमेश्‍वरको अभिलाषा राख्ने, पूर्ण रूपमा परमेश्‍वरप्रति अर्पित हुने, र परमेश्‍वरप्रति विवेक राख्‍ने कुरालाई जनाउँछ। यसले परमेश्‍वरप्रति एउटै हृदय र मन हुने, र जानाजानी परमेश्‍वरको विरोध नगर्ने कुरालाई जनाउँछ। असामान्य समझ हुनु भनेको यस्तो होइन। शैतानद्वारा भ्रष्‍ट तुल्याइएपछि, मानिसले परमेश्‍वरबारे धारणाहरू बनाएको छ, र ऊसँग परमेश्‍वरप्रति बफादारी छैन वा उहाँप्रति अभिलाषा छैन, परमेश्‍वरप्रति विवेक हुने त कुरै नगरौँ। मानिसले जानीजानी परमेश्‍वरको विरोध गर्छ, र उहाँलाई गलत ठहराउँछ, त्यसबाहेक उहाँको पिठ्यूँपछाडि उहाँमाथि गाली बर्साउँछ। उहाँ परमेश्‍वर हुनुहुन्छ भनेर राम्रोसँग थाहा हुँदाहुँदै पनि मानिसले उहाँको पिठ्यूँपछाडि उहाँलाई गलत ठहराउँछ; मानिससँग परमेश्‍वरको अधीनमा रहने अभिप्राय बिलकुलै छैन, बरु उहाँसँग माग र अनुरोधहरू मात्र गरिरहन्छ। त्यस्ता मानिसहरू—असामान्य समझ भएका मानिसहरू—अझै आफ्नै घृणास्पद व्यवहार चिन्न वा आफ्नो विद्रोही क्रियाकलापको पछुतो मान्न सक्दैनन्। यदि मानिसहरू आफैलाई चिन्‍न सक्षम छन् भने, तिनीहरूले केही हदसम्म आफ्नो समझ पुनः प्राप्‍त गरेका हुन्छन्; मानिसहरू परमेश्‍वरविरुद्ध जति विद्रोही छन् र तैपनि आफूलाई चिन्दैनन्, तिनीहरूको समझमा त्यति नै बढी खराबी हुन्छ।

मानिसको भ्रष्‍ट स्वभावको प्रकटीकरणको जड मानिसको बोधो विवेक, उसको दुर्भावपूर्ण प्रकृति, र उसको त्रुटिपूर्ण समझमा भन्दा बढी अरू कहीँ छैन; यदि मानिसको विवेक र समझ फेरि सामान्य बन्‍न सक्यो भने, त्यसपछि ऊ परमेश्‍वरको अघि प्रयोगयोग्य व्यक्ति बन्‍नेछ। मानिसको विवेक सधैँ बोधो भएको कारण, र मानिसको समझ कहिल्यै पनि स्वस्थ नरहेको र अझ बढी बोधो हुँदै गइरहेको कारण मात्रै, परमेश्‍वरप्रति मानिसका विद्रोहीपनका गतिविधिहरू बढिरहेका छन्, यहाँसम्‍म कि उसले येशूलाई समेत क्रूसमा टाँगेको छ र आखिरी दिनहरूमा देहधारी परमेश्‍वरको शरीरलाई आफ्नो ढोका बन्द गरिदिन्छ, र परमेश्‍वरको शरीरलाई दोषी ठहराउँछ, र परमेश्‍वरको शरीरलाई नीच ठान्छ। यदि मानिससँग अलिकति मात्र मानवता भएको भए, उसले देहधारी परमेश्‍वरको शरीरलाई त्यति क्रूरतापूर्ण व्यवहार गर्ने थिएन; यदि उसँग अलिकति मात्र समझ भएको भए, उसले देहधारी परमेश्‍वरको शरीरलाई यति निर्मम व्यवहार गर्ने थिएन; यदि उसँग अलिकति मात्र विवेक भएको भए, उसले देहधारी परमेश्‍वरलाई यस किसिमले “धन्यवाद दिने” थिएन। मानिस परमेश्‍वर देह बन्‍नुभएको युगमा जिउँछ, तैपनि उसलाई यति राम्रो मौका दिएकोमा उसले परमेश्‍वरलाई धन्यवाद दिँदैन, बरु परमेश्‍वरको आगमनलाई सराप्छ, वा परमेश्‍वरको देहधारणको यथार्थलाई पूर्ण रूपमा बेवास्ता गर्छ, र ऊ त्यसको विरुद्धमा र त्यसप्रति वितृष्ण भएको देखिन्छ। मानिसले परमेश्‍वरको आगमनलाई जसरी व्यवहार गरे तापनि, परमेश्‍वरले सधैँ आफ्नो काम गर्दै आउनुभएको छ र उहाँ त्यसबाट कहिल्यै थाक्नुभएको छैन—यद्यपि मानिसले उहाँलाई अलिकति पनि स्वागत गरेको छैन, र उहाँलाई अनुरोध मात्र गरिरहन्छ। मानिसको स्वभाव अत्यन्तै दुर्भावपूर्ण बनेको छ, र उसको समझ अत्यन्तै बोधो बनेको छ, र उसको विवेकलाई दुष्टले पूर्ण रूपमा कुल्चीमिल्ची गरेको छ र धेरै समय अगाडि नै मानिसको मौलिक विवेक हराएको छ। मानवजातिलाई यति धेरै जीवन र अनुग्रह दिनुभएकोमा देहधारी परमेश्‍वरप्रति मानिस कृतघ्न मात्र बनेको छैन, उहाँले उसलाई दिने सत्यताका कारण उसले परमेश्‍वरप्रति घृणा पनि पालेको छ; किनकि मानिसलाई सत्यतामा रुचि हुँदैन, उसले परमेश्‍वरप्रति घृणा पालेको हुन्छ। मानिस देहधारी परमेश्‍वरको निम्ति आफ्नो जीवन बलिदान दिन असक्षम मात्र छैन, बरु ऊ उहाँबाट कृपा धुत्ने प्रयत्‍न गर्छ, र मानिसले परमेश्‍वरलाई दिएको भन्दा दर्जनौँ गुणा बढी फिर्ता माग्छ। मानिसको विवेक र समझ यस्तै हुन्छ, तैपनि उसले अझै यो ठूलो कुरा होइन भन्ठान्छ, यहाँसम्म कि उसले परमेश्‍वरप्रति अति धेरै समर्पित गरेको छ, र परमेश्‍वरले उसलाई अति थोरै दिनुभएको छ भनी विश्‍वास गर्छ। मलाई एक कचौरा पानी दिएर मसँग दुई कचौरा दूधको रकम माग्‍न आफ्नो हात फैलाउने, वा मलाई एक रातको निम्ति कोठा दिएर मसँग धेरै गुणा बढी शुल्क माग्‍नेहरू पनि छन्। यस्तो मानवता र यस्तो विवेक बोकेर तिमीहरू कसरी अझै पनि जीवन प्राप्‍त गर्ने इच्छा राख्छौ? तिमीहरू कस्तो घिनलाग्दा नीच छौ! मानिसमा हुने यस किसिमको मानवता र मानिसमा हुने यस किसिमको विवेकले देहधारी परमेश्‍वरलाई भूमिमा भौँतारिन लगाउँछ, उहाँले कुनै ठाउँमा बास पाउनुहुन्‍न। देहधारी परमेश्‍वरले कति धेरै काम गर्नुभएको छ भन्‍ने तथ्यको त कुरै छोडौँ, तर उहाँले कुनै पनि काम नगर्नुभएको भए तापनि, साँच्‍चिकै विवेक र मानवता भएका व्यक्तिहरूले देहधारी परमेश्‍वरको आराधना गर्नुपर्छ र पूर्ण हृदयले सेवा गर्नुपर्छ। राम्रो समझ भएका मानिसहरूले यही नै गर्नुपर्छ, र यही नै मानिसको कर्तव्य हो। अधिकांश मानिसहरूले परमेश्‍वरको लागि आफूले गर्ने सेवामा आफ्नो सर्त समेत राख्छन्: तिनीहरूले उहाँ परमेश्‍वर हुनुहुन्छ कि मानिस हुनुहुन्छ भन्‍ने कुनै परवाह गर्दैनन्, तिनीहरू केवल आफ्नो सर्तहरूका बारेमा मात्र बोल्छन्, र तिनीहरूका आफ्नै चाहनाहरूलाई सन्‍तुष्‍ट पार्न खोज्छन्। जब तिमीहरूले मेरो निम्ति खाना पकाउँछौ, तिमीहरू सेवा शुल्क माग गर्छौ, जब तिमीहरू मेरो लागि दौडिन्छौ, तिमीहरू दौड शुल्क माग गर्छौ, जब तिमीहरू मेरो निम्ति काम गर्छौ, तिमीहरू मसँग कामको ज्याला माग्छौ, जब तिमीहरू मेरो लुगा धोइदिन्छौ, तिमीहरू लुगा धुने शुल्क माग्छौ, जब तिमीहरू मण्डलीलाई चाहिएका कुराहरू दिन्छौ, तब तिमीहरू स्वास्थ्य लाभ शुल्क माग्छौ, जब तिमीहरू वक्ता बनेर बोल्छौ, तब तिमीहरू वक्ताको शुल्क माग्छौ, जब तिमीहरूले पुस्तकहरू वितरण गर्छौ, तब तिमीहरू पुस्तक वितरण शुल्क माग्छौ, जब तिमीहरू लेख्छौ, तब तिमीहरू लेखन शुल्क माग्छौ। मैले काटछाँट गरेकाहरूले समेत प्रतिफलको माग गर्छन्, जबकि घरमा पठाइएका व्यक्तिहरूले आफ्नो नाम खराब बनाएको भन्दै क्षतिपूर्ति माग गर्छन्; विवाह नभएकाहरूले दाइजो माग्छन्, वा आफ्नो यौवन गुमाएको क्षतिपूर्ति माग्छन्; कुखुरा काट्नेहरूले पनि कसाई शुल्क माग्छन्, खाना पकाउनेहरूले त्यसको शुल्क माग्छन्, र सुप पकाउनेहरूले पनि त्यसको शुल्क माग्छन्…। यही नै तिमीहरूको उच्‍च र शक्तिशाली मानवता हो, तिमीहरूको न्यानो विवेकले आदेश गर्ने कार्यहरू यिनै हुन्। तिमीहरूको समझ कहाँ छ? तिमीहरूको मानवता कहाँ छ? तिमीहरूलाई म यो कुरा बताउँछु! यदि तिमीहरू यसरी नै अगाडि बढ्छौ भने म तिमीहरूमाझ काम गर्न छोड्नेछु। म मानव भेषमा रहेका पशुहरूको समूहमा काम गर्नेछैन, सुन्दर अनुहारमा जङ्गली हृदय लुकेका यस्ता समूहका मानिसहरूका निम्ति म यसरी दुःख भोग्‍नेछैन, यस किसिमका पशुहरूका समूहका निम्ति म धैर्यशील हुनेछैन, जसका निम्ति मुक्तिको अलिकति पनि सम्भाव्यता छैन। मैले तिमीहरूलाई पिठ्यूँ फर्काएको दिन तिमीहरूको मर्ने दिन हुन्छ, त्यो दिन तिमीहरूमाथि अन्धकार आउँछ, र त्यो दिन ज्योतिले तिमीहरूलाई त्यागेको दिन हुन्छ। म तिमीहरूलाई भन्छु! तिमीहरूको जस्तो समूहप्रति म कहिल्यै पनि कृपालु हुनेछैन, जुन समूह पशुभन्दा पनि नीच छ! मेरा वचन र कार्यहरूका हद छन्, तिमीहरूका मानवता र विवेक जस्तो छ, त्यसको कारण म कुनै थप कार्य गर्नेछैन, किनकि तिमीहरूमा विवेकको असाध्यै अभाव छ, तिमीहरूले मलाई अति धेरै पीडा दिएका छौ, तिमीहरूको घृणित व्यवहार देखेर मलाई ज्यादै घिन लाग्छ। मानवता र विवेकको कमी भएका मानिसहरूलाई कहिल्यै पनि मुक्तिको अवसर हुनेछैन; म हृदयहीन र अकृतज्ञ मानिसहरूलाई कहिल्यै मुक्त गर्नेछैन। जब मेरो दिन आउँछ, तब म कुनै बेला मेरो प्रचण्ड क्रोधलाई भड्काएका विद्रोही पुत्रहरूमाथि सदासर्वदाका लागि मेरो दन्किँदो ज्वाला बर्साउनेछु, म एक समय मलाई गाली बर्साउने र मलाई त्याग्ने ती पशुहरूमाथि मेरो अनन्त दण्ड लाद्नेछु, म एक समय मसँगै खाने र जिउने तर ममा विश्‍वास नगर्ने, मेरो अपमान गर्ने र मलाई विश्‍वासघात गर्ने विद्रोही पुत्रहरूलाई मेरो रिसको आगोले सदासर्वदाका लागि जलाउनेछु। म मेरो रिस भड्काएका सबैलाई मेरो दण्डको अधीनमा राख्नेछु, म एक समय मेरो बराबरीका रूपमा मेरो छेउमा उभिन चाहने तर मलाई कहिल्यै आराधना नगरेका वा मेरो अधीनमा नरहेका ती पशुहरूमाथि आफ्नो सम्पूर्ण रिस बर्साउनेछु; मैले मानिसलाई प्रहार गर्ने डण्डा ती पशुहरूमाथि बज्रनेछ जसले एक समय मेरो हेरचाहको आनन्द लिएका थिए र एक समय मैले बोलेका रहस्यहरूको आनन्द लिएका थिए अनि जसले एक समय मबाट भौतिक आनन्दहरू लिने प्रयास गरेका थिए। मेरो ठाउँ लिन खोज्ने कुनै पनि व्यक्तिलाई म क्षमा गर्नेछैनँ; मबाट खानेकुरा र लुगाफाटो खोस्न प्रयास गर्नेहरूमध्ये म कसैलाई पनि बाँकी राख्नेछैनँ। अहिलेका लागि, तिमीहरू सुरक्षित र सकुशल छौ अनि तिमीहरूले मसँग गर्ने मागहरूमा अझै पनि सीमा नाघिरहेका छौ। जब रिसको दिन आउँछ, तब तिमीहरूले मसँग कुनै थप मागहरू गर्नेछैनौ; त्यसबेला, म तिमीहरूलाई धीत मरुन्जेल “आनन्द” लिन दिनेछु, म तिमीहरूको अनुहारलाई जमिनमा धसिन बाध्य पार्नेछु र तिमीहरू फेरि कहिल्यै उठ्न सक्नेछैनौ! ढिलोचाँडो, म तिमीहरूलाई यो ऋण “चुक्ता” गर्नेछु—र मलाई तिमीहरू यो दिन आउने प्रतीक्षा धैर्यसाथ गर्छौ भन्ने आशा छ।

यदि यी घृणित मानिसहरू आफ्ना अत्यधिक चाहनाहरू साँच्‍चिकै त्याग्न र परमेश्‍वरतिर फर्कन सक्छन् भने, तिनीहरूसँग अझै पनि मुक्ति प्राप्‍त गर्ने मौका हुन्छ; यदि मानिससँग साँच्चै परमेश्‍वरको तृष्णा गर्ने हृदय छ भने, ऊ परमेश्‍वरद्वारा त्यागिनेछैन। परमेश्‍वरसँग दैहिक भावना भएकाले, वा परमेश्‍वर मानिसद्वारा प्राप्‍त गरिन इच्छुक नहुनुभएकाले, मानिस परमेश्‍वरलाई प्राप्‍त गर्न असफल हुने होइन, बरु मानिसले नै परमेश्‍वरलाई प्राप्‍त गर्न नचाहेकाले, र ऊसँग परमेश्‍वरलाई आतुरीसाथ खोजी गर्ने हृदय नभएका कारण त्यस्तो हुन्छ। परमेश्‍वरको साँच्चै खोजी गर्नेहरूमध्येको व्यक्तिलाई कसरी परमेश्‍वरद्वारा श्राप दिइन सक्छ? स्वस्थ समझ र संवेदनशील विवेक भएकोमध्ये कसैलाई कसरी परमेश्‍वरद्वारा श्राप दिइन सक्छ? परमेश्‍वरको साँचो आराधना गर्ने र उहाँको सेवा गर्ने व्यक्तिलाई कसरी उहाँको क्रोधको आगोद्वारा भस्म गरिन सक्छ? परमेश्‍वरको अधीनमा रहन इच्छुक व्यक्ति कसरी परमेश्‍वरको घरबाट निकालिन सक्छ? परमेश्‍वरलाई कहिल्यै पर्याप्त प्रेम गर्न सक्दिनँ भनी महसुस गर्ने व्यक्ति कसरी परमेश्‍वरको दण्डमा जिउन सक्छ? परमेश्‍वरका निम्ति सबै थोक त्याग्न इच्छुक व्यक्तिसँग कसरी अन्तमा केही पनि नहुन सक्छ? मानिस परमेश्‍वरलाई पछ्याउन अनिच्छुक छ, परमेश्‍वरका निम्ति आफ्नो सम्पत्ति खर्च गर्न अनिच्छुक छ, परमेश्‍वरलाई जीवनभरको मेहनत अर्पण गर्न अनिच्छुक छ; बरु, ऊ के भन्छ भने, परमेश्‍वरले अति गर्नुभएको छ, परमेश्‍वरबारे धेरै कुरा मानिसका धारणाअनुरूप छैनन्। यस्तो मानवताका साथ, तिमीहरूले आफ्नो सारा मेहनत लगाए पनि, तिमीहरूले परमेश्‍वरको अनुमोदन प्राप्‍त गर्न सक्नेथिएनौ, तिमीहरूले परमेश्‍वरको खोजी नगर्ने तथ्यबारे त कुरै नगरौँ। तिमीहरू मानवजातिको त्रुटिपूर्ण सामान हौ भनी के तिमीहरूलाई थाहा छैन? के तिमीहरूलाई कुनै पनि मानवता तिमीहरूको भन्दा नीच छैन भन्ने थाहा छैन? अरू व्यक्तिहरूले तिमीहरूलाई “आदर” गर्न के भन्छन् भनी तिमीहरूलाई थाहा छैन र? परमेश्‍वरलाई साँचो प्रेम गर्ने व्यक्तिहरूले तिमीहरूलाई ब्वाँसोको पिता, ब्वाँसोकी आमा, ब्वाँसोको छोरो, ब्वाँसोको नाति भन्छन्; तिमीहरू ब्वाँसोको सन्तान, ब्वाँसोको मानिसहरू हौ, र तिमीहरूलाई आफ्नो परिचय थाहा हुनुपर्छ र त्यसलाई कहिल्यै पनि बिर्सनु हुँदैन। तिमीहरू कुनै उत्कृष्ट व्यक्तित्वहरू हौ भनी विचार नगर: तिमीहरू मानवजातिका बीचमा सबैभन्दा अमानवीय क्रूर समूहको सदस्यहरू हौ। के तिमीहरूलाई यसको विषयमा केही पनि थाहा छैन? के तिमीहरूलाई मैले तिमीहरूबीच काम गरेर कति धेरै जोखिम उठाएको छु भन्ने थाहा छ? यदि तिमीहरूको समझ फेरि सामान्य बन्‍न सक्दैन भने र तिमीहरूको विवेकले सामान्य रूपमा काम गर्न सक्दैन भने, तिमीहरू “ब्वाँसो” भन्‍ने नामबाट कहिल्यै मुक्त हुनेछैनौ, तिमीहरू श्रापको दिनबाट कहिल्यै उम्किनेछैनौ र तिमीहरू आफ्नो दण्डको दिनबाट कहिल्यै उम्किनेछैनौ। तिमीहरू निम्‍न स्तरमा जन्मियौ, कुनै पनि मूल्य नभएको थोकको रूपमा जन्मियौ। तिमीहरू प्रकृतिगत रूपमा नै भोका ब्वाँसाहरूको झुण्ड, टुटे-फुटेका टुक्राहरू र रद्दीको थुप्रो हौ, म तिमीहरूले गरे जस्तो, व्यक्तिगत प्राप्तिका खातिर तिमीहरूमाथि काम गर्दिनँ, बरु कामको खाँचोका कारण गर्छु। यदि तिमीहरू यसरी विद्रोही हुन जारी राख्छौ भने, म आफ्नो काम रोक्‍नेछु र तिमीहरूमा फेरि कहिल्यै काम गर्नेछैनँ; यस विपरीत, मलाई मन पर्ने समूहमाथि म मेरो काम सार्नेछु, र यसरी तिमीहरूलाई सदाका लागि छोडिदिनेछु, किनकि मप्रति शत्रुता राख्‍नेहरूलाई हेर्न म अनिच्छुक छु। त्यसैले, के तिमीहरू मसँग मिल्ने हुन चाहन्छौ, कि मप्रति शत्रुता राख्‍न चाहन्छौ?


परमेश्‍वरलाई नचिन्‍ने सबै मानिस परमेश्‍वरको प्रतिरोध गर्ने मानिस हुन्

परमेश्‍वरको कामको उद्देश्य, उहाँको कामले मानिसहरूमा ल्याउने अभिप्राय राखेका नतिजाहरू, र मानिसहरूका लागि उहाँका अभिप्रायहरू वास्तवमा के हुन् भन्‍ने कुरा बुझ्नु नै परमेश्‍वरलाई पछ्याउने हरेकले हासिल गर्नुपर्ने कुरा हो। आजकाल सबै मानिसमा कमी भएको कुरा परमेश्‍वरको कामको ज्ञान नै हो। संसारको सृष्टिदेखि वर्तमान समयसम्म—परमेश्‍वरले मानिसहरूलाई के गर्नुभएको छ, परमेश्‍वरका सबै काम के-के हुन्, र परमेश्‍वरका अभिप्रायहरू वास्तवमा के रहेका छन् भन्‍ने कुरा—मानिसहरू यी कुराहरू बोध गर्दैनन् र बुझ्दैनन्। यो धार्मिक संसारभरि मात्र नभई, परमेश्‍वरमा विश्‍वास गर्ने सबैमा अझ बढी पाइने कमी हो। जुन दिन तँ साँच्चै परमेश्‍वरलाई देख्नेछस्, उहाँको बुद्धिको कदर गर्नेछस्, परमेश्‍वरद्वारा गरिएका सबै कार्य देख्नेछस्, र परमेश्‍वर जे जे हुनुहुन्छ र उहाँसँग जे छ भन्‍ने कुरा जान्नेछस्—जब तैँले उहाँको प्रशस्तता, बुद्धि, अद्भुतता, र उहाँले मानिसहरूमा गरेका सबै काम देखेको हुनेछस्—त्यसपछि मात्रै तैँले परमेश्‍वरमाथिको विश्‍वासमा साँचो सफलता प्राप्त गरेको हुनेछस्। जब परमेश्‍वर सर्वसमावेशी र प्रशस्ततामा धनी हुनुहुन्छ भनेर भनिन्छ, तब उहाँ ठ्याक्कै कुन तरिकाले सर्वसमावेशी हुनुहुन्छ, र कुन तरिकाले प्रशस्ततामा धनी हुनुहुन्छ? यदि तँ यो कुरा बुझ्दैनस् भने, तँ परमेश्‍वरमा विश्‍वास गर्छस् भनेर मान्न सकिँदैन। म किन धार्मिक संसारका मानिसहरू परमेश्‍वरमा विश्‍वास गर्नेहरू होइनन् बरु दुष्कर्मीहरू हुन्, दियाबलसहरूसरह हुन् भनेर भन्छु? मैले तिनीहरू दुष्कर्मीहरू हुन् भनेर भन्नुको कारण के हो भने, तिनीहरू परमेश्‍वरका अभिप्रायहरू बुझ्दैनन् र उहाँको बुद्धि देख्न असमर्थ हुन्छन्। परमेश्‍वर तिनीहरूलाई आफ्नो काम कहिल्यै प्रकट गर्नुहुन्न। तिनीहरू सबै अन्धा छन्, र परमेश्‍वरका कार्यहरू देख्न सक्दैनन्। तिनीहरू परमेश्‍वरद्वारा त्यागिएका छन्, र उहाँको हेरचाह र सुरक्षाबाट पूर्ण रूपमा वञ्चित छन्, पवित्र आत्माको काम त झनै टाढाको कुरा हो। परमेश्‍वरको काम नभएकाहरू सबै दुष्कर्मी र परमेश्‍वरको प्रतिरोध गर्ने मानिस हुन्। मैले भन्ने गरेको परमेश्‍वरको प्रतिरोध गर्ने यी मानिसहरूले परमेश्‍वरलाई नचिन्नेहरू, मौखिक रूपमा परमेश्‍वरलाई स्वीकार गर्ने तर उहाँबारे कुनै ज्ञान नभएकाहरू, परमेश्‍वरलाई पछ्याउने तैपनि उहाँको अधीनमा नरहनेहरू र उहाँको अनुग्रहको आनन्द लिने तर उहाँका लागि आफ्नो गवाहीमा दृढ रहन नसक्नेहरूलाई जनाउँछन्। यदि कसैले परमेश्‍वरको कामको उद्देश्य बुझ्दैन र परमेश्‍वरले मानिसहरूमा गर्ने काम बुझ्दैन भने, ऊ परमेश्‍वरका अभिप्रायहरूसँग मिल्न सक्दैन, र परमेश्‍वरका लागि आफ्नो गवाहीमा दृढ रहन सक्दैन। मानिसहरूले परमेश्‍वरको प्रतिरोध गर्नुको कारण, एकातिर, तिनीहरूका भ्रष्ट स्वभावहरूबाट उत्पन्न हुन्छ; अर्कोतिर, यसको कारण तिनीहरूले परमेश्‍वरलाई नचिन्नु र उहाँले काम गर्ने सिद्धान्तहरू वा मानिसहरूप्रतिका उहाँका अभिप्रायहरू के हुन् भन्‍ने कुरा नबुझ्नु हो। यी दुई पक्ष मिलेर, परमेश्‍वरप्रतिको मानिसको प्रतिरोधको इतिहास बन्छ। भर्खरै परमेश्‍वरमा विश्‍वास गर्न आएकाहरू उहाँको प्रतिरोध गर्छन् किनभने मानिसहरूमा परमेश्‍वरको प्रतिरोध गर्ने प्रकृति हुन्छ; धेरै वर्षदेखि परमेश्‍वरमा विश्‍वास गरेकाहरूका हकमा, तिनीहरू परमेश्‍वरलाई नचिन्ने हुनाले, र त्यसमाथि, तिनीहरूमा भ्रष्ट स्वभावहरू हुने हुनाले उहाँको प्रतिरोध गर्छन्। परमेश्‍वर देह बन्नुभन्दा अघिको समयमा, कोही परमेश्‍वरको प्रतिरोध गर्छ कि गर्दैन भन्‍ने कुराको मापन ऊ स्वर्गमा परमेश्‍वरले तोकेका आदेशहरू पालन गर्छ कि गर्दैन भन्‍ने कुरामा आधारित हुन्थ्यो। उदाहरणका लागि, व्यवस्थाको युगमा, यहोवाका व्यवस्थाहरू पालन नगर्ने जोकोहीले परमेश्‍वरको प्रतिरोध गरिरहेको हुन्थ्यो; यहोवालाई चढाइएका भेटीहरू चोर्ने, वा यहोवाले कृपादृष्टि राख्नुभएकाहरूको प्रतिरोध गर्ने जोकोहीले परमेश्‍वरको प्रतिरोध गरिरहेको हुन्थ्यो र उसलाई ढुङ्गाले हानेर मारिन्थ्यो; आफ्ना आमाबुबालाई आदर नगर्ने, वा अरू मानिसहरूलाई हिर्काउने र अपमान गर्ने जोकोहीले व्यवस्थाहरूको अवज्ञा गरिरहेको हुन्थ्यो, र यहोवाका व्यवस्थाहरू पालन नगर्ने सबै उहाँको प्रतिरोध गर्नेहरू थिए। अनुग्रहको युगमा कुराहरू फरक थिए, जहाँ येशूको प्रतिरोध गर्ने सबै परमेश्‍वरको प्रतिरोध गर्नेहरू थिए, र येशूले बोल्नुभएका वचनहरूको अधीनमा नरहने सबै परमेश्‍वरको प्रतिरोध गर्नेहरू थिए। यस अवधिको “परमेश्‍वरको प्रतिरोध गर्नु” को परिभाषा अझ बढी सटीक र व्यावहारिक थियो। परमेश्‍वर देह बन्नुभन्दा अघि, कोही परमेश्‍वरको प्रतिरोध गर्छ कि गर्दैन भन्‍ने कुराको मापन ऊ स्वर्गमा हुनुहुने अदृश्य परमेश्‍वरको आराधना गर्छ कि गर्दैन र उहाँको मान गर्छ कि गर्दैन भन्‍ने कुरामा आधारित हुन्थ्यो। त्यस अवधिको “परमेश्‍वरको प्रतिरोध गर्नु” को परिभाषा त्यति व्यावहारिक थिएन, किनभने मानिसहरू परमेश्‍वरलाई देख्न सक्दैनथे, र परमेश्‍वरको स्वरूप कस्तो छ वा उहाँ ठ्याक्कै कसरी काम गर्नुहुन्छ र बोल्नुहुन्छ भन्‍ने कुरा जान्दैनथे। मानिसहरूमा परमेश्‍वरबारे धारणाहरू छँदै थिएनन् र तिनीहरू अस्पष्ट रूपमा परमेश्‍वरमा विश्‍वास गर्थे, किनभने परमेश्‍वर मानिससामु अझै देखा पर्नुभएको थिएन। त्यसकारण, मानिसहरूले आफ्ना कल्पनाहरूका आधारमा परमेश्‍वरमा जसरी विश्‍वास गरे पनि, परमेश्‍वरले तिनीहरूलाई दोषी ठहराउनुभएन वा तिनीहरूसँग अत्यधिक उच्च मागहरू गर्नुभएन, किनभने तिनीहरू परमेश्‍वरलाई देख्न पूर्ण रूपमा असमर्थ थिए। जब परमेश्‍वर देह बन्नुहुन्छ र मानिसहरूका बीचमा काम गर्न आउनुहुन्छ, तब सबैले उहाँलाई देख्छन् र उहाँका वचनहरू सुन्छन्, र देहमा हुनुभएका परमेश्‍वरका कार्यहरू देख्छन्, जसपछि सबैका धारणाहरू पानीको फोकाजस्तै फुट्छन्। यदि देहमा देखा पर्नुभएका परमेश्‍वरलाई देख्नेहरू जानीबुझी उहाँको अधीनमा रहन्छन् भने, तिनीहरूलाई दोषी ठहराइनेछैन, जबकि जानाजानी उहाँको प्रतिरोध गर्नेहरूलाई परमेश्‍वरको प्रतिरोध गर्ने मानिस ठहर गरिनेछ। त्यस्ता मानिसहरू ख्रीष्टविरोधी हुन्, जानाजानी परमेश्‍वरको प्रतिरोध गर्ने शत्रुहरू हुन्। परमेश्‍वरबारे धारणाहरू राख्ने तर अझै पनि स्वेच्छाले उहाँको अधीनमा रहनेहरूलाई दोषी ठहराइनेछैन। परमेश्‍वर मानिसहरूलाई तिनीहरूका विचार र सोचाइहरूका लागि नभई तिनीहरूका अभिप्रायहरू र तिनीहरूले गर्ने कामकुराहरूका आधारमा दोषी ठहराउनुहुन्छ। यदि उहाँले मानिसहरूलाई तिनीहरूका विचार र सोचाइहरूका आधारमा दोषी ठहराउने हो भने, एक जना व्यक्ति पनि परमेश्‍वरको क्रोधित हातबाट उम्कन सक्नेछैन। जानाजानी देहधारी परमेश्‍वरको प्रतिरोध गर्नेहरूलाई तिनीहरूको अवज्ञाका लागि दण्ड दिइनेछ। यी मानिसहरूको प्रतिरोध तिनीहरूले परमेश्‍वरबारे राख्ने धारणाहरूबाट उत्पन्न हुन्छ, जसले तिनीहरूलाई परमेश्‍वरको काममा बाधा दिने कुराहरू गर्नतर्फ डोर्‍याउँछ। त्यस्ता सबै मानिस जानाजानी परमेश्‍वरको कामको प्रतिरोध गर्छन् र त्यसलाई भताभुङ्ग पार्ने प्रयास गर्छन्। तिनीहरूमा परमेश्‍वरबारे धारणाहरू मात्रै हुँदैनन्—तिनीहरू उहाँको काममा बाधा दिने गतिविधिहरूमा पनि संलग्न हुन्छन्, र यसै कारण दोषी ठहराइन्छन्। जानाजानी परमेश्‍वरको काममा बाधा नदिनेहरूलाई पापीका रूपमा दोषी ठहराइनेछैन, किनभने तिनीहरू स्वेच्छाले आफूलाई अधीनमा राख्न र अवरोध गर्ने र बाधा दिने कुराहरू नगर्न सक्षम हुन्छन्। यस्ता मानिसहरूलाई दोषी ठहराइनेछैन। तर, जब कसैले उहाँबारे धारणाहरू राख्दै र देहधारी परमेश्‍वरको काम जान्न असमर्थ हुँदै धेरै वर्षसम्म परमेश्‍वरको काम अनुभव गरेको हुन्छ, र उसले उहाँको काम जतिसुकै वर्ष अनुभव गरेको भए पनि, ऊ अझै परमेश्‍वरबारेका धारणाहरूले भरिएको हुन्छ र उहाँलाई जान्न असमर्थ हुन्छ, तब उसले बाधा दिने कुनै कुरा नगरेको भए पनि, उसको हृदय उहाँबारेका धारणाहरूले भरिपूर्ण हुन्छ—र, यी धारणाहरू स्पष्ट रूपमा देख्न सकिने नहोलान्, तर यो व्यक्ति परमेश्‍वरको कामका लागि कुनै पनि हिसाबले उपयोगी हुँदैन, ऊ परमेश्‍वरका लागि सुसमाचार प्रचार गर्न वा उहाँका लागि आफ्नो गवाहीमा दृढ रहन असमर्थ हुन्छ—यसको अर्थ ऊ बेकम्मा र मूर्ख हो। उसले परमेश्‍वरलाई नचिन्ने र त्यसमाथि ऊ उहाँबारे आफ्ना धारणाहरू त्याग्‍न पूर्ण रूपमा असक्षम हुने हुनाले, उसलाई दोषी ठहराइन्छ। यसलाई यसरी भन्न सकिन्छ: भर्खरै परमेश्‍वरमा विश्‍वास गर्न थालेकाहरूमा उहाँबारे धारणाहरू हुनु वा उहाँलाई नचिन्‍नु सामान्य कुरा हो, तर यदि कसैले धेरै वर्षदेखि परमेश्‍वरमा विश्‍वास गरेको छ र उहाँको धेरै काम अनुभव गरेको छ, तैपनि ऊ अझै उहाँबारे धारणाहरू राख्छ भने, त्यो सामान्य होइन, र यदि ऊसँग परमेश्‍वरबारे कुनै ज्ञान छैन भने त्यो अझ बढी असामान्य हो। यो सामान्य स्थिति नभएको हुनाले, उसलाई दोषी ठहराइन्छ। यी असामान्य मानिसहरू सबै काम नलाग्ने हुन्छन्; तिनीहरू नै परमेश्‍वरको सबैभन्दा बढी प्रतिरोध गर्ने र व्यर्थमा परमेश्‍वरको अनुग्रहको आनन्द लिएकाहरू हुन्। त्यस्ता सबै मानिसहरूलाई अन्तमा हटाइनेछ!

परमेश्‍वरको कामको उद्देश्य नबुझ्नेहरू परमेश्‍वरको प्रतिरोध गर्ने मानिसहरू हुन्। परमेश्‍वरको कामको उद्देश्य बुझ्ने तैपनि उहाँलाई सन्तुष्ट पार्न नपछ्याउनेहरूका हकमा यो अझ बढी लागू हुन्छ। भव्य मण्डलीहरूमा बाइबल पढ्ने र दिनभरि खण्डहरू वाचन गर्नेहरू छन्, तैपनि तिनीहरूमध्ये कसैले पनि परमेश्‍वरको कामको उद्देश्य बुझ्दैन, न त तिनीहरूमाझ परमेश्‍वरलाई चिन्न सक्ने कोही नै छ—परमेश्‍वरका अभिप्रायहरूअनुरूप हुन सक्ने कोही हुनु त परै जाओस्। तिनीहरू सबै निकम्मा, नीच मानिस हुन्, जो “परमेश्‍वर” लाई उपदेश दिन उच्च स्थानमा उभिन्छन्। तिनीहरू परमेश्‍वरको झण्डामुनि कार्य गर्ने तर जानाजानी परमेश्‍वरको प्रतिरोध गर्ने मानिस हुन्, जो मानिसको मासु खाँदै र मानिसको रगत पिउँदै परमेश्‍वरमा विश्‍वास गर्ने बिल्ला भिर्छन्। त्यस्ता सबै मानिस मानिसको प्राण निल्ने दुष्ट दियाबलस, मानिसहरूलाई सही मार्गमा लाग्नमा जानाजानी बाधा दिने मुख्य पिशाच, र मानिसहरूलाई परमेश्‍वरको खोजी गर्नबाट रोक्ने व्यवधान हुन्। तिनीहरू “शारीरिक रूपमा हृष्टपुष्ट” देखिन सक्छन्, तर तिनीहरू मानिसहरूलाई परमेश्‍वरको प्रतिरोध गर्नतर्फ डोर्‍याउने ख्रीष्टविरोधीहरू हुन् भन्‍ने कुरा तिनीहरूका अनुयायीहरूले कसरी थाहा पाउन सक्छन् र? तिनीहरू मानिसको प्राण निल्न समर्पित जीवित दियाबलस हुन् भन्‍ने कुरा तिनीहरूका अनुयायीहरूले कसरी थाहा पाउन सक्छन् र? परमेश्‍वरको उपस्थितिमा आफूलाई कुलीन ठान्नेहरू सबैभन्दा नीच हुन्, जबकि आफूलाई नीच ठान्नेहरू सबैभन्दा कुलीन हुन्। अनि परमेश्‍वरको काम जानेको दाबी गर्ने र उहाँलाई हेर्दै अरूलाई उहाँको काम विनाकुनै रोकटोक घोषणा गर्न सक्नेहरू सबैभन्दा अज्ञानी हुन्। त्यस्ता मानिसहरूसँग परमेश्‍वरका लागि कुनै गवाही हुँदैन र तिनीहरू सबै अहङ्कारी र अभिमानी हुन्छन्। आफूले परमेश्‍वरबारे धेरै कम जानेको विश्‍वास गर्ने तर वास्तवमा परमेश्‍वरको व्यावहारिक अनुभव र व्यावहारिक ज्ञान भएकाहरू नै उहाँद्वारा सबैभन्दा बढी प्रेम गरिएकाहरू हुन्। त्यस्ता मानिसहरूसँग मात्रै साँचो गवाही हुन्छ र तिनीहरू मात्रै परमेश्‍वरद्वारा सिद्ध पारिन साँच्चै सक्षम हुन्छन्। परमेश्‍वरका अभिप्रायहरू नबुझ्नेहरू परमेश्‍वरको प्रतिरोध गर्नेहरू हुन्। परमेश्‍वरका अभिप्रायहरू बुझ्ने तैपनि सत्यता अभ्यास नगर्नेहरू परमेश्‍वरको प्रतिरोध गर्नेहरू हुन्। परमेश्‍वरका वचनहरू खाने र पिउने, तैपनि परमेश्‍वरका वचनहरूको सारविरुद्ध जानेहरू परमेश्‍वरको प्रतिरोध गर्नेहरू हुन्। देहधारी परमेश्‍वरबारे धारणाहरू राख्ने, र त्यसमाथि जानाजानी विद्रोहमा संलग्न हुनेहरू परमेश्‍वरको प्रतिरोध गर्नेहरू हुन्। परमेश्‍वरलाई गलत ठहराउनेहरू परमेश्‍वरको प्रतिरोध गर्नेहरू हुन्। अनि परमेश्‍वरलाई चिन्न नसक्ने र उहाँको गवाही दिन नसक्ने जोकोही परमेश्‍वरको प्रतिरोध गर्ने व्यक्ति हो। त्यसैले, म तिमीहरूलाई अर्ती दिन्छु: यदि तिमीहरूसँग साँच्चै यो मार्गमा हिँड्ने आस्था छ भने, पछ्याइरह। तर यदि तिमीहरू परमेश्‍वरको प्रतिरोध गर्नबाट आफूलाई रोक्न असमर्थ छौ भने, धेरै ढिला हुनुभन्दा अघि नै तिमीहरू पछि हट्नु सबैभन्दा राम्रो हुन्छ, नत्र तिमीहरू साँच्चै कठिनाइमा पर्नेछौ, किनभने तिमीहरूको प्रकृति अत्यन्तै भ्रष्ट छ। तिमीहरू बफादारीरहित छौ, अधीनतारहित छौ, धार्मिकता र सत्यताका लागि तिर्खाउने हृदयरहित, र परमेश्‍वरप्रतिको प्रेमरहित छौ। परमेश्‍वरको अघि सारमा तिमीहरूको स्थिति पूर्ण रूपमा अस्तव्यस्त छ भनेर भन्न सकिन्छ। तिमीहरू आफूले पालन गर्नुपर्ने कुरा पालन गर्न असमर्थ छौ, आफूले भन्नुपर्ने कुरा भन्न असमर्थ छौ, आफूले अभ्यास गर्नुपर्ने कुरा अभ्यास गर्न असमर्थ छौ, र आफूले पूरा गर्नुपर्ने कार्य पूरा गर्न असमर्थ छौ; तिमीहरूसँग हुनुपर्ने बफादारी छैन, हुनुपर्ने विवेक छैन, हुनुपर्ने अधीनता छैन, वा हुनुपर्ने सङ्कल्प छैन; तिमीहरूले भोग्नुपर्ने कष्ट भोगेका छैनौ, र तिमीहरूसँग हुनुपर्ने आस्था पनि छैन। तिमीहरूमा कुनै पनि असल गुणको पूर्ण रूपमा कमी छ। के तिमीहरूलाई जिइरहन लाज लाग्दैन? म तिमीहरूलाई के सल्लाह दिन्छु भने, तिमीहरूले ढिलो गर्नुभन्दा बरु चाँडै नै अनन्त विश्राममा आफ्ना आँखा चिम्लनु राम्रो हुन्छ, ताकि परमेश्‍वरलाई तिमीहरूका कारण चिन्ता गर्न र तिमीहरूका खातिर कष्ट भोग्नबाट जोगाउन सकियोस्। तिमीहरू परमेश्‍वरमा विश्‍वास गर्छौ तैपनि उहाँका अभिप्रायहरू बुझ्दैनौ; तिमीहरू परमेश्‍वरका वचनहरू खान्छौ र पिउँछौ तैपनि मानिसप्रतिका परमेश्‍वरका मागहरू पालन गर्न असमर्थ छौ। तिमीहरू परमेश्‍वरमा विश्‍वास गर्छौ तैपनि उहाँलाई चिन्दैनौ, र तिमीहरू लागिपर्ने कुनै लक्ष्यविना, बिलकुलै कुनै मूल्य वा कुनै अर्थविनै जिउँछौ। तिमीहरू मानव हौ तैपनि तिमीहरूमा अलिकति पनि विवेक, निष्ठा, वा विश्‍वसनीयता छैन—के तिमीहरू अझै आफैलाई मानव भन्न सक्छौ? तिमीहरू परमेश्‍वरमा विश्‍वास गर्छौ तैपनि उहाँलाई छल गर्छौ; तिमीहरू परमेश्‍वरको पैसाको लालसा समेत गर्छौ र उहाँलाई चढाइएका भेटीहरू खान्छौ। अनि तैपनि अन्तमा तिमीहरू परमेश्‍वरका भावनाहरूको अलिकति पनि ख्याल गर्न वा उहाँप्रति अलिकति पनि विवेक देखाउन असफल हुन्छौ। तिमीहरू परमेश्‍वरले गर्नुभएको एउटा सानो मागसमेत पूरा गर्न सक्दैनौ। के तिमीहरू अझै आफैलाई मानव भन्न सक्छौ? तिमीहरू परमेश्‍वरले प्रदान गरेको खानेकुरा खान्छौ, उहाँले दिनुभएको अक्सिजनले सास फेर्छौ, र उहाँको अनुग्रहको आनन्द लिन्छौ, तर अन्तमा तिमीहरूसँग परमेश्‍वरबारे अलिकति पनि ज्ञान हुँदैन। यसको विपरीत, तिमीहरू परमेश्‍वरको प्रतिरोध गर्ने बेकम्मा बनेका छौ। के यसले तिमीहरूलाई कुकुरसँग समेत तुलना गर्न नसकिने पशु बनाउँदैन? जनावरहरूमध्ये, के तिमीहरूभन्दा बढी दुर्भावपूर्ण कोही छन्?

उच्च स्थानमा उभिएर अरूलाई उपदेश दिने ती पाष्टर र एल्डरहरू परमेश्‍वरको प्रतिरोध गर्नेहरू हुन्; तिनीहरू सबै शैतानका सहयोगीहरू हुन्। उच्च स्थानमा नउभिए पनि अरूलाई उपदेश दिने तिमीहरू परमेश्‍वरको अझ बढी प्रतिरोध गर्दैनौ र? के तिमीहरू शैतानसँग अझ बढी मिलेका छैनौ र? परमेश्‍वरको कामको उद्देश्य नबुझ्नेहरू परमेश्‍वरका अभिप्रायहरूसँग कसरी मिल्ने भनेर जान्दैनन्। उहाँको कामको उद्देश्य बुझ्नेहरूका हकमा पनि यस्तै हुन सक्छ र? परमेश्‍वरको काम कहिल्यै गलत हुँदैन; बरु, समस्या मानिसहरूको पछ्याइमा हुन्छ। जानाजानी परमेश्‍वरको प्रतिरोध गर्ने ती पतितहरू ती पाष्टर र एल्डरहरूभन्दा अझ बढी कुटिल र दुष्ट हुँदैनन् र? परमेश्‍वरको प्रतिरोध गर्नेहरू धेरै छन्, तर तिनीहरूमध्ये परमेश्‍वरको प्रतिरोध गर्ने विभिन्न स्थिति पनि धेरै छन्। जसरी सबै प्रकारका विश्‍वासीहरू हुन्छन्, त्यसरी नै परमेश्‍वरको प्रतिरोध गर्नेहरू पनि सबै प्रकारका हुन्छन्, हरेक एक-अर्काभन्दा फरक हुन्छ। परमेश्‍वरको कामको उद्देश्य स्पष्ट रूपमा चिन्न असफल हुनेहरूमध्ये एक जनाले पनि मुक्ति पाउन सक्दैन। विगतमा कसैले परमेश्‍वरको जसरी प्रतिरोध गरेको भए पनि, जब उसले परमेश्‍वरको कामको उद्देश्य बुझ्छ र परमेश्‍वरलाई सन्तुष्ट पार्न लागिपर्न सक्षम हुन्छ, तब परमेश्‍वरले उसका विगतका सबै पाप पूर्ण रूपमा मेटाउनुहुनेछ। यदि कोही सत्यता खोज्न र अभ्यास गर्न सक्छ भने, परमेश्‍वरले उसले गरेका सबै कुरा सम्झनुहुनेछैन। यसबाहेक, ऊ सत्यता अभ्यास गर्न सक्षम हुने हुनाले परमेश्‍वरले उसलाई धर्मी व्यक्तिका रूपमा चित्रण गर्नुहुनेछ। परमेश्‍वरको धार्मिकता यही हो। कसैले परमेश्‍वरलाई देख्नु वा उहाँको काम अनुभव गर्नुभन्दा अघि, उसले परमेश्‍वरलाई जसरी व्यवहार गरेको भए पनि, उहाँ त्यसलाई सम्झनुहुन्न। तर, कसैले परमेश्‍वरलाई देखेपछि र उहाँको काम अनुभव गरेपछि, उसका सबै कार्य र कदमलाई परमेश्‍वरद्वारा “अभिलेख” मा दर्ता गरिनेछ, किनभने उसले परमेश्‍वरलाई देखेको छ र उहाँको कामको बीचमा जिएको छ।

जब कसैले परमेश्‍वरसँग जे छ र उहाँ जे हुनुहुन्छ भन्‍ने कुरा साँच्चै देख्छ, परमेश्‍वरको सर्वोच्चतालाई हेर्छ, र परमेश्‍वरको काम साँच्चै जान्न पुग्छ—र, अझ भन्नुपर्दा, जब उसको पुरानो स्वभाव परिवर्तन हुन्छ—तब उसले परमेश्‍वरको प्रतिरोध गर्ने आफ्नो विद्रोही स्वभाव पूर्ण रूपमा फालेको हुनेछ। यसलाई यसरी भन्न सकिन्छ: सबैले परमेश्‍वरको प्रतिरोध गरेका छन्, र सबैले परमेश्‍वरको विरुद्ध विद्रोह गरेका छन्। तर, यदि तँ देहधारी परमेश्‍वरमा जानीबुझी समर्पित हुन सक्छस्, र यस उप्रान्त तेरो बफादारीले परमेश्‍वरको हृदयलाई सन्तुष्ट पार्न सक्छस्, तँ अभ्यास गर्नुपर्ने सत्यता अभ्यास गर्छस्, पूरा गर्नुपर्ने कर्तव्य पूरा गर्छस्, र पालन गर्नुपर्ने प्रावधानहरू पालन गर्छस् भने, तँ परमेश्‍वरलाई सन्तुष्ट पार्न आफ्नो विद्रोहीपन फाल्न इच्छुक र परमेश्‍वरद्वारा सिद्ध पारिन सक्ने व्यक्ति होस्। यदि तँ हृदयमा कुनै पछुतोविना, हठी भई आफ्ना गलत मार्गहरूमा लागिरहन्छस्, र परमेश्‍वरसँग सहकार्य गर्ने र उहाँलाई सन्तुष्ट पार्ने अलिकति पनि अभिप्राय नराखी तेरो विद्रोही आचरणलाई जारी राख्छस् भने, तँ जस्तो हठी र सुधार्न नसकिने व्यक्तिलाई दण्ड दिनका लागि छुट्ट्याइनेछ, र परमेश्‍वरद्वारा सिद्ध नपारिने व्यक्तिका रूपमा छुट्ट्याइनेछ। यदि यस्तो भयो भने, तँ आज परमेश्‍वरको शत्रु हुनेछस् र भोलि पनि परमेश्‍वरको शत्रु हुनेछस्, र त्यसको भोलिपल्ट पनि परमेश्‍वरको शत्रु नै रहनेछस्—तँ सधैँभरि परमेश्‍वरको प्रतिरोध गर्ने व्यक्ति, परमेश्‍वरको शत्रु हुनेछस्। त्यसोभए परमेश्‍वर तँलाई कसरी त्यतिकै छोड्न सक्नुहुन्छ र? मानिसहरूमा परमेश्‍वरको प्रतिरोध गर्ने प्रकृति हुन्छ, तर तिनीहरूले जानाजानी परमेश्‍वरको प्रतिरोध गर्ने “रहस्य” खोज्नु हुँदैन किनभने आफ्नो प्रकृति परिवर्तन गर्न निकै गाह्रो हुन्छ। यदि तैँले प्रयास गर्ने हो भने, भविष्यमा तेरो सजाय अझ गम्भीर नहोस्, र तेरो पाशविक प्रकृति विस्फोट भएर अनियन्त्रित नहोस्, र अन्ततः परमेश्‍वरद्वारा तेरो देह नष्ट नहोस् भनेर, तँ धेरै ढिला हुनुभन्दा अघि नै आफ्नो बाटो लाग्नु सबैभन्दा राम्रो हुन्छ। तँ आशिष्‌हरू प्राप्त गर्न परमेश्‍वरमा विश्‍वास गर्छस्; तर यदि अन्तमा तँ उल्टै विपत्तिको सामना गर्छस् भने, तेरो विश्‍वास साँच्चै सार्थक हुनेछैन। म तिमीहरूलाई अर्ती दिन्छु, तिमीहरूले अर्को योजना बनाउनु नै राम्रो हुन्छ। तिमीहरूका लागि परमेश्‍वरमा विश्‍वास गर्नुभन्दा अरू नै कुनै काम गर्नु नै राम्रो हुँदैन र? के तिमीहरू साँच्चै आफ्ना लागि यही एउटै मात्र मार्ग हो भन्‍ने विश्‍वास गर्छौ? के तिमीहरू सत्यता नखोजिकन पनि जिइरहनेछैनौ र? यसरी आफूलाई परमेश्‍वरको विरुद्धमा किन खडा गर्छौ?


मण्डलीहरूमाझ हिँड्ने क्रममा ख्रीष्‍टले दिनुभएका वचनहरू २

(नोभेम्बर १९९२ देखि जुन १९९३ सम्म)


काम र प्रवेश (१)

मानिसहरूले परमेश्‍वरमा विश्‍वास गर्ने सही बाटोमा पाइला चाल्‍न थालेदेखि यता तिनीहरू धेरै वटा विषयहरूमा अस्पष्ट नै छन्। परमेश्‍वरको कामको बारेमा र तिनीहरूले गर्नुपर्ने कामको विषयमा तिनीहरू अझै पनि पूर्ण भ्रममा छन्। यो एकातिर तिनीहरूका अनुभवमा परिवर्तन र बोध गर्ने तिनीहरूका सीमित क्षमताको कारण भएको हो भने, अर्कोतिर परमेश्‍वरको कामले अझै मानिसहरूलाई यो चरणमा नल्याएकोले गर्दा हो। यसैले प्रत्येक व्यक्ति धेरैजसो आत्मिक विषयहरूमा अस्पष्ट हुन्छ। तिमीहरू कुन कुरामा प्रवेश गर्नुपर्छ भन्‍ने विषयमा अस्पष्ट मात्र छैनौ, तिमीहरू परमेश्‍वरको कामको बारेमा अझ बढी अन्जान छौ। यो तिमीहरूभित्र भएको कमी-कमजोरी मात्र होइन: यो धार्मिक संसारमा हुने सबैमा सामान्य रूपमा देखिने ठूलो कमजोरी हो। मानिसहरूले किन परमेश्‍वरलाई चिन्दैनन् भन्‍ने कुरा यसैमा लुकेको छ, यसैले यो कमी उहाँलाई खोज्ने सबैमा हुने एउटा सामान्य त्रुटि हो। अहिलेसम्म एउटै पनि व्यक्तिले पनि परमेश्‍वरलाई चिनेको छैन, वा उहाँको वास्तविक अनुहार देखेको छैन। यसैकारणले गर्दा परमेश्‍वरको काम पहाड हटाउनु वा समुद्रलाई सुकाउनुजस्तो कठिन बन्छ। परमेश्‍वरको कामका निम्ति धेरै मानिसहरूले आफ्नो जीवन बलिदान गरेका छन्; उहाँको कामको कारण धेरै जना बहिस्कार भएका छन्; उहाँकै कामको खातिर धेरै जना यातना सहेर मरेका छन्; धेरै जनाले परमेश्‍वरप्रतिको प्रेमको कारण आँखाभरि आँसु भर्दै अन्याय सहेर मरेका छन्; धेरै जनाले क्रूर र अमानवीय सतावटको सामना गरेका छन्…। यस्ता दुःखद घटनाहरू घटेका छन्—के यी सबै मानिसहरूमा परमेश्‍वरको विषयमा ज्ञानको कमीले गर्दा भएको होइन र? परमेश्‍वरलाई नचिन्ने कुनै व्यक्ति कुन अनुहार लिएर उहाँको सामने आउन सक्छ र? परमेश्‍वरमा विश्‍वास गर्ने तर उहाँलाई सताउने कुनै व्यक्ति कुन अनुहार लिएर उहाँको सामुन्ने आउन सक्छ र? यी कुराहरू धार्मिक संसारमा हुनेहरूको मात्रै अपर्याप्तता होइन, तर यी तिमीहरू र तिनीहरू, दुवैमा हुने सामान्य कुरा हुन्। मानिसहरू परमेश्‍वरलाई नचिनी उहाँमा विश्‍वास गर्छन्; यही कारणले गर्दा मात्रै तिनीहरूसँग परमेश्वरको डर मान्ने हृदय हुँदैन, अनि आफ्नो हृदयमा उहाँको भय हुँदैन। अझ यस्ता मानिसहरू पनि छन्, जसले खुल्लमखुल्ला अनि लाज नमानी यो प्रवाहभित्र तिनीहरू आफैले कल्पना गरेको काम गर्छन्, अनि तिनीहरूका आफ्नै माग र धेरै चाहनाहरू लिएर परमेश्‍वरले आज्ञा गर्नुभएको काम गर्नतिर लाग्छन्। धेरै मानिसहरू परमेश्‍वरलाई आदर नगरी तर तिनीहरूका आफ्नै इच्छाको पछि लाग्दै अनियन्त्रित व्यवहार गर्छन्। के यी उदाहरणहरू मानिसको स्वार्थी हृदयहरूको पूर्ण प्रकटीकरणहरू होइनन् र? के यी उदाहरणहरूले मानिसहरू भित्रका प्रशस्त छलकपटलाई प्रकट गर्दैनन् र? मानिसहरू वास्तवमा अति नै बुद्धिमान् हुन सक्छन्, तर तिनीहरूका वरदानहरूले कसरी परमेश्‍वरको कामको स्थान लिन सक्छ? मानिसहरूले साँच्चै परमेश्‍वरको बोझमा ध्यान दिन सक्छन्, तर तिनीहरूले धेरै स्वार्थी भएर काम गर्न सक्दैनन्। के मानिसहरूका कामहरू साँच्चै परमेश्‍वरका जस्तै छन्? के कुनै पनि व्यक्ति सय प्रतिशत निश्‍चित हुन सक्छ? परमेश्‍वरको साक्षी दिन, उहाँको महिमा प्राप्त गर्न—यो परमेश्‍वरले दिनुहुने अपवाद र मानिसहरूलाई उठाउने कार्य हो; मानिसहरू कसरी योग्य हुन सक्छन्? परमेश्‍वरको काम भर्खरै सुरु भएको छ, र उहाँका वचनहरू भर्खरै बोल्न थालिएको छ। यो स्थितिमा, मानिसहरूले आफ्नै विषयमा राम्रो महसुस गर्छन्, तर के यो अपमान निम्त्याउनु मात्र होइन र? तिनीहरू अत्यन्तै थोरै मात्र बुझ्छन्। यहाँसम्म कि अति प्रतिभाशाली सिद्धान्तवादी, अति कुशल वक्ताले पनि परमेश्‍वरको सम्पूर्ण प्रशस्तताको वर्णन गर्न सक्दैन भने तिमीहरूले त झन् कति थोरै गर्छौं? तिमीहरूले आफ्नो मूल्य स्वर्गहरूभन्दा माथि राख्नुहुँदैन, तर बरु तिमीहरूले आफैलाई ती विवेकी मानिसहरूभन्दा तल्लो स्तरमा राख्नुपर्छ जसले परमेश्‍वरलाई प्रेम गर्न खोज्छन्। यही त्यो बाटो हो जसद्वारा तिमीहरू प्रवेश गर्नेछौ: तिमीहरूले आफैलाई अरूभन्दा धेरै तल देख्नु। आफैलाई धेरै उच्च किन देख्ने? आफैलाई त्यस्तो उच्च अनुमानमा किन राख्ने? जीवनको लामो यात्रामा तिमीहरू प्रारम्‍भको थोरै कदम मात्र हिँडेका छौ। तिमीहरू केवल परमेश्‍वरका बाहुली मात्र देख्छौ, सम्पूर्ण परमेश्‍वरलाई देख्दैनौं। यसले तिमीहरूलाई अझ धेरै परमेश्‍वरका कामहरू देख्न, तिमीहरू कहाँ प्रवेश गर्नुपर्छ भनी अझ धेरै थाहा पाउन योग्य बनाउँछ, किनकि तिमीहरू थोरै मात्र परिवर्तन भएका छौ।

जब परमेश्‍वरले मानिसलाई सिद्ध पार्नुहुन्छ र उसको स्वभाव परिवर्तन गर्नुहुन्छ, उहाँको काम कहिल्यै पनि समाप्त हुँदैन, किनकि मानिसमा धेरै प्रकारका कमीहरू हुन्छन् र उहाँले राख्नुभएको स्तरसम्म पुग्न सक्दैन। यसैले यो भन्न सकिन्छ, कि परमेश्‍वरको दृष्टिमा तिमीहरू सधैँभरि नयाँ जन्मेका शिशुहरू हुनेछौ, तिमीहरूमा उहाँलाई प्रसन्न पार्ने तत्वहरू थोरै हुन्छन्, किनकि तिमीहरू केही होइनौ, तर परमेश्‍वरका हातका प्राणीहरू हौ। यदि कुनै व्यक्ति आत्मसन्तोषी बन्छ भने के परमेश्‍वरले उसलाई घृणा गर्नुहुन्‍न र? तिमीहरू आज परमेश्‍वरलाई सन्तुष्ट पार्न सक्षम छौ भन्नु भनेको तिमीहरूका मासुको शरीरको सीमित दृष्टिकोणबाट बोल्नु हो; यदि तिमीहरू साँच्चै परमेश्‍वरको दाँजोमा पुग्नु छ भने रणभूमिमा तिमीहरू सधैँ पराजित हुनेछौ। मानिसको शरीरले कहिल्यै पनि विजय के हो भन्‍ने जानेको छैन। पवित्र आत्माको कामद्वारा मात्र मानिसले छुटकाराका विशेषताहरू प्राप्त गर्न सक्छ। वास्तवमा, परमेश्‍वरको सृष्टिका असङ्ख्यौं कुराहरूमध्ये मानिस सबैभन्दा तल्लो स्तरको छ। ऊ सबै थोकका मालिक भए पनि मानिस मात्र यस्तो प्राणी हो जो शैतानको धोकामा फस्छ, ऊ मात्र हो जो अन्त्यहीन रूपमा विभिन्न तरिकाले त्यसको भ्रष्टतामा पर्छ। आफैमाथि मानिसको कहिल्यै पनि सर्वोच्च अधिकार रहेको छैन। धेरै जना मानिस शैतानको फोहोर ठाउँमा बस्छन् र त्यसको खिसी सहन्छन्; त्यसले उनीहरूलाई यसरी जिस्काउँछन् कि तिनीहरू अधमरो नै हुन्छन्, जसको क्रममा हर प्रकारको परिवर्तन, मानिसको संसारमा हुने सबै कठिनाइहरू सहनुपर्छ। तिनीहरूसँग खेलेर शैतानले तिनीहरूका भाग्य समाप्त गरिदिन्छ। अनि मानिसहरू जीवनभरि सोच्‍नै नसक्ने अन्योलतामा पर्छन्, परमेश्‍वरले तिनीहरूका निम्ति तयार पार्नुभएको असल थोक एकै पल्ट पनि उपभोग गर्दैनन्, तर शैतानद्वारा क्षति पुऱ्याइन्छ र विनाशमा छोडिन्छ। आज तिनीहरू यति दुर्बल र थकित भएका छन्, कि तिनीहरूमा परमेश्‍वरको काममा ध्यान दिने रुचि नै हुँदैन। यदि मानिसहरूमा परमेश्‍वरको काममा ध्यान दिने कुनै रुचि नै छैन भने, तिनीहरूका अनुभव सधैँभरि खण्डित र अधुरो रहने निश्चित हुन्छ, र तिनीहरूको प्रवेश सधैँभरि एउटा रित्तो स्थान हुन्छ। परमेश्‍वर संसारमा आउनुभएको केही हजार वर्षपछि उच्च आदर्श भएको असङ्ख्य मानिसहरू परमेश्‍वरद्वारा धेरै वर्षहरूमा उहाँको काम गर्न प्रयोग गरिएका छन्; तर उहाँको काम जान्नेहरू थोरै छन्, मानौं छैन नै भनेर भन्‍न सकिन्छ। यसकारणले अनगन्ती मानिसहरू परमेश्‍वरको विरोध गर्ने भूमिका धारण गर्छन्, त्यसको साथसाथै तिनीहरू उहाँको निम्ति काम पनि गर्छन्, किनकि उहाँको काम नगरेर तिनीहरू परमेश्‍वरले दिनुभएको पदमा बसेर वास्तवमा मानिसको काम गर्छन्। के यसलाई काम भन्न सकिन्छ? तिनीहरू कसरी भित्र प्रवेश गर्न सक्छन्? मानवजातिले परमेश्‍वरको अनुग्रहलाई लिएर त्यसलाई गाडेको छ। यसैकारणले गर्दा विगत पुस्ताहरूमा उहाँको काम गर्नेहरूले थोरै मात्र प्रवेश पाए। तिनीहरू परमेश्‍वरको कामको बारेमा त्यत्ति बोल्दैनन्, किनकि तिनीहरूले परमेश्‍वरको बुद्धिलाई थोरै मात्र बुझ्दछन्। यो भन्न सकिन्छ, कि परमेश्‍वरको सेवा गर्ने धेरै जना भए पनि उहाँ कति उच्च हुनुहुन्छ भनी देख्न तिनीहरू असफल भएका छन्, यसैले अरूले पुजून् भनी तिनीहरूले आफैलाई परमेश्‍वरको रूपमा स्थापित गरेका छन्।

परमेश्‍वर धेरै वर्षदेखि सृष्टिभित्र लुकेर रहनुभएको छ, उहाँले धमिलो पर्दा पछाडिबाट धेरै वटा वसन्त र शरद ऋतुहरू देख्नुभएको छ; उहाँले धेरै दिन र रातहरूसम्‍म तेस्रो स्वर्गबाट तल हेर्नुभएको छ; उहाँ धेरै महिना र वर्षदेखि मानिसहरूको बीचमा हिँड्नुभएको छ। उहाँ धेरै वटा हिउँदहरूमा चुपचाप पर्खँदै सबै मानिसहरूभन्दा माथि बस्नुभएको छ। उहाँले एकपल्ट पनि आफैलाई कुनै मानिसको अगि खुल्लमखुल्ला देखाउनुभएको छैन, न ता एउटा आवाज समेत निकाल्नुभएको छ, अनि उहाँ कुनै सङ्केत नदिई जानुहुन्छ र चुपचाप फर्कनुहुन्छ। उहाँको वास्तविक अनुहार कसले जान्न सक्छ? उहाँ मानिससँग एकै पल्ट पनि बोल्नुभएको छैन, एकै पल्ट पनि मानिसकहाँ देखा पर्नुभएको छैन। मानिसको निम्ति परमेश्‍वरले आज्ञा दिनुभएको काम गर्न कति सजिलो छ? उहाँलाई चिन्नु सबैभन्दा कठिन काम हो भन्‍ने तिनीहरूलाई के थाहा। आज परमेश्‍वर मानिससित बोल्नुभएको छ, तर मानिसले उहाँलाई कहिल्यै पनि चिनेको छैन, किनकि उसको जीवन प्रवेश धेरै सीमित र सतही छ। उहाँको दृष्टिकोणबाट हेर्दा, मानिसहरू परमेश्‍वरको सामु देखा पर्न पूर्ण रूपमा अयोग्य छन्। तिनीहरूमा परमेश्‍वरको बुझाई अति थोरै छ र तिनीहरू उहाँबाट अलग भएर धेरै टाढा गएका छन्। त्यसबाहेक, तिनीहरू जुन हृदयले परमेश्‍वरमा विश्‍वास गर्छन् त्यो अति नै जटिल छ, अनि तिनीहरूले आफ्‍नो अन्तस्करणमा परमेश्‍वरको स्वरूपलाई राख्दैनन्। फलस्वरूप, परमेश्‍वरको होसियारपूर्ण कोसिस, उहाँको काम बालुवाभित्र गाडिएको सुनको टुक्रा जस्तो छ, ज्योतिको चमक निकाल्‍नै नसक्‍ने। परमेश्‍वरका निम्ति यी मानिसहरूको क्षमता, अभिप्राय र विचारहरू अति नै घृणित छन्। बोध गर्ने तिनीहरूका क्षमतामा कमजोर बनेर, केही अनुभव नै नगर्ने संवेदनहीन बनेर, भ्रष्ट र पतित बनेर, अति नै नीच, कमजोर र इच्छा-शक्ति विहीन भएर तिनीहरूलाई गाईवस्तु र घोडाहरूलाई जस्तो डोर्याइनु पर्छ। आत्मामा वा परमेश्‍वरको काममा तिनीहरूको प्रवेशको विषयमा भन्दा, तिनीहरूले अलिकति पनि सल्लाह सुनेनन्, तिनीहरूमा सत्यताका निम्ति दुःख भोग्ने संकल्प रत्तीभर पनि थिएन। यस किसिमको व्यक्तिलाई पूर्ण बनाउनु परमेश्‍वरको निम्ति सजिलो हुँदैन। यसैले तिमीहरूले आफ्नो प्रवेश यही कोणबाट बनाउनु महत्त्वपूर्ण हुन्छ—यसैले कि तिमीहरूको काम र तिमीहरूको प्रवेशद्वारा तिमीहरू परमेश्‍वरको कामलाई बुझ्न थाल।


काम र प्रवेश (२)

तिमीहरूको काम र प्रवेश निकै खराब छन्; मानिस काम कसरी गर्ने भन्‍ने कुरालाई महत्त्व दिँदैन र जीवन प्रवेशको विषयमा त ऊ झन् बढी जथाभावी गर्छ। मानिस यी कुरालाई आफू प्रवेश गर्नुपर्ने पाठहरूका रूपमा लिँदैन; त्यसकारण, तिमीहरूले आफ्नो अनुभवमा देख्ने कुरा लगभग सबै रित्ता मृगतृष्णा मात्र हुन्। कामका सम्बन्धमा तिमीहरूबाट त्यति धेरै माग गरिँदैन, तर परमेश्‍वरद्वारा सिद्ध पारिनुपर्ने व्यक्तिका रूपमा तिमीहरूले परमेश्‍वरका निम्ति काम गर्नेबारे पाठहरू सिक्‍नुपर्छ, ताकि तिमीहरू चाँडै परमेश्‍वरका अभिप्रायअनुरूप हुन सक। युगौँयुगभरि, काम गर्नेहरूलाई कामदार वा प्रेरित भनिएको छ, जुन परमेश्‍वरद्वारा प्रयोग गरिएका थोरै मानिसलाई जनाउने शब्द हुन्। तर, आज म जुन कामको कुरा गरिरहेको छु, त्यसले कामदार वा प्रेरितहरूलाई मात्र जनाउँदैन, बरु यो काम त परमेश्‍वरद्वारा सिद्ध पारिनुपर्ने सबैप्रति लक्षित छ। सायद यसमा थोरै मात्र चासो राख्‍नेहरू धेरै होलान्, तर प्रवेशका खातिर, यस मामिलासम्बन्धी सत्यताबारे कुरा गर्नु सबैभन्दा राम्रो हुन्छ।

जहाँसम्म कामको कुरा छ, मानिस काम गर्नु भनेको परमेश्‍वरका निम्ति यताउति दौडनु, जताततै प्रचार गर्नु, र उहाँका खातिर आफूलाई अर्पण गर्नु हो भन्ने विश्‍वास गर्छ। यस्तो विश्‍वास सही भए पनि, यो अत्यन्तै एकतर्फी छ; परमेश्‍वर मानिससँग उहाँका निम्ति यताउति दौडधुप गर्न मात्र माग गर्नुहुन्न, बरु, यो त आत्माभित्रको सेवकाइ र भरणपोषणसित बढी सम्बन्धित छ। धेरै दाजुभाइ-दिदीबहिनीले यतिका वर्षको अनुभवपछि पनि परमेश्‍वरका निम्ति काम गर्नेबारे कहिल्यै सोचेका छैनन्, किनकि मानिसले कल्पेको काम परमेश्‍वरले माग गर्नुभएको कामसित मिल्दैन। त्यसकारण, मानिसलाई कामको विषयमा कुनै पनि रुचि छैन, र मानिसको प्रवेश निकै एकतर्फी हुनुको मुख्य कारण ठ्याक्कै यही हो। तिमीहरू सबैले परमेश्‍वरका निम्ति काम गर्दै आफ्नो प्रवेश सुरु गर्नुपर्छ, ताकि तिमीहरूले अनुभवको प्रत्येक पक्ष अझ राम्ररी भोग्न सक। तिमीहरू प्रवेश गर्नुपर्ने यहीभित्र हो। कामले परमेश्‍वरका निम्ति यताउति दौडधुप गर्नुलाई जनाउँदैन, यसले त मानिसको जीवन अनि ऊ जिउने कुराले परमेश्‍वरलाई आनन्द दिन्छ कि दिँदैन भन्‍ने कुरालाई जनाउँछ। कामले मानिसहरूले परमेश्‍वरको गवाही दिन र मानिसको सेवकाइ गर्नका लागि परमेश्‍वरप्रतिको आफ्‍नो बफादारी र परमेश्‍वरसम्बन्धी आफ्नो ज्ञान प्रयोग गर्नुलाई जनाउँछ। मानिसको जिम्मेवारी यही हो र सबै मानिसले बुझ्नुपर्ने कुरा यही हो। तिमीहरूको प्रवेश नै तिमीहरूको काम हो, र तिमीहरू परमेश्‍वरका निम्ति काम गर्ने क्रममा प्रवेश गर्न खोजिरहेका छौ भनेर भन्न सकिन्छ। परमेश्‍वरको काम अनुभव गर्नु भनेको तिमीहरूले उहाँको वचन कसरी खाने र पिउने भनी जान्‍नु मात्र होइन; त्योभन्दा महत्त्वपूर्ण कुरा, तिमीहरूले परमेश्‍वरको गवाही दिन जान्‍नैपर्छ अनि परमेश्‍वरको सेवा गर्न र मानिसलाई सेवकाइ र भरणपोषण गर्न सक्‍नैपर्छ। यो नै काम हो, र यो तिमीहरूको प्रवेश पनि हो; प्रत्येक व्यक्तिले हासिल गर्नुपर्ने कुरा यही हो। परमेश्‍वरका निम्ति दौडधुप गर्ने र सबैतिर प्रचार गर्ने कुरामा मात्र ध्यान दिने, तर आफ्नो व्यक्तिगत अनुभवलाई उपेक्षा गर्ने र आफ्नो आत्मिक जीवन प्रवेशलाई बेवास्ता गर्ने धेरै छन्। यसैले गर्दा परमेश्‍वरको सेवा गर्नेहरू परमेश्‍वरको विरोध गर्ने बन्न पुगेका छन्। यतिका वर्षदेखि परमेश्‍वरको सेवा र मानिसहरूका लागि सेवकाइ गर्दै आएका यी मानिसहरूले काम गर्नु र प्रचार गर्नुलाई नै प्रवेश ठानेका छन् र कसैले पनि आफ्नो व्यक्तिगत आत्मिक अनुभवलाई महत्त्वपूर्ण प्रवेश मानेको छैन। बरु, तिनीहरूले पवित्र आत्माको कामबाट लिइएको अन्तर्दृष्टिलाई अरूलाई शिक्षा दिने पुँजीका रूपमा लिएका छन्। प्रचार गर्दा तिनीहरूमा धेरै बोझ हुन्छ र तिनीहरू पवित्र आत्माको काम प्राप्त गर्छन्, र त्यसमार्फत तिनीहरू पवित्र आत्माको आवाज प्रकट गरिरहेका हुन्छन्। यस समयमा, काम गर्नेहरू आत्मसन्तुष्टिले भरिएका हुन्छन्, मानौँ पवित्र आत्माको काम तिनीहरूको आफ्नै व्यक्तिगत आत्मिक अनुभव बनेको छ; तिनीहरू आफूले बोलिरहेका सबै शब्द आफ्नै सत्त्व भएको महसुस गर्छन्, तर फेरि मानौँ तिनीहरूको आफ्नै अनुभव भने तिनीहरूले वर्णन गरेजस्तो स्पष्ट नभएजस्तो महसुस गर्छन्। त्यसभन्दा पनि बढी, बोल्नुभन्दा अघि तिनीहरूलाई आफू के भन्‍नेछु भन्‍ने थाहै हुँदैन, तर जब पवित्र आत्मा तिनीहरूमा काम गर्नुहुन्छ, तब तिनीहरूका शब्दहरूको अनन्त धाराको बाढी बाहिर आउँछ। तैँले एकपल्ट यसरी प्रचार गरेपछि तँलाई आफ्नो कद वास्तवमा आफूलाई लागेजति सानो छैन भन्ने लाग्छ, अनि जब पवित्र आत्माले यसरी तँमाथि काम गर्नुभएको जस्ता केही घटना घटेका हुन्छन्, तब तैँले आफूसँग पहिले नै कद रहेको निर्धारण गर्छस् र पवित्र आत्माको काम तेरो आफ्नै प्रवेश र तेरो आफ्नै सत्त्व हो भनी गलत विश्‍वास गर्छस्। जब तँ यसरी निरन्तर अनुभव गर्दै जान्छस्, तब तँ आफ्नै प्रवेशबारे फितलो हुन्छस्, थाहै नपाई आलस्यतामा चिप्लिन्छस् र आफ्नो व्यक्तिगत प्रवेशलाई महत्त्व दिन छोड्छस्। यसै कारण, तैँले अरूलाई सेवकाइ गरिरहेको बेला आफ्नो कद र पवित्र आत्माको कामका बीचमा स्पष्ट रूपमा भिन्नता छुट्ट्याउनैपर्छ। यसले तेरो प्रवेशलाई अझ राम्रोसँग सहजीकरण गर्न र तेरो अनुभवलाई थप फाइदा पुर्‍याउन सक्छ। जब मानिसले पवित्र आत्माको कामलाई आफ्नो व्यक्तिगत अनुभवका रूपमा लिन्छ, तब त्यो पतनको स्रोत बन्छ। त्यसै कारण म भन्छु, तिमीहरूले जस्तोसुकै कर्तव्य निर्वाह गरे पनि, आफ्नो प्रवेशलाई एउटा महत्त्वपूर्ण पाठका रूपमा लिनुपर्छ।

व्यक्ति परमेश्‍वरका अभिप्रायहरू पूरा गर्न, परमेश्‍वरका अभिप्रायहरूअनुरूपका सबैलाई उहाँसमक्ष ल्याउन, मानिसलाई परमेश्‍वरकहाँ ल्याउन, र पवित्र आत्माको काम र परमेश्‍वरको अगुवाइसित परिचित गराउनका निम्ति काम गर्छ, र यसरी ऊ परमेश्‍वरको कामका फललाई सिद्ध तुल्याउँछ। त्यसकारण, तिमीहरू कामको सारबारे पूर्ण रूपमा स्पष्ट हुनु अपरिहार्य छ। परमेश्‍वरद्वारा प्रयोग गरिने हरेक व्यक्ति परमेश्‍वरका निम्ति काम गर्न योग्य हुन्छ, अर्थात् हरेकले पवित्र आत्माद्वारा प्रयोग गरिने अवसर पाउँछ। तर, तिमीहरूले एउटा कुरा बुझ्नैपर्छ: जब मानिसले परमेश्‍वरले आज्ञा गर्नुभएको काम गर्छ, तब उसलाई परमेश्‍वरद्वारा प्रयोग गरिने अवसर दिइएको हुन्छ, तर मानिस जे भन्छ र जान्दछ, त्यो नै पूर्ण रूपले मानिसको कद होइन। तिमीहरूले गर्न सक्‍ने भनेको आफ्नो काम गर्ने क्रममा आफ्नै कमजोरीहरू अझ राम्ररी चिन्‍नु, र पवित्र आत्माबाट अझ बढी अन्तर्दृष्टि प्राप्त गर्नु मात्र हो। यसरी, तिमीहरू आफ्नो काम गर्ने क्रममा अझ राम्रोसित प्रवेश प्राप्त गर्न सक्षम हुनेछौ। यदि मानिसले परमेश्‍वरबाट आउने मार्गदर्शनलाई उसको आफ्नै प्रवेश र आफूभित्र अन्तर्निहित कुरा मान्छ भने, मानिसको कद बढ्ने कुनै सम्‍भावना हुँदैन। पवित्र आत्माले मानिसहरू सामान्य अवस्थामा हुँदा नै तिनीहरूलाई अन्तर्दृष्टि दिनुहुन्छ; त्यस्ता समयमा, मानिसहरू प्रायः आफूले प्राप्त गरेको अन्तर्दृष्टिलाई आफ्नो वास्तविक कद सम्झने भूल गर्छन्, किनकि पवित्र आत्माले अन्तर्दृष्टि दिने तरिका असाध्यै सामान्य हुन्छ, र उहाँले मानिसभित्र अन्तर्निहित कुरा नै प्रयोग गर्नुहुन्छ। जब मानिसहरू काम गर्छन् र बोल्छन्, वा जब तिनीहरू प्रार्थना र आफ्नो आत्मिक भक्ति गरिरहेका हुन्छन्, त्यतिखेर अचानक तिनीहरूलाई एउटा सत्यता स्पष्ट हुन्छ। तर वास्तवमा, मानिसले केवल पवित्र आत्माद्वारा दिइएको अन्तर्दृष्टि देख्छ (स्वाभाविक रूपले, यो अन्तर्दृष्टि मानिसको सहकार्यसित जोडिएको हुन्छ) र त्यसले मानिसको वास्तविक कदको प्रतिनिधित्व गर्दैन। मानिस केही समयसम्म केही कठिनाइ र परीक्षा सामना गर्ने अनुभवबाट गुज्रेपछि त्यस्ता परिस्थितिहरूमा मानिसको साँचो कद प्रकट हुन्छ। तब मात्र मानिसले आफ्नो कद त्यत्ति ठूलो नभएको थाहा पाउनेछ, अनि उसका स्वार्थी चाहनाहरू, व्यक्तिगत विचारहरू, लालच, र यस्तै अन्य कुराहरू सबै देखा पर्नेछन्। यस्तै केही अनुभवको चक्रपछि मात्र, आफ्नो आत्मामा जागा रहेका धेरै मानिसले विगतमा आफूले अनुभव गरेको कुरा आफ्नै व्यक्तिगत वास्तविकता नभएको, बरु पवित्र आत्माले दिनुभएको क्षणिक ज्योति भएको, र मानिसले त्यो ज्योति प्राप्त गरेको मात्र हो भनेर थाहा पाउँछन्। पवित्र आत्माले मानिसलाई सत्यता बुझ्ने अन्तर्दृष्टि दिँदा, कामकुराहरू कसरी त्यस्तो भए वा ती कतातिर जाँदैछन् भन्‍ने कुरा नबताईकन, त्यो प्रायः स्पष्ट र बुझ्न सकिने तरिकाले गरिएको हुन्छ। भन्‍नुको मतलब, यस प्रकाशमा मानिसका कठिनाइहरू समाहित गर्नुको सट्टा, उहाँ सोझै सत्यता प्रकट गर्नुहुन्छ। जब मानिसले प्रवेश गर्ने क्रममा कठिनाइहरू सामना गर्छ, र त्यसपछि पवित्र आत्माको अन्तर्दृष्टिलाई समाहित गर्छ, तब यो मानिसको व्यावहारिक अनुभव बन्छ। उदाहरणका निम्ति, एउटी अविवाहित सिस्टरले सङ्गतिको समयमा यस्तो भनी: “हामी महिमा र धन खोज्दैनौँ वा पति र पत्‍नीबीचको प्रेमको खुसीको लालसा गर्दैनौँ; हामी त शुद्ध र एकचित्त हृदय परमेश्‍वरप्रति समर्पित गर्न मात्र चाहन्छौँ।” उसले अझै भनी, “मानिसहरूले विवाह गरेपछि तिनीहरूलाई धेरै कुराले घेर्छन्, र परमेश्‍वरलाई प्रेम गर्ने तिनीहरूको हृदय उप्रान्त साँचो रहँदैन। तिनीहरूको हृदयले सधैँ तिनीहरूका परिवार र जीवनसाथीबारे सोचिरहेको हुन्छ, त्यसैले तिनीहरूको भित्री संसार अझ धेरै जटिल बन्छ…।” ऊ बोलिरहँदा, उसले आफ्नो हृदयमा सोचिरहेको कुरा नै उसको मुखबाट निस्किरहेको जस्तो लाग्थ्यो; उसका शब्‍दहरू गहन र शक्तिशाली थिए, मानौँ उसले भनेका सबै कुरा उसको हृदयको गहिराइबाट आएका हुन्, र मानौँ उसले उत्साहसाथ आफूलाई पूर्ण रूपमा परमेश्‍वरप्रति अर्पण गर्न चाहेकी छे र ऊ जस्तै दाजुभाइ-दिदीबहिनीहरूले पनि उसले जस्तै सङ्कल्प गरून् भन्‍ने आशा गरेकी छे। के भन्‍न सकिन्छ भने, यस क्षणमा तेरो सङ्कल्प र प्रभावित हुने तेरो भावना पूर्ण रूपमा पवित्र आत्माको कामबाट आउँछन्। जब परमेश्‍वरको काम गर्ने तरिका बदलिन्छ, तब तँ पनि उमेरका हिसाबले केही वर्ष वृद्धि भएकी हुनेछेस्; तैँले आफ्नै उमेरका सहपाठी र मित्रहरूले पति पाइसकेको देख्छेस्, वा फलानो केटीको विवाह भएपछि उसको पतिले उसलाई सहरमा बस्नेगरी लगेको र त्यहाँ उसले जागिर पाएको कुरा सुन्छेस्। उसलाई देख्दा, उसलाई शिरदेखि पैतालासम्म आकर्षक र सुन्दर देखेर, उसले तँसँग कुरा गर्दा उसमा सहरीया शैली रहेको र एउटै पनि गाउँले पाखेपन नभएको देखेर तँलाई डाह लाग्न थाल्नेछ। यो देखेर तँभित्र भावनाहरू उद्वेलित हुन थाल्छन्। तैँले यत्तिञ्‍जेल आफूलाई परमेश्‍वरप्रति समर्पित गरेपछि, तेरो कुनै परिवार वा करियर छैन, र तैँले धेरै काटछाँट सहेकी छेस्; तँ केही समयअघि अधबैँस प्रवेश गरिस्, र तेरो जवानी धेरै अघि नै चुपचाप यसरी चिप्लिसकेको छ कि, मानौँ तँ सपनामा थिइस्। यात्रा गर्दै वर्तमानसम्म आइपुगिसकेपछि, अहिले तँलाई कहाँनेर बस्‍ने भन्‍ने नै थाहा छैन। यस क्षणमा, तँ विचारहरूको भुमरीमा फसेकी छेस्, मानौँ तैँले आफ्नो बुद्धि गुमाएकी छेस्। पूर्ण रूपमा एक्ली भएर अनि निदाउन नसकेर, तँ लामो रातभरि जागै रहन्छेस्, थाहै नपाई तँ आफ्नो सङ्कल्प र परमेश्‍वरप्रतिका गम्भीर प्रतिज्ञाहरूबारे सोच्न थाल्छेस्, र बिलौना गर्छेस्, “त्यति हुँदा पनि म किन यस्तो दुःखद स्थितिमा फस्न पुगेँ?” थाहै नपाई तँ चुपचाप आँसु झार्छेस् र हृदयविदारक पीडा महसुस गर्छेस्। परमेश्‍वरसामु प्रार्थना गर्न आउँदा, तँ ती दिनहरू सम्झिन्छेस् जब परमेश्‍वरको साथमा हुँदा तँ अत्यन्तै घनिष्ठ र अभिन्‍न रूपले नजिक थिइस्। तेरा आँखाअगाडि एकपछि अर्को दृश्य आउँछ, र त्यो दिन तैँले लिएको शपथ फेरि एकपटक तेरो कानमा गुञ्‍जिन्छ: “के परमेश्‍वर मेरो एक मात्र घनिष्ठ हुनुहुन्‍न र?” त्यस बेलासम्म तँ सुँकसुँकाउन थालिसकेकी हुन्छेस्, “हे परमेश्‍वर! प्रिय परमेश्‍वर! मैले मेरो हृदय पूर्ण रूपमा तपाईँलाई दिइसकेकी छु। म सधैँका लागि तपाईँकै हुन चाहन्छु, र म जीवित रहुन्जेल तपाईँलाई अटल प्रेम गर्नेछु...।” जब तँ यस्तो तीव्र पीडामा सङ्घर्ष गर्छेस्, तब मात्र तैँले परमेश्‍वर साँच्‍चै कति प्रेमिलो हुनुहुन्छ भनी बोध गर्छेस्, र तब मात्र तैँले स्पष्ट रूपमा थाहा पाउँछेस्: मैले धेरै पहिले नै परमेश्‍वरलाई आफ्नो सबथोक दिएँ। त्यस्तो प्रहार भोगेपछि, यस मामिलामा तँ धेरै परिपक्‍व बन्छेस्, र त्यस बेलाको पवित्र आत्माको काम तँसँग भएको कुरा होइन रहेछ भनी बुझ्छेस्। तँ यस बिन्दुपछिका आफ्ना अनुभवहरूमा प्रवेशको यस पक्षमा बाँधिनेछैनस्; यस्तो लाग्छ मानौँ तेरा पुराना घाउका दागहरूले तेरो प्रवेशमा ठूलो फाइदा पुऱ्याएका छन्। जब-जब तँ यस्तो अवस्था सामना गर्छेस्, तब-तब तैँले त्यो दिन बगाएका आँसु तुरुन्तै स्मरण गर्छेस्, मानौँ अलग्गिएपछि परमेश्‍वरसित तेरो फेरि पुनर्मिलन भएको छ, र तँ परमेश्‍वरसित तेरो सम्बन्ध फेरि टुट्ने हो कि र तँ र परमेश्‍वरबीचको भावनात्मक निकटता (सामान्य सम्बन्ध) फेरि बिग्रिने हो कि भनेर निरन्तर डराइरहेकी हुनेछेस्। यो नै तेरो काम र तेरो प्रवेश हो। त्यसकारण, पवित्र आत्माको काम प्राप्त गरिरहेकै बेला, तिमीहरूले आफ्नो प्रवेशलाई अझ बढी महत्त्व दिनुपर्छ, पवित्र आत्माको काम ठ्याक्कै के हो र तिमीहरूको प्रवेश के हो भनी हेर्नुपर्छ, साथसाथै आफ्नो प्रवेशमा पवित्र आत्माको कामलाई समाहित गर्नुपर्छ, ताकि तिमीहरूले पवित्र आत्माको सिद्धता अझ बढी पाउन सक, र पवित्र आत्माको कामको सार तिमीहरूमा कार्यान्वित हुन सकोस्। पवित्र आत्माको कामको अनुभव गर्ने क्रममा, तिमीहरूले पवित्र आत्मालाई, साथै आफैलाई पनि चिन्‍नेछौ, अनि त्यसभन्दा बढी, धेरै पटकको तीव्र कष्टबीच, तिमीहरूले परमेश्‍वरसित सामान्य सम्बन्ध विकास गर्नेछौ, र तिमीहरू र परमेश्‍वरबीचको सम्बन्ध दिनदिनै झन्-झन् घनिष्ठ बन्दै जानेछ। अनगिन्ती काटछाँट र शोधनपछि, तिमीहरूमा परमेश्‍वरप्रति साँचो प्रेम विकसित हुनेछ। यही कारणले गर्दा, तिमीहरूले कष्ट, प्रहार र सङ्कष्टहरूसित डराउनु हुँदैन भन्‍ने बुझ्‍नैपर्छ; पवित्र आत्माको काम मात्र हुनु तर तिमीहरूको प्रवेश नहुनुचाहिँ डराउनुपर्ने कुरा हो। जब परमेश्‍वरको काम समाप्त हुने दिन आउँछ, तब तिमीहरूले व्यर्थमा काम गरेका हुनेछौ; तिमीहरूले परमेश्‍वरको काम अनुभव गरेका भए पनि, तिमीहरूले पवित्र आत्मालाई चिनेका वा आफ्नो प्रवेश पाएका हुनेछैनौ। पवित्र आत्माले मानिसमा कार्यान्वित गर्ने अन्तर्दृष्टि मानिसको जोस थामेर राख्‍नका निम्ति नभएर मानिसको प्रवेशका निम्ति मार्ग खोल्नलाई, साथै मानिसलाई पवित्र आत्मा चिनाउनलाई, र यसरी परमेश्‍वरप्रति डर र श्रद्धा भएको हृदय विकास गर्नका लागि हो।


काम र प्रवेश (३)

परमेश्‍वरले मानिसहरूलाई धेरै कुरा सुम्पनुभएको छ र तिनीहरूको प्रवेशलाई अनगिन्ती तरिकाले सम्बोधन गर्नुभएको छ। तर मानिसहरूको क्षमता अत्यन्तै कमजोर भएकोले, परमेश्‍वरका धेरै वटा वचनले जरा गाड्न सकेका छैनन्। यो कमजोर क्षमताका विभिन्न कारण छन्, जस्तै मानव सोच र नैतिकताको भ्रष्टता, र उचित हुर्काइको कमी; मानिसको हृदयलाई गम्भीर रूपमा जकडेका सामन्ती अन्धविश्‍वासहरू; मानव हृदयको सबैभन्दा गहिरो कुनामा धेरै वटा खराबी गाडेका चरित्रभ्रष्ट र पतित जीवनशैलीहरू; सांस्कृतिक साक्षरताको सतही ज्ञान, जसमा लगभग अन्ठानब्बे प्रतिशत मानिसहरूमा सांस्कृतिक साक्षरताको शिक्षाको कमी छ र, अझ भन्नुपर्दा, एकदमै कमले मात्र उच्च स्तरको सांस्कृतिक शिक्षा पाइरहेका छन्। त्यसकारण, मानिसहरूमा मूलतः परमेश्‍वर वा आत्मा भनेको के हो भन्‍नेबारे कुनै ज्ञान छैन, बरु सामन्ती अन्धविश्‍वासहरूबाट प्राप्त परमेश्‍वरको अस्पष्ट र धमिलो स्वरूप मात्र छ। हजारौँ वर्षदेखिको “राष्ट्रिय भावना” मार्फत मानव हृदयको गहिराइमा बसेका घातक प्रभावहरू र सामन्ती सोचले मानिसहरूलाई बाँधेका र साङ्लाले जकडेका छन्, तिनीहरूलाई रत्तिभर पनि स्वतन्त्रता दिएका छैनन्, तिनले तिनीहरूमा कुनै महत्त्वाकाङ्क्षा वा दृढता, अनि प्रगति गर्ने चाहना छाडेका छैनन्, बरु तिनीहरूलाई नकारात्मक र प्रतिगामी, दास मानसिकतामा जकडेका, आदि अवस्थामा राखेका छन्। यी वस्तुगत कारकहरूले मानिसहरूको वैचारिक दृष्टिकोणमा, र तिनीहरूका व्यक्तिगत आकाङ्क्षाहरू, नैतिकता, र स्वभावमा एउटा नमेटिने फोहोरी र कुरूप छाप पारेका छन्। मानिसहरू आतङ्कको अन्धकारमय संसारमा बाँचिरहेको, र तिनीहरूमध्ये कसैले पनि त्यसलाई पार गर्नेबारे सोच्ने नगरेको, वा एक आदर्श संसारमा जानेबारे सोच्ने नगरेको जस्तो देखिन्छ; बरु, तिनीहरू सन्तान जन्माउँदै र हुर्काउँदै, लागिपर्दै, पसिना बगाउँदै, आफ्नो श्रम गर्दै, अनि आरामदायी र सुखी परिवार, दाम्पत्य स्नेह, कर्तव्यनिष्ठ सन्तान, बुढेसकालमा आनन्द लिने, र शान्तिपूर्वक आफ्नो जीवन जिउने सपना देख्दै आफ्नो जीवनको नियतिप्रति सन्तुष्टिको भावनाका साथ आफ्ना दिनहरू बिताउँछन्…। दशौँ, हजारौँ, दशौँ हजार वर्षदेखि अहिलेसम्म, मानिसहरूले यसरी आफ्नो समय खेर फाल्दै आइरहेका छन्, कसैले पनि सबैभन्दा शानदार मानव जीवन सिर्जना गरेको छैन, तिनीहरू यस अन्धकार संसारमा आपसी कत्लेआम, ख्याति र प्राप्तिका लागि दौड, र एक-अर्काविरुद्ध षड्यन्त्र रच्नमा मात्रै लागिपरेका छन्। कसले पो कहिल्यै परमेश्‍वरका अभिप्रायहरू खोजेको छ? के कसैले कहिल्यै परमेश्‍वरको काममा ध्यान दिएको छ? मानिसहरूका ती सबै भाग, जसलाई अन्धकारको प्रभावले ओगटेको छ, धेरै पहिले नै मानव प्रकृति बनिसकेका छन्, त्यसैले परमेश्‍वरको काम गर्न निकै गाह्रो छ, र मानिसहरूसँग आज परमेश्‍वरले तिनीहरूलाई सुम्पनुभएको कुरामा ध्यान दिने हृदय त झन् कम छ। जे भए पनि, मैले यी वचनहरू बोल्दा मानिसहरूले आपत्ति जनाउनेछैनन् भन्‍ने मलाई विश्‍वास छ किनभने म हजारौँ वर्षको इतिहासका बारेमा कुरा गरिरहेको छु। इतिहासको कुरा गर्नु भनेको तथ्यहरू र, अझ भन्नुपर्दा, सबैलाई प्रस्ट थाहा भएका काण्डहरूको कुरा गर्नु हो, त्यसैले तथ्यविपरीत कुरा गर्नुको के नै अर्थ हुन्छ र? तर म के पनि विश्‍वास गर्छु भने, यी वचनहरू देखेपछि, समझ भएका मानिसहरू ब्युँझनेछन् र प्रगति गर्ने प्रयास गर्नेछन्। परमेश्‍वर मानिसहरू शान्ति र सन्तुष्टिमा जिउन र काम गर्न सक्छन् भन्‍ने आशा पनि गर्नुहुन्छ। तर, मानिसहरूले परमेश्‍वरलाई प्रेम गर्न सकून् र सम्पूर्ण मानवता विश्राममा प्रवेश गर्न सकोस् भन्‍ने परमेश्‍वरको अभिप्राय रहेको छ। योभन्दा बढी, सम्पूर्ण भूमि परमेश्‍वरको महिमाले भरियोस् भन्‍ने परमेश्‍वरको महान् चाहना रहेको छ। यो दुःखको कुरा हो कि मानवहरू विस्मृतिमा डुबेका छन् र ब्युँझिएका छैनन्, शैतानद्वारा यति नराम्ररी भ्रष्ट तुल्याइएका छन् कि आज तिनीहरू मानव रूपमा नै छैनन्। त्यसैले मानव सोच, नैतिकता, र शिक्षाले एउटा महत्त्वपूर्ण कडी निर्माण गर्छन् भने सांस्कृतिक साक्षरताको तालिमले दोस्रो कडी निर्माण गर्छ, जसले गर्दा मानवहरूको सांस्कृतिक क्षमतालाई अझ माथि उठाउन र तिनीहरूको मानसिक दृष्टिकोण परिवर्तन गर्न सकिन्छ।

वास्तवमा, परमेश्‍वरले मानवजातिका लागि तय गर्नुभएका मापदण्डहरू त्यति उच्‍च छैनन्, तर मानिसको क्षमता र परमेश्‍वरले तय गर्नुभएको मापदण्डबीचको धाँदो धेरै ठूलो भएकोले धेरै मानिसहरूले आफ्नो टाउको उठाउँछन् र परमेश्‍वरका मापदण्डहरूतर्फ हेर्छन्, तर तिनीहरूमा ती मापदण्डहरू पूरा गर्ने क्षमताको कमी छ। मानिसहरूको जन्मजात गुण, साथै जन्मपछि तिनीहरूले आफूलाई जे-जस्ता कुराहरूद्वारा सुसज्‍जित पार्छन्, ती कुराहरू परमेश्‍वरका मापदण्डहरू पूरा गर्नका लागि पर्याप्त हुँदैनन्। तर यो कुरा बुझ्न सक्‍नु मात्रै एक अचुक समाधान होइन। पारी गाउँको पानीले तुरुन्त तिर्खा मेट्न सक्दैन। मानिसहरूले आफूहरू धूलोजस्तै तुच्छ हौँ भनेर जाने पनि यदि तिनीहरूमा परमेश्‍वरको हृदय सन्तुष्ट पार्ने संकल्प छैन भने, र परमेश्‍वरका मापदण्डहरू पूरा गर्न उन्‍नत तरिका कहिल्यै अपनाउँदैनन् भने, त्यस किसिमको ज्ञानको के मूल्य हुन्छ र? के यो बाँसको डोकोले इनारको पानी तानेजस्तो पूरै व्यर्थ हुँदैन र? मैले जुन गुत्थीको कुरा गर्दै छु त्यो प्रवेशसित सम्बन्धित छ; मुख्य विषय नै त्यही हो।

मानिसको प्रवेशको क्रममा, जीवन सधैँ न्यास्रो हुन्छ, आत्मिक जीवन दिक्कलाग्दा तत्वहरूले भरिएको हुन्छ, जस्तै प्रार्थना गर्ने, परमेश्‍वरका वचनहरू खाने र पिउने, वा भेलाहरू आयोजन गर्ने, आदि। यसकारण, मानिसहरूले परमेश्‍वरमा विश्‍वास गर्दा कुनै ठूलो आनन्द प्राप्त हुँदैन भन्‍ने सधैँ महसुस गर्छन्। त्यस्ता आत्मिक गतिविधिहरू सधैँ मानवजातिको मौलिक स्वभावको आधारमा गरिन्छ, जुन शैतानद्वारा भ्रष्ट पारिएको छ। मानिसहरूले कहिलेकहीँ पवित्र आत्माको ज्ञान प्राप्त गर्न सके पनि, तिनीहरूको मौलिक सोच, स्वभाव, जीवनशैली र बानीहरूले अझै पनि जरा गाडेका हुन्छन् र यसैले तिनीहरूको प्रकृति अपरिवर्तित नै रहन्छ। मानिसहरूले गर्ने अन्धविश्‍वासपूर्ण गतिविधिहरूलाई परमेश्‍वर सबैभन्दा बढी घृणा गर्नुहुन्छ, तर धेरै मानिसहरूले ती अन्धविश्‍वासका गतिविधिहरू परमेश्‍वरले नै आदेश गर्नुभएको हो भन्‍ने सोच्दै अझै पनि ती कुराहरूलाई त्याग्न सक्दैनन्, र आज पनि तिनीहरूले ती कुराहरूलाई पूर्ण रूपमा हटाउन सकेका छैनन्। जवान मानिसहरूले प्रबन्ध गर्ने विवाहका भोज र दुलहीका सरसमानहरू; नगद उपहार, भोज, र आनन्दका अवसरहरू मनाइने त्यस्तै अन्य तरिकाहरू; हस्तान्तरण हुँदै आएका प्राचीन सूत्रहरू; मृतकहरूका निम्ति गरिने सबै अर्थहीन अन्धविश्‍वासका कार्य र अन्त्येष्टि संस्कारहरू—यी कुराहरू त परमेश्‍वरका निम्ति अझ बढी घृणित छन्। आराधनाको दिनसमेत (धार्मिक संसारले पालन गर्ने शबाथको दिन लगायत) उहाँको निम्ति घृणित छ; र सामाजिक सम्बन्ध र मानिस-मानिसबीचको सांसारिक अन्तरक्रियाहरूलाई परमेश्‍वरले तिरस्कार गर्नुहुन्छ। सबैले जानेका वसन्त महोत्सव र ख्रीष्टमसको दिन पनि परमेश्‍वरले आदेश दिनुभएको होइन, यी उत्सवका दिनहरूमा प्रयोग गरिने खेलौना र सजावटहरू जस्तै मनोहर पङ्क्तिहरू, पटकाहरू, बत्ती, पवित्र भोज, ख्रीष्टमस उपहारहरू र ख्रीष्टमसको रमझम, आदि उहाँले आदेश दिनुभएको हुने त कुरै नगरौँ—के यी सबै कुरा मानिसहरूको मनभित्र भएका आदर्शका कुराहरू होइनन् र? शबाथमा रोटी भाँच्ने, दाखमद्य र मिहिन मलमल त झन् बढी आदर्शका कुराहरू हुन्। चीनमा लोकप्रिय रहेका परम्परागत पर्वका दिवसहरू, जस्तै ड्र्यागनको शिर उठाउने दिवस, ड्र्यागन डुङ्गा पर्व, मध्य-शरद पर्व, लावा पर्व, र नयाँ वर्ष, अनि धार्मिक संसारका पर्वहरू जस्तै ईस्टर, बप्तिस्मा दिवस र ख्रीष्टमस, यी सबै अनुचित पर्वहरू प्राचीन समयदेखि आजसम्म धेरै मानिसहरूले आयोजना गर्दै र हस्तान्तरण गर्दै आएका छन्। मानवजातिको समृद्ध कल्पनाशक्ति र सृजनशील अवधारणाले नै तिनीहरूलाई आजको दिनसम्म यसरी हस्तान्तरण गर्न सम्भव तुल्याएको हो। तिनीहरू त्रुटिहीन जस्ता देखिन्छन्, तर यो वास्तवमा शैतानले मानवजातिमाथि खेलेको चाल हो। जुन ठाउँमा शैतानहरूको धेरै भीड हुन्छ, र जुन ठाउँ बढी अप्रचलित र पछौटे हुन्छ, त्यस ठाउँमा सामन्तवादी प्रथाहरू त्यत्ति नै गहिरो रूपमा गाडिएका हुन्छन्। त्यस्ता कुराहरूले मानिसहरूलाई दह्रोसँग बाँधेर राख्छ, तिनीहरूलाई हलचल गर्ने कुनै ठाउँ दिँदैन। धार्मिक संसारका धेरै चाडहरूले ठूलो मौलिकता प्रकट गरेको र परमेश्‍वरको कामका लागि पुल बनाएको जस्तो देखिन्छ, तर ती वास्तवमा अदृश्य बन्धनहरू हुन्, जसद्वारा शैतानले मानिसहरूलाई बाँध्छ र मानिसहरूलाई परमेश्‍वरलाई चिन्‍नको लागि आउनबाट रोक्छ—ती सबै शैतानका चलाकीपूर्ण युक्तिहरू हुन्। वास्तवमा, जब परमेश्‍वरको कामको एक चरण समाप्त हुन्छ, उहाँले त्यस समयका औजार र शैलीहरूलाई नामनिसानासमेत बाँकी नछोडी पहिल्यै नाश पारिसक्‍नुभएको हुन्छ। तैपनि, “भक्त विश्‍वासीहरू” ले ती ठोस भौतिक वस्तुहरूको आराधना गरी नै रहन्छन्; यस क्रममा, तिनीहरूले परमेश्‍वरसित जे छ त्यसलाई आफ्ना मनको पछाडि धकेल्छन् र त्यसउप्रान्त त्यसको अध्ययन गर्दैनन्। तिनीहरू परमेश्‍वरप्रतिको प्रेमले पूरा भरिएका जस्ता देखिन्छन्, जबकि वास्तवमा तिनीहरूले उहाँलाई धेरै समयअघि नै घरबाट बाहिर निकालेर शैतानलाई आराधना गर्ने टेबलमा राखेका हुन्छन्। येशू, क्रूस, मरियम, येशूको बप्तिस्मा र अन्तिम भोज आदिका चित्रहरू—यी कुराहरूलाई मानिसहरूले स्वर्गका परमप्रभुको रूपमा मान्छन्, र जहिले पनि “परमप्रभु, स्वर्गमा बस्‍नुहुने पिता” भनेर पुकारिरहेका हुन्छन्। के यो सबै ठट्टा होइन र? आजको दिनसम्म, त्यस्ता धेरै भनाइ र अभ्यासहरू मानवजातिमाझ हस्तान्तरण गरिएका छन् र ती सबै नै परमेश्‍वरका निम्ति घृणित छन्; तिनले परमेश्‍वरको अगाडिको बाटोलाई गम्भीर रूपमा अवरोध गर्छन्, र अझ भन्‍ने हो भने, मानवजातिको प्रवेशमा ठूलो अवरोध उत्पन्‍न गर्छन्। शैतानले मानवजातिलाई भ्रष्ट पारेको हदलाई पन्छाएर हेर्दा, मानिसहरूको भित्री अन्तस्करण पूर्ण रूपले विटनेस लीका कानुनहरू, लरेन्सका अनुभवहरू, वाचमेन निका सर्वेक्षणहरू र पावलका कामहरूले भरिएको हुन्छ। परमेश्‍वरका लागि मानिसमा काम गर्ने कुनै उपाय हुँदैन, किनकि तिनीहरूभित्र अति धेरै व्यक्तिवाद, कानुन, नियम, विनियम, प्रणाली र त्यस्तै अन्य कुराहरू हुन्छन्; मानिसको सामन्ती अन्धविश्‍वासी प्रवृत्तिबाहेक यी कुराहरूले मानवजातिलाई कब्जा गरेका र नाश पारेका छन्। यस्तो लाग्छ, मानिसहरूका विचारहरू एउटा चाखलाग्दो परिकथा वर्णन गर्ने पूर्ण रङ्गीन, विचित्रका प्राणीहरू बादलमा सवार हुने चलचित्र हो, र त्यो यति कल्पनाशील हुन्छ कि यसले मानिसहरूलाई चकित बनाउँछ, र तिनीहरू स्तब्ध र अवाक् बन्छन्। सत्य कुरा भन्‍नुपर्दा, परमेश्‍वर आज जुन काम गर्न आउनुभएको छ त्यो मुख्य रूपमा मानवजातिको अन्धविश्‍वासका कुराहरू काटछाँट गर्न र हटाउनका साथै तिनीहरूका मानसिक दृष्टिकोणलाई पूर्ण रूपान्तरण गर्नु हो। मानवजातिद्वारा पुस्तौंपुस्तादेखि हस्तान्तरण गरिँदै आएको उत्तराधिकारको कारण परमेश्‍वरको काम आजको दिनसम्म रहेको होइन; यो काम उहाँद्वारा व्यक्तिगत रूपमा सुरु भएको र उहाँद्वारा नै सम्पन्‍न भएको हो, यसमा सफल हुनको लागि कुनै खास महान् आत्मिक व्यक्तिको विरासत वा कुनै अर्को युगमा परमेश्‍वरले गर्नुभएको प्रतिनिधिमूलक प्रकृतिको कुनै पनि कामको उत्तराधिकार प्राप्त गर्नुपर्ने आवश्यकता परेन। मानवजातिले यी कुनै पनि कुराको बारेमा चिन्ता लिनुपर्दैन। आज परमेश्‍वरसँग बोल्ने र काम गर्ने शैली अर्कै छ, त्यसैले मानिसले किन आफैलाई दुःख दिनुपर्छ र? यदि मानिसहरू आफ्ना “पुर्खाहरू” का परम्परालाई जारी राख्दै वर्तमान प्रवाहभित्रको आजको बाटोमा हिँड्छन् भने, तिनीहरू कुनै पनि गन्तव्यमा पुग्‍नेछैनन्। जसरी परमेश्‍वरले मानव संसारको वर्ष, महिना र दिनहरूलाई घृणा गर्नुहुन्छ, त्यसरी नै मानिसको व्यवहारको यो विशेष तरिकाप्रति पनि उहाँले असाध्यै घृणा महसुस गर्नुहुन्छ।

मानव स्वभाव परिवर्तन गर्ने उत्तम तरिका भनेको मानिसका भित्री हृदयका ती अंशहरूको उपचार गर्नु हो, जुन गम्भीर रूपमा विषाक्त भएको छ, र यसरी मानिसहरूलाई आफ्नो सोच र नैतिकता परिवर्तन गर्न सुरु गर्ने मौका दिनु हो। सर्वप्रथम, मानिसहरूले यी सबै धार्मिक रीतिथिति, धार्मिक क्रियाकलापहरू, वर्ष र महिनाहरू, र चाडपर्वहरू परमेश्‍वरका निम्ति घृणित छन् भनेर स्पष्ट रूपमा बुझ्नु आवश्यक छ। सामन्ती सोचका यी बन्धनहरूबाट तिनीहरू मुक्त हुनुपर्छ र तिनीहरूले अन्धविश्‍वासप्रतिको आफ्नो गहिरो झुकावको नामनिसाना मेटाउनुपर्छ। यी सबै मानवजातिको प्रवेशमा समावेश हुन्‍छन्। परमेश्‍वरले किन मानवजातिलाई लौकिक संसारबाट बाहिर निकाल्नुहुन्छ, र किन उहाँले मानवजातिलाई नियम र कानुनबाट टाढा लैजानुहुन्छ भन्‍ने कुरा तिमीहरूले बुझ्‍नुपर्छ। यो तिमीहरू प्रवेश गर्ने प्रवेशद्वार हो, र तिमीहरूको आत्मिक अनुभवसँग यी कुराको कुनै सम्बन्ध नभए पनि यी कुराहरू तिमीहरूको प्रवेशलाई रोक्‍ने र तिमीहरूलाई परमेश्‍वर चिन्‍न नदिने सबैभन्दा ठूला अवरोधहरू हुन्। यी कुराहरूले जाल बुन्छन् जसमा मानिसहरू फस्छन्। धेरै मानिसहरूले बाइबल अत्यन्तै धेरै पढ्छन् र बाइबलका धेरै पदहरू कण्ठस्थ सुनाउन सक्छन्। आज आफ्नो प्रवेशमा मानिसहरूले परमेश्‍वरको कामको यस चरणको आधार र यसको स्रोत बाइबल भएझैँ गरी उहाँको कामको मापन गर्न अचेतन रूपमै बाइबल प्रयोग गर्छन्। जब परमेश्‍वरको काम बाइबलसँग मिल्छ, मानिसहरूले परमेश्‍वरको कामलाई दह्रो समर्थन गर्छन् र उहाँलाई नयाँ सम्मानका साथ आदर गर्छन्; जब परमेश्‍वरको काम बाइबलसँग नमिल्दो हुन्छ, मानिसहरू यति चिन्तित हुन्छन् कि तिनीहरू असिनपसिन हुन्‍छन् र त्यसभित्र परमेश्‍वरको कामको आधार खोजी गर्छन्; यदि बाइबलमा परमेश्‍वरको कामको कुनै उल्लेख छैन भने, मानिसहरूले परमेश्‍वरलाई बेवास्ता गर्नेछन्। यो भन्‍न सकिन्छ कि परमेश्‍वरको कामको कुरा हुँदा धेरै मानिसहरूले यसलाई सतर्कता र होसियारीसाथ स्विकार्छन्, तिनीहरू यसमा चुनी-चुनी समर्पित हुन्छन्, र यसको बारेमा जान्‍नका निम्ति उदासीन महसुस गर्छन्; जहाँसम्म विगतका कुराहरूको सवाल छ, तिनीहरूले ती कुराहरूको आधा भागलाई समात्छन् र अर्को आधा भागलाई छोड्छन्। के यसलाई प्रवेश भन्‍न सकिन्छ? अरूका पुस्तकहरूलाई बहुमूल्य ठानेर समात्दै र तिनलाई परमेश्‍वरको राज्यको ढोकाको सुनौलो साँचोको रूपमा लिँदै मानिसहरूले आज परमेश्‍वरले तिनीहरूबाट जे चाहनुहुन्छ त्यसमा कुनै चासो राख्दैनन्। यसबाहेक, धेरै जना “बुद्धिमानी विशेषज्ञहरू” ले परमेश्‍वरका वचनहरूलाई आफ्नो देब्रे हातमा र अरूका “उत्कृष्ट कृतिहरू” लाई दाहिने हातमा राख्छन्, मानौं परमेश्‍वरका वचनहरूलाई पूर्ण रूपमा सही छन् भनी प्रमाणित गर्न तिनीहरू यी उत्कृष्ट कृतिहरूभित्र आजका परमेश्‍वरका वचनहरूको आधार खोज्न चाहन्छन्, र तिनीहरूले कृति नै सिर्जना गर्न लागेजस्तो गरी परमेश्‍वरका वचनहरूलाई ती उत्कृष्ट कृतिहरूसँग जोड्छन् र अरूलाई ती वचनहरू बताउँछन्। सत्य कुरा भन्‍ने हो भने, मानवजातिको माझमा धेरै जना “वैज्ञानिक अनुसन्धानकर्ताहरू” छन् जो आजका हालैका वैज्ञानिक उपलब्धिहरू अर्थात् नजीर नभएका वैज्ञानिक उपलब्धिहरूलाई (उदाहरणका लागि, परमेश्‍वरको काम, परमेश्‍वरका वचनहरू र जीवनमा प्रवेश गर्ने बाटोलाई) त्यत्ति ठूलो कुरा मान्दैनन्, त्यसैले मानिसहरू सबै “आत्मनिर्भर” छन्, तिनीहरू आफ्नै प्रभावशाली बोलीद्वारा टाढा-टाढासम्म “प्रचार” गर्छन्, र “परमेश्‍वरको असल नाउँ” को फूर्ति देखाउँछन्। यस्तो बेला तिनीहरूका आफ्नै प्रवेश सङ्कटमा हुन्छ र तिनीहरू परमेश्‍वरको मापदण्डदेखि त्यत्ति नै टाढा देखिन्छन् जति टाढा अहिलेको क्षणबाट सृष्टिको समय छ। परमेश्‍वरको काम गर्न कतिको सजिलो छ? यस्तो लाग्छ, मानिसहरूले आफ्‍नो आधा रूप हिजोका निम्ति छोड्ने, आधा रूप आजको लागि ल्याउने, आधा शैतानलाई दिने र आधा परमेश्‍वरमा चढाउने भनी पहिल्यै मन बनाइसकेका छन्, मानौं यो तिनीहरूको विवेकलाई सहज बनाउने र केही सान्त्वना महसुस गर्ने तरिका हो। मानिसहरूका भित्री संसारहरू यत्ति कपटपूर्ण छन् कि तिनीहरू भोलीको दिन मात्र होइन हिजोको दिन पनि गुमेर जाला भनी डराउँछन्, शैतान र आजका परमेश्‍वर दुवै अप्रसन्‍न होलान् भनी भित्रैदेखि डराउँछन्, जो अहिले छन् जस्तो देखिन्छन् र नभएका जस्तो पनि देखिन्छन्। मानिसहरूले आफ्नो सोच र नैतिकता राम्रोसँग विकास गर्न नसकेका कारण तिनीहरूमा विशेष रूपले विवेकको कमी छ, र तिनीहरूले आजको काम परमेश्‍वरको हो कि होइन भनी बताउन सक्दैनन्। सायद यस्तो किन होला भने मानिसहरूको सामन्ती र अन्धविश्‍वासी सोच यति गहिरो छ कि तिनीहरूले लामो समयदेखि अन्धविश्‍वास र सत्यतालाई अनि परमेश्‍वर र मूर्तिहरूलाई एउटै श्रेणीमा राखेका छन्, तिनीहरू यी कुराहरूबीचको भिन्‍नतालाई वास्ता गर्दैनन्, र तिनीहरूले आफ्नो दिमागलाई घोटेर पनि स्पष्ट भेद छुट्ट्याउन नसकेका जस्ता देखिन्छन्। त्यही कारणले गर्दा, मानवजाति आफ्ना बाटोहरूमा रोकिएका छन् र अब अगाडि बढ्न छोडेका छन्। यी सबै समस्याहरू सही प्रकारको वैचारिक शिक्षाको अभावबाट उत्पन्‍न हुन्‍छ, जसले तिनीहरूका प्रवेशमा ठूलो कठिनाइ सृजना गर्छ। फलस्वरूप, मानिसहरूले साँचो परमेश्‍वरको काममा कहिल्यै पनि चासो राख्दैनन्, बरु मानिसकै काममा दृढतापूर्वक टाँसिइरहन्छन्[१] (जस्तै ती मानिसहरू जसलाई उनीहरू महान् व्यक्तिहरू ठान्छन्), मानौं तिनीहरूमा यसैको छाप लागेको छ। के मानवजातिले प्रवेश गर्नुपर्ने ताजा विषयहरू यिनै होइनन् र?

फूटनोटहरू:

१. “दृढतापूर्वक टाँसिइरहन्छन्” व्यङ्गको रूपमा प्रयोग गरिन्छ। यस वाक्यांशले मानिसहरू अटेरी र वशमा राख्‍न नसकिने हुन्छन्, तिनीहरूले पुराना कुराहरूलाई समातिराख्छन् र तिनलाई छोड्न चाहँदैनन् भन्‍ने सङ्केत गर्छ।


काम र प्रवेश (४)

यदि मानिस पवित्र आत्माको कार्यअनुसार साँचो रूपमा प्रवेश गर्न सक्छ भने, उसको जीवनले वसन्तको वर्षापछि तामा उम्रिएजस्तै तुरुन्तै मुना हाल्‍नेछ। अधिकांश मानिसहरूको वर्तमान कदको आधारमा मूल्याङ्कन गर्दा के देखिन्छ भने, मानिसहरूले जीवनलाई महत्त्वपूर्ण ठान्दैनन्, बरु कुनै परिणाम नल्याउनेजस्तो देखिने निश्‍चित विषयहरूलाई महत्त्व दिन्छन्। नत्र तिनीहरू विनाउद्देश्य र जथाभाबी र ध्यान केन्द्रित नगरी काम गर्दै, तिनीहरू कसको लागि जानुपर्छ भन्‍ने कुरा जान्‍नु त कता हो कता कुन दिशामा जानुपर्छ भन्‍ने समेत नजानी घरी यता घरी उता गर्छन्। तिनीहरूले “आफैलाई नम्रतापूर्वक ढाक-छोप” गर्ने बाहेक केही गरिरहेका हुँदैनन्। साँचो कुरा त के हो भने, तिमीहरूमध्ये थोरैलाई मात्रै आखिरी दिनहरू सम्‍बन्धी परमेश्‍वरका अभिप्रायहरूको बारेमा कुनै कुरा थाहा छ। तिमीहरूमध्ये मुस्किलले मात्रै कसैलाई परमेश्‍वरको पाइलाको बारेमा थाहा छ, तर त्योभन्दा पनि खराब कुरा त, परमेश्‍वरको अन्तिम उपलब्धि के हुनेछ भनेर कसैलाई पनि थाहा छैन। तैपनि साहस र धैर्यताद्वारा हरेक व्यक्ति अरूको अनुशासन र काटछाँटबाट गुज्रिरहेको छ, मानौं तिनीहरू आफ्नो विजय अनुभूतिको घडीको अपेक्षामा आफ्‍नो हात सुर्काउँदै लड्न तयार भइरहेका[१] छन्। म मानवजातिको बीचमा रहेका यी “अनौठा तमासाहरू” को बारेमा कुनै टिप्‍पणी दिनेछैन, तर तिमीहरू सबैले बुझ्‍नुपर्ने एउटा बुँदा छ। अहिले धेरैजसो मानिसहरू अस्वाभाविकता[२] तर्फ विकसित हुँदै गइरहेका छन्, र प्रवेशतर्फको तिनीहरूका चरणहरूमा तिनीहरू बन्द बाटो[३] तर्फ अघि बढिरहेका छन्। धेरै मानिसहरू यस्ता हुन सक्छन्, जसले त्यो मानिसले उत्कट चाहना गर्ने मानव संसारभन्दा बाहिरको एउटा सपनाको देश हो भन्‍ने सोच्छन्, र त्यसलाई स्वतन्त्रताको क्षेत्र हो भन्‍ने विश्‍वास गर्छन् तर वास्तवमा त्यो त्यस्तो छैन। अथवा, सायद मानिसहरू पहिले नै बाटो बिराइसकेका छन् भनेर भन्‍न सकिन्छ। तर मानिसहरूले जे गरिरहेको भए तापनि, मानिस केमा प्रवेश गर्नुपर्छ त्यसको बारेमा म अझै कुरा गर्न चाहन्छु। धेरै मानिसहरूको फाइदा र कमजोरीहरू यो छलफलको मुख्य विषय होइन। मलाई आशा छ, दाजुभाइ-दिदीबहिनीहरू तिमीहरू सबैले मेरा वचन सही तरिकाले बुझ्‍न सक्‍नेछौ र मेरो अभिप्रायलाई गलत रूपमा बुझ्‍नेछैनौ।

परमेश्‍वर चीनको मूलभूमिमा देहधारी हुनुभएको छ, अथवा हङकङ र ताइवानका देशवासीहरूको शब्‍दमा भन्दा उहाँ “भित्री” भुभागमा देहधारी हुनुभएको छ। जब परमेश्‍वर माथि स्वर्गबाट पृथ्वीमा आउनुभयो, स्वर्ग वा पृथ्वीको कसैलाई पनि यसको बारेमा थाहा थिएन, किनभने परमेश्‍वर गुप्त रूपमा फर्किनुको साँचो अर्थ यही हो। उहाँले लामो समयदेखि देहमा काम गर्दै र जिउँदै आउनुभएको छ, तैपनि कसैलाई यसको बारेमा थाहा भएको छैन। आजको दिनसम्‍म पनि, यसलाई कसैले पहिचान गरेको छैन। सायद यो अनन्त पहेलीको रूपमा रहनेछ। यस पटक परमेश्‍वर देहमा आउनुभएको घटना कुनै पनि मानिसले थाहा पाउन नसक्‍ने कुरा हो। आत्माको काम जति ठूलो आकारको र त्यसको प्रभाव जति शक्तिशाली भए पनि, परमेश्‍वर सधैँ भावहीन नै रहनुहुन्छ, कहिल्यै कुनै पनि कुरा प्रकट गर्नुहुन्‍न। उहाँको कामको यो चरण स्वर्गीय क्षेत्रमा भइरहेको जस्तै हो भनेर भन्‍न सकिन्छ। देख्‍ने आँखा भएको सबैको लागि यो स्पष्ट भए तापनि, कसैले पनि यसलाई पहिचान गर्दैनन्। जब परमेश्‍वरले उहाँको कार्यको यो चरण समाप्त गर्नुहुन्छ, सारा मानवजाति आफ्नो लामो सपनाबाट बिउँझन्छन्र तिनीहरूले आफ्‍नो आम मनोवृत्तिलाई तोड्छन्।[४] परमेश्‍वरले एक पटक यसो भन्‍नुभएको मलाई याद छ, “यस पटक देहमा आउनु बाघको ओडारमा खस्‍नुसरह भएको छ।” यसको अर्थ के हो भने, परमेश्‍वरको कार्यको यस चरणमा परमेश्‍वर देहमा आउनुहुन्छ, र यति मात्र होइन, उहाँ ठूलो रातो अजिङ्गरको वासस्थानमा जन्‍मनुहुन्छ, त्यसकारण यस पटक उहाँ पृथ्वीमा आउनुहुँदा उहाँले पहिलेभन्दा निकै चरम खतराको सामना गर्नुहुन्छ। उहाँले छुरा र बन्दुक अनि डन्डा र लाठाहरूको सामना गर्नुहुन्छ; उहाँले जाँचको सामना गर्नुहुन्छ; उहाँले प्राणघाती अभिप्रायले भरिएका अनुहार बोक्‍ने भीडहरूको सामना गर्नुहुन्छ। उहाँले कुनै पनि क्षण मारिने खतरा मोल्‍नुहुन्छ। परमेश्‍वर आफूसँग क्रोध लिएर आउनुहुन्छ। तैपनि, उहाँ सिद्धताको काम गर्न आउनुभयो, भन्‍नुको अर्थ उहाँ आफ्‍नो कामको दोस्रो भाग, अर्थात् छुटकाराको कामपछि जारी रहने काम गर्न आउनुभयो। आफ्‍नो कामको यो चरणको खातिर, परमेश्‍वरले सक्दो विचार र वास्ता अर्पण गर्नुभएको छ र आफैलाई नम्रतापूर्वक लुकाउँदै र आफ्‍नो पहिचानलाई कहिल्यै पनि प्रदर्शन नगरी उहाँले यी जाँचका आक्रमणहरूबाट जोगिन कल्‍पना गर्न सकिने हरेक माध्यमहरूको प्रयोग गरिरहनुभएको छ। मानिसलाई क्रूसबाट उद्धार गर्ने क्रममा, येशूले उद्धारको काम मात्रै पूरा गर्दै हुनुहुन्थ्यो; उहाँले सिद्धताको काम गरिरहनुभएको थिएन। तसर्थ परमेश्‍वरको कार्यको आधा भाग मात्रै पूरा गरिएको थियो, र छुटकाराको काम पूरा गर्नु भनेको उहाँको सम्पूर्ण योजनाको आधा भाग मात्रै थियो। नयाँ युगको सुरुवात र पुरानो युगको अवसान हुन लागेको थियो, त्यसैले परमेश्‍वर पिताले आफ्‍नो कामको दोस्रो भागको बारेमा विचार गर्न र यसको लागि तयारी गर्न थाल्‍नुभयो। आखिरी दिनहरूको यो देहधारणको बारेमा विगतमा स्पष्ट रूपमा भविष्यवाणी गरिएको थिएन, त्यसले गर्दा यस पटक परमेश्‍वर देहमा आउनुहुने घटनाको बारेमा बढ्दो रहस्यहरूको जग निर्माण हुनगयो। मिरमिरे उषासँगै, मानवजातिका भीडहरूलाई थाहै नभई, परमेश्‍वर पृथ्वीमा आउनुभयो र आफ्नो जीवन देहमा सुरु गर्नुभयो। यस क्षणको आगमनको बारेमा मानिसहरू अनभिज्ञ थिए। शायद तिनीहरू गहिरो निद्रामा थिए; शायद सजग रहेर जागा रहेका धेरैले पर्खिरहेका थिए र शायद धेरैले स्वर्गमा हुनुहुने परमेश्‍वरलाई चुपचाप प्रार्थना गरिरहेका थिए। तैपनि, यति धेरै मानिसहरूमाझ, एक जनालाई पनि परमेश्‍वर पहिले नै पृथ्वीमा आइसक्नुभयो भन्‍ने कुरा थाहै भएन। आफ्‍नो कार्यलाई अझै सहज रूपमा अघि बढाउन र अझै उत्तम परिणामहरू हासिल गर्न, साथै अझै बढी जाँचहरूलाई रोक्‍नका लागि परमेश्‍वरले यसरी काम गर्नुभयो। जब मानिसको वसन्तको निद्रा हट्छ, परमेश्‍वरको कार्य समाप्त भइसकेको धेरै भइसकेको हुनेछ र पृथ्वीमा घुमफिर गर्ने र बसोबास गर्ने आफ्नो जीवनलाई समाप्त गर्दै उहाँ बिदा हुनुहुनेछ। परमेश्‍वरको कार्यको लागि परमेश्‍वरले व्यक्तिगत रूपमा नै काम गर्नुपर्ने र बोल्‍नुपर्ने भएकोले, र मानिसले हस्तक्षेप गर्ने कुनै उपाय नभएको हुनाले, आफू स्वयम्‌ काम गर्न पृथ्वीमा आउनको लागि परमेश्‍वरले चरम कष्ट भोग्‍नुभयो। मानिस परमेश्‍वरको कार्यको खातिर उभिन सक्दैन। यही कारणले गर्दा अनुग्रहको युगमा भन्दा हजारौँ गुणा बढी साहस गरेर परमेश्‍वर आफ्‍नो सारा वास्ता र फिक्री समर्पित गर्दै, विपन्‍न मानिसहरूको यो समूह, गोबरको थुप्रोमा फसेका मानिसहरूको यो समूहलाई छुटकारा दिने आफ्‍नो काम गर्नको लागि ठूलो रातो अजिङ्गर बास गर्ने भूमिमा आउनुभयो। परमेश्‍वरको अस्तित्वको बारेमा कसैलाई थाहा नभए पनि, परमेश्‍वर बेचैन हुनुहुन्‍न, किनभने यसले उहाँको कार्यलाई धेरै फाइदा गर्छ। हरेक व्यक्ति चरम रूपमा अत्यन्तै घृणित र द्वेषपूर्ण भएको हुनाले, तिनीहरूले कसरी परमेश्‍वरको अस्तित्वलाई सहन सक्‍नेथिए र? यही कारणले गर्दा, पृथ्वीमा आएपछि, परमेश्‍वर मौन रहनुहुन्छ। मानिस सबैभन्दा खराब क्रूरतामा डुबे पनि, परमेश्‍वरले यसमध्ये कुनैलाई पनि मनमा लिनुहुन्न, तर स्वर्गमा हुनुहुने पिताले उहाँलाई सुम्‍पिनुभएको ठूलो आज्ञाको कार्यभार पूरा गर्न आफूले गर्नुपर्ने काम मात्रै उहाँ गरिरहनुहुन्छ। तिमीहरूमध्ये कसले परमेश्‍वरको प्रेमिलोपनलाई पहिचान गरेका छौ? परमेश्‍वर पिताको बोझको बारेमा उहाँको पुत्रले भन्दा धेरै अरू कसले सोच्छ र? परमेश्‍वर पिताको इच्छालाई कसले बुझ्‍न सक्‍छ र? स्वर्गमा हुनुहुने परमेश्‍वर पिताको आत्मा सधैँ बेचैन बन्‍नुहुन्छ, र पृथ्वीमा हुनुहुने उहाँको पुत्रले आफ्‍नो हृदय टुक्रा-टुक्रा हुने गरी चिन्ता गर्दै परमेश्‍वर पिताको लागि निरन्तर प्रार्थना गर्नुहुन्छ। के आफ्‍नो पुत्रको निम्ति परमेश्‍वर पिताको प्रेम कति छ सो जान्‍ने कोही छ? प्रिय पुत्रले परमेश्‍वर पितालाई जुन हृदयले याद गर्नुहुन्छ त्यसको बारेमा जान्‍ने कोही छ? स्वर्ग र पृथ्वीको बीचमा छुट्टिएर, आत्मामा एक-अर्कालाई पछ्याउँदै उहाँहरूले टाढैबाट एक-अर्कालाई नियाल्‍नुहुन्छ। ए मानवजाति! तिमीहरूले कहिले परमेश्‍वरको हृदयलाई बुझ्‍नेछौ? कहिले तिमीहरूले परमेश्‍वरका अभिप्रायहरू बुझ्‍नेछौ? पिता र पुत्र सधैँ एक-अर्कामा निर्भर हुनुभएको छ। त्यसो भए, किन उहाँहरू एक जना माथि स्वर्गमा र अर्कोचाहिँ तल पृथ्वीमा हुने गरी छुट्नुपर्छ त? पुत्रले पितालाई प्रेम गर्नुभएजस्तै पिताले आफ्‍नो पुत्रलाई प्रेम गर्नुहुन्छ। त्यसो भए, किन पिताले त्यति गहन र पीडादायी रूपमा तड्पिएर पुत्रको प्रतीक्षा गर्नुपर्छ? उहाँहरू अलग हुनुभएको त्यति लामो समय नभएको हुन सक्छ, तैपनि पिताले कति दिन र कति रात पीडादायी रूपमा तड्पिएर तृष्णा गर्नुभएको छ, र आफ्‍नो प्रिय पुत्रको शीघ्र फिर्तीको लागि उहाँले कति लामो समयदेखि चाहना गरिरहनुभएको छ, त्यो कसलाई थाहा छ र? उहाँले अवलोकन गर्नुहुन्छ, उहाँ चुपचाप बस्‍नुहुन्छ, र उहाँ प्रतीक्षा गर्नुहुन्छ; उहाँले आफ्‍नो पुत्रको शीघ्र फिर्तीको लागि नगर्नुहुने केही पनि छैन। पृथ्वीको पल्‍लो छेउसम्‍म भौँतारिनुभएको पुत्र: उहाँहरूको मिलन कहिले हुनेछ? उहाँहरूको मिलन भएपछि उहाँहरू अनन्तसम्‍मै सँगै हुनुहुनेछ, तैपनि उहाँले एक जना माथि स्वर्गमा र अर्कोचाहिँ तल पृथ्वीमा भएर बिछोडको हजारौँ दिन र हजारौँ रातलाई कसरी सहन सक्‍नुहुन्छ? पृथ्वीका दशकहरू स्वर्गको लागि सहस्राब्दी जस्तै लाग्छ। परमेश्‍वर पिता चिन्ता नगरी कसरी बस्‍न सक्‍नुहुन्थ्यो र? जब परमेश्‍वर पृथ्वीमा आउनुहुन्छ, उहाँले पनि मानिसले जस्तै मानव संसारका अनगिन्ती घटनाहरूको अनुभव गर्नुहुन्छ। परमेश्‍वर निर्दोष हुनुहुन्छ, तब किन उहाँलाई पनि मानिसले जस्तै कष्ट भोग्‍न लगाउने? परमेश्‍वर पिताले आफ्‍नो पुत्रको लागि विलाप गर्नु स्वाभाविकै हो; परमेश्‍वरको हृदयलाई कसले बुझ्‍न सक्छ र? परमेश्‍वरले मानिसलाई अति नै धेरै दिनुहुन्छ; मानिसले कसरी उहाँको हृदयको ऋण पर्याप्त रूपमा तिर्न सक्छ र? तैपनि, मानिसले परमेश्‍वरलाई अति नै थोरै दिन्छ; त्यस कुरालाई देखेर, परमेश्‍वर कसरी चिन्ता नगरी बस्‍न सक्‍नुहुन्थ्यो र?

मानिसको बीचमा कसैले परमेश्‍वरको मनस्थितिको आतुरीलाई विरलै बुझ्‍न सक्छ, किनभने मानव-प्राणीको क्षमता अत्यन्तै न्यून छ र तिनीहरूको आत्मा निकै बोधो छ, र परमेश्‍वरले के गर्दै हुनुहुन्छ त्यसलाई तिनीहरूले न त ध्यान नै दिन्छन् न त वास्ता नै गर्छन्। यही कारणले गर्दा, मानिसको बारेमा परमेश्‍वर सधैँ व्याकुल हुनुहुन्छ, मानौँ मानिसको पाशविक प्रकृति कुनै पनि क्षणमा प्रकट हुन सक्छ। यसबाट के कुरालाई अझै स्पष्ट रूपमा देख्‍न सकिन्छ भने पृथ्वीमा परमेश्‍वरको आगमनको साथमा अत्यन्तै ठूला जाँचहरू पनि समावेश छन्। तर मानिसहरूको एउटा समूहलाई पूर्ण बनाउनका खातिर, महिमाले भरिपूर्ण परमेश्‍वरले मानिसलाई कुनै पनि कुरा नलुकाई आफ्‍नो हरेक अभिप्राय बताउनुभयो। उहाँले मानिसहरूको यो समूहलाई पूर्ण बनाउने दृढ सङ्कल्प गर्नुभएको छ, त्यसकारण जस्तोसुकै कठिनाइ वा जाँच आए पनि उहाँले त्यसबाट नजर हटाउनुहुन्छ र यो सबैलाई बेवास्ता गर्नुहुन्छ। एक दिन परमेश्‍वरले आफ्‍नो महिमा पाउनुभएपछि, मानिसले उहाँलाई चिन्‍नेछ भन्‍ने दृढ विश्‍वास गर्दै, र परमेश्‍वरले मानिसलाई पूर्ण तुल्याउनुभएपछि, उसले परमेश्‍वरको हृदयलाई पूर्ण रूपमा बुझ्नेछ भन्‍ने विश्‍वास गर्दै उहाँले चुपचाप आफ्‍नो काम गर्नुहुन्छ। अहिले त्यस्ता मानिसहरू पनि हुन सक्छन्, जसले परमेश्‍वरलाई जाँच गरिरहेका छन्, वा परमेश्‍वरलाई गलत रूपमा बुझिरहेका छन्, वा परमेश्‍वरविरुद्ध गुनासो गरिरहेका छन्; परमेश्‍वरले यीमध्ये कुनैलाई पनि मनमा राख्‍नुहुन्‍न। जब परमेश्‍वर महिमामा ओर्लनुहुन्छ, तब परमेश्‍वरले गर्नुहुने सबै कुरा मानवजातिको खुशीको लागि हो भनी मानिसहरू सबैले बुझ्‍नेछन्, र परमेश्‍वरले गर्नुहुने सबै कुरा मानवजाति राम्ररी अस्तित्वमा रहन सकोस् भनेर नै हो भन्‍ने कुरा तिनीहरू सबैले बुझ्‍नेछन्। परमेश्‍वरको आगमन जाँचसँगै, र प्रताप र क्रोधसँगै हुन्छ। परमेश्‍वरले मानिसलाई छोड्नुहुने समयमा, उहाँले आफ्‍नो महिमा प्राप्त गर्नुभएको धेरै समय भइसकेको हुनेछ, र उहाँ महिमा र फर्केर जानुको आनन्दले भरिएर जानुहुनेछ। पृथ्वीमा काम गर्नुहुने परमेश्‍वरलाई मानिसहरूले जसरी इन्कार गरे पनि, उहाँले कहिल्यै पनि ती कुराहरूलाई मनमा राख्‍नुहुन्‍न। उहाँले आफ्‍नो काम मात्रै गरिरहनुहुन्छ। परमेश्‍वरले संसार सृष्टि गर्नुभएको हजारौँ वर्ष भइसक्यो। उहाँ अतुलनीय मात्रामा काम गर्नको लागि पृथ्वीमा आउनुभएको छ र उहाँले मानव संसारको इन्कार र निन्दालाई पूर्ण रूपमा अनुभव गर्नुभएको छ। कसैले पनि परमेश्‍वरको आगमनलाई स्वागत गर्दैन; उहाँलाई रूखो अभिवादन गरिएको छ। यी हजारौँ वर्षको कठोर हिँडाइको अवधिमा, मानिसको चाल-चलनले परमेश्‍वरलाई गहिरो चोट पुर्‍याएको धेरै भइसकेको छ। उहाँले मानिसहरूको विद्रोहलाई ध्यान दिन छोड्नुभएको छ, बरु मानिसलाई रूपान्तरण गर्ने र शुद्ध पार्ने अर्को योजना बनाउनुभएको छ। उपहास, निन्दा, सतावट, संकष्ट, क्रूसीकरणको कष्ट, मानिसले गरेको बहिष्कार, आदि इत्यादि कुरा जसलाई परमेश्‍वरले देहमा आउनुभएदेखि सामना गर्नुभएको छ: परमेश्‍वरले यी कुराहरूलाई पर्याप्त मात्रामा चाखिसक्‍नुभएको छ, र मानव संसारको कठिनाइहरूको हकमा भन्दा, देहमा आउनुभएका परमेश्‍वरले यी सबै कुरालाई पूर्ण रूपमा भोगिसक्‍नुभएको छ। स्वर्गमा हुनुहुने परमेश्‍वर पिताका आत्माले यस्ता दृश्यहरूलाई असहनीय पाउनुभएको धेरै भइसक्यो र, आफ्‍नो शिर पछाडि ढल्काएर आँखा बन्द गरी आफ्‍नो प्रिय पुत्र फर्किने प्रतीक्षा गर्नुहुन्छ। मानवजातिले कुरा सुनोस् र समर्पित होस्, र उहाँको देहको सामुन्ने अत्यन्तै लाजको अनुभूति गरेर, उहाँको विरुद्धमा विद्रोह गर्न छोड्न सकोस् भन्‍ने मात्रै उहाँ चाहनुहुन्छ। मानवजातिले परमेश्‍वरको अस्तित्वमा विश्‍वास गर्न सकोस् भन्‍ने मात्रै उहाँ चाहनुहुन्छ। उहाँले मानिसबाट ठूला-ठूला कुराहरू पूरा हुनुपर्छ भनी भन्न छोड्नुभएको धेरै भइसकेको छ, किनभने परमेश्‍वरले अत्यन्तै धेरै मूल्य चुकाउनुभएको छ, तैपनि मानिस सहजताको साथ आराम गरिरहेको छ[५] र उसले परमेश्‍वरको कार्यलाई अलिकति पनि ध्यान दिँदैन।

आज मैले परमेश्‍वरको कार्यको बारेमा भनिरहेको कुराहरूमा “आधारहीन मूर्खता”[६] का धेरै कुराहरू समावेश हुनसक्‍ने भए तापनि, मानिसको प्रवेशको लागि यसको गहन प्रासङ्गिकता छ। म केवल कामको बारेमा केही कुरा गरिरहेको छु र त्यसपछि प्रवेशको बारेमा केही कुरा गरिरहेको छु, तर यी दुवै पक्ष उत्तिकै अपरिहार्य छन्, र दुवैलाई जोड्दा, ती मानिसको जीवनको लागि अझै बढी लाभदायक छन्। यी दुई पक्ष एक-अर्काका पूरक हुन्[७] र अत्यन्तै फाइदाजनक छन्, जसले मानिसहरूलाई परमेश्‍वरका अभिप्रायहरूका बारेमा अझै राम्ररी बुझ्न मद्दत गर्छन् र मानिसहरू र परमेश्‍वरको बीचमा सञ्‍चार सम्भव गराउँछन्। कामसम्‍बन्धी आजको कुराकानीद्वारा, परमेश्‍वरसँगको मानवजातिको सम्‍बन्धमा थप सुधार भएको छ, पारस्‍परिक बुझाइ गहन भएको छ, र मानिस परमेश्‍वरको बोझको बारेमा अझै बढी सोचविचार र वास्ता गर्न सक्‍ने भएको छ; मानिसलाई परमेश्‍वरले जे अनुभूति गर्नुहुन्छ त्यही अनुभूति गर्ने, परमेश्‍वरले उसलाई परिवर्तन गर्नुहुनेछ भन्‍ने बारेमा थप आत्मविश्‍वास गर्ने, र परमेश्‍वरको देखा पराइलाई प्रतीक्षा गर्ने तुल्याइएको छ। आज मानिसबाट पूरा हुनैपर्छ भनी परमेश्‍वरले तोक्नुभएको एक मात्र सर्त यही हो—परमेश्‍वरलाई प्रेम गर्ने व्यक्तिको रूपमा जिउनु, यस्तो गर्नु ताकि परमेश्‍वरको बुद्धिको उत्कृष्टताको ज्योति अन्धकारको युगमा चम्किरहोस् र मानिसको जियाइले परमेश्‍वरको कार्यमा उज्यालो पृष्ठ छोडोस्, जुन उज्यालो संसारको पूर्वमा सदासर्वदा चम्किरहोस्, संसारको ध्यान र सबैको कृतज्ञता प्राप्त गरोस्। अवश्य नै, वर्तमान युगमा परमेश्‍वरलाई प्रेम गर्नेहरूको लागि यो अझै उत्तम प्रवेश हो।

फूटनोटहरू:

१. “आफ्‍नो हात सुर्काउँदै लड्न तयार भइरहेका” भन्‍ने वाक्यांशलाई निन्दात्मक रूपमा प्रयोग गरिएको छ।

२. “अस्वाभाविकता” ले मानिसहरूको प्रवेश पथबाट बाहिर छ र तिनीहरूको अनुभव एकतर्फी छ भन्‍ने अर्थ दिन्छ।

३. “बन्द बाटो” को अर्थ मानिसहरूले लिइरहेको मार्ग परमेश्‍वरका अभिप्रायहरू विपरीत छ भन्‍ने हुन्छ।

४. “आफ्‍नो आम मनोवृत्तिलाई तोड्छन्” ले मानिसहरूले परमेश्‍वरलाई चिनेपछि, कसरी परमेश्‍वरसम्‍बन्धी तिनीहरूको धारणा र दृष्टिकोणहरू परिवर्तन हुन्छन् भन्‍ने कुरालाई जनाउँछ।

५. “सहजताको साथ आराम गरिरहेको छ” भन्‍ने वाक्यांशले मानिसहरू परमेश्‍वरको कार्यप्रति उदासीन छन् र तिनीहरूले यसलाई महत्त्वपूर्ण ठान्दैनन् भन्‍ने अर्थ दिन्छ।

६. “आधारहीन मूर्खता” को अर्थ मानिसहरू परमेश्‍वरले बोल्‍नुहुने वचनहरूको आधारभूत कुरा बुझ्‍न आधारभूत रूपमा नै असमर्थ छन् र उहाँले केको बारेमा कुरा गर्दैहुनुहुन्छ त्यस बारेमा उनीहरूलाई केही पनि थाहा हुँदैन भन्‍ने हुन्छ। यो वाक्यलाई व्यंग्यात्मक रूपमा प्रयोग गरिएको छ।

७. “एक-अर्काका पूरक हुन्” भन्‍नुको अर्थ सङ्गतिमा “कार्य” र “प्रवेश” दुवैलाई एकट्ठा गर्नु परमेश्‍वरसम्‍बन्धी हाम्रो ज्ञानको लागि अझै लाभदायक हुनेछ भन्‍ने हुन्छ।


काम र प्रवेश (५)

आज तिमीहरू सबैलाई थाहा छ, कि परमेश्‍वरले मानिसलाई जीवनको सही मार्गमा डोऱ्याउँदै हुनुहुन्छ, उहाँले मानिसलाई अर्को युगमा कदम चाल्‍न अगुवाइ गरिरहनुभएको छ, उहाँले मानिसलाई यो अन्धकारको पुरानो युगदेखि अझ उता, शरीरदेखि बाहिर, अन्धकारको शक्तिहरूको थिचोमिचो र शैतानको प्रभावबाट टाढा लैजाँदैहुनुहुन्छ, यसैले कि प्रत्येक व्यक्ति स्वतन्त्रताको संसारमा जिउन सकोस्। सुन्दर भोलिको खातिर, र मानिसहरू उनीहरूका भोलिका पाइलाहरूमा अझ साहसी हुन सकून् भनेर, परमेश्‍वरका आत्माले मानिसका लागि सबै कुराको योजना बनाउनुहुन्छ, र मानिसले अझ बढी आनन्द पाओस् भनेर परमेश्‍वर देहमा मानिसको अगाडिको बाटो तयारी गर्नुमा आफ्नो सबै हृदय-रक्त रित्याउनुहुन्छ, र त्यसरी मानिसले अति नै चाहना गरेको त्यो दिन चाँडै ल्याउने कार्य गर्नुहुन्छ। यस्तो हुन्छ कि तिमीहरू सबैले यो सुन्दर क्षणलाई मनमा राख्छौ; परमेश्‍वरसँग एकसाथ आउनु कुनै सजिलो काम होइन। तिमीहरूले उहाँलाई कहिल्यै नचिनेको भए पनि, तिमीहरू लामो समयदेखि उहाँको साथमा छौ। यदि सबैले यी सुन्दर तर क्षणिक दिनहरू सदाका लागि सम्झन सके त, अनि ती कुराहरूलाई पृथ्वीमा उनीहरूको प्यारो सम्पत्ति बनाउन सके त हुन्थ्यो! परमेश्‍वरको काम लामो समयदेखि मानिसलाई प्रकट गरिएको छ—तर मानिसहरूका हृदयहरू अति जटिल भएकाले, र उनीहरूमा त्यसप्रति कहिल्यै कुनै चासो नभएकोले, परमेश्‍वरको काम त्यसको मूल जगमा नै रोकिएको छ। यस्तो लाग्छ, कि उनीहरूका विचार, धारणा र मानसिक दृष्टिकोण, पुरानै रहन्छ, यहाँसम्म कि उनीहरूमध्ये धेरै जनाको मानसिक दृष्टिकोण प्राचीन समयको आदिम मानिसहरूको जस्तो छ, र अलिकति पनि परिवर्तन भएको छैन। फलस्वरूप, मानिसहरू अझै पनि परमेश्‍वरले गर्नुहुने कामको बारेमा अलमल्ल पर्छन् र अस्पष्ट हुन्छन्। उनीहरू आफूले गर्नुपर्ने र उनीहरू कुन कुराभित्र प्रवेश गर्नुपर्छ भन्‍ने बारेमा अझ बढी अस्पष्ट हुन्छन्। यी कुराहरूले परमेश्‍वरको काममा ठूलठूला कठिनाइहरू ल्याउँदछ र मानिसहरूको जीवनलाई अगाडि बढ्नबाट रोक्दछ। मानिसको सार र उनीहरूका कम क्षमताको कारण, उनीहरू आधारभूत रूपमा नै परमेश्‍वरको कामलाई बुझ्न असमर्थ हुन्छन्, र यी कुराहरूलाई कहिल्यै महत्त्वपूर्ण ठान्दैनन्। यदि तिमीहरू आफ्नो जीवनमा प्रगति गर्न चाहन्छौ भने तिमीहरूले आफ्नो अस्तित्वका कुराहरूमा ध्यान दिन थाल्नु पर्दछ, जीवनमा तिमीहरूको प्रवेशलाई नियन्त्रण गर्न ती प्रत्येक कुरा राम्ररी बुझ्नुपर्छ, तिमीहरू प्रत्येकको हृदय पूर्ण रूपमा रूपान्तरण गर्नुपर्छ, र तिमीहरूका हृदयभित्रको रित्तोपनका समस्याहरू र तिमीहरूलाई कष्ट दिने त्यो बासी र डरलाग्दो अस्तित्वको समाधान गर्नुपर्छ, यसरी तिमीहरू प्रत्येक भित्रदेखि बाहिरसम्म नवीकरण हुन सक्नेछौ र उच्च पारिएको, मानव अनुभवभन्दा परको र स्वतन्त्र जीवनको साँच्चै आनन्द उठाउन सक्नेछौ। यसको उद्देश्य तिमीहरू प्रत्येक जीवित हुन सक, तिमीहरूका आत्मामा पुनर्जीवित हुन सक र एक जीवित प्राणीको स्वरूप धारण गर्न सक भन्‍ने हो। तिमीहरू जुन-जुन दाजुभाइ, दिदी-बहिनीहरूको सम्पर्कमा आउँछौ उनीहरूमध्ये जीवन्त र ताजा व्यक्तिहरू बिरलै हुन्छन्। उनीहरू सबै प्राचीन बाँदरहरू झैँ सरल मनका र मूर्ख छन्, स्पष्ट रूपमा उनीहरूको विकास हुने कुनै सम्भावना हुँदैन। त्योभन्दा पनि अझ नराम्रो कुरा, मेरो सम्पर्कमा आएका दाजुभाइ, दिदी-बहिनीहरू पहाडहुँदो बस्ने असभ्य मानिसहरूझैँ अशिष्ट र अभद्र भएका छन्। उनीहरू शिष्टाचारको बारेमा त्यत्ति जान्दैनन्, व्यवहार कसरी गर्नुपर्छ भन्‍ने आधारभूत कुराहरू त झन् परको कुरा भइहाल्यो। धेरै जवान बहिनीहरू छन्, जो बुद्धिमती र सभ्य देखिए पनि, र फूलजस्तो सुन्दर भए पनि, उनीहरू अझै पनि “वैकल्पिक” फेसनमा संलग्‍न हुन्छन्। एउटी बहिनीको[क] कपालले उनको सम्पूर्ण अनुहार छोप्छ, उनका आँखाहरू केही पनि देखिँदैन। उनको अनुहारका विशेषताहरू सफा र सदाचारी भए तापनि, उनको केशको शैली अनाकर्षक हुन्छ, जसले व्यक्तिलाई अनौठो अनुभव गराउँछ, मानौं कि ऊ एक किशोर नजरबन्द केन्द्रकी एक नम्बरकी अपराधी हुन्। पानीभित्रको मोतीजस्तो सफा र चम्किला उसका आँखाहरूले उसका कपडा र केशको शैलीलाई सन्तुलित बनाउँछन्, ती घोर अन्धकार रातमा अचानक देखिएको लालटिनको जोडी जस्तो देखिन्छ, जसले रोकिँदै आँखा नै अन्धो बनाउने चमक छर्छ, त्यसले मानिसहरूका हृदयलाई भयभीत बनाउँछ, र पनि उनी जानाजानी कसैबाट लुकिरहेकी छिन् जस्तो देखिन्छे। जब म उनलाई भेट्छु, उनी सधैँ “दृश्य” बाट पन्सिने उपायहरू बनाइरहेकी हुन्छे, मानौं भर्खरै कसैको हत्या गरेर, र पक्रा परुँला कि भनी साह्रै डराएको र निरन्तर छल्दै हिँडिरहेको हत्याराजस्तो; यसैले उनी ती काला अफ्रिकीहरू[१] जस्तो गर्छिन् जो पुस्तौं-पुस्तादेखि दासहरूका रूपमा रहेर अरूको अगाडि कहिल्यै आफ्नो शिर उठाउन सक्दैनन्। व्यवहारहरूको यस क्रममा यी मानिसहरूले जुन प्रकारले वस्‍त्र लाउँछन् र आफ्‍नो शृङ्गार गर्छन् त्यसमा सुधार गर्नका लागि धेरै महिना काम गर्नुपर्ने हुन्छ।

हजारौं वर्षदेखि चिनियाँ जनताले दासको जीवन जिइरहेका छन् र यसले उनीहरूको विचार, धारणा, जीवन, भाषा, व्यवहार र कार्यहरूलाई यति सीमित बनाएको छ कि उनीहरूलाई अलिकति पनि स्वतन्त्रता नदिई छाडिएको छ। इतिहासका हजारौं वर्षले महत्त्वपूर्ण मानिसहरूलाई आत्माको अधीनमा पारेको छ र आत्माविनाको लासजस्तो बनाएको छ। धेरै जना यस्ता छन् जो शैतानको हत्या गर्ने छुरीमुनि जिउँछन्, धेरै जना यस्ता छन् जो जङ्गली पशुहरूका गुफाजस्ता घरहरूमा बस्छन्, धेरै जना त्यस्ता छन् जसले गोरु वा घोडाहरूले खाने खाना खान्छन्, र धेरै यस्ता मानिसहरू छन् जो झूटो बोल्छन्, “पातालमा” संवेदनाहीन र लथालिङ्ग छन्। बाहिरी रूप-रङ्गमा मानिसहरू आदिम मानिसभन्दा फरक छैनन्, उनीहरूको विश्राम गर्ने स्थान नरकजस्तै छन्, र साथीहरूको रूपमा उनीहरू चारैतिरबाट हरप्रकारका फोहोरी भूतात्माहरू र दुष्टात्माद्वारा घेरिएका छन्। बाहिरपट्टि, मानिस उच्च कोटीका “प्राणीहरू” जस्तो देखिन्छ; वास्तवमा उनीहरू फोहोर भूतात्माहरूसँग बाँचिरहेका र बसिरहेका छन्। उनीहरूलाई हेरचाह गर्ने कोही नभएकोले मानिसहरू शैतानको ढुक्ने ठाउँमा बस्छन्, भाग्ने कुनै बाटो नभएकोले त्यसको कठिन पासोमा पर्छन्। उनीहरू आफ्ना प्रियजनहरूसँग आरामदायी घरमा भेला हुन्छन् र खुसी र सन्तुष्ट जीवन बिताउँछन् भन्नुको साटो, मानिस भूतात्माहरूको सामना गर्दै र शैतानहरूसँग हेलमेल गर्दै पातालमा बस्दछ भनेर भन्न सकिन्छ। वास्तवमा, मानिसहरू अझै पनि शैतानको बन्धनमा छन्, उनीहरू त्यहाँ बस्छन् जहाँ फोहोर भूतात्माहरू भेला हुन्छन्, र उनीहरू फोहोर भूतात्माहरूद्वारा गलत प्रकारले नियन्त्रित हुन्छन्, मानौं उनीहरूका ओछ्यानहरू उनीहरूका लासहरूलाई निद्रामा पार्ने ठाउँ हुन्, मानौं ती आरामदायी गुँड हुन्। उनीहरूको घरभित्र प्रवेश गर्दा, आँगन चिसो र एकान्त हुन्छ, चिसो हावा सुसेली हाल्दै सुक्खा हाँगाहरू भएर बग्छ। “बस्ने ठाउँ” को ढोका खोल्दा त्यो कोठा पूरै कालो हुन्छ—हात फैलाउँदा पनि आफ्ना औँलाहरू देख्न सकिँदैन। ढोकाको चिराबाट केही प्रकाश छिर्छ, जसले कोठालाई झन् अँध्यारो र डरलाग्दो बनाउँछ। समय-समयमा, मुसाहरूले अनौठो चीँचीँ आवाज निकाल्छन्, मानौं ती रमाउँदैछन्। कोठाभित्रका सबै कुरा घृणास्पद र डरलाग्दा हुन्छन्, भर्खरै मुर्दा बाकसमा हालिएको व्यक्तिले ओगटेको जस्तो। त्यो कोठामा भएको ओछ्यान, सिरकहरू, र साधारण सानो कोठा सबै धूलोले ढाकिएका हुन्छन्, भुइँमा धेरै साना स्टुलहरू छन् जसका खुट्टाहरू नाङ्गा र हल्लिरहेका छन् र माकुरोका जालहरू भित्ताहरूमा झुण्डिएका हुन्छन्। टेबलमा एउटा ऐना हुन्छ, त्यसको छेउमा काठको काँगियो हुन्छ। ऐनातर्फ बढ्दै तँ एउटा मैनबत्ती उठाउँछस् र त्यसलाई जलाउँछस्। तँ त्यो ऐना धूलोले छोपिएको देख्छस्, जसले मानिसहरूका प्रतिबिम्बहरूमा[ख] एक किसिमको “श्रृंगार” दिन्छ, यसैले उनीहरू भर्खरै चिहानबाट बाहिर आएका जस्ता देखिन्छन्। काँगियो केशहरूले भरिएको हुन्छ। यी सबै थोकहरू पुरानो र मैला हुन्छन्, र यस्तो लाग्छ कि ती भर्खरै मरेको व्यक्तिले प्रयोग गर्ने गर्थ्यो। काँगियो हेर्दा, छेउमा लास राखिएको हुन सक्ने महसुस हुन्छ। काँगियोका केशहरूमा रक्त-संचार नभएकोले तिनमा मृतकको गन्ध हुन्छ। ढोकाको चिराबाट चिसो बतास भित्र पस्दछ, मानौं एउटा भूत चिराबाट जबरजस्ती पस्दैछ र कोठामा बस्न आउँदैछ। कोठाभरि एक दमनकारी ठन्डा छ, र अचानक, सडिरहेको लासको दुर्गन्ध आउँछ, र यति बेला पर्खालहरूमा झुण्डिएका छ्यासमिस थोकहरू छन्, ओछ्यानमा अस्तव्यस्त बिछ्यौना फोहोर र दुर्गन्धित छ, कुनामा अन्न छ, कोठा धूलोले ढाकिएको छ, भुइँ घाँसहरू र फोहोर र अन्य कुराले ढाकिएको छ भन्‍ने देखिन्छ—मानौं ती अगाडि लर्खराउँदै, दाँत किट्दै र हावामा नङ्ग्राले चिथोर्दै भर्खरै मरेको व्यक्तिले प्रयोग गरेका हुन्। यो तँलाई कम्प छुटाउनका निम्ति पर्याप्त हुन्छ। त्यो कोठामा कहीँ पनि जीवनको सङ्केत हुँदैन, परमेश्‍वरले भन्‍नुभएझैँ पाताल र नरक जस्तो सबै अन्धकार र भिजेको हुन्छ। यो मानिसको चिहान जस्तै छ, रङ्ग-रोगन नगरिएका कोठा, स्टुलहरू, झ्यालका चौखटहरू र ढोकाहरू शोकको पोसाकमा छन् र मृत व्यक्तिलाई मौन श्रद्धाञ्जली अर्पण गर्दैछन्। मानिस धेरै दशक वा धेरै शताब्दीदेखि वा केही सहस्राब्दीदेखि यस पातालमा जिइरहेको छ, चाँडै बाहिर जान्छ र ढिलो फर्कन्छ। उनीहरू पहिलो प्रकाशमा आफ्नो “चिहान” बाट देखा पर्दछन्, जब भालेहरू बासिरहेका हुन्छन्, र माथि आकाशतिर हेरेर र भूमिमा हेरेर, उनीहरूले आफ्नो दिनका गतिविधिहरू सुरु गर्छन्। जब सूर्य पहाडहरूको पछाडि खस्छ, उनीहरू आफ्नो थकित शरीरलाई फेरि घिसारेर “चिहान” मा लान्छन्; उनीहरूले आफ्नो पेट भरेको समयसम्म साँझ परिसकेको हुन्छ। अनि यसरी भोलि फेरि “चिहान” छोड्ने तयारी गरिसकेपछि, उनीहरूले बत्ती निभाउँछन्, जसले आगोको धिपधिप गर्ने चमक निकाल्छ। यस समयमा, चन्द्रमाको मुनि हरेक कुनामा देख्न सकिने डाँडोहरू जस्तै फैलिएका चिहानका थुप्रोहरू मात्र देख्न सकिन्छ। ती “चिहानहरू” भित्रबाट कहिलेकहीँ घुरेको आवाज निस्कन्छ, त्यो बढ्छ र घट्छ। सबै मानिसहरू तुरुन्तै मस्त निदाउँछन्, र फोहोरी भूतात्माहरू र प्रेतहरू सबै पनि शान्तिपूर्वक विश्राम गरिरहेका देखिन्छन्। बेला-बेलामा टाढा कागहरू कराउँदै गरेको सुनिन्छ—शान्त र मौन रातमा यस्ता उदास आवाजहरू तेरो मेरुदण्डलाई कपाउन र तेरो कपाल ठाडो पार्न पर्याप्त हुन्छन्…। मानिसले मर्ने र फेरि जन्मने यस्तो परिस्थितिमा कति वर्ष बिताएको छ भनी कसले भन्न सक्छ र; उनीहरू मानिसहरू र पिसाचहरू हेलमेल गरेर बस्‍ने त्यो मानव संसारमा बसेको कति भएको छ कसलाई के थाहा, र त्यति मात्र कहाँ हो र, उनीहरूले कति पटक संसारलाई बिदाइ दिएका छन् भन्‍ने कसलाई के थाहा। पृथ्वीको यस नरकमा मानिसहरू सुखमय जीवन बिताउँछन्, मानौं उनीहरूसित गुनासोको एउटै पनि शब्द छैन, किनकि उनीहरू लामो समयदेखि पातालको जीवनसँग अभ्यस्त भइसकेका छन्। अनि त्यसरी नै मानिसहरू फोहोर भूतात्माहरू बस्ने यो ठाउँसँग मोहित छन्, मानौं ती फोहोरी भूतात्माहरू उनीहरूका साथी र सहपाठीहरू हुन्, मानौं मानिसको संसार गुन्डाहरूको समूह[२] हो—किनकि मानिसको मूल अस्तित्व धेरै लामो समयदेखि गुप्त रूपले हराएको छ, कुनै सङ्केत नछोडी त्यो विलुप्त भएको छ। मानिसहरूको रूपरङ्ग एक फोहोर भूतात्माको जस्तो छ; त्योभन्दा बढी, उनीहरूका कार्यहरू फोहोरी भूतात्माहरूद्वारा प्रभावित हुन्छन्। आज, उनीहरू फोहोरी भूतात्माहरूभन्दा फरक देखिँदैनन्, मानौं उनीहरू फोहोरी भूतात्माहरूबाट जन्मेका हुन्। यसबाहेक, मानिसहरूले आफ्ना पितापुर्खाहरूलाई धेरै प्रेम र समर्थन गर्छन्। मानिस लामो समयदेखि शैतानद्वारा पेलिएको छ र उनीहरू पहाडका बाँदरहरू जस्तै भएका छन् भन्‍ने कसैलाई थाहा छैन। उनीहरूको राता-राता आँखाहरूमा बिन्तीभावको हेराइ हुन्छ, अनि उनीहरूबाट चम्कने मधुरो ज्योतिमा फोहोरी भूतात्माको हानिकारक द्वेषको मन्द सङ्केत चम्कन्छ। उनीहरूका अनुहार चाउरीले ढाकिएको हुन्छ, धूपीको बोक्राजस्तै चिरा परेको हुन्छ, उनीहरूका मुख बाहिरपट्टि फैलिएको हुन्छ, मानौं त्यो शैतानले बनाएको हो, उनीहरूका कानहरू भित्र र बाहिर फोहोरले ढाकिएका हुन्छन्, र उनीहरूका ढाड कुप्रेका हुन्छन्, उनीहरूका खुट्टाहरूले उनीहरूको शरीरको भार उठाउन संघर्ष गर्छन्, र उनीहरूका हड्डीसरिका पाखुराहरू ताल मिलाएर अगि-पछि हुन्छन्। मानौं उनीहरू छाला र हड्डीबाहेक अरू केही होइनन्, तर उनीहरू पहाडको भालु जत्तिकै मोटा पनि छन्। भित्रदेखि बाहिरसम्म, उनीहरू प्राचीन कालदेखिको बाँदरजस्तो तयार र पोसाक लगाएका छन्—मानौं, आज, बाँदरहरू पूर्ण रूपमा, आधुनिक मानिसको आकारमा विकसित हुन[३] सकेका छैनन्, यसैले उनीहरू पछौटे छन्!

मानिस पशुहरू सँगसँगै बस्दछ, र उनीहरू विवाद र मौखिक असहमति प्रकट नगरी मिलेर बस्छन्। मानिस आफूले गरेको पशुहरूको हेरचाह र वास्तामा असन्तुष्ट छ, र पशुहरू मानिसलाई जीवित राख्नका निम्ति, स्पष्ट रूपमा मानिसको फाइदाका लागि अस्तित्वमा छन्, त्यसमा उनीहरूलाई कुनै फाइदा हुँदैन अनि तिनीहरू मानिसप्रति पूर्ण र सम्पूर्ण आज्ञाकारीतामा बस्छन्। देख्‍न सकिने सबै हिसाबमा, मानिस र पशुबीचको सम्बन्ध नजिक[४] र मेलमिलापमा[५] छ—अनि यस्तो लाग्छ कि फोहोरी भूतात्माहरू मानिस र पशुको सही मिश्रण हो। यसैले मानिस र पृथ्वीमा भएका फोहोर भूतात्माहरू अझ घनिष्ठ र अभिन्न छन्: फोहोर भूतात्माहरूबाट अलग भए पनि मानिस उनीहरूसँग सम्बन्धित हुन्छ, यसै बीचमा, ती फोहोर दुष्ट भूतात्माहरूले मानिसबाट कुनै पनि कुरा रोकेर राख्दैनन् र आफूसँग भएका सबै कुरालाई उनीहरूका निम्ति “समर्पित” गर्छन्। दिनहुँ मानिसहरू “नरकको राजा” (उनीहरूका पुर्खा) को साथमा आनन्दले रमाउँदै “नरकको राजाको महलमा” खुसीले उफ्रन्छन् र त्यसको चालबाजीमा परिरहेका हुन्छन्, यसैले आज मानिसहरू गम्भीर अवस्थामा फसेका छन्, र पातालमा त्यति धेरै समय बिताएपछि, तिनीहरूले “जीवितहरूको संसारमा” मा फर्कने इच्छा गर्न छोडिसकेका छन्। यसैले, उनीहरूले उज्यालो देख्ने बित्तिकै, र परमेश्‍वरका मागहरू र परमेश्‍वरको चरित्र, र उहाँको कामका मागहरू देख्‍ने बित्तिकै, उनीहरू डराउँछन् र चिन्तित बन्छन्, तापनि अझै पातालमा फर्कने र प्रेतहरूको साथमा बस्ने तिर्सना गर्दछन्। उनीहरूले धेरै पहिले नै परमेश्‍वरलाई बिर्से, र त्यसैले उनीहरू सधैँ चिहानमा भौतारिरहेका छन्। जब म एक व्यक्तिलाई भेट्छु, म उसँग कुरा गर्न खोज्छु, तब मात्र म मेरो सामुन्ने उभिरहेको व्यक्ति बिलकुलै मानव होइन भन्‍ने पत्ता लगाउँछु। उनको कपाल लथालिङ्ग हुन्छ, उनको अनुहार फोहोर, र उनको दन्ते मुस्कानमा ब्वाँसोको जस्तै केही कुरा हुन्छ। यसैले पनि तिनमा भर्खरै चिहानबाट निस्केर जीवितहरूको संसारको मानिसलाई हेर्ने प्रेतको अनौठोपन भए जस्तो देखिन्छ। यस व्यक्तिले सधैँ उसका ओठहरूमा मुस्कान ल्याउने कोसिस गर्छिन्; यो धूर्त र कुटिल दुवै देखिन्छ। जब तिनी मसँग मुस्कुराउँछे, यस्तो लाग्छ, कि तिनी केही भन्न चाहन्छिन् तर शब्दहरू भेट्टाउन सक्दिनन्, त्यसैले उनले गर्न सक्ने भनेको एक छेउमा भाव शून्य र मूर्ख भएर खडा हुनु मात्र हो। पछाडिबाट हेर्दा, उसले “चिनियाँ श्रमिकहरूका शक्तिशाली छवि” प्रस्तुत गरेकी जस्तो देखिन्छ; मानिसहरूले कुरा गर्ने प्राचीनका विख्यात यान हुआङ/यान वाङगका सन्तानहरूको[ग] छवि स्मरण गर्दा यस्ता क्षणहरूमा उनी अझ बढी घृणित देखिन्छे। जब म उनलाई प्रश्न गर्छु, उनले चुपचाप आफ्नो टाउको निहुराउँछिन्। जबाफ दिन उनलाई धेरै समय लाग्छ, र उनले त्यसो गर्दा उनले आफ्ना भावनाहरू व्यक्त गर्न सक्दिन। उनले आफ्ना हातहरू स्थिर राख्न सक्दिन, र बिरालोले जस्तै आफ्ना दुई औँलाहरू चुस्छे। अब मात्र म बुझ्छु कि मानिसका हातहरू भर्खरै फोहोर मैला उठाएको जस्तो देखिन्छ, फोहोर नङहरूको यति धेरै रङ्ग उडेको छ, कि ती सेता हुनुपर्छ भनी कसैलाई थाहा हुँदैन, “पातला” नङहरू बाक्लो फोहोरले ढाकेको हुन्छ। योभन्दा पनि अझ घिनलाग्दो कुरा त, उनीहरूको हातको पछाडिको भाग कुखुराको छाला जस्तो देखिन्छ, जुन उप्किएको हुन्छ। उनीहरूको हातमा भएका रेखाहरू सबै रगतको मूल्य र मानव श्रमको पसीनाले व्याप्त हुन्छन्, ती प्रत्येकभित्र केही यस्तो थोक हुन्छ जुन फोहोर जस्तो देखिन्छ, “माटोको सुगन्ध” निकाल्छ, जसले मानिसको दुःखको आत्माको बहुमूल्यता र प्रशंसाको उत्तम प्रतिनिधित्व गर्छ—यसैले दुःखको यो आत्मा मानिसका हातमा भएका प्रत्येक रेखामा गहिरो रूपमा गाडिएको छ। शिरदेखि पैतालासम्म, मानिसले लगाउने लुगाफाटो पशुको भुत्लाजस्तो देखिँदैन, तर उनीहरूले त्यो थोरै मात्र जान्दछन्, तापनि उनीहरू यति धेरै “आदरणीय” छन्, कि उनीहरूको मूल्य वास्तवमा स्यालको भुत्लाभन्दा कम छ—मयूरको एउटा प्वाँखभन्दा पनि कम, किनकि उनीहरूको लुगाले लामो समयदेखि उनीहरूलाई यति कुरूप बनाएको छ कि उनीहरू सुँगुर र कुकुरभन्दा पनि घिनलाग्दा देखिन्छन्। उसको अपर्याप्त कपडा उसको पछाडि पिठिउँमा आधा झुन्डेको छ, र उसका सुरुवाल खुट्टाहरूले—कुखुराको आन्द्रा जस्तै—उसको कुरूपतालाई सूर्यको उज्यालोमा पूर्ण रूपमा प्रकट गर्दछ। ती छोटा र कसिला छन्, मानौं उसका खुट्टाहरू लामो समयदेखि बाँधिएका छैनन् भनी देखाउन ती लगाइएको हो: ती ठूला खुट्टाहरू हुन्, पुरानो समाजको “तीन इन्च सुनौलो कमलहरू” भन्दा लामो छैनन्। यस व्यक्तिको पहिरन धेरै पश्चिमी शैलीको छ, तर धेरै सस्तो पनि छ। जब म उनलाई भेट्छु, उनी सधैँ लजालु हुन्छे, उनको अनुहार रातोपिरो हुन्छ, र उनले आफ्नो टाउको उठाउन सक्दिनन्, मानौं उनलाई फोहोर भूतात्माहरूले थिचेका छन्, र उनले मानिसहरूको अगि आएर आफ्नो अनुहार देखाउन सक्दिनन्। धूलोले मानिसको अनुहारलाई ढाक्छ। आकाशबाट झरेको यो धूलो मानिसको अनुहारमा अनुचित ढङ्गले खसेको जस्तो देखिन्छ, जसले त्यसलाई भँगेराको भुवाझैं देखिने बनाउँछ। मानिसको आँखा पनि भँगेराको जस्तै हो: सानो र सुक्खा, कुनै चमक नभएको। जब मानिसहरू बोल्छन्, उनीहरूको बोलीवचन आदत स्वरूप रोकिने र कपटी, घृणित र अरूलाई अरुचिकर हुने हुन्छ। तापनि धेरै जनाले त्यस्ता मानिसहरूलाई “राष्ट्रका प्रतिनिधिहरू” भनी प्रशंसा गर्छन्। के यो ठट्टा होइन र? परमेश्‍वर मानिसहरूलाई परिवर्तन गर्न, मुक्ति दिन, उनीहरूलाई मृत्युको चिहानबाट उद्धार गर्न चाहनुहुन्छ, यसैले कि उनीहरू पाताल र नरकमा जिउने जीवनबाट उम्कन सकून्।

फूटनोटहरू:

१. “काला अफ्रिकीहरू” भनेको काला मानिसहरू हुन् जसलाई परमेश्‍वरले सराप्नुभएको थियो, जो पुस्तौंपुस्तादेखि दास थिए।

२. “गुन्डाहरूको समूह” ले मानवजातिको भ्रष्टतालाई र कसरी मानवजातिको बीचमा कुनै पवित्र मानव छैनन् भन्‍ने तथ्यलाई जनाउँछ।

३. “विकसित हुन” ले बाँदरहरू आजका मानिसहरूको स्वरूपमा “क्रमिक विकास” भएर आएकोलाई जनाउँछ। यहाँ यसलाई व्यङ्ग्यपूर्ण रूपमा प्रयोग गरिएको छ: वास्तवमा प्राचीन बाँदरहरू सोझो हिँड्ने मानव प्राणीमा रूपान्तरण भएको भन्‍ने त्यस्तो कुनै सिद्धान्त छैन।

४. “नजिक” भन्‍ने शब्‍द गिल्लाको भावमा प्रयोग गरिएको हो।

५. “मेलमिलापमा” भन्‍ने शब्‍द गिल्लाको भावमा प्रयोग गरिएको हो।

क. मूल पाठमा “उनको” भनेर पढिन्छ।

ख. मूल पाठमा “मानिसहरूको अनुहार” भनेर पढिन्छ।

ग. “यान” र “हुआङ” दुई पौराणिक सम्राटहरूका नाउँहरू हुन् जो चीनको पहिलो संस्कृति प्रदान गर्नेहरूमध्येका थिए। “यान वाङ” भन्‍ने नाम “नरकको राजा” अर्थ दिने चिनियाँ नाउँ हो। मन्डारिन भाषामा “यान हुआङ” र “यान वाङ” को उच्चारण लगभग एकै प्रकारको हुन्छ।


काम र प्रवेश (६)

काम र प्रवेश अन्तर्निहित रूपमा व्यावहारिक छन्; तिनले परमेश्‍वरको काम र मानिसको प्रवेशलाई सङ्केत गर्छन्। मानिस परमेश्‍वरको वास्तविक अनुहार र परमेश्‍वरको काममा छिर्न पूर्ण रूपमा असक्षम भएकोले त्यसले उसको प्रवेशमा अत्यन्तै ठूलो कठिनाइ ल्याएको छ। आजको दिनसम्म पनि धेरै जना मानिसहरूले आखिरी दिनहरूमा परमेश्‍वरले कुन काम पूरा गर्नुहुनेछ, वा परमेश्‍वरले मानिसको सुख र दुःखमा उसको साथ खडा हुनलाई देहमा आउनका निम्ति किन चरम अपमान सहनुभयो भनी जान्दैनन्। परमेश्‍वरको कामको लक्ष्यदेखि आखिरी दिनहरूको लागि परमेश्‍वरको योजनाको उद्देश्यसम्मका कुराहरूको बारेमा मानिस पूर्ण रूपमा अन्धकारमा छ। विभिन्न कारणले गर्दा मानिसहरू परमेश्‍वरले उनीहरूले पूरा गर्नैपर्ने भनी सर्त तोक्नुभएको प्रवेशको विषयमा सधैँ उत्साहहीन र अस्पष्ट[१] भएका छन्, जसले देहमा परमेश्‍वरको कामका निम्ति सबैभन्दा ठूलो कठिनाइ ल्याएको छ। यस्तो देखिन्छ कि सबै मानिसहरू बाधा बनेका छन् र आजको दिनसम्म, उनीहरू अझै अस्पष्ट नै छन्। यसकारण, मलाई लाग्छ, हामीले परमेश्‍वरले मानिसमा गर्नुहुने काम र परमेश्‍वरको जरूरी अभिप्रायको बारेमा कुराकानी गर्नुपर्छ, ताकि तिमीहरू सबै अय्यूबजस्तै परमेश्‍वरको बफादार सेवकहरू बन्न सक, जो परमेश्‍वरलाई अस्वीकार गर्नुभन्दा बरु हरप्रकारका अपमान सहँदै मर्न तयार हुन्छ; अनि पत्रुसजस्तै, जसले आफ्नो सम्पूर्ण अस्तित्व परमेश्‍वरलाई समर्पण गर्छ र आखिरी दिनहरूमा परमेश्‍वरले प्राप्त गर्नुहुने घनिष्ठ व्यक्तिहरू बन्छ। सबै दाजुभाइ र दिदी-बहिनीहरूले आफ्ना सबै कुरा र आफ्नो सम्पूर्ण अस्तित्व परमेश्‍वरको स्वर्गीय इच्छाका निम्ति समर्पण गर्न सकून्, परमेश्‍वरको घरमा पवित्र सेवकहरू बनून्, र परमेश्‍वरद्वारा प्रदान गरिएको अनन्तको प्रतिज्ञाको आनन्द लिन सकून्, ताकि परमेश्‍वर पिताको हृदयले चाँडै शान्तिपूर्ण विश्राम पाउन सकोस्। परमेश्‍वरलाई प्रेम गर्नेहरू सबैको आदर्श वाक्य “परमेश्‍वर पिताको इच्छा पूरा गर्नु” हुनुपर्छ। यी शब्दहरूले प्रवेशका लागि मानिसका मार्गनिर्देशनको रूपमा र उसका कार्यहरूलाई निर्देशित गर्ने कम्पासको रूपमा काम गर्नुपर्छ। मानिसमा हुनुपर्ने संकल्प यही हो। पृथ्वीमा परमेश्‍वरको कामलाई पूर्ण रूपमा पूरा गर्नु र परमेश्‍वरले देहमा गर्नुभएको काममा सहकार्य गर्नु—यो मानिसको कर्तव्य हो, जब एक दिन परमेश्‍वरको काम पूरा हुन्छ, तब मानिसले उहाँलाई खुसीसाथ बिदा दिन्छ, किनकि उहाँ समयभन्दा अघि नै स्वर्गमा पिताकहाँ फर्कनुहुन्छ। के मानिसले पूरा गर्नुपर्ने जिम्मेवारी यही होइन र?

जब अनुग्रहको युगमा परमेश्‍वर तेस्रो स्वर्गमा फर्कनुभयो, सम्पूर्ण मानवजातिलाई छुटकारा दिने परमेश्‍वरको काम वास्तवमा अन्तिम भागमा प्रवेश गरिसकेको थियो। पृथ्वीमा बाँकी रहेका कुराहरू भनेका येशूले आफ्नो पिठ्युँमा बोक्नुभएको क्रूस, येशूले लपेट्नुभएको मसिनो सुतीको कपडा, र येशूले लगाउनुभएको काँडाको मुकुट र गाढा रातो वस्त्र मात्र थिए (यहूदीहरू यिनै वस्तुहरूद्वारा उहाँलाई गिज्याउँथे)। अर्थात्, येशूको क्रूसीकरणको कामले ठूलो सनसनी मच्चाएपछि, परिस्थिति फेरि साम्य भयो। त्यसपछि, येशूका चेलाहरूले जताततै मण्डलीहरूमा रखवारी र मलजल गर्दै उहाँको कामलाई निरन्तरता दिन थाले। तिनीहरूको कामको विषयवस्तु यस प्रकार थियो: तिनीहरूले सबै मानिसलाई पश्‍चात्ताप गर्न, आफ्ना पापहरू स्वीकार गर्न, र बप्तिस्मा लिन भने; र प्रेरितहरू सबैले येशूको क्रूसीकरणको वास्तविक कथा र खास परिस्थितिहरू फैलाए, त्यसैले सबै जना आफ्ना पापहरू स्वीकार गर्न येशूको अगाडि लम्पसार नपरी बस्न सकेनन्; र यसबाहेक, प्रेरितहरू येशूले बोल्नुभएका वचनहरू जताततै प्रचार गर्दै हिँडे। त्यस बिन्दुबाट अनुग्रहको युगमा मण्डलीहरू बनाउने काम सुरु भयो। त्यस युगमा येशूले गर्नुभएको काम पनि मानिसको जीवन र स्वर्गमा हुनुहुने पिताका अभिप्रायहरूका बारेमा कुरा गर्नु नै थियो, यति मात्र हो कि, त्यो फरक युग भएको हुनाले, ती धेरैवटा भनाइ र अभ्यास आजका भन्दा धेरै फरक थिए। तर, सारमा ती एउटै हुन्: ती दुवै किटानका साथ र ठ्याक्कै देहमा परमेश्‍वरका आत्माका काम हुन्। यस प्रकारको काम र वाणी आजको दिनसम्म निरन्तर चलिरहेको छ, र त्यसैले यस प्रकारको कुरा आज पनि धार्मिक संसारमा बाँडिन्छ, र यो पूर्ण रूपमा अपरिवर्तित छ। जब येशूको काम सम्पन्न भयो, मण्डलीहरू येशू ख्रीष्टको सही मार्गमा लागिसकेका थिए। तैपनि परमेश्‍वरले आफ्नो कामको अर्को चरणका लागि आफ्नो योजना सुरु गर्नुभयो, जुन आखिरी दिनहरूमा उहाँ देह बन्‍ने मामला थियो। मानिसको नजरमा, परमेश्‍वरको क्रूसीकरणले परमेश्‍वरको देहधारणको काम सम्पन्न गरिसकेको थियो, सम्पूर्ण मानवजातिलाई छुटकारा दिइसकेको थियो, र पातालको साँचो उहाँलाई नै राख्न दिएको थियो। सबैले परमेश्‍वरको काम पूर्ण रूपमा सम्पन्न भएको छ भन्ने सोच्छन्। वास्तवमा, परमेश्‍वरको दृष्टिकोणबाट हेर्दा, उहाँको कामको सानो भाग मात्र सम्पन्न भएको थियो। उहाँले मानवजातिलाई छुटकारा मात्र दिनुभएको थियो; उहाँले मानवजातिलाई विजय गर्नुभएको थिएन, मानिसको शैतानी कुरूपतालाई परिवर्तन गर्नु त झनै परको कुरा हो। त्यसैकारण परमेश्‍वर भन्नुहुन्छ, “मेरो देहधारी शरीर मृत्युको पीडाबाट गुज्रेको भए पनि, त्यो नै मेरो देहधारणको सम्पूर्ण लक्ष्य थिएन। येशू मेरा प्रिय पुत्र हुन् र मेरो लागि क्रूसमा टाँगिए, तर उनले मेरो कामलाई पूर्ण रूपमा सम्पन्न गरेनन्। उनले त्यसको एक हिस्सा मात्र गरे।” यसरी परमेश्‍वरले देहधारणको कामलाई निरन्तरता दिन दोस्रो चरणका योजनाहरू सुरु गर्नुभयो। परमेश्‍वरको अन्तिम अभिप्राय भनेको शैतानको पञ्जाबाट मुक्ति पाएका सबै मानिसलाई सिद्ध पार्नु र प्राप्त गर्नु थियो, जसको कारण परमेश्‍वरले फेरि एकपटक डटेर देहमा आउने खतरा सामना गर्ने तयारी गर्नुभयो। “देहधारण” को अर्थ महिमाविना आउनु हो (किनभने परमेश्‍वरको काम अझै सकिएको छैन), यसको सट्टा प्रिय पुत्रको पहिचान बोकेर, ख्रीष्टको रूपमा देखा पर्नु हो, जसमा परमेश्‍वर अति प्रसन्न हुनुहुन्छ। त्यसैकारण यसलाई “डटेर खतरा सामना गर्नु” भनिन्छ। देहधारी शरीरमा अत्यन्तै कम शक्ति हुन्छ र यसले ठूलो सावधानी अपनाउनुपर्छ,[२] साथै उहाँको शक्ति र स्वर्गमा हुनुहुने पिताको अख्तियारबीच आकाश-पातालको फरक हुन्छ; उहाँले देहको सेवकाइ मात्र पूरा गर्नुहुन्छ, अन्य काममा संलग्न नभई परमेश्‍वर पिताको काम र उहाँको आज्ञा पूरा गर्नुहुन्छ, र उहाँ कामको एउटा भाग मात्र पूरा गर्नुहुन्छ। त्यसैकारण परमेश्‍वर पृथ्वीमा आउनेबित्तिकै उहाँलाई “ख्रीष्ट” नामकरण गरियो—त्यो नै उक्त नामको अन्तर्निहित अर्थ हो। यो आगमनसँगै जाँचहरू हुन्छ भनिनुको कारण एउटा मात्र काम पूरा भइरहेको हुनाले हो। यसबाहेक, परमेश्‍वर पिताले उहाँलाई “ख्रीष्ट” र “प्रिय पुत्र” मात्र भन्नुहुन्छ, तर उहाँलाई सम्पूर्ण महिमा दिनुभएको छैन, किनभने किटेरै भन्नुपर्दा देहधारी शरीर एउटा काम गर्न आउनुहुन्छ, जसको उद्देश्य स्वर्गमा हुनुहुने पिताको प्रतिनिधित्व गर्ने होइन, बरु प्रिय पुत्रको सेवकाइ पूरा गर्ने हुन्छ। जब प्रिय पुत्र उहाँले आफ्नो काँधमा स्वीकार गर्नुभएको सम्पूर्ण आज्ञा पूरा गर्नुहुन्छ, तब पिताले उहाँलाई पिताको पहिचानसहित पूर्ण महिमा दिनुहुनेछ। यो नै “स्वर्गको नियम” हो भन्न सकिन्छ। देहमा आउनुभएको जन र स्वर्गमा हुनुहुने पिता दुई फरक क्षेत्रमा हुनुभएका हुनाले, ती दुईले आत्मामा मात्र एक-अर्कालाई हेर्नुहुन्छ, पिताले प्रिय पुत्रमाथि नजर राख्नुहुन्छ तर पुत्रले टाढाबाट पितालाई देख्न सक्नुहुन्न। देहले गर्न सक्ने प्रकार्यहरू अत्यन्तै साना हुने र उहाँलाई कुनै पनि क्षण मारिने सम्भावना हुने हुनाले, यो आगमन ठूलो खतराले भरिएको हुन्छ। यो परमेश्‍वरले फेरि एकपटक आफ्नो प्रिय पुत्रलाई बाघको मुखमा सुम्पनुसरह हो, जहाँ उहाँको जीवन खतरामा हुन्छ, यो उहाँलाई सबैभन्दा बढी शैतान हुने ठाउँमा राख्नुसरह हो। यी भयानक परिस्थितिहरूमा समेत, परमेश्‍वरले अझै पनि आफ्नो प्रिय पुत्र फोहोरीपन र छाडापनले भरिएको ठाउँका मानिसहरूलाई सुम्पिदिनुभयो ताकि तिनीहरूले “हुर्काएर वयस्क बनाऊन्”। किनभने त्यसो गर्नु नै परमेश्‍वरको कामलाई उचित र स्वाभाविक देखाउने एक मात्र तरिका हो, र यो नै परमेश्‍वर पिताका सबै अभिप्राय पूरा गर्ने र मानवजातिमाझ उहाँको कामको अन्तिम भाग पूरा गर्ने एक मात्र तरिका हो। येशूले परमेश्‍वर पिताको कामको एउटा चरण सम्पन्न गर्नेभन्दा बढी केही गर्नुभएन। देहधारी शरीरले खडा गरेको बाधा र पूरा गरिनुपर्ने काममा भएका भिन्नताहरूका कारण, येशू स्वयम्‌लाई देहमा दोस्रो पुनरागमन हुनेछ भनेर थाहा थिएन। त्यसकारण, कुनै पनि बाइबल व्याख्याकर्ता वा अगमवक्ताले आखिरी दिनहरूमा परमेश्‍वरले फेरि देहधारण गर्नुहुनेछ, अर्थात्, उहाँ देहमा आफ्नो कामको दोस्रो भाग गर्न फेरि देहमा आउनुहुनेछ भनेर स्पष्ट रूपमा अगमवाणी गर्ने आँट गरेन। त्यसकारण, परमेश्‍वरले आफूलाई देहमा लुकाइसक्नुभएको लामो समय भइसक्यो भन्ने कुरा कसैले पनि थाहा पाएन। यसमा अचम्म मान्नुपर्ने कुरा छैन, किनभने येशू मृत्युबाट बौरिउठेर स्वर्गमा उक्लनुभएपछि मात्र उहाँले यो आज्ञा स्वीकार गर्नुभयो, त्यसकारण परमेश्‍वरको दोस्रो देहधारणबारे कुनै स्पष्ट अगमवाणी छैन, र यो मानवको मनले सोच्न नसक्ने कुरा हो। बाइबलमा रहेका धेरै वटा अगमवाणीका पुस्तक सबैमा, यसलाई स्पष्ट रूपमा उल्लेख गर्ने कुनै वचन छैन। तर जब येशू काम गर्न आउनुभयो, त्यहाँ पहिले नै एउटा स्पष्ट अगमवाणी थियो जसमा एउटी कन्या गर्भवती हुनेछिन्, र उनले एउटा पुत्र जन्माउनेछिन् भनिएको थियो, जसको अर्थ उहाँलाई पवित्र आत्माद्वारा गर्भधारण गरिएको थियो। त्यति हुँदा पनि, परमेश्‍वरले यो मृत्युको जोखिम मोलेर भएको थियो भन्नुभयो, त्यसोभए आजको दिनमा यो अझ कति बढी जोखिममा होला? परमेश्‍वरले यो देहधारण अनुग्रहको युगमा मोलेका खतराहरूभन्दा हजारौँ गुणा बढी जोखिममा छ भन्नु अचम्मको कुरा होइन। धेरै वटा ठाउँमा, परमेश्‍वरले अगमवाणी गर्नुभएको छ कि उहाँले सिनिमको भूमिमा विजयीहरूको एउटा समूह प्राप्त गर्नुहुनेछ—संसारको पूर्वमा नै विजयीहरू प्राप्त गरिनेछन्। तसर्थ, परमेश्‍वरले आफ्नो दोस्रो देहधारणमा पाइला टेक्नुहुने ठाउँ निस्सन्देह सिनिमको भूमि हो, ठ्याक्कै त्यही ठाउँ जहाँ ठूलो रातो अजिङ्गर गुँडुल्किएर बसेको छ। त्यहाँ, परमेश्‍वरले ठूलो रातो अजिङ्गरको सन्तानलाई प्राप्त गर्नुहुनेछ ताकि त्यो पूर्ण रूपमा पराजित र लज्जित होस्। परमेश्‍वरले दुःखको भारीले थिचिएका यी मानिसहरूलाई जगाउनुहुनेछ, पूर्ण रूपमा नबिउँझेसम्म तिनीहरूलाई झकझकाउनुहुनेछ, र तिनीहरूलाई कुहिरोबाट बाहिर निस्कन र ठूलो रातो अजिङ्गरलाई अस्वीकार गर्न लगाउनुहुनेछ। तिनीहरू आफ्नो सपनाबाट बिउँझनेछन्, ठूलो रातो अजिङ्गरको सारलाई चिन्नेछन्, आफ्नो सम्पूर्ण हृदय परमेश्‍वरलाई दिन सक्षम हुनेछन्, अन्धकार शक्तिहरूको दमनबाट माथि उठ्नेछन्, संसारको पूर्वमा खडा हुनेछन्, र परमेश्‍वरको विजयको प्रमाण बन्नेछन्। यसरी मात्र परमेश्‍वरले महिमा प्राप्त गर्नुहुनेछ। यही कारणले गर्दा मात्र, परमेश्‍वरले इस्राएलमा समाप्त भएको कामलाई ठूलो रातो अजिङ्गर गुँडुल्किएर बसेको देशमा ल्याउनुभयो र, प्रस्थान गरेको झन्डै दुई हजार वर्षपछि, अनुग्रहको युगको कामलाई निरन्तरता दिन उहाँ फेरि एकपटक देहमा आउनुभएको छ। मानिसको नाङ्गो आँखाले हेर्दा, परमेश्‍वर देहमा नयाँ काम सुरु गर्दै हुनुहुन्छ। तर परमेश्‍वरको दृष्टिकोणमा, उहाँ अनुग्रहको युगको कामलाई निरन्तरता दिइरहनुभएको छ, तर केही हजार वर्षको अन्तरालपछि मात्र, र उहाँको कामको स्थान र कार्यक्रममा परिवर्तन गरेर मात्र। आजको काममा देहको शरीरले लिएको स्वरूप येशूको भन्दा पूर्ण रूपमा फरक देखिए पनि, उहाँहरू एउटै सार र जराबाट आउनुहुन्छ, र उहाँहरू एउटै स्रोतबाट आउनुहुन्छ। सायद उहाँहरूका बाहिरी आवरणहरू धेरै तरिकामा फरक होलान्, तर उहाँहरूको कामको वास्तविक कथा पूर्ण रूपमा उस्तै छ। आखिर, युगहरू दिन र रात जत्तिकै फरक हुन्छन्। त्यसोभए परमेश्‍वरको कामले कसरी अपरिवर्तनीय ढाँचा पालना गर्न सक्छ त? अथवा उहाँको कामका फरक-फरक चरणहरूले कसरी एक-अर्कालाई बाधा पुर्‍याउन सक्छन् र?

येशूले एक यहूदीको रूप लिनुभयो, यहूदीहरूको पहिरन लगाउनुभयो र यहूदीहरूको खाना खाएर हुर्कनुभयो। यो उहाँको सामान्य मानवीय पक्ष हो। तर आज देहधारी मानिसले एसियाको नागरिकको रूप लिनुहुन्छ र ठूलो रातो अजिङ्गरको देशमा हुर्कनुहुन्छ। यी कुराहरू कुनै पनि प्रकारले परमेश्‍वरको देहधारणको लक्ष्यसँग बाझ्दैनन्। बरु, ती एक-अर्काको पूरक हुन्, जसले परमेश्‍वरको देहधारणको महत्त्वलाई पूर्णतामा पुऱ्याउँछन्। देहधारी मानिसलाई “मानिसका पुत्र” वा “ख्रीष्ट” भनेर सम्बोधन गरिएकोले, आजका ख्रीष्टको बाहिरी भागको बारेमा येशू ख्रीष्टको जस्तै शब्दहरूमा बताउन सकिँदैन। आखिर, यस देहलाई “मानिसका पुत्र” भनिन्छ र यो देह दैहिक शरीरको प्रतिरूपमा हुनुहुन्छ। परमेश्‍वरको कामको प्रत्येक चरणमा धेरै गहन अर्थ हुन्छ। येशू पवित्र आत्माद्वारा गर्भमा आउनुभएको कारण के थियो भने उहाँले पापीहरूलाई छुटकारा दिनुपर्ने थियो। उहाँ पापरहित हुनुपर्थ्यो। तर अन्त्यमा जब उहाँलाई पापपूर्ण देह समान हुन कर लगाइयो र उहाँले पापीहरूको पाप लिनुभयो, तब मात्र उहाँले उनीहरूलाई श्रापित क्रूसबाट बचाउनुभयो, जुन क्रूसद्वारा परमेश्‍वरले मानवजातिलाई सजाय दिनुभयो। (क्रूस भनेको मानवजातिलाई सराप र सजाय दिने परमेश्‍वरको साधन हो; जब-जब सराप र सजायको उल्लेख गरिन्छ, त्यो विशेष गरी पापीहरूको सन्दर्भमा हुन्छ।) त्यसको लक्ष्य सबै पापीहरूलाई पश्‍चात्ताप गर्न लाउनु थियो, अनि क्रूसीकरणको माध्यमबाट उनीहरूलाई आफ्ना पापहरू स्वीकार गर्न लाउनु थियो। अर्थात्, सारा मानवजातिको उद्धार गर्नका लागि परमेश्‍वर देहको शरीरमा देहधारी हुनुभयो जुन देह पवित्र आत्माद्वारा गर्भमा आउनुभएको थियो र उहाँ आफैले सम्पूर्ण मानवजातिका पापहरू बोक्‍नुभयो। यसलाई दैनिक भाषामा वर्णन गर्नुपर्दा, उहाँले सबै पापीहरूको सट्टामा देहको एक पवित्र शरीर चढाउनुभयो, र यो कुरा शैतानबाट त्यसले कुल्चेका सारा निर्दोष मानवजातिलाई लिन र तिनीहरूलाई परमेश्‍वरकहाँ फर्काउन “बिन्ती” गर्नको लागि येशूलाई “पापबलि” को रूपमा शैतानको अगाडि राख्‍नु जस्तै हो। त्यसकारण, छुटकाराको कामको यो चरण पूरा गर्न पवित्र आत्माद्वारा गर्भधारण हुनु आवश्यक थियो। यो एउटा आवश्यक सर्त थियो, परमेश्‍वर पिता र शैतानबीचको लडाइँमा यो एउटा “शान्ति सम्झौता” थियो। यसैले येशूलाई शैतानको हातमा सुम्पिएपछि मात्र कामको यो चरण समाप्त भएको थियो। तापनि, परमेश्‍वरको छुटकाराको कामले आज पहिलेको भन्दा अतुलनीय मात्राको भव्यता हासिल गरेको छ, र शैतानका निम्ति अझ अरू मागहरू गर्ने कुनै बहाना छैन, त्यसैले अब देहधारण गर्नका निम्ति परमेश्‍वरलाई पवित्र आत्माद्वारा गर्भमा आउनु आवश्यक छैन। परमेश्‍वर अन्तर्निहित रूपमा पवित्र र निर्दोष हुनुहुन्छ, यस देहधारणमा परमेश्‍वर अब अनुग्रहको युगका येशू हुनुहुन्न। तापनि, उहाँ अझै पनि पिता परमेश्‍वरको इच्छाका लागि र पिता परमेश्‍वरका चाहनाहरू पूरा गर्नका लागि अझै देहधारण गर्दै हुनुहुन्छ। यो निश्‍चय पनि काम-कुराहरू व्याख्या गर्ने एक अनुचित तरिका होइन? के परमेश्‍वरको देहधारणले तोकिएका नियमहरू पालना गर्नुपर्छ?

धेरै मानिसहरू परमेश्‍वरको देहधारणको बारेमा अगमवाणी पाउने आशा गर्दै प्रमाणहरू खोज्नको लागि बाइबल हेर्छन्। परमेश्‍वरले धेरै अघि नै बाइबलमा “काम गर्न” छोडिसक्नुभएको छ अनि उहाँले धेरै अघि योजना गर्नुभएको कामलाई जोस र रुचिसहित अघि बढाउन त्यसका सीमाहरूभन्दा पर “फड्को मारिसक्‍नुभएको” छ, तर त्यस विषयमा मानिसलाई कहिल्यै बताउनुभएको छैन, कसरी यस कामको बारेमा मानिसले उसको भ्रमित र अस्तव्यस्त विचारद्वारा जान्न सक्छ? मानिसहरूमा समझको धेरै अभाव छ। परमेश्‍वरको स्वभावको थोरै स्वाद पाएपछि, उनीहरू एउटा मञ्‍चमा चढ्छन् र उच्‍चस्तरीय “ह्वीलचेयर” मा बसेर आरामसाथ परमेश्‍वरको काम निरीक्षण गर्छ, यहाँसम्म कि उनीहरू सूर्यमुनिका सबै कुराको बारेमा ठूलठूला र अप्रासंगिक कुराहरू गरेर परमेश्‍वरको बारेमा शिक्षा दिनसमेत सुरु गर्छन्। धेरै जना “बूढो मान्छे” हरूले पढ्ने चस्मा लाएर आफ्नो दाह्री सुम्सुमाउँदै, उनीहरूका “पुरानो पञ्‍चाङ्ग” (बाइबल) का पहेँला पृष्ठहरू खोल्छन्, जुन उनीहरूले जीवनभरि पढिरहेका हुन्छन्। गुनगुनाएका शब्दहरूमा र आत्मासँग चम्केका जस्ता आँखाहरू लिएर, उसले कहिले प्रकाशको पुस्तक, कहिले दानिएलको पुस्तक, र कहिले यशैयाको पुस्तक खोल्छ, जुन सबैले राम्ररी जानेकै हुन्छन्। अति ससाना शब्दहरू बाक्लो गरी भरिएका एकपछि अर्को पृष्ठ हेर्दै, उसले चुपचाप पढ्छ, उसको दिमाग निरन्तर खल्बलिरहन्छ। अचानक दाह्री मुसारिरहेको हात रोकिन्छ र दाह्री तान्न थाल्छ। बेला-बेलामा दाह्रीको रौं चुँडिँदै गरेको आवाज सुनिन्छ। यस्तो अनौठो व्यवहार देख्दा अचम्म लाग्छ। “त्यस्तो शक्ति किन प्रयोग गर्ने? ऊ कुन कुराका लागि त्यति पागल छ?” एकचोटि फेरि त्यस बूढो मान्छेलाई हेर्दा हामी उसका आँखीभौँहरू ठाडो भएका देख्छौं। त्यस बूढो मान्छेले आफ्ना आँखाहरू ढुसी लागेका जस्ता ती पृष्ठहरूमा टाँसिराख्दा, हाँसको प्वाँख झरेजस्तै उसका पलकबाट सेता आँखीभौँका रौँहरू, मानौं संयोगले तर पनि एकदमै राम्रोसँग, ठीक दुई सेन्टिमिटर तल खसेका छन्। धेरै चोटि त्यही पृष्ठ पढेपछि ऊ नउफ्री रहन सक्दैन र कसैसँग तुच्छ कुरा[३] गरेजस्तै फतफताउन थाल्छ, तापनि उसको आँखाबाट निस्केको मन्द चमकले पञ्‍चाङ्ग छोडेको छैन। अचानक उसले खोलिराखेको पृष्ठ छोप्छ र “अर्को संसार” तिर पल्टाउँछ। उसका चालहरू यति हतारिएका[४] र डरलाग्दा छन् कि प्रायः त्यसले मानिसहरूलाई नै तर्साउँछ। भर्खरै, आफ्नो प्वालबाट निस्केको मुसो त्यो मान्छे चुप लागी बसेको बेलामा स्वतन्त्रताका साथ घुम्न ढुक्‍क महसुस गर्न थालेको बेला, उसको अप्रत्याशित चालहरूद्वारा यति आतङ्कित बन्छ कि यो तुरुन्तै प्वालभित्र पस्छ, र धुवाँको डल्लाजस्तै त्यसभित्र बिलाउँछ, फेरि कहिल्यै देखा पर्दैन। अनि अब केही बेरका निम्ति रोकिएको बूढो मान्छेको देब्रे हातले माथि-तल, माथि-तल गर्दै फेरि दाह्री मुसार्न थाल्छ। ऊ त्यो पुस्तक डेस्कमा नै छोडेर आफ्नो आसनबाट उठ्छ। ढोकाको चिरा र खुला झ्यालबाट बतास भित्र आउँछ र बहँदै निर्दयतापूर्वक पुस्तकलाई बन्द गर्छ, र फेरि खोल्छ। त्यस दृश्यमा एउटा वर्णन गर्न नसकिने उदासी छ, अनि बतासले पुस्तकका पन्नाहरू पल्टाएको आवाज बाहेक सारा सृष्टि नै मौन भएको जस्तो देखिन्छ। उसले पछिल्तिर हात बाँधेर कोठामा बिस्तारै अघि-पछि हिँड्छ, कहिले रोकिन्छ, कहिले सुरु गर्छ, बेला-बेलामा हुन सक्दैन भन्‍ने भावमा आफ्नो टाउको हल्लाउँछ, र उसको मुखले यी शब्दहरू बारम्बार दोहोऱ्याएको जस्तो देखिन्छ, “ओह! परमेश्‍वर! के तपाईं साँच्‍चै त्यसो गर्नुहुन्छ?” बेला-बेलामा उसले हो भन्‍ने भावमा टाउको हल्लाउँदै यसो पनि भन्छ, “हे परमेश्‍वर! तपाईंको कामलाई कसले बुझ्न सक्छ र? के तपाईंको पाइलाका छापहरू खोज्न कठिन छैन र? म विश्‍वास गर्छु, तपाईंले कुनै असल कारणविना समस्या उत्पन्न गर्ने कार्य गर्नुहुन्न।” हाल, त्यस बूढो मान्छेले आफ्ना आँखीभौँहरू कसिलोसँग खुम्च्याउँछ र उसका आँखाहरू बन्द गर्छ, केही असजिलो मानेको र अति नै ठूलो पीडा भएको भाव देखाउँछ, मानौं उसले सुस्त र जानाजानी अनुमान गर्न आँटेको छ। बिचरा बूढो मान्छे! आफ्नो सम्पूर्ण जीवन जिइसकेपछि “दुर्भाग्यबस” यति ढिलो गरी त्यो दिन यो विषय आयो। यसको बारेमा के गर्न सकिन्छ र? म पनि अन्योल र शक्तिहीन छु। उसको पुरानो पञ्‍चाङ्ग उमेरसितै पहेँलो हुनुमा कसको दोष छ? उसको दाह्री र आँखीभौँले उसको अनुहारको विभिन्न भागलाई निष्ठुरतापूर्वक सेतो हिउँले झैँ ढाक्‍नुमा कसको दोष छ? यस्तो लाग्छ, उसका दाह्रीका रौँहरूले उसको वरिष्ठतालाई प्रतिनिधित्व गर्छन्। तर मानिस यति हदसम्म मूर्ख भएर ऊ पुरानो पञ्‍चाङ्गमा परमेश्‍वरको उपस्थिति खोज्न जान्छ भनेर कसलाई थाहा थियो र? एउटा पुरानो पञ्‍चाङ्गमा कागजका कति वटा पानाहरू हुन सक्छन्? के यसले परमेश्‍वरका सबै कार्यहरूलाई ठीक रूपमा उल्लेख गर्न सक्छ? कसले त्यसको प्रत्याभूति दिने आँट गर्छ? मानिसले वास्तवमा शब्दहरू व्याख्या गर्ने र कपालहरू चिरा पार्ने[५] कार्य गरेर परमेश्‍वरको उपस्थिति खोजी गर्ने र परमेश्‍वरका अभिप्रायहरूलाई सन्तुष्ट पार्ने कुरा सोच्छ, र त्यसो गरेर जीवनमा प्रवेश गर्ने कुरा सोच्छ। के यसरी जीवनमा प्रवेश गर्ने कोसिस गर्नु मुखले भनेजस्तै सजिलो छ र? के यो सबैभन्दा हास्यास्पद, अमिल्दो किसिमको झूटो तर्क होइन र? के तँलाई यो हाँसउठ्दो लाग्दैन र?

फूटनोटहरू:

१. “अस्पष्ट” ले मानिसहरूमा परमेश्‍वरको कामको स्पष्ट जानकारी छैन भन्‍ने बुझाउँछ।

२. “अति थोरै शक्तिको हुन्छ र यसमा ठूलो सावधानी अपनाउनुपर्छ” भन्‍ने कुराले शरीरका कठिनाइहरू धेरै छन्, र गरिएको काम अति सीमित भएको सङ्केत गर्छ।

३. “तुच्छ कुरा” मानिसहरूले परमेश्‍वरको कामको निरीक्षण गर्दा देखिने उनीहरूका कुरूप अनुहारका लागि एउटा उपमा हो।

४. “हतारिएका” ले त्यस “बूढो मान्छे” ले बाइबल हेर्ने बेला देखाउने उत्सुक, हडबड चाललाई बुझाउँदछ।

५. “शब्दहरू व्याख्या गर्ने र कपालहरू चिरा पार्ने” भ्रममा परेका विशेषज्ञहरूको गिल्ला गर्न प्रयोग गरिन्छ, जसले शब्दहरूलाई लिएर कपाललाई चिरा पर्छन्, तर सत्यको खोजी गर्दैनन् वा पवित्र आत्माको कामबारे जान्दैनन्।


काम र प्रवेश (७)

मानिसलाई आफूमा आत्मिक जीवनको आपूर्ति र परमेश्‍वरलाई चिन्‍ने कार्यको अनुभवको कमी मात्र नभई, अझै महत्त्वपूर्ण रूपमा, आफ्नो स्वभाव परिवर्तनको पनि कमी छ भन्‍ने कुरा बुझ्न आजको दिनसम्मको समय लागेको छ। मानिस उसको आफ्नै जातिको इतिहास र प्राचीन संस्कृतिको विषयमा पूर्ण अनजान भएको कारण यो भएको हो, र त्यसको परिणामस्वरूप उसले परमेश्‍वरको कामको बारेमा केही पनि जान्दैन। मानिस उसको हृदयको गहिराइमा परमेश्‍वरसँग गाँसिन सकोस् भन्‍ने आशा सबै मानिसको हुन्छ, तर मानिसको देह अति नै भ्रष्ट भएकोले, साथै चेतनाशून्य र बोधो दुवै भएकोले, यसले उसलाई परमेश्‍वरको बारेमा केही पनि जान्‍न नसक्‍ने बनाएको छ। आज मानिसको माझमा आउने क्रममा, परमेश्‍वरको उद्देश्य भनेको मानिसहरूका विचार र आत्मालाई रूपान्तरित गर्नु हो, साथै लाखौँ वर्षदेखि उनीहरूको हृदयमा रहेको परमेश्‍वरको रूपलाई रूपान्तरित गर्नु हो। उहाँले मानिसलाई सिद्ध बनाउनको लागि यो मौका लिनुहुनेछ। भन्‍नुको अर्थ, उहाँले मानिसको ज्ञानद्वारा, उहाँलाई चिन्‍ने मानिसहरूको तरिका र उहाँप्रतिको उनीहरूको मनोवृतिलाई परिवर्तन गर्नुहुनेछ, र यसरी मानिसलाई उहाँले परमेश्‍वरलाई चिन्‍ने एउटा नयाँ विजयी सुरुआत गर्न, र मानवीय आत्माको नवीकरण र रूपान्तरण हासिल गर्न सक्षम बनाउनुहुन्छ। यसका साधनहरूचाहिँ काटछाँट गर्ने र अनुशासनमा राख्‍ने कार्यहरू हुन् र यसका लक्ष्यहरू विजय र नवीकरण गर्ने कार्यहरू हुन्। मानिसहरूमा भएको अस्पष्ट परमेश्‍वरसम्बन्धी अन्धविश्‍वासी विचारहरू हटाउनु सदैव परमेश्‍वरको अभिप्राय रहँदै आएको छ, र हालै यो उहाँले गर्नुपर्ने अत्यन्त जरुरी कार्य पनि भएको छ। यस स्थितिलाई विचार गर्न सबै मानिसहरूले दीर्घकालीन दृष्टिकोण राख्‍न सकून्। प्रत्येक व्यक्तिले अनुभव गर्ने तरिका परिवर्तन होस्, ताकि परमेश्‍वरको यो जरुरी अभिप्राय चाँडै सफल होस् र परमेश्‍वरको पृथ्वीको कामको अन्तिम चरण सर्वोत्तम रूपमा सम्पन्‍न हुन सकोस्। तिमीहरूले परमेश्‍वरलाई जुन निष्ठा दिनु उचित छ त्यो उहाँलाई देओ, र अन्तिमचोटि परमेश्‍वरको हृदयलाई सान्त्वना देओ। दाजुभाइ-दिदीबहिनीहरूको माझमा यो जिम्मेवारीबाट पछि हट्ने वा झारा टार्न काम गरेको बहाना गर्ने कोही नहोस्। यसपटक परमेश्‍वर निमन्त्रणाको जवाफस्वरूप, र मानिसको स्थितिप्रतिको लक्षित प्रतिक्रिया स्वरूप देहमा आउनुहुन्छ। अर्थात्, उहाँ मानिसलाई जे खाँचो छ त्यो आपूर्ति गर्न आउनुहुन्छ। मानिसको क्षमता वा पालनपोषण जे-जस्तो भए पनि, संक्षेपमा, उहाँ उसलाई परमेश्‍वरको वचन देख्ने र, उहाँको वचनबाट, परमेश्‍वरको अस्तित्व र देखा पर्नुभएको देख्ने अनि परमेश्‍वरबाट सिद्धता स्विकार्ने तुल्याउनुहुनेछ, उहाँले मानिसका सोच र धारणालाई परिवर्तन गर्नुहुनेछ ताकि मानिसको हृदयको गहिराइमा परमेश्‍वरको मौलिक मुहार दृढ रूपमा गढोस्। पृथ्वीमा परमेश्‍वरको एक मात्र चाहना यही हो। मानिसको जन्मजात प्रकृति चाहे जति नै ठूलो भए पनि, वा मानिसको सार जति नै खराब भए पनि, वा विगतमा मानिसको व्यवहार साँच्चै जस्तोसुकै भएको भए पनि, परमेश्‍वरले यी कुरामा कुनै ध्यान दिनुहुन्‍न। मानिसले आफ्नो भित्री हृदयमा रहेको परमेश्‍वरको स्वरूपलाई पूर्णतः नयाँ बनाओस् र मानवजातिको सार बुझ्न पुगोस्, र त्यसमार्फत मानिसप्रतिको उसको वैचारिक दृष्टिकोणको रूपान्तरणमा पुगोस्, र मानिसले भित्री हृदयबाट परमेश्‍वरको तृष्णा गर्न र उहाँसँगको अनन्त मोह जागृत गर्न सकोस् भन्‍ने मात्रै उहाँ चाहनुहुन्छ: परमेश्‍वरले मानिसबाट गर्नुहुने एक मात्र माग यही हो।

केही हजार वर्षसम्म फैलिएको प्राचीन सांस्कृतिक इतिहास र ज्ञानले मानिसका विचार र धारणाहरू अनि उसको मानसिक दृष्टिकोणलाई यति कसिलो गरी बन्द गरिदिएको छ कि तिनलाई अभेद्य र नष्ट नहुने तुल्याएको छ।[१] मानिसहरू नरकको अठारौँ चक्रमा जिउँछन्, जहाँ, परमेश्‍वरद्वारा कालकोठरीमा निर्वासित गरिएझैँ, कहिल्यै ज्योति देखिँदैन। सामन्ती सोचाइले मानिसहरूलाई यति धेरै दमन गरेको छ कि तिनीहरू मुस्किलले सास फेर्न सक्छन् र निसास्सिइरहेका छन्। तिनीहरूसँग प्रतिरोध गर्नलाई अलिकति पनि शक्ति छैन; तिनीहरूले केवल सहन्छन् र मौनतामा सहन्छन्...। कसैले पनि कहिल्यै इन्साफ र निष्पक्षताका लागि सङ्घर्ष गर्ने वा खडा हुने आँट गरेको छैन; मानिसहरू केवल दिनप्रतिदिन र वर्षौँवर्ष सामन्ती नैतिकताको प्रहार र दुर्व्यवहारमा पर्दै पशुको भन्दा पनि खराब जीवन जिउँछन्। तिनीहरूले मानव संसारमा सुखको आनन्द लिनका लागि परमेश्‍वरलाई खोज्ने भनेर कहिल्यै सोचेका छैनन्। यस्तो लाग्छ, मानिसहरू यस्तो बिन्दुसम्म मर्माहत पारिएका छन् कि तिनीहरू शरद ऋतुमा झरेका पात जस्तै ओइलाएका, रङ्ग उडेका, र दुब्ला छन्। मानिसहरूले धेरै पहिले आफ्नो स्मरणशक्ति गुमाइसकेका छन्; तिनीहरू आखिरी दिनको आगमनको प्रतीक्षा गर्दै मानव संसार भनिने नरकमा असहाय रूपमा जिउँछन् ताकि तिनीहरू यो नरकसँगै नाश हुन सकून्, मानौँ तिनीहरूले तृष्णा गर्ने आखिरी दिन भनेको मानिसले “विश्रामपूर्ण शान्तिको आनन्द लिने” दिन हो। सामन्ती नैतिकताले मानिसको जीवनलाई “पाताल” मा पुर्‍याएको छ, जसले मानिसको प्रतिरोध गर्ने शक्तिलाई थप कमजोर बनाएको छ। सबै प्रकारका दमनले मानिसलाई पातालमा नखसुन्जेल चरणबद्ध रूपमा धकेल्छन्, र मानिसलाई परमेश्‍वरबाट झन्-झन् यति टाढा धकेल्छन् कि आज ऊ परमेश्‍वरलाई पूर्ण रूपमा अपरिचित ठान्छ, र उहाँलाई भेट्दा उहाँबाट पन्छिन हतार गर्छ। मानिस उहाँलाई ध्यान दिँदैन र उहाँलाई एक छेउमा एक्लै उभिन छोडिदिन्छ, मानौँ मानिसले उहाँलाई कहिल्यै चिनेको छैन, उहाँलाई पहिले कहिल्यै देखेको छैन। तैपनि मानिसले पश्‍चात्ताप गरोस् र नयाँ सुरुवात गरोस् भन्नका लागि परमेश्‍वरले मानव जीवनको लामो यात्राभरि मानिसलाई पर्खिरहनुभएको छ, आफ्नो दबाउन नसकिने रिस मानिसमाथि कहिल्यै खन्याउनुभएको छैन, एक शब्द नबोली केवल चुपचाप पर्खिरहनुभएको छ। मानिससँग मानव संसारका दुःखहरू बाँड्न परमेश्‍वर धेरै अघि नै मानव संसारमा आउनुभयो। उहाँ मानिससँग जिउनुभएका यतिका वर्षमा, कसैले पनि उहाँको अस्तित्व पत्ता लगाएको छैन। परमेश्‍वर उहाँले व्यक्तिगत रूपमा ल्याउनुभएको काम गर्ने क्रममा मानव संसारको दरिद्रताको कष्टलाई मौनतामा मात्रै सहनुहुन्छ। उहाँ परमेश्‍वर पिताको इच्छाको खातिर र मानवजातिको आवश्यकताको खातिर सहनुहुन्छ, र मानिसले पहिले कहिल्यै अनुभव नगरेका दुःखहरू भोग्नुहुन्छ। मानिसको उपस्थितिमा उहाँले चुपचाप उसको सेवा गर्नुभएको छ, र मानिसको उपस्थितिमा उहाँले परमेश्‍वर पिताको इच्छाको खातिर र मानवजातिको आवश्यकताको खातिर पनि आफूलाई विनम्र तुल्याउनुभएको छ। प्राचीन संस्कृतिको ज्ञानले मानिसलाई परमेश्‍वरको उपस्थितिबाट सुटुक्क चोरेर उसलाई दियाबलसहरूको राजा र यसका सन्तानको हातमा सुम्पिदिएको छ। चार पुस्तक र पाँच ग्रन्थले[अ] मानिसका विचार र धारणाहरूलाई विद्रोहको अर्को युगमा पुर्‍याएका छन्, जसले गर्दा ऊ यी चार पुस्तक र पाँच ग्रन्थ सङ्कलन गर्नेहरूलाई पहिलेभन्दा अझ बढी आराधना गर्छ, र फलस्वरूप परमेश्‍वरबारे आफ्ना धारणाहरूलाई अझ तीव्र बनाउँछ। मानिसलाई थाहै नदिई, दियाबलसहरूको राजाले निर्दयी रूपमा परमेश्‍वरलाई उसको हृदयबाट निकालेर फालिदियो र त्यसपछि विजयी उल्लासका साथ आफैले त्यसमा कब्जा जमायो। त्यस समयदेखि, मानिसले कुरूप प्राण र दियाबलसहरूको राजाको मुहार धारण गरेको छ। परमेश्‍वरप्रतिको घृणाले उसको छाती भरिएको छ, र दियाबलसहरूको राजाको दुर्भावना मानिसभित्र दिनप्रतिदिन यसरी फैलिएको छ कि ऊ पूर्ण रूपमा नष्ट पारिएको छ। मानिससँग अब अलिकति पनि स्वतन्त्रता छैन र दियाबलसहरूको राजाका उल्झनहरूबाट मुक्त हुने कुनै उपाय छैन। उसले त्यही ठाउँमा बन्दी बन्नु, त्यसको उपस्थितिमा आत्मसमर्पण गर्नु र झुक्नुबाहेक अरू कुनै विकल्प पाएको छैन। धेरै अघि, मानिसको हृदय शैशवावस्थामै हुँदा, दियाबलसहरूको राजाले त्यसमा नास्तिकताको ट्युमरको बीउ रोपेको थियो, र उसलाई “विज्ञान र प्रविधि अध्ययन गर; चार वटा आधुनिकीकरण साकार पार; र संसारमा परमेश्‍वर भन्‍ने त्यस्तो कुनै चिज छैन” भन्ने जस्ता कुतर्कहरू सिकाएको थियो। त्यति मात्र होइन, त्यो हरेक अवसरमा “हामी हाम्रो परिश्रमी श्रममा भर परेर एउटा सुन्दर गृहभूमि निर्माण गरौँ” भन्दै चिच्याउँछ, र हरेक व्यक्तिलाई बाल्यकालदेखि नै आफ्नो देशलाई सेवा प्रदान गर्न तयार रहन भन्छ। मानिस अनजानमै त्यसको उपस्थितिमा ल्याइएको छ, र यसले नहिचकिचाई सबै श्रेय (अर्थात् सम्पूर्ण मानवजातिलाई आफ्नो हातमा राख्नुभएकोमा परमेश्‍वरलाई जाने श्रेय) आफैले लिन्छ। यसलाई कहिल्यै कुनै लाजको बोध हुँदैन। यसबाहेक, यसले निर्लज्जतापूर्वक परमेश्‍वरका मानिसहरूलाई कब्जा गर्छ र तिनीहरूलाई घिसारेर आफ्नै घरमा लैजान्छ, जहाँ यो टेबलमाथि मुसाजस्तै उफ्रन्छ र मानिसलाई यसलाई “परमेश्‍वर” को रूपमा आराधना गराउँछ। कस्तो हताश अपराधी! यसले निन्दनीय, स्तब्ध पार्ने कुराहरू चिच्याएर भन्छ, जस्तै: “संसारमा परमेश्‍वर भन्ने चिज छँदै छैन। बतास प्राकृतिक नियमहरूद्वारा सञ्चालित परिवर्तनहरूबाट उत्पन्न हुन्छ; वर्षा तब हुन्छ जब जलवाष्प चिसो तापक्रमको सम्पर्कमा आएर थोपाहरूमा परिणत हुन्छ र त्यो पृथ्वीमा खस्छ; भूकम्प भनेको भौगर्भिक परिवर्तनहरूका कारणले पृथ्वीको सतह हल्लिनु हो; खडेरी भनेको सूर्यको सतहमा आणविक कणहरू टुक्रिएर हावामा हुने सुख्खापनको कारणले हुन्छ। यी प्राकृतिक घटनाहरू हुन्। यी सबैमा परमेश्‍वरको कार्य कहाँ छ?” त्यस्ता मानिसहरू समेत छन् जो चिच्याउँदै यस्ता अकल्पनीय अभिव्यक्तिहरू दिन्छन्: “मानिस प्राचीन कालमा बाँदरबाट विकसित भएको हो, र आजको संसार लगभग युगौँअघि सुरु भएको आदिम समाजबाट आएको हो। कुनै देशको उन्नति हुन्छ कि पतन हुन्छ भन्‍ने कुरा पूर्ण रूपमा त्यहाँका मानिसहरूको हातमा हुन्छ।” पृष्ठभूमिमा, यसले मानिसलाई यसलाई भित्तामा झुन्ड्याएर वा टेबलमा राखेर यसको आराधना गर्न र यसलाई भेटीहरू चढाउन लगाउँछ। “परमेश्‍वर हुनुहुन्न” भनेर चिच्याउँदै गर्दा, त्यो आफैलाई परमेश्‍वरको रूपमा खडा गर्छ, रुखो भएर परमेश्‍वरलाई पृथ्वीको सीमाभन्दा बाहिर धकेलिदिन्छ, र परमेश्‍वरको ठाउँमा उभिन्छ अनि दियाबलसहरूको राजाको भूमिका सम्हाल्छ। कतिसम्म समझविहीन भएको! यसले मानिसमा भित्रैदेखि घृणा उत्पन्न गराउँछ। परमेश्‍वर र यो कट्टर शत्रु हुन्, र यी दुई सहअस्तित्वमा रहन सक्दैनन् भन्ने देखिन्छ। यो परमेश्‍वरलाई धपाउने षड्यन्त्र गर्छ तर आफूचाहिँ कानुनको पहुँचभन्दा बाहिर स्वतन्त्र रूपमा घुम्छ।[२] यो कस्तो दियाबलसहरूको राजा रहेछ! यसको अस्तित्वलाई कसरी सहन सकिन्छ? जबसम्म परमेश्‍वरको कामलाई अस्तव्यस्त पार्दैन र यसलाई पूर्ण रूपमा भद्रगोल पार्दैन तबसम्म यसले विश्राम लिनेछैन,[३] मानौँ यो अन्तिमसम्मै परमेश्‍वरको विरोध गर्न चाहन्छ, जहाँ कि त माछा मर्नुपर्छ कि त जाली फाट्नुपर्छ, जानीजानी आफूलाई परमेश्‍वरको विरुद्धमा खडा गर्छ र झन्-झन् नजिकबाट दबाब दिन्छ। यसको घिनलाग्दो मुहार धेरै अघि नै पूर्ण रूपमा उदाङ्गो भइसकेको छ, र यो अहिले समस्याहरूद्वारा पूर्ण रूपमा घेरिएको र पिरोलिएको छ,[४] तैपनि यसले परमेश्‍वरप्रतिको घृणामा कमी आउन दिनेछैन, मानौँ परमेश्‍वरलाई एकै गाँसमा निलेर मात्र यसले आफ्नो हृदयमा गुम्सिएको घृणालाई कम गर्न सक्नेछ। हामी यो परमेश्‍वरको शत्रुलाई कसरी सहने होला! यसको उन्मूलन र पूर्ण विनाश गरेपछि मात्र हाम्रो जीवनको इच्छा साकार हुनेछ। यसलाई कसरी निरन्तर रूपमा छाडा छोड्न मिल्छ र? यसले मानिसलाई यतिसम्म भ्रष्ट तुल्याएको छ कि मानिस स्वर्गको घामलाई चिन्दैन, र ऊ संवेदनहीन र मन्दबुद्धिको भएको छ। मानिसले सामान्य मानव समझ गुमाएको छ। भविष्यका सबै चिन्ता हटाउन र परमेश्‍वरको कामलाई चाँडो अभूतपूर्व उचाइमा पुर्‍याउनका लागि यसलाई नष्ट गर्न र जलाउन हाम्रो सम्पूर्ण अस्तित्व किन अर्पण नगर्ने? यी बदमासहरूको गिरोह मानिसको संसारमा आएको छ र त्यसले यसलाई अशान्त बनाएको छ। तिनीहरूले सम्पूर्ण मानवजातिलाई भीरको डिलमा पुर्‍याएका छन्, र तिनीहरूलाई धकेलेर टुक्रा-टुक्रा पार्ने गोप्य योजना बनाइरहेका छन् ताकि तिनीहरूले ती लासहरू निल्न पाऊन्। तिनीहरू परमेश्‍वरको योजनालाई नष्ट गर्ने र एकै पटक सबै कुरालाई दाउमा राखेर उहाँसँग प्रतिस्पर्धा गर्ने व्यर्थ आशा गर्छन्।[५] त्यो कुनै पनि हालतमा सजिलो छैन! आखिर, क्रूस दियाबलसहरूको राजाकै लागि तयार गरिएको छ, जो सबैभन्दा जघन्य अपराधहरूको दोषी छ। परमेश्‍वर क्रूसको हुनुहुन्न। उहाँले यसलाई दियाबलसतर्फ फ्याँकिसक्नुभएको छ। परमेश्‍वर योभन्दा धेरै अगाडि विजयी भइसक्नुभएको छ र मानवजातिका पापहरूमाथि अब दुख मान्नुहुन्न, बरु सारा मानवजातिलाई मुक्ति ल्याइदिनुहुनेछ।

माथिदेखि तलसम्म र सुरुदेखि अन्त्यसम्म, शैतानले परमेश्‍वरको काममा बाधा पुर्‍याउँदै आएको छ र उहाँको विरोधमा काम गर्दै आएको छ। यी सबै “प्राचीन सांस्कृतिक सम्पदा,” मूल्यवान् “प्राचीन संस्कृतिको ज्ञान,” “ताओवाद र कन्फ्युसियसवादका शिक्षाहरू,” र “कन्फ्युसियन शास्त्रीय ग्रन्थहरू र सामन्ती संस्कारहरू” ले मानिसलाई नरकमा लगेका छन्। उन्नत आधुनिक विज्ञान र प्रविधि, साथै उच्च विकसित उद्योग, कृषि, र व्यापार कतै देखिँदैनन्। बरु, यसले त परमेश्‍वरको कामलाई जानाजानी अवरोध गर्न, विरोध गर्न, र भत्काउन प्राचीन समयका “बाँदरहरू” ले ल्याएका सामन्ती संस्कारहरूलाई जोड दिने काम मात्र गर्छ। यसले आजको दिनसम्म मानिसलाई निरन्तर कष्ट दिइरहेको मात्र होइन, यो त मानिसलाई सिङ्गै निल्न समेत चाहन्छ।[६] सामन्ती नैतिकताका शिक्षाहरूको प्रसारण र प्राचीन संस्कृतिको ज्ञानको हस्तान्तरणले मानवजातिलाई धेरै अघि नै सङ्क्रमित गरिसकेको छ, र तिनीहरूलाई साना-ठूला दियाबलसहरूमा परिणत गरेको छ। परमेश्‍वरलाई खुसीसाथ ग्रहण गर्नेहरू थोरै छन्, उहाँको आगमनलाई उल्लासपूर्वक स्वागत गर्नेहरू थोरै छन्। सम्पूर्ण मानवजातिको अनुहार हत्यारो नियतले भरिएको छ, र हरेक ठाउँमा, हावामा ज्यानमारा सास फैलिएको छ। तिनीहरू परमेश्‍वरलाई यस भूमिबाट बाहिर निकाल्न खोज्छन्; हातमा चक्कु र तरवार लिएर, तिनीहरू परमेश्‍वरलाई “सर्वनाश” गर्न युद्धको ढाँचामा आफूलाई उभ्याउँछन्। मानिसलाई निरन्तर रूपमा परमेश्‍वर हुनुहुन्न भनी सिकाइने दियाबलसहरूको यो सारा भूमिभरि मूर्तिहरू फैलिएका छन्, र माथिको हावा कागज र धूप जलाएको वाकवाकी लाग्ने गन्धले भरिएको छ, जुन निसास्सिने गरी बाक्लो छ। यो विषालु सर्पको छटपटीसँगै ठ्वास्स आउने हिलोको दुर्गन्ध जस्तै छ, यतिसम्म कि कोही पनि बान्ता नगरी बस्नै सक्दैन। यसबाहेक, दुष्ट पिशाचहरूले धर्मशास्त्रहरू जपिरहेको मधुरो आवाज सुन्न सकिन्छ, एउटा यस्तो आवाज जुन धेरै टाढा नरकबाट आइरहेको जस्तो लाग्छ, यतिसम्म कि कोही पनि नकामी बस्न सक्दैन। यस भूमिमा जताततै इन्द्रेणीका सबै रङका मूर्तिहरू राखिएका छन्, जसले गर्दा उक्त भूमि एउटा भड्किलो, चहकिलो संसारमा परिणत भएको छ, जबकि दियाबलसहरूको राजा दुष्टतापूर्वक हाँसिरहन्छ, मानौँ यसको षड्यन्त्र सफल भएको छ। यसैबीच, मानिस पूर्ण रूपमा बेखबर रहन्छ, र दियाबलसले उसलाई अचेत हुने र टाउको निहुराउने हदसम्म भ्रष्ट तुल्याइसकेको छ भन्‍ने कुराको उसलाई कुनै भान हुँदैन। यो, एकै झट्कामा, परमेश्‍वरसम्बन्धी सबै कुरा मेटाउन, र फेरि एकपटक उहाँलाई अशुद्ध पार्न र उहाँको हत्या गर्न चाहन्छ; यो उहाँको कामलाई भत्काउन र बाधा दिन तल्लीन हुन्छ। यसले परमेश्‍वरलाई कसरी समान हैसियतको हुन दिन सक्छ र? परमेश्‍वरले मानव संसारमा यसको काममा “हस्तक्षेप” गरेको यसले कसरी सहन सक्छ र? यसले कसरी परमेश्‍वरलाई यसको घिनलाग्दो मुहारको खुलासा गर्न दिन सक्छ र? यसले कसरी परमेश्‍वरलाई यसको काम अस्तव्यस्त पार्न दिन सक्छ र? क्रोधले रन्थनिएको यो दियाबलसले कसरी परमेश्‍वरलाई पृथ्वीमा रहेको यसको शाही दरबारमाथि नियन्त्रण जमाउन दिन सक्छ र? यसले उहाँको श्रेष्ठ शक्तिसामु कसरी स्वेच्छाले शिर झुकाउन सक्छ र? यसको घिनलाग्दो मुहार जस्ताको तस्तै प्रकट गरिएको छ, जसले गर्दा व्यक्ति हाँस्नु कि रुनुको अवस्थामा पुग्छ, र यसबारे कुरा गर्न साँच्चै गाह्रो छ। के यसको सार यही होइन र? कुरूप प्राण बोकेर, तिनीहरू अझै पनि आफू विश्‍वास गर्नै नसकिने गरी सुन्दर रहेको विश्‍वास गर्छन्—अपराधमा संलग्न मतियारहरूको यो गिरोह![७] तिनीहरू सुखमा लिप्त हुन र कोलाहल मच्चाउन मरणशील क्षेत्रमा ओर्लन्छन्, र कामकुरालाई यति धेरै उथलपुथल पार्छन् कि संसार एउटा चञ्चल र अस्थिर ठाउँ बन्छ र मानिसको हृदय त्रास र असहजताले भरिन्छ, र तिनीहरूले मानिससँग यति धेरै खेलबाड गरेका छन् कि उसको रूप जङ्गली अमानवीय पशुको जस्तो, अत्यन्तै कुरूप बनेको छ, जसबाट मौलिक शुद्ध मानिसको अन्तिम नामोनिसान हराएको छ। यसबाहेक, तिनीहरू पृथ्वीमा सार्वभौम शक्ति ग्रहण गर्न समेत चाहन्छन्। तिनीहरू परमेश्‍वरको काममा यति धेरै अवरोध पुर्‍याउँछन् कि यो मुस्किलले अघि सर्न सक्छ, र तिनीहरू मानिसलाई तामा र स्टिलको पर्खाललेझैँ कसिलो गरी बन्द गरिदिन्छन्। यति धेरै गम्भीर पाप गरेर र यति धेरै विपत्ति ल्याएर, के तिनीहरू अझै पनि सजाय नभई अरू नै केही आशा गरिरहेका छन्? दियाबलस र पिशाचहरू पृथ्वीमा केही समयदेखि उत्पात मच्चाइरहेका छन्, र तिनीहरूले परमेश्‍वरका अभिप्रायहरू र रगत-पसिना दुवैलाई यति कसिलो गरी थुनेका छन् कि केही पनि बाहिर निस्कन पाउँदैन। साँच्चै, यो एउटा घोर पाप हो! परमेश्‍वर कसरी व्याकुल नहुन सक्नुहुन्छ र? परमेश्‍वर कसरी नरिसाउन र? तिनीहरूले परमेश्‍वरको काममा गम्भीर बाधा पुर्‍याएका छन् र त्यसको विरोध गरेका छन्: कतिसम्म विद्रोही! ती साना-ठूला पिशाचहरू समेत सिंहको पछि लाग्ने स्यालहरू जस्तै व्यवहार गर्छन्, र दुष्ट प्रवाहको पछि लागेर जानाजानी बाधाहरू निम्त्याउँछन्। सत्यता थाहा पाएर पनि, तिनीहरू जानीजानी यसको विरोध गर्छन्, यी विद्रोहका पुत्रहरू! यस्तो लाग्छ, अब तिनीहरूको नरकको राजा राजाको सिंहासनमा विराजमान भएको हुनाले, तिनीहरू निश्‍चिन्त र आत्मसन्तुष्ट भएका छन्, र अरू सबैलाई तिरस्कारपूर्ण व्यवहार गर्छन्। तिनीहरूमध्ये कति जनाले सत्यता खोज्छन् र इन्साफ पछ्याउँछन्? तिनीहरू सबै पशु हुन्, सुँगुर र कुकुरसरह हुन्, गन्हाउने झिँगाहरूको गिरोहका नाइके हुन्, जो गोबरको थुप्रोमा बसेर आत्मसन्तुष्ट हुँदै टाउको हल्लाउँछन् र अनेक प्रकारका समस्या निम्त्याउँछन्।[८] तिनीहरू आफ्नो नरकको राजा सबैभन्दा महान् राजा भएको विश्वास गर्छन्, तर तिनीहरू आफै गन्हाउने झिँगासरह भएको अलिकति पनि थाहा पाउँदैनन्। तैपनि, तिनीहरू आफ्ना आमाबुबाका रूपमा रहेका सुँगुर र कुकुरहरूको शक्तिको फाइदा उठाएर परमेश्‍वरको अस्तित्वलाई बदनाम गर्छन्। साना झिँगाका रूपमा, तिनीहरू आफ्ना आमाबुबा निलो ह्वेल जत्तिकै ठूला भएको विश्‍वास गर्छन्।[९] के तिनीहरूलाई आफू साना भए पनि, तिनीहरूका आमाबुबा तिनीहरूभन्दा दसौँ करोड गुणा ठूला फोहोरी सुँगुर र कुकुर हुन् भन्ने थाहा हुँदैन र? आफू नीच भएको थाहा नपाई, तिनीहरू तिनै सुँगुर र कुकुरहरूबाट निस्कने कुहिएको दुर्गन्धको भरमा उत्पात मच्चाउँछन्, लाजको वास्ता नगरी भविष्यका पुस्ताहरू जन्माउने व्यर्थ सोच बनाउँछन्! आफ्नो पिठ्युँमा हरियो पखेटा लिएर (यसले तिनीहरूले परमेश्‍वरमा विश्‍वास गर्ने दाबी गर्नुलाई जनाउँछ), तिनीहरू घमण्डले फुलेका हुन्छन् र जताततै आफ्नो सुन्दरता र आकर्षणको धाक लगाउँछन्, जबकि तिनीहरू आफ्नो शरीरमा भएको फोहोर सुटुक्क मानिसमाथि छ्याप्छन्। यसबाहेक, तिनीहरू आफैसँग अत्यन्तै प्रसन्न हुन्छन्, मानौँ तिनीहरू इन्द्रेणीको रङको एकजोडी पखेटाद्वारा आफ्नो फोहोर लुकाउन सक्छन्, र यी माध्यमहरूद्वारा तिनीहरू साँचो परमेश्‍वरको अस्तित्वलाई सताउँछन् (यसले धार्मिक संसारमा पर्दा पछाडि के भइरहेको छ भन्‍ने कुरालाई जनाउँछ)। झिँगाको पखेटा जतिसुकै मनमोहक रूपमा सुन्दर भए पनि, झिँगा आफैमा एउटा सानो प्राणी बाहेक अरू केही होइन, जसको पेट फोहोरले भरिएको हुन्छ र शरीर कीटाणुहरूले ढाकिएको हुन्छ भन्‍ने कुरा मानिसलाई कसरी थाहा हुन्छ र? आफ्ना आमाबुबाका रूपमा रहेका सुँगुर र कुकुरहरूको बलमा, तिनीहरू आफ्नो क्रूरतालाई लगाम नलगाई भूमिभरि उत्पात मच्चाउँछन् (यसले परमेश्‍वरलाई सताउने धार्मिक अधिकारीहरूले राष्ट्रको सरकारको बलियो समर्थनमा भर परेर साँचो परमेश्‍वर र सत्यतालाई धोका दिने तरिकालाई जनाउँछ)। यस्तो लाग्छ कि यहूदी फरिसीहरूका भूतहरू परमेश्‍वरसँगै ठूलो रातो अजिङ्गरको देशमा, आफ्नो पुरानो गुँडमा फर्केका छन्। तिनीहरूले केही हजार वर्षअघिको आफ्नो कामलाई फेरि सुरु गर्दै सतावटको अर्को श्रृङ्खला सुरु गरेका छन्। पतितहरूको यो समूह अन्ततः पृथ्वीमा नाश हुने निश्चित छ! केही सहस्राब्दी पछि अशुद्ध आत्माहरू अझ बढी चतुर र धूर्त भएका देखिन्छन्। तिनीहरू गोप्य रूपमा परमेश्‍वरको कामलाई निरन्तर कमजोर बनाउन चाहन्छन्। तिनीहरूसँग प्रशस्त चाल र चलाखीपूर्ण युक्तिहरू छन्, र तिनीहरू आफ्नो गृहभूमिमा केही हजार वर्षअघिको दुःखद घटनालाई दोहोर्‍याउन चाहन्छन्, र परमेश्‍वरलाई लगभग चिच्याउने बिन्दुसम्म पुर्‍याउँछन्। उहाँ तिनीहरूलाई सखाप पार्नका लागि तेस्रो स्वर्गमा फर्कनबाट आफूलाई मुस्किलले रोक्न सक्नुहुन्छ। मानिसले परमेश्‍वरलाई प्रेम गर्नका लागि, उसले अनिवार्य रूपमा उहाँका अभिप्रायहरू बुझ्नुपर्छ, उहाँका सुख र दुःखहरू थाहा पाउनुपर्छ, र उहाँ के कुरालाई घृणा गर्नुहुन्छ भनी बुझ्नुपर्छ। यसो गर्नाले मानिसको प्रवेशलाई अझ बढी बढावा दिनेछ। मानिसको प्रवेश जति छिटो हुन्छ, परमेश्‍वरका अभिप्रायहरू त्यति नै बढी पूरा हुन्छन्, मानिसले दियाबलसहरूको राजालाई त्यति नै छर्लङ्ग देख्छ, र ऊ परमेश्‍वरको त्यति नै नजिक पुग्छ, ताकि उहाँको चाहनालाई साकार पार्न सकियोस्।

फूटनोटहरू:

१. “गैर-जैवनिम्‍नीकरणीय” यहाँ व्यङ्ग्यको रूपमा छ, जसको अर्थ मानिसहरू तिनीहरूको ज्ञान, संस्कृति र आध्यात्मिक दृष्टिकोणमा कठोर हुन्छन् भन्‍ने हो।

२. “व्यवस्थाले नभेट्ने ठाउँमा स्वतन्त्र रूपले घुम्दै” ले शैतान रिसले बौलाएर अनियन्त्रित भई दौडिन्छ भन्‍ने जनाउँछ।

३. “पूरै लथालिङ्ग” ले शैतानको हिंस्रक व्यवहार हेर्नु पनि असहनीय हुन्छ भन्‍ने जनाउँछ।

४. “चोटैचोट र नीलडामले भरिएको” भनेको दियाबलसहरूको राजाको कुरूप अनुहार हो।

५. “एउटै दाउमा सबै जित्‍ने” भनेको अन्तमा जित्‍ने आशामा आफ्नो सबै पैसा एउटै बाजीमा लगाउनु हो। यो शैतानका भयावह र नराम्रा योजनाहरूका लागि एउटा उपमा हो। यो वाक्यांश खिसी गर्नका निम्ति प्रयोग गरिन्छ।

६. “निल्न” ले दियाबलसहरूको राजाको क्रूर व्यवहारलाई जनाउँछ, जसले मानिसहरूलाई सम्पूर्ण रूपमा मोहित गर्छ।

७. “अपराध गर्ने मतियारहरूको गिरोह” भनेको “गुन्डाहरूको दल” जस्तै हो।

८. “सबै किसिमका समस्याहरू उत्पन्‍न गर्छन्” भन्‍ने भनाइले भूतग्रस्त मानिसहरूले कसरी दङ्गा मच्‍चाउँछन्, परमेश्‍वरको काममा बाधा पुर्‍याउँछन् र विरोध गर्छन् भन्‍ने कुरालाई जनाउँछ।

९. “नीला ह्वेल माछाहरू” भन्‍ने वाक्य खिसी गर्नको लागि प्रयोग गरिन्छ। यो एउटा उपमा हो जसले झिँगाहरू यति सानो हुन्छन् कि सुँगुर र कुकुरहरू पनि तिनीहरूलाई ह्वेल माछाहरू जस्तै ठूलो लाग्छ भन्‍ने कुरालाई जनाउँछ।

क. चार पुस्तक र पञ्‍चोत्कृष्ट पुस्तकहरू चीनको कन्फ्युसियस धर्मका आधिकारिक पुस्तकहरू हुन्।


काम र प्रवेश (८)

मैले धेरै पटक के भनेको छु भने, परमेश्‍वरको आखिरी दिनहरूको काम भनेको प्रत्येक व्यक्तिको आत्मा परिवर्तन गर्नु, प्रत्येक व्यक्तिको प्राण परिवर्तन गर्नु, ताकि ठूलो आघात सहेको तिनीहरूका हृदय सुधार होस्, यसरी पापले गम्भीर रूपले क्षति पुऱ्याएको तिनीहरूको प्राणको उद्धार होस्; यो मानिसहरूका आत्मालाई बिउँझाउनको लागि, तिनीहरूको चिसो हृदयलाई पगाल्न र तिनीहरूलाई नयाँ बनाउनको लागि हो। यो परमेश्‍वरको सबैभन्दा ठूलो अभिप्राय हो। मानिसको जीवन र अनुभवहरू कति उच्च वा गहन छ भन्‍ने कुरा पन्छ्याओ; जब मानिसहरूका हृदय जागृत हुन्छ, र तिनीहरूलाई जब तिनीहरूका सपनाबाट बिउँझाइन्छ र ठूलो रातो अजिङ्गरले गरेको ठूलो हानिको बारेमा तिनीहरूलाई राम्ररी थाहा हुन्छ तब परमेश्‍वरको सेवकाइको काम पूरा भइसकेको हुनेछ। परमेश्‍वरको काम समाप्त भएको दिन मानिसले आधिकारिक रूपमा परमेश्‍वरमाथिको विश्‍वासको सही मार्गमा हिँड्न सुरु गर्ने दिन पनि हो। यस समयमा, परमेश्‍वरको सेवकाइ समाप्त हुनेछ: देहधारी परमेश्‍वरको काम पूरा भएको हुनेछ, र मानिसले आधिकारिक रूपमा आफूले गर्नु पर्ने कर्तव्य पूरा गर्ने कार्यको थालनी गर्नेछ—उहाँले आफ्नो सेवकाइ गर्नुहुनेछ। परमेश्‍वरको कामका चरणहरू यिनै हुन्। यसैले, तिमीहरूले यी कुराहरू जान्ने जगमा प्रवेश गर्न आफ्नो बाटो छामछुम गर्नुपर्दछ। यी सबै कुरा तिमीहरूले बुझ्नुपर्ने कुरा हो। मानिसको हृदयको गहिराइमा परिवर्तन भएपछि उसको प्रवेशमा सुधार हुनेछ, किनकि परमेश्‍वरको काम भनेको भूतहरू भेला हुने यस ठाउँबाट मानिसलाई पूर्ण मुक्ति दिनु हो—त्यो मानिस, जुन मानिसको छुटकारा भएको छ, जो अझै पनि अन्धकारको शक्तिको अधीनमा छ र जसले आफैलाई जगाएको छैन; यो मानिस पापका सहस्राब्दीहरूबाट मुक्त हुन, र परमेश्‍वरको प्रिय हुन सकोस्, र परमेश्‍वरको राज्य स्थापना गर्दै त्यो ठूलो रातो अजिङ्गरलाई प्रहार गर्दै परमेश्‍वरको हृदयलाई चाँडै विश्राम दिन सकोस् भनेर हो; तिमीहरूको छातीमा फुल्‍ने घृणालाई कुनै सङ्कोच नमानी व्यक्त गर्नु, ती ढुसीका किटाणुहरूलाई नाश पार्नु, तँलाई त्यस्तो जीवन त्याग्न लगाउनु हो, जुन गोरु वा घोडाको जीवनभन्दा फरक छैन, अब फेरि दास बन्‍न नदिनु, अब उप्रान्त ठूलो रातो अजिङ्गरले स्वतन्त्र रूपले कुल्चिन वा हुकुम चलाउन नदिनु हो; तिमीहरू अबदेखि यो असफल राष्ट्रका हुनेछैनौ, त्यो जघन्य ठूलो रातो अजिङ्गरका हुनेछैनौ, र अबदेखि योद्वारा तिमीहरू अब दास बनाइनेछैनौ। परमेश्‍वरले अवश्य नै भूतात्माहरूको गुँडलाई टुक्रा-टुक्रा पार्नुहुनेछ, र तिमीहरू परमेश्‍वरको छेउमा खडा हुनेछौ—तिमीहरू परमेश्‍वरका हुनेछौ, र दासहरूको साम्राज्यका हुनेछैनौ। परमेश्‍वरले धेरै अघि नै यस अन्धकारको समाजलाई भित्रैदेखि घृणा गर्नुभएको छ। उहाँले आफ्नो दाँत किट्नुहुन्छ, त्यस दुष्ट, जघन्य प्राचीन सर्पलाई खुट्टाले किच्‍न उत्सुक हुनुहुन्छ, यसैले कि यो फेरि कहिल्यै नउठोस्, र यसले फेरि कहिल्यै मानिसलाई दुर्व्यवहार नगरोस्; त्यसको विगतका कार्यहरूलाई उहाँले माफ दिनुहुनेछैन, त्यसले विगतमा मानिससँग गरेको छललाई सहन गर्नुहुनेछैन, र उहाँले युगौंयुगभरि यसले गरेको प्रत्येक पापको हिसाब लिनुहुनेछ। परमेश्‍वरले सबै दुष्टताको यो नेता[१] लाई पासोबाट अलिकता पनि फुत्किन दिनुहुनेछैन, उहाँले त्यसलाई पूर्ण रूपमा नष्ट गर्नुहुनेछ।

हजारौँ वर्षदेखिको फोहोर रहिआएको यो भूमि असहनीय रूपमा फोहोर छ, यसमा प्रचुर दुःख छ, प्रेतहरू जालझेल र छल गर्दै, आधारहीन आरोपहरू लगाउँदै,[२] क्रूर उपाय अपनाउँदै, यो भूतको सहरलाई कुल्चिमिल्ची गर्दै र त्यसमा लासहरू छरपस्ट छोड्दै जताततै अनियन्त्रित रूपमा दगुर्छन्; कुहिएको दुर्गन्धले भूमिलाई ढाक्छ र त्यो हावामा फैलिन्छ, र त्यसलाई कडा सुरक्षामा राखिन्छ।[३] आकाशभन्दा परको संसार कसले देख्न सक्छ? दियाबलसले मानिसको सम्पूर्ण शरीरलाई कसिलो गरी बाँधेर राख्छ, त्यसले उसका दुवै आँखा ढाकिदिन्छ, र उसका ओठहरू बलियो गरी बन्द गरिदिन्छ। दियाबलसहरूका राजाले हजारौँ वर्षदेखि आजको दिनसम्म उधुम मच्चाएको छ, जब यसले अझै पनि भूतको सहरमाथि निकट रूपमा नजर राख्छ, मानौँ यो पिशाचहरूको अभेद्य महल हो; यसबीच रखवारी गर्ने कुकुरहरूको यो झुन्डले परमेश्‍वरले उनीहरूलाई अप्रत्याशित रूपमा समातेर मेटाउनुहुनेछ, र उनीहरूलाई शान्ति र खुसीयालीको ठाउँबाट वञ्चित गर्नुहुनेछ भनी डराएर आँखा तर्छन्। यस्तो भूतको सहरका यस्ता मानिसहरूले कसरी परमेश्‍वरलाई देखेका हुन सक्छन् र? के तिनीहरूले कहिल्यै परमेश्‍वरको प्रियता र प्रेमिलो स्वभावको आनन्द उठाएका हुन सक्थे? के तिनीहरूले कहिल्यै मानव संसारका मामिला बुझ्‍न सक्थे? तिनीहरूमध्ये कसले परमेश्‍वरका उत्सुक अभिप्राय बुझ्न सक्छ? त्यसैले देहधारी परमेश्‍वर पूर्ण रूपमा लुकेर रहनु त्यति अचम्मको कुरा होइन: पिशाचहरू निर्दयी र अमानवीय हुने यो जस्तो अन्धकारको समाजमा अलिकति पनि सङ्कोच नमानी मानिसहरूलाई मार्ने दियाबलसका राजाले एउटा यस्तो परमेश्‍वरको अस्तित्व कसरी सहन गर्न सक्थ्यो, जो प्रेमिलो, दयालु, साथै पवित्र पनि हुनुहुन्छ? त्यसले परमेश्‍वरको आगमनको प्रशंसा र जयजयकार कसरी गर्न सक्थ्यो? यी चाकरहरू! तिनीहरू दयाको बदलामा घृणा गर्छन्, तिनीहरूले धेरै पहिले नै परमेश्‍वरलाई शत्रुका रूपमा व्यवहार गर्न थालेका हुन्, तिनीहरू परमेश्‍वरसित दुर्व्यवहार गर्छन्, तिनीहरू चरम रूपमा बर्बर छन्, तिनीहरूमा परमेश्‍वरप्रति अलिकति पनि आदर छैन, तिनीहरू आक्रमण र लुटपाट गर्छन्, तिनीहरूले सबै विवेक गुमाएका छन्, तिनीहरू सबै विवेकको विरुद्धमा जान्छन्, र तिनीहरू निर्दोष मानवजातिलाई बहकाएर अचेत बनाउँछन्। के प्राचीन सन्तका उत्तराधिकारीहरू? के प्रिय अगुवाहरू? तिनीहरू सबै परमेश्‍वरको विरोध गर्ने नीच मानिस हुन्! तिनीहरूको हस्तक्षेपले आकाशमुनिका सबैलाई अन्धकार र अराजकताको स्थितिमा छोडेको छ। के धार्मिक स्वतन्त्रता? के नागरिकहरूका वैधानिक अधिकार र हितहरू? ती सबै दुष्टतालाई ढाकछोप गर्ने युक्तिहरू हुन्। परमेश्‍वरको कामलाई कसले अङ्गालेको छ? परमेश्‍वरको कामका निम्ति कसले आफ्नो जीवन अर्पण गरेको वा आफ्नो रगत बगाएको छ? पुस्तौँपुस्तादेखि, आमाबुबादेखि छोराछोरीसम्‍म अटुट रूपले दासत्वमा परेको मानिसहरूले अमर्यादित रूपमा परमेश्‍वरलाई दास बनाएका छन्—यसले कसरी क्रोध जगाउँदैन र? सहस्राब्दीदेखिको घृणा हृदयमा जमेको छ, हजारौं वर्षको पापमय अवस्था हृदयमा कुँदिएको छ—यसले कसरी घृणा पैदा गर्दैन? परमेश्‍वरको लागि बदला लेऊ, उहाँको शत्रुलाई पूर्ण रूपमा नाश पार, त्यसलाई अब जथाभाबी दगुरि हिँड्न नदेऊ, र त्यसलाई तानाशाहीले जस्तो शासन गर्न नदेऊ! समय अहिले नै हो: त्यस दियाबलसको घृणित अनुहार तोड्न र अन्धो पारिएका र हरप्रकारका दुःख र कठिनाइ झेलेका मानिसहरूलाई तिनीहरूको पीडाबाट उठ्ने र त्यो बूढो दियाबलसको विरुद्ध विद्रोह गर्नका निम्ति मानिसले धेरै समयदेखि आफ्ना सबै शक्ति जम्मा गर्दैआएको छ, उसले आफ्ना सबै प्रयासहरू समर्पण गरेको छ र यसका लागि हरेक मूल्य चुकाएको छ। परमेश्‍वरको काममा त्यस्तो अभेद्य बाधा किन पार्नु? परमेश्‍वरका मानिसहरूलाई धोका दिन किन विभिन्न युक्तिहरू प्रयोग गर्नु? साँचो स्वतन्त्रता र वैधानिक अधिकार र हितहरू कहाँ छन्? निष्पक्षता कहाँ छ? सान्त्वना कहाँ छ? न्यानोपन कहाँ छ? परमेश्‍वरका जनतालाई झुक्याउन किन छली युक्तिहरू प्रयोग गर्नु? परमेश्‍वरको आगमनलाई दमन गर्न किन शक्तिको प्रयोग गर्नु? उहाँले सृष्टि गर्नुभएको पृथ्वीमा परमेश्‍वरलाई स्वतन्त्र रूपमा घुम्ने अनुमति किन नदिनु? परमेश्‍वरले उहाँको शिर टेकाउने ठाउँ कहीँ नपाउने गरी किन उहाँको खेदो गर्नु? मानिसहरूमाझ न्यानोपन कहाँ छ? मानिसहरूमाझ उहाँको स्वागत कहाँ छ? परमेश्‍वरको त्यत्ति धेरै चाहना किन पैदा गर्नु? परमेश्‍वरलाई किन घरीघरी बोलाउन लगाउनु? परमेश्‍वरलाई उहाँका प्रिय पुत्रका निम्ति चिन्तित हुनैपर्ने अवस्थासम्म किन घचघच्याउनु? यो समाज ज्यादै अँध्यारो छ—त्यसका घृणास्पद रक्षक कुकुरहरू किन परमेश्‍वरलाई उहाँले सृष्टि गर्नुभएको संसारमा स्वतन्त्र रूपमा आउन र जान दिँदैनन्? पीडा र कष्टको बीचमा जिउने मानिसले किन बुझ्दैन? तिमीहरूका खातिर, परमेश्‍वरले ठूलो यातना सहनुभएको छ, उहाँले ठूलो पीडा सहेर आफ्ना प्रिय पुत्र, उहाँको मासु र रगत तिमीहरूलाई दिनुभएको छ—र पनि तिमीहरू किन अझै पनि आँखा चिम्‍लिरहन्छौ? सबैले पूर्ण रूपमा देख्‍ने गरी, तिमीहरू परमेश्‍वरको आगमनलाई अस्वीकार गर्दछौ, र परमेश्‍वरको मित्रतालाई अस्वीकार गर्छौ। तिमीहरू किन यति धेरै अविवेकी छौ? के तिमीहरू यस्तो प्रकारको अँध्यारो समाजमा अन्यायहरू सहन इच्छुक छौ? तिमीहरू हजारौं वर्षको शत्रुताले आफ्नो पेट भर्नुको साटो, किन दियाबलसहरूको राजाको “गु” ले आफैलाई भर्ने गर्छौ?

परमेश्‍वरको काममा आउने बाधाहरू कति ठूला छन्? के कहिल्यै कसैलाई थाहा भएको छ? गहिरो अन्धविश्‍वासका रङ्गहरूको पिँजरामा परेका मानिसहरूका हुनाले, कसले परमेश्‍वरको वास्तविक अनुहार जान्न सक्छ? यस्तो खोक्रो र हास्यास्पद पछौटे सांस्कृतिक ज्ञानद्वारा, तिनीहरूले कसरी परमेश्‍वरले बोल्नुभएका वचनहरूलाई पूर्ण रूपमा बुझ्न सक्थे? यहाँसम्म कि, तिनीहरूलाई आमने-सामने बताइँदा, र मुखदेखि मुखमा खुवाउँदा समेत, तिनीहरूले कसरी बुझ्न सक्दछन्? कहिलेकहीँ यस्तो हुन्छ मानौं परमेश्‍वरका वचनहरू बहिरा कानहरूमा परेको छ: मानिसहरूले अलिकति पनि प्रतिक्रिया दिँदैनन्, तिनीहरू आफ्नो टाउको हल्लाउँछन् र केही पनि बुझ्दैनन्। यो कसरी चिन्ताको विषय हुन सक्दैन? यो “टाढाको,[४] प्राचीन सांस्कृतिक इतिहास र सांस्कृतिक ज्ञान” ले यस्ता बेकम्मा मानिसहरूको समूहलाई पोषण दिएको छ। यो प्राचीन संस्कृति—अनमोल सम्पदा—फोहरको थुप्रो हो! यो धेरै पहिले नै अनन्त सर्म बन्यो, र यो कुरा उल्‍लेख गर्न पनि लायकको छैन! यसले मानिसहरूलाई परमेश्‍वरको विरोध गर्ने चाल र तरिकाहरू सिकाएको छ र राष्ट्रिय शिक्षाको “व्यवस्थित, कोमल मार्गदर्शन”[५] ले मानिसहरूलाई परमेश्‍वरप्रति अझ बढी विद्रोही बनाएको छ। परमेश्‍वरको कामको प्रत्येक भाग अत्यन्त कठिन छ, र पृथ्वीको उहाँको कामको हरेक चरणले परमेश्‍वरलाई तनाव दिइरहेको छ। पृथ्वीको उहाँको काम कति कठिन छ! पृथ्वीको परमेश्‍वरको कार्यका चरणहरूमा ठूलो कठिनाइ समावेश छ: किनकि मानिसको कमजोरी, कमीहरू, बालकपन, अज्ञानता, र मानिसका सबै कुराहरूका निम्ति परमेश्‍वरले सावधानीपूर्वक योजनाहरू बनाउनुहुन्छ र विचारशील बनेर ध्यान दिनुहुन्छ। मानिस कागजको बाघ जस्तो हो जसलाई कसैले प्रलोभन देखाउने वा उक्साउने आँट गर्दैन; अलिकति छुँदा मात्र उसले पछाडि फर्केर टोक्छ, वा अन्यथा ढल्छ र आफ्नो बाटो गुमाउँछ, र यो मानौं थोरै एकाग्रता हराएको जस्तो हो, ऊ फेरि फर्कन्छ, वा अन्यथा परमेश्‍वरलाई बेवास्ता गर्छ, वा आफ्ना आमाबुबाका सुँगुरहरू र कुकुरहरूकहाँ जान्छन् र तिनीहरूका शरीरका अशुद्ध कुराहरूमा लिप्त हुन्छन्। हो, कस्तो ठूलो बाधा! व्यावहारिक रूपमा उहाँको कामको हरेक चरणमा परमेश्‍वरको जाँच हुन्छ, र हरेक चरणमा परमेश्‍वर ठूलो खतरामा पर्नुहुन्छ। उहाँका वचनहरू साँचो र इमानदार अनि द्वेषरहित छन्, तापनि तिनलाई स्वीकार गर्न को इच्छुक हुन्छ? पूर्ण रूपले समर्पित हुन को तयार हुन्छ? यसले परमेश्‍वरको हृदय तोड्दछ। उहाँले मानिसका लागि दिन रात परिश्रम गर्नुहुन्छ, उहाँ मानिसको जीवनका लागि चिन्तित हुनुहुन्छ, र उहाँले मानिसको कमजोरीप्रति सहानुभूति राख्नुहुन्छ। उहाँले आफ्नो प्रत्येक चरणको काममा, उहाँले बोल्नुभएका प्रत्येक वचनमा धेरै वटा परिवर्तन र मोडहरू सहनुभएको छ; उहाँ सधैँ एउटा चट्टान र कठिन ठाउँको चेपारोमा हुनुहुन्छ, र हर घडी निरन्तर मानिसको कमजोरी, विद्रोहीपन, बालकपन र जोखिमको बारेमा सोच्नुहुन्छ। यसको बारेमा कसलाई कहिल्यै थाहा भएको छ? उहाँले कसमाथि भरोसा राख्न सक्नुहुन्छ? कसले बुझ्न सक्दछ? उहाँले सधैँ मानिसका पापहरू, र गर्नुपर्ने काम गर्ने साहस नभएको, हुतिहारा मानिसलाई घृणा गर्नुहुन्छ र सधैँ मानिसको कमजोरीका लागि चिन्ता गर्नुहुन्छ र मानिसको अगाडि रहेको मार्गको बारेमा विचार गर्नुहुन्छ। उहाँले मानिसका वचनहरू र कामहरू अवलोकन गर्ने क्रममा, उहाँ सधैँ कृपा र क्रोधले भरिनुहुन्छ, र सधैँ यी कुराको दृश्यले उहाँको हृदयमा पीडा ल्याउँदछ। आखिर, निर्दोषहरू स्तब्ध बनेका छन्; परमेश्‍वरले किन सधैँ उनीहरूका लागि परिस्थितिहरू कठिन बनाउनुपर्छ? कमजोर मानिसमा धैर्यको कमी हुन्छ; किन उनीहरूप्रति परमेश्‍वरको क्रोध कहिल्यै कम हुँदैन? कमजोर र शक्तिहीन मानिसमा अब थोरै पनि सामर्थ्य हुँदैन; किन परमेश्‍वरले सधैँ उसको विद्रोहीपनका लागि उसलाई हप्काउनुपर्छ? स्वर्गका परमेश्‍वरका धम्कीहरूको सामना गर्न सक्ने को छ र? आखिर, मानिस कमजोर छ, र अत्यन्तै कष्टको अवस्थामा छ, परमेश्‍वरले आफ्‍नो क्रोधलाई उहाँको मुटुमा धकेल्नुभएको छ, यसैले कि मानिसले बिस्तारै आफ्‍नो बारेमा मनन गर्न सकोस्। तापनि मानिस, जो गम्भीर समस्यामा छन्, उसले परमेश्‍वरका अभिप्रायहरूलाई रत्तीभर पनि बुझ्दैन; मानिसलाई शैतानको प्राचीन राजाले पाइतालामुनि कुल्चेको छ, तर ऊ पूर्ण रूपमा अनभिज्ञ छ, उसले सधैँ आफूलाई परमेश्‍वरको विरुद्धमा उभ्याउँछ, वा ऊ परमेश्‍वरप्रति न तातो, न चिसो हुन्छ। परमेश्‍वरले यति धेरै वचनहरू बोल्नुभएको छ, तापनि कसले ती कुराहरूलाई गम्भीरतापूर्वक लिएको छ र? मानिस परमेश्‍वरका वचनहरू बुझ्दैन, तापनि ऊ उदासीन र तृष्णारहित हुन्छ; उसले पुरानो दियाबलसको सार वास्तवमा कहिल्यै जानेको छैन। मानिसहरू पातालमा, नरकमा बस्छन्, तर तिनीहरू आफू “समुद्रमुनिको दरबार” मा बस्ने विश्‍वास गर्छन्; तिनीहरूलाई ठूलो रातो अजिङ्गरले सताउँछ, तापनि तिनीहरू आफू त्यस राज्यबाट “कृपा पाएको”[६] भन्ठान्छन्; दियाबलसले तिनीहरूलाई मूर्ख बनाउँछ तैपनि तिनीहरू आफूले देहको उत्कृष्ट कलाको आनन्द लिइरहेको भन्ठान्छन्। तिनीहरू कस्ता घृणित, तुच्छ नीचहरू हुन्! मानिसले दुर्भाग्यको सामना गरेको छ, तर उसलाई यो थाहा छैन, र यो अन्धकार समाजमा उसले एकपछि अर्को दुर्भाग्य[७] भोग्छ, तैपनि ऊ कहिल्यै ब्युँझेको छैन। उसले कहिले आफूप्रति दयालु हुने आफ्नो स्वभाव र दासको स्वभाव फाल्नेछ? ऊ किन परमेश्‍वरको हृदयको ख्याल गर्दैन? के ऊ चुपचाप यो उत्पीडन र कठिनाइ सहन गर्दछ? के उसले त्यो दिनको लागि आशा गर्दैन जब उसले अन्धकारलाई उज्यालोमा बदल्न सक्छ? के ऊ अन्याय गरिएको इन्साफ र सत्यता पुनः प्राप्त गर्न चाहँदैन? के ऊ मानिसहरूले सत्यतालाई इन्कार गरेको र तथ्यहरू बङ्ग्याएको हेरेर केही नगरी बस्‍न इच्छुक छ? के ऊ यो अन्याय सहिरहन इच्छुक छ? के ऊ दास हुन राजी छ? के ऊ यस असफल राज्यका दासहरूको साथमा परमेश्‍वरको हातमा नाश हुन तयार छ? तेरो संकल्प कहाँ छ? तेरो महत्त्वाकाङ्क्षा कहाँ छ? तेरो मर्यादा कहाँ छ? तेरो निष्ठा कहाँ छ? तेरो स्वतन्त्रता कहाँ छ? के त्यो ठूलो रातो अजिङ्गर, दियाबलसहरूका राजाका लागि तँ तेरो सम्पूर्ण जीवन अर्पण गर्न[८] इच्छुक छस्? के त्यसले तँलाई मृत्युसम्मै यातना दिन तँ त्यसलाई खुसीसाथ अनुमति दिन्छस्? गहिराइको अनुहार अस्तव्यस्त र अँध्यारो छ, जबकि यस्तो पीडा भोग्ने आम जनताले स्वर्गसँग पुकारा गर्छ र पृथ्वीसँग गुनासो गर्छ। मानिसले कहिले आफ्नो शिर ठाडो गर्न सक्‍नेछ? मानिस दुब्लो र पातलो छ, ऊ यो क्रूर र निरङ्कुश शैतानसँग कसरी लड्न सक्छ? किन उसले सकेसम्म चाँडो परमेश्‍वरलाई आफ्नो जीवन दिन सक्दैन? ऊ किन अझै पनि डगमगाउँछ? उसले परमेश्‍वरको काम कहिले समाप्त गर्न सक्छ? उसलाई बिना कुनै उद्देश्य यसरी हेपिन्छ र दमन गरिन्छ, र उसको सम्पूर्ण जीवन अन्ततः व्यर्थमा व्यतीत हुन्छ; ऊ पुग्न किन यति हतार गर्छ, र प्रस्थान गर्न किन त्यति हतार गर्छ? ऊ किन परमेश्‍वरलाई दिनका लागि कुनै बहुमूल्य कुरा राख्दैन? के उसले घृणाको सहस्राब्दीलाई बिर्सेको छ?

हुन सक्छ, धेरै मानिसहरूले परमेश्‍वरका केही वचनहरूलाई घृणा गर्छन्, वा हुन सक्छ उनीहरू न त तिनलाई घृणा गर्छन् वा न कुनै चासो दिन्छन्। चाहे जेसुकै होस्, तथ्यहरू अनुचित तर्क हुन सक्दैन; कसैले पनि तथ्यहरू उल्लङ्घन गर्ने वचनहरू बोल्न सक्दैन। परमेश्‍वर यस पटक यस्तो काम गर्न, उहाँले अझै पूरा गर्नु बाँकी रहेको काम समाप्त गर्न, यस युगलाई समाप्तितिर पुऱ्याउन, यस युगको न्याय गर्न, दुःखको समुद्रबाट पापीहरूलाई बचाउन र तिनीहरूलाई पूर्ण रूपले परिवर्तन गर्न देह बन्नुभयो। यहूदीहरूले परमेश्‍वरलाई क्रूसमा टाँगे, यसरी यहूदियामा परमेश्‍वरको यात्रा समाप्त भयो। धेरै समय नबित्दै, परमेश्‍वर एक पटक फेरि मानिसको बीचमा आउनुभयो, चुपचाप ठूलो रातो अजिङ्गरको देशमा आउनुभयो। वास्तवमा, यहूदी राज्यको धार्मिक समुदायले लामो समयदेखि नै उनीहरूको पर्खालमा येशूको तस्विर झुण्ड्याइएको थियो र तिनीहरूको मुखबाट मानिसहरूले “प्रभु येशू ख्रीष्ट” भनी चिच्याउँथे। बाँकी रहेको आफ्नो कामको दोस्रो चरण पूरा गर्न मानिसको बीचमा फर्कने पिताको आज्ञालाई येशूले स्वीकार गर्नुभएको धेरै भइसक्यो भन्‍ने कुरा तिनीहरूलाई थाहै थिएन। फलस्वरूप, मानिसहरू उहाँलाई देखेर छक्क परे: उहाँ त्यस्तो संसारमा जन्मनुभएको थियो जहाँ धेरै युगहरू बितिसकेका थिए, र उहाँ मानिसको बीचमा एकदमै साधारण स्वरूप लिएर देखा पर्नुभयो। वास्तवमा, युगहरू बितिसकेपछि, उहाँको वस्त्र र सम्पूर्ण रूप परिवर्तन भएका थिए, मानौं उहाँको पुनर्जन्म भएको थियो। उहाँ क्रूसबाट ओर्लेर फेरि जीवित भई उठ्नुभएका उनै प्रभु येशू ख्रीष्ट हुनुहुन्छ भनी मानिसहरूले कसरी जान्न सक्थे? जसरी येशूमा यहोवाको कुनै स्वरूप थिएन, त्यसरी नै उहाँमा पनि चोटपटकको कुनै छाप छैन। आजका येशूले विगतको समयको शैलीलाई त्याग्‍नुभएको धेरै भइसक्यो। मानिसहरूले उहाँलाई कसरी चिन्न सक्थे? “थोमा” जस्ता मानिसहरूले सधैँ उहाँ पुनरुत्थान हुनुभएको येशू हुनुहुन्छ भन्‍ने कुरामा शङ्का गर्छन्, र आफ्नो मनमा ढुक्क हुनका निम्ति सधैँ येशूका हातमा कीलाका दागहरू हेर्न चाहन्छन्; ती नदेखेसम्म, ऊ सधैँ शङ्काको बादलमा उभिन्छ, र आफ्नो खुट्टा ठोस जमिनमा राख्न र येशूलाई पछ्याउन असमर्थ हुन्छ। बिचरा “थोमा”—येशू परमेश्‍वर पिताले अह्राउनुभएको काम गर्न आउनुभएको हो भनी कसरी उसले जान्न सक्छ? येशूले क्रूसीकरण दाग किन बोक्‍नु आवश्यक छ र? के क्रूसका दागहरू येशूको चिह्न हुन्? उहाँ आफ्ना पिताको इच्छाको काम गर्न आउनुभएको हो; किन उहाँ हजारौं वर्ष पहिलेको यहूदी जस्तो लुगा लगाएर र सजिएर आउनुपर्छ र? के परमेश्‍वरले देहमा लिनुहुने स्वरूपले उहाँको कामलाई वाधा दिन सक्छ? यो कसको सिद्धान्त हो? परमेश्‍वरले काम गर्नुहुँदा, किन त्यो मानिस कल्पना अनुसार हुनुपर्छ? परमेश्‍वरले उहाँको काममा यसले प्रभाव पारोस् भन्‍ने कुरामा मात्र ध्यान दिनुहुन्छ। उहाँले व्यवस्था पालन गर्नुहुन्न, र उहाँको काममा कुनै नियम छैन—मानिसले यसलाई कसरी बुझ्न सक्छ र? मानिस आफ्नै धारणा र कल्पनाहरूमा भर परेर परमेश्‍वरको काममा कसरी पूर्ण रूपमा प्रवेश गर्न सक्दछ? यसैले तिमीहरू राम्ररी शान्त हुनु नै राम्रो हुन्छ: तुच्छ कुराहरूको चिन्ता नगर्, र तँलाई नयाँ लाग्ने कुराहरूलाई ठूलो नबना—यसले तँलाई आफैलाई गिल्‍लाको पात्र बनाउनबाट र मानिसहरू तँलाई हेरेर हाँस्‍नबाट रोक्‍नेछ। तैँले यतिका वर्षसम्म परमेश्‍वरमा विश्‍वास गरेको छस्, अझै पनि तैँले परमेश्‍वरलाई चिन्दैनस्। अन्त्यमा, तँ सजायमा डुब्छस्; तँ जो “शीर्ष वर्ग”[९] मा राखिएको छस्, तँलाई सजाय पाएकाहरूको श्रेणीमा सारिएको छ। तैँले आफ्‍ना क्षुद्र चलाकीहरू देखाउन चतुर साधनहरू प्रयोग नगरेको भए नै राम्रो हुन्थ्यो। के तेरो अल्पदर्शीताले अनन्ततादेखि अनन्तसम्म देख्‍नुहुने परमेश्‍वरलाई साँच्चै बुझ्न सक्छ? के तेरा सतही अनुभवहरूले तँलाई पूर्ण रूपमा परमेश्‍वरका अभिप्रायहरू जान्‍ने तुल्याउँछ? अहङ्कारी नबन्। आखिर परमेश्‍वर संसारको हुनुहुन्न—त्यसैले उहाँको काम तैँले आशा गरेको जस्तो कसरी हुनसक्छ?

फूटनोटहरू:

१. “सबै दुष्टताको नेता” ले पुरानो शैतानलाई जनाउँछ। यो वाक्यांशले अति मन नपर्ने कुरा व्यक्त गर्दछ।

२. “आधारहीन आरोपहरू लगाउँदै” ले ती तरिकाहरूलाई बुझाउँछ, जसद्वारा शैतानले मानिसहरूलाई हानि गर्दछ।

३. “कडा सुरक्षामा राखिन्छ” ले ती तरिकाहरू बुझाउँछ जसद्वारा शैतानले मानिसलाई कष्ट दिन्छ, जुन विशेष गरी क्रूर हुन्छ, र मानिसहरूलाई यत्ति धेरै नियन्त्रण गर्छ कि तिनीहरूका निम्ति चलमलाउन ठाउँ नै हुँदैन।

४. “टाढाको” शब्दलाई यहाँ गिल्ला गर्न प्रयोग गरिएको छ।

५. “व्यवस्थित, कोमल मार्गदर्शन” गिल्लाका निम्ति प्रयोग गरिएको छ।

६. “कृपा पाएका” भन्‍ने शब्‍द निर्जीव जस्तो देखिने र कुनै आत्म-जागरूकता नभएको जस्तो देखिने मानिसहरूलाई गिल्ला गर्न प्रयोग गरिन्छ।

७. “एकपछि अर्को दुर्भाग्य” मानिसहरू ठूलो रातो अजिङ्गरको भूमिमा जन्मेका थिए, र तिनीहरू आफ्नो शिर उच्च पार्न असमर्थ छन् भन्‍ने कुरालाई जनाउँछ।

८. “तेरो सम्पूर्ण जीवन अर्पण गर्न” भन्‍ने वाक्यलाई अपमानजनक अर्थमा प्रयोग गरिएको छ।

९. “शीर्ष वर्ग” भन्‍ने वाक्यांश उत्साहसाथ परमेश्‍वरलाई पछ्याउनेहरूको गिल्ला गर्नको निम्ति प्रयोग गरिन्छ।


काम र प्रवेश (९)

मानिसको शुद्ध र बालकजस्तो आत्मामा प्रवेश भएको जातीय परम्परा र मानसिक दृष्टिकोणले लामो समयदेखि नै छाया पारेको छ, र अलिकति पनि मानवता नराखी मानिसको आत्मालाई आक्रमण गरेको छ, मानौं यो भावना वा आत्म-अनुभूतिदेखि वञ्चित छ। यी भूतात्माहरूका तरिकाहरू अत्यन्तै क्रूर छन्, र मानौं “शिक्षा” र “पालनपोषण” परम्परागत विधि भएको छ जसद्वारा शैतानका राजाले मानिसलाई मार्छ। आफ्नो “गहन शिक्षा” प्रयोग गर्दै यसले आफ्नो कुरूप प्राणलाई पूर्ण रूपमा ढाक्दछ, मानिसको भरोसा पाउनका लागि भेडाको भेष धारण गर्छ र मानिस सुस्ताएर निदाएको मौका पारेर उसलाई पूर्ण रूपमा नाश पार्न खोज्छ। बिचरा मानवजाति—तिनीहरूलाई हुर्काइएको भूमि दियाबलसहरूको देश हो, तिनीहरूलाई हुर्काउनेहरू वास्तवमा तिनीहरूलाई चोट पुऱ्याउने तिनीहरूका शत्रुहरू हो भन्‍ने कुरा तिनीहरूले कसरी जान्‍न सक्छन् र। तापनि मानिस पटक्‍कै बिउँझिँदैन; आफ्नो भोक र तिर्खा मेटाएपछि, ऊ आफूलाई हुर्काएकोमा आफ्ना “आमाबुबा” को “दया” को ऋण चुकाउन तयार हुन्छ। मानिस यस्तै छ। आज पनि उसलाई हुर्काउने राजा उसको शत्रु हो भन्‍ने कुरा उसलाई थाहा छैन। पृथ्वी मरेका मानिसहरूको हड्डीको रासले भरिएको छ, दियाबलसहरूले निरन्तर उन्मत्त आनन्द मान्छ, र “पातालमा” मानिसको मासु खाइरहन्छ, मानव अस्थिपंजरहरूको साथ चिहानमा बस्छ र मानिसको नष्ट भएको शरीरको अन्तिम अवशेषहरू उपभोग गर्ने व्यर्थको प्रयास गर्छ। तैपनि मानिस सदैव अज्ञानी छ, र उसले कहिल्यै पनि दियाबलसहरूलाई उसको शत्रुहरू जस्तो व्यवहार गरेको छैन, बरु उसको सम्पूर्ण हृदयले त्यसको सेवा गर्दछ। त्यस्ता भ्रष्ट मानिसहरूले परमेश्‍वरलाई चिन्न सक्दैनन्। के परमेश्‍वरलाई मानिस बनेर तिनीहरूको बीचमा आउनु र उहाँको सबै मुक्तिको काम गर्नु सजिलो छ? पहिले नै पातालमा डुबिसकेको मानिसले कसरी परमेश्‍वरका मागहरू पूरा गर्न सक्छ र? मानव जातिको कार्यको खातिर परमेश्‍वरले धेरै अनिदा रातहरू बिताउनुभएको छ। माथिको उचाइदेखि तलका गहिराइहरूसम्म, उहाँ मानिससँग पृथ्वीको एक छेउदेखि अर्को छेउसम्म जिउन जीवित नरकमा ओर्लनुभएको छ जहाँ मानिस बस्छ, उहाँले मानिसबीचको जीर्णताको कहिल्यै गुनासो गर्नुभएन, र उहाँले मानिसको विद्रोहीपनका लागि कहिल्यै उसको निन्दा गर्नुभएको छैन, तर उहाँले आफ्नो काम व्यक्तिगत रूपमा गर्ने क्रममा सबैभन्दा ठूलो अपमान सहनुहुन्छ। परमेश्‍वर कसरी नरकको हुन सक्नुहुन्छ? उहाँले आफ्नो जीवन कसरी नरकमा बिताउन सक्नुहुन्छ? तर सारा मानवजातिले चाँडै विश्राम पाउन सकून् भनी सम्पूर्ण मानव जातिको खातिर उहाँले पृथ्वीमा आउनका निम्ति अपमान सहनुभएको छ र अन्याय सहनुभएको छ, र मानिसलाई मुक्त गर्न व्यक्तिगत रूपमा “नरक” र “पाताल” मा, बाघको खोरमा पस्नुभएको छ। मानिस कसरी परमेश्‍वरको विरोध गर्न योग्यको छ? परमेश्‍वरबारे गुनासो गर्नुपर्ने के कारण ऊसँग छ? ऊसँग परमेश्‍वरलाई सामना गर्ने धृष्टता कसरी हुन सक्छ? स्वर्गका परमेश्‍वर भ्रष्टताको यो अत्यन्तै फोहोर देशमा आउनुभएको छ, र उहाँले कहिल्यै पनि आफ्ना गुनासाहरू पोखाउनुभएको छैन, वा मानिसको विषयमा गुनासो गर्नुभएको छैन, तर बरु चुपचाप मानिसका बरबादीहरू[१] र थिचोमिचो स्वीकार गर्नुहुन्छ। उहाँले मानिसका विवेकहीन मागहरूलाई कहिल्यै प्रतिकार गर्नुभएको छैन, उहाँले कहिल्यै मानिसबाट अनावश्यक मागहरू गर्नुभएको छैन, र उहाँले कहिल्यै मानिसबाट अनुचित मागहरू गर्नुभएको छैन; उहाँले कुनै गुनासो नगरी मानिसका निम्ति आवश्यक सबै काम गर्नुहुन्छ: शिक्षा दिने, अन्तर्दृष्टि दिने, निन्दा गर्ने, वचनहरूको शोधन, स्मरण गराउने, अर्ती दिने, सान्त्वना दिने, न्याय गर्ने, र प्रकट गर्ने। उहाँको कुन कदम मानिसको जीवनका लागि रहेन? उहाँले मानिसका सम्भावनाहरू र भाग्यलाई हटाउनुभएको भए पनि, परमेश्‍वरले चाल्नुभएको कुनचाहिँ कदम मानिसको भाग्यका लागि होइन? तीमध्ये कुनचाहिँ मानिसको अस्तित्वको लागि होइन? तीमध्ये कुनचाहिँ मानिसलाई यो कष्ट र रातको कालो जस्तो अन्धकारको दमनबाट मुक्त गर्नका निम्ति होइन? तीमध्ये कुनचाहिँ मानिसका लागि होइन? परमेश्‍वरको हृदयलाई कसले बुझ्न सक्छ, जुन प्रेमिलो आमाको जस्तो हृदय हो? परमेश्‍वरको उत्सुक हृदयलाई कसले बुझ्न सक्छ? परमेश्‍वरको भावपूर्ण हृदय र उत्साही अपेक्षाहरूको निम्ति भावशून्य हृदयहरू, संवेदनाहीन, उदासीन आँखाहरू अनि बारम्बारको हप्की र मानिसका अपमानहरू दिइएको छ; ती कुराको बदली तीक्ष्ण टिप्पणीहरू, र उपहास, र हेला गरिएको छ; तिनका बदली मानिसको उपहास, उसको कुल्चाई र अस्वीकृति, गलत बुझाइ र बिलौना र दुश्मनी, अनि इन्कार, साथै धोका, आक्रमण र कटुताद्वारा कर्जा तिरिएको छ। न्यानो वचनहरूले आँखा तराइ र ठडिएका हजारौँ औँलाहरूको चिसो प्रतिरोधको सामना गरेको छ। परमेश्‍वरले सहँदै, टाउको निहुराउँदै, इच्छुक गोरुले जस्तो मानिसको सेवा मात्र गर्न सक्‍नुहुन्छ।[२] यति धेरै सूर्य र चन्द्रमाहरू, उहाँले धेरै चोटि ताराहरूको सामना गर्नुभएको छ, धेरै चोटि उहाँ बिहान ओर्लनुभएको छ र साँझमा फर्कनुभएको छ, र बेचैन भएर छटपटाउनुभएको छ, उहाँले आफ्नो पिताबाट छुट्टिनु परेको पीडाभन्दा हजार गुणा ठूलो पीडा सहनुभएको छ, मानिसको आक्रमण र तोडाइ, र मानिसको काटछाँटको कार्यलाई सहनुभएको छ। परमेश्‍वरको नम्रता र लुकेको अवस्थाको सट्टा मानिसको निरन्तर पूर्वाग्रह,[३] मानिसको अनुचित दृष्टिकोण र अनुचित व्यवहार प्रस्तुत गरिएको छ, र परमेश्‍वरको चुपचाप कार्य गर्ने शैली, उहाँको धैर्य, र उहाँको सहनशीलताको सट्टा मानिसको लोभी हेराइ प्रस्तुत गरिएको छ; मानिसले कुनै पछुतो नगरी परमेश्‍वरलाई कुल्चेर मार्ने प्रयास गर्छ, र परमेश्‍वरलाई भुइँमा कुल्चिन खोज्छ। परमेश्‍वरप्रति मानिसले राख्‍ने मनोवृत्ति “दुर्लभ चतुरता” मध्येको एउटा हो, र मानिसले धम्काउने र तिरस्कार गर्ने परमेश्‍वर हजारौँ मानिसका खुट्टामुनि कुल्चिएर धूलोपीठो पारिनुभएको छ, जबकि मानिस आफै माथि उभिन्छ, मानौं ऊ पहाडका राजा बन्नेछ, मानौं उसले सम्पूर्ण शक्ति लिन[४] चाहन्छ, उसले पर्दा पछाडिबाट राजदरबार कब्जा गर्न, परमेश्‍वरलाई पर्दा पछाडि होसियार र नियम पालन गर्ने निर्देशक बनाउन चाहन्छ, जसलाई प्रतिरोध गर्ने वा समस्या उत्पन्न गर्ने अनुमति हुँदैन। परमेश्‍वरले अन्तिम सम्राटको भूमिका खेल्नुपर्छ, उहाँ सबै स्वतन्त्रताबाट वञ्‍चित कठपुतली[५] हुनुपर्दछ। मानिसका कामहरू बताउनै नसकिने छन्, यसैले ऊ परमेश्‍वरबाट यो वा त्यो माग गर्न कसरी योग्य छ? परमेश्‍वरलाई सल्लाह दिन ऊ कसरी योग्यको छ? परमेश्‍वरले उसका कमजोरीहरूप्रति सहानुभूति दर्शाउन् भनी माग गर्नको लागि ऊ कसरी योग्यको छ? ऊ कसरी परमेश्‍वरको कृपा पाउन योग्यको छ? ऊ कसरी घरीघरी परमेश्‍वरको उदारता प्राप्त गर्न योग्यको छ? ऊ कसरी घरीघरी परमेश्‍वरको क्षमा प्राप्त गर्न योग्यको छ? उसको विवेक कहाँ छ? उसले धेरै पहिले नै परमेश्‍वरको हृदय तोडेको छ, उसले धेरै पहिले नै परमेश्‍वरको हृदयलाई टुक्रा-टुक्रा पारेको छ। मानिसले उहाँलाई थोरै भए पनि उहाँप्रति न्यानो व्यवहार गर्दै उहाँप्रति परोपकारी व्यवहार गर्नेछन् भन्‍ने आशाले परमेश्‍वर उज्ज्वल आँखा र झ्याप्ले पुच्छर भएका मानिसहरू बीचमा आउनुभयो। तापनि, परमेश्‍वरको हृदय मानिसबाट सान्त्वना पाउनलाई सुस्त छ, र उहाँले हिउँको डल्ला[६] सरी आक्रमण र यातना मात्रै पाउनुभएको छ। मानिसको हृदय अति नै लोभी छ, उसको चाहना पनि धेरै ठूलो छ, ऊ कहिल्यै तृप्त हुन सक्दैन, ऊ सधैँ दुष्ट र दुस्साहसी हुन्छ, उसले परमेश्‍वरलाई कहिल्यै स्वतन्त्रता वा बोल्ने अधिकार दिँदैन, र परमेश्‍वरलाई अपमानको अधीनमा बस्नु, र उसले चाहेअनुसार उहाँको नियन्त्रण गर्न दिनु बाहेक अर्को विकल्प हुँदैन।

सृष्टिदेखि अहिलेसम्म, परमेश्‍वरले धेरै पीडा सहनुभएको छ, र धेरै आक्रमणहरू भोग्नुभएको छ। तर आज पनि मानिसले परमेश्‍वरसँगको उसको मागलाई अझै खुकुलो बनाउँदैन, उसले अझै पनि परमेश्‍वरलाई सूक्ष्म जाँच गर्छ, अझै पनि उहाँप्रति उसको कुनै सहिष्णुता छैन, र उहाँलाई सल्लाह दिनु, उहाँको आलोचना गर्नु र उहाँलाई अनुशासनमा राख्‍ने बाहेक अरू केही पनि गर्दैन, मानौं परमेश्‍वरले गलत बाटो लिनुहुन्छ भन्‍ने कुरामा ऊ डराएको छ, पृथ्वीमा हुनुहुने परमेश्‍वर क्रूर र विवेकहीन हुनुहुन्छ, वा दङ्गा चलाउँदै हुनुहुन्छ, वा उहाँको कुनै पनि मोल छैन। मानिसमा परमेश्‍वरप्रति सधैँ यस्तो मनोवृत्ति रहेको छ। यसले कसरी परमेश्‍वरलाई दुःखी नबनाउला? देह बनेर, परमेश्‍वरले ठूलो पीडा र अपमान सहनुभएको छ; झन् परमेश्‍वरलाई मानिसका शिक्षाहरू स्वीकार गर्न लगाउनु कति खराब कुरा हो? मानिसको बीचमा भएको उहाँको आगमनले उहाँका सबै स्वतन्त्रता खोसेको छ, मानौं उहाँ पातालमा कैदी हुनुभएको हो, र उहाँले अलिकति पनि विरोध नगरी उहाँले मानिसलाई उहाँको चिरफार गर्ने अनुमति दिनुभएको छ। के यो लाजमर्दो कुरा होइन र? साधारण मानिसको परिवारमा आएर, “येशू” ले सबैभन्दा ठूलो अन्याय भोग्नुभएको छ। त्यो भन्दा पनि अपमानजनक कुरा यो हो, कि उहाँ यस धूलोको संसारमा आउनुभयो र आफूलाई अत्यन्तै तल्लो स्तरमा होच्याउनुभयो, र उहाँले सबैभन्दा साधारण देह धारण गर्नुभयो। एक अति साधारण मानिस बनेर, के सर्वोच्च परमेश्‍वरले कठिनाइ भोग्नुहुन्न र? अनि के उहाँले मानवजातिका लागि त्यसो गर्नुहुन्न र? के त्यस्तो कुनै समय छ जुन बेला उहाँले आफ्नो बारेमा सोचिरहनुभएको थियो? यहूदीहरूले उहाँलाई अस्वीकार गरेर मारेपछि, अनि मानिसहरूले उहाँलाई गिल्ला गरे र खिसी गरेपछि, उहाँले कहिल्यै स्वर्गसँग गुनासो गर्नुभएन वा पृथ्वीलाई विरोध गर्नुभएन। आज, यो सहस्राब्दी पुरानो दुःखद घटना यो यहूदीहरू जस्ता मानिसहरू बीचमा देखा परेको छ। के तिनीहरूले पनि त्यस्तै पापहरू गर्दैनन् र? कुन कुराले मानिसलाई परमेश्‍वरका प्रतिज्ञाहरू प्राप्त गर्न योग्य बनाउँछ? के उसले परमेश्‍वरको विरोध गर्दैन र त्यसपछि आफ्ना आशिषहरू स्विकार्दैन? किन मानिसहरूले कहिल्यै न्यायको सामना वा सत्यको खोजी गर्ने काम गर्दैनन्? किन उसले कहिल्यै पनि परमेश्‍वरको काममा चासो दिँदैन? उसको धार्मिकता कहाँ छ? उसको निष्पक्षता कहाँ छ? के उसँग परमेश्‍वरलाई प्रतिनिधित्व गर्ने आँट छ? उसको न्यायको भाव कहाँ छ? मानिसको निम्ति जुन कुरा प्रिय छ त्यो परमेश्‍वरका निम्ति कतिसम्म प्रिय छ? मानिसले पनिरबाट चक छुट्याउन सक्दैन,[७] ऊ सधैँ कालो र सेतोमा झुक्‍किन्छ,[८] उसले न्याय र सत्यलाई दबाउँछ, र अन्याय र अधर्मलाई उच्चमा उठाउँछ। उसले ज्योतिलाई भगाउँछ, र अन्धकारमा कुद्छ र उफ्रन्छ। सत्य र न्यायको खोजी गर्नेहरूले ज्योतिलाई खेद्छन्, परमेश्‍वरको खोजी गर्नेहरूले उहाँलाई आफ्नो खुट्टामुनि कुल्चन्छन् र आफैलाई आकाशमा उचाल्छन्। मानिस डाँकु[९] भन्दा फरक छैन। उसको विवेक कहाँ छ? कसले सही र गलत छुट्ट्याउन सक्छ? कसले न्यायलाई समर्थन गर्न सक्छ? सत्यको लागि दुःख भोग्न को तयार छ? मानिसहरू क्रूर र राक्षसी छन्! परमेश्‍वरलाई क्रूसमा काँटी ठोकेर तिनीहरूले ताली बजाउँछन् र खुसी हुन्छन्, उनीहरूको जङ्गली चिच्याहट कहिल्यै थामिँदैन। तिनीहरू कुखुरा र कुकुरहरू जस्ता छन्, तिनीहरू गुटबन्दी गर्छन् र षड्यन्त्र गर्छन्, र तिनीहरूले आफ्नै राज्य स्थापित गरेका छन्, तिनीहरूको हस्तक्षेपले कुनै ठाउँ बाधा दिन बाँकी राखेको छैन, तिनीहरू आफ्ना आँखाहरू बन्द गर्छन् र बारम्बार बौलाहाझैं लामो सोर निकालेर चिच्याउँछन्, सबै एकसाथ थुनिएर बस्छन्, र हलचलपूर्ण र जीवन्त सहितको अशान्त वातावरण छाउँछ, र जसले अन्धाधुन्ध आफूलाई अरूसँग संलग्न गर्दछ तिनीहरू प्रकट हुँदै जान्छन्, सबैले आफ्ना पुर्खाहरूको “प्रसिद्ध” नाउँलाई माथि उचाल्छन्। यी कुकुरहरू र कुखुरोहरूले धेरै पहिले नै परमेश्‍वरलाई उनीहरूको दिमागको पछाडि राखेका थिए र परमेश्‍वरको हृदयको अवस्थालाई कहिल्यै ध्यान दिएका छैनन्। परमेश्‍वरले मानिस भनेको कुकुर वा कुखुरा जस्तै हो भन्नु त्यत्ति आश्चर्यको कुरा होइन, एउटा भुकिरहेको कुकुरले अन्य सयौं कुकुरलाई भुक्ने बनाउँछ; यसरी, धेरै झूटो प्रचारद्वारा उसले परमेश्‍वरको कामलाई वर्तमान समयमा ल्याएको छ, परमेश्‍वरको काम के हो, त्यहाँ न्याय छ कि छैन, परमेश्‍वरले खुट्टा टेक्ने ठाउँ छ कि छैन, भोलि कस्तो होला, उसको आफ्नो तुच्छता, उसको आफ्नै फोहोर पनि कस्तो छ भन्‍ने कुरामा ध्यान दिँदैन। मानिसले कहिल्यै त्यस्ता कुराहरूको बारेमा सोचेको छैन, ऊ भोलिको निम्ति कहिल्यै चिन्ता गर्दैन, र उसले लाभदायक र बहुमूल्य सबै थोकहरू आफ्नो अङ्गालोमा जम्मा गरेको छ, परमेश्‍वरका निम्ति टुक्राटाक्री र उब्रेका कुराहरू[१०] मात्र छोड्छ। मानवजाति कति धेरै क्रूर छ! उसले परमेश्‍वरको लागि कुनै भावना छोड्दैन, र परमेश्‍वरबाटको सबै थोकलाई गुप्तमा खाई सकेपछि, उसले परमेश्‍वरको अस्तित्वलाई कुनै ध्यान नदिई, उहाँलाई आफ्नो पछाडि टाढा धकेल्छ। उसले परमेश्‍वरमा आनन्द गर्छ, तैपनि परमेश्‍वरको विरोध गर्दछ, र उहाँलाई खुट्टामुनि कुल्चन्छ, साथै उसको मुखले परमेश्‍वरलाई धन्यवाद र प्रशंसा चढाउँछ; उसले परमेश्‍वरसँग प्रार्थना गर्दछ, र परमेश्‍वरमा भर पर्दछ, त्यसको साथसाथै उसले परमेश्‍वरलाई धोका दिन्छ। उसले परमेश्‍वरको नाउँ “उच्च पार्दछ”, र परमेश्‍वरको अनुहार हेर्दछ, तापनि ऊ लाज र सर्म नमानी परमेश्‍वरको सिंहासनमा बस्छ र परमेश्‍वरको “अधर्म” को न्याय गर्दछ; उसको मुखबाट ऊ परमेश्‍वरप्रति ऋणी भएको छ भन्‍ने शब्दहरू निस्कन्छन्, र उसले परमेश्‍वरका वचनहरूलाई हेर्दछ, तापनि आफ्नो हृदयमा उसले परमेश्‍वरलाई गाली गर्छ; ऊ परमेश्‍वरप्रति “सहनशील” हुन्छ र पनि उसले परमेश्‍वरलाई थिचोमिचो गर्छ, र उसको मुखले त्यो परमेश्‍वरको खातिर नै हो भन्छ; उसले आफ्नो हातमा परमेश्‍वरका थोकहरू लिन्छ, र उसको मुखमा परमेश्‍वरले दिनुभएको खानेकुरा चपाउँछ, तर उसका आँखाहरू चिसो र भावहीन भएर परमेश्‍वरलाई हेरिरहन्छ, मानौं ऊ उहाँका सबै कुरा हतार-हतार खान चाहन्छ; उसले सत्यलाई हेर्छ, तर त्यो शैतानको चाल हो भनी जोड् दिन्छ; उसले न्यायलाई हेर्छ, तर त्यसलाई आत्म-त्याग बन्न बाध्य पार्छ; उसले मानिसका कामहरूलाई हेर्छ र परमेश्‍वर जे हुनुहुन्छ तिनीहरू त्यही हो भनी जोड् दिन्छ; उसले मानिसको स्वाभाविक वरदानलाई हेर्छ र ती सत्य हुन् भनी जोड् दिन्छ; उसले परमेश्‍वरका कामहरूलाई हेर्छ र ती अहङ्कार र अभिमान, धम्की र स्व-धार्मिकता हो भन्छ; जब मानिसले परमेश्‍वरलाई हेर्छ, उसले उहाँलाई मानवको नाउँ दिन जिद्दी गर्छ, र उहाँलाई शैतानको मिलेमतोमा बस्‍ने सृष्टि गरिएको प्राणीको आसनमा राख्न ठूलो कोसिस गर्छ; ती परमेश्‍वरका वाणीहरू हुन् भन्‍ने कुरा उसले राम्ररी जान्दछ, तापनि ती मानिसको लेख बाहेक अरू केही होइन भनी भन्छ; आत्मा देहमा प्रकट हुनुभएको छ, परमेश्‍वर देह बन्नुभएको छ भन्‍ने कुरा उसले राम्ररी जान्दछ, तर केवल यो देह मात्रै शैतानको सन्तान हो भनेर भन्छ; परमेश्‍वर नम्र र लुक्नुभएको छ भनी उसले राम्रोसँग जान्दछ, तैपनि शैतान लाजमा परेको छ र परमेश्‍वरले जित्नुभएको छ भनेर मात्रै भन्छ। कस्तो बेकम्मा! मानिस सुरक्षा गर्ने कुकुरको रूपमा सेवा गर्न पनि योग्य छैन! उसले कालो र सेतोको भिन्नता पनि छुट्ट्याउन सक्दैन, र जानी-जानी कालोलाई सेतो बनाउँछ। के मानिसका शक्तिहरू र मानिसले पैदा गरेका समस्याहरूले परमेश्‍वरको मुक्तिको दिनलाई सहन सक्छन्? जानी-जानी परमेश्‍वरको विरोध गरेपछि, मानिसले वास्तै गरेन, वा यहाँसम्‍म कि उहाँलाई मार्न खोज्यो, परमेश्‍वरलाई आफैलाई देखाउने अनुमति दिएन। धार्मिकता कहाँ छ? प्रेम कहाँ छ? ऊ परमेश्‍वरको छेउमा बस्दछ, र क्षमा माग्नका निम्ति परमेश्‍वरलाई घुँडा टेकाउन, उसका सबै प्रबन्धहरू पालन गर्न, उसका सबै युक्तिहरू स्वीकार गर्न कर गर्दछ, परमेश्‍वरले गर्नुहुने सबै कुरामा ऊबाट सङ्केत लिनु लगाउँछ, वा नत्र ऊ रिसाउँछ[११] र अचानक अति क्रोधित बन्छ। कालोलाई सेतो बनाउने अन्धकारको यस्तो प्रभावमा परमेश्‍वर कसरी शोकले ग्रस्त हुन सक्नुहुन्न र? किन यसो भनिन्छ, जब परमेश्‍वरले आफ्नो सबभन्दा पछिल्लो काम सुरु गर्नुभयो, त्यो आकाश र पृथ्वी सृष्टि गर्ने कामजस्तै थियो? मानिसका कामहरू यति “सम्‍पन्‍न” छन्, कि “सधैँ बगिरहने जीवित पानीको मूल” ले मानिसको हृदयको खेतलाई निरन्तर “भर्दछ,” भने मानिसको “जिउँदो पानीको मूल” ले सङ्कोच नमानी[१२] परमेश्‍वरको विरुद्ध प्रतिस्पर्धा गर्दछ; ती दुई परस्पर नमिल्ने छन्, र यसले परमेश्‍वरका मानिसहरूलाई दण्डबाट छुटकारा पाउने साधन प्रदान गर्दछ, जब कि मानिसले यसका खतराहरूमा कुनै ध्यान नदिई त्यससँग सहकार्य गर्छ। अनि कुन प्रभावका निम्ति? उसले उदासीन भएर परमेश्‍वरलाई एकातिर पन्साउँछ, र उहाँलाई टाढा राख्छ, जहाँ मानिसहरूले उहाँमाथि कुनै ध्यान दिँदैनन्, उहाँले तिनीहरूका ध्यान खिँच्नुहोला भन्‍ने गहिरो डर मान्छ, र परमेश्‍वरको जीवित पानीको मूलले मानिसलाई लोभ्याउला र मानिसलाई प्राप्त गर्ला भनी ठूलो डर मान्छ। यसैले धेरै वर्ष सांसारिक चिन्ताहरूको अनुभव गरिसकेपछि, उसले परमेश्‍वरको विरुद्धमा गुप्त युक्ति र षड्यन्त्र गर्दछ, र परमेश्‍वरलाई उसको निन्दाको लक्ष्य पनि बनाउँछ। मानौं, परमेश्‍वर उसको आँखामा मुढो जस्तो हुनुभएको छ, र ऊ परमेश्‍वरलाई समातेर उहाँलाई शोधन र शुद्धीकरण गर्नका लागि आगोमा हाल्‍न चाहन्छ। परमेश्‍वरको असुविधा देखेर, मानिस आफ्नो छाती पिट्छ र हाँस्छ, ऊ खुसीले नाच्छ, र परमेश्‍वर पनि शोधनमा पर्नुभएको छ भनी भन्छ, र उसले परमेश्‍वरको फोहोर अशुद्धता सफा गर्नेछ भनी भन्छ, मानौं यो मात्र तर्कसंगत र समझदार कुरा हो, यी मात्र निष्पक्ष र स्वर्गको उचित तरिकाहरू हुन्। मानिसको यो हिंस्रक व्यवहार जानाजानी र अनजान, दुवैमा गरिएको जस्तो देखिन्छ। मानिसले आफ्नो कुरूप अनुहार र उसको घृणित, फोहोर आत्मा दुवै प्रकट गर्दछ, र साथसाथै एक भिखारीको दयनीय रूप पनि देखाउँछ; टाढा-टाढासम्म भाँडभैलो गरेपछि, उसले एक दयनीय रूप अपनाउँछ र स्वर्गको क्षमाका लागि बिन्ती गर्छ, एक अति नै दयनीय फ्याउरो जस्तै। मानिसले जहिले पनि नसोचेको तरिकामा काम गर्दछ, ऊ सधैँ “अरूलाई तर्साउन बाघको पिठिउँमा सवार हुन्छ,”[क] उसले सधैँ अलिकति भए पनि अभिनय गरिरहेको हुन्छ, उसले परमेश्‍वरको हृदयलाई अलिकति पनि ध्यान दिँदैन, न त उसले आफ्नै इज्जतको कुनै तुलना नै गर्छ। उसले चुपचाप परमेश्‍वरको विरोध मात्र गर्दछ, मानौं परमेश्‍वरले उसँग नराम्रो व्यवहार गर्नुभएको छ, र उसँग त्यस्तो व्यवहार गर्नु हुँदैन थियो, र मानौं स्वर्ग आँखा विहीन छ र जानी-जानी उसका लागि स्थितिहरू गाह्रो बनाइरहेको छ। यसैले मानिसले गोप्य रूपमा कुटिल षड्यन्त्रहरू गर्दछ, र उसले परमेश्‍वरबाट गरेको मागलाई थोरैमा पनि खुकुलो पार्दैन, सिकारीको आँखाले हेर्दै, परमेश्‍वरको हरेक चालमा क्रोध पूर्वक हेर्दै, ऊ आफू परमेश्‍वरको शत्रु हो भन्‍ने कहिल्यै सोच्दैन, र एक दिन परमेश्‍वरले कुहिरो हटाउनुहुनेछ, कुराहरू स्पष्ट पार्नुहुनेछ, उसलाई “बाघको मुख” बाट बचाउनुहुनेछ र उसका गुनासाहरू समाधान गरिदिनुहुनेछ भन्‍ने आशा गर्दछ। आज पनि, मानिसहरूले अझै पनि यो सोच्दैनन् कि उनीहरूले परमेश्‍वर विरोधीको भूमिका खेलिरहेका छन् जुन भूमिकालाई युगौं-युगदेखि धेरै मानिसहरूले खेलेका छन्; तिनीहरूले गर्ने सबै कुरामा तिनीहरू लामो समयदेखि गलत बाटोमा गएका छन्, तिनीहरूले बुझेका सबै कुरा लामो समयदेखि समुद्रले निलेको छ भन्‍ने कुरा तिनीहरूले कसरी जान्‍न सक्छन् र।

कसले कहिल्यै सत्यतालाई स्विकारेको छ? कसले खुल्ला अङ्गालोले परमेश्‍वरलाई कहिल्यै स्वागत गरेको छ? कसले खुसीसाथ परमेश्‍वरको उपस्थितिको इच्छा कहिल्यै गरेको छ? मानिसको व्यवहार सडिएको धेरै भयो, र उसको अशुद्धताले लामो समयदेखि परमेश्‍वरको मन्दिरलाई चिन्‍नै नसकिने अवस्थामा छोडेको छ। यसै बीच, मानिसले अझै पनि आफ्नो काम गरिरहन्छ, सधैँ परमेश्‍वरलाई तिरस्कार गर्छ। मानौं, उसले परमेश्‍वरलाई विरोध गर्नुपर्छ भन्‍ने कुरा ढुङ्गामा लेखिएको छ, र अपरिवर्तनीय छ र फलस्वरूप उसले आफ्नो वचन र कार्यको अझ अरू दुर्व्यवहार भोग्नुभन्दा बरु श्रापित हुन्छ। यस्ता मानिसहरूले कसरी परमेश्‍वरलाई चिन्न सक्छन्? तिनीहरू कसरी परमेश्‍वरसित आराम पाउन सक्छन्? अनि तिनीहरू कसरी परमेश्‍वरको सामु आउने योग्य ठहरिन सक्छन्? निस्सन्देह, आफैलाई परमेश्‍वरको व्यवस्थापनको योजनामा समर्पित गर्नु कुनै गलत कुरो होइन—तर मानिसहरूले किन सधैँ परमेश्‍वरको काम र परमेश्‍वरको पूर्णतालाई मनको पछिल्तिर राख्छन्, जबकि निस्वार्थ रूपमा आफ्नै रगत र आँसुहरू समर्पण गर्छन्? मानिसहरूको निःस्वार्थ भक्तिको भावना निस्सन्देह, बहुमूल्य छ—तर तिनीहरूले कातेको “रेशम” परमेश्‍वर जो हुनुहुन्छ त्यसको प्रतिनिधित्व गर्न पूर्ण रूपमा असमर्थ छ भन्‍ने कुरा तिनीहरूले कसरी थाहा पाउन सक्छन्? मानिसहरूको राम्रो अभिप्राय, निस्सन्देह, बहुमूल्य र दुर्लभ छन्—तर तिनीहरूले “अनमोल धन”[१३] लाई कसरी निल्न सक्छन्? तिमीहरू प्रत्येकले आफ्नो विगतको बारेमा सोच्नुपर्छ: किन तिमीहरू कहिल्यै अलग हुनुहुन्न? तिमीहरू किन निर्दयी सजाय र सरापहरूबाट कहिल्यै अलग भएका छैनौ? किन मानिसहरूले जहिले पनि भव्य शब्दहरू र धर्मी न्यायसँग “घनिष्ठ सम्‍बन्ध” कायम राख्छन्? के परमेश्‍वरले साँच्चै तिनीहरूलाई जाँच्दैहुनुहुन्छ? के परमेश्‍वरले जानी-जानी तिनीहरूलाई शोधन गर्दैहुनुहुन्छ? र मानिसहरू कसरी शोधनमा प्रवेश गर्छन्? के तिनीहरूले साँच्चै परमेश्‍वरको काम जान्दछन्? मानिसहरूले परमेश्‍वरको काम र उनीहरूको आफ्नै प्रवेशको बारेमा के-कस्ता पाठहरू सिकेका छन्? मानिसहरूले परमेश्‍वरको उपदेश नबिर्सून्, र तिनीहरूमा परमेश्‍वरको काममा अन्तर्दृष्टि होस्, त्यसलाई स्पष्ट चिन्न सकून्, र तिनीहरूको आफ्नै प्रवेशको उचित रूपले व्यवस्थापन गरून्।

फूटनोटहरू:

१. “बरबादीहरू” मानव जातिको विद्रोहीपनलाई प्रकट गर्न प्रयोग गरिन्छ।

२. “आँखा तराइ र ठडिएका हजारौं औँलाहरूको चिसो प्रतिरोधको सामना गर्दै, टाउको निहुराउँदै, इच्छुक गोरुले जस्तो मानिसको सेवा मात्र गर्दै” मूल रूपमा यो एउटै वाक्यमा थियो, तर यहाँ कुरा स्पष्ट बनाउनका लागि दुई भागमा विभाजित गरिएको छ। यो वाक्यको पहिलो भागले मानिसका कार्यहरूलाई जनाउँछ, जबकि दोस्रो भागले परमेश्‍वरले भोग्नुभएको कष्टलाई, र परमेश्‍वर नम्र र लुक्‍नुभएको छ भन्‍ने तथ्यलाई दर्साउँछ।

३. “पूर्वाग्रह” ले मानिसहरूको विद्रोही व्यवहारलाई जनाउँछ।

४. “सम्पूर्ण शक्ति लिन” ले मान्छेको विद्रोही व्यवहारलाई जनाउँछ। तिनीहरू आफैलाई माथि राख्छन्, अरूलाई बन्धनमा पार्न, तिनीहरूलाई उनीहरूको पछि लगाउन र उनीहरूका निम्ति कष्ट भोग्न लगाउँछन्। तिनीहरू परमेश्‍वरप्रति शत्रुवत् शक्तिहरू हुन्।

५. “कठपुतली” भन्‍ने शब्‍द परमेश्‍वरलाई नचिन्नेहरूलाई गिल्ला गर्न प्रयोग गरिएको छ।

६. “हिउँको डल्ला” भन्‍ने वाक्यांश मानिसहरूको तुच्छ व्यवहारलाई जोड दिन प्रयोग गरिएको छ।

७. “पनिरबाट चक छुट्याउन सक्दैन” भन्‍ने वाक्यांशले मानिसहरूले परमेश्‍वरका अभिप्रायहरूलाई शैतानी कुरामा बङ्ग्याउने कार्यलाई, समग्रमा, मानिसहरूले परमेश्‍वरलाई अस्वीकार गर्ने व्यवहारलाई जनाउँछ।

८. “कालो र सेतोमा झुक्‍किन्छ” भनेको सत्यलाई भ्रमसित, र न्यायलाई कुरूपतासित मिसाउनु हो।

९. “डाँकु” भन्‍ने शब्‍द मानिसहरू समझहीन छन् र तिनीहरूमा अन्तर्दृष्टिको अभाव छ भनेर सङ्केत गर्न प्रयोग गरिएको हो।

१०. “टुक्राटाक्री र उब्रेका कुराहरू” भन्‍ने वाक्यांश मानिसहरूले परमेश्‍वरलाई दमन गर्ने व्यवहारलाई जनाउनका लागि प्रयोग गरिन्छ।

११. “रिसाउँछ” ले मानिसको कुरूप अनुहारलाई बुझाउँछ जुन क्रुद्ध र चिढिएको हुन्छ।

१२. “सङ्कोच नमानी” ले मानिसहरू लापरवाह भएको कुरालाई र परमेश्‍वरप्रतिको अलिकता पनि श्रद्धा नहुनुलाई जनाउँछ।

१३. “अनमोल धन” ले परमेश्‍वरको सम्पूर्णतालाई जनाउँछ।

क. यसलाई स्रोत वाक्यांश “hú jiǎ hǔ wēi [हु जे हउ वेइ]” को आधारमा अनुवाद गरिएको हो, जुन एक चिनियाँ उखान हो। यसले एउटा कथालाई सङ्केत गर्दछ, जहाँ एउटा स्याल बाघको साथमा हिँडेर अन्य जनावरहरूलाई तर्साउँछ, यसरी बाघले पाउनु पर्ने डर र इज्जत “सापट” लिन्छ। यहाँ अरूलाई तर्साउन वा दमन गर्न कसैको इज्जत “सापट लिने” मानिसहरूलाई जनाउन यो उपमाको प्रयोग गरिएको छ।


काम र प्रवेश (१०)

मानवजातिले यतिसम्म प्रगति गर्नु पूर्वाभास विनाको अवस्था हो। परमेश्‍वरको काम र मानिसको प्रवेश काँधमा काँध मिलाएर अगाडि बढ्छ र यसैले परमेश्‍वरको काम पनि एक अतुलनीय भव्य घटना हो। मानिसको प्रवेश आजको दिनसम्म मानिसले कहिल्यै कल्पना नगरेको आश्‍चर्य हो। परमेश्‍वरको काम चरम बिन्दुमा पुगेको छ—र सोही अनुरूप मानिसको “प्रवेश”[१] पनि शिखरमा पुगेको छ। परमेश्‍वरले उहाँले सक्नुभएसम्म आफूलाई होच्याउनुभएको छ र उहाँले कहिल्यै पनि मानवजाति वा ब्रह्माण्ड र सबै थोकको विरोध गर्नुभएको छैन। यसैबीच, मानिस परमेश्‍वरको शिरमा चढेको छ र परमेश्‍वरमाथिको मानिसको थिचोमिचो शिखरमा पुगेको छ; सबै शिखरमा पुगेको छ र धार्मिकताको दिन देखा पर्ने समय भएको छ। किन निरन्तर भूमिलाई उदासीले छोप्‍न र सबै मानिसहरूलाई अन्धकारले ढाक्‍न दिने? परमेश्‍वरले कैयौँ हजार वर्षदेखि हेर्दै आउनुभएको छ—दशौँ हजार वर्षदेखि पनि हुन सक्छ—अनि लामो समयदेखि उहाँको सहनशीलता सीमामा पुगेको छ। उहाँले मानवजातिको हरेक चाल हेर्दै आउनुभएको छ, उहाँले मानवजातिको अधर्मले कति लामो समय उपद्रव गर्छ भनी हेर्दै आउनुभएको छ, तैपनि लामो समयदेखि लाटिएको मानिसले केही पनि महसुस गर्दैन। अनि परमेश्‍वरका कामहरूलाई कसले अवलोकन गरेको छ र? कसले आफ्ना आँखा उठाएर टाढा हेरेको छ र? कसले कहिल्यै ध्यान दिएर सुनेको छ र? को परमप्रभुको हातमा कहिल्यै परेको छ र? मानिसहरू सबै काल्पनिक डरहरूले ग्रस्त[२] छन्। नल र परालको थुप्रोको के काम? तिनीहरूले गर्न सक्ने एउटै कुरा भनेको परमेश्‍वरलाई यातना दिएर मार्नु मात्र हो। तिनीहरू नल र परालको थुप्रो मात्र भए तापनि तिनीहरूले “सर्वोत्तम”[३] तरिकाले गर्न सक्‍ने एउटा कुरा अझ बाँकी छ: परमेश्‍वरलाई यातना दिएर मार्नु अनि “यसले मानिसहरूको हृदयलाई हर्षित तुल्याउँछ” भनेर चिच्याउनु। कस्ता झिँगे सिपाही र गँगटे जर्नलहरू! आश्चर्य रूपले, मानिसहरूको अटुट हुलमाझ, अभेद्य घेराबन्दीले उहाँलाई घेर्दै तिनीहरूले आफ्नो ध्यान परमेश्‍वरतर्फ केन्द्रित गर्छन्। तिनीहरूको जोश अझ तातो गरी बलिरहेको छ,[४] तिनीहरूले परमेश्‍वरलाई हुलका हुल गरेर घेरेका छन्, ताकि उहाँ एक इन्च पनि हलचल गर्न नसकून्। तिनीहरूका हातमा हरप्रकारका हतियारहरू छन् र परमेश्‍वरलाई तिनीहरू आफ्ना आँखा रिसले भरेर कुनै शत्रुलाई हेरेझैँ हेर्छन्; तिनीहरू “परमेश्‍वरका हातखुट्टा चुँड्न” आतुर छन्। कस्तो अचम्म! मानिस र परमेश्‍वर किन यसरी मिल्नै नसक्‍ने शत्रुहरू बने? के यो सबैभन्दा प्रेमिलो परमेश्‍वर र मानिसबीच रिसिबीको कारणले भएको हो? के परमेश्‍वरका कार्यहरू मानिसको लागि फाइदाजनक नभएकोले गर्दा हो? के तिनले मानिसलाई हानि गर्छन्? परमेश्‍वरले मानिसको घेराबन्दी तोड्नुहोला, तेस्रो स्वर्गमा फर्कनुहोला र फेरि मानिसलाई कालकोठरीमा फालिदिनुहोला भनेर डराउँदै मानिसले एक टक लगाएर उहाँलाई हेर्छ। मानिस परमेश्‍वरसँग सावधान छ, चिन्तित छ र मानिसमाझ रहनुभएका परमेश्‍वरलाई “मेसिन गन” ताकेर ऊ जमिनमा यताउता जिउ मर्काउँछ। मानौँ कि, परमेश्‍वर अलिकति मात्र चलमलाउनुभयो भने मानिसले कुनै पनि कुरा बाँकी नछोडी उहाँको हरेक कुरा नष्ट गर्नेछ—उहाँको सारा शरीर र उहाँले पहिरनुभएका हरेक कुरा। परमेश्‍वर र मानिसबीचको सम्बन्ध सुधार्नै नसकिने अवस्थामा पुगेको छ। मानिसले परमेश्‍वरलाई बुझ्‍न सक्दैन; यसैबीच मानिसले जानी-जानी आफ्ना आँखाहरू बन्द गर्छ र मेरो अस्तित्व हेर्न र मेरो न्यायलाई क्षमा गर्न पूर्ण रूपमा अनिच्छुक हुन्छ र यताउता व्यर्थै भौँतारिन्छ। यसैले, मानिसले अपेक्षा नै नगरेको बेला, म चुपचाप बगिजान्छु र अब फेरि कहिल्यै मानिससँग को माथि र को तल छ भनेर तुलना गर्नेछैनँ। मानवजाति सबैभन्दा तल्लो दर्जाको “जन्तु” हो र म उसलाई अबउप्रान्त ध्यान नदिने इच्छा गर्छु। मैले धेरै पहिले नै मेरो सबै अनुग्रह म शान्तसँग बस्‍ने ठाउँमा फिर्ता लगेको छु; मानिस यति विद्रोही भएको हुनाले उसले मेरो मूल्यवान् अनुग्रहको आनन्द उठाउनुपर्ने के कारण छ र? मप्रति शत्रुतापूर्ण व्यवहार गर्ने शक्तिहरूलाई व्यर्थमा मेरो अनुग्रह प्रदान गर्न म इच्छुक छैनँ। उत्साहपूर्ण लगनका साथ मेरो पुनरागमनको स्वागत गर्ने कनानका मेहनती किसानहरूलाई म मेरा मूल्यवान् फलहरू प्रदान गर्नेछु। म केवल स्वर्ग अनन्तसम्म रहोस् र त्यो भन्दा बढी, मानिस कहिले बूढो नहोस्, स्वर्ग र मानिस सदा विश्राममा रहून् अनि ती सदाबहार “सल्ला र सरूहरू” सधैँ परमेश्‍वरको साथमा रहून्, र सधैँ स्वर्गको साथमा आदर्श युगमा प्रवेश गरून् भन्‍ने चाहना गर्छु।

मैले मानिससँग धेरै दिन र रातहरू बिताएको छु, म मानिससँग संसारमा सँगै बसेको छु र मैले मानिसको लागि धेरै मापदण्डहरू बनाएको छैनँ; मैले मानिसलाई सधैँ अगाडितर्फ मार्गदर्शन मात्र गर्छु, मैले मानिसलाई मार्गदर्शन बाहेक केही पनि गर्दिनँ र मानिसको नियतिको खातिर म प्रबन्ध-कार्यलाई निरन्तर अगाडि बढाउँछु। स्वर्गमा हुनुहुने पिताको इच्छा कसले बुझेको छ? स्वर्ग र पृथ्वीको बीचमा कसले यात्रा गरेको छ? म अबउप्रान्त मानिसको “वृद्धावस्था” उसँग बिताउने इच्छा गर्दिनँ किनकि मानिस अत्यन्तै पुरानो ढङ्‍गको छ, उसले केही पनि बुझ्दैन; उसले त मैले तयार गरेको भोजमा बेस्सरी खान मात्र जान्दछ, ऊ बाँकी सबैबाट अलग रहन्छ, र उसले अन्य कुनै पनि विषयमा विचार नै गर्दैन। मानवजाति अत्यन्तै कन्जुस छ, मानिसमाझ धेरै ठूलो कोलाहल, उदासी र खतरा छ, अनि यसकारण म आखिरी दिनहरूमा प्राप्त गरिने विजयका मूल्यवान् फलहरू बाँड्न चाहन्नँ। मानिसले आफै सृजना गरेका प्रचुर आशिष्‌हरूको आनन्द उठाओस्, किनकि मानिसले मेरो स्वागत गर्दैन—मैले किन मानिसलाई नक्कली मुस्कान ल्याउन कर लगाउने? संसारका हरेक कुनामा न्यानोपनको अभाव छ, संसारका सारा भूभागहरूमा वसन्तको नामनिसान छैन, किनकि पानीमा बस्‍ने जीवझैँ मानिसमा अलिकति पनि न्यानोपन छैन, ऊ लाशझैँ छ र उसको नशामा बग्‍ने रगत पनि मुटु चिस्याउने जमेको बरफजस्तै छ। न्यानोपन कहाँ छ? मानिसले परमेश्‍वरलाई कुनै पनि कारणविना क्रूसमा टाँग्यो, र त्यसपछि उसले अलिकति पनि सन्देहको महसुस गरेन। कसैले कहिले पनि पछुतो गरेको छैन, अनि यी क्रूर निरंकुशहरूले अझ पनि मानिसको पुत्रलाई फेरि एक पटक “जिउँदै पक्रने”[५] र तिनीहरूको हृदयभित्रका घृणालाई अन्त्य गर्न उहाँलाई गोली बर्साउने समूहको अगाडि ल्याउने योजना बनाइरहेका छन्। यस्तो खतरापूर्ण भूमिमा रहेर मलाई के फाइदा छ र? यदि म यहीं रहेँ भने मैले मानिसलाई द्वन्द्व र हिंसा अनि कहिले अन्त्य नहुने दुःख मात्र ल्याउनेछु, किनकि मैले मानिसकहाँ कहिल्यै शान्ति ल्याएको छैन, केवल युद्ध ल्याएको छु। मानवजातिका आखिरी दिनहरू युद्धले भरिनुपर्छ र हिंसा र द्वन्द्वको बीचमा मानिसको गन्तव्य गिर्नुपर्छ। म युद्धको “आनन्द” बाँडचुँड गरी लिन चाहन्नँ, म मानिसको रक्तपात र बलिदानमा साथ दिनेछैन किनकि मानिसको अस्वीकारले मलाई “निराशा” मा पुर्‍याएको छ र मसँग मानिसका युद्धहरू हेर्ने हृदय छैन—मानिस आफ्नो धित मरुञ्‍जेल लडाइँ गरोस्। म आराम गर्न चाहन्छु, म सुत्‍न चाहन्छु; मानवजातिका आखिरी दिनहरूमा भूतहरू उसका साथी बनून्! मेरा अभिप्रायहरू कसले जान्दछ? मानिसले मेरो स्वागत नगर्ने र मलाई कहिल्यै नपर्खेको हुनाले, म उसलाई बिदा दिन मात्र सक्छु, अनि म उसलाई मानवजातिको गन्तव्य प्रदान गर्छु, म मेरा सबै प्रचुरता मानिसलाई छोडिदिन्छु, मेरो जीवन मानिसमाझ छर्कन्छु, मेरो जीवनको बीउ मानिसको हृदयको भूमिमा रोप्छु, उसलाई चिरस्थायी सम्झनाहरू छोड्छु, मेरो सबै प्रेम मानवजातिलाई छोड्छु र मानिसले ममा कदर गर्ने सबै कुरा मानिसलाई प्रदान गर्छु, म यी सबै प्रेमको उपहारका रूपमा दिन्छु जसद्वारा हामीले एकअर्काको तृष्णा गर्छौँ। हामी एकअर्कालाई सदा प्रेम गरौँ, हाम्रो हिजो नै हामीले एकअर्कालाई दिने असल कुरा होस् भन्‍ने मेरो चाहना छ। मैले मेरो सम्पूर्णता मानवजातिलाई दिइसकेकाले, मानिससँग के नै गुनासो हुन सक्छ र? मैले मेरो जीवनको सम्पूर्णता मानिसलाई छोडिसकेको छु र कुनै शब्दविना नै, मैले मानवजातिका निम्ति प्रेमको सुन्दर भूमि जोत्‍न कठिन परिश्रम गरेको छु; मैले मानिसबाट कहिल्यै न्यायोचित मागहरू गरेको छैनँ, मैले केवल मानवजातिका प्रबन्धहरू पालन गर्ने र मानवजातिका निम्ति अझ सुन्दर भोलि सृजना गर्ने बाहेक केही पनि गरेको छैनँ।

परमेश्‍वरको काम समृद्ध र प्रशस्त भए तापनि मानिसको प्रवेश अभावग्रस्त नै छ। मानिस र परमेश्‍वर बीचको संयुक्त “उद्यम” मा लगभग सबै नै परमेश्‍वरका काम हुन्; मानिसले कति हदसम्म प्रवेश गरेको छ भन्‍ने विषयमा कुरा गर्दा, यो कुरा देखाउने उसँग लगभग केही पनि छैन। मानिस यति दरिद्र र दृष्टिविहीन छ कि उसले आफ्नो हातमा “प्राचीन हतियारहरू” लिएर आजको परमेश्‍वरसँग आफ्नो तागतको मापन पनि गर्छ। यी “प्राचीन वानरहरू” मुस्किलले मात्र सिधा हिँड्न सक्षम छन् र यिनीहरू आफ्ना “नाङ्‍गा” शरीरहरूको कुनै सरम मान्दैनन्। तिनीहरूलाई परमेश्‍वरको कामको मूल्याङ्‍कन गर्न के कुराले योग्य बनाउँछ? यी चारखुट्टे वानरहरूमध्ये धेरैका आँखाहरू क्रोधले भरिएका छन् र तिनीहरूले सारा भूमिमा प्रख्यात हुने वानर-मानिसहरू र परमेश्‍वर बीचको आखिरी दिनहरूको प्रतिस्पर्धा गराउनको निम्ति आफ्ना हातहरूमा प्राचीन ढुङ्‍गे हतियारहरू लिएर संसारले पहिले कहिल्यै नदेखेको वानर-मानिसहरूको प्रतिस्पर्धा सुरु गर्ने प्रयास गर्दै आफूलाई परमेश्‍वरको विरुद्ध उभ्याउँछन्। यसबाहेक, यी आधा सिधा उभिने प्राचीन वानर-मानिसहरूमध्ये धेरै आत्मसन्तुष्टिले भरिन्छन्। अनुहार ढाक्‍ने एकदमै जगल्टिएका रौँहरू भएका तिनीहरू प्राणघाती इरादाले भरिपूर्ण छन् र तिनीहरूले आफ्ना अगाडिका खुट्टाहरू उचाल्छन्। तिनीहरू आधुनिक मानिसको रूपमा विकसित हुन बाँकी नै छ, यसैले आफ्नो निधारलाई राम्ररी जोडिएका शीतका थोपाहरूजस्ता पसिनाका दानाहरूले ढाकेर कहिलेकाहीँ तिनीहरू सिधा उभिन्छन् र कहिलेकाहीँ तिनीहरू घस्रन्छन्—तिनीहरूको उस्तुकता स्पष्ट देखिन्छ। त्यसका भारी र ढिला चार खुट्टामा उभिएको, प्रहारलाई मुस्किलले छल्‍न सक्‍ने र जबाफी हमला गर्ने तागतविनाको, आफ्नो मित्र, मौलिक स्वरूपको, प्राचीन वानर-मानिसलाई हेरेर तिनीहरूले मुस्किलले आफूलाई रोक्‍न सक्छन्। आँखाको एक निमेषमा—के भयो भनेर देख्‍न पाउनु अगावै—अखडाभित्रको “हिरो” हावामा खुट्टा ठाडो पारेर जमिनमा ढल्छ। ती सारा वर्षहरू जमिनमा गलत तरिकाले टेकेका ती खुट्टाहरू अकस्मात् उत्तानो परेका छन् र अबउप्रान्त उक्त वानर-मानिसमा प्रतिवाद गर्ने कुनै इच्छा छैन। यस समयपछि, यीमध्ये सबैभन्दा प्राचीन वानर-मानिसलाई पृथ्वीबाट हटाइएको छ—यो साँच्चै नै “पीडादायी” कुरा हो। यस प्राचीन वानर-मानिसको अकस्मात् अन्त्य भएको छ। मानिसको अद्भुत संसारबाट ऊ किन यति चाँडो हतारिनु परेको? अफसोसको कुरो, त्यसले परमेश्‍वर विरुद्ध आफ्नो तागत मापन नगरीकन यस संसारबाट बिदा लियो! कस्तो विचारहीन बूढो वानर-मानिस—कानेखुसी नगरी, “प्राचीन संस्कृति र कलाहरू” आफ्ना सन्तानहरूलाई नसुम्पिई मर्‍यो! आफ्ना नजिककालाई आफ्नो छेउमा बोलाएर आफ्नो प्रेमको बारेमा बताउने समय उसलाई मिलेन, उसले ढुङ्‍गाको पाटीमा कुनै सन्देश छोडेन, उसले स्वर्ग-दिन छुट्याएन र अकथनीय कष्टको बारेमा केही भनेन। उसले अन्तिम सास फेर्दा, आफ्ना आँखा बन्द गर्नु अगाडि, चार कडा खुट्टाहरूलाई आकाशतिर फर्केका रुखका हाँगाहरू झैँ माथितिर तन्काउनुअघि उसले आफ्ना सन्तानहरूलाई “परमेश्‍वरलाई चुनौती दिन अखडामा नचढ्नू” भनी अर्ती दिनलाई आफ्नो मर्न लागेको शरीरको छेउमा बोलाएन। यस्तो लाग्छ, उसले नराम्रो मृत्युवरण गर्‍यो…। अकस्मात्, अखडामुनिबाट गर्जनयुक्त हाँसो सुनिन्छ; आधा सिधा उभिएको वानर-मानिस उत्तेजित हुन्छ; हातमा बाह्रसिङ्‍गे वा पुरानो वानर-मानिसभन्दा विकसित अन्य जङ्गली जन्तु शिकार गर्नको लागि प्रयोग गरिने “ढुङ्‍गाको लाठो” लिएर रिसले चूर हुँदै ऊ उसको मनमा राम्ररी सोचिएको योजना[६] को साथमा अखडामा उफ्रन्छ। मानौं उसले कुनै सराहनीय काम नै गरेको छ। आफ्नो ढुङ्‍गाको लाठोको “बल” मा ऊ “तीन मिनेटसम्म” सिधा उभिन्छ। यस तेस्रो “खुट्टा” को “शक्ति” कति ठूलो! यसले ठूलो, भद्दा, मूर्ख आधा उभिएको वानर-मानिसलाई तीन मिनेटसम्म थाम्यो—यो आदरणीय[७] बूढो वानर-मानिस रबाफी छ भन्‍ने कुरामा कुनै आश्‍चर्य छैन। निश्‍चय नै, त्यो प्राचीन ढुङ्‍गे हतियार “मानिसहरूले सोचेजस्तै छ”: त्यसमा एउटा चक्‍कु, बिँड, धार र टुप्पो छ, त्यसमा भएको एउटै कमजोरी भनेको त्यसको धारमा चमक नहुनु हो—त्यो कति खेदजनक छ। त्यो प्राचीन समयको “सानो हिरो” लाई फेरि हेर, जो अखडामा खडा भएको छ र तल भएकाहरूलाई घृणाको नजरले हेरिरहेको छ, मानौं कि तिनीहरू दुर्बल नीच हुन्‌, अनि ऊ आफूचाहिँ वीर हिरो। उसले मञ्‍चअगाडि भएकालाई आफ्नो हृदयमा गुप्‍त रूपले घृणा गर्छ। “देश समस्यामा छ र हामीमध्ये हरेक उत्तरदायी छौँ, तिमीहरू किन तर्कन्छौ? तिमीहरूले देशले विनाशको सामना गरेको देख्छौ, तर रक्तपातपूर्ण युद्धमा सहभागी हुन चाहँदैनौ, के त्यसकारण यस्तो गरेका हौ? देश विनाशको नजिक छ—किन तिमीहरू सबैभन्दा पहिले चासो देखाउने र सबैभन्दा अन्तिममा आनन्द मनाउने हुँदैनौ? देश असफल भएको र यसमा मानिसहरू सडेको तिमीहरू कसरी सहन सक्छौ? के तिमीहरू राष्ट्रिय अधीनताको सरम सहन इच्छुक छौ? कस्तो नालायकहरूको झुण्ड!” उसले यस्तो सोच्दै गर्दा मञ्‍चअगाडि झगडा सुरु हुन्छ र उसका आँखा अझ क्रुद्ध हुन्छन्, मानौँ कि ती आँखाहरूले ज्वाला प्रहार गर्न[८] लागेका छन्। युद्धमा परमेश्‍वरलाई हराउन ऊ बेचैन छ, मानिसहरूलाई खुसी पार्नको लागि परमेश्‍वरलाई मृत्युको मुखमा पुर्‍याउन ऊ लालायित छ। उसको ढुङ्‍गे हतियार प्रसिद्धिको लायक होला तर त्यो कहिल्यै पनि परमेश्‍वरको विरुद्धमा जान सक्दैन भन्‍ने कुरा उसलाई थाहै छैन। उसले आफ्नो बचाउ गर्नु अगाडि, ऊ ढलेर आफ्नो खुट्टामा खडा हुनुअगाडि नै, दुवै आँखाका ज्योति गुमाएर ऊ अगाडि र पछाडि हल्लिन्छ। ऊ आफ्ना पुरानो पुर्खातिर ढल्छ र फेरि उठ्दैन; प्राचीन वानर-मानिसलाई जोरले पक्डेर ऊ अब फेरि कराउँदैन र आफ्नो नीचता स्वीकार गर्छ, अनि उसमा प्रतिवाद गर्ने कुनै इच्छा हुँदैन। ती दुई वानर-मानिसहरू अखडाअगाडि नै मर्छन्। मानवजातिको पुर्खा जो वर्तमान दिनसम्म जीवित थियो, ऊ धार्मिकताको सूर्य देखा परेपछि अज्ञानताले मर्‍यो, यो कस्तो दुर्भाग्य! तिनीहरूले यति महान् आशिष्‌लाई त्यतिकै जान दिए, त्यो कति मूर्खतापूर्ण कुरो थियो—तिनीहरूको आशिष्‌को दिन, हजारौँ वर्ष पर्खेका ती वानर-मानिसहरूले दियाबलसहरूको राजासँग “आनन्द मनाउनलाई” ती आशिष्‌हरूलाई पातालमा लगेका छन्! किन यी आशिष्‌हरूलाई जीवित रहनेहरूको संसारमा आफ्ना छोरा र छोरीहरूसँग आनन्द मनाउनको लागि नराख्‍ने? तिनीहरूले केवल समस्याको माग गरिरहेका छन्! तिनीहरूले थोरै प्रतिष्ठा, ख्याति र अभिमानको निम्ति नरकका ढोकाहरू खोल्‍नमा प्रथम हुन र नरकका छोराहरू हुनको लागि संघर्ष गर्दै मारिने दुर्भाग्य भोग्‍नु, यो कस्तो बरबादी! त्यस्तो मूल्य अत्यन्तै अनावश्यक छ। “राष्ट्रिय भावनाले ओतप्रोत” भएका त्यस्ता पुराना पुर्खाहरू आफैलाई नरकमा थुनेर अनि दुर्बल नीचहरूलाई बाहिरै राखेर “आफ्नै लागि यति कठोर तर अरूको निम्ति यति सहनशील” हुनु, यो कस्तो टीठलाग्दो कुरो। यस्ता “मानिसहरूका प्रतिनिधिहरू” कहाँ पाउन सकिन्छ? तिनीहरूका “सन्तानहरूको कल्याण” र “भावी पुस्ताको शान्तिपूर्ण जीवन” को निम्ति तिनीहरू परमेश्‍वरलाई बाधा पार्न दिँदैनन्, अनि यसैले तिनीहरूले आफ्नै जीवनलाई कति पनि ध्यान दिँदैनन्। तिनीहरूले कुनै रोकटोकविना, विनाशब्द पातालमा प्रवेश गरेर आफैलाई “राष्ट्रिय उद्देश्यका” निम्ति समर्पण गर्छन्। त्यस्तो राष्ट्रवाद कहाँ पाउन सकिन्छ? परमेश्‍वरसँग युद्ध गर्दै तिनीहरू मृत्युसँग डराउँदैनन्, न त रक्तपातसँग नै डराउँछन्, भोलिको निम्ति त तिनीहरू डराउने झन् कुरै नगरौं। तिनीहरू केवल युद्ध मैदानतर्फ दौडन्छन्। तिनीहरूले आफ्नो “समर्पण भाव” को निम्ति अनन्तसम्म पछुतो गर्नु र नरकको सधैँ जलिरहने ज्वालामा जल्‍नु कस्तो दयालाग्दो कुरो!

कति चाखलाग्दो! परमेश्‍वरको देहधारणलाई किन मानिसहरूद्वारा सधैँ इन्कार र गाली गरिन्छ? किन मानिसहरूमा परमेश्‍वरको देहधारणको बारेमा केही पनि बुझाइ छैन? के परमेश्‍वर गलत समयमा आउनुभएकोले यसो भएको हुन सक्छ? के परमेश्‍वर गलत ठाउँमा आउनुभएको हुनाले यसो भएको हुन सक्छ? के परमेश्‍वरले मानिसको “स्वीकृतिको हस्ताक्षर” विना एक्लै काम गर्नुभएको हुनाले यसो भएको हुन सक्छ? के परमेश्‍वरले मानिसको अनुमतिविना आफै निर्णय गर्नुभएको कारणले यसो भएको हुन सक्छ? तथ्यहरूले यो बताउँछन् कि परमेश्‍वरले पूर्वसूचना दिनुभयो। परमेश्‍वरले देह बन्‍नुभएर गल्ती गर्नुभएन—के उहाँले मानिसको सहमति माग्‍नुपर्छ र? यसअलावा, परमेश्‍वरले मानिसलाई धेरै पहिले नै स्मरण गराउनुभयो, सायद मानिसहरूले बिर्सेका छन्। तिनीहरू दोषी छैनन्, किनकि मानिसलाई शैतानले धेरै पहिलेदेखि नै भ्रष्ट पारेको छ जसले गर्दा उसले स्वर्गमुनि हुने कुनै पनि कुरा बुझ्‍न सक्दैन, आत्मिक क्षेत्रमा हुने घटनाहरूको बारेमा त कुरै नगरौं! यो कस्तो लज्जास्पद कुरो, मानिसका पूर्वजहरू, वानर-मानिसहरू, अखडामा मरे, तर यो अचम्मको कुरा होइन: स्वर्ग र पृथ्वी कहिल्यै पनि मिलेका छैनन्, अनि दिमाग ढुङ्‍गाबाट बनेको वानर-मानिसले परमेश्‍वर फेरि देह बन्‍न सक्‍नुहुन्थ्यो भन्‍ने कुरा कसरी बुझ्‍न सक्थ्यो र? कति दुःखको कुरो, “साठी वर्षको” यस्तो “बूढो मानिस” परमेश्‍वरको देखा पर्नुभएको दिनमा मर्‍यो। त्यस्तो महान् आशिष्‌को आगमनमा आशिष् विहीन भएर उसले संसार छोड्‍नु के आश्‍चर्यको कुरा होइन र? परमेश्‍वरको देहधारणले सबै धर्म र क्षेत्रहरूलाई तरङ्गित पारेको छ, यसले विभिन्‍न धार्मिक समूदायहरूका मूल व्यवस्थालाई “भद्रगोलको अवस्थामा धकेलिदिएको” छ र यसले परमेश्‍वरको देखापराइको चाहना गर्नेहरू सबैको हृदय हल्लाइदिएको छ। को सराहनाले भरिँदैन र? कसले परमेश्‍वरलाई देख्ने तृष्णा गर्दैन र? परमेश्‍वर धेरै वर्षदेखि व्यक्तिगत रूपमा मानिसको बीचमा रहँदै आउनुभएको छ, तापनि मानिसले कहिले पनि यसलाई महसुस गरेको छैन। आज, परमेश्‍वर स्वयम् देखा पर्नुभएको छ र उहाँको पहिचान जनसाधारणमाझ उजागर गर्नुभएको छ—यसले कसरी मानिसको हृदयमा आनन्द ल्याउन नसकोस्? परमेश्‍वरले एक पटक मानिससँग हर्ष र शोक, बिदाइ र पुनर्मिलन बाँडचुँड गर्नुभयो र आज मानवजातिसँग उहाँको पुनर्मिलन भएको छ र दुवैले सँगै बिताएका विगतका कथाहरू बताउँदैछन्। परमेश्‍वरले यहूदिया छोड्नुभएपछि मानिसहरूले उहाँको खबर पाएनन्। तिनीहरू सबैले फेरि एक पटक परमेश्‍वरलाई भेट्ने आशा गरे, र आज तिनीहरूले उहाँलाई फेरि एक पटक अनपेक्षित रूपमा भेटे र उहाँसँग तिनीहरूको पुनर्मिलन भएको छ। यसले कसरी तिनीहरूभित्र रहेका हिजोका सम्झनाहरू नजगाउला र? दुई हजार वर्षअगाडि आजकै दिन यहूदीको सन्तान, सिमोन बारजोनाले उद्धारकर्ता येशूलाई देख्यो, उसले उहाँसँगै एउटै टेबुलमा खायो, र उहाँलाई धेरै वर्ष पछ्याएपछि उहाँप्रति मित्रताको अझ गहिरो भावना विकास गर्‍यो: उसले उहाँलाई आफ्नो हृदयको गहिराइबाट प्रेम गर्‍यो, उसले प्रभु येशूलाई गहन प्रेम गर्‍यो। चिसो डुँडमा जन्मिएको सुनौलो कपाल भएको बालक कसरी परमेश्‍वरको देहधारणको पहिलो स्वरूप हुनुहुन्थ्यो भन्‍ने बारेमा यहूदी मानिसहरूलाई केही पनि थाहा थिएन। तिनीहरूले उहाँलाई आफूजस्तै सोचे, कसैले पनि उहाँलाई फरक सोचेन—मानिसहरूले सामान्य र साधारण येशूलाई कसरी पहिचान गर्न सक्थे र? यहूदी मानिसहरूले उहाँलाई त्यस समयको यहूदी छोराको रूपमा सोचे। कसैले पनि उहाँलाई प्रेमिलो परमेश्‍वरको रूपमा हेरेन, मानिसहरूले उहाँसँग अन्धाधुन्ध माग गर्ने बाहेक केही पनि गरेनन्, तिनीहरूले उहाँसँग प्रचुर र प्रशस्त मात्रामा अनुग्रह, शान्ति र आनन्दको माग गरे। तिनीहरूलाई के मात्र थाहा थियो भने उहाँसँग लखपति मानिससँग जस्तै जोकोहीले इच्छा गरेको हरेक कुरा छ। तथापि मानिसहरूले उहाँलाई प्रेमिलो व्यक्तिको रूपमा व्यवहार गरेनन्; त्यस बेलाका मानिसहरूले उहाँलाई प्रेम गरेनन् र उहाँको विरोध मात्र गरे अनि उहाँसँग तर्कहीन मागहरू गरे। उहाँले कहिले पनि प्रतिरोध गर्नुभएन, मानिसले उहाँलाई नचिनेको भए तापनि उहाँले निरन्तर मानिसहरूलाई अनुग्रह दिनुभयो। उहाँले मानिसलाई चुपचाप न्यानोपन, प्रेम र दया दिनेबाहेक केही पनि गर्नुभएन, त्यो भन्दा बढी त उहाँले मानिसलाई व्यवस्थाको बन्धनबाहिर निकाल्नुभयो र उसलाई अभ्यासका नयाँ माध्यमहरू दिनुभयो। मानिसले उहाँलाई प्रेम गरेन, उसले उहाँको डाह मात्र गर्‍यो र उहाँका असाधारण प्रतिभाहरूको पहिचान गर्‍यो। प्रेमिलो येशू मुक्तिदाता मानवजातिकहाँ आउनुहुँदा उहाँले कति ठूलो अपमान भोग्‍नुभयो भन्‍ने कुरा अन्धो मानवजातिले कसरी जानोस् र? कसैले पनि उहाँको कष्टको बारेमा सोचविचार गरेन, कसैले पनि परमेश्‍वर पिताप्रतिको उहाँको प्रेमलाई जानेन, र कसैले पनि उहाँको एकलोपनलाई जान्‍न सकेन; मरियम उहाँलाई जन्म दिने आमा भए तापनि कृपालु प्रभु येशूको हृदयमा भएका सोचहरूको बारेमा तिनले कसरी जान्‍न सक्थिन् र? मानिसको पुत्रले सहनुभएको व्यक्त नै गर्न नसकिने कष्टको बारेमा कसले जान्दथ्यो र? उहाँसँग अनुरोधहरू गरेपछि त्यस समयमा मानिसहरूले उहाँलाई बेपरवाह गर्दै आफ्नो मनको पछाडि राखे र उहाँलाई निकालेर बाहिर फाले। त्यसैले दिनप्रतिदिन, वर्षौँवर्ष उहाँ सडकहरूमा भौतारिनुभयो, कठिन साढे तेत्तीस वर्षसम्म यताउता भौतारिनुभयो, र ती वर्षहरू लामा र छोटा दुवै थिए। जब मानिसहरूलाई उहाँको आवश्यकता पर्‍यो तिनीहरूले उहाँसँग माग गर्ने प्रयासका साथ उहाँलाई मुस्कानका साथ आफ्ना घरमा निमन्त्रणा दिए—अनि उहाँको योगदान पाएपछि तिनीहरूले उहाँलाई ढोकाबाहिर तुरुन्तै धकेलिदिए। मानिसहरूले उहाँले आफ्नो मुखबाट उपलब्ध गराउनुभएको खाना खाए, तिनीहरूले उहाँको रगत पिए, तिनीहरू उहाँले तिनीहरूलाई प्रदान गर्नुभएको अनुग्रहमा रमाए, तैपनि तिनीहरूले उहाँको विरोध गरे किनकि तिनीहरूले आफूलाई कसले जीवन दिनुभएको भन्‍ने कुरा कहिल्यै पनि जानेनन्। अन्ततः तिनीहरूले उहाँलाई क्रूसमा काँटी ठोकिदिए, तैपनि उहाँले आवाज निकाल्‍नुभएन। आज पनि उहाँ चुपचाप हुनुहुन्छ। मानिसहरूले उहाँको देह खान्छन्, तिनीहरूले उहाँको रगत पिउँछन्, तिनीहरूले उहाँले तिनीहरूको निम्ति बनाउनुभएको खाना खान्छन्, अनि तिनीहरू उहाँले तिनीहरूको निम्ति खोल्‍नुभएको बाटो हिँड्छन्, तैपनि तिनीहरूले उहाँलाई इन्कार गर्ने इरादा राख्छन्; वास्तवमा तिनीहरूले आफूहरूलाई जीवन दिनुहुने परमेश्‍वरलाई शत्रुलाई झैँ व्यवहार गर्छन् र दासहरूलाई चाहिँ स्वर्गीय पिताको रूपमा व्यवहार गर्छन्। यसमा, के तिनीहरूले जानी-जानी उहाँको विरोध गर्दैनन् र? येशू कसरी क्रूसमा मर्न पुग्‍नुभयो? के तिमीहरूलाई थाहा छ? के उहाँलाई उहाँको सबैभन्दा नजिक रहेको, उहाँसँगै खाएको, पिएको र उहाँसँगै रमाएको यहूदाले धोका दिएन र? के उहाँ नगण्य सामान्य शिक्षकभन्दा बढी हुनुभएको कारण यहूदाले येशूलाई धोका दिएको होइन र? यदि मानिसहरूले येशू असाधारण र उहाँ स्वर्गको हुनुहुन्थ्यो भन्‍ने कुरा देखेका भए, तिनीहरूले कसरी उहाँलाई जिउँदै चौबीस घण्टासम्म उहाँको शरीरमा सास बाँकी नरहेसम्म क्रूसमा कीला ठोक्‍ने थिए र? परमेश्‍वरलाई कसले जान्‍न सक्छ? मानिसहरूले तृप्त नहुने लालचसाथ परमेश्‍वरको आनन्द लिने बाहेक केही पनि गर्दैनन्, तर तिनीहरूले उहाँलाई कहिल्यै पनि चिनेका छैनन्। तिनीहरूलाई औँला दिइएको थियो तर तिनीहरूले डुँडुलो निलेका छन्, अनि तिनीहरूले “येशू” लाई पूर्ण रूपमा आफ्नो आदेश र आज्ञा पालन गर्ने बनाए। कहीँ पनि शिर राख्‍ने ठाउँ नभएको मानिसको पुत्रलाई कसले कहिल्यै दया देखाएको छ? परमेश्‍वरको आज्ञा पूरा गर्नको निम्ति उहाँसँग लागिपर्ने कसले कहिल्यै सोच राखेको छ? कसले कहिल्यै उहाँको लागि सोचेको छ? उहाँका कठिनाइहरूको बारेमा कोही कहिल्यै विचारशील भएको छ? अलिकति पनि प्रेमविना मानिसले उहाँलाई अगाडि र पछाडि बटार्छ; मानिसलाई उसको ज्योति र जीवन कहाँबाट आउँछ भन्‍ने थाहा छैन र दुई हजार वर्ष पहिलेका मानिसका बीचमा कष्ट भोग्नुभएका “येशूलाई” पुनः एक पटक क्रूसमा टाँग्‍ने गोप्य योजना बनाउने बाहेक उसले केही पनि गर्दैन। के “येशूले” त्यस्तो घृणालाई प्रेरित गर्नुहुन्छ? के उहाँले धेरै पहिले गर्नुभएका सबै काम-कुराहरू बिर्सिसकिएको छ? हजारौँ वर्षदेखि एकत्रित भएको घृणा अन्तमा बाहिर निस्कनेछ। तिमीहरू, काटीकुटी यहूदीहरूजस्तै छौ! “येशू” कहिले तिमीहरूको विरोधी हुनुभएको छ र तिमीहरूले उहाँलाई त्यति धेरै घृणा गर्नुपर्छ? उहाँले त्यति धेरै कुराहरू गर्नु र भन्‍नुभएको छ—के तीमध्ये कुनै पनि तिमीहरूको निम्ति फाइदाजनक छैनन् र? उहाँले सट्टाभर्ना नमागी आफ्नो जीवन तिमीहरूको निम्ति दिनुभयो, उहाँले तिमीहरूलाई आफ्नो सम्पूर्णता दिनुभयो—के तिमीहरू वास्तवमा अझै पनि उहाँलाई जिउँदै खान चाहन्छौ? उहाँले कुनै पनि कुरा आफूसँग नराखी, सांसारिक महिमा, मानिसमाझको न्यानोपन, मानिसमाझको प्रेम, वा मानिसमाझका सबै आशिष्‌ र हर्षहरूको आनन्द कहिल्यै नउठाई, आफ्नो सबै थोक तिमीहरूलाई दिनुभएको छ। मानिसहरू उहाँप्रति अत्यन्तै निर्दयी छन्, उहाँले कहिल्यै पनि पृथ्वीका सारा प्रचुरताको आनन्द लिनुभएको छैन, उहाँ आफ्नो निष्कपट, जोसिलो हृदयको सम्पूर्णता मानिसलाई अर्पण गर्नुहुन्छ, उहाँले आफ्नो सम्पूर्णता मानवजातिलाई अर्पण गर्नुभएको छ—अनि कसले कहिल्यै उहाँलाई न्यानोपन दिएको छ? उहाँलाई कसले कहिल्यै सान्त्वना दिएको छ? मानिसले सबै दबाब उहाँमाथि थुपारेको छ, उसले सारा दुर्भाग्य उहाँलाई सुम्पिदिएको छ, मानिसमाझका सबैभन्दा दुर्भाग्यपूर्ण अनुभवहरू जबरजस्ती उहाँमाथि थोपरेको छ, उसले सारा अन्यायको दोष उहाँमाथि थोपर्छ, र उहाँले यसलाई चुपचाप स्वीकार गर्नुभएको छ। के उहाँले कहिल्यै कसैको विरोध गर्नुभएको छ र? के उहाँले कसैबाट कहिल्यै अलिकति पनि भरपाई माग्नुभएको छ र? कसले उहाँलाई कहिल्यै सहानुभूति देखाएको छ र? सामान्य मानिसका रूपमा, कसको बाल्यकाल मनोरम थिएन र? कोसँग रङ्गिन जवानी थिएन र? कोसँग प्रियजनहरूको न्यानोपन छैन र? कोसँग आफन्त र साथीभाइहरूको कोमल स्नेह छैन र? को अरूको सम्मानरहित छ र? को न्यानो परिवाररहित छ र? को आफ्नो विश्‍वासपात्रको सान्त्वनारहित छ र? अनि के उहाँले कहिल्यै यीमध्ये कुनै कुराको आनन्द उठाउनुभएको छ र? कसले उहाँलाई कहिल्यै थोरै न्यानोपन दिएको छ र? कसले उहाँलाई कहिल्यै थोरै सान्त्वना दिएको छ र? कसले उहाँलाई कहिल्यै थोरै मानव नैतिकता देखाएको छ र? को उहाँसँग कहिल्यै सहनशील भएको छ र? कठिन समयहरूमा को कहिल्यै उहाँसँग रहेको छ र? कसले उहाँसँग कहिल्यै कठिन जीवन बिताएको छ र? मानिसले कहिल्यै उहाँप्रतिका मागहरू कम गरेको छैन; उसले त बिनासङ्कोच उहाँसँग मागहरू मात्र गर्छ, मानौँ कि, मानिसको संसारमा आउनुभएकोले, उहाँ मानिसको गोरु वा घोडा, उसको कैदी बन्नुपर्छ, र उहाँले आफ्नो सबथोक मानिसलाई दिनुपर्छ; नत्र, मानिसले उहाँलाई कहिल्यै माफ गर्नेछैन, उहाँसँग कहिल्यै सहज व्यवहार गर्नेछैन, उहाँलाई कहिल्यै परमेश्‍वर भनेर पुकार्नेछैन, र उहाँलाई कहिल्यै उच्‍च मान्नेछैन। मानिस उहाँप्रतिको मनोवृत्तिमा अत्यन्तै कठोर छ, मानौँ कि उहाँलाई मृत्युसम्मै यातना दिनको निम्ति लागिपरेको छ, त्यसपछि मात्र उसले परमेश्‍वरले पालना गर्नुपर्ने मापदण्डलाई खुकुलो गर्नेछ; नत्रभने मानिसले कहिल्यै पनि परमेश्‍वरले पालना गर्नुपर्ने आवश्यक मापदण्डलाई कहिले पनि कम गर्नेछैन। यस्तो मानिसलाई परमेश्‍वरले कसरी घृणा गर्नुहुन्न र? के यो आजको वियोग होइन र? मानिसको विवेक कहीँ पनि देखिन्‍न। उसले परमेश्‍वरको प्रेमको पैँचो तिर्नेछु भनेर भन्छ तर उसले परमेश्‍वरलाई चिर्छ र उहाँलाई यातना दिएर मार्छ। के यो उसका पुर्खाहरूबाट हस्तान्तरण भई आएका परमेश्‍वरप्रतिको उसको विश्‍वासको कुनै “गोप्य रेसिपि” होइन र? “यहूदीहरू” नपाइने ठाउँ कहीँ छैन र आज पनि तिनीहरूले त्यही काम गर्छन्, तिनीहरूले आज पनि परमेश्‍वरको विरोध गर्ने त्यही काम गर्छन् तर पनि तिनीहरू आफूहरूले परमेश्‍वरलाई माथि उठाइरहेका छौं भन्‍ने विश्‍वास गर्छन्। के मानिसको आफ्नै आँखाले परमेश्‍वरलाई चिन्‍न सक्थ्यो र? देहमा जिउने मानिसले, कसरी आत्माबाट आउनुभएको देहधारी परमेश्‍वरलाई परमेश्‍वरका रूपमा व्यवहार गर्न सक्थ्यो र? मानिसमाझ कसले उहाँलाई चिन्‍न सक्थ्यो र? मानिसमाझ सत्यता कहाँ छ? साँचो धार्मिकता कहाँ छ? परमेश्‍वरको स्वभाव चिन्‍न को सक्षम छ? स्वर्गका परमेश्‍वरसँग कसले प्रतिस्पर्धा गर्न सक्छ? कुनै आश्चर्य छैन कि, उहाँ मानिसमाझ आउनुहुँदा, कसैले पनि परमेश्‍वरलाई चिनेको छैन, र उहाँलाई इन्कार गरिएको छ। मानिसले कसरी परमेश्‍वरको अस्तित्वलाई सहन सक्थ्यो र? उसले कसरी ज्योतिलाई संसारबाट अन्धकार हटाउने अनुमति दिन सक्छ र? के यो सबै मानिसको इमानदार र सम्माननीय भक्तिको जोस होइन र? के यो मानिसको जायज र खुलस्त प्रवेश होइन र? अनि के परमेश्‍वरको काम मानिसको प्रवेशवरिपरि केन्द्रित छैन र? म चाहन्छु कि तिमीहरूले परमेश्‍वरको कामलाई मानिसको प्रवेशसँग मिलाओ र मानिस र परमेश्‍वरबीच राम्रो सम्बन्ध स्थापित गर अनि तिमीहरूको क्षमताले भ्याएसम्म मानिसले गर्नुपर्ने कर्तव्य पूरा गर। यस तरिकाले, परमेश्‍वरको कामको त्यसपछि अन्त्य हुनेछ, त्यसको निष्कर्षका रूपमा उहाँले महिमा प्राप्त गर्नुहुनेछ!

फूटनोटहरू:

१. यहाँ “मानिसको ‘प्रवेश’” ले मानिसको विद्रोही व्यवहारलाई जनाउँछ। मानिसको जीवनमा प्रवेशलाई जनाउनुको साटो—जुन सकारात्मक छ—यसले तिनीहरूको नकारात्मक व्यवहार र कामहरूलाई जनाउँछ। यसले व्यापक तवरले मानिसको ती कार्यहरूलाई जनाउँछ जुन परमेश्‍वरका विरुद्ध छन्।

२. “काल्पनिक डरहरूले ग्रस्त” भनेर मानिसको मानवताको पथभ्रष्ट जीवनलाई गिल्ला गर्नलाई प्रयोग गरिएको छ। यसले मानवजातिको जीवनको कुरूप अवस्थालाई जनाउँछ, जहाँ मानिसहरू भूतहरूसँगै बस्छन्।

३. “सर्वोत्तम” गिल्ला गरेर भनिएको हो।

४. “जोश अझ तातो गरी बलिरहेको छ” गिल्ला गरेर भनिएको हो, यसले मानिसको कुरूप अवस्थालाई जनाउँछ।

५. “जिउँदै पक्रने” ले मानिसको हिंस्रक र घृणित व्यवहारलाई जनाउँछ। मानिस क्रूर छ र परमेश्‍वरप्रति अलिकति पनि क्षमाशील छैन अनि उसले उहाँसँग निरर्थक मागहरू गर्छ।

६. “उसको मनमा राम्ररी सोचिएको योजना” गिल्ला गरेर भनिएको हो, अनि यसले मानिसहरूले कसरी आफैलाई जान्दैनन् र आफ्नो वास्तविक कदको बारेमा अनजान छन् भन्‍ने कुरालाई जनाउँछ। यो अपमानजनक अभिव्यक्ति हो।

७. “आदरणीय” गिल्ला गरेर भनिएको हो।

८. “प्रहार गर्न” ले परमेश्‍वरबाट पराजित भई रिसले चूर भएका मानिसहरूको कुरूप अवस्थालाई जनाउँछ। यसले परमेश्‍वरप्रति तिनीहरूको विरोधको हदलाई जनाउँछ।


परमेश्‍वरको कामको दर्शन (१)

यूहन्नाले सात वर्ष येशूका निम्ति काम गरे अनि येशू आउनुहुँदा अघिबाटै बाटो तयार पारिसकेका थिए। योभन्दा अघि यूहन्नाले प्रचार गरेका स्वर्गको राज्यको सुसमाचार सारा देशभरि सुनिएको थियो, यसरी यो यहूदियाभरि फैलियो अनि सबैले तिनलाई अगमवक्ता भन्थे। त्यसबेला, राजा हेरोदले यूहन्नाको हत्या गर्न खोजे, तापनि उनले साहस गरेनन्, किनकि मानिसहरूले तिनलाई उच्च आदर गर्थे र उनले यूहन्नालाई मारे भने, मानिसहरूले तिनको विरुद्ध विद्रोह गर्नेछन् भनी हेरोद डराए। यूहन्नाले गरेका कामले सर्वसाधारण मानिसहरूमा जरा गाड्यो, अनि तिनले यहूदीहरूलाई विश्‍वासी बनाए। किनकि तिनले सात वर्षसम्म येशूको निम्ति बाटो तयार गरे, ठीक त्यसबेलासम्म जब येशूले आफ्नो सेवकाइ सुरु गर्नुभयो। यही कारणले गर्दा यूहन्ना अगमवक्ताहरूमध्ये सबैभन्दा महान् थिए। यूहन्ना झ्यालखानमा परेपछि मात्र येशूले आफ्नो औपचारिक काम सुरु गर्नुभयो। यूहन्नाभन्दा अघि परमेश्‍वरका निम्ति बाटो तयार पार्ने कुनै अगमवक्ता थिएन, किनकि येशूभन्दा अघि परमेश्‍वर कहिल्यै पनि देह बन्नुभएको थिएन। यसैले, यूहन्नासम्मका सबै अगमवक्ताहरूमध्ये तिनी देहधारी परमेश्‍वरका निम्ति बाटो तयार पार्ने एक मात्र व्यक्ति थिए र यसरी, यूहन्ना पुरानो र नयाँ करारका सबैभन्दा महान् अगमवक्ता बने। येशूको बप्तिस्मा हुनुभन्दा सात वर्ष अघिदेखि नै यूहन्नाले स्वर्गको राज्यको सुसमाचार फैलाउन थालेका थिए। तिनले गरेका काम मानिसहरूका निम्ति पछिबाट गरिएको येशूको कामभन्दा माथि देखिन्थ्यो, तापनि तिनी अगमवक्ता मात्रै थिए। तिनले मन्दिरभित्र होइन तर सहर र त्यसदेखि बाहिर काम गरे र बोले। निश्चय नै, यो तिनले यहूदी जातिहरूको बीचमा गरे, विशेष गरी तिनीहरूको माझमा जो गरिब थिए। यूहन्ना समाजका उच्च वर्गका मानिसहरूको सम्पर्कमा विरलै आए अनि तिनले यहूदियाका साधारण मानिसहरूका बीचमा मात्र सुसमाचार प्रचार गर्दथे। तिनले प्रभु येशूका निम्ति सही मानिसहरू तयार गर्न अनि उहाँले काम गर्ने उपयुक्त स्थानहरू तयार पार्न यसो गरेका थिए। यूहन्नाजस्तो अगमवक्ताले मार्ग तयार गरेको हुनाले, प्रभु येशूले आउनसाथ सीधै आफ्नो क्रूसको बाटो हिँड्न सुरु गर्न सक्नुभयो। जब परमेश्‍वर आफ्नो काम गर्न देह बन्नुभयो, त्यसबेला उहाँले मानिसहरू चुन्ने काम गरिरहनु परेन, न त उहाँ आफैले मानिसहरू वा काम गर्ने ठाउँ नै खोज्नुपऱ्यो। उहाँ आउनुहुँदा उहाँले त्यस्ता कामहरू गर्नुभएन; उहाँ आउनुभन्दा अघि नै सही व्यक्तिले उहाँका निम्ति ती कुराहरू तयार पारिसकेका थिए। येशूले आफ्नो काम सुरु गर्नुभन्दा अघि नै यूहन्नाले यो काम पूरा गरिसकेका थिए, किनकि जब देहधारी परमेश्‍वर आफ्नो काम गर्न आउनुभयो, उहाँले तिनीहरूकहाँ गएर सीधै सो काम सुरु गर्नुभयो जसले उहाँलाई पर्खिरहेका थिए। येशू मानिसलाई शुद्धीकरण गर्ने काम गर्न आउनुभएको थिएन। उहाँ त्यो सेवकाइ गर्न मात्र आउनुभयो जुन उहाँले गर्नुपर्थ्यो; अरू कुनै पनि कुराको उहाँसित कुनै सम्बन्ध थिएन। जब यूहन्ना आए तब तिनले केही पनि गरेनन्, तर प्रभु येशूको कामको पात्र बन्न सकून् भनी मन्दिर र यहूदीहरूको झुन्डबाट ती मानिसहरूलाई बाहिर निकाले जसले स्वर्गको राज्यको सुसमाचार ग्रहण गरेका थिए। यूहन्नाले सात वर्षसम्म काम गरे, जसको अर्थ, तिनले सात वर्षसम्म सुसमाचार प्रचार गरे भन्‍ने हो। आफ्नो कामको अवधिमा यूहन्नाले धेरै आश्चर्यकर्महरू गरेनन्, किनकि तिनको काम भनेको बाटो तयार पार्नु थियो; तिनको काम तयारी गर्ने काम थियो। अरू सबै काम येशूले गर्न लाग्नुभएको काम, तिनीसित सम्बन्धित थिएन; तिनले मानिसहरूलाई तिनीहरूको पाप स्वीकार गर्न र पश्चत्ताप गर्न मात्र लगाए अनि मानिसहरूले मुक्ति पाउन सकून् भनी तिनीहरूलाई बप्तिस्मा दिए। तिनले नयाँ काम गरे अनि मानिसले पहिले कहिल्यै नहिँडेको बाटो खोलेको भए तापनि तिनले येशूको निम्ति बाटो मात्रै तयार पारे। तिनी तयारीको काम गर्ने अगमवक्ता मात्र थिए अनि तिनी येशूले गर्ने काम गर्न असक्षम थिए। स्वर्गको राज्यको सुसमाचार प्रचार गर्ने पहिलो व्यक्ति येशू हुनुहुन्नथियो तापनि उहाँले त्यही बाटोलाई अगाडि बढाउनुभयो जुन यूहन्नाले सुरु गरेका थिए, अझै पनि उहाँको काम गर्न सक्ने कोही पनि थिएन र त्यो यूहन्नाको कामभन्दा उच्च थियो। येशूले आफ्नो बाटो आफै तयार गर्न सक्नुभएन; उहाँको काम सीधै परमेश्‍वरको पक्षमा गरिएको थियो। यसैले यूहन्नाले जति वर्ष काम गरेका भए पनि तिनी एक अगमवक्ता र बाटो तयार पार्ने मानिस नै थिए। येशूले गर्नुभएको तीन वर्षे कामले यूहन्नाले सात वर्षसम्म गरेका कामलाई उछिन्यो, किनकि उहाँको कामको सार त्यस्तै थिएन। येशूले आफ्नो सेवकाइ गर्न थाल्नुहुँदा यूहन्नाको काम समाप्त भएको थियो, त्यसबेलासम्म यूहन्नाले प्रभु येशूको प्रयोगका निम्ति प्रशस्त मानिस र स्थानहरू तयार पारिसकेका थिए र तीन वर्षको काम सुरु गर्नका निम्ति ती सब प्रभु येशूका निम्ति पर्याप्त थिए। अनि यसरी, यूहन्नाको काम समाप्त हुनासाथै प्रभु येशूले औपचारिक रूपमा उहाँको आफ्नो काम सुरु गर्नुभयो, अनि यूहन्नाद्वारा बोलिएका वचनहरूलाई पर पन्छाइए। किनकि यूहन्नाद्वारा गरिएको काम परिवर्तनका निम्ति मात्र थियो र तिनका वचनहरू मानिसलाई नयाँ वृद्धितिर डोऱ्याउने जीवनका वचनहरू थिएनन्, आखिर, तिनका वचनहरू अस्थायी प्रयोगका निम्ति मात्रै थिए।

येशूले गर्नुभएको काम अलौकिक थिएन; त्यसमा प्रक्रिया थियो र यो सबै कुराहरूको सामान्य नियमबमोजिम बढ्दै गयो। येशूले उहाँको जीवनको अन्तिम छ महिनासम्ममा, उहाँ यो काम गर्न आउनुभएको हो भन्‍ने निश्चित रूपमा जान्नुभयो अनि उहाँ क्रूसमा टाँगिन आउनुभएको हो भनी जान्नुभयो। जसरी उहाँले गेतसमनीको बगैंचामा तीन पल्ट प्रार्थना गर्नुभयो त्यसरी नै उहाँ क्रूसमा टाँगिनुभन्दा अघि पनि उहाँले निरन्तर पिता परमेश्‍वरलाई प्रार्थना गर्नुभयो। बप्तिस्मापछि येशूले साढे तीन वर्षसम्‍म आफ्नो सेवकाइ गर्नुभयो र उहाँको आधिकारिक काम साढे दुई वर्षसम्‍म जारी रह्यो। पहिलो वर्षको अवधिमा उहाँलाई शैतानले दोष लगायो, मानिसहरूले बाधा दिए अनि उहाँ मानिसको जाँचमा पर्नुभयो। उहाँले आफ्नो काम गर्नुहुँदा धेरै वटा जाँचमाथि विजय पाउनुभयो। अन्तिम छ महिनामा, जब येशू चाँडै क्रूसमा टाँगिन लाग्नुभएको थियो त्यसबेला पत्रुसको मुखबाट उहाँ जीवित परमेश्‍वरका पुत्र हुनुहुन्छ, उहाँ ख्रीष्ट हुनुहुन्छ भन्‍ने वचन निस्कियो। तब मात्र उहाँको कामको बारेमा सबैले जाने अनि त्यस बेला मात्र उहाँको पहिचान प्रकट भयो। त्यसपछि, येशूले आफ्ना चेलाहरूलाई उहाँ मानिसको निम्ति क्रूसमा टाँगिनुपर्छ र तेस्रो दिनमा उहाँ फेरि जीवित हुनुहुनेछ; उहाँ उद्धारको काम पूरा गर्न आउनुभएको हो र उहाँ उद्धारकर्ता हुनुहुन्थ्यो भनी भन्नुभयो। अन्तिम छ महिनामा मात्र उहाँले आफ्नो पहिचान र आफूले गर्न चाहनुभएको कामबारे प्रकट गर्नुभयो। यो परमेश्‍वरको समय पनि थियो अनि काम त्यसरी नै गर्नु पर्नेथियो। त्यसबेला, येशूको कामका केही भाग पुरानो करार, साथै मोशाको व्यवस्था र व्यवस्थाको युगको अवधिमा दिइएको यहोवाको वचनअनुसार थियो। येशूले उहाँको भागको काम गर्न यी सबै कुराहरू प्रयोग गर्नुहुन्थ्यो। उहाँले मानिसहरूलाई प्रचार गर्नुभयो र सभाघरहरूमा तिनीहरूलाई शिक्षा दिनुभयो अनि उहाँसित शत्रुतामा रहेका फरिसीहरूलाई हप्काउन उहाँले पुरानो करारका अगमवक्ताहरूका भविष्यवाणीहरू प्रयोग गर्नुभयो अनि तिनीहरूका विद्रोहीपन प्रकट गर्न र तिनीहरूलाई दोषी ठहऱ्याउन उहाँले पवित्रशास्त्रका वचनहरू प्रयोग गर्नुभयो। किनकि येशूले जे गर्नुभएको थियो त्यसलाई तिनीहरू तुच्छ ठान्थे; विशेष गरी, येशूका धेरै वटा कामहरू पवित्रशास्त्रको व्यवस्थाअनुसार गरिएको थिएन अनि यसबाहेक, उहाँले जे सिकाउनुभयो ती तिनीहरूका आफ्नै वचनभन्दा उच्च थिए अनि पवित्रशास्त्रमा अगमवक्ताहरूले गरेका भविष्यवाणीका वचनहरूभन्दा उच्च थिए। येशूको काम मानिसको छुटकारा र उहाँको क्रूसीकरणको निम्ति मात्र थियो, यसैले उहाँले कुनै मानिसलाई जित्नका निम्ति धेरै कुराहरू भन्नु आवश्यक थिएन। उहाँले मानिसलाई सिकाउनुभएका धेरै कुरा पवित्रशास्त्रका वचनहरूबाट लिइएका थिए अनि उहाँका कामहरू पवित्रशास्त्रका वचनहरूभन्दा उत्तम नभए पनि उहाँले क्रूसीकरणको कामलाई पूरा गर्न सक्नुभयो। उहाँको काम वचनको थिएन, न त मानवजातिलाई जित्नु नै थियो, तर मानव जातिलाई छुटकारा दिनका निम्ति गरिएको काम थियो। उहाँले मानवजातिका निम्ति पापबलिको रूपमा मात्र काम गर्नुभयो अनि मानव जातिका निम्ति वचनको स्रोतको रूपमा काम गर्नुभएन। उहाँले अन्यजातिहरूको काम गर्नुभएन, जुन मानिसहरूलाई जित्ने काम थियो, तर क्रूसमा टाँगिने काम गर्नुभयो, यो काम तिनीहरूको माझमा गरियो जसले परमेश्‍वर हुनुहुन्छ भन्‍ने विश्‍वास गरे। उहाँको काम पवित्रशास्त्रको आधारमा गरिएको भए पनि, अनि फरिसीहरूलाई दोषी ठहऱ्याउन उहाँले प्राचीन अगमवक्ताहरूले भविष्यवाणी गरेका वचनहरू प्रयोग गर्नुभए पनि, क्रूसीकरणको काम पूरा गर्न यो नै पर्याप्त थियो। यदि आजको काम पवित्रशास्त्रमा प्राचीन अगमवक्ताहरूले गरेका भविष्यवाणीहरूको आधारमा गरिन्थ्यो भने, तिमीहरूलाई जित्न असम्भव हुने थियो, किनकि पुरानो करारमा तिमी चिनियाँ मानिसहरूका विद्रोहीपन र पापको बारेमा उल्लेख छैन अनि तिमीहरूका पापको कुनै इतिहास छैन। यसैले, यदि बाइबलमा यो काम अझै रहिरहन्थ्यो भने, तिमीहरूले कहिल्यै पनि समर्पण गर्ने थिएनौ। बाइबलले इस्राएलीहरूको सीमित इतिहास मात्र उल्लेख गर्दछ, जसले तिमीहरू खराब कि असल छौ भनी प्रमाणित गर्न वा तिमीहरूको न्याय गर्न सक्दैन। कल्पना गर, यदि मैले इस्राएलीहरूको इतिहासअनुसार तिमीहरूको न्याय गर्नु पऱ्यो भने, के तिमीहरू आज जस्तै मेरो पछि लाग्नेछौ? तिमीहरू कति कठोर छौ भन्‍ने कुरा के तिमीहरू जान्दछौ? यदि यो चरणमा कुनै वचन बोलिएन भने, विजयको काम पूरा गर्न असम्भव हुनेछ। म क्रूसमा टाँगिन आएको होइन, त्यसैले मैले ती वचनहरू बोल्नैपर्छ, जुन बाइबलको भन्दा अलग छन्, ताकि तिमीहरूलाई जित्न सकियोस्। येशूले गर्नुभएको काम एउटा चरण हो, जुन पुरानो करारभन्दा उच्च छ; त्यो नयाँ युग सुरु गर्न र त्यस युगलाई डोऱ्याउनका निम्ति प्रयोग गरिएको थियो। उहाँले किन यसो भन्नुभयो, “म व्यवस्थालाई रद्द गर्न आएको होइन, तर व्यवस्था पूरा गर्न आएको हुँ?” तापनि उहाँको काम पुरानो करारका इस्राएलीहरूले अभ्यास गरेका व्यवस्थाहरू र पालन गरेका आज्ञाहरूभन्दा धेरै फरक थियो, किनकि उहाँ व्यवस्था पालन गर्न आउनुभएको थिएन, तर त्यो पूरा गर्न आउनुभएको थियो। त्यो पूरा गर्ने प्रक्रियामा धेरै वटा व्यावहारिक कुराहरू सामेल थिए: उहाँको काम अझै बढी व्यावहारिक र यथार्थपरक थियो अनि यसबाहेक, त्यो अझै बढी जीवित थियो, अनि यो नियमहरूको अन्धो पालना थिएन। के इस्राएलीहरूले शबाथ पालन गरेनन् र? जब येशू आउनुभयो, उहाँले शबाथ पालन गर्नुभएन, किनकि उहाँले मानिसको पुत्र शबाथका प्रभु हुन् भनी भन्नुभयो अनि जब शबाथका प्रभु आउनुभयो, उहाँले आफ्नो चाहनाअनुसार गर्नुभयो। उहाँ पुरानो करारका व्यवस्थाहरू पूरा गर्न र त्यो व्यवस्था बदल्न आउनुभएको थियो। आज जे गरिन्छ ती सबै वर्तमानमा आधारित छन्, तापनि यो परमेश्‍वरले व्यवस्थाको युगमा गर्नुभएको कामको जगमा आधारित छ अनि यसले यो क्षेत्रलाई नाघ्दैन। उदाहरणका निम्ति, तिमीहरूको जिब्रोलाई वशमा राख्नू, व्यभिचार नगर्नू—के यी पुरानो करारका व्यवस्थाहरू होइनन् र? आज, तिमीहरूले गर्नुपर्ने कार्यचाहिँ दस आज्ञामा मात्र सीमित छैन, तर अघिबाट आएकोभन्दा उच्च व्यवस्थाका आज्ञाहरू र नियमहरू त्यसमा सामेल छन्। तापनि यसको अर्थ पहिलेबाट आएको कुरा रद्द गरियो भन्‍ने होइन, किनकि परमेश्‍वरको कामको हरेक चरण पहिलेबाट आएको चरणको जगमा पूरा गरिन्छ। जहाँसम्‍म त्यो बेला यहोवाले इस्राएलमा गर्नुभएको कामको कुरा छ, जस्तै मानिसहरूले बलि चढाउने, बाबु र आमालाई आदर गर्ने, मूर्तिपूजा नगर्ने, अरूलाई आक्रमण नगर्ने वा नसराप्ने, व्यभिचार नगर्ने, धूम्रपान वा मद्यपान नगर्ने, सिनु नखाने वा रगत नपिउने—के यसले आज पनि तिमीहरूले गर्ने अभ्यासको जग बनाउँदैन र? विगतको जगमाथि नै आजसम्म काम पूरा गरिँदैआएको छ। विगतका व्यवस्थाहरू उल्लेख नगरिए पनि र तँबाट नयाँ मागहरू गरिएको भए पनि, यी व्यवस्थाहरूलाई रद्द गर्नुको सट्टा उच्च पारिएका छन्। तिनलाई रद्द गरिएका छन् भन्नुको अर्थ पहिलेका युगहरू पुराना भए भन्‍ने हुन्छ, जबकी केही यस्ता आज्ञाहरू छन् जसलाई तैँले सारा अनन्तताभरि सम्मान गर्नुपर्छ। विगतका आज्ञाहरू पहिलेबाटै प्रयोगमा ल्याइएका छन्, जुन अघिबाटै मानिसको अस्तित्व बनेको छ अनि केही आज्ञाहरूमाथि विशेष जोड दिइरहनु आवश्यक छैन, जस्तै “धूम्रपान नगर्नू” र “मद्यपान नगर्नू,” आदि। तिमीहरूको आजका खाँचोहरू, तिमीहरूको कदअनुसार अनि आजको कामअनुसार यही जगमाथि नयाँ आज्ञाहरू प्रस्तुत गरिएका छन्। नयाँ युगका निम्ति आज्ञाहरू जारी गर्नुको अर्थ पुरानो युगका आज्ञाहरू खारिज गर्नु होइन, तर त्यही जगमाथि तिनलाई अझ उच्च स्तरमा उठाउनु र मानिसका कार्यहरूलाई अझै पूर्ण र वास्तविकतासँग अझ बढी मिल्दोजुल्दो बनाउनु हो। यदि तिमीहरूले आज इस्राएलीहरूले जस्तो आज्ञाहरू पालन गर्नु र पुरानो करारका व्यवस्था पालन गर्नु मात्र आवश्यक हुन्थ्यो भने, र यदि तिमीहरूले यहोवाले दिनुभएका व्यवस्थाहरू कण्ठ गर्नुपर्थ्यो भने, तिमीहरू परिवर्तन हुने कुनै सम्भावना हुने थिएन। यदि तिमीहरू ती थोरै आज्ञाहरू पालन गर्नुमा र असङ्ख्या व्यवस्थाहरू कण्ठ गर्नुमा सीमित हुन्थ्यौ भने तिमीहरूको पुरानो स्वभाव भित्र गढेर बस्ने थियो र त्यसलाई जरैदेखि उखेल्ने कुनै उपाय हुने थिएन। फलस्वरूप, तिमीहरू अझ भ्रष्ट बन्नेथियौ अनि तिमीहरूमध्ये कोही पनि समर्पित बन्नेथिएनौ। भन्नुको अर्थ, केही साधारण आज्ञाहरू वा अनगन्ती व्यवस्थाहरूले तिमीहरूलाई यहोवाको काम बुझ्न सहायता गर्न सक्दैनन्। तिमीहरू इस्राएलीहरू जस्ता छैनौ: व्यवस्था पालन गरेर अनि आज्ञाहरू कण्ठ गरेर तिनीहरूले यहोवाका कामहरू देख्न र उहाँलाई मात्र तिनीहरूका भक्ति दिन सके। तर तिमीहरू यो प्राप्त गर्न सक्दैनौ अनि पुरानो करारको युगका थोरै आज्ञाहरू तिमीहरूका हृदय अर्पण गर्न लाउनु वा तिमीहरूको रक्षा गर्न मात्र असक्षम छैन, तर त्यसले तिमीहरूलाई लापरवाही बनाउँछ र तिमीहरूलाई पातालमा पुऱ्याउँछ। किनकि मेरो कामचाहिँ विजय गर्ने काम हो र त्यो तिमीहरूको विद्रोहीपन र पुरानो स्वभावप्रति लक्षित छ। यहोवा र येशूका दयालु वचनहरू आजको न्यायका कठोर वचनहरूसम्म पुग्न चुक्छ। त्यस्ता कठोर वचनहरूविना तिमी “विशेषज्ञहरू” लाई जित्न असम्भव हुनेथियो, जो हजारौं वर्षदेखि विद्रोही भएका छौ। पुरानो करारको व्यवस्थाले धेरै अघि नै तिमीहरूमाथिको आफ्नो शक्ति गुमाइसकेको छ अनि आजको न्याय पुरानो व्यवस्थाको भन्दा धेरै भयानक छ। तिमीहरूलाई धेरै उपयुक्त हुनेचाहिँ न्याय नै हो, व्यवस्थाका नगण्य प्रतिबन्धहरू होइनन्, किनकि तिमीहरू आदिकालका मानवजाति होइनौ, तर हजारौं वर्षदेखि भ्रष्ट हुँदैआएका मानवजाति हौ। मानिसले आज जे प्राप्त गर्नुपर्छ त्यो आजको मानिसको वास्तविक अवस्थासँग मिल्दोजुल्दो, अहिलेको मानिसको क्षमता र वास्तविक कदअनुसारको छ अनि यसका निम्ति तैँले नियमहरू पालन गर्नुपर्दैन। यो तेरा पुरानो स्वभावमा परिवर्तन हासिल गर्न सकियोस् भनेर, अनि तेरा विचारहरूलाई पर पन्साउन सकियोस् भनेर हो। के तँ ती आज्ञाहरू नियमहरू हुन् भनी सोच्छस्? ती मानिसलाई दिइएका सामान्य आवश्यकताहरू हुन् भनेर भन्न सकिन्छ। ती तैँले पालन गर्नैपर्ने नियमहरू होइनन्। उदाहरणको लगि, चुरोट पिउन निषेध गरिएको कुरालाई लिऔं—के यो नियम हो? यो नियम होइन। यो सामान्य मानवताले माग गरेको कुरा हो; यो नियम होइन, तर सारा मानवतालाई प्रतिबन्ध लगाइएको कुरा हो। आज प्रस्तुत गरिएका दर्जनौं वा त्योभन्दा बढी आज्ञाहरू पनि नियमहरू होइनन्, ती सामान्य मानवता प्राप्त गर्न चाहिने कुराहरू हुन्। विगतमा मानिसहरूमा यस्ता कुराहरू थिएनन् वा तीबारे तिनीहरूले जान्दैनथिए, यसैले आज मानिसहरूले ती कुरा प्राप्त गर्नु आवश्यक छ अनि त्यस्ता कुराहरूलाई नियमको रूपमा मानिँदैन। व्यवस्थाहरू नियमहरूजस्ता होइनन्। म जुन नियमहरूको कुरा गर्दैछु, ती विधिविधानहरू, औपचारिकताहरू वा मानिसको विकृत अभ्यासहरू हुन्; ती त्यस्ता कानुनहरू हुन् जसले मानिसलाई कुनै सहायता गर्दैन, उसलाई फाइदा हुँदैन, उसले काम गर्ने यस्तो मार्ग बनाउँछ जसको कुनै अर्थ हुँदैन। नियमहरूको सार यही नै हो र त्यस्ता नियमहरूलाई त्यागिदिनुपर्छ, किनकि तिनले मानिसलाई कुनै फाइदा गराउँदैन। जुन कुराले मानिसलाई फाइदा गराउँछ त्यसलाई नै व्यवहारमा लागू गर्नुपर्छ।


परमेश्‍वरको कामको दर्शन (२)

अनुग्रहको युगमा पश्चात्तापको सुसमाचार प्रचार गरिएको थियो, र यदि मानिसले विश्वास गरेको भए, छुटकारा पाउनेथियो। आज, छुटकाराको ठाउँमा, विजय र सिद्धताको कुरा मात्र हुन्छ। यदि एक व्यक्तिले विश्‍वास गरेमा, उसको सम्पूर्ण परिवार आशिषित हुनेछ, वा एक पटक मुक्ति पाएपछि सधैँका लागि मुक्ति पाइन्छ भनेर कहिल्यै भनिँदैन। आज, कसैले पनि यी शब्दहरू बोल्दैनन् र यस्ता कुराहरू पुराना भएका छन्। त्यसबेला, येशूको काम सम्पूर्ण मानवजातिलाई छुटकारा दिनु थियो। उहाँमा विश्वास गर्ने सबैका पापहरू क्षमा गरिए; यदि तँ उहाँमा विश्वास गर्थिस् भने, उहाँले तँलाई छुटकारा दिनुहुनेथियो; यदि तँ उहाँमा विश्वास गर्थिस् भने, तँ उप्रान्त पापमा रहनेथिइनस्, तँ आफ्ना पापहरूबाट मुक्त हुन्थिस्। छुटकारा पाउनु, र आस्थाद्वारा न्यायोचित ठहरिनुको अर्थ यही हो। तैपनि विश्वास गर्नेहरूमा, विद्रोही र परमेश्‍वरको विरोध कुरा रह्यो, जसलाई अझै पनि बिस्तारै हटाउनुपर्थ्यो। छुटकाराको अर्थ मानिसलाई येशूले पूर्ण रूपमा प्राप्त गर्नुभएको थियो भन्ने थिएन, बरु मानिस उप्रान्त पापमा थिएन र उसका पापहरू क्षमा गरिएका थिए भन्ने थियो। यदि तैँले उहाँमा विश्वास गरेको भए, तँ उप्रान्त पापमा हुनेथिइनस्। त्यसबेला, येशूले आफ्ना चेलाहरूले बुझ्न नसक्ने धेरै काम गर्नुभयो र मानिसहरूले नबुझ्ने धेरै कुरा भन्नुभयो। किनभने, त्यसबेला, उहाँले कुनै स्पष्टीकरण दिनुभएन। यसरी, उहाँ जानुभएको केही वर्षपछि, मत्तीले येशूका लागि एउटा वंशावली बनाए र अरूहरूले पनि मानिसको इच्छाका धेरै काम गरे। येशू मानिसलाई सिद्ध पार्न र प्राप्त गर्न नभई कामको एउटा चरण गर्न आउनुभएको थियो: स्वर्गको राज्यको सुसमाचार ल्याउन र क्रूसीकरणको काम पूरा गर्न। अनि त्यसैले, येशू क्रूसमा टाँगिनुभएपछि, उहाँको काम पूर्ण रूपमा समाप्त भयो। तर अहिलेको चरणमा—विजयको काममा—अझ धेरै वचन बोलिनैपर्छ, अझ धेरै काम गरिनैपर्छ, र धेरै प्रक्रिया हुनैपर्छ। त्यसै गरी येशू र यहोवाको कामका रहस्यहरू पनि उजागर गरिनैपर्छ, ताकि सबै मानिसको विश्वासमा बुझाइ र स्पष्टता होस्, किनभने यो आखिरी दिनहरूको काम हो र आखिरी दिनहरू परमेश्‍वरको कामको समापन, कामको अन्त्यको समय हो। कामको यस चरणले तँलाई यहोवाको व्यवस्था र येशूको छुटकारा छर्लङ्ग पार्नेछ अनि यो मुख्यतया तैँले परमेश्‍वरको छ हजार वर्षे व्यवस्थापनको योजनाको सम्पूर्ण काम बुझ्न सकेस् र यस छ हजार वर्षे व्यवस्थापनको योजनाको सम्पूर्ण महत्त्व र सार बोध गर्न सकेस् र येशूले गरेका सम्पूर्ण काम र उहाँले बोलेका वचनहरूको उद्देश्य अनि बाइबलप्रतिको तेरो अन्धविश्वास र आराधना समेत बुझ्न सकेस् भनेर हो। यी सब कुराले तँलाई पूर्ण रूपमा बुझ्न सक्षम तुल्याउनेछन्। तैँले येशूले गरेको काम र परमेश्‍वरको आजको काम दुवै बुझ्नेछस्; तैँले सम्पूर्ण सत्यता, जीवन र मार्ग बुझ्नेछस् र देख्नेछस्। येशूले गरेको कामको चरणमा, येशू किन समापनको काम नगरी प्रस्थान गर्नुभयो? किनभने येशूको कामको चरण समापनको काम थिएन। जब उहाँलाई क्रूसमा टाँगियो, तब उहाँका वचनहरू पनि समाप्त भए; उहाँको क्रूसीकरणपछि, उहाँको काम पूर्ण रूपमा समाप्त भयो। त्यो अहिलेको चरणजस्तो थिएन, जसमा वचनहरू अन्त्यसम्म बोलिएपछि र उहाँको सम्पूर्ण काम समापन भएपछि मात्र परमेश्‍वरको काम समाप्त भएको हुनेछ। येशूको कामको चरणको दौरान, नभनिएका वा पूर्ण रूपमा व्यक्त नगरिएका धेरै वचन रहेका थिए। तैपनि येशूले आफ्ना वचनहरू पूर्ण रूपमा व्यक्त गरिएका छन् कि छैनन् भनेर वास्ता गर्नुभएन, किनभने उहाँको सेवकाइ वचनहरूको सेवकाइ थिएन, र त्यसैले उहाँ क्रूसमा टाँगिनुभएपछि प्रस्थान गर्नुभयो। कामको त्यो चरण मुख्यतया क्रूसीकरणका खातिर थियो, र यो अहिलेको चरणजस्तो होइन। कामको यो अहिलेको चरण मुख्यतया समापन गर्न, स्पष्ट पार्न र सबै काम अन्त्य गर्नका खातिर हो। यदि वचनहरू अन्त्यसम्म बोलिएनन् भने, यो काम समाप्त गर्ने कुनै उपाय हुनेछैन, किनभने कामको यस चरणमा सबै काम वचनहरू प्रयोग गरेर अन्त्य र सम्पन्न गरिन्छ। त्यसबेला, येशूले मानिसले बुझ्न नसक्ने धेरै काम गर्नुभयो। उहाँ चुपचाप प्रस्थान गर्नुभयो र आज पनि उहाँका वचनहरू नबुझ्ने अझै धेरै मानिस छन्। तिनीहरूको बुझाइ त्रुटिपूर्ण छ तैपनि तिनीहरू त्यो सही हो भन्ने विश्वास गर्छन् र आफू गलत छु भन्ने जान्दैनन्। अन्तिम चरणले परमेश्‍वरको काम पूर्णतया समाप्त गर्नेछ र यसको समापन गर्नेछ। सबैले परमेश्‍वरको व्यवस्थापनको योजना बुझ्नेछन् र जान्नेछन्। मानिसभित्रका धारणाहरू, उसका अभिप्रायहरू, उसको भ्रामक बुझाइ, यहोवा र येशूको कामबारे उसका धारणाहरू, गैरविश्‍वासीहरूबारे उसका दृष्टिकोणहरू, र उसका अन्य सबै विकृतिलाई सच्याइनेछ। अनि मानिसले जीवनका सबै सही मार्ग र परमेश्‍वरले गरेका सबै काम, र सम्पूर्ण सत्यता बुझ्नेछ। जब त्यो हुन्छ, तब कामको यो चरण समाप्त हुनेछ। यहोवाको काम संसारको सृष्टि थियो, यो सुरुवात थियो; कामको यो चरण कामको अन्त्य हो र यो समापन हो। सुरुमा, परमेश्‍वरको काम इस्राएलका चुनिएका मानिसहरूमाझ गरिएको थियो, र यो सबैभन्दा पवित्र स्थानमा गरिएको अभूतपूर्व काम थियो। कामको अन्तिम चरण संसारलाई न्याय गर्न र युगलाई अन्त्य गर्न सबैभन्दा फोहोरी देशमा गरिन्छ। पहिलो चरणमा, परमेश्‍वरको काम सबैभन्दा उज्यालो स्थानमा गरिएको थियो, र अन्तिम चरण सबैभन्दा अँध्यारो स्थानमा गरिन्छ, अनि यस अन्धकारलाई हटाइनेछ, उज्यालो ल्याइनेछ, र सबै मानिसमाथि विजय हासिल गरिनेछ। जब यस सबैभन्दा फोहोरी र सबैभन्दा अँध्यारो स्थानका मानिसहरूमाथि विजय हासिल गरिसकिएको हुन्छ, र सम्पूर्ण जनसङ्ख्याले परमेश्‍वर हुनुहुन्छ, जो साँचो परमेश्‍वर हुनुहुन्छ भनी स्वीकार गरेका हुन्छन्, र हरेक व्यक्ति पूर्ण रूपमा विश्वस्त भएको हुन्छ, तब यो तथ्य सम्पूर्ण ब्रह्माण्डमाथि विजय हासिल गर्ने काम गर्न प्रयोग गरिनेछ। कामको यो चरण प्रतिनिधिमूलक छ। यस युगको काम समाप्त भइसकेपछि, छ हजार वर्षे व्यवस्थापनको काम पूर्ण रूपमा समाप्त हुनेछ। सबैभन्दा अँध्यारो स्थानमा भएकाहरूमाथि विजय हासिल गरिसकेपछि, अरू सबै ठाउँमा पनि त्यसै हुनेछ भनेर भनिरहनु पर्दैन। त्यसकारण, चीनमा गरिने विजयको कामले मात्र प्रतिनिधिमूलक महत्त्व राख्छ। चीन अन्धकारका सबै शक्तिको मूर्तरूप हो, र चीनका मानिसहरूले देहका, शैतानका र सांसारिकताका सबै मानिसको प्रतिनिधित्व गर्छन्। चिनियाँ मानिसहरू नै ठूलो रातो अजिङ्गरद्वारा सबैभन्दा बढी भ्रष्ट तुल्याइएका छन्, जसले परमेश्‍वरको सबैभन्दा घोर विरोध गर्छन्, जसको मानवता सबैभन्दा नीच र सबैभन्दा फोहोरी छ, र त्यसैले तिनीहरू सम्पूर्ण भ्रष्ट मानवजातिका मूल रूप हुन्। यसको अर्थ अन्य देशहरूमा पटक्कै समस्या छैन भन्ने होइन; मानिसका धारणाहरू सबै उस्तै हुन्छन्, र यी देशका मानिसहरू राम्रो क्षमताका हुन सक्ने भए पनि, यदि तिनीहरू परमेश्‍वरलाई चिन्दैनन् भने, तिनीहरू उहाँको विरोध पक्कै गर्छन्। यहूदीहरूले पनि किन परमेश्‍वरको विरोध गरे र उहाँको विरुद्ध विद्रोह गरे? फरिसीहरूले पनि किन उहाँको विरोध गरे? यहूदाले किन येशूलाई विश्वासघात गरे? त्यसबेला, धेरै चेलाले येशूलाई चिनेका थिएनन्। येशू क्रूसमा टाँगिनुभएपछि र फेरि बौरिउठ्नुभएपछि पनि मानिसहरूले किन अझै उहाँमा विश्वास गरेनन्? के मानिसको विद्रोहीपन सबै उस्तै होइनन् र? यति मात्र हो कि, चीनका मानिसहरूलाई एउटा उदाहरण बनाइएको छ, र जब तिनीहरूमाथि विजय हासिल गरिन्छ, तब तिनीहरू नमुना र प्रतिरूप बन्नेछन्, अनि अरूका लागि सन्दर्भका रूपमा काम गर्नेछन्। मैले किन सधैँ तिमीहरू मेरो व्यवस्थापनको योजनाका सहायक हौ भनेर भनेको छु? चीनका मानिसहरूमा नै भ्रष्टता, फोहोरीपन, अधार्मिकता, विरोध, र विद्रोहीपन सबैभन्दा पूर्ण रूपमा देखिन्छन् र ती तिनका सबै विविध रूपमा प्रकट हुन्छन्। एकातिर, तिनीहरू कमजोर क्षमताका छन्, र अर्कोतिर, तिनीहरूको जीवन र मानसिकता पिछडिएको छ, अनि तिनीहरूको बानी, सामाजिक वातावरण, जन्मिएको परिवार—सबै कमजोर र सबैभन्दा पिछडिएका छन्। तिनीहरूको हैसियत पनि निम्न छ। यस स्थानको काम प्रतिनिधिमूलक छ, र यो परीक्षण काम पूर्ण रूपमा गरिसकिएपछि, परमेश्‍वरको त्यसपछिको काम अझ धेरै सजिलो हुनेछ। कामको यो चरण पूरा भएपछि, त्यसपछिको काम पटक्कै गाह्रो हुनेछैन। कामको यो चरण सम्पन्न भइसकेपछि, ठूलो सफलता पूर्ण रूपमा हासिल भएको हुनेछ, र सम्पूर्ण ब्रह्माण्डमा विजयको काम पूर्ण रूपमा समाप्त भएको हुनेछ। वास्तवमा, तिमीहरूमाझको काम सफल भइसकेपछि, यो सम्पूर्ण ब्रह्माण्डमा हासिल भएको सफलता बराबर हुनेछ। यो नै मैले तिमीहरूलाई नमुना र उदाहरणका रूपमा कार्य गर्न लगाउनुको महत्त्व हो। विद्रोहीपन, विरोध, फोहोरीपन, अधार्मिकता—यी सब कुरा यी मानिसहरूमा पाउन सकिन्छ र तिनीहरूमा मानवजातिको सम्पूर्ण विद्रोहीपनको प्रतिनिधित्व भएको छ। तिनीहरू साँच्चै केही खास हुन्। यसर्थ, तिनीहरूलाई विजयको मुख्य प्रतीकका रूपमा खडा गरिन्छ, र तिनीहरूमाथि विजय हासिल गरिसकिएपछि तिनीहरू स्वाभाविक रूपमा अरूका लागि उदाहरण र नमुना बन्नेछन्। इस्राएलमा पहिलो चरण सम्पन्न गरिनुभन्दा बढी प्रतिनिधिमूलक अरू केही थिएन। इस्राएलीहरू सम्पूर्ण मानवजातिमध्ये सबैभन्दा शुद्ध र सबैभन्दा कम भ्रष्ट थिए, अनि त्यसैले यस भूमिमा त्यो अभूतपूर्वक काम गर्नुको अत्यन्तै ठूलो महत्त्व थियो। मानवजातिका पुर्खाहरू इस्राएलबाट आएका हुन्, र इस्राएल परमेश्‍वरको कामको जन्मथलो थियो भनेर भन्न सकिन्छ। सुरुमा, यी मानिसहरू सबैभन्दा शुद्ध थिए, र तिनीहरू सबैले यहोवाको आराधना गर्थे, अनि तिनीहरूमाथिको परमेश्‍वरको कामले सबैभन्दा ठूला परिणामहरू दिन सक्थ्यो। सम्पूर्ण बाइबलले दुई युगको कामलाई अभिलेख गर्छ: एउटा व्यवस्थाको युगको काम थियो, र अर्को अनुग्रहको युगको काम थियो। पुरानो करारले इस्राएलीहरूप्रति यहोवाका वचनहरू र इस्राएलमा उहाँको कामलाई अभिलेख गर्छ; नयाँ करारले यहूदियामा येशूको कामलाई अभिलेख गर्छ। तर बाइबलमा किन कुनै पनि चिनियाँ नामहरू छैनन्? किनभने परमेश्‍वरको कामका पहिलो दुई भाग इस्राएलमा गरिएका थिए, किनभने इस्राएलका मानिसहरू चुनिएका जन थिए—जसको अर्थ तिनीहरू यहोवाको काम स्विकार्ने पहिलो मानिस थिए। तिनीहरू सम्पूर्ण मानवजातिमध्ये सबैभन्दा कम भ्रष्ट थिए र सुरुमा, तिनीहरूसँग परमेश्‍वरतर्फ हेर्ने हृदय थियो, र तिनीहरूमा परमेश्‍वरको डर मान्ने हृदय पनि थियो। तिनीहरू यहोवाका वचनहरू पालन गर्थे, र सधैँ मन्दिरमा सेवा गर्थे, अनि पूजाहारीका पोसाक वा मुकुटहरू लगाउँथे। तिनीहरू परमेश्‍वरको आराधना गर्ने सबैभन्दा प्रारम्भिक मानिस, र उहाँको कामको सबैभन्दा प्रारम्भिक पात्र थिए। यी मानिसहरू सम्पूर्ण मानवजातिका लागि उदाहरण र नमुना थिए। तिनीहरू शुद्धताका, धर्मी मानिसहरूका उदाहरण र नमुना थिए। अय्यूब, अब्राहाम, लूत, पत्रुस वा तिमोथीजस्ता मानिसहरू—तिनीहरू सबै इस्राएली थिए र सबैभन्दा शुद्ध उदाहरण र नमुना थिए। इस्राएल मानवजातिमध्ये परमेश्‍वरको आराधना गर्ने सबैभन्दा प्रारम्भिक राष्ट्र थियो र अरू कतैबाट भन्दा यहाँबाट अझ बढी धर्मी मानिस आए। परमेश्‍वरले भविष्यमा आफूले सम्पूर्ण पृथ्वीभरि मानवजातिलाई अझ राम्ररी व्यवस्थापन गर्न सकूँ भनेर तिनीहरूमा काम गर्नुभयो। तिनीहरूका कार्यहरू र यहोवाको आराधना गर्दा तिनीहरूले गरेका धर्मी कार्यहरूलाई अभिलेख गरियो, ताकि तिनीहरूले अनुग्रहको युगको दौरान इस्राएलबाहिरका मानिसहरूका लागि उदाहरण र नमुनाका रूपमा काम गर्न सकून्; र तिनीहरूका कार्यहरूले आजको दिनसम्म केही हजार वर्षको काम कायम राख्ने काम गरेका छन्।

संसारको जग बसालिएपछि परमेश्‍वरको कामको पहिलो चरण इस्राएलमा गरियो, यसैले इस्राएल पृथ्वीमा परमेश्‍वरको कामको जन्म स्थान र पृथ्वीमा परमेश्‍वरको कामको आधार थियो। येशूको कामको क्षेत्रले सारा यहूदियालाई समेट्यो। उहाँको कामको अवधिमा यहूदियादेखि बाहिरका थोरै मानिसले मात्र त्यसबारेमा जान्दथे, किनकि उहाँले यहूदियाभन्दा बाहिर कुनै कार्य गर्नुभएन। आज परमेश्‍वरको काम चीनमा ल्याइएको छ, अनि यो पूर्ण रूपमा यही दायराभित्र मात्र गरिन्छ। यस चरणको अवधिमा, कुनै पनि काम चीनदेखि बाहिर सुरु गरिँदैन; यो चीनदेखि बाहिर फैलिने कार्य पछि हुने काम हो। यो चरणको काम येशूको कामको चरणबाट नै अगाडि बढ्छ। येशूले छुटकारा दिने काम गर्नुभयो, अनि यो चरणचाहिँ त्यही कामबाट अगाडि बढ्दछ; छुटकारा दिने काम पूरा भएको छ, र यो चरणमा पवित्र आत्माद्वारा गर्भधारण हुनुपर्ने आवश्यकता छैन, किनकि यो चरणको काम पहिलेको चरणको जस्तो होइन, अनि त्यसबाहेक, चीन इस्राएलजस्तो छैन। येशूले छुटकाराको कामको चरण पूरा गर्नुभयो। मानिसले येशूलाई देखे, अनि केही समयपछि नै उहाँको काम अन्यजातिहरूमा फैलिन थाल्यो। आज, अमेरिका, बेलायत र रसियामा परमेश्‍वरमाथि विश्‍वास गर्ने मानिसहरू धेरै छन्, त्यसो भए चीनमा चाहिँ विश्‍वास गर्नेहरूको सङ्ख्या किन थोरै छ त? किनकि चीन सबैभन्दा बन्द देश हो। यसैले चीन परमेश्‍वरको मार्गलाई स्वीकार गर्ने अन्तिम देश थियो, अहिले त्यसले परमेश्‍वरको मार्गलाई स्वीकार गरेको एक सय वर्ष पनि भएको छैन—अमेरिका र बेलायतभन्दा धेरै पछि मात्र यसले स्वीकार गरेको हो। परमेश्‍वरको काम समाप्त गर्न, अनि उहाँका सबै कामहरू पूरा गर्न उहाँको कामको अन्तिम चरण चीनमा गरिन्छ। इस्राएलका सबै मानिसहरूले यहोवालाई तिनीहरूका परमप्रभु भनी भने। त्यस बेला, तिनीहरूले उहाँलाई तिनीहरूका परिवारको प्रमुख मान्थे अनि सम्पूर्ण इस्राएल एउटा ठूलो परिवार बन्यो, जहाँ हरेकले तिनीहरूका परमप्रभु यहोवाको आराधना गर्थ्यो। यहोवाको आत्मा बारम्बार तिनीहरूकहाँ देखा पर्नुभयो, अनि उहाँले आफ्नो आवाज र वाणीहरूमा तिनीहरूसँग बोल्नुभयो, र तिनीहरूका जीवनलाई डोऱ्याउन बादलको खामो र आवाज प्रयोग गर्नुभयो। त्यस समय आत्माले आफ्‍नो आवाज र वाणीहरूमा मानिसहरूसँग बोल्दै इस्राएललाई आफ्‍नो अगुवाइ प्रत्यक्ष रूपमा प्रदान गर्नुभयो, अनि तिनीहरूले बादललाई हेर्थे र मेघगर्जनको आवाज सुन्थे, अनि यस तरिकाले उहाँले हजारौं वर्षसम्म तिनीहरूका जीवनलाई डोऱ्याउनुभयो। यसरी इस्राएलका मानिसहरूले मात्र सधैँ यहोवाको आराधना गरेका छन्। तिनीहरूले यहोवा तिनीहरूका परमेश्‍वर हुनुहुन्छ, र उहाँ अन्यजातिहरूका परमेश्‍वर हुनुहुन्‍न भनी विश्‍वास गर्थे। यो अचम्म मान्‍नुपर्ने विषय होइन: आखिर यहोवाले करिब चार हजार वर्षदेखि तिनीहरूका माझमा काम गर्नुभएको थियो। चीन देशमा, हजारौं वर्षको निष्क्रिय आलस्यपछि अहिले मात्र पतित मानिसहरूले स्वर्ग र पृथ्वी अनि सबै कुराहरू प्राकृतिक रूपमा बनेका नभई सृष्टिकर्ताले बनाउनुभएको हो भनी जान्‍न सकेका छन्। सुसमाचार विदेशबाट आएकोले ती सबै सामन्ती, प्रतिक्रियावादी सोच भएकाहरूले यो सुसमाचार ग्रहण गर्ने सबै विश्‍वासघाती हुन्, तिनीहरू सबै घृणित मानिसहरू हुन्, जसले तिनीहरूका पुर्खा बुद्धसँग विश्‍वासघात गरे भनी विश्‍वास गर्छन्। यसबाहेक, धेरै सामन्ती सोच भएकाहरूले सोध्छन्, “चिनियाँ मानिसहरूले विदेशीहरूको परमेश्‍वरमा कसरी विश्‍वास गर्न सक्छन्? के तिनीहरूले आफ्ना पितापुर्खाहरूसँग विश्‍वासघात गरिरहेका छैनन् र? के तिनीहरूले दुष्ट काम गरिरहेका छैनन् र?” आज, मानिसहरूले यहोवा तिनीहरूका परमेश्‍वर हुनुहुन्छ भन्‍ने कुरा भुलेको धेरै भइसकेको छ। तिनीहरूले सृष्टिकर्तालाई तिनीहरूको मनमस्तिष्कको पछिल्तिर धकेलेको धेरै भइसकेको छ, बरु तिनीहरूले क्रमिक-विकासको सिद्धान्तमा, अर्थात् मानिस बाँदरबाट उत्पन्‍न भएको हो, अनि प्राकृतिक संसार स्वाभाविक रूपले बन्‍न आएको हो भनी विश्‍वास गर्छन्। मानवजातिले खाने सबै असल भोजनहरू प्रकृतिले जुटाएको हो, मानिसको जीवन र मृत्युको क्रम छ र यी सबैमाथि शासन गर्ने परमेश्‍वर छैन भनी तिनीहरू विश्‍वास गर्छन्। त्यसबाहेक, धेरै जना नास्तिकहरू छन्, जसले सबै कुरामाथि परमेश्‍वरले शासन गर्नुहुन्छ भनी विश्‍वास गर्नु अन्धविश्‍वास हो र यो वैज्ञानिक होइन भनी विश्‍वास गर्छन्। तर के विज्ञानले परमेश्‍वरको कामको स्थान लिन सक्छ? के विज्ञानले मानवजातिमाथि शासन गर्न सक्छ? नास्तिकहरूले शासन गरेको देशमा सुसमाचार प्रचार गर्नु सजिलो काम हुँदैन, र यसमा धेरै बाधाहरू हुन्छन्। आज, के यस्तो प्रकारले परमेश्‍वरको विरोध गर्ने धेरै छैनन् र?

जब येशू आफ्नो काम गर्न आउनुभयो, धेरै मानिसहरूले उहाँको कामलाई यहोवाको कामसँग तुलना गरे, अनि ती नमिलेको देखेर तिनीहरूले येशूलाई क्रूसमा झुण्ड्याए। तिनीहरूले उहाँहरूको काममा किन एकरूपता देखेनन्? किनकि येशूले गर्नुभएको काम केही हदसम्म नयाँ थियो, अनि येशूले आफ्नो काम सुरु गर्नुभन्दा अघि कसैले पनि उहाँको वंशावली लेखेको थिएन। यदि कसैले लेखेको भए राम्रो हुन्थ्यो, त्यसपछि त कसले पो येशूलाई क्रूसमा टाँग्‍नेथियो र? यदि मत्तीले दशकौं अघि नै येशूको वंशावली लेखेका भए येशूले त्यस्तो ठूलो सतावट सहनु पर्नेथिएन। होइन र? मानिसहरूले येशूको वंशावलीमा उहाँ अब्राहामका पुत्र र दाऊदको सन्तति हुनुहुन्छ भन्‍ने पढेपछि तिनीहरूले उहाँलाई सताउन छोड्नेथिए। उहाँको वंशावली धेरै ढिलो गरेर लेखिनु के दुःखद कुरा होइन र? अनि बाइबलले परमेश्‍वरको कामका दुई चरण मात्र उल्लेख गर्नु पनि दुःखद कुरा हो: एउटा चरण व्यवस्थाको युगको काम थियो र अर्को अनुग्रहको युगको काम थियो; एउटा चरण यहोवाको काम थियो, र अर्को येशूको काम थियो। यदि एक महान् अगमवक्ताले आजको कामको बारेमा अघिबाटै बताएका भए कति राम्रो हुनेथियो। बाइबलमा “आखिरी दिनहरूका काम” शीर्षकको अतिरिक्त खण्ड हुनेथियो—के त्यो अझ राम्रो हुने थिएन र? आज मानिसलाई किन त्यत्ति धेरै कठिनाइमा पार्नुपर्थ्यो र? तिमीहरूको समय धेरै कठिन भएको थियो। यदि कोही घृणा गरिने योग्यको छ भने तिनीहरू यशैया र दानिएल हुन्, किनकि उनीहरूले आखिरी दिनहरूका कामबारे बताएनन्, यदि कसैलाई दोष दिनुपर्छ भने तिनीहरू नयाँ करारका प्रेरितहरू हुन्, जसले परमेश्‍वरको दोस्रो देहधारणको वंशावली पहिले नै लेखेनन्। कति लाजमर्दो कुरा! तिमीहरूले सबैतिर प्रमाण खोज्नुपर्छ, र वचनहरूको स-साना खण्डहरू भेटेपछि पनि ती साँच्‍चै प्रमाण हुन्-होइनन् भनेर तिमीहरू भन्‍न सक्दैनौ। कस्तो लज्‍जास्पद! परमेश्‍वर उहाँको काममा किन त्यति गोपनीय हुनुहुन्छ? आज, धेरै मानिसहरूले निर्णायक सबुत प्राप्त गर्नु बाँकी नै छ, तापनि तिनीहरूले यसलाई इन्कार गर्न पनि सक्दैनन्। यसकारण तिनीहरूले के गर्नुपर्छ? तिनीहरू दृढ भएर परमेश्‍वरको पछि लाग्‍न सक्दैनन्, न त त्यस्तो शङ्कासित तिनीहरू अगि बढ्न नै सक्छन्। यसैले, परमेश्‍वरलाई पछ्याउने क्रममा “बुद्धिमान् र प्रतिभाशाली विद्वानहरू” ले “कोसिस गर्ने र हेर्ने” मनोवृति अपनाउँछन्। यो धेरै ठूलो समस्या हो! यदि मत्ती, मर्कूस, लूका र यूहन्नाले भविष्यको विषयमा बताउन सकेका भए के सबै कुरा धेरै सजिलो हुनेथिएन र? यदि यूहन्‍नाले परमेश्‍वरको राज्यको जीवनको भित्री सत्यता देखेका भए धेरै राम्रो हुनेथियो—कति दुःखको कुरा, तिनले दर्शनहरू मात्र देखे र पृथ्वीमा भएको वास्तविक, भौतिक काम देखेनन्। कस्तो लाजमर्दो कुरा! परमेश्‍वरमा के गलत छ? इस्राएलमा उहाँको काम राम्रोसँगले भए पनि उहाँ अहिले किन चीनमा आउनुभएको छ, अनि उहाँ किन मानिस बन्‍नुपऱ्यो, र किन व्यक्तिगत रूपले काम गर्दै मानिसहरूको माझमा बस्‍नुपऱ्यो? परमेश्‍वर मानिसप्रति अति विचारशून्य हुनुहुन्छ! उहाँले मानिसहरूलाई अघिबाटै नबताउनुभएको मात्र होइन, उहाँले त अचानक उहाँको सजाय र न्याय समेत ल्याउनुभयो। यसले वास्तवमा कुनै अर्थ दिँदैन! परमेश्‍वर पहिलोपल्ट देह बन्‍नुहुँदा उहाँले मानिसलाई अघिबाटै सबै भित्री सत्यता नबताउनुभएकोले गर्दा धेरै कष्ट भोग्‍नुपऱ्यो। निश्‍चय नै, त्यो उहाँले भुल्नुभएको छैन होला! अनि यसपटक पनि उहाँले किन मानिसलाई अझै यो कुरा भन्‍नुहुन्‍न? आज, कस्तो दुर्भाग्य, बाइबलमा छैसट्ठी वटा पुस्तक मात्र छन्। आखिरी दिनहरूका कामको भविष्यवाणी गर्ने अझै एउटा पुस्तक हुनु आवश्यक छ। के तँलाई यस्तो लाग्दैन र? यशैया, दाऊद अनि यहोवाले पनि आजको कामको बारेमा कुनै उल्लेख गर्नुभएन। ती वर्तमानबाट अझ पर हटाइए, चार हजार वर्षभन्दा बढी समयद्वारा अलग गरिए। न त येशूले पहिले नै आजको कामको बारेमा पूर्ण रूपले बताउनुभयो, त्यसबारेमा थोरै मात्र बोल्नुभयो, र पनि मानिसले अपर्याप्त प्रमाण मात्र भेट्छ। यदि तैँले आजको कामलाई पहिलेको कामसँग तुलना गरिस् भने ती दुई काम एकअर्कासँग कसरी मिल्‍न सक्छन्? यहोवाको कामको चरण इस्राएलतिर लक्षित थियो, यसैले यदि तैँले आजको कामलाई त्योसँग तुलना गरिस् भने अझ ठूलो बेमेल हुनेछ; ती दुईको तुलना गर्न नै सकिँदैन। न त तँ इस्राएलको होस्, न त तँ यहूदी नै होस्; तेरो क्षमता र तेरा सबै कुराहरूमा कमी छ—तिनीहरूको विरुद्ध तैँले आफैलाई कसरी तुलना गर्न सक्छस्? के यो सम्भव छ? यो जान् कि आज राज्यको युग हो, र यो व्यवस्थाको युग र अनुग्रहको युगभन्दा फरक छ। जे भए पनि, सूत्र प्रयोग गर्ने कोसिस नगर्; त्यस्ता कुनै पनि सूत्रमा परमेश्‍वरलाई पाउन सकिँदैन।

येशू उहाँको जन्मपछि २९ वर्षसम्म कसरी जिउनुभयो? बाइबलमा उहाँको बाल्यकाल र जवान अवस्थाको बारेमा केही पनि लेखिएको छैन; ती कस्ता थिए भनी के तँलाई थाहा छ? के उहाँको बाल्यकाल वा जवान अवस्था नै थिएन र उहाँ जन्मँदा नै तीस वर्षको हुनुहुन्थ्यो भन्‍ने हुन सक्छ? तँलाई अत्यन्तै थोरै मात्र थाहा छ, यसैले आफ्‍ना विचारहरू फैलाउन लापरवाही नगर्। त्यसले तेरो कुनै भलाइ गर्दैन! बाइबलमा यति मात्र लेखिएको छ कि येशूको ३०औं जन्म दिनअघि उहाँको बप्तिस्मा भएको थियो र शैतानको परीक्षा भोग्‍न उहाँ पवित्र आत्माद्वारा उजाड्-स्थानमा लगिनुभएको थियो। अनि चारवटा सुसमाचारका पुस्तकहरूले उहाँको साढे तीन वर्षको कामको मात्र वर्णन गर्छन्। उहाँको बाल्यकाल र जवान अवस्थाको कुनै विवरण छैन, तर यसले उहाँको बाल्यकाल र जवान अवस्था थिएन भन्‍ने प्रमाणित गर्दैन; यति मात्र हो कि उहाँले सुरुमा कुनै काम गर्नुभएन, र उहाँ एक सामान्य व्यक्ति हुनुहुन्थ्यो। त्यसो भए, येशू जवान अवस्था वा बाल्यकालविनै ३३ वर्ष जिउनुभयो भनेर भन्‍न सकिन्छ? के उहाँ अचानक साढे तेत्तीस वर्षको हुनुभयो भन्‍ने हुन सक्छ? मानिसले उहाँको बारेमा सोच्ने सबै कुरा अलौकिक र अवास्तविक छ। देहधारी परमेश्‍वरमा साधारण र सामान्य मानवता हुन्छ भन्‍ने कुरामा कुनै शङ्का छैन, तर जब उहाँले आफ्नो काम गर्नुहुन्छ तब त्यो सीधै उहाँको अपूर्ण मानवता र पूर्ण ईश्‍वरत्वद्वारा हुन्छ। यसैकारणले गर्दा मानिसहरूले आजको कामको बारेमा, अनि येशूको कामको बारेमा समेत शङ्का गर्छन्। परमेश्‍वर दुईचोटि देह बन्‍नुभएको समयका कामहरू फरकफरक भए पनि उहाँको सार फरक छैन। निश्‍चय नै, यदि तैँले चारवटा सुसमाचारका पुस्तकहरू पढिस् भने भिन्‍नताहरू ठूला छन्। येशूको जीवनको बाल्यकाल र जवान अवस्थामा तँ कसरी फर्कन सक्छस्? तैँले येशूको सामान्य मानवतालाई कसरी बुझ्न सक्छस्? सायद तँमा आजको परमेश्‍वरको मानवतासम्‍बन्धी बलियो ज्ञान छ, तापनि तैँले येशूको मानवतालाई बुझेको छैनस्, यसलाई राम्ररी जान्‍ने कुरा त परै जाओस्। यदि मत्तीले नलेखेका भए तैँले येशूको मानवताको बारेमा कुनै सङ्केत पाउने थिएनस्। सायद, मैले तँलाई येशूको जीवनका कथाहरू, र येशूको जीवनको बाल्यकाल र जवान अवस्थाका भित्री सत्यताहरू बताउँदा तैँले आफ्नो शिर हल्लाउँदै भन्‍नेछस्, “होइन, उहाँ त्यस्तो हुन सक्‍नुहुन्‍न। उहाँमा कुनै कमजोरी हुन सक्दैन, उहाँमा मानवता हुने त कुरै नगरौँ!” तँ सायद जोडले कराउने र चिच्याउने पनि छस्। तैँले येशूलाई बुझ्दैनस्, त्यसकारण मबारे पनि तँमा अनेक धारणाहरू छन्। तँ येशू अत्यन्तै ईश्‍वरीय हुनुहुन्छ, उहाँमा देहको केही पनि छैन भन्‍ने विश्‍वास गर्छस्। तर तथ्यहरू सधैँ तथ्यहरू नै हुन्छन्। कोही पनि तथ्यको सत्यताको विरुद्ध बोल्न चाहँदैन, किनकि जब म बोल्दछु, त्यो सत्यको विषयमा हुन्छ; त्यो अनुमान हुँदैन, न त त्यो अगमवाणी नै हुन्छ। यो जान् कि परमेश्‍वर उच्‍च स्थानहरूमा उक्लन सक्‍नुहुन्छ, र त्यसबाहेक उहाँ ठूलो गहिराइमा लुक्‍न सक्‍नुहुन्छ। उहाँ तैँले तेरो दिमागले सोच्‍न सक्‍ने किसिमको हुनुहुन्‍न, उहाँ सबै सृष्टि गरिएका प्राणीहरूका परमेश्‍वर हुनुहुन्छ, कुनै व्यक्तिले सोचेको जस्तो व्यक्तिगत परमेश्‍वर हुनुहुन्‍न।


परमेश्‍वरको कामको दर्शन (३)

परमेश्‍वर पहिलोपटक पवित्र आत्माद्वारा गर्भधारण भई देह बन्नुभयो, र यो उहाँले गर्न चाहनुभएको कामसँग सान्दर्भिक थियो। अनुग्रहको युग येशूको नाउँबाट सुरु भयो। जब येशूले आफ्नो सेवकाइ गर्न थाल्नुभयो, पवित्र आत्माले येशूको नाउँको गवाही दिन थाल्नुभयो, र उप्रान्त यहोवाको नाउँको चर्चा हुन छाड्यो; बरु, पवित्र आत्माले मुख्य रूपमा येशूको नाउँमा नयाँ काम सुरु गर्नुभयो। उहाँमा विश्‍वास गर्नेहरूको गवाही येशू ख्रीष्टको लागि थियो र तिनीहरूले गरेका काम पनि येशू ख्रीष्टको लागि नै थियो। पुरानो करारको व्यवस्थाको युग अन्त्य हुनुको अर्थ मुख्य रूपमा यहोवाको नाउँमा सञ्चालन गरिएको काम समाप्त भयो भन्‍ने थियो। त्यहाँदेखि उता, परमेश्‍वरको नाउँ यहोवा थिएन; यसको साटो उहाँलाई येशू भनियो, र यहाँबाट उसो पवित्र आत्माले विशेष गरी येशूको नाउँमा काम सुरु गर्नुभयो। त्यसैले, आज तिमीहरू अझै पनि यहोवाका वचनहरू खाने र पिउने गर्छौ, र अझै पनि कामकुरामा व्यवस्थाको युगको काम लागु गर्छौ—के तिमीहरू प्रावधानहरू लागु गरिरहेका छैनौ र? के तिमीहरू विगतमा अड्किएका छैनौ र? अहिले तिमीहरूलाई थाहा छ, आखिरी दिनहरू आइसकेका छन्। के यो हुन सक्छ, कि जब येशू आउनुहुन्छ, उहाँलाई अझै पनि येशू नै भनिनेछ? यहोवाले इस्राएलका मानिसहरूलाई मसीह आउनुहुनेछ भनेर बताउनुभयो, तैपनि जब उहाँ आउनुभयो, उहाँलाई मसीह नभनेर येशू भनियो। येशूले उहाँ फेरि आउनुहुनेछ, र उहाँ जसरी जानुभयो त्यसरी आउनुहुनेछ भनी भन्नुभयो। यी येशूका वचनहरू थिए, तर येशू कसरी जानुभयो के तैँले देखिस्? येशू सेतो बादलमा सवार भएर जानुभयो, तर के यो हुन सक्छ कि उहाँ व्यक्तिगत रूपमा सेतो बादलमा सवार भएर मानिसमाझ आउनुहुनेछ? यदि त्यस्तो हो भने, के उहाँलाई अझै येशू भनिनेछैन? जब येशू फेरि आउनुहुन्छ, युगमा परिवर्तन भइसकेको हुनेछ, त्यसोभए के उहाँलाई अझै येशू भन्न सकिन्छ? के परमेश्‍वरलाई येशूको नाउँबाट मात्र चिन्न सकिन्छ? के उहाँलाई नयाँ युगमा नयाँ नाउँले बोलाउन सकिँदैन? के सारा अनन्तताभरि परमेश्‍वरलाई एक व्यक्तिको स्वरूप र एउटा विशेष नाउँले प्रतिनिधित्व गर्न सक्दछ? प्रत्येक युगमा, परमेश्‍वरले नयाँ काम गर्नुहुन्छ र उहाँलाई नयाँ नाउँले बोलाइनुहुन्छ; उहाँले कसरी विभिन्न युगहरूमा उही काम गर्न सक्नुहुन्छ? उहाँ कसरी पुरानोसँग टाँसिरहन सक्नुहुन्छ? येशूको नाउँलाई छुटकाराको कामका लागि लिइएको थियो, तब के आखिरी दिनहरूमा उहाँ फर्कनुहुँदा पनि उहाँलाई अझै त्यही नाउँले बोलाइन्छ? के उहाँले अझै पनि छुटकाराको काम गरिरहनुभएको हुनेछ? यहोवा र येशू एक हुनुभए पनि किन विभिन्न युगमा उहाँहरूलाई विभिन्न नाउँले बोलाइन्छ? के यो उहाँहरूका कामको युग फरक-फरक भएकोले होइन र? के एउटै नाउँले परमेश्‍वरको सम्पूर्णता प्रतिनिधित्व गर्न सक्छ? यस्तो भएकोले, परमेश्‍वरलाई विभिन्न युगमा भिन्नाभिन्नै नाउँले बोलाउनुपर्छ, र उहाँले युगलाई परिवर्तन गर्न र युगको प्रतिनिधित्व गर्न नाउँ प्रयोग गर्नुपर्दछ। किनकि कुनै पनि नाउँले पूर्ण रूपमा परमेश्‍वर स्वयम्‌को प्रतिनिधित्व गर्न सक्दैन, र प्रत्येक नाउँले एउटा निश्‍चित युगमा परमेश्‍वरको स्वभावको विशेषताको मात्र प्रतिनिधित्व गर्न सक्छ; त्यसले केवल उहाँको कामको प्रतिनिधित्व गर्नुपर्छ। त्यसकारण, त्यो सम्पूर्ण युगमा प्रतिनिधित्व गर्न परमेश्‍वरले उहाँको स्वभाव सुहाउँदो नाउँ चुन्न सक्नुहुन्छ। चाहे त्यो यहोवाको युग होस् वा येशूको युग होस्, उहाँकै नाउँले प्रत्येक युगको प्रतिनिधित्व गर्दछ। अनुग्रहको युग समाप्त भएको छ, अन्तिम युग आइपुगेको छ, र येशू आइसक्नुभएको छ। उहाँलाई अझै कसरी येशू भन्न सकिन्छ? उहाँ कसरी अझै पनि मानिसहरूका बीचमा येशूको स्वरूपमा आउन सक्नुहुन्छ? के तैँले येशू नासरतको एक छविबाहेक अरू केही हुनुहुन्‍नथियो भन्‍ने कुरा बिर्सिस्? के येशू मानव जातिका उद्धारक मात्र हुनुहुन्थ्यो भन्‍ने तैँले बिर्सिस्? उहाँले कसरी आखिरी दिनहरूमा मानिसलाई विजय गर्ने र सिद्ध पार्ने कामको जिम्मेवारी लिन सक्नुभयो? येशू सेतो बादलमा सवार भएर जानुभयो—यो तथ्य हो—तर मानिसमाझ सेतो बादलमा फर्केर आउनुभएपछि पनि उहाँलाई कसरी येशू नै भनेर बोलाउन सकिन्छ र? यदि उहाँ साँच्चै बादलमा आउनुभयो भने, मानिसहरू उहाँलाई चिन्न कसरी असफल बन्छन् र? के सारा संसारभरिका मानिसहरूले उहाँलाई चिन्‍नेछैनन् र? त्यसोभए, के येशू मात्र परमेश्‍वर बन्नुहुन्न र? त्यो अवस्थामा, परमेश्‍वरको स्वरूप एक यहूदीको रूप हुनेथियो, साथै सदाका लागि त्यस्तै हुनेथियो। येशूले भन्नुभयो, कि उहाँ जसरी जानुभएको थियो त्यसरी नै आउनुहुनेछ, तर के तँ उहाँका वचनहरूको वास्तविक अर्थ जान्दछस्? के यो उहाँले तिमीहरूको समूहलाई भन्नुभएको हुन सक्छ? तँ यति मात्र जान्दछस्, कि उहाँ जसरी बादलमा सवार भएर जानुभएको थियो त्यसरी नै आउनुहुनेछ, तर परमेश्‍वर आफैले कसरी आफ्नो काम गर्नुहुन्छ भन्‍ने के तँलाई ठीकसँग थाहा छ? यदि तँ साँच्चै देख्‍न सक्थिस् भने, येशूले बोल्नुभएका वचनहरूको व्याख्या कसरी गर्नुपर्छ? उहाँले भन्नुभयो: जब मानिसका पुत्र आखिरी दिनहरूमा आउँदछ, त्यो ऊ आफैले जान्नेछैन, स्वर्गदूतहरूले जान्‍नेछैनन्, स्वर्गका दूतहरूले जान्‍नेछैनन्, र सारा मानव जातिले जान्नेछैन। केवल पिताले मात्र जान्नुहुन्छ, अर्थात्, आत्माले मात्र जान्नुहुन्छ। मानिसको पुत्रले आफैले पनि जान्दैन, तापनि, के तँ देख्न र जान्न सक्छस्? यदि तैँले जान्न र आफ्नै आँखाले देख्न सक्थिस् भने, के यी वचनहरू व्यर्थमा बोलिएका हुने थिएनन् र? अनि त्यसबेला येशूले के भन्नुभयो? “तर त्यो दिन र घडीका बारेमा न त कुनै मानिसलाई थाहा छ, न त स्वर्गका दूतहरूलाई, न त पुत्रलाई, तर मेरा पितालाई मात्रै थाहा छ। तर नोआका दिनहरू जस्ता थिए, मानिसको पुत्रको आगमन पनि त्यस्तै हुनेछ। … यसकारण, तिमीहरू पनि तयार होऊ: किनभने मानिसको पुत्र तिमीहरूले नसोचेको समयमा आउनुहुनेछ।” जब त्यो दिन आउँछ, मानिसको पुत्र आफैलाई पनि त्यो थाहा हुँदैन। मानिसका पुत्रले एक सामान्य र साधारण व्यक्ति, परमेश्‍वरको देहधारी शरीरलाई बुझाउँछ। मानिसका पुत्र आफैलाई पनि थाहा छैन भने तैँले कसरी जान्न सक्छस्? येशूले भन्नुभयो, कि उहाँ जसरी जानुभएको थियो त्यसरी नै आउनुहुनेछ। जब उहाँ आउनुहुन्छ, त्यो उहाँ आफैले पनि थाहा पाउनुहुन्न, त्यसोभए के उहाँले तँलाई पहिल्यैबाट जानकारी दिन सक्नुहुन्छ? के तँ उहाँको आगमनलाई देख्न सक्छस्? के यो ठट्टा होइन? परमेश्‍वर हरेक पल्ट पृथ्वीमा आउनुहुँदा उहाँले आफ्नो नाउँ, आफ्नो लिङ्ग, आफ्नो स्वरूप, र आफ्नो काम परिवर्तन गर्नैपर्छ; उहाँले आफ्नो काम दोहोऱ्याउनुहुन्न। उहाँ त्यो परमेश्‍वर हुनुहुन्छ जो सधैँ नयाँ हुनुहुन्छ र कहिल्यै पनि पुरानो हुनुहुन्न। जब उहाँ पहिले आउनुभयो, उहाँलाई येशू भनियो; उहाँ यस पटक फेरि आउनुहुँदा के उहाँलाई अझै येशू नै भन्न सकिन्छ? पहिले जब उहाँ आउनुभयो, उहाँ पुरुष हुनुहुन्थ्यो; के उहाँ यस पटक फेरि पुरुष हुन सक्नुहुन्छ? अनुग्रहको युगमा उहाँको काम क्रूसमा टाँगिनु थियो; जब उहाँ फेरि आउनुहुनेछ, के उहाँ अझै पनि मानव जातिलाई पापबाट छुटकारा दिन सक्नुहुन्छ? के उहाँलाई फेरि क्रूसमा टाँग्न सकिन्छ? के त्यो उहाँको कामलाई दोहोऱ्याउनुजस्तो हुँदैन र? के तँलाई थाहा छैन, परमेश्‍वर सधैँ नयाँ हुनुहुन्छ र कहिल्यै पनि पुरानो हुनुहुन्न? कतिपय मानिस यस्ता छन्, जो परमेश्‍वर सधैँभरि अपरिवर्तनीय हुनुहुन्छ भनेर भन्छन्। त्यो सही हो, तर त्यसको अर्थ परमेश्‍वरको स्वभाव र उहाँको सार अपरिवर्तनीय छन् भन्ने हुन्छ। उहाँको नाउँ र काममा आएका परिवर्तनहरूले उहाँको सार परिवर्तन भएको प्रमाणित गर्दैनन्; अर्को शब्दमा भन्नुपर्दा, परमेश्‍वर सधैँ नै परमेश्‍वर नै हुनुहुनेछ, र यो कहिल्यै परिवर्तन हुनेछैन। यदि तँ परमेश्‍वरको काम अपरिवर्तनीय छ भनी भन्छस् भने, के उहाँको छ हजार वर्षे व्यवस्थापनको योजना समाप्त हुन सम्भव हुनेथियो त? तँ परमेश्‍वर सदासर्वदा अपरिवर्तनीय हुनुहुन्छ भन्‍ने मात्र जान्दछस्, तर के तँ परमेश्‍वर सधैँ नयाँ हुनुहुन्छ र कहिल्यै पुरानो हुनुहुन्न भनी जान्दछस्? यदि परमेश्‍वरको काम कहिल्यै परिवर्तन नभएको भए, के उहाँ मानवजातिलाई डोऱ्याएर आजको दिनसम्म ल्याउन सक्नुहुनेथ्यो? यदि परमेश्‍वर सधैभरि अपरिवर्तनीय हुनुहुन्थ्यो भने, उहाँले किन दुइटा युगको काम गरिसक्नुभयो त? उहाँको काम अगाडि बढ्न कहिल्यै रोकिँदैन, भन्नुको अर्थ के हो भने उहाँको स्वभाव बिस्तारै मानिसलाई प्रकट गरिन्छ, र जे प्रकट गरिन्छ त्यो उहाँको अन्तर्निहित स्वभाव हो। सुरुमा, परमेश्‍वरको स्वभाव मानिसबाट लुकेको थियो, उहाँले कहिल्यै उहाँको स्वभाव मानिससामु खुल्लमखुल्ला प्रकट गर्नुभएन, र मानिसलाई उहाँबारे कुनै ज्ञान नै थिएन। यसकारण, परमेश्‍वर मानिसलाई उहाँको स्वभाव बिस्तारै प्रकट गर्न उहाँको काम प्रयोग गर्नुहुन्छ, तर यसरी काम गर्नुको अर्थ हरेक युगमा उहाँको स्वभाव परिवर्तन हुन्छ भन्‍ने होइन। परमेश्‍वरका अभिप्रायहरू सधैँ परिवर्तन भइरहने हुनाले उहाँको स्वभाव सधैँ परिवर्तन भइरहन्छ भन्‍ने होइन। बरु, के हो भने, परमेश्‍वरको कामका युगहरू भिन्नाभिन्नै भएकाले, उहाँ आफ्नो अन्तर्निहित स्वभावलाई त्यसको सम्पूर्णतामा, एक-एक कदम गर्दै मानिसलाई प्रकट गर्नुहुन्छ, ताकि मानिसले उहाँलाई चिन्न सकोस्। तर सुरुमा परमेश्‍वरको कुनै खास स्वभाव हुँदैन र युगहरू बित्दै जाँदा उहाँको स्वभाव बिस्तारै परिवर्तन हुँदै आएको छ भन्‍ने कुराको प्रमाण यो हुँदै होइन—त्यस्तो बुझाइ भ्रामक हुनेथियो। परमेश्‍वर मानिसलाई उहाँको अन्तर्निहित र विशेष स्वभाव—उहाँ जे हुनुहुन्छ—त्यो प्रकट गर्नुहुन्छ, र उहाँ युगहरूको बिताइअनुसार त्यसो गर्नुहुन्छ; एउटै युगको कामले परमेश्‍वरको सम्पूर्ण स्वभाव व्यक्त गर्न सक्दैन। अनि त्यसकारण, “परमेश्‍वर सधैँ नयाँ हुनुहुन्छ र कहिल्यै पुरानो हुनुहुन्न” भन्‍ने शब्दहरूले उहाँको काम जनाउँछन्, अनि “परमेश्‍वर सधैँभरि अपरिवर्तनीय हुनुहुन्छ” भन्‍ने शब्दहरूले अन्तर्निहित रूपमा परमेश्‍वरसँग जे छ र उहाँ जे हुनुहुन्छ त्यसलाई जनाउँछन्। जे भए पनि, तैँले छ हजार वर्षको कामलाई एउटा बिन्दुमा सीमित गर्न सक्दैनस्, वा त्यसलाई मृत शब्दहरूले घेरेर राख्न सक्दैनस्। मानिसको मूर्खता त्यस्तो हुन्छ। परमेश्‍वर मानिसले कल्पना गरेजस्तो सरल हुनुहुन्न, र उहाँको काम कुनै एक युगमा रहिरहन सक्दैन। उदाहरणका लागि, यहोवाले सधैँ परमेश्‍वरको नाउँ प्रतिनिधित्व गर्न सक्दैन; परमेश्‍वरले येशूको नाउँमा पनि आफ्नो काम गर्न सक्नुहुन्छ। यो परमेश्‍वरको काम सधैँ अगाडि दिशामा बढिरहेको छ भन्‍ने सङ्केत हो।

परमेश्‍वर सधैँ परमेश्‍वर हुनुहुन्छ र उहाँ कहिल्यै शैतान बन्नुहुनेछैन; शैतान सधैँ शैतान हो र यो कहिल्यै परमेश्‍वर बन्नेछैन। परमेश्‍वरको बुद्धि, परमेश्‍वरको विलक्षणता, परमेश्‍वरको धार्मिकता र परमेश्‍वरको प्रताप कहिल्यै परिवर्तन हुनेछैन। उहाँको सार र उहाँसँग जे छ र उहाँ जे हुनुहुन्छ त्यो कहिल्यै परिवर्तन हुनेछैन। तर, उहाँको कामको हकमा भन्दा, यो सधैँ अगाडिको दिशामा बढिरहेको हुन्छ, सधैँ अझ गहिरिँदै जान्छ, किनभने उहाँ सधैँ नयाँ हुनुहुन्छ र कहिल्यै पुरानो हुनुहुन्न। हरेक युगमा परमेश्‍वर नयाँ नाम धारण गर्नुहुन्छ, हरेक युगमा उहाँ नयाँ काम गर्नुहुन्छ र हरेक युगमा उहाँ आफ्ना सृजित प्राणीहरूलाई आफ्ना नयाँ अभिप्रायहरू र नयाँ स्वभाव देख्न दिनुहुन्छ। नयाँ युगमा, यदि मानिसहरूले परमेश्‍वरको नयाँ स्वभावको अभिव्यक्ति देख्न नसकेका भए, के तिनीहरूले उहाँलाई सधैँका लागि क्रूसमा टाँग्नेथिएनन् र? अनि त्यसो गरेर, के तिनीहरूले परमेश्‍वरलाई सीमित गर्नेथिएनन् र? यदि परमेश्‍वर देहमा पुरुषका रूपमा मात्र आउनुभएको भए, मानिसहरूले उहाँलाई पुरुषका रूपमा, पुरुषहरूका परमेश्‍वरका रूपमा परिभाषित गर्नेथिए र उहाँलाई महिलाहरूका परमेश्‍वर हुनुहुन्छ भनी कहिल्यै विश्वास गर्नेथिएनन्। त्यसपछि पुरुषहरूले परमेश्‍वर पुरुषहरूकै लिङ्गको हुनुहुन्छ, परमेश्‍वर पुरुषहरूका शिर हुनुहुन्छ भनी ठान्नेथिए—तर त्यसोभए महिलाहरूबारे चाहिँ के नि? यो अन्याय हो; के यो पक्षपातपूर्ण व्यवहार होइन र? यदि यस्तो भएको भए, परमेश्‍वरले मुक्ति दिने सबै जना उहाँजस्तै पुरुष हुनेथिए र एउटी पनि महिलाले मुक्ति पाउनेथिइन। परमेश्‍वरले मानवजाति सृष्टि गर्नुहुँदा, आदमलाई सृष्टि गर्नुभयो र उहाँले हव्वालाई सृष्टि गर्नुभयो। उहाँले आदमलाई मात्र सृष्टि गर्नुभएन, तर आफ्नै स्वरूपमा पुरुष र महिला दुवै बनाउनुभयो। परमेश्‍वर पुरुषहरूका मात्र परमेश्‍वर हुनुहुन्न—उहाँ महिलाहरूका पनि परमेश्‍वर हुनुहुन्छ। परमेश्‍वर आखिरी दिनहरूमा कामको नयाँ चरणमा प्रवेश गर्नुहुन्छ। उहाँले अझ बढी आफ्नो स्वभाव प्रकट गर्नुहुनेछ र यो येशूको समयको कृपा र प्रेमिलो दया हुनेछैन। उहाँसँग गर्नुपर्ने नयाँ काम भएकाले, यो नयाँ काम नयाँ स्वभावसँगै आउनेछ। त्यसैले, यदि यो काम आत्माद्वारा गरिएको भए—यदि परमेश्‍वर देह नबन्नुभएको भए र त्यसको साटो आत्माले सिधै मेघ गर्जनमार्फत बोल्नुभएको भए, ताकि मानिससँग उहाँलाई सम्पर्क गर्ने कुनै उपाय नहोस्, के मानिसले उहाँको स्वभाव जान्न सक्नेथियो? यदि आत्माले मात्रै काम गरेको भए, मानिससँग परमेश्‍वरको स्वभाव जान्ने कुनै उपाय हुनेथिएन। जब परमेश्‍वर देह बन्नुहुन्छ, जब वचन देहमा देखा पर्नुहुन्छ र उहाँ देहमार्फत आफ्नो सम्पूर्ण स्वभाव व्यक्त गर्नुहुन्छ, तब मात्र मानिसहरूले आफ्नै आँखाले परमेश्‍वरको स्वभाव देख्न सक्छन्। परमेश्‍वर साँच्चै र साँचो रूपमा मानिसमाझ जिउनुहुन्छ। उहाँको रूप र स्वरूप छ; मानिस वास्तवमा उहाँको स्वभावसँग संलग्न हुन सक्छ, उहाँसँग जे छ र उहाँ जे हुनुहुन्छ त्यससँग संलग्न हुन सक्छ; यसरी मात्र मानिसले साँच्चै उहाँलाई चिन्न सक्छ। त्यससँगसँगै, परमेश्‍वरले यस्तो काम पनि पूरा गर्नुभएको छ जसमा “परमेश्‍वर पुरुषहरूका परमेश्‍वर र महिलाहरूका परमेश्‍वर हुनुहुन्छ” र देहमा आफ्नो सम्पूर्ण काम सम्पन्न गर्नुभएको छ। उहाँ कुनै पनि युगमा काम दोहोर्‍याउनुहुन्न। आखिरी दिनहरू आइसकेका हुनाले, उहाँले आखिरी दिनहरूको आफ्नो काम गर्नुहुनेछ र आखिरी दिनहरूमा आफ्नो सम्पूर्ण स्वभाव प्रकट गर्नुहुनेछ। आखिरी दिनहरूको कुरा गर्दा, यसले फरक युगलाई जनाउँछ, जसका बारेमा येशूले तिमीहरूले निश्चय नै प्रकोप सामना गर्नेछौ अनि भूकम्प, अनिकाल र महामारीहरू सामना गर्नेछौ, जसले यो नयाँ युग हो र उप्रान्त पुरानो अनुग्रहको युग रहेन भन्ने देखाउनेछ भनी भन्नुभएको थियो। मानिसहरूले भनेजस्तै परमेश्‍वर सधैँ अपरिवर्तनीय हुनुहुन्छ, उहाँको स्वभाव सधैँ कृपालु र प्रेमिलो छ, उहाँ मानिसलाई आफूलाई जस्तै प्रेम गर्नुहुन्छ र उहाँ सबैलाई मुक्ति प्रदान गर्नुहुन्छ र मानिसलाई कहिल्यै घृणा गर्नुहुन्न भनी मान्ने हो भने, के उहाँको काम कहिल्यै समाप्त हुन सक्नेथियो र? जब येशू आउनुभयो र क्रूसमा टाँगिनुभयो, सबै पापीहरूका लागि आफूलाई बलिदान गर्नुभयो र आफूलाई वेदीमा चढाउनुभयो, तब उहाँले छुटकाराको काम पूरा गरिसक्नुभएको थियो र अनुग्रहको युगलाई समाप्त पारिसक्नुभएको थियो। त्यसोभए आखिरी दिनहरूमा त्यस युगको काम दोहोर्‍याउनुको के अर्थ हुनेथ्यो र? के त्यही कुरा गर्नुले येशूको कामको इन्कार हुनेथिएन र? यदि परमेश्‍वरले यस चरणमा आउनुहुँदा क्रूसीकरणको काम नगर्नुभएर बरु प्रेमिलो र कृपालु नै रहनुभएको भए, के उहाँले त्यस युगलाई समाप्त गर्न सक्नुहुनेथियो र? के प्रेमिलो र कृपालु परमेश्‍वरले त्यस युगलाई समाप्त गर्न सक्नुहुनेथियो र? अन्तिम अवधिको दौरान युगलाई समाप्त गर्ने परमेश्‍वरको काममा, उहाँको स्वभाव सजाय र न्यायको हो, जसले सबै अधार्मिकता प्रकट गर्छ, ताकि असङ्ख्य मानिसको सार्वजनिक रूपमा न्याय गर्न र उहाँलाई सच्चा रूपमा प्रेम गर्नेहरूलाई सिद्ध पार्न सकियोस्। यस्तो स्वभावले मात्र त्यस युगलाई समाप्त गर्न सक्छ। आखिरी दिनहरू आइसकेका छन्। यावत् थोकहरू तिनका प्रकारअनुसार वर्गीकरण गरिन्छन् र तिनका फरक-फरक प्रकृतिहरूका आधारमा विभिन्न वर्गमा विभाजित गरिन्छन्। परमेश्‍वरले मानिसहरूका परिणाम र गन्तव्य प्रकाश गर्नुहुने समय ठ्याक्कै यही हो। यदि मानिसले सजाय र न्याय अनुभव गर्दैन भने, उसको विद्रोहीपन र अधार्मिकता खुलासा गर्न सकिँदैन। केवल सजाय र न्यायमार्फत यावत् थोकका परिणामहरू प्रकट गर्न सकिन्छ। मानिसहरूलेसजाय र न्यायमाझ मात्र आफू साँचो रूपमा के हो भनी देखाउन सक्छन्। दुष्टलाई दुष्टको साथमा, असललाई असलको साथमा राखिनेछ, र सबै मानिसहरूलाई तिनीहरूको प्रकारअनुसार वर्गीकरण गरिनेछ। सजाय र न्यायमार्फत, यावत् थोकका परिणाम प्रकाश गरिनेछ, ताकि दुष्टलाई दण्ड र असललाई इनाम दिन सकियोस्, र असङ्ख्य मानिस सबैले परमेश्‍वरको प्रभुत्वमा आफूलाई समर्पण गरून्। यी सबै काम धर्मी सजाय र न्यायद्वारा हासिल गर्नुपर्दछ। मानिसको भ्रष्टता चरम सीमामा पुगेको हुनाले र उसको विद्रोहीपन अत्यन्तै गम्भीर भएको हुनाले, मुख्य रूपमा सजाय र न्याय भएको र आखिरी दिनहरूमा प्रकट गरिने परमेश्‍वरको धर्मी स्वभावले मात्र मानिसलाई पूर्ण रूपमा रूपान्तरण गर्न र उसलाई पूर्ण पार्न सक्छ, र दुष्टता प्रकट गर्न सक्छ, र यसरी सबै अधर्मी मानिसहरूलाई कडा दण्ड दिन सक्छ। त्यसकारण, यस्तो स्वभावले युगको महत्त्व बोक्छ। परमेश्‍वरको स्वभाव हरेक नयाँ युगको कामका खातिर प्रकट गरिन्छ र सार्वजनिक गरिन्छ। परमेश्‍वरले आफ्नो स्वभाव जथाभावी र महत्त्वविना प्रकट गर्नुहुन्छ भन्‍ने होइन। यदि मानिसहरूका परिणामहरू प्रकट गरिने आखिरी दिनहरूमा परमेश्‍वरले अझै पनि मानिसलाई अनन्त कृपा र प्रेमपूर्ण दया प्रदान गरेर प्रेम गर्नुभएको भए, अझै पनि उसलाई धर्मी न्यायको साटो प्रेमले व्यवहार गर्नुभएको भए, उसलाई सहनशीलता, धैर्य, र क्षमा देखाउनुभएको भए, र उसले जतिसुकै गम्भीर पाप गरे पनि अलिकति पनि धर्मी न्यायविना अझै पनि उसलाई क्षमा गर्नुभएको भए, उहाँको सम्पूर्ण व्यवस्थापन कहिले समाप्त हुन सक्थ्यो र? यस्तो स्वभावले मानिसलाई मानवजातिका लागि उपयुक्त गन्तव्यमा कहिले पुर्‍याउन सक्थ्यो र? यो त सधैँ मानिसहरूलाई प्रेम गर्ने न्यायाधीश, मानिसहरूलाई प्रेम गर्ने दयालु, कोमल हृदय भएको न्यायाधीश जस्तै हो; तिनीहरूले जस्तोसुकै अपराध गरेका भए पनि, ऊ तिनीहरूलाई प्रेम गर्छ, र तिनीहरू जोसुकै भए पनि, ऊ तिनीहरूलाई प्रेम गर्छ र तिनीहरूप्रति सहनशील हुन्छ—उसले कहिले स्पष्ट रूपमा कुनै मुद्दाको फैसला गर्न सक्थ्यो र? आखिरी दिनहरूमा, धर्मी न्यायले मात्र सबै मानिसलाई तिनीहरूको प्रकारअनुसार वर्गीकरण गर्न सक्छ र मानिसलाई अझ नयाँ क्षेत्रमा ल्याउन सक्छ। यसरी, परमेश्‍वर सम्पूर्ण युगलाई समाप्त गर्न न्याय र सजायको धर्मी स्वभाव प्रयोग गर्नुहुन्छ।

परमेश्‍वरका सबै व्यवस्थापनहरूमा उहाँको काम पूर्ण रूपमा स्पष्ट छ: अनुग्रहको युग, अनुग्रहको युग नै हो, र आखिरी दिनहरू, आखिरी दिनहरू नै हुन्। प्रत्येक युगबीच स्पष्ट भिन्नताहरू छन्, किनकि परमेश्‍वरले हरेक युगमा त्यो काम गर्नुहुन्छ जसले त्यस युगको प्रतिनिधित्व गर्दछ। किनकि आखिरी दिनहरूको काम गर्नका लागि, युगलाई समाप्त गर्न जलन, न्याय, सजाय, क्रोध र विनाश हुनुपर्दछ। आखिरी दिनहरूले अन्तिम युगलाई बुझाउँछ। अन्तिम युगको अवधिमा, के परमेश्‍वरले युगको अन्त्य गर्नुहुनेछैन र? युगको अन्त्य गर्न, परमेश्‍वरले आफ्नो साथमा सजाय र न्याय ल्याउनैपर्छ। यस तरिकाले मात्र उहाँले युगको अन्त्य गर्न सक्नुहुन्छ। येशूले मानिस निरन्तर बाँचिरहोस् र जिइरहोस्, र ऊ अझ राम्रो तरिकाले अस्तित्वमा रहोस् भन्‍ने खोजी गर्नुभयो। उहाँले मानिसलाई पापबाट बचाउन, उसलाई निरन्तर नैतिक पतनमा झर्नबाट र पाताल र नरकमा जिउनबाट जोगाउन, र मानिसलाई पाताल र नरकबाट बचाउँदा, उसलाई जिइरहन दिन खोज्नुभयो। अब आखिरी दिनहरू आइपुगेका छन्। परमेश्‍वरले मानिसलाई नष्ट गर्नुहुनेछ र मानव जातिलाई पूर्ण रूपमा नाश पार्नुहुनेछ, अर्थात्, उहाँले मानवजातिको विद्रोहीपनलाई रूपान्तरण गर्नुहुनेछ। यस कारणले गर्दा, विगतको कृपालु र प्रेमिलो स्वभाव लिएर युगको अन्त्य गर्न वा उहाँको छ हजार वर्षको व्यवस्थापन योजनालाई सफल बनाउन परमेश्‍वरको निम्ति असम्भव हुनेछ। प्रत्येक युगमा परमेश्‍वरको स्वभावको विशेष प्रतिनिधित्व हुँदछ, र प्रत्येक युगमा परमेश्‍वरले गर्नु पर्ने कामहरू हुन्छन्। यसैले, प्रत्येक युगमा परमेश्‍वर स्वयम्‌ले गर्नुहुने काममा उहाँको वास्तविक स्वभावको अभिव्यक्ति समावेश हुन्छ, र उहाँको नाउँ र उहाँले गर्नुहुने काम, दुवै युगसँगै परिवर्तन हुँदछ—ती सबै नयाँ हुन्छन्। व्यवस्थाको युगको अवधिमा मानव जातिलाई डोऱ्याउने काम यहोवाको नाउँमा गरिएको थियो र पृथ्वीमा पहिलो चरणको काम सुरु भएको थियो। यस चरणमा काम भनेको मन्दिर र वेदी निर्माण गर्ने, व्यवस्था प्रयोग गरेर इस्राएलका मानिसहरूलाई मार्गदर्शन गर्ने, र इस्राएलका मानिसहरूमाझ काम गर्ने थियो। इस्राएलका मानिसहरूलाई मार्गदर्शन गरेर, उहाँले पृथ्वीमा आफ्नो कामका लागि एउटा आधार खडा गर्नुभयो। यही आधारबाट उहाँले आफ्नो काम इस्राएलभन्दा बाहिर फैलाउनुभयो, जसको अर्थ यो हो, कि इस्राएलबाट सुरु गरेर उहाँले आफ्नो कामलाई बाहिरतिर फैलाउनुभयो, जसले गर्दा पछि आउने पुस्ताहरूले यहोवा परमेश्‍वर हुनुहुन्छ, र यहोवाले नै स्वर्ग र पृथ्वी अनि यावत् थोक सृष्टि गर्नुभयो, र सबै सृजित प्राणी यहोवाले नै बनाउनुभएको हो भनी क्रमिक रूपमा थाहा पाए। उहाँले आफ्नो काम इस्राएलका मानिसहरूद्वारा तिनीहरूभन्दा पार बाहिरसम्म फैलाउनुभयो। इस्राएलको भूमि पृथ्वीमा यहोवाको काम भएको पहिलो पवित्र स्थल थियो, र इस्राएलको भूमिमा नै परमेश्‍वरले पृथ्वीमा पहिलो पटक काम गर्नुभयो। व्यवस्थाको युगको काम त्यही थियो। अनुग्रहको युगको अवधिमा येशू मानिसलाई मुक्ति दिने परमेश्‍वर हुनुहुन्थ्यो। उहाँसँग जे थियो र उहाँ जे हुनुहुन्थ्यो त्यो अनुग्रह, प्रेमपूर्ण दया, कृपा, सहनशीलता, धैर्य, नम्रता, प्रेम, र उदारता थियो, र उहाँले गर्नुभएका धेरै काम मानिसको छुटकाराका लागि थियो। उहाँको स्वभाव कृपा र प्रेमपूर्ण दयाको स्वभाव थियो, र उहाँ कृपालु र प्रेमिलो हुनुभएकाले, उहाँ मानिसका निम्ति क्रूसमा टाँगिनु पर्‍यो, ताकि परमेश्‍वर मानिसलाई आफूसमान प्रेम गर्नुहुन्छ, यहाँसम्म कि उहाँले आफैलाईले पूर्ण रूपमा अर्पण गर्नुभयो भन्ने कुरा देखाउन सकियोस्। अनुग्रहको युगमा, परमेश्‍वरको नाम येशू थियो, अर्थात्, परमेश्‍वर मानिसलाई मुक्ति दिने परमेश्‍वर हुनुहुन्थ्यो, र उहाँ एक कृपालु र प्रेमिलो परमेश्‍वर हुनुहुन्थ्यो। परमेश्‍वर मानिसको साथमा हुनुहुन्थ्यो। उहाँको प्रेम, उहाँको कृपा र उहाँको मुक्ति प्रत्येक व्यक्तिको साथमा थियो। येशूको नाउँ र उहाँको उपस्थितिलाई स्वीकार गरेर मात्र मानिसले शान्ति र आनन्द, अनि उहाँको आशिष्, उहाँको विशाल र असङ्ख्य अनुग्रहहरू, र उहाँको मुक्ति पाउन सक्थ्यो। येशूको क्रूसीकरणद्वारा उहाँलाई पछ्याउने सबैले मुक्ति पाए र तिनीहरूका पापहरू क्षमा भए। अनुग्रहको युगको अवधिमा, येशू परमेश्‍वरको नाउँ थियो। अर्को शब्दमा भन्नुपर्दा, अनुग्रहको युगको काम मुख्य रूपमा येशूको नाउँमा नै गरिएको थियो। अनुग्रहको युगको अवधिमा, परमेश्‍वरलाई येशू भनिन्थ्यो। उहाँले पुरानो करारभन्दा उताको नयाँ कामको चरण लिनुभयो, र उहाँको काम क्रूसीकरणसितै समाप्त भयो। यो उहाँको कामको सम्पूर्णता थियो। त्यसकारण, व्यवस्थाको युगको अवधिमा यहोवा परमेश्‍वरको नाउँ थियो, र अनुग्रहको युगमा येशूको नाउँले परमेश्‍वरको प्रतिनिधित्व गर्‍यो। आखिरी दिनहरूमा, उहाँको नाउँ सर्वशक्तिमान् परमेश्‍वर हो—त्यो सर्वशक्तिमान्, जो आफ्नो शक्ति प्रयोग गरेर मानिसलाई मार्गदर्शन गर्नुहुन्छ, मानिसलाई विजय गर्नुहुन्छ, र मानिसलाई प्राप्त गर्नुहुन्छ, र अन्त्यमा उक्त युगलाई अन्त्य गर्नुहुन्छ। प्रत्येक युगमा, उहाँको कामको हरेक चरणमा, परमेश्‍वरको स्वभाव स्पष्ट हुन्छ।

सुरुमा, पुरानो करारको व्यवस्थाको युगको अवधिमा मानिसलाई डोऱ्याउनु एउटा बच्चाको जीवनलाई डोऱ्याउनु जस्तो थियो। सबैभन्दा पहिलेको मानव जाति यहोवाको नयाँ जन्मेको शिशु थियो; तिनीहरू इस्राएलीहरू थिए। तिनीहरूमा परमेश्‍वरको डर कसरी मान्ने वा पृथ्वीमा कसरी जिउने भन्‍ने केही ज्ञान थिएन। भन्न खोजेको कुरा के हो भने, यहोवाले मानवजातिलाई सृष्टि गर्नुभयो, अर्थात् उहाँले आदम र हव्वालाई सृष्टि गर्नुभयो, तर उहाँले तिनीहरूलाई कसरी यहोवाको डर मान्ने वा पृथ्वीमा रहेका यहोवाका विधानहरू पालन गर्ने भनी बुझ्ने सामर्थ्य दिनुभएन। यहोवाको प्रत्यक्ष मार्गदर्शनविना कसैले पनि यो कुरा जान्न सक्दैनथियो, किनकि सुरुमा मानिसमा यो सामर्थ्य नै थिएन। मानिसलाई यहोवा परमेश्‍वर हुनुहुन्छ भन्ने मात्रै थाहा थियो, तर उहाँको डर कसरी मान्ने, कस्तो प्रकारको आचरणलाई उहाँको डर मानेको भन्‍न सकिन्थ्यो, कस्तो प्रकारको मनले उहाँको डर मान्नुनुपर्थ्यो, वा उहाँको डरमा उहाँलाई के चढाउने त्यसको बारेमा मानिसलाई केही थाहा थिएन। मानिसले यहोवाद्वारा सृष्टि गरिएका सबै थोकमध्ये उपभोग गर्न सकिने कुरा उपभोग गर्न मात्र जानेको थियो, तर मानिस वास्तवमै “सृजित प्राणी” को उपाधिको योग्य बन्न पृथ्वीमा कसरी जिउनुपर्छ भन्‍ने कुराबारे भने ऊ पूर्ण रूपमा अनभिज्ञ थियो। कसैले निर्देशन नदिई, कसैले तिनीहरूलाई व्यक्तिगत रूपमा अगुवाइ नगरी यस मानवजातिले कहिल्यै उचित मानव जीवन जिएको हुने थिएन, तर शैतानले क्रुद्ध बनेर कैदी बनाएका हुनेथिए। यहोवाले मानव जातिलाई सृष्टि गर्नुभयो, भन्नुपर्दा, उहाँले मानव जातिका पुर्खा, हव्वा र आदमलाई सृष्टि गर्नुभयो, तर उहाँले तिनीहरूलाई अरू कुनै बौद्धिकता वा बुद्धि दिनुभएन। तिनीहरू पहिलेदेखि नै पृथ्वीमा बसिरहेका भए तापनि तिनीहरूले प्रायः केही पनि बुझेका थिएनन्। त्यसैले, मानवजातिको सृष्टि गर्ने यहोवाको काम आधा मात्र सकिएको थियो, पूर्ण रूपमा सम्पन्न भएको थिएन। उहाँले केवल माटोबाट मानिसको ढाँचा बनाएर त्यसलाई उहाँको सास दिनुभएको थियो, तर मानिसलाई उहाँको डर मान्ने पर्याप्त सङ्कल्प दिनुभएको थिएन। सुरुमा, मानिसमा उहाँको डर मान्ने वा उहाँदेखि त्रस्त हुने हृदय थिएन। मानिसले उहाँका वचनहरू सुन्न मात्र जानेको थियो, तर पृथ्वीको जीवन र मानव जीवनको सामान्य नियमहरूको आधारभूत ज्ञानको बारेमा ऊ अनजान थियो। अनि यसरी, यहोवाले पुरुष र स्त्रीलाई सृष्टि गर्नुभयो र सात दिनको योजना पूरा गर्नुभएको भए तापनि, उहाँले कुनै पनि प्रकारले मानिसलाई सृष्टि गर्ने कार्य पूरा गर्नुभएको थिएन, किनकि मानिस बाहिरी आवरण मात्र थियो, र उसमा मानिस हुनुको वास्तविकताको कमी थियो। मानिसलाई यति मात्र थाहा थियो कि मानवजातिको सृष्टि गर्ने यहोवा हुनुहुन्छ, तर यहोवाका वचन र विधानहरू कसरी पालन गर्नुपर्छ भन्‍नेबारे उसलाई अलिकति पनि ज्ञान थिएन। त्यसकारण मानव जाति अस्तित्वमा आएपछि पनि यहोवाको काम पूरा भएको थिएन। उहाँले अझै पनि मानव जातिलाई उहाँको सामु आउन पूर्ण रूपमा अगुवाइ गर्नु बाँकी नै थियो, ताकि तिनीहरू पृथ्वीमा एकसाथ जिउन र उहाँको डर मान्न सकून्, ताकि उहाँको अगुवाइद्वारा तिनीहरू पृथ्वीमा सामान्य मानव जीवनको सही बाटोमा आउन सकून्। यस तरिकाले मात्र मुख्य रूपले यहोवाको नाउँमा सञ्चालन गरिएको काम पूरा हुन सक्थ्यो; अर्थात्, यसरी मात्र संसारको सृष्टि गर्ने यहोवाको काम पूर्ण रूपमा समाप्त हुन सक्थ्यो। त्यसकारण, मानवजातिलाई सृष्टि गरेपछि, मानवजातिले उहाँका आदेश र विधानहरू पालना गर्न र पृथ्वीमा सबै सामान्य मानव गतिविधिमा भाग लिन सकोस् भनेर उहाँले केही हजार वर्षसम्म पृथ्वीमा मानवजातिको जीवनलाई डोऱ्याउनुपऱ्यो। त्यसपछि मात्र यहोवाको काम पूर्ण रूपमा सकियो। उहाँले मानवजातिलाई सृष्टि गर्नुभएपछि यो काम हातमा लिनुभयो र यसलाई याकूबको युगसम्म निरन्तरता दिनुभयो, जुन बेला उहाँले याकूबका बाह्र छोरालाई इस्राएलका बाह्र कुल बनाउनुभयो। त्यस समयदेखि यता, इस्राएलका सारा मानिस पृथ्वीमा आधिकारिक रूपमा उहाँद्वारा डोऱ्याइएका मानिस बने, र इस्राएल पृथ्वीको त्यही ठाउँ बन्न पुग्यो जहाँ उहाँले आफ्नो काम गर्नुभयो। यहोवाले यी मानिसहरूलाई त्यो पहिलो समूह बनाउनुभयो जसमाथि उहाँले आधिकारिक रूपमा पृथ्वीमा आफ्नो काम गर्नुभयो र उहाँले सम्पूर्ण इस्राएल भूमिलाई उहाँको कामको मूल केन्द्र बनाउनुभयो, जुन ठाउँबाट उहाँले अझ ठूला काम समेत गर्नुभयो, ताकि पृथ्वीमा उहाँबाट जन्मेका सबै मानिसले उहाँको डर मान्न र पृथ्वीमा कसरी जिउनुपर्छ भनी जान्‍न सकून्। अनि यसैले, इस्राएलीहरूले गरेका कामहरू अन्यजाति मानिसहरूले पछ्याउनुपर्ने एउटा उदाहरण बन्यो, र इस्राएलीहरूका बीचमा भनिएका कुरा अन्यजातिका मानिसहरूले सुन्नु पर्ने वचनहरू बने। किनकि यहोवाका व्यवस्था र आज्ञाहरू सबैभन्दा पहिले प्राप्त गर्ने तिनीहरू नै थिए, अनि त्यसरी नै पहिलो पटक यहोवाको मार्गको डर मान्न जान्ने पनि तिनीहरू नै थिए। तिनीहरू मानवजातिका ती पुर्खा थिए जसलाई यहोवाको मार्ग थाहा थियो, साथै तिनीहरू यहोवाद्वारा चुनिएका मानवजातिका प्रतिनिधि पनि थिए। जब अनुग्रहको युग आइपुग्यो, तब उहाँले मानिसलाई यस प्रकारले मार्गदर्शन गर्न छोड्नुभयो। मानिसले पाप गरेको थियो र आफैलाई पापमा छोडिदिएको थियो, र त्यसैले उहाँले मानिसलाई पापबाट मुक्ति दिन थाल्नुभयो। यस्तो प्रकारले, उहाँले मानिसलाई यसरी हप्काउनुभयो कि उसले पापबाट पूर्ण रूपमा मुक्ति पायो। आखिरी दिनहरूमा, मानिस वर्तमान नैतिक पतनको अवस्थासम्म खस्किएको छ। तसर्थ, यस चरणको काम न्याय र सजायमार्फत गरिन्छ—यस तरिकाले मात्र काम पूरा गर्न सकिन्छ। यो केही युगदेखिको काम रहिआएको छ, परमेश्‍वर एउटा युगलाई अर्को युगबाट अलग गर्न र तिनका बीचमा परिवर्तन ल्याउन आफ्नो नाउँ, आफ्‍नो काम, र परमेश्‍वरका विभिन्न स्वरूप प्रयोग गर्नुहुन्छ; परमेश्‍वरको नाउँ र उहाँको कामले उहाँको युग र प्रत्येक युगमा उहाँको कामको प्रतिनिधित्व गर्दछ। प्रत्येक युगमा परमेश्‍वरको काम सधैँ एक समान हुन्छ, उहाँ सधैँ एउटै नाउँद्वारा बोलाइनुहुन्छ भन्‍ने मानिलिँदा, मानिसहरूले उहाँलाई कसरी चिन्दछन्? परमेश्‍वरलाई यहोवा भन्नुपर्दछ, र परमेश्‍वरलाई यहोवा भन्नुबाहेक अरू अर्कै नाउँद्वारा बोलाइन्छ भने ऊ परमेश्‍वर होइन। वा अन्यथा परमेश्‍वर मात्र येशू हुन सक्नुहुन्छ, र येशूको नाउँबाहेक उहाँ अरू कुनै नाउँले बोलाइनु हुँदैन; येशूबाहेक, यहोवा परमेश्‍वर हुनुहुन्न, र सर्वशक्तिमान् परमेश्‍वर पनि परमेश्‍वर हुनुहुन्न। मानिस यस्तो विश्‍वास गर्छ: “परमेश्‍वर सर्वशक्तिमान् हुनुहुन्छभन्ने कुरा साँचो हो, तर परमेश्‍वर यस्तो परमेश्‍वर हुनुहुन्छ जो मानिससँग हुनुहुन्छ। उहाँलाई येशू नै भनिनैपर्छ, किनकि परमेश्‍वर मानिससँग हुनुहुन्छ।” यस्तो विश्‍वास गर्नु भनेको प्रावधानहरू पालन गर्नु, र परमेश्‍वरलाई एउटा निश्चित क्षेत्रमा सीमित गर्नु हो। त्यसैले, प्रत्येक युगमा परमेश्‍वरले गर्नुहुने काम, उहाँलाई बोलाइने नाम, र उहाँले धारण गर्नुहुने स्वरूप—उहाँले आजको दिनसम्म प्रत्येक चरणमा गर्नुहुने काम—ले कुनै पनि प्रावधान पालन गर्दैनन्, र तिनको कुनै पनि प्रकारको सीमितता छैन। उहाँ यहोवा हुनुहुन्छ, तर उहाँ येशू, साथसाथै मसीह र सर्वशक्तिमान् परमेश्‍वर पनि हुनुहुन्छ। उहाँको नाउँ क्रमशः परिवर्तन हुँदै जाँदा उहाँको काम पनि बिस्तारै परिवर्तन हुन्छन्। कुनै एउटा नाउँले पूर्ण रूपले उहाँको प्रतिनिधित्व गर्न सक्दैन, तर उहाँलाई बोलाइने सबै नाउँले उहाँको प्रतिनिधित्व गर्न सक्छन्, र प्रत्येक युगमा उहाँले गर्नुहुने कामले उहाँको स्वभावको प्रतिनिधित्व गर्दछ। मानिलिऔँ, जब आखिरी दिनहरू आइपुग्छन्, तैँले देख्ने परमेश्‍वर अझै पनि येशू नै हुनुहुन्छ, र उहाँ सेतो बादलमा सवार हुनुहुन्छ, र उहाँमा अझै पनि येशूको रूप छ, र उहाँ अझै पनि येशूकै वचनहरू बोल्नुहुन्छ: “तिमीहरूले आफ्नो छिमेकीलाई आफैलाई जस्तो प्रेम गर्नुपर्छ। तिमीहरूले उपवास बस्‍नुपर्छ र प्रार्थना गर्नुपर्छ। आफ्ना शत्रुहरूलाई प्रेम गर। आफ्नो जीवनलाई जति प्रिय ठान्छौ, आफ्ना शत्रुहरूलाई त्यति नै प्रेम गर। सहनशीलता देखाऊ, अनि धैर्यवान् र नम्र होऊ। मेरा चेलाहरू बन्नुभन्दा अघि तिमीहरूले यी सबै कुराहरू गर्नुपर्दछ। र यी सबै कुराहरू गरेर, तिमीहरू मेरो राज्यमा प्रवेश गर्न सक्छौ।” के यो अनुग्रहको युगको काम अन्तर्गत पर्दैन र? के उहाँले जे भन्नुहुन्छ, त्यो अनुग्रहको युगको बाटो हुँदैन र? यदि तिमीहरूले यी वचनहरू सुन्यौ भने तिमीहरूलाई कस्तो लाग्नेथियो? के तिमीलाई अझै पनि यो येशूको काम हो भन्‍ने लाग्दैनथियो? के यो त्यसको नकल गरेको हुनेथिएन र? के मानिसले यसमा आनन्द पाउन सक्छ? के तिमीहरूले परमेश्‍वरको काम अहिले जस्तो छ त्यस्तै मात्र रहन सक्छ र अझै अगाडि बढ्दैन भन्‍ने महसुस गर्नेथियौ। उहाँसँग यति धेरै शक्ति छ, र अब नयाँ काम अरू बाँकी छैन, र उहाँले आफ्नो शक्तिलाई त्यसको सीमामा ल्याउनुभएको छ। आजभन्दा दुई हजार वर्ष अगाडि अनुग्रहको युग थियो, र दुई हजार वर्षपछि पनि उहाँले अझै अनुग्रहको युगको बाटोको प्रचार गर्दैहुनुहुन्छ, र अझै पनि मानिसहरूलाई पश्चात्ताप गर्न लगाउँदैहुनुहुन्छ। मानिसहरूले भन्‍नेछन्, “परमेश्‍वर, तपाईंसँग मात्र यति धेरै शक्ति छ। म विश्‍वास गर्छु, तपाईं धेरै बुद्धिमान् हुनुहुन्छ, र पनि तपाईं अझै धैर्य मात्र जान्नुहुन्छ अनि धैर्यको मात्र चिन्ता गर्नुहुन्छ। तपाईंले शत्रुलाई कसरी प्रेम गर्नुपर्छ भन्‍ने मात्रै जान्‍नुहुन्छ, त्योबाहेक अरू केही जान्नुहुन्न।” मानिसहरूले परमेश्‍वरलाई अनुग्रहको युगमै सीमित राख्नेछन्, र सधैँ उहाँ प्रेमिलो र कृपालु हुनुहुन्छ भनी विश्‍वास गर्नेछन्। के तँ परमेश्‍वरको काम सधैँ उही पुरानो मैदानमा नै खडा हुनेछ भनी सोच्छस्? त्यसैले, उहाँको कामको यस चरणमा उहाँ क्रूसमा टाँगिनुहुनेछैन, र तिमीहरूले देख्ने र छुने सबै कुरा तिमीहरूले कल्पना गरेको वा सुनेको जस्तो बिलकुलै हुनेछैन। आज, परमेश्‍वर फरिसीहरूसित भिड्नुहुन्न, न त संसारलाई र उहाँलाई चिन्नेहरूलाई उहाँको पछि लाग्ने तिमीहरू मात्र हौ भनी जान्न दिनुहुन्छ, किनकि उहाँलाई फेरि क्रूसमा टाँगिनेछैन। अनुग्रहको युगको अवधिमा, येशूले आफ्नो सुसमाचारको कामका लागि सम्पूर्ण देशभरि खुल्लमखुल्ला प्रचार गर्नुभयो। क्रूसीकरणको कामको लागि उहाँ फरिसीहरूसँग भिड्नुभयो; यदि उहाँले फरिसीहरूसँग सङ्गत नगर्नुभएको भए र शक्तिमा रहेकाहरूले उहाँलाई कहिल्यै नचिनेका भए, उहाँ कसरी दोषी ठहराइन, त्यसपछि धोका पाउन र क्रूसमा टाँगिन सक्नुहुन्थ्यो? त्यसकारण, उहाँ क्रूसमा टाँगिनको निम्ति फरिसीहरूसित भिड्नुभयो। आज, उहाँ प्रलोभनहरूबाट बच्न आफ्नो काम गोप्य रूपमा गर्नुहुन्छ। परमेश्‍वरका दुई देहधारणमा काम र महत्त्व फरक-फरक छन्, र यो परिस्थिति पनि फरक छ, त्यसैले उहाँले गर्नुहुने काम कसरी त्यस्तै हुन सक्छ र?

के येशूको “परमेश्‍वर हामीसँग” भन्‍ने नाउँले परमेश्‍वरको स्वभावलाई पूर्णरूपमा प्रतिनिधित्व गर्नसक्छ? के त्यसले पूर्ण रूपमा परमेश्‍वरलाई व्यक्त गर्न सक्छ? यदि मानिसले परमेश्‍वरलाई येशू मात्र भनी बोलाउन सकिन्छ र परमेश्‍वरको अर्को नाउँ हुन सक्दैन, किनकि परमेश्‍वरले आफ्नो स्वभाव परिवर्तन गर्न सक्नुहुन्न भनी भन्छ भने, यी शब्दहरू साँच्चै ईश्‍वरनिन्दा हुन्छ! के तँ येशू नाउँ, परमेश्‍वर हामीसँग हुनुहुन्छ भन्‍ने नाउँले मात्र पूर्ण रूपमा परमेश्‍वरको प्रतिनिधित्व गर्न सक्छ भनी विश्‍वास गर्छस्? परमेश्‍वरलाई धेरै वटा नाउँले सम्बोधन गर्न सकिन्छ, परमेश्‍वरलाई समेट्ने नाउँ एउटै मात्र छैन, परमेश्‍वरलाई प्रतिनिधित्व गर्न एउटा मात्र नाउँ पनि छैन। यसैले, परमेश्‍वरका धेरै वटा नाउँहरू छन्, तर यी धेरै वटा नाउँले परमेश्‍वरको स्वभावलाई पूर्ण रूपमा व्यक्त गर्न सक्दैनन्, किनकि परमेश्‍वरको स्वभाव यति समृद्ध छ कि त्यो मानिसको क्षमताले बुझ्न सक्नेभन्दा बढी छ। मानिसले मानव जातिको कुनै पनि भाषा प्रयोग गरेर परमेश्‍वरलाई पूर्णरूपमा समेट्ने कुनै तरिका छैन। मानव जातिले परमेश्‍वरको स्वभावको बारेमा जे जान्दछ ती सबैलाई समेट्न तिनीहरूसित सीमित शब्दावली मात्र छ: महान्, आदर्शमयी, अद्भुत, बुझ्न नसकिने, सर्वोच्च, पवित्र, धर्मी, बुद्धिमान, आदि। यो सीमित शब्दावलीले मानिसले परमेश्‍वरको स्वभावमा देखेको थोरै कुराको समेत वर्णन गर्न सक्दैन। समय बित्दै जाँदा, अरू धेरैले त्यस्ता शब्दहरू थपे जसले उनीहरूका हृदयको जोशको राम्ररी वर्णन गर्न सक्छ भन्‍ने तिनीहरूले ठानेका थिए: परमेश्‍वर अति महान् हुनुहुन्छ! परमेश्‍वर अत्यन्तै पवित्र हुनुहुन्छ! परमेश्‍वर अत्यन्तै प्रेमिलो हुनुहुन्छ! आज, यस्ता मानव भनाइहरू चरम सीमामा पुगेका छन्, तापनि मानिस अझै पनि आफैलाई व्यक्त गर्न असक्षम छ। त्यसैले, मानिसका नजरमा परमेश्‍वरका धेरै वटा नाउँ छन्, तापनि उहाँको नाउँ एउटै मात्र छैन, अनि परमेश्‍वरको सत्त्व प्रशस्त भएको तर मानिसको भाषा अति कमजोर भएको हुनाले यसो भएको हो। कुनै एउटा विशेष शब्द वा नाउँले परमेश्‍वरलाई उहाँको सम्पूर्णतामा प्रतिनिधित्व गर्नै सक्दैन, त्यसो भए के तँ उहाँको नाउँ निश्चित गर्न सकिन्छ भन्‍ने सोच्छस्? परमेश्‍वर अति महान् र अति पवित्र हुनुहुन्छ—के तँ उहाँलाई प्रत्येक युगमा उहाँको नाउँ परिवर्तन गर्ने अनुमति दिँदैनस्? त्यसकारण, परमेश्‍वरले व्यक्तिगत रूपमा आफ्नो काम गर्नुहुने प्रत्येक युगमा, उहाँले युग सुहाउँदो एउटा नाउँ प्रयोग गर्नुहुन्छ, जसले उहाँले गर्न चाहनुभएको कामलाई समेट्छ। उहाँ त्यस युगमा उहाँको स्वभावको प्रतिनिधित्व गर्न उक्त युगको महत्त्व बोकेको यो विशेष नाउँ प्रयोग गर्नुहुन्छ। यो आफ्नो स्वभाव व्यक्त गर्न परमेश्‍वरले मानव जातिको भाषा प्रयोग गर्नुभएको हो। त्यसरी नै, आत्मिक अनुभवहरू प्राप्त गर्ने र परमेश्‍वरलाई व्यक्तिगत रूपमा देख्ने धेरै मानिसहरूले यो एउटा विशेष नाउँ पूर्ण रूपमा परमेश्‍वरको प्रतिनिधित्व गर्न असमर्थ छ भन्‍ने महसुस गर्छन्—अहो, यसमा कुनै सहायता गर्न सकिँदैन—त्यसैले मानिसले अब परमेश्‍वरलाई कुनै नाउँबाट सम्बोधन गर्दैन, तर उहाँलाई “परमेश्‍वर” मात्र भन्छ। यस्तो लाग्छ, कि मानिसको हृदय प्रेमले भरिपूर्ण छ र अन्तर्विरोधहरूमा पनि परेको छ, किनकि मानिसले परमेश्‍वरको व्याख्या गर्न जान्दैन। परमेश्‍वर जे हुनुहुन्छ त्यो अति प्रशस्त छ, यसैले त्यसको वर्णन गर्ने कुनै तरिका नै छैन। परमेश्‍वरको स्वभावको सार बताउने कुनै एउटा शब्द छैन, अनि परमेश्‍वरसँग जे छ र उहाँ जे हुनुहुन्छ ती सबै वर्णन गर्ने शब्द एउटा पनि छैन। यदि कसैले मलाई, “वास्तवमा तपाईं कुन नाउँ प्रयोग गर्नुहुन्छ?” भनी सोध्छ भने, म तिनीहरूलाई भन्‍नेछु, “परमेश्‍वर, परमेश्‍वर हुनुहुन्छ!” के यो परमेश्‍वरका निम्ति सर्वोत्तम नाम होइन र? के यसमा परमेश्‍वरको स्वभावलाई सबैभन्दा राम्रोसँगले समेटिएको छैन र? त्यसो हो भने, परमेश्‍वरको नाउँ जाँचपड्ताल गर्न तिमीहरू किन त्यत्ति धेरै प्रयास गर्छौ? तिमीहरूलाई किन खाना र निन्द्रा नै त्यागेर एउटा नाउँका खातिर सधैँ टाउको दुखाउनु परेको? त्यो दिन आउनेछ, जब परमेश्‍वरलाई यहोवा, येशू वा मसीह भनिनेछैन—उहाँलाई सृष्टिकर्ता मात्र भनिनेछ। त्यस बेला उहाँले पृथ्वीमा धारण गर्नुभएका सबै नाउँहरू समाप्त हुनेछ, किनकि पृथ्वीमा उहाँको काम समाप्त भएको हुनेछ, त्यसपछि उहाँको कुनै नाउँ हुनेछैन। जब सबै थोक सृष्टिकर्ताको अधीनमा आउँदछन्, उहाँलाई अत्याधिक उपयुक्त तर अपूर्ण नाउँ किन चाहिन्छ र? के तँ अझै परमेश्‍वरको नाउँ जाँचपड्ताल गरिरहेको छस्? के तँ अझै पनि परमेश्‍वरलाई यहोवा मात्र भनिन्छ भन्‍ने हिम्मत गर्छस्? के तँ अझै पनि परमेश्‍वरलाई येशू मात्र भनिन्छ भन्‍ने हिम्मत गर्छस्? के तँ परमेश्‍वरको विरुद्धमा गरिने ईश्‍वर निन्दाको पाप सहन सक्छस्? सुरुमा परमेश्‍वरको कुनै नाउँ थिएन भन्‍ने तँलाई थाहा हुनुपर्छ। उहाँले केवल एउटा वा दुईवटा वा धेरै नाउँ लिनुभयो, किनकि उहाँले गर्नुपर्ने काम थियो र मानव जातिलाई व्यवस्थापन गर्नुपर्थ्यो। उहाँलाई जुनसुकै नाउँले बोलाए पनि—के उहाँले त्यो स्वतन्त्र रूपमा चुन्नुभएन र? के उहाँलाई त्यो निर्धारण गर्न तेरो—एक सृजित प्राणीको—आवश्यकता पर्छ? परमेश्‍वरलाई जुन नाउँले सम्बोधन गरिन्छ त्यो नाउँ मानिसले मानव जातिको भाषामा उहाँलाई बुझ्न सक्‍ने अनुसार छ, तर यो नाउँ मानिसले सोच्न सक्ने कुरै होइन! तैँले केवल स्वर्गमा परमेश्‍वर हुनुहुन्छ, उहाँलाई परमेश्‍वर भनिन्छ, उहाँ महान् शक्ति भएका महान् परमेश्‍वर हुनुहुन्छ, जो अति बुद्धिमान् हुनुहुन्छ, अति उच्च, अति अद्भुत, अति रहस्यमय र अति सर्वशक्तिमान् हुनुहुन्छ भनेर मात्र भन्न सक्छस्, अरू केही भन्न सक्दैनस्; तैँले जान्‍न सक्‍ने भनेकै यति थोरै मात्र हो। यस्तो भएकोले के येशूको नाउँले मात्र परमेश्‍वर स्वयम्‌लाई प्रतिनिधित्व गर्न सक्छ? जब आखिरी दिनहरू आउँछन्, काम गर्न परमेश्‍वर उहाँ नै हुनुभए पनि उहाँको नाउँ परिवर्तन हुनुपर्दछ, किनकि यो एउटा फरक युग हो।

परमेश्‍वर सारा ब्रह्माण्डमा र माथिको क्षेत्रमा महान् हुनुभएकोले के उहाँले देहको स्वरूप प्रयोग गरेर आफूलाई पूर्ण रूपमा व्याख्या गर्न सक्नुहुन्छ र? आफ्नो कामको एक चरण गर्नका लागि परमेश्‍वरले आफैलाई यस देह धारण गराउनुहुन्छ। देहको यो स्वरूपमा कुनै खास महत्त्व छैन, युगहरू बितेर जाने कुरासँग यसको कुनै सम्बन्ध छैन, न त परमेश्‍वरको स्वभावसँग यसको कुनै सम्बन्ध छ। येशूले किन आफ्नो स्वरूप रहिरहन दिनुभएन? किन उहाँले मानिसलाई उहाँको चित्र बनाउन दिनुभएन, जुन पछिबाट आउने पुस्ताहरूलाई हस्तान्तरण गर्न सकिन्थ्यो? किन उहाँले मानिसहरूलाई उहाँको स्वरूप परमेश्‍वरको प्रतिरूप हो भनेर स्वीकार गर्ने अनुमति दिनुभएन? मानिसको स्वरूप परमेश्‍वरको स्वरूपमा सृष्टि गरिएको भए पनि, के मानिसको स्वरूपले परमेश्‍वरको उच्च स्वरूपको प्रतिनिधित्व गर्नु सम्भव थियो? जब परमेश्‍वर देह बन्नुहुन्छ, उहाँ केवल स्वर्गबाट मात्र एउटा खास शरीरमा आउनुहुन्छ। देहमा ओर्लनुहुने उहाँको आत्मा नै हो, जसद्वारा उहाँले आत्माको काम गर्नुहुन्छ। शरीरमा प्रकट गरिने आत्मा यही हो, र आत्माले नै देहमा उहाँको काम गर्नुहुन्छ। देहमा गरिएको कामले आत्मालाई पूर्ण रूपमा प्रतिनिधित्व गर्दछ, र देह कामका लागि हो, तर त्यसको अर्थ देहको स्वरूप परमेश्‍वर स्वयम्‌को स्वरूपको प्रतिस्थापन हो भन्‍ने होइन; परमेश्‍वर देह बन्नुको उद्देश्य वा महत्त्व यो होइन। आत्माले शरीरमा उहाँको काम राम्ररी हासिल गर्न सक्‍नुभएको होस् भनेर उहाँको कामको निम्ति उपयुक्त वास गर्ने ठाउँ प्राप्त गर्न, मानिसहरूले उहाँका कामहरू देखून्, उहाँको स्वभावलाई बुझ्न सकून्, उहाँका वचनहरू सुन्न सकून्, र उहाँको कामको चमत्कारहरू जान्न सकून् भनेर मात्रै उहाँले देहमा काम गर्नुहुन्छ। उहाँको नाउँले उहाँको स्वभावको प्रतिनिधित्व गर्दछ, उहाँको कामले उहाँको चिनारीको प्रतिनिधित्व गर्दछ, तर उहाँको देहको रूपले उहाँको स्वरूपको प्रतिनिधित्व गर्छ भनी उहाँले कहिल्यै पनि भन्नुभएन, त्यो त केवल मानिसको धारणा मात्रै हो। यसैले, परमेश्‍वरको देहधारणको महत्त्वपूर्ण पक्षहरू उहाँको नाउँ, उहाँको काम, उहाँको स्वभाव, र उहाँको लिङ्ग हो। यस युगमा उहाँको व्यवस्थापनको प्रतिनिधित्व गर्न यी कुराहरूको प्रयोग गरिन्छ। उहाँको व्यवस्थापनसँग उहाँ शरीरमा देखा पर्नुहुने कुराको कुनै सम्बन्ध छैन, त्यो त्यस समयको उहाँको कामका निम्ति मात्र हो। तापनि देहधारी परमेश्‍वरको कुनै विशेष रूप नहुनु असम्भव छ, यसकारण उहाँले आफ्नो प्रकटीकरण निश्चित गर्न एउटा उपयुक्त परिवार चुन्नुहुन्छ। यदि परमेश्‍वरको प्रकटीकरणसित प्रतिनिधित्वको महत्त्व हुन्थ्यो भने उहाँको जस्तै अनुहार भएका सबै जनाले परमेश्‍वरको प्रतिनिधित्व गर्नेथिए। के त्यो अति भयानक गल्ती हुनेथिएन र? मानिसले येशूलाई पुजून् भनेर मानिसले उहाँको चित्र बनाएका थिए। त्यस बेला, पवित्र आत्माले कुनै विशेष निर्देशनहरू दिनुभएन, त्यसकारण मानिसले त्यो काल्पनिक चित्र आजसम्म हस्तान्तरण गर्दैआएको छ। वास्तवमा, परमेश्‍वरको सुरुको मनसाय अनुसार मानिसले त्यसो गर्नुहुँदैन थियो। मानिसको जोशले मात्र येशूको चित्र आजको दिनसम्म रहेको छ। परमेश्‍वर आत्मा हुनुहुन्छ, र अन्तिम विश्लेषणमा पनि मानिसले उहाँको स्वरूप के हो सो पूर्ण रूपमा पत्ता लगाउन सक्दैन। उहाँको स्वरूपलाई उहाँको स्वभावले मात्र प्रतिनिधित्व गर्न सक्छ। उहाँको नाक, उहाँको मुख, आँखा, र केशको ढाँचा कस्तो हुनेछन् भन्‍ने बारेमा भन्दा यी सब तेरो पत्ता लगाउने क्षमताभन्दा बाहिर छन्। जब यूहन्नाकहाँ प्रकाश आयो, तिनले मानिसको पुत्रको स्वरूपलाई हेरे: उहाँको मुखबाट एउटा धारिलो दुईधारे तरवार निस्केको थियो, उहाँका आँखा आगोका ज्वालाजस्ता थिए, उहाँको शिर र केश ऊनजस्तो सेतो थियो, उहाँका पाउहरू टल्काएका काँसाजस्ता थिए। उहाँको छातीमा सुनौला फित्ता थियो। उहाँका वचनहरू अत्यन्तै स्पष्ट थिए, तर तिनले वर्णन गरेका परमेश्‍वरको स्वरूप सृष्टि गरिएको प्राणीको स्वरूप थिएन। तिनले जे देखे त्यो एउटा दर्शन मात्र थियो, र भौतिक संसारको व्यक्तिको स्वरूप थिएन। यूहन्नाले एउटा दर्शन देखेका थिए, तर तिनले परमेश्‍वरको वास्तविक रूप देखेनन्। सृष्टि गरिएको प्राणीको स्वरूपले बनेको परमेश्‍वरको देहधारी शरीर परमेश्‍वरको स्वभावलाई त्यसको पूर्णतामा प्रतिनिधित्व गर्न सक्दैन। जब यहोवाले मानव जाति सृष्टि गर्नुभयो, उहाँले त्यो आफ्नै स्वरूपमा सृष्टि गर्नुभयो र पुरुष र स्त्रीको रूपमा सृष्टि गर्नुभयो भनी भन्नुभयो। त्यस बेला, उहाँले पुरुष र स्त्रीलाई परमेश्‍वरको स्वरूपमा बनाउनुभयो भनी भन्नुभयो। मानिसको स्वरूप परमेश्‍वरको स्वरूपसँग मेल खाए पनि त्यसलाई व्याख्या गर्दै मानिसको स्वरूप परमेश्‍वरको स्वरूप हो भन्न मिल्दैन। न त तैँले परमेश्‍वरको पूर्ण नमुना दिन मानव जातिको भाषा नै प्रयोग गर्न सक्छस्, किनकि परमेश्‍वर अति उच्च, अति महान्, अति अचम्मका र बुझ्नै नसकिने हुनुहुन्छ!

जब येशू आफ्नो काम गर्न आउनुभयो, यो पवित्र आत्माको निर्देशनमा थियो; उहाँले पवित्र आत्माले चाहनुभए जस्तै गर्नुभयो, पुरानो करारको व्यवस्थाको युगअनुसार वा यहोवाको कामअनुसार होइन। येशूले जुन काम गर्न आउनुभयो त्यो यहोवाको व्यवस्था वा यहोवाका आज्ञाहरू पालन गर्नुपर्ने काम थिएन, तैपनि उहाँहरूको स्रोत एउटै र उस्तै थियो। येशूले गर्नुभएको कामले येशूको नाउँलाई प्रतिनिधित्व गर्‍यो, र त्यसले अनुग्रहको युगलाई प्रतिनिधित्व गर्‍यो; यहोवाले गर्नुभएको कामको विषयमा भन्‍ने हो भने, त्यसले यहोवाको प्रतिनिधित्व गर्थ्यो र त्यसले व्यवस्थाको युगलाई प्रतिनिधित्व गर्थ्यो। उहाँहरूका काम दुई फरक युगहरूमा गरिएका एकै आत्माको काम थिए। येशूले गर्नुभएको कामले अनुग्रहको युगलाई मात्र प्रतिनिधित्व गर्न सक्थ्यो, र यहोवाले गर्नुभएको कामले पुरानो करारको व्यवस्थाको युगलाई मात्र प्रतिनिधित्व गर्न सक्थ्यो। यहोवाले इस्राएल र मिश्रका मानिसहरूलाई र इस्राएल बाहिरका सबै जातिहरूलाई मात्र डोऱ्याउनुभयो। जब येशूले नयाँ करारको अनुग्रहको युगमा काम गर्नुभयो, परमेश्‍वरले काम गर्न र त्यो युगलाई मार्गदर्शन गर्न येशूको नाउँ अँगाल्नुभयो। यदि तँ येशूको काम यहोवाको काममा आधारित थियो, र उहाँले कुनै नयाँ काम थाल्नुभएन, उहाँले जे गर्नुभयो सबै यहोवाको वचनअनुसार, यहोवाको कामअनुसार र यशैयाका अगमवाणीहरूअनुसार थियो भनी भन्छस् भने, येशू देहधारण गर्नुभएका परमेश्‍वर बन्नुहुनेथिएन। यदि उहाँले आफ्नो काम यस तरिकाले सञ्चालन गर्नुभएको थियो भने उहाँ व्यवस्थाको युगका एक प्रेरित वा कामदार हुनुभएको हुनेथियो। यदि यो तैँले भनेको जस्तै हो भने, येशूले एउटा युग सुरु गर्न सक्नुहुने थिएन, न त उहाँले अरू कुनै काम नै गर्न सक्नुहुन्थ्यो। त्यसरी नै, पवित्र आत्माले मुख्य रूपले यहोवाद्वारा उहाँको काम गर्नुपर्दछ, अनि यहोवाविना पवित्र आत्माले कुनै नयाँ काम गर्न सक्नुहुनेथिएन। मानिसले येशूको कामलाई यस तरिकाले बुझ्नु गलत हो। यदि मानिसले येशूद्वारा गरिएको काम यहोवाको वचन र यशैयाका भविष्यवाणीहरूअनुसार गरिएको थियो भनी विश्‍वास गर्छ भने, येशू देहधारी परमेश्‍वर हुनुहुन्थ्यो कि एक अगमवक्ता हुनुहुन्थ्यो? यस धारणाअनुसार अनुग्रहको युग हुनेथिएन, र येशू देहधारी परमेश्‍वर हुनुहुनेथिएन, किनकि उहाँले गर्नुभएको कामले अनुग्रहको युगलाई प्रतिनिधित्व गर्न सक्दैनथियो र पुरानो करारको व्यवस्थाको युगलाई मात्र प्रतिनिधित्व गर्न सक्नेथियो। येशू नयाँ काम गर्न, एउटा नयाँ युगको सुरु गर्न, इस्राएलमा पहिले गरिएको कामलाई तोड्न र इस्राएलमा यहोवाले गर्नुभएको कामअनुसार वा उहाँको पुराना प्रावधानहरूअनुरूप, वा कुनै पनि प्रावधान लागु गरेर होइन, बरु उहाँले गर्नुपर्ने नयाँ काम गर्न आउनुहुँदा मात्र एउटा नयाँ युग हुन सक्थ्यो। नयाँ युग सुरु गर्न परमेश्‍वर आफै आउनुहुन्छ, र त्यो युगलाई समाप्त गर्न परमेश्‍वर आफै आउनुहुन्छ। युग सुरु गर्ने र युग समाप्त गर्ने काम गर्न मानिस असक्षम छ। यदि येशू आउनुभएपछि पनि उहाँले यहोवाको कामलाई समाप्त गर्नुभएन भने, त्यो उहाँ एउटा व्यक्ति मात्र हुनुहुन्छ र परमेश्‍वरको प्रतिनिधित्व गर्न असमर्थ हुनुहुन्छ भन्‍ने कुराको प्रमाण हुनेथियो। येशू आउनुभयो र यहोवाको कामलाई समाप्त गर्नुभयो, यहोवाको कामलाई निरन्तरता दिनुभयो र त्यसबाहेक आफ्नै एउटा नयाँ काम पनि गर्दैजानुभयो, ठीक यही कारणले यो एउटा नयाँ युग थियो र येशू परमेश्‍वर स्‍वयम्‌ नै हुनुहुन्थ्यो भन्‍ने कुरालाई यसले प्रमाणित गर्छ। उहाँहरूले प्रस्ट रूपमा दुई भिन्न चरणका काम गर्नुभयो। एउटा चरण मन्दिरमा पूरा गरियो, र अर्को मन्दिरको बाहिर सञ्चालन गरियो। एउटा चरण भनेको व्यवस्थाअनुसार मानिसको जीवनलाई मार्गदर्शन गर्नु थियो, र अर्को पापबलि चढाउनु थियो। कामका यी दुई चरणहरू स्पष्ट रूपमा फरक-फरक थिए; यसले नयाँ युगलाई पुरानोबाट छुट्ट्याउँछ, र ती दुई भिन्नाभिन्नै युग हुन् भन्नु पूर्ण रूपमा सही हुन्छ। उहाँहरूको कामको स्थान फरक थियो, र उहाँहरूको कामको विषयवस्तु फरक थियो, र उहाँहरूको कामको उद्देश्य पनि भिन्न थियो। त्यस्तो अवस्थामा, तिनलाई दुइटा युगमा विभाजन गर्न सकिन्छ; नयाँ र पुरानो करारहरूले नयाँ र पुरानो युगहरूलाई जनाउँछन्। जब येशू आउनुभयो उहाँ मन्दिरमा जानुभएन, जसले यहोवाको युग समाप्त भएको थियो भन्‍ने प्रमाणित गर्दछ। उहाँ मन्दिरभित्र पस्नुभएन, किनकि मन्दिरमा यहोवाको काम समाप्त भइसकेको थियो, र त्यसलाई फेरि गर्नुपर्ने आवश्यक थिएन, र त्यो फेरि गर्नु भनेको दोहोऱ्याउनु मात्रै हुनेथियो। मन्दिरलाई छोडेर, एउटा नयाँ काम सुरु गरेर अनि मन्दिरभन्दा बाहिर एउटा नयाँ मार्ग खोलेर मात्रै उहाँ परमेश्‍वरको कामलाई त्यसको चरम बिन्दुमा ल्याउन सक्षम हुनुभयो। यदि उहाँ आफ्नो काम गर्न मन्दिरबाट बाहिर नजानुभएको भए, परमेश्‍वरको काम मन्दिरको जगमाथि अड्केर बसेको हुनेथियो, र त्यहाँ कहिल्यै कुनै नयाँ परिवर्तन आएको हुनेथिएन। यसैले जब येशू आउनुभयो, उहाँ मन्दिरमा प्रवेश गर्नुभएन, र उहाँले मन्दिरमा आफ्नो काम गर्नुभएन। उहाँले मन्दिरको बाहिर काम गर्नुभयो, र आफ्ना चेलाहरूलाई डोऱ्याउँदै आफ्‍नो काम स्वतन्त्र रूपले अघि बढाउनुभयो। परमेश्‍वरले आफ्नो काम गर्न मन्दिरबाट प्रस्थान गर्नुको अर्थ परमेश्‍वरसँग नयाँ योजना थियो भन्‍ने हुन्छ। उहाँको काम मन्दिरको बाहिर सञ्चालन हुनुपर्ने थियो, र कार्यान्वयन गर्ने तरिकामा नियन्त्रित नरहेको नयाँ कार्य हुनुपर्थ्यो। येशू आइपुग्‍नुभएपछि तुरुन्तै उहाँले पुरानो करारको युगको यहोवाको कामलाई समाप्त गर्नुभयो। उहाँहरूलाई दुई फरक नाउँले बोलाइएको भए पनि, दुवै चरणका कामहरू पूरा गर्ने एउटै आत्मा हुनुहुन्थ्यो, र गरिएको काम निरन्तर भइरहने काम थियो। नाउँ फरक थियो, र कामको विषय फरक थियो, त्यसैले युग पनि फरक थियो। जब यहोवा आउनुभयो, त्यो यहोवाको युग थियो, र जब येशू आउनुभयो, त्यो येशूको युग थियो। त्यसैले, हरेक आगमनसँगै, परमेश्‍वरलाई एउटा नाउँले बोलाइन्छ, र जसले एउटा युगलाई प्रतिनिधित्व गर्छ, अनि उहाँ एउटा नयाँ मार्ग खोल्नुहुन्छ; र हरेक नयाँ मार्गका लागि, उहाँ एउटा नयाँ नाउँ धारण गर्नुहुन्छ। यो सबैले परमेश्‍वर सधैँ नयाँ हुनुहुन्छ र कहिल्यै पनि पुरानो हुनुहुन्न, र उहाँको काम कहिल्यै अगाडि दिशातर्फ बढ्नबाट रोकिँदैन भन्ने देखाउँछ। इतिहास जहिल्यै पनि अगाडि बढिरहेको छ, र परमेश्‍वरको काम सधैँ अगाडि बढिरहेको छ। उहाँको छ हजार वर्षे व्यवस्थापन योजना समाप्त हुनका लागि, यो निरन्तर अगाडिको दिशामा अघि बढिरहनुपर्छ। हरेक दिन उहाँले नयाँ काम गर्नैपर्छ, हरेक वर्ष उहाँले नयाँ काम गर्नैपर्छ; उहाँले नयाँ मार्गहरू खोल्नैपर्छ, नयाँ युगहरू सुरु गर्नैपर्छ, र अझ नयाँ र महान् काम सुरु गर्नैपर्छ। यी सबैसँगै, उहाँ नयाँ नाउँहरू र नयाँ काम ल्याउनुहुन्छ। पलपलमा, परमेश्‍वरका आत्मा नयाँ काम गरिरहनुहुन्छ, पुराना तरिकाहरू वा प्रावधानहरूमा कहिल्यै टाँसिएर बस्नुहुन्न। न त उहाँको काम कहिल्यै रोकिएको छ, बरु हरेक बित्दो पलसँगै पूरा भइरहेको छ। यदि तँ पवित्र आत्माको काम सधैँ अपरिवर्तनीय हुन्छ भन्छस् भने, यहोवाले किन पूजाहारीहरूलाई मन्दिरमा उहाँको सेवा गर्न भन्नुभयो, तर मानिसहरूद्वारा प्रधान धर्मगुरु र दाऊदको घरानाको भनिएका येशू आउनुहुँदा, उहाँलाई प्रधान धर्मगुरु र महान् राजा भनिए पनि उहाँ किन मन्दिरमा प्रवेश गर्नुभएन? अनि उहाँले किन बलिहरू चढाउनुभएन? मन्दिरभित्र पस्नु वा मन्दिरमा नपस्‍नु—यो सबै परमेश्‍वर स्‍वयम्‌को काम होइन र? यदि, मानिसले कल्पना गरेझैँ येशू फेरि आउनुहुनेछ र आखिरी दिनहरूमा पनि अझै येशू नै कहलाइनुहुन्छ र अझै पनि सेतो बादलमा सवार भएर येशूको स्वरूपमा मानिसमाझ ओर्लनुहुन्छ भने, के त्यो उहाँको काम दोहोरिएको हुँदैन र? के पवित्र आत्मा पुरानोसँग टाँसिरहन सक्नुहुन्छ? मानिसले विश्‍वास गर्ने सबै धारणाहरू हुन्, र मानिस सबै कुरा शाब्दिक अर्थअनुसार, र उसका कल्पनाहरूअनुसार पनि बुझ्छ; ती पवित्र आत्माको कामका सिद्धान्तहरूसँग मिल्दो हुँदैनन् र परमेश्‍वरका सोचहरूसँग मिल्दैनन्। परमेश्‍वरले त्यस्तो प्रकारले काम गर्नुहुन्न; परमेश्‍वर त्यति अबुझ र मूर्ख हुनुहुन्न, र उहाँको काम तैँले कल्पना गरेजस्तो सरल छैन। मानिसहरूको कल्पनाअनुसार, येशू बादलमा सवार भएर आउनुहुनेछ र तिमीहरूको बीचमा ओर्लनुहुनेछ। तिमीहरू उहाँलाई देख्नेछौ, जसले बादलमा सवार भएर, तिमीहरूलाई म येशू हुँ भनी भन्नुहुनेछ। तिमीहरूले उहाँको हातमा कीलका डामहरू पनि देख्नेछौ, र उहाँ येशू नै हुनुहुन्छ भनी चिन्नेछौ। अनि उहाँले तिमीहरूलाई फेरि मुक्ति दिनुहुनेछ र उहाँ तिमीहरूका शक्तिशाली परमेश्‍वर हुनुहुनेछ। उहाँले तिमीहरूलाई मुक्ति दिनुहुनेछ, तिमीहरूलाई एउटा नयाँ नाउँ प्रदान गर्नुहुनेछ, र तिमीहरू हरेकलाई एउटा सेतो ढुङ्गा दिनुहुनेछ, त्यसपछि तिमीहरूलाई स्वर्गको राज्यमा प्रवेश गर्ने अनुमति दिइनेछ र स्वर्गमा ग्रहण गरिनेछ। के यस्ता विश्‍वास मानिसका धारणाहरू होइनन् र? के परमेश्‍वरले मानिसको धारणाअनुसार काम गर्नुहुन्छ, वा उहाँले मानिसका धारणाहरू विपरीत काम गर्नुहुन्छ? के मानिसका धारणाहरू सबै शैतानबाट प्राप्त भएका होइनन् र? के सबै मानिस शैतानले भ्रष्ट भएका छैनन् र? यदि परमेश्‍वरले आफ्नो काम मानिसको धारणाअनुसार गर्नुभयो भने के उहाँ शैतान बन्नुहुन्न र? के उहाँ सृजित प्राणीहरूजस्तै हुनुहुनेथिएन र? अहिले सृजित प्राणीहरू शैतानद्वारा अत्यन्तै भ्रष्ट तुल्याइएका हुनाले, र मानिस शैतानको मूर्त रूप बनेको हुनाले, यदि परमेश्‍वरले शैतानका कुराहरू अनुरूप काम गर्नुभयो भने के उहाँ शैतानको साठगाँठमा हुनुहुने थिएन र? मानिसले परमेश्‍वरको कामलाई कसरी बुझ्न सक्छ? त्यसकारण परमेश्‍वरले कहिल्यै पनि मानिसका धारणाहरू अनुसार काम गर्नुहुन्न, र तैँले कल्पना गरे अनुसार पनि काम गर्नुहुन्‍न। परमेश्‍वर स्वयम्‌ले उहाँ बादलमा सवार भएर आइपुग्ने भन्नुभएको छ भनेर तैँले भन्लास्। परमेश्‍वर आफैले त्यसो भन्नुभएको थियो भन्‍ने कुरा सत्य हो, तर परमेश्‍वरका रहस्यहरू कसैले पनि बुझ्न सक्दैन भन्‍ने के तँलाई थाहा छैन? के परमेश्‍वरका वचनहरूको व्याख्या कसैले पनि गर्न सक्दैन भन्‍ने तँलाई थाहा छैन? के तँ पवित्र आत्माले नै त्यो ज्ञान र प्रकाश दिनुभएको हो भन्‍नेमा निश्चित छस्, र तँलाई अलिकति पनि शङ्का छैन? पवित्र आत्माले तँलाई त्यसरी सिधै निर्देशन दिनुभएको त पक्कै होइन, हो र? तँलाई निर्देशन दिने पवित्र आत्मा हुनुहुन्थ्यो, कि तेरा आफ्नै धारणाहरूका कारण तैँले त्यस्तो विचार गरिस्? तैँले भन्लास्, “परमेश्‍वर आफैले यसो भन्नुभएको थियो।” तर हामीले हाम्रो आफ्नै धारणाहरू र दिमागको प्रयोग गरेर परमेश्‍वरका वचनहरूको मापन गर्न मिल्दैन। यशैयाद्वारा बोलिएका वचनहरूको कुरा गर्दा, के तैँले तिनका वचनहरूलाई पूर्ण सुनिश्‍चितताको साथ व्याख्या गर्न सक्छस्? के तँ तिनका वचनहरूलाई व्याख्या गर्ने हिम्मत गर्छस्? तैँले यशैयाका वचनहरूको व्याख्या गर्ने हिम्मत गर्दैनस् भने येशूका वचनहरूको व्याख्या गर्ने हिम्मत किन गर्छस्? को बढी महान् हुनुहुन्छ, येशू कि यशैया? यसको जबाफ येशू हुनुहुन्छ भन्‍ने हुन्छ, त्यसकारण तैँले किन येशूले बोल्नुभएका वचनहरूको व्याख्या गर्छस्? के परमेश्‍वरले तँलाई उहाँको कामको बारेमा अघिबाटै बताउनुहुन्छ र? एउटै पनि सृजित प्राणीले जान्न सक्दैन, स्वर्गका दूतहरूले पनि जान्दैनन्, न त मानिसको पुत्रले जान्नुहुन्छ, त्यसकारण तैँले कसरी जान्न सक्थिस्? मानिसमा धेरै कुराको कमी छ। अहिले तिमीहरूका लागि महत्त्वपूर्ण कुरा भनेको कामका तीन चरणहरू जान्नु हो। यहोवाको कामदेखि लिएर येशूको कामसम्म, र येशूको कामदेखि अहिलेको चरणको कामसम्म, यी तीन चरणले परमेश्‍वरको सम्पूर्ण व्यवस्थापनलाई एउटै निरन्तर धागोमा समावेश गर्दछ र ती सबै एउटै आत्माको काम हुन्। संसारको सृष्टि भएदेखि नै परमेश्‍वर सधैँ मानवजातिको व्यवस्थापन गर्दै काममा लाग्नुभएको छ। सुरु र अन्त्य उहाँ नै हुनुहुन्छ, पहिलो र अन्तिम उहाँ नै हुनुहुन्छ, र युग सुरु गर्ने उहाँ नै हुनुहुन्छ र युगलाई समाप्त गर्ने पनि उहाँ नै हुनुहुन्छ। विभिन्न युगमा र विभिन्न स्थानमा हुने कामका तीन चरणहरू निस्सन्देह रूपमा एकै आत्माले गर्नुहुने काम नै हुन्। यी तीन वटा चरणलाई अलग गर्ने सबैले परमेश्‍वरको प्रतिरोध गर्छन्। अब, तैँले बुझ्नैपर्छ कि पहिलो चरणदेखि आजसम्मका सबै कामहरू एउटै परमेश्‍वरको, एउटै आत्माको काम हो। यस कुरामा कुनै शङ्का छैन।


बाइबल सम्बन्धमा (१)

परमेश्‍वरमाथिको विश्‍वासमा बाइबललाई कसरी हेर्नुपर्छ? यो सिद्धान्तको प्रश्‍न हो। हामी किन यो प्रश्‍नबारे सङ्गति गर्दै छौँ? किनकि भविष्यमा तिमीहरूले व्यापक रूपमा सुसमाचार प्रचार गर्नेछौ र राज्यको युगको कामलाई फैलाउनेछौ, र परमेश्‍वरको आजको कामसम्बन्धी ज्ञान मात्र बाँड्न सक्‍नु पर्याप्त छैन। उहाँको कामलाई फैलाउनका निम्ति, तिमीहरूले मानिसहरूका पुराना धार्मिक धारणाहरू र पुराना विश्‍वासका माध्यमहरूलाई सुल्झाउन सक्षम हुनु र उनीहरूलाई पूर्ण रूपले विश्‍वस्त तुल्याउन सक्‍नु अझ महत्त्वपूर्ण हुन्छ—र त्यस बिन्दुमा पुग्नका लागि बाइबल समावेश हुन्छ। धेरै वर्षदेखि मानिसहरूको परम्परागत विश्‍वासको माध्यम (इसाई धर्मको, जुन विश्‍वका तीन प्रमुख धर्ममध्ये एक हो) भनेको बाइबल पढ्ने नै रहिआएको छ; बाइबलबाट टाढा हुनु भनेको प्रभुमा विश्‍वास गर्नु होइन, बाइबलबाट टाढा हुनु शास्त्रविरुद्ध र झूटो शिक्षा हो, र जब मानिसहरूले अन्य पुस्तकहरू पढ्छन् तब पनि यी पुस्तकहरूको जग बाइबलको व्याख्या नै हुनुपर्दछ। यसको अर्थ के हो भने, यदि तँ प्रभुमा विश्‍वास गर्छस् भने तैँले बाइबल पढ्नै पर्छ, र बाइबल बाहिर तैँले कुनै पुस्तकको पूजा गर्नुहुँदैन जसमा बाइबल समावेश छैन। यदि तैँले त्यसो गरिस् भने तैँले परमेश्‍वरलाई धोका दिइरहेको हुन्छस्। बाइबल भएको समयदेखि नै प्रभुमाथिको मानिसहरूको विश्‍वास नै बाइबलमाथिको विश्‍वासको रूपमा रहिआएको छ। मानिसहरूले प्रभुमा विश्‍वास गर्छन् भन्नुको सट्टा तिनीहरूले बाइबलमा विश्‍वास गर्छन् भन्नु राम्रो हुन्छ; उनीहरूले बाइबल पढ्नु सुरु गरे भन्नुभन्दा उनीहरूले बाइबलमा विश्‍वास गर्न थाले भन्नु राम्रो हुन्छ; उनीहरू प्रभुको सामु फर्किए भन्नुभन्दा उनीहरू बाइबलको अगि फर्किए भन्नु राम्रो हुन्छ। यसरी, मानिसहरू बाइबललाई परमेश्‍वर जस्तो मानेर त्यसको आराधना गर्छन्, र यसलाई आफ्नो प्राणवायुका रूपमा लिन्छन्, र यसलाई गुमाउनु भनेको आफ्नो जीवन गुमाउनुसरह हुनेछ। मानिसहरूले बाइबललाई परमेश्‍वर जत्तिकै उच्च रूपमा हेर्छन्, र यसलाई परमेश्‍वरभन्दा उच्च देख्‍नेहरू पनि छन्। यदि मानिसहरू पवित्र आत्माको कामविहीन छन् भने, यदि उनीहरूले परमेश्‍वरलाई महसुस गर्न सक्दैनन् भने, उनीहरू बाँचिरहन सक्छन्—तर उनीहरूले बाइबल वा बाइबलका प्रसिद्ध अध्यायहरू र भनाइहरू हराउने बित्तिकै उनीहरूको जीवन नै हराएको जस्तो हुन्छ। यसरी प्रभुमा विश्‍वास गर्नेबित्तिकै मानिसहरू बाइबल पढ्न थाल्छन्, र बाइबल कण्ठ गर्न थाल्छन्, र तिनीहरूले जति धेरै बाइबल कण्ठ गर्न सक्छन्, त्यसले त्यति नै धेरै तिनीहरूले प्रभुलाई प्रेम गर्छन् र तिनीहरूमा ठूलो विश्‍वास छ भनी प्रमाणित गर्दछ। जसले बाइबल पढेका छन् र जो त्यसबारे अरूसँग कुरा गर्न सक्छन्, तिनीहरू सबै सबैभन्दा असल दाजुभाइ-दिदीबहिनी हुन्। यत्तिका वर्षसम्म प्रभुप्रति मानिसहरूका आस्था र बफादारी तिनीहरूले बाइबल कति बुझेका छन् भन्ने आधारमा मापन गरिएका छन्। धेरैजसो मानिस परमेश्‍वरमा किन विश्‍वास गर्नुपर्छ भन्‍ने कुरा बुझ्दै बुझ्दैनन्, न त कसरी विश्‍वास गर्नुपर्छ भन्ने कुरा नै बुझ्छन्, र बाइबलका अध्यायहरूको अर्थ बुझ्नका लागि अन्धाधुन्ध सुराकहरू खोज्नेबाहेक अरू केही गर्दैनन्। मानिसहरूले कहिल्यै पनि पवित्र आत्माको कामको दिशा पछ्याएका छैनन्; शुरुदेखि नै, तिनीहरूले बाइबलको कठोर अध्ययन र अनुसन्धान गर्नुबाहेक अरू केही गरेका छैनन्, र कसैले पनि बाइबलबाहिर पवित्र आत्माको अझ नयाँ काम कहिल्यै फेला पारेको छैन। कोही पनि बाइबल छोडी अर्कोतिर जान सक्दैन, न त कसैले कहिल्यै त्यसो गर्ने आँट नै गरेको छ। मानिसहरूले यति धेरै वर्षसम्म बाइबल अध्ययन गरेका छन्, तिनीहरूले यति धेरै व्याख्याहरू गरेका छन्, अनि तिनीहरूले यति धेरै काम गरेका छन्; तिनीहरूमा बाइबलको बारेमा विभिन्न मतभिन्नता पनि छन् जसको बारेमा तिनीहरू निरन्तर बहस गर्छन्, त्यसैले आज दुई हजारभन्दा बढी सम्प्रदायहरू गठन भएका छन्। तिनीहरू सबै बाइबलमा भएका केही श्रेष्ठ व्याख्या वा अझ गहिरा रहस्यहरू पत्ता लगाउन चाहन्छन्, तिनीहरू यसलाई अन्वेषण गर्न चाहन्छन् र यसमा इस्राएलमा भएको यहोवाको कामको पृष्ठभूमि, वा यहूदियामा येशूको कामको पृष्ठभूमि, वा अरू कसैले थाहा नपाएका थप रहस्यहरू पत्ता लगाउन चाहन्छन्। बाइबलप्रतिको मानिसहरूको दृष्टिकोण आसक्ति र आस्थाले भरिएको छ, र बाइबलपछाडिको वास्तविक कथाबारे वा बाइबलको सारबारे कोही पनि पूर्ण रूपमा स्पष्ट हुन सक्दैन। आज पनि, बाइबलको कुरा आउँदा मानिसहरूमा अवर्णनीय आश्चर्य-भाव पैदा हुन्छ, र त्यसप्रति तिनीहरू अझ बढी मोहित हुन्छन् र त्यसमा अझ बढी विश्‍वास गर्छन्। आज, सबै जना बाइबलमा आखिरी दिनहरूको कामका अगमवाणीहरू पत्ता लगाउन चाहन्छन्, तिनीहरू परमेश्‍वरले आखिरी दिनहरूमा के काम गर्नुहुन्छ र आखिरी दिनहरूका चिन्हहरू के-के हुन् भनी पत्ता लगाउन चाहन्छन्। यसप्रकार, तिनीहरूले गर्ने बाइबलको आराधना अझ बढी जोशिलो हुँदै जान्छ र आखिरी दिनहरू जति नजिकिँदै जान्छन् तिनीहरूले विशेष गरी आखिरी दिनहरूसम्बन्धी बाइबलका अगमवाणीहरूलाई अझ बढी अन्धाधुन्ध विश्‍वास गर्छन्। बाइबलमाथि त्यस्तो अन्धविश्‍वास भएकोले, बाइबलमा त्यस्तो भरोसा भएकोले, तिनीहरूमा पवित्र आत्माको कामको खोजी गर्ने कुनै इच्छा हुँदैन। मानिसहरूका धारणाहरूमा, तिनीहरू बाइबलले मात्र पवित्र आत्माको काम ल्याउन सक्ने; बाइबलमा मात्र तिनीहरूले परमेश्‍वरका पदचापहरू भेट्न सक्ने सोच्छन्; केवल बाइबलमा परमेश्‍वरको कामका रहस्यहरू लुकेका छन्; अन्य पुस्तकहरू वा मानिसहरूले होइन, केवल बाइबलले परमेश्‍वरका सबै कुराहरू र उहाँको कार्यको सम्पूर्णता स्पष्ट पार्न सक्छ; बाइबलले स्वर्गको कामलाई पृथ्वीमा ल्याउन सक्छ; र बाइबलले युगको सुरुवात र अन्त्य दुवै गर्न सक्छ। यी धारणाहरूका कारण मानिसहरूमा पवित्र आत्माको काम खोज्ने कुनै झुकाव हुँदैन। त्यसकारण, विगतमा मानिसहरूका निम्ति बाइबल जति नै धेरै सहयोगी भएको भए पनि यो परमेश्‍वरको नवीनतम काममा बाधा बनेको छ। बाइबलविना, मानिसहरूले परमेश्‍वरका पदचापहरू अन्यत्र खोज्न सक्थे, तैपनि आज, उहाँका पदचापहरू बाइबलभित्र “सीमित पारिएका” छन्, र उहाँको पछिल्लो काम फैलाउन झन् दोब्बर कठिन, र अत्यन्तै चुनौतीपूर्ण बनेको छ। यो सबै बाइबलका प्रसिद्ध अध्याय र भनाइका साथै बाइबलका थुप्रै अगमवाणीका कारण भएको हो। बाइबल मानिसहरूको मनमा एउटा मूर्ति बनेको छ, यो उनीहरूका दिमागमा एउटा पहेली बनेको छ, र बाइबल बाहिर परमेश्‍वरले काम गर्न सक्नुहुन्छ भन्‍ने विश्‍वास गर्न तिनीहरू असमर्थ छन्, मानिसहरूले बाइबल बाहिर पनि परमेश्‍वर पाउन सक्छन् भनी तिनीहरू विश्‍वास गर्न सक्दैनन्, तिनीहरू अन्तिम काममा परमेश्‍वर बाइबलबाट छुट्टिएर जान र फेरि नयाँ सुरुवात गर्न सक्नुहुन्छ भन्ने त झनै विश्‍वास गर्न सक्दैनन्। यो मानिसहरूले सोच्नै नसक्ने कुरा हो; उनीहरू यसमा विश्‍वास गर्न सक्दैनन्, न त उनीहरूले यसको कल्पना गर्न नै सक्छन्। बाइबल परमेश्‍वरको अझ नयाँ काम स्वीकार गर्नमा मानिसहरूका निम्ति ठूलो अड्चन बनेको छ र परमेश्‍वरको अझ नयाँ काम फैलाउनमा कठिनाइ बनेको छ। तसर्थ, यदि तिमीहरू बाइबलपछाडिको वास्तविक कथा बुझ्दैनौ भने, तिमीहरू सफलतापूर्वक व्यापक रूपमा सुसमाचार प्रचार गर्न असक्षम हुनेछौ, न त तिमीहरू व्यापक रूपमा नयाँ कामको गवाही दिन नै सक्षम हुनेछौ। आज तिमीहरूले बाइबल नपढ्ने भए पनि, तिमीहरू अझै पनि त्यसप्रति अत्यन्तै राम्रो व्यवहार गर्छौ, भन्नुको अर्थ, तिमीहरूको हातमा बाइबल नहोला, तर तिमीहरूका धेरै वटा धारणा त्यसैबाट आउँछन्। तिमीहरू बाइबलका उत्पत्तिहरू वा परमेश्‍वरको कामका अघिल्ला दुइटा चरणको वास्तविक कथा बुझ्दैनौ। तिमीहरूले प्रायजसो बाइबल नपढ्ने भए पनि, तिमीहरूले बाइबललाई बुझ्नुपर्छ, तिमीहरूले बाइबलको सही ज्ञान हासिल गर्नैपर्छ, यसरी मात्र तिमीहरू परमेश्‍वरको छ हजार वर्षे व्यवस्थापनको योजना कुन विषयमा छ भन्‍ने कुरा जान्न सक्नेछौ। तिमीहरूले मानिसहरूलाई आफ्नो पक्षमा ल्याउन, यो प्रवाह नै साँचो मार्ग हो भनी उनीहरूलाई स्वीकार गराउन, आज तिमीहरूले हिँड्ने मार्ग सत्यताको मार्ग हो, यो पवित्र आत्माद्वारा डोर्‍याइन्छ, र यो कुनै पनि मानवद्वारा खोलिएको होइन भनी स्वीकार गराउनका निम्ति यी कुराहरू प्रयोग गर्नेछौ।

परमेश्‍वरले व्यवस्थाको युगको काम गर्नुभएपछि पुरानो करारको पुस्तक तयार पारियो र त्यसपछि नै मानिसहरूले बाइबल पढ्न थाले। येशू आउनुभएपछि, उहाँले अनुग्रहको युगको काम गर्नुभयो, र उहाँका प्रेरितहरूले नयाँ करार लेखे। यसरी बाइबलका पुराना र नयाँ करारहरू तयार पारिए, र आजसम्म पनि परमेश्‍वरमा विश्‍वास गर्ने सबैले बाइबल पढ्दै आएका छन्। बाइबल इतिहासको एक पुस्तक हो। निःसन्देह, यसमा अगमवक्ताहरूका केही भविष्यवाणीहरू पनि समावेश छन् र त्यस्ता भविष्यवाणीहरू कुनै पनि प्रकारले इतिहास होइनन्। बाइबलमा केही भाग रहेका छन्—त्यसमा अगमवाणी मात्र, वा यहोवाको काम मात्र छैन, न त त्यहाँ पावलका पत्रहरू मात्र छन्। बाइबलमा कति वटा भाग रहेका छन् भनेर तँलाई थाहा हुनैपर्छ; पुरानो करारमा उत्पत्ति, प्रस्थान…, आदि छन् र त्यसमा अगमवक्ताहरूले लेखेका अगमवाणीहरूका पुस्तकहरू पनि छन्। अन्त्यमा, पुरानो करार मलाकीको पुस्तकमा गएर समाप्त हुन्छ। यसले व्यवस्थाको युगको काम अभिलेख गर्छ, जसको नेतृत्व यहोवाले गर्नुभएको थियो; उत्पत्तिदेखि मलाकीको पुस्तकसम्म, यो व्यवस्थाको युगको सबै कामको वृहत् अभिलेख हो। भन्नुको अर्थ, पुरानो करारमा ती सबै कुराको अभिलेख रहेको छ जुन व्यवस्थाको युगमा यहोवाद्वारा डोऱ्याइएका मानिसहरूले अनुभव गरेका थिए। पुरानो करारको व्यवस्थाको युगमा, यहोवाले उहाँका निम्ति अगमवाणी बोल्न, विभिन्न वंश र राष्ट्रलाई निर्देशनहरू दिन र यहोवाले गर्नुहुने कामको भविष्यवाणी गर्न ठूलो सङ्ख्यामा अगमवक्ताहरू खडा गर्नुभयो। खडा गरिएका यी मानिसहरू सबैलाई यहोवाद्वारा अगमवाणी गर्ने आत्मा दिइएको थियो। तिनीहरूले यहोवाका दर्शनहरू देख्न सक्थे र उहाँको आवाज सुन्न सक्थे, र यसरी तिनीहरूले उहाँद्वारा प्रेरणा पाए र अगमवाणी लेखे। तिनीहरूले गरेको काम यहोवाको आवाजको अभिव्यक्ति, यहोवाको अगमवाणीको अभिव्यक्ति थियो, र त्यस समय यहोवाको काम आत्मालाई प्रयोग गरी मानिसहरूलाई डोऱ्याउनु थियो; उहाँ देह बन्नुभएन, र मानिसहरूले उहाँको अनुहार देखेनन्। यसरी, उहाँले आफ्नो काम गर्न धेरै अगमवक्ताहरू खडा गर्नुभयो, उहाँले तिनीहरूलाई वाणीहरू दिनुभयो जसलाई तिनीहरूले इस्राएलको हरेक कुल र वंशमा हस्तान्तरण गरिदिए। तिनीहरूको काम अगमवाणी बोल्नु थियो, र तिनीहरूमध्ये कसै-कसैले अरूलाई देखाउन यहोवाले तिनीहरूलाई दिनुभएका निर्देशनहरू लेखे। यहोवाले तिनीहरूलाई अगमवाणी बोल्न वा भविष्यको कामको अगमवाणी गर्न वा त्यस समयमा गर्नुपर्ने बाँकी कामहरूबारे अगमवाणी गर्न खडा गर्नुभयो ताकि मानिसहरूले यहोवाको अद्भुतता र बुद्धि देख्न सकून्। अगमवाणीका यी पुस्तकहरू बाइबलका अन्य पुस्तकभन्दा बिलकुलै भिन्न थिए; ती त अगमवाणीको आत्मा दिइएका व्यक्तिहरूद्वारा—यहोवाबाट दर्शन वा आवाज पाएका व्यक्तिहरूद्वारा—बोलिएका वा लेखिएका वचनहरू थिए। अगमवाणीका पुस्तकहरूबाहेक, पुरानो करारका अरू सबै यहोवाले आफ्नो काम सकाउनुभएपछि मानिसहरूद्वारा तयार पारिएका अभिलेखहरूबाट बनेका छन्। यी पुस्तकहरूले यहोवाद्वारा खडा गरिएका अगमवक्ताहरूद्वारा बोलिएका भविष्यवाणीको स्थान लिन सक्दैनन्; उदाहरणका लागि, उत्पत्ति र प्रस्थानका पुस्तकहरूलाई यशैयाको पुस्तक र दानिएलको पुस्तकसँग तुलना गर्न मिल्दैन। ती अगमवाणीहरू काम गरिनुअघि बोलिएका थिए; अन्य पुस्तकहरू भने काम समाप्त भएपछि लेखिएका थिए, जुन कुरा लेख्न मानिसहरू सक्षम थिए। त्यस समयका अगमवक्ताहरूले यहोवाबाट प्रेरणा पाए र केही अगमवाणी बोले, तिनीहरूले धेरै वचनहरू बोले, र तिनीहरूले अनुग्रहको युगका कुराहरूका साथसाथै आखिरी दिनहरूमा संसारको विनाश हुनेबारे पनि अगमवाणी गरे—जुन काम गर्ने यहोवाले योजना गर्नुभएको थियो। बाँकी पुस्तकहरू सबैले यहोवाले इस्राएलमा गर्नुभएको काम लेखे। यसरी, तिमीहरूले बाइबल पढ्दा, तिमीहरू मुख्य रूपमा यहोवाले इस्राएलमा जे गर्नुभयो त्यो पढिरहेका हुन्छौ; बाइबलको पुरानो करारमा मुख्य रूपमा यहोवाले इस्राएललाई मार्गदर्शन गर्नुभएको काम, इस्राएलीहरूलाई मिश्रबाट बाहिर निकाल्न, तिनीहरूलाई फारोका जन्जिरहरूबाट मुक्त गर्न, र तिनीहरूलाई उजाडस्थलमा लग्न उहाँले मोशालाई प्रयोग गर्नुभएको, त्यसपछि तिनीहरू कनानमा प्रवेश गरेको, र यसपछि कनानमा तिनीहरूको जीवनको अभिलेख गरिएको छ। योबाहेक अरू सबै इस्राएलभरि यहोवाले गर्नुभएको कामका अभिलेखहरूबाट बनेका छन्। पुरानो करारमा अभिलेख गरिएका सबै कुरा इस्राएलमा यहोवाले गर्नुभएको काम—अर्थात्, यहोवाले त्यही भूमिमा गर्नुभएको काम हो जहाँ उहाँले आदम र हव्वालाई बनाउनुभएको थियो। नोआपछि परमेश्‍वरले आधिकारिक रूपमा पृथ्वीमा मानिसहरूलाई डोऱ्याउन थाल्नुभएको कुरादेखि नै पुरानो करारमा अभिलेख गरिएको भनेको इस्राएलको काम मात्र हो। अनि इस्राएलभन्दा बाहिरको कामको किन कुनै पनि अभिलेख छैन? किनकि इस्राएलको भूमि मानवजातिको उद्गमस्थल हो, र सुरुमा, इस्राएलबाहेक अरू कुनै राष्ट्र थिएन, र यहोवाले अरू कुनै ठाउँमा काम गर्नुभएन। यस प्रकार, बाइबलको पुरानो करारमा जे अभिलेख गरिएको छ त्यो विशुद्ध रूपमा त्यसबेला परमेश्‍वरले इस्राएलमा गर्नुभएको काम हो। अगमवक्ताहरू, यशैया, दानिएल, यर्मिया र इजकिएलद्वारा बोलिएका वचनहरू … तिनीहरूका वचनहरूले पृथ्वीमा उहाँको अन्य कामको भविष्यवाणी गर्छन्, तिनीहरूले यहोवा परमेश्‍वर स्वयम्‌को कामको भविष्यवाणी गर्छन्। यो पूर्णतया परमेश्‍वरबाट आएको हो, यो पवित्र आत्माको काम थियो, र अगमवक्ताहरूका यी पुस्तकहरूबाहेक अरू सबै कुरा त्यस समयको यहोवाको कामबारे मानिसहरूका अनुभवहरूको अभिलेख हुन्।

मानवजाति अस्तित्वमा आउनुभन्दा पहिले सृष्टिको काम भयो, तर उत्पत्ति पुस्तक मानवजाति सृष्टि गरिएपछि मात्र आयो; यो व्यवस्थाको युगको अवधिमा मोशाद्वारा लेखिएको पुस्तक थियो। यो आज तिमीहरूमाझ भइरहने कुराहरू जस्तै छः घटनाहरू घटेपछि तिमीहरूले भविष्यका मानिसहरूलाई देखाउनका निम्ति ती कुराहरू लेख्छौ, अनि तिमीले जे अभिलेख गरेका हुन्छौ ती कुराहरू भविष्यका मानिसहरूका लागि विगतमा घटेका घटनाहरू हुन्—तिनलाई इतिहासका रूपमा मात्र पढ्न सकिन्छ। पुरानो करारमा अभिलेख गरिएका कुरा इस्राएलमा यहोवाले गर्नुभएको काम हो, र नयाँ करारमा अभिलेख गरिएको कुरा चाहिँ अनुग्रहको युगको दौरान येशूले गर्नुभएको काम हो; तिनीहरूले दुई फरक-फरक युगहरूमा परमेश्‍वरले गर्नुभएको कामको दस्तावेजीकरण गर्छन्। पुरानो करारले व्यवस्थाको युगको अवधिमा परमेश्‍वरले गर्नुभएको कामको दस्तावेजीकरण गर्छ, त्यसैले पुरानो करार एउटा इतिहासको पुस्तक हो। नयाँ करार भनेको अनुग्रहको युगको कामको उपज हो, र जब नयाँ काम सुरु भयो, तब नयाँ करार पनि पुरानो भयो, त्यसैले नयाँ करार पनि एउटा इतिहासको पुस्तक हो। निश्चय नै, नयाँ करार पुरानो करार जत्तिकै व्यवस्थित छैन, न त यसमा त्यति नै धेरै कुराको अभिलेख नै रहेको छ। यहोवाले बोल्नुभएका अनेकौँ वचनहरू सबै बाइबलको पुरानो करारमा अभिलेख गरिएका छन् भने चारवटा सुसमाचारका पुस्तकमा येशूका वचनहरूमध्ये केही मात्र अभिलेख गरिएका छन्। निश्चय नै, येशूले पनि धेरै काम गर्नुभयो, तर त्यसलाई विस्तृत रूपमा अभिलेख गरिएको छैन। नयाँ करारमा कम अभिलेख गरिएको छ किनभने येशूले कम काम गर्नुभयो; उहाँले पृथ्वीमा साढे तीन वर्षमा गर्नुभएको काम र प्रेरितहरूले गरेका कामहरू जति छन् ती यहोवाले गर्नुभएको कामभन्दा धेरै नै कम थिए। अनि यसैकारण, नयाँ करारमा पुरानो करारमा भन्दा थोरै पुस्तकहरू छन्।

बाइबल ठ्याक्कै कस्तो किसिमको पुस्तक हो? पुरानो करार व्यवस्थाको युगको दौरान परमेश्‍वरले गर्नुभएको काम हो। बाइबलको पुरानो करारमा व्यवस्थाको युगको दौरान यहोवाले गर्नुभएका सबै काम अनि उहाँले गर्नुभएको सृष्टिको कामको अभिलेख रहेको छ। यसका सबै भागहरूले यहोवाद्वारा गरिएको काम अभिलेख गर्दछन्, र यसले अन्ततः मलाकीको पुस्तकमा यहोवाको कामका विवरणहरू समापन गर्दछ। पुरानो करारमा परमेश्‍वरले गर्नुभएका दुई वटा कामको अभिलेख रहेको छ: एउटा सृष्टिको काम हो, र अर्को व्यवस्थाको घोषणा हो। दुवै काम यहोवाले गर्नुभएको थियो। व्यवस्थाको युगले यहोवा परमेश्‍वरको नाउँमा गरिएको कामको प्रतिनिधित्व गर्दछ; यो आधारभूत रूपमा यहोवाको नाउँमा गरिएका कामहरूको सम्पूर्णता हो। त्यसैले, पुरानो करारमा यहोवाको कामको अभिलेख गरिएको छ। नयाँ करारमा येशूको कामको अभिलेख गरिएको छ, त्यो काम जुन मूलतः येशूको नाउँमा गरिएको थियो। येशूको नाउँको महत्त्व र उहाँले गर्नुभएको काम प्रायः नयाँ करारमा अभिलिखित छन्। पुरानो करारको व्यवस्थाको युगको दौरान, यहोवाले इस्राएलमा मन्दिर र वेदी निर्माण गर्नुभयो, उहाँले पृथ्वीमा इस्राएलीहरूको जीवनलाई डोऱ्याउनुभयो, जसले तिनीहरू उहाँका चुनिएका मानिस रहेको, उहाँले पृथ्वीमा चुन्नुभएका र उहाँका अभिप्रायअनुरूप रहेका मानिसहरूको पहिलो समूह, उहाँले व्यक्तिगत रूपमा डोऱ्याउनुभएको पहिलो समूह रहेको प्रमाणित गर्छ। इस्राएलका बाह्र वटा वंश यहोवाका चुनिएका पहिलो मानिसहरू थिए, त्यसैले व्यवस्थाको युगमा यहोवाको काम समाप्त नहुञ्जेल उहाँले सधैँ तिनीहरूमाथि काम गर्नुभयो। दोस्रो चरणको काम नयाँ करारको अनुग्रहको युगको काम थियो, र त्यो यहूदीहरूका बीचमा, इस्राएलका बाह्र कुलमध्ये एउटामा गरिएको थियो। यस कामको दायरा अझ सानो थियो किनकि येशू देहधारी परमेश्‍वर हुनुहुन्थ्यो। येशूले यहूदियाको भूमिभरि मात्र काम गर्नुभयो, र साढे तीन वर्ष मात्र काम गर्नुभयो; त्यसैले, नयाँ करारमा अभिलेख गरिएका कुराहरूले पुरानो करारमा अभिलेख गरिएको कामको मात्रालाई उछिन्नबाट निकै पछि परेको हो। अनुग्रहको युगमा येशूले गर्नुभएको काम मुख्य रूपमा सुसमाचारका चार वटा पुस्तकमा लेखिएको छ। अनुग्रहको युगका मानिसहरू हिँडेको बाटो उनीहरूको जीवन स्वभावको सबैभन्दा सतही परिवर्तनहरूको बाटो थियो, जसको अधिकांश भाग पत्रहरूमा अभिलिखित छ। ती पत्रहरूले त्यस बेला पवित्र आत्माले कसरी काम गर्नुभयो भनेर देखाउँछन्। (निश्‍चय नै, चाहे पावलले सजाय पाएको होस् वा दुर्दशा खेप्नुपरेको होस्, तिनले गरेका काममा तिनी पवित्र आत्माद्वारा निर्देशित थिए, तिनी त्यस्ता व्यक्ति थिए जो त्यस समय पवित्र आत्माद्वारा प्रयोग गरिएका थिए; पत्रुस पनि पवित्र आत्माद्वारा प्रयोग गरिएका थिए, तर तिनले पावलले जति धेरै काम गरेनन्। पावलको काममा मानिसका अशुद्धताहरू थिए, तैपनि पावलले लेखेका पत्रहरूमा त्यस समयमा पवित्र आत्माले कसरी काम गर्नुहुन्थ्यो भन्‍ने कुरा देख्न सकिन्छ। पावलले डोऱ्याएको बाटो ठीक थियो, त्यो सही थियो, र त्यो पवित्र आत्मा हिँड्नुभएको बाटो थियो।)

यदि तँ व्यवस्थाको युगको काम हेर्न, र इस्राएलीहरूले कसरी यहोवाको मार्ग पछ्याए भनी हेर्न चाहन्छस् भने, तैँले पुरानो करार पढ्नैपर्छ; यदि तँ अनुग्रहको युगको काम बुझ्न चाहन्छस् भने, तैँले नयाँ करार पढ्नैपर्छ। तर तैँले आखिरी दिनहरूको कामलाई कसरी हेर्छस् त? तैँले आज परमेश्‍वरको अगुवाइलाई स्वीकार्नुपर्दछ, र आजको काममा प्रवेश गर्नुपर्दछ, किनकि यो नयाँ काम हो, र यसलाई पहिले नै बाइबलमा कसैले पनि अभिलेख गरेको छैन। आज, परमेश्‍वर देह बन्नुभएको छ र उहाँले चीनमा अरू चुनिएका मानिसहरू छान्नुभएको छ। परमेश्‍वर यी मानिसहरूमाथि काम गर्नुहुन्छ, उहाँ पृथ्वीमा गरिएको उहाँको कामलाई निरन्तरता दिनुहुन्छ, र अनुग्रहको युगमा भएको कामलाई निरन्तरता दिनुहुन्छ। आजको काम त्यो बाटो हो जहाँ मानिस कहिल्यै हिँडेको छैन, र यो त्यस्तो मार्ग हो जुन कसैले कहिल्यै देखेको छैन। यो यस्तो काम हो जुन पहिला कहिल्यै गरिएको छैन—यो पृथ्वीमा परमेश्‍वरको नवीनतम काम हो। यसैले, पहिले कहिल्यै नगरिएको काम इतिहास होइन, किनकि अहिले भनेको अहिले हो, र यो विगत बन्न बाँकी नै छ। परमेश्‍वरले पृथ्वीमा र इस्राएलदेखि बाहिर अझ ठूलो, अझ नयाँ काम गर्नुभएको छ, त्यो इस्राएलको दायराभन्दा धेरै पर, अगमवक्ताहरूको अगमवाणीहरू भन्दा बाहिर गइसकेको छ, जुन अगमवाणीहरूभन्दा बाहिरको नयाँ र अचम्मको काम हो, र इस्राएलभन्दा परको अझ नयाँ काम हो, जुन यस्तो काम हो जसलाई मानिसहरूले न त बुझ्न सक्छन् न कल्पना गर्न नै सक्छन् भन्ने कुरा मानिसहरूलाई थाहा छैन। बाइबलमा त्यस्तो कामको स्पष्ट अभिलेख कसरी हुन सक्छ र? आजको कामका बारेमा एउटै कुरा पनि नछुटाई अग्रिम रूपमा कसले लेखेको हुन सक्थ्यो र? परम्परालाई चुनौती दिने यो अझ ठूलो, अझ बुद्धिमानी कामलाई अति पुरानो भएर ढुसी लागेको त्यो पुस्तकमा कसले अभिलेख गर्न सक्थ्यो र? वर्तमान काम इतिहास होइन, र यस्तो भएकाले, यदि तँलाई आजको नयाँ मार्गमा हिँड्ने इच्छा छ भने, तैँले बाइबललाई छोड्नुपर्छ, तैँले बाइबलका अगमवाणी वा इतिहासका पुस्तकहरूभन्दा पर जानुपर्छ। तब मात्र तँ नयाँ मार्गमा ठिकसँग हिँड्न सक्नेछस्, अनि मात्र तँ नयाँ क्षेत्र र नयाँ काममा प्रवेश गर्न सक्नेछस्। तँलाई आज किन बाइबल नपढ्न भनिएको छ, किन बाइबलदेखि अलग अर्को काम छ, परमेश्‍वर किन बाइबलमा अझ नयाँ र अझ विस्तृत अभ्यास खोज्नुहुन्न, र किन त्यसको सट्टामा बाइबलबाहिर अझ शक्तिशाली काम छ भनेर तैँले बुझ्नैपर्छ। यो सबै तिमीहरूले बुझ्नुपर्ने कुरा हो। तैँले पुरानो र नयाँ कामबीचको भिन्नता बुझ्नुपर्दछ, र तैँले बाइबल नपढे पनि तैँले त्यसलाई चिरफार गर्न सक्नुपर्छ; यदि होइन भने, तैँले अझै बाइबलको आराधना गरिरहनेछस् र तेरो निम्ति नयाँ काममा प्रवेश गर्न र नयाँ परिवर्तनहरू अनुभूत गर्न गाह्रो हुनेछ। त्यहाँ एक उच्च मार्ग छ भने किन त्यो न्यून, पुरानो मार्गको अध्ययन गर्नु? जब त्यहाँ अझ नयाँ वाणीहरू र अझ नयाँ काम छन् भने किन अझै पनि पुराना ऐतिहासिक अभिलेखहरूमाझ जिउने? ती नयाँ वाणीहरूले तेरो निम्ति प्रबन्ध गर्न सक्छन्, जसले यो नयाँ काम हो भनी प्रमाणित गर्दछ; पुराना अभिलेखहरूले तँलाई तृप्त पार्न वा तेरा वर्तमान आवश्यकताहरू पूरा गर्न सक्दैनन्, जसले ती इतिहास हुन् र वर्तमान काम होइनन् भनी प्रमाणित गर्छ। सबैभन्दा उच्च मार्ग भनेको सबैभन्दा नयाँ काम हो, र नयाँ कामको साथमा, विगतको मार्ग जतिसुकै उच्च भए पनि यो मानिसहरूले फर्केर हेर्ने इतिहास मात्रै हो, र सन्दर्भको रूपमा यसको महत्त्व नै भए पनि, यो अझै पनि पुरानो मार्ग नै हो। यसलाई “पवित्र पुस्तक” मा लेखिएको भए पनि पुरानो मार्ग इतिहास नै हो; “पवित्र पुस्तक” मा यसको एक पाना समेत अभिलेख नभए पनि, नयाँ मार्ग नै वर्तमान हो। यो मार्गले तँलाई मुक्ति दिन सक्छ, र यो मार्गले तँलाई परिवर्तन गर्न सक्छ, किनकि यो पवित्र आत्माको काम हो।

तिमीहरू सबैले बाइबल बुझ्नैपर्छ—यो काम अत्यन्तै आवश्यक छ! आज, तैँले बाइबल पढ्नु आवश्यक छैन, किनकि त्यसमा कुनै नयाँ कुरा छैन; यो पूर्णत: पुरानो छ। बाइबल एउटा इतिहासको पुस्तक हो, र यदि तैँले अनुग्रहको युगमा पुरानो करार खाएको र पिएको थिइस् भने, अनि यदि तैँले पुरानो करारको युगमा चाहिएको कुरालाई अनुग्रहको युगमा व्यवहारमा लागू गरेको भए, येशूले तँलाई अस्वीकार गर्नुहुनेथ्यो, र तँलाई दोषी ठहराउनुहुनेथ्यो; यदि तैँले येशूका कामहरूमा पुरानो करार लागू गरेको थिइस् भने, तँ एक फरिसी हुने थिइस्। आज, यदि तँ खान र पिउन अनि अभ्यास गर्नका लागि पुरानो र नयाँ करारलाई एकसाथ राख्छस् भने, आजका परमेश्‍वरले तँलाई दोषी ठहराउनुहुनेछ; तँ आजको पवित्र आत्माको कामभन्दा पछि परेको हुनेछस्! यदि तँ पुरानो करार र नयाँ करार खान्छस् र पिउँछस् भने, तँ पवित्र आत्माको प्रवाहभन्दा बाहिर छस्! येशूको समयमा, येशूले यहूदीहरू र उहाँको पछि लाग्नेहरू सबैलाई त्यस बेला उहाँमा भएको पवित्र आत्माको कामअनुसार डोऱ्याउनुभयो। उहाँले बाइबललाई उहाँको कामको आधारको रूपमा लिनुभएन, तर उहाँको कामअनुसार बोल्नुभयो; उहाँले बाइबलले भनेको कुरामा ध्यान दिनुभएन, न त उहाँले बाइबलमा आफ्ना अनुयायीहरूलाई डोऱ्याउने तरिका नै खोज्नुभयो। उहाँले काम गर्न थाल्नुभएदेखि नै पश्‍चात्तापको मार्गको प्रचार गर्नुभयो—जसको एउटा वचनका बारेमा पुरानो करारका कैयौँ अगमवाणीमा बिलकुलै उल्लेख गरिएको थिएन। उहाँले बाइबलअनुसार काम नगर्नुभएको मात्र होइन, उहाँले त एउटा अझ नयाँ बाटोमा पनि अगुवाइ गर्नुभयो र अझ नयाँ काम पनि गर्नुभयो। उहाँले प्रचार गर्दा कहिल्यै पनि बाइबलको सन्दर्भ लिनुभएन। व्यवस्थाको युगको दौरान कसैले पनि बिरामीहरूलाई निको पार्ने र पिशाचहरूलाई धपाउने उहाँका चमत्कारहरू गर्न सकेको थिएन। त्यसरी नै उहाँको काम, उहाँका शिक्षा, अनि उहाँको बोलीको अख्तियार र शक्ति व्यवस्थाको युगको कुनै पनि व्यक्तिको पहुँचभन्दा बाहिर थिए। येशूले केवल उहाँको अझ नयाँ काम गर्नुभयो, र धेरै मानिसले बाइबल प्रयोग गर्दै उहाँलाई दोषी ठहराए पनि—र पुरानो करारलाई प्रयोग गरेर उहाँलाई क्रूसमा टाँगे पनि उहाँको काम पुरानो करारको भन्दा उत्तम थियो; यदि यस्तो थिएन भने, मानिसहरूले किन उहाँलाई क्रूसमा टाँग्थे? के त्यो पुरानो करारमा उहाँको शिक्षा, साथै बिरामीलाई निको पार्ने र दुष्टात्माहरूलाई धपाउने उहाँको शक्तिका बारेमा केही नभनिएकोले गर्दा होइन र? उहाँको काम अझ नयाँ मार्गलाई अगाडि बढाउनका निम्ति गरिएको थियो, यो जानाजानी बाइबलविरुद्ध लड्न वा जानाजानी पुरानो करारलाई हटाउनका निम्ति थिएन। उहाँ आफ्नो सेवकाइ गर्न, उहाँको चाहना र खोजी गर्नेहरूलाई नयाँ काम दिन मात्रै आउनुभयो। उहाँ पुरानो करारको व्याख्या गर्न वा त्यसको कामलाई समर्थन गर्न आउनुभएन। उहाँको काम व्यवस्थाको युगलाई निरन्तर विकसित हुन दिनका लागि थिएन। उहाँको कामले बाइबललाई आधार बनाएको छ कि छैन भन्‍ने कुरालाई उहाँले कुनै ख्याल गर्नुभएन बरु उहाँ आफूले गर्नुपर्ने काम गर्न मात्रै आउनुभयो, त्यसैले, उहाँले पुरानो करारका अगमवाणीहरूको व्याख्या गर्नुभएन, न त उहाँले पुरानो करारको व्यवस्थाको युगका वचनहरूअनुसार काम नै गर्नुभयो। उहाँले पुरानो करारले के भन्छ भन्ने कुरालाई बेवास्ता गर्नुभयो, उहाँले त्यो उहाँको कामसँग मिल्छ कि मिल्दैन भन्ने कुरालाई वास्ता गर्नुभएन, अनि अरूले उहाँको कामका बारेमा के जान्दछन् वा तिनीहरूले कसरी त्यसलाई दोषी ठहराएका छन् भनी वास्ता गर्नुभएन। उहाँले केवल आफूले गर्नुपर्ने काम गर्दैजानुभयो, यद्यपि धेरै मानिसहरूले उहाँलाई दोषी ठहराउन पुरानो करारका अगमवक्ताहरूका अगमवाणीहरू प्रयोग गरे। मानिसहरूको नजरमा उहाँको कामको कुनै आधार नभएको र त्यहाँ धेरै कुरा पुरानो करारको विवरणसँग नमिलेको जस्तो देखिन्थ्यो। के यो मानिसको त्रुटिपूर्णता र बेतुकपन थिएन र? के परमेश्‍वरले उहाँको काममा प्रावधानहरू लागू गर्नु आवश्यक हुन्छ? अनि के परमेश्‍वरले अगमवक्ताहरूका अगमवाणीअनुसार नै काम गर्नुपर्छ? आखिरकार, ठूलो के हो: परमेश्‍वर कि बाइबल? परमेश्‍वरले किन बाइबलअनुसार काम गर्नैपर्छ र? के परमेश्‍वरसँग बाइबललाई उछिन्ने कुनै अधिकार छैन भन्‍ने हुन सक्छ? के परमेश्‍वर बाइबलबाट टाढा भएर अरू काम गर्न सक्नुहुन्न र? येशू र उहाँका चेलाहरूले किन शबाथ-दिन पालना गर्नुभएन? यदि उहाँले शबाथ-दिनअनुसार र पुरानो करारका आज्ञाहरूअनुसार अभ्यास गर्नुहुन्थ्यो भने, येशूले उहाँ आउनुभएपछि शबाथ-दिन किन पालना गर्नुभएन, बरु खुट्टा धुनुभयो, शिर ढाक्नुभयो, रोटी भाँच्नुभयो र दाखरस पिउनुभयो? के यी सबै कुरा पुरानो करारका आज्ञाहरूमा नभएका होइनन् र? यदि येशूले पुरानो करार पालन गर्नुहुन्थ्यो भने, उहाँले यी प्रावधानहरू किन तोड्नुभयो? परमेश्‍वर र बाइबलमध्ये कुनचाहिँ पहिले आयो भन्ने कुरा तँलाई थाहा हुनुपर्छ! उहाँ शबाथका प्रभु हुनुभएकाले, के उहाँ बाइबलका प्रभु पनि हुन सक्नुहुन्न र?

नयाँ करारको युगमा येशूद्वारा गरिएको कामले नयाँ काम सुरु गर्‍यो। उहाँले पुरानो करारको कामअनुसार काम गर्नुभएन, न त उहाँले पुरानो करारका यहोवाले बोल्नुभएका वचनहरू नै लागू गर्नुभयो। उहाँले आफ्नै काम गर्नुभयो, र उहाँले झनै नयाँ काम गर्नुभयो, जुन काम व्यवस्थाभन्दा उच्च थियो। यसैले, उहाँले भन्नुभयो, “म व्यवस्था वा अगमवक्ताहरू नष्ट गर्न आएको हुँ भन्‍ने नसोच: म नष्ट गर्न होइन, तर पूरा गर्न आएको हुँ।” यसैले, उहाँले जे पूरा गर्नुभयो त्यसअनुसार धेरै प्रावधान तोडिए। शबाथको दिनमा उहाँले आफ्ना चेलाहरूलाई अन्नका खेतहरूबाट लग्नुहुँदा तिनीहरूले अन्नका बालाहरू टिपे र खाए; उहाँले शबाथ दिन पालन गर्नुभएन र भन्नुभयो, “मानिसको पुत्र शबाथको दिनको समेत प्रभु हुनुहुन्छ।” त्यसबेला, इस्राएलीहरूको नियमअनुसार शबाथ दिन पालन नगर्ने जोसुकैलाई ढुङ्गाले हानेर मारिन्थ्यो। तर, येशू न त मन्दिरमा प्रवेश गर्नुभयो न उहाँले शबाथ दिन पालन गर्नुभयो, र उहाँको काम पुरानो करारको युगमा यहोवाद्वारा गरिएको थिएन। यसरी, येशूले गरेको कामले पुरानो करारको व्यवस्थालाई उछिन्यो, यो त्योभन्दा अझ उच्च थियो, र उहाँले आफ्नो काम गर्दा पुरानो करारका आधारमा गर्नुभएन। अनुग्रहको युगको अवधिमा, येशू पहिल्यै पुरानो करारको व्यवस्थाअनुसार काम गरिरहनुभएको थिएन, र उहाँ ती प्रावधानहरूबाट अलग भइसक्नुभएको थियो। तर इस्राएलीहरूले अझै पनि जोरदार रूपमा धर्मशास्त्रलाई समातिरहे र येशूलाई दोषी ठहराए—के त्यसो गर्नु येशूको कामलाई इन्कार गर्नु थिएन र? आज धार्मिक संसार पनि जोरदार रूपमा बाइबललाई समात्छ र कोही-केही मानिस भन्छन्‌, “बाइबल एउटा पवित्र पुस्तक हो र यो पढिनैपर्छ।” केही मानिस भन्छन्, “जहिलेसुकै भए पनि, परमेश्‍वरको काम त्याग्न मिल्दैन। पुरानो करार परमेश्‍वरले इस्राएलीहरूसँग गर्नुभएको करार हो, र यसलाई फ्याँक्न मिल्दैन, शबाथ-दिन सधैँ पालन गर्नैपर्छ!” के तिनीहरू अत्यन्तै बेतुके छैनन् र? येशूले किन शबाथ-दिन पालन गर्नुभएन? के उहाँ पाप गरिरहनुभएको थियो? यो मामिला कसले राम्रोसँग बुझ्न सक्छ? मानिसहरूले बाइबल जसरी पढे पनि, उनीहरूको बोध सामर्थ्य प्रयोग गरेर परमेश्‍वरको काम जान्न असम्भव हुनेछ। तिनीहरूले परमेश्‍वरको शुद्ध ज्ञान प्राप्त नगर्ने मात्र होइन, तिनीहरूका धारणा झन्-झन् भयङ्कर हुँदै जानेछन्, जसले गर्दा तिनीहरू परमेश्‍वरको विरोध गर्न थाल्नेछन्। यदि आज परमेश्‍वरको देहधारण नभएको भए, मानिसहरू तिनीहरूका आफ्नै धारणाले बरबाद हुनेथिए, र तिनीहरू परमेश्‍वरको सजायमाझ मर्नेथिए।


बाइबल सम्बन्धमा (२)

बाइबललाई पुरानो र नयाँ करार पनि भनिन्छ। “करार” शब्दले केलाई जनाउँछ, तिमीहरूलाई थाहा छ? पुरानो करारमा रहेको “करार” शब्द यहोवाले मिश्रीहरूलाई ढालेर इस्राएलीहरूलाई फारोबाट बचाउँदा इस्राएलका मानिसहरूसँग गर्नुभएको करारबाट आएको हो। अवश्य नै, ढोकाको चौकोसमा पोतिएको थुमाको रगत नै यो करारको प्रमाण थियो, जसमार्फत परमेश्‍वरले मानिससँग करार स्थापित गर्नुभएको थियो, जसमा ढोकाको चौकोसमाथि र दुवै छेउमा थुमाको रगत पोतिएका जति सबै इस्राएली हुन्, तिनीहरू परमेश्‍वरका चुनिएका मानिस हुन् र तिनीहरू सबैलाई यहोवाले बचाउनुहुनेछ भनेर भनिएको थियो (किनभने त्यति बेला यहोवाले मिश्रका ज्येष्ठ पुत्र र पहिलो वंशका भेडा र गाईवस्तु सबैलाई मार्न लाग्‍नुभएको थियो)। यो करारको अर्थ दुई तहको छ। मिश्रका कुनै पनि मानिस वा वस्तुभाउलाई यहोवाले मुक्ति दिनुहुनेछैन; उहाँले तिनीहरूका ज्येष्ठ पुत्र र पहिलो वंशका भेडा र गाईवस्तु सबैलाई ढाल्नुहुनेछ। तसर्थ, अगमवाणीका थुप्रै पुस्तकमा मिश्रीहरूलाई कठोर सजाय दिइनेछ भनी पूर्वानुमान गरिएको थियो—यो यहोवाको करारको नतिजा थियो। करारको पहिलो तहको अर्थ यही हो। यहोवाले मिश्रका ज्येष्ठ पुत्र र पहिलो वंशका सबै वस्तुभाउलाई ढाल्नुभयो, तर उहाँले सबै इस्राएलीलाई जोगाउनुभयो, जसको मतलब जो इस्राएली भूमिका थिए ती सबै यहोवाका प्रिय थिए र सबै जोगिनेथिए; उहाँ तिनीहरूमाथि दीर्घकालीन काम गर्न चाहनुहुन्थ्यो, र उहाँले थुमाको रगत प्रयोग गरेर तिनीहरूसँग करार स्थापित गर्नुभयो। त्यसउप्रान्त यहोवाले इस्राएलीहरूलाई ढाल्नुहुनेथिएन र उहाँले तिनीहरू सधैँका लागि उहाँका चुनिएका मानिस हुनेछन् भनेर भन्‍नुभयो। इस्राएलका बाह्र कुलमाझ, उहाँ व्यवस्थाको युगभरि उहाँको काममा लाग्‍नुहुनेथियो, उहाँले इस्राएलीहरूमाझ आफ्‍ना सबै व्यवस्था सार्वजनिक गर्नुहुनेथियो, अनि तिनीहरू मध्येबाट अगमवक्ता र न्यायकर्ताहरू छान्‍नुहुनेथियो र तिनीहरू उहाँको कामको केन्द्र बन्नेथिए। यहोवाले तिनीहरूसँग एउटा करार गर्नुभयो: युग परिवर्तन नभएसम्म उहाँ चुनिएका मानिसहरूमाझ मात्र काम गर्नुहुनेथ्यो। यहोवाको करार अपरिवर्तनीय थियो, किनकि यो रगतमा बनेको, र उहाँका चुनिएका मानिसहरूसँग स्थापित गरिएको थियो; अझ महत्त्वपूर्ण कुरा, उहाँले पूरै युगका लागि आफ्नो काम सुरु गर्न उपयुक्त क्षेत्र र लक्ष्य रोज्नुभएको थियो। फलस्वरूप, मानिसहरूले यो करारलाई विशेष महत्त्वका साथ हेरे। करारको दोस्रो तहको अर्थ यही हो। करार स्थापना हुनुभन्दा अघिको “उत्पत्ति” बाहेक, पुरानो करारका अन्य सबै पुस्तकमा करारको स्थापनापछि इस्राएलीहरूमाझ परमेश्‍वरले गर्नुभएको कामको अभिलेख राखिएको छ। अवश्य पनि, कहिलेकहीँ अन्यजातिहरूका विवरणहरू पनि आउँछन्, तर समग्रमा, पुरानो करारमा परमेश्‍वरले इस्राएलमा गर्नुभएको कामको विवरण राखिएको छ। इस्राएलीहरूसँग गरिएको यहोवाको करारको कारण, व्यवस्थाको युगमा लेखिएका पुस्तकहरूलाई पुरानो करार भनिन्छ। ती पुस्तकहरू इस्राएलीहरूसँगको यहोवाको करारबाट नामाकरण गरिएका छन्।

नयाँ करारको नाम येशूले क्रूसमा बगाउनुभएको रगत र उहाँमा विश्‍वास गर्ने सबैसँग उहाँले गर्नुभएको करारबाट राखिएको हो। येशूको करार यस्तो थियो: उहाँले बगाएको रगतको कारण मानिसहरूले पापबाट क्षमा पाउन केवल उहाँमा विश्‍वास गर्नुपर्थ्यो, र यसरी तिनीहरूले मुक्ति पाउनेथिए, र उहाँमार्फत पुनर्जन्म पाउनेथिए, र अबउप्रान्त पापी रहँदैनथिए; उहाँको अनुग्रह प्राप्त गर्नका लागि मानिसहरूले उहाँमा विश्‍वास मात्र गरे भने, मरेपछि तिनीहरूले नरकमा दुःख पाउनेथिएनन्। अनुग्रहको युगमा लेखिएका सबै पुस्तक यो करारपछि आएका थिए र ती सबैमा करारमा रहेका काम र वाणीका दस्तावेज राखिएका छन्। ती पुस्तकहरू प्रभु येशूको क्रूसीकरणबाट भएको मुक्ति वा करारभन्दा बाहिर जाँदैनन्; ती सबै नै प्रभुमा रहेका अनुभवी दाजुभाइहरूले लेखेका पुस्तक हुन्। तसर्थ, यी पुस्तकहरू पनि एउटा करारबाट नामाकरण गरिएका छन्: तिनलाई नयाँ करार भनिन्छ। यी दुइटा करारले व्यवस्थाको युग र अनुग्रहको युगलाई मात्र समावेश गर्छन्, र अन्तिम युगसँग तिनको कुनै सम्बन्ध छैन। तसर्थ, आजका आखिरी दिनहरूका मानिसहरूका लागि बाइबल त्यति धेरै उपयोगी छैन। बढीमा, यसले एक अस्थायी सन्दर्भको मात्र काम गर्छ, तर आधारभूत रूपमा यसको उपयोगिता निकै कम छ। यद्यपि धार्मिक मानिसहरू अझै पनि यसलाई सबैभन्दा बहुमूल्य ठान्छन्। तिनीहरूले बाइबल जानेका हुँदैनन्; तिनीहरू बाइबलको व्याख्या गर्न मात्र जान्दछन्, र मूलतः यसको उत्पत्तिबारे अनजान छन्। बाइबलप्रति तिनीहरूको मनोवृत्ति यस्तो छ: बाइबलका सबै कुरा ठीक छन्, यसमा कुनै अशुद्धता वा त्रुटि छैन। तिनीहरूले बाइबल ठीक र त्रुटिरहित छ भनेर पहिले नै निर्धारण गरेका हुनाले, तिनीहरूले यसलाई ठूलो चासोको साथ अध्ययन र जाँच गर्न थाले। आजको चरणको कामबारे बाइबलमा पूर्वानुमान गरिएको थिएन; सबैभन्दा अन्धकार स्थानमा विजयको कामको कहिल्यै कुनै उल्लेख गरिएको थिएन। किनकि यो सबैभन्दा पछिल्लो काम हो। कामको युग फरक भएकै कारण, येशू आफै पनि यो चरणको काम आखिरी दिनहरूमा गरिनेछ भनेर अनजान हुनुहुन्थ्यो—अनि यस्तोमा, आखिरी दिनहरूका मानिसहरूले बाइबल जाँचेर त्यसभित्र यस चरणको कामलाई कसरी भेट्टाउन सक्छन्?

बाइबलको व्याख्या गर्ने धेरैजसो व्यक्तिहरूले वास्तविकताको कुनै आधारविना तर्क प्रयोग गरेर निचोडहरू निकाल्छन्। तिनीहरू धेरै वटा कोणबाट बाइबलको छानबिन गर्न तर्क मात्र प्रयोग गर्छन्। वर्षौंवर्षदेखि, कसैले पनि बाइबललाई चिरफार गर्न वा बाइबललाई “हुँदैन” भन्‍न हिम्मत गरेको छैन, किनकि यो पुस्तक नै “पवित्र पुस्तक” हो र मानिसहरू यसलाई परमेश्‍वरका रूपमा पुज्छन्। यो केही हजार वर्षदेखि चलिआएको छ। परमेश्‍वरले कुनै ध्यान दिनुभएको छैन, र कसैले पनि बाइबलपछाडिको वास्तविक कथा पत्ता लगाएको छैन। हामी बाइबललाई बहुमूल्य ठान्‍नु भनेको मूर्तिपूजा गर्नु हो भन्छौँ, तैपनि ती भक्त विश्‍वासीहरूमध्ये कसैले पनि त्यसलाई यस प्रकारले हेर्ने आँट गर्दैनन्, र तिनीहरूले तँलाई अर्ती दिनेछन्: “ब्रदर! त्यसो नभन, त्यो ज्यादै नराम्रो कुरा हो! तिमी कसरी परमेश्‍वरविरुद्ध ईश्‍वरनिन्दा गर्न सक्छौ?” त्यसपछि तिनीहरूले एउटा असहज, अप्ठ्यारो चालढाल प्रदर्शन गर्नेछन्: “हे येशू कृपालु मुक्तिदाता, म तपाईँलाई उसको पाप क्षमा गर्न बिन्ती गर्छु, किनकि तपाईँ मानिसलाई प्रेम गर्ने प्रभु हुनुहुन्छ, र हामी सबैले पाप गरेका छौँ, कृपया हामीलाई महान् कृपा देखाउनुहोस्, आमेन।” तिनीहरू यति “धर्मात्मा” हुन्‍छन्; सत्यता स्विकार्न तिनीहरूलाई कसरी सजिलो हुन सक्थ्यो र? तैँले त्यसो भन्दा तिनीहरू रन्थनिने गरी तर्सिनेछन्। बाइबल मानव विचारहरूद्वारा दूषित भएको र त्यसमा मानव धारणाहरू भएको हुन सक्छ भनेर त झन् कसैले सोच्‍ने आँट गर्दैन, र यो त्रुटि कसैले देख्‍न सक्दैन। बाइबलमा भएका केही कुरा व्यक्तिहरूका अनुभव र ज्ञान हुन्, यसमा भएका केही कुरा पवित्र आत्माका अन्तर्दृष्टि हुन्, र त्यसमा मानव सोचाइको मिश्रण पनि छ। यी कुरामा परमेश्‍वरले कहिल्यै हस्तक्षेप गर्नुभएको छैन, तर यसको पनि सीमा हुन्छ: यी कुरा सामान्य मानव सोचाइभन्दा बाहिर जान सक्दैनन्। यदि जान्छन् भने, तिनले परमेश्‍वरको काममा बाधा र अवरोध निम्त्याइरहेका हुन्छन्, र ती शैतानका काम हुन्, किनकि त्यसो गर्दा मानिसहरूको कर्तव्य खोसिन्छ, र मानिसहरू शैतानको काम गर्न र त्यसको प्रभुत्वमा पर्न बाध्य हुन्छन्। यस क्षणमा पवित्र आत्माले तिनीहरूलाई त्यस तरिकाले काम गर्न दिनुहुनेछैन। कहिलेकहीँ, कतिपय दाजुभाइ-दिदीबहिनीहरू सोध्छन्: “के मैले फलानो तरिकाले काम गर्नु ठीक हुन्छ?” म तिनीहरूको कद हेर्छु र भन्छु: “हुन्छ!” कतिपय मानिस यसो पनि भन्छन्: “यदि म फलानो तरिकाले काम गर्छु भने, के मेरो स्थिति सामान्य छ?” अनि म भन्छु: “हो! सामान्य छ, अत्यन्तै सामान्य छ!” अरू भन्छन्: “के मैले यस्तो तरिकाले काम गर्नु ठीक हुन्छ?” अनि म भन्छु: “हुँदैन!” तिनीहरू भन्छन्: “किन उसले गर्दा ठीक हुने तर मैले गर्दा नहुने?” अनि म भन्छु: “किनकि तँ जे गरिरहेको छस् त्यो शैतानबाट आउँछ, यो एउटा बाधा हो र तेरा कार्यहरूपछाडिका प्रेरणा र स्रोत गलत छन्।” यस्तो समय पनि आउँछ जुन बेला काम त्यस बिन्दुमा पुग्दैन, र दाजुभाइ-दिदीबहिनीहरू यसबारे अनजान हुन्छन्। कतिपयले मलाई कुनै निश्‍चित तरिकाले कार्य गर्नु ठीक हुन्छ कि हुँदैन भनेर सोध्छन्, र जब म तिनीहरूका कार्यहरूले भविष्यको काममा अवरोध नल्याउने देख्छु, तब म यो ठिकै हुन्छ भन्छु। पवित्र आत्माको कामले मानिसहरूलाई एउटा दायरा दिन्छ; मानिसहरूले पूर्ण रूपले र हुबहु पवित्र आत्माका मूल अभिप्रायहरू अनुसार कार्य गर्नु पर्दैन, किनकि मानिसहरूमा सामान्य मानव सोचाइ र कमजोरी हुन्छ र तिनीहरूका केही दैहिक आवश्यकता हुन्छन्, तिनीहरूका वास्तविक समस्याहरू हुन्छन् र तिनीहरूका दिमागमा केही यस्ता सोच हुन्छन् जसलाई नियन्त्रण गर्न मूलतः तिनीहरूसँग कुनै उपाय हुँदैन। मैले मानिसहरूलाई माग्‍ने हरेक कुराको सीमा हुन्छ। कतिपयले मेरा वचनहरू अनेकार्थक छन् र म तिनीहरूलाई जुनसुकै तरिकाले काम गर्न भनिरहेको छु भन्‍ने विश्‍वास गर्छन्—किनकि तँ मेरा मागहरूको उपयुक्त दायरा छ भनेर बुझ्दैनस्। यदि यो तैँले कल्पना गरेजस्तो हुन्थ्यो भने—यदि मैले विनाअपवाद सबै मानिसलाई उही मागहरू राखेँ र तिनीहरू सबैलाई एउटै कद हासिल गर्न माग गरेँ भने—यसले काम गर्दैनथ्यो। यो असम्भव कुराको माग गर्नु हो, र यो मानवीय कामको सिद्धान्त हो, परमेश्‍वरको कामको सिद्धान्त होइन। परमेश्‍वरको काम मानिसहरूका खास परिस्थितिहरू अनुसार सम्पन्‍न गरिन्छ र यो तिनीहरूको अन्तर्निहित क्षमतामा आधारित हुन्छ। यो सुसमाचार प्रचार गर्ने सिद्धान्त पनि हो: तैँले प्रकृतिलाई आफ्नै लयमा चल्न दिएर बिस्तारै अगाडि बढ्नुपर्छ; तैँले कसैसित स्पष्ट रूपमा सत्यता बोलिस् भने मात्र उसले कुरा बुझ्नेछ, र त्यसबेला मात्र उसले बाइबललाई थाती राख्न सक्नेछ। यदि परमेश्‍वरले यो चरणको काम नगर्नुभएको भए, परम्परालाई कसले तोड्न सक्थ्यो र? नयाँ काम कसले गर्न सक्थ्यो र? कसले बाइबलबाहिर नयाँ मार्ग पत्ता लगाउन सक्थ्यो र? मानिसहरूका परम्परागत धारणाहरू र सामन्ती नैतिक सिद्धान्तहरू यत्ति खराब छन् कि तिनीहरूसँग यी चीजहरूलाई आफैले फाल्ने क्षमता हुँदैन, न त तिनीहरूसँग यसो गर्ने साहस नै हुन्छ—आजका मानिसहरू कसरी बाइबलमा भएका केही मृत वचनको कब्जामा परेका छन्, र तिनीहरूको हृदय कसरी ती वचनहरूको स्वामित्वमा पुगेका छन् भनेर त कुरै नगरौँ। त्यसैले तिनीहरू कसरी बाइबल त्याग्‍न इच्छुक हुन सक्थे र? तिनीहरूले कसरी बाइबलबाहिरको मार्गलाई सजिलै स्विकार्न सक्थे र? त्यो तबसम्म हुन सक्दैन जबसम्म सबै मानिसहरू पूर्ण रूपमा विश्‍वस्त हुन सकून् भनेर तैँले बाइबलपछाडिको वास्तविक कथा र पवित्र आत्माको कामका सिद्धान्तहरू स्पष्ट रूपमा बुझाउन सक्दैनस्—यो सबैभन्दा जरुरी कुरा हो। किनभने धर्मभित्रका सबैले बाइबललाई उच्च पार्छन् र यसलाई परमेश्‍वरका रूपमा आराधना गर्छन्। तिनीहरू परमेश्‍वरलाई पनि बाइबलभित्रै नियन्त्रित गर्न र फेरि एकचोटि परमेश्‍वरलाई क्रूसमा टाँग्न चाहन्छन्—त्यसपछि मात्र तिनीहरूले आफ्नो लक्ष्य हासिल गरेका हुनेछन्।


बाइबल सम्बन्धमा (३)

बाइबलमा भएका सबै कुरा परमेश्‍वर स्वयम्‌ले बोलेका वचनहरूको अभिलेख होइनन्। बाइबलले परमेश्‍वरको कामको अघिल्ला दुई चरणलाई मात्रै दस्ताबेजीकरण गर्छ, जसमध्ये एउटा भाग अगमवक्ताहरूका अगमवाणीहरूको अभिलेख हो र एउटा भाग युगौँयुगभरि परमेश्‍वरद्वारा प्रयोग गरिएका मानिसहरूले लेखेका अनुभवहरू र ज्ञान हो। मानव अनुभवहरू मानिसको राय र ज्ञानद्वारा दूषित भएका हुन्छन् अनि यो अपरिहार्य कुरा हो। बाइबलका धेरै पुस्तकमा मानव धारणाहरू, मानव पूर्वाग्रहहरू र मानिसहरूको विकृत बुझाइ समावेश छन्। अवश्य नै, धेरैजसो वचन पवित्र आत्माको अन्तर्दृष्टि र ज्योतिका नतिजा हुन् र ती सही बुझाइहरू हुन्—तैपनि ती अझै पनि सत्यताका पूर्णतया सही अभिव्यक्तिहरू हुन् भनेर भन्न सकिँदैन। निश्चित कुराहरूबारे तिनीहरूका दृष्टिकोणहरू व्यक्तिगत अनुभवबाट प्राप्त ज्ञान वा पवित्र आत्माको अन्तर्दृष्टिबाहेक अरू केही होइनन्। अगमवक्ताहरूका अगमवाणीहरूलाई परमेश्‍वर स्वयम्‌ले निर्देशन दिनुभएको थियो: यशैया, दानिएल, एज्रा, यर्मिया र इजकिएलजस्ता व्यक्तिहरूका अगमवाणीहरू पवित्र आत्माको प्रत्यक्ष निर्देशनबाट आएका थिए; यी मानिसहरू दर्शी थिए, तिनीहरूले अगमवाणीको आत्मा प्राप्त गरेका थिए र तिनीहरू सबै पुरानो करारका अगमवक्ता थिए। व्यवस्थाको युगको दौरान, यहोवाको प्रेरणा प्राप्त गरेका यी मानिसहरूले धेरै अगमवाणी बोले, जसलाई यहोवाले प्रत्यक्ष रूपमा निर्देशन दिनुभएको थियो। अनि यहोवाले तिनीहरूमा किन काम गर्नुभयो? किनभने इस्राएलका मानिसहरू परमेश्‍वरका चुनिएका मानिस थिए र अगमवक्ताहरूको काम तिनीहरूमाझ गरिनुपर्थ्यो; त्यसैकारण अगमवक्ताहरूले त्यस्ता प्रकाशहरू प्राप्त गर्न सके। वास्तवमा, तिनीहरूले आफूले प्राप्त गरेका प्रकाशहरू बुझेका थिएनन्। ती वचनहरू पवित्र आत्माले तिनीहरूका मुखबाट बोल्नुभयो ताकि भावी मानिसहरूले ती कुराहरू बुझ्न सकून् र ती साँच्चै परमेश्‍वरका आत्माको, पवित्र आत्माको काम थिए र ती मानव विचारहरूबाट आएका थिएनन् अनि सबै मानिसले पवित्र आत्माको कामको पुष्टि प्राप्त गर्न सकून्। अनुग्रहको युगको दौरान, येशू स्वयम्‌ले तिनीहरूको सट्टामा यी सब काम गर्नुभयो र त्यसैले मानिसहरूले उप्रान्त अगमवाणी बोलेनन्। त्यसोभए के येशू अगमवक्ता हुनुहुन्थ्यो? येशू अवश्य नै अगमवक्ता हुनुहुन्थ्यो, तर उहाँ प्रेरितहरूको काम गर्न पनि सक्षम हुनुहुन्थ्यो—उहाँ अगमवाणी बोल्न अनि देशभरि मानिसहरूलाई प्रचार गर्न र सिकाउन दुवै सक्नुहुन्थ्यो। तैपनि उहाँले गरेको काम र उहाँले प्रतिनिधित्व गरेको पहिचान एउटै थिएनन्। उहाँ सम्पूर्ण मानवजातिलाई छुटकारा दिन, मानिसलाई पापबाट छुटकारा दिन आउनुभयो; उहाँ अगमवक्ता र प्रेरित हुनुहुन्थ्यो, तर त्योभन्दा बढी उहाँ ख्रीष्ट हुनुहुन्थ्यो। अगमवक्ताले अगमवाणी बोल्न सक्छ, तर त्यस्तो अगमवक्ता ख्रीष्ट हो भनेर भन्न सकिँदैन। त्यसबेला, येशूले धेरै अगमवाणी बोल्नुभयो र त्यसैले उहाँ अगमवक्ता हुनुहुन्थ्यो भनेर भन्न सकिन्छ, तर उहाँ अगमवक्ता हुनुहुन्थ्यो र त्यसैले ख्रीष्ट हुनुहुन्नथ्यो भनेर भन्न सकिँदैन। किनभने उहाँले कामको एउटा चरण सम्पन्न गर्न परमेश्‍वर स्वयम्‌को प्रतिनिधित्व गर्नुभयो र उहाँको पहिचान यशैयाको भन्दा फरक थियो—उहाँ छुटकाराको काम पूरा गर्न आउनुभयो र उहाँले मानिसको जीवनको भरणपोषण पनि गर्नुभयो र परमेश्‍वरका आत्मा उहाँमाथि प्रत्यक्ष रूपमा आउनुभयो; उहाँले गरेको काममा, परमेश्‍वरका आत्माबाट कुनै प्रेरणाहरू वा यहोवाबाट कुनै निर्देशनहरू आएनन्, बरु, आत्माले प्रत्यक्ष रूपमा काम गर्नुभयो। यो नै येशू अगमवक्ताजस्तै हुनुहुन्नथ्यो भनी प्रमाणित गर्न पर्याप्त छ। उहाँले गरेको काम छुटकाराको काम थियो, जसको दोस्रो स्थानमा अगमवाणी बोल्ने काम आउँथ्यो। उहाँ अगमवक्ता, प्रेरित हुनुहुन्थ्यो, तर त्योभन्दा बढी उहाँ उद्धारक हुनुहुन्थ्यो। यसबीच, भविष्यवक्ताहरूले अगमवाणी मात्र बोल्न सक्थे र परमेश्‍वरका आत्माको स्थानमा अरू कुनै काम गर्न सक्दैनथे। येशूले मानिसद्वारा पहिले कहिल्यै नगरिएको धेरै काम गर्नुभएको र मानवजातिलाई छुटकारा दिने काम गर्नुभएको हुनाले, उहाँ यशैयाजस्ता व्यक्तिहरूभन्दा फरक हुनुहुन्थ्यो। कतिपय मानिसले आजको प्रवाहलाई स्वीकार नगर्नुको कारण के हो भने यसले तिनीहरूका लागि अड्चन खडा गरेको छ। तिनीहरू भन्छन्, “पुरानो करारमा धेरै अगमवक्ताले पनि धेरै वचन बोले—त्यसोभए तिनीहरू किन देह बन्नुभएको परमेश्‍वर भएनन्? आजका परमेश्‍वर वचनहरू बोल्नुहुन्छ—के उहाँ देहधारी परमेश्‍वर हुनुहुन्छ भनी प्रमाणित गर्न त्यति नै पर्याप्त छ? तँ बाइबललाई उच्च पार्दैनस्, न त यो अध्ययन नै गर्छस्—त्यसोभए उहाँ देहधारी परमेश्‍वर हुनुहुन्छ भनी भन्नका लागि तँसँग के आधार छ? तँ उहाँका वचनहरू उहाँलाई पवित्र आत्माद्वारा सङ्केत गरिएका थिए भनी भन्छस् र तँ कामको यो चरण परमेश्‍वर स्वयम्‌ले व्यक्तिगत रूपमा गरेको काम हो भनी विश्वास गर्छस्—तर यसका लागि तेरो आधार के हो? तँ आज परमेश्‍वरका वचनहरूमा आफ्नो ध्यान केन्द्रित गर्छस् र तैँले बाइबललाई इन्कार गरेको र यसलाई एकातिर पन्छाएको छस् जस्तो देखिन्छ।” अनि त्यसैले तिनीहरू सधैँ तँ विधर्म र विषम मतमा विश्वास गर्छस् भनेर भन्छन्।

यदि तँ परमेश्‍वरको आखिरी दिनहरूको कामको गवाही दिन चाहन्छस् भने, तैँले बाइबलपछाडिको वास्तविक कथा, बाइबलको संरचना र बाइबलको सार बुझ्नैपर्छ। आज, मानिसहरू सधैँ बाइबल नै परमेश्‍वर हुनुहुन्छ र परमेश्‍वर नै बाइबल हुनुहुन्छ भनेर विश्‍वास गर्छन्। साथै, तिनीहरू बाइबलका वचनहरू मात्र परमेश्‍वरले बोल्नुभएका वचनहरू थिए र ती सबै परमेश्‍वरद्वारा भनिएका थिए भनेर पनि विश्‍वास गर्छन्। परमेश्‍वरमा विश्‍वास गर्ने सबै के समेत सोच्छन् भने, पुरानो र नयाँ करारका सबै छैसठ्ठी पुस्तक मानिसहरूले लेखेका भए पनि, ती सबै परमेश्‍वरको प्रेरणाद्वारा दिइएका थिए, र पवित्र आत्माका वाणीहरूको अभिलेख थिए। यो मानिसको विकृत बुझाइ हो, र यो कुरा तथ्यहरूसँग पूर्ण रूपमा मेल खाँदैन। वास्तवमा, अगमवाणीका पुस्तकहरूबाहेक, पुरानो करारको अधिकांश भाग एक ऐतिहासिक अभिलेख हो। नयाँ करारका केही पत्र मानिसका अनुभवहरूबाट आएका हुन्, र केही पवित्र आत्माको अन्तर्दृष्टिबाट आएका हुन्; उदाहरणका लागि, पावलका पत्रहरू मानिसकै कामबाट उत्पन्न भएका थिए, ती सबै पवित्र आत्माको अन्तर्दृष्टिका नतिजा थिए, र ती मण्डलीहरूका लागि लेखिएका थिए, र मण्डलीहरूका दाजुभाइ तथा दिदीबहिनीहरूका लागि अर्ती र प्रोत्साहनका शब्दहरू थिए। ती पवित्र आत्माले बोलेका वचनहरू थिएनन्—पावल पवित्र आत्माको तर्फबाट बोल्न सक्दैनथे, न त तिनी अगमवक्ता नै थिए, अनि तिनले यूहन्नाले देखेका दर्शनहरू झनै देखेका थिएनन्। तिनका पत्रहरू एफिसस, कोरिन्थ, गलातिया र त्यस समयका अन्य मण्डलीहरूका लागि लेखिएका थिए। अनि त्यसकारण, नयाँ करारका पावलका पत्रहरू पावलले मण्डलीहरूका निम्ति लेखेका पत्रहरू हुन्, अनि ती न त पवित्र आत्माबाट आएका प्रेरणाहरू हुन्, न त ती पवित्र आत्माका प्रत्यक्ष वाणीहरू नै हुन्। ती त तिनले आफ्नो कामको सिलसिलामा मण्डलीहरूको लागि लेखेका अर्ती, सान्त्वना र प्रोत्साहनका शब्दहरू मात्र हुन्। त्यसै गरी, ती पावलको त्यतिखेरका धेरै कामका अभिलेख पनि हुन्। ती प्रभुमा सबै दाजुभाइ तथा दिदीबहिनीका लागि, अनि त्यस समयका मण्डलीहरूका दाजुभाइ तथा दिदीबहिनीहरूले तिनको सल्लाह सुनून् र प्रभु येशूको पश्चात्तापको मार्ग पछ्याऊन् भनेर लेखिएका थिए। चाहे ती त्यस समयका मण्डलीहरू होऊन् वा भविष्यका, पावलले कुनै पनि हिसाबले सबैले तिनले लेखेका कुरा खानु र पिउनुपर्छ भनेर भनेनन्, न त तिनले आफ्ना सबै शब्द परमेश्‍वरबाट आएका हुन् भनेर नै भने। कुरा यति मात्र थियो कि, त्यस बेलाका मण्डलीहरूका परिस्थिति अनुसार, उनले दाजुभाइ तथा दिदीबहिनीहरूसँग सङ्गति गरे, र तिनीहरूलाई अर्ती दिए, र तिनीहरूमा आस्थाको प्रेरणा दिए, र तिनले केवल मानिसहरूलाई प्रचार गरे वा सम्झाए अनि अर्ती दिए। तिनका शब्दहरू तिनको आफ्नै बोझमा आधारित थिए र तिनले यी शब्दहरूमार्फत मानिसहरूलाई सहायता गरे। तिनले त्यस समयका मण्डलीहरूको प्रेरितको काम गरे, तिनी प्रभु येशूद्वारा प्रयोग गरिएको कामदार थिए, यसैले तिनले मण्डलीहरूको जिम्मेवारी लिनैपर्थ्यो, मण्डलीहरूको काम गर्नैपर्थ्यो, र दाजुभाइ तथा दिदीबहिनीहरूको स्थितिबारे थाहा पाउनैपर्थ्यो—र यसैकारण, तिनले प्रभुमा सबै दाजुभाइ तथा दिदीबहिनीका लागि पत्रहरू लेखे। उनले मानिसहरूका लागि भनेका सबै शिक्षाप्रद र सकारात्मक कुरा सही थिए, तर तिनले पवित्र आत्माको वाणीहरूलाई प्रतिनिधित्व गर्दैनथे, र तिनले परमेश्‍वरलाई प्रतिनिधित्व गर्न सक्दैनथे। यदि मानिसहरू एउटा व्यक्तिका अनुभवहरूका अभिलेखहरू र व्यक्तिका पत्रहरूलाई मण्डलीहरूलाई पवित्र आत्माले बोल्नुभएका वचनहरूका रूपमा लिन्छन् भने, त्यो एक अत्यन्तै गलत बुझाइ, र ठूलो ईश्‍वरनिन्दा हो! विशेष गरी पावलले मण्डलीहरूका लागि लेखेका पत्रहरूका हकमा यो कुरा साँचो हो, किनभने तिनका पत्रहरू त्यसबेलाका प्रत्येक मण्डलीको परिस्थिति र अवस्थाका आधारमा दाजुभाइ-दिदीबहिनीहरूका लागि लेखिएका थिए र ती प्रभुमा भएका दाजुभाइ-दिदीबहिनीहरूलाई अर्ती दिनका लागि थिए, ताकि तिनीहरूले प्रभु येशूको अनुग्रह प्राप्त गर्न सकून्। तिनका पत्रहरू त्यस समयका दाजुभाइ तथा दिदीबहिनीहरूलाई जागृत गर्नका लागि थिए। यो तिनको आफ्नै बोझ थियो र यो पवित्र आत्माले तिनलाई दिएको बोझ पनि थियो भनेर भन्न सकिन्छ; आखिर, तिनी त्यस समयका मण्डलीहरूको अगुवाइ गर्ने प्रेरित थिए र मण्डलीहरूका लागि पत्रहरू लेख्नु र तिनीहरूलाई अर्ती दिनु तिनको जिम्मेवारी थियो। तिनको पहिचान केवल काम गर्ने प्रेरितको थियो, तिनी केवल परमेश्‍वरद्वारा पठाइएका प्रेरित थिए, अगमवक्ता थिएनन्, न त भविष्यक्ता नै थिए अनि तिनका लागि त आफ्नो काम र दाजुभाइ तथा दिदीबहिनीहरूको जीवन अत्यन्तै महत्त्वपूर्ण थियो। त्यसैले, तिनले पवित्र आत्माको तर्फबाट बोल्न सकेनन् र तिनका वचनहरू पवित्र आत्माका वचन थिएनन्, झन् ती परमेश्‍वरका वचनहरू हुन् भनेर भन्न सक्नु त परको कुरा हो, किनभने तिनी एक सृजित प्राणीबाहेक अरू केही थिएनन् र तिनी निश्चित रूपमा देहधारी परमेश्‍वर थिएनन्। तिनको पहिचान येशूको जस्तो थिएन। येशूका वचनहरू पवित्र आत्माका वचन थिए, ती परमेश्‍वरका वचनहरू थिए, किनभने उहाँको पहिचान ख्रीष्ट—परमेश्‍वरका पुत्रको थियो। पावललाई कसरी उहाँको बराबर मान्न सकिन्छ र? यदि मानिसहरू पावलका जस्ता पत्रहरू वा वचनहरूलाई पवित्र आत्माका वाणीहरूका रूपमा हेर्छन् र तिनलाई परमेश्‍वरका रूपमा आराधना गर्छन् भने, तिनीहरूमा खुट्ट्याउने क्षमताको अत्यन्तै कमी छ भनेर मात्रै भन्न सकिन्छ। अझ गम्भीर शब्दमा भन्दा, के यो केवल ईश्‍वरनिन्दा होइन र? कुनै व्यक्तिले कसरी परमेश्‍वरको तर्फबाट बोल्न सक्छ र? अनि मानिसहरू कसरी कुनै व्यक्तिका पत्रहरू र तिनले बोलेका वचनहरूका अभिलेखहरूलाई कुनै पवित्र पुस्तक वा स्वर्गीय पुस्तकजस्तो गरी तीसामु दण्डवत् गर्न सक्छन् र? के कुनै व्यक्तिले परमेश्‍वरका वचनहरू त्यतिकै बोल्न सक्छ र? कुनै व्यक्तिले कसरी परमेश्‍वरको तर्फबाट बोल्न सक्छ र? अनि त्यसैले, तँ के भन्छस्—तिनले मण्डलीहरूका लागि लेखेका पत्रहरू तिनका आफ्नै विचारहरूद्वारा दूषित हुन सक्दैनन् र? ती कसरी तिनका आफ्नै विचारहरूबाट आएका कुराहरूद्वारा दूषित हुन सक्दैनन् र? तिनले आफ्ना व्यक्तिगत अनुभवहरू र आफ्नै ज्ञानका आधारमा मण्डलीहरूका लागि पत्रहरू लेखे। उदाहरणका लागि, पावलले गलातियाका मण्डलीहरूलाई एउटा पत्र लेखे, जसमा एउटा निश्चित राय थियो र पत्रुसले अर्को पत्र लेखे, जसमा अर्को दृष्टिकोण थियो। तीमध्ये कुन चाहिँ पवित्र आत्माबाट आएको थियो? कसैले पनि निश्चित रूपमा भन्न सक्दैन। त्यसैले, तिनीहरू दुवैले मण्डलीहरूका लागि बोझ बोकेका थिए भनेर मात्रै भन्न सकिन्छ, तैपनि तिनीहरूका पत्रहरूले तिनीहरूको कदलाई प्रतिनिधित्व गर्छन्, तिनले दाजुभाइ तथा दिदीबहिनीहरूका लागि तिनीहरूको भरणपोषण र साथको अनि मण्डलीहरूप्रति तिनीहरूको बोझलाई प्रतिनिधित्व गर्छन् र तिनले मानव कामलाई मात्रै प्रतिनिधित्व गर्छन्—ती पूर्ण रूपमा पवित्र आत्माका थिएनन्। यदि तँ तिनका पत्रहरू पवित्र आत्माका वचन हुन् भनी भन्छस् भने, तँ बेतुके होस् र तैँले ईश्‍वरनिन्दा गरिरहेको छस्! नयाँ करारका पावलका पत्रहरू र अन्य पत्रहरू हालैका आत्मिक व्यक्तित्वहरूका संस्मरणहरू बराबर हुन्: ती वाचम्यान नीका पुस्तकहरू वा लरेन्सका अनुभवहरू इत्यादि बराबरका हुन्। यति मात्र हो, हालैका आत्मिक व्यक्तित्वहरूका पुस्तकहरू नयाँ करारमा सङ्कलित गरिएका छैनन्, तैपनि यी मानिसहरूको सार एउटै थियो: तिनीहरू एक निश्चित अवधिको दौरान पवित्र आत्माद्वारा प्रयोग गरिएका मानिस थिए र तिनीहरूले प्रत्यक्ष रूपमा परमेश्‍वरलाई प्रतिनिधित्व गर्न सक्दैनथे।

नयाँ करारको मत्तीको सुसमाचारले येशूको वंशावलीलाई दस्ताबेजीकरण गर्छ। सुरुमा, यसले येशू अब्राहाम र दाऊदका वंशज अनि युसुफका छोरा हुनुहुन्थ्यो भनेर भन्छ; त्यसपछि यसले येशूको गर्भधारण पवित्र आत्माद्वारा भएको थियो र उहाँ कन्याबाट जन्मनुभएको थियो भनेर भन्छ—जसको अर्थ उहाँ युसुफका छोरा वा अब्राहाम र दाऊदका वंशज हुनुहुन्नथ्यो भन्ने हो। यद्यपि, वंशावलीले येशूलाई युसुफसँग जोड्नमा जोड दिन्छ। त्यसपछि, वंशावलीले येशू जन्मेको प्रक्रियालाई अभिलेख गर्न थाल्छ। यसले येशूको गर्भधारण पवित्र आत्माद्वारा भएको थियो, उहाँ कन्याबाट जन्मनुभएको थियो र युसुफका छोरा हुनुहुन्नथ्यो भनेर भन्छ। तैपनि वंशावलीमा येशू युसुफका छोरा हुनुहुन्थ्यो भनेर स्पष्ट रूपमा लेखिएको छ र वंशावली येशूका लागि लेखिएको हुनाले, यसले बयालीस पुस्तालाई अभिलेख गर्छ। जब यो युसुफको पुस्तामा पुग्छ, तब यसले तुरुन्तै युसुफ मरियमका पति थिए भनेर भन्छ, जुन शब्दहरू येशू अब्राहामका वंशज हुनुहुन्थ्यो भनी प्रमाणित गर्नका लागि दिइएका हुन्। के यो विरोधाभास होइन र? वंशावलीले स्पष्ट रूपमा युसुफको पुर्खालाई अभिलेख गर्छ, यो स्पष्ट रूपमा युसुफको वंशावली हो, तर मत्ती यो येशूको वंशावली हो भनी जिद्दी गर्छन्। के यसले येशूको गर्भधारण पवित्र आत्माद्वारा भएको तथ्यलाई इन्कार गर्दैन र? त्यसैले, के मत्तीले लेखेको वंशावली मानव विचार होइन र? यो त झनै हास्यास्पद छ! यसरी तँ यो पुस्तक पूर्ण रूपमा पवित्र आत्माबाट आएको होइन भनी जान्न सक्छस्। सायद, कतपिय मानिस पृथ्वीमा परमेश्‍वरको वंशावली हुनैपर्छ भनी सोच्छन्, जसको परिणाम स्वरूप तिनीहरू येशूलाई अब्राहामको बयालीसौँ पुस्ताका रूपमा तोक्छन्। त्यो एकदमै हास्यास्पद छ! पृथ्वीमा आउनुभएपछि, परमेश्‍वरको वंशावली कसरी हुन सक्छ र? यदि तँ परमेश्‍वरको वंशावली छ भनी भन्छस् भने, के तैँले उहाँलाई सृजित प्राणीहरूको दर्जामा राख्दैनस् र? परमेश्‍वर पृथ्वीका हुनुहुन्न, उहाँ सृष्टिकर्ता हुनुहुन्छ, र उहाँ देहको हुनुभए तापनि, उहाँ मानिसजस्तो सारको हुनुहुन्न, त्यसोभए तँ कसरी परमेश्‍वरलाई सृजित प्राणीकै प्रकारको दर्जामा राख्न सक्छस् र? अब्राहामले परमेश्‍वरलाई प्रतिनिधित्व गर्न सक्दैनन्; तिनी त्यतिबेला यहोवाको कामका पात्र थिए, तिनी केवल यहोवाद्वारा योग्य पाइएका बफादार सेवक थिए र तिनी इस्राएलका मानिसहरूमध्ये एक थिए। तिनी कसरी येशूका पुर्खा हुन सक्छन् र?

येशूको वंशावली कसले लेख्यो? के येशू स्वयम्‌ले त्यो लेख्नुभयो? के येशूले व्यक्तिगत रूपमा तिनीहरूलाई “मेरो वंशावली लेख” भनेर भन्नुभयो? येशू क्रूसमा टाँगिनुभएपछि यो मत्तीद्वारा अभिलेख गरिएको थियो। त्यसबेला, येशूले आफ्ना चेलाहरूले बुझ्न नसक्ने धेरै काम गर्नुभएको थियो र कुनै स्पष्टीकरण दिनुभएको थिएन। उहाँ जानुभएपछि, चेलाहरूले चारैतिर प्रचार गर्न र काम गर्न थाले अनि कामको त्यस चरणका खातिर, तिनीहरूले पत्रहरू र सुसमाचारका पुस्तकहरू लेख्न थाले। नयाँ करारका सुसमाचारका पुस्तकहरू येशू क्रूसमा टाँगिनुभएको बीसदेखि तीस वर्षपछि अभिलेख गरिएका थिए। पहिले, इस्राएलका मानिसहरू पुरानो करार मात्र पढ्थे। भन्नुको अर्थ, अनुग्रहको युगको सुरुमा मानिसहरू पुरानो करार पढ्थे। नयाँ करार अनुग्रहको युगको दौरान मात्र देखा पर्‍यो। येशूले काम गर्नुहुँदा नयाँ करार अस्तित्वमा थिएन; मानिसहरूले उहाँ मरेकाहरूबाट बौरिउठ्नुभएपछि र स्वर्गमा उक्लनुभएपछि उहाँको कामलाई अभिलेख गरे। त्यसपछि मात्र चार सुसमाचारका पुस्तकहरू अस्तित्वमा आए, जसका अतिरिक्त पावल र पत्रुसका पत्रहरू र प्रकाशको पुस्तक पनि अस्तित्वमा आए। येशू स्वर्गमा उक्लनुभएको तीन सय वर्षभन्दा बढी समयपछि, पछिल्ला पुस्ताहरूले यी दस्ताबेजहरूलाई छनौट गरी सङ्कलन गरे र त्यसपछि मात्र बाइबलको नयाँ करार अस्तित्वमा आयो। यो काम पूरा भइसकेपछि मात्र नयाँ करार अस्तित्वमा आयो; यो पहिले अस्तित्वमा थिएन। परमेश्‍वरले ती सबै काम गर्नुभएको थियो अनि पावल र अन्य प्रेरितहरूले विभिन्न स्थानका मण्डलीहरूलाई एकदमै धेरै पत्र लेखेका थिए। तिनीहरूपछिका मानिसहरूले तिनीहरूका पत्रहरूलाई एकसाथ जोडे र यूहन्नाले पत्मोस टापुमा देखेको सबैभन्दा ठूलो दर्शनबारे उनको विवरण थपे, जसमा परमेश्‍वरको आखिरी दिनहरूको कामबारे अगमवाणी गरिएको थियो। मानिसहरूले यो श्रृङ्खला बनाए, जुन आजका वाणीहरूभन्दा फरक छ। आज अभिलेख गरिने कुरा परमेश्‍वरको कामका चरणहरूअनुसार हुन्छ; आज मानिसहरू संलग्न हुने कुरा परमेश्‍वर स्वयम्‌ले व्यक्तिगत रूपमा गरेको काम र उहाँले व्यक्तिगत रूपमा बोलेका वचनहरू हुन्। तँ—मानवजातिले—हस्तक्षेप गर्नुपर्दैन; आत्माबाट प्रत्यक्ष रूपमा आउने वचनहरूलाई चरणबद्ध रूपमा प्रबन्ध गरिएको छ र यो प्रबन्ध मानिसहरूका अभिलेखहरूको प्रबन्धभन्दा फरक छ। तिनीहरूले अभिलेख गरेको कुरा तिनीहरूको शिक्षाको स्तर र मानव क्षमताअनुसार थियो भनेर भन्न सकिन्छ। तिनीहरूले अभिलेख गरेका कुराहरू मानव अनुभव थिए र हरेकसँग अभिलेख गर्ने आफ्नै माध्यम र आफ्नै बुझाइ थियो अनि हरेक अभिलेख फरक थियो। त्यसैले, यदि तँ बाइबललाई परमेश्‍वरका रूपमा आराधना गर्छस् भने तँ अत्यन्तै अज्ञानी र मूर्ख होस्! तँ किन आजका परमेश्‍वरको काम खोजी गर्दैनस्? परमेश्‍वरको कामले मात्र मानिसलाई मुक्ति दिन सक्छ। बाइबलले मानिसलाई मुक्ति दिन सक्दैन, मानिसहरू यसलाई केही हजार वर्षसम्म पढ्न सक्छन् र तैपनि तिनीहरूमा अझै अलिकति पनि परिवर्तन आउनेछैन र यदि तँ बाइबललाई आराधना गर्छस् भने तैँले पवित्र आत्माको काम कहिल्यै प्राप्त गर्नेछैनस्। इस्राएलमा भएका परमेश्‍वरको कामका दुवै चरण बाइबलमा अभिलेख गरिएका छन् र त्यसैले यी अभिलेखहरूमा भएका सबै नाम इस्राएलका हुन् र सबै घटना इस्राएलका हुन्; “येशू” नामसमेत इस्राएली नाम हो। यदि तँ आज बाइबल पढिरहन्छस् भने, के तैँले प्रावधानहरू पालन गरिरहेको छैनस् र? बाइबलको नयाँ करारमा अभिलेख गरिएका कुराहरू यहूदियाका मामिला हुन्। मूल पाठ ग्रीक र हिब्रू दुवै भाषामा थियो र उहाँलाई बोलाइने नाम र त्यसबेला येशूका वचनहरू सबै मानिसको भाषाका हुन्। जब उहाँलाई क्रूसमा टाँगियो, तब येशूले भन्नुभयो, “एली, एली, लामा सबखथनी?” के यो हिब्रू भाषा होइन र? यो केवल येशूले यहूदियामा देहधारण गर्नुभएको कारणले हो, तर यसले परमेश्‍वर यहूदी हुनुहुन्छ भनी प्रमाणित गर्दैन। आज, परमेश्‍वर चीनमा देह बन्नुभएको छ र त्यसैले निस्सन्देह उहाँले भन्ने सबै कुरा चिनियाँ भाषामा छन्। तैपनि यसलाई बाइबलबाट अनुवाद गरिएको चिनियाँ भाषासँग तुलना गर्न सकिँदैन, किनभने यी वचनहरूको स्रोत फरक छ: एउटा मानिसहरूले अभिलेख गरेको हिब्रू भाषाबाट आउँछ र अर्को आत्माका प्रत्यक्ष वाणीहरूबाट आउँछ। तिनमा पटक्कै फरक कसरी नहुन सक्छ र?


बाइबल सम्बन्धमा (४)

धेरै मानिस के विश्‍वास गर्छन् भने, बाइबल बुझ्नु र यसको व्याख्या गर्न सक्षम हुनु भनेको साँचो मार्ग पत्ता लगाउनुसरह हो—तर वास्तवमा, के कामकुराहरू यति सरल छन् र? बाइबलको वास्तविकता कसैलाई पनि थाहा छैन: यो त परमेश्‍वरको कामको ऐतिहासिक अभिलेख, र परमेश्‍वरको कामका अघिल्ला दुई चरणको गवाहीभन्दा बढी केही पनि होइन, र यसले तँलाई परमेश्‍वरको कामको उद्देश्यको बुझाइ प्रदान गर्दैन। यसमा व्यवस्थाको युग र अनुग्रहको युगको दौरान परमेश्‍वरको कामका दुई चरण अभिलेख गरिएको छ भन्‍ने कुरा बाइबल पढेका सबैलाई थाहा छ। पुरानो करारमा इस्राएलको इतिहास र सृष्टिको समयदेखि व्यवस्थाको युगको अन्त्यसम्म यहोवाले कसरी काम गर्नुभयो भन्ने कुरा अभिलेख गरिएको छ। नयाँ करारमा पृथ्वीमा येशूले गर्नुभएको काम अभिलेख गरिएको छ, जुन सुसमाचारका चार पुस्तकमा छ, र यसमा पावलको काम पनि अभिलेख गरिएको छ—के ती ऐतिहासिक अभिलेखहरू होइनन् र? विगतका कुराहरूलाई आज फर्काएर ल्याउँदा ती इतिहास बन्छन्, र ती जति नै सत्य वा वास्तविक भए पनि, ती इतिहास नै हुन्—र इतिहासले वर्तमानलाई सम्बोधन गर्न सक्दैन, किनभने परमेश्‍वर इतिहासलाई फर्केर हेर्नुहुन्‍न! यसैले, यदि तँ केवल बाइबल बुझ्छस्, र आज परमेश्‍वरले गर्न चाहनुभएको कामबारे केही बुझ्दैनस् भने, र यदि तँ परमेश्‍वरमा विश्‍वास त गर्छस् तर पवित्र आत्माको काम खोज्दैनस् भने, तँलाई परमेश्‍वरको खोजी गर्नुको अर्थ थाहा छैन। यदि तँ इस्राएलको इतिहास अध्ययन गर्न, परमेश्‍वरले सम्पूर्ण स्वर्ग र पृथ्वी सृष्टि गर्नुभएको इतिहास अनुसन्धान गर्न बाइबल पढ्छस् भने, तँ परमेश्‍वरमा विश्‍वास गर्दैनस्। तर आज, तँ परमेश्‍वरमा विश्‍वास गर्ने, तँ जीवन, र परमेश्‍वरको ज्ञान पछ्याउने, र मृत शब्द र धर्मसिद्धान्तहरू वा इतिहासको बुझाइ नपछ्याउने हुनाले, तैँले परमेश्‍वरका वर्तमान अभिप्रायहरूको खोजी गर्नैपर्छ, र पवित्र आत्माको कामको दिशा खोज्नैपर्छ। यदि तँ पुरातत्वविद्‌ भएको भए तैँले बाइबल पढ्न सक्‍नेथिस्—तर तँ होइनस्, तँ परमेश्‍वरमा विश्‍वास गर्नेहरूमध्ये एक होस्, र तैँले परमेश्‍वरका वर्तमान अभिप्रायहरूको खोजी गर्नु नै उत्तम हुनेछ। तैँले बाइबल पढेर बढीमा इस्राएलको थोरै इतिहास बुझ्नेछस्, अब्राहाम, दाऊद र मोशाको जीवनबारे जान्‍नेछस्, उनीहरूले कसरी यहोवाको डर माने, यहोवाले आफ्नो विरोध गर्नेहरूलाई कसरी जलाउनुभयो, र उहाँले त्यस युगका मानिसहरूसँग कसरी बोल्नुभयो भनेर तैँले पत्ता लगाउनेछस्। तैँले केवल विगतको परमेश्‍वरको कामबारे पत्ता लगाउनेछस्। बाइबलका अभिलेखहरू इस्राएलका मानिसहरूले त्यसबेला यहोवाको मार्गदर्शनमा कसरी परमेश्‍वरको डर माने र जिए भन्‍ने कुरासँग सम्बन्धित छन्। इस्राएलीहरू परमेश्‍वरका चुनिएका मानिसहरू भएका कारण, तँ पुरानो करारमा इस्राएलका सबै मानिसको यहोवाप्रतिको बफादारी, कसरी यहोवामा समर्पित हुनेहरू सबैले उहाँबाट हेरचाह र आशिष् पाए भन्ने कुरा देख्‍न सक्छस्; तँ परमेश्‍वरले इस्राएलमा काम गर्नुहुँदा उहाँ कृपा र प्रेमिलो दयालुपनले भरिपूर्ण हुनुहुन्थ्यो, साथसाथै उहाँमा भस्म पार्ने आगोको ज्वाला पनि थियो, र निम्‍नदेखि लिएर शक्तिशालीसम्मका सारा इस्राएली यहोवाको डर मान्थे, त्यसैले सम्पूर्ण जाति नै परमेश्‍वरद्वारा आशिषित थियो भन्‍ने कुरा जान्‍न सक्छस्। पुरानो करारमा अभिलेख गरिएको इस्राएलको इतिहास यस्तै छ।

बाइबल इस्राएलमा परमेश्‍वरको कामको ऐतिहासिक अभिलेख हो, र यसमा प्राचीन अगमवक्ताहरूका धेरै अगमवाणीका साथै यहोवाले त्यस समय आफ्नो कामको दौरान बोलेका केही वाणी अभिलेख गरिएको छ। यसैले, सबै मानिस यस पुस्तकलाई पवित्र ठान्छन् (किनकि परमेश्‍वर पवित्र र महान् हुनुहुन्छ)। अवश्य नै, यी सबै यहोवाको डर मान्ने र परमेश्‍वरको श्रद्धा गर्ने तिनीहरूको हृदयको नतिजा हुन्। सृजित प्राणीहरू आफ्ना सृष्टिकर्ताको यति डर मान्ने र उहाँलाई प्रिय ठान्‍ने भएकाले मात्रै मानिसहरू यस पुस्तकलाई यसरी उल्‍लेख गर्छन्, र केही मानिस त यस पुस्तकलाई स्वर्गीय पुस्तक पनि भन्‍ने गर्छन्। वास्तवमा, यो मानव अभिलेख मात्र हो। यहोवाले व्यक्तिगत रूपमा यसको नामाकरण गर्नुभएको थिएन, न त यसको रचना गर्नको लागि यहोवाले व्यक्तिगत तवरमा अगुवाइ नै गर्नुभयो। अर्को शब्दमा भन्दा, यस पुस्तकको लेखक परमेश्‍वर नभई मानिस हो। पवित्र बाइबल मानिसले यसलाई दिएको सम्‍मानजनक नाम मात्र हो। यो नामबारे यहोवा र येशूले एकअर्कासँग छलफल गरेर निर्णय गर्नुभएको थिएन; यो मानव विचारभन्दा बढी केही पनि होइन। किनकि यो पुस्तक यहोवाले लेख्‍नुभएको थिएन, येशूले लेख्‍नुभएको हुने कुरा त परै जाओस्। बरु, यो धेरै प्राचीन अगमवक्ता, प्रेरित र द्रष्टाहरूले दिएको विवरण हो, जसलाई पछिल्ला पुस्ताहरूले प्राचीन लेखहरूको पुस्तकका रूपमा सङ्ग्रहित गरे, र यो पुस्तक मानिसहरूका लागि विशेष रूपमा पवित्र देखिन्छ, तिनीहरू यस पुस्तकमा भविष्यका पुस्ताहरूद्वारा खोलिने धेरै अगम्य र गहन रहस्य समावेश रहेको विश्‍वास गर्छन्। त्यसैले, मानिसहरूले यो पुस्तक स्वर्गीय पुस्तक हो भनेर विश्‍वास गर्न अझ बढी सम्भावना हुन्छ। चार सुसमाचार र प्रकाशको पुस्तकलाई यसमा जोडेपछि त, यसप्रति मानिसहरूको मनोवृत्ति अरू कुनै पनि पुस्तकप्रतिको भन्दा विशेष रूपमा फरक हुन्‍छ, त्यसैले कसैले पनि यो “स्वर्गीय पुस्तक” को चिरफार गर्ने आँट गर्दैन किनकि यो एकदमै “पवित्र” छ।

मानिसहरूले बाइबल पढेपछि तिनीहरू किन यसमा अभ्यास गर्नुपर्ने उचित मार्गहरू पाउन सक्छन्? तिनीहरू किन आफूले बुझ्न नसकेका धेरै कुरा प्राप्त गर्न सक्छन्? आज, म बाइबललाई यसरी नै चिरफार गर्दै छु तर यसको मतलब म यसलाई घृणा गर्छु, वा म सन्दर्भका रूपमा यसको मूल्यलाई अस्वीकार गर्छु भन्‍ने होइन। म तँलाई सधैँ अन्धकारमा नराखियोस् भनेर बाइबलको अन्तर्निहित मूल्य र उत्पत्तिबारे व्याख्या र स्पष्टता प्रदान गर्दै छु। किनभने मानिसहरूमा बाइबलबारे अत्यन्तै धेरै दृष्टिकोण छन्, र तीमध्ये धेरै त गलत नै छन्, अनि यसरी बाइबल पढ्नुले उनीहरूलाई उनीहरूले प्राप्त गर्नुपर्ने कुरा प्राप्त गर्नबाट रोक्‍ने मात्र होइन, अझ महत्त्वपूर्ण कुरा त के छ भने, यसले मैले गर्न चाहेको काममै बाधा पुर्‍याउँछ, यसले भविष्यको काममा ठूलो अवरोध खडा गर्छ, र लाभहरू होइन, केवल बेफाइदाहरू प्रदान गर्छ। तसर्थ, म तँलाई बाइबलको सार र बाइबलपछाडिको भित्री कथा मात्र बुझ्न भनिरहेको छु। म तँलाई बाइबल नपढ्न, वा यो मूल्यहीन छ भनेर घोषणा गर्दै हिँड्न भनिरहेको छैनँ, बरु आफूसँग बाइबलको सही ज्ञान र दृष्टिकोण राख्न मात्र भनिरहेको छु। अत्यन्तै एकतर्फी नहो! बाइबल मानिसद्वारा लेखिएको एउटा इतिहासको पुस्तक भए पनि, यसमा प्राचीन सन्त र अगमवक्ताहरूले परमेश्‍वरको सेवा गर्दा प्रयोग गर्ने थुप्रै सिद्धान्तका साथै परमेश्‍वरको सेवा गर्ने सम्बन्धमा प्रेरितहरूका भर्खरैका अनुभवहरू पनि अभिलेख गरिएको छ—यी सबै कुरा यी मानिसहरूसँग भएका साँचो गहन-दृष्टि र ज्ञान थिए, र ती कुराले यस युगका मानिसहरूलाई साँचो मार्गको पछ्याइमा सन्दर्भका रूपमा काम गर्न सक्छन्। तसर्थ, बाइबल पढ्दा मानिसहरूले जीवनका थुप्रै मार्ग पनि प्राप्त गर्न सक्छन्, जुन अरू पुस्तकहरूमा पाउन सकिँदैन। यी मार्गहरू विगतका युगहरूमा अगमवक्ता र प्रेरितहरूले अनुभव गरेका पवित्र आत्माको कामका जीवनका मार्गहरू हुन्, र तीमध्ये धेरैजसो वचन निकै बहुमूल्य छन्, र तिनले मानिसहरूलाई चाहिने कुराहरू प्रदान गर्न सक्छन्। तसर्थ, सबै मानिस बाइबल पढ्न मन पराउँछन्। बाइबलमा धेरै कुरा लुकेका हुनाले, यसप्रतिका मानिसहरूका धारणाहरू महान् आत्मिक व्यक्तित्वहरूको कुनै लेखनप्रतिको धारणाभन्दा फरक छन्। बाइबल भनेको पुरानो र नयाँ युगमा यहोवा र येशूको सेवा गरेका मानिसहरूको अनुभव र ज्ञानको अभिलेख र सङ्ग्रह हो, त्यसैले पछिका पुस्ताहरूले त्यसबाट धेरै अन्तर्दृष्टि, ज्योति र अभ्यासका मार्गहरू प्राप्त गर्न सकेका छन्। बाइबल कुनै पनि महान् आत्मिक व्यक्तित्वका लेखहरूभन्दा उच्‍च हुनुको कारण के हो भने, उनीहरूका सबै लेख बाइबलबाट लिइएका हुन्, अनि उनीहरूका सबै अनुभव बाइबलबाट आएका हुन् र बाइबलका व्याख्याहरू हुन्। अनि त्यसैले, मानिसहरूले कुनै पनि महान् आत्मिक व्यक्तित्वका पुस्तकहरूबाट भरणपोषण प्राप्त गर्न सक्‍ने भए पनि, उनीहरू अझै पनि बाइबललाई नै पुज्छन्, किनकि उनीहरूलाई यो अत्यन्तै महान् र गहन लाग्छ! बाइबलले पावलका पत्रहरू र पत्रुसका पत्रहरूजस्ता जीवनका वचनहरूका केही पुस्तकलाई एकीकृत गरेको भए पनि, र मानिसहरूलाई यी पुस्तकहरूले भरणपोषण दिन र मद्दत गर्न सक्‍ने भए पनि, यी पुस्तकहरू अझै पनि पुराना नै हुन्, ती अझै पुरानै युगकै हुन्, र ती जतिसुकै राम्रो भए पनि, ती एक अवधिका लागि मात्र उपयुक्त छन्, र चिरस्थायी छैनन्। किनकि परमेश्‍वरको काम सधैँ विकसित भइरहेको हुन्छ, र यो केवल पावल र पत्रुसको समयमा रोकिएर बस्‍न सक्दैन—अर्थात्, यो सधैँभरि येशूलाई क्रूसमा टाँगिएको अनुग्रहको युगमा रहिरहन सक्दैन। त्यसैले, यी पुस्तकहरू अनुग्रहको युगका लागि मात्र उपयुक्त छन्, आखिरी दिनहरूको राज्यको युगका लागि उपयुक्त छैनन्। तिनले केवल अनुग्रहको युगका विश्‍वासीहरूका लागि भरणपोषण प्रदान गर्न सक्छन्, राज्यको युगका सन्तहरूका लागि सक्दैनन्, र ती जतिसुकै राम्रा भए पनि, अझै पनि अप्रचलित छन्। यहोवाले गर्नुभएको सृष्टिको काम वा इस्राएलमा उहाँले गर्नुभएको काम पनि यस्तै हो: यो काम जतिसुकै महान् भएको भए पनि, पुरानो हुने नै थियो, र त्यो बितेर जाने समय आउने नै थियो। परमेश्‍वरको काम पनि यस्तै हो: यो जतिसुकै महान् भए पनि, यो समाप्त हुने समय आउने नै छ; यो सधैँ सृष्टिको कार्यमाझ रहन सक्दैन, न त क्रूसीकरणको माझमा नै रहन सक्छ। क्रूसीकरणको काम जति नै विश्‍वासलाग्दो भए पनि, शैतानलाई पराजित गर्नमा यो जतिसुकै प्रभावकारी भए पनि, काम आखिर काम नै हो, र युगहरू आखिर युगहरू नै हुन्। काम सधैँ उही जगमा रहन सक्दैन, न त समय कहिल्यै परिवर्तन नहुन नै सक्छ, किनकि सृष्टि भएको थियो र आखिरी दिनहरू पनि हुनैपर्छ। यो अपरिहार्य छ! त्यसकारण, आज नयाँ करारमा रहेका जीवनका वचनहरू—प्रेरितहरूका पत्रहरू, र सुसमाचारका चार पुस्तक—इतिहासका पुस्तकहरू भएका छन्, तिनीहरू पुराना पञ्‍चाङ्गहरू भएका छन्, अनि पुराना पञ्‍चाङ्गहरूले कसरी मानिसहरूलाई नयाँ युगमा प्रवेश गराउन सक्छन्? यी पञ्‍चाङ्गहरू मानिसहरूलाई जीवन प्रदान गर्न जति नै सक्षम भए पनि, मानिसहरूलाई क्रूसमा अगुवाइ गर्न जति नै सक्षम भए पनि, के ती पुराना भएका छैनन् र? के ती मूल्यहीन भएका छैनन् र? यसैले, म भन्छु, तैँले अन्धाधुन्ध यी पञ्‍चाङ्गहरूमा विश्‍वास गर्नु हुँदैन। ती धेरै पुराना भइसकेका छन्, तिनले तँलाई नयाँ काममा ल्याउन सक्दैनन्, र तिनले तँलाई बोझ मात्रै दिन सक्छन्। तिनले तँलाई नयाँ काम र नयाँ प्रवेशमा ल्याउन त सक्दैनन् नै, बरु उल्टै तँलाई पुराना धार्मिक मण्डलीहरूमा चाहिँ लैजान्छन्—र यदि त्यसो भयो भने, के तँ परमेश्‍वरप्रतिको आफ्नो विश्‍वासमा प्रतिगमन गरिरहेको हुनेथिइनस् र?

बाइबलमा परमेश्‍वरले इस्राएलमा गर्नुभएको कामका साथै इस्राएलका चुनिएका मानिसहरूले गरेका केही कुरा अभिलेख गरिएको छ। केही अंश समावेश गर्न वा हटाउन चयन गरिएको भए पनि, पवित्र आत्माले त्यसको स्वीकृति नदिनुभएको भए पनि, उहाँले कुनै दोष पनि दिनुभएन। बाइबल विशुद्ध रूपमा इस्राएलको इतिहास हो, जुन परमेश्‍वरको कामको इतिहास पनि हो। अवश्य नै, यशैया, दानिएल र अन्य अगमवक्ताहरूका अगमवाणीहरू, वा यूहन्‍नाका दर्शनहरूको पुस्तकबाहेक यसमा अभिलेख गरिएका मानिस, घटना, र कामकुराहरू सबै वास्तविक थिए, र तीमध्ये कुनैको पनि साङ्केतिक अर्थ थिएन। त्यतिबेलाका इस्राएलका मानिसहरू ज्ञानी र सभ्य थिए, र तिनीहरूको प्राचीन ज्ञान र संस्कृति तुलनात्मक रूपमा उन्‍नत थियो, त्यसैले तिनीहरूले लेखेका कुराहरू आजका मानिसहरूले लेख्‍ने भन्दा उच्‍चस्तरीय थिए। फलस्वरूप, तिनीहरूले ती पुस्तकहरू लेख्‍न सक्‍नु कुनै अनौठो कुरा होइन, किनभने यहोवाले तिनीहरूमाझ धेरै काम गर्नुभएको थियो, र तिनीहरूले धेरै कुरा देखेका थिए। दाऊदले यहोवाका कार्यहरू आफ्नै आँखाले देखे, उनले व्यक्तिगत रूपमा ती अनुभव गरे, र धेरै चिह्न र चमत्कार देखे, त्यसैले उनले यहोवाका कार्यहरूको प्रशंसामा ती सबै भजन लेखे। तिनीहरूसँग असाधारण प्रतिभा भएका कारण नभई निश्‍चित परिस्थितिहरूका कारण तिनीहरूले यी पुस्तकहरू लेख्‍न सके। तिनीहरूले यहोवाको प्रशंसा गरे किनभने तिनीहरूले उहाँलाई देखेका थिए। यदि तिमीहरूले यहोवाको केही पनि देखेका छैनौ भने, र उहाँको अस्तित्वबारे अनजान छौ भने, तिमीहरू कसरी उहाँको प्रशंसा गर्न सक्छौ? यदि तिमीहरूले यहोवालाई देखेका छैनौ भने, तिमीहरू उहाँको प्रशंसा गर्न जान्‍नेछैनौ, न त उहाँको आराधना गर्न नै जान्‍नेछौ, तिमीहरू उहाँको गुणगान गाउने गीत लेख्‍न त झनै सक्नेछैनौ, र तिमीहरूलाई यहोवाका केही कार्य रच्न भनियो भने पनि, तिमीहरू त्यसो गर्न सक्‍नेछैनौ। आज तिमीहरूले परमेश्‍वरको प्रशंसा गर्न सक्नु र परमेश्‍वरलाई प्रेम गर्न सक्नुको कारण के हो भने, तिमीहरूले उहाँलाई देखेका छौ, र उहाँको काम पनि अनुभव गरेका छौ—र यदि तिमीहरूको क्षमता सुधिन्छ भने, के तिमीहरू पनि दाऊदले जस्तै परमेश्‍वरको प्रशंसामा भजनहरू लेख्‍न सक्‍नेछैनौ र?

बाइबल बुझ्नु, इतिहास बुझ्नु, तर पवित्र आत्मा आज के गर्दै हुनुहुन्छ भनेर नबुझ्नु—यस्तो गर्नु हुँदैन! तैँले इतिहासको अध्ययनमा निकै राम्रो गरेको छस्, तैँले उत्कृष्ट काम गरेको छस्, तर पवित्र आत्माले आज गर्ने कामबारे तँ केही बुझ्दैनस्। के यो मूर्खता होइन र? अरू मानिसहरू तँलाई सोध्छन्: “आज परमेश्‍वर के गर्दै हुनुहुन्छ? आज तपाईँ के कुरामा प्रवेश गर्नुपर्छ? तपाईँको जीवनको पछ्याइ कस्तो भइरहेको छ? के तपाई परमेश्‍वरका अभिप्रायहरू बुझ्नुहुन्छ?” तँसँग उनीहरूले सोधेको कुनै प्रश्‍नको उत्तर हुनेछैन—त्यसैले तँलाई के थाहा छ? तँ भन्‍नेछस्: “मलाई त मैले आफ्नो देह विरुद्ध विद्रोह गर्नुपर्छ र आफैलाई चिन्‍नुपर्छ भन्‍ने मात्र थाहा छ।” अनि यदि त्यसपछि तिनीहरूले “तपाईँलाई अरू के थाहा छ?” भनेर सोधे भने, तँ आफूलाई परमेश्‍वरका सबै प्रबन्धमा समर्पित हुने बारेमा थाहा भएको, र आफूले बाइबलको थोरै इतिहास बुझेको, र यति नै हो भनेर भन्‍नेछस्। के यतिका वर्षहरूदेखि परमेश्‍वरमा विश्‍वास गरेर तैँले प्राप्त गरेको कुरा यति नै हो त? यदि तैँले बुझेको सबै कुरा यति नै हो भने, तँमा धेरै कुराको कमी छ। यसैले, तिमीहरूको हालको कद मैले तिमीहरूबाट माग गरेको कुरा हासिल गर्न आधारभूत रूपमै असमर्थ छ, र तिमीहरूले बुझ्ने सत्यताहरूका साथै तिमीहरूको परख क्षमताको शक्ति अत्यन्तै थोरै छन्—भन्‍नुको अर्थ, तिमीहरूको विश्‍वास एकदम सतही छ! तिमीहरू अझ बढी सत्यताले सुसज्‍जित हुनुपर्छ, तिमीहरूलाई अझ बढी ज्ञानको आवश्यकता छ, तिमीहरूले अझ धेरै देख्‍नैपर्छ, त्यसपछि मात्र तिमीहरू व्यापक रूपमा सुसमाचार प्रचार गर्न सक्षम हुनेछौ, किनकि तिमीहरूले हासिल गर्नुपर्ने भनेकै यही हो!


अभ्यास (१)

विगतमा, मानिसहरूले अनुभव गर्ने तरिकाहरूमा धेरै विचलन र विसङ्गतिहरू थिए। तिनीहरूले परमेश्‍वरका मापदण्डका स्तरहरूलाई बुझ्दै बुझेनन्, त्यसैले विभिन्‍न क्षेत्रहरूमा मानिसहरूका अनुभवहरू गलत भए। परमेश्‍वरले मानिसबाट अपेक्षा गर्नुभएको मापदण्ड भनेको मानिस सामान्य मानवतामा जिउन सक्षम होस् भन्‍ने हो। उदाहरणको लागि, खाने र लाउनेबारेमा आधुनिक परम्पराहरू अनुसरण गर्नु, सुट र टाई लगाउनु, आधुनिक कलाको बारेमा थोरै सिक्‍नु र आफ्नो फुर्सदको समयमा कला, संस्कृति र मनोरञ्‍जनको आनन्द लिनु ठीकै हुन्छ। तिनीहरूले केही अविस्मरणीय फोटोहरू लिन सक्छन्, तिनीहरूले पढेर केही उपयोगी ज्ञान प्राप्त गर्न सक्छन्, र जिउने वातावरण तुलनात्मक रूपमा राम्रो बनाउन सक्छन्। यी सबै कुराहरू सामान्य मानवताको लागि उपयुक्त छन्, तैपनि मानिसहरूले ती कुराहरूलाई परमेश्‍वरले घृणा गर्नुहुने कुराको रूपमा लिन्छन् र ती काम गर्नदेखि आफूलाई रोक्छन्। तिनीहरूको अभ्यासमा केही नियमहरू पालन गर्ने कार्य मात्र समावेश हुन्छ, जसले खाडलको पानी जस्तो निष्प्राण र पूर्णतया अर्थहीन जीवनतर्फ उन्मुख गराउँछ। वास्तवमा, परमेश्‍वरले कहिल्यै पनि मानिसहरूलाई यस तरिकाले काम गर्नुपर्छ भनी भन्‍नुभएको छैन। सबै मानिसहरू आफ्नो स्वभावलाई नियन्त्रण गर्न चाहन्छन् र परमेश्‍वरसँग नजिक रहनका लागि निरन्तर आफ्नो आत्माभित्र प्रार्थना गर्छन्, तिनीहरूले आफ्नो मनमस्तिष्कमा परमेश्‍वरका अभिप्रायहरूका बारेमा निरन्तर विचार गर्छन्, तिनीहरूका आँखाले निरन्तर यो वा त्यो कुरा अवलोकन गरिरहेका हुन्छन्, र परमेश्‍वरसँगको तिनीहरूको सम्बन्ध केही गरी तोडिएला कि भनेर तिनीहरू डराइरहेका हुन्‍छन्। यी सबै कुराहरू मानिस आफैले निकालेका निष्कर्षहरू हुन्; ती मानिसहरू आफैले बनाएका नियमहरू हुन्। यदि तँलाई आफ्नै प्रकृति सारको बारेमा थाहा छैन र आफ्नो अभ्यास कुन स्तरसम्म पुग्‍न सक्छ भनी बुझ्न सक्दैनस् भने, परमेश्‍वरले मानिसबाट वास्तवमा कुन मापदण्ड चाहनुहुन्छ भनेर निश्‍चित हुने तँसित कुनै उपाय हुनेछैन, र तँसित अभ्यासको सही मार्ग पनि हुनेछैन। परमेश्‍वरले मानिसबाट खास के चाहनुहुन्छ भन्‍ने कुरा तैँले बुझ्‍न नसक्‍ने हुनाले, तेरो दिमाग सधैँ घुमिरहेको हुन्छ, तँ परमेश्‍वरका अभिप्रायहरूको विश्‍लेषण गर्दै आफ्‍नो मस्तिष्कमा जोर लगाइरहन्छस् र पवित्र आत्माको छुवाइ र अन्तर्दृष्टि प्राप्त गर्ने कुनै मार्ग खोज्दै छामछुम गर्छस्। फलस्वरूप, तैँले आफूलाई उपयुक्त लाग्‍ने अभ्यासका केही तरिकाहरू विकास गर्छस्। परमेश्‍वरले मानिसलाई वास्तवमा के मापदण्ड दिनुहुन्छ भन्‍नेबारेमा तँलाई केही थाहा छैन; परिणामको बारेमा अलिकति पनि वास्ता नगरी र आफ्नो अभ्यासमा विकृतिहरू छन् कि छैनन् भनेर त झनै वास्ता नगरी, तँ तेरा आफ्‍नै अभ्यासहरूलाई अन्धाधुन्ध अघि बढाउँछस्। यसरी, तेरो अभ्यास प्राकृतिक रूपमै सटीकतारहित र सिद्धान्तविहीन हुन्छ। यसमा खास गरी सामान्य मानव तर्क र विवेकका साथै परमेश्‍वरको स्याबासी र पवित्र आत्माको समर्थनको कमी हुन्छ। तँलाई तेरो आफ्नै बाटोमा हिँड्नु नै पूर्ण रूपमा सजिलो हुन्छ। यस किसिमको अभ्यास भनेको त आफैलाई बन्देज लगाउन र नियन्त्रण गर्न नियमहरू पालना गर्नु वा जानाजानी अधिक भार उठाउनु मात्र हो। तैपनि तँ आफ्नो अभ्यास सही र ठीक छ भनी सोच्छस्, तर तँलाई आफ्ना अधिकांश अभ्यासहरूमा अनावश्यक प्रक्रिया वा अनुपालन मात्र समावेश छ भन्‍ने तँलाई थाहा छैन। आफ्नो स्वभावमा कुनै परिवर्तन नगरी, कुनै नयाँ बुझाइ र नयाँ प्रवेश प्राप्त नगरी वर्षौंसम्‍म यसरी अभ्यासहरू गर्नेहरू धेरै छन्। तिनीहरूले अन्जानमा उही पुराना गल्तीहरू दोहोर्‍याउँछन् र तिनीहरूले आफ्नो क्रूर स्वभावलाई पूर्ण रूपमा प्रकट हुन दिन्छन्, यहाँसम्म कि कतिचोटि त तिनीहरूले विवेकहीन अमानवीय कार्यहरू गर्छन्, र मानिसहरूलाई सोचेको सोच्यै र तीनछक पार्ने व्यवहारहरू गर्छन्। के यस्ता मानिसहरूले स्वभावको परिवर्तन अनुभव गरेका छन् भनेर भन्‍न सकिन्छ?

अब, परमेश्‍वरमाथिको विश्‍वास परमेश्‍वरको वचनको युगमा प्रवेश गरेको छ। तुलनात्मक रूपले भन्‍ने हो भने, मानिसहरूले कुनै बेला जति प्रार्थना गर्थे त्यति प्रार्थना गर्दैनन्; परमेश्‍वरका वचनहरूले सत्यताका सबै पक्षहरू र अभ्यासका सबै मार्गहरूको बारेमा स्पष्ट रूपमा बताएका छन्, त्यसैले अब मानिसहरूले खोजी गर्दै छामछुम गर्ने कुनै आवश्यकता छैन। राज्यको युगमा, परमेश्‍वरको वचनले मानिसहरूलाई अगाडि बढाउँछ, र यो त्यस्तो जीवन हो जसमा सबै कुरा उनीहरूले देख्‍ने गरी स्पष्ट पारिएको हुन्छ—किनकि परमेश्‍वरले सबै कुरा स्पष्ट रूपमा उदाङ्गो पार्नुभएको छ, र मानिसलाई जीवनमा गल्ती गर्दै र सिक्दै अघि बढ्न बाध्य गरिएको छैन। विवाह, सांसारिक मामिलाहरू, जीवन, भोजन, वस्‍त्र र आश्रय, पारस्परिक सम्बन्धहरू, व्यक्तिले कसरी परमेश्‍वरका अभिप्रायहरूलाई सन्तुष्ट पार्ने तरिकाले सेवा गर्न सक्छ, व्यक्तिले कसरी देहको विरुद्धमा विद्रोह गर्नुपर्छ, र यस्तै अन्य कुराहरू, यीमध्ये परमेश्‍वरले तिमीहरूलाई कुन कुराको बारेमा चाहिँ वर्णन गर्नुभएको छैन र? के तैँले अझै पनि प्रार्थना र खोजी गर्नुपर्छ र? वास्तवमा त्यसको कुनै आवश्यकता छैन! यदि तैँले अझै पनि यी कुराहरू गर्छस् भने, तैँले अनावश्यक रूपमा कार्य गरिरहेको छस्। यो अज्ञानता र मूर्खता हो, र पूर्ण रूपमा अनावश्यक कुरा हो! योग्यताको अभावमा रहेका र परमेश्‍वरका वचनहरू बुझ्न नसक्‍नेहरूले मात्र लगातार मूर्खतापूर्ण प्रार्थनाहरू गर्छन्। सत्यताको अभ्यास गर्नका लागि मुख्य कुरा भनेको तँसँग सङ्कल्प छ कि छैन भन्‍ने हो। कतिपय मानिसहरू आफ्ना दैहिक इच्छाहरूलाई पछ्याउँदा त्यो कार्य सत्यताअनुरूप हुँदैन भनेर जाने पनि त्यसको पछि लाग्‍ने जिद्दी गर्छन्। अनि यसले तिनीहरूका आफ्नै जीवनको प्रगतिमा बाधा पुर्‍याउँछ, अनि प्रार्थना र खोजी गरे पनि उनीहरू अझै पनि देहको अघि झुकेर व्यवहार गर्न चाहन्छन्। यसो गरेर, के तिनीहरूले जानाजानी पाप गरिरहेका हुँदैनन् र? दैहिक भोगविलासको लालसा गर्नेहरू र पैसाको लोभ गर्नेहरूले जस्तै तिनीहरूले परमेश्‍वरसित यसरी प्रार्थना गर्छन्: “हे परमेश्‍वर! के तपाईं मलाई दैहिक सुख र धनको लालच गर्न अनुमति दिनुहुन्छ? के मैले यस प्रकारले पैसा कमाउनु तपाईंको अभिप्राय हो?” के यो प्रार्थना गर्ने उपयुक्त तरिका हो त? यसो गर्ने मानिसहरूलाई स्पष्ट रूपमै परमेश्‍वर यी कुराहरूमा प्रसन्‍न हुनुहुन्‍न, र उनीहरूले यी कुराहरूलाई त्याग्‍नुपर्छ भन्‍ने राम्ररी नै थाहा हुन्छ, तर तिनीहरूले आफ्नो हृदयमा राख्‍ने कुरा पहिल्यै निश्‍चित भइसकेको हुन्छ, र जब तिनीहरूले प्रार्थना र खोजी गर्छन्, तिनीहरूले परमेश्‍वरलाई करमा पारी आफूलाई यस प्रकारको व्यवहार गर्ने अनुमति दिन मनाउने कोसिस गरिरहेका हुन्छन्। तिनीहरूले आफ्नो हृदयमा, यसको समर्थनमा परमेश्‍वरले केही भन्‍नुहोस् भनी माग पनि गर्छन्—यसैलाई नै विद्रोहीपन भनिन्छ। मण्डलीका दाजुभाइ-दिदीबहिनीहरूलाई आफ्नो पक्षमा बनाउने र आफ्नै स्वतन्त्र राज्य खडा गर्ने मानिसहरू पनि छन्। यस्ता कार्यहरूले परमेश्‍वरको विरोध गर्छ भन्‍ने तँलाई राम्ररी थाहा छ, तर तैँले यस्तो केही गर्ने सङ्कल्‍प गरिसकेपछि तँ शान्त र हताश नभई परमेश्‍वरलाई खोज्न र प्रार्थना गर्न थालिहाल्छस्। तँ कति बेसरम र निर्लज्‍ज छस्! जहाँसम्म सांसारिक कुराहरूलाई छोड्ने विषय छ, यसबारेमा धेरै पहिले नै बताइसकिएको छ। परमेश्‍वरले सांसारिक कुराहरू घृणा गर्नुहुन्छ भनेर स्पष्ट रूपमा जान्दाजान्दै, यसरी प्रार्थना गर्ने मानिसहरू पनि छन्: “हे परमेश्‍वर! म सांसारिक कुराहरूको पछि लागेको तपाईं चाहनुहुन्‍न भन्‍ने मलाई थाहा छ, तर तपाईंको नाउँ लज्जित नहोस् भनेर म यसो गर्छु; सांसारिक मानिसहरूले ममा तपाईंको महिमा देख्‍न सकून् भनेर म यसो गर्छु।” यो कस्तो प्रकारको प्रार्थना हो? के तिमीहरू भन्‍न सक्छौ? यो परमेश्‍वरलाई बाध्य पार्ने र दबाब दिने प्रार्थना हो। के यसरी प्रार्थना गर्न तँलाई लाज लाग्दैन? यसरी प्रार्थना गर्ने मानिसहरूले जानाजानी परमेश्‍वरको विरोध गर्छन्, र यस प्रकारको प्रार्थना पूर्ण रूपले शङ्कास्पद अभिप्राय हो; यो वास्तवमा शैतानी स्वभावको अभिव्यक्ति हो। परमेश्‍वरका वचनहरू, खास गरी उहाँका अभिप्रायहरू, उहाँको स्वभाव र उहाँले विभिन्‍न प्रकारका मानिसहरूलाई कसरी व्यवहार गर्नुहुन्छ भन्‍नेबारे बोलिएका वचनहरू स्पष्ट छन्। यदि तैँले सत्यता बुझ्दैनस् भने, तैँले परमेश्‍वरका वचनहरू अझ धेरै पढ्नुपर्छ—यसो गर्दाको नतिजा अन्धाधुन्ध प्रार्थना र खोजी गर्दा आउने नतिजाभन्दा उत्तम हुन्छ। धेरै अवस्थाहरू यस्ता छन् जसमा खोजी र प्रार्थनाको सट्टा परमेश्‍वरका वचनहरू पढ्नु र सत्यता सङ्गति गर्ने गर्नु राम्रो हुन्छ। तेरा नियमित प्रार्थनाहरूमा, तैँले परमेश्‍वरका वचनहरूभित्रबाट आफूलाई अझ बढी मनन गर्ने र जान्‍ने प्रयास गर्नुपर्छ। यो तेरो जीवनको प्रगतिका लागि अझै बढी लाभदायक हुन्छ। यदि अहिले पनि, तँ आकाशतिर आँखा उठाउँदै खोजी गर्छस् भने, के यसले तँ अझै पनि अस्पष्ट परमेश्‍वरमा विश्‍वास गर्छस् भन्‍ने देखाउँदैन र? पहिले, तैँले आफ्नो खोजी र प्रार्थनाका नतिजाहरू देखिस्, र पवित्र आत्माले तेरो आत्मालाई केही हदसम्म छुनुभयो किनभने त्यो अनुग्रहको युगको समय थियो। तैँले परमेश्‍वरलाई देख्‍न सक्दैनथिइस्, त्यसैले छामछुम गर्दै अघि बढ्दै जानु र त्यसरी खोजी गर्नेबाहेक तँसँग कुनै विकल्‍प थिएन। अब परमेश्‍वर मानिसमाझ आउनुभएको छ, वचन देहमा देखा पर्नुभएको छ, र तैँले परमेश्‍वरलाई देखेको छस्; यसैले पवित्र आत्माले अब पहिलेजसरी काम गर्नुहुन्‍न। युग परिवर्तन भएको छ र पवित्र आत्माले काम गर्ने तरिका पनि बदलेको छ। मानिसहरूले पहिलेजति धेरै प्रार्थना नगर्ने भए पनि, परमेश्‍वर पृथ्वीमा हुनुहुभएको हुँदा, अब मानिसहरूका निम्ति परमेश्‍वरलाई प्रेम गर्ने मौका छ। मानवजाति परमेश्‍वरलाई प्रेम गर्ने युगमा प्रवेश गरेको छ र सामान्यतया तिनीहरू आफूभित्र नै परमेश्‍वरको नजिक जान सक्छन्: “हे परमेश्‍वर! तपाईं साँच्‍चै नै अति असल हुनुहुन्छ, र म तपाईंलाई प्रेम गर्न चाहन्छु!” केही स्पष्ट र सरल वचनहरूले नै मानिसहरूको हृदयभित्र परमेश्‍वरप्रतिको प्रेम व्यक्त गरिदिन्छन्; यो प्रार्थना मानिस र परमेश्‍वरबीचको प्रेमलाई गहिराउनका लागि मात्र बोलिएको हो। तँ कहिलेकहीँ आफैले विद्रोहीपन प्रकट गरेको देख्छस् र यसो भन्छस्: “हे परमेश्‍वर! म किन यति भ्रष्ट छु?” तँलाई एकदुईपटक आफैलाई हिर्काउने तीव्र इच्छा हुन्छ, र तेरो आँखा आँसुले भरिन्छ। यस्तो समयमा, तैँले आफ्नो हृदयमा पछुतो र पीडा महसुस गर्छस्, तर तँसित यी भावनाहरू व्यक्त गर्ने कुनै उपाय हुँदैन। यो पवित्र आत्माको वर्तमान काम हो, तर जीवनको पछि लाग्‍नेहरूले मात्र यसलाई प्राप्त गर्न सक्छन्। तँलाई तँप्रति परमेश्‍वरसँग धेरै प्रेम छ र तँसँग एक विशेष प्रकारको भावना छ भन्‍ने लाग्छ। तँसँग स्पष्टसँग प्रार्थना गर्न शब्दहरू नभए पनि, तँलाई परमेश्‍वरको प्रेम सधैँ समुद्रजस्तो गहिरो भएको महसुस हुन्छ। यो स्थितिलाई व्यक्त गर्नका लागि उपयुक्त शब्‍दहरू छैनन्, र यो यस्तो अवस्था हो जुन प्रायजसो आत्मामा उत्पन्‍न हुन्छ। व्यक्तिलाई उसको हृदयमा परमेश्‍वरको नजिक लैजाने उद्देश्यको यस किसिमको प्रार्थना र सङ्गति सामान्य हुन्छ।

अहिले मानिसहरूले छामछुम गर्ने र खोजी गर्ने समय अतीत बनिसकेको भए पनि, यसको अर्थ उनीहरूले अबदेखि प्रार्थना र खोजी गर्नु आवश्यकता छैन भन्‍ने होइन, न त यसको अर्थ मानिसहरूले काम गर्न थाल्नुभन्दा अघि परमेश्‍वरका अभिप्रायहरू प्रकट होऊन् भनी पर्खनुपर्दैन भन्‍ने नै हो; यी त मानिसका भ्रमहरू मात्र हुन्। परमेश्‍वर मानिसहरूको माझमा बास गर्न, तिनीहरूको ज्योति, जीवन, र मार्ग बन्‍न आउनुभएको छ: तथ्य यही हो। अवश्य नै, पृथ्वीमा परमेश्‍वरको आगमन हुँदा उहाँले निश्‍चय पनि मानवजातिका लागि व्यावहारिक मार्ग र जीवन ल्याउनुहुन्छ, जुन उपभोग गर्नलाई तिनीहरूको प्रकृतिसँग सुहाउँदो हुन्छ—उहाँ मानव अभ्यासका सबै तरिकाहरू तोड्न आउनुभएको होइन। मानिस अब छामछुम र खोजी गर्दै जिउँदैन, किनकि त्यसलाई प्रतिस्थापित गर्दै परमेश्‍वर उहाँको काम गर्न र वचनहरू बोल्न पृथ्वीमा आउनुभएको छ। उहाँ मानिसलाई तिनीहरूले जिउँदै आइरहेको अन्धकार र अस्पष्टताको जीवनबाट छुटकारा दिन, र तिनीहरूलाई ज्योतिले भरिपूर्ण जीवन पाउन सक्षम पार्न आउनुभएको छ। अहिलेको काम भनेको स्पष्टसित अवस्था औँल्याउनु, स्पष्ट रूपमा बोल्नु, प्रत्यक्ष रूपमा जानकारी दिनु र कामकुराहरूलाई स्पष्ट रूपमा परिभाषित गर्नु हो, ताकि मानिसहरूले यी कुराहरू त्यसरी नै व्यवहारमा उतार्न सकून् जसरी यहोवा परमेश्‍वरले इस्राएलीहरूलाई बलि कसरी चढाउने र मन्दिर कसरी निर्माण गर्ने भनी डोर्‍याउनुभएको थियो। त्यसकारण, प्रभु येशू जानुभएपछि जसरी तिमीहरूले उत्कट खोजी गर्ने जीवन जिउँथ्यौ, अब त्यसरी जिउनु आवश्यक छैन। के तिमीहरूले भविष्यमा सिक्दैसिक्दै सुसमाचार फैलाउने काम गर्नुपर्छ? के तिमीहरूले जिउने उचित तरिका लडखडाउँदै पत्ता लगाउने कोसिस गर्नुपर्छ? के तिमीहरूले आफ्नो कर्तव्य कसरी गर्ने भनेर छामछुम गर्नुपर्छ? के तिमीहरूले कसरी साक्षी दिनुपर्छ भनी जान्‍नका लागि भुइँमा लम्पसार पर्नु आवश्यक छ? के तिमीहरूले कसरी वस्‍त्र लाउनु वा जिउनुपर्छ भनी जान्‍नलाई उपवास र प्रार्थना गर्नु आवश्यक छ? के तिमीहरूले परमेश्‍वरद्वारा विजय गरिने कार्यलाई स्वीकार गर्न स्वर्गका परमेश्‍वरसँग निरन्तर प्रार्थना गर्नु आवश्यक छ? के तिमीहरूले परमेश्‍वरमा कसरी समर्पित हुने भनी जान्‍नका निम्ति निरन्तर, रातदिन प्रार्थना गर्नु आवश्यक छ? तिमीहरूको माझमा, कुरा नबुझेको कारण अभ्यास गर्न सक्दैनौं भनी भन्‍नेहरू धेरै भन्छन्। मानिसहरूले आजका दिनमा परमेश्‍वरको काममा ध्यान नै दिइरहेका छैनन्! मैले धेरै पहिले नै धेरै वचनहरू बताएको थिएँ, तर तिमीहरूले ती वचनहरू पढ्नमा कहिल्यै ध्यान दिएनौ, यसैले अभ्यास कसरी गर्ने भनी तिमीहरूले नजान्‍नु कुनै अचम्मको कुरा होइन। अवश्य नै, आजको युगमा अझै पनि पवित्र आत्माले मानिसहरूलाई छुनुहुन्छ र तिनीहरूलाई आनन्द महसुस गराउनुहुन्छ, र उहाँ मानिसको साथमा जिउनुहुन्छ। यो तेरो जीवनमा प्रायजसो आउने ती[क] विशेष, रमाइला भावनाहरूको स्रोत हो। कहिलेकहीँ, त्यस्तो दिन आउँछ जब तँ परमेश्‍वर अत्यन्तै प्रेमिलो हुनुहुन्छ भन्‍ने महसुस गर्छस् र तँ उहाँसित प्रार्थना नगरी बस्‍न सक्दैनस्: “हे परमेश्‍वर! तपाईंको प्रेम अति सुन्दर छ र तपाईंको स्वरूप अति महान् छ। म तपाईंलाई गहन प्रेम गर्न चाहन्छु। म आफै पूर्ण रूपमा समर्पित हुन र मेरो सम्पूर्ण जीवन तपाईंको निम्ति अर्पण गर्न चाहन्छु। तपाईंको लागि हो भने र यसो गर्दा मैले तपाईंलाई प्रेम गर्न सक्छु भने म तपाईंलाई सबै थोक समर्पण गर्नेछु…।” यो पवित्र आत्माले तँलाई दिनुभएको आनन्दको अनुभूति हो। यो अन्तर्दृष्टि होइन, न त यो ज्योति नै हो; यो छोइनुको अनुभव हो। योसँग मिल्दोजुल्दो अनुभवहरू घरीघरी प्राप्त हुनेछन्: कहिलेकहीँ जब तँ काम गर्नका लागि जान्छस्, तब प्रार्थना गर्छस् र परमेश्‍वरको नजिक आउँछस् र तैँले यस्तो छुवाइ महसुस गर्छस् कि आशुले तेरो अनुहार भिज्नेछ र, तैँले सबै आत्मनियन्त्रण गुमाउँछस्, र तँ आफ्नो हृदयभित्रको उत्साह प्रकट गर्न सकिने स्थान खोज्‍न उत्सुक हुन्छस्…। कहिलेकहीँ यस्ता समयहरू पनि हुन्छन् जुन बेला तँ कुनै सार्वजनिक ठाउँमा हुन्छस्, र तैँले परमेश्‍वरको प्रेमको धेरै आनन्द प्राप्त गरेको, आफ्नो नियति साधारण नभएको, र अझ भन्‍ने हो भने अरूले भन्दा आफूले बढी अर्थपूर्ण जीवन जिइरहेका अनुभूति गर्नेछस्। परमेश्‍वरले तँलाई उठाउनुभएको छ र त्यो तँप्रतिको परमेश्‍वरको महान् प्रेम हो भन्‍ने कुरा तैँले भित्री रूपमा जान्‍नेछस्। मनको गहिराइमा तैँले परमेश्‍वरमा एक प्रकारको प्रेम छ भन्‍ने महसुस गर्नेछस् जसलाई मानिसले व्यक्त गर्न र बुझ्‍न सक्दैन, मानौं तँलाई त्यो थाहा छ तर त्यो वर्णन गर्ने कुनै उपाय छैन, त्यसले तँलाई सधैँ सोच्न बाध्य तुल्याउँछ, तर तँ त्यसलाई व्यक्त गर्न सक्दै सक्दैनस्। यस्तो समयमा, तैँले आफू कहाँ छु भन्‍ने पनि बिर्सनेछस्, र तैँले यसरी पुकार्नेछस्: “हे परमेश्‍वर! तपाईं अति अबोध्य र अति प्रिय हुनुहुन्छ!” यसले मानिसहरूलाई अलमलमा पार्छ, तर त्यस्ता कुराहरू बारम्‍बार भइरहन्छन्। तिमीहरूले धेरैपटक यस्तो अनुभव गरेका छौ। पवित्र आत्माले आज तँलाई दिनुभएको र तैँले अहिले जिइरहेको हुनुपर्ने जीवन यही हो। यो तँलाई जिउनदेखि रोक्‍नको लागि दिइएको होइन, बरु तेरो जिउने तरिका बदल्नका निम्ति दिइएको हो। यो त्यस्तो भावना हो जसलाई वर्णन वा व्यक्त गर्न सकिँदैन। यो मानिसको वास्तविक अनुभूति पनि हो, र त्योभन्दा पनि बढी, यो पवित्र आत्माको काम हो। तैँले यसलाई आफ्नो हृदयमा त बुझ्न सक्छस्, तर यसबारे कसैलाई पनि स्पष्ट रूपमा बताउन सक्दैनस्। यो तँ ढिलो बोल्‍ने भएकोले वा तँ भकभकाउने भएकोले होइन, बरु शब्‍दहरूमा व्यक्त गर्न नसकिने भावना भएकोले गर्दा भएको हो। आज तँलाई यी कुराहरूको आनन्द लिन दिइएको छ, र तैँले यही जीवन जिइरहेको हुनुपर्छ। अवश्य नै, तेरो जीवनका अन्य पक्षहरू खाली छैनन्; यति मात्र हो कि यो छुवाइको अनुभव तेरो जीवनको एक किसिमको आनन्द बन्छ, जसले तँलाई पवित्र आत्माबाट सधैँ त्यस्ता अनुभवहरूको आनन्द लिन इच्छुक बनाउँछ। तर तैँले यो जान्‍नुपर्छ कि यस प्रकारको छुवाइ देहदेखि बाहिर जान, तेस्रो स्वर्गमा जान वा सारा संसारभरि यात्रा गर्नको निम्ति दिइएको होइन। बरु, तैँले आज उपभोग गरेको परमेश्‍वरको प्रेमलाई महसुस गर्न र त्यसको स्वाद लिन सक्, परमेश्‍वरको आजको कामको महत्त्व अनुभव गर्न सक्, र आफूलाई परमेश्‍वरको वास्ता र सुरक्षासँग फेरि परिचित गरा भनेर दिइएको हो। यी सबै कुराहरू तँलाई परमेश्‍वरको आजको कामको बारेमा अझ ठूलो ज्ञान प्राप्त होस् भनेर दिइएको हो—परमेश्‍वरले यो काम गर्नुको लक्ष्य यही हो।

परमेश्‍वर देहधारी हुनुअघि, जिउने तरिका भन्‍नु नै खोजी गर्दै छामछुम गर्नु थियो। त्यस बेला मानिसहरूले परमेश्‍वरलाई देख्‍न सक्दैनथे, त्यसैले खोजी गर्दै छामछुम गर्नुबाहेक अरू विकल्प थिएन। आज तैँले परमेश्‍वरलाई देखेको छस् र तैँले कसरी अभ्यास गर्नुपर्छ भनेर उहाँले तँलाई प्रत्यक्ष रूपमा बताउनुहुन्छ; यसैले तैँले छामछुम वा खोजी गर्नु आवश्यक छैन। उहाँले मानिसलाई जुन बाटोमा डोर्‍याउनुहुन्छ त्यो सत्यताको मार्ग हो, र उहाँले मानिसलाई बताउनुहुने कुराहरू र मानिसले प्राप्त गर्ने कुराहरू जीवन र सत्यता हुन्। तँसँग मार्ग, जीवन र सत्यता छ, यसैले जहीँतहीँ खोजी गरिरहनुपर्ने के आवश्यकता छ र? पवित्र आत्माले सँगसँगै दुई चरणहरूको काम गर्नुहुन्‍न। मैले आफ्ना वचनहरू बोलिसकेपछि पनि, यदि मानिसहरूले होसियारीसाथ परमेश्‍वरको वचन खाँदैनन् र पिउँदैनन्, र सत्यलाई राम्ररी पछ्याउँदैनन्, अझै पनि तिनीहरू अनुग्रहको युगमा गरेझैं काम गर्छन्, अन्धोजस्तो बनेर छामछुम गर्छन्, निरन्तर प्रार्थना र खोजी गर्छन् भने, के त्यसको अर्थ मेरो यस चरणको काम अर्थात् वचनहरूको काम व्यर्थमा गरिँदै छ भन्‍ने हुँदैन र? मैले मेरो वचन बोलेर समाप्त गरिसकेको हुँदा पनि, मानिसहरूले अझै पनि पूर्ण रूपमा बुझ्न सक्दैनन्, किनकि तिनीहरूमा क्षमताको अभाव छ। मण्डली जीवन जिएर र एकअर्कासँग सङ्गति गरेर यो समस्या समाधान गर्न सकिन्छ। पहिले, अनुग्रहको युगमा, परमेश्‍वरले देहधारण गर्नुभएको भए तापनि, उहाँले वचनहरूको काम गर्नुभएन, पवित्र आत्माले त्यस समयमा कामलाई कायम राख्‍नका लागि त्यसरी नै काम गर्नुभयो। त्यसबेला मुख्य रूपमा पवित्र आत्माले नै काम गर्नुभयो, तर अहिले देहधारी परमेश्‍वरले पवित्र आत्माको स्थान लिएर आफैले काम गरिरहनुभएको छ। पहिले, जबसम्म मानिसहरूले बारम्बार प्रार्थना गर्थे, तिनीहरूले शान्ति र आनन्द अनुभव गर्थे; त्यसमा निन्दाका साथसाथै अनुशासन पनि हुन्थ्यो। यो सब पवित्र आत्माको काम थियो। अहिले यी स्थितिहरू कमै हुन्छन्। पवित्र आत्माले कुनै एउटा युगमा एक किसिमको काम मात्र गर्न सक्‍नुहुन्छ। यदि देहले मानिसहरूमा एक प्रकारको काम गर्ने र पवित्र आत्माले अर्को प्रकारको काम गर्ने गरी उहाँले एकसाथ दुई किसिमको काम गर्नुभएको भए, र यदि देहले भनेका कुराहरूको महत्त्व नहुने, आत्माले गर्नुभएको कामको मात्र महत्त्व हुने भएको भए, ख्रीष्टसँग कुनै सत्यता, बाटो वा जीवन हुनेथेन। यो आफैमा विरोधाभास हुनेथ्यो। के पवित्र आत्माले त्यसरी काम गर्न सक्‍नुहुन्छ? परमेश्‍वर सर्वशक्तिमान्, सर्वज्ञानी, पवित्र र धर्मी हुनुहुन्छ, र उहाँले कहिल्यै पनि कुनै गल्ती गर्नुहुन्‍न।

मानिसका विगतका अनुभवहरूमा धेरै विकृतिहरू हुन्थे। यसमा सामान्य मानवता भएका मानिसहरूमा हुनुपर्ने वा तिनीहरूले गर्नुपर्ने केही कुराहरू हुन्थे, वा यसमा मानव जीवनमा तर्कने नसकिने गल्तीहरू हुन्थे, र जब ती कुराहरूलाई राम्रोसँग सम्हालिँदैनथ्यो, तब मानिसहरूले त्यसको जिम्मेवार परमेश्‍वरलाई बनाउँथे। एउटी बहिनीले घरमा पाहुनाहरू बोलाएकी थिइन्। उनका रोटीहरू राम्ररी बाफिएका थिएनन्, त्यसैले उनले सोचिन्: “यो पक्‍कै पनि परमेश्‍वरको अनुशासन हो। परमेश्‍वरले मेरो व्यर्थको हृदयलाई फेरि काटछाँट गर्दै हुनुहुन्छ; मेरो घमण्ड साँच्‍चै ठूलो छ।” वास्तवमा, जहाँसम्म मान्छेको सामान्य सोच्ने तरिकाको कुरा छ, जब पाहुनाहरू आउँछन्, तँ उत्साहित बन्छस् र हतार गर्छस्, तँ आफूले गरिरहेको हर काममा अव्यवस्थित बन्छस्, र यसरी कि त भात डढ्छ कि त तरकारीमा नुन चर्को हुन्छ। काममा धेरै आकुलव्याकुल हुँदा यस्तो हुन्छ, तर मानिसहरूले अन्त्यमा त्यसलाई “परमेश्‍वरको अनुशासन” भन्‍ने ठान्छन्। वास्तवमा, यी सबै मानव जीवनमा हुने गल्तीहरू मात्र हुन्। के तैँले परमेश्‍वरमा विश्‍वास नगर्दा पनि बारम्बार यस्तो कुराको सामना गर्दैनस् र? समस्याहरू उत्पन्‍न हुँदा ती प्रायः मानिसहरूले गरेका गल्तीहरूका नतिजा हुन्छन्—त्यस्ता गल्तीहरू पवित्र आत्माका काम हुन् भन्‍ने हुँदैन। परमेश्‍वरसँग त्यस्ता गल्तीहरूको कुनै सरोकार हुँदैन। जस्तै, खाइरहेको बेला तैँले आफ्नो जिब्रो टोक्छस्, के त्यो परमेश्‍वरको अनुशासन हो त? परमेश्‍वरको अनुशासनका सिद्धान्तहरू हुन्छन् र सामान्यतया यो तब देखिन्छ जब तँ जानाजानी अपराध गर्छस्। तैँले परमेश्‍वरको नाउँ वा उहाँको गवाही वा कामसँग सम्‍बन्धित कार्य गर्दा मात्र उहाँले तँलाई अनुशासनमा राख्‍नुहुन्छ। अहिले मानिसहरूले आफूले गर्ने कार्यहरूमा सचेत हुनलाई चाहिने सत्यता पर्याप्त मात्रामा बुझेका छन्। उदाहरणको लागि: तैँले मण्डलीको पैसा हिनामिना गरिस् वा त्यो लापरवाहसाथ खर्च गरिस् भने के तँलाई केही महसुस नहुने हुन सक्छ र? त्यसो गर्दा तैँले केही त महसुस गर्नेछस्। त्यो गरिसकेपछि मात्र केही महसुस गर्नु पनि असम्भव हुन्छ। तैँले आफ्नो विवेकको विरुद्धमा गर्ने कार्यहरूको बारेमा तँ आफ्नो हृदयमा स्पष्ट हुन्छस्। मानिसहरूको आ-आफ्नै रुचि र प्राथमिकताहरू हुने भएकाले, सत्यलाई कसरी अभ्यास गर्नुपर्छ भनी जानेर पनि उनीहरू आफैमा लिप्त हुन्छन्। त्यसैले, तिनीहरूले केही गरिसकेपछि, कुनै प्रत्यक्ष धिक्‍कार महसुस गर्दैनन् वा कुनै स्पष्ट अनुशासन कारबाही भोग्‍दैनन्। यस्तो किन हुन्छ भने तिनीहरूले जानाजानी अपराध गरेका हुन्छन्, त्यसैले परमेश्‍वरले तिनीहरूलाई अनुशासनमा राख्‍नुहुन्‍न; जब धर्मी न्यायको समय आउँछ, हरेकले आफ्नो कर्मको आधारमा परमेश्‍वरबाट दण्ड पाउँछ। अहिले मण्डलीमा केही मानिसहरू पैसा हिनामिना गर्ने खालका छन्, केही मानिसहरू पुरुष र महिलाबीच स्पष्ट सिमा कायम नगर्नेहरू छन, र केही मानिसहरूचाहिँ परमेश्‍वरको कामलाई गोप्य रूपमा दोष लगाउने, अवज्ञा गर्ने र ध्वस्त पार्नेहरू छन्। तैपनि किन तिनीहरूको सबै कुरा राम्रो छ? त्यस्ता कामहरू गर्दा, तिनीहरू सचेत हुन्छन्, र आफ्नो हृदयमा धिक्‍कार महसुस गर्छन् र यसैको कारण कहिलेकहीँ तिनीहरूले सजाय र शोधन भोग्छन्, तर तिनीहरू अत्यन्तै निर्लज्‍ज छन्! मानिसहरू छाडापनमा संलग्‍न हुँदाजस्तै—त्यस बेला आफू के गर्दै छु भनी तिनीहरूलाई थाहा हुन्छ, तर तिनीहरूको विलासी इच्छा धेरै नै ठूलो हुन्छ र तिनीहरूले आफैलाई नियन्त्रण गर्न सक्दैनन्। पवित्र आत्माले तिनीहरूलाई अनुशासनमा राख्‍नुभयो भने पनि, त्यसबाट केही फाइदा हुँदैन, त्यसैले पवित्र आत्माले तिनीहरूलाई अनुशासनमा राख्‍नुहुन्‍न। यदि पवित्र आत्माले तिनीहरूलाई अनुशासनको कारबाही गर्नुभएन भने, यदि तिनीहरूले कुनै धिक्‍कार महसुस गर्दैनन् र तिनीहरूको देहलाई केही पनि हुँदैन भने, त्यसपछिको धिक्‍कार कस्तो हुन सक्छ र? त्यो काम त भई नै सक्यो—कस्तो अनुशासन कारबाही हुन सक्छ र? यसले तिनीहरू अत्यन्तै निर्लज्‍ज छन् र तिनीहरूमा मानवताको अभाव छ, र तिनीहरू श्राप र दण्डको योग्य छन् भन्‍ने मात्र प्रमाणित गर्छ! पवित्र आत्माले अनावश्यक रूपमा काम गर्नुहुन्‍न। यदि तँलाई सत्यता राम्ररी थाहा छ तर त्यसको अभ्यास गर्दैनस् भने, र यदि तँ कुनै पनि दुष्कर्म गर्न सक्षम छस् भने, तैँले दुष्टको साथमा आफूलाई दण्ड दिइने दिनको प्रतीक्षा गर्न मात्र सक्छस्। यो नै तेरो लागि सर्वोत्तम अन्त्य हो! अहिले मैले विवेकको बारेमा बारम्बार प्रवचन दिएको छु, र विवेक न्यूनतम मापदण्ड हो। यदि मानिसहरूमा विवेकको कमी छ भने, उनीहरूले पवित्र आत्माको अनुशासन गुमाएका छन्; तिनीहरूले जे मन लाग्यो त्यही गर्न सक्छन् र परमेश्‍वरले तिनीहरूलाई कुनै ध्यान दिनुहुन्‍न। साँच्‍चै नै विवेक र बुद्धि भएकाहरूले कुनै गल्ती गर्दै छन् भने तिनीहरूलाई त्यो थाहा हुन्छ। तिनीहरूले विवेकमा थोरै दोष महसुस गर्दा नै असहज महसुस गर्नेछन्; तिनीहरूले भित्री लडाइँको सामना गर्नेछन् र अन्ततः देहको विरुद्धमा विद्रोह गर्नेछन्। तिनीहरू गम्भीर रूपमा परमेश्‍वरको विरोध गर्ने कुनै पनि काम गर्ने स्थितिमा पुग्‍नेछैनन्। मानिसहरूले जब केही गलत गर्छन्, तब चाहे पवित्र आत्माले तिनीहरूलाई अनुशासित र दण्डित गर्नुभए पनि नभए पनि, उनीहरूलाई केही न केही महसुस हुन्छ। यसैले, अहिले मानिसहरूले सबै प्रकारका सत्यताहरू बुझ्छन् र यदि तिनीहरूले ती अभ्यास गर्दैनन् भने त्यो एउटा मानव समस्या हो। म मानिसहरूसँग कहिल्यै पनि यसरी कुनै प्रतिक्रिया दिँदिनँ, न त म तिनीहरूको लागि कुनै आशा नै गर्छु। तैँले आफूलाई जस्तो मन लाग्छ त्यस्तो गर्न सक्छस्!

कतिपय मानिसहरू भेला हुँदा, तिनीहरूले परमेश्‍वरको वचनलाई एकातिर राख्छन् र सधैँ यो वा त्यो व्यक्ति कस्तो छ भनी कुरा गरिरहन्छन्। अवश्य नै, थोरै भए पनि समझ हुनु राम्रो कुरा हो, जसको कारण तँ जहाँ गए पनि सजिलैसित बहकाउमा पर्नेछैनस्, र सजिलै ठगिने वा मूर्ख बन्‍नेछैनस्—यो पनि मानिसहरूमा हुनुपर्ने एक पाटो हो। तर तैँले यस पाटोमा मात्र ध्यान केन्द्रित हुनु हुँदैन। यो कामकुराहरूको नकारात्मक पक्षसँग सम्बन्धित हुन्‍छ, र तैँले सधैँ आफ्ना आँखा अरू मानिसहरूमा लगाइरहन सक्दैनस्। अहिले तँमा पवित्र आत्माले कसरी काम गर्नुहुन्छ भन्‍ने कुराको अत्यन्तै थोरै ज्ञान छ, परमेश्‍वरमाथिको तेरो विश्‍वास अति सतही छ, र तँमा अत्यन्तै थोरै मात्र सकारात्मक कुराहरू छन्। तैँले विश्‍वास गरेको व्यक्ति परमेश्‍वर हुनुहुन्छ, र तैँले बुझ्नुपर्ने व्यक्ति पनि परमेश्‍वर नै हुनुहुन्छ, शैतान होइन। यदि तँलाई शैतानले कसरी काम गर्छ र दुष्टात्माहरूले कसरी काम गर्छन् ती सबै तरिकाहरूको बारेमा मात्र थाहा छ, तर परमेश्‍वरको बारेमा कुनै पनि प्रकारको ज्ञान छैन भने, त्यसको के अर्थ हुन्छ र? के आज तैँले विश्‍वास गर्ने भनेको परमेश्‍वरलाई होइन र? तेरो ज्ञानमा यी सकारात्मक कुराहरू किन सामेल छैनन्? तैँले प्रवेशको सकारात्मक पक्षमा ध्यान नै दिँदैनस्, न त तैँले त्यसलाई बुझ्छस्, त्यसो भए तँ आफ्नो विश्‍वासमा केचाहिँ प्राप्त गर्न चाहन्छस्? के तैँले कसरी खोजी गर्नुपर्छ भनी जान्दैनस्? तैँले नकारात्मक पक्षहरूको बारेमा धेरै जान्दछस्, तर प्रवेशको सकारात्मक पक्षको बारेमा तँ शून्यमै छस्, त्यसरी तेरो कद कसरी बढ्न सक्छ? शैतानसितको लडाइँको बारेमा बाहेक अरू केही कुरा नगर्ने तँजस्तो व्यक्तिका निम्ति भविष्यमा कस्ता सम्भावनाहरू हुन सक्छन्? के तेरो प्रवेश अति पुरानो हुनेछैन र? तैँले अहिले यस्तो काम गरेर के प्राप्त गर्न सक्‍नेछस्? अहिले तैँले बुझ्नुपर्ने मुख्य कुराहरू भनेका परमेश्‍वरले अहिले के गर्न चाहनुहुन्छ, मानिसले कसरी सहकार्य गर्नुपर्छ, तिनीहरूले परमेश्‍वरलाई कसरी प्रेम गर्नुपर्छ, तिनीहरूले पवित्र आत्माको कामलाई कसरी बुझ्नुपर्छ, आज परमेश्‍वरले भन्‍नुहुने सबै वचनहरूमा तिनीहरू कसरी प्रवेश गर्नुपर्छ, तिनीहरूले ती वचनहरू कसरी खानु, पिउनु, अनुभव गर्नु र बुझ्नुपर्छ, तिनीहरूले परमेश्‍वरका अभिप्रायहरूलाई कसरी सन्तुष्ट पार्नुपर्छ, कसरी परमेश्‍वरद्वारा पूर्ण रूपमा जितिएर परमेश्‍वरको अघि समर्पित हुनुपर्छ, आदि हुन्…। तैँले ध्यान केन्द्रित गर्नुपर्ने र तँ अहिले प्रवेश गर्नुपर्ने कुराहरू यिनै हुन्। के तैँले बुझिस्? अरू मानिसहरू असल हुन् कि खराब हुन् भनी छुट्याउनमा मात्रै ध्यान केन्द्रित गर्दा के फाइदा हुन्छ? तैँले यतातिर शैतानलाई चिन्‍न सक्छस्, उतातिर दुष्टात्माहरूलाई चिन्‍न सक्छस्—तैँले दुष्टात्माहरूको बारेमा पूर्ण ज्ञान पाउन सक्छस्, तर यदि तैँले परमेश्‍वरको कामको बारेमा केही पनि भन्‍न सक्दैनस् भने, के यस्तो समझशक्ति परमेश्‍वरसम्‍बन्धी ज्ञानको विकल्प हुन सक्छ? मैले पहिले नै दुष्टात्माको कामका प्रकटीकरणहरूको बारेमा सङ्गति गरिसकेको छु, तर यो त्यसको मुख्य भाग होइन। अवश्य नै मानिसहरूमा केही समझशक्ति हुनुपर्छ र यो परमेश्‍वरको सेवा गर्नेहरूमा हुनुपर्ने कुरा हो, ताकि तिनीहरू मूर्ख कामहरू गर्न र परमेश्‍वरको काममा अवरोध पुऱ्याउनबाट जोगिऊन्। तैपनि, सबैभन्दा महत्त्वपूर्ण कुरा भनेको परमेश्‍वरको कामको ज्ञान हुनु र परमेश्‍वरका अभिप्रायहरूलाई बुझ्नु हो। तँभित्र परमेश्‍वरको कार्यको यस चरणको के ज्ञान छ? के तँ परमेश्‍वरले के काम गर्नुहुन्छ, परमेश्‍वरको अभिप्रायहरू के हुन्, तेरा आफ्नै कमीकमजोरीहरू के-के हुन् र तैँले आफूलाई के कुराले सुसज्‍जित पार्नुपर्छ भन्‍ने विषयमा कुरा गर्न सक्छस्? के तैँले तेरो सबैभन्दा नयाँ प्रवेश के हो, भन्‍न सक्छस्? तैँले फल टिप्‍न र नयाँ प्रवेशको बारेमा बुझाइ प्राप्त गर्न सक्‍नुपर्छ। भ्रममा परेको बहाना नगर्; आफ्नो अनुभव र ज्ञानलाई अझ गहन पार्न तैँले नयाँ प्रवेशमा धेरै प्रयत्‍न लगाउनुपर्छ, र अझै बढी तैँले नयाँनयाँ प्रवेशहरू र अनुभव गर्ने सबैभन्दा सही तरिकाहरूको ज्ञान प्राप्त गर्नुपर्छ। यति मात्र होइन, नयाँ काम र नयाँ प्रवेशहरूमार्फत, तैँले तेरा अघिल्ला पुराना र विकृत अभ्यासहरूको समझ प्राप्त गर्नुपर्छ, र नयाँ अनुभवहरूमा प्रवेश गर्नका लागि तिनलाई कसरी फाल्ने भनी खोजी गर्नुपर्छ। तैँले तुरुन्तै बुझ्नुपर्ने र प्रवेश गर्नुपर्ने कुराहरू यिनै हुन्। तैँले पुराना र नयाँ प्रवेशहरूबीचको भिन्‍नता र सम्बन्धलाई बुझ्नुपर्छ। यदि तैँले यी कुराहरू बुझेको छैनस् भने, तेरो निम्ति प्रगति गर्ने कुनै उपाय हुनेछैन, किनकि तैँले पवित्र आत्माको कामको गतिलाई पछ्याउन सक्‍नेछैनस्। तैँले सामान्य रूपमा परमेश्‍वरको वचन खाने र पिउने गर्न सक्‍नुपर्छ र सामान्य सङ्गति गर्न सक्‍नुपर्छ अनि तेरो पहिलेको पुरानो अभ्यास र तेरो परम्परागत धारणा बदल्न तिनको प्रयोग गर्न सक्‍नुपर्छ, ताकि तँ नयाँ अभ्यास र परमेश्‍वरको नयाँ काममा प्रवेश गर्न सक्। तैँले हासिल गर्नुपर्ने कुराहरू यिनै हुन्। मैले तँलाई तँ सही रूपमा कस्तो छस् त्यो मात्र पत्ता लाउन लगाइरहेको छैनँ; लक्ष्य यो होइन। बरु म तँलाई सत्यतासम्‍बन्धी तेरो अभ्यास र जीवन प्रवेशसम्‍बन्धी तेरो बुझाइलाई गम्भीरतासाथ ली भनेर मात्र भनिरहेको छु। तैँले आफैलाई चिन्‍ने क्षमताले तेरो वास्तविक कदको प्रतिनिधित्व गर्दैन। यदि तँ परमेश्‍वरको कामको अनुभव गर्न सक्छस् भने, तँसित परमेश्‍वरका वचनहरूमा भएका सत्यताको अनुभव र बुझाइ छ, र तँ पहिलेका आफ्ना व्यक्तिगत धारणा र गल्तीहरू खुट्‍याउन सक्छस् भने, त्यही नै तेरो वास्तविक कद हो र त्यो तिमीहरू सबैले हासिल गर्नुपर्ने कुरा हो।

यस्ता धेरै परिस्थिति हुन्छन् जसमा तिमीहरूलाई कसरी अभ्यास गर्ने भन्‍ने नै थाहा हुँदैन, र पवित्र आत्माले कसरी काम गर्नुहुन्छ भन्‍ने कुरा त झनै कम थाहा हुन्छ। कहिलेकाहीँ तँ यस्तो काम गर्छस् जुन प्रस्ट रूपमा पवित्र आत्माप्रति समर्पित हुँदैन। परमेश्‍वरका वचनहरू खाएर र पिएर, तैँले यस मामलाको सिद्धान्त बोध गरिसकेको छस्, त्यसैले तँ भित्री रूपमा हप्की र अशान्ति महसुस गर्छस्; अवश्य नै यो यस्तो भावना हो जुन व्यक्तिले केही सत्यता जानेको आधारमा मात्रै महसुस गर्नेछ। यदि मानिसहरू आजको परमेश्‍वरको वचनअनुरूप सहकार्य वा अभ्यास गर्दैनन् भने, तिनीहरू पवित्र आत्माको काममा अवरोध गरिरहेका हुन्छन् र तिनीहरू भित्री रूपमा पक्कै पनि शान्त हुनेछैनन्। मानौँ तैँले कुनै एउटा पक्षको सिद्धान्त बुझेको छस् तर तँ सोहीअनुसार अभ्यास गर्दैनस् भने, तँलाई भित्रभित्रै हप्की महसुस हुनेछ। यदि तैँले सिद्धान्त बुझेको छैनस् र तँलाई सत्यताको यो पक्ष पटक्कै थाहा छैन भने, तँलाई यस मामलामा हप्की महसुस हुनेछ नै भन्‍ने हुँदैन। पवित्र आत्माको हप्की सधैँ सान्दर्भिक हुन्छ। तँ तैँले प्रार्थना नगरेको र पवित्र आत्माको कामसँग सहकार्य नगरेको हुनाले तैँले काममा ढिलाइ गरेको छस् भन्‍ने सोच्छस्। खासमा भन्नुपर्दा, यसलाई ढिलाइ गर्न सकिँदैन। पवित्र आत्माले अरू कसैलाई प्रेरित गर्नुहुनेछ; पवित्र आत्माको काम कसैको नियन्त्रणमा हुँदैन। तँ आफूले परमेश्‍वरलाई निराश पारेको अनुभूति गर्छस्, र यो तेरो विवेकमा हुनुपर्ने भावना नै हो। तैँले सत्यता प्राप्त गर्न सक्नु वा नसक्नु तेरो आफ्नै मामला हो र यो परमेश्‍वरसँग सम्बन्धित छैन। कहिलेकाहीँ तेरो आफ्नै विवेकले आरोपित महसुस गर्छ, तर यो पवित्र आत्माको प्रबोधन वा ज्योति होइन, न त यो पवित्र आत्माको हप्की नै हो। बरु यो मानव विवेकभित्रकै एउटा भावना हो। यदि तैँले परमेश्‍वरको नाम, परमेश्‍वरको गवाही वा परमेश्‍वरको कामसँग सम्बन्धित मामलाहरूमा लापरवाहीपूर्वक दुष्कर्महरू गरिस् भने, परमेश्‍वरले तँलाई छोड्नुहुनेछैन। तर यसको एउटा सीमा हुन्छ—परमेश्‍वर सामान्य, सानातिना मामलाहरूमा तँसँग अल्झिनुहुनेछैन। उहाँले तँलाई बेवास्ता गर्नुहुनेछ। यदि तैँले सिद्धान्तहरू उल्लङ्घन गरिस्, र परमेश्‍वरको काममा अवरोध गरिस् र बाधा दिइस् भने, उहाँले तँमाथि आफ्नो रिस पोख्नुहुनेछ र तँलाई पटक्कै छोड्नुहुनेछैन। तैँले गर्ने कतिपय गल्ती मानव जीवनको क्रममा अपरिहार्य हुन्छन्। उदाहरणका लागि, तँ म:म: राम्ररी पकाउँदैनस् अनि यो परमेश्‍वरले तँलाई ताडना दिनुभएको हो भन्छस् भने—यसो भन्‍नु पूर्ण रूपमा तर्कहीन कुरा हो। तैँले परमेश्‍वरमा विश्‍वास गर्न थाल्नुअघि, के यस्तो कुरा अक्सर हुँदैनथ्यो र? तँलाई यो पवित्र आत्माको ताडना जस्तो देखिन्छ भन्ने लाग्छ, तर वास्तवमा त्यस्तो होइन (केही अपवाद परिस्थितिहरूलाई छोडेर), किनभने यो काम पूर्ण रूपमा पवित्र आत्माबाट आउँदैन, बरु मानव भावनाहरूबाट आउँछ। तर, विश्‍वासमा लागेका मानिसहरूले यसरी सोच्नु सामान्य हो। तैँले परमेश्‍वरमा विश्‍वास नगर्दा यस्तो सोच्न सक्दैनथिस्। परमेश्‍वरमा विश्‍वास गर्न थालेपछि, तैँले आफ्ना विचारहरूलाई यी कुराहरूतर्फ लक्षित गर्न थालिस्, र त्यसैले तैँले यस्तै-यस्तै सोच्न पुगिस्। यो सामान्य मानिसहरूको सोचाइबाट उत्पन्न हुन्छ र मानव मनको कार्यप्रणालीअन्तर्गत पर्छ। तर म तँलाई भन्छु, यस्तो सोचाइ पवित्र आत्माको कामको दायराभित्र पर्दैन। यो पवित्र आत्माले मानिसहरूलाई तिनीहरूका विचारहरूमार्फत सामान्य प्रतिक्रिया दिनुभएको एउटा उदाहरण हो; तर तैँले यो प्रतिक्रिया पवित्र आत्माको काम होइन भन्‍ने कुरा बुझ्नुपर्छ। यस्तो प्रकारको “ज्ञान” हुनुले तँसँग पवित्र आत्माको काम छ भन्‍ने प्रमाणित गर्दैन। तेरो ज्ञान पवित्र आत्माको प्रबोधनबाट उत्पन्न हुँदैन, यो पवित्र आत्माको काम त झनै होइन। यो केवल सामान्य मानव सोचाइको उपज हो, र पवित्र आत्माको प्रबोधन वा ज्योतिसँग यसको बिलकुलै सम्बन्ध छैन—यी दुई पूर्ण रूपमा फरक कुरा हुन्। यस्तो सामान्य मानव सोचाइ पूर्ण रूपमा पवित्र आत्माको कामको उपज होइन। पवित्र आत्माले मानिसहरूलाई प्रबोधित गर्न काम गर्दा, उहाँ सामान्यतया तिनीहरूलाई परमेश्‍वरको कामको, र तिनीहरूको साँचो प्रवेश र साँचो स्थितिको ज्ञान दिनुहुन्छ। उहाँ तिनीहरूलाई परमेश्‍वरका अत्यावश्यक अभिप्रायहरू र आज मानिसप्रति उहाँका मागहरू बुझ्न पनि दिनुहुन्छ, ताकि तिनीहरूसँग परमेश्‍वरलाई सन्तुष्ट पार्न सबै कुरा बलिदान गर्ने, सतावट र सङ्कष्टको सामना गर्नुपरे पनि परमेश्‍वरलाई प्रेम गर्ने, र आफ्नो रगत बगाउनु वा आफ्नो ज्यान दिनु परे पनि परमेश्‍वरका लागि आफ्नो गवाहीमा दृढ रहने, र पछुतोविना त्यसो गर्ने सङ्कल्प होस्। यदि तँसँग यस्तो प्रकारको सङ्कल्प छ भने, यसको अर्थ पवित्र आत्माले तँमा हलचल ल्याउनुभएको र काम गर्नुभएको छ भन्‍ने हुन्छ—तर तँमा हरेक पल यस्तो आउँदैन भन्‍ने कुरा जानिराख्। कहिलेकाहीँ भेलाहरूमा तैँले प्रार्थना गर्दा र परमेश्‍वरका वचनहरू खाँदा र पिउँदा, तैँले अत्यन्तै भावविभोर र प्रेरित महसुस गर्न सक्छस्। अरूले परमेश्‍वरका वचनहरूबारे आफ्नो अनुभवात्मक बुझाइमा सङ्गति गर्दा त्यो निकै नयाँ र ताजा महसुस हुन्छ, र तेरो हृदय पूर्ण रूपमा प्रस्ट र उज्यालो हुन्छ। यो सबै पवित्र आत्माको काम हो। यदि तँ अगुवा होस् र तँ मण्डलीमा काम गर्न जाँदा पवित्र आत्माले तँलाई असाधारण प्रबोधन र ज्योति दिनुहुन्छ, मण्डलीभित्र रहेका समस्याहरूबारे प्रस्ट पारिदिनुहुन्छ, तिनलाई समाधान गर्न सत्यतामा कसरी सङ्गति गर्ने भन्‍ने कुरा थाहा दिनुहुन्छ, तँलाई तेरो काममा अत्यन्तै लगनशील, जिम्मेवार र गम्भीर बनाउनुहुन्छ भने, यो सबै पवित्र आत्माको काम हो।

फूटनोटहरू:

क. मूल पाठमा “यी केही हुन्” भनेर पढिन्छ।


अभ्यास (२)

बितेको समयमा, मानिसहरूले परमेश्‍वरसँग रहन र हरेक क्षण आत्मामा जिउनको लागि आफूलाई तालिम दिन्थे। वर्तमान अभ्यासको तुलनामा, यो आत्मिक तालिमको एउटा साधारण रूप हो; यो मानिसहरूले जीवनको सही मार्गमा प्रवेश गर्नुअघि गर्नुपर्ने अभ्यासको सबैभन्दा सतही र सरल विधि हो, र यो मानिसहरूले विश्‍वासमा गर्ने अभ्यासको सबैभन्दा पहिलो चरण हो। यदि मानिसहरू सधैँ जीवनमा यस किसिमको अभ्यासमाथि भर पर्दछन् भने, तिनीहरूसँग धेरै भावनाहरू हुनेछन्, र तिनीहरूले गल्तीहरू पनि गर्न सक्‍नेछन्, र तिनीहरू वास्तविक जीवनमा प्रवेश गर्न असमर्थ हुनेछन्; तिनीहरूले आफ्नो आत्मालाई तालिम दिन, हृदयबाटै सामान्य रूपमा परमेश्‍वरको नजिक जान मात्र सक्‍नेछन्, र परमेश्‍वर आफूसँग भएकोमा सधैँ ठूलो आनन्द पाउनेछन्। तिनीहरूले आफूलाई परमेश्‍वरसँगको एकताको सानो क्षेत्रमा सीमित राख्नेछन्, र कुनै पनि अत्यन्तै गहन कुरालाई भेट्टाउन सक्‍नेछैनन्। यस्ता सीमाभित्र जिउने मानिसहरूले कुनै ठूलो प्रगति गर्न सक्दैनन्। कुनै पनि समयमा, तिनीहरू यसो भन्दै चिच्याउन सक्छन्, “अहो! प्रभु येशू। आमेन!” तिनीहरू लगभग हरेक दिन नै यस्तै हुन्छन्—यो विगतको समयको अभ्यास हो, हरेक क्षण आत्मामा जिउने कार्यको अभ्यास हो। यो अभद्र कार्य होइन र? आज, जब परमेश्‍वरका वचनहरू चिन्तन गर्ने समय हुन्छ, केवल परमेश्‍वरका वचनहरूमा चिन्तन गर्नुमा ध्यान देओ; जब सत्यता अभ्यास गर्ने समय आउँछ, सत्यता अभ्यास गर्ने कुरामा ध्यान देओ; जब तेरो कर्तव्य पूरा गर्ने समय हुन्छ, केवल आफ्नो कर्तव्य पूरा गर्। यस प्रकारको अभ्यास वास्तवमा एकदम स्वतन्त्रता दिने किसिमको हुन्छ; यसले तँलाई मुक्त गर्छ। यो धार्मिक वृद्ध मानिसहरूले प्रार्थना गरेका र अनुग्रहको शब्‍द बोलेका जस्तो होइन। अवश्य नै, पहिले यो विश्‍वासमा भएका मानिसहरूका अभ्यास थिए, तर अब यस तरिकाले अभ्यास गर्नु अत्यन्तै पछौटेपन हो। अहिले परमेश्‍वरको काम उच्च स्तरमा छ; आज बताइने अर्थात् “परमेश्‍वरलाई वास्तविक जीवनमा ल्याउनु” भन्‍ने वाक्य अभ्यासको सबैभन्दा महत्त्वपूर्ण पक्ष हो। मानिसहरूको वास्तविक जीवनमा हुनुपर्ने सामान्य मानवता यही हो, र मानिसहरूको सामान्य मानवतामा हुनुपर्ने कुरा भनेको परमेश्‍वरले आज बोल्नुहुने सबै वचनहरू हुन्। परमेश्‍वरका यी वचनहरूलाई वास्तविक जीवनमा ल्याउनु नै “परमेश्‍वरलाई वास्तविक जीवनमा ल्याउनु” भन्‍ने वाक्यको व्यावहारिक अर्थ हो। आज, मानिसहरूले मुख्यतया निम्न कुराद्वारा आफूलाई सुसज्जित पार्नुपर्छ: एउटा सन्दर्भमा, तिनीहरूले आफ्नो क्षमता सुधार गर्नैपर्दछ, आफू शिक्षित हुनैपर्दछ, र आफ्नो पढ्ने र बुझ्ने सीप तिखार्नैपर्छ; अर्कोमा सन्दर्भमा, तिनीहरूले सामान्य मानिसको जीवन बिताउनैपर्छ। तँ भर्खरै संसारबाट परमेश्‍वरसामु आएको छस्; तैँले पहिले आफ्नो हृदयलाई परमेश्‍वरको अगाडि शान्त हुन तालिम दिनैपर्छ। अभ्यासको सबैभन्दा पहिलो सुरुवात यही हो, र यो तेरो जीवन स्वभावमा हुने परिवर्तनको पहिलो कदम पनि हो। कतिपय मानिसहरू आफ्नो अभ्यासमा अपेक्षाकृत अनुकूल हुन्छन्; तिनीहरूले काम गर्दै गर्दा नै वास्तविकतामा बुझ्‍नुपर्ने सत्यताहरू र अभ्यासका सिद्धान्तहरूलाई पत्ता लगाउँदै सत्यताबारे सोच्छन्। एउटा पक्ष के हो भने, तँसँग सामान्य मानव जीवन हुनैपर्दछ, र अर्को पक्ष भनेको सत्यतामा प्रवेश हुनैपर्छ। यी सबै कुराहरूले वास्तविक जीवनको लागि सर्वोत्तम अभ्यास निर्माण गर्छन्।

मानिसहरूले परमेश्‍वरलाई आफ्नो वास्तविक जीवनमा ल्याउनका लागि मुख्यतया उहाँको आराधना गर्नुपर्छ, उहाँलाई चिन्ने प्रयास गर्नुपर्दछ, र सामान्य मानवतामा रहेर सृष्टि गरिएको प्राणीको रूपमा कर्तव्य पूरा गर्नुपर्दछ। यसको अर्थ तिनीहरूले हरेकपल्ट कुनै काम गर्दा परमेश्‍वरलाई प्रार्थना गर्नुपर्छ, प्रार्थना गरेनन् भने त्यो ठीक होइन र उहाँप्रति ऋणी महसुस गर्नुपर्छ भन्‍ने होइन। आजको अभ्यास त्यस्तो होइन; यो वास्तवमै खुकुलो र सरल छ! यसको लागि मानिसहरूले सिद्धान्तहरू पालन गर्नु आवश्यक पर्दैन। बरु, प्रत्येक व्यक्तिले आफ्नो व्यक्तिगत कदअनुसार काम गर्नुपर्छ: यदि तेरो परिवारका सदस्यहरूले परमेश्‍वरमा विश्‍वास गर्दैनन् भने, तिनीहरूलाई अविश्‍वासीको रूपमा व्यवहार गर्, र यदि तिनीहरू विश्‍वास गर्छन् भने, तिनीहरूलाई विश्‍वासीको रूपमा व्यवहार गर्। प्रेम र धैर्यको प्रयोग नगर्, बरु बुद्धिको प्रयोग गर्। केही मानिसहरू तरकारी किन्न बाहिर जान्छन् र हिँड्दै गर्दा यसो भन्दै गुनगुनाउँछन्: “हे परमेश्‍वर! तपाईं आज मैले कुन-कुन सब्जी खरीद गरेको चाहनुहुन्छ? बिन्ती छ, मलाई सहायता गर्नुहोस्। हामीले सबै कुरामा उहाँको नाउँको महिमा गरेको र हामी सबैले उहाँको गवाही दिएको परमेश्‍वर माग गर्नुहुन्छ, त्यसैले यदि पसलेले मलाई सडेको सब्जी दिए भने पनि म परमेश्‍वरलाई धन्यवाद दिनेछु—म सहनेछु। हामी परमेश्‍वरमा विश्‍वास गर्ने मानिसहरूले सब्जीहरू छनौट गरेर लिन सक्दैनौँ।” यसो गर्नु भनेको गवाही दिनु हो भन्‍ने तिनीहरूलाई लाग्छ, र यसको फलस्वरूप तिनीहरूले सडेका सब्जी किन्न पैसा खर्च गर्छन्, तर तिनीहरू अझै प्रार्थना गर्दै यसो भन्छन्: “हे परमेश्‍वर! तपाईंलाई स्वीकार्य छ भने म यी सडेका सब्जी खानेछु।” के यस्तो अभ्यास विकृत होइन र? के यो कुनै सिद्धान्त पछ्याउनु होइन र? यसभन्दा पहिले, मानिसहरू हरेक क्षण आत्मामा जिउन तालिम लिन्थे—यो पहिले अनुग्रहको युगमा गरिने कामसँग सम्बन्धित छ। भक्ति, नम्रता, प्रेम, धैर्य, सबै कुराका लागि धन्यवाद दिनु—यी अनुग्रहको युगमा प्रत्येक विश्‍वासीबाट माग गरिएको कुरा थियो। त्यस बेला, मानिसहरूले परमेश्‍वरसँग सबै कुराको निम्ति प्रार्थना गर्थे; तिनीहरूले लुगा किन्दा प्रार्थना गर्थे र भेला हुने बारेमा सूचना पाउँदा पनि, तिनीहरूले यसरी प्रार्थना गर्थे: “हे परमेश्‍वर! तपाईं म गएको चाहनुहुन्छ कि चाहनुहुन्‍न? यदि तपाईं म गएको चाहनुहुन्छ भने, मेरो लागि सहज मार्ग तयार गर्नुहोस्। यदि तपाईं म गएको चाहनुहुन्न भने मलाई अल्झाएर लडाउनुहोस्।” तिनीहरूले प्रार्थना गर्दा परमेश्‍वरलाई बिन्ती गर्थे, र प्रार्थनापछि असहज महसुस गर्थे र जाँदैनथिए। केही दिदी-बहिनीहरू भेलाबाट घर फर्कँदा आफ्ना अविश्‍वासी पतिहरूले कुटपिट गर्लान् भनी डराएको कारण प्रार्थना गर्दा असहज महसुस गर्थे र भेलामा जाँदैनथे। तिनीहरू त्यो परमेश्‍वरको अभिप्राय हो भनी विश्‍वास गर्थे, वास्तवमा, तिनीहरू गएकै भए पनि केही हुनेथिएन। परिणाम स्वरूप तिनीहरूले भेला छुटाउँथे। यी सबै कुरा मानिसहरूको अज्ञानताका परिणाम थिए। यस्तो अभ्यास गर्ने मानिसहरू आफ्नै भावनाहरूद्वारा जिउँछन्। अभ्यास गर्ने यो तरिका अति विकृत छ अनि अस्पष्टताले भरिएको छ। यसमा तिनीहरूका आफ्नै व्यक्तिगत भावना र विचारहरू धेरै छन्। यदि तँलाई भेला हुने बारेमा बताइन्छ भने जा; त्यसका निम्ति परमेश्‍वरसित प्रार्थना गर्नु आवश्यक छैन। के यो सरल छैन र? यदि तैँले आज कुनै वस्त्र किन्नुपर्छ भने, तुरुन्तै गएर किन्। परमेश्‍वरलाई प्रार्थना गर्दै यसो नभन्: “हे परमेश्‍वर! तपाईँ म गएको चाहनुहुन्छ कि चाहनुहुन्न? म गएपछि कुनै दाजुभाइ-दिदीबहिनी आए भने के होला?” कुनै दाजुभाइ वा दिदीबहिनी आउलान् भनी तँ डराउँछस्, तर परिणाम के हुन्छ भने साँझ परिसक्दा पनि कोही आउँदैन। अनुग्रहको युगमा पनि, अभ्यास गर्ने यो तरिका विचलित र गलत थियो। यसैले, यदि मानिसहरूले बितेको समयमा जस्तै अभ्यास गर्छन् भने, तिनीहरूको जीवनमा कुनै परिवर्तन हुनेछैन। तिनीहरूले अज्ञानतामा जे आउँछ त्यो सहनेछन्, समझशक्तिलाई ध्यान दिनेछैनन्, र अन्धाधुन्ध आज्ञापालन गर्ने र सहनेबाहेक अरू केही गर्नेछैनन्। त्यस बेला, मानिसहरूले परमेश्‍वरको महिमा गर्ने कुरामा ध्यान केन्द्रित गर्थे, तर परमेश्‍वरले तिनीहरूबाट कुनै महिमा प्राप्त गर्नुहुन्‍नथियो, किनभने तिनीहरू व्यावहारिक जीवन बिताउँदैनथे। तिनीहरूले आफ्ना व्यक्तिगत धारणाअनुसार आफैलाई बन्धनमा राखे र सीमित बनाए, अनि धेरै वर्षको अभ्यासले पनि तिनीहरूको जीवनमा कुनै परिवर्तन ल्याएन। तिनीहरूले केवल सहन, नम्र हुन, प्रेम गर्न र क्षमा गर्न मात्र जान्दथे, तर तिनीहरूमा पवित्र आत्माबाट पाइने अन्तर्दृष्टि अलिकति पनि थिएन। त्यस्तो प्रकारले मानिसहरूले कसरी परमेश्‍वरलाई चिन्न सक्थे? र तिनीहरूले सम्भवतः कसरी परमेश्‍वरको महिमा गर्न सक्थे?

यदि मानिसहरूले परमेश्‍वरलाई आफ्नो वास्तविक जीवनमा, र सामान्य मानव जीवनमा ल्याउँछन् भने मात्र तिनीहरू परमेश्‍वरमाथिको विश्‍वासको सही मार्गमा प्रवेश गर्न सक्दछन्। परमेश्‍वरका वचनहरूले नै आज तिमीहरूलाई डोऱ्याउँछन्; विगतको समयमा जस्तो खोज्नु र छामछाम-छुमछुम गर्नु आवश्यक छैन। जब तैँले परमेश्‍वरका वचनहरूबमोजिम अभ्यास गर्न सक्छस्, र मैले खुलासा गरेको मानवीय स्थितिबमोजिम आफैलाई जाँच्न सक्छस्, तब तैँले परिवर्तन हासिल गर्न सक्नेछस्। यो कुनै धर्मसिद्धान्त होइन, तर परमेश्‍वरले मानिसबाट जे माग गर्नुहुन्छ त्यो हो। आज, म तँलाई अवस्थाहरू कस्ता छन् सो बताउँछु: तैँले मेरा वचनहरूअनुसार कार्य गर्नमा मात्र ध्यान दे। मैले तँलाई गरेका मागहरू एक सामान्य व्यक्तिका आवश्यकताहरूमा आधारित छन्। मैले तँलाई पहिले नै मेरा वचनहरू भनिसकेको छु; जबसम्म तैँले ती अभ्यास गर्नमा ध्यान दिन्छस्, तँ परमेश्‍वरका अभिप्रायहरू अनुरूप हुनेछस्। परमेश्‍वरका वचनहरूभित्र जिउने समय अहिले नै हो। परमेश्‍वरका वचनहरूले सबै कुराको वर्णन गरेका छन्, सबै कुरा स्पष्ट पारिएको छ, र जबसम्म तँ परमेश्‍वरका वचनहरूअनुसार जिउँछस्, तबसम्म तैँले पूर्ण रूपमा स्वतन्त्र र मुक्त जीवन जिउनेछस्। विगतमा, मानिसहरूले परमेश्‍वरलाई तिनीहरूको वास्तविक जीवनमा ल्याउँदा, अति धेरै सिद्धान्त र विधिविधान अभ्यास गरे, र ती पार गरे; यहाँसम्म कि स-साना मामिलाहरूमा पनि तिनीहरू प्रार्थना गर्थे र खोजी गर्थे, यस क्रममा स्पष्टसँग बताइएका परमेश्‍वरका वचनहरूलाई पन्साउँथे र ती पढ्न बेवास्ता गर्थे। त्यसको साटो, तिनीहरूले आफ्नो सम्पूर्ण समय खोजी कार्यमा लगाउँथे—फलस्वरूप कुनै परिणाम प्राप्त हुँदैनथ्यो। उदाहरणको लागि, भोजन र लुगाफाटोका विषयहरूलाई लिऊँ: परमेश्‍वरद्वारा तेरा लागि सबै कुरा मिलाइयोस् भन्दै तँ प्रार्थना गर्छस् र यी विषयहरूलाई परमेश्‍वरको हातमा राख्छस्। जब परमेश्‍वरले यी शब्दहरू सुन्नुहुन्छ, उहाँले भन्नुहुनेछ: “के मैले यस्ता तुच्छ कुराहरूमा चिन्ता गर्नु आवश्यक छ? मैले तेरा लागि सृष्टि गरेको सामान्य मानवता र तर्कशक्ति कहाँ गयो?” कहिलेकहीँ, कसैले आफ्ना कार्यहरूमा गल्ती गर्दछन्; त्यसपछि तिनीहरू आफूले परमेश्‍वरलाई अप्रसन्न पारेका छन् भनी सोच्छन् र सङ्कोची बन्छन्। कतिपय मानिसका स्थिति धेरै राम्रो हुन्छन्, तर जब तिनीहरूले कुनै स-साना कामहरू गलत तरिकाले गर्छन्, तब परमेश्‍वरले तिनीहरूलाई सजाय दिइरहनुभएको छ भन्‍ने सोच्छन्। वास्तवमा, यो परमेश्‍वरले गर्नुभएको काम हुँदैन, तर मानिसहरूका आफ्नै मनको प्रभाव हो। कहिलेकहीँ, तैँले अनुभव गरिरहेको तरिकामा केही गलत हुँदैन, तर अरूले चाहिँ तैँले सही प्रकारले अनुभव गरिरहेको छैनस् भनी भन्छन्, र त्यसैले तँ पासोमा पर्छस्—तँ आन्तरिक रूपमा नकारात्मक बन्छस्, र अन्धकारमा डुब्छस्। धेरैचोटि, जब मानिसहरू यस प्रकारले नकारात्मक हुन्छन्, तिनीहरूलाई परमेश्‍वरले सजाय दिइरहनुभएको छ भन्‍ने लाग्छ, तर परमेश्‍वर भन्नुहुन्छ: “मैले तँलाई सजाय दिने कुनै काम गरेको छैनँ; तैँले कसरी मलाई त्यसरी दोष दिन सक्छस्?” मानिसहरू एकदमै सजिलै नकारात्मक बन्छन्। तिनीहरू बारम्बार अति संवेदनशील पनि बन्छन् र प्रायजसो परमेश्‍वरबारे गुनासो गर्दछन्। तैँले त्यस्तो प्रकारले कष्ट भोगेको परमेश्‍वर चाहनुहुन्न, तैपनि तैँले आफूलाई त्यो स्थितिमा पर्न दिन्छस्। त्यस प्रकारको कष्ट भोगाइको कुनै मूल्य हुँदैन। मानिसहरूलाई परमेश्‍वरले गर्नुभएका कामहरूबारे थाहा छैन, र धेरै कुराहरूमा तिनीहरू अनजान हुन्छन् र स्पष्टसँग बुझ्न असमर्थ छन्, त्यसैले तिनीहरू आफ्नै धारणा र कल्पनाहरूमा फस्न थाल्छन्, झन्-झन् गहन रूपमा फस्दै जान्छन्। कतिपय मानिसहरू भन्छन्, सबै थोक र विषय परमेश्‍वरको हातमा छन्—त्यसकारण के मानिसहरू नकारात्मक हुँदा परमेश्‍वरलाई थाहा हुँदैन र? अवश्य परमेश्‍वरलाई थाहा हुन्छ। जब तँ मानव धारणामा फस्छस्, तब पवित्र आत्माले तँमा काम गर्ने कुनै उपाय हुँदैन। कतिपय मानिसहरू धेरैचोटि नकारात्मक अवस्थामा फस्छन्, तर म अझै पनि आफ्नो कामलाई जारी राख्छु। तँ नकारात्मक भए पनि सकारात्मक भए पनि, म तँद्वारा करमा पर्दिनँ—तर मैले बोल्‍ने धेरै वचन र मैले गर्ने धेरै काम मानिसहरूको अवस्थाअनुसार एकअर्कासँग घनिष्ठ रूपमा सम्बन्धित छन्। जब तँ नकारात्मक हुन्छस्, यसले पवित्र आत्माको काममा बाधा दिँदैन। सजाय र मृत्युको परीक्षाको समयमा, मानिसहरू सबै एक नकारात्मक अवस्थामा फसेका थिए, तर त्यसले मेरो काममा बाधा पुर्‍याएन। जब तँ नकारात्मक थिइस्, पवित्र आत्माले अरूमा गर्नुपर्ने काम गरिरहनुभयो। तैँले एक महिनाको लागि पछि लाग्‍न छोड्न सक्छस्, तर म काम गरिरहन्छु—तैँले वर्तमान वा भविष्यमा जे गरे पनि, यसले पवित्र आत्माको काम रोक्न सक्दैन। कतिपय नकारात्मक स्थितिहरू मानिसको कमजोरीबाट आउँछन्; जब मानिसहरूले साँच्चै परमेश्‍वरका मागहरू पूरा गर्न वा तिनलाई बुझ्न सक्दैनौँ भन्‍ने ठान्छन्, तब तिनीहरू नकारात्मक बन्छन्। उदाहरणको लागि, सजायको दौडान, परमेश्‍वरलाई सजायको बीचमा पनि केही हदसम्म प्रेम गर्ने कुरा परमेश्‍वरका वचनहरूले बताए, तर मानिसहरूले आफूलाई असक्षम ठाने। तिनीहरूले आफ्नो देहलाई शैतानले अति गहन रूपले भ्रष्ट पारेकोमा र आफ्नो क्षमता अति कमजोर भएकोमा विशेषगरी शोक र विलाप गरे। तिनीहरूले आफू त्यस्तो वातावरणमा जन्मेकोमा दुःखी महसुस गरे। र कतिपय मानिसहरूलाई आफूले परमेश्‍वरमा विश्‍वास गर्न र उहाँलाई चिन्‍न धेरै ढिलो भएको छ, र आफू सिद्ध बनाइन अयोग्य छन् भन्‍ने महसुस गरे। यी सबै सामान्य मानव अवस्थाहरू हुन्।

मानिसको देह शैतानको हो, यो विद्रोही स्वभावले भरिएको छ, यो निकै शोचनीय किसिमको फोहोर छ, र यो अशुद्ध कुरा हो। मानिसहरू देहको आनन्दको अति नै लालसा गर्छन् र देहलाई ज्यादै अभिव्यक्त गर्छन्; यसैकारण परमेश्‍वर मानिसको देहलाई यति धेरै घृणा गर्नुहुन्छ। जब मानिसहरूले शैतानका फोहोर र भ्रष्ट थोकहरू फ्याँक्छन्, तब परमेश्‍वरको मुक्ति प्राप्त गर्छन्। तर यदि तिनीहरू अझै पनि फोहोर र भ्रष्टता फाल्दैनन् भने, तिनीहरू अझै पनि शैतानको सत्तामा जिइरहेका हुन्छन्। मानिसहरूले गर्ने षड्यन्त्र र झै-झगडा, छलकपट र बेईमानी सबै शैतानका कुरा हुन्। परमेश्‍वरले दिनुहुने मुक्ति तँलाई शैतानका यिनै कुराहरूबाट मुक्त गर्नका निम्ति हो। परमेश्‍वरको काम गलत हुन सक्दैन; यो सबै मानिसहरूलाई अन्धकारबाट मुक्त गर्नका लागि गरिन्छ। जब तँ परमेश्‍वरमाथिको विश्‍वासमा त्यस बिन्दुमा पुगेको हुन्छस् जहाँ तँ आफूलाई देहको भ्रष्टताबाट अलग गर्न सक्छस्, र यो भ्रष्टताद्वारा नियन्त्रित हुन छोड्छस्, तब के तैँले मुक्ति पाएको हुनेछैनस् र? जब तँ शैतानको शक्तिअन्तर्गत जिउँछस्, तब तँ परमेश्‍वरलाई प्रकट गर्न असमर्थ हुन्छस्, तँ फोहोर वस्तु बन्छस् र परमेश्‍वरको उत्तराधिकार प्राप्त गर्न सक्दैनस्। तँलाई शुद्ध र सिद्ध पारिएपछि, तँ पवित्र पारिएको हुनेछस्, तँ सामान्य व्यक्ति हुनेछस्, साथै तँ परमेश्‍वरद्वारा आशिषित् हुनेछस् र परमेश्‍वरको प्रिय बन्‍नेछस्। आज परमेश्‍वरले गर्नुभएको काम मुक्ति हो, र यसबाहेक, यो न्याय, सजाय र सराप हो। यसका धेरैवटा पक्षहरू छन्। तिमीहरू सबैले परमेश्‍वरका वचनहरूमा न्याय र दण्डका साथै सरापहरू रहेको देख्छौ। म परिणाम हासिल गर्न, मानिसहरूलाई आफैलाई चिन्न लगाउनका लागि बोल्छु, तिनीहरूलाई मार्नका लागि होइन। मेरो हृदय तिमीहरूको हितका लागि हो। बोल्नु मैले कार्य गर्ने एउटा तरिका हो; म वचनहरूमार्फत परमेश्‍वरको स्वभाव व्यक्त गर्दछु र तँलाई परमेश्‍वरका अभिप्रायहरूबारे बुझाउँछु। तेरो देह मर्न सक्छ, तर तँसँग आत्मा र प्राण छ। यदि मानिसहरूमा देह मात्र भएको भए, तिनीहरूको विश्‍वासको कुनै अर्थ हुनेथिएन, न त मैले गरेका यी सब कामको कुनै अर्थ नै हुनेथियो। आज, म एउटा तरिकामा बोल्छु र फेरि अर्को तरिकामा बोल्छु; केही समय म मानिसहरूलाई अत्यन्तै घृणा गर्छु, र केही समय म तिनीहरूप्रति अत्यन्तै प्रेमिलो व्यवहार गर्छु। म तेरो स्वभावमा परिवर्तन ल्याउन, साथसाथै परमेश्‍वरको कामसम्बन्धी तेरा धारणालाई रूपान्तरण गर्नका लागि यी सब गर्दछु।

आखिरी दिनहरू आइपुगेका छन् र विश्‍वभरिका देशहरू गोलमालमा छन्। राजनीतिक अस्तव्यस्तता छ, अनिकाल, रूढी, बाढी-पहिरो र खडेरी जताततै देखा परिरहेका छन्। मानिसको संसारमा प्रकोपहरू आउँछन्; स्वर्गले पनि विपत्‌हरू पठाएको छ। यी आखिरी दिनका चिन्‍हहरू हुन्। तर मानिसहरूका लागि त यो संसार रमाइलो र सानदार छ जस्तो देखिन्छ। संसार झन्-झन् चमकदार र आकर्षक बनिरहेको छ, मानिसहरूका हृदय सबै यसतिर तानिन्छ, र धेरै मानिसहरू यसमा फसेका छन् र आफूलाई यसबाट मुक्त गर्न सक्दैनन्; धेरै मानिसहरूलाई छल र जादुगरीमा संलग्‍न हुनेहरूले बहकाउनेछन्। यदि तँ प्रगतिका लागि प्रयास गर्दैनस्, आकाङ्क्षाहरू बोक्दैनस्, र तैँले साँचो मार्गमा जरा गाडेको छैनस् भने, तँलाई दुष्टताको छालले बगाइदिनेछ। सबै देशहरूमध्ये चीन सबैभन्दा पिछडिएको देश हो; यो त्यो देश हो जहाँ ठूलो रातो अजिङ्गर गुँडुल्केर बस्छ, यसमा मूर्तिपूजा गर्ने र जादू-मन्‍त्र गर्ने सबैभन्दा धेरै मानिस छन्, यहाँ सबैभन्दा धेरै मन्दिर छन्, र यो अशुद्ध आत्माहरू बास गर्ने ठाउँ हो। तँ यहीँ जन्मेको थिइस्, तैँले यहीँबाट शिक्षा पाइस् र त्यसको प्रभावमा परिस्; तँ त्यसद्वारा भ्रष्ट पारिएको र सताइएको छस्, तर बिउँझिएपछि तैँले त्यसको विरुद्धमा विद्रोह गर्छस् र परमेश्‍वरद्वारा पूर्ण रूपमा प्राप्त गरिन्छस्। यो परमेश्‍वरको महिमा हो, र यसैले कामको यस चरणको ठूलो महत्त्व छ। परमेश्‍वरले यत्रो ठूलो काम गर्नुभएको छ, यति धेरै वचनहरू बोल्नुभएको छ, र उहाँले आखिरमा तिमीहरूलाई पूर्ण रूपमा प्राप्त गर्नुहुनेछ—यो परमेश्‍वरको व्यवस्थापनको एउटा हिस्सा हो, र तिमीहरू शैतानसँगको परमेश्‍वरको लडाइँका “विजय गरी लुटिएका थोकहरू” हौ। तैँले सत्यता जति धेरै बुझ्छस् र तेरो मण्डली जीवन जति राम्रो हुन्छ, त्यति नै बढी त्यो ठूलो रातो अजिङ्गरलाई घुँडा टेकाइन्छ। यी सबै आत्मिक क्षेत्रका विषयहरू हुन्—ती आत्मिक क्षेत्रका लडाइँहरू हुन्, र जब परमेश्‍वर विजयी हुनुहुनेछ, शैतान लज्जित हुनेछ र ढल्‍नेछ। परमेश्‍वरको कामको यस चरणको ठूलो महत्त्व छ। परमेश्‍वर यस्तो बृहत् मात्रामा काम गर्नुहुन्छ र मानिसहरूको यो समूहलाई पूर्ण रूपमा मुक्ति दिनुहुन्छ, ताकि तैँले शैतानको प्रभावबाट मुक्त हुन, पवित्र भूमिमा बस्न, परमेश्‍वरको ज्योतिमा रहन, र ज्योतिको नेतृत्व र अगुवाइ पाउन सकून्। अनि त्यसपछि तेरो जीवन अर्थपूर्ण हुन्छ। तिमीहरू जे खान्छौ र लाउँछौ त्यो गैरविश्‍वासीहरूको भन्दा फरक छ; तिमीहरू परमेश्‍वरका वचनहरूमा आनन्द लिन्छौ र अर्थपूर्ण जीवन जिउँछौ—तर तिनीहरू कुन कुरामा रमाउँछन्? तिनीहरूले केवल आफ्ना “पुर्ख्यौली सम्पदा” र “राष्ट्रिय भावना” मा आनन्द मनाउँछन्। तिनीहरूसँग मानवताको छाप रत्तीभर पनि हुँदैन! तिमीहरूका पोशाक र सिँगारपटार, बोलीवचन र कार्यहरू सबै तिनीहरूका भन्दा फरक छन्। आखिरमा, तिमीहरू पूर्ण रूपमा फोहोरबाट उम्‍कनेछौ, त्यसउप्रान्त शैतानको परीक्षाको पासोमा फस्नेछैनौ, र परमेश्‍वरको दैनिक प्रबन्ध प्राप्त गर्नेछौ। तिमीहरू सधैँ सतर्क हुनुपर्दछ। तिमीहरू फोहोर ठाउँमा बसे पनि तिमीहरूलाई फोहोरको दाग लागेको छैन र तिमीहरू परमेश्‍वरको ठूलो सुरक्षा पाउँदै उहाँको छेउमा जिउन सक्छौ। परमेश्‍वरले तिमीहरूलाई पहेँलो देशका सबै मानिसहरूमध्येबाट चुन्नुभएको छ। के तिमीहरू सबैभन्दा आशिषित व्यक्तिहरू होइनौ र? तँ सृजित प्राणी होस्—तैँले अवश्य पनि परमेश्‍वरको आराधना गर्नुपर्छ र अर्थपूर्ण जीवन पछ्याउनुपर्छ। यदि तँ परमेश्‍वरको आराधना गर्दैनस् बरु आफ्नै फोहोर देहभित्रै जिउँछस् भने, के तँ मानव वस्त्र धारण गरेको पशु मात्र होइनस् र? तँ मानव भएकाले तैँले आफूलाई परमेश्‍वरप्रति समर्पित गर्नुपर्छ र सबै दुःख भोग्नुपर्छ। तैँले आज आफूलाई परेको सानो कष्टलाई खुसीसाथ र निर्धक्क भएर स्वीकार गर्नुपर्छ, अनि अय्यूब र पत्रुसले जस्तो अर्थपूर्ण जीवन जिउनुपर्छ। यस संसारमा, मानिसले दियाबलसको वस्त्र लगाउँछ, दियाबलसबाट खानेकुरा लिएर खान्छ, र दियाबलसकै अधीनमा रही काम र सेवा गर्दछ, अनि ऊ फोहोरले ढाकिने हदसम्म त्यसको कुल्चीमिल्चीमा पर्छ। उसले जीवनको अर्थ बुझेको वा साँचो मार्ग प्राप्त गरेको छैन—यसरी जिउनुको के महत्त्व हुन्छ र? तिमीहरू सही मार्ग पछ्याउने र सुधारको खोजी गर्ने मानिस हौ। तिमीहरू ठूलो रातो अजिङ्गरको देशमा खडा हुन्छौ र तिमीहरू ती हौ, जसलाई परमेश्‍वर धर्मी भन्नुहुन्छ। के त्यो सबैभन्दा अर्थपूर्ण जीवन होइन र?


देहधारणको रहस्य (१)

अनुग्रहको युगमा, यूहन्नाले येशूको निम्ति बाटो तयार पारे। यूहन्ना आफैले परमेश्‍वरको काम गर्न सक्दैन थिए, तर केवल मानिसको कर्तव्य पूरा गरे। यूहन्ना प्रभुको अग्रदूत थिए, तैपनि तिनी परमेश्‍वरको प्रतिनिधित्व गर्न असमर्थ थिए; तिनी पवित्र आत्माले प्रयोग गर्नुभएको व्यक्ति मात्र थिए। येशूले बप्तिस्मा लिनुभएपछि, पवित्र आत्मा ढुकुरजस्तै उहाँमाथि ओर्लनुभयो। त्यसपछि उहाँले आफ्नो काम सुरु गर्नुभयो, अर्थात् उहाँले ख्रीष्टको सेवकाइ गर्न थाल्नुभयो। त्यसैकारण उहाँले परमेश्‍वरको पहिचान धारण गर्नुभयो, किनकि उहाँ परमेश्‍वरबाट आउनुभएको थियो। यसभन्दा पहिले उहाँको विश्‍वास जे-जस्तो भए पनि—त्यो कहिलेकहीँ कमजोर, वा कहिलेकहीँ बलियो भएको हुन सक्छ—त्यो सबै सामान्य मानव जीवनमा हुने कुरा हो, जुन उहाँले आफ्नो सेवकाइको काम गर्नुभन्दा पहिले उहाँमा थियो। उहाँले बप्तिस्मा लिइसकेपछि (अर्थात्, अभिषेक हुनुभएपछि), परमेश्‍वरको शक्ति र महिमा तुरुन्तै उहाँसँग थियो, त्यसैले उहाँले आफ्नो सेवकाइ गर्न थाल्नुभयो। उहाँले चिन्‍हहरू र अचम्‍मका कामहरू गर्न सक्नुहुन्थ्यो, आश्‍चर्यकर्महरू गर्न सक्नुहुन्थ्यो र उहाँसित शक्ति र अधिकार थियो, किनकि उहाँले सीधै परमेश्‍वरको तर्फबाट काम गर्दै हुनुहुन्थ्यो; उहाँले आत्माको तर्फबाट काम गर्दै हुनुहुन्थ्यो र आत्माको आवाज प्रकट गर्दै हुनुहुन्थ्यो। त्यसकारण, उहाँ आफै परमेश्‍वर हुनुहुन्थ्यो; यो निर्विवाद छ। यूहन्ना त्यस्तो व्यक्ति थिए जसलाई पवित्र आत्माले प्रयोग गर्नुभएको थियो। तिनले परमेश्‍वरको प्रतिनिधित्व गर्न सक्दैनथिए, न त तिनले परमेश्‍वरको प्रतिनिधित्व गर्नु सम्भव नै थियो। यदि तिनले त्यसो गर्ने इच्छा गरेका भए, पवित्र आत्माले तिनलाई त्यसो गर्ने अनुमति दिनुहुनेथिएन, किनकि तिनले त्यो काम गर्न सक्दैनथिए, जुन परमेश्‍वर आफैले पूरा गर्न चाहनुहुन्थ्यो। हुन सक्छ, तिनमा मानिसको इच्छाका धेरै कुराहरू थिए, वा विचलित पार्ने केही कुरा थियो; कुनै पनि परिस्थितिमा तिनले सीधै परमेश्‍वरको प्रतिनिधित्व गर्न सक्दैन थिए। तिनका गल्तीहरू र मूर्खताहरूले तिनी आफैलाई मात्र प्रतिनिधित्व गर्थे, तर तिनको काम भनेको पवित्र आत्माको प्रतिनिधि हुनु थियो। तापनि, तिनका सबै कुराले परमेश्‍वरको प्रतिनिधित्व गर्थे भनेर तैँले भन्‍न सक्दैनस्। के तिनको विकृत तरिकाहरूले पनि परमेश्‍वरको प्रतिनिधित्व गर्न सक्थ्यो? मानिसको प्रतिनिधित्वमा विकृतिहरू हुनु सामान्य कुरा हो, तर यदि परमेश्‍वरको प्रतिनिधित्वमा विचलनहरू छन् भने के त्यसले परमेश्‍वरलाई लज्जित पार्दैन र? के यो पवित्र आत्माको विरुद्ध ईश्‍वरनिन्दा हुनेछैन र? पवित्र आत्माले मानिसलाई हलकासाथ परमेश्‍वरको स्थानमा खडा हुने अनुमति दिनुहुन्न, चाहे ऊ अरूद्वारा उच्च पारिएको नै किन नहोस्। यदि ऊ परमेश्‍वर होइन भने, ऊ अन्त्यसम्म स्थिर बस्न सक्दैन। पवित्र आत्माले मानिसको इच्छाअनुसार कुनै व्यक्तिलाई परमेश्‍वरको प्रतिनिधित्व गर्ने अनुमति दिनुहुन्न! उदाहरणका लागि, पवित्र आत्माले नै यूहन्नाको बारेमा साक्षी दिनुभएको थियो र तिनी येशूका निम्ति बाटो तयार पार्ने व्यक्ति हुन् भनी पवित्र आत्माले नै तिनलाई प्रकट गर्नुभएको थियो, तर तिनीमाथि गरिएको पवित्र आत्माको काम राम्ररी निर्धारित गरिएको थियो। येशूको निम्ति बाटो तयार पार्ने व्यक्ति हुनु, उहाँको निम्ति बाटो तयार पार्नु भनेर मात्रै यूहन्‍नालाई भनिएको थियो। भन्नुपर्दा, पवित्र आत्माले तिनलाई बाटो तयार पार्ने काममा मात्र समर्थन गर्नुभयो र तिनलाई त्यो काम मात्र गर्ने अनुमति दिनुभयो—तिनलाई अरू कुनै काम गर्न दिइएन। यूहन्नाले एलियाको प्रतिनिधित्व गर्थे र तिनले बाटो तयार पार्ने एक अगमवक्ताको प्रतिनिधित्व गरे। पवित्र आत्माले तिनलाई यसमा समर्थन गर्नुभयो; जबसम्म तिनको काम बाटो तयार पार्ने थियो पवित्र आत्माले तिनलाई समर्थन गर्नुभयो। तापनि, यदि तिनले आफू परमेश्‍वर हुँ भनेर दाबी गरेका भए, र तिनी मुक्तिको काम पूरा गर्न आएका हुन् भनेका भए पवित्र आत्माले तिनलाई अनुशासनमा राख्‍नु हुनेथियो। यूहन्नाको काम जति नै महान् भए पनि र त्यसलाई पवित्र आत्माले समर्थन गर्नुभएको भए पनि, तिनको काम सीमाहीन थिएन। मानिलिऊँ, पवित्र आत्माले साँच्चै तिनको कामलाई समर्थन गर्नुभएको भए पनि, तिनलाई दिइएको शक्ति बाटो तयार पार्ने कामसम्म मात्र सीमित थियो। तिनले अरू कुनै पनि काम पटक्कै गर्न सकेनन्, किनकि तिनी बाटो तयार पार्ने यूहन्ना मात्र थिए, येशू थिएनन्। त्यसकारण, पवित्र आत्माको गवाही महत्त्वपूर्ण हुन्छ, तर पवित्र आत्माले मानिसलाई जुन काम गर्ने अनुमति दिनुहुन्छ त्यो अझ महत्त्वपूर्ण हुन्छ। के यूहन्नाले त्यति बेला ठूलठूला साक्षी पाएका थिएनन् र? के तिनको काम पनि महान् थिएन र? तर तिनले गरेको कामले येशूको कामलाई उछिन्न सकेन, किनकि तिनी पवित्र आत्माले प्रयोग गर्नुभएको मानिसभन्दा बढी केही थिएनन् र सीधै परमेश्‍वरको प्रतिनिधित्व गर्न सक्दैन थिए, त्यसैले तिनले गरेका काम सीमित थियो। तिनले बाटो तयार पार्ने काम गरिसकेपछि, पवित्र आत्माले अब तिनको गवाहीलाई समर्थन गर्नुभएन, तिनीबाट कुनै नयाँ काम भएन, परमेश्‍वर आफैले काम सुरु गर्नुभएपछि तिनी गए।

कतिपय मानिसमा दुष्ट आत्माहरू पसेका हुन्छन् र तिनीहरू “म परमेश्‍वर हुँ!” भन्दै चर्को स्वरमा कराउँछन्। तैपनि, अन्तमा, तिनीहरू प्रकट गरिन्छन्, किनभने तिनीहरूले प्रतिनिधित्व गर्ने कुरामा तिनीहरू गलत हुन्छन्। तिनीहरू शैतानको प्रतिनिधित्व गर्छन्, र पवित्र आत्मा तिनीहरूलाई कुनै वास्ता गर्नुहुन्न। तैँले आफूलाई जतिसुकै उच्च पारे पनि वा तँ जतिसुकै ठूलो स्वरले कराए पनि, तँ अझै पनि एउटा सृजित प्राणी नै होस् र तँ शैतानको होस्। म कहिल्यै “म परमेश्‍वर हुँ, म परमेश्‍वरको प्रिय पुत्र हुँ!” भनेर कराउँदिनँ। तर मैले गर्ने काम परमेश्‍वरको काम हो। के म चिच्याउन आवश्यक छ र? उच्च पार्न आवश्यक छैन। परमेश्‍वरले आफ्नो काम आफै गर्नुहुन्छ र मानिसले उहाँलाई कुनै हैसियत प्रदान गर्नु वा सम्मानजनक उपाधि दिनु आवश्यक छैन: उहाँको कामले नै उहाँको पहिचान र हैसियतको प्रतिनिधित्व गर्छ। उहाँको बप्तिस्माभन्दा पहिले, के येशू परमेश्‍वर स्वयम् हुनुहुन्नथ्यो र? के उहाँ परमेश्‍वरको देहधारी शरीर हुनुहुन्नथ्यो र? उहाँको गवाही दिइएपछि मात्रै उहाँ परमेश्‍वरको एकमात्र पुत्र बन्नुभयो भनेर पक्कै पनि भन्न मिल्दैन, होइन र? उहाँले आफ्नो काम सुरु गर्नुभन्दा धेरै पहिले नै, के येशू नाम गरेका एक जना मानिस हुनुहुन्नथ्यो र? तँ नयाँ मार्गहरू ल्याउन वा आत्माको प्रतिनिधित्व गर्न असक्षम छस्। तँ आत्माको काम वा उहाँले बोल्नुहुने वचनहरू व्यक्त गर्न सक्दैनस्। तँ परमेश्‍वर स्वयम्‌को काम गर्न असक्षम छस्, र तँ आत्माको काम गर्न पनि असक्षम छस्। परमेश्‍वरको बुद्धि, आश्चर्य, र बुझ्‍न नसकिने अवस्था, अनि परमेश्‍वरले मानिसलाई सजाय दिँदा उहाँको सम्पूर्ण स्वभाव—यी सबै तैँले व्यक्त गर्न सक्ने क्षमताभन्दा बाहिर छन्। त्यसकारण परमेश्‍वर हुँ भनी दाबी गर्ने प्रयास गर्नु व्यर्थ हुनेछ; तँसँग नाम मात्रै हुनेछ र कुनै सार हुनेछैन। परमेश्‍वर स्वयम् आउनुभएको छ, तर उहाँलाई कसैले चिन्दैन, तैपनि उहाँ आफ्नो काम जारी राख्नुहुन्छ र आत्माको प्रतिनिधित्व गर्दै यसो गर्नुहुन्छ। चाहे तैँले उहाँलाई मानिस भन् वा परमेश्‍वर, प्रभु भन् वा ख्रीष्ट, वा उहाँलाई बहिनी भन्, त्यसले फरक पार्दैन। तर उहाँले गर्नुहुने काम आत्माको काम हो र यसले परमेश्‍वर स्वयम्‌को कामको प्रतिनिधित्व गर्छ। उहाँ मानिसले उहाँलाई के नामले बोलाउँछ भन्‍नेबारे वास्ता गर्नुहुन्न। के त्यो नामले उहाँको काम निर्धारण गर्न सक्छ र? तैँले परमेश्‍वरलाई जेसुकै भनेर बोलाए पनि, उहाँका सम्बन्धमा भन्नुपर्दा, उहाँ परमेश्‍वरका आत्माको देहधारी शरीर हुनुहुन्छ; उहाँ आत्माको प्रतिनिधित्व गर्नुहुन्छ र आत्माद्वारा अनुमोदित हुनुहुन्छ। यदि तँ एउटा नयाँ युगका लागि मार्ग प्रस्तुत गर्न, वा पुरानो युगको अन्त्य गर्न, वा नयाँ युगको सुरुवात गर्न, वा नयाँ काम गर्न असक्षम छस् भने, तँलाई परमेश्‍वर भन्न मिल्दैन!

पवित्र आत्माद्वारा प्रयोग गरिएको व्यक्तिले समेत परमेश्‍वर स्वयम्‌को प्रतिनिधित्व गर्न सक्दैन। यसको अर्थ त्यस्तो व्यक्तिले परमेश्‍वरको प्रतिनिधित्व गर्न सक्दैन भन्‍ने मात्रै होइन, उसले गर्ने कामले सिधै परमेश्‍वरको प्रतिनिधित्व गर्न सक्दैन भन्‍ने पनि हो। अर्को शब्दमा भन्दा, मानव अनुभवहरूलाई सिधै परमेश्‍वरको व्यवस्थापनभित्र राख्न सकिँदैन, र तिनले परमेश्‍वरको व्यवस्थापनको प्रतिनिधित्व गर्न सक्दैनन्। परमेश्‍वर स्वयम्‌ले गर्नुहुने काम पूर्णतया उहाँले आफ्नै व्यवस्थापनको योजनामा गर्न चाहनुभएको काम हो र यो ठूलो व्यवस्थापनसँग सम्बन्धित छ। मानिसहरूद्वारा गरिने काम पूर्णतया तिनीहरूका व्यक्तिगत अनुभवहरू आपूर्ति गर्ने हो। यो पूर्णतया पहिले गएकाहरूले हिँडेका मार्गहरूबाहेक अनुभवको नयाँ मार्ग खोज्नु, र पवित्र आत्माको मार्गदर्शनमा हुँदा आफ्ना दाजुभाइ-दिदीबहिनीहरूलाई मार्गदर्शन गर्नु हो। यी मानिसहरूले आपूर्ति गर्ने कुरा भनेको तिनीहरूका व्यक्तिगत अनुभवहरू वा आत्मिक मानिसहरूका आत्मिक लेखहरू हुन्। यी मानिसहरू पवित्र आत्माद्वारा प्रयोग गरिने भए पनि, तिनीहरूले गर्ने काम छ हजार वर्षे योजनाको व्यवस्थापनको महान् कामसँग असम्बन्धित छ। तिनीहरू केवल आफूले निर्वाह गर्न सक्ने प्रकार्यहरू नसकेसम्म वा आफ्नो जीवनको अन्त्य नभएसम्म मानिसहरूलाई पवित्र आत्माको प्रवाहमा डोर्‍याउनका लागि विभिन्न कालमा पवित्र आत्माद्वारा खडा गरिएका मानिस हुन्। तिनीहरूले गर्ने काम भनेको परमेश्‍वर स्वयम्‌का लागि उपयुक्त मार्ग तयार गर्नु वा पृथ्वीमा परमेश्‍वर स्वयम्‌को व्यवस्थापनको कुनै एउटा पक्षलाई जारी राख्नु मात्रै हो। आफैमा, यी मानिसहरू उहाँको व्यवस्थापनको अझ ठूलो काम गर्न असक्षम छन्, न त तिनीहरू नयाँ निकासहरू खोल्न सक्छन्, तिनीहरूमध्ये कसैले पनि अघिल्लो युगको परमेश्‍वरको सबै काम अन्त्य गर्न त झनै सक्दैन। त्यसकारण, तिनीहरूले गर्ने कामले एउटा सृजित प्राणीले आफ्नो प्रकार्य निर्वाह गर्नुलाई मात्र प्रतिनिधित्व गर्छ र यसले परमेश्‍वर स्वयम्‌ले आफ्नो सेवकाइ निर्वाह गर्नुलाई प्रतिनिधित्व गर्न सक्दैन। किनभने तिनीहरूले गर्ने काम परमेश्‍वर स्वयम्‌द्वारा गरिएको कामजस्तो हुँदैन। नयाँ युगको सुरुवात गर्ने काम परमेश्‍वरको सट्टामा मानिसले गर्न सक्ने कुरा होइन। यो परमेश्‍वर स्वयम्‌बाहेक अरू कसैले गर्न सक्दैन। मानिसद्वारा गरिने सबै काम भनेको एउटा सृजित प्राणीका रूपमा आफ्नो कर्तव्य निर्वाह गर्नु हो र यो ऊ पवित्र आत्माद्वारा प्रेरित वा प्रबोधित हुँदा गरिन्छ। यी मानिसहरूले प्रदान गर्ने मार्गदर्शन भनेको पूर्णतया मानिसलाई दैनिक जीवनमा अभ्यासको मार्ग देखाउनु र उसले परमेश्‍वरका अभिप्रायहरूअनुरूप कसरी काम गर्नुपर्छ भन्‍ने कुरा देखाउनु हो। मानिसको काममा न त परमेश्‍वरको व्यवस्थापन समावेश हुन्छ न त यसले आत्माको कामको प्रतिनिधित्व गर्छ। उदाहरणका लागि, विटनेस ली र वाचम्यान नीको काम बाटो देखाउनु थियो। मार्ग नयाँ होस् वा पुरानो, काम बाइबलभित्रै रहने सिद्धान्तमा आधारित थियो। चाहे त्यो स्थानीय मण्डलीलाई पुनर्स्थापित गर्नु होस् वा स्थानीय मण्डली निर्माण गर्नु होस्, तिनीहरूको काम मण्डलीहरू स्थापना गर्नेसँग सम्बन्धित थियो। तिनीहरूले गरेको कामले येशू र उहाँका प्रेरितहरूले अनुग्रहको युगमा अधुरो छोडेका वा थप अगाडि नबढाएका कामलाई अगाडि बढायो। तिनीहरूले आफ्नो काममा जे गरे त्यो येशूले त्यस समयको आफ्नो काममा उहाँपछि आउने पुस्ताहरूलाई गर्न भन्नुभएको कुरालाई पुनर्स्थापित गर्नु थियो, जस्तै शिरलाई ढाकेर राख्ने, बप्तिस्मा लिने, रोटी भाँच्ने, वा दाखमद्य पिउने। तिनीहरूको काम बाइबललाई पालन गर्नु र बाइबलभित्रै मार्गहरू खोज्नु थियो भनेर भन्न सकिन्छ। तिनीहरूले कुनै पनि प्रकारको नयाँ प्रगति गरेनन्। त्यसकारण, व्यक्तिले तिनीहरूको काममा बाइबलभित्रै नयाँ मार्गहरू, साथै अझ राम्रा र अझ वास्तविक अभ्यासहरू पत्ता लागेको मात्र देख्न सक्छ। तर व्यक्तिले तिनीहरूको काममा परमेश्‍वरका वर्तमान अभिप्रायहरू भेट्टाउन सक्दैन, आखिरी दिनहरूमा परमेश्‍वरले गर्ने अभिप्राय राख्नुभएको नयाँ काम त झनै भेट्टाउन सक्दैन। किनभने तिनीहरूले हिँडेको मार्ग पुरानो नै थियो—त्यसमा कुनै नवीकरण र कुनै प्रगति भएको थिएन। तिनीहरूले येशूको क्रूसीकरणको तथ्यलाई पक्रिराख्न, मानिसहरूलाई पश्‍चात्ताप गर्न र आफ्ना पापहरू स्वीकार गर्न लगाउने अभ्यासलाई पालन गर्न, जसले अन्तसम्म सहन्छ उसले मुक्ति पाउनेछ र पुरुष महिलाको शिर हो, र महिलाले आफ्नो श्रीमान्‌को पालन गर्नुपर्छ भन्‍ने भनाइहरू पालना गर्न, र दिदीबहिनीहरूले प्रचार गर्न सक्दैनन्, पालन गर्न मात्र सक्छन् भन्‍ने परम्परागत धारणालाई त झनै बढी पालना गर्न जारी राखे। यदि यस्तो प्रकारको अगुवाइलाई निरन्तर रूपमा पालना गरिएको भए, पवित्र आत्माले कहिल्यै पनि नयाँ काम गर्न, मानिसहरूलाई प्रावधानहरूबाट मुक्त पार्न, वा तिनीहरूलाई स्वतन्त्रता र सुन्दरताको क्षेत्रमा डोर्‍याउन सक्नुहुनेथिएन। त्यसकारण, युग परिवर्तन गर्ने कामको यो चरणमा, परमेश्‍वर स्वयम्‌ले काम गर्न र बोल्न आवश्यक छ; नत्रभने उहाँको सट्टामा कुनै पनि मानिसले त्यसो गर्न सक्दैन। अहिलेसम्म, यो प्रवाहभन्दा बाहिरका पवित्र आत्माका सबै काम ठप्प भएका छन्, र पवित्र आत्माद्वारा प्रयोग गरिएकाहरूले आफ्नो दिशा गुमाएका छन्। त्यसकारण, पवित्र आत्माद्वारा प्रयोग गरिएका मानिसहरूको काम परमेश्‍वर स्वयम्‌ले गर्नुभएको कामजस्तो नहुने हुनाले, तिनीहरूका पहिचान र तिनीहरू जसका तर्फबाट काम गर्छन् ती पात्रहरू पनि त्यसै गरी फरक हुन्छन्। किनभने पवित्र आत्माले गर्न चाहनुहुने काम फरक छ, र यसै कारणले गर्दा त्यसरी नै काम गर्नेहरूका पहिचान र हैसियतहरू फरक हुन्छन्। पवित्र आत्माद्वारा प्रयोग गरिएका मानिसहरूले केही नयाँ काम गर्न पनि सक्छन् र अघिल्लो युगमा गरिएका केही कामलाई हटाउन पनि सक्छन्, तर तिनीहरूले गर्ने कामले नयाँ युगमा परमेश्‍वरका स्वभाव र अभिप्रायहरू व्यक्त गर्न सक्दैन। तिनीहरू परमेश्‍वर स्वयम्‌को स्वभावलाई सिधै प्रतिनिधित्व गर्ने उद्देश्यले नयाँ काम गर्नका निम्ति होइन, अघिल्लो युगको कामलाई पूर्ण रूपमा हटाउन मात्र काम गर्छन्। तसर्थ, तिनीहरूले जति नै धेरै पुराना अभ्यास खारेज गरे पनि वा जति नै धेरै नयाँ अभ्यास सुरु गरे पनि, तिनीहरू अझै मानिस र सृजित प्राणीहरूको नै प्रतिनिधित्व गर्छन्। तर, परमेश्‍वर स्वयम्‌ले काम गर्दा, उहाँ खुला रूपमा पुरानो युगका अभ्यासहरूको खारेजीको घोषणा गर्ने वा सिधै नयाँ युगको सुरुवातको घोषणा गर्ने गर्नुहुन्न। उहाँ आफ्नो काममा सिधा र स्पष्ट हुनुहुन्छ। उहाँ आफूले गर्न चाहेको काम खुलस्त रूपमा सम्पादन गर्नुहुन्छ; अर्थात्, उहाँ आफूले ल्याएको कामलाई सिधै व्यक्त गर्नुहुन्छ, आफ्नो काम मूल अभिप्रायअनुसार सिधै गर्नुहुन्छ, आफ्नो सत्त्व र स्वभाव व्यक्त गर्नुहुन्छ। मानिसले हेर्दा, उहाँको स्वभाव र उहाँको काम पनि बितेका युगहरूका भन्दा फरक हुन्छन्। तर, परमेश्‍वर स्वयम्‌को दृष्टिकोणबाट हेर्दा, यो उहाँको कामलाई निरन्तरता दिनु र थप अगाडि बढाउनु मात्रै हो। परमेश्‍वर स्वयम्‌ले काम गर्दा, उहाँ आफ्नो वचन व्यक्त गर्नुहुन्छ र सिधै नयाँ काम ल्याउनुहुन्छ। यसको विपरीत, मानिसले काम गर्दा, यो विचार-विमर्श र अध्ययनमार्फत हुन्छ, वा यो अरूको काममा आधारित ज्ञानको विस्तार र अभ्यासको प्रणालीकरण हो। भन्नुको अर्थ, मानिसले गर्ने कामको सार भनेको एउटा स्थापित क्रमलाई पछ्याउनु र “नयाँ जुत्ता लगाएर पुरानो मार्गमा हिँड्नु” हो। यसको अर्थ पवित्र आत्माद्वारा प्रयोग गरिएका मानिसहरू हिँड्ने मार्ग समेत परमेश्‍वर स्वयम्‌ले सुरु गर्नुभएको मार्गको जगमा नै निर्माण गरिएको हुन्छ। त्यसैले, आखिरमा, मानिस मानिस नै हो, र परमेश्‍वर परमेश्‍वर नै हुनुहुन्छ।

यूहन्ना प्रतिज्ञाद्वारा जन्मेका थिए, जसरी इसहाक अब्राहामबाट जन्मेका थिए। तिनले येशूका लागि बाटो तयार गरिदिए र धेरै काम गरे, तर तिनी परमेश्‍वर थिएनन्। बरु, तिनी अगमवक्ताहरूमध्ये एक थिए, किनभने तिनले येशूका लागि बाटो मात्र तयार गरिदिएका थिए। तिनको काम पनि महान् थियो, र तिनले बाटो तयार गरेपछि मात्रै येशूले आधिकारिक रूपमा आफ्नो काम सुरु गर्नुभयो। सारमा, तिनले केवल येशूका लागि सेवा प्रदान गरे, र तिनले गरेको काम येशूको काममा टेवा पुर्‍याउन गरिएको थियो। तिनले बाटो तयार गरेपछि, येशूले आफ्नो काम सुरु गर्नुभयो, जुन काम अझ नयाँ, अझ ठोस, र अझ विस्तृत थियो। यूहन्नाले कामको सुरुवाती भाग मात्र गरे; नयाँ कामको ठूलो भाग येशूले गर्नुभयो। यूहन्नाले पनि नयाँ काम गरे, तर तिनी नयाँ युगको सुरुवात गर्ने व्यक्ति थिएनन्। यूहन्ना प्रतिज्ञाद्वारा जन्मेका थिए, र तिनको नाम स्वर्गदूतद्वारा दिइएको हो। त्यतिबेला, कतिपयले तिनको नाम तिनका बुबा जकरियाको नामबाट राख्न चाहेका थिए, तर तिनकी आमाले यसो भन्दै आफ्नो भनाइ राखिन्, “यस बालकलाई त्यो नामले बोलाउन मिल्दैन। उसलाई यूहन्ना भनिनुपर्छ।” यो सबै पवित्र आत्माको आदेशमा भएको थियो। येशूको नाम पनि पवित्र आत्माको आदेशमा नै राखिएको थियो, उहाँ पवित्र आत्माबाट जन्मनुभएको थियो, र उहाँ पवित्र आत्माद्वारा प्रतिज्ञा गरिनुभएको थियो। येशू भनेको परमेश्‍वर, ख्रीष्ट, र मानिसको पुत्र हुनुहुन्थ्यो। तर, यूहन्नाको काम पनि महान् हुँदाहुँदै तिनलाई किन परमेश्‍वर भनिएन? येशूले गर्नुभएको काम र यूहन्नाले गरेको कामबीच ठ्याक्कै के भिन्‍नता थियो? के यूहन्ना येशूका लागि बाटो तयार गरिदिने व्यक्ति भएकाले मात्रै यस्तो भएको थियो? कि यो परमेश्‍वरद्वारा पूर्वनियोजन गरिएको हुनाले यस्तो भएको थियो? यूहन्नाले पनि “तिमीहरू पश्‍चात्ताप गर, किनकि स्वर्गको राज्य नजिक आइपुगेको छ” भनेका भए पनि, र तिनले पनि स्वर्गको राज्यको सुसमाचार प्रचार गरेका भए पनि, तिनको काम थप विकसित भएन र यसको सुरुवात मात्र भयो। यसको विपरीत, येशूले पुरानो युगको अन्त्य गर्नुका साथै एउटा नयाँ युगको सुरुवात गर्नुभयो, तर उहाँले पुरानो करारको व्यवस्थालाई पनि पूरा गर्नुभयो। उहाँले गर्नुभएको काम यूहन्नाको भन्दा महान् थियो, र अझ महत्त्वपूर्ण कुरा उहाँ सम्पूर्ण मानवजातिलाई छुटकारा दिन आउनुभयो—उहाँले त्यस चरणको काम गर्नुभयो। यूहन्नाको कुरा गर्नुपर्दा, तिनले बाटो मात्र तयार गरिदिए। हुन त तिनको काम महान् थियो, तिनका वचनहरू धेरै थिए, र तिनलाई पछ्याउने चेलाहरू कैयौँ थिए, तर तिनको कामले मानिसलाई नयाँ सुरुवात ल्याइदिनेबाहेक अरू केही गरेन। मानिसले तिनीबाट कहिल्यै पनि जीवन, मार्ग, वा अझ गहन सत्यताहरू प्राप्त गरेन, न त मानिसले तिनीमार्फत परमेश्‍वरका अभिप्रायहरूको बुझाइ नै प्राप्त गर्‍यो। यूहन्ना एक महान् अगमवक्ता (एलिया) थिए जसले येशूको कामका लागि थलो खोले र उम्मेदवारहरू तयार पारे; तिनी अनुग्रहको युगका अग्रदूत थिए। तिनीहरूको सामान्य मानव रूपलाई अवलोकन गरेर त्यस्ता मामलाहरूलाई खुट्ट्याउन बिलकुलै सकिँदैन। यो अझ बढी सान्दर्भिक छ किनभने यूहन्नाले पनि निकै ठूलो काम गरे र, यसबाहेक, तिनलाई पवित्र आत्माद्वारा प्रतिज्ञा गरिएको थियो, र तिनको कामलाई पवित्र आत्माद्वारा समर्थन गरिएको थियो। यसो हुनाले, तिनीहरूले गरेका काममार्फत मात्रै कसैले तिनीहरूका सम्बन्धित पहिचानहरूबीच भिन्‍नता छुट्याउन सक्छ, किनभने व्यक्तिको बाहिरी रूपबाट कुनै हालतमा उसको सार बताउन सकिँदैन, न त पवित्र आत्माको गवाही के हो भनेर मानिसले कुनै हालतमा यकिन गर्न नै सक्छ। यूहन्नाद्वारा गरिएको काम र येशूद्वारा गरिएको काम असमान थिए र फरक प्रकृतिका थिए। यूहन्ना परमेश्‍वर थिए कि थिएनन् भन्ने कुरा व्यक्तिले यसैका आधारमा निर्धारण गर्नुपर्छ। येशूको काम सुरुवात गर्नु, निरन्तरता दिनु, अन्त्य गर्नु, र फलदायी बनाउनु थियो। उहाँले यी प्रत्येक चरण सम्पादन गर्नुभयो, जबकि यूहन्नाको काम एउटा थालनी गर्नेबाहेक अरू केही थिएन। सुरुमा, येशूले सुसमाचार प्रचार गर्नुभयो र पश्‍चात्तापको मार्ग प्रचार गर्नुभयो, र त्यसपछि मानिसलाई बप्तिस्मा दिनुभयो, बिरामीलाई निको पार्नुभयो, र पिशाचहरूलाई धपाउनुभयो। अन्त्यमा, उहाँले मानवजातिलाई पापबाट छुटकारा दिनुभयो र सम्पूर्ण युगका लागि आफ्नो काम पूरा गर्नुभयो। उहाँ मानिसलाई प्रचार गर्दै र स्वर्गको राज्यको सुसमाचार प्रचार गर्दै हरेक ठाउँमा पनि जानुभयो। यस सन्दर्भमा उहाँ र यूहन्ना उस्तै हुनुहुन्थ्यो, भिन्‍नता यति मात्र थियो कि येशूले नयाँ युगको सुरुवात गर्नुभयो र मानिसलाई अनुग्रहको युग ल्याइदिनुभयो। उहाँको मुखबाट अनुग्रहको युगमा मानिसले के अभ्यास गर्नुपर्छ भन्‍ने वचन र मानिसले पछ्याउनुपर्ने मार्ग निस्कियो, र अन्तमा, उहाँले छुटकाराको काम सकाउनुभयो। यूहन्नाले यो काम गर्न सक्नेथिएनन्। त्यसैले परमेश्‍वर स्वयम्‌को काम गर्ने येशू नै हुनुहुन्थ्यो, र परमेश्‍वर स्वयम् उहाँ नै हुनुहुन्छ, र सिधै परमेश्‍वरको प्रतिनिधित्व गर्ने पनि उहाँ नै हुनुहुन्छ। मानिसका धारणाहरूले के भन्छन् भने प्रतिज्ञाद्वारा जन्मेका, आत्माबाट जन्मेका, पवित्र आत्माद्वारा समर्थन गरिएका, र नयाँ निकासहरू खोल्ने सबै जना परमेश्‍वर हुन्। यो तर्कअनुसार, यूहन्ना पनि परमेश्‍वर हुनेथिए, अनि मोशा, अब्राहाम, र दाऊद…, तिनीहरू पनि सबै परमेश्‍वर हुनेथिए। के यो चरम मजाक होइन र?

आफ्नो सेवकाइ निर्वाह गर्नुभन्दा पहिले, येशू पनि एक सामान्य व्यक्ति मात्र हुनुहुन्थ्यो जो पवित्र आत्माले जे गर्नुभयो त्यसैअनुरूप काम गर्नुहुन्थ्यो। त्यसबखत उहाँ आफ्नो पहिचानबारे सचेत हुनुभए पनि वा नहुनुभए पनि, उहाँ परमेश्‍वरबाट आएका सबै कुराप्रति समर्पित हुनुभयो। पवित्र आत्माले उहाँको सेवकाइ सुरु हुनुभन्दा पहिले उहाँको पहिचान कहिल्यै प्रकट गर्नुभएन। उहाँले आफ्नो सेवकाइ सुरु गर्नुभएपछि मात्रै उहाँले ती प्रावधानहरू र ती व्यवस्थाहरू खारेज गर्नुभयो, र उहाँले आधिकारिक रूपमा आफ्नो सेवकाइ निर्वाह गर्न सुरु गर्नुभएपछि मात्र उहाँका वचनहरू अख्तियारले भरिपूर्ण र शक्तिशाली भए। उहाँले आफ्नो सेवकाइ सुरु गर्नुभएपछि मात्रै एउटा नयाँ युग ल्याउने उहाँको काम सुरु भयो। यसभन्दा पहिले, पवित्र आत्मा उहाँभित्र २९ वर्षसम्म लुकेर रहनुभयो, जुन समयमा उहाँले एक व्यक्तिको मात्र प्रतिनिधित्व गर्नुभयो र उहाँसँग परमेश्‍वरको पहिचान थिएन। परमेश्‍वरको काम उहाँले काम गरेसँगै र आफ्नो सेवकाइ निर्वाह गरेसँगै सुरु भयो। मानिसले उहाँलाई कति चिन्छ भन्‍ने कुराको वास्ता नगरी उहाँले आफ्नो काम आफ्नो भित्री योजनाअनुसार नै गर्नुभयो, र उहाँले गर्नुभएको कामले सिधै परमेश्‍वर स्वयम्‌को प्रतिनिधित्व गर्थ्यो। त्यसबखत, येशूले आफ्ना वरिपरिका मानिसहरूलाई सोध्नुभयो, “तिमीहरू मलाई को भन्छौ?” तिनीहरूले जवाफ दिए, “तपाईँ अगमवक्ताहरूमध्ये सबैभन्दा महान् र हाम्रा उत्कृष्ट चिकित्सक हुनुहुन्छ।” अनि कतिपयले “तपाईँ हाम्रा उच्च पूजाहारी हुनुहुन्छ,” इत्यादि जवाफ दिए। सबै प्रकारका जवाफहरू दिइए, र कतिपयले त उहाँ यूहन्ना हुनुहुन्छ, उहाँ एलिया हुनुहुन्छ भनेर समेत भने। त्यसपछि येशूले सिमोन पत्रुसतिर फर्केर सोध्नुभयो, “तँ मलाई को भन्छस्?” पत्रुसले जवाफ दिए, “तपाईँ ख्रीष्ट हुनुहुन्छ, जीवित परमेश्‍वरका पुत्र हुनुहुन्छ।” त्यस बेलादेखि, मानिसहरू उहाँ परमेश्‍वर हुनुहुन्छ भन्‍ने कुरामा सचेत भए। जब उहाँको पहिचान थाहा दिइयो, तब यस कुरामा सचेत हुने पहिलो व्यक्ति पत्रुस थिए र यो कुरा तिनकै मुखबाट बोलिएको थियो। त्यसपछि येशूले भन्नुभयो, “तैँले भनेको कुरा देह र रगतले होइन, मेरा पिताले प्रकट गर्नुभएको हो।” उहाँको बप्तिस्मापछि, अरूले यसबारे थाहा पाए पनि वा नपाए पनि, उहाँले गर्नुभएको काम परमेश्‍वरको तर्फबाट गरिएको थियो। उहाँ आफ्नो काम गर्नका निम्ति आउनुभयो, आफ्नो पहिचान प्रकट गर्न होइन। पत्रुसले यसबारे बोलेपछि मात्रै उहाँको पहिचान खुला रूपमा थाहा भयो। उहाँ परमेश्‍वर स्वयम् हुनुहुन्छ भन्‍ने कुरामा तँ सचेत भए पनि वा नभए पनि, समय आएपछि, उहाँले आफ्नो कामको थालनी गर्नुभयो। अनि तँलाई यसबारे थाहा भए पनि वा नभए पनि, उहाँले त्यसै गरी आफ्नो काम जारी राख्नुभयो। तैँले यसलाई नकारे पनि, उहाँ अझै पनि आफ्नो काम निर्वाह गर्नुहुन्थ्यो र समय आएपछि उहाँ यो गर्नुहुन्थ्यो। मानिसले उहाँको देहलाई चिनोस् भनेर होइन, मानिसले उहाँको काम बुझोस् भन्नका लागि उहाँ आफ्नो काम गर्न र आफ्नो सेवकाइ निर्वाह गर्न आउनुभयो। यदि तैँले आजको दिनको कामको चरण परमेश्‍वर स्वयम्‌को काम हो भनेर चिन्न सकेको छैनस् भने, यो तँमा दर्शनको कमी भएकोले गर्दा हो। तैपनि, तँ कामको यो चरणलाई नकार्न सक्दैनस्; तैँले त्यो चिन्न नसक्नुले पवित्र आत्माले काम गरिरहनुभएको छैन वा उहाँको काम गलत छ भन्‍ने प्रमाणित गर्दैन। कतिपय मानिस यस्ता पनि छन् जो वर्तमानको कामलाई बाइबलमा भएको येशूको कामसँग दाँजेर जाँच्छन् र कुनै पनि असङ्गति देखाएर कामको यो चरणलाई नकार्छन्। के यो अत्यन्तै अन्धो हुनु होइन र? बाइबलमा अभिलेख गरिएका कुराहरू सीमित छन्; तिनले परमेश्‍वरको कामलाई त्यसको सम्पूर्णतामा प्रतिनिधित्व गर्न सक्दैनन्। चार वटा सुसमाचारमा जम्मा एक सयभन्दा कम अध्याय छन्, जसमा सीमित सङ्ख्यामा घटनाहरू लेखिएका छन्, जस्तै येशूले अन्जीरको रूखलाई सराप्नुभएको, पत्रुसले प्रभुलाई तीन पटक इन्कार गरेको, येशू आफ्नो क्रूसीकरण र पुनरुत्थानपछि चेलाहरूकहाँ देखा पर्नुभएको, उहाँले उपवासका बारेमा सिकाउनुभएको, प्रार्थनाका बारेमा सिकाउनुभएको, सम्बन्धविच्छेदका बारेमा सिकाउनुभएको, येशूको जन्म र वंशावली, येशूले चेलाहरूलाई नियुक्त गर्नुभएको, इत्यादि। तर, मानिसले तिनलाई खजानाझैँ महत्त्व दिन्छ, आजको कामलाई तीसँग तुलना समेत गर्छ। तिनीहरू येशूले आफ्नो जीवनमा गर्नुभएको सबै काम यति मात्रै थियो भन्‍ने समेत विश्‍वास गर्छन्, मानौँ परमेश्‍वर यति मात्रै गर्न सक्षम हुनुहुन्थ्यो र योभन्दा बढी केही गर्न सक्नुहुन्नथ्यो। के यो बेतुके कुरा होइन र?

पृथ्वीमा येशूको समय साढे तेत्तीस वर्ष थियो, अर्थात्, उहाँ पृथ्वीमा साढे तेत्तीस वर्ष जिउनुभयो। यो समयको साढे तीन वर्ष मात्रै उहाँको सेवकाइ निर्वाह गर्नमा बित्यो; बाँकी समय उहाँले एक सामान्य मानव जीवन मात्र जिउनुभयो। सुरुमा, उहाँले सभाघरमा सेवाहरूमा भाग लिनुभयो र त्यहाँ उहाँले पूजाहारीहरूले धर्मशास्त्रहरूको व्याख्या गरेको र अरूले प्रचार गरेको सुन्नुभयो। उहाँले बाइबलको धेरै ज्ञान प्राप्त गर्नुभयो: उहाँ यस्तो ज्ञान लिएर जन्मनुभएको थिएन, र उहाँले पढेर र सुनेर मात्र उक्त ज्ञान प्राप्त गर्नुभयो। बाइबलमा प्रस्ट रूपमा अभिलेख गरिएको छ कि उहाँ बाह्र वर्षको उमेरमा सभाघरमा शिक्षकहरूलाई यस्ता प्रश्नहरू सोध्नुहुन्थ्यो: प्राचीन अगमवक्ताहरूका अगमवाणीहरू केका बारेमा थिए? मोशाका व्यवस्थाहरू केका लागि थिए? अनि पुरानो करार केका लागि थियो? अनि मानिसले परमेश्‍वरको सेवा गरेको र मन्दिरमा पूजाहारीको पोसाक लगाएको केका लागि थियो? … उहाँले धेरै वटा प्रश्न सोध्नुभयो, किनभने उहाँसँग न त ज्ञान थियो न त बुझाइ नै थियो। उहाँ पवित्र आत्माद्वारा गर्भाधारण गरिनुभएको भए पनि, उहाँ पूर्ण रूपमा एक सामान्य व्यक्तिका रूपमा जन्मनुभएको थियो; उहाँको व्यक्तित्वका केही विशेष पक्षहरू भए पनि, उहाँ एक सामान्य व्यक्ति नै हुनुहुन्थ्यो। उहाँको कद र उहाँको उमेरको अनुपातमा उहाँको बुद्धि निरन्तर बढ्दै गयो, र उहाँ सामान्य मानव जीवनका चरणहरूबाट गुज्रनुभयो। मानिसहरूको कल्पनामा, येशूले कुनै बाल्यकाल र कुनै किशोरावस्था अनुभव गर्नुभएन; जन्मिनेबित्तिकै उहाँले तीस वर्षको व्यक्तिको जीवन जिउन थाल्नुभयो, र उहाँको काम पूरा भएपछि उहाँलाई क्रूसमा टाँगियो। उहाँ सायद सामान्य व्यक्तिको जीवनका चरणहरूबाट गुज्रनुभएन; उहाँले न त केही खानुभयो न त अरू मानिससँग सङ्गत गर्नुभयो, र मानिसहरूलाई उहाँको एक झलक पाउन सजिलो थिएन। उहाँ सायद एक अनौठो व्यक्ति हुनुहुन्थ्यो, जसलाई देखेर मानिसहरू तर्सिन्थे, किनभने उहाँ परमेश्‍वर हुनुहुन्थ्यो। मानिसहरू देहमा आउनुहुने परमेश्‍वर पक्कै पनि सामान्य मानव जीवन जिउनुहुन्न भन्‍ने विश्‍वास गर्छन्; तिनीहरू उहाँ एक पवित्र व्यक्ति हुनुभएकोले दाँत नमाझे पनि वा मुख नधोए पनि उहाँ सफा हुनुहुन्छ भन्‍ने विश्‍वास गर्छन्। के यी विशुद्ध रूपमा मानिसका धारणाहरू होइनन् र? बाइबलले मानवतामा येशूको जीवनको कुनै अभिलेख राख्दैन, उहाँको कामको मात्र राख्छ, तर यसले उहाँसँग सामान्य मानवता थिएन वा उहाँले तीस वर्ष पुग्नुभन्दा पहिले सामान्य मानव जीवन जिउनुभएन भन्‍ने प्रमाणित गर्दैन। उहाँले आधिकारिक रूपमा २९ वर्षको उमेरमा आफ्नो काम सुरु गर्नुभयो, तर तैँले त्यो उमेरभन्दा पहिलेको मानवतामा उहाँको सम्पूर्ण जीवनलाई नकार्न मिल्दैन। बाइबलले त्यो अवधिलाई आफ्ना अभिलेखहरूमा नराखेको मात्र हो; यो सामान्य मानवतामा उहाँको जीवन थियो र उहाँको ईश्‍वरीय कामको अवधि थिएन, त्यसैले यसलाई लेखिनुपर्ने कुनै आवश्यकता थिएन। किनभने येशूको बप्तिस्माभन्दा पहिले, पवित्र आत्माले प्रत्यक्ष रूपमा काम गर्नुभएन, बरु येशूले आफ्नो सेवकाइ निर्वाह गर्ने दिन नआएसम्म उहाँलाई एक सामान्य व्यक्तिका रूपमा उहाँको जीवनमा कायम मात्र राख्नुभयो। हुन त उहाँ देहधारी परमेश्‍वर हुनुहुन्थ्यो, तर उहाँ एक सामान्य व्यक्तिकै जस्तो प्रक्रियामार्फत परिपक्व हुनुभयो। परिपक्व हुने यो प्रक्रियालाई बाइबलमा समावेश गरिएन। यसलाई समावेश गरिएन किनभने यसले जीवनमा मानिसको वृद्धिका लागि कुनै ठूलो सहायता प्रदान गर्न सक्दैनथ्यो। उहाँको बप्तिस्माभन्दा पहिलेको अवधि एक गुप्त अवधि थियो, जसमा उहाँले कुनै चिन्ह र अचम्मको कार्य गर्नुभएन। येशूले आफ्नो बप्तिस्मापछि गर्नुभएको काम मात्रै मानवजातिको छुटकारा थियो—जुन अनुग्रह, सत्यता, र कृपा र प्रेमपूर्ण दयाले प्रशस्त र भरिपूर्ण थियो। यो कामको थालनी नै अनुग्रहको युगको सुरुवात पनि थियो; यसै कारणले गर्दा, यो लेखिएको र वर्तमानसम्म पुस्तान्तरण हुँदै आएको हो। यसको उद्देश्य अनुग्रहको युगका मानिसहरू अनुग्रहको युगको मार्ग र क्रूसको मार्गमा हिँडून् भन्नका लागि एउटा निकास खोल्ने र सबै कुरा फलदायी बनाउने थियो। यो मानिसद्वारा लेखिएका अभिलेखहरूबाट आएको भए पनि, यत्रतत्र सानातिना गल्तीहरू भेटिनुबाहेक, सबै कुरा तथ्य हुन्। तर, यी अभिलेखहरूलाई असत्य भन्न मिल्दैन। अभिलिखित कुराहरू पूर्णतया तथ्यपरक छन्; ती लेख्दा मात्रै मानिसहरूले गल्तीहरू गरे। कतिपयले यसो भन्नेछन्, यदि येशू सामान्य र साधारण मानवता भएको व्यक्ति हुनुहुन्थ्यो भने, उहाँ कसरी चिन्ह र अचम्मका कार्यहरू गर्न सक्षम हुनुभयो? येशूले भोग्नुभएको चालीस दिनको प्रलोभन एउटा चमत्कारी सङ्केत थियो, जुन एउटा सामान्य व्यक्तिले हासिल गर्न सक्नेथिएन। उहाँको चालीस दिनको प्रलोभन पवित्र आत्माको काम गराइको प्रकृतिमा थियो; त्यसोभए उहाँमा अलिकति पनि अलौकिकता थिएन भनेर कसरी भन्न सकिन्छ? चिन्ह र अचम्मका कार्यहरू गर्ने उहाँको क्षमताले उहाँ एक सामान्य व्यक्ति नभई सामान्य सीमाभन्दा माथिको व्यक्ति हुनुहुन्थ्यो भन्‍ने प्रमाणित गर्दैन; कुरा यति मात्र हो कि पवित्र आत्माले उहाँजस्तो सामान्य व्यक्तिमा काम गर्नुभयो, र यसरी उहाँलाई चमत्कारहरू गर्न र अझ ठूलो काम गर्न सम्भव तुल्याउनुभयो। येशूले आफ्नो सेवकाइ निर्वाह गर्नुभन्दा पहिले, वा बाइबलले भनेजस्तै, पवित्र आत्मा उहाँमाथि ओर्लनुभन्दा पहिले, येशू एक सामान्य व्यक्ति मात्र हुनुहुन्थ्यो र कुनै पनि हिसाबले अलौकिक हुनुहुन्नथ्यो। जब पवित्र आत्मा उहाँमाथि ओर्लनुभयो, अर्थात्, जब उहाँले आफ्नो सेवकाइ निर्वाह गर्न सुरु गर्नुभयो, तब उहाँ अलौकिक कुराले भरिपूर्ण हुनुभयो। यसरी, मानिस परमेश्‍वरको देहधारी शरीरमा सामान्य मानवता छैन भन्‍ने विश्‍वास गर्न पुग्छ; यसबाहेक, ऊ भुलवश देहधारी परमेश्‍वरमा ईश्‍वरत्व मात्र हुन्छ, मानवता हुँदैन भन्‍ने सोच्छ। पक्कै पनि, जब परमेश्‍वर आफ्नो काम गर्न पृथ्वीमा आउनुहुन्छ, तब मानिसहरू अलौकिक घटनाहरू मात्र देख्छन्। तिनीहरूको आँखाले देख्ने र तिनीहरूको कानले सुन्ने सबै कुरा अलौकिक हुन्छन्, किनभने उहाँको काम र उहाँका वचनहरू तिनीहरूका लागि बोध गर्न नसकिने र प्राप्त गर्न नसकिने हुन्छन्। यदि स्वर्गको कुनै कुरा पृथ्वीमा ल्याइयो भने, त्यो कसरी अलौकिकबाहेक अरू नै केही हुन सक्छ? जब स्वर्गको राज्यका रहस्यहरू पृथ्वीमा ल्याइन्छन्, जुन मानिसका लागि बोध गर्न नसकिने र बुझ्न नसकिने छन्, जुन अत्यन्तै अद्भुत र बुद्धिमानी छन्—के ती सबै अलौकिक हुँदैनन् र? तर, तैँले के जान्नुपर्छ भने, चाहे त्यो जतिसुकै अलौकिक होस्, सबै कुरा उहाँको सामान्य मानवताभित्रै गरिन्छ। परमेश्‍वरको देहधारी शरीरमा मानवता हुन्छ; यदि उहाँमा यो हुँदैनथ्यो भने, उहाँ परमेश्‍वरको देहधारी शरीर हुनुहुनेथिएन। येशूले आफ्नो समयमा अति धेरै चमत्कार गर्नुभयो। त्यस समयका इस्राएलीहरूले जे देखे त्यो अलौकिक कुराहरूले भरिपूर्ण थियो; तिनीहरूले स्वर्गदूत र दूतहरू देखे, र तिनीहरूले यहोवाको आवाज सुने। के यी सबै अलौकिक थिएनन् र? पक्कै पनि, आज कतिपय यस्ता दुष्ट आत्मा छन् जो मानिसलाई अलौकिक कुराहरूद्वारा भ्रमित पार्छन्; त्यो वर्तमानमा पवित्र आत्माद्वारा नगरिने काममार्फत मानिसलाई भ्रमित पार्नका लागि तिनीहरूले गर्ने नक्कलबाहेक केही पनि होइन। धेरै मानिसले चमत्कारहरू गर्छन् साथै बिरामीलाई निको पार्छन् र पिशाचहरू धपाउँछन्; यी दुष्ट आत्माहरूको कामबाहेक अरू केही होइनन्, किनभने आजको दिनमा पवित्र आत्माले त्यस्तो काम गर्न छोडिसक्नुभएको छ, र त्यस समयदेखि यता पवित्र आत्माको कामको नक्कल गर्नेहरू सबै वास्तवमै दुष्ट आत्मा हुन्। त्यस समयमा इस्राएलमा गरिएका सबै काम अलौकिक प्रकृतिका थिए, यद्यपि पवित्र आत्मा अहिले त्यसरी काम गर्नुहुन्न, र अहिले हुने त्यस्तो कुनै पनि काम शैतानको नक्कल र ढोँग अनि त्यसले दिने बाधा हो। तर तैँले जुनसुकै अलौकिक कुरा दुष्ट आत्माहरूबाट आउँछ भनेर भन्न मिल्दैन—यो परमेश्‍वरको कामको युगमा निर्भर हुन्छ। आजका दिनमा देहधारी परमेश्‍वरद्वारा गरिने कामबारे विचार गर् त: यसको कुन पक्ष अलौकिक छैन? उहाँका वचनहरू तेरो लागि बोध गर्न नसकिने र प्राप्त गर्न नसकिने छन्, र उहाँले गर्नुहुने काम कुनै पनि मानिसद्वारा गर्न सकिँदैन। उहाँ जे बुझ्नुहुन्छ त्यो मानिसले कुनै हालतमा बुझ्न सक्दैन, र उहाँको ज्ञानको कुरा गर्नुपर्दा, मानिसलाई यो कहाँबाट आउँछ भन्‍ने थाहा छैन। कतिपयले यसो भन्छन्, “म पनि तपाईँ जस्तै सामान्य छु, तर तपाईँलाई थाहा भएको कुरा मलाई कसरी थाहा नभएको हो? म उमेरले जेठो छु र अनुभवले धनी छु, तैपनि मलाई थाहा नभएको कुराबारे तपाईँ कसरी थाहा पाउन सक्नुहुन्छ?” मानिसको कुरा गर्ने हो भने, यी सबै यस्ता कुरा हुन् जुन मानिसले कुनै हालतमा प्राप्त गर्न सक्दैन। अनि कतिपय मानिस यस्ता पनि छन् जो यसो भन्छन्, “इस्राएलमा गरिएको कामको बारेमा कसैलाई थाहा छैन, र बाइबलका व्याख्याताहरूले समेत कुनै स्पष्टीकरण दिन सक्दैनन्; तपाईँलाई चाहिँ कसरी थाहा भयो?” के यी सबै अलौकिक कुरा होइनन् र? उहाँसँग अचम्मका कार्यहरूको कुनै अनुभव छैन, तैपनि उहाँलाई सबै कुरा थाहा छ; उहाँ अत्यन्तै सहजताका साथ बोल्नुहुन्छ र सत्यता व्यक्त गर्नुहुन्छ। के यो अलौकिक होइन र? उहाँको काम देहले प्राप्त गर्न सक्ने कुराभन्दा माथि पुग्छ। यो मासुको शरीर भएको कुनै पनि मानिसको सोचाइले प्राप्त गर्न सक्दैन र यो मानिसको मनको समझले पूर्णतया कल्पना गर्नै सक्दैन। उहाँले कहिल्यै बाइबल नपढ्नुभएको भए पनि, उहाँ परमेश्‍वरले इस्राएलमा गर्नुभएको काम बुझ्नुहुन्छ। अनि हुन त उहाँ बोल्दा पृथ्वीमा उभिनुहुन्छ, तर उहाँ तेस्रो स्वर्गका रहस्यहरूका बारेमा बोल्नुहुन्छ। मानिसले यी वचनहरू पढ्दा उसलाई यस्तो लाग्छ, “के यो तेस्रो स्वर्गको भाषा होइन र?” के यी सबै एउटा सामान्य व्यक्तिले हासिल गर्न सक्ने कुराभन्दा बाहिरका मामला होइनन् र? त्यस समयमा, जब येशूले चालीस दिनको उपवास बस्नुभयो, के त्यो अलौकिक थिएन र? यदि तँ चालीस दिनको उपवास सबै हिसाबले अलौकिक हो, दुष्ट आत्माहरूको कार्य हो भनेर भन्छस् भने, के तैँले येशूलाई दोषी ठहराएको छैनस् र? आफ्नो सेवकाइ निर्वाह गर्नुभन्दा पहिले, येशू एक सामान्य व्यक्ति जस्तै हुनुहुन्थ्यो। उहाँ पनि विद्यालय जानुभयो; नत्रभने उहाँले पढ्न र लेख्न कसरी सिक्न सक्नुहुन्थ्यो र? जब परमेश्‍वर देह बन्नुभयो, तब आत्मा देहभित्रै लुकेर रहनुभयो। तैपनि, एक सामान्य व्यक्ति भएको नाताले, उहाँले वृद्धि र परिपक्वताको प्रक्रिया पार गर्न जरुरी थियो, साथै उहाँको संज्ञानात्मक क्षमता परिपक्व नभएसम्म, र उहाँ कुराहरूलाई छर्लङ्गै देख्न सक्षम नभएसम्म, उहाँलाई एक सामान्य व्यक्ति मान्न सकिँदैनथ्यो। उहाँको मानवता परिपक्व भएपछि मात्रै उहाँले आफ्नो सेवकाइ निर्वाह गर्न सक्नुहुन्थ्यो। उहाँको सामान्य मानवता अझै पनि अपरिपक्व नै रहेको र उहाँको समझ अविकसित रहेको अवस्थामा उहाँले कसरी आफ्नो सेवकाइ निर्वाह गर्न सक्नुहुन्थ्यो र? उहाँले छ-सात वर्षको उमेरमा आफ्नो सेवकाइ निर्वाह गर्नुहुन्छ भनेर पक्कै पनि अपेक्षा गर्न सकिँदैनथ्यो! परमेश्‍वर सुरुमा देह बन्नुहुँदा किन खुला रूपमा देखा पर्नुभएन? किनभने उहाँको देहको मानवता अझै अपरिपक्व नै थियो; उहाँको देहका संज्ञानात्मक प्रक्रियाहरू साथै यस देहको सामान्य मानवता पूर्ण रूपमा उहाँमा निहित थिएनन्। यसै कारणले गर्दा, उहाँले आफ्नो काम सुरु गर्नुअघि—उहाँ देहमा आफ्नो काम सम्हाल्न पर्याप्त रूपमा सुसज्जित नभएसम्म—सामान्य मानवताले र सामान्य मानवताको आम सुझबुझले युक्त हुनु उहाँका लागि पूर्ण रूपमा आवश्यक थियो। यदि उहाँ उक्त कामका लागि योग्य हुनुहुन्नथ्यो भने, उहाँ निरन्तर वृद्धि हुन र परिपक्व हुन जरुरी हुनेथियो। यदि येशूले सातआठ वर्षको उमेरमा आफ्नो काम सुरु गर्नुभएको भए, के मानिसले उहाँलाई एक विलक्षण बालप्रतिभा मान्नेथिएन र? के सबै मानिसले उहाँलाई एउटा बालक ठान्नेथिएनन् र? कसलाई चाहिँ उहाँ पत्यारिलो लाग्नेथियो र? सातआठ वर्षको बालक जो आफू उभिएको मञ्चभन्दा होचो छ—के उहाँ प्रचार गर्न योग्य हुनुहुनेथियो र? उहाँको सामान्य मानवता परिपक्व हुनुभन्दा पहिले, उहाँ यस कामका लागि योग्य हुनुहुन्नथ्यो। उहाँको अझै पनि अपरिपक्व रहेको मानवताको कुरा गर्नुपर्दा, कामको ठूलो भाग पूर्णतया अप्राप्य थियो। परमेश्‍वरका आत्माले देहमा गर्नुहुने कामका पनि सिद्धान्तहरू हुन्छन्। उहाँ सामान्य मानवताले सुसज्जित हुनुभएपछि मात्रै उहाँ पिताका लागि काम गर्न सक्नुहुन्छ, र पिताद्वारा दिइएको आज्ञा सम्हाल्न सक्नुहुन्छ। त्यसपछि मात्रै उहाँ आफ्नो काम सुरु गर्न सक्नुहुन्छ। बाल्यकालमा, येशूले प्राचीन समयमा घटेका धेरैजसो घटना बुझ्नै सक्नुहुन्नथ्यो, र उहाँले सभाघरमा शिक्षकहरूलाई सोधेर मात्रै बुझ्न थाल्नुभयो। यदि उहाँले बोल्न सिक्नेबित्तिकै आफ्नो काम सुरु गर्नुभएको भए, उहाँले गल्तीहरू नगर्न कसरी सम्भव हुन्थ्यो? परमेश्‍वरले कसरी चाहिँ गलत कदमहरू चाल्न सक्नुहुन्छ? त्यसकारण, उहाँ काम गर्न सक्षम हुनुभएपछि मात्रै उहाँले आफ्नो काम सुरु गर्नुभयो; उहाँ काम सम्हाल्न पूर्ण रूपमा सक्षम नभएसम्म उहाँले कुनै पनि काम गर्नुभएन। २९ वर्षको उमेरमा, येशू निकै परिपक्व भइसक्नुभएको थियो र उहाँको मानवता उहाँले गर्नुपर्ने काम सम्हाल्नका लागि पर्याप्त थियो। त्यसपछि मात्रै परमेश्‍वरका आत्माले आधिकारिक रूपमा उहाँमा काम गर्न सुरु गर्नुभयो। त्यस समयमा, यूहन्नाले उहाँका लागि बाटो खोल्न सात वर्षसम्म तयारी गरेका थिए, र आफ्नो काम पूरा गरेपछि, तिनलाई झ्यालखानामा हालियो। त्यसपछि यो बोझ पूर्ण रूपमा येशूमाथि आइपर्‍यो। यदि उहाँले २१ वा २२ वर्षको उमेरमा, जुन समयमा उहाँको मानवतामा धेरै कमी थियो, जब उहाँ भर्खरै मात्र युवावस्थामा प्रवेश गर्नुभएको थियो, र उहाँले अझै नबुझेका कुराहरू धेरै थिए, त्यतिखेर यो काम सम्हाल्नुभएको भए, उहाँ नियन्त्रण लिन असक्षम हुनुहुनेथियो। त्यसबेला, येशूले आफ्नो काम सुरु गर्नुभन्दा पहिले नै यूहन्नाले केही समय आफ्नो काम गरिसकेका थिए, जुन समयसम्म उहाँ मध्य उमेरमा पुगिसक्नुभएको थियो। त्यो उमेरमा, उहाँको सामान्य मानवता उहाँले गर्नुपर्ने काम सम्हाल्नका लागि पर्याप्त थियो। अब, देहधारी परमेश्‍वरसँग पनि सामान्य मानवता छ र, तिमीहरूमध्येका पाका मानिसहरूका तुलनामा परिपक्व नभए पनि, यो मानवता जस्तो छ त्यो उहाँको काम सम्हाल्नका लागि पहिले नै पर्याप्त छ। आजको कामको वरपरका परिस्थितिहरू पूर्ण रूपमा येशूको समयका परिस्थितिहरू जस्तै छैनन्। येशूले बाह्र जना प्रेरितलाई किन छान्नुभयो? यो सबै उहाँको कामको समर्थनमा र त्योसँगको सहकार्यमा गरिएको थियो। एकातिर, यो त्यस समयमा उहाँको कामको जग बसाल्नका लागि थियो भने अर्कोतिर यो आउने दिनहरूको उहाँको कामको जग बसाल्नका लागि थियो। त्यस समयको कामअनुरूप, येशूले बाह्र जना प्रेरितलाई छान्नुभयो; यो येशूको अभिप्राय थियो, साथै परमेश्‍वर स्वयम्‌को अभिप्राय पनि यही नै थियो। उहाँलाई बाह्र जना प्रेरितलाई छान्नुपर्छ र त्यसपछि तिनीहरूलाई हरेक ठाउँमा प्रचार गर्न अगुवाइ गर्नुपर्छ भन्‍ने लाग्यो। तर आज तिमीहरूका बीचमा यसको कुनै आवश्यकता छैन! देहधारी परमेश्‍वरले देहमा काम गर्दा, त्यसमा धेरै वटा सिद्धान्त हुन्छन्, र त्यसमा मानिसले बुझ्दै नबुझ्ने मामलाहरू धेरै हुन्छन्; मानिस उहाँलाई मापन गर्न, वा परमेश्‍वरसँग अत्यधिक मागहरू राख्न निरन्तर आफ्नै धारणाहरू प्रयोग गर्छ। तैपनि आजको दिनसम्म, धेरै मानिस तिनीहरूको ज्ञान तिनीहरूकै धारणाहरूले मात्र बनेको छ भन्‍ने कुरामा पूर्णतया अनभिज्ञ छन्। परमेश्‍वर जुनसुकै युग वा ठाउँमा देहधारी हुनुभएको भए पनि, देहमा उहाँले काम गर्ने सिद्धान्तहरू अपरिवर्तित रहन्छन्। उहाँ देह बन्ने तर आफ्नो काममा देहभन्दा माथि उठ्ने हुन सक्दैन; उहाँ देह बन्ने तर उहाँले देहको सामान्य मानवताभित्र काम नगर्ने त झनै हुन सक्दैन। नत्रभने, परमेश्‍वरको देहधारणको महत्त्व शून्यमा परिणत हुनेथियो, र वचन देह बन्नुभएको कुरा त अझ बढी पूर्ण रूपमा अर्थहीन हुनेथियो। यसबाहेक, स्वर्गमा हुनुहुने पितालाई (आत्मालाई) मात्र परमेश्‍वरको देहधारणको बारेमा थाहा छ, र अरू कसैलाई थाहा छैन, देह स्वयम्लाई वा स्वर्गका दूतहरूलाई समेत थाहा छैन। यसो हुनाले, परमेश्‍वरले देहमा गर्ने काम अझ बढी सामान्य छ र यसले मार्ग वास्तवमै देह बन्नुभएको छ, वचन वास्तवमै देह बन्नुभएको छ, र देहको अर्थ एक साधारण र सामान्य व्यक्ति हो भन्‍ने कुरा अझ राम्ररी प्रदर्शन गर्न सक्छ।

कसै-कसैलाई यस्तो लाग्न सक्छ, “किन परमेश्‍वर आफैले यो युगको सुरुवात गर्नुपर्दछ? के कुनै सृष्टि गरिएको प्राणी उहाँको स्थानमा खडा हुन सक्दैन र?” तिमीहरू सबैलाई थाहा छ, कि परमेश्‍वर एउटा नयाँ युग सुरु गर्ने स्पष्ट उद्देश्यसहित देह बन्नुभयो, र निश्चय नै, जब उहाँले एउटा नयाँ युगको सुरुवात गर्नुहुन्छ, उहाँले त्यतिबेलै पहिलेको युगको अन्त्य गर्नुभएको हुनेछ। परमेश्‍वर सुरु र अन्त्य हुनुहुन्छ; काम सुरु गर्ने उहाँ स्वयम् नै हुनुहुन्छ, त्यसैले पुरानो युगको अन्त्य गर्ने पनि स्वयम् उहाँ नै हुनुपर्दछ। त्यो उहाँले शैतानलाई हराउनुभएको र संसारमाथिको उहाँको विजयको प्रमाण हो। प्रत्येकचोटि उहाँले व्यक्तिगत रूपमा मानिसमाझ काम गर्नुहुँदा, त्यो एक नयाँ लडाइँको सुरुवात हो। नयाँ कामको सुरुवातविना, स्वाभाविक रूपमा पुरानो कामको अन्त्य हुनेथिएन। पुरानो काम समाप्त नहुनु भनेको शैतानसँग लड्ने काम अझै समाप्त भएको छैन भन्‍ने कुराको प्रमाण हो। परमेश्‍वर स्वयम् आउनुपर्छ, र मानिसहरूमाझ नयाँ काम गर्नुपर्छ—त्यसपछि मात्र मानिस शैतानको शक्तिबाट पूर्ण रूपमा निस्कन र स्वतन्त्रता प्राप्त गर्न सक्छ, त्यसपछि मात्र मानिसले नयाँ जीवन र नयाँ सुरुवात प्राप्त गर्न सक्छ। अन्यथा, मानिस सदासर्वदा पुरानो युगमा जिउनेछ र सधैँका लागि शैतानको पुरानो प्रभावमा जिउनेछ। परमेश्‍वरले अगुवाइ गर्नुभएको हरेक युगमा, मानिसको एक अंश स्वतन्त्र हुन्छ, र यसरी मानिस परमेश्‍वरको कामसहित नयाँ युगतर्फ अगि बढ्छ। परमेश्‍वरको विजय हुनुको अर्थ उहाँलाई पछ्याउने सबैको विजय हो। यदि सृष्टि गरिएको मानव जातिलाई युगको अन्त्य गर्ने जिम्मेवारी दिइयो भने त्यो मानिस वा शैतानको दृष्टिकोणबाट हुन्छ, र त्यो परमेश्‍वरको विरोध गर्नु वा उहाँलाई धोका दिनुभन्दा कम हुँदैन, त्यो परमेश्‍वरमा समर्पित हुने कार्य हुँदैन, र मानिसले गर्ने काम शैतानको हतियार बन्दछ। यदि मानिस परमेश्‍वर आफैले सुरु गर्नुभएको युगमा परमेश्‍वरमा समर्पित हुन्छ भने मात्र शैतानलाई पूर्ण रूपले विश्‍वस्त तुल्याउन सकिन्छ, किनकि सृष्टि गरिएको प्राणीको कर्तव्य त्यही नै हो। त्यसकारण म भन्छु, कि तिमीहरूले केवल उहाँलाई पछ्याउनु र तिमीहरू उहाँमा समर्पित हुनुपर्छ, त्योभन्दा बढी तिमीहरूले गर्नुपर्दैन। प्रत्येकले आफ्नो कर्तव्य पालन गर्नु र प्रत्येकले आ-आफ्नो काम गर्नु भनेको यही नै हो। परमेश्‍वरले आफ्‍नै काम गर्नुहुन्छ र उहाँको खातिर मानिसले यो गरिदिनु आवश्यक छैन, न त उहाँ सृष्टि गरिएका प्राणीहरूको काममा नै सहभागी बन्‍नुहुन्छ। मानिसले आफ्‍नै कर्तव्य पूरा गर्छ र ऊ परमेश्‍वरको काममा सहभागी हुँदैन। यो मात्र समर्पणता र शैतानको हारको प्रमाण हो। परमेश्‍वर आफैले नयाँ युग सुरु गर्ने काम समाप्त गर्नुभएपछि मानव जातिको बीचमा काम गर्न फेरि उहाँ आफै आउनुहुन्न। तब मात्र मानिसले आफ्नो काम गर्न र सृष्टि गरिएको एक प्राणीको रूपमा उसको काम पूरा गर्न आधिकारिक रूपमा नयाँ युगमा पाइला टेक्छ। यी नै ती सिद्धान्तहरू हुन् जसद्वारा परमेश्‍वरले काम गर्नुहुन्छ, जसलाई कसैले उल्लङ्घन गर्न सक्दैन। यस तरिकाले कार्य गर्नु मात्र समझदारी र व्यावहारिक हुन्छ। परमेश्‍वरको आफ्नै काम परमेश्‍वर आफैले गर्नुहुन्छ। उहाँको काम सुरु गर्ने उहाँ नै हुनुहुन्छ, र त्यसलाई समाप्त गर्ने पनि उहाँ नै हुनुहुन्छ। कामको योजना बनाउने उहाँ नै हुनुहुन्छ, र त्यसलाई व्यवस्थापन गर्ने पनि उहाँ नै हुनुहुन्छ। अझ बढी, कामलाई फलदायी बनाउने उहाँ नै हुनुहुन्छ। यो त बाइबलमा भनिएझैँ हो: “आदि र अन्त्य म नै हुँ; बीउ छर्ने र कटनी गर्ने म नै हुँ।” परमेश्‍वरको व्यवस्थापनसँग सम्बन्धित यो सबै काम उहाँ आफैले गर्नुहुन्छ। उहाँ छ हजार वर्षे व्यवस्थापन योजनाका सार्वभौम हुनुहुन्छ; उहाँको सट्टा कसैले पनि उहाँको काम गर्न सक्दैन र कसैले पनि उहाँको आफ्नै कामलाई समाप्तिमा ल्याउन सक्दैन, किनकि उहाँ सबै थोक आफ्नो हातमा राख्नुहुन्छ। उहाँले संसार सृष्टि गर्नुभएको हुनाले, उहाँ सारा संसारलाई उहाँको ज्योतिमा जिउनका निम्ति डोऱ्याउनुहुनेछ, र उहाँले निश्चय नै सम्‍पूर्ण युगलाई पनि समाप्त गर्नुहुनेछ, यसरी आफ्नो सम्पूर्ण योजनालाई फलदायी बनाउनुहुनेछ!


देहधारणको रहस्य (२)

त्यो बेला जब येशूले यहूदियामा काम गर्नुभयो, उहाँले खुल्लमखुल्ला काम गर्नुभयो, तर अहिले म तिमीहरूको माझमा गुप्त रूपमा काम गर्छु र बोल्छु। अन्यजातिहरू यसबारे पूर्ण रूपमा अनभिज्ञ छन्। तिमीहरूमाझको मेरो काम बाहिरियाहरूका लागि बन्द छ। यी वचनहरू, यी सजाय र न्यायहरू, तिमीहरूलाई मात्र थाहा छ, अरू कसैलाई थाहा छैन। यी सबै काम तिमीहरूको बीचमा गरिन्छ र तिमीहरूकै निम्ति मात्र अनावरण गरिन्छ; अन्यजातिहरू कसैलाई पनि यो कुरा थाहा छैन, किनकि समय अझै आइपुगिसकेको छैन। यहाँका यी मानिसहरू सजाय सहेपछि पूर्ण पारिइन लागेका छन्, तर बाहिरियाहरूलाई यसबारे केही पनि थाहा छैन। यो काम अत्यन्तै गुप्त रहेको छ! उनीहरूका लागि, देहधारी परमेश्‍वर गुप्त रहनुभएको छ, तर यस प्रवाहमा हुनेहरूका लागि भने उहाँ खुला हुनुहुन्छ भनेर भन्‍न सकिन्छ। परमेश्‍वरमा भएका सबै कुरा खुला छन्, सबै प्रकट भएका छन, र सबै स्वतन्त्र पारिएका छन्, तैपनि यो कुरा उहाँमा विश्‍वास गर्नेहरूका लागि मात्र सत्य छ; जहाँसम्म बाँकी मानिसहरू, अर्थात् अन्यजातिहरूको कुरा छ, उनीहरूलाई केही पनि थाहा दिइएको छैन। अहिले तिमीहरूको बीचमा र चीनमा भइरहेको काम तिनीहरूलाई थाहा नदिनका निम्ति कडाइका साथ ढोका बन्द गरिएको छ। यदि उनीहरूले यस कामको बारेमा थाहा पाए भने, उनीहरूले यसलाई निन्दा गर्नेछन् र सतावटमा पार्नेछन्। उनीहरूले यसमा विश्‍वास गर्नेथिएनन्। ठूलो रातो अजिङ्गरको देशमा, यो सबैभन्दा पछौटे स्थानमा काम गर्नु सजिलो छैन। यदि यो कामलाई खुला गरिएको भए, यसलाई अगाडि बढाउन असम्भव हुनेथियो। कामको यो चरण यस ठाउँमा पूरा गर्न सकिँदै सकिँदैन। यदि यो काम खुला रूपमा गरिएको भए, उनीहरूले यसलाई कसरी अगाडि बढ्न दिन सक्थे र? के त्यसले कामलाई अझ बढी जोखिममा पार्नेथिएन र? यदि यो काम लुकाएर नगरिएको भए, येशूको समयमा जस्तो उहाँले आश्‍चर्यजनक रूपमा बिरामीहरूलाई निको पारेको र दुष्टात्मा धपाएको जस्तै गरी गरिएको भए, के धेरै पहिले नै यो काम दियाबलसहरूद्वारा “कब्जा गरिएको” हुनेथिएन र? के उनीहरूले परमेश्‍वरको अस्तित्वलाई सहन गर्न सक्‍नेथिए र? यदि त्यति बेला मैले सभाघरहरूमा पसेर मानिसहरूलाई प्रचार गर्थेँ र प्रवचन सुनाउँथेँ भने, के म धेरै पहिले नै टुक्रा-टुक्रा पारिइसकेको हुनेथिइनँ र? यदि त्यस्तो हुन्थ्यो भने, मेरो काम कसरी भइरहन सक्थ्यो र? खुल्लमखुल्ला कुनै चिन्ह र चमत्कारहरू प्रकट नगरिनुको कारण यसलाई लुकाउनका लागि नै हो। यसैले, अन्यजातिहरूले मेरो काम देख्‍न, जान्‍न, वा थाहा पाउन सक्दैनन्। यदि यो चरणको काम पनि अनुग्रहको युगमा येशूको जस्तै गरी गरिएको भए, यो अहिले जति स्थिर छ त्यति स्थिर हुन सक्दैनथियो। यसैले, यस तरिकाले गोप्य रूपमा काम गर्नु तिमीहरूका लागि र सम्पूर्ण कामका लागि फाइदाजनक छ। जब पृथ्वीमा परमेश्‍वरको काम समाप्त हुन्छ, अर्थात् जब यो गुप्त कार्य समाप्त हुन्छ, तब कामको यो चरण खुला रूपमा विस्फोट हुनेछ। चीनमा विजेताहरूको एउटा समूह छ भनी सबैले थाहा पाउनेछन्; र परमेश्‍वर चीनमा देहधारी हुनुभएको छ र उहाँको काम समाप्त भएको छ भनी सबैले थाहा पाउनेछन्। त्‍यसपछि मात्रै मानिसले यो कुरा देख्‍नेछ: चीनमा अझै पनि किन ह्रास वा पतन देखिन बाँकी छ? के देखिन्छ भने, परमेश्‍वरले चीनमा व्यक्तिगत रूपमा आफ्नो काम गरिरहनुभएको छ र मानिसहरूको एउटा समूहलाई सिद्ध पारी विजेताहरू बनाउनुभएको छ।

देहधारी परमेश्‍वर उहाँले व्यक्तिगत रूपमा आफ्नो काम गर्ने अवधिमा उहाँलाई पछ्याउने केही मानिससामु मात्र देखा पर्नुहुन्छ, र सबै सृजित प्राणीसामु देखा पर्नुहुन्न। उहाँ मानिसलाई आफ्नो स्वरूप देखाउन नभई आफ्नो कामको एउटा चरण पूरा गर्न मात्र देह बन्नुभयो। तर उहाँको काम उहाँ स्वयम्‌ले व्यक्तिगत रूपमा गर्नुपर्छ, त्यसैले उहाँ काम गर्न देहमा आउनैपर्छ। काम समाप्त भएपछि, उहाँ मानव संसारलाई छोडेर जानुहुनेछ; आउने काममा बाधा नपरोस् भनेर उहाँ मानव संसारमा लामो समयसम्म बस्न सक्नुहुन्न। असङ्ख्य मानिससामु देखा पर्ने कुरा उहाँको धर्मी स्वभाव र उहाँका सबै कार्य मात्र हुन्, परमेश्‍वरका दुई देहधारणका स्वरूपहरू होइनन्, किनभने परमेश्‍वरको स्वरूप उहाँको स्वभावमार्फत मात्र प्रकट गर्न सकिन्छ र यसलाई उहाँको देहधारी शरीरको स्वरूपले प्रतिस्थापन गर्न सकिँदैन। उहाँको देहको स्वरूप सीमित सङ्ख्याका मानिससामु मात्र प्रकट गरिन्छ; यो उहाँले देहमा काम गर्नुहुँदा उहाँलाई पछ्याउनेहरूसामु मात्र प्रकट गरिन्छ। यसैकारण अहिले भइरहेको काम गोप्य रूपमा गरिन्छ। त्यसै गरी, येशूले आफ्नो काम गर्नुहुँदा यहूदीहरूसामु मात्र आफूलाई प्रकट गर्नुभयो, र अरू कुनै राष्ट्रसामु सार्वजनिक रूपमा आफूलाई कहिल्यै प्रकट गर्नुभएन। यसर्थ, उहाँले आफ्नो काम पूरा गर्नुभएपछि, उहाँ तुरुन्तै मानव संसारबाट प्रस्थान गर्नुभयो र बस्नुभएन; पछि, मानिससामु उहाँको स्वरूप, यस व्यक्तिको स्वरूप प्रकट भएन, बरु सिधै काम गर्ने पवित्र आत्मा प्रकट हुनुभयो। देह बन्नुभएका परमेश्‍वरको काम पूर्ण रूपमा समाप्त भएपछि, उहाँ नश्वर संसारबाट प्रस्थान गर्नुहुनेछ, र उहाँ देहमा हुनुहुँदा गर्नुभएको जस्तो कुनै पनि काम फेरि कहिल्यै गर्नुहुनेछैन। यसपछि, सबै काम सिधै पवित्र आत्माद्वारा गरिनेछ। यस अवधिमा, मानिसले उहाँको दैहिक शरीरको स्वरूप मुस्किलले देख्न सक्नेछ; उहाँले मानिससामु आफूलाई पटक्कै प्रकट गर्नुहुनेछैन, बरु सधैँभरि लुकेर बस्नुहुनेछ। देह बन्नुभएका परमेश्‍वरको कामको समय सीमित छ। यो एक निश्चित युग, अवधि, देश, र निश्चित मानिसहरूबीच गरिन्छ। यस कामले परमेश्‍वरको देहधारणको अवधिको कामको मात्र प्रतिनिधित्व गर्छ। यसले एउटा युगको प्रतिनिधित्व गर्छ, र यसले परमेश्‍वरका आत्माको सम्पूर्ण कामको नभई एउटा निश्चित युगमा परमेश्‍वरका आत्माको कामको प्रतिनिधित्व गर्छ। त्यसकारण, देह बन्नुभएका परमेश्‍वरको स्वरूप असङ्ख्य मानिससामु प्रकट हुनेछैन। असङ्ख्य मानिससामु प्रकट हुने कुरा उहाँ दुई पटक देह बन्नुहुँदाको उहाँको स्वरूप नभई परमेश्‍वरको धार्मिकता र उहाँको सम्पूर्ण स्वभाव हो। मानिससामु प्रकट हुने कुरा न त एउटा मात्र स्वरूप हो, न त दुई वटा स्वरूप जोडिएर बनेको स्वरूप नै हो। त्यसकारण, परमेश्‍वरको देहधारी देहले आफूले गर्नुपर्ने काम पूरा गरेपछि पृथ्वीबाट प्रस्थान गर्नु अनिवार्य छ, किनभने उहाँ मानिसहरूसामु आफ्नो स्वरूप प्रकट गर्न नभई आफूले गर्नुपर्ने काम पूरा गर्न मात्र आउनुहुन्छ। परमेश्‍वर दुई पटक देह बन्नुभएर देहधारणको महत्त्व पूरा भइसकेको भए तापनि, उहाँ अझै पनि आफूलाई पहिले कहिल्यै नदेखेको कुनै पनि राष्ट्रसामु खुला रूपमा आफूलाई प्रकट गर्नुहुनेछैन। येशूले यहूदीहरूसामु धार्मिकताको सूर्यका रूपमा फेरि कहिल्यै आफूलाई प्रकट गर्नुहुनेछैन, न त उहाँ जैतुन डाँडाको टुप्पोमा उभिएर असङ्ख्य मानिससामु आफूलाई प्रकट गर्नुहुनेछ; यहूदीहरूले यहूदियामा उहाँको समयको येशूको चित्र मात्र देखेका हुन्। किनभने येशू देहधारी हुनुहुँदाको उहाँको काम दुई हजार वर्षअघि समाप्त भयो; उहाँ यहूदीको स्वरूपमा यहूदियामा फर्कनुहुनेछैन, कुनै पनि अन्यजाति राष्ट्रहरूसामु यहूदीको स्वरूपमा आफूलाई प्रकट गनु त झनै परको हो, किनभने देह बन्नुभएका येशूको स्वरूप यूहन्नाले देखेको मानिसको स्वरूप नभई केवल यहूदीको स्वरूप हो। येशूले आफ्ना अनुयायीहरूलाई उहाँ फेरि आउनुहुनेछ भनी प्रतिज्ञा गर्नुभएको भए तापनि, उहाँले अन्यजाति राष्ट्रहरूमा भएका ती सबैसामु यहूदीको स्वरूपमा आफूलाई प्रकट गर्नुहुनेछैन। तिमीहरूले देह बन्नुभएका परमेश्‍वरको काम एउटा युग खोल्नु हो भन्ने जानुपर्छ। यो काम केही वर्षको अवधिसम्म सीमित छ, र उहाँ परमेश्‍वरका आत्माका सबै काम पूरा गर्न सक्नुहुन्न, जसरी यहूदीका रूपमा येशूको स्वरूपले उहाँले यहूदियामा काम गर्नुहुँदा परमेश्‍वरको स्वरूपको मात्र प्रतिनिधित्व गर्न सक्थ्यो, र उहाँ क्रूसीकरणको काम मात्र गर्न सक्नुहुन्थ्यो। येशू देहमा हुनुभएको अवधिमा, उहाँले युगलाई अन्त्य गर्न वा मानवजातिलाई नष्ट गर्न सक्नुभएन। त्यसकारण, उहाँ क्रूसमा टाँगिनुभएपछि र उहाँले आफ्नो काम सम्पन्न गर्नुभएपछि, उहाँ सर्वोच्च उचाइमा उक्लनुभयो र मानिसबाट आफूलाई सदाका लागि लुकाउनुभयो। त्यस बेलादेखि, अन्यजाति राष्ट्रहरूका ती बफादार विश्‍वासीहरूले प्रभु येशूको देखापराइ देख्न सकेनन्, भित्तामा आफूले टाँसेको उहाँको चित्र मात्र देख्न सके। यो चित्र मानिसले कोरेको चित्र मात्र हो, परमेश्‍वरले मानिससामु आफूलाई प्रकट गर्नुहुँदाको परमेश्‍वरको स्वरूप होइन। परमेश्‍वर उहाँका दुई देहधारणका स्वरूपहरूमा असङ्ख्य मानिससामु खुला रूपमा देखा पर्नुहुनेछैन। उहाँले मानिसहरूमाझ गर्ने कामको उद्देश्य मानिसलाई उहाँको स्वभाव बुझ्न सक्षम तुल्याउनु हो। यी सबै विभिन्न युगमा गरिएका काममार्फत मानिससामु प्रकट गरिन्छ; यो उहाँले सार्वजनिक गरेको स्वभाव र उहाँले गरेको काममार्फत पूरा गरिन्छ, र यो येशूको देखापराइमार्फत पूरा गरिँदैन। अर्थात्, परमेश्‍वरको स्वरूप उहाँको देहधारी शरीरको स्वरूपमार्फत मानिससामु सार्वजनिक गरिँदैन, बरु रूप र स्वरूप भएका देहधारी परमेश्‍वरले गरेको काममार्फत सार्वजनिक गरिन्छ; उहाँ आफूले गर्ने काममार्फत आफ्नो स्वरूप मानिससामु प्रकट गर्नुहुन्छ र आफ्नो स्वभाव सार्वजनिक गर्नुहुन्छ। उहाँले आफ्नो देहधारणमार्फत गर्न चाहनुभएको कामको महत्त्व ठ्याक्कै यही हो।

जब परमेश्‍वरका दुईवटा देहधारणका काम समाप्त हुन्छ, तब उहाँले सबै अन्यजाति राष्ट्रहरूभरि आफ्नो धर्मी स्वभाव देखाउन सुरु गर्नुहुनेछ, र भीडलाई उहाँको स्वरूप देख्‍न दिनुहुनेछ। उहाँले आफ्नो स्वभाव प्रकट गर्नुहुनेछ र यस माध्यमद्वारा मानिसका विभिन्‍न वर्गहरूको अन्त्य भएको स्पष्ट पार्नुहुनेछ, र यसरी पुरानो युगलाई पूर्ण रूपमा अन्त्य गर्नुहुनेछ। उहाँले देहमा गर्नुभएको काम धेरै क्षेत्रमा भएन (जसरी येशूले यहूदियामा मात्रै काम गर्नुभयो, र आज म केवल तिमीहरूको बीचमा काम गर्छु) किनकि देहमा उहाँले गर्नुहुने कामहरूको सीमा र हदहरू छन्। उहाँले एक साधारण र सामान्य मानिसको स्वरूपमा छोटो समयका निम्ति काम गर्दै हुनुहुन्छ; उहाँले अनन्तको काम गर्न वा अन्यजाति राष्ट्रका मानिसहरूको सामु देखा पर्न देहधारी शरीरको प्रयोग गरिरहनुभएको छैन। देहको काम क्षेत्रमा सीमित मात्र हुन सक्छ (जस्तै केवल यहूदियामा वा केवल तिमीहरूका बीचमा मात्रै काम गर्नु), त्यसपछि, यी सीमाहरूभित्र गरिएको कामद्वारा यसको दायरा विस्तार गर्न सकिन्छ। निश्चय नै, विस्तारको काम सीधै उहाँका आत्माद्वारा गरिन्छ, त्यसपछि यो काम अबउप्रान्त उहाँको देहधारी शरीरको काम हुनेछैन। किनकि देहको कामका सीमाहरू हुन्छन् र त्यो ब्रह्माण्डका सबै कुनासम्म फैलन सक्दैन—यसले यस्तो उपलब्धि हासिल गर्न सक्दैन। देहमा गरिने कामद्वारा, उहाँका आत्माले त्यसपछिको काम गर्नुहुन्छ। त्यसकारण, देहमा गरिएको काम उद्‍घाटन प्रकृतिको हुन्छ, जुन निश्चित सीमाहरूभित्र गरिन्छ; त्यसपछि, उहाँका आत्माले यो काम अगाडि बढाउनुहुन्छ, र उहाँले विस्तारित क्षेत्रमा त्यो काम गर्नुहुन्छ।

परमेश्‍वर युगलाई डोऱ्याउनको लागि मात्रै पृथ्वीमा काम गर्न आउनुहुन्छ; उहाँले एउटा नयाँ युग सुरु गर्ने र पुरानो युगलाई समाप्त गर्ने मात्र अभिप्राय राख्‍नुहुन्छ। उहाँ पृथ्वीमा कुनै मानिसको जीवन बिताउन, मानव संसारको जीवनको आनन्द र दुःखहरू आफै अनुभव गर्न, वा आफ्‍नै हातद्वारा कुनै निश्चित व्यक्तिलाई सिद्ध बनाउन वा कुनै व्यक्ति बढ्दै गएको व्यक्तिगत रूपमा हेर्न आउनुभएको होइन। यो उहाँको काम होइन; उहाँको काम भनेको नयाँ युगलाई सुरु गर्नु र पुरानोलाई अन्त्य गर्नु मात्रै हो। अर्थात्, उहाँले व्यक्तिगत रूपमा एउटा युगको सुरु गर्नुहुनेछ, व्यक्तिगत रूपमा अर्कोलाई अन्त्य गर्नुहुन्छ, र व्यक्तिगत रूपले आफ्नो काम गरी शैतानलाई पराजित गर्नुहुनेछ। प्रत्येकचोटि जब उहाँले आफ्नो काम व्यक्तिगत रूपमा गर्नुहुन्छ, तब त्यो उहाँले युद्धको मैदानमा खुट्टा टेक्‍नुभएको जस्तो हुन्छ। सर्वप्रथम, देहमा हुँदा उहाँले संसारलाई परास्त गर्नुहुन्छ र शैतानमाथि विजयी बन्‍नुहुन्छ। उहाँले सम्पूर्ण महिमा लिनुहुन्छ र दुई हजार वर्षको सम्पूर्ण कामको पर्दा उठाउनुहुन्छ, जसले गर्दा पृथ्वीमा सबै मानिसले हिँड्ने सही मार्ग र जिउनका निम्ति शान्ति र आनन्दको जीवन पाउन सक्छन्। तापनि, परमेश्‍वर मानिससँग लामो समयसम्म यस संसारमा बस्‍न सक्‍नुहुन्‍न, किनकि परमेश्‍वर, परमेश्‍वर नै हुनुहुन्छ, र जे भए पनि मानिसजस्तो हुनुहुन्‍न। उहाँले सामान्य व्यक्तिको जीवनकाल बाँच्न सक्‍नुहुन्‍न, अर्थात् उहाँ पृथ्वीमा त्यस्तो व्यक्तिको रूपमा वास गर्न सक्‍नुहुन्‍न, जो कुनै विशेष व्यक्ति होइन, किनकि उहाँसँग आफ्नो मानव जीवन थेग्‍नका निम्ति सामान्य व्यक्तिको सामान्य मानवताको थोरै मात्र अंश छ। अर्को शब्दमा भन्‍नुपर्दा, परमेश्‍वरले कसरी पृथ्वीमा एउटा परिवार सुरु गर्न, वृत्ति विकास गर्न र छोराछोरीहरूलाई हुर्काउन सक्‍नुहुन्छ? के त्यो उहाँको बेइज्जती हुनेछैन र? सामान्य रूपले काम गर्न दिने उद्देश्यले मात्र उहाँलाई सामान्य मानवता प्रदान गरिएको हो, एक सामान्य मानिसले जस्तो परिवार सुरु गर्न र वृत्ति विकास गर्न सक्षम पार्नको लागि होइन। उहाँको सामान्य चेतना, सामान्य दिमाग र सामान्य भोजन र उहाँको देहको बस्‍त्र नै उहाँसँग सामान्य मानवता छ भन्‍ने कुराको पर्याप्त प्रमाण हो; उहाँसँग सामान्य मानवता छ भनी प्रमाणित गर्नको लागि उहाँले परिवार सुरु गर्न वा वृत्ति विकास गर्न आवश्यक छैन। यो पूर्ण रूपमा अनावश्यक हुनेथियो! परमेश्‍वर पृथ्वीमा आउनु भनेको वचन देहधारी हुनु हो; उहाँले मानिसलाई उहाँको वचन बुझ्‍न र उहाँको वचन हेर्न दिइरहनुभएको छ, अर्थात् देहले गरेको काम मानिसलाई हेर्न दिइरहनुभएको छ। मानिसहरूले उहाँको देहलाई कुनै खास तरिकाले व्यवहार गरून् भन्‍ने होइन, बरु मानिस आखिरीसम्म समर्पित होस्, अर्थात् उहाँको मुखबाट निस्केका सबै वचनमा समर्पित होस्, र उहाँले गर्नुहुने सबै काममा समर्पित होस् भन्‍ने उहाँको उद्देश्य हो। उहाँले देहमा रही केवल काम गरिरहनुभएको छ; उहाँले जानाजानी मानिसलाई उहाँको देहको महानता र पवित्रताको बढाइ गर्न भनिरहनुभएको छैन, बरु उहाँले मानिसलाई उहाँको कामको ज्ञान-बुद्धि र उहाँको सम्पूर्ण अख्तियार देखाउँदै हुनुहुन्छ। त्यसकारण, उहाँसित उत्कृष्ट मानवता भए पनि उहाँले कुनै घोषणा गर्नुहुन्‍न, उहाँले गर्नुपर्ने काममा मात्र ध्यान केन्द्रित गर्नुहुन्छ। परमेश्‍वर किन देहधारी हुनुभयो तर पनि उहाँले आफ्नो सामान्य मानवताको किन प्रचार गर्नुहुन्‍न वा गवाही दिनुहुन्‍न, केवल आफूले गर्न चाहनुभएको काम मात्र गर्नुहुन्छ भन्‍ने कुरा तिमीहरूलाई थाहा हुनुपर्छ। त्यसकारण, तिमीहरूले देहधारी परमेश्‍वरबाट देख्‍न सक्‍ने भनेको उहाँ ईश्‍वरीय रूपमा जो हुनुहुन्छ त्यही मात्र हो; यसको कारण के हो भने मानिसले अनुकरण गर्न सकोस् भनेर उहाँले उहाँ मानिसको रूपमा जे हुनुहुन्छ सो कहिल्यै पनि घोषणा गर्नुहुन्‍न। जब मानिसले मानिसहरूलाई डोऱ्याउँछ तब मात्र उसले प्रशंसा र सङ्कल्‍प प्राप्त गर्दै अरूको नेतृत्व प्राप्त गर्नको लागि मानिसको रूपमा ऊ को हो भनी बताउँछ। यसको विपरीत, परमेश्‍वरले उहाँको कामद्वारा मात्रै मानिसलाई जित्‍नुहुन्छ (अर्थात् मानिसले प्राप्त गर्न नसक्‍ने काम); उहाँलाई कुनै मानिसले प्रशंसा गर्नु वा उहाँले मानिसलाई उहाँको श्रद्धा गर्ने बनाउनुको कुनै अर्थ छैन। उहाँले मानिसभित्र उहाँप्रति डरको भाव वा उहाँको अथाहपनको भाव मात्रै स्थापित गरिदिनुहुन्छ। परमेश्‍वरले मानिसलाई प्रभावित पारिरहनुको कुनै आवश्यकता छैन; तैँले उहाँको स्वभाव देखेपछि उहाँको डर मानिस् भने उहाँलाई पुग्छ। परमेश्‍वरले गर्नुहुने काम उहाँकै हो; मानिसले उहाँको सट्टामा यो काम गर्न सक्दैन, न त मानिसले यसलाई प्राप्त नै गर्न सक्छ। परमेश्‍वरले मात्रै आफ्‍नो काम आफै गरेर मानिसलाई नयाँ जीवनमा लैजानका निम्ति नयाँ युगको प्रारम्भ गर्नुहुन्छ। उहाँले गर्नुहुने काम भनेको मानिसलाई नयाँ जीवन धारण गर्न र नयाँ युगमा प्रवेश गर्न सक्‍ने तुल्याउनु हो। बाँकी काम सामान्य मानवता भएका ती व्यक्तिहरूलाई सुम्पिइएको छ, जसलाई अरूले इज्‍जत गर्छन्। त्यसकारण, अनुग्रहको युगमा, उहाँले दुई हजार वर्षको काम आफ्नो तेत्तीस वर्षको देहबाट मात्र साढे तीन वर्षमा पूरा गर्नुभयो। जब परमेश्‍वर पृथ्वीमा आफ्नो काम पूरा गर्न आउनुहुन्छ, उहाँले जहिले पनि केही वर्षको छोटो अवधिभित्र दुई हजार वर्षको वा एउटा सम्पूर्ण युगको काम पूरा गर्नुहुन्छ। उहाँ रोकिनुहुन्‍न, र उहाँले ढिलाइ गर्नुहुन्‍न; धेरै वर्षको काम केही वर्षभित्रै पूरा होस् भनेर उहाँले केवल त्यसलाई छोट्याउनुहुन्छ। यसको कारण के हो भने, उहाँले व्यक्तिगत रूपमा जुन काम गर्नुहुन्छ त्यो पूर्ण रूपमा नयाँ बाटो खोल्न र नयाँ युगतिर डोऱ्याउनका निम्ति हुन्छ।


देहधारणको रहस्य (३)

जब परमेश्‍वरले आफ्नो काम गर्नुहुन्छ, उहाँ कुनै निर्माण कार्यमा वा अभियानमा संलग्न हुनका लागि आउनुहुन्न, तर आफ्नो सेवकाइ पूरा गर्न आउनुहुन्छ। प्रत्येक पटक उहाँ देह बन्नुहुँदा केवल एक चरणको काम पूरा गर्न र नयाँ युग सुरु गर्नका निम्ति हो। अब परमेश्‍वरको राज्यको युग पनि आइपुगेको छ, त्यसरी नै राज्यको तालिम पनि आइपुगेको छ। कामको यो चरण मानिसले गर्ने काम होइन, र यो मानिसले कुनै हदसम्म गर्नुपर्ने काम होइन, तर केवल परमेश्‍वरको कामको एक अंश पूरा गर्नका लागि हो। उहाँले गर्ने काम मानिसको काम होइन, यो काम गर्ने मानिसले पृथ्वी छोड्नु अघि केही निश्चित परिणाम प्राप्त गर्नु होइन; यो उहाँको सेवकाइ पूरा गर्नु र उहाँले गर्नुपर्ने काम समाप्त गर्नु हो, जुन यस पृथ्वीमा उहाँको कामका लागि उचित प्रबन्धहरू गर्नु र त्यसद्वारा महिमा प्राप्त गर्नु हो। देहधारी परमेश्‍वरले गर्नुहुने काम पवित्र आत्माद्वारा प्रयोग भएका मानिसहरूले गर्ने कामभन्दा भिन्न हुन्छ। जब परमेश्‍वर पृथ्वीमा आफ्नो काम गर्न आउनुहुन्छ, उहाँले केवल आफ्नो सेवकाइको पूरा गर्नुमा ध्यान दिनुहुन्छ। उहाँको सेवकाइसँग सम्बन्धित नभएका अरू सबै मामलाहरूमा, उहाँले प्रायः भाग लिनुहुन्न, यहाँसम्म कि उहाँले आँखा पनि बन्द गर्नुहुन्छ। आफूले गर्नुपर्ने काम मात्र उहाँले गर्नुहुन्छ, र मानिसले गर्नुपर्ने काममा उहाँले थोरै मात्र चासो राख्नुहुन्छ। उहाँले गर्नुहुने काम पूर्ण रूपमा उहाँ हुनुभएको युग र उहाँले पूरा गर्नुपर्ने सेवकाइसँग सम्बन्धित हुन्छ, मानौं अरू सबै विषयहरू उहाँको कार्यक्षेत्र बाहिर छन्। मानव जातिको बीचमा जिउनका लागि उहाँले आफूलाई आधारभूत ज्ञानले सुसज्जित पार्नुहुन्न, न त उहाँले धेरै सामाजिक सीपहरू सिक्नुहुन्छ, न आफूलाई मानिसले बुझ्ने अरू कुनै कुराद्वारा सुसज्जित पार्नुहुन्छ। मानिसमा हुनुपर्ने कुराहरूले उहाँलाई चिन्तित बनाउँदैन, र उहाँले केवल आफ्नो काम गर्नुहुन्छ जुन उहाँको कर्तव्य हो। यसरी मानिसले हेर्दा, देहधारी परमेश्‍वरलाई धेरै कुरामा कमी देख्छ कि उहाँले मानिसमा हुनुपर्ने धेरै कुराहरूमा समेत ध्यान दिनुहुन्‍न, उहाँलाई यस्ता विषयहरूको केही पनि ज्ञान छैन। जीवनको बारेमा सामान्य ज्ञान जस्ता कुराहरू, साथै व्यक्तिगत आचरण र अरूसँग गरिने बातचितको उहाँसँग कुनै सम्बन्ध नभएको जस्तो देखिन्छ। तर तैँले देहधारी परमेश्‍वरबाट असामान्यताको सानोभन्दा सानो सङ्केत पनि पाउन सक्दैनस्। भन्नुको अर्थ, उहाँको मानवताले केवल एक सामान्य व्यक्तिको रूपमा उहाँको जीवनलाई, उहाँको दिमागको सामान्य तर्कलाई थामेर राख्छ, उहाँलाई सही र गलत छुट्याउने क्षमता प्रदान गर्दछ। तापनि, उहाँ अरू कुनै कुराले सुसज्जित हुनुहुन्न, ती सबै थोकहरू केवल मानिसमा (सृष्टि गरिएका प्राणीहरूमा) मात्र हुनुपर्छ। परमेश्‍वर केवल उहाँको आफ्नै सेवकाइ पूरा गर्न मात्र शरीर बन्नुहुन्छ। उहाँको काम एउटा सम्पूर्ण युगतिर निर्देशित हुन्छ, कुनै एक व्यक्ति वा स्थानमा होइन, तर सम्पूर्ण ब्रह्माण्डमा। उहाँको कामको दिशा र उहाँले काम गर्ने सिद्धान्त यही नै हो। यसलाई कसैले पनि परिवर्तन गर्न सक्दैन, र मानिसको निम्ति यसमा संलग्न हुने कुनै उपाय छैन। प्रत्येक पटक जब परमेश्‍वर देह बन्नुहुन्छ, उहाँले आफ्नो साथमा त्यस युगको काम ल्याउनुहुन्छ, र मानिसले अझ राम्ररी उहाँलाई बुझून् र प्राप्त गरून् भनी उहाँ मानिससँग बीस, तीस, चालीस, वा सत्तरी वा असी वर्षसम्म जिइरहने उहाँको कुनै उद्देश्य हुँदैन। त्यसको कुनै आवश्यकता छैन! त्यसो गर्दा कुनै पनि प्रकारले परमेश्‍वरको भित्री स्वभावसम्बन्धी मानिसको ज्ञानलाई गहिरो बनाउँदैन; यसको साटो, त्यसले केवल उसका धारणाहरू मात्र बढाउँछ र उसका धारणा र विचारहरूलाई जीवाश्म बनाउँछ। यसैले तिमीहरू सबैले देहधारी परमेश्‍वरको काम के हो भनेर ठ्याक्कै बुझ्नु आवश्यक छ। मैले तिमीहरूलाई दिएका वचनहरू तिमीहरूले पक्कै पनि बुझ्न असफल भएका छैनौ: “म सामान्य मानव जीवनको अनुभव गर्न आएको थिइनँ?” के तिमीहरूले यी वचनहरू भुलेका छौ: “परमेश्‍वर पृथ्वीमा एक सामान्य मानिसको जीवन जिउन आउनुभएको होइन?” तिमीहरू परमेश्‍वर देह बन्नुको उद्देश्य बुझ्दैनौ, न त तिमीहरू “सृष्टि गरिएको प्राणीको जीवनको अनुभव गर्ने मनसायले पृथ्वीमा कसरी परमेश्‍वर आउन सक्नुहुन्छ?” भन्‍ने कुराको अर्थ जान्दछौ। परमेश्‍वर केवल आफ्नो काम पूरा गर्न पृथ्वीमा आउनुहुन्छ, र यसैले पृथ्वीमा उहाँको काम अल्पकालीन हुन्छ। उहाँ पवित्र आत्मालाई उहाँको आफ्नो मासुको शरीरलाई चर्चको नेतृत्व गर्ने महामानव बनाउन लगाउने उद्देश्यले पनि आउनुहुन्न। जब परमेश्‍वर पृथ्वीमा आउनुहुन्छ, यो वचन देहधारी बन्नु नै हो; तापनि, मानिसले उहाँको कामबारे जान्दैन र जबरजस्ती उहाँलाई विभिन्न उपाधिहरू दिन्छ। तर तिमीहरू सबैले बुझ्नुपर्छ, कि परमेश्‍वर “वचन देह बन्‍नुहुन्छ,” केही क्षणसम्म परमेश्‍वरको भूमिका खेल्न परमेश्‍वरका आत्माले तयार गर्नुभएको मासुको शरीर होइन। परमेश्‍वर आफै पनि हेरचाहको उपज हुनुहुन्‍न, तर वचन देहधारी हुनुभएको हो, र आज उहाँले आधिकारिक रूपमा तिमीहरू सबैको माझ आफ्नो काम गर्नुहुन्छ। तिमीहरू सबैलाई थाहा छ, र स्वीकार गर्छौ, कि परमेश्‍वरले देहधारण हुनुभएको कुरा वास्तविक सत्यता हो, तापनि, तिमीहरू यसलाई बुझेको जस्तो व्यवहार गर्छौ। देहधारी परमेश्‍वरको कामदेखि उहाँको देहधारणको महत्त्व र तत्त्वसम्म तिमीहरू थोरै पनि बुझ्न सक्दैनौ र स्मरणबाट सजिलै भन्‍न सकिने वचनहरूद्वारा अरूलाई पछ्याउँछौं। के देहधारी परमेश्‍वर तैँले कल्पना गरेको जस्तो हुनुहुन्छ भनी तँ विश्‍वास गर्छस्?

परमेश्‍वर केवल युगलाई डोऱ्याउन र नयाँ कामलाई गति दिनका निम्ति मात्रै देह बन्नुहुन्छ। तिमीहरूले यो कुरा बुझ्नु आवश्यक छ। यो मानिसको प्रकार्यभन्दा धेरै फरक छ, र दुवैलाई उही रूपमा उल्‍लेख गर्न सकिँदैन। मानिसलाई काम गर्न प्रयोग गर्नुभन्दा पहिले उसलाई लामो समयसम्म विकास गर्नु र सिद्ध बनाउनु आवश्यक हुन्छ, र जुन प्रकारको मानवता चाहिएको हुन्छ त्यो विशेष प्रकारले उच्च स्तरको हुन्छ। मानिसले सामान्य मानवताको ज्ञानलाई कायम राख्न सक्ने मात्र होइन, तर उसले अरूसँग सम्बन्धित आफ्नो आचरणलाई नियन्त्रण गर्ने धेरै सिद्धान्तहरू र नियमहरूलाई बुझ्‍न, र यसबाहेक ऊ बुद्धि र नैतिक ज्ञानको बारेमा अझ बढी अध्ययन गर्न प्रतिबद्ध हुन सक्‍नुपर्छ। मानिस यस्तै कुराले सुसज्जित हुनुपर्छ। तापनि, देह बन्नुहुने परमेश्‍वरको हकमा त्यस्तो हुँदैन, किनकि उहाँको कामले न त मानिसको न मानिसको कामको प्रतिनिधित्व गर्छ, बरु, उहाँको अस्तित्वको प्रत्यक्ष अभिव्यक्ति र उहाँले गर्नुपर्ने कामको प्रत्यक्ष कार्यान्वयनको प्रतिनिधित्व गर्दछ। (स्वाभाविक रूपमा, उहाँको काम उपयुक्त समयमा सम्पन्न हुन्छ, संयोगले वा निरुद्देश्यमा होइन, र यो उहाँको सेवकाइ पूरा गर्ने समय भएको बेलामा सुरु भएको छ)। उहाँ मानिसको जीवनमा वा मानिसको काममा सहभागी हुनुहुन्न, अर्थात् उहाँको मानवता यीमध्ये कुनै पनि कुराद्वारा सुसज्जित छैन (यद्यपि यसले उहाँको कामलाई असर गर्दैन)। उहाँ तब मात्र आफ्नो सेवकाइ पूरा गर्नुहुन्छ जब उहाँले यसो गर्ने समय आउँछ; उहाँको दर्जा जे-सुकै भए पनि, उहाँ आफूले गर्नुपर्ने काममा लगातार अगि बढ्नुहुन्छ। मानिसले उहाँको विषयमा जे जान्दछ, उहाँको विषयमा मानिसको विचार जे-जस्तो भए पनि उहाँको काम पूर्ण रूपमा अप्रभावित हुन्छ। उदाहरणका लागि, जब येशूले आफ्नो काम पूरा गर्नुभयो, उहाँ को हुनुहुन्छ भनेर ठ्याक्कै कसैलाई पनि थाहा थिएन, तर उहाँ केवल आफ्नो काममा अगि बढ्नुभयो। यी कुनै पनि कुराले उहाँले गर्नुपर्ने काम गर्न उहाँलाई कुनै बाधा पुऱ्याएन। त्यसकारण, उहाँले सुरुमा आफ्नो पहिचान स्वीकार गर्ने र घोषणा गर्ने गर्नुभएन, र मानिस उहाँको पछि लागेका मात्र थिए। स्वाभाविक रूपमा, यो परमेश्‍वरको नम्रता मात्र थिएन, तर परमेश्‍वरले देहमा काम गर्नुहुने तरिका पनि थियो। उहाँले यसरी मात्र काम गर्न सक्नुहुन्थ्यो, किनकि नाङ्गो आँखाले उहाँलाई चिन्ने मानिसको कुनै उपाय थिएन। अनि यदि मानिसले उहाँलाई चिनेको भए पनि उसले उहाँको काममा कुनै सहयोग गर्न सक्दैनथ्यो। यसबाहेक, मानिसले उहाँको देहलाई चिनोस् भनेर उहाँ देह बन्नुभएको थिएन; यो उहाँले आफ्‍नो काम गर्न र आफ्नो सेवकाइ पूरा गर्नको लागि थियो। यसकारण, उहाँले आफ्नो पहिचान सार्वजनिक गर्नुलाई कुनै महत्त्व दिनुभएन। जब उहाँले गर्नुपर्ने सबै कामहरू पूरा गर्नुभयो तब उहाँको सम्पूर्ण पहिचान र दर्जा स्वाभाविक रूपमा मानिसको अगि स्पष्ट भयो। देहधारी परमेश्‍वर चुपचाप रहनुहुन्छ र कहिल्यै पनि कुनै घोषणाहरू गर्नुहुन्न। उहाँले न त मानिसलाई न मानिसले कसरी उहाँलाई पछ्याउँदैछ भनेर ध्यान दिनुहुन्छ, तर केवल आफ्नो सेवकाइ पूरा गर्न र उहाँले गर्नुपर्ने काम पूरा गर्न अगि बढ्नुहुन्छ। उहाँको कामको बाटोमा कोही पनि खडा हुन सक्दैन। जब उहाँको काम समाप्त गर्ने समय आउँदछ, यो निश्चय नै निष्कर्षमा पुग्नेछ र समाप्त हुनेछ, र कसैले पनि अन्यथा निर्देशित गर्न सक्दैन। उहाँले मानिसमा आफ्नो काम पूरा गरेर जानुभएपछि मात्र मानिसले उहाँले गर्नुहुने कामलाई बुझ्‍नेछ, तापनि अझै पूर्ण रूपमा स्पष्ट होइन। उहाँले पहिलो आफ्‍नो काम कुन अभिप्रायहरूका साथ गर्नुभएको थियो भनी बुझ्न मानिसलाई धेरै लामो समय लाग्नेछ। अर्को शब्दमा भन्नुपर्दा, देहधारी परमेश्‍वरको युगको काम दुई भागमा बाँडिएको छ। एउटा भागमा देहधारी परमेश्‍वर आफैले गर्नुहुने काम र परमेश्‍वरको देहधारी शरीर आफैले बोल्नुहुने वचनहरू छन्। उहाँको शरीरको सेवकाइ पूर्णरूपमा पूरा भएपछि, त्यो कामको अर्को भाग ती मानिसहरूद्वारा गरिनुपर्छ जो पवित्र आत्माद्वारा चलाइन्छन्। मानिसले आफ्नो काम पूरा गर्ने समय यही हो, किनकि परमेश्‍वरले अघिबाटै बाटो खोलिदिइसक्नुभएको हुन्छ, र त्यसमा मानिस आफै हिँड्नुपर्छ। भन्नुको अर्थ, देहधारी बन्नुभएका परमेश्‍वरले कामको एक भाग पूरा गर्नुहुन्छ, र त्यसपछि पवित्र आत्मा र पवित्र आत्माले प्रयोग गर्नुभएका मानिसहरूले बाँकी काम गर्नुपर्छ। त्यसकारण, देहधारी हुनुभएका परमेश्‍वरले यस चरणमा गर्नुहुने मुख्य काम के हो र देह बन्नुभएका परमेश्‍वरको महत्त्व के हो र उहाँले गर्नुपर्ने काम के हो त्यसलाई मानिसले ठीकसँग बुझ्नुपर्छ, र उसले मानिससँग माग गरेजस्तो परमेश्‍वरसित माग गर्नुहुँदैन। यसैमा मानिसको गल्ती, उसको धारणा र त्योभन्दा बढी उसको विद्रोहीपनमा लुकेको हुन्छ।

परमेश्‍वर मानिसलाई उहाँको देहबारे जान्न दिने, वा देहधारी परमेश्‍वरको शरीर र मानिसको शरीर बीचका भिन्नताहरू छुट्ट्याउन दिने उद्देश्यले देहधारी बन्नुभएको होइन; न त परमेश्‍वर मानिसको समझशक्तिलाई तालिम दिनका लागि नै देह बन्नुभएको हो, र मानिसलाई परमेश्‍वरको देहधारी शरीरको पूजा गर्ने अनुमति दिने र त्यसरी ठूलो महिमा प्राप्त गर्ने उद्देश्यले त झन् यो हुँदै-होइन। यी कुनै पनि कुरा परमेश्‍वर देह बन्नुको मूल अभिप्राय होइन। न त मानिसलाई दोषी ठहराउनका लागि, न त जानाजानी मानिसलाई प्रकट गर्न, न त उसका निम्ति स्थितिहरू गाह्रो बनाउन परमेश्‍वर देह बन्नुभएको हो। यीमध्ये कुनै पनि कुराहरू परमेश्‍वरको अभिप्राय होइन। हरेक पल्ट जब परमेश्‍वर देह बन्नुहुन्छ, त्यो अपरिहार्य कुरा हुन्छ। उहाँले जसरी काम गर्नुहुन्छ त्यो उहाँको महान् काम र उहाँको ठूलो व्यवस्थापनको खातिर गर्नुहुन्छ, मानिसले कल्पना गरेको जस्तो प्रकारले काम गर्नको लागि होइन। परमेश्‍वर उहाँको कामको आवश्यकताअनुसार मात्र पृथ्वीमा आउनुहुन्छ, र आवश्यक पर्दा मात्र आउनुहुन्छ। उहाँ केवल यता-उता हेर्नका निम्ति मात्र पृथ्वीमा आउनुहुन्न, तर उहाँले गर्नुपर्ने काम पूरा गर्न आउनुहुन्छ। उहाँले आफ्नो काम पूरा गर्न किन यस्तो गह्रौं बोझ लिनुहुन्छ र यस्तो ठूलो जोखिम उठाउनुहुन्छ? जब आवश्यक पर्छ तब परमेश्‍वर देह बन्नुहुन्छ, र सधैँ द्वित्तिय महत्त्वसहित देह बन्नुहुन्छ। यदि मानिसहरूलाई उहाँतिर हेर्न लगाउनु र तिनीहरूका क्षितिजलाई फराकिलो बनाउनका लागि मात्र हो भने, निश्‍चित रूपमा उहाँ कहिल्यै पनि त्यति सजिलै मानिसहरूको बीचमा आउनुहुने थिएन। उहाँ आफ्नो व्यवस्थापन र उहाँको महान् कामको खातिर, र अझै बढी मानवजाति प्राप्त गर्न सकूँ भनेर पृथ्वीमा आउनुहुन्छ। उहाँ युगको प्रतिनिधित्व गर्न आउनुहुन्छ, उहाँ शैतानलाई हराउन आउनुहुन्छ, र शैतानलाई हराउनका लागि उहाँले आफैमा शरीर धारण गर्नुहुन्छ। अझ बढी, उहाँ सम्पूर्ण मानवजातिलाई तिनीहरूको जीवन जिउन अगुवाइ गर्नका निम्ति आउनुहुन्छ। यी सबै उहाँको व्यवस्थापनसित सम्बन्धित छन्, र यो सम्पूर्ण ब्रह्माण्डको कामसँग सम्बन्धित छ। यदि मानिसलाई उहाँको देह चिन्ने तुल्याउन र मानिसहरूका आँखा खोलिदिनका निम्ति मात्र परमेश्‍वर मानिस बन्नुभयो भने उहाँले किन सबै देशको यात्रा गर्नुभएन? के यो अत्यन्तै सजिलो कुरा हुनेछैन र? तर उहाँले त्यसो गर्नुभएन, बरु उहाँले बस्‍नलाई उपयुक्त स्थान चुनेर आफूले गर्नुपर्ने काम सुरु गर्नुहुन्छ। यो देह मात्रै पनि धेरै महत्त्वपूर्ण छ। उहाँले सम्पूर्ण युगको प्रतिनिधित्व गर्नुहुन्छ, साथै सम्पूर्ण युगको काम पनि गर्नुहुन्छ; उहाँले अघिल्लो युगको अन्त्य गर्ने र नयाँ युग सुरु गर्ने, दुवै काम गर्नुहुन्छ। यो सबै नै परमेश्‍वरको व्यवस्थापनसँग सम्बन्धित महत्त्वपूर्ण कुरा हो, र यो सबै नै परमेश्‍वर पृथ्वीमा आई अघि बढाउनुहुने कामको एउटा चरणको महत्त्व हो। जब येशू पृथ्वीमा आउनुभयो, उहाँले केही वचनहरू मात्र बोल्नुभयो र केही कामहरू गर्नुभयो; उहाँले आफैलाई मानिसको जीवनसँग सम्बन्धित गर्नुभएन, र आफ्नो काम समाप्त गर्नसाथ उहाँ जानुभयो। आज, जब मैले बोलिसकेँ र तिमीहरूलाई मेरा वचनहरू दिइसकेँ, र जब तिमीहरू सबैले बुझेका छौ, तिमीहरूको जीवन जस्तै भए पनि मेरो कामको यो चरण समाप्त भइसकेको हुनेछ। भविष्यमा मेरो काममा यस चरणलाई अगाडि बढाउने र यी वचनहरू अनुसार पृथ्वीमा काम जारी राख्ने केही मानिसहरू हुनुपर्छ; त्यस बेला, मानिसको काम र मानिसको पुनः निर्माण कार्य सुरु हुनेछ। तर वर्तमान समयमा, परमेश्‍वरले केवल आफ्नो सेवकाइ पूरा गर्न र उहाँको कामको एक चरण पूरा गर्नको लागि मात्रै आफ्नो काम गर्नुहुन्छ। परमेश्‍वरले मानिसको तरिकाले काम गर्नुहुन्न। मानिसलाई मण्डलीहरू र मञ्चहरू मन पर्दछ, र समारोहलाई महत्त्व दिँदछ, तर परमेश्‍वरलाई सबैभन्दा मन नपर्ने कुरा भनेको मण्डलीहरू र मानिसहरूका सभाहरू हुन्। परमेश्‍वर मानिससँग अनौपचारिक रूपमा कुराकानी गर्नुहुन्छ र बोल्नुहुन्छ; परमेश्‍वरको काम यही हो, जुन असाधारण रूपमा स्वतन्त्र पारिएको छ र यसले तिमीहरूलाई स्वतन्त्र पार्दछ। यद्यपि म तिमीहरूसँग भेला हुन पटक्कै मन पराउँदिन, र म तिमीहरूको जस्तो संगठित जीवनसित अभ्यस्त हुन असमर्थ छु। सबैभन्दा बढी म नियमहरू मन पराउँदिन; तिनले मानिसलाई बाधा दिन्छन्, यहाँसम्म कि मानिस हिँडडुल गर्न डराउँछ, बोल्न डराउँछ, र गाउन डराउँछ, उसका आँखाहरूले सिधा अगाडि तँलाई हेरिरहेको हुन्छ। म तिमीहरूको भेला हुने तरिकालाई एकदम घृणा गर्दछु र ठूला मण्डलीहरूलाई झन् बढी घृणा गर्दछु। म केवल तिमीहरूसँग यस प्रकारले भेला हुन अस्वीकार गर्दछु, किनकि यस प्रकारको जीवन शैलीले एक व्यक्तिलाई बन्धनमा परेको महसुस गराउँछ अनि तिमीहरू धेरै वटा उत्सवहरू र धेरै नियमहरू पालन गर्दछौ। यदि तिमीहरूलाई नेतृत्व गर्ने अनुमति दिइयो भने तिमीहरू सबै मानिसहरूलाई नियमहरूको अधीनमा पार्छौ, र तिमीहरूको नेतृत्वका नियमहरूलाई पन्साउने कुनै तरिका तिनीहरूसँग हुँदैन; यसको सट्टामा धर्मको वातावरण झन्-झन् तीव्र हुँदै जान्छ, र मानिसका अभ्यासहरू भने बिस्तारै वृद्धि विकास भइरहन्छ। केही मानिसहरू तिनीहरू भेला हुँदा बोलिरहन्छन् र बोलिरहन्छन्, तिनीहरू कहिल्यै थाक्दैनन्, र कोही-कोही त धेरै दिनसम्म नरोकी प्रचार गरिरहन्छन्। यी सबै ठूला मण्डलीहरू र मानिसका सभाहरू मानिन्छन्; तिनीहरूको खाने र पिउने, रमाइलो गर्ने वा आत्मा स्वतन्त्र हुने कुरासँग कुनै सरोकार हुँदैन। यी सबै सभाहरू हुन्! तिमीहरूका सहकर्मीहरूका सभाहरू, साथै ठूला र साना मण्डलीहरू सबै मेरो लागि घृणित छन्, र तीबारे मलाई कहिल्यै पनि कुनै चासो लागेको छैन। म यही सिद्धान्तद्वारा काम गर्दछु: म भेलाहरूको अवधिमा प्रचार गर्न चाहन्नँ, न त म कुनै ठूलो सार्वजनिक भेलामा केही घोषणा गर्ने, न केही दिनको विशेष सम्मेलनमा तिमीहरूलाई सबै कुरा बताउने इच्छा नै गर्छु। तिमीहरू सबै भेला हुँदा बस्नु, औपचारिक हुनु र उचित हुनुपर्छ भन्‍ने कुरासँग म सहमत छैन; तिमीहरू कुनै पनि समारोहमा सीमित भएर बस्ने कुरालाई म घृणा गर्दछु, र अझ त्योभन्दा बढी, म तिमीहरूको त्यस्तो समारोहमा भाग लिन इन्कार गर्दछु। तिमीहरूले जति धेरै यसो गर्छौ मलाई त्यो त्यत्ति नै बढी घृणास्पद लाग्छ। मलाई यी समारोहहरूमा र तिमीहरूका नियमहरूमा अलिकति पनि चासो छैन। तिमीहरूले तीबाट जत्ति नै राम्रो काम गरे पनि मलाई ती सबै घृणास्पद लाग्छ। तिमीहरूको व्यवस्था अनुपयुक्त छ वा तिमीहरू अति तुच्छ छौ भन्‍ने होइन; तर यो हो भने म तिमीहरूको जीवनशैलीलाई घृणा गर्दछु र त्योभन्दा बढी, म यसमा बानी हुन सक्दिन। मैले गर्न चाहने कामलाई तिमीहरू अलिकति पनि बुझ्दैनौ। जब येशूले विगतमा त्यो बेला आफ्नो काम गर्नुहुन्थ्यो, कुनै ठाउँमा उपदेश दिइसक्‍नुभएपछि, उहाँले आफ्ना चेलाहरूलाई सहरबाट बाहिर लैजानुहुन्थ्यो र तिनीहरूसँग तिनीहरूले बुझ्‍नु खाँचो रहेको मार्गको बारेमा कुरा गर्नुहुन्थ्यो। उहाँले प्रायः त्यस्तो तरिकाले काम गर्नुहुन्थ्यो। भीडको बीचमा उहाँले गर्नुहुने काम थोरै र कहिलेकहीँ मात्र हुन्थ्यो। तिमीहरूले उहाँसँग जे माग्छौ, त्यस अनुसार परमेश्‍वर जो देहधारी बन्नुहुन्छ उहाँसँग सामान्य मानव जीवन हुनुहुँदैन; उहाँले आफ्नो काम गर्नुपर्दछ, र चाहे उहाँ बसिरहनुभएको, उभिरहनुभएको, हिँडिरहनुभएको होस्, जुनसुकै बेला उहाँ बोल्नैपर्छ। उहाँले हरसमय काम गर्नुपर्दछ, र “कार्यहरू” लाई कहिल्यै रोक्‍न सक्नुहुन्न, अन्यथा उहाँले आफ्नो कर्तव्यहरूलाई उपेक्षा गरिरहनुभएको हुन्छ। के मानिसका यी मागहरू मानव चेतनाका लागि उपयुक्त छन्? तिमीहरूको इमानदारीता कहाँ छ? के तिमीहरू आवश्यकभन्दा बढी नै माग गर्दैनौ र? मैले काम गर्दा मेरो जाँच गर्न के मलाई तेरो खाँचो पर्छ? के मैले सेवकाइ गर्दा मेरो निरीक्षण गर्न मलाई तेरो आवश्यकता पर्छ? मैले के काम गर्नुपर्दछ र मैले कहिले काम गर्नुपर्छ त्यो मलाई राम्ररी थाहा छ; अरूले हस्तक्षेप गर्नुपर्ने कुनै आवश्यकता छैन। सायद तँलाई यस्तो लाग्न सक्छ कि मैले धेरै काम गरेको छैनँ, तर तबसम्ममा मेरो काम यसको अन्त्यमा पुगिसकेको हुन्छ। उदाहरणका लागि, चार सुसमाचारका पुस्तकहरूमा पाइने येशूका वचनहरूलाई लिऊँ: के ती पनि सीमित थिएनन् र? त्यस बेला, जब येशू सभाघरमा पस्नुहुन्थ्यो र एउटा उपदेश प्रचार गर्नुहुन्थ्यो, उहाँले प्रायः केही मिनेटमा नै समाप्त गर्नुहुन्थ्यो, र बोलिसक्नुभएपछि उहाँले केही नभनी आफ्ना चेलाहरूलाई डुङ्गामा चढाएर लजानुहुन्थ्यो। बढीमा सभाघरमा बस्नेहरूले आपसमा बहस गर्थे, तर येशूले त्यसमा भाग लिनुहुन्‍नथियो। परमेश्‍वरले त्यो काम मात्र गर्नुहुन्छ, जुन उहाँले गर्नुपर्छ, र त्योभन्दा बढी केही पनि गर्नुहुन्न। अब धेरैले म धेरै बोलुँ र कम्तीमा पनि दिनमा धेरै घण्टा बातचित गरूँ भन्‍ने चाहन्छन्। तिमीहरू देख्न सक्छौ, परमेश्‍वर बोल्नुहुन्न भने उहाँ परमेश्‍वर हुन छोड्नुहुन्छ, र जो बोल्‍नुहुन्छ उहाँ परमेश्‍वर हुनुहुन्छ। तिमीहरू सबै अन्धा छौ! सबै क्रूर छौ! तिमीहरू सबै अज्ञानी चीजहरू हौ, जसको कुनै चेतना छैन! तिमीहरूसँग धेरै धारणाहरू छन्! तिमीहरूका मागहरू धेरै छन्! तिमीहरू अमानवीय छौ! परमेश्‍वर के हुनुहुन्छ भनी तिमीहरू अलिकति पनि बुझ्दैनौं! बोल्‍नेहरू र वक्ताहरू सबै परमेश्‍वर नै हुन्, र जसले तिमीहरूलाई वचनहरू प्रदान गर्न चाहन्छ, त्यो तिमीहरूका बुबा हो भनी तिमीहरू विश्‍वास गर्दछौ। मलाई भन, के तिमीहरूको राम्ररी बनेका विशेषताहरू र असामान्य रूप सहितका तिमीहरूमा के अलिकता पनि चेतना छ? के तिमी अझै पनि हेभेनसनलाई चिन्छौ! तिमीहरू प्रत्येक एक लोभी र भ्रष्ट अधिकारी जस्तै छौ, यसैले तिमीहरू चेतनालाई कसरी देख्‍न सक्छौ? तिमीहरू सही र गलत बीच कसरी भेद छुट्ट्याउन सक्छौ? मैले तिमीहरूलाई धेरै कुरा दिएको छु, तर तिमीहरूमध्ये कति जनाले त्यसलाई महत्त्व दिएका छौ? कसले त्यसलाई पूर्ण रूपमा प्राप्त गरेको छ? तिमीहरू आज हिँड्ने बाटो कसले खोलेको हो त्यो तिमीहरू जान्दैनौ, त्यसैले तिमीहरू निरन्तर मसँग माग गर्दछौ, मसँग यस्तो हास्यास्पद र अनुचित मागहरू गर्दछौ। के तिमीहरू अप्ठ्यारो मान्दै रातो भएका छैनौ? के म पर्याप्त बोलेको छैन र? के मैले पर्याप्त गरेको छैन? तिमीहरूमध्ये कसले मेरा वचनहरूलाई साँचो धनको रूपमा साँचेर राख्न सक्छ? मेरो उपस्थितिमा हुँदा तिमीहरूले मलाई चापलुसी गर्छौ, तर नहुँदा तिमीहरू झूटो बोल्छौ र ठग्छौ। तिमीहरूका कार्यहरू पनि तुच्छ छन्, र तिनले मेरो विद्रोह गर्छन्! मलाई थाहा छ, तिमीहरूका जीवनलाई परिवर्तन गर्न होइन, तर तिमीहरूका आँखाहरूलाई आनन्द दिन र तिमीहरूका क्षितिज फराकिलो बनाउन म तिमीहरूसँग बोलिरहुँ र म काम गरिरहुँ भनी तिमीहरू भन्छौ। म तिमीहरूसँग धेरै बोलिसकेको छु। तिमीहरूका जीवन धेरै पहिले नै परिवर्तन भइसकेको हुनुपर्थ्यो, तर पनि किन तिमीहरू अझै आफ्नो पुरानो अवस्थाहरूमा फर्कन्छौ? के तिमीहरूबाट मेरा वचनहरू खोसिएकोले र तिमीहरूले ती ग्रहण नगरेकाले गर्दा हो? सत्य कुरा भन्दा, म तिमीहरूजस्तो पतित मानिसहरूलाई अरू बढी भन्न चाहन्नँ—त्यो व्यर्थ हुन्छ! म व्यर्थका काम धेरै गर्न चाहन्नँ! तिमीहरू केवल आफ्नो क्षितिज फराकिलो बनाउन वा तिमीहरूका आँखाहरूलाई तृप्त पार्न मात्र चाहन्छौ, र जीवन प्राप्त गर्न चाहँदैनौ! तिमीहरूले आफैलाई धोका दिइरहेका छौ! म तिमीहरूलाई सोध्छु, मैले तिमीहरूलाई आमनेसामने भनेका कति वटा कुराहरू तिमीहरूले व्यवहारमा अपनाएका छौ? तिमीहरू अरूलाई छक्याउन चालहरू मात्र खेल्छौ! तिमीहरूको माझमा जो दर्शकहरू जस्तो मात्र भएर हेर्छन् तिनीहरूलाई म घृणा गर्दछु, र मैले तिमीहरूको कौतुहलता अत्यन्तै घृणित पाउँछु। यदि तिमीहरू यहाँ सत्य मार्गलाई पछ्याउन वा सत्यताका लागि तिर्खाउनका निम्ति छैनौ भने, तिमीहरू मेरो घृणाका पात्र हौ! म जान्दछु, कि तिमीहरू आफ्नो कौतुहलता मेटाउन वा तिमीहरूको कुनै लोभी इच्छा पूरा गर्नको लागि मात्र मैले बोलेको सुन्छौ। तिमीहरूमा सत्यताको अस्तित्व खोज्ने वा जीवनमा प्रवेश गर्ने सही मार्ग पत्ता लगाउने विचार छैन; यी मागहरू तिमीहरूको बीचमा छँदैछैन। तिमीहरूले परमेश्‍वरलाई तिमीहरूले अध्ययन गर्ने र सराहना गर्ने खेलौनालाई जस्तो व्यवहार गर्दछौ। तिमीहरूमा जीवनलाई पछ्याउने जोश थोरै छ, तर जिज्ञासु हुने इच्छाहरू धेरै छन्! त्यस्ता मानिसहरूलाई जीवनको मार्गको वर्णन गर्नु हावामा बोलिपठाउनु बराबर हो; म केही नबोल्न पनि सक्छु! म तिमीहरूलाई भन्दछु: यदि तिमीहरू केवल आफ्नो हृदयभित्रको रित्तोपन भर्न खोज्दैछौ भने तिमीहरू मकहाँ नआउनु नै राम्रो हुन्छ! तिमीहरूले जीवन प्राप्त गर्ने कुरालाई महत्त्व दिनुपर्छ! आफैलाई मूर्ख नतुल्‍याओ! तिमीहरूले आफ्नो जिज्ञासालाई जीवनको खोजी गर्ने आधार नबनाउनु वा मलाई तिमीहरूसँग बोल्न आग्रह गर्ने एउटा बहानाको रूपमा प्रयोग नगर्नु नै राम्रो हुन्छ। यी सबै ती युक्तिहरू हुन् जसमा तिमीहरूलाई धेरै बानी परिसकेको छ! म तिमीहरूलाई फेरि सोध्छु: मैले तँलाई जतिसम्म प्रवेश गर्नु भनेको थिएँ त्यसमा तँ वास्तवमा कतिसम्म प्रवेश गरेको छस्? के मैले तँलाई भनेका सबै कुराहरू तैँले बुझेको छस्? के मैले तँलाई भनेका सबै कुरा व्यवहारमा अपनाउने गरेको छस्?

प्रत्येक युगको काम परमेश्‍वर आफैले सुरु गर्नुभएको हो, तर परमेश्‍वरले जुनसुकै तरिकाले काम गर्नुभए पनि, उहाँले कुनै अभियान सुरु गर्नुहुन्न, वा विशेष सम्मेलनहरू राख्नुहुन्न, वा तिमीहरूको पक्षमा कुनै प्रकारको संगठन स्थापना गर्न आउनुहुन्न भन्‍ने तँलाई थाहा हुनुपर्छ। उहाँ आफूले गर्नुपर्ने काम पूरा गर्न मात्र आउनुहुन्छ। उहाँको कामलाई कुनै मानिसले बाधा दिन सक्दैन। उहाँले आफ्नो काम आफ्नो इच्छाअनुसार गर्नुहुन्छ; मानिसले त्यसको बारेमा जे विचार गर्छ वा जान्दछ, त्यस कुराले कुनै फरक पार्दैन, उहाँ केवल आफ्नो काम पूरा गर्नुमा मात्र ध्यान दिनुहुन्छ। संसारको सृष्टिदेखि अहिलेसम्म, कामका तीन चरणहरू भइसकेका छन्; यहोवादेखि येशूसम्म र व्यवस्थाको युगदेखि अनुग्रहको युगसम्म, परमेश्‍वरले मानिसका लागि कहिल्यै विशेष सम्मेलनको आयोजना गर्नुभएको छैन, न त उहाँले विशेष विश्‍वव्यापी कार्यकारी सम्मेलन आयोजना गर्न र त्यसद्वारा उहाँको कामको क्षेत्र बढाउन सम्पूर्ण मानव जातिलाई एकसाथ भेला गर्नुभएको छ। उहाँले केवल एक उपयुक्त समयमा र उपयुक्त ठाउँमा सम्पूर्ण युगको प्रारम्भिक कार्य पूरा गर्नुहुन्छ, र त्यसरी युग सुरु गर्नुहुन्छ र मानव जातिलाई उनीहरूको जीवन जिउनका लागि डोऱ्याउनुहुन्छ। विशेष सम्मेलनहरू मानिसको झुण्डहरू हुन्; चाडपर्व मनाउन मानिसहरूलाई भेला गर्ने काम मानिसकै काम हो। परमेश्‍वरले चाडपर्वहरू मनाउनुहुन्न र, त्यसबाहेक ती कुराहरूलाई उहाँ घृणित गर्नुहुन्छ; उहाँले विशेष सम्मेलनहरू बोलाउनुहुन्न र साथै, उहाँ तिनलाई घृणा गर्नुहुन्छ। अब देहधारी परमेश्‍वरले गर्नुहुने काम के हो भन्‍ने कुरालाई तैँले ठीकसित बुझ्नुपर्छ!


देहधारणको रहस्य (४)

तिमीहरूलाई बाइबलको पृष्ठभूमिको कथा र यसको निर्माणको बारेमा थाहा हुनुपर्दछ। यो ज्ञान ती व्यक्तिहरूको स्वामित्वमा हुँदैन जसले परमेश्‍वरको नयाँ कामलाई ग्रहण गरेका छैनन्। तिनीहरूलाई थाहा छैन। यदि तँ तिनीहरूसँग सारका यी विषयहरूमा स्पष्टसँग कुरा गर्छस् भने, तिनीहरूले उप्रान्त तँसँग बाइबलको बारेमा त्यत्ति कुरा गर्नेथिएनन्। तिनीहरू अगमवाणी गरिएको कुरालाई लगातार खोतलिरहन्छन्: के यो भनाइ पूरा भएको छ? के त्यो भनाइ पूरा भएको छ? तिनीहरूले सुसमाचारलाई बाइबलअनुसार ग्रहण गरेका हुन्छन्, र तिनीहरूले बाइबलअनुसार नै सुसमाचार प्रचार गर्छन्। परमेश्‍वरमाथि तिनीहरूले गरेको विश्‍वास बाइबलका वचनहरूमा आधारित हुन्छ; बाइबलविना, तिनीहरूले परमेश्‍वरमा विश्‍वास गर्नेछैनन्। तिनीहरू यसरी बाइबलका स-साना कुराहरू जाँच्दै यस्तै प्रकारले जिउँछन्। जब तिनीहरू एक पल्ट फेरि बाइबल खोतल्छन् र तँलाई स्पष्टीकरणका लागि सोध्छन्, तँ भन्छस्, “पहिले, हामी प्रत्येक भनाइको सत्यता प्रमाणित नगरौं। त्यसको साटो, पवित्र आत्माले कसरी काम गर्नुहुन्छ सो हेरौं। हामी हिँडेका मार्गलाई लिऔं, र त्यसलाई सत्यतासँग तुलना गरौं, कि यो मार्ग साँच्चै पवित्र आत्माको काम हो कि होइन हेरौं, र हामी पवित्र आत्माको काम प्रयोग गरी त्यो मार्ग सही छ कि छैन भनेर जाँचौं। यो भनाइ वा त्यो भनाइ अघिबाटै भनिएझैँ पूरा हुनआएको छ कि छैन भन्‍ने कुराचाहिँ हामी मानिसले पत्ता लगाउने कोसिस गर्नुहुँदैन। त्यसको साटो हामीले पवित्र आत्माको काम र परमेश्‍वरले हालमा गरिरहनुभएको कामको बारेमा कुरा गर्नु उत्तम हुन्छ।” बाइबलमा भएका अगमवाणीहरू अगमवक्ताहरूको समयमा दिइएका परमेश्‍वरका वचनहरू हुन् र ती परमेश्‍वरले प्रयोग गर्नुभएका मानिसहरूले प्रेरणा प्राप्‍त गरेपछि लेखेका वचनहरू हुन्; यी परमेश्‍वर स्‍वयम्‌ले मात्र यी वचनहरूलाई व्याख्या गर्न सक्नुहुन्छ, र केवल पवित्र आत्माले ती वचनहरूको अर्थ प्रकट गर्न सक्नुहुन्छ, र केवल परमेश्‍वर आफैले मात्र ती सात वटा मोहोर तोड्न र चर्मपत्रको मुट्ठो खोल्न सक्नुहुन्छ। तँ भन्छस्: “तपाईं परमेश्‍वर हुनुहुन्न, न त म नै हुँ। त्यसोभए, कसले हल्कासाथ परमेश्‍वरको वचनको व्याख्या गर्ने आँट गर्छ? के तँ अझै यी वचनहरूलाई व्याख्या गर्ने हिम्मत गर्छस्? यर्मिया, यूहन्ना र एलिया अगमवक्ताहरू आए भने पनि उनीहरूले समेत ती वचनहरू बोल्ने र तिनको व्याख्या गर्ने आँट गर्नेथिएनन्, किनकि तिनीहरू थुमा होइनन्। केवल थुमाले मात्र सात मोहोर तोड्न र चर्मपत्रको मुट्ठो खोल्न सक्नुहुन्छ, र अरू कसैले पनि उहाँको वचनको व्याख्या गर्न सक्दैन। म परमेश्‍वरको नाउँ खोस्ने हिम्मत गर्दिनँ, उहाँका वचनहरूको व्याख्या गर्ने कोसिस गर्ने त कुरै नगरौं। म त्यो व्यक्ति मात्र हुन सक्छु जो परमेश्‍वरप्रति समर्पित हुन्छ। के तपाईं परमेश्‍वर हुनुहुन्छ? कुनै पनि सृष्टि गरिएका प्राणीहरूले त्यो चर्मपत्रको मुट्ठो खोल्ने वा ती वचनहरूको व्याख्या गर्ने हिम्मत गर्दैनन्, र म पनि तिनको व्याख्या गर्ने आँट गर्दिनँ। तपाईंले तिनको व्याख्या गर्ने कोसिस नगर्नु नै राम्रो हुन्छ। कसैले पनि तिनको व्याख्या गर्ने कोसिस गर्नुहुँदैन। हामी पवित्र आत्माको कामको बारेमा कुरा गरौं; मानिसले यति मात्र गर्न सक्छ। मलाई यहोवा र येशूको कामको बारेमा थोरै मात्र थाहा छ, तर मलाई यस्तो कामको कुनै व्यक्तिगत अनुभव नभएको कारण, म यसको बारेमा केही हदसम्म मात्र कुरा गर्न सक्छु। यशैया वा येशूले उहाँहरूको समयमा बोल्नुभएका वचनहरूको अर्थको बारेमा म कुनै स्पष्टीकरण दिनेछैनँ। म बाइबलको अध्ययन गर्दिनँ, बरु म त परमेश्‍वरको वर्तमान कामको अनुसरण गर्दछु। तपाईंले वास्तवमा बाइबललाई सानो चर्मपत्रको मुट्ठो रूपमा हेर्नुहुन्छ, तर के यो केवल थुमाले मात्र खोल्न सक्ने वस्तु होइन र? थुमाबाहेक, अरू कसले यो खोल्न सक्छ र? तपाईं थुमा हुनुहुन्‍न, मैले म आफै परमेश्‍वर हुँ भनेर दाबी गर्ने आँट गर्ने कुरा त परै जाओस्, त्यसैले हामी बाइबलको विश्लेषण नगरौं वा यसका स-साना कुराहरूको जाँच नगरौं। पवित्र आत्माले गर्नुभएको कामको, अर्थात् वर्तमानमा परमेश्‍वर आफैले गर्नुभएको कामको बारेमा छलफल गर्नु धेरै राम्रो हुन्छ। परमेश्‍वरले कुन-कुन सिद्धान्तहरूद्वारा काम गर्नुहुन्छ, र उहाँको कामको सार के हो सो हेरौं अनि, यसलाई प्रयोग गर्दै के आज हामी हिँडेका मार्ग सही छ कि छैन सो जाँचौं, र त्यसरी यसलाई निश्चित गरौं।” यदि तिमीहरू सुसमाचार प्रचार गर्न चाहन्छौ भने, विशेष गरी धार्मिक संसारमा हुनेहरूलाई प्रचार गर्न चाहन्छौ भने, तिमीहरूले बाइबललाई बुझ्नुपर्छ र त्यसको भित्री कथालाई राम्ररी जान्नुपर्छ; अन्यथा, तेरो निम्ति सुसमाचार प्रचार गर्ने कुनै उपाय छैन। तैँले समग्र चित्रलाई राम्ररी बुझेर बाइबलका मृत शब्दहरूलाई एक-एक गरी जाँच्न बन्द गरिस्, अनि परमेश्‍वरको काम र जीवन सत्यताको बारेमा मात्र कुरा गरिस् भने, तैँले साँचो हृदयले खोजी गर्नेहरूलाई प्राप्त गर्न सक्नेछस्।

यहोवाको काम, उहाँले राख्नुभएका व्यवस्थाहरू, र उहाँले मानिसहरूलाई जीवन जिउन डोऱ्याउनको लागि प्रयोग गर्नुभएका सिद्धान्तहरू, व्यवस्थाको युगमा उहाँले गर्नुभएको कामको विषयवस्तु, उहाँले आफ्नो व्यवस्थालाई स्थापित गर्नुको महत्त्व, अनुग्रहको युगका निम्ति उहाँले गर्नुभएको काम र परमेश्‍वरले यस अन्तिम चरणमा गर्नुहुने कामको महत्त्व: तिमीहरूले बुझ्‍नैपर्ने कुराहरू यिनै हुन्। पहिलो चरण व्यवस्थाको युगको काम हो, दोस्रो अनुग्रहको युगको काम र तेस्रो आखिरी दिनहरूको काम हो। तिमीहरू परमेश्‍वरको कामका यी चरणहरूको बारेमा स्पष्ट हुनुपर्दछ। सुरुदेखि अन्त्यसम्म, जम्‍मा तीन चरणहरू छन्। कामको प्रत्येक चरणको सार के हो? छ हजार वर्षको प्रबन्ध योजनाको काममा कति वटा चरणहरू पूरा गरिन्छ? यी चरणहरूलाई कसरी पूरा गरिन्छ र किन प्रत्येकलाई त्यसको आफ्नै तरिकामा गरिन्छ? यी सबै महत्त्वपूर्ण प्रश्नहरू हुन्। प्रत्येक युगको कामको प्रतिनिधिमूलक महत्त्व छ। यहोवाले कुन काम गर्नुभयो? उहाँले त्यो किन विशेष तरिकाले गर्नुभयो? उहाँलाई किन यहोवा भनियो। फेरि, अनुग्रहको युगमा येशूले कुन काम गर्नुभयो र कुन तरिकामा त्यो गर्नुभयो? परमेश्‍वरको स्वभावको कुन पक्षहरूलाई कामको प्रत्येक चरण र प्रत्येक युगले प्रतिनिधित्व गर्दछ? उहाँको स्वभावका कुन-कुन पक्षहरूलाई व्यवस्थाको युगमा प्रकट गरिएका थिए? र अनुग्रहको युगमा कुन-कुनलाई प्रकट गरिएका थिए? र अन्तिम युगमा कुन-कुनलाई प्रकट गरियो? यी सारगत प्रश्नहरू हुन्, जुन विषयमा तिमीहरू स्पष्ट हुनुपर्दछ। परमेश्‍वरको सम्पूर्ण स्वभाव छ हजार वर्षको व्यवस्थापन योजनाको क्रममा प्रकाश भएको छ। यो अनुग्रहको युगमा मात्र प्रकाश भएको छैन, न त व्यवस्थाको युगमा मात्र प्रकाश गरिएको छ, आखिरी दिनहरूको यस अवधिमा मात्रै यसलाई प्रकट गरिएको छ भन्‍ने कुरा त परै जाओस्। आखिरी दिनहरूमा गरिएको कामले न्याय, क्रोध र सजायलाई प्रतिनिधित्व गर्दछ। आखिरी दिनहरूमा गरिएको कामले व्यवस्थाको युगको वा अनुग्रहको युगको कामको स्थान लिन सक्दैन। यद्यपि, यी तीन चरणहरू एकसाथ जोडिएका छन्, एउटै अस्तित्वमा छन्, र सबै एउटै परमेश्‍वरका काम हुन्। स्वाभाविक रूपमा, यस कामको कार्यान्वयनलाई अलग-अलग युगहरूमा विभाजित गरिएको छ। आखिरी दिनहरूमा गरिने काम सबै कामको समापन हो; व्यवस्थाको युगमा गरिएको काम सुरुवातको काम थियो; अनि अनुग्रहको युगमा गरिएको काम छुटकाराको काम थियो। छ हजार वर्षको व्यवस्थापन योजनाको कामका दर्शनहरूको कुरा गर्ने हो भने कसैले पनि त्यसको अन्तर्दृष्टि वा समझ प्राप्त गर्न सक्दैन, र यी दर्शनहरू पहेलीहरू नै रहन्छन्। आखिरी दिनहरूमा, राज्यको युगलाई प्रारम्‍भ गर्नका लागि वचनको काम मात्र गरिन्छ, तर यसले सबै युगको प्रतिनिधित्व गर्दैन। आखिरी दिनहरू आखिरी दिनहरूभन्दा बढी केही होइनन्, र परमेश्‍वरको राज्यको युगभन्दा बढी होइन, र तिनले अनुग्रहको युग वा व्यवस्थाको युगलाई प्रतिनिधित्व गर्दैन। यति मात्र हो कि आखिरी दिनहरूमा, छ हजार वर्षे व्यवस्थापनको योजनाका सबै काम तिमीहरूलाई प्रकाश गरिएको छ। यो रहस्य प्रकट गर्नु हो। यस प्रकारको रहस्य कुनै मानिसले प्रकट गर्न नसक्‍ने कुरा हो। मानिससँग बाइबलसम्बन्धी बुझाइ जति नै धेरै भए पनि त्यो शब्दहरू भन्दा बढी केही हुँदैन, किनकि मानिसले बाइबलको सारलाई बुझ्दैन। बाइबल पढ्दा मानिसले केही सत्यता बुझ्ला, केही शब्दहरूको व्याख्या गर्न सक्ला, वा केही प्रसिद्ध खण्डहरू र अध्यायहरूलाई गम्भीर रूपमा जाँच गरेको होला, तर उसले ती शब्दहरूभित्र रहेको अर्थ कहिल्यै पनि खोल्न सक्नेछैन, किनकि मानिसले देख्‍ने भनेका मृत शब्दहरू मात्र हुन्, यहोवा र येशूको कामको दृश्य देख्दैनन्, र मानिससँग यस कामको रहस्य सुल्झाउने कुनै तरिका हुँदैन। त्यसकारण, छ हजार वर्षे व्यवस्थापन योजनाको रहस्य सबैभन्दा ठूलो, सबैभन्दा गहन रूपमा लुकाइएको रहस्य हो, र यो मानिसका निम्ति पूर्ण रूपमा बुझ्न नसकिने छ। परमेश्‍वर आफैले मानिसलाई व्याख्या नगरुञ्जेल र प्रकाश नगरुञ्‍जेल कसैले पनि परमेश्‍वरका अभिप्रायहरू सीधै बुझ्न सक्दैन; अन्यथा, यी कुराहरू मानिसका निम्ति सधैँ पहेली रहनेछन्, सधैँका लागि मोहोर लगाइएका रहस्यहरू रहनेछन्। धार्मिक संसारमा हुनेहरू सबैको त कुरै नगरौँ, यदि आज तिमीहरूलाई नबताइएको भए तिमीहरूले पनि यो बुझ्‍ने थिएनौ। छ हजार वर्षको यो काम अगमवक्ताहरूका सबै अगमवाणीहरूभन्दा धेरै रहस्यमय छ। सृष्टिदेखि अहिलेसम्मको सबैभन्दा ठूलो रहस्य यही हो, र युगौँ युगका अगमवक्ताहरूमध्ये कसैले पनि यसलाई बुझ्न सकेको छैन, किनकि यो रहस्यलाई अन्तिम युगमा मात्र प्रकट गरिन्छ र यसभन्दा अघि यसलाई कहिल्यै प्रकट गरिएको छैन। यदि तिमीहरू यो रहस्य बुझ्न सक्छौ भने, र यदि तिमीहरूले यसलाई सम्पूर्ण रूपमा ग्रहण गर्न सक्छौ भने, सबै धार्मिक व्यक्तिहरू यो रहस्यद्वारा परास्त हुनेछन्। सबैभन्दा ठूलो दर्शन यही नै हो; यो मानिसले बुझ्ने सबैभन्दा उत्कट इच्छा गर्ने, तर उसका निम्ति धेरै अस्पष्ट कुरा हो। जब तिमीहरू अनुग्रहको युगमा थियौ, त्यस बेला येशूले गर्नुभएको काम वा यहोवाले गर्नुभएको काम के थियो भन्‍ने तिमीहरूलाई थाहा थिएन। परमेश्‍वरले किन व्यवस्था दिनुभयो, किन उहाँले मानिसहरूलाई त्यो व्यवस्था पालन गर्न लगाउनुभयो वा मन्दिर किन बनाउनुपर्‍यो भनी मानिसहरूले बुझेनन्, र इस्राएलीहरूलाई किन मिश्रबाट उजाड-स्थानमा र त्यसपछि कनानमा लगियो भन्‍ने कुरा मानिसहरूले बुझ्‍ने कुरा त परै जाओस्। आज आएर मात्रै यी विषयहरूलाई प्रकट गरिएको छ।

आखिरी दिनहरूमा हुने काम तीनवटा चरणमध्ये अन्तिम चरण हो। यो अर्को नयाँ युगको काम हो र यसले व्यवस्थापनको कामको सम्पूर्णतालाई प्रतिनिधित्व गर्दैन। छ हजार वर्षे व्यवस्थापनको योजनालाई तीन चरणको काममा विभाजन गरिएको छ। कुनै पनि एउटा चरणले मात्र तीनवटा युगको कामको प्रतिनिधित्व गर्न सक्दैन, तर सम्पूर्णको केवल एक भागलाई मात्र प्रतिनिधित्व गर्दछ। यहोवाको नाउँले परमेश्‍वरको सम्पूर्ण स्वभावलाई प्रतिनिधित्व गर्न सक्दैन। उहाँले व्यवस्थाको युगमा आफ्नो काम गर्नुभयो भन्‍ने तथ्यले परमेश्‍वर व्यवस्थाअन्तर्गत मात्र परमेश्‍वर हुन सक्नुहुन्छ भनी प्रमाणित गर्दैन। यहोवाले मानिसका लागि व्यवस्था दिनुभयो र मानिसलाई आज्ञाहरू सुम्पनुभयो र मानिसलाई मन्दिर र वेदीहरू बनाउन लगाउनुभयो; उहाँले गर्नुभएको कामले व्यवस्थाको युगलाई मात्र प्रतिनिधित्व गर्दछ। परमेश्‍वरले गर्नुभएको यो कामले उहाँ मानिसलाई व्यवस्था पालन गर्न लगाउने परमेश्‍वर मात्र हुनुहुन्छ, वा उहाँ मन्दिरभित्रको परमेश्‍वर हुनुहुन्छ वा उहाँ वेदीसामु हुनुहुने परमेश्‍वर हुनुहुन्छ भनी प्रमाणित गर्दैन। त्यसो भन्‍नु गलत हुनेछ। व्यवस्थाअन्तर्गत गरिएको कामले एउटा युगलाई मात्र प्रतिनिधित्व गर्न सक्छ। त्यसकारण, यदि परमेश्‍वरले व्यवस्थाको युगमा मात्र काम गर्नुभएको भए, मानिसले यसो भन्दै परमेश्‍वरको सीमा तोक्नेथियो, “परमेश्‍वर मन्दिरभित्रको परमेश्‍वर हुनुहुन्छ, र परमेश्‍वरको सेवा गर्न हामीले पूजाहारीको पोसाक लगाउनुपर्छ र मन्दिरभित्र प्रवेश गर्नुपर्छ।” यदि अनुग्रहको युगमा यो काम कहिल्यै नभएको भए र व्यवस्थाको युग अहिलेसम्म जारी नै रहेको भए मानिसले परमेश्‍वर कृपालु र प्रेमपूर्ण पनि हुनुहुन्छ भनी थाहा पाउनेथिएन। यदि व्यवस्थाको युगमा काम नगरिएको भए, त्यसको साटो अनुग्रहको युगमा मात्र काम भएको भए, मानिसलाई परमेश्‍वर मानिसलाई छुटकारा मात्र दिनुहुन्छ र परमेश्‍वर मानिसका पापहरू क्षमा गर्नुहुन्छ भन्ने मात्र थाहा हुनेथ्यो। मानिसले उहाँ पवित्र र निर्दोष हुनुहुन्छ, र मानिसको खातिर उहाँले आफैलाई बलिदान गर्न र क्रूसमा टाँगिन सक्‍नुहुन्छ भनेर मात्र जान्नेथियो। मानिसले यी सबै कुराहरू मात्र जान्नेथियो, तर अरू केही पनि बुझेको हुनेथिएन। त्यसकारण हरेक युगले परमेश्‍वरको स्वभावको एउटा भागलाई प्रतिनिधित्व गर्छ। व्यवस्थाको युगले परमेश्‍वरको स्वभावका निश्चित पक्षहरूलाई प्रतिनिधित्व गर्छ, अनि अनुग्रहको युगले र यो वर्तमान चरणले पनि त्यसै गर्छन्: जब ती सबै तीन चरणहरूलाई एकट्ठा गरिन्छ, तब मात्र परमेश्‍वरको स्वभावको सम्पूर्णता प्रकट हुन सक्दछ। मानिसले तीन वटै चरणहरूलाई जानिसकेपछि मात्रै उसले यसलाई पूर्ण रूपमा बुझ्‍न सक्छ। यी तीन चरणमध्ये कुनैलाई पनि हटाउन सकिँदैन। तैँले यी तीन चरणको कार्यलाई बुझिस् भने मात्र परमेश्‍वरको स्वभावलाई पूर्ण रूपमा बुझ्नेछस्। परमेश्‍वरले व्यवस्थाको युगमा उहाँको आफ्नो काम पूरा गर्नुभयो भन्‍ने तथ्यले उहाँ व्यवस्थाको अधीनमा हुनुहुने परमेश्‍वर मात्र हुनुहुन्छ भन्‍ने कुरालाई प्रमाणित गर्दैन, र उहाँले आफ्नो छुटकाराको काम पूरा गर्नुभयो भन्‍ने तथ्यको अर्थ परमेश्‍वरले मानवजातिलाई सधैँ छुटकारा दिइरहनुहुन्छ भन्‍ने हुँदैन। यी सबै मानिसले तोकेका सीमाहरू हुन्। अनुग्रहको युग समाप्त भइसकेपछि, तैँले परमेश्‍वर केवल क्रूसको परमेश्‍वर हुनुहुन्छ र क्रूसले मात्र परमेश्‍वरको मुक्तिलाई प्रतिनिधित्व गर्छ भन्न मिल्दैन। त्यसो गर्नु भनेको परमेश्‍वरको सीमा तोक्नु हो। वर्तमान चरणमा, परमेश्‍वरले मुख्य रूपमा वचनको काम गरिरहनुभएको छ, तर तँ परमेश्‍वर मानिसप्रति कहिल्यै कृपालु हुनुभएको छैन र उहाँले सजाय र न्याय मात्र ल्याउनुभएको छ भन्न सक्दैनस्। आखिरी दिनहरूको कामले यहोवाको र येशूको कामलाई साथै मानिसले नबुझेका सबै रहस्यलाई उदाङ्गो पार्छ, र यसरी मानवजातिका गन्तव्य र परिणामहरू प्रकट गर्छ र मानवजातिमाझको मुक्तिका सबै काम अन्त्य गर्छ। आखिरी दिनहरूमा गरिने कामको यो चरणले सबै कुरालाई समाप्त गर्दछ। मानिसले नबुझेका सबै रहस्य खुलाउनैपर्छ, ताकि मानिसले ती कुराहरू छर्लङ्गै देख्न र ती सबैबारे हृदयमा एउटा बुझाइ प्राप्त गर्न सकोस्। त्यसपछि मात्र मानिसहरूलाई तिनीहरूको प्रकारअनुसार वर्गीकरण गर्न सकिन्छ। छ हजार वर्षको व्यवस्थापन योजना पूरा भएपछि मात्र मानिसले पूर्ण रूपमा परमेश्‍वरको स्वभावलाई बुझ्न सक्नेछ, किनकि त्यस बेला उहाँको व्यवस्थापन योजना अन्त्य भएको हुनेछ। अब तिमीहरूले अन्तिम युगमा परमेश्‍वरको काम अनुभव गरेका छौ, त्यसकारण परमेश्‍वरको स्वभाव ठ्याक्कै के हो त? के तँलाई परमेश्‍वर वचनहरू मात्र बोल्ने र त्योभन्दा बढी केही नगर्ने परमेश्‍वर हुनुहुन्छ भन्‍ने आँट छ? तँ यसरी परमेश्‍वरको सीमा तोक्ने आँट गर्दैनस्। परमेश्‍वर रहस्यहरू प्रकट गर्ने परमेश्‍वर हुनुहुन्छ, परमेश्‍वर थुमा हुनुहुन्छ र सातवटा मोहोर तोड्ने व्यक्ति हुनुहुन्छ भनेर कतिले भन्‍छन्। तर यसरी परमेश्‍वरको सीमा तोक्ने आँट कसैले गर्दैन। सायद अरूले भन्छन्, कि परमेश्‍वर देहधारी मानिस हुनुहुन्छ, तर पनि यो अझै सही हुँदैन। अझ अरूले भन्छन् होला, कि देहधारी परमेश्‍वर वचनहरू मात्र बोल्नुहुन्छ, र चिह्न र चमत्कारका कामहरू गर्नुहुन्न, तर तँ यस प्रकारले बोल्न झनै कम आँट गर्छस्, किनकि येशू देहधारी बन्नुभयो र उहाँले चिन्‍ह र चमत्कारका कामहरू गर्नुभयो, त्यसैले तँ यति हल्का रूपमा परमेश्‍वरलाई परिभाषित गर्ने आँट गर्दैनस्। छ हजार वर्षे व्यवस्थापनको योजनाभरि गरिएका सबै काम अहिले मात्र समाप्त भएको छ। यो सबै काम मानिससामु प्रकट गरेपछि र मानवजातिका बीचमा गरिएपछि मात्र मानवजातिले परमेश्‍वरका सबै स्वभाव साथै उहाँसँग जे छ र उहाँ जे हुनुहुन्छ त्यो थाहा पाउनेछ। जब यस चरणको काम पूर्ण रूपमा समाप्त हुन्छ, मानिसले नबुझेका सबै रहस्यहरू प्रकट भएका हुन्छन्, पहिले नबुझेका सबै सत्यताहरू स्पष्ट पारिनेछन्, र मानवजातिलाई उनीहरूको भावी मार्ग र गन्तव्यको बारेमा बताइनेछ। वर्तमान चरणमा गरिनुपर्ने सम्पूर्ण काम यही हो। आज मानिस हिँड्ने बाटो भनेको क्रूसको बाटो र दुःखको बाटो पनि हो भने पनि मानिस जे अभ्यास गर्छ, र ऊ आज जे खान्छ, पिउँछ र जे कुराको आनन्द लिन्छ ती कुराहरू व्यवस्थाअन्तर्गतको र अनुग्रहको युगको मानिसका भन्दा धेरै फरक छन्। आज मानिसबाट जे माग गरिन्छ त्यो विगतको जस्तो छैन र व्यवस्थाको युगको मानिससित माग गरिएको जस्तो त झन् छँदै-छैन। अब, व्यवस्थाको अधीनमा परमेश्‍वरले इस्राएलमा आफ्नो काम गरिरहनुभएको बेला मानिससँग के माग गरिएको थियो? मानिसले शबाथ र यहोवाको व्यवस्था पालन गर्नु बाहेक अरू केही गर्नु पर्दैनथियो। कसैले पनि शबाथको दिनमा काम गर्नु हुँदैनथ्यो वा यहोवाका व्यवस्थाहरूलाई उल्लङ्घन गर्नु हुँदैनथ्यो। तर अहिले त्यस्तो छैन। शबाथमा मानिस काम गर्छ, भेला हुन्छ र सधैँझैँ प्रार्थना गर्छ, र ऊमाथि कुनै नियन्त्रण लगाइँदैन। अनुग्रहको युगमा हुनेहरूले बप्तिस्मा लिनुपर्थ्यो, र तिनीहरूलाई उपवास बस्न, रोटी भाँच्न, दाखमद्य पिउन, शिर ढाक्न, र अरूका खुट्टा धोइदिन लगाइन्थ्यो। अहिले यी प्रावधानहरू खारेज गरिएका छन्, तर मानिसबाट अझ ठूला मागहरू गरिएका छन्, किनकि परमेश्‍वरको काम अझ गहिरो हुँदै जान्छ र मानिसको प्रवेश अझ उच्च हुँदै जान्छ। विगतमा, येशूले आफ्नो हात मानिसमाथि राख्नुहुन्थ्यो र प्रार्थना गर्नुहुन्थ्यो, तर अब सबै कुरा भनिएको छ, यसैले हात राखेर के हुन्छ र? वचनहरूले मात्र परिणाम प्राप्त गर्न सक्छ। विगतमा जब उहाँले मानिसमाथि आफ्नो हात राख्नुहुन्थ्यो, त्यो मानिसलाई आशिष् दिन र उसका रोगहरू निको पार्नका निम्ति हुन्थ्यो। त्यस बेला पवित्र आत्माले त्यसरी नै काम गर्नुभयो, तर अहिले त्यस्तो छैन। अहिले पवित्र आत्माले काम गर्न र परिणामहरू प्राप्त गर्न वचनहरूको प्रयोग गर्नुहुन्छ। उहाँका वचनहरू तिमीहरूलाई स्पष्ट पारिएको छ, र तिमीहरूले तिनलाई जसरी गर्न भनिएको छ त्यसरी नै आफ्नो व्यवहारमा लागू गर्नुपर्छ। उहाँका वचनहरू उहाँका अभिप्रायहरू हुन्; ती उहाँले गर्न चाहनुभएका काम हुन्। उहाँका वचनहरूमार्फत तैँले उहाँका अभिप्रायहरू र उहाँ तँलाई जे प्राप्त गर्न भन्नुहुन्छ त्यो बुझ्‍नेछस्, र हात राख्नु नपरी तैँले सिधै उहाँका वचनहरूलाई व्यवहारमा लागू गर्न सक्छस्। कसै-कसैले यसो भन्लान्, “तपाईँको हात ममाथि राख्नुहोस्! तपाईँको हात ममाथि राख्नुहोस् ताकि मैले तपाईँको आशिष् पाउन सकूँ र म तपाईँमा सहभागी हुन सकूँ।” यो विगतको पुरानो अभ्यास हो, जुन अहिले अप्रचलित बनेको छ, किनकि युग परिवर्तन भएको छ। पवित्र आत्मा जथाभावी वा प्रावधानहरू लागू गरेर नभई युगअनुसार काम गर्नुहुन्छ। युग परिवर्तन भएको छ, र नयाँ युगले अनिवार्य रूपमा नै आफ्नो साथमा नयाँ काम ल्याउँदछ। कामको हरेक चरणमा यही कुरा लागू हुन्छ, त्यसैले उहाँको काम कहिल्यै दोहोरिँदैन। अनुग्रहको युगमा, येशूले त्यस प्रकारको काम प्रशस्तै गर्नुभयो, जस्तै बिरामीलाई निको पार्ने, भूतहरू निकाल्ने, मानिसको निम्ति प्रार्थना गर्न ऊमाथि आफ्नो हात राख्ने र मानिसलाई आशिष्‌ दिने। तर, फेरि त्यसो गर्नु भनेको वर्तमान समयमा अर्थहीन हुनेछ। पवित्र आत्माले त्यस समयमा त्यसरी नै काम गर्नुभयो, किनकि त्यो अनुग्रहको युग थियो, र मानिसले उपभोग गर्न सक्ने पर्याप्त अनुग्रह थियो। ऊबाट कुनै प्रकारको मूल्य माग गरिएको थिएन र उसले विश्‍वास गरुन्जेल, उसले अनुग्रह प्राप्त गर्थ्यो। सबैलाई निकै अनुग्रहपूर्वक व्यवहार गरिन्थ्यो। अब युग परिवर्तन भएको छ, र परमेश्‍वरको काम अझ अगाडि बढेको छ; सजाय र न्यायको माध्यमबाट मानिसको विद्रोहीपन र मानिसभित्रका अशुद्ध थोकहरू फालिनेछन्। त्यो चरण छुटकाराको चरण भएकाले, मानिसलाई पापबाट छुटकारा दिन सकियोस् भनेर उसले उपभोग गर्न सक्ने प्रशस्त अनुग्रह देखाउँदै परमेश्‍वरले त्यस प्रकारले काम गर्न आवश्यक भयो। उहाँको अनुग्रहको माध्यमबाट उहाँले मानिसलाई उसका पापहरू क्षमा गरिदिनुभयो। यस वर्तमान चरणचाहिँ सजाय, न्याय, वचनहरूको प्रहार, साथै ताडना र वचनहरूको खुलासाद्वारा मानिसभित्रका अधर्मी कुराहरू खुलासा गर्नका लागि हो, ताकि त्यसपछि मानवजातिले मुक्ति पाउन सकोस्। यो काम छुटकाराभन्दा अझ गहिरो हुन्छ। अनुग्रहको युगको अनुग्रह मानिसले आनन्द लिनका लागि पर्याप्त थियो; अब मानिसले यो अनुग्रहको अनुभव गरिसकेको हुनाले उसले अब यसको आनन्द लिन पाउँदैन। यो कामको समय अब बितिसकेको छ र अब यो गरिनु पर्दैन। अब मानिसलाई वचनको न्यायमार्फत मुक्ति दिइनुपर्छ। मानिसको न्याय भएपछि, उसले सजाय पाएपछि र शोधन गरिएपछि त्यसैद्वारा उसको स्वभाव परिवर्तन हुन्छ। के यो सबै मैले बोलेका वचनहरूको कारणले गर्दा होइन र? कामको प्रत्येक चरणलाई सम्पूर्ण मानवजातिको प्रगति र युग अनुरूप नै गरिन्छ। काम सबै महत्त्वपूर्ण छ, र यो सबै अन्तिम मुक्तिका लागि गरिन्छ, ताकि मानवजातिले भविष्यमा एक राम्रो गन्तव्य पाउन सकोस्, र अन्त्यमा मानिसहरूलाई तिनीहरूको प्रकारअनुसार वर्गीकरण गर्न सकियोस्।

आखिरी दिनहरूको काम भनेको वचनहरू बोल्नु हो। वचनहरूको माध्यमद्वारा मानिसमा ठूला परिवर्तनहरू ल्याउन सकिन्छ। यी मानिसहरूले यी वचनहरू स्वीकार गरेर अहिले तिनीहरूमा आएका परिवर्तनहरू मानिसहरूले अनुग्रहको युगमा चिह्न र चमत्कारहरू स्वीकार गरेर तिनीहरूमा आएका परिवर्तनहरूभन्दा ज्यादै ठूला छन्। किनकि अनुग्रहको युगमा, मानिसमाथि हात राखेर अनि प्रार्थना गरेर ऊबाट पिशाचहरू धपाइए, तर मानिसभित्रका भ्रष्ट स्वभावहरू अझै रहिरहे। मानिसलाई उसको बिमारीबाट निको पारियो र उसका पापहरू क्षमा गरिए, तर मानिसले ऊभित्रका शैतानी भ्रष्ट स्वभावहरू कसरी फाल्न सक्छ भन्ने कुरा आउँदा, उसमा यो काम गर्न अझै बाँकी नै थियो। मानिसलाई उसको आस्थाका कारण मात्रै छुटकारा दिइयो र उसको आस्थाका कारण उसका पापहरू क्षमा गरिए, तर मानिसको पापी प्रकृति हटाइएको थिएन, र त्यो अझै पनि ऊभित्र नै रह्यो। मानिसका पापहरू परमेश्‍वरको देहधारणमार्फत क्षमा गरिएका थिए, तर यसको अर्थ मानिसभित्र उप्रान्त कुनै पाप थिएन भन्‍ने होइन। मानिसका पापहरूलाई पापबलिमार्फत क्षमा गर्न सकिन्थ्यो, तर मानिसलाई उप्रान्त कसरी पाप नगर्ने बनाउन सकिन्छ, र उसका भ्रष्ट स्वभाव र पापी प्रकृतिलाई कसरी पूर्ण रूपले फाल्न र उसको जीवन स्वभाव कसरी केही हदसम्म परिवर्तन गर्न सकिन्छ भन्ने सवालमा, ऊसँग यो समस्या समाधान गर्ने कुनै उपाय छैन। मानिसका पापहरू निश्चय नै क्षमा गरिएका छन्, र यो परमेश्‍वरको क्रूसीकरणको कामका कारण हो, तर मानिस आफ्ना पुराना शैतानी भ्रष्ट स्वभावहरूभित्रै जिउन जारी राख्छ। यस्तो भएकोले, मानिसलाई उसका शैतानी भ्रष्ट स्वभावहरूबाट पूर्ण रूपमा मुक्ति दिइनैपर्छ, उसको पापी प्रकृति फेरि कहिल्यै विकास नहुने गरी, पूर्ण रूपले फालिनैपर्छ, र उसको स्वभाव रूपान्तरित हुनैपर्छ। यसका निम्ति मानिसले जीवनमा वृद्धि हुने मार्गलाई, जीवनको मार्गलाई र आफ्नो स्वभाव बदल्ने मार्गलाई बुझ्नु आवश्यक हुन्छ। यसका साथै, मानिसले यो मार्गअनुसार अभ्यास गर्नु आवश्यक हुन्छ, ताकि उसको स्वभाव बिस्तारै परिवर्तित हुन सकोस् र ऊ ज्योतिको उज्यालोमा जिउन सकोस्, ताकि उसले गर्ने सबथोक परमेश्‍वरका अभिप्रायहरूअनुरूप होस्, ताकि उसले आफ्नो शैतानी भ्रष्ट स्वभाव फाल्न सकोस् र ताकि ऊ शैतानको अन्धकारको प्रभावबाट उम्कन सकोस्, यसरी ऊ पापबाट पूर्ण रूपमा निस्कन सकोस्। तब मात्र मानिसले पूर्ण मुक्तिको अनुग्रह पाएको हुनेछ। जुन बेला येशू आफ्नो काम गर्दै हुनुहुन्थ्यो, उहाँबारे मानिसको ज्ञान अझै धमिलो र अस्पष्ट नै थियो। मानिस सधैँ उहाँ दाऊदको पुत्र भएको विश्‍वास गर्थ्यो, र उहाँ एक महान् अगमवक्ता, मानिसलाई उसका पापहरूबाट छुटकारा दिने परोपकारी प्रभु हुनुहुन्छ भनेर भन्थ्यो। कोही-कोही आफ्नो विश्‍वासको शक्तिले गर्दा उहाँको वस्त्रको छेउ छुँदा मात्रै पनि निको भए; अन्धोले देख्न सक्यो र मरेकाहरू समेत फेरि जीवित हुन सके। तर, मानिस आफैभित्र गहिरो जरा गाडेर बसेका शैतानी भ्रष्ट स्वभावहरू पत्ता लाउन असमर्थ थियो, न त उसलाई ती स्वभावहरू कसरी फाल्ने भन्‍ने कुरा नै थाहा थियो। मानिसले प्रशस्त अनुग्रह प्राप्त गऱ्यो, जस्तै शरीरको शान्ति र सुख, एक जना सदस्यको विश्‍वासले सम्पूर्ण परिवारमा आशिष्‌ ल्याउने, बिमारी निको पार्ने, इत्यादि। बाँकी मानिसका असल कार्यहरू र उसको श्रद्धालु रूप थियो; यदि कोही यी कुराका आधारमा जिउन सक्थ्यो भने, उसलाई मानकअनुरूपको विश्‍वासी मानिन्थ्यो। यस प्रकारका विश्‍वासीहरू मात्रै मृत्युपछि स्वर्गमा प्रवेश गर्न सक्थे, जसको अर्थ तिनीहरूले छुटकारा पाउँथे। तर, यी मानिसहरूले आफ्नो जीवनकालमा जीवनको मार्गलाई पटक्कै बुझेनन्। तिनीहरू पापहरू गर्ने अनि फेरि आफ्ना पापहरू स्वीकार गर्ने निरन्तर चक्रमा परेका थिए, तर आफ्‍ना स्वभाव बदल्ने कुनै तरिका तिनीहरूले जानेका थिएनन्: अनुग्रहको युगमा मानिसको अवस्था यस्तै थियो। के मानिसले पूर्ण मुक्ति पाएको छ? छैन! त्यसकारण, कामको त्यो चरण समाप्त भएपछि, न्याय र सजायको काम अझै बाँकी नै रह्यो। यो चरण भनेको मानिसलाई वचनको माध्यमद्वारा शुद्ध पार्नका लागि हो, र यसरी उसलाई पछ्याउने मार्ग दिनका लागि हो। यदि भूतहरू नै निकालिरहने हो भने यो चरण फलदायी वा अर्थपूर्ण हुँदैन, किनकि त्यो मानिसको पापी प्रकृति फाल्न असफल हुनेथ्यो, र मानिस आफ्ना पापहरूको क्षमामा नै अड्किरहने थियो। पापबलिको माध्यमले, मानिसलाई उसका पापहरूका निम्ति क्षमा गरिएको छ, किनकि क्रूसीकरणको काम समाप्तिमा पुगिसकेको छ, र परमेश्‍वर शैतानमाथि विजयी हुनुभएको छ। तर मानिसका भ्रष्ट स्वभावहरू अझै ऊभित्रै रहन्छन्, मानिसले अझै पनि पाप गर्न र परमेश्‍वरको प्रतिरोध गर्न सक्छ, र परमेश्‍वरले मानवजातिलाई प्राप्त गर्नुभएको छैन। त्यसैले कामको यस चरणमा परमेश्‍वर वचन प्रयोग गरेर मानिसका भ्रष्ट स्वभावहरू खुलासा गर्नुहुन्छ, र उसलाई उचित मार्गअनुरूप अभ्यास गर्न लगाउनुहुन्छ। यस चरणको काम अघिल्लोभन्दा बढी अर्थपूर्ण छ, साथै अझ बढी फलदायी पनि छ, किनकि अहिले वचनले नै सिधै मानिसको जीवनलाई भरणपोषण गर्छ र मानिसको स्वभावलाई पूर्ण रूपमा नवीकरण हुन सक्षम बनाउँछ; यो कामको अझ बढी पूर्ण चरण हो। त्यसकारण, आखिरी दिनहरूमा हुने देहधारणले परमेश्‍वरको देहधारणको महत्त्व पूरा गरेको छ र मानिसको मुक्तिका लागि परमेश्‍वरको व्यवस्थापनको योजनालाई पूर्ण रूपमा पूरा गरेको छ।

परमेश्‍वरले मानिसलाई मुक्ति दिने काम सिधै आत्माको माध्यमबाट र आत्माको पहिचानद्वारा गरिँदैन, किनकि उहाँको आत्मालाई मानिसले न त छुन सक्छ न त देख्न नै सक्छ, न त मानिस उहाँको नजिक जान नै सक्छ। यदि उहाँले मानिसलाई आत्माका रूपमा सिधै मुक्ति दिने प्रयास गर्नुभएको भए, मानिस उहाँको मुक्तिको अनुग्रह पाउन असमर्थ हुनेथ्यो। यदि परमेश्‍वरले सृजित प्राणीको बाहिरी आवरण धारण नगर्नुभएको भए, मानिससँग यो मुक्तिको अनुग्रह पाउने कुनै उपाय हुनेथिएन। किनकि जसरी यहोवाको बादल नजिक कोही पनि जान सकेन, त्यसरी नै मानिस उहाँको नजिक आउने उपाय बिलकुलै छैन। एक सृजित मानव बनेर मात्र, अर्थात्, उहाँको मार्गलाई उहाँ बन्न लाग्नुभएको देहमा हालेर मात्र उहाँलाई पछ्याउनेहरू सबैमा उहाँ व्यक्तिगत रूपमा उक्त मार्ग हालिदिन सक्नुहुन्छ। तब मात्र मानिसले व्यक्तिगत रूपमा उहाँको मार्ग सुन्न र देख्न सक्छ, र उहाँको मार्ग प्राप्त गर्न समेत सक्छ, र यस माध्यमबाट उसलाई पूर्ण रूपमा मुक्ति दिन सकिन्छ। परमेश्‍वर देह नबन्नुभएको भए, देह र रगतको कसैले पनि त्यस्तो ठूलो मुक्तिको अनुग्रह पाउन सक्नेथिएन, न त एकै जना व्यक्तिले नै मुक्ति पाउनेथियो। यदि परमेश्‍वरका आत्माले मानिसमाझ प्रत्यक्ष रूपमा काम गर्नुभएको भए, सबै मानिस ढालिनेथिए, वा, परमेश्‍वरको सम्पर्कमा आउने कुनै उपाय नभएर, तिनीहरूलाई शैतानले पूर्ण रूपमा कैदी बनाउनेथियो। पहिलो देहधारण मानिसलाई पापबाट छुटकारा दिनका लागि, उसलाई येशूको देहमार्फत छुटकारा दिनका लागि थियो, अर्थात्, उहाँले मानिसलाई क्रूसबाट बचाउनुभयो, तर मानिसभित्र शैतानी भ्रष्ट स्वभावहरू अझै रहिरहे। दोस्रो देहधारण उप्रान्त पापबलिका रूपमा सेवा गर्नका लागि होइन, तर पापबाट छुटकारा पाएकाहरूलाई पूर्ण रूपमा मुक्ति दिनका लागि हो, ताकि जसका पापहरू क्षमा गरिएका छन्, तिनीहरू पापबाट मुक्त होऊन् र पूर्ण रूपमा शुद्ध पारिऊन्, र स्वभाव परिवर्तन हासिल गरून्, यसरी शैतानको अँध्यारो प्रभावबाट मुक्त हुन र परमेश्‍वरको सिंहासनको अगाडि फर्कन सकून्। यस तरिकाले मात्र मानिस पूर्ण रूपमा पवित्र हुन सक्छ। व्यवस्थाको युग समाप्त भएपछि र अनुग्रहको युग सुरु भएदेखि, परमेश्‍वरले मुक्तिको कामको सुरुवात गर्नुभयो, जुन आखिरी दिनहरूसम्म जारी रहन्छ, जब परमेश्‍वर मानवजातिलाई तिनीहरूको विद्रोहीपनका लागि न्याय गर्ने र सजाय दिने काम गर्नुहुन्छ, जसमार्फत मानवजातिलाई पूर्ण रूपमा शुद्ध पार्नुहुन्छ। यसपछि मात्र परमेश्‍वर उहाँको मुक्तिको कामलाई टुङ्ग्याउनुहुनेछ र विश्राममा प्रवेश गर्नुहुनेछ। त्यसकारण, कामका तीन चरणमा, परमेश्‍वर आफैले मानिसहरूको बीचमा काम गर्नका निम्ति केवल दुई पटक मात्र देहधारी बन्नुभयो। किनभने कामका तीन चरणमध्ये एउटा चरण मात्र मानिसहरूलाई जीवन जिउन मार्गदर्शन गर्नका लागि हो, अनि अन्य दुईवटा मुक्तिको काम गर्नका निम्ति हो। देह बनेर मात्र परमेश्‍वर मानिससँग बस्न, मानिसको संसारको कष्ट भोग्न, र सामान्य देहमा जिउन सक्नुहुन्छ। यसरी मात्र उहाँ मानिसलाई सृजित मानिसलाई चाहिने व्यावहारिक मार्ग आपूर्ति गर्न सक्नुहुन्छ। मानिसले परमेश्‍वरको देहधारणमार्फत नै परमेश्‍वरको पूर्ण मुक्तिको अनुग्रह पाउँछ; मानिसले उसको आफ्नै याचनामार्फत सिधै स्वर्गबाट पाउँछ भन्ने हुँदैन। मानिसहरू सबै देह र रगतका भएकाले, तिनीहरूले परमेश्‍वरका आत्मालाई कुनै पनि तरिकाले देख्‍न सक्दैनन्, उहाँका आत्माको नजिक त झन् जान सक्दैनन्; मानिसहरू केवल परमेश्‍वरको देहधारी शरीरको सम्पर्कमा आउन सक्छन्। यस माध्यमबाट मात्र मानिसले सबै मार्ग बुझ्न र सबै सत्यता बुझ्न साथै पूर्ण मुक्तिको अनुग्रह पाउन सक्छ। दोस्रो देहधारण नै मानिसलाई उसका पापहरूबाट मुक्त गर्न पर्याप्त छ र उसलाई पूर्ण रूपमा शुद्ध गर्न पर्याप्त छ। यसैले, दोस्रो देहधारणले परमेश्‍वरको सम्पूर्ण कामलाई समाप्त गर्छ, र परमेश्‍वरको देहधारणको महत्त्व पूरा गर्छ। त्यसयता, देहमा गरिने परमेश्‍वरको काम पूर्ण रूपमा अन्त्य हुनेछ। दोस्रो देहधारणपछि, उहाँले तेस्रो देहधारणको काम गर्नुहुनेछैन। किनकि उहाँको सम्पूर्ण व्यवस्थापन समाप्त भएको हुनेछ, आखिरी दिनहरूका देहधारणले उहाँले छान्नुभएका मानिसहरू पूर्ण रूपमा प्राप्त गर्नुभएको हुनेछ, र आखिरी दिनहरूका मानिसहरू सबै तिनीहरूको प्रकारअनुसार वर्गीकरण गरिएका हुनेछन्। उहाँले फेरि मुक्तिको काम गर्नुहुनेछैन, न त उहाँ काम गर्न देहमा फर्केर नै आउनुहुनेछ। आखिरी दिनहरूको काममा, वचनको शक्ति चिह्न र चमत्कारका कार्यहरूभन्दा अझ ठूलो हुन्छ, र वचनको अख्तियारले चिह्न र चमत्कारहरूको अख्तियारलाई उछिन्‍छ। वचनले मानिसको हृदयको गहिराइमा गाडिएका सबै भ्रष्ट स्वभावलाई खुलासा गर्दछ। तँसित तिनलाई आफै पत्ता लगाउने कुनै उपाय छैन। जब वचनद्वारा तिनलाई खुलासा गरिन्छ तब तैँले तिनलाई स्वतः पत्ता लगाउनेछस्; तैँले स्वीकार गर्नुपर्नेछ, अनि तँ पूर्ण रूपमा विश्‍वस्त हुनेछस्। के यो वचनको अख्तियार होइन र? यो आज वचनको कामद्वारा प्राप्त गरिने नतिजा हो। त्यसकारण, रोग निको पारेर र पिशाचहरू धपाएर मानिसलाई उसका पापहरूबाट पूर्ण रूपमा मुक्ति दिन सकिँदैन, न त चिह्न र चमत्कारहरूको प्रकटीकरणद्वारा नै उसलाई सम्पूर्ण रूपले पूर्ण पार्न सकिन्छ। रोग निको पार्ने र भूतहरू धपाउने अख्तियारले मानिसलाई अनुग्रह मात्र दिन्छ, तर मानिसको देह अझै पनि शैतानकै हुन्छ, र शैतानी भ्रष्ट स्वभावहरू अझै पनि मानिसभित्रै रहेका हुन्छन्। अर्को शब्दमा भन्‍ने हो भने, जुन मानिस शुद्ध पारिएको छैन ऊ अझै पनि पाप र फोहोरकै हुन्छ। वचनको माध्यमबाट शुद्ध पारिएपछि मात्र मानिस परमेश्‍वरद्वारा प्राप्त गरिन र पवित्र पारिन सक्छ। जब मानिसबाट भूतहरू निकालिन्थ्यो र उसले छुटकारा पाउँथ्यो, त्यसको मतलब ऊ शैतानको हातबाट खोसिएर परमेश्‍वरमा फर्कियो भन्‍ने मात्र हुन्थ्यो। तर, मानिस अझै पनि परमेश्‍वरद्वारा शुद्ध पारिएको वा परिवर्तन गरिएको छैन, र ऊ भ्रष्ट नै रहेको छ। मानिसभित्र अझै पनि फोहोर, प्रतिरोध, र विद्रोहीपन छन्; परमेश्‍वरले छुटकारा दिनुभएकोले मानिस उहाँकहाँ फर्केको मात्र हुन्छ, तर ऊसँग परमेश्‍वरको बारेमा रत्तीभर पनि ज्ञान हुँदैन र अझै पनि ऊ उहाँको विरोध गर्न र उहाँलाई धोका दिन सक्षम हुन्छ। मानिसलाई छुटकारा दिनुभन्दा अघि, शैतानका धेरै वटा विषहरू ऊभित्र पहिल्यै रोपिएका थिए, र शैतानद्वारा भ्रष्ट तुल्याइएको हजारौँ वर्षपछि, ऊभित्र परमेश्‍वरको प्रतिरोध गर्ने एउटा प्रकृति हुन्छ। यसकारण, जब मानिसलाई छुटकारा दिइयो, त्यो छुटकाराभन्दा अरू केही पनि थिएन—अर्थात्, मानिसलाई ठूलो मूल्यमा किनेर फिर्ता लिइएको थियो—तर ऊभित्रको विषाक्त प्रकृति हटाइएको थिएन। यस्तो फोहोरी मानिस परमेश्‍वरको सेवा गर्न योग्य हुनुभन्दा अघि परिवर्तनबाट गुज्रनैपर्छ। यस न्याय र सजायको कामको माध्यमबाट, मानिस आफैभित्र भएको फोहोरी र भ्रष्ट सारलाई पूर्ण रूपमा चिन्न पुग्नेछ, र ऊ पूर्णतः परिवर्तन हुन र शुद्ध गरिन सक्षम हुनेछ। यसरी मात्र मानिस परमेश्‍वरको सिंहासनको अघि फर्केर आउन योग्य हुन सक्छ। हालका सबै काम मानिस शुद्ध पारिन र परिवर्तित हुन सकोस् भनेर गरिन्छ; वचनको न्याय र सजाय, अनि शोधनको माध्यमबाट मानिसले आफ्नो भ्रष्टता फाल्न अनि ऊ शुद्ध पारिन सकोस् भनेर गरिन्छ। कामको यो चरण मुक्तिको काम हो भनी ठान्नुको साटो यो शुद्धीकरणको काम हो भन्नु बढी उचित हुन्छ। वास्तवमा, यो चरण विजयको काम पनि हो, साथसाथै यो मुक्तिको कामको दोस्रो चरण पनि हो। वचनको न्याय र सजायमार्फत नै मानिस परमेश्‍वरद्वारा प्राप्त गरिन पुग्छ, र वचनमार्फत गरिने शोधन, न्याय, र खुलासाले नै मानिसको हृदयभित्रका सबै अशुद्धता, धारणा, मनसाय र व्यक्तिगत आशाहरूलाई पूर्ण रूपमा प्रकट गर्छन्। मानिसलाई छुटकारा दिइएको र उसका पापहरू क्षमा गरिएका भए पनि, यसलाई केवल परमेश्‍वरले उसका अपराधहरू याद नगर्नुभएको र उसका अपराधहरूअनुसार ऊसँग व्यवहार नगर्नुभएको मान्‍न सकिन्छ। तर, मानिस पापबाट मुक्त नभईकन देहमा जिउँछ, र ऊ निरन्तर पाप गरिरहन, अटुट रूपमा आफ्ना शैतानी भ्रष्ट स्वभावहरू प्रकट गरिरहन मात्र सक्छ। मानिसले जिउने जीवन यही हो, पाप गर्ने र क्षमा गरिने एउटा निरन्तर चक्र। अधिकांश मानिसहरूले दिनमा पाप गर्छन् र साँझमा पाप स्वीकार गर्छन्। अनि त्यसैले, पापबलि मानिसका लागि सदासर्वदा प्रभावकारी भए पनि, त्यसले मानिसलाई पापबाट मुक्ति दिन सक्दैन। मुक्तिको काम आधा मात्र सम्पन्न भएको छ, किनकि मानिसमा अझै पनि भ्रष्ट स्वभावहरू छन्। उदाहरणका लागि, जब मानिसहरूले आफू मोआबका वंशज भएको थाहा पाए, तब तिनीहरूले गुनासो गरे, जीवन पछ्याउन छाडे, र तिनीहरू पूरै नकारात्मक बने। के यसले मानिस अझै पनि परमेश्‍वरको प्रभुत्वको अन्तर्गत पूर्ण रूपमा समर्पित हुन असमर्थ छ भनी देखाउँदैन र? के ठ्याक्कै यो नै मानिसको शैतानी भ्रष्ट स्वभाव होइन र? जब तँलाई सजायको अधीनमा पारिएको थिएन, तँ तेरो हात अरू सबैका भन्दा माथि उठाउँथिस्, येशूको भन्दा पनि माथि उठाउँथिस्। अनि तँ ठूलो स्वरमा कराउँथिस्, “परमेश्‍वरको प्यारो छोरा हुनू! परमेश्‍वरको एक घनिष्ठ हुनू! हामी शैतानको सामु झुक्नुभन्दा बरु मरौँला! त्यो वृद्ध शैतानविरुद्ध विद्रोह गर! त्यो ठूलो रातो अजिङ्गरविरुद्ध विद्रोह गर! त्यो ठूलो रातो अजिङ्गर सदाका लागि शक्तिबाट खसोस्। परमेश्‍वरले हामीलाई पूर्ण पार्नुहोओस्!” तैँले अरू सबैको भन्दा चर्को स्वरमा पुकारिस्। तर त्यसपछि सजायको समय आयो, र एकचोटि फेरि, तेरा भ्रष्ट स्वभावहरू प्रकट भए। तेरो पुकार रोकियो, र तैँले तेरो सङ्कल्प गुमाइस्। मानिसको भ्रष्टता यही नै हो; यो यस्तो कुरा हो, जुन पापभन्दा गहिरो छ, यो शैतानले रोपेको कुरा हो र यसले मानिसभित्र गहिरो जरा गाडेको छ। आफ्ना पापहरूबारे सचेत हुनु मानिसका निम्ति सजिलो छैन, र ऊसँग गहिरो जरा गाडेको आफ्‍नो प्रकृतिलाई चिन्‍ने कुनै उपाय छैन। वचनको न्यायमार्फत मात्रै यो नतिजा हासिल गर्न सकिन्छ। यसरी मात्र मानिसलाई यस बिन्दुबाट बिस्तारै परिवर्तन गर्न सकिन्छ। मानिस विगतमा यसरी चिच्याउँथ्यो, किनभने उसमा आफ्ना अन्तर्निहित भ्रष्ट स्वभावहरूबारे कुनै बुझाइ थिएन। मानिसभित्र रहेका अशुद्धताहरू यिनै हुन्। न्याय र सजायको लामो अवधिभरि, मानिस तनावको वातावरणमा जियो। के यो सबै वचनको माध्यमद्वारा हासिल भएको थिएन र? के तँ पनि सेवाकर्ताहरूको परीक्षाअघि एकदमै ठूलो स्वरमा कराइनस् र? “हामी राज्यमा प्रवेश गरेका छौँ! यो नाउँ स्वीकार गर्नेहरू सबै राज्यमा प्रवेश गरेका छन्! सबै जना परमेश्‍वरका हिस्सा बनेका छन्!” जब सेवाकर्ताहरूको परीक्षा आयो, तब तँ कराउनै छोडिस्। सबैभन्‍दा सुरुमा सबै जना कराए, “परमेश्‍वर! तपाईँले मलाई जहाँ राख्नुभए पनि, म अवश्यै तपाईँका योजनाबद्ध गर्ने कार्यहरूप्रति आफूलाई समर्पित गर्नेछु।” “को मेरो पावल हुनेछ?” भन्ने परमेश्‍वरका वचनहरू पढेपछि मानिसहरूले भने, “म इच्छुक छु!” तब तिनीहरूले यी वचनहरू देखे, “अय्यूबको आस्था कस्तो थियो?” र भने, “म अय्यूबको आस्था आफूमा राख्न इच्छुक छु। हे परमेश्‍वर, बिन्ती मेरो परीक्षा गर्नुहोस्!” जब सेवाकर्ताहरूको परीक्षा आयो, तिनीहरू तुरुन्तै ढले, र मुस्किलले फेरि खडा हुन सके। त्यसपछि, अलिअलि गर्दै तिनीहरूको हृदयमा रहेका अशुद्धताहरू बिस्तारै कम हुँदै गए। के यो वचनद्वारा प्राप्त भएको थिएन र? यसैले, आज तिमीहरूले जे अनुभव गर्‍यौ ती वचनद्वारा प्राप्त गरिएका परिणामहरू हुन्, ती येशूको चिन्‍ह र चमत्कारहरूद्वारा प्राप्त गरिएका भन्दा पनि महान् छन्। तैँले देखेको परमेश्‍वरको महिमा र तैँले देख्‍ने परमेश्‍वर स्वयम्‌को अख्तियार केवल क्रूसीकरण, बिरामीलाई निको पार्ने र भूतहरू निकाल्ने माध्यमबाट मात्र देखिँदैन, तर त्योभन्दा बढी उहाँको वचनले गर्ने न्यायबाट देखिन्छ। यसले तँलाई परमेश्‍वरको अख्तियार र शक्तिमा केवल चिन्‍हहरू, बिरामीलाई निको पार्ने र भूतहरू धपाउने काम मात्र समावेश हुँदैन, तर परमेश्‍वरको वचनको न्यायले अझ राम्ररी परमेश्‍वरको अख्तियारलाई प्रतिनिधित्व गर्न अनि उहाँको सर्वशक्तिमान्‌तालाई प्रकाश गर्न सक्छ भन्ने देखाउँछ।

मानिसले अहिले के हासिल गरेको छ—उसको वर्तमान कद, ज्ञान, प्रेम, बफादारी, समर्पण र अन्तर्दृष्टि—वचनको न्यायको माध्यमबाट प्राप्त भएका कुराहरू यिनै हुन्। तँ आजको दिनसम्‍म बफादार हुन र खडा रहन सकेको छस्, त्यो वचनको माध्यमद्वारा नै हो। अहिले मानिसले देहधारी परमेश्‍वरको काम वास्तवमै असाधारण छ, र यसमा धेरै कुरा छन् जुन मानिसद्वारा प्राप्त गर्न सकिँदैनन्, र जुन रहस्य र अचम्‍मका कुराहरू हुन् भन्‍ने कुरा देख्छ। कतिपय जन्मेको दिनदेखि नै कहिल्यै कुनै मानिसको अधीनमा रहेका छैनन्, कोही-कोही तिनीहरूका जन्मदेखि नै कहिल्यै कसैको अधीनमा बसेका छैनन्, तैपनि तिनीहरूले आजको दिनमा परमेश्‍वरका वचनहरू देख्दा तिनीहरू पूर्ण रूपमा अधीनमा रहन्छन् तर आफूले त्यसो गरेको थाहा पाउँदैनन्, अनि तिनीहरू गहन जाँच गर्ने वा अरू केही भन्ने आँट गर्दैनन्। मानवता वचनको अधीनमा परेको छ र वचनको न्यायको मुनि लम्पसार परेको छ। यदि परमेश्‍वरका आत्माले मानिससँग सिधै बोल्नुहुन्थ्यो भने मानवजाति सबै त्यो आवाजप्रति समर्पित हुनेथिए, र परमेश्‍वरले आफ्ना वचनहरूद्वारा मानिसको खुलासा गर्नु नपरी तिनीहरू त्यसरी नै लम्पसार पर्नेथिए, जसरी पावल दमस्कस जाने बाटोमा ज्योतिमा भुइँमा लडेका थिए। यदि परमेश्‍वरले यस प्रकारले काम गरिरहनुभएको भए, मानिसले कहिल्यै पनि वचनको न्यायद्वारा आफ्नो भ्रष्टतालाई जान्न र त्यसबाट मुक्ति प्राप्त गर्न सक्दैनथियो। देहधारी बनेर मात्र परमेश्‍वरले आफ्ना वचनहरू व्यक्तिगत रूपमा हरेक मानवको कानमा पुर्‍याउन सक्नुहुन्छ, ताकि कान हुने सबैले उहाँको वचन सुन्न र वचनद्वारा गरिने न्यायको काम स्वीकार गर्न सकून्। यो नै उहाँको वचनद्वारा हासिल भएको नतिजा हो। मानिसलाई डरले अभिभूत पार्न आत्मा प्रकट हुनुहुन्छ भन्ने होइन। यही व्यावहारिक तर असाधारण काममार्फत मात्रै मानिसभित्र धेरै वर्षदेखि लुकेर रहेका उसका पुराना स्वभावहरूलाई पूर्ण रूपमा खुलासा गर्न सकिन्छ, ताकि मानिसले तिनलाई चिन्न र परिवर्तन अनुभव गर्न सकोस्। यी कुराहरू सबै देहधारी परमेश्‍वरका व्यावहारिक काम हुन्, जसमा उहाँ पूर्णतया व्यावहारिक रूपमा बोल्नुहुन्छ र न्याय कार्यान्वयन गर्नुहुन्छ, अनि त्यसपछि वचनद्वारा मानिसमाथि न्यायका नतिजाहरू हासिल गर्नुहुन्छ। देहधारी परमेश्‍वरको अख्तियार र परमेश्‍वरको देहधारणको महत्त्व यही हो। यो देहधारी परमेश्‍वरको अख्तियार प्रकट गर्न, वचनको कामद्वारा हासिल गरिएका नतिजाहरू प्रकट गर्न, र आत्मा देहमा आउनुभएको छ र उहाँ वचनद्वारा मानिसको न्याय गरी उहाँको अख्तियार प्रदर्शन गर्नुहुन्छ भन्ने कुरा प्रकट गर्नका निम्ति गरिन्छ। उहाँको देह एक साधारण, सामान्य मानवताको बाहिरी आवरण भए पनि उहाँ अख्तियारले पूर्ण हुनुहुन्छ, उहाँ स्वयम् परमेश्‍वर हुनुहुन्छ र उहाँका वचनहरू स्वयम् परमेश्‍वरका अभिव्यक्ति हुन् भनी मानिसहरूलाई देखाउने भनेको उहाँका वचनहरूले हासिल गर्ने नतिजाहरूले नै हो। यस माध्यमद्वारा सबै मानिसलाई उहाँ परमेश्‍वर स्वयम् हुनुहुन्छ, उहाँ देह बन्‍नुभएका परमेश्‍वर स्वयम् हुनुहुन्छ, उहाँविरुद्ध कसैले पनि अपराध गर्नु हुँदैन, र कसैले पनि वचनद्वारा गरिने उहाँको न्यायलाई उछिन्न सक्दैन, अन्धकारको कुनै शक्ति उहाँको अख्तियारमाथि विजयी हुन सक्दैन भनी देखाइन्छ। मानिस उहाँप्रति समर्पित हुनु भनेको पूर्णतया उहाँले देहधारण गर्नुभएको देहका कारणले हो, सबै उहाँको अख्तियारका कारण र वचनद्वारा उहाँले गर्नुहुने न्यायका कारणले गर्दा हो। उहाँको देहधारी देहद्वारा ल्याइएको काम उहाँसित भएको अख्तियार हो। उहाँ देह बन्‍नुको कारण के हो भने देहले पनि अख्तियार राख्न सक्छ, र उहाँ मानिसले देख्न र छुन सक्‍ने गरी मानवजातिमाझ व्यावहारिक शैलीमा काम गर्न सक्षम हुनुहुन्छ। यो काम सारा अख्तियार भएको परमेश्‍वरका आत्माले सिधै गरेको कामभन्दा धेरै व्यावहारिक छ, र यसका नतिजाहरू पनि प्रस्टै छन्। किनकि देहधारी परमेश्‍वर व्यावहारिक रूपमा बोल्न र काम गर्न सक्नुहुन्छ। उहाँको देहको बाहिरी आवरणको कुनै अख्तियार हुँदैन, र मानिस त्यसको नजिक जान सक्छ, जबकि उहाँको सारले अख्तियार बोक्दछ, तर उहाँको अख्तियारलाई कसैले पनि देख्न सक्दैन। जब उहाँ बोल्नुहुन्छ र काम गर्नुहुन्छ, मानिसले उहाँको अख्तियारको अस्तित्व पत्ता लगाउन सक्दैन; यसले उहाँलाई उहाँको व्यावहारिक काम गर्नमा सहजीकरण गर्छ। यो सबै व्यावहारिक कार्यले परिणामहरू प्राप्त गर्न सक्छ। कुनै पनि मानिसले उहाँमा अख्तियार छ भन्‍ने महसुस नगरे पनि, वा उहाँविरुद्ध कुनै अपराध गर्नु हुँदैन भन्ने कुरा नबुझे पनि, वा उहाँको क्रोध नदेखे पनि, उहाँ आफ्ना वचनहरूका अपेक्षित नतिजाहरू आफ्नो गुप्त अख्तियार, आफ्नो लुकेको क्रोध र आफूले खुलेआम बोल्ने वचनहरूबाट प्राप्त गर्नुहुन्छ। अर्को शब्दमा, उहाँको आवाजको सुर, उहाँको बोलीको कठोरता, र उहाँको वचनका सबै बुद्धिद्वारा मानिस पूर्ण रूपले विश्‍वस्त हुन्छ। यस प्रकारले, मानिस कुनै अख्तियार नभएको जस्तो देखिने देहधारी परमेश्‍वरको वचनको अधीनमा रहन्छ, र यसरी मानिसलाई मुक्ति दिने परमेश्‍वरको उद्देश्य पूरा हुन्छ। यो उहाँको देहधारणको महत्त्वको अर्को पक्ष हो: अझ बढी व्यावहारिक तरिकामा बोल्नु, उहाँका वचनहरूको वास्तविकतालाई मानिसमा त्यसका नतिजाहरू हासिल गर्न दिनु, र मानिसलाई परमेश्‍वरको वचनको शक्तिको साक्षी बन्न दिनु हो। त्यसकारण, यदि देहधारणको माध्यमद्वारा यो काम गरिएको थिएन भने, त्यसले थोरै परिणामहरू पनि प्राप्त गर्न सक्दैनथियो र पापी मानिसहरूलाई पूर्ण रूपमा मुक्ति दिन सक्ने थिएन। यदि परमेश्‍वर देह नबन्नुभएको भए, उहाँ मानिसका निम्ति अदृश्य र पहुँचबाहिरको आत्मा नै रहनुहुनेथ्यो। मानिस दैहिक प्राणी भएकोले ऊ र परमेश्‍वर दुई फरक संसारका हुन् र दुवैका प्रकृतिहरू फरक-फरक छन्। परमेश्‍वरका आत्मा देहले बनेको मानिससँग नमिल्ने हुनुहुन्छ, र दुईबीच कुनै हालतमा सम्बन्ध स्थापित गर्न सकिँदैन; यसैबीच, मानिस आत्मामा परिणत हुन सक्दैन। यस्तो भएकोले, आफ्‍नो मूल कार्य गर्नको लागि परमेश्‍वरका आत्मा सृजित प्राणी हुनु नै पर्दछ। परमेश्‍वर सर्वोच्च स्थानमा उक्लन र सृजित मानव बन्नका निम्ति आफूलाई नम्र तुल्याउने दुवै गर्न सक्नुहुन्छ, मानवजातिका माझमा काम गर्न र तिनीहरूका बीचमा रहन सक्‍नुहुन्छ, तर मानिस सर्वोच्च स्थानमा उक्लिन र आत्मा बन्न सक्दैन, र ऊ सबैभन्दा तल्लो स्थानमा त झनै ओर्लन सक्दैन। यसैले गर्दा परमेश्‍वर आफ्नो काम गर्न देह बन्नैपर्छ। यो त ठ्याक्कै पहिलो देहधारणको अवधिमा देहधारी परमेश्‍वरको शरीरले मात्रै उहाँको क्रूसीकरणद्वारा मानिसलाई छुटकारा दिन सक्नु, तर परमेश्‍वरका आत्मा मानिसको पापबलिका रूपमा क्रूसमा टाँगिने कुनै उपाय नहुनु जस्तै हो। परमेश्‍वर मानिसको पापबलि हुनका निम्ति सिधै देह बन्न सक्नुहुन्थ्यो, तर मानिस परमेश्‍वरले उसका लागि तयार पार्नुभएको पापबलि लिन सिधै स्वर्गमा उक्लिन सक्दैनथ्यो। यस्तो भएकोले, परमेश्‍वरलाई स्वर्ग र पृथ्वीको बीचमा केही पल्ट आउने र जाने गर्न लाउनु मात्र सम्भव हुन्थ्यो, मानिसलाई यो मुक्तिको अनुग्रह लिन स्वर्गमा उक्लिन लगाउनु सम्भव थिएन, किनकि मानिसको पतन भएको थियो, र त्यसमाथि मानिस स्वर्गमा उक्‍लिन सक्दै सकेन, उसले पापबलि प्राप्त गर्न सक्‍नु त झनै परको कुरा हो। त्यसकारण, येशूले मानवजातिमाझ आएर मानिसद्वारा बिलकुलै सम्पन्न गर्न नसकिएको काम व्यक्तिगत रूपमा गर्नु आवश्यक थियो। हरेक पटक परमेश्‍वर अति आवश्यक परेर मात्रै देह बन्नुहुन्छ। यदि कुनै पनि चरण प्रत्यक्ष रूपमा परमेश्‍वरका आत्माद्वारा पूरा गर्न सकिन्थ्यो भने, उहाँले देहधारण गर्दा भोग्नुपरेका गुनासाहरू र अपमान सहनुहुनेथिएन।

कामको यो अन्तिम चरणमा, वचनको माध्यमद्वारा परिणामहरू प्राप्त गरिन्छ। वचनको माध्यमबाट, मानिसले धेरै वटा रहस्यहरू र परमेश्‍वरले विगतका पुस्ताहरूमा गर्नुभएको कामलाई बुझ्न सक्छ; वचनद्वारा मानिसले पवित्र आत्माबाट अन्तर्ज्ञान प्राप्त गर्दछ; वचनद्वारा नै मानिसले विगतका पुस्ताहरूले कहिल्यै बुझ्न नसकेका रहस्यहरू साथै विगत समयका अगमवक्ता र प्रेरितहरूका कामहरूलाई र उनीहरूले काम गरेका सिद्धान्तहरूलाई बुझ्न सक्दछ; वचनद्वारा, मानिसले स्वयम् परमेश्‍वरको स्वभावलाई साथै मानिसको विद्रोहीपन र विरोधलाई बुझ्न सक्छ, साथै उसको आफ्नै सारलाई पनि बुझ्न सक्छ। कामका यी चरणहरू र बोलिएका सबै वचनहरूद्वारा, मानिसले आत्माको काम, देहधारी परमेश्‍वरको शरीरले गर्ने काम, र अझ त्योभन्दा बढी उहाँको सम्पूर्ण स्वभावको बारेमा जान्दछ। परमेश्‍वरको छ हजार वर्षभन्दा धेरै समयको व्यवस्थापनको कामसम्बन्धी तेरो ज्ञान पनि वचनको माध्यमबाट नै प्राप्त भएको थियो। के तेरा पहिलेका धारणाहरू र तिनलाई पन्छ्याउने कार्यमा तैँले पाएको सफलता पनि वचनबाटै प्राप्त भएको होइन? अघिल्लो चरणमा, येशूले चिह्न र चमत्कारका कामहरू गर्नुभयो, तर यस चरणमा कुनै चिह्न र चमत्कारहरू छैनन्। परमेश्‍वरले किन चिह्न र चमत्कारहरू प्रकट गर्नुहुन्न भन्‍ने तेरो बुझाइ पनि के वचनद्वारा नै प्राप्त गरिएको होइन र? त्यसकारण, यस चरणमा बोलिएका वचनहरूले विगतका पुस्ताहरूका प्रेरितहरू र अगमवक्ताहरूले गरेका कार्यलाई उछिन्छन्। अगमवक्ताहरूले गरेका अगमवाणीहरूले पनि यो परिणाम प्राप्त गर्न सक्दैनथियो। अगमवक्ताहरूले केवल अगमवाणी बोले, तिनीहरूले भविष्यमा के हुनेछ भन्‍ने कुरा बताए, तर त्यस समयमा परमेश्‍वरले गर्न चाहनुभएको कामको बारेमा बताएनन्। न त उनीहरूले मानवजातिलाई तिनीहरूका जीवनमा डोऱ्याउन, वा मानवजातिलाई सत्यता दिन, वा तिनीहरूलाई रहस्य प्रकट गर्न नै बोले, जीवन प्रदान गर्नको लागि बोल्‍ने कुरा त परै जाओस्। यस चरणमा बोलिएका वचनहरूमा भविष्यवाणी र सत्यता छ, तर मुख्य रूपमा यी वचनहरूले मानिसलाई जीवन प्रदान गर्ने काम गर्दछ। वर्तमानका यी वचनहरू अगमवक्ताहरूका अगमवाणीहरूभन्दा फरक छन्। यो चरणको काम मानिसको जीवनका लागि हो, मानिसको जीवनको स्वभाव परिवर्तन गर्नका लागि हो, तर अगमवाणी बोल्नका लागि होइन। पहिलो चरण यहोवाको कामको निम्ति थियो: उहाँको काम भनेको पृथ्वीमा मानिसहरूलाई परमेश्‍वरको आराधना गर्न तयार पार्नु थियो। यो पृथ्वीमा काम सुरु गर्ने ठाउँ खोज्ने सुरुवाती काम थियो। त्यसबेला, यहोवाले इस्राएलीहरूलाई शबाथ पालन गर्न, तिनीहरूका आमाबाबुको आदर गर्न र एक-अर्कासित मिलेर जीवन बिताउन सिकाउनुभयो। किनभने त्यस समयका मानिसहरूले मानिस कुन कुराले बनेको छ भनी बुझेका थिएनन्, न त तिनीहरूले यस पृथ्वीमा कसरी जिउने भनी बुझेका नै थिए। कामको पहिलो चरणमा उहाँले मानवजातिलाई तिनीहरूका जीवन जिउन मार्गनिर्देशन गर्नु आवश्यक थियो। यहोवाले उनीहरूलाई भन्नुभएका सबै कुरा अघिबाट मानवजातिलाई थाहा थिएन वा तिनीहरूको स्वामित्वमा थिएन। त्यस बेला परमेश्‍वरले अगमवाणीहरू बोल्न धेरै जना अगमवक्ताहरू खडा गर्नुभयो, र तिनीहरूले ती सबै यहोवाको निर्देशनमा गरे। यो परमेश्‍वरको कामको एउटा भाग मात्र थियो। पहिलो चरणमा, परमेश्‍वर देह बन्नुभएन, यसैले उहाँले सबै कुल र जातिहरूलाई अगमवक्ताहरूद्वारा निर्देशन दिनुभयो। जब येशूले आफ्नो समयमा काम गर्नुभयो, उहाँ आजको दिनमा जत्तिकै धेरै बोल्नुभएन। आखिरी दिनहरूमा हुने वचन कामको यो चरण विगतको कुनै पनि युगहरू र पुस्ताहरूमा कहिल्यै गरिएको छैन। यशैया, दानिएल र यूहन्नाले धेरै अगमवाणीहरू बोलेका भए तापनि, तिनीहरूका अगमवाणीहरू अहिले बोलिएका वचनहरूभन्दा बिलकुलै फरक थिए। तिनीहरूले जे बोले ती अगमवाणीहरू मात्र थिए, तर अहिले बोलिएका वचनहरू त्यस्ता होइनन्। यदि मैले अहिले बोलेका सबै कुरालाई अगमवाणीमा परिणत गरें भने के तिमीहरू त्यसलाई बुझ्न सक्नेछौ? मैले बोलेको कुरा म गएपछि हुने कुराहरू हुन् भन्‍ने मानिलिने हो भने, तैँले त्यो कसरी बुझ्न सक्नेछस्? वचनको काम येशूको समयमा वा व्यवस्थाको युगमा कहिल्यै गरिएको थिएन। सायद कतिले भन्‍नेछन्, “के यहोवाले पनि उहाँको कामको समयमा वचनहरू बोल्नुभएन र? के येशूले काम गरिरहनुभएको बेला रोग निको पार्ने, भूतहरू निकाल्ने, र चिन्‍ह र चमत्कारका कामहरू गर्ने बाहेक वचनहरू पनि बोल्नुभएन र?” बोलिएका कुराहरूका बीचमा भिन्नता हुन्छन्। यहोवाले बोल्नुभएका वचनहरूको सार के थियो? उहाँले मानवजातिलाई पृथ्वीमा आफ्नो जीवन बिताउन मात्र डोऱ्याउँदै हुनुहुन्थ्यो, जसले जीवनका आत्मिक विषयहरूलाई छोएन। जब यहोवाले बोल्नुभयो, सबै ठाउँका मानिसहरूलाई निर्देशन दिनलाई बोल्नुभयो भनी किन भनिएको छ? “निर्देशन” शब्दको अर्थ स्पष्ट रूपमा भन्नु र सिधा आदेश दिनु भन्‍ने हुन्छ। उहाँले मानिसलाई जीवन मात्र दिनुभएन; उहाँले दृष्टान्तहरूको माध्यमद्वारा होइन बरु मानिसलाई हातले समात्नुभयो र उहाँको डर मान्न सिकाउनुभयो। यहोवाले इस्राएलमा गरेको काम मानिसलाई काँटछाँट गर्न वा उसलाई अनुशासनमा राख्‍न वा न्याय र दण्ड दिनका निम्ति थिएन, त्यो मानिसलाई डोऱ्याउनका निम्ति थियो। यहोवाले मोशालाई तिनका आफ्ना मानिसहरूलाई उजाड्-स्थानमा मन्न बटुल्न लगाउनू भनी आज्ञा दिनुभयो। प्रत्येक बिहान सूर्योदय हुनुभन्दा अघि उनीहरूले त्यो दिनलाई पुग्नेजति मन्न बटुल्नु पर्थ्यो। मन्न भोलिको दिनसम्म राख्न सकिँदैनथ्यो, किनकि त्यो कुहिहाल्थ्यो। उहाँले मानिसहरूलाई भाषण दिनुभएन वा तिनीहरूको प्रकृति प्रकट गरिदिनुभएन, न त उहाँले तिनीहरूका विचार र सोचाइहरूलाई नै खुलासा गरिदिनुभयो। उहाँले मानिसहरूलाई परिवर्तन गर्नुभएन, बरु उनीहरूको जीवन अगि बढाउन मार्गनिर्देशन दिनुभयो। त्यस समयका मानिसहरू केही नबुझ्ने र केवल केही आधारभूत अचेतन चाल मात्र चाल्न सक्ने बालबालिकाहरू जस्ता थिए, त्यसैले यहोवाले भीडहरूलाई डोऱ्याउन व्यवस्थाहरू मात्र घोषणा गर्नुभयो।

यसैले साँचो हृदयले खोजी गर्नेहरूले आजको दिनमा गरिएको कामको ज्ञान प्राप्त गरून् र तिनीहरू पूर्ण रूपमा विश्‍वस्त हुन सकून् भनी सुसमाचार फैलाउनका लागि, तैँले भित्रको कथा, त्यसको सार र प्रत्येक चरणमा गरिएको कामको महत्त्वलाई स्पष्ट रूपमा बुझ्नुपर्छ। यसलाई यस्तो बनाएर राख्, ताकि तेरो सङ्गति सुनेर अरूले पनि यहोवाको काम, येशूका काम र अझ बढी आजका परमेश्‍वरका सबै कामहरू, साथै यी तीन चरणहरूको बीचका सम्बन्धहरू साथै भिन्नताहरूलाई बुझ्न सकून्। यसलाई यस्तो बनाएर राख्, ताकि तिनीहरूले सुनिसकेपछि, अरूले यी तीन चरणले एकले अर्कोलाई बाधा दिएनन्, तर यी सबै एउटै आत्माको काम हुन् भनी बुझ्न सकून्। उहाँहरूले विभिन्न युगहरूमा काम गर्नुहुने भए तापनि, उहाँहरूले गर्नुहुने कामको विषयवस्तु भिन्न भए तापनि, र उहाँहरूले बोल्ने वचनहरू फरक भए तापनि, उहाँहरूले काम गर्ने सिद्धान्तहरू एउटै र उस्तै हुन्छन्। यी कुराहरू परमेश्‍वरलाई पछ्याउने सबै मानिसहरूले बुझ्‍नुपर्ने सबैभन्दा ठूला दर्शनहरू हुन्।


दुई देहधारणहरूले देहधारणको महत्त्व पूरा गर्छन्

परमेश्‍वरद्वारा गरिएको कामको हरेक चरणको आफ्नै व्यावहारिक महत्त्व हुन्छ। त्यतिखेर, जब येशू आउनुभयो, उहाँ पुरुषको रूपमा आउनुभयो, र यस पटक जब परमेश्‍वर आउनुहुन्छ, उहाँको रूप महिला छ। यसबाट, तैँले के देख्न सक्छस् भने परमेश्‍वरले पुरुष र महिला दुवैको सृष्टि गर्नु उहाँको कामका लागि उपयोगी हुन सक्छ, र उहाँको हकमा लिङ्गको कुनै भेद हुँदैन। जब उहाँको आत्मा आउनुहुन्छ, उहाँ आफूलाई मन लागेको जुनसुकै देह धारण गर्न सक्नुहुन्छ, र उक्त देहले उहाँको प्रतिनिधित्व गर्न सक्छ; चाहे पुरुष होस् वा महिला, यो परमेश्‍वरको देहधारी शरीर भएसम्म यसले उहाँको प्रतिनिधित्व गर्न सक्छ। यदि येशू आउनुहुँदा एउटी महिलाका रूपमा देखा पर्नुभएको भए, अर्को शब्दमा भन्दा, यदि पवित्र आत्माद्वारा बालकको सट्टा बालिका गर्भधारण गरिएको भए पनि, कामको त्यो चरण त्यसै गरी पूरा भएको हुनेथियो। यदि त्यस्तो भएको भए, कामको वर्तमान चरण यसको सट्टा पुरुषद्वारा गरिनुपर्नेथियो, तर काम त्यसै गरी पूरा हुने नै थियो। प्रत्येक चरणमा गरिने कामको आफ्नै महत्त्व हुन्छ; कामको कुनै पनि चरणले अर्कोलाई दोहोर्‍याउँदैन, तर ती एक-अर्कासँग बाझ्न पनि बाझिँदैनन्। त्यतिखेर, येशूले आफ्नो काम गर्नुहुँदा, उहाँलाई एक मात्र पुत्र भनिन्थ्यो, र “पुत्र” ले पुरुष लिङ्गलाई जनाउँछ। यस वर्तमान चरणमा एक मात्र पुत्रलाई किन उल्लेख गरिँदैन? किनभने कामका मागहरूले येशूको भन्दा फरक लिङ्ग आवश्यक तुल्याएका छन्। परमेश्‍वरको हकमा लिङ्गको कुनै भेद हुँदैन। उहाँ आफूलाई जसरी इच्छा लाग्छ त्यसरी आफ्नो काम गर्नुहुन्छ, र आफ्नो काम गर्दा उहाँ कुनै पनि बन्धनमा पर्नुहुन्न, बरु अत्यन्तै स्वतन्त्र हुनुहुन्छ। तैपनि कामको हरेक चरणको आफ्नै व्यावहारिक महत्त्व हुन्छ। परमेश्‍वर दुई पटक देह बन्नुभयो, र आखिरी दिनहरूमा भएको उहाँको देहधारण अन्तिम पटक हो भन्‍ने कुरा स्वतः स्पष्ट छ। उहाँ आफ्ना सबै कार्य प्रकट गर्न आउनुभएको छ। यदि यस चरणमा उहाँ देह नबन्नुभएको भए र मानिसले देख्नेगरी उहाँले व्यक्तिगत रूपमा काम नगर्नुभएको भए, मानिस सधैँभरि परमेश्‍वर त महिला होइन, पुरुष मात्र हुनुहुन्छ भन्‍ने धारणामा टाँसिइरहनेथियो। यसभन्दा पहिले, सम्पूर्ण मानवजाति परमेश्‍वर पुरुष मात्र हुन सक्नुहुन्छ र महिलालाई परमेश्‍वर भन्न सकिँदैन भन्‍ने विश्‍वास गर्थे, किनभने सम्पूर्ण मानवजाति महिलाहरूमाथि पुरुषहरूको अख्तियार हुने ठान्थे। तिनीहरू कुनै पनि महिलाले अख्तियार लिन सक्दिन, पुरुषहरूले मात्र सक्छन् भन्‍ने विश्‍वास गर्थे। अझ भन्नुपर्दा, तिनीहरू पुरुष भनेको महिलाको शिर हो र महिलाले पुरुषको आज्ञापालन गर्नैपर्छ र उसलाई उछिन्न सक्दिन भनेर समेत भन्थे। विगतका समयहरूमा, पुरुष महिलाको शिर हो भनिँदा, यो सर्पद्वारा बहकाइएका आदम र हव्वाप्रति लक्षित थियो—सुरुमा यहोवाद्वारा सृष्टि गरिएका पुरुष र महिलाप्रति होइन। अवश्य नै, एउटी महिलाले आफ्नो श्रीमान्‌को पालन गर्नैपर्छ र उसलाई प्रेम गर्नैपर्छ, अनि एउटा श्रीमान्‌ले आफ्नो परिवारलाई खुवाउन र पालनपोषण गर्न सिक्नैपर्छ। मानवजातिले पृथ्वीमा आफ्नो जीवनमा पालन गर्नैपर्ने भनेर यहोवाद्वारा स्थापित व्यवस्था र विधानहरू यिनै हुन्। यहोवाले महिलालाई भन्नुभयो, “तेरो चाहना तेरो श्रीमान्‌तर्फ हुनेछ, र उसले तँमाथि शासन गर्नेछ।” मानवजातिले (मतलब, पुरुष र महिला दुवैले) यहोवाको प्रभुत्वअन्तर्गत सामान्य जीवन जिउन सकून्, र मानवजातिको जीवन एउटा ढाँचामा चल्न सकोस्, र त्यसको उचित क्रम नबिग्रियोस् भन्नका लागि मात्र उहाँले यसरी बोल्नुभयो। त्यसकारण, यहोवाले पुरुष र महिलाले कसरी काम गर्नुपर्छ भन्‍नेबारे उचित नियमहरू बनाउनुभयो, यद्यपि यो पृथ्वीमा जिउने सबै सृजित प्राणीका हकमा मात्रै लागु हुन्थ्यो, र परमेश्‍वरको देहधारी शरीरसँग यसको कुनै सम्बन्ध थिएन। परमेश्‍वर कसरी आफ्ना सृजित प्राणीहरू जस्तै हुन सक्नुहुन्थ्यो र? उहाँका वचनहरू उहाँले सृष्टि गर्नुभएको मानवजातितर्फ मात्रै लक्षित थिए; मानवजातिले सामान्य जीवन जिउन सकून् भनेर नै उहाँले पुरुष र महिलाका लागि नियमहरू स्थापित गर्नुभयो। सुरुमा, जब यहोवाले मानवजातिको सृष्टि गर्नुभयो, उहाँले पुरुष र महिला दुवै गरी दुई प्रकारका मानव बनाउनुभयो; र त्यसैले उहाँका देहधारी शरीरहरूमा पुरुष र महिलाको विभाजन छ। उहाँले आदम र हव्वासँग बोल्नुभएका वचनहरूका आधारमा आफ्नो काम निर्धारण गर्नुभएन। उहाँ दुई पटक देह बन्नुभएको कुरा पूर्ण रूपमा उहाँले पहिलो पटक मानवजातिको सृष्टि गर्दाको उहाँको सोचाइअनुसार निर्धारण गरिएको छ; अर्थात्, उहाँले आफ्ना दुई देहधारणको काम भ्रष्ट तुल्याइनुभन्दा पहिलेका पुरुष र महिलाका आधारमा पूरा गर्नुभएको छ। यदि मानवजातिले सर्पद्वारा प्रलोभनमा पारिएका आदम र हव्वालाई यहोवाद्वारा बोलिएका वचनहरू लिएको र तिनलाई परमेश्‍वरको देहधारणको काममा लागु गरेको हो भने, के येशूले पनि उहाँकी श्रीमतीलाई जसरी प्रेम गर्नुपर्ने हो त्यसरी नै प्रेम गर्नुपर्नेथिएन र? यसरी, के परमेश्‍वर अझै पनि परमेश्‍वर नै रहनुहुनेथियो र? अनि यस्तो भएपछि, के उहाँले अझै पनि आफ्नो काम पूरा गर्न सक्नुहुनेथियो र? यदि परमेश्‍वरको देहधारी शरीर महिला हुनु गलत हुन्थ्यो भने, के परमेश्‍वरले महिलाको सृष्टि गर्नु पनि सबैभन्दा ठूलो गल्ती हुनेथिएन र? यदि मानिसहरू अझै पनि परमेश्‍वरले महिलाका रूपमा देहधारण गर्नु गलत हुनेछ भन्‍ने विश्‍वास गर्छन् भने, विवाह नगर्नुभएका वा आफ्नी श्रीमतीलाई प्रेम नगर्नुभएका येशूले पनि वर्तमान देहधारणले जत्तिकै गल्ती गर्नुभएको हुनुहुनेथिएन र? तँ वर्तमान दिनमा परमेश्‍वरको देहधारणको सत्यतालाई मापन गर्न यहोवाले हव्वालाई बोल्नुभएका वचनहरू प्रयोग गर्छस् भने, तैँले अनुग्रहको युगमा देह बन्नुभएका प्रभु येशूको न्याय गर्न यहोवाले आदमलाई बोल्नुभएका वचनहरू नै प्रयोग गर्नुपर्छ। के यी एउटै र उही होइनन् र? तँ सर्पद्वारा नबहकाइएको पुरुषका आधारमा प्रभु येशूको मापन गर्छस् भने, तैँले सर्पद्वारा बहकाइएकी महिलाका आधारमा आजको देहधारणको सत्यतालाई मूल्याङ्कन गर्न मिल्दैन। यो अन्याय हुनेछ! यसरी परमेश्‍वरलाई मापन गर्नुले तँसँग कुनै समझ छैन भन्‍ने प्रमाणित गर्छ। जब यहोवा दुई पटक देह बन्नुभयो, त्यतिखेर उहाँको देहको लिङ्ग सर्पद्वारा नबहकाइएका पुरुष र महिलासँग सम्बन्धित थियो; सर्पद्वारा नबहकाइएका पुरुष र महिलाअनुरूप नै उहाँ दुई पटक देह बन्नुभयो। येशूको पुरुषत्व सर्पद्वारा बहकाइएको आदमको जस्तै थियो भन्‍ने नसोच्। यी दुई पूर्ण रूपमा असम्बन्धित छन्, ती दुई फरक प्रकृतिका पुरुषहरू हुन्। पक्कै पनि येशूको पुरुषत्वले उहाँ सबै महिलाको शिर हुनुहुन्छ तर सबै पुरुषको होइन भन्‍ने प्रमाणित गर्न सक्दैन, होइन र? के उहाँ सबै यहूदीका (पुरुष र महिला दुवैका) राजा हुनुहुन्न र? उहाँ परमेश्‍वर स्वयम् हुनुहुन्छ, महिलाको शिर मात्र नभई पुरुषको शिर पनि हुनुहुन्छ। उहाँ सबै सृजित प्राणीका प्रभु र सबै सृजित प्राणीका शिर हुनुहुन्छ। तँ येशूको पुरुषत्वलाई महिलाको शिरको प्रतीक हो भनेर कसरी निर्धारण गर्न सक्छस्? के यो ईशनिन्दा हुनेछैन र? येशू भ्रष्ट नतुल्याइएको पुरुष हुनुहुन्छ। उहाँ परमेश्‍वर हुनुहुन्छ; उहाँ ख्रीष्ट हुनुहुन्छ; उहाँ नै प्रभु हुनुहुन्छ। उहाँ भ्रष्ट तुल्याइएको आदमजस्तो पुरुष कसरी हुन सक्नुहुन्छ? येशू भनेको परमेश्‍वरको परमपवित्र आत्माले धारण गर्नुभएको देह हुनुहुन्छ। उहाँ आदमको पुरुषत्व भएको परमेश्‍वर हुनुहुन्छ भनेर तैँले कसरी भन्न सकिस्? त्यस्तो हो भने, के परमेश्‍वरको सबै काम गलत हुनेथिएन र? के यहोवाले येशूभित्र सर्पद्वारा बहकाइएको आदमको पुरुषत्व समाहित गर्नुहुनेथियो र? के वर्तमान समयको देहधारण लिङ्गमा येशूभन्दा फरक तर प्रकृतिमा उहाँजस्तै हुनुहुने देहधारी परमेश्‍वरको कामको अर्को दृष्टान्त होइन र? के तँ अझै पनि महिला नै सर्पद्वारा बहकाइएकी पहिलो व्यक्ति भएकीले, देहधारी परमेश्‍वर महिला हुन सक्नुहुन्न भनेर भन्‍ने आँट गर्छस्? के तँ अझै पनि महिला सबैभन्दा फोहोरी र मानवजातिको भ्रष्टताको स्रोत भएकीले, परमेश्‍वर महिलाका रूपमा देह बन्न बिलकुलै सक्नुहुन्न भन्‍ने आँट गर्छस्? के तँ “महिलाले सधैँ पुरुषको पालन गर्नुपर्छ र उसले कहिल्यै परमेश्‍वरलाई प्रकट गर्न वा प्रत्यक्ष रूपमा प्रतिनिधित्व गर्न सक्दिन” भन्ने कुरामा अडिग रहन आँट गर्छस्? विगतमा तैँले बुझेको थिइनस्, तर के अब तैँले परमेश्‍वरको कामको, विशेष गरी परमेश्‍वरको देहधारी शरीरको ईशनिन्दा गरिरहन मिल्छ? यदि तैँले यो कुरा प्रस्ट बुझेको छैनस् भने, तैँले जिब्रो सम्हालेर बोल्नु नै उत्तम हुन्छ, नत्र तेरो मूर्खता र अज्ञानता प्रकट हुनेछ र तेरो कुरूपता खुलासा हुनेछ। आफूले सबै कुरा बुझेको छु भन्‍ने नसोच्। म तँलाई भन्छु कि तैँले देखेको र अनुभव गरेको सबै कुरा मेरो व्यवस्थापनको योजनाको हजारौँ भागको एक भाग बुझ्न पनि अपर्याप्त हुन्छ। त्यसोभए तँ किन यति अहङ्कारी व्यवहार गर्छस्? तँसँग भएको त्यो थोरै प्रतिभा र सानो ज्ञान येशूलाई उहाँको काममा एक सेकेन्ड समेत प्रयोग गर्न पुग्दैन! तँसँग वास्तवमा कति अनुभव छ? तैँले आफ्नो जीवनकालमा देखेका, तैँले सुनेका कुरा, र तैँले कल्पना गरेका कुरा मैले एकै क्षणमा गर्ने कामभन्दा कम छन्! तैँले सानातिना कुरा नकोट्याउनु र गल्ती पत्ता लगाउन नखोज्नु नै बेस हुन्छ। तँ जतिसुकै अहङ्कारी भए पनि, तँ कमिलाको बराबरी समेत नभएको एउटा सृजित प्राणीभन्दा बढी केही होइनस्! तँभित्र जेजति कुरा छ त्यो एउटा कमिलाभित्र हुने कुराभन्दा कम छ! तैँले धेरै कुरा अनुभव गरेको हुँदैमा र तँसँग वरिष्ठता हुँदैमा, यसले तँलाई अहङ्कारी इशारा गर्ने र धृष्ट टिप्पणीहरू गर्ने अधिकार दिन्छ भन्‍ने नसोच्। के तँसँग यो अनुभव र वरिष्ठता मैले बोलेका वचनहरूले गर्दा भएको होइन र? के तँ ती तेरो आफ्नै श्रम र परिश्रमका कमाइ हुन् भन्ने ठान्छस्? आज, तैँले म देह बनेको देख्छस्, र यसै कारणले मात्रै तँभित्र अवधारणाहरूको बाढी नै आएको छ, र त्यसबाट अनगिन्ती धारणाहरू उब्जिन्छन्। यदि मेरो देहधारण नभएको भए, तँसँग असाधारण प्रतिभाहरू भए पनि, तँसँग यति धेरै अवधारणा हुनेथिएनन्; अनि के तेरा धारणाहरू यिनैबाट उत्पन्न हुँदैनन् र? यदि येशू पहिलो पटक देह नबन्नुभएको भए, के तँलाई देहधारणको बारेमा थाहा नै हुनेथियो र? के तैँले पहिलो देहधारणबाट परमेश्‍वर देह बन्नुभएको कुरा थाहा पाएको कारणले गर्दा नै तँमा दोस्रो देहधारणलाई गलत ठहराउने प्रयास गर्ने धृष्टता आएको होइन र? तँ किन एउटा समर्पित अनुयायी बन्नुको सट्टा यसको छानबिन गरिरहेको छस्? जब तँ यस प्रवाहमा प्रवेश गरेको हुन्छस् र देहधारी परमेश्‍वरसमक्ष आएको हुन्छस्, तब के उहाँले तँलाई उहाँको छानबिन गर्न दिनुहुनेछ र? तैँले आफ्नै पारिवारिक इतिहासको छानबिन गर्न पाउँछस्, तर यदि तैँले परमेश्‍वरको “पारिवारिक इतिहास” को छानबिन गर्ने प्रयास गरिस् भने, के आजका परमेश्‍वरले तँलाई त्यसो गर्न दिनुहुनेछ र? के तँ अन्धो छैनस्? के तँ आफैलाई तिरस्कृत तुल्याउँदैनस् र?

यदि येशूको काम मात्रै गरिएको भए, र त्यसको परिपूरकका रूपमा आखिरी दिनहरूको यस चरणको कामद्वारा त्यसलाई परिपूरण नगरिएको भए, मानिस सधैँभरि येशू मात्र परमेश्‍वरका एक मात्र पुत्र हुनुहुन्छ, अर्थात्, परमेश्‍वरको एउटा मात्र पुत्र छ, र त्यसपछि अर्को नाम लिएर आउने जोकोही परमेश्‍वरका एक मात्र पुत्र हुनेछैन, परमेश्‍वर स्वयम् त झनै हुनेछैन भन्‍ने धारणामा टाँसिइरहनेथियो। मानिसमा पापबलि बन्ने वा परमेश्‍वरको तर्फबाट शक्ति ग्रहण गर्ने र सम्पूर्ण मानवजातिलाई छुटकारा दिने जोकोही परमेश्‍वरका एक मात्र पुत्र हुन् भन्‍ने धारणा रहेको छ। कतिपय मानिस यस्ता छन् जो आउने व्यक्ति पुरुष भएसम्म, उहाँलाई परमेश्‍वरका एक मात्र पुत्र र परमेश्‍वरको प्रतिनिधिको रूपमा मान्न सकिन्छ भन्‍ने विश्‍वास गर्छन्। यस्ता मानिस समेत छन् जो येशू यहोवाका पुत्र, उहाँका एक मात्र पुत्र हुनुहुन्छ भनेर भन्छन्। के यी मानिसका अत्यन्तै त्रुटिपूर्ण धारणाहरू होइनन् र? यदि परमेश्‍वर अन्तिम युगमा कामको यो चरण पूरा गर्न नआउनुभएको भए, परमेश्‍वरको विषयमा सम्पूर्ण मानवजाति एउटा कालो छायाले ढाकिएको हुनेथियो। यदि यस्तो भएको भए, पुरुषले आफूलाई महिलाभन्दा उच्च ठान्नेथियो, र महिलाहरूले कहिल्यै आफ्नो शिर ठाडो पार्न सक्नेथिएनन्, र त्यसपछि एउटी महिलाले पनि मुक्ति पाउन सक्नेथिइन। मानिसहरू सधैँ परमेश्‍वर पुरुष हुनुहुन्छ, र अझ भन्नुपर्दा उहाँले महिलालाई सधैँ घृणा गर्नुभएको छ र तिनलाई मुक्ति दिनुहुनेछैन भन्‍ने विश्‍वास गर्छन्। यदि यस्तो भएको भए, के यहोवाद्वारा सृष्टि गरिएका र भ्रष्ट पनि तुल्याइएका सबै महिलाले कहिल्यै मुक्ति पाउने अवसर पाउनेछैनन् भन्‍ने कुरा साँचो हुनेथिएन र? त्यसोभए के यहोवाले महिलाको सृष्टि गर्नु, अर्थात् हव्वाको सृष्टि गर्नु व्यर्थ हुनेथिएन र? अनि के महिला अनन्तसम्म नाश हुनेथिइन र? यसकारणले गर्दा, आखिरी दिनहरूको कामको चरण महिलालाई मात्र होइन, सम्पूर्ण मानवजातिलाई मुक्ति दिनका लागि गरिन्छ। यदि कसैले परमेश्‍वर महिलाका रूपमा देहधारी हुनु महिलालाई मुक्ति दिनका लागि मात्रै थियो भन्‍ने सोच्छ भने, त्यो व्यक्ति अझ बढी मूर्ख हुनेछ!

आजको कामले अनुग्रहको युगको कामलाई अघि बढाएको छ; अर्थात्, सम्पूर्ण छ हजार वर्षे व्यवस्थापनको योजनाअन्तर्गतको काम अघि बढेको छ। अनुग्रहको युग समाप्त भएको भए पनि, परमेश्‍वरको काम अझै अघि बढेको र गहिराइमा पुगेको छ। कामको यो चरण अनुग्रहको युग र व्यवस्थाको युगको जगमा टेकेर गरिन्छ भनेर म किन बारम्बार भन्छु? अर्को शब्दमा भन्दा, आजको काम अनुग्रहको युगमा गरिएको कामको निरन्तरता हो, र यो व्यवस्थाको युगमा गरिएको कामभन्दा एक कदम अगाडि रहेको छ। यी तीन वटै चरण एक-अर्कासँग कसिलो रूपमा जोडिएका छन्, र उक्त सञ्जालको हरेक कडी अर्कोसँग कसिलो रूपमा गाँसिएको छ। म किन कामको यो चरण येशूले गर्नुभएको कामको जगमा टेकेर गरिन्छ भनेर पनि भन्छु? यदि यो चरण येशूले गर्नुभएको कामको जगमा टेकेर नगरिएको भए, यस चरणमा अर्को क्रूसीकरण हुनुपर्नेथियो, र अघिल्लो चरणको छुटकाराको काम फेरि सुरुदेखि नै गरिनुपर्नेथियो। यो अर्थहीन हुनेथियो। त्यसैले काम पूर्ण रूपमा समाप्त भएको होइन, बरु युग चाहिँ अघि बढेको हो र काम पहिलेभन्दा उच्च स्तरमा पुगेको हो। कामको यो चरण व्यवस्थाको युगको जगमा र येशूको कामको चट्टानमाथि टेकेर गरिन्छ भनेर भन्न सकिन्छ। परमेश्‍वरको काम चरणबद्ध रूपमा निर्माण गरिन्छ, र यो चरण कुनै नयाँ सुरुवात होइन। कामका तीन वटै चरणको संयोजनलाई मात्र छ हजार वर्षे व्यवस्थापनको योजना मान्न सकिन्छ। यस चरणको काम अनुग्रहको युगको कामको जगमा टेकेर गरिन्छ। यदि कामका यी दुइटा चरण असम्बन्धित थिए भने, यस चरणमा क्रूसीकरण किन दोहोर्‍याइँदैन? म किन मानिसका पापहरू वहन गर्दिनँ, बरु यसको सट्टा सिधै मानिसलाई न्याय गर्न र सजाय दिन आउँछु? यदि मानिसलाई न्याय गर्ने र सजाय दिने मेरो काम क्रूसीकरणपछि नआएको भए—साथै मेरो अहिलेको आगमन पवित्र आत्माद्वारा गर्भधारण नगरिएको हुनाले—म मानिसलाई न्याय गर्न र सजाय दिन योग्य हुनेथिइनँ। म येशूसँग एक भएको कारणले गर्दा नै म सिधै मानिसलाई सजाय दिन र न्याय गर्न आउँछु। यस चरणको काम पूर्ण रूपमा अघिल्लो चरणको कामको जगमा टेकेर गरिएको हो। त्यसैकारण यस्तो प्रकारको कामले मात्र मानिसलाई चरणबद्ध रूपमा मुक्तिसम्म पुर्‍याउन सक्छ। येशू र म एउटै आत्माबाट आउँछौँ। हाम्रा देहहरू असम्बन्धित भए पनि, हाम्रा आत्माहरू एउटै हुन्; हामीले गर्ने कामको विषयवस्तु र हामीले लिने काम एउटै नभए पनि, हाम्रो सार एउटै हो; हाम्रा देहहरूले फरक-फरक रूप धारण गर्छन्, तर यो युगमा आएको परिवर्तन र हाम्रो कामका फरक-फरक मागहरूले गर्दा हो; हाम्रा सेवकाइहरू उस्तै छैनन्, त्यसैले हामीले अगाडि ल्याउने काम र हामीले मानिसलाई प्रकट गर्ने स्वभावहरू पनि फरक छन्। त्यसैकारण मानिसले आज जे देख्छ र बुझ्छ त्यो विगतको जस्तो छैन, जुन युगमा आएको परिवर्तनले गर्दा हो। उहाँहरूको देहका लिङ्ग र रूप फरक भए पनि, र उहाँहरू एउटै परिवारमा नजन्मनुभएका, एउटै कालखण्डमा त झनै नजन्मनुभएका भए पनि, उहाँहरूको आत्मा एउटै हो। उहाँहरूका देहहरूबीच रगतको वा कुनै पनि प्रकारको शारीरिक नाता नभए पनि, उहाँहरू दुई फरक कालखण्डका परमेश्‍वरका देहधारी शरीर हुनुहुन्छ भन्‍ने कुरालाई नकार्न सकिँदैन। उहाँहरू परमेश्‍वरका देहधारी शरीर हुनुहुन्छ भन्‍ने कुरा खण्डन गर्न नसकिने सत्यता हो। यद्यपि, उहाँहरू एउटै रगतका हुनुहुन्न र उहाँहरूको साझा मानव भाषा छैन। (एक जना यहूदीहरूको भाषा बोल्ने पुरुष हुनुहुन्थ्यो, र अर्की चिनियाँ भाषा मात्रै बोल्ने महिला हुनुहुन्छ।) यिनै कारणले गर्दा उहाँहरू प्रत्येकले गर्नुपर्ने काम गर्नका लागि उहाँहरू फरक-फरक देशमा, र फरक-फरक कालखण्डमा पनि जिउनुभएको छ। उहाँहरू एउटै आत्माका हुनुहुन्छ—अर्थात्, एउटै सारका हुनुहुन्छ—भन्‍ने तथ्यको बाबजुद, उहाँहरूको देहका बाहिरी आवरणहरूमा पूर्ण समानता केही पनि छैन। उहाँहरूको साझा कुरा भनेको एउटै मानवता मात्रै हो, तर उहाँहरूको देहको बाहिरी रूप र उहाँहरूको जन्मको परिस्थितिको कुरा गर्नुपर्दा, उहाँहरू उस्तै हुनुहुन्न। यी कुराहरूले उहाँहरूको सम्बन्धित काममा वा उहाँहरूबारे मानिसको ज्ञानमा कुनै प्रभाव पार्दैनन्, किनभने, अन्तिम विश्लेषणमा, उहाँहरू एउटै आत्माका हुनुहुन्छ र कसैले पनि उहाँहरूलाई अलग गर्न सक्दैन। उहाँहरूबीच रगतको सम्बन्ध नभए पनि, उहाँहरूको सम्पूर्ण सत्त्व उहाँहरूको आत्माको नियन्त्रणमा हुन्छ, जसले उहाँहरूलाई फरक-फरक कालखण्डमा फरक-फरक काम गर्न सक्षम बनाउँछ, र उहाँहरूका देहहरू फरक-फरक रगतका हुन्। उदाहरणका लागि, यहोवाको आत्मा येशूका आत्माका पिता हुनुहुन्न, र येशूका आत्मा यहोवाका आत्माका पुत्र हुनुहुन्न: उहाँहरू एउटै र उही आत्माका हुनुहुन्छ। त्यसै गरी, आजका देहधारी परमेश्‍वर र येशूबीच रगतको सम्बन्ध छैन, तर उहाँहरू एक हुनुहुन्छ—किनभने उहाँहरूको आत्मा एक हुनुहुन्छ। परमेश्‍वर कृपा र प्रेमपूर्ण दयाको काम, साथै मानिसको धर्मी न्याय र सजायको काम, र मानिसमाथि श्राप ल्याउने काम गर्न सक्नुहुन्छ; र अन्त्यमा, उहाँ संसारलाई नष्ट गर्ने र दुष्टहरूलाई दण्ड दिने काम गर्न सक्नुहुन्छ। के उहाँ यी सबै आफैले गर्नुहुन्न र? के यो परमेश्‍वरको सर्वशक्तिमान्‌ता होइन र? उहाँ मानिसका लागि व्यवस्थाहरू जारी गर्ने र उसलाई आज्ञाहरू दिने दुवै कार्य गर्न सक्षम हुनुहुन्थ्यो, र उहाँ सुरुका इस्राएलीहरूलाई पृथ्वीमा जीवन जिउनमा अगुवाइ गर्न, र तिनीहरूलाई मन्दिर र वेदीहरू निर्माण गर्नमा मार्गदर्शन गर्न, अनि सबै इस्राएलीलाई आफ्नो प्रभुत्वमा राख्न पनि सक्षम हुनुहुन्थ्यो। उहाँको अख्तियारको कारणले गर्दा, उहाँ इस्राएलका मानिसहरूसँग पृथ्वीमा जिउनुभएको दुई हजार वर्षको दौरान, इस्राएलीहरूले उहाँका विरुद्धमा विद्रोह गर्ने आँट गरेनन्, र तिनीहरू सबैले यहोवाको डर माने र उहाँका आज्ञाहरू पालन गरे। उहाँको अख्तियार र उहाँको सर्वशक्तिमान्‌ताका कारण गरिएको काम यस्तो थियो। त्यसपछि, अनुग्रहको युगको दौरान, येशू सम्पूर्ण पतित मानवजातिलाई (इस्राएलीहरूलाई मात्र होइन) छुटकारा दिन आउनुभयो। उहाँले मानिसलाई कृपा र प्रेमपूर्ण दया देखाउनुभयो। अनुग्रहको युगमा मानिसले देखेका येशू प्रेमपूर्ण दयाले भरिपूर्ण हुनुहुन्थ्यो र मानिसप्रति सधैँ प्रेमिलो हुनुहुन्थ्यो, किनभने उहाँ मानवजातिलाई पापबाट मुक्ति दिन आउनुभएको थियो। उहाँको क्रूसीकरणले मानवजातिलाई पापबाट पूर्ण रूपमा छुटकारा नदिएसम्म उहाँ मानिसहरूका पापहरू क्षमा गर्न सक्षम हुनुहुन्थ्यो। यस अवधिमा, परमेश्‍वर कृपा र प्रेमपूर्ण दयाका साथ मानिसको अगाडि देखा पर्नुभयो; अर्थात्, उहाँ मानिसका लागि पापबलि बन्नुभयो र मानिसका पापहरूका लागि क्रूसमा टाँगिनुभयो, ताकि तिनीहरूलाई सधैँका लागि क्षमा गर्न सकियोस्। उहाँ कृपालु, करुणामय, धैर्यवान्, र प्रेमिलो हुनुहुन्थ्यो। अनि अनुग्रहको युगमा येशूलाई पछ्याउने सबै जना त्यसै गरी सबै कुरामा धैर्यवान् र प्रेमिलो हुन खोज्थे। तिनीहरू धैर्यका साथ दुःख सहन्थे, र कुटिँदा, सरापिँदा, वा ढुङ्गाले हानिँदा पनि कहिल्यै प्रतिकार गर्दैनथे। तर अन्तिम चरणमा अब त्यो कुरा त्यस्तै रहन सक्दैन। उदाहरणका लागि, येशू र यहोवा एउटै आत्माका भए पनि उहाँहरूको काम पूर्ण रूपमा उस्तै थिएन। यहोवाको कामले युगको अन्त्य गरेन, बरु युगलाई मार्गदर्शन गर्‍यो, पृथ्वीमा मानवजातिको जीवनको सुरुवात गर्‍यो, र आजको काम भनेको अन्यजाति राष्ट्रहरूमा गहिरो रूपमा भ्रष्ट तुल्याइएकाहरूलाई विजय गर्नु, र चीनका परमेश्‍वरका चुनिएका मानिसहरूलाई मात्र नभई सम्पूर्ण ब्रह्माण्ड र सम्पूर्ण मानवजातिलाई अगुवाइ गर्नु हो। तँलाई यो काम चीनमा मात्रै भइरहेको जस्तो लाग्ला, तर वास्तवमा यो विदेशमा फैलिन थालिसकेको छ। चीनभन्दा बाहिरका मानिसहरू किन बारम्बार साँचो मार्ग खोज्छन्? किनभने आत्माले काम गर्न थालिसक्नुभएको छ, र आज बोलिने वचनहरू सम्पूर्ण ब्रह्माण्डका मानिसहरूप्रति लक्षित छन्। योसँगै, आधा काम सुरु भइसकेको छ। संसारको सृष्टिकालदेखि वर्तमानसम्म, परमेश्‍वरको आत्माले यो महान् कामलाई गति दिनुभएको छ, र यसबाहेक फरक-फरक युगमा र फरक-फरक देशमा फरक-फरक काम गर्नुभएको छ। हरेक युगका मानिसहरू उहाँको फरक स्वभाव देख्छन्, जुन उहाँले गर्नुहुने फरक काममार्फत स्वाभाविक रूपमा प्रकट हुन्छ। उहाँ कृपा र प्रेमपूर्ण दयाले भरिपूर्ण परमेश्‍वर हुनुहुन्छ; उहाँ मानिसका लागि पापबलि र मानिसका गोठाला हुनुहुन्छ; तर उहाँ मानिसका न्याय, सजाय, र श्राप पनि हुनुहुन्छ। उहाँले मानिसलाई दुई हजार वर्षसम्म पृथ्वीमा जिउन अगुवाइ गर्न सक्नुभयो, र उहाँले भ्रष्ट मानवजातिलाई पापबाट छुटकारा दिन पनि सक्नुभयो। आज, उहाँलाई नचिन्ने मानवजातिलाई विजय गर्न, र तिनीहरूलाई उहाँको प्रभुत्वमा लम्पसार पार्न, र तिनीहरूलाई उहाँप्रति पूर्ण रूपमा समर्पित गराउन पनि उहाँ सक्षम हुनुहुन्छ। अन्त्यमा, उहाँले ब्रह्माण्डका मानिसहरूभित्र भएका अशुद्ध र अधर्मी कुराहरू सबैलाई भस्म पार्नुहुनेछ, ताकि तिनीहरूलाई उहाँ कृपालु र प्रेमिलो परमेश्‍वर मात्र होइन, बुद्धि र आश्चर्यकर्महरूका परमेश्‍वर मात्र होइन, पवित्र परमेश्‍वर मात्र होइन, यसबाहेक, मानिसको न्याय समेत गर्ने परमेश्‍वर हुनुहुन्छ भन्‍ने कुरा देखाउन सकियोस्। मानवजातिमध्येका दुष्टहरूका लागि, उहाँ जलन, न्याय, र दण्ड हुनुहुन्छ; सिद्ध पारिनुपर्नेहरूका लागि, उहाँ सङ्कष्ट, शोधन, र परीक्षाहरू, साथै सान्त्वना, भरणपोषण, वचनहरूको प्रबन्ध, र काटछाँट हुनुहुन्छ। अनि हटाइएकाहरूका लागि, उहाँ दण्ड र कर्मफल हुनुहुन्छ। ल भन्, के परमेश्‍वर सर्वशक्तिमान् हुनुहुन्न र? तैँले कल्पना गरेजस्तो क्रूसीकरण मात्र होइन, उहाँ कुनै पनि र सबै काम गर्न सक्षम हुनुहुन्छ। तँ परमेश्‍वरलाई ज्यादै कम आँक्छस्! के तँ उहाँले गर्न सक्ने भनेको उहाँको क्रूसीकरणमार्फत सम्पूर्ण मानवजातिलाई छुटकारा दिनु मात्र हो, र त्यतिमै सीमित छ भन्ने विश्‍वास गर्छस्? अनि त्यसपछि, के तँ जीवनको रूखको फल खान र जीवनको नदीको पानी पिउन उहाँलाई पछ्याउँदै स्वर्ग जानेछस्? … के त्यो त्यति सरल हुन सक्छ र? ल भन्, तैँले के गरेको छस्? के तँसँग येशूको जीवन छ? तँलाई वास्तवमै उहाँद्वारा छुटकारा दिइएको थियो, तर क्रूसीकरण येशू स्वयम्‌को काम थियो। एउटा मानवका रूपमा तैँले कुन कर्तव्य पूरा गरेको छस्? तँसँग बाहिरी भक्ति मात्रै छ, तर तँ उहाँको मार्ग बुझ्दैनस्। के तँ उहाँलाई यसरी नै प्रकट गर्छस्? यदि तैँले परमेश्‍वरको जीवन प्राप्त गरेको छैनस् वा उहाँको धर्मी स्वभावको सम्पूर्णता देखेको छैनस् भने, तैँले आफू जीवन भएको व्यक्ति भएको दाबी गर्न मिल्दैन, र तँ स्वर्गको राज्यको ढोकाबाट पार गर्न योग्य छैनस्।

परमेश्‍वर एउटा आत्मा त हुनुहुन्छ नै, उहाँ देह पनि बन्न सक्नुहुन्छ। यसबाहेक, उहाँ महिमाको शरीर हुनुहुन्छ। येशूलाई तिमीहरूले नदेखेको भए पनि, उहाँलाई इस्राएलीहरू—त्यस समयका यहूदीहरू—द्वारा देखियो। उहाँ सुरुमा देहको शरीर हुनुहुन्थ्यो, तर उहाँ क्रूसमा टाँगिनुभएपछि, उहाँ महिमाको शरीर बन्नुभयो। उहाँ सर्वसमावेशी आत्मा हुनुहुन्छ र हरेक ठाउँमा काम गर्न सक्नुहुन्छ। उहाँ यहोवा, येशू, वा मसीह जे पनि बन्न सक्नुहुन्छ; अन्त्यमा, उहाँ सर्वशक्तिमान् परमेश्‍वर पनि बन्न सक्नुहुन्छ। उहाँ धार्मिकता, न्याय, र सजाय हुनुहुन्छ; उहाँ श्राप र क्रोध हुनुहुन्छ; तर उहाँ कृपा र प्रेमपूर्ण दया पनि हुनुहुन्छ। उहाँले गर्नुभएका सबै कामले उहाँको प्रतिनिधित्व गर्न सक्छन्। तँ उहाँ कस्तो प्रकारको परमेश्‍वर हुनुहुन्छ भनेर भन्छस्? तँ व्याख्या गर्न सक्दैनस्। यदि तँ साँच्चै व्याख्या गर्न सक्दैनस् भने, तैँले परमेश्‍वरका बारेमा फैसला गर्नु हुँदैन। परमेश्‍वरले एक चरणमा छुटकाराको काम गर्नुभएकै कारणले उहाँ सधैँभरि कृपा र प्रेमपूर्ण दयाको परमेश्‍वर हुनुहुन्छ भन्‍ने फैसला नगर्। के तँ उहाँ कृपालु र प्रेमिलो परमेश्‍वर मात्र हुनुहुन्छ भन्ने कुरामा निश्‍चित हुन सक्छस्? यदि उहाँ केवल कृपालु र प्रेमिलो परमेश्‍वर हुनुहुन्छ भने, उहाँले आखिरी दिनहरूमा युगलाई किन अन्त्य गर्नुहुनेछ? उहाँले किन यति धेरै प्रकोप पठाउनुहुनेछ? मानिसहरूका धारणा र विचारहरूअनुसार, परमेश्‍वर अन्त्यसम्मै कृपालु र प्रेमिलो हुनुपर्छ, ताकि मानवजातिको अन्तिम सदस्यले पनि मुक्ति पाउन सकोस्। तर आखिरी दिनहरूमा, परमेश्‍वरलाई शत्रु ठान्ने यस दुष्ट मानवजातिलाई नष्ट गर्न उहाँले किन भूकम्प, महामारी, र अनिकालजस्ता ठूला प्रकोपहरू पठाउनुहुनेछ? उहाँले मानिसलाई किन यी प्रकोपहरू भोग्न दिनुहुनेछ? उहाँ कस्तो प्रकारको परमेश्‍वर हुनुहुन्छ भन्‍ने सन्दर्भमा, तिमीहरूमध्ये कसैले पनि भन्‍ने आँट गर्दैन, र कसैले पनि व्याख्या गर्न सक्दैन। के तँसँग उहाँ आत्मा हुनुहुन्छ भनेर भन्‍ने आँट छ? के तँसँग उहाँ येशूको देहबाहेक अरू कोही हुनुहुन्न भनेर भन्‍ने आँट छ? अनि के तँसँग उहाँ मानिसको खातिर सधैँ क्रूसमा टाँगिने परमेश्‍वर हुनुहुन्छ भनेर भन्‍ने आँट छ?


के त्रिएकत्व अस्तित्वमा छ?

येशू देह बन्‍नुभएको सत्यता थाहा पाएदेखि नै, मानिसले स्वर्गमा पिता मात्र होइन, पुत्र, र आत्मा पनि हुनुहुन्छ भन्‍ने विश्‍वास गर्दै आएको छ। मानिसले बोक्ने परम्परागत धारणा यही हो, कि स्वर्गमा एउटा यस्तो परमेश्‍वर हुनुहुन्छ: एउटा त्रिएक परमेश्‍वर जो पिता, पुत्र, र पवित्र आत्मा हुनुहुन्छ। मानिसहरू सबैमा यी धारणाहरू रहेका छन्: परमेश्‍वर एउटै परमेश्‍वर हुनुहुन्छ, तर उहाँ तीन भाग मिलेर बन्‍नुभएको छ, जसलाई परम्परागत धारणाहरूमा नराम्ररी जेलिएका सबैले पिता, पुत्र, र पवित्र आत्मा मान्छन्। ती तीन भाग एउटै बनेपछि मात्रै पूर्ण परमेश्‍वर बन्‍नुहुन्छ। पिताविना, परमेश्‍वर पूर्ण हुनुहुनेथिएन। त्यसैगरी, पुत्र वा पवित्र आत्माविना पनि परमेश्‍वर पूर्ण हुनुहुनेथिएन। तिनीहरूको धारणामा, तिनीहरू पितालाई मात्र वा पुत्रलाई मात्र परमेश्‍वर मान्‍न सकिँदैन भन्‍ने विश्‍वास गर्छन्। पिता, पुत्र, र पवित्र आत्मा सँगै मिलेकोलाई मात्रै परमेश्‍वर स्वयम् मान्‍न सकिन्छ। अहिले, सारा धार्मिक विश्‍वासी, र तिमीहरूमध्ये हरेक अनुयायीले समेत, यो विश्‍वास बोक्छन्। तैपनि, यो विश्‍वास सही हो कि होइन भन्ने विषयमा, तिमीहरूमध्ये कसैले पनि व्याख्या गर्न सक्दैनौ, किनभने परमेश्‍वर स्वयम्‌का मामलाहरूका बारेमा तिमीहरू सधैँ अन्योलको कुहिरोमा हुन्छौ। मानव धारणाहरूमा आधारित ज्ञानको कुरामा समेत, यो सही हो कि गलत हो भन्‍ने तिमीहरूलाई थाहा हुँदैन, किनभने तिमीहरू धार्मिक धारणाहरूबाट अत्यन्तै नराम्ररी सङ्क्रमित भएका छौ। तिमीहरूले धर्मका यी परम्परागत धारणाहरूलाई अत्यन्तै गहिरो रूपमा स्वीकार गरेका छौ, र यो विष तिमीहरूभित्र अत्यन्तै गहिरो छिरेको छ। त्यसकारण, यस मामलामा पनि तिमीहरू यो अत्यन्तै हानिकारक प्रभावको सिकार भएका छौ, किनभने त्रिएक परमेश्‍वर अस्तित्वमा छँदै छैन। अर्थात्, पिता, पुत्र, र पवित्र आत्माको त्रिएकत्व अस्तित्वमा छँदै छैन। यी सबै मानिसका परम्परागत धारणा, र मानिसका भ्रामक विश्‍वास हुन्। शताब्दिऔँदेखि, मानिसले यस त्रिएकत्वमा विश्‍वास गर्दै आएको छ, जुन मानिसको दिमागमा भएका धारणाहरूद्वारा कल्पना गरिएको, मानिसद्वारा रचिएको, र मानिसले पहिले कहिल्यै नदेखेको कुरा हो। यतिका वर्षमा, त्रिएकत्वको “साँचो अर्थ” व्याख्या गर्ने बाइबलका व्याख्याताहरू धेरै आए, तर त्रिएक परमेश्‍वरलाई तीनवटा छुट्टाछुट्टै व्यक्तिका रूपमा गरिएका त्यस्ता व्याख्याहरू अन्योलपूर्ण र अस्पष्ट रहे, र “परमेश्‍वर” को “बनावट” ले गर्दा मानिसहरू सबै गहिरो अलमलमा परेका छन्। कुनै पनि महान् व्यक्तिले कहिल्यै पूर्ण व्याख्या प्रदान गर्न सकेको छैन; धेरैजसो व्याख्या तर्कको हिसाबमा र कागजमा त ठीकै देखिन्छन्, तर एक जना व्यक्तिले पनि यसको अर्थ पूर्ण रूपमा प्रस्ट बुझेको छैन। यसको कारण के हो भने मानिसले हृदयमा बोक्ने यो “महान् त्रिएकत्व” अस्तित्वमा छँदै छैन। किनभने कसैले पनि परमेश्‍वरको साँचो मुहार कहिल्यै देखेको छैन, न त परमेश्‍वर रहनुभएको ठाउँमा के-कस्ता कुराहरू छन् भनी जाँच्न, “परमेश्‍वरको परिवार” मा ठ्याक्कै कति दशौँ हजार वा करोडौँ पुस्ता छन् भनी निर्धारण गर्न वा परमेश्‍वरको अन्तर्निहित संरचना कति वटा भाग मिलेर बनेको छ भनी छानबिन गर्नका लागि परमेश्‍वरको वासस्थानमा जाने सौभाग्य नै कसैले पाएको छ। मुख्य रूपमा जाँचिनुपर्ने कुरा यो हो: पिता र पुत्रको, साथै पवित्र आत्माको उमेर; प्रत्येक व्यक्तिको आ-आफ्नो रूप; उहाँहरू ठ्याक्कै कसरी छुट्टिनुहुन्छ, र उहाँहरू कसरी एक बन्‍नुहुन्छ भन्ने कुरा। दुर्भाग्यवश, यतिका धेरै वर्षमा, एक जना व्यक्तिले पनि यी मामलाहरूको यथार्थ निर्धारण गर्न सकेको छैन। तिनीहरू सबै अनुमान मात्र गर्छन्, किनभने त्रिएकत्वका बारेमा चासो राख्‍ने ती सबै जोसिला र भक्त धार्मिक विश्‍वासीहरूलाई यस मामलाको यथार्थबारे रिपोर्ट दिनका लागि एक जना व्यक्ति पनि कहिल्यै स्वर्गमा उक्लेर सारा मानवजातिका लागि “छानबिन रिपोर्ट” लिएर फर्केको छैन। अवश्य नै, यस्ता धारणाहरू बनाएकोमा मानिसलाई नै पूर्ण रूपमा दोष दिन मिल्दैन, किनभने पिता यहोवाले मानवजातिको सृष्टि गर्दा पुत्र येशूलाई किन आफ्नो साथमा ल्याउनुभएन? यदि, सुरुमा, सबैलाई यहोवा भनिएको भए, त्यो उत्तम हुनेथियो। यदि दोष दिनैपर्छ भने, यहोवा परमेश्‍वरको क्षणिक गल्तीलाई दिइयोस्, जसले सृष्टिको समयमा पुत्र र पवित्र आत्मालाई आफ्नो अगाडि बोलाउनुभएन, बरु आफ्नो काम एक्लै गर्नुभयो। यदि उहाँहरू सबैले एकैसाथ काम गर्नुभएको भए, के उहाँहरू एक बन्‍नुहुनेथिएन र? यदि, सुरुदेखि अन्त्यसम्म, यहोवा नाम मात्रै भएको र अनुग्रहको युगको येशू नाम नभएको भए, वा यदि उहाँलाई त्यतिबेला पनि यहोवा नै भनिएको भए, के परमेश्‍वर मानवजातिद्वारा गरिएको यस विभाजनको दुःखमा पर्नबाट जोगिनुहुनेथिएन र? पक्कै पनि, यी सबैका लागि यहोवालाई नै दोष दिन मिल्दैन; यदि दोष दिनैपर्छ भने, पवित्र आत्मालाई दिइयोस्, जसले हजारौँ वर्ष यहोवा, येशू, र पवित्र आत्माको नामबाट समेत आफ्नो काम जारी राख्‍नुभयो, र मानिसलाई यति अलमल्ल र अन्योलमा पार्नुभयो कि मानिसले परमेश्‍वर ठ्याक्कै को हुनुहुन्छ भनेर चिन्नै सकेन। यदि पवित्र आत्मा स्वयम्‌ले कुनै रूप वा स्वरूपविना, र अझ महत्त्वपूर्ण कुरा, येशू जस्तो नामविना काम गर्नुभएको भए, अनि मानिसले उहाँलाई छुन वा देख्‍न नसकेको, र गर्जनको आवाज मात्र सुन्‍न सकेको भए, के यस्तो प्रकारको काम मानवजातिका लागि अझ बढी लाभदायक हुनेथिएन र? त्यसोभए अब के गर्न सकिन्छ त? मानिसका धारणाहरू थुप्रिएर पहाडजत्तिकै अग्लो र समुद्रजत्तिकै फराकिलो भएका छन्, यहाँसम्म कि वर्तमान दिनका परमेश्‍वरले तिनलाई अब सहन सक्नुहुन्‍न र उहाँ पूर्ण रूपमा के गर्ने कसो गर्ने भन्‍ने अवस्थामा पुग्नुभएको छ। विगतमा यहोवा, येशू, अनि उहाँहरूका बीचमा पवित्र आत्मा मात्र हुँदा नै, मानिस कसरी सामना गर्ने भनेर सोच्नै नसक्ने अवस्थामा पुगेको थियो, अनि अब सर्वशक्तिमान्‌ समेत थपिनुभएको छ, जसलाई समेत “परमेश्‍वरको एक भाग” पनि भनिन्छ। उहाँ को हुनुहुन्छ र उहाँ त्रिएकत्वको कुन व्यक्तिमा कति वर्षदेखि मिसिनुभएको छ वा लुक्नुभएको छ भन्‍ने कसलाई थाहा छ र? मानिसले यो कसरी सहन सक्छ? त्रिएक परमेश्‍वरलाई मात्रै व्याख्या गर्न मानिसलाई जीवनभरिको समय लाग्थ्यो, तर अब त “चार व्यक्तिमा एक परमेश्‍वर” हुनुहुन्छ। यसलाई कसरी व्याख्या गर्न सकिन्छ? के तँ यसलाई व्याख्या गर्न सक्छस्? दाजुभाइ-दिदीबहिनीहरू हो! तिमीहरूले आजको दिनसम्म यस्तो परमेश्‍वरमा कसरी विश्‍वास गरेका छौ? म तिमीहरूलाई सलाम गर्छु। त्रिएक परमेश्‍वर नै सहन गाह्रो भइसकेको थियो; तिमीहरूले यी चार व्यक्तिभित्रको एक परमेश्‍वरमा कसरी यस्तो अटुट विश्‍वास राख्न सक्यौ? तिमीहरूलाई बाहिर निस्कन भनिएको छ, तैपनि तिमीहरू मान्दैनौ। कति अकल्पनीय! तिमीहरू साँच्चै नै कमालका छौ! कुनै व्यक्ति वास्तवमा “चार परमेश्‍वर” मा विश्‍वास गर्ने अनि यसलाई सामान्य रूपमा लिने हदसम्म समेत पुग्न सक्छ; के तिमीहरूलाई यो एउटा चमत्कार हो जस्तो लाग्दैन र? तिमीहरूलाई हेर्दा, तिमीहरू यति ठूलो चमत्कार गर्न सक्षम छौ भनेर कसैलाई पनि थाहा हुँदैन! म तिमीहरूलाई बताउँछु कि, वास्तवमा, “त्रिएक परमेश्‍वर” माथि वा ब्रह्माण्डभरि कतै पनि अस्तित्वमा हुनुहुन्‍न। परमेश्‍वरको कुनै पिता र कुनै पुत्र हुनुहुन्‍न, अनि पिता र पुत्रले संयुक्त रूपमा पवित्र आत्मालाई एउटा साधनका रूपमा प्रयोग गर्नुहुन्छ भन्‍ने अवधारणा त झनै छैन। यो सबै यस संसारको सबैभन्दा ठूलो भ्रम हो र यो अस्तित्वमा छँदै छैन! तर यस्तो भ्रमको समेत आफ्नै उत्पत्ति छ र यो पूर्ण रूपमा आधारहीन छैन, किनभने तिमीहरूको दिमाग त्यति सरल छैन, र तिमीहरूका यी अवधारणाहरू अकारण छैनन्। बरु, ती निकै उपयुक्त र चलाखीपूर्ण छन्, यतिसम्म कि ती कुनै पनि शैतानले समेत डगाउन सक्दैन। दुःखको कुरा के हो भने यी अवधारणाहरू सबै भ्रम हुन् र तिनको अस्तित्व छँदै छैन! तिमीहरूले यथार्थ जे हो त्यो बिलकुलै देखेका छैनौ; तिमीहरू केवल तर्क र कल्पना गरिरहेका छौ, त्यसपछि छलपूर्वक अरूको विश्‍वास प्राप्त गर्न र ती बुद्धि वा समझ नभएका सबैभन्दा मूर्ख मानिसहरूमाथि प्रभुत्व जमाउन यो सबै कुरालाई बुनेर एउटा कथा बनाइरहेका छौ, ताकि तिनीहरूले तिमीहरूका महान् र प्रख्यात “विशेषज्ञ शिक्षाहरू” मा विश्‍वास गरून्। के यो सत्यता हो? के मानिसले बुझ्नुपर्ने जीवनको मार्ग यही हो? यो सबै बकबास हो! एउटा शब्द पनि उपयुक्त छैन! यतिका धेरै वर्षभरि, परमेश्‍वरलाई तिमीहरूद्वारा यसरी विभाजित गरिएको छ, प्रत्येक पुस्तासँगै झन्-झन् मसिनो टुक्रामा विभाजन गरिएको छ, यहाँसम्म कि एउटै परमेश्‍वरलाई खुलेआम तीन वटा परमेश्‍वरमा विभाजन गरिएको छ। अनि अब मानिसले परमेश्‍वरलाई फेरि जोडेर एक बनाउनु पूर्ण रूपमा असम्भव छ, किनभने तिमीहरूले उहाँलाई अत्यन्तै मसिनो टुक्रामा विभाजन गरेका छौ! ज्यादै ढिला हुनुअघि नै मैले तुरुन्तै काम नगरेको भए, तिमीहरूले कति लामो समयसम्म यसरी नै दुस्साहसपूर्वक जारी राख्नेथियौ भनेर भन्न गाह्रो छ! परमेश्‍वरलाई यसरी विभाजन गरिरहँदा, उहाँ कसरी अझै पनि तिमीहरूको परमेश्‍वर हुन सक्नुहुन्छ? के तिमीहरूले अझै पनि परमेश्‍वरलाई चिन्नेथियौ? के तिमीहरू अझै पनि आफ्नो उत्पत्ति पत्ता लगाउनेथियौ र आफ्नो जरामा फर्कनेथियौ? यदि म अलिकति पनि ढिलो आइपुगेको भए, सम्भवतः तिमीहरूले “पिता र पुत्र,” यहोवा र येशूलाई इस्राएलमा फिर्ता पठाएका हुनेथियौ र तिमीहरू आफै परमेश्‍वरको एउटा हिस्सा भएको दाबी गरेका हुनेथियौ। भाग्यवश, अहिलेको समय आखिरी दिनहरू हो। अन्ततः मैले लामो समयदेखि पर्खेको यो दिन आएको छ, र म व्यक्तिगत रूपमा कामको यो चरण पूरा गर्न आएर मात्रै परमेश्‍वर स्वयम्‌लाई विभाजन गर्ने तिमीहरूको काम रोकिएको छ। यदि यस्तो नभएको भए, तिमीहरू अझै अघि बढ्नेथियौ, तिमीहरूका बीचमा रहेका सबै शैतानलाई समेत वेदीहरूमा राखेर आराधना गर्नेथियौ। यो तिमीहरूको छल हो! यो परमेश्‍वरलाई विभाजन गर्ने तिमीहरूको माध्यम हो! के तिमीहरू अब पनि त्यसो गर्न जारी राख्नेछौ? म तिमीहरूलाई सोध्छु: कति जना परमेश्‍वर हुनुहुन्छ? कुन परमेश्‍वरले तिमीहरूलाई मुक्ति दिलाउनुहुनेछ? तिमीहरूले सधैँ प्रार्थना गर्ने परमेश्‍वर पहिलो, दोस्रो, वा तेस्रो, कुन हुनुहुन्छ? तिमीहरू सधैँ कुनमा विश्‍वास गर्छौ? के उहाँ पिता हुनुहुन्छ? कि पुत्र हुनुहुन्छ? कि आत्मा हुनुहुन्छ? तँ कसमा विश्‍वास गर्छस्, भन्। तिमीहरूले आफूले बोल्ने हरेक शब्दमा परमेश्‍वरमा विश्‍वास गर्छु भने पनि, तिमीहरू वास्तवमा आफ्नै दिमागलाई विश्‍वास गर्छौ! तिमीहरूको हृदयमा परमेश्‍वर पटक्कै हुनुहुन्न! तैपनि तिमीहरूको दिमागमा यस्ता “त्रिएकत्वहरू” धेरै छन्! के तिमीहरू यो कुरा मान्दैनौ र?

यदि कामका तीन वटा चरणलाई यो त्रिएकत्वको अवधारणाअनुरूप मूल्याङ्कन गर्ने हो भने, तीन वटा परमेश्‍वर हुनैपर्छ किनभने प्रत्येकले गर्ने काम एउटै होइन। यदि तिमीहरूमध्ये कसैले त्रिएकत्व साँच्चै अस्तित्वमा हुनुहुन्छ भन्छ भने, तीन व्यक्तिमा हुनुहुने यो एउटै परमेश्‍वर ठ्याक्कै के हुनुहुन्छ भनेर व्याख्या गर। पिता के हुनुहुन्छ? पुत्र के हुनुहुन्छ? पवित्र आत्मा के हुनुहुन्छ? के यहोवा पिता हुनुहुन्छ? के येशू पुत्र हुनुहुन्छ? त्यसोभए पवित्र आत्मा चाहिँ के हुनुहुन्छ? के पिता एउटा आत्मा हुनुहुन्न र? के पुत्रको सार पनि एउटा आत्मा नै होइन र? के येशूको काम पवित्र आत्माको काम थिएन र? के त्यतिबेला यहोवाको काम येशूको जस्तै उही आत्माद्वारा गरिएको थिएन र? परमेश्‍वरका कति वटा आत्मा हुन सक्छ? तेरो व्याख्याअनुसार, पिता, पुत्र, र पवित्र आत्माका तीन व्यक्ति एउटै हुन्; यदि यस्तो हो भने, आत्मा तीन वटा छन्, तर तीन वटा आत्मा हुनुको अर्थ तीन वटा परमेश्‍वर हुनु हो, जुन एउटै साँचो परमेश्‍वर हुनेछैन। यस्तो प्रकारको परमेश्‍वरसँग कसरी अझै पनि परमेश्‍वरको अन्तर्निहित सार हुन सक्छ? यदि तँ एउटै मात्र परमेश्‍वर हुनुहुन्छ भनी स्वीकार गर्छस् भने, उहाँको पुत्र वा पिता कसरी हुन सक्छ? के यी सबै तेरा धारणा मात्रै होइनन् र? परमेश्‍वर एउटै मात्र हुनुहुन्छ, यस परमेश्‍वरमा एउटै मात्र व्यक्ति हुनुहुन्छ, र परमेश्‍वरको एउटै मात्र आत्मा हुनुहुन्छ, जसरी बाइबलमा लेखिएको छ, “एउटै मात्र पवित्र आत्मा र एउटै मात्र परमेश्‍वर हुनुहुन्छ।” तैँले चर्चा गर्ने पिता र पुत्रको अस्तित्व भए पनि वा नभए पनि, आखिरमा एउटै मात्र परमेश्‍वर हुनुहुन्छ, र तिमीहरूले विश्‍वास गर्ने पिता, पुत्र, र पवित्र आत्माको सार पवित्र आत्माको सार हो। अर्को शब्दमा भन्नुपर्दा, परमेश्‍वर आत्मा हुनुहुन्छ, तर उहाँ देह बन्न र मानिसहरूका बीचमा जिउन, साथै यावत् थोकभन्दा माथि हुन सक्षम हुनुहुन्छ। उहाँको आत्मा सर्वसमावेशी र सर्वव्यापी हुनुहुन्छ। उहाँ एकैसाथ देहमा र ब्रह्माण्डमाथि अनि ब्रह्माण्डभरि हुन सक्नुहुन्छ। सबै मानिसले परमेश्‍वर एउटै साँचो परमेश्‍वर हुनुहुन्छ भनेर भन्ने हुनाले, परमेश्‍वर एउटै मात्र हुनुहुन्छ, जसलाई कसैले पनि आफ्नो इच्छाअनुसार विभाजन गर्न सक्दैन! परमेश्‍वर एउटै मात्र आत्मा हुनुहुन्छ, र एउटै मात्र व्यक्ति हुनुहुन्छ; र त्यो परमेश्‍वरको आत्मा हुनुहुन्छ। यदि तैँले भनेजस्तै पिता, पुत्र, र पवित्र आत्मा हुनुहुन्छ भने, के उहाँहरू तीनवटा परमेश्‍वर हुनुहुन्न र? पवित्र आत्मा एउटा कुरा हो, पुत्र अर्को कुरा हो, र पिता अझै अर्को कुरा हो। उहाँहरूका व्यक्तिहरू फरक छन् र उहाँहरूका सारहरू फरक छन्, त्यसोभए उहाँहरू प्रत्येक कसरी एउटै परमेश्‍वरको पाटो हुन सक्नुहुन्छ? पवित्र आत्मा एउटा आत्मा हुनुहुन्छ; यो मानिसलाई बुझ्न सजिलो छ। यदि यस्तो हो भने, पिता त झनै बढी आत्मा हुनुहुन्छ। उहाँ कहिल्यै पृथ्वीमा ओर्लनुभएको छैन र कहिल्यै देह बन्नुभएको छैन; उहाँ मानिसको हृदयमा हुनुभएको यहोवा परमेश्‍वर हुनुहुन्छ, र उहाँ पनि पक्कै एउटा आत्मा नै हुनुहुन्छ। त्यसोभए यस आत्मा र पवित्र आत्माबीचको सम्बन्ध के हो? के यो पिता र पुत्रबीचको सम्बन्ध हो? कि यो पवित्र आत्मा र पिताको आत्माबीचको सम्बन्ध हो? के प्रत्येक आत्माको सार एउटै हो? कि पवित्र आत्मा पिताको साधन हुनुहुन्छ? यसलाई कसरी व्याख्या गर्न सकिन्छ? अनि पुत्र र पवित्र आत्माबीचको सम्बन्ध के हो? के यो दुई वटा आत्माबीचको सम्बन्ध हो कि मानव र आत्माबीचको सम्बन्ध हो? यी सबै कुनै व्याख्या गर्न नसकिने मामला हुन्! यदि उहाँहरू सबै एउटै आत्मा हुनुहुन्छ भने, तीनजना व्यक्तिको कुरा गर्नै मिल्दैन, किनभने उहाँहरूसँग एउटै मात्र आत्मा छ। यदि उहाँहरू छुट्टाछुट्टै व्यक्ति हुनुहुन्थ्यो भने, उहाँहरूको आत्मा शक्तिका हिसाबले फरक हुनेथियो, र उहाँहरू एउटै आत्मा बिलकुलै हुन सक्नुहुनेथिएन। पिता, पुत्र, र पवित्र आत्माको यो अवधारणा सबैभन्दा असङ्गत छ! यसले परमेश्‍वरलाई खण्डित गर्छ र उहाँलाई तीन व्यक्तिमा विभाजन गर्छ, जसमध्ये हरेकको हैसियत र आत्मा हुन्छ; त्यसोभए उहाँ कसरी अझै पनि एउटै आत्मा र एउटै परमेश्‍वर हुन सक्नुहुन्छ? ल भन्, स्वर्ग र पृथ्वी अनि यावत् थोक पिता, पुत्र, वा पवित्र आत्मामध्ये कोद्वारा सृष्टि गरिएका थिए? कतिपयले उहाँहरू सबै मिलेर यो सृष्टि गर्नुभयो भन्छन्। त्यसोभए मानवजातिलाई कसले छुटकारा दिनुभयो? पवित्र आत्माले, पुत्रले, कि पिताले? कतिपयले मानवजातिलाई छुटकारा दिने पुत्र हुनुहुन्थ्यो भन्छन्। त्यसोभए सारमा पुत्र को हुनुहुन्छ? के उहाँ परमेश्‍वरको आत्माले धारण गर्नुभएको देह हुनुहुन्न र? देहले एक सृजित मानवको दृष्टिकोणबाट स्वर्गमा हुनुहुने परमेश्‍वरलाई पिताको नामले पुकार्छ। के येशू पवित्र आत्माद्वारा गर्भधारण गरिएर जन्मनुभएको हो भन्‍ने तँलाई थाहा छैन र? उहाँभित्रै पवित्र आत्मा हुनुहुन्छ; तँ जेसुकै भन्, उहाँ स्वर्गमा हुनुहुने परमेश्‍वरसँग एउटै हुनुहुन्छ, किनभने उहाँ परमेश्‍वरको आत्माले धारण गर्नुभएको देह हुनुहुन्छ। पुत्रसम्बन्धी यो अवधारणा पूर्ण रूपमा असत्य छ। एउटै आत्माले सबै काम पूरा गर्नुहुन्छ, यो परमेश्‍वर स्वयम्‌ले पूरा गर्नुहुन्छ—अर्थात्, परमेश्‍वरको आत्माले नै काम गर्नुहुन्छ। परमेश्‍वरको आत्मा को हुनुहुन्छ? के त्यो पवित्र आत्मा हुनुहुन्न र? के त्यो येशूमा काम गर्ने पवित्र आत्मा हुनुहुन्न र? यदि काम पवित्र आत्माद्वारा (अर्थात्, परमेश्‍वरको आत्माद्वारा) नगरिएको भए, के उहाँको कामले परमेश्‍वर स्वयम्‌लाई प्रतिनिधित्व गर्न सक्थ्यो र? जब येशूले प्रार्थना गर्दा स्वर्गमा रहनुभएका परमेश्‍वरलाई पिताको नामले पुकार्नुभयो, यो केवल एक सृजित मानवको दृष्टिकोणबाट गरिएको थियो, परमेश्‍वरको आत्माले एउटा साधारण र सामान्य देह धारण गर्नुभएको र उहाँसँग सृजित प्राणीको बाहिरी आवरण भएको हुनाले मात्र यसो गरिएको थियो। उहाँभित्र परमेश्‍वरको आत्मा भए पनि, उहाँको बाहिरी रूप भने सामान्य मानवको नै थियो; अर्को शब्दमा भन्नुपर्दा, उहाँ त्यो “मानिसको पुत्र” बन्नुभएको थियो जसका बारेमा सबै मानिसले साथै येशू स्वयम्‌ले पनि कुरा गर्नुहुन्थ्यो। उहाँलाई मानिसको पुत्र भनिने हुनाले, उहाँ साधारण मानिसहरूको एउटा सामान्य परिवारमा जन्मेको व्यक्ति (चाहे पुरुष होस् वा महिला, जे भए पनि मानवको बाहिरी आवरण भएको व्यक्ति) हुनुहुन्छ। त्यसकारण, येशूले स्वर्गमा हुनुहुने परमेश्‍वरलाई पिताको नामले पुकार्नु भनेको तिमीहरूले सुरुमा उहाँलाई पिता भनेर पुकारेको जस्तै थियो; उहाँले एक सृजित मानवको दृष्टिकोणबाट त्यसो गर्नुभयो। के तिमीहरूलाई येशूले कण्ठ पार्न सिकाउनुभएको प्रभुको प्रार्थना अझै याद छ? “स्वर्गमा हुनुहुने हाम्रा पिता…।” उहाँले स्वर्गमा हुनुहुने परमेश्‍वरलाई पिताको नामले पुकार्न भनेर सबै मानिसलाई भन्नुभयो। अनि उहाँले पनि उहाँलाई पिता भनेर पुकार्नुभएको हुनाले, उहाँले तिमीहरू सबैसँग समान स्तरमा उभिने व्यक्तिको दृष्टिकोणबाट पुकार्नुभएको हो। तिमीहरूले स्वर्गमा हुनुहुने परमेश्‍वरलाई पिताको नामले पुकारेको हुनाले, येशूले आफूलाई तिमीहरूसँग समान स्तरमा रहेको, र परमेश्‍वरद्वारा चुनिएको पृथ्वीको मानवका रूपमा (अर्थात्, परमेश्‍वरका पुत्रका रूपमा) हेर्नुभयो। यदि तिमीहरू परमेश्‍वरलाई पिता भन्छौ भने, के यो तिमीहरू सृजित प्राणी भएकाले होइन र? पृथ्वीमा येशूको अख्तियार जतिसुकै महान् भए पनि, क्रूसीकरणअघि, उहाँ केवल पवित्र आत्माद्वारा (अर्थात्, परमेश्‍वरद्वारा) शासित मानिसको पुत्र हुनुहुन्थ्यो, र पृथ्वीका सृजित प्राणीहरूमध्ये एक हुनुहुन्थ्यो, किनभने उहाँले आफ्नो काम पूरा गर्न बाँकी नै थियो। त्यसकारण, उहाँले स्वर्गमा हुनुहुने परमेश्‍वरलाई पिता भनी पुकार्नु उहाँको नम्रता र अधीनता मात्र थियो। तर, उहाँले परमेश्‍वरलाई (अर्थात्, स्वर्गमा हुनुहुने आत्मालाई) यसरी सम्बोधन गर्नुले उहाँ स्वर्गमा हुनुहुने परमेश्‍वरको आत्माको पुत्र हुनुहुन्थ्यो भनी प्रमाणित गर्दैन। बरु, उहाँको दृष्टिकोण मात्र फरक थियो, उहाँ फरक व्यक्ति हुनुहुन्नथ्यो। छुट्टाछुट्टै व्यक्तिहरूको अस्तित्व एउटा भ्रम हो! येशूको क्रूसीकरणअघि, उहाँ देहका सीमितताहरूद्वारा बाँधिएको मानिसको पुत्र हुनुहुन्थ्यो, र उहाँसँग आत्माको पूर्ण अख्तियार थिएन। त्यसैकारण उहाँले एक सृजित प्राणीको दृष्टिकोणबाट मात्रै पिता परमेश्‍वरका अभिप्रायहरू खोज्न सक्नुहुन्थ्यो। यो उहाँले “मेरो चाहना होइन, तर तपाईँको चाहना पूरा होस्” भनेर गेतसमनीमा तीन पटक प्रार्थना गर्नुभएको जस्तै हो। क्रूसमा टाँगिनुअघि, उहाँ यहूदीहरूका राजा, मानिसका पुत्र, ख्रीष्ट मात्र हुनुहुन्थ्यो, र महिमाको शरीर हुनुहुन्नथ्यो। त्यसैकारण, एक सृजित प्राणीको दृष्टिकोणबाट, उहाँले परमेश्‍वरलाई पिता भनी पुकार्नुभयो। अब, तैँले परमेश्‍वरलाई पिता भनी पुकार्ने सबै जना पुत्र हुन् भनेर भन्न मिल्दैन। यदि यस्तो हुन्थ्यो भने, के येशूले तिमीहरूलाई प्रभुको प्रार्थना सिकाउनुभएपछि तिमीहरू सबै जना पुत्र बन्नेथिएनौ र? यदि तिमीहरूलाई अझै पनि पत्यार लाग्दैन भने, मलाई भन, तिमीहरू कसलाई पिता भनेर पुकार्छौ? यदि तिमीहरू येशूलाई सङ्केत गरिरहेका छौ भने, तिमीहरूका लागि येशूका पिता को हुनुहुन्छ? येशू जानुभएपछि, यो पिता र पुत्रको अवधारणा बाँकी रहेन। यो अवधारणा येशू देह बन्नुभएका वर्षहरूका लागि मात्र उपयुक्त थियो; अरू सबै परिस्थितिमा, तिमीहरूले परमेश्‍वरलाई पिता भनी पुकार्दा, त्यो सम्बन्ध सृष्टिकर्ता र सृजित प्राणीबीचको सम्बन्ध हो। यो पिता, पुत्र, र पवित्र आत्माको त्रिएकत्वको अवधारणा मान्य हुन सक्ने कुनै समय छैन; यो युगौँयुगमा विरलै देखिने भ्रम हो र यो अस्तित्वमा छैन!

यसले धेरैजसो मानिसलाई उत्पत्तिको पुस्तकबाट परमेश्‍वरका वचनहरू याद दिलाउन सक्छ: “मानिसलाई हाम्रै स्वरूपमा, हाम्रै रूपमा बनाऔँ।” (उत्पत्ति १:२६)। परमेश्‍वरले “मानिसलाई हाम्रै स्वरूपमा... बनाऔँ” भन्नुभएको हुनाले, “हाम्रै” ले दुई वा सोभन्दा बढीलाई जनाउँछ; उहाँले “हाम्रै” भन्नुभएको हुनाले, परमेश्‍वर एउटै मात्र हुनुहुन्न। यसरी, मानिसले अमूर्त छुट्टाछुट्टै व्यक्तिहरूका बारेमा सोच्न थाल्यो, र यी वचनहरूबाट पिता, पुत्र, र पवित्र आत्माको कुरा उब्जियो। त्यसोभए पिता कस्तो हुनुहुन्छ? पुत्र कस्तो हुनुहुन्छ? अनि पवित्र आत्मा कस्तो हुनुहुन्छ? के आजको मानवजाति तीन वटालाई सँगै जोडेर एकको स्वरूपमा बनाइएको हुन सक्छ? त्यसोभए मानिसको स्वरूप पिता, पुत्र, वा पवित्र आत्मामध्ये कसको जस्तो छ? मानिस परमेश्‍वरका व्यक्तिहरूमध्ये कसको स्वरूपमा छ? मानिसको यो विचार पूर्ण रूपमा गलत र तुकहीन छ! यसले एउटै परमेश्‍वरलाई धेरै वटा परमेश्‍वरमा विभाजन मात्र गर्न सक्छ। जतिबेला मोशाले उत्पत्तिको पुस्तक लेखे, त्यो संसारको सृष्टिपछि मानवजातिको सृष्टि गरिएपछिको समय थियो। सुरुमा, परमेश्‍वरले संसारको सृष्टि गर्दा, मोशा अस्तित्वमा थिएनन्। अनि धेरै पछि मात्र मोशाले बाइबल लेखेका थिए, त्यसैले स्वर्गमा हुनुहुने परमेश्‍वरले के बोल्नुभयो भनी उनले कसरी जान्न सक्थे र? परमेश्‍वरले कसरी संसार सृष्टि गर्नुभयो भन्‍नेबारे उनलाई अलिकति पनि छनक थिएन। बाइबलको पुरानो करारमा, पिता, पुत्र, र पवित्र आत्माको कुनै उल्लेख छैन, एउटै साँचो परमेश्‍वर, यहोवाले इस्राएलमा आफ्नो काम गर्नुभएको मात्र उल्लेख छ। युग परिवर्तन हुँदै जाँदा परमेश्‍वरलाई फरक-फरक नामले पुकारिन्छ, तर यसले प्रत्येक नामले फरक व्यक्तिलाई जनाउँछ भनी प्रमाणित गर्न सक्दैन। यदि यस्तो हुन्थ्यो भने, के परमेश्‍वरमा अनगिन्ती व्यक्ति हुनेथिएनन् र? पुरानो करारमा जे लेखिएको छ त्यो यहोवाको काम हो, जुन व्यवस्थाको युगमा परमेश्‍वर स्वयम्‌को सुरुवाती कामको एउटा चरण हो। यो परमेश्‍वरको काम थियो, जहाँ उहाँ बोल्नुभयो र त्यो अस्तित्वमा आयो, र उहाँले आज्ञा दिनुभयो र त्यो स्थापित भयो। यहोवाले कुनै पनि समयमा आफू काम गर्न आएको पिता भएको भनेर भन्नुभएन, न त उहाँले मानवजातिलाई छुटकारा दिन पुत्र आउनुहुनेछ भनेर कहिल्यै भविष्यवाणी नै गर्नुभयो। येशूको समय आउँदा, सारा मानवजातिलाई छुटकारा दिन परमेश्‍वर देह बन्नुभएको छ भनेर मात्र भनिएको थियो, पुत्र आउनुभएको हो भनेर भनिएको थिएन। युगहरू उस्तै नभएकाले र परमेश्‍वर स्वयम्‌ले गर्न चाहनुहुने काम पनि फरक हुने भएकाले, उहाँले आफ्नो काम फरक-फरक क्षेत्रहरूभित्र गर्नुपर्ने हुन्छ। यसरी, उहाँले प्रतिनिधित्व गर्ने पहिचान पनि फरक हुन्छ। मानिसले यहोवा येशूका पिता भएको विश्‍वास गर्छ, तर वास्तवमा यसलाई येशूले स्वीकार गर्नुभएन, जसले भन्नुभयो, “हामी कहिल्यै पिता र पुत्रका रूपमा छुट्टाछुट्टै थिएनौँ; म र स्वर्गमा हुनुहुने पिता एक हौँ। पिता ममा हुनुहुन्छ र म पितामा छु; जब मानिसले पुत्रलाई देख्छ, उसले स्वर्गमा हुनुहुने पितालाई देखिरहेको हुन्छ।” अन्ततः पिता होस् वा पुत्र, उहाँहरू एउटै आत्मा हुनुहुन्छ, छुट्टाछुट्टै व्यक्तिमा विभाजित हुनुहुन्न। जब मानिसले व्याख्या गर्ने प्रयास गर्छ, तब छुट्टाछुट्टै व्यक्तिहरूको अवधारणा, साथै पिता, पुत्र, र आत्माबीचको सम्बन्धले गर्दा मामलाहरू जटिल बन्छन्। जब मानिसले अलग-अलग व्यक्तिहरूको कुरा गर्छ, के यसले परमेश्‍वरलाई ठोस रूप दिँदैन र? मानिसले उक्त व्यक्तिहरूलाई पहिलो, दोस्रो, र तेस्रो भनेर दर्जा समेत दिन्छ; यी सबै मानिसका कल्पना मात्र हुन्, जुन उल्लेख गर्न लायक छैनन्, र पूर्ण रूपमा अवास्तविक छन्! यदि तैँले उसलाई, “कति जना परमेश्‍वर हुनुहुन्छ?” भनेर सोधिस् भने, उसले परमेश्‍वर भनेको पिता, पुत्र, र पवित्र आत्माको त्रिएकत्व मिलेर बन्नुभएको एउटै साँचो परमेश्‍वर हुनुहुन्छ भनेर भन्नेछ। यदि तैँले “पिता को हुनुहुन्छ?” भनेर थप सोधिस् भने, उसले भन्नेछ, “पिता भनेको स्वर्गमा हुनुहुने परमेश्‍वरको आत्मा हुनुहुन्छ; उहाँ सबै कुराको जिम्मामा हुनुहुन्छ, र स्वर्गको मालिक हुनुहुन्छ।” “त्यसोभए के यहोवा नै आत्मा हुनुहुन्छ?” उसले भन्नेछ, “हो!” यदि तैँले त्यसपछि उसलाई “पुत्र को हुनुहुन्छ?” भनेर सोधिस् भने, उसले पक्कै पनि येशू नै पुत्र हुनुहुन्छ भनेर भन्नेछ। “त्यसोभए येशूको कथा के हो? उहाँ कहाँबाट आउनुभयो?” उसले भन्नेछ, “येशू पवित्र आत्माद्वारा गर्भधारण गरिएर मरियमबाट जन्मनुभएको हो।” त्यसोभए के उहाँको सार पनि आत्मा होइन र? के उहाँको कामले पनि पवित्र आत्मालाई प्रतिनिधित्व गर्दैन र? यहोवा आत्मा हुनुहुन्छ, र येशूको सार पनि त्यही हो; भन्नै पर्दैन, यस चरणमा—आखिरी दिनहरूमा—सार अझै पनि आत्मा नै हो। उहाँहरू कसरी फरक-फरक व्यक्ति हुन सक्नुहुन्छ? के यो परमेश्‍वरको आत्माले फरक-फरक दृष्टिकोणबाट आत्माको काम गर्नुभएको मात्र होइन र? त्यसकारण, व्यक्तिहरूबीच कुनै भिन्नता छैन। येशू पवित्र आत्माद्वारा गर्भधारण गरिनुभएको थियो, र निस्सन्देह, उहाँको काम ठ्याक्कै पवित्र आत्माको काम थियो। यहोवाद्वारा गरिएको कामको पहिलो चरणमा, उहाँ न त देह बन्नुभयो न त मानिसकहाँ देखा पर्नुभयो। त्यसैले मानिसले उहाँको रूप कहिल्यै देखेन। उहाँ जतिसुकै ठूलो र जतिसुकै अग्लो हुनुभए पनि, उहाँ अझै पनि आत्मा नै हुनुहुन्थ्यो, सुरुमा मानिसलाई सृष्टि गर्ने परमेश्‍वर स्वयम् हुनुहुन्थ्यो। अर्थात्, उहाँ परमेश्‍वरको आत्मा हुनुहुन्थ्यो। उहाँले बादलहरूका बीचबाट केवल एक आत्माको रूपमा मानिससँग बोल्नुभयो, र कसैले पनि उहाँको रूप देखेन। अनुग्रहको युगमा जब परमेश्‍वरको आत्मा देहमा आउनुभयो र यहूदियामा देहधारण गर्नुभयो, तब मात्र मानिसले पहिलो पटक परमेश्‍वरले एक यहूदीको रूपमा धारण गर्नुभएको देहको स्वरूप देख्यो। उहाँमा यहोवाको कुनै कुरा थिएन। तर, उहाँ पवित्र आत्माद्वारा गर्भधारण गरिनुभएको थियो, अर्थात्, यहोवा स्वयम्‌को आत्माद्वारा गर्भधारण गरिनुभएको थियो, र येशू अझै पनि परमेश्‍वरको आत्माको मूर्तरूपको रूपमा नै जन्मनुभएको थियो। त्यसबेला मानिसले जे देख्यो त्यो येशूमाथि ढुकुरजस्तै ओर्लिरहनुभएको पवित्र आत्मा हुनुहुन्थ्यो; यो येशूको मात्र आत्मा हुनुहुन्नथ्यो, बरु पवित्र आत्मा हुनुहुन्थ्यो। त्यसोभए के येशूको आत्मालाई पवित्र आत्माबाट अलग गर्न सकिन्छ? यदि येशू भनेको येशू, अर्थात् पुत्र नै हुनुहुन्छ, र पवित्र आत्मा भनेको पवित्र आत्मा नै हुनुहुन्छ भने, उहाँहरू कसरी एक हुन सक्नुहुन्छ? यदि त्यसो हो भने काम गर्न सकिँदैनथियो। येशूभित्रको आत्मा, स्वर्गमा हुनुहुने आत्मा, र यहोवाको आत्मा सबै एक हुनुहुन्छ। यसलाई पवित्र आत्मा, परमेश्‍वरको आत्मा, सात गुणा तीव्र पारिएको आत्मा, र सर्वसमावेशी आत्मा भनिन्छ। परमेश्‍वरको आत्माले धेरै काम गर्न सक्नुहुन्छ। उहाँ संसारको सृष्टि गर्न र पृथ्वीमा जलप्रलय ल्याएर यसलाई नष्ट गर्न सक्षम हुनुहुन्छ; उहाँ सम्पूर्ण मानवजातिलाई छुटकारा दिन सक्नुहुन्छ, र अझ बढी, उहाँ सम्पूर्ण मानवजातिलाई विजय गर्न र नष्ट गर्न सक्नुहुन्छ। यो काम सबै परमेश्‍वर स्वयम्‌द्वारा गरिन्छ र उहाँको सट्टामा परमेश्‍वरको कुनै पनि व्यक्तिद्वारा गर्न सकिँदैन। उहाँको आत्मालाई यहोवा र येशू, साथै सर्वशक्तिमान्‌को नामले पनि पुकार्न सकिन्छ। उहाँ प्रभु, र ख्रीष्ट हुनुहुन्छ। उहाँ मानिसको पुत्र पनि बन्न सक्नुहुन्छ। उहाँ स्वर्गहरूमा हुनुहुन्छ र पृथ्वीमा पनि हुनुहुन्छ; उहाँ ब्रह्माण्डहरूभन्दा माथि र असङ्ख्य मानिसहरूका बीचमा हुनुहुन्छ। उहाँ स्वर्गहरू र पृथ्वीको एक मात्र मालिक हुनुहुन्छ! सृष्टिको समयदेखि अहिलेसम्म, यो काम परमेश्‍वरको आत्मा स्वयम्‌द्वारा गरिँदै आएको छ। स्वर्गहरूमा गरिने काम होस् वा देहमा गरिने काम होस्, सबै उहाँको अन्तर्निहित आत्माद्वारा गरिन्छ। स्वर्गमा होस् वा पृथ्वीमा, सबै प्राणी उहाँको सर्वशक्तिमान् हातको हत्केलामा छन्; यो सबै परमेश्‍वर स्वयम्‌को काम हो र उहाँको सट्टामा अरू कसैले गर्न सक्दैन। स्वर्गहरूमा, उहाँ आत्मा हुनुहुन्छ तर परमेश्‍वर स्वयम् पनि हुनुहुन्छ; मानिसका बीचमा, उहाँ देह हुनुहुन्छ तर परमेश्‍वर स्वयम् नै रहनुहुन्छ। उहाँलाई लाखौँ नामले पुकार्न सकिएला, तर उहाँ अझै पनि उहाँ नै हुनुहुन्छ, र उहाँको सबै काम उहाँको आत्माको प्रत्यक्ष अभिव्यक्ति हो। उहाँको क्रूसीकरणमार्फत सम्पूर्ण मानवजातिको छुटकारा उहाँको आत्माको प्रत्यक्ष काम थियो, र आखिरी दिनहरूमा सबै राष्ट्र र सबै भूमिलाई दिइने निर्देशन पनि त्यही नै रहेको छ। हर समय, परमेश्‍वरलाई सर्वशक्तिमान् एउटै साँचो परमेश्‍वर, सर्वसमावेशी परमेश्‍वर स्वयम् मात्र भन्न सकिन्छ। परमेश्‍वरभित्रका यी व्यक्तिहरू अस्तित्वमा छँदै छैनन्, यो पिता, पुत्र, र पवित्र आत्माको अवधारणा त झनै छैन। स्वर्ग र पृथ्वीमा एउटै मात्र परमेश्‍वर हुनुहुन्छ!

परमेश्‍वरको व्यवस्थापनको योजना छ हजार वर्षसम्म फैलिएको छ र उहाँको काममा रहेका भिन्नताहरूका आधारमा यसलाई तीन वटा युगमा विभाजन गरिएको छ: पहिलो युग पुरानो करारको व्यवस्थाको युग हो; दोस्रो अनुग्रहको युग हो; र तेस्रो आखिरी दिनहरूको युग—राज्यको युग हो। प्रत्येक युगमा एउटा फरक पहिचानको प्रतिनिधित्व गरिन्छ। यो केवल काममा भएको भिन्नता, अर्थात्, कामका मागहरूले गर्दा भएको हो। व्यवस्थाको युगको कामको पहिलो चरण इस्राएलमा गरियो, र छुटकाराको कामको दोस्रो चरण यहूदियामा पूरा गरियो। छुटकाराको कामका लागि, येशू पवित्र आत्माको गर्भधारणबाट र एक मात्र पुत्रका रूपमा जन्मनुभयो। यी सबै कामका मागहरूले गर्दा भएको थियो। आखिरी दिनहरूमा, परमेश्‍वर आफ्नो काम अन्यजाति राष्ट्रहरूमा फैलाउन र त्यहाँका मानिसहरूलाई विजय गर्न चाहनुहुन्छ, ताकि तिनीहरूका बीचमा उहाँको नाम महान् होस्। उहाँ मानिसलाई सबै सत्यता बुझ्न र त्यसमा प्रवेश गर्न मार्गदर्शन गर्न चाहनुहुन्छ। यो सबै काम एउटै आत्माद्वारा गरिन्छ। उहाँले फरक-फरक दृष्टिकोणबाट त्यसो गर्नुहोला, तर कामका प्रकृति र सिद्धान्तहरू उस्तै रहन्छन्। एकपटक तैँले उहाँहरूले गर्नुभएको कामको सिद्धान्त र प्रकृतिलाई अवलोकन गरिस् भने, यो सबै एउटै आत्माद्वारा गरिएको हो भन्ने कुरा तैँले थाहा पाउनेछस्। अझै पनि कतिपयले भन्न सक्छन्, “पिता पिता नै हुनुहुन्छ; पुत्र पुत्र नै हुनुहुन्छ; पवित्र आत्मा पवित्र आत्मा नै हुनुहुन्छ, र अन्त्यमा, उहाँहरूलाई एक बनाइनेछ।” त्यसोभए तैँले उहाँहरूलाई कसरी एक बनाउनुपर्छ? पिता र पवित्र आत्मालाई कसरी एक बनाउन सकिन्छ? यदि उहाँहरू अन्तर्निहित रूपमै दुई हुनुहुन्थ्यो भने, उहाँहरूलाई जतिसुकै सँगै जोडिए पनि, के उहाँहरू दुई भाग नै रहनुहुनेछैन र? जब तँ दुई भागलाई एक बनाउने कुरा गर्छस्, के त्यो दुई अलग-अलग भागलाई जोडेर एउटा सिङ्गो बनाउनु मात्रै होइन र? तर सिङ्गो बनाइनुअघि के ती दुई भाग थिएनन् र? प्रत्येक आत्माको छुट्टै सार हुन्छ, र दुई वटा आत्मालाई एउटै बनाउन सकिँदैन। आत्मा कुनै भौतिक वस्तु होइन र यो भौतिक संसारको अरू कुनै कुरा जस्तो होइन। मानिसले देखेअनुसार, पिता एउटा आत्मा हुनुहुन्छ, पुत्र अर्को, र पवित्र आत्मा अझै अर्को हुनुहुन्छ, त्यसपछि ती तीनवटा आत्मा तीन गिलास पानीजस्तै मिसिएर एउटा सिङ्गो बन्छन्। त्यसोभए के त्यो यो तीनवटालाई एक बनाइनु होइन र? यो पूर्ण रूपमा भ्रामक व्याख्या हो! के यो परमेश्‍वरलाई विभाजन गर्नु होइन र? पिता, पुत्र, र पवित्र आत्मा सबैलाई कसरी एक बनाउन सकिन्छ? के उहाँहरू फरक-फरक प्रकृतिका तीन भाग हुनुहुन्न र? अरू कतिपयले यसो भन्छन्, “के परमेश्‍वरले येशू उहाँको प्रिय पुत्र हुनुहुन्छ भनेर स्पष्ट रूपमा भन्नुभएन र?” येशू परमेश्‍वरका प्रिय पुत्र हुनुहुन्छ, जसमा उहाँ अति प्रसन्न हुनुहुन्छ—यो पक्कै पनि परमेश्‍वर स्वयम्‌द्वारा बोलिएको थियो। त्यो परमेश्‍वरले केवल फरक दृष्टिकोणबाट दिनुभएको आफ्नै गवाही थियो, स्वर्गमा हुनुहुने आत्माले दिनुभएको उहाँको देहधारी शरीरको गवाही थियो। येशू उहाँले धारण गर्नुभएको देह हुनुहुन्छ, स्वर्गमा हुनुहुने उहाँको पुत्र हुनुहुन्न। कुरा बुझिस्? के “म पितामा छु र पिता ममा हुनुहुन्छ” भन्ने येशूका वचनहरूले उहाँहरू एउटै आत्मा हुनुभएको सङ्केत गर्दैनन् र? अनि के देहधारणले गर्दा नै उहाँहरू स्वर्ग र पृथ्वीमा अलग पारिनुभएको होइन र? वास्तवमा, उहाँहरू अझै पनि एक हुनुहुन्छ; चाहे जेसुकै होस्, यो केवल परमेश्‍वरले दिनुभएको आफ्नै गवाही हो। युगहरूमा आएको परिवर्तन, कामका आवश्यकताहरू, र उहाँको व्यवस्थापनको योजनाका फरक-फरक चरणले गर्दा, मानिसले उहाँलाई पुकार्ने नाम पनि फरक-फरक हुन्छ। जब उहाँ कामको पहिलो चरण पूरा गर्न आउनुभयो, उहाँलाई यहोवा मात्र भन्न सकिन्थ्यो, जो इस्राएलीहरूका गोठालो हुनुहुन्थ्यो। दोस्रो चरणमा, देहधारी परमेश्‍वरलाई प्रभु, र ख्रीष्ट मात्र भन्न सकिन्थ्यो। तर त्यतिबेला, स्वर्गमा हुनुहुने आत्माले उहाँ परमेश्‍वरका प्रिय पुत्र हुनुहुन्छ भनेर मात्र भन्नुभयो र उहाँ परमेश्‍वरको एक मात्र पुत्र हुनुभएको कुनै उल्लेख गर्नुभएन। यस्तो पटक्कै भएको थिएन। परमेश्‍वरको एउटै मात्र सन्तान कसरी हुन सक्छ? त्यसोभए के परमेश्‍वर मानिस बन्नुहुनेथिएन र? उहाँ देहधारी शरीर हुनुभएकोले, उहाँलाई परमेश्‍वरको प्रिय पुत्र भनियो, अनि यसैबाट पिता र पुत्रबीचको सम्बन्ध आयो। स्वर्ग र पृथ्वीबीचको अलगावको कारणले मात्र यसो भएको थियो। येशूले देहको दृष्टिकोणबाट प्रार्थना गर्नुभयो। उहाँले यति सामान्य मानवताको देह धारण गर्नुभएको हुनाले, र देहको दृष्टिकोणबाट “मेरो बाहिरी आवरण एउटा सृजित प्राणीको हो; मैले यस पृथ्वीमा आउन देह धारण गरेको हुनाले, म अहिले स्वर्गबाट धेरै, धेरै टाढा छु” भन्नुभएको हुनाले, उहाँ देहको दृष्टिकोणबाट पिता परमेश्‍वरलाई प्रार्थना मात्र गर्न सक्नुहुन्थ्यो। यो उहाँको कर्तव्य थियो, र परमेश्‍वरको आत्माले धारण गर्नुभएको देहमा हुनुपर्ने कुरा त्यही नै थियो। उहाँले देहको दृष्टिकोणबाट पितालाई प्रार्थना गर्नुभएको कारणले उहाँ परमेश्‍वर हुनुहुन्नथ्यो भनेर भन्न मिल्दैन। उहाँलाई परमेश्‍वरको प्रिय पुत्र भनिए पनि, उहाँ अझै परमेश्‍वर स्वयम् नै हुनुहुन्थ्यो, किनभने उहाँ आत्माले धारण गर्नुभएको देह मात्र हुनुहुन्थ्यो, र उहाँको सार अझै पनि आत्मा नै थियो। यदि उहाँ परमेश्‍वर स्वयम् हुनुहुन्थ्यो भने उहाँले किन प्रार्थना गर्नुभयो भनेर मानिसहरू अचम्म मान्छन्। यसको कारण के हो भने उहाँ देहधारी परमेश्‍वर हुनुहुन्थ्यो, देहभित्र जिउनुहुने परमेश्‍वर हुनुहुन्थ्यो, स्वर्गमा हुनुहुने आत्मा हुनुहुन्नथ्यो। मानिसले देखेअनुसार, पिता, पुत्र, र पवित्र आत्मा सबै परमेश्‍वर हुनुहुन्छ। तीन वटैलाई एक बनाइएपछि मात्रै एउटै साँचो परमेश्‍वर मान्न सकिन्छ, र, यसरी, उहाँको शक्ति अति नै महान् रहेको छ। यसरी मात्र उहाँ सात गुणा तीव्र पारिएको आत्मा हुनुहुन्छ भनेर भन्‍नेहरू पनि छन्। पुत्र आउनुभएपछि उहाँले प्रार्थना गर्दा, उहाँले त्यही आत्मालाई प्रार्थना गर्नुभएको थियो। वास्तवमा, उहाँ एक सृजित प्राणीको दृष्टिकोणबाट प्रार्थना गरिरहनुभएको थियो। देह पूर्ण नभएको हुनाले, उहाँ देहमा आउँदा उहाँ पूर्ण हुनुहुन्नथ्यो र उहाँमा धेरैवटा कमजोरी थिए, र उहाँले देहमा आफ्नो काम गर्दा उहाँलाई धेरै बाधा पुग्यो। त्यसैकारण उहाँले आफ्नो क्रूसीकरणअघि पिता परमेश्‍वरलाई तीन पटक, साथै त्यसभन्दा अघि पनि धेरै पटक प्रार्थना गर्नुभयो। उहाँले आफ्ना चेलाहरूका बीचमा प्रार्थना गर्नुभयो; उहाँले पहाडमाथि बसेर एक्लै प्रार्थना गर्नुभयो; उहाँले माछा मार्ने डुङ्गामा चढेर प्रार्थना गर्नुभयो; उहाँले कैयौँ मानिसका बीचमा प्रार्थना गर्नुभयो; उहाँले रोटी भाँच्दा प्रार्थना गर्नुभयो; र उहाँले अरूलाई आशिष् दिँदा प्रार्थना गर्नुभयो। उहाँले किन त्यसो गर्नुभयो? उहाँले आत्मालाई नै प्रार्थना गर्नुभएको थियो; उहाँ देहको दृष्टिकोणबाट आत्मालाई, स्वर्गमा हुनुहुने परमेश्‍वरलाई प्रार्थना गरिरहनुभएको थियो। त्यसकारण, मानिसको दृष्टिकोणबाट, कामको त्यस चरणमा येशू पुत्र बन्नुभयो। तर, यस चरणमा, देहधारी परमेश्‍वर प्रार्थना गर्नुहुन्न। यस्तो किन हुन्छ? किनभने उहाँले ल्याउने भनेको वचनको काम, साथै वचनको न्याय र सजाय हो। उहाँलाई प्रार्थनाको कुनै आवश्यकता छैन, र उहाँको सेवकाइ भनेको बोल्नु हो। उहाँलाई क्रूसमा टाँगिँदैन, र उहाँलाई मानिसद्वारा शक्तिमा रहेकाहरूको हातमा सुम्पिइँदैन। उहाँले सिधै आफ्नो काम मात्र गरे पुग्छ। येशूले प्रार्थना गर्ने बेलामा, उहाँ स्वर्गको राज्य ओर्लियोस्, पिताको इच्छा पूरा गरियोस्, र काम आओस् भनेर पिता परमेश्‍वरलाई प्रार्थना गरिरहनुभएको थियो। यस चरणमा, स्वर्गको राज्य ओर्लिसकेको छ, त्यसोभए के उहाँले अझै पनि प्रार्थना गर्न आवश्यक छ? उहाँको काम युगलाई अन्त्य गर्नु हो, र अब कुनै नयाँ युग छैन, त्यसोभए के अर्को चरणका लागि प्रार्थना गर्न आवश्यक छ र? मलाई लाग्छ आवश्यक छैन!

मानिसका व्याख्याहरूमा धेरै वटा विरोधाभास छन्। अवश्य नै, यी सबै मानिसका धारणाहरू हुन्; थप छानबिनविना, तिमीहरू सबैले ती सही हुन् भनी विश्‍वास गर्नेथियौ। के तिमीहरूलाई त्रिएक परमेश्‍वर जस्ता विचारहरू मानिसका धारणा मात्र हुन् भन्‍ने थाहा छैन र? मानिसको कुनै पनि ज्ञान पूर्ण छैन। त्यसमा सधैँ अशुद्धताहरू हुन्छन्, र त्यसभित्र मानिसका बुझाइहरू धेरै हुन्छन्। यसले के देखाउँछ भने एउटा सृजित प्राणीले परमेश्‍वरको कामलाई व्याख्या गर्नै सक्दैन। मानिसको दिमागमा धेरै नै कुरा हुन्छन्, जुन सबै तर्क र विचारबाट आउँछन्, र ती सबै सत्यतासँग बाझिन्छन्। के तेरो तर्कले परमेश्‍वरको कामलाई पूर्ण रूपमा विश्लेषण गर्न सक्छ? के तँ यहोवाको सबै कामको एउटा अन्तर्बोध प्राप्त गर्न सक्छस्? के त्यो सबै छर्लङ्गै देख्न सक्ने तँ मानव होस्, कि अनादिदेखि अनन्तसम्म देख्न सक्ने परमेश्‍वर स्वयम् हुनुहुन्छ? के सम्झनै नसकिने अनादिकालदेखि आउने अनन्तकालसम्म देख्न सक्ने तँ होस्, कि परमेश्‍वर हुनुहुन्छ? तँ के भन्छस्? तँ परमेश्‍वरको व्याख्या गर्न कसरी योग्य छस्? तेरो व्याख्या के कुरामा आधारित छ? के तँ परमेश्‍वर होस्? स्वर्ग र पृथ्वी अनि यावत् थोक परमेश्‍वर स्वयम्‌द्वारा सृष्टि गरिएका थिए। यसो गर्ने तँ थिइनस्, त्यसोभए तँ किन तुकहीन व्याख्याहरू गरिरहेको छस्? अब, के तँ निरन्तर त्रिएक परमेश्‍वरमा विश्‍वास गरिरहन्छस्? के तँलाई यसरी यो अत्यन्तै बोझिलो हुन्छ जस्तो लाग्दैन? तैँले तीनवटामा होइन, एउटै परमेश्‍वरमा विश्‍वास गर्नु नै उत्तम हुनेछ। हलुको हुनु नै उत्तम हो, किनभने प्रभुको बोझ हलुको छ।


अभ्यास (३)

तिमीहरूले स्वतन्त्र रूपमा जिउने सामर्थ्य राख्नैपर्छ, र तिमीहरू आफैले परमेश्‍वरका वचनहरू खान र पिउन, आफैले परमेश्‍वरका वचनहरू अनुभव गर्न, र अरूको अगुवाइविना सामान्य आत्मिक जीवन जिउन सक्षम हुनैपर्छ। तिमीहरू आज परमेश्‍वरले बोल्ने वचनहरूमा भर परेर जिउन, साँचो अनुभवमा प्रवेश गर्न, र साँचो अन्तर्दृष्टि प्राप्त गर्न सक्षम हुनैपर्छ। यसो गरेर मात्रै तिमीहरू दृढ रहन सक्षम हुनेछौ। आज, धेरै मानिस भविष्यका सङ्कष्ट र परीक्षाहरू पूर्ण रूपमा बुझ्दैनन्। भविष्यमा, कतिपय मानिसले सङ्कष्टहरू अनुभव गर्नेछन्, र कतिपयले दण्ड अनुभव गर्नेछन्। यो दण्ड अझै गम्भीर हुनेछ; यो तथ्यहरूको आगमन हुनेछ। आज, तैँले अनुभव गर्ने, अभ्यास गर्ने, र प्रकट गर्ने सबै कुराले भविष्यका परीक्षाहरू अनुभव गर्नका लागि जग बसाल्छ, र कम्तीमा पनि, तँ स्वतन्त्र रूपमा जिउन सक्षम हुनैपर्छ। आज, मण्डलीमा धेरैको अवस्था सामान्यतया यस्तो छ: यदि काम गर्न अगुवा र कामदारहरू छन् भने, तिनीहरू खुसी हुन्छन्, र यदि छैनन् भने, तिनीहरू खुसी हुँदैनन्। तिनीहरू मण्डलीको काममा कुनै ध्यान दिँदैनन् र आफ्नै आत्मिक जीवनलाई कुनै महत्त्व दिँदैनन्, तिनीहरूमा अलिकति पनि बोझ हुँदैन—तिनीहरू हानहाओ चराजस्तै[क] अल्याङटल्याङ गर्छन्। स्पष्ट रूपमा भन्दा, धेरै मानिसमा मैले गरेको काम विजयको काम मात्र हो, किनभने धेरै जना त सिद्ध पारिनका लागि योग्य छँदै छैनन्। मानिसहरूको सानो हिस्सालाई मात्र सिद्ध पार्न सकिन्छ। यी वचनहरू सुनेपछि, यदि तँ “परमेश्‍वरले गर्नुभएको काम मानिसहरूलाई विजय गर्नका लागि मात्र भएको हुनाले, म झाराटारुवा तरिकाले मात्र पछ्याउनेछु” भनी सोच्छस् भने, यस्तो मनोवृत्ति कसरी स्वीकार्य हुन सक्छ? यदि तँसँग साँच्चै विवेक छ भने, तँसँग एउटा बोझ, र जिम्मेवारीको बोध हुनैपर्छ। तैँले यसो भन्नैपर्छ, “चाहे मलाई विजय गरियोस् वा सिद्ध पारियोस्, मैले राम्रोसँग यस चरणको गवाही दिनैपर्छ।” एउटा सृजित प्राणीका लागि, परमेश्‍वरद्वारा पूर्ण रूपमा विजय गरिनु, र अन्ततः परमेश्‍वरलाई प्रेम गर्ने हृदयले र परमेश्‍वरप्रति आफूलाई पूर्ण रूपमा अर्पण गरेर परमेश्‍वरको प्रेम चुक्ता गर्दै परमेश्‍वरलाई सन्तुष्ट पार्नु—यो नै मानिसको जिम्मेवारी हो, र मानिसले निर्वाह गर्नुपर्ने कर्तव्य हो; मानिसले यो बोझ वहन गर्नैपर्छ र यो कार्यभार पूरा गर्नैपर्छ। त्यसपछि मात्र ऊ साँच्चै परमेश्‍वरमा विश्‍वास गर्छ। आज, के तैँले मण्डलीमा गर्ने काममा आफ्नो जिम्मेवारी पूरा गरेको छस्? यो तँमा बोझ छ कि छैन भन्‍ने कुरामा निर्भर हुन्छ, र यो तेरो आफ्नै ज्ञानमा निर्भर हुन्छ। यो कामको अनुभव गर्दा, यदि मानिस विजय गरिएको छ र ऊसँग साँचो ज्ञान छ भने, आफ्नै भविष्य वा नियति जस्तोसुकै भए पनि ऊ अधीनमा रहन सक्षम हुनेछ। यसरी, परमेश्‍वरको महान् कार्य पूर्ण रूपमा सम्पन्न हुनेछ, किनभने तिमीहरू योभन्दा बढी केही गर्न सक्षम छैनौ, र कुनै पनि उच्च माग पूरा गर्न असमर्थ छौ। तैपनि भविष्यमा, कतिपय मानिस सिद्ध पारिनेछन्। तिनीहरूको क्षमतामा सुधार आउनेछ, तिनीहरूको आत्मामा अझ गहिरो ज्ञान हुनेछ, र तिनीहरूको जीवन वृद्धि हुनेछ...। तैपनि कतिपय त यो हासिल गर्न पूर्ण रूपमा असक्षम हुन्छन्, त्यसैले तिनीहरूले मुक्ति पाउन सक्दैनन्। तिनीहरूले मुक्ति पाउन सक्दैनन् भनेर मैले भन्नुको एउटा कारण छ। भविष्यमा, कतिपयलाई विजय गरिनेछ, कतिपयलाई हटाइनेछ, कतिपयलाई सिद्ध पारिनेछ, र कतिपयलाई प्रयोग गरिनेछ—अनि त्यसैले कतिपयले सङ्कष्टहरू अनुभव गर्नेछन्, कतिपयले दण्ड (प्राकृतिक विपत् र मानव-निर्मित प्रकोप दुवै) अनुभव गर्नेछन्, कतिपयलाई हटाइनेछ, र कतिपय बाँच्नेछन्। हरेकलाई आफ्नो प्रकारअनुसार वर्गीकरण गरिनुको अर्थ यही हो, जसमा हरेक समूहले एक प्रकारको व्यक्तिको प्रतिनिधित्व गर्छ। सबै मानिसलाई हटाइनेछैन, न त सबै मानिसलाई सिद्ध नै पारिनेछ। किनभने चिनियाँ मानिसहरूको क्षमता अत्यन्तै कमजोर छ, र तिनीहरूमध्ये अति थोरैमा मात्र पावलमा भएजस्तै आत्म-सचेतना छ। तिमीहरूमध्ये थोरैमा मात्र पत्रुसको जस्तै परमेश्‍वरलाई प्रेम गर्ने सङ्कल्प वा अय्यूबको जस्तै आस्था छ। दाऊदले जस्तै यहोवाको डर मान्ने र उहाँको सेवा गर्ने, उही स्तरको बफादारी भएको तिमीहरूमध्ये सायदै कोही छ। तिमीहरू कति दयनीय छौ!

आज, सिद्ध तुल्याइने कुरा केवल एउटा पक्ष हो। चाहे जे भए पनि, तिमीहरूले गवाहीको यस चरणलाई सही रूपमा वहन गर्नुपर्दछ। यदि तिमीहरूलाई मन्दिरमा परमेश्‍वरको सेवा गर्न भनियो भने, तिमीहरू त्यो कसरी गर्छौ त? यदि तँ पूजाहारी थिइनस्, र जेठो छोरा वा परमेश्‍वरका छोराहरूको हैसियतमा थिइनस् भने, के तँ अझै पनि बफादार हुन सक्षम हुनेथिइस् त? के तँ अझै पनि परमेश्‍वरको राज्य विस्तार गर्ने काममा तेरो सम्पूर्ण कोसिस लगाउनेथिइस् त? के तँ अझै पनि परमेश्‍वरले आज्ञा गर्नुभएको काम ठीकसँग गर्न सक्षम हुनेथिइस् त? तेरो जीवन जति नै धेरै वृद्धि भएको भए पनि, आजको कामले तँलाई भित्रबाट पूर्ण विश्‍वस्त तुल्याउँछ, र तेरा सबै धारणाहरू हटाउँछ। जीवनको पछि लाग्‍नका निम्ति आवश्यक कुराहरू तँसँग होस् वा नहोस्, परमेश्‍वरको कामले तँलाई पूर्ण विश्‍वस्त तुल्याउँछ। केही मानिसहरू भन्छन्: “म केवल परमेश्‍वरमा विश्‍वास गर्दछु, र जीवनको पछि लाग्‍नुको अर्थ के हो, म बुझ्दिनँ।” र कोही भन्छन्: “म परमेश्‍वरमाथिको आफ्नो विश्‍वासमा अलमल्ल परेको छु। मलाई थाहा छ, म सिद्ध पारिन सक्दिनँ, यसैले म दण्ड भोग्‍न तयार छु।” दण्ड भोग्‍न वा नष्ट हुन तयार भएका यस्ता मानिसहरूलाई पनि आजको काम परमेश्‍वरद्वारा गरिएको हो भनी स्वीकार गर्न लगाइनेछ। केही व्यक्तिहरूले यस्तो पनि भन्छन्: “म सिद्ध हुनका लागि बिन्ती गर्दिनँ, तर आज म परमेश्‍वरका सबै तालिमहरू स्वीकार्न, र सामान्य मानवताको जीवन बिताउन, मेरो क्षमतामा सुधार गर्न र परमेश्‍वरका सबै प्रबन्धहरूमा समर्पित हुन तयार छु…।” यसमा, तिनीहरूलाई पनि विजय गरिएको हुन्छ र तिनीहरूले गवाही वहन गरेका हुन्छन्, जसले यी मानिसहरूमा परमेश्‍वरको कामको बारेमा केही ज्ञान छ भनी प्रमाणित गर्छ। कामको यो चरण अति नै चाँडो सम्पन्न भएको छ, र भविष्यमा यो विदेशमा अझ छिटो सम्पन्न हुनेछ। आज, विदेशका मानिसहरूलाई पर्खन धेरै गाह्रो भएको छ, तिनीहरू सबै हतार-हतार चीनतिर गइरहेका छन्—र यदि तिमीहरूलाई सिद्ध पारिन सकिँदैन भने तिमीहरूले विदेशका मानिसहरूलाई ढिलाइ गराइरहेका हुन्छौ। त्यस समयमा, तिमीहरू जति राम्रोसँग प्रवेश गरेको भए पनि वा तिमीहरू जस्तो भए पनि, जब समय आउँछ, तब मेरो काम समाप्त र पूर्ण हुनेछ। तिमीहरूद्वारा मेरो काम विलम्ब हुनेछैन। म सबै मानवजातिको काम गर्छु, र यसैले मैले तिमीहरूका लागि अझ धेरै समय खर्च गर्नु कुनै आवश्यक छैन। तिमीहरू बढी नै अनुत्प्रेरित छौ, तिमीहरूमा आत्म-जागरूकताको धेरै नै अभाव छ! तिमीहरू सिद्ध तुल्याइन योग्यका छैनौ—तिमीहरूमा मुस्किलले मात्र कुनै सम्भाव्यता छ! भविष्यमा, यदि मानिसहरू यति खुकुलो र लापरवाह भइरहे भने पनि, र आफ्नो क्षमतामा सुधार गर्न असक्षम रहन्छन् भने पनि, त्यसले सम्पूर्ण ब्रह्माण्डको काममा बाधा उत्पन्न गर्नेछैन। जब परमेश्‍वरको काम समाप्त हुने समय आउँछ, तब यो समाप्त हुनेछ, र जब मानिसहरूलाई हटाउने समय आउँछ, तब तिनीहरू हटाइनेछन्। अवश्य नै, जुन मानिसहरूलाई सिद्ध बनाइनुपर्छ, र जो सिद्ध बनाइन योग्यका हुन्छन्, उनीहरूलाई सिद्ध बनाइनेछ—तर यदि तिमीहरूसँग साँच्‍चै कुनै आशा छैन भने, तब परमेश्‍वरको कामले तिमीहरूलाई पर्खनेछैन! अन्त्यमा, यदि तँलाई विजय गरियो भने त्यसलाई पनि गवाही वहन गरेको मान्न सकिन्छ। परमेश्‍वरले तिमीहरूबाट के माग्‍नुहुन्छ त्यसका सीमाहरू छन्; मानिसले हैसियतको जुन उच्‍चता हासिल गर्न सक्छ ऊबाट मागिने गवाहीको उचाइ त्यही नै हो। यो मानिसले कल्पना गरेझैं, त्यस्तो गवाही सबैभन्दा उच्‍च सीमामा पुग्छन् र यो सानदार हुनेछ भन्‍ने हुँदैन—यो तिमी चिनियाँ मानिसहरूमा हासिल गर्न सकिने कुनै उपाय नै छैन। म यो समयभरि तिमीहरूसँग संलग्न रहेको छु र यो कुरा तिमीहरू आफैले देखेका छौ: मैले तिमीहरूलाई विरोध नगर्नू, विद्रोही नहुनू, बाधा पार्ने वा मेरो पिठिउँपछाडि अवरोध खडा गर्ने काम नगर्नू भनेको छु। मैले यसबारेमा मानिसहरूलाई धेरै पटक प्रत्यक्ष रूपमा सचेत गराएको छु, तर त्यो पनि पर्याप्त छैन—तिनीहरू फर्केको क्षणमा नै परिवर्तन हुन्छन्, जबकि कसै-कसैले कुनै पछुतो नगरी गोप्य रूपमा विरोध गर्दछन्। के तँ मलाई यी कुराहरू केही थाहा छैन भनी सोच्छस्? के तँ मेरो निम्ति समस्या उत्पन्न गर्न सक्छस् र त्यसबाट केही पनि हुँदैन भनी सोच्छस्? तैँले मेरो पिठिउँपछाडि मेरो काम नाश पार्ने कोसिस गरेको, के म जान्दिनँ भनी तँ सोच्छस्? के तेरा नीच युक्तिहरूले तेरो चरित्रको स्थान लिन सक्छ भनी सोच्छस्? तँ सधैँ आज्ञाकारी हुने देखावटी गर्छस्, तर गोप्य रूपमा विश्‍वासघाती छस्, तँ आफ्नो हृदयमा खराब विचारहरू राख्छस्, तँजस्तो मानिसका निम्ति मृत्यु पनि पर्याप्त दण्ड हुँदैन! के पवित्र आत्माले तँभित्र गर्नुहुने सानो कामले मप्रतिको तेरो डरको ठाउँ लिन सक्छ भनी सोच्छस्? के तँ स्वर्गलाई पुकारेर ज्ञान प्राप्त गर्छु भनी सोच्छस्? तँलाई कुनै सरम छैन! तँ अति नै बेकम्मा छस्! के तेरा “असल कामहरू” स्वर्गमा जाँदै थिए, र यसपछि उहाँले एउटा अपवाद बनाउनुभयो र तँलाई थोरै प्रतिभा दिनुभयो, तँलाई बोल्न सिपालु बनाउनुभयो, तँलाई अरूलाई धोका दिने र मलाई धोका दिने अनुमति दिनुभयो भनी सोच्छस्? तँ कति विवेकहीन छस्! तेरो ज्ञान कहाँबाट आउँछ, के तँलाई थाहा छ? तँ कसको भोजन खाएर हुर्किस्, के तँलाई थाहा छैन? तँ कति बेसरम छस्! तिमीहरूमध्ये कोही-कोही चार वा पाँच वर्षसम्म काटछाँट भइसकेपछि पनि परिवर्तन भएका छैनौ, र तिमीहरू यी विषयहरूको बारेमा स्पष्ट छौ। तिमीहरू आफ्नो प्रकृतिको बारेमा स्पष्ट हुनुपर्छ, र जब एक दिन तँ त्यागिन्छस् त्यसबेला कुनै विरोध नगर्। आफ्नो सेवामा माथि र तल, दुवैतिर हुनेहरूलाई धोका दिने कोही-कोहीलाई धेरै काटछाँट गरिएको छ; कोही-कोहीलाई धनको धेरै लोभी भएकोले पनि थोरै काटछाँट गरिएको छैन; कोही-कोहीलाई पुरुष र महिलाबीच स्पष्ट सीमा नराखेकाले गर्दा बारम्बार काटछाँट गरिएको छ; कोही अल्छी भएकाले, केवल देहको बारेमा मात्र सोचिरहेकाले, र मण्डलीहरूमा जाँदा सिद्धान्तहरूअनुसार व्यवहार नगरेकाले धेरै काटछाँटमा परिरहेका छन्; कति मानिसहरू तिनीहरू जहीँ गए पनि गवाही वहन गर्न असफल भएकोले, जानाजानी र लापरवाहसाथ काम गर्ने, र जानाजानी पापसमेत गर्ने भएकाले, यसको बारेमा तिनीहरूलाई धेरै चोटि चेतावनी दिइएको छ; केही मानिसहरू भेला हुँदा केवल वचनहरू र धर्मसिद्धान्तहरूको मात्र कुरा गर्छन्, अरूभन्दा श्रेष्ठ भएको व्यवहार गर्दछन्, तिनीहरूमा सत्यता वास्तविकता रत्तीभर पनि हुँदैन, र तिनीहरू आफ्ना दाजुभाइ-दिदीबहिनीहरूको विरुद्धमा षड्यन्त्र र प्रतिस्पर्धा गरिरहेका हुन्छन्—यसैको कारण, उनीहरू बारम्बार उदाङ्गो भएका छन्। मैले यी वचनहरू धेरै पल्ट तिमीहरूलाई भनेको छु र आज, म यसबारे थप केही भन्दिनँ—तिमीहरू जे गर्न चाहन्छौ त्यही गर! आफ्नो निर्णय आफै लेओ! धेरै मानिसहरू केवल एक-दुई वर्ष मात्र होइन तर त्योभन्दा बढी यसरी काटछाँटमा परेका छैनन्, कोही-कोही तीन वा चार वर्षसम्म परेका छन् भने कसै-कसैले एक दशकभन्दा बढी समयसम्म यो अनुभव गरेका छन्, उनीहरू विश्‍वासी बनेको समयदेखि नै काटछाँटमा परेका छन्, तर आजको मितिमा तिनीहरूमा थोरै मात्र परिवर्तन आएको छ। तँ के भन्छस्, के तँ सुँगुरहरूजस्तो छैनस् र? के यो परमेश्‍वरले तँसँग अन्याय गर्नुभएको हुन सक्छ? तिमीहरू एक निश्चित तहसम्म पुग्न सकेनौ भने परमेश्‍वरको काम समाप्त हुँदैन भनी नसोच। यदि तिमीहरूले परमेश्‍वरका मापदण्डहरू पूरा गर्न असक्षम भयौ भने के परमेश्‍वरले तिमीहरूलाई पर्खनुहुनेछ? म तँलाई स्पष्ट रूपमा भन्छु—अवस्था त्यस्तो छैन। यति धेरै आशा नराख्! आजको कामको एउटा समयसीमा छ, र परमेश्‍वर केवल तँसँग खेलिरहनुभएको छैन! पहिले, सेवा-कर्ताहरूले परीक्षाको अनुभवको कुरा आउँदा, मानिसहरूले के सोच्थे भने, उनीहरू परमेश्‍वरको बारेमा आफ्ना गवाहीमा खरो उत्रन र परमेश्‍वरद्वारा विजय गरिनका निम्ति उनीहरू एउटा निश्चित बिन्दुमा पुग्नुपर्छ—उनीहरू स्वेच्छाले खुसीसाथ सेवा-कर्ता हुनुपर्छ, र उनीहरूले प्रत्येक दिन परमेश्‍वरको प्रशंसा गर्नुपर्छ, र उनीहरू अलिकति पनि अनियन्त्रित र लापरवाह हुनु हुँदैन। उनीहरूले तब मात्र आफूहरू साँच्‍चै सेवा-कर्ता हुनेछौं भनी सोच्थे, तर के अवस्था साँच्‍चै यही हो र? त्यसबेला, विभिन्न प्रकारका मानिसहरूलाई खुलासा गरियो; तिनीहरूले हरप्रकारका व्यवहार देखाए। कसैले गुनासो गरे, कसैले धारणाहरू फैलाए, कोही भेलाहरूमा उपस्थित हुन छाडे, र कतिले त मण्डलीको पैसा पनि बाँडे। दाजुभाइ-दिदीबहिनीहरूले एक-अर्काको विरुद्धमा षड्यन्त्र रचिरहेका थिए। यो वास्तवमै एक ठूलो मुक्ति थियो, तर यसबारेमा एउटा राम्रो कुरा थियो: कोही पनि पछाडि हटेनन्। यही नै सबैभन्दा बलियो कुरा थियो। यसैको कारण, तिनीहरूले शैतानको सामु गवाहीको एक चरण वहन गरे, र पछि परमेश्‍वरका मानिसहरूको पहिचान प्राप्त गरे अनि आजको दिनसम्म आइपुगे। परमेश्‍वरको काम तिमीहरूले कल्पना गरेझैं सम्पन्न हुँदैन, बरु जब समय समाप्त हुन्छ, तब त्यो काम समाप्त हुनेछ, चाहे तिमीहरू जुनसुकै स्थितिमा पुगेको नै किन नहोऊ। केही मानिसहरूले भन्न सक्छन्: “यस्तो प्रकारले काम गरेर तपाईं मानिसहरूलाई मुक्ति दिनुहुन्न वा उनीहरूलाई प्रेम गर्नुहुन्न—तपाईं धर्मी परमेश्‍वर हुनुहुन्न।” म तँलाई स्पष्ट रूपमा भन्छु: आजको मेरो कामको मुख्य कुरा तँलाई विजय गर्नु र तँलाई गवाही वहन गर्ने बनाउनु हो। तँलाई मुक्ति दिनु त एउटा थप कार्य मात्र हो; तैँले मुक्ति पाउन सक्छस् कि सक्दैनस् भन्‍ने कुरा तेरो आफ्नै खोजीमा निर्भर हुन्छ, र त्यो कुरा मसँग सम्बन्धित छैन। तैपनि मैले तँलाई विजय गर्नु नै पर्छ; मलाई नियन्त्रणमा राखेर डोऱ्याउने कोसिस नगर्—आज म काम गर्छु र तँलाई मुक्ति दिन्छु, तर तैँले यसो गर्छस् भन्‍ने हुँदैन।

आज, तिमीहरूले जे बुझेका छौ त्यो युगौँयुगभरि सिद्ध नपारिएको कुनै पनि व्यक्तिको बुझाइभन्दा उच्च छ। चाहे त्यो तिमीहरूको परीक्षाहरूको ज्ञान होस् वा परमेश्‍वरमाथिको विश्‍वासको ज्ञान होस्, यो परमेश्‍वरमा विश्‍वास गर्ने कुनै पनि व्यक्तिको भन्दा उच्च छ। तिमीहरूले बुझेका कुराहरू तिमीहरूले वातावरणका परीक्षाहरूबाट गुज्रनुअघि नै थाहा पाउने कुरा हुन्, तर ती तिमीहरूको वास्तविक कदसँग पटक्कै मेल खाँदैनन्। तिमीहरूले जे जानेका छौ त्यो तिमीहरूले व्यवहारमा लागू गर्ने कुराभन्दा उच्च छ। परमेश्‍वरमा विश्‍वास गर्ने मानिसहरूले परमेश्‍वरलाई प्रेम गर्नुपर्छ, र आशिष्‌हरू खोज्नु हुँदैन बरु परमेश्‍वरका अभिप्रायहरू सन्तुष्ट पार्न मात्र खोज्नुपर्छ भनेर तिमीहरूले भने पनि, तिमीहरूको जीवनमा प्रकट हुने कुरा योभन्दा निकै फरक छ, र त्यो धेरै हदसम्म दूषित पारिएको छ। धेरैजसो मानिस शान्ति र अन्य लाभहरूका खातिर परमेश्‍वरमा विश्‍वास गर्छन्। यदि त्यसले तँलाई फाइदा गर्दैन भने, तँ परमेश्‍वरमा विश्‍वास गर्दैनस्, र यदि तैँले परमेश्‍वरका अनुग्रहहरू प्राप्त गर्न सकिनस् भने, तँ रिसाएर मुख फुलाएर बस्छस्। तैँले भनेको कुरा कसरी तेरो साँचो कद हुन सक्छ? जब छोराछोरी बिरामी पर्ने, प्रियजनहरू अस्पताल भर्ना हुने, बालीको उब्जनी कम हुने, र परिवारका सदस्यहरूद्वारा सताइने जस्ता अपरिहार्य पारिवारिक घटनाहरूको कुरा आउँछ, तब यी बारम्बार आइपर्ने, दैनिक मामलाहरूले समेत तँलाई हम्मेहम्मे पार्छन्। यस्ता कुराहरू आइपर्दा, तँ सधैँ आत्तिन्छस्, के गर्ने भनेर तँलाई थाहा हुँदैन—र धेरैजसो समय, तँ परमेश्‍वरका बारेमा गुनासो गर्छस्। तँ परमेश्‍वरका वचनहरूले तँलाई झुक्याएको, परमेश्‍वरको कामले तँसँग खेलबाड गरेको भनेर गुनासो गर्छस्। के तिमीहरूमा यस्ता सोचहरू आउँदैनन् र? के तँलाई यस्ता कुराहरू तिमीहरूबीच बिरलै मात्र हुन्छन् भन्ने लाग्छ? तिमीहरू हरेक दिन यस्तै घटनाहरूमाझ जिउँछौ। तिमीहरू परमेश्‍वरमाथिको विश्‍वासमा कसरी सफल हुन सकिएला, वा परमेश्‍वरका अभिप्रायहरूलाई कसरी सन्तुष्ट पार्न सकिएला भन्‍ने बारेमा अलिकति पनि सोच्दैनौ। तिमीहरूको साँचो कद अत्यन्तै सानो छ, एउटा सानो चल्लाभन्दा पनि सानो छ। तेरो परिवारको व्यवसायले पैसा गुमाउँदा तँ परमेश्‍वरका बारेमा गुनासो गर्छस्, आफूलाई परमेश्‍वरको सुरक्षाविनाको वातावरणमा पाउँदा पनि तँ परमेश्‍वरकै बारेमा गुनासो गर्छस्, साथै तेरो एउटा चल्ला मर्दा वा गोठकी बूढी गाई बिरामी पर्दा समेत तँ गुनासो गर्छस्। तेरो छोराको विवाह गर्ने समय आएको तर तेरो परिवारसँग पर्याप्त पैसा नभएको अवस्थामा तँ गुनासो गर्छस्; तँ अतिथिसत्कारको कर्तव्य निर्वाह गर्न चाहन्छस्, तर त्यसको खर्च व्यहोर्न सक्दैनस्, अनि त्यसपछि पनि तँ गुनासो गर्छस्। तँ गुनासाहरूले भरिएको हुन्छस्, र यसै कारणले तँ कहिलेकाहीँ भेलाहरूमा उपस्थित हुँदैनस् वा परमेश्‍वरका वचनहरू खाँदैनस् र पिउँदैनस्, र तँ कति लामो समयसम्म नकारात्मक रहन्छस् भनेर यसै भन्न सकिन्न। आज तँलाई आइपर्ने कुनै पनि कुराको तेरो भविष्य वा नियतिसँग कुनै सम्बन्ध हुँदैन; तैँले परमेश्‍वरमा विश्‍वास नगरेको भए पनि यी कुराहरू हुने नै थिए, तैपनि आज तँ तिनको जिम्मेवारी परमेश्‍वरतिर सार्छस्, र परमेश्‍वरले तँलाई हटाउनुभएको छ भनी जिद्दी गर्छस्। परमेश्‍वरमाथिको तेरो विश्‍वास ठ्याक्कै कस्तो छ? के तैँले साँच्चै आफ्नो जीवन चढाएको छस्? यदि तिमीहरूलाई अय्यूबलाई जस्तै परीक्षाहरूमा पारिएको भए, आज परमेश्‍वरलाई पछ्याउने तिमीहरूमध्ये कोही पनि दृढ रहन सक्नेथिएन, तिमीहरू सबै लड्नेथियौ। अनि तिमीहरू र अय्यूबबीच आकाश-पातालकै फरक छ। आज, यदि तिमीहरूको आधा सम्पत्ति जफत गरियो भने तिमीहरू परमेश्‍वरको अस्तित्वलाई नकार्ने आँट गर्नेथियौ; यदि तिमीहरूको छोरा वा छोरी तिमीहरूबाट खोसिएको भए, तिमीहरू बाटोमा निस्केर सराप्नेथियौ; यदि तिमीहरूको जीविकोपार्जन गर्ने एउटै मात्र बाटो बन्द गरियो भने, तिमीहरू परमेश्‍वरसित जोरी खोज्ने प्रयास गर्नेथियौ, र तिमीहरूलाई तर्साउनका लागि मैले सुरुमा किन यति धेरै वचन बोलेको भनेर सोध्नेथियौ। त्यस्तो समयमा तिमीहरूले गर्न आँट नगर्ने कुरा केही पनि छैन। यसबाट, तिमीहरूसँग कुनै साँचो अन्तर्दृष्टि छैन, न त कुनै साँचो कद नै छ भन्‍ने कुरा प्रस्ट हुन्छ। त्यसकारण, तिमीहरूमाथिका परीक्षाहरू अत्यन्तै ठूला छन्, किनभने तिमीहरूलाई धेरै कुरा थाहा छ, तर तिमीहरूले साँच्चै बुझेको कुरा तिमीहरूलाई थाहा भएको कुराको हजार भागको एक भाग पनि छैन। तिमीहरूले आफूलाई जान्ने र बुझ्ने कुरामा मात्र सीमित राख्नु हुँदैन। बरु, तिमीहरूले वास्तवमा आफूले कति वटा सत्यतालाई व्यवहारमा लागू गरिएछ, आफूले जानेका कुन-कुन सत्यतालाई व्यवहारमा लागू गर्न बाँकी रहेछ, आफूले पवित्र आत्माको प्रबोधन र ज्योतिका कुन-कुन खण्ड आफ्नै कडा परिश्रमको पसिनाबाट प्राप्त गरिएछ, सत्यता पछ्याउने आफ्नो सङ्कल्प पूरा भएको छ कि छैन, सिद्ध पारिने पछ्याइमा आफू कति टाढा पुगिएछ, र शैतानका प्रलोभनहरूलाई जित्न आफूसँग साँचो आत्मिक कद रहेछ कि रहेनछ भनेर हेर्नु नै बेस हुन्छ। तेरो साँचो कद र तैँले दिनुपर्ने गवाहीको कुरामा तैँले सूक्ष्मता अपनाउनुपर्छ र मूल्य चुकाउनुपर्छ। परमेश्‍वरमा विश्‍वास गर्दा, तँ के-कस्ता आशिष्‌हरू प्राप्त गर्न सक्छस् वा भविष्यमा तँ के कुराको आनन्द लिन सक्छस् भन्‍ने बारेमा नसोच्। आखिरमा, तैँले सत्यता प्राप्त गर्न र जीवन प्राप्त गर्न सक्नु वा नसक्नु पूर्णतया तेरो व्यक्तिगत पछ्याइमा निर्भर हुन्छ।

फूटनोटहरू:

क. हनहाओ चराको कथा एसोपको कमिला र फटेंग्राको कथासँग मिल्दोजुल्दो छ। हनहाओ चरा आफ्नो छिमेकी नीलकण्ठ चराबाट बारम्बार चेताउनीहरू पाए पनि न्यानो मौसम हुँदा गुँड बनाउनुको सट्टा सुत्नु रुचाउँछ। जब हिउँद आउँछ, त्यो चरा चिसोले कठाङ्ग्रिएर मर्छ।


अभ्यास (४)

आज मैले बोल्ने शान्ति र आनन्द तैँले विश्‍वास गर्ने र बुझ्ने जस्तै होइन। तँ सोच्थिस्, शान्ति र आनन्द भनेको दिनभरि खुसी हुनु, आफ्नो परिवारमा रोग वा दुर्भाग्य नहुनु, अलिकति पनि दुःखको अनुभूतिविना हृदयमा सधैँ प्रसन्न हुनु र आफ्नो जीवनको परिपक्वताको स्तर जस्तोसुकै भए पनि अवर्णनीय आनन्द महसुस हुनु हो। त्यो तेरो तलब बढ्नु र तेरो छोरो भर्खरै विश्‍वविद्यालयमा भर्ना हुनुबाहेकको कुरा थियो। तैँले यी कुराहरू मनमा राखेर परमेश्‍वरलाई प्रार्थना गरिस् र परमेश्‍वरको अनुग्रह यति ठूलो छ भन्‍ने देखेर तँ अत्यन्तै खुसी भइस्, खुबै मुस्कुराइस् र परमेश्‍वरलाई धन्यवाद नदिई बस्न सकिनस्। यस्तो शान्ति र आनन्द पवित्र आत्माको उपस्थिति हुँदा आउने साँचो शान्ति र आनन्द होइन। बरु, यो देहको सन्तुष्टिबाट प्राप्त हुने शान्ति र आनन्द हो। तैँले आज कुन युग हो भन्‍ने बुझ्नुपर्छ; यो अनुग्रहको युग होइन र यो अब तैँले धित मरुञ्जेल खान खोज्ने समय होइन। तँ आफ्नो परिवारमा सबै कुरा ठिकठाक चलिरहेकाले अत्यन्तै खुसी हुन सक्छस् तर तेरो जीवनले अन्तिम सास फेरिरहेको छ—र यसरी, तेरो आनन्द जतिसुकै ठूलो भए पनि, पवित्र आत्मा तेरो साथमा हुनुहुन्न। पवित्र आत्माको उपस्थिति प्राप्त गर्नु सरल छ: आफूले गर्नुपर्ने कुरा उचित रूपमा गर्, मानवको कर्तव्य र कार्य राम्ररी निर्वाह गर् र आफ्ना कमीहरूको पूर्ति गर्न तँलाई आवश्यक पर्ने कुराहरूले आफूलाई सुसज्जित पार्न सक्षम बन्। यदि तँसँग सधैँ आफ्नै जीवनका लागि बोझ हुन्छ र तँ कुनै सत्यताको स्पष्ट बुझाइ प्राप्त गरेको वा परमेश्‍वरको अहिलेको काम बुझेको कारण खुसी हुन्छस् भने, यो साँच्चै नै पवित्र आत्माको उपस्थिति हुनु हो। अथवा, यदि तँ कहिलेकाहीँ आफूले कसरी अनुभव गर्ने भनी नजानेको कुनै कुरा सामना गरेको कारण वा आफूले सङ्‍गति गरेको सत्यता स्पष्ट रूपमा नबुझेको कारण चिन्तित हुन्छस् भने, यसले पवित्र आत्मा तेरो साथमा हुनुहुन्छ भन्‍ने प्रमाणित गर्छ। यी जीवन अनुभवका सामान्य स्थितिहरू हुन्। तैँले पवित्र आत्माको उपस्थिति हुनु र नहुनुबीचको भिन्‍नता बुझ्नैपर्छ र यसप्रतिको तेरो दृष्टिकोण अत्यन्त सरल हुनै हुँदैन।

पहिले, पवित्र आत्माको उपस्थिति हुनु र पवित्र आत्माको काम हुनु फरक कुरा हुन् भनेर भनिएको थियो। पवित्र आत्माको उपस्थिति हुनुको सामान्य स्थिति सामान्य सोचाइ, सामान्य समझ र सामान्य मानवता हुनुमा प्रकट हुन्छ। व्यक्तिको व्यक्तित्व पहिलेजस्तो थियो त्यस्तै रहनेछ तर ऊभित्र शान्ति हुनेछ र बाहिरी रूपमा उसमा सन्तको शिष्टता हुनेछ। पवित्र आत्मा उसको साथमा हुँदा ऊ यस्तै हुनेछ। जब कुनै व्यक्तिमा पवित्र आत्माको उपस्थिति हुन्छ, तब उसको सोचाइ सामान्य हुन्छ। ऊ भोकाउँदा खान चाहन्छ, ऊ तिर्खाउँदा पानी पिउन चाहन्छ। … सामान्य मानवताका यस्ता प्रकटीकरणहरू पवित्र आत्माको प्रबोधन होइनन्; ती मानिसहरूको सामान्य सोचाइ र पवित्र आत्माको उपस्थिति हुनुको सामान्य स्थिति हुन्। कतिपय मानिस पवित्र आत्माको उपस्थिति भएकाहरूलाई भोक र निद्रा लाग्दैन अनि तिनीहरूलाई आफ्नो परिवार छ भन्‍नेसमेत थाहा हुँदैन जस्तो देखिन्छ र तिनीहरू देहबाट लगभग पूर्ण रूपमा अलग छन् भनी गलत रूपमा विश्‍वास गर्छन्। वास्तवमा, पवित्र आत्मा मानिसहरूको साथमा जति धेरै रहनुहुन्छ, तिनीहरू त्यति नै धेरै सामान्य हुन्छन्। तिनीहरू परमेश्‍वरका लागि कष्ट भोग्न र कामकुराहरू त्याग्न, परमेश्‍वरप्रति आफूलाई समर्पित गर्न र परमेश्‍वरप्रति अर्पित हुन जान्दछन्; झन् तिनीहरूले खान र लाउनबारे सोच्नु त परै जाओस्। अर्को शब्दमा भन्दा, तिनीहरूले मानिसहरूमा हुनुपर्ने सामान्य मानवताको केही पनि गुमाएका हुँदैनन्, बरु तिनीहरू विशेष गरी समझ भएका हुन्छन्। कहिलेकाहीँ, तिनीहरू परमेश्‍वरका वचनहरू पढ्छन् र परमेश्‍वरको कामबारे मनन गर्छन्, आफ्नो हृदयमा आस्था प्राप्त गर्छन् र सत्यता पछ्याउन इच्छुक हुन्छन्। स्वाभाविक रूपमा, पवित्र आत्माको काम यही जगमा आधारित हुन्छ। यदि मानिसहरू सामान्य सोचाइरहित हुन्छन् भने, तिनीहरूसँग कुनै समझ हुँदैन—यो सामान्य स्थिति होइन। जब मानिसहरूसँग सामान्य सोचाइ हुन्छ र पवित्र आत्मा तिनीहरूको साथमा हुनुहुन्छ, तब तिनीहरूसँग पक्कै पनि सामान्य व्यक्तिको समझ हुन्छ, जुन सामान्य स्थिति हो। परमेश्‍वरको काम अनुभव गर्दा, पवित्र आत्माको काम कहिलेकाहीँ मात्रै हुन्छ, जबकि पवित्र आत्माको उपस्थिति लगभग निरन्तर हुन्छ। मानिसहरूको समझ र सोचाइ सामान्य भएमा अनि तिनीहरूका अवस्थाहरू सामान्य भएमा, पवित्र आत्मा पक्कै पनि तिनीहरूको साथमा हुनुहुन्छ। जब मानिसहरूको समझ र सोचाइ सामान्य हुँदैन, तब तिनीहरूको मानवता सामान्य हुँदैन। यदि, यतिबेला पवित्र आत्माको काम तँमा छ भने, पवित्र आत्मा पनि पक्कै तेरो साथमा हुनुहुन्छ। तर यदि पवित्र आत्मा तेरो साथमा हुनुहुन्छ भने, यसको अर्थ पवित्र आत्माले तँभित्र निश्चय नै काम गरिरहनुभएको छ भन्‍ने होइन, किनभने पवित्र आत्मा विशेष समयहरूमा काम गर्नुहुन्छ। पवित्र आत्माको उपस्थिति हुनुले मानिसहरूको सामान्य जीवन कायम राख्न मात्र सक्छ, तर पवित्र आत्मा निश्चित समयहरूमा मात्रै काम गर्नुहुन्छ। उदाहरणका लागि, यदि तँ अगुवा वा कामदार होस् भने, तैँले मण्डलीलाई मलजल र भरणपोषण गर्दा, पवित्र आत्माले तँलाई अरूका लागि आत्मिक प्रगति गराउने र तेरा ब्रदर-सिस्टरहरूका केही वास्तविक समस्या समाधान गर्न सक्ने निश्चित वचनहरूमा प्रबोधित गर्नुहुनेछ—यस्ता समयहरूमा, पवित्र आत्माले काम गरिरहनुभएको हुन्छ। कहिलेकाहीँ, जब तँ परमेश्‍वरका वचनहरू खाइरहेको र पिइरहेको हुन्छस्, तब पवित्र आत्मा तँलाई तेरा आफ्नै अनुभवहरूसँग विशेष रूपमा सान्दर्भिक हुने निश्चित वचनहरूद्वारा प्रबोधित गर्नुहुन्छ, जसले गर्दा तँ आफ्ना अवस्थाहरूबारे अझै ठूलो ज्ञान प्राप्त गर्न सक्छस्; यो पनि पवित्र आत्माको काम हो। कहिलेकाहीँ, म बोल्दा तिमीहरू सुन्छौ र मेरा वचनहरूसँग आफ्ना स्थितिहरूलाई दाँज्न सक्छौ अनि कहिलेकाहीँ तिमीहरू प्रभावित वा उत्प्रेरित हुन्छौ; यी सब पवित्र आत्माका काम हुन्। कतिपय मानिस पवित्र आत्माले तिनीहरूमा हर समय काम गरिरहनुभएको हुन्छ भनेर भन्छन्। यो असम्भव छ! यदि तिनीहरूले पवित्र आत्मा सधैँ तिनीहरूको साथमा हुनुहुन्छ भनी भनेका भए, त्यो यथार्थपरक हुनेथ्यो। यदि तिनीहरूले आफ्नो सोचाइ र समझ हर समय सामान्य हुन्छ भनी भनेका भए, त्यो पनि यथार्थपरक हुनेथ्यो र त्यसले पवित्र आत्मा तिनीहरूको साथमा हुनुहुन्छ भनी देखाउनेथ्यो। यदि तिनीहरू पवित्र आत्माले सधैँ तिनीहरूभित्र काम गरिरहनुभएको हुन्छ, तिनीहरू हरेक क्षण परमेश्‍वरद्वारा प्रबोधित र पवित्र आत्माद्वारा प्रभावित हुन्छन् अनि तिनीहरू हरसमय नयाँ ज्ञान प्राप्त गर्छन् भनेर भन्छन् भने, यो कुनै पनि हालतमा सामान्य होइन! यो पूर्ण रूपमा अलौकिक कुरा हो! त्यस्ता मानिसहरू निस्सन्देह दुष्ट आत्मा हुन्! परमेश्‍वरका आत्मा देहमा आउनुहुँदा समेत, उहाँले कहिलेकाहीं खानपिन र विश्राम गर्नैपर्ने हुन्छ—झन् मानिसहरूको त कुरै नगरौँ। दुष्ट आत्माहरूको वशमा परेकाहरू देहको कमजोरी नभएका जस्ता देखिन्छन्। तिनीहरू सबै कुरा त्याग्न र छोड्न सक्छन्, तिनीहरू भावनाहरूबाट मुक्त हुन्छन्, कष्ट सहन सक्षम हुन्छन् र अलिकति पनि थकान महसुस गर्दैनन्, मानौँ तिनीहरू देहभन्दा माथि उठेका छन्। के यो अत्यन्तै अलौकिक कुरा होइन र? दुष्ट आत्माहरूको काम अलौकिक हुन्छ—कुनै पनि मानवले त्यस्ता कुराहरू हासिल गर्न सक्दैन! त्यस्ता मानिसहरूलाई देख्दा, खुट्ट्याइ नभएकाहरू डाहा गर्छन्: तिनीहरू भन्छन्, परमेश्‍वरप्रतिको विश्‍वासमा तिनीहरूसँग यस्तो जोस छ, तिनीहरूसँग ठूलो आस्था छ र तिनीहरू कहिल्यै कमजोरीको अलिकति पनि सङ्केत देखाउँदैनन्! वास्तवमा, यी सबै दुष्ट आत्माहरूको कामका प्रकटीकरणहरू हुन्। किनभने, सामान्य मानिसहरूमा अपरिहार्य रूपमा मानव कमजोरीहरू हुन्छन्; पवित्र आत्माको उपस्थिति भएकाहरूको सामान्य स्थिति यही हो।

आफ्नो गवाहीमा दृढ रहनुको अर्थ के हो? कतिपय मानिस आफूले अहिले जस्तै पछ्याउने र आफू जीवन प्राप्त गर्न सक्षम छु कि छैनँ भन्ने कुरामा चिन्ता नगर्ने बताउँछन्; तिनीहरू जीवन पछ्याउँदैनन्, तर तिनीहरू पछि पनि हट्दैनन्। तिनीहरू कामको यो चरण परमेश्‍वरले गर्नुहुन्छ भनी मात्रै स्वीकार गर्छन्। के यो गवाही दिन असफल हुनु होइन र? त्यस्ता मानिसहरू त विजय गरिएको गवाहीसमेत दिँदैनन्। विजय गरिएकाहरूले अरू सबै कुराको वास्ता नगरी पछ्याउँछन् र तिनीहरू जीवन पछ्याउन सक्षम हुन्छन्। तिनीहरू व्यावहारिक परमेश्‍वरमा विश्‍वास मात्रै गर्दैनन्, परमेश्‍वरका सबै प्रबन्धको अधीनमा रहन पनि जान्दछन्। साक्षी दिनेहरू यस्तै हुन्छन्। साक्षी नदिनेहरूले कहिल्यै जीवन पछ्याएका हुँदैनन् र तिनीहरूले अझै पनि झारा टार्दै पछ्याइरहेका हुन्छन्। तैँले पछ्याउन सक्छस्, तर यसको अर्थ तँलाई विजय गरिएको छ भन्‍ने होइन, किनभने तँसँग परमेश्‍वरको आजको कामबारे कुनै बुझाइ छैन। विजय गरिनका लागि निश्चित सर्तहरू पूरा गर्नैपर्छ। पछ्याउने सबै जना विजय गरिएका हुँदैनन्, किनभने तैँले आजका परमेश्‍वरलाई किन पछ्याउनैपर्छ भनेर आफ्नो हृदयमा केही पनि बुझेको छैनस्, न त तँलाई आफू आजसम्म कसरी आइपुगेँ, आजसम्म आफूलाई कसले सहायता गरेको छ भन्‍ने नै थाहा छ। कतिपय मानिस परमेश्‍वरप्रतिको आफ्नो विश्‍वासमा सधैँ अन्योलग्रस्त र भ्रमित हुन्छन्; त्यसकारण, पछ्याउनुको अर्थ तँसँग अवश्यै गवाही छ भन्‍ने होइन। साँचो गवाही भनेको ठ्याक्कै के हो? यहाँ बोलिएको गवाहीका दुई भाग छन्: एउटा विजय हासिल गरिएको गवाही हो र अर्को सिद्ध पारिएको गवाही हो (जुन, स्वाभाविक रूपमा भविष्यका झनै ठूला परीक्षा र सङ्कष्टहरूपछिको गवाही हुनेछ)। अर्को शब्दमा भन्दा, यदि तँ सङ्कष्ट र परीक्षाहरूको समयमा दृढ रहन सक्छस् भने, तैँले गवाहीको दोस्रो चरण दिएको हुनेछस्। आज महत्त्वपूर्ण कुरा भनेको गवाहीको पहिलो भाग दिनु: सजाय र न्यायका परीक्षाहरूको हरेक घटनामा दृढ रहन सक्षम हुनु हो। यो विजय हासिल गरिएको गवाही हो। किनभने अहिले विजयको समय हो। (तैँले अहिले पृथ्वीमा परमेश्‍वरको कामको समय हो भन्‍ने जान्नुपर्छ; पृथ्वीमा देहधारी परमेश्‍वरको मुख्य काम भनेको न्याय र सजायमार्फत उहाँलाई पछ्याउने पृथ्वीका मानिसहरूको यस समूहलाई विजय गर्नु हो।) तँ विजय गरिएको गवाही दिन सक्षम छस् कि छैनस् भन्‍ने कुरा तँ अन्त्यसम्मै पछ्याउन सक्छस् कि सक्दैनस् भन्‍ने कुरामा मात्रै निर्भर हुँदैन, तर त्यसभन्दा पनि महत्त्वपूर्ण, परमेश्‍वरको कामको हरेक चरण अनुभव गर्दा, तँ परमेश्‍वरको सजाय र न्यायको साँचो बुझाइ प्राप्त गर्न सक्षम छस् कि छैनस् र तँ यी सब काम साँच्चै बोध गर्छस् कि गर्दैनस् भन्‍ने कुरामा निर्भर हुन्छ। तँ अन्त्यसम्म पछ्याएर मात्रै उम्कन सक्नेछैनस्। तँ सजाय र न्यायको हरेक घटनामा स्वेच्छाले झुक्न सक्नैपर्छ, आफूले अनुभव गर्ने कामको हरेक चरण साँच्चै बुझ्न सक्षम हुनैपर्छ र परमेश्‍वरको स्वभावबारे ज्ञान प्राप्त गर्न र आफूलाई त्यसको अधीनमा राख्न सक्षम हुनैपर्छ। यो विजय गरिनुको अन्तिम गवाही हो, जुन तैँले दिनैपर्ने हुन्छ। विजय गरिनुको गवाहीले मुख्य रूपमा देहधारी परमेश्‍वरबारे तेरो ज्ञानलाई जनाउँछ। महत्त्वपूर्ण कुरा के हो भने, गवाहीको यो चरण देहधारी परमेश्‍वरप्रतिको गवाही हो। तँ संसारका मानिसहरू वा सत्तामा भएकाहरूको अगाडि के गर्छस् वा के भन्छस् भन्‍ने कुराले महत्त्व राख्दैन; सबैभन्दा महत्त्व राख्ने कुरा त, तँ परमेश्‍वरको मुखबाट निस्केका सबै वचन र उहाँका सबै कामको अधीनमा रहन सक्छस् कि सक्दैनस् भन्‍ने हो। त्यसकारण, गवाहीको यो चरण शैतान र परमेश्‍वरका सबै शत्रुप्रति—परमेश्‍वर दोस्रो पटक देह बन्नुहुनेछ र अझै ठूलो काम गर्न आउनुहुनेछ भनी विश्‍वास नगर्ने र यसबाहेक, परमेश्वरको पुनरागमन देहमा हुने तथ्यमा विश्‍वास नगर्ने पिशाच र शत्रुहरूप्रति लक्षित छ। अर्को शब्दमा भन्दा, यी सब ख्रीष्टविरोधीप्रति—देहधारी परमेश्‍वरमा विश्‍वास नगर्ने सबै शत्रुप्रति लक्षित छन्।

परमेश्‍वरबारे सोच्नु र परमेश्‍वरको तृष्णा गर्नुले तँ परमेश्‍वरद्वारा विजय गरिएको छस् भनेर प्रमाणित गर्दैन; यो त तँ उहाँ देह बन्‍नुभएको मार्ग हुनुहुन्छ भनी विश्‍वास गर्छस् कि गर्दैनस्, वचन देह बन्‍नुभएको छ भनी विश्‍वास गर्छस् कि गर्दैनस् र आत्मा वचन बन्‍नुभएको छ र वचन देहमा देखा पर्नुभएको छ भनी विश्‍वास गर्छस् कि गर्दैनस् भन्‍ने कुरामा निर्भर हुन्छ। यो मुख्य गवाही हो। तँ कसरी पछ्याउँछस् वा कसरी आफूलाई समर्पित गर्छस् भन्‍ने कुराले महत्त्व राख्दैन; महत्त्व राख्ने कुरा त, तँ यो सामान्य मानवताबाट वचन देह बन्‍नुभएको छ र सत्यताका आत्मा देहमा साकार हुनुभएको छ—सबै सत्यता, मार्ग र जीवन देहमा आउनुभएको छ, परमेश्‍वरका आत्मा साँच्चै पृथ्वीमा आइपुग्नुभएको छ र आत्मा देहमा आउनुभएको छ भनी पत्ता लगाउन सक्छस् कि सक्दैनस् भन्ने हो। सतही रूपमा, यो पवित्र आत्माद्वारा गर्भधारण गरिएको कुराभन्दा फरक देखिए पनि, यस काममा तँ आत्मा देहमा साकार भइसक्नुभएको छ र यसबाहेक, मार्ग देह बन्‍नुभएको छ र वचन देहमा देखा पर्नुभएको छ भनी झनै स्पष्ट रूपमा देख्न सक्छस्। तँ यी वचनहरूको साँचो अर्थ बुझ्न सक्छस्: “प्रारम्‍भमा मार्ग (वचन) हुनुहुन्थ्यो, र मार्ग (वचन) परमेश्‍वरसँग हुनुहुन्थ्यो, र मार्ग (वचन) नै परमेश्‍वर हुनुहुन्थ्यो।” यसबाहेक, तैँले आजको वचन परमेश्‍वर हुनुहुन्छ, मार्ग परमेश्‍वर हुनुहुन्छ र यसबाट वचन देह बन्‍नुभएको छ भनी देख्न सकिन्छ भनेर बुझ्नैपर्छ। तैँले दिन सक्ने सर्वोत्तम गवाही यही हो। यसले तँसँग परमेश्वर देह बन्‍नुभएकोबारे साँचो ज्ञान छ भन्‍ने प्रमाणित गर्छ—तँ उहाँलाई चिन्न मात्रै सक्षम छैनस्, बरु तँलाई आज आफू हिँडिरहेको मार्ग जीवनको मार्ग र सत्यताको मार्ग हो भन्‍ने पनि थाहा छ। येशूले गरेको कामको चरणले “मार्ग परमेश्‍वरसँग हुनुहुन्थ्यो” भन्‍ने कुराको सार मात्रै पूरा गर्‍यो: परमेश्‍वरको सत्यता परमेश्‍वरसँग थियो र परमेश्‍वरका आत्मा देहसँग हुनुहुन्थ्यो र त्यस देहबाट अलग गर्न नसकिने हुनुहुन्थ्यो। अर्थात्, देहधारी परमेश्‍वरको देह परमेश्‍वरका आत्मासँग थियो, जुन देहधारी येशू परमेश्‍वरको पहिलो देहधारण हुनुहुन्थ्यो भन्‍ने कुराको अझै ठूलो प्रमाण हो। कामको यस चरणले “वचन देह बन्‍नुहुन्छ” भन्‍ने कुराको भित्री अर्थ ठ्याक्कै पूरा गर्छ, “मार्ग परमेश्‍वरसँग हुनुहुन्थ्यो र मार्ग नै परमेश्‍वर हुनुहुन्थ्यो” भन्‍ने कुराको अझै गहिरो अर्थ दिन्छ र यसबाट तँ “प्रारम्भमा मार्ग हुनुहुन्थ्यो” भन्‍ने वचनहरूमा दृढतापूर्वक विश्‍वास गर्न सक्छस्। भन्नुको अर्थ, सृष्टिको समयमा परमेश्‍वरसँग वचनहरू थिए, उहाँका वचनहरू उहाँसँगै थिए र तिनलाई उहाँबाट अलग गर्न सकिँदैनथ्यो र आखिरी युगमा, उहाँ आफ्ना वचनहरूको शक्ति र अख्तियार झनै स्पष्ट रूपमा प्रकट गर्नुहुन्छ अनि मानिसलाई उहाँको सम्पूर्ण मार्ग देख्न—उहाँका सबै वचन सुन्न सक्षम तुल्याउनुहुन्छ। आखिरी युगको काम यस्तै हुन्छ। तैँले यी कुराहरू पूर्ण रूपमा बुझ्नैपर्छ। यो देहलाई चिन्ने प्रश्न होइन, बरु तँ देह र वचनलाई अनि देह र मार्गलाई कसरी बुझ्छस् भन्‍ने प्रश्न हो। तैँले दिनैपर्ने गवाही यही हो, जुन सबैले जान्नैपर्छ। किनभने यो दोस्रो देहधारणको काम हो—र परमेश्‍वर देह बन्‍नुहुने अन्तिम पटक हो; अर्को शब्दमा भन्दा, यसले देहधारणको महत्त्व पूरा गर्छ, देहमा परमेश्‍वरका सबै काम पूर्ण रूपमा सम्पन्न गर्छ र अघि बढाउँछ अनि परमेश्‍वर देहमा हुनुहुने युगलाई अन्त्य गर्छ। त्यसकारण, तैँले देहधारणको महत्त्व जान्नैपर्छ। तँ कति दौडधुप गर्छस् वा तँ अन्य बाहिरी मामिलाहरू कति राम्ररी सम्पन्न गर्छस् भन्‍ने कुराले महत्त्व राख्दैन; महत्त्व राख्ने कुरा त, तँ देहधारी परमेश्‍वरसामु पूर्ण रूपमा झुक्न र आफ्नो सम्पूर्ण सत्त्व उहाँलाई सुम्पन र उहाँको मुखबाट निस्कने सबै वचनमा समर्पित हुन सक्षम छस् कि छैनस् भन्‍ने हो। तैँले गर्नुपर्ने र पालन गर्नुपर्ने कुरा यही हो।

गवाहीको अन्तिम चरण भनेको तँ सिद्ध पारिन सक्षम छस् कि छैनस् भन्‍ने गवाही हो—भन्नुको अर्थ, तँ देहधारी परमेश्‍वरको मुखबाट बोलिएका सबै वचन बोध गरेर परमेश्‍वरबारे ज्ञान प्राप्त गर्छस् र उहाँबारे निश्चित हुन्छस्, परमेश्‍वरको मुखबाट निस्केका सबै वचन जिउँछस् र परमेश्‍वरले तँसँग माग गर्ने सर्तहरू—पत्रुसको शैली र अय्यूबको आस्था—हासिल गर्छस्, जसले गर्दा तँ मृत्युसम्मै अधीनमा रहन सक्छस्, आफूलाई पूर्ण रूपमा उहाँलाई सुम्पन सक्छस् र अन्ततः मानकअनुरूपको व्यक्तिको स्वरूप हासिल गर्न सक्छस्, जसको अर्थ परमेश्‍वरको न्याय र सजाय अनुभव गरेपछि विजय गरिएको र सिद्ध पारिएको व्यक्तिको स्वरूप हो। यो अन्तिम गवाही हो—यो अन्ततः सिद्ध पारिने व्यक्तिले दिनुपर्ने गवाही हो। तैँले दिनुपर्ने गवाहीका दुई चरण यिनै हुन्, र ती अन्तर-सम्बन्धित छन्, प्रत्येक अपरिहार्य छ। तर तैँले जान्नैपर्ने एउटा कुरा छ: मैले आज तँसँग माग गर्ने गवाही संसारका मानिसहरू वा कुनै एक व्यक्तिप्रति लक्षित छैन, बरु मैले तँसँग माग्ने कुराप्रति लक्षित छ। यो कुरा तँ मलाई सन्तुष्ट पार्न सक्षम छस् कि छैनस् र तँ तिमीहरूमध्ये प्रत्येकका लागि मैले माग गरेका मानकहरू पूर्ण रूपमा पूरा गर्न सक्षम छस् कि छैनस् भन्‍ने कुराद्वारा मापन गरिन्छ। तिमीहरूले बुझ्नुपर्ने कुरा यही हो।


अभ्यास (५)

अनुग्रहको युगमा, येशूले केही वचनहरू बोल्नुभयो र एक चरणको काम गर्नुभयो। ती सबैको निम्ति एउटा सन्दर्भ थियो र त्यस समयका मानिसहरूको अवस्थाको निम्ति ती उचित थिए; येशूले त्यस बेलाको सन्दर्भ अनुसार बोल्‍नुभयो र काम गर्नुभयो। उहाँले केही अगमवाणीहरू पनि गर्नुभयो। उहाँले आखिरी दिनहरूमा सत्यको आत्मा आउनुहुनेछ र कामको एउटा चरणलाई अघि बढाउनुहुनेछ भनेर अगमवाणी गर्नुभयो। भन्‍नुको अर्थ, त्यस युगमा उहाँ आफैले गर्नुपर्ने कामबाहेक उहाँलाई केही पनि थाहा थिएन; अर्को शब्दमा, देहधारी परमेश्‍वरले ल्याउनुभएको काम सीमित छ। यसैले, उहाँले आफू जुन युगमा हुनुहुन्छ त्यही युगको काम मात्र गर्नुहुन्छ र उहाँसँग सम्बन्ध नभएका अन्य काम गर्नुहुन्‍न। त्यस बेला, येशूले भावना वा दर्शनहरू अनुसार काम गर्नुभएन, तर समय र सन्दर्भसँग मेल खाने किसिमले काम गर्नुभयो। उहाँलाई कसैले पनि अगुवाइ वा मार्गदर्शन गरेन। उहाँको समग्र काम नै उहाँको आफ्नै सत्त्व थियो—यो परमेश्‍वरको देहधारी आत्माद्वारा अघि बढाइनुपर्ने काम थियो, जुन देहधारणले अस्तित्वमा ल्याएको सारा काम थियो। येशूले उहाँ आफैले जे देख्नुभएको र सुन्‍नुभएको थियो त्यही अनुसार मात्र काम गर्नुभयो। अर्को शब्दमा, आत्माले प्रत्यक्ष रूपमा काम गर्नुभयो; दूतहरू उहाँकहाँ देखा पर्नुपर्ने वा तिनीहरूले उहाँलाई सपनाहरू दिनुपर्ने आवश्यकता थिएन, न त उहाँमाथि कुनै महान् ज्योति चम्केर उहाँलाई देख्‍ने तुल्याउनु नै आवश्यक थियो। उहाँले स्वतन्त्र भएर विना अवरोध काम गर्नुभयो, किनभने उहाँको काम भावनाहरूमा आधारित थिएन। अर्को शब्दमा, जब उहाँले काम गर्नुभयो, उहाँले अन्दाज वा अनुमान गर्नुभएन, बरु उहाँका आफ्नै विचारहरू र उहाँले आफ्नै आँखाले देख्नुभएको कुराका आधारमा काम गर्दै र बोल्दै, आफूलाई पछ्याउने प्रत्येक चेलालाई सही समयमा भरणपोषण गर्दै सहज रूपमा उक्त काम गर्नुभयो। परमेश्‍वरको काम र मानिसहरूको काम बीचको फरक यही हो: जब मानिसहरू काम गर्छन्, तिनीहरू खोजी गर्छन् र अन्दाज गर्छन्, सधैँ अरूले बसालेको जगका आधारमा अनुकरण र विचार-विमर्श गर्छन्, र यसरी अझ गहिरो प्रवेश हासिल गर्छन्। परमेश्‍वरको काम उहाँ जो हुनुहुन्छ त्यसको आपूर्ति हो र उहाँ आफू स्वयम्‌ले गर्नुपर्ने काम गर्नुहुन्छ। उहाँ कुनै पनि व्यक्तिको कामबाट लिइएको ज्ञान प्रयोग गरेर मण्डलीलाई भरणपोषण गर्नुहुन्‍न। बरु, उहाँ मानिसहरूको स्थितिका आधारमा वर्तमान काम गर्नुहुन्छ। तसर्थ, यस तरिकाले काम गर्नु मानिसहरूले गर्ने कामभन्दा हजारौं गुणा बढी स्वतन्त्र हुन्छ। मानिसहरूलाई परमेश्‍वर “आफ्नो कर्तव्यको पालन गर्नुहुन्न” र आफूलाई जसरी मन लाग्छ त्यसरी काम गर्नुहुन्छ जस्तो पनि लाग्न सक्छ—तर उहाँले गर्नुहुने सबै काम नयाँ छ। तैपनि, तैँले देहधारी परमेश्‍वरको काम कहिल्यै पनि भावनाहरूमा आधारित हुँदैन भन्‍ने जान्नुपर्छ। त्यस समय, येशूले क्रूसमा टाँगिनुपर्ने आफ्नो काम सिध्याउनुभएपछि, येशूलाई पछ्याउने चेलाहरू आफ्नो अनुभवमा निश्चित बिन्दुमा पुगेपछि, तिनीहरूले परमेश्‍वरको दिन नजिकै आएको र आफूले चाँडै प्रभुलाई भेट्ने अनुभूति गरे। उनीहरूको भावना यही थियो, र उनीहरूको लागि यो भावना अत्यन्त महत्त्वपूर्ण थियो। तर वास्तवमा, मानिसहरूभित्रका भावनाहरू भरोसायोग्य हुँदैनन्। उनीहरूले सायद आफू बाटोको अन्त्यमा पुग्न लागेको, अथवा उनीहरूले गरेका र कष्ट भोगेका सबै कुरा परमेश्‍वरद्वारा नियोजन गरिएको थियो भन्‍ने अनुभूति गरे। पावलले पनि आफूले दौड सिध्याइसकेको र उत्तम लड़ाइँ लडिसकेको अनि आफ्नो निम्‍ति धार्मिकताको मुकुट राखिसकिएको कुरा गरेका थिए। तिनले गरेको अनुभूति यही थियो, र यसको बारेमा तिनले पत्रहरू लेखे र मण्डलीहरूलाई पठाए। त्यस्ता कार्यहरू तिनले मण्डलीहरूका लागि बोकेको बोझबाट आए र यसरी पवित्र आत्माद्वारा बेवास्ता गरिए। जब पावलले यी वचनहरू बोले, तिनमा असहजताको कुनै भाव थिएन, न त तिनले कुनै प्रकारको दोष नै महसुस गरे, त्यसैले तिनले त्यस्ता कुराहरू अति सामान्य र बिलकुल सही थिए, र ती पवित्र आत्माबाट आएका थिए भन्‍ने विश्‍वास गरे। तर आजको दृष्टिकोणबाट हेर्दा ती बिलकुलै पवित्र आत्माबाट आएका थिएनन्। ती मानव भ्रमहरू मात्र थिए। मानवहरूमा धेरै भ्रम हुन्छन्, र ती प्रकट हुँदा परमेश्‍वर तिनलाई ध्यान दिनुहुन्न वा कुनै विचार व्यक्त गर्नुहुन्न। धेरैजसो अवस्थामा, पवित्र आत्माको काम मानिसहरूका भावनाहरूमार्फत गरिँदैन—परमेश्‍वर काम गर्न देह नबन्नुभएको बेलाको कठिन, अन्धकार समयमा वा कुनै प्रेरित वा कामदार नभएको समयमा बाहेक, पवित्र आत्मा मानिसहरूका भावनाहरूभित्र काम गर्नुहुन्न। त्यस चरणमा पवित्र आत्माको कामले मानिसहरूलाई केही विशेष भावना जगाउँछ। उदाहरणको लागि: जब मानिसहरूलाई परमेश्‍वरका वचनहरूको मार्गनिर्देशन हुँदैन, तब उनीहरूले प्रार्थना गर्दा खुसीको अवर्णनीय बोध हुन्छ; उनीहरूको हृदयमा आनन्दको अनुभूति हुन्छ, र उनीहरू शान्ति र सहजतामा हुन्छन्। एक पटक वचनहरूको मार्गनिर्देशन प्राप्त गरेपछि मानिसहरू उनीहरूका आत्मामा उज्यालो महसुस गर्छन्, उनीहरूका कार्यहरूमा अभ्यासको मार्ग हुन्छ, र अवश्य पनि, उनीहरूमा शान्ति र सहजताका भावनाहरू पनि हुन्छन्। जब मानिसहरूले खतराको सामना गर्छन्, वा परमेश्‍वरले उनीहरूलाई केही कुराहरू गर्नबाट रोक्नुहुन्छ, उनीहरू आफ्नो हृदयमा अशान्त र असहज महसुस गर्छन्। यी सबै पवित्र आत्माले मानिसलाई प्रदान गर्नुभएका भावनाहरू हुन्। तैपनि, यदि प्रतिकूल वातावरणले भयको स्थिति उत्पन्न गऱ्यो र त्यसले मानिसलाई अति नै चिन्तित र डरपोक बनायो भने, त्यो मानवताको सामान्य अभिव्यक्ति हो र पवित्र आत्माको कामसँग त्यसको कुनै सम्बन्ध हुँदैन।

मानिसहरू सधैँ आफ्ना भावनाहरूमाझ बाँचिरहेका हुन्छन्, र तिनीहरूले धेरै वर्षदेखि त्यसो गर्दैआएका छन्। जब उनीहरूको हृदयमा शान्ति हुन्छ, उनीहरूले (उनीहरू इच्छुक हुनु शान्तिको भावना हो भन्‍ने विश्‍वास गर्दै) कार्य गर्छन्, र जब उनीहरूको हृदयमा शान्ति हुँदैन, उनीहरूले (उनीहरूका अनिच्छा वा अरुचि असहजताको भावना हो भनी विश्‍वास गर्दै) कार्य गर्दैनन्। यदि स्थिति सहज छ भने उनीहरू यो परमेश्‍वरको अभिप्राय हो भन्‍ने सोच्छन्। (वास्तवमा, यो यस्तो कुरा हो जुन सहज रूपमा चल्नुपर्छ, किनकि यो वस्तुहरूको प्राकृतिक नियम हो।) जब स्थिति सहज हुँदैन, तब उनीहरू त्यो परमेश्‍वरको अभिप्राय होइन भन्‍ने सोच्छन्। जब उनीहरूले त्यस्तो कुराको सामना गर्छन् जुन सहज हुँदैन, उनीहरू रोकिन्छन्। त्यस्ता भावनाहरू सही हुँदैनन्, र ती भावनाअनुसार कार्य गर्नाले धेरै ढिलाइहरू उत्पन्न हुन्छन्। उदाहरणको लागि, निश्चय नै सत्यतालाई व्यवहारमा उतार्न गाह्रो हुन्छ र परमेश्‍वरको इच्छालाई पछ्याउनु त अझ धेरै कठिन हुन्छ। धेरै वटा सकारात्मक कुराहरू महसुस गर्न गाह्रो हुन्छ। जस्तै भनाइ नै छ नि, “असल कुरा महसुस गर्नुभन्दा अघि प्रायः कठिन कुराहरू अनुभव गर्नुपर्ने हुन्छ।” मानिसहरूको व्यावहारिक जीवनमा औधी धेरै भावनाहरू हुन्छन्, ती भावनाहरूले उनीहरूलाई अन्योलमा पार्छन् र धेरै कुराहरूको बारेमा अनिश्चित तुल्याउँछन्। मानिसहरूले सत्यतालाई नबुझेसम्म उनीहरूका निम्ति केही पनि स्पष्ट हुँदैन। तर सामान्यतः जब उनीहरूले भावनाहरू अनुसार काम गर्छन् वा बोल्छन्, यो कुराले प्राथमिक सिद्धान्तहरूको उल्लङ्घन नगरुञ्जेलसम्म, पवित्र आत्माले केही पनि प्रतिक्रिया गर्नुहुन्न। यो पावलले महसुस गरेको “धार्मिकताको मुकुट” जस्तो हो: धेरै वर्षसम्म कसैले पनि तिनको भावना गलत छ भनेर विश्‍वास गरेन, न त पावल आफैले नै आफ्ना भावनाहरू गलत भएको महसुस गरे। मानिसका भावनाहरू कहाँबाट आउँछन् त? तिनीहरू वास्तवमा उनीहरूको दिमागबाट आउने प्रतिक्रियाहरू हुन्। विभिन्न वातावरण र विभिन्न मामिलाअनुसार विभिन्न भावनाहरू उत्पन्न हुन्छन्। धेरैजसो समय, मानिसहरूले मानवीय तर्कअनुसार सूत्रात्मक ढाँचा प्राप्त गर्न निष्कर्षहरू निकाल्छन्, जसको परिणामस्वरूप धेरै मानवीय भावनाहरू निर्माण हुन्छन्। यो कुरालाई महसुसै नगरी, मानिसहरू उनीहरूका आफ्नै तार्किक निष्कर्षहरूमा प्रवेश गर्छन्, र यसरी यी भावनाहरू मानिसहरूले आफ्नो जीवन जिउने आधार बन्छन्; ती भावनाहरू उनीहरूको जीवनमा संवेगात्मक बैसाखी बन्छन्, जस्तै पावलको “धार्मिकताको मुकुट” वा विटनेस लीले “प्रभुलाई आकाशमा भेट्नु।” परमेश्‍वरका निम्ति मानिसका यी भावनाहरूमा हस्तक्षेप गर्ने कुनै उपाय छैन र उहाँले उनीहरूलाई उनीहरूकै इच्छाअनुसार बढ्न दिनु नै पर्छ। आज, मैले तँसित सत्यताको विभिन्न पक्षबारे स्पष्ट रूपमा कुरा गरेको छु। यदि तँ आफ्ना भावनाहरू अनुसार अगि बढिरहन्छस् भने के तँ अझै पनि अस्पष्टताको बीचमा बाँचिरहेको छैनस् र? तैँले तेरो लागि स्पष्ट रूपमा तय गरिएका वचनहरू स्वीकार गर्दैनस्, र सधैँ तेरा व्यक्तिगत भावनाहरूमा भरोसा गर्छस्। यसमा, के तँ एउटा हात्तीलाई छाम्ने अन्धो मानिसजस्तो छैनस् र? र तँ आखिरमा के नै प्राप्त गर्नेछस् र?

आज देहधारी परमेश्‍वरले गर्नुभएका सबै कामहरू व्यावहारिक छन्। यो तैँले महसुस गर्न सक्ने कुरा होइन, वा तैँले कल्पना गर्न सक्ने कुरा होइन, झन् यो तैँले निष्कर्ष निकाल्न सक्ने कुरा हुने त कुरै नगरौं—यो त यस्तो कुरा हो जसलाई तैँले तँमाथि तथ्यहरू आएपछि मात्र बुझ्न सक्छस्। कहिलेकहीँ, तथ्यहरू आए पनि तैँले अझै स्पष्ट रूपमा देख्न सक्दैनस्, र मानिसहरूले तबसम्म बुझ्नेछैनन् जबसम्म व्यक्तिगत रूपमै परमेश्‍वर आफैले घटित भइरहेका साँचो तथ्यहरूलाई ठूलो रूपमा स्पष्टता प्रदान गर्नुहुन्न। त्यस बेला, येशूलाई पछ्याउने चेलाहरूमाझ धेरै भ्रमहरू थिए। उनीहरूले परमेश्‍वरको दिन नजिकै आउँदैछ र उनीहरू प्रभुको लागि चाँडै मर्नेछन् र चाँडै प्रभु येशूसँग भेट्नेछन् भन्‍ने विश्‍वास गरे। यही भावनाको कारण पत्रुसले पूरै सात वर्ष पर्खे तैपनि त्यो दिन आएन। उनीहरूले आफ्नो जीवन परिपक्व भएको महसुस गरे; उनीहरूभित्रका भावनाहरू वृद्धि हुँदै गए र यी भावनाहरू अझ बढी तीव्र भए, तर उनीहरूले धेरै असफलताहरू भोगे र सफलता हासिल गर्न सकेनन्। के हुँदैछ भन्‍ने उनीहरू आफैलाई थाहा थिएन। के पवित्र आत्माबाट साँचो रूपले आएको कुरा पूरा हुन सक्दैनथ्यो त? मानिसहरूका भावनाहरू भरोसायोग्य हुँदैनन्। मानिसहरूका आ-आफ्नै सोच्ने तरिका र विचारहरू हुन्छन्, त्यसकारण, उनीहरूले त्यस समयको परिप्रेक्ष्य र अवस्थाहरूको आधारमा असंख्य सम्बन्ध र अर्थहरू निर्माण गर्छन्। विशेष रूपमा, जब सोचविचार गर्ने स्वस्थ तरिकाहरू भएका मानिसहरूलाई केही हुन्छ, उनीहरू अति उत्तेजित हुन्छन् र असंख्य सम्बन्ध र अर्थहरू निर्माण नगरिरहन सक्दैनन्। यो विशेष गरी उच्च ज्ञान र सिद्धान्तहरू भएका “विशेषज्ञहरू” मा लागू हुन्छ, जसका सम्बन्ध र अर्थहरू संसारसँग धेरै वर्षको कार्य-व्यवहारपछि अझ प्रचुर हुन्छन्; उनीहरूले महसुसै नगरी, ती कुराहरूले उनीहरूका हृदयलाई नियन्त्रणमा लिन्छन् र ती कुराहरू उनीहरूका अति नै शक्तिशाली भावनाहरू बन्छन्, र उनीहरू ती कुराहरूसँग सन्तुष्ट हुन्छन्। जब मानिसहरूले केही गर्न चाहन्छन्, उनीहरूभित्र भावना र कल्पनाहरू देखा पर्दछन् अनि उनीहरूले आफू सही छु भन्‍ने सोच्छन्। पछि, जब उनीहरूले ती कुराहरू पूरा नभएका देख्छन्, तब उनीहरूले के गलत भयो भन्‍ने बुझ्दैनन्। सायद उनीहरूले परमेश्‍वरले नै आफ्नो योजना बदल्नुभयो भन्‍ने विश्‍वास गर्छन्।

सबै मानिसहरूमा अपरिहार्य रूपमा भावनाहरू हुन्छन्। व्यवस्थाको युगमा धेरै मानिसहरूमा पनि केही निश्चित भावनाहरू थिए, तर उनीहरूका भावनाहरूमा आजका मानिसहरूको भन्दा कम त्रुटिहरू थिए। किनकि, पहिले, मानिसहरूले यहोवा देखा पर्नुभएको देख्न सक्थे; उनीहरूले सन्देशवाहकहरू देख्न सक्थे र उनीहरूलाई सपनाहरू आउँथ्यो। आजका मानिसहरू दर्शनहरू वा सन्देशवाहकहरू देख्न सक्दैनन्, र यसरी उनीहरूका भावनाहरूमा रहेका त्रुटिहरूमा बढोत्तरी भएको छ। जब आजका मानिसहरूले केही कुरालाई विशेष रूपमा सही भएको महसुस गर्छ र त्यसलाई व्यवहारमा ल्याउँछन्, तब पवित्र आत्माले उनीहरूलाई दोष लगाउनुहुन्न, अनि तिनीहरूलाई मनभित्र शान्ति मिल्छ। यो तथ्यपश्चात, सङ्गति वा परमेश्‍वरको वचन पढेर मात्र उनीहरूले आफू गलत रहेको थाहा पाउँछन्। यसको एउटा पक्ष के हो भने त्यहाँ मानिसहरूकहाँ देखा पर्ने कोही पनि सन्देशवाहकहरू छैनन्, सपनाहरू विरलै मात्र आउँछन्, र मानिसहरूले आकाशमा कुनै पनि दर्शनहरू देख्दैनन्। अर्को पक्ष के हो भने पवित्र आत्माले मानिसहरूभित्र उहाँको ताडना र अनुशासन कारबाही बढाउनुहुन्न; उनीहरूभित्र पवित्र आत्माको काम विरलै हुन्छ। तसर्थ, यदि मानिसहरूले परमेश्‍वरका वचनहरू खाँदैनन् र पिउँदैनन्, व्यावहारिक रूपमा सत्यको खोजी गर्दैनन्, र अभ्यासको मार्ग बुझ्दैनन् भने उनीहरूले केही पनि हासिल गर्नेछैनन्। पवित्र आत्माको कामका सिद्धान्तहरू यसप्रकार छन्: उहाँले त्यो कुरामा ध्यान दिनुहुन्न, जसको सम्बन्ध उहाँको कामसँग छैन; यदि कुनै कुरा उहाँको कार्यक्षेत्रको दायराभित्र छैन भने, उहाँले कहिल्यै पनि हस्तक्षेप वा मध्यस्थता गर्नुहुन्न, मानिसहरूलाई उनीहरूले चाहेका जुनसुकै समस्या खडा गर्न दिनुहुन्छ। तँ जसरी चाहन्छस् त्यसरी कार्य गर्न सक्छस्, तर त्यो दिन आउनेछ, जुन दिन तैँले आफैलाई आतङ्क र हानिले ग्रस्त भएको पाउनेछस्। परमेश्‍वर केवल उहाँको आफ्नै देहमा मात्र एकाग्र मनले काम गर्नुहुन्छ, उहाँले मानिसको काममा कहिल्यै हस्तक्षेप गर्नुहुन्न। यसको सट्टा, उहाँले मानिसको संसारलाई फराकिलो ठाउँ दिनुहुन्छ, र आफूले गर्नुपर्ने कामहरू गर्नुहुन्छ। यदि तैँले आज केही गलत गरिस् भने तँलाई दोष लगाइने छैन, न त भोलि तैँले केही राम्रो गरिस् भने तँलाई पुरस्कार नै दिइनेछ। यी मानवीय विषयहरू हुन्, र यिनको पवित्र आत्माको कामसँग अलिकति पनि सम्बन्ध हुँदैन—यो मेरो कामको दायराभित्र बिलकुलै पर्दैन।

पत्रुसले आफूले काम गरिरहेका समयमा धेरै वचनहरू बोले, र धेरै कामहरू गरे। के यो कुनै पनि मानवीय विचारहरूबाट नआएको हुनु सम्भव छ? किनकि यो सम्पूर्ण रूपले पवित्र आत्माबाट आउन असम्भव छ। पत्रुस केवल सृष्टि गरिएका एक प्राणी थिए, तिनी एक अनुयायी थिए, तिनी पत्रुस थिए, येशू थिएनन् र उहाँहरूका सार एकसमान थिएनन्। पत्रुस पवित्र आत्माद्वारा पठाइएका भए पनि तिनले गरेका सबै काम-कुराहरू पवित्र आत्माबाट आएका थिएनन्, किनकि आखिर तिनी एक मानिस मात्र थिए। पावलले पनि धेरै वचनहरू बोले र तिनले मण्डलीहरूलाई थोरै पत्रहरू लेखेनन्, तीमध्ये कतिपय बाइबलमा सङ्कलित गरिएका छन्। पवित्र आत्माले कुनै रायहरू व्यक्त गर्नुभएन, किनकि त्यस बेला पावललाई पवित्र आत्माले प्रयोग गरिरहनुभएको थियो। तिनले केही अनुभव र ज्ञानहरू प्राप्त गरे, र तिनले ती कुराहरूलाई लेखे, र प्रभुमा तिनका भाइ-बहिनीहरूलाई हस्तान्तरण गरिदिए। येशूको कुनै प्रतिक्रिया थिएन। किन त्यस बेला पवित्र आत्माले तिनलाई रोक्नुभएन? किनकि मानिसहरूको सामान्य सोच्ने तरिकाबाट केही अशुद्धताहरू आउँछन्; यो अपरिहार्य कुरा हो। यसबाहेक, तिनका कार्यहरू अवरोध वा बाधा ल्याउने हदसम्म पुगेनन्। जब मानवताबाट यस किसिमको केही काम हुन्छ, तब मानिसहरूले त्यसलाई स्वीकार गर्न सजिलो हुन्छ। यदि मानिसको सामान्य सोच्ने तरिकाका अशुद्धताहरूले कुनै कुरामा अवरोध पुऱ्याउँदैनन् भने, तिनहरू सामान्य मानिन्छ। अर्को शब्दमा, सामान्य सोच्ने तरिका भएका सबै मानिसहरूले त्यस प्रकारले सोच्न सक्छन्। जब मानिसहरू देहमा जिउँछन्, उनीहरूका सोचविचार गर्ने आफ्नै तरिका हुन्छन्, तर ती विचारहरूलाई उखेलेर फ्याँक्ने कुनै तरिका हुँदैन। तैपनि, केही समय परमेश्‍वरको कामको अनुभव गरेपछि र केही सत्य बुझेपछि, यस प्रकारले सोचविचार गर्ने तरिकाहरू थोरै हुनेछन्। जब उनीहरूले धेरै कुराहरूको अनुभव गरेका हुन्छन्, तब उनीहरूले स्पष्ट रूपमा देख्न सक्नेछन् र यसरी विभिन्न कामकुरामा कम अवरोध पुर्‍याउनेछन्। अर्को शब्दमा, जब मानिसहरूका कल्पना र तार्किक निष्कर्षहरू खण्डन गरिन्छन्, तब उनीहरूको असामान्य भावनाहरू कम हुनेछन्। देहमा जिउने सबैको आ-आफ्नै सोच्ने तरिका हुन्छ, तर आखिरमा, परमेश्‍वरले उनीहरूमा त्यो हदसम्म काम गर्नुहुन्छ कि उनीहरूको सोच्ने तरिकाले उनीहरूलाई बाधा पुर्‍याउन सक्नेछैन, उनीहरू अबउप्रान्त आफ्नो जीवनका भावनाहरूमा भर पर्नेछैनन्, उनीहरूको वास्तविक कद बढ्नेछ, र उनीहरू वास्तविकतामा परमेश्‍वरका वचनहरू अनुसार जिउन सक्नेछन्, र अबउप्रान्त उनीहरूले अस्पष्ट वा निरर्थक काम-कुराहरू गर्नेछैनन्, र उनीहरूले अवरोध खडा गर्ने कुराहरू गर्नेछैनन्। यसप्रकार उनीहरूका भ्रम अबउप्रान्त रहँदैनन्, र यस समयपश्चात उनीहरूका कार्यहरू उनीहरूको वास्तविक कदअनुरूपका हुनेछन्।


विजयको कामको वास्तविक कथा (१)

मानवजाति शैतानद्वारा यति गम्भीर रूपले भ्रष्ट भएको छ कि उसले परमेश्‍वर हुनुहुन्छ भनी जान्दैन र उसले परमेश्‍वरको आराधना गर्न छाडेको छ। आदिमा, जब आदम र हव्वाको सृष्टि गरियो, यहोवाको महिमा र गवाही सधैँ विद्यमान थिए। तर भ्रष्ट पारिएपछि, मानिसले त्यो महिमा र गवाही गुमायो, किनकि सबैले परमेश्‍वरको विरुद्धमा विद्रोह गरे, र उहाँको डर मान्न पूरै छाडे। आजको विजयको काम भनेको सम्पूर्ण गवाही र सम्पूर्ण महिमा फेरि प्राप्त गर्नु, र सबै मानिसहरूलाई परमेश्‍वरको आराधना गर्ने बनाउनु हो, ताकि सृजित प्राणीहरूका माझमा गवाही होस्; यो यस चरणको दौरान गर्नुपर्ने काम हो। वास्तवमा, कसरी मानवजातिमाथि विजय प्राप्त गर्नुपर्छ? मानिसलाई पूर्ण रूपमा विश्‍वास दिलाउन यस चरणमा वचनहरूको काम प्रयोग गरेर; उसलाई पूर्ण रूपमा विश्‍वस्त तुल्याउन खुलासा, न्याय, सजाय र निर्दयी श्राप प्रयोग गरेर; मानिसको विद्रोहीपनलाई खुलासा गरेर अनि उसको प्रतिरोधको न्याय गरेर ताकि उसले मानवजातिको अधार्मिकता र फोहोर चिन्‍न सकोस्, र यसरी ती चीजहरूलाई परमेश्‍वरको धर्मी स्वभावको प्रतिभारको रूपमा प्रयोग गरेर। मुख्य रूपमा यी वचनहरूद्वारा नै मानिसउपर विजय प्राप्त गर्न र उसलाई पूर्ण रूपमा विश्‍वस्त तुल्याउन सकिन्छ। वचनहरू मानवजातिलाई अन्तिम विजय गरिने माध्यम हुन्, र परमेश्‍वरको विजयलाई स्वीकार गर्ने सबैले उहाँको वचनको प्रहार र न्यायलाई स्वीकार गर्नुपर्दछ। आजको बोल्ने प्रक्रिया ठ्याक्‍कै जित्‍ने प्रक्रिया हो। अनि मानिसहरूले कसरी सहयोग गर्नुपर्छ? यी वचनहरू कसरी खाने र पिउने भनी जानेर, र ती बुझ्ने समझ प्राप्त गरेर। जहाँसम्म मानिसहरूलाई कसरी जित्‍ने भन्‍ने सवाल छ, यो तिनीहरू आफैँले गर्न सक्‍ने कुरा होइन। तैँले गर्न सक्‍ने भनेको यी वचनहरू खाएर अनि पिएर आफ्नो भ्रष्टता र फोहोर, आफ्नो विद्रोहीपन र अधार्मिकता थाहा पाउने, र परमेश्‍वरको अगाडि लम्पसार पर्ने मात्र हो। यदि, परमेश्‍वरका अभिप्रायहरू बोध गरेपछि, तैँले अभ्यास गर्न सक्छस्, र यदि तँसँग दर्शनहरू छन् र यी वचनहरूप्रति तँ पूर्ण रूपमा समर्पित हुन सक्छस्, र आफैले कुनै छनौट गर्दैनस् भने, तँमाथि विजय भएको हुनेछ—र त्यो विजय यी वचनहरूकै फलस्वरूप भएको हुनेछ। किन मानवजातिले गवाही गुमायो? किनकि कसैसँग पनि परमेश्‍वरमाथि विश्‍वास छैन, किनकि मानिसहरूको हृदयमा परमेश्‍वरको कुनै स्थान छैन। मानवजातिलाई जित्‍नु भनेको मानवजातिको विश्‍वास पुनर्स्थापित गर्नु हो। मानिसहरू सधैँ अनियन्त्रित रूपमा सांसारिक संसारमा दगुर्न चाहन्छन्, तिनीहरूले अत्याधिक आशा राख्छन्, आफ्नो भविष्यका लागि धेरै कुराहरू चाहन्छन्, र तिनीहरूका धेरै नै असाधारण मागहरू छन्। तिनीहरू जहिल्यै पनि देहको बारेमा सोच्छन्, देहका लागि योजना गर्दछन्, र परमेश्‍वरप्रतिको विश्‍वासको मार्ग खोज्न कुनै चासो राख्दैनन्। तिनीहरूका हृदयहरू शैतानले हरण गरेको हुन्छ, तिनीहरूले परमेश्‍वरको डर मान्ने आफ्नो हृदय गुमाएका छन्, र तिनीहरू शैतानप्रति आसक्त छन्। तर मानिसको सृष्टि परमेश्‍वरले गर्नुभएको थियो। यसैले, मानिसले उक्त गवाही गुमाएको छ, अर्थात उसले परमेश्‍वरको महिमा गुमाएको छ। मानवजातिउपर विजय प्राप्त गर्नुको उद्देश्य परमेश्‍वरप्रतिको मानिसको डरको महिमा फेरि प्राप्त गर्नु हो। यसलाई यसरी भन्‍न सकिन्छ: यस्ता धेरै मानिसहरू छन् जसले जीवनलाई पछ्याउँदैनन्; जीवनको पछि लाग्‍ने यदि कोही छन् भने पनि, तिनीहरूको सङ्ख्या औँलामा गन्‍न सकिने मात्र छ। मानिसहरू आफ्नो भविष्यको सोचमा डुबेका छन् र तिनीहरूले जीवनप्रति कुनै ध्यान दिँदैनन्। कसै-कसैले परमेश्‍वरको विरुद्ध विद्रोह र विरोध गर्छन्, उहाँको पिठिउँपछाडि उहाँलाई दोष लगाउँछन् र सत्यताको अभ्यास गर्दैनन्। अहिलेलाई यी मानिसहरूलाई बेवास्ता गरिन्छ; अहिलेलाई यी विद्रोहका छोराहरूलाई केही पनि गरिँदैन, तर भविष्यमा तँ रुँदै र दाह्रा किट्दै अन्धकारमा जिउनेछस्। ज्योतिमा जिउँदा तैँले ज्योतिको अनमोलता महसुस गर्नेछैनस्, तर एकपल्ट अँध्यारो रातमा जिउनुपरेमा तैँले त्यो कति मूल्यवान् रहेछ भनी महसुस गर्नेछस्, तब तँ दुःखी हुनेछस्। तँलाई अहिले ठीकै लाग्छ, तर त्यस्तो दिन आउनेछ जब तँ दुःखी हुनेछस्। जब त्यो दिन आउँछ, जब अँध्यारो आइपर्छ र ज्योति रहँदैन, तब पछुतो गर्नलाई पनि धेरै ढिलो हुनेछ। किनकि तैँले आजको काम अझै बुझेको छैनस् र अहिले तँसँग भएको समयलाई कदर गर्न चुकेको छस्। जब सम्पूर्ण ब्रह्माण्डको काम सुरु हुन्छ, अर्थात् जब आज मैले भनेका सबै कुराहरू साँचो हुन्छ, तब धेरै मानिसहरू आफ्नो टाउको समातेर कष्टको आँसु रुनेछन्। अनि त्यसो गर्दा, के तिनीहरू रुँदै र दाह्रा किट्दै अन्धकारमा परेका हुँदैनन् र? साँचो रूपमा जीवनलाई पछ्याउने र पूर्ण बनाइएकाहरू सबैलाई प्रयोग गर्न सकिन्छ तर प्रयोग गर्न अयोग्य विद्रोहका सबै छोराहरू अन्धकारमा धकेलिनेछन्। तिनीहरू पवित्र आत्माको कामबाट वञ्‍चित हुनेछन् र कुनै पनि कुराको अर्थ बुझ्न असमर्थ हुनेछन्। त्यसैले तिनीहरू सजायमा पर्नेछन् र रोदनमा डुब्‍नेछन्। यदि तँ कामको यस चरणमा राम्रोसँग सुसज्‍जित भइस्, र तँ आफ्नो जीवनमा वृद्धि भएको छस् भने, तँ प्रयोग हुन योग्य छस्। यदि तँ राम्ररी सुसज्‍जित छैनस् भने, तँलाई अर्को चरणको कामका लागि बोलाइएको छ भने पनि, तँ प्रयोगका निम्ति अयोग्य हुनेछस्—यो बेला तैँले आफैलाई सुसज्‍जित पार्ने इच्छा गरिस् भने पनि अर्को मौका पाउनेछैनस्। परमेश्‍वर हिँडिसक्‍नुभएको हुनेछ; अहिले तेरो सामु रहेको यस किसिमको अवसर पाउन तँ कहाँ जान सक्छस् र? परमेश्‍वरले व्यक्तिगत रूपमा प्रबन्ध गर्नुभएको त्यो अभ्यास प्राप्त गर्न तँ कहाँ जान सक्छस् र? त्यति बेला, परमेश्‍वरले व्यक्तिगत रूपमा बोल्नुहुने वा आवाज दिनुहुनेछैन; तैँले गर्न सक्‍ने भनेको आज बोलिएका कुराहरू पढ्न सक्‍ने मात्र हो—त्यस्तो भएमा, समझ सजिलै कसरी आउन सक्छ? आजको भन्दा भविष्यको जीवन कसरी राम्रो हुन सक्छ? त्यस स्थितिमा, के तैँले रुँदै र दाह्रा किट्दै जिउँदो मरण भोगिरहेको हुँदैनस् र? तँलाई अहिले आशिष्‌हरू दिइँदै छ, तर ती कसरी उपभोग गर्ने भनेर तँलाई थाहा छैन; तँ आशिष्‌मा बाँचिरहेको छस्, तर पनि तँ अनजान छस्। यसबाट तैँले कष्ट भोग्‍ने निश्‍चित छ भनी प्रमाणित हुन्छ। आज, केही मानिसहरूले प्रतिरोध गर्छन्, केहीले विद्रोह गर्छन्, कसैले यो वा त्यो गर्छन्, र म यसलाई बेवास्ता गर्छु, तर म तिमीहरूले गर्न लागेका कुराबारे अनजान छु भनी नसोच। के म तिमीहरूको सार बुझ्दिनँ र? किन मेरो विरुद्ध झगडा गरिरहन्छौ? के तँ आफ्नै खातिर जीवन र आशिष्‌हरूको पछि लाग्‍नलाई परमेश्‍वरमा विश्‍वास गर्दैनस् र? के तैँले विश्‍वास गरेको तेरो आफ्नै लागि होइन र? हाल, म केवल बोलेर विजयको कार्य गर्दै छु, र यो विजयको काम समाप्त भएपछि, तेरो अन्त्य पक्‍कै हुनेछ। के मैले तँलाई स्पष्ट रूपमा भनिरहनु पर्छ र?

आजको विजयको कामको अभिप्राय मानिसको परिणाम के हुनेछ भन्‍ने कुरा प्रकट गर्नु हो। आजको सजाय र न्याय आखिरी दिनहरूको सेतो महासिंहासनअघिको न्याय हो भनेर किन भनिन्छ? के तँ यो देख्दैनस्? विजयको काम किन अन्तिम चरण हो? के यो ठ्याक्कै हरेक वर्गको मानिसले कस्तो प्रकारको परिणाम भोग्नेछ भन्‍ने कुरा प्रकट गर्नका लागि होइन र? के यो सजाय र न्यायको विजयको कामको दौरान सबैलाई आफ्नो साँचो रूप देखाउन र त्यसपछि आफ्नो प्रकारअनुसार वर्गीकरण गरिन दिनका लागि होइन र? यो मानवजातिलाई विजय गर्नु हो भन्नुभन्दा, यो हरेक वर्गको व्यक्तिका लागि कस्तो प्रकारको परिणाम हुनेछ भन्‍ने कुरा प्रकट गर्नु हो भन्नु अझ राम्रो हुन सक्छ। यो मानिसहरूका पापहरूलाई न्याय गर्नु र त्यसपछि विभिन्न वर्गका मानिसहरूलाई प्रकट गर्नु, र यसरी तिनीहरू दुष्ट हुन् कि धर्मी हुन् भनी निर्णय गर्नु हो। विजयको कामपछि, असललाई इनाम दिने र दुष्टलाई दण्ड दिने काम आउँछ। पूर्ण रूपमा समर्पित हुने मानिसहरू—अर्थात् पूर्ण रूपमा विजय गरिएकाहरू—सम्पूर्ण ब्रह्माण्डमा परमेश्‍वरको काम फैलाउने अर्को चरणमा राखिनेछन्; विजय नगरिएकाहरू अन्धकारमा राखिनेछन् र तिनीहरूले विपत् भोग्नेछन्। यसरी मानिसहरूलाई तिनीहरूको प्रकारअनुसार वर्गीकरण गरिनेछ, दुर्जनहरूलाई फेरि कहिल्यै सूर्यको ज्योति नपाउने गरी दुष्टहरूको समूहमा राखिनेछ, र धर्मीहरूलाई ज्योति प्राप्त गर्न र सधैँभरि ज्योतिमा जिउनका लागि असलहरूको समूहमा राखिनेछ। यावत् थोकका परिणामहरू नजिकिँदै छन्, र मानिसहरूका परिणामहरू तिनीहरूको आँखासामु स्पष्ट रूपमा देखाइएका छन्। यावत् थोकलाई तिनीहरूको प्रकारअनुसार वर्गीकरण गरिने भएपछि, हरेकलाई आफ्नो प्रकारअनुसार वर्गीकरण गरिने पीडाबाट मानिसहरू कसरी उम्कन सक्छन् र? यावत् थोकका परिणामहरू नजिकिँदा हरेक प्रकारको व्यक्तिको परिणाम प्रकट हुन्छ, र यो सम्पूर्ण ब्रह्माण्डलाई विजय गर्ने कामको दौरान (हालको कामबाट सुरु हुने सबै विजयको कामसहित) गरिन्छ। सबै मानिसका परिणामहरूको प्रकटीकरण न्यायको आसनसामु, सजायको दौरान, र आखिरी दिनहरूको विजयको कामको दौरान गरिन्छ। मानिसहरूलाई तिनीहरूको प्रकारअनुसार वर्गीकरण गर्नु भनेको मानिसहरूलाई तिनीहरूको मूल वर्गमा फर्काउनु होइन, किनभने सृष्टिको समयमा मानिस बनाइँदा एक प्रकारको मानव मात्रै थियो, विभाजन भनेको पुरुष र महिलाबीच मात्रै थियो। धेरै प्रकारका फरक-फरक मानिसहरू थिएनन्। केही हजार वर्षको भ्रष्टतापछि मात्रै मानवका विभिन्न वर्ग देखा परेका हुन्, जसमा कतिपय अशुद्ध आत्माहरूको सत्ताअन्तर्गत छन्, कतिपय दुष्ट दियाबलसहरूको सत्ताअन्तर्गत छन्, र जीवनको मार्ग पछ्याउने कतिपय सर्वशक्तिमान्‌को प्रभुत्वअन्तर्गत छन्। यसरी मात्रै मानिसहरूबीच बिस्तारै वर्गहरू अस्तित्वमा आउँछन्, र यसरी मात्रै मानिसको ठूलो परिवारभित्र मानिसहरू वर्गहरूमा छुट्टिन्छन्। सबै मानिसका “पिताहरू” फरक-फरक हुन पुग्छन्; सबै जना पूर्ण रूपमा सर्वशक्तिमान्‌को प्रभुत्वअन्तर्गत छन् भन्‍ने होइन, किनभने मानिस अत्यन्तै विद्रोही छ। धर्मी न्यायले हरेक प्रकारको व्यक्तिको साँचो रूप खुलासा गर्छ, र कुनै पनि कुरा गुप्त रहन दिँदैन। सबैले ज्योतिमा आफ्नो साँचो मुहार देखाउँछन्। यस बिन्दुमा, मानिस अब ऊ सुरुमा जस्तो थियो त्यस्तो रहँदैन, उसका पुर्खाहरूको मूल स्वरूप धेरै अघि नै हराइसकेको हुन्छ, किनभने आदम र हव्वाका अनगिन्ती वंशजलाई शैतानद्वारा धेरै अघि नै बन्दी बनाइएको छ, जसले गर्दा तिनीहरूले फेरि कहिल्यै स्वर्गको सूर्यलाई देख्नेछैनन्, र किनभने मानिसहरू शैतानका सबै प्रकारका विषले भरिएका छन्। यसरी, मानिसहरूका आफ्ना उपयुक्त गन्तव्यहरू हुन्छन्। यसबाहेक, तिनीहरूका फरक-फरक विषका आधारमा नै तिनीहरूलाई तिनीहरूको प्रकारअनुसार वर्गीकरण गरिन्छ, अर्थात् आज तिनीहरूलाई जुन हदसम्म विजय गरिएको छ त्यसैका आधारमा तिनीहरूलाई वर्गीकरण गरिन्छ। मानिसको परिणाम भनेको संसारको सृष्टि भएदेखि नै पूर्वनियोजित गरिएको कुरा होइन। किनभने सुरुमा एउटा मात्र वर्ग थियो, जसलाई सामूहिक रूपमा “मानवजाति” भनिन्थ्यो, र सुरुमा मानिस शैतानद्वारा भ्रष्ट तुल्याइएको थिएन, र मानिसहरू सबै परमेश्‍वरको ज्योतिमा जिउँथे, र तिनीहरूमाथि कुनै अन्धकार छाउँदैनथ्यो। तर मानिस शैतानद्वारा भ्रष्ट तुल्याइएपछि, सबै प्रकार र किसिमका मानिसहरू—पुरुष र महिला मिलेर बनेको सामूहिक रूपमा “मानवजाति” नाम दिइएको परिवारबाट आएका सबै प्रकार र किसिमका मानिसहरू—पृथ्वीभरि फैलिए। तिनीहरू सबै तिनीहरूका पुर्खाहरूद्वारा तिनीहरूका सबैभन्दा पुराना पुर्खाहरूबाट—एक पुरुष र एक महिला मिलेर बनेको मानवजाति (अर्थात्, सुरुमा आदम र हव्वा, तिनीहरूका सबैभन्दा पुराना पुर्खाहरू) बाट—टाढा पारिए। त्यस समयमा, इस्राएलीहरू मात्र त्यस्ता मानिस थिए जसको जीवन पृथ्वीमा यहोवाको मार्गदर्शनमा चल्थ्यो। सारा इस्राएलबाट (अर्थात् मूल पारिवारिक कुलबाट) आएका विभिन्न प्रकारका मानिसले त्यसपछि यहोवाको मार्गदर्शन गुमाए। मानव संसारका मामलाहरूबारे पूर्ण रूपमा अनजान रहेका यी प्रारम्भिक मानिसहरू पछि आफ्ना पुर्खाहरूसँगै तिनीहरूले दाबी गरेका क्षेत्रहरूमा बस्नका लागि गए, जुन आजको दिनसम्म जारी छ। यसरी तिनीहरू कसरी यहोवाबाट विचलित भए र आजको दिनसम्म सबै प्रकारका अशुद्ध आत्मा र दुष्ट आत्माहरूद्वारा कसरी भ्रष्ट तुल्याइएका छन् भन्‍ने कुराबारे अनजान नै रहेका छन्। जो अहिलेसम्म गहिरो गरी भ्रष्ट तुल्याइएका र विषाक्त पारिएका छन्—जसले अन्ततः मुक्ति पाउन सक्दैनन्—तिनीहरूसँग आफूलाई भ्रष्ट तुल्याउने अशुद्ध आत्माहरू अर्थात् आफ्ना पुर्खाहरूसँग जानुको विकल्प हुनेछैन। जसले अन्त्यमा मुक्ति पाउन सक्छन्, तिनीहरू मानवजातिको उपयुक्त गन्तव्यमा जानेछन्, अर्थात् मुक्ति पाएका र विजय गरिएकाहरूका लागि आरक्षित परिणाममा जानेछन्। मुक्ति दिन सकिने सबैलाई मुक्ति दिनका लागि सबथोक गरिनेछ—तर निको पार्न नसकिने गरी भावशून्य रहेका मानिसहरूका हकमा, आफ्ना पुर्खाहरूलाई पछ्याउँदै सजायको अतल कुण्डमा जानु नै तिनीहरूको एक मात्र विकल्प हुनेछ। तेरो परिणाम सुरुमै पूर्वनियोजित गरिएको थियो र अहिले मात्रै प्रकट गरिएको छ भन्‍ने नसोच्। यदि तँ त्यसरी सोच्छस् भने, के तैँले मानवजातिको प्रारम्भिक सृष्टिको दौरान मानिसको कुनै छुट्टै शैतानी वर्ग सृष्टि गरिएको थिएन, आदम र हव्वा (मतलब पुरुष र महिला मात्र) मिलेर बनेको एउटा मानवजाति मात्र सृष्टि गरिएको थियो भन्ने कुरा बिर्सिस्? तँलाई सुरुमा शैतानको वंशज मान्ने हो भने, के यहोवाले आफ्नो सृष्टिमा मानिसको शैतानी वर्गलाई समावेश गर्नुहुनेथियो र? के उहाँले त्यस्तो केही गर्नुहुनेथियो र? उहाँले मानिसलाई आफ्नो गवाहीका खातिर सृष्टि गर्नुभयो; उहाँले मानिसलाई आफ्नो महिमाका खातिर सृष्टि गर्नुभयो। के उहाँले जानाजानी उहाँको प्रतिरोध गर्नका लागि शैतानका सन्तानहरूको एउटा वर्ग जानाजानी सृष्टि गर्नुहुनेथियो र? यहोवाले त्यस्तो काम कसरी गर्न सक्नुहुन्थ्यो होला? यदि उहाँले त्यसो गर्नुभएको भए, उहाँ धर्मी परमेश्‍वर हुनुहुन्छ भनेर कसले भन्‍नेथियो र? मैले अहिले तिमीहरूमध्ये कतिपयलाई अन्तमा शैतानलाई दिइनेछ भनेर भन्दा, यसको अर्थ तँ सुरुदेखि नै शैतानको थिइस् भन्‍ने होइन; बरु, यसको अर्थ तँ यति तल गिरेको छस् कि परमेश्‍वरले तँलाई मुक्ति दिने प्रयास गर्नुभएको भए पनि, तँ त्यो मुक्तिको अनुग्रह पाउन असफल भएको छस् भन्ने हो। तँलाई शैतानसँग वर्गीकरण गर्नुबाहेक अरू कुनै विकल्प छैन। यो तँ मुक्तिको दायराभन्दा बाहिर भएकाले मात्रै हो, परमेश्‍वर तँप्रति अधर्मी हुनुभएकाले र उहाँले तँलाई शैतानको मूर्त रूप हुन जानाजानी पूर्वनियोजित गर्नुभएकाले अनि त्यसपछि तँलाई शैतानलाई दिनुभएकाले र तँलाई जानाजानी दुःख दिन चाहनुभएकाले होइन। विजयको कामको वास्तविक कथा त्यो होइन। यदि तँलाई त्यस्तो लाग्छ भने, तेरो बुझाइ अत्यन्तै एकतर्फी छ! अन्तिम चरणको विजय मानिसहरूलाई मुक्ति दिनका लागि हो, र तिनीहरूका परिणामहरू प्रकट गर्नका लागि पनि हो। यो न्यायमार्फत मानिसहरूको पतन खुलासा गर्नका लागि हो, र यसरी तिनीहरूलाई पश्‍चात्ताप गर्न, उठ्न, अनि जीवन र जीवनको सही मार्ग पछ्याउन लगाउनका लागि हो। यो भावशून्य र सुस्त मानिसहरूको हृदयलाई ब्युँझाउनका लागि हो र न्यायमार्फत मानिसको भित्री विद्रोहीपन प्रकट गर्नका लागि हो। तर, यदि मानिसहरू अझै पनि पश्‍चात्ताप गर्न असमर्थ हुन्छन्, अझै पनि जीवनमा सही मार्ग पछ्याउन असमर्थ हुन्छन् र यी भ्रष्टताहरू फाल्न असमर्थ हुन्छन् भने, तिनीहरू शैतानले निल्ने वस्तु हुनेछन्, जो मुक्तिको दायराभन्दा बाहिर हुन्छन्। विजयको यस्तो महत्त्व छ: मानिसहरूलाई मुक्ति दिनु, र तिनीहरूका परिणामहरू पनि प्रकट गर्नु। असल परिणामहरू, खराब परिणामहरू—ती सबै विजयको कामद्वारा प्रकट गरिन्छन्। मानिसहरूले मुक्ति पाउनेछन् कि श्राप पाउनेछन् भन्‍ने कुरा सबै विजयको कामको दौरान प्रकट हुन्छ।

आखिरी दिनहरूमा नै यावत् थोकलाई विजयमार्फत तिनीहरूको प्रकारअनुसार वर्गीकरण गरिनेछ। विजय आखिरी दिनहरूको काम हो; अर्को शब्दमा भन्दा, हरेक व्यक्तिका पापहरूलाई न्याय गर्नु नै आखिरी दिनहरूको काम हो। नत्र भने, मानिसहरूलाई कसरी तिनीहरूको प्रकारअनुसार वर्गीकरण गर्न सकिन्थ्यो र? तिमीहरूबीच गरिने हरेकलाई तिनीहरूको प्रकारअनुसार वर्गीकरण गर्ने काम सम्पूर्ण ब्रह्माण्डभित्र गरिने त्यस्तो कामको सुरुवात हो। यसपछि, सबै भूमिमा रहेकाहरू र सबै मानिसले पनि विजयको काम ग्रहण गर्नुपर्नेछ। यसको अर्थ सृष्टिको हरेक व्यक्तिलाई उसको प्रकारअनुसार वर्गीकरण गरिनुपर्नेछ र उसले न्याय गरिनका लागि न्यायको आसनअघि आफूलाई समर्पण गर्नुपर्नेछ। कुनै पनि व्यक्ति र कुनै पनि वस्तु यो सजाय र न्याय भोग्नबाट उम्कन सक्दैन, न त कुनै पनि व्यक्ति वा वस्तुलाई त्यसको प्रकारअनुसार वर्गीकरण नगरिने नै हुन्छ; हरेक व्यक्तिलाई वर्गीकरण गरिनेछ, किनभने यावत् थोकका परिणामहरू नजिकिन्छन्, र सारा स्वर्ग र पृथ्वी आफ्नो अन्त्यमा पुगेको छ। मानव अस्तित्व अन्त्य हुने दिनबाट मानिस कसरी उम्कन सक्छ र? अनि यसरी, तिमीहरूका विद्रोहका कार्यहरू अझै कति लामो समयसम्म जारी रहन सक्छन् र? के तिमीहरूको अन्तिम दिन अहिले ठ्याक्कै तिमीहरूकै अगाडि छैन र? परमेश्‍वरको डर मान्ने र उहाँको देखापराइको तृष्णा गर्नेहरूले परमेश्‍वरको धार्मिकता देखा पर्ने दिनलाई कसरी नदेख्न सक्छन् र? तिनीहरूले असलपनका लागि अन्तिम इनाम कसरी प्राप्त नगर्न सक्छन् र? तँ असल काम गर्ने व्यक्ति होस् कि दुष्टता गर्ने व्यक्ति होस्? तँ धर्मी न्यायलाई स्वीकार गर्ने अनि आफूलाई समर्पित गर्ने व्यक्ति होस् कि धर्मी न्यायलाई स्वीकार गर्ने अनि श्रापित हुने व्यक्ति होस्? तँ ज्योतिमा न्यायको आसनसामु जिउँछस् कि अन्धकारबीच पातालमा जिउँछस्? तेरो परिणाम इनामको हुनेछ कि दण्डको हुनेछ भनेर सबैभन्दा स्पष्ट रूपमा जान्ने व्यक्ति तँ आफै होइनस् र? परमेश्‍वर धर्मी हुनुहुन्छ भनी सबैभन्दा स्पष्ट रूपमा जान्ने र सबैभन्दा गहन रूपमा बुझ्ने व्यक्ति तँ नै होइनस् र? त्यसोभए तेरो आचरण र हृदय ठ्याक्कै कस्ता छन्? आज मैले तँलाई विजय गरिरहँदा, तेरो व्यवहार असल छ कि दुष्ट छ भनेर मैले तँलाई स्पष्ट रूपमा बताइदिनु साँच्चै आवश्यक छ र? तैँले मेरो लागि कति त्यागेको छस्? तँ मलाई कति गहन रूपमा आराधना गर्छस्? तँ मप्रति कस्तो व्यवहार गर्छस् भनेर तँ आफैलाई सबैभन्दा स्पष्ट रूपमा थाहा छैन र? तैँले कस्तो परिणाम पाउनेछस् भनेर अरू कसैलाई भन्दा तँलाई राम्ररी थाहा हुनुपर्छ! साँच्चै, म तँलाई भन्छु: मैले मानवजातिलाई मात्र सृष्टि गरेँ, र मैले तँलाई सृष्टि गरेँ, तर मैले तिमीहरूलाई शैतानको हातमा सुम्पिनँ; न त मैले जानाजानी तिमीहरूलाई मविरुद्ध विद्रोह गर्न वा मेरो प्रतिरोध गर्न र त्यसैकारण मबाट दण्डित हुन नै लगाएँ। के यी सबै विपत् तिमीहरूको हृदय अत्यन्तै हठी भएकाले र तिमीहरूको आचरण अत्यन्तै घृणास्पद भएकाले तिमीहरूले पाउने नतिजा होइनन् र? त्यसोभए के तिमीहरू आफूले प्राप्त गर्ने परिणाम पनि निर्धारण गर्न सक्षम छैनौ र? तिमीहरूको परिणाम के हुनेछ भनेर तिमीहरूलाई हृदयमा अरू कसैलाई भन्दा राम्रोसँग थाहा छैन र? मैले मानिसहरूलाई विजय गर्नुको कारण भनेको तिनीहरूलाई प्रकट गर्न, र तँलाई अझ राम्ररी मुक्ति दिनका लागि हो। यो तँलाई दुष्टता गर्न लगाउनका लागि होइन, न त तँलाई जानाजानी विनाशको नरकमा हिँड्न लगाउनका लागि नै हो। समय आएपछि, तेरो ठूलो दुःख, तेरो रुवाइ र दाह्रा किटाइ—के यो सबै तेरा पापहरूका कारणले हुनेछैन र? तसर्थ, के तेरो आफ्नै असलपन वा तेरो आफ्नै दुष्टता नै तँलाई गरिने सबैभन्दा राम्रो न्याय होइन र? तेरो परिणाम के हुनेछ भनेर सबैभन्दा राम्ररी प्रकट गर्न सक्ने प्रमाण यही होइन र?

आज, म चीनमा परमेश्‍वरले चुन्‍नुभएका मानिसहरूको माझमा तिनीहरूका सबै विद्रोही स्वभावहरू खुलासा गर्न र उनीहरूका सबै कुरूपताको नकाब उतार्नका निम्ति काम गर्दछु, र यसले मलाई मैले भन्‍नुपर्ने सबै कुरा भन्‍ने सन्दर्भ प्रदान गर्दछ। पछि, जब म सम्पूर्ण ब्रह्माण्डमा विजय हासिल गर्ने अर्को चरणको काम सम्पन्‍न गर्दछु, मैले तिमीहरूमाथि गरेको मेरो न्यायलाई म सम्पूर्ण ब्रह्माण्डमा भएका सबैको अधार्मिकताहरूको न्याय गर्न प्रयोग गर्नेछु, किनकि तिमीहरू मानवजातिमाझ विद्रोहीहरूका प्रतिनिधिहरू हौ। अगाडि बढ्न नसक्‍नेहरू केवल प्रतिभार र सेवा गर्ने वस्तुहरू बन्‍नेछन्, जबकि कदम अगि बढाउनेहरूलाई प्रयोगमा ल्याइनेछ। जो कदम अगि बढाउँदैनन् तिनीहरूले प्रतिभारको रूपमा मात्र काम गर्छन् भनेर म किन भन्छु त? किनभने मेरा वर्तमान वचनहरू र काम सबै तिमीहरूको पृष्ठभूमितिर लक्षित छन् अनि तिमीहरू सारा मानवजातिमाझ विद्रोहीहरूका प्रतिनिधि र प्रतीक बनेका छौ। पछिबाट, तिमीहरूलाई जित्‍ने यी वचनहरूलाई म पराई देशहरूमा लैजानेछु, र त्यहाँका सारा मानिसहरूलाई जित्‍न ती प्रयोग गर्नेछु, तैपनि तिमीहरूले तिनीहरूलाई प्राप्त गरेका हुनेछैनौ। के त्यसले तँलाई प्रतिभार बनाउँदैन र? सारा मानवजातिको भ्रष्ट स्वभाव, मानिसको विद्रोही कार्य, र मानिसको कुरूप छवि र अनुहार—यी सबै नै आज तिमीहरूलाई जित्‍न प्रयोग गरिएका वचनहरूमा अभिलेख गरिएका छन्। अनि म यी वचनहरू हरेक राष्ट्र र हरेक सम्प्रदायका मानिसहरूलाई जित्‍न प्रयोग गर्नेछु, किनकि तिमीहरू प्रारूप र नजिर हौ। तर, मैले जानाजानी तिमीहरूलाई त्याग्‍न लागेको थिइनँ; यदि तँ आफ्नो खोजीमा राम्रो गर्न असफल हुन्छस् र त्यसरी तँ निको नहुने साबित हुन्छस् भने, के तँ केवल सेवा गर्ने वस्तु र प्रतिभार हुँदैनस् र? मैले एकपटक भनेँ कि मेरो बुद्धि शैतानका योजनाहरूको आधारमा प्रयोग गरिन्छ। मैले किन त्यसो भनेँ त? के मैले अहिले भनिरहेको र गरिरहेको कुराको पछि रहेको सत्यता यही होइन र? यदि तँ अगि बढ्न सक्दैनस् भने, यदि तँ सिद्ध बनाइएको छैनस्, बरु त्यसको साटो दण्ड पाएको छस् भने, के तँ प्रतिभार बन्दैनस् र? सायद, आजको दिनसम्म आइपुग्दा, तैँले निकै कष्ट भोगेको छस्, तर अझै पनि तँ केही बुझ्दैनस्; तँ जीवनबारे सबै विषयमा अनजान छस्। तँलाई सजाय दिइएको र न्याय गरिएको भए पनि, तँ बिलकुल परिवर्तन भएको छैनस्, र भित्री गहिराइमा तैँले जीवन प्राप्त गरेको छैनस्। जब तेरो काम जाँच्ने समय आउँछ, तैँले आगोजस्तो भीषण परीक्षा र अझ ठूलो सङ्कष्ट अनुभव गर्नेछस्। यो आगोले तेरो सम्पूर्ण सत्वलाई खरानीमा परिणत गर्नेछ। जीवन नभएको व्यक्ति, भित्र अलिकति पनि शुद्ध सुन नभएको व्यक्ति, अझै पनि पुरानो भ्रष्ट स्वभावमा अल्झेको व्यक्ति, र प्रतिभार बन्ने काम समेत राम्रोसँग गर्न नसक्ने व्यक्तिका रूपमा, तँलाई किन हटाइँदैन होला र? के एक पैसाभन्दा कम मूल्य भएको र जीवन नै नभएको व्यक्तिलाई विजयको काममा प्रयोग गर्न सकिन्छ? जब त्यो समय आउँछ, तिमीहरूका दिनहरू नोआ र सदोमको भन्दा कठिन हुनेछन्! तब तेरा प्रार्थना तेरा निम्ति व्यर्थ हुनेछन्। मुक्तिको काम समाप्त भइसकेपछि, के तैँले पछि फर्केर फेरि पश्चात्ताप गर्न सक्नेछस्? मुक्तिको सबै काम एकपल्ट समाप्त भइसकेपछि, त्यो फेरि हुनेछैन; दुष्टहरूलाई दण्ड दिने कामको सुरुआतचाहिँ हुनेछ। तँ प्रतिरोध गर्छस्, तँ विद्रोह गर्छस्, र तँ जानाजान दुष्टता गर्छस्। के तँ कठोर दण्डको पात्र होइनस् र? आज म यी कुराहरू तँलाई निकै स्पष्ट रूपमा व्याख्या गर्दै छु। यदि तँ नसुन्ने छनौट गर्छस् भने, पछि तँमाथि विपत्ति आइपर्दा, तब मात्र पछुतो महसुस गर्न र विश्‍वास गर्न थाल्छस् भने, के धेरै ढिलो हुनेछैन र? आज म तँलाई पश्‍चाताप गर्ने मौका दिँदै छु, तर तँ त्यसो गर्न तयार छैनस्। तँ कहिलेसम्म पर्खन चाहन्छस्? के सजाय पाउने दिनसम्म? आज म तेरो विगतका अपराधहरू याद गर्दिनँ; म तेरो नकारात्मक पक्ष नहेरी तेरो सकारात्मक पक्ष मात्र हेरेर तँलाई बारम्बार क्षमा दिन्छु, किनकि मेरा सबै वर्तमान वचन र काम तँलाई मुक्ति दिनका लागि हुन् र तँप्रति मेरो कुनै खराब अभिप्राय छैन। तैपनि तँ प्रवेश गर्न इन्कार गर्छस्; तँ असल र खराब छुट्ट्याउन सक्दैनस् र दयालाई कसरी सराहना गर्ने भनी जान्दैनस्। के त्यस्ता मानिसहरूले दण्ड र धर्मी प्रतिशोध मात्र पर्खेर बसिरहेका हुँदैनन् र?

मोशाले चट्टानमा हिर्काएपछि यहोवाले दिनुभएको पानी निस्कियो, यो उसको आस्थाका कारण थियो। जब दाऊदले आनन्दले भरिएको हृदयसाथ म, यहोवाको प्रशंसामा वीणा र सारङ्गी बजायो, त्यो उसको आस्थाका कारण थियो। जब अय्यूबले डाँडाकाँडा ढाक्ने आफ्ना गाईवस्तु र अथाह सम्पत्ति गुमायो, र उसको शरीरभरि पीडादायी खटिराहरू आए, त्यो उसको आस्थाका कारण थियो। जब उसले म, यहोवाको आवाज सुन्न सक्यो, र म, यहोवाको महिमा देख्न सक्यो, त्यो उसको आस्थाका कारण थियो। पत्रुसले येशू ख्रीष्टलाई पछ्याउन सक्नु उसको आस्थाका कारण थियो। ऊ मेरो खातिर क्रूसमा टाँगिन र महिमामयी गवाही दिन सक्नु पनि उसको आस्थाका कारण थियो। जब यूहन्नाले मानिसको पुत्रको महिमामयी स्वरूप देख्यो, त्यो उसको आस्थाका कारण थियो। जब उसले आखिरी दिनहरूको दर्शन देख्यो, त्यो झनै उसको आस्थाका कारण थियो। तथाकथित अन्यजाति राष्ट्रहरूका असङ्ख्य मानिसले मेरो प्रकाश प्राप्त गर्नु, र म मानिसहरूबीच मेरो काम गर्न देहमा फर्केको छु भनी जान्नुको कारण पनि तिनीहरूको आस्था नै हो। मेरा कठोर वचनहरूको ताडना पाएर पनि यसबाट सान्त्वना प्राप्त गर्ने र मुक्ति पाउनेहरू सबैले—के तिनीहरूले आफ्नो आस्थाका कारण त्यसो गरेका होइनन् र? मानिसहरूले आफ्नो आस्थाका कारण धेरै कुरा प्राप्त गरेका छन्, र ती आशिष्हरू नहुन सक्छन्। तिनीहरूले दाऊदले महसुस गरेको जस्तो सुख र आनन्द प्राप्त नगर्न सक्छन्, वा मोशाले जस्तै यहोवाबाट पानी प्राप्त नगर्न सक्छन्। उदाहरणका लागि, अय्यूबले आफ्नो आस्थाका कारण यहोवाबाट आशिष् पायो, तर उसले सङ्कष्ट पनि पायो। तैँले आशिष् प्राप्त गरे पनि वा सङ्कष्ट पाए पनि, दुवै आशिषित घटनाहरू हुन्। यदि तेरो आस्था नभएको भए, तैँले यो विजयको काम स्वीकार गर्न सक्नेथिइनस्, र आज तेरो आँखाअगाडि यहोवाका कार्यहरू प्रदर्शित भएको देख्न त झनै सक्नेथिइनस्—तैँले यो देख्न सक्नेथिइनस्, र यो प्राप्त गर्न त झनै सक्नेथिइनस्। यी सङ्कष्टहरू, यी प्रकोपहरू, र सबै न्याय—यदि ती तँमाथि नआइपरेका भए, के तैँले आज यहोवाका कार्यहरू देख्न सक्नेथिइस्? आज, आस्थाले नै तँलाई विजय गरिन सक्षम बनाउँछ, र विजय गरिनुले नै तँलाई यहोवाको हरेक कार्यमा विश्वास गर्न सक्षम बनाउँछ। आस्थाका कारण मात्रै तैँले यस्तो सजाय र न्याय प्राप्त गर्छस्। यो सजाय र न्यायमार्फत, तँ विजय गरिन्छस् र सिद्ध पारिन्छस्। यदि आजको सजाय र न्याय नभएको भए, तेरो आस्था व्यर्थ हुनेथ्यो, किनभने तैँले परमेश्‍वरलाई चिन्नेथिइनस्; तैँले उहाँमा जतिसुकै विश्वास गरे पनि, तेरो आस्था केवल खोक्रो शब्द हुनेथ्यो र त्यसमा कुनै वास्तविकता हुनेथिएन। तैँले तँलाई पूर्ण रूपमा समर्पित बनाउने विजयको यो काम प्राप्त गरेपछि मात्रै, तेरो आस्था साँचो, र भरपर्दो बन्छ, र तेरो हृदय परमेश्‍वरतर्फ फर्कन्छ। यो शब्द, “आस्था” का कारण तैँले धेरै न्याय वा धेरै सराप अनुभव गर्नुपरे पनि, तँसँग साँचो आस्था हुन्छ र तैँले सबैभन्दा साँचो, सबैभन्दा वास्तविक, र सबैभन्दा बहुमूल्य कुरा प्राप्त गरेको हुन्छस्। किनभने न्यायको क्रममा मात्रै तैँले सृजित प्राणीहरूको गन्तव्य देख्छस्; यस न्यायमा नै तैँले सृष्टिकर्ताको प्रेमिलो स्वभाव देख्छस्; यस्तो विजयको काममा नै तैँले परमेश्‍वरको बाहुली देख्छस्; यस विजयमा नै तैँले मानव जीवन पूर्ण रूपमा बुझ्छस्; यस विजयमा नै तैँले जीवनको सही मार्ग प्राप्त गर्छस् र “मानिस” को साँचो अर्थ बुझ्छस्; यस विजयमा मात्रै तैँले सर्वशक्तिमान्‌को धर्मी स्वभाव र उहाँको सुन्दर, महिमामयी मुहार देख्छस्; यस विजयको काममा नै तैँले मानिसको उत्पत्तिबारे थाहा पाउँछस् र सम्पूर्ण मानवजातिको “अमर इतिहास” बुझ्छस्; यस विजयमा नै तैँले मानवजातिका पुर्खाहरू र मानवजातिको भ्रष्टताको उत्पत्तिबारे थाहा पाउँछस्; यस विजयमा नै तैँले आनन्द र सान्त्वनाका साथै अनन्त ताडना, अनुशासन, र सृष्टिकर्ताद्वारा सृष्टि गरिएको मानवजातिलाई उहाँले दिनुभएका हप्कीका वचनहरू प्राप्त गर्छस्; यस विजयको काममा नै तैँले आशिष्‌हरू, साथै मानिसले भोग्नुपर्ने सङ्कष्टहरू प्राप्त गर्छस्...। के यो सबै तेरो अलिकति आस्थाका कारण होइन र? अनि के यी कुराहरू प्राप्त गर्दा तेरो आस्था बढ्दैन र? के तैँले असाध्यै धेरै प्राप्त गरेको छैनस् र? तैँले परमेश्‍वरको वचन सुनेको र परमेश्‍वरको बुद्धि देखेको मात्रै छैनस्, तैँले व्यक्तिगत रूपमा उहाँको कामको हरेक चरण अनुभव पनि गरेको छस्। सायद तँ भन्लास्, तँसँग आस्था नभएको भए, तैँले यस प्रकारको सजाय वा यस प्रकारको न्याय भोग्नेथिइनस्। तर तैँले बुझ्नुपर्छ कि आस्थाबिना, तँ यस प्रकारको सजाय प्राप्त गर्न वा सर्वशक्तिमान्‌बाट यस प्रकारको हेरचाह प्राप्त गर्न असक्षम हुने मात्रै हुनेछैनस्, तैँले सृष्टिकर्तालाई भेट्ने अवसर पनि सधैँका लागि गुमाउनेछस्। तैँले मानवजातिको उत्पत्ति कहिल्यै थाहा पाउनेथिइनस् र मानव जीवनको महत्त्व कहिल्यै बुझ्नेथिइनस्। तेरो देह नष्ट भए पनि र तेरो प्राण बिदा भए पनि, तैँले अझै पनि सृष्टिकर्ताका सबै कार्य बुझ्नेथिइनस्, र सृष्टिकर्ताले मानवजातिलाई सृष्टि गर्नुभएपछि पृथ्वीमा यति ठूलो काम गर्नुभयो भन्‍ने कुरा त झनै जान्नेथिइनस्। उहाँले सृष्टि गर्नुभएको यस मानवजातिको एक सदस्यका रूपमा, के तँ यसरी अनजानमै अन्धकारमा पर्न, र अनन्त दण्ड भोग्न इच्छुक छस्? यदि तैँले आजको सजाय र न्यायबाट आफूलाई अलग गरिस् भने, तैँले केको सामना गर्नेछस्? के तँलाई वर्तमान न्यायबाट अलग भएपछि, तँ यो कष्टको जीवनबाट उम्कन सक्षम हुनेछस् भन्‍ने लाग्छ? यदि तैँले “यो ठाउँ” छोडिस् भने, तैँले दियाबलसहरूले दिने पीडादायी सास्ती वा पुर्‍याउने गम्भीर हानि सामना गर्नेछस् भन्ने कुरा साँचो होइन र? के तैँले सहन नसकिने दिन र रातहरू सामना गर्नुपर्ला? के तँलाई आज यस न्यायबाट उम्केर, तँ भविष्यको त्यो वेदनाबाट सधैँका लागि बच्न सक्छस् भन्‍ने लाग्छ? तेरो सामु के आउनेछ? के यो तैँले आशा गरेको शाङ्ग्रिला हुनेछ? के तँलाई अहिले जस्तै वास्तविकताबाट भागेर तँ भविष्यको त्यो अनन्त सजायबाट उम्कन सक्छस् भन्‍ने लाग्छ? आजपछि, के तैँले फेरि कहिल्यै यस प्रकारको अवसर र यस्तो प्रकारको आशिष् पाउन सक्नेछस्? के तैँले आफूमाथि प्रकोप आइपर्दा ती पाउन सक्नेछस्? के तैँले सम्पूर्ण मानवजाति विश्राममा प्रवेश गर्दा ती पाउन सक्नेछस्? तेरो वर्तमान सुखी जीवन र तेरो त्यो मिलेको सानो परिवार—के तिनले तेरो भविष्यको अनन्त गन्तव्यलाई प्रतिस्थापन गर्न सक्छन्? यदि तँसँग साँचो आस्था छ, र यदि तँ आफ्नो आस्थाका कारण धेरै कुरा प्राप्त गर्छस् भने, त्यो सबै तैँले—एक सृजित प्राणीले—प्राप्त गर्नुपर्ने कुरा हो र तँसँग सुरुदेखि नै हुनुपर्ने कुरा पनि हो। तेरो आस्था र जीवनका लागि यस्तो विजयभन्दा अरू कुनै कुरा लाभदायक हुँदैन।

आज, तैँले परमेश्‍वरले जितिएका मानिसहरूसँग के माग्‍नुहुन्छ, सिद्ध भएका व्यक्तिहरूप्रति उहाँको मनोवृत्ति कस्तो छ, र तँ अहिले कुन कुरामा प्रवेश गर्नुपर्दछ त्यो बुझ्नु आवश्यक छ। केही कुराहरू तैँले थोरै मात्र बुझ्नु आवश्यक हुन्छ। तैँले रहस्यका केही वचनहरूलाई छानबिन गर्नु पर्दैन; ती कुराले जीवनलाई धेरै सहयोग गर्दैन, र तिनलाई केवल सरसरती मात्र हेर्नुपर्छ। तैँले आदम र हव्वाको रहस्यजस्ता रहस्यहरू पढ्न सक्छस्: आदम र हव्वा त्यति बेला के-कस्ता थिए, र आज परमेश्‍वरले के काम गर्न चाहनुहुन्छ। तैँले यो बुझ्नु आवश्यक छ कि मानिसलाई जित्‍ने र सिद्ध गर्ने काममा, परमेश्‍वर मानिसलाई आदम र हव्वाको जस्तो मार्गमा फर्काउन चाहनुहुन्छ। तेरो हृदयमा, परमेश्‍वरका मापदण्डहरू पूरा गर्न प्राप्त गर्नैपर्ने सिद्धताको तहको बारेमा राम्रो बुझाइ हुनुपर्दछ, र त्यसपछि तैँले त्यो प्राप्त गर्ने प्रयास गर्नैपर्दछ। यो तेरो अभ्याससँग सम्बन्धित छ, र यो तैँले बुझ्नुपर्ने कुरा हो। यी विषयहरूको बारेमा तैँले परमेश्‍वरका वचनहरूअनुसार प्रवेश गर्न खोज्नु नै पर्याप्त छ। जब तैँले “मानवजातिलाई अहिलेको अवस्थामा आइपुग्‍न इतिहासका दशौं हजार वर्ष लागेको छ” भनेर पढ्छस्, तब तँ उत्सुक हुन्छस्, र तँ दाजुभाइ तथा दिदीबहिनीहरूसित जबाफ पाउने कोसिस गर्छस्। “परमेश्‍वर भन्‍नुहुन्छ, मानवजातिको विकास विगत छ हजार वर्षको छ, होइन र? यो दसौँ हजार वर्षको कुरा के हो?” यस प्रश्‍नको उत्तर पाउने कोसिस गर्नुको के नै अर्थ हुन्छ र? चाहे परमेश्‍वर आफैले दसौँ हजार वर्षदेखि वा करोडौँ वर्षदेखि काम गरिरहनुभएको छ नै भने पनि—के तैँले यसबारे साँच्‍चै जानेको उहाँ चाहनुहुन्छ? यो त्यस्तो चीज होइन जुन सृष्टि गरिएको व्यक्तिको रूपमा तैँले जान्‍नु आवश्यक छ। संक्षिप्त रूपमा मात्र यस किसिमको कुराकानीप्रति विचार गर्, र यसलाई कुनै एउटा दर्शनजस्तो सोचेर बुझ्ने कोसिस नगर्। आज तैँले कुन कुरामा प्रवेश गर्नुपर्छ र बुझ्नुपर्छ भन्‍ने कुरा तँलाई थाहा हुनुपर्छ, र तैँले त्यसलाई राम्ररी बुझ्नु आवश्यक छ। तब मात्र तँ जितिनेछस्। माथिको कुरा पढिसकेपछि, तँमा एउटा सामान्य प्रतिक्रिया हुनुपर्दछ: परमेश्‍वर चिन्ताले जल्दै हुनुहुन्छ, उहाँ हामीलाई जित्‍न अनि महिमा र गवाही प्राप्त गर्न चाहनुहुन्छ, त्यसो भए हामीले कसरी उहाँसँग सहकार्य गर्नुपर्छ? उहाँद्वारा पूर्ण रूपमा जितिन र उहाँको गवाही बन्‍नको निम्ति हामीले के गर्नुपर्छ? परमेश्‍वरलाई महिमा प्राप्त गर्न सक्‍ने बनाउन हामीले के गर्नुपर्छ? हामीले आफूलाई शैतानको सत्ताअन्तर्गत नभई परमेश्‍वरको राज्यक्षेत्रअन्तर्गत जिउन दिन के गर्नुपर्छ? मानिसहरूले यस विषयमा सोचिरहेको हुनुपर्छ। तिमीहरूमध्ये हरेक व्यक्ति परमेश्‍वरको विजयको महत्त्वबारेमा स्पष्ट हुनुपर्छ। यो तिमीहरूको उत्तरदायित्व हो। त्यस्तो स्पष्टता हासिल गरेपछि मात्र तिमीहरूले प्रवेश पाउनेछौ, तिमीहरूले यो चरणको कामलाई जान्‍नेछौ, अनि तिमीहरू पूर्ण समर्पित बन्‍नेछौ। नत्र, तिमीहरूले साँचो समर्पणता प्राप्त गर्नेछैनौ।


तँ किन प्रतिभार हुन अनिच्छुक छस्?

विजय गरिएका व्यक्तिहरू प्रतिभारहरू हुन्, र मानिसहरू सिद्ध तुल्याइएपछि मात्र आखिरी दिनहरूको कामका आदर्श र दृष्टान्तहरू बन्छन्। पूर्ण तुल्याइनुअघि तिनीहरू पर्णिकाहरू, औजारहरूका साथै सेवाका वस्तुहरू हुन्छन्। परमेश्‍वरद्वारा पूर्ण रूपमा विजय गरिएका मानिसहरू उहाँको व्यवस्थापन कार्यको मूर्तरूपका साथै आदर्श र दृष्टान्तहरू हुन्। मैले त्यस्ता मानिसहरूको वर्णन गर्न प्रयोग गरेका वचनहरू साधारण हुन सक्छन्, तर तिनले धेरै रोचक कथाहरू उजागर गर्छन्। तिमीहरू थोरै विश्‍वास भएकाहरू सधैँ आफ्नो अनुहार रातो नहुञ्जेल एक साधारण नाम-पदवीको बारेमा बहस गर्दछौ, र कहिलेकहीँ त्यसैको परिणामस्वरूप सम्बन्धहरूसमेत बिग्रन्छन्। यो केवल एउटा सानो नाम-पदवी भए पनि तिमीहरूको सोच र तिमीहरूको विश्‍वासमा यो एक नगण्य उपाधिभन्दा निकै ठूलो कुरा मात्र होइन, यो त तिमीहरूको नियतिसित जोडिएको एउटा महत्त्वपूर्ण विषय पनि हो। त्यसकारण, विवेक नभएका व्यक्तिहरूले प्रायः यस्ता तुच्छ कुरामा ठूलो नोक्सानी भोग्छन्—यो थोरै बचत गरेर धेरै गुमाउनु मात्र हो। केही महत्त्वहीन नाम-पदवीका निम्ति तिमीहरू भाग्नेछौ र कहिल्यै फर्कनेछैनौ। यस्तो किन हुन्छ भने तिमीहरूले जीवनलाई महत्त्वहीन रूपमा हेर्छौ र आफूलाई सम्बोधन गर्ने नामलाई धेरै महत्त्व दिन्छौ। त्यसैले तिमीहरूको आत्मिक जीवनमा, र तिमीहरूको व्यावहारिक जीवनमा पनि तिमीहरूले आफ्ना कदसम्बन्धी धारणाहरूको कारण धेरै वटा जटिल र अनौठा कथाहरू निर्माण गर्छौ। हुन सक्छ, तिमीहरूले स्वीकार नगरौला, तर म तिमीहरूलाई के भन्छु भने तिमीहरू अझै व्यक्तिगत रूपमा त्यस्ता व्यक्तिहरूको सम्पर्कमा आएको नभए पनि त्यस्ता मानिसहरू वास्तविक जीवनमा साँच्चै अस्तित्वमा छन्। यस प्रकारका कुराहरू तिमीहरू प्रत्येकको जीवनमा घटित भएका छन्। यदि तिमीहरू विश्‍वास गर्दैनौ भने, तल दिइएको एउटी बहिनी (वा एक जना भाइ) को छोटो विवरण हेर। यो सम्भव छ कि त्यो व्यक्ति वास्तवमै तँ नै होस्, वा हुन सक्छ त्यो तेरो जीवनमा परिचित कोही व्यक्ति हो। यदि म गल्ती छैन भने, यो छोटो विवरणले तैँले गरेको अनुभवको वर्णन गर्छ। त्यो वर्णनमा केही पनि कमी छैन, एउटै विचार वा धारणा पनि छोडिएको छैन, सबै कुराहरूलाई सम्पूर्ण रूपमा यो कथाभित्र लेखिएका छन्। तँलाई विश्‍वास लागेन भने, पहिले यो पढ्।

यो एक “आत्मिक व्यक्ति” को एउटा सानो अनुभव हो।

मण्डलीका दाजुभाइ-दिदीबहिनीहरूले गरेका धेरै कुरा परमेश्‍वरका अभिप्रायअनुरूप नभएको देखेर उनी चिन्तित भइन्‌, त्यसैले उनले तिनीहरूलाई गाली गर्न थालिन्‌: “तिमीहरू नीच प्राणीहरू! के तिमीहरूसित विवेक छैन? तिमीहरू वास्तवमा किन विवेकहीन कुराहरू गर्दैछौ? तिमीहरू जे मन लाग्यो त्यो गर्न छोडेर किन सत्यको खोजी गर्दैनौ? … र मैले यी कुराहरू तिमीहरूलाई भनिरहेछु, तर यही बेला म आफैलाई घृणा गर्छु। म परमेश्‍वर अधैर्यताले जल्नुभएको देख्छु र आफूभित्र आगोको अनुभव गर्छु। म परमेश्‍वरले मलाई सुम्पनुभएको कामलाई पूर्ण रूपमा पूरा गर्न साँच्चै नै इच्छुक छु र म साँच्चै नै तिमीहरूको सेवामा रहन चाहन्छु। यति मात्र हो कि अहिले म अति कमजोर छु। परमेश्‍वरले हामीमाथि धेरै समय बिताउनुभएको छ र धेरै वचनहरू बोल्नुभएको छ, तर हामी अझै पनि उस्तै छौं। म सधैँ आफ्नो हृदयमा परमेश्‍वरको धेरै ऋणी भएको महसुस गर्छु…।” (उनी रुन थालिन्, बोल्न असमर्थ भइन्।) त्यसपछि उनले प्रार्थना गर्न थालिन्: “हे परमेश्‍वर! म तपाईंसँग बिन्ती गर्छु, मलाई शक्ति दिनुहोस् र मलाई तपाईंले पहिले उत्प्रेरित गर्नुभएको भन्दा बढी उत्प्रेरित गर्नुहोस्, र तपाईंका आत्माले ममा काम गरून्। म तपाईंसँग सहकार्य गर्न इच्छुक छु। तपाईं आखिरमा महिमा प्राप्त गर्नुभइञ्जेलसम्म, म अहिले नै आफैलाई सम्पूर्ण रूपमा तपाईंलाई दिन तयार छु, चाहे त्यसको निम्ति मैले आफ्नो जीवन नै दिनु किन नपरोस्। हामी ठूला प्रशंसाहरू अर्पण गर्न चाहन्छौं ताकि हाम्रा दाजुभाइ-दिदीबहिनीहरू तपाईंको पवित्र नाउँको प्रशंसा गर्न, तपाईंलाई प्रकट गर्न, तपाईंको काम साँचो हो भनी प्रमाणित गर्न, तपाईंले बोक्नुभएका बोझहरूका निम्ति तपाईंलाई सारा वास्ता प्रकट गर्न खुसीसाथ गीत गाउन र नाच्न सकून्…।” उनले यसरी गम्भीरतासाथ प्रार्थना गरिन्, र पवित्र आत्माले साँच्चै नै उनलाई एउटा बोझ दिनुभयो। यस अवधिमा, उनले असाधारण बोझ पाइन्, र उनले सारा दिन पढ्न, लेख्न, र सुन्नमा बिताउने गर्थिन्। उनी सम्भवतः व्यस्त हुन सकिने हदसम्म नै व्यस्त थिइन्। उनको आत्मिक स्थिति उत्कृष्ट थियो, र उनी आफ्नो हृदयमा सधैँ ऊर्जावान् र बोझ भएकी थिइन्। बेला-बेलामा उनी कमजोर हुन्थिन् र विघ्नवाधा भोग्थिन्, तर धेरै समय नबित्दै उनी आफ्नो सामान्य स्थितिमा फर्कन्थिन्। यस प्रकारको समयपछि, द्रुत गतिमा उनको प्रगति हुन्थ्यो, उनले परमेश्‍वरका धेरै वचनहरूको बारेमा केही बुझाइ प्राप्त गर्न सक्थिन्, र उनले भजनहरू पनि चाँडै सिक्थिन्—समग्रमा, उनको आत्मिक स्थिति उत्कृष्ट थियो। जब उनले मण्डलीका धेरै कुराहरू परमेश्‍वरका अभिप्रायअनुरूप नभएको देखिन्, तब उनी चिन्तित भइन् र उनले आफ्ना दाजुभाइ तथा दिदी-बहिनीहरूको निन्दा गर्दै भनिन्: “के यो तिमीहरूको कर्तव्यप्रतिको भक्ति हो? किन तिमीहरू यति थोरै मूल्य तिर्न पनि असमर्थ छौ? यदि तिमीहरू यो काम गर्न चाहँदैनौ भने, म गर्नेछु…।”

जब उनमा बोझ थियो, उनले आफ्नो विश्‍वासमा अझै बलियो महसुस गरिन्, किनकि पवित्र आत्माले धेरैभन्दा धेरै काम गरिरहनुभएको थियो। कहिलेकहीँ उनले केही कठिनाइहरूको सामना गर्थिन् र नकारात्मक बन्थिन्, तर उनी यी सबैमाथि विजय पाउन सक्षम थिइन्। अर्थात्, जब उनले पवित्र आत्माको काम अनुभव गर्थिन्, उनको अवस्था राम्रो हुँदाहुँदै पनि, उनी अझै पनि कुनै खास कठिनाइहरूको सामना गर्न वा केही हदसम्म कमजोर हुनबाट बच्न सक्दिनथिन्। यस्ता कुराहरू अपरिहार्य रूपमा घटित हुन्थे, तर चाँडै नै उनी ती अवस्थाहरूबाट बाहिर आउन सक्थिन्। जब उनी कमजोर महसुस गर्थिन्, तब उनी प्रार्थना गर्थिन् र आफ्नै कद वास्तवमै अपर्याप्त भएको महसुस गर्थिन्, तर उनी परमेश्‍वरसँग सहकार्य गर्न इच्छुक थिइन्। परमेश्‍वरले जे गर्नु भए पनि, उनी उहाँका अभिप्रायहरू पूरा गर्न र उहाँका सबै प्रबन्धहरूमा समर्पित हुन इच्छुक थिइन्। त्यहाँ उनको बारेमा निश्चित धारणा र पूर्वाग्रहहरू भएका केही व्यक्तिहरू थिए, तर उनले आफूलाई बेवास्ता गरी सक्रियतासाथ उनीहरूको सङ्गतिमा संलग्न हुन सक्षम थिइन्। पवित्र आत्माले उहाँको सामान्य काम गरिरहनुभएको बेला मानिसहरूका अवस्थाहरू यस्तै हुन्छन्। केही समय बितेपछि, परमेश्‍वरको काम परिवर्तन हुन थाले, र सबै मानिसहरू कामको अर्को चरणमा प्रवेश गरे, जसमा परमेश्‍वरले उनीहरूको लागि भिन्नै मापदण्डहरू तय गर्नुभएको थियो। त्यसैले त्यहाँ नयाँ वचनहरू बोलिए, जसले मानिसहरूको लागि नयाँ मापदण्डहरू तय गर्‍यो: “… मसित तिमीहरूका निम्ति घृणा मात्र छ, आशिष्‌हरू छँदै छैनन्। मैले तिमीहरूलाई आशिष् दिने कुरा कहिल्यै सोचेको छैनँ, न त मैले कहिल्यै तिमीहरूलाई पूर्ण गर्ने विचार नै गरेको छु, किनकि तिमीहरू अति नै विद्रोही छौ। तिमीहरू बेइमान र छली छौ, र तिमीहरूमा योग्यताको कमी छ र तिमीहरू निम्न कदका छौ, त्यसैले तिमीहरू मेरो नजरभित्र वा मेरो हृदयमा कहिल्यै पनि रहेका छैनौ। मेरो काम तिमीहरूलाई दोषी ठहराउने अभिप्रायले मात्र गरिन्छ; मेरो हात तिमीहरूबाट कहिल्यै पनि टाढा भएको छैन, न त मेरो ताडना नै टाढा रहेको छ। मैले तिमीहरूलाई निरन्तर न्याय गरेको र सराप दिएको छु। तिमीहरूले मलाई नबुझ्ने भएकोले मेरो क्रोध सधैँ तिमीहरूमाथि खनिएको छ। मैले सधैँ तिमीहरूको बीचमा काम गरेको भए पनि तिमीहरूले तिमीहरूप्रतिको मेरो मनोवृत्तिलाई जान्नुपर्छ। यो घृणाबाहेक अरू केही होइन—अरू कुनै मनोवृत्ति वा धारणा छैन। म यति मात्र चाहन्छु कि तिमीहरूले मेरो बुद्धि र मेरो महान् शक्तिका लागि प्रतिभारको रूपमा काम गर। तिमीहरूको विद्रोहीपनद्वारा मेरो धार्मिकता प्रकट हुने भएकोले तिमीहरू मेरा प्रतिभार बाहेक अरू केही होइनौ। मैले तिमीहरूलाई मेरो कामका प्रतिभार, मेरो कामका सहायक अङ्ग बन्‍न लगाएको छु…।” “सहायक अङ्ग” र “प्रतिभार” भन्‍ने शब्दहरू देख्नेबित्तिकै उनले सोच्न थालिन्: “यी वचनहरूको आधारमा मैले कसरी पछ्याउने? त्यस्तो मूल्य चुकाएपछि पनि म अझै प्रतिभार मात्र हुँ। के प्रतिभार भनेको एउटा सेवा-कर्ता मात्र होइन र? विगतमा, हामी सेवा-कर्ताहरू हुनेछैनौं, हामी परमेश्‍वरका मानिसहरू हुनेछौं भनिएको थियो, तर के हामी आज पनि सेवा-कर्ताको भूमिकामा छैनौं र? के सेवा-कर्ताहरूमा जीवनको अभाव हुँदैन र? मैले जति धेरै कष्ट सहे पनि परमेश्‍वरले त्यसका लागि मेरो प्रशंसा गर्नुहुनेछैन! म प्रतिभार बनिसकेपछि, के यो समाप्त हुँदैन र? …” उनले यस विषयमा जति धेरै सोचिन् त्यत्ति नै बढी उनी दुःखी बनिन्। उनले मण्डलीमा आएर आफ्ना दाजुभाइ तथा दिदी-बहिनीहरूको अवस्था देख्दा झनै नराम्रो महसुस गरिन्: “तिमीहरू ठीक छैनौ! म ठीक छैनँ! म नकारात्मक भएकी छु। उफ्! के गर्न सकिन्छ? परमेश्‍वरले अझै पनि हामीलाई चाहनुहुन्न। यस प्रकारको काम गर्नुभएर उहाँले हामीलाई नकारात्मक नबनाउनुहुने कुनै कुरै छैन। मलाई थाहा छैन ममा के गलत छ। म प्रार्थना पनि गर्न चाहन्नँ। जे होस्, म अहिल्यै ठीक छैनँ र वास्तवमै आफ्नो आन्तरिक उत्साह बटुल्न सक्दिनँ। मैले धेरै चोटि प्रार्थना गरेको छु, तर म अझै गर्न सक्दिनँ, र म त्यो गरिरहन चाहन्नँ। म यसलाई यसरी नै हेर्छु। परमेश्‍वर भन्नुहुन्छ, हामी प्रतिभारहरू हौं, त्यसो भए के प्रतिभारहरू केवल सेवा-कर्ताहरू होइनन् र? परमेश्‍वर भन्नुहुन्छ, हामी प्रतिभारहरू हौं, उहाँका छोराहरू होइनौं, अनि उहाँका मानिसहरू पनि होइनौं। हामी उहाँका छोराहरू होइनौं, झन् उहाँका ज्येष्ठ छोराहरू हुने त कुरै छोडौं। हामी केही पनि होइनौं, केवल प्रतिभारहरू हौं। यदि हामी त्यही हौं भने, के हामीले राम्रो परिणाम पाउन सम्भव छ त? प्रतिभारहरूको कुनै आशा हुँदैन किनकि तिनीहरूसँग जीवन हुँदैन। यदि हामी उहाँका छोराहरू, उहाँका मानिसहरू हुन्थ्यौं भने, त्यसमा आशा हुनेथियो—हामी पूर्ण तुल्याइन सक्थ्यौं। के प्रतिभारहरूले परमेश्‍वरको जीवन बोक्न सक्छन्? के परमेश्‍वरले उहाँको सेवा गर्नेहरूमा जीवन हालिदिन सक्नुहुन्छ? उहाँले प्रेम गर्नुहुने व्यक्तिहरू तिनीहरू हुन् जोसँग उहाँको जीवन छ, र जोसँग उहाँको जीवन छ तिनीहरू मात्र उहाँका छोराहरू, उहाँका मानिसहरू हुन्। म नकारात्मक र कमजोर भए पनि म आशा गर्छु, तिमीहरू सबै नकारात्मक छैनौ। मलाई थाहा छ, यसरी पछाडि फर्कंदा र नकारात्मक हुँदा त्यसले परमेश्‍वरका अभिप्रायहरू पूरा गर्न सक्दैन, तर म प्रतिभार हुन तयार छैन। म एक प्रतिभार बन्न डराउँछु। जे होस्, मसँग त्यति ऊर्जा मात्र छ, र म अब निरन्तरता दिन सक्दिनँ। म आशा गर्छु, मैले जे गरें त्यस्तो तिमीहरूमध्ये कसैले पनि गर्नेछैनौ, बरु मबाट केही हदसम्म प्रेरणा प्राप्त गर्न सक्नेछौ। मलाई लाग्छ, म मर्न पनि सक्छु! मैले मृत्युको सामना गर्नुभन्दा अघि म तिमीहरूलाई केही अन्तिम कुराहरू छोडिराख्नेछु—म आशा गर्छु, तिमीहरू अन्त्यसम्म प्रतिभारहरूको रूपमा काम गर्न सक्नेछौ; हुन सक्छ, अन्त्यमा परमेश्‍वरले प्रतिभारहरूको प्रशंसा गर्नुहुनेछ…।” जब दाजुभाइ-दिदीबहिनीहरूले यो देखे तब उनीहरूले अचम्मित हुँदै भने: “उनी कसरी त्यति नकारात्मक हुन सक्छिन्? के उनी पछिल्ला दुई-चार दिन पूर्ण स्वस्थ थिइनन् र? उनले किन अचानक सबै बल गुमाइन्? उनी किन सामान्य नभएकी हुन्?” उनले भनिन्: “म सामान्य भइरहेकी छैन नभन। वास्तवमा, म मेरो हृदयमा सबै कुरामा स्पष्ट छु। मलाई थाहा छ, मैले परमेश्‍वरको अभिप्रायहरू पूरा गरेकी छैनँ, तर के यो मैले उहाँको प्रतिभारको रूपमा कार्य गर्न नचाहेकीले गर्दा होइन र? मैले केही खराब गरेकी छैनँ। हुन सक्छ, एक दिन परमेश्‍वरले ‘प्रतिभारहरू’ भन्‍ने नामलाई बदलेर ‘सृष्टि गरिएका प्राणीहरू’ बनाउनुहुनेछ, र त्यत्ति मात्र होइन, उहाँद्वारा महत्त्वपूर्ण रूपमा प्रयोग गरिएकाहरूलाई सृष्टि गरिएका प्राणीहरू बनाउनुहुनेछ। के यसमा केही आशा छैन? म आशा गर्छु, तिमीहरू नकारात्मक वा निराश हुनेछैनौ, र परमेश्‍वरको अनुसरण गरिरहनेछौ र प्रतिभारहरूको रूपमा आफूले सक्दो सेवा गर्नेछौ। जुनै अवस्था भए पनि, म निरन्तरता दिन सक्दिनँ। मेरा कार्यहरूले तिमीहरूलाई सीमित नबनाओस्।” अरू मानिसहरूले यो कुरा सुने, र भने, “तपाईंले उहाँलाई पछ्याउन छाड्नुभयो भने पनि, हामी निरन्तरता दिनेछौं, किनकि परमेश्‍वरले हामीलाई कहिल्यै अनुचित व्यवहार गर्नुभएको छैन। हामी तपाईंको नकारात्मकताद्वारा बाध्य हुनेछैनौं।”

केही समयसम्म यो अनुभवबाट गुज्रिसकेपछि पनि उनी अझै प्रतिभार हुने कुरामा नकारात्मक अवस्थामा थिइन्, त्यसैले मैले उनलाई भनें: “तँलाई मेरो कामको बारेमा केही ज्ञान छैन। तँसँग मेरा वचनहरूको भित्री सत्य, सार, वा अपेक्षित परिणामबारे कुनै बुझाइ छैन। तँलाई मेरो कामका लक्ष्यहरू थाहा छैन, न त यसभित्रका ज्ञान-बुद्धि नै थाहा छ। तँमा मेरा अभिप्रायहरूको कुनै बोध छैन। तँ पछि हट्न मात्र जान्दछस्, किनकि तँ एक प्रतिभार होस्—तँले आफैलाई हैसियतको कुरामा धेरै लगाइराख्छस्! तँ कति मूर्ख छस्! मैले तँलाई विगतमा धेरै कुरा भनेको थिएँ। मैले भनेको थिएँ कि म तँलाई सिद्ध पार्नेछु; के तैँले भुलिस्? मैले प्रतिभारको बारेमा कुरा गर्नुभन्दा अघि के मैले सिद्ध पार्ने कुरा गरेको थिइनँ र?” “पर्खनुहोस्, मलाई यसको बारेमा सोच्न दिनुहोस्। हो, त्यो सही हो! तपाईंले प्रतिभारको विषयमा कुरा गर्नुभन्दा पहिले ती कुराहरू गर्नुभएको थियो!” “जब मैले सिद्ध पार्ने कुरा गरेको थिएँ, तब के मैले मानिसहरूलाई विजय गरिएपछि मात्र सिद्ध पार्न सकिनेछ भनेको थिइनँ र?” “थियो!” “के मेरा वचनहरू निष्कपट थिएनन् र? के ती असल नियतले भनिएका थिएनन् र?” “हो! तपाईं परमेश्‍वर हुनुहुन्छ, तपाईंले कहिल्यै पनि बेइमानी पूर्वक कुरा गर्नुभएको छैन—यो कुरालाई कसैले पनि इन्कार गर्ने आँट गर्न सक्दैन। तर तपाईं अत्यन्तै धेरै तरिकाले बोल्नुहुन्छ।” “के मेरा बोल्ने तरिकाहरू कामका विभिन्न चरणहरू अनुसार बदलिँदैन र? के मैले भनेका कुराहरू तेरा आवश्यकताहरूको आधारमा गरिएका र भनिएका छैनन् र?” “तपाईं मानिसहरूको आवश्यकताअनुसार काम गर्नुहुन्छ र तपाईंले उनीहरूका खाँचोहरू पूरा गरिदिनुहुन्छ। यो असत्य होइन!” “त्यसो भए, के मैले तँलाई भनेका कुराहरू लाभदायक छैनन् र? के मेरा सजायहरू तेरै खातिर प्रदान गरिएका छैनन् र?” “तपाईं अझै कसरी भन्न सक्नुहुन्छ कि यो मेरो खातिर हो! तपाईंले मलाई मरणासन्न हुने गरी सजाय दिनुभयो—म अझ अरू जिउन चाहन्नँ। आज तपाईं यो भन्नुहुन्छ, भोलि तपाईंले त्यो भन्नुहुन्छ। मलाई थाहा छ, तपाईंले मेरो आफ्नै खातिर मलाई सिद्ध पार्दैहुनुहुन्छ, तर तपाईंले मलाई सिद्ध पार्नुभएको छैन—तपाईंले मलाई प्रतिभार बनाउनुहुन्छ र अझै पनि तपाईं मलाई दण्ड दिनुहुन्छ। तपाईं मलाई घृणा गर्नुहुन्छ, हैन र? कसैले पनि तपाईंका वचनहरूमा विश्‍वास गर्ने हिम्मत गर्दैन, र अहिले मात्र मैले स्पष्ट बुझेँ कि तपाईंको सजाय तपाईंको हृदयको घृणालाई ठीक पार्नलाई हो, मलाई मुक्ति दिनलाई होइन। तपाईंले पहिले मबाट सत्य लुकाउनुभयो; तपाईंले भन्नुभयो कि तपाईंले मलाई सिद्ध पार्नुहुनेछ र त्यो सजाय मलाई सिद्ध पार्नका निम्ति हुनेछ। यसैले म सधैँ तपाईंमा समर्पित भएको छु; मैले सोचेकै थिइनँ, आज मैले प्रतिभारको उपाधि धारण गर्नेछु। हे परमेश्‍वर, के तपाईंले मलाई अरू कुनै अरू कार्य गर्न लगाउनुभएको भए राम्रो हुनेथिएन र? के तपाईंले मलाई एउटा प्रतिभारको टोपी नै लगाइदिनुपर्थ्यो र? मैले राज्यमा द्वारपाल हुने कुरासमेत स्वीकार गर्नेथिएँ। म वरिपरि दौडँदै छु र आफैलाई अर्पित गर्दै छु, तर अन्त्यमा मेरा हातहरू खाली छन्—मसँग एक पैसा पनि छैन। तैपनि तपाईं अहिले मैले तपाईंको प्रतिभारको रूपमा काम गर्नुपर्छ भनेर भन्नुहुन्छ। मैले आफ्नो अनुहारसमेत कसरी देखाउन सक्छु र?” “तैँले के कुरा गर्दैछस्? मैले विगतमा यति धेरै न्यायको काम गरेको छु र तँ त्यो बुझ्दैनस्? के तैँले आफैलाई राम्ररी बुझेको छस्? के ‘प्रतिभार’ को उपाधि वचनहरूको न्याय पनि होइन र? के तँ प्रतिभारहरू सम्बन्धी मेरा सबै कुराकानीहरू एउटा विधि पनि हो, तेरो न्याय गर्ने तरिका पनि हो भनी सोच्छस्? त्यसो भए, तैँले कसरी मलाई पछ्याउँछस्?” “मैले अझसम्म तपाईंलाई कसरी पछ्याउने भनी योजना बनाएको छैन। पहिले मैलै जान्नुपर्छ: म प्रतिभार हुँ वा होइन? के प्रतिभारहरूलाई पनि सिद्ध पार्न सकिन्छ? के ‘प्रतिभार’ को उपाधि बदल्न सकिन्छ? के मैले एक प्रतिभार भएर सानदार गवाही दिन सक्छु, र त्यसपछि सिद्ध तुल्याइने व्यक्ति बन्न सक्छु, जो परमेश्‍वरलाई प्रेम गर्ने व्यक्तिको एक उदाहरण हुन्छ, र जो परमेश्‍वरको घनिष्ठ हुन्छ? के म पूर्ण बनाइन सक्छु? मलाई सत्य भन्नुहोस्!” “के तँलाई सधैँ विकसित भइरहने, सधैँ परिवर्तन भइरहने कुराहरूबारे थाहा छैन? जबसम्म तँ एक प्रतिभारको रूपमा तेरो वर्तमान भूमिकामा समर्पित हुन इच्छुक हुन्छस् तँ बदलिन सक्छस्। तँ एक प्रतिभार होस् वा नहोस् भन्‍ने कुराको तेरो भवितव्यसँग कुनै सरोकार छैन। मुख्य कुरा के हो भने तँ जीवनको स्वभावमा परिवर्तन भएको व्यक्ति हुन सक्छस् कि सक्दैनस् भन्‍ने हो।” “तपाईंले मलाई सिद्ध पार्न सक्नुहुन्छ कि हुन्न के त्यो भन्न सक्नुहुन्छ?” “जबसम्म तैँले पछ्याउँछस् र तँ आखिरीसम्म समर्पित हुन्छस्, तबसम्म म प्रत्याभूति दिन्छु कि म तँलाई सिद्ध बनाउन सक्छु।” “अनि मैले कस्तो किसिमको कष्ट भोग्नुपर्नेछ?” “तैँले कठिनाइको साथसाथै वचनहरूको न्याय र सजायको पनि अनुभव गर्नुपर्नेछ, विशेष गरी वचनहरूको सजाय, जुन प्रतिभारको दण्डजस्तै हो!” “प्रतिभारको रूपमा पनि उस्तै दण्ड? ठीक छ, यदि म कठिनाइबाट गुज्रेपछि तपाईंद्वारा सिद्ध पारिन सक्छु भने, यदि त्यहाँ आशा छ भने, त्यो त राम्रो हो। यदि यो केवल आशाको एक त्यान्द्रो मात्र हो भने पनि त्यो एउटा प्रतिभार हुनुभन्दा राम्रो हो। त्यो ‘प्रतिभार,’ भन्‍ने नाम-पदवी अति नै नराम्रो सुनिन्छ। म एक प्रतिभार बन्न इच्छुक छैनँ!” “प्रतिभारसित त्यत्ति नराम्रो के कुरा छ र? के प्रतिभारहरू उनीहरू आफैमा पूर्ण रूपले असल हुँदैनन् र? के प्रतिभारहरू आशिष्‌को आनन्द लिन अयोग्य छन् र? यदि म प्रतिभारहरूले आशिष्‌हरूको आनन्द लिन सक्छन् भन्छु भने, तैँले आशिष्‌हरूको आनन्द लिन सक्छस्। के मेरो कामको कारण मानिसहरूको नाम-पदवी बदलिन्छ भन्‍ने कुरा सत्य होइन र? तैपनि एउटा सामान्य उपाधिको कुराले मात्र पनि तँलाई यति धेरै चिन्तित पार्दैछ? तँ यस प्रकारको प्रतिभार हुनु तँलाई ठीक सुहाउँछ। के तँ पछ्याउन इच्छुक छस् कि छैनस्?” “ठीक छ, के तपाईं मलाई पूर्ण बनाउन सक्नुहुन्छ कि हुन्न? के तपाईं मलाई तपाईंका आशिष्‌हरूको आनन्द लिन दिनुहुन्छ?” “के तँ अन्त्यसम्म पछि लाग्न इच्छुक छस् वा छैनस्? के तँ आफैलाई अर्पण गर्न इच्छुक छस्?” “मलाई यसको बारेमा सोच्न दिनुहोस्। एउटा प्रतिभारले पनि तपाईंको आशिष्‌को आनन्द लिन सक्छ, र उसलाई पूर्ण तुल्याउन सकिन्छ। मलाई पूर्ण तुल्याइसकेपछि म तपाईंको घनिष्ठ हुनेछु र तपाईंका अभिप्रायहरूलाई सम्पूर्ण रूपले बुझ्नेछु, र तपाईंसँग जे छ त्यो मसँग पनि हुनेछ। तपाईं जुन कुरामा आनन्द लिन सक्षम हुनुहुन्छ म त्यसमा आनन्द लिन सक्षम हुनेछु, र तपाईं जे कुरा जान्नुहुन्छ त्यो कुरा म जान्नेछु। … कठिनाइबाट गुज्रेर गएपछि र सिद्ध पारिएपछि, म आशिष्‌हरूको आनन्द लिन सक्नेछु। त्यसो भए मैले कस्ता आशिष्‌हरूको आनन्द लिन पाउनेछु त?” “तैँले कस्ता आशिष्‌हरू पाउनेछस् भनी चिन्ता नगर्। यदि मैले तँलाई यी कुराहरू भनें भने पनि ती तेरो कल्पनाभन्दा बाहिरका छन्। एक राम्रो प्रतिभार बने पछि, तँलाई विजय गरिनेछ, र तँ एक सफल प्रतिभार हुनेछस्। यो विजय प्राप्त गरिएको व्यक्तिको आदर्श र दृष्टान्त हो, तर निश्चय नै तँलाई विजय गरिएपछि मात्र तँ एउटा आदर्श र दृष्टान्त बन्न सक्छस्।” “एउटा आदर्श र दृष्टान्त भनेको के हो?” “यो सबै अन्यजातिहरूका लागि आदर्श र दृष्टान्त हो, अर्थात् तिनीहरूको लागि जसलाई विजय गरिएको छैन।” “यसमा कति जना मानिसहरू पर्छन्?” “धेरै मानिसहरू। यो तिमीहरूमध्ये चार वा पाँच हजार मानिस मात्र होइन—सारा संसारमा यो नाउँलाई स्वीकार गर्ने सबैलाई विजय गरिनु नै पर्छ।” “त्यसो भए यो केवल पाँच वा दस सहरहरू मात्र होइन!” “अब यसबारे चिन्ता नगर्, र आफूलाई बढी नै चिन्तित नपार्। अहिले तैँले कसरी प्रवेश प्राप्त गर्न सक्छस् त्यसमा ध्यान दे! म प्रत्याभूति दिन्छु, तँलाई पूर्ण बनाइन सकिन्छ।” “कुन हदसम्म? अनि मैले के-कस्ता आशिष्‌हरूको आनन्द लिन सक्छु?” “तँ किन यति धेरै चिन्तित हुन्छस्? तँलाई पूर्ण बनाइन सकिन्छ भनेर मैले प्रत्याभूति दिएको छु त। के म भरोसायोग्य छु भन्‍ने कुरा तैँले भुलिस्?” “यो सत्य हो कि तपाईं भरोसायोग्य हुनुहुन्छ, तर तपाईंको बोल्ने केही तरिकाहरू सधैँ परिवर्तन हुन्छन्। आज तपाईं मलाई पूर्ण पारिनेछ भनी प्रत्याभूति दिनुहुन्छ, तर भोलि तपाईं यो त अनिश्चित छ भन्न सक्नुहुन्छ। अनि केही मानिसहरूलाई तपाईं भन्नुहुन्छ ‘म प्रत्याभूति दिन्छु, तँजस्तो कसैलाई पनि पूर्ण बनाउन सकिँदैन।’ मलाई थाहा छैन तपाईंका वचनहरूलाई के हुँदैछन्। म त्यसमा विश्‍वास गर्ने आँट गर्दिनँ।” “त्यसो भए के तँ आफैलाई अर्पण गर्न सक्छस् कि सक्दैनस्?” “के अर्पण गर्नु?” “तेरो भविष्य र तेरा आशाहरू अर्पण गर्।” “ती कुराहरू त छोड्न सजिलो छ! मुख्य कुरा भनेको ‘प्रतिभार’ को उपाधि हो—म वास्तवमै त्यो चाहन्नँ। यदि तपाईंले मबाट त्यो नाम-पदवी हटाउनुभयो भने म कुनै पनि कुराका निम्ति खुल्ला हुनेछु, जेसुकै पनि गर्न सक्नेछु। के यी केवल साना कुराहरू होइनन् र? के तपाईं त्यो पद हटाउन सक्नुहुन्छ?” “त्यो त सजिलो हुन्छ, होइन र? यदि म तँलाई त्यो नाम-पदवी दिन सक्छु भने, म निश्चय नै त्यो हटाउन पनि सक्छु। तर अहिले त्यो समय होइन। तैँले पहिले यो कामको चरणको अनुभव पूरा गर्नुपर्छ, अनि मात्र तैँले नयाँ उपाधि प्राप्त गर्न सक्छस्। कुनै व्यक्ति जति धेरै तँजस्तो हुन्छ उत्ति नै बढी उसले एउटा प्रतिभार हुनुपर्छ। तँ एउटा प्रतिभार हुन जति धेरै डराउँछस्, त्यत्ति नै बढी म तँलाई त्यो नाम दिनेछु। तँजस्तो व्यक्तिलाई कडा अनुशासन कारबाही र काटछाँट गरिनुपर्छ। व्यक्ति जति धेरै विद्रोही हुन्छ, उत्ति नै बढी तिनीहरू सेवा-कर्ताहरू हुनेछन् र अन्त्यमा तिनीहरूले केही पनि पाउनेछैनन्।” “मैले धेरै लगनसाथ खोजी गरिरहेको छु तर पनि किन म ‘प्रतिभार’ नाउँ त्याग्न सक्दिनँ? हामीले यी सारा वर्षहरूमा तपाईंलाई पछ्याएका छौं र थोरै दुःख भोगेका छैनौं। हामीले तपाईंका लागि धेरै कुराहरू गरेका छौं। हामीले बतास र वर्षा भोगेका छौं, हामी आफ्नो युवा अवस्थाको अन्त्यतिर पुग्दै छौं। हामीले न त विवाह गरेका छौं न त परिवार सुरु गरेका छौं, र त्यसो गर्ने हामीमध्ये कोही अझै बाहिर आउँछन्। म उच्च माध्यमिक अध्ययन गरूञ्जेल स्कूलमा बसें, तर तपाईं आउनुभएको सुन्नासाथ मैले विश्‍वविद्यालय जाने मौका छोडिदिएँ। अनि तपाईं भन्नुहुन्छ, हामी प्रतिभारहरू हौं! हामीले यति धेरै गुमाएका छौं! हामीले यी सबै कुराहरू गरेका छौं, तर अहिले यस्तो देखिन्छ कि हामी केवल तपाईंका प्रतिभारहरू हौं। यो देखेर मेरा पुराना सहपाठी र दौँतरीहरूले के सोच्लान्? जब उनीहरूले मलाई देख्छन् र मेरो कद र मेरो पदको बारेमा सोध्छन्, म तिनीहरूलाई त्यो कुरा बताउन कसरी लज्जित नहुँला र? सुरुमा, मैले तपाईंप्रतिको आफ्नो विश्‍वासका निम्ति जुनसुकै मूल्य पनि चुकाएँ, अरू सबैले मलाई मूर्ख ठानेर मेरो हाँसो उडाए। तर मैले तपाईंलाई पछ्याइरहेँ अनि विश्‍वास नगर्ने ती सबैलाई देखाउन सक्ने मेरो दिन आउला भनी आशा गरिरहेँ। तर यसको सट्टा, आज तपाईंले मलाई म एक प्रतिभार हुँ भनी भन्नुभयो। यदि तपाईंले मलाई सबैभन्दा तल्लो उपाधि दिनुभएको भए, यदि तपाईंले मलाई राज्यका मानिसहरूमध्ये एक जना हुन दिनुभएको भए त्यो राम्रो हुनेथियो! म तपाईंको चेला वा तपाईंको विश्‍वासपात्र हुन सकिनँ भने पनि तपाईंको अनुयायी बन्नु राम्रै हुन्छ! हामीले धेरै वर्षदेखि तपाईंलाई पछ्याएका छौं, हाम्रा परिवारहरूलाई त्यागेका छौं, र अहिलेसम्म खोज्दै आउन धेरै गाह्रो भएको छ, तर यसको सट्टामा हामीले पाएको देखाउन सकिने कुरा भनेको ‘प्रतिभार’ को उपाधि मात्र हो! मैले तपाईंका लागि सबै कुरा त्यागेको छु; मैले सबै सांसारिक सम्पत्तिहरू छोडिदिएको छु। पहिले, कसैले मलाई सम्भावित जीवन-साथीसँग परिचय गरायो। ऊ वास्तवमै सुन्दर र राम्रो पहिरनवाला थियो; ऊ एक उच्च-सरकारी अधिकारीको छोरो थियो। त्यसबेला म ऊप्रति चासो राख्थेँ। तर मैले परमेश्‍वर आउनुभएको छ र उहाँले आफ्नो काम गरिरहनुभएको छ, र तपाईंले हामीलाई राज्यमा लैजाँदैहुनुहुन्छ र हामीलाई सिद्ध बनाउँदैहुनुहुन्छ, र तपाईंले हामीलाई अलिकति पनि समय नगुमाई सबै कुरा छोड्ने संकल्प गर्न आग्रह गर्नुभएको छ भन्‍ने कुरा सुन्नासाथ मैले आफूमा संकल्पको पूर्ण कमी भएको देखें। त्यसपछि मैले आफैलाई कठोर बनाएँ र त्यो अवसरलाई अस्वीकार गरें। त्यसपछि, उसले मेरो परिवारका निम्ति धेरै पटक उपहारहरू पठायो, तर मैले ती उपहारहरू हेर्दै हेरिनँ। के तपाईं त्यस बेला म दुःखी थिएँ भनी सोच्नुहुन्छ? यो औधी राम्रो कुरा थियो, तर त्यो व्यर्थ भएको छ। म कसरी दुःखी हुन सक्दिनथिएँ र? म यसबारे धेरै दिनसम्म दुःखी बनें यहाँसम्म कि म रातमा सुत्न सक्दिनथिएँ, तर अन्त्यमा मैले त्यो कुरा छाडिदिएँ। प्रत्येक चोटि मैले प्रार्थना गर्दा मलाई पवित्र आत्माले उत्प्रेरित गर्नुहुन्थ्यो जो भन्नुहुन्थ्यो: ‘के तँ मेरो लागि सबै कुरा त्याग्न इच्छुक छस्? के तँ मेरो लागि आफैलाई अर्पण गर्न इच्छुक छस्?’ जब म तपाईंका ती वचनहरू विचार गर्थेँ, म रुन्थेँ। म धेरै प्रभावित भएको थिएँ र उदासीमा म कति चोटि रोएँ त्यो मलाई नै थाहा छैन। एक वर्षपछि मैले सुनें कि त्यो व्यक्तिले बिहे गरेछ। भन्नु नपर्ला, म दुःखी थिएँ, तर पनि मैले तपाईंको खातिर त्यो कुरालाई छोडिदिएँ। अनि अरू सबै त कुरै नगरौं, मेरो भोजन र कपडाहरू पनि घटिया छन्—मैले त्यो विवाह छोडिदिएँ, मैले यी सबै त्यागेँ, त्यसकारण तपाईंले मलाई प्रतिभारको रूपमा व्यवहार गर्नु हुँदैन! मैले मेरो विवाह, मेरो जीवनको सबैभन्दा महत्त्वपूर्ण घटना त्यागिदिएँ, यी सबै मैले आफैलाई तपाईंमा अर्पण गर्नका लागि गरें। एक व्यक्तिको सम्पूर्ण जीवन एक राम्रो जीवनसाथी पाउनु र एक खुसीको परिवार प्राप्त गर्नुभन्दा बढी अरू केही होइन। मैले यो सब, सबैभन्दा राम्रो कुरो छोडिदिएँ, र अहिले मसँग केही छैन र म एकलो छु। तपाईं मलाई कहाँ पठाउन चाहनुहुन्छ? मैले तपाईंलाई पछ्याउन थालेदेखि नै पीडा भोगेको छु। मैले राम्रो जीवन बिताएको छैनँ। मैले आफ्नो परिवार र आफ्नो पेशाका साथै दैहिक आनन्दहरू त्यागेको छु, र हामी सबैले गरेका यो बलिदान अझै पनि तपाईंका आशिष्‌हरू पाउन पर्याप्त छैन? त्यसैले अहिले यो ‘प्रतिभार’ को कुरा आयो। परमेश्‍वर, तपाईंले अति नै गर्नुभएको छ! हामीलाई हेर्नुहोस्—यो संसारमा हामीले भर पर्न सक्ने केही पनि छैन। हामीमध्ये कतिले हाम्रा छोराछोरीलाई त्यागेका छौं, कतिले आफ्नो काम, आफ्नो पति/पत्नी,[क] आदि इत्यादि त्यागेका छन्; हामीले सबै शारीरिक सुखहरू त्यागेका छौं। हाम्रो निम्ति अरू के आशा छ? हामी संसारमा कसरी जीवित रहन सक्छौं? के हामीले गरेका यी बलिदानहरू एक पैसा मूल्यको पनि छैनन्? के तपाईं ती सब देख्न सक्नुहुन्न? हाम्रो कद तुच्छ छ र हाम्रो योग्यतामा कमी छ—हामी त्यो स्विकार्छौं, तर तपाईंले हामीबाट चाहनुभएको कुरामा हामीले कहिले ध्यान दिएका छैनौ र? अहिले तपाईंले निर्दयतापूर्वक हामीलाई छोड्दै हुनुहुन्छ र त्यसको साटोमा हामीलाई ‘प्रतिभार’ को उपाधि दिँदैहुनुहुन्छ? के हाम्रो बलिदानले हाम्रो निम्ति ल्याएको सबै कुरा यही नै हो? अन्त्यमा, यदि मानिसहरूले मलाई परमेश्‍वरमा विश्‍वास गरेर के पायौ भनी प्रश्न गरे भने के म तिनीहरूलाई वास्तवमै यो ‘प्रतिभार’ भन्‍ने शब्द देखाउन सक्छु? म एक ‘प्रतिभार’ हुँ भन्न म कसरी मुख खोल्न सक्छु? म यो कुरा मेरा बाबुआमालाई बताउन सक्दिनँ, र म मेरो पहिलेको सम्भावित जीवनसाथीलाई बताउन सक्दिनँ। मैले त्यत्ति धेरै मूल्य चुकाएको छु, र यसको बदलामा मैले जे बन्न पाएँ त्यो ‘प्रतिभार’ हो! आह! म धेरै दुःखी महसुस गर्छु!” (उनले आफ्नो तिघ्रोमा बारम्बार मुक्का हान्दै रुन थालिन्।) “यदि मैले अहिले तँलाई प्रतिभारको उपाधि दिँदिनँ, बरु तँलाई मेरा मानिसहरूमध्ये एक बनाउनेछु र तँलाई अगाडि बढ्ने र सुसमाचार फैलाउने निर्देशन दिन्छु भनें भने, यदि मैले तँलाई काम गर्ने हैसियत दिएँ भने, के तँ त्यो काम गर्न सक्छस्? तैँले यो कामको एकपछि अर्को चरणबाट वास्तवमा के प्राप्त गरेको छस्? तैपनि अझै तँ यहाँ छस्, तेरो कथाले मलाई आनन्द दिँदैछस्—तँलाई सरम नै छैन! तँ भन्दैछस् कि तैँले मूल्य चुकाएर पनि केही प्राप्त गरेको छैनस्। के मैले तँलाई व्यक्तिलाई प्राप्त गर्ने मेरा सर्तहरू नबताएको हुन सक्छ? मेरो काम कसका लागि हो? के तँलाई थाहा छ? यहाँ तैँले पुराना गुनासोहरू बल्झाउँदैछस्! के तँ अब एक मानिसको रूपमा समेत गणना हुन्छस् र? के तैँले भोगेको कुनै पनि पीडा तेरो आफ्नै इच्छाले प्राप्त गरेको होइन र? अनि के तेरा दुःखहरू आशिष् प्राप्त गर्नका लागि भोगिएका थिएन र? के तैँले मेरा सर्तहरू पूरा गरिस्? तँ केवल आशिष् प्राप्त गर्न चाहन्छस्। तँलाई कुनै सरम नै छैन! मैले तँलाई दिएका सर्तहरू के सधैँ अनिवार्य थिए र? यदि तँ मलाई पछ्याउन इच्छुक छस् भने तँ सबै कुरामा समर्पित हुनैपर्छ। सर्तहरूसँग सम्झौता गर्ने प्रयास नगर्। आखिर, मैले तँलाई अघि नै भनेको थिएँ कि यो मार्ग दुःखको मार्ग हो। यो डरलाग्दा सम्भावनाहरूले भरिएको छ, राम्रो कुरा थोरै मात्र पाइन्छ। के तैँले भुलिस्? मैले यो धेरै पटक भनेको छु। यदि तँ कष्ट भोग्न इच्छुक छस् भने मेरो पछि लाग्। यदि तँ कष्ट भोग्न इच्छुक छैनस् भने, रोकी। म तँसँग जबरजस्ती गर्दिनँ—तँ आउन वा जान स्वतन्त्र छस्! तैपनि, मेरो काम यसरी नै गरिन्छ र तेरो व्यक्तिगत विद्रोहको कारण म आफ्नो सम्पूर्ण काममा ढिलाइ गर्न सक्दिनँ। तँ समर्पित हुन इच्छुक नहोलास्, तर अरूहरू इच्छुक छन्। तिमीहरू सबै हताश भएका मानिसहरू हौ! तिमीहरू कुनै पनि कुराको डर मान्दैनौ! तैँले मसँग सर्तहरूको सम्झौता गर्दैछस्—के तँ बाँच्न चाहन्छस् कि चाहँदैनस्? तँ आफ्नै निम्ति योजना बनाउँछस् र तेरो आफ्नै प्रसिद्धि र फाइदाका लागि संघर्ष गर्छस्। के मेरो काम सबै तिमीहरूका लागि होइन र? के तँ अन्धो छस्? म देह बन्नुभन्दा पहिले तैँले मलाई देख्न सक्दैनथिस्, र तैँले बोलेका यी वचनहरू त्यसबेला क्षमायोग्य थिए, तर अहिले मैले देहधारण गरेको छु र मैले तिमीहरूमाझ काम गर्दैछु, तैपनि तँ देख्न सक्दैनस्? तँ के बुझ्दैनस्? तँ भन्छस् कि तैँले हानि खपिस्; यसैले म तिमीहरू हताश भएका मानिसहरूलाई मुक्ति दिन देह बनेको छु र धेरै कामहरू गरेको छु, र अहिले पनि तँ गुनासो गर्दैछस्—के तैँले हानि खपेको छु भन्छस् होइन? के मैले गरेका सबै काम तिमीहरूको लागि होइन र? म मानिसहरूको वर्तमान कदअनुसार यो उपाधि प्रयोग गर्दछु। यदि म तँलाई ‘प्रतिभार’ भन्छु भने तँ तुरुन्तै एक प्रतिभार बन्छस्। त्यसरी नै, यदि म तँलाई ‘परमेश्‍वरका मानिसहरूमध्ये एक’ भन्छु भने, तँ तुरुन्तै त्यस्तो बन्छस्। म तँलाई जे भनेर बोलाउँछु, तँ त्यही होस्। अनि मेरा थोरै शब्दहरू तेरो निम्ति रिसउठ्दो छन्? त्यसो भए, मलाई माफ गर्। यदि तँ अब समर्पित हुँदैनस् भने, अन्त्यमा तँ श्रापित हुनेछस्—के तब तँ खुसी हुन्छस्? तँ जीवनको मार्गमा ध्यान दिँदैनस्, तर तेरो हैसियत र नाम-पदवीमा मात्र ध्यान दिन्छस्; तेरो जीवन कस्तो किसिमको छ? म तैँले ठूलो मूल्य चुकाएको कुरा इन्कार गर्दिनँ छस्, तर तेरो आफ्नै कद र अभ्यासलाई हेर्—र अहिले पनि तँ सर्तहरूको विषयमा सम्झौता गर्ने कोसिस गर्दैछस्। के तैँले तेरो संकल्पद्वारा प्राप्त गरेको कद यही हो त? के तँसँग अलिकति पनि इमानदारीता छ? के तेरो विवेक छ? के गल्ती गर्ने म हुँ? के मैले तँलाई दिएका सर्तहरू गलत थिए? त्यसो भए, त्यो के हो? म तँलाई केही दिनका लागि एक प्रतिभारको रूपमा काम गर्न लगाउन चाहन्छु र अझै पनि तँ त्यसो गर्न इच्छुक छैनस्। त्यो कस्तो प्रकारको संकल्प हो? तिमीहरू सबै कमजोर इच्छा भएका कायरहरू हौ। तँजस्ता मानिसहरूलाई अब दण्ड दिनु नै पर्ने भो!” मैले एक पटक यो भनेपछि, उनले एक वचन पनि बोलिनन्।

अहिले यस प्रकारको कामको अनुभव गर्दै गर्दा, तिमीहरूसँग परमेश्‍वरको कामका चरणहरू र मानिसलाई रूपान्तरण गर्ने उहाँका तरिकाहरूको केही बुझाइ हुनुपर्छ। रूपान्तरणको नतिजा प्राप्त गर्ने यो एक मात्र तरिका हो। तिमीहरूको पछ्याइमा, तिमीहरूसँग अत्यन्तै धेरै व्यक्तिगत धारणा, आशा र भविष्य छन्। तिमीहरूको हैसियतको चाहना र अत्यधिक चाहनाहरूलाई काटछाँट गर्नका निम्ति अहिले यस तरिकाले काम गरिन्छ। यी आशाहरू, हैसियतप्रतिको यो चाहना, र यी धारणाहरू सबै शैतानी स्वभावका प्रतीक हुन्। मानिसहरूको हृदयमा यी कुराहरू हुनुको कारण पूर्णतया शैतानका विषहरूले सधैँ मानिसहरूका विचारहरूलाई क्षयीकृत गरिरहेको हुनु हो। मानिसहरू आफूलाई शैतानका यी प्रलोभनहरूबाट कहिल्यै मुक्त गर्न सक्दैनन्, र तिनीहरू पापको माझमा जिउँछन् तैपनि यो पाप हो भनी विश्‍वास गर्दैनन्। अझ भन्नुपर्दा, तिनीहरू सोच्छन्, “हामी परमेश्‍वरमा विश्‍वास गर्छौँ, त्यसैले उहाँले हामीलाई आशिष्‌हरू दिनुपर्छ र हाम्रो निम्ति सबै कुरा उचित तवरले व्यवस्था गर्नुपर्छ। हामी परमेश्‍वरमा विश्‍वास गर्छौँ, यसैले हामी अरूभन्दा श्रेष्ठ हुनुपर्छ र हामीसँग अरू कसैको भन्दा उच्च हैसियत र राम्रो भविष्य हुनुपर्छ। हामीले परमेश्‍वरमा विश्‍वास गर्ने हुनाले, उहाँले हामीलाई असीमित आशिष्‌हरू दिनुपर्छ। अन्यथा, यसलाई परमेश्‍वरमा विश्‍वास गरेको भनिने थिएन।” धेरै वर्षदेखि, आफ्नो अस्तित्वका निम्ति मानिसहरू जुन सोचहरूमा भर परेका छन् तिनले तिनीहरूका हृदयलाई यति हदसम्म क्षयीकृत गरेका छन् कि तिनीहरू छली, डरपोक र घृणास्पद बनेका छन्। तिनीहरूमा इच्छाशक्ति र सङ्कल्प नभएको मात्र नभएर, तिनीहरू लोभी, अहङ्कारी र मनमानी गर्ने समेत बनेका छन्। तिनीहरूसँग स्वयम्‌लाई पार गर्ने सङ्कल्प छँदै छैन, र अझ बढी, यी अन्धकारका प्रभावहरूको बन्धनबाट मुक्त हुने अलिकति पनि साहस छैन। मानिसहरूका विचार र जीवन यति कुहिएका छन् कि परमेश्‍वरमाथि विश्‍वास गर्नुपछाडिका तिनीहरूका दृष्टिकोणहरू अझ पनि असहनीय रूपले घृणित र सुन्‍न पनि नसकिने किसिमका छन्। मानिसहरू सबै डरपोक, शक्तिहीन, घृणास्पद र कमजोर हुन्छन्। तिनीहरू अन्धकारका शक्तिहरूलाई घृणा गर्दैनन् र ज्योति र सत्यताप्रति प्रेमको महसुस गर्दैनन्; बरु, तिनीहरू ज्योति र सत्यतालाई निष्कासित गर्ने भरमग्दुर प्रयास गर्छन्। के तिमीहरूका अहिलेका सोच र दृष्टिकोणहरू यस्तै छैनन् र? अर्थात्, तिमीहरूले परमेश्‍वरमा विश्‍वास गर्ने हुनाले तिमीहरूले आशिष्‌हरू प्राप्त गर्नुपर्छ, र तिमीहरूको हैसियत कहिले पनि फुत्केर नजाने र त्यो गैरविश्‍वासीहरूको भन्दा उच्‍च रहने सुनिश्‍चित गरिनुपर्छ—तिमीहरूले आफूभित्र त्यस किसिमको दृष्टिकोण एक-दुई वर्षदेखि मात्र होइन धेरै वर्षदेखि बोक्दै आएका छौ। तिमीहरूको कारोबारी तरिकाको सोचाइ अति विकसित भएको छ। तिमीहरू आज यस चरणमा आइपुगेका भए पनि तिमीहरू हैसियतलाई अझै पनि च्याप्प समातिरहन्छौ; एक दिन तिमीहरूको हैसियत गुम्‍नेछ र तिमीहरूको नाम बर्बाद हुनेछ भन्‍ने गहिरो डरले, तिमीहरू यसबारे खोजीनिती गर्न विशेष रूपले मेहनत लगाउँछौ र दिनहुँ यसलाई नियाल्छौ। मानिसहरूले सहजताप्रतिको आफ्नो चाहना कहिल्यै त्यागेका छैनन्। यसरी आज मैले तिमीहरूलाई न्याय गरिरहँदा, अन्त्यमा तिमीहरूसँग कुन हदसम्मको बुझाइ हुनेछ? तिमीहरूले आफ्नो हैसियत उच्च नभए पनि, आफूले परमेश्‍वरले गर्ने उन्नयनको आनन्द लिएको, आफ्नो जन्म नीच स्तरमा भएकाले आफूसँग हैसियत नभएको, तर आफूलाई परमेश्‍वरले उच्च पार्नुहुने हुनाले आफूले हैसियत प्राप्त गर्ने—यो उहाँले आफूलाई प्रदान गर्ने कुरा हो भनेर भन्नेछौ। आज तिमीहरू व्यक्तिगत रूपमा परमेश्‍वरको प्रशिक्षण, उहाँको सजाय, र उहाँको न्याय प्राप्त गर्न सक्षम छौ। यो झनै उहाँले उच्च पार्नुभएको हो। तिमीहरू व्यक्तिगत रूपमा उहाँको शुद्धीकरण र प्रज्वलन प्राप्त गर्न सक्षम छौ। यो परमेश्‍वरको महान् प्रेम हो। युगौँयुगदेखि र पुस्तौँपुस्तादेखि एक जनाले पनि उहाँको शुद्धीकरण र प्रज्वलन प्राप्त गर्न सकेको छैन, न त एक जनाले पनि उहाँका वचनहरूको सिद्धीकरण नै प्राप्त गर्न सकेको छ। अहिले परमेश्‍वरले तिमीहरूलाई शुद्ध पार्दै, तिमीहरूको भित्री विद्रोहीपन खुलासा गर्दै तिमीहरूसँग आमनेसामने बोल्दै हुनुहुन्छ—यो साँच्चै नै उहाँले उच्च पार्नु हो। मानिसहरू के गर्न सक्षम छन्? चाहे तिनीहरू दाऊदका पुत्र हुन् वा मोआबका सन्तान, समग्रमा, मानिसहरू सृजित प्राणी हुन्, जोसँग घमन्ड गर्न लायकको केही पनि छैन। तिमीहरू सृजित प्राणी भएकाले तिमीहरूले सृजित प्राणीको कर्तव्य निर्वाह गर्नैपर्छ। तिमीहरूप्रति अरू मागहरू छैनन्। तिमीहरूले यसरी प्रार्थना गर्नुपर्छ: “परमेश्‍वर! चाहे मसँग हैसियत होस् वा नहोस्, म अब आफूलाई बुझ्छु। यदि मेरो हैसियत उच्च छ भने, यो तपाईँले उचाल्नुभएको कारणले हो, र यदि यो तुच्छ छ भने, यो तपाईँको पूर्वनियोजनले गर्दा हो। सबथोक तपाईँकै हातमा छ। मसँग न त कुनै विकल्प छ, न कुनै गुनासो छ। म यस देशमा र यी मानिसहरूका बीचमा जन्मन्छु भनी तपाईँले नै पूर्वनियोजन गर्नुभयो, र मैले गर्न सक्ने भनेको तपाईँको प्रभुत्वअन्तर्गत पूर्ण रूपमा समर्पित हुनु मात्र हो, किनकि सबै कुरा तपाईँले पूर्वनियोजन गर्नुभएको हो। म हैसियतको बारेमा विचार गर्दिनँ; म एक सृजित प्राणीबाहेक केही होइन। यदि तपाईँले मलाई अतल कुण्डमा, आगो र गन्धकको कुण्डमा राख्नुभयो भने, म एक सृजित प्राणीबाहेक अरू केही पनि होइन। यदि तपाईँले मलाई प्रयोग गर्नुभयो भने, म एक सृजित प्राणी हुँ। यदि तपाईँले मलाई सिद्ध पार्नुभयो भने पनि म सृजित प्राणी नै हुँ। यदि तपाईँले मलाई सिद्ध पार्नुभएन भने, म अझै पनि तपाईँलाई प्रेम गर्नेछु, किनकि म सृजित प्राणीभन्दा बढी अरू केही होइन। म सृष्टिकर्ताको एक झिनोमसिनो सृजित प्राणीबाहेक अरू केही पनि होइन, सारा सृजित मानवमध्ये एक जना मात्र हुँ। तपाईँले नै मलाई सृष्टि गर्नुभयो, र अब तपाईँले मलाई तपाईँको इच्छाअनुसार जेसुकै गर्न आफ्नो हातमा राख्नुभएको छ। म तपाईँको औजार र तपाईँको प्रतिभार बन्न इच्छुक छु, किनकि सबै कुरा तपाईँले नै पूर्वनियोजित गर्नुभएको हो र तिनलाई कसैले परिवर्तन गर्न सक्दैन। सबै कामकुरा र सबै घटनाहरू तपाईँकै हातमा छन्।” त्यतिबेला, तैँले हैसियतबारे सोचविचार गर्न छोडेको हुन्छस्—तँ त्यतिबेला नै त्यसबाट मुक्त हुनेछस्। तब मात्र तँ आत्मविश्‍वास र हिम्मतका साथ पछ्याउन सक्षम हुनेछस्, र तब मात्र तेरो हृदय कुनै पनि बन्धनबाट मुक्त हुन सक्छ। एक पटक मानिसहरू यी कुराहरूबाट मुक्त भए भने त्यसपछि तिनीहरूलाई कुनै चिन्ता हुँदैन। अहिले तिमीहरूमध्ये अधिकांशका चिन्ताहरू के-के छन्? तिमीहरू सधैँ हैसियतद्वारा नियन्त्रित हुन्छौ र निरन्तर आफ्नै भविष्यप्रति चिन्तित रहन्छौ। तिमीहरू जहिले पनि मानवजातिको गन्तव्यसम्बन्धी भनाइहरू पढ्ने इच्छा राखेर र तिमीहरूको भविष्य के हो र तिमीहरूको गन्तव्य के हुनेछ भनी जान्न चाहेर परमेश्‍वरका वचनहरूको पृष्ठ पल्टाउँछौ। तिमीहरू सधैँ गम खान्छौ, “के साँच्चै मेरो कुनै भविष्य छ? के परमेश्‍वरले ती लानुभएको छ? परमेश्‍वरले म एक प्रतिभार हुँ मात्र भन्नुहुन्छ; त्यसो भए, मेरो भविष्य के-कस्तो छ त?” तिमीहरूलाई आफ्नो भविष्य र नियति त्याग्न गाह्रो हुन्छ। तिमीहरू अब अनुयायी हौ र तिमीहरूले यस चरणको कामको बारेमा केही बुझाइ प्राप्त गरेका छौ। यद्यपि, तिमीहरूले अझै पनि आफ्नो हैसियतको चाहना त्यागेका छैनौ। तिमीहरूको हैसियत उच्च हुँदा तिमीहरू राम्ररी पछ्याउँछौ, तर तिमीहरूको हैसियत कम हुँदा तिमीहरू पछ्याउन छोड्छौ। हैसियतका लाभहरू सधैँ तिमीहरूका मनमा रहिरहन्छन्। किन अधिकांश मानिसहरूले आफूलाई नकारात्मकताबाट हटाउन सक्दैनन्? के उत्तर सधैँ आशाहीन भविष्यको कारणले भन्‍ने हुँदैन र? परमेश्‍वरका वचनहरू जारी भएलगत्तै तिमीहरू आफ्नो हैसियत र पहिचान साँच्चै के हो भनी हेर्न हतार गर्छौ। तिमीहरू हैसियत र पहिचानलाई प्राथमिकतामा राख्छौ, र दर्शनलाई दोस्रो स्थानमा झार्छौ। तेस्रो स्थानमा त्यो कुरा हुन्छ जसमा तिमीहरू प्रवेश गर्नुपर्छ, अनि चौथो स्थानमा परमेश्‍वरका वर्तमान अभिप्रायहरू हुन्छन्। तिमीहरू पहिले परमेश्‍वरले तिमीहरूलाई दिनुभएको “प्रतिभार” भन्ने उपाधि बदलिएको छ कि छैन भनी हेर्छौ। तिमीहरूले पढेको पढेकै गर्छौ, र जब तिमीहरूले “प्रतिभार” को उपाधि हटाइएको देख्छौ, तब तिमीहरू खुसी हुन्छौ, परमेश्‍वरलाई धन्यवाद दिइरहन्छौ, र उहाँको महान् शक्तिको प्रशंसा गर्छौ। तर यदि तिमीहरूले आफू अझै प्रतिभार नै भएको देख्यौ भने, तिमीहरू दुःखी हुन्छौ र तिमीहरूको हृदयको उत्साह तुरुन्तै हराउँछ। तैँले जति यस तरिकाले पछ्याउँछस्, तैँले त्यति नै कम फल प्राप्त गर्छस्। व्यक्तिको हैसियतको चाहना जति ठूलो हुन्छ, उसलाई त्यति नै धेरै गम्भीर काटछाँट गरिनुपर्ने हुन्छ र उसले त्यति नै ठूलो शोधन भोग्नुपर्ने हुन्छ। यस्ता मानिसहरू अत्यन्तै बेकम्मा हुन्छन्! तिनीहरूले आफ्नो हैसियतको चाहनालाई पूर्ण रूपमा त्याग्नका लागि धेरै काटछाँट र न्याय भोग्नैपर्छ। यदि तिमीहरूले यसरी पछ्यायौ भने, तिमीहरूले कुनै फल प्राप्त गर्नेछैनौ। जीवन नपछ्याउनेहरू रूपान्तरित हुन सक्दैनन् र सत्यताका निम्ति नतिर्खाउनेहरूले सत्यता प्राप्त गर्न सक्दैनन्। तैँले व्यक्तिगत रूपान्तरण र प्रवेश पछ्याउनमा ध्यान दिँदैनस्, बरु परमेश्‍वरलाई प्रेम गर्न र उहाँको नजिक हुनबाट तँलाई बाँध्ने अत्यधिक चाहना र चीजहरूमा सधैँ ध्यान दिन्छस्। के ती कुराहरूले तँलाई रूपान्तरण गर्न सक्छन्? के तिनले तँलाई राज्यभित्र ल्याउन सक्छन्? यदि सत्यताको खोजी गर्नु तेरो पछ्याइको लक्ष्य होइन भने, तैँले यस मौकाको फाइदा उठाएर यसमा सफल हुनका निम्ति संसारतिर फर्केकै राम्रो हो। तेरो समय यसरी फाल्‍नु उचित हुँदैन—तैँले आफैलाई किन कष्ट दिने? तैँले सुन्दर संसारमा भएका सबै किसिमका चीजहरूको आनन्द लिन सक्थिस् भन्‍ने कुरा सत्य होइन? पैसा, सुन्दर स्त्रीहरू, हैसियत, अभिमान, परिवार, बालबच्चाहरू र अन्य—के संसारका यी उत्पादनहरू तैँले आनन्द मनाउन सक्‍ने सर्वोत्तम कुराहरू होइनन् र? यहाँ सहज ठाउँको खोजीमा भौँतारिएर हिँड्नुको के फाइदा? मानिसको पुत्रको शिर राख्‍ने ठाउँ कहीँ छैन, यसैले तैँले आरामको ठाउँ कसरी पाउन सक्थिस्? उहाँले तेरो निम्ति आराम गर्ने एउटा सुन्दर ठाउँ कसरी सृजना गर्न सक्‍नुहुन्थ्यो र? के त्यो सम्भव छ? मेरो न्याय बाहेक, आज तैँले सत्यताका सिकाइहरू मात्र प्राप्त गर्न सक्छस्। तँ मबाट सहजता प्राप्त गर्न सक्दैनस् र तँ मबाट आफूले दिनरात तृष्णा गर्ने सुखैसुखको जीवन पनि प्राप्त गर्न सक्दैनस्। म तँलाई संसारको धनसम्पत्ति र महिमा प्रदान गर्नेछैनँ। यदि तँ साँचो रूपमा पछ्याउँछस् भने, म तँलाई सम्पूर्ण रूपमा जीवनको मार्ग प्रदान गर्न, तँलाई पानीमा फर्किएको माछा जस्तो बनाउन इच्छुक छु। यदि तँ साँचो रूपमा पछ्याउँदैनस् भने, म त्यो सबै फिर्ता लिनेछु। म मेरो मुखका वचनहरू आरामको लालसा गर्ने, ठ्याक्कै सुँगुर र कुकुरजस्ता मानिसहरूलाई प्रदान गर्न इच्छुक छैनँ।

फूटनोटहरू:

क. मूल पाठमा “पत्नीहरू” भनेर पढिन्छ।


विजयको कामको दोस्रो चरणका प्रभावहरू कसरी हासिल हुन्छन्

सेवाकर्ताहरूको काम विजयको कामको पहिलो चरण थियो। आज विजयको कामको दोस्रो चरण हो। विजयको काममा पनि किन सिद्ध बनाइने कुरा उल्लेख गरिएको छ? यो भविष्यका लागि आधार निर्माण गर्नलाई हो। आज विजयको कामको अन्तिम चरण हो; यसपछि मानवजातिलाई सिद्ध पारिने कार्यको औपचारिक सुरुआत गर्ने महासङ्कष्टको अनुभव गर्ने समय आउनेछ। अहिले मुख्य विषय विजय हो, तर अहिले सिद्धताको प्रक्रियाको पहिलो चरणको समय पनि हो। यो पहिलो चरणमा मानिसहरूको ज्ञान र समर्पणतालाई सिद्ध बनाउनु आवश्यक छ, जसले वास्तवमा विजयको कामका लागि आधार तयार गर्छ। यदि तँलाई सिद्ध पारिनु छ भने, तँ भविष्यको महासङ्कष्टमाझ दृढ भएर खडा रहन सक्‍नुपर्छ र कामको अर्को चरणलाई फैलाउन तैँले आफ्ना सबै थोक दिनुपर्छ; सिद्ध पारिनुको अर्थ यही हो, र यस्तो समय परमेश्‍वरले मानिसहरूलाई पूर्ण रूपमा प्राप्त गरिने समय पनि हो। आज हामी विजय गरिने बारेमा कुरा गर्दै छौं, जुन सिद्ध पारिने बारेमा कुरा गर्नुजस्तै हो। तर आज गरिने काम भविष्यमा सिद्ध पारिनुको आधार हो; सिद्ध पारिनका लागि, मानिसहरूले कठिन परिस्थितिको अनुभव गर्नैपर्छ, र कठिन परिस्थितिको यो अनुभवको आधार जितिने कार्यमा हुनुपर्छ। यदि मानिसहरूमा आजको जग छैन भने—यदि तिनीहरू पूर्ण रूपमा जितिएका छैनन् भने—कामको अर्को चरणमा तिनीहरूलाई दृढ भएर खडा हुन गाह्रो हुनेछ। जितिनु मात्रै अन्तिम लक्ष्य होइन। यो त शैतानको अगाडि परमेश्‍वरको गवाही दिने एउटा चरण मात्र हो। सिद्ध पारिनुचाहिँ अन्तिम लक्ष्य हो, र यदि तँलाई सिद्ध पारिएन भने, तँ नष्ट हुनेछस्। भविष्यमा कठिनाइको सामना गर्नुपर्दा मात्र तेरो वास्तविक कद देखिनेछ; भन्‍नुको अर्थ, तब मात्र परमेश्‍वरप्रतिको तेरो प्रेमको शुद्धताको स्तर स्पष्ट हुनेछ। आज मानिसहरूले भन्‍ने गरेको कुरा यो हो: “परमेश्‍वरले जेसुकै गर्नुभए पनि हामी उहाँमा समर्पित हुनु नै पर्छ। त्यसैले हामी प्रतिभार हुन इच्छुक छौं जसले परमेश्‍वरको महान् शक्ति र परमेश्‍वरको स्वभावको प्रकट गर्न सक्छ। परमेश्‍वर हामीप्रति दयालु हुनुभए पनि वा उहाँले हामीलाई सराप दिनुभए पनि, वा उहाँले हाम्रो न्याय गर्नुभए पनि, हामी अझै पनि परमेश्‍वरप्रति कृतज्ञ छौं।” तैँले यसो भन्‍नुले तँमा केही मात्रामा ज्ञान छ भन्‍ने मात्र देखाउँछ, तर यस्तो ज्ञान वास्तविकतामा प्रयोग गर्न सकिन्छ कि सकिँदैन भन्‍ने कुरा यो ज्ञान वास्तविक हो कि होइन भन्‍ने कुरामा निर्भर हुन्छ। आज मानिसहरूमा त्यस्तो अन्तर्दृष्टि र ज्ञान हुनु भनेको विजयको कामको प्रभाव हो। तँ सिद्ध पारिन सक्छस् कि सक्दैनस् भन्‍ने कुरा कठिनाइको सामना गर्नुपर्दा मात्र देख्‍न सकिन्छ, र त्यस बेला तैँले आफ्नो हृदयबाट परमेश्‍वरलाई साँच्‍चै प्रेम गर्छस् कि गर्दैनस् भन्‍ने कुरा देखिनेछ। यदि तेरो प्रेम साँच्‍चै शुद्ध छ भने, तैँले यसो भन्‍नेछस्: “हामी प्रतिभार हौं, हामी परमेश्‍वरका हातका सृष्टि गरिएका प्राणीहरू हौं।” जब तैँले अन्यजाति राष्ट्रहरूमा सुसमाचार फैलाउँछस्, तब तैँले भन्‍नेछस्, “म सेवा मात्रै गर्दै छु। हामीभित्रको भ्रष्ट स्वभावहरू प्रयोग गरेर परमेश्‍वरले हामीलाई उहाँको धर्मी स्वभाव देखाउन यी सबै कुरा भन्‍नुभएको छ; यदि उहाँले त्यस्ता कुराहरू नभन्‍नुभएको भए, हामी परमेश्‍वरलाई देख्‍न सक्‍नेथिएनौं, उहाँको बुद्धि बुझ्न सक्‍नेथिएनौं, न त त्यति महान् मुक्ति र त्यति महान् आशिष्‌ पाउन नै सक्‍नेथियौं।” यदि तँसँग साँच्‍चै यो व्यावहारिक ज्ञान छ भने, त्यो पर्याप्त छ। तर तैँले आज भन्‍ने धेरैजसो कुरामा कुनै ज्ञान छैन, र त्यो नारा मात्र हो: “हामी प्रतिभार र सेवाकर्ताहरू हौं; हामी जितिन र परमेश्‍वरका निम्ति गहन गवाही दिन चाहन्छौं।” चिच्याएर मात्र त्यसको अर्थ तँसँग वास्तविकता छ भन्‍ने हुँदैन, न त यसले तँसँग कद छ भनी प्रमाणित नै गर्छ; तँसित वास्तविक ज्ञान हुनुपर्छ, र तेरो ज्ञानलाई जाँच गरिनुपर्छ।

परमेश्‍वरले यो समय अवधिमा व्यक्त गर्नुभएका यी वाणीहरूलाई तैँले अझै धेरै पढ्नुपर्छ र तेरा कार्यहरूलाई तुलना गरी हेर्नुपर्छ: तँ पूर्ण रूपमै एक प्रतिभार होस् भन्‍ने कुरा एक निरपेक्ष तथ्य हो! आज तेरो ज्ञानको हद कति छ? तेरा उपायहरू, तेरा विचारहरू, तेरा व्यवहार, तेरा बोलीवचन र कामहरू—के यी सबै अभिव्यक्तिहरू परमेश्‍वरको धार्मिकता र पवित्रताका निम्ति प्रतिभार होइनन् र? के तिमीहरूका अभिव्यक्तिहरू परमेश्‍वरका वचनहरूद्वारा खुलासा गरिएको भ्रष्ट स्वभावका प्रकटीकरणहरू होइनन् र? तेरा सोचाइ र विचारहरू, तेरा प्रेरणाहरू र तँमा प्रकट भएको भ्रष्टताले परमेश्‍वरको धर्मी स्वभावका साथै उहाँको पवित्रतालाई देखाउँछ। परमेश्‍वर पनि फोहोरको देशमा जन्मिनुभएको थियो, तर उहाँ फोहोरद्वारा कलङ्कित हुनुभएको छैन। उहाँ तँजस्तै त्यही फोहोरी संसारमा बस्‍नुहुन्छ, तर उहाँमा विवेक र समझ छ, र उहाँले फोहोरलाई घृणा गर्नुहुन्छ। तैँले आफ्नो बोलीवचन र काममा रहेको कुनै फोहोर फेला पार्न सक्दैनस्, तर उहाँले फेला पार्न सक्‍नुहुन्छ र उहाँले तँलाई ती कुराहरू देखाइदिनुहुन्छ। तेरा ती पुराना कुराहरू—तेरो विकास, समझ र ज्ञानमा रहेको कमी, र तेरो पछौटे जीवनशैली—ती सबैलाई आजको प्रकाशले ज्योतिमा ल्याएको छ; परमेश्‍वर यसरी काम गर्न पृथ्वीमा आउनुभयो भने मात्रै मानिसहरूले उहाँको पवित्रता र धर्मी स्वभावलाई देख्छन्। उहाँले तेरो न्याय गर्नुहुन्छ र तँलाई सजाय दिनुहुन्छ, जसले गर्दा तैँले समझ प्राप्त गर्छस्; कहिलेकहीँ, तेरो दुष्ट प्रकृति प्रकट हुन्छ र उहाँले त्यो तँलाई देखाइदिनुहुन्छ। उहाँले आफ्नो हत्केलालाई जस्तै मानिसको सारको बारेमा पनि जान्‍नुहुन्छ। उहाँ तिमीहरूको माझमा जिउनुहुन्छ, उहाँले तैँले खानेजस्तै भोजन खानुहुन्छ र उहाँ उही वातावरणमा बस्‍नुहुन्छ—तैपनि, उहाँले धेरै कुरा जान्‍नुहुन्छ; उहाँले तँलाई खुलासा गर्न सक्‍नुहुन्छ र मानवताको भ्रष्ट सारलाई देख्‍न सक्‍नुहुन्छ। उहाँले सांसारिक कुराहरूसँग सम्‍बन्धित मानिसका दर्शनहरू र कुटिलता र छलीपनलाई भन्दा बढी अरू कुनै कुरालाई तिरस्कार गर्नुहुन्‍न। खास गरी उहाँले मानिसहरूका दैहिक अन्तरक्रियाहरूलाई घृणा गर्नुहुन्छ। उहाँ सांसारिक कुराहरूप्रतिको मानिसका दर्शनहरूसित परिचित नहनुहोला, तर मानिसहरूले प्रकट गर्ने भ्रष्ट स्वभावहरूलाई उहाँले स्पष्ट रूपमा देख्‍न र पर्दाफास गर्न सक्‍नुहुन्छ। उहाँले यी कुराहरूका माध्यमबाट मानिससँग बोल्‍न र उसलाई सिकाउनका लागि काम गर्नुहुन्छ, उहाँले यी कुराहरू मानिसहरूको न्याय गर्न र उहाँको आफ्नै धर्मी र पवित्र स्वभाव प्रकट गर्न प्रयोग गर्नुहुन्छ। यसरी मानिसहरू उहाँको कामका निम्ति प्रतिभारहरू बन्छन्। केवल देहधारी परमेश्‍वरले मात्र मानिसको भ्रष्ट स्वभाव र शैतानका सबै कुरूप अनुहारहरूलाई स्पष्ट पार्न सक्‍नुहुन्छ। उहाँले तँलाई दण्ड नदिनुभए पनि, र तँलाई उहाँको धार्मिकता र पवित्रताका लागि प्रतिभारको रूपमा मात्र प्रयोग गर्नुभए पनि, तैँले लज्‍जित महसुस गर्छस् र लुक्‍ने कुनै ठाउँ पाउँदैनस्, किनकि तँ अति नै फोहोरी छस्। उहाँले मानिसमा प्रकट भएका ती कुराहरू प्रयोग गरेर बोल्नुहुन्छ, र जब यी कुराहरू प्रकाशमा ल्याइन्छन् तब मात्र मानिसहरूले परमेश्‍वर कतिसम्‍म पवित्र हुनुहुन्छ भनी जान्दछन्। उहाँले मानिसहरूमा भएको थोरै अपवित्रतालाई समेत बेवास्ता गर्नुहुन्‍न, चाहे ती तिनीहरूको हृदयमा भएका फोहोरी विचारहरू नै किन नहोऊन्; यदि मानिसहरूका बोलीवचन र कामहरू उहाँका अभिप्रायहरूसँग मिल्दैनन् भने, उहाँले तिनीहरूलाई क्षमा गर्नुहुन्‍न। उहाँका वचनहरूमा, मानिस वा अरू कुनै कुराको फोहोरको निम्ति कुनै ठाउँ छैन—यो सबैलाई प्रकाशमा ल्याइनुपर्छ। तब मात्र तैँले उहाँ साँच्‍चै मानिसजस्तो हुनुहुन्‍न भनी देख्‍नेछस्। यदि मानिसहरूमा थोरै मात्र पनि फोहोर छ भने, उहाँले तिनीहरूलाई पूर्ण रूपमा घृणा गर्नुहुन्छ। कहिलेकहीँ यस्ता समयहरू पनि हुन्छन् जब मानिसहरूले बुझ्न सक्दैनन् र भन्छन्, “परमेश्‍वर, तपाईं किन त्यति धेरै रिसाउनुहुन्छ? तपाईं किन मानिसका कमजोरीहरूबारे विचार गर्नुहुन्‍न? तपाईं किन मानिसहरूप्रति थोरै क्षमाशील हुन सक्‍नुहुन्‍न? तपाईं किन मानिसको बारेमा ख्याल गर्ने गर्नुहुन्‍न? मानिसहरू कुन हदसम्म भ्रष्ट छन् भन्‍नेबारेमा तपाईंलाई स्पष्टसँग थाहा छ, तैपनि तपाईं किन अझै उनीहरूसँग यस्तो व्यवहार गर्नुहुन्छ?” उहाँले पापलाई घृणा गर्नुहुन्छ, त्यसप्रति उहाँले यसलाई तिरस्कार गर्नुहुन्छ, र तँमा विद्रोहीपनको थोरै मात्र लक्षण छ भने पनि उहाँले विशेष रूपमा घृणा गर्नुहुन्छ। तैँले विद्रोही स्वभाव प्रकट गर्दा, उहाँले त्यो देख्‍नुहुन्छ र अत्यन्तै घिनाउनुहुन्छ—असाधारण तिरस्कारको साथ घृणा गर्नुहुन्छ। यिनै कुराहरूद्वारा उहाँको स्वभाव र परमेश्‍वर के हुनुहुन्छ भन्‍ने कुरा प्रकट हुन्छन्। जब तैँले आफैलाई तुलना गर्छस्, तब तैँले देख्छस् कि उहाँले मानिसले खाने खाना नै खानुभए पनि, उनीहरूको जस्तै लुगाफाटा लगाउनुभए पनि, तिनीहरू रमाउने कुराहरूमै रमाउनुभए पनि र तिनीहरूसँगै जिउनु र बस्‍नुभए पनि, उहाँ मानिसजस्तो हुनुहुन्‍न। के यो प्रतिभारको महत्त्व होइन? मानवका यिनै कुराहरूमार्फत परमेश्‍वरको शक्ति दर्साइन्छ; अन्धकारमार्फत ज्योतिको अनमोल अस्तित्व प्रस्ट पारिन्छ।

अवश्य नै, परमेश्‍वरले तिमीहरूलाई यसैको खातिर मात्र प्रतिभार बनाउनुहुन्‍न। बरु, जब यो कामले फल फलाउँछ तब मात्र मानिसको विद्रोह परमेश्‍वरको धर्मी स्वभावका लागि एउटा प्रतिभार हो भन्‍ने स्पष्ट हुन्छ, र तिमीहरू प्रतिभार भएकाले मात्र तिमीहरूसित परमेश्‍वरको धर्मी स्वभावको प्राकृतिक अभिव्यक्ति चिन्‍ने मौका हुन्छ। तिमीहरूको विद्रोहको कारण तिमीहरूलाई न्याय र सजाय गरिन्छ, तर तिमीहरूको विद्रोहले नै तिमीहरूलाई प्रतिभार पनि बनाउँछ, र तिमीहरूले तिमीहरूको विद्रोहको कारण नै परमेश्‍वरले तिमीहरूलाई प्रदान गर्नुहुने ठूलो अनुग्रह प्राप्त गर्छौ। तिमीहरूको विद्रोह परमेश्‍वरको सर्वशक्तिमान्‌ता र बुद्धिको प्रतिभार हो र तिमीहरूको विद्रोहको कारणले नै तिमीहरूले यति ठूलो मुक्ति र आशिष् प्राप्त गरेका छौ। तिमीहरूलाई बारम्बार मैले न्याय गरेको भए पनि, मानिसले पहिले कहिल्यै नपाएको ठूलो मुक्ति तिमीहरूले पाएका छौ। यो काम तिमीहरूका लागि अत्यन्त महत्त्वपूर्ण छ। “प्रतिभार” हुनु पनि तिमीहरूका लागि अत्यन्तै मूल्यवान् कुरा हो: तिमीहरू प्रतिभार भएकाले, तिमीहरूको उद्धार भयो र तिमीहरूले मुक्तिको अनुग्रह प्राप्त गऱ्यौ, त्यसैले के प्रतिभार अत्यन्त मूल्यवान् छैन र? के यो ठूलो महत्त्वको कुरा होइन र? तिमीहरू परमेश्‍वर बस्‍नुभएकै क्षेत्रमा, त्यही फोहोरी देशमा बस्छौ, यसैले तिमीहरू प्रतिभार हौ र तिमीहरूले सबैभन्दा ठूलो मुक्ति प्राप्त गर्छौ। यदि परमेश्‍वर देह नबन्‍नुभएको भए, तिमीहरू जस्तो तुच्छ मानिसहरूप्रति को दयालु हुन्थ्यो होला र कसले तिमीहरूजस्तो नीच मानिसहरूलाई हेरचाह गर्थ्यो होला? कसले तिमीहरूलाई वास्ता गर्थ्यो होला? यदि परमेश्‍वर तिमीहरूमाझ काम गर्न देह नबन्‍नुभएको भए तिमीहरूले तिमीहरूभन्दा पहिलेका मानिसहरूले कहिल्यै नपाएको यो मुक्ति कहिले पाउनेथियौ? यदि म तिमीहरूको हेरचाह गर्न, तिमीहरूका पापहरूको न्याय गर्न देह नबनेको भए, के तिमीहरू धेरै अघि नै पातालमा पर्नेथिएनौ र? यदि म देह नबनेको भए र तिमीहरूको माझमा मैले आफैलाई नम्र नबनाएको भए, तिमीहरू परमेश्‍वरको धर्मी स्वभावको एक प्रतिभार कसरी हुन सक्थ्यौ र? के मैले मानिसको रूप धारण गरेकोले र तिमीहरूलाई महान् मुक्ति प्राप्त गर्न सक्षम बनाउन म तिमीहरूमाझ आएकोले नै तिमीहरू प्रतिभार भएका होइनौ र? के म देह बनेकोले नै तिमीहरूले यो मुक्ति प्राप्त गरेका होइनौ र? यदि परमेश्‍वर तिमीहरूसँग बस्‍नका लागि देह नबन्‍नुभएको भए, के तिमीहरूले अझै पनि मानव नरकमा कुकुर र सुँगुरभन्दा तुच्छ जीवन जिउँदैछौ भनी थाहा पाउनेथियौ? के तिमीहरू देहको मेरो कामको प्रतिभार भएकोले नै तिमीहरूलाई सजाय र न्याय गरिएको छैन र? तिमीहरूका निम्ति प्रतिभारको कामभन्दा उपयुक्त अर्को काम छैन, किनकि तिमीहरू प्रतिभार भएकाले नै तिमीहरूलाई न्यायको माझमा मुक्ति दिइएको छ। के तिमीहरूलाई तिमीहरू प्रतिभारको रूपमा काम गर्न योग्य हुनु तिमीहरूको जीवनको आशिष्‌ हो जस्तो लाग्दैन? तिमीहरूले केवल प्रतिभारको काम गर्छौ, तैपनि तिमीहरूले यस्तो मुक्ति प्राप्त गर्छौ, जुन तिमीहरूले पहिले कहिल्यै न त पाएका न त कल्पना गरेका थियौ। आज, तिमीहरूको कर्तव्य एक प्रतिभार हुनु हो र तिमीहरूले पाउने इनामचाहिँ भविष्यमा पाउने अनन्तका आशिष्‌हरू हुन्। तिमीहरूले पाएको मुक्ति आजको दिनको कुनै क्षणिक अन्तर्ज्ञान वा बितेर जाने ज्ञानको केही भाग मात्र होइन, यो त ठूलो आशिष्‌ अर्थात् जीवनको अनन्त निरन्तरता हो। मैले तिमीहरूलाई जित्‍न “प्रतिभार” प्रयोग गरेको भए पनि, तिमीहरूले बुझ्नुपर्छ कि यो मुक्ति र आशिष् तिमीहरूलाई प्राप्त गर्नका लागि दिइएको हो; यो विजयको लागि हो, र यो तिमीहरूलाई मैले अझ राम्ररी मुक्ति दिऊँ भनेर पनि हो। “प्रतिभार” तथ्य हो, तर तिमीहरू प्रतिभार हुनुको कारण तिमीहरूको विद्रोहीपन हो र यही कारणले गर्दा नै तिमीहरूले ती आशिष्‌हरू प्राप्त गरेका छौ, जुन अरू कसैले कहिल्यै प्राप्त गरेको छैन। आज तिमीहरूलाई हेर्न र सुन्‍न लगाइएको छ; भोलि तिमीहरूले प्राप्त गर्नेछौ, र त्योभन्दा पनि बढी, तिमीहरू ठूलो रूपमा आशिषित हुनेछौ। यसैले, के प्रतिभारहरू ठूलो मूल्यका छैनन् र? आजको विजयको कामका प्रभावहरूलाई प्रतिभारको रूपमा काम गर्ने तिमीहरूका विद्रोही स्वभावहरूद्वारा प्राप्त गरिन्छ। भन्‍नुको मतलब, सजाय र न्यायको दोस्रो घटनाको चरमोत्कर्ष भनेको तिमीहरूको फोहोर र विद्रोहलाई एक प्रतिभारको रूपमा प्रयोग गर्नु हो, जसले तिमीहरूलाई परमेश्‍वरको धर्मी स्वभाव देखाउँछ। जब तिमीहरूले न्याय र सजायको दोस्रो घटनामा आफैलाई फेरि समर्पित तुल्याउँछौ, तब परमेश्‍वरको धर्मी स्वभावको सम्पूर्णता तिमीहरूलाई खुल्लमखुल्ला प्रकट गरिन्छ। भन्‍नुको अर्थ, जब तिमीहरूले विजयको कामलाई स्वीकार गर्ने कार्य समाप्त हुन्छ, त्यसै बेला तिमीहरूले प्रतिभारको कर्तव्य पूरा गर्ने काम पनि समाप्त हुन्छ। तिमीहरूलाई नाम दिने मेरो उद्देश्य होइन। बरु, म विजयको कामको पहिलो घटनालाई पूरा गर्न परमेश्‍वरको धर्मी र उल्‍लङ्घन गर्न नसकिने स्वभाव प्रकट गर्दै तिमीहरूको सेवा-कर्ताहरूको भूमिकालाई प्रयोग गर्दै छु। तिमीहरूका तुलनात्मक कुराद्वारा, प्रतिभारको रूपमा काम गर्ने तिमीहरूका विद्रोहीपनद्वारा विजयको कामको दोस्रो घटनाका प्रभावहरू हासिल हुन्छन्, र यसरी परमेश्‍वरको धर्मी स्वभाव सम्‍पूर्ण रूपमा तिमीहरूलाई देखाइन्छ, जसलाई पहिलो घटनामा पूर्ण रूपमा प्रकट गरिएको थिएन र तिमीहरूलाई परमेश्‍वरको धर्मी स्वभाव, उहाँ जे हुनुहुन्छ त्यो सबै सम्‍पूर्ण रूपमा देखाइन्छ, जसमा उहाँको कामको बुद्धि, आश्‍चर्य र निष्कलङ्क पवित्रता सामेल छन्। यस्तो कार्यको प्रभाव विभिन्‍न अवधिमा गरिएका विजयद्वारा र विभिन्‍न हदका न्यायद्वारा हासिल गरिन्छ। न्याय जति चरमोत्कर्षको नजिक पुग्छ, त्यति नै बढी त्यसले मानिसहरूको विद्रोही स्वभाव प्रकट गर्छ, र विजय पनि उत्ति नै बढी प्रभावकारी हुन्छ। विजयको यो कामको अवधिमा परमेश्‍वरको सम्पूर्ण धर्मी स्वभावलाई स्पष्ट पारिन्छ। विजयको कामलाई दुई चरणमा विभाजन गरिएको छ, र यसका फरकफरक चरण र हदहरू छन्, र अवश्य नै, हासिल गरिने प्रभावहरू पनि फरकफरक नै छन्। भन्‍नुको अर्थ, मानिसहरूको समर्पणको हद अझै गहन बनेको छ। यसपछि मात्र मानिसहरूलाई सिद्धताको सही मार्गमा पूर्ण रूपमा ल्याइन्छ; विजयका सबै काम पूरा भएपछि मात्र (जब दोस्रोपटकको न्यायले अन्तिम प्रभाव हासिल गरेको हुन्छ) मानिसहरूको न्याय गरिँदैन, बरु जीवनको अनुभव गर्ने सही मार्गमा प्रवेश गर्न दिइन्छ। किनकि न्याय विजयको एक प्रतिनिधित्व हो, र विजयले न्याय र सजायको रूप लिन्छ।

सबैभन्दा पिछडिएको र फोहोरी ठाउँमा देहधारण गरेर मात्र परमेश्‍वरले आफ्नो पवित्र र धर्मी स्वभाव सम्पूर्ण रूपमा प्रकट गर्न सक्नुहुन्छ। अनि उहाँको धर्मी स्वभाव केमार्फत प्रकट हुन्छ? यो उहाँले मानिसका पापहरूको न्याय गर्दा, उहाँले शैतानको न्याय गर्दा, उहाँले पापलाई तिरस्कार गर्दा, र उहाँको प्रतिरोध गर्ने र उहाँविरुद्ध विद्रोह गर्ने शत्रुहरूलाई उहाँले घृणा गर्दा त्यसमार्फत प्रकट हुन्छ। आज म जे वचनहरू बोल्छु ती मानिसका पापहरूको न्याय गर्न, मानिसको अधार्मिकताको न्याय गर्न, साथै मानिसको विद्रोहीपन अनि मानिसको कुटिलपन र छलीपनलाई श्राप दिनका लागि हुन्। मानिसका बोलीवचन र कार्यहरूमा परमेश्‍वरका अभिप्रायहरूअनुरूप नभएका सबै कुराको न्याय गरिनुपर्छ, र मानिसको सबै विद्रोहीपनलाई पाप ठहर गरिन्छ। उहाँका वचनहरू न्यायका सिद्धान्तहरूमा केन्द्रित हुन्छन्; उहाँ आफ्नो धर्मी स्वभाव प्रकट गर्न मानिसको अधार्मिकताको न्याय, मानिसको विद्रोहीपनको श्राप, र मानिसका सबै कुरूप मुहारहरूको खुलासालाई प्रयोग गर्नुहुन्छ। पवित्रता उहाँको धर्मी स्वभावको प्रतिनिधित्व हो, र वास्तवमा उहाँको पवित्रता नै उहाँको धर्मी स्वभाव हो। तिमीहरूका भ्रष्ट स्वभावहरू नै आजका वचनहरूको प्रसङ्ग हुन्—म तिनकै आधारमा बोल्छु, न्याय गर्छु, र विजयको काम गर्छु। यो मात्रै व्यावहारिक काम हो, र यसरी मात्र परमेश्‍वरको पवित्रतालाई पूर्ण रूपमा प्रस्ट बनाउन सकिन्छ। यदि तँमा भ्रष्ट स्वभावको नामोनिसान नै छैन भने, परमेश्‍वरले तेरो न्याय गर्नुहुनेछैन, न त उहाँले तँलाई आफ्नो धर्मी स्वभाव नै देखाउनुहुनेछ। तँसँग भ्रष्ट स्वभावहरू भएकाले, परमेश्‍वरले तँलाई त्यतिकै छोड्नुहुनेछैन, र यसमार्फत नै उहाँको पवित्रता देखिन्छ। यदि परमेश्‍वरले मानिसको फोहोरीपन र विद्रोहीपन अत्यन्तै धेरै छ भन्‍ने देख्नुभयो तर उहाँले बोल्नुभएन वा तेरो न्याय गर्नुभएन, न त तेरो अधार्मिकताका लागि तँलाई सजाय नै दिनुभयो भने, यसले उहाँ परमेश्‍वर हुनुहुन्न भन्‍ने प्रमाणित गर्नेथियो, किनभने उहाँमा पापप्रति कुनै घृणा हुनेथिएन; उहाँ मानिसजस्तै फोहोरी हुनुहुनेथियो। आज, तेरो फोहोरको कारणले गर्दा नै म तेरो न्याय गर्छु, र तेरो भ्रष्टता र विद्रोहीपनको कारणले गर्दा नै म तँलाई सजाय दिन्छु। म तिमीहरूलाई मेरो शक्तिको धाक लगाइरहेको वा तिमीहरूलाई जानाजानी दमन गरिरहेको छैनँ; म यी कुराहरू गर्छु किनभने फोहोरको यो भूमिमा जन्मेका तिमीहरू फोहोरद्वारा नराम्ररी दूषित भएका छौ। फोहोरी ठाउँहरूमा बस्ने सुँगुर जस्तै, तिमीहरूले आफ्नो निष्ठा र मानवता नै गुमाएका छौ। तिमीहरूको फोहोर र भ्रष्टताको कारणले गर्दा नै तिमीहरूको न्याय गरिन्छ र म तिमीहरूमाथि मेरो क्रोध खन्याउँछु। यी वचनहरूको न्यायको कारणले गर्दा नै तिमीहरूले परमेश्‍वर नै धर्मी परमेश्‍वर हुनुहुन्छ, र परमेश्‍वर नै पवित्र परमेश्‍वर हुनुहुन्छ भनेर देख्न सकेका छौ; उहाँको पवित्रता र उहाँको धार्मिकताको कारणले गर्दा नै उहाँ तिमीहरूको न्याय गर्नुहुन्छ र तिमीहरूमाथि आफ्नो क्रोध खन्याउनुहुन्छ; उहाँले मानवजातिको विद्रोहीपन देख्नुहुने हुनाले नै उहाँ आफ्नो धर्मी स्वभाव प्रकट गर्नुहुन्छ। मानवजातिको फोहोर र भ्रष्टताले उहाँको पवित्रतालाई प्रकट गर्छ। उहाँ परमेश्‍वर स्वयम् हुनुहुन्छ, जो पवित्र र निष्खोट हुनुहुन्छ, तैपनि फोहोरको भूमिमा जिउनुहुन्छ भन्‍ने देखाउन यो नै पर्याप्त छ। यदि कुनै व्यक्ति अरूसँगै हिलोमा लडीबुडी गर्छ, र उसमा पवित्र कुरा केही पनि छैन, र उसमा कुनै धर्मी स्वभाव छैन भने, ऊ मानिसको अधार्मिकताको न्याय गर्न योग्य हुँदैन, न त ऊ मानिसको न्याय गर्न नै योग्य हुन्छ। फोहोरी मानिसहरू सबै आफ्नै प्रकारका मानिसहरूबारे न्याय गर्न कसरी योग्य हुन सक्छन्? पवित्र परमेश्‍वर स्वयम्‌ले मात्रै सम्पूर्ण फोहोरी मानवजातिको न्याय गर्न सक्नुहुन्छ। मानिसले कसरी मानिसका पापहरूको न्याय गर्न सक्छ? मानिसले कसरी मानिसका पापहरू देख्न सक्छ, र मानिसलाई दोषी ठहराउन मानिस कसरी योग्य हुन सक्छ? यदि परमेश्‍वर मानिसका पापहरूको न्याय गर्न योग्य हुनुहुन्नथ्यो भने, उहाँ कसरी धर्मी परमेश्‍वर स्वयम् हुन सक्नुहुन्छ? मानिसले भ्रष्ट स्वभावहरू प्रकट गर्ने हुनाले नै परमेश्‍वर उसलाई न्याय गर्नका निम्ति बोल्नुहुन्छ, र त्यसपछि मात्र मानिसले उहाँ पवित्र परमेश्‍वर हुनुहुन्छ भन्‍ने कुरा देख्न सक्छ। परमेश्‍वरले मानिसका पापहरूका लागि उसको न्याय गर्नुहुन्छ र उसलाई सजाय दिनुहुन्छ, र यी पापहरू खुलासा गर्नुहुन्छ। यो न्यायबाट कुनै पनि व्यक्ति वा वस्तु उम्कन सक्दैन। फोहोरी भएका सबै कुराको उहाँद्वारा न्याय गरिन्छ। यसरी मात्र परमेश्‍वरको स्वभाव धर्मी भएको भनी प्रकट हुन्छ। यदि त्यसो नभएको भए, तिमीहरू नाम र वास्तविकता दुवैमा प्रतिभार हौ भनेर कसरी भन्न सकिन्थ्यो र?

इस्राएलमा गरिएको काम र आजको कामबीच ठूलो भिन्‍नता छ। यहोवाले इस्राएलीहरूको जीवनलाई मार्गदर्शन गर्नुभयो, र त्यहाँ त्यति धेरै सजाय र न्याय थिएन, किनभने त्यस समयमा, मानिसहरूले संसारबारे अत्यन्तै कम बुझेका थिए र तिनीहरूमा थोरै मात्र भ्रष्ट स्वभावहरू थिए। त्यस बेला, इस्राएलीहरू पूर्ण रूपमा आफूलाई यहोवाको अधीनमा राख्थे। जब उहाँले तिनीहरूलाई वेदीहरू निर्माण गर्न भन्नुभयो, तिनीहरूले तुरुन्तै वेदीहरू निर्माण गरे; जब उहाँले तिनीहरूलाई पूजाहारीका पोसाकहरू लगाउन भन्नुभयो, तिनीहरूले माने। ती दिनहरूमा, यहोवा भेडाको बगालको हेरचाह गर्ने गोठालोजस्तै हुनुहुन्थ्यो, अनि भेडाहरूले गोठालोको मार्गदर्शन पछ्याउँथे र खर्कमा घाँस खान्थे; यहोवाले तिनीहरूको जीवनलाई मार्गदर्शन गर्नुभयो, तिनीहरूले कसरी खाने, लगाउने, बस्ने, र यात्रा गर्ने भन्‍ने कुरामा तिनीहरूलाई अगुवाइ गर्नुभयो। त्यो परमेश्‍वरको स्वभाव प्रकट गर्ने समय थिएन, किनभने त्यस समयको मानवजाति नवजात थियो; विद्रोही र प्रतिरोधी हुनेहरू थोरै मात्र थिए, मानवजातिमाझ त्यति धेरै फोहोर थिएन, त्यसैले मानिसहरूले परमेश्‍वरको स्वभावको प्रतिभारका रूपमा काम गर्न सक्दैनथे। फोहोरको भूमिबाट आउने मानिसहरूमार्फत नै परमेश्‍वरको पवित्रता स्पष्ट पारिन्छ; आज, उहाँ फोहोरको भूमिका यी मानिसहरूद्वारा प्रकट गरिएको फोहोर प्रयोग गर्नुहुन्छ, र उहाँ न्याय गर्नुहुन्छ, यसरी न्यायबीच उहाँ के हुनुहुन्छ भन्‍ने कुरा प्रकट गर्नुहुन्छ। उहाँ किन न्याय गर्नुहुन्छ? उहाँ न्यायका वचनहरू बोल्न सक्नुहुन्छ किनभने उहाँ पापलाई घृणा गर्नुहुन्छ; यदि उहाँ मानवजातिको विद्रोहीपनलाई घृणा गर्नुहुन्नथ्यो भने उहाँ कसरी त्यति धेरै क्रोधित हुन सक्नुहुन्थ्यो र? यदि उहाँभित्र कुनै घृणा नहुने हो भने, कुनै विकर्षण नहुने हो भने, यदि उहाँ मानिसहरूको विद्रोहीपनलाई वास्ता गर्नुहुन्नथ्यो भने, त्यसले उहाँ मानिसजस्तै फोहोरी हुनुहुन्छ भन्‍ने प्रमाणित गर्नेथ्यो। उहाँ मानिसको न्याय गर्न र उसलाई सजाय दिन सक्नुहुन्छ किनभने उहाँ फोहोरलाई घृणा गर्नुहुन्छ, र उहाँले घृणा गर्ने कुरा उहाँमा हुँदैन। यदि उहाँमा पनि प्रतिरोध र विद्रोहीपन हुन्थ्यो भने, उहाँले प्रतिरोधी र विद्रोही हुनेहरूलाई घृणा गर्नुहुने थिएन। यदि आखिरी दिनहरूको काम अझै पनि इस्राएलमा गरिँदै हुन्थ्यो भने, त्यसमा कुनै अर्थ हुनेथिएन। आखिरी दिनहरूको काम सबैभन्दा अन्धकारमय र सबैभन्दा पिछडिएको ठाउँ, चीनमा किन गरिँदै छ? यो उहाँको पवित्रता र धार्मिकता प्रकट गर्नका लागि हो। छोटकरीमा भन्दा, ठाउँ जति अन्धकारमय हुन्छ, परमेश्‍वरको पवित्रता त्यति नै बढी प्रकट हुन सक्छ। वास्तवमा, यी सबै परमेश्‍वरको कामका खातिर हुन्। आज मात्रै तिमीहरूले परमेश्‍वर स्वर्गबाट ओर्लेर तिमीहरूबीच खडा हुनुभएको छ, तिमीहरूको फोहोर र विद्रोहीपनद्वारा प्रकट गरिनुभएको छ भन्‍ने महसुस गरेका छौ, र अहिले मात्रै तिमीहरूले परमेश्‍वरलाई चिनेका छौ। के यो सबैभन्दा ठूलो उन्नयन होइन र? वास्तवमा, तिमीहरू चीनमा चुनिएका मानिसहरूको एउटा समूह हौ। अनि तिमीहरू चुनिएका हुनाले र तिमीहरूले परमेश्‍वरको अनुग्रहको आनन्द लिएका हुनाले, र तिमीहरू यस्तो ठूलो अनुग्रहको आनन्द लिन योग्य नभएका हुनाले, यसले यो सब तिमीहरूलाई गरिएको सर्वोच्च उन्नयन हो भन्‍ने प्रमाणित गर्छ। परमेश्‍वर तिमीहरूसामु देखा पर्नुभएको छ, र तिमीहरूलाई उहाँको पवित्र स्वभाव सम्पूर्ण रूपमा प्रकट गर्नुभएको छ, र उहाँले ती सबै तिमीहरूलाई दिनुभएको छ, र तिमीहरूले आनन्द लिन सक्ने सबै आशिष्‌हरूको आनन्द लिने तुल्याउनुभएको छ। तिमीहरूले परमेश्‍वरको धर्मी स्वभाव चाखेका मात्रै छैनौ, तर, त्यसभन्दा पनि बढी, तिमीहरूले परमेश्‍वरको मुक्ति, परमेश्‍वरको छुटकारा, र परमेश्‍वरको असीमित, अनन्त प्रेम चाखेका छौ। तिमीहरू, सबैभन्दा फोहोरीहरूले यस्तो ठूलो अनुग्रहको आनन्द लिएका छौ—के तिमीहरू आशिषित छैनौ र? के यो परमेश्‍वरले तिमीहरूलाई उचाल्नुभएको होइन र? तिमीहरू सबैभन्दा तल्लो हैसियत भएका मानिस हौ; तिमीहरू अन्तर्निहित रूपमै यस्तो ठूलो आशिष्‌को आनन्द लिन अयोग्य छौ, तैपनि परमेश्‍वरले अपवादका रूपमा तँलाई उचाल्नुभएको छ। के तँलाई लाज लाग्दैन र? यदि तँ आफ्नो कर्तव्य पूरा गर्न असक्षम छस् भने, अन्ततः तँ आफैदेखि लज्जित हुनेछस्, र तैँले आफैलाई दण्ड दिनेछस्। आज, तँलाई ताडना दिइएको छैन, न त तँलाई दण्ड नै दिइएको छ; तेरो देह सुरक्षित र सकुशल छ—तर अन्ततः यी वचनहरूले तँलाई लज्जित पार्नेछन्। आजसम्म, मैले कसैलाई पनि खुला रूपमा सजाय दिएको छैनँ; मेरा वचनहरू कठोर होलान्, तर म मानिसहरूप्रति कस्तो व्यवहार गर्छु? म तिनीहरूलाई सान्त्वना दिन्छु, र तिनीहरूलाई अर्ती दिन्छु, र तिनीहरूलाई सम्झाउँछु। म तिमीहरूलाई मुक्ति दिनका लागि बाहेक अरू कुनै कारणले यसो गर्दिनँ। के तिमीहरू साँच्चै मेरा अभिप्रायहरू बुझ्दैनौ र? तिमीहरू सबैले म जे भन्छु त्यो बुझ्नुपर्छ, र त्यसबाट उत्प्रेरित हुनुपर्छ। अहिले मात्रै धेरै मानिसले बुझ्छन्: के यो आशिष्‌ ठ्याक्कै प्रतिभार हुनुबाट आउँदैन र? के प्रतिभार हुनु सबैभन्दा आशिषित कुरा होइन र? अन्ततः सुसमाचार प्रचार गर्न जाँदा तिमीहरूले यसो भन्‍नेछौ: “हामी प्रारुपिक प्रतिभारहरू हौँ।” तिनीहरूले तिमीहरूलाई सोध्नेछन्, “तिमीहरू प्रारुपिक प्रतिभार हौ भन्‍नुको अर्थ के हो?” अनि तँ भन्‍नेछस्, “हामी परमेश्‍वरको काम, र उहाँको महान् शक्तिका प्रतिभार हौँ। परमेश्‍वरको धर्मी स्वभाव सम्पूर्ण रूपमा हाम्रो विद्रोहीपनद्वारा प्रकाशमा ल्याइन्छ; हामी परमेश्‍वरको आखिरी दिनहरूको कामको सेवा गर्ने वस्तुहरू हौँ, हामी उहाँको कामका उपाङ्ग हौँ, र यसका औजार पनि हौँ।” त्यो सुनेपछि तिनीहरूमा कौतूहल जाग्नेछ। त्यसपछि, तँ भन्‍नेछस्, “हामी परमेश्‍वरद्वारा गरिने सम्पूर्ण ब्रह्माण्डको कामको सम्पन्नताका, र सम्पूर्ण मानवजातिमाथिको उहाँको विजयका नमुना र प्रतिरूप हौँ। हामी पवित्र होऔँ वा फोहोरी होऔँ, समग्रमा, हामी अझै पनि तिमीहरूभन्दा बढी आशिषित छौँ, किनभने हामीले परमेश्‍वरलाई देखेका छौँ, र उहाँले हामीलाई विजय गर्नुभएको अवसरमार्फत, परमेश्‍वरको महान् शक्ति देखाइएको छ; हामी फोहोरी र भ्रष्ट भएकाले मात्रै उहाँको धर्मी स्वभाव झल्किएको छ। के तिमीहरू परमेश्‍वरको आखिरी दिनहरूको कामको यसरी गवाही दिन सक्षम छौ? तिमीहरू योग्य छैनौ! यो परमेश्‍वरले हामीलाई गर्नुभएको उन्नयनबाहेक अरू केही होइन! हामी अहङ्कारी नभए पनि, हामी गर्वका साथ परमेश्‍वरको प्रशंसा गर्न सक्छौँ, किनभने कसैले पनि यस्तो ठूलो प्रतिज्ञाको उत्तराधिकार पाउन सक्दैन, र कसैले पनि यस्तो ठूलो आशिष्‌को आनन्द लिन सक्दैन। हामी यति धेरै फोहोरी भएर पनि, परमेश्‍वरको व्यवस्थापनको दौरान प्रतिभारका रूपमा काम गर्न सकेकोमा हामी साँच्चै कृतज्ञ महसुस गर्छौँ।” अनि जब तिनीहरू सोध्छन्, “नमूना र प्रतिरूपहरू भनेका के हुन्?”, तब तँ भन्छस्, “हामी मानवजातिमध्ये सबैभन्दा विद्रोही र सबैभन्दा फोहोरी हौँ; हामीलाई शैतानद्वारा सबैभन्दा गहन रूपमा भ्रष्ट तुल्याइएको छ, र हामी देहका सबैभन्दा पिछडिएका र नीच हौँ। हामी शैतानद्वारा प्रयोग गरिएकाहरूका गतिला उदाहरण हौँ। आज, हामी परमेश्‍वरद्वारा मानवजातिमध्ये विजय गरिने पहिलो समूहका रूपमा छानिएका छौँ, र हामीले परमेश्‍वरको धर्मी स्वभाव देखेका छौँ र उहाँको प्रतिज्ञाको उत्तराधिकार प्राप्त गरेका छौँ; हामीलाई अझ धेरै मानिसलाई विजय गर्न प्रयोग गरिँदै छ, यसरी हामी मानवजातिमध्ये विजय गरिएकाहरूका नमूना र प्रतिरूप हौँ।” यी वचनहरूभन्दा उत्तम गवाही अरू कुनै छैन, र यो तेरो सर्वोत्तम अनुभव हो।


विजयको कामको वास्तविक कथा (२)

तिमीहरू राजाहरूका रूपमा शक्ति हातमा लिन खोज्ने गर्थ्यौ, र आज तिमीहरूले यसलाई पूर्ण रूपमा त्यागिसकेका छैनौ; तिमीहरू अझै पनि राजाहरूका रूपमा शक्ति हातमा लिन, र आकाश र पृथ्वी दुवैलाई थाम्न चाहन्छौ। अब, यस प्रश्नबारे विचार गर्, के तँसँग त्यस्ता योग्यताहरू छन्? के तँमा पूर्ण रूपमा समझको कमी छैन र? के तिमीहरूले पछ्याउने र आफ्नो ध्यान लगाउने कुराहरू यथार्थपरक छन्? तिमीहरूमा सामान्य मानवता समेत छैन—के यो अत्यन्तै दयनीय होइन र? त्यसकारण, आज म विजय गरिने, गवाही दिने, आफ्नो क्षमता बढाउने, र सिद्ध पारिने मार्गमा प्रवेश गर्नेबारे मात्रै कुरा गर्छु, र अरू कुनै कुरा गर्दिनँ। कतिपय मानिस शुद्ध सत्यताप्रति वितृष्ण हुन्छन्, र सामान्य मानवता र मानिसहरूको क्षमता बढाउनेबारे यी सबै कुरा देख्दा तिनीहरू अनिच्छुक हुन्छन्। सत्यतालाई प्रेम नगर्नेहरूलाई सिद्ध पार्न सजिलो हुँदैन। तिमीहरू आज प्रवेश गरेमा, र तिमीहरूले परमेश्‍वरका अभिप्रायहरूअनुसार चरणबद्ध रूपमा कार्य गरेमा, के तिमीहरूलाई हटाउन सकिन्छ र? परमेश्‍वरले मुख्य भूमि चीनमा यति धेरै काम—यति ठूलो स्तरको काम—गरिसक्नुभएपछि, र उहाँले यति धेरै वचन बोलिसक्नुभएपछि, के उहाँ बीचैमा हार मान्न सक्नुहुन्छ र? के उहाँ मानिसहरूलाई अतल कुण्डमा डोऱ्याउन सक्नुहुन्छ र? आज, मुख्य कुरा के हो भने, तिमीहरूले मानिसको सार जान्नैपर्छ, र तिमीहरू केमा प्रवेश गर्नुपर्छ भन्‍ने जान्नैपर्छ; तिमीहरूले जीवन प्रवेश, र स्वभावमा हुने परिवर्तनहरू, वास्तवमा कसरी विजय गरिने, र परमेश्‍वरमा पूर्ण रूपमा कसरी समर्पित हुने, परमेश्‍वरका लागि अन्तिम साक्षी कसरी दिने, र मृत्युसम्मै समर्पण कसरी हासिल गर्ने भन्‍नेबारे कुरा गर्नैपर्छ। तैँले यी कुराहरूमा ध्यान केन्द्रित गर्नैपर्छ, र यथार्थपरक वा महत्त्वपूर्ण नभएका कुराहरूलाई पहिले त्याग्नैपर्छ र बेवास्ता गर्नैपर्छ। आज, कसरी विजय गरिने, र विजय गरिएपछि मानिसहरूका प्रकटीकरणहरू के-के हुन्छन् भन्‍नेबारे तँलाई थाहा हुनुपर्छ। तैंले आफूलाई विजय गरिएको छ भनेर भन्लास्, तर के तँ मृत्युसम्मै समर्पित हुन सक्छस्? कुनै भविष्य भए पनि वा नभए पनि तँ अन्त्यसम्मै पछ्याउन सक्षम हुनैपर्छ, र वातावरण जस्तोसुकै भए पनि तैँले परमेश्‍वरप्रतिको आस्था गुमाउनै हुँदैन। अन्ततः तैँले गवाहीका दुई वटा पक्ष हासिल गर्नैपर्छ, अय्यूबको गवाही—मृत्युसम्मै समर्पण, र पत्रुसको गवाही—परमेश्‍वरप्रतिको सर्वोच्च प्रेम। एक हिसाबमा, तँ अय्यूबजस्तै हुनैपर्छ, उसले सबै भौतिक सम्पत्ति गुमायो, र देहको बिमारीको सामना गर्‍यो, तैपनि उसले यहोवाको नामलाई त्यागेन। यो अय्यूबको गवाही थियो। पत्रुस मृत्युसम्मै परमेश्‍वरलाई प्रेम गर्न सक्षम भयो—उसले आफ्नो मृत्युको सामना गर्दा पनि परमेश्‍वरलाई प्रेम गर्‍यो, उसले आफूलाई क्रूसमा टाँगिदा पनि परमेश्‍वरलाई प्रेम गर्‍यो। उसले आफ्नै भविष्यबारे सोचेन वा सुन्दर आशाहरू वा अत्यधिक विचारहरू पछ्याएन, र उसले परमेश्‍वरलाई प्रेम गर्न र परमेश्‍वरका सबै प्रबन्धमा समर्पित हुन मात्रै खोज्यो। तैँले गवाही दिएको मानिनुभन्दा पहिले, तँ विजय गरिएपछि सिद्ध पारिएको व्यक्ति बन्नुभन्दा पहिले, तैँले पूरा गर्नैपर्ने मानक यही हो। आज, यदि मानिसहरूले साँच्चै आफ्नै सार र हैसियतलाई चिन्थे भने, के तिनीहरूले अझै पनि भविष्य र आशाहरू पछ्याउनेथिए र? तैँले जान्नुपर्ने कुरा यो हो: परमेश्‍वरले मलाई सिद्ध पार्नुभए पनि वा नपार्नुभए पनि, मैले परमेश्‍वरलाई पछ्याउनैपर्छ; उहाँले अहिले गर्ने सबै कुरा असल छन् र मेरा खातिर गरिएका हुन्, र हाम्रा स्वभावहरू परिवर्तन हुन सकून् र हामी शैतानको प्रभावबाट मुक्त हुन सकौँ भनेर गरिएका हुन्, ताकि फोहोरको भूमिमा जन्मेका हामीले आफूलाई त्यो फोहोरबाट मुक्त गर्न र त्यसलाई पन्छाउन सकौँ, शैतानको प्रभावलाई पन्छाउन सकौँ, र त्यसबाट बाहिर निस्कौँ। अवश्य नै, तँबाट माग गरिएको कुरा यही हो, तर परमेश्‍वरका लागि यो केवल विजय गर्नु हो, जुन मानिसहरूमा समर्पित हुने सङ्कल्प होस् र तिनीहरूले सबै कुरा परमेश्‍वरका योजनाबद्ध कार्यहरूलाई जिम्मा लगाउन सकून् भनेर गरिन्छ। यसरी, कामकुराहरू पूरा हुनेछन्। आज, धेरैजसो मानिस विजय गरिसकिएका छन्, तर तिनीहरूभित्र अझै पनि विद्रोही र समर्पित नहुने कुराहरू धेरै छन्। मानिसहरूको साँचो कद अझै पनि धेरै सानो छ। तिनीहरू आफूसँग आशाहरू र भविष्य हुनेबित्तिकै उत्प्रेरित हुन्छन्, र यदि तिनीहरूसँग कुनै आशा हुँदैन र उल्लेख गर्न लायक कुनै भविष्य हुँदैन भने, तिनीहरू नकारात्मक बन्छन्, र परमेश्‍वरलाई छोड्ने बारेमा समेत सोच्छन्। यसबाहेक, मानिसहरूमा सामान्य मानवता जिउन खोज्ने कुनै ठूलो चाहना हुँदैन। यो अस्वीकार्य छ। त्यसकारण, मैले अझै पनि विजयको कुरा गर्नैपर्छ। वास्तवमा, सिद्धीकरण र विजय एकै समयमा हुन्छन्: तँ विजय गरिएसँगै, सिद्ध पारिने कार्यका प्रारम्भिक प्रभावहरू पनि हासिल हुन्छन्। विजय गरिनु र सिद्ध पारिनुबीचको भिन्‍नता मानिसहरूमा हुने परिवर्तनको स्तरमा आधारित हुन्छ। विजय गरिनु भनेको सिद्ध पारिनुको पहिलो चरण हो, र यो पूर्ण रूपमा सिद्ध पारिनुको विकल्प होइन, न त यो मानिसहरूलाई परमेश्‍वरद्वारा पूर्ण रूपमा प्राप्त गरिएको छ भन्‍ने कुराको प्रमाण नै हो। मानिसहरूलाई विजय गरिएपछि, तिनीहरूको स्वभावमा केही परिवर्तन हुन्छन्, तर त्यस्ता परिवर्तनहरू परमेश्‍वरद्वारा पूर्ण रूपमा प्राप्त गरिएका मानिसहरूमा हुने परिवर्तनहरूभन्दा धेरै कम हुन्छन्। आज, मानिसहरूलाई सिद्ध पार्ने प्रारम्भिक काम—तिनीहरूलाई विजय गर्ने काम गरिन्छ—र यदि तँ विजय गरिनु हासिल गर्न सक्दैनस् भने, तँसँग सिद्ध पारिने र परमेश्‍वरद्वारा पूर्ण रूपमा प्राप्त गरिने कुनै माध्यम हुनेछैन। तैँले सजाय र न्यायका केही वचन मात्रै प्राप्त गर्नेछस्, तर ती तेरो हृदयलाई पूर्ण रूपमा परिवर्तन गर्न असक्षम हुनेछन्। यसरी तँ हटाइनेहरूमध्येको एक हुनेछस्; यो टेबुलमा राखिएको शानदार भोजन हेर्ने तर नखाने जस्तै हुनेछ। के यो तेरा लागि अत्यन्तै दयनीय अवस्था होइन र? त्यसकारण तैँले परिवर्तनहरू पछ्याउनैपर्छ: चाहे त्यो विजय गरिनु होस् वा सिद्ध पारिनु होस्, दुवै कुरा तँमा परिवर्तनहरू हुन्छन् कि हुँदैनन्, र तँ समर्पित छस् कि छैनस् भन्‍ने कुरासँग सम्बन्धित हुन्छन्, र यसले तँ परमेश्‍वरद्वारा प्राप्त गरिन सक्छस् कि सक्दैनस् भन्‍ने कुरा निर्धारण गर्छ। के जान् भने, “विजय गरिनु” र “सिद्ध पारिनु” केवल परिवर्तन र समर्पणको स्तर, साथै परमेश्‍वरप्रतिको तेरो प्रेम कति शुद्ध छ भन्‍ने कुरामा आधारित हुन्छन्। आज माग गरिएको कुरा के हो भने, तँ पूर्ण रूपमा सिद्ध पारिन सक्छस्, तर सुरुमा तँ विजय गरिनैपर्छ—तँसँग परमेश्‍वरको सजाय र न्यायको पर्याप्त ज्ञान हुनैपर्छ, पछ्याउने आस्था हुनैपर्छ, र परिवर्तनहरू र परमेश्‍वरको ज्ञान पछ्याउने व्यक्ति हुनैपर्छ। त्यसपछि मात्रै तँ सिद्ध पारिन खोज्ने व्यक्ति हुनेछस्। तिमीहरूले के बुझ्नुपर्छ भने, सिद्ध पारिने क्रममा तिमीहरू विजय गरिनेछौ, र विजय गरिने क्रममा तिमीहरू सिद्ध पारिनेछौ। आज, तँ सिद्ध पारिन खोज्न वा तेरो बाहिरी मानवतामा परिवर्तनहरू र तेरो क्षमतामा सुधारहरू पछ्याउन सक्छस्, तर मुख्य महत्त्वको कुरा के हो भने, आज परमेश्‍वरले गर्ने सबै कुराको अर्थ छ र ती लाभदायक छन् भन्‍ने कुरा तँ बुझ्न सक्छस्: यसले फोहोरको भूमिमा जन्मेको तँलाई फोहोरबाट आफूलाई मुक्त गर्न र त्यसलाई पन्छाउन सक्षम तुल्याउँछ, यसले तँलाई शैतानको प्रभावलाई जित्न, र शैतानको अन्धकारमय प्रभावबाट मुक्त हुन सक्षम तुल्याउँछ, र तँलाई यी कुराहरूमा ध्यान केन्द्रित गर्न लगाएर, यसले तँलाई यो फोहोरको भूमिमा सुरक्षा प्रदान गर्छ। अन्ततः तँलाई कस्तो गवाही दिन भनिनेछ? यो फोहोरको भूमिमा जन्मेको तँ पवित्र पारिन सक्षम हुनका लागि, फेरि कहिल्यै फोहोरद्वारा दूषित नहुनका लागि, र शैतानको शक्तिअन्तर्गत जिउने तँ शैतानको प्रभावबाट मुक्त हुन, शैतानको कब्जा वा सास्तीमा नपर्न, र यसरी सर्वशक्तिमान्‌को हातमा जिउनका लागि हो। यो गवाही हो, र शैतानसँगको लडाइँमा विजयको प्रमाण हो। तँ शैतानविरुद्ध विद्रोह गर्न सक्षम छस्, तँ आफ्नो जियाइमा उप्रान्त शैतानी स्वभावहरू प्रकट गर्दैनस्, बरु परमेश्‍वरले मानिसलाई सृष्टि गर्नुहुँदा मानिसले प्राप्त गर्नुपर्छ भनी उहाँले माग गर्नुभएको कुरा जिउँछस्: सामान्य मानवता, सामान्य समझ, सामान्य अन्तर्दृष्टि, परमेश्‍वरलाई प्रेम गर्ने सामान्य सङ्कल्प, र परमेश्‍वरप्रतिको बफादारी। सृजित प्राणीले दिनुपर्ने गवाही यस्तै हुन्छ। तँ भन्छस्, “हामी फोहोरको भूमिमा जन्मेका थियौँ, तर परमेश्‍वरको सुरक्षाको कारणले, उहाँको अगुवाइको कारणले, र उहाँले हामीलाई विजय गर्नुभएको कारणले, हामी शैतानको प्रभावबाट मुक्त भएका छौँ। आज हामी समर्पित हुन सक्नु पनि परमेश्‍वरद्वारा विजय गरिनुको नतिजा हो, र यो हामी असल भएकाले, वा हामीले प्राकृतिक रूपमा परमेश्‍वरलाई प्रेम गर्ने भएकाले भएको होइन। परमेश्‍वरले हामीलाई छान्नुभएको, र हामीलाई पूर्वनिर्धारण गर्नुभएको कारणले नै आज हामी विजय गरिएका छौँ, उहाँका लागि गवाही दिन सक्षम छौँ, र उहाँको सेवा गर्न सक्छौँ; त्यसै गरी, उहाँले हामीलाई छान्नुभएको र हामीलाई सुरक्षा दिनुभएको कारणले गर्दा नै हामीले मुक्ति प्राप्त गरेका छौँ, र शैतानको शक्तिबाट बचाइएका छौँ, र ठूलो रातो अजिङ्गरको देशमा आफूलाई फोहोरबाट मुक्त गरेका छौँ र शुद्ध पारिएका छौँ।” यसका साथै, तँ बाहिरी रूपमा जे जिउँछस् त्यसले तँसँग सामान्य मानवता छ, तैँले भन्‍ने कुरामा समझ छ, र तँ एक सामान्य व्यक्तिको रूपमा जिउँछस् भन्‍ने देखाउनेछ। जब अरूले तँलाई देख्छन्, तब तैँले तिनीहरूलाई यसो भन्‍ने तुल्याउनु हुँदैन, “के यो ठूलो रातो अजिङ्गरको स्वरूप होइन र?” सिस्टरहरूको आचरण सिस्टरको जस्तो छैन, ब्रदरहरूको आचरण ब्रदरको जस्तो छैन, र तँमा सन्तहरूको कुनै शिष्टता छैन। त्यसपछि मानिसहरूले भन्‍नेछन्, “परमेश्‍वरले तिनीहरू मोआबका सन्तान हुन् भनेर भन्‍नुभएकोमा कुनै आश्चर्य छैन, उहाँ पूर्ण रूपमा सही हुनुहुन्थ्यो!” यदि मानिसहरूले तिमीहरूलाई हेर्छन् र “परमेश्‍वरले तिमीहरू मोआबका सन्तान हौ भन्नुभएको भए पनि, तिमीहरू जे जिइरहेका छौ त्यसले तिमीहरू शैतानको प्रभावबाट मुक्त भएका छौ भन्‍ने प्रमाणित गरेको छ; ती कुराहरू अझै पनि तिमीहरूभित्र भए पनि, तिमीहरू तिनको विरुद्ध विद्रोह गर्न सक्षम छौ—यसले तिमीहरू पूर्ण रूपमा विजय गरिएका छौ भन्‍ने देखाउँछ,” भनेर भन्छन् भने, विजय गरिएका र मुक्ति पाएका तिमीहरूले भन्‍नेछौ, “हामी मोआबका सन्तान हौँ भन्‍ने कुरा साँचो हो, तर हामीलाई परमेश्‍वरले मुक्ति दिनुभएको छ, र विगतमा मोआबका सन्तानहरूलाई इन्कार गरिएको र श्राप दिइएको भए पनि, र इस्राएलका मानिसहरूद्वारा अन्यजातिहरूका बीचमा निर्वासित गरिएको भए पनि, आज परमेश्‍वरले हामीलाई मुक्ति दिनुभएको छ। हामी सबै मानिसमध्ये सबैभन्दा भ्रष्ट हौँ भन्‍ने कुरा साँचो हो—यो परमेश्‍वरद्वारा पूर्वनियोजित गरिएको थियो, यो एउटा तथ्य हो, र यो कुरा कसैले पनि इन्कार गर्न सक्दैन। तर आज हामी त्यो प्रभावबाट उम्केका छौँ। हामी हाम्रा पुर्खालाई घृणा गर्छौँ, हामी हाम्रा पुर्खाविरुद्ध विद्रोह गर्न, पूर्ण रूपमा त्यसो गर्न, परमेश्‍वरका सबै प्रबन्धमा समर्पित हुन, र परमेश्‍वरका अभिप्रायहरूअनुसार कार्य गर्न, यसरी हामीप्रतिका उहाँका मागहरू हासिल गर्न र परमेश्‍वरका अभिप्रायहरूको सन्तुष्टि प्राप्त गर्न इच्छुक छौँ। मोआबले परमेश्‍वरलाई विश्वासघात गर्‍यो, उसले परमेश्‍वरका अभिप्रायहरूअनुसार कार्य गरेन, र उसलाई परमेश्‍वरले घृणा गर्नुभयो। तर हामीले परमेश्‍वरको हृदयको ख्याल गर्नुपर्छ, र आज, हामीले परमेश्‍वरका अभिप्रायहरू बुझेका हुनाले, हामीले परमेश्‍वरलाई विश्वासघात गर्नु हुँदैन, र हाम्रा पुराना पुर्खाविरुद्ध विद्रोह गर्नैपर्छ!” यसअघि मैले ठूलो रातो अजिङ्गरविरुद्ध विद्रोह गर्ने कुरा गरेको थिएँ, र आज, यो मुख्य रूपमा मानिसहरूका पुराना पुर्खाविरुद्धको विद्रोहबारे हो। यो मानिसको विजयको गवाहीको एउटा पक्ष हो, र आज तँ जसरी प्रवेश गरे पनि, यस क्षेत्रमा तेरो गवाहीमा कमी हुनु हुँदैन।

मानिसहरूको क्षमता धेरै कमजोर छ, तिनीहरूमा सामान्य मानवताको धेरै कमी छ, तिनीहरूका प्रतिक्रियाहरू एकदमै सुस्त, एकदमै अल्छी छन्, शैतानको भ्रष्टताले तिनीहरूलाई बोधो र मन्द बुद्धिको बनाएको छ, र तिनीहरू एक-दुई वर्षमा पूर्ण रूपमा परिवर्तन हुन नसके पनि, तिनीहरूसँग सहकार्य गर्ने संकल्प हुनुपर्छ। यो शैतानको सामु एउटा गवाही हो पनि भन्न सकिन्छ। आजको गवाही वर्तमान विजयको कामद्वारा प्राप्त गरेको प्रभाव हो, साथै भविष्यका अनुयायीहरूका लागि नमुना र आदर्श हो। भविष्यमा, यो सबै राष्ट्रहरूमा फैलिनेछ; चीनमा गरिएको काम सबै देशहरूमा फैलिनेछ। मोआबका सन्तान विश्‍वका सबैभन्दा नीच मानिसहरू हुन्। कतिले सोध्छन्, “के हामका सन्तान सबैभन्दा नीच होइनन् र?” ठूलो रातो अजिङ्गरको सन्तान र हामका सन्तानहरू प्रतिनिधित्वको हिसाबले फरक-फरक महत्त्वका छन्, र हामका सन्‍तानहरू एउटा फरक विषय हुन्: तिनीहरू जति नै श्रापित भए पनि, तिनीहरू नोआका सन्‍तान नै हुन्; तर, मोआबको उत्पत्ति भने शुद्ध थिएन: मोआब व्यभिचारबाट आएको थियो, र यसै कुरामा भिन्नता छ। ती दुवै वर्ग श्रापित भए पनि तिनीहरूको ओहोदा एउटै थिएन, यसकारण मोआबका सन्तानहरू सबैभन्दा नीच मानिसहरू हुन्—र सबैभन्दा नीच मानिसहरूलाई जित्नुभन्दा बढी विश्‍वसनीय तथ्य अरू हुन सक्दैन। आखिरी दिनहरूको कामले सबै नियमहरू तोड्दछ, अनि तँ श्रापित भए पनि वा दण्डित भए पनि, जबसम्म तैँले मेरो काममा सहायता गर्छस् र आजको विजयको कामका निम्ति उपयोगी हुन्छस्, तब तँ मोआबको सन्तान भए पनि वा ठूलो रातो अजिङ्गरको सन्तान नै भए पनि, तैँले कामको यस चरणमा सृष्टि गरिएको प्राणीको कर्तव्य पूरा गर्छस् र तैँले गर्न सक्ने सक्दो गर्छस् भने, पाउनु पर्ने प्रभाव प्राप्त हुनेछ। तँ ठूलो रातो अजिङ्गरको सन्तान होस्, र तँ मोआबको सन्तान होस्; समग्रमा भन्‍ने हो भने, जो मासु र रगतका हुन् तिनीहरू सबै सृष्टि गरिएका प्राणीहरू हुन् र तिनीहरू सृष्टिकर्ताद्वारा बनाइएका थिए। तँ सृष्टि गरिएको प्राणी होस्, तँसँग कुनै विकल्प हुनु हुँदैन, र यो तेरो कर्तव्य हो। अवश्य, आज सृष्टिकर्ताको काम सम्पूर्ण ब्रह्माण्डप्रति निर्देशित छ। तिमीहरू जुन वंशबाट आएको सन्तान भए पनि, सबैभन्दा महत्त्वपूर्ण कुरा तिमीहरू सृष्टि गरिएका प्राणीहरू, तिमीहरू—जो मोआबको सन्तान हौ—सृष्टि गरिएका प्राणीहरूका भाग हौ, फरक यति मात्र छ कि तिमीहरूको मूल्य कम छ। आज, परमेश्‍वरको काम सबै सृष्टि गरिका प्राणीहरूको माझमा र सारा ब्रह्माण्डमा गरिने भएकोले, सृष्टिकर्ता उहाँको काम गर्नका निम्ति कुनै पनि मानिसहरू, विषयहरू वा थोकहरू चुन्न स्वतन्त्र हुनुहुन्छ। तँ कुन वंशबाट आएको होस् भन्‍ने कुरालाई उहाँले परवाह गर्नुहुन्न; तँ उहाँका सृष्टि गरइएका प्राणीहरूमध्येको एउटा होस्, र तँ उहाँको काम, अर्थात् विजय र गवाहीको कामका निम्ति फाइदाजनक हुन्छस् भने, उहाँले तँभित्र कुनै संकोचविना उहाँको काम पूरा गर्नुहुनेछ। यसले मानिसहरूका परम्परागत धारणाहरूलाई चकनाचूर पार्छ, जुनचाहिँ यही हुन् कि परमेश्‍वरले अन्यजातिहरूका बीचमा कहिल्यै पनि काम गर्नुहुनेछैन, विशेष गरी तिनीहरूका माझमा जो श्रापित र तुच्छ छन्; किनकि जो श्रापित छन्, तिनीहरूबाट भविष्यमा आउने सबै पुस्ताहरू पनि सदाका लागि श्रापित हुनेछन्, जसको निम्ति मुक्ति पाउने कुनै पनि सम्भावना हुँदैन; परमेश्‍वरले कहिल्यै पनि अन्यजातिहरूको देशमा ओर्लेर काम गर्नुहुनेछैन, र उहाँले फोहोरको देशमा कहिल्यै पनि खुट्टा टेक्नुहुनेछैन, किनकि उहाँ पवित्र हुनुहुन्छ। परमेश्‍वरको आखिरी दिनहरूको कामद्वारा यी सबै धारणाहरू चकनाचूर पारिएका छन्। यो जान कि परमेश्‍वर सबै सृष्टि गरिएका प्राणीहरूका परमेश्‍वर हुनुहुन्छ, स्वर्गहरू, पृथ्वी र सबै थोकमाथि उहाँको अधिकार छ, अनि उहाँ इस्राएलका मानिसहरूका मात्र परमेश्‍वर हुनुहुन्न। त्यसैले, चीनमा भएको यो कामको ठूलो महत्त्व छ, अनि के यो सबै देशहरूमा फैलिनेछैन र? भविष्यको ठूलो गवाही चीनमा मात्र सीमित हुनेछैन; यदि परमेश्‍वरले तिमीहरूलाई जित्नु मात्र सक्नुभयो भने, के भूतात्माहरू विश्‍वस्त हुन सक्छन्? तिनीहरू विजय हुनु भनेको के हो, वा परमेश्‍वरको महान् शक्ति भनेको के हो बुझ्दैनन्, अनि जब सारा ब्रह्माण्डमा रहेका परमेश्‍वरका चुनिएका मानिसहरूले अन्तिम प्रभावहरू देख्छन्, तब सबै सृष्टि गरिएका प्राणीहरू जितिनेछन्। मोआबका सन्तानहरूभन्दा बढी पिछडिएको वा भ्रष्ट कोही पनि छैन। सबैभन्दा भ्रष्ट, परमेश्‍वरलाई स्वीकार नगर्ने वा परमेश्‍वर हुनुहुन्छ भनेर विश्‍वास नगर्ने मानिसहरू जितिएपछि, अनि तिनीहरूले आफ्‍नो मुखले परमेश्‍वरलाई स्वीकार गरे, उहाँलाई प्रशंसा गरे, अनि उहाँलाई प्रेम गर्न सके भने मात्रै यो विजयको गवाही बन्‍नेछ। तिमीहरू पत्रुस नभए पनि, तिमीहरू पत्रुसको स्वरूपमा जिउँछौ, तिमीहरूले पत्रुसको र अय्यूबको गवाही धारण गर्न सक्छौ, र यो सबैभन्दा ठूलो गवाही हो। अन्त्यमा तिमीहरूले यसो भन्‍नेछौ: “हामी इस्राएलीहरू होइनौं, तर मोआबको त्यागिएका सन्तान हौं, हामी पत्रुस होइनौं, जसको क्षमता प्राप्त गर्न हामी असक्षम छौं, न त अय्यूब हौं, अनि हामीलाई परमेश्‍वरको लागि दुःख भोग्ने र आफैलाई परमेश्‍वरमा समर्पण गर्ने पावलको संकल्पसित तुलना गर्न सकिँदैन, र हामी धेरै पछौटे हौं, र यसैले हामी परमेश्‍वरको आशिष प्राप्त गर्न अयोग्य छौं। आज पनि परमेश्‍वरले हामीलाई माथि उठाउनुभएको छ; त्यसकारण हामीले परमेश्‍वरलाई सन्तुष्ट पार्नुपर्छ, र हामी अपर्याप्त क्षमता वा योग्यताका भए पनि, हामी परमेश्‍वरलाई सन्तुष्ट पार्न तयार छौं—हामीसँग यो संकल्प छ। हामी मोआबका सन्तानहरू हौं, र हामी श्रापित थियौं। यो परमेश्‍वरको घोषणा थियो, र हामी यसलाई परिवर्तन गर्न सक्दैनौं, तर हाम्रो जीवनशैली र हाम्रो ज्ञान परिवर्तन हुन सक्छ, र हामी परमेश्‍वरलाई सन्तुष्ट पार्ने सङ्कल्‍प गर्छौं।” जब तँसँग यो संकल्प हुन्छ, तब त्यसले तिमीहरूलाई विजय गरिँदैछ भन्‍ने प्रमाणित गर्दछ।


विजयको कामको वास्तविक कथा (३)

विजयको कामको मुख्य उद्देश्य भनेको मानिसको देहले आइन्दा विद्रोह नगरोस् भन्‍ने हो; अर्थात्, मानिसको दिमागले परमेश्‍वरसम्बन्धी नयाँ ज्ञान प्राप्त गरोस्, मानिसको हृदय परमेश्‍वरप्रति पूर्ण रूपमा समर्पित होस्, र मानिसमा परमेश्‍वरको खातिर सङ्कल्पहरू होऊन् भन्‍ने हो। मानिसहरूको व्यक्तित्व वा देह परिवर्तन हुँदा तिनीहरूलाई विजय गरिएको मानिँदैन; जब तिनीहरूको मानसिकता, तिनीहरूको चेतना, र तिनीहरूको समझ परिवर्तन हुन्छन्, अर्थात्, जब तिनीहरूको सम्पूर्ण मानसिक दृष्टिकोण परिवर्तन हुन्छ—त्यति बेला मात्र तिनीहरू परमेश्‍वरद्वारा विजय गरिएका हुनेछन्। जब तँसँग समर्पित हुने सङ्कल्प हुन्छ, तैँले नयाँ मानसिकता अपनाएको हुन्छस्, परमेश्‍वरका वचनहरू र कामका बारेमा तँसँग कुनै धारणा बाँकी हुँदैन, न त यी कुराहरूका सम्बन्धमा कुनै अभिप्राय नै हुन्छ, र तेरो दिमागमा सामान्य रूपमा सोच्ने क्षमता हुन्छ—अर्थात्, जब तँ सम्पूर्ण हृदयले परमेश्‍वरप्रति आफूलाई अर्पण गर्न सक्छस्—तब तँ पूर्ण रूपमा विजय गरिएको प्रकारको व्यक्ति हुन्छस्। धर्ममा, धेरै मानिसले आफ्नो जीवनभरि धेरै नै दुःख पाउँछन्: तिनीहरू आफ्नो शरीरलाई काबुमा राख्छन् र आफ्नो क्रूस बोक्छन्, साथै तिनीहरू मृत्युको सँघारमा पुग्दा समेत दुःख भोग्न र सहन जारी राख्छन्! कतिपय त आफ्नो मृत्युको बिहान पनि अझै उपवास बसिरहेका हुन्छन्। जीवनभरि तिनीहरू आफूलाई राम्रो खाना र लुगाफाटोबाट वञ्चित राख्छन्, र दुःख भोग्नमा मात्रै ध्यान केन्द्रित गर्छन्। तिनीहरू आफ्नो शरीरलाई काबुमा राख्न र आफ्नो देहविरुद्ध विद्रोह गर्न सक्षम हुन्छन्। दुःख सहने तिनीहरूको मनोबल सराहनीय हुन्छ। तर तिनीहरूको मानसिकता, तिनीहरूका धारणाहरू, तिनीहरूको मानसिक दृष्टिकोण, र तिनीहरूको पुरानो प्रकृति अलिकति पनि काटछाँट गरिएका हुँदैनन्। तिनीहरूमा आफूबारे कुनै साँचो ज्ञान हुँदैन। तिनीहरूको दिमागमा रहेको परमेश्‍वरको स्वरूप भनेको एउटा काल्पनिक परमेश्‍वरको त्यो परम्परागत स्वरूप हो। परमेश्‍वरका लागि दुःख भोग्ने तिनीहरूको सङ्कल्प भनेको तिनीहरूको जोस र तिनीहरूको मानवताको असल व्यक्तित्वबाट आउँछ। तिनीहरूले परमेश्‍वरमा विश्‍वास गरे पनि, तिनीहरू न त उहाँलाई बुझ्छन् न त उहाँका अभिप्रायहरू नै जान्दछन्। तिनीहरू केवल अन्धाधुन्ध रूपमा परमेश्‍वरका लागि काम गर्छन् र दुःख भोग्छन्। तिनीहरू खुट्ट्याइलाई कुनै पनि महत्त्व दिँदैनन्, तिनीहरूको सेवाले वास्तवमा परमेश्‍वरका अभिप्रायहरू पूरा गर्छ भनी कसरी सुनिश्चित गर्ने भन्ने बारेमा कमै मात्र चासो राख्छन्, र परमेश्‍वरको ज्ञान कसरी हासिल गर्ने भन्ने कुरामा त तिनीहरू झनै सचेत हुँदैनन्। तिनीहरूले सेवा गर्ने परमेश्‍वर उहाँको अन्तर्निहित स्वरूपमा हुनुभएको परमेश्‍वर हुनुहुन्न, बरु तिनीहरूले कल्पना गरेका परमेश्‍वर, त्यस्तो परमेश्‍वर जसका बारेमा तिनीहरूले सुनेका मात्रै छन्, वा जसका बारेमा तिनीहरूले लिखित किंवदन्तीहरू मात्रै पढेका छन्। त्यसपछि तिनीहरू परमेश्‍वरका लागि दुःख भोग्न र परमेश्‍वरले गर्न चाहनुभएको परमेश्‍वरको कामको जिम्मा लिन आफ्नो उर्वर कल्पना र भक्ति प्रयोग गर्छन्। तिनीहरूको सेवा अत्यन्तै नमिल्दो हुन्छ, जसले गर्दा तिनीहरूमध्ये लगभग कोही पनि परमेश्‍वरका अभिप्रायहरूअनुरूप साँच्चै सेवा गर्न सक्षम हुँदैन। तिनीहरूले जतिसुकै खुसीसाथ दुःख भोगे पनि, सेवाबारे तिनीहरूको मूल दृष्टिकोण र तिनीहरूको मानसपटलमा रहेको परमेश्‍वरको स्वरूप अपरिवर्तित रहन्छन्, किनभने तिनीहरूले परमेश्‍वरको न्याय, सजाय, शोधन र सिद्धता भोगेका हुँदैनन्, न त कसैले तिनीहरूलाई सत्यता प्रयोग गरेर मार्गदर्शन नै गरेको हुन्छ। तिनीहरूले मुक्तिदाता येशूमा विश्‍वास गर्ने भए पनि, तिनीहरूमध्ये कसैले पनि मुक्तिदातालाई कहिल्यै देखेको हुँदैन। तिनीहरूले उहाँलाई किंवदन्ती र हल्लाको भरमा मात्रै चिनेका हुन्छन्। फलस्वरूप, तिनीहरूको सेवा भनेको अन्धो मानिसले आफ्नै बुबाको सेवा गरेजस्तै, आँखा चिम्लेर अन्धाधुन्ध सेवा गरेसरह मात्र हुन्छ। अन्ततः यस्तो सेवाद्वारा के हासिल गर्न सकिन्छ? अनि यसलाई कसले अनुमोदन गर्नेछ? सुरुदेखि अन्त्यसम्म, तिनीहरूको सेवा सधैँ उस्तै रहन्छ; तिनीहरूले मानव-निर्मित पाठहरू मात्रै पाउँछन् र आफ्नै प्राकृतिकपन र आफ्नै रुचिहरूका आधारमा मात्रै सेवा गर्छन्। यसले के इनाम ल्याउन सक्छ र? येशूलाई देख्ने पत्रुसले समेत परमेश्‍वरका अभिप्रायहरूअनुरूप सेवा गर्न जान्दैनथे; तिनले यो कुरा अन्तमा, वृद्धावस्थामा मात्रै थाहा पाए। यसले अलिकति पनि काटछाँटको अनुभव नगरेका, र मार्गदर्शन गर्ने कोही पनि नभएका ती अन्धा मानिसहरूका बारेमा के बताउँछ? के आज तिमीहरूमध्ये धेरैको सेवा यी अन्धा मानिसहरूको जस्तै छैन र? न्याय नपाएका, काटछाँट नपाएका, र परिवर्तन नभएका ती सबै—के तिनीहरू सबै पूर्ण रूपमा विजय नगरिएकाहरू होइनन् र? त्यस्ता मानिसहरूको के काम? यदि तेरो मानसिकता, तेरो जीवनसम्बन्धी तेरो ज्ञान, र परमेश्‍वरसम्बन्धी तेरो ज्ञानले कुनै नयाँ परिवर्तन देखाउँदैनन् र तैँले साँच्चै केही पनि प्राप्त गर्दैनस् भने, तैँले आफ्नो सेवामा कहिल्यै कुनै नतिजा हासिल गर्नेछैनस्! एउटा दर्शन र परमेश्‍वरको कामसम्बन्धी नयाँ ज्ञानविना, तँ विजय गरिएको हुँदैनस्। त्यसपछि तैँले परमेश्‍वरलाई पछ्याउनु भनेको दुःख भोग्ने र उपवास बस्नेहरू जस्तै हुनेछ: जसको लगभग मूल्य नै हुँदैन! तिनीहरूले गर्ने कुरामा लगभग गवाही नै नहुने हुनाले नै म तिनीहरूको सेवा व्यर्थ छ भनेर भन्छु! ती मानिसहरू जीवनभरि दुःख भोग्छन् र झ्यालखानामा समय बिताउँछन्, तिनीहरू सधैँ सहनशील र प्रेमिला हुन्छन्, तिनीहरू सधैँ क्रूस बोक्छन्, र तिनीहरूलाई संसारद्वारा मानहानि र अस्वीकार गरिन्छ—तिनीहरू हरेक कष्टको अनुभव गर्छन्। तिनीहरू अन्त्यसम्मै आज्ञाकारी हुने भए पनि, तिनीहरू विजय गरिएका चाहिँ हुँदैनन्, र विजय गरिएको कुनै गवाही दिन सक्दैनन्। तिनीहरूले धेरै दुःख भोगेका हुन्छन्, तर भित्री रूपमा तिनीहरू परमेश्‍वरलाई पटक्कै चिन्दैनन्। तिनीहरूका पुरानो मानसिकता, पुराना धारणाहरू, धार्मिक अभ्यासहरू, मानव-निर्मित ज्ञान, र मानव सोचाइमध्ये केही पनि काटछाँट गरिएको हुँदैन। तिनीहरूमा नयाँ ज्ञानको अलिकति पनि सङ्केत हुँदैन। परमेश्‍वरसम्बन्धी तिनीहरूको ज्ञानको एक अंश पनि साँचो वा सही हुँदैन। तिनीहरूले परमेश्‍वरका अभिप्रायहरूलाई गलत रूपमा बुझेका हुन्छन्। के यसले परमेश्‍वरलाई फाइदा गर्छ? विगतमा परमेश्‍वरसम्बन्धी तेरो ज्ञान जस्तोसुकै भए पनि, यदि यो आज पनि उस्तै रहन्छ र परमेश्‍वरले जे गर्दा पनि तँ तेरा आफ्नै धारणा र सोचाइलाई परमेश्‍वरसम्बन्धी तेरो ज्ञानको आधार बनाउँछस्, अर्थात् यदि तँसँग परमेश्‍वरसम्बन्धी कुनै नयाँ, साँचो ज्ञान छैन र यदि तँ परमेश्‍वरको अन्तर्निहित स्वरूप र स्वभावलाई चिन्न असफल हुन्छस् भने, यदि परमेश्‍वरसम्बन्धी तेरो ज्ञान अझै पनि सामन्ती, अन्धविश्‍वासी सोचाइद्वारा निर्देशित छ र अझै पनि मानव कल्पना र धारणाहरू नै रहेको छ भने, तँ विजय गरिएको छैनस्। मैले अहिले तँसँग बोल्ने यतिका धेरै वचन तँलाई थाहा दिन, यो ज्ञानले तँलाई अझ नयाँ, सही ज्ञानतर्फ डोऱ्याओस् भन्नका लागि हुन्; ती तँमा भएका पुराना धारणाहरू र पुरानो ज्ञानलाई काटछाँट गर्नका लागि पनि हुन्, ताकि तैँले नयाँ ज्ञान पाउन सकेस्। यदि तँ साँच्चै मेरा वचनहरू खान्छस् र पिउँछस् भने, तेरो ज्ञान उल्लेखनीय रूपमा परिवर्तन हुनेछ। यदि तैँले समर्पित हृदयका साथ परमेश्‍वरका वचनहरू खाइस् र पिइस् भने, तेरो दृष्टिकोण उल्टिनेछ। यदि तैँले बारम्बारका सजायहरू स्वीकार गर्न सकिस् भने, तेरो पुरानो मानसिकता बिस्तारै परिवर्तन हुनेछ। यदि तेरो पुरानो मानसिकता नयाँद्वारा पूर्ण रूपमा प्रतिस्थापित भयो भने, तेरो अभ्यास पनि सोहीअनुसार परिवर्तन हुनेछ। यसरी, तेरो सेवा झन्-झन् सही दिशामा जानेछ, परमेश्‍वरका अभिप्रायहरू पूरा गर्न झन्-झन् सक्षम हुनेछ। यदि तैँले आफ्नो जीवन, मानव जीवनसम्बन्धी आफ्नो ज्ञान, र परमेश्‍वरबारे तेरा धेरै वटा धारणालाई परिवर्तन गर्न सकिस् भने, तेरो प्राकृतिकपन बिस्तारै घट्दै जानेछ। यो नै पूर्ण रूपमा परमेश्‍वरले मानिसहरूलाई विजय गर्नुको नतिजा हो, यो नै मानिसहरूमा आउने परिवर्तन हो। यदि तैँले परमेश्‍वरमा विश्‍वास गर्दा, तँ केवल तेरो शरीरलाई काबुमा राख्ने र सहने अनि दुःख भोग्नेबारे मात्रै जान्दछस्, र तँलाई त्यो सही हो कि गलत हो भन्‍ने थाहा छैन, त्यो कसको खातिर गरिएको हो भन्‍ने कुरा त झनै थाहा छैन भने, त्यस्तो अभ्यासले कसरी परिवर्तन ल्याउन सक्छ?

यो बुझ कि मैले तिमीहरूसँग मागेको कुराचाहिँ तिमीहरूको देहलाई दासत्वमा राख वा तिमीहरूका दिमागलाई स्वतन्त्र रूपमा सोचविचार गर्नबाट रोक भनेको होइन। यो न त त्यस कामको लक्ष्य हो, न त यो काम अहिले गर्नु नै आवश्यक छ। अहिले, तिमीहरूसँग सकारात्मक पक्षको ज्ञान हुनुपर्दछ, जसले गर्दा तिमीहरू आफैलाई परिवर्तन गर्न सक्छौ। सबैभन्दा आवश्यक कार्य भनेको तिमीहरूले आफैलाई परमेश्‍वरको वचनले सुसज्‍जित पार्नु हो, जसको अर्थ, तिमीहरूले आफूलाई अहिले वर्तमान सत्यता र दर्शनले सुसज्‍जित पार्नु र त्यसपछि अघि बढ्नु र त्यसलाई व्यवहारमा अपनाउनु हो भन्‍ने हुन्छ। यो तिमीहरूको जिम्मेवारी हो। मैले तिमीहरूलाई अझ ठूलो अन्तर्दृष्टि खोज्नु र प्राप्त गर्नु भनेको होइन। वर्तमानमा, तिमीहरूसँग त्यसको लागि चाहिने कद छैन। तिमीहरूले गर्नैपर्ने भनेको यति मात्र हो कि तिमीहरूले परमेश्‍वरका वचनहरू खान र पिउनका लागि जे गर्न सक्छौ त्यो गर। तिमीहरूले परमेश्‍वरको कामलाई बुझ्नुपर्दछ र तिमीहरूको प्रकृति, तिमीहरूको सार र तिमीहरूको पुरानो जीवनलाई जान्‍नुपर्छ। खास गरी, तिमीहरूले विगतका ती गलत अभ्यासहरू र तिमीहरू संलग्‍न रहेका ती मानवले गर्ने कार्यहरू जान्‍नु आवश्यक छ। परिवर्तन हुनको निम्ति तिमीहरूले आफ्नो सोचविचार परिवर्तन गर्दै सुरु गर्नुपर्छ। सुरुमा, तिमीहरूका पुराना सोचविचारलाई नयाँ सोचविचारले प्रतिस्थापन गर र तिमीहरूका ती नयाँ सोचविचारलाई तिमीहरूका वचन र कार्यहरू अनि तिमीहरूका जीवन नियन्त्रित गर्न देऊ। आज तिमीहरू प्रत्येकबाट मागिएको कुरा यही हो। अन्धाधुन्ध अभ्यास नगर वा अन्धाधुन्ध पछि नलाग। तिमीहरूसँग एउटा आधार र एउटा लक्ष्य हुनुपर्दछ। आफैलाई मूर्ख नबनाऊ। परमेश्‍वरप्रतिको तिमीहरूको विश्‍वास वास्तवमा केको लागि हो, त्यसबाट के प्राप्त हुनुपर्दछ र अहिले तिमीहरू कहाँ प्रवेश गर्नुपर्छ त्यो तिमीहरूलाई थाहा हुनुपर्दछ। तिमीहरूले यो सब जान्‍नु अत्यावश्यक छ।

तिमीहरू अहिले जे कुरामा प्रवेश गर्नुपर्छ त्यो कुरा तिमीहरूको जीवनलाई माथि उठाउने र तिमीहरूका क्षमता बढाउने कार्य हो। यसबाहेक, तिमीहरूले आफ्नो विगतका ती पुराना दृष्टिकोणहरू परिवर्तन गर्नु, तिमीहरूका सोचविचार परिवर्तन गर्नु र तिमीहरूका धारणाहरू परिवर्तन गर्नु आवश्यक छ। तिमीहरूको सम्पूर्ण जीवन नवीकरण गर्नु आवश्यक छ। जब परमेश्‍वरका कामहरूबारे तिमीहरूको ज्ञान परिवर्तन हुन्छ, जब तिमीहरूमा परमेश्‍वरले भन्‍नुहुने सबै कुराको सत्यताको नयाँ ज्ञान हुन्छ र जब तिमीहरूभित्रको ज्ञान उच्‍च हुन्छ, तब तिमीहरूको जीवनले अझ राम्रो नयाँ मोड लिन्छ। मानिसहरूले गर्ने र भन्‍ने सबै कुरा अहिले व्यावहारिक हुन्छन्। यी धर्मसिद्धान्तहरू होइनन्, बरु मानिसहरूलाई आफ्नो जीवनको लागि आवश्यक पर्ने कुराहरू र तिनीहरूमा हुनुपर्ने कुराहरू हुन्। विजयको कामको अवधिमा मानिसहरूमा हुने परिवर्तन, मानिसहरूले अनुभव गर्नुपर्ने परिवर्तन यही नै हो र यो तिनीहरू जितिएपछिको प्रभाव हो। जब तैँले आफ्नो सोचविचार परिवर्तन गरेको, नयाँ मनोवृत्ति अपनाएको, आफ्ना धारणा र अभिप्रायहरू र आफ्नो विगतका तार्किक दलिलहरूलाई उल्टाएको, तँभित्र जरा गाडेका कुराहरूलाई त्यागेको र परमेश्‍वरप्रतिको विश्‍वासको नयाँ ज्ञान प्राप्त गरेको हुन्छस्, तब तैँले दिने गवाहीहरू उच्‍च हुनेछन् र तेरो सम्पूर्ण अस्तित्व नै साँचो रूपमा परिवर्तन भएको हुनेछ। यी सबै अति व्यावहारिक, सबैभन्दा वास्तविक र सबैभन्दा आधारभूत कुरा हुन्—विगतमा मानिसहरूले बुझ्न नसकेका कुराहरू र तिनीहरू संलग्‍न हुन असक्षम भएका कुराहरू हुन्। ती आत्माको साँचो काम हुन्। विगतमा तैँले बाइबललाई कतिसम्म ठीक प्रकारले बुझ्थिस्? आज यसलाई तुलना गर् अनि तैँले थाहा पाउनेछस्। विगतमा तैँले मोशा, पत्रुस, पावल, वा ती सबै बाइबलीय भनाइ र दृष्टिकोणहरूलाई दिमागी रूपमा माथि उठाइस् र तिनीहरूलाई वेदीमा राखिस्। अब, तँलाई यदि बाइबललाई वेदीमा राख्‍न भनियो भने के तँ त्यो काम गर्नेछस्? तैँले बाइबलमा मानिसद्वारा लेखिएका धेरै विवरणहरू देख्‍नेछस्, र बाइबल भनेको मानिसले अभिलेख गरेको परमेश्‍वरका दुई चरणको कामको विवरण मात्र हो। यो इतिहासको पुस्तक हो। के यसको अर्थ, त्यससम्बन्धी तेरो ज्ञान परिवर्तन भएको छ भन्‍ने होइन र? यदि तैँले आज मत्तीको सुसमाचारको पुस्तकमा दिइएको येशूको वंशावली हेरिस् भने, तैँले यसो भन्‍नेछस्, “येशूको वंशावली? मूर्ख कुरा! यो योसेफको वंशावली हो, येशूको होइन। येशू र योसेफबीच कुनै सम्बन्ध छैन।” जब तैँले अहिले बाइबल हेर्छस्, त्यसबारे तेरो ज्ञान फरक छ अर्थात् तेरो दृष्टिकोण परिवर्तन भएको छ अनि त्यस विषयमा तैँले धर्मका अग्रज विद्वानहरूले भन्दा उच्‍च ज्ञान ल्याउँछस्। जब कसैले त्यो वंशावलीमा केही छ भन्छ, तब तैँले यस्तो जबाफ दिनेछस्, “यसमा के छ र? अझै अगाडि बढेर वर्णन गर्नुहोस् न। येशू र योसेफ सम्बन्धित छैनन्। के तपाईंलाई त्यो थाहा छैन र? के येशूको वंशावली हुन सक्छ? येशूका पुर्खाहरू कसरी हुन सक्छन्? उहाँ कसरी मानिसका सन्तान हुन सक्‍नुहुन्छ? उहाँको देह मरियमबाट जन्मेको थियो; उहाँका आत्मा परमेश्‍वरका आत्मा हुनुहुन्छ, मानिसको आत्मा होइन। येशू परमेश्‍वरका प्रिय पुत्र हुनुहुन्छ अनि के उहाँको वंशावली हुन सक्छ त? पृथ्वीमा हुनुहुँदा उहाँ मानवजातिको सदस्य हुनुहुन्‍नथियो अनि उहाँको वंशावली कसरी हुन सक्छ?” जब तैँले वंशावलीको विश्लेषण गर्छस् र भित्री सत्यतालाई स्पष्टसँग व्याख्या गर्छस्, तैँले जे बुझेको छस् त्यो भन्छस्, तब त्यो व्यक्ति अवाक् बन्नेछ। केही मानिसहरूले बाइबललाई सन्दर्भको रूपमा लिएर तँलाई सोध्नेछन्, “येशूको वंशावली थियो। के तपाईंको आजका परमेश्‍वरको वंशावली छ?” अनि तैँले तिनीहरूलाई आफ्नो ज्ञान बताउनेछस्, जुन सबैभन्दा वास्तविक हो र यस तरिकाले, तेरो ज्ञानले एक प्रभाव प्राप्त गरेको हुनेछ। वास्तवमा, येशूको योसेफसँग कुनै सम्बन्ध थिएन, अब्राहामको कुरा त परै छाडौँ उहाँ इस्राएलमा जन्मनु मात्र भएको थियो। तर, परमेश्‍वर एक इस्राएली वा इस्राएलीहरूको सन्तान हुनुहुन्‍न। इस्राएलमा जन्मेको कारणले नै परमेश्‍वर इस्राएलीहरूका मात्र परमेश्‍वर हुनुहुन्छ भन्‍ने हुँदैन। उहाँले आफ्नो कामको खातिर मात्र देहधारणको कार्य सम्पन्‍न गर्नुभयो। परमेश्‍वर सारा ब्रह्माण्डभरिका सबै सृष्टिहरूका परमेश्‍वर हुनुहुन्छ। उहाँले केवल इस्राएलमा पहिला आफ्नो कामको एक चरण सम्पन्‍न गर्नुभयो, त्यसपछि उहाँले अन्यजातिहरूको राष्ट्रहरूमाझ काम गर्न थाल्नुभयो। तर, मानिसहरूले येशूलाई इस्राएलीहरूका परमेश्‍वर माने र यसबाहेक उहाँलाई इस्राएलीहरूको माझमा र दाऊदका सन्तानहरूको माझमा राखे। बाइबलले भन्छ कि ती दिनहरूको अन्त्यमा, अन्यजाति राष्ट्रहरूको माझमा यहोवाको नाउँ महान् हुनेछ, जसको अर्थ, परमेश्‍वरले आखिरी दिनहरूमा अन्यजाति राष्ट्रहरूमाझ काम गर्नुहुनेछ भन्‍ने हो। परमेश्‍वर यहूदियामा देहधारी हुनुभएको कुराले परमेश्‍वरले यहूदीहरूलाई मात्र प्रेम गर्नुहुन्छ भन्‍ने सङ्केत गर्दैन। कामको निम्ति आवश्यक परेकोले मात्र त्यसो भएको थियो; (इस्राएलीहरू उहाँका चुनिएका मानिसहरू भएकाले) परमेश्‍वरले इस्राएलमा मात्र देहधारण गर्न सक्‍नुहुन्थ्यो भन्‍ने होइन। के परमेश्‍वरका चुनिएका मानिसहरू अन्यजाति राष्ट्रहरूमाझ पनि पाइँदैनन् र? येशूले यहूदियामा काम गरिसक्‍नुभएपछि त्यो काम अन्यजाति राष्ट्रहरूमा फैलियो। (इस्राएलीहरूले इस्राएलका बाहेक अरू सबै जातिलाई “अन्यजाति” भन्थे)। वास्तवमा, ती अन्यजाति राष्ट्रहरूमा पनि परमेश्‍वरका चुनिएका मानिसहरू थिए; यति मात्र हो कि त्यो समय त्यहाँ कुनै काम गरिएको थिएन। मानिसहरूले इस्राएललाई धेरै महत्त्व दिन्छन्, किनकि पहिलो दुई चरणको काम इस्राएलमा भएको थियो र अन्यजाति राष्ट्रहरूमा कुनै काम गरिएको थिएन। अन्यजाति राष्ट्रहरूमाझको काम आज मात्रै सुरु हुँदै छ, त्यसकारण मानिसहरूले यसलाई स्वीकार गर्न धेरै गाह्रो मान्छन्। यदि तैँले यी सबै कुरा स्पष्टसँग बुझ्न सकिस् भने, यदि तैँले त्यसलाई सही प्रकारले बुझ्न र कदर गर्न सकिस् भने, आजका र विगतका परमेश्‍वरबारे सही ज्ञान प्राप्त गर्नेछस् र यो नयाँ ज्ञान सम्पूर्ण इतिहासका सन्तहरूमा भएको परमेश्‍वरसम्बन्धी ज्ञानभन्दा उच्‍च हुनेछ। यदि तैँले आजको कामको अनुभव गर्छस् र आज परमेश्‍वरले व्यक्तिगत रूपमा बोल्नुभएका वाणीहरू सुन्छस्, तैपनि तँमा परमेश्‍वरबारे सम्पूर्ण ज्ञान छैन र तेरो खोज सधैँको जस्तै रहन्छ भने, र त्यसलाई तैँले कुनै नयाँ कुराले प्रतिस्थापन गर्दैनस् भने, विशेष गरी यदि तैँले विजयको यी सबै कामको अनुभव गर्छस्, तापनि अन्त्यमा तँमा कुनै पनि प्रकारको परिवर्तन देखिँदैन भने, के तेरो विश्‍वास केवल आफ्नो पेट भर्ने गरी रोटी खान खोज्ने मानिसहरूको जस्तो हुँदैन र? त्यस्तो अवस्थामा, त्यो विजयको कामले तँमा कुनै प्रभाव पारेको हुनेछैन। त्यसपछि, के तँ पनि हटाइनुपर्ने मानिसहरूमध्ये एक हुँदैनस् र?

जब विजयको सबै काम समाप्त हुन्छ, त्यसबेला तिमीहरू सबैले यो बुझ्नु आवश्यक हुन्छ कि परमेश्‍वर इस्राएलीहरूको मात्र नभई सृष्टि गरिएका सारा प्राणीहरूका पनि परमेश्‍वर हुनुहुन्छ। उहाँले इस्राएलीहरूलाई मात्र नभई सारा मानवजातिलाई नै सृष्टि गर्नुभएको हो। यदि तँ परमेश्‍वर इस्राएलीहरूका मात्र परमेश्‍वर हुनुहुन्छ वा परमेश्‍वरले इस्राएलदेखि बाहिर देहधारण गर्नु असम्भव छ भनेर भन्छस् भने, तैँले विजयको कामको क्रममा कुनै पनि ज्ञान हासिल गर्नु अझै बाँकी नै हुन्छ अनि परमेश्‍वर तेरा परमेश्‍वर हुनुहुन्छ भनी तैँले अलिकति पनि स्वीकार गर्दैनस्; तँ केवल यति बुझ्छस् कि परमेश्‍वर इस्राएलबाट चीन सर्नुभयो र उहाँलाई तेरा परमेश्‍वर हुन कर लगाइँदै छ। यदि अझै पनि तँ परिस्थितिलाई यसरी हेर्छस् भने, तँमा मेरो काम निष्फल भएको छ र मैले भनेको एउटै कुरा पनि तैँले बुझेको छैनस्। यदि आखिरीमा तैँले पनि मत्तीले जस्तै उपयुक्त पुर्खाहरू चुनेर, मेरो सही पूर्वज खोजेर—परमेश्‍वरका दुईवटा देहधारणमा उहाँका दुईवटा वंशावली छन् भनेर—मेरो अर्को वंशावली लेख्छस् भने के त्यो संसारमा सबैभन्दा ठूलो ठट्टा हुनेछैन र? के तँ मेरो वंशावली भेट्टाउने “राम्रै मनसाय भएको व्यक्ति”, परमेश्‍वरलाई विभाजन गर्ने व्यक्ति बनेको छैनस् र? के तँ यो पापको बोझ बोक्‍न सक्षम छस्? विजयका यी सबै कामपछि पनि यदि तँ अझै परमेश्‍वर सृष्टि गरिएका सबै प्राणीहरूका परमेश्‍वर हुनुहुन्छ भनी विश्‍वास गर्दैनस् भने, यदि तँ अझै पनि परमेश्‍वर इस्राएलीहरूका मात्र परमेश्‍वर हुनुहुन्छ भनी सोच्छस् भने, के तँ खुल्लमखुल्ला परमेश्‍वरको विरोध गर्ने व्यक्ति हुँदैनस् र? आज तँलाई जित्‍नुको उद्देश्य परमेश्‍वर तेरा परमेश्‍वर र अरूका पनि परमेश्‍वर हुनुहुन्छ भनी तँलाई स्वीकार गराउनु हो र सबैभन्दा महत्त्वपूर्ण कुरा, उहाँ उहाँलाई प्रेम गर्ने सबैका र सृष्टि गरिएका सबै प्राणीहरूका परमेश्‍वर हुनुहुन्छ भनी तँलाई स्वीकार गराउनु हो। उहाँ इस्राएलीहरूका परमेश्‍वर र मिश्रका मानिसहरूका परमेश्‍वर हुनुहुन्छ। उहाँ बेलायतीहरूका परमेश्‍वर र अमेरिकीहरूका परमेश्‍वर हुनुहुन्छ। उहाँ आदम र हव्वाका परमेश्‍वर मात्र हुनुहुन्‍न, उहाँ त तिनीहरूका सबै सन्तानहरूका पनि परमेश्‍वर हुनुहुन्छ। उहाँ स्वर्गमा भएका सबै थोक र पृथ्वीमा भएका सबै थोकका परमेश्‍वर हुनुहुन्छ। सबै परिवारहरू, चाहे ती इस्राएली हुन् वा अन्यजातिहरू, सबै एकै परमेश्‍वरका हातमा छन्। उहाँले हजारौं वर्षसम्म इस्राएलमा काम मात्र गर्नुभएन र उहाँ एक पटक यहूदियामा जन्मनुभएको मात्र होइन, उहाँ त आज चीनमा ओर्लनुभएको छ, यो त्यही ठाउँ हो जहाँ ठूलो रातो अजिङ्गर गुँडुलिएर बसेको छ। यदि यहूदियामा जन्म भएकोले उहाँलाई यहूदीहरूका राजा बनाइयो भने, के उहाँ तिमीहरू सबैका माझमा ओर्लनुभएको कुराले उहाँलाई तिमीहरू सबैका परमेश्‍वर बनाउँदैन र? उहाँले इस्राएलीहरूलाई डोर्‍याउनुभयो र उहाँ यहूदियामा जन्मनुभएको थियो र अन्यजाति देशमा पनि जन्मनुभएको छ। के उहाँले गर्नुभएका सबै काम उहाँले सृष्टि गर्नुभएको सम्पूर्ण मानवजातिका लागि होइन र? के उहाँले इस्राएलीहरूलाई सय गुणा प्रेम र अन्यजातिहरूलाई हजार गुणा घृणा गर्नुहुन्छ? के यो तिमीहरूको धारणा होइन र? यो कुरा परमेश्‍वर कहिले पनि तिमीहरूका परमेश्‍वर हुनुहुन्‍नथियो भन्‍ने होइन, बरु तिमीहरूले उहाँलाई स्वीकार गर्दैनौ भन्‍ने हो; परमेश्‍वर तिमीहरूका परमेश्‍वर बन्‍न अनिच्छुक हुनुहुन्छ भन्‍ने होइन, बरु तिमीहरूले उहाँलाई अस्वीकार गर्छौ भन्‍ने हो। सृष्टि गरिएका प्राणीहरूमध्ये कोचाहिँ सर्वशक्तिमान्‌को हातमा छैन र? आज तिमीहरूलाई जित्‍नुको उद्देश्य परमेश्‍वर केवल तिमीहरूकै परमेश्‍वर हुनुहुन्छ भनी तिमीहरूलाई स्वीकार गर्न लाउनु होइन र? यदि तिमीहरू अझै पनि परमेश्‍वर इस्राएलीहरूका मात्र परमेश्‍वर हुनुहुन्छ र इस्राएलका दाऊदको घराना परमेश्‍वरको जन्मको उत्पत्ति हो र इस्राएलबाहेक अरू कुनै पनि राष्ट्र परमेश्‍वरलाई “जन्माउन” योग्य छैन भनी विचार गर्छौ भने, र अन्यजाति परिवारले यहोवाको कामलाई व्यक्तिगत रूपमा स्वीकार गर्ने कुरा त परै छाडौं भनेर भन्छौ भने—यदि तँ अझै पनि यस्तै विचार गर्छस् भने, के त्यसले तँलाई हठी विरोधी बनाउँदैन र? सधैँ इस्राएलमा नै केन्द्रित नहोऊ। परमेश्‍वर आज यहाँ तिमीहरूमाझ हुनुहुन्छ। तैँले स्वर्गतिर नै हेरिरहनु पर्दैन। स्वर्गमा हुनुहुने परमेश्‍वरको तृष्णा नगर! परमेश्‍वर तिमीहरूको माझमा आउनुभएको छ अनि उहाँ कसरी स्वर्गमा हुन सक्‍नुहुन्छ? तैँले धेरै लामो समयदेखि परमेश्‍वरमा विश्‍वास गरेको छैनस्, तापनि उहाँबारे तँसित धेरै वटा धारणाहरू छन्, यहाँसम्म कि तँ एकै क्षण पनि इस्राएलीहरूका परमेश्‍वरले उहाँको उपस्थितिद्वारा तिमीहरूलाई अनुग्रहित पार्ने कृपा गर्नुहुन्‍न भनी सोच्ने साहस गर्दैनस्। तिमीहरू असाध्यै फोहोरी भएकोले गर्दा, परमेश्‍वर तिमीहरूकहाँ व्यक्तिगत रूपमा कसरी देखा पर्नुहुन्छ भन्‍ने कुरा सोच्न तिमीहरूले साहस गर्छौ भन्‍ने त कुरै नगरौँ। न त तिमीहरूले कहिल्यै अन्यजाति देशमा परमेश्‍वर व्यक्तिगत रूपले ओर्लन सक्‍नुहुन्छ भनेर नै सोचेका छौ। उहाँ त सीनै पर्वतमा वा जैतून डाँडामा ओर्लनुपर्ने र इस्राएलीहरूकहाँ देखा पर्नुपर्ने हो। के अन्यजातिहरू सबै (अर्थात्, इस्राएलदेखि बाहिरका मानिसहरू) उहाँको घृणाका पात्रहरू होइनन् र? उहाँले कसरी व्यक्तिगत रूपमा उनीहरूका माझमा काम गर्न सक्‍नुहुन्छ? यी त तिमीहरूले धेरै वर्षदेखि विकास गर्दै आएका, तिमीहरूभित्र गहिरो जरा गाडेका धारणाहरू हुन्। आज तिमीहरूलाई जित्‍नुको उद्देश्य तिमीहरूका ती धारणाहरूलाई चकनाचूर पार्नु हो। यसरी तिमीहरूले सीनै पर्वतमा वा जैतून डाँडामा होइन, बरु उहाँले कहिल्यै नडोर्‍याउनुभएका, तिमीहरूको माझमा परमेश्‍वरको व्यक्तिगत आगमनलाई देख्छौ। परमेश्‍वरले इस्राएलमा उहाँका दुई चरणको काम सम्पन्‍न गर्नुभएपछि, इस्राएलीहरू र सबै अन्यजातिहरूले परमेश्‍वरले सबै थोक सृष्टि गर्नुभएको भए पनि, उहाँ केवल इस्राएलीहरूका निम्ति मात्र परमेश्‍वर हुन चाहनुहुन्छ, अन्यजातिहरूका निम्ति होइन भन्‍ने धारणा राखे। इस्राएलीहरू निम्‍न कुरा विश्‍वास गर्छन्: परमेश्‍वर हाम्रो मात्र परमेश्‍वर हुन सक्‍नुहुन्छ, तिमीहरू अन्यजातिहरूका परमेश्‍वर हुनुहुन्‍न र तिमीहरूले यहोवाको डर नमानेकाले, यहोवा हाम्रा परमेश्‍वरले तिमीहरूलाई घृणा गर्नुहुन्छ। ती यहूदी मानिसहरूले निम्‍न कुरामा पनि विश्‍वास गर्दछन्: प्रभु येशूले हामी यहूदी जातिको रूप धारण गर्नुभयो र उहाँ यहूदी मानिसहरूको चिह्न बोक्‍नुहुने परमेश्‍वर हुनुहुन्छ। हाम्रो माझमा नै परमेश्‍वरले काम गर्नुहुन्छ। परमेश्‍वरको स्वरूप र हाम्रो स्वरूप समान छन्; हाम्रो स्वरूप परमेश्‍वरको स्वरूप नजिक छ। प्रभु येशू हामी यहूदीहरूका राजा हुनुहुन्छ; अन्यजातिहरू त्यस्तो ठूलो मुक्ति पाउन योग्य छैनन्। प्रभु येशू हामी यहूदीहरूका लागि पापबलि हुनुहुन्छ। कामका ती दुई चरणको आधारमा इस्राएलीहरू र यहूदी मानिसहरूले यी सबै धारणाहरू स्थापित गरे। तिनीहरू धाक जमाउँदै परमेश्‍वर तिनीहरूका आफ्नै हुनुहुन्छ भनी दाबी गर्छन्, तिनीहरू परमेश्‍वरलाई अन्यजातिहरूका परमेश्‍वर हुन दिँदैनन्। यसरी, अन्यजातिहरूका हृदयमा परमेश्‍वर एउटा रिक्त स्थानको रूपमा रहनुभयो। तिनीहरू सबैले परमेश्‍वर अन्यजातिहरूका परमेश्‍वर हुन चाहनुहुन्‍न र उहाँले इस्राएलीहरू—उहाँका चुनिएका मानिसहरू—र यहूदी मानिसहरू, विशेष गरी उहाँलाई पछयाउने चेलाहरू मात्र मन पराउनुहुन्छ भनी विश्‍वास गरेका कारणले यस्तो भएको हो। के तँलाई यहोवा र येशूले गर्नुभएको काम सम्पूर्ण मानवजातिलाई बचाउनका लागि हो भन्‍ने थाहा छैन? के तँ अब परमेश्‍वर इस्राएलबाहिर जन्मेका तिमीहरू सबैका परमेश्‍वर हुनुहुन्छ भनी स्वीकार गर्छस्? के परमेश्‍वर आज यहाँ तिमीहरूको माझमा हुनुहुन्‍न र? यो सपना हुन सक्दैन, सक्छ त? के तिमीहरू यो वास्तविकतालाई स्वीकार गर्दैनौ? तिमीहरू यसलाई विश्‍वास गर्ने वा त्यसबारे विचार गर्ने आँट गर्दैनौ। तिमीहरूले यसलाई जसरी हेरे पनि, के परमेश्‍वर यहाँ तिमीहरूको माझमा हुनुहुन्‍न र? के तिमीहरू अझै पनि यी वचनहरू विश्‍वास गर्न डराउँछौ? यस दिनदेखि यता, के सबै जितिएका मानिसहरू र परमेश्‍वरको अनुयायी बन्‍न चाहनेहरू परमेश्‍वरका चुनिएका जनहरू होइनन् र? तिमीहरू सबै, जो आज अनुयायीहरू हौ, के तिमीहरू इस्राएलदेखि बाहिरका चुनिएका जनहरू होइनौ र? के तिमीहरूको हैसियत पनि इस्राएलीहरूको जस्तै छैन र? तिमीहरूले स्वीकार गर्नुपर्ने कुरा के यही होइन र? के तिमीहरूलाई जित्‍ने कामको लक्ष्य यही होइन र? तिमीहरूले परमेश्‍वरलाई देख्‍न सक्‍ने भएकोले, उहाँ सुरुदेखि र भविष्यमा पनि, सदासर्वदा तिमीहरूको परमेश्‍वर बन्‍नुहुनेछ। जबसम्म तिमीहरू उहाँलाई पछयाउने, उहाँका बफादार, समर्पित सृजित प्राणीहरू हुने इच्छा गरिरहन्छौ, तबसम्म उहाँले तिमीहरूलाई त्याग्‍नुहुनेछैन।

मानिसहरू परमेश्‍वरलाई प्रेम गर्न जति नै महत्त्वाकाङ्क्षी भए पनि, तिनीहरू प्रायः आजको दिनसम्म उहाँलाई पछ्याउनमा समर्पित रहँदै आएका छन्। अन्त्य नभएसम्म, कामको यो चरण समाप्त नहुञ्‍जेल, तिनीहरूले पूर्ण रूपमा पश्‍चात्ताप गर्नेछन्। त्यही बेला नै हो जब मानिसहरू साँच्‍चै जितिनेछन्। अहिले, तिनीहरू केवल विजयको प्रक्रियामा छन्। जुन क्षण काम समाप्त हुन्छ, तिनीहरू पूर्ण रूपमा जितिनेछन्, तर अहिलेको अवस्था त्यो होइन! सबै जना विश्‍वस्त भए पनि, त्यसको अर्थ तिनीहरू पूर्ण रूपमा जितिएका छन् भन्‍ने होइन। किनकि वर्तमानमा, मानिसहरूले केवल वचनहरू देखेका छन्, र तथ्यात्मक घटनाहरू देखेका छैनन्, र तिनीहरूले जति नै गहिरो रूपमा विश्‍वास गरे पनि, तिनीहरू अनिश्‍चित नै रहन्छन्। यसैले अन्तिम तथ्यात्मक घटनासँग मात्र, वचनहरू वास्तविकता बनेपछि मात्र, मानिसहरू पूर्ण रूपले जितिनेछन्। अहिले, यी मानिसहरू जितिन्छन्, किनकि तिनीहरूले धेरै रहस्यहरू सुन्छन् जुन तिनीहरूले पहिले कहिल्यै सुनेका थिएनन्। तर तिनीहरू प्रत्येक र हरेकभित्र, तिनीहरूले अझै केही तथ्यात्मक घटनाहरूलाई हेरिरहेका र पर्खिरहेका छन्, जसले तिनीहरूलाई परमेश्‍वरको प्रत्येक वचन वास्तविक भएको देखाउँछ। तब मात्र तिनीहरू पूर्ण रूपमा विश्‍वस्त हुनेछन्। अन्त्यमा, जब सबैले यथार्थ बनेका वास्तविकताहरू देखेका हुन्छन् र यी वास्तविकताहरूले तिनीहरूलाई निश्‍चित महसुस गराएका हुन्छन्, तब तिनीहरूका हृदय, तिनीहरूका बोलीवचन र तिनीहरूका आँखाहरूले दृढ विश्‍वास देखाउँछन् र तिनीहरू हृदयको गहिराइबाट पूर्ण रूपले विश्‍वस्त हुन्छन्। मानिसको स्वभाव यस्तो हुन्छ: तिमीहरूले यी वचनहरू सबै सत्य हुँदै आएको देख्‍नु आवश्यक छ, तिमीहरूले केही तथ्यात्मक घटनाहरू भइरहेको देख्‍नु आवश्यक छ र केही मानिसहरूमाथि विपत्ति आइपरेको देख्‍नु आवश्यक छ र त्यसपछि तिमीहरू भित्रैदेखि पूर्ण रूपमा विश्‍वस्त हुनेछौ। यहूदीहरूजस्तै, तिमीहरू पनि चिन्ह र आश्‍चर्यकर्महरू देख्ने कुरामै केन्द्रित हुन्छौ। तर तिमीहरू चिन्ह र आश्‍चर्यकर्महरू छन् र तिमीहरूका आँखा ठूलो गरी खोल्नका लागि वास्तविकताहरू घटित भइरहेका छन् भनी बुझ्न निरन्तर असफल भएका छौ। चाहे त्यो आकाशबाट ओर्लंदै गरेको कोही होस् वा तिमीहरूसँग बोल्ने बादलको खामो होस्, वा तिमीहरूमध्ये कोही एकको लागि मैले गरेको मन्त्रतन्त्र होस् वा तिमीहरूमाझ मेरो मेघगर्जनजस्तो गहिरो सोर होस्, तिमीहरूले सधैँ यस किसिमको घटना सधैँ देख्‍न चाहेका छौ र सधैँ देख्न चाहनेछौ। के भन्‍न सकिन्छ भने, परमेश्‍वरमा विश्‍वास गर्दा तिमीहरूको सबैभन्दा ठूलो इच्छा परमेश्‍वर आऊन् र तिमीहरूलाई व्यक्तिगत रूपमा एउटा चिन्ह देखाऊन् भन्‍ने हो। अनि तिमीहरू सन्तुष्ट हुनेछौ। तिमी मानिसहरूलाई जित्‍नका लागि, मैले स्वर्ग र पृथ्वीको सृष्टिमा गरेको जस्तै काम गर्नुपर्दछ र त्यसबाहेक, तिमीहरूलाई कुनै प्रकारको चिन्ह देखाउनुपर्छ। त्यसपछि तिमीहरूका हृदयहरू पूर्ण रूपमा जितिनेछ।


विजयको कामको वास्तविक कथा (४)

सिद्ध पारिनु भनेको के हो? विजय गरिनु भनेको के हो? मानिसहरू विजय गरिनका लागि कुन-कुन सर्तहरू पूरा हुनुपर्छ? अनि तिनीहरू सिद्ध पारिनका लागि कुन-कुन सर्तहरू पूरा गरिनुपर्छ? विजय गर्नु र सिद्ध पार्नु दुवैको उद्देश्य मानिसलाई पूर्ण पार्नु हो ताकि ऊ आफ्नो सुरुको स्वरूपमा पुनर्स्थापित हुन सकोस्, र आफ्ना शैतानी भ्रष्ट स्वभावहरू र शैतानको प्रभावबाट मुक्त हुन सकोस्। यो विजय गर्ने काम मानिसमा गरिने कामको प्रक्रियाको सुरुमा आउँछ; यो नै कामको पहिलो चरण हो। सिद्ध पार्नु भनेको दोस्रो चरण हो, र यो अन्तिम काम हो। सबै मानिस विजय गरिने प्रक्रियाबाट गुज्रनैपर्छ। यदि त्यसो भएन भने, तिनीहरूले कसैगरी परमेश्‍वरलाई चिन्‍नेछैनन्, न त तिनीहरूलाई परमेश्‍वर हुनुहुन्छ भन्‍ने नै थाहा हुनेछ, अर्थात्, परमेश्‍वरलाई स्वीकार गर्न तिनीहरूका लागि असम्भव हुनेछ। अनि यदि मानिसहरू परमेश्‍वरलाई स्वीकार गर्दैनन् भने, परमेश्‍वरद्वारा पूर्ण पारिन पनि तिनीहरूका लागि असम्भव हुन्छ, किनकि तिनीहरूले यो पूर्णताका लागि सर्तहरू पूरा गर्दैनन्। यदि तँ परमेश्‍वरलाई स्वीकार समेत गर्दैनस् भने, तँ उहाँलाई कसरी चिन्‍न सक्छस्? तँ उहाँलाई कसरी पछ्याउन सक्छस्? तैँले उहाँलाई गवाही दिन पनि सक्नेछैनस्, र तँसँग उहाँलाई सन्तुष्ट पार्ने विश्‍वास त झनै हुनेछैन। त्यसैले, पूर्ण पारिन चाहने जोकोहीका लागि, पहिलो चरण भनेको विजयको काम अनुभव गर्ने नै हुनुपर्छ। यो पहिलो सर्त हो। तर विजय गर्नु र सिद्ध पार्नु दुइटैको उद्देश्य मानिसहरूमा काम गर्नु र तिनीहरूलाई परिवर्तन गर्नु हो, र यी दुवै मानिसलाई व्यवस्थापन गर्ने काममै पर्छन्। कसैलाई सिद्ध व्यक्ति बनाउने दुइटा चरण यिनै हुन्, र दुवै अपरिहार्य छन्। यो साँचो हो कि “विजय गरिनु” भन्‍ने कुरा त्यति राम्रो सुनिँदैन, तर वास्तवमा, कसैलाई विजय गर्ने प्रक्रिया भनेको उसलाई परिवर्तन गर्ने प्रक्रिया हो। एक पटक तँलाई विजय गरिएपछि, तेरा भ्रष्ट स्वभावहरू पूर्ण रूपमा फालिएका नहुन सक्छन्, तर तैँले तिनलाई चिनेको हुनेछस्। विजयको काममार्फत, तैँले आफ्नो निकृष्ट मानवता, साथै आफ्नो धेरै विद्रोहीपनलाई चिनेको हुनेछस्। विजयको कामको छोटो अवधिभित्र तैँले यी कुरालाई फाल्न वा परिवर्तन गर्न नसक्ने भए पनि, तैँले तिनलाई चिन्‍नेछस्, र यसले तेरो सिद्धताको जग बसाल्नेछ। यसरी, विजय गर्ने र सिद्ध पार्ने दुइटै काम मानिसहरूलाई परिवर्तन गर्न, तिनीहरूलाई तिनीहरूका शैतानी भ्रष्ट स्वभावहरूबाट मुक्त गरेर आफूलाई पूर्ण रूपमा परमेश्‍वरमा सुम्पन सक्ने बनाउनका निम्ति गरिन्छन्। यति मात्र हो कि विजय गरिनु भनेको मानिसहरूको स्वभाव परिवर्तन गर्ने पहिलो चरण हो, साथै मानिसहरूले आफूलाई पूर्ण रूपमा परमेश्‍वरमा सुम्पने पहिलो चरण हो, र यो सिद्ध पारिने चरणभन्दा तल्लो स्तरको हो। विजय गरिएको व्यक्तिको जीवन स्वभाव सिद्ध पारिएको व्यक्तिको भन्दा ज्यादै कम परिवर्तन हुन्छ। “विजय गरिनु” र “सिद्ध पारिनु” लाई फरक-फरक नाम दिइएका छन् किनभने ती कामका भिन्न-भिन्न चरण हुन् र तिनले मानिसहरूसँग भिन्न-भिन्न मानकहरूको माग गर्छन्; विजयले मानिसहरूसँग तल्लो स्तरका मानकहरूको माग गर्छ, जबकि सिद्धताले तिनीहरूसँग उच्च स्तरका मानकहरूको माग गर्छ। सिद्ध पारिएकाहरू धर्मी मानिस हुन्, तिनीहरू पवित्र पारिएका हुन्छन्; तिनीहरू मानवजातिलाई व्यवस्थापन गर्ने कामका ठोस रूप, वा अन्तिम नतिजा हुन्। तिनीहरू सिद्ध मानिस नभए पनि अर्थपूर्ण जीवन जिउन खोज्ने मानिस हुन्। अर्कोतर्फ, विजय गरिएकाहरू मौखिक रूपमा मात्रै परमेश्‍वरको अस्तित्वलाई स्वीकार गर्छन्, र परमेश्‍वर देहधारी हुनुभएको छ, वचन देहमा देखा पर्नुभएको छ, र परमेश्‍वर न्याय र सजायको काम गर्न पृथ्वीमा आउनुभएको छ भन्‍ने मात्रै स्वीकार गर्छन्। यसबाहेक, तिनीहरू परमेश्‍वरको न्याय र सजाय, साथै उहाँको प्रहार र शोधन सबै मानिसका लागि लाभदायक छन् भनी स्वीकार गर्छन्। तिनीहरूमा भर्खरै मात्र केही हदसम्म मानव रूप आउन थालेको हुन्छ। तिनीहरूसँग जीवनबारे केही अन्तर्ज्ञान हुन्छ, तर यो पनि तिनीहरूका लागि अस्पष्ट नै रहेको हुन्छ। अर्को शब्दमा भन्दा, तिनीहरूमा भर्खरै मात्र अलिकति मानवता आउन थालेको हुन्छ। विजय गरिनुका प्रभावहरू यस्ता हुन्छन्। जब मानिसहरू सिद्धताको मार्गमा पाइला टेक्छन्, तब तिनीहरूका पुराना स्वभावहरू परिवर्तन हुन सक्छन्। त्योसँगै, तिनीहरूको जीवन निरन्तर बढ्दै जान्छ, र तिनीहरू बिस्तारै सत्यताभित्र अझ गहिराइमा प्रवेश गर्छन्। तिनीहरू संसारलाई र सत्यता नपछ्याउने सबैलाई घृणा गर्न सक्छन्। विशेष गरी, तिनीहरू आफूलाई घृणा गर्ने मात्र होइन, त्योभन्दा बढी, तिनीहरू आफूलाई स्पष्ट रूपमा चिन्छन्। तिनीहरू सत्यताद्वारा जिउन इच्छुक हुन्छन्, तिनीहरू सत्यता पछ्याउनुलाई आफ्नो लक्ष्य बनाउँछन्, र तिनीहरू आफ्नै दिमागका सोचहरूभित्र जिउन अनिच्छुक हुन्छन्। तिनीहरू मानिसको आत्म-धार्मिकता, अहङ्कार, र अभिमानप्रति घृणा महसुस गर्छन्, तिनीहरू शिष्टताको बलियो भावनाका साथ बोल्छन्, कामकुरा सामना गर्दा तिनीहरूसँग खुट्ट्याउने क्षमता र बुद्धि हुन्छ, र तिनीहरू परमेश्‍वरप्रति बफादार र समर्पित हुन्छन्। यदि तिनीहरूले सजाय र न्यायको एउटा घटना अनुभव गरे भने, तिनीहरू नकारात्मक वा कमजोर नहुने मात्र होइन, तिनीहरू परमेश्‍वरबाट आउने यो सजाय र न्यायप्रति कृतज्ञ हुन्छन्, र तिनीहरू परमेश्‍वरको सजाय र न्यायविना रहन सकिँदैन, यसले तिनीहरूलाई सुरक्षा दिन्छ भन्‍ने विश्‍वास गर्छन्। तिनीहरू शान्ति र आनन्दको विश्‍वास र धित मरुञ्जेल खान खोज्ने विश्वासलाई पछ्याउँदैनन्। न त तिनीहरू अस्थायी दैहिक आनन्दहरू नै पछ्याउँछन्। यो त सिद्ध पारिएकाहरूसँग हुने कुरा हो। मानिसहरूलाई विजय गरिएपछि, तिनीहरू परमेश्‍वर हुनुहुन्छ भनी स्वीकार गर्छन्, तर त्यो स्वीकार तिनीहरूमा सीमित तरिकाहरूमा मात्र प्रकट हुन्छ। वास्तवमा वचन देहमा देखा पर्नुको अर्थ के हो? देहधारणको अर्थ के हो? देहधारी परमेश्‍वरले के गर्नुभएको छ? उहाँको कामको लक्ष्य र महत्त्व के हो? उहाँको यति धेरै कामको अनुभव गरेपछि, देहमा उहाँका कार्यहरूको अनुभव गरेपछि, तैँले के प्राप्त गरेको छस्? यी सबै कुरा बुझेपछि मात्रै तँ विजय गरिएको व्यक्ति हुनेछस्। यदि तँ परमेश्‍वर हुनुहुन्छ भनी स्वीकार गर्छु भनेर मात्रै भन्छस्, तर तैँले त्याग्नुपर्ने कुरा त्याग्दैनस्, र दैहिक आनन्दहरू त्याग्नुपर्ने बेलामा तँ तिनलाई त्याग्न असफल हुन्छस्, बरु सधैँझैँ दैहिक आनन्दहरूको लालसा गरिरहन्छस्, र यदि तँ दाजुभाइ-दिदीबहिनीहरूविरुद्ध कुनै पनि पूर्वाग्रहहरू त्याग्न असक्षम छस्, र धेरै वटा सरल अभ्यासहरू गर्दा कुनै मूल्य चुकाउँदैनस् भने, यसले तँ अझै विजय गरिएको छैनस् भन्‍ने प्रमाणित गर्छ। त्यस्तो अवस्थामा, तैँले धेरै कुरा बुझेको भए पनि, त्यो सबै व्यर्थ हुनेछ। विजय गरिएकाहरू त्यस्ता मानिस हुन् जसले केही प्रारम्भिक परिवर्तन र प्रारम्भिक प्रवेश हासिल गरेका हुन्छन्। परमेश्‍वरको न्याय र सजायको अनुभव गर्दा मानिसहरूले परमेश्‍वरबारे प्रारम्भिक ज्ञान, र सत्यताबारे प्रारम्भिक बोध प्राप्त गर्छन्। तँ धेरै वटा गहिरा, अझ विस्तृत सत्यताहरूको वास्तविकतामा पूर्ण रूपमा प्रवेश गर्न असक्षम होलास्, तर तँ धेरै वटा आधारभूत सत्यतालाई अभ्यासमा लागू गर्न सक्षम हुन्छस्, जस्तै तेरो वास्तविक जीवनमा तेरा दैहिक आनन्दहरू वा तेरो व्यक्तिगत हैसियतसँग सम्बन्धित सत्यताहरू। अवश्य पनि, यी सबै विजय गरिने क्रममा मानिसहरूमा हासिल हुने परिणाम हुन्। विजय गरिएकामा पनि स्वभाव परिवर्तन देख्न सकिन्छ; उदाहरणका लागि, तिनीहरूको लुगा लगाउने र आफूलाई सजाउने तरिका, र तिनीहरू जिउने तरिका—यी सबै परिवर्तन हुन सक्छन्। परमेश्‍वरप्रतिको विश्‍वासबारे तिनीहरूको दृष्टिकोण परिवर्तन हुन्छ, तिनीहरू आफ्नो पछ्याइका लक्ष्यहरूबारे प्रस्ट हुन्छन्, र तिनीहरूसँग अझ ठूला सङ्कल्पहरू हुन्छन्। विजयको कामको बेलामा, तिनीहरूको जीवन स्वभावमा पनि सोहीअनुरूपका परिवर्तनहरू देखा पर्छन्। परिवर्तनहरू त हुन्छन्, तर ती सतही र प्रारम्भिक अवस्थाका हुन्छन्, र सिद्ध पारिएकाहरूको स्वभाव र पछ्याइका लक्ष्यहरूमा हुने परिवर्तनहरूभन्दा धेरै कम हुन्छन्। विजय गरिने क्रममा, यदि कुनै व्यक्तिको स्वभाव पटक्कै परिवर्तन हुँदैन, र उसले कुनै सत्यता प्राप्त गर्दैन भने, त्यो व्यक्ति रद्दी हो, र पूर्ण रूपमा काम नलाग्ने हुन्छ! विजय नगरिएका मानिसहरूलाई सिद्ध पार्न सकिँदैन! यदि कुनै व्यक्ति विजय गरिन मात्र खोज्छ भने, विजयको कामको समयमा उसको स्वभावले सोहीअनुरूपका निश्चित परिवर्तनहरू देखाए पनि, उसलाई पूर्णतया पूर्ण पार्न सकिँदैन। उसले प्राप्त गरेका प्रारम्भिक सत्यताहरू पनि गुमाउनेछ। विजय गरिएका र सिद्ध पारिएकाहरूको स्वभावमा हुने परिवर्तनका बीचमा ठूलो भिन्‍नता हुन्छ। तर विजय गरिनु भनेको परिवर्तनको पहिलो चरण हो; यो नै जग हो। यो प्रारम्भिक परिवर्तनको कमी हुनु भनेको व्यक्तिले वास्तवमा परमेश्‍वरलाई पटक्कै चिन्दैन भन्‍ने कुराको प्रमाण हो, किनकि यो ज्ञान न्यायबाट आउँछ, र यस्तो न्याय विजयको कामको एउटा प्रमुख पाटो हो। त्यसैले, जो सिद्ध पारिएका छन् तिनीहरू सबै जना पहिले विजय गरिनैपर्छ; यदि त्यसो भएन भने, तिनीहरू सिद्ध पारिने कुनै उपाय छैन।

तँ परमेश्‍वरको देहधारणलाई स्वीकार गर्ने, र देहमा वचनको देखापराइलाई स्वीकार गर्ने भन्छस्, तर तँ उहाँको पिठ्युँ पछाडि निश्चित कामकुरा गर्छस्, उहाँको मागविपरीतका कामकुरा गर्छस्, र हृदयमा तँ उहाँदेखि डराउँदैनस्। के यो परमेश्‍वरलाई स्वीकार गर्नु हो? तँ उहाँले भन्‍नुभएको कुरालाई स्वीकार गर्छस्, तर तँ आफूले सक्ने कुरा अभ्यास गर्दैनस्, न त तँ उहाँको वचन नै पालन गर्छस्। के यो परमेश्‍वरलाई स्वीकार गर्नु हो? अनि तैँले उहाँलाई स्वीकार गरे पनि, तँ उहाँप्रति सतर्कताको हृदय बोक्छस्, डरको हृदय कहिल्यै बोक्दैनस्। यदि तैँले उहाँको काम देखेको र स्वीकार गरेको छस् र तँ यो व्यक्ति परमेश्‍वर हुनुहुन्छ भनी जान्दछस्, तैपनि तँ उदासीन र पूर्ण रूपमा अपरिवर्तित रहन्छस् भने, तँ त्यस प्रकारको व्यक्ति होस् जो अझै विजय गरिएको छैन। विजय गरिएकाहरूले आफूले सक्ने सबै गर्नुपर्छ, र तिनीहरू उच्च सत्यताहरूमा प्रवेश गर्न सक्षम नभए पनि, र यी सत्यताहरू तिनीहरूको क्षमताभन्दा बाहिरका भए पनि, त्यस्ता मानिसहरू हृदयमा यो कुरा हासिल गर्न इच्छुक हुन्छन्। तिनीहरूले बुझ्न सक्ने कुराको सीमितता हुने हुनाले नै तिनीहरूले अभ्यास गर्न सक्ने कुराका दायरा र सीमितताहरू हुन्छन्। तर, कम्तीमा पनि, तिनीहरूले आफूले सकेजति सबै गर्नैपर्छ। यदि तैँले त्यो कुरा हासिल गर्न सक्छस् भने, यो विजयको कामको कारणले साकार भएको परिणाम हो। मानौँ तँ यसो भन्छस्, “उहाँले मानिसले नसक्ने यति धेरै वचनहरू बोल्न सक्नुहुने हुनाले, यदि उहाँ परमेश्‍वर हुनुहुन्न भने, को हो त?” यस प्रकारको बुझाइ हुनुको अर्थ तँ परमेश्‍वरलाई स्वीकार गर्छस् भन्‍ने होइन। यदि तँ परमेश्‍वरलाई स्वीकार गर्छस् भने, तैँले यसलाई आफ्ना वास्तविक कार्यहरूमार्फत प्रदर्शन गर्नुपर्छ। यदि तँ मण्डलीको अगुवाइ गर्छस्, तैपनि धार्मिकताको अभ्यास गर्दैनस्, यदि तँ पैसा र धनको लालसा गर्छस्, र सधैँ मण्डलीको कोष आफ्नै खल्तीमा हाल्छस् भने, के यो परमेश्‍वर हुनुहुन्छ भनी स्वीकार गर्नु हो? परमेश्‍वर सर्वशक्तिमान् हुनुहुन्छ, र उहाँ डर मान्‍न योग्य हुनुहुन्छ। यदि तँ साँच्चै परमेश्‍वर हुनुहुन्छ भनी स्वीकार गर्छस् भने तँ कसरी नडराई बस्न सक्छस्? यदि तँ यस्ता घृणास्पद कार्यहरू गर्न सक्षम छस् भने, के तँ साँच्चै उहाँलाई स्वीकार गर्छस्? के तँ परमेश्‍वरमा नै विश्‍वास गर्छस्? तँ त एक अस्पष्ट परमेश्‍वरमा विश्वास गर्छस्; त्यसैकारण तँ डराउँदैनस्! जो परमेश्‍वरलाई साँच्चै स्वीकार गर्छन् र चिन्छन् तिनीहरू सबै उहाँदेखि डराउँछन् र उहाँको विरोध गर्ने वा आफ्नो विवेकको उल्लङ्घन हुने कुनै पनि काम गर्ने आँट गर्दैनन्; तिनीहरू परमेश्‍वरका अभिप्रायहरूको विरुद्धमा भएको भनी आफूलाई थाहा भएको कुनै पनि काम गर्न अत्यन्तै डराउँछन्। यसलाई मात्र परमेश्‍वरको अस्तित्वलाई स्वीकार गरेको मान्‍न सकिन्छ। तेरा आमाबुबाले तँलाई परमेश्‍वरमा विश्‍वास गर्नबाट रोक्ने प्रयास गर्दा तैँले के गर्नुपर्छ? तेरो गैरविश्‍वासी श्रीमान्‌ले तँलाई राम्रो व्यवहार गर्दा तैँले परमेश्‍वरलाई कसरी प्रेम गर्नुपर्छ? अनि दाजुभाइ-दिदीबहिनीहरूले तँलाई घृणा गर्दा तैँले परमेश्‍वरलाई कसरी प्रेम गर्नुपर्छ? यदि तँ उहाँलाई स्वीकार गर्छस् भने, यी मामिलाहरूमा तैँले उचित रूपमा काम गर्नेछस् र वास्तविकता जिउनेछस्। यदि तँ ठोस कार्यहरू गर्न असफल हुन्छस् तर परमेश्‍वरको अस्तित्वलाई स्वीकार गर्छु भनेर मात्रै भन्छस् भने, तँ मुखले मात्र ठिक्क पार्ने व्यक्ति होस्! तँ उहाँमा विश्‍वास गर्छु र उहाँलाई स्वीकार गर्छु भनेर भन्छस्, तर तँ उहाँलाई कुन तरिकाले स्वीकार गर्छस्? तँ उहाँमा कुन तरिकाले विश्‍वास गर्छस्? के तँ हृदयमा उहाँदेखि डराउँछस्? के तँ उहाँको डर मान्छस्? के तेरो हृदयको गहिराइमा उहाँप्रति प्रेम छ? तँ व्याकुल हुँदा र तँलाई आड दिने कोही नहुँदा, तैँले परमेश्‍वरको प्रेमिलोपन महसुस गर्छस्, तर त्यसपछि तैँले त्यो सबै कुरा बिर्सन्छस्। त्यो परमेश्‍वरलाई प्रेम गर्नु होइन, न त त्यो परमेश्‍वरमा विश्‍वास गर्नु नै हो! अन्त्यमा, परमेश्‍वर मानिसले के हासिल गरोस् भन्‍ने चाहनुहुन्छ? मैले उल्लेख गरेका सबै स्थिति, जस्तै तेरो आफ्नै महत्त्वबाट धेरै प्रभावित भएको अनुभूति गर्नु, तँ चाँडै कुरा बुझ्छस् भन्‍ने अनुभूति गर्नु, अरूलाई बन्धनमा पार्नु, अरूलाई हेला गर्नु, मानिसहरूलाई तिनीहरूको रूप हेरेर मूल्याङ्कन गर्नु, निरीह मानिसहरूलाई धम्काउनु, मण्डलीको पैसाको लालसा गर्नु, आदि—जब यी सबै शैतानी भ्रष्ट स्वभावहरू तँबाट आंशिक रूपमा हटाइन्छन्, तब मात्र तेरो विजय प्रकट गरिनेछ।

तिमीहरूमाथि गरिएको विजयको कामको सबैभन्दा गहिरो महत्त्व छ: एकातिर, यस कामको उद्देश्य मानिसहरूको एउटा समूहलाई सिद्ध पार्नु हो, अर्थात्, तिनीहरूलाई विजेताहरूको एउटा समूह—पूर्ण पारिएका मानिसहरूको पहिलो समूहका रूपमा, मतलब पहिलो फल—बन्नेगरी सिद्ध पार्नु हो। अर्कोतिर, यसको उद्देश्य सृजित प्राणीहरूलाई परमेश्‍वरको प्रेमको आनन्द लिन, परमेश्‍वरको सबैभन्दा ठूलो मुक्ति र उहाँको पूर्ण मुक्तिको अनुग्रह प्राप्त गर्न, मानिसलाई कृपा र प्रेमपूर्ण दया मात्र नभई, अझ महत्त्वपूर्ण कुरा, सजाय र न्यायको आनन्द लिन दिनु हो। संसारको सृष्टि भएदेखि अहिलेसम्म, परमेश्‍वरले आफ्नो काममा मानिसप्रति कुनै घृणा नराखी प्रेम मात्र गर्नुभएको छ। तैँले देखेका सजाय र न्याय पनि प्रेम नै हुन्, अझ साँचो र अझ वास्तविक प्रेम हुन्, यस्तो प्रेम जसले मानिसहरूलाई मानव जीवनको सही मार्गमा डोर्‍याउँछ। अझ अर्कोतिर, यसको उद्देश्य शैतानसमक्ष गवाही दिनु हो। अनि अर्कोतिर, यसको उद्देश्य भविष्यको सुसमाचारको काम फैलाउनका लागि जग बसाल्नु हो। उहाँले गर्नुभएका सबै काम मानिसहरूलाई मानव जीवनको सही मार्गमा डोर्‍याउने उद्देश्यका लागि हुन्, ताकि तिनीहरूले सामान्य मानव जीवन जिउन सकून्, किनकि मानिसहरूलाई कसरी जिउने भन्‍ने थाहा छैन, र यो मार्गदर्शनविना, तैँले केवल खोक्रो जीवन जिउनेछस्; तेरो जीवनको मूल्य वा अर्थ रहनेछैन, र तँ सामान्य व्यक्ति बन्‍न पूर्ण रूपमा असक्षम हुनेछस्। मानिसलाई विजय गर्नुको सबैभन्दा गहिरो महत्त्व यही हो। तिमीहरू सबै जना मोआबका सन्तति हौ; तिमीहरूमाथि भइरहेको विजयको काम तिमीहरूको ठूलो मुक्ति हो। तिमीहरू सबै पाप र व्यभिचारको भूमिमा जिउँछौ, र तिमीहरू सबै व्यभिचारी र पापी छौ। आज तिमीहरू परमेश्‍वरलाई देख्‍न मात्रै सक्षम भएका छैनौ, अझ महत्त्वपूर्ण कुरा, तिमीहरूले सजाय र न्याय प्राप्त गरेका छौ, तिमीहरूले यो सबैभन्दा गहिरो मुक्ति प्राप्त गरेका छौ, यसको मतलब, तिमीहरूले परमेश्‍वरको सबैभन्दा ठूलो प्रेम प्राप्त गरेका छौ। परमेश्‍वर जे गर्नुहुन्छ त्यो सबै तिमीहरूप्रतिको साँचो प्रेम हो। उहाँको कुनै खराब अभिप्राय छैन। तिमीहरूका पापहरूका कारण नै उहाँले तिमीहरूको न्याय गर्नुहुन्छ, ताकि तिमीहरूले आत्मचिन्तन गर्न सक र यो ठूलो मुक्ति प्राप्त गर। यो सबै काम मानिसलाई पूर्ण पार्ने उद्देश्यका लागि गरिएको हो। सुरुदेखि अन्त्यसम्म, परमेश्‍वरले मानिसलाई मुक्ति दिन आफ्नो सक्दो प्रयास गर्दै आउनुभएको छ, र उहाँले आफ्नै हातले सृष्टि गर्नुभएको मानिसलाई पूर्ण रूपमा नष्ट गर्ने उहाँको चाहना छँदै छैन। आज, उहाँ काम गर्न तिमीहरूमाझ आउनुभएको छ; के यो अझ बढी मुक्ति होइन र? यदि उहाँ तिमीहरूलाई घृणा गर्नुहुन्थ्यो भने, के उहाँले अझै पनि तिमीहरूलाई व्यक्तिगत रूपमा मार्गदर्शन गर्न यति ठूलो काम गर्नुहुन्थ्यो होला र? उहाँले किन यसरी दुःख भोग्नुपर्थ्यो र? परमेश्‍वर तिमीहरूलाई घृणा गर्ने वा तिमीहरूप्रति कुनै खराब अभिप्राय राख्ने गर्नुहुन्न। तिमीहरूले परमेश्‍वरको प्रेम सबैभन्दा वास्तविक छ भन्‍ने कुरा जान्‍नुपर्छ। मानिस विद्रोही भएको हुनाले मात्रै परमेश्‍वरले उसलाई न्यायमार्फत मुक्ति दिनुपरेको हो; नत्र, उसलाई मुक्ति दिन अझै पनि असम्भव हुनेथ्यो। तिमीहरूलाई आफ्नो जीवन कसरी जिउने भन्‍ने थाहा नभएको र कसरी जिउने भन्‍नेबारे तिमीहरू सचेत नभएको हुनाले, साथै तिमीहरू यो व्यभिचारी र पापी भूमिमा जिउने र तिमीहरू आफै व्यभिचारी र फोहोर पिशाच भएका हुनाले, उहाँ तिमीहरू अझै तल डुबेको सहन सक्नुहुन्न, उहाँ तिमीहरू अहिले जस्तै यो फोहोर भूमिमा जिएको, शैतानद्वारा जथाभावी कुल्चिएको हेर्न सक्नुहुन्न, र उहाँ तिमीहरूलाई पातालभित्र खसेको सहन सक्नुहुन्न। उहाँ मानिसहरूको यो समूहलाई प्राप्त गर्न र तिमीहरूलाई पूर्ण रूपमा मुक्ति दिन मात्र चाहनुहुन्छ। तिमीहरूमाथि विजयको काम गर्नुको मुख्य उद्देश्य यही हो—यो मुक्तिका लागि हो। यदि तँ आफूमाथि गरिएका सबै कुरा प्रेम र मुक्ति भएको भनी देख्न सक्दैनस् भने, यदि तँ यो मानिसलाई सास्ती दिने एउटा तरिका, एउटा उपाय मात्र हो, र विश्‍वास गर्न नसकिने कुरा हो भन्‍ने सोच्छस् भने, तँ पीडा र कष्ट भोग्न तेरो आफ्नै संसारमा फर्केर गए पनि हुन्छ! यदि तँ, यही प्रवाहभित्र, यो न्याय र यो विशाल मुक्तिको अनुग्रह, मानव संसारमा कतै पनि नभेटिने यी सबै आशिष्‌, र यो प्रेम अनुभव गर्न इच्छुक छस् भने, असल बन्: सिद्ध पारिनका लागि विजयको कामलाई स्वीकार गर्न यही प्रवाहमा बसिराख्। आज, परमेश्‍वरको न्यायका कारण तैँले अलिकति पीडा र शोधन भोग्छस्, तर यो पीडा भोग्नुको मूल्य र अर्थ रहेको छ। मानिसका लागि, परमेश्‍वरको सजाय र न्याय भनेको शोधन, निर्मम खुलासा, र उसले गरेका पापहरूका लागि उसलाई दण्ड दिने र उसको देहलाई दण्ड दिने उद्देश्यले गरिएका कामकुरा भए पनि, यीमध्ये कुनै पनि कामको अभिप्राय उसको देहलाई दोषी ठहराउनु र नष्ट गर्नु होइन। वचनको कठोर खुलासा तँलाई सही मार्गमा डोर्‍याउने उद्देश्यका लागि मात्रै हो। तिमीहरूले व्यक्तिगत रूपमा यो काम यति धेरै अनुभव गरेका छौ र, स्पष्ट रूपमा, यसले तिमीहरूलाई दुष्ट मार्गमा डोर्‍याएको छैन! यो सबै तँलाई सामान्य मानवता जिउने बनाउनका लागि हो, र यो सबै तेरो सामान्य मानवताद्वारा हासिल गर्न सकिने कुरा हो। परमेश्‍वरको कामको हरेक चरण तेरा आवश्यकताहरूमा आधारित हुन्छ, तेरा कमजोरीहरूअनुसार, र तेरो खास कदअनुसार हुन्छ, र तिमीहरूमाथि सहन नसकिने कुनै पनि बोझ जबरजस्ती लादिँदैन। आज तँलाई यो कुरा प्रस्ट भएको छैन, र तँलाई मैले तँमाथि कठोर व्यवहार गरिरहेजस्तो लाग्छ, अनि तँ सधैँ मैले तँलाई घृणा गर्ने भएकाले नै म हरेक दिन तँलाई सजाय दिने, न्याय गर्ने, र हप्काउने गर्छु भन्ने विश्‍वास गर्छस्। तर तैँले सजाय र न्याय प्राप्त गरे पनि, यो वास्तवमा तँप्रतिको प्रेम हो, र यो सबैभन्दा ठूलो सुरक्षा हो। यदि तँ यस कामको अझ गहिरो अर्थ बुझ्न सक्दैनस् भने, अनुभव गरिरहन तेरा लागि असम्भव हुनेछ। तैँले यस मुक्तिबाट सान्त्वना प्राप्त गर्नुपर्छ। होसमा आउन इन्कार नगर्। यति टाढासम्म आइसकेपछि, विजयको कामको महत्त्व तँलाई स्पष्ट भइसकेको हुनुपर्छ, र अब तैँले यसबारे कुनै पनि प्रकारको राय बोकिहिँड्नु हुँदैन!


अभ्यास (६)

आज, पत्रुसको समझ प्राप्त गर्नेबारेमा चिन्ता नगर—धेरै मानिसहरूले पावलको समझ पनि प्राप्त गर्न सक्दैनन्। तिनीहरूसँग पावलको आत्म-सचेतना पनि हुँदैन। पावलले प्रभु येशूलाई सताएको कारण, तिनलाई प्रभुले प्रहार गर्नुभएको भए पनि, पछि तिनले प्रभुको निम्ति काम गर्ने र कष्ट भोग्‍ने संकल्प गरे। येशूले तिनलाई एउटा रोग दिनुभयो र पछि पावलले काम गर्न थालेपछि यो रोगलाई निरन्तर भोगे। किन तिनले तिनको शरीरमा एउटा काँडा छ भनी भने? त्यो काँडा वास्तवमा एउटा रोग थियो र पावलका लागि त्यो एक घातक कमजोरी थियो। तिनले जति धेरै काम गरे पनि वा तिनले कष्ट सहने जति ठूलो संकल्प गरे पनि तिनले त्यो काँडाबाट छुटकारा पाउन सकेनन्। तैपनि, पावल आजका तिमी मानिसहरूभन्दा धेरै क्षमता भएका व्यक्ति थिए र तिनी आत्म-सचेत थिए र तिनमा तिमीहरूभन्दा पनि बढी समझ थियो। येशूद्वारा प्रहार गरिएपछि, पावलले येशूका चेलाहरूलाई सताउन छाडे र येशूको लागि प्रचार गर्न र दुःख सहन थाले। कुन कुराले तिनलाई दुःखकष्ट सहन प्रेरित गऱ्यो? तिनले ठूलो ज्योति देखेका थिए, यसैले तिनले प्रभु येशूको साक्षी दिनैपर्छ, अब येशूका चेलाहरूलाई सताउनु हुँदैन र अबउप्रान्त परमेश्‍वरको कामको विरोध गर्नु हुँदैन भनी तिनले विश्‍वास गरे। पावल धर्मको एक उच्‍च ओहदाका व्यक्ति थिए। तिनी धेरै जानकार र प्रतिभाशाली थिए, तिनले सामान्य मानिसहरूलाई हेला गर्थे र तिनको व्यक्तित्व धेरै मानिसहरूको भन्दा बलियो थियो। तर तिनीमाथि त्यो “ठूलो ज्योति” चम्किएपछि, तिनले प्रभु येशूका लागि काम गर्न, परमेश्‍वरका लागि कष्ट भोग्‍ने संकल्प गर्न र आफूलाई परमेश्‍वरको सामु अर्पण गर्न सके, जुन कुराले तिनीसित समझ थियो भन्‍ने प्रमाणित गऱ्यो। तिनले येशूका चेलाहरूलाई सताउने र पक्राउ गर्ने गरिरहेका बेला, तिनीकहाँ देखा परेर येशूले भन्‍नुभयो: “ए पावल, तिमी किन मलाई सताउँछौ?” पावल तुरुन्तै लडे र तिनले भने: “तपाईं को हुनुहुन्छ, प्रभु?” आकाशबाट आएको आवाजले भन्यो: “म येशू हुँ जसलाई तिमी सताउँछौ।” पावल तुरुन्तै चेतनामा आए, र त्यसपछि मात्र तिनले येशू नै ख्रीष्ट हुनुहुन्छ, उहाँ परमेश्‍वर हुनुहुन्छ भनी जाने। “म समर्पित हुनैपर्छ। परमेश्‍वरले मलाई यो अनुग्रह दिनुभएको छ—मैले उहाँलाई यसरी सताएँ, तर पनि उहाँले मलाई प्रहार गर्नुभएन, न त उहाँले मलाई सराप्‍नुभयो। मैले उहाँका लागि कष्ट भोग्‍नैपर्छ।” पावलले के कुरालाई स्वीकार गरे भने, तिनले प्रभु येशू ख्रीष्टलाई सताएका थिए र अहिले तिनी उहाँका चेलाहरूलाई मारिरहेका थिए र पनि परमेश्‍वरले तिनलाई सराप दिनुभएको थिएन, बरु तिनीमाथि ज्योति चम्काउनुभएको थियो। यसले तिनलाई उत्प्रेरणा दियो र तिनले भने: “मैले उहाँको अनुहार हेरिनँ, तैपनि मैले उहाँको स्वर सुनेँ र उहाँको ठूलो ज्योति देखेँ। अब मात्र मैले बुझेँ कि परमेश्‍वरले मलाई साँच्‍चै प्रेम गर्नुहुन्छ, र प्रभु येशू ख्रीष्ट साँच्‍चै मानिसलाई कृपा गर्नुहुने र मानिसका पापहरू सदाका लागि क्षमा गर्नुहुने परमेश्‍वर हुनुहुन्छ। म एक पापी हुँ भन्‍ने कुरा मैले साँच्‍चै देखेँ।” पछि परमेश्‍वरले काम गर्न पावलका प्रतिभाहरूको प्रयोग गर्नुभयो, तर केही क्षणका लागि यो कुरालाई बिर्स। त्यस समय तिनको संकल्प, तिनको सामान्य मानव समझ र तिनको आत्म-सचेतना—तिमीहरूले यी कुराहरू प्राप्त गर्न सक्दैनौ। आज, के तिमीहरूले धेरै ज्योति पाएका छैनौ र? के परमेश्‍वरको स्वभाव प्रताप, क्रोध, न्याय र सजायको स्वभाव हो भनी धेरैले देखेका छैनन् र? मानिसहरूमाथि धेरैपटक सराप, परीक्षा र शोधन आइलागेको छ—अनि तिनीहरूले के सिकेका छन्? तैँले अनुशासन र काँटछाँटमा परेर के प्राप्त गरेको छस्? तँमाथि धेरैचोटि कठोर वचनहरू, प्रहार र न्याय आइलागेको छ, तैपनि तँ तिनमा ध्यान दिँदैनस्। तँमा पावलमा भएको समझ अलिकति पनि छैन—के तँ अति नै पछौटे होइनस् र? पावलले स्पष्टसँग नबुझेका कुराहरू पनि धेरै थिए। तिनलाई आफूमाथि ज्योति चम्केको मात्र थाहा थियो, तर आफूलाई प्रहार गरिएको कुरा थाहा थिएन; तिनले व्यक्तिगत रूपमा के विश्‍वास गरे भने तिनीमाथि ज्योति चम्केपछि तिनले आफूलाई परमेश्‍वरमा समर्पण गर्नुपर्छ, परमेश्‍वरको निम्ति कष्ट भोग्‍नुपर्छ, प्रभु येशू ख्रीष्टका लागि मार्ग तयार गर्न सबै कुरा गर्नुपर्छ र धेरै पापीहरूलाई प्रभुको छुटकारा दिलाउनुपर्छ। यो तिनको संकल्प र तिनको कामको एक मात्र उद्देश्य थियो—तर जब तिनले काम गरे, यो रोगले तिनलाई अझै पनि छोडेन, तिनको मृत्यु हुञ्‍जेलसम्‍म पनि छोडेन। पावलले २० वर्षभन्दा बढी समयसम्म काम गरे। तिनले ठूलो दुःख र धेरै सतावट र सङ्कष्टहरू भोगे, तर निश्‍चय नै यी सब पत्रुसले भोगेका परीक्षाहरूभन्दा कम थिए। यदि तिमीहरूमा पावलको जति पनि समझ छैन भने यो कति दयनीय कुरा हुन्छ? यस्तो अवस्था भएकोले, परमेश्‍वरले तिमीहरूमा अझ ठूलो काम गर्न कसरी सुरु गर्न सक्‍नुहुन्‍छ?

जब पावलले सुसमाचार प्रचार गरे, तिनले ठूलो दुःख पाए। तिनले गरेको काम, त्यस बेलाको तिनको सङ्कल्प, तिनको विश्‍वास, अर्पण, प्रेम, धैर्य, र नम्रता, साथै तिनले जिएका अरू धेरै वटा बाहिरी कुरा, आज तिमीहरूभन्दा उच्च थिए। अझ गम्भीर रूपमा भन्दा, तिमीहरूसँग कुनै सामान्य समझ छैन; तिमीहरूसँग कुनै विवेक वा मानवता समेत छैन। तिमीहरूमा धेरै कुराको कमी छ! त्यसकारण, धेरैजसो समय, तिमीहरूको जियाइमा कुनै सामान्य समझ भेटिँदैन, र आत्म-सचेतनाको कुनै सङ्केत हुँदैन। त्यस बेला पावललाई शारीरिक रोगले सताएको भए पनि, तिनले निरन्तर प्रार्थना गरिरहे र खोजिरहे: “यो रोग साँच्चिकै के हो? मैले प्रभुकै लागि यो सबै काम गरेको छु, यो व्यथाले मलाई किन छोड्दैन? के प्रभु येशूले मेरो परीक्षा गर्दै हुनुहुन्छ? के उहाँले मलाई ढाल्नुभएको छ? यदि उहाँले मलाई ढाल्नुभएको भए, म त्यति बेलै मर्नेथिएँ, र उहाँका लागि यो सबै काम गर्न असक्षम हुनेथिएँ, न त मैले यति धेरै ज्योति नै प्राप्त गर्न सक्नेथिएँ। उहाँले मेरो सङ्कल्प पनि साकार पार्नुभयो।” पावललाई सधैँ यो रोग परमेश्‍वरले तिनको परीक्षा गरिरहनुभएको हो, यसले तिनको विश्‍वास र इच्छाशक्तिलाई खार्दै छ भन्‍ने लाग्थ्यो—पावल यसलाई यसरी नै हेर्थे। वास्तवमा, तिनको रोग प्रभु येशूले तिनलाई ढाल्नुहुँदा त्यसले पारेको असर थियो। यसले तिनलाई भावनात्मक दबाबमा राख्यो, र तिनको विद्रोहीपनलाई नियन्त्रणमा ल्यायो। यदि तिमीहरूले आफूलाई पावलको परिस्थितिमा पायौ भने, तिमीहरू के गर्नेथियौ? के तिमीहरूको सङ्कल्प र दुःख भोग्ने सामर्थ्य पावलको बराबरी हुन सक्थ्यो? आज, यदि तिमीहरूमाथि कुनै रोग आइपर्‍यो, वा तिमीहरूले कुनै ठूलो परीक्षा भोग्यौ, र तिमीहरूलाई दुःख भोग्न लगाइयो भने, तिमीहरू कस्ता हुनेछौ भनेर भन्न सकिँदैन। यदि तिमीहरूलाई पिँजडामा थुनेर निरन्तर भरणपोषण गरियो भने, तिमीहरू ठीकै हुनेछौ। नत्र भने तिमीहरू कुनै मानवता नभएका ब्वाँसा जस्तै हुनेछौ। त्यसैले जब तिमीहरूलाई अलिकति रोकावट वा कष्ट आइपर्छ, यो तिमीहरूका लागि राम्रो हो; यदि तिमीहरूलाई सजिलो समय दिइएको भए तिमीहरू बरबाद हुनेथियौ, अनि तिमीहरूलाई कसरी सुरक्षा दिन सकिन्थ्यो? आज, तिमीहरूलाई सजाय दिइएको, न्याय गरिएको, र श्राप दिइएको हुनाले नै तिमीहरूलाई सुरक्षा दिइएको हो। तिमीहरूले धेरै दुःख भोगेको हुनाले नै तिमीहरू सुरक्षित छौ। यदि त्यसो नभएको भए, तिमीहरू धेरै पहिले नैतिक पतनमा झरेका हुनेथियौ। यो जानाजानी तिमीहरूलाई कठिनाइमा पार्नु होइन—मानिसको प्रकृति परिवर्तन गर्न गाह्रो हुन्छ, र उसको स्वभाव परिवर्तन हुनका लागि यो यस्तै हुनुपर्छ। आज, तिमीहरूसँग त्यो विवेक वा समझ समेत छैन जुन पावलमा थियो, न त तिमीहरूसँग तिनको आत्म-सचेतना नै छ। तिमीहरूको आत्मालाई जगाउनका लागि तिमीहरूलाई सधैँ नियन्त्रणमा राखिनुपर्छ, साथै तिमीहरूलाई सधैँ सजाय दिइनुपर्छ र न्याय गरिनुपर्छ। सजाय र न्याय नै तिमीहरूको जीवनका लागि सबैभन्दा उत्तम कुरा हुन्। अनि आवश्यक पर्दा, तिमीहरूले तथ्यहरूको सजाय पनि भोग्नैपर्छ; त्यसपछि मात्रै तिमीहरू पूर्ण रूपमा झुक्नेछौ। तिमीहरूको प्रकृति नै यस्तो छ कि सजाय र श्रापविना तिमीहरू आफ्नो शिर निहुराउन अनिच्छुक हुन्छौ, झुक्न अनिच्छुक हुन्छौ। तिमीहरूको आँखा अगाडि तथ्यहरू नभएसम्म, तिमीहरूमा कुनै प्रभाव पर्दैन। तिमीहरू चरित्रको हिसाबले अत्यन्तै नीच र मूल्यहीन छौ! सजाय र न्यायविना, तिमीहरूलाई विजय गरिन गाह्रो हुनेथियो, र तिमीहरूको अधार्मिकता र अनाज्ञाकारितालाई जित्न गाह्रो हुनेथियो। तिमीहरूको पुरानो प्रकृतिले अत्यन्तै गहिरो जरा गाडेको छ। यदि तिमीहरूलाई सिंहासनमा राखिएको भए, तिमीहरूले ब्रह्माण्डमा आफ्नो स्थान थाहा पाउने थिएनौ, तिमीहरू कता जाँदै छौ भन्‍ने कुरा त झनै थाहा पाउने थिएनौ। तिमीहरूलाई आफू कहाँबाट आएको भन्‍ने समेत थाहा छैन, अनि तिमीहरू सृष्टिकर्तालाई कसरी चिन्न सक्थ्यौ र? आजका सामयिक सजाय र श्रापहरू नहुने भए, तिमीहरूको अन्तिम दिन धेरै अघि नै आइसकेको हुनेथियो। तिमीहरूको नियतिको बारेमा त कुरै नगरौँ—के त्यो अझै बढी आसन्न खतरामा हुनेथिएन र? यो सामयिक सजाय र न्यायविना, तिमीहरू कति अहङ्कारी हुनेथियौ, वा तिमीहरू कति पतित हुनेथियौ भन्‍ने कसलाई थाहा छ र। यो सजाय र न्यायले तिमीहरूलाई आजसम्म ल्याएका छन्, र तिनले तिमीहरूको अस्तित्वलाई जोगाएर राखेका छन्। यदि तिमीहरूलाई अझै पनि तिमीहरूका “पिता” का जस्तै विधिहरू प्रयोग गरेर “शिक्षित” गरिएको भए, तिमीहरू कस्तो क्षेत्रमा प्रवेश गर्नेथियौ भन्‍ने कसलाई थाहा छ र! तिमीहरूसँग आफूलाई नियन्त्रण गर्ने र आत्मचिन्तन गर्ने सामर्थ्य पटक्कै छैन। तिमीहरू जस्ता मानिसहरूका हकमा, यदि तिमीहरूले पछ्याउन, समर्पित हुन, अवरोध नगर्न, र बाधा नदिन मात्र सक्यौ भने, मेरा लक्ष्यहरू हासिल हुनेछन्। के तिमीहरूले अझ राम्रोसँग आजको सजाय र न्यायलाई स्वीकार गर्नु पर्दैन र? तिमीहरूसँग अन्य विकल्पहरू के-के छन्? जब पावलले प्रभु येशू बोलिरहनुभएको र काम गरिरहनुभएको देखे, तिनले अझै पनि विश्‍वास गरेनन्। पछि, प्रभु येशू क्रूसमा टाँगिनुभएपछि र मृत्युबाट बिउँतनुभएपछि, तिनले यो तथ्य थाहा पाए, तैपनि तिनले सताउन र विरोध गर्न जारी राखे। जानाजानी पाप गर्नु भनेको यही हो, त्यसैले तिनलाई ढालियो। सुरुमा, यहूदीहरूका बीचमा येशू भनिने एक जना राजा हुनुहुन्छ भन्‍ने तिनलाई थाहा थियो, तिनले यो सुनेका थिए। पछि, मन्दिरमा प्रवचन दिँदा र भूमिभरि प्रचार गर्दा तिनी आफूलाई श्रेष्ठ ठान्दै र कुनै पनि मानिसको पालना गर्न इन्कार गर्दै येशूका विरुद्धमा लागे। यी कुराहरू त्यस बेलाको कामका लागि ठूलो बाधा बने। येशूले काम गरिरहनुभएको बेला, पावलले मानिसहरूलाई प्रत्यक्ष रूपमा सताउने र पक्राउ गर्ने काम गरेनन्, तर तिनले प्रचार र शब्दहरू प्रयोग गरेर येशूको कामलाई भत्काए। पछि, प्रभु येशू ख्रीष्ट क्रूसमा टाँगिनुभएपछि, तिनले ठाउँ-ठाउँमा दौडधुप गर्दै र चेलाहरूलाई सताउन आफ्नो सक्दो प्रयास गर्दै तिनीहरूलाई पक्राउ गर्न थाले। तिनीमाथि “ज्योति” चम्किएपछि मात्रै तिनी बिउँझिए र तिनले ठूलो पछुतो अनुभव गरे। तिनलाई ढालिएपछि, तिनको रोगले तिनलाई कहिल्यै छोडेन। कहिलेकाहीँ, तिनलाई आफ्नो व्यथा झनै बढेको महसुस हुन्थ्यो, र तिनी ओछ्यानबाट निस्कन सक्दैनथे। तिनले सोचे, “के भइरहेको छ? के म साँच्चै ढालिएको छु?” रोगले तिनलाई कहिल्यै छोडेन, र यही रोगको कारणले गर्दा तिनले धेरै काम गरे। यो भन्न सकिन्छ कि येशूले पावलको अहङ्कार र स्वेच्छाचारिताको कारणले गर्दा तिनमा यो रोग राखिदिनुभयो; यो पावलमाथिको दण्ड थियो, तर परमेश्‍वरको काममा पावलका वरदानहरू प्रयोग गर्नका लागि पनि यसो गरिएको थियो, ताकि उहाँको काम फैलाउन सकियोस्। वास्तवमा, परमेश्‍वरको अभिप्राय पावललाई मुक्ति दिने थिएन, बरु तिनलाई प्रयोग गर्ने थियो। तैपनि पावलको स्वभाव अत्यन्तै अहङ्कारी र स्वेच्छाचारी थियो, त्यसैले तिनमा एउटा “काँडा” राखियो। अन्ततः पावलले आफ्नो काम सकाउन्जेल, रोग तिनका लागि त्यति ठूलो सास्ती रहेन, र तिनको काम सकिँदै गर्दा, तिनी यी शब्दहरू भन्न सक्ने भए, “मैले असल लडाइँ लडेको छु, मैले मेरो यात्रा पूरा गरेको छु, मैले आस्था कायम राखेको छु: अबदेखि मेरा लागि धार्मिकताको मुकुट राखिएको छ।”—जुन तिनले परमेश्‍वरको काम थाहा नभएको कारणले भने। तिमीहरूमध्ये पावल जस्ता धेरै छन्, तर यदि तिमीहरूसँग साँच्चै बाटोको अन्त्यसम्म पछ्याउने सङ्कल्प छ भने, तिमीहरूलाई नराम्रो व्यवहार गरिनेछैन। हामी यहाँ पावल कसरी विद्रोही र प्रतिरोधी थिए भन्ने बारेमा छलफल गर्नेछैनौँ; हामी तिनको सकारात्मक र वाञ्छनीय पाटोमा मात्रै सीमित रहौँ: तिनमा विवेक थियो, र एक पटक “ज्योति” प्राप्त गरेपछि, तिनी परमेश्‍वरप्रति आफूलाई अर्पण गर्न र परमेश्‍वरका लागि दुःख भोग्न सक्ने भए। यो तिनको एउटा सबल पक्ष थियो। तर, यदि तिनमा एउटा सबल पक्ष भएकोले तिनी आशिषित् व्यक्ति थिए भनी विश्‍वास गर्नेहरू छन् भने, यदि तिनीहरू तिनलाई सजाय दिइयो नै भन्न सकिँदैन भनेर सोच्छन् भने, यी समझरहित मानिसहरूका शब्द हुन्।

प्रार्थना गर्दा र परमेश्‍वरका वचनहरू पढ्दा धेरैजसो मानिसहरू परमेश्‍वरमा समर्पित हुन तयार हुन्छन्, तर एकान्तमा चाहिँ दुराचारी बन्छन् र त्यसबारेमा केही पनि सोच्दैनन्। एकपछि अर्को तह प्रकट गर्दै परमेश्‍वरका वचनहरू बारम्बार बोलिएका छन्, र मानिसहरूको तल्लो तहको पर्दाफास भएपछि मात्र तिनीहरूले “शान्ति पाउँछन्” र तिनीहरू कम अभिमानी र हठी बन्छन्, कम असह्य अहङ्कारी हुन्छन्। आज तिमीहरूको अवस्था जस्तो छ, त्यसअनुसार त तिमीहरूलाई अझै पनि निर्ममतापूर्वक प्रहार र पर्दाफास गरिनुपर्छ र सानोभन्दा सानो कुरालाई समेत नछोडीकन न्याय गरिनुपर्छ, ताकि तिमीहरूलाई सास फेर्ने मौका समेत नहोस्। तिमीहरूलाई कठोर सजाय र न्यायले नछोडेकै जाती, र निन्दा र सरापहरू तिमीहरूबाट टाढा नहटेकै राम्रो, ताकि तिमीहरूले परमेश्‍वरका प्रशासनिक आदेशहरूका हात तिमीहरूबाट कहिल्यै अलग हुँदैन भन्‍ने देख्‍न सक। व्यवस्थाको युगमा परमप्रभुले आफूलाई कहिल्यै नत्याग्‍नुभएको हारूनले देखे (तिनले यहोवाको निरन्तर मार्गदर्शन र सुरक्षा देखेका थिए; आज तिमीहरूले देख्‍ने परमेश्‍वरको मार्गदर्शन भनेका सजाय, सराप र न्याय हुन्), ठीक त्यसरी नै आज यहोवाको प्रशासनिक आदेशहरूको हातले तिमीहरूलाई पनि छोड्दैन। तैपनि, एउटा कुरामा तिमीहरू ढुक्‍क हुन सक्छौ: तिमीहरूले जसरी विरोध, विद्रोह र आलोचना गरे पनि, तिमीहरूको देहलाई कुनै हानि हुनेछैन। तर यदि तिनीहरू विरोधको धेरै हदसम्‍म जान्छन् र काममा बाधा दिन्छन् भने, त्यो स्वीकार्य हुँदैन; त्यसमा सीमा हुन्‍छ। मण्डलीको जीवनमा अवरोध वा बाधा नपुऱ्याओ, र पवित्र आत्माको काममा अवरोध खडा नगर। बाँकी कुराका लागि, तैँले जे चाहन्छस् त्यही गर्न सक्छस्। यदि तँ जीवनलाई पछ्याउन चाहँदिनँ, संसारमा फर्कन चाहन्छु भन्छस् भने छिटो गर् र गइहाल! तिमीहरूले जे गर्छौ त्यसले परमेश्‍वरको काममा बाधा पुर्‍याउँदैन भने तिमीहरूले जेसुकै गर्न सक्छौ। तैपनि तैँले जान्‍नुपर्ने अर्को एउटा कुरा छ: अन्त्यमा, त्यसरी जानाजानी पाप गर्नेहरू सबैलाई हटाइनेछ। आज, तँलाई निन्दा नगरिएला, तर अन्त्यमा, थोरै मानिसहरूले मात्र साक्षी दिन सक्‍नेछन्—र बाँकी सबै खतरामा पर्नेछन्। यदि तँ यस प्रवाहमा हुन चाहँदैनस् भने ठीकै छ। आजका मानिसहरूलाई सहनशीलताको साथ व्यवहार गरिन्छ; यदि तँ भोलिको सजायप्रति डराउँदैनस् भने म तँलाई सीमित गर्दिनँ। तर यदि तँ यो प्रवाहमा छस् भने, तैँले गवाही दिनुपर्छ, र तँलाई सजाय दिइनैपर्छ। यदि तँ यसलाई अस्वीकार गरेर संसारमा फर्कन चाहन्छस् भने ठीकै छ—कसैले तँलाई रोक्दैन! तर यदि तैँले विनाशकारी काम गर्छस् र परमेश्‍वरको काममा बाधा पुर्‍याउँछस् भने, तँलाई त्यसका लागि बिलकुलै क्षमा गर्न सकिँदैन! कुन-कुन मानिसहरूलाई सजाय दिइन्छ र कसका परिवारहरूलाई श्राप दिइन्छ भन्‍ने बारेमा तेरो आँखाले देख्‍ने र तेरो कानले सुन्‍ने कुराहरूको बारेमा भन्दा, यी सबैका लागि सीमितता र सीमाहरू छन्। पवित्र आत्माले हलकासित काम गर्नुहुन्‍न। तिमीहरूले गरेका पापहरूको आधारमा, यदि तिमीहरूसित व्यवहार गर्नुपऱ्यो र तिमीहरूको आफ्नै अधार्मिकताअनुसार तिमीहरूलाई गम्भीरतासाथ लिनुपऱ्यो भने, तिमीहरूमध्ये को बाँच्न सक्‍नेक्थौ? तिमीहरू सबै विपत्तिमा पर्नेथ्यौ, र तिमीहरूमध्ये कसैको पनि राम्रो परिणाम हुन्थेन। तैपनि आज धेरै मानिसहरूलाई सहिष्णुताका साथ व्यवहार गरिन्छ। तिमीहरूले आलोचना, विद्रोह र विरोध गरे पनि, जबसम्म तिमीहरू अवरोध खडा गर्दैनौ, तबसम्‍म म तिमीहरूलाई मुस्कानसहित सामना गर्नेछु। यदि तिमीहरूले साँच्‍चै नै जीवनको खोजी गर्दै छौ भने, तिमीहरूले थोरै सजाय भोग्‍नुपर्नेछ, र तिमीहरू शल्यक्रियाको टेबलमा जानलाई आफूले मन पराएको कुरासँग अलग हुनुपरेको पीडा सहनुपर्नेछ; पत्रुसले परीक्षा र कष्ट स्वीकार गरेजस्तै तैँले पीडा सहनु नै पर्नेछ। आज, तँ न्याय आसनको सामुन्‍ने छस्। भविष्यमा, तँ “शिर काट्ने यन्त्र” मा जानुपर्छ, जुन तैँले आफैलाई “बलिदान” गर्ने समय हुनेछ।

आखिरी दिनहरूको कामको यो अन्तिम चरणमा, सायद तँ परमेश्‍वरले तेरो शरीरलाई नाश गर्नुहुनेछैन र तैँले उहाँको विरोध गरे पनि वा उहाँलाई दोष लगाए पनि आफूले कुनै व्यथा सहनुपर्नेछैन भन्‍ने विश्‍वास गर्छस् होला—तर जब तँमाथि परमेश्‍वरका कठोर वचनहरू आइपर्छन्, जब तेरो विद्रोह र प्रतिरोध अनि तेरो घिनलाग्दो रूप सबै उदाङ्गो हुन्छन्, तब तँ लुक्‍न सक्‍नेछैनस्। तँ आतङ्कित हुनेछस् र अन्योलमा पर्नेछस्। आज, तिमीहरूमा थोरै भए पनि विवेक हुनुपर्छ। परमेश्‍वरको विरोध र विद्रोह गर्ने दुष्टहरूको भूमिका नखेल। तैँले आफ्नो पुरानो पुर्खाविरुद्ध विद्रोह गर्नुपर्छ; तँमा हुनुपर्ने कद यही हो र तँमा हुनुपर्ने मानवता यही हो। तँ सधैँ आफ्नो भविष्यका सम्भावनाहरू वा आजको आनन्दलाई पन्साउन असक्षम हुन्‍छस्। परमेश्‍वर भन्‍नुहुन्छ: “जबसम्म तिमीहरू मेरो अनुसरण गर्न र सत्यको पछि लाग्‍न सक्दो प्रयास गर्छौ, म तिमीहरूलाई निश्‍चित रूपले सिद्ध बनाउनेछु। तिमीहरू सिद्ध पारिएपछि, तिमीहरूको गन्तव्य सुन्दर हुनेछ—तिमीहरूलाई मेरो राज्यमा मसँग आशिष्‌हरूको आनन्द लिन ल्याइनेछ।” तिमीहरूका निम्ति एउटा सुन्दर गन्तव्यको प्रतिज्ञा गरिएको छ, तैपनि तिमीहरूका मापदण्डहरूलाई कहिल्यै पनि कम गर्न सकिँदैन। एउटा सर्त पनि छ: तिमीहरूलाई विजय गरिए पनि वा सिद्ध पारिए पनि, आज तिमीहरूले केही सजाय र केही कष्ट भोग्‍नुपर्नेछ; तिमीहरूलाई प्रहार र अनुशासित गरिनुपर्छ; तैँले मेरो वचन सुन्नैपर्छ, मेरो मार्ग पछ्याउनैपर्छ, र परमेश्‍वरको इच्छा पालन गर्नैपर्छ—तिमी मानिसहरूले गर्नुपर्ने कार्य यही हो। तैँले जसरी पछ्याए पनि, तैँले यसरी स्पष्ट रूपमा सुन्‍नुपर्छ। यदि तँसँग सच्‍चा अन्तर्दृष्टिहरू छन् भने, तँ पछि लागिरहन सक्छस्। यदि तँलाई यहाँ कुनै सम्भावना वा आशा छैन भन्‍ने लाग्छ भने, तँ जान सक्छस्। तँलाई यी वचनहरू स्पष्ट रूपमा बताइएको छ, तर यदि तँ साँच्‍चै जान चाहन्छस् भने, त्यसले तँसित अलिकति पनि विवेक छैन भन्‍ने मात्र देखाउँछ; तेरो यस्तो कार्य नै तँ एक नरपिशाच होस् भन्‍ने प्रमाणित गर्न पर्याप्त हुन्छ। तैँले सबै कुरा परमेश्‍वरका योजनाबद्ध कार्यहरूको अधीनमा छोडेको छु भनेर भन्छस्, तैपनि तेरो देह र तँ जसरी जिउँछस् सो आधारमा हेर्दा, अझै पनि तँ शैतानको सत्तामा जिउँछस्। शैतान पनि परमेश्‍वरको हातमा हुन्छ, तर तँ आफै अझै शैतानको अधीनमा छस् र तँलाई परमेश्‍वरद्वारा मुक्त गरिनु अझै बाँकी नै छ, किनकि तँ अझै पनि शैतानको प्रभावमा बाँचिरहेको छस्। तैँले मुक्ति पाउनका लागि कसरी खोजी गर्नुपर्छ? विकल्प रोज्ने काम तेरो हो—तैँले हिँड्ने बाटो तैँले आफै चुन्‍नुपर्छ। अन्त्यमा, यदि तैँले “मसँग केही पनि राम्रो छैन, म मेरो विवेकद्वारा परमेश्‍वरको प्रेमको ऋण चुकाउँछु, र मसँग थोरै मात्र भए पनि मानवता हुनुपर्छ। मैले कुनै ठूलो कुरा हासिल गर्न सक्दिनँ, न त मेरो क्षमता त्यति उच्‍च छ; म परमेश्‍वरको कामको दर्शन र अर्थलाई बुझ्दिनँ। म केवल परमेश्‍वरको प्रेमको ऋण तिर्छु, म त्यही गर्छु जे परमेश्‍वरले भन्‍नुहुन्छ, र म जे गर्न सक्छु ती सब गर्छु। म सृष्टि गरिएको प्राणीको रूपमा आफ्नो कर्तव्य राम्ररी निर्वाह गर्छु,” भनेर भन्‍न सकिस् भने, म सन्तुष्ट हुनेछु। तैँले दिनसक्‍ने सबैभन्दा उत्कृष्ट गवाही यही हो। मानिसहरूको एउटा समूहबाट अपेक्षा गरिएको सर्वोच्‍च मापदण्ड अर्थात् सृष्टि गरिएको प्राणीको कर्तव्य पूरा गर्नु यही हो। तैँले जति गर्न सक्छस् त्यत्ति गर्; तँबाट अपेक्षा गरिएको मापदण्ड त्यत्ति धेरै उच्‍च छैन। जबसम्म तैँले सक्‍ने जति सबै गर्छस्, तब त्यो तेरो गवाही हुन्छ।


अभ्यास (७)

तिमीहरूको मानवतामा धेरै कुराको कमी छ, तिमीहरूको जीवनशैली अति नै निम्न र पतित छ, तिमीहरूसँग कुनै मानवता छैन, र तिमीहरूमा अन्तर्दृष्टिको कमी छ। त्यसकारण तिमीहरूले आफैलाई सामान्य मानवताका थोकहरूले सुसज्जित पार्नु आवश्यक छ। अन्तस्करण, तर्क-शक्ति र अन्तर्दृष्टि हुनु; कसरी बोल्ने र काम-कुराहरूलाई हेर्ने सो जान्नु; सरसफाइमा ध्यान दिनु; सामान्य मानवजस्तो व्यवहार गर्नु—यी सबै सामान्य मानवताको ज्ञानका विशेषताहरू हुन्। जब तिमीहरू यी कुराहरूमा उचित व्यवहार गर्छौ, तब तिमीहरूमा मानवताको एक स्वीकार्य स्तर भएको मानिन्छ। तिमीहरूले आफैलाई आत्मिक जीवनका लागि पनि सुसज्जित पार्नुपर्छ। तैँले परमेश्‍वरको पृथ्वीको कार्यको सम्पूर्णतालाई जान्‍नुपर्छ र तँसँग उहाँका वचनहरूको अनुभव हुनुपर्दछ। उहाँको प्रबन्धमा कसरी समर्पित हुने र सृष्टि गरिएको प्राणीको कर्तव्य कसरी पूरा गर्ने सो तैँले जान्‍नुपर्छ। तैँले आज प्रवेश गर्नुपर्ने कुराको दुई पक्षहरू यिनै हुन्—मानवताको जीवनको लागि आफैलाई सुसज्जित पार्नु, र आत्मिक जीवनका लागि अभ्यास गर्नु। यी दुवै अपरिहार्य छन्।

केही व्यक्तिहरू हास्यास्पद छन्: तिनीहरूले आफैलाई केवल मानवताका विशेषताहरूद्वारा सुसज्जित पार्न मात्र जान्दछन्। तिनीहरूको रूप-रङ्गमा कुनै दोष भेट्टाउन सकिँदैन; तिनीहरूले भन्‍ने कुरा र तिनीहरूका बोल्ने तरिका उचित हुन्छ, र तिनीहरूको वस्त्र अति मर्यादित र उचित हुन्छ। तर तिनीहरू भित्री रूपमा खाली हुन्छन्; तिनीहरूमा बाहिरी रूपमा मात्र सामान्य मानवता भएको जस्तो देखिन्छ। के खाने, के लगाउने, र के भन्‍ने जस्ता कुराहरूमा मात्र ध्यान केन्द्रित गर्नेहरू पनि कतिपय छन्। भुइँ सफा गर्ने, ओछ्यान मिलाउने, र साधारण सरसफाइ जस्ता कार्यहरूमा विशेष ध्यान दिनेहरू समेत छन्। यी सबै कार्यहरूमा तिनीहरू पोख्त हुन सक्दछन्, तर तैँले तिनीहरूलाई अन्त्यको दिनका परमेश्‍वरले गर्नुभएका कामहरू, वा सजाय, न्याय, वा परीक्षाहरू र शोधनको बारेमा रहेको तिनीहरूको ज्ञानको बारेमा कुरा गर्न लगाइस् भने, सायद तिनीहरूले सानोभन्दा सानो अनुभव पनि प्रदर्शन गर्दैनन्। तैँले तिनीहरूलाई सोध्न सक्छस्: “के तिमीले परमेश्‍वरले पृथ्वीमा गर्नुभएको प्राथमिक कामको बारेमा बुझेका छौ? आजका देहधारी परमेश्‍वरको काम येशूको कामभन्दा कसरी फरक छ? यहोवाको कामभन्दा कसरी फरक छ? के उहाँहरू एउटै परमेश्‍वर हुनुहुन्छ? के उहाँ यस युगलाई समाप्त गर्न आउनुभएको हो कि मानवजातिलाई मुक्ति दिन आउनुभएको हो?” तर त्यस्ता मानिसहरूसँग यी विषयहरूमा भन्नुपर्ने केही पनि हुँदैन। कसै-कसैले आफूलाई सुन्दर ढङ्गले, तर बाहिरपट्टि मात्र सिङ्गार्छन्: दिदी-बहिनीहरू आफूलाई फूलजस्तै सुन्दर रूपमा सिङ्गार्छन्, र दाजुभाइहरूले राजकुमार वा धनी ठाँटिला जवानहरूले जस्तै पोसाक पहिरिन्छन्। तिनीहरूले बाहिरी थोकहरूको मात्र वास्ता राख्छन्, जस्तै तिनीहरूले खाने र लाउने थोकहरू; भित्रपट्टि तिनीहरू बेसाहारा हुन्छन् र परमेश्‍वरको अलिकति पनि ज्ञान हुँदैन। यसमा के अर्थ हुन सक्छ? अनि कोही-कोही हुन्छन् जो गरिब भिखारीको जस्तो लुगा लाउँछन्—तिनीहरू वास्तवमा पूर्वी एसियाली दासहरू जस्ता देखिन्छन्! म तिमीहरूबाट के माग्छु के त्यो तिमीहरू साँच्चै बुझ्दैनौ? तिमीहरू आपसमा सर-सल्लाह गर: तिमीहरूले वास्तवमा के प्राप्त गरेका छौ? तिमीहरूले यतिका वर्षसम्म परमेश्‍वरमा विश्‍वास गरेका छौ, र पनि तिमीहरूले कटनी गरेका कुराहरू यिनै हुन्—के तिमीहरू लज्जित छैनौ? के तिमीहरूलाई लाज लाग्दैन? तिमीहरू यतिका वर्षसम्म साँचो मार्गको पछि लागेका थियौ, तापनि आज तिमीहरूको कद एउटा भँगेरीको भन्दा कम छ! तिमीहरूबीचका जवान स्‍त्रीहरूलाई हेर, आफैलाई एक-अर्कासँग दाँज्दै, तिमीहरूका वस्त्रहरू र शृङ्गारमा तिमीहरू तस्विरहरूजस्तो सुन्दर छौ—अनि तिमीहरू केको तुलना गर्छौ? तिमीहरूका सुखचैन? तिमीहरूका मागहरू? के म मोडेलहरू भर्ना गर्न आएको हुँ भनी तिमीहरू सोच्छौ? तिमीहरूलाई कुनै लाज छैन! तिमीहरूको जीवन कहाँ छ? के तिमीहरूले खोज्‍ने भनेको तिमीहरूका आफ्नै असंयमित इच्छा होइन र? तिमीहरू अति धेरै सुन्दर छौ भनी तिमीहरू सोच्छौ, तर तैँले हरप्रकारले सर्वोत्तम वस्त्र लगाइस् भने पनि के तँ वास्तवमा गोबरको थाकमा जन्मेको स्याउँस्याउँ गर्ने कीरा होइनस् र? आज, तैँले जुन यी स्वर्गीय आशिषहरूको आनन्द लिने सौभाग्य पाएको छस् त्यो तेरो सुन्दर अनुहारको कारणले होइन, तर परमेश्‍वरले तँलाई माथि उठाएर छूट दिनुभएकोले गर्दा हो। तँ कहाँबाट आएको होस् भन्‍ने कुरा के अझै पनि तँलाई अस्पष्ट छ? जीवनको कुरा गर्दा, तँ मूर्तिजस्तो गुँगो बन्दै आफ्नो मुख बन्द गर्छस्, तापनि तँमा वस्त्र पहिरिने आँट छ। अझै पनि तँलाई आफ्नो अनुहारमा लाली र पाउडर लगाउन मन लाग्छ! र तिमीहरूको माझमा भएका ठाँटिला व्यक्तिहरूलाई हेर, अनियन्त्रित मानिसहरू, जसले विरक्त अनुहार पारेर आरामसाथ घुम्दै, लखर-लखर गर्दै पूरा दिन बिताउँछन्। के एउटा व्यक्तिले यस्तै व्यवहार गर्नुपर्छ? तिमीहरूको माझमा प्रत्येक पुरुष र स्त्रीले सारा दिन आफ्नो ध्यान कुन कुरामा लगाउँछौ? भोजन खानका निम्ति कसमाथि निर्भर छौ भनी के तिमीहरू जान्दछौ? तिमीहरूका वस्त्र हेर, तिमीहरूले आफ्ना हातहरूमा के कटनी गरेका छौ हेर, तिमीहरूका पेट माड, तिमीहरूले विश्‍वासमा यतिका वर्षसम्म रगत र पसिनाको मूल्य चुकाएर तिमीहरूलाई के लाभ भएको छ? तँ अझै पनि ठाउँहरू हेर्न जाने कुरा सोच्छस्, तँ अझै पनि आफ्नो दुर्गन्धित शरीरलाई सिङ्गार्न चाहन्छस्—व्यर्थका खोजहरू! तँलाई एक सामान्य व्यक्ति हुने अनुरोध गरिएको छ, तापनि अहिले तँ केवल असामान्य मात्र होइन, पथभ्रष्ट पनि होस्। त्यस्तो व्यक्तिले मेरो सामुन्ने आउने आँट कसरी गर्न सक्छ? अरूको प्रशंसा पाउन आफ्नो आकर्षण र शरीरको आडम्बर देखाउने त्यस्तो मानवता, जो सधैँ शरीरको अभिलाषामा जिउँछ—के तँ फोहोर भूतात्माहरू र दुष्टात्माहरूको सन्तान होइनस् र? म त्यस्तो फोहोर भूतात्मालाई लामो समयसम्म अस्तित्वमा रहन दिनेछैनँ! अनि तँ आफ्नो हृदयमा के सोच्छस् त्यो मलाई थाहा छैन भन्‍ने नठान्। तँ आफ्नो अभिलाषा र तेरो शरीरलाई कडा नियन्त्रणमा राख्न सक्छस् होला, तर तैँले आफ्नो हृदयमा राखेका विचारहरूलाई म कसरी जान्न सक्दिनँ र? तेरा आँखाहरूले चाहना गर्ने सबै कुरा म कसरी थाहा पाउन सक्दिनँ र? के तिमी जवान स्त्रीहरू तिमीहरूका शरीर प्रदर्शन गर्न आफैलाई सुन्दर बनाउँदैनौ र? तिमीहरूका लागि पुरुषहरू के फाइदाका हुन्छन्? के तिनीहरूले साँच्चै तिमीहरूलाई कष्टको समुद्रबाट बचाउन सक्छन् र? तिमीहरू माझका ठाँटिला मानिसहरूको विषयमा कुरा गर्दा, तिमीहरू सबै आफूलाई भद्र र विशिष्ट देखाउन वस्त्र पहिरिन्छौ, तर के यो तिमीहरूको आकर्षक रूपतिर ध्यान खिच्‍नलाई बनाइने छली योजना होइन र? तिमीहरूले यो कसका निम्ति गरिरहेका छौ? तिमीहरूका लागि स्‍त्रीहरू के फाइदाका हुन्छन्? के तिनीहरू तिमीहरूका पापको स्रोत होइनन् र? तिमी पुरुष र स्त्रीहरूलाई मैले आफ्ना धेरै वचनहरू भनेको छु, तापनि तिमीहरूले तीमध्ये थोरै मात्र पालना गरेका छौ। तिमीहरूका कानले सुन्न गाह्रो छ, तिमीहरूका आँखाहरू धमिला भएका छन्, र तिमीहरूका हृदय यतिसम्म कठोर भएको छ कि तिमीहरूको शरीरमा अभिलाषाबाहेक अरू केही छैन, जसको पासोमा तिमीहरू उम्कन नसक्ने गरी फसेका छौ। फोहोर र मैलामा मडारिने तिमी कीराहरूको नजिक आउन को चाहन्छ? यो नभुल, कि तिमीहरू तीभन्दा बढी होइनौ जसलाई मैले गोबरको थुप्रोबाट उठाएको छु, कि सुरुमा तिमीहरूमा सामान्य मानवता थिएन। मैले तिमीहरूसँग माग्‍ने भनेको सामान्य मानवता हो, जुन सुरुमा तिमीहरूसित थिएन, तिमीहरूले आफ्नो अभिलाषा प्रकट गर भनेर होइन वा तिमीहरूको गनाउने शरीरलाई खुल्ला अधिकार दिनुपर्छ भन्‍ने होइन, जसलाई दियाबलसहरूले धेरै वर्षदेखि तालीम दिएको छ। जब तिमीहरूले त्यस्तो प्रकारले वस्त्र लाउँछौ तब तिमीहरू अझ गहिरो रूपले पासोमा पर्नेछौ भनी डराउँदैनौ। के तिमीहरू सुरुमा पापको अधीनमा थियौ भन्‍ने तिमीहरूलाई थाहा छैन? के तिमीहरूलाई थाहा छैन कि तिमीहरूका शरीरहरू अभिलाषाले पूरा भरिएका छन् अनि त्यो तिमीहरूका वस्त्रबाट पनि चुहिन्छ, र यसले तिमीहरूको अवस्था सहनै नसकिने गरी घिनलाग्दो र फोहोर भूतात्माहरूको जस्तो छ भनी प्रकट गर्दछ। के यो अरू कसैले भन्दा तिमीहरूले अझ स्पष्ट रूपमा जानेको कुरा होइन र? तिमीहरूका हृदय, तिमीहरूका आँखा, तिमीहरूका ओठ—के ती सबै फोहोर भूतात्माद्वारा अपवित्र पारिएका छैनन् र? के तिमीहरूका यी अङ्गहरू फोहोर छैनन् र? के तैँले जबसम्म काम गर्दैनस् तबसम्म तँ अति पवित्र छस् भनी सोच्छस्? के तैँले सुन्दर वस्त्रहरू पहिरिएर तिमीहरूको फोहोर आत्माहरूलाई लुकाउन सक्छौ भनी सोच्छस्? त्यसले काम गर्नेछैन! म तिमीहरूलाई अझ बढी वास्तविक हुने सल्लाह दिन्छु: छली र नकली नबन, अनि आफैलाई प्रदर्शन नगर। तिमीहरू एक-अर्काको अभिलाषाको प्रशंसा गर्दछौ, तर त्यसको बदलीमा तिमीहरू अनन्त दुःख-कष्ट र निर्मम ताडना मात्रै पाउनेछौ। तिमीहरूले एकअर्कालाई आँखा झिम्क्याउने र रोमान्समा लिप्त हुने के आवश्यकता छ? के यो तिमीहरूका इमानदारीको मापन, तिमीहरूका सोझोपनको सीमा हो? म तिमीहरू माझका ती मानिसहरूलाई घृणा गर्दछु, जो खराब औषधि र मन्त्रतन्त्रमा लिप्त छन्; म तिमीहरू बीचका ती युवा र युवतीहरूलाई घृणा गर्दछु, जसले तिनीहरूका आफ्नै शरीरलाई प्रेम गर्दछन्। तिमीहरूले आफैलाई नियन्त्रणमा राख्नु राम्रो हुन्थ्यो, किनकि अब तिमीहरूले सामान्य मानवता धारण गर्नु आवश्यक छ, र तिमीहरूलाई आफ्नो अभिलाषाको प्रदर्शन गर्ने अनुमति छैन—तापनि तिमीहरू आफूले सके जति हरेक मौका लिन्छौ, किनकि तिमीहरूको देह अति नै धेरै छ र तिमीहरूका अभिलाषा अति नै ठूलो छ!

बाहिरी रूपमा, तेरो मानवताको जीवन धेरै राम्रोसँग व्यवस्थित छ, तर तँलाई जीवनको बारेमा आफ्नो ज्ञानको कुरा गर्न लगाइयो भने तँसँग भन्‍नको लागि केही पनि हुँदैन; र यसमा तँ गरिब छस्। तैँले आफैलाई सत्यताले सुसज्जित पार्नुपर्छ! तेरो मानवताको जीवन अझ राम्रोका लागि परिवर्तन भएको छ, र त्यसरी तँभित्रको जीवन पनि परिवर्तन हुनुपर्दछ; तेरा विचारहरू परिवर्तन गर्, परमेश्‍वरमा विश्‍वास राख्ने सम्बन्धी तेरो धारणा परिवर्तन गर्, तँभित्रको ज्ञान र सोच परिवर्तन गर्, र तेरो धारणाभित्र रहेको परमेश्‍वर सम्बन्धी ज्ञान परिवर्तन गर्। काटछाँटद्वारा र प्रकाशहरूद्वारा र भरण-पोषणद्वारा तैँले आफ्नै बारेमा, मानव जीवन र परमेश्‍वरमाथिको विश्‍वासको बारेमा आफ्नो ज्ञान बिस्तारै परिवर्तन गर्दै जा; तेरो बुझाइलाई शुद्धताको लागि सक्षम बना। यस प्रकारले, मानिस भित्रका विचारहरू परिवर्तन हुन्छन्, उसले थोकहरूलाई हेर्ने तरिका परिवर्तन हुन्छ, र उसको मानसिक प्रवृत्ति परिवर्तन हुन्छ। यसलाई मात्र जीवनको स्वभाव परिवर्तन भनेर भन्न सकिन्छ। तँलाई सारा दिन परमेश्‍वरका वचनहरू पढेर, वा लुगाफाटो धोएर र सफा गरेर बिताउन भनिएको छैन। सामान्य मानवताको जीवन स्वाभाविक रूपमा कम्तीमा पनि सहनीय हुनुपर्छ। यसको अतिरिक्त, बाहिरी विषयहरूको सामना गर्दा तैँले अझै पनि केही अन्तर्दृष्टि र विवेक प्रयोग गर्नुपर्दछ; तर सबैभन्दा महत्त्वपूर्ण कुरा के हो भने तँ जीवनको सत्यताले सुसज्जित हुनुपर्छ। जब तैँले आफैलाई जीवनका लागि सुसज्जित पारिरहेको हुन्छस्, तैँले परमेश्‍वरको वचनहरू खाने र पिउने कुरामा ध्यान दिनु पर्दछ, तैँले परमेश्‍वरको ज्ञान, मानव जीवनबारे तेरो दृष्टिकोण, र निश्‍चित रूपमा, आखिरी दिनहरूको अवधिमा परमेश्‍वरले गर्नुभएको काम सम्‍बन्धी तेरो ज्ञानको कुरा गर्न सक्नुपर्दछ। तैँले जीवनलाई पछ्याउने हुनाले, तैँले आफैलाई यी कुराहरूद्वारा सुसज्जित पार्नुपर्छ। जब तँ परमेश्‍वरको वचन खान्छस् र पिउँछस्, तब तैँले ती कुराहरूसँग तेरो आफ्नै वास्तविकतालाई नाप्नुपर्छ। अर्थात्, जब तैँले आफ्नो वास्तविक अनुभवको क्रममा तेरा कमजोरीहरू पत्ता लगाउँछस्, तब तैँले अभ्यास गर्ने मार्ग खोज्न, तेरा गलत अभिप्राय र धारणाहरूको विरुद्ध विद्रोह गर्न सक्‍नुपर्छ। यदि तँ सधैँ यी थोकहरूका लागि प्रयास गर्छस् र तिनलाई हासिल गर्न तेरो हृदय समर्पित गर्छस् भने, तब तँसँग हिँड्ने मार्ग हुनेछ, तैँले रित्तो महसुस गर्नेछैनस्, यसरी तैँले एउटा सामान्य स्थिति कायम राख्न सक्छस्। तब मात्र तँ आफ्नो जीवनको बोझ बोक्ने, विश्‍वास भएको व्यक्ति हुनेछस्। किन केही मानिसहरूले परमेश्‍वरका वचनहरू पढेपछि ती अभ्यास गर्न सक्दैनन्? के तिनीहरूले अत्यन्त महत्त्वपूर्ण कुराहरू बुझ्न नसकेकाले गर्दा होइन र? के तिनीहरूले जीवनलाई गम्भीरतासाथ नलिएकाले गर्दा होइन र? तिनीहरूले महत्त्वपूर्ण कुराहरूलाई बुझ्न नसक्नु र तिनीहरूसँग अभ्यास गर्ने कुनै मार्ग नहुनुको कारण के हो भने, जब उनीहरूले परमेश्‍वरका वचनहरू पढ्छन्, तब तिनीहरू ती वचनसँग आफ्नो अवस्थालाई जोड्न सक्दैनन्, न त उनीहरूले आफ्नै अवस्थालाई नै वशमा राख्न सक्छन्। कतिपय मानिसहरू भन्छन्: “म परमेश्‍वरका वचनहरू पढ्छु र मेरो अवस्थालाई ती वचनसँग जोड्छु, र म भ्रष्ट र कमजोर क्षमताको छु भन्‍ने मलाई थाहा छ, तर म परमेश्‍वरका अभिप्रायहरू पूरा गर्न सक्दिनँ।” तैँले केवल सतह मात्र देखेको छस्; तँलाई थाहा नभएका धेरै वास्तविक कुराहरू छन्: शरीरका मनोरञ्जनहरूलाई कसरी पन्साउने, आत्म-धार्मिकतालाई कसरी पन्साउने, आफैलाई कसरी परिवर्तन गर्ने, यी कुराहरूमा कसरी प्रवेश गर्ने, तेरो क्षमतालाई कसरी सुधार गर्ने? र कुन पक्षबाट सुरु गर्ने। तैँले सतहका केही कुराहरूलाई मात्र बुझ्छस्, र तैँले जानेको कुरा यति मात्र हो कि तँ धेरै भ्रष्ट छस्। जब तँ आफ्ना दाजुभाइ-दिदीबहिनीहरूलाई भेट्छस्, तब तैँले तँ कति धेरै भ्रष्ट छस् भन्‍ने बारेमा मात्र कुरा गर्छस्, र यस्तो देखिन्छ कि तैँले आफैलाई चिन्छस् र तेरो जीवनका लागि तैँले ठूलो बोझ बोक्छस्। वास्तविकतामा त, तेरो भ्रष्ट स्वभाव परिवर्तन भएको छैन, जसले के प्रमाणित गर्छ भने तैँले अभ्यास गर्ने मार्ग फेला पारेको छैनस्। यदि तैँले कुनै मण्डलीको नेतृत्व गरिरहेको छस् भने, तैँले दाजुभाइ-दिदीबहिनीहरूको अवस्थालाई बुझ्न र त्यो कुरा औंल्याउन सक्नुपर्छ। के यसो भनेर मात्र पुग्छ: “तिमी मानिसहरू विद्रोही र पछौटे छौ!”? होइन, तैँले निश्‍चित रूपमा उनीहरूको विद्रोहीपन र पछौटेपन कसरी प्रकट हुन्छन् त्यो बताउनुपर्छ। तैँले उनीहरूको विद्रोही अवस्थाहरू, उनीहरूका विद्रोही व्यवहारहरू, र उनीहरूका शैतानी स्वभावहरूको बारेमा कुरा गर्नैपर्छ, र तैँले यी कुराहरू त्यसरी बताउनुपर्छ कि तेरा वचनहरूमा सत्यता छ भनी तिनीहरू पूर्ण रूपले विश्‍वस्त होऊन्। तेरा कुराहरू बुझाउन तथ्य र उदाहरणहरू प्रयोग गर्, र उनीहरू कसरी विद्रोही व्यवहारबाट अलग हुन सक्छन् त्यो सटीक रूपले भन्, र अभ्यास गर्ने मार्ग देखा—मानिसहरूलाई विश्‍वस्त तुल्याउनुपर्ने यसरी नै हो। यसो गर्नेहरूले मात्र अरूलाई नेतृत्व गर्न सक्छन्; उनीहरूमा मात्र सत्यता वास्तविकता हुन्छ।

अहिले सङ्गतिद्वारा तिमीहरूलाई धेरै सत्यहरू प्रदान गरिएको छ, र तैँले ती सञ्चय गरेर राख्नुपर्छ। त्यहाँ जम्‍मा कति वटा सत्यताहरू छन् भनी तैँले निष्कर्षमा भन्न सक्नुपर्छ। तैँले व्यक्तिमा हुनुपर्ने सामान्य मानवताका विभिन्‍न पक्षहरूलाई जानेपछि र आफैले तिनका भिन्नता छुट्याउन सकेपछि, व्यक्तिको जीवनको स्वभावमा हुने परिवर्तनहरूका मुख्य पक्षहरू, गहन हुँदै जाने दर्शनहरू, र जान्‍न र अनुभव गर्नको लागि मानिसहरूले युगौँ युगदेखि प्रयोगमा ल्याएका गलत साधनहरू को बारेमा जान्‍न सकेपछि मात्र तँ सही मार्गमा हुनेछस्। धर्मका मानिसहरूले बाइबललाई पुज्छन्, मानौं यो परमेश्‍वर नै हुनुहुन्छ; निश्‍चित रूपमा, तिनीहरूले नयाँ करारका चार सुसमाचारलाई येशूका चार वटा फरक-फरक अनुहारको रूपमा लिन्छन् र तिनीहरूले पिता, पुत्र र पवित्र आत्मा त्रिएक परमेश्‍वरको बारेमा कुरा गर्छन्। यो सबैभन्दा विकृत कुरा हो, र तिमीहरू सबैले यस कुरालाई देख्‍नुपर्छ; त्योभन्दा पनि बढी, तँसँग देहधारी परमेश्‍वरको अस्तित्वको र आखिरी दिनहरूका कामको ज्ञान हुनुपर्छ। अभ्यास गर्ने ती पुराना तरिकाहरू पनि छन्, अभ्याससँग सम्बन्धित ती भ्रमहरू र विचलनहरू—आत्मामा जिउनु, पवित्र आत्माले भरिपूर्ण हुनु, जुनसुकै कुरा आइपरे पनि धैर्यसाथ स्वीकार गर्नु, अख्तियारको अधीनमा बस्नु—जुन कुराको बारेमा तँलाई थाहा हुनुपर्दछ; मानिसहरूले पहिले कसरी अभ्यास गरे, र आज मानिसहरूले कसरी अभ्यास गर्नुपर्छ त्यो तैँले जान्नुपर्छ। मण्डलीमा अगुवाहरू र कामदारहरूले कसरी सहकार्य गर्नुपर्छ; स्व-धार्मिकता र उच्चता देखाउने व्यवहार कसरी पन्साउने; दाजुभाइ-दिदीबहिनीहरू कसरी एक-अर्कासँग मिलेर बस्नुपर्छ; अन्य मानिसहरू र परमेश्‍वरसँग कसरी सामान्य सम्बन्धहरू स्थापना गर्ने; मानव जीवनमा कसरी सामान्यता हासिल गर्ने; मानिसहरूसँग तिनीहरूको आत्मिक जीवनमा के हुनुपर्छ; तिनीहरूले परमेश्‍वरका वचनहरू कसरी खानु र पिउनुपर्छ; परमेश्‍वरका कुन-कुन वचनहरू ज्ञानसँग सम्बन्धित छन्, तीमध्ये कुन-कुन दर्शनहरूसित सम्बन्धित छन्, र तीमध्ये कुन-कुन अभ्यास गर्ने मार्गसँग सम्बन्धित छन्—के यी सबैको बारेमा कुरा गरिएको छैन र? सत्यको पछि लाग्नेहरूका लागि यी वचनहरू खुला छन्, र कसैलाई पनि प्राथमिकता दिएर व्यवहार गरिँदैन। आज, तिमीहरूले परानिर्भरताको मानसिकतामा भर नपरेर, स्वतन्त्र रूपमा बाँच्ने क्षमता विकास गर्नुपर्छ। भविष्यमा, जब तिमीहरूलाई अगुवाइ गर्ने कोही हुँदैन, त्यसबेला तैँले मेरा यी वचनहरूको बारेमा सोच्नेछस्। महासङ्कष्टको समयमा, जब मण्डलीको जीवन जिउन सम्भव हुँदैन, जब दाजुभाइ-दिदीबहिनीहरूले एक-अर्कासँग भेट्न सक्दैनन्, तिनीहरूमध्ये धेरै जना एकलो जिइरहेका हुन्छन्, बढीमा मानिसहरूले उनीहरूको स्थानीय क्षेत्रका मानिसहरूसँग मात्र कुराकानी गर्न सक्छन्, ती समयहरूमा तिमीहरूको अहिलेको कदले तिमीहरू खडा हुन सक्दैनौ। महासङ्कष्टको बीचमा धेरैलाई दृढ रहन गाह्रो हुन्छ। जीवनको बाटो चिन्नेहरू र सत्यले पर्याप्त मात्रमा सुसज्जित भएकाहरू मात्र प्रगति गर्दै र बिस्तारै शुद्धीकरण र रूपान्तरण प्राप्त गर्दै अगाडि बढ्न सक्छन्। महासङ्कष्टबाट भएर जानु सजिलो कुरा होइन; यदि तैँले केही दिन मात्र तँ त्यसबाट भएर जानेछस् भनी सोच्छस् भने तेरो सोचविचार कतिको साधारण छ त्यस कुरालाई यसले प्रमाणित गर्दछ! तँलाई लाग्छ, धेरै सिद्धान्त बुझेर, तँ दृढ भएर खडा हुन सक्‍नेछस्, तर त्यस्तो होइन! यदि तैँले परमेश्‍वरको वचनका अत्यावश्यक कुराहरूलाई चिन्दैनस् भने, सत्यताको महत्त्वपूर्ण विशेषताहरूलाई बुझ्न सक्दैनस् र तँसँग अभ्यास गर्ने कुनै मार्ग छैन भने, जब समय आउँछ र तँलाई केही हुन्छ तब तँ अलमल्लमा पर्नेछस्। तैँले शैतानको परीक्षाको सामना गर्न सक्‍नेछैनस्, न त शोधनमा अघि बढ्न सक्छस्। यदि तँभित्र कुनै सत्यता छैन र तँमा दर्शनको अभाव छ भने, जब समय आउँछ, तब तैँले आफैलाई ढल्‍नबाट रोक्न सक्‍नेछैनस्। तैँले सबै आशा त्याग्‍नेछस् र भन्‍नेछस्, “ठीक छ, यदि म यसै पनि मर्दैछु भने, म अन्त्यसम्म नै सजाय भोग्‍नेछु! चाहे त्यो सजाय होस् वा अग्निको कुण्डमा पठाइने कार्य होस्, जे भए पनि त्यस्तै होस्—म जे आइपर्छ सो स्विकार्नेछ!” यो सेवा-कर्ताहरूको समयमा जस्तो थियो त्यस्तै छ: केही व्यक्तिहरूले चाहे जे भए पनि आफूहरू सेवा-कर्ता ठान्थे, त्यसैले उनीहरूले उप्रान्त जीवनको खोजी गरेनन्। तिनीहरूले धूम्रपान गरे र पिए, आफ्नो देहमा लिप्त रहे, र उनीहरूलाई जे मन पऱ्यो त्यही गरे। कोही-कोही काम गर्नका निम्ति संसारमा फर्के। एउटा बस्‍न अयोग्य वातावरण पनि त्यस्तै हुन्छ; यदि तँ त्यसमाथि विजयी बन्‍न सकिनस् भने, तैँले आफैमाथिको पकड अलिकति पनि गुमाइस् भने, तैँले सबै आशा त्याग्नेछस्। यदि तैँले शैतानको प्रभावलाई जित्न सक्दैनस् भने, तैँले थाहै नपाई शैतानले तँलाई कैदी बनाउनेछ र तँलाई फेरि विनाशमा पठाउनेछ। त्यसैले आज तैँले आफैलाई सत्यले सुसज्जित पार्नुपर्छ; तँ स्वतन्त्र रूपमा जिउन सक्नुपर्छ; र जब तँ परमेश्‍वरका वचनहरू पढ्छस्, तब तैँले अभ्यास गर्ने मार्गलाई खोज्न सक्नुपर्छ। यदि तँलाई पानी हाल्ने र गोठालो गर्ने कुनै अगुवाहरू वा कार्यकर्ताहरू छैनन् भने पनि, तैँले पछ्याउने मार्ग पत्ता लगाउन सक्नुपर्छ, आफ्नै कमी-कमजोरीहरू पत्ता लगाउन सक्नुपर्छ, तैँले आफैलाई सुसज्जित पार्नुपर्ने र अभ्यास गर्नुपर्ने सत्यताहरू पत्ता लगाउन सक्नुपर्छ। के परमेश्‍वर पृथ्वीमा आउनुभएपछि मानिससँग निरन्तर साथमा रहन सक्नुहुन्छ? केही मानिसहरू आफ्ना धारणाहरूमा यस्तो विश्‍वास गर्दछन्: “परमेश्‍वर, यदि तपाईंले हाम्रो निम्ति एक निश्चित बिन्दुसम्म काम गर्नुभएन भने तपाईंको काम समाप्त भएको मानिँदैन, किनकि शैतानले तपाईंलाई दोष लगाउँदैछ।” म तँलाई भन्छु, जब म मेरा वचनहरू बोली सक्छु, तब मेरो काम सफलतापूर्वक समाप्त भएको हुनेछ। जब मसँग भन्‍नको लाग थप केही हुँदैन, तब मेरो काम पूरा हुनेछ। मेरो कामको समाप्ति नै शैतानको हारको प्रमाण हुनेछ, त्यसैले शैतानको कुनै दोषारोपणविना नै यो सफलतापूर्वक पूरा भएको छ भनेर भन्‍न सकिन्छ। तर मेरो काम समाप्त भइसक्दा पनि तँमा कुनै परिवर्तन भएन भने, तँजस्ता मानिसहरूलाई मुक्ति दिनै सकिँदैन र तिमीहरूलाई हटाइनेछ। म चाहिएको भन्दा बढी कुनै काम गर्नेछैनँ। तिमीहरूलाई केही हदसम्म विजय नगरुञ्‍जेल, र तिमीहरू सबैसँग सत्यको सबै पक्षको स्पष्ट ज्ञान नहुञ्जेल, र तेरो क्षमतामा सुधार नहुञ्जेल र तैँले भित्री र बाहिरी रूपमा साक्षी नदिउञ्जेल म पृथ्वीमा मेरो काम जारी राख्नेछैनँ। त्यो असम्भव हुनेछ! आज, मैले तिमीहरूमा गर्ने कामको उद्देश्य तिमीहरूलाई सामान्य मानवताको जीवनमा डोऱ्याउनु हो; यो नयाँ युगको प्रारम्‍भ गर्ने र मानवजातिलाई नयाँ युगको जीवनमा डोऱ्याउने काम हो। यो काम एक-एक चरण गर्दै पूरा गरिन्छ र यो तिमीहरूको बीचमा प्रत्यक्ष रूपमा विकास हुन्छ: म तिमीहरूलाई आमने-सामने सिकाउँछु; म तिमीहरूका हात समातेर डोऱ्याउँछु; म तिमीहरूले नबुझेका कुनै पनि कुरा बताउँछु, तिमीहरूमा अभाव भएको कुनै पनि थोक प्रदान गर्छु। यो भन्न सकिन्छ कि, तिमीहरूका लागि यो सब काम जीवनका निम्ति तिमीहरूको प्रबन्ध हो, यो तिमीहरूलाई सामान्य मानवताको जीवनमा डोऱ्याउनका निम्ति पनि हो; यो विशेषगरी आखिरी दिनहरूमा मानिसहरूको यो समूहको जीवनको पालनपोषण गर्ने उद्देश्यका लागि हो। मेरो लागि, यो सबै कामको अर्थ पुरानो युग अन्त्य गर्नु र एउटा नयाँ सुरुआत गर्नु हो; शैतानको लागि, म विशेषगरी त्यसलाई हराउन देह बनेको हुँ। मैले अहिले तिमीहरूको बीचमा गर्ने काम आज तिमीहरूका लागि भरण-पोषण र तिमीहरूको उचित समयको मुक्ति हो, तर यी केही छोटा वर्षहरूको अवधिमा, म तिमीहरूलाई सबै सत्यता, जीवनको सम्पूर्ण मार्ग, र भविष्यको काम पनि बताउनेछु; यो भविष्यमा तिमीहरूलाई विभिन्न कुराहरू सामान्य रूपले अनुभव गर्न सक्षम बनाउनको निम्ति पर्याप्त हुनेछ। मैले तिमीहरूलाई सुम्पेको मेरा सबै वचनहरू मात्र हुन्। म अरू कुनै सल्लाह दिँदिनँ; आज, मैले तिमीहरूसँग बोलेका सबै कुरा तिमीहरूका लागि मेरो सल्लाह हुन्, किनकि आज तिमीहरूलाई मैले बोल्ने धेरै वचनहरूको अनुभव तिमीहरूसँग छैन, र तिमीहरू तिनका भित्री अर्थ बुझ्दैनौ। आज मैले भनेको जस्तै एक दिन तिमीहरूका अनुभवहरूले फल दिनेछन्। यी वचनहरू तिमीहरूका आजको दर्शन हुन्, र ती यस्ता कुरा हुन् जसमाथि भविष्यमा तिमीहरू निर्भर हुनेछौ; ती आजको जीवनका लागि भरण-पोषण र भविष्यका लागि एउटा सल्लाह हुन्, र कुनै पनि अर्ती योभन्दा राम्रो हुन सक्दैन। किनकि पृथ्वीमा मैले काम गर्ने समय तिमीहरूले मेरा वचनहरूको अनुभव गर्ने समय जति लामो छैन; मैले केवल आफ्नो काम मात्र पूरा गर्दैछु, जबकि तिमीहरू जीवनको खोजी गर्दैछौ, जुन यस्तो प्रक्रिया हो जसको लागि जीवनभरिको लामो यात्रा समावेश हुन्छ। धेरै वटा कुराहरूको अनुभव गरेपछि मात्र तैँले जीवनको मार्ग प्राप्त गर्न सक्नेछस्; तब मात्र तैँले आज मैले बोलेका वचनहरूको भित्री अर्थ बुझ्न सक्नेछस्। जब तिमीहरूका हातमा मेरा वचनहरू हुन्छन्, मैले दिनुपर्ने सबै आज्ञाहरू तिमीहरूलाई दिइसकेपछि जब तिमीहरू प्रत्येकले मेरा सबै आज्ञाहरू प्राप्त गरेका हुन्छौ, र जति नै ठूलो प्रभाव हासिल गरे पनि, जब वचनहरूको काम समाप्त हुन्छ, त्यसबेला परमेश्‍वरको इच्छाको कार्यान्वयन पनि हासिल गरिएको हुनेछ। यो तैँले कल्पना गरेजस्तो होइन, कि तँ केही हदसम्म परिवर्तन हुनुपर्छ; परमेश्‍वरले तेरा धारणाहरू अनुसार काम गर्नुहुन्न।

मानिसहरूले केही दिनमा नै आफ्नो जीवनमा वृद्धि हासिल गर्दैनन्। तिनीहरूले दिनहुँ परमेश्‍वरका वचनहरू खाए र पिए पनि त्यो पर्याप्त हुँदैन। तिनीहरूले आफ्नो जीवनमा वृद्धिको एउटा अवधि अनुभव गर्नुपर्दछ। यो एक आवश्यक प्रक्रिया हो। आजका मानिसहरूको क्षमतालाई विचार गर्दा, तिनीहरूले के प्राप्त गर्न सक्छन्? परमेश्‍वरले मानिसहरूसँग तिनीहरूका आन्तरिक क्षमताको आधारमा माग गर्दै, तिनीहरूका आवश्यकता अनुसार काम गर्नुहुन्छ। मानौं, यो कार्य उच्च क्षमता भएका मानिसहरूको समूहमा गरिएको छ: तब बोलिएका वचनहरू तिमीहरूसँग बोलिएका वचनहरूभन्दा उच्च हुनेथिए, दर्शनहरू उच्च हुनेथिए र सत्यताहरू अझ धेरै उच्च हुनेथिए। केही वचनहरू अधिक कठोर, मानिसहरूको जीवनका लागि प्रबन्ध गर्न अझ सक्षम, रहस्यहरू प्रकट गर्न अझ बढी सक्षम हुनेथिए। त्यस्ता मानिसहरूको बीचमा बोल्दा, परमेश्‍वरले तिनीहरूका आवश्यकताअनुसार प्रबन्ध गर्नुहुनेथियो। आज तिमीहरूसँग गरिएका मागहरूलाई धेरै नै कठोर भन्न सकिन्छ; यदि यो काम उच्च क्षमताका मानिसहरूका बीचमा गरिएको भए, मागहरू अझै उच्च हुनेथिए। परमेश्‍वरका सबै काम मानिसको आन्तरिक क्षमताअनुसार गरिन्छ। मानिसहरू आज जुन हदसम्म परिवर्तन भएका र जितिएका छन्, त्यो सम्‍भव भएसम्‍मको सबैभन्दा ठूलो हद हो; कामको यस चरण कतिको प्रभावकारी भयो भनेर मापन गर्न तिमीहरूको आफ्नै विचारहरूको प्रयोग नगर। तिमीहरू आफूभित्र कुन कुरा छ भन्‍ने बारेमा स्पष्ट हुनुपर्दछ, र तिमीहरूले आफैले आफैलाई धेरै ठूलो सम्झनु हुँदैन। सुरुमा, तिमीहरू कोही पनि जीवनको पछि लागेनौ, तर तिमीहरू सडकमा घुमिहिँड्ने भिखारीहरू थियौ। तिमीहरू सबै एउटा ठूलो दर्शन देखेको जस्तो गरी पूर्ण विश्‍वस्त बनेर भुइँमा घोप्टो परेको कारण, तिमीहरूले कल्‍पना गरेको जस्तो हद अनुसार परमेश्‍वरले काम गर्नु—त्यो असम्भव हुनेछ! यो असम्भव छ, किनकि जसले परमेश्‍वरका आश्‍चर्यकर्महरू देखेको छैन उसले मैले भनेका सबै कुरा विश्‍वास गर्न सक्दैन। यदि तिमीहरूले मेरो वचनहरूलाई ध्यानपूर्वक जाँच्यौ भने पनि, तिमीहरूले तिनमा अझै पूर्ण रूपमा विश्‍वास गर्नेछैनौ; यो मानिसको प्रकृति हो। सत्यको पछि लाग्नेहरू केही परिवर्तनहरूबाट भएर जानेछ, जबकि सत्यको पछि नलाग्नेहरूको विश्‍वास घट्दै जानेछ र विलुप्त हुन पनि सक्‍नेछ। तिमीहरूको सबैभन्दा ठूलो कठिनाइ के हो भने, तिमीहरूले परमेश्‍वरको वचनको पूरा भएको नदेखुञ्जेल पूर्ण रूपमा विश्‍वास गर्न सक्दैनौ, र उहाँका आश्‍चर्यकर्महरू नदेखुञ्जेल तिमीहरूको मिलाप हुँदैन। त्यस्ता कुराहरू नदेखेसम्म परमेश्‍वरप्रति को पूर्ण रूपमा बफादार हुन सक्छ र? र यसैले म भन्छु कि तिमीहरू जे विश्‍वास गर्छौ त्यो परमेश्‍वरमाथिको विश्‍वास होइन, तर आश्‍चर्यकर्महरूमाथिको विश्‍वास हो। मैले अहिले सत्यका विभिन्न पक्षहरूको बारेमा स्पष्ट बताएको छु; ती प्रत्येक पूर्ण छन्, र ती सबैको बीचमा घनिष्ठ सम्बन्ध छ। तिमीहरूले ती देखेका छौ, र अब तिमीहरूले ती अभ्यास गर्नुपर्छ। आज म तँलाई बाटो देखाउँछु, र भविष्यमा, तँ आफैलाई त्यो अभ्यास गर्नुपर्छ। मैले अहिले बोल्ने वचनहरूले मानिसहरूको वास्तविक अवस्थाको आधारमा तिनीहरूसित माग गर्दछ, र म तिनीहरूका आवश्यकताहरू र तिनीहरूको भित्री कुराहरूको आधारमा काम गर्दछु। व्यावहारिक परमेश्‍वर मानिसहरूका वास्तविक अवस्था र आवश्यकताअनुसार काम गर्न, व्यावहारिक कार्य गर्न पृथ्वीमा आउनुभएको छ। उहाँ अव्यावहारिक हुनुहुन्न। जब परमेश्‍वरले काम गर्नुहुन्छ, उहाँ मानिसहरूलाई जबरजस्ती गर्नुहुन्न। उदाहरणका लागि, तँ विवाह गर्ने वा नगर्ने, त्यो तेरा परिस्थितिहरूको वास्तविकताको आधारमा हुनुपर्छ; तँलाई स्पष्ट रूपमा सत्यता बताइएको छ, र म तँलाई बन्धनमा पार्दिनँ। केही मानिसका परिवारहरूले उनीहरूलाई थिचोमिचो गर्छन्, त्यसैले तिनीहरू विवाह नगरेसम्म परमेश्‍वरमा विश्‍वास गर्न सक्दैनन्। यस प्रकारले, विवाह वास्तवमा उनीहरूका लागि उपयोगी हुन्छ। अरूका लागि विवाहले कुनै फाइदा गर्दैन, बरु उनीहरू आफूसँग पहिले भएको कुरा गुमाउँछन्। तेरो आफ्नै मामिला तेरा वास्तविक परिस्थितिहरू र तेरो आफ्नै सङ्कल्पले निर्धारण गर्नुपर्दछ। म यहाँ तिमीहरूसँग मागहरू गर्नका निम्ति नियम र सर्तहरू आविष्कार गर्न आएको होइन। धेरै मानिस लगातार यसो भन्दै पुकार्ने गर्छन्, “परमेश्‍वर व्यावहारिक हुनुहुन्छ; उहाँको काम वास्तविकतामा, र हाम्रा परिस्थितिहरूको वास्तविकतामा आधारित छ”—तर वास्तवमा, के तँलाई यसलाई कुन कुराले व्यावहारिक बनाउँछ भन्ने थाहा छ? तेरा खोक्रा शब्दहरू धेरै नै भइसके! परमेश्‍वरको काम व्यावहारिक र यथार्थतामा आधारित हुन्छ; यसका कुनै प्रावधानहरू हुँदैनन्, बरु यो पूर्ण रूपमा स्वतन्त्र हुन्छ, यो सबै खुला र स्पष्ट रूपमा देख्न सकिने हुन्छ। यी केही सिद्धान्तहरूको विशेष विवरणहरू के-के हुन्? परमेश्‍वरको कामको कुन भाग यस प्रकारको छ के तँ भन्न सक्छस्? तैँले विस्तृत रूपमा बोल्नुपर्छ, तँसँग धेरै प्रकारका अनुभवका साक्षीहरू हुनुपर्दछ, र तँ परमेश्‍वरको कामको यस विशेषताको बारेमा एकदमै स्पष्ट हुनुपर्दछ—तैँले यो कुरा जान्नुपर्छ, र मात्र तँ यी वचनहरू बोल्न योग्यको हुनेछस्। यदि कसैले तँलाई यी प्रश्नहरू गरे भने के तँ जबाफ दिन सक्छस्: “आखिरी दिनमा देहधारी परमेश्‍वरले पृथ्वीमा के काम गर्नुभएको छ? तँ किन उहाँलाई व्यावहारिक परमेश्‍वर भन्छस्? यहाँ ‘व्यावहारिक’ को अर्थ के हो? के तँ उहाँको व्यावहारिक कामको बारेमा, त्यसले के कुरालाई समावेश गर्छ त्यसको बारेमा कुरा गर्न सक्छस्? येशू देहधारी परमेश्‍वर हुनुहुन्छ, र आजका परमेश्‍वर पनि देहधारी परमेश्‍वर नै हुनुहुन्छ, त्यसो भए उहाँहरूको बीचमा के-के भिन्नताहरू छन्? र के समानताहरू छन्? अनि समानताहरू के-के छन्? उहाँहरू प्रत्येकले के गर्नुभएको छ?” यो सब गवाही दिने कुरासित सम्बन्धित छ! यी कुराहरूको बारेमा अलमल्ल नपर। अरू मानिसहरू छन् जसले यसो भन्छन्: “आजको परमेश्‍वरको काम व्यावहारिक छ। यो कहिले पनि चमत्कार र आश्‍चर्यकर्महरूको प्रदर्शन होइन।” के उहाँले साँच्चै आश्‍चर्यकर्म र चमत्कारहरू गर्नुहुन्न? के तँ निश्चित छस्? के तँलाई मेरो खास काम के हो भन्‍ने थाहा छ? कसैले भन्ला कि उहाँले आश्‍चर्यकर्म र चमत्कारहरू गर्नुहुन्न, तर के उहाँले गर्ने काम र उहाँले बोलेका वचनहरू सबै आश्‍चर्यकर्म होइनन् र? कसैले भन्न सक्छ कि उहाँले आश्‍चर्यकर्म र चमत्कारहरू गर्नुहुन्न, तर यसलाई कसरी वर्णन गरिन्छ र यो कोप्रति लक्षित गरी भनिएको हो भन्‍ने कुरामा निर्भर हुन्छ। मण्डलीमा नगई उहाँले मानिसहरूको अवस्था उदाङ्गो पारिदिनुभएको छ, र बोल्‍ने बाहेक अरू कुनै काम नगरी, उहाँले मानिसहरूलाई अगाडि बढ्न प्रेरित गर्नुभएको छ—के यी आश्‍चर्यकर्महरू होइनन्? केवल वचनहरूद्वारा मात्र उहाँले मानिसहरूलाई जित्नुभएको छ, र मानिसहरू कुनै आशा वा आकांक्षा नराखी खुसीसाथ उहाँलाई पछ्याउँछन्—के यो एउटा आश्‍चर्यकर्म होइन? जब उहाँ बोल्नुहुन्छ, उहाँको वचनले मानिसमा निश्चित मनोभाव जगाउँछ। यदि तिनीहरूले आनन्दित अनुभव गरेनन् भने उनीहरू दुःखी महसुस गर्छन्; यदि तिनीहरू शोधनमा पर्दैनन् भने तिनीहरू सजायमा पर्छन्। केही तीखा वचनहरू प्रयोग गरेर, उहाँले मानिसहरूमाथि सजाय ल्याउनुहुन्छ—के यो अलौकिक कुरा होइन र? के मानिसहरूले त्यस्तो काम गर्न सक्छन्? तैँले यत्तिका वर्षसम्म बाइबल पढेको छस्, तर तैँले केही पनि बुझेको छैनस्, कुनै अन्तर्दृष्टि प्राप्त गरेको छैनस्; तैँले आफूलाई ती पुरानो, विश्‍वास गर्ने परम्परागत तरिकाबाट अलग गर्न सकेको छैनस्। तँसँग बाइबलको अर्थ बुझाउने कुनै तरिका छैन। तापनि उहाँले बाइबललाई पूर्ण रूपमा बुझ्न सक्नुहुन्छ—यो अलौकिक कुरा होइन? यदि परमेश्‍वर पृथ्वीमा आउनुहुँदा उहाँको बारेमा कुनै अलौकिक कुरा थिएन भने, के उहाँले तिमीहरूलाई जित्न सक्नुहुन्थ्यो होला? उहाँको असाधारण, ईश्‍वरीय कार्यविना, तिमीहरूमध्ये को विश्‍वस्त हुनेथियौ? तेरा दृष्टिमा, तिमीहरूसँग एक सामान्य व्यक्तिले काम गरिरहेको र जिइरहेको जस्तो देखिन्छ—बाहिरी रूपमा उहाँ सामान्य, साधारण व्यक्ति जस्तो देखिनुहुन्छ; तैँले जे देख्छस् त्यो सामान्य मानवताको बाहिरी रूप हो, तर वास्तवमा त्यो ईश्‍वरीय काम हो। त्यो सामान्य मानवता होइन, तर ईश्‍वरत्व हो; यो परमेश्‍वर आफैले काम गर्नुभएको हो, जुन काम उहाँले सामान्य मानवताको प्रयोग गरेर गर्नुहुन्छ। यसैले, उहाँको काम साधारण र अलौकिक दुवै छ। उहाँले गर्नुहुने काम मानिसले गर्न सक्दैन; र यो सामान्य मानिसहरूले गर्न नसक्ने भएकोले, यो एक असाधारण प्राणीद्वारा गरिन्छ। तापनि त्यो असाधारण कुरा ईश्‍वरत्व नै हो, मानवता होइन; ईश्‍वरत्व मानवता भन्दा फरक छ। पवित्र आत्माले प्रयोग गर्नुहुने व्यक्ति पनि साधारण, सामान्य मानिस हो, तर तिनीहरू यो काम गर्न असमर्थ हुन्छन्। भिन्नता यसैमा लुकेको छ। तँ भन्छस् होला: “परमेश्‍वर अलौकिक परमेश्‍वर हुनुहुन्न; उहाँले कुनै अलौकिक कार्य गर्नुहुन्न। हाम्रा परमेश्‍वरले व्यावहारिक वचनहरू बोल्नुहुन्छ। उहाँ व्यावहारिक कार्य गर्न मण्डलीमा आउनुहुन्छ। प्रत्येक दिन, उहाँ हामीसँग आमनेसामने बोल्‍नुहुन्छ, र उहाँले आमनेसामने हाम्रा अवस्थाहरूलाई औंल्याउनुहुन्छ—हाम्रा परमेश्‍वर व्यावहारिक हुनुहुन्छ! उहाँ हामीसँग जिउनुहुन्छ, र उहाँको हरेक कुरा पूर्ण रूपमा सामान्य छ। उहाँको रूप-रङ्गमा भएको कुनै पनि कुराले उहाँलाई परमेश्‍वर भनेर छुट्याउँदैन। कहिलेकहीँ यस्तो समय पनि हुन्छ जब उहाँ क्रोधित बन्नुहुन्छ र हामी उहाँको क्रोधको प्रतापलाई देख्छौं, र कहिलेकहीँ उहाँ मुस्कुराउनुहुन्छ, र हामी उहाँको मुस्कुराउने आचरण देख्छौं। उहाँ देह र रगतद्वारा बनिएको आकार र रूपसहितका परमेश्‍वर स्वयम् हुनुहुन्छ जो साँचो र व्यावहारिक हुनुहुन्छ।” जब तैँले यसरी गवाही दिन्छस्, यो एउटा अधुरो गवाही हुन्छ। त्यसले अरूलाई के सहायता गर्न सक्छ? यदि तैँले परमेश्‍वर स्‍वयम्‌को कामको भित्री कथा र सारको गवाही दिन सक्दैनस् भने, तेरो “गवाही” नाउँ लिन लायकको पनि हुँदैन!

परमेश्‍वरको गवाही दिनु भनेको मुख्य रूपले परमेश्‍वरको कामको बारेमा अनि परमेश्‍वरले मानिसहरूलाई कसरी विजय गर्नुहुन्छ, उहाँले कसरी मानिसहरूलाई मुक्ति दिनुहुन्छ, र उहाँले कसरी मानिसहरूलाई परिवर्तन गर्नुहुन्छ सोबारेमा तेरो ज्ञान बताउनु हो; यो भनेको उहाँ मानिसहरूलाई कसरी सत्यता वास्तविकतामा प्रवेश गर्न अगुवाइ गर्नुहुन्छ, ताकि तिनीहरू उहाँद्वारा विजय गरिन, सिद्ध पारिन, र मुक्ति दिइन सकून् भन्नेबारे बताउनु हो। गवाही दिनु भनेको उहाँको काम र तैँले अनुभव गरेका सबै कुराहरूको बारेमा बताउनु हो। उहाँको कामले मात्र उहाँको प्रतिनिधित्व गर्न सक्दछ, र उहाँको कामले मात्र उहाँलाई उहाँको सम्पूर्णतामा सार्वजनिक रूपमा प्रकट गर्न सक्दछ; उहाँको कामले उहाँको साक्षी दिन्छ। उहाँको काम र वाणीहरूले सीधै आत्माको प्रतिनिधित्व गर्छन्; उहाँले गर्नुहुने कामलाई आत्माले अघि बढाउनुहुन्छ, र उहाँले बोल्नुहुने वचनहरू आत्माद्वारा बोलिन्छन्। यी कुराहरू परमेश्‍वरको देहधारी शरीरमार्फत व्यक्त गरिने मात्र हो। वास्तवमा, ती आत्माका अभिव्यक्तिहरू हुन्। उहाँले गर्नुहुने सबै काम र उहाँले बोल्नुहुने सबै वचनले उहाँको सारलाई प्रतिनिधित्व गर्छन्। यदि परमेश्‍वर देहको आवरणमा मानिसमाझ आउनुभएपछि, उहाँले बोल्नुभएन वा काम गर्नुभएन र तिमीहरूलाई उहाँको व्यावहारिकता, उहाँको सामान्यता र उहाँको सर्वशक्तिमान्‌ता जान्‍न लगाउनुभयो भने, के तँ सक्‍नेथिइस्? के तँ आत्माको सार के हो भनी जान्न सक्‍नेथिइस्? के तँ उहाँको देहको प्रकृति के हो भनेर जान्न सक्‍नेथिइस्? तिमीहरूले उहाँको कामको प्रत्येक चरण अनुभव गरेका हुनाले मात्रै उहाँ तिमीहरूलाई उहाँका लागि गवाही दिन भन्नुहुन्छ। यदि तिमीहरू त्यस्तो अनुभवरहित भएको भए उहाँले तिमीहरूलाई गवाही दिन लगाउन जोड दिनुहुनेथिएन। तसर्थ, तैँले परमेश्‍वरको गवाही दिँदा उहाँको सामान्य मानवताको बाहिरी आवरणको मात्र गवाही दिने होइन, बरु तैँले उहाँले गर्ने काम र उहाँले डोऱ्याउने मार्गको गवाही दिनुपर्छ; तँलाई कसरी उहाँले जित्‍नुभयो र कुन-कुन पक्षहरूमा तँलाई सिद्ध बनाइयो सो बारे तैँले गवाही दिनुपर्छ। तैँले दिनुपर्ने प्रकारको गवाही यही हो। मानौँ, तँ जहाँ गए पनि यसरी कराउँछस्, “हाम्रा परमेश्‍वर काम गर्न आउनुभएको छ, र उहाँको काम साँच्चै व्यावहारिक छ! उहाँले कुनै अलौकिक कार्यहरू नगरी, कुनै आश्‍चर्यकर्म र चमत्कारहरू नगरी हामीलाई प्राप्त गर्नुभएको छ!” अरूले सोध्छन्, “उहाँले आश्‍चर्यकर्म र चमत्कारहरू गर्नुहुन्न भनी तिमीले भन्नुको अर्थ के हो? आश्‍चर्यकर्म र चमत्कारहरू नगरी उहाँले कसरी तिमीलाई जित्न सक्‍नुभयो?” अनि तँ यसो भन्छस्, “उहाँले कुनै चमत्कार वा आश्‍चर्यकर्महरू प्रदर्शन नगरी बोल्नुहुन्छ, उहाँले हामीलाई जित्नुभएको छ। उहाँको कामले हामीलाई जितेको छ।” अन्त्यमा, तँ कुनै सारभूत कुरा भन्न सक्दैनस्, र तँ विशिष्ट कुरा गर्न सक्दैनस्। के यो गवाही हो? देहधारी परमेश्‍वरले मानिसहरूलाई विजय गर्दा, उहाँले ईश्‍वरत्वमा बोल्नुले नै तिनीहरूलाई विजय गर्छ। उहाँको मानवताले यो कुरा पूरा गर्न सक्दैन; यो कुनै मरणशीलले हासिल गर्न सक्‍ने कुरा होइन, र सामान्य मानिसहरूमध्ये सबैभन्दा उच्च क्षमताको व्यक्तिले पनि यो काम गर्न सक्दैन, किनकि उहाँको ईश्‍वरत्व कुनै पनि सृष्टि गरिएको प्राणीको भन्दा उच्च छ। यो मानिसहरूका लागि असाधारण कुरा हो; आखिर, सृष्टिकर्ता कुनै पनि सृजित प्राणीभन्दा उच्च हुनुहुन्छ। सृष्टि गरिएका प्राणीहरू सृष्टिकर्ता भन्दा उच्च हुन सक्दैनन्; यदि तँ उहाँभन्दा उच्च थिइस् भने, उहाँले तँलाई जित्न सक्नुहुने थिएन, र उहाँ तँभन्दा उच्च हुनुभएकोले मात्रै उहाँले तँलाई जित्न सक्नुहुन्छ। जसले सम्पूर्ण मानवजातिलाई जित्न सक्नुहुन्छ उहाँ नै सृष्टिकर्ता हुनुहुन्छ, र अरू कसैले नभएर उहाँले मात्र यो काम गर्न सक्नुहुन्छ। “यो नै गवाही हो”—तैँले यस्तै प्रकारको गवाही दिनुपर्छ। तैँले चरणबद्ध रूपमा सजाय, न्याय, शोधन, परीक्षा, अड्चन र सङ्कष्टहरू अनुभव गरेको छस्, र तँलाई विजय गरिएको छ; तैँले देहका सम्भावनाहरू, तेरा व्यक्तिगत मनसायहरू र देहका व्यक्तिगत लाभहरू त्यागेको छस्। अर्को वचनमा, परमेश्‍वरका वचनहरूले तेरो हृदयलाई पूर्ण रूपमा जितेको छ। तँ जीवनमा उहाँले माग गर्नुभएजति वृद्धि नभएको भए पनि, तँलाई यी सबै कुरा थाहा छ र उहाँले जे गर्नुहुन्छ त्यसप्रति तँ पूर्ण रूपमा विश्‍वस्त छस्। यो गवाही हो—व्यावहारिक गवाही! उहाँ मानिसलाई विजय गर्नका निम्ति न्याय र सजायको काम गर्न आउनुभएको छ; तर उहाँ आफ्नो काम टुङ्ग्याउन, युगको अन्त्य गर्न र समाप्तिको काम गर्न—सम्पूर्ण युगको अन्त्य गर्न, सबै मानवजातिलाई मुक्ति दिन, मानवजातिलाई पापबाट पूर्ण रूपमा मुक्ति दिन, र उहाँले सृष्टि गर्नुभएको मानवजातिलाई पूर्ण रूपमा प्राप्त गर्न पनि आउनुभएको छ। तैँले यी सबै कुराको गवाही दिनुपर्छ। तैँले परमेश्‍वरको धेरै कामको अनुभव गरेको छस्, तैँले यो आफ्नै आँखाले देखेको छस् र व्यक्तिगत रूपमा अनुभव गरेको छस्; अन्त्यमा आफ्नो जिम्मेवारीमा पर्ने प्रकार्य निर्वाह गर्न असक्षम नहो। त्यो धेरै दुःखलाग्दो कुरा हुनेछ! भविष्यमा, जब सुसमाचार फैलाइन्छ, तैँले आफ्नै ज्ञानको कुरा गर्न सक्षम हुनुपर्दछ, तैँले आफ्नो हृदयमा प्राप्त गरेका सबै कुराहरूको गवाही दिनुपर्छ, र कुनै पनि कोसिस बाँकी राख्नुहुँदैन। सृजित प्राणीले प्राप्त गर्नुपर्ने कुरा यही हो। परमेश्‍वरको कामको यस चरणको महत्त्व ठ्याक्कै के हो? यसको प्रभाव के हो? अनि मानिसहरूमा यो कतिसम्म साकार पारिएको छ? मानिसहरूले के गर्नुपर्छ? जब तिमीहरू देहधारी परमेश्‍वरले संसारमा आएदेखि गर्नुभएका सबै कामलाई पूर्ण रूपमा प्रस्ट्याउन सक्छौ, तब तिमीहरूको गवाही पूर्ण हुनेछ। जब तँ उहाँको कामको महत्त्व; त्यसका विषयवस्तुहरू; त्यसको सार; त्यसले प्रतिनिधित्व गर्ने स्वभाव र त्यसका सिद्धान्तहरू गरी यी पाँच वटा कुरा पूर्ण रूपमा व्याख्या गर्न सक्छस्, तब त्यसले तँ परमेश्‍वरको गवाही दिन सक्षम छस्, र तँमा साँच्चै ज्ञान छ भन्‍ने कुरा प्रमाणित गर्नेछ। मैले तिमीहरूबाट गरेका मागहरू अति उच्च छैनन्, र साँचो हृदयले पछ्याउने सबैले ती प्राप्त गर्न सक्छन्। यदि तँसँग परमेश्‍वरका साक्षीहरूमध्ये एक बन्ने सङ्कल्प छ भने, तैँले परमेश्‍वर कुन कुरालाई घृणा गर्नुहुन्छ र कुन कुरालाई प्रेम गर्नुहुन्छ भन्ने कुरा बुझ्नैपर्छ। तैँले उहाँका धेरै कामहरूको अनुभव गरेको छस्; यस कामद्वारा तैँले उहाँको स्वभाव जान्नुपर्छ, उहाँका अभिप्रायहरू र मानवजातिप्रति उहाँका मागहरू बुझ्नुपर्छ, अनि यो ज्ञानलाई उहाँको गवाही दिन र तेरो कर्तव्य पूरा गर्न प्रयोग गर्नुपर्छ। तैँले यसो मात्रै भन्न सक्छस्, “हामी परमेश्‍वरलाई चिन्छौँ। उहाँको न्याय र सजाय धेरै कठोर छन्। उहाँका वचनहरू अति कठोर छन्; उहाँ धर्मी र प्रतापी हुनुहुन्छ, र कसैले पनि उहाँविरुद्ध अपराध गर्नु हुँदैन,” तर के यी वचनहरूले आखिरमा मानिसका लागि प्रबन्ध गर्दछन्? मानिसहरूमा तिनको प्रभाव कस्तो हुन्छ? न्याय र सजायको यो काम तेरो लागि सबैभन्दा फाइदाजनक छ भनी के तँलाई साँच्चै थाहा छ? परमेश्‍वरको न्याय र सजायले तेरो विद्रोहीपन र भ्रष्टतालाई खुलासा गर्दैछन्, होइन र? तिनले तँभित्रका घिनलाग्दा र भ्रष्ट थोकहरूलाई सफा गर्न र निकाल्न सक्छन्, के सक्दैनन् र? यदि कुनै न्याय र सजाय नभएको भए, तँ कस्तो हुनेथिइस् होला? शैतानले तँलाई अति गहन हदसम्म भ्रष्ट पारेको छ भन्‍ने कुरालाई के तैँले साँच्चै बुझ्न सक्छस्? आज, तिमीहरूले आफैलाई यी कुराहरूले सुसज्जित पार्नुपर्छ र ती कुरालाई राम्ररी जान्नुपर्छ।

वर्तमान समयमा परमेश्‍वरमाथि विश्‍वास गर्नु तिमीहरूले कल्‍पना गरेको जस्तो—अर्थात् परमेश्‍वरको वचन पढ्नु, प्रार्थना गर्नु, भजन गाउनु, नाच्नु, आफ्नो कर्तव्य पूरा गर्नु र सामान्य मानवताको जीवन जिउनु होइन। के विश्‍वास गर्नु साँच्चै त्यत्ति सजिलो हुनसक्छ? परिणामहरू मुख्य कुरा हुन्। तँसँग कामहरू गर्ने तरिकाहरू कति वटा छन् त्यो महत्त्वपूर्ण होइन; तैँले कस्तो प्रकारले सर्वोत्तम नतिजा प्राप्त गर्न सक्छन् त्यो महत्त्वपूर्ण हुन्छ। हुन सक्छ, तैँले परमेश्‍वरका केही वचनहरूलाई पालन गर्न सक्छस् र तेरा केही ज्ञानको बारेमा व्याख्या गर्न सक्छस्, तर जब तँ तिनलाई पन्साउँछस्, तँसँग भन्नुपर्ने केही पनि हुँदैन। यसैबाट तँ वचन र सिद्धान्तहरूको कुरा गर्न सक्छस्, तर तँमा अनुभवको ज्ञानको कमी छ भन्‍ने प्रमाणित हुन्छ। आज, यदि तँ महत्त्वपूर्ण कुरा बुझ्न असफल भइस् भने यसले काम गर्नेछैन—यो वास्तविकतामा प्रवेश गर्नका निम्ति अति नै महत्त्वपूर्ण हुन्छ! आफैलाई यसरी तालिम दिन सुरु गर्: पहिलो, परमेश्‍वरका वचनहरू पढ्; तिनमा भएका आत्मिक शब्दहरूलाई राम्ररी जान्; तीभित्र रहेको मुख्य दर्शनहरूको खोजी गर्; अभ्याससँग सम्बन्धित भागहरूलाई पहिचान गर्; यी सबै कुरालाई एक-एक गर्दै एकसाथ मिला; तेरो अनुभवभित्र रही तिनमा प्रवेश गर; तैँले बुझ्‍नैपर्ने महत्त्वपूर्ण कुराहरू यिनै हुन्। परमेश्‍वरका वचनहरू खाँदा र पिउँदा पूरा गर्नुपर्ने सबैभन्दा महत्त्वपूर्ण अभ्यास भनेको यही हो: परमेश्‍वरका वचनहरूको एउटा अध्याय पढिसकेपछि तैँले दर्शनहरूसित सम्बन्धित मुख्य भागहरूलाई पत्ता लगाउन सक्नुपर्छ, र तैँले अभ्याससित सम्बन्धित मुख्य भागहरूलाई पनि चिन्न सक्नुपर्छ; दर्शनलाई जगको रूपमा प्रयोग गर्, र अभ्यासलाई तेरो जीवनको मार्गदर्शकको रूपमा प्रयोग गर्। तिमीहरूमा धेरै अभाव हुने र तिमीहरूका निम्ति सबैभन्दा कठिन कुराहरू यिनै हुन्; आफ्नो हृदयमा तिमीहरू वास्तवमा ती कुरामा बिरलै ध्यान दिन्छौ। सामान्यतया, तिमीहरू सबै आलस्य, प्रेरणा नपाएको, कुनै पनि व्यक्तिगत बलिदान गर्न अनिच्छुक अवस्थामा हुन्छौ; वा तिमीहरू निष्क्रियतासाथ पर्खन्छौ, र कतिले त गुनासो पनि गर्छौ; तिनीहरू परमेश्‍वरको कामका लक्ष्यहरू र महत्त्वलाई बुझ्दैनन्, र सत्यताको पछि लाग्नु तिनीहरूलाई कठिन हुन्छ। त्यस्ता मानिसहरू सत्यताका विपरीत हुन्छन् र अन्त्यमा तिनीहरूलाई हटाइनेछ। तिनीहरूमध्ये कसैलाई पनि सिद्ध बनाउन सकिँदैन, र कोही पनि जीवित रहन सक्दैन। यदि मानिसहरूमा शैतानका शक्तिहरूको विरोध गर्ने थोरै पनि संकल्प छैन भने तिनीहरूका निम्ति कुनै आशा हुँदैन!

अब, तिमीहरूको खोजी प्रभावकारी भएको छ वा छैन त्यसको नाप तिमीहरूमा अहिले जे छ त्यसद्वारा गरिन्छ। तिमीहरूको परिणाम निर्धारण गर्न यही कुरा प्रयोग गरिन्छ; भन्नुको अर्थ तिमीहरूको परिणाम तिमीहरूले गरेका बलिदानहरू र तिमीहरूले गरेका कामकुराहरूका आधारमा प्रकट गरिन्छ। तिमीहरूको परिणाम तिमीहरूको पछ्याइ, तिमीहरूको विश्‍वास र तिमीहरूले गरेका कामकुराद्वारा प्रकट गर्न सकिन्छ। तिमीहरू सबैमध्ये धेरै जना यस्ता छन् जो पहिलेबाटै मुक्तिभन्दा धेरै पर छन्, किनकि आजको दिन मानिसका परिणामहरू प्रकट गर्ने दिन हो, र म मेरो काममा अस्तव्यस्त दिमाग भएको व्यक्ति हुनेछैन; पूर्णतया मुक्ति दिन नसकिनेहरूलाई म अर्को युगमा डोऱ्याउनेछैनँ। एउटा यस्तो समय आउनेछ जब मेरो काम समाप्त हुन्छ। म ती दुर्गन्धित, आत्माविहीन लासहरूमा काम गर्नेछैनँ जसलाई पटक्कै मुक्ति दिन सकिँदैन। मानिसको मुक्तिका आखिरी दिनहरू अहिले नै हो, र म व्यर्थको काम गर्नेछैन। स्वर्ग र पृथ्वीविरुद्ध गुनासो नगर—संसारको अन्त्य आइरहेको छ, यो अपरिहार्य छ। स्थिति यस अवस्थामा आइपुगेको छ, र त्यसलाई रोक्नका लागि मानवजातिको नाताले तैँले गर्न सक्ने कुनै कुरा छैन; तैँले आफ्नो इच्छाअनुसार स्थिति बदल्‍न सक्दैनस्। हिजो, तैँले सत्यता पछ्याउन मूल्य चुकाइनस् र तँ अर्पित थिइनस्; आज समय आएको छ, तँ मुक्तिभन्दा बाहिर छस्; अनि भोलि तँलाई हटाइनेछ, र तेरो मुक्तिका लागि कुनै ठाउँ हुनेछैन। म दयालु र नरम हृदयको छु र म तँलाई मुक्ति दिन आफ्नो सक्दो प्रयास गर्दैछु, तर यदि तँ आफ्‍नो तर्फबाट कोसिस गर्दैनस् वा आफ्नो कुनै ख्याल गर्दैनस् भने, त्योसँग मेरो के सरोकार हुन्छ र? जसले आफ्नो देहको बारेमा मात्र सोच्छ र आराम-सुविधा उपभोग गर्छ; जो विश्‍वास गर्नेजस्ता देखिन्छन् तर वास्तवमा विश्‍वास गर्दैनन्, जो खराब औषधी र मन्त्रतन्त्रमा लाग्छन्, जो लम्पट र विघटित छन्; जसले यहोवालाई चढाइएका बलिहरू र उहाँका सम्पत्तिहरू चोर्छन्, जसले घूसहरू मन पराउँछन्; जो केही नगरिकन स्वर्गमा उक्लने सपना देख्छन्; जो अहङ्कारी र अभिमानी छन्, जो व्यक्तिगत ख्याति र प्राप्तिका लागि मात्र प्रतिस्पर्धा गर्छन्; जो अशिष्ट वचनहरू फैलाउँछन्; जो परमेश्‍वरको स्वयम्को ईशनिन्दा गर्छन्; जो केही गर्दैनन् बरु स्वयम् परमेश्‍वरलाई गलत ठहराउँछन् र उहाँको गिल्‍ला गर्छन्; जो समूहहरू बनाउँछन् र स्वतन्त्रताको खोजी गर्छन्; जो परमेश्‍वरभन्दा आफूलाई उच्च पार्छन्; ती अगम्भीर युवाहरू, प्रौढहरू र वृद्ध-वृद्धा पुरुष र महिलाहरू, जो व्यभिचारमा फसेका छन्; व्यक्तिगत ख्याति र प्राप्तिको आनन्द लिने र अरूको बीचमा व्यक्तिगत हैसियत पछ्याउने ती पुरुष र महिलाहरू, पापमा फसेका ती अपश्‍चात्तापी मानिसहरू—के तिनीहरू सबै मुक्तिभन्दा बाहिर छैनन् र? व्यभिचार, पापी अवस्था, खराब औषधी, मन्त्रतन्त्र, ईशनिन्दात्मक शब्दहरू, र अशिष्ट शब्दहरू सबै तिमीहरूमाझ चौतर्फी रूपमा फैलिएका छन्; तिमीहरूमाझमा सत्यता र जीवनका वचनहरू कुल्चिइन्छन् र तिमीहरूमाझ पवित्र वचनहरू अशुद्ध पारिन्छन्। तिमीहरू अन्यजाति, फोहोर र विद्रोहले फुलिएकाहरू! तिमीहरूको परिणाम के हुनेछ? जो देहलाई प्रेम गर्छन्, जो देहको मन्त्रतन्त्र गर्छन् र जो व्यभिचारको पापमा फसेका छन् तिनीहरूसँग जीवित रहने दुस्साहस कसरी हुन सक्छ! के तिमीलाई थाहा छैन, कि तिमीहरूजस्ता मानिसहरू मुक्ति पाउनै नसक्‍ने कीराहरू हौ? तिमीहरूलाई यो र त्यो माग गर्ने अधिकार कुन कुराले दिन्छ? आजको मितिसम्म, सत्यतालाई प्रेम नगर्ने र देहलाई मात्र प्रेम गर्नेहरूमा अलिकता पनि परिवर्तन आएको छैन—त्यस्ता मानिसहरूले कसरी मुक्ति पाउन सक्छन्? जो जीवनको मार्गलाई प्रेम गर्दैनन्, जो परमेश्‍वरलाई उच्च पार्दैनन् र उहाँको साक्षी दिँदैनन्, जो आफ्नै हैसियतका खातिर युक्ति रच्छन्, जो आफैलाई उच्च पार्छन्—के तिनीहरू आज पनि त्यस्तै छैनन् र? तिनीहरूलाई मुक्ति दिनुको मूल्य के छ र? तैँले मुक्ति पाउन सक्छस् कि सक्दैनस् भन्‍ने कुरा तेरो वरिष्ठता कति ठूलो छ वा तैँले कति वर्षदेखि काम गर्दै आएको छस् भन्‍ने कुरामा निर्भर हुँदैन, र यो तैँले कति वटा योग्यता-प्रमाणहरू प्राप्त गरेको छस् भन्‍ने कुरामा त झनै निर्भर हुँदैन। बरु, यो त तेरो पछ्याइले फल फलाएको छ कि छैन भन्‍ने कुरामा निर्भर हुन्छ। तैँले यो जान्नु पर्दछ, जसलाई मुक्ति दिइएको छ तिनीहरू फल फलाउने “रूखहरू” हुन्, रमणीय पातहरू र प्रशस्त फूलहरू मात्र भएको तर फल नफल्ने रूखहरू होइनन्। यदि तैँले गल्लीहरूमा घुमेर धेरै वर्ष बिताएको छस् भने पनि, त्यसले के फरक पार्छ र? तेरो गवाही कहाँ छ? तँसँग आफैलाई प्रेम गर्ने र तेरा कामुक चाहनाहरूप्रति मोहित हुने हृदयभन्दा परमेश्‍वरको डर मान्ने हृदय धेरै कम छ—के यस प्रकारको व्यक्ति पतित होइन र? ऊ कसरी मुक्तिको नमुना र प्रारूप बन्न सक्छ? तेरो प्रकृति सुधार्न नसकिने छ, तँमा अति धेरै विद्रोहीपन छ, तैँले छुटकारा पाउनै सक्दैनस्! के यस्ता मानिसहरू हटाइने मानिसहरू होइनन्? के मेरो काम समाप्त हुने समय तेरो अन्तिम दिन आउने समय होइन र? मैले तिमीहरूमाझ अत्यन्तै धेरै काम गरेको र अत्यन्तै धेरै वचनहरू बोलेको छु—त्यसमध्ये कति साँच्चै तिमीहरूको कानमा पसेको छ? त्यसमध्ये कतिप्रति तिमीहरू कहिल्यै समर्पित भएका छौ? जब मेरो काम समाप्त हुन्छ, त्यो तैँले मेरो विरोध गर्न छोड्ने, तँ मेरो विरुद्धमा खडा हुन छोड्ने समय हुनेछ। मैले काम गर्दै गर्दा, तिमीहरू निरन्तर मेरो विरुद्ध काम गर्दछौ; तिमीहरू कहिल्यै मेरा वचनहरू पालन गर्दैनौ। म मेरो काम गर्दछु, र तँ तेरो आफ्नै “काम” गर्छस्, र आफ्नै सानो राज्य बनाउँछस्। तिमीहरू मविरुद्ध काम गर्नेबाहेक अरू केही नगर्ने स्याल र कुकुरहरूको बथान हौ! तिमीहरूलाई आफ्नो अविभाजित प्रेम दिनेहरूलाई तिमीहरू आफ्नो अङ्गालोमा ल्याउने निरन्तर कोसिस गरिरहेका छौ—तिमीहरूको डर मान्ने हृदय कहाँ छ? तिमीहरूले गर्ने सबै कुरा छली छन्! तिमीहरूसँग कुनै समर्पण वा डर छैन, र तिमीहरूले गर्ने सबै कुरा छली र ईशनिन्दात्मक छन्! के त्यस्ता मानिसहरूले मुक्ति पाउन सक्छन्? यौनिक रूपमा अनैतिक र कामुक पुरुषहरू सधैँ आफ्नै आनन्दका निम्ति उत्ताउली वेश्याहरूलाई आफूप्रति आकर्षित गर्न चाहन्छन्। म त्यस्ता यौनिक रूपमा अनैतिक पिशाचहरूलाई पटक्कै मुक्ति दिनेछैनँ। म तिमीहरू फोहोर पिशाचहरूलाई पूर्ण रूपमा घृणा गर्छु, र तिमीहरूका कामुकता र मोहिनीपनले तिमीहरूलाई नरकमा डुबाउनेछन्। तिमीहरूको आफ्नै बारेमा तिमीहरूको भनाइ के छ? तिमीहरू फोहोर पिशाच र दुष्टात्माहरू अति घिनलाग्दा छौ! तिमीहरू घिनलाग्दा छौ! यस्तो फोहोरलाई कसरी मुक्ति दिन सकिन्छ र? के पापमा फस्नेहरूलाई अझै मुक्ति दिन सकिन्छ? आज, तिमीहरूको हृदय यो सत्यता, यो मार्ग र यो जीवनप्रति आकर्षित छैन; बरु, त्यो त पापीपन, पैसा, हैसियत, ख्याति, प्राप्ति, देहको आनन्द, साथै पुरुषको सुन्दरता र महिलाको उत्ताउलोपनतर्फ आकर्षित छ। त्यसले तिमीहरूलाई कसरी मेरो राज्यमा प्रवेश गर्न योग्य बनाउँछ? तिमीहरूका छविहरू परमेश्‍वरको भन्दा पनि ठूला छन्, तिमीहरूको हैसियत परमेश्‍वरको भन्दा पनि उच्च छ, मानिसहरूमाझ तिमीहरूको इज्जतको त झन् कुरै नगरौँ—तिमीहरू वास्तवमा मानिसहरूले पूजा गर्ने मूर्ति बनेका छौ। के तिमीहरूमध्ये प्रत्येक नै प्रधान स्वर्गदूत बनेका छैनौ र? जब मानिसहरूका परिणामहरू प्रकाश गरिन्छन्, जुन बेला मुक्तिको काम पनि त्यसको अन्त्य नजिकै आइपुगेको हुनेछ, तब तिमीहरूमध्ये धेरै जना मुक्ति पाउन नसक्ने लासहरू भइसकेका हुनेछौ र तिमीहरूलाई हटाउनैपर्ने हुन्छ। मुक्तिको कामको बेला, म सबै मानिसहरूप्रति दयालु र भलो हुन्छु। जब काम समाप्त हुन्छ, तब फरक-फरक प्रकारका मानिसका परिणामहरू प्रकट हुनेछन्, र त्यस बेला म दयालु र असल हुनेछैनँ, किनकि मानिसहरूका परिणामहरू प्रकट भइसकेका हुनेछन्, र हरेकलाई आ-आफ्नो प्रकारअनुसार वर्गीकृत गरिएको हुनेछ, र मुक्तिको युग बितिसकेको हुने, र बितिसकेपछि त्यो नफर्किने भएकै कारण थप मुक्तिको काम गर्नुको कुनै फाइदा हुनेछैन।


अभ्यास (८)

तिमीहरूले अझै पनि सत्यका विभिन्न पक्षहरूलाई बुझ्दैनौ, र तिमीहरूको अभ्यासमा अझै पनि केही विकृतिहरू छन्; धेरै वटा क्षेत्रहरूमा, तिमीहरू आफ्ना धारणाहरू र कल्पनाहरू अनुसार जिउँछौ, अभ्यासका सिद्धान्तहरू कहिल्यै पनि बुझ्न सक्दैनौ। यसैले अझै पनि मानिसहरूलाई सही मार्गमा प्रवेश गराउनका निम्ति मार्गनिर्देशन गर्नु आवश्यक छ; अर्को शब्दमा, यसैले कि उनीहरूले आफ्नो मानवीय र आत्मिक जीवन संचालन गर्न सकून्, दुवै पक्षको अभ्यास गर्न सकून्, र यसरी उनीहरूलाई बारम्बार सहयोग वा मार्गनिर्देशन गर्न नपरोस्। तब मात्र तिनीहरूसँग साँचो कद हुनेछ। अनि भविष्यमा तँलाई मार्गनिर्देशन गर्ने कोही छैन भने पनि, तँ आफैले अनुभव गर्न सक्नेछस्। आज, यदि तैँले सत्यको कुन पक्षहरू महत्त्वपूर्ण छन् र कुन छैनन् भनी बुझिस् भने, तँ भविष्यमा वास्तविकतामा प्रवेश गर्न सक्नेछस्। आज, तिमीहरू सही मार्गमा डोऱ्याइँदैछौ, तिमीहरूलाई धेरै सत्यताहरू बुझ्न दिइएको छ, र भविष्यमा तिमीहरू अझ गहिराइमा जान सक्नेछौ। यो भन्न सकिन्छ, कि अहिले मानिसहरूलाई जे बुझ्न दिइँदैछ त्यो नै शुद्ध तरिका हो। आज, तँलाई सही मार्गमा डोऱ्याइँदैछ—र एक दिन, तँलाई मार्गनिर्देशन गर्ने कोही नहुँदा पनि तैँले अभ्यास गर्नेछस् र सबैभन्दा शुद्ध मार्गअनुसार अझ गहिराइमा बढ्नेछस्। आज, मानिसहरूलाई कुन प्रकारका अभ्यासहरू सही र कुन अस्थिर छन् भनेर बुझ्न दिइएको छ। यी कुराहरू बुझिसकेपछि, भविष्यमा उनीहरूका अनुभवहरू अझ गहिरो हुनेछन्। आज, तिमीहरूको अभ्यासमा धारणाहरू, कल्पनाहरू र अस्थिरताहरू उल्टिँदैछन्, अनि अभ्यास र प्रवेशको मार्ग तिमीहरूलाई प्रकट गरिँदैछ, त्यसपछि कामको यो चरण समाप्त हुनेछ, र तिमीहरू त्यो बाटोमा हिँड्न थाल्नेछौ जुन बाटोमा मानवजाति हिँड्नुपर्छ। तब मेरो काम समाप्त हुनेछ, र त्यस बिन्दुबाट अगि तिमीहरूले मलाई फेरि भेट्ने छैनौ। आज, तिमीहरूको कद अझै पनि सानो छ। मानिसको प्रकृति सारबाट उत्पन्न हुने कठिनाइहरू धेरै छन्, र त्यसरी नै गहिरो जरा गाडेका केही कुराहरू छन् जसलाई अझै खोतल्नु बाँकी नै छ। तिमीहरूले मानिसहरूको प्रकृति सारको अझ उत्तम विवरणहरूलाई बुझ्दैनौ, र ती देखाउन अझै पनि तिमीहरूलाई मेरो आवश्यकता पर्छ, नत्र तिमीहरूले ती कुराहरू बुझ्न सक्नेछैनौ। एक निश्चित बिन्दुमा जब तिमीहरूको हड्डी र रगत भित्रका कुराहरू प्रकट हुन्छन्, यही कुरालाई नै सजाय र न्याय भनिन्छ। जब मेरो काम पूर्ण र सम्पूर्ण रूपमा सम्पन्न हुन्छ तब मात्र म यसलाई समाप्त गर्नेछु। तिमीहरूका भ्रष्ट सारलाई जति गहन रूपले प्रकट गरिन्छ, तिमीहरूले उति नै बढी ज्ञान पाउनेछौ, र यो तिमीहरूको भविष्यको गवाही र सिद्धताका लागि ठूलो महत्त्वको हुनेछ। जब सजाय र न्यायको कामलाई सम्पूर्ण रूपले राम्ररी सम्पन्न गरिसकेपछि मात्र मेरो काम पूरा हुनेछ, र तिमीहरूले मेरो सजाय र न्यायद्वारा मलाई जान्नेछौ। तिमीहरूले मेरो स्वभाव र धार्मिकतालाई मात्र होइन, तर सबैभन्दा महत्त्वपूर्ण कुरा तिमीहरूले मेरो सजाय र न्यायलाई जान्नेछौ। तिमीहरूमध्ये धेरै जनामा मेरो कामको विवरणको नयाँपन र स्तरको बारेमा ठूलो धारणा छ। जेसुकै भए पनि, तिमीहरूले यो बुझ्नुपर्छ, कि मेरो काम नयाँ र विस्तृत छ, र म तिमीहरूको हात समातेर तिमीहरूलाई आमनेसामने अभ्यास गर्न सिकाउँछु। यो तिमीहरूको अभ्यास र भविष्यमा स्थिर रहन तिमीहरूको क्षमताका लागि फाइदाजनक छ; अन्यथा, तिमीहरू शरद ऋतुका पातहरू जस्तो हुनेछौ, ओइलाउँछौ, पहेँलिन्छौ र सुक्खा हुन्छौ, कुनै मूल्यविनाका हुन्छौ। तिमीहरूले यो जान्नुपर्छ, कि म तिमीहरूका हृदय र आत्माका सबै कुरा जान्दछु; र तिमीहरूले यो जान्नुपर्छ कि मैले गर्ने काम र मैले बोल्ने वचनहरू अत्यन्तै जटिल छन्। तिमीहरूलाई तिमीहरूका स्वभाव र क्षमताको आधारमा, व्यवहार गर्नुपर्छ। यसरी मात्र मेरो सजाय र न्यायको बारेमा तिमीहरूको ज्ञान अझ स्पष्ट हुन्छ, र आज तिमीहरूले जानेनौ भने पनि भोलि जान्नेछौ। सृष्टि गरिएको कुनै पनि प्राणी मेरो सजाय र न्यायका वचनहरूमा पर्नेछ, किनकि कुनै मानिसले मेरो विरोध गरेको म सहँदिन।

तिमीहरू सबै आफ्नो जीवन उचित रूपले संचालन गर्न सक्ने हुनुपर्छ। तिमीहरूले हरेक दिन आफ्नो चाहनाअनुसार व्यवस्थित गर्न सक्छौ; तिमीहरू आफूलाई जे मन पर्छ त्यो गर्न स्वतन्त्र छौ; तिमीहरू परमेश्‍वरका वचनहरू पढ्न, भजनहरू वा प्रवचनहरू सुन्न सक्छौ, वा उपासनाका टिप्पणीहरू लेख्न सक्छौ; र यदि तिमीहरूलाई रुचि छ भने तिमीहरू भजन पनि लेख्न सक्छौ। के यी सबैद्वारा उपयुक्त जीवन बन्दैन र? यी सबै कुराहरूले नै मानव जीवन बनेको हुनुपर्छ। मानिसहरू स्वाभाविक रूपमा जिउनुपर्छ; जब तिनीहरूले आफ्नो सामान्य मानवता र आफ्नो आत्मिक जीवन, दुवैमा फल फलाउँछन् तब मात्र तिनीहरू सामान्य जीवनमा प्रवेश गरेका छन् भन्‍ने मान्न सकिन्छ। आज, तँसित मानवताको सम्बन्धमा मात्र अन्तर्दृष्टि र विवेकको कमी छ भन्‍ने होइन। मानिसहरू सुसज्जित हुनुपर्ने धेरै दर्शनहरू छन् भनी जान्नुपर्छ, र तैँले जुनसुकै पाठ सिके पनि त्यो तैँले सिक्‍नुपर्ने पाठ नै हो; तँ वातावरणसँग मिल्दो हुन सक्ने हुनुपर्छ। फलदायी हुनका निम्ति तेरो शिक्षाको स्तर बढाउने कार्य लामो समयसम्म गर्नुपर्छ। सामान्य मानव जीवनका निम्ति तैँले आफैलाई सुसज्जित पार्नुपर्ने केही कुरा छन्, र तैँले आफ्नो जीवन प्रवेशलाई पनि बुझ्नुपर्छ। आज, तैँले परमेश्‍वरका वचनहरू फेरि पढेर धेरै बुझेको छस्—जुन तैँले त्यति बेला बुझिनस्, र अहिले तेरो हृदय धेरै स्थिर भयो। यी पनि तैँले कमाएका परिणामहरू नै हुन्। जुन दिन तँ परमेश्‍वरका वचनहरू खान्छस् र पिउँछस्, र तँभित्र थोरै बुझाइ हुन्छ, तब तैँले आफ्ना दाजुभाइ र दिदी-बहिनीहरूसँग यस बारेमा खुलस्त कुराकानी गर्न सक्छस्। के तँमा हुनुपर्ने जीवन यही नै होइन र? कहिलेकहीँ, केही प्रश्नहरू उठाइन्छ, वा तँ एउटा विषयमाथि चिन्तन गर्छस्, र त्यसले तँलाई भेदशक्तिमा अझ राम्रो बनाउँदछ, र तँलाई अझ बढी अन्तर्दृष्टि र बुद्धि दिन्छ, तँलाई केही सत्यताहरू बुझ्ने तुल्याउँछ—र के यो आज बताइएको आत्मिक जीवनभित्र समावेश कुरा होइन र? आत्मिक जीवनको एक पक्षलाई मात्र अभ्यास गर्ने कुरा स्वीकार्य हुँदैन; परमेश्‍वरको वचन खानु र पिउनु, प्रार्थना गर्नु र भजनहरू गाउनु यी सबैद्वारा आत्मिक जीवन बन्दछ, र जब तँसित आत्मिक जीवन हुन्छ, तब तँसित सामान्य मानवताको जीवन पनि हुनुपर्दछ। आज, भनिएका धेरै कुराहरू मानिसहरूलाई तर्कशक्ति र अन्तर्दृष्टि दिनका लागि हो, तिनीहरूलाई सामान्य मानवताको जीवन प्रदान गराउनको लागि हो। अन्तर्दृष्टि हुनु भनेको के हो; सामान्य पारस्परिक सम्बन्धहरू हुनु भनेको के हो; तैँले मानिससँग कसरी कुराकानी गर्नुपर्दछ—तैँले परमेश्‍वरका वचनहरू खाएर अनि पिएर आफैलाई यी कुराहरूद्वारा सुसज्जित पार्नुपर्छ, र तँबाट जे माग गरिएको छ त्यो मानवताद्वारा प्राप्त गर्न सकिन्छ। आफैलाई ती कुराहरूद्वारा सुसज्जित पार् जसद्वारा तँ सुसज्जित हुनुपर्छ, र जे उचित छ त्योभन्दा बढी नगर्; केही मानिसहरूले सबै किसिमका शब्दहरू र शब्दावलीहरूको प्रयोग गर्दछन्, र यसमा उनीहरूले आफ्नो आकर्षण देखाउँछन्। र अरू सबै प्रकारका पुस्तकहरू पढ्छन्, जसद्वारा उनीहरू शरीरका अभिलाषाहरूमा लिप्त हुन्छन्। तिनीहरू संसारका तथाकथित महान् व्यक्तिहरूका जीवनीहरू र भनाइहरू अध्ययन गर्छन् र तिनका अनुकरण गर्छन्, र अश्‍लील सामग्रीहरू पढ्छन्—यो अझ बढी हाँसउठ्दो कुरा हो! यस्ता मानिसहरूले जीवन प्रवेशकोबाटो जानेका हुँदैनन्, परमेश्‍वरको आजको कामको बारेमा जान्‍नु त परै जाओस्। हरेक दिन कसरी बिताउने भन्‍ने कुरा समेत तिनीहरू जान्दैनन्। उनीहरूका जीवनको शून्यता यस्तै हुन्छ! उनीहरू कुन कुरामा प्रवेश गर्ने भनेर तिनीहरू पूर्णतया अनजान छन्। तिनीहरू एक-अर्कसँग बातचित र कुराकानी मात्र गर्छन्, मानौं कुराकानी भनेको उनीहरूको आफ्नै प्रवेशको प्रतिस्थापन हो। के तिनीहरूसँग लाज छैन? यी त्यस्ता मानिसहरू हुन् जसले कसरी जिउनुपर्छ भनी जान्दैनन्, र जसले मानव जीवनलाई बुझ्दैनन्; तिनीहरूले दिनभरि आफ्नो अनुहारहरू निराशाले भर्छन्, र व्यर्थका कुराहरू गर्छन्—यस प्रकारको जिउनुको अर्थ के हुन्छ? मैले देखेको छु, कि धेरै जना मानिसहरू खानपान गर्नु र लुगाफाटो लगाउनुबाहेक तिनीहरूको बहुमूल्य समय अर्थहीन कार्यहरूमा लगाउँछन्, चाहे यो ख्यालठट्ठा र मूर्खतापूर्ण कुराहरू गर्ने, निन्दा-चर्चा गर्ने कार्य होस् वा दिनभरि सुतिरहने होस्। के यो सन्तको जीवन हो? के यो सामान्य मानिसको जीवन हो? के यस्तो जीवनले तँलाई सिद्ध बनाउँछ, जब कि यो सुस्त, पछिल्तिर लैजाने र उदासीन छ? के तँ बिनसित्ति आफैलाई शैतानको हातमा गुमाउन इच्छुक छस्? जब मानिसहरूको जीवन सहज हुन्छ, र तिनीहरूको वातावरणमा कुनै कष्ट हुँदैन, तिनीहरू अनुभव गर्न असमर्थ हुन्छन्। आरामदायक वातावरणमा, मानिसहरू भ्रष्ट हुनु सजिलो हुन्छ—तर प्रतिकूल वातावरणले तँलाई ठूलो आतुरीको साथ प्रार्थना गर्ने बनाउँछ, र तँलाई यस्तो बनाउँछ कि तँ परमेश्‍वरलाई छाड्ने आँट गर्दैनस्। मानिसहरूको जीवन जति सजिलो र बोधो हुन्छ, त्यत्ति नै बढी उनीहरू जिउनुको कुनै अर्थ छैन भन्‍ने महसुस गर्छन्, र उनीहरूलाई बरु मर्नु राम्रो हुन्छ भन्‍ने समेत लाग्छ। मानिसको देह यति भ्रष्ट छ; तिनीहरू परीक्षामा परे भने मात्र तिनीहरूलाई फाइदा हुन्छ।

येशूको कामको त्यो चरण यहूदिया र गालीलमा गरिएको थियो, र अन्यजातिहरूलाई त्यसबारे केही थाहा थिएन। उहाँले गर्नुभएको काम अत्यन्त गोप्य थियो, र इस्राएल बाहेक अरू कुनै देशलाई त्यो थाहा थिएन। जब येशूले आफ्नो काम पूरा गर्नुभयो र यसको बारेमा थाहा पाएपछि त्यसले खैलाबैला मच्यायो, अनि त्यो बेला उहाँ जानुभयो। येशू कामको एक चरण गर्न आउनुभयो, केही मानिसहरूलाई प्राप्त गर्नुभयो, र एक चरणको काम पूरा गर्नुभयो। परमेश्‍वरको कामको जुन-सुकै चरणमा पनि उहाँलाई पछ्याउनेहरू धेरै हुन्छन्। यदि त्यो परमेश्‍वर आफैले मात्र गर्नुभयो भने, यो अर्थहीन हुनेथियो; परमेश्‍वरको कामको त्यो चरण टुङ्गोमा नपुगिञ्जेल उहाँलाई पछ्याउने मानिसहरू हुनुपर्छ। जब परमेश्‍वरको आफ्नै काम पूरा हुन्छ तब मात्र मानिसहरूले परमेश्‍वरद्वारा अह्राइएको काम गर्न थाल्छन्, त्यसपछि मात्र परमेश्‍वरको काम फैलिन थाल्छ। परमेश्‍वरले एउटा नयाँ युगतिर डोऱ्याउने काम मात्र गर्नुहुन्छ; मानिसको काम भनेको त्यसलाई अगाडि बढाउनु हो। यसैले, आजको काम धेरै लामो समयसम्म चल्दैन; मानिससँगको मेरो जीवन धेरै लामो समयसम्म रहँदैन। म केवल मेरो काम पूरा गर्दछु, र तिमीहरूलाई त्यो काम गर्न लगाउँछु, जुन तिमीहरूले गर्नुपर्छ, यसैले कि यो काम र यो सुसमाचार अन्यजातिहरू र अन्य राष्ट्रहरू माझ सकेसम्म छिटो फैलियोस्—त्यसरी मात्र तिमीहरूले मानिसको रूपमा रहेको आफ्नो कर्तव्य पूरा गर्न सक्नेछौ। आजको समय सबैभन्दा मूल्यवान् छ। यदि तैँले यसलाई बेवास्ता गरिस् भने, तँ मूर्ख होस्; यदि, यस वातावरणमा, तैँले यी वचनहरू खाइस् र पिइस् भने र यो कामको अनुभव गरिस् भने, र अझै पनि तँमा सत्यताको पछि लाग्ने दृढताको कमी हुन्छ भने, र तैँले अलिकति पनि बोझ महसुस गर्दैनस् भने—तेरो भविष्य के होला? के तँजस्तो व्यक्ति हटाइन लायकको हुँदैन र?


इस्राएलीहरूले गरे सरह सेवा गर्

आजभोलि धेरै मानिसहरूले अरूसित सहकार्य गर्दा के-कस्ता पाठहरू सिक्नुपर्छ भनेर ध्यान दिँदैनन्। तिमीहरूमध्ये धेरैले अरूसित सहकार्य गर्दा पाठहरू सिक्न सक्दैनौ भनेर मैले पत्ता लगाएको छु; तिमीहरूमध्ये धेरै जना आफ्नै विचारहरूमा लागिरहन्छौ। मण्डलीमा काम गर्दा तँ आफ्नो विचार पोख्छस् अनि अरू कसैले आफ्नै विचारहरू पोख्छन्, अनि एउटाको अर्कोसित कुनै सम्बन्ध हुँदैन; तिमीहरूले वास्तवमा केही सहकार्य नै गर्दैनौ। सानो मात्रामा नै भएपनि जीवनको खोजी नगरिकन तिमीहरू सबै केवल आफ्नै अन्तर्दृष्टिहरूलाई व्यक्त गर्नुमा वा आफूभित्र बोकेका “बोझहरू” हलुको बनाउनामै मग्न हुन्छौ। अरू कसैले के भन्छ वा गर्छ भन्‍ने कुराको पर्बाह नगरी तँ सधैँ आफ्नै बाटोमा हिँड्नुपर्छ भनी विश्‍वास गर्दै तैँले झारा टार्ने हिसाबले मात्रै काम गरिरहेको देखिन्छ; अरूका परिस्थितिहरू जस्तोसुकै भए तापनि त्यसलाई पर्बाह नगरीकन पवित्र आत्माले अगुवाइ गर्नुभएअनुसार तैँले सङ्गति गर्नुपर्छ भन्‍ने तँलाई लाग्छ। तँ अरूका बलिया पक्षहरू पत्ता लगाउन सक्षम छैनस्, अनि न त आफैलाई जाँच्न सक्षम छस्। तिमीहरू जसरी कामकुरालाई बुझ्छौ, त्यो साँच्चि नै पथभ्रष्ट र विकृत छ। यसो भन्न सकिन्छ कि अहिले पनि तिमीहरूले अझै प्रशस्त आत्म-धार्मिकता प्रदर्शन गर्दछौ, मानौँ तिमीहरू पुरानै बिमारीको दशामा फर्केका छौ। उदाहरणको निम्ति, तिमीहरू निश्चित मण्डलीहरूको कामबाट आफूले कस्ता प्रकारको परिणाम हासिल गरेका छौ, वा तेरा भित्री अवस्थाहरूको हालैको स्थिति र यस्तै इत्यादि कुराबारे एकअर्कासित पूर्ण रूपले खुला हुने किसिमले बातचित गर्दैनौ; तिमीहरूले त्यस्ता कुराबारे पटक्कै कुराकानी गर्दैनौ। तिमीहरू आफ्ना धारणाहरूलाई छोडिदिने वा आफ्‍नो विरुद्धमा विद्रोह गर्नेजस्ता अभ्यासहरू पटक्कै गर्दैनौ। अगुवा र कार्यकर्ताहरूले केवल तिनीहरूका दाजुभाइ-दिदीबहिनीहरूलाई कसरी नकारात्मक हुनदेखि बचाउने अनि कसरी तिनीहरूलाई जोशपूर्वक पछ्याउने तुल्याउने भनेर मात्र सोच्छन्। तैपनि, तिमीहरू सबै आफैले जोशपूर्वक पछ्याए भइहाल्छ भनी सोच्छौ अनि आफूलाई जान्नु र आफ्‍नो विरुद्धमा विद्रोह गर्नु के हो भन्‍नेबारे तिमीहरूसित कुनै आधारभूत बुझाइ छैन, अरूसित सहकार्य गरेर सेवा गर्नुको अर्थ बुझ्नु त झन् परको कुरा हो। तिमीहरू परमेश्‍वरको प्रेमको साटो तिर्ने र पत्रुसको शैलीमा जिउने इच्छा राख्नेबारे मात्रै सोच्छौ। यी कुराबाहेक, तिमीहरू अरू कुनै कुराबारे सोच्दैनौ। तैँले के समेत भन्छस् भने, अरू मानिसहरूले जे गरे पनि, तँ अन्धो भएर आज्ञाकारी हुनेछैनस्, अनि अरू मानिसहरू जस्तोसुकै भएपनि, तैँले चाहिँ परमेश्‍वरद्वारा प्राप्त गरिने सिद्धता खोज्नेछस्, अनि त्यही नै पर्याप्त हुनेछ। तथापि, तथ्य के हो भने, वास्तवमा तेरो इच्छा कुनै पनि प्रकारले बिलकुलै लागू भएको छैन। के यी सबै, तिमीहरूले हिजोआज प्रदर्शन गर्ने व्यवहार होइनन् र? तिमीहरूमध्ये हरेकले आफ्नै अन्तर्दृष्टिलाई पक्रन्छौ, अनि तिमीहरू सबै सिद्ध तुल्याइने चाहना गर्छौ। म देख्छु कि तिमीहरूले त्यति धेरै प्रगति नगरिकन त्यत्तिका लामो समयसम्म सेवा गरेका छौ; निश्‍चित रूपमा, एकआपसमा मिलेर काम गर्नेसम्‍बन्धी यस पाठमा तिमीहरूले केही हासिल गरेका छैनौ! मण्डलीहरूमा जाँदा तिमीहरू आफ्नै तरिकाले कुराकानी गर्छौ, अनि अरूले आफ्नै तरिकाले कुराकानी गर्छन्। मेलपूर्ण सहकार्य बिरलै हुन्छ, अनि तिमीहरूभन्दा तलका अनुयायीहरूको सम्बन्धमा यो कुरा अझै बढी लागू हुन्छ। भन्‍नुको अर्थ, तिमीहरूमध्ये कसैले परमेश्‍वरको सेवा गर्नु भनेको के हो वा कसरी उहाँको सेवा गर्नुपर्छ भन्‍ने कुरा बिरलै मात्र बुझ्छौ। तिमीहरू अन्योलमा छौ र यस प्रकारका पाठलाई हल्का विषयको रूपमा लिन्छौ। यस्ता मानिसहरू अझ धेरै छन् जो सत्यताको यस पक्षलाई अभ्यास गर्नमा मात्र चुक्दैनन् तर जानी-जानी गल्तीसमेत गर्छन्। धेरै वर्षसम्म सेवा गर्नेहरूसमेत एकअर्काको विरुद्धमा लड्छन्, एकअर्काको विरुद्ध युक्ति रच्छन् अनि तिनीहरू ईर्ष्यालु र प्रतिस्पर्धात्मक छन्; हरेकले आफ्नै हित मात्रै खोज्दछ, अनि तिनीहरूले बिलकुल सहकार्य गर्दैनन्। के यी सबै कुराले तिमीहरूको वास्तविक कदलाई प्रतिनिधित्व गर्दैनन् र? दैनिक जीवनमा सेवा गर्ने तिमीहरू इस्राएलीहरूजस्तै छौ, जसले हरेक दिन मन्दिरमा परमेश्‍वर स्वयम्‌को प्रत्यक्ष सेवा गरे। परमेश्‍वरको सेवा गर्ने तिमीहरूसित नै कसरी सहकार्य गर्ने वा कसरी सेवा गर्ने भन्‍ने कुराको कुनै ज्ञान छैन, यो कसरी हुनसक्छ?

त्योबेला, इस्राएलीहरूले मन्दिरमा यहोवाको प्रत्यक्ष सेवा गर्थे, अनि तिनीहरू पूजाहारीहरू भनी चिनिन्थे (अवश्य, हरेक व्यक्ति पूजाहारी थिए भन्‍ने छैन; केवल मन्दिरमा यहोवाको सेवा गर्नेहरूसित मात्रै त्यस्तो पहिचान थियो)। तिनीहरूले यहोवाले तिनीहरूलाई दिनुभएका मुकुटहरू पहिरिन्थे (भन्‍नुको अर्थ, तिनीहरूले यहोवाका मापदण्डहरूअनुसार यी मुकुटहरू बनाउँथे; यहोवाले तिनीहरूलाई प्रत्यक्ष रूपमा ती मुकुटहरू दिनुभएको होइन)। तिनीहरू यहोवाले तिनीहरूलाई दिनुभएको पूजाहारीका लबेदाहरू पनि पहिरिन्थे र मन्दिरमा प्रत्यक्ष रूपले बिहानदेखि साँझसम्मै खाली खुट्टा उहाँको सेवा गर्थे। यहोवाप्रति तिनीहरूको सेवा लापरवाही थिएन, अनि यसमा अन्धाधुन्ध यताउति दौड्ने कुरा समावेश थिएन; बरु यी सबै नियमअनुसार नै गरिन्थे जुन नियमलाई उहाँको सेवा गर्ने कसैले पनि प्रत्यक्ष रूपले भङ्ग गर्न सक्दैनथिए। तिनीहरू सबैले यी नीति-नियमहरूलाई पालना गर्नुपर्थ्यो; नत्र भने, तिनीहरू मन्दिरमा पस्नदेखि वञ्चित हुन्थे। यदि कसैले मन्दिरका नियमहरू तोडे भने—अर्थात्, यदि कसैले यहोवाका आज्ञाहरू अवज्ञा गरे भने—तब त्यस व्यक्तिलाई उहाँले जारी गर्नुभएका नियमहरूअनुसार व्यवहार गरिनुपर्थ्यो, अनि कसैलाई यसप्रति आपत्ति जनाउन वा अपराधीलाई सुरक्षा दिने अनुमति दिइँदैनथ्यो। तिनीहरूले जति वर्ष परमेश्‍वरको सेवा गरे पनि, सबैले नियमहरू पालना गर्नु आवश्यक हुन्थ्यो। यही कारणले, धेरै पूजाहारीहरूले पूजाहारीको लबेदा पहिरिन्थे र यही शैलीमा वर्षभरि यहोवाको निरन्तर सेवा गर्थे, यद्यपि उहाँले तिनीहरूलाई विशेष व्यवहार गर्नुभएको थिएन। तिनीहरूले आफ्नो सम्पूर्ण जीवनसमेत वेदीको सामु र मन्दिरमा बिताउँथे। यही नै तिनीहरूको बफादारीता र अधीनताको प्रकटीकरण थियो। यहोवाले तिनीहरूमाथि त्यस्ता आशिषहरू राखिदिनुभएको थियो भन्‍ने कुरामा कुनै आश्चर्य मान्नु पर्दैन; तिनीहरूको बफादारीताको कारणले नै तिनीहरूले यी सबै कृपा प्राप्त गरे र यहोवाका सबै कार्य देखे। त्यो बेला जब यहोवाले इस्राएलमा आफ्ना चुनिएका मानिसहरूमाझ काम गर्नुभयो, तब उहाँले तिनीहरूबाट कडा मागहरू गर्नुभयो। तिनीहरू सबै अत्यन्तै समर्पित थिए र व्यवस्थाहरूद्वारा प्रतिबन्धित थिए; यी व्यवस्थाहरूले यहोवाको डर मान्ने तिनीहरूको क्षमतालाई सुरक्षित गर्ने काम गर्थे। यी सबै यहोवाका प्रशासनिक आदेशहरू थिए। यदि ती पूजाहारीहरूमध्ये कसैले पनि विश्राम दिन पालन गरेनन् वा यहोवाका आज्ञाहरू भङ्ग गरे भने, अनि यदि त्यो कुरा साधारण मानिसहरूले पत्ता लगाए भने, त्यस पुजाहारीलाई तुरुन्तै वेदीको सामु लगिन्थ्यो र ढुङ्गाले हानेर मारिन्थ्यो। ती लाशहरूलाई मन्दिरमा वा मन्दिर वरिपरि राखिने अनुमति दिइँदैनथियो; यहोवाले त्यसो गर्ने अनुमति दिनुभएको थिएन। जसले त्यसो गर्थ्यो, त्यसलाई “अशुद्ध बलिदानहरू” चढाउने व्यक्तिको रूपमा व्यवहार गरिन्थ्यो, अनि ठूलो खाल्डोमा खसालिन्थ्यो र मृत्युदण्ड दिइन्थ्यो। अवश्य, त्यस्ता सबै मानिसहरूले आफ्नो ज्यान गुमाउँथे; कसैलाई पनि छोडिँदैनथियो। “अशुद्ध आगो” चढाउनेहरूसमेत थिए; अर्को शब्दमा भन्दा, यहोवाले तोक्‍नुभएका दिनहरूमा बलिदान नचढाउने मानिसहरूलाई तिनीहरूले बलिदानको रूपमा चढाउने थोकहरूसँगै उहाँको आगोले जलाउँथ्यो, जुन थोकहरूलाई वेदीमा रहिरहन अनुमति दिइँदैनथियो। पूजाहारीहरूलाई दिइएका नियमहरू यस्ता थिए: तिनीहरूलाई खुट्टा नधोई मन्दिर वा त्यसको बाहिरी चोकमा समेत प्रवेश गर्ने अनुमति दिइँदैनथियो; पूजाहारीको लबेदा नपहिरेसम्म तिनीहरू मन्दिरभित्र प्रवेश गर्न सक्दैनथिए; पूजाहारीका मुकुट शिरमा नपहिरेसम्म तिनीहरू मन्दिर प्रवेश गर्न सक्दैनथिए; यदि लाश छोएर अपवित्र भएमा तिनीहरू मन्दिर प्रवेश गर्न सक्दैनथिए; अधर्मी व्यक्तिको हात छोइसकेपछि आफ्नो हात नधोएसम्म तिनीहरू मन्दिरमा प्रवेश गर्न सक्दैनथिए; अनि तिनीहरूले स्त्रीहरूसित आफूलाई अशुद्ध पारेपछि तिनीहरू मन्दिर प्रवेश गर्न सक्दैनथिए (तीन महिनाको लागि, सधैँको लागि होइन), न त तिनीहरूलाई यहोवाको मुहार हेर्ने अनुमति नै दिइन्थ्यो। समय पूरा भएपछि—भनाइको अर्थ, तीन महिनापछि मात्र तिनीहरूलाई पूजाहारीको सफा लबेदा पहिरिने अनुमति दिइन्थ्यो—तब यहोवाको मुहार हेर्न तिनीहरूले मन्दिर प्रवेश गर्न सक्नुभन्दा अघि तिनीहरूले बाहिरी चोकमा सात दिनसम्म सेवा गर्नुपर्थ्यो। यहोवाको मन्दिरलाई अपवित्र हुन नदिन तिनीहरूलाई पूजाहारीको यो कुनै पनि वस्त्र मन्दिरभित्र मात्रै पहिरिन अनुमति दिइन्थ्यो, र कहिल्यै पनि बाहिर पहिरिने अनुमति थिएन। ती सबै पूजाहारीहरूले यहोवाका व्यवस्था भङ्ग गर्ने अपराधीहरूलाई उहाँको वेदीको सामु ल्याउनुपर्थ्यो, जहाँ तिनीहरूलाई साधारण मानिसहरूले मृत्युदण्ड दिन्थे; नत्र भने, अपराधको साक्षी भएका पूजाहारीमाथि आगो वर्षन्थ्यो। यसरी, तिनीहरू नचुकीकन यहोवाप्रति वफादार हुन्थे, किनभने उहाँका व्यवस्थाहरू तिनीहरूको निम्ति अति कठोर थिए, अनि तिनीहरूले उहाँका प्रशासनिक आदेशहरूलाई त्यत्तिकै भङ्ग गर्ने साहस कहिल्यै पनि गर्न सक्दैनथिए। इस्राएलीहरू यहोवाप्रति वफादार थिए किनभने तिनीहरूले उहाँको आगो देखेका थिए, अनि त्यस हातलाई देखेका थिए जसद्वारा उहाँले मानिसहरूलाई सजाय दिनुभएको थियो, अनि साथै सुरुमा तिनीहरूमा उहाँको डर मान्ने हृदय थियो। त्यसैकारण, तिनीहरूले केवल यहोवाको ज्वाला मात्र प्राप्त गरेनन् तर उहाँको वास्ता, उहाँको सुरक्षा र उहाँका आशिषहरू पनि प्राप्त गरे। तिनीहरूका सबै कार्यमा यहोवाका वचनको पालना गर्नु नै तिनीहरूको बफादारीता थियो, अनि कसैले विद्रोह गरेनन्। यदि कुनै विद्रोह गर्ने काम भयो भने, अरूले यहोवाका वचनहरू पालना गर्थे र यहोवाको विरुद्धमा विद्रोह गर्ने जोकोहीलाई पनि मृत्युदण्ड दिन्थे, अनि त्यस व्यक्तिलाई उहाँबाट बिलकुल लुकाउँदैनथिए। जसले विश्राम दिन भङ्ग गर्थे, जो व्यभिचारको दोषी हुन्थे, अनि जसले यहोवाका भेटीहरू चोर्थे, तिनीहरूलाई विशेष कठोरताका साथ दण्ड दिइन्थ्यो। विश्राम दिन भङ्ग गर्नेहरूलाई तिनीहरूले (साधारण मानिसहरूले) ढुङ्गाले हान्थे, वा कोर्राले हानेर मारिन्थ्यो, जसमा कुनै अपवाद हुँदैनथियो। जसले व्यभिचार गर्थे—जसले आकर्षक स्त्रीहरूको लालसा गर्थे वा दुष्ट स्त्रीहरूलाई हेरेर कामुक विचारहरू मनमा खेलाउँथे, वा जवान स्त्रीहरूलाई हेरेर कामुक हुन्थे—ती सबैलाई मृत्युदण्ड दिइन्थ्यो। आवरण वा घुम्टो नलगाउने जवान स्त्रीहरूले यदि कुनै मानिसलाई अनैतिक व्यवहारमा फसाउने परीक्षा गरे भने, त्यस स्त्रीलाई मृत्युदण्ड दिइन्थ्यो। यदि यसप्रकारका व्यवस्थाहरू भङ्ग गर्ने मानिस पूजाहारी (जसले मन्दिरमा सेवा गर्थ्यो) थियो भने, उसलाई क्रूसमा चढाइन्थ्यो वा झुण्ड्याइन्थ्यो। त्यस्तो कुनै पनि प्रकारको मानिसलाई बाँच्ने अनुमति दिइँदैनथियो, अनि एउटै व्यक्तिले पनि यहोवासामु कृपा पाउँदैनथिए। यस्तो प्रकारको मानिसका आफन्तहरूलाई उसको मृत्युको तीन वर्षसम्म यहोवालाई वेदीको सामु बलिदानहरू चढाउने अनुमति दिइँदैनथियो, न त यहोवाद्वारा साधारण मानिसहरूलाई प्रदान गरिएका बलिदानहरूमा सहभागी हुन नै दिइन्थ्यो। त्यो समय सिद्धिएपछि मात्रै तिनीहरूले उच्च गुणस्तरको गाईवस्तु वा भेडाहरू यहोवाको वेदीमाथि चढाउन सक्थे। यदि अन्य कुनै अपराधहरू भएमा, तिनीहरूले यहोवाको अनुग्रहको निम्ति बिन्ती गर्दै उहाँसामु तीन दिनसम्म उपवास बस्नुपर्थ्यो। उहाँका व्यवस्थाहरू अति कठोर र कडा भएको कारणले मात्रै तिनीहरूले यहोवाको आराधना गर्दैनथिए; उहाँको अनुग्रह र उहाँप्रति तिनीहरूको बवफादारीताको परिणामस्वरूप तिनीहरूले यसो गर्थे। जस्तै कि, आजको दिनसम्म तिनीहरू आफ्नो सेवामा त्यसरी नै बफादार रहेका छन्, अनि तिनीहरू यहोवासामु बिन्ती चढाउन कहिल्यै पछि हटेका छैनन्। हिजोआज, इस्राएलका मानिसहरूले अझै उहाँको हेरचाह र सुरक्षा प्राप्त गर्छन्, अनि उहाँ अझै पनि तिनीहरूको माझमा अनुग्रह हुनुहुन्छ र सधैँ तिनीहरूसित बास गर्नुहुन्छ। तिनीहरू सबैलाई कसरी यहोवाको डर मान्नुपर्छ र सेवा गर्नुपर्छ भन्‍ने थाहा छ, अनि उहाँको हेरचाह तथा सुरक्षा पाउनको निम्ति कसरी व्यवहार गर्नुपर्छ भन्‍ने तिनीहरू सबैलाई थाहा छ; किनकि तिनीहरू सबै आफ्नो हृदयमा उहाँको डर मान्छन्। तिनीहरूका सबै सेवाको सफलताको रहस्य उहाँप्रतिको तिनीहरूको डरभन्दा अरू केही होइन। त्यसैले, तिमीहरू सबै हिजोआज कस्ता छौ? के इस्राएलका मानिसहरूसित तिमीहरूको कुनै समानता छ? के तँलाई हिजोआज सेवा गर्ने काम महान् आत्मिक व्यक्तित्वको अगुवाइलाई पछ्याउनु नै हो भन्‍ने लाग्छ? तिमीहरूसित कुनै बफादारीता र डर नै छैन। तिमीहरूले यथेष्ट अनुग्रह प्राप्त गर्दछौ, अनि तिमीहरू सबैले प्रत्यक्ष रूपले परमेश्‍वरको सेवा गरिरहेका हुनाले, तिमीहरू इस्राएली पूजाहारीसरह छौ। तिमीहरू मन्दिरमा प्रवेश नगरे पनि, जे प्राप्त गऱ्यौ र जे देख्यौ, त्यो, मन्दिरमा यहोवाको सेवा गर्ने पूजाहारीहरूले प्राप्त गरेको भन्दा अति धेरै हो। तैपनि, तिमीहरू तिनीहरूले भन्दा धेरै पटक विद्रोह गर्छौ र विरोध गर्दछौ। तिमीहरूमा डर मान्ने अति सानो हृदय छ, अनि परिणामस्वरूप, तिमीहरूले अति थोरै अनुग्रह प्राप्त गर्दछौ। तिमीहरूले अति थोरै समर्पण गरे पनि, ती, इस्राएलीहरूले पाएको भन्दा धेरै बढी तिमीहरूले पाएका छौ। यी सबै कुरामा के तिमीहरूलाई उदारताको साथ व्यवहार गरिएको छैन र? इस्राएलमा काम हुँदै गर्दा, मानिसहरूले जानीजानी यहोवाको आलोचना गर्ने साहस गर्दैनथिए। तापनि, तिमीहरूबारे के भन्‍ने? यदि यो, तिमीहरूलाई जित्न हाल मैले गरिरहेको कामको खातिर नहुँदो हो त, तिमीहरूले मेरो नाउँलाई घातक रूपले लज्‍जित पारेको म कसरी सहन सक्थेँ र? यदि तिमीहरू बाँच्‍ने युग व्यवस्थाको युग भएको भए, तिमीहरूका वचन र कार्यअनुसार त तिमीहरूमध्ये एक जना पनि जीवित रहनेथिएनौ। तिमीहरूमा डर मान्ने अत्यन्तै सानो हृदय छ! तिमीहरूमाथि धेरै कृपा नवर्षाएकोमा तिमीहरू सधैँ मलाई दोष लगाइरहन्छौ, र मैले तिमीहरूलाई आशिषका पर्याप्त वचनहरू दिँदिनँ अनि तिमीहरूका निम्ति मसित श्रापहरू मात्र छन् भनेर दाबी समेत गर्दछौ। मेरो डर मान्ने त्यस्तो सानो हृदयले मेरा आशिषहरू स्वीकार गर्न तिमीहरूलाई असम्भव हुन्छ भन्‍ने के तिमीहरूलाई थाहा छैन? तिमीहरूको सेवाको दयनीय अवस्थाले गर्दा म तिमीहरूमाथि निरन्तर श्राप र न्याय खन्याउँछु भनेर के तिमीहरूलाई थाहा छैन? के तिमीहरूलाई अन्याय गरिएको छ भन्‍ने तिमीहरू सबैलाई लाग्छ? म कसरी विद्रोही र समर्पित नहुने मानिसहरूको झुण्डलाई आशिष दिन सक्छु? मेरो नाउँलाई लज्जित पार्ने मानिसहरूलाई म कसरी त्यत्तिकै अनुग्रह प्रदान गर्न सक्छु र? तिमीहरूलाई पहिले नै अत्यन्त ठूलो दयासहित व्यवहार गरिएको छ। यदि इस्राएलीहरू आज तिमीहरूजस्तो विद्रोही भएका भए म तिनीहरूलाई धेरैअघि नै नाश गरिसक्नेथिएँ। तैपनि, म तिमीहरूलाई कोमलताबाहेक अरू कुनै किसिमले व्यवहार गर्दिनँ। के यो उदारता होइन र? के तिमीहरू यो भन्दा ठूला आशिषहरू चाहन्छौ? यहोवाको डर मान्नेहरूलाई मात्रै उहाँ आशिष दिनुहुन्छ। उहाँको विरुद्ध विद्रोह गर्ने मानिसहरूलाई उहाँले सजाय दिनुहुन्छ, तिनीहरूमध्ये एउटैलाई पनि कहिल्यै क्षमा दिनुहुन्न। कसरी सेवा गर्ने भन्‍ने थाहा नभएका तिमी आजका मानिसहरूलाई आफ्नो हृदय पूर्ण रूपले परिवर्तन गर्न के सजाय र न्यायको अझै बढी खाँचो छैन? के त्यस्ता सजाय र न्याय तिमीहरूलाई दिनुपर्ने सर्वोत्तम प्रकारका आशिषहरू होइनन् र? के ती तिमीहरूका सर्वोत्तम सुरक्षा होइनन् र? के तीविना तिमीहरूमध्ये कसैले यहोवाको बलिरहेको आगो सहन सक्थ्यौ र? यदि तिमीहरूले पनि इस्राएलीहरूले जस्तै साँचो रीतिले बफादार भई सेवा गर्न सक्‍ने भए, के तिमीहरूले पनि निरन्तर सहयोगीको रूपमा अनुग्रह पाउनेथिएनौ र? के तिमीहरूले सधैँ आनन्द र पर्याप्त निगाह पाउनेथिएनौ र? कसरी सेवा गर्नुपर्छ भन्‍ने कुरा के तिमीहरू सबैलाई थाहा छ?

सौहार्दपूर्ण रूपमा सहकार्य गर्न भनी आज तिमीहरूबाट गरिएको माग यहोवाले इस्राएलीहरूबाट उहाँको सेवा गर्दा गर्नुभएको माग जस्तै हो; अन्यथा, सेवा गर्न छोडिदेऊ। तिमीहरू सिधै परमेश्‍वरको सेवा गर्ने मानिस भएकाले, तिमीहरूले आफ्नो सेवामा कम्तीमा पनि बफादारी र समर्पण देखाउन सक्नैपर्छ, र व्यावहारिक रूपमा पाठहरू सिक्न पनि सक्षम हुनैपर्छ। विशेष गरी मण्डलीमा काम गर्ने तिमीहरूका हकमा, के तिमीहरूभन्दा तल्लो तहका कुनै पनि दाजुभाइ-दिदीबहिनीले तिमीहरूलाई काटछाँट गर्ने आँट गर्ला र? के कसैले तिमीहरूका गल्तीहरू तिमीहरूकै अगाडि भन्‍ने आँट गर्ला र? तिमीहरू अरू सबैभन्दा माथि छौ; तिमीहरू राजा भएर शासन गर्छौ! तिमीहरू यस प्रकारका व्यावहारिक पाठहरू सिक्ने वा तिनमा प्रवेश गर्ने समेत गर्दैनौ, तैपनि तिमीहरू अझै परमेश्‍वरको सेवा गर्ने कुरा गर्छौ! वर्तमान समयमा, तँलाई केही मण्डलीको अगुवाइ गर्न भनिएको छ, तर तैँले आफूलाई नत्याग्ने मात्र होइन, तँ त आफ्नै धारणा र रायहरूमा टाँसिन्छस्, र यस्ता कुराहरू भन्छस्, “मलाई लाग्छ यो काम यसरी गरिनुपर्छ। परमेश्‍वरले भन्नुभएको छ कि हामी अरूद्वारा बाँधिनु हुँदैन र आजभोलि हामीले अन्धाधुन्ध रूपमा आज्ञापालन गर्नु हुँदैन।” त्यसकारण, तिमीहरू सबैजना आ-आफ्नो रायमा अडिग रहन्छौ, र कसैले पनि एकअर्काको आज्ञापालन गर्दैनौ। आफ्नो सेवा गतिरोधमा पुगेको छ भन्‍ने स्पष्ट रूपमा थाहा भए पनि, तिमीहरू अझै यसो भन्छौ, “मेरो विचारमा, मेरो तरिका लगभग मिलेको छ। जे भए पनि, हामी दुवैको आ-आफ्नै पक्ष छ: तिमी तिम्रो पक्षको कुरा गर, म मेरो पक्षको कुरा गर्छु; तिमी तिम्रा दर्शनहरूबारे सङ्गति गर, म मेरो प्रवेशबारे सङ्गति गर्छु।” तिमीहरू कहिल्यै पनि सम्हाल्नुपर्ने धेरै कुराको जिम्मेवारी लिँदैनौ, वा तिमीहरू तिनलाई झाराटारुवा तरिकाले सम्हाल्छौ, तिमीहरू हरेकले आफ्नै रायहरू व्यक्त गर्छौ र होसियारीका साथ आफ्नै हैसियत, प्रतिष्ठा, र इज्जतको रक्षा गर्छौ। तिमीहरूमध्ये कोही पनि आफूलाई विनम्र तुल्याउन इच्छुक छैनौ, र जीवन अझै द्रुत रूपमा अघि बढोस् भनेर कुनै पनि पक्षले आफूलाई त्याग्ने र एक-अर्काका कमजोरीहरूलाई पूर्ति गर्ने पहल गर्दैन। एक-अर्कासँग सहकार्य गर्दा, तिमीहरूले सत्यता खोज्न सिक्नुपर्छ। तिमीहरू यसो भन्न सक्छौ, “सत्यताको यस पक्षबारे मसँग स्पष्ट बुझाइ छैन। यसमा तिम्रो कस्तो अनुभव छ?” वा, तिमीहरू यसो भन्न सक्छौ, “यस पक्षका सम्बन्धमा मेरोभन्दा तिम्रो बढी अनुभव छ; के तिमी मलाई केही मार्गदर्शन दिन सक्छौ?” के त्यसरी अघि बढ्दा राम्रो हुँदैन र? तिमीहरूले धेरै प्रवचन सुनेका छौ, र सेवा गर्नमा केही अनुभव प्राप्त गरेका छौ। यदि तिमीहरू मण्डलीहरूमा काम गर्दा एक-अर्काबाट सिक्दैनौ, एक-अर्कालाई मद्दत गर्दैनौ, र एक-अर्काका कमजोरीहरूलाई पूर्ति गर्दैनौ भने, तिमीहरू कसरी कुनै पाठ सिक्न सक्छौ? कुनै पनि कुराको सामना गर्नुपर्दा, तिमीहरूले एक-अर्कासँग सङ्गति गर्नुपर्छ ताकि तिमीहरूको जीवनलाई फाइदा पुग्न सकोस्। तिमीहरूले कुनै पनि निर्णय गर्नुअघि कुनै पनि प्रकारका कुराहरूबारे ध्यानपूर्वक सङ्गति गर्नुपर्छ। यसो गरेर मात्रै तिमीहरू केवल झाराटारुवा तरिकाले काम गर्नुको सट्टा मण्डलीका लागि जिम्मेवारी लिइरहेका हुन्छौ। सबै मण्डलीको भ्रमण गरेपछि, तिमीहरू एकसाथ भेला हुनुपर्छ र आफूले पत्ता लगाएका सबै समस्या र आफ्नो काममा सामना गर्नुपरेको कुनै पनि समस्याबारे सङ्गति गर्नुपर्छ, साथै तिमीहरूले आफूले प्राप्त गरेको अन्तर्दृष्टि र ज्योतिबारे पनि सङ्गति गर्नुपर्छ—यो सेवाको एक अपरिहार्य अभ्यास हो। परमेश्‍वरको कामको उद्देश्यका लागि, मण्डलीको फाइदाका लागि, र आफ्ना दाजुभाइ-दिदीबहिनीहरूलाई अघि बढाउनका लागि तिमीहरूले सौहार्दपूर्ण सहकार्य हासिल गर्नैपर्छ। परमेश्‍वरका अभिप्रायहरूलाई ख्याल गर्नका लागि, तिमीहरूले एक-अर्कासँग सहकार्य गर्नुपर्छ, एक-अर्काका कमजोरीहरूलाई पूर्ति गर्नुपर्छ र काममा अझ राम्रा नतिजाहरू हासिल गर्नुपर्छ। साँचो सहकार्य भनेको यही हो, र यसमा संलग्न हुनेहरूले मात्रै साँचो प्रवेश पाउँछन्। सहकार्य गर्दा, तिमीहरूले बोल्ने कतिपय शब्द अनुपयुक्त हुन सक्छन्, तर त्यसले फरक पर्दैन। यसबारे पछि सङ्गति गर, र यससम्बन्धी स्पष्ट बुझाइ प्राप्त गर; यसलाई बेवास्ता नगर। यस प्रकारको सङ्गतिपछि, तिमीहरू गएर आफ्ना दाजुभाइ वा दिदीबहिनीहरूका कमीहरूलाई पूर्ति गर्न सक्छौ। यसरी आफ्नो काममा झन्-झन् गहिराइमा गएर मात्रै तिमीहरू अझ राम्रा नतिजाहरू हासिल गर्न सक्छौ। परमेश्‍वरको सेवा गर्ने मानिसहरूका रूपमा, तिमीहरू हरेकले आफ्नै हितहरूलाई ख्याल गर्नुको सट्टा हरेक कुरामा मण्डलीको हितको रक्षा गर्न सक्नुपर्छ। तिमीहरूले एक-अर्कालाई कमजोर पारेर आफ्नै मर्जीले काम गर्नै हुँदैन। त्यस्तो व्यवहार गर्ने मानिसहरू परमेश्‍वरको सेवा गर्न योग्य हुँदैनन्! त्यस्ता मानिसहरूको स्वभाव अत्यन्तै खराब हुन्छ; तिनीहरूमा रत्तीभर मानवता बाँकी हुँदैन। तिनीहरू शतप्रतिशत शैतान हुन्! तिनीहरू पशु हुन्! अहिले पनि, तिमीहरूमाझ यस्ता कुराहरू अझै भइरहन्छन्; यहाँसम्म कि तिमीहरू सङ्गतिको दौरान एक-अर्कामाथि जाइलाग्छौ, कुनै तुच्छ कुरामा वादविवाद गर्दै जानाजानी निहुँ खोज्छौ र अनुहार रातो-पिरो बनाउँछौ, कोही पनि आफूलाई पन्छाउन चाहँदैनौ, हरेकले आफ्नै अभिप्रायहरू पाल्छौ, चनाखो भएर अर्को पक्षलाई हेर्छौ र सतर्क रहन्छौ। के परमेश्‍वरको सेवामा यस्तो स्वभाव सुहाउँछ? के तिमीहरूको जस्तो कामले तिमीहरूका दाजुभाइ-दिदीबहिनीहरूलाई केही आपूर्ति गर्न सक्छ? तैँले मानिसहरूलाई जीवनको सही मार्गमा डोऱ्याउन नसक्ने मात्र होइन, बरु तँ वास्तवमा आफ्ना भ्रष्ट स्वभावहरू आफ्ना दाजुभाइ-दिदीबहिनीहरूभित्र घुसाइदिन्छस्। के तँ अरूलाई हानि गरिरहेको छैनस् र? तेरो विवेक अत्यन्तै खराब छ, र यो भित्रैसम्म कुहिएको छ! तँ वास्तविकतामा प्रवेश गर्दैनस्, न त तँ सत्यतालाई नै व्यवहारमा लागु गर्छस्। यसका साथै, तँ निर्लज्ज भई अरूसामु आफ्नो दुष्ट प्रकृतिको खुलासा गर्छस्। तँ बिलकुलै लाज मान्दैनस्! यी दाजुभाइ-दिदीबहिनीहरू तँलाई सुम्पिइएका छन्, तर तँ तिनीहरूलाई नरकतिर लगिरहेको छस्। के तँ विवेक कुहिएको व्यक्ति होइनस् र? तँलाई पटक्कै लाज छैन!


क्षमता बढाउनु परमेश्‍वरको मुक्ति पाउनका खातिर हो

मानिसहरूको क्षमता बढाउनुको अर्थ तिमीहरूले आफ्नो बुझ्ने क्षमतामा सुधार ल्याउनु हो, जसले गर्दा तिमीहरूले परमेश्‍वरका वचनहरू बुझ्न, र ती वचनहरूलाई कसरी अभ्यास गर्ने भनेर जान्न सक्छौ। यो सबैभन्दा आधारभूत शर्त हो। यदि तैँले मैले भनेको कुरा नै नबुझी मलाई पछ्याइस् भने, के तेरो विश्‍वास अस्पष्ट हुँदैन र? मैले जतिसुकै वचनहरू बोले पनि, यदि ती वचनहरू तिमीहरूको पहुँचभन्दा टाढा छन् भने, मैले जेसुकै भने पनि यदि तैँले केही बुझिनस् भने, यसको अर्थ तिमीहरूको क्षमता कमजोर छ। बुझाइको क्षमताविना, तिमीहरूले मैले बोलेको केही पनि बुझ्दैनौं, जसले इच्छाइएको प्रभाव प्राप्‍त गर्न एकदमै गाह्रो बनाउँछ; मैले तिमीहरूलाई सीधै भन्न नसक्ने धेरै कुरा छन्, र इच्छाइएको प्रभाव प्राप्‍त गर्न सकिँदैन, र यसरी यसमा अतिरिक्त कार्य आवश्यक पर्छ। तिमीहरूको बुझ्ने क्षमता, परिस्थिति बुझ्ने तिमीहरूको क्षमता, र तिमीहरू बाँच्ने स्तर एकदमै अपूर्ण छ, त्यसैले तिमीहरूमा “क्षमता बढाउने” कार्य गरिनु पर्दछ। यो अपरिहार्य छ, र यसको कुनै विकल्प छैन। त्यसरी मात्रै केही प्रभाव हासिल गर्न सकिन्छ, यदि भएन भने, मैले भनेका सबै वचनहरूको कुनै अर्थ रहँदैन। अनि त्यसो हुँदा, तिमीहरू सबै इतिहासमा पापीको रूपमा परिचित हुँदैनौं र? के तिमीहरू पृथ्वीका सबैभन्दा निकृष्ट प्राणी बन्दैनौं र? तिमीहरूमा के कार्य भइरहेको छ, र तिमीहरूले के शर्त पूरा गर्न आवश्यक छ भनेर तिमीहरूलाई थाहा छैन र? तिमीहरूले आफ्नो क्षमता जान्नैपर्छ: यसले मेरो आवश्यकता सर्तलाई पूरा गर्दैन। र के यसले मेरो कार्यलाई ढिलो बनाउँदैन र? तिमीहरूको हालको क्षमता र तिमीहरूको चरित्रको हालको अवस्थाको आधारमा, तिमीहरू कोही पनि मेरो गवाही दिन योग्य छैनौं, न त तिमीहरूमध्ये कोही नै मेरो भविष्यको कार्यको भारी जिम्मेवारीका लागि काँध थाप्न योग्य छौँ। के तिमीहरूमा गहिरो लाजको भान भएको छैन? यदि तँ यसरी नै अघि बढिस् भने, तैँले मेरा अभिप्रायहरूलाई कसरी सन्तुष्ट पार्न सक्छस्? तैँले तेरो जीवन पूर्ण रूपमा जिउनुपर्छ। समयलाई व्यर्थमा व्यतीत हुन नदे—त्यसो गर्नुको कुनै अर्थ हुन्न। तँ के-कस्ता कुराद्वारा सुसज्जित हुनुपर्छ भन्‍ने कुरा तैँले बुझ्नुपर्छ। आफूलाई सबै कुरा जान्ने नसम्झी—तैँले अझै धेरै लामो यात्रा तय गर्नु छ! मानवताको न्यूनतम सामान्य सुझबुझ पनि तँमा छैन भने, भन्नुपर्ने कुरा के नै पो रह्यो र? के यो सबै व्यर्थ छैन र? अनि मलाई आवश्यक पर्ने मानवता र क्षमताको लागि तिमीहरूमध्ये एक जना पनि पूर्ण रूपमा योग्य छैनौं। प्रयोगका लागि योग्य व्यक्ति पत्ता लगाउनु एकदमै गाह्रो छ। मेरो लागि महान् कार्य गर्न आफू सक्षम भएको तिमीहरू विश्‍वास गर्छौ, र मबाट महान् कुराहरूको जिम्मेवारी तिमीहरूलाई दिइएको छ भन्‍ने विश्‍वास गर्छौं; वास्तवमा, तिमीहरूको आँखैअगाडि भएका पाठहरूमा कसरी प्रवेश गर्ने भनेर पनि तिमीहरूलाई थाहा छैन—अनि कसरी तिमीहरू गहिरो सत्यतामा प्रवेश गर्न सक्छौ? तिमीहरूको प्रवेश तहगत पद्धति र मात्राअनुसार हुनुपर्छ। यो अव्यवस्थित हुनु हुँदैन—त्यो राम्रो होइन। सबैभन्दा हल्का प्रवेशबाट सुरु गर्नू: यी वचनहरूप्रति बुझाइ र स्पष्टता हासिल नहुँदासम्म प्रत्येक वाक्य पढ्नू। जब तैँले परमेश्‍वरका वचनहरू पढ्छस्, तब तैँले घोडामा बसेर दौडँदै फूलहरूको प्रशंसा गरेजस्तो गर्दै सरर मात्रै हेर्ने नगर्नू, र केवल पढेको जस्तो मात्र नगर्नू। आफ्नो ज्ञान बढाउनका लागि तैँले नियमित रूपमा केही सन्दर्भ पुस्तकहरू (जस्तै व्याकरण वा अलङ्कारसम्बन्धी पुस्तकहरू) पनि पढ्न सक्छस्। माया-प्रेमसम्बन्धी उपन्यास, महान् व्यक्तिहरूको जीवन-कथा, वा सामाजिक विज्ञानसम्बन्धी पुस्तकहरू नपढ्नू; यी पुस्तकहरू कति पनि फाइदाका छैनन्, र यिनले क्षति मात्रै पुर्‍याउन सक्छन्। तैँले प्रवेश गर्नुपर्ने र बुझ्नुपर्ने सबै कुरामा तैँले सिद्धता हासिल गर्नुपर्छ। मानिसहरूको क्षमता बढाउनुको प्रयोजन तिनीहरूलाई तिनीहरूको आफ्नै सार, पहिचान, हैसियत र महत्त्वको चेतना प्रदान गर्नु हो। मानिसहरूले परमेश्‍वरमा विश्‍वास गर्दा सत्यताको खोजी किन गर्नुपर्छ, र मानिसहरूको क्षमता नबढाउने कुरा तिनीहरूका लागि स्वीकार्य छ वा छैन भनेर तैँले बुझ्नुपर्छ। तिमीहरूले आफूलाई शिक्षित राख्नु अनिवार्य हुन्छ; तैँले यसलाई फ्याँक्नु हुँदैन! मानिसहरूको क्षमता किन बढाइनुपर्छ, कसरी बढाइनुपर्छ, र कुन पक्षहरूमा प्रवेश गर्नुपर्छ भनेर तिमीहरूले बुझ्नुपर्छ। तैँले सामान्य मानवतामा जिउनुको महत्त्व, यो कार्य गर्नुपर्ने कारण, र मानिसले खेल्नुपर्ने भूमिकाको बारेमा बुझ्नुपर्छ। उदाहरणका लागि, शिक्षित बन्दा, कुन पक्षहरूको अध्ययन गरिनुपर्छ, र तिनमा कुनै व्यक्तिले कसरी प्रवेश गर्नुपर्छ भनेर तिमीहरूले बुझ्नुपर्छ। शिक्षित हुनुको लक्ष्य के हो भनेर तिमीहरू सबैले बुझ्नुपर्छ। के यो परमेश्‍वरका वचनहरू बुझ्न र सत्यतामा प्रवेश गर्न होइन र? आज मण्डलीहरूमा के चलिरहेको छ? मानिसहरूलाई शिक्षित बन्न लगाउँदा, यसले तिनीहरूलाई परमेश्‍वरका वचनहरूको आनन्द पनि भुल्ने बनाउँछ, र तिनीहरू दिनभरि शिक्षित बन्नेभन्दा अरू केही काम गर्दैनन्। यदि तँ तिनीहरूलाई सामान्य मानवतामा जिउन लगाउँछस् भने, तिनीहरूले आफ्नो घरलाई सफा गर्ने, खाना पकाउने, वा भान्साका भाँडाकुँडा किन्ने मात्रै गर्नेछन्। यीनै कुराहरू तिनीहरूका लागि सधैँ मुख्य कुरा बन्नेछन्; तिनीहरूलाई सामान्य मण्डली जीवन कसरी अघि बढाउने भन्‍नेसम्मको चेत हुनेछैन। यदि तैँले आफूलाई हालको परिस्थितिमा पाउँछस् भने, तँ तेरो अभ्यासमा पथभ्रष्ट भएको छस्। उसो भए, तँलाई आत्मिक जीवनमा प्रवेश गर्न किन भनिएको छ त? ती कुराहरू मात्र सिक्दा तँलाई भनिएको कुरा गर्न तँ अक्षम हुनेछस्। अझै पनि जीवन प्रवेश सबैभन्दा महत्त्वपूर्ण छ; त्यो कार्य गर्नुको कारण भनेको मानिसहरूले तिनीहरूको अनुभवमा सामना गर्ने साह्रो-गाह्रोको समाधान गर्नु हो। तेरो क्षमता बढाउनाले तँलाई मानव प्रकृति तथा मानिसको सारको ज्ञान प्राप्‍त हुन्छ, जसको मुख्य अभिप्राय मानिसहरूको आत्मिक जीवन बढ्न सकोस् र तिनीहरूको स्वभाव परिवर्तन हुन सकोस् भन्‍ने हो। तँलाई राम्रो देखिन कसरी लुगा लगाउने र आफूलाई श्रृङ्गार्ने भनेर थाहा हुनसक्छ, तँ अन्तर्दृष्टियुक्त र चलाख हुन सक्छस्, र तर अन्ततोगत्वा, जब तँ कार्यमा जाने दिन आउँछ, तँ जान सक्दैनस्। तसर्थ, तेरो क्षमता बढाइँदै गर्दा के गरिनुपर्छ भनेर पनि तँमा चेत हुनुपर्दछ। यसको लक्ष्य भनेको तँलाई परिवर्तन गर्नु हो; तेरो क्षमता बढाउनु पूरक हो। यदि तेरो क्षमतामा सुधार भएन भने यसले काम गर्दैन, र यदि तेरो स्वभाव परिवर्तन भएन भने, त्यो झनै नराम्रो हुन्छ। यी दुइटै कुरा छुटाउन सकिन्न। सामान्य मानवता ग्रहण गर्नुको अर्थ तैँले सानदार गवाही दिएको छस् भन्‍ने हुँदैन—तैँले के कुरा पूरा गर्न आवश्यक छ भन्‍ने कुरा त्यति सहज छैन।

मानिसहरूको क्षमतालाई तिनीहरूले सामान्य मानवता भएका मानिसहरूको बोध र जीवनशैली प्राप्‍त गर्ने, र जीवन प्रवेश प्राप्त गर्ने हदसम्म बढाइएपछि मात्रै—त्यति बेला मात्रै तिनीहरूसँग बोल्नको लागि परिवर्तन र गवाहीहरू हुनेछन्। जब तेरो लागि साक्षी दिने दिन आउनेछ, तँले तेरो मानव जीवनमा भएका परिवर्तनहरू, र तँभित्र भएको परमेश्‍वरको ज्ञानको बारेमा पनि बोल्नुपर्छ। यी दुईवटा पक्षहरूको मिश्रण मात्रै तेरो साँचो गवाही र तेरो प्रतिफल हो। तँसँग कुनै पनि भित्री बुझाइ छैन भने तेरो मानवता बाहिरबाट परिवर्तन भएर पुग्दैन, न त तैँले तेरो सामान्य मानवता जिउने विषय नजरअन्दाज गर्छस् भने तँसँग भित्री बुझाइ र सत्यता भएर नै पुग्नेछ। तँमा आज गरिएको कार्य देखाउनका लागि होइन, तर तँलाई परिवर्तन गर्नका लागि हो। तैँले गर्नुपर्ने एक मात्र कार्य भनेको आफूलाई परिवर्तन गर्नमा केन्द्रित हुने हो। तेरो जीवनमा अरू केही छैन भने, प्रत्येक दिन लेखेर र सुनेर मात्र हुनेछैन; तेरो प्रवेश प्रत्येक पक्षमा हुनुपर्छ। तँसँग सन्तको सामान्य जीवन हुनुपर्छ। धेरै दिदीबहिनीहरूले युवतीहरूको जस्तै र दाजुभाइहरूले उच्चपदस्थ वा ठूला व्यक्तिहरूको जस्तै कपडा लगाउँछन्, जुन सन्तहरूको शिष्टताभन्दा सर्वथा भिन्न हुन्छ। कुनै व्यक्तिको क्षमता बढाउनु एउटा कुरा हो—यो आकस्मिक रूपमा हासिल गरिन्छ। परमेश्‍वरका वचनहरू खानु र पिउनु अर्को कुरा हो—यो चुरो कुरो हो। यदि तेरो क्षमता बढाइएको थियो तर तैँले परमेश्‍वरका वचनहरू नखाएको र नपिएकोले यसलाई प्रयोगमा ल्याइनस् भने, के तैँले सिक्नका लागि गरेका प्रयासलाई खेर फालेको हुँदैनस् र? दुवै पक्षहरूलाई सम्मिश्रण गरिनुपर्छ। तैँले के कुरा पूरा गर्न आवश्यक गरिएको छ भन्‍ने विषयमा छलफल गर्दा परमेश्‍वरप्रतिको ज्ञान किन ल्याउने त? के यो आगामी कामको प्रतिफलको खातिर होइन र? तँमाथि विजय प्राप्‍त भएपछि, तँ तेरा आफ्नै अनुभवहरूबाट गवाही दिन सक्षम हुनुपर्छ। यदि तेरो बाहिरी आवरण सामान्य मानवताको छ, तर तँ तेरा अनुभवहरूलाई बोलीमा राख्न असक्षम छस् भने यसले काम गर्नेछैन। सामान्य आत्मिक जीवन हुँदा, तैँले सामान्य मानवता पनि हासिल गर्नुपर्छ, जसका धेरै कुराहरू आकस्मिक रूपमा सिकिँदै गइनेछ। के तेरो विचारमा भूँइमा कूचो लगाउनका लागि कुनै निश्चित अभ्यासको खाँचो पर्छ? यो भन्दा पनि खराब त खाना खाँदा काँटाचम्चा कसरी समात्ने भनेर एक घण्टा अभ्यास गर्नु हो! सामान्य मानवतामा के-कस्ता पक्षहरू समावेश हुन्छन्? अन्तर्दृष्टि, बोध, विवेक, र चरित्र। यदि तैँले यी प्रत्येक पक्षहरूमा सामान्यता हासिल गरिस् भने, तेरो मानवता उपयुक्त स्तरको हुनेछ। तँसँग सामान्य मानवको रूप हुनुपर्छ, तँ परमेश्‍वरको विश्‍वासी समान हुनुपर्छ। तैँले धेरै कुरा हासिल गर्नुपर्दैन, न त कूटनीतिमा सहभागी नै हुनुपर्छ; तँ केवल सामान्य मानिसको बोध भएको सामान्य मानिस हुनुपर्छ, परिस्थिति छुट्याउन सक्ने हुनुपर्छ, र कम्तीमा सामान्य मानव जस्तो देखिनुपर्छ। यति पर्याप्‍त हुनेछ। तैँले आज जे कुरा पूरा गर्न आवश्यक छ ती कुराहरू तेरो क्षमताभित्रै छ, यो क्षमताभन्दा बढी गर्न दबाब दिने मामिला होइन। तँमाथि कुनै अनुपयोगी वचन वा अनुपयोगी कार्य गरिनेछैन। तेरो जीवनमा व्यक्त वा प्रकट भएका सबै कुरूपतालाई फाल्नुपर्छ। तिमीहरू शैतानबाट भ्रष्ट भएका छौ र शैतानको विषले पूरा भरिएका छौ। तँबाट मागिएको कुरा त शैतानको यो भ्रष्ट स्वभावलाई फाल् भनेको मात्र हो। तँलाई कुनै उच्चपदस्थ कर्मचारी, वा प्रसिद्ध वा महान् व्यक्ति बन् भनिएको होइन। यसमा कुनै तुक छैन। तिमीहरूमा गरिएको कार्यले तिमीहरूका अन्तर्निहित कुराहरूलाई मध्यनजर गरेको हुन्छ। मैले मानिसहरूबाट माग्ने कुराहरू सीमामा बाँधिएका छन्। यदि बौद्धिक व्यक्तिहरूले बोल्ने तरिका र लबजमा तैँले अभ्यास गरेको थिइस् भने, यसले काम गर्नेछैन; तैँले यसलाई गर्न सक्नेछैनस्। तिमीहरूको क्षमताको आधारमा, तिमीहरूले कम्तीमा बुद्धि पुर्‍याएर र विनम्रताका साथ बोल्न र कुराहरूलाई स्पष्ट र बुझ्नयोग्य तरिकाले व्याख्या गर्न सक्नुपर्छ। शर्तहरू पूरा गर्नका लागि यति मात्रै चाहिन्छ। यदि, कम्तीमा पनि, तैँले अन्तर्दृष्टि र बोध प्राप्त गरिस् भने, यतिले काम गर्छ। अहिलेका लागि सबैभन्दा महत्त्वपूर्ण कुरा भनेको तेरो भ्रष्ट शैतानी स्वभाव फाल्नु हो। तँभित्र प्रकट भएको कुरूपता तैँले फाल्नुपर्छ। यी कुराहरू तैँले फाल्दैनस् भने, तैँले सर्वोच्च बोध र सर्वोच्च अन्तर्दृष्टिका बारेमा कसरी कुरा गर्न सक्छस्? युग परिवर्तन भएको देखेर, धेरै मानिसहरूमा कुनै विनम्रता वा धैर्यता छैन, र तिनीहरूमा कुनै प्रेम वा सन्तको शिष्टाचार पनि छैन। यस्ता मानिसहरू कति विवेकशून्य होलान्! के तिनीहरूमा अलिकति पनि सामान्य मानवता होला त? के तिनीहरूमा बोल्नको लागि कुनै गवाही होला त? तिनीहरूसँग अन्तर्दृष्टि वा समझ सर्वथा छैन। पक्कै पनि, मानिसहरूका केही विकृत अभ्यासलाई सच्याइनुपर्छ; उदाहरणका लागि, तिनीहरूको पहिलेको कडा आत्मिक जीवनहरू र तिनीहरूका भावशून्य र अल्पबुद्धि रूप—यी सबै कुराहरूलाई परिवर्तन गरिनुपर्छ। परिवर्तनको अर्थ तँलाई जे मन लाग्यो त्यही बोल्दै, देहमा स्वछन्द वा लिप्‍त हुन दिने भन्‍ने होइन। तैँले हल्का रूपमा बोल्नु हुँदैन। सामान्य मानवको बोली तथा आचरण हुनु भनेको तर्कसंङ्गत रूपमा बोल्नु हो, तैँले “हुन्छ” भन्दा “हुन्छ” भन्नु, “हुन्न” भन्दा “हुन्न” भन्नु हो। तथ्य परक रूपमा र उपयुक्त ढङ्गले बोल्। नठग्, र झूटो नबोल्। स्वभावको परिवर्तनको सन्दर्भमा व्यक्तिले जान सक्ने हदहरू बुझ्नुपर्छ। यदि यसो भएन भने, तँ वास्तविकतामा प्रवेश गर्न सक्नेछैनस्।


मोआबका सन्तानहरूलाई मुक्ति दिनुको महत्त्व

यी दुई-तीन वर्षको काममा, तिमीहरूमाथि न्यायको काममा जे हासिल हुनुपर्थ्यो त्यो मूलतः हासिल भएको छ। धेरैजसो मानिसले आफ्नो भविष्य र नियतिप्रतिको आशक्तिलाई केही हदसम्म खुकुलो पारेका छन्। तर, जब तिमीहरू मोआबका वंशज भएको भनेर उल्लेख गरिन्छ, तब तिमीहरूमध्ये धेरैले यो सहन सक्दैनौ—तिमीहरूको भावभङ्गी बिग्रिन्छ, तिमीहरूको मुख बाङ्गिन्छ, र तिमीहरूको आँखा एकोहोरिन्छ। तिमीहरू आफू मोआबका सन्तान भएको भनेर बिलकुलै विश्‍वास गर्न सक्दैनौ। श्राप दिइएपछि मोआबलाई यस भूमिमा निर्वासित गरिएको थियो। तिनका सन्तानहरूले तिनको वंशलाई आजसम्म अघि बढाएका छन्, र तिमीहरू सबै तिनका वंशज हौ। मैले गर्न सक्ने केही पनि छैन—तँलाई कसले मोआबको घरमा जन्मिन भन्यो र? मलाई तेरो गहिरो दया लाग्छ र तँमाथि यस्तो होस् भन्‍ने इच्छा छैन, तर यो तथ्यलाई कसैले परिवर्तन गर्न सक्दैन। तँ मोआबको वंशज होस्, र तँ दाऊदको वंशज होस् भनेर म भन्न सक्दिनँ। तँ जसको वंशज भए पनि, तँ एक सृजित प्राणी नै होस्; कुरा यति मात्र हो कि तँ तल्लो स्थानको सृजित प्राणी होस्, नीच जन्मको सृजित प्राणी होस्। सबै सृजित प्राणीले परमेश्‍वरको सबै कामको अनुभव गर्नैपर्छ; तिनीहरू सबै उहाँले विजय गर्ने पात्र हुन्, साथै तिनीहरू सबैले अनिवार्य रूपमा उहाँको धर्मी स्वभाव देख्नुपर्छ र उहाँको बुद्धि र सर्वशक्तिमान्‌ताको कदर गर्नुपर्छ। आज, तँ मोआबको वंशज होस्, र तैँले यो न्याय र सजाय स्वीकार गर्नैपर्छ; यदि तँ मोआबको वंशज नभएको भए, के तैँले यो न्याय र सजाय पनि स्वीकार गर्नु पर्दैनथियो र? यो कुरा स्वीकार गर्! वास्तवमा, आज मोआबका वंशजहरूमा काम गर्नु सबैभन्दा मूल्यवान् र सबैभन्दा महत्त्वपूर्ण छ। यो काम तिमीहरूमा गरिने हुनाले, यसको ठूलो महत्त्व छ। यदि यो काम हामका वंशजहरूमा गरिएको भए, यो महत्त्वपूर्ण हुनेथिएन, किनभने तिनीहरू मोआब जस्तो नीच जन्मका होइनन्। नूहका दोस्रो पुत्र हामका वंशजहरू श्रापित मात्र हुन्—तिनीहरू व्यभिचारबाट आएका होइनन्। तिनीहरू तल्लो ओहदाका मात्रै हुन्, किनभने नूहले तिनीहरूलाई नोकरहरूको पनि नोकर हुन श्राप दिएका थिए। तिनीहरूको ओहदा मात्र कम हो, तर तिनीहरूको मूल मूल्य कम थिएन। मोआबको कुरा गर्दा, मानिसहरूलाई तिनको मूल ओहदा कम थियो भन्ने थाहा छ किनभने तिनी व्यभिचारबाट जन्मेका थिए। लूतको ओहदा निकै उच्च भए पनि, मोआब लूत र तिनकी छोरीबाट जन्मिएका थिए। लूतलाई धर्मी भनिन्थ्यो, तर मोआब अझै पनि श्रापित नै थिए। मोआब कम मूल्यका थिए र तिनको ओहदा कम थियो, र तिनलाई श्राप नदिइएको भए पनि, तिनी फोहोरका नै हुनेथिए, त्यसैले तिनी हामभन्दा फरक थिए। तिनले यहोवालाई स्वीकार गरेनन्, बरु त्यसको सट्टा यहोवाको प्रतिरोध र उहाँविरुद्ध विद्रोह गरे—त्यसैले तिनी सबैभन्दा अन्धकारमय ठाउँहरूमा खसे। अहिले मोआबका वंशजहरूमा काम गर्नु भनेको सबैभन्दा ठूलो अन्धकारमा खसेकाहरूलाई मुक्ति दिनु हो। तिनीहरू श्रापित भए पनि, परमेश्‍वर तिनीहरूबाट महिमा प्राप्त गर्न इच्छुक हुनुहुन्छ। किनभने तिनीहरू सबै जना सुरुमा हृदयमा परमेश्‍वर नभएका मानिस थिए, र हृदयमा परमेश्‍वर नभएकाहरूलाई उहाँप्रति समर्पित हुन र उहाँलाई प्रेम गर्न लगाउनु मात्रै साँचो विजय हो। उहाँको कामका यस्ता नतिजाहरू सबैभन्दा मूल्यवान् र सबैभन्दा पत्यारलाग्दा हुन्छन्। यो मात्रै महिमा प्राप्त गर्नु हो—यो नै परमेश्‍वरले आखिरी दिनहरूमा प्राप्त गर्न चाहने महिमा हो। यी मानिसहरू तल्लो ओहदाका भए पनि, तिनीहरू अहिले यस्तो ठूलो मुक्तिको अनुग्रह प्राप्त गर्न सक्षम हुनु भनेको साँच्चै नै परमेश्‍वरद्वारा उच्च पारिनु हो। यो काम निकै अर्थपूर्ण छ: यसको आशय भनेको यी मानिसहरूलाई न्यायद्वारा प्राप्त गर्नु हो—तिनीहरूलाई दण्ड दिनु होइन, तिनीहरूलाई मुक्ति दिनु हो। यदि, आखिरी दिनहरूमा, उहाँ अझै पनि इस्राएलमा विजयको काम गरिरहनुभएको थियो भने, त्यो व्यर्थ हुनेथियो; यसले फल दिए पनि, यसको कुनै मूल्य वा कुनै ठूलो महत्त्व हुनेथिएन, र उहाँले सबै महिमा प्राप्त गर्न सक्नुहुनेथिएन। तिमीहरूमा काम गर्नु भनेको सबैभन्दा अन्धकारमय ठाउँहरूमा खसेकाहरूमा, सबैभन्दा पिछडिएकाहरूमा काम गर्नु हो। यी मानिसहरू परमेश्‍वर हुनुहुन्छ भनी स्वीकार गर्दैनन् र तिनीहरूले परमेश्‍वर हुनुहुन्छ भनेर कहिल्यै थाहा पाएका छैनन्। यी सृजित प्राणीहरू शैतानद्वारा यतिसम्म भ्रष्ट तुल्याइएका छन् कि तिनीहरूले परमेश्‍वरलाई नै बिर्सेका छन्। शैतानद्वारा अन्धा पारिएका हुनाले, तिनीहरूलाई स्वर्गमा परमेश्‍वर हुनुहुन्छ भन्‍ने बिलकुलै थाहा छैन। हृदयमा, तिमीहरू सबै जना मूर्तिहरूको पूजा गर्छौ र शैतानको पूजा गर्छौ—के तिमीहरू सबैभन्दा नीच, सबैभन्दा पिछडिएका मानिस होइनौ र? तिमीहरू देहका सबैभन्दा नीच हौ, जसको कुनै व्यक्तिगत स्वतन्त्रता छैन, र तिमीहरू कष्टहरू पनि भोग्छौ। तिमीहरू यस समाजको सबैभन्दा तल्लो तहका मानिस पनि हौ, जोसँग विश्‍वासको स्वतन्त्रता समेत छैन। तिमीहरूमा काम गर्नुको महत्त्व यहीँ छ। आज तिमीहरू मोआबका वंशजहरूमा काम गर्नुको उद्देश्य तिमीहरूलाई अपमानित गर्नु होइन, बरु उक्त कामको महत्त्व प्रकट गर्नु हो। तिमीहरूका लागि, यो धेरै उच्च पारिनु हो। यदि कुनै व्यक्तिसँग समझ र अन्तर्ज्ञान छ भने, उसले भन्नेछ, “म मोआबको वंशज हुँ, म आज परमेश्‍वरद्वारा यति धेरै उच्च पारिन, वा यति ठूला आशिष्‌हरू प्राप्त गर्न साँच्चै अयोग्य छु। मैले गर्ने र भन्ने सबै कुरामा, साथै मेरो हैसियत र मूल्यअनुसार, म परमेश्‍वरबाट यति ठूला आशिष्‌हरू पाउन पटक्कै योग्य छैनँ। इस्राएलीहरूसँग परमेश्‍वरप्रति ठूलो प्रेम छ, र तिनीहरूले आनन्द लिने अनुग्रह उहाँद्वारा तिनीहरूलाई प्रदान गरिएको हो, तर तिनीहरूको हैसियत हाम्रोभन्दा धेरै उच्च छ। अब्राहाम यहोवाप्रति निकै बफादार थिए, र पत्रुस येशूप्रति निकै बफादार थिए—तिनीहरूको बफादारी हाम्रोभन्दा सय गुणा ठूलो थियो। हाम्रा कार्यहरूका आधारमा, हामी परमेश्‍वरको अनुग्रहको आनन्द लिन पूर्ण रूपमा अयोग्य छौँ।” चीनका यी मानिसहरूको सेवालाई परमेश्‍वरसामु पटक्कै ल्याउन सकिँदैन। यो पूर्ण रूपमा भद्रगोल छ; तिमीहरूले अहिले परमेश्‍वरको यति धेरै अनुग्रहको आनन्द लिनु भनेको विशुद्ध रूपमा परमेश्‍वरले उच्च पार्नुभएको हो! तिमीहरूले कहिले परमेश्‍वरको काम खोजेका छौ? तिमीहरूले कहिले परमेश्‍वरका लागि आफ्नो जीवन बलिदान गरेका छौ? तिमीहरूले कहिले आफ्नो परिवार, आफ्ना आमाबुबा, र आफ्ना छोराछोरीलाई सहजै त्यागेका छौ? तिमीहरूमध्ये कसैले पनि ठूलो मूल्य चुकाएको छैन! यदि पवित्र आत्माले तँलाई बाहिर नल्याउनुभएको भए, तिमीहरूमध्ये कति जनाले सबै कुरा बलिदान गर्न सक्नेथियौ? तिमीहरूले आजसम्म दबाब र करकापमा मात्रै पछ्याएका छौ। खै तिमीहरूको बफादारी? खै तिमीहरूको समर्पण? तिमीहरूका कार्यहरूका आधारमा, तिमीहरूलाई धेरै अघि नै नष्ट पारिसक्नुपर्नेथियो—तिमीहरू सबैलाई बढारेर सफा गरिसक्नुपर्नेथियो। तिमीहरूलाई यति ठूला आशिष्‌हरूको आनन्द लिन कुन कुराले योग्य बनाउँछ? तिमीहरू अलिकति पनि योग्य छैनौ! तिमीहरूमध्ये कसले आफ्नै मार्ग बनाएको छ? तिमीहरूमध्ये कसले आफै साँचो मार्ग भेट्टाएको छ? तिमीहरू सबै अल्छी र खन्चुवा तुच्छ मानिस हौ जो सुखसुविधामा लिप्त हुन्छौ! के तिमीहरू आफूलाई महान् ठान्छौ? तिमीहरूसँग धाक लगाउने के कुरा छ र? तिमीहरू मोआबका वंशज हौ भन्‍ने कुरालाई बेवास्ता गर्दा पनि, के तिमीहरूको प्रकृति वा तिमीहरूको जन्मस्थान सबैभन्दा उच्च प्रकारको छ र? तिमीहरू तिनका वंशज हौ भन्‍ने कुरालाई बेवास्ता गर्दा पनि, के तिमीहरू सबै पूर्ण रूपमा मोआबका पुत्र होइनौ र? के तथ्यहरूको सत्यतालाई परिवर्तन गर्न सकिन्छ? के अहिले तिमीहरूको प्रकृतिलाई खुलासा गर्दा त्यसले तथ्यहरूको सत्यतालाई गलत रूपमा प्रस्तुत गर्छ र? तिमीहरूको दासता, तिमीहरूको जीवन, र तिमीहरूको चरित्रलाई हेर—के तिमीहरूलाई मानवजातिमध्ये तिमीहरू सबैभन्दा नीच हौ भन्‍ने थाहा छैन र? तिमीहरूसँग धाक लगाउनुपर्ने कुरा के छ? समाजमा आफ्नो ओहदा हेर। के तिमीहरू त्यसको सबैभन्दा तल्लो तहमा छैनौ र? के तिमीहरूलाई मैले गलत बोलेँ जस्तो लाग्छ? अब्राहामले इसहाकलाई चढाए—तिमीहरूले के चढाएका छौ? अय्यूबले सबथोक चढाए—तिमीहरूले के चढाएका छौ? साँचो मार्ग खोज्नका लागि अति धेरै मानिसले आफ्नो बलिदान गरेका छन्, आफ्नो ज्यान दिएका छन् र रगत बगाएका छन्। के तिमीहरूले त्यो मूल्य चुकाएका छौ? तुलनात्मक रूपमा, तिमीहरू यति ठूलो अनुग्रहको आनन्द लिन पटक्कै योग्य छैनौ। के आज तिमीहरू मोआबका वंशज हौ भन्दा तिमीहरूलाई अन्याय हुन्छ र? आफूलाई धेरै उच्च नठान। तँसँग धाक लगाउने केही पनि छैन। यति ठूलो मुक्तिको अनुग्रह, यति ठूलो अनुग्रह तिमीहरूलाई सित्तैँमा प्रदान गरिएको छ। तिमीहरूले केही पनि चढाएका छैनौ, तैपनि तिमीहरू सित्तैँमा अनुग्रहको आनन्द लिन्छौ। के तिमीहरूलाई लाज लाग्दैन? के यो साँचो मार्ग तिमीहरू आफैले खोजेर भेट्टाएको कुरा हो र? के पवित्र आत्माले तिमीहरूलाई यो स्वीकार गर्न बाध्य पार्नुभएको होइन र? तिमीहरूसँग खोजी गर्ने हृदय कहिल्यै थिएन, सत्यता खोज्ने र त्यसको तृष्णा गर्ने हृदय त झनै थिएन। तिमीहरू केवल आरामले बसेर यसको आनन्द लिँदै आएका छौ; तिमीहरूले अलिकति पनि प्रयास नगरी यी सत्यताहरू प्राप्त गरेका छौ। तिमीहरूलाई गुनासो गर्ने के अधिकार छ? के तँ आफूलाई सबैभन्दा ठूलो मूल्यको ठान्छस्? आफ्नो सम्पूर्ण जीवन चढाउने र आफ्नो रगत बगाउनेहरूका तुलनामा, तिमीहरूले गुनासो गर्नुपर्ने कुरा के छ र? तिमीहरूलाई अहिले नष्ट गर्नु सही र स्वाभाविक हुनेछ! समर्पित हुने र पछ्याउने बाहेक, तिमीहरूका लागि अरू कुनै विकल्प छैन—तिमीहरू अरू विकल्पका लागि योग्य छैनौ! तिमीहरूमध्ये धेरैजसोलाई बाहिर बोलाइएको थियो, तर यदि तिमीहरूको वातावरणले तिमीहरूलाई बाध्य नपारेको भए वा तिमीहरूलाई नबोलाइएको भए, तिमीहरू बाहिर आउन पूर्ण रूपमा अनिच्छुक हुनेथियौ। यस्तो परित्याग गर्न को इच्छुक हुन्छ र? देहसुखहरू त्याग्न को इच्छुक हुन्छ र? तिमीहरू सबै सुखसयलमा लिप्त हुने र विलासी जीवन खोज्ने मानिस हौ! तिमीहरूले यति ठूला आशिष्‌हरू प्राप्त गरेका छौ—तिमीहरूले भन्नुपर्ने अरू के छ? तिमीहरूसँग के-कस्ता गुनासाहरू छन्? तिमीहरूलाई स्वर्गमा सबैभन्दा ठूला आशिष्‌हरू र सबैभन्दा ठूलो अनुग्रहको आनन्द लिन दिइएको छ, र पृथ्वीमा पहिले कहिल्यै नगरिएको काम आज तिमीहरूसमक्ष प्रकट गरिएको छ। के यो आशिष्‌ होइन र? आज तिमीहरूलाई यति धेरै सजाय दिइएको छ किनभने तिमीहरूले परमेश्‍वरको प्रतिरोध गरेका छौ र उहाँका विरुद्धमा विद्रोह गरेका छौ। यही सजायको कारणले गर्दा, तिमीहरूले परमेश्‍वरको कृपा र प्रेमपूर्ण दया देखेका छौ, र अझ बढी तिमीहरूले उहाँको धार्मिकता र पवित्रता देखेका छौ। यो सजायको कारणले र मानवजातिको फोहोरीपनको कारणले गर्दा, तिमीहरूले परमेश्‍वरको महान् शक्ति देखेका छौ, साथै तिमीहरूले उहाँको पवित्रता र महान्‌ता देखेका छौ। के यो सत्यताहरूमध्ये सबैभन्दा दुर्लभ होइन र? के यो अर्थपूर्ण जीवन होइन र? परमेश्‍वरले गर्ने काम अर्थले भरिपूर्ण हुन्छ! त्यसकारण, तिमीहरूको ओहदा जति तल्लो हुन्छ, यसले त्यति नै बढी तिमीहरू परमेश्‍वरद्वारा उच्च पारिएका छौ भन्‍ने कुरा प्रमाणित गर्छ, र यसले त्यति नै बढी आज तिमीहरूमा उहाँले गर्ने कामको ठूलो मूल्य भएको प्रमाणित गर्छ। यो साँच्चिकै एउटा अमूल्य खजाना हो, जुन अरू कतै पाउन सकिँदैन! युगौँयुगभरि, कसैले पनि यति ठूलो मुक्तिको अनुग्रह पाएको छैन। तिमीहरूको ओहदा नीच भएको तथ्यले परमेश्‍वरको मुक्तिको अनुग्रह कति ठूलो छ भन्‍ने देखाउँछ, र यसले परमेश्‍वर मानवजातिप्रति विश्‍वासयोग्य हुनुहुन्छ भन्‍ने देखाउँछ—उहाँ मुक्ति दिनुहुन्छ, उहाँ नष्ट गर्नुहुन्न।

चिनियाँ मानिसहरूले परमेश्‍वरमा कहिल्यै विश्‍वास गरेका छैनन्; तिनीहरूले कहिल्यै यहोवाको सेवा गरेका छैनन्, र कहिल्यै येशूको सेवा गरेका छैनन्। तिनीहरू केवल ढोग्छन्, धूप बाल्छन्, कागजको पैसा बाल्छन्, र बुद्धको पूजा गर्छन्। तिनीहरू केवल मूर्तिहरूको पूजा गर्छन्—तिनीहरू सबै हदैसम्म विद्रोही छन्। त्यसैले, मानिसहरूको स्थान जति तल्लो हुन्छ, परमेश्‍वरले तिमीहरूबाट त्यति नै बढी महिमा प्राप्त गर्नुहुन्छ भन्‍ने कुरा यसले त्यति नै बढी देखाउँछ। कतिपयले आफ्नो दृष्टिकोणबाट यसो भन्न सक्छन्, “हे परमेश्‍वर, तपाईँ के काम गर्नुहुन्छ? तपाईँ जस्तो उच्च परमेश्‍वर, पवित्र परमेश्‍वर कुनै फोहोर भूमिमा आउनुहुन्छ? के तपाईँ आफूलाई यति कम आँक्नुहुन्छ? हामी अत्यन्तै फोहोर हुँदा पनि तपाईँ हामीसँग हुन इच्छुक हुनुहुन्छ? तपाईँ हाम्रा बीचमा जिउन इच्छुक हुनुहुन्छ? हामी यति तल्लो स्थानका भए पनि तपाईँ हामीलाई पूर्ण पार्न इच्छुक हुनुहुन्छ? अनि तपाईँ हामीलाई मोडल र नमुनाका रूपमा प्रयोग गर्नुहुनेछ?” म भन्छु: तँ मेरा अभिप्रायहरू बुझ्दैनस्। तँ मैले गर्न चाहेको काम बुझ्दैनस् न त तँ मेरो स्वभाव नै बुझ्छस्। मैले गर्न लागेको कामको महत्त्व तेरो हासिल गर्ने क्षमताभन्दा बाहिर छ। के मेरो काम तेरा मानव धारणाहरूसँग मिल्न सक्छ र? मानव धारणाहरूअनुसार, म उच्च हैसियतको हुँ भनी देखाउन, मेरो ठूलो मूल्य छ भनी देखाउन, साथै मेरो आदर, पवित्रता, र महान्‌ता देखाउन म एउटा राम्रो देशमा जन्मिनुपर्नेथियो। यदि म मलाई चिन्ने ठाउँमा, कुनै कुलीन परिवारमा जन्मेको भए, मेरो उच्च ओहदा र हैसियतका कारणले गर्दा, मलाई धेरै राम्रो व्यवहार गरिनेथियो। त्यसले मेरो कामलाई फाइदा पुऱ्याउनेथिएन, अनि के त्यति बेला पनि यस्तो ठूलो मुक्तिको अनुग्रह प्रकट हुन सक्थ्यो र? मलाई देख्ने सबै मप्रति समर्पित हुन्छन्, र तिनीहरू फोहोरले दूषित हुँदैनन्—म यस्तो प्रकारको ठाउँमा जन्मिनुपर्थ्यो। तिमीहरू त्यही नै विश्‍वास गर्छौ। तर सोच त: के परमेश्‍वर पृथ्वीमा आनन्द लिन आउनुभएको हो, कि काम गर्न? यदि मैले त्यस प्रकारको सजिलो, आरामदायी ठाउँमा काम गरेको भए, के मैले मेरो पूर्ण महिमा प्राप्त गर्न सक्थेँ र? के म सारा सृजित प्राणीलाई विजय गर्न सक्षम हुन्थेँ र? जब परमेश्‍वर पृथ्वीमा आउनुहुन्छ, उहाँ संसारको हुनुहुन्न, र उहाँ संसारमा रमाउनका लागि देह बन्नुहुन्न। उहाँ त्यही जन्मिनुहुन्छ जहाँ उहाँको कामले उहाँको स्वभाव प्रकट गर्छ र जहाँ उहाँको काम सबैभन्दा अर्थपूर्ण हुन्छ, चाहे त्यो भूमि पवित्र होस् वा फोहोर होस्। चाहे उहाँले जहाँसुकै काम गर्नुहोस्, उहाँ पवित्र हुनुहुन्छ। संसारका सबै कुरा उहाँद्वारा सृष्टि गरिएका हुन्, यति मात्र हो कि ती कुराहरू शैतानद्वारा भ्रष्ट तुल्याइएका छन्। तर, सबै कुरा अझै पनि उहाँकै हुन्; ती सबै उहाँकै हातमा छन्। उहाँ आफ्नो पवित्रता प्रकट गर्नका निम्ति कुनै फोहोर भूमिमा आउनुहुन्छ र त्यहाँ काम गर्नुहुन्छ; उहाँ आफ्नो कामको खातिर मात्रै यसो गर्नुहुन्छ, जसको अर्थ उहाँ यस फोहोर भूमिका मानिसहरूलाई मुक्ति दिनका निम्ति मात्र ठूलो अपमान सहेर यस्तो काम गर्नुहुन्छ। यो गवाहीको खातिर, सम्पूर्ण मानवजातिको खातिर गरिन्छ। यस्तो कामले मानिसलाई देखाउने भनेको परमेश्‍वरको धार्मिकता हो, र यसले परमेश्‍वर सर्वोच्च हुनुहुन्छ भनी अझ राम्ररी प्रदर्शन गर्न सक्छ। उहाँको महान्‌ता र सत्यनिष्ठा अरूले तिरस्कार गर्ने नीच मानिसहरूको समूहलाई मुक्ति दिँदा ठ्याक्कै प्रकट हुन्छन्। फोहोर भूमिमा जन्मिनुले उहाँ नीच हुनुहुन्छ भनी प्रमाणित गर्दैन; यसले केवल सबै सृजित प्राणीलाई उहाँको महान्‌ता र मानवजातिप्रतिको उहाँको साँचो प्रेम देखाउँछ। उहाँ जति बढी यसो गर्नुहुन्छ, यसले उहाँको शुद्ध प्रेम, मानिसप्रतिको उहाँको निष्खोट प्रेमलाई त्यति नै बढी प्रकट गर्छ। परमेश्‍वर फोहोर भूमिमा जन्मनुभएको भए पनि, र अनुग्रहको युगमा येशू पापीहरूसँग जिउनुभएजस्तै गरी उहाँ फोहोरले भरिएका ती मानिसहरूसँग जिउनुहुने भए पनि, उहाँ पवित्र र धर्मी हुनुहुन्छ। के उहाँको हरेक काम सम्पूर्ण मानवजातिको अस्तित्वका खातिर गरिँदैन र? के यो सबै मानवजातिले ठूलो मुक्ति प्राप्त गर्न सकोस् भन्नका लागि होइन र? दुई हजार वर्षअघि, उहाँ धेरै वर्षसम्म पापीहरूसँग जिउनुभयो। त्यो छुटकाराको खातिर थियो। आज, उहाँ फोहोर, नीच मानिसहरूको समूहसँग जिइरहनुभएको छ। यो मुक्तिको खातिर हो। के उहाँको सबै काम तिमी मानिसहरूको खातिर होइन र? यदि मानवजातिलाई मुक्ति दिनका लागि नभएको भए, डुँडमा जन्मेपछि उहाँ किन यति धेरै वर्षसम्म पापीहरूसँग जिउनुहुन्थ्यो र दुःख भोग्नुहुन्थ्यो? अनि यदि मानवजातिलाई मुक्ति दिनका लागि नभएको भए, उहाँ किन पिशाचहरू भेला हुने यस भूमिमा जन्मिएर दोस्रो पटक देहमा फर्कनुहुन्थ्यो, र शैतानद्वारा गहिरो रूपमा भ्रष्ट तुल्याइएका यी मानिसहरूसँग जिउनुहुन्थ्यो? के परमेश्‍वर विश्‍वासयोग्य हुनुहुन्न र? उहाँको कामको कुन पाटो मानवजातिका लागि थिएन र? कुन पाटो तिमीहरूको नियतिका लागि थिएन र? परमेश्‍वर पवित्र हुनुहुन्छ—यो अपरिवर्तनीय छ! उहाँ फोहोर भूमिमा आउनुभएको भए पनि, उहाँ फोहोरले दूषित हुनुहुन्न; यो सबैको अर्थ मानवजातिप्रति परमेश्‍वरको प्रेम अत्यन्तै निस्वार्थ छ र उहाँले सहने दुःख र अपमान अत्यन्तै ठूलो छ भन्‍ने मात्रै हुन सक्छ! तिमीहरू सबैका लागि र तिमीहरूको नियतिका लागि उहाँले सहने अपमान कति ठूलो छ भन्‍ने कुरा तिमीहरूलाई थाहा छैन र? महान् मानिसहरू वा धनी र शक्तिशाली परिवारका पुत्रहरूलाई मुक्ति दिनुको सट्टा, उहाँ नीच र हेपिएकाहरूलाई मुक्ति दिने कुरामा जोड दिनुहुन्छ। के यो सबै उहाँको पवित्रता होइन र? के यो सबै उहाँको धार्मिकता होइन र? सम्पूर्ण मानवजातिको अस्तित्वका खातिर, उहाँ बरु फोहोर भूमिमा जन्मिन र हरेक अपमान भोग्न तयार हुनुहुन्छ। परमेश्‍वर धेरै वास्तविक हुनुहुन्छ—उहाँ कुनै झूटो काम गर्नुहुन्न। के कामको हरेक चरण यस्तो व्यावहारिक तरिकाले गरिँदैन र? मानिसहरू सबैले उहाँको बदनाम गर्छन् र उहाँ पापीहरूसँग टेबलमा बस्नुहुन्छ भनेर भन्छन्, मानिसहरू सबैले उहाँको गिल्ला गर्छन् र उहाँ फोहोरका पुत्रहरूसँग जिउनुहुन्छ, उहाँ सबैभन्दा नीच मानिसहरूसँग जिउनुहुन्छ भनेर भन्छन्, तर उहाँ अझै पनि यसरी नै निस्वार्थ रूपमा आफूलाई अर्पण गर्नुहुन्छ, र उहाँलाई अझै पनि मानवजातिमाझ यसरी नै अस्वीकार गरिन्छ। के उहाँले सहने दुःख तिमीहरूको भन्दा ठूलो छैन र? के उहाँले गर्ने काम तिमीहरूले चुकाएको मूल्यभन्दा बढी छैन र? तिमीहरू फोहोरको भूमिमा जन्मियौ, तैपनि तिमीहरूले परमेश्‍वरको पवित्रता प्राप्त गरेका छौ। तिमीहरू पिशाचहरू भेला हुने भूमिमा जन्मियौ, तैपनि तिमीहरूले ठूलो सुरक्षा पाएका छौ। तिमीहरूसँग के विकल्प छ? तिमीहरूसँग के-कस्ता गुनासाहरू छन्? के उहाँले सहनुभएको दुःख तिमीहरूले सहेको दुःखभन्दा ठूलो छैन र? उहाँ पृथ्वीमा आउनुभएको छ तर उहाँले कहिल्यै पनि मानव संसारको सुखसयलको आनन्द लिनुभएको छैन। उहाँ त्यस्ता कुराहरूलाई तिरस्कार गर्नुहुन्छ। परमेश्‍वर पृथ्वीमा मानिसले उहाँलाई भौतिक कुराहरू देओस् भनेर आउनुभएको होइन, न त उहाँ मानिसको खाना, लुगाफाटो, र गहनाहरूको आनन्द लिन नै आउनुभएको हो। उहाँ यी कुराहरूलाई कुनै ध्यान दिनुहुन्न। उहाँ पृथ्वीमा मानिसका लागि दुःख भोग्न आउनुभएको हो, पृथ्वीको सौभाग्यको आनन्द लिनका लागि होइन। उहाँ दुःख भोग्न, काम गर्न, र आफ्नो व्यवस्थापनको योजना पूरा गर्न आउनुभयो। उहाँले बस्नका लागि दूतावास वा विलासी होटेल जस्तो राम्रो ठाउँ रोज्नुभएन, न त उहाँको सेवा गर्ने धेरै जना नोकर नै छन्। तिमीहरूले जे देखेका छौ त्यसका आधारमा, के तिमीहरू उहाँ काम गर्न आउनुभएको हो कि आनन्द लिन आउनुभएको हो भन्‍ने कुरा थाहा पाउँदैनौ? के तिमीहरूको आँखाले देख्दैन र? के उहाँले तिमीहरूलाई पर्याप्त दिनुभएको छैन र? यदि उहाँ आरामदायी ठाउँमा जन्मनुभएको भए, के उहाँले महिमा प्राप्त गर्न सक्नुहुन्थ्यो र? के उहाँले काम गर्न सक्नुहुन्थ्यो र? के उहाँले त्यसो गर्नुको कुनै महत्त्व हुनेथियो र? के उहाँले मानवजातिलाई पूर्ण रूपमा विजय गर्न सक्नुहुन्थ्यो र? के उहाँले मानिसहरूलाई फोहोरको भूमिबाट मुक्ति दिन सक्नुहुन्थ्यो र? मानिसहरू आफ्ना धारणाहरूअनुसार सोध्छन्, “परमेश्‍वर पवित्र हुनुहुन्छ भने, उहाँ किन हाम्रो यो फोहोर ठाउँमा जन्मनुभयो? तपाईँ हामी फोहोर मानिसहरूलाई घृणा र तिरस्कार गर्नुहुन्छ; तपाईँ हाम्रो प्रतिरोध र हाम्रो विद्रोहीपनलाई घृणा गर्नुहुन्छ, त्यसोभए तपाईँ किन हामीसँग जिउनुहुन्छ? तपाईँ त सर्वोच्च परमेश्‍वर हुनुहुन्छ। तपाईँ जहाँ पनि जन्मन सक्नुहुन्थ्यो, त्यसोभए तपाईँ किन यस फोहोर भूमिमा नै जन्मनुपर्‍यो? तपाईँ हामीलाई हरेक दिन सजाय दिनुहुन्छ र न्याय गर्नुहुन्छ, र हामी मोआबका वंशज भएको तपाईँलाई स्पष्ट रूपमा थाहा छ, तर तपाईँ किन अझै पनि हामीमाझ जिउनुहुन्छ? तपाईँ किन मोआबका वंशजहरूको परिवारमा जन्मनुभयो? तपाईँले किन त्यसो गर्नुभयो?” तिमीहरूका यस्ता विचारहरू पूर्णतया समझरहित छन्! यस्तो कामले गर्दा मात्र मानिसहरूले उहाँको महान्‌ता, उहाँको नम्रता र गुप्तता देख्न पाउँछन्। उहाँ आफ्नो कामको खातिर सबै कुरा बलिदान गर्न इच्छुक हुनुहुन्छ, र उहाँले आफ्नो कामको खातिर सबै दुःख सहनुभएको छ। उहाँ मानवजातिको खातिर काम गर्नुहुन्छ, र त्योभन्दा पनि बढी, शैतानलाई विजय गर्न र सबै सृजित प्राणीलाई उहाँको प्रभुत्वअन्तर्गत समर्पित हुन दिन काम गर्नुहुन्छ। यो मात्र अर्थपूर्ण, मूल्यवान् काम हो। यदि याकूबका वंशजहरू चीनमा, यस भूमिमा जन्मेका भए, र तिनीहरू सबै तिमीहरू नै भएको भए, तिमीहरूमा गरिने कामको महत्त्व के हुनेथियो? शैतानले के भन्नेथियो? शैतानले यसो भन्नेथियो, “तिनीहरूले सधैँ तपाईँको डर मानेका छन्, तिनीहरू सुरुदेखि नै तपाईँप्रति समर्पित भएका छन्, र तिनीहरूले तपाईँलाई धोका दिएको कुनै इतिहास छैन। तिनीहरू मानवजातिमध्ये सबैभन्दा अन्धकारमय, सबैभन्दा नीच, वा सबैभन्दा पिछडिएका होइनन्।” यदि काम वास्तवमै यसरी नै गरिएको भए, यसलाई कसले पत्याउनेथियो र? सम्पूर्ण ब्रह्माण्डमा, चिनियाँहरू सबैभन्दा पिछडिएका मानिस हुन्। तिनीहरू जन्मिँदै नीच हुन्छन्, र नीच चरित्रका हुन्छन्; तिनीहरू मोटो बुद्धिका र असंवेदनशील हुन्छन्, साथै तिनीहरू घटिया र पतित हुन्छन्। तिनीहरू शैतानका स्वभावहरूले पूरै भिजेका छन्, फोहोर र लम्पट छन्। तिमीहरूसँग यी सबै गुण छन्। यो काम पूरा भएपछि, मानिसहरू यी भ्रष्ट स्वभावहरूलाई फाल्नेछन् र पूर्ण रूपमा समर्पित हुन र पूर्ण पारिन सक्षम हुनेछन्। सृजित प्राणीहरूमाझ कामका यस्ता नतिजाहरू मात्र गवाही हुन्! के तँ गवाही भनेको के हो भनेर बुझ्छस्? वास्तवमा गवाही कसरी दिइनुपर्छ? यस प्रकारको कामले तिमीहरूलाई प्रतिभारका साथै सेवा गर्ने वस्तु बनाएको छ; अझ बढी, यसले तिमीहरूलाई मुक्तिका पात्र बनाएको छ। आज, तिमीहरू परमेश्‍वरका मानिस हौ; पछि तिमीहरू मोडेल र नमुना हुनेछौ। यस काममा, तिमीहरू विभिन्न प्रकारका भूमिकाहरू खेल्छौ, अनि अन्तमा, तिमीहरू मुक्तिका पात्र हुनेछौ। धेरै मानिस यसै कारणले गर्दा नकारात्मक हुन्छन्; के तिनीहरू सबैभन्दा अन्धा होइनन् र? तँ कुनै पनि कुरा प्रस्ट देख्दैनस्! तँलाई त्यसरी बोलाउँदा मात्रै पनि तँ त्यसद्वारा थिचिएको महसुस गर्छस्? के तँ परमेश्‍वरको धर्मी स्वभाव भनेको के हो भन्ने कुरा बुझ्छस्? के तँ परमेश्‍वरको मुक्ति भनेको के हो भन्ने कुरा बुझ्छस्? के तँ परमेश्‍वरको प्रेम भनेको के हो भन्ने कुरा बुझ्छस्? तँमा कुनै निष्ठा छैन! तँलाई राम्रो नामले बोलाउँदा, तँ खुसी हुन्छस्। तँलाई नराम्रो नामले बोलाउँदा, तँ अनिच्छुक हुन्छस् र पछि हट्छस्। तँ के होस्? साँचो मार्ग पनि किन पछ्याउँछस्? तुरुन्तै पछ्याउन छोडिदे—यो लाजमर्दो कुरा हो! के यति सानो कुराले तँलाई थिचिएको महसुस गराउनु लाजको सङ्केत होइन र?

तैँले आफूलाई अलिकति जान्नु उत्तम हुनेथियो। आफूलाई ज्यादै ठूलो नसम्झी, अनि स्वर्गमा जाने सपना नदेख्—केवल पृथ्वीमा कर्तव्यपरायण भई विजय हुन खोज्। ती अवास्तविक सपनाहरूबारे नसोच् जुन अस्तित्वमा छैनन्! यदि कसैले तलको जस्तो केही कुरा भन्छ भने, यी सङ्कल्प र दृढता भएको व्यक्तिका शब्दहरू हुन्: “म मोआबको सन्तान भए तापनि, परमेश्‍वरको निम्ति सङ्घघर्ष गर्न इच्छुक छु। म आफ्नो पुरानो पुर्खाहरूको विरुद्धमा विद्रोह गर्नेछु! उसले मलाई जन्म दियो र मलाई कुल्चियो, अनि म अहिलेसम्म अन्धकारमा बस्दै आइरहेको छु। आज, परमेश्‍वरले मलाई छुटकारा दिनुभएको छ, अनि मैले अन्ततः स्वर्गसूर्यलाई देखेको छु। परमेश्‍वरद्वारा खुलासा गरिएको कारण मैले अन्ततः आफू मोआबको सन्तान हुँ भन्‍ने देखेको छु। पहिले, मेरो आँखामा पट्टी थिए, अनि परमेश्‍वरले यति धेरै काम गर्नुभएको छ भनी मैले जानिनँ, किनकि म पुरानो शैतानद्वारा अन्धा तुल्याइएको थिएँ। म त्यसको विरुद्धमा विद्रोह गर्नेछु र पूर्ण रूपले त्यसलाई होच्याउनेछु!” त्यसैले, के तिमीहरूसित त्यस्तो अठोट छ? तिमीहरूमध्ये हरेक व्‍यक्ति मानवजस्तै देखिन्छौ भन्‍ने तथ्यको बाबजुद पनि तिमीहरू कुनै व्यक्तिभन्दा चाँडो टुक्रा-टुक्रा हुन्छौ, अनि यस विषयमा तिमीहरू सबैभन्दा बढी संवेदनशील छौ। तिमीहरू मोआबका सन्तान हौ भनी उल्लेख गर्नेबित्तिकै, तिमीहरू मुख बङ्ग्याउँछौ। के यो सुँगुरको स्वभाव होइन र? तिमीहरू व्यर्थका छौ। तिमीहरू ख्याति र सम्पत्तिको खातिर आफ्नो जीवन बलिदान गर्छौ! तँ मोआबको सन्तान नबन्ने इच्छा गर्छस् होला, तर के तँ त्यही होइनस् र? तँ मोआबकै सन्तान होस् भनी म आज भन्दैछु, अनि तैँले त्यसलाई स्वीकार गर्नैपर्छ। म तथ्यको विपरीत बोल्दिनँ। कोही मानिसहरू यसको कारणले नकारात्मक हुन्छन्, तर यसमा नकारात्मक हुनुपर्ने के कुरा छ र? के तँ ठूलो रातो अजिङ्गरको सन्तान पनि होइनस् र? तँ मोआबको सन्तान होस् भन्नु के अन्यायपूर्ण हुन्छ र? तैँले भित्र र बाहिर कुन कुरामा जीवन बिताइरहेको छस्, विचार गर्। तेरो शिरदेखि पाउसम्म कुनै कुरा प्रशंसायोग्य छैन। कामुकता, फोहोरीपन, अन्धोपन, प्रतिरोध, विद्रोहीपन—के तेरो स्वभावका सबै भागहरू यिनै होइनन् र? तँ सधैँ कामुकताको भूमिमा रहन्छस्, अनि तँ कुनै खराबी गर्न बाँकी राख्दैनस्। तैँले आफू अद्भुत रीतिले पवित्र छु भनी सोच्छस्। तैँले गरेका कामहरूलाई हेर्, अनि अझै पनि तँ आफूसित यति प्रसन्न छस्। तैँले प्रशंसाको योग्य के गरेको छस्? तँ पशुहरूजस्तै छस्। तँसित कुनै मानवता छैन! तँ जनावरहरूसित मिलेर बस्छस् अनि खराब, कामुक विचारहरूको बीचमा बस्छस्। तिमीहरूका कमीकमजोरी कति धेरै छन्? तिमीहरू ठूलो रातो अजिङ्गरका सन्तान हौ भनी तिमीहरू सहमत हुन्छौ, अनि तिमीहरू सेवा गर्न इच्छुक हुन्छौ, तर पछि जब तँ मोआबको सन्तान होस् भनेर भनिन्छ, तब तिमीहरू नकारात्मक हुन्छौ। के सत्यता यही होइन र? यो त तँ तेरा बाबुआमाबाट जन्मेको जस्तो हो—तिनीहरू जतिसुकै भयानक होऊन्, तँ उनीहरूबाट नै जन्मेको होस्। यदि तैँले तँलाई धर्मपुत्र बनाउने आमा भेट्टाइस् र आफ्नो घर छोडिस् भने पनि, के तँ अझै पनि तेरा वास्तविक आमाबाबुका सन्तान हुँदैनस् र? के त्यो तथ्यलाई परिवर्तन गर्न सकिन्छ र? के मैले तँलाई विना कारण मोआबको सन्तान होस् भनेर उपनाम दिएको छु र? कतिपय मानिसहरू भन्छन्: “के तपाईँले मलाई अरू केही भनेर बोलाउन सक्‍नुहुन्‍नथियो र?” म भन्छु: “मैले तँलाई प्रतिभार भनेर बोलाएँ भने नि?” तिनीहरू प्रतिभार हुन पनि इच्छुक छैनन्। अतः तिमीहरू के हुन इच्छुक छौ त? प्रतिभार, सेवाकर्ताहरू—के तिमीहरू त्यही होइनौ र? तैँले अरू के छान्थिस् र? के तँ ठूलो रातो अजिङ्गरको देशमा जन्मेको व्यक्ति होइनस् र? तैँले आफूलाई दाऊदको सन्तान हुँ भनेर जसरी भने पनि, यो तथ्यहरूसित मेल खाँदैन। के यो तैँले आफ्नै निम्ति छान्ने कुरा हो र? के तँलाई मनपर्ने कुनै राम्रो नाउँ तैँले आफ्नो निम्ति छान्न सक्छस्? ठूलो रातो अजिङ्गरका सन्तान भनी उल्लेख गरिएका तिमीहरू के भ्रष्ट मानिस होइनौ र? सेवाकर्ताहरूको सम्बन्धमा चाहिँ—के तिनीहरू पनि तिमी भ्रष्ट मानिसहरू नै होइनौ र? उल्‍लेखित विजयका आदर्श तथा नमुनाहरू—के तिमीहरू तिनै मानिसहरू होइनौ र? के सिद्ध तुल्याइने बाटोबारे तिमीहरूलाई बताइएको छैन र? सजाय दिइएका र न्याय गरिएका मानिसहरू तिमीहरू नै हौ; जो पछि सिद्ध तुल्याइन्छन्, के तिनीहरूमध्ये केही तिमीहरूको माझमा हुनेछैनन् र? के यो शीर्षक अझै महत्त्वपूर्ण छ? तिमीहरू यति चेतनाशून्य छौ; के तिमीहरू यति सानो कुरालाई पनि स्पष्टसित देख्न सक्दैनौ? कसको वंश को हो भन्‍ने तँ जान्दैनस् तर मेरो निम्ति यो स्पष्ट छ, अनि म तिमीहरूलाई भन्दैछु। आज यसको पहिचान गर्न सक्नु ठीकै हो। सधैँ आफूलाई तुच्छ भएको महसुस नगर्। तँ जति बढी नकारात्मक हुन्छस् र पछि हट्छस्, त्यति नै बढी तँ शैतानको सन्तान होस् भन्‍ने कुरा प्रमाणित हुन्छ। तैँले तिनीहरूलाई भजनहरू सुन्न लगाउँदा कोही-कोही यसो भन्‍नेहरू छन्: “के मोआबका सन्तानले भजनहरू सुन्न सक्छन् र? म त सुन्नेछैनँ; म योग्य छैनँ!” यदि तैँले तिनीहरूलाई गाउन लगाइस् भने, तिनीहरू भन्छन्: “यदि मोआबका सन्तानले गीत गाउँछन् भने, के परमेश्‍वर सुन्न इच्छुक हुनुहुन्छ त? परमेश्‍वरले मलाई घृणा गर्नुहुन्छ। म परमेश्‍वरको अघि जान अति लज्जित छु र म उहाँको निम्ति गवाही दिन सक्दिनँ। म गीत गाउनेछैनँ, नत्र भने परमेश्‍वरले यो सुन्नुहुँदा, उहाँले दिक्क मान्नुहुनेछ।” के यसलाई सामना गर्ने यो नकारात्मक तरिका होइन र? सृष्टि गरिएको प्राणीको हैसियतले, तँ कामुकताको भूमिमा जन्मेको सन्तान होस्, अनि तँ ठूलो रातो अजिङ्गरको सन्तान; मोआबको सन्तान होस्; तैँले आफ्नो पुरानो पुर्खाको विरुद्धमा विद्रोह गर्नुपर्छ र पुरानो शैतानको विरुद्धमा विद्रोह गर्नुपर्छ। यस्तो गर्ने मात्र परमेश्‍वरलाई साँचो रीतिले चाहने व्यक्ति हो।

सुरुमा, जब मैले तिमीहरूलाई परमेश्‍वरका मानिसहरूको दर्जा दिएँ, तब तिमीहरू अरूभन्दा ठूलो आनन्दले तल-माथि उफ्रियौ। तापनि, तिमीहरू मोआबका सन्तान हौ भनी मैले भन्‍नेबित्तिकै तिमीहरू कस्ता भयौ? तिमीहरू सबै टुक्रा-टुक्रा भयौ! तिमीहरूको कद कहाँ छ? दर्जासम्‍बन्धी तिमीहरूको अवधारणा अति मजबुत छ! धेरैजसो मानिसहरूले आफूलाई माथि उठाउन सक्दैनन्। कोही व्यापार गर्न जान्छन्, अनि कोही काम गर्न जान्छन्। मैले तिमीहरू मोआबका सन्तान हौ भन्‍नेबित्तिकै तिमीहरू सबै भाग्न चाहन्छौ। के परमेश्‍वरको निम्ति तिमीहरूले बोक्ने गवाही यही हो, जसको बारेमा तिमीहरू दिनभरि चिच्याउँछौ? के यस प्रकारले शैतान विश्‍वस्त हुनेछ र? के यो लाजको प्रतीक होइन र? तिमीहरूलाई प्राप्त गर्नुमा के अर्थ भयो र? तिमीहरू सबै फोहोर कसिङ्गर हौ! तिमीहरूले कस्तो प्रकारको कष्ट सहेका छौ र यति अन्याय महसुस गर्छौ? तिमीहरू सोच्छौ, परमेश्‍वरले तिमीहरूलाई एउटा हदसम्म यातना दिनुभएपछि, उहाँ खुसी हुनुहुनेछ, मानौँ उहाँ तिमीहरूलाई दोषी ठहर्‍याउने उद्देश्यले नै आउनुभएको हो, अनि तिमीहरूलाई दोषी ठहर्‍याएपछि र नष्ट पार्नुभएपछि उहाँको काम सिद्धिन्छ। के मैले भनेको त्यही हो त? के तिमीहरूको अन्धोपनको कारणले गर्दा तिमीहरूले त्यसरी सोच्दैनौ र? के यो तिमीहरू आफैले राम्रो गर्न प्रयत्न नगरेको हो वा मैले जानाजानी तिमीहरूलाई दोषी ठहर्‍याएको हो? मैले त्यस्तो कहिल्यै गरेको छैनँ—यो तिमीहरू आफैले सोचेका हौ। त्यो मैले काम गर्ने तरिका कदापि होइन, न त मसित त्यस्तो चाहना नै छ। यदि मैले साँच्चि नै तिमीहरूलाई नष्ट गर्न चाहेको भए, मैले त्यस्तो कष्टबाट गुज्रनु आवश्यक हुन्थ्यो र? यदि मैले तिमीहरूलाई साँच्चै नष्ट गर्न चाहेको भए, तिमीहरूसित यति गम्भीरतापूर्वक बोल्न आवश्यक हुन्थ्यो र? मेरो अभिप्राय हो: जब मैले तिमीहरूलाई मुक्ति दिएको हुन्छु, तब नै म विश्राम गर्न सक्‍नेछु। कुनै व्यक्ति जति तुच्छ छ, तिनीहरू त्यति नै बढी मेरो मुक्तिका पात्र हुन्छन्। जति बढी अग्रसरका साथ तिमीहरू भित्र प्रवेश गर्न सक्छौ, म त्यति नै बढी खुसी हुनेछु। तिमीहरू जति टुक्रा-टुक्रा हुन्छौ, म त्यति नै बढी खिन्न हुन्छु। तिमीहरू सधैँ गम्केर हिँड्न चाहन्छौ र सिंहासन हत्याउन चाहन्छौ—म तिमीहरूलाई भन्छु, त्यो तिमीहरूलाई फोहोरबाट बचाउने मार्ग होइन। सिंहासनमा बस्ने भ्रमपूर्ण कल्पनाले तिमीहरूलाई सिद्ध पार्न सक्दैन; त्यो यथार्थ होइन। तँ मोआबको सन्तान होस् भनी म भन्छु, अनि तँ बेखुस हुन्छस्। तँ भन्छस्: “यदि तपाईँले मलाई अतल कुण्डमा जान लगाउनुहुन्छ भने, म तपाईँको गवाही हुनेछैनँ वा तपाईँको लागि कष्ट भोग्नेछैनँ।” तेरो त्यस्तो कार्य मेरो विरोधमा हुनेथिएन र? त्यसो गर्दा तँलाई के फाइदा हुन्थ्यो र? मैले तँलाई कति धेरै अनुग्रह दिएको छु—तैँले बिर्सिस्? तिमीहरूले परमेश्‍वरको हृदयलाई तिरस्कार गरेका छौ र अपमानित गरेका छौ, जुन आमाको हृदय जस्तो छ; तिमीहरूको निम्ति परिणाम के हुनेछ? यदि तँ मेरो गवाही भइनस् भने म तँलाई दबाब दिनेछैनँ—तर तँ अन्त्यमा मेरो विनाशको निशाना हुनेछस्। यदि मैले तँमा गवाही प्राप्त गर्न सकिनँ भने, म अरू मानिसहरूमा त्यो प्राप्त गर्नेछु। त्यसले मलाई फरक पार्दैन, तर अन्त्यमा, तैँले अफसोस गर्नेछस्, अनि त्यस बेला, तँ धेरैअघि अन्धकारमा खसिसकेको हुनेछस्। तब, तँलाई कसले बचाउन सक्नेछ? तँविना काम हुन सक्नेछैन भनेर नसोच्—तँलाई प्राप्त गर्नु धेरै कुरा प्राप्त गर्नु होइन, अनि तेरो कमी हुनु धेरै कुराको कमी हुनु होइन। तैँले आफूलाई यति धेरै आदरसहित ठूलो नसम्झी। यदि तँ मलाई पछ्याउन इच्छुक छैनस् भने तँ विद्रोही होस्, र तँमा कुनै योग्य कुरा छैन भन्‍ने प्रमाणित हुन्छ। यदि तँ राम्ररी कुरा गर्ने व्यक्ति होस् भने के यो मैले आफ्नो कामद्वारा ल्याएका शब्दहरूद्वारा तैँले आफूलाई सुसज्जित गरेकोले नै होइन र? तँमा प्रशंसायोग्य के छ र? तेरो कल्पनालाई आफूसित भाग्न नदे! यदि मैले तिमीहरू मोआबका सन्तानबाट महिमा प्राप्त गर्न सकिनँ भने मैले महिमा प्राप्त नगरेसम्म मेरो कामको निम्ति म मोआबका सन्तानका दोस्रो र तेस्रो समूहलाई छान्नेछु। यदि तँ मेरो निम्ति गवाही हुन इच्छुक छैनस् भने, बाहिर निस्किहाल्! म तँलाई कर लगाउनेछैनँ! म तँविना एक कदम पनि अघि बढ्न सक्दिनँ भनी नठान्। चीनको यस भूमिमा मेरो कामको निम्ति सुहाउँदा पात्रहरू भेट्टाउनु सहज छ। यस भूमिमा अरू केही पनि भेट्टाउन सकिँदैन—फोहोर र भ्रष्ट मानिसहरू जताततै व्याप्त छन्, अनि मेरो काम कहीँ पनि गर्न सकिन्छ। धेरै घमन्डी नहो! तँ जति नै घमन्डी भए पनि, के तँ व्यभिचारबाटै जन्मेको बच्चा होइनस् र? तेरो मूल्यलाई हेर्—तँसित अरू के विकल्‍प छ र? तँलाई जिउन दिनु मात्र पनि ठूलो उत्थान हो, त्यसैले तँ अझै केको बारेमा सेखी गर्छस्? यदि युगलाई अन्त्य गर्ने मेरो यो काम नभएको भए, के तँ धेरैअघि नै प्राकृतिक र मानवनिर्मित विपत्तिहरूको बीचमा खसिसकेको हुनेथिइनस् र? के तँ अझै आरामदायी ढङ्गमा जिउन सक्छस् र? तँ यस विषयमा अझै निरन्तर रूपमा बहस गर्छस्। मैले तँ मोआबको सन्तान होस् भनेकोले तैँले हरसमय आफ्नो ओठ लेब्य्राइरहेको छस्। तैँले आफूलाई शिक्षित तुल्याउँदैनस्, तैँले परमेश्‍वरका वचनहरू पढ्दैनस् अनि तँ यस वा त्यस व्यक्तिलाई सहन सक्दैनस्। जब तँ अन्य मानिसहरू शिक्षित भइरहेको देख्छस्, तँ तिनीहरूलाई बाधा दिन्छस् र निरुत्साहजनक कुराहरू भन्छस्। तँसित केही हिम्मत छ! तँ भन्छस्: “मोआबको सन्तानले के शिक्षा हासिल गर्न सक्ला र? म झन्झट गर्दिनँ।” के यो एउटा पशुले भन्‍ने कुरा होइन र? के तँ मानिसको रूपमा समेत गन्ती हुन्छस्? मैले धेरै कुरा भनेको छु, तर यसले तँमा केही पनि हासिल गरेको छैन। के मैले यी सबै काम व्यर्थमा गरेको छु? के मैले यी सबै शब्‍दहरू व्यर्थमा बोलेको छु? कुकुरले पनि आफ्नो पुच्छर हल्लाउँछ; त्यस्तो व्यक्ति एउटा कुकुर जतिको पनि असल हुँदैन! के तिमीहरू मानिस कहलाइन योग्यका छौ? जब म मोआबका सन्तानबारे कुरा गर्छु, कतिपय मानिसहरूले जानीबुझीकन आफूलाई हीन ठान्छन्। तिनीहरूले पहिलेभन्दा भिन्दै किसिमले वस्‍त्र लगाउँछन् अनि यति अस्तव्यस्त हुन्छन् कि तिनीहरू मानिसजस्ता पनि देखिँदैनन्, अनि तिनीहरू यसो भन्दै बरबराउन थाल्छन्: “म मोआबको सन्तान हुँ। म असल छैनँ। मैले कुनै आशिष् पाउँछु भनेर सोच्नु दिउँसै सपना देख्नु हो। के मोआबका सन्तानहरू सिद्ध तुल्याइन सक्छन्?” मैले मोआबका सन्तानबारे बोल्नेबित्तिकै, धेरै मानिसहरूसित उप्रान्त आशा हुँदैन; तिनीहरू भन्छन्: “परमेश्‍वर भन्नुहुन्छ हामी मोआबका सन्तान हौँ—त्यसले के जनाउँछ? उहाँले अपनाउनुभएको आवाजलाई हेर—यो अटल छ! उहाँका वचनहरूमा कुनै प्रेम छैन। के हामी विनाशका शिकार होइनौँ र?” के तैँले पहिले के भनिएको थियो सो बिर्सिस्? तँ अहिले “मोआबका सन्तान” भन्‍ने शब्दहरू मात्र सम्झिन्छन्? वास्तवमा, धेरै शब्दहरूको उद्देश्य परिणाम हासिल गर्नु हो, तर तिनले तथ्यहरूको सत्यतालाई पनि प्रकट गर्छन्। धेरैजसो मानिसहरूले यो विश्‍वास गर्दैनन्। तँ मेरो निम्ति त्यसरी कष्ट भोग्न इच्छुक छैनस्। तँ मृत्युदेखि डराउँछस् र सधैँ भाग्न चाहन्छन्। यदि तँ जान चाहन्छस् भने, म तँलाई बस्‍न कर गर्दिनँ, तर मैले तँलाई यो कुरा स्पष्टसित बताउनुपर्छ: तँ सम्पूर्ण जीवन व्यर्थमा जिउने नगर्, अनि मैले तँलाई विगतमा बताएका कुराहरू नबिर्सी। सृष्टि गरिएको प्राणी भएको हुनाले, तैँले सृष्टि गरिएको प्राणीको कर्तव्य पूरा गर्नुपर्छ। आफ्नो विवेकको विरुद्धमा काम नगर्; तैँले गर्नुपर्ने कुरा भनेको आफूलाई सृष्टिका प्रभुमा समर्पण गर्नु हो। मोआबका सन्तानहरू पनि सृष्टि गरिएका प्राणी नै हुन्, कुरा यति मात्र हो कि तिनीहरू प्रतिभारहरू हुन् अनि तिनीहरू श्रापित हुन्। जेसुकै भए पनि, तँ सृष्टि गरिएको प्राणी नै होस्। तैँले यसो भन्दा अतियुक्ति हुँदैन: “म मोआबको सन्तान भए पनि, मैले यति धेरै परमेश्‍वरको अनुग्रह पाएको छु कि मसित केही विवेक हुनैपर्छ। म केवल यसलाई स्वीकार गर्नेछु तर म यसैमा रहिरहँदिनँ। यदि मैले यही प्रवाहभित्र रहेर कष्ट भोग्नु हो भने पनि, म अन्त्यसम्म कष्ट भोग्नेछु, अनि यदि म मोआबको सन्तान हुँ भने पनि, यस्तै होस्। म अझै अन्त्यसम्म पछ्याउनेछु!” तैँले अन्त्यसम्म पछ्याउनुपर्छ। यदि तँ भागिस् भने, तँसँग साँच्चि नै प्रत्याशाहरू हुनेछैनन्—तैँले विनाशको बाटोमा पाइला टेकेको हुनेछस्।

तिमीहरूलाई तिमीहरूको आरम्भ, अनि तथ्यपूर्ण सत्यताले काममा लाभ पुर्‍याउँछ भनी बुझाउनु राम्रो हुन्छ। त्यसो नगरीकन चाहेको परिणाम हासिल गर्न सकिँदैन। यो विजयको कामको एउटा भाग हो, अनि काममा यो आवश्यक चरण हो। यो एउटा तथ्य हो। यो काम मानिसहरूका आत्मा र तिनीहरूको विवेकको चेतना जगाउन र तिनीहरूलाई यो महान् मुक्ति हासिल गर्न दिनको निम्ति हो। यदि कोहीसित विवेक छ भने, तिनीहरूले जब आफू तल्लो दर्जाको भएको देख्छन्, तब तिनीहरूले परमेश्‍वरलाई झन् बढी धन्यवाद चढाउनुपर्छ। तिनीहरूले आफ्नो हातमा उहाँका वचनहरूलाई पक्रनुपर्छ, उहाँले तिनीहरूलाई दिनुभएको अनुग्रहलाई कसेर पक्रनुपर्छ अनि जोडले बिलौना गर्नुपर्छ र भन्नुपर्छ: “हाम्रो दर्जा नीच छ अनि हामीले यस संसारमा केही पनि हासिल गरेका छैनौँ। कसैले पनि तल्लो दर्जाका मानिसहरूलाई मान गर्दैन। हामीलाई आफ्नो घरको वातावरणमा सताइन्छ, हाम्रा पतिहरूले हामीलाई तिरस्कार गर्छन्, हाम्रा पत्नीहरूले हामीलाई गाली गर्छन्, हाम्रा बाल-बच्चाले हामीलाई होच्याउँछन्, अनि हामी वृद्ध-वृद्धा भएपछि, हाम्रा बुहारीहरूले पनि हामीलाई दुर्व्यवहार गर्छन्। हामीले साँच्चि नै थोरै परिमाणमा कष्ट भोगेका छैनौँ, अनि हामीले अहिले परमेश्‍वरबाट आनन्द प्राप्त गर्नु कस्तो सौभाग्यको कुरा हो! यदि परमेश्‍वरले हामीलाई मुक्ति नदिनुभएको भए, हामीले मानव कष्टलाई कसरी स्पष्टसित देख्न सक्थ्यौँ र? के हामी पापमा अझै पतित हुँदै गइरहेका हुनेथिएनौँ र? के यो परमेश्‍वरबाटको हाम्रो उत्थान होइन र? म सबैभन्दा तल्लो मानिसहरूमध्ये एक हुँ, अनि परमेश्‍वरले मलाई यति उच्चमा उठाउनुभएको छ। यदि म नष्ट हुन्छु नै भने पनि, मैले अझै उहाँको प्रेमको ऋण तिर्नुपर्छ। परमेश्‍वर हाम्रो बारेमा राम्रो विचार राख्नुहुन्छ, अनि हामीजस्तो तल्लो स्तरका मानिसहरूसित आमने-सामने बोल्नुहुन्छ। उहाँले मलाई सिकाउन मेरो हात समात्नुहुन्छ। उहाँको मुखले मलाई खुवाउनुहुन्छ। उहाँ मसँग जिउनुहुन्छ र मसँग कष्ट भोग्‍नुहुन्छ। उहाँले मलाई सजाय नै दिनुहुन्छ भने पनि—म के भन्न सक्छु र? के सजाय दिइनु परमेश्‍वरबाट उठाइनु पनि होइन र? मलाई सजाय दिइएको भए तापनि म उहाँको धार्मिकतालाई देख्न सक्छु। म विवेकरहित हुन सक्दिनँ—मैले परमेश्‍वरको प्रेमको ऋण चुकाउनैपर्छ। मैले अबदेखि परमेश्‍वरको विरुद्धमा विद्रोह गर्नु हुँदैन।” परमेश्‍वरको हैसियत र उहाँको पहिचान मानिसहरूका जस्तै होइनन्—उहाँको कष्ट उस्तै हो, अनि उहाँको खाना र वस्‍त्र उस्तै हुन्, तर सबै मानिसहरूले उहाँलाई आदर गर्छन्, अनि भिन्नता यही मात्र हो। के उहाँले आनन्द लिनुहुने अरू सबै कुरा मानिसको जस्तै छैनन् र? त्यसैले परमेश्‍वरले तँलाई निश्चित तरिकामा व्यवहार गरून् भनी उहाँलाई अनुरोध गर्ने अधिकार तँलाई केले दिन्छ? परमेश्‍वरले त्यस्तो ठूलो कष्ट सहनुभएको छ र त्यस्तो ठूलो काम गर्नुभएको छ, अनि तिमीहरू—कमिलाहरूभन्दा साना, उडुसभन्दा साना—आज कति उच्चमा उठाइएका छौ। यदि तैँले परमेश्‍वरको प्रेमको ऋण चुकाउन सक्दैनस् भने, तेरो विवेक कहाँ छ? कतिपय मानिसहरूले आफ्नो हृदयबाट भन्छन्: “जब-जब म परमेश्‍वरलाई छोड्ने बारेमा सोच्छु, तब-तब मेरा आँखा आँसुले भरिन्छन् अनि मलाई मेरो विवेकले घोच्छ। म परमेश्‍वरप्रति ऋणी छु। म यो गर्न सक्दिनँ। म उहाँलाई त्यसरी व्यवहार गर्न सक्दिनँ। यदि म मर्नुपर्ने भयो अनि मरेर उहाँको कामलाई महिमा दिनुपर्ने भयो भने, मेरो सन्तुष्टिको सीमा नै रहने थिएन। नत्र भने, म बाचेँ भने पनि, मलाई शान्तिको कुनै अनुभूति हुनेछैन।” यी शब्दहरूलाई सुन—तिनले सृजिएको प्राणीले गर्नुपर्ने कर्तव्यलाई बयान गर्दछन्। यदि कुनै व्यक्तिभित्र सधैँ यो सोच छ भने, तिनीहरू स्पष्ट हुनेछन् र भित्री रूपमा चैनमा रहनेछन्; तिनीहरू यी कुराबारे निश्‍चित हुनेछन्। तैँले यसो भन्‍नेछस्: “परमेश्‍वरले मलाई हानि गरिरहनुभएको छैन, अनि उहाँले जानाजानी मेरो हाँसो उडाइरहनुभएको वा मलाई लज्‍जित तुल्याइरहनुभएको छैन। उहाँले अलि कठोरताको साथ बोल्नुभए पनि र यसले हृदयमा प्रहार गर्ने भए पनि, यो त मेरै लागि हो। उहाँ यति कठोरताको साथ बोल्‍नुहुने भए तापनि, उहाँले मलाई अझै मुक्ति दिइरहनुभएको छ, अनि अझै मेरा कमजोरीहरूलाई बुझ्‍नुहुन्छ। उहाँले मलाई दण्ड दिन तथ्यहरूको प्रयोग गरिरहनुभएको छैन। म विश्‍वास गर्छु, परमेश्‍वर नै मेरो मुक्ति हुनुहुन्छ।” यदि तँसित साँच्चै यो सोच छ भने, तँ भाग्ने सम्‍भावना कम हुनेछ। तेरो विवेकले तँलाई जान दिनेछैन, अनि यसको दोषले तँलाई तैँले परमेश्‍वरलाई त्यस प्रकारले व्यवहार गर्नु हुँदैन भनी भन्‍नेछ। तैँले हासिल गरेका सबै अनुग्रहबारे तँ सोच्छस्। तैँले मेरा धेरै वचनहरू सुनेको छस्—के तैँले ती व्यर्थमा सुनेको थिइस् र? जोसुकै भागे तापनि, तँ भाग्‍न सक्दैनस्। अरू मानिसहरूले विश्‍वास गर्दैनन्, तर तैँले विश्‍वास गर्नैपर्छ। अरू मानिसहरूले परमेश्‍वरलाई त्याग्छन्, तर तैँले उहाँलाई विश्‍वास गरिरहनुपर्छ र तँ उहाँको गवाही बन्नुपर्छ। अरूले परमेश्‍वरको निन्दा गर्छन्, तर तैँले त्यसो गर्न सक्दैनस्। परमेश्‍वर तँप्रति जति नै कठोर हुनुभए तापनि, तैँले उहाँद्वारा ठीक कुरा गर्नैपर्छ। तैँले उहाँको प्रेमको ऋण चुकाउनैपर्छ, अनि तँसित विवेक हुनैपर्छ किनकि परमेश्‍वर निर्दोष हुनुहुन्छ। मानवजातिमाझ काम गर्न स्वर्गबाट पृथ्वीमा आउनुभएर उहाँले पहिल्यै ठूलो कष्ट भोगिसक्नुभएको छ। उहाँ अलिकति पनि फोहोर नभएको पवित्र हुनुहुन्छ। फोहोरको भूमिमा आएर, उहाँले कति अपमान सहनुभएको छ? उहाँले तिमीहरूकै खातिर तिमीहरूमा काम गर्नुहुन्छ। यदि तिमीहरूले विवेकविना उहाँसित व्यवहार गर्छौ भने, चाँडो मर्नु नै राम्रो हुनेछ!

हाल, धेरै मानिसहरूमा सोचको यस पक्षको कमी छ; तिनीहरूले यस कार्यलाई बिलकुल बुझ्न सक्दैनन् अनि परमेश्‍वरले अन्त्यमा यसद्वारा के हासिल गर्न चाहनुहुन्छ भन्‍ने तिनीहरू जान्दैनन्। विशेषगरी ती भ्रमित हुनेहरू—यस्तो लाग्छ मानौँ तिनीहरू भुलभुलैयाभित्र प्रवेश गरेका छन् र केही मोडहरूपछि तिनीहरूले आफ्नो बाटो हराएका छन्। यदि तैँले तिनीहरूलाई परमेश्‍वरको व्यवस्थापन योजनाको उद्देश्यबारे पूर्ण रूपले बयान गरिस् भने, तिनीहरू भ्रमित हुनेछैनन्। धेरै मानिसहरूले यसलाई बुझ्न सक्दैनन्, अनि परमेश्‍वरको काम त मानिसहरूलाई यातना दिनु हो भनी विश्‍वास गर्छन्। तिनीहरूले उहाँको कामको बुद्धि र आश्चर्यलाई बुझ्दैनन्, अनि उहाँको काम उहाँको महान् शक्तिलाई प्रकट गर्नु अनि त्यसभन्दा बढी, मानवजातिलाई मुक्ति दिनु हो भनी तिनीहरूले बुझ्दैनन्। तिनीहरूले ती सबै देख्दैनन्; तिनीहरूले केवल आफ्नो केही सम्भावना छ कि, आफू स्वर्गमा प्रवेश गर्न सकिन्छ कि भनी हेर्छन्। तिनीहरू भन्छन्: “परमेश्‍वरको काम सधैँ यति घुमाउरो हुन्छ; हामीलाई तपाईँको बुद्धि प्रत्यक्ष रूपमा देखाउनुभएको भए राम्रो हुन्थ्यो। तपाईँले हामीलाई यस प्रकारले यातना दिनु हुँदैन। हामीमा पनि क्षमताको कमी छ, अनि हामी तपाईँका अभिप्रायहरू बुझ्दैनौँ। यदि तपाईँले हामीसित प्रत्यक्ष रूपमा बोल्नुभयो र काम गर्नुभयो भने राम्रो हुन्थ्यो। हामीले अनुमान गरेको तपाईँ चाहनुहुन्छ, तर हामी यसो गर्न सक्दैनौँ। यदि तपाईँले चाँडो गरेर हामीलाई तपाईँको महिमा देख्न दिनुभयो भने राम्रो हुन्थ्यो। त्यस्तो घुमाउरो प्रकारले किन काम गर्नुपऱ्यो र?” तिमीहरूसित अहिले सबैभन्दा बढी विवेकको कमी छ। अझ बढी विवेक राख। वास्तवमा कसले यस कामका चरणहरूलाई पूरा गरिरहनुभएको छ भनी तिमीहरूले आफ्ना आँखा राम्ररी खोलेर हेर। त्यत्तिकै निष्कर्षमा नपुग। अहिले, बढीमा तैँले अनुभव गर्नुपर्ने जीवन मार्गको सतही पक्षका केही कुरा तैँले बुझेको छस्। तैँले अनुभव गर्नुपर्ने सत्यता अझै धेरै छ, अनि जब तैँले यसलाई पूर्ण रूपले बुझ्न सक्ने दिन आउँछ, तबउप्रान्त तँ यस प्रकार बोल्नेछैनस्, न त तैँले गुनासो नै गर्नेछस्। न त कामकुरालाई परिभाषित गर्न तँ यति छिटो नै हुनेछस्। तैँले भन्‍नेछस्: “परमेश्‍वर कति बुद्धिमान् हुनुहुन्छ, परमेश्‍वर कति पवित्र हुनुहुन्छ, परमेश्‍वर कति शक्तिशाली हुनुहुन्छ!”


पत्रुसका अनुभवहरू: सजाय र न्यायसम्‍बन्धी उनको ज्ञान

परमेश्‍वरद्वारा सजाय दिइँदै गर्दा, पत्रुसले यसरी प्रार्थना गरे, “परमेश्‍वर! मेरो देह विद्रोही छ र तपाईँ मलाई सजाय दिनुहुन्छ र न्याय गर्नुहुन्छ। म तपाईँको सजाय र न्यायमा रमाउँछु अनि तपाईँ मलाई चाहनुहुन्न भने पनि, म तपाईँको न्यायमा तपाईँको पवित्र र धर्मी स्वभाव देख्छु। जब तपाईँ मेरो न्याय गर्नुहुन्छ, तब यदि अरूले तपाईँको न्यायमा तपाईँको धर्मी स्वभाव देख्न सके भने, म सन्तुष्ट महसुस गर्छु। यदि तपाईँको न्यायले तपाईँको स्वभाव व्यक्त गर्न सक्छ र तपाईँको धर्मी स्वभावलाई सबै सृजित प्राणीद्वारा देखिने बनाउन सक्छ र यदि यसले तपाईँलाई प्रेम गर्ने मेरो हृदयलाई अझै शुद्ध बनाउन सक्छ, जसले गर्दा म धर्मी व्यक्तिको स्वरूप प्राप्त गर्न सक्छु भने, त्यो नै पर्याप्त हो। तपाईँको यो न्याय असल छ, किनभने तपाईँको असल अभिप्राय त्यस्तै छ। मलाई थाहा छ ममा अझै पनि धेरै विद्रोहीपन छ र म अझै पनि तपाईँसमक्ष आउन योग्य छैनँ। म तपाईँले मलाई अझै बढी न्याय गर्नुभएको चाहन्छु। चाहे तपाईँ मलाई प्रतिकूल वातावरणहरूमा पार्नुहोस् वा महासङ्कष्टहरूमा पार्नुहोस्, तपाईँले जेसुकै गर्नुभए पनि, म त्यसलाई बहुमूल्य ठान्छु। तपाईँको प्रेम यति गहन छ र म अलिकति पनि गुनासो नगरी तपाईँको योजनाबद्ध कार्यको कृपामा रहन इच्छुक छु।” यो परमेश्‍वरको कामको अनुभव गरेपछिको पत्रुसको ज्ञान हो र यो परमेश्‍वरप्रतिको उनको प्रेमको गवाही पनि हो। अब तिमीहरूमाथि विजय हासिल गरिएपछि, तिमीहरूमा त्यो विजय कसरी व्यक्त हुन्छ? कतिपय मानिस यसो भन्छन्, “ममाथि विजय हासिल गरिनु परमेश्‍वरको अपार अनुग्रह र उहाँले मलाई उचाल्नुभएको हो। मानिसको जीवन खोक्रो र अर्थहीन छ भन्‍ने कुरा मैले अहिले मात्रै बुझेको छु। पुस्ता दर पुस्ता, मानिस दौडधुप गरेर अनि छोराछोरी जन्माएर र हुर्काएर आफ्नो जीवन बिताउँछ र अन्ततः ऊसँग केही पनि बाँकी रहँदैन। आज, परमेश्‍वरद्वारा विजय हासिल गरिएपछि मात्रै मैले यसरी जिउनुको कुनै मूल्य छैन भन्‍ने देखेको छु; यो साँच्चै नै अर्थहीन जीवन हो। बरु म मरे कुरै सकिन्छ!” के विजय हासिल गरिएका त्यस्ता मानिसहरू परमेश्‍वरद्वारा प्राप्त गरिन सक्छन्? के तिनीहरू उदाहरण र नमुना बन्न सक्छन्? त्यस्ता मानिसहरू नकारात्मकताका पाठ हुन्; तिनीहरूसँग कुनै सङ्कल्प हुँदैन र तिनीहरू प्रगति गर्ने प्रयास गर्दैनन्। तिनीहरू विजय हासिल गरिएका मानिए पनि, त्यस्ता नकारात्मक मानिसहरू सिद्ध पारिन असक्षम हुन्छन्। पत्रुसले आफ्नो जीवनको अन्त्यतिर सिद्ध पारिएपछि भने, “हे परमेश्‍वर! यदि म अझै केही वर्ष जिएँ भने, म तपाईँप्रति अझै शुद्ध र गहिरो प्रेम हासिल गर्न चाहनेथिएँ।” जब उनी क्रूसमा टाँगिनै लागेका थिए, तब उनले हृदयमा प्रार्थना गरे, “हे परमेश्‍वर! अब तपाईँको समय आइसकेको छ; तपाईँले मेरा लागि तयार पारेको समय आइसकेको छ। म तपाईँका लागि क्रूसमा टाँगिनैपर्छ, मैले तपाईँका लागि यो साक्षी दिनैपर्छ र मलाई मेरो प्रेमले तपाईँका मागहरू पूरा गर्न सक्छ र यो अझै शुद्ध बन्न सक्छ भन्ने आशा छ। आज, तपाईँका लागि मर्न पाउनु र तपाईँका लागि क्रूसमा टाँगिन पाउनुले मलाई सान्त्वना र शान्ति महसुस गराउँछ, किनभने म तपाईँका लागि क्रूसमा टाँगिन र तपाईँका इच्छाहरू पूरा गर्न सक्छु। आफूलाई तपाईँलाई दिँदा र आफ्नो जीवन तपाईँलाई चढाउँदा त्यसले मलाई पूर्ण रूपमा सन्तुष्ट पार्छ। हे परमेश्‍वर! तपाईँ कति प्रेमिलो हुनुहुन्छ! यदि तपाईँले मलाई जिउन दिनुभयो भने, म तपाईँलाई प्रेम गर्न अझ बढी इच्छुक हुनेछु। म जीवित रहुन्जेल, तपाईँलाई प्रेम गर्नेछु। म तपाईँलाई अझ गहिरो प्रेम गर्न चाहन्छु। तपाईँ मेरो न्याय गर्नुहुन्छ, मलाई सजाय दिनुहुन्छ र मेरो परीक्षा गर्नुहुन्छ किनभने म धर्मी छैनँ, किनभने मैले पाप गरेको छु। अनि तपाईँको धर्मी स्वभाव मेरा लागि अझै स्पष्ट हुन्छ। यो मेरा लागि एउटा आशिष्‌ हो, किनभने म तपाईँलाई अझै गहन रूपमा प्रेम गर्न सक्छु। तपाईँले मलाई प्रेम नगर्नुभए पनि म तपाईँलाई यसरी नै प्रेम गर्न इच्छुक छु। म तपाईँको धर्मी स्वभाव हेर्न इच्छुक छु, किनभने यसले मलाई अर्थपूर्ण जीवन जिउन अझ बढी सक्षम बनाउँछ। मलाई सधैँ अहिलेको मेरो जीवन बढी अर्थपूर्ण छ भन्‍ने लाग्छ, किनभने म तपाईँका खातिर क्रूसमा टाँगिएको छु र तपाईँका लागि मर्नु अर्थपूर्ण हुन्छ। तैपनि मलाई अझै सन्तुष्ट महसुस हुँदैन, किनभने म तपाईँलाई अत्यन्तै कम चिन्छु, मलाई थाहा छ, म तपाईँका इच्छाहरू पूर्ण रूपमा पूरा गर्न सक्दिनँ र मैले तपाईँलाई अत्यन्तै कम प्रतिदान गरेको छु। म आफ्नो जीवनमा तपाईँलाई पूर्ण रूपमा प्रतिदान गर्न असमर्थ भएको छु; म त्योभन्दा धेरै टाढा छु। यस क्षणलाई फर्केर हेर्दा, म तपाईँप्रति अत्यन्तै ऋणी भएको महसुस गर्छु र मेरा सबै गल्ती र मैले तपाईँलाई प्रतिदान नगरेका सबै प्रेमको परिपूर्ति गर्न मसँग यो क्षण मात्रै छ।”

सबै मानिसहरू अर्थपूर्ण जीवन जिउने खोजीमा लाग्नुपर्छ, र आफ्‍ना वर्तमान परिस्‍थितिहरूप्रति सन्तुष्ट हुनु हुँदैन। तिनीहरूले पत्रुसको स्वरूपमा जिउनैपर्छ, र तिनीहरूसँग पत्रुसका ज्ञान र अनुभवहरू हुनैपर्छ। तिनीहरूले अझै उच्‍च र अझै गहन कुराहरूको खोजी गर्नुपर्छ। तिनीहरूले परमेश्‍वरप्रतिको अझ गहिरो र शुद्ध प्रेम, साथै मूल्य र अर्थसहितको जीवनको खोजी गर्नुपर्छ। यो मात्र जीवन हो; तब मात्र तिनीहरू पत्रुसजस्तै हुनेछन्। तैँले सकारात्मक पाटोतर्फ सक्रिय रूपमा प्रवेश गर्न ध्यान दिनुपर्छ, र अस्थायी सहजतामा सन्तुष्ट भएकै कारण नकारात्मक हुने र आफूलाई पछाडि धकेल्ने, र त्यो सँगसँगै अझै प्रगाढ, अझै विस्तृत र अझै व्यवहारिक सत्यताहरूलाई बेवास्ता गर्ने गर्नु हुँदैन। तँमा व्यवहारिक प्रेम हुनैपर्छ, र तैँले कुनै जनावरको भन्दा फरक नभएको यो पतित, निस्फिक्री जीवनबाट आफूलाई मुक्त गर्ने हरसम्भव उपाय पत्ता लगाउनैपर्छ। तैँले अर्थपूर्ण जीवन, मूल्यवान् जीवन जिउनैपर्छ, र तैँले आफैलाई मूर्ख बनाउनु वा आफ्‍नो जीवनलाई खेलौनाजस्तो व्यवहार गर्नु हुँदैन। सङ्कल्प भएका र परमेश्‍वरलाई प्रेम गर्ने हरेकका लागि प्राप्त गर्न नसकिने सत्यताहरू छैनन्‌ र दह्रिलो गरी खडा हुन नसकिने कुनै इन्साफ छैन। तैँले आफ्‍नो जीवन कसरी जिउनुपर्छ? तैँले कसरी परमेश्‍वरलाई प्रेम गर्नुपर्छ, र यो प्रेम प्रयोग गरेर उहाँका अभिप्रायहरू पूरा गर्नुपर्छ? तेरो जीवनमा योभन्दा ठूलो विषय छैन। सबैभन्दा महत्त्वपूर्ण कुरा, तँसँग यस किसिमको सङ्कल्प र दृढता हुनैपर्छ, र तँ कायर, दुर्बल व्यक्ति बन्‍नु हुँदैन। तैँले अर्थपूर्ण जीवन र अर्थपूर्ण सत्यताहरूको अनुभव गर्न सिक्‍नैपर्छ, र आफूलाई त्यसरी झाराटारूवा व्यवहार गर्नु हुँदैन। तैँले थाहै नपाई, तेरो जीवन बितेर जानेछ; त्यसपछि के तैँले अझै पनि परमेश्‍वरलाई प्रेम गर्ने यस्तो अवसर पाउनेछस्? के मानिसले आफू मरेपछि परमेश्‍वरलाई प्रेम गर्न सक्छ? तँसँग पनि पत्रुसको जस्तै सङ्कल्प र विवेक हुनुपर्छ; तैँले अर्थपूर्ण जीवन जिउनैपर्छ, र आफैसँग खेलबाड गर्नु हुँदैन। एउटा मानव, जो परमेश्‍वरलाई पछ्याउने व्यक्ति हो उसका रूपमा, तैँले आफ्‍नो पूरै जीवनलाई होसियारी र गम्भीरताका साथ ख्याल गर्न र सम्हाल्न सक्नैपर्छ: तैँले कसरी आफूलाई परमेश्‍वरप्रति अर्पित गर्नुपर्छ, तैँले कसरी अझ अर्थपूर्ण तरिकाले परमेश्‍वरमा विश्‍वास गर्नुपर्छ, र तैँले परमेश्‍वरलाई प्रेम गर्ने हुनाले, तैँले कसरी अझ बढी शुद्धता, अझ बढी सुन्दरता, र अझ बढी पुण्यका साथ उहाँलाई प्रेम गर्नुपर्छ। आज, तँ आफूलाई विजय गरिनुपर्ने कुरामा मात्रै सन्तुष्ट हुनु हुँदैन, तैँले आफ्नो अगाडिको मार्गमा कसरी हिँड्नुपर्छ भन्‍ने कुरालाई पनि ख्याल गर्नैपर्छ। तँसँग सिद्ध पारिने सङ्कल्प हुनैपर्छ र साहस हुनैपर्छ र तैँले सधैँ आफूलाई असक्षम ठान्नु हुँदैन। के सत्यताले मानिसलाई अन्यायपूर्ण व्यवहार गर्न सक्छ? के सत्यताले जानाजानी मानिसको विरोध गर्न सक्छ? यदि तँ सत्यता पछ्याउँछस् भने, के यो तँमाथि हाबी हुन सक्छ? यदि तँ इन्साफको पक्षमा दृढ हुन्छस् भने, के यसले तँलाई ढाल्नेछ? यदि जीवन पछ्याउनु साँच्चै नै तेरो सङ्कल्प हो भने, के जीवन तँबाट उम्कन सक्छ? यदि तँ सत्यतारहित छस् भने, त्यो सत्यताले तँलाई बेवास्ता गर्ने भएकाले होइन, बरु तँ सत्यताबाट टाढा बस्ने भएकाले हो; यदि तँ इन्साफको पक्षमा दृढ रहन सक्दैनस् भने, त्यो इन्साफमा केही खराबी भएकाले होइन, बरु तैँले इन्साफले तथ्यहरू बङ्ग्याउँछ भन्‍ने विश्‍वास गर्ने भएकाले हो; यदि तैँले धेरै वर्षको पछ्याइपछि जीवन प्राप्त गरेको छैनस् भने, त्यो जीवनले तँलाई कुनै विवेक नदेखाउने भएकाले होइन, बरु तैँले जीवनलाई विवेक नदेखाउने भएकाले र जीवनलाई पर धकेलेकाले गर्दा हो; यदि तँ ज्योतिमा जिउँछस् तैपनि तैँले ज्योति प्राप्त गरेको छैनस् भने, त्यो ज्योतिले तँलाई उज्यालो दिन नसक्ने भएकाले होइन, बरु तैँले ज्योतिको अस्तित्वलाई कुनै ध्यान नदिएकाले गर्दा हो र त्यसैले ज्योति तँबाट चुपचाप छुटेर गएको छ। यदि तँ पछ्याउँदैनस् भने, तँ मूल्यहीन रद्दी होस् र तँमा जिउने साहस छैन अनि तँसँग अन्धकारका शक्तिहरूलाई प्रतिरोध गर्ने आत्मा छैन भनेर मात्रै भन्न सकिन्छ। तँ अत्यन्तै कायर छस्! तँ शैतानका शक्तिहरूको घेराबन्दीबाट मुक्त हुन सक्दैनस् र तँ यस्तो प्रकारको शान्ति र सुरक्षामा आफ्नो जीवन बिताउन र अज्ञानतामा मर्न मात्रै इच्छुक छस्। विजय हासिल गरिने पछ्याइ नै तैँले हासिल गर्नुपर्ने कुरा हो; यो तेरो गर्नैपर्ने दायित्व हो। यदि तँ विजय हासिल गरिनुमा मात्रै सन्तुष्ट हुन्छस् भने, तैँले ज्योतिको अस्तित्वलाई धपाइरहेको छस्। तैँले सत्यताका लागि कष्ट भोग्‍नैपर्छ, तैँले सत्यताका लागि आफ्नो बलिदान गर्नैपर्छ, तैँले सत्यताका लागि अपमान सहनैपर्छ, र अति नै बढी सत्यता प्राप्त गर्नका खातिर तैँले अति नै बढी दुःख सहनैपर्छ। तैँले यो चाहिँ गर्न सक्नुपर्छ। पारिवारिक सामञ्जस्यतामा रमाउनका खातिर तैँले सत्यतालाई मिल्काउनु हुँदैन र अस्थायी आनन्दका खातिर तैँले जीवनभरको इज्जत र जीवनभरको निष्ठा गुमाउनु हुँदैन। तैँले ती यावत् थोकलाई पछ्याउनुपर्छ जुन सुन्दर र राम्रा होऊन्, र तैँले जीवनमा त्यस्तो मार्ग पछ्याउनुपर्छ जुन अझ बढी अर्थपूर्ण होस्। यदि तँ पछ्याउनका लागि कुनै लक्ष्य पटक्कै नभएको पट्यारलाग्दो र सांसारिक जीवन जिउँछस्‌ भने, के त्यो आफ्‍नो जीवनलाई खेर फाल्नु होइन र? तैँले के प्राप्त गर्न सक्छस्? एउटा सत्यताका खातिर तैँले देहका सबै आनन्द त्याग्‍नुपर्छ, र तैँले थोरै आनन्दका खातिर सबै सत्यतालाई मिल्काउनु हुँदैन। यस्ता मानिसहरूको कुनै निष्ठा हुँदैन, कुनै इज्जत हुँदैन र तिनीहरूको अस्तित्वमा कुनै अर्थ हुँदैन!

परमेश्‍वर मानिसलाई सजाय दिनुहुन्छ र न्याय गर्नुहुन्छ किनभने यो उहाँको कामको माग हो अनि त्योभन्दा पनि बढी, यो मानिसको आवश्यकता हो। मानिसले सजाय र न्याय पाउन आवश्यक छ र त्यसपछि मात्रै उसले परमेश्‍वरप्रतिको प्रेम हासिल गर्न सक्छ। आज, तिमीहरू पूर्ण रूपमा विश्‍वस्त भएका छौ, तर जब तिमीहरू सानोभन्दा सानो रोकावट सामना गर्छौ, तब तिमीहरू समस्यामा पर्छौ; तिमीहरूको कद अझै पनि ज्यादै सानो छ र तिमीहरूले अझ गहन ज्ञान हासिल गर्नका लागि अझै पनि यस्तो सजाय र न्याय अझ बढी अनुभव गर्न आवश्यक छ। आज, तिमीहरूसँग लगभग परमेश्‍वरको डर मान्‍ने थोरै हृदय छ अनि तिमीहरू परमेश्‍वरसँग डराउँछौ र उहाँ साँचो परमेश्‍वर हुनुहुन्छ भन्‍ने जान्दछौ तर तिमीहरूमा उहाँप्रति त्यति प्रेम छैन, झन् तिमीहरूले शुद्ध प्रेम हासिल गरेका हुनु त परै जाओस्; तिमीहरूको ज्ञान अत्यन्तै सतही छ र तिमीहरूको कदमा अझै पनि कमी छ। जब तिमीहरू साँच्चै नै कुनै वातावरण सामना गर्छौ, तब तिमीहरूले अझै पनि साक्षी दिएका हुँदैनौ, तिमीहरूसँग सकारात्मक प्रवेश अत्यन्तै कम हुन्छ र कसरी अभ्यास गर्ने भन्‍ने तिमीहरूलाई पटक्कै थाहा हुँदैन। धेरैजसो मानिस नकारात्मक र निष्क्रिय हुन्छन्; तिनीहरू हृदयमा गोप्य रूपले मात्र परमेश्‍वरलाई प्रेम गर्छन्, तर तिनीहरूसँग अभ्यासको कुनै मार्ग हुँदैन, न त तिनीहरू आफ्नो लक्ष्य के हो भन्‍ने कुरामा नै स्पष्ट हुन्छन्। सिद्ध पारिएकाहरूमा सामान्य मानवता मात्रै नभई, विवेकको मापनलाई उछिन्‍ने, विवेकका मानकहरूभन्दा उच्च सत्यताहरू पनि हुन्छन्। तिनीहरूले आफ्नो विवेक प्रयोग गरेर परमेश्‍वरको प्रेम चुक्ता गर्ने मात्र नभई, त्योभन्दा बढी, परमेश्‍वरलाई चिनेका हुन्छन् र परमेश्‍वर प्रेमिलो हुनुहुन्छ, उहाँ मानिसको प्रेमको योग्य हुनुहुन्छ र परमेश्‍वरमा प्रेम गर्ने कुराहरू यति धेरै छन् र मानिस उहाँलाई प्रेम नगरी बस्नै सक्दैन भनी देखेका हुन्छन्। सिद्ध पारिएका मानिसहरूको परमेश्‍वरप्रतिको प्रेम तिनीहरूको आफ्नै व्यक्तिगत सङ्कल्प पूरा गर्नका लागि हो। तिनीहरूको प्रेम स्वस्फूर्त हुन्छ, त्यसले बदलामा केही पनि माग्दैन र जुन लेनदेन होइन। तिनीहरू परमेश्‍वरलाई उहाँबारे आफ्नो ज्ञानको कारणले मात्रै प्रेम गर्छन्। त्यस्ता मानिसहरू परमेश्‍वर तिनीहरूलाई अनुग्रह प्रदान गर्नुहुन्छ कि गर्नुहुन्न भन्‍ने कुराको वास्ता गर्दैनन् र परमेश्‍वरलाई सन्तुष्ट पार्नुमा मात्रै सन्तुष्ट हुन्छन्। तिनीहरू परमेश्‍वरसँग सर्तहरू राखेर सम्झौता गर्दैनन्, न त तिनीहरू परमेश्‍वरप्रतिको आफ्नो प्रेमलाई विवेकद्वारा मापन नै गर्छन्: “तपाईँले मलाई दिनुभएको छ, त्यसैले बदलामा म तपाईँलाई प्रेम गर्छु; यदि तपाईँ मलाई दिनुहुन्न भने, मसित बदलामा तपाईँलाई दिने केही पनि छैन।” सिद्ध पारिएकाहरू सधैँ यस्तो विश्‍वास गर्छन्, “परमेश्‍वर सृष्टिकर्ता हुनुहुन्छ र उहाँ हामीमाथि यो काम गर्नुहुन्छ। मसँग सिद्ध पारिने यो अवसर, अवस्था र योग्यता भएको हुनाले, मेरो पछ्याइ भनेको अर्थपूर्ण जीवन जिउने हुनुपर्छ र मैले उहाँलाई सन्तुष्ट पार्नुपर्छ।” यो ठ्याक्कै पत्रुसले अनुभव गरेको कुराजस्तै हो: जब उनी सबैभन्दा कमजोर अवस्थामा थिए, तब उनले परमेश्‍वरलाई प्रार्थना गरे र भने, “हे परमेश्‍वर! तपाईँलाई थाहा छ, समय वा ठाउँ जस्तोसुकै भए पनि, म सधैँ तपाईँलाई सम्झन्छु र चाहे समय वा ठाउँ जस्तोसुकै होस्, म तपाईँलाई प्रेम गर्न चाहन्छु, तर मेरो कद अत्यन्तै सानो छ, म अत्यन्तै कमजोर र शक्तिहीन छु, मेरो प्रेम अत्यन्तै सीमित छ र तपाईँप्रतिको मेरो सच्चापन अत्यन्तै थोरै छ। तपाईँको प्रेमको तुलनामा, म जिउनका लागि योग्य नै छैनँ। मलाई मेरो जीवन व्यर्थ नहोस् र मैले तपाईँको प्रेमको प्रतिदान गर्न सकूँ भन्ने मात्र होइन, तर त्यसबाहेक, आफूसित भएका सबै कुरा तपाईँलाई अर्पण गर्न सकूँ भन्‍ने इच्छा छ। यदि मैले तपाईँलाई सन्तुष्ट पार्न सकेँ भने, एक सृजित प्राणीका रूपमा, मेरो मनले शान्ति पाउनेछ र म अरू केही पनि माग्नेछैनँ। म अहिले कमजोर र शक्तिहीन भए पनि, म तपाईँका निर्देशनहरू बिर्सनेछैनँ र म तपाईँको प्रेम बिर्सनेछैनँ। अहिले मैले तपाईँको प्रेमको प्रतिदान गर्नेबाहेक अरू केही गरिरहेको छैनँ। हे परमेश्‍वर, मलाई अत्यन्तै नराम्रो महसुस हुन्छ! म कसरी आफ्नो हृदयको प्रेम तपाईँलाई फर्काउन सक्छु, म कसरी आफूले सक्ने सबै गर्न अनि तपाईँका इच्छाहरू पूरा गर्न सक्ने हुन र आफूसित भएका सबै कुरा तपाईँलाई अर्पण गर्न सक्ने हुन सक्छु? तपाईँलाई मानिसको कमजोरी थाहा छ; म कसरी तपाईँको प्रेमको योग्य हुन सक्छु र? हे परमेश्‍वर! तपाईँलाई थाहा छ मेरो कद सानो छ र मेरो प्रेम अत्यन्तै थोरै छ। यस्तो प्रकारको वातावरणमा म कसरी सक्दो प्रयास गर्न सक्छु र? मलाई मैले तपाईँको प्रेमको प्रतिदान गर्नुपर्छ भन्ने थाहा छ, मलाई मैले आफूसँग भएका सबै कुरा तपाईँलाई दिनुपर्छ भन्ने थाहा छ, तर आज मेरो कद अत्यन्तै सानो छ। म मलाई शक्ति र आस्था दिनुहोस् भनी अनुरोध गर्छु, ताकि म तपाईँलाई शुद्ध प्रेम अर्पण गर्न, आफूसँग भएका सबै कुरा तपाईँलाई अर्पण गर्न अझ बढी सक्षम हुन सकूँ र तपाईँको प्रेमको प्रतिदान गर्न सक्ने मात्रै नभई, अझ महत्त्वपूर्ण कुरा, तपाईँको सजाय, न्याय र परीक्षाहरू अनि अझै गम्भीर श्रापहरू अनुभव गर्न सक्ने हुन सकूँ। तपाईँले मलाई तपाईँको प्रेम हेर्न दिनुभएको छ र म तपाईँलाई प्रेम नगरी बस्न सक्दिनँ अनि आज म कमजोर र शक्तिहीन भए पनि, म तपाईँलाई कसरी बिर्सन सक्छु र? मैले तपाईँलाई तपाईँको प्रेम, सजाय र न्याय सबैका कारण चिनेको छु, तैपनि मलाई तपाईँको प्रेमलाई सन्तुष्ट पार्न सक्दिनँ भन्ने पनि महसुस हुन्छ, किनभने तपाईँ अत्यन्तै महान् हुनुहुन्छ। म कसरी आफूसँग भएका सबै कुरा सृष्टिकर्तालाई अर्पण गर्न सक्छु?” पत्रुसको बिन्ती यस्तो थियो, तैपनि उनको कदमा कमी थियो। यसबेला, उनलाई आफ्नो हृदयमा छुरा घुमिरहेको जस्तो महसुस भयो। उनी वेदनामा थिए; त्यस्तो अवस्थामा के गर्ने भन्‍ने उनलाई थाहा थिएन। तैपनि उनले अझै प्रार्थना गर्न जारी राखे, “हे परमेश्‍वर! मानिस बुलसुलभ कदको हुन्छ, उसको विवेक कमजोर हुन्छ र मैले हासिल गर्न सक्ने एउटै मात्र कुरा भनेको तपाईँको प्रेमको प्रतिदान गर्नु हो। आज, म तपाईँका अभिप्रायहरू कसरी पूरा गर्ने भनी जान्दिनँ र मेरो इच्छा भनेको आफूले सकेजति सबै गर्ने, आफूसँग भएका सबै कुरा दिने र आफूसँग भएका सबै कुरा तपाईँलाई अर्पण गर्ने मात्रै हो। तपाईँको न्यायको बाबजुद, तपाईँको सजायको बाबजुद, चाहे तपाईँ मलाई कामकुराहरू प्रदान गर्नुहोस् वा मबाट कामकुराहरू लैजानुहोस्, कृपया मलाई तपाईँप्रतिको अलिकति गुनासोबाट मुक्त राख्नुहोस्। धेरै पटक, तपाईँले मलाई सजाय दिँदा र मेरो न्याय गर्दा, मभित्र सधैँ गुनासाहरू हुन्थे र म शुद्धता हासिल गर्न वा तपाईँका इच्छाहरू पूरा गर्न असमर्थ हुन्थेँ। मैले तपाईँको प्रेमको प्रतिदान गर्नु मेरो बाध्यता थियो र यसबेला म आफूलाई अझ बढी घृणा गर्छु।” पत्रुसले परमेश्‍वरप्रतिको अझ शुद्ध प्रेम खोजी गरेकाले यसरी प्रार्थना गरेका थिए। उनी खोजी र बिन्ती गरिरहेका थिए अनि त्योभन्दा पनि बढी, उनी आफूलाई दोष दिइरहेका थिए र परमेश्‍वरसामु आफ्ना पापहरू स्वीकार गरिरहेका थिए। उनले परमेश्‍वरप्रति ऋणी महसुस गरे र आफूप्रति घृणा महसुस गरे, तैपनि उनी केही हदसम्म दुःखी र नकारात्मक पनि थिए। उनी सधैँ यस्तै महसुस गर्थे, मानौँ उनी परमेश्‍वरका अभिप्रायहरू पूरा गर्न सकिरहेका छैनन् र सक्दो राम्रो गर्न सकिरहेका छैनन्। यस्ता अवस्थाहरूमा, पत्रुसले अझै पनि अय्यूबको आस्थालाई पछ्याए। उनले अय्यूबको विश्‍वास कति महान् थियो भन्‍ने कुरा देखे, किनभने अय्यूबले आफूसँग भएका सबै कुरा परमेश्‍वरद्वारा प्रदान गरिएको हो र परमेश्‍वरले उनीबाट सबै कुरा लैजानु स्वाभाविक हो, परमेश्‍वर जसलाई इच्छा गर्नुहुन्छ उसैलाई दिनुहुन्छ भन्‍ने देखेका थिए—परमेश्‍वरको धर्मी स्वभाव त्यस्तो थियो। अय्यूबसँग कुनै गुनासो थिएन र उनी अझै पनि परमेश्‍वरको प्रशंसा गर्न सक्थे। पत्रुसले आफूलाई पनि चिनेका थिए र उनले हृदयमा प्रार्थना गरे, “आज म आफ्नो विवेक प्रयोग गरेर तपाईँको प्रेमको प्रतिदान गर्नुमा र म तपाईँलाई जति प्रेम फर्काउँछु त्यसमा सन्तुष्ट हुनु हुँदैन, किनभने मेरा सोचहरू अत्यन्तै भ्रष्ट छन् र म तपाईँलाई सृष्टिकर्ताका रूपमा देख्न असमर्थ छु। म अझै पनि तपाईँलाई प्रेम गर्न योग्य नभएको हुनाले, मैले आफूसँग भएका सबै कुरा तपाईँलाई अर्पण गर्नैपर्छ र स्वेच्छाले त्यसो गर्नुपर्छ, तपाईँले गरेका सबै कुरा मैले थाहा पाउनैपर्छ र कुनै पनि निर्णय म आफैले गर्नु हुँदैन, मैले तपाईँको प्रेम हेर्नैपर्छ र तपाईँको प्रशंसा गर्न र तपाईँको पवित्र नामको गुणगान गाउन सक्नैपर्छ, ताकि तपाईँले ममार्फत ठूलो महिमा प्राप्त गर्न सक्नुहोओस्। म तपाईँका लागि यस गवाहीमा दृढ रहन इच्छुक छु। हे परमेश्‍वर! तपाईँको प्रेम अति बहुमूल्य र सुन्दर छ; म कसरी दुष्टको हातमा जिउन इच्छुक हुन सक्छु र? के मलाई तपाईँले बनाउनुभएको होइन र? म कसरी शैतानको सत्ताअन्तर्गत जिउन सक्छु र? म दुष्टको सत्ताअन्तर्गत जिउनुभन्दा बरु आफ्नो सम्पूर्ण सत्त्व तपाईँको सजायमाझ जिओस् भन्‍ने चाहन्छु। यदि म पखालिन सक्छु र मेरा सबै कुरा तपाईँलाई अर्पण गर्न सक्छु भने, म आफ्नो शरीर र हृदय तपाईँको न्याय र सजायमा अर्पण गर्न इच्छुक छु, किनभने म शैतानलाई घृणा गर्छु र यसको सत्ताअन्तर्गत जिउन अनिच्छुक छु। तपाईँ मेरो न्याय गरेर आफ्नो धर्मी स्वभाव व्यक्त गर्नुहुन्छ; म पूर्ण रूपमा इच्छुक छु र मलाई अलिकति पनि गुनासो छैन। यदि म एक सृजित प्राणीको कर्तव्य पूरा गर्न सक्षम हुन्छु भने, म आफ्नो सम्पूर्ण जीवनमा तपाईँको न्याय होस् अनि यसरी मैले तपाईँको धर्मी स्वभावलाई चिन्न सकूँ र आफूलाई दुष्टको प्रभावबाट मुक्त गर्न सकूँ भन्‍ने चाहन्छु।” पत्रुस सधैँ यसरी नै प्रार्थना गर्थे, सधैँ यसरी खोजी गर्थे र उनी तुलनात्मक रूपले उच्च स्तरमा पुगे। उनले परमेश्‍वरको प्रेमको प्रतिदान गर्न सकेका मात्र होइनन्, अझ महत्त्वपूर्ण कुरा, उनले सृजित प्राणीका रूपमा आफ्नो कर्तव्य पनि पूरा गरे। उनलाई आफ्नो विवेकले नघोचेको मात्रै होइन, उनी विवेकका मानकहरूलाई उछिन्‍न पनि सक्षम भए। उनका प्रार्थनाहरू निरन्तर परमेश्‍वरसम्म पुगिरहे, जसले गर्दा उनका सङ्कल्पहरू अझै ठूला बन्दै गए र उनीसँग परमेश्‍वरलाई प्रेम गर्ने हृदय झन्-झन् बढ्दै गयो। उनले पीडादायी कष्ट भोगे पनि, अझै परमेश्‍वरलाई प्रेम गर्न बिर्सेनन् र अझै पनि परमेश्‍वरका अभिप्रायहरू बुझ्ने सामर्थ्य हासिल गर्न खोजे। उनले आफ्ना प्रार्थनाहरूमा निम्न शब्दहरू उच्चारण गरे: “मैले तपाईँको प्रेमको प्रतिदान गर्नेभन्दा बढी केही पनि हासिल गरेको छैनँ। मैले शैतानको अगाडि तपाईँका लागि साक्षी दिएको छैनँ, आफूलाई शैतानको प्रभावबाट मुक्त गरेको छैनँ र म अझै पनि देहमाझ जिउँछु। मलाई आफ्नो प्रेम प्रयोग गरेर शैतानलाई पराजित गर्ने, त्यसलाई लज्जित पार्ने र यसरी तपाईँका अभिप्रायहरू पूरा गर्ने इच्छा छ। मलाई आफ्नो सम्पूर्णता तपाईँलाई दिने, आफ्नो अलिकति पनि भाग शैतानलाई नदिने इच्छा छ, किनभने शैतान तपाईँको शत्रु हो।” उनले जति बढी यस दिशामा खोजी गरे, उनी त्यति नै बढी प्रभावित भए र यी मामिलाहरूबारे उनको ज्ञान त्यति नै बढ्दै गयो। थाहै नपाई, उनले आफू शैतानको प्रभावबाट मुक्त हुनुपर्छ र आफूलाई पूर्ण रूपमा परमेश्‍वरलाई दिनुपर्छ भन्‍ने थाहा पाए। उनी यस्तो स्तरमा पुगेका थिए। उनले शैतानको प्रभावलाई उछिनिहेका थिए अनि आफूलाई देहका आनन्द र रुचिहरूबाट मुक्त गरिरहेका थिए, अनि उनी परमेश्‍वरको सजाय र उहाँको न्याय दुवैको अझ गहन रूपमा अनुभव गर्न इच्छुक थिए। उनले भने, “म तपाईँको सजायमाझ र तपाईँको न्यायमाझ जिए पनि, त्यो जतिसुकै पीडादायी भए पनि, म अझै शैतानको सत्तामा जिउन अनिच्‍छुक छु, म शैतानद्वारा मूर्ख बनाइने जीवन जिउन अनिच्‍छुक छु। म तपाईँका श्रापहरूमाझ जिउनुलाई सुख ठान्छु र शैतानका आशिष्‌हरूमाझ जिउनुलाई पीडा ठान्छु। तपाईँको न्यायमाझ जिउँदा म तपाईँलाई प्रेम गर्छु र यसले गर्दा मेरो हृदयमा ठूलो आनन्द छाउँछ। तपाईँका सजाय र न्याय धार्मिकता र पवित्रता हुन्; यो मलाई धुनका लागि हो र त्योभन्दा पनि बढी, यो मलाई मुक्ति दिनका लागि हो। म एक क्षण पनि शैतानको शक्तिअन्तर्गत जिउनुभन्दा बरु आफ्नो सम्पूर्ण जीवन तपाईँको न्यायमा बिताउन र तपाईँको हेरचाह पाउन चाहन्छु। म तपाईँबाट धोइन चाहन्छु; कष्ट नै भोग्‍नु परे पनि, म शैतानद्वारा शोषित हुन र मूर्ख बनाइन अनिच्छुक छु। म, यो सृजित प्राणी, तपाईँद्वारा प्रयोग गरिनुपर्छ, तपाईँको स्वामित्वमा राखिनुपर्छ; मलाई तपाईँद्वारा न्याय पनि गरिनुपर्छ, र तपाईँद्वारा सजाय पनि दिइनुपर्छ, तपाईँद्वारा श्राप समेत दिइनुपर्छ। जब तपाईँ मलाई आशिष् दिन इच्छुक हुनुहुन्छ तब मेरो हृदय हर्षित हुन्छ, किनभने मैले तपाईँको प्रेम देखेको छु। तपाईँ सृष्टिकर्ता हुनुहुन्छ, र म एक सृजित प्राणी हुँ: मैले तपाईँलाई धोका दिनु र शैतानको सत्ताअन्तर्गत जिउनु हुँदैन, न त म शैतानद्वारा शोषित नै हुन मिल्छ। म शैतानका लागि जिउनुको साटो तपाईँको घोडा, वा गोरु हुनुपर्छ। म बरु दैहिक आनन्दविना, तपाईँको सजायमाझ जिउन चाहन्छु, र मैले तपाईँको अनुग्रह गुमाउनुपरे पनि यसले मलाई आनन्द दिनेछ। तपाईँको अनुग्रह मसँग नहुने भए पनि, म तपाईँको सजाय र तपाईँको न्यायबाट आनन्द प्राप्त गरिरहेको नै हुनेथिएँ। यो तपाईँको सर्वोत्तम आशिष्‌ हो, तपाईँको सबैभन्दा ठूलो अनुग्रह हो। हुन तपाईँ मप्रति सधैँ प्रतापी र क्रोधित हुनुहुन्छ, तर म अझै पनि तपाईँलाई छोडेर जान असमर्थ छु, र म अझै पनि तपाईँलाई पर्याप्त प्रेम गर्न सक्दिनँ। म बरु तपाईँको घरमा जिउन रुचाउँछु, म तपाईँको श्राप, सजाय, र प्रहार भोग्न रुचाउँछु, तर शैतानको सत्ताअन्तर्गत जिउन, वा देहका लागि मात्र दौडधुप गर्न र आफूलाई व्यस्त राख्न चाहन्नँ, देहका लागि जिउन त झनै चाहन्नँ।” पत्रुसको प्रेम एउटा शुद्ध प्रेम थियो। यो नै सिद्ध पारिनुको अनुभव हो, र सिद्ध पारिने उच्चतम स्तर हो; योभन्दा अर्थपूर्ण जीवन अरू कुनै छैन। उनले परमेश्‍वरको सजाय र न्याय स्वीकार गरे, उनले परमेश्‍वरको धर्मी स्वभावलाई बहुमूल्य ठाने, र पत्रुसको योभन्दा बहुमूल्य कुरा अरू केही थिएन। उनले भने, “शैतानले मलाई भौतिक आनन्दहरू दिन्छ, तर म तिनलाई बहुमूल्य ठान्दिनँ। परमेश्‍वरका सजाय र न्याय ममाथि आउँछन्—म यसलाई अनुग्रहका रूपमा, आनन्दको स्रोतका रूपमा, र आशिष्‌का रूपमा लिन्छु। यदि परमेश्‍वरको न्याय नभएको भए म परमेश्‍वरलाई कहिल्यै प्रेम गर्ने थिइनँ, म अझै पनि शैतानको सत्ताअन्तर्गत जिउने थिएँ, र अझै पनि शैतानको नियन्त्रणमा र यसको पकडमा हुने थिएँ। यदि त्यस्तो भएको भए, म कहिल्यै पनि साँचो मानव बन्ने थिइनँ, किनभने म परमेश्‍वरलाई सन्तुष्ट पार्न असमर्थ हुने थिएँ, र परमेश्‍वरलाई मेरो सम्पूर्णता अर्पण गर्न सक्षम हुने थिइनँ। परमेश्‍वरले मलाई आशिष् नदिनुभए पनि, मभित्र आगो बलिरहेको जस्तो भित्री सान्त्वनाविना, र कुनै शान्ति वा आनन्दविना मलाई छोड्नुभए पनि, साथै परमेश्‍वरको सजाय र ताडना मबाट कहिल्यै अलग नभए पनि, परमेश्‍वरको सजाय र न्यायमा म उहाँको धर्मी स्वभाव देख्न सक्षम छु। म यसमा रमाउँछु; जीवनमा योभन्दा मूल्यवान् वा अर्थपूर्ण कुरा अरू कुनै छैन। उहाँको सुरक्षा र हेरचाह निर्मम सजाय, न्याय, श्राप, र प्रहारमा परिणत भएका भए पनि, म यी कुराहरूमा अझै पनि आनन्द लिन्छु, किनभने तिनले मलाई अझ राम्ररी पखाल्न र परिवर्तन गर्न सक्छन्, मलाई परमेश्‍वरको अझ नजिक ल्याउन सक्छन्, मलाई परमेश्‍वरलाई प्रेम गर्न अझ बढी सक्षम बनाउन सक्छन्, र परमेश्‍वरप्रतिको मेरो प्रेमलाई अझ शुद्ध बनाउन सक्छन्। यसले मलाई एउटा सृजित प्राणीका रूपमा आफ्नो कर्तव्य पूरा गर्न सक्षम बनाउँछ, र मलाई परमेश्‍वरसमक्ष र शैतानको प्रभावबाट टाढा लैजान्छ, र मलाई आइन्दा शैतानको सेवा नगर्ने अवस्थामा पुर्‍याउँछ। जब म शैतानको सत्ताअन्तर्गत जिउँदिनँ, र म आफूसित नराखी आफूसँग भएको सबै कुरा र आफूले गर्न सक्ने सबै कुरा परमेश्‍वरलाई अर्पण गर्न सक्षम हुन्छु—त्यसैबेला म पूर्ण रूपमा सन्तुष्ट हुन्छु। परमेश्‍वरका सजाय र न्यायले नै मलाई मुक्ति दिएका छन्, र मेरो जीवन परमेश्‍वरको सजाय र न्यायबाट अविभाज्य छ। मेरो लागि, पृथ्वीमा जिउनु र शैतानको सत्ताअन्तर्गत जिउनु भनेको एउटै हो, र यदि परमेश्‍वरको सजाय र न्यायको हेरचाह र सुरक्षा नभएका भए, म सधैँ शैतानको सत्ताअन्तर्गत जिउने थिएँ, र, त्योभन्दा पनि बढी, मसँग अर्थपूर्ण जीवन जिउने अवसर वा उपाय हुने थिएन। जब परमेश्‍वरका सजाय र न्यायले मलाई कहिल्यै छोड्दैनन्, र मलाई निरन्तर परमेश्‍वरद्वारा पखालिन सक्षम बनाउँछन्, साथै परमेश्‍वरका कठोर वचनहरू, धर्मी स्वभाव, र प्रतापी न्याय मसँग हुन्छन्, तब मात्र म अधिकतम सुरक्षा प्राप्त गर्छु, ज्योतिमा जिउन थाल्छु, र परमेश्‍वरका आशिष्‌हरू प्राप्त गर्छु। पखालिन, र आफूलाई शैतानबाट मुक्त गर्न, र परमेश्‍वरको प्रभुत्वअन्तर्गत जिउन पाउनु—यो नै मेरो जीवनको सबैभन्दा ठूलो आशिष्‌ हो।” पत्रुसले आफ्ना अनुभवहरूमा हासिल गरेको सबैभन्दा ठूलो उचाइ यही हो।

सिद्ध पारिएपछि मानिसले हासिल गर्नुपर्ने स्थिति यही हो। यदि तँ यति पनि हासिल गर्न सक्दैनस् भने, तँ अर्थपूर्ण जीवन जिउन सक्दैनस्। मानिस देहमाझ जिउँछ, अर्थात् ऊ मानव नरकमा जिउँछ, र परमेश्‍वरको न्याय र सजायबिना मानिस शैतानजत्तिकै फोहोरी छ। मानिस कसरी पवित्र हुन सक्थ्यो र? पत्रुस यस्तो विश्वास गर्थ्यो: परमेश्‍वरद्वारा गरिने सजाय र न्याय नै मानिसको सर्वोत्तम सुरक्षा र सबैभन्दा ठूलो अनुग्रह हो। परमेश्‍वरको सजाय र न्यायमार्फत मात्रै मानिस बिउँझन सक्छ र देहलाई घृणा गर्न, शैतानलाई घृणा गर्न सक्छ। परमेश्‍वरको कठोर अनुशासनले मानिसलाई शैतानको प्रभावबाट मुक्त गर्छ, उसलाई उसको आफ्‍नै सानो संसारबाट मुक्त गर्छ र उसलाई परमेश्‍वरको मुहारको ज्योतिमा जिउन सक्षम बनाउँछ। सजाय र न्यायभन्दा उत्तम मुक्ति कुनै छैन। पत्रुसले यसो भन्दै प्रार्थना गरे, “परमेश्‍वर! तपाईँले मलाई सजाय दिनुभएसम्म र न्याय गर्नुभएसम्म, तपाईँले मलाई छोड्नुभएको छैन भनी मैले थाहा पाउनेछु। तपाईँले मलाई आनन्द वा शान्ति नदिनुभए पनि, मलाई कष्टमा जिउन लगाउनुभए पनि र ममाथि अनगिन्ती ताडना दिनुभए पनि, तपाईँले मलाई नछोड्नुभएसम्‍म मेरो हृदय ढुक्क हुनेछ। आज तपाईँको सजाय र न्याय मेरो सर्वोत्तम सुरक्षा र मेरो सबैभन्दा ठूलो आशिष्‌ बनेका छन्। तपाईँले दिने अनुग्रहले मलाई सुरक्षा दिन्छ। आज तपाईँ ममाथि अनुग्रह बर्साउनुहुन्छ र यो अनुग्रह तपाईँको धर्मी स्वभावको प्रकटीकरण हो, र सजाय र न्याय हो; त्यसभन्दा पनि बढी, यो एउटा परीक्षा हो, र कष्टको जीवन हो।” पत्रुसले आफ्‍नो देहका सुखचैनहरू त्याग्न र झनै गहन प्रेम र झनै ठूलो सुरक्षाको खोजी गर्न सके, किनभने उनले परमेश्‍वरको सजाय र न्यायबाट अत्यन्तै धेरै अनुग्रह प्राप्त गरेका थिए। यदि मानिस आफ्नो जीवनमा पखालिन र आफ्नो स्वभावमा परिवर्तन हासिल गर्न चाहन्छ भने, यदि ऊ अर्थपूर्ण जीवन जिउन र सृजित प्राणीका रूपमा आफ्‍नो कर्तव्य पूरा गर्न चाहन्छ भने, उसले परमेश्‍वरको सजाय र न्याय स्वीकार गर्नैपर्छ, र आफूबाट परमेश्‍वरको अनुशासन र परमेश्‍वरको प्रहारलाई टाढा जान दिनु हुँदैन, ताकि उसले आफैलाई शैतानको चालबाजी र प्रभावबाट मुक्त गर्न सकोस् र ऊ परमेश्‍वरको ज्योतिमा जिउन सकोस्। परमेश्‍वरको सजाय र न्याय नै ज्योति हो, र यो मानिसको मुक्तिको ज्योति हो, र मानिसका लागि योभन्दा राम्रो आशिष्, र योभन्दा ठूलो अनुग्रह वा सुरक्षा छैन भन्‍ने कुरा जान। मानिस शैतानको प्रभावमा जिउँछ, र देहमा अस्तित्वमा छ; यदि उसलाई पखालिँदैन र उसले परमेश्‍वरको सुरक्षा प्राप्त गर्दैन भने, मानिस अझै पतित बन्‍नेछ। यदि ऊ परमेश्‍वरलाई प्रेम गर्न चाहन्छ भने, उसलाई पखालिनैपर्छ र मुक्ति दिइनैपर्छ। पत्रुस प्रार्थना गर्थे, “परमेश्‍वर, तपाईँ मसँग उदार हुनुहुँदा म प्रसन्‍न हुन्छु, र सान्त्वना अनुभूति गर्छु; जब तपाईँ मलाई सजाय दिनुहुन्छ, म अझै बढी सान्त्वना र आनन्द महसुस गर्छु। म कमजोर भए पनि र मैले अवर्णनीय कष्ट सहेको भए पनि, मसँग आँसु र दुःख भए पनि, तपाईँलाई यो दुःख मेरो विद्रोहीपनका कारण र मेरो कमजोरीका कारण हो भन्‍ने थाहा छ। म रुन्छु किनभने म तपाईँका अभिप्रायहरू पूरा गर्न सक्दिनँ, म दुःख र पछुतो महसुस गर्छु किनभने म तपाईँका मागहरूका लागि अपर्याप्त छु, तर म यस तहमा पुग्न इच्‍छुक छु, म तपाईँलाई सन्तुष्ट पार्नका लागि आफूले सक्‍ने सबै गर्न इच्‍छुक छु। तपाईँको सजायले मेरो सुरक्षा र मेरा लागि सर्वोत्तम मुक्तिका रूपमा काम गरेको छ; तपाईँको न्यायले तपाईँको सहनशीलता र धैर्यतालाई उछिन्छ। तपाईँको सजाय र न्यायविना, मैले तपाईँको कृपा र प्रेमिलो-दयालुपनको आनन्द उठाउने थिइनँ। म आज तपाईँको प्रेमले स्वर्गहरूलाई पार गरेको र अरू सबै थोकभन्दा उत्कृष्ट भएको अझै बढी देख्‍छु। तपाईँको प्रेम त कृपा र प्रेमिलो-दयालुपन मात्रै होइन; त्योभन्दा पनि बढी, यो सजाय र न्याय हो। मैले तपाईँको सजाय र न्यायबाट एकदमै धेरै प्राप्त गरेको छु। तपाईँको सजाय र न्यायविना, एक जना पनि पखालिने थिएन र एक जनाले पनि सृष्टिकर्ताको प्रेम अनुभव गर्ने थिएन। मैले सयौँ परीक्षा र सङ्कष्ट सहेको र म बल्लतल्ल मृत्युबाट जोगिएको समेत भए पनि, तिनले मलाई साँचो रूपमा तपाईँलाई चिन्‍न र विशाल मुक्ति प्राप्त गर्न दिएका छन्। यदि तपाईँको सजाय, न्याय र अनुशासनले मलाई छोडेका भए, म शैतानको सत्ताअन्तर्गत अन्धकारमा जिउनेथिएँ। मानिसको देहसँग के-कस्ता लाभहरू छन् र? यदि तपाईँको सजाय र न्यायले मलाई छोडेका भए, यो त तपाईँको आत्माले मलाई त्याग्‍नुभएको जस्तो हुनेथ्यो, तपाईँ मसँग त्यसउप्रान्त नहुनुभएजस्तो हुनेथ्यो। त्यस्तो भएको भए, म कसरी जिइरहन सक्नेथिएँ र? तपाईँले मलाई रोग दिनुभयो र मेरो स्वतन्त्रता लैजानुभयो, म जिइरहन सकेँ, तर तपाईँको सजाय र न्यायले मलाई कहिल्यै छोडेर गएमा, मसँग जिइरहने कुनै उपाय हुनेछैन। यदि म तपाईँको सजाय र न्यायरहित भएको भए, मैले तपाईँको प्रेम गुमाएको हुनेथिएँ। तपाईँको प्रेम यति गहन छ कि म त्यसलाई शब्‍दमा बयान गर्नै सक्‍दिनँ। तपाईँको प्रेमबिना, म शैतानको सत्ताअन्तर्गत जिउनेथिएँ, र तपाईँको महिमामयी मुहार देख्‍न असमर्थ हुनेथिएँ। म कसरी जिइरहन सक्ने थिएँ र? मलाई त्यस्तो अन्धकार, त्यस्तो जीवनमा अघि बढ्न गाह्रो हुनेथियो। तपाईँ मसँग हुनु भनेको तपाईँलाई देख्नुजस्तै हो, त्यसकारण म तपाईँलाई कसरी छोड्न सक्छु र? म तपाईँलाई पूर्ण निष्कपटताका साथ याचना गर्छु, म मेरो सबैभन्‍दा ठूलो सान्त्वना मबाट नलैजानुहोस् भनी बिन्ती गर्छु, चाहे यो तपाईँका सान्त्वनादायी शब्‍दहरूको छिटा नै किन नहोस्। मैले तपाईँको प्रेमको आनन्द उठाएको छु र आज म तपाईँबाट टाढा हुन सक्दिनँ; म तपाईँलाई प्रेम नगर्न कसरी पो सक्छु र? तपाईँको प्रेमका कारण मैले शोकका धेरै आँसु बगाएको छु, तैपनि मैले सधैँ यस्तो जीवन अझै बढी अर्थपूर्ण छ, यसले मलाई समृद्ध पार्न अझै बढी सक्छ, मलाई परिवर्तन गर्न अझै बढी सक्छ, र सृजित प्राणीहरूसँग हुनुपर्ने सत्यता हासिल गर्न सक्षम बनाउन अझै बढी सक्छ भन्ने अनुभूति गरेको छु।”

मानिसको सम्पूर्ण जीवन शैतानको सत्ताअन्तर्गत बित्छ, र त्यस्तो व्यक्ति एक जना पनि छैन जसले आफ्नै बलमा आफूलाई शैतानको प्रभावबाट मुक्त गर्न सकोस्। सबै जना फोहोरी संसारमा, भ्रष्टता र शून्यतामा, अलिकति पनि अर्थ वा मूल्यविना जिउँछन्; तिनीहरू देहका लागि, वासनाका लागि, र शैतानका लागि यस्तो निस्फिक्री जीवन जिउँछन्। तिनीहरूको अस्तित्वको अलिकति पनि मूल्य छैन। मानिस आफूलाई शैतानको प्रभावबाट मुक्त गर्ने सत्यता भेट्टाउन असक्षम छ। मानिसले परमेश्‍वरमा विश्‍वास गर्ने र बाइबल पढ्ने भए पनि, ऊ आफूलाई शैतानको प्रभावको नियन्त्रणबाट कसरी मुक्त गर्ने भन्‍ने कुरा बुझ्दैन। युगौँयुगभरि, निकै कम मानिसले मात्रै यो रहस्य पत्ता लगाएका छन्, निकै कमले मात्रै यसलाई बोध गरेका छन्। त्यसैले, मानिसले शैतानलाई तिरस्कार गरे पनि, र देहलाई तिरस्कार गरे पनि, उसलाई आफूलाई शैतानको हानिकारक प्रभावबाट कसरी मुक्त गर्ने भन्‍ने थाहा छैन। आज, के तिमीहरू अझै पनि शैतानको सत्ताअन्तर्गत छैनौ र? तिमीहरू आफ्ना विद्रोही कार्यहरूमा पछुतो गर्दैनौ, र तिमीहरू आफू फोहोरी र विद्रोही भएको त झनै महसुस गर्दैनौ। परमेश्‍वरको विरोध गरेपछि, तिमीहरूलाई मनको शान्ति समेत हुन्छ र तिमीहरू ठूलो प्रशान्ति महसुस गर्छौ। के तेरो प्रशान्ति तँ भ्रष्ट भएको कारणले होइन र? के यो प्रशान्तिको बोध तेरो विद्रोहीपनबाट आउँदैन र? मानिस एउटा मानव नरकमा जिउँछ, ऊ शैतानको अन्धकारको प्रभावअन्तर्गत जिउँछ; भूमिभरि, भूतहरू मानिससँगै जिउँछन्, मानिसको देहलाई अतिक्रमण गर्छन्। पृथ्वीमा, तँ एउटा सुन्दर स्वर्गमा जिउँदैनस्। तँ जहाँ छस् त्यो ठाउँ दियाबलसहरूको क्षेत्र, एउटा मानव नरक, एउटा पाताल लोक हो। यदि मानिसलाई पखालिएन भने, ऊ फोहोरको हुन्छ; यदि उसलाई परमेश्‍वरद्वारा सुरक्षा र हेरचाह गरिएन भने, ऊ अझै पनि शैतानको बन्दी हुन्छ; यदि उसको न्याय गरिएन र उसलाई सजाय दिइएन भने, ऊ शैतानको कालो प्रभावको दमनबाट उम्कन झनै असक्षम हुन्छ। तँ अझै पनि शैतानको सत्ताअन्तर्गत जिइरहेको छस् भन्‍ने प्रमाणित गर्न तैँले प्रकट गर्ने भ्रष्ट स्वभाव र तैँले जिउने विद्रोही व्यवहार पर्याप्त छन्। यदि तेरो मन र तेरा विचारहरू पखालिएका छैनन्, र तेरो स्वभावलाई न्याय गरिएको र सजाय दिइएको छैन भने, तेरो सम्पूर्ण सत्त्व अझै पनि शैतानको शक्तिको पकडमा हुन्छ, तेरो मन शैतानद्वारा नियन्त्रित हुन्छ, तेरा विचारहरू शैतानद्वारा खेलाइन्छन्, र तेरो सम्पूर्ण सत्त्व शैतानको हातमा हुन्छ। अहिले तँ पत्रुसका मानकहरूबाट कति टाढा छस्, तँलाई थाहा छ? के तँसँग त्यो क्षमता छ? आजको न्याय र सजायका बारेमा तँलाई कति थाहा छ? पत्रुसले थाहा पाएको कुरा तैँले कति थाहा पाएको छस्? यदि, आज, तँ थाहा पाउन सक्ने अवस्थामा छैनस् भने, के तैँले भविष्यमा यो ज्ञान हासिल गर्न सक्नेछस्? तँजस्तो अल्छी र कायर व्यक्ति सजाय र न्याय जान्न कदापि सक्षम हुँदैन। यदि तैँले देहको शान्ति, र देहका आनन्दहरू पछ्याइस् भने, तँ कुनै पनि हालतमा शुद्ध पारिनेछैनस्, र अन्तमा तँ शैतानलाई दिइनेछस्, किनभने तैँले जिउने कुरा शैतान हो, र त्यो देह हो। आजको अवस्था हेर्दा, धेरै मानिस जीवनलाई पटक्कै पछ्याउँदैनन्, जसको अर्थ तिनीहरू पखालिने बारेमा, वा अझ गहिरो जीवन अनुभवमा प्रवेश गर्ने बारेमा वास्ता गर्दैनन्। त्यसो हो भने, तिनीहरू कसरी सिद्ध पारिन सक्छन्? जो जीवन पछ्याउँदैनन् तिनीहरूले सिद्ध पारिने कुनै अवसर पाउँदैनन्, र जो परमेश्‍वरको ज्ञान पछ्याउँदैनन्, जो आफ्नो स्वभावमा परिवर्तन पछ्याउँदैनन्, तिनीहरू शैतानको कालो प्रभावबाट उम्कन असक्षम हुन्छन्। तिनीहरू ठ्याक्कै धर्ममा विश्‍वास गर्ने, केवल अनुष्ठानहरू पालना गर्ने र सेवाहरूमा सहभागी हुने मानिस जस्तै, परमेश्‍वरसम्बन्धी आफ्नो ज्ञानबारे र आफ्नो स्वभावमा हुने परिवर्तनहरूमा आफ्नो प्रवेशबारे गम्भीर हुँदैनन्। के त्यो व्यर्थ होइन र? परमेश्‍वरमा विश्‍वास गर्दा, यदि मानिस जीवनका मामलाहरूबारे गम्भीर हुँदैन, सत्यतामा प्रवेश पछ्याउँदैन, आफ्नो स्वभावमा परिवर्तनहरू पछ्याउँदैन, परमेश्‍वरको कामसम्बन्धी ज्ञान त झनै पछ्याउँदैन भने, ऊ सिद्ध पारिन सक्दैन। यदि तँलाई सिद्ध पारिने इच्छा छ भने, तैँले परमेश्‍वरको काम बुझ्नैपर्छ। विशेष गरी, तैँले उहाँको सजाय र न्यायको महत्त्व, र यो काम मानिसमाथि गरिनुको कारण बुझ्नैपर्छ। के तँ यो काम स्वीकार गर्न सक्षम छस्? यस्तो प्रकारको सजायको दौरान, के तँ पत्रुसको जस्तै अनुभव र ज्ञान हासिल गर्न सक्षम हुन्छस्? यदि तँ परमेश्‍वरको र पवित्र आत्माको कामको ज्ञान पछ्याउँछस् भने, र यदि तँ आफ्नो स्वभावमा आउने परिवर्तनहरू पछ्याउँछस् भने, तैँले सिद्ध पारिने अवसर पाउँछस्।

सिद्ध पारिनेहरूका लागि, विजय गरिने कामको यो चरण अपरिहार्य छ; मानिस विजय गरिएपछि मात्रै उसले सिद्ध पारिने कामको अनुभव गर्न सक्छ। विजय गरिने भूमिका मात्रै निर्वाह गर्नुको कुनै ठूलो मूल्य हुँदैन, र यसले तँलाई परमेश्‍वरले प्रयोग गर्न योग्य बनाउनेछैन। सुसमाचार फैलिँदा तैँले कुनै हालतमा आफ्नो भूमिका निर्वाह गर्नेछैनस्, किनभने तँ जीवन पछ्याउँदैनस्, र आफैमा परिवर्तन र नवीकरण पछ्याउँदैनस्, त्यसकारण तँसँग कुनै व्यावहारिक जीवन अनुभव छैन। यस चरणबद्ध कामको दौरान, तैँले एक पटक सेवाकर्ता र प्रतिभारको रूपमा काम गरिस्, तर यदि अन्ततः तँ पत्रुस बन्‍न पछ्याउँदैनस्, र तेरो पछ्याइ पत्रुसलाई जुन मार्गद्वारा सिद्ध पारियो त्यसअनुसार छैन भने, स्वाभाविक रूपमा, तैँले आफ्नो स्वभावमा परिवर्तनहरू अनुभव गर्नेछैनस्। यदि तँ सिद्ध पारिनुलाई पछ्याउने व्यक्ति होस् भने, तैँले साक्षी दिएको हुनेछस्, र तँ यसो भन्‍नेछस्, “परमेश्‍वरको यस चरणबद्ध काममा, मैले परमेश्‍वरको सजाय र न्यायको कामलाई स्वीकार गरेको छु, र मैले ठूलो दुःख सहेको भए पनि, परमेश्‍वरले मानिसलाई कसरी सिद्ध पार्नुहुन्छ भन्‍ने कुरा मैले जानेको छु, मैले परमेश्‍वरद्वारा गरिएको काम प्राप्त गरेको छु, मलाई परमेश्‍वरको धार्मिकताको ज्ञान भएको छ, र उहाँको सजायले मलाई मुक्ति दिएको छ। उहाँको धर्मी स्वभाव ममाथि आएको छ र यसले मलाई आशिष्‌ र अनुग्रह ल्याइदिएको छ; उहाँको न्याय र सजायले नै मलाई सुरक्षा दिएको छ र मेरो शुद्धिकरण गरेको छ। यदि मलाई परमेश्‍वरद्वारा सजाय र न्याय नगरिएको भए, र यदि परमेश्‍वरका कठोर वचनहरू ममाथि नआएका भए, मैले परमेश्‍वरलाई चिन्‍न सक्नेथिइनँ, न त मैले मुक्ति नै पाउन सक्नेथिएँ। आज म देख्छु: एक सृजित प्राणीका रूपमा, व्यक्तिले सृष्टिकर्ताद्वारा बनाइएका यावत् थोकको आनन्द लिने मात्र होइन, अझ महत्त्वपूर्ण कुरा, सबै सृजित प्राणीले परमेश्‍वरको धर्मी स्वभाव र उहाँको धर्मी न्यायको आनन्द लिनुपर्छ, किनभने परमेश्‍वरको स्वभाव मानिसले आनन्द लिन लायक छ। शैतानद्वारा भ्रष्ट तुल्याइएको सृजित प्राणीका रूपमा, व्यक्तिले परमेश्‍वरको धर्मी स्वभावको आनन्द लिनुपर्छ। उहाँको धर्मी स्वभावमा सजाय र न्याय छ, र अझ बढी, त्यसमा महान् प्रेम छ। आज म परमेश्‍वरको प्रेम पूर्ण रूपमा प्राप्त गर्न असक्षम भए पनि, मैले यसलाई देख्ने सौभाग्य पाएको छु, र यसमा म आशिषित् भएको छु।” सिद्ध पारिनुको अनुभव गर्नेहरूद्वारा हिँडिने मार्ग यही हो, र तिनीहरू यही ज्ञानबारे बोल्छन्। त्यस्ता मानिसहरू पत्रुस जस्तै हुन्; तिनीहरूका अनुभवहरू पत्रुसका जस्तै हुन्छन्। त्यस्ता मानिसहरू जीवन प्राप्त गरेका, सत्यता भएका मानिस पनि हुन्। जब तिनीहरू अन्त्यसम्मै अनुभव गर्छन्, तब तिनीहरूले परमेश्‍वरको न्यायको बीचमा आफूलाई शैतानको प्रभावबाट पूर्ण रूपमा मुक्त गर्न सक्नेछन्, र तिनीहरू परमेश्‍वरद्वारा प्राप्त गरिनेछन्।

मानिसहरू विजय गरिएपछि, तिनीहरूसँग कुनै जोरदार गवाही हुँदैन। तिनीहरूले शैतानलाई लज्जित मात्रै पारेका हुन्छन्, तर परमेश्‍वरका वचनहरूको वास्तविकता जिएका हुँदैनन्। तैँले दोस्रो मुक्तिको अनुग्रह पाएको छैनस्; तैँले केवल एउटा पापबलि प्राप्त गरेको छस्, तैपनि तँ सिद्ध पारिएको छैनस्—यो ठूलो घाटा हो। तिमीहरूले आफू केमा प्रवेश गर्नुपर्छ, र आफूले के जिउनुपर्छ भन्‍ने कुरा बुझ्नैपर्छ, र तिमीहरू ती कुरामा प्रवेश गर्नैपर्छ। अन्त्यमा, यदि तँ सिद्ध पारिन सफल भइनस् भने, तँ साँचो मानव हुनेछैनस्, र तँ पछुतोले भरिनेछस्। सुरुमा परमेश्‍वरद्वारा सृष्टि गरिएका आदम र हव्‍वा शुद्ध मानिस थिए, भन्नुको मतलब, अदनको बगैँचामा हुँदा तिनीहरू शुद्ध थिए, फोहोर नमिसिएका थिए। तिनीहरू यहोवाप्रति बफादार पनि थिए, र यहोवालाई विश्‍वासघात गर्ने बारेमा तिनीहरूलाई केही पनि थाहा थिएन। किनभने तिनीहरू शैतानको प्रभावबाट अबाधित थिए र तिनीहरू शैतानको विषरहित थिए। तिनीहरू सारा मानवजातिमध्ये सबैभन्दा शुद्ध थिए। तिनीहरू अदनको बगैँचामा, कुनै पनि फोहोरले अशुद्ध नभई, देहको अधीनमा नपरी, र यहोवाको डरमा जिउँथे। पछि, तिनीहरू शैतानद्वारा प्रलोभनमा पारिँदा, तिनीहरूमा सर्पको विष, र यहोवालाई विश्‍वासघात गर्ने चाहना आयो, र तिनीहरू शैतानको प्रभावअन्तर्गत जिए। सुरुमा, तिनीहरू शुद्ध थिए र यहोवाको डर मान्थे; यो स्थितिमा मात्रै तिनीहरू मानव थिए। पछि, तिनीहरू शैतानद्वारा प्रलोभनमा पारिएपछि, तिनीहरूले असल र खराबको ज्ञान दिने रूखको फल खाए, र तिनीहरू शैतानको प्रभावअन्तर्गत जिए। तिनीहरू बिस्तारै शैतानद्वारा भ्रष्ट तुल्याइए, र तिनीहरूले मानिसको सुरुको स्वरूप गुमाए। सुरुमा, मानिसमा यहोवाको सास थियो, ऊ अलिकति पनि विद्रोही थिएन, र उसको हृदयमा कुनै दुष्टता थिएन। त्यस बेला, मानिस साँच्चिकै मानव थियो। शैतानद्वारा भ्रष्ट तुल्याइएपछि, मानिस पशु बन्यो। उसका विचारहरू, दुष्टता र फोहोरले भरिएका थिए, जसमा असलपन वा पवित्रता थिएन। के यो शैतान होइन र? तैँले परमेश्‍वरको धेरै काम अनुभव गरेको छस्, तैपनि तँ परिवर्तन भएको वा शुद्ध पारिएको छैनस्। तँ अझै पनि शैतानको सत्ताअन्तर्गत जिउँछस्, र अझै पनि परमेश्‍वरप्रति समर्पित हुँदैनस्। यो त्यस्तो व्यक्ति हो जो विजय मात्रै गरिएको छ तर सिद्ध पारिएको छैन। अनि त्यस्तो व्यक्ति सिद्ध पारिएको छैन भनेर किन भनिन्छ? किनभने यो व्यक्तिले जीवन वा परमेश्‍वरको कामसम्बन्धी ज्ञान पछ्याउँदैन, साथै देहको आनन्द र क्षणिक आरामबाहेक केही कुराको लालसा गर्दैन। फलस्वरूप, तिनीहरूको जीवन स्वभावमा कुनै परिवर्तन आउँदैन, र तिनीहरूले परमेश्‍वरद्वारा सृष्टि गरिएको मानिसको सुरुको स्वरूप पुनः प्राप्त गरेका हुँदैनन्। त्यस्ता मानिसहरू जिउँदा लास हुन्, तिनीहरू आत्मा नभएका मृत मानिस हुन्! जो आत्माका मामलाहरूसम्बन्धी ज्ञान पछ्याउँदैनन्, जो पवित्रीकरण पछ्याउँदैनन्, र जो सत्यता जिउनुलाई पछ्याउँदैनन्, जो नकारात्मक पक्षमा विजय गरिनुमा मात्रै सन्तुष्ट हुन्छन्, साथै जो परमेश्‍वरका वचनहरूद्वारा जिउन र पवित्र पारिएका मानिस बन्न सक्दैनन्—यिनीहरू मुक्ति नपाएका मानिस हुन्। किनभने, यदि मानिससँग सत्यता छैन भने, ऊ परमेश्‍वरका परीक्षाहरूको दौरान दृढ रहन असक्षम हुन्छ; जो परमेश्‍वरका परीक्षाहरूको दौरान दृढ रहन सक्छन् तिनीहरूले मात्र मुक्ति पाएका हुन्छन्। मलाई पत्रुसजस्ता मानिसहरू, सिद्ध पारिनुलाई पछ्याउने मानिसहरू चाहिएको छ। आजको सत्यता यसको तृष्णा र खोजी गर्नेहरूलाई प्रदान गरिन्छ। यो मुक्तिको अनुग्रह तिनीहरूलाई प्रदान गरिन्छ जो परमेश्‍वरद्वारा मुक्ति दिइयोस् भन्ने तृष्णा गर्छन्। यो मुक्तिको अनुग्रह तिमीहरूले प्राप्त गर्नका लागि मात्रै होइन; यसले तिमीहरूलाई परमेश्‍वरद्वारा प्राप्त गरिने अवसर पनि दिन्छ—परमेश्‍वरले तिमीहरूलाई प्राप्त गर्न सक्नुभएको होस् भनेर तिमीहरू परमेश्‍वरलाई प्राप्त गर्छौ। आज मैले यी वचनहरू तिमीहरूलाई बोलेको छु, र तिमीहरूले ती सुनेका छौ, र तिमीहरूले यी वचनहरूअनुसार अभ्यास गर्नुपर्छ। यदि तिमीहरूले अन्ततः यी वचनहरूलाई व्यवहारमा लागु गर्‍यौ भने, मैले यी वचनहरूमार्फत तिमीहरूलाई प्राप्त गरेको हुनेछु; साथसाथै, तिमीहरूले पनि यी वचनहरू प्राप्त गरेका हुनेछौ, अर्थात्, तिमीहरूले यो विशाल मुक्तिको अनुग्रह पाएका हुनेछौ। शुद्ध पारिएपछि, तिमीहरू साँचो मानव बनेका हुनेछौ। यदि तँ सत्यता जिउन, वा सिद्ध पारिएको व्यक्तिको स्वरूप जिउन असक्षम छस् भने, तँ मानव होइनस्, जिउँदो लास होस्, पशु होस् भनेर भन्‍न सकिन्छ, किनभने तँसँग सत्यता नै छैन, अर्थात् तँसँग यहोवाको सास छैन, तसर्थ तँ आत्माविहीन मृत व्यक्ति होस्! विजय गरिएपछि साक्षी दिन सम्भव हुने भए पनि, तैँले अलिकति मुक्तिको अनुग्रह मात्रै पाउँछस्, र तँ आत्मा भएको जीवित प्राणी बनेको छैनस्। तैँले सजाय र न्याय अनुभव गरेको भए पनि, यसको फलस्वरूप तेरो स्वभाव नवीकरण वा परिवर्तन भएको छैन; तँ अझै पनि तेरो पुरानै रूपमा छस्, तँ शैतानको होस्, र तँ पखालिएको व्यक्ति होइनस्। सिद्ध पारिएकाहरूको मात्रै मूल्य हुन्छ, र यस्ता मानिसहरूले मात्रै साँचो जीवन प्राप्त गरेका हुन्छन्। एक दिन, कसैले तँलाई यसो भन्‍नेछ, “तैँले परमेश्‍वरको काम अनुभव गरेको छस्, त्यसैले उहाँको काम कस्तो छ भन्‍नेबारे कुरा गर्। दाऊदले परमेश्‍वरको काम अनुभव गरे, र यहोवाका कार्यहरू देखे, मोशाले पनि यहोवाका कार्यहरू देखे, र ती दुवैले यहोवाका कार्यहरू वर्णन गर्न सके, र यहोवाको अद्भुतपनका बारेमा बोल्न सके। तिमीहरूले आखिरी दिनहरूका देहधारी परमेश्‍वरले गर्नुभएको काम देखेका छौ; के तँ उहाँको बुद्धिका बारेमा कुरा गर्न सक्छस्? के तँ उहाँको कामको अद्भुतपनका बारेमा कुरा गर्न सक्छस्? परमेश्‍वरले तिमीहरूसँग के-कस्ता मागहरू गर्नुभयो, अनि तिमीहरूले तिनलाई कसरी अनुभव गर्‍यौ? तिमीहरूले आखिरी दिनहरूमा परमेश्‍वरको काम अनुभव गरेका छौ—तिमीहरूको सबैभन्दा ठूलो दर्शन के हो? के तिमीहरू यसबारे कुरा गर्न सक्छौ? के तिमीहरू परमेश्‍वरको धर्मी स्वभावका बारेमा कुरा गर्न सक्छौ?” यी प्रश्‍नहरूको सामना गर्दा तैँले कसरी जवाफ दिनेछस्? यदि तैँले “परमेश्‍वर अत्यन्तै धर्मी हुनुहुन्छ, उहाँ हामीलाई सजाय दिनुहुन्छ र न्याय गर्नुहुन्छ, र केही पनि बाँकी नराखी हाम्रो खुलासा गर्नुहुन्छ। परमेश्‍वरको स्वभावले मानिसको उल्लङ्घन साँच्चै नै सहँदैन। परमेश्‍वरको काम अनुभव गरेपछि, मैले थाहा पाएँ कि हामी त पशु रहेछौँ, र मैले साँच्चै नै परमेश्‍वरको धर्मी स्वभाव देखेको छु” भनिस् भने, अर्को व्यक्तिले तँलाई फेरि सोध्नेछ, “तँलाई परमेश्‍वरबारे अरू के थाहा छ? मानिसले कसरी जीवन प्रवेशको अभ्यास गर्छ? के तँसँग कुनै व्यक्तिगत सङ्कल्प छ?” तैँले यस्तो जवाफ दिनेछस्, “शैतानद्वारा भ्रष्ट तुल्याइएपछि, सृजित प्राणीहरू पशु बनेका छन्, र गधाभन्दा फरक छैनन्। आज, म परमेश्‍वरको हातमा जिउँछु, त्यसैले मैले सृष्टिकर्ताका अभिप्रायहरू पूरा गर्नैपर्छ र उहाँ जे सिकाउनुहुन्छ मैले त्यो पालन गर्नैपर्छ। मसँग अरू कुनै विकल्प छैन।” यदि तैँले त्यसरी मोटामोटी कुरा मात्र गरिस् भने, तैँले भनेको कुरा त्यो व्यक्तिले बुझ्नेछैन। तिनीहरूले तँलाई परमेश्‍वरको कामका बारेमा तँसँग के ज्ञान छ भनेर सोध्दा, तिनीहरूले तेरा व्यक्तिगत अनुभवहरूलाई इङ्गित गरिरहेका हुन्छन्। तिनीहरू परमेश्‍वरको सजाय र न्याय अनुभव गरेपछि तँसँग त्यसको के-कस्तो ज्ञान छ भनेर सोधपुछ गरिरहेका हुन्छन्, र यसमा तिनीहरू तेरा व्यक्तिगत अनुभवहरूलाई इङ्गित गरिरहेका हुन्छन्, र तँलाई सत्यतासम्बन्धी तेरो ज्ञानका बारेमा बोल्न भनिरहेका हुन्छन्। यदि तँ त्यस्ता कुराहरूका बारेमा बोल्न असक्षम छस् भने, यसले तँलाई आजको कामका बारेमा केही पनि थाहा छैन भन्‍ने प्रमाणित गर्छ। तँ सधैँ त्यस्ता शब्दहरू बोल्छस् जुन भ्रमपूर्ण छन्, वा जुन सबैलाई थाहा छ; तँसँग कुनै विशिष्ट अनुभव छैन, तेरो ज्ञानमा सार त झनै छैन, र तँसँग कुनै साँचो गवाही पनि छैन, त्यसकारण अरू मानिसहरू तेरो कुरा पत्याउँदैनन्। परमेश्‍वरको नकारात्मक अनुयायी नबन्, र तँलाई उत्सुक बनाउने कुरा नपछ्या। उदासीन भएर तैँले आफैलाई बरबाद गर्नेछस् र आफ्नो जीवनलाई ढिलाइ गर्नेछस्। तँ यस्तो नकारात्मक र निष्क्रिय स्थितिबाट मुक्त हुनैपर्छ, र सकारात्मक कुराहरू पछ्याउन र आफ्ना कमजोरीहरूलाई जित्न निपुण बन्नैपर्छ, जसले गर्दा तैँले सत्यता प्राप्त गर्न र सत्यता जिउन सक्छस्। तेरा कमजोरीहरूका बारेमा डरलाग्दो कुरा केही पनि छैन, र तेरा कमीकमजोरीहरू तेरो सबैभन्दा ठूलो समस्या होइनन्। तेरो सबैभन्दा ठूलो समस्या, र तेरो सबैभन्दा ठूलो कमीकमजोरी भनेको तँ उदासीन हुनु र तँमा सत्यता खोज्ने चाहना नहुनु हो। तिमीहरू सबैको सबैभन्दा ठूलो समस्या भनेको कायर मानसिकता हो जसद्वारा तिमीहरू जे छ त्यसमै खुसी हुन्छौ, र केवल नकारात्मकतामा पर्खिरहन्छौ। यो तिमीहरूको सबैभन्दा ठूलो बाधा हो, र सत्यता पछ्याइमा तिमीहरूको सबैभन्दा ठूलो शत्रु हो। यदि मैले बोल्ने वचनहरू अत्यन्तै गहन भएकाले मात्रै तँ समर्पित हुन्छस् भने, तँसँग साँच्चिकै ज्ञान छैन, न त तँ सत्यतालाई बहुमूल्य नै ठान्छस्। तेरो जस्तो समर्पण भनेको गवाही होइन, र म त्यस्तो समर्पणलाई अनुमोदन गर्दिनँ। कसैले तँलाई सोध्ला, “तेरो परमेश्‍वर ठ्याक्कै कहाँबाट आउनुहुन्छ? तेरो यो परमेश्‍वरको सार के हो?” तैँले जबाफ दिनेछस्, “उहाँको सार भनेको सजाय र न्याय हो।” त्यसपछि उसले फेरि सोध्छ, “के परमेश्‍वर मानिसप्रति कृपालु र प्रेमी हुनुहुन्न र? के तँलाई यो कुरा थाहा छैन?” तैँले भन्‍नेछस्, “त्यो अरूको परमेश्‍वर हो। त्यो धर्मका मानिसहरूले विश्‍वास गर्ने परमेश्‍वर हो, त्यो हाम्रो परमेश्‍वर होइन।” तँजस्ता मानिसहरूले सुसमाचार प्रचार गर्दा, तँ साँचो मार्गलाई विकृत बनाउँछस्, त्यसकारण तेरो के काम छ र? अरूले कसरी तँबाट साँचो मार्ग प्राप्त गर्न सक्छन्? तँसँग सत्यता छैन, र तँ सत्यताका बारेमा केही पनि बोल्न सक्दैनस्, र तँ सत्यता जिउन त झनै सक्दैनस्। तँलाई परमेश्‍वरसमक्ष जिउन केले योग्य बनाउँछ? जब तँ अरूलाई सुसमाचार प्रचार गर्छस्, र जब तँ सत्यताका बारेमा सङ्गति गर्छस् र परमेश्‍वरको गवाही दिन्छस्, यदि तैँले तिनीहरूलाई विश्‍वस्त पार्न सकिनस् भने, तिनीहरूले तेरो कुराको खण्डन गर्नेछन्। के तँ धर्तीको बोझ होइनस् र? तैँले परमेश्‍वरको यति धेरै काम अनुभव गरेको छस्, तैपनि तैँले सत्यताका बारेमा बोल्दा तँमा प्रस्टता हुँदैन। के तँ निकम्मा होइनस् र? तेरो के काम छ र? तिमीहरूले परमेश्‍वरको यति धेरै काम अनुभव गरेर पनि उहाँका बारेमा अलिकति पनि ज्ञान नहुन कसरी सम्भव छ? जब तिनीहरूले तँसँग परमेश्‍वरको साँचो ज्ञान के छ भनेर सोध्छन्, तब तँसँग बोल्ने शब्द नै हुँदैन, अथवा कुनै असान्दर्भिक जवाफ दिन्छस्—परमेश्‍वर शक्तिशाली हुनुहुन्छ, तैँले प्राप्त गरेका ठूला आशिष्‌हरू साँच्चै नै परमेश्‍वरले उच्च पार्नुभएको हो, र परमेश्‍वरलाई व्यक्तिगत रूपमा देख्न पाउनुभन्दा ठूलो सौभाग्य अरू कुनै छैन भनेर भन्छस्। यसो भन्नुको के महत्त्व छ र? ती काम नलाग्ने, खोक्रा शब्द हुन्! परमेश्‍वरको यति धेरै काम अनुभव गरेपछि, के तँलाई परमेश्‍वरले उच्च पार्नु नै सत्यता हो भन्‍ने मात्रै थाहा छ? तैँले परमेश्‍वरको काम चिन्नैपर्छ, अनि त्यसपछि मात्रै तँसँग साँचो गवाहीहरू हुनेछन्। जसले सत्यता नै प्राप्त गरेका छैनन् तिनीहरूले कसरी परमेश्‍वरको गवाही दिन सक्छन्?

यदि यति धेरै काम, र यति धेरै वचनले तँमाथि कुनै प्रभाव पारेका छैनन् भने, परमेश्‍वरको काम फैलाउने समय आउँदा तँ आफ्नो कर्तव्य निर्वाह गर्न असक्षम हुनेछस्, र तँ लज्जित र अपमानित हुनेछस्। त्यस बेला, तँलाई आफू परमेश्‍वरप्रति ज्यादै ऋणी भएको, र परमेश्‍वरसम्बन्धी तेरो ज्ञान अत्यन्तै सतही भएको महसुस हुनेछ। यदि आज, उहाँले काम गरिरहनुभएको बेला, तैँले परमेश्‍वरको ज्ञान पछ्याइनस् भने, पछि धेरै ढिला हुनेछ। अन्त्यमा, तँसँग बोल्नका लागि कुनै ज्ञान हुनेछैन—तँ रित्तो रहनेछस्, तँसँग केही पनि हुनेछैन। परमेश्‍वरलाई जबाफ दिन तैँले के प्रयोग गर्नेछस्? के तँ परमेश्‍वरको सामना गर्ने दुस्साहस गर्नेछस्? तैँले अहिले नै आफ्नो पछ्याइमा कडा मेहनत गर्नुपर्छ, ताकि अन्त्यमा तैँले, पत्रुसले जस्तै, परमेश्‍वरको सजाय र न्याय मानिसका लागि कति लाभदायक छ, र उहाँको सजाय र न्यायविना मानिसले मुक्ति पाउन सक्दैन, र मानिस यस फोहोर भूमिमा झन्-झन् गहिरो, हिलोमा झन्-झन् गहिरो भासिँदै जान मात्र सक्छ भन्‍ने कुरा थाहा पाउनेछस्। मानिसहरू शैतानद्वारा भ्रष्ट तुल्याइएका छन्, तिनीहरूले एकअर्काका विरुद्धमा षड्यन्त्र रचेका छन् र एकअर्कालाई कुल्चीमिल्ची गरेका छन्, परमेश्‍वरको डर मान्‍ने हृदय गुमाएका छन्। तिनीहरूको विद्रोहीपन अत्यन्तै ठूलो छ, तिनीहरूका धारणाहरू अति धेरै छन्, र ती सबै शैतानका हुन्। परमेश्‍वरको सजाय र न्यायविना, मानिसको भ्रष्ट स्वभाव पखाल्न सकिँदैनथ्यो र उसले मुक्ति पाउन सक्दैनथ्यो। देहधारी परमेश्‍वरको देहको कामद्वारा जे व्यक्त गरिन्छ त्यो ठ्याक्कै आत्माद्वारा व्यक्त गरिने कुरा नै हो, र उहाँले गर्ने काम आत्माद्वारा गरिने कुराअनुसार नै गरिन्छ। आज, यदि तँलाई यो कामको कुनै ज्ञान छैन भने, तँ अत्यन्तै मूर्ख होस्, र तैँले धेरै कुरा गुमाएको छस्! यदि तैँले परमेश्‍वरको मुक्ति प्राप्त गरेको छैनस् भने, तेरो विश्‍वास धार्मिक आस्था हो, र तँ धर्मको इसाई होस्। तैँले मृत प्रावधानहरूलाई कसेर पक्रिराख्ने हुनाले, तैँले पवित्र आत्माको नयाँ काम गुमाएको छस्; परमेश्‍वरको प्रेम पछ्याउने अरू मानिसहरू सत्यता र जीवन प्राप्त गर्न सक्षम हुन्छन्, तर तेरो विश्‍वासले परमेश्‍वरको अनुमोदन प्राप्त गर्नै सक्दैन। यसको सट्टा, तँ दुष्कर्मी, विनाशकारी र घृणित कार्यहरू गर्ने व्यक्ति बनेको छस्; तँ शैतानको ठट्टाको पात्र, र शैतानको बन्दी बनेको छस्। परमेश्‍वरमा मानिसले विश्‍वास गर्ने होइन, बरु उहाँलाई उसले प्रेम गर्ने, साथै उसले पछ्याउने र आराधना गर्ने हो। यदि आज तैँले पछ्याइनस् भने, तैँले यसो भन्ने दिन आउनेछ, “उतिबेला मैले किन परमेश्‍वरलाई राम्ररी पछ्याइनँ, उहाँलाई राम्ररी सन्तुष्ट पारिनँ, आफ्नो जीवन स्वभावमा परिवर्तनहरू पछ्याइनँ? उतिबेला परमेश्‍वरप्रति समर्पित हुन नसकेकोमा, र परमेश्‍वरको वचनको ज्ञान नपछ्याएकोमा मलाई धेरै पछुतो भइरहेको छ। परमेश्‍वरले उतिबेला यति धेरै कुरा भन्नुभयो—मैले किन पछ्याइनँ? म अति मूर्ख थिएँ!” तैँले आफैलाई चरम हदसम्म घृणा गर्नेछस्। आज, मैले भन्‍ने वचनहरूलाई तँ विश्‍वास गर्दैनस्, र तँ तिनलाई ध्यानै दिँदैनस्; जब यो काम फैलिएको दिन आउँछ र तैँले यसको सम्पूर्णता देख्छस्, तब तँलाई यसमा पछुतो हुनेछ, र त्यतिबेला तँ अक्‍क न बक्‍क हुनेछस्। आशिष्‌हरू छन्, तैपनि तँ तिनको आनन्द लिन जान्दैनस्, र सत्यता छ, तैपनि तँ त्यसलाई पछ्याउँदैनस्। के तँ आफैमाथि समस्या ल्याउँदैनस् र? आज, परमेश्‍वरको कामको अर्को चरण सुरु हुन बाँकी नै भए पनि, तँबाट गरिएका मागहरू र तँलाई जिउन लगाइएका कुराहरूमा केही पनि अतिरिक्त छैन। काम धेरै छन्, र सत्यता धेरै छन्; के ती तैँले थाहा पाउन लायक छैनन् र? के सजाय र न्याय तेरो आत्मालाई बिउँझाउन असक्षम छ? के सजाय र न्याय तँलाई आफूले आफैलाई घृणा गर्ने बनाउन असक्षम छ? के तँ शैतानको प्रभावमा रही शान्ति र आनन्द एवम् थोरै दैहिक आराममा जिउनमै सन्तुष्ट छस्? के तँ सबै मानिसहरूमध्ये सबैभन्दा नीच छैनस् र? मुक्तिको अनुग्रह देखेका तर त्यसलाई प्राप्त गर्नुलाई नपछ्याउने मानिसहरूजत्तिको मूर्ख अरू कोही पनि हुँदैन; देहमा लिप्त हुने र शैतानको आनन्द लिने मानिसहरू यिनै हुन्। परमेश्‍वरमाथिको तेरो आस्थामा तँ कुनै पनि कठिनाइ वा सङ्कष्टहरू नहोऊन्, वा थोरै पनि कष्ट नहोओस् भन्‍ने आशा गर्छस्। तँ सधैँ त्यस्ता कुराहरू पछ्याउँछस् जुन व्यर्थ छन्, र तँ जीवनलाई कुनै महत्त्व दिँदैनस्, बरु आफ्‍नै विलासी विचारहरूलाई सत्यताभन्दा अगाडि राख्छस्। तँ कति बेकामे छस्! तँ सुँगुरजस्तै जिउँछस्—तँ अनि सुँगुर र कुकुरहरूको बीचमा के भिन्‍नता छ र? सत्यता नपछ्याउने, बरु देहलाई प्रेम गर्नेहरू सबै नै पशु होइनन् र? ती आत्माविहीन मृत मानिसहरू सबै जिउँदा लासहरू होइनन् र? तिमीहरूका माझमा कतिवटा वचनहरू बोलिएका छन्? के तिमीहरूका माझमा थोरै मात्र काम गरिएको छ? तिमीहरूका माझमा मैले कति प्रदान गरेको छु? त्यसोभए तैँले त्यो किन प्राप्त गरेको छैनस्? तँलाई केका बारेमा गुनासो गर्नु छ? के तँ देहसित ज्यादै मोहित भएकोले तैँले केही पनि प्राप्त नगरेको कुरा साँचो होइन र? अनि, के तेरा विचारहरू अत्यन्तै अत्यधिक भएकाले यस्तो भएको होइन र? के तँ अत्यन्तै मूर्ख भएकोले यस्तो भएको होइन र? यदि तैँले यी आशिष्‌हरू प्राप्त गर्न सक्दैनस् भने, के तैँले परमेश्‍वरलाई तँलाई मुक्ति नदिएको भनी दोष दिन मिल्छ? तँ केवल परमेश्‍वरमा विश्‍वास गरेपछि शान्ति प्राप्त गर्न सकूँ—आफ्ना छोराछोरी रोगमुक्त होऊन्, श्रीमान्‌ले राम्रो जागिर पाऊन्, छोराले असल श्रीमती पाऊन्, छोरीले असल श्रीमान् पाऊन्, आफ्नो गोरु र घोडाले राम्ररी खेत जोतून्, बालीनालीका लागि वर्षभरि राम्रो मौसम होस् भन्ने खोजी गर्छस्। तैँले खोजी गर्ने कुरा यही हो। तेरो खोजी भनेको केवल आराममा जिउनु—तेरो परिवारमा कुनै दुर्घटना नहोस्, तँलाई समस्याले नछोओस्, तँलाई कष्ट नपरोस्, तेरो परिवारको अन्‍न-बाली बाढीले नबगाओस्—कुनै पनि विपत्तिले असर नपारोस्, “परमेश्‍वरको अङ्गालोमा” जिउन पाइयोस्, आरामदायी निवासमा जिउन पाइयोस् भन्‍ने हो। सधैँ देहको खोजी गर्ने तँजस्तो कायर—के तँसँग हृदय छ, के तँसँग आत्मा छ? के तँ पशु होइनस् र? बदलामा केही पनि नमागी म तँलाई साँचो मार्ग प्रदान गर्छु, तैपनि तँ त्यसलाई पछ्याउँदैनस्। के तँ अझै पनि परमेश्‍वरमा विश्‍वास गर्नेहरूमा पर्छस्? म तँलाई साँचो मानव जीवन दिन्‍छु, तैपनि तँ त्यसलाई पछ्याउँदैनस्। के तँ सुँगुर र कुकुरसँग एउटै प्रकारको छैनस् र? सुँगुरहरू मानिसको जीवन पछ्याउँदैनन्, तिनीहरू पखालिनुको पछि लाग्दैनन्, र तिनीहरू जीवन के हो भन्‍ने कुरा बुझ्दैनन्। हरेक दिन, टन्‍न खाएपछि तिनीहरू त्यत्तिकै सुत्छन्। मैले तँलाई साँचो मार्ग प्रदान गरेको छु, तैपनि तैँले त्यो प्राप्त गरेको छैनस्: तेरो हात रित्तो छ। के तँ यो जीवनलाई अर्थात् सुँगुरको जीवनलाई निरन्तरता दिन इच्छुक छस्? त्यस्ता मानिसहरू जीवित हुनुको अर्थ के छ र? तेरो जीवन घृणित र नीच छ, तँ फोहोर र दुराचारमाझ जिउँछस्, र तँ कुनै पनि लक्ष्य पछ्याउँदैनस्, त्यसकारण, के तेरो जीवन सबैभन्दा नीच छैन र? के तँसँग परमेश्‍वरको सामना गर्ने दुस्साहस छ? तैँले यसरी नै अनुभव गरिरहिस् भने, के तैँले केही पनि प्राप्त नगर्ने होइन र? तँलाई साँचो मार्ग प्रदान गरिएको छ, तर तैँले अन्त्यमा त्यो प्राप्त गर्न सक्छस् कि सक्दैनस् भन्‍ने कुरा तेरो आफ्‍नै पछ्याइमा निर्भर हुन्छ। मानिसहरू भन्छन्, “परमेश्‍वर धर्मी परमेश्‍वर हुनुहुन्छ। जबसम्‍म मानिसले उहाँलाई अन्त्यसम्‍मै पछ्याउँछ, उहाँ मानिसहरूप्रति निश्‍चय नै निष्पक्ष हुनुहुनेछ, किनभने उहाँ सबैभन्दा धर्मी हुनुहुन्छ। यदि मानिसले उहाँलाई अन्तिमसम्‍मै पछ्यायो भने, के उहाँले मानिसलाई पन्छाउन सक्‍नुहुन्छ?” म सबै मानिसहरूप्रति निष्पक्ष छु, र सबै मानिसहरूलाई मेरो धर्मी स्वभावद्वारा न्याय गर्छु, तैपनि मानिसहरूप्रति मेरा सबै मागहरूमा उचित सर्तहरू समावेश छन्, र मैले माग गरेको कुरा सबै मानिसहरूले पूरा गर्नैपर्छ, चाहे ती जोसुकै होऊन्। मलाई तँ कति वरिष्ठ छस् वा कति अनुभवी छस् भन्ने कुराको मतलब छैन; म त तैँले मेरो मार्ग पछ्याउँछस् कि पछ्याउँदैनस् र तैँले सत्यताप्रति प्रेम र तृष्णा गर्छस् कि गर्दैनस् भन्ने कुरालाई मात्रै वास्ता गर्छु। यदि तँमा सत्यताको कमी छ र यसको सट्टा तैँले मेरो नाउँलाई लज्जित पार्छस् र कुनै वास्ता वा चिन्ता नगरी पछ्याउने काम मात्र गर्छस् तर मेरो मार्गअनुसार काम गर्दैनस् भने, त्यो बेला म तँलाई तेरो दुष्टताको लागि ढाल्नेछु र दण्ड दिनेछु, अनि त्यसबेला तँसँग भन्नका लागि के रहनेछ? के तैँले परमेश्‍वर धर्मी हुनुहुन्‍न भनेर भन्‍न सक्छस्? यदि मैले आज बोलेका सबै वचनहरूलाई तैँले पालन गरेको छस् भने, तँ मैले अनुमोदन गर्ने प्रकारको व्यक्ति होस्। तँ तैँले परमेश्‍वरलाई पछ्याउने क्रममा सधैँ दुःख भोगेको छस्, आँधीबेरीमा उहाँलाई पछ्याएको छस्, र उहाँसँग राम्रा र नराम्रा पलहरू बिताएको छस् भनेर भन्छस्, तर परमेश्‍वरले बोल्‍नुभएका वचनहरू तैँले जिएको छैनस्; तँ हरेक दिन परमेश्‍वरका लागि दौडधुप गर्न र आफूलाई उहाँमा समर्पित गर्न मात्रै चाहन्छस्, तर तैँले अर्थपूर्ण जीवन जिउनेबारे कहिल्यै पनि सोचेको छैनस्। तँ यो पनि भन्छस्, “आखिरमा, म परमेश्‍वर धर्मी हुनुहुन्छ भनी विश्‍वास गर्छु। म उहाँका लागि दुःख भोग्छु, उहाँका लागि दौडधुप गर्छु, र उहाँप्रति आफूलाई अर्पित गर्छु, अनि मैले कुनै पनि उपलब्धि हासिल नगरेको भए पनि कष्ट सहेको छु; उहाँले निश्‍चय नै मलाई याद गर्नुहुन्छ।” परमेश्‍वर धर्मी हुनुहुन्छ भन्‍ने कुरा साँचो हो, तैपनि यो धार्मिकता कुनै पनि अशुद्धताहरूद्वारा कलङ्कित छैन: यसमा कुनै मानव इच्‍छा समावेश हुँदैन र यो देह वा मानव लेनदेनहरूद्वारा कलङ्कित छैन। जो विद्रोही र विरोधमा छन्, जसले उहाँको मार्ग पालन गर्दैनन्, ती सबै दण्डित हुनेछन्; कसैलाई पनि क्षमा दिइनेछैन र कसैलाई पनि बाँकी राखिनेछैन! कतिपय मानिसहरू भन्छन्, “आज म तपाईँका निम्ति दौडधुप गर्छु; अन्तिममा, के तपाईँ मलाई अलिकति आशिष् दिन सक्‍नुहुन्छ?” त्यसोभए म तँलाई सोध्छु, “के तैँले मेरा वचनहरू पालन गरेको छस्?” तँ जुन धार्मिकताको कुरा गर्छस् त्यो एउटा लेनदेनमै सीमित छ। तँ यति मात्र सोच्छस् कि म धर्मी छु, कि म सबै मानिसहरूप्रति निष्पक्ष छु, र मलाई अन्त्यसम्‍मै पछ्याउने सबैले पक्कै पनि मुक्ति पाउँछन् र मेरा आशिष्‌हरू प्राप्त गर्छन्। “जसले मलाई अन्त्यसम्‍मै पछ्याउँछन् तिनीहरू सबैले निश्‍चय नै मुक्ति पाउँछन्” भन्‍ने मेरो वचनको भित्री अर्थ छ: जसले अन्त्यसम्म मलाई पछ्याउँछन्, तिनीहरू नै मद्वारा पूर्ण रूपमा प्राप्त गरिनेछन्; तिनीहरू ती हुन् जो मद्वारा विजय गरिएपछि सत्यताको खोजी गर्छन् र सिद्ध पारिन्छन्। तैँले कतिवटा मागहरू पूरा गरेको छस्? मलाई अन्त्यसम्‍मै पछ्याउनेबाहेक तैँले अरू कुन माग पूरा गरेको छस्? के तैँले मेरा वचनहरू पालन गरेको छस्? तैँले मेरा पाँचवटा मागहरूमध्ये एउटा पूरा गरेको छस्, तर तँसँग बाँकी चारवटा मागहरू पूरा गर्ने कुनै अभिप्राय छैन। तैँले केवल सबैभन्दा सरल, सबैभन्दा सजिलो मार्ग भेट्टाएको छस्, र भाग्यमा मात्र भर पर्ने मनोवृत्तिसाथ पछ्याएको छस्। तँजस्तो व्यक्तिप्रति मेरो धर्मी स्वभाव भनेको सजाय र न्याय, साथै धर्मी सजाय मात्र हो; यसको अर्थ सबै दुष्कर्मीहरूलाई दिइने धर्मी दण्ड हो। अन्त्यसम्मै पछ्याए पनि मेरो मार्ग नपछ्याउने सबैजना अवश्य नै दण्डित हुनेछन्। परमेश्‍वरको धार्मिकता नै यही हो। जब यो धर्मी स्वभाव मानिसको दण्डमा व्यक्त गरिन्छ, तब मानिस अक्क न बक्क हुनेछ, र परमेश्‍वरलाई पछ्याउँदा, उसले उहाँको मार्ग नपछ्याएकोमा पछुतो महसुस गर्नेछ। “त्यस बेला, मैले परमेश्‍वरलाई पछ्याउँदा थोरै मात्र दुःख भोगेँ, तर परमेश्‍वरको मार्ग पछ्याइनँ। के नै बहाना बनाउनु? सजाय पाउनुबाहेक अरू कुनै विकल्प छैन!” तैपनि ऊ मनमा यस्तो सोचिरहेको हुन्छ, “जे होस्, मैले तपाईँलाई अन्त्यसम्मै पछ्याएको छु, त्यसैले तपाईँले मलाई सजाय दिनुभए पनि, यो अत्यन्तै कठोर सजाय हुन सक्दैन, र मलाई सजाय दिइएपछि पनि, तपाईँले मलाई चाहनुहुनेछ। मलाई थाहा छ तपाईँ धर्मी हुनुहुन्छ, र मलाई सधैँभरि त्यसरी व्यवहार गर्नुहुनेछैन। आखिर, म नाश हुनेहरू जस्तो होइनँ; नाश हुनेहरूले भारी सजाय पाउनेछन्, तर मेरो सजाय हल्का हुनेछ।” धर्मी स्वभाव तैँले भनेजस्तो हुँदैन। आफ्ना पापहरू राम्ररी स्वीकार गर्नेहरूलाई लचिलो व्यवहार गरिन्छ भन्‍ने होइन। धार्मिकता भनेको पवित्रता हो, र यो यस्तो स्वभाव हो जसले मानिसको अपराध सहँदैन, र जे फोहोर छ र परिवर्तन भएको छैन त्यो परमेश्‍वरको घृणाको निशानामा पर्छ। परमेश्‍वरको धर्मी स्वभाव कानुन होइन, तर प्रशासनिक आदेश हो: यो राज्यभित्रकै प्रशासनिक आदेश हो, र यो प्रशासनिक आदेश भनेको जोसँग सत्यता छैन र जो परिवर्तन भएको छैन उसको धर्मी दण्ड हो, र त्यहाँ मुक्तिका लागि कुनै ठाउँ हुँदैन। किनभने जब हरेक व्यक्तिलाई उसको प्रकारअनुसार वर्गीकरण गरिन्छ, तब असललाई इनाम दिइनेछ र दुष्टलाई दण्ड दिइनेछ। मानिसको गन्तव्य त्यही बेला प्रकट हुनेछ; मुक्तिको काम त्यही बेला समाप्त हुनेछ, र यसपछि, आइन्दा मानिसलाई मुक्ति दिने काम गरिनेछैन, र दुष्टता गर्ने हरेकलाई कर्मफल दिइनेछ। कतिपय मानिस भन्छन्, “परमेश्‍वर अक्सर आफ्नो साथमा हुने हरेकलाई याद गर्नुहुन्छ। उहाँले हामीमध्ये कसैलाई पनि बिर्सनुहुनेछैन। हामी परमेश्‍वरद्वारा सिद्ध पारिनेछौँ भन्‍ने निश्‍चित छ। उहाँले मुनिका कसैलाई पनि याद गर्नुहुनेछैन। यो निश्‍चित छ कि मुनिका मानिसहरूमध्ये सिद्ध पारिनेहरू सङ्ख्यामा हामीभन्दा थोरै छन्, हामी जो अक्सर परमेश्‍वरसँग अन्तरक्रिया गर्छौं; परमेश्‍वरले हामीमध्ये कसैलाई पनि बिर्सन सक्नुहुनेछैन, हामी सबैलाई परमेश्‍वरले योग्य पाउनुभएको छ, र हामी परमेश्‍वरद्वारा सिद्ध पारिनेछौँ भन्‍ने निश्‍चित छ।” तिमीहरू सबैसँग यस्ता धारणाहरू छन्। के यो धार्मिकता हो? के तैँले सत्यतालाई व्यवहारमा लागु गरेको छस् कि छैनस्? तँ वास्तवमा यस्ता आधारहीन अफवाहहरू फैलाउँछस्—तँलाई कुनै लाज छैन!

आज, कतिपय मानिस परमेश्‍वरद्वारा प्रयोग गरिनुको पछि लाग्छन्, तर विजय गरिएपछि तिनीहरूलाई सिधै प्रयोग गर्न सकिँदैन। आज बोलिएका वचनहरूका हकमा, परमेश्‍वरले मानिसहरूलाई प्रयोग गर्नुहुँदा, यदि तँ अझै पनि ती हासिल गर्न सक्दैनस् भने, तँ सिद्ध पारिएको छैनस्। अर्को शब्दमा भन्दा, मानिसलाई सिद्ध पारिने अवधिको अन्त्यको आगमनले मानिसलाई हटाइनेछ कि परमेश्‍वरद्वारा प्रयोग गरिनेछ भन्‍ने कुरा निर्धारण गर्नेछ। विजय गरिएकाहरू निष्क्रिय र नकारात्मक पक्षका उदाहरणबाहेक केही होइनन्; तिनीहरू नमूना र प्रतिरूप हुन्, तर तिनीहरू प्रतिभारबाहेक अरू केही होइनन्। जब मानिसको जीवन स्वभाव परिवर्तन भएको हुन्छ, र उसले भित्र र बाहिर परिवर्तनहरू हासिल गरेको हुन्छ, तब मात्रै ऊ पूर्ण रूपमा पूर्ण पारिएको हुनेछ। आज, तँ के चाहन्छस्: विजय गरिनु, कि सिद्ध पारिनु? तँ कुन चाहिँ हासिल गर्न चाहन्छस्? के तैँले सिद्ध पारिनुका सर्तहरू पूरा गरेको छस्? तँमा अझै कुन सर्तहरूको कमी छ? तैँले आफूलाई कसरी सुसज्जित गर्नुपर्छ, र तैँले आफ्ना कमीकमजोरीहरूको कसरी परिपूर्ति गर्नुपर्छ? तँ सिद्ध पारिने मार्गमा कसरी अघि बढ्नुपर्छ? तँ कसरी पूर्ण रूपमा समर्पित हुनुपर्छ? तँ सिद्ध पारिन माग गर्छस्, त्यसोभए के तँ पवित्रीकरण पछ्याउँछस्? के तँ शुद्ध पारिनका लागि सजाय र न्याय अनुभव गर्न खोज्ने व्यक्ति होस्? तँ शुद्ध पारिनुको पछि लाग्छस्, त्यसोभए के तँ सजाय र न्याय स्वीकार गर्न इच्छुक छस्? तँ परमेश्‍वरलाई चिन्न माग गर्छस्, तर के तँसँग उहाँको सजाय र न्यायको ज्ञान छ? आज, उहाँले तँमा गर्ने धेरैजसो काम सजाय र न्याय हो; तँमा गरिएको यो कामबारे तेरो ज्ञान के हो? तैँले अनुभव गरेको सजाय र न्यायले तँलाई शुद्ध पारेको छ त? के यसले तँलाई परिवर्तन गरेको छ? के यसले तँमा कुनै प्रभाव पारेको छ? के तँ आजका यति धेरै काम—श्राप, न्याय, र खुलासाहरू—देखि वाक्क भएको छस्, कि तँलाई यी कुराहरू आफ्ना लागि एकदमै लाभदायक छन् भन्‍ने लाग्छ? तँ परमेश्‍वरलाई प्रेम गर्छस्, तर तँ उहाँलाई किन प्रेम गर्छस्? के तँ थोरै अनुग्रह प्राप्त गरेको कारण परमेश्‍वरलाई प्रेम गर्छस्? कि तँ शान्ति र आनन्द प्राप्त गरेपछि परमेश्‍वरलाई प्रेम गर्छस्? कि तँ उहाँको सजाय र न्यायद्वारा शुद्ध पारिएपछि परमेश्‍वरलाई प्रेम गर्छस्? तँलाई ठ्याक्कै कुन कुराले गर्दा परमेश्‍वरलाई प्रेम गर्छस्? सिद्ध पारिनका लागि पत्रुसले कुन-कुन सर्तहरू पूरा गरे? तिनी सिद्ध पारिएपछि, यो कुन महत्त्वपूर्ण तरिकाले अभिव्यक्त भएको थियो? के तिनले प्रभु येशूको तृष्णा गरेको कारण, वा तिनले उहाँलाई देख्न नसकेको कारण, वा तिनलाई हप्की खाएको महसुस भएको कारण उहाँलाई प्रेम गरे? कि तिनले सङ्कष्टहरूको कष्ट स्वीकार गरेको, र यसरी आफ्नै अशुद्धता र विद्रोहीपन, साथै प्रभुको पवित्रता चिन्न पुगेको कारण प्रभु येशूलाई अझै बढी प्रेम गरे? तिनको परमेश्‍वरलाई प्रेम गर्ने हृदय परमेश्‍वरको सजाय र न्यायका कारण अझै शुद्ध भयो कि अरू कुनै कुराका कारण? कुनचाहिँ हो त? तँ परमेश्‍वरको अनुग्रहका कारण, र आज उहाँले तँलाई केही थोरै आशिष्‌ दिनुभएको कारण परमेश्‍वरलाई प्रेम गर्छस्। के यो साँचो प्रेम हो? तैँले परमेश्‍वरलाई कसरी प्रेम गर्नुपर्छ? के तैँले उहाँको सजाय र न्याय स्वीकार गर्नुपर्छ, र उहाँको धर्मी स्वभावलाई देखेपछि, तँ पूर्ण रूपमा विश्वस्त हुनेगरी र तँसँग उहाँको ज्ञान हुनेगरी उहाँलाई साँचो रूपमा प्रेम गर्न सक्नुपर्छ? पत्रुसले जस्तै, के तँ आफूले परमेश्‍वरलाई जति प्रेम गरे पनि पुग्दैन भनेर भन्न सक्छस्? तँ सजाय र न्यायपछि विजय गरिनुलाई पछ्याउँछस् कि सजाय र न्यायपछि शुद्ध गरिनु, सुरक्षा पाउनु, र हेरचाह पाउनुको पछि लाग्छस्? तँ ठ्याक्कै यीमध्ये कुनलाई पछ्याउँछस्? तेरो जीवन अर्थपूर्ण छ कि अर्थहीन र मूल्यहीन छ? तँ देह चाहन्छस् कि सत्यता चाहन्छस्? तँ न्याय चाहन्छस् कि ऐस-आराम चाहन्छस्? परमेश्‍वरको यति धेरै काम अनुभव गरेपछि, र परमेश्‍वरको पवित्रता र धार्मिकता देखेपछि, तैँले कसरी पछ्याउनुपर्छ? तँ यस मार्गमा ठ्याक्कै कसरी हिँड्नुपर्छ? तैँले परमेश्‍वरलाई प्रेम गर्ने अभ्यास कसरी गर्नुपर्छ? के परमेश्‍वरको सजाय र न्यायले तँमा कुनै प्रभाव हासिल गरेको छ? तँसँग परमेश्‍वरको सजाय र न्यायको ज्ञान छ कि छैन भन्‍ने कुरा तँ के प्रकट गर्छस्, र तँ परमेश्‍वरलाई कुन हदसम्म प्रेम गर्छस् भन्‍ने कुरामा निर्भर हुन्छ! तेरा ओठले तँ परमेश्‍वरलाई प्रेम गर्छस् भनेर भन्छन्, तैपनि तँ पुरानो, भ्रष्ट स्वभाव नै प्रकट गर्छस्; तँसँग परमेश्‍वरको डर मान्‍ने हृदय छैन, र तँसँग विवेक हुनु त झनै परको कुरा हो। के त्यस्ता मानिसहरू परमेश्‍वरलाई प्रेम गर्छन्? के त्यस्ता मानिसहरू परमेश्‍वरप्रति बफादार हुन्छन्? के तिनीहरू परमेश्‍वरको सजाय र न्याय स्वीकार गर्नेहरू हुन्? तँ परमेश्‍वरलाई प्रेम गर्छु र उहाँमा विश्‍वास गर्छु भन्छस्, तैपनि तैँले आफ्ना धारणाहरू त्याग्दैनस्। तेरो काम, प्रवेश, तैँले बोल्ने वचनहरू, र तेरो जीवनमा, परमेश्‍वरप्रतिको तेरो प्रेमको अलिकति पनि प्रकटीकरण छैन, र परमेश्‍वरको डर मान्‍ने हृदय छैन। के यो सजाय र न्याय प्राप्त गरेको व्यक्ति हो? के यस्तो व्यक्ति पत्रुस हुन सक्छ? के पत्रुसजस्ता मानिसहरूसँग ज्ञान मात्रै हुन्छ, तर जियाइ हुँदैन? आज, वास्तविक जीवन जिउनका लागि मानिसले पूरा गर्नुपर्ने सर्त के हो? के पत्रुसका प्रार्थनाहरू तिनको मुखबाट निस्केका शब्दहरू मात्रै थिए? के ती तिनको हृदयको गहिराइबाट आएका शब्दहरू थिएनन् र? के पत्रुसले प्रार्थना मात्रै गरे, र सत्यतालाई अभ्यासमा लागू गरेनन्? तेरो पछ्याइ कसका खातिर हो? परमेश्‍वरको सजाय र न्यायको दौरान तैँले आफूलाई कसरी सुरक्षा र शुद्धीकरण प्राप्त गर्ने तुल्याउनुपर्छ? के परमेश्‍वरको सजाय र न्याय मानिसका लागि लाभदायक हुँदैन र? के सबै न्याय दण्ड हो? के शान्ति र आनन्द मात्रै, भौतिक आशिष्‌ र क्षणिक सुख-सुविधा मात्रै मानिसको जीवनका लागि लाभदायक हुन सक्छन् र? यदि मानिस सहजता र सुख-सुविधाको वातावरणमा जिउँछ, न्यायविनाको जीवन जिउँछ भने, के ऊ शुद्ध पारिन सक्छ? यदि मानिस परिवर्तन हुन र शुद्ध पारिन चाहन्छ भने, उसले सिद्ध पारिनुलाई कसरी स्वीकार गर्नुपर्छ? आज तैँले कुन मार्ग छनौट गर्नुपर्छ?


तिमीहरूले कामलाई बुझ्नै पर्छ—अन्योलमा नपछ्याओ!

वर्तमानमा यस्ता धेरै मानिसहरू छन् जसले भ्रमित तरिकाले विश्‍वास गर्छन्। तिमीहरूसँग धेरै उत्सुकता छ, आशिष् पाउने धेरै इच्छा छ, र जीवनको खोजी गर्ने अति थोरै आकांक्षा छ। वर्तमान समयमा मानिसहरू येशूप्रतिको आफ्नो विश्‍वासको निम्ति उत्साहले भरिएका छन्। येशूले तिनीहरूलाई स्वर्गीय घरमा फर्काउन लाग्नुभएको छ, त्यसैले तिनीहरूले किन विश्‍वास गर्न सक्दैनन् र? केही मानिसहरू तिनीहरूका सारा जीवनभरि विश्‍वासी हुन्छन्; चालीस वा पचास वर्षसम्म विश्‍वास गरेपछि पनि तिनीहरू अझै पनि बाइबल पढ्न कहिल्यै थाक्दैनन्। किनभने चाहे जे भए पनि जबसम्म तिनीहरूमा विश्‍वास छ तिनीहरू स्वर्गमा जान्छन् भन्‍ने तिनीहरू सोच्छन्।[क] तिमीहरूले केही वर्षदेखि मात्र यस मार्गमा परमेश्‍वरलाई पछ्याइरहेका छौ, तर तिमीहरू लरखराइसकेका छौ; तिमीहरूले आफ्नो धैर्य गुमाएका छौ, किनकि आशिष प्राप्त गर्ने तिमीहरूको इच्छा अति नै बलियो छ। तिमीहरू यो सही मार्गमा हिँड्ने कार्य, आशिष पाउने तिमीहरूको इच्छा र तिमीहरूको उत्सुकताद्वारा प्रभावित छौ। तिमीहरूसँग कामको यस चरणको बारेमा त्यति धेरै ज्ञान छैन। आज मैले भनिरहेका धेरै कुराहरू येशूमा विश्‍वास गर्नेहरूतिर निर्देशित छैनन्, न त मैले यी कुराहरू तिनीहरूका धारणाहरूको सामना गर्नका निम्ति नै भन्दैछु। वास्तवमा, प्रकट भइरहेका यी धारणाहरू तिमीहरू भित्रै छन्, किनकि तिमीहरू बाइबललाई किन पन्छ्याइएको छ, म किन यहोवाको काम पुरानो भएको छ भनेर भन्दछु, वा म किन येशूको काम पुरानो भएको छ भनेर भन्दछु सो तिमीहरू बुझ्दैनौ। वास्तविकता के हो भने, तिमीहरू आफ्ना मनमा धेरै धारणाहरू राख्दछौ जसको बारेमा तिमीहरू मुखले बोल्दैनौ, साथसाथै तिमीहरूका हृदयको गहिराइमा धेरै वटा विचारहरू बन्द भएर रहेका छन्, र तिमीहरू त्यसै भीडको पछि लाग्छौ। के तिमीहरू साँच्चै आफ्नो मनमा धेरै वटा धारणाहरू राख्दैनौ भन्‍ने सोच्छौ? यति मात्र हो कि तिमीहरूले तिनको बारेमा बताउँदैनौ! वास्तवमा, तिमीहरूले लापरवाहीसाथ मात्रै परमेश्‍वरलाई पछ्याउँछौ, तिमीहरू साँचो मार्गको खोजी गर्न पटक्कै आउँदैनौ र तिमीहरू जीवन प्राप्त गर्ने उद्देश्यले आएका छैनौ। तिमीहरूको विचार के हुनेछ होला भनेर हेर्ने मात्र छ। तिमीहरूले आफ्ना धेरै वटा पुराना धारणाहरू नछाडेकाले, तिमीहरूको माझमा एकै जना पनि त्यस्तो व्यक्ति छैन जसले आफैलाई पूर्ण रूपले समर्पण गर्न सकेको छ। यस्तो स्थितिमा आइपुगेपछि, दिन र रात तिमीहरूका विचारहरू मन्थन गर्दै तिमीहरू आफ्नै भाग्यको बारेमा चिन्ता गरिरहन्छौ, त्यस विचारलाई त्याग्न सक्दैनौ। जब म फरिसीहरूको कुरा गर्छु, के तिमीहरू मैले धर्मका “बुढा मानिसहरू” को कुरा गरेको हो भन्‍ने सोच्छौ? के तिमीहरू आफै वर्तमान युगका सबैभन्दा वृहत् फरिसीहरूका प्रतिनिधिहरू होइनौ र? मैले जब मलाई बाइबलको तुलनामा हेर्नेहरूको बारेमा कुरा गर्दछु तब के मैले धार्मिक क्षेत्रका बाइबल विशेषज्ञहरूको कुरा गरेको हो भनी तिमीहरू सोच्छौ? मैले एकचोटि फेरि परमेश्‍वरलाई क्रूसमा टाँग्‍ने मानिसहरूको बारेमा कुरा गर्दा के मैले धार्मिक क्षेत्रका अगुवाहरूको बारेमा कुरा गरेको हुँ भनी तँ विश्‍वास गर्छस्? के तिमीहरू यो भूमिका खेल्नको लागि सबैभन्दा उत्कृष्ट कलाकार होइनौ र? के मैले मानिसहरूका धारणाहरूको सामना गर्न बोलेका सबै वचनहरू पाष्टरहरू र एल्डरहरूलाई गिल्ला गर्नका निम्ति मात्र हुन् भनी तँ सोच्छस्? यी सबै कुरामा के तिमीहरूले पनि आफ्नो भूमिका खेलेका छैनौ र? के तँ तिमीहरूले आफ्ना मनमा थोरै धारणाहरू राख्छौ भन्‍ने विश्‍वास गर्छस्? यति मात्र हो कि तिमीहरू सबैले अब धेरै चलाख हुन सिकेका छौ। तिमीहरू आफूले नबुझेका विषयको बारेमा कुरा गर्दैनौ वा तिनका विषयमा आफ्ना भावनाहरू प्रकट गर्छौ, तर डर र समर्पणको हृदय तिमीहरूभित्र उत्पन्न हुँदैन। तिमीहरूको दृष्टिकोणमा, आज तिमीहरूको अभ्यास गर्ने सर्वोत्तम तरिका अध्ययन गर्नु अवलोकन गर्नु र प्रतीक्षा गर्नु मात्र हो। तिमीहरूले धेरै चलाख हुन सिकेका छौ। तापनि, यो एक प्रकारको मनोवैज्ञानिक चलाकी हो भन्‍ने के तिमीहरूलाई थाहा छ? के तिमीहरूले गरेको चलाकीको क्षणले तिमीहरूलाई अनन्त दण्डबाट उम्कन सहायता गर्नेछ भनी सोच्छौ? तिमीहरूले धेरै “बुद्धिमान्” हुन सिकेका छौ! यसबाहेक, कतिपय मानिसहरू मलाई यस्ता प्रश्‍नहरू सोध्छन्: “कुनै दिन जब धार्मिक क्षेत्रका मानिसहरूले मलाई ‘तिमीहरूका परमेश्‍वरले किन एउटै पनि चमत्कार गरेका छैनन्’ भनी सोधे भने मैले कसरी वर्णन गर्ने?” आज भोलि धार्मिक क्षेत्रका मानिसहरूले मात्र यो कुरा सोध्दैनन्; कुरा यो पनि हो कि तैँले पनि आजको कामलाई बुझ्दैनस्, र धेरै धारणा बोकेर परिश्रम गर्छस्। मैले धार्मिक अधिकारीहरूको कुरा गर्दा म कसलाई सङ्केत गरिरहेको हुन्छु भन्‍ने के तँ अझै पनि जान्दैनस्? म कसको लागि बाइबलको व्याख्या गर्दैछु भनी के तँ जान्दैनस्? मैले परमेश्‍वरको कामको तीन चरणको बारेमा वर्णन गर्दा म कसका निम्ति बोलिरहेको हुन्छु भन्‍ने के तँ जान्दैनस्? के मैले ती कुरा नभनेको भए, के तिमीहरूले यति सजिलै विश्‍वास गर्ने थियौ र? के तिमीहरूले त्यत्ति सजिलै आफ्नो शिर निहुराउथ्यौ र? के तिमीहरूले त्यत्ति सजिलैसँग ती पुराना धारणाहरूलाई पन्साउँथ्यौ र? विशेष गरी ती “पुरुषार्थी मानिसहरू,” जसले कहिल्यै कसैको आज्ञापालन गरेका छैनन्—के तिनीहरू सजिलैसँग अधीनमा बस्थे? म जान्दछु, तिमीहरूको मानवता एक निम्न श्रेणीको छ र तिमीहरू अति कम योग्यताका छौ, तिमीहरूमा कम विकसित दिमाग छ, र परमेश्‍वरमा विश्‍वास गरेको धेरै लामो इतिहास छैन, तापनि वास्तवमा तिमीहरूमा धेरै धारणाहरू छन्, सजिलै अरूको आज्ञापालन नगर्ने तिमीहरूको भित्री स्वभाव छ। तापनि, आज तिमीहरू अधीनमा बस्न सक्छौ, किनकि तिमीहरू बाध्य र असहाय छौ; तिमीहरू फलामको पिँजरामा परेका बाघहरू हौ, तिमीहरूका सीपहरूलाई खुल्लमखुल्ला प्रयोग गर्न सक्दैनौ। यदि तिमीहरूका पखेटाहरू थिए भने पनि, तिमीहरूलाई उड्न गाह्रो हुनेथियो। आशिषहरू नदिइएको भए पनि तिमीहरू पछि लाग्न इच्छुक छौ। तापनि, “असल मानिसहरू” को रूपमा यो तिमीहरूको उत्साह होइन; बरु, कुरा यो हो कि तिमीहरू पूर्ण रूपमा ढालिएका छौ र तिमीहरूको बुद्धि सकिएको छ। कुरा यो हो कि यो सम्पूर्ण कामले तिमीहरूलाई ढालेको छ। यदि तिमीहरूले प्राप्त गर्न सक्ने केही कुरा थियो भने, आज तिमीहरू जस्तो समर्पित छौ त्यस्तो हुनेथिएनौ, किनकि पहिले तिमीहरू सबै मरुभूमिका जङ्गली गधाहरू थियौ। यसैले आज जे भनिँदैछ त्यो विभिन्न धर्म र सम्प्रदायका मानिसहरूतिर मात्र लक्षित छैन, न त यो तिनीहरूका धारणाहरूको सामना गर्नका निम्ति नै हो; यो तिमीहरूका धारणाहरूको सामना गर्नका निम्ति हो।

धर्मी न्याय सुरु भएको छ। के परमेश्‍वरले अझै पनि मानिसहरूका लागि पापबलिका रूपमा काम गर्नुहुनेछ? के उहाँले एकचोटि फेरि तिनीहरूका लागि महान् डाक्टरको भूमिका खेल्नुहुनेछ? के परमेश्‍वरसँग योभन्दा ठूलो कुनै अख्तियार छैन? मानिसहरूको एउटा समूहलाई पूर्ण पारिसकिएको छ, र सिंहासनको अघि पुऱ्याइएको छ; के उहाँ अझै पनि पिशाचहरू धपाउनुहुन्छ र बिरामीहरूलाई निको पार्नुहुन्छ? के यो अति नै पुरानो कुरा होइन र? यदि यही रहिरह्यो भने गवाही दिनु सम्भव हुन्छ? एक पटक क्रूसमा टाँगिनुभएपछि, के उहाँ सधैँभरि बारम्बार क्रूसमा टाँगिन सक्नुहुन्छ? के उहाँ एक पटक भूतहरू धपाउनु भएपछि सधैँभरि तिनीहरूलाई धपाइरहन सक्नुहुन्छ? के यसलाई अपमान मानिँदैन र? जब कामको यो चरण अघिल्लो चरणको भन्दा उच्च हुन्छ, तब मात्र युग अगाडि बढ्नेछ, र यसले आखिरी दिनहरूको आगमनको सङ्केत गर्नेछ, जब उक्त युगको अन्त्य हुने समय हुनेछ। त्यसकारण, सत्यता पछ्याउने मानिसहरूले दर्शनहरूका सम्बन्धमा प्रस्टता हासिल गर्नमा ध्यान केन्द्रित गर्नैपर्छ; जग यही नै हो। प्रत्येक चोटि मैले दर्शनहरूको बारेमा तिमीहरूसित सङ्गति गर्दा, म सधैँ केही मानिसहरू सुन्‍न इच्‍छुक नभएकाले आँखा झपझप पार्दै टाउको निहुराएको देख्छु। अरूले सोध्छन्, “तपाईं किन सुनिरहनुभएको छैन?” तिनीहरू जबाफ दिन्छन्, “यसले मेरो जीवनलाई वा वास्तविकतामा मेरो प्रवेशलाई सहायता गर्दैन। हामी त अभ्यासका मार्गहरू चाहन्छौं।” जब म अभ्यासका मार्गहरूको सट्टा कामको बारेमा कुरा गर्छु, तब तिनीहरू भन्छन्, “तपाईंले कामको बारेमा कुरा गर्नासाथ म निदाउन थाल्छु।” जब म अभ्यासका मार्गहरूका बारेमा कुरा गर्न थाल्छु, तब तिनीहरू टिपोट लेख्न थाल्छन्, र जब म फेरि कामकै बारेमा कुरा गर्छु, तब तिनीहरू फेरि सुन्न छोड्छन्। तिमीहरू अहिले कुन कुराले सुसज्जित हुनु आवश्यक छ त्यसबारे के तिमीहरूलाई थाहा छ? यसको एक पक्षमा काम सम्बन्धी दर्शनहरू पर्छन्, र अर्को पक्ष तेरो अभ्यास हो। तैँले यी दुवै पक्षहरूलाई बुझ्नुपर्छ। यदि तेरो जीवन प्रगतिको पछ्याइमा तँसँग दर्शनहरू छैनन् भने, तँसित कुनै जग हुनेछैन। यदि तँसँग थोरै दर्शन पनि छैन र अभ्यासका मार्गहरू मात्र छन् भने, अनि समग्र व्यवस्थापन योजनाको कामको बारेमा कुनै पनि प्रकारको ज्ञान छैन भने, तँ कुनै काम नलाग्ने मानिस होस्। तैँले दर्शनहरू सम्‍बन्धी सत्यताहरूलाई बुझ्नुपर्छ, र अभ्याससँग सम्बन्धित सत्यहरू बुझिसकेपछि तैँले तिनलाई अभ्यास गर्ने उचित मार्गहरू खोज्नुपर्छ; तैँले वचनहरूअनुरूप अभ्यास गर्नैपर्छ, र आफ्नो अवस्थाअनुसार प्रवेश गर्नुपर्छ। दर्शनहरू जग हुन्, र यदि तैँले यस तथ्यलाई ध्यान दिइनस् भने, तैँले अन्तसम्म पछ्याउन सक्नेछैनस्; यस्तो तरिकाले अनुभव गर्दा कि त विचलनमा परिनेछ कि त तँ ढल्नेछस् र विफल हुनेछस्। तँ सफल हुने कुनै उपाय हुनेछैन! जुन मानिसहरूसित जगको रूपमा महान् दर्शनहरू हुँदैन तिनीहरू असफल मात्र हुन्छन्; तिनीहरू सफल हुन सक्दैनन्। तिनीहरू दृढ रहन सक्दैनन्! के तँलाई परमेश्‍वरमा विश्‍वास गर्ने कार्यमा कुन-कुन कुराहरू समावेश हुन्छन् भन्‍ने थाहा छ? के तँलाई परमेश्‍वरको पछि लाग्नुको अर्थ के हो सो थाहा छ? कुनै दर्शनविना, तँ कुन मार्गमा हिँड्नेछस्? आजको काममा, यदि तँसँग कुनै दर्शन छैन भने, तँ पूर्ण पारिन बिलकुलै सक्षम हुनेछैनस्। तँ कसमाथि विश्‍वास गर्छस्? तँ उहाँमा किन विश्‍वास गर्छस्? तँ किन उहाँलाई पछ्याउँछस्? के तँ आफ्नो विश्‍वासलाई एक प्रकारको खेलको रूपमा हेर्छस्? के तैँले आफ्नो जीवनलाई एक प्रकारको खेलौनाको रूपमा लिँदैछस्? आजका परमेश्‍वर सबैभन्दा ठूलो दर्शन हुनुहुन्छ। तैँले उहाँलाई कतिसम्म जान्दछस्? तैँले उहाँलाई कतिसम्म देखेको छस्? आजका परमेश्‍वरलाई देखेपछि के परमेश्‍वरमाथिको तेरो विश्‍वासको जग बलियो भएको छ? के तँलाई आफू यसरी अलमल्ल तरिकाले पछि लागिरहेमा आफूले मुक्तिको अनुग्रह पाइनेछ भन्‍ने लाग्छ? के तँ हिलोको पानीमा माछा पक्रन सक्छु भन्‍ने सोच्छस्? के यो त्यत्ति सजिलो छ? तैँले आजका परमेश्‍वरले व्यक्त गर्नुभएका वचनहरूसम्बन्धी कति वटा धारणा त्यागेको छस्? के तँसँग आजका परमेश्‍वरका दर्शनहरू छन्? आजको परमेश्‍वरको बारेमा तेरो बुझाइ कहाँ छ? तँ सधैँ उहाँको पछि लागेरै वा उहाँलाई हेरेरै त्यो प्राप्त गर्न सकिन्छ र कसैले पनि तँलाई धपाउन सक्नेछैन भन्‍ने सोच्छस्। परमेश्‍वरलाई पछ्याउनु त्यस्तो सजिलो कुरा हो भन्‍ने नठान्। मुख्य कुरा भनेको तैँले उहाँलाई चिन्‍नैपर्छ, तैँले उहाँको काम चिन्‍नैपर्छ, र तँसित उहाँका खातिर कष्ट सहने, उहाँका निम्ति आफ्नो जीवनको बलिदान दिने र उहाँद्वारा सिद्ध पारिने सङ्कल्प हुनैपर्छ। तँमा हुनुपर्ने दर्शन यही हो। यदि तेरा सोचहरू अनुग्रहको आनन्द लिने कुरामा मात्र सधैँ तल्लीन हुन्छन् भने, त्यो मान्य हुँदैन। परमेश्‍वर मानिसहरूको आनन्दको निम्ति मात्र वा तिनीहरूमाथि अनुग्रह प्रदान गर्नको निम्ति मात्र यहाँ हुनुहुन्छ भन्‍ने नठान्। तँ गलत हुनेछस्! यदि कसैले आफ्नो जीवनलाई जोखिममा पारेर उहाँलाई पछ्याउन सक्दैन भने, र यदि कसैले हरेक बाहिरी कुरा त्यागेर पछ्याउन सक्दैन भने, उसले उहाँलाई अन्तिमसम्म पछ्याइरहन निश्‍चय पनि सक्‍नेछैन। तेरो जगको रूपमा तँसँग दर्शनहरू हुनैपर्छ। यदि कुनै दिन तँमाथि प्रकोप आइपर्‍यो भने, तैँले के गर्नुपर्छ? के तैँले अझ पनि उहाँलाई पछ्याउन सक्छस्? तैँले अन्तिमसम्म उहाँलाई पछ्याउन सक्षम हुनेछस् कि हुनेछैनस् भनेर हलुका रूपमा कुरा नगर्। अहिले कुन समय हो भनेर हेर्न तैँले सुरुमा आफ्नो आँखा खोलेको नै राम्रो। तिमीहरू अहिले मन्दिरका स्तम्भहरू जस्तै हुनसक्‍ने भए तापनि, एउटा यस्तो बेला आउनेछ जुन बेला त्यस्ता सबै स्तम्भ कीराहरूले खानेछन्, जसको कारण मन्दिर ढल्नेछ, किनकि वर्तमान समयमा तिमीहरूमा धेरै दर्शनको अभाव छ। तिमीहरू आफ्नै साना संसारहरूलाई मात्र ध्यान दिन्छौ, र पछ्याउनका लागि सबैभन्दा भरपर्दो र उचित तरिका के हो भन्ने कुरा तिमीहरूलाई थाहा छैन। तिमीहरूले आजको कामको दर्शनलाई ध्यान दिँदैनौ, न त यी कुराहरूलाई आफ्ना हृदयमा नै राख्छौ। एक दिन तिमीहरूका परमेश्‍वरले तिमीहरूलाई सबैभन्दा अपरिचित ठाउँमा राख्‍नुहुनेछ भन्‍ने कुरालाई तिमीहरूले विचार गरेका छौ? एक दिन मैले तिमीहरूबाट सबै थोक खोसेँ भने तिमीहरूको के हालत हुनेछ के त्यसबारे तिमीहरूले कल्पना गर्न सक्छौ? के तिमीहरूको त्यस दिनको हुटहुटी अहिलेको जस्तै हुनेछ? के तिमीहरूको विश्‍वास पुनः देखा पर्नेछ? परमेश्‍वरलाई पछ्याउँदा तिमीहरूले यो सबैभन्दा महान् दर्शनलाई जान्‍नैपर्छ जो “परमेश्‍वर” हुनुहुन्छ: यो सबैभन्दा महत्त्वपूर्ण विषय हो। साथै, पवित्र व्यक्तिका रूपमा सांसारिक मानिसहरूबाट अलग गरिँदा तिमीहरू परमेश्‍वरको परिवारमा अवश्यै हुन्छौ भन्ने नठान। यी दिनहरूमा परमेश्‍वर आफैले सृजित प्राणीहरूबीच काम गरिरहनुभएको छ; कुनै अभियान अगाडि बढाउन होइन तर उहाँको आफ्नै काम गर्न मानिसहरूबीच आउनुहुने उहाँ नै हुनुहुन्छ। तिमीहरूको माझमा थोरै मानिस पनि छैनन् जसले आजको काम स्वर्गका परमेश्‍वरको काम हो, जो देह बन्नुभएको छ भनी बुझ्न सक्छ। यसको अर्थ तिमीहरूलाई प्रतिभा भएको विशेष व्यक्तिहरूका रूपमा ढालिनुपर्छ भन्‍ने होइन; यो तिमीहरूलाई मानव जीवनको महत्त्व जान्न, मानवको गन्तव्य थाहा पाउन, र परमेश्‍वर अनि उहाँको सम्पूर्णता जान्न सहायता गर्नका लागि हो। तैँले के जान्नुपर्छ भने, तँ सृष्टिकर्ताको हातमा रहेको एक सृजित प्राणी होस्। तैँले के बुझ्नुपर्छ, तैँले के गर्नुपर्छ, र तैँले परमेश्‍वरलाई कसरी पछ्याउनुपर्छ—के तैँले बुझ्नुपर्ने सत्यताहरू यिनै होइनन् र? के तैँले देख्नुपर्ने दर्शनहरू यिनै होइनन् र?

मानिसहरूले दर्शन पाएपछि तिनीहरूमा एउटा जग हुन्छ। जब तँ यस जगको आधारमा अभ्यास गर्छस्, तब प्रवेश गर्नु धेरै सजिलो हुनेछ। त्यसरी नै, तैँले प्रवेश गर्ने जग पाएपछि तँमा कुनै सन्देह हुनेछैन, र प्रवेश गर्ने कार्य तेरो निम्ति धेरै सजिलो हुनेछ। दर्शनहरू बुझ्ने र परमेश्‍वरको कामबारे जान्ने यो पक्ष महत्त्वपूर्ण छ; तिमीहरूको हतियारको भण्डारमा यो हुनुपर्दछ। यदि तँ सत्यको यस पक्षद्वारा सुसज्जित भएको छैनस् भने, र अभ्यासको मार्गहरूको बारेमा कसरी कुरा गर्नुपर्छ भनेर मात्र जानेको छस् भने तँ अत्यन्तै दोषपूर्ण हुनेछस्। मैले थाहा पाएको छु कि तिमीहरूमध्ये धेरै जनाले सत्यको यो पक्षलाई जोड दिँदैनौ, र जब तिमीहरू यसलाई सुन्छौ, तब तिमीहरूले शब्दहरू र सिद्धान्तहरू सुनिरहेको जस्तो मात्र देखिन्छ। एक दिन तँ हार्नेछस्। यी दिनहरूमा केही भनाइहरू छन् जुन तैँले त्यत्ति राम्ररी बुझ्दैनस् र स्वीकार गर्दैनस्; त्यस्ता अवस्थाहरूमा तैँले धैर्यतापूर्वक खोजी गर्नुपर्छ, र त्यस्तो दिन आउनेछ जब तैँले यी कुरालाई बुझ्नेछस्। बिस्तारै आफूलाई झन्-झन् धेरै दर्शनहरूले सुसज्जित गर्। तैँले थोरै आत्मिक सिद्धान्तहरू मात्र बुझिस् भने पनि, त्यो दर्शनहरूमा ध्यान नदिनुभन्दा त उत्तम हुन्छ, र केही पनि नबुझ्‍नुभन्दा त झनै राम्रो हुन्छ। यो सबै तेरो प्रवेशका लागि उपयोगी छ, र यसले तेरा सबै शङ्काहरू हटाउनेछ। यो तँ धारणाहरूले भरिनुभन्दा उत्तम हो। यदि तँसँग जगको रूपमा यी दर्शनहरू छन् भने तँलाई धेरै राम्रो हुनेछ। तँसँग कुनै पनि प्रकारको सन्देह हुनेछैन, र तँ निर्भयता र हिम्मतका साथ प्रवेश गर्न सक्नेछस्। किन सधैँ यस्तो अन्योल, शङ्कालु तरिकाले परमेश्‍वरलाई पछ्याउने झमेलामा पर्ने? के यो आफ्‍नो टाउको बालुवामा लुकाउनुजस्तो होइन र? गजक्क परी गम्कँदै परमेश्‍वरको राज्यमा प्रवेश गर्नु कति राम्रो हुनेछ! किन त्यति धेरै सन्देहले भरिनु? के तैँले आफैलाई नरकमा पारिरहेको छैनस् र? तैँले यहोवाको काम, येशूको काम र यस चरणको कामको ज्ञान प्राप्त गरिसकेपछि, तैँले जग प्राप्त गर्नेछस्। यस समयमा, तँलाई त्यो अति सरल छ भन्‍ने लाग्‍नसक्छ। कतिपय मानिसहरू भन्छन्, “जब समय आउँछ र पवित्र आत्माले महान् कार्य सुरु गर्नुहुन्छ, तब म यी सबै थोकको बारेमा कुरा गर्न सक्नेछु। मैले अहिले त्यति बुझ्न नसक्‍नुको कारण के हो भने, पवित्र आत्माले मलाई त्यति धेरै अन्तर्दृष्टि दिनुभएको छैन।” यो त्यति सजिलो छैन। यो तँ अहिले सत्यलाई[ख] स्वीकार गर्न तयार छस् भने, समय आएपछि तँ त्यसलाई कुशलतापूर्वक प्रयोग गर्नेछस् भन्‍ने होइन। यो अनिवार्य रूपमा त्यस्तै हुनेछ भन्‍ने हुँदैन! तँ वर्तमानमा अति राम्ररी सुसज्जित भएको छस्, र ती धार्मिक मानिसहरू र सबैभन्दा महान् सिद्धान्तवादीहरूलाई जबाफ दिन तँलाई कुनै समस्या हुनेछैन, तँ तिनीहरूलाई खण्डन पनि गर्न सक्नेछस् भन्‍ने तँलाई लाग्छ। के तँ साँच्चै त्यसो गर्न सक्नेछस्? तेरा बाहिरी अनुभवहरू लिएर तैँले कुन ज्ञानको कुरा गर्न सक्छस्? सत्यद्वारा सुसज्जित हुनु, सत्यको लडाइँ लड्नु, र परमेश्‍वरको नाउँको गवाही दिनु तैँले सोचेको कुराजस्तो होइन—जबसम्म परमेश्‍वरले काम गर्नुहुन्छ, तबसम्‍म सबै कुरा पूरा गरिनेछ। त्यतिन्जेल, तँ केही प्रश्नहरूद्वारा अलमल्ल पर्नेछस् र त्यसपछि तँ आश्चर्यचकित हुनेछस्। मुख्य कुरा भनेको तँलाई यस चरणको कामको बारेमा स्पष्ट ज्ञान छ कि छैन, र यसको बारेमा तँ कतिसम्म जान्दछस् भन्‍ने हो। यदि तँ शत्रुका सेनालाई जित्न सक्दैनस् वा धर्मका शक्तिहरूलाई हराउन सक्दैनस् भने, के तँ बेकम्मा हुनेछैनस् र? तैँले आजको कामको अनुभव गरेको छस्, तेरो आफ्नै आँखाले त्यो देखेको छस्, र तेरो आफ्नै कानले सुनेको छस्, तर अन्त्यमा, यदि तैँले साक्षी दिन सकिनस् भने, के तँमा अझै जिइरहने साहस हुन्छ? तैँले कसको सामना गर्न सक्नेछस्? त्यो त्यत्ति सजिलो हुनेछ भनी अहिले कल्पना नगर्। भविष्यको काम तैँले कल्पना गरेको जस्तो सजिलो हुनेछैन; सत्यको लडाइँ लड्नु त्यत्ति सजिलो हुँदैन, त्यो त्यत्ति सरल छैन। अहिले, तँ सुसज्जित हुनु आवश्यक छ; यदि तँ सत्यद्वारा सुसज्जित छैनस् भने, जब समय आउँछ र पवित्र आत्माले अलौकिक ढङ्गले काम गर्नुहुन्न, तब तँ अन्योलमा पर्नेछस्।

फूटनोटहरू:

क. मूल पाठमा “तिनीहरू सोच्छन्” भन्‍ने वाक्यांश समावेश छैन।

ख. मूल पाठमा “सत्य” भन्‍ने शब्‍द समावेश छैन।


तँ मार्गको अन्तिम भाग कसरी हिँड्नुपर्छ

तिमीहरू अहिले मार्गको अन्तिम भागमा छौ। यो, मार्गको महत्त्वपूर्ण भाग हो। सायद तैँले असाध्य कष्ट सहेको छस्, धेरै काम गरेको छस्, धेरै मार्गमा यात्रा गरेको छस्, अनि धेरै प्रवचनहरू सुनेको छस्; सायद तँ अहिले जहाँ छस्, त्यहाँसम्म पुग्न सजिलो भएको छैन होला। यदि तैँले हाल सामना गरिरहेको कष्ट सहन सक्दैनस् र विगतमा गरेकै कार्यलाई जारी राखिस् भने, तँलाई सिद्ध तुल्याइन सकिँदैन। यी वचनहरूको उद्देश्य तँलाई भयभीत तुल्याउन होइन—यी तथ्य हुन्। पत्रुसले परमेश्‍वरका धेरै काम अनुभव गरेपछि केही कुराको अन्तर्दृष्टि र अझै बढी समझशक्ति पनि हासिल गरे। उनले सेवाको सिद्धान्तको सम्बन्धमा धेरै कुरा बुझे, अनि पछि जुन कुरा येशूले उनलाई सुम्पिनुभएको थियो, त्यसप्रति उनी बफादार हुन सके। उनले गरेका कुराको निम्ति उनी परमेश्‍वरप्रति अति धेरै ऋणी छन् र आफूले कहिल्यै पनि त्यसको ऋण चुक्ता गर्न सक्दैनन् भन्‍ने उनलाई लागेकै कारणले गर्दा उनले ठूलो शोधन प्राप्त गरेका थिए, त्यो सँगसँगै उनले मानिस धेरै भ्रष्ट छन् भनेर बुझे, जसले उनको विवेकमा दोषी अनुभूति गरायो। येशूले पत्रुसलाई धेरै कुरा भन्नुभएको थियो, तर जब यी कुरा भनिएका थिए, त्यस समय उनले थोरै बुझाइ मात्र प्राप्त गर्न सक्थे, अनि कहिलेकाहीँ उनले अझै केही विरोध र विद्रोहीपनलाई मनमा पाले। येशू क्रूसमा टाँगिनुभएपछि, अन्ततः उनले केही जागरणको अनुभव गरे, अनि निन्दाका ठूला सन्तापहरू अनुभूति गरे। अन्त्यमा, यो यस्तो बिन्दुसम्म पुग्यो जहाँ कुनै पनि बेठीक विचारहरू राख्नु अस्वीकार्य हो भनी उनले अनुभूति गरे। उनलाई आफ्नै अवस्थाबारे राम्ररी थाहा थियो, अनि उनलाई प्रभुको पवित्रताबारे पनि थाहा थियो। परिणामस्वरूप, उनको हृदयमा प्रभुको निम्ति अझ धेरै प्रेम वृद्धि भयो, अनि उनी आफ्नै जीवनप्रति अझ बढी केन्द्रित भए। उनले ठूला कठिनाइहरू भोगेका हुनाले, अनि समय-समयमा उनी गम्भीर बिमारी भए अनि उनी मरेको जस्तो प्रतीत भएको भए तापनि, उनले धेरै पल्ट यसप्रकारको शोधनबाट गुज्रिएपछि, आफ्नै बारेमा अझ बढी बुझाइ हासिल गरे, अनि प्रभुको निम्ति सच्‍चा प्रेम विकास गरे। यसो भन्न सकिन्छ, उनको पूरै जीवन शोधनमा, अनि त्यसभन्दा पनि बढी, सजायमा बितेको थियो। उनको अनुभव अरू कुनै पनि व्यक्तिको भन्दा फरक थियो र उनको प्रेमले सिद्ध नतुल्याइएका कुनै पनि व्यक्तिको प्रेमलाई उछिन्यो। उनलाई नमूनाको रूपमा चुनिनुको कारण के थियो भने, उनले आफ्नो जीवनकालमा धेरै व्यथा अनुभव गरे, र उनका अनुभवहरू सबैभन्दा सफल थिए। यदि तिमीहरू पनि पत्रुसले जस्तै साँच्चिकै मार्गको अन्तिम भागसम्म हिँड्न सक्छौ भने, कुनै पनि सृष्टि गरिएको प्राणीले तिमीहरूका आशिषहरू खोसेर लैजान सक्दैन।

पत्रुस विवेकशील मानिस थिए, तर उनीसित मानवता भए तापनि उनले प्रभुलाई पहिला पछ्याउन सुरु गर्दाको समयमा उनकोमा धेरै विरोधी र विद्रोही विचारहरू थिए। तर, जब उनले येशूलाई पछ्याइरहेका थिए, तब यी कुरालाई गम्भीरतापूर्वक लिएनन्, किनभने उनी मानिसहरू यस्तै प्रकारको हुनुपर्छ भन्‍ने विश्‍वास गर्थे। त्यसैले, सुरुमा उनले कुनै निन्दाको अनुभूति गरेनन्, न त उनलाई कुनै काटछाँट नै गरियो। येशूले पत्रुसका प्रतिक्रियाहरूलाई गम्भीरतापूर्वक लिनुभएन, न त उहाँले त्यसप्रति कुनै ध्यान नै दिनुभयो, तर उहाँले आफूले गर्नुपर्ने कामलाई नै निरन्तरता दिइरहनुभयो। उहाँले पत्रुस र अरूको गल्तीलाई कहिल्यै पनि अनावश्यक रूपमा खोतल्नुभएन। तैँले यसो भन्छस् होला: “के तिनीहरूसित भएका विचारहरूबारे येशूलाई थाहा नभएको हुन सक्ला र?” यो हुनै सक्दैन! किनभने उहाँले साँच्चै पत्रुसलाई बुझ्नुहुन्थ्यो—वास्तवमा, यसो भन्न सकिन्छ कि उहाँसित उनको बारेमा एकदमै राम्रो बुझाइ थियो—येशूले उनको विरुद्धमा कुनै कदम चाल्नुभएन। उहाँले मानवजातिलाई घृणा गर्नुहुन्थ्यो र तिनीहरूलाई दया पनि गर्नुहुन्थ्यो। के तिमीहरूको माझमा अहिले पावलजस्तै विरोधी, अनि त्यस समयमा प्रभु येशूप्रति पत्रुससित जुन धारणाहरू थिए तिनै धारणा बोक्‍ने मानिसहरू छैनन्? म तँलाई भन्छु, यदि तैँले तेरो तेस्रो इन्द्रिय, तेरो अनुभूति गर्ने इन्द्रियलाई अति विश्‍वास नगर्नु नै सर्वोत्तम हुन्थ्यो, जुन अत्यन्तै अविश्‍वसनीय हुन्छ र धेरै लामो समयअघि नै शैतानको भ्रष्टताद्वारा पूर्ण रूपले नष्ट गरिएको थियो। के तँलाई तेरो अनुभूति सिद्ध र दोषरहित छ भन्‍ने लाग्छ? पावलले धेरै पल्ट प्रभु येशूको विरोध गरे, तर येशूले कुनै प्रतिक्रिया दिनुभएन। के येशूले बिरामीलाई निको पार्न सक्नुभयो र भूतात्माहरूलाई निकाल्न सक्नुभयो, तापनि पावलमा भएको “भूतात्मा” लाई चाहिँ निकाल्न सक्नुभएन भन्‍ने हुन सक्छ? येशू पुनरुत्थान भइसकेपछि र स्वर्गारोहण भइसकेपछि, पावल येशूका चेलाहरूलाई निर्दयतापूर्वक पक्राउ गरिरहेका बेलामा मात्रै अन्त्यमा उहाँ दमस्कसको बाटोमा उनीकहाँ देखा पर्नुभई उनलाई किन प्रहार गर्नुभयो? के प्रभु येशूले अति ढिलो प्रतिक्रिया जनाउनुभएको हुनसक्छ त? अथवा, उहाँ देहमा हुनुहुँदा उहाँसित कुनै अधिकार नभएकोले यसो भएको हुन सक्छ? के जब तँ मेरो पछाडि गुप्त प्रकारले विध्वंसकारी र विरोधी हुन्छस्, तब मलाई थाहा हुँदैन भन्‍ने तँलाई लाग्छ? तैँले पवित्र आत्माबाट पाउने अलिकति अन्तर्दृष्टिलाई मेरो विरोध गर्न प्रयोग गर्न सकिन्छ भन्‍ने के तँलाई लाग्छ? जब पत्रुस अपरिपक्व थिए, तब उनले येशूको सम्बन्धमा धेरै विचार मनमा राखेका थिए, तब किन त उनलाई दोषी ठहर्‍याइएन? अहिले, धेरै मानिसहरूले विना दोष कामहरू गरिरहेका छन्, अनि तिनीहरूले जे गरिरहेका छन्, त्यो ठीक छैन भनी स्पष्टसित तिनीहरूलाई बताइँदा पनि तिनीहरूले सुन्दैनन्। के यो पूर्ण रूपले मानिसको विद्रोहीपनको कारणले होइन र? मैले अहिले धेरै कुरा भनिसकेको छु, तर अझै तँमा विवेकको अलिकति बुझाइ छैन, त्यसैले मार्ग नटुङ्गिएसम्म हिँडिरहनको निम्ति कसरी तँ मार्गको अन्तिम भागसम्म हिँड्न सक्नेछस् र? के यो बृहत् परिमाणको प्रश्न हो भन्‍ने तँलाई लाग्दैन?

मानिसहरूलाई विजय गरिएपछि, तिनीहरू परमेश्‍वरको योजनाबद्ध कार्यमा समर्पित हुन सक्छन्; तिनीहरूसित आफ्नो विश्‍वास र आफ्नो इच्छा दुवै हुन्छन् जसद्वारा तिनीहरूले परमेश्‍वरलाई प्रेम गर्छन्, अनि तिनीहरू उहाँलाई पछ्याउन यी कुरामाथि भर पर्छन्। त्यसैले, मार्गको अन्तिम भागमा कसरी हिँड्न सकिन्छ त? सङ्कष्ट अनुभव गर्दाका तेरा दिनहरूमा, तैँले सबै कठिनाइहरू सहनैपर्छ, अनि तँसित कष्ट भोग्ने इच्छा हुनैपर्छ; केवल यसरी मात्रै तँ मार्गको यस भागमा राम्रोसित हिँड्न सक्छस्। के तँलाई मार्गको यस भागमा हिँड्न यति सजिलो छ भन्‍ने लाग्छ? तैँले कुन कार्य पूरा गर्नुपर्छ भनेर जान्नुपर्छ; तिमीहरूले आफ्नो क्षमतालाई बढाउनैपर्छ अनि आफैलाई पर्याप्त सत्यताले सुसज्जित पार्नुपर्छ। यो एक वा दुई दिनको काम होइन, अनि यो तैँले सोचेको जस्तो सरल छैन! मार्गको अन्तिम भागमा हिँड्ने कुरा तँसित भएका विश्‍वास र इच्छाको प्रकारमा निर्भर हुन्छ। सायद तैँले तँभित्र पवित्र आत्माले काम गरिरहनुभएको देख्न सक्दैनस्, वा सायद तैँले मण्डलीमा पवित्र आत्माले काम गरिरहनुभएको पत्ता लगाउन सक्दैनस्, त्यसैले अगाडिको मार्गको निम्ति तँ निराशावादी छस् अनि हताश र नैराश्यताले भरिपूर छस्। निश्‍चित रूपमा, विगतका महान् योद्धाहरू सबै पतित भएका छन्—के यी सबै तेरो लागि प्रहार होइनन् र? तैँले यी कुरालाई कसरी हेर्नुपर्छ? तँसित विश्‍वास छ कि छैन? तैँले आजको कामलाई पूर्ण रूपले बुझ्न सक्छस् कि सक्दैनस्? यी कुराहरूले तँ मार्गको अन्तिम भागसम्म सफलतापूर्वक हिँड्न सक्छस् कि सक्दैनस् भन्‍ने कुरालाई निर्धारण गर्दछन्।

तिमीहरू अहिले मार्गको अन्तिम भागमा छौ भनेर किन भनिन्छ? किनभने तिमीहरूले बुझ्नुपर्ने हरेक कुरा बुझेका छौ, अनि मानिसहरूले हासिल गर्नुपर्ने हरेक कुरा मैले तिमीहरूलाई बताएको छु। तिमीहरूलाई सुम्पिएको हरेक कुराबारे पनि मैले बताएको छु। त्यसैले, अहिले तिमीहरू हिँडिरहेको मार्ग अन्तिम भाग हो, जसमा म मानिसहरूलाई डोऱ्याउँछु। म केवल तिमीहरूले स्वतन्त्र भई जिउने क्षमता हासिल गरून् भन्‍ने अपेक्षा गर्छु; तँसित सधैँ र हरेक समय हिँड्ने मार्ग हुनेछ, अनि तैँले पहिलेजस्तै आफ्नो क्षमता वृद्धि गर्नेछस्, सामान्य प्रकारले परमेश्‍वरका वचनहरू पढ्नेछस्, अनि सामान्य मानव जीवन जिउनेछस्। म अहिले तँलाई यसप्रकारले जिउन अगुवाइ गर्दैछु तर भविष्यमा जब म तँलाई अगुवाइ गर्दिनँ, के तँ अझै पनि यसो गर्न सक्षम हुनेछस्? के तँ अघि बढिरहन सक्षम हुनेछस्? पत्रुसको अनुभव यस्तो थियो: जब येशूले उनलाई डोऱ्याइरहनुभएको थियो, तिनीसँग बुझाइ थिएन; उनी सधैँ निष्फिक्री बच्चा जस्तै थिए, अनि आफूले गरेका कुराहरूप्रति उनी गम्भीर थिएनन्। येशू बिदा भइसक्नुभएपछि मात्रै उनले सामान्य मानव जीवन बिताउन सुरु गरे। येशू बिदा भइसक्नुभएपछि मात्रै उनको अर्थपूर्ण जीवन सुरु भयो। उनीसित सामान्य मानवताको केही चेतना र सामान्य व्यक्तिमा हुनुपर्ने केही कुराहरू रहेको भए तापनि, येशू बिदा नभएसम्म उनको साँचो अनुभव र खोजीको नयाँ सुरुवात भएको थिएन। तिमीहरूको हालको अवस्था कस्तो छ? म तिमीहरूलाई अहिले यस मार्गमा डोऱ्याउँदैछु, अनि यो उदेकको छ भन्‍ने तँलाई लाग्छ। तँमाथि आइपर्ने कुनै परिस्थिति वा परीक्षाहरू छैनन्, तापनि तेरो कद वास्तवमै कस्तो प्रकारको छ भनी हेर्ने कुनै उपाय छैन, न त तँ साँच्चै सत्यतालाई पछ्याउने व्यक्ति हो कि होइन भनेर देख्ने कुनै उपाय नै छ। तँ आफ्‍नो सारलाई बुझ्छस् भनेर आफ्नो मुखले भन्छस्, तर यी खोक्रो शब्दहरू हुन्। भविष्यमा जब तथ्यहरू तँकहाँ आउँछन्, तब तेरो बुझाइ प्रमाणित हुनेछ। अहिले, तँसित यस्तो प्रकारको बुझाइ छ: “मेरो आफ्नै देह अत्यन्तै भ्रष्ट छ, अनि मानिसहरूको देहको सार भनेको परमेश्‍वरविरुद्ध विद्रोह गर्नु र विरोध गर्नु हो भन्‍ने म बुझ्छु। परमेश्‍वरको न्याय र सजाय प्राप्त गर्न सक्‍नु नै उहाँले मानिसहरूलाई माथि उठाउने तरिका हो। मैले अहिले त्यो कुरा बुझेको छु, अनि म परमेश्‍वरको प्रेमको कर्जा तिर्न इच्छुक छु।” तर यो भन्न सजिलो छ। पछि तँमाथि जब सतावट, परीक्षा र कष्ट आउँछन्, यी कुराबाट गुज्रनु सजिलो हुनेछैन। तिमीहरूले यो मार्गलाई हरेक दिन पछ्याउँछौ, तर पनि आफ्नो अनुभवलाई निरन्तरता दिन सक्दैनौ। यदि मैले तिमीहरूलाई छोडिदिने हो र बेवास्ता गर्ने हो भने, अवस्था झन् खराब हुनेथियो; धेरै मानिसहरू पतित हुनेथिए र नुनको खाँबो अर्थात् लाजको चिन्‍हमा परिणत हुनेथिए। त्यस्ता नियतिहरू सम्भव छन्। के तँ यसबारे चिन्तित वा व्याकुल छैनस्? पत्रुस त्यसप्रकारको परिस्थिति भएर गए र त्यसप्रकारको कष्टबाट गुज्रे, तर पनि उनी दृढ भई खडा भए। यदि तँ त्यसप्रकारको परिस्थितिमा परेको भए, के दृढ भई खडा हुन सक्‍नेथिइस्? येशूले पृथ्वीमा हुँदा भन्नुभएका कुरा र गर्नुभएका कामहरूले पत्रुसलाई एउटा जग प्रदान गरे, अनि यही जगबाटै उनी पछिको मार्गमा हिँडे। के तिमीहरू त्यो स्तरमा पुग्न सक्छौ? तैँले हिँडेका मार्ग र बुझेका सत्यता—के ती तेरो जग हुन सक्छन्, जसमाथि तँ भविष्यमा दृढ भई खडा हुन सक्छस्? के यी कुरा तँ पछि दृढ भई खडा हुनको निम्ति तेरो दर्शन बन्‍न सक्छ? म तिमीहरूलाई सत्यता बताउनेछु—अहिले मानिसहरूले जे बुझ्छन्, ती सबै सिद्धान्तहरू हुन् भनेर भन्‍न सकिन्छ। किनकि तिनीहरूसित तिनीहरूले बुझेका सबै कुराको अनुभव हुँदैन। तँ अहिलेसम्म अघि बढिरहन सफल हुनुको कारण के हो भने, तँ नयाँ ज्योतिद्वारा डोऱ्याइएको छस्। तेरो कद कुनै निश्चित तहसम्म पुगेको कारणले होइन, तर मेरा वचनहरूले तँलाई हालको दिनसम्म डोऱ्याएकोले गर्दा हो; तँसित ठूलो विश्‍वास भएको कारणले होइन, तर मेरा वचनहरूको बुद्धिले गर्दा हो, जसले तँलाई आजसम्म अरू केही गर्ने नभई मलाई नै पछ्याउने तुल्यायो। यदि मैले तँसित अहिले नबोल्ने हो भने, यदि मेरो आवाज उच्चारण नगर्ने हो भने, तँ अघि बढिरहन असमर्थ हुने थिइस् र तुरुन्तै अघि बढ्न छोड्नेथिइस्। के तिमीहरूको वास्तविक कद यही होइन र? कुन पक्षहरूबाट भित्र प्रवेश गर्ने अनि तिमीहरूसित जे कुराको कमी छ, त्यसलाई कुन पक्षहरूले पूर्ति गर्ने भन्‍नेबारे तिमीहरूसित कुनै ज्ञान छैन। कसरी अर्थपूर्ण मानव जीवन जिउने, परमेश्‍वरको प्रेमको साटो कसरी तिर्ने, वा कसरी शक्तिशाली र शानदार गवाही दिने सो तिमीहरू बुझ्दैनौ। तिमीहरू यी कुरा हासिल गर्न पूर्ण रूपले असक्षम छौ। तिमीहरू अल्छे र बेवकुफ दुवै हौ! तिमीहरूले गर्न सक्ने एउटै कुरा भनेको अरू कुनै कुरामाथि भर पर्नु हो, अनि अहिले जुन कुरामाथि तिमीहरू भर पर्छौ, त्यो नयाँ ज्योति हो र तिमीहरूको अघि हुनुहुने, तिमीहरूलाई डोऱ्याइरहनुभएका परमेश्‍वर हुनुहुन्छ। आजसम्म तिमीहरू अघि बढिरहन सक्‍नुको कारण के हो भने, तिमीहरू नयाँ ज्योतिमा र सबैभन्दा हालैका वाणीहरूमा निर्भर छौ। तिमीहरू पत्रुसजस्तो बिलकुल छैनौ, जो साँचो मार्गलाई पछ्याउन निपुण थिए, वा अय्यूबजस्तो बिलकुल छैनौ जो यहोवालाई भक्तिपूर्वक आराधना गर्न र यहोवाले जसरी उनलाई जाँचे पनि, उहाँले उनलाई आशिष दिनुभए पनि या नदिनुभए पनि यहोवा नै परमेश्‍वर हुनुहुन्छ भनी विश्‍वास गर्न सक्षम थिए। के तिमीहरू त्यसो गर्न सक्छौ? तिमीहरू कसरी विजय गरिएका छौ? एउटा पक्ष न्याय, सजाय र श्राप हुन् अनि अर्को पक्ष तिमीहरूलाई विजय गरिने रहस्यहरू हुन्। तिमीहरू सबै गधाजस्ता छौ। म जे भन्छु, यदि त्यो तिमीहरूको लागि पूर्ण रूपले उत्कृष्ट छैन र त्यसमा कुनै रहस्यहरू छैनन् भने, तिमीहरूलाई विजय गर्न सकिँदैन। यदि कुनै व्यक्तिले प्रचार गरिरहेको भए र तिनीहरूले केही समयावधिको निम्ति त्यही कुराबारे प्रचार गरेका भए, तिमीहरू दुई वर्षभित्रै छोडेर जानेथियौ र छरपष्ट हुनेथियौ; तिमीहरू अघि बढिरहन सक्‍नेथिएनौ। तिमीहरूलाई कसरी अझ गहिरिने भन्‍ने थाहा छैन, न त कसरी सत्यता वा जीवनको मार्गलाई पछ्याउने कुरा नै बुझ्छौ। तिमीहरूले बुझ्ने एउटै कुरा भनेको नयाँ जस्तो लाग्ने कुरालाई ग्रहण गर्नु हो, जस्तै रहस्य वा दर्शनहरू, वा कसरी परमेश्‍वरले काम गर्नुहुन्थ्यो, वा पत्रुसका अनुभवहरू, वा येशूको क्रूसीकरणको पृष्ठभूमिबारे सुन्ने…। तिमीहरू यस्ता कुराबारे मात्रै सुन्न चाहन्छौ, अनि जति बढी सुन्छौ, त्यति नै बढी जोसले भरिन्छौ। यी सबै कुरा केवल आफ्ना पीडा र न्यास्रोपनलाई हटाउनको निम्ति तिमीहरू सुनिरहेका छौ। तिमीहरूका जीवन पूर्ण रूपले यिनै नयाँ कुराहरूद्वारा पोषित हुन्छन्। के तँ आज जहाँ छस्, त्यहाँ तँ आफ्नै विश्‍वासद्वारा पुगेको छस् भन्‍ने तँलाई लाग्छ? के तिमीहरूसँग भएको यो क्षुद्र, दयनीय र सानो कद होइन र? तिमीहरूको सत्यनिष्ठा कहाँ छ? तिमीहरूको मानवता कहाँ छ? के तिमीहरूमा मानव जीवन छ? सिद्ध तुल्याइनको निम्ति तिमीहरूसँग कतिवटा तत्वहरू छन्? के मैले भनिरहेको कुरा तथ्य होइन र? म यस प्रकारले बोल्‍छु र काम गर्छु, तर पनि तिमीहरू कुनै ध्यान दिँदैनौ। तिमीहरूले पछ्याउने क्रममा ध्यान पनि देऊ। तिमीहरू सधैँ उदासीनता देखाइरहन्छौ, अनि तिमीहरू सधैँ पुरै नियन्त्रित हुन्छौ। तिमीहरू सबै यसरी नै अघि बढेका छौ; आज तिमीहरू जहाँ छौ, त्यहाँ तिमीहरूलाई जुन कुराले डोऱ्याएको छ, त्यो पूर्ण रूपले सजाय, शोधन र ताडना नै रहेको छ। यदि जीवन प्रवेशबारे केही वचन मात्र प्रचार गरिएको भए, के तिमीहरू सबै धेरै लामो समयअघि नै सुटुक्कै छोडेर जाने थिएनौ र? तिमीहरूमध्ये हरेक पहिलेभन्दा बढी दम्भले भरिपूर्ण छौ, तर वास्तवमा तिमीहरूको पेट अरू केहीले होइन, तर फोहोर पानीले भरिएको छ! तैँले मानिसहरूले पहिले नबुझेका केही रहस्य, केही कुरा बुझेको हुनाले मात्रै तँ अहिलेसम्‍म टिकेको छस्। तिमीहरूसँग नपछ्याउने कुनै कारण नै छैन, त्यसैले तिमीहरू दृढ सङ्कल्पले भरिपूर्ण हुन र भीडलाई पछ्याउन सक्षम भएका छौ। यो, मेरा वचनहरूद्वारा हासिल गरिएको परिणाम हो, र यो निश्चय नै तिमीहरू आफैले सम्पन्न गरेको साहसिक कार्य होइन। तिमीहरूसित घमन्ड गर्नका निम्ति कुनै कुरा छैन। त्यसैले कामको यो चरणमा, तिमीहरू मुख्य रूपले वचनहरूद्वारा नै वर्तमान दिनसम्म डोऱ्याइएका हौ। नत्र भने, तिमीहरूमध्ये को आज्ञाकारी हुन सक्षम हुनेथियौ? को आजसम्म लागिपर्न सक्षम हुनेथियौ? सुरुबाट नै तिमीहरू यथासम्भव छिटो छोडेर जान चाहन्थ्यौ, तर तिमीहरूले त्यसो गर्ने साहस गर्न सकेनौ; तिमीहरूमा साहसको कमी थियो। आजसम्म पनि तिमीहरूले आधा हृदयले पछ्याइरहेका छौ।

येशू क्रूसमा टाँगिनुभएपछि र उहाँ बिदा हुनुभएपछि मात्रै पत्रुसले आफ्नै यात्रा सुरु गरे र आफू हिँड्नुपर्ने मार्गमा हिँड्न सुरु गरे; उनले आफ्नै अपर्याप्तताहरू र कमी-कमजोरीहरू देखेपछि मात्रै उनी सुसज्जित हुन थाले। उनले आफूसित परमेश्‍वरलाई प्रेम गर्ने अत्यन्तै सानो हृदय भएको अनि दुःख भोग्ने आफ्नो सङ्कल्प अपर्याप्त रहेको, आफूसित कुनै अन्तर्दृष्टि नभएको र आफूसित समझ नभएको देखे। उनले आफूमा रहेका धेरै कुरा येशूका अभिप्रायहरूअनुरूप नरहेको, र धेरै कुरा विद्रोही र प्रतिरोधी तथा मानव इच्छाद्वारा दूषित पारिएको देखे। यसपछि मात्रै उनले हरेक पक्षमा प्रवेश हासिल गरे। येशू पत्रुसको स्थिति खुलासा गर्दै उनलाई डोऱ्याइरहनुहुँदा, उनले त्यसलाई स्विकारे र येशूले भन्नुभएको कुरामा सजिलै सहमति जनाए, तर उनीसँग साँचो बुझाइ थिएन र उनले पछि मात्र सो पाएका थिए। किनभने त्यस समयमा उनीसँग बिलकुलै कुनै अनुभव थिएन र आफ्नै कदबारे कुनै ज्ञान थिएन। भन्नुको अर्थ, म अहिले तिमीहरूलाई अगुवाइ गर्नका लागि वचनहरू मात्र प्रयोग गरिरहेको छु, र यसले तिमीहरूलाई छोटो समयभित्रै सिद्ध पार्न सक्दैन, र तिमीहरूलाई सत्यता बुझ्न र थाहा पाउन मात्र सम्भव तुल्याउन सक्छ। किनकि तँलाई विजय गर्नु र तँलाई हृदयमा विश्‍वस्त तुल्याउनु नै हालको काम हो, अनि तिमीहरूलाई विजय गरिएपछि मात्रै तिमीहरूमध्ये कतिपय सिद्ध पारिनेछौ। अहिले, तैँले बुझ्ने ती दर्शन र ती सत्यताहरूले तेरा भविष्यका अनुभवहरूको निम्ति एउटा जग बसालिरहेका छन्; भविष्यका सङ्कष्टहरूमा तिमीहरू सबैसित यी वचनहरूको वास्तविक अनुभव हुनेछ। पछि, जब तँमाथि परीक्षाहरू आइपर्छन् र तँ सङ्कष्टहरू भोग्छस्, तब तैँले आज आफूले भनेका शब्दहरूबारे सोच्नेछस्, जुन यी हुन्: “मैले जुनसुकै सङ्कष्ट, परीक्षा, वा ठूला प्रकोपहरू सामना गर्नुपरे पनि, परमेश्‍वरलाई सन्तुष्ट पार्नैपर्छ।” तैँले पत्रुसका अनुभवहरूबारे अनि त्यसपछि अय्यूबका अनुभवहरूबारे सम्झिनेछस्—तँलाई आजका वचनहरूबाट हौसला मिल्नेछ। केवल यसरी मात्रै तेरो विश्‍वास प्रेरित हुन सक्नेछ। त्यस समयमा, परमेश्‍वरको न्याय र सजाय पाउन आफू योग्य छैन भनी पत्रुसले भने, अनि जब समय आउँछ, तब तँमार्फत सबै मानिसले परमेश्‍वरको धर्मी स्वभाव देखून् भन्‍ने कुरामा तँ पनि इच्‍छुक हुनेछस्। तैँले उहाँको न्याय र सजाय तत्परताका साथ स्वीकार गर्नेछस् र उहाँको न्याय, सजाय र श्राप तेरो निम्ति सान्त्वना हुनेछन्। अब, तँ सत्यताले सुसज्जित नभई हुँदै हुँदैन। यसविना, तँ भविष्यमा दृढ भई खडा हुन नसक्ने मात्रै होइन, तर तँ हालको काम पनि अनुभव गर्न नसक्ने हुन सक्छस्। यदि यस्तो भयो भने, के तँ ती हटाइने र दण्डित हुनेहरूमध्ये हुनेछैनस् र? यतिबेला, तँमाथि कुनै पनि वास्तविक घटना आइपरेको छैन, अनि तँमा जुन पक्षको कमी छ, मैले तँलाई त्यसैको आपूर्ति गरेको छु; म हरेक पक्षबाट बोल्छु। तिमीहरूले खासै दुःख सहेका छँदै छैनौ र तिमीहरू जे उपलब्ध छ त्यही मात्र लिन्छौ, अनि तिमीहरूले कुनै प्रकारको मूल्य पनि तिरेका छैनौ, तिमीहरूका आफ्नै वास्तविक अनुभवहरू वा अन्तर्दृष्टि त झनै छैनन्। त्यसैले, तिमीहरू जे बुझ्छौ त्यो तिमीहरूको साँचो कद होइन। तिमीहरू आफ्ना बुझाइ, ज्ञान, र दृष्टिमा सीमित छौ, तर तिमीहरूले धेरै फसल कटनी गरेका छैनौ। यदि मैले तिमीहरूलाई कहिल्यै वास्ता नगरेर तिमीहरूका आफ्नै घरमा अनुभवहरूबाट गुज्रन दिएको भए, तिमीहरू धेरैअघि नै भागेर ठूलो फराकिलो संसारमा गइसकेका हुनेथियौ। भविष्यमा तँ जुन मार्ग हिँड्नेछस्, त्यो कष्टको मार्ग हुनेछ, अनि यदि तँ हालको मार्गको यो खण्ड सफलतापूर्वक हिँडिस् भने, भविष्यमा अझ ठूला सङ्कष्टहरू भोग्दा, तँसित गवाही हुनेछ। यदि तँ मानव जीवनको महत्त्व बुझ्छस् र तैँले जीवनमा सही मार्ग लिएको छस् भने, र यदि भविष्यमा—परमेश्‍वरले तँसित जस्तो व्यवहार गर्नुभए पनि—तैँले आफूलाई उहाँका योजनाबद्ध कार्यहरूको कृपामा राखिस्, कुनै गुनासो गरिनस् वा कुनै कुरा रोजिनस्, अनि तैँले परमेश्‍वरप्रति कुनै माग राखिनस् भने, तँ यसप्रकार मूल्यवान् व्यक्ति हुनेछस्। यतिखेर, तँ सङ्कष्टबाट गुज्रेको छैनस्, त्यसैले तँ कुनै पनि कुराको अधीनमा रहन सक्छस्। तँ परमेश्‍वरले तँलाई जसरी अगुवाइ गर्नुभए पनि त्यो राम्रो भएको, अनि तैँले सबै कुरालाई उहाँका योजनाबद्ध कार्यहरूको भरमा छोडिदिने भनेर भन्छस्। परमेश्‍वरले तँलाई सजाय वा श्राप दिनुभए पनि, तँ उहाँलाई सन्तुष्ट गर्न इच्छुक हुनेछस्। त्यति भनिसकेपछि पनि, तैँले अहिले भन्‍ने कुराले तेरो कदलाई प्रतिनिधित्व गर्छ नै भन्‍ने छैन। अहिले तँ जे गर्न इच्छुक छस्, त्यसले तँ अन्त्यसम्म पछ्याउन सक्षम छस् भनी देखाउँदैन। जब ठूला सङ्कष्टहरू तँमाथि आउँछन् वा जब तँ केही सतावट वा दबाब वा अझ ठूला परीक्षाहरूबाट गुज्रन्छस्, तब तँ ती वचनहरू भन्न सक्नेछैनस्। यदि तँसित तब त्यस प्रकारको बुझाइ हुन सक्छ र तँ दृढ भई खडा हुन्छस् भने, यो तेरो कद हुनेछ। त्यस समयमा पत्रुस कस्ता थिए? पत्रुसले भने, “प्रभु, म तपाईँका निम्ति मेरो जीवनको बलिदान दिनेछु। यदि तपाईँ म मरेको चाहनुहुन्छ भने पनि म मर्नेछु!” उनले त्यस समयमा त्यसरी नै प्रार्थना गरे। उनले यसो पनि भने, “यदि अरूले तपाईँलाई प्रेम गर्दैनन् भने पनि मैले तपाईँलाई अन्त्यसम्‍मै प्रेम गर्नैपर्छ। म तपाईँलाई हर समय पछ्याउनेछु।” उनले त्यसबेला यसै भनेका थिए, तर उनीमाथि परीक्षाहरू आउनेबित्तिकै उनले त्यसलाई निरन्तरता दिनै सकेनन् र उनी रोए। पत्रुसले तीन पल्टसम्म प्रभुलाई इन्कार गरे भन्‍ने कुरा तिमीहरू सबैलाई थाहा छ, छैन त? धेरै मानिसहरू छन् जो आफूमाथि परीक्षाहरू आउँदा धुरुधुरु रुनेछन् र मानव कमजोरी देखाउनेछन्। तँ आफ्नै मालिक होइनस्। यसमा, तैँले आफूलाई नियन्त्रण गर्न सक्दैनस्। सायद, आज तैँले धेरै राम्रो गर्दैछस्, तर तँसित अनुकूल वातावरण भएकोले गर्दा यसो भएको हो। यदि भोलि त्यो परिवर्तन भयो भने, तैँले आफ्नो कायरता र असक्षमता, तेरो घृणास्पदता र नीचता देखाउनेछस्। तेरो “पुरुषार्थ” निष्फल भएको लामो समय भइसकेको हुनेछ, अनि कहिलेकाहीँ तँ आफ्नो काम छोडेर आफ्नो बाटो लाग्न पनि सक्छस्। यसले के देखाउँछ भने, त्यस समय तैँले जे बुझिस्, त्यो तेरो वास्तविक कद थिएन। कुनै व्यक्तिले वास्तवमै परमेश्‍वरलाई प्रेम गर्छ कि गर्दैन, ऊ साँच्चै आफूलाई परमेश्‍वरका योजनाबद्ध कार्यहरूको कृपामा राख्न सक्छ कि सक्दैन, अनि ऊ परमेश्‍वरले माग गर्नुभएको कुरा प्राप्त गर्न आफ्नो सबै शक्ति लगाउन सक्छ कि सक्दैन; अनि आफ्नै जीवन बलिदान दिनुपरे पनि ऊ परमेश्‍वरप्रति बफादार रहन, र परमेश्‍वरलाई सबै थोकको सर्वोत्तम पक्ष अर्पण गर्न सक्छ कि सक्दैन भनेर हेर्न उसको वास्तविक कदलाई हेर्नैपर्छ।

अहिले यी वचनहरू बोलिएका छन् भन्‍ने कुरालाई तैँले याद गर्नैपर्छ: पछि, तैँले झन् ठूलो सङ्कष्ट र झन् ठूलो कष्ट अनुभव गर्नेछस्! सिद्ध पारिनु सरल वा सजिलो कुरा होइन। कम्तीमा, तँमा अय्यूबको जस्तो आस्था हुनैपर्छ, वा तिनको भन्दा अझ ठूलो आस्था हुनुपर्छ। भविष्यमा अय्यूबका परीक्षाहरूभन्दा ठूला परीक्षा हुनेछन् अनि तँ दीर्घकालीन सजायबाट गुज्रनैपर्छ भन्‍ने कुरा तैँले जान्नुपर्छ। के यो सरल कुरा हो र? यदि तेरो क्षमतालाई सुधार गर्न सकिँदैन, यदि तँसँग बोध क्षमताको कमी छ भने, अनि यदि तँलाई अत्यन्तै थोरै कुरा मात्र थाहा छ भने, त्यस समयमा तँसित कुनै गवाही हुनेछैन, तर बरु तँ शैतानका निम्ति ठट्टा, खेलौना हुनेछस्। यदि अहिले तँ दर्शनहरूलाई पक्रिरहन सक्दैनस् भने, तँसित बिलकुलै कुनै जग छैन, अनि भविष्यमा तँलाई काम नलाग्ने ठहर गरिनेछ! यो मार्गको कुनै पनि भाग हिँड्नका निम्ति सजिलो छैन, त्यसैले यसलाई हल्का रूपमा नलि। यस मार्गको अन्तिम भाग उचित रूपमा कसरी हिँड्ने भनेर होसियारीपूर्वक गहन विचार र तयारी गर्। यो, भविष्यमा हिँड्नैपर्ने मार्ग, सबै मानिसहरूले हिँड्नैपर्ने मार्ग हो। तैँले यो ज्ञानलाई बेवास्ता गर्नुहुँदैन; म तँलाई जे भन्छु, त्यो सबै सास खेर फाल्नु हो भनी नसोच्। त्यो दिन आउनेछ जब तैँले यो सबलाई सदुपयोग गर्नेछस्—मेरा वचनहरू व्यर्थमा बोल्‍न सकिँदैन। यो, आफूलाई सुसज्जित पार्ने समय हो, भविष्यका निम्ति मार्ग तयार गर्ने समय हो। तैँले भविष्यमा हिँड्ने मार्ग तयार गर्नुपर्छ; तँ भविष्यमा कसरी दृढ रहन सक्नेछस् भन्‍नेबारे तँ चिन्तित र बेचैन हुनुपर्छ, अनि तेरो भविष्यको मार्गका निम्ति उचित रूपमा तयारी गर्नुपर्छ। घिचुवा र अल्छे नहो! तेरो समयको सर्वोत्तम प्रयोग गर्न तैँले सक्नेजति हरेक कुरा गर्नुपर्छ, ताकि तैँले आफूलाई चाहिने हरेक कुरा हासिल गर्न सकेस्। तैँले बुझ्न सकेस् भनेर म तँलाई सबै कुरा दिइरहेको छु। तीन वर्षभन्दा कम समयमा मैले कति धेरै कुरा गरेको छु र कति धेरै काम गरेको छु भनी तिमीहरूले आफ्नै आँखाले देखेका छौ। मैले यसप्रकारले काम गर्दै आइरहेको एउटा कारण के हो भने, मानिसमा धेरै कुराको कमी छ, अनि अर्को कारण के हो भने, समय अति छोटो छ; अब अरू कुनै ढिलाइ हुन सक्दैन। तँ मानिसले गवाही दिन र प्रयोग गरिन सक्नुअघि उसले सुरुमा भित्री रूपमा पूर्ण प्रस्टता हासिल गर्नैपर्छ भन्‍ने कल्पना गर्छस्—तर के त्यो धेरै सुस्त हुनेथिएन र? त्यसैले, मैले कति लामो समयसम्म तँलाई साथ दिनुपर्ने हो? यदि तँ आफू बूढो हुञ्‍जेल र आफ्नो कपाल फुलुञ्जेल मैले तँलाई साथ दिएको चाहन्छस् भने, त्यो असम्भव हुनेछ! अझ ठूलो सङ्कष्ट भोगेर, मानिसभित्र साँचो बुझाइ हासिल हुनेछ। कामका चरणहरू यिनै हुन्। तैँले आज सङ्गति गरिएका दर्शनहरू पूर्ण रूपमा बुझेपछि र तैँले साँचो कद प्राप्त गरेपछि, भविष्यमा तैँले जस्तोसुकै कष्टहरू भोगे पनि तँ अभिभूत हुनेछैनस्, अनि तँ दृढ हुन सक्‍नेछस्। जब मैले कामको यो अन्तिम चरण पूरा गरेको हुन्छु र आखिरी वचनहरू व्यक्त गरेर सिध्याएको हुन्छु, तब भविष्यमा मानिस उसको आफ्नै मार्गमा हिँड्नुपर्नेछ। यसले पहिले बोलिएका वचनहरूलाई पूरा गर्नेछ: पवित्र आत्मासित हरेक व्यक्तिका निम्ति आज्ञा छ, र प्रत्येक व्यक्तिमा गर्नुपर्ने काम छ। भविष्यमा, हरेक व्यक्ति पवित्र आत्माद्वारा मार्गदर्शित हुनेछ र आफू हिँड्नुपर्ने मार्गमा हिँड्नेछ। सङ्कष्टबाट गुज्रँदा कसले अरूको निम्ति वास्ता गर्न सक्नेछ? हरेक व्यक्तिको आफ्नै कष्ट हुन्छ, अनि हरेकको आफ्नै कद हुन्छ। कसैको कद पनि अरूको कदसित समान छैन। पतिले आफ्‍नी पत्नीको वास्ता गर्न सक्नेछैनन् वा आमाबाबुले छोराछोरीको वास्ता गर्न सक्नेछैनन्; कसैले पनि अरू कसैको वास्ता गर्न सक्नेछैन। त्यो, पारस्परिक वास्ता र सहायता अझै सम्भव भएको अहिलेको समय जस्तो हुनेछैन। त्यो यस्तो समय हुनेछ जब हरेक प्रकारको व्यक्तिलाई प्रकट गरिनेछ। भन्नुको अर्थ, जब परमेश्‍वरले गोठालाहरूलाई प्रहार गर्नुहुन्छ, तब बगालका भेडाहरू छरपष्ट हुनेछन्, अनि त्यस समयमा तिमीहरूसित कुनै साँचो अगुवा हुनेछैन। मानिसहरू विभाजित हुनेछन्—यो तिमीहरूले सँगै भेलाहरू आयोजना गर्न सक्ने अहिलेको जस्तो समय हुनेछैन। भविष्यमा, जोसित पवित्र आत्माको काम छैन, तिनीहरूले आफ्नो साँचो रूप देखाउनेछन्। पतिहरूले आफ्ना पत्नीहरूलाई घात गर्नेछन्, पत्नीहरूले आफ्ना पतिहरूलाई घात गर्नेछन्, बच्चाहरूले आफ्ना बाबुआमाहरूलाई घात गर्नेछन्, अनि बाबुआमाहरूले आफ्ना बच्चाहरूलाई सताउनेछन्—मानव हृदय बुझ्न गाह्रो छ! गर्न सकिने एउटै कुरा भनेको व्यक्तिसित जे छ, त्यसलाई पक्रिराख्नु हो अनि मार्गको अन्तिम खण्ड राम्रोसँग हिँड्नु हो। अहिले, तिमीहरूले यसलाई प्रस्टसित देख्दैनौ; तिमीहरू सबै निकटको कुरा मात्रै देख्न सक्छौ। कामको यो चरण सफलतापूर्वक अनुभव गर्नु सजिलो कुरा होइन।

सङ्कष्टको समयलाई अति धेरै लम्बाइनेछैन; वास्तवमा, यो एक वर्षभन्दा कम समयसम्म रहनेछ। यदि यो, एक वर्षसम्म रहने हो भने कामको अर्को चरण ढिलो हुनेछ अनि मानिसहरूको कद अपर्याप्त हुनेछ। यदि यो अति लामो भएको भए, मानिसहरूले यसलाई सामना गर्न सक्नेथिएनन्। आखिर, मानिसहरूको कदका आफ्नै सीमितताहरू छन्। मेरो आफ्नै काम पूरा भएपछि, अर्को चरण भनेको मानिसहरूले आफूले हिँड्नुपर्ने मार्गमा हिँड्नु हो। हरेकले आफूले कुन मार्ग हिँड्नुपर्छ भन्‍ने कुरा बुझ्नैपर्छ—यो, मार्ग हो र कष्टको एउटा प्रक्रिया हो अनि यो, परमेश्‍वरलाई प्रेम गर्ने तेरो इच्छालाई शोधन गर्ने मार्ग पनि हो। तँ कुन सत्यताहरूभित्र प्रवेश गर्नुपर्छ, तैँले कुन सत्यताहरू पूर्ति गर्नुपर्छ, तैँले कसरी अनुभव गर्नुपर्छ, अनि तैँले कुन पक्षबाट प्रवेश गर्नुपर्छ—तैँले यी सबै कुरा बुझ्‍नैपर्छ। तैँले अहिले नै आफूलाई सुसज्जित पार्नुपर्छ। जब तँमाथि सतावट आइपर्छ, तब अति ढिलो भइसकेको हुनेछ। हरेक व्यक्तिले आफ्नै जीवनको बोझ बोक्नुपर्छ, अनि सधैँ अरूका चेतावनीहरू वा अरूले नै तँलाई जबरजस्ती डोर्‍याऊन् भनेर सधैँ पर्खने नगर्। मैले धेरै कुरा भनेको छु, तर तँ कुन सत्यताभित्र प्रवेश गर्नुपर्छ वा कुन सत्यताले आफैलाई सुसज्जित पार्नुपर्छ भन्‍ने तँलाई अझै थाहा छैन। यसले के देखाउँछ भने, तैँले परमेश्‍वरका वचनहरू पढ्ने कार्यमा अझै प्रयास गरेको छैनस्। तैँले तेरो आफ्नै जीवनको निम्ति कुनै पनि बोझ बोक्दैनस्—यो कसरी ग्रहणयोग्य हुन सक्ला र? तँ केमा प्रवेश गर्नुपर्छ भन्‍नेबारे स्पष्ट छैनस्, तैँले बुझ्नुपर्ने कुरा बुझ्दैनस्, अनि तिमीहरूले लिनुपर्ने भविष्यको मार्गको सम्बन्धमा तिमीहरू सबै अझै अन्योलमै छौ। के तिमीहरू पूर्ण रूपमा बेकामको छैनौ र? तिमीहरू के कामका छौ? तिमीहरूले अहिले जे गरिरहेका छौ, त्यो तिमीहरूका आफ्नै मार्गहरू बनाउने र निर्माण गर्ने कार्य हो। मानिसहरूले के हासिल गर्नुपर्छ भन्‍ने कुरा तैँले जान्नैपर्छ र मानवजातिको निम्ति परमेश्‍वरले दिनुभएका मागहरूको मापदण्डलाई तैँले जान्नैपर्छ। तँसित निम्‍न बुझाइ हुनैपर्छ: जेसुकै भए तापनि, म नराम्ररी भ्रष्ट भएको भए तापनि, मैले परमेश्‍वरसामु आफ्ना यी कमीहरूलाई पूरा गर्नैपर्छ। परमेश्‍वरले मलाई भन्नुअघि मैले बुझिनँ तर अहिले उहाँले मलाई भन्नुभएको छ र मैले बुझेको छु, त्यसैले मैले कमीकमजोरीलाई परिपूर्ती गर्न, सामान्य मानवताको जीवन जिउन, परमेश्‍वरका अभिप्रायहरू पूरा गर्न सक्ने छविअनुसार जिउन हतार गर्नुपर्छ। मैले पत्रुसले जिएको जीवनअनुरूप जिउन नसके तापनि, कम्तीमा सामान्य मानवताको जीवन जिउनुपर्छ। यसप्रकार म परमेश्‍वरको हृदयलाई सन्तुष्ट पार्न सक्छु।

यस मार्गको अन्तिम भाग अहिलेदेखि भविष्यको सङ्कष्ट नसिद्धिएसम्मै फैलिनेछ। मार्गको यो भाग मानिसहरूको साँचो कद प्रकट भएपछि हुनेछ, साथै तिनीहरूसित साँचो विश्‍वास छ वा छैन भनेर पनि यसले देखाउनेछ। मार्गको यो भाग यसअघि मानिसहरूले हिँडेको मार्गभन्दा बढी कठिन, चट्टाने मार्ग हुने हुनाले, यसलाई “मार्गको अन्तिम भाग” भनेर भनिन्छ। सत्य कुरा के हो भने यो, मार्गको सबैभन्दा अन्तिम खण्ड होइन; किनकि सङ्कष्टबाट गुज्रिसकेपछि, तँ सुसमाचार फैलाउने कामबाट गुज्रनेछस् अनि मानिसहरूको एउटा भाग प्रयोग गरिँदैगरेको कामबाट गुज्रनेछन्। त्यसैले, “मार्गको अन्तिम भाग” मानिसहरूलाई शोधन गर्ने सङ्कष्ट तथा कठोर वातावरणको सन्दर्भमा मात्र भनिएको हो। विगतमा हिँडिएको मार्गको त्यस भागमा, मैले तँलाई सिकाउन तेरो हात समाएर र आफ्नै हातले तँलाई खुवाएर व्यक्तिगत रूपमा तँलाई त्यस सुखद यात्रामा डोऱ्याएँ। तँ धेरै पल्ट सजाय र न्यायबाट गुज्रे तापनि, जहाँसम्म तेरो कुरा छ, ती हल्का प्रहारहरूको श्रृङ्खलाभन्दा बढी थिएनन्। अवश्य नै, त्यसले परमेश्‍वरमाथिको तेरो विश्‍वासका दृष्टिकोणहरूलाई उल्लेखनीय ढङ्गले परिवर्तन गराएको छ; यसले तेरो स्वभावलाई पनि उल्लेखनीय ढङ्गले स्थिर गराएको छ, अनि तँलाई मेरो बारेमा केही बुझाइ हासिल गर्न दिएको छ। तर म के भन्दैछु भने, जब मानिसहरू मार्गको त्यस भागमा हिँडिरहेका थिए, तब तिनीहरूले तिरेको मूल्य वा गरेको कडा प्रयास निकै साना थिए—तँ आज जहाँ छस्, त्यहाँसम्म तँलाई डोऱ्याउने म नै हुँ। किनकि म तँलाई केही गर्न लगाउँदिनँ; वास्तवमा, तँबाट मैले गरेका मागहरू बिलकुल उच्च छैनन्—जे उपलब्ध छ म तँलाई त्यही गर्न अनुमति दिन्छु। यस समयावधिमा, मैले तिमीहरूका खाँचोहरू निरन्तर पूरा गरेको छु, अनि मैले कहिल्यै अनुचित मागहरू गरेको छैन। तिमीहरूले पटक-पटक सजाय सहेका छौ, तापनि तिमीहरूले मेरा मूल मागहरूलाई पूरा गरेका छैनौ। तिमीहरू पछि हट्छौ र खिन्न हुन्छौ, तर म त्यसलाई ध्यान दिँदिनँ किनकि अहिले यो मेरो व्यक्तिगत कामको समय हो, अनि म तेरो “उपासना” लाई धेरै गम्भीरतापूर्वक लिँदिनँ। तर यसभन्दा उताको मार्गमा, म अब उप्रान्त काम गर्ने वा बोल्नेछैनँ, अनि जब समय आउँछ, म तिमीहरूलाई अब उप्रान्त त्यस्तो सुस्त ढङ्गले अघि बढ्न दिनेछैनँ। म तिमीहरूलाई प्रशस्त पाठहरू सिकाउनेछु, अनि म जे उपलब्ध छ, त्यो गर्न दिनेछैनँ। तिमीहरूसँग आज जुन साँचो कद छ, त्यसलाई खुलासा गरिनैपर्छ। तेरो वर्षौंदेखिको प्रयास अन्ततः फलदायी भएको छ वा छैन भन्‍ने कुरा तँ मार्गको यस अन्तिम भागमा हिँड्दा देखिनेछ। विगतमा तिमीहरूले परमेश्‍वरलाई विश्‍वास गर्नु धेरै सरल छ भनी सोच्थ्यौ, किनकि परमेश्‍वरले तँलाई कठोरतापूर्वक व्यवहार गरिरहनुभएको थिएन। अनि अहिले नि? के तिमीहरूलाई परमेश्‍वरमा विश्‍वास गर्नु सरल हो भन्‍ने लाग्छ? के तिमीहरूलाई अझै परमेश्‍वरमा विश्‍वास गर्दा यसले तिमीहरूलाई सडकमा खेलिरहेका बच्चाहरूलाई जस्तै खुशी र निष्फिक्री बनाउनेछ भन्‍ने लाग्छ? तिमीहरू भेडा हौ भन्‍ने कुरा साँचो हो; तथापि, तिमीहरूले परमेश्‍वरको अनुग्रहको कर्जा चुकाउन, र विश्‍वास गर्ने परमेश्‍वरलाई पूर्ण रूपले हासिल गर्न आफूले हिँड्नुपर्ने यो मार्ग हिँड्न सक्‍नैपर्छ। आफैलाई ठट्टामा नउडाओ, अनि आफैलाई मूर्ख नबनाओ! यदि तँ मार्गको यस भागमा दृढ रहन सक्छस् भने, तैँले मेरो सुसमाचारको कार्य सम्पूर्ण ब्रह्माण्डभरि फैलिएको अभूतपूर्व दृश्यलाई देख्न सक्नेछस्, अनि तैँले मसित घनिष्ठ हुने र सम्पूर्ण ब्रह्माण्डभरि मेरो कामलाई फैलाउने कार्यमा आफ्नो भूमिका खेल्ने सौभाग्य पाउनेछस्। त्यस समय, तँ हिँड्नुपर्ने मार्गमा धेरै खुशीसाथ निरन्तर हिँड्नेछस्। भविष्य असीमित रूपले उज्यालो हुनेछ, तर अहिलेको प्राथमिक कुरा भनेको मार्गको यस अन्तिम भागसम्म ठीक प्रकारले हिँड्नु हो। तैँले खोजी गर्नैपर्छ र यो काम कसरी गर्ने हो, त्यसको निम्ति तयारी गर्नैपर्छ। तैँले अहिले गर्नुपर्ने कुरा यही नै हो; यो अहिलेको जरुरी विषय हो!


मण्डलीहरूमाझ हिँड्ने क्रममा ख्रीष्‍टले दिनुभएका वचनहरू ३

(जुलाइ १९९३ देखि मार्च १९९४ सम्म)


तेरो भविष्यको मिसनको सम्बन्धमा, तैंले त्यसलाई कसरी लिनुपर्छ?

के तँ परमेश्‍वरले हरेक युगमा व्यक्त गर्नुभएको स्वभावलाई ठोस रूपमा, र त्यस युगका लागि उपयुक्त अनि त्यस युगको महत्त्व बोक्‍ने भाषामा वर्णन गर्न सक्छस्? के परमेश्‍वरको आखिरी दिनहरूको काम अनुभव गर्ने तँ, परमेश्‍वरको धर्मी स्वभावलाई विस्तृत रूपमा वर्णन गर्न सक्छस्? के तँ स्पष्ट र सही रूपमा परमेश्‍वरको स्वभावको गवाही दिन सक्छस्? धार्मिकताका निम्ति भोकाउने र तिर्खाउने अनि गोठालो गरिनका लागि तेरो प्रतीक्षा गरिरहेका ती दयनीय, दरिद्र, र भक्त धार्मिक विश्‍वासीहरूलाई तैँले कसरी आफूले देखेका र अनुभव गरेका कुराहरूबारे बताउनेछस्? गोठालो गरिन कस्तो प्रकारका “मानिसहरू” तेरो प्रतीक्षा गरिरहेका छन्? के तँ कल्‍पना गर्न सक्छस्? के तँलाई तेरा काँधका बोझहरू, तँलाई दिइएको कार्यभार, र तेरो जिम्‍मेवारीबारे थाहा छ? ऐतिहासिक मिसनप्रतिको तेरो बोध कहाँ छ? अर्को युगको मालिकको भूमिका तैँले कसरी राम्ररी निर्वाह गर्नेछस्? के तँसँग मालिक हुनुको प्रबल भावना छ? यावत् थोकको मालिकबारे कसरी व्याख्या गरिनुपर्छ? के त्यो साँच्‍चै सारा जीवित प्राणीहरू अनि संसारका सारा भौतिक कुराहरूको मालिक हो? कामको अर्को चरणको प्रगतिका लागि तँसँग के-के योजनाहरू छन्? कति जना मानिसहरू तँद्वारा गोठालो गरिन तेरो प्रतीक्षा गरिरहेका छन्? के तेरो कार्य गह्रौँ छ? तिनीहरू दरिद्र, दयनीय, अन्धा छन्, र तिनीहरू अन्योलग्रस्त छन्, अन्धकारमा बिलौना गरिरहेका छन्—मार्ग कहाँ छ? धेरै वर्षदेखि मानिसलाई दमन गरेका अन्धकारका शक्तिहरूलाई, उल्काजस्तै गरी अचानक तल झरेर हटाओस् भनी ती मानिसहरू ज्योतिका लागि कति तृष्णा गर्छन्। तिनीहरू त्यसका लागि बेचैनीका साथ आशा गर्छन् र दिन-रात तृष्णा गर्छन्—यो कुरा कसले पूर्ण रूपमा जान्‍न सक्छ र? ज्योति चम्‍केर गुज्रने दिनमा समेत, गहन रूपमा कष्ट भोगिरहेका यी मानिसहरू कालकोठरीमा रिहाइको कुनै आशाविना बन्दी नै रहिरहन्छन्; तिनीहरूले कहिले बिलौना गर्न छोड्नेछन्? कहिल्यै विश्राम नपाएका यी नाजुक आत्माहरूको दुर्भाग्य भयानक छ, अनि निर्दयी बन्धनहरू र जमेको इतिहासद्वारा तिनीहरूलाई बन्धनमा राखिएको धेरै भइसकेको छ। अनि तिनीहरूको बिलौनाको आवाज कसले सुनेको छ र? तिनीहरूको दुखी स्थिति कसले देखेको छ र? परमेश्‍वरको हृदय कति दुखी र बेचैन छ भनी के तैँले कहिल्यै विचार गरेको छस्? उहाँले आफ्‍नै हातले सृष्टि गर्नुभएको निर्दोष मानवजातिले त्यस्तो सास्ती भोगेको देख्दा उहाँ कसरी सहन सक्‍नुहुन्छ? आखिर, मानवजाति विषाक्त पारिएका दुर्भाग्यशालीहरू नै त हुन्। अनि मानवजाति आजको दिनसम्‍म बाँचेको भए तापनि, मानवजातिलाई धेरै पहिले नै दुष्टले विषाक्त पारिएको छ भन्‍ने कुरा कसले थाहा पाएको छ र? के तैँले तँ पीडितहरूमध्येको एक होस् भन्‍ने बिर्सिस्? के परमेश्‍वरप्रतिको तेरो प्रेमका कारण, यी सबै बाँचेकाहरूलाई मुक्ति दिनका निम्ति लागिपर्न तँ इच्‍छुक छैनस्? के तँ मानिसलाई आफ्‍नै मासु र रगतजस्तै प्रेम गर्नुहुने परमेश्‍वरलाई प्रतिदान गर्नका निम्ति आफ्‍नो सारा सामर्थ्य अर्पण गर्न इच्‍छुक छैनस्? तेरो असाधारण जीवन जिउनका लागि परमेश्‍वरद्वारा प्रयोग गरिनुलाई तँ ठ्याक्कै कसरी बोध गर्छस्? के तँसँग एक भक्त, परमेश्‍वरको सेवा गर्ने व्यक्तिको अर्थपूर्ण जीवन जिउने अठोट र आस्था साँच्‍चै छ त?


मानिसलाई व्यवस्थापन गर्नुको उद्देश्य

यदि मानिसहरूले मानव जीवनको सही मार्ग र मानवजातिका निम्ति परमेश्‍वरको व्यवस्थापन योजनाको उद्देश्य साँचो र स्पष्ट रूपमा देख्‍न सके भने, तिनीहरू आफ्नो व्यक्तिगत भविष्य र नियतिलाई खजानाको रूपमा आफ्नो हृदयमा समातेर राख्दैनन्। तब तिनीहरूले आफ्ना बाबुआमाको सेवामा चासो राख्‍नेछैनन्, जो सुँगुर र कुकुरहरूभन्दा खराब छन्। के मानिसको भविष्य र नियति ठीक पत्रुसका वर्तमान समयका तथाकथित “आमाबाबुहरू” होइनन् र? तिनीहरू मानिसका देह र रगतजस्ता छन्। देहको गन्तव्य र भविष्य के हुनेछ? के यो जीवित छँदै परमेश्‍वरलाई देख्‍न पाउने अवस्था हुनेछ कि मृत्युपछि प्राणले परमेश्‍वरलाई भेट्ने अवस्था हुनेछ? के देह भोलि महासङ्कष्टको ठूलो भट्टीमा समाप्त हुनेछ कि अग्‍निकुण्डमा? मानिसको देहले दुर्भाग्य सहनेछ कि कष्ट भोग्‍नेछ भन्‍ने यी प्रश्‍नहरू के यस वर्तमान प्रवाहमा रहेका, मस्तिष्क भएका र संवेदनशील रहेका जोकोहीसित सबैभन्दा बढी सम्बन्धित सबैभन्दा ठूला समाचारहरू होइनन् र? (यहाँ, कष्टले आशिष पाउने कुरालाई जनाउँछ; यसको अर्थ भविष्यमा हुने परीक्षाहरू मानिसका गन्तव्यका लागि फाइदाजनक हुन्छन्। दुर्भाग्यले दृढ भई खडा हुन नसक्‍नु वा बहकाउनुलाई बुझाउँछ; वा यसको अर्थ व्यक्तिले दुर्भाग्यपूर्ण परिस्थितिहरूको सामना गर्नेछ र विपत्तिहरूमा परेर आफ्नो ज्यान गुमाउनेछ, र उसको प्राणको निम्ति कुनै उपयुक्त गन्तव्य हुनेछैन भन्‍ने हो।) मानिसहरूसँग राम्रो समझ भए पनि, सायद तिनीहरूले सोचेका कुराहरू तिनीहरूको समझशक्ति जुन कुराले सुसज्‍जित हुनुपर्छ त्योसँग पूर्ण रूपले मेल नखान सक्छ। किनकि तिनीहरू सबै भ्रमित हुन्छन् र अन्धाधुन्ध रूपमा कामकुराहरूलाई पछ्याउँछन्। तिनीहरू सबैले आफू के भित्र प्रवेश गर्नुपर्छ त्यो कुरा राम्ररी बुझ्नुपर्छ, र विशेष रूपमा महसंकष्टकालमा (अर्थात् आगोको भट्टीमा शोधन हुँदा) केमा प्रवेश गर्नुपर्छ, साथै आगोको परीक्षाको अवधिमा तिनीहरू कुन कुराले सुसज्‍जित हुनुपर्छ सो पत्ता लगाउनुपर्छ। सधैँ आफ्ना आमाबाबु (अर्थात् देह) को सेवा नगर् जो सुँगुर र कुकुरहरू जस्ता छन् र कमिला र उडुसहरू भन्दा पनि खराब छन्। यसप्रति व्याकुल हुनु, बलपूर्वक सोचविचार गर्नु र आफ्नो दिमागलाई कष्ट दिनुको के अर्थ छ? देह तेरो स्वामित्वमा छैन, यो त परमेश्‍वरको हातमा छ, जसले तँलाई नियन्त्रण मात्र गर्नुहुन्‍न, शैतानलाई पनि हुकुम गर्नुहुन्छ। (यसको अर्थ देह सुरुमा शैतानको स्वामित्वमा हुन्छ भन्‍ने हो। शैतान पनि परमेश्‍वरको हातमा छ, त्यसैले यस कुरालाई यो शब्दमा मात्र भन्‍न सकिन्छ। किनकि यस प्रकारले भन्दा धेरै पत्यारिलो हुन्छ; यसले मानिसहरू सम्पूर्ण रूपमा शैतानको सत्तामा छैनन्, बरु परमेश्‍वरको हातमा छन् भन्‍ने बुझाउँछ।) तँ देहको यातनामा परेर जिइरहेको छस्—तर के देह तेरो स्वामित्वमा छ त? के यो तेरो वशमा छ? त्यस विषयमा किन तेरो दिमागमा जोर लगाउँछस्? किन लामो समयदेखि तेरो सडेको देहको निम्ति निरन्तर परमेश्‍वरसँग बिन्ती गरिरहन्छस्, जुन लामो समयदेखि दोषी ठहरिएको, श्रापित भएको र अशुद्ध आत्माहरूद्वारा अशुद्ध पारिएको छ? शैतानका सहयोगीहरूलाई सधैँ तेरो हृदयको नजिक राख्‍नुको के आवश्यकता छ? के देहले तेरो वास्तविक भविष्यलाई, तेरा सुन्दर आशाहरूलाई र तेरो जीवनको साँचो गन्तव्यलाई बिगार्न सक्छ भन्‍ने कुरामा तँ चिन्तित हुँदैनस् र?

आजको मार्ग हिँड्न सजिलो छैन। यो भन्‍न सकिन्छ कि यो प्राप्त गर्न निकै गाह्रो छ, र युगौंयुगभरि यो अति दुर्लभ रहेको छ। तैपनि, मानिसको देह मात्रै पनि उसलाई बरबाद पार्न पर्याप्त हुन्छ भनी कसले सोचेको थियो र? आजको काम अवश्य नै वसन्तको झरीजस्तै अनमोल छ, र मानिसप्रति परमेश्‍वरको दयाजत्तिकै मूल्यवान् छ। तैपनि, यदि मानिसले उहाँको वर्तमान कामको उद्देश्य जान्दैन भने वा मानवजातिको सार बुझ्दैन भने, यसको अनमोलता र बहुमूल्यताको कुरा कसरी गर्न सकिन्छ? देह मानिसहरूको स्वामित्वमा हुँदैन, त्यसैले यसको वास्तविक गन्तव्य कहाँ हुनेछ भनेर कसैले पनि स्पष्ट रूपमा बुझ्न सक्दैन। तैपनि, तैँले यो राम्ररी जान्‍नुपर्छ कि सृष्टिका प्रभुले सृष्टि गरिएको मानवजातिलाई त्यसको सुरुको स्थानमा फर्काउनुहुनेछ, र तिनीहरूको सृष्टिको समयदेखिको मूल स्वरूप पुनर्स्थापित गर्नुहुनेछ। उहाँले मानिसभित्र फुकिदिनुभएको सास पूर्ण रूपमा फिर्ता लिनुहुनेछ, हड्डी र मासुलाई फेरि कब्जा गर्नुहुनेछ र सबै थोकलाई सृष्टिका प्रभुमा फर्काउनुहुनेछ। उहाँले मानवजातिलाई पूर्ण रूपमा रूपान्तरण र नवीकरण गर्नुहुनेछ, र मानिसबाट परमेश्‍वरको सम्पूर्ण सम्पदा फिर्ता लिनुहुनेछ जुन मानवजातिको नभई परमेश्‍वरको हो, र त्यो फेरि कहिल्यै मानवजातिलाई दिनुहुनेछैन। किनकि पहिलो कुरा त यो हो कि ती कुनै पनि कुरा मानवजातिको थिएनन्। उहाँले ती सबैलाई फिर्ता लिनुहुनेछ—यो अनुचित लुट होइन; बरु, यसको उद्देश्य त स्वर्ग र पृथ्वीलाई तिनीहरूको मूल अवस्थामा पुनर्स्थापित गर्नु, साथै मानिसलाई रूपान्तरण र नवीकरण गर्नु हो। यो मानिसको लागि उचित गन्तव्य हो, तापनि यो मानिसहरूले सोचेजस्तो देहलाई सजाय दिइएपछि फेरि आफ्नो बनाउने कुरा होइन। देह नष्ट भएपछि परमेश्‍वरले त्यसको अस्थिपञ्‍जर चाहनुहुन्‍न; उहाँ मानिसमा भएका मूल तत्त्वहरू चाहनुहुन्छ जुन सुरुदेखि नै परमेश्‍वरका थिए। यसैले, उहाँले मानवजातिलाई नष्ट गर्नुहुनेछैन वा मानिसको देहलाई पूर्ण रूपले नष्ट पार्नुहुनेछैन, किनकि मानिसको देह उसको निजी सम्पत्ति होइन। यो त मानवजातिलाई व्यवस्थापन गर्नुहुने परमेश्‍वरको अतिरिक्त भाग हो। उहाँले आफ्नो “आनन्द” का लागि मानिसका देहलाई कसरी नष्ट पार्न सक्‍नुहुन्छ र? अहिलेसम्म, के तैँले एक पैसा मूल्य पनि नपर्ने आफ्नो देहलाई वास्तवमै सम्पूर्ण रूपमा छोडेको छस्? यदि तैँले आखिरी दिनहरूको कामको तीस प्रतिशत मात्रै बुझ्न सकिस् भने (यो तीस प्रतिशत भन्‍नुको अर्थ पवित्र आत्माको आजको काम र आखिरी दिनहरूमा भएको परमेश्‍वरका वचनहरूको काम हो), तैँले अहिलेजसरी आफ्‍नो देहको “सेवा” गरिरहँदैनस् वा “सन्तानको भक्ति” कायम गरिरहँदैनस्; तेरो देह त धेरै वर्षदेखि भ्रष्ट रहेको छ। तँलाई के थाहा स्पष्ट हुनुपर्छ भने मानिसहरू अहिले अभूतपूर्व अवस्थामा विकसित भएका छन्, र तिनीहरू अब इतिहासका पाङ्ग्राहरूजस्तै अगाडि बढ्नेछैनन्। तेरो ढुसी परेको देह लामो समयदेखि झिँगाहरूद्वारा ढाकिएको छ, त्यसैले परमेश्‍वरले आजको दिनसम्म अघि बढ्न दिनुभएको इतिहासका पाङ्ग्राहरूलाई यसले कसरी उल्टाउन सक्छ? आखिरी दिनहरूको शान्त रूपमा चल्ने घडीलाई यसले फेरि कसरी टिक-टिक गर्ने बनाउन र त्यसका काँटाहरूलाई घडीकै दिशामा चल्‍ने बनाउन सक्छ? यसले बाक्‍लो कुहिरोमा ढाकिएको संसारलाई कसरी रूपान्तरण गर्न सक्छ? के तेरो देहले पहाडपर्वत र नदीनालालाई पुनर्जीवित पार्न सक्छ? तेरो शरीर जसको थोरै मात्र काम छ, के त्यसले साँच्‍चै तैँले अति नै चाहेको मानव संसार पुनर्स्थापित गर्न सक्छ? के तँ आफ्ना सन्तानलाई साँच्‍चै “मानव प्राणी” बन्‍ने शिक्षा दिन सक्छस्? के तैँले अहिले यो कुरा बुझिस्? तेरो शरीर वास्तवमा केको स्वामित्वमा छ? मानिसलाई मुक्ति दिनु, मानिसलाई सिद्ध पार्नु र मानिसलाई रूपान्तरण गर्नुको परमेश्‍वरको सुरुको अभिप्राय भनेको तँलाई एउटा सुन्दर मातृभूमि दिनु वा मानिसको देहलाई शान्तिपूर्ण विश्राम दिनु भन्‍ने थिएन; यो त उहाँको महिमा र उहाँको गवाहीको लागि, मानवजातिको भविष्यको अझ उत्तम आनन्दका लागि र यसरी तिनीहरूले चाँडै विश्राम गर्न सकून् भन्‍ने अभिप्रायको लागि थियो। अझै पनि, यो तेरो देहको निम्ति थिएन, किनकि मानिस परमेश्‍वरको व्यवस्थापनको पूँजी हो र मानिसको देह अतिरिक्त वस्तु मात्रै हो। (मानिस आत्मा र शरीर दुवै भएको एक वस्तु हो, जबकि देह नष्ट भएर जाने वस्तु मात्र हो। यसको अर्थ देह व्यवस्थापन योजनामा प्रयोग गरिने एउटा साधन हो भन्‍ने हुन्छ।) तँलाई थाहा हुनुपर्छ कि परमेश्‍वरले मानिसहरूलाई सिद्ध पार्ने, पूर्ण पार्ने र प्राप्त गर्ने कार्यले तिनीहरूको देहमा तरवार र चोटहरू, साथै अन्त्यहीन कष्ट, आगोको जलन, निर्दयी न्याय, सजाय, र श्रापहरू अनि असीम परीक्षाहरूबाहेक अरू केही ल्याउँदैन। मानव व्यवस्थापन गर्ने कामको वास्तविक कथा र वास्तविकता यही हो। तर, यी सबै कुरा मानिसको देहतर्फ लक्षित हुन्छन्, र शत्रुताका सबै वाण निर्दयतापूर्वक मानिसको देहप्रति नै लक्षित गरिन्छन् (किनकि मानिस निर्दोष छ)। यो सबै नै उहाँको महिमा र गवाही अनि उहाँको व्यवस्थापनका खातिर हो। किनभने उहाँको काम मानवजातिका खातिर मात्र होइन, यो त सम्पूर्ण योजनाका खातिर पनि हो, साथै उहाँले मानवजाति सृष्टि गर्नुहुँदाको उहाँको मौलिक अभिप्राय पूरा गर्न पनि हो। त्यसकारण, सायद मानिसको नब्बे प्रतिशत अनुभव कष्ट र आगोका परीक्षा हुन्, र मानिसको देहले तृष्णा गरेका मीठा र खुसीयालीका दिनहरू या त थोरै हुन्छन्, या त हुँदै हुँदैनन्। मानिसले देहमा परमेश्‍वरसित सुन्दर समय बिताउने खुसीका क्षणहरूको आनन्द लिन त झनै सक्दैन। देह फोहोरी छ, त्यसैले मानिसको देहले जे देख्छ वा जे उपभोग गर्छ त्यो परमेश्‍वरको सजायबाहेक अरू केही होइन, जसलाई मानिसले असंवेदनशील पाउँछ, मानौँ त्यसमा सामान्य समझ नै छैन। किनभने परमेश्‍वरले आफ्नो धर्मी स्वभाव प्रकट गर्नुहुनेछ, जुन “मानिसप्रति असंवेदनशील हुन्छ”, र जसले मानिसका उल्लङ्घनहरू सहँदैन, र शत्रुहरूलाई घृणा गर्छ। परमेश्‍वरले कुनै पनि आवश्यक माध्यमद्वारा उहाँको सम्पूर्ण स्वभाव खुल्लमखुल्ला प्रकट गर्नुहुन्छ, र त्यसमार्फत शैतानसँगको उहाँको छ हजार वर्षे लडाइँको काम अर्थात्, सारा मानवजातिको मुक्तिको काम, र पुरानो शैतानलाई नष्ट गर्ने काम समाप्त गर्नुहुन्छ।


मानिसको सार र पहिचान

वास्तवमा, इस्राएलीहरू हताश छैनन्; तिनीहरूले परमेश्‍वरद्वारा विगत छ हजार वर्षदेखि गरिँदै आएको कामलाई ध्यानपूर्वक हेरेका छन्, किनभने मैले तिनीहरूलाई त्यागिनँ। बरु, तिनीहरूका पितापुर्खाले असल र खराबको ज्ञान दिने रूखबाट फल खाएको कारणले, जुन तिनीहरूलाई दुष्टद्वारा दिइएको उपहार थियो, तिनीहरूले पापको निम्ति मलाई त्यागे। असल सधैँ मेरो नै हो, जबकि खराब दुष्टको हो जसले पापको खातिर मलाई फुस्ल्याउँछ। म मानिसहरूलाई दोष लगाउँदिनँ, न त म तिनीहरूलाई निर्दयतापूर्वक नाश गर्छु र निर्मम सजायको भागिदार बनाउँछु, किनभने खराब मौलिक रूपमा मानिसजातिको थिएन। त्यसैकारण, इस्राएलीहरूले मलाई सार्वजनिक रूपमा क्रूसमा टाँगे तापनि, तिनीहरू जसले मसीह तथा यहोवालाई पर्खंदै आएका छन् र मुक्तिदाता येशूको चाहना गरिरहेका छन्, तिनीहरूले मेरो प्रतिज्ञा कहिल्यै बिर्सेका छैनन्: किनभने मैले तिनीहरूलाई त्यागेको छैनँ। आखिर, मैले रगतलाई मानवजातिसित स्थापित गरेको करारको प्रमाणको रूपमा लिएको थिएँ, यो तथ्य “रगतको करार” भएको छ जुन एउटा छापजस्तै अनि स्वर्ग तथा पृथ्वी अनन्त रूपमा परस्पर निर्भर भएजस्तै जवान तथा निर्दोषहरूको हृदयमा अङ्कित भएको छ। यी दुःखी मानिसहरू जसलाई मैले पूर्वनियुक्त गरेँ, चुनेँ, अनि पछि उद्धार र हासिल गरेँ, तिनीहरूलाई मैले कहिल्यै धोका नदिएको कारण, अनि तिनीहरूले मलाई त्यस दुष्टलाई भन्दा बढी प्रेम गरेकाले, तिनीहरू उत्सुकतापूर्वक मेरो पुनरागमनको अपेक्षा गर्छन् अनि व्यग्रतापूर्वक मलाई भेट्ने प्रतीक्षा गर्छन्। मैले रगतद्वारा तिनीहरूसित स्थापित गरेको करारलाई कहिल्यै नमेटेको कारण तिनीहरूले व्यग्रतापूर्वक प्रतीक्षा गरेकोमा कुनै आश्चर्य मान्नुपर्दैन। म यी थुमाहरूलाई फेरि ग्रहण गर्नेछु जो धेरै वर्षदेखि हराएका छन्, किनभने मैले सधैँ मानिसहरूलाई प्रेम गरेको छु; यो त केवल खराबका तत्वहरू तिनीहरूमा भएका असलमा जोडिएको कुरा हो। म यी दरिद्र मानिसहरूलाई हासिल गर्नेछु जसले मलाई प्रेम गर्छन् र जसलाई मैले यति लामो समयदेखि प्रेम गरेको छु, तर म कसरी ती दुष्टहरूलाई मेरो घरभित्र ल्याउन सक्छु जसले मलाई कहिल्यै प्रेम गरेका छैनन् र जसले मलाई शत्रुजस्तै व्यवहार गरेका छन्? मैले रगतद्वारा मानवजातिसित करार स्थापित गरेको भए तापनि मलाई घृणा गर्ने, विरोध गर्ने, प्रतिरोध गर्ने, आक्रमण गर्ने र सराप्ने दियाबलस तथा सर्पका ती वंशजलाई म मेरो घरभित्र ल्याउनेछैन। मेरो कामको उद्देश्य ठ्याक्कै के हो, अनि कसका निम्ति म त्यो काम गर्छु भनी तैँले जान्नुपर्छ। तेरो प्रेममा असल समावेश छ कि दुष्ट? तँसित भएको मसम्बन्धी ज्ञान दाऊद तथा मोशाको समान छ कि छैन? मप्रतिको तेरो सेवा अब्राहामको समान छ कि छैन? तँ वास्तवमा मद्वारा सिद्ध पारिँदैछस्, तर तैँले कसलाई प्रतिनिधित्व गर्नेछस्, साथै तेरो परिणाम कसकोसरह हुनेछ भनी तैँले जान्नुपर्छ। तेरो जीवनकालभरि, मेरो कामसम्बन्धी तेरो अनुभवमा, के तैँले हर्षपूर्ण रूपमा प्रचुर बाली भित्र्याएको छस्? के यो भरपूर तथा फलदायक छ? तैँले आफैलाई जाँच गर्नुपर्छ: तैँले मेरा खातिर वर्षौँ परिश्रम गरेको छस्, तर के तैँले कहिल्यै केही प्राप्त गरेको छस्? के तैँले कुनै रूपान्तरण अनुभव गरेको वा केही प्राप्त गरेको छस्? तेरो अत्यन्तै कठिन अनुभवहरूका बदलामा, के तँ पत्रुसजस्तै भएको छस् जसलाई क्रूसमा टाँगियो, कि पावलजस्तो भएको छस् जसलाई प्रहार गरेर लडाइयो र जसले ठूलो ज्योति प्राप्त गऱ्यो? तँमा यी कुराबारे केही बोध हुनुपर्छ। म सदा तेरो जीवनबारे कुरा गरिरहेको छैनँ वा तेरो जीवनमाथि सोचिरहेको छैनँ जुन तोरीको बीउभन्दा पनि सूक्ष्म छ र बालुवाको कण जतिकै सानो छ। स्पष्ट रूपमा भन्नुपर्दा, मैले मानवजातिलाई व्यवस्थित गर्छु। तथापि, मैले एकपल्ट घृणा गरेको तर पछि फेरि उठाएको मानिसको जीवनलाई म मेरो व्यवस्थापनको महत्वपूर्ण हिस्सा मान्दिनँ। तिमीहरूको भूतपूर्व पहिचानको साँचो प्रकृति, साथै तिमीहरू दासको रूपमा कसको अधीनमा थियौ भन्‍ने बारेमा तँसित स्पष्ट बुझाइ हुनुपर्छ। यसर्थ, मानिसलाई व्यवस्थापन गर्नको लागि कच्चा पदार्थको रूपमा म शैतानसँग मिल्ने मानिसको अनुहार प्रयोग गर्दिनँ, किनभने मानिसहरू कहिल्यै पनि मूल्यवान् वस्तु थिएनन्। तिमीहरूले सुरुमा तिमीहरूप्रति भएको मेरो मनोवृत्ति स्मरण गर्नुपर्छ, अनि त्यतिबेला मैले कसरी तिमीहरूलाई सम्बोधन गरेको थिएँ, सो सम्झना गर्नुपर्छ—जुन व्यावहारिक महत्त्वविनाको आग्रह थिएन। तिमीहरू जुन उपनाम पहिरिन्छौ, त्यो विनाकारण छैन भनी तैँले जान्नुपर्छ। म अनुमान गर्छु कि यो कुरा तिमीहरू सबैलाई थाहा छ, तिमीहरू परमेश्‍वरका थिएनौ बरु सुरुमै शैतानद्वारा कब्जा गरिएका थियौ अनि तिमीहरूले त्यसको घरमा बफादार दास भएर सेवा गरेका थियौ; यस अलाबा, तिमीहरूले मलाई धेरै पहिले नै बिर्सियौ किनभने तिमीहरू लामो समयसम्म मेरो घरभन्दा बाहिर अनि दुष्टको हातमा रह्यौ। म जसलाई उद्धार गर्छु, तिनीहरू मैले लामो समयअघि नै पूर्वनियुक्त गरेका अनि मद्वारा उद्धार गरिएका मानिसहरू हुन् जबकि तिमीहरू नियमको अपवादको रूपमा मानवतामाझ राखिएका दरिद्र मानिसहरू हौ। तिमीहरूलाई थाहा हुनुपर्छ कि तिमीहरू दाऊद वा याकूब घरानाका होइनौ बरु मोआब घरानाका हौ जसका सदस्यहरू अन्य कुलमा पर्छन्। किनभने मैले तिमीहरूसित कुनै करार स्थापित गरिनँ, बरु मात्र काम गरेँ, तिमीहरूको माझमा बोलेँ, अनि तिमीहरूलाई डोर्‍याएँ। मेरो रगत तिमीहरूका निम्ति बगाइएको थिएन, मेरो गवाहीको खातिर तिमीहरूको माझमा मैले केवल आफ्नो काम गरिरहेको थिएँ। के यो कुरा तिमीहरूलाई थाहा थिएन र? के मेरो काम तिमीहरूको निम्ति जसरी येशूले रगत बगाएर मृत्युवरण गर्नुभयो, वास्तवमै त्यो समान छ र? पहिलो कुरा, मैले तिमीहरूको निम्ति त्यस्तो ठूलो अपमान सहेको केही फाइदाको कुरो भएन। परमेश्‍वर जो पूर्ण रूपमा पापरहित हुनुहुन्छ, उहाँ सीधै अत्यन्तै घिनलाग्दो तथा बीभत्स ठाउँमा आउनुभयो, मानव बसोबासको निम्ति अयोग्य रहेको सुङ्गुर र कुकुरहरूको ठाउँमा आउनुभयो, तापनि मैले यी सबै क्रूर अपमानहरू मेरा पिताको महिमाको निम्ति र अनन्त गवाहीको निम्ति सहेँ। तिमीहरूले तिमीहरूको व्यवहार कस्तो छ भनी जान्नुपर्छ र तिमीहरू “धनी तथा शक्तिशाली खानदान” मा जन्मेका बच्चाहरू होइनौ बरु केवल शैतानका दयनीय सन्तानहरू हौ भनी बुझ्नुपर्छ। तिमीहरू मानवजातिका कुलपिताहरू पनि होइनौ, न त तिमीहरूसित मानवअधिकार वा स्वतन्त्रता नै छ। मौलिक रूपमा तिमीहरू मानवजातिका आशिष्‌हरूको कुनै पनि कुरामा भागीदार थिएनौ, न त तिमीहरू स्वर्गको राज्यका आशिषहरूमा नै भागीदार थियौ। यस्तो किन हो भने तिमीहरू मानवजातिको सबैभन्दा तल्लो तहमा छौ, अनि मैले तिमीहरूको भविष्यको बारेमा कहिल्यै विचार गरेको छैनँ। यसैकारण, आज तिमीहरूलाई सिद्ध तुल्याउने आत्मविश्‍वास मसित हुन्छ भन्‍ने मेरो योजनाको एउटा भाग भए तापनि यो एक अभूतपूर्व काम हो, किनभने तिमीहरूको स्तर अति निम्न छ अनि मौलिक रूपमा तिमीहरूको मानवजातिमा कुनै हिस्सा नै थिएन। मानिसहरूको लागि, प्रष्ट रूपले के यो आशिष् होइन र?

म जसलाई उद्धार गर्छु तिनीहरू मैले लामो समयअघि नै पापशोधनको भाँडोबाट मुक्त गरिएका मानिसहरू हुन्, साथै तिनीहरू मैले लामो समयअघि भेट गरेका चुनिएका मानिसहरू हुन्, किनकि तिनीहरूले म फेरि तिनीहरूमाझ पुनः प्रकट हुनुपर्छ भन्‍ने तिर्सना गरेका छन्। तिनीहरूले मलाई प्रेम गरेका छन्, अनि मेरो करारलाई तिनीहरूले आफ्नो हृदयमा कुँदेर राखेका छन् जुन मैले रगतद्वारा स्थापित गरेको थिएँ किनकि मैले तिनीहरूलाई प्रेम गरेको छु। तिनीहरू हराएका थुमाजस्ता छन् जसले धेरै वर्षदेखि मलाई खोज्दै आइरहेका छन्, अनि तिनीहरू असल छन्; त्यसकारण, म तिनीहरूलाई असल इस्राएलीहरू अनि प्यारा साना स्वर्गदूतहरू भन्दछु। यदि म तिनीहरूको माझमा भएको भए मैले त्यस्तो अपमान सहने थिइनँ। किनभने तिनीहरूले मलाई आफ्नो जीवनभन्दा पनि बढी प्रेम गर्छन्, अनि म तिनीहरूलाई सबै थोकमा सबैभन्दा सुन्दर भनी प्रेम गर्छु। किनभने तिनीहरू मद्वारा सृष्टि गरिएका र मेरा हुन्, तिनीहरूले मलाई कहिल्यै बिर्सेका छैनन्। तिनीहरूको प्रेमले तिमीहरूको प्रेमलाई माथ गर्छ, अनि तिमीहरूले आफ्नै जीवनलाई प्रेम गरेको भन्दा बढी तिनीहरूले मलाई प्रेम गर्छन्। तिनीहरू ममा त्यसरी समर्पण हुन्छन् जसरी साना सेता ढुकुरहरू आकाशमा समर्पण हुन्छन्, अनि तिनीहरूको हृदयमा मप्रति भएको समर्पणतामा तिमीहरूको हृदयमा भएको भन्दा बढी छ। अनि यस्तो किन हो भने तिनीहरू आदमका सन्तान हुन्, याकूबका वंशज हुन् अनि मेरा चुनिएकाहरूमध्येका हुन्, यस्तो किन हो भने मैले तिनीहरूलाई धेरै लामो समयदेखि प्रेम गरेको छु—अनि मैले तिमीहरूलाई भन्दा बढी तिनीहरूलाई प्रेम गरेको छु; किनकि तिमीहरू अति विद्रोही छौ, तिमीहरूसित त्यति भयानक विरोध छ, तिमीहरूले मलाई त्यति तुच्छ नजरले हेर्छौ, तिमीहरू मप्रति ज्यादै चिसो छौ, तिमीहरू मलाई ज्यादै कम माया गर्छौ, अनि तिमीहरूले मलाई अति घृणा गर्छौ। तिमीहरू मेरो कामलाई ज्यादै अवहेलना गर्छौ अनि मेरो क्रियाकलापलाई ज्यादै तुच्छ ठान्छौ। तिनीहरूभन्दा विपरीत रूपमा, तिमीहरूले मेरो कामलाई कहिल्यै बहुमूल्य ठानेका छैनौं। बरु, तिमीहरूले त्यसलाई तुच्छ ठान्छौ, तिमीहरूका आँखा शैतानको जस्तै चिन्ताले राता छन्। तिमीहरूको समर्पण कहाँ छ? तिमीहरूको चरित्र कहाँ छ? तिमीहरूको प्रेम कहाँ छ? तिमीहरूभित्र भएको प्रेमका अंश तिमीहरूले कहिले प्रदर्शन गरेका छौ? तिमीहरूले कहिले मेरो कामलाई गम्भीरतापूर्वक लिएका छौ? ती प्यारा स्वर्गदूतहरूलाई दया मिलोस् जसले उत्सुकतापूर्वक मेरो आगमनलाई पर्खन्छन् अनि व्यग्रतापूर्वक मलाई पर्खिरहँदा अति धेरै कष्ट उठाउँछन्, त्यसका लागि म तिनीहरूलाई असाध्यै प्रेम गर्छु। तथापि, म आज जे देख्छु त्यो एउटा यस्तो अमानवीय संसार हो जसको तिनीहरूसित कुनै सम्बन्ध छैन। के तिमीहरूको विवेक लामो समयअघि नै सुस्त र संवेदनाशून्य भएको जस्तो तिमीहरूलाई लाग्दैन? के तिमीहरू ती प्यारा स्वर्गदूतहरूसित मेरो पुनर्मिलन हुन बाधा दिइरहेको फोहोरमैला हौ जस्तो तिमीहरूलाई लाग्दैन? कहिले तिनीहरूले मेरो पुनरागमनलाई पर्खिरहेका छैनन् र? मसित पुनर्मिलन हुन कहिले तिनीहरूले पर्खिरहेका छैनन् र? मसित सुन्दर दिनहरू बिताउन र मसित भोज खान सकूँ भनेर कहिले तिनीहरूले अपेक्षा गरेका छैनन् र? तिमीहरूले आज के गरिरहेका छौ भनी कहिल्यै महसुस गरेका छौ: संसारभरि उपद्रव मच्चाउने; एक अर्काको विरुद्ध षडयन्त्र रच्ने; एक अर्कालाई छल्ने; धोकापूर्वक, गोप्यतापूर्वक, र निर्लज्जतापूर्वक व्यवहार गर्ने; सत्यतालाई नजान्ने; धोका र कुटिलतायुक्त कार्य गर्ने; चाप्लुसी गर्ने; आफैलाई अरूभन्दा सधैँ ठीक र उत्तम ठान्ने; अहङ्कारी बन्ने; र पहाडमा बस्ने जङ्गली जनावरहरूजस्तै बर्बरतापूर्वक व्यवहार गर्ने अनि पशुहरूका राजासरह अशिष्ट व्यवहार गर्ने—के यी व्यवहारहरू एउटा मानिसको लागि उपयुक्त छ र? तिमीहरू अशिष्ट र अविवेकी छौ। तिमीहरूले कहिल्यै मेरा वचनहरूलाई बहुमूल्य ठानेका छैनौँ तर त्यसप्रति हेयको मनोवृत्ति अपनाएका छौ। यस प्रकारका उपलब्धिहरू, साँचो मानव जीवन अनि सुन्दर आशाहरू कहाँबाट आउँछन्? के तेरो फजुल कल्पनाले तँलाई बाघको मुखदेखि साँच्चै उद्धार गर्छ र? के यसले तँलाई जलिरहेको आगोबाट उद्धार गर्छ र? यदि तैँले साँचो रीतिले मेरा कामलाई अमूल्य सम्पत्तिजस्तै सम्मान गरेको भए के तँ यस हदसम्म खसेका हुन्थिस् र? तेरो भाग्य वास्तवमै परिवर्तन गर्न नसकिने हुन सक्छ र? के तँ त्यस्तो तीतो अफसोसका साथ मर्न स्विकार्छस्?


मानिसको अन्तर्निहित पहिचान र उसको मूल्य: वास्तवमा ती कस्ता हुन्छन्?

तिमीहरू हिलोबाट अलग गरियौ र जेसुकै भए तापनि, तिमीहरू फोहोरी र परमेश्‍वरद्वारा घृणा गरिएका थिग्रोहरूका बीचबाट टिपिएका वस्तु थियौ। तिमीहरू शैतानका थियौ र एक पटक त्यसबाट कुल्चिएका र दूषित पारिएका थियौ। यसैले तिमीहरू हिलोबाट अलग गरिएका थियौ भनिएको हो, र तिमीहरू पवित्र हुनु त कता हो कता, बरु तिमीहरू लामो समयदेखि शैतानको छलकपटको वस्तु रहँदै आएका गैर-मानव थोकहरू हौ। तिमीहरूको सबैभन्दा उचित मूल्याङ्कन यही नै हो। तिमीहरू मूल रूपमा समात्‍नको निम्ति आकर्षक माछा र झिँगे माछा नभई जमेर दुर्गन्धित भएको पानी र हिलोमा पाइने अशुद्ध थोकहरू थियौ भन्‍ने कुरा तिमीहरूले जान्‍नुपर्छ, किनकि आनन्द प्रदान गर्ने कुनै पनि कुरा तिमीहरूबाट प्राप्त गर्न सकिन्न। यसलाई रूखो तवरले भन्‍नुपर्दा, तिमीहरू तल्लो समाजका सबैभन्दा भ्रष्ट पशुहरू हौ, सुँगुर र कुकुरहरूभन्दा पनि खराब। खुलस्त भन्‍नुपर्दा, तिमीहरूलाई यस्ता शब्दहरूले सम्बोधन गर्नु न त अतिशयोक्ति हो न त अत्युक्ति नै हो; बरु, यसले विषयलाई सरलीकृत पो गर्छ। तिमीहरूलाई यस्ता शब्दहरूले सम्बोधन गर्नु तिमीहरूलाई सम्मान देखाउने एउटा तरिका हो भनेर समेत भन्‍न सकिन्छ। हिलोमा भएको तिमीहरूको हैसियत लगायत तिमीहरूको अन्तर्दृष्टि, बोली-वचन, मानिसको रूपमा व्यवहार र तिमीहरूका जीवनको हरेक पक्ष, तिमीहरूको पहिचान “सामान्यभन्दा बाहिरको” हो भन्‍ने कुरालाई प्रमाणित गर्न पर्‍याप्त छन्।


जसले सिक्दैनन् र अनजान रहन्छन्—के तिनीहरू पशुहरू होइनन् र?

तँ आजको मार्गमा हिँडिरहँदा, सबैभन्दा उपयुक्त प्रकारको पछ्याइ के हो? तेरो पछ्याइमा, तैँले आफूलाई कस्तो प्रकारको व्यक्तिका रूपमा हेर्नुपर्छ? चाहे त्यो परीक्षा वा कष्ट होस्, श्राप वा सजाय होस्, आज तैँले सामना गर्ने सबै कुरालाई तैँले कसरी लिनुपर्छ भन्‍ने कुरा जान्‍नु तेरो लागि उचित हुन्छ। यी सबै कुराको सामना गर्दा, तैँले ती हरेकलाई ध्यानपूर्वक ख्याल गर्नुपर्छ। म किन यसो भन्छु? म यसो भन्छु किनभने आज तैँले सामना गर्ने कुराहरू, आखिरमा, छोटो अवधिका परीक्षाहरू हुन् जुन बारम्बार आइरहन्छन्; सायद तेरो विचारमा, ती विशेष गरी तनावपूर्ण छैनन्, र त्यसैले तँ कामकुरालाई आफ्नै लयमा चल्न दिन्छस्, र तिनलाई प्रगतिको पछ्याइमा बहुमूल्य सम्पत्तिका रूपमा लिँदैनस्। तँ कति लापरवाह छस्! यतिसम्म कि तँ यस बहुमूल्य सम्पत्तिलाई तेरो आँखा अगाडि उडिरहेको बादल जस्तै ठान्छस्, र बारम्बार बर्सिने यी कठोर प्रहारहरू—जुन क्षणिक हुन्छन् र तँलाई त्यति भारी लाग्दैनन्—तँ तिनलाई मूल्यवान् ठान्दैनस्, बरु तिनलाई कठोर उदासीनताका साथ हेर्छस्, तिनलाई हृदयमा लिँदैनस्, र तिनलाई गतिरोधमा पुगेको रूपमा मात्र लिन्छस्। तँ अत्यन्तै अहङ्कारी छस्! पटक-पटक आउने यी आँधीबेहरी समान उग्र आक्रमणहरूप्रति, तँ केवल निस्फिक्री बेवास्ता देखाउँछस्; कहिलेकाहीँ तँ चिसो मुस्कान दिने हदसम्म समेत पुगेर पूर्ण उदासीनताको भाव प्रकट गर्छस्—किनभने आफूले किन यस्ता “दुर्भाग्यहरू” भोगिरहनु परेको छ भनेर तैँले एक पटक पनि सोचेको छैनस्। के म मानिसप्रति अत्यन्तै अन्यायी छु र? के म मेहनत गरेर तँमा खोट पत्ता लगाउने काम गर्छु र? तेरो सोचाइमा रहेका समस्याहरू मैले वर्णन गरेजति गम्भीर नभए पनि, तैँले तेरो बाहिरी शान्तपनमार्फत, धेरै अघि नै तेरो भित्री संसारको सिद्ध छविचित्र कोरिसकेको छस्। तेरो हृदयको गहिराइमा लुकेका कुराहरू अनुचित गालीगलौजका शब्द र अरूले विरलै खुट्ट्याउन सक्ने उदासीका धमिलो सङ्केतहरू मात्र हुन् भनेर मैले तँलाई भनिरहनु पर्दैन। यस्ता परीक्षाहरू भोग्नु परेकोमा तँलाई अत्यन्तै अन्याय भएको महसुस हुने हुनाले, तँ सराप्छस्; र यी परीक्षाहरूले तँलाई संसारको उराठ महसुस गराउने हुनाले, तँ बिस्मातले भरिन्छस्। तँ यी बारम्बारका प्रहार र ताडनाका कार्यहरूलाई सबैभन्दा उत्तम सुरक्षाका रूपमा हेर्दैनस्; तँ तिनलाई स्वर्गको अर्थहीन दुःखदायक कार्य, वा तँमाथिको उचित दण्डका रूपमा हेर्छस्। तँ अति अज्ञानी छस्! तँ असल समयलाई निर्दयी रूपमा अन्धकारमा सीमित गर्छस्; तँ अद्भुत परीक्षा र ताडनाका एकपछि अर्को घटनालाई तेरा शत्रुहरूले गरेको आक्रमणका रूपमा हेर्छस्। तँ आफ्नो वातावरणमा अनुकूल हुन जान्दैनस्, र तँ त्यसो गर्ने प्रयास गर्न झनै कम इच्छुक छस्, किनभने तँ यो बारम्बारको—र, तेरो लागि, क्रूर—सजायबाट केही पनि प्राप्त गर्न इच्छुक छैनस्। तँ खोज्ने वा अन्वेषण गर्ने कुनै प्रयास गर्दैनस्, र, केवल आफ्नो भाग्यलाई स्विकार्दै यसले जता डोर्‍याउँछ त्यतै जान्छस्। तँलाई कठोर ताडनाका कार्यहरू जस्ता लाग्ने कुराहरूले तेरो हृदयलाई परिवर्तन गरेका छैनन्, न त तिनले तेरो हृदयलाई कब्जामा लिएका छन्; बरु, तिनले तेरो हृदयमा छुरा रोप्छन्। तँ यस “क्रूर सजाय” लाई यस जीवनमा तेरो शत्रुका रूपमा मात्र देख्छस्, र त्यसैले तैँले केही पनि प्राप्त गरेको छैनस्। तँ अत्यन्तै आत्म-धर्मी छस्! तँ अत्यन्तै निन्दनीय भएकोले तैँले यस्ता परीक्षाहरू भोग्छस् भन्ने कुरामा तँ विरलै विश्‍वास गर्छस्; बरु, तँ आफूलाई अत्यन्तै अभागी ठान्छस्, र अझ मैले सधैँ तँमा खोट पत्ता लगाउने गरेको भनेर भन्छस्। अनि अब कामकुरा यस बिन्दुमा आइपुग्दा म के गर्छु र के भन्छु भन्नेबारे तँलाई वास्तवमा कति थाहा छ? आफूलाई स्वर्गभन्दा अलिकति मात्रै तल तर पृथ्वीभन्दा असीमित रूपमा माथि रहेको जन्मजात प्रतिभाशाली व्यक्ति नठान्। तँ अरू कोहीभन्दा बाठो छैनस्—र, यो पनि भन्न सकिन्छ कि पृथ्वीमा समझ भएका कुनै पनि मानिसभन्दा तँ कति धेरै मूर्ख छस् भन्‍ने कुरा साँच्चै नै हास्यास्पद छ, किनभने तँ आफूलाई अत्यन्तै उच्च ठान्छस्, र तँलाई कहिल्यै हीनताबोध भएको छैन, मानौँ तँ मेरा कार्यहरूका स-साना विवरणहरू समेत स्पष्ट रूपमा देख्न सक्छस्। वास्तवमा, तँ समझ भएको व्यक्ति हुँदै होइनस्, किनभने म के गर्ने अभिप्राय राख्छु भन्‍नेबारे तँलाई कुनै पत्तो छैन, र म अहिले के गरिरहेको छु भन्‍नेबारे तँलाई झनै थाहा छैन। त्यसैले म भन्छु कि तँ एउटा वृद्ध किसानको बराबरी समेत छैनस्, यस्तो किसान जसलाई मानव जीवनको अलिकति पनि बोध छैन तैपनि जमिन खनजोत गर्दा स्वर्गको आशिष्‌मा सम्पूर्ण भरोसा राख्छ। तँलाई तेरो आफ्नै जीवनको पटक्कै वास्ता छैन, तँलाई ख्यातिको बारेमा समेत केही थाहा छैन, र तँमा आत्म-सचेतना त झनै छैन। तँ साँच्चै नै अति “महान्” छस्! साँच्चै, मलाई तँ जस्ता सौखिन पुरुषहरू र सुकुमारी युवतीहरूको चिन्ता लाग्छ: तिमीहरू अझै ठूला आँधीबेहरीहरूको आक्रमणलाई कसरी सामना गर्न सक्नेछौ? यी सौखिन पुरुषहरू आफ्नो अवस्थाप्रति पूर्ण रूपमा उदासीन हुन्छन्। तिनीहरूका लागि, यो एउटा तुच्छ मामिला जस्तो देखिन्छ, त्यसैले तिनीहरू यसबारे केही पनि सोच्दैनन्, न त नकारात्मक महसुस गर्छन् न त आफूलाई नीच ठान्छन्; बरु, तिनीहरू पहिले जस्तै स्वाङ पारेर पङ्खा हम्काउँदै बाटोमा डुलिहिँड्छन्। नसिक्ने र अज्ञानी नै रहने यी “उल्लेखनीय मानिसहरू” लाई म तिनीहरूलाई किन यस्ता कुराहरू भन्छु भन्‍ने कुनै पत्तो हुँदैन; तिनीहरू केवल अनुहारभरि रिस देखाउँदै आफूलाई चिन्ने सतही प्रयास गर्छन्, र त्यसपछि आफ्ना दुर्जन तरिकाहरू परिवर्तन नगरी अघि बढ्छन्; तिनीहरूले मलाई छोडेपछि, तिनीहरू फेरि संसारमा उत्पात मच्चाउन थाल्छन्, र नयाँ ढङ्गले धाक लगाउँदै र ठग्दै हिँड्छन्। तेरो अनुहारको भाव कति चाँडै बदलिन्छ। त्यसैले, तँ फेरि एक पटक मलाई यसरी नै धोका दिने प्रयास गर्दै छस्—तँ कति दुस्साहसी छस्! ती सुकुमारी युवतीहरू त झनै हास्यास्पद छन्। मेरा जरुरी वाणीहरूका छालहरू सुनेर, र आफू कुन अवस्थामा छु भन्ने देखेर, तिनीहरूको अनुहारबाट अनायासै आँसु बग्छ, तिनीहरूका शरीर यताउति बटारिन्छ, र तिनीहरू कुनै नाटक गरिरहेका छन् जस्तो देखिन्छ—कति विद्रोही! आफ्नो कद थाहा पाएपछि, तिनीहरू ओछ्यानमा लड्छन् र त्यहीँ पल्टिन्छन्, निरन्तर रोइरहन्छन्, मानौँ तिनीहरू लगभग आफ्नो अन्तिम सास फेरिरहेका छन्। अनि यी वचनहरूले तिनीहरूलाई तिनीहरूको आफ्नै अपरिपक्वता र नीचता देखाएपछि, तिनीहरू नकारात्मकताद्वारा यति धेरै थिचिन्छन् कि तिनीहरूको आँखाको चमक हराउँछ र, मेरो बारेमा न त गुनासो गर्दै न त मलाई घृणा गर्दै, तिनीहरू आफ्नो नकारात्मकतामा पूर्ण रूपमा अचल बन्छन् र त्यसै गरी तिनीहरू सिक्न असफल हुन्छन् र अज्ञानी नै रहन्छन्। मलाई छोडेपछि, तिनीहरू खुसीले उफ्रिँदै खेल्छन्, तिनीहरूको गुञ्जायमान हाँसो “राजकुमारी सिल्भर बेल” को जस्तै हुन्छ। तिनीहरू कति निर्बल र आत्म-प्रेमविहीन छन्! तिमीहरू सबै, खोट भएर अस्वीकृत भएका मानवजाति—तिमीहरूमा मानवताको कति कमी छ! तिमीहरू आफूलाई प्रेम गर्न, वा आफूलाई सुरक्षा दिन जान्दैनौ, तिमीहरूमा वस्तुहरूको कुनै चेतना छैन, तिमीहरू साँचो मार्ग खोज्दैनौ, तिमीहरू साँचो ज्योतिलाई प्रेम गर्दैनौ, र, अझ भन्नुपर्दा, तिमीहरू आफूलाई प्रिय ठान्न जान्दैनौ। मैले तिमीहरूलाई बारम्बार दिएका शिक्षाहरूलाई त तिमीहरूले धेरै अघि नै आफ्नो दिमागको कुनामा थन्काइसकेका छौ, यहाँसम्म कि तिमीहरू तिनलाई आफ्ना फुर्सदका पलहरू बिताउने खेलौना जस्तै व्यवहार गर्छौ। यी सबैलाई तिमीहरू सधैँ आफ्नै व्यक्तिगत “रक्षामणि” का रूपमा लिन्छौ। शैतानले दोष लगाउँदा, तिमीहरू प्रार्थना गर्छौ; नकारात्मक हुँदा, तिमीहरू गहिरो निद्रामा पर्छौ; खुसी हुँदा, तिमीहरू जथाभावी दौडिन्छौ; मैले हप्काउँदा, तिमीहरू ढोग्छौ र चापलुसी गर्छौ; अनि त्यसपछि, मेरो उपस्थितिबाट बाहिर निस्कनेबित्तिकै, तिमीहरू द्वेषी उल्लासका साथ हाँस्छौ। तँ आफूलाई अरू सबै जनाभन्दा माथि ठान्छस्, तर तँ आफू सबैभन्दा बढी घमण्डी भएको कहिल्यै देख्दैनस्, र तँ सधैँ उच्च, आत्मतुष्ट, र शब्दमा वर्णन गर्न नसकिने गरी अहङ्कारी मात्रै हुन्छस्। नसिक्ने र अज्ञानी नै रहने यस्ता “युवा महाशयहरू,” “युवा सुश्रीहरू,” “मालिकहरू,” र “मालिक्नीहरू” ले कसरी मेरा वचनहरूलाई बहुमूल्य खजाना ठान्न सक्छन् र? त्यसोभए म तँलाई सोध्छु: यति लामो समयसम्म मेरा वचनहरू र मेरो कामबाट तैँले वास्तवमा के सिकेको छस्? के तैँले तेरो छलमा अझ ठूला सीपहरू प्राप्त गरेको छस्? कि आफ्नो देहमा अझ ठूलो आसक्ति बढाएको छस्? कि मप्रतिको तेरो मनोवृत्तिमा अझ ठूलो अनादर प्राप्त गरेको छस्? म तँलाई सिधै भन्छु: मैले गरेको यो सबै कामले नै मुसाको जस्तो आँट हुने तँलाई अझ आँटिलो बनाएको छ। मप्रति तँलाई लाग्ने डर हरेक दिन बितेसँगै कम हुँदै जान्छ, किनभने म अत्यन्तै कृपालु छु, र मैले तेरो देहमाथि हिंसाको माध्यमबाट कहिल्यै प्रतिबन्ध लगाएको छैन। सायद, तैँले देखेअनुसार, म कठोर वचनहरू मात्र बोलिरहेको छु—तर बढीजसो म तँलाई मुस्कान सहितको मुहार देखाउँछु, र म विरलै तँलाई तेरो अनुहारमै हप्काउँछु। यसबाहेक, म तेरो कमजोरीप्रति सधैँ सहनशील छु, र पूर्ण रूपमा यसै कारणले गर्दा आज तँ मलाई सर्पले दयालु किसानलाई गरेजस्तै व्यवहार व्यवहार गर्छस्। मानवजातिको अवलोकन शक्तिमा भएको चरम सीप र सूक्ष्मदृष्टिको म कति प्रशंसा गर्छु! म तँलाई एउटा साँचो कुरा भन्छु: आज तँसँग डर मान्ने हृदय छ कि छैन भन्‍ने कुराले खासै फरक पार्दैन; म यसबारे न त व्याकुल छु न त चिन्तित नै छु। तर मैले तँलाई यो पनि भन्नैपर्छ: नसिक्ने र अज्ञानी नै रहने तँ, यो “प्रतिभाशाली व्यक्ति,” अन्ततः तेरो आफ्नै प्रशंसा गर्ने, क्षुद्र चलाखीद्वारा पतन हुनेछस्—कष्ट भोग्ने र सजाय पाउने व्यक्ति तँ नै हुनेछस्। म त्यति मूर्ख हुनेछैनँ कि तैँले नरकमा निरन्तर कष्ट भोगिरहँदा म तँलाई साथ दिऊँ, किनभने म तँ जस्तै प्रकारको होइनँ। तँ एउटा सृजित प्राणी होस् जो मद्वारा श्रापित भएको होस्, तर मद्वारा नै सिकाइएको र मुक्ति दिइएको पनि होस्, र तँमा मैले छोड्न हिचकिचाउने त्यस्तो केही पनि छैन भन्‍ने नबिर्सी। मैले जुनसुकै समयमा मेरो काम गरे पनि, म कुनै व्यक्ति, घटना, वा कामकुराद्वारा कहिल्यै प्रभावित हुँदिनँ। मानवजातिका सम्बन्धमा मेरो मनोवृत्ति र मेरो दृष्टिकोण सधैँ उस्तै रहिआएका छन्। तँप्रति मेरो सकारात्मक झुकाव छैन, किनभने तँ मेरो व्यवस्थापनको एउटा अङ्ग होस्, र तँ अरू कुनै प्राणीभन्दा बढी विशेष छैनस्। तँलाई मेरो सल्लाह यही छ: तैँले हर समय याद राख्नुपर्छ कि तँ एउटा सृजित प्राणीभन्दा बढी केही होइनस्! तेरो र मेरो अस्तित्व साझा भए पनि, तैँले तेरो आफ्नै पहिचान थाहा पाउनुपर्छ; आफूलाई अत्यन्तै उच्च नठान्। मैले तँलाई हप्काउनु वा काटछाँट गर्नुको साटो तँलाई अनुहारमा मुस्कान बोकेर अभिवादन गरे पनि, तँ म जस्तै प्रकारको होस् भनी प्रमाणित गर्न यो पर्याप्त हुँदैन। तँ—तैँले आफूलाई सत्यता पछ्याउने व्यक्तिका रूपमा जान्नुपर्छ, सत्यता स्वयम्‌का रूपमा होइन! तँ मेरा वचनहरूअनुसार परिवर्तन हुन हर समय तयार हुनुपर्छ। तँ यसबाट उम्कन सक्दैनस्। म तँलाई आग्रह गर्छु, यस बहुमूल्य समयमा, तँसँग यो दुर्लभ अवसर हुँदा, केही सिक्ने प्रयास गर्। मलाई मूर्ख नबना; मलाई तैँले चापलुसी प्रयोग गरेर धोका दिने प्रयास गर्नु पर्दैन। जब तँ मलाई खोज्छस्, यो पूर्ण रूपमा मेरो खातिर होइन, बरु तेरो आफ्नै खातिर हो!


चीनका चुनिएका मानिसहरूले इस्राएलको कुनै पनि कुलको प्रतिनिधित्व गर्न सक्दैनन्

मूल रूपमा यहोवाबाट प्रतिज्ञाहरू र उत्तराधिकार प्राप्त गर्ने परिवार दाऊदको घराना नै थियो। यो सुरुमा इस्राएलका कुलहरूमध्ये एउटा थियो अनि चुनिएका मानिसहरूमध्येको थियो। त्यस समयमा, यहोवाले इस्राएलीहरूका निम्ति एउटा उर्दी जारी गर्नुभयो जसमा दाऊदको घरानाका मानिसहरूले—त्यस घरानाभित्र जन्मेका सबैले—उहाँको उत्तराधिकार प्राप्त गर्नेछन् भनी घोषणा गरिएको थियो। तिनीहरू त्यस्ता मानिसहरू हुनेथिए जसले सयगुणा प्राप्त गर्नेथिए, जसले ज्येष्ठ पुत्रहरूको अधिकार प्राप्त गर्नेथिए; तिनीहरू त्यस समयमा, इस्राएलीहरूका सबै परिवारहरूमध्ये सबैभन्दा उच्च पद प्राप्त गरेका र सारा इस्राएलीहरूमध्ये सबैभन्दा उचालिएका मानिस हुनेथिए, अनि तिनीहरूले पूजाहारीका लबेदा र मुकुटहरू पहिरेर सीधै मन्दिरमा यहोवाको सेवा गर्नेथिए। तब, यहोवाले तिनीहरूलाई विश्‍वासयोग्य र सन्त सेवक भन्नुभयो, अनि तिनीहरूले इस्राएलका अरू सबै कुलको सम्मान प्राप्त गरे। यसरी त्यस समयमा, तिनीहरू सबैलाई प्रभु भनी सम्मानपूर्वक उल्लेख गरिन्थ्यो—यी सबै यहोवाले व्यवस्थाको युगमा गर्नुभएका काम थिए। आज, तिनीहरूले यहोवालाई मन्दिरमा अझै पनि त्यस्तो सेवा प्रदान गर्छन्, त्यसैले तिनीहरू सदासर्वदा राजा हुन् जसलाई यहोवाले सिंहासनमा बसाल्‍नुभयो। कसैले तिनीहरूको मुकुट खोस्‍न सक्दैन, अनि कसैले तिनीहरूको सेवालाई बदल्न सक्दैन, किनभने तिनीहरू दाऊदको घरानाका हुन्; यहोवाले तिनीहरूलाई दिनुभएको कुरा यही नै थियो। तिमीहरू दाऊदको घरानाका नहुनुको कारण के हो भने, तिमीहरू इस्राएलका मानिस होइनौ, बरु इस्राएलबाहिरका अन्यजाति परिवारका हौ। यसबाहेक, तिमीहरूको प्रकृति नै यहोवालाई आराधना गर्ने नभई उहाँलाई विरोध गर्ने हो, त्यसैले तिमीहरूको पहिचान प्रकृतिले नै दाऊदको घरानाका मानिसहरूभन्दा भिन्न छ, अनि तिमीहरू त्यस्ता मानिस होइनौ जसले मेरो उत्तराधिकार पाउनेछन्, न त तिमीहरू त्यस्ता मानिसहरू हौ जसले सयगुणा नै पाउनेछन्।

त्यस समयमा, इस्राएललाई भिन्न-भिन्न घराना र भिन्न-भिन्न कुलमा विभाजित गरिएको थियो, तापनि तिनीहरू सबै चुनिएका मानिस थिए। तथापि, इस्राएल अरू जातिमध्ये यस अर्थमा भिन्दै छन् कि यसका मानिसहरू कुलद्वारा वर्गीकृत गरिएका छन्, साथै यहोवाको सामु तिनीहरूका पदहरू तथा हरेक व्यक्ति बस्‍ने भूमि सबै वर्गीकृत गरिएका छन्। इस्राएलबाहेक अरू देशमा कसैले पनि दाऊद, याकूब तथा मोशाका घरानाहरूमा त्यत्तिकै सदस्यता दाबी गर्न सक्दैनन्। यो तथ्यको विपरीत हुन्थ्यो—इस्राएलका कुलहरू अरू देशका हुन् भनी लापरवाही तरिकाले दाबी गर्न सकिँदैन। मानिसहरूले प्रायजसो दाऊद, अब्राहाम, एसाव आदिका नाउँहरूलाई दुरुपयोग गर्छन्, वा तिनीहरू भन्छन्: “हामीले परमेश्‍वरलाई स्वीकार गरेका छौँ, त्यसैकारण हामी याकूबका घरानाका हौँ।” त्यस्ता कुरा भन्नु अरू केही नभई आधारहीन मानव तर्क मात्रै हो; यो प्रत्यक्ष रूपमा यहोवाबाट आउँदैन, न त यो मेरा विचारहरूबाट नै आउँछ। यो विशुद्ध रूपमा मानव बकवास हो! जसरी एउटा वक्ताले रोमाञ्चक कथा बुन्छ, त्यसरी नै मानिसहरूले आधारहीन रूपमा आफूलाई दाऊदको घराना वा याकूबको परिवारको भाग हौँ भनी सोच्छन् र आफू त्यसका योग्य छौँ भन्‍ने विश्‍वास तिनीहरूको हुन्छ। दाऊदको घराना लामो समयअघि नै यहोवाद्वारा नै नियुक्त गरिएको हो अनि दाऊद आफैले राजाको मुकुट पहिरेका होइनन् भनी के मानिसहरूलाई थाहा छैन? तथापि, धेरै छन् जसले निर्लज्जतापूर्वक दाऊदको घरानाका हौँ भनी दाबी गर्छन्—मानिसहरू कति अज्ञानी छन्! सत्य कुरा के हो भने, अन्यजातिहरूसित इस्राएलका कामकाजहरूको कुनै सम्बन्ध छैन—ती दुई बेग्ला-बेग्लै कुरा हुन्, पूर्ण रूपले असम्‍बन्धित कुरा। इस्राएलका कामकाजहरूबारे इस्राएलका मानिसहरूसित मात्र बोल्न सकिन्छ, ती अन्यजातिहरूका निम्ति असम्बन्धित हुन्छन्, अनि त्यसै गरी हाल अन्यजातिहरूमाझ गरिँदै आएको कामको पनि इस्राएलका मानिसहरूसित कुनै सम्बन्ध छैन। म अहिले जे भन्छु, त्यसले अन्यजातिहरूबारे जे भनिएको छ, त्यसलाई निर्धारण गर्दछ, अनि इस्राएलमा गरिएको कामलाई अन्यजातिहरूमाझ गरिएको कामको “पूर्व लक्षण” भन्न सकिन्न। के त्यसले परमेश्‍वर अति परम्परागत हुनुहुन्छ भन्‍ने कुरा देखाउँदैन र? जब परमेश्‍वरको काम अन्यजातिहरूमाझ सुरु हुन्छ, तब मात्र तिनीहरूबारे जे भनिएको छ त्यो वा त्यसको परिणाम प्रकट हुन्छ। त्यसैले, मानिसहरूले विगतमा जस्तै, “हामी दाऊदका वंश हौँ”, वा “येशू दाऊदका पुत्र हुनुहुन्छ” भनी भन्‍नु झनै निरर्थक हुन्छ। मेरो काम वर्गीकृत छ। म “हरिणलाई घोडा” भनेर भन्दिनँ; बरु, कामलाई यसको क्रमानुसार विभाजन गरिन्छ।


“आशिष्‌” को सम्बन्धमा, तिमीहरू तिनलाई कसरी बुझ्छौ?

यस युगमा जन्मिएका मानिसहरू शैतान र अशुद्ध आत्माहरूद्वारा भ्रष्ट तुल्याइएका भए तापनि, यस भ्रष्टताका कारण तिनीहरूले सबैभन्दा ठूलो मुक्ति, अय्यूबले प्राप्त गरेको प्रचुर पशुधन र अपार सम्पत्तिभन्दा ठूलो अनि अय्यूबले आफ्ना परीक्षाहरूपश्चात्‌ प्राप्त गरेको यहोवालाई दर्शन गर्ने आशिष्‌भन्दा अझै ठूलो मुक्ति पनि प्राप्त गरेका छन्। अय्यूबले मृत्युको परीक्षा भोगेपछि मात्रै यहोवा बोल्नुभएको सुने, आँधीबेहरीमा उहाँको आवाज सुने। तैपनि उनले यहोवाको अनुहार देखेनन् र उहाँको स्वभाव जानेनन्। अय्यूबले शारीरिक सुखचैन दिने भौतिक सम्पत्ति र वरपरका सबै सहरमध्ये सबैभन्दा सुन्दर छोराछोरी, साथै स्वर्गका स्वर्गदूतहरूको सुरक्षा मात्र प्राप्त गरे। उनले कहिल्यै यहोवालाई देखेनन् र उनलाई धर्मी भनिएको भए तापनि, उनले कहिल्यै यहोवाको स्वभाव जानेनन्। अनि आजका मानिसहरूको भौतिक सुखचैन अस्थायी रूपमा कम भएको छ वा बाहिरी संसारको वातावरण शत्रुतापूर्ण छ भनेर भन्न सकिए पनि, म चाहिँ सबैभन्दा तुच्छ तर मेरो सबैभन्दा महान् मुक्ति प्राप्त गरेका यी मानिसहरूलाई अनादिकालदेखि मानिसलाई कहिल्यै थाहा नदिइएको र सधैँ गुप्त राखिएको मेरो स्वभाव—साथै अतीतका युगौँका रहस्यहरू—प्रकट गर्छु। त्यसबाहेक, मैले यी कुराहरू प्रकट गरेको यो पहिलो पटक हो; मैले पहिले कहिल्यै यस्तो काम गरेको छैनँ। तिमीहरू अय्यूबभन्दा धेरै निम्न भए तापनि, तिमीहरूले उनले भन्दा धेरै कुरा प्राप्त गरेका र देखेका छौ। तिमीहरू सबै प्रकारका कष्टबाट गुज्रेका र तिमीहरूले सबै किसिमको सास्ती अनुभव गरेका भए पनि, तिमीहरूले सहेको कुरा अय्यूबका परीक्षाहरूजस्तो पटक्कै होइन; बरु त्यो त मानिसहरूको विद्रोहीपन, तिनीहरूको प्रतिरोध र मेरो धर्मी स्वभावका कारण तिनीहरूले प्राप्त गरेको न्याय र सजाय हो; त्यो धर्मी न्याय, सजाय र श्राप हो। अर्कोतर्फ, अय्यूब इस्राएलीहरूमध्ये एक धर्मी मानिस थिए जसले यहोवाको महान् प्रेम र स्नेह प्राप्त गरे। उनले कुनै दुष्ट कार्यहरू गरेका थिएनन् र उनले यहोवाको प्रतिरोध गरेनन्; बरु, उनी यहोवाप्रतिको आफ्नो भक्तिमा बफादार थिए। उनी आफ्नो धार्मिकताका कारण परीक्षाहरूमा परे र उनी यहोवाका विश्‍वासयोग्य सेवक भएकाले उनले अग्निपरीक्षाहरू भोगे। आजका मानिसहरूले आफ्नो फोहोरीपन र अधार्मिकताका कारण मेरो न्याय र श्राप पाउँछन्। तिनीहरूको कष्ट अय्यूबले आफ्नो पशुधन, आफ्नो सम्पत्ति, आफ्ना नोकरहरू, आफ्ना सबै प्रियजन गुमाउँदा भोगेको कुराजस्तो नभए तापनि, तिनीहरूले भोग्ने कुरा तीव्र शोधन र दहन हो। अनि अय्यूबले अनुभव गरेको कुराभन्दा यसलाई अझ गम्भीर बनाउने कुरा के हो भने, मानिसहरू कमजोर भएकाले त्यस्ता परीक्षाहरू घटाइँदैनन् वा हटाइँदैनन्; बरु, ती चिरस्थायी हुन्छन् र मानिसहरूको जीवनको अन्तिम दिनसम्म जारी रहन्छन्। यो दण्ड, न्याय र श्राप हो; यो निर्दयी दहन हो र अझ बढी, यो मानवजातिको हकपूर्ण “उत्तराधिकार” हो। यो मानिसहरूले पाउनुपर्ने कुरा हो र यहीँ नै मेरो धर्मी स्वभाव व्यक्त हुन्छ। यो एउटा विदित तथ्य हो। तैपनि, मानिसहरूले प्राप्त गरेको कुराले आज तिनीहरूले सहने कष्टलाई धेरैअघि नै उछिनेको छ। तिमीहरूले सहने कष्ट त तिमीहरूको मूर्खताको परिणामस्वरूप आएको रोकावट मात्र हो, जबकि तिमीहरूले प्राप्त गरेको कुरा तिमीहरूको कष्टभन्दा सयौँ गुणा ठूलो छ। पुराना करारमा भएका इस्राएलका विधानहरूअनुसार, मेरो प्रतिरोध गर्नेहरू सबै, मलाई खुला रूपमा गलत ठहराउनेहरू सबै र मेरो मार्ग नपछ्याउने र त्यसको सट्टा मलाई निर्भीकतापूर्वक अपवित्र बलिहरू चढाउनेहरू सबैलाई निश्‍चय नै मन्दिरमा आगोद्वारा नष्ट गरिनेछ वा चुनिएका केही मानिसद्वारा ढुङ्गाले हानेर मारिनेछ अनि तिनीहरूका आफ्नै कुलका वंशजहरू र अन्य प्रत्यक्ष नातेदारहरूले समेत मेरो श्राप भोग्नेछन्। तिनीहरू आउँदा जुनीहरूमा स्वतन्त्र हुनेछैनन् बरु मेरा दासहरूका दास हुनेछन् र म तिनीहरूलाई अन्यजातिहरूमाझ निर्वासनमा पठाउनेछु अनि तिनीहरू आफ्नो मातृभूमिमा फर्कन असक्षम हुनेछन्। आजका मानिसहरूले आफ्ना कार्यहरू र व्यवहारका आधारमा सहने कष्ट इस्राएलीहरूले भोगेको दण्डजत्तिको गम्भीर त छैन। तिमीहरूले हाल भोगिरहेको कुरा प्रतिफल हो भनेर भन्नु निराधार छैन, किनभने तिमीहरूले वास्तवमै सीमा पार गरेका छौ। यदि तिमीहरू इस्राएलमा भएका भए, अनन्त पापी बनेका हुनेथ्यौ र तिमीहरू धेरै पहिले नै इस्राएलीहरूद्वारा टुक्रा-टुक्रा पारिएका हुनेथ्यौ अनि यहोवाको मन्दिरमा स्वर्गबाट आएको आगोद्वारा भस्म पारिएका हुनेथ्यौ। तिमीहरूले अहिले प्राप्त गरेको कुरा के हो? तिमीहरूले केको उत्तराधिकार पाएका छौ र तिमीहरूले केको आनन्द उठाएका छौ? मैले तिमीहरूमा आफ्नो धर्मी स्वभाव प्रकट गरेको छु, तर सबैभन्दा महत्त्वपूर्ण कुरा के हो भने मैले मानवजातिलाई छुटकारा दिनका लागि आफ्नो धैर्यता प्रकट गरेको छु। मैले तिमीहरूमा गरेको काम धैर्यताको काम मात्र हो भनेर भन्न सकिन्छ; यो मेरो व्यवस्थापनका खातिर र त्योभन्दा बढी, मानवजातिको आनन्दका खातिर गरिएको हो।

अय्यूब यहोवाका परीक्षाहरूबाट गुज्रे पनि, उनी यहोवाको आराधना गर्ने धर्मी मानिस मात्र थिए। ती परीक्षाहरूबाट गुज्रे पनि, उनले यहोवाका बारेमा गुनासो गरेनन् र उहाँसँगको आफ्नो भेटलाई कदर गरे। आजका मानिसहरूले यहोवाको उपस्थितिलाई कदर नगर्ने मात्र होइनन्, उहाँको देखापराइलाई अस्वीकार गर्छन्, घृणा गर्छन्, गुनासो गर्छन् र उपहास गर्छन्। के तिमीहरूले निकै धेरै प्राप्त गरेका छैनौ र? के तिमीहरूको कष्ट साँच्चै यति ठूलो भएको छ र? के तिमीहरू मरियम र याकूबभन्दा बढी आशिषित् भएका छैनौ र? अनि के तिमीहरूको प्रतिरोध साँच्चै त्यति कम भएको छ र? के तिमीहरूबाट मैले गर्ने मागहरू अत्यन्तै उच्च छन् र के मैले तिमीहरूबाट अत्यन्तै धेरै माग गरेको छु? मेरो क्रोध मेरो प्रतिरोध गर्ने इस्राएलीहरूमाथि मात्र पोखिएको थियो, तिमीहरूमाथि सोझै पोखिएको थिएन; तिमीहरूले प्राप्त गरेको कुरा त मेरो निर्दयी न्याय र खुलासा, साथै निरन्तर अग्निमय शोधन मात्र भएको छ। यसको बाबजुद, मानिसहरू अझै मेरो प्रतिरोध गर्छन् र मलाई खण्डन गर्छन् अनि तिनीहरूमा समर्पणको एउटा अंश पनि छैन। कतिपय त मबाट टाढिने र मलाई इन्कार्नेसमेत गर्छन्; त्यस्ता मानिसहरू त मोशाको विरोध गर्ने कोरह र दातानको दलभन्दा पनि खराब हुन्। मानिसको हृदय अत्यन्तै हठी छ र उसको प्रकृति अत्यन्तै जिद्दी छ। ऊ आफ्नो पुरानो प्रकृति कहिल्यै बदल्दैन। म भन्छु, ऊ वेश्याजस्तै खुला दिनको उज्यालोमा उदाङ्गिएको छ र मेरा वचनहरू यति कठोर छन् कि ती “कानलाई अप्रिय” समेत लाग्न सक्छ, जसले मानिसको प्रकृतिलाई दिनको उज्यालोमा खुलासा गर्छन्—तैपनि ऊ आफ्नो टाउको मात्र हल्लाउँछ, केही थोपा आँसु झार्छ र आफूलाई अलि दुःखी महसुस गर्न बाध्य पार्छ। यो बितिसकेपछि, ऊ पहाडका जनावरहरूको राजाजस्तै उग्र हुन्छ र ऊसँग अलिकति पनि सचेतना हुँदैन। यस्तो स्वभाव भएको मानिसले आफू धेरै पहिलेदेखि नै अय्यूबभन्दा सयौँगुणा बढी आशिषित् भइसकेको छु भनेर कसरी थाहा पाउन सक्छ? उसले आफूले उपभोग गर्ने कुराहरू युगौँयुगभरि बिरलै देखिएका आशिषहरू हुन् र तिनलाई यसअघि कसैले कहिल्यै उपभोग गरेको छैन भनेर कसरी बुझ्न सक्छ? मानिसको अन्तस्करणले दण्ड समावेश भएका त्यस्ता आशिषहरूलाई कसरी अनुभूत गर्न सक्छ? स्पष्ट रूपमा भन्दा, तिमीहरूबाट मैले माग गर्ने भनेकै तिमीहरू मेरो कामका नमुना अनि मेरो सम्पूर्ण स्वभाव र मेरा सबै कार्यका साक्षी बन्न सक र तिमीहरू शैतानका दुःखकष्टहरूबाट मुक्त हुन सक भन्ने मात्र हो। तैपनि, मानिसहरू सधैँ मेरो कामप्रति अरुचि राख्छन् र जानाजानी त्यसप्रति शत्रुवत् हुन्छन्। त्यस्ता मानिसहरूले मलाई इस्राएलका व्यवस्थाहरू पुनः ल्याउन र मैले इस्राएलमाथि ल्याएको क्रोध उनीहरूमाथि ल्याउन कसरी नउक्साऊलान् र? तिमीहरूमध्ये धेरै जना मप्रति “आज्ञाकारी र समर्पित” भए तापनि, कोरहको दलजस्तै हुनेहरू अझ पनि धेरै छन्। मैले आफ्नो पूर्ण महिमा प्राप्त गरिसकेपछि, म तिनीहरूलाई जलाएर खरानी बनाउन स्वर्गको आगो प्रयोग गर्नेछु। तिमीहरूले के जान्नुपर्छ भने म उप्रान्त मानिसहरूलाई मेरा वचनहरूद्वारा सजाय दिनेछैनँ; बरु, इस्राएलको काम गर्नुअघि, म मेरो प्रतिरोध गर्ने र मैले धेरैपहिले हटाएको “कोरहको दल” लाई पूर्ण रूपमा भस्म पार्नेछु। मानवजातिसँग उप्रान्त मलाई उपभोग गर्ने अवसर हुनेछैन; यसको सट्टा, उनीहरूले देख्ने भनेकै मेरो क्रोध र स्वर्गबाट आउने ज्वालाहरू मात्र हुनेछन्। म सबै प्रकारका मानिसहरूका विभिन्न परिणामहरू प्रकट गर्नेछु अनि म उनीहरू सबैलाई वर्गहरूमा विभाजन गर्नेछु। म उनीहरूको हरेक विद्रोही कार्यलाई याद गर्नेछु र त्यसपछि आफ्नो काम पूरा गर्नेछु, ताकि मानिसहरूका परिणामहरू पृथ्वीमा मेरो फैसला, साथै मप्रति उनीहरूको मनोवृत्तिहरूका आधारमा निर्धारण हुनेछन्। त्यो समय आएपछि, उनीहरूका परिणामहरू परिवर्तन गर्न सक्ने कुनै कुरा हुनेछैन। मानिसहरूलाई आफ्नै परिणामहरू प्रकट गर्न देऊ! त्यसरी म मानिसहरूका परिणामहरू स्वर्गमा हुनुहुने पितालाई सुम्पन सकूँ।


“परमेश्‍वर” को सम्बन्धमा, तँ उहाँलाई कसरी बुझ्छस्?

मानिसहरूले लामो समयदेखि परमेश्‍वरमा विश्‍वास गरेका भए तापनि तिनीहरूमध्ये धेरैलाई “परमेश्‍वर” शब्दको अर्थ के हो भन्‍ने कुराको समझसम्म छैन, र अलमलमा परेर उहाँलाई पछ्याउँछन् मात्र। मानिसले परमेश्‍वरमाथि किन विश्‍वास गर्नुपर्छ वा परमेश्‍वर के हुनुहुन्छ भन्‍ने कुराको सुइँको तिनीहरूले पाएका छैनन्। यदि मानिसहरूले परमेश्‍वरमा विश्‍वास गर्न र उहाँलाई पछ्याउन मात्र जान्दछन् तर परमेश्‍वर के हुनुहुन्छ भन्‍ने कुरा जान्दैनन् भने र यदि तिनीहरूले परमेश्‍वरलाई चिन्दैनन् पनि भने के यो एउटा ठूलो मजाक मात्र होइन र? यति टाढासम्म आइपुगे र, मानिसहरूले धेरै स्वर्गीय रहस्यका कुराहरू देखेका र मानिसले पहिले कहिले पनि नबुझेको धेरै गहन ज्ञानलाई सुनेका भए तापनि मानिसले यस अगाडि चिन्तन नगरेका धेरैजसो मूलभूत सत्यताहरूको बारेमा तिनीहरू अनजान छन्। कसैले यसो भन्‍ला, “हामीले धेरै वर्षसम्म परमेश्‍वरमा विश्‍वास गर्‍यौँ। परमेश्‍वर के हुनुहुन्छ भन्‍ने कुरा हामीलाई किन थाहा नहुने? के यस प्रश्‍नले हामीलाई तुछ्याउँदैन र?” तैपनि, वास्तवमा आज मानिसहरूले मलाई पछ्याए तापनि तिनीहरूलाई आजका कुनै पनि कामको बारेमा थाहा छैन र अत्यन्तै स्पष्ट र सजिला प्रश्‍नहरूलाई पनि राम्ररी बुझ्‍न सक्दैनन्, परमेश्‍वर बारेका जस्ता अत्यन्तै जटिल प्रश्‍नहरूको त कुरै नगरौँ। तैँले मतलब नै नगरेका, तैँले पहिचान नै नगरेका प्रश्‍नहरूलाई नै तैँले बुझ्‍नु अत्यन्तै जरुरी छ, किनकि आफूलाई जे कुराले सुसज्जित पार्नु पर्ने हो सो कुरालाई ध्यान नदिएर र वास्ता नराखेर भीडको पछि लाग्‍न मात्र तँलाई आउँछ। के तँलाई आफूले परमेश्‍वरमा किन विश्‍वास गर्नुपर्छ भन्‍ने साँच्चै थाहा छ? के तँलाई परमेश्‍वर के हुनुहुन्छ भन्‍ने साँच्चै थाहा छ? के तँलाई मान्छे के हो भन्‍ने साँच्चै थाहा छ? परमेश्‍वरमा विश्‍वास भएको एक व्यक्तिको रूपमा, यदि तँ यी कुराहरू बुझ्‍न असफल भइस् भने, के तैँले परमेश्‍वरमाथि विश्‍वास राख्‍ने विश्‍वासीको मर्यादालाई गुमाउँदैनस् र? आजको मेरो काम यही हो: मानिसहरूलाई तिनीहरूको सारको बारेमा बुझाउनु, मैले गर्ने सबै कुरा बुझाउनु र परमेश्‍वरको साँचो मुहार चिनाउनु। यही नै मेरो व्यवस्थापन योजनाको अन्तिम कार्य, मेरो कामको अन्तिम चरण हो। यही कारणले गर्दा जीवनका सबै रहस्यहरूको बारेमा मैले तिमीहरूलाई अगाडि नै बताइरहेको छु, ताकि तिमीहरूले तिनलाई मबाट स्वीकार गर। यो अन्तिम युगको काम भएको हुनाले यस अघि तिमीहरूले कहिल्यै स्वीकार नगरेका सारा जीवन सत्यता मैले तिमीहरूलाई बताउनै पर्छ, यद्यपि आफ्ना कमजोरी र अयोग्यताका कारण तिमीहरूले यसलाई बुझ्‍न वा अपनाउन असक्षम छौ। मैले मेरो काम सम्पन्‍न गर्नैपर्छ; मैले गर्नुपर्ने काम मैले पूरा गर्नैपर्छ र मैले तिमीहरूलाई आज्ञा गर्नुपर्ने सबै कुराहरू तिमीहरूलाई बताउनैपर्छ, अन्यथा अन्धकार ओर्लेर आएको बेला तिमीहरू फेरि बरालिन्छौ वा दुष्टका योजनाहरूमा पर्छौ। तिमीहरूले नबुझ्‍ने धेरै तरिकाहरू छन् र तिमीहरूलाई धेरै विषयको ज्ञान छैन। तिमीहरू अत्यन्तै अनजान छौ; मलाई तिमीहरूको कद र कमजोरीहरूको बारेमा पूर्ण रूपमा थाहा छ। त्यसैले तिमीहरूले बुझ्‍न नसक्ने धेरै शब्‍दहरू भए तापनि तिमीहरूले पहिले स्वीकार नगरेका सबै सत्यताहरूको बारेमा तिमीहरूलाई बताउन अझ पनि म राजी नै छु, किनकि अहिले कै अवस्थामा तिमीहरू मेरो गवाहीमा बलियोसँग खडा हुन सक्छौ कि सक्दैनौ भन्‍ने कुराको चिन्ता गरिरहन्छु। मैले तिमीहरूलाई कम सोचेर यसो गरेको होइन; तिमीहरू सबै पशु सरह नै छौ जसले मेरो औपचारिक तालिम अझ पनि पाएका छैन, र तिमीहरू भित्र कति महिमा छ भन्‍ने कुरा म बिलकुल देख्‍न सक्दिनँ। मैले तिमीहरूमा काम गर्नको निम्ति धेरै शक्ति खर्च गरेको भए तापनि व्यवहारिक रूपमा सकारात्मक शक्तिको अस्तित्व तिमीहरूमा छैन भन्‍ने देखिन्छ र नकारात्मक तत्वहरूलाई औँलामा गन्‍न सकिन्छ र तिनले शैतानलाई शर्ममा पार्ने गवाहीको रूपमा काम गर्छन्। तिमीहरूमा भएका अरू सबै कुराहरू शैतानको विष हो। तिमीहरू मुक्तिदेखि बाहिर रहेको छौ जस्तो म देख्दछु। म तिमीहरूका विविध अभिव्यक्ति र आचरणहरूलाई हेर्छु र अन्ततः तिमीहरूको वास्तविक कद थाहा पाउँछु। यसै कारण म तिमीहरूप्रति सधैँ चिन्तित भइरहेको हुन्छु: के मानिसहरूलाई आफ्नै तरिकाले जिउन छाडिदिए बेस होला वा अहिलेको अवस्थाको तुलनामा असल होलान्? के तिमीहरूको शिशु कदले तिमीहरूलाई चिन्तित तुल्याउँदैन? के तिमीहरू साँच्चै इस्राएलका चुनिएका मानिसहरूजस्तै हरसमय मप्रति मात्र बफादार हुन सक्छौ? तिमीहरूमा प्रकट भएको कुरा आफ्ना अभिभावकहरूबाट बरालिएका बालबालिकाहरूमा हुने किसिमको बदमासी होइन, तर आफ्ना मालिकको कोर्रा नखाएका पशुहरूबाट प्रस्फुटन हुने पशुत्व हो। तिमीहरूले आफ्नो स्वभाव जान्‍नुपर्छ, यो तिमीहरू सबैमा भएको कमजोरी पनि हो; यो तिमीहरू सबैको साझा रोग हो। यसैले तिमीहरूको निम्ति आजको मेरो अर्ती यही हो कि तिमीहरू मेरो गवाहीमा बलियो गरी खडा होओ। कुनै पनि हालतमा पुरानो रोगलाई फर्किन नदेओ। गवाही बन्‍नु सबैभन्दा महत्त्वपूर्ण हो—यो नै मेरो कामको मुटु हो। तिमीहरूले मेरा वचनहरूलाई त्यसरी नै ग्रहण गर्नुपर्छ जसरी मरियमले आफ्नो सपनामा आएको यहोवाको प्रकाशलाई ग्रहण गरिन्: विश्‍वास गरेर अनि समर्पित भएर। यही नै पवित्र हुन योग्य छ। किनभने सबैभन्दा धेरै मेरा वचनहरू सुन्‍ने र मद्वारा सबैभन्दा बढी आशिषित तिमीहरू नै हौ। मैले तिमीहरूलाई मेरा सबै मूल्यवान् सम्पत्तिहरू दिएको छु, मैले तिमीहरूलाई सबै थोक प्रदान गरेको छु, तापनि तिमीहरूको अवस्था इस्राएलका मानिसहरूको भन्दा धेरै फरक छ; तिमीहरू आकाश-पातलले फरक छौ। तर तिमीहरूले तिनीहरूको तुलनामा धेरै नै प्राप्त गरेका छौ; तिनीहरू व्यग्रताका साथ मेरो उपस्थितिको प्रतिक्षा गर्छन् भने तिमीहरूले चाहिँ मेरो प्रशस्ततामा सहभागी भएर रमाइला दिनहरू बिताइरहेका छौ। यस भिन्‍नताको बाबजुद मसँग गुनासो र कचकच गर्ने तथा मेरो सम्पत्तिबाट तिमीहरूको हिस्सा माग्‍ने अधिकार तिमीहरूलाई केले दिन्छ? के तिमीहरूले धेरै नै पाएका छैनौ र? म तिमीहरूलाई धेरै दिन्छु तर यसको बदलामा तिमीहरूले मलाई हृदयविदारक दुःख र चिन्ता, अदम्य घृणा र असन्तुष्टि मात्र दिएका छौ। तिमीहरू यति घृणित छौ—तथापि तिमीहरू दयनीय पनि छौ, यसैले मेरा सबै घृणालाई निल्नु र तिमीहरूलाई मेरा विरोधहरू घरीघरी व्यक्त गर्नु बाहेक मसँग अर्को विकल्प छैन। हजारौँ वर्षको काममा मैले मानवजातिसँग कहिले पनि प्रतिवाद गरिनँ किनकि मैले यो कुरा पत्ता लगाएँ कि, मानवजातिको विकास हुने क्रमभरि, तिमीहरूका माझमा प्राचीन समयका प्रख्यात पुर्खाहरूले तिमीहरूको निम्ति छोडेको उत्तराधिकार जस्तै केवल “धोकाहरू” मात्र धेरै प्रख्यात भएको छ। ती अमानवीय सुँगुर र कुकुरहरूलाई म कति घृणा गर्छु। तिमीहरूमा विवेकको निकै अभाव छ! तिमीहरूको चरित्र अत्यन्तै नीच छ! तिमीहरूका हृदय अति कठोर छन्! यदि मैले मेरा वचन र कामहरू इस्राएलीहरूकहाँ पुर्‍याएको भए, मैले धेरै अगाडि नै महिमा प्राप्त गरिसक्‍ने थिएँ। तर तिमीहरूको बीचमा यो अप्राप्य छ; तिमीहरूको माझमा तिमीहरूका क्रूर उपेक्षा, तिमीहरूका बेपरवाह र तिमीहरूका बहानाहरू मात्र छन्। तिमीहरू अत्यन्तै असंवेदनशील र पूर्ण रूपमा बेकम्मा छौ!

तिमीहरूले आफ्‍ना सबै कुराहरू मेरो कामको लागि समर्पण गर्नुपर्छ। तिमीहरूले मलाई फाइदा हुने काम गर्नुपर्छ। तिमीहरूमा अभाव भएका कुराहरू मबाट प्राप्त गर्न सक भनेर तिमीहरूले नबुझ्‍ने सबै कुराहरू तिमीहरूलाई बुझाउन म तयार छु। तिमीहरूका कमी-कमजोरीहरू गन्‍न नै नसकिने भए तापनि तिमीहरूले मबाट लाभ प्राप्त गर्न सक र तिमीहरूमा अभाव रहेको र संसारले कहिले पनि नदेखेको महिमा प्राप्त गर्न सक भनेर मेरो अन्तिम दया म तिमीहरूलाई दिँदै मैले तिमीहरूमा गर्नुपर्ने काम जारी राख्‍न म तयार छु। मैले यति धेरै वर्ष काम गरेँ तापनि कुनै पनि मानिसले मलाई चिनेको छैन। मैले कसैलाई पनि नभनेको रहस्यको कुरा म तिमीहरूलाई बताउने इच्छा गर्दछु।

मानिसहरूबीच, म आत्मा थिएँ जसलाई तिनीहरूले देख्‍न सक्थेनन्, त्यो आत्मा जससँग तिनीहरू कहिल्यै सम्पर्कमा आउन सक्थेनन्। पृथ्वीमा मेरो तीन चरणको काम (संसारको सृष्टि, छुटकारा र विनाश) का कारण, म तिनीहरूमाझ आफ्नो काम गर्न तिनीहरूका बीचमा फरक-फरक समयमा (सार्वजनिक रूपमा कहिल्यै होइन) देखा पर्छु। छुटकाराको युग दौरान म पहिलो पटक मानिसहरूमाझ आएँ। अवश्य नै, म यहूदी परिवारमा आएँ, यसैले, परमेश्‍वर पृथ्वीमा आउनुभएको पहिलो पटक देख्‍ने मानिसहरू यहूदीहरू नै थिए। मैले मेरो छुटकाराको काम गर्नका लागि मेरो देहधारी देहलाई पापबलिका रूपमा प्रयोग गर्न चाहेकोले नै मैले यो काम व्यक्तिगत रूपमा गरेको हुँ। तसर्थ, अनुग्रहको युगमा मलाई पहिलो पटक देख्‍ने यहूदीहरू नै थिए। मैले देहमा काम गरेको पहिलो पटक त्यही नै थियो। राज्यको युगमा, मेरो काम विजय गर्नु र सिद्ध पार्नु हो, त्यसैले म अझै पनि मेरो रखवारीको काम देहमा नै गर्छु। मैले देहमा काम गरिरहेको यो दोस्रो पटक हो। कामका अन्तिम दुई चरणमा, उप्रान्त मानिसहरू सम्पर्कमा आउने अदृश्य र अमूर्त आत्मासँग होइन बरु त्यो व्यक्तिसँग हो जो देहमा साकार हुनुभएको आत्मा हुनुहुन्छ। यसैले, मानिसका आँखामा, म फेरि मानव बन्छु, ममा परमेश्‍वरको कुनै सङ्केत हुँदैन। त्यसमाथि, मानिसहरूले देख्‍ने परमेश्‍वर पुरुष मात्र हुनुहुन्न, महिला पनि हुनुहुन्छ, जुन तिनीहरूका लागि सबैभन्दा अचम्‍म लाग्दो र बुझ्न गाह्रो कुरा हो। मैले बारम्बार गरेको असाधारण कामले अति नै धेरै वर्षदेखि कायम रहेका पुराना विश्‍वासहरूलाई चकनाचुर पारेको छ। मानिसहरू छक्क परेका छन्! परमेश्‍वर पवित्र आत्मा, आत्मा, सात गुणा तीव्र आत्मा वा सबै कुरालाई समेट्ने आत्मा मात्र हुनुहुन्‍न, मानव पनि हुनुहुन्छ—साधारण मानव, अत्यन्तै आम मानव पनि हुनुहुन्छ। उहाँ पुरुष मात्र होइन, स्त्री पनि हुनुहुन्छ। उहाँहरू उस्तै हुनुहुन्छ किनकि उहाँहरू दुवै मानिसबाट जन्मनुभएको हो, फरक के छ भने एक जना पवित्र आत्माद्वारा गर्भमा आउनुभयो भने अर्कोचाहिँ मानवबाट जन्मिनुभयो, तथापि उहाँ आत्माद्वारा सीधै आउनुभएको हो। परमेश्‍वरका दुवै देहधारी देहले परमेश्‍वर पिताको काम लिनुभएकाले भन्ने तथ्यमा उहाँहरू उस्तै हुनुहुन्छ, र एक जनाले छुटकाराको काम गर्नुभयो जबकि अर्कोले विजयको काम गर्नुहुन्छ त्यसैले फरक हुनुहुन्छ। दुवैले परमेश्‍वर पिताको प्रतिनिधित्व गर्नुहुन्छ, तर एक प्रेमिलो-दयालुपन र कृपाले भरिएको उद्धारक हुनुहुन्छ भने अर्कोचाहिँ क्रोध र न्यायले भरपूर धार्मिकताका परमेश्‍वर हुनुहुन्छ। एक जना छुटकाराको काम सुरुवात गर्ने सर्वोच्च सेनापति हुनुहुन्छ, जबकि अर्कोचाहिँ विजयको काम पूरा गर्ने धर्मी परमेश्‍वर हुनुहुन्छ। एक जना सुरु हुनुहुन्छ भने अर्को अन्त्य। एक जना पापरहितको शरीर हुनुहुन्छ भने अर्को छुटकाराको कामलाई पूरा गर्ने, कामलाई जारी राख्‍ने र कहिले पनि पाप नगर्ने शरीर हुनुहुन्छ। दुबै छुट्टाछुट्टै शरीरमा बास गर्ने, छुट्टै ठाउँमा जन्म लिनुभएका र हजारौँ वर्षको अन्तरमा आउनुभएका एउटै आत्मा हुनुहुन्छ। यद्यपि उहाँहरूको काम एक-अर्कामा परिपूरक छ, कुनै द्वन्द्व नभएको र एउटै सासमा भन्‍न सकिने किसिमको छ। दुवै मानिसहरू हुनुहुन्छ तर एउटाचाहिँ छोरा र अर्कोचाहिँ शिशु छोरी हुनुहुन्थ्यो। यतिका वर्षसम्म, मानिसहरूले आत्मा र मानिस, पुरुषलाई मात्र होइन, तर मानव धारणाहरूसँग मेल नखाने धेरै कुराहरू पनि देखेका छन्, यसरी, मानिसहरूले मलाई कहिले पनि पूर्ण रूपमा बुझ्‍न सक्दैनन्, र तिनीहरू म अस्तित्वमा वास्तवमै भएजस्तो, तैपनि म मिथ्या सपना भएजस्तो सधैँ मलाई आधा विश्‍वास गर्छन् र आधा शङ्का गर्छन्, त्यसकारण, आजको दिनसम्म, मानिसहरूले परमेश्‍वर के हुनुहुन्छ भनेर अझै जान्दैनन्। के तँ एउटा सामान्य वाक्यमा मेरो सारांश साँच्चै निकाल्न सक्छस्? के तँ साँच्चै, “येशू नै परमेश्‍वर हुनुहुन्छ, र परमेश्‍वर नै येशू हुनुहुन्छ” भन्‍ने हिम्मत गर्न सक्छस्? के तँ साँच्चै “परमेश्‍वर नै आत्मा हुनुहुन्छ र आत्मा नै परमेश्‍वर हुनुहुन्छ” भन्‍ने हिम्मत गर्छस्? के तँ “परमेश्‍वर देहको भेषमा आउनुभएको मानव मात्र हुनुहुन्छ” भन्‍ने हिम्मत गर्न सक्छस्? के तँमा साँच्‍चै “येशूको स्वरूप परमेश्‍वरको महान् स्वरूप हो” भन्‍ने हिम्मत छ? परमेश्‍वरको स्वभाव र स्वरूपलाई पूर्ण रूपमा व्याख्या गर्नका निम्ति के तँ आफ्नो साहित्यिक क्षमता प्रयोग गर्न सक्छस्? के तँ “परमेश्‍वरले आफ्नो स्वरूपमा पुरुषलाई मात्र बनाउनुभयो, महिलालाई होइन” भन्‍ने हिम्मत गर्न सक्छस्? यदि तैँले यसो भनिस् भने कुनै पनि महिला मैले चुनिएका भित्र पर्दैनन्, महिलाहरू मानवजातिको एक वर्ग हुनु त परै जाओस्। अब परमेश्‍वर के हुनुहुन्छ भन्‍ने कुरा तँ साँच्चै जान्दछस्? के परमेश्‍वर मानव हुनुहुन्छ? के परमेश्‍वर आत्मा हुनुहुन्छ? के परमेश्‍वर साँच्चै पुरुष हुनुहुन्छ? के मैले गर्न लागेको काम येशूले मात्र पूरा गर्न सक्‍नुहुन्छ? यदि तँ माथिकामध्ये एउटा मात्र छानेर मेरो सारको सारांश निकाल्छस् भने, तँ एक अर्पित विश्‍वासी होस् जो अत्यन्तै अज्ञानी छ। यदि मैले एक पटक मात्र देहधारणको काम गरेँ भने, के तिमीहरू मलाई दायराभित्र राख्नेथियौ? के तैँले मलाई एकै नजरमा पूर्ण रूपमा साँच्चै बुझ्‍न सक्छस्? तेरा जीवनकालमा तैँले भोगेका कुराहरूकै आधारमा पूर्ण रूपमा साँच्चै मेरो सारांश निकाल्न सक्छस्? यदि मेरा दुवै देहधारणहरूमा मैले एउटै काम गरेको भए, तिमीहरूले मलाई कसरी बुझ्नेथियौ? के तिमीहरू मलाई सधैँका निम्ति क्रूसमा टाँगिदिने थियौ? के परमेश्‍वर तैँले भनेजस्तो साधारण हुनुहुन्छ?

तिमीहरूको आस्था अत्यन्तै सच्‍चा भए तापनि, तिमीहरूमध्ये कसैले पनि मेरो बारेमा पूर्ण रूपमा वर्णन गर्न सक्दैन, तिमीहरूले देख्ने गरेका सबै तथ्यको गवाही कसैले पनि दिन सक्दैन। सोच त: आज तिमीहरूमध्ये अधिकांश आफूले गर्नुपर्ने कामहरूमा ध्यान दिँदैनौ, बरु देहलाई पछ्याउँछौ, देहलाई तृप्त पार्छौ, र देहमा लिप्त हुन्छौ। तिमीहरूसँग थोरै मात्र सत्यता छ। त्यसोभए, तिमीहरू आफूले देखेका सबै कुराको गवाही कसरी दिन सक्छौ? के तिमीहरू मेरा गवाही बन्‍न सक्ने कुरामा साँच्चै विश्वस्त छौ? यदि तैँले आज देखेका सबै कुराको गवाही दिन नसक्‍ने दिन आयो भने, तैँले सृजित प्राणीको भूमिका गुमाएको हुनेछस्, र तेरो अस्तित्वको कुनै अर्थ रहनेछैन। तँ मानव हुन अयोग्य हुनेछस्। तँ मानव नै हुनेछैनस् पनि भन्न सकिन्छ! मैले तिमीहरूमाथि असङ्ख्य काम गरेको छु, तर अहिले तँ केही पनि सिक्न नखोज्ने र सबथोकबारे अनजान रहने, र तँ व्यर्थमा श्रम गर्ने हुनाले, जब मेरो काम फैलिने समय आउँछ, तब तँ खाली नजरले हेरिरहनेछस्, निरुत्तर र पूर्ण रूपमा बेकम्मा हुनेछस्। त्यसपछि, के तँ इतिहासमा पापी कहलिनेछैनस् र? जब त्यो समय आउँछ, के तैँले सबैभन्दा गहिरो पछुतो महसुस गर्नेछैनस् र? के तँ निराशामा डुब्नेछैनस् र? आजको मेरो सबै काम फुर्सद र दिक्दारीका कारणले गरिएको होइन, बरु मेरो भविष्यको कामका लागि जग बसाल्न गरिएको हो। म गतिरोधमा छु र मैले केही नयाँ कुरा ल्याउनुपर्छ भन्‍ने होइन। मैले गर्ने काम तैँले बुझ्नुपर्छ; यो बाटोमा खेल्ने बच्चाले गर्ने काम होइन, मेरा पिताको प्रतिनिधित्वमा गरिने काम हो। तिमीहरूले के थाहा पाउनुपर्छ भने यो सबै म आफैले गरिरहेको छैनँ; बरु, म मेरा पिताको प्रतिनिधित्व गर्छु। यसैबीच, तिमीहरूको भूमिका भनेको पछ्याउनु, अधीनमा रहनु, परिवर्तन हुनु, र गवाही दिनु मात्र हो। तिमीहरूले बुझ्नुपर्ने कुरा भनेको तिमीहरूले ममा किन विश्‍वास गर्नुपर्छ भन्‍ने कुरा हो; यो नै तिमीहरू प्रत्येकले बुझ्नुपर्ने सबैभन्दा महत्त्वपूर्ण प्रश्न हो। मेरा पिताले, उहाँको महिमाका खातिर, उहाँले संसार सृष्टि गर्नुभएको क्षणदेखि नै तिमीहरू सबैलाई मेरो लागि पूर्वनिर्धारण गर्नुभयो। मेरो कामका खातिर, र उहाँको महिमाका खातिर नै उहाँले तिमीहरूलाई पूर्वनिर्धारण गर्नुभयो। मेरा पिताका कारणले गर्दा नै तिमीहरू ममा विश्‍वास गर्छौ; मेरा पिताको पूर्वनिर्धारणका कारणले गर्दा नै तिमीहरू मलाई पछ्याउँछौ। यीमध्ये कुनै पनि कुरा तिमीहरू आफैले रोजेको होइन। अझ महत्त्वपूर्ण कुरा के हो भने, मेरो लागि गवाही दिने उद्देश्यले मेरा पिताले मलाई प्रदान गर्नुभएका व्यक्तिहरू तिमीहरू नै हौ भन्‍ने कुरा तिमीहरूले बुझ्नुपर्छ। उहाँले मलाई तिमीहरू प्रदान गर्नुभएको हुनाले, मैले तिमीहरूलाई प्रदान गर्ने मार्ग, साथै मैले तिमीहरूलाई सिकाउने मार्ग र वचनहरू तिमीहरूले पालन गर्नुपर्छ, किनभने मेरो मार्ग पालन गर्नु तिमीहरूको कर्तव्य हो, र तिमीहरूले ममा विश्‍वास गर्नुको मूल उद्देश्य यही हो। त्यसकारण, म तिमीहरूलाई यो भन्छु: तिमीहरू मेरो मार्ग पालन गर्नका लागि मेरा पिताले मलाई प्रदान गर्नुभएका मानिस मात्र हौ। तर, तिमीहरू ममा विश्‍वास मात्र गर्छौ, तर तिमीहरू मेरा होइनौ, किनभने तिमीहरू इस्राएली परिवारका होइनौ, बरु प्राचीन सर्पका प्रजाति हौ। म तिमीहरूलाई मेरो लागि गवाही दिन मात्रै भनिरहेको छु, तर आज तिमीहरूले मेरो मार्ग पछ्याउनैपर्छ। यी सबै भविष्यको गवाहीका खातिर हुन्। यदि तिमीहरू मेरो मार्ग सुन्छौ मात्र भने, त्यो व्यर्थ हुन्छ, र मेरा पिताले मलाई तिमीहरू प्रदान गर्नुको महत्त्व गुम्नेछ। म अझै पनि तिमीहरूलाई यही कुरा भन्न चाहन्छु: तिमीहरूले मेरो मार्ग पछ्याउनुपर्छ।


वास्तविक व्यक्ति हुनुको अर्थ के हो

मानिसलाई व्यवस्थापन गर्नु सधैँ मेरो कर्तव्य रहिआएको छ। मानिसको विजय त झनै मैले धेरै अघि संसारको सृष्टि गर्दा नियोजन गरेको कुरा हो। आखिरी दिनहरूमा मैले मानिसलाई पूर्ण रूपमा विजय गर्नेछु भन्‍ने कुरा, वा मानवजातिबीचका विद्रोहीहरूलाई विजय गर्नु नै मैले शैतानलाई पराजित गरेको प्रमाण हो भन्‍ने कुरा मानिसहरूलाई थाहा छैन। तर, जब मेरो शत्रु मसँग लडाइँमा सामेल भयो, मैले त्यसलाई म शैतानले बन्दी बनाएका र आफ्ना सन्तान, त्यसको घरको रखवाली गर्ने बफादार नोकर बनाएकाहरूलाई विजय गर्नेछु भनेर पहिल्यै भनिसकेको थिएँ। विजयको मूल अर्थ पराजित गर्नु, अपमानित गर्नु हो; इस्राएलीहरूको भाषामा, यसको अर्थ पूर्ण रूपमा पराजित गर्नु, नष्ट गर्नु, र मेरो विरुद्धमा थप प्रतिरोध गर्न असक्षम तुल्याउनु हो। तर आज, तिमीहरूका बीचमा प्रयोग गरिँदा, यसको अर्थ विजय हो। तिमीहरूले के जान्नुपर्छ भने मेरो अभिप्राय सधैँ मानवजातिमध्येको दुष्टलाई पूर्ण रूपमा निमिट्यान्न पार्नु र धपाउनु हो, ताकि तिनीहरूले मलाई फेरि कहिल्यै विश्‍वासघात गर्न नसकून्, तिनीहरूसँग मेरो कामलाई अवरोध गर्ने वा बाधा दिने सास त झनै नहोस्। त्यसैले, मानिसको सवालमा भन्नुपर्दा, यो शब्दको अर्थ विजय हुन आएको छ। यस शब्दको निहितार्थ जेसुकै भए पनि, मेरो काम मानिसहरूलाई पराजित गर्नु हो। किनभने मानवजाति मेरो व्यवस्थापनको एउटा अङ्ग भएको कुरा साँचो भए पनि, अझ स्पष्ट रूपमा भन्नुपर्दा, मानिसहरू मेरा शत्रुबाहेक अरू केही होइनन्। मानिसहरू मेरो विरोध गर्ने र मविरुद्ध विद्रोह गर्ने दुष्टहरू हुन्। मानिसहरू मद्वारा श्रापित दुष्टका सन्ततिबाहेक अरू केही होइनन्। मानिसहरू मलाई विश्‍वासघात गर्ने प्रधान स्वर्गदूतका वंशजबाहेक अरू केही होइनन्। मानिसहरू लामो समयदेखि मद्वारा तिरस्कृत र मसँग प्रत्यक्ष शत्रुतामा रहेको दुष्ट दियाबलसको विरासतबाहेक अरू केही होइनन्। किनभने सम्पूर्ण मानवजातिमाथिको आकाश धमिलो र अन्धकारमय छ, जसमा स्पष्टताको अलिकति पनि सङ्केत छैन, र मानव संसार यस्तो घोर अन्धकारमा डुबेको छ, जसमा जिउने व्यक्तिले शिर उठाउँदा आफ्नो अनुहार अगाडि पसारिएको हात वा सूर्य समेत देख्न सक्दैन। तिनीहरूले टेकिरहेको बाटो हिलो र खाल्डाखुल्डीले भरिएको छ, जुन बाङ्गोटिङ्गो हुँदै जान्छ; सम्पूर्ण भूमिमा लासहरू छरपस्ट छन्। अँध्यारा कुनाहरू मृतकका अवशेषहरूले भरिएका छन्, अनि चिसो र छायादार कुनाहरूमा पिशाचहरूको भिडहरूले बास जमाएका छन्। हरेक मोडमा, मानवजातिमाझ पिशाचहरू हुलका हुल आउने-जाने गर्छन्। फोहोरले लत्पतिएका सबै प्रकारका पशुका सन्ततिहरू भीषण युद्धमा होमिएका छन्, जसको गर्जनले हृदयमा आतङ्क पैदा गराउँछ। यस्तो समयमा, यस्तो संसारमा, यस्तो “भौतिक स्वर्ग” मा, जीवनका आनन्दहरू खोज्न मानिस कहाँ जान्छ? आफ्नो जीवनको गन्तव्य फेला पार्न मानिस कहाँ जान सक्छ? लामो समयदेखि शैतानको खुट्टामुनि कुल्चिएको मानवजाति शैतानको स्वरूप धारण गर्ने एउटा पात्र हो—त्यति मात्र होइन, मानवजाति शैतानको मूर्तरूप हो, र शैतानको “जोरदार साक्षी दिने” प्रमाणको रूपमा काम गर्छ। यस्तो मानवजातिले, यस्तो पतित घटियाहरूको झुण्डले, यस्तो भ्रष्ट मानव परिवारको सन्तानले, परमेश्‍वरको गवाही कसरी दिन सक्छ? मेरो महिमा कहाँबाट आउँछ? के मलाई दिइने कुनै उल्लेखनीय गवाही छ र? किनभने मेरो विरुद्धमा खडा हुने, र मानवजातिलाई भ्रष्ट तुल्याउने शत्रुले मानवजातिलाई—मैले धेरै अघि सृष्टि गरेको साथै मेरो महिमा र मेरो जियाइले भरिएको मानवजातिलाई—लगिसकेको छ र तिनीहरूलाई अशुद्ध पारेको छ। यसले मेरो महिमा खोसेर लगेको छ, र यसले मानिसलाई शैतानको कुरूपताले भरिएको विष, र असल र खराबको ज्ञान दिने रूखको फलको रसले मात्र भरिदिएको छ। सुरुमा मैले मानवजातिलाई सृष्टि गरेँ; अर्थात्, मानवजातिको पुर्खा आदमलाई सृष्टि गरेँ। ऊ स्वरूप र प्रतिरूपले सुसम्पन्‍न थियो, ऊ जीवन्तताले भरिएको थियो, ऊ तागतले भरिएको थियो, र त्यसभन्दा पनि बढी, ऊ मेरो महिमाको साथमा थियो। मैले मानिसलाई सृष्टि गरेको महिमित दिन त्यही थियो। त्यसपछि, आदमको शरीरबाट हव्वालाई बनाइयो, र तिनी पनि मानिसकी पुर्खा थिइन्। यसरी मैले सृष्टि गरेका मानिसहरू मेरो सासले भरिए र मेरो महिमाले भरिपूर्ण भए। आदम मूल रूपमा मेरै हातबाट “जन्मिएको” थियो र मेरो स्वरूपको प्रतिनिधित्व थियो। यसैले “आदम” को मूल अर्थ मद्वारा सृजित, मेरो जीवनशक्तिले ओतप्रोत भएको, मेरो महिमाले ओतप्रोत भएको, स्वरूप र प्रतिरूप भएको, आत्मा र सास भएको प्राणी थियो। ऊ आत्मा भएको, मेरो प्रतिनिधित्व गर्न र मेरो स्वरूप बोक्न सक्‍ने, र मेरो सास प्राप्त गरेको एक मात्र सृजित प्राणी थियो। सुरुमा, हव्वाचाहिँ सास प्राप्त गरेकी दोस्रो मानव थिइन्, जसको सृष्टि मैले नै नियोजन गरेको थिएँ, यसैले “हव्वा” को मूल अर्थ मेरो महिमालाई निरन्तरता दिने, मेरो जीवनशक्तिले भरिएकी, र त्यसभन्दा पनि बढी, मेरो महिमाले भरिएकी सृजित प्राणी थियो। हव्वा आदमबाट आई, त्यसैले उसमा पनि मेरो प्रतिरूप थियो, किनकि ऊ मेरो स्वरूपमा सृजित दोस्रो मानव थिई। “हव्वा” को मूल अर्थ आत्मा, शरीर र हाड भएकी जीवित मानव थियो। ऊ मानवजातिको बीचमा मेरो दोस्रो गवाही हुनुका साथै मेरो दोस्रो स्वरूप पनि थिई। तिनीहरू मानवजातिका पुर्खाहरू, मानवजातिका बहुमूल्य र शुद्ध जन, र मूल रूपमा आत्मा प्रदान गरिएका जीवित प्राणीहरू थिए। तर, त्यस दुष्टले मानवजातिका पुर्खाहरूका सन्ततिहरूलाई कुल्चियो र बन्दी बनायो, मानव संसारलाई पूर्ण अन्धकारमा धकेल्यो, र ती सन्ततिहरूले उप्रान्त मेरो अस्तित्वमा विश्‍वास नगर्ने अवस्था ल्यायो। अझ घृणित कुरा त के छ भने, त्यस दुष्टले मानिसहरूलाई भ्रष्ट तुल्याउँदा र तिनीहरूलाई कुल्चिँदा, त्यसले मेरो महिमा, मेरो गवाही, मैले तिनीहरूलाई प्रदान गरेको जीवनशक्ति, मैले तिनीहरूमा फुकेर हालिदिएको सास र जीवन, मानव संसारमा भएको मेरो सम्पूर्ण महिमा, र मैले मानवजातिमाथि अर्पण गरेको सम्पूर्ण रगत-पसिना क्रूरतापूर्वक खोस्यो। मानवजाति अब ज्योतिमा छैन, तिनीहरूले मैले प्रदान गरेका सबै कुरा गुमाएका छन्, र मैले प्रदान गरेको महिमा तिनीहरूले फालिदिएका छन्। म सम्पूर्ण सृष्टिको प्रभु भएको कुरा तिनीहरूले कसरी स्वीकार गर्न सक्छन्? स्वर्गमा मेरो अस्तित्व छ भनी तिनीहरूले कसरी विश्‍वास गर्न सक्छन्? पृथ्वीमा मेरो महिमाका प्रकटीकरणहरू तिनीहरूले कसरी पत्ता लगाउन सक्छन्? यी नाति-नातिनाहरूले आफ्नै पुर्खाहरूले डर मान्ने परमेश्‍वरलाई तिनीहरूको सृष्टि गर्ने प्रभुका रूपमा कसरी लिन सक्छन्? यी बिचरा नाति-नातिनाहरूले वास्तवमा मैले आदम र हव्वालाई प्रदान गरेको महिमा, स्वरूप, र गवाही, साथै मैले मानवजातिलाई प्रदान गरेको र अस्तित्वका लागि तिनीहरू निर्भर रहने जीवन अत्यन्तै उदारताका साथ त्यस दुष्टलाई “उपहार” दिएका छन्; र तिनीहरू त्यस दुष्टको उपस्थितिलाई पटक्कै नराम्रो मान्दैनन्, र मेरो सम्पूर्ण महिमा त्यसैलाई दिन्छन्। के “पतित घटिया” भन्‍ने शब्दावलीको मूल स्रोत यही होइन र? यस्तो मानवजाति, यस्ता दुष्ट पिशाचहरू, यस्ता जिउँदा लासहरू, यस्ता शैतानहरू, मेरा यस्ता शत्रुहरूसँग मेरो महिमा कसरी हुन सक्छ? म मेरो महिमा फिर्ता लिनेछु, मानिसमाझको मेरो गवाही, साथै सुरुमा मेरो रहेको र मैले धेरै अघि मानवजातिलाई प्रदान गरेको सबै कुरा फिर्ता लिनेछु—म मानिसलाई पूर्ण रूपमा विजय गर्नेछु। तर, तैँले के जान्नुपर्छ भने मैले सृष्टि गरेका मानिसहरू मेरो स्वरूप र मेरो महिमा बोकेका शुद्ध मानिस थिए। तिनीहरू शैतानका थिएनन्, न त तिनीहरू त्यसले कुल्चिने वस्तु थिए, बरु तिनीहरू विशुद्ध रूपमा मेरो प्रकटीकरण थिए, जसमा शैतानको विषको अलिकति पनि नामोनिसान थिएन। त्यसैले, म सबै मानिसलाई यो कुरा थाहा दिन्छु: म मेरै हातद्वारा सृष्टि गरिएका, र मैले प्रेम गर्ने र अरू कुनै कुराको स्वामित्वमा नपर्ने शुद्ध मानिसहरू मात्र चाहन्छु, साथै म तिनीहरूबाट आनन्द प्राप्त गर्नेछु र तिनीहरूलाई मेरो महिमा ठान्नेछु, तर, म शैतानद्वारा भ्रष्ट तुल्याइएको, आज शैतानको भएको, र अब मेरो मूल सृष्टि नरहेको मानवजातिलाई चाहन्नँ। मैले मानव संसारमा मेरो महिमा फिर्ता लिने अभिप्राय राख्ने हुनाले, मैले शैतानलाई पराजित गरेको मेरो महिमाको प्रमाणका रूपमा, म मानवजातिमध्ये बाँचेकाहरूलाई पूर्ण रूपमा विजय गर्नेछु। म मेरो गवाहीलाई मात्र मेरो निचोडका रूपमा, मेरो आनन्दको वस्तुका रूपमा लिन्छु। मेरो अभिप्राय यही हो।

मानवजाति दशौँ हजार वर्षदेखि विकसित हुँदै आजको दिनसम्म आइपुगेको छ। तैपनि सुरुमा मैले सृष्टि गरेको मानवजाति धेरै अघि नै पतन भइसकेको छ, र मानवजाति अब मैले चाहने मानवजाति रहेन, त्यसैले मेरो नजरमा, मानिसलाई धेरै अघि नै मानवजाति भन्न छोडिएको छ। बरु, ऊ शैतानले बन्दी बनाएको मानवजातिको पतित घटिया हो, शैतानले बास गर्ने र शैतानले धारण गर्ने एउटा कुहिएको जिउँदो लास हो। मानिस मेरो अस्तित्वमा पटक्कै विश्‍वास गर्दैन, न त ऊ मेरो आगमनलाई नै स्वागत गर्छ। मानवजाति केवल अनिच्छापूर्वक मेरा मागहरूलाई झाराटारुवा तरिकाले सम्हाल्छ, अस्थायी रूपमा तिनलाई स्वीकार गर्छ, र सुख र दुःखमा निष्कपट रूपमा मलाई साथ दिँदैन। मानिसले मलाई बुझ्न नसकिने ठान्ने हुनाले, ऊ मलाई अनिच्छुक मुस्कान दिन्छ, शक्तिमा हुनेको चापलुसी गर्ने हाउभाउ प्रकट गर्छ, किनभने मानिसलाई मेरो कामको कुनै ज्ञान छैन, वर्तमानमा मेरा अभिप्रायहरू के हुन् भन्‍नेबारे त झनै ज्ञान छैन। म तिमीहरूलाई इमानदार भएर भन्छु: जब त्यो दिन आउँछ, मलाई आराधना गर्ने जोकोहीको कष्ट तिमीहरूको भन्दा सहन सजिलो हुनेछ। मप्रतिको तिमीहरूको आस्थाको मात्रा, वास्तवमा, अय्यूबको भन्दा बढी छैन—यहूदी फरिसीहरूको आस्था समेत तिमीहरूको आस्थाभन्दा बढी छ—त्यसैले, यदि आगोको दिन ओर्लियो भने, तिमीहरूका दिनहरू फरिसीहरूले येशूबाट पाएको हप्कीभन्दा, मोशाको विरोध गर्ने २५० जना अगुवाले भोगेको कष्टभन्दा, र सदोम नष्ट हुँदा त्यसले भोगेको आगोको दहनभन्दा पनि खराब हुनेछन्। जब मोशाले चट्टानमा हिर्काए, र यहोवाले दिनुभएको पानी निस्कियो, यो उनको आस्थाका कारण थियो। जब दाऊदले आनन्दले भरिएको हृदयसाथ म, यहोवाको प्रशंसामा वीणा र सारङ्गी बजाए, त्यो उनको आस्थाका कारण थियो। जब अय्यूबले डाँडाहरू भरिने आफ्ना गाईवस्तु र अथाह सम्पत्ति गुमाए, र उनको शरीरभरि पीडादायी खटिराहरू आए, त्यो उनको आस्थाका कारण थियो। जब उनले म, यहोवाको आवाज सुन्न सके, र म, यहोवाको महिमा देख्न सके, त्यो उनको आस्थाका कारण थियो। पत्रुसले येशू ख्रीष्टलाई पछ्याउन सक्नु उनको आस्थाका कारण थियो। उनी मेरो खातिर क्रूसमा टाँगिन र महिमामयी गवाही दिन सक्नु पनि उनको आस्थाका कारण थियो। जब यूहन्नाले मानिसको पुत्रको महिमामयी स्वरूप देखे, त्यो उनको आस्थाका कारण थियो। जब उनले आखिरी दिनहरूको दर्शन देखे, त्यो झनै उनको आस्थाका कारण थियो। तथाकथित अन्यजाति राष्ट्रहरूको ठूलो भिडले मेरो प्रकाश प्राप्त गर्नु, र म मानिसहरूबीच मेरो काम गर्न देहमा फर्केको छु भनी जान्नुको कारण पनि तिनीहरूको आस्था नै हो। मेरा कठोर वचनहरूको ताडना पाएर पनि यसबाट सान्त्वना प्राप्त गर्ने र मुक्ति पाउनेहरू सबैले—के तिनीहरूले आफ्नो आस्थाका कारण त्यसो गरेका होइनन् र? जो ममा विश्‍वास गर्छन् तैपनि कठिनाइहरू भोग्छन्, के तिनीहरू पनि संसारद्वारा अस्वीकृत भएका छैनन् र? जो मेरा वचनहरूबाहिर जिउँछन् र परीक्षाको कष्टबाट भाग्छन्, के तिनीहरू सबै संसारमा भौँतारिरहेका छैनन् र? तिनीहरू यताउति उडिरहने शरद ऋतुका पातहरू जस्तै हुन्, जसको विश्राम गर्ने कुनै ठाउँ हुँदैन, मेरा सान्त्वनाका वचनहरू त झनै हुँदैन। मेरो सजाय र शोधनले तिनीहरूलाई नपछ्याए पनि, के तिनीहरू स्वर्गको राज्यबाहिरका बाटोहरूमा भौँतारिँदै, ठाउँ-ठाउँमा डुलिहिँड्ने भिखारी होइनन् र? के संसार साँच्चै तेरो विश्राम गर्ने ठाउँ हो र? के तँ साँच्चै, मेरो सजायबाट जोगिएर, संसारबाट सन्तुष्टिको अलिकति पनि मुस्कान प्राप्त गर्न सक्छस् र? के तँ साँच्चै तेरो क्षणिक आनन्दलाई प्रयोग गरेर तेरो हृदयको शून्यतालाई, लुकाउन नसकिने शून्यतालाई ढाक्न सक्छस् र? तैँले तेरो परिवारका सबैलाई धोका दिन सक्लास्, तर तैँले मलाई कहिल्यै धोका दिन सक्दैनस्। तेरो आस्था अत्यन्तै थोरै भएको हुनाले, तैँले आजको दिनसम्म पनि जिउनुको आनन्द फेला पार्न सकेको छैनस्। तँलाई मेरो अर्ती यही छ: मानिसले विरलै सहन सक्ने सबै कष्ट सहेर देहका खातिर आफ्नो सम्पूर्ण जीवन व्यर्थमा बिताउनुभन्दा, तैँले आफ्नो आधा जीवन निष्कपट रूपमा मप्रति आफूलाई समर्पित गरेर बिताउनु नै तेरो लागि बेस हुनेछ। आफैलाई यति धेरै मूल्यवान् ठान्नु र मेरो सजायबाट भाग्नुको के अर्थ हुन्छ र? अनन्त लाज, अनन्त सजाय मात्र पाइन्छ भने मेरो क्षणिक सजायबाट आफूलाई लुकाउनुको के अर्थ हुन्छ र? म जबरजस्ती मानिसमाथि मेरा मागहरू लाद्ने काम गर्दिनँ। यदि कोही मेरा सबै प्रबन्धका अधीनमा रहन साँच्चै इच्छुक छ भने, म उसलाई खराब व्यवहार गर्नेछैनँ। तर म सबै मानिसले ममा त्यसरी नै विश्‍वास गरून् जसरी अय्यूबले म, यहोवामा विश्‍वास गरेका थिए भन्ने माग गर्छु। यदि तिमीहरूको आस्था थोमाको आस्थाभन्दा ठूलो छ भने, तिमीहरूको आस्थाले मेरो अनुमोदन प्राप्त गर्नेछ, तिमीहरूको बफादारीले मलाई प्रसन्न तुल्याउनेछ, र तिमीहरूले आफ्ना दिनहरूमा निश्‍चय नै मेरो महिमा भेटाउनेछौ। तर, संसारमा विश्‍वास गर्ने र दुष्ट दियाबलसमा विश्‍वास गर्ने मानिसहरू ठ्याक्कै सदोम सहरका जनमानस जस्तै हृदयमा कठोर हुन्छन्, जसका आँखामा बतासले उडाएको बालुवाका कणहरू र मुखमा दुष्ट दियाबलसका भेटीहरू हुन्छन्, जसका धमिलो दिमागलाई संसार हडप्ने त्यस दुष्टले धेरै अघि नै आफ्नो स्वामित्वमा लिइसकेको हुन्छ। तिनीहरूका विचारहरू लगभग पूर्ण रूपमा प्राचीन समयको दुष्ट दियाबलसको बन्दी बनेका छन्। त्यसैले, मानवजातिको आस्था पूर्ण रूपमा बिलाएर गएको छ, र तिनीहरू मेरो कामलाई ध्यान दिन समेत असमर्थ छन्। तिनीहरू मेरो कामलाई झाराटारुवा तरिकाले सम्हाल्ने वा यसलाई मोटामोटी रूपमा विश्लेषण गर्ने कमजोर प्रयास मात्र गर्न सक्छन्, किनभने तिनीहरू धेरै अघि नै शैतानको विषद्वारा स्वामित्वमा लिइसकिएका छन्।

मानवजातिलाई म जित्‍नेछु किनकि मानिसहरूको सृष्टि मैले नै गरेँ र, यसका अतिरिक्त, तिनीहरूले मेरो सृष्टिको प्रचुरताको आनन्द लिएका छन्। तर मानिसहरूले मलाई इन्कार पनि गरेका छन्; म तिनीहरूका हृदयमा अनुपस्थित छु, अनि तिनीहरूले मलाई तिनीहरूको अस्तित्वको निम्ति बोझको रूपमा हेर्छन्, यतिसम्म कि तिनीहरूले मलाई देखेर पनि अझै इन्कार नै गर्छन् र मलाई हराउने हरसम्भव तरिकाहरूको बारेमा सोचेर तिनीहरूका दिमागलाई यातना दिन्छन्। तिनीहरूलाई मैले गम्भीर तवरले व्यवहार गरेको वा तिनीहरूसँग कठोर मागहरू गरेको मानिसहरू चाहँदैनन्, न त तिनीहरूको अधार्मिकताको न्याय गर्ने वा त्यसको सजाय दिने अनुमति नै मलाई दिन्छन्। यसमा संलग्‍न हुनु त दूरको कुरा, बरु तिनीहरूलाई यो झमेलामय लाग्छ। र यसैले मानवजातिलाई लिनु र तिनीहरूलाई पराजित गर्नु मेरो काम हो, जो ममा खान्छ, पिउँछ र रमाउँछ तर मलाई चिन्दैन। म मानवजातिलाई निःशस्त्र पार्नेछु, र त्यसपछि मेरा स्वर्गदूतहरू, मेरो महिमालाई लिएर मेरो वासस्थानमा फर्कनेछु। किनकि मानिसहरूका कार्यहरूले धेरै पहिलेदेखि नै मेरो हृदय तोडेको छ र मेरा कामलाई टुक्राटुक्रा पारेका छन्। मानिसहरूलाई तिनीहरूको जीवन निरन्तर रूपमा जिउन, निरन्तर “शान्ति र सन्तुष्टिका साथ जिउन र काम गर्न”, निरन्तर “तिनीहरूका आफ्नै खेतबारीहरूमा खेतीपाती गर्न” दिएर म खुसीसाथ फर्केर जानुअघि मेरो महिमा पुनः कब्जा गर्ने मेरो इरादा छ, र म तिनीहरूको जीवनमा कहिले पनि हस्तक्षेप गर्नेछैन। तर अहिले दुष्टको हातबाट मेरो महिमा पूर्ण रूपमा पुनः कब्जा गर्ने, पृथ्वीको सृष्टि गर्दा मैले मानिसभित्र हालिदिएको महिमाको पूर्णता फिर्ता लिने मेरो इरादा छ। मानव जातिलाई म कहिले पनि यो फेरि दिनेछैन। किनकि मानिसहरूले मेरो महिमाको संरक्षण गर्न चुकेका मात्र छैनन्, तर तिनीहरूले यसलाई शैतानको प्रतिरूपसँग साटेका पनि छन्। मानिसहरू मेरो आगमनलाई मूल्यवान् ठान्दैनन् न त मेरो महिमाको दिनलाई नै महत्त्व दिन्छन्। मेरो महिमा मलाई फिर्ता दिनु त कहाँ हो कहाँ, तिनीहरू मेरो सजाय प्राप्त गर्ने कुरामा प्रसन्‍न समेत हुँदैनन्, न त तिनीहरू दुष्टको विष फ्याँक्‍न नै इच्छुक छन्। मानवजातिले मलाई त्यही पुरानो तरिकाले नै निरन्तर रूपमा धोका दिन्छ, मानिसहरूले अहिले पनि उही पुरानो तरिकाले नै उज्यालो मुस्कानहरू र खुसी अनुहारहरू धारण गर्छन्। तिनीहरूबाट मेरो महिमा हटेपछि तिनीहरूमाथि आइपर्ने अन्धकारको गहिराइको बारेमा तिनीहरू अनभिज्ञ छन्। विशेष गरी, जब सम्पूर्ण मानवजातिमाथि मेरो दिन आउँछ, यो तिनीहरूको निम्ति नोआको समयको भन्दा कठिन हुन्छ, किनकि इस्राएलबाट मेरो महिमा हट्दा इस्राएल कति अँध्यारो भएको थियो भन्‍ने तिनीहरूलाई थाहा छैन, किनकि निस्पट्ट अन्धकारमय रात कटाउन कति कठिन थियो भन्‍ने कुरा मानिसले बिहान हुँदा भुलिहाल्छ। जब सूर्य फेरि लुक्‍न जान्छ अनि मानिसमाथि अन्धकार आइपर्छ, उसले फेरि अन्धकारमा विलाप गर्छ र आफ्ना दाह्रा किट्नेछ। इस्राएलबाट मेरो महिमा हट्दा ती कष्टका दिनहरू सहन इस्राएलीहरूलाई कति कठिन भएको थियो भन्‍ने के तिमीहरूले बिर्सेका छौ? तिमीहरूले मेरो महिमा देख्‍ने समय अहिले नै हो, र तिमीहरू मेरो महिमामा सहभागी हुने समय पनि अहिले नै हो। जब मेरो महिमाले यो फोहोरी भूमि छोड्छ तब अन्धकारको बीचमा मानिसले विलाप गर्नेछ। मैले काम गर्ने महिमाको दिन अहिले नै हो, मैले मानवजातिलाई दुःखबाट मुक्त गर्ने दिन यही हो, किनकि पीडा र संकष्टका समयहरू म तिनीहरूसँग बाँड्नेछैनँ। म मानवजातिलाई पूर्ण रूपमा जित्‍न र मानवजातिका दुष्ट जनलाई पूर्ण रूपमा पराजित गर्न मात्र चाहन्छु।


“विश्‍वास” को सम्बन्धमा, तँ त्यसलाई कसरी बुझ्छस्?

मानिसमा भएजस्तो पनि देखिने र नभएजस्तो पनि देखिने “विश्‍वास” भन्‍ने शब्द मात्र रहेको छ, तैपनि मानिसलाई विश्‍वास भनेको वास्तवमा के हो भन्‍ने थाहा छैन, उसमा त्यो किन हुनुपर्छ भन्‍ने त झनै थाहा छैन। मानिस अत्यन्तै कम बुझ्छ, र मानिसमा ज्यादै कमी छ; मप्रतिको उसको विश्‍वास अनाडी र अज्ञानी मात्र छ। उसलाई विश्‍वास भनेको के हो, वा ऊ ममा किन विश्‍वास गर्छ भन्‍ने थाहा नभए पनि, ऊ एकोहोरो रूपमा ममा विश्‍वास गरिरहन्छ। मैले मानिससँग माग गर्ने भनेको उसले मलाई यसरी एकोहोरो रूपमा पुकारोस् वा ममा जथाभावी रूपमा विश्‍वास गरोस् भन्‍ने मात्र होइन, किनभने मैले गर्ने काम मानिसले मलाई देख्न सकोस्, र मलाई चिन्न सकोस् भन्नका लागि हो, मानिसले मलाई नयाँ दृष्टिले हेरोस् भन्नका लागि होइन। मैले कुनै समय धेरै वटा चिन्ह र आश्चर्यकर्म प्रकट गरेको थिएँ र धेरै वटा चमत्कार गरेको थिएँ, र त्यसबेलाका इस्राएलीहरूले मप्रति ठूलो प्रशंसा देखाए र बिरामीलाई निको पार्ने र पिशाचहरू निकाल्ने मेरा असाधारण शक्तिहरूलाई धेरै आदर गरे। त्यसबेला, यहूदीहरूले मेरो निको पार्ने शक्तिलाई अद्भुत, असाधारण ठाने—र मैले यति धेरै काम गरेको हुनाले, तिनीहरू सबैले मलाई मान गर्थे, र मेरा सबै शक्तिको निकै डाह गर्थे। त्यसकारण, मैले चमत्कारहरू गरेको देख्ने सबैले मलाई नजिकबाट पछ्याए, यतिसम्म कि मैले बिरामी निको पारेको हेर्न हजारौँले मलाई घेर्थे। मैले यति धेरै चिन्ह र आश्चर्यकर्म प्रकट गरेँ, तैपनि मानिसहरूले मलाई एक उत्कृष्ट वैद्यका रूपमा मात्र हेरे; त्यसै गरी, मैले त्यसबेला मानिसहरूलाई शिक्षाका धेरै वटा वचन पनि बोलेँ, तैपनि तिनीहरूले मलाई आफ्ना चेलाहरूभन्दा श्रेष्ठ शिक्षक मात्र माने। आज पनि, मानिसहरूले मेरो कामका ऐतिहासिक अभिलेखहरू देखेपछि, तिनीहरूको बुझाइ म बिरामीलाई निको पार्ने एक महान् वैद्य र अज्ञानीहरूका लागि एक शिक्षक हुँ भन्‍ने नै छ, र तिनीहरूले मलाई कृपालु प्रभु येशू ख्रीष्टका रूपमा सीमित गरेका छन्। धर्मशास्त्रहरूको व्याख्या गर्नेहरूले निको पार्ने मेरा “सीपहरू” लाई उछिनेका हुन सक्छन्, वा आफ्ना शिक्षकलाई उछिनेका चेलाहरू नै हुन सक्छन्, तैपनि संसारभरि नाम चलेका त्यस्ता नामुद मानिसहरू म एउटा सामान्य वैद्य मात्र भएझैँ मलाई अति नीच ठान्छन्। मेरा कार्यहरू यति धेरै छन्, तिनको सङ्ख्या समुद्री किनारको बालुवाका कणहरूभन्दा धेरै छ, र मेरो बुद्धि यति ठूलो छ, यसले सुलेमानका सबै पुत्रको बुद्धिलाई उछिन्छ, तैपनि मानिसहरू म मामुली वैद्य र मानिसको अज्ञात शिक्षक हुँ जसरी मात्र ममा विश्‍वास गर्छन्। धेरै मानिसहरू ममा केवल यस कारणले विश्वास गर्छन् कि म उनीहरूलाई निको पारिदिऊँ। धेरैले ममा मैले तिनीहरूको शरीरबाट अशुद्ध आत्माहरू निकाल्न मेरो आफ्नो शक्ति प्रयोग गरूँ भनेर मात्र विश्वास गर्छन्, अनि धेरैले ममा तिनीहरूले मबाट शान्ति र आनन्द प्राप्‍त गर्न सकून्‌ भनेर मात्र विश्‍वास गर्छन्। मबाट अझ धेरै भौतिक सम्पत्ति माग गर्नलाई मात्र धेरैले ममा विश्‍वास गर्छन्। धेरै मानिस यो जीवन शान्तिमा बिताउन र अर्को जुनीमा सुरक्षित र सकुशल हुनलाई मात्रै ममा विश्‍वास गर्छन्। नरकका कष्टहरूबाट बच्न र स्वर्गका आशिष्‌हरू प्राप्‍त गर्नलाई धेरैले ममा विश्‍वास गर्छन्। धेरैले अस्थायी सहजताका निम्ति मात्र ममा विश्‍वास गर्छन्, तैपनि अर्को जुनीमा कुनै पनि कुरा प्राप्‍त गर्न खोज्दैनन्। जब म मेरो रिस मानिसलाई प्रदान गर्छु र कुनै समय ऊसँग भएका सबै आनन्द र शान्ति खोस्छु, तब ऊ शङ्कालु बन्छ। जब म मानिसलाई नरकको कष्ट प्रदान गरेर स्वर्गका आशिष्‌हरू फिर्ता लिन्छु, तब ऊ रिसले आगो हुन्छ। जब मानिस आफूलाई निको पारिदिन भनी मलाई बिन्ती गर्छ र म उसलाई ध्यान दिन्‍नँ र ऊप्रति घृणा महसुस गर्छु, तब ऊ मबाट छुट्टिएर जान्छ र बरु दुष्ट औषधि र टुनामुनाको मार्ग खोज्छ। जब म मानिसले मबाट माग गरेको सबै कुरा खोस्छु, तब ऊ कुनै नामनिसानविना गायब हुन्छ। त्यसैले त म भन्छु, मेरो अनुग्रह अत्यन्तै प्रशस्त भएको हुनाले नै मानिस ममा विश्‍वास गर्छ, र प्राप्त गर्नका लागि अति नै धेरै लाभ भएकाले नै मानिस ममा विश्‍वास गर्छ। यहूदीहरूको घरानाका मानिसहरूले मेरो अनुग्रहको कारण ममा विश्‍वास गरे र म जहाँ गए पनि मलाई पछ्याए। यी सीमित ज्ञान र अनुभव भएका अज्ञानी मानिसहरूले मैले प्रकट गरेका चिन्ह र आश्चर्यकर्महरू हेर्न मात्र खोजे। तिनीहरूले मलाई सबैभन्दा ठूला चमत्कारहरू गर्न सक्ने यहूदीहरूको घरानाको मुखियाका रूपमा लिए। त्यसैले मैले मानिसहरूका लागि पिशाचहरू निकाल्दा, यसले तिनीहरूमाझ बहस उब्जाउथ्यो: तिनीहरूले मलाई एलिया, मोशा, अगमवक्ताहरूमा सबैभन्दा प्राचीन अगमवक्ता, सबै वैद्यहरूभन्दा महान् थिएँ भनी भने। म जीवन, बाटो र सत्य हुँ भनी म आफैले भनेको बाहेक मेरो अस्तित्व र मेरो पहिचानलाई कसैले थाहा गरेनन्। मेरा पिता बस्नुहुने ठाउँ स्वर्ग हो भनी मैले भनेको बाहेक मलाई म परमेश्‍वरको पुत्र र परमेश्‍वर स्वयम् पनि हुँ भनी कसैले चिनेनन्। मैले सारा मानवजातिकहाँ उद्धार ल्याउनेछु र मानवजातिको छुटकाराको मूल्य तिर्नेछु भनी म आफैले भनेको बाहेक, म मानवजातिको छुटकाराकर्ता भएको कसैलाई थाहा थिएन, र मानिसहरूले मलाई एक हितकारी र कृपालु व्यक्तिका रूपमा मात्र चिने। म आफैले मेरो बारेमा सबै कुरा बताउन सक्नु बाहेक कसैले मलाई चिनेनन् र म जीवित परमेश्‍वरको पुत्र हुँ भनी कसैले मलाई विश्‍वास गरेनन्। मप्रति मानिसको विश्‍वास यस्तो छ र तिनीहरू मलाई यसरी मूर्ख बनाउन खोज्छन्। तिनीहरूले मप्रति यस्तो धारणा राखेर मेरो निम्ति कसरी साक्षी दिन सक्थे र?

मानिसहरू ममा विश्‍वास गर्छन्, तर तिनीहरू मेरो साक्षी दिन असक्षम छन्, न त तिनीहरू मैले आफूलाई प्रकट गर्नुभन्दा पहिले मेरो साक्षी दिन नै सक्छन्। मानिसहरू म सृजित प्राणीहरू र सारा पवित्र मानिसभन्दा माथि भएको मात्र देख्छन्, र मैले गर्ने काम मानिसद्वारा गर्न सकिँदैन भन्‍ने देख्छन्। त्यसकारण, यहूदीहरूदेखि लिएर आजको दिनका मानिसहरूसम्म, मेरा महिमामय कार्यहरू देख्ने सबै जना मप्रति उत्सुकताले मात्र भरिएका छन्, तर एउटा पनि सृजित प्राणीको मुखले मेरो साक्षी दिन सकेको छैन। मेरा पिताले मात्र मेरो गवाही दिनुभयो, र सारा सृजित प्राणीमाझ मेरो लागि बाटो बनाइदिनुभयो; यदि उहाँले त्यसो नगर्नुभएको भए, मैले जतिसुकै काम गरेको भए पनि, म नै सृष्टिकर्ता भएको कुरा मानिसले कहिल्यै थाहा पाएको हुनेथिएन, किनभने मानिस मबाट लिन मात्र जान्दछ र मेरो कामको परिणामस्वरूप उसले ममा विश्‍वास गर्दैन। म निर्दोष भएको र कुनै पनि हिसाबले पापी नभएको हुनाले, मैले धेरै वटा रहस्य बुझाउन सक्ने भएकाले, म भीडभन्दा माथि भएकाले, वा मानिसलाई मबाट लाभ मिलेको हुनाले मात्र मानिस मलाई चिन्छ, तैपनि म सृष्टिकर्ता भएको भनेर थोरैले मात्र विश्‍वास गर्छन्। त्यसैले म भन्छु कि मानिसलाई उसले ममा किन विश्‍वास राख्नुपर्छ भन्‍ने थाहा छैन; उसलाई ममा विश्‍वास राख्नुको उद्देश्य वा महत्त्व थाहा छैन। मानिसको वास्तविकतामा अत्यन्तै कमी छ, यतिसम्म कि ऊ मुस्किलले मेरो साक्षी दिन योग्य छ। तिमीहरूसँग साँचो विश्‍वास अत्यन्तै कम छ, र तिमीहरूले अत्यन्तै कम प्राप्त गरेका छौ, त्यसैले तिमीहरूसँग अत्यन्तै कम गवाही छ। त्यसमाथि, तिमीहरू अत्यन्तै कम बुझ्छौ र तिमीहरूमा अत्यन्तै कमी छ, यतिसम्म कि मेरा कार्यहरूको साक्षी दिन सक्षम हुनका लागि चाहिने कुरामा तिमीहरू चुक्छौ। तिमीहरूको सङ्कल्प साँच्चै नै ठूलो छ, तर के तिमीहरू परमेश्‍वरको सारको साक्षी दिन सक्षम हुने कुरामा तिमीहरू साँच्चै निश्‍चित हुन सक्छौ? तिमीहरूले अनुभव गरेका र देखेका कुरा सबै युगका सन्त र अगमवक्ताले अनुभव गरेका र देखेका कुराभन्दा बढी छ, तर के तिमीहरू मलाई विगतका यी सन्त र अगमवक्ताहरूका वचनहरूभन्दा ठूला गवाही दिन सक्षम छौ? मैले अहिले तिमीहरूलाई प्रदान गर्ने कुराहरूले मैले मोशा र दाऊदलाई प्रदान गरेका कुरालाई नै उछिन्छन्, त्यसरी नै म तिमीहरूका गवाहीले मोशाका गवाहीहरूलाई उछिनून् र तिमीहरूका शब्दहरूले दाऊदका शब्दहरूलाई उछिनून् भन्ने चाहन्छु। म तिमीहरूलाई सय गुणा दिन्छु—त्यसै गरी म तिमीहरू मलाई सय गुणा फिर्ता गर भनेर भन्छु। मानवजातिलाई जीवन प्रदान गर्ने म नै हुँ भन्ने कुरा तिमीहरूलाई थाहा हुनैपर्छ, अनि मबाट जीवन पाउने र मेरो निम्ति गवाही दिनैपर्ने तिमीहरू नै हौ। मैले तिमीहरूलाई पठाउने कर्तव्य, र तिमीहरूले मेरा निम्ति निर्वाह गर्नुपर्ने कर्तव्य यही हो। मैले मेरा सारा महिमा तिमीहरूलाई प्रदान गरेको छु, इस्राएलका मेरा चुनिएका मानिसहरूले कहिल्यै प्राप्‍त नगरेको जीवन मैले तिमीहरूलाई प्रदान गरेको छु। तिमीहरूले मेरो गवाही दिनुपर्छ र तिमीहरूको जवानी मलाई अर्पण गर्नुपर्छ र आफ्नो ज्यान दिनुपर्छ। जसलाई म मेरो महिमा प्रदान गर्छु, उसले मेरो गवाही दिनेछ र मेरा निम्ति आफ्नो ज्यान दिनेछ—यो मैले उहिले नै पूर्वनियोजन गरेको छु। मैले तिमीहरूलाई मेरो महिमा प्रदान गर्नु एउटा आशिष्‌ हो, र मेरो महिमाको साक्षी दिनु तिमीहरूको कर्तव्य हो। यदि तिमीहरूले आशिष्‌हरूका खातिर मात्र ममा विश्‍वास गर्ने हो भने, मेरो कामको कमै महत्त्व हुनेथियो, र तिमीहरू आफ्नो कर्तव्य निर्वाह गरिरहेका हुनेथिएनौ। इस्राएलीहरूले मेरो कृपा, प्रेमपूर्ण दया, र महान्‌ता मात्र देखे, र यहूदीहरूले मेरो धैर्य र छुटकारा मात्र देखे। तिनीहरूले मेरो आत्माको काम अत्यन्तै कम देखे, र तिनीहरूले बुझेको कुरा तिमीहरूले सुनेको र देखेको कुराको दश हजार भागको एक भाग मात्र थियो भन्‍ने कुरा पनि सत्य हो। तिमीहरूले देखेको कुरा तिनीहरूका मुख्य पूजाहारीहरूले देखेको कुरा भन्दा पनि बढी छ। आज तिमीहरूले बुझेका सत्यताहरू तिनीहरूका सत्यताहरू भन्दा बढी छन्; आज तिमीहरूले देखेको कुरा व्यवस्थाको युगमा साथै अनुग्रहको युगमा देखिएको कुरा भन्दा बढी छ, र तिमीहरूले अनुभव गरेको कुरा मोशा र एलियाले अनुभव गरेको कुरा भन्दा पनि बढी छ। किनभने इस्राएलीहरूले बुझेको कुरा यहोवाको व्यवस्था मात्र थियो, र तिनीहरूले देखेको कुरा यहोवाको पिठ्युँको दृश्य मात्र थियो; यहूदीहरूले बुझेको कुरा येशूको छुटकारा मात्र थियो, तिनीहरूले पाएको कुरा येशूद्वारा प्रदान गरिएको अनुग्रह मात्र थियो, र तिनीहरूले देखेको कुरा यहूदीहरूको घरभित्रको येशूको स्वरूप मात्र थियो। आज तिमीहरू जे देख्छौ त्यो यहोवाको महिमा, येशूको छुटकारा, र मैले अहिले गर्ने सबै कार्य हुन्। तिमीहरू आफ्नै कानले मेरो आत्माका वचनहरू पनि सुन्छौ, र तिमीहरूले मेरो बुद्धिबारे बोध प्राप्त गरेका छौ, मेरो आश्चर्यकर्म थाहा पाएका छौ र मेरो स्वभावबारे थाहा पाएका छौ। मैले तिमीहरूलाई मेरो सारा व्यवस्थापन योजना पनि बताएको छु। तिमीहरूले जे देखेका छौ त्यो प्रेमिलो र कृपालु परमेश्‍वर मात्र होइन, धार्मिकताले भरिपूर्ण परमेश्‍वर हो। तिमीहरूले मेरो कामको अद्भुतता देखेका छौ र म प्रताप र क्रोधले भरिएको छु भन्‍ने थाहा पाउन पुगेका छौ; कुनै समय मैले इस्राएलको घरमाथि मेरो क्रोध खन्याएको थिएँ, र अब यो तिमीहरूमाथि आएको छ भन्‍ने कुरा तिमीहरूले अझ बढी थाहा पाएका छौ। तिमीहरू स्वर्गमा मेरा रहस्यहरू यशैया र यूहन्नाभन्दा बढी बुझ्छौ; तिमीहरू मेरो प्रेमिलो स्वभाव र श्रद्धेयता विगतका सबै सन्तभन्दा पनि बढी जान्दछौ। तिमीहरूले मेरो सत्यता, मेरो मार्ग र मेरो जीवन मात्र प्राप्‍त गरेका छैनौ, बरु यूहन्नाले पाएको भन्दा ठूला दर्शन र प्रकाशहरू प्राप्त गरेका छौ। तिमीहरू अझ धेरै रहस्य बुझ्छौ, र मेरो साँचो मुहार पनि हेरेका छौ; तिमीहरूले मेरो न्याय अझ धेरै स्वीकार गरेका छौ र मेरो धर्मी स्वभाव अझ बढी जान्दछौ। त्यसैले, तिमीहरू आखिरी दिनहरूमा जन्मिएका भए तापनि, तिमीहरू पहिलेका कुराहरू र विगतका कुराहरू बुझ्छौ, र तिमीहरूले आजका कुराहरू पनि अनुभव गरेका छौ, जुन मद्वारा व्यक्तिगत रूपमै गरिएका थिए। मैले तिमीहरूसँग माग गरेको कुरा अत्यधिक छैन, किनभने मैले तिमीहरूलाई अति धेरै दिएको छु, र तिमीहरूले ममा अति धेरै देखेका छौ। यसैले, म तिमीहरू विगतका सन्तहरूलाई मेरा निम्ति गवाही देऊ भनेर माग गर्छु, र मेरो हृदयको एक मात्र चाहना यही हो।

मेरो निम्ति पहिले गवाही दिनुहुने मेरो पिता हुनुहुन्थ्यो, तर म महान्‌ महिमा प्राप्‍त गर्न र सृष्टि गरिएका प्राणीहरूको मुखबाट गवाहीका शब्दहरू आओस् भन्‍ने चाहन्छु—ताकि मसँग भएका सबै थोक तिमीहरूलाई दिन सकूँ, ताकि तिमीहरूले मानिसहरू माझ मेरो कामलाई खतम गरेर तिमीहरूको कर्तव्य पूरा गर्न सक। तिमीहरू ममा किन विश्‍वास गर्छौ भन्ने कुरा तिमीहरूले बुझ्नुपर्छ; यदि तिमीहरू मेरो “शिष्य” वा मेरो “बिरामी” मात्र हुन वा स्वर्गका मेरा सन्तहरू हुन चाहन्छौ भने, तिमीहरूले मलाई पछ्याउनु निरर्थक हुनेछ। यसरी मेरो पछि लाग्नु ऊर्जाको बरबादी मात्र हुन्छ; ममा यस्तो किसिमको आस्था राख्नु तिमीहरूको दिन गुजार्नु, तिमीहरूको जवानी खेर फाल्नु मात्र हुन्छ। अनि अन्तमा तिमीहरूले केही पनि प्राप्त गर्नेछैनौ। के त्यो व्यर्थको षड्यन्त्र हुँदैन र? म यहूदीहरूको माझबाट निस्केको धेरै भइसक्यो र यस उप्रान्त म मानिसको वैद्य होइन, न त म मानिसका निम्ति असल औषधी नै हुँ। यस उप्रान्त म मानिसले आफ्नो इच्छाअनुसार काम गर्न लगाइने वा काटिने भारी बोक्ने जनावर होइन; बरु, म मानिसले मलाई चिनोस् भनी न्याय गर्न र सजाय दिन मानिसमाझ आएको छु। कुनै समयमा मैले छुटकाराको काम गरेँ भन्‍ने कुरा तिमीहरूले जान्नुपर्छ; म कुनै समयमा येशू थिएँ, तर जसरी म कुनै समयमा यहोवा थिएँ र पछि येशू भएँ, त्यसै गरी म सदैव येशू रहन सक्दिनथेँ। म मानवजातिको परमेश्‍वर, सृष्टिकर्ता हुँ, तर म सदैव येशू वा यहोवा रहिरहन सक्दिनँ। म मानिसले वैद्य ठान्ने वैद्य भएको छु, तर यसले परमेश्‍वर मानवजातिका निम्ति वैद्य मात्र हुनुहुन्छ भनेर सङ्केत गर्दैन। त्यसैले, यदि मप्रतिको आस्थामा तँ पुरानै दृष्टिकोण राख्छस् भने, तैँले केही पनि प्राप्‍त गर्नेछैनस्। तैँले आज मेरो जति नै प्रशंसा गरे पनि, “परमेश्‍वर मानिसलाई निकै प्रेम गर्नुहुन्छ; उहाँ मलाई निको पार्नुहुन्छ र आशिष्‌, शान्ति र आनन्द दिनुहुन्छ। परमेश्‍वर मानिसका निम्ति कति असल हुनुहुन्छ; हामीले उहाँमा विश्‍वास गरेसम्म, हामीले पैसा बारे फिक्री गर्नुपर्दैन…,” म अझ पनि मेरो मौलिक कामालाई अवरोध गर्न सक्दिनँ। यदि तँ आज ममा विश्‍वास गर्छस् भने, तैँले मेरो महिमा मात्र पाउनेछस् र तँ मेरो गवाही दिनका लागि हकदार हुनेछस् र सबै कुरा गौण हुनेछन्। तैँले यो स्पष्ट रूपमा जान्नैपर्छ।

अब तैँले किन ममा विश्‍वास गर्नुपर्छ भन्‍ने कुरा तँलाई साँच्चै थाहा छ? के तँलाई मेरो कामको उद्देश्य र महत्त्व साँच्चै थाहा छ? के तँलाई तेरो कर्तव्य साँच्चै थाहा छ? के तँलाई मेरो गवाही के हो भन्‍ने साँच्चै थाहा छ? यदि तँ ममा विश्‍वास मात्र गर्छस्, तर तँमा मेरो महिमा वा गवाहीको कुनै सङ्केत छैन भने, मैले तँलाई धेरै अघि नै हटाइसकेको छु। सबै कुरा बुझ्नेहरूको कुरा गर्नुपर्दा, तिनीहरू झनै बढी मेरा आँखाका कसिङ्गर हुन्, र मेरो घरमा, तिनीहरू मेरो बाटोका अवरोधबाहेक केही होइनन्, तिनीहरू मेरो कामबाट पूर्ण रूपमा निफनेर फ्याँकिनुपर्ने सामा हुन्, तिनीहरूको कुनै काम छैन, तिनीहरूको बिलकुलै वजन छैन, र मैले तिनीहरूलाई धेरै अघिदेखि तिरस्कार गरेको छु। गवाहीविहीन सबैमाथि प्रायजसो मेरो रिस बर्सिन्छ, र मेरो डण्डा तिनीहरूबाट कहिल्यै टाढा हुँदैन। मैले धेरै अघि तिनीहरूलाई दुष्टको हातमा सुम्पिसकेको छु; तिनीहरू मेरा आशिष्‌हरूबाट पूर्ण रूपमा वञ्चित छन्। जब त्यो दिन आउँछ, तब तिनीहरूको सजाय मूर्ख, हठी महिलाहरूको भन्दा पनि बढी पीडादायी हुनेछ। आज, म त्यो काम मात्र गर्छु जुन मेरो कर्तव्य हो, सबै गहुँलाई ती सामाहरूसँगै मुठाहरूमा बाँध्छु। आजको मेरो काम यही हो। मैले निफन्ने बेलामा ती सामाहरू सबै निफनेर फ्याँकिनेछन्, त्यसपछि गहुँका दानाहरू भण्डारमा जम्मा गरिनेछन्, अनि निफनेर फ्याँकिएका ती सामाहरूलाई आगोमा जलाएर खरानी बनाइनेछ। अहिले मेरो काम सबै मानिसलाई मुठाहरूमा बाँध्नु मात्र हो; अर्थात्, तिनीहरूलाई पूर्ण रूपमा विजय गर्नु हो। त्यसपछि म सबै मानिसको परिणाम प्रकट गर्नका लागि निफन्न सुरु गर्नेछु। त्यसकारण तैँले मलाई अहिले कसरी सन्तुष्ट पार्नुपर्छ, र ममाथिको विश्‍वासमा तँ कसरी सही मार्गमा लाग्नुपर्छ भन्‍ने कुरा तैँले जान्नुपर्छ। मैले चाहना गर्ने भनेको तेरो अहिलेको बफादारी र समर्पण हो, तेरो अहिलेको प्रेम र गवाही हो। तँलाई यस क्षणमा गवाही भनेको के हो वा प्रेम भनेको के हो भन्‍ने थाहा नभए पनि, तैँले मकहाँ आफ्नो सबै कुरा ल्याउनुपर्छ, र आफूसँग भएका सबै खजाना—तेरो बफादारी र समर्पण—मलाई सुम्पिनुपर्छ। तैँले के जान्नुपर्छ भने मैले शैतानलाई पराजित गरेको कुराको गवाही मानिसको बफादारी र समर्पणभित्र निहित छ, जसरी मानिसमाथिको मेरो पूर्ण विजयको गवाही पनि त्यसमै निहित छ। ममाथिको तेरो विश्‍वासको कर्तव्य मेरो साक्षी दिनु, म बाहेक अरू कोहीप्रति बफादार नहुनु, र अन्त्यसम्म समर्पित हुनु हो। मैले मेरो कामको अर्को चरण सुरु गर्नुअघि, तैँले कसरी मेरो साक्षी दिनुपर्छ? तँ कसरी मप्रति बफादार र समर्पित हुनुपर्छ? के तँ आफ्नो प्रकार्यप्रति अर्पण देखाउनेछस्, कि तँ सिधै हरेस खानेछस्? के तँ मैले तेरो लागि प्रबन्ध गर्ने सबै कुराको अधीनमा रहन्छस् (चाहे तँ मर्नु वा नाश हुनु नै किन नपरोस्), कि मेरो सजायबाट बच्न बीचैमा भाग्छस्? तैँले मेरो साक्षी देलास्, र तँ मप्रति बफादार र समर्पित बन्लास् भनेर म तँलाई सजाय दिन्छु। वर्तमान सजाय मेरो कामको अर्को चरण पूरा गर्न, र भविष्यको काम निर्बाध रूपमा अघि बढोस् भन्नका खातिर हो भनेर पनि भन्न सकिन्छ। त्यसैले, म तँलाई बुद्धिमान् हुन र तेरो जीवनलाई वा तेरो अस्तित्वको महत्त्वलाई मूल्यहीन बालुवाको रूपमा नलिन अर्ती दिन्छु। के तँ मेरो आउने काम ठ्याक्कै के हुनेछ भन्‍ने थाहा पाउन सक्छस्? के तँलाई आउने दिनहरूमा म कसरी काम गर्नेछु र मेरो काम कसरी अघि बढाइनेछ भन्‍ने थाहा छ? तैँले मेरो काम अनुभव गर्नुको महत्त्व जान्नुपर्छ, र ममा विश्‍वास गर्नुको महत्त्व त झनै जान्नुपर्छ। मैले यति धेरै काम गरेको छु—तैँले कल्पना गरेजस्तो म कसरी बीचैमा हार मान्न सक्छु र? मैले यति ठूलो परियोजना सुरु गरेको छु—म यसलाई कसरी भत्काउन सक्छु र? म यस युगलाई अन्त्य गर्न आएको साँचो हो, तर अझ महत्त्वपूर्ण कुरा तैँले के जान्नुपर्छ भने मैले एउटा नयाँ युग सुरु गर्नु छ, नयाँ काम गर्नु छ, र अझ बढी, राज्यको सुसमाचार फैलाउनु छ। त्यसैले तैँले के जान्नुपर्छ भने वर्तमान काम भनेको एउटा युग सुरु गर्नु र आउने समयमा सुसमाचार फैलाउन र भविष्यमा युगको अन्त्य गर्नका लागि जग बसाल्नु मात्र हो। मेरो काम तैँले कल्पना गरेजस्तो सरल छैन, न त यो तँलाई लागेजस्तो मूल्यहीन वा अर्थहीन नै छ। त्यसकारण, मैले अझै पनि तँलाई भन्नैपर्छ: तैँले आफूलाई मेरो काममा अर्पित गर्नुपर्छ, र अझ बढी मेरो महिमाको खातिर आफूलाई समर्पित गर्नुपर्छ। अझ धेरै लामो समयदेखिको मेरो अभिलाषा भनेको तैँले मेरो साक्षी दिएस् भन्‍ने हो; र अझ बढी तैँले मेरो सुसमाचार फैलाएको हेर्न मैले धेरै लामो समयदेखि पर्खेको छु। तैँले मेरो हृदयमा के छ भन्‍ने कुरा बुझ्नुपर्छ।


जब झर्ने पातहरू आफ्ना जराहरूतर्फ फर्कन्छन्, तब तँलाई आफूले गरेका सबै दुष्टताको पछुतो हुनेछ

मैले तिमीहरूमाझ गरेको काम तिमीहरू सबैले आफ्नै आँखाले देखेका छौ, मैले बोलेका वचनहरू तिमीहरू आफैले सुनेका छौ, र तिमीहरूप्रतिको मेरो मनोवृत्ति तिमीहरू सबैले थाहा पाएका छौ, त्यसकारण मैले तिमीहरूमा यो काम किन गरिरहेको छु भन्‍ने कुरा तिमीहरूलाई थाहा हुनुपर्छ। म तिमीहरूलाई पूर्ण इमानदारीका साथ भन्छु, तिमीहरू आखिरी दिनहरूमा मेरो विजयको कामको औजार, अन्यजाति राष्ट्रहरूमाझ मेरो काम फैलाउने साधनबाहेक केही होइनौ। म आफ्नो काम अझ राम्ररी फैलाउन, र आफ्नो नाम अन्यजाति राष्ट्रहरूमाझ फैलिन सकोस्, अर्थात्, इस्राएलबाहिरका कुनै पनि राष्ट्रहरूमाझ फैलिन सकोस् भनेर तिमीहरूको अधार्मिकता, फोहोरीपन, प्रतिरोध र विद्रोहीपनमार्फत बोल्छु। यो त मेरो नाम, मेरा कार्यहरू, र मेरो आवाज अन्यजाति राष्ट्रहरूभरि फैलिन सकोस्, र यसरी इस्राएलका नभएका ती सबै राष्ट्रलाई मैले विजय गर्न सकूँ र तिनले मेरो आराधना गर्न सकून्, ती राष्ट्रहरू इस्राएल र मिश्रको भूमिबाहिरका मेरा पवित्र भूमि बन्न सकून् भनेर हो। मेरो कामको फैलावट वास्तवमा मेरो विजयको कामको फैलावट र मेरो पवित्र भूमिको विस्तार हो; यो पृथ्वीमा मेरो आधारस्थलको विस्तार हो। तिमीहरू अन्यजाति राष्ट्रहरूमाझ मैले विजय गर्ने सृजित प्राणी मात्रै हौ भनेर तिमीहरू स्पष्ट हुनुपर्छ। सुरुमा, तिमीहरूको न त कुनै हैसियत थियो न त उपयोगका लागि कुनै मूल्य नै थियो, र तिमीहरू पटक्कै कामका थिएनौ। मैले औँसाहरूलाई गोबरको थुप्रोबाट उचालेर सम्पूर्ण भूमिलाई विजय गर्ने मेरो कामको नमूना बनाएको, सम्पूर्ण भूमिलाई विजय गर्ने मेरो कामको एकमात्र “सन्दर्भ सामग्री” बनाएको कारणले मात्रै तिमीहरू मेरो सम्पर्कमा आउने, र अहिले मसँग भेला हुने सौभाग्यशाली भएका छौ। तिमीहरूको निम्न हैसियतका कारण नै मैले तिमीहरूलाई मेरो विजयको कामको आदर्श र नमुना हुन छानेको हुँ। यही कारणले गर्दा मात्र म तिमीहरूमाझ काम गर्छु र बोल्छु, र म तिमीहरूसँग जिउँछु र बास बस्छु। मेरो व्यवस्थापनको कारणले र गोबरको थुप्रोमा भएका औँसाहरूप्रतिको मेरो चरम घृणाले गर्दा म तिमीहरूमाझ बोलिरहेको छु भन्‍ने कुरा तिमीहरूले थाहा पाउनुपर्छ—यो म क्रोधित हुने बिन्दुमा पुगेको छ। मैले तिमीहरूमाझ काम गर्नु यहोवाले इस्राएलमा काम गर्नुजस्तो पटक्कै होइन, र यो येशूले यहूदियामा काम गर्नुजस्तो त झनै होइन। म ठूलो सहनशीलताका साथ बोल्छु र काम गर्छु, र म रिसका साथै न्यायद्वारा यी पतितहरूलाई विजय गर्छु। यो यहोवाले इस्राएलमा उहाँका मानिसहरूलाई अगुवाइ गर्नुभएको जस्तो पटक्कै होइन। इस्राएलमा उहाँको काम खानेकुरा र जिउँदो पानी प्रदान गर्नु थियो, र उहाँ आफ्ना मानिसहरूलाई भरणपोषण गर्दा तिनीहरूप्रति कृपा र करुणाले भरिपूर्ण हुनुहुन्थ्यो। आजको काम नचुनिएका मानिसहरूको श्रापित राष्ट्रमाझ गरिन्छ। त्यहाँ प्रशस्त खानेकुरा छैन, न त जिउँदो पानीको तिर्खा मेटाउने पोषण नै छ, र झन् पर्याप्त भौतिक कुराहरूको आपूर्ति हुनु त परै जाओस्; त्यहाँ न्याय, श्राप, र सजायको पर्याप्त आपूर्ति मात्रै छ। गोबरको थुप्रोमा बस्ने यी औँसाहरू मैले इस्राएललाई प्रदान गरेजस्तो गाईवस्तु र भेडाहरूले भरिएका पहाडहरू, धेरै धन, र सम्पूर्ण भूमिमा सबैभन्दा सुन्दर छोराछोरीहरू प्राप्त गर्न पूर्ण रूपमा अयोग्य छन्। समकालीन इस्राएलले व्यवस्थाअन्तर्गत यहोवाले माग गरेको दशांशलाई उछिनेर, मैले त्यसका मानिसहरूलाई पोषण गर्ने गाईवस्तु र भेडा अनि सुन र चाँदीका वस्तुहरू वेदीमा चढाउँछ, र त्यसैले मैले तिनीहरूलाई अझ बढी—व्यवस्थाअन्तर्गत इस्राएलले प्राप्त गर्नुपर्नेभन्दा सय गुणाभन्दा बढी—प्रदान गरेको छु। म जुन कुराद्वारा इस्राएललाई पोषण गर्छु त्यसले अब्राहामले प्राप्त गरेका सबै कुरा, र इसहाकले प्राप्त गरेका सबै कुरालाई उछिन्छ। म इस्राएलको परिवारलाई फलदायी बनाउनेछु र वृद्धि गर्नेछु, अनि म इस्राएलका मेरा मानिसहरूलाई पृथ्वीभरि फैलिन लगाउनेछु। मैले आशिष्‌ दिने र हेरचाह गर्नेहरू अझै पनि इस्राएलका चुनिएका मानिसहरू—अर्थात्, मबाट प्राप्त गरेका सबै कुरा मलाई नै समर्पण गर्ने मानिसहरू हुन्। तिनीहरूले मलाई मनमा राख्ने हुनाले नै तिनीहरू मेरो पवित्र वेदीमा आफ्ना पहिलो जन्मेका बाछाबाछी र पाठापाठीहरू बलि चढाउँछन् र आफूसँग भएका सबै कुरा मसमक्ष चढाउँछन्, यहाँसम्म कि मेरो पुनरागमनको अपेक्षामा आफ्ना भर्खरै जन्मेका ज्येष्ठ पुत्रहरू चढाउँछन्। अनि तिमीहरू चाहिँ? तिमीहरू मलाई रिस उठाउँछौ, मसँग मागहरू राख्छौ, र मलाई वस्तुहरू चढाउनेहरूका बलिहरू चोर्छौ, र तिमीहरू मलाई चिढ्याइरहेका छौ भन्‍ने कुरा तिमीहरू थाहै पाउँदैनौ; यसर्थ, तिमीहरूले प्राप्त गर्ने भनेको अन्धकारमा रुवाइ र दण्ड मात्रै हो। तिमीहरूले धेरै पटक मेरो रिसलाई उक्साएका छौ, र मैले मेरो जल्दो आगो यसरी बर्साएको छु कि धेरै मानिसको दुःखद अन्त्य भएको छ, र सुखी घरहरू उजाड चिहान बनेका छन्। यी औँसाहरूका लागि मसँग अनन्त रिस मात्रै छ, र तिनीहरूलाई आशिष्‌ दिने मेरो कुनै अभिप्राय छैन। मैले आफ्नो कामका खातिर मात्र छुट दिएर तिमीहरूलाई उचालेको हुँ, र ठूलो अपमान सहेर तिमीहरूमाझ काम गरेको हुँ। यदि मेरा पिताको इच्छा नभएको भए, गोबरको थुप्रोमा लडीबुडी गरिरहेका औँसाहरूसँग म कसरी एउटै घरमा बस्न सक्थेँ र? म तिमीहरूका सबै कार्य र शब्दप्रति चरम घृणा महसुस गर्छु, र जे होस्, तिमीहरूको फोहोरीपन र विद्रोहीपनमा मेरो केही “रुचि” भएकाले, यो मेरा वचनहरूको ठूलो सङ्ग्रह बनेको छ। नत्र, म तिमीहरूमाझ यति लामो समयसम्म बिलकुलै रहनेथिइनँ। त्यसकारण, तिमीहरूले तिमीहरूप्रतिको मेरो मनोवृत्तिमा सहानुभूति र दया मात्रै छन्, जसमा एक थोपा पनि प्रेम छैन, र तिमीहरूका लागि मसँग सहनशीलता मात्रै छ भन्‍ने कुरा जान्नुपर्छ, किनभने म यो आफ्नो कामका खातिर मात्रै गर्छु। अनि मैले फोहोरीपन र विद्रोहीपनलाई “कच्चा पदार्थ” का रूपमा छानेको कारणले मात्रै तिमीहरूले मेरा कार्यहरू देखेका छौ; नत्र, म यी औँसाहरूलाई मेरा कार्यहरू बिलकुलै प्रकट गर्नेथिइनँ। म तिमीहरूमा केवल मन नलागी-नलागी काम गर्छु, मैले इस्राएलमा तत्परता र इच्छाका साथ गरेको कामजस्तो पटक्कै होइन। म आफ्नो रिस सहँदै आफूलाई तिमीहरूमाझ बोल्न बाध्य पारिरहेको छु। यदि मेरो अझ ठूलो काम नभएको भए, यस्ता औँसाहरू निरन्तर अस्तित्वमा रहेको मेरो आँखाले कसरी सहन सक्थ्यो र? यदि मेरो नामकै खातिर नहुँदो हो भने, म उहिल्यै सर्वोच्च उचाइहरूमा उक्लेर यी औँसाहरूलाई तिनीहरूको गोबरको थुप्रोसहित पूर्ण रूपमा भस्म पारिसकेको हुन्थेँ! यदि मेरो महिमाका खातिर नहुँदो हो भने, म कसरी यी दुष्ट पिशाचहरूलाई मेरा आँखैअगाडि टाउको हल्लाउँदै खुलेआम मेरो प्रतिरोध गर्न दिन सक्थेँ र? यदि मेरो काम अलिकति पनि व्यवधानविना सहज रूपमा सम्पन्न गर्नका लागि नहुँदो हो भने, म कसरी यी औँसाजस्ता मानिसहरूलाई मलाई मनपरी दुर्व्यवहार गर्न दिन सक्थेँ र? यदि इस्राएलको एउटा गाउँका एक सय मानिसहरू यसरी मेरो प्रतिरोध गर्न उठेका भए, तिनीहरूले मलाई बलिहरू चढाए पनि, म तिनीहरूलाई नामेट पार्नेथिएँ र जमिनका धाँजहरूमा फालिदिनेथिएँ, ताकि अन्य सहरका मानिसहरूले फेरि कहिल्यै विरोध नगरून्। म भस्म गर्ने आगो हुँ र म उल्लङ्घन सहँदिनँ। मानिस मद्वारा सृष्टि गरिएको हुनाले, म जे भन्छु र गर्छु, त्यसप्रति ऊ समर्पित हुनैपर्छ र उसले विरोध गर्नु हुँदैन। मानिसलाई मेरो काममा हस्तक्षेप गर्ने अधिकार छैन, र मेरो काम र मेरा वचनहरूमा के सही वा के गलत छ भनी विश्लेषण गर्न त ऊ झनै योग्य छैन। म सृष्टिकर्ता हुँ, र सृजित प्राणीहरूले मैले माग गरेका सबै कुरा मेरो डर मान्ने हृदयसहित हासिल गर्नुपर्दछ; तिनीहरूले मसँग बहस गर्ने कोसिस गर्नु हुँदैन, र विशेष रूपमा तिनीहरूले प्रतिरोध गर्नु हुँदैन। म मेरो अख्तियारद्वारा मेरा मानिसहरूलाई शासन गर्छु, र मैले बनाएका सबै सृजित प्राणी मेरो अख्तियारप्रति समर्पित हुनुपर्छ। आज तिमीहरू मेरो सामु दुस्साहसी र धीरोद्धत भए पनि, जुन वचनहरूद्वारा म तिमीहरूलाई निर्देशन दिन्छु, तिमीहरूले तिनका विरुद्धमा विद्रोह गरे पनि र डर मान्न नजाने पनि, म सहनशीलताका साथ मात्रै तिमीहरूको विद्रोहीपनको सामना गर्छु; म साना, तुच्छ औँसाहरूले गोबर चलाएकै कारण आक्रोशित हुँदिनँ, र आफ्नो कामलाई प्रभावित हुन दिन्नँ। म आफ्नो पिताको इच्छाका खातिर मैले चरम घृणा गर्ने सबथोक र मैले तिरस्कार गर्ने सबै कुराको अस्तित्व सहन्छु, र म आफ्ना वाणीहरू पूर्ण नहुन्जेल, आफ्नो अन्तिम क्षणसम्मै त्यसो गर्नेछु। चिन्ता नगर्! म नामविहीन औँसाको स्तरमा गिर्नेछैनँ, र म आफ्नो सिपलाई तेरो सिपसँग तुलना गर्नेछैनँ। म तँलाई घृणा गर्छु, तर म सहन सक्षम छु। तँ मविरुद्ध विद्रोह गर्छस्, तर तँ मैले तँलाई सजाय दिने दिनबाट, जुन मेरा पिताले मलाई प्रतिज्ञा गर्नुभएको थियो, उम्कन सक्दैनस्। के सृजित औँसाले सृष्टिकर्तालाई जित्न सक्छ र? शरद ऋतुमा, झर्ने पातहरू तिनका जरातर्फ फर्कन्छन्; तँ तेरा “पिता” को घर फर्कनेछस्, र म मेरा पितातर्फ फर्कनेछु। मलाई उहाँको कोमल स्नेहको साथ मिल्नेछ, र तँ तेरा पिताको कुल्चाइमा पर्नेछस्। मसँग मेरा पिताको महिमा हुनेछ, र तँसँग तेरा पिताको सरम हुनेछ। म तेरो साथमा रहनका लागि मैले लामो समयदेखि रोकेर राखेको सजाय प्रयोग गर्नेछु, र दसौँ हजार वर्षदेखि भ्रष्ट रहेको तेरो दुर्गन्धित देहद्वारा तैँले मेरो सजायको सामना गर्नेछस्। सहनशीलता भएका मेरा वचनहरूको काम मैले तँमाथि टुङ्ग्याएको हुनेछु, अनि तैँले मेरा वचनहरूमा उल्लिखित दुःख भोग्ने भूमिका पूरा गर्न थाल्नेछस्। म इस्राएलमा धेरै रमाउनेछु र काम गर्नेछु; तँ रुनेछस् र दाह्रा किट्नेछस्, हिलोमै बाँच्नेछस् र मर्नेछस्। म मेरो मूल रूप पुनः प्राप्त गर्नेछु र अब तँसँग फोहोरमा रहनेछैनँ, जबकि तैँले तेरो मूल कुरूपता पुनः प्राप्त गर्नेछस् र गोबरको थुप्रोमा यताउति दुलो पारिरहनेछस्। जब मेरो काम र वचनहरू पूरा हुन्छन्, तब त्यो मेरा लागि आनन्दको दिन हुनेछ। जब तेरो प्रतिरोध र विद्रोहीपन समाप्त हुन्छन्, तब त्यो तेरा लागि रुवाइको दिन हुनेछ। म तँलाई सहानुभूति देखाउनेछैनँ, र तैँले मलाई फेरि कहिल्यै देख्नेछैनस्। म तँसँग अब संवाद गर्नेछैनँ, र तैँले मलाई फेरि कहिल्यै सामना गर्नेछैनस्। म तेरो विद्रोहीपनलाई घृणा गर्नेछु, र तँलाई मेरो प्रेमिलो स्वभावको याद आउनेछ। म तँलाई प्रहार गर्नेछु, र तँलाई मेरो याद आउनेछ। म खुसीसाथ तँबाट छुट्टिनेछु, र तँलाई मप्रति ऋणी महसुस हुनेछ। म तँलाई फेरि कहिल्यै भेट्नेछैनँ, तर तँ सधैँ मेरो आशा गर्नेछस्। तैँले अहिले मलाई प्रतिरोध गर्ने भएकाले म तँलाई घृणा गर्नेछु, र मैले अहिले तँलाई सजाय दिने भएकाले तँलाई मेरो याद आउनेछ। म तँसँगै जिउन अनिच्छुक हुनेछु, तर तँ यसको असाध्यै लालसा गर्नेछस् र अनन्तसम्म रुनेछस्, किनभने तँलाई तैँले मलाई गरेका सबै कुरामा पछुतो हुनेछ। तँलाई तेरो विद्रोहीपन र प्रतिरोधका लागि अफसोस महसुस हुनेछ, यहाँसम्म कि तँ अफसोस मान्दै भुइँमा घोप्टो पर्नेछस् र मसमक्ष ढलेर मविरुद्ध फेरि कहिल्यै विद्रोह नगर्ने कसम खानेछस्। तर, तैँले हृदयमा मलाई प्रेम मात्र गर्नेछस्, तैपनि मेरो आवाज कहिल्यै सुन्न सक्नेछैनस्। म तँलाई आफैप्रति लज्जित तुल्याउनेछु।

अब म चापलुसी गरेर मलाई फुस्ल्याउन प्रयास गर्ने तेरो भोगविलासी देहलाई हेरिरहेको छु, र तँलाई मेरो सानो चेतावनी मात्रै छ, तर म तँलाई सजायको “सेवा” दिनेछैन। मेरो काममा तँ कस्तो भूमिका खेल्छस् भनेर तैँले जान्नुपर्छ, र त्यसपछि म सन्तुष्ट हुनेछु। यसबाहेकका मामिलाहरूमा, यदि तँ मेरो प्रतिरोध गर्छस् वा मेरो पैसा खर्च गर्छस्, वा म यहोवाका लागि चढाइएका बलिहरू खान्छस्, वा यदि तिमी औँसाहरू एकअर्कालाई टोक्छौ, वा यदि तिमी कुकुरजस्ता प्राणीहरू द्वन्द्व गर्छौ वा एकअर्कालाई हिंसा गर्छौ भने—मलाई त्यो कुनै कुराको चासो छैन। तिमीहरूले तिमीहरू कस्ता प्रकारका चीज हौ भनेर मात्रै जान्नुपर्छ, र म सन्तुष्ट हुनेछु। यो सब कुराबाहेक, यदि तिमीहरू एकअर्कामाथि हतियार उठाउन वा एकअर्कासँग शब्दहरूले युद्ध गर्न चाहन्छौ भने, ठिकै छ; मलाई त्यस्ता कुराहरूमा हस्तक्षेप गर्ने कुनै चाहना छैन, र मानव मामिलाहरूको मसँग बिलकुलै सम्बन्ध छैन। मैले तिमीहरूबीचको द्वन्द्वबारे चासो नराख्ने भएकाले होइन, तर म तिमीहरूमध्ये एक नभएकाले, म तिमीहरूबीचका मामिलाहरूमा सहभागी हुँदिनँ। म स्वयम्‌ कुनै सृजित प्राणी होइनँ र म संसारको होइनँ, त्यसैले म मानिसहरूको व्यस्त जीवन र तिनीहरूबीचको अस्तव्यस्त, अनुचित सम्बन्धहरूलाई घृणा गर्छु। म विशेष गरी कोलाहल भीडहरूलाई घृणा गर्छु। तर, मलाई प्रत्येक सृजित प्राणीको हृदयमा भएका अशुद्धताहरूको गहिरो ज्ञान छ, र मैले तिमीहरूलाई सृष्टि गर्नुभन्दा पहिले, मानव हृदयको गहिराइमा रहेको अधार्मिकताका बारेमा मलाई थाहा थियो, र मलाई मानव हृदयमा भएका सबै छलीपन र कुटिलपन थाहा थियो। त्यसकारण, मानिसहरूले अधर्मी कामकुराहरू गर्दा तिनको कुनै नामोनिसान नभए पनि, तिमीहरूको हृदयमा रहेको अधार्मिकता मैले सृष्टि गरेका सबै कुराको प्रशस्तीभन्दा बढी छ भन्ने चाहिँ मलाई थाहा छ। तिमीहरूमध्ये हरेक भीडहरूभन्दा माथि उठेर शिखरमा पुगेको छ; तिमीहरू जनसमुदायका पुर्खाहरू हुन उन्नति गरेका छौ। तिमीहरू अत्यन्तै स्वेच्छाचारी छौ, र तिमीहरू सजिलो ठाउँ खोज्दै र आफूभन्दा साना औँसाहरूलाई खाने स्वैरकल्पना गर्दै सबै औँसाको बीचमा उन्मत्त रूपमा दगुर्छौ। तिमीहरू आफ्नो हृदयमा दुर्भावपूर्ण र छली छौ, र समुद्रको फेदमा डुबेका भूतहरूलाई उछिन्छौ। तिमीहरू गोबरको फेदमा बस्छौ अनि, माथिदेखि तलसम्मका औँसाहरूमा अशान्ति छाएर ती एक छिनका लागि एक अर्कासँग झगडा गरेर शान्त नभइञ्जेल तिनलाई बाधा दिन्छौ। तिमीहरूलाई आफ्नो ठाउँ थाहा छैन, तैपनि तिमीहरू एक-अर्कासँग गोबरमा लडाइँ गर्छौ। त्यस्तो सङ्घर्षबाट तिमीहरू के प्राप्त गर्न सक्छौ? यदि तिमीहरूमा साँच्चै मेरो डर मान्ने हृदय भएको भए, तिमीहरू मेरो पिठिउँपछाडि कसरी एक-अर्कासँग होडबाजी गर्न सक्थ्यौ? तेरो हैसियत जति नै उच्‍च भए पनि, के तँ अझै पनि गोबरमा भएको गनाउने सानो किरा होइनस् र? के तँ पखेटा पलाउन र आकाशमा उड्ने ढुकुर बन्न सक्नेछस्? तिमी गनाउने साना किराहरू म यहोवाको वेदीबाट भेटीहरू चोर्छौ; त्यसो गर्दा, के तिमीहरू आफ्नो बर्बाद, नष्ट भएको प्रतिष्ठालाई बचाउन र इस्राएलका चुनिएका मानिस बन्न सक्छौ? तिमीहरू निर्लज्ज नीच मानिस हौ! वेदीमा भएका ती बलिहरू मानिसहरूद्वारा, मलाई चढाइएका, मेरो डर मान्नेहरूबाट स्नेहको चिनोका रूपमा थिए। ती मैले नियन्त्रण र प्रयोग गर्नका लागि हुन्, त्यसैले मानिसहरूले मलाई दिएका साना ढुकुरहरू तैँले सम्भवतः मबाट कसरी लुट्न सक्छस्? के तँ यहूदा बन्न डराउँदैनस्? के तँलाई तेरो जमिन रगतको मैदान बन्ला भनेर डर लाग्दैन? ए निर्लज्ज वस्तु! के तँलाई मानिसहरूले चढाएका ढुकुरहरू तँ औँसाको पेट भर्नका लागि हुन् भन्ने लाग्छ? मैले तँलाई जे दिएको छु त्यो म तँलाई दिन सन्तुष्ट र इच्छुक भएको कुरा हो; मैले तँलाई नदिएको कुरा मेरो अधिकारमा नै हुनुपर्छ। तैँले त्यतिकै मेरा भेटीहरू चोर्न पाउँदैनस्। काम गर्ने व्यक्ति म, यहोवा—सृष्टिकर्ता—हुँ, र मानिसहरू मेरै कारणले बलिहरू चढाउँछन्। के तँ यो तैँले गर्ने सबै दौडधुपको भरपाई हो भन्ठान्छस्? तँ साँच्चै निर्लज्ज छस्! तँ कसका लागि दौडधुप गर्छस्? के यो तेरै लागि होइन र? तँ किन मेरा बलिहरू चोर्छस्? तँ किन मेरो पैसाको थैलोबाट पैसा चोर्छस्? के तँ यहूदा इस्करियोतीको छोरो होइनस् र? म यहोवालाई चढाइएका बलिहरू धर्मगुरुहरूले उपभोग गर्नुपर्छ। के तँ धर्मगुरु होस्? तँ दम्भका साथ मेरा बलिहरू खाने, र तिनलाई टेबलमा पस्कनेसमेत आँट गर्छस्; तँ कुनै मूल्यको छैनस्! तँ मूल्यहीन नीच व्यक्ति! मेरो आगो, यहोवाको आगोले तँलाई भस्म पार्नेछ!


देहको कोही पनि रिसको दिनबाट उम्कन सक्दैन

आज, तिमीहरूकै बचावटका खातिर, मेरो काम सुचारु रूपमा अघि बढोस् भन्नका निम्ति, र सम्पूर्ण ब्रह्माण्डभित्र मेरो आरम्भिक काम सही र सिद्ध रूपमा सम्पन्न हुन सकोस् भनेर, म तिमीहरूलाई यसरी चेतावनी दिन्छु, जसद्वारा प्रत्येक देश र राष्ट्रका मानिसहरूकहाँ मेरा वचनहरू, अख्तियार, प्रताप र न्याय प्रकट होऊन्। म जुन काम तिमीहरूमाझ गर्छु, त्यो सारा ब्रह्माण्डभित्रको मेरो कामको सुरुआत हो। अहिले आखिरी दिनहरूको समय आइसकेको भए पनि यो जान कि “आखिरी दिनहरू” अरू केही नभएर एउटा युगको नाउँ मात्रै हो, एउटा युगलाई जनाउने शब्द हो; ठ्याक्कै व्यवस्थाको युग र अनुग्रहको युगले जस्तै, यसले अन्तिम केही वर्ष वा महिनालाई मात्र नभएर सम्पूर्ण युगलाई नै जनाउँछ। तर आखिरी दिनहरू अनुग्रहको युग र व्यवस्थाको युगजस्ता होइनन्। आखिरी दिनहरूको काम इस्राएलमा गरिँदैन, अन्यजातिहरूका माझमा गरिन्छ; यो कामले इस्राएलभन्दा बाहिरका सबै राष्ट्र र जातिका मानिसहरूलाई मेरो सिंहासनसामु विजय गर्छ, ताकि ब्रह्माण्डमा रहेको मेरो महिमाले ब्रह्माण्ड र आकाशमण्डललाई भर्न सकोस्। यो मैले अझ ठूलो महिमा प्राप्त गर्न सकूँ, पृथ्वीका सबै सृजित प्राणीले असङ्ख्य राष्ट्रकहाँ, पछिका पुस्ताहरूमाझ सधैँभरि मेरो महिमा फैलाउन सकून्, र स्वर्ग र पृथ्वीमा भएका सबै सृजित प्राणीले पृथ्वीमा मैले प्राप्त गरेको सारा महिमा देख्न सकून् भन्नका लागि हो। आखिरी दिनहरूको अवधिमा गरिने काम विजयको काम हो। यो पृथ्वीमा हुने सबै मानिसलाई आफ्नो सांसारिक जीवन जिउन मार्गनिर्देशन गर्नु होइन, बरु पृथ्वीमा मानवजातिको अविनाशी, हजारौँ वर्ष लामो कष्टको जीवनको समापन हो। फलस्वरूप, आखिरी दिनहरूको काम इस्राएलको कामजस्तो हुन सक्दैन, जुन केही हजार वर्ष चलेको थियो, न त त्यो यहूदियाको काम जस्तो नै हुन सक्छ, जुन केही वर्ष मात्र चलेको र त्यसपछि परमेश्‍वरको दोस्रो देहधारण नहुञ्जेल दुई हजार वर्षसम्म जारी रहेको थियो। आखिरी दिनहरूका मानिसहरू देहमा पुनः देखा पर्नुभएको मुक्तिदातासँग मात्र अन्तरक्रिया गर्छन्, अनि तिनीहरूले परमेश्‍वरका व्यक्तिगत काम र वचनहरू प्राप्त गर्छन्। आखिरी दिनहरू समाप्त हुन दुई हजार वर्ष लाग्नेछैन; ती त येशूले यहूदियामा अनुग्रहको युगको काम गर्नुभएको समय जस्तै छोटो हुन्छन्। किनकि आखिरी दिनहरू सम्पूर्ण युगको समाप्तिसँग सम्बन्धित छन्। ती परमेश्‍वरको छ हजार वर्षे व्यवस्थापनको योजनाको समापन र समाप्तिसँग, अनि मानवजातिको कष्टको जीवन यात्राको समाप्तिसँग सम्बन्धित छन्। ती सम्पूर्ण मानवजातिलाई अर्को युगमा लैजानु वा मानवजातिको जीवनलाई जारी रहने अनुमति दिनुसँग सम्बन्धित छैनन्; मेरो व्यवस्थापनको योजना वा मानिसको अस्तित्वका निम्ति त्यसको कुनै महत्त्व हुने थिएन। यदि मानवजाति यसरी नै अघि बढिरह्‍यो भने, ढिलो-चाँडो तिनीहरू दुष्ट दियाबलसद्वारा पूर्ण रूपमा निलिनेछन्, अनि ती आत्मा, जो मेरा हुन्, अन्ततः त्यसको हातद्वारा नाश गरिनेछन्। मेरो काम छ हजार वर्षसम्म मात्र रहन्छ, अनि मैले सारा मानवजातिमाथि रहेको दुष्टको नियन्त्रण छ हजार वर्षसम्म रहने अनुमति मात्र दिएको छु। त्यसैले, अब समय समाप्त भएको छ। म अब उप्रान्त न त जारी राख्न चाहन्छु न त ढिलाइ गर्न नै चाहन्छु: म आखिरी दिनहरूको दौरान शैतानलाई पूर्णतः पराजित गर्नेछु, म मेरो सारा महिमा फिर्ता लिनेछु, अनि पृथ्वीमा मेरो स्वामित्वमा रहेका सबै प्राणहरूलाई म फिर्ता लिनेछु, ताकि यी व्यथित प्राणहरू कष्टको समुद्रबाट उम्कन सकून्, अनि यसरी पृथ्वीमा मेरो सम्पूर्ण काम समाप्त हुनेछ। यो दिन उप्रान्त, म पृथ्वीमा फेरि कहिल्यै देह बन्नेछैनँ, अनि सबैमाथि सार्वभौम रहेको मेरो आत्माले फेरि कहिल्यै पृथ्वीमा काम गर्नेछैन। म त पृथ्वीमा एउटा मानवजातिलाई पुनर्सिर्जना मात्र गर्नेछु, त्यस्तो मानवजाति जुन पवित्र पारिएको छ र जुन पृथ्वीमा मेरो विश्‍वासयोग्य सहर हो। तर तैँले के जान्नुपर्छ भने, म सम्पूर्ण संसारलाई नष्ट गर्नेछैनँ, न त म सारा मानवजातिलाई नै नष्ट गर्नेछु। म बाँकी रहेको त्यो एक तिहाइलाई राख्‍नेछु—त्यो एक तिहाइ जो मद्वारा पूर्ण रूपमा विजय गरिएको छ र मलाई प्रेम गर्छ, र म यो एक तिहाइलाई पृथ्वीमा फलदायी र वृद्धि हुने तुल्याउनेछु, जसरी व्यवस्थाको अधीनमा इस्राएलीहरू भएका थिए; तिनीहरूले मैले तिनीहरूलाई पोषण गर्न प्रयोग गर्ने प्रशस्त भेडा र गाईबस्तु, साथै पृथ्वीका सारा प्रचुरता पाउनेछन्। यो मानवजाति सदासर्वदा मेरो साथमा रहनेछ, तैपनि यो आजको अत्यन्तै फोहोर मानवजाति हुनेछैन, तर मद्वारा प्राप्त गरिएका सबै मानिसहरूको झुन्ड रहेको मानवजाति हुनेछ। त्यस्तो मानवजाति शैतानको हानि, बाधा वा घेराउमा पर्नेछैन, र त्यो मात्र त्यस्तो मानवजाति हुनेछ जुन मैले शैतानलाई पराजित गरेपछि पृथ्वीमा निरन्तर जिइरहन्छ। यो त्यही मानवजाति हो जो आज मद्वारा विजय गरिएको छ र जसले मेरो प्रतिज्ञा प्राप्त गरेको छ। र त्यसकारण, आखिरी दिनहरूका दौरान विजय गरिएको मानवजाति त्यही मानवजाति पनि हो जो बाँकी रहनेछ र जसले मेरा अनन्त आशिष्‌हरू प्राप्त गर्नेछ। तिनीहरू मात्र शैतानमाथि मेरो विजयको प्रमाण, र शैतानसँगको युद्धबाट प्राप्त भएका फल हुनेछन्। लडाइँका यी फल मद्वारा शैतानको शक्तिबाट बचाइएका हुन्, र यी मेरो छ हजार वर्षे व्यवस्थापन योजनाको एकमात्र परिष्कृत नतिजा र फल हुन्। तिनीहरू प्रत्येक राष्ट्र र सम्प्रदायबाट, सारा ब्रह्माण्डभित्रका प्रत्येक स्थान र देशबाट आउँछन्। तिनीहरू फरक-फरक जातिका हुन्छन्, तिनीहरूका फरक-फरक भाषा, रीतिरिवाज, र वर्ण हुन्छन्, र तिनीहरू विश्‍वको प्रत्येक राष्ट्र र सम्प्रदायमा, र संसारको हरेक कुनामा समेत फैलिएका छन्। आखिरीमा, तिनीहरू एकसाथ मिलेर पूर्ण मानवजाति निर्माण गर्नेछन्, मानिसको एउटा यस्तो सभा जहाँ शैतानका शक्तिहरू पुग्न सक्दैनन्। मानवजातिमध्ये जसलाई मद्वारा मुक्ति दिइएको र विजय गरिएको छैन तिनीहरू चुपचाप समुद्रको गहिराइमा डुब्नेछन्, अनि अनन्तकालसम्म मेरो भस्म पार्ने ज्वालामा जल्नेछन्। म यो पुरानो, अति नै फोहोरी मानवजातिलाई सखाप पार्नेछु, जसरी मैले मिश्र ज्येष्ठ पुत्रहरू, गाईवस्तु, र भेडाहरूलाई सखाप पारेको थिएँ, अनि थुमाको मासु खाने, थुमाको रगत पिउने, ढोकाको चौकोसमा थुमाको रगत छ्याप्ने इस्राएलीहरूलाई मात्र छोडिदिएको थिएँ। के मद्वारा विजय गरिएका र मेरो परिवारका मानिसहरू पनि तिनै मानिस होइनन् र जो थुमाको अर्थात् मेरो मासु खान्छन् र थुमाको अर्थात् मेरो रगत पिउँछन्, अनि मद्वारा छुटकारा दिइएका छन् र मेरो आराधना गर्छन्? के यस्ता मानिसहरूको साथमा सधैँ मेरो महिमा हुँदैन र? के थुमाको अर्थात् मेरो मासु नपाउनेहरू धेरै पहिले चुपचाप समुद्रको गहिराइमा डुबेका छैनन् र? आज तिमीहरू मेरो प्रतिरोध गर्छौ, र आज मेरा वचनहरू त्यस्तै छन् जस्तो वचन यहोवाले इस्राएलका छोराहरू र नातिहरूसित बोल्नुभएको थियो। तैपनि, तिमीहरूको हृदयको गहिराइमा हठीपन छ र तिमीहरू मेरो क्रोध सञ्चित गरिरहेका छौ, जसले तिमीहरूको देहमाथि अझ धेरै दुःख, तिमीहरूको पापमाथि अझ धेरै न्याय, र तिमीहरूको अधार्मिकतामाथि अझ धेरै क्रोध निम्त्याइरहेको छ। यदि तिमीहरू आज मसित यस्तो व्यवहार गर्छौ भने मेरो रिसको दिनमा को बच्न सक्छ? मेरो सजायको दृष्टिबाट कसको अधार्मिकता उम्कन सक्छ? कसका घोर अन्यायहरू म, सर्वशक्तिमान्‌को हातबाट फुत्किन सक्छ? कसको प्रतिरोध म, सर्वशक्तिमान्‌को न्यायबाट उम्‍कन सक्छ? म, यहोवा, यसरी, तिमीहरू, अन्यजाति परिवारका सन्तानहरूलाई भन्दछु, र मैले तिमीहरूसित बोलेका यी वचनहरू व्यवस्थाको युग र अनुग्रहको युगमा बोलेका सबै वचनहरूभन्दा उच्‍च छन्, तर तिमीहरू मिश्रका सबै मानिसहरूभन्दा बढी हठी छौ। के मैले शान्त रूपमा मेरो काम गरिरहँदा तिमीहरू मेरो रिस सञ्चित गर्दैनौ र? म, सर्वशक्तिमान्‌को दिनबाट तिमीहरू सुरक्षित स्थितिमा कसरी उम्कन सक्छौ?

मैले तिमीहरूको बीचमा यस्तो प्रकारले काम गरेको छु र बोलेको छु, मैले धेरै ऊर्जा र कोसिस खर्च गरेको छु, तापनि मैले तिमीहरूलाई स्पष्ट रूपमा भनेको कुरा के तिमीहरूले कहिले सुनेका छौ? तिमीहरू म, सर्वशक्तिमान्‌को अघि कहाँ निहुरिएको छौ? तिमीहरू मसित किन यस्तो व्यवहार गर्छौ? तिमीहरूले भनेका सबै कुराहरूले किन मेरो रिस जगाउँछ? तिमीहरूका हृदय किन यति कठोर छ? के मैले कहिल्यै तिमीहरूलाई प्रहार गरेर ढालेको छु? तिमीहरू किन केही गर्दैनौ, तर मलाई दुःखी र चिन्तित मात्र बनाउँछौ? के तिमीहरू म, यहोवाको क्रोधको दिन तिमीहरूमाथि आओस् भनी पर्खिरहेका छौ? के म तिमीहरूको विद्रोहीपनले उत्पन्न गरेको मेरो क्रोध पठाऊँ भनी पर्खिरहेका छौ? के मैले गर्ने सबै काम तिमीहरूका निम्ति होइन र? तापनि म, यहोवासित तिमीहरूले यस्तो व्यवहार गरेका छौ: मेरा बलिहरू चोरेका छौ, मेरो वेदीका भेटीहरू घरमा लगेर ब्वाँसोको गुफामा त्यसका बच्चाहरूलाई र ती बच्चाहरूका पनि बच्चाहरूलाई खुवाउन लैजान्छौ; मानिसहरू एक-अर्कोको विरुद्धमा लड्छन्, एक-अर्कासित क्रोधको नजरले, तरबारहरू र भालाहरूले सामना गर्छन्, म, सर्वशक्तिमान्‌का वचनहरूलाई मलजस्तै फोहोर बनाउन शौचालयमा फाल्छन्। तिमीहरूको इमानदारीता कहाँ छ? तिमी मानवजाति जनावरजस्तो भएका छौ! तिमीहरूका हृदय ढुङ्गामा परिणत भएको धेरै भइसकेको छ। के तिमीहरूलाई थाहा छैन, जब मेरो क्रोधको दिन आउनेछ, त्यो दिन तिमीहरूले आज म, सर्वशक्तिमान्‌को विरुद्धमा गरेका खराबीको न्याय गर्नेछु? के तिमीहरू मलाई यसरी मूर्ख बनाएर, मेरा वचनहरू हिलोमा फालेर अनि ती नसुनेर, मेरो पिठिउँ पछाडि यस्तो काम गरेर मेरो क्रोधको नजरबाट उम्कन सक्छौ भनी सोच्छौ? तिमीहरूले मेरा बलिहरू चोरी गर्दा र मेरा सम्पत्तिहरूको लालच गर्दा म, यहोवाका आँखाहरूले अघिबाटै तिमीहरूलाई देखिसकेका थिए भन्‍ने के तिमीहरू जान्दैनौ? जब तिमीहरूले मेरा बलिहरू चोरी गऱ्यौ त्यो तिमीहरूले त्यस वेदीको सामु गऱ्यौ जहाँ बलिहरू चढाइन्छन् भन्‍ने के तिमीहरू जान्दैनौ? तिमीहरू आफैलाई कसरी यति चतुर मान्न सक्छौ र मलाई यसरी धोका दिन कसरी सक्छौ? तिमीहरूका जघन्य पापहरूबाट मेरो क्रोध कसरी हट्न सक्छ? मेरो दन्किरहेको रिसले तिमीहरूले गरिरहेका दुष्कर्महरूलाई कसरी छोड्न सक्छ? तिमीहरूले आज गरेका खराब कामले तिमीहरूका निम्ति उम्कने बाटो बनाउँदैन, तर तिमीहरूका लागि भोलिका निम्ति सजाय थुपार्दछ; यसले तिमीहरूको विरुद्ध म, सर्वशक्तिमान्को सजायलाई उक्साउँछ। तिमीहरूका दुष्कर्महरू अनि दुष्ट शब्दहरू मेरो सजायबाट कसरी उम्कन सक्छौ? तिमीहरूका प्रार्थनाहरू कसरी मेरो कानसम्म पुग्न सक्छन्? म तिमीहरूको अधार्मिकताका निम्ति उम्कने बाटो कसरी खोल्न सक्छु? तिमीहरूले मेरो विरुद्धमा विद्रोह गरी गरेको दुष्कर्मलाई म त्यसै कसरी छोडिदिन सक्छु? म तिमीहरूको सर्पको जस्तो विषालु जिब्रो नकाट्न कसरी सक्छु र? तिमीहरू आफ्नो धार्मिकताका निम्ति मलाई पुकार्दैनौ, तर तिमीहरूका अधार्मिकताको फलस्वरूप तिमीहरू मेरो क्रोध थुपार्छौ। म तिमीहरूलाई कसरी क्षमा गर्न सक्थें र? म, सर्वशक्तिमान्‌को आँखामा तिमीहरूका बोलीवचन र कार्यहरू फोहोर छन्। म सर्वशक्तिमान्‌का आँखाले तिमीहरूको अधार्मिकतालाई अन्त्यहीन सजायका रूपमा देख्दछ। मेरो धर्मी सजाय र न्याय तिमीहरूदेखि कसरी अलग हुन सक्छ र? तिमीहरूले मसँग यसो गरेर मलाई दुःखी र क्रोधित बनाएको हुनाले तिमीहरूलाई मेरो हातबाट कसरी उम्केर जान दिनु र म यहोवाले तिमीहरूलाई सजाय र सराप दिने दिनबाट अलग गर्न सक्छु? के तिमीहरूलाई थाहा छैन, तिमीहरूका सबै दुष्ट कुराहरू र बोली मेरा कानहरूमा पुगिसकेका छन्? के तिमीहरूका अधार्मिकताले अघिबाटै मेरो धार्मिकताको वस्त्रलाई फोहोर पारिसकेको छ भन्‍ने तिमीहरू जान्दैनौ? के तिमीहरूको विद्रोहीपनले अघिबाटै मेरो प्रचण्ड रिस जगाइसकेको छ भन्‍ने तिमीहरू जान्दैनौ? के तिमीहरूले लामो समयदेखि मलाई उत्तेजित बनाएर छोडेका छौ र लामो समयदेखि मेरो धैर्यको जाँच गरेका छौ भन्‍ने तिमीहरू जान्दैनौ? के तिमीहरूले म रहेको देहलाई थाङ्नाजस्तो बनाएर अघिबाटै मेरो क्षति गरिसकेका छौ भन्‍ने तिमीहरू जान्दैनौ? मैले अहिलेसम्म सहेको छु, म मेरो रिस प्रकट गर्छु, उप्रान्त तिमीहरूप्रति सहनशील हुन छोडिदिन्छु। के तिमीहरूका दुष्कर्म अघिबाटै मेरो आँखामा पुगेको छ, मेरा पुकारहरू अघिबाटै मेरा पिताका कानहरूमा पुगेका छन् भन्‍ने तिमीहरू जान्दैनौ? कसरी उहाँले तिमीहरूलाई मसँग यस्तो व्यवहार गर्न दिन सक्नुहुन्छ? के मैले तिमीहरूभित्र गर्ने कुनै पनि काम तिमीहरूका खातिर होइन र? तापनि तिमीहरूमध्ये को म, यहोवाको कामलाई धेरै प्रेम गर्ने भएका छौ? म कमजोर भएकोले, र मैले भोगेका वेदनाहरूको कारण के म पिताको इच्छाप्रति अविश्‍वासी हुन सक्छु? के तिमीहरू मेरो हृदयलाई बुझ्दैनौ? म तिमीहरूसँग यहोवा बोल्नुभएझैँ के मैले तिमीहरूका निम्ति धेरै कुरा समर्पित गरेको छैन र? म आफ्ना पिताको कामको खातिर यो सब दुःख भोग्न तयार भए पनि मेरो दुःखको परिणाम स्वरूप मैले तिमीहरूमाथि ल्याउने सजायबाट तिमीहरू कसरी छुट्न सक्छौ? के तिमीहरूले मबाट धेरै आनन्द पाएका छैनौ र? आज, मेरा पिताले मलाई तिमीहरूका निम्ति दिनुभएको छ; के तिमीहरूले मेरा उदार वचनहरूभन्दा धेरै कुराहरू उपभोग गरेका छैनौं र? के मेरो जीवन तिमीहरूका जीवन र तिमीहरू रमाउने कुराहरूका निम्ति साटिएको थियो भन्‍ने तिमीहरू जान्दैनौ? के मेरा पिताले शैतानसँग लड्न मेरो जीवनको प्रयोग गर्नुभयो, र तिमीहरूलाई सयौं गुणा प्राप्त गर्ने तुल्याउन साथै धेरै वटा परीक्षाहरूबाट बचाउनका निम्ति शैतानसँग लड्न उहाँले तिमीहरूलाई मेरो जीवन दिनुभयो भन्‍ने तिमीहरू जान्दैनौ? के मेरो कामद्वारा मात्र तिमीहरूले धेरै वटा परीक्षाहरू र धेरै वटा अग्‍निमय सजायहरूबाट छुटकारा पाएका छौ भन्‍ने तिमीहरू जान्दैनौ र? के मेरो कारणले गर्दा मात्र मेरा पिताले अहिलेसम्म तिमीहरूलाई आनन्द लिने अनुमति दिनुभएको छ भन्‍ने तिमीहरू जान्दैनौ? तिमीहरूका हृदयमा कठोरता बढेको जस्तो आज तिमीहरू कसरी यति कठोर र हठी हुन सक्छौ? तिमीहरूले आज गरिरहेको दुष्टता, म पृथ्वीबाट गएपछि सुरु हुने त्यो क्रोधको दिनबाट कसरी बच्न सक्छ? जुन व्यक्तिहरू अति कठोर र हठी छन् तिनीहरूलाई म, यहोवाको क्रोधबाट उम्कने अनुमति कसरी दिन सक्छु?

विगतबारे फर्केर सोच: तिमीहरूप्रति मेरो नजर कहिले क्रोधित, र मेरो सोर कहिले कठोर थियो? मैले तिमीहरूसँग कहिले स-साना कुरामा निहुँ खोजेको छु? मैले तिमीहरूलाई कहिले अनुचित रूपमा हप्काएको छु? मैले तिमीहरूलाई कहिले मुखैमा हप्काएको छु? तिमीहरूलाई हरेक प्रलोभनबाट मुक्त गर्न मैले मेरा पितालाई पुकारेको मेरै कामका खातिर होइन र? तिमीहरू मलाई किन यस्तो व्यवहार गर्छौ? के मैले कहिल्यै तिमीहरूको देहलाई ढाल्न मेरो अख्तियार प्रयोग गरेको छु? तिमीहरू मलाई किन यसरी बदला तिर्छौ? मप्रति अस्थिर व्यवहार देखाएपछि, तिमीहरू न त उत्सुक हुन्छौ न त उदासीन हुन्छौ, र त्यसपछि तिमीहरू मलाई फुस्लाउन र मबाट कुराहरू लुकाउन खोज्छौ, अनि तिमीहरूको मुख अधर्मीहरूको थुकले भरिएको हुन्छ। के तिमीहरूलाई तिमीहरूको जिब्रोले मेरो आत्मालाई धोका दिन सक्छ भन्‍ने लाग्छ? के तिमीहरूलाई तिमीहरूको जिब्रो मेरो रिसबाट उम्कन सक्छ भन्‍ने लाग्छ? के तिमीहरूलाई तिमीहरूको जिब्रोले म यहोवाका कार्यहरूलाई मनलागी गलत ठहराउन पाउँछ भन्‍ने लाग्छ? के म मानिसले गलत ठहराउने परमेश्‍वर हुँ? के म एउटा सानो औँसालाई यसरी मेरो ईशनिन्दा गर्न दिन सक्छु र? म यस्ता विद्रोहका पुत्रहरूलाई कसरी मेरा अनन्त आशिष्‌हरूमाझ राख्न सक्छु र? तिमीहरूका शब्द र कार्यहरूले धेरै अघि नै तिमीहरूलाई खुलासा गरिसकेका र दोषी ठहराइसकेका छन्। जब मैले स्वर्गहरू फैलाएँ र सबै कुराको सृष्टि गरेँ, तब मैले मबाहेक कुनै पनि प्राणीलाई आफूले चाहेजसरी सहभागी हुन दिइनँ, म कुनै पनि कुरालाई मेरो काम र मेरो व्यवस्थापनमा मनलागी अवरोध गर्न त झनै दिन्नँ। म कुनै पनि मानिस वा वस्तुलाई सहन्नँ; मप्रति क्रूर र अमानवीय व्यवहार गर्नेहरूलाई म कसरी बाँकी राख्न सक्छु र? मेरा वचनहरूलाई विश्‍वासघात गर्नेहरूलाई म कसरी क्षमा गर्न सक्छु र? मविरुद्ध विद्रोह गर्नेहरूलाई म कसरी बाँकी राख्न सक्छु र? के मानिसको नियति म सर्वशक्तिमान्‌को हातमा छैन र? म तेरो अधार्मिकता र विद्रोहीपनलाई कसरी पवित्र मान्न सक्छु? तेरा पापहरूले मेरो पवित्रतालाई कसरी अशुद्ध पार्न सक्छन्? म अधर्मीहरूको फोहोरबाट अशुद्ध हुँदिनँ, न त म अधर्मीहरूका भेटीहरूमा नै आनन्द लिन्छु। यदि तँ म यहोवाप्रति बफादार थिइस् भने, के तैँले मेरो वेदीका बलिदानहरू आफ्नै लागि लान सक्थिस् र? के तैँले आफ्नो विषालु जिब्रो प्रयोग गरेर मेरो पवित्र नाउँको ईशनिन्दा गर्न मिल्थ्यो र? के तैँले मेरा वचनहरूलाई यसरी विश्‍वासघात गर्न मिल्थ्यो र? के तैँले मेरो महिमा र पवित्र नाउँलाई शैतान, अर्थात् दुष्टको सेवा गर्ने साधनका रूपमा लिन मिल्थ्यो र? मेरो जीवन पवित्र जनहरूले आनन्द लिऊन् भन्नका लागि प्रदान गरिएको हो। म कसरी तँलाई मेरो जीवनलाई खैलौनाझैँ आफ्नो इच्छाअनुसार व्यवहार गर्न, र यसलाई तिमीहरूमाझ द्वन्द्व निम्त्याउने साधनका रूपमा प्रयोग गर्न दिन सक्छु र? तिमीहरूले मप्रति गर्ने व्यवहारमा तिमीहरू कसरी यति निर्दयी, र असलहरूको मार्गबाट यति वञ्चित हुन सक्छौ? मैले तिमीहरूका दुष्कर्महरू जीवनका यी वचनहरूमा लेखिसकेको छु भन्ने तिमीहरूलाई थाहा छैन? मैले मिश्रलाई सजाय दिँदा तिमीहरू क्रोधको दिनबाट कसरी उम्कन सक्छौ? म कसरी तिमीहरूलाई यसरी पटक-पटक मेरो विरोध गर्न र मविरुद्ध विद्रोह गर्न दिन सक्छु र? म तिमीहरूलाई स्पष्ट रूपमा भन्छु, जब त्यो दिन आउँछ, तब तिमीहरूको सजाय मिश्रको भन्दा बढी असहनीय हुनेछ! तिमीहरू मेरो रिसको दिनबाट कसरी उम्कन सक्छौ? म तिमीहरूलाई साँचो रूपमा भन्छु: मेरो सहनशीलता तिमीहरूका दुष्कर्महरूका लागि तयार गरिएको थियो, र त्यो दिनको तिमीहरूको सजायका लागि रहेको छ। म मेरो सहनशीलताको अन्त्यमा पुगेपछि क्रोधपूर्ण न्याय भोग्ने तिमीहरू नै हुँदैनौ र? के सबै कुरा म सर्वशक्तिमान्‌को हातमा छैनन् र? म कसरी तिमीहरूलाई स्वर्गमुनि यसरी मेरो विरुद्धमा विद्रोह गर्न दिन सक्छु र? तिमीहरूको जीवन अत्यन्तै कठिन हुनेछ किनभने तिमीहरूले मसीहलाई भेटेका छौ, जो आउनुहुनेछ भनेर भनियो तर कहिल्यै आउनुभएन। के तिमीहरू उहाँका शत्रु होइनौ र? येशू तिमीहरूको मित्र रहनुभएको छ, तर तिमीहरू मसीहका शत्रु तिमीहरू येशूका मित्र भए पनि, तिमीहरूका दुष्ट कार्यहरूले तिरस्कार्य मानिसहरूका भाँडाहरू भरिसकेका छन् भन्ने तिमीहरूलाई थाहा छैन? तिमीहरू यहोवासँग अत्यन्तै नजिक भए पनि, तिमीहरूका दुष्ट वचनहरू यहोवाको कानसम्म पुगेका छन् र तिनले उहाँलाई रिस उठाएका छन् भन्ने तिमीहरूलाई थाहा छैन? उहाँ तिमीहरूको नजिक हुने अनि उहाँले दुष्ट कार्यहरूले भरिएका तिमीहरूका ती भाँडाहरूलाई नजलाउने कसरी हुन सक्छ? उहाँ कसरी तिमीहरूको शत्रु नहुन सक्नुहुन्छ?


“मुक्तिदाता” पहिले नै “सेतो बादल” मा फर्किसक्नुभएको छ

मानिसले केही सहस्राब्दीदेखि नै मुक्तिदाताको आगमन देख्ने तृष्णा गरेको छ। मानिसले मुक्तिदाता येशू व्यक्तिगत रूपमा सेतो बादलमा सवार भई हजारौँ वर्षदेखि उहाँको तृष्णा र आशा गर्नेहरूमाझ अवतरण हुनुभएको देख्ने तृष्णा गरेको छ। मानिसले मुक्तिदाताको पुनरागमन र ऊसँगको पुनर्मिलनको पनि तृष्णा गरेको छ; अर्थात्, हजारौँ वर्षदेखि मानिसहरूबाट अलग गरिनुभएको मुक्तिदाता येशू फर्केर आउनुभएको, र उहाँले यहूदीहरूमाझ गर्नुभएको छुटकाराको काम फेरि एक पटक कार्यान्वयन गर्नुभएको, उहाँ मानिसप्रति कृपालु र प्रेमिलो हुनुभएको, उहाँले मानिसको पाप क्षमा गर्नुभएको र मानिसका पापहरू वहन गर्नुभएको, साथै मानिसका सबै अपराध समेत वहन गरेर मानिसलाई पापबाट मुक्ति दिनुभएको तृष्णा गरेको छ। मानिस मुक्तिदाता येशू पहिलेको जस्तै प्रेम गर्न लायक, दयालु र सम्माननीय, मानिससँग कहिल्यै नरिसाउने, र मानिसलाई कहिल्यै नधिक्कार्ने, बरु मानिसका सबै पाप क्षमा गर्ने र बोक्ने, र यहाँसम्म कि पहिले जस्तै मानिसका निम्ति क्रूसमा मर्ने मुक्तिदाता हुनुहोस् भन्ने तृष्णा गर्छ। येशू बिदा भएर जानुभएपछि, उहाँलाई पछ्याउने चेलाहरू, साथै उहाँको नाउँमा मुक्ति पाउने सन्तहरू सबै उहाँका लागि व्यग्रतापूर्वक तड्पँदै र उहाँको प्रतीक्षा गर्दै आएका छन्। अनुग्रहको युगमा येशू ख्रीष्टको अनुग्रहद्वारा मुक्ति दिइएका सबै मानिस आखिरी दिनहरूको त्यो उल्लासित दिनको तृष्णा गर्दै आइरहेका छन्, जब मुक्तिदाता येशू अनेकौँ मानिससमक्ष देखा पर्न सेतो बादलमा अवतरण गर्नुहुन्छ। अवश्यै, आज मुक्तिदाता येशूको नाउँ स्विकार्ने सबै जनाको सामूहिक इच्छा पनि यही हो। मुक्तिदाता येशूको मुक्तिबारे थाहा हुने ब्रह्माण्डका सबैले पृथ्वीमा हुँदा येशूले “म जसरी गएको छु त्यसै गरी आउनेछु” भनेर भन्नुभएको कुरा पूरा गर्न येशू ख्रीष्ट अचानक आइपुग्नुहोस् भनी उत्कट इच्छा गर्दै आइरहेका छन्। मानिस के विश्वास गर्छ भने, क्रुसीकरण र पुनरुत्थानपछि सर्वोच्चको दाहिने हातपट्टिको आफ्नो स्थान लिन येशू सेतो बादलमा स्वर्ग फर्केर जानुभयो। त्यसरी नै, हजारौँ वर्षदेखि उत्कट रूपमा उहाँको तृष्णा गर्नेहरूमाझ, येशू सेतो बादलमा (यो बादलले येशू स्वर्ग फर्कनुहुँदा उहाँ चढ्नुभएको बादललाई जनाउँछ) फेरि अवतरण गर्नुहुनेछ, र उहाँले यहूदीहरूको स्वरूप धारण गर्नुहुनेछ र पोसाक लगाउनुहुनेछ। तिनीहरूसमक्ष देखा पर्नुभएपछि, उहाँले तिनीहरूलाई खाना दिनुहुनेछ, र तिनीहरूका लागि जिउँदो पानी खन्याइदिनुहुनेछ, अनि उहाँ अनुग्रहले पूर्ण, प्रेमिलो दयालुपनले पूर्ण, सुस्पष्ट र यथार्थ भएर मानिसमाझ जिउनुहुनेछ। मानिसहरू यस्तै सारा धारणाहरूमा विश्‍वास गर्छन्। तैपनि मुक्तिदाता येशूले यसो गर्नुभएन; उहाँले मानिसका धारणाहरूको ठ्याक्कै उल्टो गर्नुभयो। उत्कट रूपमा उहाँको पुनःआगमनको तृष्णा गर्नेहरूमाझ उहाँ आइपुग्नुभएन, र सेतो बादलमा सवार भएर उहाँ अनेकौँ मानिससामु देखा पर्नुभएन। उहाँ आइपुगिसक्नुभएको छ, तर मानिस उहाँलाई चिन्दैन, र यसबारे अनजान नै छ। मानिस विनाउद्देश्य उहाँको प्रतीक्षा मात्र गरिरहेको छ—उहाँले “सेतो बादलमा” (त्यो सेतो बादल उहाँको आत्मा, उहाँका वचनहरू, उहाँको सारा स्वभाव र उहाँ जे हुनुहुन्छ त्यो सबै हो) अवतरण गरिसक्नुभएको छ, र अहिले उहाँ आखिरी दिनहरूमा उहाँले बनाउने विजेताहरूको समूहमाझ हुनुहुन्छ भन्ने कुरा उसलाई थाहै छैन। पवित्र मुक्तिदाता येशू प्रेमिलो दयालुपन र मानिसप्रतिको प्रेमले भरिएको हुनुभए पनि, उहाँ ती फोहोरले भरिएका र अशुद्ध आत्माहरूले बास गरेका “मन्दिरहरू” मा काम गर्न सक्नुहुन्न भनेर मानिसलाई कसरी थाहा हुन सक्छ? मानिसले उहाँको आगमनको प्रतीक्षा गर्दै आइरहेको भए पनि, अधर्मीको देह खाने, अधर्मीको रगत पिउने, र अधर्मीको वस्‍त्र धारण गर्ने, उहाँमा विश्‍वास गर्ने तर उहाँलाई नचिन्ने र उहाँलाई निरन्तर जबरजस्ती असुलिरहने मानिसकहाँ उहाँ कसरी देखा पर्न सक्नुहुन्थ्यो? मानिसलाई मुक्तिदाता येशू प्रेमिलो दयालुपनले भरिएको र कृपाले भरिपूर्ण हुनुहुन्छ, र उहाँ छुटकाराले भरिपूर्ण पापबलि हुनुहुन्छ भन्ने कुरा मात्र थाहा छ। तर, उहाँ स्वयम्‌ परमेश्‍वर हुनुहुन्छ, जो धार्मिकता, प्रताप, क्रोध र न्यायले भरिभराउ हुनुहुन्छ, अख्तियारयुक्त, र गरिमाले भरिपूर्ण हुनुहुन्छ भन्‍ने कुरा मानिसलाई थाहै छैन। त्यसकारण, मानिसले उत्सुकतापूर्वक उद्धारकर्ताको पुनरागमनको तृष्णा र लालसा गरे पनि, र उसको प्रार्थनाले “स्वर्ग” नै प्रभाव पारे पनि, मुक्तिदाता येशू उहाँमा विश्‍वास गर्ने तर उहाँलाई नचिन्नेहरूसमक्ष देखा पर्नुहुन्न।

मैले इस्राएलमा मेरो काम गर्दा “यहोवा” नाउँ धारण गरेँ, र यसको अर्थ इस्राएलीहरूको (परमेश्‍वरका चुनिएका मानिसहरूको) परमेश्‍वर हो, जो मानिसलाई कृपा देखाउन, मानिसलाई श्राप दिन, र मानिसको जीवनलाई मार्गदर्शन गर्न सक्नुहुन्छ; ती परमेश्‍वर, जोसँग महान्‌ शक्ति छ र जो बुद्धिले भरिपूर्ण हुनुहुन्छ। “येशू” इम्मानुएल हुनुहुन्छ, जसको अर्थ प्रेमिलो दयालुपनले भरिपूर्ण, कृपाले भरिपूर्ण, र मानिसलाई छुटकारा दिने पापबलि हुन्छ। उहाँले अनुग्रहको युगको काम गर्नुभयो, र उहाँ अनुग्रहको युगको प्रतिनिधित्व गर्नुहुन्छ, र व्यवस्थापन योजनाको कामको एउटा पाटोको मात्र प्रतिनिधित्व गर्न सक्नुहुन्छ। यसको तात्पर्य, यहोवा मात्र इस्राएलका चुनिएका मानिसहरूको परमेश्‍वर, अब्राहामको परमेश्‍वर, इसहाकको परमेश्‍वर, याकूबको परमेश्‍वर, मोशाको परमेश्‍वर, र इस्राएलका सारा मानिसको परमेश्‍वर हुनुहुन्छ। त्यसैले, यहूदी मानिसहरू लगायत त्यसबेलाका सारा इस्राएली यहोवाको आराधना गर्थे। तिनीहरू उहाँका लागि वेदीमा बलि चढाउँथे र धर्मगुरुको पोसाक लगाएर मन्दिरमा उहाँको सेवा गर्थे। तिनीहरू यहोवाको पुनः देखा पराइको आशा गर्थे। येशू मात्र मानवजातिको उद्धारकर्ता हुनुहुन्छ, र उहाँ मानवजातिलाई पापबाट छुटकारा दिने पापबलि हुनुहुन्छ। भन्नुको अर्थ, येशूको नाउँ अनुग्रहको युगबाट आएको हो र अनुग्रहको युगमा छुटकाराको कामका कारण अस्तित्वमा आएको हो। येशूको नाउँ अनुग्रहको युगका मानिसहरूलाई पुनर्जन्म लिने र मुक्ति पाउने अनुमति दिन अस्तित्वमा आएको हो, र यो समग्र मानवजातिको छुटकाराका लागि एउटा विशेष नाउँ हो। तसर्थ, येशू नाउँले छुटकाराको कामको प्रतिनिधित्व गर्छ, र अनुग्रहको युगलाई जनाउँछ। यहोवा नाउँ व्यवस्थाअन्तर्गत जिएका इस्राएलका मानिसहरूका निम्ति एउटा विशेष नाउँ हो। हरेक युग र कामको हरेक चरणमा, मेरो नाउँ निराधार छैन, बरु यसले प्रतिनिधिमूलक महत्त्व राख्छ: हरेक नाउँले एउटा युगको प्रतिनिधित्व गर्छ। “यहोवा” ले व्यवस्थाको युगको प्रतिनिधित्व गर्छ, र यो इस्राएलका मानिसहरूले आराधना गर्ने परमेश्‍वरलाई बोलाउने आदरार्थी नाम हो। “येशू” ले अनुग्रहको युगको प्रतिनिधित्व गर्छ, र यो अनुग्रहको युगमा छुटकारा पाउने सबैको परमेश्‍वरको नाउँ हो। यदि मानिस अझै आखिरी दिनहरूमा मुक्तिदाता येशूको आगमनको तृष्णा गर्छ, र अझै उहाँले यहूदियामा वहन गर्नुभएको स्वरूपमा उहाँ आइपुग्ने अपेक्षा गर्छ भने, सम्पूर्ण छ हजार वर्षे व्यवस्थापनको योजना छुटकाराको युगमा रोकिनेथ्यो, र अलिकता पनि अघि बढ्न सक्नेथिएन। यसको अलावा, आखिरी दिनहरू कहिल्यै आउने थिएनन्, र युगको अन्त्य कहिल्यै हुने थिएन। किनभने मुक्तिदाता येशू मानवजातिको छुटकारा र मुक्तिका निम्ति मात्र हुनुहुन्छ। मैले येशूको नाउँ केवल अनुग्रहको युगका सबै पापीका खातिर लिएँ, तर त्यो त्यस्तो नाउँ होइन जसद्वारा म समग्र मानवजातिलाई अन्त्य गर्नेछु। यहोवा, येशू, र मसीह सबैले मेरो आत्माको प्रतिनिधित्व गर्ने भए पनि, यी नाउँले मेरो व्यवस्थापनको योजनाका विभिन्न युगलाई मात्र जनाउँछन्, र समग्र रूपमा मेरो प्रतिनिधित्व गर्दैनन्। पृथ्वीका मानिसहरूले मलाई बोलाउने नाउँले मेरो सम्पूर्ण स्वभाव र म जे हुँ त्यो सबैलाई पूर्ण रूपमा व्यक्त गर्न सक्दैनन्। ती केवल विभिन्न युगमा मलाई बोलाइने फरक-फरक नाउँ हुन्। त्यसैले जब अन्तिम युग—आखिरी युग—आउँछ, तब मेरो नाउँ फेरि बदलिनेछ। मलाई यहोवा वा येशू पनि भनिनेछैन, मसीह त झनै भनिनेछैन—मलाई शक्तिशाली र सर्वशक्तिमान् परमेश्‍वर स्वयम्‌ भनिनेछ, र म यही नाउँमा समग्र युगको अन्त्य गर्नेछु। मलाई कुनै समय यहोवा भनेर बोलाइन्थ्यो, कुनै समय मलाई मानिसद्वारा मसीह पनि भनिन्थ्यो, र कुनै समय मानिसले मलाई प्रेम र आदर गर्थ्यो र मलाई मुक्तिदाता येशू भनी बोलाउँथ्यो। आज, म अब उप्रान्त मानिसले विगतको समयमा चिनेको यहोवा वा येशू होइनँ। बरु म त आखिरी दिनहरूमा फर्केर आएको परमेश्‍वर हुँ र म युग अन्त्य गर्नेछु; म पृथ्वीको पल्लो छेउमा उदय हुने, मेरो सम्पूर्ण स्वभावले भरिएको, र अख्तियार, आदर र महिमाले भरिपूर्ण परमेश्‍वर स्वयम्‌ हुँ। मानिस कहिल्यै मेरो सम्पर्कमा आएको छैन, उसले मलाई कहिल्यै चिनेको छैन, र ऊ सदैव मेरो स्वभावबारे अनभिज्ञ रहेको छ। संसारको सृष्टिदेखि अहिलेसम्म, एउटा व्यक्तिले पनि मलाई देखेको छैन। आखिरी दिनहरूमा मानिसकहाँ देखा पर्नुहुने तर मानिसमा गुप्त पनि रहनुहुने परमेश्‍वर उहाँ नै हुनुहुन्छ, जो मानिसमाझ, साक्षात् र जीवित रूपमा, रन्किँदो सूर्य र दन्किरहेको आगोजस्तै, शक्तिले भरिपूर्ण र अख्तियारले भरिएर बास गर्नुहुन्छ। मेरा वचनहरूद्वारा न्याय नगरिने एउटा पनि व्यक्ति वा वस्तु छैन, र आगोको जलाइद्वारा शुद्ध नपारिने एउटा व्यक्ति वा वस्तु छैन। अन्ततः, मेरा वचनहरूका कारण असङ्ख्य राष्ट्र अवश्यै आशिषित हुनेछन्, र मेरा वचनहरूका कारण टुक्रा-टुक्रा पनि पारिनेछन्। यसरी, आखिरी दिनहरूमा सबै मानिसहरूले म फर्केर आएको मुक्तिदाता हुँ, र म सर्वशक्तिमान् परमेश्‍वर हुँ, जसले सारा मानवजातिलाई विजय गर्छु भनी देख्नेछन्। अनि सबैले देख्नेछन् कि म एक पटक मानिसका निम्ति पापबलि थिएँ, तर आखिरी दिनहरूमा म यावत् थोकलाई जलाउने दन्किँदो सूर्यका ज्वालाहरू, साथै सबै थोकलाई प्रकट गर्ने धार्मिकताको सूर्य पनि बनेको छु। आखिरी दिनहरूमा मेरो काम यही हो। मैले ठ्याक्कै यो नाउँ धारण गर्नु र ममा यो स्वभाव हुनुको कारण के हो भने, सबै मानिसले म धर्मी परमेश्‍वर, रन्किँदो सूर्य, दन्किरहेको आगो पनि हुँ भन्‍ने देखून्, र सबैले म, एक मात्र साँचो परमेश्‍वरको आराधना गरून्, र तिनीहरूले मेरो साँचो मुहार देख्न सकून्: म इस्राएलीहरूको परमेश्‍वर मात्र होइनँ, र म उद्धारकर्ता मात्र होइनँ; बरु म स्वर्ग र पृथ्वी र समुद्रभरिका सबै प्राणीको परमेश्‍वर हुँ।

यदि मुक्तिदाता आखिरी दिनहरूमा आइपुग्नुभयो र उहाँलाई अझै पनि येशू नै भनियो, र फेरि एक पटक यहूदियामा नै जन्मिनुभयो र उहाँको काम त्यहीँ गर्नुभयो भने, यसले मैले इस्राएलका मानिसहरूलाई मात्र सृष्टि गरेँ र इस्राएलका मानिसहरूलाई मात्र छुटकारा दिएँ, अनि अन्यजातिहरूसँग मेरो कुनै सरोकार छैन भन्‍ने कुरा साबित गर्नेथ्यो। के यो “स्वर्गहरू, पृथ्वी र यावत् थोक सृष्टि गर्ने प्रभु म नै हुँ” भन्‍ने मेरा वचनहरूसँग विरोधाभासपूर्ण हुँदैन र? मैले यहूदिया छोडेँ र म अन्यजातिहरूमाझ मेरो काम गर्छु, किनभने म इस्राएलका मानिसहरूको मात्र परमेश्‍वर नभई सबै सृजित प्राणीको परमेश्‍वर हुँ। म आखिरी दिनहरूमा अन्यजातिहरूमाझ देखा पर्छु किनभने म इस्राएलका मानिसहरूको परमेश्‍वर, यहोवा मात्र होइन, त्योभन्दा बढी, म अन्यजातिहरूमाझ मेरा चुनिएका मानिसहरू सबैको सृष्टिकर्ता हुँ। मैले इस्राएल, मिश्र र लेबनान मात्र सृष्टि गरिनँ, इस्राएलभन्दा बाहिरका अन्यजाति राष्ट्रहरू सबै सृष्टि गरेँ। यसकारण, म सबै सृजित प्राणीको प्रभु हुँ। मैले इस्राएललाई मेरो कामको प्रारम्भिक बिन्दुका रूपमा मात्रै प्रयोग गरेँ, यहूदिया र गालीललाई मेरो छुटकाराको कामको गढका रूपमा प्रयोग गरेँ, र अहिले म कुनै अन्यजाति राष्ट्रलाई सम्पूर्ण युगलाई अन्त्यमा पुर्‍याउने आधारका रूपमा प्रयोग गर्छु। मैले इस्राएलमा कामका दुइटा चरण पूरा गरेँ (ती दुइटा चरण व्यवस्थाको युग र अनुग्रहको युग हुन्), र म इस्राएलभन्दा बाहिरका मुलुकहरूभरि कामका थप दुइटा चरण (अनुग्रहको युग र राज्यको युग) लाई अघि बढाउँदै आइरहेको छु। अन्यजाति राष्ट्रहरूमाझ, म विजयको काम गर्नेछु, र यसरी उक्त युग समाप्‍त गर्नेछु। यदि मानिसहरू मलाई सधैँ येशू ख्रीष्ट भनेर बोलाउँछन्, तर आखिरी दिनहरूमा मैले नयाँ युग सुरु गरेको छु र म नयाँ काममा लागेको छु भन्‍ने कुरा जान्दैनन् भने, र यदि मानिस व्यग्रतापूर्वक मुक्तिदाता येशूको आगमनको नै प्रतीक्षा गरिरहन्छ भने, म यस्ता मानिसहरूलाई ममा विश्‍वास नगर्ने मानिस भन्‍नेछु; तिनीहरू मलाई नचिन्ने तर विश्वासी भएको नाटक गर्ने मानिस हुन्। के त्यस्ता मानिसहरूले स्वर्गबाट आउनुभएको मुक्तिदाता येशूको आगमन देख्न सक्छन्? तिनीहरू त मेरो आगमनको होइन, यहूदीहरूको राजाको आगमनको प्रतीक्षा गर्छन्। तिनीहरू मैले यो फोहोरी पुरानो संसारलाई सर्वनाश गरेको तृष्णा गर्दैनन्, बरु येशूको दोस्रो आगमनको तृष्णा गर्छन् जसपश्चात् तिनीहरूले छुटकारा पाउनेछन्—तिनीहरू येशूले फेरि एक पटक यो अशुद्ध र अधर्मी भूमिबाट सारा मानवजातिलाई छुटकारा दिने दिनको प्रतीक्षा गर्छन्। त्यस्ता मानिसहरू कसरी आखिरी दिनहरूमा मेरो काम पूरा गर्ने मानिस बन्‍न सक्छन्? मानिसका चाहनाहरूले मेरा इच्छाहरू पूरा गर्न वा मेरो काम सम्पन्न गर्न सक्दैनन्, किनभने मानिस मैले पहिले गरेका कामको मात्र सराहना वा कदर गर्छ, उसलाई म सधैँ नयाँ रहने र कहिल्यै पुरानो नहुने परमेश्‍वर स्वयम् हुँ भन्‍ने थाहा छैन, र म यहोवा र येशू हुँ भन्‍ने मात्र थाहा छ, तर मानवजातिको अन्त्य गराउने आखिरी दिनहरूको एक म नै हुँ भन्‍ने कुराको अलिकति पनि आभास छैन। मानिसले तृष्णा गर्ने र जान्ने कुरा उसका आफ्नै धारणाहरूबाट आउँछ, र यो उसको आफ्नै आँखाले देख्न सक्ने कुरा मात्र हो। यो मैले गर्ने कामसँग मिल्दैन, बरु त्योसँग असमाञ्जस्यपूर्ण छ। यदि मेरो काम मानिसका विचारहरूअनुसार सञ्चालित हुन्थे भने, यो कहिले अन्त्य हुन्थ्यो? मानवजाति विश्राममा कहिले प्रवेश गर्थ्यो? अनि म कसरी सातौँ दिन अर्थात् शबाथमा प्रवेश गर्न सक्थेँ? म मेरो योजना र मेरो उद्देश्यअनुसार काम गर्छु—मानिसका अभिप्रायहरूअनुसार गर्दिनँ।


सुसमाचार फैलाउने काम पनि मानिसलाई मुक्ति दिने काम नै हो

सबै मानिसले पृथ्वीमा मेरो कामको उद्देश्य, अर्थात्, म अन्ततः के प्राप्त गर्ने अभिप्राय राख्छु, र यो काम पूरा हुनुअघि मैले यसमा कुन स्तर हासिल गर्नैपर्छ भन्‍ने कुरा बुझ्नु आवश्यक छ। आजको दिनसम्म मेरो साथमा हिँडेपछि पनि, यदि मानिसहरूले मेरो काम वास्तवमा के हो भन्‍ने बुझ्दैनन् भने, के तिनीहरू व्यर्थमा मेरो साथमा हिँडेका होइनन् र? यदि मानिसहरू मलाई पछ्याउँछन् भने, तिनीहरूलाई मेरा अभिप्रायहरू थाहा हुनुपर्छ। म हजारौँ वर्षदेखि पृथ्वीमा काम गर्दै आएको छु, र आजको दिनसम्म, म निरन्तर यसरी नै मेरो काम गरिरहन्छु। मेरो काममा धेरै वटा परियोजना रहेका भए पनि, यसको उद्देश्य अपरिवर्तित रहन्छ; उदाहरणका लागि, म मानिसप्रति न्याय र सजायले भरिएको भए पनि, मैले गर्ने काम अझै पनि उसलाई मुक्ति दिनकै खातिर हो, र मानिसलाई पूर्ण पारिएपछि मेरा सबै अन्यजाति राष्ट्रमाझ मेरो सुसमाचार अझ राम्ररी फैलाउन र मेरो काम अझ राम्ररी विस्तार गर्नकै खातिर हो। त्यसैले आज, धेरै मानिस धेरै अघिदेखि नै अत्यन्तै निराश भएको समयमा, म अझै पनि मेरो काम जारी राख्छु, म मानिसलाई न्याय गर्न र सजाय दिन मैले गर्नुपर्ने काम जारी राख्छु। मानिस मेरा कुराहरूबाट वाक्क भएको छ, र उसलाई मेरो काममा चासो राख्ने कुनै चाहना छैन भन्‍ने तथ्यको बाबजुद, म अझै पनि मेरो भागको काम गरिरहेकै छु, किनभने मेरो कामको उद्देश्य अपरिवर्तित रहन्छ, र मेरो मूल योजना तोडिनेछैन। मेरो न्यायको उद्देश्य भनेको मानिसलाई अझ राम्रोसँग ममा समर्पित हुने तुल्याउनु हो, र मेरो सजायको उद्देश्य भनेको मानिसलाई अझ राम्रोसँग परिवर्तन हासिल गर्ने तुल्याउनु हो। मैले गर्ने सबथोक मेरो व्यवस्थापनका खातिर नै हुने भए पनि, मैले मानिसका लागि फाइदाजनक नहुने कुनै काम कहिल्यै गरेको छैनँ, किनकि म इस्राएलभन्दा बाहिरका सबै राष्ट्रलाई इस्राएलीहरूजस्तै समर्पित बनाउने, उनीहरूलाई वास्तविक मानव बनाउने अभिप्राय राख्छु, ताकि मसँग इस्राएलभन्दा बाहिरको भूमिमा पनि पाइला टेक्‍ने ठाउँ होस्। यो मेरो व्यवस्थापन हो; यो अन्यजाति राष्ट्रहरूमाझको मेरो काम हो। अहिले समेत, धेरै मानिसहरू अझै पनि मेरो व्यवस्थापन बुझ्दैनन्‌, किनभने उनीहरू त्यस्ता कुराहरूबारे वास्ता गर्दैनन्‌, बरु आफ्नै भविष्य र गन्तव्यको मात्र वास्ता गर्छन्। मैले जे भने पनि, मानिसहरू मैले गर्ने कामप्रति उदासीन रहन्छन्‌, यसको सट्टा उनीहरू सारा हृदयले आफ्नो भावी गन्तव्यमा केन्द्रित हुन्छन्। यदि कामकुरा यसरी नै चलिरहेमा, मेरो काम कसरी फैलिन सक्छ? मेरो सुसमाचार कसरी सारा संसारभरि प्रचार गर्न सकिन्छ? तिमीहरूले थाहा पाउनुपर्छ कि जब मेरो काम फैलिन्छ, म तिमीहरूलाई छरपस्ट पार्नेछु, र यहोवाले इस्राएलको प्रत्येक कुललाई प्रहार गर्नुभएजसरी नै तिमीहरूलाई प्रहार गर्नेछु। यी सबै कुराहरू मेरो सुसमाचार पृथ्वीभरि फैलियोस्, मेरो काम अन्यजाति राष्ट्रहरूसम्म फैलियोस्‌, जसले मेरो नामलाई वयस्क र बच्चाहरू दुवैमाझ समान रूपमा महान् मानेर सम्मानित गरिने, र सबै जाति र राष्ट्रहरूका मानिसहरूको मुखबाट मेरो पवित्र नामको गुणगान गरिने तुल्याओस् भनेर गरिनेछ। यो अन्तिम युगमा, अन्यजाति राष्ट्रहरूमाझ मेरो नाम महान् भनी उच्च पारियोस्, मेरा कार्य अन्यजाति राष्ट्रहरूका मानिसहरूले देखून्, तिनीहरूले मलाई मेरा कार्यहरूका आधारमा सर्वशक्तिमान् भनून्, र मेरा वचनहरू चाँडै पूरा होऊन्। म इस्राएलीहरूको परमेश्‍वर मात्र होइन, बरु सबै अन्यजाति राष्ट्रहरूका मानिसहरूको, मैले श्राप दिएका राष्ट्रहरू समेतका मानिसहरूको पनि परमेश्‍वर हुँ भनेर म सबै मानिसहरूलाई थाहा हुने तुल्याउनेछु। म सबै सृजित प्राणीहरूको परमेश्‍वर हुँ भनेर सबै मानिसहरूले देख्ने तुल्याउनेछु। मेरो सबैभन्दा ठूलो काम, आखिरी दिनहरूका लागि मेरो कामको योजनाको उद्देश्य, र आखिरी दिनहरूमा मैले पूरा गर्ने अभिप्राय राखेको एउटै काम यही नै हो।

आखिरी दिनहरूमा मात्र हजारौं वर्षदेखि मैले व्यवस्थापन गर्दै आइरहेको कार्य मानिसकहाँ पूर्ण रूपमा प्रकट हुन्छ। अहिले मात्र मैले मानिसलाई मेरो व्यवस्थापनको सम्पूर्ण रहस्य प्रकट गरेको छु, र मानिसले मेरो कामको उद्देश्य जानिसकेको छ, र यति मात्र होइन, मेरा सबै रहस्यहरू बुझ्न पुगेको छ। मैले मानिसलाई पहिले नै त्यो गन्तव्यको बारेमा सबै कुरा बताइसकेको छु, जसको बारेमा उसले चासो राख्छ। मैले मानिसका लागि पहिले नै मेरा सबै रहस्यहरू, अर्थात् ५,९०० वर्षदेखि लुकाइएका रहस्यहरू उजागर गरिसकेको छु। यहोवा को हुनुहुन्छ? मसीह को हुनुहुन्छ? येशू को हुनुहुन्छ? तिमीहरूलाई यो सबै थाहा हुनुपर्छ। मेरो काम यी नामहरूमाथि निर्भर रहन्छ। के तिमीहरूले त्यो बुझेका छौ? मेरो पवित्र नाम कसरी घोषणा गरिनुपर्छ? मलाई मेरा कुनै पनि नामहरूले बोलाउने ती अन्यजातिहरू समक्ष कसरी मेरो नाम फैलाउनुपर्छ? मेरो काम विस्तार हुँदैछ, र म यसको सम्पूर्णता कुनै पनि र सबै जातिहरूमा फैलाउनेछु। मेरो काम तिमीहरूमा गरिसकिएको हुनाले, जसरी यहोवाले इस्राएलमा दाऊदका घरानाका गोठालाहरूलाई प्रहार गर्नुभएको थियो त्यसरी नै म पनि तिमीहरूलाई हरेक जातिमा तितरबितर हुने गरी प्रहार गर्नेछु। किनकि आखिरी दिनहरूमा म सबै जातिहरूलाई टुक्रा-टुक्रा हुने गरी चकनाचूर पार्नेछु र त्यहाँका मानिसहरूलाई नयाँ प्रकारले वितरित हुन लगाउनेछु। जब म फेरि फर्कन्छु, तब सबै देशहरू मेरो जलिरहेको ज्वालाद्वारा तय गरिएका सिमानाहरूमा विभाजित भइसकेका हुनेछन्। त्यस बेला, म मानिसकहाँ रन्किँदो सूर्यका रूपमा नयाँ भई देखा पर्नेछु र उसले पहिला कहिल्यै नदेखेका पवित्र जनका स्वरूपमा ऊकहाँ खुल्ला रूपमा म आफैलाई देखाउनेछु, जसरी म, यहोवा, कुनै बेला विभिन्न यहूदी जातिहरूमाझ हिँडेँको थिएँ, त्यसरी नै अनगिन्ती राष्ट्रमाझ हिँड्नेछु। तत्पश्चात्‌, म मानिसलाई पृथ्वीमा उसको जीवनमा अगुवाइ गर्नेछु, र उसले निश्चय नै मेरो महिमा ऊमाथि छ भन्ने देख्नेछ, उसले निश्चय नै आकाशमा हुने बादलको खम्बाले उसको जीवनमा अगुवाइ गरिरहेको देख्नेछ, किनकि म पवित्र स्थानहरूमा देखा पर्नेछु। मानिसले मेरो धार्मिकताको दिन देख्नेछ, र मानिसले मेरो महिमाको देखा पराइ देख्नेछ। मैले सारा पृथ्वीमाथि राजाका रूपमा शासन गर्ने समय त्यही हो, र मेरा धेरै पुत्रलाई महिमामा ल्याउने समय पनि त्यही हो। सबै मानिस सारा पृथ्वीभरि झुक्नेछन्, र मेरो पवित्र वासस्थान निश्चय नै मानिसको संसारमा बलियो गरी खडा हुनेछ, आजको मेरो कामको चट्टानमाथि निर्माण हुनेछ। मानिसहरू सबैले मन्दिरमा पनि मेरो सेवा गर्नेछन्। फोहोर र घृणित चीजहरूले ढाकिएको वेदी निश्चय नै टुक्रा-टुक्रा पारिनेछ र मद्वारा नयाँ बनाइनेछ। नवजात थुमाहरू र बाछाहरू निश्चय नै त्यो पवित्र वेदीमाथि उचाइमा थुपारिनेछन्। म आजको मन्दिरलाई लिएर भत्काउनेछु, र अवश्य नै नयाँ मन्दिर निर्माण गर्नेछु। अहिले, घृणित मानिसहरूले भरिएको मन्दिर निश्चय नै ढल्नेछ, र मैले बनाउन लागेको मन्दिर निश्चय नै मप्रति बफादार सेवकहरूले भरिएको हुनेछ। उनीहरू फेरि मेरो मन्दिरको महिमाका लागि खडा हुनेछन् र मेरो सेवा गर्नेछन्। तिमीहरूले पक्कै पनि मैले ठूलो महिमा प्राप्त गर्ने दिन देख्नेछौ, र तिमीहरूले मैले मन्दिर भत्काएर नयाँ निर्माण गर्ने दिन पक्कै पनि देख्नेछौ। तिमीहरूले मेरो पवित्र वासस्थान मानिसको संसारमा आउने दिन पनि पक्कै देख्नेछौ। मानिसले मेरो अवरोहण देखेझैँ, मैले मन्दिर भत्काउने शैलीमा नै, म आफ्नो पवित्र वासस्थान मानिसको संसारमा ल्याउनेछु। मैले प्रत्येक देशलाई चकनाचुर पारेपछि, म हस्रेक देशलाई लिएर नयाँ गरी समेट्नेछु, अनि यसरी मेरो मन्दिर निर्माण र मेरो वेदी स्थापित गर्नेछु, र यसरी सबै मानिसले मलाई बलिदान चढाउन, मेरो मन्दिरमा मेरो सेवा गर्न, र मैले अन्यजाति राष्ट्रहरूमा गर्ने मेरो कामप्रति आफ्नो अर्पण देखाउन सक्नेछन्। तिनीहरू पूजाहारीका पोसाक र सानदार मुकुटले सुसज्जित वर्तमान दिनका इस्राएलीहरू जस्तै हुनेछन्, म, यहोवाको महिमा, तिनीहरूमाझ हुनेछ, र मेरो प्रताप माथि आकाशमा तिनीहरूसँग अवस्थित हुनेछ। अन्यजाति राष्ट्रहरूमा पनि मेरो काम उही हुनेछ। मेरो काम इस्राएलमा जस्तो थियो, त्यस्तै मेरो काम अन्यजाति राष्ट्रहरूमा पनि हुनेछ, किनभने म मेरो इस्राएलको काम फैलाउनेछु र अन्यजातिहरूका राष्ट्रहरूमा विस्तार गर्नेछु।

मेरो आत्माले महान् काम गर्ने समय, र अन्यजाति राष्ट्रहरूमाझ मैले मेरो काम सुरु गर्ने समय अहिले नै हो। त्योभन्दा बढी, यो त्यो समय हो जब म सबै सृजित प्राणीहरू प्रत्येकलाई तिनीहरूको यथाक्रम श्रेणीमा राख्दै वर्गीकरण गर्छु, ताकि मेरो काम अझ छिटोछरितो रूपमा अगाडि बढ्न सकोस् र त्यो नतिजाहरू हासिल गर्न अझ बढी सक्षम होस्। त्यसैले, म तँबाट के माग गर्छु भने, अझै पनि तँ आफ्नो सम्पूर्ण सत्त्वलाई मेरा सबै काममा अर्पण गर्, अनि, अझ बढी, मैले तँमा गरेका मेरा कामलाई तँ स्पष्ट रूपमा खुट्ट्या र सही रूपमा चिन्, र तँ आफ्नो सम्पूर्ण शक्ति मेरो काममा समर्पित गर्, ताकि मेरो कामले अझ ठूला नतिजाहरू हासिल गर्न सकोस्‌। यो कुरा तैँले बुझ्नैपर्छ। आपसमा होड गर्न, आकस्मिक योजना खोज्न, वा आफ्नो देहका लागि सुख खोज्नबाट टाढा बस्, ताकि मेरो काममा ढिलाइ नहोस्, र तेरो अद्भुत भविष्यमा छेकथुन नहोस्। तिमीहरूलाई जोगाउनु त कता हो कता, त्यस्ता कार्यले तिमीहरूमाथि विनाश मात्र ल्याउन सक्छ। के यो तेरो मूर्खता हुनेछैन र? तँ आज लिप्त हुने कुरा नै तेरो भविष्यलाई बिगारिरहेको कुरा हो, जबकि तैँले आज सहने पीडाले नै तेरो सुरक्षा गरिरहेको छ। तँ यी चीजहरूबारे स्पष्ट रूपमा सचेत हुनुपर्छ, ताकि आफूलाई उम्किन कठिन लाग्ने परीक्षाको सिकार हुनबाट तँ जोगिन सक्, र बाटो बिराएर बाक्लो कुहिरोभित्र छिरेर फेरि कहिल्यै सूर्य भेट्टाउन असक्षम हुनबाट जोगिन सक्। जब बाक्लो कुहिरो हट्छ, तब तैँले आफूलाई महान् दिनको न्यायमाझ पाउनेछस्‌। त्यस समयसम्म, मेरो दिन मानिसजातिको नजिक आएको हुनेछ। तँ कसरी मेरो न्यायबाट उम्कनेछस्‌? तैँले कसरी सूर्यको चर्को तापलाई सहन सक्‍नेछस्‌? मैले मानिसलाई मेरो प्रचुरता प्रदान गर्दा, ऊ त्यसलाई आफ्नो छातीमा सँगालेर राख्दैन, बरु कसैको ध्यान नजाने ठाउँमा पन्छाइदिन्छ। मेरो दिन मानिसमाथि ओर्लिँदा, ऊ मेरो प्रचुरता पत्ता लगाउन, वा मैले धेरै अघि उसलाई सुनाएका सत्यताका तीता वचनहरू भेट्टाउन नसक्ने अवस्थामा हुन्छ। ऊ बिलौना गर्नेछ र कराउनेछ, किनभने उसले ज्योतिको चमक गुमाएको छ र ऊ अन्धकारमा खसेको छ। आज तिमीहरू जे देख्छौ त्यो मेरो मुखको धारिलो तरवार मात्र हो; तिमीहरूले मेरो हातको डण्डा वा मैले मानिसलाई जलाउन प्रयोग गर्ने ज्वाला देखेका छैनौ। त्यसैले तिमीहरू मेरो उपस्थितिमा अझै पनि दम्भी र असंयमित छौ, र त्यसैले तिमीहरू मेरो मुखले बोलेको कुराबारे आफ्नो मानव जिब्रोले विवाद गर्दै मेरो घरमा मसँग झगडा गर्छौ। मानिस मसँग डराउँदैन, र आजको दिनसम्म पनि मप्रति शत्रुतामा खडा भइरहन्छ, अझै पनि पटक्कै डराएको महसुस गर्दैन। तिमीहरूको मुखमा अधर्मीहरूका जिब्रो र दाँत छन्। तिमीहरूका शब्द र कार्यहरू हव्वालाई पाप गर्न लोभ्याउने सर्पका जस्तै छन्। तिमीहरू एक-अर्कासँग खुनको बदला खुन, ज्यानको बदला ज्यान लिन्छौ, र तिमीहरू पद, ख्याति र प्राप्ति खोसेर राख्न मेरो उपस्थितिमा सङ्घर्ष गर्छौ, तैपनि म तिमीहरूका शब्द र कार्यहरू गोप्य रूपमा हेरिरहेको छु भन्‍ने कुरा तिमीहरू थाहा पाउँदैनौ। तिमीहरू मेरो नजरमा पर्नुभन्दा अघि नै, मैले तिमीहरूको हृदयको गहिराइ व्यक्त गरिसकेको छु। मानिस सधैँ मेरो हातको पकडबाट उम्कन र मेरा आँखाहरूको छानबिनबाट छल्न चाहन्छ, तर मैले उसका शब्द वा कार्यहरूलाई कहिल्यै पन्छाएको छैनँ। बरु, म ती शब्द र कार्यहरूलाई जानाजानी मेरा आँखामा पर्न दिन्छु, ताकि म मानिसको अधार्मिकतालाई सजाय दिन सकूँ र उसको विद्रोहीपनमाथि न्याय कार्यान्वयन गर्न सकूँ। तसर्थ, मानिसका गोप्य शब्द र कार्यहरू सधैँ मेरो न्यायको आसनसामु रहन्छन्, र मेरो न्यायले मानिसलाई कहिल्यै छोडेको छैन, किनभने उसको विद्रोहीपन अति धेरै छ। मेरो काम भनेको मेरो आत्माको उपस्थितिमा बोलिएका र गरिएका मानिसका सबै शब्द र कार्यलाई जलाउनु र शुद्ध गर्नु हो। यसरी,[अ] जब म पृथ्वी छोडेर जान्छु, तब मानिसले अझै पनि मप्रतिको आफ्नो बफादारी कायम राख्नेछ, र ऊ अझै पनि मेरो कामप्रति मेरा पवित्र सेवकहरूले मेरो सेवा गर्दा गरेजस्तै व्यवहार गर्न सक्नेछ, जसले गर्दा पृथ्वीमा मेरो काम पूरा हुने दिनसम्म त्यो जारी रहन सकोस्।

फूटनोटहरू:

क. मूल पाठमा “यस प्रकारले” भन्‍ने वाक्यांश समावेश छैन।


तिमीहरू चरित्रमा अति नै तुच्छ छौ!

तिमीहरू सबै जना भव्य आसनहरूमा बस्छौ, आफूजस्ता साना पुस्ताहरूलाई व्याख्यान दिन्छौ र तिनीहरू सबैलाई आफूसँगै बस्न लगाउँछौ। कसरी तिमीहरूलाई आफ्ना “वंशजहरू” ले धेरैअघि नै निस्सासिएर मेरो काम गुमाइसके भनेर थाहा नहुन सक्छ? मेरो महिमा पूर्वको भूमिदेखि पश्चिमको भूमिसम्म चम्किन्छ, तैपनि जब यो पृथ्वीको पल्लो छेउसम्म फैलिन्छ र उदाउन अनि चम्किन थाल्छ, तब म आफ्नो महिमा पूर्वबाट लैजानेछु र यसलाई पश्चिममा ल्याउनेछु ताकि पूर्वमा मलाई त्याग्ने अन्धकारका मानिसहरू त्यसपछि ज्योतिबाट वञ्चित होऊन्। जब त्यो हुन्छ, तब तिमीहरू छायाँको बेँसीमा जिउनेछौ। आजकाल मानिसहरू पहिलेभन्दा सयगुणा राम्रा भए पनि, तिनीहरू अझै पनि मेरा मागहरू पूरा गर्न सक्दैनन् र तिनीहरू अझै पनि मेरो महिमाको गवाही होइनन्। तिमीहरू पहिलेभन्दा सयगुणा राम्रा हुन सक्नु पूर्ण रूपमा मेरो कामको परिणाम हो; यो पृथ्वीमा मेरो कामले फलाएको फल हो। तर, मलाई अझै पनि तिमीहरूका बोलीवचन र कार्यहरू, साथै तिमीहरूको चरित्रप्रति घृणा लाग्छ र मलाई तिमीहरूले मेरो अगाडि गर्ने व्यवहारप्रति असाध्यै रिस उठ्छ, किनभने तिमीहरूमा मबारे कुनै बुझाइ छैन। त्यसोभए, तिमीहरू कसरी मेरो महिमा जिउन सक्छौ र तिमीहरू कसरी मेरो भावी कामप्रति अर्पित हुन सक्छौ? तिमीहरूको आस्था एकदमै सुन्दर छ; तिमीहरू मेरो कामका खातिर आफ्नो सम्पूर्ण जीवन अर्पण गर्न इच्छुक छौ र तिमीहरू यसका लागि आफ्नो ज्यान बलिदान दिन इच्छुक छौ भनेर भन्छौ, तर तिमीहरूका स्वभावहरू त्यति परिवर्तन भएका छैनन्। तिमीहरूको वास्तविक व्यवहार एकदमै दयनीय भए पनि, तिमीहरू अहङ्कारी रूपमा मात्रै बोल्छौ। यो त मानिसहरूका जिब्रा र ओठहरू स्वर्गमा तर तिनीहरूका खुट्टाहरू चाहिँ निकै तल पृथ्वीमा हुनुजस्तो हो र फलस्वरूप, तिनीहरूका बोलीवचन र कार्यहरू अनि तिनीहरूको प्रतिष्ठा अझै चकनाचुर र ध्वस्त छन्। तिमीहरूको प्रतिष्ठा नष्ट भएको छ, तिमीहरूको आचरण नीच छ, तिमीहरूको बोल्ने तरिका तल्लो स्तरको छ र तिमीहरूको जीवन घृणास्पद छ; तिमीहरूको सम्पूर्ण मानवतासमेत तल्लो स्तरको नीच छ। तिमीहरू अरूप्रति सङ्कीर्ण मनका छौ र तिमीहरू हरेक सानातिना कुरामा मोलतोल गर्छौ। तिमीहरू आफ्नै प्रतिष्ठा र हैसियतबारे झगडा गर्छौ, यहाँसम्म कि तिमीहरू नरक र आगोको कुण्डमा ओर्लनसमेत इच्छुक हुन्छौ। तिमीहरूका हालका बोलीवचन र कार्यहरू मैले तिमीहरू पापी हौ भनी निर्धारण गर्न पर्याप्त छन्। मेरो कामप्रतिको तिमीहरूको मनोवृत्ति मैले तिमीहरू अधर्मी हौ भनी निर्धारण गर्न पर्याप्त छ र तिमीहरूका सबै स्वभाव तिमीहरू घृणाले भरिएको फोहोर आत्मा हौ भनी औँल्याउन पर्याप्त छन्। तिमीहरूका प्रकटीकरणहरू र तिमीहरूले प्रकट गर्ने कुराहरू तिमीहरू अशुद्ध आत्माहरूको रगत पिएर अघाएका मानिस हौ भन्न पर्याप्त छन्। जब स्वर्गको राज्यमा प्रवेश गर्ने कुरा उल्लेख गरिन्छ, तब तिमीहरू आफ्ना भावनाहरू प्रकट गर्दैनौ। के तिमीहरू अहिले जस्ता छौ त्यो मेरो स्वर्गको राज्यको ढोकाभित्र पस्न पर्याप्त छ भनी तिमीहरू विश्‍वास गर्छौ? के तिमीहरू आफ्ना बोलीवचन र कार्यहरूलाई पहिले मैले जाँच नगरी मेरो काम र वचनहरूको पवित्र भूमिमा प्रवेश गर्ने अनुमति प्राप्त गर्न सक्छौ भनी विश्‍वास गर्छौ? कसले मेरो आँखामा छारो हाल्न सक्छ? तिमीहरूको घृणास्पद, तुच्छ व्यवहार र कुराकानी मेरो नजरबाट कसरी उम्कन सक्छ? तिमीहरूको जीवन ती अशुद्ध आत्माहरूको रगत पिउने र मासु खाने जीवन हो भनी मैले निर्धारण गरेको छु किनभने तिमीहरू हरेक दिन मेरो अगाडि तिनको नक्कल गर्छौ। मेरो अगाडि, तिमीहरूको व्यवहार विशेष गरी खराब र तुच्छ छ, त्यसैले मलाई तिमीहरू कसरी पो घिनलाग्दा नलाग्न सक्छ र? तिमीहरूका शब्दहरूमा अशुद्ध आत्माहरूका अशुद्धताहरू छन्: तिमीहरू जादुगरी गर्नेहरू र छल गर्ने अनि अधर्मीहरूको रगत पिउनेहरूले जस्तै फकाउँछौ, लुकाउँछौ र चापलुसी गर्छौ। मानिसका सबै प्रकटीकरण अत्यन्तै अधर्मी छन्, त्यसैले सबै मानिसलाई धर्मीहरू हुने पवित्र भूमिमा कसरी राख्न सकिन्छ र? के तँ तेरो त्यो घृणास्पद व्यवहारले तँलाई ती अधर्मीहरूबाट पवित्र व्यक्तिका रूपमा अलग गर्न सक्छ भन्‍ने सोच्छस्? तेरो सर्पजस्तो जिब्रोले अन्ततः विनाश मच्चाउने र घृणित कुराहरू गर्ने तेरो यस देहलाई बर्बाद गर्नेछ अनि अशुद्ध आत्माहरूको रगतले लतपतिएका तेरा ती हातहरूले पनि अन्ततः तेरो प्राणलाई नरकमा तान्नेछन्। त्यसोभए, तँ किन फोहोरले लतपतिएको तेरो हात धुन यस मौकाको सदुपयोग गर्दैनस्? अनि तँ किन अधर्मी शब्दहरू बोल्ने आफ्नो त्यो जिब्रो काट्न यस अवसरको फाइदा उठाउँदैनस्? के तँ आफ्नो हात, जिब्रो र ओठका खातिर नरकको आगोमा कष्ट भोग्न इच्छुक हुन सक्छस्? म दुवै आँखाले असङ्ख्य मानिसहरूको हृदयको गहन-जाँच गर्छु, किनभने मैले मानवजातिलाई सृष्टि गर्नुभन्दा धेरैअघि नै मानिसहरूको हृदयलाई आफ्नो हातमा जकडेको थिएँ। मैले धेरैअघि नै तिनीहरूको हृदयलाई छर्लङ्गै देखेको थिएँ, त्यसैले तिनीहरूका सोचहरू मेरो नजरबाट कसरी उम्कन सक्छन् र? तिनीहरू मेरो आत्माद्वारा भस्म हुनबाट उम्कन कसरी ढिला नहुन सक्छन् र?

तेरा ओठहरू ढुकुरभन्दा दयालु छन् तर तेरो हृदय त्यो बुढो सर्पभन्दा बढी दुष्ट छ। तेरा ओठहरू लेबनानी महिलाहरू जत्तिकै सुन्दर छ, तैपनि तेरो हृदय तिनीहरूको भन्दा दयालु छैन र यो निश्चित रूपमा कनानीहरूको सुन्दरताको तुलनामा आउन सक्दैन। तेरो हृदय अत्यन्तै छली छ! मलाई घिन लाग्ने कुराहरू अधर्मीहरूको ओठ र तिनीहरूको हृदय मात्र हुन् र म मानिसहरूले पवित्र जनहरूलाई नउछिनून् भन्ने माग गर्छु; मलाई अधर्मीहरूका दुष्ट कार्यहरूप्रति अरुचि लाग्छ र म तिनीहरूले आफ्नो फोहोरीपन फाल्न र तिनीहरू आफ्नो हालको फसादबाट उम्कन सकून् भन्‍ने आशा गर्छु ताकि तिनीहरू ती अधर्मीहरूभन्दा अलग देखिन सकून् अनि धर्मीहरूसँग जिउन र पवित्र हुन सकून्। म जस्तो परिस्थितिमा छु, तिमीहरू पनि त्यस्तै परिस्थितिमा छौ, तैपनि तिमीहरू फोहोरमा लतपतिएका छौ; तिमीहरूमा सुरुवातमा सृष्टि गरिएका मानिसहरूको मूल रूप अलिकति पनि छैन। अझ भन्‍ने हो भने, तिमीहरूले हरेक दिन अशुद्ध आत्माहरूको रूपको नक्‍कल गर्दै तिनीहरू जे गर्छन् त्यही गर्ने र तिनीहरू जे भन्छन् त्यही भन्‍ने भएकाले, तिमीहरूका सबै अङ्ग—तिमीहरूको जिब्रो र ओठसमेत—तिनीहरूको फोहोर पानीमा यस हदसम्म भिजेका छन् कि तिमीहरू पूर्ण रूपमा त्यस्ता दागले ढाकिएका छौ, र तिमीहरूको एउटा अङ्ग पनि मेरो कामका लागि प्रयोग गर्न मिल्दैन। यो एकदमै हृदयविदारक छ! तिमीहरू घोडा र चौपायाहरूको यस्तो संसारमा जिउँछौ, तैपनि तिमीहरूले वास्तवमा व्यथित महसुस गर्दैनौ; तिमीहरू खुसीले भरिपूर्ण छौ अनि स्वतन्त्र र सहज रूपले जिउँछौ। तिमीहरू त्यो फोहोर पानीमा यताउता पौडिरहेका छौ, तैपनि तिमीहरू वास्तवमा आफू यस्तो दुर्दशामा खसेको महसुस गर्दैनौ। तिमीहरू हरेक दिन अशुद्ध आत्माहरूसँग समय बिताउँछौ र “मलमूत्र” सँग सम्पर्क गर्छौ, अनि तिमीहरूको जीवन निकै तुच्छ छ; तैपनि तँलाई आफू मानव संसारमा बिलकुलै नजिएको र आफू आफ्नै नियन्त्रणमा नभएको कुरा वास्तवमै थाहा छैन। के तँलाई तेरो जीवन धेरै पहिले नै ती अशुद्ध आत्माहरूद्वारा कुल्चिसकिएको छ, वा तेरो चरित्र धेरै पहिले नै फोहोर पानीद्वारा दूषित भइसकेको छ भन्‍ने थाहा छैन? के तँ आफू सांसारिक स्वर्गमा जिइरहेको, र खुसीयालीमाझ रहेको भन्ठान्छस्? के तँलाई आफू अशुद्ध आत्माहरूको साथमा जीवन जिएको, र तिनीहरूले तेरा लागि तयार गरेका सबै कुरासँग सह-अस्तित्वमा रहेको थाहा छैन? तैँले जिउने शैलीको कसरी कुनै अर्थ हुन सक्थ्यो र? तेरो जीवनको कुनै मूल्य कसरी हुन सक्थ्यो र? तँ आफ्ना आमाबुबा, अशुद्ध आत्माहरूका आमाबुबाका लागि दौडधुप गरिरहेको छस्, तैपनि तँलाई हानि गर्नेहरू तँलाई जन्म दिने र हुर्काउने तिनै अशुद्ध आत्माहरूका आमाबुबा हुन् भन्‍ने तँलाई वास्तवमा अत्तोपत्तो छैन। त्योभन्दा बढी, तेरा सबै फोहोर वास्तवमा तिनीहरूले नै तँलाई दिएका हुन् भन्‍ने तँलाई थाहा छैन; तैँले जान्ने भनेकै तिनीहरू तँलाई “आनन्द” दिन सक्छन्, तिनीहरू तँलाई सजाय दिँदैनन्, न त तिनीहरू तँलाई गलत नै ठहराउँछन् र विशेष गरी तिनीहरू तँलाई सराप दिँदैनन् भन्ने मात्र हो। तिनीहरू तँसँग कहिल्यै रुष्ट भएका छैनन् तर तँलाई रमाइलो र मिलनसार रूपमा व्यवहार गर्छन्। तिनीहरूका शब्दहरूले तेरो हृदयलाई पोषण दिन्छन् र तँलाई मोहित पार्छन् जसले गर्दा तँ दिशाहीन बन्छस् र थाहै नपाई, तँ त्यसमा तानिएर तिनीहरूको सेवा गर्न इच्छुक हुन्छस्, तिनीहरूको माध्यम र दास बन्छस्। तँसँग कुनै गुनासाहरू हुँदैनन्, तर कुकुरजस्तै र घोडाजस्तै तिनीहरूका लागि काम गर्न इच्छुक हुन्छस्; तँ तिनीहरूद्वारा भ्रमित हुन्छस्। यसले गर्दा, मैले गर्ने कामप्रति तेरा प्रतिक्रियाहरू हुँदैनन्। तैँले सधैँ मेरो हातबाट सुटुक्क उम्कन चाहनु र तैँले सधैँ मबाट छलपूर्वक निगाह पाउन मिठा शब्दहरू प्रयोग गर्न चाहनु कुनै अचम्म होइन। वास्तवमा, तँसँग अर्को योजना, अर्को प्रबन्ध छँदै थियो। तँ सर्वशक्तिमान्‌का रूपमा मेरा कार्यहरू थोरै देख्न सक्छस्, तर तँलाई मेरो न्याय र सजायबारे अलिकति पनि ज्ञान छैन। तँलाई मेरो सजाय कहिले सुरु भयो भन्‍ने थाहा छैन; तँ मलाई ठग्न मात्र जान्छस्—तैपनि म मानिसबाट कुनै उल्लङ्घन सहनेछैनँ भन्‍ने तँलाई थाहा छैन। तैँले मेरो सेवा गर्ने सङ्कल्प गरिसकेको हुनाले, म तँलाई जान दिनेछैनँ। म दुष्टतालाई घृणा गर्ने परमेश्‍वर हुँ र म मानिसको डाह गर्ने परमेश्‍वर हुँ। तैँले आफ्ना शब्दहरू वेदीमा राखिसकेको हुनाले, म तँलाई मेरो आँखाकै अगाडि भाग्न दिनेछैनँ, न त म तँलाई दुई मालिकको सेवा गर्न नै दिनेछु। तैँले आफ्ना शब्दहरू मेरो वेदीमा र मेरो आँखाअगाडि राखिसकेपछि तेरो दोस्रो प्रेम हुन सक्छ भन्ने सोचेको थिइस्? म मानिसहरूलाई मलाई यसरी मूर्ख बनाउन कसरी दिन सक्थेँ र? के तैँले आफ्नो जिब्रोले मलाई त्यतिकै भाकल गर्न र शपथ खान सक्छस् भनी सोचेको थिइस्? तँ कसरी मेरो सिंहासन, म सर्वोच्च परमेश्‍वरको सिंहासनको कसम खान सक्थिस् र? के तैँले आफ्ना शपथहरू बितिसकेका छन् भनी सोचेको थिइस्? म तिमीहरूलाई भन्छु: तिमीहरूको देह बितेर गए पनि, तिमीहरूका शपथहरू बितेर जान सक्दैनन्। अन्त्यमा, म तिमीहरूलाई तिमीहरूका शपथहरूका आधारमा दोषी ठहराउनेछु। तर, तिमीहरू आफ्ना शब्दहरू मेरो अगाडि राखेर मसँग झाराटारुवा तरिकाले व्यवहार गर्न सक्छौ र तिमीहरूको हृदयले अशुद्ध आत्माहरू र दुष्ट आत्माहरूको सेवा गर्न सक्छ भनी विश्‍वास गर्छौ। मेरो रिसले कुकुर र सुँगुरजस्ता ती मानिसहरूको छललाई कसरी सहन सक्थ्यो र? मैले आफ्ना प्रशासनिक आदेशहरू कार्यान्वयन गर्नैपर्छ र ममा आस्था राख्ने ती सबै कट्टर, “भक्त” जनहरूलाई अशुद्ध आत्माहरूको हातबाट खोसेर ल्याउनैपर्छ ताकि तिनीहरूले मलाई अनुशासित ढङ्गमा “पर्खन”, तिनीहरू मेरो गोरु बन्न, मेरो घोडा बन्न र मेरो वधको कृपामा रहन सकून्। म तँलाई तेरा अघिल्ला सङ्कल्पहरू उठाएर फेरि एक पटक मेरो सेवा गर्न लगाउनेछु। म मलाई ठग्ने कुनै पनि सृजित प्राणीलाई अनुमति दिनेछैनँ। के तैँले मेरो अगाडि तँ मनपरी अनुरोधहरू गर्न र झुट बोल्न सक्छस् भन्ने सोचेको थिइस्? के तैँले मैले तेरा बोलीवचन र कार्यहरू सुनेको वा देखेको छैनँ भनी सोचेको थिइस्? तेरा बोलीवचन र कार्यहरू कसरी मेरो नजरमा नपरेका हुन सक्थे र? म कसरी मानिसहरूलाई त्यसरी मलाई धोका दिन अनुमति दिन सक्थेँ र?

धेरै वसन्त र शरदहरूमा तिमीहरूसँग सङ्गत गर्दै म तिमीहरूमाझ रहेको छु; म तिमीहरूमाझ लामो समयदेखि बसेको छु र मैले तिमीहरूसँगै बाँचेको छु। तिमीहरूका घिनलाग्दा व्यवहारहरूमध्ये कतिचाहिँ मेरा आँखैअघिबाट फुत्किएका छन् र? तिमीहरूका ती हृदयस्पर्शी शब्दहरू निरन्तर मेरा कानहरूमा गुन्जिरहेका छन्; तिमीहरूका लाखौँलाख आकांक्षाहरू मेरो वेदीमा राखिएका छन्—ती यति धेरै छन् कि तिनलाई गन्‍न पनि सकिँदैन। तथापि, जहाँसम्म तिमीहरूको समर्पण र तिमीहरूले के अर्पण गर्न सक्छौ भन्‍ने सवाल छ, तिमीहरूले एक सुका पनि दिँदैनौ। तिमीहरूले मेरो वेदीमा एक थोपा इमानदारिता पनि चुहाउँदैनौ। मप्रतिको तिमीहरूको विश्‍वासका फलहरू कहाँ छन्? तिमीहरूले मबाट अनन्त अनुग्रह प्राप्त गरेका छौ, र तिमीहरूले स्वर्गबाट आएका अनन्त रहस्यहरू देखेका छौ; मैले तिमीहरूलाई स्वर्गको ज्वाला समेत देखाएको छु, तर मसँग तिमीहरूलाई जलाउने हृदय छैन। तैपनि, तिमीहरूले यसको बदलामा मलाई कति नै दिएका छौ र? तिमीहरू मलाई कति दिन इच्छुक छौ? मैले तिमीहरूलाई दिएको खानेकुरा हातमा लिएर तिमीहरू मतिर फर्कन्छौ र मलाई त्यो खानेकुरा दिन्छौ, र तिमीहरूले त्यो खानेकुरा आफ्नै कडा मेहनतको पसिनाद्वारा पाएको अनि आफूसँग भएका सबै कुरा मलाई चढाएको हो भनेर समेत भन्छौ। तैँले मलाई दिएका सबै “दानहरू” मेरै वेदीबाट चोरिएका कुरा हुन् भनी तँलाई कसरी थाहा हुन सक्दैन र? यसअलावा, अहिले तैँले ती कुराहरू मलाई उपहार दिँदै छस्, के तैँले मलाई ठगिरहेको छैनस् र? मैले आज जे कुरा उपभोग गर्छु त्यो सबै मेरो वेदीका भेटीहरू हुन्, र तैँले तेरो कडा मेहनतबाट प्राप्त गरी मलाई चढाएका कुराहरू होइनन् भनी तँलाई कसरी थाहा हुन सक्दैन र? तिमीहरूले वास्तवमा यसरी मलाई ठग्‍ने दुस्साहस गर्छौ, अनि तिमीहरूलाई कसरी मैले क्षमा दिन सक्छु र? मैले यो कुरालाई अझै सहिरहूँ भनेर तिमीहरूले कसरी अपेक्षा गर्न सक्छौ? मैले तिमीहरूलाई सब थोक दिएको छु। मैले तिमीहरूको लागि हरेक कुरा खुला गरेको छु, तिमीहरूका आवश्यकताहरूको लागि प्रबन्ध गरेको छु, र तिमीहरूको आँखा खोलेको छु, तैपनि तिमीहरूले आफ्ना विवेकलाई बेवास्ता गर्दै यस प्रकारले मलाई ठग्छौ। मैले निस्वार्थ रूपमा तिमीहरूलाई सब थोक अर्पेको छु, ताकि तिमीहरूले कष्ट भोगे पनि मैले स्वर्गबाट ल्याएका सब थोक प्राप्त गर। यति हुँदाहुँदै पनि तिमीहरूसँग कुनै समर्पणता छैन, र तिमीहरूले थोरै योगदान दिएको भए पनि तिमीहरू पछि मसँग त्यसको “हिसाब किताब मिलाउन” खोज्छौ। के तेरो दान व्यर्थ हुनेछैन र? तैँले मलाई जे दिएको छस् त्यो केवल बालुवाको कण हो, तैपनि तँ मबाट एक टन सुन माग्छस्। के तँ केवल अनुचित हुँदै छैनस् र? म तिमीहरूमाझ काम गर्छु। मलाई दश प्रतिशत दिनुपर्ने कुराको कुनै नामनिसाना छैन, अतिरिक्त बलिदानहरूको त कुरै छोडौं। यसबाहेक, जो भक्तिपूर्ण छन् तिनीहरूले दान दिएको दश प्रतिशत पनि दुष्टहरूले कब्जा गर्छन्। के तिमीहरू मबाट टाढा छरिएका छैनौ र? के तिमीहरू सबै मेरो विरोधी भएका छैनौ र? के तिमीहरू सबैले मेरो वेदी तहसनहस पारिरहेका छैनौ र? कसरी त्यस्ता मानिसहरू मेरो नजरमा सम्पत्ति हुन सक्छन् र? के तिनीहरू मैले घृणा गर्ने सुँगुर र कुकुरहरू होइनन् र? कसरी मैले तिमीहरूका दुष्कर्महरूलाई सम्पत्तिको रूपमा उल्लेख गर्न सक्छु र? मेरो काम वास्तवमा कसको लागि गरिएको हो? के यसको उद्देश्य केवल मेरो अख्तियारी प्रकट गर्न तिमीहरू सबैलाई प्रहार गर्नु हुन सक्छ? के तिमीहरूको जीवन मेरो एउटै वचनमा अडिएको छैन र? किन मैले तिमीहरूलाई निर्देशन दिन वचनहरू मात्र प्रयोग गरिरहेको छु र तिमीहरूलाई सकेसम्म चाँडो प्रहार गर्न वचनहरूलाई तथ्यमा परिणत गरेको छैनँ? के मेरा वचनहरू र कामको उद्देश्य मानवजातिलाई प्रहार गर्नु मात्र हो? के म निर्दोषहरूलाई जथाभाबी मार्ने परमेश्‍वर हुँ? अहिले, तिमीहरूमध्ये कति जना मानव जीवनको सही मार्ग खोज्न आफ्नो सम्पूर्ण सारत्व लिएर मकहाँ आइरहेका छौ? तिमीहरूको शरीर मात्र मेरो सामु छ; तिमीहरूको हृदय त स्वतन्त्र घुमिरहेको छ, मदेखि धेरै, धेरै टाढा रहेको छ। तिमीहरूलाई मेरो काम वास्तवमा के हो भन्‍ने थाहा नभएकोले, तिमीहरूमध्ये धेरै जना, सजाय वा न्याय नभएको स्वर्गमा बाँच्ने आशा गर्दै, मलाई छाडी जान र आफूलाई मदेखि टाढा लैजान चाहन्छौ। के मानिसहरूले आफ्नो हृदयभित्र चाहेको कुरा यही होइन र? मैले अवश्य पनि तँलाई वाध्य पार्ने कोसिस गरिरहेको छैनँ। तैँले जुन मार्ग लिन्छस् त्यो तेरो आफ्नै रोजाइ हो। आजको मार्गमा न्याय र श्राप पनि साथै छ, तर तिमीहरू सबैलाई थाहा हुनुपर्छ कि मैले तिमीहरूलाई जे प्रदान गरेको छु, चाहे ती न्याय हुन् वा सजाय, ती तिमीहरूलाई मैले प्रदान गर्न सक्‍ने सबैभन्दा राम्रा उपहारहरू र तिमीहरूलाई तुरुन्तै चाहिने कुराहरू हुन्।


व्यवस्थाको युगको काम

यहोवाले इस्राएलीहरूमा गरेको कामले मानवजातिमाझ परमेश्‍वरको पृथ्वीको उद्गम स्थल स्थापित गर्‍यो, जुन उहाँ उपस्थित भएको पवित्र स्थान पनि थियो। उहाँले आफ्नो काम इस्राएलका मानिसहरूमा सीमित गर्नुभयो। सुरुमा, उहाँले इस्राएलबाहिर काम गर्नुभएन तर त्यसको सट्टा, उहाँले आफ्नो कामको दायरा सीमित गर्नका लागि आफूलाई उपयुक्त लागेका मानिसहरू छान्नुभयो। इस्राएल त्यो ठाउँ हो जहाँ परमेश्‍वरले आदम र हव्वा सृष्टि गर्नुभयो अनि त्यस ठाउँको धूलोबाट यहोवाले मानिस बनाउनुभयो; यो ठाउँ पृथ्वीमा उहाँको कामको आधार बन्यो। नोआको वंशज र आदमको पनि वंशज रहेका इस्राएलीहरू पृथ्वीमा यहोवाको कामको मानव जग थिए।

यसबेला, इस्राएलमा यहोवाको कामको महत्त्व, उद्देश्य र चरणहरू सम्पूर्ण पृथ्वीमा उहाँको काम अघि बढाउनु थियो, जुन इस्राएललाई यसको केन्द्रका रूपमा लिएर बिस्तारै अन्यजाति राष्ट्रहरूमा फैलियो। यो त्यो सिद्धान्त हो जुनअनुसार उहाँ ब्रह्माण्डभित्र काम गर्नुहुन्छ—सम्पूर्णलाई डोर्‍याउन एउटा निश्चित बिन्दुबाट सुरु गर्ने र त्यसपछि ब्रह्माण्डका सबै मानिसले उहाँको सुसमाचार प्राप्त नगरुन्जेल उहाँको काम विस्तार गर्ने। सुरुका इस्राएलीहरू नोआहका वंशज थिए। यी मानिसहरूलाई यहोवाको सास मात्र दिइएको थियो र तिनीहरूलाई जीवनका आधारभूत आवश्यकताहरूको ख्याल कसरी गर्ने भन्‍ने थाहा थियो, तर तिनीहरूलाई यहोवा कस्ता प्रकारका परमेश्‍वर हुनुहुन्छ वा मानिसका लागि उहाँका अभिप्रायहरू के हुन् भन्‍ने थाहा थिएन, झन् तिनीहरूलाई आफूले सृष्टिकर्ताको डर कसरी मान्नुपर्छ भनेर थाहा हुनु त परै जाओस्। पालन गर्नुपर्ने प्रावधान र व्यवस्थाहरू थिए कि थिएनन्[क] वा सृजित प्राणीहरूले सृष्टिकर्ताका लागि गर्नुपर्ने कुनै कर्तव्य थियो कि थिएन भन्‍ने कुराको हकमा भन्दा, आदमका वंशजहरूलाई यी कुराहरूबारे केही पनि थाहा थिएन। तिनीहरूलाई श्रीमानले पसिना बगाएर आफ्नो परिवारको भरणपोषण गर्नुपर्छ र श्रीमती आफ्ना श्रीमानको अधीनमा रहनुपर्छ अनि यहोवाले सृष्टि गरेको मानवजातिलाई निरन्तरता दिनुपर्छ भन्‍ने मात्र थाहा थियो। अर्को शब्दमा भन्दा, यहोवाको सास र उहाँको जीवन मात्र भएका त्यस्ता मानिसहरूलाई परमेश्‍वरका व्यवस्थाहरू कसरी पालन गर्ने वा सृष्टिकर्तालाई कसरी सन्तुष्ट पार्ने भन्‍नेबारे केही पनि थाहा थिएन। तिनीहरूले अत्यन्तै कम बुझेका थिए। त्यसैले तिनीहरूको हृदयमा कुनै कुटिल वा छली कुरा नभए पनि अनि तिनीहरूमाझ डाह र विवाद बिरलै उत्पन्न भए पनि, तिनीहरूमा सृष्टिकर्ता यहोवाबारे कुनै ज्ञान वा बुझाइ थिएन। मानिसका यी पुर्खाहरू यहोवाका कुराहरू खान र यहोवाका कामकुराहरूको आनन्द लिन मात्र जान्दथे तर तिनीहरू यहोवाको डर मान्न जान्दैनथे; तिनीहरू यहोवा नै तिनीहरूले घुँडा टेकेर आराधना गर्नुपर्ने जन हुनुहुन्छ भनेर जान्दैनथे। त्यसोभए तिनीहरूलाई कसरी उहाँको सृजित प्राणी भन्न सकिन्थ्यो र? यदि यस्तो हुन्थ्यो भने, “यहोवा सृष्टिकर्ता हुनुहुन्छ” र “मानवजातिले उहाँलाई प्रकट गर्न सकोस्, उहाँको महिमा गर्न सकोस् र उहाँको प्रतिनिधित्व गर्न सकोस् भनेर उहाँले मानवजाति सृष्टि गर्नुभयो” भन्‍ने वचनहरू व्यर्थमा बोलिएका हुनेथिएनन् र? यहोवाको डर मान्ने हृदय नभएका मानिसहरू कसरी उहाँको महिमाको गवाही बन्न सक्थे र? तिनीहरू कसरी उहाँको महिमाको प्रकटीकरण बन्न सक्थे र? के त्यसपछि “मैले आफ्नो स्वरूपमा मानवजाति सृष्टि गरेँ” भन्‍ने यहोवाका वचनहरूको त्यो दुष्ट व्यक्ति, शैतानले फाइदा उठाउनेथिएन र? के त्यसपछि यी वचनहरू यहोवाले मानवजातिलाई सृष्टि गरेकामा लाजको चिह्न बन्नेथिएनन् र? कामको त्यो चरण पूरा गर्नका लागि, यहोवाले मानवजाति सृष्टि गर्नुभएपछि, आदमदेखि नोआसम्म तिनीहरूलाई निर्देशन दिनुभएन वा मार्गदर्शन गर्नुभएन। बरु, जलप्रलयले संसार नष्ट नगरून्जेल उहाँले नोआका वंशज र आदमका पनि वंशज रहेका इस्राएलीहरूलाई औपचारिक रूपमा मार्गदर्शन गर्न थाल्नुभएन। इस्राएलमा उहाँको काम र वाणीहरूले इस्राएलका सबै मानिसलाई इस्राएलको भूमिभरि आफ्नो जीवन जिउँदा मार्गदर्शन गऱ्यो, त्यसरी मानिसलाई के देखाइयो भने यहोवा मानिसले उहाँबाट जीवन पाउन र ऊ धूलोबाट उठेर सृजित मानिस बन्न सकोस् भनेर मानिसमा सास फुक्न मात्र सक्नुहुन्थ्यो होइन, तर उहाँ मानवजातिलाई भस्म गर्न र मानवजातिलाई सराप दिन अनि मानवजातिलाई शासन गर्न आफ्नो डण्डा प्रयोग गर्न पनि सक्नुहुन्थ्यो। त्यसैले, तिनीहरूले के पनि देखे भने यहोवा पृथ्वीमा मानिसको जीवनलाई मार्गदर्शन गर्न अनि दिन र रातको समयअनुसार मानिसमाझ बोल्न र काम गर्न सक्नुहुन्थ्यो। उहाँले गरेको काम उहाँका सृजित प्राणीहरूले मानिस उहाँले उठाएको धूलोबाट आएको हो र त्यसबाहेक मानिस उहाँद्वारा बनाइएको हो भनी जान्न सकून् भनेर मात्रै थियो। यति मात्र होइन, तर उहाँले पहिले इस्राएलमा आफ्नो काम गर्नुभयो ताकि अन्य मानिसहरू र राष्ट्रहरूले (जो वास्तवमा इस्राएलबाट अलग थिएनन्, बरु इस्राएलीहरूबाटै छुट्टिएका थिए, तैपनि अझै आदम र हव्वाकै वंशज थिए) इस्राएलबाट यहोवाको सुसमाचार प्राप्त गर्न सकून्, ताकि ब्रह्माण्डका सबै सृजित प्राणीले यहोवालाई महान् मानेर उहाँको डर मान्न र उहाँलाई सम्मान गर्न सकून्। यदि यहोवाले इस्राएलमा आफ्नो काम सुरु नगर्नुभएको भए, तर यसको सट्टा, मानवजाति सृष्टि गरेर तिनीहरूलाई पृथ्वीमा निस्फिक्री जीवन जिउन मात्र दिनुभएको भए, त्यस अवस्थामा, मानिसको भौतिक प्रकृति विचार गर्दा (प्रकृतिको अर्थ मानिसले आफूले देख्न नसक्ने कुराहरू कहिल्यै जान्न सक्दैन, जसको अर्थ उसलाई मानवजाति सृष्टि गर्ने यहोवा नै हुनुहुन्थ्यो भन्‍ने थाहा हुनेथिएन र उहाँले किन त्यसो गर्नुभयो भन्‍ने त झनै थाहा हुनेथिएन), उसले मानवजाति सृष्टि गर्ने यहोवा नै हुनुहुन्थ्यो वा उहाँ यावत् थोकका प्रभु हुनुहुन्छ भनेर कहिल्यै जान्नेथिएन। यदि यहोवाले मानवजातिलाई सृष्टि गरेर पृथ्वीमा राख्नुभएको भए र केही समयका लागि मार्गदर्शन प्रदान गर्न मानिसमाझ रहनुको सट्टा आफ्नो हात नै टकटक्याएर छोडेर जानुभएको भए, सम्पूर्ण मानवजाति शून्यमा झरेको हुनेथियो; उहाँले सृष्टि गरेको स्वर्ग र पृथ्वी अनि यावत् थोक र सम्पूर्ण मानवजातिसमेत शून्यमा झरेका हुनेथिए र त्यसबाहेक शैतानद्वारा कुल्चिएका हुनेथिए। त्यस अवस्थामा, “पृथ्वीमा, अर्थात् यहोवाको सृष्टिबीच, उहाँसँग खडा हुने ठाउँ, एउटा पवित्र स्थान हुन सकोस्” भन्‍ने उहाँको इच्छा चकनाचुर हुनेथियो। अनि त्यसैले, मानवजाति सृष्टि गर्नुभएपछि, उहाँले मानिसहरूलाई तिनीहरूको जीवनमा मार्गदर्शन गर्नुभयो र मानवजातिबीचबाट तिनीहरूसँग बोल्नुभयो—यी सब उहाँको इच्छा साकार पार्न र उहाँको योजना साकार पार्नका लागि थियो। उहाँले इस्राएलमा गरेको काम उहाँले यावत् थोक सृष्टि गर्नुअघि बनाएको योजना साकार पार्नका लागि मात्र थियो र त्यसकारण उहाँले पहिले इस्राएलीहरूमाझ काम गर्नु र उहाँले यावत् थोक सृष्टि गर्नु एकअर्कासँग बाझिदैँनथ्यो, तर ती दुवै उहाँको व्यवस्थापन, उहाँको काम र उहाँको महिमाका खातिर गरिएका थिए अनि उहाँले मानवजातिलाई सृष्टि गर्नुको महत्त्वलाई अझ गहन बनाउनका लागि गरिएका थिए। उहाँले नोआपछि दुई हजार वर्षसम्म पृथ्वीमा मानवजातिको जीवनलाई मार्गदर्शन गर्नुभयो, मानिसहरूलाई यावत् थोकका प्रभु, यहोवाको डर कसरी मान्ने, आफ्नो जीवनलाई कसरी आचरणमा ढाल्ने र कसरी जिउने अनि सबैभन्दा महत्त्वपूर्ण कुरा, यहोवाको गवाही कसरी दिने, उहाँप्रति कसरी समर्पित हुने र उहाँको डर कसरी मान्ने, यहाँसम्म कि दाऊद र तिनका पूजाहारीहरूले जस्तै सङ्गीतद्वारा उहाँको प्रशंसा कसरी गर्ने भनी बुझ्नसमेत मद्दत गर्नुभयो।

यहोवाले आफ्नो कार्य गर्नुभएको दुई हजार वर्षको अवधिभन्दा अगाडि मानिसलाई केही पनि थाहा थिएन र प्रायः सबै मानवजाति भ्रष्टतामा गिरेको थियो, जलप्रलयले संसारलाई नष्ट गर्नु अगाडि सम्ममा तिनीहरू छाडापन र भ्रष्टताको गहिराइमा पुगिसकेका थिए, यसरी तिनीहरूको हृदय पूर्ण रूपमा यहोवा रहित र उहाँको मार्गको चाहना नगर्ने भएको थियो। यहोवाले गर्न लाग्‍नुभएको कार्यलाई तिनीहरूले कहिल्यै पनि बुझेनन्; तिनीहरूमा समझशक्तिको अभाव थियो, तिनीहरूमा ज्ञान अझै थोरै मात्र थियो, तिनीहरू सास फेर्ने यन्त्रहरू झैँ मानिस, परमेश्‍वर, संसार र जीवन जस्ता कुराहरूका बारेमा पूर्ण रूपमा अनभिज्ञ थिए। पृथ्वीमा तिनीहरू सर्प झैँ धेरै प्रलोभनमा संलग्‍न भए र तिनीहरूले यहोवालाई रिस उठाउने धेरै कुराहरू भने, तर तिनीहरू अनभिज्ञ भएको कारण यहोवाले तिनीहरूलाई सजाय दिने वा अनुशासनमा राख्‍ने गर्नुभएन। जलप्रलयपछि जब नोआ ६०१ वर्ष पुगे तब यहोवा औपचारिक रूपमा नोआकहाँ देखा पर्नुभयो अनि उनी र उनका परिवारलाई पथप्रदर्शन गर्नुभयो, यस क्रममा उहाँले नोआ र तिनका सन्तानहरूका साथमा जलप्रलयबाट बाँचेका पंक्षी र जनावरहरूलाई व्यवस्थाको युग अन्त नभएसम्म २,५०० वर्ष अगुवाइ गर्नुभयो। उहाँले इस्राएलमा २,००० वर्ष औपचारिक रूपमा काम गर्नुभयो र इस्राएल तथा त्यस बाहिर एकसाथ ५०० वर्ष काम गर्नुभयो, यसरी उहाँले जम्मा २,५०० वर्ष काम गर्नुभयो। त्यस अवधिमा उहाँले यहोवाको सेवा गर्नको लागि मन्दिर बनाउनुपर्छ, पूजाहारीले लगाउने कपडा लगाउनुपर्छ, बिहान मन्दिरभित्र खाली खुट्टा हिँडेर जानुपर्छ नत्रत तिनीहरूका जुत्ताहरूले मन्दिरलाई अपवित्र पार्छन् र मन्दिरको माथिल्लो भागबाट आगो झरेर तिनीहरूलाई जलाएर मार्छ भनेर इस्राएलीहरूलाई निर्देशन दिनुभयो। तिनीहरूले आफ्नो कर्तव्य निर्वाह गरे र यहोवाका योजनाहरूमा समर्पित भए। तिनीहरूले मन्दिरमा यहोवासँग प्रार्थना गरे र यहोवाको प्रकाश प्राप्‍त गरेपछि अर्थात् यहोवा तिनीहरूसँग बोल्‍नुभएपछि तिनीहरूले भीडको अगुवाइ गरे र तिनीहरूले तिनीहरूका परमेश्‍वर यहोवाको डर मान्नुपर्छ भनी सिकाए। अनि यहोवाले तिनीहरूलाई एउटा मन्दिर र वेदी बनाउनुपर्छ, र यहोवाले तोक्‍नुभएको समयमा, अर्थात, निस्तारको बेलामा तिनीहरूले परमेश्‍वरको सेवाको निम्ति बलिदान गर्नलाई भर्खरै जन्मेका बाछा र थुमाहरूलाई वेदीमा तयार पारेर राख्‍नुपर्छ भनी भन्‍नुभयो, जसले तिनीहरूलाई अन्य कुराहरूबाट रोक्थ्यो र यहोवाको डर मान्ने कुरालाई तिनीहरूको हृदयमा हालिदिन्थ्यो। तिनीहरूले यस व्यवस्थाको पालना गरे कि गरेनन् भन्‍ने कुरा यहोवाप्रति तिनीहरूको निष्ठाको मापन बन्यो। यहोवाले तिनीहरूको निम्ति उहाँको सृष्टिको सातौँ दिनलाई शबाथको दिन भनेर पनि ठहराइदिनुभयो। शबाथको दिनपछिको दिनलाई उहाँले पहिलो दिन अर्थात् यहोवाको प्रशंसा गर्ने, बलिदान चढाउने र उहाँको निम्ति सङ्गीत बजाउने दिनको रूपमा ठहराइदिनुभयो। यस दिन, मानिसहरूले यहोवाको वेदीको बलिदानहरू आनन्द मानेर खान सकून् भनेर यहोवाले वेदीमा भएको बलिदानलाई तिनीहरूको बीचमा बाँड्नको निम्ति सबै पूजाहारीहरूलाई भेला गराउनुभयो। तिनीहरूले परमेश्‍वरसँग मिलेर खाएका र तिनीहरू उहाँका चुनिएका मानिसहरू (यो इस्राएलीसँगको उहाँको करार थियो) भएका हुनाले यहोवाले तिनीहरूलाई धन्यका भन्नुभयो। यसैले आजका दिनसम्म पनि इस्राएलका मानिसहरूले यहोवा तिनीहरूका मात्रै परमेश्‍वर हुन्, अन्यजातिहरूका परमेश्‍वर होइनन् भनी भन्छन्।

व्यवस्थाको युगको दौरान, यहोवाले मोशालाई तिनको पछि लागेर मिश्रबाट निस्की आएका इस्राएलीहरूलाई दिनका लागि धेरै आज्ञा दिनुभयो। यी आज्ञाहरू यहोवाद्वारा इस्राएलीहरूलाई प्रदान गरिएका थिए र यिनको मिश्रीहरूसँग कुनै सम्बन्ध थिएन; ती इस्राएलीहरूलाई नियन्त्रित गर्नका लागि थिए र उहाँले तिनीहरूसँग मागहरू गर्न ती आज्ञाहरू प्रयोग गर्नुभयो। तिनीहरूले शबाथ पालन गरे पनि नगरे पनि, तिनीहरूले आफ्ना आमाबुबालाई आदर गरे पनि नगरे पनि, तिनीहरूले मूर्तिहरू पूजे पनि नपुजे पनि इत्यादि कुराहरू—तिनीहरूलाई पापी वा धर्मी भनी मूल्याङ्कन गरिने सिद्धान्तहरू यिनै थिए। तिनीहरूमध्ये, कतिपयलाई यहोवाको आगोले प्रहार गऱ्यो, कतिपयलाई ढुङ्गाले हानेर मारियो र कतिपयले यहोवाका आशिषहरू प्राप्त गरे र यो तिनीहरूले यी आज्ञाहरू पालन गरे कि गरेनन् भन्‍ने कुराअनुसार निर्धारण गरिन्थ्यो। शबाथ पालन नगर्नेहरूलाई ढुङ्गाले हानेर मारिन्थ्यो। शबाथ पालन नगर्ने ती पूजाहारीहरूलाई यहोवाको आगोले प्रहार गर्थ्यो। आफ्ना आमाबुबालाई आदर नगर्नेहरूलाई पनि ढुङ्गाले हानेर मारिन्थ्यो। यी सब यहोवाद्वारा अनुमोदित थियो। यहोवाले आफ्ना आज्ञा र व्यवस्थाहरू स्थापित गर्नुभयो ताकि उहाँले तिनीहरूलाई तिनीहरूको जीवनमा अगुवाइ गर्नुहुँदा, मानिसहरूले उहाँको वचन सुनून् र तिनीहरू उहाँको वचनको अधीनमा रहून् अनि तिनीहरूले उहाँविरुद्ध विद्रोह नगरून्। उहाँले भर्खरै जन्मेको मानवजातिलाई नियन्त्रणमा राख्न यी व्यवस्थाहरू प्रयोग गर्नुभयो, ताकि उहाँको भावी कामका लागि जग बसोस्। अनि त्यसैले, यहोवाले गरेको कामका आधारमा, पहिलो युगलाई व्यवस्थाको युग भनियो। यहोवाले धेरै वाणी बोल्नुभएको र धेरै काम गर्नुभएको भए पनि, उहाँले मानिसहरूलाई सकारात्मक रूपमा मात्र मार्गदर्शन गर्नुभयो, यी अज्ञानी मानिसहरूलाई आफूलाई कसरी आचरणमा ढाल्ने, कसरी जिउने र यहोवाको मार्ग कसरी बुझ्ने भनी सिकाउनुभयो। धेरैजसो, उहाँले गरेको काम मानिसहरूलाई उहाँको मार्गमा हिँड्न र उहाँका व्यवस्थाहरू पालन गर्न लगाउनु थियो। यो काम सतही रूपमा भ्रष्ट भएका मानिसहरूमा गरिएको थियो; यो तिनीहरूको स्वभाव रूपान्तरण गर्ने वा जीवनमा प्रगति गर्ने हदसम्म विस्तारित भएको थिएन। उहाँले मानिसहरूलाई व्यवस्थाहरू पालन गर्न लगाएर तिनीहरूलाई बाँध्ने र नियन्त्रण गर्ने मात्र गर्नुभयो। त्यस समयका इस्राएलीहरूका लागि, यहोवा मन्दिरमा हुनुहुने परमेश्‍वर, स्वर्गमा हुनुहुने परमेश्‍वर मात्र हुनुहुन्थ्यो। उहाँ बादलको खम्बा, आगोको खम्बा हुनुहुन्थ्यो। यहोवाले तिनीहरूबाट गरेको माग भनेको आज मानिसहरूले व्यवस्था र आज्ञाहरू—प्रावधानहरूसमेत भन्न सकिन्थ्यो—भनी जान्ने कुराहरू तिनीहरूले पालन गरून् भन्ने मात्र थियो, किनभने यहोवाले गरेको कुरा तिनीहरूलाई रूपान्तरण गर्नका लागि थिएन, तर तिनीहरूलाई मानिससँग हुनुपर्ने थप कुराहरू प्रदान गर्न र यी कुराहरू व्यक्तिगत रूपमा तिनीहरूलाई दिनका लागि थियो, किनभने सृष्टि गरिएपछि मानिससँग आफूसित हुनुपर्ने कुनै कुरा थिएन। अनि त्यसैले, यहोवाले मानिसहरूलाई पृथ्वीमा तिनीहरूको जीवनका लागि तिनीहरूसँग हुनुपर्ने कुराहरू प्रदान गर्नुभयो, जसले गर्दा उहाँले अगुवाइ गरेको मानवजातिले आफ्ना पुर्खाहरू, आदम र हव्वालाई उछिन्यो, किनभने यहोवाले तिनीहरूलाई प्रदान गरेको कुराले उहाँले सुरुमा आदम र हव्वालाई प्रदान गरेको कुरालाई उछिन्यो। जे भए पनि, यहोवाले इस्राएलमा गरेको काम मानिसलाई मार्गदर्शन गर्न र मानिसलाई सृष्टिकर्ता स्वीकार गर्न लगाउनका लागि मात्र थियो। उहाँले उसलाई विजय गर्नुभएन वा उसलाई रूपान्तरण गर्नुभएन तर केवल उसलाई मार्गदर्शन गर्नुभयो। यो नै व्यवस्थाको युगमा यहोवाको कामको सम्पूर्णता हो। यो नै सम्पूर्ण इस्राएल भूमिमा उहाँको कामको पृष्ठभूमि, वास्तविक कथा र सार अनि उहाँको छ हजार वर्षे कामको सुरुवात—मानिसलाई यहोवाको हातको नियन्त्रणमा राख्नु हो। यसैबाट उहाँको छ हजार वर्षे व्यवस्थापनको योजनामा थप कामको जन्म भयो।

फूटनोटहरू:

क. मूल पाठमा “पालन गर्नुपर्ने” भन्‍ने वाक्यांश समावेश छैन।


छुटकाराको युगको कामको वास्तविक कथा

मेरो सम्पूर्ण व्यवस्थापनको योजना, छ-हजार-वर्षे व्यवस्थापन योजनामा तीन चरण वा तीन युग समावेश छन्: सुरुवातको व्यवस्थाको युग; अनुग्रहको युग (जुन छुटकाराको युग पनि हो); र आखिरी दिनहरूको राज्यको युग। यी तीन युगमा मेरो काम हरेक युगअनुसार विषयवस्तुमा भिन्‍न छ, तर प्रत्येक चरणमा यो काम मानिसका आवश्यकताहरूअनुसार गरिन्छ—वा अझै सटिक रूपमा भन्दा, मैले शैतानविरुद्ध छेडेको युद्धमा शैतानले चाल्ने युक्तिहरूअनुसार यो गरिन्छ। उद्देश्य भनेको शैतानलाई पराजित गर्नु, मेरो बुद्धि र सर्वशक्तिमान्‌ता प्रकट गर्नु, शैतानका सबै युक्ति खुलासा गर्नु र त्यसमार्फत शैतानको शक्तिअन्तर्गत जिउने सम्पूर्ण मानवजातिलाई मुक्ति दिनु हो। यो मेरो बुद्धि र सर्वशक्तिमान्‌ता प्रकट गर्न, र शैतानको असहनीय कुरूपतामाथि प्रकाश पार्नका लागि हो; अनि त्योभन्दा पनि अझै बढी, यो सृजित प्राणीहरूलाई असल र दुष्टबीचको भेद छुट्ट्याउने, म नै यावत् थोकको सार्वभौम हुँ भनी जान्ने, शैतान मानवजातिको शत्रु हो, पतित, दुष्ट हो भनी स्पष्टसित देख्ने तुल्याउनका लागि हो, र तिनीहरूलाई पूर्ण स्पष्टताका साथ असल र दुष्ट, सत्यता र भ्रम, पवित्रता र फोहोर, अनि महान् र नीचका बीचमा भिन्‍नता छुट्याउन सक्षम तुल्याउनका लागि हो। यो मानवजातिलाई भ्रष्ट तुल्याउने म नभएको, र मानवजातिलाई मुक्ति दिने र मानिसहरूलाई तिनीहरूले आनन्द लिन सक्ने कुराहरू प्रदान गर्ने म—सृष्टिकर्ता—मात्रै भएको भनी मेरो गवाही दिन अज्ञानी मानवजातिलाई सक्षम तुल्याउनका लागि हो; यो तिनीहरूलाई म नै यावत् थोकको सार्वभौम भएको र शैतान मैले सृष्टि गरेको र पछि मलाई धोका दिने एउटा प्राणी मात्र भएको भनी थाहा दिनका लागि हो। मेरो छ-हजार-वर्षे व्यवस्थापनको योजनालाई तीन चरणमा विभाजन गरिएको छ, र सृजित प्राणीहरूलाई मेरो गवाही दिन, मेरा अभिप्रायहरू बुझ्न, र म नै सत्यता भएको भनी जान्न सक्षम तुल्याउने परिणाम हासिल गर्न म यसरी काम गर्छु। यसरी, मेरो छ-हजार-वर्षे व्यवस्थापनको योजनाको सुरुवाती कामको समयमा, मैले व्यवस्थाको काम गरेँ, जुन मानिसहरूलाई अगुवाइ गर्ने यहोवाको काम थियो। दोस्रो चरणको समयमा, मैले यहूदियाका गाउँहरूमा अनुग्रहको युगको सुरुवाती काम प्रारम्भ गरेँ। येशूले अनुग्रहको युगको सबै कामको प्रतिनिधित्व गर्नुहुन्छ; उहाँ देहधारी हुनुभयो र क्रुसमा टाँगिनुभयो, अनि उहाँले अनुग्रहको युगको सुरुवात पनि गर्नुभयो। उहाँ क्रुसमा टाँगिन र छुटकाराको काम पूरा गर्न आउनुभयो, अनि उहाँ व्यवस्थाको युगको अन्त्य गर्न र अनुग्रहको युग सुरु गर्न आउनुभयो, त्यसैले उहाँलाई “सर्वोच्च कमान्डर,” “पापबलि,” र “मुक्तिदाता” भनिन्थ्यो। फलस्वरूप, येशूको काम र यहोवाको काम सिद्धान्तमा एउटै भए पनि विषयवस्तुमा फरक थिए। यहोवाले पृथ्वीमा परमेश्‍वरको कामका लागि आधार—उद्गम बिन्दु—स्थापना गर्दै, र व्यवस्था र आज्ञाहरू जारी गर्दै व्यवस्थाको युग सुरु गर्नुभयो। उहाँले सम्पन्न गर्नुभएका दुई वटा काम यिनै हुन्, र यिनले व्यवस्थाको युगको प्रतिनिधित्व गर्छन्। अनुग्रहको युगमा येशूले गर्नुभएको काम व्यवस्थाहरू जारी गर्नु थिएन, बरु तिनलाई पूरा गर्नु, र यसरी अनुग्रहको युगको सुरुवात गर्नु र दुई हजार वर्षसम्म चलेको व्यवस्थाको युगको अन्त्य गर्नु थियो। उहाँ अनुग्रहको युग सुरु गर्न आउनुभएको अग्रदूत हुनुहुन्थ्यो, तर उहाँको काम मुख्यतः छुटकारामा केन्द्रित थियो। त्यसैले उहाँको कामको पनि दुइटा पक्ष थियो: नयाँ युगको सुरुवात गर्नु, र क्रुसमा टाँगिएर छुटकाराको काम पूरा गर्नु, जसपछि उहाँ प्रस्थान गर्नुभयो। अनि त्यसपछि व्यवस्थाको युगको अन्त्य गरियो र अनुग्रहको युग सुरु गरियो।

येशूले गर्नुभएको काम त्यस युगका मानिसका आवश्यकताहरूअनुसार थियो। उहाँको कार्यभार मानवजातिलाई छुटकारा दिनु, तिनीहरूका पापहरू क्षमा गर्नु थियो, त्यसैले उहाँको स्वभाव पूर्ण रूपमा विनम्रता, धैर्य, प्रेम, भक्ति, सहनशीलता, कृपा, र करुणाले भरिएको थियो। उहाँले मानवजातिलाई प्रशस्त अनुग्रह र आशिष्‌हरू, साथै मानिसहरूले आनन्द लिन सक्ने सबै कुरा दिनुभयो। उहाँले तिनीहरूलाई आनन्द लिनका लागि यी कुरा दिनुभयो: शान्ति र खुसी, उहाँको सहनशीलता र प्रेम, उहाँको कृपा र करुणा। त्यस बेला, मानिसहरूले आनन्द लिन सक्ने कुराहरूको प्रचुरता—तिनीहरूको हृदयभित्र शान्ति र सुरक्षाको आभास, तिनीहरूको आत्माभित्र आश्‍वासनको अनुभूति, र मुक्तिदाता येशूमाथि तिनीहरूको निर्भरता—सबै तिनीहरू जिइरहेको युगकै नतिजा थियो। अनुग्रहको युगमा, मानिस पहिले नै शैतानद्वारा भ्रष्ट तुल्याइसकिएको थियो, त्यसैले सम्पूर्ण मानवजातिलाई छुटकारा दिने काम गर्न प्रशस्त अनुग्रह, असीमित सहनशीलता र धैर्य चाहिन्थ्यो, र त्योभन्दा पनि बढी, मानवजातिको पापको प्रायश्‍चित गर्न पर्याप्त हुने बलि चाहिन्थ्यो, ताकि त्यसको प्रभाव देखियोस्। अनुग्रहको युगमा मानवजातिले मैले मानवजातिको पापको प्रायश्‍चितका लागि येशूको बलि चढाएको मात्र देखे। तिनीहरूलाई परमेश्‍वर कृपालु र सहनशील हुन सक्नुहुन्छ भन्ने मात्र थाहा थियो, र तिनीहरूले येशूको कृपा र करुणा मात्रै देखे। यो पूर्णतया तिनीहरू अनुग्रहको युगमा जन्मिनुको नतिजा थियो। त्यसैले, तिनीहरूले छुटकारा पाउनुअघि, तिनीहरूले येशूद्वारा प्रदान गरिएको प्रशस्त अनुग्रहको आनन्द लिनुपर्थ्यो। त्यसरी मात्रै तिनीहरूले लाभ प्राप्त गर्न सक्थे, जसले गर्दा तिनीहरूले अनुग्रहको आनन्द लिएर आफ्ना पापहरूका लागि क्षमा पाउन सक्थे, र येशूको सहनशीलता र धैर्यको आनन्द लिएर तिनीहरूलाई आफ्ना पापहरूको प्रायश्‍चित गर्ने मौका मिल्थ्यो। येशूको सहनशीलता र धैर्यमार्फत मात्रै तिनीहरू क्षमा प्राप्त गर्न र येशूले प्रदान गर्नुभएको प्रशस्त अनुग्रहको आनन्द लिन योग्य बने। जसरी येशूले भन्नुभयो: म धर्मीहरूलाई होइन, पापीहरूलाई छुटकारा दिन, पापीहरूलाई तिनीहरूका पापहरू क्षमा गराउन आएको हुँ। येशू देह बन्नुहुँदा, यदि उहाँले न्याय, श्राप, र मानिसका अपराधहरूप्रति असहिष्णुताको स्वभाव ल्याउनुभएको थियो भने, मानिसले छुटकारा पाउने मौका कहिल्यै पाएको हुनेथिएन, र ऊ सधैँभरि पापी नै रहेको हुनेथियो। यदि त्यसो भएको थियो भने, छ-हजार-वर्षे व्यवस्थापनको योजना व्यवस्थाको युगमै रोकिएको हुनेथियो, र व्यवस्थाको युग छ हजार वर्षसम्म लम्बिएको हुनेथियो। मानिसका पापहरू झन् धेरै र झन् गम्भीर मात्र भएका हुनेथिए, र मानवजातिको सृष्टि व्यर्थ भएको हुनेथियो। मानिसहरूले व्यवस्थाको अधीनमा रहेर यहोवाको सेवा मात्र गर्न सकेका हुन्थे, तर तिनीहरूका पापहरू पहिलोपटक सृजित मानिसहरूका भन्दा बढी हुनेथिए। येशूले मानवजातिलाई जति धेरै प्रेम गरेर तिनीहरूका पापहरू क्षमा गर्नुभयो र तिनीहरूलाई पर्याप्त कृपा र करुणा दिनुभयो, मानवजाति येशूद्वारा मुक्ति पाउन त्यति नै बढी हकदार बन्यो, र यसरी तिनीहरूलाई येशूले ठूलो मूल्य चुकाएर फिर्ता किन्नुभएका हराएका भेडाका पाठा भनियो। शैतानले यस काममा हस्तक्षेप गर्न सकेन, किनभने येशू आफ्ना अनुयायीहरूलाई एउटी मायालु आमाले आफ्नो काखको शिशुलाई गरेजस्तै व्यवहार गर्नुहुन्थ्यो। उहाँ तिनीहरूसँग रिसाउने वा तिनीहरूलाई घृणा गर्ने गर्नुहुन्नथ्यो, बरु सान्त्वनाले भरिपूर्ण हुनुहुन्थ्यो; उहाँले तिनीहरूमाझ कहिल्यै ठूलो क्रोध व्यक्त गर्नुभएन, बरु तिनीहरूका पापहरू सहनुभयो र तिनीहरूको मूर्खता र अज्ञानताप्रति आँखा चिम्लिनुभयो, यहाँसम्म कि उहाँले यसो भन्नुभयो, “अरूलाई सत्तरी गुणा सात पल्ट क्षमा गर।” यसरी उहाँको हृदयद्वारा अरूका हृदयहरू पग्लिए र सुधारिए, र यसरी मात्रै मानिसहरूले उहाँको सहनशीलतामार्फत आफ्ना पापहरूको क्षमा प्राप्त गरे।

येशू आफ्नो देहधारणमा पूर्ण रूपमा दैहिक भावनारहित हुनुभए पनि, उहाँले सधैँ आफ्ना चेलाहरूलाई सान्त्वना दिनुभयो, भरणपोषण गरिदिनुभयो, मद्दत गर्नुभयो, र साथ दिनुभयो। उहाँले यति धेरै काम गर्नुभयो, उहाँले यति धेरै दुःख सहनुभयो, र उहाँले मानिसहरूसँग कहिल्यै अत्यधिक माग गर्नुभएन, बरु तिनीहरूका पापहरूप्रति सधैँ धैर्यवान् र सहनशील हुनुहुन्थ्यो, जसले गर्दा अनुग्रहको युगका मानिसहरू उहाँलाई स्नेहपूर्वक “मायालाग्दो मुक्तिदाता येशू” भन्थे। त्यस समयका मानिसहरूका लागि—सबै मानिसका लागि—येशूसँग जे थियो र उहाँ जे हुनुहुन्थ्यो, त्यो कृपा र करुणा थियो। उहाँले मानिसहरूका अपराधहरू कहिल्यै सम्झनुभएन, र उहाँले तिनीहरूलाई कहिल्यै तिनीहरूका अपराधहरूका आधारमा व्यवहार गर्नुभएन। त्यो फरक युग भएको हुनाले, उहाँ प्रायः मानिसहरूलाई प्रशस्त खानेकुरा प्रदान गर्नुहुन्थ्यो ताकि तिनीहरूले अघाउन्जेल खान सकून्। उहाँले आफूलाई पछ्याउने सबै मानिसलाई अनुग्रहका साथ व्यवहार गर्नुभयो, बिरामीहरूलाई निको पार्नुभयो, पिशाचहरूलाई धपाउनुभयो, र मरेकाहरूलाई जीवित पार्नुभयो। मानिसहरूले उहाँमा विश्‍वास गरून् र उहाँले गर्नुभएका सबै कुरा इमानदारीपूर्वक र सच्चा रूपमा गरिएका थिए भनी देखून् भन्नका निम्ति, उहाँले एउटा कुहिएको लासलाई समेत बौरी उठाउनुभयो, र तिनीहरूलाई उहाँको हातमा मरेकाहरू पनि फेरि जीवित हुन सक्छन् भन्ने कुरा देखाउनुभयो। उहाँले सधैँ मौन रूपमा सहनुभयो र तिनीहरूमाझ यसरी आफ्नो छुटकाराको काम गर्नुभयो। भन्नुको मतलब, क्रुसमा टाँगिनुभन्दा पहिले नै, येशूले मानवजातिका पापहरूको जिम्मेवारी आफैले लिइसक्नुभएको थियो र उहाँ मानवजातिका लागि पापबलि बनिसक्नुभएको थियो। क्रुसमा टाँगिनुभन्दा पहिले, उहाँले मानवजातिलाई छुटकारा दिनका लागि क्रुसको बाटो खोलिसक्नुभएको थियो। अन्ततः, उहाँ क्रुसमा टाँगिनुभयो, उहाँले क्रुसका खातिर आफ्नै बलिदान दिनुभयो, र उहाँले आफ्नो सम्पूर्ण कृपा, करुणा, र पवित्रता मानवजातिलाई प्रदान गर्नुभयो। मानवजातिप्रति, उहाँ सधैँ सहनशील हुनुहुन्थ्यो, कहिल्यै प्रतिशोधी हुनुभएन, उहाँले तिनीहरूका पापहरू क्षमा गर्नुभयो, तिनीहरूलाई पश्‍चात्ताप गर्न अर्ती दिनुभयो, र तिनीहरूलाई धैर्य, सहनशीलता, र प्रेम राख्न, उहाँका पदचापहरू पछ्याउन र क्रुसका खातिर आफ्नै बलिदान दिन सिकाउनुभयो। दाजुभाइ-दिदीबहिनीहरूप्रति उहाँको प्रेम मरियमप्रतिको प्रेमभन्दा बढी थियो। उहाँले गर्नुभएको कामले बिरामीहरूलाई निको पार्ने र पिशाचहरूलाई धपाउने कुरालाई आफ्नो सिद्धान्तको रूपमा लियो, जुन सबै उहाँको छुटकाराका खातिर थियो। उहाँ जहाँ जानुभए पनि, उहाँले आफूलाई पछ्याउने सबैलाई अनुग्रहका साथ व्यवहार गर्नुभयो। उहाँले गरिबलाई धनी बनाउनुभयो, लङ्गडालाई हिँड्ने, अन्धालाई देख्ने, र बहिरालाई सुन्ने बनाउनुभयो। उहाँले सबैभन्दा नीच, दरिद्र, पापीहरूलाई समेत आफूसँग एउटै टेबलमा बस्न आमन्त्रण गर्नुभयो, तिनीहरूलाई कहिल्यै तिरस्कार गर्नुभएन बरु सधैँ धैर्यवान् हुनुभयो, र यस्तोसम्म भन्नुभयो: जब एउटा गोठालोले सय वटा भेडामध्ये एउटा भेडा गुमाउँछ, तब ऊ उनान्सय वटालाई छोडेर त्यो हराएको एउटा भेडा खोज्न जान्छ, र जब उसले त्यसलाई भेट्टाउँछ तब ऊ धेरै रमाउँछ। उहाँले आफ्ना अनुयायीहरूलाई एउटी भेडी माउले आफ्ना पाठाहरूलाई गरेजस्तै प्रेम गर्नुभयो। तिनीहरू मूर्ख र अज्ञानी भए पनि, र उहाँको नजरमा पापी भए पनि, र यसबाहेक समाजका सबैभन्दा तल्लो स्तरको सदस्य भए पनि, उहाँले यी पापीहरूलाई—अरूले तिरस्कार गर्ने मानिसहरूलाई—आफ्नो आँखाका नानीजस्तै ठान्नुभयो। उहाँले तिनीहरूलाई निगाहको दृष्टिले हेर्नुभएको हुनाले, वेदीमा भेडाको पाठा चढाइएजस्तै उहाँले तिनीहरूका लागि आफ्नो ज्यान दिनुभयो। उहाँ तिनीहरूको सेवक भएजस्तै गरी तिनीहरूमाझ हिँड्नुभयो, उहाँले तिनीहरूलाई उहाँको प्रयोग गर्न र उहाँलाई बध गर्न दिनुभयो, र निसर्त रूपमा तिनीहरूको आज्ञापालन गर्नुभयो। उहाँका अनुयायीहरूका लागि उहाँ मायालाग्दो मुक्तिदाता येशू हुनुहुन्थ्यो, तर उच्च आसनबाट मानिसहरूलाई उपदेश दिने फरिसीहरूलाई उहाँले कृपा र करुणा नभई घृणा र वितृष्णा देखाउनुभयो। उहाँले फरिसीहरूमाझ धेरै काम गर्नुभएन, कहिलेकाहीँ मात्र तिनीहरूलाई उपदेश दिने र हप्काउने काम गर्नुभयो; तिनीहरूमाझ उहाँले छुटकाराको काम गर्नुभएन, न त उहाँले चिन्ह र अचम्मका कार्यहरू नै गर्नुभयो। उहाँले आफ्नो सम्पूर्ण कृपा र करुणा आफ्ना अनुयायीहरूलाई प्रदान गर्नुभयो, यी पापीहरूका खातिर उहाँ क्रुसमा नटाँगिउन्जेल अन्त्यसम्मै सहनुभयो, र उहाँले सम्पूर्ण मानवजातिलाई पूर्ण रूपमा छुटकारा नदिउन्जेल हरेक अपमान भोग्नुभयो। उहाँको जम्मा काम यही नै थियो।

येशूको छुटकाराविना, मानवजाति सधैँभरि पापमा जिएको र पापको सन्तान, पिशाचहरूको सन्तति बनेको हुनेथियो। यसैगरी चलिरहेको भए, सारा संसार शैतान बास गर्ने भूमि, यसको बासस्थान बनेको हुनेथियो। तर, छुटकाराको कामका लागि मानवजातिप्रति कृपा र करुणा देखाउनु पर्ने हुन्थ्यो; यस्तो माध्यमबाट मात्रै मानवजातिले क्षमा प्राप्त गर्न सक्थ्यो र ऊ अन्ततः पूर्ण पारिन र परमेश्‍वरद्वारा पूर्ण रूपमा प्राप्त गरिन योग्य बन्न सक्थ्यो। कामको यो चरणविना, छ-हजार-वर्षे व्यवस्थापनको योजना अघि बढ्न सकेको हुनेथिएन। यदि येशू क्रुसमा नटाँगिनुभएको भए, यदि उहाँले बिरामीहरूलाई निको पार्ने र पिशाचहरूलाई धपाउने काम मात्र गर्नुभएको भए, मानिसहरूलाई तिनीहरूका पापहरूका निम्ति पूर्ण रूपमा क्षमा दिन सकिनेथिएन। येशूले पृथ्वीमा आफ्नो काम गर्दै बिताउनुभएको साढे तीन वर्षमा, उहाँले आफ्नो छुटकाराको कामको आधा भाग मात्र पूरा गर्नुभयो; त्यसपछि, क्रुसमा टाँगिएर र पापी देहको स्वरूप बनेर, दुष्टको हातमा सुम्पिएर, उहाँले क्रुसीकरणको काम पूरा गर्नुभयो र मानवजातिको नियतिलाई आफ्नो नियन्त्रणमा लिनुभयो। उहाँ शैतानको हातमा सुम्पिइसकेपछि मात्रै उहाँले मानवजातिलाई छुटकारा दिनुभयो। साढे तेत्तीस वर्षसम्म उहाँले पृथ्वीमा दुःख भोग्नुभयो, उपहास र मानहानि सहनुभयो, र उहाँ त्यागिनुभयो, यहाँसम्म कि उहाँसँग आफ्नो शिर राख्ने ठाउँ, आराम गर्ने ठाउँसमेत थिएन, र पछि उहाँ क्रुसमा टाँगिनुभयो, उहाँको सम्पूर्ण सत्त्व—एउटा पवित्र र निर्दोष शरीर—लाई क्रुसमा किला ठोकियो। उहाँले भएजति हरेक प्रकारको दुःख सहनुभयो। सत्तामा भएकाहरूले उहाँलाई गिल्ला गरे र कोर्रा लगाए, र सिपाहीहरूले त उहाँको अनुहारमै थुके; तैपनि उहाँ मौन रहनुभयो र उहाँले अन्त्यसम्मै सहनुभयो, मृत्युको अवस्थासम्मै निसर्त रूपमा समर्पण गर्नुभयो, जसपश्चात उहाँले सम्पूर्ण मानवजातिलाई छुटकारा दिनुभयो। त्यसपछि मात्रै उहाँले विश्रामको आनन्द लिनुभयो। येशूले गर्नुभएको कामले अनुग्रहको युगको मात्र प्रतिनिधित्व गर्छ; यसले व्यवस्थाको युगको प्रतिनिधित्व गर्दैन, न त यो आखिरी दिनहरूको कामको विकल्प नै हो। अनुग्रहको युगमा येशूको कामको सार यही हो, जुन मानवजातिले पार गरेको दोस्रो युग—छुटकाराको युग—हो।


जवान र वृद्धलाई वचनहरू

मैले पृथ्वीमा धेरै काम गरेको छु र म धेरै वर्षसम्म मानवजातिको बीचमा हिँडेको छु, तथापि मानिसहरूसँग मेरो स्वरूप र स्वभावको ज्ञान बिरलै मात्र छ र केही मानिसहरूले मात्र मैले गर्ने कामको राम्ररी वर्णन गर्न सक्छन्। मानिसहरूमा धेरै कुराको कमी छ, तिनीहरूमा मैले गर्ने कामको बुझाइको कमी छ, तिनीहरूलाई मैले अर्को परिस्थितिमा राख्‍ने छु र त्यसपछि तिनीहरूप्रति ध्यान दिन्‍न भनेर तिनीहरू गहिरो रूपमा डराएझैँ सधैँ तिनीहरूका हृदयहरू सावधान रहन्छन्। यसैले, मप्रति मानिसहरूका मनोवृत्तिहरू सधैँ मनतातो हुनुका साथै सतर्कताको मात्रा बढी नै छ। यो यस कारणले भएको हो कि मैले गर्ने काम नबुझिकनै मानिसहरू वर्तमानमा आएका छन् र विशेषगरी मैले तिनीहरूसँग बोलेका वचनहरूबाट तिनीहरू चकित परेका छन्। तिनीहरूले आफैँलाई तिनमा भएका अपरिवर्तनशील विश्‍वासप्रति प्रतिबद्ध बनाउनुपर्छ कि निर्णय नै नगरेर तिनीहरूलाई बिर्सनुपर्छ भन्‍ने नजानेर तिनीहरू मेरा वचनहरूलाई आफ्ना हातहरूमा बोक्छन्। तिनीहरूलाई व्यवहारिक प्रयोगमा ल्याउनुपर्छ कि पर्खेर हेर्नुपर्छ, सबै कुरालाई पन्छाएर साहसका साथ पछ्याउनुपर्छ कि पहिले जस्तै निरन्तर संसारसँग मित्रता कायम गर्नुपर्छ भन्‍ने तिनीहरूलाई थाहा छैन। मानिसहरूका आन्तरिक संसारहरू एकदमै जटिल छन् र तिनीहरू एकदमै धूर्त छन्। मानिसहरूले स्पष्ट र पूर्ण रूपमा मेरा वचनहरू देख्‍न नसकेका हुनाले तिनीहरूमध्ये धेरैलाई ती कुराहरू व्यवहारमा उतार्न कठिन छ र तिनीहरूका हृदयहरू मेरा अगाडि राख्‍न कठिन छ। म तिमीहरूका कठिनाइहरू गहिरोसँग बुझ्छु। शरीरमा जिउँदा धेरै कमजोरीहरू अपरिहार्य हुन्छन् र धेरै वस्तुगत कारकहरूले तिमीहरूको निम्ति कठिनाइको सृजना गर्छन्। तिमीहरू आफ्ना परिवारलाई खुवाउँछौ, आफ्ना दिनहरू कठिन काम गरेर बिताउँछौ अनि महिना र वर्षहरू कठिनाइमा बित्छन्। शरीरमा जिउँदा धेरै कठिनाइहरू छन्—म यसलाई इन्कार गर्दिनँ र निश्‍चित रूपमा तिमीहरूबाट मैले अपेक्षा गरेका सर्तहरू तिमीहरूका कठिनाइबमोजिम छन्। मैले गर्ने कामका शर्तहरू तिमीहरूका वास्तविक कदबमोजिम छन्। सायद विगतमा, तिमीहरूमाथि मानिसहरूका शर्तहरूमा अधिकताका तत्वहरू मिसिएका थिए तर मैले भन्‍ने र गर्ने कुराहरूमा मैले तिमीहरूलाई अत्यधिक सर्तहरू राखेको छैनँ भन्‍ने तिमीहरूले जान्‍नुपर्छ। सबै शर्तहरू मानिसहरूका प्रकृति, शरीर र तिनीहरूका आवश्यकतामा आधारित छन्। तिमीहरूले जान्‍नुपर्छ र म एकदमै स्पष्टताका साथ तिमीहरूलाई भन्‍न सक्छु कि मानिसहरूसँग भएका निश्‍चित उचित सोचका तरिकाहरूको म विरोध गर्दिनँ र म मानवजातिको अन्तर्निहित प्रकृतिको विरोध गर्दिनँ। यो यही कारणले मात्र हो कि मैले तिनीहरूको निम्ति राखेका मापदण्डहरू वास्तवमा के हुन् भन्‍ने मानिसहरूले बुझ्दैनन्, न त तिनीहरूले मेरा वचनहरूका मूल अर्थ नै बुझ्छन्, मानिसहरूले मेरा वचनहरूलाई अहिलेसम्म हुनाले शङ्‌का गर्दै आएका छन् र आधाभन्दा कम मानिसहरूले मेरा वचनहरूमाथि विश्‍वास गर्छन्। बाँकीचाहिँ अविश्वासीहरू हुन् र अझ धेरैचाहिँ मैले “कथाहरू भनेको” सुन्‍न चाहनेहरू हुन्। यसका अतिरिक्त, तमासामा आनन्द मनाउने धेरै छन्। म तिमीहरूलाई सचेत गराउँछु: मेरा वचनहरूमध्ये धेरै ममाथि विश्‍वास गर्नेहरूको अगाडि पहिले नै खुलस्त गरिएका छन् र राज्यको सुन्दर दृष्यमा आनन्द मनाउने तर त्यसको प्रवेशद्वारबाहिर थुनिएकाहरूलाई मद्वारा हटाइएका छन्। के तिमीहरू मद्वारा तिरस्कृत सामाहरू मात्र होइनौ र? म फर्केको हेर्न र त्यसपछि मेरो फर्काइलाई आनन्दका साथ स्वागत गर्न तिमीहरूले कसरी सक्थ्यौ? म तिमीहरूलाई भन्छु, निनवेका मानिसहरूले यहोवाका क्रोधित वचन सुनेपछि तिनीहरूले तत्कालै भाङ्ग्रा र खरानी लगाएर पश्‍चात्ताप गरे। किनकि तिनीहरूले उहाँका वचनहरूमाथि विश्‍वास गरेको कारण तिनीहरू आतङ्क र भयले भरिए अनि त्यसैले भाङ्ग्रा र खरानी लगाएर पश्‍चात्ताप गरे। आजका मानिसहरूको बारेमा भन्दा तिमीहरूले मेरा वचनहरूमाथि विश्‍वास राखे तापनि र त्योभन्दा बढी यहोवा तिमीहरूको माझमा आज फेरि एक पटक आउनुभएको छ भन्‍ने विश्‍वास गरे तापनि, तिमीहरूको मनोवृत्ति अनादरयुक्त छ, जस्तो कि तिमीहरूले हजारौँ वर्ष अगाडि यहूदियामा जन्मनुभएका येशूलाई अवलोकन गरिरहेका छौ र अहिले तिमीहरूका माझमा आउनुभएको छ। तिमीहरूका हृदयमा अस्तित्वमा रहेका कपटलाई म गहिरो तवरले बुझ्छु; तिमीहरूमध्ये धेरैले जिज्ञासाको कारण मलाई पछ्याउँछौ र खालीपनको कारण मलाई खोज्‍न आएका छौ। जब तिमीहरूका तेस्रो इच्छा चकनाचूर हुन्छ—शान्तिमय र सुखी जीवनको लागि तिमीहरूको इच्छा—तब तिमीहरूको जिज्ञासा पनि गायब हुन्छ। तिमीहरू हरेकका हृदयमा अस्तित्वमा रहेको कपट तिमीहरूका वचन र कामहरूद्वारा भन्डाफोर हुन्छन्। खुलस्त भन्‍नुपर्दा, तिमीहरू मेरो बारेमा जिज्ञासु मात्र छौ तर मसँग डराएका छैनौ; तिमीहरू आफ्ना जिब्रोलाई वशमा राख्दैनौ र तिमीहरूका व्यवहारमा तिमीहरूले अझै कम संयमता अपनाउछौ। तब तिमीहरूसँग साँच्चै कस्तो प्रकारको विश्‍वास छ? के यो सच्‍चा छ? तिमीहरू मेरा वचनहरूलाई आफ्ना चिन्ताहरू हटाउन र तिमीहरूका दिक्दारी कम गर्नको निम्ति मात्र प्रयोग गर्छौ, तिमीहरूका जीवनमा बाँकी रहेका खालीपन भर्नलाई। तिमीहरूमध्ये कसले मेरा वचनहरूलाई व्यवहारमा उतारेको छ? कोसँग सच्‍चा विश्‍वास छ? परमेश्‍वर मानिसहरूको हृदयको गहिराइ देख्‍ने परमेश्‍वर हुनुहुन्छ भनेर तिमीहरू चिच्याइरहन्छौ, तर तिमीहरूले चिच्याउने तिमीहरूको हृदयमा भएको परमेश्‍वर मसँग कतिको मेल खान्छ? तिमीहरू यसरी चिच्याइरहेका छौ भने किन तिमीहरू त्यस्तो व्यवहार गर्छौ? के तिमीहरूले मलाई तिर्न चाहने प्रेम यही हुनसक्छ? तिमीहरूका ओठमा अलिकति पनि समर्पणता छैन, तर तिमीहरूका बलिदानहरू र तिमीहरूका असल कामहरू कहाँ छन्? तिमीहरूका वचनहरू मेरा कानसम्म आई नपुगेका भए, म तिमीहरूलाई किन यति धेरै घृणा गर्नेथिएँ र? यदि तिमीहरूले साँच्चै ममा विश्‍वास गरेका भए, कसरी तिमीहरू यस्तो हैरानीको अवस्थामा पुग्‍नेथियौ र? पातालमा कष्ट भोग्दै गरेको जस्तै तिमीहरूको अनुहारमा निराशा झल्किन्छ। तिमीहरूमा सजीवताको एक टुक्रा पनि छैन र तिमीहरू तिमीहरूका आन्तरिक आवाजको बारेमा कमजोर तवरले कुरा गर्छौ; तिमीहरू गुनासो र श्रापहरूले समेत भरिएका छौ। मैले गर्ने कामप्रति तिमीहरूले धेरै पहिले नै विश्‍वास गुमायौ र तिमीहरूको मूल विश्‍वास समेत हराएको छ, यसैले तिमीहरूले कसरी अन्तिमसम्म पछ्याउन सक्छौ र? यसो भएको हुनाले, तिमीहरूले कसरी मुक्ति पाउन सकौला?

मेरो काम तिमीहरूका लागि धेरै उपयोगी भए पनि, मेरा वचनहरू सधैँ तिमीहरूमा हराउँछन् र तिमीहरूमा केही पनि आउँदैन। मद्वारा सिद्ध पारिने लक्षित थोकहरू प्राप्त गर्न गाह्रो छ, र आज मैले तिमीहरूमा लगभग आशा गुमाइसकेको छु। मैले तिमीहरूको माझमा धेरै वर्षदेखि खोज्दै आएको छु, तर मेरो विश्‍वासयोग्य हुन सक्ने कसैलाई भेट्टाउन गाह्रो छ। मलाई यस्तो लाग्छ कि मसित तिमीहरूका बीचमा काम जारी राख्ने कुनै आत्मविश्‍वास छैन, र तिमीहरूलाई प्रेम गरिरहने कुनै प्रेम पनि छैन। किनकि म धेरै पहिलेदेखि नै तिमीहरूका “उपलब्धिहरू” लाई घृणा गर्दै आएको छु, किनकि ती अति तुच्छ र दयनीय छन्; यस्तो देखिन्छ कि मैले तिमीहरूको बीचमा कहिल्यै पनि बोलेको छैनँ र कहिल्यै पनि तिमीहरूमा काम गरेको छैनँ। तिमीहरूका उपलब्धिहरू अति घिनलाग्दा छन्। तिमीहरूले सधैँ आफैमाथि विनाश र सर्म ल्याउँछौ, र तिमीहरूको लगभग कुनै मूल्य छैन। म मुस्किलले तिमीहरूमा एउटा मानिसको स्वरूप पाउँछु, न त मानिसको चिन्‍हको गन्ध नै पाउन सक्छु। तिमीहरूको ताजा सुगन्ध कहाँ छ? तिमीहरूले धेरै वर्षसम्म चुकाएको मूल्य कहाँ छ, र परिणामहरू कहाँ छन्? के तिमीहरूले कहिले कुनै परिणाम पाएका छौ? अब मेरो कामको नयाँ सुरुआत छ, एक नयाँ थालनी भएको छ। म ठूला योजनाहरू पूरा गर्न जाँदैछु र म अझै ठूला कामहरू पूरा गर्न चाहन्छु, तापनि तिमीहरू पहिलेजस्तै अझै पनि हिलोमा लडीबुडी गर्दैछौ, विगतको फोहोर पानीमा बसिरहेका छौ, र आफैलाई तिमीहरूको सुरुको अप्ठ्यारो अवस्थाबाट छुटाउन लगभग असफल भएका छौ। त्यसकारण, तिमीहरूले अझै पनि मेरो वचनबाट केही प्राप्त गरेका छैनौ। तिमीहरूले अझै पनि आफूलाई आफ्नो सुरुको हिलोको फोहोर ठाउँ र फोहोर पानीबाट छुटाउन सकेका छैनौ, र तिमीहरू मेरा वचनहरू मात्र जान्दछौ, तर वास्तवमा तिमीहरू मेरा वचनहरूको स्वतन्त्रताको क्षेत्रमा प्रवेश गरेका छैनौ, त्यसैले मेरा वचनहरू तिमीहरूका निम्ति कहिल्यै पनि खोलिएको छैन; ती हजारौं वर्षसम्म बन्द गरी राखिएको अगमवाणीको पुस्तक जस्तै छन्। म तिमीहरूका जीवनमा देखा पर्छु, तर तिमीहरू सधैँ यसबारे अनजान रहन्छौ। तिमीहरू मलाई चिन्न समेत सक्दैनौ। मैले तिमीहरूलाई भनेका लगभग आधा जति वचनहरू तिमीहरूको न्यायका लागि हुन्, र तिनले आधा प्रभाव प्राप्त गर्दछन्, जसले गर्दा तिमीहरू आश्‍चर्यचकित हुन्छौ र अलमल्ल पर्छौ। बाँकी आधा वचनहरू तिमीहरूलाई जीवनको बारेमा र कसरी व्यवहार गर्ने भनी सिकाउनलाई हो। तरै पनि यस्तो लाग्छ, कि जहाँसम्म तिमीहरूको प्रश्‍न छ, तिमीहरूका निम्ति यो वचनहरूको अस्तित्व नै छैन, वा यो यस्तो छ कि, तिमीहरूले बच्चाहरूको कुराहरू सुनेको जस्तै, तिमीहरूले सधैँ एक अस्पष्ट मुस्कान दिन्छौ, तर कहिल्यै पनि त्यस अनुसार कार्य गर्दैनौ। तिमीहरूले यी कुराहरूप्रति कहिल्यै पनि चासो देखाएका छैनौ; तिमीहरूले मुख्य रूपमा उत्सुकताको कारण मात्र मेरा कार्यहरू हेर्ने गरेका छौ, जसको परिणाम स्वरूप अहिले तिमीहरू अन्धकारमा परेका छौ र उज्यालोलाई देख्न सक्दैनौ, त्यसैले तिमीहरू अन्धकारमा दयालाग्दो प्रकारले विलाप गर्दछौ। मैले चाहेको चाहिँ तिमीहरूको समर्पणता हो, तिमीहरूको विनासर्तको समर्पणता, र त्योभन्दा अझ बढी, तिमीहरू मैले भनेका सबै कुरामा पूर्ण निश्चित होओ भन्‍ने म माग गर्दछु। तैँले उपेक्षा गर्ने मनोवृत्ति अपनाउनु हुँदैन, र विशेष गरी मैले भनेका वचनहरूलाई तैँले चुनी-चुनी लिनु हुँदैन, न त मेरा वचनहरू र मेरो कामप्रति नै तँ उदासीन बन्‍नु पर्छ, जसो गर्ने तिमीहरूको बानी छ। मेरो काम तिमीहरूको बीचमा गरिन्छ र मैले मेरा धेरै वचनहरू तिमीहरूलाई प्रदान गरेको छु, तर यदि तिमीहरूले मसँग यस्तो व्यवहार गऱ्यौ भने तिमीहरूले प्राप्त नगरेका वा अभ्यास नगरेका कुराहरू म अन्यजाति परिवारहरूलाई मात्र दिन सक्छु। सृष्टि गरिएका सबै प्राणीमध्ये कुन चाहिँलाई मैले मेरो हातमा समातेको छैन? तिमीहरूमध्ये धेरै जना एक “परिपक्व वृद्ध उमेर” का छौ, र तँमा मसँग भएको यस प्रकारको काम स्वीकार गर्ने ऊर्जा छैन। तँ एउटा हनहाओ चरा[क] जस्तै छस्, मुस्किलले जिइरहेको छस्, र तैँले मेरा वचनहरूलाई कहिल्यै पनि गम्भीरतापूर्वक लिएको छैनस्। जवान मानिसहरू अति व्यर्थ र अति नै लिप्त छन् र मेरो काममा अझ थोरै मन लगाउँछन्। तिनीहरूलाई मेरो भोजको स्वादिष्ठ भोजन खाने कुनै चासो छैन; तिनीहरू एउटा सानो चराजस्तै हुन् जसले आफ्नो पिँजराबाट निस्केर धेरै टाढाको ठाउँमा उडेर जाने साहस गरेको छ। यस्ता जवान र वृद्ध मानिसहरू मेरो लागि कसरी उपयोगी हुन सक्छन्? धेरै उमेर पुगेका मानिसहरू आफू मरेपछि तिनीहरूका आत्मा स्वर्गमा जान सकोस् भनी तिनीहरू चिहानमा नपुगुञ्‍जेल मेरा वचनहरूलाई पेन्सनको रूपमा प्रयोग गर्न तयार छन्; तिनीहरूका निम्ति यति गर्नु नै पर्याप्त छ। यी वृद्ध मानिसहरू अहिले मनमा सधैँ “ठूला आकांक्षाहरू” र “अटल विश्‍वास” राख्छन्। तिनीहरूमा मेरो कामप्रति ठूलो धैर्य छ र वृद्ध व्यक्तिहरूमा हुनुपर्ने सोझो र अटल रहने गुण छ, जो कुनै व्यक्ति वा थोकद्वारा घिसारिँदैन वा पराजित हुँदैन वास्तवमा, तिनीहरू अभेद्य किल्लाजस्तै छन्—तर के यी मानिसहरूको विश्‍वास अन्धविश्‍वासको रोगको पर्दामा लुकेको हुँदैन र? तिनीहरूको मार्ग कहाँ छ? तिनीहरूका लागि, के तिनीहरूको मार्ग धेरै लामो, धेरै टाढा छैन र? तिनीहरूले मेरा अभिप्राय कसरी जान्न सक्छन्? तिनीहरूका आत्मविश्‍वास प्रशंसनीय छ भने पनि, यी वृद्धहरूमध्ये कति जनाले अलमल्ल नपरी पछ्याउनुको सट्टा, वास्तवमा जीवनको खोजी गरिरहेका छन्? कति जनाले साँच्चै मेरो कामको वास्तविक महत्त्वलाई बुझ्दछन्? आज संसारमा मलाई पछ्याउनेहरूमा निकट भविष्यमा पातालमा फालिनु नपरोस् तर मद्वारा अर्को राज्यमा लगिओस् भन्‍ने उद्देश्य कसको छैन र? के तिमीहरूको गन्तव्य यति साधारण कुरा हो भन्‍ने तिमीहरूलाई लाग्छ? तिमी जवान मानिसहरू सबै जवान सिंहहरू जस्ता भए पनि, तिमीहरूको हृदयमा साँचो मार्ग थोरै छ। तिमीहरूको जवानीले तिमीहरूलाई मेरो धेरै कामको हकदार बनाउँदैन; यसको विपरीत, तैँले सधैँ तँप्रतिको मेरो वितृष्णालाई जगाउँछस्। तिमीहरू जवान भए पनि तिमीहरूमा शक्तिको वा महत्वाकांक्षाको कमी छ, र तिमीहरू आफ्नो भविष्यको बारेमा सधैँ वचनबद्ध छैनौ; मानौं तिमीहरू उदासीन र चिन्ताग्रस्त छौ। यो भन्न सकिन्छ कि जवानहरूमा जुन जीवनशक्ति, अभिलाषा र अडान लिने प्रवृत्ति हुन्छ त्यो तिमीहरूमा एउटै पनि पाउन सकिँदैन; तँ यस प्रकारको जवान व्यक्ति कुनै दृष्टिकोणविनाको छस् र तँमा सही र गलत, असल र खराब, सौन्दर्य र कुरूपता बीच भिन्नता छुट्ट्याउने कुनै क्षमता छैन। तिमीहरूमा कुनै पनि ताजा तत्त्वहरू भेट्टाउन असम्भव छ। तिमीहरू लगभग पूर्ण रूपमा पुरानो विचारधारा भएका हौ, र तिमीहरू जस्तो जवान मानिसले भिडलाई पछ्याउन, विवेकहीन हुन पनि सिकेका छौ। तिमीहरूले कहिल्यै पनि सही र गलत स्पष्ट रूपमा छुट्ट्याउन सक्दैनौ, सत्य र झूटो बीचको भिन्नता छुट्ट्याउन सक्दैनौ, कहिल्यै उत्कृष्टताका लागि प्रयास गर्न सक्दैनौ, न त तिमीहरू सही के हो र के गलत, सत्य के हो र कपट के हो भनी भन्न नै सक्छौ। वृद्ध मानिसहरूमा भन्दा तिमीहरूमा धर्मको अझ कडा दुर्गन्ध छ। तँ अहङ्कारी र विवेकहीन समेत छस्, तँ प्रतिस्पर्धी छस्, र आक्रामकताप्रतिको तेरो रुचि धेरै बलियो छ—यस किसिमको जवान व्यक्तिमा सत्यता कसरी हुन सक्छ? अडान लिन नसक्‍ने कुनै व्यक्ति कसरी आफ्नो गवाहीमा दृढ रहन सक्छ? सही र गलत छुट्याउने क्षमता नभएको कुनै व्यक्तिलाई कसरी एक जवान मानिस भन्न सकिन्छ? जोसँग जोस, उत्साह, फुर्तिलोपन, शान्तपन र एक जवान मानिसमा हुनुपर्ने स्थिरता हुँदैन उसलाई कसरी मेरो अनुयायी भनेर भन्न सकिन्छ? जोसँग सत्यता छैन, न्यायको समझ छैन, तर जो खेल्न र झगडा गर्न मन पराउँछ, ऊ कसरी मेरो साक्षी हुन योग्यको हुन सक्छ? युवाहरू छलले भरिएका, वा अरू मानिसहरूप्रति भेदभावको दृष्टिले भरिएका हुनु हुँदैन। तिनीहरूले विनाशकारी, घृणित कार्यहरू गर्नु हुँदैन। तिनीहरू आकाङ्क्षारहित, हुटहुटीरहित, र प्रगति गर्ने जीवन्त मिजासरहित हुनु हुँदैन। तिनीहरू आफ्नो भविष्यबारे निराश बन्‍नु हुँदैन, न त तिनीहरूले जीवनप्रतिको आशा वा भविष्यप्रतिको विश्‍वास नै गुमाउनु हुन्छ। तिनीहरूसँग तिनीहरूको सम्पूर्ण जीवन मप्रति समर्पित गर्ने तिनीहरूको चाहनालाई साकार गर्न—तिनीहरूले अहिले रोजेको सत्यताको मार्गलाई निरन्तरता दिने दृढता हुनुपर्छ। तिनीहरू सत्यतारहित हुनु हुँदैन, न त तिनीहरूले पाखण्ड र अधार्मिकतालाई ढाकछोप गर्न नै हुन्छ—तिनीहरू आफ्नो उचित अडानमा दृढ रहनुपर्छ; तिनीहरू लहरसँगै बग्नु हुँदैन, बरु तिनीहरूमा इन्साफ र सत्यताका निम्ति त्याग गर्न र सङ्घर्ष गर्न साहस गर्ने भावना हुनुपर्छ। तिनीहरूमा अन्धकारका शक्तिहरूको दमनमा नझुक्ने र आफ्नो अस्तित्वको महत्त्वलाई रूपान्तरण गर्ने साहस हुनुपर्छ। तिनीहरू कामकुरालाई चुपचाप सहेर बस्नु हुँदैन, बरु अझ बढी, तिनीहरूसँग निष्कपटता र खुलस्तताको भावना हुनुपर्छ, र तिनीहरूका दाजुभाइ दिदीबहिनीहरूप्रति क्षमाको भावना हुनुपर्छ। अवश्य, यी हरेकप्रतिका मेरा मागहरू र हरेकका निम्ति मेरा अर्तीहरू हुन्। तर यसका अतिरिक्त, सबै जवान मानिसहरूका निम्ति यी मेरा सुखदायक वचनहरू हुन्। तिमीहरूले मेरा वचनअनुसार अभ्यास गर्नुपर्छ। विशेष रूपमा, युवाहरू कामकुरा के-कस्ता छन् भन्ने कुरा प्रस्ट रूपमा खुट्ट्याउने र इन्साफ तथा सत्यताको खोजी गर्ने सङ्कल्परहित हुनुहुँदैन। तिमीहरूले सबै सुन्दर र असल कुराहरू पछ्याउनुपर्छ र तिमीहरूले सबै सकारात्मक कुराहरूको वास्तविकता प्राप्त गर्नुपर्छ। यसबाहेक, तिमीहरू आफ्नै जीवनका निम्ति जिम्मेवार हुनुपर्छ र यसलाई हल्का रूपमा लिनु हुँदैन। मानिस पृथ्वीमा आएपछि मसँग जम्काभेट हुनु दुर्लभ कुरा हो, अनि सत्यता खोज्ने र प्राप्त गर्ने मौका पाउनु पनि दुर्लभ कुरा हो। यस सुन्दर समयलाई तिमीहरू यस जीवनमा पछ्याउनुपर्ने सही मार्गका रूपमा किन कदर गर्दैनौ? अनि सत्यता र इन्साफलाई तिमीहरू किन सधैँ यति धेरै तिरस्कार गर्छौ? मानिसहरूसँग खेलबाड गर्ने त्यस अधर्म र त्यस घिनलाग्दो कुराको निम्ति किन तिमीहरू आफैलाई कुल्चँदैछौ र नष्ट गर्दैछौ? अनि तिमीहरू किन अधर्मीहरूले गर्ने काममा संलग्‍न हुने वृद्ध मानिसहरू जस्तो अभिनय गर्छौ? तिमीहरू किन पुराना कुराहरूका पुराना तरिकाहरूको नक्कल गर्छौ? तिमीहरूका जीवन इन्साफ, सत्यता र पवित्रताले भरिपूर्ण हुनुपर्छ; तिमीहरू कहिल्यै यति चाँडै पतित भएर पातालमा खस्नु हुँदैनथ्यो। के तिमीहरूलाई यो भयानक दुर्भाग्य हुन्छ भन्‍ने महसुस हुँदैन? के तिमीहरूलाई यो अत्यन्तै अन्यायपूर्ण हुन्छ भन्‍ने महसुस हुँदैन?

तिमीहरू सबैले आफ्ना सर्वथा सिद्ध काम गर्नुपर्छ र तिमीहरूले मलाई सुम्पन परम, अद्वितीय बलिदान बनाएर त्यसलाई मेरो वेदीमा बलिदान गर्नुपर्छ। तिमीहरू सबै आफ्ना दृष्टिकोणमा बलियो गरी खडा हुनुपर्छ र आकाशका बादलहरू जस्तै हरेक मन्द हावासँगै उड्ने हुनु हुँदैन। तिमीहरूले आफ्नो आधा जीवनसम्म कठिन परिश्रम गर्छौ, यसैले तिमीहरूले किन आफूले पाउनुपर्ने लक्ष्यको खोजी नगर्ने? तिमीहरू आधा जीवनसम्म परिश्रम गर्छौ, तथापि तिमीहरू सुँगुर र कुकुर जस्ता तिमीहरूका अभिभावकहरूलाई सत्यता र तिमीहरूको महत्त्वपूर्ण व्यक्तिगत अस्तित्वलाई चिहानमा तान्‍न दिन्छौ। यो तेरा विरुद्धको ठूलो अन्याय हो भन्‍ने तँलाई लाग्दैन? के तँलाई यस तरिकाले जीवन जिउनु अत्यन्तै व्यर्थ हो भन्‍ने महसुस हुँदैन? यस तरिकाले सत्यता र सही मार्गको खोजी गर्नाले समस्याहरू पैदा हुन्छन् जसको कारण छिमेकीहरूले असहज महसुस गर्छन् र सम्पूर्ण परिवार दुःखी हुन्छ अनि यसले घातक प्रकोपहरूतर्फ डोर्‍याउँछ। यदि तँ यसरी जिउँछस् भने, के यो सबैभन्दा व्यर्थ जीवन होइन र? कसको जीवन तेरोभन्दा भाग्यशाली हुन सक्छ र कसको जीवन तेरोभन्दा हास्यास्पद हुन सक्छ? के तँ मेरो आनन्द र तेरो निम्ति सान्त्वनाका वचनहरू प्राप्त गर्न नै मेरो खोजी गर्दैनस् र? तर तँ आधा जीवन यताउता दौडेपछि, म रिसले चूर नहोउञ्‍जेलसम्‍म र तेरो वास्ता नराखुञ्‍जेल वा तेरो प्रशंसा नगरुञ्‍जेलसम्‍म मलाई क्रोधित तुल्याउँछस्—के यसको अर्थ तेरो सम्पूर्ण जीवन व्यर्थमा गएको छ भन्‍ने हुँदैन र? शुद्ध हुने स्थानबाट मुक्त पारिएका युगौं-युगका ती सन्तहरूका आत्माहरूलाई हेर्न जाने धृष्टता तैँले कसरी गर्न सक्छस्? तँ मप्रति उदासीन छस् र अन्तमा तैँले घातक विपत्ति पैदा गर्छस्—यस मौकाको फाइदा लिनु र विशाल समुद्र वारपार आनन्दमय यात्रा गर्नु र त्यसपछि मेरो “सुम्पिएको कार्य” पालन गर्नु नै असल हुने थियो। मैले तँलाई धेरै पहिले भनेको थिएँ, तँ जस्तो उदासीन तापनि अलग हुन अनिच्छुक व्यक्तिलाई, मैले सृजना गरेका छालहरूले विलय गर्नेछ र निल्‍नेछ। के तिमीहरूले साँच्चै आफैलाई सुरक्षा दिन सक्छौ? तेरो अहिलेको खोजले तँ सिद्ध छस् भन्‍ने कुरालाई सुनिश्‍चित गर्नेछ भन्‍ने कुरामा तँ साँच्‍चै पक्‍का छस्? के तेरो हृदय धेरै कठोर छैन र? यस किसिमको पछ्याइ, यस किसिमको खोज, यस किसिमको जीवन र यस किसिमको चरित्र—यसले कसरी मेरो अनुमोदन प्राप्त गर्न सक्थ्यो?

फूटनोटहरू:

क. हनहाओ चराको कथा एसोपको कमिला र फटेंग्राको कथासँग मिल्दोजुल्दो छ। हनहाओ चरा आफ्नो छिमेकी नीलकण्ठ चराबाट बारम्बार चेताउनीहरू पाए पनि न्यानो मौसम हुँदा गुँड बनाउनुको सट्टा सुत्नु रुचाउँछ। जब हिउँद आउँछ, त्यो चरा चिसोले कठाङ्ग्रिएर मर्छ।


तैँले सम्पूर्ण मानवजाति वर्तमान दिनसम्म कसरी विकसित भयो भन्‍ने जान्‍नुपर्छ

छ हजार वर्षभन्दा लामो अवधिमा गरिएको कामको सम्पूर्णता फरक-फरक युग आउने र जाने क्रममा परिवर्तन भएको छ। यो कार्यको परिवर्तन संसारको समग्र स्थिति र मानवजातिको समग्र विकाससम्‍बन्धी प्रवाहहरूमा आधारित छ; व्यवस्थापन कार्य पनि सोहीअनुरूप बिस्तारै मात्रै परिवर्तन भएको छ। यी सबै सृष्टिको सुरुवातदेखि योजना गरिएको थिएन। संसारको सृष्टि हुनुभन्दा पहिले, वा त्यसपछि चाँडै, यहोवाले कार्यको पहिलो चरण अर्थात् व्यवस्थाको कार्य; कार्यको दोस्रो चरण अर्थात् अनुग्रहको कार्य; वा कार्यको तेस्रो चरण अर्थात् विजयको कार्य—जुन उहाँले सुरुमा मोआबका केही सन्तानबाट सुरु गर्नुहुनेथियो, र यसद्वारा सम्पूर्ण ब्रह्माण्ड विजय गर्नुहुनेथियो—त्यसको योजना बनाउनुभएको थिएन। संसारलाई सृष्टि गरिसकेपछि, उहाँले यी वचन कहिल्यै बोल्‍नुभएन, न त मोआबपछि नै ती उहाँले कहिल्यै बोल्‍नुभयो; वास्तवमा, लोतभन्दा पहिले, ती उहाँले कहिल्यै उच्‍चारण गर्नुभएन। परमेश्‍वरका सबै काम तत्‍कालीन रूपमा गरिन्छ। उहाँको व्यवस्थापनको सम्पूर्ण छ हजार वर्षे कार्यको विकास पनि ठीक यसरी नै भएको छ; उहाँले संसारको सृष्टि हुनुभन्दा पहिले कुनै पनि हालतमा “मानवजातिको विकासको सारांश चार्ट” जस्तो योजना लेख्‍नुभएन। परमेश्‍वरको काममा, उहाँ के हुनुहुन्छ, त्यो प्रत्यक्ष रूपमा व्यक्त गर्नुहुन्छ; योजना बनाउन उहाँले आफ्‍नो दिमाग खियाउनुहुन्‍न। अवश्‍य नै, केही अगमवक्ताले निकै धेरै अगमवाणी बोलेका छन्, तर परमेश्‍वरको कार्य सधैँ नै सटीक योजनाअन्तर्गत नै रह्यो भन्‍न सकिँदैन; ती अगमवाणी परमेश्‍वरको त्यस समयको कार्यअनुसार गरिएका थिए। उहाँले गर्नुहुने सबै काम सबभन्दा व्यावहारिक काम हुन्छन्। उहाँले हरेक युगको विकासअनुसार यो गर्नुहुन्छ, र कामकुराहरू कसरी परिवर्तन हुन्छन् त्यसैको आधारमा गर्नुहुन्छ। उहाँको लागि, आफ्‍नो काम गर्नु भनेको रोगमा औषधी उपयुक्त हुनुजस्तै हो; उहाँले आफ्नो काम गर्ने क्रममा अवलोकन गर्नुहुन्छ, र आफ्ना अवलोकनअनुसार आफ्‍नो काम जारी राख्‍नुहुन्छ। आफ्‍नो कामको हरेक चरणमा, परमेश्‍वर आफ्‍नो प्रचुर बुद्धि र शक्ति व्यक्त गर्न सक्षम हुनुहुन्छ; उहाँले आफ्नो प्रशस्त बुद्धि र अख्तियार कुनै निश्‍चित युगको कामका आधारमा प्रकट गर्नुहुन्छ, र उहाँले त्यस युगमा फर्काएर ल्याउनुभएका सबैलाई उहाँको सम्पूर्ण स्वभाव देख्‍ने तुल्याउनुहुन्छ। उहाँले हरेक युगमा गरिनुपर्ने कामअनुसार नै मानिसको खाँचो आपूर्ति गर्नुहुन्छ, र जे काम गर्नुपर्ने हो, त्यो गर्नुहुन्छ। शैतानले जुन हदसम्‍म मानिसलाई भ्रष्ट तुल्याएको छ त्यसकै आधारमा उहाँले तिनीहरूको खाँचो आपूर्ति गरिदिनुहुन्छ। जसरी पृथ्वीमा परमेश्‍वरलाई प्रकट गर्न सकून् र तिनीहरूले सृष्टिको माझमा परमेश्‍वरको गवाही दिन सकून् भनेर यहोवाले प्रारम्भमा आदम र हव्‍वालाई सृष्टि गर्नुभयो, यो पनि त्यस्तै हो। तैपनि, सर्पको प्रलोभनमा परेपछि हव्‍वाले पाप गरिन्, र आदमले पनि त्यसै गरे; बगैँचामा, तिनीहरू दुवैले असल र खराबको ज्ञान दिने रूखको फल खाए। तसर्थ, यहोवाले तिनीहरूमा थप काम गर्नुपर्‍यो। तिनीहरूको नग्‍नता देखेपछि, उहाँले पशुका छालाबाट बनाइएको वस्‍त्रद्वारा तिनीहरूको शरीर ढाकिदिनुभयो। त्यसपछि उहाँले आदमलाई भन्‍नुभयो, “तैँले तेरी श्रीमतीको कुरा सुनेको छस्, र मैले तँलाई यसबाट नखानू भनेर आज्ञा दिएको रुखबाट खाएको छस् त्यसकारण: तँ भूमिमा नफर्कुञ्‍जेलसम्म … तेरो खातिर भूमि श्रापित भएको छ; किनभने तँ यसबाटै निकालिएको थिइस्: तँ धूलो होस् र तँ धूलोमै फर्कनेछस्।” त्यो स्‍त्रीलाई उहाँले भन्‍नुभयो, “म तेरा कष्ट र तेरो सुत्केरी-वेदनालाई ज्यादै बढाइदिनेछु; तैँले कष्टमा नै बच्चाहरू जन्माउनेछेस्; र तेरो इच्छा तेरो पतितिर हुनेछ, र त्यसले तँमाथि शासन गर्नेछ।” त्यसपछि, उहाँले तिनीहरूलाई अदनको बगैँचाबाट निकाल्‍नुभयो र अहिले जसरी आधुनिक मानिस पृथ्वीमा जिउँछन्, त्यसरी नै तिनीहरूलाई त्यसको बाहिरपट्टि जिउने तुल्याउनुभयो। प्रारम्‍भमा परमेश्‍वरले मानिसलाई सृष्टि गर्नुहुँदा सृष्टि भएपछि मानिसलाई सर्पद्वारा प्रलोभनमा पर्न दिने र त्यसपछि मानिस र सर्पलाई सराप्‍ने उहाँको योजना थिएन। उहाँसँग वास्तवमै त्यस्तो योजना थिएन; घटनाक्रम नै त्यसरी विकसित भयो जसले उहाँलाई उहाँको सृष्टिको बीचमा नयाँ काम गर्ने अवसर दियो। पृथ्वीमा आदम र हव्‍वाबीच यहोवाले आफ्‍नो काम गरिसक्‍नुभएपछि, मानवजाति हजारौं वर्षसम्‍म विकास तबसम्‍म भइरह्यो, जबसम्‍म “पृथ्वीमा मानिसको दुष्टता ठूलो थियो र उसको हृदयको विचारहरूको हरेक कल्पना निरन्तर रूपमा दुष्ट मात्र थियो भन्‍ने यहोवाले देख्‍नुभयो। अनि यहोवाले पृथ्वीमा मानिस बनाउनुभएकोमा अफसोस मान्नुभयो र आफ्‍नो हृदयमा उहाँ दुःखित हुनुभयो। … तर नोआले यहोवाको नजरमा अनुग्रह पाए।” यस पटक यहोवासँग गर्नुपर्ने धेरै नयाँ काम थियो, किनभने उहाँले सृष्टि गर्नुभएको मानवजाति सर्पको प्रलोभनमा परेपछि अत्यन्तै पापी बनेको थियो। यी परिस्‍थितिलाई ध्यानमा राख्दै, यहोवाले सारा मानवजातिको बीचबाट बचाउन नोआको परिवारलाई चुन्‍नुभयो, र त्यसपछि उहाँले जल-प्रलयद्वारा संसारलाई नष्ट गर्ने आफ्‍नो काम अघि बढाउनुभयो। आजका दिनसम्‍म पनि मानवजाति यही शैलीमा झन्-झन् भ्रष्ट हुँदै विकसित हुने काम जारी छ, अनि जब मानव यस्तो विकासको चरमबिन्दुमा पुग्छ, तब यसले मानवजातिको अन्त्य ल्याउनेछ। प्रारम्‍भदेखि संसारको अन्त्यसम्‍मै, उहाँको कार्यको आन्तरिक सत्यता सधैँ यस्तै रह्यो र सधैँ यस्तै रहनेछ। यो मानिसलाई कसरी तिनीहरूका प्रकारअनुसार वर्गीकरण गरिनेछ भन्‍ने जस्तै छ; यो, हरेक व्यक्ति सुरुमा नै निश्‍चित वर्गमा पर्नेछ भनी पूर्वनिर्धारण गरिएको भन्‍ने मामिलाभन्दा निकै परको कुरा हो; बरु, विकासको प्रक्रिया भएर गएपछि मात्रै हरेकलाई क्रमिक रूपमा वर्गीकरण गरिन्छ। अन्त्यमा, पूर्ण मुक्तिमा ल्याउन नसकिने हरेकलाई तिनीहरूका “पितापुर्खा”-कहाँ नै फर्काइन्छ। मानवजातिबीच परमेश्‍वरले गर्ने कुनै पनि कार्यको तयारी संसारको सृष्टि हुँदा नै गरिएको थिएन; बरु, परिस्थितिको विकासले नै परमेश्‍वरलाई मानवजातिको बीचमा चरणबद्ध अनि अझै वास्तविक र व्यावहारिक रूपमा आफ्‍नो काम गर्ने तुल्याएको छ। उदाहरणको लागि, यहोवा परमेश्‍वरले स्‍त्रीलाई प्रलोभन गर्न सर्पको सृष्टि गर्नुभएन; त्यो उहाँको निश्‍चित योजना थिएन, न त त्यो उहाँले जानी-जानी पहिले नै निर्धारित गर्नुभएको कुरा नै थियो। त्यो अनपेक्षित घटना थियो भनेर भन्‍न सकिन्छ। तसर्थ, यही कारणले यहोवाले आदम र हव्‍वालाई अदनको बगैँचाबाट निकाल्नुभयो र फेरि कहिल्यै मानिस सिर्जना नगर्ने शपथ खानुभयो। तैपनि, यही जगमा मात्रै मानिसले परमेश्‍वरको बुद्धि पत्ता लगाउँछन्। यो मैले यसभन्दा पहिले भनेको जस्तै हो: “म शैतानका षड्यन्त्रहरूअनुसार मेरो बुद्धि प्रयोग गर्छु।” मानवजाति जति भ्रष्ट भए पनि वा सर्पले तिनीहरूलाई जसरी प्रलोभन गरे पनि, यहोवासँग उहाँको बुद्धि छँदैछ; तसर्थ, संसारको सृष्टि गरेदेखि नै उहाँ नयाँ काममा संलग्‍न हुनुहुन्छ, र यो कामको कुनै पनि चरण कहिल्यै दोहोरिएको छैन। शैतानले निरन्तर रूपमा षड्यन्त्रहरू लागू गरेको छ, मानवजाति निरन्तर रूपमा शैतानद्वारा भ्रष्ट तुल्याइएका छन्, र यहोवा परमेश्‍वरले अटुट रूपमा आफ्‍नो बुद्धिमानी काम गर्नुभएको छ। संसारको सृष्टि गरेपछि उहाँ कहिल्यै असफल हुनुभएको छैन, न त उहाँले कहिल्यै काम गर्न नै छोड्नुभएको छ। मानिसहरू शैतानद्वारा भ्रष्ट तुल्याइएपछि, उहाँले भ्रष्टताको स्रोत अर्थात् त्यस शत्रुलाई विजय गर्न तिनीहरूका बीचमा काम गरिरहनुभएको छ। प्रारम्‍भदेखि नै यो युद्ध सुरु भएको छ, र संसारको अन्त्य भइञ्‍जेल जारी रहनेछ। यति धेरै काम गर्दा, यहोवा परमेश्‍वरले शैतानद्वारा भ्रष्ट तुल्याइएका मानिसलाई उहाँको महान् मुक्ति प्राप्त गर्ने मात्र तुल्याउनुभएको छैन, तर तिनीहरूलाई उहाँको बुद्धि, सर्वशक्तिमान्‌ता र अख्तियार देख्‍ने पनि तुल्याउनुभएको छ। यसका साथै, अन्त्यमा उहाँले दुष्टलाई दण्ड र असललाई इनाम दिने उहाँको धर्मी स्वभाव देखाउनुहुनेछ। उहाँले शैतानसँग आजको दिनसम्‍मै युद्ध गर्नुभएको छ र उहाँ कहिल्यै हार्नुभएको छैन। किनभने उहाँ बुद्धिमानी परमेश्‍वर हुनुहुन्छ, र उहाँले शैतानका षड्यन्त्रहरूका आधारमा आफ्‍नो बुद्धि प्रयोग गर्नुहुन्छ। त्यसकारण, परमेश्‍वरले स्वर्गमा भएका यावत् थोकलाई उहाँको अख्‍तियारमा समर्पित हुने मात्रै तुल्याउनुहुन्‍न, तर उहाँले पृथ्वीका यावत् थोकलाई उहाँको पाउदानमुनि विश्राम गर्ने तुल्याउनुभएको छ र, त्यसका साथै, मानवजातिलाई आक्रमण र हैरान गर्ने दुष्टहरूलाई उहाँको सजायमा खस्ने तुल्याउनुहुन्छ। उहाँकै बुद्धिका कारण यी सबै कामका परिणाम आउँछन्। मानवजातिको अस्तित्वभन्दा पहिले उहाँले आफ्‍नो बुद्धिलाई कहिल्यै पनि प्रकट गर्नुभएको थिएन, किनभने स्वर्ग, पृथ्वी, वा ब्रह्माण्डमा कतै पनि उहाँको शत्रु थिएन, र प्रकृतिमा आक्रमण गर्ने कुनै पनि अन्धकारका शक्ति थिएन। प्रधान स्‍वर्गदूतले उहाँलाई धोका दिएपछि उहाँले पृथ्वीमा मानवजातिको सृष्टि गर्नुभयो, र मानवजातिकै कारण उहाँले प्रधान स्‍वर्गदूत अर्थात् शैतानसँगको सहस्राब्दीयौं लामो युद्ध—हरेक अर्को चरणसँगै अझै उग्र हुँदै जाने युद्ध—सुरु गर्नुभयो। यी हरेक चरणमा उहाँको सर्वशक्तिमान्‌ता र बुद्धि उपस्थित छन्। त्यसपछि मात्रै स्वर्ग र पृथ्वीका सबै चीजले परमेश्‍वरको बुद्धि, सर्वशक्तिमान्‌ता र खास गरी परमेश्‍वरको व्यावहारिकताको साक्षी देखेका छन्। उहाँले आजको दिनसम्‍म पनि यस्तै व्यावहारिक रूपमा आफ्‍नो काम गर्नुहुन्छ; साथै, उहाँले आफ्‍नो काम गर्ने क्रममा आफ्‍नो बुद्धि र सर्वशक्तिमान्‌तालाई पनि प्रकट गर्नुहुन्छ। उहाँले तिमीहरूलाई कार्यको हरेक चरणको भित्री सत्यता देख्‍ने, परमेश्‍वरको सर्वशक्तिमान्‌तालाई ठ्याक्कै व्याख्या गर्ने, साथै, परमेश्‍वरको व्यावहारिकताको अन्तिम व्याख्यालाई हेर्ने तुल्याउनुहुन्छ।

येशूलाई यहूदाले दिएको धोकाबारे कतिपय मानिसले सोच्‍ने गर्छन्: के यो संसारको सृष्टिभन्दा पहिले निर्धारित गरिएको थिएन र? वास्तवमा, समयको वास्तविकताको आधारमा नै पवित्र आत्माले यसको प्रबन्ध गर्नुभयो। संयोगवस यहूदा नाम भएको कुनै व्यक्तिले सधैँ कोष हिनामिना गर्थ्यो, त्यसकारण यस व्यक्तिलाई यही भूमिका निर्वाह गर्न र यसरी सेवा गर्नका लागि चुनियो। यो, स्थानीय स्रोत-साधनलाई प्रयोगमा ल्याउने साँचो उदाहरण थियो। सुरुमा येशू यसबारे अनभिज्ञ हुनुहुन्थ्यो; पछि, यहूदाको बारेमा पर्दाफास गरिएपछि मात्रै येशूले यसबारे थाहा पाउनुभयो। यो भूमिका निर्वाह गर्न सक्‍ने अरू कुनै व्यक्ति भएको भए, यहूदाको सट्टा त्यही व्यक्तिले यसो गर्नेथियो। वास्तवमा पूर्वनिर्धारित कुरा पवित्र आत्‍माले त्यही क्षणमा गर्नुभएको काम थियो। पवित्र आत्माको काम सधैँ तत्कालीन रूपमा गरिन्छ; उहाँले कुनै पनि समयमा आफ्‍नो योजना बनाउन सक्‍नुहुन्छ, र यसलाई कुनै पनि समय अघि बढाउन सक्‍नुहुन्छ। पवित्र आत्‍माको कार्य वास्तविक छ, र यो सधैँ नयाँ हुन्छ, कहिल्यै पुरानो हुँदैन, र यो सधैँ उच्‍च हदसम्मै ताजा हुन्छ भनेर म सधैँ किन भन्छु? संसारको सृष्टि हुँदा पहिले नै उहाँको कामको योजना गरिएको थिएन; त्यो पटक्कै भएको होइन! कामको हरेक चरणले यसको सम्‍बन्धित समयमा उचित प्रभाव प्राप्त गर्छ, र ती चरणहरूले एकअर्कालाई अवरोध गर्दैनन्। धेरै पटक, पवित्र आत्माको हालैको कामसँग तेरो मनमा भएका योजनाहरू तुलनायोग्य हुँदैनन्। उहाँको काम मानिसले यो यस्तो हुनुपर्छ भनेर तर्क गरेजस्तो सरल छैन, न त यो, मानिसले कल्‍पना गरेजस्तो जटिल नै छ—यसमा मानिसलाई तिनीहरूको त्यतिबेलाको आवश्यकताअनुसार कुनै पनि समय र कुनै पनि स्थानमा आपूर्ति गर्ने कार्य समावेश हुन्छ। मानिसको सारबारे उहाँ जत्ति स्पष्ट अरू कोही छैन, र त्यही कारणले मानिसको यथार्थ खाँचोका निम्ति उहाँले गर्ने काम जत्तिको उपयुक्त अरू केही हुँदैन। त्यसकारण, मानव परिप्रेक्ष्यबाट विचार गर्दा, उहाँको काम कैयौं सहस्राब्दीपहिले नै योजना गरिएको जस्तो देखिन सक्छ। अहिले उहाँले तिमीहरूबीच काम गर्नुहुँदा, तिमीहरू जुन स्थितिमा छौ त्यसलाई हेर्दै काम गर्ने र बोल्‍ने गर्नुहुन्छ, त्यस क्रममा उहाँले मानिसहरूलाई जे खाँचो छ त्यहीअनुसारको वचन बोल्दै, आइपर्ने हरेक स्थितिमा सही वचनहरू बोल्‍नुहुन्छ। उहाँको कामको पहिलो चरणलाई लिऔं: सजायको समय। त्यसपछि, परमेश्‍वरले उहाँको कामलाई मानिसहरूले प्रदर्शन गरेको कुरा, तिनीहरूको विद्रोहीपन, तिनीहरूबाट निस्कने सकारात्मक अवस्थाहरू र नकारात्मक अवस्थाहरू, साथै तिनीहरू नकारात्मकताको निश्चित बिन्दुमा आइपुग्दा खस्किने सबैभन्दा तल्‍लो सीमाको आधारमा सञ्चालन गर्नुभयो; अनि उहाँले आफ्‍नो कामबाट अझै राम्रो परिणाम हासिल गर्न ती कुरालाई पकडमा राख्नुभयो। अर्थात्, कुनै निश्‍चित समयमा तिनीहरूको तत्कालीन अवस्था कस्तो छ त्यहीअनुसार उहाँले मानिसहरूबीच दिगो काम गर्नुहुन्छ; मानिसहरूका वास्तविक अवस्थाहरूअनुसार उहाँले आफ्‍नो कामको हरेक चरणलाई अघि बढाउनुहुन्छ। सृष्टि गरिएका सबै प्राणीहरू उहाँकै हातमा छन्; उहाँले कसरी तिनीहरूलाई नचिन्‍न सक्‍नुहुन्छ र? परमेश्‍वरले गर्नुपर्ने कामको अर्को चरण कुनै पनि समयमा र कुनै पनि स्थानमा मानिसहरूका अवस्थाहरूअनुसार गर्नुहुन्छ। कुनै पनि हालतमा यो काम हजारौं वर्षपहिले योजना गरिएको थिएन; त्यो त मानव धारणा हो! उहाँले आफ्‍नो कामका प्रभावहरूको अवलोकन गर्दै काम गर्नुहुन्छ, र उहाँको काम निरन्तर रूपमा गहन र विकसित हुँदै जान्छ; हरेक पटक, आफ्नो कामका परिणामहरू अवलोकन गरिसकेपछि, उहाँले आफ्‍नो कामको अर्को चरण कार्यान्वयन गर्नुहुन्छ। क्रमिक रूपमा परिवर्तन गर्न र समय बित्दै जाँदा मानिसहरूलाई उहाँको नयाँ काम देखाउन उहाँले धेरै कुराहरूको प्रयोग गर्नुहुन्छ। कार्य गर्ने यो शैलीले मानिसहरूको खाँचो पूरा गर्न सक्छ, किनभने परमेश्‍वर मानिसहरूलाई एकदमै राम्ररी चिन्‍नुहुन्छ। उहाँले स्वर्गबाट आफ्‍नो काम यसरी नै गर्नुहुन्छ। त्यसै गरी, यसरी नै देहधारी परमेश्‍वरले वास्तविक परिस्‍थितिहरूअनुसार बन्दोबस्त गर्दै र मानिसहरूबीच काम गर्दै आफ्‍नो काम गर्नुहुन्छ। उहाँको कुनै पनि काम संसारको सृष्टि गरिनुभन्दा पहिले नै बन्दोबस्त गरिएको थिएन, न त यसबारे पहिले नै सतर्कताको साथ योजना नै गरिएको थियो। संसारको सृष्टि गरिएको दुई हजार वर्षपछि, यहोवाले मानवजाति यति धेरै भ्रष्ट भएको देख्‍नुभयो कि व्यवस्थाको युग समाप्त भएपछि, यहोवाले अनुग्रहको युगमा मानवजातिलाई छुटकारा दिने आफ्‍नो काम गर्नुहुनेछ भनेर भविष्यवाणी गर्न उहाँले अगमवक्ता यशैयाको मुख प्रयोग गर्नुभयो। अवश्य नै, यो यहोवाको योजना थियो, तर यो योजना पनि त्यो समय उहाँले अवलोकन गरिरहनुभएका परिस्‍थितिहरूअनुसार नै बनाइएको थियो; अवश्य नै, उहाँले आदमको सृष्टि गरेलगत्तै यसबारे विचार गर्नुभएको थिएन। यशैयाले अगमवाणी मात्रै गरिदिए, तर यहोवाले व्यवस्थाको युगको अवधिमा यस कामको लागि अग्रिम तयारीहरू गर्नुभएको थिएन; बरु, उहाँले अनुग्रहको युगको प्रारम्‍भमा यो कामलाई गति दिनुभयो। यो त्यही बेला थियो, जुन बेला परमेश्‍वर देह बन्‍नुहुनेछ भन्‍ने सन्देशबारे योसेफलाई उजागर गर्न सन्देशवाहक उसको सपनामा देखा परे, अनि त्यसपछि मात्रै उहाँको देहधारणको काम सुरु भयो। मानिसहरूले कल्‍पना गरेजस्तो, परमेश्‍वरले आफ्‍नो देहधारणको कार्यको तयारी संसारको सृष्टि गरेपछि तुरुन्तै गर्नुभएको थिएन; मानवजातिको विकासको हद र शैतानसँगको उहाँको युद्धको अवस्थाको आधारमा मात्रै यससम्बन्धी निर्णय गरिएको थियो।

जब परमेश्‍वर देह बन्‍नुहुन्छ, उहाँको आत्मा मानिसमा ओर्लिनुहुन्छ; अर्को शब्‍दमा भन्दा, परमेश्‍वरका आत्माले भौतिक शरीर धारण गर्नुहुन्छ। उहाँ केही सीमित चरणहरू नल्याइकन पृथ्वीमा आफ्‍नो काम गर्न आउनुहुन्छ; उहाँको काम पूर्णतया असीमित छ। देहमा पवित्र आत्‍माले गर्नुहुने कामलाई अझै उहाँको कामका परिणामहरूद्वारा नै निर्धारित गरिन्छ, र देहमा हुँदा उहाँले गर्नुहुने कामको समय अवधि निर्धारित गर्न उहाँले यस्तै कुराहरूको प्रयोग गर्नुहुन्छ। उहाँ अघि बढ्ने क्रममा उहाँको कामको जाँच गर्दै, पवित्र आत्माले उहाँको कामको हरेक चरण प्रत्यक्ष रूपमा प्रकट गर्नुहुन्छ; यो काम मानिसको कल्‍पनालाई तन्‍काउने जत्तिको अलौकिक पनि छैन। यो, स्वर्गहरू र पृथ्वी अनि यावत् थोक सृष्टि गर्ने क्रममा यहोवाले गर्नुभएको काम जस्तै छ; उहाँले योजना बनाउनुभयो र एकैसाथ काम गर्नुभयो। उहाँले अन्धकारबाट ज्योतिलाई अलग गर्नुभयो, अनि बिहान र साँझ अस्तित्वमा आयो—यसको लागि एक दिन लाग्यो। दोस्रो दिन, उहाँले आकाश सृष्टि गर्नुभयो, र त्यसको लागि पनि एक दिन लाग्यो; त्यसपछि उहाँले पृथ्वी, समुद्रहरू, र तिनलाई वृद्धि गर्दै लाने सबै प्राणीहरू सृष्टि गर्नुभयो, जसको लागि अर्को दिन लाग्यो। यो छैटौं दिनसम्‍म जारी रह्यो, जुन बेला उहाँले मानिस सृष्टि गर्नुभयो अनि तिनलाई पृथ्वीमा भएका सबै थोकको व्यवस्थापन गर्न दिनुभयो। त्यसपछि, सबै थोक सृष्टि गरिसिध्याएपछि सातौं दिनमा, उहाँले विश्राम लिनुभयो। परमेश्‍वरले सातौं दिनलाई आशिष्‌ दिनुभयो र यसलाई पवित्र दिन भन्‍नुभयो। उहाँले सबै थोक सृष्टि गरिसक्‍नुभएपछि मात्रै यो पवित्र दिनको स्थापना गर्ने निर्णय गर्नुभयो, तिनीहरूलाई सृष्टि गर्नुभन्दा पहिले होइन। यो काम पनि तत्कालीन रूपमा नै गरियो; सबै थोक सृष्टि गर्नुभन्दा पहिले, उहाँले छ दिनमा संसारको सृष्टि गर्ने अनि सातौं दिनमा विश्राम गर्ने निर्णय गर्नुभएको थिएन; त्यस्ता कुराहरू सत्य होइनन्। उहाँले त्यस्तो केही भन्‍नुभएन, न त यसबारे योजना नै बनाउनुभएको थियो। यावत् थोकको सृष्टि छैटौं दिनमा समाप्त हुनेछ र सातौं दिनमा उहाँले विश्राम गर्नुहुनेछ भनेर उहाँले कुनै पनि हालतमा भन्‍नुभएको थिएन; बरु, त्यो समय उहाँलाई जे असल लाग्यो त्यहीअनुसार नै सृष्टि गर्नुभयो। उहाँले सबै कुरा सृष्टि गरिसक्‍नुभएपछि, पहिले नै छैटौं दिन भइसकेको थियो। उहाँले सबै कुरा सृष्टि गरी सकिञ्‍जेलसम्‍म पाँचौं दिन भइसकेको थियो भने, उहाँले छैटौं दिनलाई पवित्र दिन भनी भन्‍नुहुनेथियो। तैपनि, उहाँले वास्तवमा छैटौं दिनमा सबै थोक सृष्टि गरिसक्‍नुभयो, अनि सातौं दिन पवित्र बन्यो, जसलाई आजको दिनसम्‍म पनि हस्तान्तरण गरिँदै आएको छ। त्यसकारण, उहाँको हालको कार्य पनि यसरी नै गरिन्छ। तिमीहरूका परिस्थितिहरूअनुसार तिमीहरूका खाँचोको निम्ति उहाँले बोल्‍नुहुन्छ र जुटाउनुहुन्छ। अर्थात्, मानिसहरूका परिस्‍थितिअनुसार आत्माले बोल्‍नुहुन्छ र काम गर्नुहुन्छ; उहाँले सबैमाथि नजर राख्‍नुहुन्छ र कुनै पनि समयमा र कुनै पनि स्थानमा काम गर्नुहुन्छ। म जे गर्छु, त्यही भन्छु, तिमीहरूलाई दिन्छु, र तिमीहरूलाई प्रदान गर्छु, त्यो तिमीहरूलाई चाहिने त्यो नै हो भन्‍नेमा कुनै शङ्का छैन। तसर्थ, मेरो कुनै पनि काम वास्तविकताबाट अलग छैन; यो सबै व्यावहारिक छ, किनभने “परमेश्‍वरका आत्माले सबैमाथि नजर राख्‍नुहुन्छ” भन्‍ने तिमीहरू सबैलाई थाहा छ। यदि यी सबै कुराको निर्णय पहिले नै गरिएको थियो भने, के यो अति स्पष्ट हुनेथिएन र? यो परमेश्‍वरले सम्पूर्ण छ सहस्राब्दीको लागि योजना बनाएर मानवजातिलाई विद्रोही, विरोधी, बेइमान र धोकेबाज बन्‍ने, र देहको भ्रष्टता, शैतानिक स्वभाव, आँखाको अभिलाषा, र व्यक्तिगत लुप्तता बोक्‍ने तुल्याउनुभयो भनेर तँ विचार गर्छस्। तीमध्ये कुनैलाई पनि परमेश्‍वरले पहिलेबाटै नियुक्त गर्नुभएको थिएन, तर यी सबै शैतानको भ्रष्टताको परिणामस्वरूप भए। कसैले यसो भन्‍न सक्छ, “के शैतान पनि परमेश्‍वरकै पकडमा थिएन र? शैतानले मानिसलाई यसरी भ्रष्ट तुल्याउनेछ, र त्यसपछि परमेश्‍वरले मानिसको बीचमा आफ्‍नो काम गर्नुहुनेछ भनेर परमेश्‍वरले पहिलेबाटै निर्धारित गर्नुभएको थियो।” के शैतानले मानवजातिलाई भ्रष्ट तुल्याओस् भनेर परमेश्‍वरले वास्तवमा पहिले नै निर्धारण गर्नुहुनेथियो र? परमेश्‍वरले मानवजातिलाई सामान्य रूपमा जिउन दिने मात्रै उत्कट इच्‍छा गर्नुहुन्छ, त्यसकारण के उहाँले तिनीहरूको जीवनमा वास्तवमा नै बाधा दिनुहुनेथियो र? यदि त्यसो हो भने, शैतानलाई हराउने र मानवजातिलाई मुक्त गर्ने कार्य बेकामको प्रयास हुनेथिएन र? मानवजातिको विद्रोहीपनलाई कसरी पहिलेबाटै निर्धारित गर्न सकिने थियो र? यो, शैतानको बाधाद्वारा घटेको घटना हो, त्यसकारण के यसलाई परमेश्‍वरले पहिलेबाट नै निर्धारित गर्नुभएको हुन सक्थ्यो र? शैतान परमेश्‍वरको पकडमा छ भनेर तिमीहरू जे विचार गर्छौ, त्यो कुरा शैतान परमेश्‍वरको पकडमा छ भनेर मैले विचार गर्नेभन्दा अत्यन्तै फरक छ। “परमेश्‍वर सर्वशक्तिमान् हुनुहुन्छ, अनि शैतान उहाँको हातमा छ” भन्‍ने तिमीहरूको अभिव्यक्तिअनुसार त शैतानले उहाँलाई कहिल्यै धोका नै दिन सक्दैनथियो। के तैँले परमेश्‍वर सर्वशक्तिमान् हुनुहुन्छ भनेर भनिनस् र? तिमीहरूको ज्ञान अत्यन्तै अमूर्त छ, र वास्तविकताभन्दा बाहिर छ; मानिसले परमेश्‍वरका सोचाइहरूलाई कहिल्यै बुझ्‍न सक्दैन, न त उहाँको बुद्धिलाई नै कहिल्यै बुझ्‍न सक्छ! परमेश्‍वर सर्वशक्तिमान् हुनुहुन्छ; यो झूट हुँदै-होइन। प्रधान स्‍वर्गदूतले परमेश्‍वरलाई धोका दियो किनभने परमेश्‍वरले सुरुमा त्यसलाई केही अख्तियार दिनुभएको थियो। अवश्य नै, जसरी हव्‍वा सर्पको परीक्षाको सिकार बनिन् त्यसरी नै यो पनि एउटा अनपेक्षित घटना थियो। तैपनि, शैतानले त्यसको धोकालाई जसरी अघि बढाए पनि, त्यो अझै पनि परमेश्‍वर जत्तिको शक्तिशाली हुँदैन। तिमीहरूले भनेझैँ, शैतान बलवान् मात्रै छ; त्यसले जेसुकै गरे तापनि, त्यसलाई परमेश्‍वरको अख्तियारले सधैँ जित्‍नेछ। “परमेश्‍वर सर्वशक्तिमान् हुनुहुन्छ, अनि शैतान उहाँको हातमा छ” भन्‍ने भनाइको पछाडि रहेको साँचो अर्थ यही नै हो। त्यसकारण, शैतानसँगको युद्धलाई एक-एक चरण गरी अघि बढाइनुपर्छ। यसको साथै, शैतानका चालहरूको प्रतिक्रिया स्वरूप, परमेश्‍वरले आफ्‍नो कामको योजना गर्नुहुन्छ—अर्थात्, उहाँले मानवजातिकहाँ मुक्ति ल्याउनुहुन्छ अनि युगलाई उपयुक्त हुने गरी आफ्नो सर्वशक्तिमान्‌ता र बुद्धि प्रकट गर्नुहुन्छ। त्यसरी नै, अनुग्रहको युगभन्दा पहिले, प्रारम्‍भतिर नै आखिरी दिनहरूको कामलाई पूर्वनिर्धारण गरिएन; यसरी पूर्वनिर्धारणको काम सुव्यवस्थित रूपमा गरिँदैन: पहिलो, मानिसको बाहिरी स्वभाव परिवर्तन गर्नु; दोस्रो, मानिसलाई उहाँको सजाय दिनु र परीक्षाहरू गर्नु; तेस्रो, मानिसलाई मृत्युको परीक्षा पार गर्न लगाउनु; चौथो, मानिसलाई प्रेमिलो परमेश्‍वरको समय अनुभव गर्न र सृष्टि गरिएको प्राणीको सङ्कल्प व्यक्त गर्न दिनु; पाँचौं, मानिसलाई परमेश्‍वरका अभिप्राय देख्‍ने र उहाँलाई पूर्ण रूपमा चिन्‍ने तुल्याउनु, अनि अन्तिममा मानिसलाई पूर्ण तुल्याउनु। उहाँले यी सबै कुराको योजना अनुग्रहको युगको अवधिमा गर्नुभएन; बरु, उहाँले वर्तमान युगमा नै तिनको योजना बनाउन थाल्‍नुभयो। जसरी परमेश्‍वर काममा हुनुहुन्छ, त्यसरी नै शैतान पनि काममा नै छ। शैतानले त्यसको भ्रष्ट स्वभाव व्यक्त गर्छ, तर परमेश्‍वरले सीधा रूपमा बोल्‍नुहुन्छ अनि अत्यावश्यक कुराहरू प्रकट गर्नुहुन्छ। आज गरिने काम यही नै हो, र संसारको सृष्टिपछि, धेरै पहिले प्रयोग गरिएको काम गर्ने सिद्धान्त यही नै हो।

सुरुमा परमेश्‍वरले आदम र हव्‍वालाई सृष्टि गर्नुभयो, अनि उहाँले सर्पलाई पनि सृष्टि गर्नुभयो। सबै कुरामध्ये, त्यो सर्प सबैभन्दा विषालु थियो; त्यसको शरीरमा विष थियो, जसको फाइदा लिन शैतानले त्यसको प्रयोग गर्‍यो। हव्‍वालाई पाप गर्न लगाउन परीक्षा गर्ने सर्प नै थियो। हव्‍वापछि आदमले पाप गरे, र त्यसपछि तिनीहरू दुवैले असल र खराब छुट्याउन सके। यदि सर्पले हव्‍वालाई परीक्षा गर्ने थियो र हव्‍वाले आदमलाई परीक्षा गर्ने थियो भन्‍ने यहोवालाई थाहा थियो भने, किन उहाँले तिनीहरू सबैलाई बगैँचाभित्रै राख्‍नुभयो? यदि उहाँले यी कुराबारे पूर्वानुमान गर्न सक्‍नुभएको थियो भने, उहाँले किन सर्पलाई सृष्टि गरेर अदनको बगैँचामा राख्‍नुभयो? किन अदनको बगैँचामा असल र खराबको ज्ञान दिने रूखको फल थियो? के तिनीहरूले खाऊन् भन्‍ने आसय उहाँको थियो? जब यहोवा आउनुभयो, न त आदमले न त हव्‍वाले उहाँको सामना गर्न सके, अनि तिनीहरू असल र खराबको ज्ञान दिने रूखको फल खाएर सर्पको छलको सिकार बनेका छन् भन्‍ने कुरा यहोवाले त्यसपछि मात्रै थाहा पाउनुभयो। आखिरमा, उहाँले सर्पलाई श्राप दिनुभयो, अनि उहाँले आदम र हव्‍वा दुवैलाई पनि श्राप दिनुभयो। ती दुईले रूखको फल खाँदै छन् भन्‍ने कुरा यहोवालाई थाहा थिएन। मानवजाति दुष्ट र यौनजन्य रूपमा छाडा बन्‍ने हदसम्म भ्रष्ट भए, र तिनीहरूको हृदयमा बास गर्ने सबै कुरा दुष्ट र अधर्मी मात्रै थिए; यी सबै फोहोर थिए। त्यसकारण, मानवजातिलाई सृष्टि गरेकोमा यहोवा पछुताउनुभयो। त्यसपछि, उहाँले संसारलाई जल-प्रलयद्वारा नष्ट गर्ने कार्य अघि बढाउनुभयो, जसमा नोआ र उनका छोराहरू बाँचे। कतिपय कुराहरू वास्तवमा मानिसहरूले कल्‍पना गरे जत्तिको बृहत् र अलौकिक हुँदैनन्। कतिले सोध्छन्, “प्रधान स्‍वर्गदूतले उहाँलाई धोका दिनेछ भन्‍ने परमेश्‍वरले जान्‍नुहुन्थ्यो भने, उहाँले त्यसलाई किन सृष्टि गर्नुभयो?” ती तथ्यहरू यसप्रकार छन्: पृथ्वी अस्तित्वमा हुनुभन्दा पहिले, त्यो प्रधान स्‍वर्गदूत स्वर्गका स्वर्गदूतहरूमध्ये सबैभन्दा महान् थियो। स्वर्गका सारा स्वर्गदूतहरूमाथि त्यसको क्षेत्राधिकार थियो; परमेश्‍वरले त्यसलाई प्रदान गर्नुभएको अख्तियार यही नै थियो। परमेश्‍वरबाहेक, स्वर्गका स्वर्गदूतहरूमध्ये त्यो नै सबैभन्दा महान् थियो। पछि, परमेश्‍वरले मानवजातिलाई सृष्टि गरिसक्‍नुभएपछि, तल पृथ्वीमा त्यस प्रधान स्‍वर्गदूतले परमेश्‍वरविरुद्ध अझै ठूलो धोकाधडी गर्‍यो। म त भन्छु, त्यसले मानवजातिलाई व्यवस्थापन गर्न र परमेश्‍वरको अख्तियार नाघ्‍न चाहेकोले परमेश्‍वरलाई धोका दियो। हव्‍वालाई परीक्षा गरी पाप गर्न लगाउने त्यही प्रधान स्‍वर्गदूत थियो, र त्यसले त्यसो गर्‍यो किनभने त्यो, पृथ्वीमा आफ्‍नो राज्य स्थापना गर्न र मानिसहरूले परमेश्‍वरलाई धोका दिएर उहाँको सट्टा उसको आज्ञापालन गर्ने तुल्याउन चाहन्थ्यो। धेरै कुराहरूले त्यसको आज्ञापालन गर्न सक्छन्—पृथ्वीका मानिसहरूले जस्तै स्वर्गदूतहरूले पनि त्यसो गर्न सक्छन् भन्‍ने त्यस प्रधान स्‍वर्गदूतले देख्यो। आदम र हव्‍वाले त्यस प्रधान स्‍वर्गदूतको आज्ञा पालन गरेको बेला, चराचुरुङ्गी र वनपशुहरू, रूखहरू, जङ्गलहरू, पहाड-पर्वत, खोलानाला, र पृथ्वीमा भएका सबै कुरा मानवजाति अर्थात् आदम र हव्‍वाको हेरचाहमा थियो। त्यसकारण, त्यस प्रधान स्‍वर्गदूतले परमेश्‍वरको अख्तियार नाघ्‍ने र परमेश्‍वरलाई विश्वासघात गर्ने इच्‍छा गर्‍यो। त्यसपछि, त्यसले धेरै स्वर्गदूतहरूलाई परमेश्‍वरलाई विश्वासघात गर्न बहकायो, जो पछि विभिन्‍न प्रकारका अशुद्ध आत्‍माहरू बने। के आजसम्‍मको मानवजातिको विकास प्रधान स्‍वर्गदूतको भ्रष्टताले नै पैदा गरेको होइन र? मानवजाति आज जस्तो छ त्यो प्रधान स्‍वर्गदूतले परमेश्‍वरलाई विश्वासघात गरेर मानवजातिलाई भ्रष्ट तुल्याएको कारणले गर्दा नै हो। यो चरणबद्ध कार्य मानिसहरूले कल्‍पना गरेजस्तो अमूर्त र सरल छँदै-छैन। शैतानले कुनै कारणले धोका दियो, तैपनि त्यति सरल तथ्यलाई बुझ्‍न मानिसहरू असमर्थ छन्। स्वर्गहरू र पृथ्वी अनि यावत् थोक सृष्टि गर्नुहुने परमेश्‍वरले किन शैतानलाई पनि सृष्टि गर्नुभयो? परमेश्‍वरले शैतानलाई अत्यन्तै धेरै घृणा गर्नुहुन्छ, र शैतान उहाँको शत्रु हो, त्यसो हुँदा-हुँदै पनि किन उहाँले शैतानलाई सृष्टि गर्नुभयो? शैतानको सृष्टि गरेर, के उहाँले शत्रुको सृष्टि गर्दै हुनुहुन्‍नथियो र? परमेश्‍वरले वास्तवमा शत्रुको सृष्टि गर्नुभएको थिएन; बरु, स्वर्गदूत सृष्टि गर्नुभएको थियो, र पछि त्यो स्वर्गदूतले उहाँलाई धोका दियो। त्यसको हैसियत वृद्धि भएर यति महान् भयो कि त्यसले परमेश्‍वरलाई नै धोका दिन चाह्यो। यो संयोग थियो भनेर भन्‍न सकिन्छ, तर यो एउटा अपरिहार्य कुरा पनि थियो। कुनै व्यक्ति निश्‍चित बिन्दुसम्‍म परिपक्‍व भइसकेपछि कसरी आखिरमा मर्छ यो त्यस्तै छ; कामकुराहरू विकास हुँदै त्यो चरणमा पुगे। कतिपय विवेकहीन मूर्खहरू भन्छन्, “शैतान तपाईंको शत्रु हो भने, तपाईंले किन त्यसको सृष्टि गर्नुभयो? त्यस प्रधान स्‍वर्गदूतले तपाईंलाई धोका दिनेछ भन्‍ने तपाईंलाई थाहा थिएन र? के तपाईंले अनन्तदेखि अनन्तसम्‍म देख्‍न सक्‍नुहुन्‍न र? के तपाईंलाई त्यस प्रधान स्‍वर्गदूतको स्वभाव थाहा थिएन र? त्यसले तपाईंलाई धोका दिनेछ भन्‍ने तपाईंलाई स्पष्ट रूपमा थाहा हुँदाहुँदै, तपाईंले किन त्यसलाई प्रधान स्‍वर्गदूत बनाउनुभयो? त्यसले तपाईंलाई धोका मात्रै दिएन, तर त्यसले आफूसँग अरू धेरै स्वर्गदूतहरूलाई लिएर मरणशीलहरूको संसारमा मानवजातिलाई भ्रष्ट तुल्याउन ओर्ल्यो, तैपनि आजको दिनसम्‍मै, तपाईंले अझै आफ्‍नो छ हजार वर्षे व्यवस्थापन योजना पूरा गर्न सक्‍नुभएको छैन।” के यी शब्‍दहरू सही छन् त? जब तँ यसरी विचार गर्छस्, के तैँले आफैलाई आवश्यकताभन्दा बढी समस्याबाट गुजारिरहेको हुँदैनस् र? अरू यसो भन्‍नेहरू पनि छन्, “आजको दिनसम्‍मै शैतानले मानवजातिलाई भ्रष्ट नतुल्याएको भए, परमेश्‍वरले मानवजातिलाई यसरी मुक्तिमा ल्याउनुहुने थिएन। तसर्थ, परमेश्‍वरको बुद्धि र सर्वशक्तिमान्‌ता अदृश्य हुनेथियो; उहाँको बुद्धि कहाँ प्रकट गरिनेथियो र? त्यसकारण, परमेश्‍वरले मानवजातिलाई शैतानको लागि सृष्टि गर्नुभयो ताकि उहाँले पछि आफ्‍नो सर्वशक्तिमान्‌ता प्रकट गर्न सकून्—अन्यथा, मानिसले कसरी परमेश्‍वरको बुद्धि पत्ता लगाउन सक्थ्यो र? यदि मानिसले परमेश्‍वरको विरोध नगरेको भए वा उहाँ विरुद्ध विद्रोह नगरेको भए, उहाँका कार्यहरू प्रकट गर्नु आवश्यक नै हुने थिएन। यदि सृष्टि गरिएका सबै प्राणीहरू उहाँको आराधना गर्थे र उहाँमा समर्पित हुन्थे भने, परमेश्‍वरसँग कुनै काम नै हुनेथिएन।” यो त झन् वास्तविकताभन्दा अझै परको कुरा हो, किनभने परमेश्‍वरमा केही पनि अशुद्धता छैन, त्यसकारण उहाँले अशुद्धताको सृष्टि गर्न सक्‍नुहुन्‍न। उहाँले अहिले आफ्‍नो शत्रुलाई जित्‍न, आफूले सृष्टि गर्नुभएका मानिसहरूलाई मुक्त गर्न, अनि उहाँलाई घृणा गर्ने, धोका दिने, र विरोध गर्ने, अनि प्रारम्‍भमा उहाँको प्रभुत्वमा र उहाँको स्वामित्वमा रहेका भूतात्‍माहरू र शैतानलाई जित्‍नको लागि मात्रै आफ्‍ना कार्यहरू प्रकट गर्नुहुन्छ। परमेश्‍वरले यी भूतात्‍माहरूलाई हराउन र त्यस क्रममा, उहाँको सर्वशक्तिमान्‌ता सबै थोकलाई प्रकट गर्न चाहनुहुन्छ। मानवजाति र पृथ्वीमा भएका सबै कुरा अहिले शैतानको सत्तामा र दुष्टहरूको सत्ताको अधीनमा छन्। मानिसहरूले उहाँलाई चिन्‍न सकून् भनेर परमेश्‍वरले सबै कुरालाई आफ्‍ना कार्यहरू प्रकट गर्न चाहनुहुन्छ, र त्यसद्वारा शैतानलाई हराउन र उहाँका शत्रुहरूलाई पूर्ण रूपमा जित्‍न चाहनुहुन्छ। यो कार्यको पूर्णतालाई उहाँका कार्यहरूको प्रकटद्वारा पूरा गरिन्छ। सृष्टि गरिएका उहाँका सबै प्राणीहरू शैतानको सत्ताअन्तर्गत् छन्, त्यसकारण परमेश्‍वरले तिनीहरूलाई आफ्‍नो सर्वशक्तिमान्‌ता प्रकट गर्न चाहनुहुन्छ, जसद्वारा शैतानलाई हराउन चाहनुहुन्छ। यदि शैतान नै हुँदैनथियो भने, उहाँले आफ्‍ना कार्यहरू प्रकट गर्नु आवश्यक हुनेथिएन। शैतानले बाधा नपुऱ्याएको भए, परमेश्‍वरले मानवजातिलाई सृष्टि गरेर तिनीहरूलाई अदनको बगैँचामा नै जिउन अगुवाइ गर्नुहुनेथियो। शैतानले धोका दिनुभन्दा पहिले, किन परमेश्‍वरले स्वर्गदूतहरूलाई वा प्रधान स्‍वर्गदूतलाई आफ्‍ना कार्यहरू कहिल्यै प्रकट गर्नुभएन? यदि प्रारम्‍भमा, सबै स्वर्गदूतहरू र प्रधान स्‍वर्गदूतले परमेश्‍वरलाई चिनेको र त्यो उहाँमा समर्पित भएको भए, परमेश्‍वरले ती अर्थहीन कार्यहरू गर्नुहुनेथिएन। शैतान र भूतात्‍माहरूको अस्तित्वको कारणले, मानिसहरूले पनि परमेश्‍वरको विरोध गरेका छन्, र तिनीहरू विद्रोही स्वभावले भरिएका छन्। त्यसकारण, परमेश्‍वर आफ्ना कार्यहरू प्रकट गर्न चाहनुहुन्छ। उहाँले शैतानसँग युद्ध गर्न चाहनुहुने भएकाले, त्यसलाई हराउन उहाँले आफ्ना अख्‍तियार र सबै कार्यहरू प्रयोग गर्नुपर्छ; यसरी उहाँले मानिसहरूबीच गर्नुहुने मुक्तिको कामले तिनीहरूलाई उहाँको बुद्धि र सर्वशक्तिमान्‌ता देख्‍ने तुल्याउनेछ। आज परमेश्‍वरले गर्दैगर्नुभएको काम अर्थपूर्ण छ, र कतिपय मानिसहरूले यसो भन्‍ने क्रममा जे भन्छन् त्यससँग त्यसले कुनै पनि हालतमा मेल खाँदैन, “के तपाईंले गर्नुहुने काम विरोधाभासपूर्ण छैन र? के कामको यो चरण तपाईंको आफ्‍नै लागि बाधा पैदा गर्ने अभ्यास मात्रै होइन र? तपाईंले शैतानको सृष्टि गर्नुभयो, र त्यसपछि तपाईंलाई धोका दिन र विरोध गर्न त्यसलाई अनुमति दिनुभयो। तपाईंले मानव सृष्टि गर्नुभयो, त्यसपछि आदम र हव्‍वालाई परीक्षामा पर्न दिँदै तिनीहरूलाई शैतानको हातमा सुम्‍पनुभयो। तपाईंले यी सबै कुरा उद्देश्य राखेर नै गर्नुभयो भने, किन अझै पनि मानवजातिलाई घृणा नै गर्नुहुन्छ? तपाईंले किन शैतानलाई घृणा गर्नुहुन्छ? के यी सबै तपाईंले नै बनाउनुभएको होइन र? तपाईंले घृणा गर्नुपर्ने के कारण छ र?” कतिपय मूर्ख मानिसहरूले मात्रै त्यस्ता कुराहरू भन्छन्। तिनीहरूले परमेश्‍वरलाई प्रेम गर्ने इच्‍छा गर्छन्, तर भित्र गहिराइमा, परमेश्‍वरबारे गुनासो गर्छन्। कस्तो विरोधाभास! तैँले सत्यतालाई बुझ्दैनस्, तँसँग अत्यन्तै धेरै अलौकिक विचारहरू छन्, अनि परमेश्‍वरले गल्ती गर्नुभयो भनेर समेत तँ दाबी गर्छस्—तँ कति मूर्ख छस्! सत्यतासँग खेलबाड गर्ने तँ नै होस्; परमेश्‍वरले गल्ती गर्नुभएको होइन! कतिपय मानिसहरू घरीघरी गुनासो समेत गर्छन्, “शैतानलाई सृष्टि गर्ने तपाईं नै हुनुहुन्छ, अनि त्यसलाई मानिसहरूमाझ झार्ने र तिनीहरूलाई त्यसको हातमा सुम्पने तपाईं नै हुनुहुन्छ। मानिसहरूले शैतानी स्वभाव प्राप्त गरेपछि, तपाईंले तिनीहरूलाई क्षमा दिनुभएन; त्यसको विपरीत, तपाईंले तिनीहरूलाई निश्‍चित हदसम्‍म घृणा गर्नुभयो। सुरुमा तपाईंले तिनीहरूलाई निश्‍चित हदसम्‍म प्रेम गर्नुभयो, तर अहिले तपाईं तिनीहरूलाई तिरस्कार गर्नुहुन्छ। मानवजातिलाई घृणा गर्ने तपाईं नै हुनुहुन्छ, तैपनि मानवजातिलाई प्रेम गर्ने पनि तपाईं नै हुनुहुन्छ। वास्तवमा यहाँ के भइरहेको छ? के यो विरोधाभास होइन र?” तिमीहरूले यसलाई जसरी हेरे तापनि, स्वर्गमा यही भएको हो; यसरी नै प्रधान स्‍वर्गदूतले परमेश्‍वरलाई धोका दियो र मानवजाति भ्रष्ट भयो, अनि मानवजाति आजसम्‍म पनि यस्तै छ। तिमीहरूले यसलाई जसरी बताए पनि, सम्पूर्ण कथा त्यही नै हो। तैपनि, परमेश्‍वरले आज गरिरहनुभएको यो कामको पछाडि रहेको सम्पूर्ण उद्देश्य भनेको तिमीहरूलाई मुक्त गर्नु र शैतानलाई पराजित गर्नु हो भन्‍ने तिमीहरूले बुझ्‍नैपर्छ।

स्वर्गदूतहरू विशेष रूपमा कमजोर थिए र बोल्न सक्‍ने कुनै क्षमता तिनीहरूसँग थिएन, त्यसकारण, तिनीहरूलाई अख्तियार दिनेबित्तिकै तिनीहरू अहङ्कारी बने। प्रधान स्‍वर्गदूतको हकमा यो विशेष गरी लागू भयो, जसको हैसियत अरू कुनै पनि स्वर्गदूतको भन्दा उच्‍च थियो। स्वर्गदूतहरूमाझ राजा भएकोले, त्यसले तिनीहरूमध्ये करोडौँलाई नेतृत्व गरे, र यहोवाको अधीनमा त्यसको अख्तियार अरू कुनै पनि स्वर्गदूतहरूलाई उछिन्थ्यो। त्यसले यो र त्यो गर्न, अनि संसारलाई नियन्त्रण गर्न स्वर्गदूतहरूलाई मानिसहरूका बीचमा झार्न चाहन्थ्यो। उहाँ नै ब्रह्माण्डको नियन्त्रण गर्ने हुनुहुन्छ भनेर परमेश्‍वरले भन्‍नुभयो; तर ब्रह्माण्ड नियन्त्रण गर्ने त्यही हो भनेर प्रधान स्‍वर्गदूतले भन्यो—त्यसपछि, प्रधान स्‍वर्गदूतले परमेश्‍वरलाई धोका दियो। परमेश्‍वरले स्वर्गमा अर्को संसारको सृष्टि गर्नुभयो, अनि प्रधान स्‍वर्गदूतले यो संसारलाई नियन्त्रण गर्ने, साथै मरणशील संसारमा ओर्लने इच्‍छा गर्‍यो। के परमेश्‍वरले त्यसलाई यसो गर्न दिनुभयो? तसर्थ, उहाँले प्रधान स्‍वर्गदूतलाई प्रहार गर्नुभयो र त्यसलाई मध्याकाशमा फालिदिनुभयो। त्यसले मानिसहरूलाई भ्रष्ट तुल्याएपछि नै, तिनीहरूलाई मुक्त गर्नको लागि परमेश्‍वरले प्रधान स्‍वर्गदूतसँग युद्ध गर्नुभएको छ; उहाँले यो छ सहस्राब्दीलाई त्यसको हारको लागि प्रयोग गर्नुभएको छ। सर्वशक्तिमान् परमेश्‍वरसँग सम्‍बन्धित तिमीहरूको अवधारणा परमेश्‍वरले हाल गरिरहनुभएको कामसँग मिल्दैन; यो पूर्णतया अव्यवहारिक, र अत्यन्तै भ्रामक छ! वास्तवमा, प्रधान स्‍वर्गदूतको धोकापछि मात्रै परमेश्‍वरले त्यसलाई आफ्‍नो शत्रुको रूपमा घोषणा गर्नुभयो। त्यसको धोकाको कारणले गर्दा मात्रै प्रधान स्‍वर्गदूत भौतिक संसारमा आइपुगेपछि त्यसले मानवजातिलाई आघात पुऱ्यायो, अनि यही कारणले गर्दा नै मानवजाति यस बिन्दुसम्‍म विकास भइआएको छ। त्यो घटना घटेपछि, परमेश्‍वरले शैतानसँग शपथ खानुभयो, “म तँलाई पराजित गर्नेछु र मैले सृष्टि गरेका सारा मानवलाई मुक्ति दिनेछु।” सुरुमा अविश्‍वस्त हुँदै शैतानले उत्तर दियो, “तपाईंले साँच्‍चै मलाई के गर्न सक्‍नुहुन्छ? के तपाईंले मलाई प्रहार गरेर मध्याकाशमा झार्न सक्‍नुहुन्छ? तपाईंले मलाई साँच्‍चै पराजित गर्नुहुन्छ?” परमेश्‍वरले प्रधान स्‍वर्गदूतलाई मध्याकाशमा झारिसक्‍नुभएपछि त्यसलाई थप कुनै ध्यान दिनुभएन, र पछि शैतानका निरन्तर बाधाहरूका बाबजुद पनि उहाँले मानवजातिलाई मुक्त गर्न र आफ्‍नो कामलाई अगि बढाउन सुरु गर्नुभयो। शैतानले यो र त्यो गर्न सक्यो, तर यो सबै परमेश्‍वरले पहिले त्यसलाई दिनुभएका शक्तिहरूको कारणले गर्दा थियो; त्यसले तिनीहरूलाई आफूसँग मध्याकाशमा लिएर गयो, अनि आजको दिनसम्‍मै राखेको छ। प्रधान स्‍वर्गदूतलाई प्रहार गरेर मध्याकाशमा झार्ने क्रममा, परमेश्‍वरले त्यसको अख्तियार फिर्ता लिनुभएन, र त्यसैले शैतानले मानवजातिलाई निरन्तर रूपमा भ्रष्ट तुल्यायो। अर्कोतर्फ, सृष्टिपछि तुरुन्तै शैतानले भ्रष्ट तुल्याएको मानवजातिलाई मुक्त गर्ने काम परमेश्‍वरले सुरु गरिहाल्‍नुभयो। स्वर्गमा हुँदा परमेश्‍वरले आफ्‍ना कार्यहरू प्रकट गर्नुभएन; तैपनि, उहाँले पृथ्वीको सृष्टि गर्नुभन्दा पहिले सृष्टि गर्नुभएका संसारका मानिसहरूलाई स्वर्गमा उहाँका कार्यहरू देख्ने अनुमति दिनुभयो, यसरी उहाँले यी तिनीहरूलाई माथि स्वर्गमा अगुवाइ गर्नुभयो। उहाँले तिनीहरूलाई बुद्धि र बौद्धिक क्षमता दिनुभयो, अनि त्यस संसारमा जिउन अगुवाइ गर्नुभयो। स्वाभाविक रूपमै, तिमीहरू कसैले पनि यसभन्दा अघि यसबारे कहिल्यै सुनेका छैनौ। पछि, परमेश्‍वरले मानिसहरूलाई सृष्टि गरिसक्‍नुभएपछि, प्रधान स्‍वर्गदूतले तिनीहरूलाई भ्रष्ट तुल्याउन थाल्यो; पृथ्वीमा सारा मानवजाति अस्तव्यस्ततामा फस्यो। त्यसपछि मात्रै परमेश्‍वरले शैतान विरुद्ध युद्ध सुरु गर्नुभयो, अनि यस पटक मात्रै मानिसहरूले उहाँका कार्यहरू देख्‍न थाले। प्रारम्‍भमा, त्यस्ता कार्यहरूलाई मानवजातिबाट लुकाइएको थियो। शैतानलाई मध्याकाशमा झारिएपछि, त्यसले आफ्‍नै कामकुराहरू गर्‍यो अनि परमेश्‍वरले शैतानको विरुद्धमा निरन्तर युद्ध गर्दै आखिरी दिनहरूसम्‍मै आफ्‍नो कामलाई जारी राख्‍नुभयो। शैतानलाई नष्ट गर्नुपर्ने समय अहिले नै हो। सुरुमा, परमेश्‍वरले त्यसलाई अख्तियार दिनुभयो, र उहाँले पछि त्यसलाई प्रहार गरेर मध्याकाशमा झार्नुभयो, तैपनि त्यो विद्रोही नै रह्यो। त्यसपछि, त्यसले पृथ्वीमा मानवजातिलाई भ्रष्ट तुल्यायो, तर परमेश्‍वर त्यहीँ नै मानवजातिलाई व्यवस्थापन गर्दै हुनुहुन्थ्यो। परमेश्‍वरले शैतानलाई हराउनको लागि मानिसहरूको व्यवस्थापनको प्रयोग गर्नुहुन्छ। शैतानले मानिसहरूलाई भ्रष्ट तुल्याएर तिनीहरूको भविष्यलाई समाप्त गर्छ र परमेश्‍वरको कार्यमा बाधा दिन्छ। अर्कोतर्फ, मानवजातिको मुक्ति नै परमेश्‍वरको कार्य हो। परमेश्‍वरको कामको कुन चरण मानवजातिलाई मुक्त गर्नको लागि होइन? कुन चरण मानवजातिलाई धुनको लागि, र तिनीहरूलाई धर्मी रूपमा व्यवहार गर्ने र प्रेम गर्न सकिनेहरूको प्रतिरूपमा जिउने तुल्याउनको लागि होइन? तैपनि, शैतानले यसो गर्दैन। त्यसले मानवजातिलाई भ्रष्ट तुल्याउँछ; त्यसले मानवजातिलाई भ्रष्ट तुल्याउने त्यसको काम सम्पूर्ण ब्रह्माण्डभरि नै निरन्तर रूपमा जारी राख्छ। अवश्‍य नै, परमेश्‍वरले पनि शैतानलाई कुनै ध्यान नै नदिइकन आफ्‍नो काम गर्नुहुन्छ। शैतानसँग जति नै धेरै अख्‍तियार भए तापनि, त्यो अख्तियार परमेश्‍वरले नै त्यसलाई दिनुभएको थियो; परमेश्‍वरले आफ्‍नो सम्पूर्ण अख्तियार त्यसलाई दिनुभएन, त्यसकारण शैतानले जेसुकै गरे तापनि, त्यसले परमेश्‍वरलाई कहिल्यै उछिन्न सक्दैन र त्यो सधैँ नै परमेश्‍वरको पकडभित्रै हुनेछ। स्वर्गमा हुँदा परमेश्‍वरले आफ्‍नो कुनै पनि कार्य प्रकट गर्नुभएन। उहाँले शैतानलाई अख्तियारको सानो भाग मात्रै दिएर अरू स्वर्गदूतहरूमाथि नियन्त्रण अभ्यास गर्न दिनुभयो। त्यसकारण, शैतानले जेसुकै गरे तापनि, परमेश्‍वरको अख्‍तियारलाई उछिन्न सक्दैन, किनभने परमेश्‍वरले त्यसलाई सुरुमा दिनुभएको अख्तियार सीमित छ। परमेश्‍वरले काम गर्नुहुँदा, शैतानले बाधा दिन्छ। आखिरी दिनहरूमा, त्यसका बाधाहरू समाप्त हुनेछन्; त्यसरी नै, परमेश्‍वरको कार्य पनि समाप्त हुनेछ, अनि परमेश्‍वरले जुन प्रकारका मानिसहरूलाई पूर्ण बनाउन चाहनुहुन्छ तिनीहरू पनि पूर्ण हुनेछन्। परमेश्‍वरले मानिसहरूलाई सकारात्मक रूपमा निर्देशित गर्नुहुन्छ; उहाँको जीवन जिउँदो पानी हो, जुन नाप्‍न नसकिने र सीमारहित छ। शैतानले मानिसलाई निश्‍चित हदसम्‍म भ्रष्ट तुल्याएको छ; अन्त्यमा, जीवनको जिउँदो पानीले मानिसलाई पूर्ण बनाउनेछ, अनि हस्तक्षेप गर्नु र त्यसको काम गर्नु शैतानको लागि असम्‍भव हुनेछ। यसरी, परमेश्‍वरले यी मानिसहरूलाई पूर्ण रूपमा प्राप्त गर्न सक्‍नुहुनेछ। अहिले समेत, शैतानले यो स्वीकार गर्न मान्दैन; त्यसले निरन्तर रूपमा आफैलाई परमेश्‍वर विरुद्धमा खडा गर्छ, तर उहाँले त्यसलाई कुनै ध्यान दिनुहुन्‍न। परमेश्‍वरले भन्‍नुभएको छ, “शैतानका सारा अन्धकारका शक्तिहरू र सारा अन्धकारका प्रभावहरूमाथि म विजय हुनेछु।” अहिले देहमा गरिनुपर्ने काम यही नै हो, र देह बन्‍ने कार्यलाई महत्त्वपूर्ण तुल्याउने पनि यही नै हो: अर्थात्, आखिरी दिनहरूमा शैतानलाई हराउने कामको चरण पूरा गर्नु, अनि शैतानको स्वामित्वमा रहेका सबै कुरालाई हटाउनु। शैतानमाथिको परमेश्‍वरको विजय अपरिहार्य छ! वास्तवमा, शैतान धेरै पहिले नै असफल भइसक्यो। जब ठूलो रातो अजिङ्गरको देशभरि सुसमाचार फैलन सुरु भयो—अर्थात्, जब देहधारी परमेश्‍वरले आफ्‍नो काम सुरु गर्नुभयो र यो काम अघि बढ्यो—तब शैतान पूर्ण रूपमा पराजित भयो, किनभने देहधारणको खास उद्देश्य नै शैतानलाई जित्‍नु थियो। परमेश्‍वर फेरि पनि देह बन्‍नुभएको छ र कुनै पनि शक्तिले रोक्‍न नसक्‍ने आफ्‍नो काम उहाँले सुरु गर्नुभएको छ भन्‍ने थाहा पाउनेबित्तिकै, शैतान यो कामको अघि अक्क न बक्क बन्यो, अनि थप कुनै पनि दुष्कर्म गर्ने आँट गरेन। सुरुमा शैतानले पनि प्रशस्तै बुद्धि प्राप्त गरेको छु भन्‍ने ठान्यो, अनि त्यसले परमेश्‍वरको कार्यमा अवरोध र बाधा पुऱ्यायो; तैपनि, परमेश्‍वर फेरि देह बन्‍नुहुनेछ, वा परमेश्‍वरले आफ्नो काममा शैतानको विद्रोहीपनलाई मानवजातिको लागि प्रकाश र न्यायको रूपमा प्रयोग गर्नुहुनेछ, जसद्वारा उहाँले मानिसहरूलाई विजय गर्नुहुनेछ र शैतानलाई हराउनुहुनेछ भन्‍ने अपेक्षा त्यसले गरेको थिएन। परमेश्‍वर शैतानभन्दा बुद्धिमानी हुनुहुन्छ, र उहाँको कामले त्यसलाई अत्यन्तै बढी मात्रामा उछिन्छ। त्यसकारण, मैले यसभन्दा अघि उल्‍लेख गरेझैँ, “मैले गर्ने काम शैतानका चालहरूको प्रतिक्रियामा गरिन्छ; अन्त्यमा, म मेरो सर्वशक्तिमान्‌ता र शैतानको शक्तिहीनतालाई प्रकट गर्नेछु।” परमेश्‍वरले अग्रस्थानमा आफ्‍नो काम गर्नुहुन्छ, तर आखिरमा, नष्ट भइञ्‍जेलसम्‍म शैतान पछि-पछि दगुर्छ—त्यसलाई केले प्रहार गर्‍यो त्यो पनि त्यसलाई थाहा हुनेछैन! त्यसलाई पहिले नै प्रहार गरेर चकनाचूर पारिसकिएपछि मात्रै त्यसले सत्यतालाई महसुस गर्नेछ, र त्यस बेलासम्‍म, त्यो पहिले नै आगोको कुण्डमा परिसकेको हुनेछ। के त्यसबेला शैतान पूर्ण रूपमा विश्‍वस्त हुनेछैन र? किनभने त्यसपछि त्योसँग प्रयोग गर्ने कुनै पनि युक्ति हुनेछैन!

परमेश्‍वरको हृदयलाई मानवजातिप्रतिको शोकद्वारा धेरै पटक भारी तुल्याउने यही चरणबद्ध, वास्तविक कार्य नै हो, त्यसकारण शैतानसँगको उहाँको युद्ध छ हजार वर्षसम्म जारी रहेको छ, र परमेश्‍वरले भन्‍नुभएको छ, “म फेरि कहिल्यै पनि मानवजातिको सृष्टि गर्नेछैन, न त म फेरि कहिल्यै स्वर्गदूतहरूलाई अख्तियार नै दिनेछु।” त्यसपछि, जब स्वर्गदूतहरू काम गर्न पृथ्वीमा आए, तिनीहरूले केही काम गर्न केवल परमेश्‍वरलाई पछ्याए; उहाँले फेरि कहिल्यै कुनै पनि अख्तियार दिनुभएन। इस्राएलीहरूले देखेका स्वर्गदूतहरूले कसरी आफ्ना काम गरे? तिनीहरूले आफैलाई सपनाहरूमा प्रकट गरे अनि यहोवाका वचनहरू व्यक्त गरे। क्रूसीकरणको तीन दिनपछि जब येशू पुनरुत्थान हुनुभयो, ठूलो ढुङ्गालाई गुडाउने स्वर्गदूतहरू नै थिए; परमेश्‍वरका आत्माले यो काम व्यक्तिगत रूपमा गर्नुभएन। स्वर्गदूतहरूले मात्रै यस प्रकारको काम गर्थे; तिनीहरूले सहयोगी भूमिका निर्वाह गर्थे, तर तिनीहरूसँग कुनै अख्तियार थिएन, किनभने परमेश्‍वरले तिनीहरूलाई फेरि कहिल्यै कुनै अख्तियार दिनुभएन। पृथ्वीमा परमेश्‍वरले प्रयोग गर्नुभएका मानिसहरूले केही समयसम्म काम गरिसकेपछि परमेश्‍वरको हैसियतलाई लिए अनि भने, “म ब्रह्माण्डलाई नाघ्‍न चाहन्छु! म तेस्रो स्वर्गमा खडा हुन चाहन्छु! हामी सार्वभौम शक्तिका शासनहरू लिन चाहन्छौं!” धेरै दिनको कामपछि तिनीहरू अहङ्कारी बन्‍नेथिए; तिनीहरूले पृथ्वीमाथि सार्वभौम अख्तियार लिने, अर्को राष्ट्र स्थापना गर्ने, सबै कुरा तिनीहरूको खुट्टामुनि राख्‍ने, र तेस्रो स्वर्गमा खडा हुने इच्‍छा गरे। के तँ परमेश्‍वरले प्रयोग गर्नुभएको मानिस मात्रै होस् भन्‍ने तँलाई थाहा छैन? तँ कसरी तेस्रो स्वर्गमा चढ्न सक्थिस् र? परमेश्‍वर चुपचाप र कुनै चिच्याहटविना नै काम गर्न पृथ्वीमा आउनुहुन्छ, अनि आफ्नो काम गुप्तमा समाप्त गरेर जानुहुन्छ। उहाँ मानिसहरूजस्तो कहिल्यै चिच्याउनुहुन्‍न, तर उहाँ आफ्नो काम गर्नमा व्यावहारिक हुनुहुन्छ। न त उहाँ मण्डलीमा प्रवेश गरेपछि यसो भनेर नै चिच्याउनुहुन्छ, “म तिमीहरू सबैलाई परास्त गर्नेछु! म तिमीहरूलाई सराप्‍नेछु अनि सजाय दिनेछु!” उहाँले आफ्नो कामलाई जारी मात्रै राख्‍नुहुन्छ, अनि यो समाप्त भएपछि जानुहुन्छ। बिरामी निको पार्ने, भूतात्माहरू धपाउने, पुल्पिटबाट अरूलाई भाषण दिने, लामो र आडम्बरी भाषणहरू ठोक्‍ने, अनि अवास्तविक कुराहरूबारे बहस गर्ने ती सबै धार्मिक पाष्टरहरू भित्रैबाट अहङ्कारी छन्! तिनीहरू प्रधान स्वर्गदूतका सन्तानबाहेक केही पनि होइनन्!

परमेश्‍वरले वर्तमान दिनसम्म आफ्नो छ हजार वर्षे काम गर्नुभएको छ, र मुख्यतः शैतानलाई हराउन र सारा मानवजातिलाई मुक्ति दिनका लागि उहाँका धेरै कार्यहरू प्रकाश गर्नुभएको छ। यस अवसरको माध्यमबाट, परमेश्‍वरले स्वर्गका यावत् थोक, पृथ्वीका यावत् थोक, समुद्रभित्रका यावत् थोक र पृथ्वीमा भएका प्रत्येक प्राणीलाई समेत, उहाँको सर्वशक्तिमान्‌ता र उहाँका सबै कार्यहरू देख्ने तुल्याउनुहुन्छ। उहाँले शैतानलाई हराउने यस अवसरको माध्यममार्फत मानिसलाई उहाँका सबै कार्य स्पष्ट पार्नुहुन्छ, ताकि उसले उहाँको प्रशंसा गरोस् र शैतानलाई हराउने कार्यमा उहाँको बुद्धिको गुणगान गाओस्। पृथ्वीमा, स्वर्गमा, अनि समुद्रभित्र भएका यावत् थोकले परमेश्‍वरलाई महिमा दिन्छन्, उहाँको सर्वशक्तिमान्‌ताको प्रशंसा गर्छन्, उहाँका हरेक कार्यको प्रशंसा गर्छन्, र उहाँको पवित्र नाउँ पुकार्छन्। उहाँले शैतानलाई हराउनुभएको कुराको प्रमाण यही हो; उहाँले शैतानलाई विजय गर्नुभएको छ भन्‍ने कुराको प्रमाण यही हो। अझै बढी, यो मानवजातिलाई उहाँले दिनुभएको मुक्तिको प्रमाण हो। परमेश्‍वरको सम्पूर्ण सृष्टिले उहाँलाई महिमा दिन्छ, उहाँले आफ्नो शत्रुलाई हराउनुभएकोमा र विजय भई फर्कनुभएकोमा उहाँको प्रशंसा गर्छ, र महान् विजयी राजाका रूपमा उहाँको गुणगान गाउँछ। उहाँको उद्देश्य शैतानलाई पराजित गर्नु मात्र होइन, त्यसैले उहाँको काम छ हजार वर्षसम्म जारी रहेको छ। उहाँ शैतानको पराजयलाई प्रयोग गरेर मानवजातिलाई मुक्ति दिनुहुन्छ; उहाँ शैतानको पराजयलाई प्रयोग गरेर आफ्ना सबै कार्य र आफ्नो सारा महिमा प्रकट गर्नुहुन्छ। उहाँले महिमा प्राप्त गर्नुहुनेछ, र ठूलो सङ्ख्यामा रहेका स्वर्गदूतहरूले उहाँको सारा महिमा देख्नेछन्। स्वर्गका दूतहरू, पृथ्वीका मानिसहरू, र पृथ्वीमा रहेका उहाँका सबै सृजित प्राणीले सृष्टिकर्ताको महिमा देख्नेछन्। उहाँले गर्नुहुने काम यही हो। स्वर्ग र पृथ्वीमा रहेका उहाँका सृजित प्राणीहरू सबैले उहाँको महिमा देख्नेछन्, र शैतानलाई पूर्ण रूपमा पराजित गरेपछि उहाँ विजयी भई फर्कनुहुनेछ, र सारा मानवताले उहाँको प्रशंसा गर्नेछ—यो एकैपटक दुई वटा लक्ष्य हासिल गर्ने काम हो। अन्त्यमा, सारा मानवता उहाँद्वारा विजय गरिनेछ, र प्रतिरोध गर्ने वा विद्रोह गर्ने जोकोहीलाई उहाँले निमिट्यान्न पार्नुहुनेछ; अर्को शब्दमा भन्नुपर्दा, जो शैतानका हुन् तिनीहरू सबैलाई उहाँले निमिट्यान्न पार्नुहुनेछ। तँ अहिले परमेश्‍वरका यतिका धेरै कार्य देखिरहेको छस्, तैपनि तँ अझै प्रतिरोध गर्छस्, विद्रोही छस्, र अधीनमा रहँदैनस्; तँ आफूभित्रै धेरै कुरा पालेर राख्छस्, र आफूलाई जे इच्छा लाग्छ त्यही गर्छस्। तँ आफ्नै कामवासना र अभिरुचिहरू पछ्याउँछस्। यी सबै विद्रोहीपन र प्रतिरोध हुन्। देह र आफ्ना कामवासनाका खातिर, साथै आफूलाई मनपर्ने चिज, संसार, र शैतानका खातिर परमेश्‍वरमा गरिने कुनै पनि विश्‍वास फोहोरी हुन्छ; त्यो प्रतिरोधी र विद्रोही हुन्छ। आजभोलि, अनेकौँ प्रकारका फरक-फरक विश्‍वास हुन्छन्: कतिपयले प्रकोपबाट शरण खोज्छन्, र अरूले आशिष्‌हरू प्राप्त गर्न खोज्छन्; कतिपयले रहस्यहरू बुझ्न चाहन्छन्, अनि अझै अरूले धनको लालसा गर्छन्। यी सबै प्रतिरोधका रूप हुन् र ती सबै ईशनिन्दा हुन्! कसैले प्रतिरोध गर्छ वा विद्रोह गर्छ भन्नु—के त्यसले यस्ता व्यवहारहरूलाई जनाउँदैन र? आजभोलि धेरै मानिस गनगन गर्छन्, गुनासो गर्छन्, वा गलत ठहराउँछन्। ती सबै दुष्टहरूले गर्ने कामकुरा हुन्; यो मानव प्रतिरोध र विद्रोहीपन हो। त्यस्ता मानिसहरू शैतानद्वारा स्वामित्वमा लिइएका र हडपिएका हुन्छन्। परमेश्‍वरले प्राप्त गर्नेहरू ती हुन् जो पूर्ण रूपमा उहाँको अधीनमा रहन्छन्; तिनीहरू शैतानद्वारा भ्रष्ट तुल्याइएका तर परमेश्‍वरको वर्तमान कामद्वारा मुक्ति दिइएका र विजय गरिएका मानिस हुन्, जसले सङ्कष्टहरू सहेका छन्, र जो, अन्त्यमा, परमेश्‍वरद्वारा पूर्ण रूपमा प्राप्त गरिएका छन्, जो शैतानको शक्तिअन्तर्गत जिउन छाडेका छन्, जो अधार्मिकताबाट मुक्त भएका छन्, र जो पवित्रता जिउन इच्छुक छन्—सबैभन्दा पवित्र मानिसहरू त्यस्ता हुन्छन्; तिनीहरू साँच्चै नै पवित्र जन हुन्। यदि तेरा वर्तमान कार्यहरू परमेश्‍वरका मागहरूको एउटा भागसँग समेत मिल्दैनन् भने, तँलाई हटाइनेछ। यो अकाट्य कुरा हो। सबै कुरा अब के हुन्छ भन्‍ने कुरामा निर्भर हुन्छ; तँलाई पूर्वनिर्धारण गरिएको र चुनिएको भए पनि, तेरा आजका कार्यहरूले नै तेरो परिणाम निर्धारण गर्नेछन्। यदि तँ अहिले अघि बढ्न सकिनस् भने, तँलाई हटाइनेछ। यदि तँ अहिले अघि बढ्न सकिनस् भने, तँ पछि कसरी अघि बढ्न सक्छस्? तँसामु यति ठूलो चमत्कार देखा परेको छ, तर तँ अझै पनि विश्‍वास गर्दैनस्। त्यसोभए, पछि परमेश्‍वरले आफ्नो काम सकाउनुभएपछि र उहाँले त्यस्तो काम गर्न छोड्नुभएपछि, तैँले कसरी उहाँमा विश्‍वास गर्नेछस्? त्यतिबेलासम्म, उहाँलाई पछ्याउन तेरो लागि अझ बढी असम्भव हुनेछ! पछि, तँ पापी छस् कि धर्मी छस् भनेर निर्धारण गर्न, वा तँलाई सिद्ध पारिन्छ कि हटाइन्छ भनेर निर्धारण गर्न, परमेश्‍वर देहधारी परमेश्‍वरको कामप्रतिको तेरो मनोवृत्ति, यसबारे तेरो ज्ञान, र तेरो अनुभवमा भर पर्नुहुनेछ। तैँले अहिले नै स्पष्ट रूपमा देख्नैपर्छ। पवित्र आत्मा यसरी काम गर्नुहुन्छ: उहाँ आजको तेरो व्यवहारअनुसार तेरो परिणाम निर्धारण गर्नुहुन्छ। आजका वचनहरू कसले बोल्छ? आजको काम कसले गर्छ? आज तँलाई हटाइनेछ भनेर कसले निर्णय गर्छ? तँलाई सिद्ध पार्ने निर्णय कसले गर्छ? के यो म आफैले गर्ने कुरा होइन र? यी वचनहरू बोल्ने म नै हुँ; यस्तो काम गर्ने म नै हुँ। तँलाई अन्त्यमा हटाउने काम जस्तै मानिसहरूलाई श्राप दिने, सजाय दिने, र न्याय गर्ने पनि सबै मेरै कामका पाटा हुन्। यी सबै कुरा मेरो काममा पर्छन्! तँलाई सिद्ध पार्नु मेरो काम हो, र तँलाई आशिष्‌हरूको आनन्द लिन दिनु पनि मेरै काम हो। यो सबै मैले गर्ने काम हो। तेरो परिणाम यहोवाद्वारा पूर्वनियोजन गरिएको थिएन; यो आजका परमेश्‍वरद्वारा निर्धारण गरिँदै छ। यो अहिले नै निर्धारण गरिँदै छ; यो संसारको सृष्टि गरिनुभन्दा धेरै अघि निर्धारण गरिएको थिएन। कतिपय बेतुके मानिस भन्छन्, “सायद तपाईँको आँखामा केही खराबी छ, र तपाईँ मलाई जुन तरिकाले हेर्नुपर्ने हो त्यो तरिकाले हेर्नुहुन्न। अन्त्यमा, तपाईँ आत्माले जे प्रकट गर्नुहुन्छ त्यही मात्र देख्नुहुनेछ!” येशूले सुरुमा यहूदालाई आफ्नो चेलाका रूपमा रोज्नुभयो। मानिसहरू सोध्छन्, “उहाँले आफूलाई धोका दिने चेलालाई कसरी रोज्न सक्नुभयो?” सुरुमा, यहूदाको येशूलाई धोका दिने कुनै अभिप्राय थिएन; यो त पछि मात्रै भएको हो। त्यसबेला, येशूले यहूदामाथि कृपादृष्टि राख्नुभयो, त्यसैले उहाँले यहूदालाई आफूलाई पछ्याउन लगाउनुभयो, र त्यसपछि उसलाई पैसा राख्ने जिम्मेवारी सुम्पिनुभयो। यदि यहूदाले पैसा हिनामिना गर्नेछ भन्‍ने येशूलाई थाहा भएको भए, उहाँले उसलाई कहिल्यै त्यसको जिम्मा दिनुहुने थिएन। के भन्न सकिन्छ भने यो मानिस कुटिल र छली छ, वा उसले आफ्ना दाजुभाइ-दिदीबहिनीहरूलाई ठग्नेछ भन्‍ने कुरा येशूलाई सुरुमा थाहा थिएन। पछि, यहूदाले केही समय येशूलाई पछ्याएपछि, उसले आफ्ना दाजुभाइ-दिदीबहिनीहरूलाई छल गरेको र परमेश्‍वरलाई छल गरेको येशूले देख्नुभयो। यहूदाको पैसाको थैलीबाट पैसा झिक्ने बानी छ भन्‍ने पनि मानिसहरूले पत्ता लगाए, र त्यसपछि तिनीहरूले त्यसबारे येशूलाई बताए। त्यसपछि मात्रै के-के भइरहेको छ भन्नेबारे येशूलाई सबै थाहा भयो। येशूले क्रूसीकरणको काम पूरा गर्नुपर्ने भएकोले र उहाँलाई धोका दिने कोही चाहिएको हुनाले, र यहूदा ठ्याक्कै यो भूमिका निर्वाह गर्नका लागि सही प्रकारको व्यक्ति भएको हुनाले, येशूले भन्नुभयो, “हामीमध्ये एक जनाले मलाई धोका दिनेछ। मानिसको पुत्र यो धोकालाई प्रयोग गरेर क्रूसमा टाँगिनुहुनेछ, र तीन दिनपछि मृत्युबाट बिउँतनुहुनेछ।” त्यसबेला, येशूले वास्तवमा उहाँलाई धोका देओस् भनेर यहूदालाई छान्नुभएको थिएन; यसको विपरीत, उहाँले यहूदा एक बफादार चेला होला भन्‍ने आशा गर्नुभएको थियो। अप्रत्याशित रूपमा, यहूदा प्रभुलाई धोका दिने धनको लोभी पतित व्यक्ति निस्कियो, त्यसैले यही अवस्थालाई ध्यानमा राखेर, येशूले यस कामका लागि यहूदालाई छान्नुभयो। यदि येशूका बाह्रै जना चेला बफादार भएका भए र तिनीहरूमध्ये कोही पनि यहूदा जस्तो नभएको भए, येशूलाई धोका दिने व्यक्ति अन्ततः चेलाहरूमध्ये कोही नभएर अरू नै कोही हुनेथियो। तर, त्यसबेला, चेलाहरूमध्ये घुस लिन मन पराउने एक जना थियो: यहूदा। त्यसकारण येशूले आफ्नो काम पूरा गर्न यो मानिसलाई प्रयोग गर्नुभयो। यो कति सरल थियो! येशूले आफ्नो कामको सुरुमा यो पूर्वनिर्धारण गर्नुभएको थिएन; परिस्थितिहरू विकसित भएर एउटा बिन्दुमा पुगेपछि मात्र उहाँले यो निर्णय गर्नुभयो। यो येशूको निर्णय थियो, जसको अर्थ यो परमेश्‍वरका आत्मा स्वयम्‌को निर्णय थियो। सुरुमा, यहूदालाई छान्ने येशू नै हुनुहुन्थ्यो; पछि जब यहूदाले येशूलाई धोका दियो, यो पवित्र आत्माले परिस्थितिको फाइदा उठाउनुभएको थियो। यो त्यसबेला गरिएको पवित्र आत्माको काम थियो। जब येशूले यहूदालाई छान्नुभएको थियो, त्यतिबेला यहूदाले उहाँलाई धोका देला भन्‍ने उहाँलाई कुनै ज्ञान थिएन। उहाँलाई त्यो मानिस इस्करियोती यहूदा हो भन्‍ने मात्र थाहा थियो। तिमीहरूको परिणाम पनि आज तिमीहरूको समर्पणको स्तरअनुसार र तिमीहरूको जीवन कति वृद्धि भएको छ भन्‍ने कुराअनुसार निर्धारण गरिन्छ, तिमीहरूको परिणाम संसारको सृष्टिपछि नै पूर्वनियोजन गरिएको थियो भन्‍ने कुनै मानव धारणाअनुसार होइन। तैँले यी कुराहरू स्पष्ट रूपमा बुझ्नैपर्छ। यीमध्ये कुनै पनि काम तैँले कल्पना गरेजस्तो तरिकाले गरिँदैन।


उपाधि र पहिचानको सम्‍बन्धमा

यदि तँ परमेश्‍वरद्वारा प्रयोगयोग्य हुन चाहन्छस् भने, तैँले परमेश्‍वरको कार्यलाई जान्‍नैपर्छ, तैँले यसभन्दा पहिले (नयाँ र पुरानो करारमा) उहाँले गर्नुभएको कामलाई जान्‍नैपर्छ, अनि, यति मात्र होइन, तैँले उहाँको आजको कामलाई जान्‍नैपर्छ; भन्‍नुको अर्थ, ६,००० वर्षको अवधिमा गरिएका परमेश्‍वरको कार्यका तीन चरणहरूलाई जान्‍नैपर्छ। यदि तँलाई सुसमाचार फैलाउन लगाइएको छ भने, परमेश्‍वरको कार्यलाई नजानिकन तैँले त्यसो गर्न सक्‍नेछैनस्। कसैले तँलाई तिमीहरूका परमेश्‍वरले बाइबल, पुरानो करार, र त्यस बेलाको येशूको काम र वचनहरूका बारेमा के भन्‍नुभएको छ भनी प्रश्‍न गर्न सक्छ। यदि तैँले बाइबलको भित्री कथालाई बताउन सक्दैनस् भने, तिनीहरू विश्‍वस्त हुनेछैनन्। त्यो बेला, येशूले आफ्‍ना चेलाहरूसँग पुरानो करारको बारेमा धेरै कुरा गर्नुभयो। तिनीहरूले पढ्ने सबै कुरा पुरानो करारबाट नै थियो; येशूलाई क्रूसमा मारिएको धेरै दशकपछि मात्रै नयाँ करार लेखिएको थियो। सुसमाचार फैलाउनको लागि, तैँले बाइबलको भित्री सत्यता, र परमेश्‍वरले इस्राएलमा गर्नुभएको कार्य अर्थात् यहोवाले गर्नुभएको कार्यलाई मुख्य रूपमा बुझ्‍नुपर्छ, र येशूले गर्नुभएको कामको बारेमा पनि तँसँग बुझाइ हुनुपर्छ। सबै मानिसहरूले सबैभन्दा चासो राख्ने विवादहरू यिनै हुन्, र तिनीहरूले नसुनेको कुरा कामका ती दुई चरणहरूको भित्री कथा नै हो। सुसमाचार फैलाउने क्रममा, पहिला पवित्र आत्माले आज गर्नुहुने कामको कुराकानीलाई पन्छ्याएर राख्। कामको यो चरण तिनीहरूको पहुँचभन्दा बाहिर छ, किनभने तिमीहरूले जे कुराको खोजी गर्छौ त्यो सबैभन्दा उत्कृष्ट छ—परमेश्‍वरको ज्ञान, र पवित्र आत्माको कामको ज्ञान—अनि यी दुई कुराहरू जत्तिको उचालिएका कुराहरू केही पनि छैन। यदि तैँले सुरुमा उत्कृष्ट कुराको बारेमा कुरा गर्छस् भने, यो तिनीहरूको लागि अति धेरै हुनेछ, किनभने पवित्र आत्‍माको त्यस्तो कार्यलाई कसैले पनि अनुभव गरेको छैन; यसको कुनै उदाहरण छैन, र यसलाई स्वीकार गर्नु मानिसको लागि सहज हुँदैन। तिनीहरूका अनुभवहरू पवित्र आत्‍माले बेला-बेलामा गर्नुभएका कामहरूसहितका विगतका पुराना कुराहरू हुन्। तिनीहरूले अनुभव गर्ने कुरा पवित्र आत्माको आजको काम, वा परमेश्‍वरको आजको अभिप्राय होइन। कुनै पनि नयाँ ज्योति विना, र कुनै पनि नयाँ कुराहरू विना, तिनीहरू अझै पनि पुरानै अभ्यासहरू अनुसार कार्य गर्छन्।

येशूको युगमा, पवित्र आत्माले मुख्य रूपमा येशूमा आफ्नो काम गर्नुभयो। मन्दिरमा पूजाहारीको पोसाक लगाएर यहोवाको सेवा गर्नेहरू पूर्ण हृदयको बफादारीसाथ त्यसो गर्थे र तिनीहरूसँग पवित्र आत्माको काम पनि हुन्थ्यो। कुरा के मात्रै हो भने तिनीहरूले परमेश्‍वरका वर्तमान अभिप्रायहरू बुझ्न सकेनन्—तिनीहरू पुराना अभ्यासहरूअनुरूप यहोवाप्रति बफादार मात्रै रहे, तर तिनीहरूसँग नयाँ मार्गदर्शन थिएन। येशू आउनुभयो र उहाँले नयाँ काम ल्याउनुभयो, तैपनि मन्दिरमा सेवा गर्नेहरूसँग नयाँ मार्गदर्शन थिएन, न त तिनीहरूसँग नयाँ काम नै थियो। मन्दिरमा सेवा गर्दा, तिनीहरू पुराना अभ्यासहरू मात्रै कायम राख्न सक्थे र मन्दिर नछोडी, तिनीहरू कुनै पनि नयाँ प्रवेश पाउन असक्षम नै थिए। नयाँ काम येशूले ल्याउनुभएको थियो र येशू आफ्नो काम गर्न मन्दिरभित्र जानुभएन। उहाँले मन्दिरबाहिर मात्रै आफ्नो काम गर्नुभयो, किनभने परमेश्‍वरको कामको दायरा धेरैअघि नै परिवर्तन भइसकेको थियो र उहाँले उप्रान्त मन्दिरभित्र काम गर्नुभएन। मानिसले त्यहाँ परमेश्‍वरको सेवा गर्दा, कामकुराहरूलाई जस्ताका तस्तै राख्ने काम मात्र गर्थ्यो र कुनै नयाँ काम ल्याउन सक्दैनथ्यो। त्यसै गरी, आज धार्मिक मानिसहरू अझै पनि बाइबलको आराधना गर्छन्। यदि तैँले तिनीहरूलाई सुसमाचार प्रचार गरिस् भने, तिनीहरूले तँसँग बाइबलका शब्दहरूबारे तर्कवितर्क गर्नेछन् र तिनीहरूले धेरै प्रमाण फेला पार्नेछन्, जसले गर्दा तँ अवाक र निःशब्द हुनेछस्; त्यसपछि तिनीहरूले तेरो विश्‍वास अन्योलपूर्ण छ भन्‍ने सोचेर तँलाई लेबल लगाउनेछन्। तिनीहरूले भन्‍नेछन्, “तिमीलाई परमेश्‍वरको वचन, बाइबलसमेत थाहा छैन, त्यसोभए तिमी आफूले परमेश्‍वरमा विश्‍वास गर्छु भनेर कसरी भन्न सक्छौ?” त्यसपछि तिनीहरूले तँलाई तुच्छ ठान्नेछन् र यसो पनि भन्‍नेछन्, “तिमीहरूले विश्‍वास गर्ने व्यक्ति परमेश्‍वर हुनुभएकाले, उहाँ किन तिमीहरूलाई पुरानो र नयाँ करारको कुरा के हो भनेर बताउनुहुन्न? उहाँले आफ्नो महिमा इस्राएलबाट पूर्वमा ल्याउनुभएको हुनाले, उहाँलाई किन इस्राएलमा गरिएको काम थाहा छैन? उहाँलाई किन येशूको काम थाहा छैन? यदि तिमीहरूलाई थाहा छैन भने, त्यसले तिमीहरूलाई बताइएको छैन भन्‍ने प्रमाणित गर्छ; उहाँ येशूको दोस्रो देहधारण हुनुभएको हुनाले, उहाँलाई यी कुराहरू कसरी थाहा नहुन सक्छ? येशूलाई यहोवाले गरेको काम थाहा थियो; उहाँलाई कसरी थाहा नहुन सक्छ?” जब समय आउँछ, तब तिनीहरू सबैले तँलाई यस्ता प्रश्नहरू सोध्नेछन्। तिनीहरूको दिमाग यस्ता कुराहरूले भरिएको हुन्छ; तिनीहरूले कसरी नसोध्न सक्छन् र? यस प्रवाहभित्र हुने तिमीहरू बाइबलमा ध्यान केन्द्रित गर्दैनौ, किनभने तिमीहरूले आज परमेश्‍वरले गरेको कामको हरेक चरणसम्म जान्दै आएका छौ, तिमीहरूले आफ्नै आँखाले कामको हरेक चरण देखेका छौ र तिमीहरूले कामको तीन चरण स्पष्ट रूपमा देखेका छौ अनि त्यसैले तिमीहरूले बाइबललाई पन्छाएर त्यसलाई अध्ययन गर्न छोड्नुपरेको छ। तर तिनीहरू त्यो अध्ययन गर्न सक्दैनन्, किनभने तिनीहरूलाई यस चरणबद्ध कामबारे कुनै ज्ञान हुँदैन। कतिपय मानिसले सोध्नेछन्, “देहधारी परमेश्‍वरले गरेको काम र विगतका अगमवक्ता तथा प्रेरितहरूले गरेको कामबीच के भिन्‍नता छ? दाऊदलाई प्रभु भनिन्थ्यो र येशूलाई प्रभु भनिन्थ्यो; तिनीहरूले गरेको काम फरक-फरक भए पनि, तिनीहरूलाई एउटै कुरा भनिन्थ्यो। मलाई भन त, तिनीहरूको पहिचान किन एउटै थिएन? यूहन्नाले देखेको कुरा दर्शन थियो, जुन पवित्र आत्माबाट पनि आएको थियो र उनी पवित्र आत्माले भन्ने अभिप्राय राखेका वचनहरू भन्न सक्थे; यूहन्नाको पहिचान येशूको पहिचानभन्दा किन फरक थियो?” येशूले बोलेका वचनहरूले परमेश्‍वरलाई पूर्ण रूपमा प्रतिनिधित्व गर्न सक्थे र तिनले परमेश्‍वरको कामलाई पूर्ण रूपमा प्रतिनिधित्व गर्थे। यूहन्नाले देखेको कुरा दर्शन थियो र उनी परमेश्‍वरको कामलाई पूर्ण रूपमा प्रतिनिधित्व गर्न असक्षम थिए। यूहन्ना, पत्रुस र पावलले येशूले जस्तै धेरै वचन बोले, तैपनि किन तिनीहरूको पहिचान येशूको जस्तो थिएन? यो मुख्यतया तिनीहरूले गरेको काम फरक भएकाले गर्दा हो। येशूले परमेश्‍वरका आत्मालाई प्रतिनिधित्व गर्नुभयो र उहाँ सिधै काम गरिरहनुभएको परमेश्‍वरका आत्मा हुनुहुन्थ्यो। उहाँले नयाँ युगको काम, पहिले कसैले नगरेको काम गर्नुभयो। उहाँले नयाँ मार्ग खोल्नुभयो, उहाँले यहोवालाई प्रतिनिधित्व गर्नुभयो र उहाँले परमेश्‍वर स्वयम्‌लाई प्रतिनिधित्व गर्नुभयो, जबकि पत्रुस, पावल र दाऊदको हकमा भन्दा, तिनीहरूलाई जेसुकै भनिए पनि, तिनीहरू एक सृजित प्राणीको पहिचानलाई मात्रै प्रतिनिधित्व गर्थे र तिनीहरूलाई येशू वा यहोवाले पठाउनुभएको थियो। त्यसैले तिनीहरूले जतिसुकै काम गरे पनि, तिनीहरूले जतिसुकै ठूला चमत्कारहरू गरे पनि, तिनीहरू अझै पनि सृजित प्राणी मात्रै थिए र परमेश्‍वरका आत्मालाई प्रतिनिधित्व गर्न असक्षम थिए। तिनीहरूले परमेश्‍वरको नाममा काम गरे वा परमेश्‍वरद्वारा पठाइएपछि काम गरे; यसबाहेक, तिनीहरूले येशू वा यहोवाद्वारा सुरु गरिएका युगहरूमा काम गरे र तिनीहरूले अरू काम गरेनन्। आखिर, तिनीहरू केवल सृजित प्राणी थिए। पुरानो करारमा, धेरै अगमवक्ताले अगमवाणीहरू गरे वा अगमवाणीका पुस्तकहरू लेखे। कसैले पनि तिनीहरू परमेश्‍वर हुन् भनी भनेन तर येशूले काम गर्न थाल्नेबित्तिकै, परमेश्‍वरका आत्माले उहाँ परमेश्‍वर हुनुहुन्छ भनी गवाही दिनुभयो। त्यो किन हो? यस बिन्दुमा तँलाई पहिले नै थाहा हुनुपर्छ! पहिले, प्रेरित र अगमवक्ताहरूले विभिन्न पत्रहरू लेखे र धेरै अगमवाणी गरे। पछि, मानिसहरूले तीमध्ये केहीलाई बाइबलमा राख्न छाने र केही हराए। आफूले बोलेका सबै कुरा पवित्र आत्माबाट आएका हुन् भनेर भन्ने मानिसहरू भएकाले, तीमध्ये केहीलाई किन असल र खराब मानिन्छ? अनि किन केहीलाई छानियो र अरूलाई छानिएन? यदि ती वास्तवमा पवित्र आत्माले बोलेका वचनहरू थिए भने, के मानिसहरूले तिनलाई छान्नु आवश्यक हुन्थ्यो र? येशूले बोलेका वचनहरू र उहाँले गरेको कामको विवरण चारवटा सुसमाचारका पुस्तकहरूमा किन फरक-फरक छन्? के यो तिनलाई अभिलेख गर्नेहरूको दोष होइन र? कतिपय मानिसले सोध्नेछन्, “पावल र नयाँ करारका अन्य लेखकहरूले लेखेका पत्रहरू र तिनीहरूले गरेको काम आंशिक रूपमा मानिसको इच्छाबाट उत्पन्न भएको हुनाले र मानिसका धारणाहरूद्वारा मिसावट भएको हुनाले, के तपाईँ (परमेश्‍वरले) आज बोल्ने वचनहरूमा मानव मिसावटहरू छैनन् र? के तिनमा साँच्चै मानिसका कुनै पनि धारणाहरू छैनन्?” परमेश्‍वरले गरेको कामको यो चरण पावल र धेरै प्रेरित तथा अगमवक्ताले गरेको कामभन्दा पूर्ण रूपमा फरक छ। पहिचानमा मात्रै फरक नभई, मुख्यतया, सम्पन्न गरिने काममा पनि फरक छ। पावललाई प्रहार गरिएर उनी प्रभुसामु ढलेपछि, उनलाई पवित्र आत्माले काम गर्न अगुवाइ गर्नुभयो र उनी पठाइएको व्यक्ति बने। त्यसैले उनले मण्डलीहरूलाई पत्रहरू लेखे र यी सबै पत्रले येशूका शिक्षाहरूलाई निरन्तरता दिए। पावल प्रभुद्वारा प्रभु येशूको नाममा काम गर्न पठाइएका थियो, तर जब परमेश्‍वर स्वयम् आउनुभयो, तब उहाँले कुनै पनि नाममा काम गर्नुभएन र आफ्नो काममा परमेश्‍वरका आत्माबाहेक कसैलाई प्रतिनिधित्व गर्नुभएन। परमेश्‍वर सिधै आफ्नो काम गर्न आउनुभयो: उहाँ मानिसद्वारा सिद्ध पारिनुभएन र उहाँको काम कुनै मानिसको शिक्षाका आधारमा सम्पन्न गरिएन। परमेश्‍वर कामको यस चरणमा आफ्ना व्यक्तिगत अनुभवहरूबारे कुरा गरेर अगुवाइ गर्नुहुन्न, बरु आफूसँग भएको कुराअनुसार सिधै आफ्नो काम गर्नुहुन्छ। उदाहरणका लागि, सेवाकर्ताहरूको परीक्षा, सजायको समय, मृत्युको परीक्षा, परमेश्‍वरलाई प्रेम गर्ने समय...। यी सब अघि कहिल्यै नगरिएका काम हुन् र यी मानिसका अनुभवहरूको काम नभई, बरु वर्तमान युगका काम हुन्। मैले बोलेका वचनहरूमा कुन चाहिँ मानिसका अनुभवहरू हुन्? के ती सबै सिधै आत्माबाट आउँदैनन् अनि के ती आत्माद्वारा जारी गरिँदैनन् र? कुरा के मात्रै हो भने तेरो क्षमता यति कमजोर छ कि तँ सत्यता छर्लङ्गै देख्‍न सक्दैनस्! मैले कुरा गर्ने जीवनको व्यावहारिक तरिका देखाउनका लागि हो र यसबारे यसअघि कसैले कहिल्यै बोलेको छैन, न त कसैले कहिल्यै यो मार्ग अनुभव नै गरेको छ वा यो वास्तविकताबारे जानेको नै छ। मैले यी वचनहरू बोल्नुअघि, कसैले तीबारे कहिल्यै बोलेको थिएन। कसैले कहिल्यै यस्ता अनुभवहरूबारे कुरा गरेको थिएन, न त तिनीहरूले कहिल्यै यस्ता विवरणहरू बोलेका थिए र यसबाहेक, कसैले यी कुराहरू खुलासा गर्न कहिल्यै यस्ता स्थितिहरू औँल्याएको थिएन। आज मैले अगुवाइ गर्ने मार्गलाई कसैले पनि कहिल्यै अगुवाइ गरेको थिएन र यदि यो मानिसले अगुवाइ गरेको भए, त्यहाँ नयाँ मार्ग हुनेथिएन। उदाहरणका लागि पावल र पत्रुसलाई नै लिऊँ। तिनीहरूसँग येशूले त्यस मार्गलाई अगुवाइ गर्नुअघि आफ्नै व्यक्तिगत अनुभवहरू थिएनन्। येशूले मार्गलाई अगुवाइ गर्नुभएपछि मात्रै तिनीहरूले येशूद्वारा बोलिएका वचनहरू र उहाँद्वारा अगुवाइ गरिएको मार्गका आधारमा कामकुराहरू अनुभव गरे; यसबाट तिनीहरूले धेरै अनुभव प्राप्त गरे र पत्रहरू लेखे। अनि त्यसैले, मानिसका अनुभवहरू परमेश्‍वरको कामजस्ता हुँदैनन् र परमेश्‍वरको काम मानिसका धारणाहरू वा मानिसले आफ्ना अनुभवहरूका आधारमा बाँडेको ज्ञानजस्तो हुँदैन। मैले बारम्बार के भनेको छु भने आज म नयाँ मार्गलाई अगुवाइ गरिरहेको छु र नयाँ काम गरिरहेको छु अनि मेरो काम र वाणीहरू यूहन्ना र अन्य सबै अगमवक्ताका भन्दा फरक छन्। म कहिले पनि पहिले अनुभवहरू प्राप्त गर्ने र त्यसपछि तिमीहरूलाई तीबारे बोल्ने गर्दिनँ—कुरा त्यो पटक्कै होइन। यदि त्यो हुन्थ्यो भने, के त्यसले तिमीहरूलाई धेरैअघि नै ढिलो गराउनेथिएन र? विगतमा, धेरैले बोल्ने ज्ञान पनि निकै उच्च थियो, तर तिनीहरूका सबै वचन तथाकथित आत्मिक व्यक्तिहरूका आधारमा मात्रै बोलिएका थिए। तिनीहरूले मार्ग देखाएनन् तर ती तिनीहरूका अनुभवहरूबाट आएका थिए, तिनीहरूले देखेका कुराहरूबाट र तिनीहरूको ज्ञानबाट आएका थिए। केही तिनीहरूका धारणाहरूबाट आएका थिए र केहीमा तिनीहरूले प्राप्त गरेका अनुभवहरू समावेश थिए। आज, मेरो कामको प्रकृति तिनीहरूको भन्दा पूर्ण रूपमा फरक छ। मैले अरूद्वारा अगुवाइ गरिएको अनुभव गरेको छैनँ, न त अरूद्वारा सिद्ध पारिने कुरा नै स्वीकार गरेको छु। यसबाहेक, मैले बोलेका र सङ्गति गरेका सबै कुरा अरू कसैको जस्तो छैन र अरू कसैले कहिल्यै बोलेको छैन। आज, तिमीहरू जोसुकै भए पनि, तिमीहरूको काम मैले बोल्ने वचनहरूका आधारमा सम्पन्न गरिन्छ। यी वाणीहरू र कामविना, को चाहिँ यी कुराहरू (सेवाकर्ताहरूको परीक्षा, सजायको समय...) अनुभव गर्न सक्षम हुन्थ्यो होला अनि को चाहिँ यस्तो ज्ञानबारे बोल्न सक्षम हुन्थ्यो होला र? के तँ साँच्चै यो देख्न असक्षम छस्? कामको चरण जेसुकै भए पनि, मेरा वचनहरू बोलिनेबित्तिकै, तिमीहरू मेरा वचनहरूअनुसार सङ्गति गर्न र तीअनुसार काम गर्न थाल्छौ अनि यो तिमीहरूमध्ये कसैले पनि सोचेको मार्ग होइन। यहाँसम्म आइसक्दा पनि, के तँ अझै यस्तो स्पष्ट र सरल प्रश्न देख्न सक्दैनस्? यो कसैले सोचेको मार्ग होइन, न त यो कुनै आत्मिक व्यक्तिमा आधारित छ। यो नयाँ मार्ग हो र येशूले बोलेका पुराना धेरै वचनसमेत खारेज भएका छन्। मैले बोल्ने कुरा नयाँ युग सुरुवात गर्ने काम हो र यो आफ्नै विशिष्ट काम हो; मैले गर्ने काम र मैले बोल्ने वचनहरू सबै नयाँ छन्। के यो आजको नयाँ काम होइन र? येशूको काम पनि यस्तै थियो। उहाँको काम मन्दिरमा भएका मानिसहरूको भन्दा पनि फरक थियो र त्यसरी नै यो फरिसीहरूको कामभन्दा पनि फरक थियो, न त यो इस्राएलका सबै मानिसले गरेको कुरासँग मिल्दोजुल्दो नै थियो। यो देखेपछि, मानिसहरूले निर्णय गर्न सकेनन्: “के यो साँच्चै परमेश्‍वरले गर्नुभएको थियो?” येशूले यहोवाको व्यवस्था पालन गर्नुभएन; जब उहाँ मानिसलाई सिकाउन आउनुभयो, तब उहाँले बोलेका सबै कुरा नयाँ र पुरानो करारका पुरातन सन्त र अगमवक्ताहरूले भनेका कुराहरूभन्दा फरक थिए अनि यसैकारण, मानिसहरू अनिश्चित रहे। यसैले मानिसलाई सम्हाल्न यति गाह्रो बनाउँछ। कामको यो नयाँ चरण स्वीकार गर्नुभन्दा पहिले, तिमीहरूमध्ये धेरैजसो हिँडेको मार्ग भनेको ती विगतका आत्मिक व्यक्तिहरूले बसालेको जगका आधारमा अभ्यास र प्रवेश गर्नु थियो। तर आज, मैले गर्ने काम एकदमै फरक छ र त्यसैले तिमीहरू यो सही हो कि होइन भनेर निर्णय गर्न असक्षम छौ। मलाई तँ पहिले कुन मार्गमा हिँडिस् भन्‍ने कुरामा वास्ता छैन, न त तैँले कसको “खानेकुरा” खाइस् वा कसलाई आफ्ना “पिता” का रूपमा लिइस् भन्‍नेमा नै चासो छ। मैले आएर मानिसलाई मार्गदर्शन गर्न नयाँ काम ल्याएको हुनाले, मलाई पछ्याउने सबैले मैले भनेजस्तो गर्नैपर्छ। तँ जतिसुकै शक्तिशाली “परिवार” बाट आएको भए पनि, तैँले मलाई पछ्याउनैपर्छ, तैँले आफ्ना पूर्व अभ्यासहरूअनुसार काम गर्नै हुँदैन, तेरा “धर्मपिता” ले पद छोड्नुपर्छ र तँ आफ्नो उचित हिस्सेदारी खोज्न आफ्ना परमेश्‍वरसामु आउनुपर्छ। तेरो सम्पूर्णता मेरो हातमा छ र तैँले आफ्ना धर्मपितालाई अत्यधिक अन्धविश्‍वास गर्नु हुँदैन; उसले तँलाई पूर्ण रूपमा नियन्त्रण गर्न सक्दैन। आजको काम यसको आफ्नै विशिष्ट काम हो। मैले आज भन्ने सबै कुरा स्पष्ट रूपमा विगतको जगमा आधारित छैन; यो नयाँ सुरुवात हो। यदि तँ यो मानिसको हातद्वारा सिर्जना गरिएको हो भनेर भन्छस् भने, तँ मुक्ति पाउनै नसक्ने अन्धो होस्!

यशैया, इजकिएल, मोशा, दाऊद, अब्राहाम र दानिएल इस्राएलका चुनिएका मानिसहरूमाझ अगुवा वा अगमवक्ताहरू थिए। तिनीहरूलाई किन परमेश्‍वर भनिएन? पवित्र आत्माले किन तिनीहरूको गवाही दिनुभएन? किन पवित्र आत्माले येशूले आफ्नो काम सुरु गर्ने र आफ्ना वचनहरू बोल्न थाल्नेबित्तिकै उहाँको गवाही दिनुभयो? अनि पवित्र आत्माले किन अरूको गवाही दिनुभएन? देहका मानिसहरू, तिनीहरू सबैलाई “प्रभु” भनिन्थ्यो। तिनीहरूलाई जेसुकै भनिए पनि, तिनीहरूको कामले तिनीहरूको सत्त्व र सारलाई प्रतिनिधित्व गर्छ अनि तिनीहरूको सत्त्व र सारले तिनीहरूको पहिचानलाई प्रतिनिधित्व गर्छ। तिनीहरूको सार तिनीहरूको नामसँग सम्बन्धित हुँदैन; यसलाई तिनीहरूले व्यक्त गरेको कुरा र तिनीहरूले जिएको कुराले प्रतिनिधित्व गर्छ। पुरानो करारमा, प्रभु कहलाइनु कुनै असामान्य कुरा थिएन र कुनै व्यक्तिलाई जुनसुकै तरिकाले बोलाउन सकिन्थ्यो तर तिनीहरूको सार र अन्तर्निहित पहिचान अपरिवर्तनीय थियो। के ती झुटा ख्रीष्टहरू, झुटा अगमवक्ताहरू र बहकाउनेहरूमाझ “परमेश्‍वर” कहलाइनेहरू पनि छैनन् र? अनि तिनीहरू किन परमेश्‍वर होइनन्? किनभने तिनीहरू परमेश्‍वरको काम गर्न असक्षम छन्। मूल रूपमा तिनीहरू मानव, मानिसहरूलाई बहकाउनेहरू हुन्, परमेश्‍वर होइनन् र त्यसैले तिनीहरूसँग परमेश्‍वरको पहिचान हुँदैन। के दाऊदलाई पनि बाह्र कुलमाझ प्रभु भनिँदैनथ्यो र? येशूलाई पनि प्रभु भनिन्थ्यो; किन येशूलाई मात्रै देहधारी परमेश्‍वर भनियो? के यर्मियालाई पनि “मानिसको पुत्र” भनिँदैनथ्यो र? अनि के येशूलाई मानिसको पुत्र भनिँदैनथ्यो र? येशू किन परमेश्‍वरको तर्फबाट क्रूसमा टाँगिन सक्षम हुनुभयो? के यो उहाँको सार फरक भएकाले गर्दा होइन र? के यो उहाँले गरेको काम फरक भएकाले गर्दा होइन र? के कुनै उपाधिले अर्थ राख्छ र? येशूलाई पनि मानिसको पुत्र भनिए पनि, उहाँ परमेश्‍वरको पहिलो देहधारण हुनुहुन्थ्यो, उहाँ शक्ति ग्रहण गर्न र छुटकाराको काम पूरा गर्न आउनुभएको थियो। यसले येशूको पहिचान र सार मानिसको पुत्र कहलाइने अरू मानिसहरूको भन्दा फरक थियो भनेर प्रमाणित गर्छ। आज, तिमीहरूमध्ये कसले पवित्र आत्माद्वारा प्रयोग गरिएकाहरूले बोलेका सबै वचन पवित्र आत्माबाटै आएका हुन् भनी भन्‍ने आँट गर्छौ? के कसैले यस्ता कुराहरू भन्‍ने आँट गर्छ? यदि तँ यस्ता कुराहरू भन्छस् भने, किन एज्राको अगमवाणीको पुस्तकलाई हटाइयो अनि ती पुरातन सन्त र अगमवक्ताहरूका पुस्तकहरूलाई किन त्यसै गरियो? यदि ती सबै पवित्र आत्माबाट आएका थिए भने, तिमीहरू किन यस्ता स्वेच्छाचारी छनौटहरू गर्ने आँट गर्छौ? के तँ पवित्र आत्माको काम छान्न योग्य छस्? इस्राएलका धेरै कथा पनि हटाइएका थिए। अनि यदि तँ विगतका यी लेखोटहरू सबै पवित्र आत्माबाट आएका हुन् भनी विश्‍वास गर्छस् भने, कतिपय पुस्तकलाई किन हटाइएको त? यदि ती सबै पवित्र आत्माबाट आएका थिए भने, ती सबैलाई राख्नुपर्थ्यो र मण्डलीका दाजुभाइ-दिदीबहिनीहरूकहाँ पढ्न पठाउनुपर्थ्यो, मानव इच्छाद्वारा स्वेच्छाचारी रूपमा छनौट गरिनु वा हटाइनु हुँदैनथ्यो—यो मात्रै सही हुनेथ्यो। पावल र यूहन्नाका अनुभवहरू तिनीहरूका व्यक्तिगत अन्तर्दृष्टिहरूसँग मिसिएका थिए भनेर भन्नुको अर्थ तिनीहरूको अनुभवात्मक ज्ञान शैतानबाट आएको थियो भन्‍ने होइन तर तिनीहरूसँग आफ्ना व्यक्तिगत अनुभव र अन्तर्दृष्टिहरूबाट आएका कुराहरू थिए भन्‍ने मात्रै हो। तिनीहरूको ज्ञान त्यसबेलाका तिनीहरूका वास्तविक अनुभवहरूको पृष्ठभूमिमा आधारित थियो। कसले ती सब पवित्र आत्माबाट आएका हुन् भनेर विश्‍वासका साथ भन्न सक्थ्यो? यदि चारवटा सुसमाचारका पुस्तक सबै पवित्र आत्माबाट आएका थिए भने मत्ती, मर्कूस, लूका र यूहन्ना प्रत्येकले येशूको कामबारे किन फरक-फरक कुरा भने त? यदि तिमीहरू यो विश्‍वास गर्दैनौ भने पत्रुसले प्रभुलाई कसरी तीन पटक इन्कार गरे भन्ने बाइबलका विवरणहरू हेर: ती सबै फरक छन् र ती प्रत्येकका आफ्नै विशेषताहरू छन्। अज्ञानीहरू धेरैले भन्छन्, “देहधारी परमेश्‍वर पनि मानव नै हुनुहुन्छ, त्यसैले के उहाँले बोल्ने वचनहरू पूर्ण रूपमा पवित्र आत्माबाट आउन सक्छन् र? यदि पावल र यूहन्नाका वचनहरू मानव इच्छासँग मिसिएका थिए भने, के उहाँले बोल्ने वचनहरू साँच्चै मानव इच्छासँग मिसिएका छैनन् र?” यस्ता कुराहरू भन्‍ने मानिसहरू अन्धा र अज्ञानी हुन्! चारवटा सुसमाचारका पुस्तकहरूलाई ध्यान दिएर पढ: येशूले भनेको र गरेको कुरासम्बन्धी प्रत्येक विवरण साँच्चै व्यक्तिपिच्छे फरक-फरक छ, प्रत्येक लेखकका आफ्नै दृष्टिकोणहरू छन्। यदि यी पुस्तकहरूका लेखकहरूले लेखेका कुराहरू सबै पवित्र आत्माबाट आएका थिए भने, ती सबै उस्तै र एकरूपको हुनुपर्थ्यो। त्यसोभए किन त्यहाँ वसङ्गतिहरू छन् त? यो देख्न नसक्ने मानिस के पट मूर्ख होइन र? यदि तँलाई परमेश्‍वरको गवाही दिन भनियो भने, तँ कस्तो प्रकारको गवाही दिन सक्छस्? के तँ यस बुझाइका साथ परमेश्‍वरको गवाही दिन सक्छस्? यदि अरूले तँलाई, “यदि यूहन्ना र लूकाका अभिलेखहरू मानव इच्छासँग मिसिएका थिए भने, के तिमीहरूका परमेश्‍वरले बोलेका वचनहरू मानव इच्छासँग मिसिएका छैनन् र?” भनी सोधे भने, के तँ स्पष्ट जवाफ दिन सक्छस्? लूका र मत्तीले येशूका वचनहरू सुनिसकेपछि र येशूको काम देखिसकेपछि, तिनीहरूले येशूले गरेको कामका केही तथ्यलाई विस्तृत रूपमा सम्झने तरिकामा आफ्नै ज्ञानबारे बोले। के तँ तिनीहरूको ज्ञान पूर्ण रूपमा पवित्र आत्माद्वारा प्रकट गरिएको थियो भनेर भन्न सक्छस्? बाइबलबाहिर, तिनीहरूको भन्दा उच्च ज्ञान भएका धेरै आत्मिक व्यक्ति थिए, त्यसोभए तिनीहरूका वचनहरूलाई पछिल्ला पुस्ताहरूले किन अपनाएनन् त? के तिनीहरूलाई पनि पवित्र आत्माले प्रयोग गर्नुभएको थिएन र? आज मैले गर्ने काम मेरा आफ्नै अन्तर्दृष्टिहरूका साथ येशूको कामलाई अघि बढाउनु होइन, न त यो येशूको कामलाई पृष्ठभूमिका रूपमा लिएर मेरो आफ्नै ज्ञान बाँड्नु नै हो भनेर जानिराख्। त्यसबेला येशूले के काम गर्नुभयो? अनि आज म के काम गर्दै छु? मैले गर्ने र भन्ने कुराको कुनै पूर्वदृष्टान्त छैन। आज म हिँड्ने मार्गमा यसअघि कहिल्यै पाइला टेकिएको छैन, यसमा युगौँयुग र विगत पुस्ताका मानिसहरू कहिल्यै हिँडेका छैनन्। आज, यसलाई निर्माण गरिएको छ र के यो आत्माको काम होइन र? यो पवित्र आत्माको काम भए पनि, विगतका अगुवाहरू सबैले अरूको जगमा आफ्नो काम सम्पन्न गरे; तर, परमेश्‍वर स्वयम्‌को काम फरक छ। येशूको कामको चरण पनि त्यस्तै थियो: उहाँले नयाँ मार्ग खोल्नुभयो। जब उहाँ आउनुभयो, तब उहाँले स्वर्गको राज्यको सुसमाचार प्रचार गर्नुभयो अनि मानिसले पश्चात्ताप गर्नुपर्छ र पाप स्विकार्नुपर्छ भनी भन्नुभयो। येशूले आफ्नो काम पूरा गर्नुभएपछि, पत्रुस र पावल अनि अरूहरूले येशूको कामलाई निरन्तरता दिन थाले। येशू क्रूसमा टाँगिनुभएपछि र स्वर्गमा उक्लनुभएपछि, तिनीहरूलाई क्रूसको मार्ग प्रचार गर्न आत्माद्वारा पठाइयो। पावलका वचनहरू उच्च भए पनि, ती धैर्य, प्रेम, कष्ट, शिर-ढाक्ने, बप्तिस्मा वा पालन गर्नुपर्ने अन्य प्रावधानहरूजस्ता येशूले भनेका कुराहरूले बसालेको जगमा पनि आधारित थिए। यी सब येशूका वचनहरूको जगमा बोलिएका थिए। तिनीहरू नयाँ मार्ग खोल्न असक्षम थिए, किनभने तिनीहरू सबै परमेश्‍वरद्वारा प्रयोग गरिएका मानिस थिए।

त्यस बेलाको येशूका वाणीहरू र कार्यले धर्मसिद्धान्तलाई पछ्याएन, र उहाँले पुरानो करारको व्यवस्थाको कार्य अनुसार आफ्‍नो काम गर्नुभएन। यसलाई अनुग्रहको युगमा गरिनुपर्ने कार्य अनुसार अघि बढाइएको थियो। उहाँले अघि सार्नुभएको काम अनुसार, उहाँको आफ्‍नै योजना अनुसार, र उहाँको आफ्‍नै सेवकाइ अनुसार परिश्रम गर्नुभयो; उहाँले पुरानो करारको व्यवस्था अनुसार काम गर्नुभएन। उहाँले गर्नुभएको कुनै पनि कुरा पुरानो करारको व्यवस्था अनुसार थिएन, र उहाँ अगमवक्ताहरूका वचनहरूलाई पूरा गर्नको लागि काम गर्न आउनुभएन। प्राचीन अगमवक्ताहरूको भविष्यवाणीहरूलाई पूरा गर्नको लागि मात्रै भनेर परमेश्‍वरको कामको हरेक चरण प्रस्तुत गरिएन, र उहाँ धर्मसिद्धान्तको पालन गर्न वा प्राचीन अगमवक्ताहरूको भविष्यवाणीहरूलाई जानी-जानी पूरा गर्नको लागि आउनुभएन। तैपनि उहाँका कार्यहरूले प्राचीन अगमवक्ताहरूका भविष्यवाणीहरूलाई भङ्ग गरेन, न त उहाँले पहिले गर्नुभएको काममा नै तिनीहरूले बाधा दिए। उहाँको कामको प्रमुख बुँदा भनेको उहाँ कुनै पनि धर्मसिद्धान्तद्वारा बाँधिनुको सट्टा, उहाँ स्वयमले गर्नुपर्ने काम गर्नुभयो भन्‍ने थियो। उहाँ अगमवक्ता वा द्रष्टा हुनुहुन्‍न थियो, तर कर्ता हुनुहुन्थ्यो जो वास्तवमा आफूले गर्नु पर्ने काम गर्न आउनुभयो, र उहाँ आफ्‍नो नयाँ युग सुरु गर्न र आफ्‍नो नयाँ कार्यलाई अघि बढाउन आउनुभयो। अवश्य नै, जब येशू आफ्‍नो काम गर्न आउनुभयो, उहाँले पुरानो करारका प्राचीन अगमवक्ताहरूले बोलेका धेरै वचनहरूलाई पनि पूरा गर्नुभयो। त्यसरी नै आजको कार्यले पनि पुरानो करारका प्राचीन अगमवक्ताहरूका भविष्यवाणीहरूलाई पूरा गरेको छ। यति मात्रै हो कि, “पुरानो तिथि-पत्र” लाई म पालन गर्दिन। किनभने मैले गर्नै पर्ने काम धेरै छन्, मैले तिमीहरूसँग बोल्‍नै पर्ने वचनहरू धेरै छन्, र यो काम र यी वचनहरू बाइबलका अनुच्‍छेदहरूबाट व्याख्या गर्नुभन्दा धेरै नै महत्त्वपूर्ण छन्, किनभने तिमीहरूका निम्ति त्यस्ता कामको ठूलो महत्त्व वा मूल्य हुँदैन, र तिनले तिमीहरूलाई सहायता गर्न, वा तिमीहरूलाई परिवर्तन गर्न सक्दैनन्। म बाइबलको कुनै पनि अनुच्‍छेदलाई पूरा गर्नको खातिर नयाँ काम गर्ने अभिप्राय राख्दिनँ। यदि परमेश्‍वर बाइबलका प्राचीन अगमवक्ताहरूका वचनहरूलाई पूरा गर्न मात्रै आउनुभयो भने, को ठूलो हो, देहधारी परमेश्‍वर कि ती प्राचीन अगमवक्ताहरू? आखिर, अगमवक्ताहरू परमेश्‍वरको रेखदेख गर्ने हुन् कि परमेश्‍वर अगमवक्ताहरूका रेखदेख गर्ने हुनुहुन्छ? तँ कसरी यी वचनहरूलाई व्याख्या गर्छस्?

सुरुमा, जब येशूले आफ्‍नो सेवकाइलाई आधिकारिक रूपमा सुरु गर्न बाँकी नै थियो, उहाँलाई पछ्याउने चेलाहरूजस्तै उहाँ पनि कहिलेकहीँ मन्दिरका भेलाहरूमा जानुहुन्थ्यो, र भजनहरू गाउनुहुन्थ्यो, प्रशंसा चढाउनुहुन्थ्यो, र पुरानो करार पढ्नुहुन्थ्यो। उहाँ बप्तिस्मा लिएर बाहिर निस्‍कनुभएपछि, आत्मा आधिकारिक रूपमै उहाँमाथि आउनुभयो र उहाँको पहिचान र उहाँले लिनुपर्ने सेवकाइलाई प्रकट गर्दै काम गर्न थाल्‍नुभयो। यसभन्दा पहिले, कसैले पनि उहाँको पहिचान जानेको थिएन, र मरियम बाहेक, यूहन्‍नालाई समेत थाहा थिएन। बप्तिस्मा लिनुहुँदा येशू २९ वर्षको हुनुहुन्थ्यो। उहाँको बप्तिस्मा पूरा भइसकेपछि, आकाश खोलिए, अनि एउटा आवाजले भन्यो: “यो मेरो प्रिय पुत्र हो, जसप्रति म अति प्रसन्न छु।” येशूले बप्तिस्मा लिनुभएपछि, पवित्र आत्माले यसरी उहाँको गवाही दिन थाल्‍नुभयो। २९ वर्षको उमेरमा बप्तिस्मा लिनुभन्दा पहिले, खाने बेलामा खाने, सामान्य रूपमै सुत्‍ने र वस्‍त्र लगाउने जस्ता कार्य गर्दै उहाँले सामान्य व्यक्तिको जीवन जिउनुभयो, अनि उहाँको बारेमा केही पनि अरूभन्दा फरक थिएन, यद्यपि यो मानिसको देहको नजरको लागि मात्रै थियो। बाइबलमा यसरी लेखिए झैँ, कहिलेकहीँ उहाँ पनि कमजोर बन्‍नुहुन्थ्यो, र कहिलेकहीँ उहाँले पनि काम-कुराहरूलाई पहिचान गर्न सक्‍नुहुन्‍नथियो: उहाँको बौद्धिकता उहाँको उमेरसँगै वृद्धि भयो। यी वचनहरूले उहाँसँग सामान्य र साधारण मानवता थियो, र उहाँ अरू साधारण मानिसहरूभन्दा विशेष रूपमा फरक हुनुहुन्‍नथियो भन्‍ने मात्रै देखाउँछ। उहाँ पनि सामान्य व्यक्ति जस्तै हुर्कनुभयो, र उहाँको बारेमा विशेष केही पनि थिएन। तैपनि, उहाँ परमेश्‍वरको हेरचाह र सुरक्षामा हुनुहुन्थ्यो। बप्तिस्मा लिएपछि, उहाँ परीक्षामा पर्न थाल्‍नुभयो, जसपछि उहाँले आफ्‍नो सेवकाइ गर्न र काम गर्न सुरु गर्नुभयो, अनि उहाँमा शक्ति, बुद्धि र अख्‍तियार थियो। यसो भन्‍नुको अर्थ उहाँको बप्तिस्माभन्दा पहिले पवित्र आत्‍माले उहाँमा काम गर्नुभएन, वा उहाँभित्र पवित्र आत्मा हुनुहुन्‍नथियो भन्‍ने होइन। उहाँको बप्तिस्माभन्दा पहिले पवित्र आत्मा पनि उहाँभित्र बास गर्नुहुन्थ्यो तर उहाँले आधिकारिक रूपमा काम गर्न सुरु गर्नुभएको थिएन, किनभने परमेश्‍वरले कहिले आफ्‍नो काम गर्नुहुन्छ त्यसका सीमितताहरू हुन्छन्, यसको साथै, सामान्य मानिसहरूमा वृद्धि हुने सामान्य प्रक्रिया हुन्छ। पवित्र आत्‍माले सधैँ नै उहाँभित्र बास गर्नुभएको थियो: जब येशूको जन्‍म भयो, उहाँ अरूभन्दा फरक हुनुहुन्थ्यो, र बिहानीको तारा देखा पर्‍यो; उहाँको जन्‍मभन्दा पहिले, सपनामा योसेफकहाँ एक जना स्वर्गदूत देखा परे र मरियमले एक बालक जन्‍माउनेछिन्, र उक्त बालक पवित्र आत्माद्वारा गर्भधारण भएको हो भनी तिनलाई भने। येशूको बप्तिस्मा भएपछि, पवित्र आत्माले आफ्‍नो काम सुरु गर्नुभयो, तर यसको अर्थ पवित्र आत्मा भर्खरै येशूमा ओर्लनुभएको थियो भन्‍ने हुँदैन। पवित्र आत्मा ढुकुरजस्तै उहाँमा ओर्लनुभयो भन्‍नुले उहाँको सेवकाइको आधिकारिक सुरुवातलाई जनाउँछ। परमेश्‍वरका आत्मा पहिले नै उहाँभित्र हुनुहुन्थ्यो, तर उहाँले त्यस बेलासम्‍म काम गर्न सुरु गर्नुभएको थिएन, किनभने समय आइसकेको थिएन, र आत्माले हतारमा काम सुरु गर्नुभएन। आत्माले बप्तिस्माद्वारा उहाँको गवाही दिनुभयो। जब उहाँ पानीबाट माथि उठ्नुभयो, तब आत्माले आधिकारिक रूपमा नै उहाँमा काम गर्न सुरु गर्नुभयो, जसले परमेश्‍वरको देहधारी शरीरले आफ्‍नो सेवकाइलाई पूरा गर्न थाल्‍नुभएको थियो र छुटकाराको काम सुरु गर्नुभएको थियो, अर्थात् अनुग्रहको युग आधिकारिक रूपमा सुरु भएको थियो भन्‍ने अर्थ दिन्छ। त्यसकारण, उहाँले जुनसुकै काम गर्नुभए तापनि परमेश्‍वरको कार्यको समय हुन्छ। उहाँको बप्तिस्मापछि, येशूमा कुनै निश्‍चित परिवर्तनहरू आएको थिएन; उहाँ अझै पनि उहाँको मूल देहमा नै हुनुहुन्थ्यो। के मात्रै थियो भने उहाँले आफ्‍नो काम सुरु गर्नुभयो र आफ्‍नो पहिचान प्रकट गर्नुभयो, र उहाँ अख्‍तियार र शक्तिले भरिपूर्ण हुनुभयो। यस हिसाबमा उहाँ पहिलेभन्दा फरक हुनुहुन्थ्यो। उहाँको पहिचान फरक थियो, भन्‍नुको अर्थ, उहाँको हैसियतमा निकै ठूलो परिवर्तन आएको थियो; यो पवित्र आत्माको गवाही थियो, मानिसले गरेको काम होइन। सुरुमा, मानिसहरूलाई थाहा थिएन, र त्यसरी पवित्र आत्‍माले येशूको गवाही दिनुभएपछि मात्रै तिनीहरूले थोरै जान्न पुगे। यदि पवित्र आत्‍माले उहाँको गवाही दिनुभन्दा पहिले येशूले ठूलो काम गर्नुभएको थियो, तर यो परमेश्‍वर स्वयमको गवाही विनाको थियो भने, उहाँको काम जति नै ठूलो भए तापनि, मानिसहरूले कहिल्यै पनि उहाँको पहिचानलाई जान्‍ने थिएनन्, किनभने मानव आँखाले यसलाई देख्‍न सक्दैन। पवित्र आत्माको गवाहीको चरणविना, उहाँलाई कसैले पनि देहधारी परमेश्‍वरको रूपमा पहिचान गर्नेथिएन। यदि पवित्र आत्माले उहाँको गवाही दिएपछि, येशूले कुनै पनि भिन्‍नताविना उही तरिकाले निरन्तर काम गर्नुभएको भए, यसको त्यति प्रभाव हुनेथिएन, र यही कारणले नै पवित्र आत्माको कार्यलाई पनि प्रदर्शन गरिन्छ। पवित्र आत्माले गवाही दिनुभएपछि, पवित्र आत्माले आफैलाई देखाउनु परेको थियो ताकि तैँले उहाँ परमेश्‍वर हुनुहुन्छ, उहाँभित्र परमेश्‍वरका आत्मा हुनुहुन्थ्यो भन्‍ने कुरालाई स्पष्ट देख्‍न सक्; परमेश्‍वरको गवाही गलत थिएन, र उहाँको गवाही सहि थियो भन्‍ने कुरालाई यसले प्रमाणित गर्न सक्यो। यदि पवित्र आत्माको गवाहीभन्दा पहिलेको काम र पछिको काम उही रहेको थियो भने, उहाँको देहधारी सेवकाइ र पवित्र आत्‍माको कार्य स्पष्ट हुनेथिएन, तसर्थ मानिसले पवित्र आत्‍माको कार्यलाई पहिचान गर्नेथिएन, किनभने तिनमा कुनै स्पष्ट भिन्‍नता हुनेथिएन। गवाही दिइसक्‍नुभएपछि, पवित्र आत्माले यो गवाहीलाई कायम राख्नु पर्नेथियो, त्यसकारण उहाँले येशूमा उहाँको बुद्धि र अख्‍तियार प्रकट गर्नु पर्नेथियो, जुन विगतको भन्दा फरक थियो। अवश्य नै, यो बप्तिस्माको प्रभाव थिएन—बप्तिस्मा एउटा विधि मात्रै हो—बप्तिस्मा भनेको अब उहाँको सेवकाइ गर्ने समय आएको छ भन्‍ने देखाउने एउटा तरिका मात्रै थियो। त्यस्तो कार्य परमेश्‍वरको महान् शक्तिलाई स्पष्ट पार्न, पवित्र आत्माको गवाहीलाई स्पष्ट पार्नको लागि मात्रै थियो, र पवित्र आत्‍माले यो गवाहीको लागि अन्त्यसम्‍मै जिम्‍मेवारी लिनुहुनेथियो। आफ्‍नो सेवकाइ गर्नुभन्दा पहिले, येशूले पनि प्रवचनहरू सुन्‍नुभयो, विभिन्‍न स्थानमा सुसमाचार प्रचार गर्ने र फैलाउने काम गर्नुभयो। उहाँले कुनै ठूलो काम गर्नुभएन किनभने उहाँको सेवकाइ गर्ने बेला आइसकेको थिएन, किनभने परमेश्‍वर स्वयम्‌ नै नम्र भई देहमा लुक्‍नुभएको थियो, र उहाँले समय तयार नभइञ्‍जेलसम्‍म कुनै काम गर्नुभएन। उहाँले दुई कारणले गर्दा बप्तिस्माभन्दा पहिले काम गर्नुभएन: पहिलो, काम गर्नको लागि पवित्र आत्मा आधिकारिक रूपमा उहाँमा ओर्लनुभएको थिएन (भन्‍नुको अर्थ, त्यस्तो काम गर्नको लागि पवित्र आत्माले येशूलाई शक्ति र अख्‍तियार दिनुभएको थिएन), र उहाँले आफ्‍नै पहिचान जान्‍नुभएको भए तापनि, उहाँले पछि गर्ने अभिप्राय राख्‍नुभएको काम गर्न येशूले सक्‍नुहुन्‍नथियो, र उहाँले आफ्‍नो बप्तिस्माको दिनसम्‍म प्रतीक्षा गर्नुपर्नेथियो। यो परमेश्‍वरको समय थियो, र यसलाई कसैले पनि उल्‍लङ्घन गर्न सक्दैनथियो, चाहे यो येशू स्वयम् नै किन नहोस्; येशू स्वयम्‌ले आफ्‍नो काममा अवरोध पुऱ्याउन सक्‍नुहुन्‍नथियो। अवश्‍य नै, यो परमेश्‍वरको नम्रता थियो, र परमेश्‍वरको कार्यको नियम पनि थियो; यदि परमेश्‍वरका आत्माले काम नगर्नुभएको भए, कसैले पनि उहाँको काम गर्न सक्दैनथियो। दोस्रो, उहाँलाई बप्तिस्मा दिइनुभन्दा पहिले, उहाँ अत्यन्तै सामान्य र साधारण मानिस हुनुहुन्थ्यो, र अरू सामान्य र सर्वसाधारण मानिसहरूभन्दा फरक हुनुहुन्‍नथियो; देहधारी परमेश्‍वर किन अलौकिक हुनुहुन्‍नथियो त्यसको एउटा पक्ष यही नै हो। देहधारी परमेश्‍वरले परमेश्‍वरका आत्माका बन्दोबस्तहरूलाई अवहेलना गर्नुभएन; उहाँले सुव्यवस्थित तरिकाले काम गर्नुभयो र उहाँले अत्यन्तै सामान्य रूपमा काम गर्नुभयो। बप्तिस्मापछि मात्रै उहाँको काममा अख्‍तियार र शक्ति भयो। भन्‍नुको अर्थ, उहाँ देहधारी परमेश्‍वर हुनुभए तापनि, उहाँले कुनै पनि अलौकिक कार्यहरू गर्नुभएन, र उहाँ अरू सामान्य मानिसहरू जस्तै उही तरिकामा हुर्कनुभयो। यदि येशूले पहिले नै उहाँको आफ्‍नो पहिचानलाई जान्‍नुभएको थियो, उहाँको बप्तिस्माभन्दा पहिले नै देशभरि सबै ठाउँमा ठूलो काम गर्नुभएको थियो, र आफैलाई असाधारण रूपमा प्रदर्शन गर्दै, उहाँ सामान्य मानिसहरूभन्दा फरक हुनुभएको थियो भने, यूहन्‍नाले आफ्‍नो काम गर्नु असम्‍भव मात्रै हुनेथिएन, तर परमेश्‍वरले आफ्‍नो कामको अर्को चरण सुरु गर्ने पनि कुनै उपाय हुनेथिएन। त्यसकारण परमेश्‍वरले जे गर्नुभएको थियो त्यो गलत थियो भन्‍ने यसले प्रमाणित गर्नेथियो, र मानिसको लागि, परमेश्‍वरका आत्मा र परमेश्‍वरको देहधारी शरीर एउटै स्रोतबाट आउनुभएको होइन भन्‍ने जस्तो देखिनेथियो। त्यसकारण बाइबलमा विवरण दिइएको येशूको कार्य उहाँको बप्तिस्मापछि गरिएको कार्य थियो, जुन तीन वर्षको अवधिमा गरिएको कार्य थियो। उहाँको बप्तिस्मा हुनुभन्दा पहिले उहाँले के गर्नुभयो त्यसको बारेमा बाइबलले विवरण दिँदैन किनभने उहाँले बप्तिस्मा लिनुभन्दा पहिले यो काम गर्नुभएन। उहाँ एक साधारण मानिस मात्रै हुनुहुन्थ्यो र सामान्य मानिसको प्रतिनिधित्व गर्नुभयो; येशूले आफ्‍नो सेवकाइ गर्न सुरु गर्नुभन्दा पहिले, उहाँ सामान्य मानिसहरूभन्दा फरक हुनुहुन्‍नथियो, र अरूले उहाँमा कुनै भिन्‍नता देख्‍न सक्दैनथिए। उहाँ २९ वर्ष पुग्‍नुभएपछि मात्रै उहाँ परमेश्‍वरको कार्यको एउटा चरण पूरा गर्न आउनुभएको हो भन्‍ने येशूलाई थाहा भयो; त्योभन्दा पहिले, उहाँ स्वयमलाई यो थाहा थिएन, किनभने परमेश्‍वरले गर्नुभएको कार्य अलौकिक थिएन। जब बाह्र वर्षको उमेरमा उहाँ सभाघरको भेलामा सहभागी हुनुभयो, मरियमले उहाँको खोजी गरिरहेकी थिइन्, र उहाँले अरू कुनै पनि बच्‍चाकै शैलीमा जस्तै गरि एउटा वाक्य भन्‍नुभयो: “आमा! मैले मेरो पिताको इच्‍छालाई नै सबैभन्दा माथि राख्‍नुपर्छ भन्‍ने तपाईंलाई थाहा छैन?” अवश्य नै, उहाँ पवित्र आत्माद्वारा गर्भधारण भई जन्‍मनुभएको हुनाले, के येशू कुनै न कुनै तरिकाले विशेष हुन सक्‍नुहुन्‍नथियो र? तर उहाँको विशेषपनले उहाँ अलौकिक हुनुहुन्थ्यो भन्‍ने अर्थ दिँदैन, तर अरू कुनै पनि साना बालकले भन्दा बढी उहाँले परमेश्‍वरलाई प्रेम गर्नुहुन्थ्यो। स्वरूपमा उहाँ मानव हुनुहुन्थ्यो, तैपनि उहाँको सार अझै विशेष, र अरूको भन्दा फरक थियो। तैपनि बप्तिस्मापछि मात्रै, पवित्र आत्‍माले उहाँमा काम गरिरहनुभएको छ भन्‍ने कुरालाई उहाँले वास्तवमै अनुभूति गर्न सक्‍नुभयो, उहाँ परमेश्‍वर स्वयम्‌ नै हुनुहुन्छ भन्‍ने अनुभूति गर्नुभयो। उहाँ ३३ वर्षको उमेरमा पुग्‍नुभएपछि मात्रै पवित्र आत्‍माले उहाँद्वारा क्रूसीकरणको काम गर्ने अभिप्राय राख्‍नुभएको छ भन्‍ने उहाँले साँचो रूपमा पहिचान गर्नुभयो। ३२ वर्षको उमेरमा, उहाँले मत्तीको सुसमाचारमा लेखिएजस्तै, केही भित्री सत्यताहरूलाई जान्‍नुभएको थियो: “अनि सिमोन पत्रुसले जवाफ दिएर भने, तपाईं जीवित परमेश्‍वरको पुत्र, ख्रीष्ट हुनुहुन्छ” (मत्ती १६:१६), र “त्यस समयदेखि येशूले आफ्ना चेलाहरूलाई उहाँ कसरी यरूशलेम जानुपर्छ र धर्मगुरु, मुख्य पुजारी र व्यवस्थाका पण्डितहरूबाट धेरै किसिमका कष्ट भोग्‍नुपर्छ र मारिनुपर्छ अनि तेस्रो दिनमा फेरि उठाइनुपर्छ भन्‍ने कुरा देखाउन थाल्‍नुभयो” (मत्ती १६:२१)। उहाँले के काम गर्नुपर्छ भन्‍ने कुरा उहाँलाई पहिले थाहा भएन, तर निश्‍चित समयमा मात्रै थाहा भयो। उहाँ जन्‍मने बित्तिकै उहाँलाई पूर्ण रूपमा थाहा भएन; पवित्र आत्‍माले उहाँमा क्रमिक रूपमा काम गर्नुभयो, र त्यहाँ कामको प्रक्रिया थियो। यदि, सुरुमा नै, उहाँ परमेश्‍वर, र ख्रीष्‍ट, अनि मानिसको देहधारी पुत्र हुनुहुन्छ, उहाँले क्रूसीकरणको काम पूरा गर्नुपर्छ भन्‍ने उहाँलाई थाहा हुन्थ्यो भने, उहाँले किन पहिले काम गर्नुभएन? आफ्‍ना चेलाहरूलाई आफ्‍नो सेवकाइको बारेमा बताइसक्‍नुभएपछि मात्रै किन येशूले शोकको अनुभूति गर्नुभयो, र यसको लागि उत्कटताको साथ प्रार्थना गर्नुभयो? पहिले उहाँले नबुझ्‍नुभएका धेरै कुराहरूलाई उहाँले बुझ्‍नुभन्दा पहिले किन यूहन्‍नाले उहाँको लागि बाटो खोलिदियो र उहाँलाई बप्तिस्मा दियो? यसले के प्रमाणित गर्छ भने, यो देहधारी परमेश्‍वरले देहमा गर्नुहुने काम थियो, त्यसकारण उहाँले बुझ्‍ने र हासिल गर्ने एउटा प्रक्रिया थियो, किनभने उहाँ परमेश्‍वरको देहधारी शरीर हुनुहुन्थ्यो, जसको काम आत्माले प्रत्यक्ष रूपमा गर्नुभएको कामभन्दा फरक थियो।

परमेश्‍वरको कामको हरेक चरणले एउटै र उही प्रवाहलाई पछ्याउँछ, त्यसकारण परमेश्‍वरको छ हजार वर्षे व्यवस्थापनको योजनामा, संसारको जग बसालिएको देखि आजको दिनसम्‍मै हरेक चरणलाई अर्को चरणले नजिकबाट पछ्याएको थियो। यदि मार्ग तयार गर्ने कोही नभएको भए, त्यसपछि आउने कोही पनि हुनेथिएन; त्यसपछि आउनेहरू पनि भएका हुनाले, मार्ग तयार गर्नेहरू पनि हुन्छन्। यसरी यो कामलाई चरणबद्ध रूपमा हस्तान्तरण गरिएको छ। एउटा चरणले अर्कोलाई पछ्याउँछ, र मार्ग खुला गर्ने कुनै व्यक्ति विना, काम सुरु गर्नु असम्‍भव हुनेथियो, र आफ्‍नो कार्यलाई अघि बढाउने कुनै माध्यम परमेश्‍वरसँग हुनेथिएन। कुनै पनि चरणले अरू चरणमा अवरोध पुऱ्याउँदैन, र एउटाले अर्कोलाई प्रवाह निर्माण गर्ने गरी क्रमबद्ध रूपले पछ्याउँछ; यो सबै उही आत्माले गर्नुहुन्छ। तर कसैले मार्ग खोले पनि वा अर्कोको काम गरे पनि, यसले तिनीहरूको पहिचानलाई निर्धारित गर्दैन। के यो सहि होइन र? यूहन्‍नाले मार्ग खोले, र येशूले आफ्‍नो कामलाई अघि बढाउनुभयो, त्यसकारण के यसले येशूको पहिचान यूहन्‍नाको भन्दा सानो थियो भन्‍ने प्रमाणित गर्छ? यहोवाले येशूले भन्दा पहिले आफ्‍नो काम गर्नुभयो, त्यसकारण के यहोवा येशूभन्दा महान् हुनुहुन्छ भनेर तैँले भन्‍न सक्छस्? तिनीहरूले मार्ग तयार गरे पनि वा अरूको काम गरे पनि त्यो महत्त्वपूर्ण कुरा होइन; तिनीहरूको कामको सार र त्यसले प्रतिनिधित्व गर्ने पहिचान नै सबैभन्दा महत्त्वपूर्ण कुरा हो। के यो सहि होइन र? परमेश्‍वरले मानिसको बीचमा काम गर्ने अभिप्राय राख्‍नुभएको हुनाले, उहाँले मार्ग तयार गर्ने काम गर्न सक्‍नेहरूलाई खडा गर्नुपर्यो। जब यूहन्‍नाले भर्खरै प्रचार गर्न सुरु गरेका थिए, उनले भने, “परमप्रभुको बाटो तयार पार, उहाँका मार्गहरू सोझा बनाओ।” “पश्‍चात्ताप गर: किनभने स्वर्गको राज्य नजिकै छ।” तिनले सुरुदेखि नै त्यसरी बोलेका थिए, र किन तिनले यी वचनहरू भन्‍न सके? वचनहरू बोलिने क्रमको हिसाबले, स्वर्गको राज्यको सुसमाचार सुरुमा बोल्‍ने यूहन्‍ना नै थियो, अनि त्यसपछि उसो येशूले बोल्‍नुभयो। मानिसका धारणाहरू अनुसार, नयाँ मार्ग खोल्‍ने यूहन्‍ना नै थिए, त्यसकारण अवश्य नै यूहन्‍ना नै येशूभन्दा महान् थिए। तर तिनी ख्रीष्‍ट हुन् भनेर यूहन्‍नाले भनेनन्, र परमेश्‍वरले तिनी परमेश्‍वरका प्रिय पुत्र हुन् भनी साक्षी दिनुभएन, तर प्रभुको मार्ग खोल्‍न र तयार गर्नको लागि मात्रै प्रयोग गर्नुभयो। उनले येशूको लागि मार्ग तयार गरे, तर उनले येशूको तर्फबाट काम गर्न सकेनन्। मानिसको सबै कामलाई पनि पवित्र आत्माले नै कायम राख्‍नुहुन्छ।

पुरानो करारको युगमा, मार्गलाई अगुवाइ गर्ने यहोवा नै हुनुहुन्थ्यो, र यहोवाको कार्यले पुरानो करारको सम्पूर्ण युग, र इस्राएलमा गरिएका सबै कार्यलाई प्रतिनिधित्व गर्‍यो। मोशाले यो कार्यलाई पृथ्वीमा थामी राख्यो मात्रै, र तिनका परिश्रमहरूलाई मानिसले प्रदान गरेको सहकार्यको रूपमा लिइन्छ। त्यो बेला, मोशालाई बोलावट गर्नुहुँदै, बोल्‍नुहुने यहोवा नै हुनुहुन्थ्यो, र उहाँले मोशालाई इस्राएलका मानिसहरूका बीचमा खडा गर्नुभयो, र तिनलाई उजाड स्थानदेखि कनानसम्‍म तिनीहरूलाई डोर्याउने बनाउनुभयो। यो कार्य मोशा स्वयमको थिएन, तर यहोवाले व्यक्तिगत रूपमा निर्देशित गर्नुभएको कार्य थियो, त्यसकारण मोशालाई परमेश्‍वर कहलाइन सकिँदैन। मोशाले व्यवस्थालाई पनि कायम गरे, तर यो व्यवस्था व्यक्तिगत रूपमा यहोवाले नै जारी गर्नुभएको थियो। उहाँले मोशालाई यो व्यक्त गर्न लगाउनुभएको मात्रै थियो। येशूले पनि आज्ञाहरू गर्नुभयो, र उहाँले पुरानो करारको व्यवस्थालाई रद्द गर्नुभयो र नयाँ युगका निम्ति आज्ञाहरूलाई स्थापित गर्नुभयो। किन येशू परमेश्‍वर स्वयम्‌ हुनुहुन्छ? किनभने एउटा भिन्‍नता छ। त्यो बेला, मोशाले गरेको कामले युगलाई प्रतिनिधित्व गरेन, न त यसले नयाँ मार्ग नै खुल्ला गर्‍यो; तिनलाई यहोवाले नै अगाडि निर्देशित गर्नुभएको थियो र तिनी परमेश्‍वरले प्रयोग गर्नुभएको व्यक्ति मात्रै थिए। जब येशू आउनुभयो, यूहन्‍नाले मार्ग तयार गर्ने कार्यको चरणलाई अघि बढाएका थिए र स्वर्गको राज्यको सुसमाचारलाई फैलाउन थालेका थिए (पवित्र आत्माले नै यसको सुरुवात गर्नुभएको थियो)। जब येशू आउनुभयो, उहाँले प्रत्यक्ष रूपमै उहाँको आफ्‍नो काम गर्नुभयो, तर उहाँको काम र मोशाको कामको बीचमा ठूलो भिन्‍नता थियो। यशैयाले पनि धेरै अगमवाणीहरू बोलेका थिए, तैपनि किन तिनी परमेश्‍वर स्वयम्‌ थिएनन्? येशूले धेरै अगमवाणीहरू बोल्‍नुभएन, तैपनि किन उहाँ परमेश्‍वर स्वयम्‌ नै हुनुहुन्थ्यो? त्यो बेला येशूको काम पवित्र आत्‍माबाट आएको हो भनेर कसैले पनि भन्‍ने आँट गरेन, न त तिनीहरूले यो मानिसको इच्‍छाबाट आएको हो वा यो पूर्ण रूपमा परमेश्‍वर स्वयम्‌को काम हो भनेर भन्‍ने नै आँट गरे। त्यस्ता कुराहरूलाई विश्‍लेषण गर्ने कुनै उपाय मानिससँग थिएन। यशैयाले त्यस्तो काम गरे, र त्यस्ता अगमवाणीहरू बोले, र ती सबै पवित्र आत्माबाट नै आएका थिए भनेर भन्‍न सकिन्छ; ती यशैया स्वयम्‌बाट नै सीधै आएको थिएन, तर यहोवाबाट आएका प्रकाशहरू थिए। येशूले ठूलो मात्रामा काम गर्नुभएन, र धेरै वचनहरू बोल्‍नुभएन, न त उहाँले धेरै अगमवाणीहरू नै बोल्‍नुभयो। मानिसको लागि, उहाँको प्रचार खास रूपमा उच्‍च देखिएन, तैपनि उहाँ परमेश्‍वर स्वयम्‌ नै हुनुहुन्थ्यो र यसलाई मानिसले वर्णन गर्न सक्दैन। कसैले पनि कहिल्यै यूहन्‍ना, वा यशैया, वा दाऊदमा विश्‍वास गरेका छैनन्, न त कसैले तिनीहरूलाई परमेश्‍वर, वा दाऊद परमेश्‍वर, वा यूहन्‍ना परमेश्‍वर भनेर नै भनेका छन्; कसैले पनि त्यसरी बोलेको छैन, र येशूलाई मात्रै ख्रीष्ट भनेर भनिएको छ। यो वर्गीकरण परमेश्‍वरको गवाही, उहाँले गर्नुभएको काम, र उहाँले गर्नु भएको सेवकाइ अनुसार गरिएको हो। बाइबलका महान् पुरुषहरूका बारेमा कुरा गर्दा—अब्राहाम, दाऊद, यहोशू, दानिएल, यशैया, यूहन्‍ना, र येशू—उनीहरूले गरेका कामद्वारा नै, तैँले को परमेश्‍वर स्वयम्‌ हो, र कस्ता प्रकारका मानिसहरू अगमवक्ताहरू हुन्, र प्रेरितहरू को हुन् भनेर भन्‍न सक्छस्। कसलाई परमेश्‍वरले प्रयोग गर्नुभएको थियो, र को परमेश्‍वर स्वयम्‌ हुनुहुन्थ्यो त्यस कुरालाई उनीहरूले गरेका कामको सार र प्रकारद्वारा नै भिन्‍नता छुटाइन्छ र निर्धारित गरिन्छ। यदि तैँले भिन्‍नताहरू छुट्याउन सक्दैनस् भने, परमेश्‍वरमा विश्‍वास गर्नु भनेको के हो सो तँलाई थाहा छैन भन्‍ने यसले प्रमाणित गर्छ। येशू नै परमेश्‍वर हुनुहुन्छ किनभने उहाँले धेरै वचनहरू बोल्‍नुभयो, र धेरै काम गर्नुभयो, निश्‍चित रूपमा उहाँले धेरै आश्‍चर्यकर्महरू प्रदर्शन गर्नुभयो। त्यसरी नै, यूहन्‍नाले पनि मोशाले जस्तै धेरै काम गरे, र धेरै वचनहरू बोले; किन तिनीहरूलाई परमेश्‍वर भनेर कहलाइएन? आदमलाई प्रत्यक्ष रूपमा परमेश्‍वरले नै सृष्टि गर्नुभएको थियो; किन तिनलाई परमेश्‍वर भन्‍नुको सट्टा, सृष्टि गरिएको प्राणी भनेर भनियो? यदि कसैले तँलाई, “आज, परमेश्‍वरले धेरै काम गर्नुभएको छ, र उहाँले धेरै वचन बोल्‍नुभएको छ; उहाँ परमेश्‍वर स्वयम्‌ नै हुनुहुन्छ। मोशाले धेरै वचन बोलेका हुनाले, तिनी पनि पक्‍कै परमेश्‍वर स्वयम्‌ नै थिए!” भनेर भन्छ भने, तैँले यसको जवाफमा तिनीहरूलाई यो सोध्‍नुपर्छ, “त्यो बेला, किन परमेश्‍वरले येशूलाई परमेश्‍वर स्वयम्‌ भनी गवाही दिनुभयो तर यूहन्‍नालाई दिनुभएन? के यूहन्‍ना येशूभन्दा पहिले आएका थिएनन् र? कुनचाहिँ महान् थियो, यूहन्‍नाको काम कि येशूको काम? मानिसको लागि, यूहन्‍नाको काम येशूको भन्दा महान् देखिन्छ, तर किन पवित्र आत्माले येशूको गवाही दिनुभयो तर यूहन्‍नाको गवाही दिनुभएन?” आज पनि यही कुरा भइरहेको छ! त्यो समयमा, जब मोशाले इस्राएलका मानिसहरूलाई डोर्‍याए, यहोवा तिनीसँग बादलहरूका बीचबाट बोल्‍नुहुन्थ्यो। मोशाले प्रत्यक्ष रूपमा बोलेनन्, तर तिनलाई यहोवाले नै प्रत्यक्ष रूपमा अगुवाइ गर्नुभएको थियो। यो पुरानो करारमा भएको इस्राएलको काम थियो। मोशाभित्र आत्मा हुनुहुन्‍नथियो, न त परमेश्‍वरको अस्तित्व नै। तिनले त्यो काम गर्न सकेनन्, त्यसकारण तिनले गरेको काम र येशूले गर्नुभएको कामको बीचमा ठूलो भिन्‍नता छ। र त्यसको कारण के हो भने उनीहरूले गरेको काम फरक थियो! कुनै व्यक्ति परमेश्‍वरले प्रयोग गर्नुभएको व्यक्ति हो कि अगमवक्ता, प्रेरित हो कि परमेश्‍वर स्वयम्‌ नै हो सो कुरालाई उसले गरेको कामको प्रकृतिद्वारा पत्ता लगाउन सकिन्छ, अनि यसले तेरा शङ्काहरूलाई अन्त्य गर्नेछ। बाइबलमा थुमाले मात्रै सात वटा मोहोर तोड्न सक्‍नुहुन्छ भनेर लेखिएको छ। युगहरूभरि, ती महान् व्यक्तित्वहरू मध्येमा धर्मशास्‍त्रका व्याख्या गर्ने धेरै छन्, तब के तैँले तिनीहरू सबै थुमा हुन् भनेर भन्‍न सक्छस्? के तँ तिनीहरूको स्पष्टीकरण सबै परमेश्‍वरबाट नै आउँछन् भनेर भन्‍न सक्छस्? तिनीहरू व्याख्याकार मात्रै हुन्; तिनीहरूसँग थुमाको पहिचान छैन। तिनीहरू कसरी सात मोहरहरू तोड्न योग्य हुन सक्थे र? “थुमाले मात्र सात मोहरहरू तोड्न सक्‍नुहुन्छ” भन्‍ने कुरा साँचो हो, तर उहाँ सात मोहरहरू तोड्‍न मात्रै आउनुहुन्‍न; यो कामको कुनै आवश्यकता छैन, यसलाई संयोगवश गरिन्छ। उहाँको आफ्‍नै कामको बारेमा उहाँ पूर्ण रूपमा स्पष्ट हुनुहुन्छ; के उहाँले धर्मशास्‍त्रको अर्थ लगाउँदै धेरै समय बिताउनु आवश्यक हुन्छ? के छ हजार वर्षे कार्यमा “धर्मशास्‍त्रको अर्थ लगाउने थुमाको युग” लाई थप्‍नुपर्छ? उहाँ नयाँ काम गर्न आउनुहुन्छ, तर मानिसहरूलाई छ हजार वर्षको कामको सत्यतालाई बुझ्‍न सहायता गर्दै, उहाँले विगतका समयहरूको कामको बारेमा पनि केही प्रकाशहरू प्रदान गर्नुहुन्छ। बाइबलका धेरै अनुच्‍छेदहरूको व्याख्या गर्नुपर्ने कुनै आवश्यकता छैन; आजको काम नै कुञ्‍जी र महत्त्वपूर्ण कुरा हो। परमेश्‍वर सात मोहरहरू तोड्नको लागि मात्रै विशेष गरी आउनुहुन्‍न, तर मुक्तिको काम गर्नको लागि आउनुहुन्छ भन्‍ने तैँले जान्‍नुपर्छ।

तँ येशू आखिरी दिनहरूमा ओर्लनुहुनेछ भन्‍ने मात्रै जान्दछस्, तर उहाँ ठ्याक्कै कसरी अवरोहण गर्नुहुनेछ? भर्खरै छुटकारा पाएको, र परिवर्तन वा परमेश्‍वरको सिद्धीकरणबाट नगुज्रेको तँजस्तो पापी—के तँ परमेश्‍वरका अभिप्रायहरूअनुरूपको हुन सक्छस्? अझै आफ्नो पुरानो सत्त्व बोकेको तेरो सन्दर्भमा भन्नुपर्दा, येशूले तँलाई मुक्ति दिनुभयो भन्‍ने साँचो हो, र परमेश्‍वरले दिनुभएको मुक्तिका कारण तँ पापको होइनस्, तर यसले तँ पापरहित वा फोहोररहित छस् भन्‍ने कुरा प्रमाणित गर्दैन। यदि तँ परिवर्तनबाट गुज्रेको छैनस् भने, तँ कसरी पवित्र पारिन सक्छस्? भित्री रूपमा, तँ फोहोरले भरिएको छस्, र तँ स्वार्थी र नीच छस्, तैपनि तँ अझै येशूसँग अवरोहण गर्न चाहन्छस्—सपना देखिराख्! परमेश्‍वरमाथिको विश्‍वासमा तैँले एउटा कदम छुटाएको छस्; तँलाई छुटकारा मात्रै दिइएको छ, तर तँ परिवर्तनबाट गुज्रेको छैनस्। तँ परमेश्‍वरका अभिप्रायहरूअनुरूपको हुनका लागि, परमेश्‍वरले तँलाई परिवर्तन गर्न र पखाल्न व्यक्तिगत रूपमै काम गर्नुपर्छ; नत्र भने, तँलाई छुटकारा मात्र दिइएको हुन्छ र तँलाई पवित्र पारिने कुनै सम्भावना हुँदैन। त्यस अवस्थामा, तँ परमेश्‍वरको साथमा अद्भुत आशिष्‌हरूको आनन्द उठाउन अयोग्य छस्, किनभने तँ मानिसलाई व्यवस्थापन गर्ने परमेश्‍वरको काममा एक कदम पछि परेको छस्, जुन मानिसलाई परिवर्तन गर्ने र सिद्ध पार्ने महत्त्वपूर्ण चरण हो। यसर्थ, भर्खरै छुटकारा दिइएको पापी, तँ प्रत्यक्ष रूपमा परमेश्‍वरको उत्तराधिकार प्राप्त गर्न असक्षम छस्।

कामको यो नयाँ चरणको सुरुवातविना, तिमी सुसमाचार प्रचार गर्नेहरू, प्रचारकहरू, व्याख्या गर्नेहरू र तथाकथित महान् आत्मिक मानिसहरू कति हदसम्‍म जानेथियौ कसलाई थाहा छ र! कामको यो नयाँ चरणको सुरुवातविना, तिमीहरूले जे कुरा गर्छौ त्यो थोत्रो हुनेथियो! यो कि त सिंहासनमा उक्‍लने बारेमा हो, कि त राजा बन्‍नको लागि कद तयार गर्ने बारेमा हो; कि त यो आफैलाई इन्कार गर्ने बारेमा हो कि त आफ्‍नो शरीरलाई काबुमा राख्‍ने बारेमा हो; कि त यो धैर्य बन्‍ने बारेमा हो कि त सबै कुराबाट पाठहरू सिक्‍ने बारेमा हो; कि त नम्रता हो कि त प्रेम हो। के यो त्यही पुरानो गीत गाउनुजस्तै होइन र? यो एउटै कुरालाई फरक नामले बोलाउनु सरह हो! कि त आफ्‍नो शिर ढाक्‍ने र रोटी भाँच्‍ने, कि त शिरमा हात राखेर प्रार्थना गर्ने अनि बिरामीलाई निको पार्ने र भूतहरू धपाउने हो। के कुनै नयाँ काम हुन सक्छ? के विकासको कुनै अपेक्षा हुन सक्छ? यदि तँ निरन्तर रूपमा यसरी अघि बढिरहन्छस् भने, तैँले अन्धाधुन्ध धर्मसिद्धान्तलाई पछ्याउनेछस् वा प्रचलनलाई पालना गर्नेछस्। तिमीहरूका काम उत्कृष्ट छ भन्‍ने तिमीहरू विश्‍वास गर्छौ, तर के यो सबै प्राचीन समयका “वृद्ध मानिसहरू” ले हस्तान्तरण गरेका र सिकाएका हुन् भन्‍ने तिमीहरूलाई थाहा छैन र? के तिमीहरूले भन्‍ने र गर्ने सबै ती वृद्ध मानिसहरूका आखिरी वचनहरू होइनन् र? के यो तिनीहरू मरेर जानुभन्दा पहिले ती वृद्ध मानिसहरूले आज्ञा गरेको कुरा होइन र? के तिमीहरूका कार्यहरूले विगतका पुस्ताहरूका प्रेरितहरू र अगमवक्ताहरूलाई उछिन्‍न सक्छ, र सबै थोकलाई समेत उछिन्‍न सक्छ भन्‍ने तँलाई लाग्छ? कामको यो चरणको सुरुवातले राजा बन्ने र सिंहासनमा बस्‍ने प्रयास गर्ने विट्नेस लीको कार्यप्रतिको तेरो भक्तिलाई समाप्त गरेको छ, र यसले तेरो अहङ्कार र घमण्डलाई पकडमा राखेको छ, ताकि तैँले कामको यो चरणमा हस्तक्षेप गर्न सक्दैनस्। कामको यो चरणविना, तिमीहरू छुटकारा दिन नसक्‍ने अवस्थासम्‍म नै झन्-झन् गहिराइमा डुब्दै जानेथियौ। तिमीहरूका बीचमा पुराना कुराहरू धेरै नै छन्! खुसीको कुरा, आजको कामले तिमीहरूलाई फर्काएर ल्याएको छ; अन्यथा, तिमीहरू कुन दिशामा जानेथियौ कसलाई के थाहा! परमेश्‍वर सधैँ नयाँ र कहिल्यै पुरानो नहुने परमेश्‍वर हुनुहुन्छ भने, किन तैँले नयाँ कुराहरूलाई खोजी गर्दैनस्? तँ किन सधैँ पुरानो कुराहरूमा टाँसिरहन्छस्? त्यसकारण, पवित्र आत्‍माको आजको कार्यलाई जान्‍नु भनेको सबैभन्दा महत्त्वपूर्ण कुरा हो!


सिद्ध पारिएकाहरूले मात्र अर्थपूर्ण जीवन जिउन सक्छन्

वास्तवमा, अहिले भइरहेको काम मानिसहरूलाई शैतान र तिनीहरूको पुरानो पुर्खाविरुद्ध विद्रोह गर्न लगाउनका लागि हो। वचनद्वारा गरिने सबै न्यायको उद्देश्य मानिसहरूका भ्रष्ट स्वभावहरू खुलासा गर्नु र तिनीहरूलाई जीवनको सार बुझ्‍न सक्षम तुल्याउनु हो। यी बारम्बारका न्यायहरूले मानिसहरूको हृदय छेड्छन्। प्रत्येक न्याय तिनीहरूको नियतिसँग प्रत्यक्ष रूपमा सम्बन्धित हुन्छ र त्यसको उद्देश्य तिनीहरूको हृदयमा चोट पुर्‍याउनु हो ताकि तिनीहरूले ती सबै थोक छोड्न सकून् र यसरी जीवनलाई चिनून्, यो फोहोरी संसारलाई चिनून्, परमेश्‍वरको बुद्धि र सर्वशक्तिमान्‌तालाई चिनून्, साथै शैतानद्वारा भ्रष्ट पारिएको मानवजातिलाई पनि चिनून्। यस प्रकारको सजाय र न्याय जति बढी हुन्छ, मानिसको हृदयमा त्यति नै बढी चोट पुग्‍न सक्छ र उसको आत्मालाई त्यति नै बढी जागृत गर्न सकिन्छ। यस प्रकारको न्यायको लक्ष्य यी अत्यन्त भ्रष्ट पारिएका र सबैभन्दा गहन रूपमा भ्रममा परेका मानिसहरूको आत्मालाई जागृत गराउनु हो। मानिससँग आत्मा छैन, अर्थात् उसको आत्मा धेरै अघि मरिसकेको छ र उसलाई स्वर्ग छ भन्‍ने कुरा थाहै छैन, परमेश्‍वर हुनुहुन्छ भन्‍ने थाहै छैन, र निश्चय नै ऊ मृत्युको रसातलमा सङ्घर्ष गरिरहेको छ भन्‍ने पनि थाहै छैन; ऊ आफू यस दुष्ट मानव नरकमा जिइरहेको कसरी थाहा पाउन सक्थ्यो र? ऊ आफ्नो यो दुर्गन्धित लास शैतानद्वारा भ्रष्ट पारिएपछि मृत्युको पातालमा खसेको कुरा कसरी थाहा पाउन सक्थ्यो? ऊ पृथ्वीमा रहेका सबै कुरा मर्मत गर्नै नसकिने गरी मानवजातिद्वारा धेरै पहिले बरबाद पारिएका छन् भनेर कसरी थाहा पाउन सक्थ्यो? अनि ऊ सृष्टिकर्ता आज पृथ्वीमा आउनुभएको छ र आफूले मुक्ति दिन सक्ने भ्रष्ट तुल्याइएका मानिसहरूको समूह खोज्दै हुनुहुन्छ भनेर कसरी थाहा पाउन सक्थ्यो? मानिसले हरसम्‍भव शोधन र न्याय अनुभव गरेको भए पनि, उसको बोधो चेतना पूर्णतया अपरिवर्तित रहेको छ र त्यसले लगभग कुनै प्रतिक्रिया जनाएको छैन। मानिस कत्ति पतित छ! अनि यस किसिमको न्याय आकाशबाट खसेको क्रूर असिनाजस्तो भए पनि, यो मानिसका लागि सबैभन्दा लाभदायक कुरा हो। मानिसहरूलाई यसरी न्याय गरिएन भने, नतिजा हासिल गर्न सकिनेथिएन, र मानिसहरूलाई दुःखको रसातलबाट मुक्ति दिन पूर्णतया असम्भव हुनेथ्यो। यस तरिकाले काम गरिएन भने, मानिसहरूलाई पातालबाट बाहिर निस्कन धेरै गाह्रो हुनेथ्यो किनभने तिनीहरूको हृदय धेरै अघि मरिसकेको छ र तिनीहरूको आत्मालाई शैतानले धेरै पहिले कुल्चिएको छ। पतनको सबैभन्दा गहिरो तहमा डुबेका तिमीहरूलाई मुक्ति दिन तिमीहरूलाई जोडजोडले बोलाउनु आवश्यक हुन्छ, तिमीहरूलाई धेरै मेहनतका साथ न्याय गरिनुपर्छ; त्यसपछि मात्र तिमीहरूको जमेको हृदयलाई जगाउन सकिनेछ।

तिमीहरूको देह, तिमीहरूका अत्यधिक चाहनाहरू, तिमीहरूको लोभ र तिमीहरूको कामवासनाले तिमीहरूमा गहिरो जरा गाडेका छन्। यी कुराले तिमीहरूको हृदयलाई निरन्तर यसरी नियन्त्रण गरिरहेका छन् कि तिमीहरूसित ती सामन्ती र पतित सोचहरूको जकडबाट मुक्त हुने शक्ति नै छैन। तिमीहरू न त आफ्नो वर्तमान अवस्था परिवर्तन गर्ने, न त अन्धकारको प्रभावबाट मुक्त हुन नै तृष्णा गर्छौ। तिमीहरू बस् यी कुराद्वारा बाँधिएका छौ। यो जीवन निकै पीडादायी छ र यो मानव संसार निकै अँध्यारो छ भनेर तिमीहरू सबैलाई थाहा भए पनि, तिमीहरूमध्ये एक जनासँग पनि आफ्‍नो जीवन परिवर्तन गर्ने साहस छैन। तिमीहरू यस जीवनका वास्तविकताहरूबाट भाग्ने, आत्मिक पराभौतिकता हासिल गर्ने, र शान्त, गजब र स्वर्गजस्तो वातावरणमा जिउने तृष्णा मात्र गर्छौ। तिमीहरू आफ्‍नो वर्तमान जीवन परिवर्तन गर्नका लागि कष्टहरू सहन अनिच्छुक छौ; न त तिमीहरू यो न्याय र सजायभित्रै आफूले प्रवेश गर्नुपर्ने जीवनको खोजी गर्न नै इच्छुक छौ। बरु, तिमीहरू देहबाहिरको त्यो सुन्दर संसारबारे पूरै अवास्तविक सपनाहरू देख्छौ। तिमीहरू जुन जीवनको अभिलाषा राख्छौ, त्यो कुनै पीडा नभोगी सजिलै प्राप्त गर्न सकिने जीवन हो। त्यो पूर्ण रूपमा अवास्तविक छ! किनभने तिमीहरूको आशा भनेको देहमा एउटा अर्थपूर्ण जीवनकाल जिउनु र जीवनकालमा सत्यता प्राप्त गर्नु होइन, अर्थात्, सत्यताका लागि जिउनु र इन्साफको पक्षमा उभिनु होइन। तिमीहरूले उज्ज्वल र चम्किलो ठान्‍ने जीवन यो होइन। तिमीहरूलाई यो आकर्षक वा अर्थपूर्ण जीवन होइन भन्‍ने लाग्छ। तिमीहरूको नजरमा त यस्तो जीवन जिउनु अन्याय हुनेछ! तिमीहरूले आज यो सजाय स्वीकार गरे पनि तिमीहरू सत्यता प्राप्त गर्नु वा वर्तमानमा सत्यतामा जिउनुलाई पछ्याइरहेका छैनौ, बरु पछि देहभन्दा परको सुखी जीवनमा प्रवेश गर्न सक्षम हुनुलाई पछ्याइरहेका छौ। तिमीहरू सत्यता खोजिरहेका छैनौ, न त सत्यताको पक्षमा नै खडा भइरहेका छौ, र तिमीहरू सत्यताका लागि त झनै जिइरहेका छैनौ। तिमीहरू आज प्रवेश गर्नका खातिर पछ्याइरहेका छैनौ; बरु, तिमीहरूका सोचहरू कुनै दिन के हुन सक्छ भन्‍ने कुराले भरिएका छन्: तिमीहरू नीलो आकाशतिर नियालेर वेदनाका आँसु बगाइरहेका छौ, र आफूलाई स्वर्गमा लगिने दिनको प्रतीक्षा गरिरहेका छौ। के तिमीहरूलाई यस्तो सोचाइ वास्तविकताबाहिर गइसकेको छ भन्‍ने थाहा छैन? तिमीहरू यस संसारमा कष्ट र दुःख सहेका तिमीहरूलाई आफूसँग लैजानका लागि एकदिन असीम दया र करुणासहितको मुक्तिदाता निस्सन्देह आउनुहुनेछ, साथै उहाँले उत्पीडन र दमनमा परेका तिमीहरूलाई भएको अन्याय निवारण गर्नुहुनेछ र तिमीहरूलाई बदला दिलाउनुहुनेछ भनी सोचिरहन्छौ। के तँ पापले भरिएको छैनस् र? के यस संसारमा तैँले मात्र दुःख भोगेको हो र? तैँले आफै शैतानको सत्तामा फसेर दुःख पाएको हो—के परमेश्‍वरले अझै पनि साँच्चिकै तँलाई भएको अन्याय निवारण गरिदिनुपर्छ? जो परमेश्‍वरका मागहरू पूरा गर्न असक्षम छन्—के तिनीहरू सबै परमेश्‍वरका शत्रु होइनन् र? जो देहधारी परमेश्‍वरमा विश्‍वास गर्दैनन्—के तिनीहरू सबै ख्रीष्टविरोधी होइनन् र? तेरो असल व्यवहारको के अर्थ छ? के त्यसले परमेश्‍वरको उपासना गर्ने हृदयको ठाउँ लिन सक्छ? तँ केही असल कामकुरा गरेर मात्रै परमेश्‍वरको आशिष् प्राप्त गर्न सक्दैनस्, र तँ उत्पीडन र दमनमा परेको छस् भन्दैमा परमेश्‍वरले तँलाई भएको अन्याय निवारण गर्नुहुनेछैन र तेरो खातिर बदला लिइदिनुहुनेछैन। जो परमेश्‍वरमा विश्‍वास गरे पनि परमेश्‍वरलाई चिन्दैनन् तर राम्रो गर्छन्—के तिनीहरूलाई पनि सजाय दिइँदैन र? तँ केवल परमेश्‍वरमा विश्‍वास गर्छस्, केवल परमेश्‍वरले तँलाई भएको अन्याय निवारण गरिदिनुहोस् र तिनको बदला लिइदिनुहोस् भन्‍ने चाहन्छस्, र तँ परमेश्‍वरले तँलाई तेरो त्यो दिन दिनुहोस् भन्‍ने चाहन्छस्, जुन दिन तैँले अन्ततः आफ्‍नो शिर ठाडो गर्न सक्‍नेछस्। तर तँ सत्यतालाई बेवास्ता गर्छस्, र तँ सत्यता जिउने तृष्णा गर्दैनस्। तँ यो कठिन, रित्तो जीवनबाट उम्कन त झनै सक्षम छैनस्। बरु, देहमा र पापको बीचमा आफ्नो जीवन जिउने क्रममा, तँ परमेश्‍वरले तँलाई भएको अन्याय निवारण गरिदिनुहुन्छ र तेरो अस्तित्वको कुहिरो हटाइदिनुहुन्छ भन्ने अपेक्षाका साथ उहाँलाई हेर्छस्। तर के यो सम्भव छ? यदि तँसँग सत्यता छ भने, तैँले परमेश्‍वरलाई पछ्याउन सक्छस्। यदि तँसँग जियाई छ भने, तँ परमेश्‍वरको वचनको प्रकटीकरण हुन सक्छस्। यदि तँसँग जीवन छ भने, तैँले परमेश्‍वरको आशिष्‌ पाउन सक्छस्। सत्यता भएकाहरूले परमेश्‍वरको आशिष्‌को आनन्द लिन सक्छन्। परमेश्‍वरले पूर्ण हृदयले उहाँलाई प्रेम गर्ने र कष्ट र दुःख सहनेहरूका लागि न्याय सुनिश्चित गर्नुहुन्छ, तर आफूलाई मात्र प्रेम गर्ने र शैतानको छलको शिकार भएकाहरूका लागि भने त्यो सुनिश्‍चित गर्नुहुन्‍न। सत्यतालाई प्रेम नगर्नेहरूमा कसरी असलपन हुन सक्छ? देहलाई मात्र प्रेम गर्नेहरूमा कसरी धार्मिकता हुन सक्छ? के धार्मिकता र असलपन दुवैका बारेमा सत्यताको सन्दर्भमा मात्र कुरा गरिँदैन र? के ती कुरा पूर्ण हृदयले परमेश्‍वरलाई प्रेम गर्नेहरूका लागि मात्र आरक्षित गरिँदैनन् र? जो सत्यतालाई प्रेम गर्दैनन् र जो दुर्गन्धित लासबाहेक केही पनि होइनन्—के यस्ता सबै मानिसले दुष्टता पालेका हुँदैनन् र? जो सत्यता जिउन सक्दैनन्—के ती सबै सत्यताका शत्रु होइनन् र? अनि, तिमीहरूचाहिँ नि?

यदि तँ यी अन्धकारका प्रभावहरूबाट उम्कन सक्छस् र आफूलाई ती अशुद्ध कुराबाट मुक्त गर्न सक्छस् भने, यदि तँ पवित्र पारिएको हुन सक्छस् भने, तँसँग सत्यता हुनेछ। यो तेरो प्रकृति परिवर्तन भएको नभई, बरु तँ सत्यतालाई व्यवहारमा लागू गर्न र देहविरुद्ध विद्रोह गर्न सक्षम छस् भन्‍ने मात्र हो। स्वच्छ पारिएकाहरूमा हुने कुरा नै यही हो। विजयको कामको मुख्य उद्देश्य भनेको मानिसहरूलाई स्वच्छ पार्नु हो ताकि तिनीहरूसित सत्यता हुन सकोस्, किनभने मानिसहरू ज्यादै कम सत्यता बुझ्‍छन्! त्यस्ता मानिसहरूमा विजयको काम गर्नुको सबैभन्दा गहन महत्त्व हुन्छ। तिमीहरू सबै जना अन्धकारको प्रभावमा परेका छौ र तिमीहरूलाई गहिरो रूपमा हानि पुगेको छ। त्यसैले यो कामको लक्ष्य भनेको तिमीहरूलाई मानव प्रकृति जान्‍न र सत्यता जिउन सक्षम पार्नु हो। सिद्ध पारिनु भनेको सबै सृजित प्राणीले स्विकार्नुपर्ने कुरा हो। यदि यस चरणको काममा मानिसहरूलाई सिद्ध पार्ने कार्य मात्रै पर्ने भए, यो बेलायत, वा अमेरिका, वा इजरायलमा गर्न सकिनेथ्यो; यो कुनै पनि देशका मानिसहरूमा गर्न सकिनेथ्यो। तर विजयको काम छानेर गर्नुपर्ने हुन्छ। विजयको कामको पहिलो चरण अल्पकालीन हुन्छ; यसबाहेक, यो शैतानलाई अपमानित गर्न र सम्पूर्ण ब्रह्माण्डलाई विजय गर्नका लागि प्रयोग गरिनेछ। यो नै विजयको प्रारम्भिक काम हो। के भन्‍न सकिन्छ भने, परमेश्‍वरमा विश्‍वास गर्ने कुनै पनि सृजित प्राणीलाई सिद्ध पार्न सकिन्छ किनभने सिद्ध पारिनु भनेको दीर्घकालीन परिवर्तनपछि मात्र प्राप्त गर्न सकिने कुरा हो। तर विजय गरिनु भनेको फरक कुरा हो। विजयको नमुना र प्रतिरूप सबैभन्दा पिछडिएका, सबैभन्दा गहिरो अन्धकारमा जिउने मानिसहरू नै हुनुपर्छ; तिनीहरू सबैभन्दा खस्केका मानिस हुनुपर्छ, जो परमेश्‍वरलाई सबैभन्दा कम स्वीकार गर्छन् र जो परमेश्‍वरप्रति सबैभन्दा विद्रोही छन्। ठ्याक्‍कै यस्तै किसिमको व्यक्तिले विजय गरिएको गवाही दिन सक्छ। विजयको कामको मुख्य लक्ष्य शैतानलाई पराजित गर्नु हो, जबकि मानिसहरूलाई सिद्ध पार्नुको लक्ष्य मानिसहरू प्राप्त गर्नु हो। यसको लक्ष्य मानिसहरूलाई विजय गरिएपछि यो विजयको काम यहाँ तिमीहरूजस्तै मानिसहरूमा गरिएको छ भन्‍ने कुराको गवाही दिन सक्षम पार्नु हो। यसको उद्देश्य विजय गरिएपछि मानिसहरूलाई गवाही दिन लगाउनु हो। यी विजय गरिएका मानिसहरूलाई शैतानको अपमान गर्ने लक्ष्य हासिल गर्न प्रयोग गरिनेछ। त्यसोभए, विजय गर्ने मुख्य विधि के हो? सजाय, न्याय, श्राप र प्रकटीकरण—धर्मी स्वभाव प्रयोग गरेर मानिसहरूलाई विजय गर्ने ताकि तिनीहरू परमेश्‍वरको धर्मी स्वभावका कारण पूर्ण रूपमा विश्‍वस्त होऊन्। वचनको वास्तविकता र अख्तियार प्रयोग गरेर मानिसहरूलाई विजय गर्नु ताकि तिनीहरू पूर्ण रूपमा विश्‍वस्त होऊन्—विजय गरिनुको अर्थ यही हो। सिद्ध पारिएकाहरू आफूमाथि विजय गरिएपछि समर्पित हुन मात्र सक्षम हुँदैनन्, तिनीहरू त न्यायको कामको ज्ञान प्राप्त गर्न, आफ्नो स्वभाव बदल्न, र परमेश्‍वरलाई चिन्‍न पनि सक्षम हुन्छन्। तिनीहरू परमेश्‍वरलाई प्रेम गर्ने मार्ग अनुभव गर्छन् र सत्यताले भरिन्छन्। तिनीहरू परमेश्‍वरको काम अनुभव गर्न सक्षम हुन्छन्, तिनीहरू परमेश्‍वरका लागि दुःख भोग्‍न सक्षम बन्छन्, र तिनीहरूको आफ्नै सङ्कल्प हुन्छ। सिद्ध पारिएकाहरू तिनै हुन् जोसँग परमेश्‍वरको वचन अनुभव गरेका कारण सत्यताबारे व्यावहारिक बुझाइ हुन्छ। विजय गरिएकाहरू तिनै हुन् जसले सत्यताबारे जानेका हुन्छन् तर सत्यताको वास्तविक अर्थ बुझेका हुँदैनन्। विजय गरिएपछि, तिनीहरू समर्पित हुन्छन्, तर तिनीहरूको समर्पणता तिनीहरूले पाएको न्यायकै नतिजा हो। तिनीहरूसँग धेरै सत्यताको वास्तविक अर्थका बारेमा बिलकुलै कुनै बुझाइ हुँदैन। तिनीहरू मौखिक रूपमा सत्यता स्विकार्छन्, तर तिनीहरूले सत्यतामा प्रवेश प्राप्त गरेका हुँदैनन्; तिनीहरू सत्यता बुझ्छन्, तर तिनीहरूले सत्यता अनुभव गरेका हुँदैनन्। सिद्ध पारिँदै गरिएकाहरूमा भइरहेको काममा जीवनको प्रबन्धसँगै सजाय र न्यायहरू पर्दछन्। सत्यतामा प्रवेश गर्नमा ध्यान केन्द्रित गर्ने व्यक्ति नै सिद्ध पारिनुपर्ने व्यक्ति हो। सिद्ध पारिएका र विजय गरिएका मानिसहरूबीचको भिन्‍नता भनेकै तिनीहरू सत्यतामा प्रवेश गरेका छन् कि छैनन् भन्‍ने हो। सिद्ध पारिएकाहरू तिनै हुन् जो सत्यता बुझ्छन्, सत्यतामा प्रवेश गर्छन् र सत्यता जिउँछन्; सिद्ध पार्न नसकिने मानिसहरू तिनै हुन् जो सत्यता बुझ्दैनन् र सत्यतामा प्रवेश गर्दैनन्, अर्थात् जो सत्यता जिउँदैनन्। यदि यस्ता मानिसहरू अहिले पूर्ण रूपमा समर्पित हुन सक्षम छन् भने, तिनीहरू विजय गरिएका छन्। यदि विजय गरिएकाहरू सत्यताको खोजी गर्दैनन् भने—यदि तिनीहरू पछ्याउँछन् तर सत्यता जिउँदैनन् भने, यदि तिनीहरू सत्यतालाई हेर्छन् र सुन्छन् तर सत्यता जिउनमा ध्यान केन्द्रित गर्दैनन् भने—तिनीहरूलाई सिद्ध पार्न सकिँदैन। सिद्ध पारिनुपर्नेहरू सिद्ध पारिने क्रममा परमेश्‍वरका मागहरूअनुसार सत्यता अभ्यास गर्छन्। यसमार्फत, तिनीहरू परमेश्‍वरका अभिप्रायहरू पूरा गर्छन्, र तिनीहरू सिद्ध पारिन्छन्। विजयको काम समाप्त हुनुअघि अन्त्यसम्‍मै पछ्याउने जोकोही विजय गरिएको व्यक्ति हो, तर उसलाई सिद्ध पारिएको व्यक्ति भन्‍न मिल्दैन। “सिद्ध पारिएका” मानिसहरूले तिनलाई जनाउँछ, जो विजयको काम समाप्त भएपछि सत्यता पछ्याउन सक्षम हुन्छन् र परमेश्‍वरद्वारा प्राप्त गरिनेछन्। यसले ती मानिसहरूलाई जनाउँछ, जो विजयको काम समाप्त भएपछि सङ्कष्टमा दृढ रहन्छन् र सत्यता जिउँछन्। विजय गरिनु र सिद्ध पारिनुलाई छुट्ट्याउने कुरा भनेको कामका चरणहरूमा हुने भिन्नता र मानिसहरूले सत्यता बुझ्ने र त्यसमा प्रवेश गर्ने हदको भिन्नता हो। सिद्ध पारिने मार्गमा हिँड्न सुरु नगरेका सबै जना, अर्थात् जोसँग सत्यता छैन, तिनीहरू सबैलाई अन्ततः हटाइनेछ। सत्यता हुने र सत्यता जिउनेहरू मात्र परमेश्‍वरद्वारा पूर्ण रूपमा प्राप्त गरिन सक्छन्। अर्थात्, पत्रुसको स्वरूप जिउनेहरू सिद्ध पारिएका हुन् भने अरू सबै विजय गरिएकाहरू हुन्। विजय गरिएकाहरूमा भइरहेको काममा श्राप, सजाय, र क्रोध पर्छन् र तिनीहरूलाई आइपर्ने भनेको धार्मिकता र श्राप हो। त्यस्तो व्यक्तिमाथि काम गर्नु भनेको अलिकति पनि उदारता नराखी खुलासा गर्नु हो—ऊभित्रका भ्रष्ट स्वभावहरू खुलासा गर्नु हो ताकि ऊ आफैले तिनलाई चिनोस् र पूर्ण रूपमा विश्‍वस्त होस्। जब मानिस पूर्ण रूपमा समर्पित हुन्छ, तब विजयको काम समाप्त हुन्छ। अधिकांश मानिसले अझै पनि सत्यता बुझ्न नखोजे पनि विजयको काम समाप्त भएको हुनेछ।

यदि तँलाई सिद्ध पारिने हो भने, त्यसका लागि मापदण्डहरू पूरा गरिनुपर्छ। तैँले आफ्नो सङ्कल्प, आफ्नो लगनशीलता र आफ्नो विवेक र आफ्नो पछ्याइमार्फत जीवनको अनुभव लिनैपर्छ, र परमेश्‍वरका अभिप्रायहरू पूरा गर्नैपर्छ। यो नै तेरो प्रवेश हो, र सिद्ध पारिने मार्गमा चाहिने कुरा यही हो। सिद्धताको काम सबै मानिसमा गर्न सकिन्छ। परमेश्‍वरलाई पछ्याउने जोसुकैलाई सिद्ध पार्न सकिन्छ र ऊसँग सिद्ध पारिनका लागि चाहिने अवसर र योग्यताहरू हुन्छन्। यो कुनै पूर्वनिर्धारित कुरा होइन। कोही व्यक्तिलाई सिद्ध पार्न सकिन्छ कि सकिँदैन भन्‍ने कुरा मुख्यतया ऊ के पछ्याउँछ भन्‍ने कुरामा निर्भर हुन्छ। सत्यतालाई प्रेम गर्ने र सत्यता जिउन सक्‍ने मानिसहरूलाई पक्‍कै पनि सिद्ध पार्न सकिन्छ। सत्यतालाई प्रेम नगर्ने मानिसहरूलाई परमेश्‍वरले अनुमोदन गर्नुहुन्‍न; तिनीहरूसित परमेश्‍वरले माग गर्ने जीवन हुँदैन र तिनीहरू सिद्ध पारिन असक्षम हुन्छन्। सिद्धताको काम मानिसहरू प्राप्त गर्नका लागि मात्र हो। यो शैतानको विरुद्धमा लड्ने कामको अंश होइन; विजयको कामचाहिँ शैतानको विरुद्धमा लड्नका खातिर मात्र हो, अर्थात् मानिसलाई विजय गरेर शैतानलाई पराजित गर्नु हो। विजयको काम मुख्य काम हो, यो सबैभन्दा नयाँ काम हो, जुन सबै युगमा कहिल्यै गरिएको छैन। यस चरणको कामको लक्ष्य मुख्यतया शैतानलाई पराजित गर्नका लागि सबै मानिसलाई विजय गर्नु हो भनेर भन्‍न सकिन्छ। मानिसहरूलाई सिद्ध पार्ने काम—यो नयाँ काम होइन। परमेश्‍वरले देहमा काम गरिरहनुभएको समयमा उहाँले गर्ने सबै कामको लक्ष्य मूलतः मानिसहरूलाई विजय गर्नु हो। यो अनुग्रहको युग जस्तै हो, जति बेला मुख्य काम क्रूसीकरणमार्फत सबै मानवजातिलाई छुटकारा दिनु थियो। “मानिसहरू प्राप्त गर्नु” देहमा हुने कामको अतिरिक्त थियो र यो क्रूसीकरणपछि मात्र गरियो। जब येशू आउनुभयो र उहाँले आफ्नो काम गर्नुभयो, तब उहाँको लक्ष्य मुख्यतया उहाँको क्रूसीकरण प्रयोग गरेर मृत्यु र पातालको दासत्वमाथि विजय प्राप्त गर्नु, शैतानको प्रभावमाथि विजय प्राप्त गर्नु—अर्थात्, शैतानलाई पराजित गर्नु थियो। येशूलाई क्रूसमा टाँगिएपछि मात्र पत्रुसले एक-एक कदम चाल्दै सिद्धताको मार्गमा यात्रा सुरु गरेका थिए। अवश्य पनि, येशू काम गरिरहनुभएको बेलामा येशूलाई पछ्याउने व्यक्तिहरूमध्ये पत्रुस पनि एक थिए, तर उनी त्यस समयमा सिद्ध पारिएनन्। बरु, येशूले उहाँको काम पूरा गर्नुभएपछि मात्र पत्रुसले विस्तारै सत्यता बुझ्दै गए र त्यसपछि उनी सिद्ध पारिए। देहधारी परमेश्‍वर छोटो समयमा कामको एउटा प्रमुख, महत्त्वपूर्ण चरण पूरा गर्नका लागि मात्र धर्तीमा आउनुहुन्छ, धर्तीका मानिसहरूलाई सिद्ध पार्ने अभिप्राय बोकेर लामो समयसम्म तिनीहरूमाझ जिउनका लागि आउनुहुन्‍न। उहाँ त्यो काम गर्नुहुन्‍न। उहाँ आफ्नो काम समाप्त गर्नलाई मानिस पूर्ण रूपमा सिद्ध पारिने समयसम्म पर्खनुहुन्‍न। उहाँको देहधारणको लक्ष्य र महत्त्व त्यो होइन। उहाँ मानवजातिलाई मुक्ति दिने अल्पकालीन काम गर्नका लागि मात्र आउनुहुन्छ, मानवजातिलाई सिद्ध पार्ने निकै दीर्घकालीन काम गर्नका लागि आउनुहुन्‍न। मानवजातिलाई मुक्ति दिने काम प्रतिनिधिमूलक हुन्छ, जसमा एउटा नयाँ युग सुरु गर्ने क्षमता हुन्छ। यो छोटो समयावधिमा पूरा गर्न सकिन्छ। तर मानवजातिलाई सिद्ध पार्नका निम्ति मानिसमा काम गरेर उसलाई एउटा निश्‍चित तहसम्म पुर्‍याउनु आवश्यक हुन्छ; यस्तो कामका लागि लामो समय लाग्छ। यो काम परमेश्‍वरको आत्माद्वारा नै गरिनुपर्छ, तर यो परमेश्‍वरले देहमा काम गर्नुभएको बखत बोलिएको सत्यताको जगमा गरिन्छ, या त यो उहाँले दीर्घकालीन गोठालोको काम गर्नका लागि प्रेरितहरूलाई उचालेर गरिन्छ—यसरी मानवजातिलाई सिद्ध पार्ने उहाँको लक्ष्य पूरा हुन्छ। देहधारी परमेश्‍वर यो काम गर्नुहुन्‍न। उहाँ जीवनको मार्गबारे मात्र बोल्नुहुन्छ ताकि मानिसहरूले कुरा बुझून्, र उहाँ सत्यता अभ्यास गर्ने क्रममा निरन्तर मानिसको साथमा रहनुको साटो मानवजातिलाई सत्यता मात्र प्रदान गर्नुहुन्छ, किनभने यो उहाँको सेवकाइमा पर्दैन। त्यसैले, उहाँ मानिसले पूर्ण रूपमा सत्यता बुझेको र पूर्ण रूपमा सत्यता प्राप्त गरेको दिनसम्म मानिसका साथमा रहनुहुनेछैन। जब मानिस औपचारिक रूपमा परमेश्‍वरमाथिको विश्‍वासको सही मार्गमा प्रवेश गर्छ, जब मानिसले सिद्ध पारिने सही मार्गमा पाइला चाल्छ, तब देहमा हुने उहाँको काम पूरा हुन्छ। उहाँले शैतानलाई पूर्ण रूपमा पराजित गरेर संसारमाथि विजय प्राप्त गर्दाको समय पनि अवश्यै यही नै हुन्छ। उहाँ मानिस अन्ततः त्यस समयमा सत्यतामा प्रवेश गरेको हुनेछ कि हुनेछैन भन्‍ने कुराको वास्ता गर्नुहुन्न, न त उहाँ मानिसको जीवन ठूलो छ कि सानो छ भन्‍ने कुराको नै वास्ता गर्नुहुन्छ। यीमध्ये कुनै पनि कुरा उहाँ देहमा हुँदा उहाँले जिम्मा लिनुपर्ने कुरा होइन; यीमध्ये कुनै पनि कुरा देहधारी परमेश्‍वरको सेवकाइभित्र पर्दैन। जब उहाँ आफूले गर्नुपर्ने काम पूरा गर्नुहुन्छ, तब उहाँले देहमा हुने उहाँको काम समाप्त गर्नुहुनेछ। त्यसैले, देहधारी परमेश्‍वरले गर्ने काम भनेको परमेश्‍वरको आत्माले सीधै गर्न नसक्‍ने काम मात्र हो। यसमाथि, यो मुक्तिसम्बन्धी अल्पकालीन काम हो, उहाँले पृथ्वीमा दीर्घकालीन रूपमा गर्ने काम होइन।

तिमीहरूको क्षमता बढाउने कार्य मेरो कामको क्षेत्रभित्र पर्दैन। म तिमीहरूको क्षमता निकै कम भएकाले मात्रै तिमीहरूलाई यसो गर्न भन्छु। सत्य कुरा भन्‍नुपर्दा, यो सिद्धताको कामको पाटो होइन; बरु, यो तिमीहरूमा भइरहेको अतिरिक्त काम हो। आज तिमीहरूमा जुन काम गरिँदै छ, त्यो तिमीहरूको आवश्यकताअनुसार गरिएको हो। यो व्यक्तिगत तरिकाले गरिन्छ र यो सिद्ध पारिँदै गरिएको हरेक व्यक्तिले प्रवेश गर्नुपर्ने मार्ग होइन। तिमीहरूको क्षमता विगतमा सिद्ध पारिएको कुनै पनि व्यक्तिको भन्दा पनि कम भएको, र तिमीहरूमाथि यो काम गर्दा धेरै अवरोध आउने, साथै सिद्धताका सबै पात्र फरक-फरक हुने भएकाले, मैले तिमीहरूमाझ केही अतिरिक्त काम गर्नैपर्छ। सुरुमा, परमेश्‍वर पृथ्वीमा आउनुहुँदा, उहाँले आफ्नो सही दायित्वभित्र रहेर उहाँको काम अगाडि बढाउनुभयो, र उहाँ अन्य असम्बन्धित विषयहरूमा संलग्न हुनुहुन्न उहाँ पारिवारिक विषयहरूमा संलग्‍न हुनुभएन वा मानिसहरूको जीवनमा भाग लिनुभएन। यस्ता मामुली कुराहरूमा उहाँ बिलकुलै चासो राख्‍नुहुन्‍न; ती उहाँको सेवकाइभित्र पर्दैनन्। तर तिमीहरूको क्षमता मैले माग गरेको भन्दा निकै नै कम छ—निश्चय नै, त्यसको बिलकुलै तुलना हुँदैन—र यसले काममा अत्यन्तै ठूला अवरोधहरू उत्पन्न गर्छ। यसमाथि, यो काम चीनको यो भूमिका मानिसहरूमाझ गर्नैपर्छ, र तिमीहरू अत्यन्तै कम शिक्षित छौ—त्यसैले म खुलेर बोल्न र तिमीहरू शिक्षित बन भनेर माग गर्न बाध्य भएँ। मैले तिमीहरूलाई यो अतिरिक्त काम हो भनेर भनेको छु, तर यो तिमीहरूले हासिल गर्नैपर्ने कुरा पनि हो, जसले तिमीहरूलाई सिद्ध बन्न मद्दत गर्छ। साँच्चिकै भन्‍नुपर्दा, शिक्षा, आत्म-आचरणबारे आधारभूत ज्ञान र जीवनबारे आधारभूत ज्ञान सबै नै तिमीहरूमा स्वाभाविक रूपमा हुनुपर्ने कुरा हुन्; मैले तिमीहरूसँग यी विषयहरूबारे कुराकानी गर्नु नपर्ने हो। तर तिमीहरूसँग यी कुरा नभएकाले, मसँग तिमीहरूमा ती कुरा हालिदिने काम गर्नुको विकल्प छैन। तिमीहरूले मेरो बारेमा धेरै धारणा पालेका भए पनि, म अझै पनि तिमीहरूसँग यो माग गर्छु—म अझै पनि तिमीहरू आफ्नो क्षमता बढाऊ भन्ने माग गर्छु। मेरो अभिप्राय भनेको आएर यो काम गर्ने होइन, किनभने मेरो काम भनेको तिमीहरूलाई विजय गर्नु, तिमीहरूलाई न्याय गरी तिमीहरूको पूर्ण विश्वस्तता प्राप्त गर्नु, र त्यसमार्फत तिमीहरूले प्रवेश गर्नुपर्ने जीवनको मार्ग औँल्याइदिनु मात्र हो। यसलाई अर्को तरिकाले भन्दा, यदि मैले तिमीहरूलाई मेरो वचनद्वारा विजय गर्नु नपर्ने हुन्थ्यो भने, तिमीहरू कति शिक्षित छौ र तिमीहरूसँग जीवनका बारेमा ज्ञान छ कि छैन भन्‍ने कुराको मसँग बिलकुलै सरोकार हुनेथिएन। यो सबै विजयको काममा नतिजाहरू प्राप्त होऊन् भनी सुनिश्‍चित गर्नका लागि र पछि हुने तिमीहरूको सिद्धताका खातिर थपिएको हो। यो विजयको कामको अंश होइन। तिमीहरूको क्षमता कम भएको, र तिमीहरू अल्छी र अकर्मण्य, मूर्ख र मन्द-बुद्धिका, संवेदनहीन र बेवकुफ भएकाले—तिमीहरू अत्यन्तै असामान्य भएकाले—म तिमीहरूले पहिले आफ्नो क्षमता बढाउनुपर्छ भन्ने माग गर्छु। सिद्ध पारिन चाहने जोकसैले पनि निश्‍चित मापदण्डहरू पूरा गर्नैपर्छ। सिद्ध पारिनका लागि, व्यक्ति स्पष्ट र सचेत मनको हुनैपर्छ र ऊ अर्थपूर्ण जीवन जिउन इच्छुक हुनैपर्छ। यदि तँ खोक्रो जीवन जिउन नचाहने, सत्यता पछ्याउने, आफूले गर्ने हरेक काममा गम्भीर रहने, र असाध्यै सामान्य मानवता भएको व्यक्ति होस् भने, तँ सिद्ध पारिने सर्तहरू पूरा गर्छस्।

तिमीहरूमाझ भइरहेको यो काम त्यसका आवश्यकताहरूअनुसार नै तिमीहरूमा गरिँदै छ। यी मानिसहरूलाई विजय गरेपछि, मानिसहरूको एउटा समूहलाई सिद्ध पारिनेछ। त्यसैले, अहिलेको धेरैजसो काम तिमीहरूलाई सिद्ध पार्ने लक्ष्यको तयारीका लागि पनि हो, किनभने सत्यताका निम्ति भोकाइरहेका धेरै मानिस छन्, जसलाई सिद्ध पार्न सकिन्छ। यदि विजयको काम नै तिमीहरूमाथि चालिएको एक मात्र कदम हुन्थ्यो र त्यसपछि थप काम केही पनि गरिँदैनथ्यो भने, सत्यताको अभिलाषा राख्ने कतिपयले यो प्राप्त नगर्ने थिएनन् र? हालको कामले पछि मानिसहरूलाई सिद्ध पार्ने मार्ग खोल्ने उद्देश्य राख्दछ। मेरो काम विजयको काम मात्र भए पनि, मैले कुरा गर्ने जीवनको मार्ग पनि पछि मानिसहरूलाई सिद्ध पार्ने तयारीका लागि हो। विजयपछि आउने काम मानिसहरूलाई सिद्ध पार्नमा केन्द्रित हुन्छ, र विजय गर्ने काम सिद्ध पार्ने कामको जग बिछ्याउनका निम्ति गरिन्छ। मानिसलाई विजय गरिएपछि मात्र सिद्ध पार्न सकिन्छ। अहिले, मुख्य काम भनेको विजय गर्नु हो; पछि, सत्यता खोज्ने र त्यसको तृष्णा गर्नेहरूलाई सिद्ध पारिनेछ। सिद्ध पारिनु भनेको तँसित परमेश्‍वरलाई प्रेम गर्ने हृदय छ कि छैन, तैँले यस मार्गमा हिँडेर कति अनुभव प्राप्त गरेको छस्, परमेश्‍वरप्रतिको तेरो प्रेम कति शुद्ध छ, र तेरो सत्यता अभ्यास कति सटीक छ भन्ने जस्ता मानिसहरूको प्रवेशका सकारात्मक पक्षहरूसँग सम्बन्धित छ। सिद्ध पारिनका लागि, व्यक्तिसँग हरेक हिसाबमा मानवतासम्बन्धी आधारभूत ज्ञान हुनैपर्छ। यो न्यूनतम आवश्यकता हो। विजय गरिएपछि पनि सिद्ध पार्न नसकिने सबै सेवा गर्ने वस्तु बन्छन् र अन्ततः फेरि पनि आगो र गन्धकको कुण्डमा फ्याँकिनेछन् र अझै पनि अतल कुण्डमा खस्‍नेछन्, किनभने तेरो स्वभाव परिवर्तन भएको छैन र तँ अझै पनि शैतानकै होस्। यदि कुनै व्यक्तिले सिद्धताका सर्तहरू पूरा गर्दैन भने, ऊ बेकम्मा हो—ऊ फोहोर हो, एउटा औजार हो, आगोको परीक्षा सामना गर्न नसक्‍ने चिज हो! अहिले तँसँग कत्तिको परमेश्‍वरलाई प्रेम गर्ने हृदय छ? तँसँग कत्तिको आफैलाई घृणा गर्ने हृदय छ? तँ शैतानलाई साँच्चिकै कत्तिको गहिरो गरी चिन्छस्? के तिमीहरूले आफ्नो सङ्कल्पलाई बलियो पारेका छौ? के मानवताभित्र जिउने तेरो तरिका व्यवस्थित छ? के तेरो जीवन बदलिएको छ? के तँ नयाँ जीवन जिइरहेको छस्? के तिमीहरूको जीवनप्रतिको दृष्टिकोण बदलिएको छ? यदि यी कुरा परिवर्तन भएका छैनन् भने, तँ पछि नहटे पनि तँलाई सिद्ध पार्न सकिनेछैन; बरु, तँलाई त विजय मात्र गरिएको छ। जब तँलाई जाँच्ने समय आउँछ, तँसँग सत्यता हुनेछैन, तेरो मानवता असामान्य हुनेछ, र तँ कुनै पशुजत्तिकै निम्‍नस्तरको हुनेछस्। तेरो एक मात्र प्राप्ति भनेको विजय गरिएको हुनु हुनेछ—तँ केवल मैले विजय गरेको एउटा पात्र हुनेछस्। जसरी एउटा गधा एकपटक मालिकको कोर्रा खाएपछि डराउँछ र मालिकलाई देख्दा हरेक पटक केही गर्न डराउँछ, त्यसरी नै तँ पनि विजय गरिएको गधा मात्र हुनेछस्। यदि कुनै व्यक्तिमा ती सकारात्मक पक्षहरू छैनन्, बरु ऊ नकारात्मक र डरपोक, सबै कुरामा कायर र हिचकिचाउने, कुनै पनि कुरा प्रस्ट रूपमा देख्न असक्षम, सत्यता बुझ्न असक्षम, अझै पनि अभ्यासको मार्गविहीन, र त्यो भन्दा पनि बढी, परमेश्‍वरलाई प्रेम गर्ने हृदयविहीन समेत छ भने—यदि कुनै व्यक्तिले परमेश्‍वरलाई कसरी प्रेम गर्ने, कसरी अर्थपूर्ण जीवन जिउने, वा कसरी वास्तविक व्यक्ति बन्‍ने भन्‍ने कुरा बुझेको छैन भने—त्यस्तो व्यक्तिले कसरी परमेश्‍वरको गवाही दिन सक्छ? यसले तेरो जीवनको मूल्य अति कम छ र तँ विजय गरिएको गधाभन्दा बढी केही होइनस् भन्‍ने देखाउँछ। तँ विजय गरिएको त हुनेछस्, तर यसको अर्थ तैँले ठूलो रातो अजिङ्गरविरुद्ध विद्रोह गरेर यसको शक्तिप्रति समर्पित हुन अस्वीकार गरेको छस् भन्ने मात्र हुनेछ; यसको मतलब तँ परमेश्‍वर हुनुहुन्छ भनेर विश्‍वास गर्छस्, परमेश्‍वरका सबै प्रबन्धप्रति समर्पित हुन चाहन्छस्, र तँसँग कुनै गुनासो छैन भन्‍ने हुन्छ। तर जहाँसम्म सकारात्मक पक्षहरूको कुरा छ, के तँ परमेश्‍वरको वचन जिउन र परमेश्‍वरलाई प्रकट गर्न सक्षम छस्? यदि तँसँग यीमध्ये कुनै पनि पक्ष छैन भने, यसको अर्थ तँ परमेश्‍वरद्वारा प्राप्त गरिएको छैनस् र तँ एउटा विजय गरिएको गधा मात्र होस् भन्‍ने हुन्छ। तँमा वाञ्‍छनीय कुरा केही पनि छैन र पवित्र आत्मा तँभित्र काम गरिरहनुभएको छैन। तेरो मानवतामा धेरै कमी छ; परमेश्‍वरले तँलाई प्रयोग गर्न असम्भव छ। तँलाई परमेश्‍वरले योग्य पाउनुपर्छ र तँ गैरविश्‍वासी पशु र जिउँदो लासभन्दा सय गुणा राम्रो हुनुपर्दछ—यस स्तरमा पुग्नेहरू मात्र सिद्ध पारिन योग्य हुन्छन्। यदि कसैसँग मानवता र विवेक छ भने मात्र ऊ परमेश्‍वरका निम्ति प्रयोगयोग्य हुन्छ। सिद्ध पारिएपछि मात्र तिमीहरूलाई मानव ठान्न सकिन्छ। सिद्ध पारिएकाहरू मात्र अर्थपूर्ण जीवन जिउने मानिस हुन्। त्यस्ता मानिसहरूले मात्र परमेश्‍वरका लागि बढी जोरदार गवाही दिन सक्छन्।


तैँले हैसियतका आशिष्‌हरू त्याग्नुपर्छ र मानिसलाई मुक्ति दिने परमेश्‍वरको अभिप्रायलाई बुझ्‍नुपर्छ

मानव दृष्टिकोणबाट हेर्दा, मोआबका सन्ततिलाई पूर्ण पारिनु सम्भव छैन, न त तिनीहरू त्यसरी पूर्ण पारिन योग्य नै छन्। अर्कोतर्फ, दाऊदका सन्तानहरूसँग पक्कै पनि आशा छ, र तिनीहरू वास्तवमै पूर्ण पारिन सक्छन्। यदि कोही मोआबको सन्तति हो भने, उसलाई पूर्ण पार्न सकिँदैन। अहिले पनि, तिमीहरूमाझ भइरहेको कामको महत्त्व तिमीहरूलाई अझै थाहा छैन; यस चरणमा समेत, तिमीहरू अझै पनि आफ्नो भविष्यका सम्भावनाहरूलाई हृदयमा बोक्छौ, र तिनलाई त्याग्न हिचकिचाउँछौ। आज परमेश्‍वरले किन तिमीहरूजस्ता सबैभन्दा अयोग्य मानिसहरूको समूहमाथि मात्र काम गर्न रोज्नुभएको छ भन्‍ने कुराको कसैलाई वास्ता छैन। के उहाँले यस काममा गल्ती गर्नुभएको हुन सक्छ? के यो काम क्षणिक भूलवश गरिएको हो? जसले सधैँ तिमीहरू मोआबका सन्तति हौ भनी जान्‍नुभएको छ उनै परमेश्‍वर किन तिमीहरूकै बीचमा काम गर्न तल आउनुभएको छ? के तिमीहरू कहिल्यै यो सोच्दैनौ? के परमेश्‍वरले आफ्नो काम गर्दा यसलाई कहिल्यै ख्याल गर्नुहुन्न र? के उहाँ लापरवाह व्यवहार गर्नुहुन्छ र? के तिमीहरू मोआबका सन्तति हौ भन्‍ने कुरा उहाँलाई सुरुदेखि नै थाहा थिएन र? के तिमीहरू यी कुरालाई ख्याल गर्न जान्दैनौ? तिमीहरूका धारणाहरू कहाँ गए? के तिमीहरूको त्यो स्वस्थ सोचाइ असन्तुलित भएको छ? तिमीहरूको चलाखी र बुद्धि कहाँ गए? के तिमीहरूको चालढाल अत्यन्तै सदाशयी भएकोले तिमीहरूले यस्ता सानातिना कुरामा ध्यान नदिएको हो? तिमीहरूको मन आफ्ना भविष्यका सम्भावनाहरू र आफ्नै भाग्यजस्ता कुराप्रति सबैभन्दा बढी संवेदनशील हुन्छ, तर अरू कुनै पनि कुराको हकमा, त्यो संवेदनहीन, बोधहीन, र पूर्ण रूपमा अनजान हुन्छ। आखिर तिमीहरू केमा विश्‍वास गर्छौ? आफ्ना भविष्यका सम्भावनाहरूमा? कि परमेश्‍वरमा? तैँले विश्‍वास गर्ने भनेको तेरो सुन्दर गन्तव्यमा होइन र? तेरा भविष्यका सम्भावनाहरूमा होइन र? तैँले जीवनको मार्गबारे कति बुझेको छस्? तैँले कति हासिल गरेको छस्? के तँलाई अहिले मोआबका सन्ततिमाथि भइरहेको काम तिमीहरूलाई अपमानित गर्न गरिएको हो भन्ने लाग्छ? के यो जानीजानी तिमीहरूको कुरूपतालाई खुलासा गर्न गरिएको हो? के यो जानाजानी तिमीहरूलाई सजाय स्वीकार गराउन, र त्यसपछि तिमीहरूलाई आगोको कुण्डमा फ्याँक्न गरिएको हो? मैले तिमीहरूको भावी सम्भावना छैन भनेर कहिल्यै भनिनँ, तिमीहरू नष्ट हुनुपर्छ वा तिमीहरूले अनन्त विनाश भोग्नुपर्छ भनेर त झनै भनिनँ। के मैले सार्वजनिक रूपमा यस्ता कुराहरू घोषणा गरेको छु र? तँ आफू आशाहीन भएको भन्छस्, तर के यो तँ आफैले गरेको फैसला होइन र? के यो तेरो आफ्नै मानसिकताको असर होइन र? के तेरा आफ्नै फैसलाहरू मान्य हुन्छन्? यदि मैले तँ आशिषित् छैनस् भनेँ भने, तँ पक्कै पनि विनाशको पात्र हुनेछस्; अनि यदि मैले तँ आशिषित् छस् भनेँ भने, तँ पक्कै पनि नष्ट हुनेछैनस्। म यति मात्र भनिरहेको छु कि तँ मोआबको सन्तति होस्; मैले तँ नष्ट हुनेछस् भनेर भनिनँ। कुरा यति मात्र हो कि मोआबका सन्तति श्रापित भएका छन्, र तिनीहरू भ्रष्ट मानवहरूको एउटा प्रजाति हुन्। अघि पापको कुरा उठाइएको थियो; के तिमीहरू सबै पापी होइनौ र? के सबै पापीहरू शैतानद्वारा भ्रष्ट तुल्याइएका छैनन् र? के पापीहरू सबैले परमेश्‍वरको प्रतिरोध र उहाँविरुद्ध विद्रोह गर्दैनन् र? के परमेश्‍वरको प्रतिरोध गर्नेहरू श्रापित हुनुपर्दैन र? के पापीहरू सबै नष्ट पारिनुपर्दैन र? त्यसो हो भने, मासु र रगतले बनेका मानिसहरूमध्ये कसले मुक्ति पाउन सक्थ्यो र? के तिमीहरू आजको दिनसम्म जीवित रहन सक्थ्यौ र? तिमीहरू मोआबका सन्तति भएकाले नकारात्मक बनेका छौ; के तिमीहरू पनि पापी मानिसमा गनिँदैनौ र? तिमीहरू आजको दिनसम्म कसरी टिकेका छौ? सिद्ध पारिने कुरा उठ्दा, तिमीहरू खुसी हुन्छौ, र आफूले ठूलो सङ्कष्टको अनुभव गर्नु पर्नेछ भन्ने सुन्दा, तिमीहरू यसले आफूलाई अझ बढी आशिषित् तुल्याउँछ भन्‍ने अनुभूति गर्छौ। तिमीहरू सङ्कष्टबाट निस्केपछि विजेता बन्‍नु भनेको परमेश्‍वरको अझ ठूलो आशिष्‌ र उहाँले तिमीहरूलाई धेरै उचाल्नुभएको हो भन्ने सोच्छौ। मोआबको कुरा उठेपछि, तिमीहरूका बीचमा खैलाबैला मच्चिन्छ; ठूला र साना सबैले अवर्णनीय दुःख महसुस गर्छन् र तिमीहरूको हृदयमा पटक्कै आनन्द हुँदैन, अनि तिमीहरू जन्मेकोमा पछुतो मान्छौ। तिमीहरू मोआबका सन्ततिमाथि यस चरणको काम भइरहेको हुनुको महत्त्व बुझ्दैनौ; तिमीहरू उच्च ओहोदाहरू पछ्याउन मात्र जान्दछौ, र जब-जब तिमीहरू कुनै आशा नभएको देख्छौ, तब तिमीहरू पछाडि सर्छौ। सिद्ध पारिने र भविष्यको गन्तव्यको कुरा उठेपछि, तिमीहरू खुसी महसुस गर्छौ। तिमीहरू आशिष्‌हरू प्राप्त गर्न र राम्रो गन्तव्य पाउन सकियोस् भनेर परमेश्‍वरमा विश्‍वास गर्छौ। अहिले कतिपय मानिस आफ्नो हैसियतका कारण आशङ्का महसुस गर्छन्। तिनीहरू कम मूल्यका र कम हैसियतका भएकाले, तिनीहरू सिद्ध पारिने खोजी गर्न चाहँदैनन्। पहिले, सिद्ध पारिने बारेमा कुरा गरियो, र त्यसपछि मोआबका सन्ततिको कुरा उठाइयो, त्यसैले मानिसहरूले पहिले उल्लेख गरिएको सिद्ध पारिने मार्गलाई इन्कार गरे। यसो हुनुको कारण भनेको सुरुदेखि अन्त्यसम्म, तिमीहरूले यस कामको महत्त्व कहिल्यै थाहा पाएका छैनौ, न त तिमीहरू यसको महत्त्वको वास्ता नै गर्छौ। तिमीहरूको कद अत्यन्तै सानो छ, र तिमीहरू सानोभन्दा सानो अवरोध पनि सहन सक्दैनौ। जब तिमीहरू आफ्नो पहिचान अत्यन्तै निकृष्ट भएको देख्छौ, तब तिमीहरू नकारात्मक बन्छौ र निरन्तर पछ्याइरहने विश्‍वास गुमाउँछौ। मानिसहरू केवल अनुग्रह प्राप्त गर्नु र शान्तिको आनन्द लिनुलाई विश्‍वासका प्रतीक मान्छन्, र आशिष्‌हरूको पछ्याइलाई परमेश्‍वरप्रति आफ्नो विश्‍वासको जगका रूपमा हेर्छन्। धेरै कम मानिस परमेश्‍वरलाई चिन्न खोज्छन् वा आफ्नो स्वभावमा परिवर्तनको खोजी गर्छन्। आफ्नो विश्‍वासमा, मानिसहरू परमेश्‍वरले तिनीहरूलाई उपयुक्त गन्तव्य र तिनीहरूले चाहेका सबै अनुग्रह दिलाउनुहोस्, उहाँ तिनीहरूको सेवक बन्नुहोस्, उहाँले तिनीहरूसँग शान्तिपूर्ण, मित्रवत् सम्बन्ध कायम राख्नुहोस् ताकि कुनै पनि बेलामा तिनीहरूबीच कुनै द्वन्द्व नहोस् भन्‍ने खोजीमा हुन्छन्। भन्नुको मतलब, परमेश्‍वरमा विश्वास गर्दा, तिनीहरू आफूले बाइबलमा पढेको “म तिमीहरूका सबै माग सुन्नेछु” भन्ने वचनबमोजिम उहाँले तिनीहरूका सबै आवश्यकताहरू पूरा गर्ने र तिनीहरूले मागेका जुनसुकै कुरा प्रदान गर्ने प्रतिज्ञा गर्नुपर्छ भन्ने माग गर्छन्। तिनीहरू परमेश्‍वरले कसैको न्याय वा काटछाँट नगर्नुहोस् भन्‍ने माग गर्छन्, किनभने उहाँ सधैँ कृपालु मुक्तिदाता येशू रहनुभएको छ जसले हर समय र हरेक ठाउँमा मानिसहरूसँग राम्रो सम्बन्ध कायम राख्नुहुन्छ। मानिसहरूले परमेश्‍वरमा विश्‍वास गर्ने तरिका यस्तो छ: तिनीहरू निर्लज्ज भई परमेश्‍वरसँग मागहरू मात्र राख्छन्, र तिनीहरू चाहे विद्रोही होऊन् वा आज्ञाकारी होऊन्, उहाँले केवल तिनीहरूलाई सबै कुरा प्रदान गरिरहनुपर्छ भन्‍ने विश्‍वास गर्छन्। तिनीहरू केवल निरन्तर परमेश्‍वरबाट “ऋण असुल” गरिरहन्छन्, र उहाँले कुनै प्रतिरोधविना तिनीहरूलाई “प्रतिदान” गर्नुपर्छ र, अझ भन्‍ने हो भने, दोब्बर तिर्नुपर्छ भन्‍ने विश्‍वास गर्छन्। तिनीहरू परमेश्‍वरले तिनीहरूबाट केही प्राप्त गर्नुभएको होस् वा नहोस्, उहाँलाई तिनीहरूद्वारा मात्र नियन्त्रण गर्न सकिन्छ, र उहाँले आफूले चाहेअनुसार मानिसहरूलाई योजनाबद्ध गर्न सक्नुहुन्न, अनि धेरै वर्षदेखि लुकाइएको उहाँको बुद्धि र धर्मी स्वभावलाई उहाँले चाहनुभएको बेला र तिनीहरूको अनुमतिविना मानिसहरूलाई प्रकट गर्न त झनै पाउनुहुन्न भन्ने सोच्छन्। तिनीहरू केवल परमेश्‍वरसामु आफ्ना पापहरू स्वीकार गर्छन्, र उहाँले त्यसप्रति कुनै वितृष्णा महसुस नगरी केवल तिनीहरूलाई पापमुक्त गरिदिनुपर्छ, र यो सधैँभरि चलिरहनेछ भन्‍ने विश्‍वास गर्छन्। तिनीहरू परमेश्‍वर मानिसहरूको सेवा लिनका लागि नभई तिनीहरूको सेवा गर्न, र तिनीहरूको सेवक बन्न आउनुभएको हो भनी बाइबलमा उल्लेख रहेकाले उहाँले खुरुक्कै तिनीहरूको आज्ञा मान्नुपर्छ भन्‍ने विश्‍वास गर्दै उहाँलाई आदेशहरू मात्र दिइरहन्छन्। अहिले पनि, के तिमीहरू अझै यही तरिकाले विश्‍वास गर्दैनौ र? जब-जब तिमीहरू परमेश्‍वरबाट केही कुरा प्राप्त गर्न असमर्थ हुन्छौ, तब तिमीहरू भागेर जाने इच्छा गर्छौ; जब तिमीहरूले केही कुरा बुझ्दैनौ, तब तिमीहरू धेरै रुष्ट हुन्छौ र उहाँलाई अनेक गाली गर्न समेत तम्सिन्छौ। तिमीहरू परमेश्‍वर स्वयम्‌लाई उहाँको बुद्धि र अचम्मको कार्य पूर्ण रूपमा व्यक्त गर्न पटक्कै दिँदैनौ; बरु, तिमीहरू केवल क्षणिक सहजता र आराममा लिप्त हुन चाहन्छौ। अहिलेसम्म, परमेश्‍वरमा विश्वास गर्दा तिमीहरूको मनोवृत्तिमा उही पुराना दृष्टिकोणहरू मात्र रहेका थिए। यदि परमेश्‍वरले तिमीहरूलाई अलिकति मात्रै प्रताप देखाउनुभयो भने, तिमीहरू बेखुसी हुन्छौ। के तिमीहरूले अब आफ्नो कद ठ्याक्कै कति ठूलो छ भनी देख्यौ त? तिमीहरू सबै जना परमेश्‍वरप्रति बफादार छौ भन्ने नठान जबकि वास्तवमा तिमीहरूका पुराना दृष्टिकोणहरू नै परिवर्तन भएका छैनन्। आफूलाई केही पनि आइपरेको छैन भने, तँ सबै कुरा सहज रूपमा चलिरहेको छ भन्‍ने विश्‍वास गर्छस्, र परमेश्‍वरप्रतिको तेरो प्रेम उच्च बिन्दुमा पुग्छ। जब तँलाई केही सानो कुरा आइपर्छ, तब तँ पातालमा खस्छस्। के यो परमेश्‍वरप्रति बफादार हुनु हो?

यदि विजयको कामको अन्तिम चरण इस्राएलमा सुरु हुने हो भने, त्यस्तो विजयको कामको कुनै अर्थ हुनेथिएन। यो काम चीनमा गरिँदा, र यो तिमी मानिसहरूमाथि गरिँदा सबैभन्दा अर्थपूर्ण हुन्छ। तिमीहरू सबैभन्दा गिरेका, सबैभन्दा कम हैसियत भएका मानिस हौ; तिमीहरू यस समाजको सबैभन्दा तल्लो स्तरमा रहेका मानिस हौ, र सुरुमा परमेश्‍वरलाई सबैभन्दा कम स्वीकार गर्ने तिमीहरू नै हौ। तिमीहरू परमेश्‍वरबाट सबैभन्दा टाढिएका र सबैभन्दा गम्भीर हानि भोगेका मानिस हौ। कामको यो चरण विजयका खातिर मात्र भएको हुनाले, के तिमीहरू भविष्यको गवाही दिनका लागि चुनिनु सबैभन्दा उपयुक्त हुँदैन र? यदि विजयको कामको पहिलो चरण तिमी मानिसहरूमाथि नगरिएको भए, आउन लागेको विजयको कामलाई अघि बढाउन गाह्रो हुनेथियो, किनभने यसपछि आउने विजयको कामले आज भइरहेको यस कामको तथ्यका आधारमा नतिजाहरू हासिल गर्नेछ। अहिलेको विजयको काम त समग्र विजयको कामको सुरुवात मात्र हो। तिमीहरू विजय गरिने पहिलो ब्याच हौ; तिमीहरू विजय गरिन लागिएका सारा मानवजातिका प्रतिनिधि हौ। साँच्चै ज्ञान भएका मानिसहरूले परमेश्‍वरले आज गर्नुहुने सबै काम महान् भएको देख्नेछन्। उहाँले मानिसहरूलाई तिनीहरूको आफ्नै विद्रोहीपन चिनाउने मात्र नभई तिनीहरूको पहिचान पनि खुलाउनुहुन्छ। उहाँका वचनहरूको उद्देश्य र अर्थ मानिसहरूलाई नकारात्मक बनाउनु होइन, न त तिनीहरूलाई ढाल्नु नै हो। यो त तिनीहरूले उहाँका वचनहरूमार्फत अन्तर्दृष्टि र मुक्ति प्राप्त गरून् भन्‍नका लागि हो; यो उहाँका वचनहरूमार्फत तिनीहरूको आत्मालाई जगाउनका लागि हो। संसारको सृष्टि भएदेखि नै, मानिस शैतानको शक्तिअन्तर्गत जिउँदै आएको छ, र उसले न त परमेश्‍वर हुनुहुन्छ भन्ने कुरा जानेको छ न त त्यो कुरामा विश्वास गरेको छ। यी मानिसहरूले परमेश्‍वरबाट महान् मुक्ति र महान् उचाइ प्राप्त गर्न सक्नुले वास्तवमै परमेश्‍वरको प्रेम देखाउँछ; साँच्चै ज्ञान भएका सबैले यसरी नै सोच्नेछन्। अनि त्यस्तो ज्ञान नभएकाहरूले चाहिँ कस्तो सोच्नेछन्? तिनीहरूले यसो भन्नेछन्, “ए, परमेश्‍वरले हामी मोआबका सन्तति भएको भन्नुभयो; उहाँले आफ्नै वचनहरूमार्फत यसो भन्नुभयो। के हामी अझै पनि राम्रो परिणाम प्राप्त गर्न सक्छौँ र? हामी मोआबका सन्तति हौँ, र हामीले विगतमा उहाँको प्रतिरोध गरेका छौँ। परमेश्‍वर हामीलाई दोषी ठहराउन आउनुभएको हो; के तिमी उहाँले सुरुदेखि नै सधैँ हाम्रो न्याय गर्नुभएको देख्दैनौ? हामीले परमेश्‍वरको प्रतिरोध गरेका हुनाले, हामीलाई यसरी नै सजाय दिइनुपर्छ।” के यी वचनहरू सही छन्? आज परमेश्‍वर तिमीहरूको न्याय गर्नुहुन्छ, तिमीहरूलाई सजाय दिनुहुन्छ, र तिमीहरूलाई दोषी ठहराउनुहुन्छ, तर तैँले के थाहा पाउनुपर्छ भने, तँलाई दोषी ठहराउनुको उद्देश्य तैँले आफैलाई चिन्नु हो। उहाँ तँलाई दोषी ठहराउनुहुन्छ, सराप्नुहुन्छ, न्याय गर्नुहुन्छ, र सजाय दिनुहुन्छ, ताकि तँ आफूलाई चिन्‍न सक्, ताकि तेरो स्वभाव परिवर्तन हुन सकोस्, र यसभन्दा पनि बढी, ताकि तँ आफ्‍नो मूल्य जान्‍न सक्, र परमेश्‍वरका सबै कार्य धर्मी छन् र उहाँको स्वभाव र उहाँको कामका आवश्यकताहरूअनुसार छन्, र उहाँ मानिसको मुक्तिसम्बन्धी आफ्नो योजनाअनुसार काम गर्नुहुन्छ, अनि उहाँ मानिसलाई प्रेम गर्नुहुने र मुक्ति दिनुहुने, अनि न्याय गर्नुहुने र सजाय पनि दिनुहुने धर्मी परमेश्‍वर हुनुहुन्छ भनी देख्‍न सक्। यदि तँलाई तँ निम्न हैसियतको छस्, तँ भ्रष्ट र विद्रोही छस् भन्‍ने मात्र थाहा छ, तर परमेश्‍वरले आज तँमाथि जुन न्याय र सजाय गर्नुहुन्छ त्यसमार्फत उहाँले आफ्नो मुक्ति प्रकट गर्ने अभिप्राय राख्नुहुन्छ भन्‍ने थाहा छैन भने, तैँले कामकुरा अनुभव गर्न सम्भव छैन, अनि तँ अघि बढिरहन त झनै सक्षम छैनस्। परमेश्‍वर मानिसहरूलाई ढाल्न वा नष्ट गर्न आउनुभएको होइन, बरु तिनीहरूलाई न्याय गर्न, श्राप दिन, सजाय दिन, र मुक्ति दिन आउनुभएको हो। उहाँको ६ हजार वर्षे व्यवस्थापनको योजना समाप्त नभएसम्म—उहाँले प्रत्येक वर्गको मानिसको परिणाम प्रकट गर्नुअघि—पृथ्वीमा परमेश्‍वरको काम पूर्ण रूपमा मुक्तिका खातिर हुन्छ; यसको उद्देश्य उहाँलाई प्रेम गर्नेहरूलाई पूर्ण रूपमा पूर्ण पार्नु र तिनीहरूलाई उहाँको प्रभुत्वअन्तर्गत समर्पण गर्न लगाउनु मात्रै हो। परमेश्‍वरले मानिसहरूलाई जसरी मुक्ति दिनुभए पनि, यो सबै तिनीहरूलाई तिनीहरूको पुरानो शैतानी प्रकृतिबाट अलग गराएर गरिन्छ; अर्थात्, उहाँ तिनीहरूलाई जीवन पछ्याउन लगाएर मुक्ति दिनुहुन्छ। यदि तिनीहरूले त्यसो गरेनन् भने, तिनीहरूले परमेश्‍वरको मुक्ति स्वीकार गर्न सम्भव हुनेछैन। मुक्ति परमेश्‍वर स्वयम्‌को काम हो, र जीवनको पछ्याइ भनेको मुक्ति स्वीकार गर्नका निम्ति मानिससँग हुनैपर्ने कुरा हो। मानिसको नजरमा, मुक्ति भनेको परमेश्‍वरको प्रेम हो, र परमेश्‍वरको प्रेम सजाय, न्याय, र श्राप हुन सक्दैन; मुक्तिमा कृपा, प्रेमपूर्ण दया, र, यतिमात्र नभएर, सान्त्वनाका वचनहरू, साथै परमेश्‍वरले प्रदान गर्नुभएका असीमित आशिष्‌हरू समावेश हुनैपर्छ। मानिसहरू के विश्‍वास गर्छन् भने, परमेश्‍वरले मानिसलाई मुक्ति दिँदा उसलाई उहाँका आशिष्‌ र अनुग्रहले मन छोएर त्यसो गर्नुहुन्छ, अनि यसरी उसलाई आफ्नो हृदय परमेश्‍वरलाई दिन लगाउनुहुन्छ। भन्नुको मतलब, उहाँले मानिसलाई छुनु नै उहाँले उसलाई मुक्ति दिनु हो। यस प्रकारको मुक्ति लेनदेन हो। परमेश्‍वरले मानिसलाई सय गुणा दिँदा मात्र ऊ परमेश्‍वरको नाउँसमक्ष आफूलाई समर्पण गर्न आउनेछ, र यसरी परमेश्‍वरलाई गर्व गराउनेछ र उहाँलाई महिमित पार्नेछ। मानवजातिप्रति परमेश्‍वरको अभिप्राय यो होइन। परमेश्‍वर भ्रष्ट मानवजातिलाई मुक्ति दिनका निम्ति पृथ्वीमा काम गर्न आउनुभएको हो; यसमा कुनै झूट छैन। यदि यस्तो नभएको भए, उहाँ पक्कै पनि आफ्नो काम गर्न व्यक्तिगत रूपमा आउनुभएको हुनेथिएन। विगतमा, उहाँले मुक्ति दिने विधिमा सबैभन्दा धेरै कृपा र प्रेमपूर्ण दया देखाउनुहुन्थ्यो, यतिसम्म कि उहाँले सम्पूर्ण मानवजातिको बदलामा शैतानलाई आफ्नो सर्वस्व दिनुभयो। वर्तमान भनेको विगतजस्तो छँदै छैन: आज तिमीहरूको मुक्ति आखिरी दिनहरूमा हुन्छ, जब हरेकलाई तिनीहरूको प्रकारअनुसार वर्गीकरण गरिन्छ; तिमीहरूको मुक्तिको माध्यम कृपा वा प्रेमपूर्ण दया होइन, बरु सजाय र न्याय हो, ताकि मानवजातिलाई अझ पूर्ण रूपमा मुक्ति दिन सकियोस्। तसर्थ, तिमीहरूले सजाय, न्याय, र निर्दयी प्रहार मात्र प्राप्त गर्छौ, तर यो कुरा जानिराख: यस निर्दयी प्रहारमा अलिकति पनि दण्ड हुँदैन। मेरा वचनहरू जतिसुकै कठोर भए पनि, तिमीहरूमाथि केही त्यस्ता वचन मात्रै आइपर्छन् जुन तिमीहरूलाई पूर्ण रूपमा निर्दयी लाग्न सक्छन्, र म जतिसुकै रिसाएको भए पनि, तिमीहरूमाथि अझै पनि हप्काइका वचनहरू नै आइपर्छन्, र मेरो उद्देश्य तिमीहरूलाई हानि गर्नु वा मृत्युदण्ड दिनु होइन। के यी सबै तथ्य होइनन् र? आजकाल, चाहे त्यो धर्मी न्याय होस् वा निर्दयी शोधन र सजाय होस्, सबै कुरा मुक्तिका खातिर हो भन्ने जानिराख। आज हरेकलाई तिनीहरूको प्रकारअनुसार वर्गीकरण गरिने भए पनि वा सबै प्रकारका मानिस प्रकट गरिने भए पनि, परमेश्‍वरका सबै वचन र कामको उद्देश्य परमेश्‍वरलाई साँच्चै प्रेम गर्नेहरूलाई मुक्ति दिनु हो। धर्मी न्याय मानिसलाई शुद्ध गर्न ल्याइन्छ, र निर्दयी शोधन उसलाई स्वच्छ पार्न गरिन्छ; कठोर वचनहरू वा ताडना दुवै शुद्ध गर्नका लागि गरिन्छन् र ती मुक्तिका खातिर हुन्। तसर्थ, आज मुक्ति दिने विधि विगतको जस्तो छैन। आज, धर्मी न्यायले तिमीहरूको मुक्तिका रूपमा, र तिमीहरू हरेकलाई तिमीहरूको प्रकारअनुसार वर्गीकरण गर्ने असल साधनका रूपमा काम गर्छ, र निर्दयी सजायले तिमीहरूको सर्वोच्च मुक्तिका रूपमा काम गर्छ। यस्तो सजाय र न्यायको सामना गर्नुपर्दा तिमीहरूसँग भन्नुपर्ने कुरा के छ? के तिमीहरू सुरुदेखि अन्त्यसम्म सधैँ मुक्तिमा रमाएका छैनौ र? तिमीहरूले देहधारी परमेश्‍वरलाई देखेका छौ र उहाँको सर्वशक्तिमान्‌ता र बुद्धिलाई महसुस गरेका छौ; यसका साथै, तिमीहरूले बारम्बारको प्रहार र ताडनाको अनुभव गरेका छौ। तर, के तिमीहरूले सर्वोच्च अनुग्रह पनि प्राप्त गरेका छैनौ र? के तिमीहरूका आशिष्‌हरू अरू कसैका भन्दा ठूला छैनन् र? तिमीहरूका अनुग्रहहरू सोलोमनले प्राप्त गरेका महिमा र सम्पत्तिभन्दा पनि बढी प्रचुर छन्! यसबारे सोच: यदि मेरो आउनुको अभिप्राय तिमीहरूलाई मुक्ति दिनुको साटो तिमीहरूलाई दोषी ठहराउनु र दण्ड दिनु भएको भए, के तिमीहरू यतिका दिनसम्म टिक्न सक्थ्यौ र? के मासु र रगतले बनेका तिमी पापी प्राणीहरू आजसम्म जीवित रहन सक्थ्यौ र? यदि मेरो लक्ष्य तिमीहरूलाई दण्ड दिनु मात्रै भएको भए, म किन देह बन्नेथिएँ र यति ठूलो उद्यममा लाग्नेथिएँ? के तिमी तुच्छ मानिसहरूलाई एउटै वचन बोलेर दण्ड दिन सकिँदैनथियो र? के मैले तिमीहरूलाई जानीजानी दोषी ठहराएपछि पनि तिमीहरूलाई नष्ट गर्नुपर्थ्यो र? के तिमीहरूलाई अझै पनि मेरा यी वचनहरूको विश्‍वास लाग्दैन? के म मानिसलाई कृपा र दयाधर्मद्वारा मात्रै मुक्ति दिन सक्थेँ र? वा, के म क्रुसीकरण मात्रै प्रयोग गरेर मानिसलाई मुक्ति दिन सक्थेँ र? के मेरो धर्मी स्वभाव मानिसलाई पूर्ण रूपमा समर्पित बनाउनका लागि अझ बढी अनुकूल छैन र? के यो मानिसलाई पूर्ण रूपमा मुक्ति दिन अझ बढी सक्षम छैन र?

मेरा वचनहरू कठोर भए पनि, ती सबै मानिसका लागि मुक्ति हुन्, किनभने म वचनहरू मात्रै बोलिरहेको छु र मानिसको देहलाई दण्ड दिइरहेको छैनँ। यी वचनहरूले मानिसलाई ज्योतिमा जिउन, ज्योति अस्तित्वमा छ भनी जान्न, ज्योति बहुमूल्य छ भनी जान्न, र, अझ बढी, यी वचनहरू उसका लागि कति लाभदायक छन् भनी जान्न, साथै परमेश्‍वर नै मुक्ति हुनुहुन्छ भनी जान्न लगाउँछन्। मैले सजाय र न्यायका वचनहरू धेरै बोलेको भए पनि, वास्तवमा तिमीहरूमाथि केही पनि आइपरेको छैन। म मेरो काम गर्न र मेरा वचनहरू बोल्न नै आएको हुँ, र मेरा वचनहरू कठोर भए पनि, ती तिमीहरूको भ्रष्टता र तिमीहरूको विद्रोहीपनको न्याय गर्न बोलिएका हुन्। मैले यसो गर्नुको उद्देश्य अझै पनि मानिसलाई शैतानको शक्तिबाट मुक्ति दिनु नै हो। यसको उद्देश्य मेरा वचनहरू प्रयोग गरेर मानिसलाई मुक्ति दिनु हो; मेरा वचनहरूद्वारा मानिसलाई हानि गर्नु होइन। मेरो काममा नतिजाहरू हासिल गर्नका निम्ति मेरा वचनहरू कठोर छन्। यस्तो काममार्फत मात्रै मानिसले आफूलाई चिन्न र आफ्नो विद्रोही स्वभावबाट अलग हुन सक्छ। वचनहरूको कामको सबैभन्दा ठूलो महत्त्व के हो भने यसले मानिसहरूलाई सत्यता बुझेपछि त्यसलाई अभ्यास गर्न, र यसरी तिनीहरूको स्वभावमा परिवर्तनहरू हासिल गर्न, साथै आफू र परमेश्‍वरको कामबारे ज्ञान प्राप्त गर्न सम्भव बनाइदिन्छ। वचनहरू बोलेर गरिने कामले मात्र परमेश्‍वर र मानिसबीचको सम्बन्धलाई जोड्न सक्छ, र वचनहरूले मात्र सत्यता बुझाउन सक्छन्। यसरी काम गर्नु मानिसलाई विजय गर्ने सबैभन्दा उत्तम उपाय हो; वचनहरूको वाणीबाहेक, अरू कुनै पनि विधिले मानिसहरूलाई सत्यता र परमेश्‍वरको काम अझ प्रस्टताका साथ बुझ्न सम्भव तुल्याउन सक्दैन। तसर्थ, परमेश्‍वरको कामको अन्तिम चरणमा, मानिसलाई उसले नबुझ्ने सबै सत्यता र रहस्य खोलिदिन उहाँले मानिससँग बोल्ने विधि प्रयोग गर्नुहुन्छ, जसले गर्दा उसले परमेश्‍वरबाट साँचो मार्ग र जीवन प्राप्त गर्न सक्छ, र यसरी उहाँका अभिप्रायहरू पूरा गर्छ। मानिसमा गरिने परमेश्‍वरको कामको उद्देश्य उसलाई परमेश्‍वरका अभिप्रायहरू पूरा गर्न सक्षम बनाउनु हो, र यो उसलाई मुक्ति दिन गरिन्छ। त्यसकारण, उहाँले मानिसलाई मुक्ति दिने समयमा, उहाँले उसलाई दण्ड दिने काम गर्नुहुन्न। मानिसलाई मुक्ति दिँदा, परमेश्‍वरले दुष्टलाई दण्ड वा असललाई इनाम दिनुहुन्न, न त उहाँले सबै प्रकारका मानिसका गन्तव्यहरू नै प्रकट गर्नुहुन्छ। बरु, उहाँको कामको अन्तिम चरण पूरा भएपछि मात्र उहाँले दुष्टलाई दण्ड दिने र असललाई इनाम दिने काम गर्नुहुनेछ, र त्यसपछि मात्र उहाँले सबै प्रकारका मानिसका परिणामहरू प्रकट गर्नुहुनेछ। जसलाई साँच्चै मुक्ति दिन सकिँदैन तिनीहरू नै दण्डित हुनेछन्, जबकि परमेश्‍वरले मानिसलाई मुक्ति दिने समयमा जसले उहाँको मुक्ति प्राप्त गरेका छन् तिनीहरूलाई नै मुक्ति दिइनेछ। आफ्नो मुक्तिको काम गर्दा, परमेश्‍वरले मुक्ति दिन सकिने हरेक व्यक्तिलाई भरसक मुक्ति दिनुहुन्छ, र तिनीहरूमध्ये कसैलाई पनि त्याग्नुहुन्न, किनभने परमेश्‍वरको कामको उद्देश्य मानिसलाई मुक्ति दिनु हो। परमेश्‍वरले मानिसलाई मुक्ति दिने समयमा, ज-जसले आफ्नो स्वभावमा परिवर्तनहरू हासिल गर्न सक्दैनन्—साथै जो-जो परमेश्‍वरप्रति पूर्ण रूपमा समर्पित हुन सक्दैनन्—तिनीहरू सबै दण्डका पात्र बन्नेछन्। कामको यो चरण—वचनहरूको काम—ले मानिसहरूलाई तिनीहरूले नबुझ्ने सबै वचन, साथै तिनीहरूले नबुझेका सबै रहस्य खोलिदिन्छ। यसले तिनीहरूलाई परमेश्‍वरका अभिप्रायहरू र तिनीहरूप्रति परमेश्‍वरका मागहरू बुझ्न, साथै परमेश्‍वरका वचनहरू व्यवहारमा लागू गर्न र तिनीहरूको स्वभावमा परिवर्तनहरू हासिल गर्न आवश्यक पूर्वसर्तहरू प्राप्त गर्न सम्भव तुल्याउँछ। परमेश्‍वरले आफ्नो काम गर्न वचनहरू मात्रै प्रयोग गर्नुहुन्छ र मानिसहरू अलिकति विद्रोही भएकोमा तिनीहरूलाई दण्ड दिनुहुन्न। किनभने अहिले भनेको मुक्तिको कामको समय हो, र यदि मानिसहरू विद्रोही हुनेबित्तिकै तिनीहरूलाई दण्ड दिइन्थ्यो भने, कसैले पनि मुक्ति प्राप्त गर्ने अवसर पाउनेथिएन, र सबै जना दण्डित हुनेथिए र पातालमा खस्नेथिए। मानिसको न्याय गर्न वचनहरू प्रयोग गर्नुको उद्देश्य उसलाई आफूलाई चिन्न र परमेश्‍वरसामु समर्पित हुन सम्भव तुल्याउनु हो; यसको उद्देश्य यस्तो न्यायद्वारा उसलाई दण्ड दिनु होइन। वचनहरूको कामको समयमा, धेरै मानिसले आफ्नो विद्रोहीपन र प्रतिरोध, साथै देहधारी परमेश्‍वरप्रति तिनीहरूको समर्पणको कमीको खुलासा गर्नेछन्। तैपनि, उहाँले यसको परिणामस्वरूप यी सबै मानिसलाई दण्ड दिनुहुनेछैन, बरु यसको साटो जो भित्रैसम्म भ्रष्ट छन् र जसलाई मुक्ति दिन सकिँदैन तिनीहरूलाई मात्र पाखा लगाउनुहुनेछ। उहाँले तिनीहरूको देह शैतानलाई दिनुहुनेछ, र, केही अवस्थामा, तिनीहरूको देहको अन्त्य गर्नुहुनेछ। बाँकी रहेकाहरूले भने पछ्याइरहनेछन् र काटछाँटको अनुभव गरिरहनेछन्। पछ्याउने क्रममा, यदि यी मानिसहरू अझै पनि काटछाँट गरिने कुरा स्वीकार गर्न सक्दैनन्, र झन्-झन् पतित बन्दै जान्छन् भने, तिनीहरूले मुक्तिको मौका गुमाएका हुनेछन्। परमेश्‍वरका वचनहरूद्वारा विजय गरिने कार्यलाई स्वीकार गर्ने प्रत्येक व्यक्तिले मुक्ति पाउने केही अवसरहरू पाउनेछ; परमेश्‍वरले प्रत्येक व्यक्तिलाई मुक्ति प्रदान गर्दा तिनीहरूलाई सम्भव भएसम्म फुक्का छोड्नुहुनेछ। अर्को शब्दमा भन्दा, तिनीहरूलाई अत्यधिक उदारता देखाइनेछ। जबसम्म मानिसहरू गलत मार्गबाट फर्कन्छन्, र जबसम्म तिनीहरूले पश्चात्ताप गर्न सक्छन्, परमेश्‍वरले तिनीहरूलाई उहाँको मुक्ति प्राप्त गर्ने अवसरहरू दिनुहुनेछ। मानिसहरूले सुरुमा परमेश्‍वरविरुद्ध विद्रोह गर्दा, उहाँलाई तिनीहरूलाई ढाल्ने कुनै चाहना हुँदैन; बरु, तिनीहरूलाई मुक्ति दिन उहाँले सकेजति सबै गर्नुहुन्छ। यदि कसैले मुक्ति पाउने साँच्चै कुनै गुन्जायस छैन भने, परमेश्‍वरले उसलाई त्याग्नुहुनेछ। परमेश्‍वरले कसैलाई दण्ड दिन ढिला गर्नुको कारण भनेको उहाँ मुक्ति दिन सकिने सबैलाई मुक्ति दिन चाहनुहुन्छ। उहाँ मानिसहरूलाई न्याय गर्न, अन्तर्दृष्टि दिन, र मार्गदर्शन गर्न वचनहरू मात्रै प्रयोग गर्नुहुन्छ; उहाँ लौरो प्रयोग गरेर तिनीहरूलाई ढाल्नुहुन्न। कामको अन्तिम चरणको उद्देश्य र महत्त्व भनेकै वचनहरू प्रयोग गरेर मानिसहरूलाई मुक्ति दिलाउनु हो।


आफ्ना धारणाहरूमा परमेश्‍वरलाई सीमित गरेकाहरूले उहाँको प्रकाश कसरी प्राप्‍त गर्न सक्छन्?

परमेश्‍वरको काम सधैँ अघि बढिरहन्छ, र उहाँको कामको उद्देश्य परिवर्तन नभए पनि, उहाँले काम गर्ने विधि नित्य परिवर्तन हुन्छ; यसरी, परमेश्‍वरलाई पछ्याउनेहरू पनि नित्य परिवर्तन भइरहेका छन्। परमेश्‍वरले जति धेरै काम गर्नुहुन्छ, उत्ति नै परमेश्‍वरबारे मानिसको ज्ञान पनि पूर्ण हुन्छ। परमेश्‍वरको कामको सँगसँगै मानिसको स्वभावमा पनि सोही अनुरूपका परिवर्तनहरू आउँछन्। तर, परमेश्‍वरको काम सदैव परिवर्तन भइरहने हुनाले पवित्र आत्माको काम नजान्‍नेहरू र सत्यता नचिन्ने ती वाहियात मानिसहरू नै परमेश्‍वरको प्रतिरोध गर्ने मानिसहरू बन्छन्। परमेश्‍वरको काम मानिसको धारणाअनुसार कहिल्यै हुँदैन, किनभने उहाँको काम सदैव नयाँ हुन्छ र पुरानो कहिल्यै हुँदैन, र उहाँ पुरानो कामलाई कहिल्यै दोहोर्‍याउनुहुन्न, बरु यस अघि उहाँले कहिल्यै नगरेको काम गर्नुहुन्छ। परमेश्‍वरले आफ्नो काम नदोहोर्‍याउनुहुने भएकोले र मानिसले परमेश्‍वरको हालको कामलाई उहाँले विगतमा गर्नुभएको कामका आधारमा सधैँ मूल्याङ्कन गर्ने भएकाले नयाँ युगको कामको हरेक चरणलाई कार्यान्वयन गर्न परमेश्‍वरलाई अत्यन्त कठिन भएको छ। मानिससँग अत्यन्तै धेरै कठिनाइहरू छन्! ऊ उसको सोचाइमा अत्यन्त रूढिवादी छ! परमेश्‍वरको कामलाई कसैले जान्दैन, तैपनि सबैले यसलाई सीमित गर्छन्। जब मानिसले परमेश्‍वरलाई छोड्छ, तब उसले जीवन, सत्यता, र परमेश्‍वरका आशिष्‌ गुमाउँछ, तैपनि उसले न जीवन न त सत्यता नै स्विकार्छ, परमेश्‍वरले मानवजातिलाई दिनुहुने अझै ठूला आशिष्‌ त झनै स्विकार्दैन। सबै मानिस परमेश्‍वरलाई पाउन चाहन्छन्, तैपनि परमेश्‍वरको काममा हुने कुनै पनि परिवर्तनलाई सहँदैनन्। परमेश्‍वरको नयाँ कामलाई स्वीकार नगर्नेहरूले परमेश्‍वरको काम अपरिवर्तनशील हुन्छ, यो सदैव ठप्प रहन्छ भन्‍ने विश्‍वास गर्छन्। तिनीहरूको विश्वासमा, तिनीहरूले परमेश्‍वरबाट अनन्त मुक्तिको अनुग्रह प्राप्त गर्नका लागि आवश्यक कुरा भनेको व्यवस्था पालन गर्नु हो, र तिनीहरूले पश्‍चात्ताप गरेसम्म र आफ्ना पापहरू स्वीकार गरेसम्म, परमेश्‍वरका अभिप्राय सदैव पूरा हुनेछन्। तिनीहरू परमेश्‍वर व्यवस्था अन्तर्गत हुने परमेश्‍वर र मानिसका निम्ति क्रूस टाँगिनुभएको परमेश्‍वर मात्र हुन सक्नुहुन्छ भन्‍ने राय राख्छन्; तिनीहरू परमेश्‍वरले बाइबललाई अतिक्रमण गर्नु हुँदैन र गर्न सक्‍नुहुन्‍न भन्‍ने राय पनि राख्छन्। ठ्याक्कै यिनै रायहरूले तिनीहरूलाई पुरानो व्यवस्थाको जन्जिरमा जोडसँग बाँधेका छन् र मृत प्रावधानहरूमा टाँगेका छन्। परमेश्‍वरको नयाँ काम चाहे जेसुकै होस्, यसलाई अगमवाणीहरूले पुष्टि गर्नुपर्छ, र यस्तो कामको हरेक चरणमा, उहाँलाई “साँचो” हृदयले पछ्याउनेहरूलाई प्रकाशहरू पनि देखाइनुपर्छ, नत्र यस्तो काम परमेश्‍वरको काम हुन सक्दैन भनी विश्‍वास गर्नेहरू त अझै धेरै छन्। परमेश्‍वरलाई चिन्नु मानिसका निम्ति मूलतः सजिलो काम होइन। मानिसको वाहियात हृदयको साथसाथै अहम्‌ता र अभिमान भएको उसको विद्रोही प्रकृतिलाई लिँदा, उसलाई परमेश्‍वरको नयाँ कामलाई स्वीकार गर्नु अझ धेरै कठिन हुन्छ। मानिसले न त परमेश्‍वरको नयाँ कामको सावधानीपूर्वक अनुसन्धान गर्छ, न नम्रतासाथ स्वीकार नै गर्छ; बरु, ऊ हेयको मनोवृत्ति अपनाउँछ र परमेश्‍वरबाट प्रकाश र मार्गदर्शनको प्रतीक्षा गर्छ। के यी परमेश्‍वरको विरुद्ध विद्रोह गर्ने र उहाँको विरोध गर्ने मानिसका प्रकटीकरणहरू होइनन् र? यस्ता मानिसहरूले परमेश्‍वरको अनुमोदन कसरी प्राप्‍त गर्न सक्छन्?

यहोवाको काम अनुग्रहको युगको पछि परेको छ भनी येशूले भन्नुभयो, त्यसरी नै येशूको काम पनि पछि परेको छ भनी आज म भन्छु। यदि अनुग्रहको युग नभइ व्यवस्थाको युगमा मात्र भएको थियो भने, येशू क्रूसमा टाँगिनुहुनेथिएन र सबै मानवजातिलाई छुटकारा दिन सक्नुहुन्नथ्यो। यदि व्यवस्थाको युग मात्र भइदिएको भए, के मानवजाति आजको दिनसम्म आइपुग्न सक्थे? इतिहास अघि बढ्छ, अनि के इतिहास परमेश्‍वरको कामको प्राकृतिक व्यवस्था होइन र? के यो सारा ब्रह्माण्डभरि मानिसप्रतिको उहाँको व्यवस्थापनको चित्रण होइन र? इतिहास अघि बढ्छ, त्यसरी नै परमेश्‍वरको काम पनि अघि बढ्छ। परमेश्‍वरका अभिप्राय निरन्तर परिवर्तन भइरहन्छ। उहाँ छ हजार वर्षसम्म कामको एकै चरणमा रहन सक्‍नुहुन्‍नथियो, किनभने परमेश्‍वर सदैव नयाँ हुनुहुन्छ र कहिल्यै पनि पुरानो हुनुहुन्न भन्‍ने कुरा सबैलाई थाहा छ, सम्भवतः उहाँले क्रूसमा मारिने काम एक, दुई, तीन…। पटक गरिरहन सक्‍नुहुन्‍नथियो। यस्तो सोच्नु हास्यास्पद कुरा हुनेथियो। परमेश्‍वरले उही काम गरिरहनुहुन्न; मैले तिमीहरूसँग धेरै नयाँ वचनहरू बोलेजस्तै र हरेक दिन नयाँ काम गरेजस्तै, उहाँको काम सदैव परिवर्तन भइरहन्छ र सधैँ नयाँ हुन्छ। मैले गर्ने काम यही हो, र चाबीहरूचाँहि “नयाँ” र “चमत्कारी” शब्दहरू हुन्। “परमेश्‍वर अपरिवर्तनशील हुनुहुन्छ र परमेश्‍वर सदैव परमेश्‍वर नै हुनुहुनेछ”: यो भनाइ साँच्चै सत्य छ; परमेश्‍वरको सार परिवर्तन हुँदैन, परमेश्‍वर सदैव परमेश्‍वर नै हुनुहुन्छ, र उहाँ कहिल्यै पनि शैतान हुन सक्नुहुन्नथ्यो, तर उहाँको काम उहाँको सारजस्तै स्थिर र अपरिवर्तनीय छ भन्‍ने कुरा यसले प्रमाणित गर्दैन। परमेश्‍वर अपरिवर्तनशील हुनुहुन्छ भनेर तँ नै भन्छस्, अनि परमेश्‍वर सदैव नयाँ हुनुहुन्छ र कहिल्यै पनि पुरानो हुनुहुन्न भनी तैँले कसरी वर्णन गर्न सक्छस्? परमेश्‍वरको काम निरन्तर रूपमा फैलिन्छ र अनवरत रूपमा परिवर्तन भइरहन्छ, अनि उहाँका अभिप्राय मानिसलाई निरन्तर रूपमा प्रकट गरिन्छ र देखाइन्छ। जब मानिसले परमेश्‍वरको कामको अनुभव गर्छ, तब जसरी उसको ज्ञान बढ्छ त्यसरी नै उसको स्वभाव अविरल रूपमा परिवर्तन हुन्छ। अनि यो परिवर्तन कहाँबाट उदय हुन्छ? के यो सदैव परिवर्तन भइरहने परमेश्‍वरको कामबाट नै आउँदैन र? यदि मानिसको स्वभाव परिवर्तन हुन सक्छ भने, मानिसले मेरो काम र मेरा वचनहरूलाई पनि किन परिवर्तन हुन दिँदैन? के म मानिसको प्रतिबन्धमा रहनुपर्छ? यसमा के तैँले जबरजस्ती बहस र विकृत तर्क प्रयोग गरिरहेको छैनस् र?

आफ्नो पुनरुत्थानपछि, येशूले चेलाहरूकहाँ देखा परेर भन्नुभयो, “म तिमीहरूमाथि मेरा पिताको प्रतिज्ञा पठाउँछु: तर तिमीहरूले माथिबाट शक्ति प्राप्‍त नगरेसम्म तिमीहरू येरुशलेममा नै रहो।” के तँलाई यी वचनहरू कसरी व्याख्या गर्न सकिन्छ भन्‍ने थाहा छ? के तैँले अहिले उहाँको शक्ति प्राप्त गरेको छस्? के तँ “शक्ति” ले केलाई जनाउँछ भनेर बुझ्छस्? येशूले आखिरी दिनहरूमा मानिसलाई सत्यताको आत्मा प्रदान गरिनेछ भनी भन्नुभयो। अहिले आखिरी दिनहरू हुन्; के तँ सत्यताको आत्माले कसरी वचनहरू व्यक्त गर्नुहुन्छ भनी बुझ्छस्? सत्यताको आत्मा कहाँ देखा पर्नुहुन्छ र काम गर्नुहुन्छ? अगमवक्ता यशैयाको अगमवाणीको पुस्तकमा, नयाँ करारको युगमा येशू नामको एक बालक जन्मनेछ भनी कहिल्यै उल्लेख गरिएको थिएन; त्यसमा इम्मानुएल नामको एक बालक शिशुको जन्म हुनेछ भनेर मात्रै लेखिएको थियो। “येशू” नाम किन उल्लेख गरिएन? पुरानो करारमा यो नाम कतै पनि देखिँदैन, त्यसोभए, तँ किन अझै येशूमा विश्‍वास गर्छस्? पक्कै पनि तैँले येशूलाई आफ्नै आँखाले देखेपछि उहाँमा विश्‍वास गर्न थालेको होइनस्, हो त? वा के तैँले प्रकाश प्राप्त गरेपछि विश्‍वास गर्न थालेको होस्? के परमेश्‍वरले साँच्चै तँलाई यस्तो अनुग्रह देखाउनुहुनेथ्यो र? के उहाँले तँलाई यति ठूलो आशिष्‌ प्रदान गर्नुहुनेथ्यो र? येशूमाथि तेरो विश्‍वासको आधार के हो? तँ किन परमेश्‍वर आज देह बन्नुभएको छ भनी विश्‍वास गर्दैनस्? किन तँ परमेश्‍वरबाट तैँले प्रकाश नपाउनुले उहाँले देहधारण गर्नुभएको छैन भन्‍ने प्रमाणित गर्छ भनी भन्छस्? के परमेश्‍वरले आफ्नो काम सुरु गर्नुअघि मानिसहरूलाई जानकारी दिनैपर्छ र? के उहाँले पहिले तिनीहरूको अनुमोदन प्राप्त गर्नैपर्छ? यशैयाले डुँडमा एक बालक शिशुको जन्म हुनेछ भनेर मात्रै भनेका थिए; उनले मरियमले येशूलाई जन्म दिनेछिन् भनी कहिल्यै अगमवाणी गरेका थिएनन्। तँ ठ्याक्कै केका आधारमा मरियमबाट जन्मनुभएको येशूमा विश्‍वास गर्छस्? निश्चय नै तेरो विश्‍वास अन्योलपूर्ण छैन, होइन र? कतिपयले परमेश्‍वरको नाम परिवर्तन हुँदैन भनेर भन्छन्। त्यसोभए, यहोवाको नाम किन येशू बन्यो त? मसीह आउनुहुनेछ भनी अगमवाणी गरिएको थियो, त्यसोभए येशू नामको मानिस किन आउनुभयो त? परमेश्‍वरको नाम किन परिवर्तन भयो? के यस्तो काम धेरैअघि नै गरिएको थिएन र? के परमेश्‍वर आज अझै नयाँ काम गर्न सक्नुहुन्न र? हिजोको काम परिवर्तन हुन सक्छ र येशूको काम यहोवाको कामपछि आउन सक्छ। त्यसोभए, के येशूको कामको पछि अन्य काम आउन सक्दैन र? यदि यहोवाको नाम येशूमा परिवर्तन हुन सक्छ भने, के येशूको नाम पनि परिवर्तन हुन सक्दैन र? यीमध्ये कुनै पनि कुरा अनौठो छैन; कुरा के मात्रै हो भने मानिसहरू अत्यन्तै सरल-मनका छन्। परमेश्‍वर सधैँ परमेश्‍वर नै हुनुहुनेछ। उहाँको काम जसरी परिवर्तन भए पनि र उहाँको नाम जसरी परिवर्तन भए पनि, उहाँको स्वभाव र बुद्धि कहिल्यै परिवर्तन हुनेछैन। यदि तँ परमेश्‍वरलाई येशूको नामले मात्रै बोलाउन सकिन्छ भनी विश्‍वास गर्छस् भने, तेरो ज्ञान अत्यन्तै सीमित छ। के तँ येशू सधैँभरि परमेश्‍वरको नाम हुनेछ, परमेश्‍वर सधैँभरि र सधैँ येशूको नामले चिनिनुहुनेछ अनि यो कहिल्यै परिवर्तन हुनेछैन भनी दाबी गर्ने आँट गर्छस्? के तँ येशूको नामले नै व्यवस्थाको युग अन्त्य गर्‍यो र यसले नै अन्तिम युग पनि अन्त्य गर्नेछ भनी दृढतापूर्वक विश्‍वास गर्ने आँट गर्छस्? येशूको अनुग्रहले युगको अन्त्य गर्न सक्छ भनी कसले भन्न सक्छ? यदि तँमा यी सत्यताहरूबारे स्पष्ट बुझाइ छैन भने, तँ सुसमाचार प्रचार गर्ने काम गर्न असक्षम हुने मात्रै होइन, तर तँ आफै दृढ रहन असक्षम पनि हुनेछस्। जब तैँले ती धार्मिक मानिसहरूका सबै कठिनाइ समाधान गर्ने र तिनीहरूका सबै त्रुटि र बेतुकलाई खण्डन गर्ने दिन आउँछ, तब त्यसले तँ कामको यस चरणबारे पूर्ण रूपमा निश्चित छस् र तँमा अलिकति पनि शङ्का छैन भन्‍ने प्रमाणित गर्नेछ। यदि तँ तिनीहरूका त्रुटि र बेतुकहरूलाई खण्डन गर्न सक्दैनस् भने, तिनीहरूले तँलाई झुटो आरोपमा फसाउनेछन् र बदनाम गर्नेछन्। के त्यो लाजमर्दो हुनेछैन र?

यहूदीहरू सबैले पुरानो करार पढ्थे र डुँडमा एउटा बालक शिशुको जन्म हुनेछ भन्‍ने यशैयाको अगमवाणी तिनीहरूलाई थाहा थियो। त्यसोभए, यो अगमवाणीबारे पूर्ण रूपमा थाहा हुँदाहुँदै पनि, तिनीहरूले किन अझै येशूलाई सताए त? के यो तिनीहरूको विद्रोही प्रकृति र पवित्र आत्माको कामबारेको अज्ञानताले गर्दा होइन र? त्यतिबेला, फरिसीहरूले येशूको कामलाई तिनीहरूले अगमवाणी गरिएको बालक शिशुबारे जानेको कुराभन्दा फरक छ भनी विश्‍वास गर्थे र आज मानिसहरू परमेश्‍वरलाई देहधारी परमेश्‍वरको काम बाइबलअनुरूप नभएकाले इन्कार गर्छन्। के परमेश्‍वरप्रतिको तिनीहरूको विद्रोहीपनको सार उस्तै होइन र? के तँ कुनै अपवादविना पवित्र आत्माका सबै काम स्वीकार गर्न सक्छस्? यदि यो पवित्र आत्माको काम हो भने, यो सही प्रवाह हो र तैँले यसलाई कुनै आशङ्काविना स्वीकार गर्नुपर्छ; तैँले के स्वीकार गर्ने भनेर रोजी-छानी गर्नु हुँदैन। यदि तँ परमेश्‍वरप्रति अझ धेरै आफ्नो अन्तर्दृष्टि लागू गर्ने र उहाँप्रति अझ बढी सतर्कता अपनाउने प्रयास गर्छस् भने, के यो अनुचित होइन र? तैँले गर्नुपर्ने कुरा भनेको बाइबलबाट थप प्रमाण खोज्नु होइन, बरु पवित्र आत्माको काम निरन्तर रूपमा स्वीकार गर्नु हो, किनभने तँ परमेश्‍वरलाई पछ्याउन परमेश्‍वरमा विश्‍वास गर्छस् र तैँले उहाँलाई छानबिन गर्नु हुँदैन। तैँले म तेरा परमेश्‍वर हुँ भनी प्रमाणित गर्न मबारे थप प्रमाण खोज्नु हुँदैन, बरु म तेरा लागि लाभदायक छु कि छैनँ भनी खुट्ट्याउन सक्नुपर्छ—यो सबैभन्दा महत्त्वपूर्ण कुरा हो। तैँले बाइबलभित्र थप खण्डन गर्न नसकिने प्रमाण भेट्ट्इस् भने पनि, त्यसले तँलाई पूर्ण रूपमा मसामु ल्याउन सक्दैन। तँ केवल बाइबलको सीमाभित्र जिउँछस् र मसामु होइन; बाइबलले तँलाई मलाई चिन्न मद्दत गर्न सक्दैन, न त यसले मप्रतिको तेरो प्रेमलाई गहन बनाउन नै सक्छ। एक बालक शिशुको जन्म हुनेछ भनी बाइबलले अगमवाणी गरेको भए पनि, त्यो अगमवाणी कोमाथि पूरा हुनेछ भनी कसैले पनि बुझ्न सकेन, किनभने मानिसलाई परमेश्‍वरको काम थाहा थिएन र यसैले गर्दा फरिसीहरूले येशूको प्रतिरोध गरे। मेरो काम मानिसको हितमा छ भन्‍ने कतिपयलाई थाहा छ, तैपनि तिनीहरू येशू र म दुई पूर्ण रूपमा अलग, आपसमा नमिल्ने सत्त्वहरू हौँ भनी विश्‍वास गरिरहन्छन्। त्यतिबेला, येशूले आफ्ना चेलाहरूलाई अनुग्रहको युगमा कसरी अभ्यास गर्ने, कसरी एकसाथ भेला हुने, प्रार्थनामा कसरी बिन्ती गर्ने र अरूलाई कसरी व्यवहार गर्ने भन्‍नेजस्ता विषयहरूबारे अनुग्रहको युगका प्रवचनहरूको शृङ्खला मात्रै दिनुभयो। उहाँले गरेको काम अनुग्रहको युगको काम थियो र उहाँले त्यस समयका चेलाहरू र उहाँलाई पछ्याउनेहरूले कसरी अभ्यास गर्नुपर्छ भन्‍ने बारेमा मात्रै बोल्नुभयो। त्यतिबेला, उहाँले अनुग्रहको युगको काम मात्रै गर्नुभयो र आखिरी दिनहरूको कुनै पनि काम गर्नुभएन। जब यहोवाले व्यवस्थाको युगमा पुरानो करारको व्यवस्था स्थापित गर्नुभयो, तब उहाँले किन अनुग्रहको युगको काम गर्नुभएन? उहाँले किन अनुग्रहको युगको कामलाई अगावै स्पष्ट पार्नुभएन? के यसले मानिसलाई त्यो स्वीकार गर्न मद्दत गर्नेथिएन र? उहाँले एक बालक शिशुको जन्म हुनेछ र ऊ शक्तिमा आउनेछ भनेर मात्रै अगमवाणी गर्नुभयो, तर उहाँले अनुग्रहको युगको काम अगावै गर्नुभएन। प्रत्येक युगमा हुने परमेश्‍वरको कामका स्पष्ट सीमाहरू हुन्छन्; उहाँ हालको युगको काम मात्रै गर्नुहुन्छ र कामको अर्को चरण कहिल्यै अगावै गर्नुहुन्न। यसरी मात्रै प्रत्येक युगको उहाँको प्रतिनिधिमूलक कामलाई अगाडि ल्याउन सकिन्छ। येशूले आखिरी दिनहरूका चिह्नहरूबारे मात्रै बोल्नुभयो; उहाँले त्यसबेलाका मानिसहरू कसरी धैर्यवान् हुनुपर्छ, तिनीहरूले कसरी छुटकारा पाउनुपर्छ, तिनीहरूले कसरी पश्चात्ताप गर्नुपर्छ र पाप स्विकार्नुपर्छ र तिनीहरूले कसरी क्रूस बोक्नुपर्छ र कष्ट सहनुपर्छ भनेर मात्रै भन्नुभयो। उहाँले कहिल्यै मानिसले आखिरी दिनहरूमा कसरी प्रवेश हासिल गर्नुपर्छ भनेर बोल्नुभएन, न त उसले परमेश्‍वरका अभिप्रायहरू सन्तुष्ट पार्न कसरी खोज्नुपर्छ भन्‍नेबारे नै कहिल्यै बोल्नुभयो। यसो भएकाले, आखिरी दिनहरूको परमेश्‍वरको कामका लागि बाइबलमा खोज्नु के बेतुकको कुरा होइन र? तैँले बाइबल मात्रै च्यापेर के देख्न सक्छस् र? चाहे बाइबलको व्याख्याता होस् वा प्रचारक, कसले आजको काम अगावै स्पष्टसँग देख्न सक्थ्यो र?

“आत्माले मण्डलीहरूलाई के भन्‍नुहुन्छ सो, कान हुनेले सुनोस्।” के तिमीहरूले अहिले पवित्र आत्माका वचनहरू सुनेका छौ? परमेश्‍वरका वचनहरू तिमीहरूमाथि आएका छन्। के तिमीहरू ती सुन्छौ? परमेश्‍वर आखिरी दिनहरूमा वचनहरूको काम गर्नुहुन्छ र यी वचनहरू पवित्र आत्माका हुन्, किनभने परमेश्‍वर पवित्र आत्मा हुनुहुन्छ र उहाँ देह पनि बन्न सक्नुहुन्छ; त्यसकारण, विगतमा बोलिएझैँ, पवित्र आत्माका वचनहरू आज देहधारी परमेश्‍वरका वचनहरू हुन्। पवित्र आत्मा बोलिरहनुभएको हुनाले, मानिसहरूले सुन्नका लागि उहाँको आवाज स्वर्गबाट आउनुपर्छ भनी विश्‍वास गर्ने धेरै बेतुके मानिस छन्। यसरी सोच्ने जोकोहीलाई परमेश्‍वरको काम थाहा छैन। वास्तवमा, पवित्र आत्माले बोलेका वाणीहरू देह बन्नुभएको परमेश्‍वरले बोलेका वाणीहरू हुन्। पवित्र आत्माले सिधै मानिससँग बोल्न सक्नु सम्भव नै थिएन; व्यवस्थाको युगमा समेत, यहोवाले जनसमूहसँग सिधै बोल्नुभएन। के उहाँले आजको यस युगमा त्यसो गर्ने सम्भावना झनै कम हुनेथिएन र? परमेश्‍वरले आफ्नो बोली र वाणीहरूद्वारा काम गर्नका लागि, उहाँ देह बन्नैपर्छ; अन्यथा, उहाँको कामले आफ्ना लक्ष्यहरू पूरा गर्न सक्नेछैन। देहधारी परमेश्‍वरलाई इन्कार गर्नेहरू आत्मा वा परमेश्‍वरले काम गर्ने सिद्धान्तहरू थाहा नहुनेहरू हुन्। अहिले पवित्र आत्माको युग हो भनी विश्‍वास गर्ने, तैपनि उहाँको नयाँ काम स्वीकार नगर्नेहरू काल्पनिक आस्थाबीच जिउनेहरू हुन्। त्यस्ता मानिसहरूले पवित्र आत्माको काम कहिल्यै प्राप्त गर्नेछैनन्। पवित्र आत्माले सिधै बोल्नुभएको र आफ्नो काम गर्नुभएको मात्रै माग गर्ने अनि देहधारी परमेश्‍वरका वचनहरू वा काम स्वीकार नगर्नेहरू कहिल्यै नयाँ युगमा प्रवेश गर्न वा परमेश्‍वरद्वारा पूर्ण रूपमा मुक्ति पाउन सक्षम हुनेछैनन्!


परमेश्‍वर र उहाँको कार्यलाई चिन्नेहरू मात्र परमेश्‍वरलाई सन्तुष्ट पार्न सक्नेहरू हुन्

देहधारी परमेश्‍वरको कार्य दुई भागमा समावेश छ। जब उहाँ पहिलो पटक देह बन्नुभयो, मानिसहरूले उहाँमा विश्‍वास गरेनन्‌ वा उहाँलाई चिनेनन्‌, र तिनीहरूले येशूलाई क्रूसमा टाँगे। त्यसपछि, जब उहाँ दोस्रो पटक देह बन्नुभयो, मानिसहरूले अझै पनि उहाँमा विश्‍वास गरेनन्, उहाँलाई जान्ने कुरा त परै जाओस्‌, र फेरि एक पटक तिनीहरूले ख्रीष्टलाई क्रूसमा टाँगे। के मानिस परमेश्‍वरको शत्रु होइन र? यदि मानिसले उहाँलाई चिन्दैन भने, मानिस कसरी परमेश्‍वरसँग घनिष्ठ हुन सक्थ्यो र? ऊ कसरी परमेश्‍वरको गवाही दिन योग्य हुन सक्थ्यो र? के परमेश्‍वरलाई प्रेम गर्ने, परमेश्‍वरको सेवा गर्ने, र परमेश्‍वरलाई महिमित गर्ने मानिसका दाबीहरू सबै कपटपूर्ण झूट होइनन्‌ र? यदि तैँले आफ्नो जीवन यस्ता अवास्तविक, अव्यवहारिक कुराहरूमा समर्पित गर्छस्‌ भने, के तैँले व्यर्थमा परिश्रम गर्दैनस्‌ र? जब परमेश्‍वर को हुनुहुन्छ भन्‍ने कुरा समेत तँलाई थाहा छैन भने तँ कसरी परमेश्‍वरसँग घनिष्ठ हुन सक्थिस्‌? के यस्तो किसिमको खोजी अस्पष्ट र अमूर्त छैन र? के यो कपटपूर्ण छैन र? कुनै व्यक्ति कसरी परमेश्‍वरसँग घनिष्ठ बन्न सक्छ? परमेश्‍वरसँग घनिष्ठ हुनुको व्यावहारिक महत्त्व के हो? के तँ परमेश्‍वरका आत्मासँग घनिष्ठ हुन सक्छस्‌? आत्मा कति महान्‌ र उच्च हुनुहुन्छ भन्‍ने कुरा के तँ देख्न सक्छस्‌? अदृश्य, अस्पृश्य परमेश्‍वरसँग घनिष्ठ हुनु—के त्यो अस्पष्ट र अमूर्त छैन र? यस्तो खोजीको व्यावहारिक महत्त्व के हो? के यो सबै कपटपूर्ण झूट होइन र? तँ जे कुराको पछि लाग्छस्‌ त्यो परमेश्‍वरसँग घनिष्ठ बन्नु हो, तथापि वास्तवमा तँ शैतानको काखे-कुकुर होस्‌, किनकि तैँले परमेश्‍वरलाई चिन्दैनस्‌, र तँ अस्तित्वविहीन “यावत्‌ थोकहरूका परमेश्‍वर” को पछि लाग्छस्‌, जुन अदृश्य, अस्पृश्य, र तेरो आफ्नै विचारहरूको एक उपज हो। मोटामोटी रूपमा भन्नुपर्दा, यस्तो “परमेश्‍वर” शैतान हो, र व्यावहारिक रूपमा भन्नुपर्दा, यो तँ आफै होस्‌। तँ आफैसँग घनिष्ठ हुन खोज्छस्‌, तैपनि तँ परमेश्‍वरसँग घनिष्ठ बन्न खोज्छु भनी भन्छस्‌—के यो ईश्‍वरनिन्दा होइन र? यस्तो खोजीको महत्त्व के हो? यदि परमेश्‍वरका आत्मा देह बन्नुहुन्न भने, परमेश्‍वरको सारतत्त्व केवल मानिसको निम्ति एक अदृश्य, अस्पर्श्य जीवनको आत्मा, आकारविहीन र निराकार, अभौतिक प्रकारको, पहुँचरहित र अबोध्य हुन्छ। मानिस कसरी यस्तो अपार्थिव, अनुपम, अगाध आत्मासँग घनिष्ठ हुन सक्थ्यो र? के यो एक ठट्टा होइन र? यस्तो निरर्थक तर्क अमान्य र अव्यावहारिक छ। सृष्टि गरिएको मानिस परमेश्‍वरका आत्माभन्दा स्वभावैले फरक प्रकृतिको छ, त्यसैले यी दुई कसरी घनिष्ठ हुन सक्छन्‌? यदि परमेश्‍वरका आत्मा देहमा नआउनुभएको भए, यदि परमेश्‍वर देह नबन्नुभएको भए र सृष्टि गरिएको प्राणी बन्नको लागि उहाँले आफैलाई नहोच्याउनुभएको भए, सृष्टि गरिएको मानिस उहाँसँग घनिष्ठ हुनको लागि दुवै अयोग्य र असक्षम हुनेथियो, र आफ्ना आत्मा स्वर्गमा प्रवेश गरिसकेपछि परमेश्‍वरसँग घनिष्ठ हुने मौका पाउन सक्ने ती धर्मी विश्‍वासीहरूभन्दा बाहेक, अधिकांश मानिसहरू परमेश्‍वरका आत्मासँग घनिष्ठ हुन असमर्थ हुनेथिए। अनि यदि मानिसहरू देहधारी परमेश्‍वरको अगुवाइ अन्तर्गत स्वर्गमा हुनुहुने परमेश्‍वरका निकटवर्तीहरू बन्ने इच्छा गर्छन्‌ भने, के तिनीहरू अचम्मै मूर्ख गैर-मानिसहरू होइनन्‌ र? मानिसहरू अदृश्य परमेश्‍वरप्रतिको “विश्‍वासयोग्यता” लाई फगत पछ्याउँछन्‌, र देख्न सकिने परमेश्‍वरलाई कति पनि ध्यान दिँदैनन्‌, किनकि अदृश्य परमेश्‍वरलाई पछ्याउनु अति सजिलो छ। मानिसहरू यो उनीहरूले चाहेजस्तै गर्न सक्छन्‌, तर दृश्यगत परमेश्‍वरको खोजी त्यति सजिलो छैन। अस्पष्ट परमेश्‍वरलाई खोज्ने व्यक्तिले परमेश्‍वरलाई प्राप्त गर्न नितान्तै असमर्थ हुन्छ, किनकि अस्पष्ट र अमूर्त कुराहरू सबै मानिसहरूद्वारा परिकल्पित हुन्छन्‌, र मानिसद्वारा हासिल गरिन असक्षम हुन्छन्‌। यदि तिमीहरूको माझमा आउनुभएको परमेश्‍वर उच्च हुनुभएको र उचालिनुभएको परमेश्‍वर, जो तिमीहरूको पहुँचरहित हुनुभएको भए, तिमीहरूले उहाँका अभिप्राय कसरी बुझ्न सक्थ्यौ र? अनि तिमीहरूले उहाँलाई कसरी चिन्न र जान्न सक्थ्यौ? यदि उहाँले आफ्नो कार्य मात्र गर्नुभएको भए, र मानिससँग कुनै सामान्य सम्पर्क नगर्नुभएको भए, वा सामान्य मानवत्व नभएको र केवल मरणशीलहरूसम्म पहुँचरहित हुनुभएको भए, अनि, यदि उहाँले तिमीहरूको लागि निकै कार्य समेत गर्नुभएको तर तिमीहरूले उहाँसँग कुनै सम्पर्क नराखेको भए, र उहाँलाई देख्न असमर्थ भएका भए, तिमीहरूले उहाँलाई कसरी जान्न सक्थ्यौ र? यदि यस देहले सामान्य मानवत्व धारण नगरेको भए, मानिसले परमेश्‍वरलाई जान्ने कुनै उपाय हुनेथिएन्; यो त परमेश्‍वरको देहधारणले गर्दा मात्र मानिस देहधारी परमेश्‍वरसँग घनिष्ठ हुन योग्य भएको हो। मानिसहरू परमेश्‍वरसँग घनिष्ठ बन्छन्‌ किनकि तिनीहरू उहाँको सम्पर्कमा आउँछन्‌, तसर्थ तिनीहरू उहाँसँग सँगै जिउँछन्‌ र उहाँको सङ्गतमा रहन्छन्‌, र यसरी उहाँलाई बिस्तारै चिन्छन्। यदि यो यस्तो नभएको भए, के मानिसको खोजी व्यर्थै हुनेथिएन र? भन्नुको मतलब, यो सबै परमेश्‍वरको कार्यको कारणले गर्दा मानिस परमेश्‍वरसँग घनिष्ठ हुन योग्य भएको होइन, तर देहधारी परमेश्‍वरको व्यावहारिकता र स्वाभाविकताको कारणले हो। यो केवल परमेश्‍वर देह बन्नुहुने कारणले गर्दा मात्रै मानिसले आफ्नो कर्तव्य पूरा गर्ने मौका, र साँचो परमेश्‍वरलाई आराधना गर्ने मौका पाउँछ। के यो सबैभन्दा वास्तविक र व्यावहारिक सत्यता होइन र? अब, के तँ अझै पनि स्वर्गमा हुनुहुने परमेश्‍वरसँग घनिष्ठ हुने इच्छा गर्छस्‌? परमेश्‍वरले आफैलाई एउटा निश्चित बिन्दुसम्म विनम्र तुल्याउनु हुँदा मात्र, भन्नुको मतलब, परमेश्‍वर देह बन्नुहुँदा मात्र, मानिस उहाँसँग घनिष्ठ र विश्‍वासपात्र हुन सक्छ। परमेश्‍वर आत्मा हुनुहुन्छ: मानिसहरू कसरी यस आत्मासँग घनिष्ठ हुन योग्य हुन सक्छन् जो यति उच्च र बुझ्न नसकिने हुनुहुन्छ? जब परमेश्‍वरका आत्मा देहमा अवतरण गर्नुहुन्छ, र बाहिरी स्वरूपमा मानिसजस्तै सृजित प्राणी बन्नुहुन्छ, तब मात्र मानिसहरूले उहाँका अभिप्राय बुझ्न सक्छन्‌ र व्यावहारिक रूपमा उहाँद्वारा प्राप्त गरिन सक्छन्। उहाँ देहमा बोल्नुहुन्छ र कार्य गर्नुहुन्छ, मानिस जातिको सुख, दुःख, र सङ्कष्टहरू सँगै अनुभव गर्नुहुन्छ, मानवजाति कै संसारमा जिउनुहुन्छ, मानवजातिको सुरक्षा गर्नुहुन्छ, र तिनीहरूलाई मार्गदर्शन गर्नुहुन्छ, र यसद्वारा उहाँले मानिसहरूलाई शुद्ध पार्नुहुन्छ र तिनीहरूलाई उहाँको मुक्ति र उहाँको आशिष् प्राप्त गर्न दिनुहुन्छ। जब मानिसहरूले यी कुराहरू प्राप्त गरेर साँच्चै परमेश्‍वरका अभिप्राय बुझ्छन्‌, तब मात्र तिनीहरू परमेश्‍वरसँग घनिष्ठ हुन सक्‍नेछन्‌। केवल यो व्यावहारिक छ। यदि परमेश्‍वर मानिसहरूको निम्ति अदृश्य र अमूर्त हुनुभएको भए, तिनीहरू कसरी उहाँसँग घनिष्ठ हुन सक्थे होलान्‌? के यो खोक्रो सिद्धान्त होइन र?

अहिलेसम्म परमेश्‍वरमा विश्‍वास गरेर, धेरै मानिसहरूले अझै पनि त्यही पछ्याउँछन्‌ जुन अस्पष्ट र अमूर्त छ। तिनीहरूसँग आज परमेश्‍वरको कार्यको व्यावहारिकताको बारे कुनै बुझाइ छैन, र अझै पनि वचन र सिद्धान्तहरूको माझ जिउँछन्‌। यति मात्र होइन, अधिकांश त अझै पनि “परमेश्‍वरलाई प्रेम गर्नेहरूको नयाँ पुस्ता,” “परमेश्‍वरको घनिष्ठ,” “परमेश्‍वरलाई प्रेम गर्नेहरूको उदाहरण र नमुना,” र “पत्रुसको शैली” जस्ता नयाँ वाक्याङ्शहरूको यथार्थभित्र प्रवेश गर्न बाँकी नै छन्‌; यसको सट्टामा, तिनीहरूको खोजी अझै पनि अस्पष्ट र अमूर्त छ, तिनीहरू अझै पनि सिद्धान्तलाई छामछुम गर्छन्‌, र तिनीहरूसँग यी शब्दहरूको यथार्थको कुनै बोध छैन। जब परमेश्‍वरका आत्मा देह बन्नुहुन्छ, तैँले देहमा उहाँको कार्य हेर्न र स्पर्श गर्न सक्छस्‌। अझै पनि यदि तँ उहाँको निकटवर्ती बन्न असक्षम छस्‌ भने, यदि तँ अझै पनि उहाँको विश्‍वासपात्र बन्न असमर्थ छस्‌ भने, तँ कसरी परमेश्‍वरका आत्माको विश्‍वासपात्र हुन सक्लास्‌? यदि तैँले आजको परमेश्‍वरलाई चिन्दैनस्‌ भने, परमेश्‍वरलाई प्रेम गर्नेहरूको नयाँ पुस्ताको एक व्यक्ति कसरी हुन सक्छस्‌? के यी वाक्यांशहरू खोक्रा वचन र सिद्धान्तहरू होइनन्‌ र? के तँ आत्मालाई हेर्न र उहाँ अभिप्राय बुझ्न समर्थ छस्‌? के यी वाक्यांशहरू खोक्रा छैनन्‌ र? यी वाक्यांशहरू र शब्दावलीहरू उच्चारण गर्नु मात्र तेरो लागि पर्याप्त छैन, र न त तैँले सङ्कल्पद्वारा मात्र परमेश्‍वरको सन्तुष्टि हासिल गर्न सक्छस्‌। तँ यी शब्दहरूलाई उच्चारण गरेर मात्र सन्तुष्ट छस्‌, र तैँले आफ्नै इच्छाहरू सन्तुष्ट पार्न, तेरो आफ्नै अवास्तविक आदर्शहरू सन्तुष्ट पार्न, र तेरा आफ्नै धारणाहरू र विचारलाई सन्तुष्ट पार्न यसो गर्छस्‌। यदि तैँले आजको परमेश्‍वरलाई चिन्दैनस्‌ भने, तैँले जेसुकै गरे तापनि तँ परमेश्‍वरका अभिप्राय पूरा गर्न असमर्थ हुनेछस्‌। परमेश्‍वरको विश्‍वासपात्र हुनु भनेको अर्थ के हो? के तँ अझै पनि यो बुझ्दैनस्‌? मानिस परमेश्‍वरसँग घनिष्ठ भएको हुनाले, त्यस्तै परमेश्‍वर पनि मानिस हुनुहुन्छ। अर्थात्, परमेश्‍वर देह हुनुभएको छ, र मानिस बन्नुभएको छ। तिनीहरूले मात्रै एक-अर्कालाई विश्‍वासपात्रहरू भनी भन्न सक्छन्‌ जो एकै किसिमका छन्, तब मात्र तिनीहरूलाई घनिष्ठहरू भनी विचार गर्न सकिन्छ। यदि परमेश्‍वर आत्मा हुनुहुन्थ्यो भने, सृष्टि गरिएको मानिस कसरी उहाँसँग घनिष्ठ हुन सक्थ्यो र?

परमेश्‍वरमाथिको तेरो विश्‍वास, तेरो सत्यताको पछ्याइ, र तैँले आफूलाई आचरणमा ढाल्ने तरिका समेत सबै वास्तविकतामा आधारित हुनुपर्छ: सबै कुरा वास्तविक र व्यावहारिक हुनुपर्छ, साथै तैँले भ्रामक र काल्पनिक कुराहरू पछ्याउनु हुँदैन। यसरी आफूलाई आचरणमा ढाल्नुको कुनै मूल्य छैन, र त्यसमाथि, त्यस्तो जीवनको कुनै अर्थ छैन। तेरो पछ्याइ र जीवन झूट र छलमै मात्र बित्ने हुनाले, र तैँले मूल्य र महत्त्व भएका कुराहरू नपछ्याउने हुनाले, तैँले प्राप्त गर्ने कुराहरू बेतुके तर्क र धर्मसिद्धान्तहरू मात्रै हुन् जुन सत्यताका होइनन्। यस्ता कुराहरूको तेरो अस्तित्वको महत्त्व र मूल्यसँग कुनै सम्बन्ध हुँदैन, र तिनले तँलाई खोक्रो क्षेत्रमा मात्रै पुर्‍याउन सक्छन्। यसरी, तेरो सम्पूर्ण जीवन कुनै मूल्य वा अर्थविनाको हुनेछ—र यदि तैँले अर्थपूर्ण जीवन पछ्याइनस् भने, तँ सय वर्ष जिए पनि त्यो सबै व्यर्थ हुनेछ। त्यसलाई कसरी मानव जीवन भन्न सकिन्छ र? के त्यो वास्तवमा पशुको जीवन होइन र? त्यसै गरी, यदि तिमीहरू परमेश्‍वरमाथिको विश्‍वासको मार्गमा हिँड्ने पछ्याइमा लाग्छौ, तैपनि देख्न सकिने परमेश्‍वरलाई पछ्याउने कुनै प्रयास गर्नुको सट्टामा अदृश्य र छुन नसकिने परमेश्‍वरको आराधना गर्छौ भने, के त्यस्तो पछ्याइ झनै व्यर्थ होइन र? अन्त्यमा, तेरो पछ्याइ भग्नावशेषको थुप्रो बन्नेछ। त्यस्तो पछ्याइले तँलाई के फाइदा हुन्छ? मानिसको सबैभन्दा ठूलो समस्या के हो भने ऊ आफूले देख्न वा छुन नसक्ने कुराहरूलाई, अत्यन्तै रहस्यमय र अद्भुत, अनि मानिसद्वारा कल्पना गर्न नसकिने र नश्‍वरहरूद्वारा प्राप्त गर्न नसकिने कुराहरूलाई मात्रै प्रेम गर्छ। कुराहरू जति बढी अवास्तविक हुन्छन्, मानिसहरूद्वारा त्यति नै बढी तिनको विश्लेषण गरिन्छ, र मानिसहरू तिनलाई प्राप्त गर्ने व्यर्थ आशा गर्दै अरू सबै कुरालाई बेवास्ता गरेर तिनलाई पछ्याउने समेत गर्छन्। ती जति बढी अवास्तविक हुन्छन्, मानिसहरू तिनलाई त्यति नै नजिकबाट गहन जाँच र विश्लेषण गर्छन्, यहाँसम्म कि तिनका बारेमा आफ्नै विस्तृत विचारहरू बनाउने हदसम्म पुग्छन्। यसको विपरीत, कुराहरू जति बढी वास्तविक हुन्छन्, मानिसहरू तीप्रति त्यति नै बढी उपेक्षापूर्ण हुन्छन्; तिनीहरू तिनलाई हेला मात्रै गर्छन्, र तिनलाई तिरस्कार समेत गर्छन्। आज मैले गर्ने वास्तविक कामप्रतिको तिमीहरूको मनोवृत्ति ठ्याक्कै यही होइन र? यस्ता कुराहरू जति बढी वास्तविक हुन्छन्, तिमीहरू तीविरुद्ध त्यति नै बढी पूर्वाग्रही हुन्छौ। तिमीहरू तिनको जाँच गर्ने अलिकति पनि ठाउँ दिँदैनौ, बरु तिनलाई सिधै बेवास्ता गर्छौ; तिमीहरू यी वास्तविक, निम्न-स्तरका मागहरूलाई हेला गर्छौ, र यी सबैभन्दा व्यावहारिक परमेश्‍वरका बारेमा अनेकौँ धारणा समेत राख्छौ, र उहाँको व्यावहारिकता र सामान्यतालाई स्वीकार गर्न पूर्ण रूपमा असक्षम छौ। यसरी, के तिमीहरू काल्पनिक विश्‍वास राख्दैनौ र? तिमीहरूलाई विगतको समयका अस्पष्ट ईश्‍वरमा अटल विश्‍वास छ, र आजका व्यावहारिक परमेश्‍वरमा कुनै रुचि छैन। के हिजोका ईश्‍वर र आजका ईश्‍वर दुई फरक युगका हुनुभएकाले गर्दा यसो भएको होइन र? के हिजोका ईश्‍वर स्वर्गका महान् र उच्च ईश्‍वर हुनुभएको, जबकि आजका ईश्‍वर पृथ्वीको सानो मानव हुनुभएको हुनाले पनि यसो भएको होइन र? त्यसमाथि, के मानिसले आराधना गर्ने ईश्‍वर उसका धारणाहरूद्वारा पैदा गरिएको, जबकि आजका ईश्‍वर पृथ्वीमा पैदा हुनुभएको छुन सकिने देह हुनुभएको हुनाले यसो भएको होइन र? आखिरमा, के आजका परमेश्‍वर अत्यन्तै वास्तविक हुनुभएकाले नै मानिसले उहाँलाई नपछ्याएको होइन र? किनभने आजका परमेश्‍वर मानिसहरूसँग जे माग गर्नुहुन्छ त्यो ठ्याक्कै त्यही काम हो जुन काम गर्न मानिसहरू सबैभन्दा बढी अनिच्छुक छन्, र जसले तिनीहरूलाई लज्जित महसुस गराउँछ। के यसले मानिसहरूलाई कठिनाइमा पारिरहेको छैन र? के यसले मानिसहरूका घाउहरूलाई उदाङ्गो पार्दैन र? फलस्वरूप, धेरै मानिस वास्तविक परमेश्‍वर, व्यावहारिक परमेश्‍वरलाई पछ्याउँदैनन्, र देहधारी परमेश्‍वरका शत्रु, अर्थात्, ख्रीष्टविरोधी बन्छन्। के यो एउटा प्रस्ट तथ्य होइन र? विगतमा, परमेश्‍वर देह बनिसक्नुअघि, तँ एक धार्मिक व्यक्ति, वा भक्त विश्‍वासी थिइस् होला। परमेश्‍वर देह बन्नुभएपछि, त्यस्ता धेरै भक्त विश्‍वासी थाहै नपाई ख्रीष्टविरोधी बने। यहाँ के भइरहेको छ, तँलाई थाहा छ? तैँले परमेश्‍वरमा विश्‍वास गर्दा, तँ वास्तविकतामा ध्यान केन्द्रित गर्ने वा सत्यता पछ्याउने गर्दैनस्, बरु त्यसको सट्टामा अवास्तविक कुराहरूमा ध्यान केन्द्रित गर्छस्—के यो देहधारी परमेश्‍वरप्रतिको तेरो शत्रुताको सबैभन्दा स्पष्ट स्रोत होइन र? देहधारी परमेश्‍वरलाई ख्रीष्ट भनिन्छ, त्यसैले के देहधारी परमेश्‍वरमा विश्‍वास नगर्नेहरू सबै ख्रीष्टविरोधी होइनन् र? त्यसोभए, के तैँले विश्‍वास गर्ने र प्रेम गर्ने साँच्चै देहमा हुनुभएका यिनै परमेश्‍वर हुनुहुन्छ त? के उहाँ साँच्चै यही जीवित र साक्षात् परमेश्‍वर हुनुहुन्छ, जो सबैभन्दा वास्तविक र असाधारण रूपमा सामान्य हुनुहुन्छ? तेरो पछ्याइको उद्देश्य ठ्याक्कै के हो? यो स्वर्गमा छ कि पृथ्वीमा? यो धारणा हो कि सत्यता हो? यो परमेश्‍वर हुनुहुन्छ कि कुनै अलौकिक प्राणी हो? वास्तवमा, सत्यता नै मानवजातिका लागि सबैभन्दा व्यावहारिक जीवन मन्त्र, र सर्वोच्च जीवन मन्त्र हो। यो परमेश्‍वरले मानिससँग गर्नुहुने माग भएको, र व्यक्तिगत रूपमा परमेश्‍वरद्वारा गरिने काम भएको हुनाले, यसलाई “जीवन मन्त्र” भनिएको हो। यो कुनै कुराबाट निचोड निकालिएको मन्त्र होइन, न त यो कुनै महान् व्यक्तिको चर्चित भनाइ नै हो। बरु, यो स्वर्ग र पृथ्वी अनि यावत् थोकका सार्वभौमबाट मानवजातिलाई दिइएको वाणी हो; यो मानिसद्वारा निचोड निकालिएका केही शब्द नभई परमेश्‍वरको अन्तर्निहित जीवन हो। त्यसैले यसलाई “सर्वोच्च जीवन मन्त्र” भनिन्छ। मानिसहरू सत्यतालाई व्यवहारमा लागु गर्ने पछ्याइमा लाग्नु भनेको तिनीहरूले आफ्नो कर्तव्य निर्वाह गर्नु हो—अर्थात्, यो परमेश्‍वरको मागलाई सन्तुष्ट पार्ने पछ्याइ हो। यस मागको सार सबैभन्दा वास्तविक सत्यता हो, कुनै पनि मानिसद्वारा हासिल गर्न नसकिने खोक्रो धर्मसिद्धान्त होइन। यदि तेरो पछ्याइ धर्मसिद्धान्त बाहेक केही होइन र त्यसमा कुनै वास्तविकता छैन भने, के तँ सत्यताविरुद्ध विद्रोह गर्ने व्यक्ति होइनस् र? के तँ सत्यतालाई आक्रमण गर्ने व्यक्ति होइनस् र? त्यस्तो व्यक्ति कसरी परमेश्‍वरको प्रेम पछ्याउने व्यक्ति हुन सक्छ? वास्तविकता नभएका मानिसहरू तिनै हुन् जो सत्यतालाई विश्‍वासघात गर्छन्, र तिनीहरू सबै अन्तर्निहित रूपमै विद्रोही हुन्छन्!

तैँले जस्तोसुकै गरी पछ्याए तापनि, सबैभन्दा माथि, आज परमेश्‍वरले गर्नुहुने कार्यलाई तैँले बुझ्नुपर्छ, र तैँले यस कार्यको महत्त्वलाई जान्नुपर्छ। जब उहाँ अन्तिम दिनहरूमा आउनुहुन्छ, परमेश्‍वरले कुन कार्य ल्याउनुहुन्छ, उहाँले कुन स्वभाव ल्याउनुहुन्छ, र मानिसमा कुन कुरा पूर्ण गर्नुहुनेछ भन्‍ने बारेमा तैँले बुझ्नुपर्छ र जान्नुपर्छ। उहाँले देहमा गर्नलाई आउनुभएको कार्यलाई यदि तैँले जान्दैनस्‌ वा बुझ्दैनस्‌ भने, तैँले उहाँका अभिप्राय कसरी जान्न सक्छस्‌, र तँ उहाँसँग कसरी घनिष्ठ हुन सक्छस्‌? वास्तवमा, परमेश्‍वरसँग घनिष्ठ हुनु जटिल छैन, तर न त यो सरल नै छ। यदि मानिसहरूले यो कुरा पूरै बुझ्न सक्छन्‌ र यसलाई अभ्यास गर्न सक्छन्‌ भने, यो सरल बन्छ; यदि मानिसहरूले यसलाई पूरै बुझ्न सक्दैनन् भने, यो अझ धेरै कठिन हुन्छ, र, यति मात्र होइन, तिनीहरू आफ्नो खोजीलाई अस्पष्टतातिर लिएर जानलाई लालायित हुन्छन्‌। यदि, परमेश्‍वरको खोजीमा, मानिसहरूसँग आफ्नै अडानमा खडा हुने अवस्था छैन भने, र तिनीहरूले कुन सत्यतालाई अङ्गीकार गर्नुपर्ने हो सोबारे जान्दैनन्‌ भने, यसको अर्थ यही हो कि तिनीहरूसँग कुनै जग छैन, र त्यसैले तिनीहरूलाई दृढ खडा हुन कठिन हुन्छ। आज, सत्यतालाई नबुझ्ने यति धेरै छन्, जसले असल र खराबबीचको भिन्नता छुट्ट्याउन सक्दैनन्‌ वा केलाई प्रेम गर्ने वा घृणा गर्ने भन्न सक्दैनन्‌। यस्ता मानिसहरू मुस्किलै दृढ खडा हुन सक्छन्‌। परमेश्‍वरमाथिको विश्‍वासको कुञ्‍जी भनेको सत्यतालाई अभ्यासमा लगाउन सक्नु, परमेश्‍वरका अभिप्रायलाई ध्यान दिनु, उहाँ देहमा आउनुहुँदा मानिसमा परमेश्‍वरको कार्यलाई र उहाँले जुन सिद्धान्तहरूद्वारा बोल्नुहुन्छ त्यसलाई जान्नु हो। हूलहरूको पछि नलाग्। तैँले प्रवेश गर्नुपर्ने कुरामा तँसँग सिद्धान्तहरू हुनुपर्छ, र तैँले तिनलाई अङ्गीकार गर्नुपर्छ। परमेश्‍वरको अन्तर्दृष्टिद्वारा ल्याइएका तँभित्र भएका ती कुराहरूलाई दृढपूर्वक पक्रिराख्दा सो तेरो लागि सहयोगी हुनेछ। यदि तैँले पक्रँदैनस्‌ भने, आज तैँले एक प्रकारले दिशा परिवर्तन गर्नेछस्‌, भोलि अर्को तरिकाले दिशा परिवर्तन गर्नेछस्‌, र तैँले कहिल्यै पनि कुनै व्यावहारिक कुरा पाउने छैनस्‌। यस्तो हुनु तेरो आफ्नै जीवनको लागि लाभदायक छैन। सत्यतालाई नबुझ्नेहरूले सदैव अरूहरूलाई पछ्याउँछन्‌: यदि मानिसहरूले यो पवित्र आत्माको कार्य हो भनी भन्छन्‌ भने, तैँले पनि यो पवित्र आत्माको कार्य हो भनी भन्छस्‌; यदि मानिसहरूले यो दुष्टात्माको कार्य हो भनी भन्छन्‌ भने, तँ पनि शङ्कालु हुन्छस्‌, वा यो दुष्टात्माको कार्य हो भनी भन्छस्‌। तँ सदैव अरूहरूको कुराहरूलाई सुगारटाइ गर्छस्‌, र आफैँ केही कुरा खुट्ट्याउनसक्दैनस्, न त तँ आफ्नै लागि सोच्न समर्थ हुन्छस्‌। यो कुनै अडानविनाको व्यक्ति हो, जससँग सुझबुझ छैन—यस्तो व्यक्ति एक निकम्मा नालायक हुन्छ! तँ सदैव अरूहरूको कुराहरू दोहोर्याउँछस्‌: आज यस्तो भनिन्छ कि यो पवित्र आत्माको कार्य हो, तर यस्तो सम्भावना छ कि कुनै दिन कसैले भन्‍नेछ कि यो पवित्र आत्माको कार्य होइन, र वास्तवमा यो मानिसको कार्यभन्दा बाहेक अरू केही होइन—तापनि तँ यसलाई छुट्ट्याउन सक्दैनस्‌, र अरूहरूद्वारा यो कुरा बताइएको तँ प्रत्यक्षदर्शी हुँदा, तैँले पनि त्यही कुरा भन्छस्‌। यो वास्तवमा पवित्र आत्माको कार्य हो, तर तँ यो मानिसको कार्य हो भनी भन्छस्‌; के तँ पवित्र आत्माको कार्यको विरुद्धमा निन्दा गर्नेहरूमध्ये एक हुँदैनस्‌ र? यसमा, के तैँले आफूमा सुझबुझ नभएको कारण परमेश्‍वरलाई विरोध गरेको छैनस् र? सायद कुनै दिन कुनै मूर्ख प्रकट हुनेछ जसले भन्छ “यो दुष्टात्माको कार्य हो,” र जब तँ यी शब्दहरू सुन्छस्‌, तँ नोकसानीमा हुनेछस्‌, र फेरि एकपटक तँ अरूहरूको कुराहरूद्वारा बन्धित हुनेछस्‌। हरेक पटक कसैले खलबल पैदा गर्छ, तँ आफ्नो अडानमा खडा हुन असक्षम हुन्छस्‌, र यो सबै तँसँग सत्यता नभएकोले गर्दा हो। परमेश्‍वरमा विश्‍वास गर्ने र परमेश्‍वरलाई जान्न खोज्ने कुरा सरल छैन। यी कुराहरू केवल सँगै भेला भएर अनि प्रचार सुनेर हासिल गर्न सकिँदैन, र तँ जोसद्वारा मात्र सिद्ध गरिन सक्दैनस्‌। तैँले आफ्नो कार्यहरू अनुभव गर्नुपर्छ, र जान्नुपर्छ, र तँ तिनमा सिद्धान्तवान्‌ हुनुपर्छ, र पवित्र आत्माको कार्य हासिल गर्नुपर्छ। जब तँ अनुभवहरूबाट गुज्रेको हुन्छस्‌, तब तैँले धेरै कुराहरू छुट्ट्याउन समर्थ हुनेछस्‌—तँ असल र खराबबीच‌को, न्याय र दुष्टताबीचको, शरीर र रगत को हो र सत्यता के हो सोबीचको भिन्नता छुट्ट्याउन समर्थ हुनेछस्। तैँले यी सबै कुराहरूको बीचको भिन्नतालाई छुट्ट्याउन सक्‍नुपर्छ, र यसो गर्दा, परिस्थितिहरू जस्तोसुकै भएतापनि, तँ कहिल्यै हराउने छैनस्‌। यही मात्र तेरो वास्तविक कद हो।

परमेश्‍वरको कामलाई चिन्नु कुनै सरल कुरा होइन। तेरो पछ्याइमा मानकहरू र एउटा उद्देश्य हुनुपर्छ, तैँले साँचो मार्ग खोज्न, यो साँचो मार्ग हो कि होइन र यो परमेश्‍वरको काम हो कि होइन भनी मापन गर्न जान्नुपर्छ। साँचो मार्ग खोज्ने सबैभन्दा आधारभूत सिद्धान्त के हो? तैँले यस मार्गमा पवित्र आत्माको काम छ कि छैन, यी शब्दहरू सत्यताका अभिव्यक्ति हुन्‌ कि होइनन्‌, कसको गवाही दिइँदै छ, र यसले तेरा लागि के ल्याउन सक्छ भन्ने कुरा हेर्नुपर्छ। साँचो मार्ग र झूटा मार्गहरूका बीचमा भिन्‍नता छुट्याउनका लागि आधारभूत ज्ञानका केही पक्ष आवश्यक पर्छन्, जसमध्ये सबैभन्दा आधारभूत कुरा भनेको त्यसमा पवित्र आत्माको काम छ कि छैन भनी थाहा पाउनु हो। किनभने परमेश्‍वरमाथिको मानिसहरूको विश्‍वासको सार भनेको परमेश्‍वरका आत्मामाथिको विश्‍वास हो, र देहधारी परमेश्‍वरमाथिको तिनीहरूको विश्‍वास पनि यो देह परमेश्‍वरका आत्माको ठोस रूप भएकाले गर्दा हो, जसको अर्थ त्यस्तो विश्‍वास पनि आत्मामाथिको विश्‍वास नै हो। आत्मा र देहका बीचमा भिन्‍नताहरू रहेका छन्, तर यो देह आत्माबाट आउने, र देह बन्‍नुभएको वचन भएको हुनाले, मानिसले विश्‍वास गर्ने भनेको अझै पनि परमेश्‍वरको अन्तर्निहित सारमा नै हो। त्यसैले, यो साँचो मार्ग हो कि होइन भनी छुट्याउँदा, तैँले सबैभन्दा पहिले यसमा पवित्र आत्माको काम छ कि छैन भनेर हेर्नुपर्छ, र त्यसपछि तैँले यस मार्गमा सत्यता छ कि छैन भनेर हेर्नुपर्छ। जुन कुरालाई सत्यता भनिन्छ त्यो सामान्य मानवताको जीवन स्वभाव हो। अर्को शब्दमा भन्नुपर्दा, सुरुमा परमेश्‍वरले मानिसलाई सृष्टि गर्नुहुँदा मानिससँग जे माग गरिएको थियो त्यो यही हो, अर्थात्, सम्पूर्ण रूपमा सामान्य मानवता (जसमा मानवताको समझ, साथै अन्तर्दृष्टि, बुद्धि, र आफूलाई कसरी आचरणमा ढाल्ने भन्‍ने आधारभूत ज्ञान समावेश हुन्छ)। अर्थात्, तैँले यो मार्गले मानिसहरूलाई सामान्य मानव जीवनमा डोर्‍याउन सक्छ कि सक्दैन, उल्लिखित सत्यताले सामान्य मानवताको वास्तविकताका आधारमा मागहरू गर्छ कि गर्दैन, यो सत्यता वास्तविक र व्यावहारिक छ कि छैन, र यो सबैभन्दा सामयिक छ कि छैन भनेर हेर्नुपर्छ। यदि सत्यता छ भने, यसले मानिसहरूलाई सामान्य र व्यावहारिक अनुभवहरूमा डोर्‍याउन सक्छ; यसबाहेक, मानिसहरू झन्-झन् सामान्य बन्छन्, तिनीहरूसँग भएको मानवताको समझ झन्-झन् पूर्ण बन्छ, तिनीहरूको देहको जीवन र आत्मिक जीवन झन्-झन् व्यवस्थित बन्छन्, र तिनीहरूका संवेगहरू झन्-झन् सामान्य बन्छन्। यो दोस्रो सिद्धान्त हो। अर्को एउटा सिद्धान्त छ, जुन मानिसहरूमा परमेश्‍वरको ज्ञान बढ्दै गइरहेको छ कि छैन, र त्यस्तो काम र सत्यताको अनुभव गर्दा त्यसले तिनीहरूमा परमेश्‍वरलाई प्रेम गर्ने हृदय जगाउन र तिनीहरूलाई परमेश्‍वरको झन्-झन् नजिक ल्याउन सक्छ कि सक्दैन भन्ने हो। यसबाट यो मार्ग साँचो मार्ग हो कि होइन भनेर मापन गर्न सकिन्छ। सबैभन्दा आधारभूत कुरा भनेको यो मार्ग अलौकिक नभई वास्तविक छ कि छैन, र यसले मानिसको जीवनलाई आपूर्ति गर्न सक्छ कि सक्दैन भन्ने हो। यदि यो यी सिद्धान्तहरू अनुरूप छ भने, यो मार्ग नै साँचो मार्ग हो भनेर निष्कर्ष निकाल्न सकिन्छ। म यी कुराहरू तिमीहरूका भावी अनुभवहरूमा तिमीहरूलाई अन्य मार्गहरू स्वीकार गर्न लगाउनका लागि भन्दिनँ, न त भविष्यमा नयाँ युगको अर्को काम हुनेछ भन्‍ने भविष्यवाणीका रूपमा नै भन्छु। म यी कुराहरू यसकारण भन्छु ताकि तिमीहरू आजको मार्ग नै साँचो मार्ग हो भन्‍ने कुरामा निश्‍चित हुन सक, ताकि तिमीहरू आधा मात्रै विश्‍वास नगर र आजको कामलाई सधैँ स्पष्ट रूपमा देख्न असक्षम नहोओ। त्यस्ता पनि धेरै छन् जो, निश्चित हुनुका बाबजुद, अझै पनि अलमल्ल तरिकाले पछ्याउँछन्; त्यस्तो निश्‍चिततामा कुनै सिद्धान्त हुँदैन, र त्यस्ता मानिसहरू ढिलो-चाँडो हटाइनेछन्। विशेष गरी जोसका साथ पछ्याउनेहरू समेत तीन भाग निश्‍चित र पाँच भाग अनिश्‍चित हुन्छन्, जसले तिनीहरूसँग कुनै जग छैन भन्‍ने देखाउँछ। तिमीहरूको क्षमता अत्यन्तै कमजोर भएको र तिमीहरूको जग अत्यन्तै सतही भएको हुनाले, तिमीहरूले खुट्ट्याउनेसम्बन्धी यी मामलाहरूबारे केही पनि बुझेका छैनौ। परमेश्‍वर आफ्नो काम दोहोर्‍याउनुहुन्न, उहाँ अवास्तविक काम गर्नुहुन्न, उहाँ मानिससँग अत्यधिक मागहरू गर्नुहुन्न, र उहाँ मानिसको समझभन्दा बाहिरको काम गर्नुहुन्न। उहाँले गर्नुहुने सबै काम मानिसको सामान्य समझको दायराभित्रै हुन्छ, र यसले सामान्य मानवताको समझलाई नाघ्दैन, र उहाँको काम मानिसका सामान्य आवश्यकताहरू अनुसार गरिन्छ। यदि यो पवित्र आत्माको काम हो भने, मानिसहरू झन्-झन् सामान्य बन्छन्, र तिनीहरूको मानवता झन्-झन् सामान्य बन्छ। मानिसहरूले आफ्नो शैतानी भ्रष्ट स्वभाव, र मानिसको मूल-तत्त्वका बारेमा बढ्दो ज्ञान प्राप्त गर्छन्, र तिनीहरूले सत्यताको झन्-झन् ठूलो तृष्णा पनि प्राप्त गर्छन्। भन्नुको मतलब, मानिसको जीवन निरन्तर अघि बढिरहन्छ, र मानिसको भ्रष्ट स्वभावमा झन्-झन् धेरै परिवर्तन आउँछन्—जुन सबै परमेश्‍वर मानिसको जीवन बन्नुको अर्थ हो। यदि कुनै मार्गले मानिसको मूल-तत्त्व रहेका ती कुराहरूलाई खुलासा गर्न सक्दैन, मानिसको स्वभावलाई परिवर्तन गर्न सक्दैन, र अझ बढी, मानिसहरूलाई परमेश्‍वरसामु ल्याउन वा तिनीहरूलाई परमेश्‍वरबारे साँचो बुझाइ दिलाउन सक्दैन, र यहाँसम्म कि यसले गर्दा तिनीहरूको मानवता झन्-झन् निकृष्ट बन्छ र तिनीहरूको समझ झन्-झन् असामान्य बन्छ भने, यो मार्ग साँचो मार्ग हुनै सक्दैन, र यो दुष्ट आत्माको काम, वा पुरानो मार्ग हुन सक्छ। छोटकरीमा भन्दा, यो पवित्र आत्माको वर्तमान काम हुन सक्दैन। तिमीहरूले यतिका वर्ष परमेश्‍वरमा विश्‍वास गरेका छौ, तैपनि साँचो मार्ग र झूटा मार्गहरूका बीचमा भिन्‍नता छुट्याउने, वा साँचो मार्ग खोज्ने सिद्धान्तहरूको तिमीहरूलाई कुनै भान छैन। धेरैजसो मानिस त यी मामलाहरूलाई ध्यान समेत दिँदैनन्; तिनीहरू केवल बहुसङ्ख्यक मानिस जता जान्छन् त्यतै जान्छन्, र बहुसङ्ख्यक मानिसले जे भन्छन् त्यही नै भन्छन्। यिनीहरू कसरी साँचो मार्ग खोज्ने मानिस हुन्? अनि त्यस्ता मानिसहरूले कसरी साँचो मार्ग भेट्टाउन सक्छन्? यदि तैँले यी केही मुख्य सिद्धान्त बुझिस् भने, तँ कुनै पनि हालतमा भ्रमित हुनेछैनस्। आज, मानिसहरूले केही खुट्ट्याउने क्षमता विकास गर्नु अति महत्त्वपूर्ण छ; सामान्य मानवतामा हुनुपर्ने कुरा यही हो, र मानिसहरूको अनुभवमा हुनुपर्ने कुरा यही हो। यदि मानिसहरूले आजसम्म पछ्याएका छन्, तर तिनीहरूसँग अझै पनि खुट्ट्याउने क्षमता पटक्कै छैन, साथै तिनीहरूको मानवताको समझ अझै पनि बढेको छैन भने, तिनीहरू अत्यन्तै अलमल्ल छन्, अनि तिनीहरूको पछ्याइ गलत छ र त्यसमा विचलनहरू रहेका छन्। तैँले आजसम्म पछ्याएको छस् तर तँसँग अलिकति पनि खुट्ट्याउने क्षमता छैन, र तैँले भनेजस्तै, तैँले साँचो मार्ग भेट्टाएको साँचो भए पनि, के तैँले त्यो प्राप्त गरेको छस् त? के तैँले कुनै खुट्ट्याउने क्षमता विकास गरेको छस्? साँचो मार्गको सार के हो? साँचो मार्गमा, तैँले साँचो मार्ग प्राप्त गरेको छैनस्; तैँले सत्यताको केही पनि प्राप्त गरेको छैनस्। यसको अर्थ, परमेश्‍वरले तँसँग माग गर्नुभएको कुरा तैँले हासिल गरेको छैनस्, र त्यसैले तेरो भ्रष्टतामा कुनै परिवर्तन आएको छैन। यदि तैँले यसरी नै पछ्याइरह्यिस् भने, तँ अन्ततः हटाइनेछस्। आजको दिनसम्म पछ्याइसकेपछि, तैँले लिएको मार्ग नै सही मार्ग हो भन्‍ने कुरामा तँ निश्‍चित हुनुपर्छ, र तँमा थप कुनै शङ्का हुनु हुँदैन। धेरै मानिस सधैँ शङ्कालु हुन्छन् र केही सानातिना मामिलाका कारण सत्यता पछ्याउन छोड्छन्। त्यस्ता मानिसहरू परमेश्‍वरको कामको कुनै ज्ञान नभएकाहरू हुन्; तिनीहरू अलमल्ल तरिकाले परमेश्‍वरलाई पछ्याउनेहरू हुन्। परमेश्‍वरको काम नचिन्ने मानिसहरू उहाँका घनिष्ठ बन्न, वा उहाँको साक्षी दिन असक्षम हुन्छन्। आशिष्‌हरू र काल्पनिक कुराहरू मात्रै खोज्नेहरूलाई म सकेसम्म चाँडो सत्यता पछ्याउने सल्लाह दिन्छु, ताकि तिनीहरूको जीवनको अर्थ होस्। अब उप्रान्त आफैलाई मूर्ख नबनाओ!


देहधारी परमेश्‍वरको सेवकाइ र मानिसको कर्तव्य बीचको भिन्नता

तिमीहरूले परमेश्‍वरको कार्यका दर्शनहरूलाई जान्‍नैपर्छ र उहाँको कार्यको सामान्य निर्देशनलाई बुझ्‍नैपर्छ। यो सकारात्मक प्रवेश हो। तँ दर्शनहरूको सत्यतामाथि विशुद्ध रूपमा पारङ्गत भइसकेपछि, तेरो प्रवेश सुरक्षित रहनेछ; परमेश्‍वरका कार्यहरू जति नै परिवर्तन भएतापनि, तँ आफ्नो हृदयमा स्थिर रहनेछस्, दर्शनहरूका बारेमा स्पष्ट हुनेछस्, र आफ्नो प्रवेश र आफ्नो खोजीप्रति तेरो एउटा लक्ष्य हुनेछ। यसरी, तँभित्रका सारा अनुभव र ज्ञान अझै गहिरो भएर बढ्नेछन्‌ र अझै विस्तृत हुनेछन्‌। तैँले पूर्ण रूपमा समग्र चित्रलाई बुझेपछि, तैँले जीवनमा कुनै पनि नोकसानीहरूलाई भोग्नु पर्नेछैन, न त तँ बाटो बिराएर नै जानेछस्। यदि तैँले कार्यका यी कदमहरूलाई जानेको छैनस् भने, तैँले हरेक कदममा नोकसानी भोग्नुपर्नेछ, र सबै कुराहरूलाई मिलाउनको लागि तँलाई धेरै दिन लाग्नेछ, न त तँ केही हप्तापछि नै सहि मार्गमा आउन सक्नेछस्। के यसले विलम्ब गराउनेछैन र? तिमीहरूले पूर्ण रूपमा पारङ्गत हुनुपर्ने सकारात्मक प्रवेश र अभ्यासको मार्गमा धेरै कुराहरू छन्। परमेश्‍वरको कार्यका दर्शनहरूको बारेमा कुरा गर्दा, तैँले निम्न बुँदाहरूलाई बुझ्‍नैपर्छ: विजयको सम्बन्धमा उहाँको कार्यको महत्त्व, सिद्ध पारिँदै गरिएको भविष्यको मार्ग, परीक्षाहरू र सङ्कष्टहरूलाई अनुभव गरेर प्राप्त गर्नैपर्ने कुरा, न्याय र सजायको महत्त्व, पवित्र आत्माको कार्यको पछाडि रहेका सिद्धान्तहरू, र सिद्धता र विजयको पछाडि रहेका सिद्धान्तहरू। यी सबै कुराहरू दर्शनहरूको सत्यतामा पर्छन्। बाँकी व्यवस्थाको युग, अनुग्रहको युग, र राज्यको युगमा भएको कार्यका तीन चरणहरूको साथै भविष्यको गवाही हुन्। यी पनि दर्शनहरूको सत्यता हुन्, र ती सबैभन्दा आधारभूत हुनुको साथै सबैभन्दा महत्त्वपूर्ण कुराहरू हुन्। वर्तमानमा, तिमीहरूले प्रवेश गर्नुपर्ने र अभ्यास गर्नुपर्ने धेरै कुराहरू छन्, र अहिले यो अझै गहन र अझै विस्तृत छ। यदि तँसँग यी सत्यताहरूको बारेमा कुनै ज्ञान छैन भने, तैँले प्रवेशलाई अझै प्राप्त गर्न बाँकी नै छ भन्‍ने कुरालाई यसले प्रमाणित गर्छ। धेरैजसो समयमा, सत्यता सम्बन्धी मानिसहरूको ज्ञान अत्यन्तै सतही हुन्छ; निश्चित आधारभूत सत्यताहरूलाई अभ्यास गर्न तिनीहरू असक्षम हुन्छन् र सानातिना कुराहरूलाई कसरी सम्हाल्ने भन्‍ने कुरा समेत तिनीहरू जान्दैनन्। मानिसहरूले सत्यतालाई व्यवहारमा प्रयोग गर्न नसक्नुको कारण के हो भने तिनीहरूको स्वभाव विद्रोही छ, र आजको कार्यसम्बन्धी तिनीहरूको ज्ञान अत्यन्तै सतही र एकतर्फी छ। तसर्थ, मानिसहरूको लागि सिद्ध बनाइनु त्यति सजिलो कार्य होइन। तँ अत्यन्तै बढी विद्रोही छस्, र तैँले धेरै मात्रामा आफ्नो पुरानो स्वभावलाई कायम राख्छस्; तँ सत्यताको पक्षमा खडा हुन सक्दैनस्, र तँ सबैभन्दा स्पष्ट सत्यताहरूलाई समेत अभ्यास गर्न सक्दैनस्। यस्ता मानिसहरूलाई बचाउन सकिँदैन र तिनीहरू विजय नगरिएका मानिसहरू हुन्। यदि तेरो प्रवेशसँग न त कुनै विवरण छ न त कुनै उद्देश्यहरू छन्‌ भने, तँमा वृद्धि आउन निकै विलम्ब हुनेछ। यदि तेरो प्रवेशमा अलिकति पनि वास्तविकता छैन भने, तेरो खोजी व्यर्थ हुनेछ। यदि तँ सत्यताको सारतत्त्वको बारेमा अनभिज्ञ छस् भने, तँ अपरिवर्तित नै रहनेछस्। वास्तविकतामा प्रवेश गरेर, र यस अतिरिक्त, विस्तृत अनुभवहरूमा प्रवेश गरेर मानिसको जीवनमा वृद्धि र उसको स्वभावमा परिवर्तन हासिल गर्न सकिन्छ। यदि तेरो प्रवेशको बेला तैँले धेरै विस्तृत अनुभवहरू प्राप्त गरेको छस् भने, र तँसँग धेरै वास्तविक ज्ञान र प्रवेश छ भने, स्वभाव तुरुन्तै परिवर्तन हुनेछ। यदि, वर्तमानमा, तँ अभ्यासको बारेमा पूर्ण रूपमा स्पष्ट छैनस् भने पनि, तँ कम्तीमा पनि परमेश्‍वरको कार्यका दर्शनहरूको बारेमा स्पष्ट हुनुपर्छ। अन्यथा, तँ प्रवेशको लागि असमर्थ हुनेछस्; तैँले सत्यताको ज्ञान प्राप्त गरिसकेपछि मात्रै प्रवेश सम्भव हुन्छ। यदि पवित्र आत्माले तँलाई तेरो अनुभवमा अन्तर्दृष्टि दिनुहुन्छ भने मात्रै तैँले सत्यताको गहन बुझाइलाई, र गहन प्रवेशलाई प्राप्त गर्नेछस्। तिमीहरूले परमेश्‍वरको कार्यलाई बुझ्‍नैपर्छ।

सुरुमा, मानवजातिको सृष्टिपछि, इस्राएलीहरू नै परमेश्‍वरको कामका आधार बनेका थिए। सम्पूर्ण इस्राएल नै पृथ्वीमा यहोवाको कामको आधार थियो। यहोवाको काम व्यवस्थाहरू स्थापित गरेर मानिसलाई प्रत्यक्ष रूपमा डोर्‍याउनु र रखवारी गर्नु थियो, ताकि मानिसले पृथ्वीमा सामान्य जीवन जिउन सकोस् र सामान्य तरिकाले यहोवाको आराधना गर्न सकोस्। व्यवस्थाको युगमा परमेश्‍वरलाई मानिसद्वारा न त देख्न सकिन्थ्यो न त छुन नै सकिन्थ्यो। उहाँले शैतानद्वारा भ्रष्ट तुल्याइएका प्रारम्भिक मानिसहरूलाई सिकाउँदै र रखवारी गर्दै तिनीहरूलाई मार्गदर्शन मात्र गर्नुभएको हुनाले, उहाँका वचनहरूमा व्यवस्था, विधान, र तिनीहरूको आत्म-आचरणका नियमहरू मात्रै समावेश थिए, मानिसहरूलाई जीवन आपूर्ति गर्ने सत्यताहरू थिएनन्। उहाँको अगुवाइअन्तर्गत रहेका इस्राएलीहरू शैतानद्वारा गहिरो रूपमा भ्रष्ट तुल्याइएका थिएनन्। उहाँको व्यवस्थाको काम मुक्तिको कामको सबैभन्दा पहिलो चरण, मुक्तिको कामको बिलकुलै सुरुवात मात्रै थियो, र मानिसको जीवन स्वभावमा आउने परिवर्तनहरूसँग यसको लगभग कुनै सम्बन्ध थिएन। त्यसकारण, मुक्तिको कामको सुरुमा उहाँले इस्राएलमा आफ्नो कामका लागि देह धारण गर्नुपर्ने कुनै आवश्यकता थिएन। यसैले गर्दा उहाँलाई मानिससँग संलग्न हुनका लागि एउटा माध्यम—एउटा साधन—आवश्यक पर्‍यो। यसरी, सृजित प्राणीहरूका बीचमा यहोवाको तर्फबाट बोल्ने र काम गर्नेहरू खडा भए, र यसरी नै मानिसका पुत्रहरू र अगमवक्ताहरू मानिसमाझ काम गर्न आए। “मानिसका पुत्रहरूले” यहोवाको तर्फबाट मानिसमाझ काम गरे, र तिनीहरूलाई यहोवाद्वारा “मानिसका पुत्रहरू” भनियो। यसको अर्थ त्यस्ता मानिसहरू यहोवाको तर्फबाट व्यवस्थाहरू स्थापित गरे। तिनीहरू इस्राएलका मानिसहरूमाझका पूजाहारी पनि थिए, ती पूजाहारी जसलाई यहोवाद्वारा रेखदेख र सुरक्षा गरिन्थ्यो, र जसमा यहोवाका आत्माले काम गर्नुहुन्थ्यो; तिनीहरू मानिसहरूमाझका अगुवा थिए र प्रत्यक्ष रूपमा यहोवाको सेवा गर्थे। अर्कोतर्फ, अगमवक्ताहरू यहोवाको तर्फबाट सबै भूमि र कुलका मानिसहरूसँग बोल्नमा तल्लीन थिए। तिनीहरूले यहोवाको कामको पनि अगमवाणी गरे। चाहे मानिसका पुत्रहरू होऊन् वा अगमवक्ताहरू, ती सबै यहोवाका आत्मा स्वयम्‌द्वारा खडा गरिएका थिए र तिनीहरूमा यहोवाको काम थियो। मानिसहरूमध्ये, प्रत्यक्ष रूपमा यहोवाको प्रतिनिधित्व गर्ने तिनीहरू नै थिए; तिनीहरू यहोवाद्वारा खडा गरिएका हुनाले मात्र तिनीहरूले आफ्नो काम गरे, तिनीहरू पवित्र आत्मा स्वयम् देहधारी हुनुभएको देह भएकाले तिनीहरूले आफ्नो काम गरेका होइनन्। त्यसकारण, तिनीहरू परमेश्‍वरको तर्फबाट बोल्ने र काम गर्ने कुरामा उस्तै भए पनि, व्यवस्थाको युगका ती मानिसका पुत्रहरू र अगमवक्ताहरू देहधारी परमेश्‍वरको देह थिएनन्। अनुग्रहको युग र अन्तिम चरणमा परमेश्‍वरको काम ठीक उल्टो थियो, किनभने मानिसको मुक्ति र न्यायको दुवै काम देहधारी परमेश्‍वर स्वयम्‌द्वारा गरिए, र त्यसैले उहाँको तर्फबाट काम गर्नका लागि फेरि एकपटक अगमवक्ताहरू र मानिसका पुत्रहरूलाई खडा गर्नुपर्ने आवश्यकता छँदै थिएन। मानिसको नजरमा, तिनीहरूको कामको सार र विधिमा कुनै सारगत भिन्‍नता छैन। अनि यही कारणले गर्दा मानिसहरू देहधारी परमेश्‍वरको काम र अगमवक्ताहरू र मानिसका पुत्रहरूको कामबीच निरन्तर झुक्किरहेका हुन्छन्। देहधारी परमेश्‍वरको रूप आधारभूत रूपमा अगमवक्ताहरू र मानिसका पुत्रहरूको जस्तै थियो। अनि देहधारी परमेश्‍वर अगमवक्ताहरूभन्दा अझ बढी सामान्य र अझ बढी व्यावहारिक समेत हुनुहुन्थ्यो। तसर्थ, मानिस तिनीहरूका बीचमा भिन्‍नता छुट्याउन असक्षम हुन्छ। मानिस रूपमा मात्रै ध्यान केन्द्रित गर्छ, दुवैले काम गर्ने र बोल्ने भए पनि तिनीहरूका बीचमा सारगत भिन्‍नता छ भन्‍ने कुरामा ऊ पूर्ण रूपमा अनजान हुन्छ। कामकुराबीच भिन्नता छुट्ट्याउने मानिसको क्षमता अत्यन्तै कमजोर हुने हुनाले, ऊ सरल समस्याहरूका बीचमा भिन्‍नता छुट्याउन असक्षम हुन्छ, यति जटिल कुरा त झन् परै जाओस्। जब अगमवक्ताहरू र पवित्र आत्माद्वारा प्रयोग गरिएका ती मानिसहरूले बोले र काम गरे, तब यो मानिसका कर्तव्यहरू निर्वाह गर्नका लागि थियो, यो सृजित प्राणीको प्रकार्य पूरा गर्नका लागि थियो, र त्यो मानिसले गर्नुपर्ने कुरा थियो। तर, देहधारी परमेश्‍वरका वचनहरू र काम उहाँको सेवकाइ पूरा गर्नका लागि थिए। उहाँको बाहिरी आवरण सृजित प्राणीको जस्तो भए पनि, उहाँको काम उहाँको प्रकार्य पूरा गर्नु नभई उहाँको सेवकाइ पूरा गर्नु थियो। “कर्तव्य” भन्‍ने शब्द सृजित प्राणीहरूका सम्बन्धमा प्रयोग गरिन्छ, जबकि “सेवकाइ” भन्‍ने शब्द देहधारी परमेश्‍वरको देहको सम्बन्धमा प्रयोग गरिन्छ। यी दुईबीच एउटा तात्त्विक भिन्‍नता छ; तिनलाई एक-अर्काको सट्टामा प्रयोग गर्न सकिँदैन। मानिसको काम भनेको आफ्नो कर्तव्य निर्वाह गर्नु मात्रै हो, जबकि परमेश्‍वरको काम भनेको व्यवस्थापन गर्नु, र आफ्नो सेवकाइ पूरा गर्नु हो। त्यसकारण, धेरै जना प्रेरितलाई पवित्र आत्माद्वारा प्रयोग गरिएको र धेरै जना अगमवक्ता उहाँले भरिएका भए पनि, तिनीहरूका काम र वचनहरू सृजित प्राणीका रूपमा आफ्नो कर्तव्य निर्वाह गर्ने मात्र थिए। तिनीहरूका अगमवाणीहरूले देहधारी परमेश्‍वरद्वारा उल्लिखित जीवनको मार्गलाई उछिनेको हुन सक्छ, र तिनीहरूको मानवताले देहधारी परमेश्‍वरको मानवतालाई समेत उछिनेको हुन सक्छ, तर तिनीहरू अझै पनि आफ्नो कर्तव्य निर्वाह गरिरहेका थिए, र कुनै सेवकाइ पूरा गरिरहेका थिएनन्। मानिसको कर्तव्यले मानिसको प्रकार्यलाई जनाउँछ; यो मानिसद्वारा हासिल गर्न सकिने कुरा हो। तर, देहधारी परमेश्‍वरद्वारा पूरा गरिने सेवकाइ उहाँको व्यवस्थापनसँग सम्बन्धित हुन्छ, र यो मानिसद्वारा हासिल गर्न सकिँदैन। देहधारी परमेश्‍वरले बोल्नुभए पनि, काम गर्नुभए पनि, वा आश्चर्यकर्महरू प्रकट गर्नुभए पनि, उहाँ आफ्नो व्यवस्थापनको बीचमा महान् काम गरिरहनुभएको हुन्छ, र त्यस्तो काम उहाँको सट्टामा मानिसद्वारा गर्न सकिँदैन। मानिसको काम भनेको परमेश्‍वरको व्यवस्थापनको कामको कुनै एउटा चरणमा सृजित प्राणीका रूपमा आफ्नो कर्तव्य निर्वाह गर्नु मात्रै हो। परमेश्‍वरको व्यवस्थापनविना, अर्थात्, यदि देहधारी परमेश्‍वरको सेवकाइ गुम्ने हो भने, एउटा सृजित प्राणीको कर्तव्य गुम्नेथियो। आफ्नो सेवकाइ पूरा गर्नुमा परमेश्‍वरको काम मानिसलाई व्यवस्थापन गर्नु हो, जबकि मानिसले आफ्नो कर्तव्य निर्वाह गर्नु भनेको सृष्टिकर्ताका मागहरू पूरा गर्नका लागि आफ्नै दायित्व पूरा गर्नु हो, र यसलाई कुनै पनि हिसाबमा आफ्नो सेवकाइ पूरा गरेको मान्न सकिँदैन। परमेश्‍वरको अन्तर्निहित मूल-तत्त्वका लागि—उहाँका आत्माका लागि—परमेश्‍वरको काम भनेको उहाँको व्यवस्थापन हो, तर सृजित प्राणीको बाहिरी आवरण पहिरिनुहुने देहधारी परमेश्‍वरका लागि, उहाँको काम भनेको उहाँको सेवकाइ पूरा गर्नु हो। उहाँ जे काम गर्नुहुन्छ त्यो उहाँको सेवकाइ पूरा गर्नका लागि हो; मानिसले गर्न सक्ने भनेको परमेश्‍वरको व्यवस्थापनको दायराभित्र र उहाँको मार्गदर्शनअन्तर्गत आफ्नो सक्दो प्रयास गर्नु मात्र हो।

वास्तविकतामा, मानिसले पूरा गर्ने आफ्नो कर्तव्य भनेको मानिसभित्र अन्तर्निहित रहेका सबै कुराहरूको उपलब्धि हो, भन्नुको अर्थ, जुन कुरा मानिसको लागि अन्तर्निहित रूपमै सम्भव छ। त्यसपछि उसको कर्तव्य पूरा हुन्छ। जहाँसम्म मानिसको सेवामा देखिने कमीकमजोरीहरूको कुरा छ, यी कुराहरू प्रगतिशील अनुभव र ऊ न्यायबाट गुज्रने प्रक्रियामार्फत विस्तारै घटाइन्छन्‌; तिनले मानिसको कर्तव्यमा बाधा दिने वा प्रभाव पार्ने गर्दैनन्। आफ्नो सेवामा कमीकमजोरीहरू हुन सक्छन् भन्‍ने डरले सेवा गर्न छोड्ने वा हार मानेर पछि हट्ने मानिसहरू नै सबैभन्दा कायरहरू हुन्। यदि मानिसहरू सेवाको अवधिमा व्यक्त गर्नुपर्ने कुरा व्यक्त गर्न सक्दैनन् वा तिनीहरूका लागि अन्तर्निहित रूपमै सम्भव भएका कुराहरूलाई हासिल गर्न सक्दैनन्, र यसको सट्टामा झारा टार्छन् भने, तिनीहरूले सृजित प्राणीमा हुनुपर्ने प्रकार्य गुमाएका हुन्छन्। त्यस्ता मानिसहरू “मामुली” भनेर चिनिन्छन्‌; तिनीहरू काम नलाग्ने रद्दी हुन्। त्यस्ता मानिसहरूलाई कसरी साँचो अर्थमा सृजित प्राणी भन्न सकिन्छ? के तिनीहरू सडेका कुरा होइनन् र, जो बाहिर चम्कन्छन् तर भित्र कुहिएका हुन्छन्? यदि कुनै व्यक्ति आफूलाई परमेश्‍वर भन्छ तैपनि ईश्‍वरत्वको सत्त्व व्यक्त गर्न, परमेश्‍वर स्वयम्‌को काम गर्न, वा परमेश्‍वरको प्रतिनिधित्व गर्न असक्षम छ भने, ऊ निस्सन्देह परमेश्‍वर होइन, किनभने उसमा परमेश्‍वरको मूल-तत्त्व हुँदैन, र परमेश्‍वरले अन्तर्निहित रूपमै हासिल गर्न सक्ने कुरा ऊभित्र हुँदैन। यदि मानिसले अन्तर्निहित रूपमै पाउन सकिने कुरा गुमाउँछ भने, अब उसलाई मानिस मान्न सकिँदैन, र ऊ सृजित प्राणीका रूपमा खडा हुन वा परमेश्‍वरसमक्ष आउन र उहाँको सेवा गर्न योग्य हुँदैन, परमेश्‍वरको अनुग्रह प्राप्त गर्न वा परमेश्‍वरद्वारा हेरचाह गरिन, सुरक्षा दिइन, र सिद्ध पारिन त झनै योग्य हुँदैन। परमेश्‍वरको भरोसा गुमाएका धेरैले परमेश्‍वरको अनुग्रह गुमाउन पुग्छन्। तिनीहरूले आफ्ना दुष्ट कार्यहरूलाई घृणा नगर्ने मात्र होइन, तिनीहरू परमेश्‍वरको मार्ग गलत छ भन्‍ने विचारलाई निर्लज्जतापूर्वक प्रसार गर्छन्, र विद्रोहीहरू त परमेश्‍वरको अस्तित्वलाई समेत इन्कार गर्छन्। त्यस्तो विद्रोहीपन बोकेका त्यस्ता मानिसहरू कसरी परमेश्‍वरको अनुग्रहको आनन्द लिन अधिकारप्राप्त हुन सक्छन्? आफ्नो कर्तव्य पूरा नगर्ने मानिसहरू परमेश्‍वरको विरुद्धमा अत्यन्तै विद्रोही हुन्छन्, र उहाँप्रति धेरै ऋणी हुन्छन्, तैपनि तिनीहरू त्यसविपरित परमेश्‍वर नै गलत हुनुहुन्छ भनेर चर्को आलोचना गर्छन्। त्यस्तो व्यक्ति कसरी सिद्ध पारिनका लागि उपयुक्त हुन सक्छ? के यो हटाइनु र दण्डित हुनुको अग्रिम लक्षण होइन र? परमेश्‍वरको अघि आफ्नो कर्तव्य पूरा नगर्ने मानिसहरू पहिले नै अति दुष्ट अपराधको दोषी भइसकेका हुन्छन्, जसको निम्ति मृत्यु समेत पनि अपर्याप्त दण्ड हुन्छ, तैपनि तिनीहरू परमेश्‍वरसँग तर्क गर्ने र उहाँसँग प्रतिस्पर्धा गर्ने दुस्साहस गर्छन्। त्यस्ता मानिसहरूलाई सिद्ध पार्नुको औचित्य के छ र? जब मानिसहरू आफ्नो कर्तव्य पूरा गर्न असफल हुन्छन्, तिनीहरूले दोषी र ऋणी भएको महसुस गर्नुपर्छ; तिनीहरूले आफ्ना कमजोरी र अनुपयोगितालाई, आफ्ना विद्रोह र भ्रष्टतालाई घृणा गर्नुपर्छ, र त्यसभन्दा पनि बढी, तिनीहरूले परमेश्‍वरलाई सबै कुरा, आफ्नो जीवनसमेत अर्पण गर्नुपर्छ। त्यसपछि मात्रै तिनीहरू परमेश्‍वरलाई साँचो रूपमा प्रेम गर्ने सृजित प्राणीहरू हुन्छन्‌, र त्यस्ता मानिसहरू मात्रै परमेश्‍वरका आशिष र प्रतिज्ञाहरूमा रमाउनका लागि, र उहाँद्वारा सिद्ध पारिनका लागि उपयुक्त हुन्छन्। अनि तिमीहरूमध्ये अधिकांश कस्ता छौ? तिमीहरूमाझ जिउनुहुने परमेश्‍वरलाई तिमीहरू कसरी व्यवहार गर्छौ? उहाँको अगाडि तिमीहरूले आफ्नो कर्तव्य कसरी निर्वाह गरेका छौ? के तिमीहरूले आफ्नो ज्यानकै मूल्य चुकाएर भए पनि आफूले सक्नेजति सबै गरेका छौ? तिमीहरूले केको बलिदान गरेका छौ? के तिमीहरूले मबाट धेरै कुरा पाएका छैनौ र? के तिमीहरू खुट्ट्याउन सक्छौ? तिमीहरू मप्रति कत्तिको बफादार छौ? तिमीहरूले मलाई कसरी सेवा गरेका छौ? अनि मैले तिमीहरूलाई प्रदान गरेका र तिमीहरूका लागि गरेका सबै कुराको के भयो? के तिमीहरूले ती सबैको मापन गरेका छौ? के तिमीहरू सबैले आफूभित्र भएको थोरै विवेकले यसलाई मूल्याङ्कन र तुलना गरेका छौ? तिमीहरूका बोलीवचन र कार्यहरू कसको योग्य हुन सक्छन्? के तिमीहरूको यस्तो सानो बलिदान मैले तिमीहरूलाई प्रदान गरेका सबै कुराको योग्य हुन सक्छ र? म अलिकति पनि सङ्कोच पूर्ण हृदयले तिमीहरूप्रति अर्पित रहिआएको छु, तैपनि तिमीहरू दुष्ट अभिप्रायहरू राख्छौ र मप्रति आधा हृदयका छौ। तिमीहरूले निर्वाह गरेको कर्तव्य, तिमीहरूले गरेको झिनो प्रकार्य त्यही नै हो। कुरा यही नै होइन र? के तिमीहरू सृजित प्राणीको कर्तव्य निर्वाह गर्न पूर्ण रूपमा असफल भएका छौ भन्‍ने कुरा तिमीहरूलाई थाहा छैन र? तिमीहरूलाई कसरी सृजित प्राणी मान्न सकिन्छ र? तिमीहरू के व्यक्त गरिरहेका छौ र के जिइरहेका छौ भन्‍ने कुरा के तिमीहरूलाई प्रस्ट भएको छैन र? तिमीहरू आफ्नो कर्तव्य पूरा गर्न असफल भएका छौ, तर तिमीहरू परमेश्‍वरको सहिष्णुता र प्रशस्त अनुग्रह प्राप्त गर्न खोज्छौ। यस्तो अनुग्रह तिमीहरू जस्ता मूल्यहीन र नीच मानिसहरूका लागि होइन, केही पनि नमाग्ने र खुसीसाथ बलिदान दिनेहरूका लागि तयार पारिएको हो। तिमीहरू जस्ता मानिसहरू, यस्ता नालायक मानिसहरू स्वर्गको अनुग्रहको आनन्द लिन पूर्ण रूपमा अयोग्य हुन्छन्। तिमीहरूका दिनहरूमा कष्ट र अनन्त दण्ड मात्र हुनेछन्! यदि तिमीहरू मप्रति अर्पित हुन सकेनौ भने, कष्ट भोग्नु नै तिमीहरूको नियति हुनेछ। यदि तिमीहरू मेरा वचनहरू र मेरो कामप्रति जवाफदेही हुन सकेनौ भने, दण्ड नै तिमीहरूको परिणाम हुनेछ। सबै अनुग्रह, आशिष्‌हरू, र राज्यको अद्भूत जीवनको तिमीहरूसँग कुनै सरोकार हुनेछैन। यो तिमीहरूले पाउनुपर्ने अन्त्य र तिमीहरू आफैले निम्त्याएको परिणाम हो! ती निर्बुद्धि अहङ्कारीहरूले आफ्नो सक्दो प्रयास नगर्ने वा आफ्नो कर्तव्य निर्वाह नगर्ने मात्र होइन, आफूले मागेको कुरा पाउनैपर्ने हो जस्तो गरी अनुग्रहका लागि हात समेत पसार्छन्। अनि यदि तिनीहरू आफूले मागेको कुरा प्राप्त गर्न असफल भए भने, तिनीहरू अझ बढी विश्वासघाती बन्छन्। त्यस्ता मानिसहरूसँग समझ हुन्छ भनेर कसरी मान्न सकिन्छ? तिमीहरू कमजोर क्षमताका र समझविहीन छौ, व्यवस्थापनको कामको दौरान आफूले पूरा गर्नुपर्ने कर्तव्य पूरा गर्न पूर्ण रूपमा असक्षम छौ। तिमीहरूको मूल्यमा भारी गिरावट आइसकेको छ। मैले तिमीहरूलाई यस्तो अनुग्रह देखाएकोमा तिमीहरू मलाई प्रतिदान गर्न असफल हुनु नै चरम विद्रोहीपनको कार्य हो, जुन तिमीहरूलाई दोषी ठहराउन र तिमीहरूको कायरता, असक्षमता, नीचता, र घिनलाग्दोपन प्रदर्शन गर्न पर्याप्त छ। तिमीहरूलाई हात पसारेर राख्ने अधिकार के कुराले दिन्छ? तिमीहरू मेरो काममा अलिकति पनि सहायता गर्न असक्षम हुनु, अर्पित हुन असक्षम हुनु, र मेरो लागि आफ्नो गवाहीमा दृढ रहन असक्षम हुनु तिमीहरूका दुष्कर्म र असफलताहरू हुन्, तैपनि तिमीहरू उल्टै मलाई आक्रमण गर्छौ, मैले गल्ती गर्ने गरेको भन्दै झूटो दाबी गर्छौ, र म अधर्मी भएको भनेर गुनासो गर्छौ। के तिमीहरूको बफादारी यही हो? के तिमीहरूको प्रेम यही हो? तिमीहरू यसबाहेक अरू के काम गर्न सक्छौ? गरिएको सबै काममा तिमीहरूले कसरी योगदान दिएका छौ? तिमीहरूले कति अर्पण गरेका छौ? मैले तिमीहरूलाई दोष नदिएर ठूलो सहिष्णुता देखाइसकेको छु, तैपनि तिमीहरू अझै पनि निर्लज्जतापूर्वक मसँग बहाना बनाउँछौ र गोप्य रूपमा मेरो बारेमा गुनासो गर्छौ। के तिमीहरूमा मानवताको अलिकति पनि नामोनिसान छ? मानिसको कर्तव्यमा धेरैवटा मानव विचार र धारणाको मिसावट भए पनि, तैँले आफ्नो कर्तव्य निर्वाह गर्नैपर्छ र तँ अर्पित हुनैपर्छ। मानिसको काममा हुने अशुद्धताहरू उसको क्षमताका समस्या हुन्, जबकि, यदि मानिसले आफ्नो कर्तव्य निर्वाह गर्दैन भने, यसले उसको विद्रोहीपन देखाउँछ। मानिसको कर्तव्य र उसले आशिष्‌हरू पाउँछ कि दुर्दशा भोग्छ भन्‍ने बीच कुनै सम्बन्ध छैन। कर्तव्य भनेको मानिसले पूरा गर्नुपर्ने कुरा हो; यो उसको स्वर्गबाट पठाइएको कार्य हो, र उसले यो कार्य प्रतिफल नखोजी, र सर्तहरू वा बहानाहरू बिनै गर्नुपर्छ। यसलाई मात्रै आफ्नो कर्तव्य निर्वाह गर्नु भनिन्छ। आशिष्‌हरू प्राप्त गर्नुले न्यायको अनुभव गरिसकेपछि सिद्ध पारिँदा व्यक्तिले आनन्द लिने आशिष्‌हरूलाई जनाउँछ। दुर्दशा आइपर्नुले सजाय र न्याय भोगिसकेपछि पनि व्यक्तिको स्वभाव परिवर्तन नहुँदा, अर्थात् ऊ सिद्ध नपारिँदा उसले पाउने दण्डलाई जनाउँछ। तर चाहे तिनीहरूले आशिष्‌हरू पाऊन् वा तिनीहरूमाथि दुर्दशा आइपरोस्, सृजित प्राणीहरूले आफूले गर्नुपर्ने कार्य गर्दै, र आफूले गर्न सक्ने कार्य गर्दै आफ्नो कर्तव्य पूरा गर्नुपर्छ; व्यक्तिले, परमेश्‍वरलाई पछ्याउने व्यक्तिले गर्नुपर्ने न्यूनतम‌ कार्य यही हो। तैँले आशिष्‌हरू प्राप्त गर्नका लागि आफ्नो कर्तव्य निर्वाह गर्नु हुँदैन, र तैँले दुर्दशा आइपर्ने डरले आफ्नो कर्तव्य निर्वाह गर्न इन्कार गर्नु हुँदैन। म तिमीहरूलाई यो एउटा कुरा बताउन चाहन्छु: मानिसले निर्वाह गर्ने आफ्नो कर्तव्य भनेको उसले गर्नुपर्ने कार्य हो, र यदि ऊ आफ्नो कर्तव्य निर्वाह गर्दैन भने, यो उसको विद्रोह हो। आफ्नो कर्तव्य निर्वाह गर्ने प्रक्रियामार्फत नै मानिसलाई बिस्तारै परिवर्तन गरिन्छ, र यही प्रक्रियाद्वारा उसले आफ्नो बफादारी प्रदर्शन गर्छ। यसरी, तँ आफ्नो कर्तव्य जति निर्वाह गर्छस्, तैँले त्यति नै धेरै सत्यता प्राप्त गर्न सक्नेछस्, र तैँले अभिव्यक्त गर्ने कुराहरू त्यति नै व्यावहारिक हुनेछन्। आफ्नो कर्तव्य निर्वाह गर्दा केवल झारा टार्ने र सत्यता नखोज्‍नेहरू अन्त्यमा हटाइनेछन्‌, किनकि त्यस्ता मानिसहरू सत्यता अभ्यास गर्ने क्रममा आफ्नो कर्तव्य निर्वाह गर्दैनन् र आफ्नो कर्तव्य निर्वाह गर्ने क्रममा सत्यता अभ्यास गर्दैनन्। तिनीहरू ती हुन्‌ जो अपरिवर्तित रहन्छन्‌ र दुर्दशा भोग्छन्। तिनीहरूले व्यक्त गर्ने कुराहरू अशुद्ध मात्रै छैनन्, तर तिनीहरूले अभिव्यक्त गर्ने हरेक कुरा नै दुष्ट छ।

अनुग्रहको युगमा, येशूले पनि धेरैवटा वचन बोल्नुभयो र धेरै काम गर्नुभयो। उहाँ यशैयाभन्दा कसरी फरक हुनुहुन्थ्यो? उहाँ दानिएलभन्दा कसरी फरक हुनुहुन्थ्यो? के उहाँ अगमवक्ता हुनुहुन्थ्यो? उहाँ ख्रीष्ट हुनुहुन्छ भनेर किन भन्ने गरिन्छ? तिनीहरूका बीचमा के-कस्ता भिन्‍नताहरू छन्? तिनीहरू सबै मानिस थिए, र तिनीहरू सबै जना वचनहरू बोल्थे, त्यसमाथि मानिसलाई ती वचनहरू लगभग उस्तै लाग्थे। तिनीहरू सबै जना वचनहरू बोल्थे र काम गर्थे। पुरानो करारका अगमवक्ताहरू अगमवाणीहरू बोल्थे, र त्यसै गरी, येशूले पनि बोल्न सक्नुहुन्थ्यो। यस्तो किन हुन्छ? यहाँको भिन्‍नता कामको प्रकृतिमा आधारित छ। यस मामलालाई खुट्ट्याउनका लागि, तैँले देहको प्रकृतिलाई ख्याल गर्नै हुँदैन, न त तैँले तिनीहरूका वचनहरूको गहिराइलाई नै ख्याल गर्नुपर्छ। चाहे जेसुकै होस्, तैँले सबैभन्दा पहिले तिनीहरूको कामलाई र तिनीहरूको कामले मानिसमा हासिल गर्ने प्रभावहरूलाई ख्याल गर्नुपर्छ। त्यस बेला अगमवक्ताहरूले बोल्ने अगमवाणीहरूले मानिसको जीवन आपूर्ति गर्दैनथे, साथै यशैया र दानिएल जस्ता व्यक्तिहरूले प्राप्त गरेका प्रेरणाहरू केवल अगमवाणी थिए, र जीवनको मार्ग थिएनन्। यदि यहोवाको प्रत्यक्ष प्रकाश नभएको भए, कसैले पनि त्यो काम गर्न सक्नेथिएन, जुन नश्वरहरूका लागि सम्भव छैन। येशूले पनि धेरैवटा वचन बोल्नुभयो, तर त्यस्ता वचनहरू जीवनको मार्ग थिए जसबाट मानिसले अभ्यासको मार्ग भेट्टाउन सक्थ्यो। अर्थात्, पहिलो, उहाँ मानिसको जीवन आपूर्ति गर्न सक्नुहुन्थ्यो, किनभने येशू जीवन हुनुहुन्छ; दोस्रो, उहाँ मानिसका विकृत पक्षहरूलाई उल्टाउन सक्नुहुन्थ्यो; तेस्रो, उहाँ यहोवाको कामलाई हातमा लिएर अर्को युगको सुरुवात गर्न सक्नुहुन्थ्यो; चौथो, उहाँ मानिसभित्रका आवश्यकताहरू बोध गर्न र मानिसमा के कमी छ भनी बुझ्न सक्नुहुन्थ्यो; पाँचौँ, उहाँ एउटा नयाँ युगको सुरुवात गर्न र पुरानो युगको अन्त्य गर्न सक्नुहुन्थ्यो। त्यसैकारण उहाँ परमेश्‍वर र ख्रीष्ट हुनुहुन्छ; उहाँ यशैयाभन्दा फरक त हुनुहुन्छ नै, अरू सबै अगमवक्ताभन्दा पनि फरक हुनुहुन्छ। अगमवक्ताहरूको कामको तुलनाका लागि यशैयालाई नै लिऊँ। पहिलो, तिनी मानिसको जीवन आपूर्ति गर्न सक्दैनथे। दोस्रो, तिनी नयाँ युगको सुरुवात गर्न सक्दैनथे। तिनी नयाँ युगको सुरुवात गर्नका लागि नभई यहोवाको अगुवाइअन्तर्गत काम गरिरहेका थिए। तेस्रो, तिनले बोलेका वचनहरू तिनको समझभन्दा बाहिरका थिए। ती परमेश्‍वरका आत्माबाट आएका प्रत्यक्ष प्रकाशहरू थिए, र अरू मानिसहरूले ती वचनहरू सुन्दा बुझ्दैनथे। तिनका वचनहरू अगमवाणीभन्दा बढी केही थिएनन्, यहोवाको सट्टामा गरिएको कामको एउटा पक्षभन्दा बढी केही थिएनन् भनी प्रमाणित गर्न यी थोरै कुरा नै पर्याप्त छन्। तर, तिनी यहोवाको पूर्ण प्रतिनिधित्व गर्न सक्दैनथे। तिनी यहोवाका दास थिए, यहोवाको कामको एउटा साधन थिए। तिनी व्यवस्थाको युगभित्र र यहोवाको कामको दायराभित्र मात्रै काम गरिरहेका थिए; तिनले व्यवस्थाको युगभन्दा बाहिर काम गरेनन्। यसको विपरीत, येशूको काम फरक थियो। उहाँले यहोवाको कामको दायरालाई उछिन्नुभयो; उहाँले देहधारी परमेश्‍वरका रूपमा काम गर्नुभयो र सम्पूर्ण मानवजातिलाई छुटकारा दिनका निम्ति क्रूसीकरण भोग्नुभयो। भन्नुको मतलब, उहाँले यहोवाद्वारा गरिएको कामभन्दा बाहिर नयाँ काम गर्नुभयो। यो एउटा नयाँ युगको सुरुवात थियो। यसका साथै, उहाँ मानिसले हासिल गर्न नसक्ने कुराहरू बोल्न सक्नुहुन्थ्यो। उहाँको काम परमेश्‍वरको व्यवस्थापनभित्रको काम थियो र यो सम्पूर्ण मानवजातिसँग सम्बन्धित थियो। यसले थोरै मानिस मात्र समेट्दैनथ्यो, न त यसको उद्देश्य सीमित मानिसलाई डोर्‍याउने नै थियो। जहाँसम्म परमेश्‍वर कसरी मानवका रूपमा देहधारी हुनुभयो, त्यो बेला आत्माले कसरी प्रकाशहरू दिनुभयो, र काम गर्नका लागि आत्मा कसरी मानवमाथि ओर्लनुभयो भन्‍ने कुरा छ—यी त्यस्ता मामला हुन् जसलाई मानिसले देख्न वा छुन सक्दैन। यी सत्यताहरूले उहाँ देहधारी परमेश्‍वर हुनुहुन्छ भन्‍ने प्रमाणका रूपमा काम गर्न पूर्ण रूपमा असम्भव छ। त्यसकारण, परमेश्‍वरका ती वचनहरू र कामबाट मात्रै भिन्‍नता छुट्याउन सकिन्छ, जसलाई मानिसले अनुभूत गर्न सक्छ। यो मात्रै वास्तविक हो। किनभने आत्माका मामलाहरू तेरो लागि अदृश्य छन् र ती परमेश्‍वर स्वयम्‌लाई मात्रै प्रस्ट रूपमा थाहा हुन्छ, र परमेश्‍वरको देहधारी शरीरलाई समेत सबै कुरा थाहा हुँदैन; तैँले उहाँ परमेश्‍वर हुनुहुन्छ भन्ने कुरा उहाँले गर्नुभएको कामबाट मात्र निश्चित गर्न सक्छस्। उहाँको कामबाट यो देख्न सकिन्छ कि, पहिलो, उहाँ एउटा नयाँ युगको सुरुवात गर्न सक्षम हुनुहुन्छ; दोस्रो, उहाँ मानिसको जीवन आपूर्ति गर्न र मानिसलाई पछ्याउने मार्ग देखाउन सक्षम हुनुहुन्छ। उहाँ परमेश्‍वर स्वयम् हुनुहुन्छ भनी स्थापित गर्न यति नै पर्याप्त छ। कम्तीमा पनि, उहाँले गर्नुहुने कामले परमेश्‍वरका आत्माको पूर्ण प्रतिनिधित्व गर्न सक्छ, र त्यस्तो कामबाट परमेश्‍वरका आत्मा उहाँभित्रै हुनुहुन्छ भनी देख्न सकिन्छ। देहधारी परमेश्‍वरद्वारा गरिएको काम मुख्य रूपमा नयाँ युगको सुरुवात गर्न, नयाँ कामलाई डोर्‍याउन, र एउटा नयाँ क्षेत्र खोल्नका लागि भएको हुनाले, उहाँ परमेश्‍वर स्वयम् हुनुहुन्छ भन्ने कुरा स्थापित गर्न यी कुराहरू मात्रै पनि पर्याप्त छन्। यसरी यसले उहाँलाई यशैया, दानिएल, र अन्य महान् अगमवक्ताहरू भन्दा फरक बनाउँछ। यशैया, दानिएल, र अरू सबै उच्च रूपमा शिक्षित र सुसंस्कृत मानिसहरूको वर्गका थिए; तिनीहरू यहोवाको अगुवाइअन्तर्गतका असाधारण मानिस थिए। देहधारी परमेश्‍वरको देह पनि ज्ञानी थियो र उहाँमा समझको कुनै कमी थिएन, तर उहाँको मानवता अत्यन्तै सामान्य थियो। उहाँ एक साधारण व्यक्ति हुनुहुन्थ्यो, र नाङ्गो आँखाले उहाँमा कुनै विशेष मानवता छ भनी खुट्ट्याउन वा उहाँको मानवतामा अरूको भन्दा फरक कुनै कुरा पत्ता लगाउन सक्दैनथ्यो। उहाँ पटक्कै अलौकिक वा अद्वितीय हुनुहुन्नथ्यो, उहाँ उच्च रूपमा शिक्षित हुनुहुन्नथ्यो, र उहाँसँग कुनै उच्च ज्ञान वा सिद्धान्त थिएन। उहाँले उल्लेख गर्नुभएको जीवन र उहाँले डोर्‍याउनुभएको मार्ग सिद्धान्तमार्फत, ज्ञानमार्फत, वा संसारसँग व्यवहार गर्ने उहाँको अनुभवमार्फत प्राप्त गरिएका थिएनन्, न त ती उहाँको पारिवारिक पालनपोषणको नतिजास्वरूप नै आएका थिए। बरु, ती त आत्माको प्रत्यक्ष काम थिए, जुन देहधारी शरीरको काम हो। मानिससँग परमेश्‍वरसम्बन्धी ठूला धारणाहरू हुने हुनाले, र विशेष गरी यी धारणाहरू अत्यन्तै धेरै अस्पष्ट र अलौकिक तत्त्वले बनेका हुनाले, मानिसको नजरमा, मानव कमजोरी भएको, र सङ्केत र आश्‍चर्यकर्महरू गर्न नसक्ने यो सामान्य परमेश्‍वर निश्‍चय नै परमेश्‍वर हुनुहुन्न। के यी मानिसका त्रुटिपूर्ण र बेतुके धारणाहरू होइनन् र? यदि देहधारी परमेश्‍वरको देह सामान्य व्यक्ति नभएको भए, उहाँलाई कसरी देहधारी देह भन्न सकिन्थ्यो र? देहको हुनु भनेको नै एक साधारण, सामान्य व्यक्ति हुनु हो; यदि उहाँ पराभौतिक प्राणी हुनुभएको भए, उहाँ देहको हुनुहुनेथिएन। उहाँ देहको हुनुहुन्छ भनी प्रमाणित गर्न, देहधारी परमेश्‍वरसँग सामान्य देह हुनु आवश्यक थियो। यो केवल देहधारणको महत्त्वलाई पूरा गर्नका लागि थियो। तर, अगमवक्ताहरू र मानिसका पुत्रहरूका हकमा यस्तो थिएन। तिनीहरू पवित्र आत्माद्वारा प्रयोग गरिएका वरदानयुक्त मानिस थिए; मानिसको नजरमा, तिनीहरूको मानवता अत्यन्तै ठूलो थियो, र तिनीहरूले सामान्य मानवतालाई उछिन्ने कार्यहरू धेरै गरे। यसैकारण, मानिसले तिनीहरूलाई ईश्‍वर मान्यो। अब तिमीहरू सबैले यो कुरा प्रस्ट रूपमा बुझ्नैपर्छ, किनभने बितेका युगहरूमा सबै मानिस सबैभन्दा सजिलै अलमलिने विषय यही नै रहिआएको छ। यसका साथै, देहधारण यावत् थोकमध्ये सबैभन्दा रहस्यमय कुरा हो, र मानिसलाई स्विकार्न सबैभन्दा गाह्रो लाग्ने भनेको देहधारी परमेश्‍वर हो। म जे भन्छु त्यसले तिमीहरूको प्रकार्य पूरा गर्न र तिमीहरूलाई देहधारणको रहस्य बुझ्न सहज तुल्याउँछ। यो सबै परमेश्‍वरको व्यवस्थापनसँग, दर्शनहरूसँग सम्बन्धित छ। यसबारे तिमीहरूको बुझाइ दर्शनहरूको, अर्थात्, परमेश्‍वरको व्यवस्थापनको कामको ज्ञान प्राप्त गर्नका लागि अझ बढी लाभदायक हुनेछ। यसरी, तिमीहरूले फरक-फरक प्रकारका मानिसहरूले निर्वाह गर्नुपर्ने कर्तव्यका बारेमा पनि धेरै बुझाइ प्राप्त गर्नेछौ। यी वचनहरूले तिमीहरूलाई प्रत्यक्ष रूपमा मार्ग नदेखाए पनि, तिनले तिमीहरूको प्रवेशमा अझै पनि ठूलो मद्दत गर्छन्, किनभने वर्तमानमा तिमीहरूको जीवनमा दर्शनहरूको धेरै कमी छ, र यो तिमीहरूको प्रवेशलाई रोक्ने एउटा ठूलो बाधा बन्नेछ। यदि तिमीहरूले यी समस्याहरू बुझ्न सकेका छैनौ भने, तिमीहरूको प्रवेशलाई अघि बढाउने कुनै प्रेरणा हुनेछैन। अनि त्यस्तो पछ्याइले तिमीहरूलाई आफ्नो कर्तव्य पूरा गर्न कसरी सक्षम तुल्याउन सक्छ र?


परमेश्‍वर सबै सृजित प्राणीका प्रभु हुनुहुन्छ

अघिल्ला दुइटा युगको कामको एउटा चरण इस्राएलमा र एउटा यहूदियामा सम्पन्न गरिएको थियो। सामान्य रूपमा भन्नुपर्दा, यस कामको कुनै पनि चरण इस्राएलबाहिर गएन, र प्रत्येक चरण प्रथम चुनिएका मानिसहरूमाथि गरियो। फलस्वरूप, इस्राएलीहरू यहोवा परमेश्‍वर इस्राएलीहरूको मात्र परमेश्‍वर हुनुहुन्छ भनी विश्‍वास गर्छन्। येशूले यहूदियामा काम गर्नुभएको र त्यहाँ उहाँले क्रुसीकरणको काम पूरा गर्नुभएको हुनाले, यहूदीहरू उहाँलाई यहूदी मानिसहरूको उद्धारकर्ताका रूपमा हेर्छन्। तिनीहरू सोच्छन्, उहाँ अरू कुनै मानिसहरूको नभई यहूदीहरूको मात्र राजा हुनुहुन्छ; उहाँ बेलायतीहरूलाई छुटकारा दिने प्रभु हुनुहुन्न, न त अमेरिकीहरूलाई छुटकारा दिने प्रभु नै हुनुहुन्छ, बरु इस्राएलीहरूलाई छुटकारा दिने प्रभु हुनुहुन्छ; उहाँले इस्राएलमा यहूदीहरूलाई नै छुटकारा दिनुभएको थियो। वास्तवमा, परमेश्‍वर यावत् थोकको सार्वभौम हुनुहुन्छ। उहाँ सबै सृजित प्राणीको परमेश्‍वर हुनुहुन्छ। उहाँ इस्राएलीहरूको मात्र परमेश्‍वर हुनुहुन्न, न त यहूदीहरूको मात्र परमेश्‍वर नै हुनुहुन्छ; उहाँ सबै सृजित प्राणीको परमेश्‍वर हुनुहुन्छ। उहाँको कामका अघिल्ला दुइटा चरण इस्राएलमा भएका थिए, र यसको परिणामस्वरूप मानिसहरूले निश्चित धारणाहरू विकास गरेका छन्। तिनीहरू यहोवाले आफ्नो काम इस्राएलमा गर्नुभयो, येशू स्वयम्‌ले आफ्नो काम यहूदियामा सम्पन्न गर्नुभयो, र त्यसबाहेक, येशूले यो काम देहमा गर्नुभयो भनी विश्‍वास गर्छन्। कुरा जेसुकै भए पनि, तिनीहरू यो काम इस्राएलबाहिर फैलिएन भन्ने सोच्छन्। परमेश्‍वरले मिश्रीहरू वा भारतीयहरूमाथि काम गर्नुभएन; उहाँले इस्राएलीहरूमाथि मात्र काम गर्नुभयो। यसरी मानिसहरू विभिन्न धारणाहरू बनाउँछन्, र परमेश्‍वरको कामलाई एक निश्चित दायरासम्म सीमित गर्छन्। तिनीहरू भन्छन्, परमेश्‍वरले काम गर्दा चुनिएका मानिसहरूमाथि र इस्राएलमा नै गर्नुपर्छ; परमेश्‍वर इस्राएलीहरूबाहेक अरू कसैमाथि काम गर्नुहुन्न, न त उहाँको कामको अझ कुनै ठूलो दायरा नै छ। तिनीहरू देहधारी परमेश्‍वरलाई नियन्त्रणमा राख्ने कुरामा विशेष गरी कडिकडाइ गर्छन्, र उहाँलाई इस्राएलको सिमानाबाहिर जाने अनुमति दिँदैनन्। के यी सबै मानव धारणा मात्रै होइनन् र? परमेश्‍वरले सबै स्वर्ग र पृथ्वी अनि यावत् थोक बनाउनुभयो, उहाँले सबै सृजित प्राणी बनाउनुभयो, त्यसैले उहाँले आफ्नो काम इस्राएलमा मात्र कसरी सीमित गर्न सक्नुहुन्थ्यो र? यदि त्यसो भएको भए, उहाँले सबै सृजित प्राणी बनाउनुको के अर्थ हुन्थ्यो र? उहाँले सारा संसार सृष्टि गर्नुभयो, र उहाँले आफ्नो छ हजार वर्षे व्यवस्थापन योजना इस्राएलमा मात्र नभई ब्रह्माण्डका हरेक व्यक्तिमाथि लागू गर्नुभएको छ। चाहे तँ जोसुकै होस्—चिनियाँ, अमेरिकी, बेलायती, रुसी—हरेक व्यक्ति आदमको सन्तति हो; तिनीहरू सबै परमेश्‍वरद्वारा बनाइएका हुन्। तिनीहरूमध्ये एक जना पनि सृजित प्राणीहरूको सिमानाबाट उम्कन सक्दैन, र तिनीहरूमध्ये एक जनाले पनि आफूलाई “आदमको सन्तति” भन्ने उपाधिबाट अलग गर्न सक्दैन। तिनीहरू सबै सृजित प्राणी हुन्, तिनीहरू सबै आदमका सन्तान हुन्, र तिनीहरू सबै आदम र हव्वाका भ्रष्ट तुल्याइएका सन्तति पनि हुन्। इस्राएलीहरू मात्र नभई सबै मानिस सृजित प्राणी हुन्; यति मात्र हो, कतिपय श्रापित भएका छन्, र कतिपय आशिषित् भएका छन्। इस्राएलीहरूका बारेमा स्वीकार्य कुराहरू धेरै छन्; तिनीहरू सबैभन्दा कम भ्रष्ट भएका हुनाले परमेश्‍वरले सुरुमा तिनीहरूमाथि काम गर्नुभयो। चिनियाँहरू तिनीहरूको तुलनामा आउँदैनन्; उनीहरू धेरै कम स्तरका छन्। त्यसैले, परमेश्‍वरले सुरुमा इस्राएलका मानिसहरूमाझ काम गर्नुभयो, र उहाँको कामको दोस्रो चरण यहूदियामा मात्र लागू गरिएको थियो—जसले गर्दा मानिसहरूमाझ धेरै धारणा र प्रावधानहरू उत्पन्न भएका छन्। वास्तवमा, यदि परमेश्‍वरले मानव धारणाहरूअनुसार काम गर्नुभएको भए, उहाँ इस्राएलीहरूको मात्र परमेश्‍वर हुनुहुनेथियो, र यसरी उहाँले आफ्नो काम अन्यजाति राष्ट्रहरूमा फैलाउन सक्नुहुनेथिएन, किनकि उहाँ इस्राएलीहरूको मात्र परमेश्‍वर हुनुहुनेथियो, र सबै सृजित प्राणीको परमेश्‍वर हुनुहुनेथिएन। अगमवाणीहरूले यहोवाको नाम अन्यजाति राष्ट्रहरूमाझ महान् हुनेछ, यो अन्यजाति राष्ट्रहरूसम्म फैलिनेछ भनी भनेका थिए। यो अगमवाणी किन गरियो? यदि परमेश्‍वर इस्राएलीहरूको मात्र परमेश्‍वर हुनुहुन्थ्यो भने, उहाँले इस्राएलमा मात्र काम गर्नुहुनेथियो। यसबाहेक, उहाँले यो काम फैलाउनुहुनेथिएन, र त्यस्तो अगमवाणी गर्नुहुनेथिएन। उहाँले यो अगमवाणी गर्नुभएको हुनाले, पक्कै पनि आफ्नो काम अन्यजाति राष्ट्रहरूमाझ, हरेक देश र सबै भूमिमा फैलाउनुहुनेछ। उहाँले यसो भन्नुभएको हुनाले, उहाँले यो गर्नैपर्छ; यो उहाँको योजना हो, किनकि उहाँ स्वर्गहरू र पृथ्वी अनि यावत् थोक सृष्टि गर्नुहुने प्रभु, र सबै सृजित प्राणीको परमेश्‍वर हुनुहुन्छ। उहाँले इस्राएलीहरूमाथि, वा सम्पूर्ण यहूदियाभरि काम गर्नुभए पनि, उहाँले गर्ने काम सम्पूर्ण ब्रह्माण्डको काम, र सम्पूर्ण मानवजातिको काम हो। आज उहाँले ठूलो रातो अजिङ्गरको देशमा—अन्यजाति राष्ट्रमा—गर्ने काम पनि सम्पूर्ण मानवजातिकै काम हो। पृथ्वीमा उहाँको कामको आधार इस्राएल हुन सक्थ्यो; त्यसैगरी, चीन पनि अन्यजाति राष्ट्रहरूमाझ उहाँको कामको आधार हुन सक्छ। के उहाँले अब “यहोवाको नाम अन्यजाति राष्ट्रहरूमाझ महान् हुनेछ” भन्‍ने अगमवाणी पूरा गर्नुभएको छैन र? अन्यजाति राष्ट्रहरूमाझ उहाँको कामको पहिलो कदम यही काम, उहाँले ठूलो रातो अजिङ्गरको देशमा गर्ने काम हो। देहधारी परमेश्‍वरले यस भूमिमा काम गर्नुपर्छ, र यी श्रापित मानिसहरूमाथि काम गर्नुपर्छ भन्ने कुरा मानव धारणाहरूसँग विशेष गरी बाझिन्छ; यिनीहरू सबैभन्दा तल्लो स्तरका मानिस हुन्, तिनीहरूको कुनै मूल्य छैन, र तिनीहरू सुरुमा यहोवाद्वारा त्यागिएका थिए। मानिसहरू अरू मानिसद्वारा त्यागिन सक्छन्, तर यदि तिनीहरू परमेश्‍वरद्वारा त्यागिए भने, तिनीहरूभन्दा हैसियतविहीन अरू कोही हुँदैन, तिनीहरूभन्दा कम मूल्यको अरू कोही हुँदैन। सृजित प्राणीका हकमा, शैतानको अधीनमा पर्नु वा मानिसहरूद्वारा त्यागिनु धेरै पीडा हुने कुरा हो—तर सृजित प्राणी सृष्टिकर्ताद्वारा त्यागिनुको अर्थ उसको हैसियत त्योभन्दा तल हुन सक्दैन भन्‍ने हो। मोआबका सन्ततिहरू श्रापित थिए, र तिनीहरू यस पिछडिएको देशमा जन्मिए; निस्सन्देह, अन्धकारको प्रभावमुनि रहेका सबै मानिसमध्ये मोआबका सन्ततिहरूको हैसियत सबैभन्दा निम्न छ। यी मानिसहरू अहिलेसम्म सबैभन्दा निम्न हैसियतका भएका हुनाले, तिनीहरूमाथि गरिएको कामले मानव धारणाहरूलाई सबैभन्दा बढी चकनाचुर पार्छ, र त्यो परमेश्‍वरको छ हजार वर्षे व्यवस्थापन योजनाको सम्पूर्ण कामका लागि सबैभन्दा लाभदायक पनि छ। यी मानिसहरूमाथि यस्तो काम गर्दा मानव धारणाहरूलाई सबैभन्दा राम्ररी चकनाचुर पार्न सकिन्छ, र यसैद्वारा परमेश्‍वर एउटा युग आरम्भ गर्नुहुन्छ; यसैद्वारा उहाँ सबै मानव धारणाहरूलाई चकनाचुर पार्नुहुन्छ; यसैद्वारा उहाँ सम्पूर्ण अनुग्रहको युगको काम अन्त्य गर्नुहुन्छ। उहाँको प्रारम्भिक काम यहूदियामा, इस्राएलको सिमानाभित्र लागू गरिएको थियो, अन्यजाति राष्ट्रहरूमाझ, उहाँले नयाँ युग आरम्भ गर्न कुनै काम गर्नुभएन। कामको अन्तिम चरण अन्यजातिहरूमाथि मात्र लागू गरिँदैन, बरु श्रापित भएकाहरूमाथि अझ बढी गरिन्छ। यो एउटा पक्ष शैतानलाई अपमानित गर्न सबैभन्दा सक्षम प्रमाण हो, र यसरी, परमेश्‍वर ब्रह्माण्डका सबै सृजित प्राणीको परमेश्‍वर, यावत् थोकको प्रभु, जीवन भएका सबै कुराका लागि आराधनाको पात्र “बन्नुहुन्छ”।

आज, परमेश्‍वरले कुन नयाँ काम सुरु गर्नुभएको छ भनी अझै नबुझ्नेहरू पनि छन्। अन्यजाति राष्ट्रहरूमाझ, परमेश्‍वरले एउटा नयाँ सुरुवात ल्याउनुभएको छ। उहाँले एउटा नयाँ युग सुरु गर्नुभएको छ, र नयाँ कामको थालनी गर्नुभएको छ—र उहाँ यो काम मोआबका सन्ततिहरूमाथि गर्नुहुन्छ। के यो उहाँको सबैभन्दा नयाँ काम होइन र? युगौँयुगदेखि कसैले पनि यो काम पहिले कहिल्यै अनुभव गरेको छैन। कसैले यसबारे सुनेको समेत छैन, झन् यसलाई बुझ्ने त कुरै छोडौँ। परमेश्‍वरको बुद्धि, परमेश्‍वरको आश्चर्यकर्म, परमेश्‍वरको अथाहपन, परमेश्‍वरको महानता, र परमेश्‍वरको पवित्रता सबै कामको यस चरण, आखिरी दिनहरूको काममार्फत प्रकट हुन्छन्। के यो नयाँ काम, मानव धारणाहरूलाई चकनाचुर पार्ने काम होइन र? यसरी सोच्नेहरू पनि छन्: “परमेश्‍वरले मोआबलाई श्राप दिनुभएकाले र उहाँले मोआबका सन्ततिहरूलाई त्याग्ने भन्नुभएकाले, अब उहाँले तिनीहरूलाई कसरी मुक्ति दिन सक्नुहुन्थ्यो र?” यिनीहरू परमेश्‍वरद्वारा श्रापित भएका र इस्राएलबाट निकालिएका अन्यजाति हुन्; इस्राएलीहरू तिनीहरूलाई “अन्यजाति कुकुर” भन्थे। सबैको दृष्टिकोणमा, तिनीहरू अन्यजाति कुकुर मात्र होइनन्, त्योभन्दा खराब, विनाशका पुत्र हुन्; अर्थात्, तिनीहरू परमेश्‍वरका चुनिएका मानिस होइनन्। सुरुमा तिनीहरू इस्राएलको सिमानाभित्र जन्मेका भए पनि, तिनीहरू इस्राएलका मानिसहरूको भाग होइनन्, र तिनीहरूलाई निष्कासित गरेर अन्यजाति राष्ट्रहरूमा पठाइएको थियो। तिनीहरू मानिसहरूमध्यै सबैभन्दा निम्न स्तरका हुन्। तिनीहरू मानवजातिमध्ये सबैभन्दा निम्न स्तरका भएकाले नै परमेश्‍वर तिनीहरूमाथि नयाँ युगको आरम्भ गर्ने आफ्नो काम सम्पन्न गर्नुहुन्छ, किनकि तिनीहरू भ्रष्ट मानवजातिका प्रतिनिधि हुन्। परमेश्‍वरको काम अन्धाधुन्ध वा उद्देश्यविहीन हुँदैन; उहाँले आज यी मानिसहरूमाथि गर्ने काम सृजित प्राणीहरूमाथि गरिने काम पनि हो। नोआ सृजित प्राणी थिए, उनका सन्ततिहरू पनि त्यस्तै हुन्। संसारमा मासु र रगतले बनेको जोकोही सृजित प्राणी हो। परमेश्‍वरको काम सबै सृजित प्राणीप्रति लक्षित हुन्छ; यो कोही सृष्टि गरिएपछि श्रापित भयो कि भएन भन्‍ने कुरामा निर्भर हुँदैन। उहाँको व्यवस्थापन काम सबै सृजित प्राणीप्रति लक्षित हुन्छ, श्रापित नभएका ती चुनिएका मानिसहरूप्रति होइन। परमेश्‍वरले आफ्नो काम आफ्ना सृजित प्राणीहरूमाथि गर्ने अभिप्राय राख्नुहुने हुनाले, पक्कै पनि यसलाई सफलतापूर्वक सम्पन्न गर्नुहुनेछ, र उहाँले ती मानिसहरूमाथि काम गर्नुहुनेछ जो उहाँको कामका लागि लाभदायक छन्। त्यसकारण, मानिसहरूमाथि काम गर्नुहुँदा उहाँ सबै प्रावधान तोड्नुहुन्छ; उहाँका लागि “श्रापित,” “सजाय पाएको” र “आशिषित्” भन्‍ने शब्दहरू अस्तित्वमा हुँदैनन्! यहूदी मानिसहरू असल छन्, इस्राएलका चुनिएका मानिसहरू पनि असल छन्; तिनीहरू उच्च क्षमता र असल मानवता भएका मानिस हुन्। सुरुमा, यहोवाले तिनीहरूमाथि नै उहाँको कामको आरम्भ गर्नुभयो, र उहाँको सबैभन्दा प्रारम्भिक काम गर्नुभयो—तर आज तिनीहरूलाई विजयको कामको प्रापक बनाउनु अर्थहीन हुनेछ। तिनीहरू पनि सृजित प्राणीको भाग हुन सक्छन्, र तिनीहरूका बारेमा सकारात्मक कुरा धेरै हुन सक्छन्, तर तिनीहरूमाथि कामको यो चरण सम्पन्न गर्नु व्यर्थ हुनेछ; यसले मानिसहरूलाई विजय गर्न सक्नेछैन, न त यसले सबै सृजित प्राणीलाई विश्वस्त पार्न नै सक्नेछ। यो नै उहाँको कामलाई ठूलो रातो अजिङ्गरको देशका यी मानिसहरूमा सार्नुको उद्देश्य हो। यहाँ सबैभन्दा ठूलो महत्त्वको कुरा भनेको उहाँले एउटा युगको आरम्भ गर्नु, उहाँले सबै प्रावधान र सबै मानव धारणा तोड्नु र उहाँले सम्पूर्ण अनुग्रहको युगको काम अन्त्य गर्नु हो। यदि उहाँको वर्तमान काम अझै पनि इस्राएलीहरूमाथि लागू गरिन्थ्यो भने, उहाँको छ हजार वर्षे व्यवस्थापन योजना समाप्त हुँदासम्म, सबैले परमेश्‍वर इस्राएलीहरूको मात्र परमेश्‍वर हुनुहुन्छ, इस्राएलीहरू मात्र परमेश्‍वरका चुनिएका मानिस हुन्, र इस्राएलीहरू मात्र परमेश्‍वरको आशिष् र प्रतिज्ञाको उत्तराधिकारी बन्न योग्य छन् भनी विश्‍वास गर्नेथिए। आखिरी दिनहरूको दौरान ठूलो रातो अजिङ्गरको अन्यजाति देशमा भएको परमेश्‍वरको देहधारणले सबै सृजित प्राणीको परमेश्‍वर हुने उहाँको काम सम्पन्न गर्छ, उहाँको सम्पूर्ण व्यवस्थापनको कार्य पूरा गर्छ, र उहाँको व्यवस्थापन कामको चुरो भागलाई ठूलो रातो अजिङ्गरको देशमा समाप्त गर्छ। कामका यी तीन चरणको चुरो मानिसको मुक्ति—अर्थात्, सबै सृजित प्राणीलाई सृष्टिकर्ताको आराधना गर्न लगाउनु हो। तसर्थ, कामको प्रत्येक चरणको ठूलो अर्थ छ; परमेश्‍वर अर्थ वा महत्त्वविनाको कुनै काम गर्नुहुन्न। एकातिर, कामको यस चरणले एउटा नयाँ युग ल्याउँछ र अघिल्ला दुइटा युगलाई अन्त्य गर्छ; अर्कोतिर, यसले मानिसहरूका सबै धारणा र मानिसहरूका विश्‍वास गर्ने सबै पुराना तरिका र कामकुरा बुझ्ने पुराना तरिकाहरूलाई चकनाचुर पार्छ। अघिल्ला दुइटा युगको काम विभिन्न मानव धारणाहरूअनुसार सम्पन्न गरिएको थियो; तर यस चरणले मानव धारणाहरूलाई पूर्ण रूपमा हटाउँछ, यसरी मानिसलाई पूर्ण रूपमा विजय गर्छ। मोआबका सन्ततिहरूलाई विजय गरेर, मोआबका सन्ततिहरूमाथि गरिएको काममार्फत, परमेश्‍वरले सम्पूर्ण ब्रह्माण्डका मानिसहरूलाई विजय गर्नुहुनेछ। उहाँको कामको यस चरणको सबैभन्दा गहन अर्थ यही हो, र यो उहाँको कामको यस चरणको सबैभन्दा मूल्यवान् पक्ष हो। अब तँलाई तेरो आफ्नै स्थान निम्न स्तरको छ र तँ निम्न मूल्यको होस् भन्ने थाहा भए पनि, तँलाई अझै पनि तैँले यति ठूलो आशिष्को उत्तराधिकार पाएको छस् र यति ठूलो प्रतिज्ञा प्राप्त गरेको छस्, र तैँले परमेश्‍वरको यो महान् काम सम्पन्न गर्नका लागि मद्दत गर्न, परमेश्‍वरको साँचो मुहार हेर्न, परमेश्‍वरको अन्तर्निहित स्वभाव चिन्न, र परमेश्‍वरको इच्छा पालन गर्न सक्छस् भन्ने महसुस हुनेछ, जुन तँलाई सबैभन्दा आनन्ददायी कुरा लाग्नेछ। परमेश्‍वरको कामका अघिल्ला दुइटा चरण इस्राएलमा सम्पन्न गरिएका थिए। यदि आखिरी दिनहरूमा उहाँको कामको यो चरण पनि इस्राएलीहरूमाथि गरिएको भए, सबै सृजित प्राणीले इस्राएलीहरू मात्र परमेश्‍वरका चुनिएका मानिस हुन् भनी विश्‍वास गर्ने मात्र नभई, परमेश्‍वरको सम्पूर्ण व्यवस्थापन योजनाले पनि त्यसको चाहेको नतिजा हासिल गर्न सक्नेथिएन। इस्राएलमा उहाँको कामका दुइटा चरण गरिएको समयमा, अन्यजाति राष्ट्रहरूमाझ न त कुनै नयाँ काम—न त नयाँ युगको आरम्भ गर्ने कुनै काम—नै गरियो। कामको आजको चरण—एउटा नयाँ युगको आरम्भ गर्ने काम—पहिले अन्यजाति राष्ट्रहरूमा गरिन्छ, र त्यसबाहेक, सुरुमा मोआबका सन्ततिहरूमाथि गरिन्छ, यसरी सम्पूर्ण युगको आरम्भ हुन्छ। परमेश्‍वरले मानव धारणाहरूभित्र रहेको कुनै पनि ज्ञानलाई चकनाचुर पार्नुभएको छ, त्यो कुनै पनि रहन दिनुभएको छैन। उहाँले आफ्नो विजयको काममा, मानव धारणाहरू र मानिसहरूका कामकुरा बुझ्ने पुराना, पहिलेका तरिकाहरूलाई चकनाचुर पार्नुभएको छ। उहाँ मानिसहरूलाई परमेश्‍वरसँग कुनै प्रावधानहरू छैनन्, परमेश्‍वरबारे कुनै कुरा पुरानो छैन, उहाँले गर्ने काम पूर्ण रूपमा बन्धनमुक्त, पूर्ण रूपमा स्वतन्त्र छ, र उहाँ आफूले गर्ने सबै कुरामा सही हुनुहुन्छ भनेर देखाउनुहुन्छ। तँ उहाँले सृजित प्राणीहरूमाथि गर्ने कुनै पनि कामप्रति पूर्ण रूपमा समर्पित हुनैपर्छ। उहाँले गर्ने सबै कामको अर्थ हुन्छ, र त्यो मानव रोजाइ र धारणाहरूअनुसार नभई उहाँका आफ्नै अभिप्रायहरू र उहाँको बुद्धिअनुसार गरिन्छ। यदि कुनै कुरा उहाँको कामका लागि लाभदायक छ भने, उहाँ त्यो गर्नुहुन्छ; र यदि कुनै कुरा उहाँको कामका लागि लाभदायक छैन भने, त्यो जतिसुकै राम्रो भए पनि उहाँ गर्नुहुन्न! उहाँ आफ्नो कामको अर्थ र उद्देश्यअनुसार काम गर्नुहुन्छ अनि उहाँको कामका प्रापकहरू र स्थान छनौट गर्नुहुन्छ। उहाँ काम गर्दा, विगतका प्रावधानहरू पालन गर्नुहुन्न, न त उहाँ पुराना सूत्रहरू नै पालना गर्नुहुन्छ। बरु, उहाँ कामको महत्त्वअनुसार आफ्नो कामको योजना बनाउनुहुन्छ। अन्ततः उहाँले एउटा वास्तविक परिणाम र अपेक्षित लक्ष्य हासिल गर्नुहुनेछ। यदि आज तैँले यी कुराहरू बुझिनस् भने, यस कामले तँमा कुनै प्रभाव पार्नेछैन।


तेह्र पत्रहरूमा तँ कहाँ खडा हुन्छस्?

बाइबलको नयाँ करारमा पावलका तेह्र पत्रहरू छन्। पावलले आफूले काम गरेको अवधिमा येशू ख्रीष्टमा विश्‍वास गर्ने मण्डलीहरूलाई यी तेह्र पत्रहरू लेखे। यसको अर्थ, येशूको स्वर्ग-आरोहण भएपछि पावललाई खडा गरियो र तिनले यी पत्रहरू लेखे। यी पत्रहरू प्रभु येशूको मृत्युपछि भएको उहाँको पुनरुत्थान र स्वर्ग-आरोहणका गवाहीहरू हुन्, र तिनले पश्‍चाताप र क्रूस बहन गर्ने मार्गको प्रचार गर्छन्। अवश्य नै, यी सबै सन्देश र गवाहीहरू तत्कालीन यहूदिया वरपरका विविध स्थानका दाजुभाइ र दिदीबहिनीहरूलाई सिकाउने उद्देश्यका लागि थिए, किनभने त्यति बेला पावल प्रभु येशूका सेवक थिए र तिनलाई प्रभु येशूको गवाही दिन खडा गरिएको थियो। पवित्र आत्माको कामको हरेक अवधिमा, उहाँका विविध काम गर्न अर्थात् परमेश्‍वर स्वयम्‌ले पूरा गर्नुहुने कामलाई जारी राख्‍न प्रेरितहरूको काम गर्नका लागि धेरै मानिसहरू खडा गरिएका थिए। यदि पवित्र आत्माले प्रत्यक्ष रूपमा आफैले यो काम गर्नुभएको भए, र मानिसहरू कसैलाई पनि खडा नगरिएको भए, यो काम पूरा गर्न एकदमै मुस्किल हुनेथ्यो। यसरी, पावल त्यस्तो व्यक्ति बने जसलाई दमस्कसतर्फ जाने बाटोमा प्रहार गरियो, र जसलाई त्यसपछि प्रभु येशूको गवाही दिनको लागि खडा गरियो। तिनी येशूका बाह्र चेलाहरू बाहेकका एक प्रेरित थिए। सुसमाचार फैलाउनका अलावा, तिनले विविध स्थानका मण्डलीहरूको गोठालो गर्ने काम गरे, जसमा मण्डलीहरूका दाजुभाइ-दिदीबहिनीहरूको हेरविचार गर्ने कार्य पर्थ्यो—अर्को शब्दमा भन्दा, दाजुभाइ र दिदीबहिनीहरूलाई प्रभुमा डोर्‍याउने कार्य पर्थ्यो। पावलका गवाही भनेको प्रभु येशूको पुनरुत्थान र स्वर्ग-आरोहणको तथ्यलाई सर्वविदित तुल्याउनु र मानिसहरूलाई पश्‍चाताप गर्न, स्वीकार गर्न र क्रूसको मार्गमा हिँड्न सिकाउनु थियो। तिनी येशू ख्रीष्टका त्यति बेलाका एक गवाही थिए।

पावलका तेह्र पत्रलाई बाइबलमा प्रयोग गर्नको लागि छनौट गरिएको थियो। तिनले ती सबै तेह्र पत्रहरू विविध स्थानका मानिसहरूको विभिन्‍न स्थितिहरूलाई सम्बोधन गर्नको लागि लेखे। तिनले ती पत्रहरू लेख्‍नको लागि पवित्र आत्माद्वारा प्रेरणा पाए र तिनले सबैतिरका दाजुभाइ-दिदीबहिनीहरूलाई प्रेरितको स्थानबाट (अर्थात् प्रभु येशूको सेवकको दृष्टिकोणबाट) सिकाए। तसर्थ, पावलका पत्रहरू अगमवाणीहरू वा सोझै दर्शनहरूबाट आएका थिएनन्, बरु तिनले गरेका कामबाट आएका थिए। ती पत्रहरू त्यति अनौठा छैनन्, न त ती अगमवाणीहरू जति बुझ्न नै अप्ठ्यारा छन्। तिनलाई केवल पत्रहरूको रूपमा लेखिएको छ, र तिनमा न त अगमवाणीहरू न त रहस्यहरू नै समावेश गरिएका छन्; तिनमा निर्देशनका सामान्य शब्‍दहरू मात्रै समावेश छन्। तिनका धेरै शब्दहरू मानिसहरूले टिप्‍न वा बुझ्न गाह्रो हुन सक्छ, तापनि ती केवल पावलका आफ्नै व्याख्या र पवित्र आत्माको अन्तर्दृष्टिबाट आएका हुन्। पावल एक प्रेरित मात्र थिए; तिनी प्रभु येशूद्वारा प्रयोग गरिएका सेवक थिए, अगमवक्ता थिएनन्। विभिन्‍न ठाउँहरूमा जाने क्रममा तिनले मण्डलीका दाजुभाइ र दिदीबहिनीहरूलाई यी पत्रहरू लेखे, वा तिनी बिरामी परेको बेला, तिनले खास रूपमा जाने भनी सोचेका तर जान नसकेका मण्डलीहरूलाई यी पत्रहरू लेखे। यसरी नै, तिनका पत्रहरूलाई मानिसहरूले राखे र पछि भावी पुस्ताले तिनलाई सङ्कलित गरे, व्यवस्थित पारे र बाइबलमा चार सुसमचारको पछाडि राखे। अवश्य नै, तिनले लेखेका सबै सर्वोत्कृष्ट पत्रहरू छनौट गरी तिनीहरूले एक संगालो तयार पारे। यी पत्रहरू मण्डलीहरूका दाजुभाइ र दिदीबहिनीहरूको जीवनको लागि लाभदायक थिए र खास गरी ती तिनको जीवनकालमा अत्यन्तै प्रसिद्ध थिए। जब पावलले ती पत्रहरू लेखे, तिनको उद्देश्य दाजुभाइ र दिदीबहिनीहरूलाई अभ्यासको मार्ग पत्ता लगाउन सक्षम तुल्याउने आत्मिक कृति लेख्‍नु वा आफ्ना अनुभवहरू व्यक्त गर्नको लागि आत्मिक जीवनी लेख्‍नु थिएन; तिनले लेखक बन्‍नको लागि पुस्तक लेख्‍न चाहेका थिएनन्। तिनले त केवल प्रभु येशूका मण्डलीहरूका दाजुभाइ र दिदीबहिनीहरूलाई पत्रहरू लेखेका थिए। तिनले एक सेवकको हैसियतबाट आफ्ना दाजुभाइ र दिदीबहिनीहरूलाई सिकाउन, आफ्ना बोझहरू, प्रभु येशूका अभिप्रायहरू र भविष्यको लागि उहाँले मानिसहरूलाई सुम्पनुभएका यावत् कार्यहरूको बारेमा बताउनको लागि लेखे। पावलले गरेको काम यही थियो। तिनका वचनहरू भविष्यका सबै दाजुभाइ र दिदीबहिनीहरूको लागि ज्ञानवर्धक थिए। तिनले यी धेरै पत्रहरूमा बताएका सत्यताहरू अनुग्रहको युगमा मानिसहरूले अभ्यास गर्नुपर्ने सत्यताहरू थिए, त्यसैले यी पत्रहरूलाई पछिल्ला पुस्ताहरूले नयाँ करारमा राखे। पावलका परिणामहरू अन्त्यमा जे-जस्तो हुनगए पनि, तिनी आफ्नो समयमा प्रयोग गरिएका व्यक्ति थिए जसले मण्डलीहरूका आफ्ना दाजुभाइ र दिदीबहिनीहरूलाई भरणपोषण गरे। तिनको परिणाम तिनको सारका साथै तिनलाई सुरुमा प्रहार गरिएको घटनाद्वारा निर्धारित भयो। तिनले त्यो समयमा ती वचनहरू बोल्न सके किनभने तिनको साथमा पवित्र आत्माको काम थियो र यही कामको कारण पावलले मण्डलीहरूको लागि बोझ बोकेका थिए। यसरी, तिनले आफ्ना दाजुभाइ र दिदीबहिनीहरूलाई भरणपोषण प्रदान गर्न सके। तथापि, केही निश्‍चित विशेष परिस्थितिहरूको कारण, पावल व्यक्तिगत रूपमा मण्डलीहरूमा काम गर्न जान सक्दैनथे, त्यसैले तिनले प्रभुमा रहेका आफ्ना दाजुभाइ र दिदी बहिनीहरूलाई अर्ती दिनको लागि पत्रहरू लेखे। सुरुमा, पावलले प्रभु येशूका चेलाहरूलाई दुःख दिए, तर येशूको स्वर्ग-आरोहण भएपछि, अर्थात् पावलले “ज्योति देखे” पछि, तिनले येशूका चेलाहरूलाई दुःख दिन छाडे, त्यसपछि प्रभुको मार्गको खातिर सुसमाचार प्रचार गर्ने सन्तहरूलाई कहिल्यै दुःख दिएनन्। पावलले येशूलाई उज्यालो ज्योतिको रूपमा आफूकहाँ देखा पर्नुभएको देखेपछि, तिनले प्रभुको आज्ञा स्वीकार गरे र यसरी तिनी पवित्र आत्माले सुसमाचार फैलाउन प्रयोग गर्नुभएको एक व्यक्ति बने।

त्यति बेला पावलको काम आफ्ना दाजुभाइ र दिदीबहिनीहरूलाई सहायता र भरणपोषण प्रदान गर्नु मात्र थियो। तिनी आफ्नो करियर बनाउन वा साहित्यिक कृति लेख्‍न, समस्या समाधानको अन्य बाटो अन्वेषण गर्न वा मण्डलीहरूका मानिसहरूलाई तिनीहरूले नयाँ प्रवेश पाउन सकून् भनी डोर्‍याउनको लागि बाइबल बाहेकका अन्य मार्ग पत्ता लगाउन चाहने मानिसहरूजस्ता थिएनन्। पावल यस्ता व्यक्ति थिए, जसलाई प्रयोग गरिएको थियो; आफूले गरेका कार्यहरूमा तिनले केवल आफ्नो जिम्मेवारी पूरा गरिरहेका थिए। यदि तिनले मण्डलीहरूको लागि बोझ नबोकेका भए, तिनले आफ्नो जिम्मेवारीलाई बेवास्ता गरेको भनेर मानिन्थ्यो। यदि कुनै बाधा पुऱ्याउने घटना घटेको भए वा मण्डलीमा त्यहाँका मानिसहरूमा असामान्य स्थिति पैदा गराउने किसिमको कुनै धोकाको घटना घटेको भए, तिनले आफ्नो काम उचित रूपमा सम्पन्‍न गर्न नसकेको भनेर मान्‍न सकिन्थ्यो। यदि कुनै कामदारले मण्डलीप्रतिको बोझ वहन गर्छ र आफ्नो क्षमताले भ्याएअनुसार सर्वश्रेष्ठ रूपमा पनि काम गर्छ भने, त्यसले उक्त व्यक्ति योग्य अर्थात् प्रयोग गर्न सकिने कामदार हो भन्‍ने प्रमाणित गर्छ। यदि कुनै व्यक्तिले मण्डलीप्रति कुनै बोझको अनुभूति गर्दैन र तिनीहरूको काममा कुनै पनि नतिजा हासिल गर्दैन र तिनीहरूले डोर्‍याएका अधिकांश व्यक्तिहरू कमजोर छन् वा तिनीहरू पतितसमेत हुन्छन् भने, त्यस्तो कामदारले आफ्नो कर्तव्य पूरा गरेको हुँदैन। यस रूपमा, पावल अपवाद थिएनन्, त्यसकारण तिनले मण्डलीहरूको हेरविचार गर्नुपर्थ्यो र तिनका दाजुभाइ र दिदीबहिनीहरूलाई बारम्बार पत्रहरू लेख्‍नुपर्थ्यो; यसरी मात्रै तिनले मण्डलीहरूलाई भरणपोषण गर्न र तिनका दाजुभाइ-दिदीबहिनीहरूलाई हेरचाह गर्न सक्थे; यस तरिकामार्फत मात्र मण्डलीहरूले तिनीबाट भरणपोषण र गोठालोपन प्राप्त गर्न सक्थे। तिनले लेखेका पत्रहरूका वचनहरू एकदमै गहन थिए, तर ती पत्रहरू तिनले पवित्र आत्माको अन्तर्दृष्टि प्राप्त गरिसकेको अवस्थामा तिनका दाजुभाइ र दिदीबहिनीहरूलाई लेखिएका थिए, र ती पत्रहरूमा तिनले आफ्ना व्यक्तिगत अनुभवहरू र तिनले अनुभूति गरेको बोझलाई समेटेका थिए। पावल पवित्र आत्माले प्रयोग गर्नुभएको व्यक्ति मात्रै थिए, र तिनका पत्रहरूको विषयवस्तुभित्र तिनका व्यक्तिगत अनुभवहरू छरिएर रहेका थिए। तिनले गरेको कामले एक प्रेरितको कामलाई मात्र प्रतिनिधित्व गर्छ, पवित्र आत्माले प्रत्यक्ष रूपमा गर्नुभएको कामलाई प्रतिनिधित्व गर्दैन र यो ख्रीष्टको कामभन्दा भिन्‍न पनि छ। पावलले आफ्नो कर्तव्य मात्र गरिरहेका थिए, त्यसकारण तिनले प्रभुमा आफ्ना दाजुभाइ र दिदीबहिनीहरूलाई आफ्नो जिम्मेवारीका साथसाथै आफ्ना व्यक्तिगत अनुभवहरू र अन्तर्दृष्टिद्वारा भरणपोषण गरे। पावलले आफ्ना व्यक्तिगत अन्तर्दृष्टि र बुझाइ प्रदान गरेर केवल परमेश्‍वरको आज्ञाको कामलाई अघि बढाइरहेका थिए; यो पक्‍कै पनि परमेश्‍वर स्वयम्‌ले प्रत्यक्ष रूपमा गर्नुभएको काम थिएन। यसरी, पावलको काममा मण्डलीहरूको कामप्रतिको मानव अनुभव अनि मानव दृष्टिकोण र बुझाइको मिश्रण थियो। तैपनि, यी मानव दृष्टिकोण र बुझाइलाई दुष्ट आत्माको काम वा देह र रगतको काम भनेर भन्‍न सकिँदैन; ती कामलाई पवित्र आत्माद्वारा अन्तर्दृष्टि प्राप्त गरेको व्यक्तिका ज्ञान र अनुभवहरू भनेर मात्र भन्‍न सकिन्छ। यसबाट मैले के भन्‍न खोजेको हुँ भने पावलका पत्रहरू स्वर्गबाट आएका होइनन्। ती पवित्र छैनन्, र पवित्र आत्माद्वारा बोलिएका वा व्यक्त गरिएका हुँदै होइनन्; ती केवल मण्डलीहरूप्रति पावलको बोझको अभिव्यक्ति मात्र हुन्। यसो भन्‍नुको मेरो उद्देश्य तिमीहरूलाई परमेश्‍वरको काम र मानिसको कामबीचको भिन्‍नता बुझाउनु हो: परमेश्‍वरको कामले परमेश्‍वर स्वयम्‌लाई प्रतिनिधित्व गर्छ जबकि मानिसको कामले मानिसका कर्तव्य र अनुभवहरूलाई प्रतिनिधित्व गर्छ। कसैले पनि परमेश्‍वरको सामान्य कामलाई मानिसको अभिप्रायको रूपमा र उहाँको अलौकिक कामलाई परमेश्‍वरको अभिप्रायको रूपमा लिनु हुँदैन; यसअलावा, कसैले पनि मानिसको उच्‍च प्रवचनलाई परमेश्‍वरका वाणीहरू वा स्वर्गबाट आएका पुस्तकहरूको रूपमा लिनु हुँदैन। यस्ता सबै दृष्टिकोणहरू नीतिपरक हुँदैनन्। पावलका तेह्र पत्रहरूको चिरफार गरेको सुनेपछि, धेरै मानिसहरूले पावलका पत्रहरू पढ्नु हुँदैन र पावल भयानक रूपमा पापी मान्छे थिए भनी विश्‍वास गर्छन्। धेरै मानिसहरू यस्ता पनि छन् जो सोच्छन् कि मेरा वचनहरू संवेदनाहीन छन्, पावलका पत्रहरूसम्‍बन्धी मेरो लेखाजोखा सही छैनन् र ती पत्रहरूलाई मानिसका अनुभव र बोझहरूको अभिव्यक्तिको रूपमा लिन सकिँदैन। तिनीहरू विश्‍वास गर्छन् कि तिनलाई परमेश्‍वरका वचनहरूको रूपमा लिइनुपर्छ, ती यूहन्‍नाको प्रकाशको पुस्तकजस्तै महत्त्वपूर्ण छन्, तिनलाई छोट्याउन वा तिनमा थपथाप गर्न सकिँदैन र यसअलावा, तिनलाई हल्का रूपमा व्याख्या गरिनु हुँदैन। के यी सबै मानव दाबीहरू गलत छैनन् र? के त्यो पूर्णतया मानिसहरूमा कुनै विवेक नभएको तथ्यले गर्दा भएको होइन र? पावलका पत्रहरूले मानिसहरूलाई धेरै फाइदा गर्छन्, र तिनको इतिहास २,००० वर्षभन्दा पुरानो छ। तथापि, आजको दिनसम्म, धेरै मानिसहरूले त्यति बेला तिनले के भनेका थिए भनी बुझ्न सक्दैनन्। मानिसहरूले पावलका पत्रहरू ईसाइजगतकै सर्वोत्कृष्ट कृति हुन्, अनि कसैले पनि तिनको व्याख्या गर्न सक्दैन र तिनलाई पूर्ण रूपमा बुझ्न सक्दैन भन्‍ने ठान्छन्। वास्तवमा, यी पत्रहरू कुनै आत्मिक व्यक्तिको जीवनीजस्तै छन् र तिनीहरूलाई येशूका वचनहरू वा यूहन्‍नाका महान्‌ दर्शनहरूसँग तुलना गर्न सकिँदैन। यसको तुलनामा, यूहन्‍नाले जे देखेका थिए त्यो स्वर्गबाट आएका महान् दर्शनहरू, अर्थात् परमेश्‍वर स्वयम्‌को कामका अगमवाणीहरू थिए, जुन मानिसहरूद्वारा प्राप्त गर्न नसकिने थिए जबकि पावलका पत्रहरू मानिसले जे देख्यो र अनुभव गर्‍यो त्यसको वृतान्त मात्रै थियो। तिनीहरू मानिसहरूले गर्न सक्‍ने कुराहरू हुन् तर अगमवाणीहरू वा दर्शनहरू होइनन्; तिनीहरू केवल विभिन्‍न स्थानहरूमा पठाइएका पत्रहरू हुन्। तथापि, त्यति बेलाका मानिसहरूको लागि पावल एक कामदार थिए र त्यसैले तिनका वचनहरूको महत्त्व थियो किनभने तिनी यस्ता व्यक्ति थिए जसले आफूलाई सुम्पिइएको काम स्वीकार गरेका थिए। यसर्थ, तिनका पत्रहरू ख्रीष्टको खोजी गर्ने व्यक्तिहरू सबैको लागि फाइदाजनक थिए। ख्रीष्टले व्यक्तिगत रूपमा ती वचनहरू नबोल्‍नुभएको भए तापनि, त्यो समयको लागि आखिर ती अत्यावश्यक थिए। यसैले, पावलपश्‍चात आएका मानिसहरूले तिनका पत्रहरूलाई बाइबलमा राखे र आजका दिनसम्म हस्तान्तरण हुँदै आउने तुल्याए। के तिमीहरूले मेरो अर्थ बुझ्दै छौ? म तिमीहरूलाई यी पत्रहरूको सही विवरण प्रदान गर्दै छु र मानिसहरूको लागि सन्दर्भ सामग्रीको रूपमा तिनीहरूको फाइदा र महत्त्वलाई इन्कार नगरी तिनलाई चिरफार गर्दै छु। मेरा वचनहरू पढिसकेपछि, यदि तिमीहरूले पावलका पत्रहरूलाई इन्कार गर्ने मात्र नगरी तिनीहरूलाई विधर्मी वा महत्वहीनसमेत निर्धारण गर्छौ भने, के मात्रै भन्‍न सकिन्छ भने तिमीहरूको बुझ्ने क्षमता एकदमै कमजोर छ र विभिन्‍न कुराहरूप्रतिको तिमीहरूको अन्तर्दृष्टि र मूल्याङ्कन क्षमता पनि त्यस्तै नै छ; अवश्य पनि मेरा वचनहरूलाई अत्यन्तै एकतर्फी छन् भनेर भन्‍ने सकिँदैन। के तिमीहरूले अहिले बुझ्यौ? तिमीहरूले बुझ्नुपर्ने महत्वपूर्ण कुराहरू भनेका पावलले काम गर्दाको त्यो समयको वास्तविक अवस्था र ती पत्रहरू लेखिनुपछाडिको पृष्ठभूमि हुन्। यदि तिमीहरूमा यी परिस्थितिहरूको सही दृष्टिकोण छ भने तिमीहरूमा पावलका पत्रहरूको बारेमा पनि सही दृष्टिकोण हुनेछ। यसको साथै, तैँले यी पत्रहरूको सार बुझेपछि बाइबलसम्‍बन्धी तेरो विश्‍लेषण पनि सही हुनेछ, र तैँले पछिल्ला पुस्ताका मानिसहरूले किन वर्षौंसम्म पावलका पत्रहरूको आराधना गरे, साथै पावललाई किन धेरै मानिसहरूले परमेश्‍वरको रूपमा लिए भन्‍ने कुरा बुझ्नेछस्। यदि तिमीहरूले नबुझेको भए, तिमीहरूले पनि यस्तै सोच्दैनथ्यौ र?

जो परमेश्‍वर स्वयम्‌ होइन उसले परमेश्‍वर स्वयम्‌लाई प्रतिनिधित्व गर्न सक्दैन। पावलको कामलाई मानव दृष्टिकोणको एक हिस्सा र पवित्र आत्माको अन्तर्दृष्टिको एक हिस्सा भनेर मात्र भन्‍न सकिन्छ। पावलले यी पत्रहरू मानव दृष्टिकोणबाट, पवित्र आत्माको अन्तर्दृष्टिद्वारा लेखे। यो दुर्लभ कुरा होइन। त्यसकारण, तिनका वचनहरूमा केही मानव अनुभवहरू मिश्रित हुनु अपरिहार्य थियो र तिनले पछि गएर आफ्ना दाजुभाइ र दिदीबहिनीहरूलाई भरणपोषण र साथ प्रदान गर्न आफ्नै व्यक्तिगत अनुभवहरूको प्रयोग गरे। तिनले लेखेका यी पत्रहरूलाई जीवन अध्ययनको रूपमा वर्गीकरण गर्न सकिँदैन, न त तीनलाई जीवनी वा सन्देशको रूपमा वर्गीकरण नै गर्न सकिन्छ। यसअलावा, ती पत्रहरू न त मण्डलीहरूद्वारा अभ्यास गरिने सत्यताहरू थिए न त मण्डलीका प्रशासनिक विधिहरू नै थिए। बोझ बोकेको एक व्यक्तिको रूपमा अर्थात पवित्र आत्माले काम सुम्पिनुभएको व्यक्तिको रूपमा, यो तिनीहरूले गर्नैपर्ने काम मात्र हो। यदि पवित्र आत्माले मानिसहरूलाई खडा गर्नुभएर तिनीहरूलाई बोझ बोक्‍न लगाउनुहुन्छ तर तिनीहरूले मण्डलीको कामको जिम्मा लिँदैनन् र यसको काम-कारबाही राम्रोसँग सञ्‍चालन गर्न सक्दैनन् वा यसका यावत् समस्याहरूलाई चित्तबुझ्दो रूपमा सुल्झाउन सक्दैनन् भने, यसले ती मानिसहरूले आफ्नो कर्तव्य उचित रूपले पूरा गरेनन् भन्‍ने प्रमाणित गर्छ। त्यसकारण, एक प्रेरितले आफ्नो कामको सिलसिलामा पत्रहरू लेख्‍न सक्‍नु त्यति रहस्यमय कुरा होइन। यो त तिनीहरूको कामको हिस्सा हो; तिनीहरू यसो गर्नु बाध्य थिए। पत्रहरू लेख्‍नुको तिनीहरूको उद्देश्य जीवन अध्ययन वा आत्मिक जीवनी लेख्‍नु थिएन र निश्‍चय पनि यो कुरा सन्तहरूको लागि अप्ठ्यारोबाट बाहिर निस्कने अर्को मार्ग खुला गर्नको लागि थिएन। बरु, तिनीहरूले त आफ्नो कार्यभार पूरा गर्न र परमेश्‍वरको बफादार सेवक हुनको लागि यसो गरेका थिए, ताकि परमेश्‍वरले तिनीहरूलाई सुम्पिनुभएको कामको सन्दर्भमा तिनीहरूले उहाँलाई लेखा दिन सकून्। तिनीहरूले आफैले आफ्नो लागि र आफ्ना दाजुभाइ र दिदीबहिनीहरूको लागि जिम्मेवारी लिनुपर्थ्यो र तिनीहरूले आफ्नो काम राम्ररी गर्नुपर्थ्यो र मण्डलीको काम-कारबाहीलाई हृदयभित्र राख्‍नुपर्थ्यो: यी सबै कुरा तिनीहरूको कामको हिस्सा मात्र थिए।

यदि तिमीहरूले पावलका पत्रहरूबारे बुझाइ प्राप्त गरेका छौ भने, तिमीहरूले पत्रुस र यूहन्‍ना दुवैका पत्रहरूका सम्बन्धमा पनि सही बुझाइ राख्नेछौ र सही मूल्याङ्कन गर्नेछौ। तिमीहरूले यी पत्रहरूलाई फेरि कहिल्यै स्वर्गका पुस्तकहरू वा पवित्र र अनुल्लङ्घनीय कुराका रूपमा हेर्नेछैनौ, पावललाई परमेश्‍वरका रूपमा लिनु त झनै परको कुरा हो। जे भए पनि, परमेश्‍वरको काम मानिसको कामभन्दा फरक हुन्छ, त्यसैले उहाँका अभिव्यक्तिहरू कसरी चाहिँ मानिसका अभिव्यक्तिहरू जस्तै हुन सक्छन्? परमेश्‍वरको आफ्नै विशेष स्वभाव हुन्छ, जबकि मानिससँग उसले निर्वाह गर्नुपर्ने कर्तव्यहरू हुन्छन्। परमेश्‍वरको स्वभाव उहाँको काममा व्यक्त हुन्छ, जबकि मानिसको कर्तव्यले मानिसका अनुभवहरूमा मूर्त रूप लिन्छ र त्यो मानिसका पछ्याइहरूमा प्रकट हुन्छ। त्यसकारण, कुनै कुरा परमेश्‍वरको अभिव्यक्ति हो कि मानिसको अभिव्यक्ति हो भन्‍ने कुरा गरिएको काममार्फत स्पष्ट हुन्छ। यसलाई परमेश्‍वर स्वयम्‌द्वारा व्याख्या गरिनु पर्दैन, न त यसका लागि मानिसले गवाही दिन कडा प्रयास गर्नु नै आवश्यक हुन्छ, यसका लागि परमेश्‍वर स्वयम्‌ले कुनै व्यक्तिलाई दबाउनु त झनै आवश्यक छैन। यो सबै एउटा स्वाभाविक प्रकटीकरणको रूपमा आउँछ; यो न त जबरजस्ती गरिन्छ न त मानिसले हस्तक्षेप गर्न सक्ने कुरा नै हो। मानिसको कर्तव्य उसका अनुभवहरूमार्फत जान्न सकिन्छ, र यसका लागि उसले कुनै अतिरिक्त अनुभवात्मक काम गर्नु आवश्यक हुँदैन। मानिसको सम्पूर्ण सार उसले आफ्नो कर्तव्य निर्वाह गर्दा प्रकट हुन सक्छ, जबकि परमेश्‍वर आफ्नो काम गर्दा उहाँको अन्तर्निहित स्वभाव व्यक्त गर्न सक्नुहुन्छ। यदि यो मानिसको काम हो भने यसलाई ढाकछोप गर्न सकिँदैन। यदि यो परमेश्‍वरको काम हो भने, परमेश्‍वरको स्वभावलाई कसैद्वारा लुकाइन झनै असम्भव हुन्छ, मानिसद्वारा नियन्त्रण गर्न त झनै सकिँदैन। कुनै पनि मानिसलाई परमेश्‍वर भन्न सकिँदैन, उसका काम र वचनहरूलाई पवित्र मानेर हेरिन वा अपरिवर्तनीय ठानिन त झनै सकिँदैन। परमेश्‍वरलाई मानव भन्न सकिन्छ किनभने उहाँले देह धारण गर्नुभयो, तर उहाँको कामलाई मानिसको काम वा मानिसको कर्तव्य मान्न सकिँदैन। अझै बढी, परमेश्‍वरका वाणीहरू र पावलका पत्रहरूलाई बराबर मान्न सकिँदैन, न त परमेश्‍वरको न्याय र सजाय अनि मानिसका निर्देशनका शब्दहरूलाई नै समान दर्जामा राखेर कुरा गर्न सकिन्छ। त्यसकारण, परमेश्‍वरको कामलाई मानिसको कामबाट छुट्याउने सिद्धान्तहरू रहेका छन्। यी कुराहरू तिनका सारहरूका आधारमा छुट्याइन्छन्, कामको क्षेत्र वा यसको अस्थायी प्रभावकारिताद्वारा होइन। यस विषयमा, धेरैजसो मानिस सिद्धान्तसम्बन्धी गल्तीहरू गर्छन्। यसको कारण के हो भने मानिस बाहिरी रूपलाई हेर्छ, जुन उसले हासिल गर्न सक्छ, जबकि परमेश्‍वर सारलाई हेर्नुहुन्छ, जसलाई मानिसको भौतिक आँखाद्वारा अवलोकन गर्न सकिँदैन। यदि तँ परमेश्‍वरका वचनहरू र कामलाई एक औसत मानिसको कर्तव्यका रूपमा लिन्छस्, र मानिसको ठूलो स्तरको कामलाई मानिसले निर्वाह गर्ने कर्तव्यको सट्टा देहधारी परमेश्‍वरको कामका रूपमा हेर्छस् भने, के तेरो सिद्धान्त गलत छैन र? मानिसका पत्र र जीवनीहरू सजिलै लेख्न सकिन्छ, तर ती पवित्र आत्माको काममा आधारित हुनैपर्छ। तर, परमेश्‍वरका वाणीहरू र कामलाई सजिलै मानिसद्वारा सम्पन्न गर्न वा मानव बुद्धि र सोचाइद्वारा हासिल गर्न सकिँदैन, मानिसहरूले तिनको अन्वेषण गरेपछि तिनलाई पूर्ण रूपमा व्याख्या गर्न सक्नु त झनै परको कुरा हो। यदि सिद्धान्तका यी मामलाहरूले तिमीहरूमा कुनै प्रतिक्रिया जगाउँदैनन् भने, यसले तिमीहरूको विश्‍वास खासै साँचो वा सूक्ष्म छैन भन्‍ने प्रमाणित गर्छ। यति मात्र भन्न सकिन्छ कि तिमीहरूको विश्‍वास काल्पनिकताले भरिएको छ, र यो अन्योलपूर्ण पनि छ र सिद्धान्तविहीन पनि छ। परमेश्‍वर र मानिसबीचका सबैभन्दा आधारभूत सारगत समस्याहरू समेत नबुझीकन, के यस्तो प्रकारको विश्‍वास सबैभन्दा अबुझकी विश्‍वास होइन र? पावल कसरी युगौँयुगभरि प्रयोग गरिएको एक मात्र व्यक्ति हुन सक्छन्? उनी कसरी मण्डलीका लागि काम गर्ने एक मात्र व्यक्ति हुन सक्छन्? उनी कसरी मण्डलीहरूलाई सहायता गर्न पत्र लेख्ने एक मात्र व्यक्ति हुन सक्छन्? यी मानिसहरूको कामको स्तर वा प्रभाव, वा तिनीहरूको कामका नतिजाहरू जेजस्ता भए पनि, के त्यस्तो कामका सिद्धान्तहरू र सार सबै उस्तै हुँदैनन् र? के यी मानिसहरूको काम परमेश्‍वरको कामभन्दा पूर्ण रूपमा फरक होइन र? परमेश्‍वरको कामको हरेक चरणका बीचमा स्पष्ट भिन्‍नताहरू भए पनि, र उहाँका धेरै वटा कामका विधि पूर्ण रूपमा उस्तै नभए पनि, के ती सबैको एउटै मात्र सार र स्रोत हुँदैन र? त्यसकारण, यदि कुनै व्यक्ति अझै पनि यी कुराहरूबारे अस्पष्ट छ भने, उसमा समझको ज्यादै कमी छ। यदि यी वचनहरू पढेपछि पनि कुनै व्यक्तिले पावलका पत्रहरू पवित्र र अनुल्लङ्घनीय छन् र कुनै पनि आत्मिक व्यक्तिको जीवनीभन्दा फरक छन् भनेर भन्छ भने, यस व्यक्तिको समझ अत्यन्तै असामान्य छ, र यस्तो व्यक्ति निस्सन्देह धर्मसिद्धान्तको विशेषज्ञ हो जो पूर्णतया समझविहीन हुन्छ। तैँले पावललाई पुजे पनि, तैँले उनीप्रतिका न्याना भावनाहरूलाई प्रयोग गरेर तथ्यहरूको सत्यतालाई बङ्ग्याउन वा सत्यताको अस्तित्वलाई खण्डन गर्न सक्दैनस्। अझ भन्नुपर्दा, मैले भनेको कुराले पावलको सबै काम र पत्रलाई जलाउने वा सन्दर्भका रूपमा तिनको मूल्यलाई पूर्ण रूपमा नकार्ने त हुँदै हुँदैन। यी वचनहरू बोल्नुमा मेरो अभिप्राय भनेको कुनै पनि हालतमा तिमीहरूले सबै कुरा र मानिसबारे उचित बुझाइ प्राप्त गर र तिनको उचित मूल्याङ्कन गर भन्‍ने हो: यो मात्रै सामान्य समझ हो; सत्यता भएका न्यायवान् मानिसहरूले आफूलाई यही कुराले मात्रै सुसज्जित गर्नुपर्छ।


सफलता वा असफलता व्यक्तिले हिँड्ने मार्गमा निर्भर हुन्छ

धेरैजसो मानिस आफ्‍नो भविष्यको गन्तव्यका खातिर वा अस्थायी आनन्दका लागि परमेश्‍वरमा विश्‍वास गर्छन्। काँटछाँटमा नपरेकाहरूको हकमा भन्दा, तिनीहरू स्वर्ग प्रवेश गर्नका लागि, इनामहरू प्राप्त गर्नका लागि परमेश्‍वरमा विश्‍वास गर्छन्। तिनीहरू सिद्ध पारिन, वा सृजित प्राणीका रूपमा कर्तव्य पूरा गर्न परमेश्‍वरमा विश्‍वास गर्दैनन्। भन्‍नुको अर्थ, धेरैजसो मानिस आफ्‍ना जिम्‍मेवारीहरू पूरा गर्न वा आफ्‍नो कर्तव्य पूरा गर्नका लागि परमेश्‍वरमा विश्‍वास गर्दैनन्। अर्थपूर्ण जीवन जिउनका लागि त मानिसहरू बिरलै परमेश्‍वरमा विश्‍वास गर्छन्, न त मानिस जीवित भएकाले उसले परमेश्‍वरलाई प्रेम गर्नुपर्छ किनभने त्यो पूर्णतया स्वाभाविक र न्यायोचित कुरा हो, अनि मानिसको प्राकृतिक पेशा हो भनेर विश्‍वास गर्नेहरू नै छन्। यसरी, फरकफरक मानिसहरू आ-आफ्‍नै लक्ष्‍यहरूको पछि लाग्‍ने भए तापनि, तिनीहरूको खोजीको लक्ष्‍य र यसको पछाडि रहेको उत्प्रेरणा सबै उस्तै हुन्छन्, र यति मात्र होइन, तिनीहरूमध्ये धेरैको आराधनाका वस्तुहरू लगभग उही हुन्छन्। विगतका हजारौं वर्षको अवधिमा, धेरै विश्‍वासीहरू मरेका छन्, र धेरैले मरेर पनि फेरि पुनर्जन्म पाएका छन्। परमेश्‍वरको खोजी गर्नेहरू एकदुई जना मानिसहरू मात्रै छैनन्, न त एकदुई हजार मात्र नै छन्, तैपनि यीमध्ये धेरैजसो मानिसहरूले तिनीहरूका आफ्‍नै सम्भाव्यताहरू वा महिमापूर्ण भविष्यका आशाहरूका खातिर खोजी गर्छन्। ख्रीष्टप्रति समर्पितहरू एकदमै कम मात्र छन्। धेरैजसो भक्त विश्‍वासीहरू आफ्‍नै जालमा फसेर मरेका छन्, र विजयी मानिसहरूको सङ्ख्या भने अत्यन्तै सानो छ। आजको दिनसम्‍म पनि, मानिसहरूलाई तिनीहरू किन असफल हुन्छन्, वा तिनीहरूको विजयका रहस्यहरू के-के हुन् भन्‍ने नै थाहा छैन। ख्रीष्‍टको पछि लाग्‍नमा तल्लीन हुनेहरूको लागि अझै पनि अचानक अन्तर्दृष्टि प्राप्त भइदिने क्षण आएकै छैन, तिनीहरू यी रहस्यहरूको पिँधमा पुग्‍न सकेका छैनन्, किनभने तिनीहरूलाई थाहै छैन। तिनीहरूले आफ्नो खोजीमा परिश्रमपूर्वक प्रयासहरू गरे तापनि, तिनीहरू जुन हिँड्ने मार्ग हिँड्दै छन् त्यो तिनीहरूभन्दा पहिलेकाहरूले हिँडिसकेको असफलताको मार्ग हो, सफलताको मार्ग होइन। यसरी, तिनीहरूले जसरी खोजी गरे तापनि, के तिनीहरू अझै पनि अन्धकारतर्फ डोर्‍याउने मार्गमै हिँड्दैनन् र? के तिनीहरूले जे प्राप्त गर्छन् त्यो तीतो फल होइन र? विगतमा सफल हुनेहरूको अनुकरण गर्ने मानिसहरू आखिरमा सौभाग्यमा पुग्‍छन् कि कष्टमा पुग्‍छन् भनेर अनुमान गर्न कठिन हुन्‍छ। त्यसैले, असफल भएकाहरूका पाइलाहरू पछ्याएर खोजी गर्ने मानिसहरूको हालत झन् कति नराम्रो होला? के तिनीहरू असफल हुने सम्‍भावना अझै बढी हुँदैन र? तिनीहरू हिँड्ने मार्गको के मूल्य छ र? के तिनीहरूले आफ्‍नो समय बरबाद गरिरहेका छैनन् र? छोटकरीमा भन्दा, मानिसहरू आफ्नो खोजीमा सफल भए पनि असफल भए पनि, तिनीहरूले किन खोजी गर्छन् भन्‍ने कुराको कारण हुन्‍छ, र जसरी मन लाग्यो त्यसरी खोजी गरेको आधारमा तिनीहरूको सफलता वा असफलता निर्धारित हुन्छ भन्‍ने छैन।

परमेश्‍वरमाथि मानिसको विश्‍वासको सबैभन्दा आधारभूत माग भनेको ऊसँग इमानदार हृदय हुनुपर्छ, र उसले आफूलाई पूर्ण रूपमा अर्पित गर्न, र साँच्चै समर्पित हुन सक्नुपर्छ भन्‍ने हो। साँचो विश्‍वासको साटोमा आफ्‍नो सम्पूर्ण जीवन दिनु नै मानिसका लागि सबैभन्दा कठिन कुरा हो, जसमार्फत उसले सम्पूर्ण सत्यता प्राप्त गर्न, र सृजित प्राणीका रूपमा आफ्नो कर्तव्य पूरा गर्न सक्छ। यो असफल हुनेहरूले हासिल गर्न नसक्‍ने कुरा हो, र ख्रीष्टलाई भेट्टाउन नसक्‍नेहरूले त झनै हासिल गर्न नसक्ने कुरा हो। आफैलाई पूर्ण रूपले परमेश्‍वरमा अर्पित गर्नमा मानिस त्यति सिपालु नभएकाले, सृष्टिकर्ताका लागि आफ्‍नो कर्तव्य निर्वाह गर्न मानिस इच्‍छुक नभएकाले, मानिसले सत्यतालाई देखेका भए पनि यसबाट टाढै बसी आफ्‍नै मार्गमा हिँड्ने भएकाले, सधैँ असफल भएकाहरूको मार्ग अनुसरण गर्दै मानिसले पछ्याउने भएकाले, र सधैँभरि नै मानिसले स्वर्गविरुद्ध विद्रोह गर्ने भएकाले, मानिस सधैँ असफल हुन्छ, सधैँ शैतानको छलकपटको पासोमा, र आफ्‍नै जालमा फस्छ। मानिसले ख्रीष्टलाई नचिन्‍ने हुनाले, मानिस सत्यतालाई बुझ्‍न र अनुभव गर्नमा सिपालु नभएकाले, मानिसले पावलको अत्यन्तै आराधना गर्ने हुनाले र उसको स्वर्ग जाने कामना अत्यन्तै दह्रिलो भएकाले, मानिसले सधैँ ख्रीष्टलाई उसलाई पालन गर्न माग गर्ने र परमेश्‍वरलाई हुकुम गर्ने हुनाले, तसर्थ ती सबै उच्च महान् व्यक्तित्वहरू र संसारका विभिन्‍न उतार-चढाव अनुभव गरेकाहरू अझै पनि मृत्युबाट उम्कन सक्दैनन्, र परमेश्‍वरको सजायको दौरान नै मर्छन्। त्यस्ता मानिसहरूको बारेमा मैले भन्‍न सक्‍ने भनेको तिनीहरू दुःखद मृत्यु मर्छन्, र तिनीहरूको परिणाम—तिनीहरूको मृत्यु—न्यायोचित नै हुन्छ भन्‍ने हो। के तिनीहरूको असफलता स्वर्गको नियमको लागि अझै असहनीय हुँदैन र? मानिसको संसारबाट सत्यता आउँछ, तैपनि मानिसहरूमाझ सत्यता ख्रीष्‍टले नै हस्तान्तरण गर्नुभएको हो। यो ख्रीष्टबाट, अर्थात् परमेश्‍वर स्वयम्‌बाट उत्पन्‍न हुन्छ, र यसको लागि मानिस सक्षम छैन। तैपनि ख्रीष्टले सत्यता मात्रै दिनुहुन्छ; मानिस सत्यतासम्‍बन्धी आफ्‍नो खोजीमा सफल हुनेछ कि हुनेछैन भनी निर्णय गर्न उहाँ आउनुहुन्‍न। त्यसैले सत्यतासम्‍बन्धी सफलता वा असफलताको कुरा पूर्ण रूपमा मानिसकै खोजीमा निर्भर हुन्छ। सत्यतासम्‍बन्धी मानिसको सफलता वा असफलता ख्रीष्टसँग कहिल्यै सम्‍बन्धित रहेको छैन, यो कुरा त उसकै खोजीद्वारा निर्धारित हुन्छ। मानिसको गन्तव्य र उसको सफलता वा असफलताको जिम्वारी परमेश्‍वरले नै बोक्‍नुहोओस् भनेर यसलाई परमेश्‍वरको टाउकोमा थोपर्न मिल्दैन, किनभने यो परमेश्‍वर स्‍वयम्‌को मामला होइन, यो त सृष्टि गरिएका प्राणीहरूले पूरा गर्नुपर्ने कर्तव्यसँग प्रत्यक्ष रूपमा सम्‍बन्धित छ। पावल र पत्रुसका खोजी र गन्तव्यको बारेमा धेरैजसो मानिसहरूसँग थोरै ज्ञान छ, तैपनि उनीहरूलाई पत्रुस र पावलका परिणामहरूका बारेमा मात्रै थाहा छ, तर पत्रुसको सफलतापछाडिको रहस्य, वा पावललाई असफल तुल्याउने त्रुटिहरूको बारेमा तिनीहरू अनजान छन्। त्यसकारण, यदि तिमीहरू तिनीहरूको खोजीको सारलाई देख्‍न पूर्ण रूपमा असमर्थ छौ भने, तिमीहरूमध्ये धेरैजसोको खोजी असफल नै हुनेछ, र तिमीहरूमध्ये थोरै व्यक्तिहरू सफल भए भने पनि, तिनीहरू पत्रुस बराबर हुनेछैनन्। यदि तेरो खोजीको मार्ग सही छ भने, तँसँग सफलताको आशा हुन्छ; यदि सत्यताको खोजीमा तैँले हिँड्ने बाटो गलत छ भने, तँ सफलता पाउन सदासर्वदा नै असक्षम हुनेछस्, र तैँले पावलको जस्तै परिणाम भोग्‍नेछस्।

पत्रुस सिद्ध पारिएका मानिस थिए। सजाय र न्यायको अनुभव गरेपछि, र यसरी परमेश्‍वरलाई प्रेम गर्ने शुद्ध हृदय प्राप्त गरेपछि मात्रै तिनी पूर्ण रूपमा सिद्ध पारिए; तिनले हिँडेको मार्ग सिद्ध पारिने मार्ग थियो। भन्‍नुको अर्थ के हो भने, सुरुदेखि नै, पत्रुस हिँडेको मार्ग सही थियो, र परमेश्‍वरमा विश्‍वास गर्नुमा तिनको मनसाय सही थियो, त्यसैले तिनी सिद्ध पारिएका व्यक्ति बने; तिनी यसअघि मानिस कहिल्यै नहिँडेको नयाँ मार्गमा हिँडे। तर, पावल सुरुदेखि नै हिँडेको मार्ग ख्रीष्टको विरोध गर्ने मार्ग थियो, र पवित्र आत्माले तिनलाई प्रयोग गर्न, र उहाँको कामका लागि तिनका वरदानहरू र तिनका सबै असल गुणको फाइदा लिन चाहनुभएकोले मात्रै तिनले केही दशकसम्म ख्रीष्टका लागि काम गरे। तिनी पवित्र आत्माद्वारा प्रयोग गरिएका व्यक्ति मात्रै थिए, र येशूद्वारा तिनको मानवतामाथि कृपादृष्टि राखिएका कारण तिनलाई प्रयोग गरिएको थिएन, बरु तिनका वरदानहरूका कारण प्रयोग गरिएको थियो। तिनलाई ढालिएको हुनाले तिनले येशूका लागि काम गर्न सकेका थिए, तिनी त्यसो गर्न खुसी भएकाले होइन। पवित्र आत्माको प्रबोधन र मार्गदर्शनका कारण तिनले त्यस्तो काम गर्न सकेका थिए, र तिनले गरेको कामले कुनै पनि हालतमा तिनको पछ्याइ, वा तिनको मानवतालाई प्रतिनिधित्व गर्दैनथ्यो। पावलको कामले एउटा सेवकको कामलाई प्रतिनिधित्व गर्थ्यो, भन्‍नुको अर्थ तिनले प्रेरितको काम गरे। तर, पत्रुस फरक थिए: तिनले पनि केही काम गरे; त्यो पावलको काम जति ठूलो थिएन, तर तिनले आफ्नै प्रवेशलाई पछ्याउँदै काम गरे, र तिनको काम पावलको कामभन्दा फरक थियो। पत्रुसको काम एउटा सृजित प्राणीको कर्तव्य निर्वाह गर्नु थियो। तिनले प्रेरितको भूमिकामा काम गरेनन्, बरु परमेश्‍वरप्रतिको प्रेमलाई पछ्याउँदै काम गरे। पावलको काममा तिनको व्यक्तिगत पछ्याइ पनि संलग्न थियो: तिनको पछ्याइ भविष्यका लागि तिनका आशाहरू, र तिनको एउटा असल गन्तव्यप्रतिको चाहनाबाहेक अरू केहीका खातिर थिएन। तिनले आफ्नो कामको दौरान शोधन स्वीकार गरेनन्, न त तिनले काटछाँट नै स्वीकार गरे। तिनी आफूले गरेको कामले परमेश्‍वरका अभिप्रायहरू सन्तुष्ट पारेसम्म, र आफूले गरेका सबै कामले परमेश्‍वरलाई खुसी पारेसम्म, अन्ततः आफूलाई एउटा इनामले पर्खिरहेको हुन्छ भन्‍ने विश्‍वास गर्थे। तिनको काममा कुनै व्यक्तिगत अनुभव थिएन—त्यो सबै काम गर्नकै खातिर थियो, र परिवर्तनको पछ्याइबीच गरिएको थिएन। तिनको काममा भएको सबथोक एउटा लेनदेन थियो, त्यसमा सृजित प्राणीको कर्तव्य वा समर्पण केही पनि थिएन। पावलको कामको क्रममा, तिनको पुरानो स्वभावमा कुनै परिवर्तन आएन। तिनको कामले अरूको मात्र सेवा गर्थ्यो, र यसले तिनको स्वभावमा परिवर्तनहरू ल्याउन सक्दैनथ्यो। पावलले सिद्धता प्राप्त नगरीकन वा काटछाँट नभोगीकन सिधै आफ्नो काम गरे, र तिनी इनामद्वारा उत्प्रेरित थिए। पत्रुस फरक थिए: तिनी काटछाँट र शोधनबाट गुज्रेका व्यक्ति थिए। पत्रुसको कामका लक्ष्य र मनसाय आधारभूत रूपमा पावलका भन्दा फरक थिए। पत्रुसले धेरै मात्रामा काम नगरे पनि, तिनको स्वभावमा धेरै वटा परिवर्तन आए, र तिनले पछ्याएको कुरा भनेको सत्यता र वास्तविक परिवर्तन थियो। तिनको काम केवल कामकै खातिर गरिएको थिएन। पावलले धेरै काम गरे पनि, त्यो सबै पवित्र आत्माको काम थियो, र पावलले यस काममा सहकार्य गरे पनि, यो तिनको अनुभवको नतिजास्वरूप आएको थिएन। पवित्र आत्माले पत्रुसमा त्यति धेरै काम नगर्नुभएको हुनाले मात्रै तिनले कम काम गरेका हुन्। तिनीहरूको कामको मात्राले तिनीहरू सिद्ध पारिए कि पारिएनन् भन्‍ने निर्धारण गर्दैनथ्यो; एक जनाको पछ्याइ इनामहरू प्राप्त गर्नका निम्ति थियो, र अर्कोको पछ्याइ भनेको परमेश्‍वरप्रतिको परम प्रेम हासिल गर्न, र एक सृजित प्राणीका रूपमा आफ्नो कर्तव्य पूरा गर्नका निम्ति थियो, ताकि तिनले परमेश्‍वरका अभिप्रायहरू सन्तुष्ट पार्न एउटा प्रेमिलो स्वरूप जिउन सकून्। बाहिरी रूपमा तिनीहरू फरक थिए, र त्यसैगरी तिनीहरूका सारहरू पनि फरक थिए। तिनीहरूले कति काम गरे भन्‍ने आधारमा तिनीहरूमध्ये कसलाई सिद्ध पारियो भनेर तैँले निर्धारण गर्न सक्दैनस्। पत्रुसले परमेश्‍वरलाई प्रेम गर्ने व्यक्तिको स्वरूप जिउन, परमेश्‍वरको अधीनमा रहने व्यक्ति बन्न, काटछाँट स्वीकार गर्ने व्यक्ति बन्न, र एक सृजित प्राणीका रूपमा आफ्नो कर्तव्य पूरा गर्ने व्यक्ति बन्न खोजे। तिनी परमेश्‍वरप्रति आफूलाई अर्पित गर्न, आफ्नो सम्पूर्णतालाई परमेश्‍वरको हातमा सुम्पन, र मृत्युसम्मै उहाँको अधीनमा रहन सक्षम थिए। तिनमा यस प्रकारको सङ्कल्प थियो, र तिनले यसलाई पूरा पनि गरे। अन्ततः तिनको परिणाम पावलको भन्दा फरक हुनुको जड यही हो। पवित्र आत्माले पत्रुसमा गर्नुभएको काम तिनलाई सिद्ध पार्नका लागि थियो, अनि पवित्र आत्माले पावलमा गर्नुभएको काम तिनलाई प्रयोग गर्नका लागि थियो। किनभने तिनीहरूका प्रकृतिहरू र तिनीहरूको पछ्याइपछाडिका दृष्टिकोणहरू एउटै थिएनन्। दुवैमा पवित्र आत्माको काम थियो। पत्रुसले यो काम आफैमा लागु गरे र अरूलाई पनि प्रदान गरे; अर्कोतर्फ, पावलले पवित्र आत्माको सम्पूर्ण काम अरूलाई मात्रै प्रदान गरे अनि आफूले चाहिँ त्यसबाट केही पनि प्राप्त गरेनन्। यसरी, पावलले यतिका धेरै वर्ष पवित्र आत्माको काम अनुभव गरेपछि, तिनमा लगभग कुनै परिवर्तन आएको थिएन। तिनी अझै पनि लगभग आफ्नो प्राकृतिक स्थितिमै रहे, र तिनी अझै पनि पहिलेकै पावल थिए। यति मात्रै थियो कि धेरै वर्षको कामको कष्ट सहेपछि, तिनले कसरी “काम गर्ने” भनेर सिकेका थिए, र सहनशीलता सिकेका थिए, तर तिनको पुरानो प्रकृति—तिनको अत्यन्तै प्रतिस्पर्धी र नाफामुखी प्रकृति—अझै पनि बाँकी नै थियो। यतिका धेरै वर्ष काम गरेपछि पनि, तिनले आफ्नो भ्रष्ट स्वभाव चिनेनन्, न त तिनले आफ्नो पुरानो स्वभावलाई नै फालेका थिए, जुन तिनको काममा अझै पनि स्पष्ट रूपमा देखिन्थ्यो। तिनमा कामको अनुभव मात्रै बढी थियो, तर त्यति थोरै अनुभवले मात्रै तिनलाई परिवर्तन गर्न सक्दैनथ्यो र यसले अस्तित्वबारे तिनको दृष्टिकोण वा तिनको पछ्याइको महत्त्वलाई बदल्न सक्दैनथ्यो। तिनले धेरै वर्ष ख्रीष्टका लागि काम गरेका, र प्रभु येशूलाई फेरि कहिल्यै नसताएका भए पनि, तिनको हृदयमा परमेश्‍वरसम्बन्धी तिनको ज्ञानमा कुनै परिवर्तन आएको थिएन। यसको अर्थ तिनले परमेश्‍वरप्रति आफूलाई अर्पित गर्नका लागि काम गरेका थिएनन्, बरु तिनी आफ्नो भविष्यको गन्तव्यका खातिर काम गर्न बाध्य थिए। किनभने, सुरुमा, तिनले ख्रीष्टलाई सताए, र तिनी ख्रीष्टको अधीनमा रहेनन्; तिनी अन्तर्निहित रूपमा नै जानाजानी ख्रीष्टको विरोध गर्ने विद्रोही थिए, र पवित्र आत्माको कामको कुनै ज्ञान नभएको व्यक्ति थिए। तिनको काम लगभग समाप्त हुनै लाग्दा पनि तिनले पवित्र आत्माको कामलाई चिनेनन्, र पवित्र आत्माका अभिप्रायहरूलाई अलिकति पनि ध्यान नदिई केवल आफ्नै चरित्रअनुसार स्वेच्छाले काम गरे। त्यसैले तिनको प्रकृति ख्रीष्टसँग शत्रुवत् हुने र सत्यताको अधीनमा नरहने थियो। यस्तो व्यक्ति, जसलाई पवित्र आत्माको कामद्वारा त्यागिएको थियो, जो पवित्र आत्माको कामलाई चिन्दैनथ्यो, र जो ख्रीष्टको विरोध पनि गर्थ्यो—त्यस्तो व्यक्तिलाई कसरी मुक्ति दिन सकिन्थ्यो र? मानिसलाई मुक्ति दिन सकिन्छ कि सकिँदैन भन्‍ने कुरा ऊ कति काम गर्छ, वा ऊ कति अर्पित हुन्छ भन्‍ने कुरामा निर्भर हुँदैन, बरु ऊ पवित्र आत्माको कामलाई चिन्छ कि चिन्दैन, ऊ सत्यतालाई व्यवहारमा लागु गर्न सक्छ कि सक्दैन, र उसको पछ्याइपछाडिको दृष्टिकोण सत्यताअनुरूप छ कि छैन भन्‍ने कुराद्वारा निर्धारित हुन्छ।

पत्रुसले येशूलाई पछ्याउन थालेपछि प्राकृतिक प्रकाशहरू देखा परेका भए तापनि, प्रकृतिको हिसाबमा तिनी सुरुदेखि नै पवित्र आत्मामा समर्पित हुन र ख्रीष्टको खोजी गर्न इच्‍छुक व्यक्ति थिए। पवित्र आत्‍माप्रति तिनको समर्पण विशुद्ध थियो: तिनले ख्याति र सम्पत्तिको खोजी गरेनन्, तिनी त सत्यताप्रतिको समर्पणद्वारा उत्प्रेरित थिए। तीनपटक पत्रुसले ख्रीष्टलाई चिनेकोबारे इन्कार गरेका भए तापनि, र तिनले प्रभु येशूको परीक्षा गरेका भए तापनि, तिनको प्रकृतिसँग त्यस्तो हल्का मानव कमजोरीको कुनै सम्‍बन्ध थिएन, यसले तिनको भविष्यको खोजीलाई कुनै प्रभाव पारेन, र यसले तिनको परीक्षा ख्रीष्टविरोधीको कार्य थियो भनेर पर्याप्त रूपमा प्रमाणित गर्दैन। सामान्य मानव कमजोरी संसारका सबै मानिसहरूमा हुने कुरा हो—के तँ पत्रुस योभन्दा फरक थिए भन्‍ने अपेक्षा गर्छस्? पत्रुसले धेरै मूर्खतापूर्ण गल्तीहरू गरेका हुनाले के मानिसहरूले तिनको बारेमा केही निश्‍चित दृष्टिकोणहरू राख्दैनन् र? अनि पावलले गरेका सबै काम र तिनले लेखेका सबै पत्रहरूका कारण के मानिसहरूले तिनलाई श्रद्धा गर्दैनन् र? मानिस कसरी मानिसको सारलाई देख्‍न सक्षम हुन्थ्यो र? अवश्य नै जोसँग साँचो समझ हुन्छ, के तिनीहरूले त्यति सानो कुरा देख्‍न सक्छन् र? पत्रुसको धेरै वर्षको पीडादायी अनुभवको बारेमा बाइबलमा विवरण नदिइएको भए तापनि, यसले पत्रुससँग वास्तविक अनुभवहरू थिएनन् वा पत्रुस सिद्ध पारिएका थिएनन् भन्‍ने प्रमाणित गर्दैन। परमेश्‍वरको कार्यलाई मानिसले कसरी पूर्ण रूपमा बुझ्‍न सक्छ? बाइबलमा दिइएका विवरणहरू येशूले व्यक्तिगत रूपमा छनौट गर्नुभएको थिएन, ती विवरण त पछिका पुस्ताहरूले सङ्ग्रहित गरेका थिए। त्यसो भएको हुँदा, के बाइबलमा भएका सबै विवरणहरू मानिसका विचारअनुसार चुनिएका थिएनन् र? यसअलावा, पत्रुस र पावलको अन्त्यलाई पत्रहरूमा स्पष्ट रूपमा उल्‍लेख गरिएको छैन, त्यसकारण मानिसले पत्रुस र पावललाई उसका आफ्‍नै दृष्टिकोण र उसका आफ्‍नै रुचिहरूअनुसार मूल्याङ्कन गर्छ। अनि पावलले धेरै काम गरेका हुनाले, उनका “योगदानहरू” अत्यन्तै धेरै भएकाले, धेरैको तिनको भरोसा गरे। के मानिस सतही कुरामा मात्रै केन्द्रित हुँदैन र? मानिस कसरी मानिसको सार देख्‍न सक्षम हुन्थ्यो र? पावल हजारौं वर्षदेखि आराधनाको पात्र बनेको कुरालाई ध्यानमा राख्दा, तिनको कार्यलाई हतारमा इन्कार गर्ने आँट कसले गर्छ र? पत्रुस एक मछुवा मात्रै थिए, त्यसकारण उनको योगदान कसरी पावलको जत्तिकै महान् हुन सक्थ्यो र? तिनीहरूले गरेका योगदानहरूको हिसाबमा, पावललाई पत्रुसभन्दा पहिले इनाम दिइनुपर्नेथ्यो, र परमेश्‍वरको अनुमोदन प्राप्त गर्नको लागि तिनी अझै बढी योग्य हुनुपर्नेथ्यो। पावललाई व्यवहार गर्ने क्रममा परमेश्‍वरले तिनका प्रतिभाहरूद्वारा मात्रै तिनलाई काम गर्न लगाउनुभयो, जबकि परमेश्‍वरले पत्रुसलाई सिद्ध पार्नुभयो भनेर कसले कल्‍पना गर्न सक्थ्यो र? प्रभु येशूले सुरुदेखि नै पत्रुस र पावलको लागि योजना बनाउनुभएको थियो भन्‍ने कुरा साँचो हुँदै होइन: बरु, तिनीहरूका अन्तर्निहित प्रकृतिअनुसार नै तिनीहरूलाई सिद्ध तुल्याइयो वा काममा लगाइयो। त्यसकारण, मानिसहरूले देख्‍ने भनेको मानिसका बाहिरी योगदानहरू मात्रै हुन्, जबकि परमेश्‍वरले मानिसको सारका साथै मानिसले सुरुदेखि नै पछ्याउने मार्ग र मानिसको खोजीको पछाडि रहेको उत्प्रेरणालाई देख्‍नुहुन्छ। मानिसहरूले कुनै पनि मानिसलाई तिनीहरूका आफ्नै धारणा र तिनीहरूका आफ्‍नै दृष्टिकोणअनुसार मापन गर्छन्, तैपनि मानिसको आखिरी अन्त्य उसका बाहिरी कुराहरूअनुसार निर्धारित हुँदैन। त्यसकारण, यदि तैँले सुरुबाटै लिने मार्ग सफलताको मार्ग हो, र खोजीप्रतिको तेरो दृष्टिकोण सुरुदेखि नै सही छ भने, तँ पत्रुसजस्तै होस्; यदि तैँले हिँड्ने मार्ग असफलताको मार्ग हो भने, तैँले जेसुकै मूल्य चुकाए तापनि, तेरो अन्त्य अझै पनि पावलको जस्तै हुनेछ। जेसुकै भए तापनि, तेरो गन्तव्य के हुनेछ, र तँ सफल वा असफल हुनेछस् भन्‍ने दुवै कुरा तैँले हिँड्ने बाटो सही छ कि छैन भन्‍ने कुराले निर्धारित गर्छ, तेरो भक्ति वा तैँले चुकाउने मूल्यले निर्धारित गर्दैन। पत्रुस र पावलको सार, र तिनीहरूले पछ्याएका लक्ष्यहरू फरकफरक थिए; मानिसले यी कुराहरूलाई पत्ता लगाउन सक्दैन, र परमेश्‍वरले मात्रै यी कुराहरूलाई पूर्ण रूपमा जान्‍न सक्‍नुहुन्छ। किनभने परमेश्‍वरले मानिसको सार देख्‍नुहुन्छ, जबकि मानिसलाई उसको आफ्‍नै सारको बारेमा केही पनि थाहा हुँदैन। मानिसले मानिसभित्रको सार वा उसको वास्तविक कदलाई देख्‍न सक्दैन, तसर्थ उसले पावल र पत्रुसको असफलता र सफलताका कारणहरू पहिचान गर्न सक्दैन। धेरैजसो मानिसहरूले पत्रुसलाई नभई पावललाई आराधना गर्नुको कारण यो हो कि पावललाई सार्वजनिक कार्यको लागि प्रयोग गरिएको थियो र मानिसले यो कार्यलाई बुझ्‍न सक्छ, र त्यसकारण मानिसहरूले पावलका “उपलब्धिहरूलाई” स्वीकार गर्छन्। तर, पत्रुसका अनुभवहरू मानिसका लागि अदृश्य छन्, र तिनले जे कुराको खोजी गरे त्यसलाई कुनै पनि मानिसले प्राप्त गर्न सक्दैन, र त्यसैले मानिसमा पत्रुसप्रति कुनै चासो छैन।

काँटछाँट र शोधनको अनुभवद्वारा पत्रुसलाई सिद्ध पारिएको थियो। तिनले भने, “मैले सधैँ परमेश्‍वरका अभिप्राय पूरा गर्नैपर्छ। मैले गर्ने सबै कुरामा म परमेश्‍वरका अभिप्राय पूरा गर्न मात्रै प्रयास गर्छु, र मलाई दण्ड वा न्याय गरिए पनि, म त्यसो गर्न खुशी नै हुन्छु।” पत्रुसले परमेश्‍वरलाई आफ्‍नो सम्पूर्णता दिए, र उनका काम, वचन, र सम्पूर्ण जीवन सबै नै परमेश्‍वरलाई प्रेम गर्नको खातिर थिए। तिनी पवित्रताको खोजी गर्ने व्यक्ति थिए, र तिनले जति धेरै अनुभव गरे, तिनको हृदयभित्रको गहिराइमा परमेश्‍वरप्रतिको तिनको प्रेम त्यति नै ठूलो बन्यो। यसबीच, पावलले बाहिरी काम मात्रै गरे, र तिनले पनि कठिन परिश्रम नै गरेका भए तापनि, तिनका परिश्रमहरू आफ्‍नो काम उचित रूपमा गरेर इनाम प्राप्त गर्नको खातिर थिए। तिनले कुनै पनि इनाम प्राप्त गर्नेछैनन् भन्‍ने तिनलाई थाहा भएको भए, तिनले आफ्‍नो काम छोड्नेथिए। पत्रुसलाई आफ्‍नो हृदयभित्रको साँचो प्रेमको बारेमा, र व्यवहारिक र हासिल गर्न सकिने कुरामा मात्रै चासो थियो। तिनले इनाम प्राप्त गर्नेछन् कि छैनन् भन्‍ने बारेमा नभई तिनको स्वभाव परिवर्तन हुन सक्छ कि सक्दैन भन्‍ने विषयमा तिनलाई चासो थियो। पावललाई सधैँ कठिन परिश्रम गर्नेबारेमा चासो थियो, तिनलाई बाहिरी काम र भक्तिको बारेमा चासो थियो, र सामान्य मानिसहरूले अनुभव नगरेका धर्मसिद्धान्तहरूका बारेमा चासो थियो। तिनलाई आफ्‍नो अन्तस्करणमा हुने परिवर्तनहरूका बारेमा चासो थिएन, न त परमेश्‍वरप्रतिको साँचो प्रेमको बारेमा नै चासो थियो। पत्रुसका अनुभवहरू परमेश्‍वरप्रतिको साँचो प्रेम र साँचो ज्ञान हासिल गर्नको लागि थियो। तिनका अनुभवहरू परमेश्‍वरसँग अझै घनिष्ठ सम्‍बन्ध प्राप्त गर्न, र व्यावहारिक जियाइ प्राप्त गर्नको लागि थियो। पावलका कामहरू येशूले तिनलाई सुम्‍पिनुभएको कारण र तिनले तृष्णा गरेका कुराहरू प्राप्त गर्नको लागि गरिएका थिए, तर ती काम तिनको आफ्नै बारेको ज्ञान र परमेश्‍वरबारेको ज्ञानसँग सम्‍बन्धित थिएनन्। तिनको कार्य सजाय र न्यायबाट उम्‍कनको खातिर मात्रै थियो। पत्रुसले खोजेको चोखो प्रेम थियो, तर पावलले खोजेको धार्मिकताको मुकुट थियो। पत्रुसले धेरै वर्ष पवित्र आत्‍माको कार्य अनुभव गरेका थिए, र तिनमा ख्रीष्‍टको बारेमा व्यवहारिक ज्ञानका साथै आफ्‍नै बारेमा पनि गहन ज्ञान थियो। त्यसकारण, परमेश्‍वरप्रतिको तिनको प्रेम चोखो थियो। धेरै वर्षको शोधनले येशू र जीवनसम्‍बन्धी उनको ज्ञानलाई उच्‍च पारेको थियो, र तिनको प्रेम निसर्त प्रेम थियो, यो स्वतस्फूर्त प्रेम थियो, र तिनले सट्टामा केही पनि मागेनन्, न त तिनले कुनै लाभहरूको आशा नै गरे। पावलले धेरै वर्षसम्‍म काम गरे, तैपनि तिनमा ख्रीष्‍टसम्‍बन्धी ठूलो ज्ञान थिएन, र तिनको आफ्‍नै बारेको ज्ञान निकै सानो थियो। ख्रीष्टप्रति तिनमा प्रेम नै थिएन, र तिनको काम र तिनले दौडेको दौड आखिरी सम्मान प्राप्त गर्नको लागि थियो। तिनले खोजेको कुरा उत्तम मुकुट थियो, विशुद्ध प्रेम थिएन। तिनले सक्रिय रूपमा होइन, निष्क्रिय रूपमा खोजी गरे; तिनले आफ्‍नो कर्तव्य निभाइरहेका थिएनन्, तर पवित्र आत्‍माको कार्यले तिनलाई आफ्‍नो पकडमा लिइसकेपछि तिनी खोजी गर्न बाध्य भए। त्यसकारण, तिनको खोजीले तिनी मानक पूरा गर्ने सृष्टि गरिएको प्राणी थिए भन्‍ने प्रमाणित गर्दैन; मानक पूरा गर्ने सृष्टि गरिएको प्राणी त पत्रुस नै थिए जसले आफ्‍नो कर्तव्य पूरा गरे। मानिस परमेश्‍वरका निम्ति योगदान दिने सबैले इनाम प्राप्त गर्नुपर्छ, र योगदान जति ठूलो हुन्छ, त्यो परमेश्‍वरलाई मन पर्नु त्यति नै स्वाभाविक र सही हुन्छ भन्ने सोच्छन्। मानिसको दृष्टिकोणको सार लेनदेनमा आधारित छ, र ऊ सृजित प्राणीका रूपमा आफ्‍नो कर्तव्य सक्रिय रूपमा पूरा गर्ने प्रयास गर्दैन। परमेश्‍वरका लागि, मानिसहरूले परमेश्‍वरप्रति साँचो प्रेम र परमेश्‍वरप्रति पूर्ण समर्पण गर्न जति बढी पछ्याउँछन्, अर्थात्, तिनीहरू सृजित प्राणीका रूपमा आफ्नो कर्तव्य निर्वाह गर्न जति खोज्छन्, तिनीहरू त्यति नै बढी परमेश्‍वरको अनुमोदन प्राप्त गर्न सक्छन्। परमेश्‍वरको दृष्टिकोण भनेको मानिसलाई उसको मूल कर्तव्य र हैसियतलाई पुनर्प्राप्त गर्न लगाउनु हो। मानिस सृजित प्राणी हो, त्यसकारण मानिसले परमेश्‍वरबाट कुनै पनि माग गरेर सीमा नाघ्‍नु हुँदैन, र सृजित प्राणीका रूपमा आफ्‍नो कर्तव्य निर्वाह गर्नेबाहेक अरू केही पनि गर्नु हुँदैन। पावल र पत्रुसको गन्तव्यको मापन तिनीहरूले सृजित प्राणीका रूपमा आफ्नो कर्तव्य पूरा गर्न सके कि सकेनन् भन्‍ने कुराअनुसार गरियो, र तिनीहरूका योगदानको अधिकताअनुसार गरिएन; तिनीहरूको गन्तव्य तिनीहरूले सुरुदेखि नै पछ्याएको कुराअनुसार निर्धारित भयो, तिनीहरूले कति काम गरे, वा अरू मानिसहरूले तिनीहरूको आँकलन कसरी गरे भन्ने कुराअनुसार निर्धारित भएन। त्यसकारण, सृजित प्राणीका रूपमा आफ्‍नो कर्तव्य सक्रियताका साथ निर्वाह गर्न खोज्‍नु नै सफलताको मार्ग हो; परमेश्‍वरप्रतिको साँचो प्रेम पछ्याउने मार्ग नै सबैभन्दा सही मार्ग हो; आफ्‍नो पुरानो स्वभाव परिवर्तन गर्न र परमेश्‍वरप्रतिको चोखो प्रेम पछ्याउनु नै सफलताको मार्ग हो। सफलताको त्यस्तो मार्ग नै सृजित प्राणीको मूल कर्तव्य साथै मूल स्वरूप पुनर्प्राप्त गर्ने मार्ग हो। पुनर्प्राप्तिको मार्ग यही हो, र सुरुदेखि अन्त्यसम्‍मै परमेश्‍वरको सम्पूर्ण कामको उद्देश्य पनि यही नै हो। यदि मानिसको पछ्याइ व्यक्तिगत अत्यधिक मागहरू र अनुचित लालसाहरूद्वारा कलङ्कित छ, अनि यसले हासिल गर्ने नतिजा मानिसको स्वभावमा परिवर्तन हुँदैन भने, यो पुनर्प्राप्तिको कार्यको विपरीत हुन्छ। यो अवश्य नै पवित्र आत्माद्वारा गरिएको काम होइन, त्यसकारण यसले यस प्रकारको पछ्याइलाई परमेश्‍वर अनुमोदन गर्नुहुन्न भन्‍ने कुरा प्रमाणित गर्छ। परमेश्‍वरले अनुमोदन नगर्नुभएको पछ्याइको के महत्त्व हुन्छ र?

पावलले गरेको काम मानिसको अगाडि प्रदर्शन गरिएको थियो, तर परमेश्‍वरप्रतिको तिनको प्रेम कति शुद्ध थियो र तिनी आफ्नो हृदयको गहिराइमा परमेश्‍वरलाई कति प्रेम गर्थे—यी कुराहरू मानिसले देख्न सक्दैन। मानिसले तिनले गरेको काम मात्रै देख्न सक्छ, जसबाट मानिसले तिनी निश्चय नै पवित्र आत्माद्वारा प्रयोग गरिएका थिए भन्‍ने जान्दछ, र त्यसैले मानिसले पावल पत्रुसभन्दा असल थिए, तिनको काम पत्रुसको भन्दा ठूलो थियो भन्‍ने सोच्छ, किनभने तिनी मण्डलीहरूलाई भरणपोषण गर्न सक्थे। पत्रुसले आफ्ना व्यक्तिगत अनुभवहरूमा मात्रै ध्यान दिए र कहिलेकाहीँ काम गर्ने दौरान थोरै मानिस मात्रै प्राप्त गरे, र तिनले थोरै मात्र कम-चर्चित पत्रहरू लेखेका छन्। तर तिनको हृदयको गहिराइमा परमेश्‍वरप्रति कति ठूलो प्रेम थियो भन्‍ने कसलाई थाहा छ र? दैनन्दिन, पावलले परमेश्‍वरका लागि काम गरे: गर्नुपर्ने काम भएसम्म, तिनले त्यो गरे। तिनलाई आफूले यसरी मुकुट प्राप्त गर्न सकिन्छ र परमेश्‍वरलाई सन्तुष्ट पार्न सकिन्छ भन्‍ने लाग्यो, तैपनि तिनले आफ्नो काम गर्दा आफूलाई परिवर्तन गर्ने तरिकाहरू पछ्याएनन्। पत्रुसको जीवनमा परमेश्‍वरका अभिप्रायहरू सन्तुष्ट नपार्ने कुनै पनि कुराले तिनलाई असहज महसुस गराउँथ्यो। यदि तिनले परमेश्‍वरका अभिप्रायहरू सन्तुष्ट पारेनन् भने, तिनी पछुतो महसुस गर्थे र परमेश्‍वरको हृदयलाई सन्तुष्ट पार्न प्रयास गर्न सक्ने उपयुक्त तरिका खोज्थे। दैनिक जीवनका साना, साधारण कुराहरूमा समेत, तिनी अझै पनि आफूलाई परमेश्‍वरका अभिप्रायहरू सन्तुष्ट पार्न माग गर्थे। आफ्नो पुरानो स्वभावको कुरामा तिनी कम कडिकडाउ गर्दैनथे, सत्यतामा अझै गहिरो प्रगति गर्नका लागि आफूप्रतिका मागहरूमा सधैँ कठोर हुन्थे। पावलले देखावटी प्रतिष्ठा र हैसियत मात्रै पछ्याए। तिनले मानिसको अगाडि आफ्नै प्रदर्शन गर्न खोजे, र जीवन प्रवेशमा कुनै गहिरो प्रगति गर्न खोजेनन्। तिनी वास्तविकता होइन, धर्मसिद्धान्तबारे वास्ता गर्थे। कतिपय मानिस भन्छन्, “पावलले परमेश्‍वरका लागि यति धेरै काम गरे, तिनलाई किन परमेश्‍वरद्वारा स्मरण गरिएन? पत्रुसले परमेश्‍वरका लागि थोरै मात्र काम गरे, र मण्डलीहरूमा ठूलो योगदान दिएनन्, तर तिनलाई किन सिद्ध पारियो?” पत्रुसले परमेश्‍वरलाई एउटा निश्‍चित बिन्दुसम्म प्रेम गरे, परमेश्‍वरले चाहनुभएको कुरा पनि त्यही नै थियो; यस्ता मानिसहरूमा मात्रै गवाही हुन्छ। अनि पावलका बारेमा के भन्नु छ? पावलले परमेश्‍वरलाई कुन हदसम्म प्रेम गरे? के तँलाई थाहा छ? पावलको काम केका लागि गरिएको थियो? अनि पत्रुसको काम केका लागि गरिएको थियो? पत्रुसले धेरै काम गरेनन्, तर तिनको हृदयको गहिराइमा के थियो भन्‍ने कुरा तँलाई थाहा छ? पावलको काम मण्डलीहरूलाई भरणपोषण गर्ने, र मण्डलीहरूलाई समर्थन गर्नेसँग सम्बन्धित थियो। पत्रुसले अनुभव गरेको भनेको तिनको जीवन स्वभावमा आएका परिवर्तनहरू थिए; तिनले परमेश्‍वरप्रतिको प्रेम अनुभव गरे। अब तैँले तिनीहरूका सारहरूमा भएका भिन्‍नताहरू थाहा पाएको हुनाले, अन्ततः कसले परमेश्‍वरमा साँचो रूपमा विश्‍वास गरे, र कसले परमेश्‍वरमा साँचो रूपमा विश्‍वास गरेनन् भन्‍ने कुरा तैँले देख्न सक्छस्। तिनीहरूमध्ये एक जनाले परमेश्‍वरलाई साँच्चिकै प्रेम गर्थे, र अर्कोले परमेश्‍वरलाई साँच्चिकै प्रेम गर्दैनथे; एक जनाको स्वभावमा परिवर्तनहरू आए, र अर्कोकोमा आएन; एक जनाले विनम्रतापूर्वक सेवा गरे, र तिनी सजिलै मानिसहरूको नजरमा पर्दैनथे, अनि अर्कोलाई मानिसहरूद्वारा पुजिन्थ्यो, र तिनी ठूलो स्वरूपका थिए; एक जनाले पवित्रीकरण पछ्याए, र अर्कोले पछ्याएनन्, अनि तिनी फोहोरी नभए पनि, तिनमा शुद्ध प्रेम थिएन; एक जनामा साँचो मानवता थियो, र अर्कोमा थिएन; एक जनामा सृजित प्राणीको समझ थियो, र अर्कोमा थिएन। पावल र पत्रुसका सारहरूमा भएका भिन्‍नताहरू यिनै हुन्। पत्रुस हिँडेको मार्ग सफलताको मार्ग थियो, जुन सामान्य मानवता पुनर्प्राप्त गर्ने र सृजित प्राणीको कर्तव्य पुनर्प्राप्त गर्ने मार्ग थियो। पत्रुस सफल भएकाहरू सबैलाई प्रतिनिधित्व गर्छन्। पावल हिँडेको मार्ग असफलताको मार्ग थियो, र तिनी आफू स्वयम्‌लाई सतही रूपमा समर्पित र अर्पित गर्ने, अनि परमेश्‍वरलाई प्रेम गर्ने सच्‍चा हृदय नभएकाहरू सबैलाई प्रतिनिधित्व गर्छन्। पावल सत्यता नभएकाहरू सबैलाई प्रतिनिधित्व गर्छन्। पत्रुसले परमेश्‍वरमाथिको विश्‍वासमा सबै कुरामा परमेश्‍वरलाई नै सन्तुष्ट पार्न खोजे, र परमेश्‍वरबाट आएका सबै कुराप्रति समर्पित हुन खोजे। तिनले एउटा पनि गुनासो व्यक्त नगरी सजाय र न्यायका साथै शोधन, सङ्कष्ट र अभावपूर्ण जीवन स्वीकार गर्न सके। यीमध्ये कुनै पनि कुराले परमेश्‍वरलाई प्रेम गर्ने तिनको हृदयलाई बदल्न सकेन। के यो परमेश्‍वरप्रतिको परम प्रेम थिएन र? के यो सृजित प्राणीको कर्तव्य पूरा गर्नु थिएन र? चाहे त्यो सजायमा होस्, न्यायमा होस् वा सङ्कष्टमा होस्, तँ मृत्युसम्‍मै समर्पण हासिल गर्न सक्छस्, र सृजित प्राणीले हासिल गर्नुपर्ने कुरा यही हो, र परमेश्‍वरप्रतिको प्रेमको विशुद्धता यही हो। यदि मानिसले यति हासिल गर्न सक्छ भने, ऊ मानकअनुरूपको सृजित प्राणी हो, र सृष्टिकर्ताका अभिप्राय त्यसले भन्दा राम्ररी अरू केहीले पूरा गर्दैन। तँ परमेश्‍वरका लागि काम गर्न सक्छस्, तैपनि तँ परमेश्‍वरप्रति समर्पित हुँदैनस्, र तँ परमेश्‍वरलाई साँचो रूपमा प्रेम गर्न सक्दैनस् भनेर कल्पना गर्। यसरी, तैँले सृजित प्राणीका रूपमा आफ्नो कर्तव्य पूरा नगरेको मात्रै हुनेछैनस्, तँलाई त परमेश्‍वरले दोषी पनि ठहराउनुहुनेछ, किनभने तँ सत्यता नभएको, परमेश्‍वरप्रति समर्पित हुन नसक्ने, र परमेश्‍वरविरुद्ध विद्रोह गर्ने व्यक्ति होस्। तँ परमेश्‍वरका लागि काम गर्ने कुराको मात्रै वास्ता गर्छस्, तर सत्यता अभ्यास गर्ने वा आफैलाई चिन्‍ने कुराको वास्ता गर्दैनस्। तँ सृष्टिकर्तालाई बुझ्दैनस् वा चिन्दैनस्, तँ सृष्टिकर्ताप्रति समर्पित हुँदैनस् वा उहाँलाई प्रेम गर्दैनस्, र तँ जन्मजातै परमेश्‍वरविरुद्ध विद्रोह गर्ने व्यक्ति होस्। यिनै कारणहरूले गर्दा नै सृष्टिकर्ता त्यस्ता मानिसहरूलाई मन पराउनुहुन्‍न।

कतिपय मानिस भन्छन्, “पावलले असाध्यै मात्रामा काम गरे, र तिनले मण्डलीहरूका लागि ठूला-ठूला बोझहरू वहन गरे र तिनलाई ज्यादै फाइदा पुर्‍याए। पावलका तेह्र वटा पत्रले अनुग्रहको युगको २,००० वर्षलाई थामे, र ती चार सुसमाचारका पुस्तकहरूपछि दोस्रो स्थानमा आउँछन्। तिनीसँग कसको तुलना हुन सक्छ र? यूहन्नाको प्रकाशको पुस्तक कसैले बुझ्न सक्दैन, जबकि पावलका पत्रहरूले जीवन प्रदान गर्छन्, र तिनले गरेको काम मण्डलीहरूका लागि लाभदायक थियो। यस्ता कुराहरू अरू कसले हासिल गर्न सक्थ्यो र? अनि पत्रुसले के नै काम गरे र?” मानिसले अरूलाई मापन गर्दा, ऊ तिनीहरूको योगदानअनुसार मापन गर्छ। परमेश्‍वरले मानिसलाई मापन गर्दा, उहाँ मानिसको प्रकृतिअनुसार मापन गर्नुहुन्छ। जीवन पछ्याउनेहरूमध्ये, पावल यस्ता व्यक्ति थिए जसलाई आफ्नै मूल-तत्त्व थाहा थिएन। तिनी कुनै पनि हालतमा विनम्र वा समर्पित थिएनन्, र परमेश्‍वरको विरोधमा रहेको आफ्नै सारका बारेमा तिनलाई कुनै ज्ञान थिएन। त्यसैले, तिनी विस्तृत अनुभवहरूबाट नगुज्रेका व्यक्ति थिए, र सत्यतालाई व्यवहारमा लागु नगर्ने व्यक्ति थिए। पत्रुस फरक थिए। तिनलाई आफ्ना कमीकमजोरी, दुर्बलताहरू, र एउटा सृजित प्राणीका रूपमा आफ्नो भ्रष्ट स्वभावको ज्ञान थियो, र त्यसैले तिनीसँग आफ्नो स्वभाव परिवर्तन गर्नका लागि अभ्यासको मार्ग थियो; तिनी धर्मसिद्धान्त मात्रै भएका तर वास्तविकता नभएकाहरूमध्येमा पर्दैनथे। परिवर्तन हुनेहरू मुक्ति पाएका नयाँ मानिस हुन्, तिनीहरू मानकअनुरूप रहेका र सत्यता पछ्याउने मानिस हुन्। परिवर्तन नहुने मानिसहरू ती हुन् जो आफ्नै प्राकृतिक स्थितिमा रहन्छन् र उही पुरानै मानिसका रूपमा रहन्छन्; तिनीहरू मुक्ति नपाएकाहरू हुन्, अर्थात्, परमेश्‍वरद्वारा तिरस्कार गरिएकाहरू हुन्। तिनीहरूको काम जतिसुकै ठूलो भए पनि तिनीहरूलाई परमेश्‍वरद्वारा स्मरण गरिनेछैन। जब तैँले यसलाई तेरो आफ्नै पछ्याइसँग तुलना गर्छस्, तब अन्ततः तँ पत्रुसजस्तै व्यक्ति होस् कि पावलजस्तै होस् भन्‍ने कुरा स्वतः स्पष्ट हुनुपर्छ। यदि तेरो पछ्याइमा अझै पनि कुनै सत्यता छैन भने, र यदि आज पनि तँ पावलजस्तै अहङ्कारी र अभद्र छस्, र अझै पनि तिनीजस्तै फोस्रो कुरा गर्छस् भने, तँ निस्सन्देह असफल हुने पतित व्यक्ति होस्। यदि तैँले पत्रुसले जस्तै गरी पछ्याइस्, अभ्यास र साँचो परिवर्तनहरू पछ्याइस्, अहङ्कारी वा स्वेच्छाचारी भइनस्, बरु आफ्नो कर्तव्य निर्वाह गर्न खोजिस् भने, तँ विजय हासिल गर्न सक्ने सृजित प्राणी हुनेछस्। पावललाई आफ्नै सार वा भ्रष्टता थाहा थिएन, तिनलाई आफ्नै विद्रोहीपन त झनै थाहा थिएन। तिनले ख्रीष्टप्रतिको आफ्नो घृणास्पद विरोधलाई कहिल्यै उल्लेख गरेनन्, न त तिनी धेरै पछुतो नै मान्थे। तिनले छोटो स्पष्टीकरण मात्रै दिए र, हृदयको गहिराइमा, तिनी परमेश्‍वरसामु पूर्ण रूपमा झुकेनन्। तिनी दमासकसको बाटोमा भुइँमा लडे पनि, तिनले आफूलाई हृदयको गहिराइबाट जाँचेनन्। तिनी काम मात्र गरिरहनमै सन्तुष्ट थिए, र तिनले आफूलाई चिन्नु र आफ्नो पुरानो स्वभाव परिवर्तन गर्नुलाई सबैभन्दा महत्त्वपूर्ण मुद्दा मानेनन्। तिनी सत्यताहरू बोल्नमा, आफ्नो विवेकको मलमका रूपमा अरूलाई भरणपोषण गर्नुमा, र आफूलाई सान्त्वना दिन र आफूलाई विगतका आफ्ना पापहरूका लागि क्षमा गर्न येशूका चेलाहरूलाई सताउन छोड्नमा नै सन्तुष्ट थिए। तिनले पछ्याएको लक्ष्य एउटा भविष्यको मुकुट र अस्थायी कामबाहेक केही थिएन, तिनले पछ्याएको लक्ष्य प्रशस्त अनुग्रह थियो। तिनले पर्याप्त सत्यता पछ्याएनन्, न त तिनले आफूले पहिले नबुझेको सत्यतामा अझै गहिरो प्रगति गर्न नै पछ्याए। त्यसैले आफूबारे तिनको ज्ञानलाई नक्कली भन्न सकिन्छ, र तिनले सजाय वा न्याय स्वीकार गरेनन्। तिनी काम गर्न सक्षम थिए भन्नुको अर्थ तिनमा आफ्नै प्रकृति वा सारको ज्ञान थियो भन्‍ने होइन; तिनको ध्यान बाहिरी अभ्यासहरूमा मात्रै थियो। यसबाहेक, तिनले हासिल गर्न मेहनत गरेको परिवर्तनका लागि थिएन, ज्ञानका लागि थियो। तिनको काम पूर्ण रूपमा दमासकसको बाटोमा येशू देखा पर्नुको नतिजा थियो। यो तिनले सुरुमा गर्न सङ्कल्प गरेको कुरा थिएन, न त तिनी आफ्नो पुरानो स्वभावको काटछाँट स्वीकार गरेपछि काम गरिरहेका थिए। तिनले जतिसुकै काम गरे पनि, तिनको पुरानो स्वभाव परिवर्तन भएन, त्यसैले तिनको कामले तिनका विगतका पापहरूको प्रायश्चित्त गरेन बरु त्यस समयका मण्डलीहरूमाझ एउटा निश्चित भूमिका मात्रै खेल्यो। यस्तो व्यक्ति, जसको पुरानो स्वभाव परिवर्तन भएन—भन्‍नुको अर्थ, जसले मुक्तिको अनुग्रह प्राप्त गरेनन्, र जो अझ बढी सत्यताविहीन थिए—तिनी प्रभु येशूद्वारा स्वीकार गरिएकाहरूमध्ये एक बन्न पूर्ण रूपमा असक्षम थिए। तिनी येशू ख्रीष्टप्रतिको प्रेम र डरले भरिएका व्यक्ति थिएनन्, न त तिनी सत्यता खोज्नमा निपुण व्यक्ति नै थिए, तिनी देहधारणको रहस्य खोज्ने व्यक्ति त झनै थिएनन्। तिनी केवल कुतर्क गर्नमा सिपालु, र आफूभन्दा माथिको वा सत्यता बोकेको कोहीसामु नझुक्ने व्यक्ति थिए। तिनी आफू विपरीत, वा आफूसँग शत्रुवत् मानिसहरू वा सत्यताहरूको डाहा गर्थे, र ठूलो छवि प्रस्तुत गर्ने र गहिरो ज्ञान भएका ती विद्वत् मानिसहरू रुचाउँथे। तिनी साँचो मार्ग खोज्ने र सत्यतालाई मात्र प्रेम गर्ने गरिब मानिसहरूसँग अन्तरक्रिया गर्न मन पराउँदैनथे, बरु तिनी धर्मसिद्धान्तहरूबारे मात्रै बोल्ने, र प्रशस्त ज्ञान भएका धार्मिक सङ्गठनहरूका वरिष्ठ व्यक्तिहरू रुचाउँथे। तिनलाई पवित्र आत्माको नयाँ कामप्रति कुनै प्रेम थिएन र तिनी पवित्र आत्माको नयाँ कामको गतिविधिलाई वास्ता गर्दैनथे। बरु, तिनी सामान्य सत्यताहरूभन्दा उच्च प्रावधान र धर्मसिद्धान्तहरू रुचाउँथे। तिनको अन्तर्निहित मूल-तत्त्व र तिनले पछ्याएको सम्पूर्ण कुरामा, तिनी सत्यता पछ्याउने इसाई कहलिन योग्य छैनन्, परमेश्‍वरको घरको बफादार सेवक कहलिन त झनै योग्य छैनन्, किनभने तिनको पाखण्ड ज्यादै नै थियो, र तिनको विद्रोहीपन ज्यादै ठूलो थियो। तिनी प्रभु येशूको सेवकका रूपमा चिनिए पनि, तिनी स्वर्गको राज्यको प्रवेशद्वारमा प्रवेश गर्न पटक्कै योग्य थिएनन्, किनभने सुरुदेखि अन्त्यसम्मका तिनका कार्यहरूलाई धर्मी भन्न मिल्दैन। तिनलाई पाखण्डी र अधार्मिकता गर्ने, तर ख्रीष्टका लागि पनि काम गर्ने व्यक्तिका रूपमा मात्रै हेर्न सकिन्छ। तिनलाई दुष्ट व्यक्ति भन्न नमिले पनि, तिनलाई अधार्मिकता गर्ने मानिस भनेर भन्नु उचित हुन्छ। तिनले धेरै काम गरे, तर तिनलाई तिनले गरेको कामको मात्राका आधारमा मूल्याङ्कन गरिनु हुँदैन, बरु त्यसको गुणस्तर र सारका आधारमा मात्रै गरिनुपर्छ। यसरी मात्रै यस मामिलाको गहिराइसम्म पुग्न सम्भव हुन्छ। तिनी सधैँ “म काम गर्न सक्षम छु, म धेरैजसो मानिसभन्दा कुशल छु; म प्रभुको बोझलाई अरू कसैले नगर्ने ख्याल गर्छु, र मैले जति गहिरो पश्‍चात्ताप कसैले गर्दैन, किनभने ममाथि ठूलो ज्योति चम्किएको थियो, र मैले ठूलो ज्योति देखेको छु, त्यसैले मेरो पश्‍चात्ताप अरू कसैको भन्दा गहिरो छ” भनी विश्‍वास गर्थे। त्यस समयमा, तिनले आफ्नो हृदयमा सोचेको कुरा यही थियो। आफ्नो कामको अन्त्यमा, पावलले भने, “मैले लडाइँ लडेको छु, मैले दौडनुपर्ने दौड पूरा गरेको छु, र मेरो लागि धार्मिकताको मुकुट राखिएको छ।” तिनको लडाइँ, काम, र दौड पूर्ण रूपमा धार्मिकताको मुकुटका खातिर थिए, र तिनी सक्रिय रूपमा अघि बढेनन्। हुन त तिनी आफ्नो काममा झारा टार्दैनथे, तर तिनको काम केवल आफ्ना गल्तीहरू पूर्ति गर्न, आफ्नो विवेकको दोषारोपण पूर्ति गर्नका लागि मात्रै गरिएको थियो भनेर भन्न सकिन्छ। तिनको आशा भनेको आफूले तृष्णा गरेको धार्मिकताको मुकुट अझ चाँडो प्राप्त गर्न सकियोस् भन्नका लागि जतिसक्दो चाँडो आफ्नो काम सम्पन्न गर्ने, आफ्नो दौड पूरा गर्ने, र आफ्नो लडाइँ सकाउने मात्र थियो। तिनले तृष्णा गरेको कुरा आफ्ना अनुभवहरू र साँचो ज्ञानका साथ प्रभु येशूलाई भेट्नु थिएन, बरु जतिसक्दो चाँडो आफ्नो काम पूरा गर्नु थियो, ताकि प्रभु येशूलाई भेट्दा तिनले आफ्नो कामले कमाएको इनाम प्राप्त गर्न सकून्। तिनले आफ्नो कामलाई आफैलाई सान्त्वना दिन, र एक प्रकारको लेनदेनका रूपमा प्रयोग गरे, र भविष्यमा यसलाई मुकुटसँग साट्ने आशा गरे। तिनले पछ्याएको कुरा सत्यता वा परमेश्‍वर थिएन, मुकुट मात्रै थियो। यस्तो पछ्याइ कसरी मानकअनुरूप हुन सक्छ? तिनको मनसाय, तिनको काम, तिनले चुकाएको मूल्य, र तिनले बलिदान गरेका सबै कुरा—तिनका अद्भुत कल्पनाहरू ती सबैमा व्याप्त थिए, र तिनले पूर्णतया आफ्नै चाहनाहरूअनुसार काम गरे। तिनको सम्पूर्ण काममा, तिनले चुकाएको मूल्यमा अलिकति पनि तत्परता थिएन; तिनी केवल लेनदेनको हिसाबले त्यसो गरिरहेका थिए। तिनका बलिदानहरू इच्छापूर्वक आफ्नो कर्तव्यका खातिर गरिएका थिएनन्, बरु इच्छापूर्वक लेनदेन गर्ने आफ्नो उद्देश्य हासिल गर्न गरिएका थिए। के त्यस्ता बलिदानहरूको कुनै मूल्य हुन्छ? तिनका अशुद्ध बलिदानहरूलाई कसले अनुमोदन गर्छ र? त्यस्ता बलिदानहरूमा कसलाई रुचि हुन्छ? तिनको काम भविष्यका सपनाहरूले भरिएको थियो, अद्भुत योजनाहरूले भरिएको थियो, र यसमा मानव स्वभाव परिवर्तन गर्ने कुनै मार्ग थिएन। तिनी झूटो परोपकारले भरिएका थिए; तिनको कामले जीवन प्रदान गर्दैनथ्यो, बरु यो एउटा बनावटी शिष्टता थियो; यो लेनदेनमा आधारित थियो। यस्तो कामले मानिसलाई कसरी उसको मूल कर्तव्य पुनर्प्राप्त गर्ने मार्गतर्फ डोर्‍याउन सक्छ?

पत्रुसले पछ्याएका सबै कुरा परमेश्‍वरका अभिप्रायहरूअनुरूप थिए। उनले परमेश्‍वरका अभिप्रायहरूको सन्तुष्टि पछ्याए र उनी आफूले कष्ट र सङ्कष्ट भोग्नुपरे पनि, अझै परमेश्‍वरका अभिप्रायहरू पूरा गर्न इच्छुक थिए। परमेश्‍वरमा विश्‍वास गर्ने व्यक्तिको योभन्दा ठूलो पछ्याइ हुँदैन। पावलले पछ्याएको कुरा उसको आफ्नै देह, आफ्नै धारणाहरू अनि आफ्नै योजना र युक्तिहरूद्वारा दूषित भएको थियो। ऊ कुनै पनि हालतमा मानकअनुरूपको सृजित प्राणी थिएन; ऊ परमेश्‍वरका अभिप्रायहरू पूरा गर्न खोज्ने व्यक्ति थिएन। पत्रुसले आफूलाई परमेश्‍वरका योजनाबद्ध कार्यहरूको कृपामा छोड्नुलाई पछ्याए र उनले गरेको काम ठूलो नभए पनि, उनको पछ्याइपछाडिको उत्प्रेरणा र उनी हिँडेको मार्ग सही थियो; अर्थात्, उनले धेरै मानिस प्राप्त गर्न नसके पनि, सत्यताको मार्ग पछ्याउन सके। यसैकारण उनी मानकअनुरूपको सृजित प्राणी थिए भनेर भन्न सकिन्छ। आज, तँ कामदार नभए पनि, तैँले सृजित प्राणीको कर्तव्य पूरा गर्न र सबै कुरा परमेश्‍वरका योजनाबद्ध कार्यहरूको कृपामा छोड्नुलाई पछ्याउन सक्नुपर्छ। तँ परमेश्‍वरले भन्ने जुनसुकै कुराप्रति समर्पित हुन सक्नुपर्छ र सबै प्रकारका सङ्कष्ट र शोधन अनुभव गर्न सक्षम हुनुपर्छ अनि तैँले आफू कमजोर भए पनि, आफ्नो हृदयमा अझै पनि परमेश्‍वरलाई प्रेम गर्न सक्नुपर्छ। आफ्नो जीवनको जिम्मेवारी लिनेहरू सृजित प्राणीको कर्तव्य पूरा गर्न इच्छुक हुन्छन् र त्यस्ता मानिसहरूको पछ्याइपछाडिको दृष्टिकोण सही हुन्छ। परमेश्‍वरलाई आवश्यक पर्ने मानिसहरू यिनै हुन्। यदि तैँले धेरै काम गरिस् र अरूले तँबाट मार्गदर्शन प्राप्त गरे तर तँ आफै परिवर्तन भइनस् अनि कुनै गवाही दिइनस् वा तँसँग कुनै साँचो अनुभव भएन, जसले गर्दा तेरो जीवनको अन्त्यमा, तैँले गरेका कुनै पनि कुराले अझै गवाही दिँदैन भने, के तँ परिवर्तनबाट गुज्रेको व्यक्ति होस् र? के तँ सत्यता पछ्याउने व्यक्ति होस्? त्यसबेला, पवित्र आत्माले तँलाई प्रयोग गर्नुभयो तर जब उहाँले तँलाई प्रयोग गर्नुभयो, तब उहाँले काम गर्न प्रयोग गर्न सकिने तेरो भागलाई प्रयोग गर्नुभयो र उहाँले प्रयोग गर्न नसकिने तेरो भागलाई प्रयोग गर्नुभएन। यदि तैँले परिवर्तनहरू पछ्याएको भए, तँ प्रयोग गरिने प्रक्रियाको दौरान बिस्तारै सिद्ध पारिनेथिइस्। तैपनि तँ अन्ततः प्राप्त गरिन्छस् कि गरिँदैनस् भन्‍ने कुराका लागि पवित्र आत्मा पूर्णतया जिम्मेवार हुनुहुन्न—यो त तेरो पछ्याइ ठ्याक्कै कसरी अघि बढ्छ भन्‍ने कुरामा निर्भर हुन्छ। यदि तेरो व्यक्तिगत स्वभावमा कुनै परिवर्तनहरू हुँदैनन् भने, त्यो तेरो पछ्याइपछाडिको दृष्टिकोण गलत भएकाले गर्दा हो। यदि तँलाई कुनै इनाम दिइँदैन भने, त्यो तेरो आफ्नै समस्या हो, किनभने तँ आफैले सत्यता अभ्यास नगरेको होस् र तँ परमेश्‍वरका अभिप्रायहरू पूरा गर्न असक्षम छस्। र त्यसैले, तेरा व्यक्तिगत अनुभवहरूभन्दा महत्त्वपूर्ण कुरा कुनै छैन र तेरो व्यक्तिगत प्रवेशभन्दा महत्त्वपूर्ण कुरा कुनै छैन! कतिपय मानिसले अन्त्यमा यसो भन्नेछन्, “मैले तपाईँका लागि यति धेरै काम गरेको छु र मैले केही हासिल नगरेको भए पनि, कष्ट सहेको छु। के तपाईँ मलाई जीवनको फल खान स्वर्गमा प्रवेश गर्न दिन सक्नुहुन्न?” म कस्ता प्रकारका मानिसहरूलाई चाहन्छु तैँले जान्‍नैपर्छ; फोहोरीहरूलाई राज्यमा प्रवेश गर्ने अनुमति छैन, फोहोरीहरूलाई पवित्र भूमि अपवित्र बनाउने अनुमति छैन। तैँले धेरै काम गरेको, र धेरै वर्षसम्‍म खटेको हुन सक्‍ने भए तापनि, आखिरमा तँ अझै पनि अत्यन्तै फोहोरी हुन्छस्, र तैँले मेरो राज्यमा प्रवेश गर्न चाहनु स्वर्गको नीति-नियममा असहनीय हुन्छ! संसारको सृष्टि भएदेखि अहिलेसम्‍म, मेरो चापलुसी गर्नेहरूलाई मैले राज्यमा त्यति सहज रूपमा प्रवेश गर्न कहिल्यै दिएको छैन। यो स्वर्गीय नियम हो, र कसैले पनि यसलाई तोड्न सक्दैन! तैँले जीवन पछ्याउनैपर्छ। आज, सिद्ध पारिनेहरू पत्रुसजस्तै हुन्: तिनीहरू आफ्‍नै स्वभावमा परिवर्तनको पछि लाग्ने, र परमेश्‍वरको गवाही दिन र सृजित प्राणीका रूपमा आफ्‍नो कर्तव्य निर्वाह गर्न इच्‍छुक हुने मानिसहरू हुन्। यस्ता मानिसहरूलाई मात्र सिद्ध पारिनेछ। यदि तँ इनामहरूको मात्रै आश गर्छस्, र आफ्‍नो जीवन स्वभाव परिवर्तन गर्नुको पछि लाग्दैनस् भने, तेरा सबै प्रयासहरू व्यर्थ हुनेछन्—यो अपरिवर्तनीय सत्यता हो!

पत्रुस र पावलका सारहरूमा भएको भिन्‍नताबाट तैँले के बुझ्नुपर्छ भने जीवन नपछ्याउनेहरू सबै व्यर्थमा परिश्रम गर्छन्! परमेश्‍वरमा विश्‍वास गर्दा र परमेश्‍वरलाई पछ्याउँदा, तँसँग परमेश्‍वरलाई प्रेम गर्ने हृदय हुनैपर्छ, तैँले आफ्नो भ्रष्ट स्वभावलाई फाल्नैपर्छ, तैँले परमेश्‍वरका अभिप्रायहरूको सन्तुष्टिलाई पछ्याउनैपर्छ, र तैँले एउटा सृजित प्राणीको कर्तव्य पूरा गर्नैपर्छ। तँ परमेश्‍वरमा विश्‍वास गर्ने र उहाँलाई पछ्याउने हुनाले, तैँले सबै कुरा उहाँलाई नै चढाउनुपर्छ, र तैँले व्यक्तिगत छनौट वा मागहरू गर्नु हुँदैन, अनि तैँले परमेश्‍वरका अभिप्रायहरू सन्तुष्ट पार्नुपर्छ। तँ सृजित मानव भएको हुनाले, तँ आफूलाई सृष्टि गर्नुहुने प्रभुमा समर्पित हुनुपर्छ, किनभने तँ अन्तर्निहित रूपमा नै आफूलाई नियन्त्रण गर्न सक्दैनस्, र तँसँग तेरो आफ्नै भवितव्यलाई नियन्त्रण गर्ने कुनै अन्तर्निहित क्षमता छैन। तँ परमेश्‍वरमा विश्‍वास गर्ने व्यक्ति भएको हुनाले, तैँले पवित्रीकरण र परिवर्तन पछ्याउनुपर्छ। तँ एउटा सृजित प्राणी भएको हुनाले, तैँले आफ्नो कर्तव्य पालन गर्नुपर्छ, र आफ्नो स्थानमा रहनुपर्छ, साथै तैँले आफ्नो कर्तव्यलाई नाघ्नै हुँदैन। यो तँलाई बाँध्न, वा धर्मसिद्धान्तमार्फत तँलाई दबाउनका लागि होइन, बरु यो त्यो मार्ग हो जसद्वारा तैँले आफ्नो कर्तव्य निर्वाह गर्न सक्छस्, र यो धार्मिकता गर्नेहरू सबैले हासिल गर्न सक्छन्—र हासिल गर्नुपर्छ। यदि तैँले पत्रुस र पावलका सारहरूलाई तुलना गरिस् भने, तैँले कसरी पछ्याउनुपर्छ भन्‍ने तँलाई थाहा हुनेछ। पत्रुस र पावल हिँडेका मार्गहरूमध्ये, एउटा सिद्ध पारिने मार्ग हो, र अर्को हटाइने मार्ग हो; पत्रुस र पावलले दुई फरक मार्गलाई प्रतिनिधित्व गर्छन्। दुवैले पवित्र आत्माको काम प्राप्त गरेका, दुवैले पवित्र आत्माको प्रबोधन र ज्योति प्राप्त गरेका, र दुवैले प्रभु येशूद्वारा आफूलाई सुम्पिएको कुरा स्वीकार गरेका भए पनि, तिनीहरू प्रत्येकमा फलेको फल एउटै थिएन: एक जनाले साँच्चै फल फलाए, र अर्कोले फलाएनन्। तिनीहरूका सारहरू, तिनीहरूले गरेको काम, तिनीहरूद्वारा बाहिरी रूपमा व्यक्त गरिएका कुरा, र तिनीहरूका अन्तिम परिणामहरूबाट, तैँले आफूले कुन मार्ग लिनुपर्छ, आफूले कुन मार्गमा हिँड्ने छनौट गर्नुपर्छ भन्‍ने कुरा बुझ्नुपर्छ। तिनीहरू प्रस्ट रूपमा दुई फरक मार्गमा हिँडे। पावल र पत्रुस, तिनीहरू प्रत्येक मार्गका सर्वोत्कृष्ट उदाहरण थिए, त्यसैले सुरुदेखि नै तिनीहरूलाई उदाहरणका रूपमा खडा गरियो। पावलका अनुभवहरूका मुख्य बुँदाहरू के-के हुन्, र तिनी किन सफल भएनन्? पत्रुसका अनुभवहरूका मुख्य बुँदाहरू के-के हुन्, अनि तिनले कसरी सिद्ध पारिने अनुभव गरे? यदि तैँले तिनीहरू प्रत्येकले वास्ता गरेका कुराहरूलाई तुलना गरिस् भने, परमेश्‍वर ठ्याक्कै कस्तो प्रकारको व्यक्ति चाहनुहुन्छ, परमेश्‍वरका अभिप्रायहरू के हुन्, परमेश्‍वरको स्वभाव के हो, अन्ततः कस्तो प्रकारको व्यक्तिलाई सिद्ध पारिनेछ, र कस्तो प्रकारको व्यक्तिलाई सिद्ध पारिनेछैन भन्‍ने कुरा पनि तँलाई थाहा हुनेछ; सिद्ध पारिनेहरूको स्वभाव कस्तो हुन्छ, र सिद्ध नपारिनेहरूको स्वभाव कस्तो हुन्छ भन्‍ने तँलाई थाहा हुनेछ—यी सारका समस्याहरू पत्रुस र पावलका अनुभवहरूमा देख्न सकिन्छ। परमेश्‍वरले यावत् थोक सृष्टि गर्नुभयो, त्यसकारण उहाँले सबै सृष्टिलाई उहाँको प्रभुत्वमा आउने र उहाँको प्रभुत्वमा समर्पित हुने तुल्याउनुहुन्छ; उहाँले सबै थोकमाथि शासन गर्नुहुनेछ, ताकि सबै थोक उहाँकै हातमा होऊन्। जीवजन्तु, वनस्पति, मानवजाति, पहाडपर्वत र नदीनाला, अनि तालतलैयालगायत सबै सृष्टि—यावत् थोक उहाँको प्रभुत्वमा आउनैपर्छ। आकाशका यावत् थोक र जमिनका यावत् थोक उहाँको प्रभुत्वमा आउनैपर्छ। तिनीहरूसँग कुनै विकल्‍प हुन सक्दैन र सबै उहाँको योजनाबद्ध कार्यमा समर्पित हुनैपर्छ। यो परमेश्‍वरले निर्धारित गर्नुभएको थियो, र यो परमेश्‍वरको अख्‍तियार हो। परमेश्‍वरले नै सबै थोकमाथि शासन गर्नुहुन्छ र यावत् थोकलाई व्यवस्थित हुने, साथै परमेश्‍वरका चाहनाअनुसार हरेकलाई तिनको प्रकारअनुसार वर्गीकृत हुने र प्रत्येकलाई आ-आफ्नो स्थानमा रहने तुल्याउनुहुन्छ। जति नै ठूलो भए पनि कुनै पनि चीजले परमेश्‍वरलाई उछिन्‍न सक्दैन, परमेश्‍वरले सृष्टि गर्नुभएको मानवजातिलाई नै सबै थोकले सेवा गर्छन्, र कुनैले पनि परमेश्‍वरको विरुद्ध विद्रोह गर्ने वा परमेश्‍वरबाट कुनै माग गर्ने आँट गर्दैन। त्यसकारण, सृजित प्राणीका रूपमा मानिसले पनि मानिसको कर्तव्य पूरा गर्नैपर्छ। चाहे मानिस यावत् थोकमाझ मालिक होस् वा यावत् थोकको अभिरक्षक, यावत् थोकमाझ उसको हैसियत जति उच्‍च भए तापनि, ऊ अझै परमेश्‍वरको प्रभुत्वमा रहेको सानो मानव मात्र हो; ऊ सानो मानव, सृजित प्राणीभन्दा बढी अरू केही होइन, र ऊ परमेश्‍वरभन्दा माथि कहिल्यै हुनेछैन। सृजित प्राणीका रूपमा, मानिसले सृष्टिकर्तालाई जान्न र सृजित प्राणीको कर्तव्य पूरा गर्न खोज्नुपर्छ, र सबैभन्दा महत्त्वपूर्ण रूपमा, अरू कुनै छनौटहरू बिलकुलै नगरी परमेश्‍वरलाई प्रेम गर्न खोज्नुपर्छ, किनभने परमेश्‍वर मानिसको प्रेमको योग्य हुनुहुन्छ। परमेश्‍वरलाई प्रेम गर्नुको पछि लाग्नेहरूले कुनै पनि व्यक्तिगत लाभ वा व्यक्तिगत आशाहरू पछ्याउनु हुँदैन; पछ्याउने सबैभन्दा सही तरिका यही हो। यदि तैँले सत्यता नै पछ्याउँछस् भने, यदि तैँले सत्यता नै अभ्यास गर्छस् भने, र यदि तैँले आफ्‍नो स्वभावमा परिवर्तन हासिल गर्छस् भने, तँ हिँड्ने मार्ग सही छ। यदि तँ देहका आशिष्‌हरू पछ्याउँछस्, र तेरा आफ्नै धारणाहरूको सत्यता अभ्यास गर्छस् भने, र यदि तेरो स्वभावमा बिलकुलै परिवर्तन आएको छैन, र देहमा हुनुभएका परमेश्‍वरप्रति तँ पटक्कै समर्पित छैनस्, र तँ अझै अस्पष्टतामै जिउँछस् भने, तैँले जे पछ्याउँछस् त्यसले तँलाई अवश्य नै नरकमा लैजानेछ, किनभने तैँले हिँड्ने मार्ग असफलताको मार्ग हो। तँलाई सिद्ध पारिनेछ कि हटाइनेछ भन्‍ने कुरा तेरो आफ्‍नै पछ्याइमा निर्भर हुन्छ, भन्‍नुको अर्थ के पनि हो भने, सफलता वा असफलता व्यक्ति हिँड्ने मार्गमै निर्भर हुन्छ।


परमेश्‍वरको काम र मानिसको काम

मानिसको कति काम पवित्र आत्माको काम हो र कति चाहिँ मानिसको अनुभव हो? मानिसहरूले यी प्रश्‍नहरू अझै पनि बुझ्दैनन् भनी भन्‍न सकिन्छ, र तिनीहरूले पवित्र आत्माको कामको सिद्धान्तहरू बुझेका छैनन् त्यसकारण त्यसो भएको हो। जब म “मानिसको काम” भन्‍छु, निश्‍चय नै मैले जोसँग पवित्र आत्माको काम छ वा पवित्र आत्माद्वारा प्रयोग गरिएका मानिसहरूलाई उल्लेख गरिरहेको हुन्छु। मैले मानिसको इच्छाबाट उत्पन्‍न भएको कामलाई उल्लेख गरेको होइनँ, तर प्रेरितहरू, सेवकहरू, वा पवित्र आत्माको कामको क्षेत्रभित्र पर्ने साधारण दाजुभाइ तथा दिदीबहिनीहरूको कामलाई उल्लेख गरेको हो। यहाँ “मानिसको काम” ले देहधारी परमेश्‍वरको कामलाई बुझाउँदैन, तर पवित्र आत्माले मानिसहरूमा प्रदर्शन गर्नुहुने कामका सिद्धान्तहरू र क्षेत्रलाई बुझाउँछ। यी सिद्धान्तहरू पवित्र आत्माको कामका सिद्धान्तहरू र क्षेत्रहरू भए तापनि, यिनीहरू देहधारी परमेश्‍वरको कामका सिद्धान्तहरू र क्षेत्रजस्तै होइनन्। मानिसको काममा मानिसको सार र सिद्धान्तहरू हुन्छन्, र परमेश्‍वरको काममा परमेश्‍वरको सार र सिद्धान्तहरू हुन्छन्।

पवित्र आत्माको प्रवाहमा गरिएको काम चाहे परमेश्‍वरको आफ्नै काम होस् वा प्रयोग गरिएका मानिसहरूको काम होस्, त्यो काम पवित्र आत्माको काम हो। परमेश्‍वर स्‍वयम्‌को सारतत्त्व आत्मा हुनुहुन्छ, जसलाई पवित्र आत्मा वा सात गुणा प्रबल आत्मा भन्‍न सकिन्छ। जे भए तापनि, तिनीहरू परमेश्‍वरका आत्मा हुन्, यद्यपि परमेश्‍वरका आत्मालाई फरक युगहरूमा फरक नामले सम्बोधन गरिएको छ। उहाँहरूको सार एउटै हो। त्यसैले, परमेश्‍वर स्‍वयम्‌को काम नै पवित्र आत्माको काम हो, साथै देहधारी परमेश्‍वरको काम पवित्र आत्माले गर्नुहुने कामबाहेक अरू केही होइन। प्रयोग गरिएका मानिसहरूले गर्ने काम पनि पवित्र आत्माको काम नै हो। तैपनि, परमेश्‍वरको काम पवित्र आत्माको पूर्ण अभिव्यक्ति हो, जुनचाहिँ पूर्णतया साँचो हुन्छ, तर प्रयोग भइरहेका मानिसहरूको काममा थुप्रै मानवीय कुराहरू मिसिएका हुन्छन्, र ती पवित्र आत्माको प्रत्यक्ष अभिव्यक्ति होइनन्, त्यो उहाँको पूर्ण अभिव्यक्ति हुने कुरा त परै जाओस्। पवित्र आत्माको काम अनेक छन् र कुनै सर्तहरूद्वारा सीमित छैनन्। पवित्र आत्माको काम फरक मानिसहरूमा फरक-फरक छन्; त्यसले फरक सारतत्त्व प्रकट गर्छ, र यो युग र देश अनुसार फरक हुन्छ। निश्‍चय नै, पवित्र आत्माले फरक तरिकाले र विभिन्‍न सिद्धान्तहरू अनुसार काम गर्नुभए तापनि यो काम जसरी गरिए पनि वा जुनसुकै मानिसहरूमा गरिएको भए पनि त्यसको सारतत्त्व सधैँ फरक हुन्छन्; फरक मानिसहरूमा गरिने सबै कामको फरक-फरक सिद्धान्तहरू हुन्छन्, र ती सबैले आफ्नो उद्देश्यको सारतत्त्व प्रतिनिधित्व गर्न सक्छ। यसो हुनुको कारण चाहिँ पवित्र आत्माको काम क्षेत्रको हिसाबले पूर्णतया निर्दिष्ट छ र पूर्णतया मापन गर्न सकिन्छ। देहधारण हुनुभएको शरीरमा गरिएको काम मानिसहरूमा गरिएको काम जस्तै हुँदैन, र जुन व्यक्तिमा काम गरिन्छ उसको योग्यता अनुसार काम फरक हुन्छ। देहधारी शरीरमा गरिने काम मानिसहरूमा गरिने काम होइन, र यो काम मानिसहरूमा गरिने काम जस्तै होइन। संक्षिप्तमा, काम जसरी गरिने भए तापनि फरक वस्तुमा गरिने काम कहिल्यै उही हुँदैनन्, र उहाँले काम गर्नुहुने मानिसहरूको स्थिति र प्रवृत्ति अनुसार उहाँले काम गर्नुहुने सिद्धान्तहरू फरक-फरक हुन्छन्। पवित्र आत्माले मानिसहरूमा अन्तर्निहित सारको आधारमा फरक-फरक काम गर्नुहुन्छ र उनीहरूको सारतत्त्वभन्दा ज्यादा हुने गरी उहाँले तिनीहरूलाई माग गर्नुहुन्‍न, न त उहाँले उनीहरूको अन्तर्निहित क्षमतालाई नाघ्‍ने गरी काम गर्नुहुन्छ। त्यसैले, मानिसमा गरिने पवित्र आत्माको कामले मानिसहरूलाई कामको उद्देश्यको सार देख्‍ने तुल्याउँछ। मानिसको अन्तर्निहित सार परिवर्तन हुँदैन; उसको अन्तर्निहित क्षमता सीमित हुन्छ। पवित्र आत्माले मानिसहरूलाई प्रयोग गर्नुहुन्छ वा उनीहरूको योग्यताको सीमितता अनुसार उनीहरूमा काम गर्नुहुन्छ, ताकि त्यसबाट उनीहरूले फाइदा लिन सकून्। जब प्रयोग गरिएका मानिसहरूमा पवित्र आत्माले काम गर्नुहुन्छ, तब ती मानिसहरूको क्षमता र अन्तर्निहित योग्यता प्रस्फुटन हुन्छन्, रोकिएका हुँदैनन्। उनीहरूको अन्तर्निहित योग्यता कामको सेवामा प्रयोग गरिएको हुन्छ। यसलाई यसो भन्‍न सकिन्छ कि उहाँले आफ्नो काममा प्रयोग गर्न सकिने मानिसहरूको भागहरूलाई प्रयोग गर्नुहुन्छ, ताकि कामको परिणामहरू प्राप्‍त गर्न सकियोस्। यसको विपरीत, देहधारी शरीरमा गरिने कामले प्रत्यक्ष रूपमा आत्माको काम व्यक्त गर्छ र त्यसलाई मानिसको मन र सोचविचारले दूषित बनाएको हुँदैन; न त मानिसहरूको वरदानहरूले न त मानिसको अनुभवले वा मानिसको जन्मसिद्ध अवस्थाले नै त्यसलाई पहुँच गर्न सक्छ। पवित्र आत्माका सबै असङ्ख्य कामको अर्थ मानिसलाई फाइदा पुर्‍याउनु र सुसज्‍जित पार्नु हो। जे भए तापनि, कतिपय मानिसहरू सिद्ध तुल्याइएका हुन्छन् भने कतिपयमा चाहिँ सिद्धताको अवस्था हुँदैन, जसको अर्थ उनीहरूलाई सिद्ध तुल्याउन सकिँदैन र उनीहरूलाई मुक्ति दिन निकै कठिन हुन्छ, र उनीहरूसँग पवित्र आत्माको काम भएको हुन सक्‍ने भए तापनि, उनीहरूलाई अन्तमा हटाइन्छ। पवित्र आत्माको काम मानिसहरूलाई सुसज्‍जित पार्नुको लागि भए तापनि, तैपनि पवित्र आत्माको काम भएका सबै जना पूर्ण रूपमा सिद्ध बनाइनेछन् भनी भन्‍न सकिँदैन, किनकि धेरै मानिसहरूले अनुसरण गरिरहेको मार्ग उनीहरूलाई सिद्ध बनाउने मार्ग होइन। उनीहरूसँग पवित्र आत्माको एकपक्षीय काम मात्र छ, तर न त उनीहरूसँग मानवीय सहकार्यको कुनै कुरा छ, न त उनीहरूको मानवीय अनुसरण नै सही छ। त्यसैले, यी मानिसहरूमा गरिने पवित्र आत्माको कामले सिद्ध तुल्याइएका मानिसहरूलाई सेवा पुर्‍याउँछ। पवित्र आत्माको कामलाई मानिसहरूले प्रत्यक्ष रूपमा देख्‍न सक्दैनन्, न त मानिसहरूले त्यसलाई प्रत्यक्ष रूपमा स्पर्श नै गर्न सक्छन्। यसलाई केवल कामको वरदान पाएकाहरूले मात्र व्यक्त गर्न सक्छन्, अर्थात् मानिसहरूको अभिव्यक्तिहरूद्वारा पवित्र आत्माको काम अनुयायीहरूलाई प्रदान गरिन्छ।

पवित्र आत्माको काम धेरै प्रकारका मानिस र धेरै वटा फरक-फरक अवस्थामार्फत सम्पन्न र पूरा हुन्छ। देहधारी परमेश्‍वरको कामले एउटा पूरै युगको कामलाई प्रतिनिधित्व गर्न सक्ने, र एउटा पूरै युगमा मानिसहरूको प्रवेशलाई प्रतिनिधित्व गर्न सक्ने भए पनि, मानिसहरूको प्रवेशका विवरणहरूमा गरिने काम अझै पनि पवित्र आत्माद्वारा प्रयोग गरिएका मानिसहरूद्वारा गरिनुपर्छ, देहधारी परमेश्‍वरद्वारा होइन। त्यसकारण, परमेश्‍वरको काम वा परमेश्‍वरको आफ्नै सेवकाइ भनेको परमेश्‍वरको देहधारी शरीरको काम हो, जुन मानिसले उहाँको सट्टामा गर्न सक्दैन। पवित्र आत्माको काम फरक-फरक प्रकारका धेरै मानिसमार्फत पूरा हुन्छ; कुनै एक व्यक्तिले पूर्ण रूपमा यो हासिल गर्न सक्दैन, र कुनै एक व्यक्तिले यसलाई पूर्ण रूपमा प्रस्ट्याउन सक्दैन। मण्डलीहरूको अगुवाइ गर्नेहरू पनि पवित्र आत्माको कामलाई पूर्ण रूपमा प्रतिनिधित्व गर्न सक्दैनन्; तिनीहरू अगुवाइको केही काम मात्र गर्न सक्छन्। तसर्थ पवित्र आत्माको कामलाई तीन भागमा विभाजन गर्न सकिन्छ: परमेश्‍वरको आफ्नै काम, प्रयोग गरिएका मानिसहरूको काम, र पवित्र आत्माको प्रवाहमा भएका सबैमा गरिने काम। परमेश्‍वरको आफ्नै काम भनेको सम्पूर्ण युगलाई अगुवाइ गर्नु हो; प्रयोग गरिएकाहरूको काम भनेको परमेश्‍वरले आफ्नो काम गरिसक्नुभएपछि परमेश्‍वरका सबै अनुयायीलाई अगुवाइ गर्न पठाइनु वा कार्यभार दिइनु हो, र परमेश्‍वरको कामसँग सहकार्य गर्ने यिनीहरू नै हुन्; प्रवाहमा भएकाहरूमा पवित्र आत्माद्वारा गरिने काम भनेको उहाँको आफ्नै सबै कामलाई कायम राख्नु हो, अर्थात्, उहाँको सम्पूर्ण व्यवस्थापन र उहाँको गवाहीलाई कायम राख्नु, र त्यो सँगसँगै सिद्ध पार्न सकिनेहरूलाई सिद्ध पार्नु हो। यी तीन वटै भाग मिलेर पवित्र आत्माको पूर्ण काम बन्छ, तर परमेश्‍वर स्वयम्‌को कामविना, व्यवस्थापनको कार्य पूर्ण रूपमा ठप्प हुनेछ। परमेश्‍वर स्वयम्‌को काम भनेको सम्पूर्ण मानवजातिसँग सम्बन्धित काम हो, र यसले सम्पूर्ण युगको कामलाई पनि प्रतिनिधित्व गर्छ, जसको अर्थ परमेश्‍वरको आफ्नै कामले पवित्र आत्माको कामको हरेक गतिशीलता र प्रवृत्तिलाई प्रतिनिधित्व गर्छ, जबकि प्रेरितहरूको काम परमेश्‍वरको आफ्नै कामपछि आउँछ र त्यसले यसलाई निरन्तरता दिन्छ, र त्यसले युगलाई अगुवाइ गर्दैन, न त यसले एउटा पूरै युगमा पवित्र आत्माको कामका प्रवृत्तिहरूलाई नै प्रतिनिधित्व गर्छ। तिनीहरू मानिसले गर्नुपर्ने काम मात्र गर्छन्, जसको व्यवस्थापनको कार्यसँग कुनै सरोकार हुँदैन। परमेश्‍वरले स्वयम्ले गर्ने काम व्यवस्थापनको कार्यभित्रको एउटा परियोजना हो। मानिसको काम भनेको प्रयोग गरिएका मानिसहरूले निर्वाह गर्ने कर्तव्य मात्र हो, र यो व्यवस्थापनको कार्यसँग असम्बन्धित हुन्छ। ती दुवै पवित्र आत्माको काम हुनुको बाबजुद, कामका पहिचान र प्रतिनिधित्वहरूमा हुने भिन्नताहरूका कारण, परमेश्‍वरको आफ्नै काम र मानिसको कामका बीचमा स्पष्ट र सारगत भिन्नताहरू रहेका छन्। यसबाहेक, पवित्र आत्मा फरक-फरक पहिचान भएका पात्रहरूमा फरक-फरक मात्रामा काम गर्नुहुन्छ। पवित्र आत्माको कामका सिद्धान्तहरू र दायरा यिनै हुन्।

मानिसको कामले उसको अनुभव र उसको मानवतालाई सङ्केत गर्छ। मानिसले जे प्रदान गर्छ र ऊ जे काम गर्छ त्यसले उसलाई प्रतिनिधित्व गर्छ। मानिसको अन्तर्दृष्टि, मानिसको तार्किक सोचाइ, मानिसको तर्क, र उसको प्रचुर कल्पना सबै उसको काममा समावेश हुन्छन्। मानिसको अनुभवले विशेष गरी उसको कामलाई सङ्केत गर्न सक्छ, र मानिसले जे अनुभव गर्छ त्यो उसको काममा प्रतिविम्बित हुनेछ। मानिसको कामले उसको अनुभवलाई व्यक्त गर्न सक्छ। जब कतिपय मानिसले नकारात्मक रूपमा अनुभव गर्छन्, तब तिनीहरूको सङ्‍गतिको अधिकांश भाषामा नकारात्मक तत्त्वहरू समावेश हुन्छन्। यदि केही समयका लागि तिनीहरूको अनुभव सकारात्मक छ र तिनीहरूसँग सकारात्मक पक्षमा अत्यन्तै स्पष्ट मार्ग छ भने, तिनीहरूको सङ्‍गति निकै उत्साहजनक हुनेछ, र मानिसहरूले तिनीहरूबाट सकारात्मक प्रबन्धहरू प्राप्त गर्न सक्छन्। यदि कुनै कामदार केही समयका लागि नकारात्मक बन्छ भने, उसको सङ्‍गतिले सधैँ नकारात्मक तत्त्वहरू बोक्नेछ। यस प्रकारको सङ्‍गतिले मानिसहरूलाई गिराउँछ; मानिसहरूले आफूले सङ्गति गरेपछि अचेत रूपमा निराश हुन थाल्नेछन्। अनुयायीहरूको स्थिति अगुवाको स्थितिअनुसार परिवर्तन हुन्छ। कुनै कामदार भित्र जस्तो हुन्छ, ऊ त्यही कुरा व्यक्त गर्छ, र पवित्र आत्माको काम अक्सर मानिसको स्थितिसँगै परिवर्तन हुन्छ। उहाँ मानिसहरूको अनुभवअनुसार काम गर्नुहुन्छ र तिनीहरूलाई जबरजस्ती गर्नुहुन्न, बरु मानिसहरूलाई तिनीहरूको सामान्य अनुभव प्रक्रियाअनुसार मागहरू गर्नुहुन्छ। यसो भन्नुको अर्थ मानिसको सङ्‍गति परमेश्‍वरको वचनभन्दा फरक हुन्छ। मानिसहरूले सङ्‍गति गर्दा, तिनीहरू आफ्ना व्यक्तिगत अन्तर्दृष्टि र अनुभवका बारेमा सङ्‍गति गर्छन्, र परमेश्‍वरको कामका आधारमा आफ्ना अन्तर्दृष्टि र अनुभव व्यक्त गर्छन्। तिनीहरूको जिम्मेवारी भनेको परमेश्‍वरले काम गर्नुभएपछि वा बोल्नुभएपछि तिनीहरूले त्यसको के अभ्यास गर्नुपर्छ र केमा प्रवेश गर्नुपर्छ भनी पत्ता लगाउनु, र त्यसपछि त्यो कुरा अनुयायीहरूलाई प्रदान गर्नु हो। त्यसकारण, मानिसको कामले उसको प्रवेश र अभ्यासलाई प्रतिनिधित्व गर्छ। अवश्य नै, यस्तो काममा मानवका पाठहरू र अनुभव वा केही मानवीय विचार मिसिएका हुन्छन्। पवित्र आत्माले जसरी काम गर्नुभए पनि, चाहे त्यो मानिसमा होस् वा देहधारी परमेश्‍वरमा होस्, कामदारहरू सधैँ आफू जे हो त्यही व्यक्त गर्छन्। काम पवित्र आत्माले गर्ने भए पनि, काम मानिस अन्तर्निहित रूपमा जे हो त्यसैमा आधारित हुन्छ, किनभने पवित्र आत्मा जगविना काम गर्नुहुन्न। अर्को शब्दमा भन्नुपर्दा, पवित्र आत्मा कुनै आधारविना काम गर्नुहुन्न—उहाँ सधैँ खास परिस्थितिहरू र वास्तविक अवस्थाहरूअनुसार काम गर्नुहुन्छ। यसरी मात्र मानिसको स्वभावलाई रूपान्तरण गर्न र उसका पुराना धारणाहरू र पुराना विचारहरूलाई परिवर्तन गर्न सकिन्छ। मानिसले जे देख्छ, अनुभव गर्छ र कल्पना गर्न सक्छ, ऊ त्यही नै व्यक्त गर्छ; यो कुनै धर्मसिद्धान्त वा धारणा नै भए पनि, यो उसको दिमागको पहुँचभित्रको कुरा हो। मानिसको कामले मानिसको अनुभवको दायरा, मानिसले देख्ने कुरा, मानिसले कल्पना गर्न वा सोच्न सक्ने कुराभन्दा माथि हुँदैन, चाहे त्यो काम जतिसुकै ठूलो किन नहोस्। परमेश्‍वरले व्यक्त गर्ने भनेको त्यो उहाँ स्वयम् जे हुनुहुन्छ त्यही नै हो, र यो मानिसद्वारा प्राप्त गर्न सकिँदैन—अर्थात्, मानिसको सोचाइको पहुँचभन्दा बाहिर छ। उहाँ सम्पूर्ण मानवजातिलाई अगुवाइ गर्ने आफ्नो काम व्यक्त गर्नुहुन्छ, र यो मानव अनुभवका विवरणहरूसँग असम्बन्धित छ, बरु उहाँको आफ्नै व्यवस्थापनसँग सम्बन्धित छ। मानिसले व्यक्त गर्ने भनेको उसको अनुभव हो, जबकि परमेश्‍वरले व्यक्त गर्ने भनेको उहाँको सत्त्व हो, जुन उहाँको अन्तर्निहित स्वभाव हो, र यो मानिसको पहुँचभन्दा बाहिर हुन्छ। मानिसको अनुभव भनेको परमेश्‍वरले आफ्नो सत्त्व व्यक्त गर्नुभएको आधारमा उसले प्राप्त गरेको अन्तर्दृष्टि र ज्ञान हो। यस्ता अन्तर्दृष्टि र ज्ञानलाई मानिसको सत्त्व भनिन्छ, र ती मानिसको अन्तर्निहित स्वभाव र क्षमताका आधारमा व्यक्त गरिन्छन्—यसैकारण तिनलाई मानिसको सत्त्व भनिन्छ। मानिस आफूले अनुभव गर्ने र देख्ने कुरा सङ्‍गति गर्न सक्षम हुन्छ। कसैले पनि आफूले अनुभव नगरेको, नदेखेको, वा आफ्नो सोचाइ पुग्न नसक्ने कुरा सङ्‍गति गर्न सक्दैन, जुन तिनीहरूभित्र नभएका कुराहरू हुन्। यदि मानिसले व्यक्त गर्ने कुरा उसले अनुभव नगरेको कुरा हो भने, त्यो उसको कल्पना वा कुनै धर्मसिद्धान्त हो। छोटकरीमा भन्नुपर्दा, त्यस्ता शब्दहरूमा कुनै पनि वास्तविकता हुँदैन। यदि तँ समाजका कुराहरूसँग कहिल्यै सम्पर्कमा आइनस् भने, तैँले समाजका जटिल सम्बन्धहरूलाई स्पष्ट रूपमा सङ्‍गति गर्न सक्नेथिइनस्। यदि तेरो परिवार नै थिएन भने, अरूले पारिवारिक मामिलाहरूका बारेमा कुरा गर्दा, तिनीहरूले भनेका धेरैजसो कुरा तैँले बुझ्नेथिइनस्। त्यसकारण, मानिस जे सङ्‍गति गर्छ र ऊ जे काम गर्छ त्यसले उसको भित्री सत्त्वलाई प्रतिनिधित्व गर्छ। यदि कसैले सजाय र न्यायका बारेमा आफ्नो बुझाइ सङ्‍गति गर्‍यो, तर तँसँग त्यसको कुनै अनुभव थिएन भने, तैँले उसको ज्ञानलाई नकार्ने आँट गर्नेथिइनस्, त्यसमा शतप्रतिशत विश्‍वस्त हुने आँट त झनै गर्नैथिइनस्। किनभने उसको सङ्‍गति तैँले कहिल्यै अनुभव नगरेको, तैँले कहिल्यै थाहा नपाएको कुरा हो, र तेरो दिमागले त्यो कल्पना गर्न सक्दैन। उसको ज्ञानबाट, तैँले भविष्यमा सजाय र न्याय भोग्ने मार्ग मात्र प्राप्त गर्न सक्छस्। तर यो धर्मसैद्धान्तिक ज्ञानको मार्ग मात्र हुन सक्छ; यसले तेरो आफ्नै बुझाइको स्थान लिन सक्दैन, तेरो अनुभवको त स्थान त झनै लिन सक्दैन। सायद तँलाई उसको बुझाइ अत्यन्तै सही छ भन्‍ने लाग्छ, तर तेरो आफ्नै अनुभवमा, तैँले यो धेरै हिसाबले अव्यवहार्य पाउँछस्। सायद तँलाई उसको केही बुझाइ पूर्ण रूपमा अव्यवहार्य छ भन्‍ने लाग्छ; त्यो बेला तँ त्यसबारे धारणाहरू पाल्छस्, र तैँले त्यसलाई स्वीकार गरे पनि अनिच्छापूर्वक मात्र स्विकार्छस्। तर तेरो आफ्नै अनुभवमा, जुन ज्ञानबाट तैँले धारणाहरू प्राप्त गरिस् त्यो तेरो अभ्यासको मार्ग बन्छ, र तैँले जति बढी अभ्यास गर्छस्, तैँले आफूले सुनेका वचनहरूको साँचो मूल्य र अर्थ त्यति नै बढी बुझ्छस्। तैँले आफ्नै अनुभव प्राप्त गरेपछि, तैँले आफूले अनुभव गरेको कुराका बारेमा तँसँग हुनुपर्ने ज्ञानका बारेमा कुरा गर्न सक्छस्। यसका साथै, तैँले कसको ज्ञान वास्तविक र व्यावहारिक छ अनि कसको ज्ञान धर्मसिद्धान्तमा आधारित र मूल्यहीन छ भनेर पनि खुट्ट्याउन सक्छस्। त्यसकारण, तैँले बाँड्ने ज्ञान सत्यताअनुरूप छ कि छैन भन्‍ने कुरा सबैभन्दा बढी तँसँग त्यसको व्यावहारिक अनुभव छ कि छैन भन्‍ने कुरामा निर्भर हुन्छ। तेरो अनुभवमा जहाँ सत्यता छ, त्यहाँ तेरो ज्ञान व्यावहारिक र मूल्यवान् हुनेछ। तेरो अनुभवमार्फत, तैँले खुट्ट्याउने क्षमता र अन्तर्दृष्टि प्राप्त गर्न, आफ्नो ज्ञान बढाउन, र तैँले आफूलाई कसरी आचरणमा ढाल्नुपर्छ भन्‍ने बारेमा आफ्नो बुद्धि र सामान्य ज्ञान बढाउन पनि सक्छस्। सत्यता नभएका मानिसहरूले बाँड्ने ज्ञान जतिसुकै उच्च भए पनि त्यो धर्मसिद्धान्त हो। यस प्रकारको व्यक्ति देहका मामिलाहरूमा निकै बुद्धिमानी हुन पनि सक्छ तर आत्मिक मामिलाहरूका सम्बन्धमा उसमा खुट्ट्याउने क्षमता हुँदैन। किनभने त्यस्ता मानिसहरूसँग आत्मिक मामिलाहरूको कुनै अनुभव नै हुँदैन। यिनीहरू आत्मिक मामिलाहरूमा प्रबोधित नभएका र आत्मिक बुझाइ नभएका मानिस हुन्। तैँले ज्ञानको जुनसुकै पक्षका बारेमा कुरा गरे पनि, यदि त्यो तेरो सत्त्व हो भने, त्यो तेरो व्यक्तिगत अनुभव हो, तेरो वास्तविक ज्ञान हो। धर्मसिद्धान्तको मात्र कुरा गर्ने मानिसहरू—अर्थात् सत्यता वा वास्तविकता दुवै नभएका मानिसहरू—ले छलफल गर्ने कुरालाई पनि तिनीहरूको सत्त्व भन्न सकिन्छ, किनभने तिनीहरू गहिरो चिन्तनमार्फत मात्र आफ्नो धर्मसिद्धान्तमा पुगेका हुन्छन् र यो तिनीहरूको गहिरो मननको नतिजा हो। तैपनि यो धर्मसिद्धान्त मात्र हो, एउटा कल्पनाभन्दा बढी केही होइन! सबै प्रकारका मानिसहरूका अनुभवहरूले तिनीहरूभित्रका कुराहरूलाई प्रतिनिधित्व गर्छन्। कुनै आत्मिक अनुभव नभएको व्यक्तिले न त सत्यतासम्बन्धी ज्ञानका बारेमा, न त विभिन्न आत्मिक कुरासम्बन्धी सही ज्ञानका बारेमा नै कुरा गर्न सक्छ। मानिस भित्री रूपमा जे हो ऊ त्यही नै व्यक्त गर्छ—यो निश्‍चित हो। यदि कसैले आत्मिक कुराहरूको ज्ञान र सत्यताको ज्ञान प्राप्त गर्न चाहन्छ भने, उसमा व्यावहारिक अनुभव हुनैपर्छ। यदि तँ मानव जीवनको सामान्य ज्ञानका बारेमा स्पष्ट रूपमा बोल्न सक्दैनस् भने, तँ आत्मिक कुराहरूका बारेमा कुरा गर्न झन् कति कम सक्षम हुनेछस्? मण्डलीहरूको अगुवाइ गर्न, मानिसहरूलाई जीवन आपूर्ति गर्न, र मानिसहरूका लागि प्रेरित हुन सक्नेहरूसँग व्यावहारिक अनुभव हुनैपर्छ; तिनीहरूसँग आत्मिक कुराहरूको सही बुझाइ र सत्यताको सही बोध र अनुभव हुनैपर्छ। त्यस्ता मानिसहरू मात्र मण्डलीहरूको अगुवाइ गर्ने कामदार वा प्रेरित हुन योग्य हुन्छन्। अन्यथा, तिनीहरू सबैभन्दा तल्लो तहमा रहेर पछ्याउन मात्र सक्छन् र अगुवाइ गर्न सक्दैनन्, मानिसहरूलाई जीवन आपूर्ति गर्ने प्रेरित हुन त झनै सक्दैनन्। किनभने प्रेरितहरूको काम दौडधुप गर्नु वा लडाइँ गर्नु होइन; त्यो त जीवनको सेवकाइ गर्ने र अरूलाई आफ्नो स्वभाव रूपान्तरण गर्न अगुवाइ गर्ने काम गर्नु हो। यो त कार्यभार स्वीकार गर्ने र ठूलो जिम्मेवारी वहन गर्नेहरूद्वारा गरिने प्रकार्य हो, जुन जोकोहीले वहन गर्न सक्दैन। यस प्रकारको काम जीवन सत्त्व भएकाहरू, अर्थात् सत्यताको अनुभव भएकाहरूद्वारा मात्र आरम्भ गर्न सकिन्छ। यो केवल कुराहरू त्याग्न सक्ने, दौडधुप गर्न सक्ने, वा आफूलाई समर्पित गर्न इच्छुक हुने जोकोहीद्वारा आरम्भ गर्न सकिँदैन; सत्यताको अनुभव नभएका, काटछाँट वा न्याय नगरिएका मानिसहरू यस प्रकारको काम गर्न असक्षम हुन्छन्। कुनै अनुभव नभएका मानिसहरू, जो वास्तविकताविनाका मानिसहरू हुन्, तिनीहरू वास्तविकतालाई स्पष्ट रूपमा देख्न सक्दैनन् किनभने तिनीहरू आफै यस प्रकारको सत्त्वरहित हुन्छन्। त्यसकारण, यस प्रकारको व्यक्ति अगुवाइको काम गर्न असक्षम मात्र हुँदैन, यदि ऊ लामो समयसम्म सत्यताविना रहन्छ भने, उसलाई हटाइनेछ। तैँले बाँड्ने अन्तर्दृष्टि तैँले जीवनमा भोगेका कष्टहरू, तँलाई जे कुराका कारण सजाय दिइएको हो ती कुराहरू, र तँलाई जुन विषयहरूमा न्याय गरिएको हो ती विषयहरूको प्रमाणका रूपमा खडा हुन सक्छ। परीक्षाहरूका हकमा पनि यो साँचो हो: जहाँ व्यक्तिलाई शोधन गरिन्छ, जहाँ व्यक्ति कमजोर हुन्छ—यी तिनै क्षेत्र हुन् जसमा व्यक्तिसँग अनुभव हुन्छ, जसमा व्यक्तिसँग मार्ग हुन्छ। उदाहरणका लागि, यदि कसैलाई विवाहमा निराशा भयो भने, ऊ अक्सर यस्तो सङ्‍गति गर्नेछ, “परमेश्‍वरलाई धन्यवाद, परमेश्‍वरको प्रशंसा होस्, मैले परमेश्‍वरका अभिप्रायहरूलाई सन्तुष्ट पार्नैपर्छ र मेरो सम्पूर्ण जीवन अर्पण गर्नैपर्छ, र मैले मेरो जीवनको प्रमुख मामलालाई पूर्ण रूपमा परमेश्‍वरको हातमा सुम्पिनुपर्छ। म मेरो सम्पूर्ण जीवन परमेश्‍वरलाई सुम्पिन इच्छुक छु।” मानिसभित्रका सबै कुरालाई सङ्‍गतिमार्फत प्रतिनिधित्व गर्न सकिन्छ। एउटा व्यक्तिको बोलाइको गति, ऊ ठूलो स्वरमा बोल्छ कि सानो स्वरमा—यस्ता मामलाहरू अनुभवका मामला होइनन् र तिनले ऊसँग जे छ र ऊ जे हो त्यसलाई प्रतिनिधित्व गर्न सक्दैनन्। यी कुराहरूले त व्यक्तिको व्यक्तित्व असल छ कि खराब छ, वा उसको प्रकृति असल छ कि खराब छ भन्ने कुरा मात्र बताउन सक्छन्, तर तिनलाई कसैसँग अनुभव छ कि छैन भन्‍ने कुरासँग बराबरी मान्न मिल्दैन। बोल्दा आफ्नो कुरा व्यक्त गर्ने सामर्थ्य, वा बोलाइको सीप वा गति भनेको अभ्यासको कुरा मात्र हो र यसले व्यक्तिको अनुभवलाई प्रतिस्थापन गर्न सक्दैन। तैँले आफ्ना व्यक्तिगत अनुभवहरू सङ्‍गति गर्दा, तँ आफूलाई महत्त्वपूर्ण लाग्ने कुरा र तँभित्रका सबै कुरा सङ्‍गति गर्छस्। मेरो बोलीले मेरो सत्त्वलाई प्रतिनिधित्व गर्छ, तर मैले भन्ने कुरा मानिसको पहुँचभन्दा बाहिर हुन्छ। म जे भन्छु त्यो मानिसले अनुभव गर्ने कुरा होइन, र त्यो मानिसले देख्न सक्ने कुरा होइन; त्यो मानिस सम्पर्कमा आउन सक्ने कुरा पनि होइन, बरु म जे हुँ त्यही हो। कतिपय मानिस मैले सङ्‍गति गर्ने कुरा मैले अनुभव गरेको कुरा हो भनेर मात्र स्वीकार गर्छन्, तर तिनीहरू त्यो आत्माको प्रत्यक्ष अभिव्यक्ति हो भनेर स्वीकार गर्दैनन्। अवश्य नै, म जे भन्छु त्यो मैले अनुभव गरेको कुरा हो। ६,००० वर्षे व्यवस्थापनको कार्य गर्ने म नै हुँ। मैले मानवजातिको सृष्टिको सुरुवातदेखि अहिलेसम्मका सबै कुरा अनुभव गरेको छु; म त्यसबारे छलफल गर्न कसरी असमर्थ हुन सक्छु? मानिसको प्रकृतिको कुरा गर्नुपर्दा, मैले स्पष्ट रूपमा देखेको छु; मैले यसलाई धेरै अघि नै अवलोकन गरेको थिएँ। म यसबारे स्पष्ट रूपमा कुरा गर्न कसरी असमर्थ हुन सक्छु? मैले मानिसको मूल-तत्त्वलाई स्पष्ट रूपमा देखेको हुनाले, म मानिसलाई सजाय दिन र उसको न्याय गर्न योग्य छु, किनभने मानिसको सबै कुरा मबाटै आएका हुन् तर ऊ शैतानद्वारा भ्रष्ट तुल्याइएको छ। अवश्य नै, म आफूले गरेको कामको मूल्याङ्कन गर्न पनि योग्य छु। यो काम मेरो देहद्वारा नगरिएको भए पनि, यो आत्माको प्रत्यक्ष अभिव्यक्ति हो, र मसँग जे छ र म जे हुँ त्यो यही हो। त्यसकारण, म यसलाई व्यक्त गर्न र आफूले गर्नुपर्ने काम गर्न योग्य छु। मानिसहरू जे भन्छन् त्यो तिनीहरूले अनुभव गरेको कुरा हो। त्यो तिनीहरूले देखेको कुरा, तिनीहरूको दिमाग पुग्न सक्ने कुरा, र तिनीहरूका इन्द्रियहरूले पत्ता लगाउन सक्ने कुरा हो। तिनीहरूले सङ्‍गति गर्न सक्ने कुरा त्यही हो। परमेश्‍वरको देहधारी देहद्वारा बोलिने वचनहरू आत्माको प्रत्यक्ष अभिव्यक्ति हुन् र तिनले आत्माद्वारा गरिएको कामलाई व्यक्त गर्छन्, जुन देहले अनुभव गरेको वा देखेको हुँदैन, तर उहाँ अझै पनि आफ्नो सत्त्व व्यक्त गर्नुहुन्छ, किनभने देहको सार नै आत्मा हो, र उहाँ आत्माको काम व्यक्त गर्नुहुन्छ। त्यो आत्माद्वारा गरिसकिएको काम हो, यद्यपि त्यो देहको पहुँचभन्दा बाहिर हुन्छ। देहधारणपछि, देहको अभिव्यक्तिमार्फत, उहाँ मानिसहरूलाई परमेश्‍वरको सत्त्व जान्न सक्षम तुल्याउनुहुन्छ साथै मानिसहरूलाई परमेश्‍वरको स्वभाव र उहाँले गर्नुभएको काम हेर्न दिनुहुन्छ। मानिसको कामले मानिसहरूलाई तिनीहरू केमा प्रवेश गर्नुपर्छ र तिनीहरूले के बुझ्नुपर्छ भन्‍ने बारेमा अझ बढी स्पष्टता दिन्छ; यो मानिसहरूलाई सत्यता बुझ्न र अनुभव गर्न अगुवाइ गर्नुसँग सम्बन्धित छ। मानिसको काम मानिसहरूलाई भरणपोषण गर्नु हो; परमेश्‍वरको काम मानवजातिका लागि नयाँ मार्गहरू र नयाँ युगहरू खोल्नु, र मरणशील मानिसहरूलाई थाहा नभएका कुराहरू मानिसहरूलाई खुलाउनु, र तिनीहरूलाई उहाँको स्वभाव जान्न सक्षम तुल्याउनु हो। परमेश्‍वरको काम सम्पूर्ण मानवजातिलाई अगुवाइ गर्नु हो।

पवित्र आत्माका सबै कार्य मानिसहरूको फाइदाको निम्ति गरिएका हुन्छन्। यसले मानिसहरूलाई सुधार गर्छ; मानिसहरूलाई फाइदा नगर्ने कुनै कार्य छैन। चाहे सत्यता सतही होस् वा गहन होस्, र सत्यता ग्रहण गर्नेहरूको क्षमता जस्तोसुकै होस्, पवित्र आत्माले जे पनि गर्नुहुन्छ, त्यसले मानिसहरूलाई फाइदा गर्छ। तर पवित्र आत्माको काम प्रत्यक्ष रूपमा गरिँदैन; उहाँसँग सहकार्य गर्ने मानिसहरूद्वारा नै यसलाई व्यक्त गरिनुपर्छ। केवल यसरी मात्रै पवित्र आत्माको कामको परिणामहरू प्राप्‍त गर्न सकिन्छ। निश्‍चय नै, जब पवित्र आत्माले प्रत्यक्ष रूपमा काम गर्नुहुन्छ, यसमा कुनै मिलावट हुँदैन; तर जब पवित्र आत्माले मानिसद्वारा काम गर्नुहुन्छ, यो अत्यन्तै कलङ्कित बन्छ र यो पवित्र आत्माको मौलिक काम हुँदैन। यसकारण, सत्यता फरक हदमा परिवर्तन हुन्छ। अनुयायीहरूले पवित्र आत्माको मौलिक अभिप्राय प्राप्‍त गर्दैनन् तर पवित्र आत्माको काम र मानिसको अनुभव र ज्ञानको संयोजन प्राप्‍त गर्छन्। अनुयायीहरूले पवित्र आत्माको कामको जुन हिस्सा प्राप्‍त गर्छन् त्यो सही हुन्छ, जबकी उनीहरूले प्राप्‍त गर्ने मानिसको अनुभव र ज्ञान फरक-फरक हुन्छ किनकि सेवकहरू फरक छन्। पवित्र आत्माको प्रकाश र अगुवाइ पाएका सेवकहरूले यो प्रकाश र अगुवाइ हासिल गर्छन्। यी अनुभवहरूभित्र मानिसको मन र अनुभव साथै मानवताको सार, समावेश हुन्छ, त्यसपछि, तिनीहरूले प्राप्त गर्नुपर्ने ज्ञान वा अन्तर्दृष्टि तिनीहरूले प्राप्त गर्छन्। यो चाहिँ सत्यता अनुभव गरिसकेपछिको मानिसको अभ्यास गर्ने तरिका हो। यस किसिमको अभ्यास गर्ने तरिका सधैँ एक समानको हुँदैन, किनकि मानिसहरूले फरक किसिमले अनुभव गर्छन् र मानिसहरूले अनुभव गर्ने कुराहरू पनि फरक नै हुन्छन्। यस किसिमले पवित्र आत्माको उही प्रकाशले पनि फरक ज्ञान र अभ्यास ल्याउँछ, किनकि प्रकाश प्राप्‍त गर्नेहरू फरक हुन्छन्। कतिपय मानिसहरूले अभ्यास गर्ने क्रममा सानातिना गल्तीहरू गर्छन् भने कतिपयले ठूलै गल्ती पनि गर्छन्, र कतिपयले चाहिँ गल्ती बाहेक केही पनि गर्दैनन्। मानिसहरूको बुझ्‍ने क्षमता फरक-फरक हुने भएकोले यस्तो हुन्छ, साथै उनीहरूमा अन्तर्निहित क्षमताको कारण पनि यस्तो हुन्छ। कतिपय मानिसहरूले सन्देश सुनेपछि एक किसिमले बुझ्छन्, र कतिपयले सत्यता सुनिसकेपछि अर्कै किसिमले बुझ्छन्। कतिपय मानिसहरूले हल्का रूपमा तलमाथि बुझ्छन् भने कतिपयले त सत्यताको वास्तविक अर्थ बुझेकै हुँदैनन्। त्यसैले, एक व्यक्तिले अरूलाई कसरी अगुवाइ गर्नेछ भन्‍ने कुरालाई उसको बुझाइले निर्देशित गर्छ; यो साँचो हो, किनकि व्यक्तिको काम उसको अस्तित्वको अभिव्यक्ति नै हो। सत्यताको सही बुझाइ भएकाहरूले अगुवाइ गरेका मानिसहरूसँग पनि सत्यताको सही बुझाइ हुन्छ। बेतुके बुझाइ बोकेका मानिसहरू भए पनि तिनीहरूको सङ्ख्या थोरै हुन्छ, र सबैजना यस्तै हुनेछ भन्‍ने छैन। यदि कुनै व्यक्तिमा सत्यता सम्‍बन्धी बेतुके बुझाइ छ भने उसलाई पछ्याउनेहरू पनि अवश्यै विकृत नै हुनेछन्, र यी मानिसहरू हरेक कोणले बेतुके प्रकारका हुनेछन्। अनुयायीहरूले सत्यता कति मात्रामा बुझ्छन् भन्‍ने कुरा सेवकहरूमा निर्भर हुन्छ। निश्‍चय नै, परमेश्‍वरबाट आएको सत्यता सही हुन्छ, र यसमा कुनै गल्ती हुँदैन, र यो पूर्णतया निश्‍चित हुन्छ। तैपनि सेवकहरू पूर्णतया सही नहुन सक्छन् र पूर्णतया भरोसायोग्य हुन्छन् भनेर भन्‍न पनि सकिँदैन। यदि सेवकहरूसँग सत्यतालाई अभ्यास गर्ने व्यावहारिक तरिका छ भने अनुयायीहरूसँग पनि त्यही किसिमको अभ्यास गर्ने तरिका हुनेछ। यदि सेवकहरूसँग सत्यता अभ्यास गर्ने व्यावहारिक तरिका छैन तर धर्मसिद्धान्त मात्र छ भने अनुयायीहरूसँग कुनै वास्तविकता हुनेछैन। अनुयायीहरूको योग्यता र प्रवृत्ति जन्मजात निर्धारित हुन्छ र यो सेवकहरूसँग सम्बन्धित हुँदैन, तर अनुयायीहरूले कुन हदसम्म सत्यतालाई बुझ्छन् र परमेश्‍वरलाई चिन्छन् भन्‍ने कुरा सेवकहरूमा निर्भर हुन्छ (यो केही मानिसहरूमा मात्र लागू हुन्छ)। सेवक जस्तो हुन्छ, उसले अगुवाइ गर्ने अनुयायीहरू पनि त्यस्तै हुनेछन्। सेवकले जे कुरा व्यक्त गर्छ, त्यो उसको सार हो, यसमा कुनै पूर्वाग्रह हुँदैन। उसलाई पछ्याउनेहरूसँग उसले माग गर्नेहरू नै उसले चाहना गरेको कुरा हो वा उसले हासिल गर्न सक्‍ने कुरा हुन्। आफूले जे गर्ने गरेका छन् त्यही कुराको आधारमा अधिकांश सेवकहरूले आफ्ना अनुयायीहरूबाट ती कुरा माग गर्छन्, यद्यपि उनीहरूका अनुयायीहरूले त्यति धेरै कुरा हासिल गर्न सक्दैनन्—र हासिल गर्न नसकिने त्यही कुरा नै व्यक्तिको प्रवेशको बाधक बन्छ।

काटछाँट, न्याय र सजाय भोगेकाहरूको काममा हुने विचलनहरू निकै साना हुन्छन्, र तिनीहरूको कामको अभिव्यक्ति बढी सटीक हुन्छ। काम गर्न आफ्नो प्राकृतिकपनमा भर पर्नेहरूमा निकै ठूला विचलनहरू हुन्छन्। सिद्ध नपारिएका मानिसहरूको कामले तिनीहरूको आफ्नै प्राकृतिकपनलाई धेरै नै व्यक्त गर्छ, जसले पवित्र आत्माको काममा ठूलो बाधा खडा गर्छ। कुनै व्यक्तिको क्षमता जतिसुकै राम्रो भए पनि, परमेश्‍वरको कार्यभारको काम गर्न सक्नुअघि उसले काटछाँट र न्याय पनि भोग्नैपर्छ। यदि उसले यस्तो न्याय भोगेको छैन भने, उसको काम जतिसुकै राम्ररी गरिएको भए पनि सत्यताका सिद्धान्तहरूसँग मिल्न सक्दैन र सधैँ उसको आफ्नै प्राकृतिकपन र मानवीय भलाइको उपज हुने गर्छ। काटछाँट र न्याय भोगेकाहरूको काम काटछाँट र न्याय नगरिएकाहरूको कामभन्दा निकै नै सटीक हुन्छ। ज-जसले न्याय भोगेका छैनन् तिनीहरू मानवीय बुद्धि र जन्मजात प्रतिभा ज्यादै मिसिएको मानव देह र विचारहरूभन्दा बढी केही पनि व्यक्त गर्दैनन्। यो मानिसले गरेको परमेश्‍वरको कामको सटीक अभिव्यक्ति होइन। त्यस्ता मानिसहरूलाई पछ्याउनेहरूलाई तिनीहरूको जन्मसिद्ध क्षमताद्वारा तिनीहरूको अगाडि ल्याइन्छ। तिनीहरू मानिसको अन्तर्दृष्टि र अनुभवलाई धेरै नै व्यक्त गर्छन्, जुन परमेश्‍वरको मूल अभिप्रायबाट लगभग विच्छेद भएका हुन्छन् र त्यसबाट धेरै टाढा गएका हुन्छन्, त्यसकारण यस प्रकारको व्यक्तिको कामले मानिसहरूलाई परमेश्‍वरको अगाडि ल्याउन सक्दैन, बरु तिनीहरूलाई मानिसको अगाडि ल्याउँछ। त्यसकारण, जसले न्याय र सजाय भोगेका छैनन् तिनीहरू परमेश्‍वरको कार्यभारको काम गर्न अयोग्य हुन्छन्। एउटा मानकअनुरूपको कामदारको कामले मानिसहरूलाई सही मार्गमा ल्याउन सक्छ र तिनीहरूलाई सत्यतामा अझ गहिरो रूपमा प्रवेश गर्न मद्दत गर्न सक्छ। तिनीहरूको कामले मानिसहरूलाई परमेश्‍वरको अगाडि ल्याउन सक्छ। यसका साथै, तिनीहरूले गर्ने काम व्यक्तिपिच्छे फरक हुन सक्छ र प्रावधानहरूद्वारा बाँधिएको हुँदैन, जसले मानिसहरूलाई मुक्ति र स्वतन्त्रता, जीवनमा क्रमिक वृद्धि, र सत्यतामा प्रगतिशील रूपमा अझ गहिरो प्रवेश गर्न दिन्छ। मानकअनुरूप नभएको कामदारको काम निकै अपर्याप्त हुन्छ। तिनीहरूको काम मूर्खतापूर्ण हुन्छ। तिनीहरू मानिसहरूलाई प्रावधानहरूमा मात्र ल्याउन सक्छन्, र तिनीहरूले मानिसहरूबाट गर्ने माग व्यक्तिपिच्छे फरक हुँदैन; तिनीहरू मानिसहरूका खास आवश्यकताहरूअनुसार काम गर्दैनन्। यस प्रकारको काममा धेरै वटा प्रावधान र धेरै वटा धर्मसिद्धान्त हुन्छन्, र यसले मानिसहरूलाई न त वास्तविकतामा, न त जीवनमा हुने वृद्धिको सामान्य अभ्यासमा नै ल्याउन सक्छ। यसले मानिसहरूलाई केही मूल्यहीन प्रावधान पालन गर्न मात्र सक्षम तुल्याउन सक्छ। यस्तो मार्गदर्शनले मानिसहरूलाई भड्काउँछ। तिनीहरू तँलाई तिनीहरूजस्तै बन्न अगुवाइ गर्छन्, र तँलाई तिनीहरूसँग जे छ र तिनीहरू जे हुन् त्यसमा ल्याउँछन्। अनुयायीहरूले अगुवाहरू मानकअनुरूप छन् कि छैनन् भनेर खुट्ट्याउनका लागि, मुख्य कुरा भनेको तिनीहरू अरूलाई कस्तो मार्गमा डोऱ्याउँछन् र तिनीहरूको कामका नतिजाहरू के-कस्ता छन् भनेर हेर्नु हो, र अनुयायीहरूले सत्यताअनुरूपका सिद्धान्तहरू प्राप्त गर्छन् कि गर्दैनन्, र तिनीहरूले आफ्नो रूपान्तरणका लागि उपयुक्त अभ्यासका मार्गहरू प्राप्त गर्छन् कि गर्दैनन् भनेर हेर्नु हो। तँसँग फरक-फरक प्रकारका मानिसहरूको फरक-फरक कामलाई खुट्ट्याउने क्षमता हुनुपर्छ; तँ अन्योलमा परेको अनुयायी हुनु हुँदैन। यसले मानिसहरूको प्रवेशको मामलामा प्रभाव पार्छ। यदि तँ कुन व्यक्तिको अगुवाइमा मार्ग छ र कुनमा छैन भनेर खुट्ट्याउन सक्दैनस् भने, तँ सजिलै भ्रमित हुनेछस्। यी सबै कुराले तेरो आफ्नै जीवनमा प्रत्यक्ष प्रभाव पार्छन्। सिद्ध नपारिएका मानिसहरूको काममा ज्यादै प्राकृतिकपन हुन्छ; यसमा मानव इच्छा धेरै मिसिएको हुन्छ। तिनीहरूको सत्त्व प्राकृतिकपन हो—जुन तिनीहरूले जन्मँदै लिएर आएका हुन्छन्। यो काटछाँट गरिएपछिको जीवन वा रूपान्तरण गरिएपछिको वास्तविकता होइन। त्यस्तो व्यक्तिले जीवन पछ्याइरहेकाहरूलाई कसरी साथ दिन सक्छ? मानिससँग मूल रूपमा हुने जीवन भनेको उसको जन्मजात बौद्धिकता वा प्रतिभा हो। यस प्रकारको बौद्धिकता वा प्रतिभा मानिसका लागि परमेश्‍वरका ठ्याक्कै मागहरूभन्दा निकै टाढा हुन्छ। यदि कुनै व्यक्तिलाई सिद्ध पारिएको छैन र उसका भ्रष्ट स्वभावहरूलाई काटछाँट गरिएको छैन भने, उसले व्यक्त गर्ने कुरा र सत्यताका बीचमा ठूलो खाडल हुनेछ; उसले व्यक्त गर्ने कुरामा अस्पष्ट कुराहरू मिसिएका हुनेछन्, जस्तै उसका कल्पनाहरू र एकतर्फी अनुभव। यसबाहेक, उसले चाहे जेसुकै गरोस्, मानिसहरूलाई त्यसमा कुनै समग्र लक्ष्य नभएको र प्रवेश गर्नलाई सबै मानिसका लागि उपयुक्त हुने कुनै सत्यता नभएको महसुस हुन्छ। मानिसहरूबाट माग गरिने धेरैजसो कुरा तिनीहरूको क्षमताभन्दा बाहिर हुन्छन्, मानौँ तिनीहरू जमिनमा जिउन बाध्य पारिएका माछा हुन्। यो मानव इच्छाको काम हो। मानिसका भ्रष्ट स्वभावहरू, उसका विचारहरू, र उसका धारणाहरू उसको शरीरका सबै भागमा व्याप्त हुन्छन्। मानिस जन्मिँदै सत्यता अभ्यास गर्ने जन्मजात प्रवृत्ति बोकेर आउँदैन, न त उसमा सीधै सत्यता बुझ्ने जन्मजात प्रवृत्ति नै हुँदैन। त्यसमाथि मानिसका भ्रष्ट स्वभावहरू थपिन्छन्—जब यस प्रकारको प्राकृतिक व्यक्तिले काम गर्छ, तब के त्यसले अवरोधहरू निम्त्याउँदैन र? तर सिद्ध पारिएको व्यक्तिसँग मानिसहरूले बुझ्नुपर्ने सत्यताको अनुभव हुन्छ, र आफ्ना भ्रष्ट स्वभावहरूको ज्ञान हुन्छ। तिनीहरूको काममा भएका अस्पष्ट र अव्यावहारिक कुराहरू बिस्तारै घट्दै जान्छन्, मानव दूषणहरू कम हुँदै जान्छन्, अनि तिनीहरूको काम र सेवा परमेश्‍वरद्वारा माग गरिएका मानकहरूको झन्-झन् नजिक आउँछन्। तसर्थ, तिनीहरूको काम सत्यता वास्तविकतामा प्रवेश गरेको हुन्छ र यो यथार्थपरक पनि बनेको हुन्छ। विशेष गरी मानिसको दिमागभित्रका विचारहरूले पवित्र आत्माको कामलाई रोक्छन्। मानिससँग प्रचुर कल्पना र उचित तर्क हुन्छ, र ऊसँग मामलाहरू सम्हालेको लामो अनुभव हुन्छ। यदि मानिसका यी पक्षहरूलाई काटछाँट गरिएन र सच्याइएन भने, ती सबै कामका बाधाहरू हुन्। त्यसकारण, मानिसको कामले, विशेष गरी सिद्ध नपारिएका मानिसहरूको कामले, सबैभन्दा ठूलो मात्रामा शुद्धता हासिल गर्न सक्दैन।

मानिसको काम एउटा दायराभित्र रहन्छ र यो सीमित हुन्छ। एउटा व्यक्तिले एउटा निश्‍चित चरणको काम मात्र गर्न सक्छ र सम्पूर्ण युगको काम गर्न सक्दैन—अन्यथा, तिनीहरूले मानिसहरूलाई प्रावधानहरूभित्र डोऱ्याउनेथिए। मानिसको काम कुनै एउटा समय वा चरणमा मात्र लागु हुन सक्छ। किनभने मानिसको अनुभवको आफ्नै दायरा हुन्छ। कसैले पनि मानिसको कामलाई परमेश्‍वरको कामसँग तुलना गर्न सक्दैन। मानिसको अभ्यासका तरिकाहरू र सत्यतासम्बन्धी उसको ज्ञान सबै कुनै एउटा दायरामा लागु हुन्छन्। मानिसले टेक्ने मार्ग पूर्ण रूपमा पवित्र आत्माको अभिप्राय हो भनेर तैँले भन्न मिल्दैन, किनभने मानिसलाई पवित्र आत्माद्वारा प्रबोधित मात्र गर्न सकिन्छ, र पूर्ण रूपमा पवित्र आत्माले भर्न सकिँदैन। मानिसले अनुभव गर्न सक्ने कुराहरू सबै सामान्य मानवताको दायराभित्र हुन्छन् र तिनले सामान्य मानव दिमागका विचारहरूको दायरालाई नाघ्न सक्दैनन्। सत्यता वास्तविकता जिउन सक्नेहरू सबैले यसै दायराभित्र अनुभव गर्छन्। जब तिनीहरू सत्यता अनुभव गर्छन्, तब त्यो सधैँ पवित्र आत्माको प्रबोधनअन्तर्गतको सामान्य मानव जीवनको अनुभव हुन्छ; यो सामान्य मानव जीवनको सीमाभन्दा बाहिर जाने अनुभव गर्ने तरिका होइन। तिनीहरू आफ्नो मानव जीवन जिउने जगमा पवित्र आत्माद्वारा प्रबोधित भएर सत्यता अनुभव गर्छन्। यसबाहेक, यो सत्यता व्यक्तिपिच्छे फरक हुन्छ, र यसको गहिराइ व्यक्तिको स्थितिसँग सम्बन्धित हुन्छ। तिनीहरू हिँड्ने मार्ग सत्यता पछ्याइरहेको व्यक्तिको सामान्य मानव जीवन हो भनेर मात्र भन्न सकिन्छ, र यसलाई पवित्र आत्माद्वारा प्रबोधित गरिएको सामान्य व्यक्ति हिँड्ने मार्ग भन्न सकिन्छ। कसैले पनि आफू हिँड्ने मार्ग पवित्र आत्माले लिने मार्ग हो भनेर भन्न सक्दैन। सामान्य मानव अनुभवमा, पछ्याउने मानिसहरू एउटै नहुने हुनाले, पवित्र आत्माको काम पनि एउटै हुँदैन। यसका साथै, मानिसहरूले अनुभव गर्ने वातावरणहरू र तिनीहरूको अनुभवका दायराहरू एउटै नहुने हुनाले, र तिनीहरूका दिमाग र विचारहरूको मिश्रणका कारण, तिनीहरूको अनुभव फरक-फरक मात्रामा मिश्रित हुन्छ। प्रत्येक व्यक्तिले एउटा सत्यतालाई आफ्ना फरक-फरक, व्यक्तिगत अवस्थाहरूअनुसार बुझ्छ। सत्यताको वास्तविक अर्थसम्बन्धी तिनीहरूको बुझाइ पूर्ण हुँदैन र यो त्यसको एउटा वा केही पक्ष मात्र हो। मानिसले अनुभव गर्ने सत्यताको क्षेत्र प्रत्येक व्यक्तिको अवस्थाअनुसार व्यक्तिपिच्छे फरक हुन्छ। यसरी, एउटै सत्यताको ज्ञान फरक-फरक मानिसद्वारा व्यक्त गरिँदा एउटै हुँदैन। यसो भन्नुको मतलब, मानिसको अनुभव सधैँ सीमित हुन्छ—यसले पवित्र आत्माका अभिप्रायहरूलाई पूर्ण रूपमा प्रतिनिधित्व गर्न सक्दैन। मानिसले व्यक्त गर्ने कुरा निकट रूपमा परमेश्‍वरका अभिप्रायहरूअनुरूपग भए पनि, र मानिसको अनुभव पवित्र आत्माले गर्न चाहनुहुने सिद्ध पार्ने कामको धेरै नजिक भए पनि, मानिसको कामलाई परमेश्‍वरको काम मान्न सकिँदैन। मानिस परमेश्‍वरले सुम्पनुभएको काम गरेर परमेश्‍वरको सेवक मात्र हुन सक्छ। मानिस पवित्र आत्माद्वारा प्रबोधित ज्ञान र आफ्ना व्यक्तिगत अनुभवहरूबाट प्राप्त सत्यताहरू मात्र व्यक्त गर्न सक्छ। पवित्र आत्माको निकास हुनका लागि मानिससँग योग्यता हुँदैन वा उसले त्यसका सर्तहरू पूरा गर्दैन। उसलाई आफ्नो काम परमेश्‍वरको काम हो भनेर भन्‍ने अधिकार हुँदैन। मानिसहरूका काम गर्ने आ-आफ्ना सिद्धान्तहरू हुन्छन्, र सबैका फरक-फरक अनुभव हुन्छन् र तिनीहरूका अवस्थाहरू भिन्नाभिन्नै हुन्छन्। मानिसको काममा पवित्र आत्माको प्रबोधनअन्तर्गतका उसका सबै अनुभव समावेश हुन्छन्। यी अनुभवहरूले मानिसको सत्त्वलाई मात्र प्रतिनिधित्व गर्न सक्छन् र तिनले परमेश्‍वरको सत्त्व वा पवित्र आत्माका अभिप्रायहरूलाई प्रतिनिधित्व गर्दैनन्। त्यसकारण, मानिस हिँड्ने मार्गलाई पवित्र आत्माद्वारा हिँडिने मार्ग भन्न मिल्दैन, किनभने मानिसको कामले परमेश्‍वरको कामलाई प्रतिनिधित्व गर्न सक्दैन, अनि मानिसको काम र मानिसको अनुभव पूर्ण रूपमा पवित्र आत्माका अभिप्रायहरू होइनन्। मानिसको काम प्रावधानहरूमा फस्ने सम्भावना हुन्छ, र उसको कामको विधि सजिलै एउटा सीमित क्षेत्रभित्र सीमित हुन्छ, र यसले मानिसहरूलाई स्वतन्त्र मार्गतर्फ डोऱ्याउन सक्दैन। धेरैजसो अनुयायीहरू एउटा सीमित क्षेत्रभित्र जिउँछन्, र तिनीहरूको अनुभव गर्ने तरिका पनि त्यसको क्षेत्रभित्र सीमित हुन्छ। मानिसको अनुभव सधैँ सीमित हुन्छ; उसको कामको विधि पनि केही प्रकारमा सीमित हुन्छ र यसलाई पवित्र आत्माको काम वा परमेश्‍वर स्वयम्‌को कामसँग तुलना गर्न सकिँदैन। किनभने आखिरमा मानिसको अनुभव सीमित हुन्छ। परमेश्‍वरले जसरी आफ्नो काम गर्नुभए पनि, यो प्रावधानहरूद्वारा बाँधिएको हुँदैन; यो जसरी गरिए पनि, यो एउटै विधिमा सीमित हुँदैन। परमेश्‍वरको काममा कुनै पनि प्रावधान हुँदैन—उहाँका सबै काम बन्धनमुक्त र स्वतन्त्र हुन्छन्। मानिसले जतिसुकै समय उहाँलाई पछ्याएर बिताए पनि, उसले परमेश्‍वरको काम गर्ने तरिकाहरूलाई सञ्चालन गर्ने कुनै पनि नियम पत्ता लगाउन सक्दैन। उहाँको काम अत्यन्तै सिद्धान्तपरक भए पनि, यो सधैँ नयाँ-नयाँ तरिकामा गरिन्छ र यसमा सधैँ नयाँ-नयाँ विकास भइरहेका हुन्छन्, अनि यो मानिसको पहुँचभन्दा बाहिर हुन्छ। एउटै अवधिमा, परमेश्‍वरसँग केही फरक-फरक प्रकारका कामहरू र मानिसहरूलाई अगुवाइ गर्ने फरक-फरक तरिकाहरू हुन सक्छन्, जसले गर्दा सधैँ मानिसहरूका नयाँ प्रवेशहरू र परिवर्तनहरू हुन्छन्। तँ उहाँको कामका नियमहरू बोध गर्न सक्दैनस् किनभने उहाँ सधैँ नयाँ-नयाँ तरिकामा काम गरिरहनुभएको हुन्छ, र यसरी मात्र परमेश्‍वरका अनुयायीहरू प्रावधानहरूद्वारा बाँधिँदैनन्। परमेश्‍वर स्वयम्‌को कामले सधैँ मानिसहरूका धारणाहरूलाई पन्छाउँछ र तिनको प्रतिकार गर्छ। साँचो हृदयले उहाँको अनुसरण गर्ने र उहाँलाई पछ्याउनेहरू मात्र आफ्ना स्वभावहरू रूपान्तरण गर्न सक्छन् र कुनै पनि प्रावधानद्वारा नियन्त्रित नभई वा कुनै पनि धार्मिक धारणाद्वारा प्रतिबन्धित नभई स्वतन्त्र रूपमा जिउन सक्छन्। मानिसको कामले उसको आफ्नै अनुभव र ऊ आफैले हासिल गर्न सक्ने कुराका आधारमा मानिसहरूसँग मागहरू राख्छ। यी माग गरिएका मानकहरू एउटा निश्‍चित क्षेत्रभित्र सीमित हुन्छन्, र अभ्यासका विधिहरू पनि निकै सीमित हुन्छन्। तसर्थ अनुयायीहरू अचेत रूपमा यस सीमित क्षेत्रभित्र जिउँछन्; समय बित्दै जाँदा, यी कुराहरू प्रावधान र अनुष्ठान बन्छन्। यदि कुनै अवधिको कामलाई परमेश्‍वरद्वारा व्यक्तिगत रूपमा सिद्ध नपारिएको र न्याय प्राप्त नगरेको व्यक्तिद्वारा अगुवाइ गरिएको छ भने, उसका अनुयायीहरू सबै धर्मवादी र परमेश्‍वरको प्रतिरोध गर्ने विशेषज्ञ बन्नेछन्। त्यसकारण, यदि कोही मानकअनुरूपको अगुवा हो भने, त्यो व्यक्ति न्याय भोगेको र सिद्ध पारिन स्वीकार गरेको हुनैपर्छ। न्याय नभोगेकाहरू, तिनीहरूसँग पवित्र आत्माको काम भए पनि, अस्पष्ट र अव्यावहारिक कुराहरू मात्र व्यक्त गर्छन्। यदि तिनीहरूले मानिसहरूलाई लामो समयसम्म अगुवाइ गरे भने, तिनीहरूले उनीहरूलाई अस्पष्ट र अलौकिक प्रावधानहरूतर्फ डोऱ्याउनेछन्। परमेश्‍वरले गर्ने काम मानिसको देहअनुरूप हुँदैन। यो मानिसका विचारहरूअनुरूप हुँदैन, बरु यसले मानिसका धारणाहरूको प्रतिकार गर्छ; यो अस्पष्ट धार्मिक रङहरूले दूषित हुँदैन। परमेश्‍वरको कामका नतिजाहरू उहाँद्वारा सिद्ध नपारिएकाहरूसँग हुँदैनन्; ती मानिसको सोचाइको पहुँचभन्दा बाहिर हुन्छन्।

मानिसको दिमागमा हुने काम सम्पन्न गर्न मानिसलाई ज्यादै सजिलो हुन्छ। उदाहरणका लागि, धार्मिक संसारका पाष्टर र अगुवाहरू आफ्ना वरदान र ओहदाहरूमा भर परेर आफ्नो काम गर्छन्। लामो समय तिनीहरूलाई पछ्याउने मानिसहरू तिनीहरूका वरदानहरूद्वारा सङ्क्रमित हुनेछन् र तिनीहरूको केही सत्त्वद्वारा प्रभावित हुनेछन्। तिनीहरू मानिसहरूका वरदान, सक्षमता र ज्ञानमा केन्द्रित हुन्छन्, साथै तिनीहरू अलौकिक कुराहरू र धेरै वटा गहन, अवास्तविक धर्मसिद्धान्तहरूमा ध्यान दिन्छन् (अवश्य नै, यी गहन धर्मसिद्धान्तहरू प्राप्त गर्न नसकिने हुन्छन्)। तिनीहरू मानिसहरूका स्वभावहरूमा आउने परिवर्तनहरूमा केन्द्रित हुँदैनन्, बरु मानिसहरूलाई प्रचार गर्ने र काम गर्ने सक्षमतामा तालिम दिने कुरामा, अनी तिनीहरूको बाइबलीय ज्ञान र आत्मिक सिद्धान्तहरूलाई सुधार गर्ने कुरामा केन्द्रित हुन्छन्। तिनीहरू मानिसहरूले सत्यता कति बुझ्छन् वा तिनीहरूको जीवन स्वभाव कति परिवर्तन हुन्छ भन्‍ने कुरामा केन्द्रित हुँदैनन्, र तिनीहरू मानिसहरूको भ्रष्ट सारका बारेमा पटक्कै चासो राख्दैनन्, तिनीहरू मानिसहरूमा हुने सामान्य र असामान्य स्थितिहरूसँग परिचित हुने प्रयास त झनै गर्दैनन्। तिनीहरू मानिसहरूका धारणाहरूको प्रतिकार गर्दैनन्, न त तिनीहरू तिनीहरूका धारणाहरूको खुलासा नै गर्छन्, मानिसहरूलाई तिनीहरूका कमीकमजोरी वा भ्रष्टताहरूका लागि काटछाँट त झनै गर्दैनन्। तिनीहरूलाई पछ्याउने धेरैजसोले आफ्ना वरदानहरूद्वारा सेवा गर्छन्, र तिनीहरू धार्मिक धारणाहरू र धर्मशास्त्रीय सिद्धान्तहरू मात्रै जारी गर्छन्, जुन वास्तविकतासँग मेल खाँदैनन् र जसले तिनीहरूलाई जीवन प्राप्त गर्न पटक्कै मद्दत गर्न सक्दैनन्। वास्तवमा, तिनीहरूको कामको सार भनेको प्रतिभाशाली व्यक्तिहरूलाई संवर्धन गर्नु हो, केही पनि नभएको व्यक्तिलाई संवर्धन गरेर त्यस्तो असाधारण सेमिनरी स्नातक बनाउनु हो जसले पछि गएर काम र अगुवाइ गरोस्। के तँ परमेश्‍वरको छ हजार वर्षे कामका नियमहरू बोध गर्न सक्छस्? मानिसले गर्ने काममा प्रावधान र प्रतिबन्धहरू धेरै हुन्छन्, र मानव दिमाग ज्यादै जडसूत्रवादी हुन्छ। त्यसकारण, मानिसले व्यक्त गर्ने भनेको उसको अनुभवको क्षेत्रभित्रको ज्ञान र बोध हो। मानिस यसबाहेक अरू केही पनि व्यक्त गर्न सक्दैन। मानिसका अनुभवहरू वा ज्ञान उसको जन्मजात वरदान वा उसको जन्मजात प्रवृत्तिबाट उत्पन्न हुँदैनन्; ती परमेश्‍वरको मार्गदर्शन र प्रत्यक्ष रखवारीका कारण उत्पन्न हुन्छन्। मानिससँग यो रखवारी स्वीकार गर्ने सामर्थ्य मात्र हुन्छ र ईश्‍वरत्व भनेको के हो भनेर सिधै व्यक्त गर्न सक्ने कुनै सामर्थ्य हुँदैन। मानिस स्रोत हुन सक्दैन; ऊ स्रोतबाट पानी स्वीकार गर्ने भाँडो मात्र हुन सक्छ। यो मानवको जन्मजात प्रवृत्ति हो, मानवका रूपमा व्यक्तिसँग हुनुपर्ने सामर्थ्य हो। यदि कुनै व्यक्तिले परमेश्‍वरको वचन स्वीकार गर्ने सामर्थ्य गुमाउँछ र मानवको जन्मजात प्रवृत्ति गुमाउँछ भने, त्यो व्यक्तिले सबैभन्दा बहुमूल्य कुरा पनि गुमाउँछ, र सृजित मानिसको कर्तव्य गुमाउँछ। यदि कुनै व्यक्तिसँग परमेश्‍वरको वचन वा उहाँको कामको कुनै ज्ञान वा अनुभव छैन भने, त्यो व्यक्तिले सृजित प्राणीका रूपमा आफूले निर्वाह गर्नुपर्ने कर्तव्य गुमाउँछ, र सृजित प्राणीको इज्जत गुमाउँछ। ईश्‍वरत्व भनेको के हो भनेर व्यक्त गर्नु परमेश्‍वरको जन्मजात प्रवृत्ति हो, चाहे यो देहमा व्यक्त गरियोस् वा सिधै आत्माद्वारा व्यक्त गरियोस्; यो परमेश्‍वरको सेवकाइ हो। मानिस परमेश्‍वरको कामको दौरान वा त्यसपछि आफ्नै अनुभवहरू वा ज्ञान व्यक्त गर्छ (अर्थात्, ऊ के हो भन्ने कुरा व्यक्त गर्छ); यो मानिसको जन्मजात प्रवृत्ति र मानिसको कर्तव्य हो, र मानिसले हासिल गर्नुपर्ने कुरा यही हो। मानिसले व्यक्त गर्ने कुरा परमेश्‍वरले व्यक्त गर्ने कुराभन्दा निकै कमजोर हुने, र यो धेरै वटा प्रावधानले भरिएको हुने भए पनि, मानिसले आफूले पूरा गर्नुपर्ने कर्तव्य पूरा गर्नैपर्छ र उसले गर्नैपर्ने काम गर्नैपर्छ। मानिसले आफ्नो कर्तव्य पूरा गर्न मानवीय रूपमा सम्भव हुने सबथोक गर्नुपर्छ, र उसमा अलिकति पनि हिचकिचाहट हुनु हुँदैन।

वर्षौंसम्‍म काम गरिसकेपछि, मानिसले आफ्‍नो धेरै वर्षको कामको अनुभवलाई र साथसाथै उसले बटुलेका ज्ञान-बुद्धि र नियमहरूलाई सारांशित गर्नेछ। धेरै समयसम्‍म काम गरेको व्यक्तिले पवित्र आत्माको कामको गतिविधिलाई कसरी अनुभूति गर्ने सो जान्दछ; उसले पवित्र आत्माले कहिले काम गरिरहनुभएको हुन्छ र कहिले काम गरिरहनुभएको हुँदैन सो जान्दछ; बोझ बोक्दै कसरी सङ्गति गर्ने सो उसलाई थाहा हुन्छ; अनि पवित्र आत्माको कामको सामान्य स्थिति र मानिसहरूको जीवनमा हुने वृद्धिको सामान्य स्थितिको बारेमा ऊ सचेत हुन्छ। वर्षौंसम्‍म काम गरेको र पवित्र आत्माको कार्यलाई जान्‍ने व्यक्ति यस्तै हुन्छ। लामो समयसम्‍म काम गरेकाहरूले सुनिश्‍चितताको साथ र हतार नगरीकन बोल्छन्; भन्‍नको लागि तिनीहरूसँग केही नहुँदा पनि, तिनीहरू शान्त हुन्छन्। भित्री रूपमा, तिनीहरूले पवित्र आत्‍माको कार्यको खोजी गर्नको लागि निरन्तर रूपमा प्रार्थना गर्न सक्छन्। कार्यमा तिनीहरू अनुभवी हुन्छन्। लामो समयसम्‍म काम गरेको, धेरै अनुभव बटुलेको र धेरै पाठहरू सिकेको व्यक्तिभित्र धेरै कुरा हुन्छ जसले पवित्र आत्माको कार्यमा बाधा पुर्‍याउँछ; उसको दीर्घकालीन कामको खराबी यही हो। भर्खरै काम गर्न सुरु गरेको व्यक्तिमा मानव पाठहरू वा अनुभव मिश्रित भएको हुँदैन र विशेष रूपमा ऊ पवित्र आत्‍माले कसरी काम गर्नुहुन्छ भन्‍नेबारे अन्योलमा हुन्छ। तैपनि, कार्यको सिलसिलामा, उसले पवित्र आत्माले कसरी काम गर्नुहुन्छ भन्‍ने अनुभूति गर्न क्रमिक रूपमा सिक्दै जान्छ, अनि पवित्र आत्माको कार्यलाई प्राप्त गर्न के गर्नुपर्छ, अरूको कमजोरीहरूमा प्रहार गर्नको लागि के गर्नुपर्छ, र काम गर्नेहरूमा हुनुपर्ने त्यस्तै अन्य आम ज्ञानबारे ऊ सचेत हुन्छ। समय बित्दै जाँदा, कार्य सम्‍बन्धी त्यस्तो बुद्धि र सामान्य ज्ञानबारे उसलाई उसको हतकेला जत्तिकै थाहा हुन्छ, र काम गर्ने क्रममा उसले यसलाई सहजै प्रयोग गरेको देखिन्छ। तैपनि, जब पवित्र आत्‍माले आफ्‍नो काम गर्ने तरिकालाई परिवर्तन गर्नुहुन्छ, उसले कामसम्‍बन्धी आफ्‍नो पुरानो ज्ञान र कामसम्‍बन्धी पुराना नियमहरूलाई नै पालना गरिरहन्छ र कामको नयाँ गतिशीलताको बारेमा उसलाई त्यति थाहा हुँदैन। वर्षौंको काम अनि पवित्र आत्‍माको उपस्थिति र अगुवाइको भरिपूर्णताले उसलाई कामसम्‍बन्धी झन्-झन् बढी पाठहरू र झन्-झन् बढी अनुभव दिन्छ। त्यस्ता कुराहरूले उसलाई आत्मविश्‍वासले भर्छ, र त्यो आत्मविश्‍वास घमण्ड होइन। अर्को शब्‍दमा भन्दा, ऊ आफ्‍नो कामप्रति निकै प्रसन्‍न हुन्छ र पवित्र आत्माको कामबारे उसले प्राप्त गरेको सामान्य ज्ञानप्रति सन्तुष्ट हुन्छ। खास गरी, अरूले प्राप्त नगरेका कुराहरू पाएको वा अनुभूति गरेकोमा त्यसले उसलाई आफूप्रति अझै बढी आत्मविश्‍वास प्रदान गर्छ; यस्तो लाग्छ ऊभित्रको पवित्र आत्माको कामलाई कहिल्यै पनि निभाउन सकिँदैन, जबकि अन्य व्यक्तिहरू यस किसिमको विशेष व्यवहार पाउन अयोग्य छन्। ऊजस्तै वर्षौंसम्‍म काम गरेका र जसको प्रयोग निकै बहुमूल्य छ त्यस्ता मानिसहरू मात्र यो प्राप्त गर्न योग्य छन्। यी कुराहरू उसले पवित्र आत्माको नयाँ कार्यलाई स्वीकार गर्ने कार्यमा निकै ठूलो बाधा बन्छन्। उसले नयाँ कार्यलाई स्वीकार गर्न सके तापनि, उसले रातारात त्यसो गर्न सक्दैन। यसलाई स्वीकार गर्नुअघि निश्‍चय पनि ऊ धेरै मोडहरू र घुम्तीहरू भएर जान्छ। उसका पुराना धारणाहरूलाई काट-छाँट र उसको पुरानो स्वभावलाई न्याय गरिसकेपछि मात्रै यो अवस्थालाई क्रमिक रूपमा उल्ट्याउन सकिन्छ। यी चरणहरू भएर नगईकन, उसले आफ्‍ना पुराना धारणाहरूलाई त्याग्‍दैन र तीसँग नमिल्‍ने नयाँ शिक्षणहरू र कार्यलाई सहजै स्वीकार गर्दैन। मानिसमा निराकरण गर्नुपर्ने सबैभन्दा कठिन कुरो यही नै हो, र यसलाई परिवर्तन गर्न सजिलो छैन। यदि सेवकको रूपमा, उसले तुरुन्तै पवित्र आत्माको कामलाई बुझ्‍न र यसका गतिशीलतालाई सारांशित गर्न सक्छ, र यदि ऊ कामसम्‍बन्धी आफ्‍ना अनुभवहरूद्वारा सीमित हुँदैन र पुरानो कामको आधारमा नयाँ कार्यलाई स्वीकार गर्न सक्छ भने, ऊ ज्ञानी मानिस र योग्य सेवक हो। मानिसहरू प्रायजसो यस्तै हुन्छन्: तिनीहरू कामसम्‍बन्धी आफ्‍नो अनुभवलाई सारांशित गर्न नसकिकनै धेरै वर्ष काम गर्छन्, वा, कामसम्‍बन्धी तिनीहरूको अनुभव र ज्ञान-बुद्धिलाई सारांशित गरिसकेपछि, नयाँ काम स्वीकार गर्न तिनीहरूलाई बाधा हुन्छ र तिनीहरूले पुरानो र नयाँ कामलाई उचित रूपमा बुझ्‍न वा सही रूपमा लिन सक्दैनन्। मानिसहरूलाई सम्‍हाल्‍न साँच्‍चै निकै कठिन छ! तिमीहरूमध्ये धेरैजसो यस्तै छौ। पवित्र आत्माको वर्षौंको कार्यलाई अनुभव गरेकाहरूले नयाँ कार्यलाई स्वीकार गर्न कठिन मान्छन्, र तिनीहरू पन्छ्याउन नसक्‍ने धारणाहरूले सधैँ भरिपूर्ण हुन्छन्, जबकि भर्खरै काम गर्न सुरु गरेको मानिसमा कामको बारेमा सामान्य ज्ञानको कमी हुन्छ र उसलाई सबैभन्दा सरल विषयहरूलाई कसरी सम्‍हाल्‍ने भन्‍ने समेत थाहा हुँदैन। तिमीहरू साँच्‍चै कठिन छौ! केही ज्येष्ठहरू यति अभिमानी र घमण्‍डी छन् कि तिनीहरूले आफूहरू कहाँबाट आएको हो भन्‍ने कुरा नै बिर्सेका छन्। तिनीहरूले जवान मानिसहरूलाई सधैँ नीच रूपमा हेर्छन्, तैपनि तिनीहरूले नयाँ कामलाई स्वीकार गर्न सक्दैनन् र तिनीहरूले वर्षौंदेखि सँगालेर राखेका धारणाहरूलाई छोड्न सक्दैनन्। ती जवान, अनजान मानिसहरूले पवित्र आत्माको नयाँ कार्यलाई केही हदसम्‍म स्वीकार गर्न सक्‍ने भए तापनि र तिनीहरू अलिक उत्साहित हुने भए तापनि, तिनीहरू सधैँ अलमलमा पर्छन् र समस्याहरू आइपर्दा के गर्ने तिनीहरूलाई थाहै हुँदैन। तिनीहरू उत्साहित हुन्छन् तैपनि अनजान हुन्छन्। पवित्र आत्माको कामको बारेमा तिनीहरूसँग थोरै मात्र ज्ञान हुन्छ र तिनीहरूले त्यसलाई आफ्‍नो जीवनमा प्रयोग गर्न सक्दैनन्; यो पूर्ण रूपमा बेकामको सिद्धान्त मात्रै हुन्छ। तिमीहरूजस्ता मानिसहरू धेरै नै छन्; प्रयोगयोग्य त कति जना छन् र? पवित्र आत्माको अन्तर्दृष्टि र ज्योतिप्रति समर्पित हुन र परमेश्‍वर अभिप्रायअनुसार चल्‍न सक्‍ने कति जना छन् र? आजसम्‍म पछ्याउनेहरूको रूपमा रहँदै आएका तिमीहरू अत्यन्तै समर्पित छौ जस्तो देखिन्छौ, तर वास्तवमा, तिमीहरूले तिमीहरूका धारणाहरूलाई त्यागेका छैनौ, तिमीहरूले अझै पनि बाइबलमा खोजी गरिरहेका छौ, अस्पष्टतामा विश्‍वास गरिरहेका छौ, वा धारणाहरूमा अलमलिरहेका छौ। आजको व्यावहारिक कार्यलाई होसियारी साथ अनुसन्धान गर्ने वा यसको गहिराइमा जाने कोही पनि छैन। तिमीहरूले आजको मार्गलाई तिमीहरूका पुराना धारणाहरूद्वारा स्वीकार गरिरहेका छौ। त्यस्तो विश्‍वासद्वारा तिमीहरूले के प्राप्त गर्न सक्छौ? के भन्‍न सकिन्छ भने तिमीहरूमा त्यस्ता धेरै धारणाहरू लुकेका छन् जसलाई प्रकट गरिएको छैन, र तिमीहरूले तिनलाई सहजै प्रकट नगरीकन, तिनलाई लुकाउन सबैभन्दा ठूलो प्रयास गरिरहेका छौ। नयाँ कार्यलाई तिमीहरूले इमानदारीताको साथ स्वीकार गर्दैनौ, र तिमीहरूले तिमीहरूका पुराना धारणाहरूलाई त्याग्‍ने सोच बनाउँदैनौ; तिमीहरूसँग संसारसँग व्यवहार गर्ने दर्शनहरू धेरै छन्, र तिनीहरू अत्यन्तै उल्लेखनीय छन्। तिमीहरूले आफ्‍ना पुराना धारणाहरूलाई त्याग्दैनौ र तिमीहरूले मन नलागी-नलागी नयाँ कार्यको सामना गर्छौ। तिमीहरूको हृदय अत्यन्तै कुटिल छ, र तिमीहरूले नयाँ कार्यका चरणहरूलाई हृदयमा राख्दै-राख्दैनौ। के तिमीहरूजस्तो बेकामेहरूले सुसमाचार फैलाउने काम गर्न सक्छौ र? के तिमीहरूले यसलाई सम्पूर्ण ब्रह्माण्डभरि फैलाउने काम लिन सक्छौ र? तिमीहरूका यी परिपाटीहरूले तिमीहरूलाई तिमीहरूको स्वभाव परिवर्तन गर्न र परमेश्‍वरलाई चिन्‍नबाट रोकिरहेको छ। यदि तिमीहरूले यसलाई जारी राख्यौ भने, तिमीहरूलाई हटाइने निश्‍चित छ।

तिमीहरूले परमेश्‍वरको कामलाई मानिसको कामबाट कसरी छुट्याउने भनेर जान्नैपर्छ। तैँले मानिसको काममा के देख्न सक्छस्? उसको काममा मानिसको अनुभवका धेरै वटा तत्त्व हुन्छन्; मानिस ऊ जे हो त्यही नै व्यक्त गर्छ। आफ्नो काम गर्दा, परमेश्‍वर पनि उहाँ जे हुनुहुन्छ त्यही व्यक्त गर्नुहुन्छ, तर उहाँको सत्त्व मानिसको भन्दा फरक छ। मानिसको सत्त्वले मानिसको अनुभव र जीवनलाई (मानिसले आफ्नो जीवनमा अनुभव वा सामना गर्ने कुरा, वा ऊसँग भएका संसारसँग व्यवहार गर्ने दर्शनहरूलाई) प्रतिनिधित्व गर्छ, र फरक-फरक वातावरणमा जिउने मानिसहरू फरक-फरक सत्त्व व्यक्त गर्छन्। तँसँग समाजका अनुभवहरू छन् कि छैनन् र तँ वास्तवमा कसरी आफ्नो परिवारमा जिउँछस् र त्यसमा अनुभव गर्छस् भन्‍ने कुरा तैँले व्यक्त गर्ने कुरामा देख्न सकिन्छ, जबकि तँ देहधारी परमेश्‍वरसँग सामाजिक अनुभवहरू छन् कि छैनन् भनेर उहाँको काममा देख्न सक्दैनस्। उहाँलाई मानिसको मूल-तत्त्व पूर्ण रूपमा थाहा छ, र उहाँ सबै प्रकारका मानिसहरूका विभिन्न अभ्यासको खुलासा गर्न सक्नुहुन्छ। अझ बढी, उहाँ मानिसका भ्रष्ट स्वभावहरू र विद्रोही व्यवहारको खुलासा गर्न सक्नुहुन्छ। उहाँ संसारका मानिसहरूमाझ जिउनुहुन्न, तर उहाँ मरणशील मानिसहरूको प्रकृति र संसारका मानिसहरूका सबै भ्रष्टताबारे सचेत हुनुहुन्छ। यो उहाँको सत्त्व हो। उहाँले संसारसँग व्यवहार नगर्ने भए पनि, उहाँलाई संसारसँग व्यवहार गर्ने सबै नियम थाहा छ, किनभने उहाँ मानव प्रकृतिलाई पूर्ण रूपमा बुझ्नुहुन्छ। उहाँलाई मानिसको आँखाले देख्न नसक्ने र मानिसको कानले सुन्न नसक्ने आत्माको आज र विगतको दुवै कामका बारेमा थाहा छ, आजको र विगतको दुवै। यसमा संसारसँग व्यवहार गर्ने दर्शनमा नपर्ने बुद्धि र मानिसलाई बुझ्न गाह्रो हुने आश्चर्यकर्महरू पर्छन्। यो उहाँको सत्त्व हो, जुन मानिसका लागि खुला छ र मानिसबाट लुकेको पनि छ। उहाँले व्यक्त गर्ने भनेको कुनै असाधारण व्यक्तिको सत्त्व होइन, बरु आत्माका अन्तर्निहित गुणहरू र सत्त्व हो। उहाँ संसारको यात्रा गर्नुहुन्न तर उहाँलाई यससम्बन्धी सबै कुरा थाहा छ। उहाँ कुनै ज्ञान वा अन्तर्दृष्टि नभएका “वनमान्छेहरू” लाई सम्पर्क गर्नुहुन्छ, तर उहाँ ज्ञानभन्दा उच्च र महान् व्यक्तित्वहरूका वचनहरूभन्दा माथिका वचनहरू व्यक्त गर्नुहुन्छ। उहाँ मानवता नभएका, र मानव जीवन वा मानवताका मान्यताहरू नबुझ्ने सुस्त र संवेदनहीन मानिसहरूको समूहभित्र जिउनुहुन्छ, तर उहाँ मानवजातिलाई सामान्य मानवता जिएर देखाउन भन्न सक्नुहुन्छ, र साथसाथै मानवजातिको नीच र तल्लो स्तरको मानवताको खुलासा गर्न सक्नुहुन्छ। यो सबै उहाँको सत्त्व हो, जुन मासु र रगतले बनेको कुनै पनि व्यक्तिको सत्त्वभन्दा उच्च छ। उहाँले गर्नुपर्ने काम गर्न र भ्रष्ट मानवजातिको मूल-तत्त्वलाई पूर्ण रूपमा खुलासा गर्नका लागि उहाँले जटिल, झन्झटिलो, र घिनलाग्दो सामाजिक जीवन अनुभव गर्ने अतिरिक्त चरण पार गर्नु आवश्यक छैन। घिनलाग्दो सामाजिक जीवनले उहाँको देहलाई “संवर्धन” गर्न सक्दैन। उहाँका काम र वचनहरूले मानिसको विद्रोहीपन मात्र खुलासा गर्छन् र मानिसलाई संसारसँग व्यवहार गर्नका लागि अनुभव र पाठहरू प्रदान गर्दैनन्। उहाँले मानिसलाई जीवन आपूर्ति गर्दा समाज वा मानिसको परिवारको अनुसन्धान गर्न आवश्यक छैन। मानिसलाई खुलासा गर्नु र न्याय गर्नु उहाँको देहका अनुभवहरूको अभिव्यक्ति होइन; यो लामो समयदेखि मानिसको विद्रोहीपनलाई चिन्नुका साथै मानवजातिको भ्रष्टतालाई घृणा गरेपछि उहाँले गर्नुभएको मानिसको अधार्मिकताको खुलासा हो। उहाँले गर्ने सबै कामले मानिसलाई उहाँको स्वभाव चिनाउँछ र उहाँको सत्त्व व्यक्त गर्छ। उहाँले मात्र यो काम गर्न सक्नुहुन्छ; यो मासु र रगतले बनेको कुनै व्यक्तिले हासिल गर्न सक्ने कुरा होइन। उहाँको कामबाट, मानिसले उहाँ कस्तो प्रकारको व्यक्ति हुनुहुन्छ भनेर भन्न सक्दैन। मानिस उहाँको कामका आधारमा उहाँलाई सृजित व्यक्तिका रूपमा वर्गीकरण गर्न पनि असक्षम हुन्छ। उहाँको सत्त्वले पनि उहाँलाई सृजित व्यक्तिका रूपमा वर्गीकरण गर्न नसकिने बनाउँछ। मानिस उहाँलाई गैर-मानव मात्र मान्न सक्छ, तर उहाँलाई कुन वर्गमा राख्ने भनेर जान्दैन, त्यसैले मानिस उहाँलाई “परमेश्‍वर” को वर्गमा सूचीकृत गर्न बाध्य हुन्छ। मानिसले त्यसो गर्नु अनुचित होइन, किनभने उहाँले मानिसहरूमाझ धेरै काम गर्नुभएको छ जुन मानिसले गर्न सक्दैन।

परमेश्‍वरले गर्ने कामले उहाँको देहको अनुभवको प्रतिनिधित्व गर्दैन; मानिसले गर्ने कामले उसको अनुभवको प्रतिनिधित्व गर्छ। सबैले आफ्नो व्यक्तिगत अनुभवका बारेमा कुरा गर्छन्। परमेश्‍वर सिधै सत्यता व्यक्त गर्न सक्नुहुन्छ, जबकि मानिसले निश्‍चित सत्यताहरू अनुभव गरेपछि मात्र सान्दर्भिक अनुभवहरू व्यक्त गर्न सक्छ। परमेश्‍वरको काममा कुनै प्रावधान हुँदैन र यो समय वा भौगोलिक अवरोधहरूको अधीनमा हुँदैन। उहाँ कुनै पनि समय र कुनै पनि ठाउँमा उहाँ के हुनुहुन्छ भन्ने कुरा व्यक्त गर्न सक्नुहुन्छ। उहाँले आफूलाई जसरी मन लाग्छ त्यसरी काम गर्नुहुन्छ। मानिसको काममा सर्तहरू र सन्दर्भ हुन्छन्; तीविना, ऊ काम गर्न असक्षम हुनेथियो र परमेश्‍वरबारे आफ्नो ज्ञान वा सत्यताबारे आफ्नो अनुभव व्यक्त गर्न असक्षम हुनेथियो। कुनै कुरा परमेश्‍वर स्वयम्‌को काम हो कि मानिसको काम हो, तैँले यी दुईलाई तुलना गरेमा भिन्नता थाहा पाउनेछस्। यदि परमेश्‍वर स्वयम्‌द्वारा गरिएको कुनै काम छैन र मानिसको काम मात्र छ भने, तैँले यी मानिसहरूका शिक्षाहरू उच्च छन्, अरू कसैको क्षमताभन्दा बाहिर छन्, र तिनीहरूको बोल्ने लबज, कामकुरा सम्हाल्ने तिनीहरूका सिद्धान्तहरू, र काममा तिनीहरूको अनुभवी र स्थिर शैली अरूको पहुँचभन्दा बाहिर छन् भनेर मात्र थाहा पाउनेछस्। तिमीहरू सबै जना राम्रो क्षमता र उच्च ज्ञान भएका यी मानिसहरूको प्रशंसा गर्छौ, तर तँ परमेश्‍वरका काम र वचनहरूबाट उहाँको मानवता कति उच्च छ भनेर देख्न सक्दैनस्। बरु, उहाँ साधारण हुनुहुन्छ, र काम गर्दा, उहाँ सामान्य र व्यावहारिक हुनुहुन्छ तैपनि मरणशील मानिसहरूद्वारा मापन गर्न नसकिने हुनुहुन्छ, त्यसकारण त्यसले मानिसहरूलाई एक प्रकारको डर मान्‍ने हृदय विकास गराउँछ। व्यक्तिको काममा, उसको अनुभव विशेष रूपमा उन्नत होला, वा उसको कल्पना र तार्किकता विशेष रूपमा उन्नत होला, र उसको मानवता असाध्यै राम्रो होला; यी कुराहरूले मानिसहरूको प्रशंसा मात्र प्राप्त गर्न सक्छन्, तर तिनीहरूको डर र त्रास जगाउन सक्दैनन्। मानिसहरू सबैले कार्य सामर्थ्य भएका, विशेष गरी गहिरो अनुभव भएका, र सत्यता अभ्यास गर्न सक्नेहरूको प्रशंसा गर्छन्, तर त्यस्ता मानिसहरूले कहिल्यै डर पैदा गर्न सक्दैनन्, प्रशंसा र डाहा मात्र पैदा गर्न सक्छन्। तर परमेश्‍वरको काम अनुभव गरेका मानिसहरू परमेश्‍वरको प्रशंसा गर्दैनन्; त्यसको सट्टामा, तिनीहरू उहाँको काम मानव पहुँचभन्दा बाहिर छ र मानिसले बुझ्न नसक्ने छ, यो ताजा र अद्भुत छ भन्‍ने ठान्छन्। जब मानिसहरू परमेश्‍वरको काम अनुभव गर्छन्, तब तिनीहरूले उहाँका बारेमा थाहा पाउने पहिलो कुरा भनेको उहाँ बुझ्न नसकिने, बुद्धिमान्, र अद्भुत हुनुहुन्छ भन्ने हो, अनि तिनीहरू स्वाभाविक रूपमा उहाँको डर मान्न थाल्छन्; तिनीहरूलाई उहाँले गर्ने काम रहस्यमय छ, र मानिसको दिमागको समझभन्दा बाहिर छ भन्‍ने लाग्छ। मानिसहरू केवल उहाँका मागहरू पूरा गर्न, उहाँका अभिप्रायहरू सन्तुष्ट पार्न सक्षम हुन चाहन्छन्; तिनीहरू उहाँलाई उछिन्न चाहँदैनन्, किनभने उहाँले गर्ने काम मानिसको सोचाइ र कल्पनाभन्दा बाहिर जान्छ र त्यो उहाँको सट्टामा मानिसद्वारा गर्न सकिदैन। मानिस स्वयम्‌लाई समेत आफ्नै अपर्याप्तताहरू थाहा हुँदैन, तैपनि परमेश्‍वरले एउटा नयाँ मार्ग बनाउनुभएको छ र मानिसहरूलाई अझ नयाँ र अझ सुन्दर संसारमा ल्याउन उहाँ तिनीहरूमाझ आउनुभएको छ, त्यसैले मानवजातिले नयाँ प्रगति गरेको छ र नयाँ सुरुवात गरेको छ। मानिसहरूले परमेश्‍वरप्रति महसुस गर्ने कुरा प्रशंसा होइन, वा भनौँ, प्रशंसा मात्र होइन। तिनीहरूको सबैभन्दा गहिरो अनुभव भनेको डर र प्रेम हो; तिनीहरूलाई परमेश्‍वर वास्तवमै अद्भुत हुनुहुन्छ भन्ने अनुभूति हुन्छ। उहाँ मानिसले गर्न नसक्ने काम गर्नुहुन्छ र मानिसले भन्न नसक्ने कुराहरू भन्नुहुन्छ। परमेश्‍वरको काम अनुभव गरेका मानिसहरूमा सधैँ एउटा अवर्णनीय भावना हुन्छ। पर्याप्त रूपमा गहिरो अनुभव भएका मानिसहरू परमेश्‍वरको प्रेम बुझ्न सक्छन्; तिनीहरू उहाँ प्रेमिलो हुनुहुन्छ, उहाँको काम अति बुद्धिमान्, अति अद्भुत छ भन्‍ने महसुस गर्न सक्छन्, र यसरी तिनीहरूमाझ अनन्त शक्ति पैदा हुन्छ। यो त्रास वा कहिलेकाहीँ गरिने प्रेम र आदर होइन, बरु मानिसप्रतिको परमेश्‍वरको कृपा र ऊप्रतिको सहनशीलताको गहिरो बोध हो। तर, उहाँको सजाय र न्याय अनुभव गरेका मानिसहरू उहाँ प्रतापी हुनुभएको र उहाँले कुनै उल्लङ्घन नसहने आभास गर्छन्। उहाँको धेरै काम अनुभव गरेका मानिसहरू समेत उहाँलाई बुझ्न सक्दैनन्; साँचो रूपमा उहाँको डर मान्‍ने सबैलाई उहाँको काम मानिसहरूका धारणाहरूसँग मिल्दो छैन बरु सधैँ तिनीहरूका धारणाहरूको विपरीत हुन्छ भन्‍ने थाहा हुन्छ। उहाँलाई मानिसहरूले पूर्ण रूपमा प्रशंसा गर्नुपर्ने वा उहाँको अधीनमा रहेको प्रस्तुत गर्नुपर्ने खाँचो छैन; बरु, तिनीहरूले साँचो डर र साँचो समर्पण हासिल गर्नुपर्छ। उहाँको यति धेरै काममा, साँचो अनुभव भएको जोकोहीले उहाँको डर मान्‍ने हृदय विकास गर्छ, जुन प्रशंसाभन्दा उच्च हो। मानिसहरूले उहाँको सजाय र न्यायको कामका कारण उहाँको स्वभाव देखेका छन्, त्यसैले तिनीहरूमा उहाँको डर मान्‍ने हृदय रहेको छ। परमेश्‍वरको डर मानिनुपर्छ र उहाँको अधीनमा रहनुपर्छ, किनभने उहाँको सत्त्व र उहाँको स्वभाव सृजित प्राणीको जस्तो हुँदैन र सृजित प्राणीको भन्दा माथि हुन्छ। परमेश्‍वर स्वअस्तित्वमा हुनुहुन्छ र अनन्त हुनुहुन्छ, उहाँ गैर-सृजित प्राणी हुनुहुन्छ, र परमेश्‍वर मात्र डर र अधीनताको योग्य हुनुहुन्छ; मानिस यसका लागि योग्य छैन। त्यसकारण, उहाँको काम अनुभव गरेका र उहाँलाई साँच्चै चिनेका सबैले उहाँको डर मान्‍ने हृदय विकास गर्छन्। तर, उहाँका बारेमा आफ्ना धारणाहरू नत्याग्नेहरू—उहाँलाई परमेश्‍वर मान्दै नमान्नेहरू—पूर्णतया परमेश्‍वरको डर मान्‍ने हृदयविहीन हुन्छन्, र तिनीहरूले उहाँलाई पछ्याउने भए पनि, तिनीहरू विजय गरिएका हुँदैनन्; तिनीहरू प्रकृतिले नै विद्रोही मानिस हुन्। यसरी काम गरेर उहाँले हासिल गर्न चाहनुभएको कुरा भनेको सबै सृजित प्राणीमा सृष्टिकर्ताको डर मान्‍ने हृदय होस्, तिनीहरूले उहाँको आराधना गरून्, र उहाँको प्रभुत्वमा निसर्त रूपमा आफूलाई समर्पण गरून् भन्‍ने हो। उहाँको सबै कामले हासिल गर्न चाहेको अन्तिम नतिजा यही हो। यदि यस्तो काम अनुभव गरेका मानिसहरूमा अलिकति पनि परमेश्‍वरको डर मान्‍ने हृदय छैन भने, र यदि तिनीहरूको विगतको विद्रोहीपन पटक्कै परिवर्तन हुँदैन भने, तिनीहरू हटाइने निश्‍चित छ। यदि परमेश्‍वरप्रति कुनै व्यक्तिको मनोवृत्ति उहाँको प्रशंसा गर्ने वा टाढाबाट उहाँलाई आदर देखाउने मात्र रहेको छ, र उहाँलाई अलिकति पनि प्रेम नगर्ने रहेको छ भने, परमेश्‍वरलाई प्रेम गर्ने हृदय नभएको व्यक्ति यही नतिजामा पुगेको हुन्छ, र त्यो व्यक्तिमा सिद्ध पारिने सर्तहरूको कमी हुन्छ। यदि यति धेरै कामले व्यक्तिको साँचो प्रेम प्राप्त गर्न सक्दैन भने, त्यो व्यक्तिले परमेश्‍वरलाई प्राप्त गरेको छैन र ऊ साँच्चै सत्यता पछ्याउँदैन। परमेश्‍वरलाई प्रेम नगर्ने व्यक्तिले सत्यतालाई प्रेम गर्दैन र त्यसैले उसले परमेश्‍वरलाई प्राप्त गर्न सक्दैन, परमेश्‍वरको अनुमोदन त झनै पाउन सक्दैन। त्यस्ता मानिसहरूले पवित्र आत्माको काम जतिसुकै अनुभव गरे पनि, र न्याय जतिसुकै अनुभव गरे पनि, तिनीहरू परमेश्‍वरको डर मान्‍ने हृदय पाउन असक्षम हुन्छन्। यिनीहरू त्यस्ता मानिस हुन् जसको प्रकृति अपरिवर्तनीय हुन्छ र जसका स्वभावहरू अत्यन्तै घृणित हुन्छन्। परमेश्‍वरको डर मान्‍ने हृदय नभएका सबै जना हटाइनेछन्, दण्डका पात्र हुनेछन्, र दुष्टता गर्नेहरू जस्तै दण्डित हुनेछन्, अधर्मी कामकुरा गरेकाहरूले भन्दा पनि बढी कष्ट भोग्नेछन्।


परमेश्‍वरको कामका तीन चरणहरूलाई जान्नु नै परमेश्‍वरलाई चिन्ने मार्ग हो

मानवजातिलाई व्यवस्थापन गर्ने कामलाई तीन चरणमा विभाजन गरिएको छ, अर्थात् मानवजातिलाई मुक्ति दिइने कामलाई तीन चरणहरूमा विभाजन गरिएको छ। यी तीन चरणहरूमा संसारलाई सृष्टि गर्ने काम पर्दैन, तर व्यवस्थाको युग, अनुग्रहको युग र राज्यको युग कामका तीन चरणहरू हुन्। संसारलाई सृष्टि गर्ने काम सारा मानवजातिलाई पैदा गर्ने काम थियो। यो मानिसलाई मुक्ति दिने काम थिएन, मानवजातिलाई मुक्ति दिने कामसँग यसको कुनै सरोकार छैन, किनभने संसार सृष्टि गर्दा मानवजाति शैतानद्वारा भ्रष्ट पारिएका थिएनन्, त्यसैले मानवजातिको मुक्तिको काम गर्नु आवश्यक थिएन। जब मानवजाति शैतानद्वारा भ्रष्ट भयो तब मात्र मानवजातिलाई मुक्ति दिने कार्य सुरु भयो, त्यसैले मानवजाति भ्रष्ट भएपछि मात्र मानवजातिको व्यवस्थापनको कार्य सुरुवात भयो। अर्को शब्दमा, परमेश्‍वरको मानव व्यवस्थापन मानवजातिलाई मुक्ति दिने कामको परिणामस्वरूप प्रारम्भ भयो र यो संसारलाई सृष्टि गर्ने कामबाट उदय भएन। मानवजातिमा भ्रष्ट स्वभाव उत्पन्न भएपछि मात्र व्यवस्थापनको काम अस्तित्वमा आयो, त्यसैले मानवजातिलाई व्यवस्थापन गर्ने कार्यमा चार चरणहरू वा चार युगहरूभन्दा पनि तीन भागहरू पर्छन्। परमेश्‍वरले मानवजातिको व्यवस्थापन गर्ने कार्यलाई जनाउने उपयुक्त तरिका यही मात्र हो। जब अन्तिम युगको अन्त आउँछ, तब मानवजातिको व्यवस्थापन कार्यको पूर्ण अन्त आएको हुनेछ। व्यवस्थापन कामको समाप्तिको अर्थ सबै मानवजातिलाई मुक्ति दिने काम पूर्ण रूपमा सक्किनु, र मानवजातिको निम्ति यो अवधि त्यसबेला देखि पूरा भइसकेको हुनेछ भन्‍ने हो। सारा मानवजातिलाई मुक्ति दिने कार्यविना मानवजातिको व्यवस्थापनको कार्य अस्तित्वमा रहने थिएन, न त कार्यका तीन चरणहरू नै हुनेथिए। यो त मानवजातिको भ्रष्टताकै कारणले थियो र मानवजाति मुक्तिको तत्काल आवश्यकतामा थियो त्यसकारण परमप्रभुले सृष्टिको काम टुङ्ग्याउनुभयो र व्यवस्थाको युगको काम सुरुवात गर्नुभयो। त्यसपछि मात्र मानवजातिको व्यवस्थापन गर्ने कार्य सुरुवात भयो, जसको अर्थ त्यसपछि मात्र मानवजातिलाई मुक्ति दिने कार्य सुरु भयो भन्‍ने हुन्छ। “मानवजातिको व्यवस्थापन” को अर्थ पृथ्वीमा भर्खरै सिर्जित मानवजातिको जीवनको अगुवाइ गर्नु होइन (जसको तात्पर्य, मानवजाति अझै भ्रष्ट भएको थिएन)। बरु, यो त शैतानद्वारा भ्रष्ट पारिएको मानवजातिको मुक्ति हो, जसको तात्पर्य, यो भ्रष्ट मानवजातिलाई रूपान्तरण गर्नु हो। “मानवजातिको व्यवस्थापन” को अर्थ यही हो। मानवजातिलाई मुक्ति दिने कार्यमा संसार सृष्टि गर्ने कुरा पर्दैन, त्यसरी नै मानवजातिलाई व्यवस्थापन गर्ने कार्यमा संसारलाई सृष्टि गर्ने काम पर्दैन, तर यसमा संसारको सृष्टिभन्दा अलग कार्यका तीन चरणहरू मात्र पर्छन्। मानवजातिको व्यवस्थापनको कार्यलाई बुझ्न कार्यका तीन चरणहरूका इतिहासप्रति सजग हुनु आवश्यक हुन्छ—मुक्ति पाउनको निम्ति हरेक व्यक्ति यही कुरामा सजग हुनुपर्छ। सृजित प्राणीका रूपमा, मानिसलाई परमेश्‍वरले सृष्टि गर्नुभएको हो भनी तिमीहरूले जान्नुपर्छ र मानवजातिको भ्रष्टताको स्रोत र त्यसमाथि मानिसको मुक्तिको प्रक्रियालाई तिमीहरूले पहिचान गर्नुपर्छ। यदि तिमीहरूलाई परमेश्‍वरको कृपा पाउने प्रयासमा सिद्धान्तअनुसार काम गर्न मात्र आउँछ, तर परमेश्‍वरले मानिसलाई कसरी मुक्ति दिनुहुन्छ वा मानवजातिको भ्रष्टताको स्रोतको बारेमा थाहा छैन भने, सिर्जित प्राणीको नाताले तिमीहरूमा यही कुराको कमी छ। परमेश्‍वरको व्यवस्थापन कार्यको व्यापक क्षेत्रप्रति अनभिज्ञ रहँदा पनि व्यवहारमा उतार्न सकिने ती सत्यताहरूको बुझाइसित मात्र तँ सन्तुष्ट हुनु हुँदैन—यदि यस्तै अवस्था हो भने तँ अत्यन्त कट्टर छस्। कामका तीन चरणहरू मानिसलाई व्यवस्थापन गर्ने परमेश्‍वरको कामको वास्तविक कथा, सम्पूर्ण संसारमा सुसमाचारको आगमन, सबै मानवजातिका बीचमा सबैभन्दा ठूलो रहस्य हुन्, र ती सुसमाचार व्यापक रूपमा प्रचार गर्ने कार्यको जग पनि हुन्। यदि तँ आफ्नो जीवनसँग सम्बन्धित साधारण सत्यताहरू बुझ्नमा मात्र ध्यान दिन्छस् र सारा रहस्यहरू र दर्शनहरूभन्दा महान्‌ यो कुराबारे केही जान्दैनस् भने त, के तेरो जीवन हेर्नको लागि बाहेक केही कामको नहुने बिग्रेको सामग्रीजस्तो छैन र?

यदि मानिस अभ्यासमा मात्रै ध्यान केन्द्रित हुन्छ, र परमेश्‍वरको काम र मानिसले जान्नुपर्ने कुरालाई गौण देख्छ भने, के यो लोभले लाभ, लाभले विलाप हुँदैन र? तैँले जे कुरा जान्नुपर्छ, त्यो कुरा तैँले जान्नैपर्छ; तैँले जे कुरालाई व्यवहारमा लागु गर्नुपर्छ, त्यसलाई तैँले व्यवहारमा लागु गर्नैपर्छ। त्यसपछि मात्र तँ सत्यता पछ्याउन जान्ने व्यक्ति बन्‍नेछस्। मानौँ, जब तैँले सुसमाचार प्रचार गर्ने दिन आउँछ, तब तँ केवल परमेश्‍वर महान् र धर्मी परमेश्‍वर हुनुहुन्छ, उहाँ सर्वोच्च परमेश्‍वर हुनुहुन्छ, त्यस्तो परमेश्‍वर जोसँग कुनै पनि महान् मानिसको तुलना हुन सक्दैन, र उहाँ त्यस्तो परमेश्‍वर हुनुहुन्छ जोभन्दा माथि कोही पनि छैन भनेर भन्न सक्छस्...। तँ यी महत्त्वहीन, सतही शब्दहरू मात्रै भन्न सक्षम हुन्छस् तर अत्यन्तै महत्त्वपूर्ण र सारसम्म पुग्ने शब्दहरू बोल्न पूर्ण रूपमा असक्षम हुन्छस्। तँसँग परमेश्‍वरलाई चिन्ने वा परमेश्‍वरको कामका बारेमा भन्नका लागि केही पनि हुँदैन, र, यसबाहेक, तँ सत्यता प्रस्ट्याउन, वा मानिसमा कमी रहेको कुरा आपूर्ति गर्न सक्दैनस्। यस्तो व्यक्ति आफ्नो कर्तव्य राम्ररी निर्वाह गर्न असक्षम हुन्छ। परमेश्‍वरको गवाही दिनु र राज्यको सुसमाचार प्रचार गर्नु कुनै सामान्य कुरा होइन। तँ पहिले सत्यताले र बुझ्नैपर्ने दर्शनहरूले सुसज्जित हुनैपर्छ। जब तँ परमेश्‍वरको कामका विभिन्न दर्शन र सत्यताहरूबारे प्रस्ट हुन्छस्, र हृदयमा तैँले परमेश्‍वरको कामलाई चिन्छस्, र परमेश्‍वरले जेसुकै गर्नुभए पनि—चाहे त्यो धर्मी न्याय होस् वा शोधन होस्—तँसँग तेरो जगका रूपमा सबैभन्दा महान् दर्शन हुन्छ, र तँसँग व्यवहारमा लागु गर्नका लागि सही सत्यता हुन्छ, तब तँ अन्तसम्मै परमेश्‍वरलाई पछ्याउन सक्षम हुनेछस्। तैँले के जान्नैपर्छ भने परमेश्‍वरले जेसुकै काम गर्नुभए पनि, उहाँको कामको उद्देश्य परिवर्तन हुँदैन, उहाँको कामको केन्द्रबिन्दु परिवर्तन हुँदैन, र मानिसप्रतिका उहाँका अभिप्रायहरू परिवर्तन हुँदैनन्। उहाँका वचनहरू जतिसुकै कठोर भए पनि, वातावरण जतिसुकै प्रतिकूल भए पनि, उहाँको कामका सिद्धान्तहरू परिवर्तन हुनेछैनन्, र मानिसलाई मुक्ति दिने उहाँको अभिप्राय परिवर्तन हुनेछैन। यदि यो मानिसको परिणाम वा गन्तव्यको प्रकटीकरण होइन, र अन्तिम चरणको काम, वा परमेश्‍वरको व्यवस्थापनको सम्पूर्ण योजनालाई अन्त्य गर्ने काम होइन, र यदि यो उहाँले मानिसमा काम गर्ने समय हो भने, उहाँको कामको केन्द्रबिन्दु परिवर्तन हुनेछैन। यो सधैँ मानवजातिको मुक्ति नै हुनेछ। यो नै परमेश्‍वरमाथिको तिमीहरूको विश्‍वासको जग हुनुपर्छ। कामका तीन वटा चरणको उद्देश्य सम्पूर्ण मानवजातिको मुक्ति हो—यसको अर्थ शैतानको शक्तिबाट मानवजातिको पूर्ण मुक्ति हो। कामका तीन वटा चरणहरूमध्ये प्रत्येकको उद्देश्य र महत्त्व फरक भए पनि, प्रत्येक चरण मानवजातिलाई मुक्ति दिने कामकै पाटो हो, र प्रत्येक चरण मानवजातिका मागहरूअनुसार अघि बढाइएको मुक्तिको फरक काम हो। तँलाई कामका यी तीन वटा चरणको उद्देश्य एक पटक थाहा भएपछि, तँलाई कामको प्रत्येक चरणको महत्त्व कसरी बुझ्ने भन्‍ने थाहा हुनेछ, र तैँले परमेश्‍वरका अभिप्रायहरूलाई सन्तुष्ट पार्नका लागि अभ्यास गर्ने तरिका चिन्नेछस्। यदि तँ यस बिन्दुमा पुग्न सकिस् भने, यो दर्शनहरूमध्येको सबैभन्दा महान् दर्शन नै परमेश्‍वरमाथिको तेरो विश्‍वासको जग बन्‍नेछ। तैँले सजिला अभ्यासहरू वा गहिरा सत्यताहरू मात्रै पछ्याउनु हुँदैन, बरु दर्शनहरूलाई अभ्याससँग जोड्नुपर्छ, जसमा अभ्याससम्बन्धी सत्यताहरू र दर्शनहरूसम्बन्धी ज्ञान दुवै हुनुपर्छ। त्यसपछि मात्र तँ वृहत् रूपमा सत्यता पछ्याउने व्यक्ति बन्‍नेछस्।

कामका तीन वटा चरण परमेश्‍वरको सम्पूर्ण व्यवस्थापनको मुटुमा पर्छन्, र तिनमा परमेश्‍वरको स्वभाव र उहाँ जे हुनुहुन्छ त्यो व्यक्त गरिन्छन्। जसलाई परमेश्‍वरको कामका तीन वटा चरणबारे थाहा छैन तिनीहरू परमेश्‍वरले आफ्नो स्वभाव कसरी व्यक्त गर्नुहुन्छ भनी बुझ्न सक्दैनन्, न त तिनीहरूलाई परमेश्‍वरको कामको बुद्धि नै थाहा हुन्छ। तिनीहरू उहाँले मानिसलाई मुक्ति दिने धेरै वटा तरिका र सम्पूर्ण मानवजातिप्रति उहाँका अभिप्रायहरूबारे पनि अनभिज्ञ रहन्छन्। कामका तीन वटा चरण मानवजातिलाई मुक्ति दिने कामको पूर्ण अभिव्यक्ति हुन्, अनि कामका तीन वटा चरण थाहा नहुनेहरू पवित्र आत्माको कामका विभिन्न विधि र सिद्धान्तबारे अनभिज्ञ हुनेछन्। कामको कुनै निश्‍चित चरणबाट बाँकी रहेका प्रावधानहरूमा मात्रै कठोरताका साथ टाँसिनेहरू त्यस्ता मानिस हुन् जो परमेश्‍वरलाई प्रावधानहरूमा सीमित गर्छन्, र परमेश्‍वरमाथिको तिनीहरूको विश्‍वास काल्पनिक हुन्छ—त्यस्ता मानिसहरूले परमेश्‍वरको मुक्तिको अनुग्रह कहिल्यै प्राप्त गर्नेछैनन्। परमेश्‍वरको कामका तीन वटा चरणले मात्रै परमेश्‍वरको सम्पूर्ण स्वभावलाई पूर्ण रूपमा व्यक्त गर्न सक्छन् र समस्त मानवजातिलाई मुक्ति दिने परमेश्‍वरको अभिप्राय, र मानवजातिको मुक्तिको सम्पूर्ण प्रक्रियालाई पूर्ण रूपमा व्यक्त गर्न सक्छन्। यो उहाँले शैतानलाई पराजित गर्नुभएको छ र मानवजातिलाई प्राप्त गर्नुभएको छ भन्‍ने कुराको प्रमाण हो; यो परमेश्‍वरको विजयको प्रमाण हो, र परमेश्‍वरको सम्पूर्ण स्वभावको अभिव्यक्ति हो। परमेश्‍वरको कामका तीन वटा चरणमध्ये एउटा चरण मात्रै बुझ्नेहरू परमेश्‍वरको स्वभावको एउटा भाग मात्रै जान्दछन्। कामको यो एउटै चरणका आधारमा मानिसका धारणाहरूभित्र प्रावधानहरू बन्‍ने सम्भावना हुन्छ, र मानिसले परमेश्‍वरलाई सीमित गर्ने र परमेश्‍वरको स्वभावको यो एउटै भागलाई परमेश्‍वरको सम्पूर्ण स्वभावको प्रतिनिधित्वका रूपमा प्रयोग गर्ने सम्भावना हुन्छ। यसबाहेक, मानिसका धेरै वटा कल्पना ऊभित्रै मिसिएका हुन्छन्, जसले गर्दा मानिस परमेश्‍वरको स्वभाव, सत्त्व, र बुद्धिलाई, साथै परमेश्‍वरको कामका सिद्धान्तहरूलाई सीमित परिधिभित्र कठोरताका साथ बाँध्छ, र यदि परमेश्‍वर एक पटक यस्तो हुनुहुन्थ्यो भने, उहाँ सधैँभरि उस्तै रहनुहुनेछ र अनन्तसम्म परिवर्तन हुनुहुनेछैन भन्‍ने विश्‍वास गर्छ। कामका तीन वटा चरण जान्ने र बोध गर्नेहरूसँग मात्रै परमेश्‍वरको पूर्ण र सटीक ज्ञान हुन सक्छ। कम्तीमा पनि, तिनीहरूले परमेश्‍वरलाई इस्राएलीहरूका वा यहूदीहरूका परमेश्‍वरका रूपमा परिभाषित गर्नेछैनन्, र उहाँलाई मानवजातिका खातिर सधैँभरि क्रूसमा टाँगिनुहुने परमेश्‍वरका रूपमा हेर्नेछैनन्। यदि कसैले परमेश्‍वरलाई उहाँको कामको एउटा चरणबाट मात्रै चिन्छ भने, उसको ज्ञान अत्यन्तै नगण्य हुन्छ, र यो समुद्रमा एक थोपासरह मात्र हुन्छ। यदि त्यसो होइन भने, पुराना धार्मिक रुढीवादीहरू धेरैले परमेश्‍वरलाई किन जिउँदै क्रूसमा टाँग्नेथिए र? के यो मानिसले परमेश्‍वरलाई निश्‍चित परिधिहरूभित्र सीमित गर्ने भएकाले होइन र? के धेरै मानिसलाई परमेश्‍वरको विविध र थरीथरीको काम थाहा नभएको हुनाले, र, त्यसमाथि, तिनीहरूले आफूसँग भएको थोरै ज्ञान र धर्मसिद्धान्तलाई पवित्र आत्माको काम मापन गर्न प्रयोग गर्ने भएकाले तिनीहरू परमेश्‍वरको प्रतिरोध गर्ने र पवित्र आत्माको काममा बाधा पुर्‍याउने गर्दैनन् र? यी मानिसहरूले सतही अनुभवहरू मात्रै लिएका भए पनि, तिनीहरू प्रकृतिमा अहङ्कारी, स्वेच्छाचारी र बेलगाम हुन्छन्, तिनीहरू पवित्र आत्माको कामलाई तिरस्कारको दृष्टिले हेर्छन्, पवित्र आत्माद्वारा दिइएको ताडनालाई बेवास्ता गर्छन् र, त्यसमाथि, पवित्र आत्माको कामलाई “पुष्टि गर्न” आफ्ना तुच्छ पुराना धर्मसिद्धान्तहरू प्रयोग गर्छन्। तिनीहरू ढोँगी पनि हुन् र आफ्नो विद्वतामा पूर्ण रूपमा विश्‍वस्त हुन्छन्, र आफू सम्पूर्ण संसारभरि स्वतन्त्र रूपमा विचरण गर्ने विश्‍वास गर्छन्। के त्यस्ता मानिसहरू पवित्र आत्माद्वारा तिरस्कार गरिने, र नयाँ युगद्वारा हटाइने मानिस होइनन् र? के परमेश्‍वरसामु आउने र खुलेआम उहाँको प्रतिरोध गर्नेहरू आफ्नो “चमक” प्रदर्शन गरिरहेका सतही र सीमित ज्ञान भएका घृणास्पद व्यक्तिहरू होइनन् र? तिनीहरूसँग बाइबलको थोरै मात्र ज्ञान हुन्छ, तैपनि तिनीहरू संसारका “प्राज्ञिक वृत्तहरू” भरि स्वतन्त्र रूपमा चल्न चाहन्छन्; तिनीहरूसँग मानिसहरूलाई सिकाउनका लागि थोरै मात्र सतही धर्मसिद्धान्त हुन्छ, तैपनि तिनीहरू पवित्र आत्माको कार्यदिशालाई उल्ट्याउन चाहन्छन् र यसलाई आफ्नै सोचाइ प्रक्रियाहरूमा केन्द्रित राख्ने प्रयास गर्छन्। तिनीहरू अदूरदर्शी भएकाले, तिनीहरू परमेश्‍वरको ६,००० वर्षे कामको भव्यता हेर्न चाहन्छन्। यी मानिसहरूसँग कुनै मान्य कारण हुँदैन! वास्तवमा, मानिसहरूसँग परमेश्‍वरको जति धेरै ज्ञान हुन्छ, तिनीहरू उहाँको कामलाई त्यति नै कम हल्का रूपमा गलत ठहराउँछन्—तिनीहरू परमेश्‍वरको वर्तमान कामबारे आफ्नो ज्ञानका बारेमा थोरै मात्र कुरा गर्छन्, तर यसलाई अन्धाधुन्ध रूपमा गलत ठहराउँदैनन्। मानिसहरूले परमेश्‍वरलाई जति कम चिन्छन्, तिनीहरू त्यति नै धेरै दुस्साहसी हुन्छन्, तिनीहरू आफूलाई त्यति नै धेरै उच्च मूल्याङ्कन गर्छन्, र तिनीहरू परमेश्‍वर के हुनुहुन्छ भनी त्यति नै बेलगाम रूपमा घोषणा गर्छन्, तैपनि तिनीहरूले घोषणा गर्ने भनेको धर्मसिद्धान्त मात्रै हो र यसको कुनै तथ्यात्मक आधार हुँदैन। यिनीहरू सबैभन्दा काम नलाग्ने मानिस हुन्। पवित्र आत्माको कामलाई खेलका रूपमा लिनेहरू उडन्ता मानिस हुन्! पवित्र आत्माको नयाँ कामको सामना गरेपछि, तिनीहरू यसलाई सतर्क रूपमा लिँदैनन्, बरु यसको सट्टा जथाभावी बोल्छन् र हतारमा गलत ठहराउँछन्, आफ्नै इच्छालाई बेलगाम छोडेर पवित्र आत्माको कामको सहीपनलाई नकार्छन्, र यसको अपमान वा ईशनिन्दा समेत गर्छन्—के यी अनादर गर्ने व्यक्तिहरू पवित्र आत्माको कामबारे अनजान, र अझ बढी, अन्तर्निहित रूपमा नै घमण्डी र बेलगाम रहेका अत्यन्तै अहङ्कारी मानिस होइनन् र? यदि त्यस्ता मानिसहरूले पवित्र आत्माको नयाँ काम स्वीकार गर्ने दिन आए पनि, तिनीहरूले परमेश्‍वरको सहनशीलता भने अझै पनि प्राप्त गर्नेछैनन्। तिनीहरूले परमेश्‍वरका लागि काम गर्नेहरूलाई हेयको नजरले हेर्ने मात्र होइन, तिनीहरू परमेश्‍वर स्वयम्‌को ईशनिन्दा पनि गर्छन्। त्यस्ता दुस्साहसी अपराधीहरूलाई यो जीवन वा आउँदो संसारमा क्षमा गरिनेछैन, र तिनीहरू सधैँका लागि नरकमा नाश हुनेछन्! त्यस्ता अनादर गर्ने, आत्मभोगी मानिसहरूले विश्‍वासीहरूको नाम मात्रै भिरेका हुन्छन्, र यस्ता मानिसहरू जति बढी हुन्छन्, तिनीहरूले परमेश्‍वरका प्रशासनिक आदेशहरू उल्लङ्घन गर्ने सम्भावना त्यति नै बढी हुन्छ। के अन्तर्निहित रूपमा बेलगाम रहेका, र कहिल्यै कसैको आज्ञापालन नगरेका ती अहङ्कारी व्यक्तिहरू सबै यही मार्गमा हिँड्दैनन् र? के तिनीहरू दिनदिनै यसरी नै सधैँ नयाँ रहने र कहिल्यै पुरानो नहुने परमेश्‍वरको प्रतिरोध गर्दैनन् र? आज, तिमीहरूले परमेश्‍वरको कामका तीन वटा चरणको महत्त्व किन जान्नैपर्छ भन्‍ने कुरा तिमीहरूले बुझ्नुपर्छ। मैले भन्‍ने वचनहरू तिमीहरूका लागि लाभदायक छन्, र यी खोक्रा गफ मात्रै होइनन्। यदि तिमीहरू तिनलाई सरसर्ती मात्रै पढ्छौ भने, के मेरो रगत-पसिना व्यर्थ हुनेछैन र? तिमीहरू प्रत्येकले आफ्नो प्रकृति थाहा पाउनुपर्छ। तिमीहरूमध्ये धेरैजसो सिपालु वक्ता छौ; तिमीहरू सैद्धान्तिक प्रश्नहरूको उत्तर सजिलै दिन्छौ, तर सारसम्बन्धी प्रश्नहरूमा तिमीहरूसँग भन्नका लागि केही पनि हुँदैन। आज पनि, तिमीहरू अझै उडन्ता कुराकानीमा लिप्त हुन्छौ, आफ्ना पुराना स्वभावहरू परिवर्तन गर्न सक्दैनौ, र तिमीहरूमध्ये धेरैजसो उच्च सत्यता हासिल गर्नका लागि आफूले पछ्याउने तरिका परिवर्तन गर्ने कुनै अभिप्राय राख्दैनौ, बरु यसको सट्टा आफ्नो जीवन आधा मनले मात्रै जिउँछौ। त्यस्ता मानिसहरू कसरी अन्तिमसम्मै परमेश्‍वरलाई पछ्याउन सक्षम हुन्छन्? यदि तिमीहरू मार्गको अन्त्यसम्म पुगिहाल्यौ भने पनि, यसले तिमीहरूलाई के फाइदा हुनेछ? साँच्चै पछ्याएर होस् वा चाँडै पछि हटेर होस्, आफ्ना विचारहरू परिवर्तन गर्न ढिला नगर्नु नै बेस हुन्छ। समय बित्दै जाँदा तिमीहरू सित्तैँमा खाने परजीवी बन्‍नेछौ—के तिमीहरू यस्तो नीच र अपमानजनक भूमिका खेल्न इच्छुक छौ?

कामका तीन वटा चरण परमेश्‍वरको सम्पूर्ण कामको एउटा तथ्यात्मक अभिलेख हो; ती मानवजातिलाई परमेश्‍वरले दिने मुक्तिको तथ्यात्मक अभिलेख हुन्, र ती काल्पनिक होइनन्। यदि तिमीहरू साँच्चै परमेश्‍वरको सम्पूर्ण स्वभावको ज्ञान पछ्याउन चाहन्छौ भने, तिमीहरूले परमेश्‍वरद्वारा गरिने कामका तीन वटा चरण थाहा पाउनैपर्छ, र यसबाहेक, तिमीहरूले कुनै पनि चरणलाई छोड्नु हुँदैन। यो परमेश्‍वरको ज्ञान पछ्याउनेहरूले हासिल गर्नैपर्ने न्यूनतम कुरा हो। मानिस आफैले परमेश्‍वरको साँचो ज्ञान निर्माण गर्न सक्दैन। यो मानिस आफैले सोच्न सक्ने कुरा होइन, यो पवित्र आत्माको विशेष अनुग्रह एउटै व्यक्तिलाई प्रदान गरिनुको नतिजा त झनै होइन। बरु, यो मानिसले परमेश्‍वरको कामको अनुभव गरेपछि आउने ज्ञान हो, र यो परमेश्‍वरको कामका तथ्यहरू अनुभव गरेपछि मात्रै आउने परमेश्‍वरको ज्ञान हो। यस्तो ज्ञान सजिलै पाउन सकिँदैन, न त यो सिकाउन सकिने कुरा नै हो। यो पूर्णतया व्यक्तिगत अनुभवसँग सम्बन्धित छ। मानवजातिलाई परमेश्‍वरले दिने मुक्ति यी तीन वटा चरणको कामको केन्द्रमा पर्छ, तर मुक्तिको कामभित्रै काम गर्ने केही विधि र परमेश्‍वरको स्वभाव व्यक्त गरिने केही माध्यम समावेश हुन्छन्। मानिसलाई पहिचान गर्न सबैभन्दा गाह्रो हुने कुरा यही हो। मानिसलाई यो कुरा बोध गर्न गाह्रो हुन्छ। युगहरूको विभाजन, परमेश्‍वरको काममा आउने परिवर्तनहरू, कामको स्थानमा आउने परिवर्तनहरू, यस कामको प्रापकमा आउने परिवर्तनहरू, आदि—यी सबै कुरा कामका तीन वटा चरणमा समावेश हुन्छन्। विशेष गरी, पवित्र आत्माको काम गराइमा रहेको भिन्नता, साथै परमेश्‍वरको स्वभाव, स्वरूप, नाम, पहिचानमा हुने फेरबदलहरू, वा अन्य परिवर्तनहरू, सबै कामका तीन वटा चरणका पाटा हुन्। कामको एउटा चरणले एउटा पाटोलाई मात्रै प्रतिनिधित्व गर्न सक्छ, र यो कुनै निश्‍चित क्षेत्रभित्र सीमित हुन्छ। यो युगहरूको विभाजन, वा परमेश्‍वरको काममा हुने परिवर्तनहरूसँग सम्बन्धित छैन, अन्य पक्षहरू त झनै सम्बन्धित छैन। यो प्रस्ट रूपमा थाहा भएकै तथ्य हो। कामका तीन वटा चरण मानवजातिलाई मुक्ति दिने परमेश्‍वरको समग्र काम हुन्। मानिसले मुक्तिको काममा परमेश्‍वरको काम र परमेश्‍वरको स्वभाव जान्नैपर्छ; यो तथ्यविना, परमेश्‍वरबारे तेरो ज्ञानमा आधारहीन शब्दहरूबाहेक केही हुँदैन, यो अकर्मण्य गफभन्दा बढी केही होइन। त्यस्तो ज्ञानले मानिसलाई न त विश्‍वस्त पार्न सक्छ न त विजय नै गर्न सक्छ; यो वास्तविकतासँग बाझिन्छ, र यो सत्यता होइन। यो अत्यन्तै प्रशस्त र सुन्नमा आनन्ददायी हुन सक्ला, तर यदि यो परमेश्‍वरको अन्तर्निहित स्वभावसँग बाझिन्छ भने, परमेश्‍वरले तँलाई बाँकी राख्नुहुनेछैन। उहाँले तेरो ज्ञानलाई अनुमोदन नगर्ने मात्र होइन, तैँले निन्दाको पाप गरेका कारण उहाँले तँलाई दण्ड पनि दिनुहुनेछ। परमेश्‍वरलाई चिन्‍नेसम्बन्धी वचनहरू हल्का रूपमा बोलिँदैनन्। तँ वाक्पटु र मीठो बोल्ने भए पनि, र तेरा शब्दहरू यति चलाख भए पनि कि तैँले कालोलाई सेतो र सेतोलाई कालो साबित गर्न सके पनि, परमेश्‍वरको ज्ञानका बारेमा बोल्नुपर्दा तँ अझै पनि आफ्नो क्षमताभन्दा बाहिर हुन्छस्। परमेश्‍वर तैँले अन्धाधुन्ध रूपमा गलत ठहराउन, प्रशंसा गर्न, वा बदनाम गर्न सक्ने व्यक्ति हुनुहुन्न। तैँले हरेकको प्रशंसा गर्लास्, तैपनि परमेश्‍वरको सर्वोच्च अनुग्रहलाई वर्णन गर्नका लागि सही शब्दहरू फेला पार्न तँलाई धौधौ हुन्छ—हरेक असफल व्यक्तिले महसुस गर्ने कुरा यही हो। परमेश्‍वरको वर्णन गर्ने भाषाका ज्ञाताहरू धेरै भए पनि, तिनीहरूले वर्णन गर्ने कुराको सटीकता ती मानिसहरूले बोल्ने सत्यताको सयौँ भागको एक भाग मात्रै हुन्छ, जो परमेश्‍वरद्वारा चुनिएका हुन्छन्, जुन मानिसहरूसँग सीमित शब्दावली मात्रै भए पनि प्रयोग गर्नका लागि प्रशस्त अनुभव हुन्छ। तसर्थ परमेश्‍वरको ज्ञान सटीकता र व्यावहारिकतामा निहित हुने, शब्दहरूको चलाखीपूर्ण प्रयोग वा प्रशस्त शब्दावलीमा नहुने, साथै मानिसको सिकाइ र परमेश्‍वरको ज्ञान पूर्ण रूपमा असम्बन्धित रहेको देख्न सकिन्छ। परमेश्‍वरलाई चिन्‍ने पाठ मानवजातिको कुनै पनि प्राकृतिक विज्ञानभन्दा उच्च छ। यो यस्तो पाठ हो जसलाई परमेश्‍वरको ज्ञान पछ्याउने अत्यन्तै थोरै सङ्ख्याका मानिसद्वारा मात्रै सफलतापूर्वक सिक्न सकिन्छ, र प्रतिभा भएको जोकोही व्यक्तिद्वारा सिक्न सकिँदैन। त्यसैले, तिमीहरूले परमेश्‍वरलाई चिन्‍ने र सत्यता पछ्याउने कुरालाई एउटा बच्चाद्वारा नै हासिल गर्न सकिने कुराहरू जस्तै गरी हेर्नु हुँदैन। सायद तँ आफ्नो पारिवारिक जीवनमा, वा आफ्नो करियरमा, वा आफ्नो विवाहमा पूर्ण रूपमा सफल भएको छस्, तर सत्यताको र परमेश्‍वरलाई चिन्‍ने पाठको कुरामा, देखाउनका लागि तँसँग केही पनि छैन र तैँले केही पनि हासिल गरेको छैनस्। सत्यतालाई व्यवहारमा लागु गर्न तिमीहरूलाई ठूलो कठिनाइ हुन्छ भनेर भन्न सकिन्छ, र परमेश्‍वरलाई चिन्‍नु अझ ठूलो समस्या हो। यो तिमीहरूको कठिनाइ हो, र सम्पूर्ण मानवजातिले सामना गर्ने कठिनाइ पनि यही हो। परमेश्‍वरलाई चिन्‍ने कार्यमा केही उपलब्धि हासिल गरेकाहरूमध्ये, लगभग कोही पनि मानकअनुरूप छैन। परमेश्‍वरलाई चिन्‍नुको अर्थ के हो, परमेश्‍वरलाई चिन्‍नु किन आवश्यक छ, वा परमेश्‍वरलाई चिन्‍नुअघि व्यक्ति ठ्याक्कै कुन स्तरमा पुग्नुपर्छ भन्‍ने कुरा मानिसलाई थाहा छैन। मानवजातिलाई यति धेरै उल्झनमा पार्ने कुरा यही हो, र यो सरासर मानवजातिले सामना गर्ने सबैभन्दा ठूलो पहेली हो—कोही पनि यो प्रश्नको उत्तर दिन सक्षम छैन, न त कोही यो प्रश्नको उत्तर दिन इच्छुक नै छ, किनभने आजसम्म मानवजातिमध्ये कसैले पनि यस कामको अध्ययनमा कुनै सफलता प्राप्त गरेको छैन। सायद, जब कामका तीन वटा चरणको पहेलीबारे मानवजातिलाई थाहा दिइन्छ, तब परमेश्‍वरलाई चिन्‍ने प्रतिभाशाली मानिसहरूको एउटा समूह क्रमैसँग देखा पर्नेछ। अवश्य नै, म त्यस्तै होस् भन्‍ने आशा गर्छु, र यसबाहेक, म यो काम अघि बढाउने प्रक्रियामा छु। म निकट भविष्यमा त्यस्ता प्रतिभाशाली मानिसहरू अझ धेरै उदय भएको देख्‍ने आशा गर्छु, र तिनीहरू कामका यी तीन वटा चरणको तथ्यका साक्षी बनून् भन्‍ने आशा गर्छु—जसको अर्थ, अवश्य नै, तिनीहरू कामका यी तीन वटा चरणको गवाही दिने पहिलो बनून् भन्‍ने हो। तर यदि परमेश्‍वरको काम अन्त्य हुने दिनमा त्यस्ता प्रतिभाशाली मानिसहरूको उदय भएन भने, वा यदि त्यस्ता मानिसहरू एक वा दुई जना मात्रै भए, र तिनीहरू ती हुन् जसले देहधारी परमेश्‍वरद्वारा सिद्ध पारिनुलाई व्यक्तिगत रूपमा स्वीकार गरेका छन् भने, त्योभन्दा दुःखलाग्दो र खेदजनक कुरा अरू केही हुनेछैन। तर, यो सबैभन्दा खराब अवस्थामा हुने कुरा मात्रै हो। कुरा जे-जस्तो भए पनि, म अझै पनि साँच्चै पछ्याउनेहरूले यो आशिष्‌ प्राप्त गर्न सकून् भन्‍ने आशा गर्छु। समयको सुरुवातदेखि नै, यति ठूलो काम पहिले कहिल्यै गरिएको छैन; मानव विकासको इतिहासमा यस्तो कार्य कहिल्यै देखा परेको छैन। यदि तँ साँच्चै परमेश्‍वरलाई चिन्‍ने पहिलोमध्येको एक बन्न सकिस् भने, के यो सबै सृजित प्राणीमाझ सबैभन्दा उच्च सम्मान हुनेछैन र? के मानवजातिमध्ये कुनै पनि सृजित प्राणी परमेश्‍वरद्वारा योभन्दा बढी अनुमोदित हुनेछ र? यस्तो काम हासिल गर्न सजिलो छैन, तर अन्ततः यसले अझै पनि नतिजाहरू दिनेछ। तिनीहरूको लिङ्ग वा राष्ट्रियता जेसुकै भए पनि, परमेश्‍वरको ज्ञान हासिल गर्न सक्षम हुने सबैले अन्तमा परमेश्‍वरको सबैभन्दा ठूलो सम्मान प्राप्त गर्नेछन्, र परमेश्‍वरको अख्तियार बोक्ने तिनीहरू मात्रै हुनेछन्। यो आजको काम हो, र यो भविष्यको काम पनि हो; यो ६,००० वर्षे काममा सम्पन्न गरिने अन्तिम र सबैभन्दा उच्च काम हो, र यो मानिसको हरेक वर्गलाई प्रकट गर्ने काम गर्ने तरिका हो। मानिसलाई परमेश्‍वर चिन्‍न लगाउने काममार्फत, सबै प्रकारका मानिसको दर्जा प्रकट गरिन्छ: जो परमेश्‍वरलाई चिन्छन् तिनीहरू परमेश्‍वरका आशिष्‌हरू प्राप्त गर्न र उहाँका प्रतिज्ञाहरू उत्तराधिकारमा प्राप्त गर्न योग्य हुन्छन्, जबकि जो परमेश्‍वरलाई चिन्दैनन् तिनीहरू परमेश्‍वरका आशिष्‌हरू प्राप्त गर्न र उहाँका प्रतिज्ञाहरू उत्तराधिकारमा प्राप्त गर्न अयोग्य हुन्छन्। जो परमेश्‍वरलाई चिन्छन् तिनीहरू परमेश्‍वरका घनिष्ठ मानिस हुन्, र जो परमेश्‍वरलाई चिन्दैनन् तिनीहरूलाई परमेश्‍वरका घनिष्ठ भन्न मिल्दैन; परमेश्‍वरका घनिष्ठ मानिसहरूले परमेश्‍वरको कुनै पनि आशिष्‌ प्राप्त गर्न सक्छन्, तर जो उहाँका घनिष्ठ होइनन् तिनीहरू कुनै पनि कामका लागि सक्षम हुँदैनन्। चाहे त्यो सङ्कष्टहरू होस्, शोधन होस्, वा न्याय होस्, यी सबै कुरा मानिसलाई अन्ततः परमेश्‍वरलाई चिन्‍न र उहाँको अधीनमा रहन दिनका खातिर हुन्। आखिरमा हासिल गरिने एक मात्र प्रभाव यही हो। कामका तीन वटा चरण पूर्ण रूपमा स्पष्ट पारिनुले परमेश्‍वरबारे मानिसको ज्ञानलाई फाइदा गराउँछ, र यसले मानिसलाई परमेश्‍वरबारे अझ पूर्ण र विस्तृत ज्ञान प्राप्त गर्न मद्दत गर्छ। यो सबै कामबाट मानिसलाई फाइदा हुन्छ।

परमेश्‍वर स्वयम्‌को काम मानिसले जान्नैपर्ने दर्शन हो, किनभने परमेश्‍वरको काम मानिसद्वारा हासिल गर्न सकिँदैन, र यो मानिससँग हुँदैन। कामका तीन वटा चरण परमेश्‍वरको समग्र व्यवस्थापन हुन्, र मानिसद्वारा जानिनुपर्ने योभन्दा महान् दर्शन अरू कुनै छैन। यदि मानिसले यो सबैभन्दा महान् दर्शन जान्दैन भने, परमेश्‍वरलाई चिन्‍न सजिलो हुँदैन, परमेश्‍वरका अभिप्रायहरू बुझ्न सजिलो हुँदैन, र, त्यसमाथि, मानिसले हिँड्ने मार्ग झन्-झन् कठिन बन्दै जानेछ। दर्शनहरूविना, मानिस यति टाढासम्म आउन सक्नेथिएन। दर्शनहरूले नै मानिसलाई आजसम्म टिकाइराखेका छन्, र ती मानिसको सबैभन्दा ठूलो सुरक्षा बनेका छन्। भविष्यमा, तिमीहरूको ज्ञान अझ गहिरो हुनैपर्छ। तिमीहरूले कामका तीन वटा चरणभित्र उहाँका सम्पूर्ण अभिप्राय र उहाँको बुद्धिमत्तापूर्ण कामको सार जान्नैपर्छ। यो मात्र तिमीहरूको साँचो कद हो। कामको अन्तिम चरण एक्लै अस्तित्वमा रहँदैन, यो त अघिल्ला दुई वटा चरणसँग मिलेर बनेको सम्पूर्णताकै पाटो हो, जसको अर्थ कामका तीन वटा चरणमध्ये एउटा मात्रै गरेर समग्र मुक्तिको काम पूरा गर्न असम्भव हुन्छ। कामको अन्तिम चरणले मानिसलाई पूर्ण रूपमा मुक्ति दिन सक्ने भए पनि, यसको अर्थ यो एउटै चरण मात्रै अघि बढाउनु आवश्यक छ, र मानवजातिलाई शैतानको प्रभावबाट मुक्ति दिन कामका अघिल्ला दुई वटा चरण चाहिँदैन भन्‍ने होइन। तीन वटा चरणमध्ये कुनै एउटालाई मात्र सम्पूर्ण मानवजातिले जान्नैपर्ने एक मात्र दर्शनका रूपमा लिन मिल्दैन, किनभने समग्र मुक्तिको काम भनेको कामका तीन वटा चरण हो, तीमध्ये एउटा मात्रै चरण होइन। मुक्तिको काम सम्पन्न नभएसम्म, परमेश्‍वरको व्यवस्थापन पूर्ण रूपमा अन्त्य हुन सक्नेछैन। परमेश्‍वरको सत्त्व, उहाँको स्वभाव, र उहाँको बुद्धि समग्र मुक्तिको काममा व्यक्त गरिन्छन्; ती मानिसलाई सुरुमै थाहा दिइँदैन, बरु मुक्तिको काममा बिस्तारै व्यक्त गरिएका छन्। मुक्तिको कामको प्रत्येक चरणले परमेश्‍वरको स्वभावको एउटा भाग, र उहाँको सत्त्वको एउटा भाग व्यक्त गर्छ; कामको कुनै एउटा मात्र चरणले सिधै र पूर्ण रूपमा परमेश्‍वरको सम्पूर्ण सत्त्व व्यक्त गर्न सक्दैन। यसर्थ, कामका तीन वटा चरण पूरा भएपछि मात्रै मुक्तिको काम पूर्ण रूपमा सम्पन्न हुन सक्ने भएकाले, समग्र परमेश्‍वरबारे मानिसको ज्ञानलाई परमेश्‍वरको कामका तीन वटा चरणबाट अलग गर्न सकिँदैन। मानिसले कामको एउटा चरणबाट प्राप्त गर्ने भनेको परमेश्‍वरको कामको एउटा भागमा व्यक्त गरिने उहाँको स्वभाव मात्रै हो। यसले अघि वा पछिका चरणहरूमा व्यक्त गरिने स्वभाव र सत्त्वलाई प्रतिनिधित्व गर्न सक्दैन। किनभने मानवजातिलाई मुक्ति दिने काम एउटै अवधिमा, वा एउटै स्थानमा तुरुन्तै सकिँदैन, बरु यो फरक-फरक समय र स्थानमा मानवजातिको विकासको स्थितिअनुसार बिस्तारै अझ गहिरो बन्दै जान्छ। यो चरणबद्ध रूपमा गरिने काम हो, र यो एउटै चरणमा पूरा हुँदैन। त्यसैले, परमेश्‍वरको सम्पूर्ण बुद्धिले कुनै एउटा व्यक्तिगत चरणमा भन्दा पनि तीन वटा चरणमा मूर्तरूप लिन्छ। उहाँको सम्पूर्ण सत्त्व र उहाँको सम्पूर्ण बुद्धि यी तीन वटा चरणमा बाँडिएका छन्—प्रत्येक चरणमा उहाँको सत्त्व रहेको हुन्छ, र प्रत्येक चरण उहाँको कामको बुद्धिको अभिलेख हो। मानिसले यी तीन वटा चरणमा व्यक्त गरिएको परमेश्‍वरको सम्पूर्ण स्वभाव जान्नुपर्छ। परमेश्‍वरको यो सत्त्व सबै मानवजातिका लागि सबैभन्दा महत्त्वपूर्ण छ, र यदि मानिसहरूले परमेश्‍वरको आराधना गर्दा तिनीहरूसँग यो ज्ञान छैन भने, तिनीहरू बुद्धको आराधना गर्नेहरूभन्दा फरक छैनन्। मानिसमाझ गरिने परमेश्‍वरको काम मानिसबाट लुकाइएको छैन, र परमेश्‍वरको आराधना गर्ने सबैले यो थाहा पाउनुपर्छ। परमेश्‍वरले मानिसमाझ मुक्तिको कामका तीन वटा चरण पूरा गर्नुभएको हुनाले, मानिसले कामका यी तीन वटा चरणमा उहाँसँग जे छ र उहाँ जे हुनुहुन्छ त्यसको अभिव्यक्ति जान्नुपर्छ। मानिसद्वारा अनिवार्य रूपमा गरिनुपर्ने कुरा यही हो। परमेश्‍वरले मानिसबाट लुकाउने कुरा त्यो हो जुन मानिसले हासिल गर्न सक्दैन, र मानिसले थाहा पाउनु हुँदैन, जबकि परमेश्‍वरले मानिसलाई देखाउने कुरा त्यो हो जुन मानिसले थाहा पाउनुपर्छ र मानिससँग हुनुपर्छ। कामका तीन वटा चरणमध्ये प्रत्येक चरण अघिल्लो चरणको जगमा गरिन्छ; यो मुक्तिको कामबाट अलग राखेर स्वतन्त्र रूपमा गरिँदैन। युगमा र गरिने काममा ठूला-ठूला भिन्नताहरू भए पनि, यसको केन्द्रमा अझै पनि मानवजातिको मुक्ति नै रहन्छ, र मुक्तिको कामको प्रत्येक चरण अघिल्लो चरणभन्दा गहिरो हुन्छ। कामको प्रत्येक चरण अघिल्लो चरणलाई कहिल्यै नत्यागी, त्यसकै जगबाट निरन्तर अघि बढ्छ। यसरी, सधैँ नयाँ रहने र कहिल्यै पुरानो नहुने परमेश्‍वरको काममा, उहाँ मानिसलाई पहिले कहिल्यै व्यक्त नगरिएका उहाँको स्वभावका पक्षहरू निरन्तर व्यक्त गरिरहनुभएको हुन्छ, र मानिसलाई सधैँ उहाँको नयाँ काम र उहाँको नयाँ सत्त्व थाहा दिइरहनुभएको हुन्छ। पुराना धार्मिक रुढीवादीहरूले यसलाई प्रतिरोध गर्न आफ्नो सक्दो प्रयास गर्ने र यसको खुलेआम विरोध गर्ने भए पनि, परमेश्‍वर अझै पनि आफूले गर्नुपर्ने नयाँ काम गर्नुहुन्छ। उहाँको काम सधैँ परिवर्तन भइरहेको हुन्छ, र यसकारणले गर्दा, यसले सधैँ मानिसको विरोधको सामना गरिरहेको हुन्छ। त्यसैगरी, उहाँको स्वभाव पनि सधैँ परिवर्तन भइरहेको हुन्छ, जसरी युग र उहाँको काम स्विकार्नेहरू परिवर्तन भइरहेका हुन्छन्। यसबाहेक, उहाँ सधैँ पहिले कहिल्यै नगरिएको काम गरिरहनुभएको हुन्छ, त्यस्तो काम समेत गरिरहनुभएको हुन्छ जुन मानिसलाई पहिले गरिएको कामसँग बाझिने र त्यसको विपरीत रहेको जस्तो लाग्छ। मानिस एक प्रकारको काम, वा एक प्रकारको अभ्यासलाई मात्रै स्वीकार गर्छ, र मानिसलाई यीसँग बाझिने, वा यीभन्दा उच्च काम वा अभ्यासहरू स्वीकार गर्न गाह्रो हुन्छ। तर पवित्र आत्मा सधैँ नयाँ काम गरिरहनुभएको हुन्छ, त्यसैले परमेश्‍वरको नयाँ कामलाई प्रतिरोध गर्ने धार्मिक विशेषज्ञहरूको एकपछि अर्को समूह देखा पर्छ। यी मानिसहरू “विशेषज्ञ” बनेका छन् किनभने तिनीहरूलाई परमेश्‍वर कसरी सधैँ नयाँ हुनुहुन्छ र कहिल्यै पुरानो हुनुहुन्न भन्‍ने ज्ञान हुँदैन, र परमेश्‍वरको कामका सिद्धान्तहरूबारे कुनै ज्ञान हुँदैन, र अझ बढी, परमेश्‍वरले मानिसलाई मुक्ति दिने धेरै वटा तरिकाबारे कुनै ज्ञान हुँदैन। यसर्थ, यो पवित्र आत्माबाट आउने काम हो कि होइन, र यो परमेश्‍वर स्वयम्‌को काम हो कि होइन भनेर भन्न मानिस पूर्ण रूपमा असमर्थ हुन्छ। धेरै मानिस एउटा यस्तो मनोवृत्तिमा टाँसिन्छन् जसमा, यदि कुनै कुरा पहिले आएका वचनहरूसँग मिल्छ भने, तिनीहरू त्यसलाई स्वीकार गर्छन्, र यदि कुनै कुरा पहिलेको कामभन्दा फरक छ भने, तिनीहरू त्यसको विरोध गर्छन् र त्यसलाई अस्वीकार गर्छन्। आज, के तिमीहरू सबै जना त्यस्ता सिद्धान्तहरू पालन गर्दैनौ र? मुक्तिको कामका तीन वटा चरणले तिमीहरूमा कुनै ठूलो प्रभाव पारेका छैनन्, र कामका अघिल्ला दुई वटा चरण आफूले पटक्कै जान्नै नपर्ने बोझ हुन् भन्‍ने विश्‍वास गर्नेहरू पनि छन्। तिनीहरू यी चरणहरू जनसमुदायलाई घोषणा गरिनु हुँदैन र जतिसक्दो चाँडो फिर्ता लिनुपर्छ भन्‍ने सोच्छन्, ताकि मानिसहरू कामका तीन वटा चरणमध्ये अघिल्ला दुई वटा चरणद्वारा अन्योलमा नपरून्। धेरैजसोले कामका अघिल्ला दुई वटा चरण स्पष्ट पार्नु आवश्यक छैन, र यसले परमेश्‍वरलाई चिन्‍नमा कुनै मद्दत गर्दैन भन्‍ने विश्‍वास गर्छन्—त्यो तिमीहरूले सोच्ने कुरा हो। आज, तिमीहरू सबै जना यसरी काम गर्नु सही हो भन्‍ने विश्‍वास गर्छौ, तर तिमीहरूले मेरो कामको महत्त्व थाहा पाउने दिन पनि आउनेछ। म कुनै महत्त्व नभएको काम गर्दिनँ भन्ने कुरा जानिराख। मैले तिमीहरूलाई कामका तीन वटा चरणको घोषणा गरिरहेको हुनाले, तिमीहरूका लागि ती लाभदायक हुनैपर्छ; कामका यी तीन वटा चरण परमेश्‍वरको सम्पूर्ण व्यवस्थापनको केन्द्रमा पर्ने भएकाले, ती ब्रह्माण्डभित्रका सबैको ध्यानको केन्द्र बन्‍नैपर्छ। एक दिन, तिमीहरू सबैले यस कामको महत्त्व थाहा पाउनेछौ। के जान भने तिमीहरू परमेश्‍वरको कामको प्रतिरोध गर्छौ, वा आफ्नै धारणाहरू प्रयोग गरेर आजको कामलाई मापन गर्छौ, किनभने तिमीहरूलाई परमेश्‍वरको कामको सिद्धान्तहरू थाहा छैन, र तिमीहरू पवित्र आत्माको कामलाई लापरवाहीपूर्वक हेर्छौ। तिमीहरूले परमेश्‍वरको प्रतिरोध गर्नु र पवित्र आत्माको काममा बाधा पुर्‍याउनुको कारण भनेको तिमीहरूका धारणाहरू र अन्तर्निहित अहङ्कार हो। यो परमेश्‍वरको काम गलत भएकोले होइन, बरु तिमीहरू प्राकृतिक रूपमै अत्यन्तै विद्रोही भएकाले हो। परमेश्‍वरमा विश्‍वास भेटाएपछि, कतिपय मानिस मानिस कहाँबाट आएको हो भनी निश्चितताका साथ भन्न समेत सक्दैनन्, तैपनि तिनीहरू पवित्र आत्माको काममा यो सही र यो गलत भनेर मूल्याङ्कन गर्दै सार्वजनिक भाषणहरू दिने आँट गर्छन्। तिनीहरू पवित्र आत्माको नयाँ काम प्राप्त गरेका प्रेरितहरूलाई समेत टिप्पणी गर्दै र अभद्र बेहोरा सुनाउँदै सिकाउँछन्; तिनीहरूको मानवता अत्यन्तै नीच हुन्छ, र तिनीहरूमा अलिकति पनि समझ हुँदैन। के त्यस्ता मानिसहरू पवित्र आत्माको कामद्वारा तिरस्कृत हुने, र नरकको आगोद्वारा भस्म गरिने दिन आउनेछैन र? तिनीहरू परमेश्‍वरको काम चिन्दैनन्, बरु यसको सट्टा उहाँको कामलाई गलत ठहराउँछन्, र कसरी काम गर्ने भनी परमेश्‍वरलाई निर्देशन दिने प्रयास पनि गर्छन्। समझविनाका त्यस्ता मानिसहरू कसरी परमेश्‍वरलाई चिन्‍न सक्छन्? मानिसले खोजी गर्ने र अनुभव गर्ने क्रममा परमेश्‍वरलाई चिन्‍न पुग्छ; परमेश्‍वरको ज्ञान भनेको मानिसले अन्धाधुन्ध रूपमा गलत ठहराउने क्रममा पवित्र आत्माको प्रबोधनमार्फत प्राप्त गरिँदैन। परमेश्‍वरबारे मानिसहरूको ज्ञान जति सटीक हुन्छ, तिनीहरू उहाँको त्यति नै कम प्रतिरोध गर्छन्। यसको विपरीत, मानिसहरू परमेश्‍वरलाई जति कम चिन्छन्, तिनीहरूले उहाँको प्रतिरोध गर्ने सम्भावना त्यति नै बढी हुन्छ। तेरा धारणाहरू, तेरो पुरानो प्रकृति, र तेरो मानवता, चरित्र, र नैतिक दृष्टिकोण तैँले परमेश्‍वरको प्रतिरोध गर्न प्रयोग गर्ने पूँजी हुन्, र तेरो नैतिकता जति भ्रष्ट हुन्छ, तेरो चरित्र जति दुष्ट हुन्छ, र तेरो मानवता जति नीच हुन्छ, तँ त्यति नै बढी परमेश्‍वरको शत्रु हुन्छस्। बलिया धारणाहरू बोकेका र आत्म-धर्मी स्वभाव भएकाहरू देहधारी परमेश्‍वरसँग अझ बढी शत्रुतामा हुन्छन्; त्यस्ता मानिसहरू नै ख्रीष्टविरोधी हुन्। यदि तेरा धारणाहरूलाई सच्याइएन भने, ती सधैँ परमेश्‍वरका विरुद्धमा हुनेछन्; तँ कहिल्यै परमेश्‍वरसँग मिल्नेछैनस्, र सधैँ उहाँबाट अलग हुनेछस्।

आफ्ना पुराना धारणाहरूलाई त्यागेर मात्रै तैँले नयाँ ज्ञान प्राप्त गर्न सक्छस्, तर पुरानो ज्ञान पुरानो धारणासँग एउटै हो भन्ने जरुरी छैन। “धारणाहरू” ले मानिसद्वारा कल्पना गरिने कुराहरूलाई जनाउँछ जुन वास्तविकतासँग बाझिन्छन्। यदि युगहरू बित्दै जाँदा पुरानो ज्ञान अनुपयोगी बनेको छ भने, यसलाई खारिज गरिनुपर्छ। पुरानो ज्ञान भनेको मानिसहरूका धारणाहरूको एउटा पाटो हो, र यसले तिनीहरूलाई नयाँ काममा प्रवेश गर्नबाट रोक्छ। यदि कसैले यो पुरानो ज्ञानलाई सही तरिकाले लिन सक्छ, र पुरानो र नयाँलाई जोड्न सक्छ भने, पुरानो ज्ञान वास्तवमा उसका लागि सहयोगी बन्छ, र नयाँ युगमा प्रवेश गर्ने उसको आधार बन्छ। परमेश्‍वरलाई चिन्‍ने पाठमा तँ धेरै वटा सिद्धान्तमा निपुण हुन आवश्यक छ: परमेश्‍वरलाई चिन्‍ने मार्गमा कसरी प्रवेश गर्ने, परमेश्‍वरलाई चिन्‍नका लागि तैँले कुन-कुन सत्यता बुझ्नैपर्छ, र तँ परमेश्‍वरको नयाँ कामका सबै प्रबन्धको अधीनमा रहन सक्नका लागि तेरा धारणाहरू र पुराना स्वभावहरूलाई कसरी फाल्ने। यदि तैँले यी सिद्धान्तहरूलाई परमेश्‍वरलाई चिन्‍ने पाठमा प्रवेश गर्ने जगका रूपमा प्रयोग गरिस् भने, तेरो ज्ञान झन्-झन् गहिरो बन्दै जानेछ। यदि तँसँग कामका तीन वटा चरणको—भन्नुको अर्थ, परमेश्‍वरको सम्पूर्ण व्यवस्थापनको योजनाको—ज्ञान छ भने, र यदि तैँले परमेश्‍वरको कामका अघिल्ला दुई वटा चरणलाई वर्तमान चरणसँग पूर्ण रूपमा जोड्न र यो एउटै परमेश्‍वरद्वारा गरिएको काम हो भनी देख्न सकिस् भने, तँसँग सबैभन्दा गहिरो जग हुनेछ। कामका तीन वटा चरण एउटै परमेश्‍वरद्वारा गरिएको हो; यो सबैभन्दा महान् दर्शन हो, र परमेश्‍वरलाई चिन्‍ने एक मात्र मार्ग यही हो। कामका तीन वटा चरण परमेश्‍वर स्वयम्‌द्वारा मात्रै गर्न सकिन्छ। कुनै पनि मानिसले उहाँको तर्फबाट यस्तो काम गर्न सक्दैन। भन्नुको अर्थ सुरुवातदेखि आजसम्म परमेश्‍वर स्वयम्‌ले मात्रै उहाँको काम गर्न सक्नुहुन्थ्यो। परमेश्‍वरको कामका तीन वटा चरण फरक-फरक युग र स्थानमा पूरा गरिएका भए पनि, र प्रत्येकको काम फरक भए पनि, यो सबै एउटै परमेश्‍वरद्वारा गरिएको काम हो। मानिसले जान्नुपर्ने सबै दर्शनमध्ये, यो सबैभन्दा ठूलो हो, र यदि यसलाई मानिसद्वारा पूर्ण रूपमा बुझ्न सकियो भने, ऊ दृढ रहन सक्षम हुनेछ। आज, विभिन्न धर्म र सम्प्रदायले सामना गरिरहेको सबैभन्दा ठूलो समस्या के हो भने तिनीहरू पवित्र आत्माको कामलाई चिन्दैनन्, र कुन पवित्र आत्माको काम हो र कुन पवित्र आत्माको काम होइन भन्नेबीच भिन्नता छुट्याउन असमर्थ छन्—यसकारणले गर्दा, तिनीहरू कामको यो चरण पनि कामका अघिल्ला दुई वटा चरण जस्तै यहोवा परमेश्‍वरद्वारा नै गरिएको हो कि होइन भनेर भन्न सक्दैनन्। मानिसहरूले परमेश्‍वरलाई पछ्याए पनि, धेरैजसो अझै पनि यो सही मार्ग हो कि होइन भनेर भन्न सक्दैनन्। मानिस यो मार्ग परमेश्‍वर स्वयम्‌द्वारा व्यक्तिगत रूपमा डोर्‍याइएको मार्ग हो कि होइन र परमेश्‍वरको देहधारण तथ्य हो कि होइन भनी चिन्ता गर्छ, र धेरैजसो मानिसलाई त्यस्ता कुराहरू कसरी खुट्ट्याउने भन्‍नेबारे अझै पनि कुनै सुइँको छैन। परमेश्‍वरलाई पछ्याउनेहरू यस मार्गबारे अनिश्‍चित रहेका छन्, त्यसैले सुनाइने प्रवचनहरूले यी मानिसहरूमाझ आंशिक प्रभाव मात्रै पार्छन्, र ती पूर्ण रूपमा प्रभावकारी हुन सक्दैनन्, अनि त्यसपछि यसले त्यस्ता मानिसहरूको जीवन प्रवेशलाई असर गर्छ। यदि मानिसले कामका तीन वटा चरणमा ती परमेश्‍वर स्वयम्‌द्वारा फरक-फरक समयमा, फरक-फरक स्थानमा, र फरक-फरक मानिसमा गरिएको हो भनी देख्न सक्छ भने; यदि मानिसले काम फरक भए पनि, यो सबै एउटै परमेश्‍वरद्वारा गरिएको हो, र यो एउटै परमेश्‍वरद्वारा गरिएको काम भएकाले, यो सही र त्रुटिरहित नै हुनुपर्छ, र यो मानिसका धारणाहरूसँग बाझिए पनि, यो एउटै परमेश्‍वरको काम हो भन्‍ने कुरालाई नकार्न सकिँदैन भनी देख्न सक्छ भने—यदि मानिसले यो एउटै परमेश्‍वरको काम हो भनी निश्‍चितताका साथ भन्न सक्छ भने, मानिसका धारणाहरू उल्लेख गर्न लायक नहुने गरी तुच्छ साबित हुनेछन्। मानिस दर्शनहरूबारे अस्पष्ट छ, ऊ यहोवालाई परमेश्‍वरका रूपमा र येशूलाई प्रभुका रूपमा मात्रै चिन्छ, र आजका देहधारी परमेश्‍वरका बारेमा दोधारमा छ। फलस्वरूप, धेरै जना मानिस अझै पनि यहोवा र येशूको काममा टाँसिएका छन्, र आजको कामका बारेमा धारणाहरूद्वारा घेरिएका छन्, अनि धेरैजसो मानिस सधैँ अनिश्‍चित महसुस गर्छन्, र आजको कामलाई गम्भीरतापूर्वक लिँदैनन्। अदृश्य रहेका कामका पछिल्ला दुई वटा चरणप्रति मानिसमा कुनै धारणा छैन। किनभने मानिस कामका पछिल्ला दुई वटा चरणको वास्तविकता बुझ्दैन, र उसले तिनलाई व्यक्तिगत रूपमा देखेको थिएन। कामका यी चरणहरू देख्न नसकिने भएकाले नै मानिस आफूलाई जस्तो मन लाग्छ त्यस्तै कल्पना गर्छ; उसले जेसुकै सोचे पनि, त्यस्ता कल्पनाहरूलाई प्रमाणित गर्ने कुनै तथ्य हुँदैन, र तिनलाई सच्याउने कोही हुँदैन। मानिस आफ्नो स्वभावलाई बेलगाम छोड्छ, कुनै परवाह नगरी आफ्नो कल्पनालाई निर्बाध रूपमा छोडिदिन्छ। उसका कल्पनाहरूलाई प्रमाणित गर्ने कुनै तथ्य हुँदैन, र त्यसैले मानिसका कल्पनाहरू “तथ्य” बन्छन्, चाहे ती टिक्न सकून् वा नसकून्। तसर्थ मानिस आफैले मनमा कल्पना गरेको ईश्‍वरमा विश्‍वास गर्छ, र वास्तविकताका परमेश्‍वरलाई पछ्याउँदैन। यदि एक जना मानिसको एक प्रकारको विश्‍वास छ भने, सय जना मानिसमाझ सय प्रकारका विश्‍वास हुन्छन्। मानिससँग त्यस्ता विश्‍वासहरू हुन्छन् किनभने उसले परमेश्‍वरको व्यावहारिक काम देखेको छैन, किनभने उसले यसलाई आफ्नो कानले मात्रै सुनेको छ र आफ्नो आँखाले देखेको छैन। मानिसले किंवदन्ती र कथाहरू सुनेको छ—तर उसले परमेश्‍वरको कामसम्बन्धी तथ्यहरूको ज्ञान विरलै सुनेको छ। तसर्थ विश्‍वासी बनेको एक वर्ष मात्र भएका मानिसहरू आफ्नै धारणाहरूमार्फत परमेश्‍वरमा विश्‍वास गर्न पुग्छन्, र जीवनभर परमेश्‍वरमा विश्‍वास गरेकाहरूका हकमा पनि यही कुरा लागु हुन्छ। जो तथ्यहरू देख्न सक्दैनन् तिनीहरू परमेश्‍वरबारे धारणाहरू भएको विश्‍वासबाट कहिल्यै उम्कन सक्नेछैनन्। मानिस आफूले आफूलाई आफ्ना पुराना धारणाहरूको बन्धनबाट मुक्त गरेको, र आफू नयाँ क्षेत्रमा प्रवेश गरेको विश्‍वास गर्छ। के मानिसलाई परमेश्‍वरको साँचो मुहार देख्न नसक्नेहरूको ज्ञान धारणाहरू र सुनेको कुराबाहेक केही होइन भन्‍ने थाहा छैन र? मानिस आफ्ना धारणाहरू सही र त्रुटिरहित छन् भन्‍ने सोच्छ, र ऊ यी धारणाहरू परमेश्‍वरबाट आउने सोच्छ। आज, मानिसले परमेश्‍वरको काम देख्दा, ऊ धेरै वर्षदेखि जम्मा भएका धारणाहरूको गाँठो फुकाउँछ। विगतका कल्पना र विचारहरू यस चरणको काममा बाधा बनेका छन्, र मानिसलाई त्यस्ता धारणाहरू त्याग्न र त्यस्ता विचारहरूलाई खण्डन गर्न गाह्रो भएको छ। यस कामको प्रत्येक चरणप्रति आजसम्म परमेश्‍वरलाई पछ्याएका धेरै मानिसका धारणाहरू झन्-झन् गम्भीर बन्दै गएका छन्, र यी मानिसहरूले बिस्तारै देहधारी परमेश्‍वरप्रति हटाउनै नसकिने घृणा विकास गरेका छन्। यस घृणाको स्रोत भनेको मानिसका धारणा र कल्पनाहरू हो। तथ्यहरूले मानिसलाई आफ्नो कल्पनालाई बेलगाम छोड्न दिँदैनन्, ती कुनै पनि हल्काफुल्का खण्डनको झुक्नु त झनै परको कुरा हो, अनि मानिसका धारणा र कल्पनाहरूले तथ्यहरूको अस्तित्वलाई सहन सक्दैनन्; यसबाहेक, मानिस तथ्यहरू सही र सत्य छन् कि छैनन् भन्नेतिर सोच्दैन, र आफ्ना धारणाहरू ओकल्ने र आफ्नै कल्पनाहरू विकास गर्ने काम मात्र गरिरहन्छ। ठ्याक्कै यही कारणले गर्दा मानिसका धारणा र कल्पनाहरू मानिसका धारणाहरूसँग बाझिने आजको सबै कामका शत्रु बनेका छन्। यसलाई मानिसका धारणाहरूको गल्ती हो भनेर मात्रै भन्न मिल्छ, र परमेश्‍वरको कामको गल्ती हो भनेर भन्न मिल्दैन। मानिसले आफूलाई जे इच्छा लाग्छ त्यो कल्पना गर्न सक्ला, तर उसले परमेश्‍वरको कामको कुनै पनि चरण वा यसको कुनै पनि अंशलाई स्वतन्त्र रूपमा खण्डन गर्न सक्दैन; परमेश्‍वरको कामको तथ्यले मानिसबाट कुनै पनि उल्लङ्घन सहँदैन। तैँले आफ्नो कल्पनालाई बेलगाम राख्न सक्लास्, र यहोवा र येशूको कामका बारेमा राम्रा कथाहरू समेत संग्रहित गर्न सक्लास्, तर तँ यहोवा र येशूको कामको प्रत्येक चरणको तथ्यलाई खण्डन गर्न सक्दैनस्; यो एउटा सिद्धान्त हो, र यो एउटा प्रशासनिक आदेश पनि हो, अनि तिमीहरूले यी सवालहरूको महत्त्व बुझ्नुपर्छ। मानिस कामको यो चरण मानिसका धारणाहरूसँग मिल्दो छैन, र कामका अघिल्ला दुई वटा चरणमा यस्तो थिएन भन्‍ने विश्‍वास गर्छ। आफ्नो कल्पनामा, मानिस अघिल्ला दुई वटा चरणको काम पक्कै पनि आजको काम जस्तो छैन भन्‍ने विश्‍वास गर्छ—तर के तैँले कहिल्यै परमेश्‍वरको कामका सिद्धान्तहरू सबै उस्तै हुन्, उहाँको काम सधैँ व्यावहारिक हुन्छ, र जुनसुकै युग भए पनि, उहाँको कामको तथ्यको प्रतिरोध र विरोध गर्ने मानिसहरूको सधैँ नै बाढी आउनेछ भन्ने कुरालाई ख्याल गरेको छस्? आज कामको यस चरणको प्रतिरोध र विरोध गर्नेहरू सबैले विगतका समयहरूमा पनि निस्सन्देह परमेश्‍वरको प्रतिरोध गर्नेथिए, किनभने त्यस्ता मानिसहरू सधैँ परमेश्‍वरका शत्रु हुनेछन्। परमेश्‍वरको कामको तथ्य जान्ने मानिसहरूले कामका तीन वटा चरणलाई एउटै परमेश्‍वरको कामका रूपमा देख्नेछन्, र आफ्ना धारणाहरूलाई त्याग्नेछन्। यिनीहरू परमेश्‍वरलाई चिन्‍ने मानिस हुन्, र तिनीहरू त्यस्ता मानिस हुन् जो साँच्चै परमेश्‍वरलाई पछ्याउँछन्। जब परमेश्‍वरको सम्पूर्ण व्यवस्थापन यसको अन्त्य नजिक पुग्छ, तब परमेश्‍वरले सबै कुरालाई तिनको प्रकारअनुसार वर्गीकरण गर्नुहुनेछ। मानिस सृष्टिकर्ताको हातद्वारा बनाइएको हो, र अन्तमा उहाँले मानिसलाई पूर्ण रूपमा आफ्नो प्रभुत्वअन्तर्गत फिर्ता ल्याउनैपर्छ; कामका तीन वटा चरणको निष्कर्ष यही हो। आखिरी दिनहरूको कामको चरण, अनि इस्राएल र यहूदियाका अघिल्ला दुई वटा चरण, सम्पूर्ण ब्रह्माण्डमा परमेश्‍वरको व्यवस्थापनको योजना हुन्। यसलाई कसैले नकार्न सक्दैन, र यो परमेश्‍वरको कामको तथ्य हो। मानिसहरूले यो काम धेरै अनुभव नगरेका वा नदेखेका भए पनि, तथ्यहरू तथ्य नै हुन्, र यसलाई कुनै पनि मानिसद्वारा नकार्न सकिँदैन। ब्रह्माण्डभित्र हरेक ठाउँमा परमेश्‍वरमा विश्‍वास गर्ने मानिसहरू सबैले कामका तीन वटा चरणलाई स्वीकार गर्नेछन्। यदि तँलाई कामको एउटा निश्चित चरण मात्रै थाहा छ, र तँ कामका अन्य दुई वटा चरण बुझ्दैनस्, विगतका समयको परमेश्‍वरको काम बुझ्दैनस् भने, तँ परमेश्‍वरको समग्र व्यवस्थापनको योजनाको सम्पूर्ण सत्यता बोल्न सक्दैनस्, र परमेश्‍वरबारे तेरो ज्ञान एकतर्फी रहेको छ, किनभने परमेश्‍वरमा विश्‍वास गरेर तँ उहाँलाई चिन्दैनस् वा बुझ्दैनस्, त्यसैले तँ परमेश्‍वरको साक्षी बन्न योग्य छैनस्। यी कुराहरूबारे तेरो वर्तमान ज्ञान गहिरो होस् वा सतही होस्, अन्तमा, तिमीहरू सबैमा ज्ञान हुनैपर्छ, र तिमीहरू पूर्ण रूपमा विश्‍वस्त हुनैपर्छ, अनि सबै मानिस परमेश्‍वरको सम्पूर्ण काम देख्नेछन् र परमेश्‍वरको प्रभुत्वको अधीनमा रहनेछन्। यस कामको अन्त्यमा, सबै धर्म एक हुनेछन्, सबै सृजित प्राणी सृष्टिकर्ताको प्रभुत्वअन्तर्गत फर्कनेछन्, सबै सृजित प्राणीले एउटै साँचो परमेश्‍वरको आराधना गर्नेछन्, र दुष्ट धर्महरू सबै शून्यमा परिणत हुनेछन्, र फेरि कहिल्यै देखा पर्नेछैनन्।

कामका तीन वटा चरणलाई किन निरन्तर उल्लेख गरिन्छ? युगहरू बित्दै जानु, सामाजिक विकास, र प्रकृतिको बदलिँदो मुहार सबैले कामका तीन वटा चरणमा हुने फेरबदलहरूलाई पछ्याउँछन्। मानवजाति परमेश्‍वरको कामसँगै परिवर्तन हुन्छ, र यो आफै विकास हुँदैन। सबै सृजित प्राणी, र हरेक धर्म र सम्प्रदायका सबै मानिसलाई एउटै परमेश्‍वरको प्रभुत्वअन्तर्गत ल्याउनका लागि परमेश्‍वरको कामका तीन वटा चरणलाई उल्लेख गरिन्छ। तँ जुनसुकै धर्मको भए पनि, अन्ततः तिमीहरू सबै जना परमेश्‍वरको प्रभुत्वप्रति समर्पित हुनेछौ। परमेश्‍वर स्वयम्‌ले मात्रै यो काम सम्पन्न गर्न सक्नुहुन्छ; यो कुनै पनि धार्मिक प्रमुखद्वारा गर्न सकिँदैन। संसारमा केही प्रमुख धर्म छन्, र प्रत्येकको आफ्नै प्रमुख वा अगुवा हुन्छ, अनि अनुयायीहरू संसारभरि विभिन्न देश र क्षेत्रमा फैलिएका हुन्छन्; चाहे ठूलो होस् वा सानो, लगभग हरेक देशमा फरक-फरक धर्म हुन्छन्। तर, संसारभरि जति वटा धर्म भए पनि, ब्रह्माण्डभित्रका सबै मानिस अन्ततः एउटै परमेश्‍वरको मार्गदर्शनअन्तर्गत अस्तित्वमा रहन्छन्, न कि धर्मका प्रमुख वा अगुवाहरूको मार्गदर्शनअन्तर्गत। यसको अर्थ मानवजातिलाई कुनै विशेष धार्मिक प्रमुख वा अगुवाद्वारा मार्गदर्शन गरिँदैन; बरु, समस्त मानवजातिलाई सृष्टिकर्ताद्वारा अगुवाइ गरिन्छ, जसले स्वर्ग र पृथ्वी अनि यावत् थोक सृष्टि गर्नुभयो, र जसले मानवजातिलाई पनि सृष्टि गर्नुभयो—यो एउटा तथ्य हो। संसारमा केही प्रमुख धर्म भए पनि, चाहे ती जतिसुकै महान् होऊन्, ती सबै सृष्टिकर्ताको प्रभुत्वअन्तर्गत अस्तित्वमा रहन्छन्, र तीमध्ये कुनैले पनि यस प्रभुत्वको क्षेत्रलाई नाघ्न सक्दैन। मानवजातिको विकास, समाजको प्रतिस्थापन, प्राकृतिक विज्ञानको प्रगति—प्रत्येक कुरा सृष्टिकर्ताका प्रबन्धहरूबाट अलग गर्न नसकिने हुन्छ, र यो काम त्यस्तो चिज हो जुन कुनै पनि धार्मिक प्रमुखद्वारा गर्न सकिँदैन। धार्मिक प्रमुख भनेको कुनै विशेष धर्मको अगुवा मात्रै हो, र उसले परमेश्‍वरको प्रतिनिधित्व गर्न सक्दैन, न त उसले स्वर्ग र पृथ्वी अनि यावत् थोक सृष्टि गर्ने जनको नै प्रतिनिधित्व गर्न सक्छ। धार्मिक प्रमुखले समस्त धर्मभित्रका सबैलाई अगुवाइ गर्न सक्छ, तर उसले स्वर्गमुनिका सबै सृजित प्राणीलाई आज्ञा गर्न सक्दैन—यो सर्वमान्य तथ्य हो। धार्मिक प्रमुख भनेको एउटा अगुवा मात्रै हो, र ऊ परमेश्‍वर (सृष्टिकर्ता) को बराबरीमा खडा हुन सक्दैन। यावत् थोक सृष्टिकर्ताका हातमा छन्, र अन्तमा ती सबै सृष्टिकर्ताकै हातमा फर्कनेछन्। मानवजाति परमेश्‍वरद्वारा बनाइएको हो, र हरेक धर्म परमेश्‍वरको प्रभुत्वअन्तर्गत आउनेछ—यो अपरिहार्य छ। परमेश्‍वर मात्रै यावत थोकमध्येको सर्वोच्च हुनुहुन्छ, र सबै सृजित प्राणीमध्येको सर्वोच्च शासक पनि उहाँको प्रभुत्वअन्तर्गत आउनैपर्छ। कुनै व्यक्तिको हैसियत जतिसुकै उच्च भए पनि, ऊ मानवजातिलाई उपयुक्त गन्तव्यमा लैजान सक्दैन, र कोही पनि यावत् थोकलाई तिनीहरूको प्रकारअनुसार वर्गीकरण गर्न सक्षम छैन। यहोवा स्वयम्‌ले मानवजातिलाई सृष्टि गर्नुभयो र प्रत्येकलाई तिनीहरूको प्रकारअनुसार वर्गीकरण गर्नुभयो, अनि जब अन्तिम समय आइपुग्छ उहाँ अझै पनि आफ्नो काम आफै गर्नुहुनेछ, यावत् थोकलाई तिनको प्रकारअनुसार वर्गीकरण गर्नुहुनेछ—कुनै पनि व्यक्तिले यस काममा परमेश्‍वरको स्थान लिन सक्दैन। सुरुवातदेखि आजसम्म पूरा गरिएका कामका तीन वटा चरण सबै परमेश्‍वर स्वयम्‌द्वारा पूरा गरिएका छन्, र एउटै परमेश्‍वरद्वारा पूरा गरिएका छन्। कामका तीन वटा चरणको तथ्य सम्पूर्ण मानवजातिलाई परमेश्‍वरले गर्नुभएको अगुवाइको तथ्य हो, यस्तो तथ्य जसलाई कसैले नकार्न सक्दैन। कामका तीन वटा चरणको अन्त्यमा, यावत् थोक तिनको प्रकारअनुसार वर्गीकरण गरिनेछन् र परमेश्‍वरको प्रभुत्वअन्तर्गत फर्कनेछन्, किनभने ब्रह्माण्डभन्दा माथि र यसभरि यो एउटै परमेश्‍वर मात्रै अस्तित्वमा हुनुहुन्छ, र अरू कुनै धर्महरू छैन। संसारको सृष्टि गर्न असक्षम हुने जन यसलाई अन्त्य गर्न असक्षम हुनेछ, तर जसले संसारको सृष्टि गर्नुभयो उहाँ पक्कै पनि यसलाई अन्त्य गर्न सक्षम हुनुहुनेछ। त्यसकारण, यदि कोही युगलाई अन्त्य गर्न असमर्थ छ र मानिसलाई आफूलाई संवर्धन गर्न र आफ्नो चरित्र सुधार्न मद्दत गर्न मात्रै सक्षम छ भने, ऊ पक्कै पनि परमेश्‍वर हुनेछैन, ऊ पक्कै पनि मानवजातिको प्रभु हुनेछैन, र ऊ यस्तो महान् काम गर्न असक्षम हुनेछ। यस्तो काम पूरा गर्न सक्ने एक जना मात्र हुनुहुन्छ, र यो काम गर्न असमर्थ हुनेहरू सबै पक्कै पनि विभिन्न दुष्ट आत्मा हुन् र परमेश्‍वर होइनन्, र सबै दुष्ट आत्मा परमेश्‍वरका शत्रु हुन्। यदि कुनै कुरा मानिसहरूलाई भ्रमित पार्ने दुष्ट आत्माहरूको काम हो भने, यो एउटा दुष्ट धर्म हो, र दुष्ट धर्महरू परमेश्‍वरसँग नमिल्ने हुन्छन्, र परमेश्‍वरसँग नमिल्ने कुरा परमेश्‍वरको शत्रु हो। सबै काम यो एउटै साँचो परमेश्‍वरद्वारा गरिन्छ, र सम्पूर्ण ब्रह्माण्डलाई यो एउटै परमेश्‍वरद्वारा शासन गरिन्छ। चाहे त्यो उहाँले इस्राएलमा गर्नुभएको काम होस् वा चीनमा, चाहे त्यो काम आत्माद्वारा पूरा गरिएको होस् वा देहद्वारा, सबै परमेश्‍वर स्वयम्‌द्वारा गरिन्छ, र यो अरू कोहीद्वारा गर्न सकिँदैन। उहाँ सम्पूर्ण मानवजातिका परमेश्‍वर हुनुभएकाले नै उहाँ कुनै पनि सर्तद्वारा नियन्त्रित नभई स्वतन्त्र रूपमा काम गर्नुहुन्छ। यो दर्शनहरूमध्येको सबैभन्दा महान् हो। एउटा सृजित प्राणीका रूपमा, यदि तँलाई सृजित प्राणीको कर्तव्य पूरा गर्ने र परमेश्‍वरका अभिप्रायहरू बुझ्ने इच्छा छ भने, तैँले परमेश्‍वरको काम बुझ्नैपर्छ, तैँले सृजित प्राणीहरूप्रति परमेश्‍वरका अभिप्रायहरू बुझ्नैपर्छ, तैँले उहाँको व्यवस्थापनको योजना बुझ्नैपर्छ, र तैँले उहाँले गर्ने कामको सबै महत्त्व बुझ्नैपर्छ। यो नबुझ्नेहरू सृजित प्राणीका रूपमा मानकअनुरूप हुँदैनन्! एउटा सृजित प्राणीका रूपमा, यदि तँ आफू कहाँबाट आएको हो भनेर बुझ्दैनस्, मानवजातिको इतिहास र परमेश्‍वरद्वारा गरिएको सबै काम बुझ्दैनस्, र, अझ बढी, मानवजाति आजसम्म कसरी विकास भएको छ भन्‍ने बुझ्दैनस्, र तँलाई सम्पूर्ण मानवजातिमाथि कसले शासन गर्छ भन्‍ने थाहा छैन भने, तैँले आफ्नो कर्तव्य निर्वाह गर्नु पूर्ण रूपमा असम्भव छ। परमेश्‍वरले मानवजातिलाई आजसम्म अगुवाइ गर्नुभएको छ, र उहाँले पृथ्वीमा मानिसको सृष्टि गर्नुभएदेखि नै उहाँले उसलाई कहिल्यै छोड्नुभएको छैन। पवित्र आत्माले काम गर्न कहिल्यै छोड्नुभएको छैन, मानिसलाई अगुवाइ गर्न कहिल्यै छोड्नुभएको छैन, र मानिसलाई कहिल्यै छोड्नुभएको छैन। तर मानिसले एउटा परमेश्‍वर हुनुहुन्छ भन्‍ने महसुस गर्दैन, उसले परमेश्‍वरलाई चिन्नु त झनै परको कुरा हो। के सबै सृजित प्राणीका लागि योभन्दा अपमानजनक कुरा अरू कुनै छ र? परमेश्‍वर व्यक्तिगत रूपमा मानिसलाई अगुवाइ गर्नुहुन्छ, तर मानिस परमेश्‍वरको काम बुझ्दैन। तँ एक सृजित प्राणी होस्, तैपनि तँलाई आफ्नै इतिहास थाहा छैन, तेरो यात्रामा तँलाई कसले अगुवाइ गरेको छ भन्‍ने थाहा छैन, र परमेश्‍वरद्वारा गरिएको काम थाहा छैन, त्यसैले तँ परमेश्‍वरलाई चिन्‍न सक्दैनस्। यदि तँलाई अहिले पनि यी कुराहरू थाहा छैन भने, तँ परमेश्‍वरको साक्षी बन्न कहिल्यै योग्य हुनेछैनस्। आज, सृष्टिकर्ता व्यक्तिगत रूपमा फेरि एकपटक सबै मानिसलाई अगुवाइ गर्नुहुन्छ, र सबै मानिसलाई उहाँको बुद्धि, सर्वशक्तिमान्‌ता, मुक्ति, र अद्भुतता देख्न लगाउनुहुन्छ। तैपनि तँ अझै थाहा पाउँदैनस् वा बुझ्दैनस्—त्यसकारण के तँ मुक्तिको अनुग्रह प्राप्त नगर्ने व्यक्ति होइनस् र? जो शैतानका हुन् तिनीहरू परमेश्‍वरका वचनहरू बुझ्दैनन्, जबकि परमेश्‍वरद्वारा चुनिएकाहरू परमेश्‍वरको आवाज सुन्न सक्छन्। मैले बोल्ने वचनहरू जान्ने र बुझ्नेहरू सबै ती हुन् जसले मुक्ति पाउनेछन् र परमेश्‍वरको साक्षी दिनेछन्; मैले बोल्ने वचनहरू नबुझ्ने सबैले परमेश्‍वरको साक्षी दिन सक्दैनन्, र तिनीहरू ती हुन् जसलाई हटाइनेछ। परमेश्‍वरका अभिप्रायहरू नबुझ्ने र परमेश्‍वरको काम थाहा नपाउनेहरू परमेश्‍वरको ज्ञान हासिल गर्न असक्षम हुन्छन्, र त्यस्ता मानिसहरू परमेश्‍वरको साक्षी दिन सक्दैनन्। यदि तँलाई परमेश्‍वरको साक्षी बन्ने इच्छा छ भने, तैँले परमेश्‍वरलाई चिन्‍नैपर्छ; परमेश्‍वरको ज्ञान परमेश्‍वरको काममार्फत हासिल हुन्छ। अन्ततः यदि तँ परमेश्‍वरलाई चिन्ने इच्छा गर्छस् भने, तैँले परमेश्‍वरको काम चिन्नैपर्छ: परमेश्‍वरको काम चिन्नु सबैभन्दा महत्त्वपूर्ण छ। जब कामका तीन वटा चरण समाप्त हुन्छन्, तब परमेश्‍वरको साक्षी दिनेहरूको एउटा समूह, परमेश्‍वरलाई चिन्‍नेहरूको एउटा समूह बनाइनेछ। यी मानिसहरू सबैले परमेश्‍वरलाई चिन्‍नेछन्। तिनीहरू सत्यतालाई व्यवहारमा लागु गर्न सक्षम हुनेछन्, र तिनीहरूसँग मानवता र समझ हुनेछ। तिनीहरू सबैलाई परमेश्‍वरको मुक्तिको कामका तीन वटा चरण थाहा हुनेछ। अन्त्यमा सम्पन्न गरिने काम यही हो, र यी मानिसहरू ६,००० वर्षे व्यवस्थापनको कामका नतिजा हुन्, र शैतानको आखिरी पराजयको सबैभन्दा शक्तिशाली गवाही हुन्। जो परमेश्‍वरको साक्षी दिन सक्छन् तिनीहरू परमेश्‍वरको प्रतिज्ञा र आशिष्‌ प्राप्त गर्न सक्षम हुनेछन्, र तिनीहरू नै अन्त्यसम्म बाँच्ने समूह, परमेश्‍वरको अख्तियार बोकेको र परमेश्‍वरको साक्षी दिने समूह हुनेछन्। सायद तिमीहरूमध्येका सबै जना, वा सायद आधा मात्र, वा केही मात्र, यस समूहको सदस्य बन्न सक्छौ—यो तिमीहरूको सङ्कल्प र तिमीहरूको पछ्याइमा भर पर्छ।


भ्रष्ट मानवजातिलाई देहधारी परमेश्‍वरको मुक्ति बढी चाहिएको हुन्छ

परमेश्‍वर देह बन्नुभयो किनभने उहाँको कामको पात्र शैतानको आत्मा, वा देहको नभएको अरू कुनै कुरा होइन, तर मानिस हो, जो देहको हो र शैतानद्वारा भ्रष्ट तुल्याइएको छ। मानिसको देह भ्रष्ट तुल्याइएको हुनाले नै परमेश्‍वरले देहको मानिसलाई आफ्नो कामको पात्र बनाउनुभएको हो; त्यसभन्दा पनि बढी, मानिस भ्रष्टताको पात्र भएको हुनाले नै परमेश्‍वरले आफ्नो मुक्तिको कामका सबै चरणमा मानिसलाई आफ्नो कामको एक मात्र पात्रका रूपमा छान्नुभएको हो। मानिस मरणशील प्राणी हो, मासु र रगतको हो, र मानिसलाई मुक्ति दिन सक्ने एक मात्र जन परमेश्‍वर हुनुहुन्छ। त्यसकारण, आफ्नो काम गर्नका लागि परमेश्‍वर मानिसकै जस्ता गुणहरू भएको देह बन्नैपर्छ, ताकि उहाँको कामले अझ राम्रा प्रभावहरू हासिल गर्न सकोस्। मानिस देहको भएको, र पापलाई विजय गर्न वा आफूलाई देहबाट मुक्त गर्न असक्षम भएको हुनाले नै परमेश्‍वर आफ्नो काम गर्नका लागि देह बन्नैपर्छ। देहधारी परमेश्‍वरको सार र पहिचान मानिसको सार र पहिचानभन्दा निकै फरक भए तापनि, उहाँको रूप मानिसको जस्तै हुन्छ; उहाँको रूप सामान्य व्यक्तिको जस्तै हुन्छ, र उहाँ सामान्य व्यक्तिको जीवन जिउनुहुन्छ, र उहाँलाई देख्नेहरूले उहाँ र सामान्य व्यक्तिबीच कुनै भिन्नता खुट्ट्याउन सक्दैनन्। यो सामान्य रूप र सामान्य मानवता उहाँलाई सामान्य मानवतामा आफ्नो ईश्‍वरीय काम गर्नका लागि पर्याप्त हुन्छन्। उहाँको देहले उहाँलाई सामान्य मानवतामा आफ्नो काम गर्न, र मानिसमाझ आफ्नो काम गर्न मद्दत गर्छ, र उहाँको सामान्य मानवताले उहाँलाई मानिसमाझ मुक्तिको काम गर्न अझ बढी मद्दत गर्छ। उहाँको सामान्य मानवताले मानिसमाझ धेरै खैलाबैला मच्चाएको भए तापनि, त्यस्तो खैलाबैलाले उहाँको कामका सामान्य प्रभावहरूलाई असर गरेको छैन। छोटकरीमा भन्दा, उहाँको सामान्य देहको काम मानिसका लागि अत्यन्तै लाभदायक छ। धेरैजसो मानिसले उहाँको सामान्य मानवतालाई स्वीकार गर्न नसके तापनि, उहाँको कामले अझै पनि नतिजाहरू हासिल गर्न सक्छ, र यी नतिजाहरू उहाँको सामान्य मानवताकै कारण हासिल हुन्छन्। यसमा कुनै शङ्का छैन। देहमा उहाँले गर्ने कामबाट, मानिसले उहाँको सामान्य मानवताबारे मानिसमाझ रहेका धारणाहरूभन्दा दस गुणा वा दर्जनौँ गुणा बढी कुराहरू प्राप्त गर्छ, र त्यस्ता धारणाहरू अन्ततः उहाँको कामद्वारा निलिनेछन्। अनि उहाँको कामले हासिल गरेको प्रभाव, अर्थात्, उहाँबारे मानिसमा रहेको ज्ञान, उहाँप्रतिका मानिसका धारणाहरूभन्दा निकै बढी हुन्छ। उहाँले देहमा गर्ने कामको कल्पना वा मापन गर्ने कुनै तरिका छैन, किनभने उहाँको देह देहका कुनै पनि मानवको जस्तो हुँदैन; बाहिरी आवरण उस्तै भए तापनि, सार एउटै हुँदैन। उहाँको देहले मानिसमाझ परमेश्‍वरबारे धेरै धारणा पैदा गर्छ, तैपनि उहाँको देहले मानिसलाई धेरै ज्ञान प्राप्त गर्न पनि अनुमति दिन सक्छ, र त्यस्तै बाहिरी आवरण भएको कुनै पनि व्यक्तिलाई विजय गर्न समेत सक्छ। किनभने उहाँ केवल मानव हुनुहुन्न, बरु मानवको बाहिरी आवरण भएका परमेश्‍वर हुनुहुन्छ, र कसैले पनि उहाँलाई पूर्ण रूपमा बोध गर्न वा बुझ्न सक्दैन। अदृश्य र छुन नसकिने परमेश्‍वर सबैद्वारा प्रेम र स्वागत गरिनुहुन्छ। यदि परमेश्‍वर मानिसले देख्न नसक्ने आत्मा मात्रै हुनुहुन्छ भने, मानिसलाई परमेश्‍वरमा विश्‍वास गर्न निकै सजिलो हुन्छ। मानिसहरूले आफ्ना कल्पनाहरूलाई स्वतन्त्र रूपमा उड्न दिन सक्छन्, आफूलाई खुसी पार्न र आफूलाई प्रसन्न महसुस गराउन परमेश्‍वरको स्वरूपका रूपमा आफूलाई मनपर्ने जुनसुकै स्वरूप छान्न सक्छन्। यसरी, मानिसहरूले कुनै हिचकिचाहटबिना, आफ्नै “परमेश्‍वर” ले सबैभन्दा बढी मन पराउनुहुने र उनीहरूले गरून् भनी चाहनुहु ने जुनसुकै कुरा गर्न सक्छन्। अझ भन्नुपर्दा, मानिसहरू “परमेश्‍वर” प्रति आफूभन्दा बढी बफादार र भक्त अरू कोही छैन, र अरू सबै अन्यजाति कुकुरहरू हुन्, र तिनीहरू परमेश्‍वरप्रति बफादार छैनन् भन्‍ने विश्‍वास गर्छन्। परमेश्‍वरप्रतिको विश्‍वास काल्पनिक र धर्मसिद्धान्तमा आधारित हुनेहरू यसरी नै पछ्याउँछन् भनेर भन्न सकिन्छ; यो सबै लगभग उस्तै हुन्छ, र यसमा थोरै मात्र भिन्नता हुन्छ। यति मात्रै हो कि तिनीहरूका कल्पनाहरूमा भएका ईश्‍वरहरूका स्वरूपहरू फरक हुन्छन्, तैपनि तिनीहरूको सार वास्तवमा एउटै हुन्छ।

मानिस परमेश्‍वरप्रतिको आफ्नो बेपरवाह विश्‍वासबाट चिन्तित हुँदैन र ऊ आफूले चाहे जसरी परमेश्‍वरमा विश्‍वास गर्छ। यो मानिसको “अधिकार र स्वतन्त्रताहरू” मध्ये एक हो, जसमा कसैले पनि हस्तक्षेप गर्न मिल्दैन, किनभने मानिस आफ्नै ईश्‍वरमा विश्‍वास गर्छ र अरू कसैको ईश्‍वरमा गर्दैन, र यो उसको आफ्नै निजी सम्पत्ति हो। लगभग सबैसँग यस प्रकारको निजी सम्पत्ति हुन्छ। मानिसहरू यस सम्पत्तिलाई बहुमूल्य खजानाका रूपमा लिन्छन्, तर परमेश्‍वरका लागि योभन्दा नीच वा मूल्यहीन कुरा अरू केही हुँदैन, किनभने मानिसको यो निजी सम्पत्तिभन्दा परमेश्‍वरप्रतिको विरोधको अझ स्पष्ट सङ्केत अरू कुनै छैन। देहधारी परमेश्‍वरको कामकै कारण परमेश्‍वर मूर्त रूप भएको र मानिसले देख्न र छुन सक्ने देह बन्नुहुन्छ। उहाँ रूपविहीन आत्मा हुनुहुन्न, बरु मानिसले देख्न र सम्पर्कमा आउन सक्ने देह हुनुहुन्छ। तर, मानिसहरूले विश्‍वास गर्ने धेरैजसो ईश्‍वर देहविहीन देवताहरू हुन्, जो रूपविहीन हुन्छन्, तैपनि स्वतन्त्र रूपका पनि हुन्छन्। यसरी, देहधारी परमेश्‍वर परमेश्‍वरमा विश्‍वास गर्ने धेरैजसो मानिसका शत्रु बन्नुभएको छ, र परमेश्‍वरको देहधारणको तथ्यलाई स्वीकार गर्न नसक्नेहरू पनि, त्यसै गरी, परमेश्‍वरका विरोधी बनेका छन्। मानिसमा धारणाहरू उसको सोचाइका कारण, वा उसको विद्रोहीपनका कारणले नभई, मानिसको यही निजी सम्पत्तिका कारण हुन्छन्। यही सम्पत्तिका कारण धेरैजसो मानिस मर्छन्, र मानिसहरूले विश्‍वास गर्ने छुन नसकिने, देख्न नसकिने, र वास्तविकतामा अस्तित्वमा नभएका अस्पष्ट ईश्‍वरहरूले नै मानिसहरूको जीवन बर्बाद गर्छन्। मानिसहरूको जीवन देहधारी परमेश्‍वरद्वारा खोसिँदैन, स्वर्गका परमेश्‍वरद्वारा त झनै खोसिँदैन, बरु तिनीहरूकै आफ्नै कल्पनाको “परमेश्‍वर” द्वारा खोसिन्छ। देहधारी परमेश्‍वर पूर्ण रूपमा भ्रष्ट मानिसका आवश्यकताहरूको कारणले नै देहमा आउनुभएको हो। यो परमेश्‍वरका आवश्यकताहरूको कारणले नभई मानिसका आवश्यकताहरूको कारणले हो, र उहाँले चुकाउनुभएका सबै मूल्य र उहाँका सबै कष्ट मानवजातिका खातिर हुन्, र परमेश्‍वर स्वयम्‌को फाइदाका लागि होइनन्। परमेश्‍वरका लागि कुनै लाभ र हानि वा इनामहरू हुँदैनन्; उहाँले प्राप्त गर्ने कुरा उहाँले फलाउने फल होइन, बरुत्यो कुरा हो जुन सुरुमा उहाँकै थियो। उहाँले मानवजातिका लागि गर्ने सबै कुरा र उहाँले मानवजातिका लागि चुकाएका सबै मूल्यको पछाडिको उद्देश्य उहाँले अझ बढी इनामहरू प्राप्त गर्न सक्नुहोस् भनेर होइन, बरु विशुद्ध रूपमा मानवजातिका खातिर हो। देहमा परमेश्‍वरको काममा धेरै अकल्पनीय कठिनाइ समावेश भए पनि, यसले अन्ततः हासिल गर्ने प्रभावहरू आत्माले प्रत्यक्ष रूपमा गरेको कामका प्रभावहरूभन्दा निकै बढी हुन्छन्। देहको काममा निकै धेरै कठिनाइ समावेश हुन्छन्, र आत्माको जस्तै महान् पहिचान देहको हुन सक्दैन, उहाँ आत्माले जस्तै अलौकिक कार्यहरू गर्न सक्नुहुन्न, झन् उहाँमा आत्माको जस्तै अख्तियार हुन सक्नु त परै जाओस्। तैपनि यस साधारण देहले गरेको कामको सार आत्माले प्रत्यक्ष रूपमा गरेको कामको सारभन्दा निकै श्रेष्ठ छ, र यो देह स्वयम् नै सबै मानिसलाई आवश्यक पर्ने कुरा हुनुहुन्छ। मुक्ति दिइनेहरूका लागि, आत्माको उपयोगको मूल्य देहको भन्दा निकै कम हुन्छ: आत्माको कामले सारा ब्रह्माण्ड, सारा हिमाल, नदी, तालतलैया अनि समुद्रहरूलाई समेट्न सक्छ, तैपनि देहको काम उहाँ सम्पर्कमा आउनुहुने हरेक व्यक्तिसँग अझै प्रभावकारी रूपमा सम्बन्धित हुन्छ। अझ के भने, परमेश्‍वरको मूर्त रूप भएको देहलाई मानिसले अझै राम्ररी बुझ्न र भरोसा गर्न सक्छ र त्यस देहले परमेश्‍वरसम्बन्धी मानिसको ज्ञानलाई थप गहन तुल्याउन सक्छ र त्यस देहले परमेश्‍वरका व्यावहारिक कार्यहरूबारे मानिसमा अझै गहन छाप छोड्न सक्छ। आत्माको कामलाई रहस्यले ढाकेको हुन्छ; मरणशील प्राणीहरूलाई यो पूर्वानुमान गर्न गाह्रो छ, र देख्न झनै गाह्रो छ, र त्यसकारण तिनीहरू निराधार कल्पनाहरूमा शून्यका आधारमा मात्रै त्यसबारे केही कुरा कल्पना गर्न सक्छन्। तर, देहको काम सामान्य र व्यावहारिक हुन्छ, अनि त्यसमा प्रशस्त बुद्धि हुन्छ, र त्यो मरणशील मानिसको आँखाले व्यक्तिगत रूपमा देख्न सक्ने तथ्य हो; मानिसले परमेश्‍वरको कामको बुद्धिलाई व्यक्तिगत रूपमा नै अनुभूत गर्न सक्छ र उसका प्रशस्त कल्पनाहरूको प्रयोग गर्नै पर्दैन। देहमा हुनुहुने परमेश्‍वरको कामको सहीपन र व्यावहारिक मूल्य यही नै हो। आत्माले मानिसका लागि अदृश्य र उसलाई कल्पना गर्न कठिन हुने कुराहरू मात्रै गर्न सक्नुहुन्छ, उदाहरणका लागि आत्माको अन्तर्दृष्टि, आत्माको उत्प्रेरणा र आत्माको मार्गदर्शन, तर दिमाग भएको मानिसका लागि, यिनले कुनै स्पष्ट अर्थ प्रदान गर्न सक्दैनन्। यिनले उत्प्रेरणा, वा मोटामोटी रूपमा समान अर्थ मात्रै प्रदान गर्न सक्छन् र शब्दहरूमार्फत निर्देशन दिन सक्दैनन्। तर, देहमा हुनुहुने परमेश्‍वरको काम निकै फरक छ: त्यसमा शब्दहरूको सही मार्गदर्शन समावेश हुन्छ, र स्पष्ट अभिप्राय, र स्पष्ट माग गरिएका उद्देश्यहरू हुन्छन्। त्यसकारण मानिसले छामछुम गर्नु, वा आफ्नो कल्पना प्रयोग गर्नु आवश्यक छैन, झन् अनुमान लगाउनु त परै जाओस्। देहको कामको स्पष्टता यही हो, र उहाँको काम आत्माको कामभन्दा निकै फरक छ। आत्माको काम सीमित दायराका लागि मात्रै उपयुक्त हुन्छ र यसले देहको कामलाई प्रतिस्थापन गर्न सक्दैन। देहको काममार्फत मानिसबाट माग गरिएका सटीक उद्देश्यहरू, र यस काममार्फत मानिसले प्राप्त गर्ने ज्ञानको व्यावहारिक मूल्य आत्माको कामको सटीकता र व्यावहारिक मूल्यभन्दा निकै बढी हुन्छ। भ्रष्ट मानिसका लागि सटीक शब्दहरू र पछ्याउने स्पष्ट उद्देश्यहरू प्रदान गर्ने, अनि देख्न र छुन सकिने काम मात्र सबैभन्दा मूल्यवान् प्रकारको काम हो। मानिसको स्वादका लागि व्यावहारिक काम र सामयिक मार्गदर्शन मात्रै उपयुक्त छन् र व्यावहारिक कामले मात्रै मानिसलाई उसको भ्रष्ट र पतित स्वभावबाट मुक्ति दिन सक्छ। यसलाई देहधारी परमेश्‍वरले मात्रै हासिल गर्न सक्नुहुन्छ; देहधारी परमेश्‍वरले मात्रै मानिसलाई उसको पुरानो भ्रष्ट र पतित स्वभावबाट मुक्ति दिन सक्‍नुहुन्छ। आत्मा परमेश्‍वरको अन्तर्निहित सार भए तापनि, यस प्रकारको काम उहाँको देहले मात्र गर्न सक्नुहुन्छ। यदि आत्मा एक्लै काम गर्नुहुन्थ्यो भने, उहाँको काम प्रभावकारी हुनु सम्भव हुनेथिएन—यो स्पष्ट सत्यता हो। यस देहका कारण धेरैजसो मानिस परमेश्‍वरका शत्रु बनेका छन्। तर जब यस देहले आफ्नो काम सम्पन्न गर्नुहुन्छ, तब उहाँको विरुद्धमा हुनेहरू उहाँका शत्रु हुन त छोड्नेछन् नै, बरु यसको विपरीत तिनीहरू उहाँका गवाही बन्नेछन्। तिनीहरू उहाँले विजय गर्नुभएका गवाहीहरू, उहाँसँग मिल्ने र उहाँबाट अलग गर्न नसकिने गवाही बन्नेछन्। उहाँ मानिसलाई मानिसका निम्ति देहको कामको महत्त्व जान्ने तुल्याउनुहुनेछ र मानिसले मानिसको अस्तित्वको अर्थका लागि यस देहको महत्त्व थाहा पाउनेछ, मानिसको जीवन वृद्धिसँग सम्बन्धित उहाँको व्यावहारिक मूल्य थाहा पाउनेछ, र त्यसभन्दा बढी, यो देह अनपेक्षित रूपमै मानिस अलग हुनै नसक्ने जीवनको जीवित मूल बन्नेछ भन्‍ने जान्नेछ। परमेश्‍वरको देहधारी देह परमेश्‍वरको पहिचान र हैसियतसँग मेल खाने कुराभन्दा निकै टाढा भए पनि, र मानिसलाई उहाँको वास्तविक मूल्यसँग नमिल्ने जस्तो लागे पनि, परमेश्‍वरको अन्तर्निहित स्वरूप, वा परमेश्‍वरको अन्तर्निहित पहिचान नभएको यस देहले परमेश्‍वरका आत्माले प्रत्यक्ष रूपमा गर्न नसक्ने काम गर्न सक्नुहुन्छ। परमेश्‍वरको देहधारणको अन्तर्निहित महत्त्व र मूल्य यस्तै छ, र मानिसले बुझ्न र स्वीकार गर्न नसक्ने महत्त्व र मूल्य यही नै हो। सबै मानिसले परमेश्‍वरका आत्मालाई मान गरे पनि र परमेश्‍वरको देहलाई तुच्छ ठाने पनि, तिनीहरूका दृष्टिकोण वा विचारहरू जेसुकै भए पनि, देहको व्यावहारिक महत्त्व र मूल्य आत्माको व्यावहारिक महत्त्व र मूल्यभन्दा निकै बढी हुन्छ। अवश्य नै, यो भ्रष्ट मानवजातिको सन्दर्भमा मात्रै हो। सत्यताको खोजी गर्ने र परमेश्‍वरको देखा पराइको तृष्णा गर्ने हरेकको सन्दर्भमा, आत्माको कामले हृदयस्पर्श वा प्रेरणा, अनि यो काम अद्भुत, अगम्य र अकल्पनीय छ भन्ने आश्चर्यको आभास, अनि यो महान्, असाधारण र प्रशंसनीय छ, तैपनि यो सबैका लागि प्राप्त गर्न नसकिने र पहुँचबाहिरको छ भन्‍ने भाव मात्रै दिन सक्छ। मानिस र परमेश्‍वरका आत्माले एकअर्कालाई टाढाबाट मात्रै हेर्न सक्छन्, मानौँ उनीहरूको बीचमा ठूलो दूरी छ, र उनीहरू कहिल्यै उस्तै बन्न सक्दैनन्, मानौँ मानिस र परमेश्‍वरलाई अदृश्य फाटोले अलग गरेको छ। वास्तवमा, यो आत्माले मानिसलाई दिनुभएको एउटा भ्रम मात्रै हो, किनभने आत्मा र मानिस उस्तै प्रकारका छैनन् र उनीहरू कहिल्यै एउटै संसारमा सँगै अस्तित्वमा रहन सक्नेछैनन् र आत्मासँग मानिसको केही पनि छैन। त्यसकारण मानिसलाई आत्माको खाँचो छैन, किनभने आत्मा मानिसलाई सबैभन्दा बढी आवश्यक पर्ने काम प्रत्यक्ष रूपमा गर्न सक्नुहुन्न। देहको कामले मानिसलाई पछ्याउनका लागि व्यावहारिक उद्देश्यहरू, प्रस्ट वचनहरू, र उहाँ व्यावहारिक र सामान्य हुनुहुन्छ, उहाँ नम्र र साधारण हुनुहुन्छ भन्‍ने आभास दिन्छ। मानिस उहाँदेखि डराउने भए तापनि, धेरैजसो मानिसका लागि उहाँ निकै पहुँचयोग्य हुनुहुन्छ: मानिसले उहाँको मुहार हेर्न सक्छ र उहाँको आवाज सुन्न सक्छ, र उसले उहाँलाई टाढाबाट हेर्नुपर्दैन। यो देह मानिसको नजिक हुनुहुन्छ भन्ने आभास हुन्छ, टाढा र बुझ्न नसकिने नभई देख्न सकिने र पहुँचयोग्य हुनुहुन्छ, किनभने यो देह मानिसकै संसारमा हुनुहुन्छ।

देहमा जिउने सबैका लागि, स्वभाव परिवर्तन पछ्याउन लक्ष्यहरूको आवश्यकता पर्छ, र परमेश्‍वरको ज्ञान पछ्याउनका लागि परमेश्‍वरका व्यावहारिक कार्यहरू र वास्तविक मुहार हेर्नु आवश्यक हुन्छ। यी दुवै कुरा परमेश्‍वरको देहधारी देहले मात्रै हासिल गर्न सक्नुहुन्छ, र यी दुवै कुरा सामान्य र व्यावहारिक देहले मात्रै पूरा गर्न सक्नुहुन्छ। यही कारणले देहधारण आवश्यक छ—सारा भ्रष्ट मानवजातिलाई यसको खाँचो छ। मानिसहरूले परमेश्‍वरलाई चिन्नु आवश्यक भएकाले, तिनीहरूको हृदयबाट काल्पनिक र अलौकिक ईश्‍वरहरूका छविहरू हटाइनैपर्छ, अनि तिनीहरूले आफ्ना भ्रष्ट स्वभावहरू फाल्नु आवश्यक भएकाले, तिनीहरूले सुरुमा आफ्ना भ्रष्ट स्वभावहरू चिन्नैपर्छ। यदि मानिसले मात्रै मानिसहरूको हृदयबाट काल्पनिक ईश्‍वरहरूका छविहरू हटाउनका लागि काम गऱ्यो भने, ऊ अभिप्रेत प्रभाव हासिल गर्न असफल हुनेछ। मानिसहरूको हृदयमा भएको अस्पष्ट ईश्‍वरहरूका छविहरूलाई वचनहरूले मात्रै खुलासा गर्न, फाल्न वा पूर्ण रूपमा निकाल्न सक्दैन। यसो गर्ने क्रममा, आखिरमा अझै पनि मानिसहरूको हृदयमा जरा गाडेर बसेका यी कुराहरूलाई हटाउन सम्भव हुनेछैन। यी काल्पनिक र अलौकिक कुराहरूलाई व्यावहारिक परमेश्‍वर र परमेश्‍वरको अन्तर्निहित स्वरूपले प्रतिस्थापन गरेर अनि मानिसहरूलाई बिस्तारै ती चिनाएर मात्रै, अपेक्षित प्रभाव हासिल गर्न सकिन्छ। विगतमा आफूले पछ्याएको ईश्‍वर काल्पनिक र अलौकिक हुनुहुन्छ भन्‍ने कुरा मानिसले पहिचान गर्छ। यो प्रभाव हासिल गर्न सक्ने कुरा आत्माको प्रत्यक्ष अगुवाइ होइन, कुनै निश्चित व्यक्तिका शिक्षाहरू त झनै होइनन्, बरु देहधारी परमेश्‍वर हो। देहधारी परमेश्‍वरको सामान्यता र व्यावहारिकता मानिसका कल्पनाहरूमा भएका काल्पनिक र अलौकिक ईश्‍वरहरूको ठीक विपरीत भएको हुनाले नै, देहधारी परमेश्‍वरले आधिकारिक रूपमा आफ्नो काम गर्नुहुँदा मानिसका धारणाहरू सबै उदाङ्गो हुन्छन्। मानिसका मौलिक धारणाहरू देहधारी परमेश्‍वरसँग तुलना गर्दा मात्रै प्रकट हुन सक्छन्। देहधारी परमेश्‍वरसँगको तुलनाबिना, मानिसका धारणाहरू प्रकट हुन सक्दैनन्; अर्को शब्दमा भन्दा, उभारकका रूपमा व्यावहारिकताबिना, अस्पष्ट कुराहरू प्रकट हुन सक्दैनन्। यो काम गर्नका लागि वचनहरू प्रयोग गर्न कोही पनि सक्षम छैन, र कसैले पनि वचनहरू प्रयोग गरेर यो काम स्पष्ट पार्न सक्दैन। परमेश्‍वर स्वयम्‌ले आफ्नो काम गर्न सक्नुहुन्छ, र उहाँको तर्फबाट अरू कसैले पनि यो काम गर्न सक्दैन। मानिसको भाषा जतिसुकै समृद्ध भए पनि, ऊ परमेश्‍वरको व्यावहारिकता र सामान्यतालाई स्पष्ट पार्न असक्षम छ। यदि परमेश्‍वरले व्यक्तिगत रूपमा मानिसमाझ काम गर्नुभयो र आफ्नो स्वरूप र आफ्नो सत्त्व पूर्ण रूपमा देखाउनुभयो भने मात्रै मानिसले परमेश्‍वरलाई अझ व्यावहारिक रूपमा चिन्न सक्छ, र उहाँलाई अझ स्पष्ट रूपमा देख्न सक्छ। यो प्रभाव देहको कुनै पनि मानवले हासिल गर्न सक्दैन। अवश्य नै, परमेश्‍वरका आत्मा पनि यो प्रभाव हासिल गर्न असक्षम हुनुहुन्छ। परमेश्‍वरले भ्रष्ट मानिसलाई शैतानको प्रभावबाट मुक्त गर्न सक्नुहुन्छ, तर यो काम परमेश्‍वरका आत्माले प्रत्यक्ष रूपमा पूरा गर्न सक्नुहुन्न; बरु, यो त परमेश्‍वरका आत्माले धारण गर्नुहुने देहले, अर्थात् परमेश्‍वरको देहधारी शरीरले मात्रै पूरा गर्न सक्नुहुन्छ। यो देह एउटा मानव हो र परमेश्‍वर पनि हो; यो देह सामान्य मानवता भएको एउटा व्यक्ति हो र पूर्ण ईश्‍वरीयता भएको परमेश्‍वर पनि हो। त्यसकारण, यो देह परमेश्‍वरका आत्मा नहुनुभए पनि र आत्माभन्दा निकै फरक हुनुभए पनि, उहाँ अझै पनि मानिसलाई मुक्ति दिनुहुने देहधारी परमेश्‍वर स्वयम् नै हुनुहुन्छ, जो आत्मा हुनुहुन्छ र देह पनि हुनुहुन्छ। उहाँलाई जे भनेर बोलाइए तापनि, आखिरमा मानवजातिलाई मुक्ति दिनुहुने परमेश्‍वर स्वयम् नै हुनुहुन्छ। किनकि परमेश्‍वरका आत्मा देहबाट अविभाज्य हुनुहुन्छ र देहको काम परमेश्‍वरका आत्माको काम पनि हो; यति मात्रै हो कि यो काम आत्माको पहिचान प्रयोग गरेर गरिँदैन, बरु देहको पहिचान प्रयोग गरेर गरिन्छ। आत्माले प्रत्यक्ष रूपमा गर्नुपर्ने कामका लागि देहधारणको आवश्यकता पर्दैन र देहले गर्नपर्ने काम आत्माले प्रत्यक्ष रूपमा गर्न सक्नुहुन्न र देहधारी परमेश्‍वरले मात्रै यो गर्न सक्नुहुन्छ। यो कामका लागि आवश्यक पर्ने कुरा यही हो र भ्रष्ट मानवजातिलाई आवश्यक पर्ने कुरा यही नै हो। परमेश्‍वरको कामका तीन चरणहरूमा, एउटै चरण मात्रै आत्माले प्रत्यक्ष रूपमा गर्नुभयो र बाँकी दुई वटा चरणहरू प्रत्यक्ष रूपमा आत्माले नभई देहधारी परमेश्‍वरले गर्नुहुन्छ। आत्माले गर्नुभएको व्यवस्थाको युगको काममा मानिसको भ्रष्ट स्वभावलाई परिवर्तन गर्ने कार्य संलग्न थिएन, न त परमेश्‍वरसम्बन्धी मानिसको ज्ञानसँग नै यसको कुनै सम्बन्ध थियो। तर, अनुग्रहको युग र राज्यको युगको परमेश्‍वरको देहको काममा मानिसको भ्रष्ट स्वभाव र परमेश्‍वरसम्बन्धी उसको ज्ञान संलग्न हुन्छ र यो मुक्तिको कामको महत्त्वपूर्ण र निर्णायक भाग हो। त्यसकारण, भ्रष्ट मानवजातिलाई देहधारी परमेश्‍वरको मुक्तिको झनै ठूलो खाँचो छ, र देहधारी परमेश्‍वरको प्रत्यक्ष कामको झनै ठूलो खाँचो छ। मानवजातिलाई देहधारी परमेश्‍वरले तिनीहरूलाई गोठालो गर्न, तिनीहरूलाई सहयोग गर्न, तिनीहरूलाई मलजल गर्न, तिनीहरूलाई खुवाउन, तिनीहरूलाई न्याय गर्न र सजाय दिन आवश्यक हुन्छ र देहधारी परमेश्‍वरबाट तिनीहरूलाई अझै बढी अनुग्रह र अझै बढी छुटकाराको खाँचो छ। देहमा हुनुहुने परमेश्‍वर मात्रै मानिसको विश्‍वासपात्र, मानिसको गोठालो, सधैँ उपलब्ध हुने सहयोग हुन सक्नुहुन्छ र आज र विगतको समय दुवैमा देहधारणको आवश्यकता यी सबै हो।

मानिस शैतानद्वारा भ्रष्ट तुल्याइएको छ र ऊ परमेश्‍वरका सबै सृजित प्राणीमध्ये सर्वोच्च हो, त्यसकारण मानिसलाई परमेश्‍वरको मुक्तिको खाँचो छ। परमेश्‍वरको मुक्तिको पात्र मानिस हो, शैतान होइन, र मुक्ति दिइने कुरा मानिसको देह, र मानिसको प्राण हो, र दियाबलसहरू होइनन्। शैतान परमेश्‍वरको विनाशको पात्र हो, मानिस परमेश्‍वरको मुक्तिको पात्र हो, र मानिसको देह शैतानद्वारा भ्रष्ट तुल्याइएको छ, त्यसैले सबैभन्दा पहिले मुक्ति दिइनुपर्ने कुरा मानिसको देह नै हुनुपर्छ। मानिसको देह सबैभन्दा गहन रूपमा भ्रष्ट तुल्याइएको छ, र यो परमेश्‍वरको विरोध गर्ने कुरा बनेको छ, यतिसम्म कि यसले परमेश्‍वरको अस्तित्वलाई खुलेआम विरोध र इन्कार समेत गर्छ। यो भ्रष्ट देह अत्यन्तै हठी छ, र देहको भ्रष्ट स्वभावलाई सम्हाल्नु वा परिवर्तन गर्नुभन्दा गाह्रो कुरा अरू केही छैन। शैतान बाधाहरू खडा गर्न मानिसको देहमा आउँछ, र यसले परमेश्‍वरको काममा बाधा दिन र परमेश्‍वरको योजनालाई बिगार्न मानिसको देह प्रयोग गर्छ, र यसरी मानिस शैतान बनेको छ, र परमेश्‍वरको शत्रु बनेको छ। मानिसले मुक्ति पाउनका लागि, उसलाई पहिले विजय गरिनैपर्छ। यही कारणले गर्दा नै परमेश्‍वर चुनौती स्वीकार गर्नुहुन्छ र आफूले गर्ने अभिप्राय राखेको काम गर्न, र शैतानसँग लडाइँ गर्न देहमा आउनुहुन्छ। उहाँको उद्देश्य भ्रष्ट पारिएको मानवजातिको मुक्ति, र उहाँको विरुद्धमा विद्रोह गर्ने शैतानको हार र विनाश हो। उहाँ मानिसलाई विजय गर्ने आफ्नो काममार्फत शैतानलाई हराउनुहुन्छ, र साथसाथै उहाँ भ्रष्ट मानवजातिलाई मुक्ति दिनुहुन्छ। यो एकैपटक दुई वटा उद्देश्य हासिल गर्ने काम हो। मानिससँग अझ राम्ररी संलग्न हुन, र मानिसलाई अझ राम्ररी विजय गर्न उहाँ देहमा काम गर्नुहुन्छ, र देहमा बोल्नुहुन्छ, र देहमा सबै काम गर्नुहुन्छ। परमेश्‍वर अन्तिम पटक देह बन्नुहुँदा, उहाँको आखिरी दिनहरूको काम देहमा सम्पन्न हुनेछ। उहाँ सबै मानिसलाई तिनीहरूको प्रकारअनुसार वर्गीकरण गर्नुहुनेछ, आफ्नो सम्पूर्ण व्यवस्थापन सम्पन्न गर्नुहुनेछ, र देहमा आफ्ना सबै काम पनि सम्पन्न गर्नुहुनेछ। पृथ्वीमा उहाँका सबै काम समाप्त भएपछि, उहाँ पूर्ण रूपमा विजयी हुनुहुनेछ। देहमा काम गरेर, परमेश्‍वरले मानवजातिलाई पूर्ण रूपमा विजय गर्नुभएको हुनेछ, र मानवजातिलाई पूर्ण रूपमा प्राप्त गर्नुभएको हुनेछ। के यसको अर्थ उहाँको सम्पूर्ण व्यवस्थापन समाप्त भएको हुनेछ भन्‍ने होइन र? जब परमेश्‍वर देहमा आफ्नो काम सम्पन्न गर्नुहुन्छ, तब उहाँले शैतानलाई पूर्ण रूपमा पराजित गरिसक्नुभएको र उहाँ विजयी भइसक्नुभएको हुनाले, शैतानसँग मानिसलाई भ्रष्ट तुल्याउने थप कुनै अवसर हुनेछैन। परमेश्‍वरको पहिलो देहधारणको काम छुटकारा र मानिसका पापहरूको क्षमा थियो। अहिले यो मानिसलाई विजय गर्ने र पूर्ण रूपमा प्राप्त गर्ने काम हो, ताकि शैतानसँग अब उप्रान्त आफ्नो काम गर्ने कुनै उपाय नहोस्, र यो पूर्ण रूपमा हारेको हास्, र परमेश्‍वर पूर्ण रूपमा विजयी हुनुभएको होस्। यो देहको काम हो, र परमेश्‍वर स्वयम्‌द्वारा गरिएको काम हो। परमेश्‍वरको कामका तीन चरणको प्रारम्भिक काम देहद्वारा नभई प्रत्यक्ष रूपमा आत्माद्वारा गरिएको थियो। तर, परमेश्‍वरको कामका तीन चरणको अन्तिम काम प्रत्यक्ष रूपमा आत्माद्वारा नभई देहधारी परमेश्‍वरद्वारा गरिन्छ। मध्यवर्ती चरणको छुटकाराको काम पनि देहमा हुनुहुने परमेश्‍वरद्वारा नै गरिएको थियो। सम्पूर्ण व्यवस्थापनको कामभरि, सबैभन्दा महत्त्वपूर्ण काम भनेको मानिसलाई शैतानको प्रभावबाट मुक्ति दिनु हो। मुख्य काम भनेको भ्रष्ट पारिएका मानिसहरूलाई पूर्ण रूपमा विजय गर्नु हो ताकि विजय गरिएकाहरूको परमेश्‍वरको डर मान्‍ने मौलिक हृदय पुनर्स्थापित हुन सकोस् र तिनीहरूले सामान्य मानव जीवन, अर्थात्, सृजित प्राणीको सामान्य जीवन हासिल गर्न सकून्। यो काम अत्यन्तै महत्त्वपूर्ण छ, र यो व्यवस्थापनको कामको केन्द्रबिन्दु हो। मुक्तिको कामका तीन चरणमा, व्यवस्थाको युगको कामको पहिलो चरण व्यवस्थापनको कामको केन्द्रबिन्दुभन्दा निकै टाढा थियो; यसमा मुक्तिको कामको हल्का रूप मात्रै थियो, र यो मानिसलाई शैतानको शक्तिबाट मुक्ति दिने परमेश्‍वरको कामको सुरुवात थिएन। कामको पहिलो चरण प्रत्यक्ष रूपमा आत्माद्वारा गरिएको थियो किनभने व्यवस्थाअन्तर्गत, मानिसई व्यवस्था पालन गर्न मात्रै जान्दथ्यो, र मानिससँग अझ बढी सत्यता थिएन, र व्यवस्थाको युगको काममा मानिसको स्वभावमा परिवर्तनहरू मुस्किलले समावेश थिए, झन् मानिसलाई शैतानको शक्तिबाट कसरी मुक्ति दिने भन्‍ने कामसँग यसको सरोकार हुनु त परै जाओस्। यसरी परमेश्‍वरका आत्माले मानिसको भ्रष्ट स्वभावसँग असम्बन्धित कामको यो अत्यन्तै सरल चरण पूरा गर्नुभयो। कामको यस चरणको व्यवस्थापनको केन्द्रबिन्दुसँग थोरै मात्र सम्बन्ध थियो, र मानिसको मुक्तिको आधिकारिक कामसँग यसको कुनै ठूलो सहसम्बन्ध थिएन, त्यसैले यसका लागि परमेश्‍वरले व्यक्तिगत रूपमा आफ्नो काम गर्न देह बन्नु आवश्यक थिएन। आत्माद्वारा गरिएको काम अन्तर्निहित र बुझ्न नसकिने हुन्छ, र यो मानिसका लागि अत्यन्तै डरलाग्दो र पहुँचबाहिरको हुन्छ; आत्मा प्रत्यक्ष रूपमा मुक्तिको काम गर्न उपयुक्त हुनुहुन्न, र प्रत्यक्ष रूपमा मानिसलाई जीवन प्रदान गर्न उपयुक्त हुनुहुन्न। मानिसका लागि सबैभन्दा उपयुक्त कुरा आत्माको कामलाई मानिसको नजिक हुने तरिकामा रूपान्तरण गर्नु हो, अर्थात्, मानिसका लागि सबैभन्दा उपयुक्त कुरा परमेश्‍वर आफ्नो काम गर्न एक साधारण, सामान्य व्यक्ति बन्नु हो। यसका लागि परमेश्‍वरले आफ्नो काममा आत्माको स्थान लिन देहधारण गर्नु आवश्यक हुन्छ, र मानिसका लागि, परमेश्‍वरले काम गर्ने योभन्दा उपयुक्त तरिका अरू कुनै छैन। कामका यी तीन चरणमध्ये, दुई चरण देहद्वारा गरिन्छन्, र यी दुई चरण व्यवस्थापनको कामका मुख्य चरणहरू हुन्। दुई देहधारण एक-अर्काका पूरक हुन् र तिनले एक-अर्कालाई पूर्णतः परिपूर्ण पार्छन्। परमेश्‍वरको देहधारणको पहिलो चरणले दोस्रो चरणका लागि जग बसाल्यो, र परमेश्‍वरका दुई देहधारण एउटा पूर्ण रूप बन्छन् र एक-अर्कासँग नमिल्ने हुँदैनन् भनेर भन्न सकिन्छ। परमेश्‍वरको कामका यी दुई चरण परमेश्‍वरद्वारा आफ्नो देहधारी पहिचानमा गरिन्छ किनभने ती सम्पूर्ण व्यवस्थापनको कामका लागि अत्यन्तै महत्त्वपूर्ण छन्। परमेश्‍वरका दुई देहधारणको कामविना, सम्पूर्ण व्यवस्थापनको काम ठप्प हुनेथियो, र मानवजातिलाई मुक्ति दिने काम रित्तो गफबाहेक केही हुनेथिएन भनेर लगभग भन्न सकिन्छ। यो काम महत्त्वपूर्ण छ कि छैन भन्‍ने कुरा मानवजातिका आवश्यकताहरू, मानवजातिको दुराचारिताको वास्तविकता, र शैतानको विद्रोहीपनको र यसले काममा दिने बाधाको गम्भीरतामा आधारित हुन्छ। यो काम गर्नका लागि सही व्यक्ति को हो भन्‍ने कुरा कामदारले गर्ने कामको प्रकृति, र कामको महत्त्वमा आधारित हुन्छ। यस कामको महत्त्वको कुरा आउँदा, कामको कुन विधि अपनाउने भन्‍ने सन्दर्भमा—परमेश्‍वरका आत्माद्वारा प्रत्यक्ष रूपमा गरिने काम, वा देहधारी परमेश्‍वरद्वारा गरिने काम, वा मानिसमार्फत गरिने काम—सबैभन्दा पहिले हटाइने कुरा मानिसमार्फत गरिने काम हो, र, कामको प्रकृति, र देहको कामको तुलनामा आत्माको कामको प्रकृतिका आधारमा, अन्ततः आत्माद्वेअरा प्रत्यक्ष रूपमा गरिने कामभन्दा देहद्वारा गरिने काम मानिसका लागि बढी लाभदायक हुन्छ, र यसले बढी फाइदाहरू प्रदान गर्छ भन्‍ने निर्णय गरिन्छ। काम आत्माले गर्ने कि देहले गर्ने भनी निर्णय गर्दा परमेश्‍वरको विचार यही थियो। कामको प्रत्येक चरणको एउटा महत्त्व र आधार हुन्छ। कामका यी कुनै पनि चरणहरू आधारहीन कल्पनाहरूमा आधारित हुँदैनन्, न त ती स्वेच्छाचारी रूपमा गरिन्छन्; तिनमा एउटा निश्चित बुद्धि हुन्छ। परमेश्‍वरका सबै कामपछाडिको वास्तविक कथा यस्तै छ। विशेष गरी, देहधारी परमेश्‍वरले व्यक्तिगत रूपमा मानिसमाझ काम गर्ने यस्तो महान् काममा त परमेश्‍वरको योजना झनै समावेश हुन्छ। त्यसकारण, परमेश्‍वरको बुद्धि र उहाँको सत्त्वको सम्पूर्णता उहाँको कामको हरेक कार्य, विचार, र सोचमा प्रतिविम्बित हुन्छ; यो परमेश्‍वरको अझ बढी ठोस र व्यवस्थित सत्त्व हो। यी सूक्ष्म विचार र सोचहरू मानिसलाई कल्पना गर्न गाह्रो हुन्छ, र मानिसलाई विश्‍वास गर्न गाह्रो हुन्छ, र, अझ भन्नुपर्दा, मानिसलाई जान्न गाह्रो हुन्छ। मानिसद्वारा गरिने काम सामान्य सिद्धान्तअनुसार गरिन्छ, जुन मानिसका लागि अत्यन्तै सन्तोषजनक हुन्छ। तैपनि परमेश्‍वरको कामसँग तुलना गर्दा, त्यहाँ अत्यन्तै ठूलो असमानता हुन्छ। परमेश्‍वरका कार्यहरू महान् भए तापनि र परमेश्‍वरको काम भव्य स्तरको भए तापनि, तिनको पछाडि मानिसले कल्पना गर्न नसक्ने धेरै सूक्ष्म र सटीक योजना र प्रबन्ध हुन्छन्। उहाँको कामको प्रत्येक चरण सिद्धान्तअनुसार मात्रै गरिँदैन, तर प्रत्येक चरणमा मानव भाषाले स्पष्ट पार्न नसकिने धेरै कुरा पनि समावेश हुन्छन्, र यी कुराहरू नै मानिसका लागि अदृश्य हुन्छन्। चाहे त्यो आत्माको काम होस् वा देहधारी परमेश्‍वरको काम होस्, प्रत्येकमा उहाँको कामका योजनाहरू समावेश हुन्छन्। उहाँ आधारहीन रूपमा काम गर्नुहुन्न, र उहाँ अर्थहीन काम गर्नुहुन्न। जब आत्मा प्रत्यक्ष रूपमा काम गर्नुहुन्छ, तब त्यो उहाँका उद्देश्यहरूका साथ हुन्छ, र जब उहाँ काम गर्न मानव बन्नुहुन्छ (अर्थात्, जब उहाँ आफ्नो बाहिरी आवरण रूपान्तरण गर्नुहुन्छ), यसको अझ बढी महत्त्व हुन्छ। नत्र उहाँ किन सजिलै आफ्नो पहिचान परिवर्तन गर्नुहुन्थ्यो र? नत्र उहाँ किन सजिलै तुच्छ ठानिने र सताइने व्यक्ति बन्नुहुन्थ्यो र?

देहमा उहाँको काम अत्यन्तै महत्त्वपूर्ण छ, जुन कामको सन्दर्भमा बोलिएको हो, र अन्ततः काम सम्पन्न गर्नुहुने जन आत्मा नभई देहधारी परमेश्‍वर हुनुहुन्छ। कतिपयले परमेश्‍वर कुनै अज्ञात समयमा पृथ्वीमा आउनुहुनेछ र मानिससामु देखा पर्नुहुनेछ, त्यसपछि उहाँले सम्पूर्ण मानवजातिलाई व्यक्तिगत रूपमा न्याय गर्नुहुनेछ र कसैलाई पनि नछुटाई एक-एक गरेर जाँच्नुहुनेछ भन्‍ने विश्‍वास गर्छन्। यसरी सोच्नेहरूलाई देहधारणको कामको यस चरणबारे थाहा छैन। परमेश्‍वर मानिसहरूलाई एकपछि अर्को गर्दै न्याय गर्नुहुन्न, न त तिनीहरूलाई एक-एक गरेर जाँच उत्तीर्ण गर्न लगाइन्छ; त्यसो गर्नु न्यायको काम हुँदैन। के सम्पूर्ण मानवजातिको भ्रष्टता उस्तै होइन र? के मानिसको सार उस्तै होइन र? न्याय गरिने त मानवजातिको भ्रष्ट सार, शैतानद्वारा भ्रष्ट पारिएको मानिसको सार, र मानिसका सबै पाप हुन्। परमेश्‍वर मानिसका सानातिना र महत्त्वहीन गल्तीहरूलाई न्याय गर्नुहुन्न। न्यायको काम प्रतिनिधिमूलक हुन्छ, र यो विशेष गरी कुनै निश्चित व्यक्तिका लागि गरिँदैन। बरु, यो त सम्पूर्ण मानवजातिको न्यायको प्रतिनिधित्व गर्नका लागि मानिसहरूको एउटा समूहलाई न्याय गरिने काम हो। देहमा परमेश्‍वरद्वारा गरिएको काम भनेको सम्पूर्ण मानवजातिको कामको प्रतिनिधित्व गर्नका लागि मानिसहरूको एउटा समूहमा उहाँको प्रत्यक्ष काम प्रयोग गर्नु हो, जसपछि यो बिस्तारै फैलिन्छ। न्यायको काम पनि यस्तै हुन्छ। परमेश्‍वर कुनै निश्चित प्रकारको व्यक्ति वा मानिसहरूको निश्चित समूहलाई न्याय गर्नुहुन्न, बरु सम्पूर्ण मानवजातिको अधार्मिकतालाई न्याय गर्नुहुन्छ, जस्तै मानिसले परमेश्‍वरको विरोध गर्नु, वा मानिसले उहाँको डर नमान्नु, वा मानिसले परमेश्‍वरको काममा बाधा दिनु। न्याय गरिने त परमेश्‍वरको विरोध गर्ने मानवजातिको सार हो, र यो न्यायको काम आखिरी दिनहरूको विजयको काम हो। मानिसले देखेको देहधारी परमेश्‍वरको काम र वचन आखिरी दिनहरूमा ठूलो सेतो सिंहासनअघिको न्यायको काम हो, जुन विगतमा मानिसहरूले आफ्ना धारणाहरूमा पालेका थिए। देहधारी परमेश्‍वरले हाल गरिरहेको काम ठ्याक्कै ठूलो सेतो सिंहासनअघिको न्याय हो। आजका देहधारी परमेश्‍वर आखिरी दिनहरूको दौरान सम्पूर्ण मानवजातिलाई न्याय गर्नुहुने परमेश्‍वर हुनुहुन्छ। यो देह र यस देहको काम, वचन, र सम्पूर्ण स्वभाव नै उहाँको सम्पूर्णता हो। यस देहको कामको दायरा सीमित भए पनि, र यसमा सम्पूर्ण ब्रह्माण्डलाई सिधै नसमेटे पनि, न्यायको कामको सार सम्पूर्ण मानवजातिको प्रत्यक्ष न्याय हो—यो काम चीनका चुनिएका मानिसहरूका खातिर मात्रै होइन, न त यो थोरै सङ्ख्याका मानिसका खातिर नै गरिन्छ। देहमा परमेश्‍वरको कामको दौरान, यस कामको दायरामा सम्पूर्ण ब्रह्माण्ड समावेश नभए पनि, यसले सम्पूर्ण ब्रह्माण्डको कामको प्रतिनिधित्व गर्छ, र उहाँले आफ्नो देहको कामको दायराभित्र काम सम्पन्न गर्नुभएपछि, येशूको पुनरुत्थान र स्वर्गारोहणपछि उहाँको सुसमाचार फैलिएजस्तै गरी, उहाँले तुरुन्तै ब्रह्माण्डभित्रको हरेक ठाउँमा यो काम फैलाउनुहुनेछ। चाहे यो आत्माको काम होस् वा देहको काम होस्, यो सीमित दायराभित्र गरिने, तर सम्पूर्ण ब्रह्माण्डको कामको प्रतिनिधित्व गर्ने काम हो। आखिरी दिनहरूको दौरान, परमेश्‍वर आफ्नो देहधारी पहिचानमा देखा परेर आफ्नो काम गर्नुहुन्छ, र देहमा हुनुहुने परमेश्‍वर सेतो ठूलो सिंहासनअघि मानिसको न्याय गर्नुहुने परमेश्‍वर हुनुहुन्छ। चाहे उहाँ आत्मा हुनुहोस् वा देह हुनुहोस्, न्यायको काम गर्नुहुने जन आखिरी दिनहरूमा मानवजातिलाई न्याय गर्नुहुने परमेश्‍वर हुनुहुन्छ। यो उहाँले गर्ने कामद्वारा निर्धारण गरिन्छ, उहाँको बाहिरी रूप वा अन्य केही कारकद्वारा गरिँदैन। मानिसले यी वचनहरूबारे धारणाहरू पाले पनि, देहधारी परमेश्‍वरले सम्पूर्ण मानवजातिलाई न्याय र विजय गर्नुभएको तथ्यलाई कसैले पनि इन्कार गर्न सक्दैन। मानिसले यसबारे जेसुकै सोचे पनि, तथ्यहरू आखिर तथ्य नै हुन्। कसैले पनि “काम परमेश्‍वरले गर्नुभएको हो, तर देह परमेश्‍वर हुनुहुन्न” भनेर भन्न सक्दैन। यो एउटा भ्रम हो, किनभने यो काम देहमा हुनुहुने परमेश्‍वरबाहेक अरू कसैले पनि गर्न सक्दैन। यो काम पूरा भइसकेको हुनाले, यस कामपछि मानिसलाई न्याय गर्ने परमेश्‍वरको काम दोस्रो पटक देखा पर्नेछैन; परमेश्‍वरले आफ्नो दोस्रो देहधारणमा सम्पूर्ण व्यवस्थापनको सबै काम सम्पन्न गरिसक्नुभएको छ, र परमेश्‍वरको कामको चौथो चरण हुनेछैन। किनभने न्याय गरिने भनेको मानिसलाई हो, देहको र भ्रष्ट तुल्याइएको मानिसलाई हो, र प्रत्यक्ष रूपमा न्याय गरिने शैतानको आत्मालाई होइन, त्यसकारण न्यायको काम आत्मिक क्षेत्रमा नभई मानिसमाझ गरिन्छ। मानिसको देहको भ्रष्टतालाई न्याय गर्ने कामका लागि, देहमा हुनुहुने परमेश्‍वरभन्दा उपयुक्त र योग्य अरू कोही पनि छैन। यदि परमेश्‍वरका आत्माले सीधै न्याय गर्नुभएको भए, यो सर्व-समावेशी हुनेथिएन, र, त्यसमाथि, मानिसलाई यो स्वीकार गर्न कठिन हुनेथ्यो, किनभने आत्मा मानिसको आमने-सामने हुन सक्नुहुन्न। यसलाई मात्रै मध्यनजर गर्दा, प्रभावहरू तात्कालै देखिनेथिएनन्, झन् मानिसले उल्लङ्घन गर्नै नहुने परमेश्‍वरको स्वभाव अझै बढी स्पष्टताका साथ देख्न सक्नु त परै जाओस्। देहमा हुनुहुने परमेश्‍वरले मानवजातिको भ्रष्टतालाई न्याय गर्नुभयो भने मात्रै शैतानलाई पूर्ण रूपमा हराउन सकिन्छ। देहमा हुनुहुने परमेश्‍वर सामान्य मानवता भएको व्यक्ति पनि हुनुहुन्छ, तैपनि उहाँ मानिसको अधार्मिकतालाई सीधै न्याय गर्न सक्नुहुन्छ; यो उहाँको जन्मजात पवित्रता, र उहाँको अद्वितीयताको चिन्ह हो। मानिसलाई न्याय गर्नका लागि परमेश्‍वर मात्रै योग्य, र यसो गर्ने स्थानमा हुनुहुन्छ, किनभने उहाँसँग सत्यता र धार्मिकता छ, त्यसैले उहाँ मानिसलाई न्याय गर्न सक्नुहुन्छ। सत्यताविहीन र धार्मिकताविहीनहरू अरूलाई न्याय गर्न योग्य छैनन्। यदि यो काम परमेश्‍वरका आत्माले गर्नुभएको भए, यसको अर्थ शैतानमाथिको विजय हुनेथिएन। आत्मा अन्तर्निहित रूपमै मरणशील प्राणीहरूभन्दा उच्च हुनुहुन्छ र परमेश्‍वरका आत्मा अन्तर्निहित रूपमा नै पवित्र, अनि देहमाथि विजयी हुनुहुन्छ। यदि यो काम आत्माले सिधै गर्नुभएको भए, उहाँले मानिसका सारा विद्रोहीपनलाई न्याय गर्न र मानिसका सबै अधार्मिकतालाई प्रकाश गर्न सक्नुहुनेथिएन। किनभने न्यायको काम परमेश्‍वरबारे मानिसका धारणाहरूमार्फत पनि गरिन्छ र मानिसमा आत्माबारे कहिल्यै कुनै धारणा रहेको छैन, त्यसकारण आत्मा मानिसको अधार्मिकतालाई अझै राम्ररी प्रकाश गर्न सक्नुहुन्न, झन् त्यस्तो अधार्मिकतालाई पूर्ण रूपमा खुलासा गर्न सक्नु त परे जाओस्। देहधारी परमेश्‍वर उहाँलाई नचिन्नेहरू सबैको शत्रु हुनुहुन्छ। उहाँबारे मानिसका धारणाहरूलाई र उहाँप्रतिको विरोधलाई न्याय गरेर, उहाँ मानवजातिका सारा विद्रोहीपनलाई खुलासा गर्नुहुन्छ। देहमा उहाँले गर्ने कामका प्रभावहरू आत्माको कामका प्रभावहरूभन्दा झनै स्पष्ट हुन्छन्। त्यसैले, सारा मानवजातिको न्याय सिधै आत्माले गर्नुहुन्न बरु यो त देहधारी परमेश्‍वरको काम हो। देहमा हुनुहुने परमेश्‍वरलाई मानिसले देख्न र छुन सक्छ, र देहमा हुनुहुने परमेश्‍वर मानिसलाई पूर्ण रूपमा विजय गर्न सक्नुहुन्छ। मानिस उहाँको विरोध गर्ने अवस्थाबाट उहाँमा समर्पित हुने अवस्थामा, उहाँलाई सताउने अवस्थाबाट उहाँलाई स्वीकार गर्ने अवस्थामा, उहाँबारे धारणाहरू पाल्ने अवस्थाबाट उहाँलाई चिन्ने अवस्थामा, र उहाँलाई इन्कार गर्ने अवस्थाबाट उहाँलाई प्रेम गर्ने अवस्थामा प्रगति गर्छ—यी देहधारी परमेश्‍वरको कामका प्रभावहरू हुन्। मानिसले उहाँको न्याय स्वीकार गरेर मात्रै मुक्ति पाउँछ, मानिसले उहाँको मुखका वचनहरूमार्फत मात्रै उहाँलाई बिस्तारै चिन्न पुग्छ, मानिस उहाँको विरोध गर्ने क्रममा उहाँद्वारा विजय गरिन्छ, र उसले उहाँको सजाय स्वीकार गर्ने क्रममा उहाँबाट जीवनको आपूर्ति प्राप्त गर्छ। यो सबै काम देहमा हुनुहुने परमेश्‍वरको काम हो, र आत्माका रूपमा उहाँको पहिचानमा परमेश्‍वरको काम होइन। देहधारी परमेश्‍वरद्वारा गरिएको काम सबैभन्दा ठूलो काम हो, र सबैभन्दा गहन काम हो, र परमेश्‍वरको कामका तीन चरणको महत्त्वपूर्ण भाग देहधारणको कामका दुई चरण हो। देहधारी परमेश्‍वरको कामले सामना गर्ने अड्चनहरू अत्यन्तै ठूला छन्, किनभने मानिस अत्यन्तै गहन रूपमा भ्रष्ट भएको छ। विशेष गरी, यी मानिसहरूमा आखिरी दिनहरूमा गरिने काम झनै बढी कठिनाइले भरिएको छ—वातावरण शत्रुवत् छ, र हरेक प्रकारको व्यक्तिको क्षमता निकै कमजोर छ। तैपनि यस कामको अन्त्यमा, यसले अलिकति पनि भूलचुक नगरी, अझै पनि उचित प्रभाव हासिल गर्नेछ; यो देहको कामको प्रभाव हो, र यो प्रभाव आत्माको कामको प्रभावभन्दा बढी विश्वासीलो हुन्छ। परमेश्‍वरको कामका तीन चरण देहमा सम्पन्न हुनेछन्, र ती देहधारी परमेश्‍वरद्वारा सम्पन्न गरिनुपर्छ। सबैभन्दा महत्त्वपूर्ण र सबैभन्दा निर्णायक काम देहमा गरिन्छ, र मानिसको मुक्ति देहमा हुनुहुने परमेश्‍वरद्वारा व्यक्तिगत रूपमा गरिनैपर्छ। सम्पूर्ण मानवजातिलाई देहमा हुनुहुने परमेश्‍वर मानिससँग असम्बन्धित हुनुहुन्छ जस्तो लागे पनि, वास्तवमा यो देह सम्पूर्ण मानवजातिको भाग्य र अस्तित्वसँग सम्बन्धित छ।

परमेश्‍वरको कामको प्रत्येक चरण सम्पूर्ण मानवजातिका खातिर कार्यान्वयन गरिन्छ र सम्पूर्ण मानवजातिप्रति लक्षित हुन्छ। यो देहमा उहाँको काम भए तापनि, यो अझै पनि सम्पूर्ण मानवजातिप्रति लक्षित हुन्छ; उहाँ सम्पूर्ण मानवजातिका परमेश्‍वर हुनुहुन्छ, र उहाँ सबै सृजित र असृजित प्राणीका परमेश्‍वर हुनुहुन्छ। देहमा उहाँको काम सीमित दायराभित्र हुने भए तापनि, र यस कामको पात्र पनि सीमित हुने भए तापनि, उहाँ आफ्नो काम गर्न प्रत्येक पटक देहधारण गर्नुहुँदा आफ्नो कामको यस्तो पात्र छान्नुहुन्छ जो अत्यन्तै प्रतिनिधिमूलक हुन्छ। उहाँ काम गर्नका लागि साधारण र सामान्य मानिसहरूको समूह छान्नुहुन्न, बरु यसको सट्टा उहाँ आफ्नो कामको पात्रका रूपमा देहमा उहाँको कामको प्रतिनिधि हुन सक्षम मानिसहरूको एउटा समूह छान्नुहुन्छ। देहमा उहाँको कामको दायरा सीमित भएको हुनाले मानिसहरूको यो समूह छानिएको हो, र यो विशेष गरी उहाँको देहधारी देहका लागि तयार पारिएको हो, र विशेष गरी देहमा उहाँको कामका लागि छानिएको हो। परमेश्‍वरले आफ्नो कामका पात्रहरू छान्ने कार्य आधारहीन हुँदैन, बरु यो त सिद्धान्तअनुसार गरिन्छ: कामको पात्र देहमा परमेश्‍वरको कामका लागि लाभदायक हुनैपर्छ, र यसले सम्पूर्ण मानवजातिको प्रतिनिधित्व गर्न सक्नैपर्छ। उदाहरणका लागि, येशूले व्यक्तिगत रूपमा गर्नुभएको छुटकारा स्वीकार गर्ने कुरामा यहूदीहरू सम्पूर्ण मानवजातिको प्रतिनिधित्व गर्न सक्षम थिए, र देहधारी परमेश्‍वरले व्यक्तिगत रूपमा गर्नुभएको विजय स्वीकार गर्ने कुरामा चिनियाँहरू सम्पूर्ण मानवजातिको प्रतिनिधित्व गर्न सक्षम छन्। यहूदीहरूले सम्पूर्ण मानवजातिको प्रतिनिधित्व गर्नुको एउटा आधार छ, र परमेश्‍वरले व्यक्तिगत रूपमा गर्नुभएको विजय स्वीकार गर्ने कुरामा चिनियाँ मानिसहरूले सम्पूर्ण मानवजातिको प्रतिनिधित्व गर्नुको पनि एउटा आधार छ। यहूदीहरूमाझ गरिएको छुटकाराको कामले भन्दा बढी अरू कुनै कुराले छुटकाराको महत्त्व प्रदर्शन गर्दैन, र चिनियाँ मानिसहरूमाझ भइरहेको विजयको कामले भन्दा बढी अरू कुनै कुराले विजयको कामको पूर्णता र सफलता प्रदर्शन गर्दैन। देहधारी परमेश्‍वरको काम र वचन मानिसहरूको सानो समूहप्रति मात्रै लक्षित भएजस्तो देखिन्छ, तर वास्तवमा, उहाँ यस सानो समूहभित्र सम्पूर्ण ब्रह्माण्डको काम गर्नुहुन्छ, र सम्पूर्ण मानवजातिसँग बोल्नुहुन्छ। देहमा उहाँको काम समाप्त भएपछि, उहाँलाई पछ्याउनेहरूले उहाँले तिनीहरूमाझ गर्नुभएको काम फैलाउन सुरु गर्नेछन्। देहमा उहाँको कामको सबैभन्दा ठूलो सबल पक्ष के हो भने, उहाँ आफूलाई पछ्याउनेहरूका लागि सटीक वचन र अर्तीहरू, र मानवजातिका लागि आफ्ना सटीक अभिप्रायहरू छोड्न सक्नुहुन्छ, ताकि त्यसपछि उहाँका अनुयायीहरूले देहमा उहाँका सबै काम, र सम्पूर्ण मानवजातिका लागि उहाँका अभिप्रायहरूलाई अझ सटीक र अझ व्यावहारिक रूपमा यस मार्गलाई स्वीकार गर्नेहरूसम्म पुर्‍याउन सकून्। मानिसमाझ काम गर्नुहुने देहमा हुनुहुने परमेश्‍वर मात्रै परमेश्‍वर मानिससँगै हुने र मानिससँगै जिउने कुरालाई साँच्चै वास्तविकता बनाउनुहुन्छ, र परमेश्‍वरको मुहार हेर्ने, परमेश्‍वरको काम देख्ने, र परमेश्‍वरको व्यक्तिगत वचन सुन्ने मानिसको चाहना पूरा गर्नुहुन्छ। देहधारी परमेश्‍वर मानवजातिअघि यहोवाको पिठ्यूँ मात्रै देखा पर्ने युगको अन्त्य गर्नुहुन्छ, र उहाँ अस्पष्ट ईश्‍वरहरूमाथिको मानवजातिको विश्‍वासको युग पनि समाप्त गर्नुहुन्छ। विशेष गरी, परमेश्‍वरको अन्तिम देहधारणको कामले सम्पूर्ण मानवजातिलाई अझ बढी यथार्थपरक, अझ बढी व्यावहारिक, र अझ बढी सुन्दर युगमा ल्याउँछ। यस कामले व्यवस्था र प्रावधानहरूको युग समाप्त गर्ने मात्र होइन, तर अझ महत्त्वपूर्ण रूपमा, यसले मानवजातिलाई व्यावहारिक र सामान्य हुनुहुने, धर्मी र पवित्र हुनुहुने, व्यवस्थापनको योजनाको काम खोल्नुहुने र मानवजातिको रहस्य र गन्तव्य प्रदर्शन गर्नुहुने, मानवजातिलाई सृष्टि गर्नुहुने र व्यवस्थापनको काम अन्त्य गर्नुहुने, र हजारौँ वर्षदेखि लुकेर रहनुभएका परमेश्‍वरलाई चिनाउँछ। यस कामले पूर्ण रूपमा काल्पनिक युगको अन्त्य गर्छ, यसले सम्पूर्ण मानवजातिले परमेश्‍वरको मुहार खोज्न चाहेको तर नसकेको युग समाप्त गर्छ, यसले सम्पूर्ण मानवजातिले शैतानको सेवा गरेको युग अन्त्य गर्छ, र यसले सम्पूर्ण मानवजातिलाई पूर्ण रूपमा नयाँ युगमा डोर्‍याउँछ। यी सबै परमेश्‍वरका आत्माको सट्टा देहमा हुनुहुने परमेश्‍वरको कामको परिणाम हो। जब परमेश्‍वर आफ्नो देहमा काम गर्नुहुन्छ, तब मात्रै उहाँलाई पछ्याउनेहरूले उप्रान्त अस्तित्वमा भएजस्तो र नभएजस्तो दुवै देखिने ती कुराहरू खोज्ने र तिनलाई छामछुम गर्ने गर्दैनन्, र अस्पष्ट ईश्‍वरहरूका अभिप्रायहरूको अनुमान लगाउन छोड्छन्। जब परमेश्‍वर देहमा आफ्नो काम फैलाउनुहुन्छ, तब उहाँलाई पछ्याउनेहरूले उहाँले देहमा गरेकोको काम सबै धर्म र सम्प्रदायकहाँ पुर्‍याउनेछन्, र तिनीहरूले उहाँका सबै वचन सम्पूर्ण मानवजातिको कानसम्म प्रसार गर्नेछन्। उहाँको सुसमाचार प्राप्त गर्नेहरूले सुन्ने कुरा उहाँको कामको तथ्यहरू मात्र हुनेछन्, र मानिसले व्यक्तिगत रूपमा देखेका र सुनेका कुराहरू हुनेछन्—यो तथ्य हुनेछ र हल्ला हुनेछैन। यी तथ्यहरू ती प्रमाण हुन्, जसद्वारा उहाँ काम फैलाउनुहुन्छ, र ती उहाँले काम फैलाउन प्रयोग गर्ने साधनहरू पनि हुन्। तथ्यहरूको अस्तित्वविना, उहाँको सुसमाचार सबै देश र सबै ठाउँमा फैलिनेथिएन; तथ्यहरूविना तर मानिसका कल्पनाहरूले मात्रै, उहाँ सम्पूर्ण ब्रह्माण्डलाई विजय गर्ने काम कहिल्यै गर्न सक्नुहुनेथिएन। आत्मा मानिसका लागि छुन नसकिने, र मानिसका लागि देख्न नसकिने हुनुहुन्छ, र आत्माको कामले मानिसका लागि परमेश्‍वरको कामका कुनै थप प्रमाण वा कुनै थप तथ्यहरू छोड्न सक्दैन। मानिसले परमेश्‍वरको वास्तविक मुहार कहिल्यै देख्नेथिएन, उसले सधैँ अस्तित्वमा नभएको अस्पष्ट ईश्‍वरमा विश्‍वास गर्नेथियो। मानिसले परमेश्‍वरको मुहार कहिल्यै देख्नेथिएन, न त मानिसले परमेश्‍वरद्वारा व्यक्तिगत रूपमा बोलिएका वचनहरू नै कहिल्यै सुन्नेथियो। आखिर, मानिसका कल्पनाहरू खोक्रा हुन्छन्, र तिनले परमेश्‍वरको साँचो मुहारलाई प्रतिस्थापन गर्न सक्दैनन्; मानिसले परमेश्‍वरको अन्तर्निहित स्वभाव, र परमेश्‍वर स्वयम्‌को कामको नक्कल गर्न सक्दैन। स्वर्गमा हुनुहुने अदृश्य परमेश्‍वर र उहाँको कामलाई परमेश्‍वर देह बन्नुभएर अनि व्यक्तिगत रूपमा आफ्नो काम गर्न मानिसमाझ आउनुभएर मात्रै पृथ्वीमा ल्याउन सकिन्छ। परमेश्‍वर मानिससामु देखा पर्ने, र मानिसले परमेश्‍वरलाई देख्ने र परमेश्‍वरको साँचो मुहार चिन्ने यो सबैभन्दा आदर्श तरिका हो, र यो देहधारण नगर्नुभएको परमेश्‍वरद्वारा हासिल गर्न सकिँदैन। आफ्नो कामलाई यस चरणसम्म अघि बढाएपछि, परमेश्‍वरको कामले इष्टतम प्रभाव हासिल गरिसकेको छ, र यो पूर्ण रूपमा सफल भएको छ। देहमा परमेश्‍वरको व्यक्तिगत कामले उहाँको सम्पूर्ण व्यवस्थापनको कामको नब्बे प्रतिशत पूरा गरिसकेको छ। यस देहले उहाँका सबै कामलाई अझ राम्रो सुरुवातमा डोर्‍याउनुभएको छ, र यस देहले उहाँका सबै कामलाई निष्कर्षमा पुर्‍याउनुभएको छ, उहाँका सबै कामलाई जारी गर्नुभएको छ, र यी सबै कामहरूको अन्तिम पूर्ण परिपूर्ति गर्नुभएको छ। यसपछि, परमेश्‍वरको कामको चौथो चरण गर्न अर्को देहधारी परमेश्‍वर हुनुहुनेछैन, र परमेश्‍वरको तेस्रो देहधारणको कुनै अद्भुत काम कहिल्यै हुनेछैन।

देहमा परमेश्‍वरको कामको प्रत्येक चरणले सम्पूर्ण युगको उहाँको कामको प्रतिनिधित्व गर्छ, र यसले मानिसको कामले जस्तो कुनै निश्चित अवधिको प्रतिनिधित्व गर्दैन। अनि त्यसैले उहाँको अन्तिम देहधारणको कामको अन्त्य हुनुको अर्थ उहाँको काम पूर्ण रूपमा समाप्त भएको छ भन्‍ने होइन, किनभने देहमा उहाँको कामले सम्पूर्ण युगको प्रतिनिधित्व गर्छ, र यसले उहाँले देहमा आफ्नो काम गर्ने अवधिको मात्रै प्रतिनिधित्व गर्दैन। यति मात्रै हो कि उहाँ देहमा हुनुभएको समयमा सम्पूर्ण युगको आफ्नो काम पूरा गर्नुहुन्छ, जसपछि यो सबै ठाउँमा फैलिन्छ। देहधारी परमेश्‍वरले आफ्नो सेवकाइ पूरा गर्नुभएपछि, उहाँ आफ्नो भविष्यको काम उहाँलाई पछ्याउनेहरूलाई सुम्पनुहुनेछ। यसरी, सम्पूर्ण युगको उहाँको काम अटुट रूपमा अघि बढ्नेछ। देहधारणको सम्पूर्ण युगको काम ब्रह्माण्डभित्रको हरेक ठाउँमा फैलिएपछि मात्रै पूर्ण भएको मानिनेछ। देहधारी परमेश्‍वरको कामले नयाँ युग सुरु गर्छ, र उहाँको कामलाई निरन्तरता दिनेहरू उहाँद्वारा प्रयोग गरिनेहरू हुन्। मानिसद्वारा गरिने काम सबै देहमा हुनुहुने परमेश्‍वरको सेवकाइभित्रै हुन्छ, र यो यस दायराभन्दा बाहिर जान सक्दैन। यदि देहधारी परमेश्‍वर आफ्नो काम गर्न नआउनुभएको भए, मानिसले पुरानो युगको अन्त्य गर्न सक्नेथिएन र नयाँ युगको सुरुवात गर्न सक्नेथिएन। मानिसद्वारा गरिने काम मानव रूपमा गर्न सम्भव हुने उसको कर्तव्यको दायराभित्र मात्रै हुन्छ, र यसले परमेश्‍वरको कामको प्रतिनिधित्व गर्दैन। देहधारी परमेश्‍वर मात्रै आएर उहाँले गर्नुपर्ने काम पूरा गर्न सक्नुहुन्छ र, उहाँबाहेक, अरू कसैले पनि उहाँको तर्फबाट यो काम गर्न सक्दैन। अवश्य नै, मैले बोल्ने कुरा देहधारणको कामको सन्दर्भमा हो। यी देहधारी परमेश्‍वरले पहिले मानिसका धारणाहरूसँग नमिल्ने कामको एउटा चरण गर्नुहुन्छ, जसपछि उहाँले मानिसका धारणाहरूसँग नमिल्ने अझ बढी काम गर्नुहुन्छ। कामको उद्देश्य मानिसको विजय हो। एक हिसाबमा, परमेश्‍वरको देहधारण मानिसका धारणाहरूसँग मिल्दैन, त्यसमाथि उहाँ मानिसका धारणाहरूसँग नमिल्ने अझ बढी काम गर्नुहुन्छ, र त्यसैले मानिसले उहाँबारे अझ बढी आलोचनात्मक दृष्टिकोणहरू विकास गर्छ। उहाँ आफूबारे असङ्ख्य धारणा भएका मानिसहरूमाझ विजयको काम मात्रै गर्नुहुन्छ। तिनीहरूले उहाँलाई जसरी व्यवहार गरे पनि, उहाँले आफ्नो सेवकाइ पूरा गर्नुभएपछि, सबै मानिस उहाँको प्रभुत्वको अधीनमा हुनेछन्। यस कामको तथ्य चिनियाँ मानिसहरूमाझ मात्रै प्रतिविम्बित हुँदैन, बरु यसले त सम्पूर्ण मानवजातिलाई कसरी विजय गरिनेछ भन्‍ने कुराको पनि प्रतिनिधित्व गर्छ। यी मानिसहरूमा हासिल गरिएका प्रभावहरू सम्पूर्ण मानवजातिमा हासिल गरिने प्रभावहरूको पूर्वाभास हुन्, र उहाँले भविष्यमा गर्ने कामका प्रभावहरूले यी मानिसहरूमा भएका प्रभावहरूलाई समेत झन्-झन् उछिन्दै जानेछन्। देहमा परमेश्‍वरको काममा ठूलो तामझाम समावेश हुँदैन, न त यो अस्पष्टताले घेरिएको नै हुन्छ। यो वास्तविक र यथार्थपरक हुन्छ, र यो यस्तो काम हो जसमा एक भनेको एक हुन्छ र दुई भनेको दुई हुन्छ। यो कसैबाट लुकेको हुँदैन, न त यसले कसैलाई छल नै गर्छ। मानिसहरूले देख्ने कुराहरू वास्तविक र सक्कली कुरा हुन्, र मानिसले प्राप्त गर्ने कुरा व्यावहारिक ज्ञान र सत्यता हो। काम समाप्त भएपछि, मानिससँग उहाँबारे नयाँ ज्ञान हुनेछ, र साँच्चै पछ्याउनेहरूसँग उहाँबारे उप्रान्त कुनै धारणाहरू हुनेछैनन्। यो चिनियाँ मानिसहरूमा उहाँको कामको प्रभाव मात्रै होइन, यसले त सम्पूर्ण मानवजातिलाई विजय गर्ने उहाँको कामको प्रभावको पनि प्रतिनिधित्व गर्छ, किनभने सम्पूर्ण मानवजातिलाई विजय गर्ने कामका लागि यो देह, र यस देहको काम, र यस देहको हरेक कुराभन्दा बढी लाभदायक अरू कुनै कुरा छैन। ती आज उहाँको कामका लागि लाभदायक छन्, र भविष्यमा उहाँको कामका लागि लाभदायक छन्। यस देहले सम्पूर्ण मानवजातिलाई विजय गर्नुहुनेछ र सम्पूर्ण मानवजातिलाई प्राप्त गर्नुहुनेछ। सम्पूर्ण मानवजातिले परमेश्‍वरलाई देख्न, परमेश्‍वरको अधीनमा रहन, र परमेश्‍वरलाई चिन्नका लागि योभन्दा राम्रो काम अरू कुनै छैन। मानिसद्वारा गरिने कामले सीमित दायराको मात्रै प्रतिनिधित्व गर्छ, र परमेश्‍वर आफ्नो काम गर्नुहुँदा कुनै निश्चित व्यक्तिसँग बोल्नुहुन्न, बरु सम्पूर्ण मानवजातिसँग, र उहाँका वचनहरू स्वीकार गर्ने सबैसँग बोल्नुहुन्छ। परिणामहरू घोषणा गर्दा, परमेश्‍वर कुनै निश्चित व्यक्तिको परिणाम मात्रै नभई सबै मानिसका परिणामहरू घोषणा गर्नुहुन्छ। उहाँ कसैलाई विशेष व्यवहार गर्नुहुन्न, न त उहाँ कसैका लागि कामकुराहरू कठिन नै बनाउनुहुन्छ, र उहाँ सम्पूर्ण मानवजातिमा काम गर्नुहुन्छ, र सम्पूर्ण मानवजातिसँग बोल्नुहुन्छ। त्यसैले यी देहधारी परमेश्‍वरले सम्पूर्ण मानवजातिलाई तिनीहरूको प्रकारअनुसार वर्गीकरण गरिसक्नुभएको छ, सम्पूर्ण मानवजातिलाई न्याय गरिसक्नुभएको छ, र सम्पूर्ण मानवजातिका लागि उपयुक्त गन्तव्यहरूको प्रबन्ध गरिसक्नुभएको छ। परमेश्‍वरले चीनमा मात्रै आफ्नो काम गर्नुभए तापनि, वास्तवमा उहाँले सम्पूर्ण ब्रह्माण्डको काम सम्हालिसक्नुभएको छ। उहाँ चरणबद्ध रूपमा आफ्ना वाणी बोल्नु र प्रबन्धहरू गर्नुअघि उहाँको काम सम्पूर्ण मानवजातिमाझ फैलुन्जेल पर्खन सक्नुहुन्न। के त्यो धेरै ढिलो हुनेछैन र? अहिले उहाँ भविष्यको काम अग्रिम रूपमा पूरा गर्न पूर्ण रूपमा सक्षम हुनुहुन्छ। यसको कारण के हो भने, काम गरिरहनुभएको जन देहमा हुनुहुने परमेश्‍वर हुनुहुन्छ; उहाँ सीमित दायराभित्र असीमित काम गरिरहनुभएको छ, र त्यसपछि उहाँ मानिसलाई मानिसले निर्वाह गर्नुपर्ने कर्तव्य निर्वाह गर्न लगाउनुहुनेछ—उहाँको कामको सिद्धान्त यही हो। उहाँ केही समयसम्म मात्रै मानिससँग जिउन सक्नुहुन्छ र सम्पूर्ण युगको काम समाप्त नभएसम्म मानिसलाई साथ दिन सक्नुहुन्न। उहाँ परमेश्‍वर हुनुभएकाले नै उहाँ आफ्नो भविष्यको कामको अग्रिम भविष्यवाणी गर्नुहुन्छ। त्यसपछि, उहाँ आफ्ना वचनहरूद्वारा सम्पूर्ण मानवजातिलाई तिनीहरूको प्रकारअनुसार वर्गीकरण गर्नुहुनेछ, र मानवजाति उहाँका वचनहरूअनुसार उहाँको चरणबद्ध काममा प्रवेश गर्नेछन्। कोही पनि उम्कनेछैन, र सबैले यसैअनुसार अभ्यास गर्नैपर्छ। त्यसैले, भविष्यमा युग उहाँका वचनहरूद्वारा मार्गनिर्देशित हुनेछ, र आत्माद्वारा मार्गनिर्देशित हुनेछैन।

देहमा परमेश्‍वरको काम देहमा नै गरिनुपर्छ। यदि यो परमेश्‍वरका आत्माद्वारा प्रत्यक्ष रूपमा गरिएको भए, यसले कुनै नतिजा ल्याउनेथिएन। यो आत्माद्वारा गरिएको भए तापनि, कामको कुनै ठूलो महत्त्व हुनेथिएन, र यो अन्ततः चित्तबुझ्दो हुनेथिएन। सबै सृजित प्राणी सृष्टिकर्ताको कामको महत्त्व छ कि छैन, र यसले केको प्रतिनिधित्व गर्छ, र यो केका खातिर गरिन्छ, र परमेश्‍वरको काम अख्तियार र बुद्धिले भरिपूर्ण छ कि छैन, र यो अत्यन्तै मूल्यवान् र महत्त्वपूर्ण छ कि छैन भनी जान्न चाहन्छन्। उहाँले गर्ने काम सम्पूर्ण मानवजातिको मुक्तिका लागि, शैतानलाई हराउनका खातिर, र यावत् थोकमाझ उहाँ स्वयम्‌को गवाही दिनका लागि गरिन्छ। त्यसकारण, उहाँले गर्ने काम ठूलो महत्त्वको हुनैपर्छ। मानिसको देह शैतानद्फ्वारा भ्रष्ट तुल्याइएको छ, र यसलाई सबैभन्दा गहिरो गरी दृष्टिविहीन बनाइएको छ, र गम्भीर रूपमा हानि गरिएको छ। परमेश्‍वरले देहमा व्यक्तिगत रूपमा काम गर्नुको सबैभन्दा आधारभूत कारण के हो भने, उहाँको मुक्तिको पात्र मानिस हो, जो देहको हो, र शैतान पनि परमेश्‍वरको काममा बाधा दिन मानिसको देह प्रयोग गर्छ। शैतानसँगको लडाइँ वास्तवमा मानिसलाई विजय गर्ने काम हो, र साथसाथै, मानिस परमेश्‍वरको मुक्तिको पात्र पनि हो। यसर्थ, परमेश्‍वर आफ्नो काम गर्न देह बन्नु अत्यन्तै आवश्यक छ। शैतानले मानिसको देहलाई भ्रष्ट तुल्यायो, र मानिस शैतानको मूर्त रूप बन्यो, र परमेश्‍वरद्वारा हराइनुपर्ने पात्र बन्यो। त्यसकारण, शैतानसँग लडाइँ गर्ने र मानवजातिलाई मुक्ति दिने काम पृथ्वीमा हुन्छ, र शैतानसँग लडाइँ गर्न परमेश्‍वर मानव बन्नैपर्छ। यो परम व्यावहारिकताको काम हो। जब परमेश्‍वरले देहमा काम गरिरहनुभएको हुन्छ, उहाँले वास्तवमा देहमा शैतानसँग लडाइँ गरिरहनुभएको हुन्छ। जब उहाँ देहमा काम गर्नुहुन्छ, उहाँले आत्मिक क्षेत्रको आफ्नो काम गरिरहनुभएको हुन्छ र उहाँ आत्मिक क्षेत्रको आफ्नो सम्पूर्ण कामलाई पृथ्वीमा साकार बनाउनुहुन्छ। विजय गरिने भनेको मानिस, उहाँप्रति विद्रोही रहेको मानिस नै हो, र हराइने भनेको शैतानको मूर्तरूप हो (अवश्य नै, यो पनि मानिस नै हो), जो उहाँसँग शत्रुवत् छ र अन्ततः मुक्ति दिइने पनि मानिस नै हो। यसरी, परमेश्‍वर सृजित प्राणीको बाहिरी खोल भएको मानव बन्नु अझै बढी आवश्यक छ, ताकि उहाँ शैतानसँग वास्तविक लडाइँ गर्न, उहाँप्रति विद्रोही र उहाँसरह बाहिरी खोल भएको मानिसलाई विजय गर्न र उहाँसरह बाहिरी खोल भएको र शैतानद्वारा हानि गरिएको मानिसलाई मुक्ति दिन सक्नुहोस्। उहाँको शत्रु मानिस हो, उहाँको विजयको पात्र मानिस हो र उहाँको मुक्तिको पात्र पनि मानिस नै हो, जसलाई उहाँले नै सृष्टि गर्नुभएको थियो। त्यसकारण उहाँ मानव बन्नैपर्छ, र यसरी उहाँको काम निकै सहज बन्छ—उहाँ शैतानलाई हराउन र मानवजातिलाई विजय गर्न सक्नुहुन्छ, र त्योभन्दा पनि बढी, उहाँ मानवजातिलाई मुक्ति दिन सक्नुहुन्छ। यो देह सामान्य र व्यावहारिक भए तापनि, उहाँ कुनै साधारण देह हुनुहुन्न: उहाँ मानवता मात्रै भएको देह हुनुहुन्न, बरु मानवता र ईश्‍वरीयता दुवै भएको देह हुनुहुन्छ। उहाँ र मानिसबीचको भिन्नता यही हो, र यो परमेश्‍वरको पहिचानको चिन्ह हो। यस्तो देहले मात्रै उहाँले गर्ने अभिप्राय राख्नुभएको काम गर्न, र देहमा हुनुहुने परमेश्‍वरको सेवकाइ पूरा गर्न, र मानिसमाझ उहाँको काम पूर्ण रूपमा सम्पन्न गर्न सक्नुहुन्छ। यदि यस्तो नभएको भए, मानिसमाझ उहाँको काम सधैँ खोक्रो र त्रुटिपूर्ण हुनेथियो। परमेश्‍वर शैतानको आत्मासँग लडाइँ गर्न र विजयी हुन सक्षम हुनुभए तापनि, भ्रष्ट मानिसको पुरानो प्रकृतिको समस्या कहिल्यै समाधान हुन सक्दैन, र परमेश्‍वरप्रति विद्रोही हुने र उहाँको विरोध गर्नेहरू कहिल्यै साँच्चै उहाँको प्रभुत्वको अधीनमा रहन सक्दैनन्, अर्थात्, उहाँ मानवजातिलाई कहिल्यै विजय गर्न सक्नुहुन्न, र सम्पूर्ण मानवजातिलाई कहिल्यै प्राप्त गर्न सक्नुहुन्न। यदि पृथ्वीमा उहाँको काम सुल्झिन सक्दैन भने, उहाँको व्यवस्थापन कहिल्यै अन्त्य हुनेनेछैन, र सम्पूर्ण मानवजाति विश्राममा प्रवेश गर्न सक्षम हुनेछैन। यदि परमेश्‍वर आफ्ना सबै सृजित प्राणीसँग विश्राममा प्रवेश गर्न सक्नुहुन्न भने, त्यस्तो व्यवस्थापनको कामको कुनै परिणाम कहिल्यै हुनेछैन, र फलस्वरूप परमेश्‍वरको महिमा हराउनेछ। उहाँको देहको कुनै अख्तियार नभए तापनि, उहाँले गर्ने कामले आफ्नो प्रभाव हासिल गरेको हुनेछ। यो उहाँको कामको अवश्यम्भावी दिशा हो। उहाँको देहको अख्तियार भए पनि वा नभए पनि, उहाँ परमेश्‍वर स्वयम्‌को काम गर्न सक्षम हुनुभएको खण्डमा, उहाँ परमेश्‍वर स्वयम् हुनुहुन्छ। यो देह जतिसुकै सामान्य र साधारण भए पनि, उहाँ आफूले गर्नुपर्ने काम गर्न सक्नुहुन्छ, किनभने यो देह परमेश्‍वर हुनुहुन्छ र मानव मात्रै हुनुहुन्न। यस देहले मानिसले गर्न नसक्ने काम गर्न सक्नुको कारण के हो भने, उहाँको भित्री सार कुनै पनि मानवको जस्तो छैन, र उहाँले मानिसलाई मुक्ति दिन सक्नुको कारण के हो भने, उहाँको पहिचान कुनै पनि मानवको भन्दा फरक छ। यो देह मानवजातिका लागि यति महत्त्वपूर्ण हुनुको कारण के हो भने, उहाँ मानव हुनुहुन्छ र, त्यसभन्दा पनि बढी, उहाँ परमेश्‍वर हुनुहुन्छ, किनभने उहाँ देहको कुनै पनि साधारण मानिसले गर्न नसक्ने काम गर्न सक्नुहुन्छ, र किनभने उहाँ पृथ्वीमा उहाँसँगै जिउने भ्रष्ट मानिसलाई मुक्ति दिन सक्नुहुन्छ। उहाँ मानव पनि हुनुभए तापनि, देहधारी परमेश्‍वर मानवजातिका लागि कुनै पनि मूल्यवान् व्यक्तिभन्दा बढी महत्त्वपूर्ण हुनुहुन्छ, किनभने उहाँ परमेश्‍वरका आत्माद्वारा गर्न नसकिने काम गर्न सक्नुहुन्छ, परमेश्‍वर स्वयम्‌को गवाही दिन परमेश्‍वरका आत्माभन्दा बढी सक्षम हुनुहुन्छ, र मानवजातिलाई पूर्ण रूपमा प्राप्त गर्न परमेश्‍वरका आत्माभन्दा बढी सक्षम हुनुहुन्छ। नतिजास्वरूप, यो देह सामान्य र साधारण हुनुभए तापनि, मानवजातिप्रतिको उहाँको योगदान र मानवजातिको अस्तित्वप्रतिको उहाँको महत्त्वको हिसाबमा, उहाँ अत्यन्तै बहुमूल्य हुनुहुन्छ, र यस देहको वास्तविक मूल्य र महत्त्व कुनै पनि मानवका लागि मापन गर्न नसकिने छ। यस देहले शैतानलाई प्रत्यक्ष रूपमा नष्ट गर्न नसक्नुभए तापनि, उहाँ मानवजातिलाई विजय गर्न र शैतानलाई पराजित गर्न आफ्नो काम प्रयोग गर्न सक्नुहुन्छ, र शैतानलाई पूर्ण रूपमा उहाँको प्रभुत्वको अधीनमा ल्याउन सक्नुहुन्छ। परमेश्‍वर देहधारी हुनुभएकाले नै उहाँ शैतानलाई पराजित गर्न सक्नुहुन्छ र मानवजातिलाई मुक्ति दिन सक्षम हुनुहुन्छ। उहाँले शैतानलाई प्रत्यक्ष रूपमा नष्ट गर्नुहुन्न, बरु शैतानद्वारा भ्रष्ट तुल्याइएको मानवजातिलाई विजय गर्ने काम गर्न देह बन्नुहुन्छ। यसरी, उहाँ आफ्ना सृजित प्राणीहरूमाझ अझ राम्ररी उहाँ स्वयम्‌को गवाही दिन सक्नुहुन्छ, र उहाँ भ्रष्ट मानिसलाई अझ राम्ररी मुक्ति दिन सक्नुहुन्छ। देहधारी परमेश्‍वरले शैतानलाई पराजित गर्ने कार्यले परमेश्‍वरका आत्माले प्रत्यक्ष रूपमा शैतानलाई नष्ट गर्ने कार्यले भन्दा ठूलो गवाही दिन्छ, र यो अझ बढी चित्तबुझ्दो हुन्छ। मानिसले सृष्टिकर्तालाई चिन्नका लागि देहमा हुनुहुने परमेश्‍वर अझ बढी लाभदायक हुनुहुन्छ र उहाँ आफ्ना सृजित प्राणीहरूमाझ उहाँ स्वयम्‌को गवाही दिन अझ बढी सक्षम हुनुहुन्छ।


परमेश्‍वरद्वारा बास गरिएको देहको सार

परमेश्‍वर आफ्नो पहिलो देहधारणमा पृथ्वीमा साढे तेत्तीस वर्ष जिउनुभयो, र उहाँले तीमध्ये साढे तीन वर्ष मात्रै आफ्नो सेवकाइ निर्वाह गर्नुभयो। उहाँले काम गर्दाको दौरान, र उहाँले आफ्नो काम सुरु गर्नुअघि दुवै समयमा, उहाँमा सामान्य मानवता थियो; उहाँ साढे तेत्तीस वर्ष आफ्नो सामान्य मानवतामा जिउनुभयो। अन्तिम साढे तीन वर्षभरि, उहाँ देहधारी परमेश्‍वरका रूपमा देखा पर्नुभयो। उहाँले आफ्नो सेवकाइ निर्वाह गर्न सुरु गर्नुअघि, उहाँ साधारण, सामान्य मानवतासहित देखा पर्नुभयो, उहाँले आफ्नो ईश्‍वरत्वको कुनै सङ्केत देखाउनुभएन, र उहाँले औपचारिक रूपमा आफ्नो सेवकाइ निर्वाह गर्न सुरु गरेपछि मात्रै उहाँको ईश्‍वरत्व प्रकट भयो। ती पहिलो उनन्तीस वर्षको दौरानको उहाँको जीवन र कामले उहाँ एक साँचो मानव, मानिसको पुत्र, र दैहिक शरीर हुनुहुन्छ भन्‍ने कुरा देखाए, किनभने उहाँको सेवकाइ उनन्तीस वर्षको उमेरपछि मात्रै साँच्चै सुरु भयो। “देहधारण” भनेको देहमा परमेश्‍वरको देखापराइ हो; परमेश्‍वर सृजित मानिसमाझ देहको स्वरूपमा काम गर्नुहुन्छ। त्यसकारण, उहाँ देहधारी परमेश्‍वर हुनुभएकाले, उहाँ सुरुमा देह, सामान्य मानवतासहितको देह हुनैपर्छ; यो सबैभन्दा आधारभूत पूर्वसर्त हो। वास्तवमा, परमेश्‍वरको देहधारणको तात्पर्य भनेको परमेश्‍वर देहमा जिउनुहुन्छ र देहमै काम गर्नुहुन्छ, परमेश्‍वर उहाँको सारमा नै देह बन्नुहुन्छ, एक व्यक्ति बन्‍नुहुन्छ भन्‍ने हो। उहाँको देहधारी जीवन र कामलाई दुई वटा चरणमा विभाजन गर्न सकिन्छ। पहिलो उहाँले आफ्नो सेवकाइ निर्वाह गर्नुअघि जिउने जीवन हो। उहाँ मानव जीवनका सामान्य नैतिकताहरू पालन गर्दै र मानव जीवनका सामान्य नियमहरू मान्दै, सामान्य मानव आवश्यकताहरू (खाना, लत्ताकपडा, सुताइ, बास), सामान्य मानव कमजोरीहरू, र सामान्य मानव संवेगहरू बोकेर एउटा साधारण मानव परिवारमा पूर्णतया सामान्य मानवतामा जिउनुहुन्छ। अर्को शब्दमा भन्नुपर्दा, यो पहिलो चरणको दौरान उहाँ गैर-ईश्‍वरीय, पूर्ण रूपमा सामान्य मानवतामा जिउनुहुन्छ, र सामान्य मानव गतिविधिहरू सबैमा संलग्न हुनुहुन्छ। दोस्रो चरण भनेको उहाँले आफ्नो सेवकाइ निर्वाह गर्न सुरु गरेपछि जिउने जीवन हो। उहाँ अझै पनि सामान्य मानव खोलसहितको साधारण मानवतामा नै बस्नुहुन्छ, र अलौकिकताको कुनै बाहिरी सङ्केत देखाउनुहुन्न। तैपनि उहाँ विशुद्ध रूपमा आफ्नो सेवकाइका खातिर जिउनुहुन्छ, र यस समयमा उहाँको सामान्य मानवता पूर्ण रूपमा उहाँको ईश्‍वरत्वको सामान्य कामलाई कायम राख्नका लागि अस्तित्वमा हुन्छ, किनभने त्यतिन्जेलसम्म उहाँको सामान्य मानवता परिपक्व भएर आफ्नो सेवकाइ निर्वाह गर्न सक्ने बिन्दुमा पुगेको हुन्छ। त्यसैले, उहाँको जीवनको दोस्रो चरण भनेको उहाँको सामान्य मानवतामा उहाँको सेवकाइ निर्वाह गर्नु हो, जुनबेला यो सामान्य मानवता र पूर्ण ईश्‍वरत्व दुवैको जीवन हुन्छ। उहाँको जीवनको पहिलो चरणको दौरान उहाँ पूर्ण रूपमा साधारण मानवतामा जिउनुको कारण के हो भने उहाँको मानवता अझै पनि ईश्‍वरीय कामको सम्पूर्णतालाई कायम राख्न सक्षम हुँदैन, अझै परिपक्व भएको हुँदैन; उहाँको मानवता परिपक्व भएपछि—अर्थात्, त्यो उहाँको सेवकाइको अभिभारा उठाउन सक्ने भएपछि—मात्र उहाँ आफूले निर्वाह गर्नुपर्ने सेवकाइ निर्वाह गर्न सुरु गर्न सक्नुहुन्छ। उहाँ देह हुनुभएकोले, उहाँ बढ्न र परिपक्व हुन आवश्यक हुन्छ। त्यसकारण, उहाँको जीवनको पहिलो चरण सामान्य मानवताको चरण हो भने दोस्रो चरणमा उहाँको मानवता उहाँको कामको अभिभारा उठाउन र उहाँको सेवकाइ निर्वाह गर्न सक्षम हुन्छ, त्यसैले देहधारी परमेश्‍वरले आफ्नो सेवकाइको दौरान जिउने जीवन मानवता र पूर्ण ईश्‍वरत्व दुवैको जीवन हो। यदि परमेश्‍वर जन्मिनुभएको क्षणदेखि नै उहाँको देहधारी शरीरले औपचारिक रूपमा उहाँको सेवकाइ सुरु गर्नुभएको, र उहाँले गर्नुभएका सबै कुरा अलौकिक चिन्ह र आश्‍चर्यकर्महरू गर्नेसँग सम्बन्धित भएको भए, उहाँको कुनै भौतिक सार हुनेथिएन। त्यसकारण, उहाँको मानवता उहाँको भौतिक सारका खातिर अस्तित्वमा रहन्छ; मानवताविनाको कुनै देह हुन सक्दैन, र मानवताविनाको व्यक्ति मानव होइन। यसरी, परमेश्‍वरको देहको मानवता परमेश्‍वरको देहधारी शरीरको अन्तर्निहित गुण हो। “परमेश्‍वर देह बन्नुहुँदा उहाँमा ईश्‍वरत्व मात्रै हुन्छ, कुनै मानवता हुँदैन” भनेर भन्नु ईशनिन्दा हो, किनभने यो भनाइ पटक्कै टिक्दैन, र यसले देहधारणको सिद्धान्तलाई उल्लङ्घन गर्छ। उहाँले आफ्नो सेवकाइ निर्वाह गर्न सुरु गरेपछि पनि, उहाँ आफ्नो काम गर्दा अझै पनि मानवको बाहिरी खोलसहित आफ्नो ईश्‍वरत्वमा जिउनुहुन्छ; कुरा यति मात्रै हो कि यस समयमा उहाँको मानवताको एउटै मात्र उद्देश्य भनेको उहाँको ईश्‍वरत्वलाई सामान्य देहमा काम गर्न दिनु हो। त्यसैले काम गर्ने कर्ता भनेको उहाँको मानवतामा बास गर्ने ईश्‍वरत्व हो। उहाँको मानवताले नभई उहाँको ईश्‍वरत्वले काम गरिरहेको हुन्छ, तैपनि यो ईश्‍वरत्व उहाँको मानवताभित्र नै लुकेको हुन्छ; सारमा, उहाँको काम अझै पनि उहाँको पूर्ण ईश्‍वरत्वद्वारा गरिन्छ, उहाँको मानवताद्वारा होइन। तर काम गर्ने भनेको उहाँको देहले हो। उहाँ मानव हुनुहुन्छ र परमेश्‍वर पनि हुनुहुन्छ भनेर भन्न सकिन्छ, किनभने परमेश्‍वर देहमा जिउने परमेश्‍वर बन्नुहुन्छ; उहाँमा मानव खोल र मानव सार छ, र त्योभन्दा पनि बढी उहाँमा परमेश्‍वरको सार छ। उहाँ परमेश्‍वरको सार बोकेको मानव हुनुभएकाले, उहाँ सारा सृजित मानिसहरूभन्दा माथि, परमेश्‍वरको काम गर्न सक्ने कुनै पनि मानिसभन्दा माथि हुनुहुन्छ। त्यसैले, उहाँको जस्तो मानव खोलसहितका सबै जनामध्ये, मानवता बोकेका सबै जनामध्ये, उहाँ मात्रै देहधारी परमेश्‍वर स्वयम् हुनुहुन्छ—अरू सबै सृजित मानव हुन्। तिनीहरू सबैमा मानवता भए पनि, सृजित मानवमा मानवताबाहेक केही पनि हुँदैन, जबकि देहधारी परमेश्‍वर फरक हुनुहुन्छ: उहाँको देहमा उहाँमा मानवता मात्रै होइन, सबैभन्दा महत्त्वपूर्ण कुरा, उहाँमा ईश्‍वरीयता छ। उहाँको मानवता उहाँको देहको बाहिरी रूपमा र उहाँको दैनिक जीवनमा देख्न सकिन्छ तर उहाँको ईश्‍वरीयता बोध गर्न गाह्रो छ। उहाँमा मानवता भएको बेला मात्रै उहाँको ईश्‍वरीयता व्यक्त हुने हुँदा र त्यो मानिसहरूले कल्पना गरे जस्तो अलौकिक नहुने हुँदा, मानिसहरूले यसलाई देख्न निकै कठिन हुन्छ। आज पनि, मानिसहरूलाई देहधारी परमेश्‍वरको सार ठ्याक्कै के हो भनेर बुझ्न सबैभन्दा कठिन हुने गरेको छ। मैले यतिका धेरै वचन बोलिसकेपछि पनि, मलाई लाग्छ, तिमीहरूमध्ये अधिकांशका लागि यो अझै पनि रहस्य नै रहेको छ। वास्तवमा, यो विषय अत्यन्तै सरल छ: परमेश्‍वर देह बन्नुहुने भएकोले, उहाँको सार मानवता र ईश्‍वरीयताको संयोजन हो। यस संयोजनलाई परमेश्‍वर स्वयम्, पृथ्वीको परमेश्‍वर स्वयम् भनिन्छ।

येशूले पृथ्वीमा जिउनुभएको जीवन सामान्य देहको जीवन थियो। उहाँ आफ्नो देहको सामान्य मानवतामा जिउनुभयो। आफ्नो काम गर्ने र आफ्नो वचन बोल्ने, वा बिरामीलाई निको पार्ने र पिशाचहरू धपाउने, यस्ता असाधारण कामकुरा गर्ने उहाँको अख्तियार आधारभूत रूपमा उहाँले आफ्नो सेवकाइ निर्वाह गर्न सुरु नगरेसम्म प्रकट भएन। उनन्तीस वर्षको उमेरअघिको, उहाँले आफ्नो सेवकाइ निर्वाह गर्नुअघिको उहाँको जीवन नै उहाँ केवल एक सामान्य देह हुनुहुन्छ भन्‍ने कुराको पर्याप्त प्रमाण थियो। उहाँ सामान्य देह हुनुहुन्थ्यो, र उहाँले अझै आफ्नो सेवकाइ निर्वाह गर्न सुरु गर्नुभएको थिएन, त्यसैले मानिसहरूले उहाँमा कुनै ईश्‍वरीय कुरा देखेनन्, एक सामान्य मानव, एक साधारण व्यक्तिभन्दा बढी केही देखेनन्—जसरी त्यस समयमा, कतिपय मानिस उहाँलाई युसूफका पुत्र ठान्थे। मानिसहरू उहाँ एक साधारण मानिसको पुत्र हुनुहुन्छ भन्‍ने सोच्थे, तिनीहरू उहाँ परमेश्‍वरको देहधारी शरीर हुनुहुन्छ भनेर कसैगरी भन्नै सक्दैनथे; उहाँले आफ्नो सेवकाइ निर्वाह गर्ने क्रममा धेरै वटा चिन्ह देखाउनुहुँदा समेत, धेरैजसो मानिसले अझै पनि उहाँ युसूफको पुत्र हुनुहुन्छ भनेर भने, किनभने उहाँ सामान्य मानवताको बाहिरी खोलसहितको ख्रीष्ट हुनुहुन्थ्यो। उहाँको सामान्य मानवता र उहाँको काम दुवै पहिलो देहधारणको अर्थलाई पूरा गर्न, परमेश्‍वर पूर्ण रूपमा देहमा आउनुभएको छ, उहाँ पूर्णतया साधारण व्यक्ति बन्नुभएको छ भनी प्रमाणित गर्नका निम्ति अस्तित्वमा थिए। उहाँले आफ्नो काम सुरु गर्नुअघि उहाँमा सामान्य मानवता हुनु भनेकै उहाँ एक साधारण देह हुनुहुन्छ भन्‍ने कुराको प्रमाण थियो; र उहाँले पछि काम गर्नुले पनि उहाँ एक साधारण देह हुनुहुन्छ भन्ने कुरा प्रमाणित गर्‍यो, किनभने सामान्य मानवताको देहमा नै उहाँले चिन्ह र आश्‍चर्यकर्महरू गर्नुभयो, बिरामीलाई निको पार्नुभयो, र पिशाचहरूलाई धपाउनुभयो। उहाँले चिन्हहरूको काम गर्न सक्नुको कारण के थियो भने उहाँको देहले परमेश्‍वरको अख्तियार बोकेको थियो, त्यो परमेश्‍वरका आत्माले पहिरिनुभएको देह थियो। परमेश्‍वरका आत्माका कारण उहाँमा यो अख्तियार थियो, र यसको अर्थ उहाँ देह हुनुहुन्न भन्‍ने थिएन। बिरामीलाई निको पार्नु र पिशाचहरू धपाउनु भनेको उहाँले आफ्नो सेवकाइमा निर्वाह गर्नुपर्ने काम थियो, त्यो उहाँको मानवतामा लुकेको उहाँको ईश्‍वरत्वको अभिव्यक्ति थियो, अनि उहाँले जस्तोसुकै चिन्हहरू देखाउनुभए पनि वा उहाँले आफ्नो अख्तियार जसरी प्रदर्शन गर्नुभए पनि, उहाँ अझै पनि सामान्य मानवतामा नै जिउनुभयो र अझै पनि सामान्य देह नै हुनुहुन्थ्यो। उहाँ क्रूसमा टाँगिएपछि मृत्युबाट नबिउँतेसम्म, उहाँले सामान्य देहभित्र नै बास गर्नुभयो। अनुग्रह प्रदान गर्नु, बिरामीलाई निको पार्नु, र पिशाचहरू धपाउनु सबै उहाँको सेवकाइका पाटा थिए, ती सबै उहाँले आफ्नो सामान्य देहमा गर्नुभएका काम थिए। उहाँ क्रूसमा जानुभन्दा पहिले, उहाँले जे गरिरहनुभएको भए पनि, उहाँ आफ्नो सामान्य मानव देहबाट कहिल्यै अलग हुनुभएन। उहाँ परमेश्‍वर स्वयम् हुनुहुन्थ्यो, परमेश्‍वरकै काम गरिरहनुभएको थियो, तैपनि उहाँ परमेश्‍वरको देहधारी शरीर हुनुभएकोले, उहाँ खाना खानुहुन्थ्यो र लुगा लगाउनुहुन्थ्यो, उहाँमा सामान्य मानव आवश्यकताहरू थिए, सामान्य मानव समझ थियो, र सामान्य मानव मन थियो। यी सबै कुरा उहाँ एक सामान्य व्यक्ति हुनुहुन्थ्यो भन्‍ने कुराका प्रमाण थिए, जसले परमेश्‍वरको देहधारी शरीर सामान्य मानवतासहितको देह थियो, र अलौकिक थिएन भनी प्रमाणित गर्‍यो। उहाँको काम परमेश्‍वरको पहिलो देहधारणको काम पूरा गर्नु, परमेश्‍वरले आफ्नो पहिलो देहधारणमा निर्वाह गर्नुपर्ने सेवकाइ पूरा गर्नु थियो। एक साधारण, सामान्य व्यक्तिले परमेश्‍वर स्वयम्‌को काम गर्नु नै देहधारणको महत्त्व हो; अर्थात्, परमेश्‍वर मानवतामा आफ्नो ईश्‍वरीय काम गर्नुहुन्छ र यसरी शैतानलाई पराजित गर्नुहुन्छ। देहधारणको अर्थ परमेश्‍वरका आत्मा देह बन्नु हो, अर्थात्, परमेश्‍वर देह बन्नुहुन्छ; देहले गर्ने काम आत्माको काम हो, जुन देहमा साकार हुन्छ, देहद्वारा व्यक्त गरिन्छ। परमेश्‍वरको देहबाहेक अरू कसैले पनि देहधारी परमेश्‍वरको सेवकाइ पूरा गर्न सक्दैन; अर्थात्, परमेश्‍वरको देहधारी शरीर, सामान्य मानवता भएको यस व्यक्तिले मात्रै ईश्‍वरीय काम व्यक्त गर्न सक्छ। यसमा कुनै पनि मानवले उहाँको स्थान लिन सक्दैन। यदि, परमेश्‍वरको पहिलो आगमनको दौरान, उहाँमा उनन्तीस वर्षको उमेरअघि सामान्य मानवता हुँदैनथ्यो भने—यदि उहाँ जन्मिनेबित्तिकै चिन्ह र अचम्मका कार्यहरू गर्न सक्नुहुन्थ्यो भने, यदि उहाँले बोल्न सिक्नेबित्तिकै स्वर्गको भाषा बोल्न सक्नुहुन्थ्यो भने, यदि जन्मेदेखि नै उहाँ सांसारिक मामलाहरू सबै बुझ्न, हरेक व्यक्तिका विचारहरू र उसको हृदयभित्र के छ भनी देख्न सक्नुहुन्थ्यो भने—त्यस्तो व्यक्तिलाई सामान्य मानव भन्न मिल्नेथिएन, र त्यस्तो देहलाई मानव देह भन्न मिल्नेथिएन। यदि ख्रीष्टको हकमा यस्तो भएको भए, परमेश्‍वरको देहधारणका अर्थ र सार गुम्नेथिए। उहाँमा सामान्य मानवता हुनुले उहाँ देहमा देहधारण गर्नुभएका परमेश्‍वर हुनुहुन्छ भन्ने कुरा प्रमाणित गर्छ; उहाँले सामान्य मानव वृद्धि प्रक्रिया पार गर्ने तथ्यले उहाँ एक सामान्य देह हुनुहुन्छ भन्ने कुरा थप झल्काउँछ; यसमा उहाँको कामलाई जोड्दा, यी सबै कुरा उहाँ परमेश्‍वरको वचन, परमेश्‍वरका आत्मा, देह बन्नुभएको हो भनी प्रमाणित गर्न पर्याप्त छन्। परमेश्‍वर आफ्नो कामका आवश्यकताहरूका कारण देह बन्नुहुन्छ; अर्को शब्दमा भन्नुपर्दा, कामको यो चरण देहमा नै गरिनुपर्छ, अर्थात्, यो सामान्य मानवतामा नै गरिनुपर्छ। यो “मार्ग देह बन्नु” को र “वचन देहमा देखा पर्नु” को पूर्वसर्त हो, र यो परमेश्‍वरका दुई वटा देहधारणको वास्तविक कथा हो। मानिसहरू के विश्‍वास गर्न सक्छन् भने येशूले आफ्नो जीवनभरि चिन्हहरूको काम गर्नुभयो, र पृथ्वीमा आफ्नो काम समाप्त नभएसम्म, उहाँले सामान्य मानवताको कुनै सङ्केत देखाउनुभएन, उहाँमा सामान्य मानव आवश्यकता वा कमजोरीहरू वा मानव संवेगहरू थिएनन्, उहाँलाई जीवनका आधारभूत आवश्यकताहरू चाहिँदैनथियो, र उहाँले सामान्य मानव विचारहरू राख्नुभएन। तिनीहरू उहाँमा अतिमानवीय दिमाग र पराभौतिक मानवता मात्र भएको कल्पना गर्छन्। तिनीहरू उहाँ परमेश्‍वर हुनुभएकाले उहाँले सामान्य मानवले जस्तै सोच्नु र जिउनु हुँदैन, एक सामान्य व्यक्ति, एक साँचो मानवले मात्रै सामान्य मानव विचारहरू सोच्न र सामान्य मानव जीवन जिउन सक्छ भन्ने ठान्छन्। यी सबै मानव विचार र मानव धारणाहरू हुन्, र यी धारणाहरू परमेश्‍वरको कामका मूल अभिप्रायहरूविपरीत छन्। सामान्य मानव सोचाइले सामान्य मानव समझ र सामान्य मानवतालाई सँभाल्छ; सामान्य मानवताले मात्रै देहका सामान्य प्रकार्यहरूलाई सँभाल्न सक्छ; र देहका सामान्य प्रकार्यहरूले मात्रै देहको जीवनका सबै पाटा सामान्य भएको सुनिश्‍चित गर्न सक्छन्। त्यस्तो देहमा काम गरेर मात्रै परमेश्‍वरले आफ्नो देहधारणको उद्देश्य पूरा गर्न सक्नुहुन्छ। यदि देहधारी परमेश्‍वरमा देहको बाहिरी खोल मात्रै हुन्थ्यो तर उहाँ सामान्य मानव विचारहरू सोच्नुहुन्नथ्यो भने, यस देहमा मानव समझ हुनेथिएन, साँचो मानवता त झनै हुनेथिएन। मानवताविनाको यस्तो देहले कसरी देहधारी परमेश्‍वरले निर्वाह गर्नुपर्ने सेवकाइ पूरा गर्न सक्थ्यो? एउटा सामान्य दिमागले मानव जीवनका सबै पक्षलाई सँभाल्छ; सामान्य दिमागविना, कोही पनि मानव हुनेथिएन। अर्को शब्दमा भन्नुपर्दा, सामान्य कुराहरू नसोच्ने व्यक्ति मानसिक रूपमा बिरामी हुन्छ, र मानवता नभएको तर ईश्‍वरत्व मात्रै भएको ख्रीष्टलाई परमेश्‍वरको देहधारी शरीर भन्न मिल्दैन। त्यसैले, परमेश्‍वरको देहधारी शरीरमा कसरी सामान्य मानवता नहुन सक्छ? के ख्रीष्टमा कुनै मानवता छैन भनेर भन्नु ईशनिन्दा होइन र? सामान्य मानिसहरू संलग्न हुने सबै गतिविधि सामान्य मानव दिमागको कार्यसञ्चालनमा निर्भर हुन्छन्। यसविना, मानवहरू प्राकृतिक व्यवस्थाविरुद्ध जानेथिए; तिनीहरू कालो र सेतो, असल र खराबबीचको भिन्‍नता छुट्याउन समेत असमर्थ हुनेथिए; र तिनीहरूसँग कुनै मानव सदाचार र नैतिक सिद्धान्त हुनेथिएन। त्यसै गरी, यदि देहधारी परमेश्‍वर सामान्य मानवले जस्तै सोच्नुहुन्नथ्यो भने, उहाँ साँचो देह, सामान्य देह हुनुहुनेथिएन। सोचाइविनाको त्यस्तो देहले ईश्‍वरीय कामको जिम्मेवारी पटक्कै काँधमा लिन सक्नेथिएन। उहाँ सामान्य देहका गतिविधिहरूमा सामान्य रूपमा संलग्न हुन सक्नुहुनेथिएन, पृथ्वीमा मानिसहरूसँगै जिउनु त झनै परको कुरा हो। त्यसैले, परमेश्‍वरको देहधारणको महत्त्व र देहमा परमेश्‍वरको आगमनको साँचो सार गुम्नेथिए। देहधारी परमेश्‍वरको मानवता देहमा सामान्य ईश्‍वरीय कामलाई कायम राख्न अस्तित्वमा रहन्छ; उहाँको सामान्य मानव सोचाइले उहाँको सामान्य मानवतालाई सँभाल्छ र उहाँका सामान्य भौतिक गतिविधिहरू सबैलाई साथ दिन्छ। उहाँको सामान्य मानव सोचाइ देहमा परमेश्‍वरको सबै कामलाई कायम राख्नका लागि अस्तित्वमा रहन्छ भनेर भन्न सकिन्छ। यदि यस देहमा सामान्य मानव दिमाग नभएको भए, परमेश्‍वरले देहमा काम गर्न सक्नुहुनेथिएन, र उहाँले देहमा गर्नुपर्ने काम कहिल्यै पूरा हुन सक्नेथिएन। देहधारी परमेश्‍वरमा सामान्य मानव दिमाग भए पनि, उहाँको काममा मानव विचार मिश्रित हुँदैन; उहाँ मानवतामा गरिने काम दिमागसहितको मानवता प्राप्त गर्ने पूर्वसर्तमा सामान्य दिमागले गर्नुहुन्छ, सामान्य मानव विचारको प्रयोगद्वारा होइन। उहाँको देहका विचारहरू जतिसुकै उच्च भए पनि, उहाँको काम तर्क वा सोचाइद्वारा दूषित हुँदैन। अर्को शब्दमा भन्नुपर्दा, उहाँको काम उहाँको देहको दिमागद्वारा कल्पना गरिएको होइन, बरु उहाँको मानवतामा ईश्‍वरीय कामको प्रत्यक्ष अभिव्यक्ति हो। उहाँको सबै काम उहाँले पूरा गर्नैपर्ने सेवकाइ हो, र यसमध्ये कुनै पनि उहाँको दिमागद्वारा कल्पना गरिएको होइन। उदाहरणका लागि, बिरामीलाई निको पार्नु, पिशाचहरू धपाउनु, र क्रूसीकरण उहाँको मानव दिमागका उपज थिएनन्, र मानव दिमाग भएको कुनै पनि मानिसद्वारा ती हासिल गर्न सकिनेथिएन। त्यसै गरी, आजको विजयको काम देहधारी परमेश्‍वरद्वारा नै गरिनुपर्ने सेवकाइ हो, तर यो व्यक्तिको इच्छा होइन, यो उहाँको ईश्‍वरत्वले गर्नुपर्ने काम हो, यस्तो काम जुन रगत र मासुले बनेको कुनै पनि मानवले गर्न सक्दैन। त्यसैले देहधारी परमेश्‍वरमा सामान्य मानव दिमाग हुनैपर्छ, सामान्य मानवता हुनैपर्छ, किनभने उहाँले सामान्य दिमाग भएको मानवतामा आफ्नो काम गर्नैपर्छ। यो नै देहधारी परमेश्‍वरको कामको सार हो, देहधारी परमेश्‍वरको सार ठ्याक्कै यही हो।

येशूले काम गर्नुअघि, उहाँ केवल आफ्नो सामान्य मानवतामा जिउनुभयो। उहाँ परमेश्‍वर हुनुहुन्छ भनेर कसैले भन्न सक्दैनथ्यो, उहाँ देहधारी परमेश्‍वर हुनुहुन्छ भन्ने कुरा कसैले थाहा पाएन; मानिसहरूले त उहाँलाई सबैभन्दा साधारण व्यक्तिका रूपमा मात्र चिने। उहाँको सामान्य मानवता—जुन त्योभन्दा साधारण हुन सम्भव थिएन—त्यो परमेश्‍वरले देहमा देहधारण गर्नुभएको हो, र अनुग्रहको युग देहधारी परमेश्‍वरको कामको युग हो, आत्माको कामको युग होइन भन्‍ने कुराको प्रमाण थियो। यो परमेश्‍वरका आत्मा पूर्ण रूपमा देहमा साकार हुनुभएको थियो, परमेश्‍वरको देहधारणको युगमा उहाँको देहले आत्माको सबै काम गर्नेछ भन्‍ने कुराको प्रमाण थियो। सामान्य मानवतासहितको ख्रीष्ट यस्तो देह हुनुहुन्छ जसमा आत्मा साकार पारिनुहुन्छ, र जसमा सामान्य मानवता, सामान्य समझ, र मानव सोचाइ हुन्छ। “साकार पारिनु” को अर्थ परमेश्‍वर मानिस बन्नु, आत्मा देह बन्नु हो; अझ स्पष्ट रूपमा भन्नुपर्दा, यो परमेश्‍वर स्वयम् सामान्य मानवतासहितको देहमा बास गर्नु, र त्यसैमार्फत उहाँले आफ्नो ईश्‍वरीय काम व्यक्त गर्नु हो—साकार पारिनु, वा देहधारण हुनुको अर्थ यही हो। परमेश्‍वरको पहिलो देहधारणको दौरान, उहाँले बिरामीलाई निको पार्न र पिशाचहरू धपाउन जरुरी थियो, किनभने उहाँको काम छुटकारा दिनु थियो। सम्पूर्ण मानवजातिलाई छुटकारा दिनका निम्ति, उहाँ कृपालु र सहनशील हुन आवश्यक थियो। उहाँलाई क्रूसमा टाँगिनुअघि उहाँले गर्नुभएको काम बिरामीलाई निको पार्ने र पिशाचहरू धपाउने काम थियो, जसले उहाँले मानिसलाई पाप र फोहोरबाट मुक्तिको दिनुको पूर्वसङ्केत दियो। त्यो अनुग्रहको युग भएकोले, उहाँले बिरामीलाई निको पार्न, र यसरी त्यस युगमा अनुग्रहका प्रतिनिधि रहेका चिन्ह र अचम्मका कार्यहरू देखाउन जरुरी थियो—किनभने अनुग्रहको युग अनुग्रह प्रदान गर्ने कुरामा केन्द्रित थियो; शान्ति, आनन्द, र भौतिक आशिष्‌हरू अनुग्रहको युगका र त्यस समयमा येशूमा मानिसहरूको विश्‍वासका चिनो थिए। भन्नुको मतलब, बिरामीलाई निको पार्नु, पिशाचहरू धपाउनु, र अनुग्रह प्रदान गर्नु अनुग्रहको युगमा येशूको देहका अन्तर्निहित सामर्थ्यहरू थिए, ती आत्माले देहमा साकार पार्नुभएको काम थिए। तर त्यस्तो काम गर्दै गर्दा, उहाँ देहमा जिइरहनुभएको थियो र देहभन्दा माथि उठ्नुभएन। उहाँले निको पार्ने जस्तोसुकै कार्यहरू गर्नुभए पनि, उहाँमा अझै पनि सामान्य मानवता थियो, उहाँ अझै पनि सामान्य मानव जीवन जिउनुहुन्थ्यो। मैले परमेश्‍वरको देहधारणको युगमा देहले आत्माको सबै काम गर्‍यो भनेर भन्नुको कारण के हो भने, उहाँले चाहे जस्तोसुकै काम गर्नुभएको होस्, उहाँले त्यो देहमै गर्नुभयो। तर उहाँको कामका कारणले गर्दा, मानिसहरूले उहाँको देहमा पूर्ण रूपमा भौतिक सार भएको ठानेनन्, किनभने यस देहले चिन्हहरूको काम गर्न सक्थ्यो, र केही विशेष क्षणमा देहभन्दा माथिका कामकुरा गर्न सक्थ्यो। अवश्य नै, यी सबै घटना उहाँले आफ्नो सेवकाइ सुरु गरेपछि घटेका थिए, जस्तै चालीस दिनसम्म उहाँलाई प्रलोभनमा पारिनु वा डाँडामा उहाँको रूपान्तरण हुनु। त्यसैले येशूमार्फत परमेश्‍वरको देहधारणको अर्थ पूरा भएको थिएन, आंशिक रूपमा मात्रै पूरा भएको थियो। उहाँले आफ्नो काम सुरु गर्नुअघि देहमा जिउनुभएको जीवन सबै हिसाबले अत्यन्तै सामान्य थियो। उहाँले काम सुरु गर्नुभएपछि आफ्नो देहको बाहिरी खोल मात्रै कायम राख्नुभयो। उहाँको काम ईश्‍वरत्वको अभिव्यक्ति भएकोले, यसले देहका सामान्य प्रकार्यहरूलाई उछिन्थ्यो। आखिरमा, परमेश्‍वरको देहधारी देह रगत र मासुले बनेका मानवहरूभन्दा फरक थियो। अवश्य नै, उहाँलाई दैनिक जीवनमा खाना, लुगा, सुताइ, र बास चाहिन्थ्यो। उहाँका दैनिक आवश्यकताहरू हरेक हिसाबमा सामान्य थिए, र उहाँमा सामान्य मानवको समझ थियो, अनि उहाँ सामान्य मानवले जस्तै सोच्नुहुन्थ्यो। मानिसहरू अझै पनि उहाँलाई एक सामान्य व्यक्ति नै मान्थे, अपवादमा उहाँले गर्नुभएको काम मात्र अत्यन्तै अलौकिक थियो। वास्तवमा, उहाँले जे गर्नुभए पनि, उहाँ एक साधारण र सामान्य मानवतामा जिउनुभयो, र जति बढी समय उहाँ काम गरिरहनुभएको हुन्थ्यो, उहाँको समझ त्यति नै सामान्य हुन्थ्यो र उहाँका विचारहरू त्यति नै स्पष्ट हुन्थे; उहाँका समझ र विचारहरू कुनै पनि सामान्य मानिसका भन्दा माथि हुन्थे। देहधारी परमेश्‍वरमा ठ्याक्कै यस्तै प्रकारको सोचाइ र समझ हुन आवश्यक थियो, किनभने ईश्‍वरीय काम यस्तो देहद्वारा व्यक्त गरिन आवश्यक थियो जसको समझ हदैसम्म सामान्य होस् र जसका विचारहरू सबैभन्दा स्पष्ट होऊन्—यसरी मात्रै उहाँको देहले ईश्‍वरीय काम व्यक्त गर्न सक्थ्यो। येशू पृथ्वीमा साढे तेत्तीस वर्ष जिउनुभयो, र यस अवधिभरि उहाँले आफ्नो सामान्य मानवता कायम राख्नुभयो, तर उहाँको साढे तीन वर्षको सेवकाइको दौरान उहाँले गर्नुभएको कामका कारणले गर्दा, मानिसहरूले उहाँ अत्यन्तै पराभौतिक हुनुहुन्छ, उहाँ पहिलेभन्दा धेरै अलौकिक हुनुहुन्छ भन्ने सोचे। वास्तवमा, येशूले आफ्नो सेवकाइ सुरु गर्नुभन्दा पहिले र पछि उहाँको सामान्य मानवता अपरिवर्तित रह्यो; उहाँको मानवता सुरुदेखि अन्त्यसम्म उस्तै थियो, तर उहाँले आफ्नो सेवकाइ सुरु गर्नुभन्दा पहिले र पछिको भिन्‍नताका कारणले गर्दा, उहाँको देहका सम्बन्धमा दुई वटा फरक दृष्टिकोण देखा परे। मानिसहरूले जेसुकै सोचे पनि, देहधारी परमेश्‍वरले सधैँभरि आफ्नो मौलिक, सामान्य मानवता कायम राख्नुभयो, किनभने परमेश्‍वर देह बन्नुभएको हुनाले, उहाँ देहमा, अर्थात् सामान्य मानवता भएको देहमा जिउनुभयो। उहाँले आफ्नो सेवकाइ निर्वाह गरिरहनुभएको भए पनि वा नभए पनि, उहाँको देहको सामान्य मानवतालाई मेटाउन सकिँदैनथियो, किनभने मानवता भनेकै देहको आधारभूत सार हो। येशूले आफ्नो सेवकाइ निर्वाह गर्नुअघि, उहाँको देह पूर्ण रूपमा सामान्य रह्यो, र साधारण मानव गतिविधिहरू सबैमा संलग्न हुन्थ्यो; उहाँ अलिकति पनि अलौकिक देखिनुभएन, उहाँले कुनै चिन्ह देखाउनुभएन। त्यस समयमा, उहाँ परमेश्‍वरको आराधना गर्ने अत्यन्तै साधारण व्यक्ति मात्रै हुनुहुन्थ्यो, यद्यपि उहाँको पछ्याइ अरू कसैको भन्दा बढी इमानदार, बढी सच्चा थियो। हदैसम्म सामान्य रहेको उहाँको मानवता यसरी नै प्रकट भयो। उहाँले आफ्नो सेवकाइको जिम्मेवारी सम्हाल्नुअघि कुनै पनि काम नगर्नुभएकोले, उहाँको पहिचानबारे कसैलाई थाहा थिएन, उहाँको देह अरू सबैको भन्दा फरक छ भनेर कसैलाई थाहा थिएन, किनभने उहाँले एउटा पनि चिन्ह देखाउनुभएन, परमेश्‍वर स्वयम्‌को अलिकति पनि काम गर्नुभएन। तर, उहाँले आफ्नो सेवकाइ निर्वाह गर्न सुरु गरेपछि, उहाँले सामान्य मानवताको बाहिरी खोल कायम राख्नुभयो र उहाँ अझै पनि सामान्य मानव समझसहित जिउनुभयो, तर उहाँले परमेश्‍वर स्वयम्‌को काम गर्न, ख्रीष्टको सेवकाइको जिम्मेवारी सम्हाल्न, र नश्वर प्राणीहरू अर्थात् रगत र मासुले बनेका मानवहरूले गर्न नसक्ने काम गर्न सुरु गर्नुभएकोले, मानिसहरूले उहाँमा सामान्य मानवता नभएको र उहाँ पूर्ण रूपमा सामान्य देह नभई अपूर्ण देह हुनुहुन्छ भन्ने ठाने। उहाँले गर्नुभएको कामका कारणले गर्दा, मानिसहरूले उहाँ सामान्य मानवता नभएको देहको परमेश्‍वर हुनुहुन्छ भनेर भने। यस्तो बुझाइ त्रुटिपूर्ण र बेतुके हो, किनभने मानिसहरूले परमेश्‍वरको देहधारणको महत्त्व बुझेनन्। यो त्रुटिपूर्ण र बेतुके बुझाइ देहको परमेश्‍वरद्वारा व्यक्त गरिएको काम ईश्‍वरीय काम थियो, जुन सामान्य मानवता भएको देहमा व्यक्त गरिएको थियो भन्‍ने तथ्यबाट उत्पन्न भयो। परमेश्‍वरले देह पहिरिनुभएको थियो, उहाँ देहभित्र बास गर्नुहुन्थ्यो, र उहाँले आफ्नो मानवतामा गर्नुभएको कामले उहाँको मानवताको सामान्यतालाई अस्पष्ट पारिदियो। यस कारणले गर्दा, मानिसहरूले परमेश्‍वरमा मानवता छैन, ईश्‍वरत्व मात्रै छ भन्ने विश्‍वास गरे।

परमेश्‍वरले आफ्नो पहिलो देहधारणमा देहधारणको काम पूरा गर्नुभएन; उहाँले देहमा परमेश्‍वरले निर्वाह गर्नुपर्ने कामको पहिलो चरण मात्रै पूरा गर्नुभयो। त्यसैले, देहधारणको काम पूरा गर्नका निम्ति, परमेश्‍वर फेरि एक पटक देहमा फर्कनुभएको छ, देहको सबै सामान्यता र व्यावहारिकता जिउँदै हुनुहुन्छ, अर्थात्, परमेश्‍वरको मार्गलाई सम्भव भएसम्म सामान्य र साधारण देहमा प्रकट गर्दै हुनुहुन्छ, र यसरी उहाँले देहमा पूरा गर्न बाँकी रहेको कामलाई टुङ्ग्याउँदै हुनुहुन्छ। दोस्रो देहधारी शरीरको सार पहिलोको जस्तै छ, तर उहाँ पहिलोभन्दा अझ बढी व्यावहारिक, अझ बढी सामान्य हुनुहुन्छ। फलस्वरूप, दोस्रो देहधारी शरीरले सहने कष्ट पहिलोको भन्दा ठूलो छ, तर यो कष्ट उहाँले देहमा गर्नुभएको सेवकाइको नतिजा हो, जुन भ्रष्ट तुल्याइएको मानिसको कष्टभन्दा फरक छ। यो उहाँको देहको सामान्यता र व्यावहारिकताबाट पनि उत्पन्न हुन्छ। उहाँले सबैभन्दा सामान्य र व्यावहारिक देहमा आफ्नो सेवकाइ निर्वाह गर्नुहुने भएकोले, देहले धेरै कष्ट सहनैपर्छ। यो देह जति बढी सामान्य र व्यावहारिक छ, उहाँले आफ्नो सेवकाइ निर्वाह गर्दा त्यति नै बढी कष्ट भोग्नुहुनेछ। परमेश्‍वरको काम अत्यन्तै साधारण देहमा व्यक्त गरिन्छ, जसमा कुनै अलौकिकता पटक्कै हुँदैन। उहाँको देह सामान्य भएकोले र उहाँले मानिसलाई मुक्ति दिने कामको अभिभारा पनि बोक्नुपर्ने भएकोले, उहाँ कुनै अलौकिक देहले भन्दा पनि बढी मात्रामा कष्ट भोग्नुहुन्छ—र यो सबै कष्ट उहाँको देहको व्यावहारिकता र सामान्यताबाट उत्पन्न हुन्छ। दुई वटा देहधारी शरीरले आफ्नो सेवकाइ निर्वाह गर्दा भोगेका कष्टबाट, व्यक्तिले देहधारी शरीरको सार देख्न सक्छ। देह जति सामान्य हुन्छ, कामको अभिभारा बोक्दा उहाँले त्यति नै ठूलो कष्ट सहनैपर्छ; कामको अभिभारा बोक्ने देह जति बढी व्यावहारिक हुन्छ, मानिसहरूका धारणाहरू त्यति नै बलिया बन्छन्, र उहाँ त्यति नै ठूलो जोखिम लिनुहुन्छ। तैपनि, देह जति बढी व्यावहारिक हुन्छ, र देहमा सामान्य मानवका आवश्यकताहरू र पूर्ण समझ जति बढी हुन्छ, त्यति नै बढी उहाँ देहमा परमेश्‍वरको कामको अभिभारा बोक्न सक्षम हुनुहुन्छ। येशूलाई देहमार्फत क्रूसमा टाँगियो, र उहाँ देहमार्फत पापबलि बन्नुभयो, अर्थात्, सामान्य मानवता भएको देहमार्फत नै उहाँले शैतानलाई पराजित गर्नुभयो र मानिसलाई क्रूसबाट पूर्ण रूपमा मुक्ति दिनुभयो। पूर्ण देहमार्फत नै दोस्रो देहधारी परमेश्‍वर विजयको काम गर्नुहुन्छ र शैतानलाई पराजित गर्नुहुन्छ। पूर्ण रूपमा सामान्य र व्यावहारिक देहले मात्रै पूर्ण अर्थमा विजयको काम गर्न र शक्तिशाली गवाही दिन सक्छ। भन्नुको मतलब, मानिसको विजयले अलौकिक चमत्कार र प्रकाशहरूमार्फत होइन, देहमा हुनुहुने परमेश्‍वरको व्यावहारिकता र सामान्यतामार्फत आफ्नो प्रभाव हासिल गर्छ। यस देहधारी परमेश्‍वरद्वारा निर्वाह गरिने सेवकाइ भनेको बोल्नु हो, र बोलेर नै उहाँ मानिसलाई विजय गर्नुहुन्छ र सिद्ध पार्नुहुन्छ; अर्को शब्दमा भन्नुपर्दा, देहमा साकार हुनुभएको आत्माको काम बोल्नु हो र देहको काम बोल्नु र त्यसमार्फत मानिसहरूलाई पूर्ण रूपमा विजय गर्ने, प्रकट गर्ने, सिद्ध पार्ने, र हटाउने उद्देश्य हासिल गर्नु हो। त्यसैले, विजयको काममा नै देहमा गरिने परमेश्‍वरको काम पूर्ण रूपमा सम्पन्न हुनेछ। पहिलो पटक गरिएको मानिसका पापहरूको प्रायश्‍चित गर्ने काम देहधारणको कामको सुरुवात मात्रै थियो; विजयको काम गर्ने देहले मात्रै देहधारणको सम्पूर्ण काम पूरा गर्छ। लिङ्गको हिसाबले, एउटा पुरुष हुन्छ र अर्को महिला हुन्छ, जसले परमेश्‍वरको देहधारणको महत्त्व पूरा गर्छ, र परमेश्‍वरका बारेमा मानिसका धारणाहरू हटाउँछ: परमेश्‍वर पुरुष र महिला दुवै बन्न सक्नुहुन्छ, र सारमा, देहधारी परमेश्‍वर लिङ्गहीन हुनुहुन्छ। उहाँले पुरुष र महिला दुवै बनाउनुभयो, र उहाँ कुनै लैङ्गिक विभाजन गर्नुहुन्न। कामको यस चरणमा, परमेश्‍वर चिन्हका काम र आश्‍चर्यकर्महरू गर्नुहुन्न, ताकि कामले वचनहरूमार्फत आफ्नो परिणाम हासिल गरोस्। यसबाहेक, यसको कारण के हो भने यस पटक देहधारी परमेश्‍वरको काम बिरामीलाई निको पार्ने र पिशाचहरू धपाउने होइन, बरु बोलेर मानिसलाई विजय गर्ने हो, अर्थात् परमेश्‍वरको यस देहधारी देहमा भएका नैसर्गिक सामर्थ्यहरू वचनहरू बोल्ने र मानिसलाई विजय गर्ने हुन्, बिरामीलाई निको पार्ने र पिशाचहरू धपाउने होइनन्। सामान्य मानवतामा उहाँको काम चिन्हहरू देखाउने होइन, बिरामीलाई निको पार्ने र पिशाचहरू धपाउने होइन, बरु बोल्ने हो, त्यसैले मानिसहरूका नजरमा दोस्रो देहधारी शरीर पहिलोभन्दा ज्यादै सामान्य देखिन्छ। मानिसहरूको हेराइअनुसार, परमेश्‍वर वास्तवमै देह बन्नुभएको छ। तर, यी देहधारी परमेश्‍वर देहधारी येशूभन्दा फरक हुनुहुन्छ, र उहाँहरू दुवै देहधारी परमेश्‍वर हुनुभए पनि, उहाँहरू पूर्ण रूपमा उस्तै हुनुहुन्न। येशूमा सामान्य मानवता थियो, साधारण मानवता थियो, तर उहाँको साथमा धेरै वटा चिन्ह र आश्‍चर्यकर्म थिए। यस देहधारी परमेश्‍वरमा, मानव आँखाले कुनै चिन्ह वा आश्‍चर्यकर्म देख्नेछैन, न त बिरामीलाई निको पार्ने न त पिशाचहरू धपाउने, न त समुद्रमा हिँड्ने, न त चालीस दिनसम्म उपवास बस्ने...। उहाँ येशूले गर्नुभएको जस्तै काम गर्नुहुन्न, जसको कारण भनेको सारमा उहाँको देह येशूको भन्दा कुनै फरक भएकोले होइन, बरु बिरामीलाई निको पार्नु र पिशाचहरू धपाउनु उहाँको सेवकाइ नभएकोले हो। उहाँ आफ्नै कामलाई भत्काउनुहुन्न, आफ्नै काममा बाधा दिनुहुन्न। उहाँले आफ्ना व्यावहारिक वचनहरूमार्फत मानिसलाई विजय गर्नुहुने हुनाले, उसलाई चिन्हहरूद्वारा वशमा पार्न आवश्यक छैन, त्यसैले यो चरण देहधारणको काम पूरा गर्नका लागि हो। आज तैँले देख्ने देहधारी परमेश्‍वर पूर्ण रूपमा देह हुनुहुन्छ, र उहाँमा अलौकिक कुरा केही पनि छैन। उहाँ पनि अरू जस्तै बिरामी पर्नुहुन्छ, उहाँलाई पनि अरूलाई जस्तै खाना र लुगा चाहिन्छ; उहाँ पूर्ण रूपमा देह हुनुहुन्छ। यदि देहधारी परमेश्‍वरले यस पटक अलौकिक चिन्हका काम र आश्‍चर्यकर्महरू गर्नुभएको भए, यदि उहाँले बिरामीलाई निको पार्नुभएको भए, पिशाचहरू धपाउनुभएको भए, वा एकै वचनले मार्न सक्नुभएको भए, विजयको काम कसरी गर्न सकिन्थ्यो? यो कामलाई कसरी अन्यजाति राष्ट्रहरूमाझ फैलाउन सकिन्थ्यो? बिरामीलाई निको पार्नु र पिशाचहरू धपाउनु अनुग्रहको युगको काम थियो, यो छुटकाराको कामको पहिलो कदम थियो, र अब परमेश्‍वरले मानिसलाई क्रूसबाट मुक्ति दिनुभएको हुनाले, उहाँ अब त्यो काम गर्नुहुन्न। यदि, आखिरी दिनहरूमा, येशू जस्तै कुनै “परमेश्‍वर” देखा पर्नुभयो, जो बिरामीलाई निको पार्नुहुन्थ्यो, पिशाचहरू धपाउनुहुन्थ्यो, र मानिसका लागि क्रूसमा टाँगिनुभयो भने, त्यो बाइबलमा वर्णन गरिएको परमेश्‍वर जस्तै भए पनि र मानिसलाई स्वीकार गर्न सजिलो भए पनि, सारमा, परमेश्‍वरका आत्माद्वारा पहिरिएको देह हुनेथिएन, बरु दुष्ट आत्माद्वारा पहिरिएको देह हुनेथियो। किनभने आफूले पूरा गरिसकेको काम कहिल्यै नदोहोर्‍याउनु परमेश्‍वरको कामको सिद्धान्त हो। त्यसैले, परमेश्‍वरको दोस्रो देहधारणको काम पहिलोको कामभन्दा फरक छ। आखिरी दिनहरूमा, परमेश्‍वर एक साधारण, सामान्य देहमा विजयको काम साकार पार्नुहुन्छ; उहाँ बिरामीलाई निको पार्नुहुन्न, मानिसका लागि क्रूसमा टाँगिनुहुनेछैन, बरु केवल देहमा वचनहरू बोल्नुहुन्छ, र देहमा मानिसलाई विजय गर्नुहुन्छ। त्यस्तो देह मात्रै परमेश्‍वरको देहधारी शरीर हो; त्यस्तो देहले मात्रै देहमा परमेश्‍वरको काम पूरा गर्न सक्छ।

चाहे यस चरणमा देहधारी परमेश्‍वरले कष्ट भोगिरहनुभएको होस् वा आफ्‍नो सेवकाइ गरिरहनुभएको होस्, उहाँले देहधारणको अर्थलाई पूरा गर्न त्यसो गर्नुहुन्छ, किनभने यो परमेश्‍वरको अन्तिम देहधारण हो। परमेश्‍वर दुई पटक मात्रै देहधारी हुन सक्‍नुहुन्छ। तेस्रो पटक हुन सक्दैन। पहिलो देहधारण पुरुष हुनुहुन्थ्यो, दोस्रो स्त्री हुनुहुन्छ र त्यसैले परमेश्‍वरको देहको स्वरूप मानिसको मनमा पूरा हुन्छ; यसको साथै, दुई देहधारणहरूले पहिले नै परमेश्‍वरको कामलाई देहमा पूरा गरिसक्नुभएको छ। पहिलो पटक, देहधारणको अर्थलाई पूरा गर्नको लागि देहधारी परमेश्‍वरले सामान्य मानवतालाई धारण गर्नुभयो। यस पटक पनि उहाँले सामान्य मानवतालाई धारण गर्नुहुन्छ तर यो देहधारणको अर्थ फरक छ: यो अझै गहिरो छ र उहाँको काम अझै गहन महत्त्वको छ। परमेश्‍वर एक पटक फेरि देह बन्नुको कारण भनेको देहधारणको अर्थलाई पूरा गर्नु हो। जब परमेश्‍वरले उहाँको कामको यो चरणलाई पूर्ण रूपमा पूरा गर्नुभयो, देहधारणको सम्पूर्ण अर्थ अर्थात् देहमा परमेश्‍वरको कार्य पूरा हुनेछ र देहमा गर्नको लागि थप कुनै काम हुनेछैन। भन्नुको अर्थ, अबदेखि उसो आफ्नो काम गर्नको लागि परमेश्‍वर फेरि कहिल्यै देहमा आउनुहुनेछैन। मानवजातिलाई मुक्त गर्न र सिद्ध गर्न मात्रै परमेश्‍वरले देहधारणको काम गर्नुहुन्छ। अर्को शब्दमा भन्दा, कामको खातिरबाहेक, देहमा आउनु परमेश्‍वरको लागि सामान्य होइन। काम गर्नको लागि देहमा आएर, उहाँले शैतानलाई देखाउनुहुन्छ कि, परमेश्‍वर देह हुनुहुन्छ, सामान्य व्यक्ति, साधारण व्यक्ति हुनुहुन्छ—तैपनि उहाँले संसारलाई पराजित गर्न सक्नुहुन्छ, शैतानलाई पराजित गर्न, मानवजातिलाई छुटकारा दिन, र मानवजातिलाई विजय गर्न सक्नुहुन्छ! शैतानको कामको उद्देश्य भनेको मानवजातिलाई भ्रष्ट तुल्याउनु हो, जबकि परमेश्‍वरको कामको उद्देश्य भनेको मानवजातिलाई मुक्ति दिनु हो। शैतानले मानिसलाई अतल कुण्डमा फसाउँछ, जबकि परमेश्‍वरले उसलाई यसबाट मुक्ति दिनुहुन्छ। शैतानले सबै मानिसहरूलाई त्यसको आराधना गर्ने बनाउँछ तर परमेश्‍वरले तिनीहरूलाई उहाँको प्रभुत्वको अधीनमा रहने बनाउनुहुन्छ, किनभने उहाँ सृष्टिका प्रभु हुनुहुन्छ। यी सबै काम परमेश्‍वरका दुई देहधारणहरूद्वारा हासिल गरिन्छ। सारमा, उहाँको देह मानवता र ईश्‍वरीयताको मिलाप हो र यसमा सामान्य मानवता छ। त्यसैले परमेश्‍वरको देहधारी शरीरविना, परमेश्‍वरले मानवजातिलाई मुक्त गर्ने परिणामहरू प्राप्त गर्न सक्नुहुन्नथियो र उहाँको देहको सामान्य मानवताविना, देहमा उहाँले गर्नुहुने कार्यले यी परिणामहरू हासिल गर्न सक्दैन थियो। परमेश्‍वरको देहधारणको सार भनेको उहाँमा सामान्य मानवता हुनैपर्छ भन्‍ने हो; अन्यथा यो हुनु भनेको देहधारी हुने परमेश्‍वरको मूल अभिप्रायको विपरीत हुने थियो।

देहधारणको अर्थ येशूको काममा पूरा भएको थिएन भनेर म किन भन्छु? किनभने मार्ग पूर्ण रूपमा देह बन्नुभएन। येशूले जे गर्नुभयो त्यो देहमा परमेश्‍वरको कामको एउटा भाग मात्रै थियो; उहाँले छुटकाराको काम मात्रै गर्नुभयो, र मानिसलाई पूर्ण रूपमा प्राप्त गर्ने काम गर्नुभएन। यस कारणले गर्दा, परमेश्‍वर आखिरी दिनहरूमा फेरि एक पटक देह बन्नुभएको छ। कामको यो चरण पनि एउटा साधारण देहमा नै गरिन्छ; यो अत्यन्तै सामान्य मानवद्वारा गरिन्छ, जसको मानवता अलिकति पनि पराभौतिक छैन। अर्को शब्दमा भन्नुपर्दा, परमेश्‍वर पूर्ण मानव बन्नुभएको छ; उहाँ परमेश्‍वरको पहिचान भएको व्यक्ति, एक पूर्ण मानव, एक पूर्ण देह हुनुहुन्छ, जो काम गरिरहनुभएको छ। मानव आँखाले बिलकुलै पराभौतिक नरहेको दैहिक शरीर, स्वर्गको भाषा बोल्न सक्ने एक अत्यन्तै साधारण व्यक्ति देख्छ, जसले कुनै चिन्ह देखाउँदैन, कुनै चमत्कार गर्दैन, ठूला सभा भवनहरूमा धर्मको पछाडि रहेको वास्तविक कथाको खुलासा गर्नु त झनै परको कुरा हो। मानिसहरूको नजरमा, दोस्रो देहधारी शरीरको काम पहिलोको भन्दा पूर्ण रूपमा फरक देखिन्छ, र ती दुईमा कुनै समानता छैन जस्तो समेत देखिन्छ—यस पटक पहिलोको कामको जस्तो केही पनि देख्न सकिँदैन। दोस्रो देहधारी शरीरको काम पहिलोको भन्दा फरक भए पनि, त्यसले उहाँहरूको स्रोत एउटै र उही होइन भनी प्रमाणित गर्दैन। उहाँहरूको स्रोत उही हो कि होइन भन्‍ने कुरा देहहरूद्वारा गरिएको कामको प्रकृतिमा निर्भर हुन्छ, उहाँहरूको बाहिरी खोलमा होइन। परमेश्‍वरको कामका तीन वटा चरणको दौरान, उहाँ दुई पटक देहधारण हुनुभएको छ, र दुवै पटक देहधारी परमेश्‍वरको कामले नयाँ युगको औपचारिक सुरुवात गर्छ, नयाँ कामको थालनी गर्छ; देहधारणहरू एक-अर्कालाई परिपूरण गर्छन्। मानव आँखाले दुई वटा देह वास्तवमा एउटै स्रोतबाट आउँछन् भनेर थाहा पाउन असम्भव छ। अवश्य नै, यो मानव आँखा वा मानव दिमागको क्षमताभन्दा बाहिर छ। तर सारमा, उहाँहरू एउटै हुनुहुन्छ, किनभने उहाँहरूको काम एउटै आत्माबाट उत्पन्न हुन्छ। दुई देहधारी देह एउटै स्रोतबाट उत्पन्न हुन्छन् कि हुँदैनन् भन्‍ने कुरा उहाँहरू जन्मनुभएको युग र स्थान, वा त्यस्तै अन्य कारकहरूका आधारमा होइन, उहाँहरूद्वारा व्यक्त गरिएको ईश्‍वरीय कामका आधारमा मूल्याङ्कन गर्न सकिन्छ। दोस्रो देहधारी शरीर येशूले गर्नुभएको कुनै पनि काम गर्नुहुन्न, किनभने परमेश्‍वरको कामले परम्परालाई पालन गर्दैन, बरु हरेक पटक नयाँ मार्ग खोल्छ। दोस्रो देहधारी शरीरले मानिसहरूको मनमा पहिलो देहको छापलाई गहिरो वा सुदृढ बनाउने लक्ष्य राख्नुहुन्न, बरु तिनीहरूको मनमा पहिलो देहको स्वरूपलाई परिपूरण र सुधार गर्ने, परमेश्‍वरबारे मानिसको ज्ञानलाई अझ गहिरो बनाउने, मानिसहरूको हृदयमा रहेका सबै प्रावधानलाई तोड्ने, र तिनीहरूको हृदयमा रहेका ईश्‍वरका त्रुटिपूर्ण र बेतुके स्वरूपहरूलाई मेटाउने लक्ष्य राख्नुहुन्छ। परमेश्‍वर स्वयम्‌को कामको कुनै पनि चरण एक्लैले मानिसलाई उहाँको पूर्ण ज्ञान दिन सक्दैन भनेर भन्न सकिन्छ; प्रत्येकले एउटा भाग मात्रै दिन्छ, सम्पूर्ण ज्ञान दिँदैन। परमेश्‍वरले आफ्नो स्वभाव पूर्ण रूपमा व्यक्त गर्नुभएको भए पनि, मानिसको सीमित बोध सामर्थ्यका कारणले गर्दा, परमेश्‍वरबारे उसको ज्ञान अझै पनि अपूर्ण नै रहन्छ। मानव भाषा प्रयोग गरेर परमेश्‍वरको समग्र स्वभावलाई पूर्ण रूपमा प्रस्ट्याउन असम्भव छ। त्यसोभए, उहाँको कामको एउटै चरणले झनै कति कम परमेश्‍वरलाई पूर्ण रूपमा प्रस्ट्याउन सक्छ होला? उहाँ आफ्नो सामान्य मानवताको आवरणमा रहेर देहमा काम गर्नुहुन्छ, र व्यक्तिले उहाँलाई उहाँको ईश्‍वरत्वका अभिव्यक्तिहरूद्वारा मात्रै चिन्न सक्छ, उहाँको शारीरिक खोलद्वारा सक्दैन। परमेश्‍वर मानिसले उहाँलाई उहाँका विभिन्न कामद्वारा चिन्न सकोस् भनेर देहमा आउनुहुन्छ, र उहाँको कामका कुनै पनि दुई वटा चरण उस्तै हुँदैनन्। यसरी मात्रै मानिसले देहमा हुनुहुने परमेश्‍वरको कामको पूर्ण ज्ञान प्राप्त गर्न र यसलाई निश्चित क्षेत्रमा सीमित नगर्न सक्छ। दुई वटा देहधारी शरीरको काम फरक भए पनि, देहहरूको सार र उहाँहरूको कामको स्रोत उस्ताउस्तै छन्; कुरा यति मात्रै हो कि उहाँहरू कामका दुई वटा फरक चरण गर्नका लागि अस्तित्वमा रहनुहुन्छ, र दुई फरक युगमा उदय हुनुहुन्छ। परमेश्‍वरका देहधारी शरीरहरूका सार र स्रोत कुनै पनि हालतमा एउटै हुन्छन्—यो कसैले पनि नकार्न नसक्ने कुरा हो।


परमेश्‍वरको कार्य र मानिसको अभ्यास

मानिसको बीचमा परमेश्‍वरले गर्ने काम मानिसबाट अलग रहन सक्दैन, किनभने मानिस नै यो कामको लक्ष्य र परमेश्‍वरले बनाउनुभएको एउटै मात्र प्राणी हो, जसले परमेश्‍वरको साक्षी दिन सक्छ। मानिसको जीवन र मानिसका सबै क्रियाकलापहरूलाई परमेश्‍वरबाट अलग गर्न सकिँदैन र यी सबै परमेश्‍वरका हातद्वारा नियन्त्रित छन् र कुनै पनि व्यक्ति परमेश्‍वरबाट स्वतन्त्र रहेर अस्तित्वमा रहन सक्दैन भनेर समेत भन्‍न सकिन्छ। यसलाई कसैले पनि इन्कार गर्न सक्दैन, किनभने यो एउटा तथ्य हो। परमेश्‍वरले गर्नुहुने सबै कुरा मानवजातिको फाइदाको लागि हुन् र यी शैतानका युक्तिहरूका विरुद्ध निर्देशित छन्। मानिसलाई चाहिने सबै कुरा परमेश्‍वरबाट आउँछन् र मानिसको जीवनको स्रोत परमेश्‍वर नै हुनुहुन्छ। तसर्थ, मानिस परमेश्‍वरबाट अलग हुनै सक्दैन। यसको साथै, मानिसबाट अलग हुने परमेश्‍वरको कुनै अभिप्राय कहिल्यै रहेको छैन। परमेश्‍वरले गर्नुहुने काम सारा मानवजातिको खातिर हो र उहाँका विचारहरू सँधै दयालु छन्। त्यसो भए, मानिसको लागि परमेश्‍वरको काम र परमेश्‍वरका विचारहरू (अर्थात् परमेश्‍वरका अभिप्राय) दुवै नै मानिसले जान्‍नुपर्ने “दर्शनहरू” हुन्। त्यस्ता दर्शनहरू परमेश्‍वरको व्यवस्थापन, र मानिसले गर्न नसक्ने काम पनि हुन्। यसबीच, आफ्‍नो कामको अवधिमा परमेश्‍वरले मानिसलाई गर्ने मागहरूलाईमानिसको “अभ्यास” भनिन्छ। दर्शनहरू परमेश्‍वर स्वयमका काम हुन् वा ती मानवजातिप्रतिको उहाँका अभिप्राय वा उहाँको कामका उद्देश्यहरू र महत्त्व हुन्। दर्शनहरूलाई व्यवस्थापनको भाग पनि भन्‍न सकिन्छ, किनभने यो व्यवस्थापन परमेश्‍वरको काम हो र यो मानिसप्रति निर्देशित छ, जसको अर्थ यो, परमेश्‍वरले मानिसको बीचमा गर्नुहुने काम हो भन्‍ने हुन्छ। यो काम त्यो प्रमाण र मार्ग हो जसद्वारा मानिसले परमेश्‍वरलाई चिन्छ र यो, मानिसको लागि सबैभन्दा धेरै महत्त्वको छ। यदि मानिसहरूले परमेश्‍वरको कार्यको ज्ञानमा ध्यान दिनुको सट्टा, परमेश्‍वरमाथिको विश्‍वासका धर्मसिद्धान्तहरू वा सानातिना महत्त्वहीन विवरणहरूमा मात्रै ध्यान दिन्छन् भने, तिनीहरूले परमेश्‍वरलाई चिन्‍नेछैनन् र यसको साथै, तिनीहरू परमेश्‍वरका अभिप्रायअनुरूप हुनेछैनन्। परमेश्‍वरसम्‍बन्धी मानिसको ज्ञानको लागि अत्यन्तै उपयोगी परमेश्‍वरको कामलाई दर्शनहरू भनिन्छ। परमेश्‍वरको काम, परमेश्‍वरका अभिप्राय र परमेश्‍वरको कामका लक्ष्‍यहरू र महत्त्व नै यी दर्शनहरू हुन्; ती सबै मानिसको लागि लाभदायक छन्। अभ्यासले मानिसद्वारा गरिनुपर्ने, परमेश्‍वरलाई पछ्याउने सृष्टि गरिएका प्राणीहरूद्वारा गरिनुपर्ने कुरालाई जनाउँछ र यो मानिसको कर्तव्य पनि हो। मानिसले के गर्नुपर्छ भन्‍ने कुरा मानिसले सुरुदेखि नै बुझेको कुरा होइन तर आफ्‍नो कामको अवधिमा परमेश्‍वरले मानिसलाई दिनुभएका मागहरू नै हुन्। परमेश्‍वरले कार्य गर्ने क्रममा यी मागहरू क्रमिक रूपमा अझै गहन र अझै उच्‍च बन्छन्। उदाहरणको लागि, व्यवस्थाको युगमा मानिसले व्यवस्थालाई पछ्याउनुपर्थ्यो र अनुग्रहको युगमा मानिसले क्रूसलाई बोक्‍नुपर्थ्यो। राज्यको युग फरक छ: मानिसलाई दिइएका मागहरू व्यवस्थाको युग र अनुग्रहको युगको भन्दा उच्‍च छन्। दर्शनहरू जति उच्‍च हुँदै जान्छन्, मानिसलाई दिइएका मागहरू त्यति नै उच्‍च हुँदै जान्छन् र अझै स्पष्ट र अझै व्यावहारिक हुँदै जान्छन्। त्यसरी नै, दर्शनहरू पनि बढ्दो रूपमा व्यावहारिक हुँदै जान्छन्। यी धेरै वास्तविक दर्शनहरू परमेश्‍वरप्रतिको मानिसको समर्पणसँग मात्रै अनुकूल छैनन् तर परमेश्‍वरसम्‍बन्धी उसको ज्ञानसँग अझै अनुकूल छन्।

अघिल्‍ला युगहरूको तुलनामा, राज्यको युगको अवधिमा परमेश्‍वरको काम अझ बढी वास्तविक, मानिसको सार-तत्व र उसका स्वभाव परिवर्तनहरूप्रति अझै बढी निर्देशित र उहाँलाई पछ्याउनेहरू सबैका खातिर परमेश्‍वर स्वयमको साक्षी दिन अझै बढी सक्षम छ। अर्थात, राज्यको युगको अवधिमा उहाँले काम गर्ने क्रममा, परमेश्‍वरले आफैलाई मानिसकहाँ विगतको कुनै पनि समयमा भन्दा बढी प्रकट गर्नुहुन्छ, जसको अर्थ मानिसले जान्‍नुपर्ने दर्शनहरू कुनै पनि अघिल्‍लो युगको भन्दा उच्‍च छन् भन्‍ने हुन्छ। मानिसको बीचमा परमेश्‍वरले गर्नुहुने काम अभूतपूर्व क्षेत्रमा प्रवेश गरेको हुनाले, राज्यको युगको अवधिमा मानिसले जानेका दर्शनहरू सम्पूर्ण व्यवस्थापनको कार्यभरिमा नै सबैभन्दा उच्‍च छन्। परमेश्‍वरको कार्य अभूतपूर्व क्षेत्रमा प्रवेश गरेको छ र त्यसैले मानिसले जान्‍नुपर्ने दर्शनहरू सम्पूर्ण दर्शनहरूमा सबैभन्दा उच्‍च बनेका छन् र यसको परिणामस्वरूप मानिसले गर्ने अभ्यास पनि अघिल्‍लो जुनसुकै युगको भन्दा उच्‍च छ, किनभने मानिसको अभ्यास दर्शनहरूसँगै परिवर्तन हुन्छ र दर्शनहरूको सिद्धता मानिसलाई दिइएका मागहरूको सिद्धताको पनि सङ्केत हो। परमेश्‍वरका सबै व्यवस्थापन रोकिनेबित्तिकै, मानिसको अभ्यास पनि रोकिन्छ र परमेश्‍वरको कामविना, विगत समयका धर्मसिद्धान्तलाई पालन गर्नेबाहेक मानिससँग अरू कुनै विकल्‍प रहनेछैन, अन्यथा फर्कने ठाउँ कहीँ पनि हुनेछैन। नयाँ दर्शनहरूविना, मानिसद्वारा गरिने कुनै नयाँ अभ्यास हुनेछैन; पूर्ण दर्शनहरूविना, मानिसद्वारा गरिने कुनै सिद्ध अभ्यास हुनेछैन; उच्‍च दर्शनहरूविना, मानिसद्वारा गरिने कुनै उच्‍च अभ्यास हुनेछैन। मानिसको अभ्यास परमेश्‍वरका पाइलाहरूसँगै परिवर्तन हुन्छ अनि सोहीअनुरूप, मानिसका ज्ञान र अनुभव पनि परमेश्‍वरको कार्यसँगै परिवर्तन हुन्छन्। मानिस जति सक्षम भए तापनि, ऊ परमेश्‍वरबाट अलग रहन सक्दैन र यदि परमेश्‍वरले एक क्षणको लागि मात्रै भए पनि काम गर्न छोड्नुभयो भने, मानिस उहाँको क्रोधबाट तुरुन्तै मर्नेथियो। घमण्ड गर्नको लागि मानिससँग केही पनि छैन, किनभने मानिसको ज्ञान आज जति नै उच्‍च किन नहोस्, उसका अनुभवहरू जति नै प्रगाढ किन नहोऊन्, ऊ परमेश्‍वरको कामबाट अलग रहन सक्दैन—किनभने मानिसको अभ्यास र परमेश्‍वरमाथिको आफ्‍नो विश्‍वासमा उसले खोज्‍नुपर्ने कुरालाई दर्शनहरूबाट अलग गर्न सकिँदैन। परमेश्‍वरको कार्यको हरेक घटनामा, मानिसले जान्‍नुपर्ने दर्शनहरू छन् र यीनै कुराहरूलाई पछ्याउँदै, मानिसलाई उचित मागहरू दिइन्छ। जगको रूपमा रहेका यी दर्शनहरूविना, मानिस अभ्यास गर्न असक्षम हुने थियो, न त ऊ अटल रूपमा परमेश्‍वरलाई पछ्याउन नै सक्षम हुने थियो। यदि मानिसले परमेश्‍वरलाई चिन्दैन वा परमेश्‍वरका अभिप्राय बुझ्दैन भने, मानिसले गर्ने सबै कुरा व्यर्थ र परमेश्‍वरद्वारा अनुमोदन हुन असक्षम हुन्छ। मानिसका वरदानहरू जति नै प्रशस्त भए पनि, परमेश्‍वरको काम र परमेश्‍वरको अगुवाइबाट ऊ अझै अलग रहन सक्दैन। मानिसका कार्यहरू जति नै असल भए पनि वा मानिसले जति नै कामहरू गरे पनि, तिनले परमेश्‍वरको कार्यलाई अझै प्रतिस्थापन गर्न सक्दैनन्। त्यसैले, कुनै पनि परिस्‍थितिमा मानिसको अभ्यासलाई दर्शनहरूबाट अलग गर्न सकिँदैन। नयाँ दर्शनहरूलाई स्वीकार नगर्नेहरूसँग कुनै नयाँ अभ्यास हुँदैन। तिनीहरूको अभ्यासले सत्यतासँग कुनै सम्‍बन्ध राख्दैन किनभने तिनीहरू धर्मसिद्धान्तअनुसार चल्दछन् र तिनीहरूले मृत व्यवस्थालाई छाड्दैनन्; तिनीहरूमा कुनै नयाँ दर्शनहरू हुँदैन, र यसको परिणामस्वरूप, तिनीहरूले नयाँ युगको कुनै पनि कुरालाई अभ्यास गर्दैनन्। तिनीहरूले दर्शनहरूलाई गुमाएका छन् र यस क्रममा तिनीहरूले पवित्र आत्माको कामलाई पनि गुमाएका छन् र तिनीहरूले सत्यतालाई गुमाएका छन्। सत्यताविहीनहरू मूर्खताका सन्तान हुन्, तिनीहरू शैतानका मूर्तरूप हुन्। कुनै व्यक्ति चाहे जस्तोसुकै प्रकारको व्यक्ति होस्, तिनीहरू परमेश्‍वरको कामका दर्शनहरूविहीन हुन सक्दैनन् र पवित्र आत्‍माको उपस्थितिविहीन हुन सक्दैनन्; कुनै व्यक्तिले दर्शनहरूलाई गुमाउनेबित्तिकै, ऊ पातालमा झरिहाल्छ र अन्धकारको बीचमा जिउँछ। दर्शनहरूविनाका मानिसहरू परमेश्‍वरलाई मूर्खतापूर्ण तरिकाले पछ्याउनेहरू हुन्, तिनीहरू त्यस्ता हुन् जसमा पवित्र आत्‍माको काम हुँदैन र तिनीहरू नरकमा जिइरहेका हुन्छन्। त्यस्ता मानिसहरूले सत्यताको खोजी गर्दैनन्, बरु परमेश्‍वरको नामलाई साइनबोर्ड जस्तै झुण्ड्याउँछन्। पवित्र आत्माको कामलाई नचिन्‍नेहरू, देहधारी परमेश्‍वरलाई नचिन्‍नेहरू, परमेश्‍वरको व्यवस्थापनको सम्पूर्णताका तीन चरणको कार्यलाई नजान्‍नेहरू—तिनीहरूलाई दर्शनहरूबारे थाहा छैन, त्यसैले तिनीहरू सत्यताविहीन छन्। अनि सत्यता नभएकाहरू सबै दुष्ट काम गर्नेहरू होइनन् र? सत्यतालाई अभ्यास गर्न इच्‍छुकहरू, परमेश्‍वरको ज्ञानको खोजी गर्न इच्‍छुकहरू र परमेश्‍वरसँग साँचो रूपमा सहकार्य गर्नेहरू ती मानिसहरू हुन् जसका लागि दर्शनहरूले जगको रूपमा काम गर्छन्। तिनीहरूलाई परमेश्‍वरले स्वीकार गर्नुहुन्छ किनभने तिनीहरूले परमेश्‍वरसँग सहकार्य गर्छन् र मानिसले अभ्यास गर्नुपर्ने सहकार्य यही नै हो।

दर्शनहरूमा अभ्यास गर्नुपर्ने धेरै मार्गहरू समावेश छन्। मानिसले जान्‍नुपर्ने परमेश्‍वरको काम भएजस्तै, मानिसबाट गरिने व्यवहारिक मागहरू पनि दर्शनहरूभित्र समावेश छन्। विगतमा, विभिन्‍न स्थानमा आयोजना गरिने विशेष भेलाहरू वा भव्य भेलाहरूमा, अभ्यासको मार्गको एउटै पक्षबारे मात्रै बोलियो। त्यस्तो अभ्यास अनुग्रहको युगको अवधिमा व्यवहारमा उतार्नुपर्ने अभ्यास थियो र परमेश्‍वरसम्‍बन्धी ज्ञानसँग यसले मुस्किलले सम्‍बन्ध राख्थ्यो, किनभने अनुग्रहको युगको दर्शन येशूको क्रूसीकरणको दर्शन मात्रै थियो र अरू कुनै ठूला दर्शनहरू थिएनन्। क्रूसीकरणद्वारा उहाँले गर्नुभएको मानवजातिको छुटकाराको कामभन्दा बढी कुरा मानिसले जान्‍नुहुँदैन भन्‍ने मानिन्थ्यो र अनुग्रहको युगको अवधिमा, मानिसले जान्‍नुपर्ने अरू कुनै पनि दर्शनहरू थिएनन्। यसरी, मानिससँग परमेश्‍वरसम्‍बन्धी थोरै मात्रै ज्ञान थियो र येशूको प्रेम र करुणासम्‍बन्धी ज्ञानबाहेक, उसले अभ्यास गर्नका लागि थोरै सरल र दयनीय कुराहरू अर्थात् आजका कुराहरूभन्दा निकै टाढाका कुराहरू मात्रै थिए। विगतमा, मानिसको भेलाले जस्तोसुकै आकार लिए पनि, परमेश्‍वरको कामको व्यवहारिक ज्ञानबारे बताउन ऊ असक्षम थियो, मानिस प्रवेश गर्नुपर्ने सबैभन्दा उपयुक्त अभ्यासको मार्ग कुन हो भन्‍ने कुरालाई कसैले स्पष्ट रूपमा बताउन सक्‍नु त परै जाओस्। मानिसले सहनशीलता र धैर्यताको जगमा केही सरल विवरणहरू मात्रै थप्यो; उसको अभ्यासको सारमा कुनै परिवर्तन नै थिएन, किनभने उही युगमा परमेश्‍वरले कुनै पनि नयाँ काम गर्नुभएन र मानिसलाई उहाँले गर्नुभएका मागहरू सहनशीलता र धैर्यता वा क्रूस उठाउने कार्य मात्रै थिए। त्यस्ता अभ्यासहरूबाहेक, येशूको क्रूसीकरणभन्दा अरू कुनै उच्‍च दर्शनहरू थिएनन्। विगतमा, अरू दर्शनहरूबारे कुनै उल्‍लेख गरिएन किनभने परमेश्‍वरले त्यति धेरै काम गर्नुभएन, किनभने उहाँले मानिसलाई सीमित मागहरू मात्रै गर्नुभयो। यसरी, मानिसले जेसुकै गरे तापनि, यी सीमाहरूलाई उल्लङ्घन गर्न ऊ असक्षम थियो, जुन सीमाहरू मानिसले अभ्यास गर्नुपर्ने केही सरल र सतही कुराहरूबाहेक केही पनि थिएनन्। आज म अरू दर्शनहरूबारे बताउँछु किनभने आज धेरै काम गरिएको छ, जुन काम व्यवस्थाको युग र अनुग्रहको युगको भन्दा धेरै गुणा बढी छ। मानिसलाई दिइएका मागहरू पनि विगतका युगहरूका भन्दा कैयौं गुणा बढी छन्। यदि मानिस त्यस किसिमको कार्यलाई बुझ्‍न पूर्ण रूपमा असमर्थ छ भने, यसमा त्यति ठूलो महत्त्व हुँदैन; यदि मानिसले यसको लागि आफ्‍नो सम्पूर्ण जीवनभरिको प्रयासलाई समर्पित गर्दैन भने, त्यस्ता कार्यलाई पूर्णरूपमा बुझ्‍न उसलाई कठिनाइ हुनेछ भन्‍न सकिन्छ। विजयको काममा, अभ्यासको मार्ग बारे मात्रै कुरा गर्नुले मानिसको विजयलाई असम्‍भव तुल्याउनेथियो। मानिसलाई कुनै पनि मागहरू नदिइकन दर्शनहरूबारे मात्रै कुरा गरियो भने, यसले पनि मानिसको विजयलाई असम्‍भव नै तुल्याउनेथियो। यदि अभ्यासको मार्गबाहेक अरू केहीबारे बोलिएन भने, मानिसको मुख्य कमजोरीलाई प्रहार गर्नु वा मानिसका धारणाहरूलाई तोड्नु असम्‍भव हुनेथियो र मानिसलाई पूर्ण रूपले विजय गर्नु पनि असम्‍भव नै हुनेथियो। मानिसको विजयको मुख्य औजार दर्शनहरू नै हुन्, तैपनि यदि दर्शनहरूबाहेक अभ्यासको कुनै मार्ग थिएन भने, मानिसले पछ्याउनको लागि कुनै बाटो हुने थिएन, उसँग प्रवेशका कुनै माध्यमहरू हुनु त परै जाओस्। सुरुदेखि अन्तिमसम्‍मै परमेश्‍वरको कामको सिद्धान्त यही नै रहेको छ: दर्शनहरूमा ती कुरा छन् जसलाई अभ्यास गर्न सकिन्छ र अभ्यासबाहेक थप रूपमा दर्शनहरू पनि छन्। मानिसको जीवन र उसको स्वभाव दुवैमा हुने परिवर्तनहरूको तह दर्शनहरूको परिवर्तनसँग साथ-साथै रहन्छ। यदि मानिस आफ्‍नै प्रयासहरूमा मात्रै भर पर्नुपरेको थियो भने, उसले कुनै पनि ठूलो तहको परिवर्तन हासिल गर्न असम्‍भव हुनेथियो। दर्शनहरूले परमेश्‍वर स्वयमको काम र परमेश्‍वरको व्यवस्थापनबारे बताउँछन्। अभ्यासले मानिसको अभ्यासको मार्ग र मानिसको अस्तित्वको बाटोलाई जनाउँछ; परमेश्‍वरको सबै व्यवस्थापनमा, दर्शनहरू र अभ्यासबीचको सम्‍बन्ध परमेश्‍वर र मानिसबीचको सम्‍बन्ध हो। यदि दर्शनहरूलाई हटाइयो भने, वा यदि अभ्यासबारे कुरा नगरिकन तिनीबारे बताइयो भने, वा यदि दर्शनहरू मात्रै थिए र मानिसका अभ्यासलाई हटाइएको थियो भने, त्यस्ता कुराहरूलाई परमेश्‍वरको व्यवस्थापनको रूपमा लिन सकिँदैन, मानवजातिको लागि परमेश्‍वरको कार्य गरिएको छ भनेर भन्‍न सक्‍ने त परै जाओस्; यसरी, मानिसको कर्तव्यलाई हटाइने मात्रै होइन तर यो परमेश्‍वरको कामको उद्देश्यको पनि इन्कार हुनेथियो। यदि, सुरुदेखि अन्तिमसम्‍मै, परमेश्‍वरको कामको संलग्‍नताविना नै मानिसले अभ्यास मात्रै गर्नु आवश्यक थियो, साथै, मानिसले परमेश्‍वरको कामबारे जान्‍नु आवश्यक थिएन भने, त्यस्तो काम अझै विरलै परमेश्‍वरको व्यवस्थापन भन्‍न सकिन्थ्यो। यदि मानिसले परमेश्‍वरलाई चिनेको थिएन र परमेश्‍वरका अभिप्रायबारे अनजान थियो अनि उसले आफ्‍नो अभ्यासलाई अस्पष्ट र अमूर्त रूपमा अन्धाधुन्ध अघि बढाउँथ्यो भने, ऊ कहिल्यै पनि पूर्ण रूपमा योग्य सृष्टि गरिएको प्राणी बन्‍नेथिएन। त्यसकारण, यी दुवै कुरा अपरिहार्य छन्। यदि परमेश्‍वरको काम मात्रै थियो, भन्‍नुको अर्थ यदि दर्शनहरू मात्रै थिए र मानिसद्वारा कुनै सहकार्य वा अभ्यास गरिएको थिएन भने, त्यस्ता कुराहरूलाई परमेश्‍वरको व्यवस्थापन भन्‍न सकिँदैन। यदि मानिसको अभ्यास र प्रवेश मात्रै थिए भने, मानिस जति उच्‍च मार्गमा प्रवेश गरे तापनि, यो पनि अस्वीकार्य नै हुनेथियो। मानिसको प्रवेश काम र दर्शनहरूसँगै क्रमिक रूपमा परिवर्तन हुनुपर्छ; यो झट्ट परिवर्तन हुन सक्दैन। मानिसको अभ्यासका सिद्धान्तहरू स्वतन्त्र र बन्धनमुक्त छैनन् तर ती निश्‍चित सीमाभित्र तय गरिएका हुन्छन्। त्यस्ता सिद्धान्तहरू कामको दर्शनहरूसँगै परिवर्तन हुन्छन्। त्यसकारण, परमेश्‍वरको व्यवस्थापन आखिरमा परमेश्‍वरको काम र मानिसको अभ्यासमा नै जोडिन्छ।

मानिसको कारणले गर्दा मात्रै व्यवस्थापनको कार्य आयो, जसको अर्थ मानवजातिको अस्तित्वको कारणले मात्रै यो खडा भयो। मानवजाति हुनुभन्दा पहिले वा सुरुमा, जब स्वर्ग र पृथ्वी अनि यावत् थोक सृष्टि गरियो, त्यो बेला कुनै व्यवस्थापन थिएन। यदि, परमेश्‍वरको सारा काममा, मानिसको लागि लाभदायक कुनै अभ्यास थिएन भने, अर्थात् भ्रष्ट मानवजातिलाई परमेश्‍वरले उचित मागहरू नदिनुभएको भए (यदि, परमेश्‍वरले गर्नुभएको काममा, मानिसको अभ्यासको लागि कुनै उपयुक्त मार्ग थिएन भने), यो कार्यलाई परमेश्‍वरको व्यवस्थापन भनेर भन्‍न सकिने थिएन। यदि परमेश्‍वरको कार्यको सम्पूर्णतामा भ्रष्ट मानवजातिलाई तिनीहरूले आफ्‍नो अभ्यासलाई कसरी अघि बढाउनुपर्छ भन्‍ने बारेमा बताउने कार्य मात्रै समावेश थियो भने, र परमेश्‍वरले आफ्‍नो कुनै पनि कार्य-कुशलतालाई अघि नबढाउनुभएको भए, र आफ्‍नो सर्व-शक्ति वा बुद्धिको एउटा भाग पनि प्रदर्शन नगर्नुभएको भए, परमेश्‍वरले मानिसलाई दिनुभएको मागहरू जति उच्‍च भए पनि, मानिसको बीचमा परमेश्‍वर जति लामो समय बस्‍नुभएको भए तापनि, मानिसले परमेश्‍वरको स्वभावको बारेमा केही पनि जान्‍ने थिएन; यदि त्यसो भएको भए, यस प्रकारको कामलाई परमेश्‍वरको व्यवस्थापन भन्‍न अझै अयोग्य हुनेथियो। सरल रूपमा भन्दा, परमेश्‍वरको व्यवस्थापनको काम भनेको परमेश्‍वरले गर्नुभएका, साथै परमेश्‍वरद्वारा प्राप्त गरिएकाहरूले परमेश्‍वरको अगुवाइमा गरेका सबै काम हो। त्यस प्रकारको कामलाई व्यवस्थापनको रूपमा सार-सङ्क्षेप गर्न सकिन्छ। अर्को शब्‍दमा भन्दा, मानिसको बीचमा परमेश्‍वरले गर्नुहुने काम, साथै उहाँलाई पछ्याउनेहरूले उहाँसँग गर्ने सहकार्य सबैलाई समग्रमा व्यवस्थापन भनिन्छ। यहाँ, परमेश्‍वरको कार्यलाई दर्शनहरू भनिएको छ र मानिसको सहकार्यलाई अभ्यास भनिएको छ। परमेश्‍वरको कार्य जति उच्‍च छ (अर्थात् दर्शनहरू जति उच्‍च छन्), परमेश्‍वरको स्वभावलाई मानिसको लागि त्यति नै सरल तुल्याइन्छ, यो मानिसका धारणाहरूसँग त्यति नै अमिल्दो हुन्छ र मानिसको अभ्यास र सहकार्य त्यति नै उच्‍च बन्छ। मानिसलाई दिइएका मापदण्डहरू जति उच्‍च छन्, मानिसका धारणाहरूसँग परमेश्‍वरको कार्य त्यति नै अमिल्दो हुन्छ, जसको परिणामस्वरूप, मानिसका परीक्षाहरू र उसले पूरा गर्नुपर्ने मापदण्डहरू पनि उच्‍च बन्छन्। यो कामको समाप्तिमा, सारा दर्शनहरू पूरा गरिएका हुनेछन् र मानिसले जुन कुरालाई अभ्यास गर्नुपर्ने छ त्यो सिद्धताको शिखरमा पुगेको हुनेछ। यो हरेकलाई यसका प्रकारअनुसार वर्गीकरण गरिने समय पनि हुनेछ, किनभने मानिसले जान्‍नु आवश्यक कुरा मानिसलाई देखाइएको हुनेछ। त्यसकारण, जब दर्शनहरू चरम विन्दुमा पुग्छन्, सोहीअनुरूप काम पनि यसको समाप्तिमा पुग्‍नेछ र मानिसको अभ्यास पनि यसको शीर्ष विन्दुमा पुगेको हुनेछ। मानिसको अभ्यास परमेश्‍वरको काममा आधारित हुन्छ र परमेश्‍वरको व्यवस्थापन मानिसको अभ्यास र सहकार्यमा मात्रै पूर्ण रूपमा व्यक्त हुन्छ। मानिस परमेश्‍वरको कामको प्रदर्शन-नमुना र परमेश्‍वरको सारा व्यवस्थापन कार्यको लक्ष्य, साथै परमेश्‍वरको सम्पूर्ण व्यवस्थापनको परिणाम पनि हो। यदि परमेश्‍वरले मानिसको सहकार्यविना नै काम गर्नुभयो भने, उहाँको सम्पूर्ण कार्यको उत्कृष्टताको रूपमा रहन सक्‍ने केही पनि हुनेथिएन र परमेश्‍वरको व्यवस्थापनको अलिकति पनि महत्त्व हुनेथिएन। परमेश्‍वरको कामको अतिरिक्त, आफ्‍नो कामलाई व्यक्त गर्न र यसको सर्व-शक्ति र बुद्धिलाई प्रमाणित गर्नको लागि परमेश्‍वरले उचित पात्रहरूलाई छनौट गरेर मात्रै, आफ्‍नो व्यवस्थापनको उद्देश्यलाई पूरा गर्न र शैतानलाई पूर्ण रूपमा पराजित गर्न यी सबै कार्यको प्रयोग गर्नुको आफ्‍नो लक्ष्‍यलाई हासिल गर्न सक्‍नुहुन्छ। त्यसकारण, मानिस परमेश्‍वरको व्यवस्थापनको कामको अपरिहार्य भाग हो र परमेश्‍वरको व्यवस्थापनलाई फल फलाउने र यसको अन्तिम लक्ष्‍यलाई हासिल गर्ने बनाउन सक्‍ने मानिस मात्रै हो; मानिसबाहेक, अरू कुनै पनि प्राणीले त्यस किसिमको भूमिकालाई निर्वाह गर्न सक्दैन। यदि मानिस परमेश्‍वरको व्यवस्थापन कार्यको साँचो उत्कृष्टता हुनु छ भने, भ्रष्ट मानवजातिको विद्रोहीपनलाई पूर्ण रूपमा हटाइनुपर्छ। यसको लागि के आवश्यक पर्छ भने, मानिसलाई फरक-फरक समयको लागि उपयुक्त अभ्यास दिइनुपर्छ र परमेश्‍वरले मानिसको बीचमा त्यसैअनुरूपको कार्य गर्नुपर्छ। यसरी मात्रै आखिरमा मानिसहरूको त्यो समूहलाई प्राप्त गरिनेछ जो परमेश्‍वरको व्यवस्थापन कार्यको उत्कृष्टता हुन्। परमेश्‍वरको कार्यद्वारा मात्रै मानिसको बीचमा परमेश्‍वरले गर्नुभएको कार्यले परमेश्‍वरको गवाही दिन सक्दैन; त्यस्तो गवाही हासिल गर्न उहाँको कामको निम्ति उपयुक्त जीवित मानवजातिको आवश्यकता पर्छ। परमेश्‍वरले सुरुमा यी मानिसहरूमा काम गर्नुहुन्छ, त्यसपछि त्यसद्वारा उहाँको कामलाई व्यक्त गरिनेछ र यसरी उहाँको त्यस्तो गवाहीलाई सृष्टि गरिएका प्राणीहरूमाझ वहन गरिनेछ र यसमा परमेश्‍वरले आफ्‍नो कामको लक्ष्‍यलाई हासिल गर्नुभएको हुनेछ। शैतानलाई हराउनको लागि परमेश्‍वरले एकलै काम गर्नुहुन्‍न किनभने उहाँले सारा सृष्टि गरिएका प्राणीहरूमाझ आफ्‍नो गवाही आफै दिन सक्‍नुहुन्‍न। यदि उहाँले त्यसो गर्नुभयो भने, मानिसलाई पूर्ण रूपमा विश्‍वस्त तुल्याउनु असम्‍भव हुनेथियो, त्यसकारण त्यसलाई जित्‍नका लागि परमेश्‍वरले मानिसमा काम गर्नैपर्छ, त्यसपछि मात्रै उहाँले सारा सृष्टि गरिएका प्राणीहरूमाझ आफ्‍नो गवाही प्राप्त गर्न सक्‍नुहुनेछ। यदि मानिसको सहकार्यविना परमेश्‍वरले मात्रै काम गर्नुभयो भने, वा यदि मानिसले सहकार्य गर्नु आवश्यक थिएन भने, मानिसले परमेश्‍वरको स्वभावलाई कहिल्यै पनि जान्‍न सक्‍नेथिएन र ऊ परमेश्‍वरका अभिप्रायबारे सदासर्वदा नै अनभिज्ञ हुनेथियो; त्यसपछि परमेश्‍वरको कामलाई परमेश्‍वरको व्यवस्थापनको काम भनेर भन्‍न सकिने थिएन। यदि परमेश्‍वरको कामलाई नबुझीकन मानिसले आफै प्रयास गरेको र खोजी गरेको र कठिन परिश्रम गरेको भए, मानिसले मजाक गरिरहेको हुनेथियो। पवित्र आत्माको कार्यविना, मानिसले गर्ने कुरा शैतानकै हुन्छ, त्यो विद्रोही र दुष्कर्म हुन्छ; भ्रष्ट मानिसले गर्ने सबै कुरामा शैतानलाई प्रकट गरिन्छ र परमेश्‍वरको अनुरूप केही पनि हुँदैन र मानिसले गर्ने सबै कुरा शैतानको प्रकटीकरण नै हुन्छ। बोलिएका सबै कुरामा दर्शनहरू र अभ्यासबाट कुनै पनि कुरा अलग छैनन्। दर्शनहरूका जगमा मानिसले अभ्यास र समर्पणको मार्ग भेट्टाउँछ, ताकि उसले आफ्‍ना धारणाहरूलाई पन्छ्याएर विगतमा उसँग नभएका कुराहरूलाई प्राप्त गर्न सकोस्। मानिसले उहाँसँग सहकार्य गरोस्, उहाँका मागहरूमा मानिस पूर्ण रूपमा समर्पित होस् भनेर परमेश्‍वरले माग गर्नुहुन्छ र मानिसले परमेश्‍वर स्वयमले गर्नुभएको कामलाई हेर्न, परमेश्‍वरको सर्वशक्तिमान्‌ शक्तिलाई अनुभव गर्न र परमेश्‍वरको स्वभावलाई जान्‍नको लागि अनुरोध गर्छ। सारांशमा, यी परमेश्‍वरका व्यवस्थापन हुन्। मानिससँगको परमेश्‍वरको मिलाप नै व्यवस्थापन हो र यो सबैभन्दा ठूलो व्यवस्थापन हो।

दर्शनहरूसँग सम्बन्धित कुराले मुख्य रूपमा परमेश्‍वर स्वयम्‌को कामलाई जनाउँछ, र अभ्याससँग सम्बन्धित कुरा मानिसद्वारा गरिनुपर्छ र परमेश्‍वरसँग यसको कुनै सम्बन्ध हुँदैन। परमेश्‍वरको काम परमेश्‍वर स्वयम्‌द्वारा पूरा गरिन्छ, र मानिसको अभ्यास मानिस स्वयम्‌द्वारा सम्पन्न गरिन्छ। परमेश्‍वर स्वयम्‌द्वारा गरिनुपर्ने कुरा मानिसद्वारा गरिनुपर्दैन, र मानिसद्वारा अभ्यास गरिनुपर्ने कुरा परमेश्‍वरसँग असम्बन्धित हुन्छ। परमेश्‍वरको काम उहाँको आफ्नै सेवकाइ हो र मानिससँग यसको कुनै सम्बन्ध हुँदैन। यो काम मानिसद्वारा गरिनुपर्दैन, र यसबाहेक, मानिस परमेश्‍वरद्वारा गरिनुपर्ने काम गर्न असक्षम हुन्छ। मानिसले अभ्यास गर्नुपर्ने कुरा मानिसद्वारा नै सम्पन्न गरिनुपर्छ, चाहे त्यो उसको जीवनको बलिदान नै किन नहोस्, वा आफ्नो गवाहीमा दृढ रहनका लागि उसलाई शैतानको हातमा सुम्पिने कुरा नै किन नहोस्—यो सबै मानिसद्वारा नै सम्पन्न गरिनुपर्छ। परमेश्‍वरले गर्नुपर्ने सबै काम उहाँ स्वयम्‌ले पूरा गर्नुहुन्छ, र मानिसले गर्नुपर्ने कुरा मानिसलाई देखाइन्छ, र बाँकी काम गर्न मानिसका लागि छोडिन्छ। परमेश्‍वर अतिरिक्त काम गर्नुहुन्न; उहाँ आफ्नो सेवकाइभित्रको काम मात्रै गर्नुहुन्छ, मानिसलाई मार्ग मात्रै देखाउनुहुन्छ, मार्ग खोल्ने काम मात्रै गर्नुहुन्छ, र मार्ग तयार पार्ने काम गर्नुहुन्न। यो कुरा सबैले बुझ्नुपर्छ। सत्यतालाई व्यवहारमा लागु गर्नु भनेको परमेश्‍वरका वचनहरूलाई व्यवहारमा लागु गर्नु हो, र यो सबै मानिसको कर्तव्य हो, यो मानिसद्वारा गरिनुपर्ने कुरा हो, र परमेश्‍वरसँग यसको कुनै सरोकार हुँदैन। यदि मानिस परमेश्‍वरले पनि मानिसले जस्तै सत्यतामा कष्ट भोग्नुपर्छ र शोधन सहनुपर्छ भनी माग गर्छ भने, मानिस विद्रोही भइरहेको हुन्छ। परमेश्‍वरको काम भनेको उहाँको सेवकाइ निर्वाह गर्नु हो, र मानिसको कर्तव्य भनेको कुनै प्रतिरोधविना परमेश्‍वरको सबै मार्गदर्शनको अधीनमा रहनु हो। परमेश्‍वरले जुन तरिकाले काम गर्नुभए पनि वा उहाँ जुन तरिकाले जिउनुभए पनि, मानिसले जे हासिल गर्नुपर्छ त्यो पूरा गर्नु उसको दायित्व हो। परमेश्‍वर स्वयम्‌ले मात्रै मानिसबाट मागहरू गर्न सक्नुहुन्छ, भन्नुको मतलब, परमेश्‍वर स्वयम् मात्रै मानिसबाट मागहरू गर्न योग्य हुनुहुन्छ। मानिससँग पूर्ण रूपमा अधीनमा रहने र अभ्यास गर्नेबाहेक कुनै विकल्प हुनु हुँदैन र उसले अरू केही गर्नु हुँदैन; मानिसमा हुनुपर्ने समझ यही हो। परमेश्‍वर स्वयम्‌द्वारा गरिनुपर्ने काम पूरा भएपछि, मानिसले यसलाई चरणबद्ध रूपमा अनुभव गर्न आवश्यक हुन्छ। यदि, अन्त्यमा, परमेश्‍वरको सबै व्यवस्थापन पूरा गरिएपछि पनि, मानिसले अझै पनि परमेश्‍वरद्वारा माग गरिएको कुरा गरेको छैन भने, मानिसलाई दण्ड दिइनुपर्छ। यदि मानिसले परमेश्‍वरका मागहरू पूरा गर्दैन भने, यो मानिसको विद्रोहीपन हो; यसको अर्थ परमेश्‍वरले आफ्नो काम राम्रोसँग पूरा गर्नुभएको छैन भन्‍ने होइन। परमेश्‍वरका वचनहरूलाई व्यवहारमा लागु गर्न नसक्नेहरू, परमेश्‍वरका मागहरू पूरा गर्न नसक्नेहरू, र आफ्नो अर्पण दिन र आफ्नो कर्तव्य पूरा गर्न नसक्नेहरू सबै दण्डित हुनेछन्। आज, तिमीहरूले पूरा गर्नुपर्ने भनेको थप मागहरू नभई मानिसको कर्तव्य, र सबै मानिसले गर्नुपर्ने कार्य हो। यदि तिमीहरू आफ्‍नो कर्तव्य निर्वाह गर्न वा त्यो राम्ररी निर्वाह गर्न समेत असक्षम छौ भने, के तिमीहरू आफैमाथि समस्या निम्त्याइरहेका छैनौ र? के तिमीहरूले मृत्युलाई बोलाइरहेका छैनौ र? तिमीहरू कसरी अझै पनि भविष्य र प्रत्याशाहरू पाउने अपेक्षा गर्न सक्छौ? परमेश्‍वरको काम मानवजातिका खातिर गरिन्छ र मानिसको सहकार्य परमेश्‍वरको व्यवस्थापनका खातिर दिइन्छ। परमेश्‍वरले आफूले गर्नुपर्ने सबै कुरा गरिसक्‍नुभएपछि, मानिसले तनमन लगाएर आफ्‍नो अभ्यास गर्न र परमेश्‍वरसँग सहकार्य गर्न आवश्यक छ। परमेश्‍वरको काममा, मानिसले सक्दो गर्नुपर्छ, बफादारी देखाउनुपर्छ र विभिन्‍न धारणामा लिप्त हुनु वा निष्क्रिय बसेर मृत्यु पर्खिनुहुँदैन। परमेश्‍वर मानिसका लागि आफैलाई बलि चढाउन सक्‍नुहुन्छ भने, मानिस चाहिँ किन परमेश्‍वरलाई बफादारी देखाउन सक्दैन? मानिसप्रति परमेश्‍वर एउटै हृदय र मन लगाउनुहुन्छ भने, मानिस चाहिँ किन अलिकति सहकार्य गर्न सक्दैन? परमेश्‍वरले मानवजातिका लागि काम गर्नुहुन्छ भने, मानिस चाहिँ किन परमेश्‍वरको व्यवस्थापनका खातिर आफ्‍ना केही कर्तव्य निर्वाह गर्न सक्दैन? परमेश्‍वरको काम यहाँसम्‍म आइसकेको छ, तैपनि तिमीहरू हेर्छौ तर कदम चाल्दैनौ, तिमीहरू सुन्छौ तर हलचल गर्दैनौ। के यस्ता मानिसहरू अनन्त विनाशका पात्रहरू होइनन् र? परमेश्‍वरले आफ्‍नो सबै कुरा मानवजातिलाई अर्पित गरिसक्‍नुभएको छ, तर आज मानिस किन गम्भीरतापूर्वक केही कर्तव्य निर्वाह गर्न असमर्थ छ? परमेश्‍वरका लागि, उहाँको कार्य नै उहाँको पहिलो प्राथमिकता हो र उहाँको व्यवस्थापनको काम नै सबैभन्दा महत्त्वपूर्ण कुरा हो। मानिसका लागि, परमेश्‍वरका वचनहरू अभ्यास गर्नु र परमेश्‍वरका मागहरू पूरा गर्नु नै उसको पहिलो प्राथमिकता हो। तिमीहरू सबैले यो कुरा बुझ्‍नुपर्छ। तिमीहरूलाई बोलिएका वचनहरू तिमीहरूको मूल-तत्त्वभित्रै पुगेका छन्, र परमेश्‍वरको काम अभूतपूर्व क्षेत्रमा प्रवेश गरेको छ। धेरै मानिस अझै पनि यो मार्ग सत्य हो कि झूटो हो भनेर बुझ्दैनन्; तिनीहरू अझै पनि पर्खिरहेका र हेरिरहेका छन्, र आफ्नो कर्तव्य निर्वाह गरिरहेका छैनन्। बरु, तिनीहरू परमेश्‍वरको हरेक वचन र कार्यको जाँच गर्छन्, तिनीहरू उहाँ के खानुहुन्छ र के लगाउनुहुन्छ भन्‍ने कुरामा ध्यान केन्द्रित गर्छन्, र तिनीहरूका धारणाहरू झन्-झन् गम्भीर बन्दै जान्छन्। के त्यस्ता मानिसहरू व्यर्थमा बखेडा झिकिरहेका छैनन् र? त्यस्ता मानिसहरू कसरी परमेश्‍वरलाई खोज्ने मानिस हुन सक्छन्? अनि तिनीहरू कसरी परमेश्‍वरको अधीनमा रहने अभिप्राय भएका मानिस हुन सक्छन्? तिनीहरू आफ्नो अर्पण र कर्तव्यलाई ध्यानमा राख्दैनन्, बरु परमेश्‍वर कहाँ हुनुहुन्छ भन्‍ने कुरामा ध्यान केन्द्रित गर्छन्। तिनीहरू साँच्चै तिरस्कारयोग्य छन्! यदि मानिसले आफूले बुझ्नुपर्ने सबै कुरा बुझेको छ, र आफूले व्यवहारमा लागु गर्नुपर्ने सबै कुरालाई व्यवहारमा लागु गरेको छ भने, परमेश्‍वरले अवश्यै मानिसलाई आफ्ना आशिष्‌हरू प्रदान गर्नुहुनेछ, किनभने उहाँले मानिसबाट जे माग गर्नुहुन्छ त्यो मानिसको कर्तव्य हो, र त्यो मानिसद्वारा गरिनुपर्ने कुरा हो। यदि मानिस आफूले बुझ्नुपर्ने कुरा बोध गर्न असक्षम छ र आफूले व्यवहारमा लागु गर्नुपर्ने कुरालाई व्यवहारमा लागु गर्न असक्षम छ भने, मानिस दण्डित हुनेछ। परमेश्‍वरसँग सहकार्य नगर्नेहरू परमेश्‍वरसँग शत्रुतामा हुन्छन्, नयाँ काम स्वीकार नगर्नेहरूले स्पष्ट रूपमा त्यसको विरोधमा केही नगरे पनि, त्यस्ता मानिसहरू त्यसप्रति विरोधी मनोवृत्ति पाल्छन्। परमेश्‍वरद्वारा माग गरिएको सत्यतालाई व्यवहारमा लागु नगर्नेहरू सबैले पवित्र आत्माको कामबारे विशेष “चासो” राख्ने भए पनि त्यस्ता मानिसहरू जानाजानी परमेश्‍वरका वचनहरूको विरोध गर्ने र तीप्रति विद्रोही रहेका मानिस हुन्। जुन मानिसहरू आज्ञाकारी छैनन् वा अधीनमा रहँदैनन् तिनीहरू विद्रोही हुन्, र तिनीहरू परमेश्‍वरको विरोधमा हुन्छन्। आफ्नो कर्तव्य निर्वाह नगर्ने मानिसहरू ती हुन् जो परमेश्‍वरसँग सहकार्य गर्दैनन्, र परमेश्‍वरसँग सहकार्य नगर्ने मानिसहरू ती हुन् जो पवित्र आत्माको कामलाई स्वीकार गर्दैनन्।

जब परमेश्‍वरको काम एउटा निश्‍चित बिन्दुमा पुग्छ, र उहाँको व्यवस्थापन एउटा निश्‍चित बिन्दुमा पुग्छ, तब उहाँका अभिप्रायहरूअनुरूप हुनेहरू सबै उहाँका मागहरू पूरा गर्न सक्षम हुन्छन्। परमेश्‍वर आफ्नै मानकहरूअनुसार र मानिसले हासिल गर्न गर्न सक्ने कुराअनुसार मानिसबाट मागहरू गर्नुहुन्छ। उहाँको व्यवस्थापनबारे कुरा गर्नुपर्दा, उहाँ मानिसलाई मार्ग पनि औँल्याइदिनुहुन्छ र मानिसलाई अस्तित्वको मार्ग प्रदान गर्नुहुन्छ। परमेश्‍वरको व्यवस्थापन र मानिसको अभ्यास दुवै एउटै चरणका काम हुन् र सँगसँगै गरिन्छन्। परमेश्‍वरको व्यवस्थापनको कुरा मानिसको स्वभावमा हुने परिवर्तनहरूसँग सम्बन्धित हुन्छ, र मानिसद्वारा गरिनुपर्ने कुरा र मानिसको स्वभावमा हुने परिवर्तनहरूको कुरा परमेश्‍वरको कामसँग सम्बन्धित हुन्छ; यी दुईलाई कुनै पनि समयमा अलग गर्न सकिँदैन। मानिसको अभ्यास चरणबद्ध रूपमा परिवर्तन भइरहेको हुन्छ। किनभने मानिसप्रति परमेश्‍वरका मागहरू पनि परिवर्तन भइरहेका हुन्छन्, र किनभने परमेश्‍वरको काम सधैँ परिवर्तन भइरहेको र अघि बढिरहेको हुन्छ। यदि मानिसको अभ्यास प्रावधानहरूमा फसेर रहन्छ भने, यसले ऊ परमेश्‍वरको काम र मार्गदर्शनबाट वञ्चित छ भन्‍ने प्रमाणित गर्छ; यदि मानिसको अभ्यास कहिल्यै परिवर्तन हुँदैन वा अझ गहिराइमा पुग्दैन भने, यसले मानिसको अभ्यास मानिसको इच्छाअनुसार गरिन्छ, र यो गैर-सत्यताको अभ्यास हो भन्‍ने प्रमाणित गर्छ; यदि हिँड्नका लागि मानिससँग कुनै मार्ग छैन भने, ऊ शैतानको हातमा परिसकेको छ, र शैतानद्वारा नियन्त्रित छ, यसको मतलब ऊ दुष्ट आत्माहरूद्वारा नियन्त्रित छ। यदि मानिसको अभ्यास अझ गहिराइमा पुगेन भने, परमेश्‍वरको कामको विकास हुनेछैन, र यदि परमेश्‍वरको काममा कुनै परिवर्तन भएन भने, मानिसको प्रवेश रोकिनेछ; यो अपरिहार्य छ। परमेश्‍वरको सम्पूर्ण कामभरि, यदि मानिसले सधैँ यहोवाको व्यवस्थालाई पालन गर्ने हो भने, परमेश्‍वरको काम अघि बढ्न सक्नेथिएन, सम्पूर्ण युगलाई अन्त्य गर्न त झनै सम्भव हुनेथिएन। यदि मानिसले सधैँ क्रूसलाई समाइरहने अनि धैर्य र दीनताको अभ्यास गरिरहने हो भने, परमेश्‍वरको काम निरन्तर अघि बढ्न असम्भव हुनेथियो। छ हजार वर्षे व्यवस्थापनलाई व्यवस्था मात्रै पालन गर्ने, वा क्रूसलाई मात्रै समाइरहने अनि धैर्य र दीनताको अभ्यास गर्ने मानिसहरूमाझ अन्त्य गर्न सकिँदैन। त्यसको सट्टामा, परमेश्‍वरको व्यवस्थापनको सम्पूर्ण काम आखिरी दिनहरूका ती मानिसहरूमाझ सम्पन्न गरिनेछ, जो परमेश्‍वरलाई चिन्छन्, जो शैतानको पन्जाबाट निकालिएका छन्, र जसले आफूलाई शैतानको प्रभावबाट पूर्ण रूपमा मुक्त गरेका छन्। परमेश्‍वरको कामको अपरिहार्य दिशा यही हो। धार्मिक मण्डलीहरूमा हुनेहरूको अभ्यास पुरानो भइसकेको छ भनेर किन भनिन्छ? किनभने तिनीहरूले व्यवहारमा लागु गर्ने कुरा आजको कामबाट पूर्ण रूपमा अलग छ। अनुग्रहको युगमा, तिनीहरूले व्यवहारमा लागु गर्ने कुरा सही हुन्थ्यो, तर युग बित्दै जाँदा र परमेश्‍वरको काम परिवर्तन हुँदै जाँदा, तिनीहरूको अभ्यास बिस्तारै पुरानो भएको छ। यसलाई नयाँ काम र नयाँ ज्योतिद्वारा पछाडि छोडिएको छ। यसको मूल जगका आधारमा, पवित्र आत्माको काम अझ केही कदम गहिराइमा पुगेको छ। तैपनि ती मानिसहरू अझै परमेश्‍वरको कामको मूल चरणमै अड्किएर बसेका छन्, र अझै पनि पुराना अभ्यासहरू र पुरानो ज्योतिमै टाँसिइरहन्छन्। परमेश्‍वरको काम तीन वा पाँच वर्षमा धेरै परिवर्तन हुन सक्छ भने, के २,००० वर्षको अवधिमा अझ ठूला परिवर्तनहरू आउँदैनन् र? यदि मानिससँग कुनै नयाँ ज्योति वा अभ्यास छैन भने, यसको अर्थ उसले पवित्र आत्माको कामसँग तालमेल राखेको छैन, र यो मानिसको असफलता हो। विगतमा जसले पवित्र आत्माको काम प्राप्त गरे तिनीहरू आज पनि पुराना अभ्यासहरू पालन गरिरहेका छन् भन्दैमा परमेश्‍वरको नयाँ कामको अस्तित्वलाई नकार्न मिल्दैन। पवित्र आत्माको काम सधैँ अगाडि बढिरहेको हुन्छ, र जो पवित्र आत्माको प्रवाहमा छन् तिनीहरू पनि सबै जना चरणबद्ध रूपमा गहिराइमा पुग्दै र परिवर्तन हुँदै जानुपर्छ। तिनीहरू एउटा पनि चरणमा रोकिनु हुँदैन। जसले पवित्र आत्माको काम चिनेका छैनन् तिनीहरू मात्रै उहाँको मूल काममा रोकिनेछन्, र पवित्र आत्माको नयाँ कामलाई स्वीकार गर्नेछैनन्। जो विद्रोही छन् तिनीहरू मात्रै पवित्र आत्माको काम प्राप्त गर्न असक्षम हुनेछन्। यदि मानिसको अभ्यासले पवित्र आत्माको नयाँ कामसँग तालमेल राख्दैन भने, मानिसको अभ्यास पक्कै पनि वर्तमान कामबाट छुट्टिएको हुन्छ र पक्कै पनि वर्तमान कामसँग बाझिएको हुन्छ। यस्ता पुराना भइसकेका मानिसहरू परमेश्‍वरको इच्छा पूरा गर्न पूर्ण रूपमा असक्षम हुन्छन्, तिनीहरू अन्ततः परमेश्‍वरको गवाहीमा दृढ रहने मानिस त झनै बन्न सक्दैनन्। यसबाहेक, सम्पूर्ण व्यवस्थापनको कामलाई यस्ता मानिसहरूको समूहमा टुङ्ग्याउन सकिँदैन। जसले एक समय यहोवाको व्यवस्थालाई पालन गरे, र जसले एक समय क्रूसका लागि कष्ट भोगे यदि तिनीहरूले आखिरी दिनहरूको कामको चरणलाई स्वीकार गर्न सकेनन् भने, तिनीहरूले गरेका सबै कुरा व्यर्थ र बेकार हुनेछन्। पवित्र आत्माको कामको सबैभन्दा स्पष्ट प्रकटीकरण भनेको विगतमा टाँसिइरहनुमा होइन, वर्तमानलाई अँगाल्नुमा हुन्छ। जसले आजको कामसँग तालमेल राखेका छैनन्, र जो आजको अभ्यासबाट अलग्गिएका छन् तिनीहरू ती हुन् जो पवित्र आत्माको कामको विरोध गर्छन् र त्यसलाई स्वीकार गर्दैनन्। त्यस्ता मानिसहरू परमेश्‍वरको वर्तमान कामको विरोध गर्छन्। तिनीहरूले विगतको ज्योतिलाई समाइरहने भए पनि, तिनीहरू पवित्र आत्माको कामलाई चिन्दैनन् भन्‍ने कुरालाई नकार्न सकिँदैन। मानिसको अभ्यासमा हुने परिवर्तनहरू, विगत र आजको अभ्यासबीचका भिन्नताहरू, अघिल्लो युगमा कसरी अभ्यास गरिन्थ्यो, र आज यो कसरी गरिन्छ भन्‍ने बारेमा किन यति धेरै कुरा गरिएको छ? मानिसको अभ्यासमा भएका यस्ता विभाजनहरूका बारेमा सधैँ कुरा गरिन्छ किनभने पवित्र आत्माको काम निरन्तर अगाडि बढिरहेको हुन्छ, र त्यसैले मानिसको अभ्यास पनि निरन्तर परिवर्तन हुन आवश्यक छ। यदि मानिस एउटै चरणमा अड्किएर रहन्छ भने, यसले ऊ परमेश्‍वरको नयाँ काम र नयाँ ज्योतिसँग तालमेल राख्न असक्षम छ भन्‍ने प्रमाणित गर्छ; यसले परमेश्‍वरको व्यवस्थापनको योजना परिवर्तन भएको छैन भन्‍ने प्रमाणित गर्दैन। पवित्र आत्माको प्रवाहबाहिर हुनेहरू सधैँ आफूलाई सही ठान्छन्, तर वास्तवमा, तिनीहरूमाथि परमेश्‍वरको काम धेरै अघि नै रोकिसकेको छ, र तिनीहरू पूर्ण रूपमा पवित्र आत्माको कामबाट वञ्चित छन्। परमेश्‍वरको काम धेरै अघि नै मानिसहरूको अर्को समूहमा सारियो, र उहाँ आफ्नो नयाँ काम यी मानिसहरूमा पूरा गर्ने अभिप्राय राख्नुहुन्छ। धर्ममा हुनेहरू परमेश्‍वरको नयाँ काम स्वीकार गर्न असक्षम हुने हुनाले, र विगतको पुरानो काममा मात्रै टाँसिइरहने हुनाले, परमेश्‍वरले यी मानिसहरूलाई त्याग्नुभएको छ, र उहाँ आफ्नो नयाँ काम स्वीकार गर्ने मानिसहरूमा यो नयाँ काम गर्नुहुन्छ। यिनीहरू त्यस्ता मानिस हुन् जो उहाँको नयाँ कामसँग सहकार्य गर्छन्, र यसरी मात्रै उहाँको व्यवस्थापन सम्पन्न हुन सक्छ। परमेश्‍वरको व्यवस्थापन सधैँ अगाडि बढिरहेको हुन्छ, र मानिसको अभ्यास सधैँ माथि उक्लिरहेको हुन्छ। परमेश्‍वर सधैँ काम गरिरहनुभएको हुन्छ, र मानिस सधैँ खाँचोमा हुन्छ, जसले गर्दा दुवै आफ्नो उत्कर्षमा पुग्छन् र परमेश्‍वर र मानिसको पूर्ण मिलन हुन्छ। यो परमेश्‍वरको महान् काम सम्पन्न हुनुको अभिव्यक्ति हो, र यो परमेश्‍वरको सम्पूर्ण व्यवस्थापनको अन्तिम परिणाम हो।

परमेश्‍वरको कामको हरेक चरणमा मानिसप्रति सोहीअनुरूपका मागहरू पनि हुन्छन्। जो पवित्र आत्माको प्रवाहभित्र छन् तिनीहरू सबैसँग पवित्र आत्माको उपस्थिति र अनुशासन हुन्छ, र जो पवित्र आत्माको प्रवाहभित्र छैनन् तिनीहरू शैतानको शासनअन्तर्गत हुन्छन्, र तिनीहरूमा पवित्र आत्माको कुनै पनि काम हुँदैन। पवित्र आत्माको प्रवाहमा हुने मानिसहरू ती हुन् जो परमेश्‍वरको नयाँ कामलाई स्वीकार गर्छन्, र तिनीहरू ती हुन् जो परमेश्‍वरको नयाँ कामसँग सहकार्य गर्छन्। यदि यही प्रवाहभित्र हुनेहरू सहकार्य गर्न असक्षम छन्, र यस समयमा परमेश्‍वरद्वारा माग गरिएको सत्यतालाई व्यवहारमा लागु गर्न असमर्थ छन् भने, तिनीहरूलाई ताडना दिइनेछ, र सबैभन्दा खराब अवस्थामा पवित्र आत्माद्वारा त्यागिनेछ। तिनीहरूले पवित्र आत्माको नयाँ काम स्वीकार गरेका हुनाले, तिनीहरू पवित्र आत्माको हेरचाह र सुरक्षा प्राप्त गर्दै पवित्र आत्माको प्रवाहभित्रै जिउँछन्। जो सत्यतालाई व्यवहारमा लागु गर्न इच्छुक छन् तिनीहरूलाई पवित्र आत्माद्वारा प्रबोधित गरिन्छ, र जो सत्यतालाई व्यवहारमा लागु गर्न अनिच्छुक छन् तिनीहरूलाई पवित्र आत्माद्वारा ताडना दिइन्छ, र दण्ड समेत दिन सकिन्छ। तिनीहरू जस्तोसुकै प्रकारका व्यक्ति भए पनि, तिनीहरू पवित्र आत्माको प्रवाहभित्र भएको खण्डमा, परमेश्‍वरले उहाँको नामका खातिर उहाँको नयाँ काम स्वीकार गर्नेहरू सबैको जिम्मेवारी लिनुहुनेछ। जो उहाँको नामलाई महिमित पार्छन् र उहाँका वचनहरूलाई व्यवहारमा लागु गर्न इच्छुक छन् तिनीहरूले उहाँका आशिष्‌हरू प्राप्त गर्नेछन्; जो उहाँका विरुद्धमा विद्रोह गर्छन् र उहाँका वचनहरूलाई व्यवहारमा लागु गर्दैनन् तिनीहरूले उहाँको दण्ड प्राप्त गर्नेछन्। पवित्र आत्माको प्रवाहमा हुने मानिसहरू ती हुन् जो नयाँ कामलाई स्वीकार गर्छन्, र तिनीहरूले नयाँ काम स्वीकार गरेका हुनाले, तिनीहरूले सोहीअनुसार परमेश्‍वरसँग सहकार्य गर्नुपर्छ, र आफ्नो कर्तव्य निर्वाह नगर्ने विद्रोहीहरूका रूपमा काम गर्नु हुँदैन। मानिसप्रति परमेश्‍वरको एउटै मात्र माग यही हो। नयाँ कामलाई स्वीकार नगर्ने मानिसहरूका हकमा यस्तो हुँदैन: तिनीहरू पवित्र आत्माको प्रवाहबाहिर हुन्छन्, र पवित्र आत्माको ताडना र हप्की तिनीहरूलाई पटक्कै लागु हुँदैन। दिनभरि, यी मानिसहरू देहभित्र जिउँछन्, तिनीहरू आफ्नै दिमागभित्र जिउँछन्। तिनीहरूले गर्ने सबै कुरा तिनीहरूको आफ्नै मानसिक विश्लेषण र अनुसन्धानद्वारा सिर्जित धर्मसिद्धान्तहरूअनुसार हुन्छ; यो पवित्र आत्माको नयाँ कामद्वारा माग गरिएको कुरा होइन, परमेश्‍वरसँगको सहकार्य त झनै होइन। जो परमेश्‍वरको नयाँ कामलाई स्वीकार गर्दैनन् तिनीहरू परमेश्‍वरको उपस्थितिबाट वञ्चित हुन्छन्, र अझ बढी परमेश्‍वरका आशिष्‌हरू र सुरक्षाविहीन हुन्छन्। तिनीहरूका अधिकांश बोलीवचन र कार्यहरूले पवित्र आत्माको विगतको कामका मागहरू पालन गर्छन्; ती त धर्मसिद्धान्त हुन्, सत्यता होइनन्। त्यस्ता धर्मसिद्धान्त र प्रावधानहरू यी मानिसहरू सँगै भेला हुनु भनेको धर्मबाहेक अरू केही होइन भनी प्रमाणित गर्न पर्याप्त छन्; तिनीहरू चुनिएका मानिस, वा परमेश्‍वरको कामका लक्षित पात्र होइनन्। तिनीहरू सँगै भेला हुनुलाई केवल धार्मिक खिचडी भन्न मिल्छ; यसलाई मण्डली भन्न मिल्दैन। यो परिवर्तन गर्न नसकिने तथ्य हो। तिनीहरूसँग पवित्र आत्माको नयाँ काम हुँदैन; तिनीहरूले गर्ने काम धर्मले दुर्घन्धित हुन्छ, तिनीहरूले जिउने कुरा धर्मले भरिभराउ हुन्छ; तिनीहरूसँग पवित्र आत्माको उपस्थिति र काम हुँदैन, तिनीहरू पवित्र आत्माको ताडना वा प्रबोधन प्राप्त गर्न योग्य हुनु त झनै परको कुरा हो। यी मानिसहरू सबै निर्जीव लास हुन्, र आध्यात्मिकताविहीन औँसा हुन्। तिनीहरूलाई मानिसको विद्रोहीपन र विरोधको कुनै ज्ञान हुँदैन, मानिसका सबै दुष्कर्मको कुनै ज्ञान हुँदैन, तिनीहरूलाई परमेश्‍वरका सबै काम र परमेश्‍वरका वर्तमान अभिप्रायहरू त झनै थाहा हुँदैन। तिनीहरू सबै अज्ञानी, नीच मानिस हुन्, र तिनीहरू विश्‍वासी कहलिन अयोग्य घटिया मानिस हुन्! तिनीहरूले गर्ने कुनै पनि कुरा परमेश्‍वरको व्यवस्थापनसँग सान्दर्भिक हुँदैन, त्यसले परमेश्‍वरका योजनाहरूलाई हानि पुर्‍याउन सक्नु त झनै परको कुरा हो। तिनीहरूका बोलीवचन र कार्यहरू अत्यन्तै घिनलाग्दा साथै दयनीय हुन्छन्, र उल्लेख गर्न पटक्कै योग्य हुँदैनन्। जो पवित्र आत्माको प्रवाहभित्र छैनन् तिनीहरूद्वारा गरिने कुनै पनि कुराको पवित्र आत्माको नयाँ कामसँग कुनै सरोकार हुँदैन। यसकारण, चाहे तिनीहरूले जेसुकै गरून्, तिनीहरूमा पवित्र आत्माको ताडना हुँदैन—प्रबोधन त झनै हुँदैन। किनभने तिनीहरू सबै सत्यतालाई प्रेम नगर्ने, र पवित्र आत्माद्वारा तिरस्कार गरिएका मानिस हुन्। तिनीहरूलाई दुष्कर्मी भनिन्छ किनभने तिनीहरू आफूलाई जे मन लाग्यो त्यही गर्छन्, आफ्नो देहअनुसार काम गर्छन् र त्यसो गर्दा परमेश्‍वरको झण्डा फहराउँछन्, र किनभने तिनीहरू जानाजानी परमेश्‍वरप्रति शत्रुवत् हुन्छन् र उहाँले आफ्नो काम गर्दा उहाँको उल्टो काम गर्छन्। मानिस परमेश्‍वरसँग सहकार्य गर्न असफल हुनु आफैमा अत्यन्तै विद्रोही कुरा हो, त्यसोभए के जानाजानी परमेश्‍वरको उल्टो हिँड्ने ती मानिसहरूले विशेष गरी आफ्नो उचित कर्मफल प्राप्त गर्नेछैनन् र? यी मानिसहरूको दुष्कर्मको कुरा उठ्नेबित्तिकै, कतिपय मानिस तिनीहरूलाई सराप्न उत्सुक हुन्छन्, तर परमेश्‍वर तिनीहरूलाई बेवास्ता गर्नुहुन्छ। मानिसको नजरमा तिनीहरूका कार्यहरू परमेश्‍वरको नामसँग सम्बन्धित भएजस्ता देखिन्छन्, तर वास्तवमा, परमेश्‍वरको नजरमा, उहाँको नाम वा उहाँको गवाहीसँग तिनको कुनै सम्बन्ध हुँदैन। यी मानिसहरूले चाहे जेसुकै गरून्, त्यो परमेश्‍वरसँग असम्बन्धित हुन्छ: त्यो उहाँको नाम र उहाँको वर्तमान काम दुवैसँग असम्बन्धित हुन्छ। यी मानिसहरू आफैलाई अपमानित गर्छन्, र शैतानलाई प्रकट गर्छन्; तिनीहरू त्यस्ता व्यक्ति हुन् जो क्रोधको दिनका लागि दुष्ट कार्यहरू थुपारिरहेका छन्। आज, तिनीहरूले जेजस्ता कार्यहरू गरे पनि, तिनीहरूले परमेश्‍वरको व्यवस्थापनमा बाधा नपुर्‍याएसम्म र परमेश्‍वरको नयाँ कामसँग कुनै सरोकार नराखेसम्म, त्यस्ता मानिसहरूलाई सोहीअनुरूपको कर्मफल दिइनेछैन, किनभने क्रोधको दिन आउन अझै बाँकी छ। त्यस्ता कुराहरू धेरै छन् जुन मानिसहरूलाई लाग्छ कि परमेश्‍वरले पहिले नै निराकरण गरिसक्नुपर्ने थियो, र तिनीहरू ती दुष्कर्मीहरूले जतिसक्दो चाँडो कर्मफल भोग्नुपर्छ भन्ने सोच्छन्। तर परमेश्‍वरको व्यवस्थापनको काम अझै समाप्त नभएको, र क्रोधको दिन आउन अझै बाँकी रहेको हुनाले, अधर्मीहरू अझै पनि आफ्ना अधर्मी कार्यहरू गरिरहन्छन्। कतिपयले भन्छन्, “धर्ममा हुनेहरू पवित्र आत्माको उपस्थिति वा कामविहीन छन्, र तिनीहरू परमेश्‍वरको नामलाई लज्जित पार्छन्; त्यसोभए परमेश्‍वर तिनीहरूको बेलगाम व्यवहारलाई अझै सहनुको सट्टा तिनीहरूलाई किन नष्ट गर्नुहुन्न?” शैतानलाई प्रकट गर्ने र देहलाई व्यक्त गर्ने यी मानिसहरू—तिनीहरू अज्ञानी, नीच मानिस हुन्; तिनीहरू असङ्गत मानिस हुन्। परमेश्‍वर कसरी मानिसमाझ आफ्नो काम गर्नुहुन्छ भन्ने कुरा नबुझेसम्म तिनीहरूले परमेश्‍वरको क्रोधको उदय देख्नेछैनन्, र एकपटक तिनीहरू पूर्ण रूपमा विजय गरिएपछि, ती दुष्कर्मीहरू सबैले आफ्नो कर्मफल प्राप्त गर्नेछन्, र तिनीहरूमध्ये कोही पनि क्रोधको दिनबाट उम्कन सक्नेछैन। अहिले मानिसलाई दण्ड दिने समय होइन, बरु विजयको काम गर्ने समय हो, तर यदि परमेश्‍वरको व्यवस्थापनलाई हानि पुर्‍याउनेहरू छन् भने, त्यस्तो अवस्थामा तिनीहरूलाई तिनीहरूका कार्यहरूको गाम्भीर्यका आधारमा दण्ड दिइनेछ। परमेश्‍वरले मानवजातिको व्यवस्थापन गर्ने दौरान, जो पवित्र आत्माको प्रवाहभित्र छन् तिनीहरू सबैको परमेश्‍वरसँग एउटा सम्बन्ध हुन्छ। पवित्र आत्माद्वारा तिरस्कार गरिएकाहरू शैतानको प्रभावअन्तर्गत जिउँछन्, र तिनीहरूले व्यवहारमा लागु गर्ने कुराको परमेश्‍वरसँग कुनै सम्बन्ध हुँदैन। परमेश्‍वरको नयाँ काम स्वीकार गर्ने र परमेश्‍वरसँग सहकार्य गर्नेहरूको मात्रै परमेश्‍वरसँग सम्बन्ध हुन्छ, किनभने परमेश्‍वरको काम यसलाई स्वीकार गर्नेहरूप्रति मात्रै लक्षित हुन्छ, र यो सबै मानिसप्रति लक्षित हुँदैन, चाहे तिनीहरूले यसलाई स्वीकार गरून् वा नगरून्। परमेश्‍वरद्वारा गरिने कामको सधैँ एउटा उद्देश्य हुन्छ र यो लहडमा गरिँदैन। जो शैतानसँग सम्बन्धित छन् तिनीहरू परमेश्‍वरको गवाही दिन योग्य हुँदैनन्, तिनीहरू परमेश्‍वरसँग सहकार्य गर्न योग्य हुनु त झनै परको कुरा हो।

पवित्र आत्माको कामको हरेक चरणमा मानिसको गवाही पनि आवश्यक हुन्छ। कामको हरेक चरण परमेश्‍वर र शैतानबीचको एउटा लडाइँ हो, र लडाइँको निसाना शैतान हो, जबकि यस कामद्वारा सिद्ध पारिने भनेको मानिस हो। परमेश्‍वरको कामले प्रतिफल दिन सक्छ कि सक्दैन भन्‍ने कुरा मानिसले दिने परमेश्‍वरको गवाही कस्तो छ भन्‍ने कुरामा निर्भर हुन्छ। यो गवाही परमेश्‍वरलाई पछ्याउनेहरूसँग उहाँको एक मात्र माग हो; यो शैतानको अगाडि दिइने गवाही हो, र उहाँको कामका प्रभावहरूको प्रमाण पनि हो। परमेश्‍वरको सम्पूर्ण व्यवस्थापनलाई तीन चरणमा विभाजन गरिएको छ, र हरेक चरणमा, मानिससँग सुहाउँदा मागहरू गरिन्छन्। यसबाहेक, युगहरू बित्दै र अघि बढ्दै जाँदा, सारा मानवजातिप्रति परमेश्‍वरका मागहरू अझ उच्च हुँदै जान्छन्। यसरी, चरणबद्ध रूपमा, परमेश्‍वरको व्यवस्थापनको यो काम उत्कर्षमा पुग्छ, जसले गर्दा मानिसले “देहमा वचनको देखापराइ” को तथ्यलाई देख्छ, र यसरी मानिसप्रतिका मागहरू अझ उच्च हुँदै जान्छन्, र मानिसले दिनुपर्ने गवाही पनि अझ उच्च हुँदै जान्छ। मानिस परमेश्‍वरसँग साँच्चै सहकार्य गर्न जति बढी सक्षम हुन्छ, परमेश्‍वरले त्यति नै बढी महिमा प्राप्त गर्न सक्नुहुन्छ। मानिसको सहकार्य नै उसले दिनुपर्ने गवाही हो, र उसले दिने गवाही नै मानिसको अभ्यास हो। त्यसकारण, परमेश्‍वरको कामले अपेक्षित प्रभाव पार्न सक्छ कि सक्दैन, र साँचो गवाही हुन सक्छ कि सक्दैन भन्‍ने कुरा मानिसको सहकार्य र गवाहीसँग अटुट रूपमा जोडिएको हुन्छ। जब काम समाप्त हुन्छ, अर्थात्, जब परमेश्‍वरको सबै व्यवस्थापन अन्त्यमा पुग्छ, तब मानिसले अझ उच्च गवाही दिन आवश्यक हुनेछ, र जब परमेश्‍वरको काम अन्त्यमा पुग्छ, तब मानिसका अभ्यास र प्रवेश उत्कर्षमा पुग्नेछन्। विगतमा, मानिसले व्यवस्था र आज्ञाहरू पालन गर्नुपर्थ्यो, साथै ऊ धैर्यवान् र दीन हुनुपर्थ्यो। आज, मानिस परमेश्‍वरका सबै प्रबन्धको अधीनमा रहनुपर्ने र उसमा परमेश्‍वरप्रति सर्वोच्च प्रेम हुनुपर्ने हुन्छ, र अन्ततः उसले सङ्कष्टका बीचमा पनि परमेश्‍वरलाई प्रेम गर्नुपर्ने हुन्छ। यी तीन वटा चरण परमेश्‍वरले आफ्नो सम्पूर्ण व्यवस्थापनभरि चरणबद्ध रूपमा मानिससँग गर्नुहुने मागहरू हुन्। परमेश्‍वरको कामको हरेक चरण अघिल्लोभन्दा गहिराइमा पुग्छ, र हरेक चरणमा मानिसप्रतिका मागहरू अघिल्लो चरणकाभन्दा उच्च हुन्छन्, अनि यसरी नै परमेश्‍वरको सम्पूर्ण व्यवस्थापनले बिस्तारै आकार लिन्छ। मानिसप्रतिका मागहरू झन्-झन् उच्च हुँदै जाने हुनाले नै मानिसको स्वभाव परमेश्‍वरद्वारा माग गरिने मानकहरूको झन्-झन् नजिक आउँछ, र त्यसपछि मात्रै सम्पूर्ण मानवजाति शैतानको प्रभावबाट बिस्तारै टाढा जान्छ, र अन्ततः परमेश्‍वरको काम पूर्ण रूपमा अन्त्य भएपछि सम्पूर्ण मानवजातिलाई शैतानको प्रभावबाट मुक्ति दिइएको हुनेछ। जब त्यो समय आउँछ, तब परमेश्‍वरको काम अन्त्यमा पुगेको हुनेछ, र आफ्नो स्वभावमा परिवर्तनहरू हासिल गर्नका निम्ति मानिसले परमेश्‍वरसँग गर्ने सहकार्य अब बाँकी हुनेछैन, समस्त मानवजाति परमेश्‍वरको ज्योतिमा जिउनेछन्, र त्यसपछि, परमेश्‍वरका विरुद्धमा कुनै विद्रोहीपन वा विरोध हुनेछैन। परमेश्‍वरले पनि मानिससँग कुनै माग गर्नुहुनेछैन, साथै मानिस र परमेश्‍वरबीच अझ सामञ्जस्यपूर्ण सहकार्य हुनेछ, जुन मानिस र परमेश्‍वरको सँगैको जीवन हुनेछ, त्यस्तो जीवन जुन परमेश्‍वरको व्यवस्थापन पूर्ण रूपमा टुङ्गिएपछि र मानिसलाई परमेश्‍वरद्वारा शैतानको पञ्जाबाट पूर्ण रूपमा मुक्ति दिइएपछि आउँछ। जो परमेश्‍वरका पदचापहरूलाई नजिकबाट पछ्याउन सक्दैनन् तिनीहरू त्यस्तो जीवन प्राप्त गर्न असक्षम हुन्छन्। तिनीहरू अन्धकारमा डुबेका हुनेछन्, जहाँ तिनीहरू रुनेछन् र दाह्रा किट्नेछन्; तिनीहरू त्यस्ता मानिस हुन् जो परमेश्‍वरमा विश्‍वास गर्छन् तर उहाँलाई पछ्याउँदैनन्, जो परमेश्‍वरमा विश्‍वास गर्छन् तर उहाँको सबै कामप्रति आफूलाई समर्पित गर्दैनन्। मानिस परमेश्‍वरमा विश्‍वास गर्ने हुनाले, उसले परमेश्‍वरका हरेक पदचापलाई नजिकबाट पछ्याउनैपर्छ; उसले “थुमालाई उहाँ जता जानुहुन्छ त्यतै पछ्याउनुपर्छ।” यस्तो गर्नेहरू मात्रै साँचो मार्गको साँच्चै खोजी गर्नेहरू हुन्, जो पवित्र आत्माको काम चिन्दछन्। शब्द र धर्मसिद्धान्तहरूलाई जिद्दीपूर्वक पालन गर्ने मानिसहरू पवित्र आत्‍माको कामद्वारा हटाइएकाहरू हुन्। हरेक समयावधिमा, परमेश्‍वरले नयाँ काम सुरु गर्नुहुनेछ र हरेक अवधिमा, मानिसमाझ नयाँ सुरुवात हुनेछ। यदि मानिस एउटा युगमा मात्रै लागू हुने “यहोवा नै परमेश्‍वर हुनुहुन्छ” र “येशू नै ख्रीष्‍ट हुनुहुन्छ” भन्‍ने सत्यताहरूलाई मात्रै पालन गर्छ भने, मानिस पवित्र आत्‍माको कामसँग कहिल्यै तालमेल राख्न सक्दैन, र ऊ पवित्र आत्‍माको काम प्राप्त गर्न सधैँका लागि असमर्थ हुनेछ। परमेश्‍वरले जसरी काम गर्नुभए तापनि, यदि मानिस अलिकति पनि शङ्का नगरी पछ्याउँछ र नजिकबाट पछ्याउँछ भने, मानिस कसरी पवित्र आत्‍माद्वारा हटाइन सक्‍छ? परमेश्‍वरले जे गर्नुभए तापनि, जबसम्‍म मानिस यो पवित्र आत्माको काम हो भन्‍ने कुरामा निश्‍चित हुन्छ, र आशङ्का नगरी पवित्र आत्‍माको कामसँग सहकार्य गर्छ, र परमेश्‍वरका मागहरू पूरा गर्ने प्रयास गर्छ भने, ऊ कसरी दण्डित हुन सक्छ? परमेश्‍वरको काम कहिल्यै रोकिएको छैन, उहाँका पदचापहरू कहिल्यै अडिएका छैनन्, र उहाँको व्यवस्थापनको कार्य पूरा हुनुभन्दा पहिले, उहाँ जहिल्यै व्यस्त रहनुभएको छ र उहाँ कहिल्यै रोकिनुहुन्‍न। तर मानिस फरक छ: पवित्र आत्माको काम थोरै मात्र प्राप्त गरेपछि, ऊ यो कहिल्यै परिवर्तन नहुने झैँ गरी यसलाई व्यवहार गर्छ; थोरै ज्ञान प्राप्त गरिसकेपछि, ऊ अघि बढेर परमेश्‍वरको अझ नयाँ कामलाई “पछ्याउँदैन”; परमेश्‍वरको थोरै काम मात्र देखेपछि, ऊ तुरुन्तै परमेश्‍वरलाई काठको विशेष आकृति हुनुमा सीमित गर्छ, र आफूले देख्ने स्वरूपलाई परमेश्‍वर सदा कायम राख्नुहुनेछ, विगतमा यो यस्तै थियो र भविष्यमा पनि यस्तै नै रहनेछ भन्‍ने विश्‍वास गर्छ; अलिकति सतही ज्ञान मात्र प्राप्त गरेपछि, मानिस यति घमण्‍डी हुन्छ कि ऊ आफैलाई बिर्सन्छ र अस्तित्वमा नै नभएको परमेश्‍वरको स्वभाव र अस्तित्व जथाभावी घोषणा गर्न थाल्छ; अनि पवित्र आत्माको कामको एउटा चरणबारे निश्‍चित भएपछि, परमेश्‍वरको नयाँ काम घोषणा गर्ने व्यक्ति जस्तोसुकै प्रकारको भए तापनि, मानिस यो कुरा स्वीकार गर्दैन। यस्ता मानिसहरू पवित्र आत्माको नयाँ काम स्वीकार गर्न सक्दैनन्; यिनीहरू अत्यन्तै रूढिवादी हुन्छन्, र नयाँ कुराहरू स्वीकार गर्न असमर्थ छन्। त्यस्ता मानिसहरू परमेश्‍वरमा विश्‍वास गर्ने तर उहाँलाई इन्कार पनि गर्नेहरू हुन्। मानिस इस्राएलीहरूले “यहोवामा मात्रै विश्‍वास गरेर येशूमा विश्‍वास नगर्नु” गलत थियो भन्‍ने विश्‍वास गर्छ, तैपनि अधिकांश मानिस “यहोवामा मात्रै विश्‍वास गर्ने र येशूलाई इन्कार गर्ने” साथै “मसीहको आगमनको लागि तिर्सना गर्ने तर येशू भनिने मसीहको विरोध गर्ने” भूमिका खेल्छन्। त्यसैले, पवित्र आत्माको कामको एउटा चरण स्वीकार गरिसकेपछि पनि मानिसहरू अझै शैतानको सत्ताअन्तर्गत जिउँछन्, र अझै परमेश्‍वरका आशिष्‌हरू प्राप्त गर्दैनन् भन्‍ने कुरामा कुनै आश्‍चर्य मान्‍नुपर्दैन। के यो मानिसको विद्रोहीपनको नतिजा होइन र? संसारभरि इसाई धर्ममा हुने मानिसहरू जसले आजको नयाँ कामसँग तालमेल राखेका छैनन्, तिनीहरू सबै परमेश्‍वरले तिनीहरूका आ-आफ्ना इच्छाहरू पूरा गर्नुहुनेछ भन्ने ठानेर आफू भाग्यशाली हुने आशामा टाँसिइरहन्छन्। तैपनि परमेश्‍वरले तिनीहरूलाई किन तेस्रो स्वर्गमा लैजानुहुनेछ, वा येशू कसरी सेतो बादलमा सवार भएर तिनीहरूलाई लिन आउनुहुनेछ भनी तिनीहरू पूर्ण निश्‍चितताका साथ भन्न सक्दैनन्, येशू साँच्चै नै तिनीहरूले कल्पना गरेको दिनमा सेतो बादलमा सवार भएर आइपुग्नुहुनेछ कि आइपुग्नुहुनेछैन भन्‍ने कुरामा तिनीहरू पूर्ण रूपमा निश्‍चित हुनु त झनै परको कुरा हो। तिनीहरू सबै व्याकुल हुन्छन्, र केही पनि सोच्न सकिरहेका हुँदैनन्; परमेश्‍वरले हरेक सम्प्रदायबाट आएका स-साना समूहका यी विभिन्न मानिसमध्ये प्रत्येलाई माथि लानुहुनेछ कि लानुहुनेछैन भन्‍ने कुरा तिनीहरू आफैलाई थाहा छैन। अहिले परमेश्‍वरले गर्ने काम, वर्तमान युग, परमेश्‍वरका अभिप्रायहरू—तिनीहरूलाई यी कुनै पनि कुराको बोध छैन, र तिनीहरू औँलामा दिन गन्‍ने बाहेक केही पनि गर्दैनन्। जो थुमाका पदचापहरूलाई अन्त्यसम्म पछ्याउँछन् तिनीनेहरूले मात्रै अन्तिम आशिष्‌ प्राप्त गर्न सक्छन्, जबकि ती “चलाख मानिसहरू,” जो अन्त्यसम्म पछ्याउन असमर्थ छन् तैपनि आफूले सबै कुरा प्राप्त गरेको भन्ने विश्‍वास गर्छन्, तिनीहरू परमेश्‍वरको देखापराइ देख्न असक्षम हुन्छन्। तिनीहरू प्रत्येकले आफूलाई पृथ्वीको सबैभन्दा चलाख व्यक्ति भन्ठान्छन्, र तिनीहरू विनाकारण परमेश्‍वरको कामको निरन्तर विकासलाई रोक्छन्, र परमेश्‍वरले तिनीहरूलाई स्वर्गमा लैजानुहुनेछ भनेर तिनीहरूले पूर्ण निश्‍चितताका साथ विश्‍वास गरेको जस्तो देखिन्छ, तिनीहरू जो “परमेश्‍वरप्रति अविभाजित रूपमा बफादार छन्, परमेश्‍वरलाई पछ्याउँछन्, र परमेश्‍वरका वचनहरू पालन गर्छन्।” तिनीहरूमा परमेश्‍वरद्वारा बोलिएका वचनहरूप्रति “अविभाजित बफादारी” भए पनि, तिनीहरूका बोलीवचन र कार्यहरू अझै पनि अत्यन्तै घिनलाग्दा हुन्छन् किनभने तिनीहरू पवित्र आत्माको कामको विरोध गर्छन्, अनि छल र दुष्टता गर्छन्। जो अन्त्यसम्म पछ्याउन सक्दैनन्, र पवित्र आत्माको कामसँग तालमेल राख्न सक्दैनन् र पुरानो काममा मात्रै टाँसिइरहन्छन् तिनीहरू परमेश्‍वरप्रति बफादारी हासिल गर्न असफल मात्रै भएका छैनन्, यसको विपरीत, तिनीहरू परमेश्‍वरको विरोध गर्ने, नयाँ युगद्वारा अस्वीकार गरिएका, र दण्डित हुने मानिस बनेका छन्। के तिनीहरूभन्दा दयनीय अरू कोही छ र? धेरैले त पुरानो व्यवस्थालाई अस्वीकार गर्ने र नयाँ कामलाई स्वीकार गर्नेहरू सबै विवेकविहीन रहेको भनेर समेत विश्‍वास गर्छन्। “विवेक” मा मात्रै ध्यान केन्द्रित गर्ने तैपनि पवित्र आत्माको कामलाई नचिन्ने यी मानिसहरूका सम्भावनाहरू अन्ततः तिनीहरूको आफ्नै विवेकद्वारा रोकिनेछन्। परमेश्‍वर समेत आफ्नो काममा प्रावधानहरू पालन गर्नुहुन्न, र यो परमेश्‍वरको आफ्नै काम भए पनि, उहाँ अझै पनि यसमा टाँसिइरहनुहुन्न। नकारिनुपर्ने कुरालाई नकारिन्छ, हटाइनुपर्ने कुरालाई हटाइन्छ। तैपनि मानिस परमेश्‍वरको व्यवस्थापनको कामको एउटा सानो पाटोलाई मात्रै समातेर उहाँको विरोध गर्छ। के यो मानिसको असङ्गति होइन र? के यो मानिसको अज्ञानता होइन र? मानिसहरू आशिष्‌हरू प्राप्त नगर्ने डरले जति धेरै कायर र अति सतर्क हुन्छन्, तिनीहरू आशिष्‌हरू प्राप्त गर्न र अन्तिम आशिष्‌ प्राप्त गर्न त्यति नै असक्षम हुन्छन्। जिद्दीपूर्वक व्यवस्थालाई पालन गर्ने ती मानिसहरू सबैले व्यवस्थाप्रति अविभाजित बफादारी देखाउँछन्, र तिनीहरूले व्यवस्थाप्रति जति बढी यस्तो बफादारी देखाउँछन्, त्यति नै बढी तिनीहरू परमेश्‍वरको विरोध गर्ने विद्रोही हुन्। किनभने अहिले राज्यको युग हो र व्यवस्थाको युग होइन, साथै आजको काम र विगतको कामलाई एकै पटक उल्लेख गर्न सकिँदैन, न त विगतको कामलाई आजको कामसँग तुलना गर्न नै सकिन्छ। परमेश्‍वरको काम परिवर्तन भएको छ, र मानिसको अभ्यास पनि परिवर्तन भएको छ; यो व्यवस्थामा टाँसिइरहनु वा क्रूस बोक्नु होइन। त्यसकारण, व्यवस्था र क्रूसप्रतिको मानिसको बफादारीले परमेश्‍वरको अनुमोदन प्राप्त गर्नेछैन।

मानिसलाई राज्यको युगमा पूर्ण रूपमा पूर्ण पारिनेछ। विजयको कामपछि, मानिसलाई शोधन र सङ्कष्ट भोग्न लगाइनेछ। यस सङ्कष्टको दौरान विजयी हुन र आफ्नो गवाहीमा दृढ रहन सक्नेहरूलाई नै अन्ततः पूर्ण पारिनेछ; तिनीहरू नै विजेता हुन्। यस सङ्कष्टको दौरान, मानिसले यो शोधनलाई स्वीकार गर्न आवश्यक हुन्छ, र यो शोधन नै अन्तिम पटक गरिने परमेश्‍वरको काम हो। परमेश्‍वरको व्यवस्थापनको सबै काम सम्पन्न हुनुअघि मानिसलाई शोधन गरिने यो अन्तिम पटक हो, र जो परमेश्‍वरलाई पछ्याउँछन् तिनीहरू सबैले यो अन्तिम परीक्षालाई स्वीकार गर्नैपर्छ, र तिनीहरूले यो अन्तिम शोधनलाई स्वीकार गर्नैपर्छ। सङ्कष्टहरूको माझमा हुनेहरू पवित्र आत्माको कामविहीन र परमेश्‍वरको मार्गदर्शनविहीन हुन्छन्, तर साँच्चै विजय गरिएकाहरू र परमेश्‍वरलाई साँच्चै पछ्याउनेहरू अन्ततः दृढ रहनेछन्; तिनीहरू मानवता भएकाहरू, र परमेश्‍वरलाई निष्कपट रूपमा प्रेम गर्नेहरू हुन्। परमेश्‍वरले चाहे जे गर्नुभए पनि, यी विजेताहरूले दर्शनहरू गुमाउनेछैनन् र आफ्‍नो गवाही नगुमाई अझै सत्यता अभ्यास गर्नेछन्। आखिरमा महा-सङ्कष्टबाट उठी आउनेहरू यिनीहरू नै हुन्। लाभका लागि केवल अल्याङटल्याङ गर्नेहरूले आज सित्तैमा खान पाए पनि, कोही पनि अन्तिम सङ्कष्टबाट उम्कन सक्दैन, र कोही पनि अन्तिम परीक्षाबाट उम्कन सक्दैन। जित्नेहरूका लागि, यस्तो सङ्कष्ट एक ठूलो शोधन हो; तर लाभका लागि केवल अल्याङटल्याङ गर्नेहरूका लागि, यो पूर्ण रूपमा हटाइने काम हो। हृदयमा परमेश्‍वर हुनेहरूलाई जस्तोसुकै जाँच गरिए पनि, तिनीहरूको निष्ठा अपरिवर्तित रहन्छ; तर हृदयमा परमेश्‍वर नहुनेहरूका लागि, परमेश्‍वरको काम तिनीहरूको देहका लागि लाभदायक नहुनेबित्तिकै, तिनीहरूले परमेश्‍वरप्रतिको आफ्नो दृष्टिकोण परिवर्तन गर्छन्, र परमेश्‍वरबाट टाढा समेत जान्छन्। यिनीहरू नै अन्तमा दृढतापूर्वक खडा नहुनेहरू हुन्, जो केवल परमेश्‍वरका आशिष्‌हरू खोज्छन् र परमेश्‍वरका लागि आफूलाई समर्पित गर्ने र उहाँप्रति आफूलाई अर्पित गर्ने कुनै चाहना राख्दैनन्। यस्ता नीच मानिसहरू सबैलाई परमेश्‍वरको कामको अन्त्य भएपछि “खेदिनेछ,” र तिनीहरूलाई अलिकति पनि कृपा देखाइनेछैन। मानवता नभएकाहरूमा परमेश्‍वरप्रति साँचो प्रेम पटक्कै हुँदैन। जब वातावरण सहज हुन्छ, वा तिनीहरूले केही पाउन सक्छन्, तब तिनीहरू परमेश्‍वरप्रति पूर्ण रूपमा आज्ञाकारी हुन्छन्, तर जब तिनीहरूका चाहनाहरूमाथि खतरा उत्पन्न हुन्छ वा ती अन्ततः चकनाचुर हुन्छन्, तब तिनीहरू तुरुन्तै विद्रोहमा उत्रन्छन्। केवल एक रातको अन्तरालमा समेत, तिनीहरू मुस्कुराउने, “दयालु” व्यक्तिबाट जङ्गली देखिने जल्लादमा परिणत हुन्छन्, र कुनै तुक वा कारणविना, अप्रत्याशित रूपमा हिजोको आफ्नो हितकारीलाई आफ्नो घोर शत्रुका रूपमा व्यवहार गर्छन्। यदि आँखा झिमिक्क नगरी मार्ने यी दुष्ट पिशाचहरूलाई फालिएन भने, के तिनीहरू गम्भीर अन्तर्निहित खतरा बन्नेछैनन् र? विजयको काम समाप्त भएपछि, मानिसलाई मुक्ति दिने काम पूर्ण रूपमा सम्पन्न हुन्छ भन्‍ने होइन। विजयको काम अन्त्य भएको भए तापनि, मानिसलाई शुद्ध गर्ने काम अन्त्य भएको छैन; जब मानिसलाई पूर्ण रूपमा शुद्ध गरिन्छ, जब सच्चा रूपमा परमेश्‍वरको अधीनमा रहनेहरूलाई पूर्ण पारिन्छ, र जब आफ्नो हृदयमा परमेश्‍वर नभएका छद्मभेषीहरूलाई निकालिन्छ, तब मात्रै काम समाप्त हुनेछ। जो परमेश्‍वरको कामको अन्तिम चरणमा उहाँलाई सन्तुष्ट पार्न असक्षम छन् तिनीहरूलाई पूर्ण रूपमा हटाइनेछ, र हटाइएकाहरू दियाबलसको प्रजातिमा पर्छन्। जो परमेश्‍वरलाई सन्तुष्ट पार्न असक्षम छन् तिनीहरू परमेश्‍वरविरुद्ध विद्रोही हुन्छन्। यी मानिसहरूले आज परमेश्‍वरलाई पछ्याउने भए पनि, यसले अन्ततः बाँकी रहने तिनीहरू नै हुन् भनी प्रमाणित गर्दैन। “अन्त्यसम्म परमेश्‍वरलाई पछ्याउनेहरूले मुक्ति प्राप्त गर्नेछन्” भन्‍ने वचनहरूमा, “पछ्याउनु” को अर्थ सङ्कष्टको बीचमा दृढ रहनु हो। आज, धेरैले परमेश्‍वरलाई पछ्याउनु निकै सजिलो रहेको विश्‍वास गर्छन्, तर परमेश्‍वरको काम समाप्त हुनै लाग्दा, तैँले “पछ्याउनु” को साँचो अर्थ थाहा पाउनेछस्। विजय गरिएपछि पनि तँ आज परमेश्‍वरलाई पछ्याउन सक्षम छस् भन्दैमा, यसले तँ सिद्ध पारिनेहरूमा पर्छस् भन्ने कुरा प्रमाणित गर्दैन। जो परीक्षाहरू सहन असमर्थ छन्, जो सङ्कष्टको बीचमा विजयी हुन असक्षम छन्, तिनीहरू अन्ततः दृढ रहन असक्षम हुनेछन्, र तिनीहरू अन्त्यसम्म नै परमेश्‍वरलाई पछ्याउन असमर्थ हुनेछन्। जो सच्चा रूपमा परमेश्‍वरलाई पछ्याउँछन् तिनीहरू आफ्नो कामको परीक्षा लिइएको सहन सक्षम हुन्छन्, तर जो सच्चा रूपमा परमेश्‍वरलाई पछ्याउँदैनन् तिनीहरू परमेश्‍वरको कुनै पनि परीक्षा सहन असक्षम हुन्छन्। ढिलोचाँडो तिनीहरूलाई निकालिनेछ, जबकि विजेताहरू राज्यमा नै रहनेछन्। मानिस सच्चा रूपमा परमेश्‍वरलाई खोज्छ कि खोज्दैन भन्‍ने कुरा उसको कामको परीक्षा गरेर, अर्थात्, परमेश्‍वरका परीक्षाहरूद्वारा मात्रै निर्धारण गर्न सकिन्छ, र मानिस स्वयम्‌ले निर्धारण गर्ने कुरासँग यसको कुनै सम्बन्ध हुँदैन। परमेश्‍वर कुनै पनि व्यक्तिलाई सजिलै अस्वीकार गर्नुहुन्न; उहाँले गर्नुहुने सबै कुराले मानिसलाई पूर्ण रूपमा विश्‍वस्त पार्न सक्छ। उहाँ मानिसले नदेख्ने कुनै पनि कुरा, वा मानिसलाई विश्‍वस्त पार्न नसक्ने कुनै पनि काम गर्नुहुन्न। मानिसको विश्‍वास साँचो हो कि होइन भन्‍ने कुरा तथ्यहरूद्वारा प्रमाणित हुन्छ र मानिसद्वारा निर्धारण गर्न सकिँदैन। “गहुँ सामा बन्न सक्दैन, र सामा गहुँ बन्न सक्दैन” भन्‍ने कुरामा कुनै शङ्का छैन। जो सच्चा रूपमा परमेश्‍वरलाई प्रेम गर्छन् तिनीहरू सबै अन्ततः राज्यमा बाँकी रहनेछन्, र परमेश्‍वर उहाँलाई सच्चा रूपमा प्रेम गर्ने कसैलाई पनि नराम्रो व्यवहार गर्नुहुनेछैन। तिनीहरूका फरक-फरक प्रकार्य र गवाहीका आधारमा, राज्यभित्रका विजेताहरूले पूजाहारी वा अनुयायीका रूपमा सेवा गर्नेछन्, र सङ्कष्टको बीचमा विजयी हुनेहरू सबै राज्यभित्र पूजाहारीहरूको समूह बन्नेछन्। ब्रह्माण्डभित्र सुसमाचारको काम समाप्त भएपछि पूजाहारीहरूको समूह गठन गरिनेछ। जब त्यो समय आउँछ, तब मानिसद्वारा गरिनुपर्ने कुरा भनेको परमेश्‍वरको राज्यभित्र आफ्नो कर्तव्य निर्वाह गर्ने, र राज्यभित्र परमेश्‍वरसँगै जिउने हुनेछ। पूजाहारीहरूको समूहमा मुख्य पूजाहारी र पूजाहारीहरू हुनेछन्, र बाँकी चाहिँ परमेश्‍वरका पुत्र र मानिसहरू हुनेछन्। तिनीहरूलाई सङ्कष्टको दौरान तिनीहरूले परमेश्‍वरलाई दिएका गवाहीहरूका आधारमा विभाजन गरिनेछ; यी लहडमा दिइने पदवीहरू होइनन्। एकपटक मानिसको हैसियत स्थापित भएपछि, परमेश्‍वरको काम रोकिनेछ, किनभने प्रत्येक व्यक्तिलाई उसको प्रकारअनुसार वर्गीकरण गरिनेछ र उसको मूल स्थानमा फर्काइनेछ, र यो परमेश्‍वरको महान् काम सम्पन्न भएको सङ्केत हो, यो परमेश्‍वरको काम र मानिसको अभ्यासको अन्तिम परिणाम हो, र यो परमेश्‍वरको कामका दर्शनहरू र मानिसको सहकार्यको प्रतिफल हो। अन्त्यमा, मानिस परमेश्‍वरको राज्यमा प्रवेश गर्नेछ र उसले त्यहाँ विश्राम पाउनेछ, अनि परमेश्‍वर पनि विश्राम गर्न आफ्नो वासस्थानमा फर्कनुहुनेछ। यो नै परमेश्‍वर र मानिसबीचको ६,००० वर्षे सहकार्यको अन्तिम परिणाम हुनेछ।


स्वर्गमा हुनुहुने पिताको इच्छाप्रतिको समर्पणता नै ख्रीष्‍टको सार हो

देहधारी परमेश्‍वरलाई ख्रीष्‍ट भनिन्छ, र ख्रीष्ट परमेश्‍वरका आत्माद्वारा धारण गरिएको देह हुनुहुन्छ। यो देह कुनै पनि मानिसको देहभन्दा फरक छ। यस भिन्‍नताको कारण के हो भने ख्रीष्‍ट दैहिक हुनुहुन्न, बरु आत्माको देहधारण हुनुहुन्छ। उहाँमा सामान्य मानवता र पूर्ण ईश्‍वरत्व दुवै छ। उहाँको ईश्‍वरत्व कुनै पनि मानिससँग छैन। उहाँको सामान्य मानवता भनेको देहमा हुने उहाँका सामान्य क्रियाकलापहरू सबैलाई सँभाल्नु हो, जबकि उहाँको ईश्‍वरत्वले परमेश्‍वर स्वयम्‌को काम गर्दछ। चाहे उहाँको मानवता होस् वा ईश्‍वरत्व, दुवै स्वर्गमा हुनुहुने पिताको इच्छाको अधीनमा रहन्छन्। ख्रीष्‍टको सार भनेको आत्मा हो, अर्थात्, ईश्‍वरत्व हो। त्यसकारण, उहाँको सार परमेश्‍वर स्वयम्‌को सार हो; यो सारले उहाँको आफ्नै काममा अवरोध पुऱ्याउनेछैन, र उहाँ आफ्नै कामलाई नष्ट गर्ने कुनै पनि काम बिलकुलै गर्न सक्नुहुन्न, न त उहाँ कहिल्यै आफ्नै इच्छाका विरुद्धमा जाने कुनै वचन नै बोल्नुहुनेछ। तसर्थ, देहधारी परमेश्‍वर कदापि आफ्नै व्यवस्थापनमा अवरोध पुऱ्याउने कुनै पनि काम कहिल्यै गर्नुहुनेछैन। सबै मानिसले बुझ्नुपर्ने कुरा यही हो। पवित्र आत्माको कामको सार भनेको मानिसलाई मुक्ति दिनु हो, र यो परमेश्‍वरको आफ्नै व्यवस्थापनका खातिर हो। त्यसै गरी, ख्रीष्‍टको काम मानिसलाई मुक्ति दिनु पनि हो, र यो परमेश्‍वरको इच्छाका खातिर हो। परमेश्‍वर देह बन्नुहुने हुनाले, उहाँ आफ्नो सारलाई आफ्नो देहभित्रै साकार पार्नुहुन्छ, जसले गर्दा उहाँको देह उहाँको काम वहन गर्न पर्याप्त हुन्छ। त्यसकारण, परमेश्‍वरका आत्माको सबै काम देहधारणको समयमा ख्रीष्‍टको कामद्वारा प्रतिस्थापित हुन्छ, र देहधारणको समयभरिका सबै कामको केन्द्रमा ख्रीष्‍टको काम हुन्छ। यसलाई अरू कुनै युगको कामसँग मिसाउन सकिँदैन। अनि परमेश्‍वर देह बन्नुहुने हुनाले, उहाँ आफ्नो देहको पहिचानमा काम गर्नुहुन्छ; उहाँ देहमा आउनुहुने हुनाले, उहाँ आफूले गर्नुपर्ने काम देहमा नै सकाउनुहुन्छ। चाहे परमेश्‍वरका आत्मा हुनुहोस् वा ख्रीष्‍ट, दुवै परमेश्‍वर स्वयम्‌ हुनुहुन्छ, र उहाँ आफूले गर्नुपर्ने काम गर्नुहुन्छ र आफूले निर्वाह गर्नुपर्ने सेवकाइ निर्वाह गर्नुहुन्छ।

परमेश्‍वरको सारले नै अख्तियारको प्रयोग गर्छ, तर उहाँबाट आउने अख्तियारप्रति उहाँ पूर्ण रूपमा समर्पित हुन सक्‍नुहुन्‍छ। चाहे यो आत्माको काम होस् वा देहको काम होस्, यीमध्ये कुनै पनि काम एकअर्कासँग बाझिँदैन। सारा सृष्टिमाथिको अख्तियार परमेश्‍वरका आत्मासँग छ। परमेश्‍वरको सारसहितको देहसँग पनि अख्तियार हुन्छ, तर देहमा हुनुभएका परमेश्‍वरले ती सबै कार्य गर्न सक्‍नुहुन्‍छ, जुन कार्य स्वर्गमा हुनुहुने पिताको इच्छाप्रति समर्पित हुन्छ। यसलाई कुनै पनि व्यक्तिले प्राप्‍त गर्न वा कल्पना गर्न सक्दैन। परमेश्‍वर स्वयम्‌ नै अख्तियार हुनुहुन्छ, तर उहाँको देह उहाँको अख्तियारप्रति समर्पित हुन सक्छ। “ख्रीष्‍ट परमेश्‍वर पिताको इच्छाप्रति समर्पित बन्नुहुन्छ” भनेर भन्दा यही कुरालाई इङ्गित गरिन्छ। परमेश्‍वर आत्मा हुनुहुन्छ र उहाँ जसरी परमेश्‍वर मानिस बन्‍न सक्‍नुहुन्‍छ त्यसरी नै उहाँले मुक्तिको काम पनि गर्न सक्‍नुहुन्‍छ। जे भए तापनि, परमेश्‍वर स्वयम्‌ले नै आफ्नो कार्य गर्नुहुन्छ; न त उहाँ अवरोध पुऱ्याउनुहुन्छ, न त बाधा नै दिनुहुन्छ, उहाँले आफैमा बाझिने किसिमको काम गर्नुहुने त प्रश्‍नै उठ्दैन, किनभने आत्मा र देहले गर्ने कार्यको सार उही प्रकारको हुन्छ। चाहे आत्मा होस् वा देह, दुवैले उही इच्छालाई पूरा गर्न र उही कार्यलाई व्यवस्थापन गर्न काम गर्नुहुन्छ। आत्मा र देहका गुणहरू पूर्ण रूपमा फरक भए तापनि, उहाँहरूका सारहरू उस्तै छन्; दुवैमा परमेश्‍वर स्वयम्‌को सार, अनि परमेश्‍वर स्वयम्‌को पहिचान छ। परमेश्‍वर स्वयम्‌मा विद्रोहीपनका कुनै पनि तत्वहरू छैनन्; उहाँको सार असल छ। उहाँ सारा सुन्दरता र भलाइका साथै सारा प्रेमको अभिव्यक्ति हुनुहुन्छ। देहमा समेत परमेश्‍वरले त्यस्तो कुनै पनि काम गर्नुहुन्‍न जसले परमेश्‍वर पिताविरुद्ध विद्रोह गर्छ। आफ्नो जीवन बलिदान दिनुपर्दासमेत उहाँले हृदयदेखि नै त्यसो गर्न चाहनुहुन्छ, र उहाँले अन्य कुनै पनि निर्णय गर्नुहुन्‍न। परमेश्‍वरमा आत्मधार्मिकता वा अहम्, वा अभिमान र अहङ्कारको कुनै तत्वहरू छैनन्; उहाँमा कुटिलताका कुनै तत्वहरू छैनन्। परमेश्‍वरविरुद्ध विद्रोह गर्ने हरेक कुरा शैतानबाट आउँछ; सारा कुरूपता र दुष्‍टताको स्रोत नै शैतान हो। मानिसमा शैतानको जस्तै गुणहरू हुनुको कारण के हो भने मानिसलाई शैतानले भ्रष्‍ट तुल्याएको र प्रशोधन गरेको छ। ख्रीष्‍टलाई शैतानले भ्रष्‍ट तुल्याएको छैन, त्यसकारण उहाँमा परमेश्‍वरका विशेषताहरू मात्रै छन्, शैतानका विशेषताहरू छैनन्। काम जतिसुकै कठिन होस् वा देह जतिसुकै कमजोर होस्, जब परमेश्‍वर देहमा जिउनुहुन्छ, उहाँले परमेश्‍वर स्वयम्‌को कार्यमा अवरोध पुऱ्याउने कुनै पनि कुरा कहिल्यै गर्नुहुनेछैन, विद्रोह गरी उहाँले परमेश्‍वर पिताको इच्छालाई त्याग्‍ने कुरा त गर्दै नगरौँ। उहाँले परमेश्‍वर पिताको इच्छालाई तोड्नुभन्दा देहको पीडालाई भोग्‍न रचाउनुहुन्छ; यो कुरा येशूले प्रार्थनामा भन्‍नुभएको जस्तै हो, “पिता, यदि सम्भव छ भने, यो कचौरा मबाट हटोस्: तैपनि मेरो चाहना होइन, तर तपाईंको चाहना पूरा होस्।” मानिसहरूले आफ्नो लागि आफै निर्णयहरू गर्छन्, तर ख्रीष्‍टले त्यसो गर्नुहुन्‍न। उहाँसँग परमेश्‍वर स्वयम्‌को पहिचान भए तापनि, उहाँले परमेश्‍वर पिताको इच्छाको खोजी गर्नुहुन्छ, र परमेश्‍वर पिताले उहाँलाई सुम्‍पनुभएको कुरालाई देहको दृष्टिकोणद्वारा पूरा गर्नुहुन्छ। यो मानिसले पूरा गर्न नसक्‍ने कुरा हो। शैतानबाट आउने कुरामा परमेश्‍वरको सार हुँदैन; यसमा परमेश्‍वरविरुद्ध विद्रोह र प्रतिरोध गर्ने सार मात्रै हुन्छ। यो परमेश्‍वरप्रति पूर्ण रूपले समर्पित हुन सक्दैन, परमेश्‍वरको इच्छाप्रति स्वेच्‍छाले समर्पित हुने कुरा त परै जाओस्। ख्रीष्‍टबाहेकका सबै मानिसहरूले त्यही काम गर्न सक्छन् जसले परमेश्‍वरको विरोध गर्छ, र कुनै पनि मानिसले परमेश्‍वरले सुम्‍पनुभएको कार्यलाई प्रत्यक्ष रूपमा अघि बढाउन सक्दैन; परमेश्‍वरको व्यवस्थापनलाई एक जनाले पनि आफूले निर्वाह गर्नुपर्ने कर्तव्यको रूपमा लिन सक्दैन। ख्रीष्‍टको सार भनेको परमेश्‍वर पिताको इच्छाप्रति समर्पित हुनु हो; परमेश्‍वरको विरुद्धको विद्रोहीपन शैतानको चरित्र हो। यी दुई गुणहरू परस्पर-विरोधी गुणहरू हुन्, र शैतानका गुणहरू भएको कसैलाई पनि ख्रीष्‍ट भन्‍न सकिँदैन। मानिसले परमेश्‍वरको खातिर उहाँको काम गर्न नसक्‍नुको कारण के हो भने मानिसमा परमेश्‍वरको कुनै पनि सार हुँदैन। मानिसले आफ्नो व्यक्तिगत रुचिहरूका लागि र भविष्यको आशाको लागि मात्रै परमेश्‍वरको काम गर्छ, तर ख्रीष्‍टले परमेश्‍वर पिताको इच्छालाई पछ्याउनको लागि काम गर्नुहुन्छ।

ख्रीष्‍टको मानवता उहाँको ईश्‍वरत्वद्वारा सञ्‍चालित छ। उहाँ देहमा हुनुभए तापनि, उहाँको मानवता पूर्ण रूपमा देहको मानिसजस्तो छैन। उहाँमा उहाँको आफ्नै अद्वितीय चरित्र छ, र यो पनि उहाँको ईश्‍वरत्वद्वारा सञ्‍चालित छ। उहाँको ईश्‍वरत्वमा कुनै कमजोरी छैन; ख्रीष्‍टको कमजोरीले उहाँको मानवताको कमजोरीलाई जनाउँछ। केही हदसम्‍म, यो कमजोरीले उहाँको ईश्‍वरत्वलाई बाधा दिन्छ, तर त्यस्ता सीमितताहरू निश्‍चित क्षेत्र र समयभित्र हुन्छन्, र ती असीमित हुँदैनन्। जब उहाँको ईश्‍वरत्वको कामलाई अघि बढाउने समय आउँछ, तब उहाँको मानवताको बाबजुत पनि यसलाई पूरा गरिन्छ। ख्रीष्‍टको मानवता पूर्ण रूपमा उहाँको ईश्‍वरत्वद्वारा निर्देशित छ। उहाँको मानवताको सामान्य जीवनबाहेक, उहाँको मानवताका अरू सबै कार्यहरू पनि उहाँको ईश्‍वरत्वद्वारा अभिप्रेरित, प्रभावित र निर्देशित हुन्छन्। ख्रीष्‍टमा मानवता भए तापनि, यसले उहाँको ईश्‍वरत्वको काममा बाधा दिँदैन, र यसो हुनु ख्रीष्‍टको मानवता उहाँको ईश्‍वरत्वद्वारा निर्देशित भएकोले नै हो; अरूसँग कसरी व्यवहार गर्ने भन्‍नेबारेमा उहाँको मानवता परिपक्‍व नभए तापनि, यसले उहाँको ईश्‍वरत्वको सामान्य कार्यलाई असर पार्दैन। उहाँको मानवता भ्रष्‍ट भएको छैन भनी भन्‍ने क्रममा मैले ख्रीष्‍टको मानवता उहाँको ईश्‍वरत्वद्वारा प्रत्यक्ष रूपमा निर्देशित हुन सक्छ, र उहाँमा साधारण मानिसको भन्दा उच्‍च चेतना छ भनेर भन्‍न खोजेको हुँ। उहाँको मानवता उहाँको कार्यमा ईश्‍वरत्वद्वारा निर्देशित हुन सबैभन्दा बढी उपयुक्त छ; उहाँको मानवता ईश्‍वरत्वको कार्य व्यक्त गर्न सबैभन्दा सक्षम छ, र त्यस्तो कार्यप्रति समर्पित हुन सबैभन्दा समर्थ छ। परमेश्‍वरले देहमा काम गर्ने क्रममा उहाँले देहमा रहेको मानिसले निर्वाह गर्नुपर्ने कर्तव्यलाई कहिल्यै पनि बिर्सनुहुन्‍न; उहाँ स्वर्गमा हुनुहुने परमेश्‍वरलाई साँचो हृदयले आराधना गर्न सक्षम हुनुहुन्छ। उहाँमा परमेश्‍वरको सार छ, र उहाँको पहिचान परमेश्‍वर स्वयम्‌को पहिचान हो। यो के मात्रै हो भने उहाँ पृथ्वीमा आउनुभएको छ र सृष्‍टि गरिएको प्राणी बन्‍नुभएको छ र सृष्‍टि गरिएको प्राणीको बाहिरी आवरण ओढ्नुभएको छ र, अहिले मानवता धारण गर्नुभएको छ जुन पहिले उहाँमा थिएन। स्वर्गमा हुनुहुने परमेश्‍वरलाई आराधना गर्न उहाँ सक्षम हुनुहुन्छ; यो परमेश्‍वर स्वयम्‌को अस्तित्व हो र यसलाई मानिसले अनुकरण गर्न सक्दैन। उहाँको पहिचान परमेश्‍वर स्वयम्‌ नै हो। देहको दृष्टिकोणद्वारा उहाँले परमेश्‍वरको आराधना गर्नुहुन्छ; त्यसकारण, “ख्रीष्‍टले स्वर्गमा हुनुहुने परमेश्‍वरलाई आराधना गर्नुहुन्छ” भन्‍ने वचन गलत छैनन्। मानिसबाट उहाँले चाहने कुरा भनेको उहाँको आफ्नै अस्तित्व हो; मानिसहरूबाट ती कुरा माग्‍नुभन्दा पहिले नै उहाँले ती सबै हासिल गर्नुभएको छ। जुन कुरा आफूमा छैन उहाँले त्यो कुरा अरूबाट कहिल्यै अपेक्षा गर्नुहुन्‍न, किनभने त्यो सबै उहाँको अस्तित्वमा रहेको हुन्छ। उहाँले आफ्नो कार्यलाई जसरी अघि बढाउनुभए तापनि, परमेश्‍वरविरुद्ध विद्रोह गर्ने तरिकाले उहाँले कहिल्यै काम गर्नुहुन्‍न। उहाँले मानिसबाट जे माग गर्नुभए पनि, त्यो मानिसले पूरा गर्न सक्‍नेभन्दा बाहिरको कुनै माग हुँदैन। उहाँले गर्ने सबै कुरा परमेश्‍वरको इच्छालाई पछ्याउने कार्य हो र ती सबै उहाँको व्यवस्थापनको खातिर हो। ख्रीष्‍टको ईश्‍वरत्व सबै मानिसहरूभन्दा माथि छ; त्यसकारण, सबै सृजित प्राणीमाझ सबैभन्दा उच्‍च अख्तियार उहाँ नै हुनुहुन्छ। यो अख्तियार नै उहाँको ईश्‍वरत्व, अर्थात् परमेश्‍वर स्वयम्‌को स्वभाव र अस्तित्व हो, जसले उहाँको पहिचानलाई निर्धारण गर्छ। त्यसकारण, उहाँको मानवता जतिसुकै सामान्य भए तापनि, उहाँमा परमेश्‍वर स्वयम्‌को पहिचान छ भन्‍ने कुरा अखण्डनीय छ; उहाँले जुनसुकै दृष्टिकोणबाट बोल्‍नुभए तापनि र उहाँ परमेश्‍वरको इच्छाप्रति जसरी समर्पित हुनुभए पनि, उहाँ परमेश्‍वर स्वयम्‌ हुनुहुन्‍न भनेर भन्‍न सकिँदैन। प्रायजसो मूर्ख र अज्ञानी मानिसहरूले ख्रीष्‍टको मानवतालाई त्रुटि ठान्छन्। आफ्नो ईश्‍वरत्वको अस्तित्वलाई उहाँले जसरी व्यक्त र प्रकट गर्नुभए पनि, उहाँ ख्रीष्‍ट हुनुहुन्छ भन्‍ने कुरालाई स्वीकार गर्न मानिस असमर्थ छ। अनि, ख्रीष्‍टले जति समर्पण र विनम्रता प्रदर्शन गर्नुहुन्छ, मूर्ख मानिसहरूले ख्रीष्‍टलाई त्यति नै हल्कासँग लिन्छन्। उहाँप्रति बहिष्‍कार र तिरस्कारको मनोवृति अपनाउने तर उच्‍च प्रतिष्‍ठा भएका “महान् मानिसहरू” लाई चाहिँ आराधनाको टेबलमा राख्‍ने मानिसहरू पनि छन्। मानिसमा परमेश्‍वरप्रतिको प्रतिरोध र उहाँविरुदद्धको विद्रोह देहधारी परमेश्‍वरको सार परमेश्‍वरप्रति समर्पित हुन्छ भन्‍ने तथ्यका साथै ख्रीष्‍टको सामान्य मानवताबाट आउँछ; यो नै मानिसमा परमेश्‍वरप्रतिको प्रतिरोध र उहाँविरुद्धको विद्रोहको स्रोत हो। यदि ख्रीष्‍टमा उहाँको मानवताको भेष नभएको भए र उहाँले सृष्‍टि गरिएको प्राणीको दृष्टिकोणबाट परमेश्‍वर पिताको इच्छालाई नखोज्‍नुभएको भए, र उहाँमा अधिक मानवता भएको भए, मानिसहरूमा कुनै विद्रोह नहुने सम्‍भावना बढी हुन्थ्यो। मानिसले सधैँ स्वर्गको अदृश्य परमेश्‍वरमा विश्‍वास गर्न तयार हुनुको कारण के हो भने स्वर्गको परमेश्‍वरमा कुनै मानवता हुँदैन, न त उहाँमा सृष्‍टि गरिएको प्राणीको कुनै एउटा गुण नै हुन्‍छ। त्यसकारण, मानिसले उहाँलाई सबैभन्दा उच्‍च आदरको दृष्‍टिकोणले हेर्छ, तर ख्रीष्‍टप्रति भने तिरस्कारको मनोवृति अँगाल्छ।

पृथ्वीमा हुनुहुने ख्रीष्ट परमेश्‍वर स्वयम्‌को तर्फबाट काम गर्न सक्षम हुनुभए पनि, उहाँ सबै मानिसलाई देहमा आफ्नो स्वरूप देखाउने अभिप्रायले आउनुहुन्न। उहाँ सबै मानिसले उहाँलाई देखून् भनेर आउनुहुन्न; उहाँ मानिसलाई आफ्नो हातद्वारा डोऱ्याइन दिन आउनुहुन्छ, र यसरी मानिस नयाँ युगमा प्रवेश गर्छ। ख्रीष्टको देहको प्रकार्य भनेको परमेश्‍वर स्वयम्‌को कामका लागि हो, अर्थात्, देहमा हुनुहुने परमेश्‍वरको कामका लागि हो, र मानिसलाई उहाँको देहको सार पूर्ण रूपमा बुझ्न सक्षम तुल्याउनका लागि होइन। उहाँले जसरी काम गर्नुभए पनि, उहाँले गर्नुहुने कुनै पनि काम देहद्वारा हासिल गर्न सकिने कुराभन्दा बाहिर जाँदैन। उहाँले जसरी काम गर्नुभए पनि, उहाँ त्यो काम सामान्य मानवता भएको देहमा नै गर्नुहुन्छ, र परमेश्‍वरको साँचो मुहार मानिससामु पूर्ण रूपमा प्रकट गर्नुहुन्न। यसका साथै, उहाँले देहमा गर्ने काम कहिल्यै पनि मानिसले कल्पना गरेजस्तो अलौकिक वा मापन गर्न नसकिने हुँदैन। ख्रीष्टले देहमा हुनुहुने परमेश्‍वर स्वयम्‌लाई प्रतिनिधित्व गर्ने र परमेश्‍वर स्वयम्‌ले गर्नुपर्ने काम व्यक्तिगत रूपमा गर्ने भए पनि, उहाँ स्वर्गमा हुनुहुने परमेश्‍वरको अस्तित्वलाई नकार्नुहुन्न, न त उहाँ ठूलो तामझामका साथ आफ्नै कार्यहरूको घोषणा नै गर्नुहुन्छ। बरु, उहाँ दीनतापूर्वक आफ्नो देहभित्र लुकेर रहनुहुन्छ। ख्रीष्टबाहेक, जो ख्रीष्ट हुँ भनी झूटो दाबी गर्छन् तिनीहरूमा उहाँका गुणहरू हुँदैनन्। ती झूटा ख्रीष्टहरूको अहङ्कारी र आफूलाई उच्च पार्ने स्वभावसँग भिडाएर हेर्दा, ख्रीष्ट साँच्चै कस्तो प्रकारको देह हुनुहुन्छ भन्‍ने कुरा स्पष्ट हुन्छ। कोही जति बढी झूटो ख्रीष्ट हुन्छ, ऊ त्यति नै धेरै आफ्नो प्रदर्शन गर्छ, र मानिसलाई भ्रमित पार्न चिह्नका काम र आश्चर्यकर्महरू गर्न ऊ त्यति नै बढी सक्षम हुन्छ। झूटा ख्रीष्टहरूसँग परमेश्‍वरका गुणहरू हुँदैनन्; ख्रीष्ट झूटा ख्रीष्टहरूको कुनै पनि तत्त्वद्वारा दूषित हुनुहुन्न। परमेश्‍वर देहको काम पूरा गर्न मात्र देह बन्नुहुन्छ, मानिसले उहाँलाई देखोस् भन्नका लागि मात्रै होइन। बरु, उहाँ आफ्नो कामलाई आफ्नो पहिचान प्रमाणित गर्न दिनुहुन्छ, र उहाँबाट प्रकट हुने कुरालाई उहाँको सारको गवाही दिन लगाउनुहुन्छ। उहाँको सार आधारहीन छैन; उहाँको पहिचान उहाँको हातद्वारा खोसिएको होइन; यो उहाँको काम र उहाँको सारद्वारा निर्धारित हुन्छ। उहाँसँग परमेश्‍वर स्वयम्‌को सार भए पनि र उहाँ परमेश्‍वर स्वयम्‌को काम गर्न सक्षम हुनुभए पनि, उहाँ आखिर देह नै हुनुहुन्छ, जो आत्माजस्तो हुनुहुन्न। उहाँ आत्माका गुणहरू भएको परमेश्‍वर हुनुहुन्न; उहाँ देहको आवरण भएको परमेश्‍वर हुनुहुन्छ। त्यसकारण, उहाँ जतिसुकै सामान्य र जतिसुकै कमजोर हुनुभए पनि, र उहाँले जुनसुकै तरिकाले परमेश्‍वर पिताको इच्छा खोज्नुभए पनि, उहाँको ईश्‍वरत्वलाई नकार्न सकिँदैन। देहधारी परमेश्‍वरभित्र सामान्य मानवता र यसका कमजोरीहरू मात्रै हुँदैनन्; अझै बढी त उहाँको ईश्‍वरत्वको अद्भुतता र बुझ्न नसकिने अवस्था, साथै उहाँले देहमा गर्ने सबै कार्य हुन्छन्। त्यसकारण, मानवता र ईश्‍वरत्व दुवै ख्रीष्टभित्रै साँच्चै हुन्छन्, र ती अलिकति पनि खोक्रा वा अलौकिक हुँदैनन्। उहाँ काम गर्ने मुख्य उद्देश्यका साथ पृथ्वीमा आउनुहुन्छ; पृथ्वीमा काम गर्नका लागि सामान्य मानवता हुनु अनिवार्य छ; नत्र भने, उहाँको ईश्‍वरत्वको शक्ति जतिसुकै ठूलो भए पनि, यसको मूल प्रकार्यलाई राम्रो कार्यमा प्रयोग गर्न सकिँदैन। उहाँको मानवताको ठूलो महत्त्व भए पनि, त्यो उहाँको सार होइन। उहाँको सार भनेको ईश्‍वरत्व हो; त्यसकारण, उहाँ जुन क्षणमा पृथ्वीमा आफ्नो सेवकाइ निर्वाह गर्न सुरु गर्नुहुन्छ त्यही क्षणमा उहाँ आफ्नो ईश्‍वरत्वको सत्त्व व्यक्त गर्न सुरु गर्नुहुन्छ। उहाँको मानवता उहाँको देहको सामान्य जीवनलाई कायम राख्न मात्र अस्तित्वमा हुन्छ ताकि उहाँको ईश्‍वरत्वले देहमा सामान्य रूपमा काम गर्न सकोस्; उहाँको कामलाई पूर्ण रूपमा निर्देशित गर्ने भनेको ईश्‍वरत्वले हो। जब उहाँ आफ्नो काम पूरा गर्नुहुन्छ, तब उहाँले आफ्नो सेवकाइ पूरा गर्नुभएको हुनेछ। मानिसले जान्नुपर्ने कुरा उहाँको सम्पूर्ण काम हो, र उहाँ मानिसलाई आफ्नो काममार्फत नै उहाँलाई चिन्न सक्षम तुल्याउनुहुन्छ। आफ्नो कामको क्रममा, उहाँ आफ्नो ईश्‍वरत्वको सत्त्व लिनुहुन्छ र यसलाई अत्यन्तै पूर्ण रूपमा व्यक्त गर्नुहुन्छ—जसमा मानवताको स्वभावको मिसावट, वा सोचाइ र मानव-निर्मित सत्त्वको मिसावट हुँदैन। जब उहाँको सम्पूर्ण सेवकाइ समाप्त हुने समय आउँछ, तब उहाँले आफूले व्यक्त गर्नुपर्ने स्वभाव पहिल्यै सिद्ध र पूर्ण रूपमा व्यक्त गरिसक्नुभएको हुनेछ। उहाँको काम कुनै पनि मानिसको निर्देशनमा चल्दैन; उहाँको स्वभावको अभिव्यक्ति पनि निकै स्वतन्त्र हुन्छ, र यो दिमागद्वारा नियन्त्रित वा सोचाइद्वारा प्रशोधित हुँदैन, बरु प्राकृतिक रूपमा प्रकट हुन्छ। यो कुनै पनि मानिसले हासिल गर्न नसक्ने कुरा हो। वरिपरिको वातावरण कठोर भए पनि वा अवस्थाहरू प्रतिकूल भए पनि, उहाँ उपयुक्त समयमा आफ्नो स्वभाव व्यक्त गर्न सक्नुहुन्छ। जो ख्रीष्ट हुनुहुन्छ उहाँ ख्रीष्टको सत्त्व व्यक्त गर्नुहुन्छ, जबकि जो ख्रीष्ट होइनन् तिनीहरूसँग ख्रीष्टको स्वभाव हुँदैन। त्यसकारण, सबैले उहाँको प्रतिरोध गर्ने वा उहाँबारे धारणाहरू पाल्ने भए पनि, ख्रीष्टद्वारा व्यक्त गरिने स्वभाव परमेश्‍वरको स्वभाव हो भन्‍ने कुरालाई मानिसका धारणाहरूका आधारमा कसैले पनि इन्कार गर्न सक्दैन। जो साँचो हृदयले ख्रीष्टलाई पछ्याउँछन् वा नियतवश परमेश्‍वरलाई खोज्छन् तिनीहरू सबैले उहाँको ईश्‍वरत्वको अभिव्यक्तिका आधारमा उहाँ ख्रीष्ट हुनुहुन्छ भनी स्वीकार गर्नेछन्। तिनीहरू कहिल्यै पनि मानिसका धारणाहरूसँग नमिल्ने उहाँको कुनै पनि पक्षका आधारमा ख्रीष्टलाई नकार्नेछैनन्। मानिस अत्यन्तै मूर्ख भए पनि, मानिसको इच्छाबाट के आउँछ र परमेश्‍वरबाट के उत्पन्न हुन्छ भन्‍ने कुरा सबैलाई ठ्याक्कै थाहा हुन्छ। कुरा यति हो कि धेरै मानिस आफ्ना अभिप्रायहरूको परिणामस्वरूप जानाजानी ख्रीष्टको प्रतिरोध गर्छन्। यदि यस्तो नहुँदो हो त, ख्रीष्टको अस्तित्वलाई कुनै पनि मानिसले ख्रीष्टलाई नकार्नुपर्ने कारण नै हुनेथिएन, किनभने ख्रीष्टद्वारा व्यक्त गरिएको ईश्‍वरत्व वास्तवमै अस्तित्वमा छ, र उहाँको कामलाई नाङ्गो आँखाले देख्न सकिन्छ।

ख्रीष्टको काम र अभिव्यक्तिले उहाँको सारलाई निर्धारित गर्छ। उहाँ आफूलाई सुम्पिएको कुरा साँचो हृदयले पूरा गर्न सक्नुहुन्छ। उहाँ स्वर्गमा हुनुहुने परमेश्‍वरलाई साँचो हृदयले आराधना गर्न सक्नुहुन्छ, र साँचो हृदयले परमेश्‍वर पिताको इच्छा खोज्न सक्नुहुन्छ। यो सब उहाँको सारद्वारा निर्धारित हुन्छ। अनि उहाँको स्वाभाविक प्रकटीकरण पनि उहाँको सारद्वारा नै निर्धारित हुन्छ; मैले यसलाई उहाँको “स्वाभाविक प्रकटीकरण” भन्नुको कारण के हो भने उहाँको अभिव्यक्ति कुनै नक्कल, वा मानिसको शिक्षाको नतिजा, वा मानिसले धेरै वर्षसम्म गरेको संवर्धनको नतिजा होइन। उहाँले यो सिक्नुभएको वा यसद्वारा आफूलाई सजाउनुभएको होइन; बरु, यो उहाँभित्र अन्तर्निहित हुन्छ। मानिसले उहाँको काम, उहाँको अभिव्यक्ति, उहाँको मानवता, र उहाँको सामान्य मानवताको सम्पूर्ण जीवनलाई नकार्न सक्ला, तर उहाँ स्वर्गमा हुनुहुने परमेश्‍वरलाई साँचो हृदयले आराधना गर्नुहुन्छ भन्‍ने कुरालाई कसैले पनि नकार्न सक्दैन; उहाँ स्वर्गमा हुनुहुने पिताको इच्छा पूरा गर्न आउनुभएको हो भन्‍ने कुरालाई कसैले पनि नकार्न सक्दैन, र उहाँ जुन व्यग्रताका साथ परमेश्‍वर पितालाई खोज्नुहुन्छ त्यसलाई कसैले पनि नकार्न सक्दैन। उहाँको स्वरूप इन्द्रियहरूलाई आनन्द दिने खालको नभएको, उहाँको मुद्दामा असाधारण भाव नभएको, र उहाँको काम मानिसले कल्पना गरेजस्तो पृथ्वीलाई तहसनहस पार्ने वा स्वर्ग हल्लाउने खालको नभएको भए पनि, उहाँ वास्तवमै ख्रीष्ट हुनुहुन्छ, जो साँचो हृदयले स्वर्गमा हुनुहुने पिताको इच्छा पूरा गर्नुहुन्छ, पूर्ण रूपमा स्वर्गमा हुनुहुने पिताको अधीनमा रहनुहुन्छ, र मृत्युसम्मै समर्पित हुनुहुन्छ। किनभने उहाँको सार ख्रीष्टको सार हो। यो सत्यता मानिसलाई विश्वास गर्न गाह्रो छ, तर यो तथ्य हो। जब ख्रीष्टको सेवकाइ पूर्ण रूपमा पूरा भएको हुन्छ, तब मानिसले उहाँको कामबाट उहाँको स्वभाव र उहाँको सत्त्वले स्वर्गमा हुनुहुने परमेश्‍वरको स्वभाव र सत्त्वलाई प्रतिनिधित्व गर्छन् भनी देख्न सक्नेछ। त्यस बेला, उहाँका सबै कामको सारांश निकालेर, मानिसले उहाँ साँच्चै त्यही देह हुनुहुन्छ जसमा मार्ग देह बन्नुहुन्छ, र उहाँ मासु र रगतले बनेको मानिसको देहजस्तो हुनुहुन्न भनी पुष्टि गर्न सक्छ। पृथ्वीमा ख्रीष्टको कामको हरेक चरणको आफ्नै प्रतिनिधिमूलक महत्त्व छ, तर हरेक चरणको वर्तमान कामको अनुभव गर्ने मानिसले उहाँको कामको महत्त्वलाई स्पष्ट रूपमा देख्न सक्दैन। यो विशेषगरी परमेश्‍वरद्वारा आफ्नो दोस्रो देहधारणमा गरिएको कामका केही चरणमा लागु हुन्छ। जसले ख्रीष्टका वचनहरू सुनेका वा देखेका मात्र छन् तर उहाँलाई कहिल्यै देखेका छैनन् तिनीहरूमध्ये धेरैजसोमा उहाँको कामबारे कुनै धारणा हुँदैन; जसले ख्रीष्टलाई देखेका र उहाँका वचनहरू सुनेका छन्, साथै उहाँको कामको अनुभव गरेका छन् तिनीहरूलाई उहाँको काम स्वीकार गर्न गाह्रो लाग्छ। के यो ख्रीष्टको रूप र सामान्य मानवता मानिसको रुचिअनुसार नभएकोले गर्दा होइन र? जो ख्रीष्ट गइसक्नुभएपछि उहाँको काम स्वीकार गर्छन् तिनीहरूलाई त्यस्ता कठिनाइहरू हुनेछैनन्, किनभने तिनीहरू उहाँको काम मात्र स्वीकार गर्छन् र ख्रीष्टको सामान्य मानवताको सम्पर्कमा आउँदैनन्। मानिस परमेश्‍वरबारे आफ्ना धारणाहरू त्याग्न सक्दैन र त्यसको सट्टा वृहत् रूपमा उहाँको गहन जाँच गर्छ; यसको कारण के हो भने मानिस उहाँको रूपमा मात्र ध्यान केन्द्रित गर्छ र उहाँको काम र उहाँका वचनहरूका आधारमा उहाँको सार चिन्न सक्दैन। यदि मानिसले ख्रीष्टको रूपप्रति आँखा चिम्लन्छ वा ख्रीष्टको मानवताका बारेमा छलफल गर्दैन, र उहाँको ईश्‍वरत्वका बारेमा मात्र कुरा गर्छ, जसका काम र वचनहरू कुनै पनि मानिसद्वारा हासिल गर्न नसकिने हुन्छन् भने, मानिसका धारणाहरू आधा घट्नेछन्, र मानिसका कठिनाइहरू समेत पूर्ण रूपमा समाधान हुनेछन्। देहधारी परमेश्‍वरको कामको दौरान, मानिस उहाँलाई सहन सक्दैन र उहाँबारे असङ्ख्य धारणाले भरिएको हुन्छ, अनि प्रतिरोध र विद्रोहका घटनाहरू सामान्य हुन्। मानिस परमेश्‍वरको अस्तित्वलाई सहन, ख्रीष्टको दीनता र गुप्तताप्रति “उदारता” देखाउन, वा स्वर्गमा हुनुहुने पिताको अधीनमा रहने ख्रीष्टको सारलाई “क्षमा” गर्न सक्दैन। त्यसकारण, उहाँले आफ्नो काम पूरा गर्नुभएपछि उहाँ मानिससँग सदासर्वदा बस्न सक्नुहुन्न, किनभने मानिस उहाँलाई आफ्नो साथमा जिउन दिन इच्छुक हुँदैन। यदि मानिसले उहाँको कामको अवधिमा उहाँप्रति “उदारता” देखाउन सक्दैन भने, उहाँले आफ्नो सेवकाइ पूरा गरिसक्नुभएपछि मानिसले उहाँका वचनहरू बिस्तारै अनुभव गरिरहेको उहाँले हेरिरहँदा, मानिसले उहाँ आफ्नो साथमा जिइरहेको कसरी चाहिँ सहन सक्छ? त्यसोभए के उहाँका कारण धेरै जना ढल्दैनन् र? मानिस उहाँलाई केवल पृथ्वीमा काम गर्न दिन्छ; यो नै मानिसको सबैभन्दा ठूलो उदारता हो। यदि उहाँको काम नहुँदो हो त, मानिसले उहाँलाई धेरै अघि नै पृथ्वीबाट निकालिसक्नेथियो, त्यसकारण उहाँको काम पूरा भएपछि उसले झनै कति कम उदारता देखाउला? त्यसोभए के मानिसले उहाँलाई मृत्युदण्ड दिने र यातना दिएर मार्नेथिएन र? यदि उहाँलाई ख्रीष्ट नभनिएको भए, उहाँले मानवजातिमाझ काम गर्नै सक्नुहुनेथिएन; यदि उहाँले परमेश्‍वर स्वयम्‌को पहिचान बोकेर काम गर्नुभएको थिएन, र त्यसको सट्टा एक सामान्य व्यक्तिका रूपमा मात्र काम गर्नुभएको थियो भने, उहाँले एउटै वाक्य बोलेको समेत मानिसले सहनेथिएन, उहाँको सानोभन्दा सानो कामलाई सहनु त झनै परको कुरा हो। त्यसैले उहाँ आफ्नो काममा मात्र यो पहिचान आफूसँगै बोक्न सक्नुहुन्छ। यसरी, उहाँको काम उहाँले त्यसो नगर्नुभएको अवस्थामा भन्दा अझ बढी शक्तिशाली हुन्छ, किनभने सबै मानिस हैसियत र महान् पहिचानको अधीनमा रहन इच्छुक हुन्छन्। यदि उहाँले काम गर्दा परमेश्‍वर स्वयम्‌को पहिचान बोक्नुभएको थिएन वा परमेश्‍वर स्वयम्‌का रूपमा देखा पर्नुभएको थिएन भने, उहाँले काम गर्ने अवसर पटक्कै पाउनुहुनेथिएन। उहाँसँग परमेश्‍वरको सार र ख्रीष्टको सत्त्व हुनुका बाबजुद, मानिस नरम हुनेथिएन र उसले उहाँलाई मानवजातिमाझ सहजताका साथ काम गर्न दिनेथिएन। उहाँ आफ्नो काममा परमेश्‍वर स्वयम्‌को पहिचान बोक्नुहुन्छ; त्यस्तो काम पहिचानविना गरिएको कामभन्दा दर्जनौँ गुणा शक्तिशाली हुने भए पनि, मानिस अझै पनि पूर्ण रूपमा उहाँको अधीनमा रहँदैन, किनभने मानिस केवल उहाँको हैसियतको अधीनमा रहन्छ र उहाँको सारको अधीनमा रहँदैन। यदि त्यसो हो भने, जब सायद कुनै दिन ख्रीष्ट आफ्नो पदबाट हट्नुहुन्छ, तब के मानिसले उहाँलाई एक दिन पनि जीवित रहन दिनेछ र? आफ्नो हातद्वारा गरिएको कामले आउने वर्षहरूमा ल्याउने प्रभावहरू देख्न सकियोस् भनेर परमेश्‍वर मानिससँग पृथ्वीमा जिउन इच्छुक हुनुहुन्छ। तर, मानिस उहाँको उपस्थितिलाई एक दिन पनि सहन सक्दैन, त्यसैले उहाँले हार मान्नेबाहेक केही गर्न सक्नुभएन। परमेश्‍वरलाई मानिसमाझ उहाँले गर्नुपर्ने काम गर्न र उहाँको सेवकाइ पूरा गर्न दिनु नै मानिसको सबैभन्दा ठूलो उदारता र शिष्टाचार हो। उहाँद्वारा व्यक्तिगत रूपमा विजय गरिएकाहरूले उहाँलाई त्यस्तो शिष्टाचार देखाउने भए पनि, तिनीहरू अझै पनि उहाँलाई एक क्षण नकट्नेगरी उहाँको काम समाप्त हुन्जेल मात्र बस्न अनुमति दिन्छन्। यदि यस्तो हो भने, उहाँले विजय नगर्नुभएकाहरूको अवस्था कस्तो होला? मानिसले देहधारी परमेश्‍वरलाई यसरी व्यवहार गर्नुको कारण उहाँ सामान्य मानवताको बाहिरी आवरण भएको ख्रीष्ट हुनुभएकोले गर्दा होइन र? यदि उहाँसँग ईश्‍वरत्व मात्र भएको भए र सामान्य मानवता नभएको भए, के मानिसका कठिनाइहरू सबैभन्दा सहज रूपमा समाधान हुनेथिएनन् र? उहाँको सार ठ्याक्कै ख्रीष्टको सार हो जुन स्वर्गमा हुनुहुने पिताको इच्छाप्रतिको अधीनता हो भन्‍ने तथ्यको बाबजुद, मानिस उहाँको ईश्‍वरत्वलाई अनिच्छापूर्वक स्वीकार गर्छ र उहाँको सामान्य मानवताको बाहिरी आवरणमा कुनै रुचि देखाउँदैन। त्यसकारण, उहाँले मानिससँग सुख र दुःख दुवै बाँड्न मानिसमाझ रहने आफ्नो कामलाई रद्द गर्नुबाहेक अरू केही गर्न सक्नुभएन, किनभने मानिसले उहाँको अस्तित्वलाई थप सहन सकेन।


मानिसको सामान्य जीवन पुनर्स्थापना गर्नु र उसलाई सुन्दर गन्तव्यमा लिएर जानु

मानिसले आजको काम र भविष्यको कामबारे थोरै जान्दछ तर उसले त्यो गन्तव्य बुझ्दैन जसमा मानवजाति प्रवेश गर्नेछ। एक सिर्जित प्राणी भएको नाताले, मानिसले सिर्जित प्राणीको कर्तव्य पालना गर्नुपर्दछ: परमेश्‍वरले जे गर्नुहुन्छ, उसले त्यसैमा उहाँलाई पछ्याउनुपर्छ। मैले तिमीहरूलाई बताउने जुनसुकै मार्गमा तिमीहरू अगाडि बढ्नुपर्छ। आफ्नै निम्ति प्रबन्ध गर्ने तेरो कुनै उपाय छैन अनि आफैमाथि तेरो कुनै प्रभुत्व छैन; सबै कुरालाई परमेश्‍वरकै कृपामा छोडिनुपर्छ, अनि हरेक कुरा उहाँकै हातमा छ। यदि परमेश्‍वरको कामले मानिसलाई समय अगावै एउटा समाप्ति, उद्देश्य वा एउटा सुन्दर गन्तव्य प्रदान गऱ्यो र यदि परमेश्‍वरले मानिसलाई प्रलोभनमा पार्न र उहाँलाई पछ्याउने तुल्याउन यसलाई प्रयोग गर्नुभयो—यदि उहाँले मानिससित सौदा गर्नुभयो भने—यो जित हुने थिएन, न त यो मानिसको जीवनको निम्ति काम हुने थियो। यदि परमेश्‍वरले मानिसलाई नियन्त्रण गर्न अनि उसको हृदयलाई जित्न उसको गन्तव्य प्रयोग गर्नुहुने हो भने, यसमा उहाँले मानिसलाई सिद्ध बनाइरहनुभएको हुने थिएन, न त उहाँले मानिसलाई हासिल गर्न नै सक्नुहुनेथियो तर त्यसको साटो उहाँले उसलाई नियन्त्रण गर्न उसको गन्तव्यलाई प्रयोग गरिरहनुभएको हुनेथियो। मानिसले आफ्नो भावी उद्देश्य, अन्तिम गन्तव्य अनि आशा गर्नको निम्ति कुनै असल कुरा छ वा छैन भन्‍ने कुराभन्दा अरू कुनै कुरालाई वास्ता गर्दैन। यदि मानिसलाई जितको कामको अवधिमा एउटा सुन्दर आशा दिइयो र यदि मानिसलाई जित्नुभन्दा पहिले, पछ्याउनको निम्ति उसलाई एउटा उचित गन्तव्य दिइयो भने, उसको जितले यसको असरलाई हासिल नगर्ने मात्र होइन तर जितको कामको असर पनि प्रभावित हुनेछ। यसको अर्थ, मानिसको भाग्य र उसको भावी अपेक्षालाई हटाएर अनि मानिसको विद्रोही स्वभावलाई न्याय गरेर र त्यसलाई ताडना दिएर मात्रै जितको कामले यसको असरलाई हासिल गर्नसक्छ। यो मानिससित सौदा गरेर अर्थात् उसलाई आशिष् तथा अनुग्रह दिएर होइन तर यसको साटोमा उसलाई “स्वतन्त्रता”-बाट वञ्चित गरेर अनि उसको भावी अपेक्षालाई मेटाएर यसद्वारा उसको वफादारीतालाई प्रकट गरेर हासिल गर्न सकिन्छ। जितको कामको सार यही नै हो। यदि मानिसलाई सुरुमै सुन्दर आशा दिइयो अनि सजाय र न्यायको काम पछि मात्र गरियो भने, मानिसले यो सजाय र न्यायको कामलाई उसको भविष्यमा रहेको अपेक्षाको आधारमा स्वीकार गर्नेथियो र अन्त्यमा सृष्टिकर्ताले आफ्ना सिर्जित प्राणीहरूबाट पाउनुपर्ने निःशर्त समर्पण र आराधना हासिल हुन सक्नेथिएन; केवल अन्धो, अज्ञानी समर्पण मात्र हुनेथियो, अन्यथा मानिसले परमेश्‍वरबाट अन्धाधुन्ध मागहरू गर्नेथियो अनि मानिसको हृदय जित्ने कुरा असम्भव हुनेथियो। परिणामस्वरूप, मानिसलाई प्राप्त गर्ने त्यस्तो जितको काम अथवा परमेश्‍वरको गवाही हुने काम असम्भव हुने थियो। त्यस्ता सिर्जित प्राणीहरू आफ्नो कर्तव्य पालना गर्न असक्षम हुनेथिए अनि तिनीहरूले परमेश्‍वरसित मोलतोल मात्र गर्नेथिए; यो जित हुने थिएन तर कृपा र आशिष् मात्रै हुनेथियो। मानिसको सबैभन्दा ठूलो कठिनाइ के हो भने, ऊ सधैँ आफ्नो भाग्य र भविष्यबारे सोच्छ र यिनै कुराहरूलाई पूजा गर्छ। मानिस आफ्नो भाग्य र भविष्यका खातिर परमेश्‍वरलाई पछ्याउँछ; ऊ परमेश्‍वरप्रतिको आफ्नो प्रेमका कारण उहाँलाई आराधना गर्दैन। अनि यसैले मानिसलाई विजय गर्दा मानिसको स्वार्थ, लोभ, अनि परमेश्‍वरको आराधना गर्नमा उसलाई सबैभन्दा बढी रोकटोक गर्ने सबै कुरालाई निराकरण गरिनुपर्छ। त्यसो गरेर मानिसमाथि विजय गरिन्छ। फलस्वरूप, मानिसमाथिको विजयका सुरुका चरणहरूमा पहिले परमेश्‍वरलाई प्रेम गर्ने मानिसको हृदय प्रकट गर्न अनि मानव जीवनबारे उसको ज्ञान, परमेश्‍वरबारे उसको दृष्टिकोण र उसको अस्तित्वको अर्थ परिवर्तन गर्नका लागि मानिसका अत्यधिक महत्त्वाकाङ्क्षा तथा सबैभन्दा गम्भीर कमजोरीहरू हटाउनु आवश्यक छ। यसरी, परमेश्‍वरलाई प्रेम गर्ने मानिसको हृदय शुद्ध बन्छ, भन्नुको अर्थ, मानिसको हृदयलाई विजय गरिन्छ। तर सारा सिर्जित प्राणीहरूप्रति परमेश्‍वरको मनोवृत्तिलाई हेर्दा, परमेश्‍वरले जित्नकै खातिर जित्नुहुन्न; बरु मानिसलाई हासिल गर्नको निम्ति, आफ्नै महिमाको खातिर अनि मानिसको सबैभन्दा सुरुको मूल प्रतिरूपलाई पुनर्स्थापना गर्नको निम्ति उहाँले जित्नुहुन्छ। यदि जित्नकै खातिर मात्रै उहाँले जित्नु हुनेथियो भने, जितको कामको महत्त्व हराउनेथियो। भनाइको अर्थ, यदि मानिसलाई जितिसकेपछि परमेश्‍वर मानिसप्रति उत्तरदायी हुन छोड्नुभयो र मानिसको जीवन र मरणलाई नै बेवास्ता गर्नुभयो भने, यो मानवजातिको व्यवस्थापन हुने थिएन, न त मानिसको जित उसको मुक्तिको खातिर नै हुनेथियो। केवल मानिसको जितपछि र अन्त्यमा सुन्दर गन्तव्यमा ऊ आइपुगेपछि मानिसलाई हासिल गर्नु मुक्तिको सबै कामको केन्द्रविन्दु हो र यसले मात्रै मानिसको मुक्तिको लक्ष्यलाई हासिल गर्न सक्दछ। अर्को शब्दमा, मानिस सुन्दर गन्तव्यमा आइपुग्नु र विश्राममा प्रवेश गर्नु हरेक सिर्जित प्राणीमा हुनुपर्ने भावी सम्भावना र सृष्टिकर्ताद्वारा गरिनुपर्ने काम हुन्। यदि मानिसले यो काम गर्नुथियो भने, यो अति नै सीमित हुनेथियो: यसले मानिसलाई एउटा निश्चित बिन्दुमा लानेथियो तर यसले मानिसलाई अनन्त गन्तव्यमा ल्याउन सक्नेथिएन। मानिसले मानिसको नियति निर्धारण गर्न सक्दैन, यसबाहेक, न त उसले मानिसको भावी अपेक्षा र भावी गन्तव्यलाई सुरक्षित गर्न सक्छ। तथापि, परमेश्‍वरद्वारा गरिने काम फरक हुन्छ। परमेश्‍वरले मानिसलाई सृष्टि गर्नुभएको कारण, उहाँले उसलाई डोऱ्याउनुहुन्छ, उहाँले मानिसलाई मुक्ति दिनुहुने कारणले उहाँले उसलाई पूरै मुक्ति दिनुहुनेछ र उसलाई पूर्ण रूपले प्राप्त गर्नुहुनेछ उहाँले मानिसलाई अगुवाइ गर्नुहुने हुनाले, उहाँले उसलाई उचित गन्तव्यमा ल्याउनुहुनेछ; अनि उहाँले मानिसलाई सृष्टि गर्नुभएको र व्यवस्थित गर्नुभएको कारण उहाँले मानिसको भाग्य तथा भावी अपेक्षाको जिम्मेवारी पनि लिनुपर्छ। सृष्टिकर्ताद्वारा गरिने काम यही नै हो। जितको काम मानिसको भावी अपेक्षालाई शुद्ध गरेर हासिल गरिने भए तापनि, मानिसलाई अन्ततः उसको निम्ति परमेश्‍वरले तयार गर्नुभएको उचित गन्तव्यमा ल्याइनु नै पर्छ। परमेश्‍वरले मानिसको निम्ति काम गर्नुहुने भएकोले नै मानिससित एउटा गन्तव्य हुन्छ र उसको भाग्य सुनिश्चित हुन्छ। यहाँ उल्लेख भएको उचित गन्तव्य भन्नाले विगतका समयहरूमा शुद्ध गरिएका मानिसको आशा र भावी अपेक्षा होइन, ती दुई फरक छन्। मानिसले आशा गर्ने र पछ्याउने कुरा देहका अत्यधिक चाहनाहरू पछ्याउँदा उसले तृष्‍णा गर्ने कुरा हो, मानिसले पाउनुपर्ने गन्तव्य होइन। यसैबीच परमेश्‍वरले मानिसका निम्ति जे तयार गर्नुभएको छ, त्यो मानिसलाई शुद्ध पारिएपछि उसले पाउनुपर्ने आशिष्‌ र प्रतिज्ञा हो, जुन परमेश्‍वरले संसार सृष्टि गरिसक्नुभएपछि मानिसका निम्ति तयार गर्नुभयो, र जुन मानिसका छनौट, धारणा, कल्पनाहरू, अथवा देहद्वारा कलङ्कित हुँदैन। यो गन्तव्य एउटा विशेष व्यक्तिका निम्ति तयार गरिएको होइन, बरु यो त सम्पूर्ण मानवजातिको विश्राम गर्ने स्थान हो। त्यसैले यो गन्तव्य मानवजातिका निम्ति सबैभन्दा उचित गन्तव्य हो।

सृष्टिकर्ताले सिर्जित प्राणीहरूलाई योजनाबद्ध गर्ने आशय राख्नुहुन्छ। उहाँले गर्ने कुनै कुरालाई तैँले परित्याग गर्नु वा अवज्ञा गर्नुहुँदैन, न त तँ उहाँप्रति विद्रोही नै बन्‍नु हुन्छ। जब उहाँले गर्नुहुने कामले अन्ततः उहाँका उद्देश्यहरू हासिल गर्दछ, यसमा उहाँले महिमा प्राप्त गर्नुहुन्छ। आज किन तँलाई मोआबको सन्तान होस् वा ठूलो रातो अजिङ्गरको सन्तान होस् भनी भनिएको छैन? किन चुनिएका मानिसहरूबारे कुनै कुराकानी छैन, केवल सृष्टि भएका प्राणीहरूको मात्र कुराकानी हुन्छ? सृष्टि गरिएको प्राणी—यो नै मानिसको सुरुको पदवी नाम थियो र यो नै उसको जन्मसिद्ध परिचय हो। नामहरू हेरफेर हुन्छन् किनभने युगहरू र कामका अवधिहरू हेरफेर हुन्छन्; वास्तवमा, मानिस एउटा साधारण सिर्जित प्राणी हो। सबै सिर्जित प्राणीहरू, चाहे ती अत्यन्त भ्रष्ट होऊन् वा अत्यन्त पवित्र होऊन्, तिनीहरूले सृष्टि गरिएको प्राणी भएको हैसियतले आफ्नो कर्तव्य पालना गर्नुपर्छ। जब परमेश्‍वरले जितको काम गर्नुहुन्छ, उहाँले तेरो भावी अपेक्षा, भाग्य वा गन्तव्यलाई प्रयोग गरेर तँलाई नियन्त्रण गर्नुहुन्न। वास्तवमा, यसप्रकारले काम गर्नुपर्ने कुनै खाँचो छैन। विजयको कामको लक्ष्य मानिसलाई सृजित प्राणीका रूपमा आफ्नो काम गर्न लगाउनु, उसलाई सृष्टिकर्ताको आराधना गर्न लगाउनु हो; केवल यसपछि मात्रै उसले सुन्दर गन्तव्यमा प्रवेश गर्न सक्छ। मानिसको भाग्य परमेश्‍वरका हातहरूद्वारा नियन्त्रित हुन्छ। तैँले आफैलाई नियन्त्रण गर्न सक्दैनस्। मानिस सधैँ आफ्नै खातिर भागदौड गर्ने र व्यस्त रहने भए पनि, उसले आफूलाई नियन्त्रण गर्न सक्दैन। यदि तैँले आफ्नै भविष्य जान्न सक्थिस् भने, यदि तैँले आफ्नै नियति नियन्त्रण गर्न सक्थिस् भने, के तँ अझै सृजित प्राणी नै कहलिनेथिइस् र? सङ्क्षेपमा, परमेश्‍वरले जसरी काम गर्नुभए तापनि, उहाँका सबै काम मानवजातिका खातिर हुन्। यो त स्वर्ग र पृथ्वी अनि यावत् थोकलाई परमेश्‍वरले मानिसको सेवा गर्नकै निम्ति सृष्टि गर्नुभए जस्तै हो: परमेश्‍वरले मानिसका लागि चन्द्र, सूर्य अनि ताराहरू बनाउनुभयो, उहाँले मानिसका लागि जनावरहरू र वनस्पतिहरू बनाउनुभयो, उहाँले मानिसका लागि वसन्त, ग्रीष्म, शरद तथा शिशिर ऋतु इत्यादि बनाउनुभयो—यी सबै मानिसको अस्तित्वका खातिर नै बनाइएका थिए। त्यसैले परमेश्‍वरले मानिसलाई जसरी सजाय दिनुभए तापनि, न्याय गर्नुभए तापनि, यो सबै मानिसको मुक्तिको निम्ति हो। उहाँले मानिसलाई उसका दैहिक आशाहरूबाट वञ्चित गर्नुभयो भने पनि, यो अझैँ पनि मानिसलाई शुद्धीकरण गर्नका निम्ति हो, र मानिसको शुद्धीकरण मानिसको अस्तित्वका खातिर गरिन्छ। मानिसको गन्तव्य सृष्टिकर्ताको हातमा छ, त्यसैले कसरी मानिसले आफूलाई नियन्त्रण गर्न सक्थ्यो र?

विजयको काम पूरा भएपछि, मानवजातिलाई एउटा सुन्दर संसारमा ल्याइनेछ। यो जीवन, अवश्य पनि, अझै यही पृथ्वीमा नै हुनेछ, तर त्यो आजको मानिसको जीवनभन्दा पूर्णतः फरक हुनेछ। यो जीवन सम्पूर्ण मानवजातिलाई विजय गरिएपछि मानवजातिसँग हुने जीवन हुनेछ, यो मानवजातिका लागि पृथ्वीमा एउटा नयाँ सुरुवात हुनेछ। मानवजातिसँग यस्तो जीवन हुनु भनेको मानवजाति एउटा नयाँ र सुन्दर क्षेत्रमा प्रवेश गरेको छ भन्‍ने कुराको प्रमाण हुनेछ; यो पृथ्वीमा परमेश्‍वर र मानिसको जीवनको सुरुवात हुनेछ। यस्तो सुन्दर जीवनको पूर्वसर्त भनेको मानिस शुद्ध पारिएपछि र विजय गरिएपछि, ऊ सृष्टिकर्ताको सामु समर्पित हुनुपर्छ। र त्यसैले, विजयको काम भनेको मानवजाति अद्भुत गन्तव्यमा प्रवेश गर्नुअघि परमेश्‍वरको कामको अन्तिम चरण हो। त्यस्तो जीवन नै पृथ्वीमा मानवजातिको भावी जीवन हो, पृथ्वीमा सबैभन्दा सुन्दर जीवन, मानिसले तृष्णा गर्ने प्रकारको जीवन, संसारको इतिहासमा मानिसले यसभन्दा पहिले कहिल्यै हासिल नगरेको प्रकारको जीवन हो। ६,००० वर्षे व्यवस्थापनको कार्यको अन्तिम परिणाम यही नै हो। मानिसले सबैभन्दा बढी तृष्णा गर्ने कुरा यही हो, अनि मानिसलाई परमेश्‍वरको प्रतिज्ञा पनि यही नै हो। तर यो प्रतिज्ञा तुरुन्तै साकार हुन सक्दैन: मानवजाति तब मात्र भावी गन्तव्यमा प्रवेश गर्नेछ जब आखिरी कामको यो अन्तिम चरण पूरा भएको हुन्छ र मानिसलाई पूर्ण रूपमा विजय गरिएको हुन्छ, अर्थात्, जब शैतान पूर्ण रूपले पराजित भएको हुन्छ। मानिस शोधन गरिसकिएपछि ऊ पापपूर्ण स्वभावरहित हुनेछ किनकि परमेश्‍वरले शैतानलाई पराजित गरिसक्नुभएको हुनेछ, यसको अर्थ त्यहाँ कुनै विरोधी शक्तिहरूको अतिक्रमण हुनेछैन अनि मानिसको देहलाई आक्रमण गर्ने कुनै विरोधी शक्तिहरू हुनेछैन। यसैले मानिस स्वतन्त्र हुनेछ र पवित्र पारिनेछ—उसले अनन्ततामा प्रवेश गरिसकेको हुनेछ। यदि अन्धकारका विरोधी शक्तिहरूलाई बन्धनमा राखिन्छ र मानिस जतासुकै गए पनि स्वतन्त्र हुन्छ भने मात्र मानिसमा विद्रोहीपन वा विरोध हुनेछैन। शैतानलाई बन्धनमा मात्र राखिनुपर्छ, अनि मानिसको सबै थोक ठीक हुनेछ; शैतानले अझै पनि पृथ्वीमा सबै ठाउँमा बाधा पुऱ्याउने भएकाले र परमेश्‍वरको व्यवस्थापन अन्त्यमा पुग्न बाँकी रहेकाले हालको स्थिति अस्तित्वमा रहेको हो। शैतानलाई पराजित गरिएपछि मानिस पूर्ण रूपले स्वतन्त्र हुनेछ; जब मानिसले परमेश्‍वरलाई प्राप्त गर्छ र ऊ शैतानको सत्ताबाट बाहिर आउँछ, तब उसले धार्मिकताको सूर्यलाई हेर्नेछ। सामान्य मानिसले पाउनुपर्ने जीवन पुनर्प्राप्त हुनेछ; सामान्य मानिसमा हुनुपर्ने सबै कुरा—जस्तै असल र खराब खुट्याउने सामर्थ्य, आफूले कसरी खानुपर्छ र पहिरिनुपर्छ भन्‍ने बुझाइ र सामान्य प्रकारले जिउने सामर्थ्य—यी सबै कुरा पुनर्प्राप्त हुनेछन्। सुरुमा मानिसको सृष्टि गरिएपछि, यदि हव्वालाई सर्पद्वारा प्रलोभनमा नपारिएको भए पनि, मानिसले यस प्रकारको जीवन जिएको हुनेथियो। उसले खानेथियो, वस्त्र धारण गर्नेथियो र पृथ्वीमै सामान्य मानव जीवन जिउनेथियो। तर मानिस पतित बनेपछि, यो जीवन एउटा अप्राप्य भ्रम बन्यो र आज पनि मानिस त्यस्ता कुराहरू कल्पना गर्ने आँट गर्दैन। वास्तवमा, मानिसले तृष्णा गर्ने यो सुन्दर जीवन एउटा आवश्यकता हो। यदि मानिससँग त्यस्तो गन्तव्य हुँदैनथियो भने, पृथ्वीमा उसको पतित जीवन कहिल्यै टुङ्गिनेथिएन, अनि यदि यस्तो सुन्दर जीवन नभएको भए, शैतानको भाग्य वा शैतानले पृथ्वीमाथि शक्ति जमाउने यो युग अन्त्य हुँदैनथियो। मानिस अन्धकारका शक्तिहरू पुग्न नसक्ने क्षेत्रभित्र पुग्नैपर्छ, र जब ऊ त्यहाँ आइपुग्छ, तब यसले शैतान पराजित भइसकेको प्रमाणित गर्नेछ। तसर्थ, जब शैतानद्वारा कुनै बाधा दिइँदैन, र मानवजाति परमेश्‍वर स्वयम्‌को हातमा हुन्छ, र मानिसको सम्पूर्ण जीवन परमेश्‍वरको पकड र नियन्त्रणमा हुन्छ, तब मात्र यसलाई शैतानको पराजय भन्न सकिन्छ। मानिसको जीवन आज मुख्यतया फोहोरको जीवन हो; यो अझै पनि दुःख र सङ्कष्टकै जीवन हो। यसलाई शैतानको पराजय भन्न सकिँदैन; मानिस अझै पनि व्यथाको सागरदेखि उम्‍कन बाँकी नै छ, मानव जीवनको दुःखबाट वा शैतानको प्रभावबाट उम्कन बाँकी नै छ, र ऊसित अझै पनि परमेश्‍वरको अति सूक्ष्म ज्ञान मात्रै छ। मानिसको सबै दुःख शैतानद्वारा सृष्टि गरिएको हो; मानिसको जीवनमा कठिनाइ ल्याउने शैतान नै थियो र शैतानलाई बन्धनमा राखिएपछि मात्रै मानिस व्यथाको सागरबाट पूर्ण रूपले उम्कन सक्नेछ। तर शैतानको बन्धन मानिसको हृदयको विजय र प्राप्तिमार्फत, मानिसलाई शैतानसँगको युद्धको प्रतिफल बनाएर मात्रै हासिल गरिन्छ।

विजेता बन्‍नु र सिद्ध पारिनु भनेका त्यस्ता कुरा हुन् जसलाई मानिसले आज पृथ्वीमा सामान्य मानव जीवन पाउनुभन्दा पहिले पछ्याउँछ, र त्यस्ता लक्ष्य हुन् जसलाई उसले शैतानलाई बन्धनमा पारिनुभन्दा पहिले पछ्याउँछ। सारमा भन्दा, मानिसको विजेता बन्‍ने, सिद्ध पारिने, वा धेरै प्रयोग गरिने पछ्याइ भनेको शैतानको प्रभावबाट उम्कनका लागि हो: मानिसको पछ्याइ विजेता बन्‍नु हो, तर अन्तिम परिणाम शैतानको प्रभावबाट उसको छुटकारा हुनेछ। यदि मानिस शैतानको प्रभावबाट उम्कन्छ भने, उसले पृथ्वीमा सामान्य मानव जीवन, अर्थात् परमेश्‍वरको आराधना गर्ने जीवन जिउन सक्छ। विजेता बन्‍नु र सिद्ध पारिनु भनेका आज पृथ्वीमा सामान्य मानव जीवन पाउनुभन्दा पहिले मानिसले पछ्याउने कुराहरू हुन्। ती मुख्यतया शुद्ध पारिन र सत्यतालाई व्यवहारमा लागु गर्नका खातिर, अनि सृष्टिकर्ताको आराधना गर्नका निम्ति पछ्याइन्छन्। यदि मानिससँग पृथ्वीमा सामान्य मानव जीवन, अर्थात् दुःख वा सङ्कष्टविनाको जीवन छ भने, मानिस विजेता बन्‍ने पछ्याइमा लाग्नेछैन। “विजेता बन्‍नु” र “सिद्ध पारिनु” भनेका परमेश्‍वरले मानिसलाई पछ्याउन उद्देश्यहरू हुन्, र यी उद्देश्यहरूको पछ्याइमार्फत उहाँ मानिसलाई सत्यतालाई व्यवहारमा लागु गर्न र अर्थपूर्ण जीवन जिउन लगाउनुहुन्छ। यो उद्देश्य भनेको मानिसलाई पूर्ण पार्नु र उसलाई प्राप्त गर्नु हो, र विजेता बन्‍ने वा सिद्ध पारिने पछ्याइ एउटा माध्यम मात्रै हो। भविष्यमा, यदि मानिस अद्भुत गन्तव्यमा प्रवेश गर्छ भने, त्यहाँ विजेता बन्‍ने र सिद्ध पारिने कुराको कुनै उल्लेख हुनेछैन; त्यहाँ हरेक सृजित प्राणीले आफ्नो कर्तव्य निर्वाह गर्ने कुरा मात्रै हुनेछ। आज, मानिसका लागि एउटा दायरा परिभाषित गर्नका निम्ति मात्र मानिसलाई यी कुराहरू पछ्याउन लगाइन्छ, ताकि मानिसको पछ्याइ अझ बढी लक्षित र व्यावहारिक हुन सकोस्। अन्यथा, मानिस काल्पनिकतामा जिउनेछ, र अनन्त जीवनमा प्रवेश गर्ने पछ्याइमा हुनेछ, र यदि यस्तो भयो भने, के मानिस अझ बढी दयनीय हुनेछैन र? लक्ष्य वा सिद्धान्तहरूविना यसरी पछ्याउनु—के यो आफैलाई छल गर्नु होइन र? अन्ततः, यो पछ्याइ स्वाभाविक रूपमा फलहीन हुनेछ; अन्त्यमा, मानिस अझै पनि शैतानको सत्ताअन्तर्गत जिउनेछ र यसबाट आफूलाई मुक्त गर्न असमर्थ हुनेछ। आफूलाई किन यस्तो उद्देश्यहीन पछ्याइमा लगाउने? जब मानवजाति अनन्त गन्तव्यमा प्रवेश गर्छ, तब मानिसले सृष्टिकर्ताको आराधना गर्नेछ, र मानिसले मुक्ति पाएको र अनन्ततामा प्रवेश गरेको हुने हुनाले, मानिसले उप्रान्त कुनै लक्ष्य पछ्याउनेछैन, उसले शैतानको घेरामा परिने चिन्ता त झनै गर्नुपर्नेछैन। यस समयमा, हरेक व्यक्ति आफ्नो मर्यादामा रहनेछ, र आफ्नो कर्तव्य निर्वाह गर्नेछ, र तिनीहरूलाई सजाय नदिइए पनि वा तिनीहरूको न्याय नगरिए पनि, हरेक व्यक्तिले आफ्नो कर्तव्य निर्वाह गर्नेछ। त्यस समयमा, मानिस पहिचान र हैसियत दुवै हिसाबमा एउटा सृजित प्राणी हुनेछ। त्यहाँ अब उच्च र नीचको भेद हुनेछैन; कुरा यत्ति हो कि हरेक व्यक्तिले फरक प्रकार्य निर्वाह गर्नेछ। तैपनि मानिस अझै पनि व्यवस्थित र मानवजातिका लागि उपयुक्त गन्तव्यमा जिउनेछ; मानिसले सृष्टिकर्ताको आराधना गर्नका खातिर आफ्नो कर्तव्य निर्वाह गर्नेछ, र यो मानवजाति नै अनन्तताको मानवजाति हुनेछ। त्यस समयमा, मानिसले परमेश्‍वरद्वारा ज्योति दिइएको जीवन, परमेश्‍वरको हेरचाह र सुरक्षाअन्तर्गतको जीवन प्राप्त गरेको हुनेछ, र ऊ परमेश्‍वरसँगै जिउनेछ। मानवजातिले पृथ्वीमा सामान्य जीवन जिउनेछ, र सारा मानवजाति सही मार्गमा प्रवेश गर्नेछन्। ६,००० वर्षे व्यवस्थापनको योजनाले शैतानलाई पूर्ण रूपमा पराजित गरेको हुनेछ, जसको अर्थ परमेश्‍वरले पृथ्वीमा मानवजातिको सृष्टि गरेपछिको मानिसको मौलिक स्वरूपलाई पुनर्स्थापित गर्नुभएको हुनेछ, र यसरी, परमेश्‍वरका मौलिक अभिप्रायहरू पूरा भएका हुनेछन्। सुरुमा, मानवजातिलाई शैतानद्वारा भ्रष्ट तुल्याइनुअघि, मानवजाति पृथ्वीमा सामान्य जीवन जिउँथ्यो। पछि, जब मानिसलाई शैतानद्वारा भ्रष्ट तुल्याइयो, तब मानिसले यो सामान्य जीवन गुमायो, अनि परमेश्‍वरको व्यवस्थापनको कार्य, र मानिसको सामान्य जीवन पुनर्स्थापित गर्न शैतानसँगको लडाइँ त्यहीँबाट सुरु भयो। जब परमेश्‍वरको ६,००० वर्षे व्यवस्थापनको कार्य समाप्त हुन्छ तब मात्र सारा मानवजातिको जीवन आधिकारिक रूपमा पृथ्वीमा सुरु हुनेछ; तब मात्र मानवजातिको जीवन अद्भुत हुनेछ, र परमेश्‍वरले सुरुमा मानिसलाई सृष्टि गर्नुको उद्देश्य, साथै मानिसको मौलिक रूपलाई पुनर्स्थापित गर्नुहुनेछ। त्यसैले, एक पटक मानिससँग पृथ्वीमा मानवजातिको सामान्य जीवन भएपछि, मानिस विजेता बन्‍ने वा सिद्ध पारिने पछ्याइमा लाग्नेछैन, किनभने मानिसलाई पवित्र पारिएको हुनेछ। मानिसहरूले कुरा गर्ने “विजेताहरू” र “सिद्ध पारिनु” भनेका परमेश्‍वर र शैतानबीचको लडाइँको दौरान मानिसलाई पछ्याउन दिइएका उद्देश्यहरू हुन्, र मानिसलाई भ्रष्ट तुल्याइएको हुनाले मात्र ती अस्तित्वमा छन्। तँलाई एउटा उद्देश्य दिएर र तँलाई यो उद्देश्य पछ्याउन लगाएर नै शैतानलाई पराजित गरिनेछ। तँलाई विजेता बन्‍न, सिद्ध पारिन वा प्रयोग गरिन भनिनुको अर्थ शैतानलाई लज्जित पार्नका निम्ति तैँले गवाही दिनुपर्छ भन्‍ने हो। अन्त्यमा, यदि मानिसहरू पृथ्वीमा सामान्य मानव जीवन जिउँछन् र सबैलाई पवित्र पारिएको छ भने, के तिनीहरू अझै पनि विजेता बन्‍ने पछ्याइमा लाग्नेछन्? के तिनीहरू सबै सृजित प्राणी होइनन् र? विजेता बन्‍ने र सिद्ध पारिएको व्यक्ति बन्‍नेबारे कुरा गर्नुपर्दा, यी वचनहरू शैतानप्रति, र मानिसको फोहोरीपनप्रति लक्षित छन्। के यो “विजेता” भन्‍ने शब्दले शैतान र शत्रुवत् शक्तिहरूमाथिको विजयलाई जनाउँदैन र? तैँले आफू सिद्ध पारिएको भनेर भन्दा, तँभित्रको कुन कुरा सिद्ध पारिएको हुन्छ? के त्यो तैँले आफ्ना शैतानी भ्रष्ट स्वभावहरू फालेको, र परमेश्‍वरलाई उच्च प्रेम गर्न थालेको होइन र? यस्ता कुराहरू मानिसभित्रका फोहोरी कुराहरूका सम्बन्धमा, र शैतानको सम्बन्धमा भनिन्छन्; ती परमेश्‍वरको सम्बन्धमा भनिदैनन्।

यदि तँ अहिले एक विजयी बन्ने र सिद्ध हुने कुराको पछि लाग्दैनस् भने, भविष्यमा जब मानवजातिले पृथ्वीमा सामान्य जीवन बिताउँछ त्यसबेला त्यसरी पछि लाग्ने कुनै मौका हुँदैन। त्यस समयमा, सबै प्रकारका व्यक्तिको अन्त्य प्रकट गरिएको हुनेछ। त्यस समयमा, तँ कस्तो प्रकारको थोक होस् भन्‍ने स्पष्ट हुनेछ र यदि तँ एक विजयी हुन चाहन्छस् वा सिद्ध हुने इच्छा गर्छस् भने, त्यो असम्भव हुनेछ। उसको विद्रोहीपनको कारणले मात्रै मानिसलाई प्रकट गरिएपछि उसले दण्ड मात्र भोग्नुपर्नेछ। त्यसबेला, मानिसको खोजीको अरूभन्दा उच्च स्थान हुनेछैन, किनकि कोही विजय हासिल गर्न र अरूले सिद्ध हुन, कोही परमेश्‍वरको जेठो छोरा हुनका निम्ति र अरू परमेश्‍वरको सन्तान हुनलाई ती कुराहरूको पछि लाग्दैनन्। सबै सिर्जित प्राणीहरू हुनेछन्, सबै पृथ्वीमा बस्नेछन् र सबै पृथ्वीमा परमेश्‍वरसँगै बस्नेछन्। अहिले परमेश्‍वर र शैतानको बीचमा लडाइँको समय हो, यो यस्तो समय हो जहाँ लडाइँको अन्त्य हुन बाँकी नै छ, एउटा यस्तो समय जब मानिस पूर्ण रूपमा प्राप्त हुन बाँकी नै छ; यो सङ्क्रमणको अवधि हो। अनि यसैले, मानिस एक विजयी बन्ने वा त परमेश्‍वरका मानिसहरूमध्ये एक बन्ने कुराको पछि लाग्नु आवश्यक छ। आज स्थितिमा भिन्नताहरू छन् तर जब समय आउँछ तब त्यस्ता भिन्नताहरू हुनेछैनन्: विजेता भएकाहरू सबैको स्थिति त्यस्तै हुनेछ, तिनीहरू सबै मानवजातिको योग्य सदस्य हुनेछन् र पृथ्वीमा समान रूपले बाँच्नेछन् अर्थात् तिनीहरू सृष्टि गरिएका योग्य प्राणीहरू हुनेछन् अनि सबैलाई एउटै कुरा दिइनेछ। परमेश्‍वरको कामका युगहरू फरक-फरक छन् र उहाँको कामका उद्देश्यहरू फरक छन्, त्यसकारण यदि यो काम तिमीहरूमा गरिन्छ भने, तिमीहरू सिद्ध बनाइन र विजेताहरू बन्नका निम्ति योग्य हुन्छौ; यदि यो काम विदेशमा गरियो भने, त्यहाँका मानिसहरू जितिनुपर्ने र सिद्ध बनाइनुपर्ने मानिसहरूको पहिलो समूह बन्नेछन्। आज यो काम विदेशमा गरिएको छैन, यसैले अन्य देशका मानिसहरू सिद्ध बनाइने र जितिने योग्यका छैनन् अनि उनीहरू पहिलो समूह बन्न असम्भव छ। परमेश्‍वरको कामको उद्देश्य फरक भएकोले, परमेश्‍वरको कामको युग फरक भएकोले र यसको कार्यक्षेत्र फरक भएकोले, त्यहाँ पहिलो समूह छ अर्थात् त्यहाँ विजेताहरू छन्, यसैले त्यहाँ दोस्रो समूह पनि हुनेछ जसलाई सिद्ध बनाइनेछ। सिद्ध बनाइएको पहिलो समूह भएपछि, एउटा नमूना र ढाँचा हुनेछ र भविष्यमा सिद्ध बनाइएकाहरूको दोस्रो र तेस्रो समूह हुनेछन् तर अनन्तमा तिनीहरू सबै एक समान हुनेछन् र त्यहाँ हैसियतको कुनै वर्गीकरण हुनेछैन। तिनीहरूलाई फरक-फरक समयमा सिद्ध बनाइएको हुनेछ र हैसियतमा कुनै भिन्नता हुनेछैन। जब सबै जना पूर्ण बनाइने र सम्पूर्ण ब्रह्माण्डको काम समाप्त गर्ने समय आउनेछ, तब हैसियतको कुनै भिन्नता हुनेछैन, सबै जना समान हैसियतका हुनेछन्। आज, यो काम तिमीहरूको बीचमा गरिन्छ, ताकि तिमीहरू विजेता बन्न सक। यदि यो बेलायतमा गरिएको थियो भने जसरी तँ पहिलो समूह हुनेथिइस्, त्यसरी नै बेलायत पहिलो समूह भएको हुनेथियो। तिमीहरू अनुग्रहसहित आशिष् पाएकोले नै आज त्यस प्रकारले तिमीहरूमा काम भइरहेको छ र यदि यो काम तिमीहरूमा नगरिएको भए तिमीहरू दोस्रो वा तेस्रो वा चौथो वा पाँचौं समूह हुनेथियौ। यो कामको चरणको कारणले मात्र भिन्नता भएको हो; पहिलो समूह र दोस्रो समूहले तिनीहरू एउटा अर्कोभन्दा उच्च छ वा निम्न स्तरको छ भनेर जनाउँदैन, त्यसले ती मानिसहरूलाई सिद्ध बनाइएको क्रमलाई मात्र जनाउँछ। आज यी वचनहरू तिमीहरूलाई बताइएको छ तर तिमीहरूलाई पहिले यो किन बताइएन? किनकि, एक प्रक्रियाविना, मानिसहरू चरमतातिर बढ्छन्। उदाहरणको लागि, येशूले उहाँको समयमा यसो भन्नुभयो: “जसरी म जाँदैछु, त्यसरी नै म आउनेछु।” आज, धेरै जना व्यक्ति यी वचनहरूद्वारा मोहित भएका छन् र तिनीहरू केवल सेतो वस्त्र पहिरिन्छन् र स्वर्गमा उठाई लैजाने घटनालाई पर्खन्छन्। यसैले, धेरैवटा यस्ता कुराहरू छन् जुन चाँडै बोल्न सकिँदैन; यदि तिनलाई चाँडै बोलियो भने, मानिसहरू चरमतातिर जान्छन्। मानिसको कद धेरै सानो छ र ऊ यी वचनहरूको सत्यताहरूलाई देख्न असमर्थ छ।

जब मानवजातिले पृथ्वीमा साँचो मानव जीवन हासिल गर्छ र शैतानका सम्पूर्ण शक्तिहरूलाई बन्धनमा राखिन्छ, तब मानिस पृथ्वीमा निकै सहज रूपमा जिउनेछ। कुराहरू आजका जस्ता जटिल हुनेछैनन्: अन्तरवैयक्तिक सम्बन्धहरू, सामाजिक सम्बन्धहरू, जटिल पारिवारिक सम्बन्धहरू—तिनले अति धेरै समस्या, अति धेरै पीडा ल्याउँछन्! यी सबैका बीचमा जिउनु अत्यन्तै झिँजोलाग्दो हुन्छ! मानिसलाई विजय गरिएपछि, उसको हृदय र मन परिवर्तन हुनेछ। ऊसँग परमेश्‍वरको डर मान्‍ने र परमेश्‍वरलाई प्रेम गर्ने हृदय हुनेछ। ब्रह्माण्डभित्र परमेश्‍वरलाई प्रेम गर्न खोज्ने सबैलाई विजय गरिएपछि, अर्थात्, शैतानलाई पराजित गरिएपछि, र शैतानलाई—अन्धकारका सबै शक्तिलाई—बन्धनमा राखिएपछि, पृथ्वीमा मानिसको जीवन बाधारहित हुनेछ, र ऊ पृथ्वीमा स्वतन्त्र रूपमा जिउन सक्नेछ। यदि मानिसको जीवनमा दैहिक सम्बन्धहरू र देहका जटिल मामलाहरू नहुने हो भने, यो निकै सजिलो हुनेथियो। मानिसका दैहिक सम्बन्धहरू अत्यन्तै जटिल छन्, र मानिससँग त्यस्ता कुराहरू हुनु भनेको उसले आफूलाई शैतानको प्रभावबाट मुक्त गर्न बाँकी नै छ भन्‍ने कुराको प्रमाण हो। यदि हरेक दाजुभाइ-दिदीबहिनीसँग तेरो उस्तै सम्बन्ध हुन्थ्यो भने, यदि तेरो परिवारको हरेक सदस्यसँग तेरो उस्तै सम्बन्ध हुन्थ्यो भने, तँलाई समस्या दिने कुनै कुरा हुनेथिएन, र तैँले कसैको बारेमा चिन्ता लिनुपर्नेथिएन। योभन्दा राम्रो केही हुन सक्दैनथियो, र यसरी मानिसले आफ्नो आधा दुःखबाट छुटकारा पाउनेथियो। पृथ्वीमा सामान्य मानव जीवन जिउँदा, मानिस स्वर्गदूतहरू जस्तै हुनेछ; देहकै भए पनि, ऊ धेरै हदसम्म स्वर्गदूत जस्तै हुनेछ। यो नै अन्तिम प्रतिज्ञा हो, मानिसलाई दिइएको अन्तिम प्रतिज्ञा हो। आज मानिस सजाय र न्याय भोग्छ; के तँलाई मानिसले त्यस्ता कुराहरू अनुभव गर्नु अर्थहीन छ जस्तो लाग्छ? के सजाय र न्यायको काम व्यर्थमा गर्न सकिन्छ र? यसभन्दा पहिले मानिसलाई सजाय दिनु र न्याय गर्नु भनेको उसलाई अतल कुण्डमा हाल्नु हो भनेर भनिएको छ, जसको अर्थ उसका भाग्य र सम्भावनाहरू खोस्नु हो। यो एउटै कुराका खातिर हो: मानिसको सफाइ। मानिसलाई जानाजानी अतल कुण्डमा हालिँदैन, जसपछि परमेश्‍वरले ऊबाट हात झिक्नुहुन्छ। बरु, यो मानिसभित्रकै विद्रोहीपनलाई काटछाँट गर्नका निम्ति हो, ताकि अन्त्यमा मानिसभित्रका कुराहरू शुद्ध हुन सकून्, ताकि उसले परमेश्‍वरको साँचो ज्ञान प्राप्त गर्न सकोस् र ऊ पवित्र व्यक्ति जस्तै हुन सकोस्। यदि यसो गरियो भने, सबै कुरा पूरा हुनेछ। वास्तवमा, जब मानिसभित्रकै काटछाँट गरिनुपर्ने ती कुराहरू काटछाँट गरिन्छन्, र मानिसले जोरदार साक्षी दिन्छ, तब शैतान पनि पराजित हुनेछ, र सुरुमा मानिसभित्रै रहेका ती कुराहरूमध्ये केही पूर्ण रूपमा सफा नगरिएको भए पनि, शैतान एक पटक पराजित भएपछि, यसले उप्रान्त बाधा दिनेछैन, र त्यस समयमा मानिस पूर्ण रूपमा सफा गरिएको हुनेछ। मानिसले त्यस्तो जीवन कहिल्यै अनुभव गरेको छैन, तर जब शैतान पराजित हुन्छ, तब सबै कुरा मिल्नेछ र मानिसभित्रका ती सानातिना कुराहरू सबै समाधान हुनेछन्, र त्यो मुख्य समस्या समाधान भएपछि, अरू सबै समस्या अन्त्य हुनेछन्। पृथ्वीमा हुनुहुने परमेश्‍वरको यस देहधारणको दौरान, जब उहाँ व्यक्तिगत रूपमा मानिसमाझ आफ्नो काम गर्नुहुन्छ, तब उहाँले गर्नुहुने सबै काम शैतानलाई पराजित गर्नका लागि गरिन्छ, र उहाँले मानिसको विजयमार्फत र तिमीहरूलाई पूर्ण पारेर शैतानलाई पराजित गर्नुहुनेछ। जब तिमीहरू जोरदार साक्षी दिन्छौ, यो पनि शैतानको पराजयको एउटा सङ्केत हुनेछ। शैतानलाई पराजित गर्नका निम्ति मानिसलाई पहिले विजय गरिन्छ र अन्ततः पूर्ण रूपमा सिद्ध पारिन्छ। तर सारमा भन्नुपर्दा, शैतानको पराजयसँगसँगै, यो यस व्यथाको रित्तो सागरबाट सम्पूर्ण मानवजातिको मुक्ति पनि हो। काम चाहे सम्पूर्ण ब्रह्माण्डमा गरियोस् वा चीनमा गरियोस्, यो सबै शैतानलाई पराजित गर्न र सम्पूर्ण मानवजातिलाई मुक्ति दिनका लागि हो, ताकि मानिस विश्रामको स्थानमा प्रवेश गर्न सकोस्। देहधारी परमेश्‍वर, यो सामान्य देह, ठ्याक्कै शैतानलाई पराजित गर्नकै खातिर हो। देहमा हुनुहुने परमेश्‍वरको काम परमेश्‍वरलाई प्रेम गर्ने स्वर्गमुनिका सबैलाई मुक्ति दिनका लागि प्रयोग गरिन्छ, यो सम्पूर्ण मानवजातिलाई विजय गर्नका खातिर हो, र अझ बढी यो शैतानलाई पराजित गर्नका खातिर हो। परमेश्‍वरको सम्पूर्ण व्यवस्थापनको कार्यको केन्द्रविन्दुलाई सम्पूर्ण मानवजातिलाई मुक्ति दिनका लागि शैतानलाई पराजित गर्ने कुराबाट अलग गर्न सकिँदैन। यी धेरैजसो काममा किन सधैँ तिमीहरूलाई गवाही दिन लगाउने कुरा गरिन्छ? अनि यो गवाही कोप्रति लक्षित छ? के यो शैतानप्रति लक्षित छैन र? यो गवाही परमेश्‍वरका लागि बनाइएको हो, र यो परमेश्‍वरको कामले आफ्नो प्रभाव हासिल गरेको छ भनी साक्षी दिनका लागि बनाइएको हो। गवाही दिनु शैतानलाई पराजित गर्ने कामसँग सम्बन्धित छ; यदि शैतानसँगको लडाइँ नहुने हो भने, मानिसले गवाही दिनु पर्नेथिएन। शैतानलाई पराजित गर्नैपर्ने भएकाले, मानिसलाई मुक्ति दिँदादिँदै, परमेश्‍वर मानिसले शैतानको अगाडि उहाँको गवाही दिनुपर्छ भनेर माग गर्नुहुन्छ, जसलाई उहाँ मानिसलाई मुक्ति दिन र शैतानसँग लडाइँ गर्न प्रयोग गर्नुहुन्छ। फलस्वरूप, मानिस मुक्तिको पात्र र शैतानलाई पराजित गर्ने साधन दुवै हो, त्यसैले मानिस परमेश्‍वरको सम्पूर्ण व्यवस्थापनको कार्यको केन्द्रमा रहन्छ, जबकि शैतान विनाशको पात्र, शत्रु मात्रै हो। तँलाई आफूले केही पनि गरेको छैनँ भन्‍ने महसुस होला, तर तेरो स्वभावमा आएका परिवर्तनहरूका कारण, गवाही दिइएको छ, र यो गवाही शैतानप्रति लक्षित छ र मानिसका लागि दिइएको होइन। मानिस त्यस्तो गवाहीको आनन्द लिन योग्य छैन। उसले कसरी परमेश्‍वरद्वारा गरिएको काम स्पष्ट रूपमा देख्न सक्छ र? परमेश्‍वर लड्ने भनेको शैतानसँग हो; तर, मानिस मुक्तिको पात्र मात्रै हो। मानिसमा शैतानी भ्रष्ट स्वभावहरू हुन्छन्, र ऊ यो काम स्पष्ट रूपमा देख्न असक्षम हुन्छ। यो शैतानले भ्रष्टता तुल्याएको कारणले गर्दा हो र मानिसमा अन्तर्निहित रूपमा हुँदैन, बरु शैतानद्वारा निर्देशित हुन्छ। आज, परमेश्‍वरको मुख्य काम शैतानलाई पराजित गर्नु हो, अर्थात्, मानिसलाई पूर्ण रूपमा विजय गर्नु हो, ताकि मानिसले शैतानको अगाडि परमेश्‍वरको अन्तिम गवाही दिन सकोस्। यसरी, सबै कुरा पूरा हुनेछन्। धेरै वटा अवस्थामा, तेरो नाङ्गो आँखाले केही पनि गरिएको छैन जस्तो देख्छ, तर वास्तवमा, काम पहिल्यै पूरा गरिएको छ। मानिस पूरा भएका सबै काम देखिने हुनुपर्ने भनी माग गर्छ, तर तँलाई नदेखाईकन, मैले आफ्नो काम पूरा गरेको छु, किनभने शैतान झुकेको छ, जसको अर्थ यो पूर्ण रूपमा पराजित भएको छ, परमेश्‍वरका सम्पूर्ण बुद्धि, शक्ति, र अख्तियारले शैतानलाई पराजित गरेका छन्। दिनैपर्ने गवाही ठ्याक्कै यही हो, र मानिसमा यसको कुनै स्पष्ट अभिव्यक्ति नभए पनि, यो नाङ्गो आँखाले देख्न नसकिने भए पनि, शैतान पहिल्यै पराजित भइसकेको छ। यो सम्पूर्ण काम शैतानका विरुद्धमा लक्षित छ र शैतानसँगको लडाइँका कारण गरिन्छ। त्यसैले, त्यस्ता धेरै वटा कुरा छन् जुन मानिसले सफल भएको देख्दैन, तर जुन, परमेश्‍वरका नजरमा, धेरै अघि नै सफलतापूर्वक पूरा भइसकेका हुन्छन्। परमेश्‍वरका सबै कामका बारेमा लुकेका तथ्यहरूमध्ये यो एउटा हो।

एक पटक शैतान पराजित भएपछि, अर्थात्, एक पटक मानिसलाई पूर्ण रूपमा विजय गरिएपछि, मानिसले यो सबै काम मुक्तिका खातिर हो, र यो मुक्तिको माध्यम भनेको मानिसहरूलाई शैतानको हातबाट खोस्नु हो भन्‍ने कुरा बुझ्नेछ। परमेश्‍वरको ६,००० वर्षे व्यवस्थापनको कार्यलाई तीन चरणमा विभाजन गरिएको छ: व्यवस्थाको युग, अनुग्रहको युग, र राज्यको युग। कामका यी तीन वटा चरण सबै मानवजातिको मुक्तिका खातिर हुन्, भन्नुको मतलब, ती शैतानद्वारा गम्भीर रूपमा भ्रष्ट तुल्याइएको मानवजातिको मुक्तिका लागि हुन्। तर, त्यो सँगसँगै, परमेश्‍वर शैतानसँग लडाइँ पनि गरिरहनुभएको छ। तसर्थ, जसरी मुक्तिको कामलाई तीन वटा चरणमा विभाजन गरिएको छ, त्यसरी नै शैतानसँगको लडाइँलाई पनि तीन वटा चरणमा विभाजन गरिएको छ, र परमेश्‍वरको कामका यी दुई वटा पक्षलाई एकैसाथ सञ्चालन गरिन्छ। शैतानसँगको लडाइँ वास्तवमा मानिसको मुक्तिका खातिर हो, र मानिसको मुक्तिको काम एउटै चरणमा सफलतापूर्वक पूरा गर्न सकिने कुरा नभएको हुनाले, शैतानसँगको लडाइँलाई पनि चरण र अवधिहरूमा विभाजन गरिएको छ, र मानवजातिको आवश्यकता र शैतानले मानिसलाई भ्रष्ट तुल्याएको हदअनुसार शैतानमाथि युद्ध छेडिन्छ। सायद, मानिसको कल्पनामा, ऊ यो लडाइँमा, दुई जना सेनाले एकअर्कासँग लडेजस्तै गरी, परमेश्‍वरले शैतानविरुद्ध हतियार उठाउनुहुनेछ भन्‍ने विश्‍वास गर्छ। मानिसको बौद्धिकताले कल्पना गर्न सक्ने कुरा यति मात्रै हो; यो अत्यन्तै काल्पनिक र अवास्तविक विचार हो, तैपनि मानिसले विश्‍वास गर्ने यही नै हो। अनि मैले यहाँ मानिसलाई मुक्ति दिने भनेको शैतानसँगको लडाइँको माध्यमबाट हो भनेर भनेको हुनाले, मानिस लडाइँ यसरी नै सञ्चालन गरिने कल्पना र विश्‍वास गर्छ। मानिसको मुक्तिको कामका तीन वटा चरण छन्, अर्थात् शैतानसँगको लडाइँलाई तीन वटा चरणमा विभाजन गरिएको छ र यसरी शैतानलाई सधैँका लागि पराजित गरिनेछ। तर शैतानसँगको लडाइँको सम्पूर्ण कामको वास्तविक कथा के हो भने यसका प्रभावहरू कामका केही चरणमार्फत हासिल हुन्छन्: मानिसलाई अनुग्रह प्रदान गर्ने, मानिसको पापबलि बन्ने, मानिसका पापहरू क्षमा गर्ने, मानिसलाई विजय गर्ने, र मानिसलाई सिद्ध पार्ने। स्पष्ट रूपमा भन्नुपर्दा, शैतानसँगको लडाइँ भनेको शैतानविरुद्ध हतियार उठाउनु होइन, बरु यो मानिसलाई मुक्ति दिएर, मानिसको जीवनमा काम गरेर, र मानिसको स्वभाव परिवर्तन गरेर परमेश्‍वरको गवाही दिनु, र यसरी शैतानलाई पराजित गर्नु हो। शैतानलाई मानिसको भ्रष्ट स्वभाव परिवर्तन गरेर पराजित गरिन्छ। जब शैतान पराजित भएको हुन्छ, अर्थात्, जब मानिसले पूर्ण रूपमा मुक्ति पाएको हुन्छ, तब लज्जित शैतानलाई पूर्ण रूपमा बन्धनमा राखिनेछ, र यसरी, मानिसलाई पूर्ण रूपमा मुक्ति दिइएको हुनेछ। तसर्थ, मानिसको मुक्तिको सार भनेको शैतानविरुद्धको लडाइँ हो, र यो लडाइँ मुख्यतया मानिसको मुक्तिमा प्रतिविम्बित हुन्छ। मानिसलाई विजय गरिनुपर्ने यो अन्तिम चरण नै शैतानसँगको लडाइँमा कामको अन्तिम चरण हो, र यो शैतानको सत्ताबाट मानिसको पूर्ण मुक्तिको काम पनि हो। मानिसको विजयको भित्री अर्थ भनेको शैतानको मूर्तरूप—शैतानद्वारा भ्रष्ट तुल्याइएको मानिस—लाई उसको विजयपछि सृष्टिकर्ताकहाँ फर्काउनु हो, जसमार्फत ऊ शैतानविरुद्ध विद्रोह गर्नेछ र पूर्ण रूपमा परमेश्‍वरकहाँ फर्कनेछ। यसरी, मानिसलाई पूर्ण रूपमा मुक्ति दिइएको हुनेछ। त्यसैले, विजयको काम शैतानविरुद्धको लडाइँमा अन्तिम काम हो, र यो परमेश्‍वरको व्यवस्थापनको अन्तिम चरण हो, जसको उद्देश्य शैतानलाई पराजित गर्नु हो। यो कामविना, मानिसको पूर्ण मुक्ति अन्ततः असम्भव हुनेथियो, शैतानको पूर्ण पराजय पनि असम्भव हुनेथियो, र मानवजाति कहिल्यै पनि अद्भुत गन्तव्यमा प्रवेश गर्न, वा शैतानको प्रभावबाट मुक्त हुन सक्षम हुनेथिएन। त्यसकारण, शैतानसँगको लडाइँ समाप्त हुनुअघि मानिसको मुक्तिको काम समाप्त हुन सक्दैन, किनभने परमेश्‍वरको व्यवस्थापनको कार्यको केन्द्रविन्दु भनेको मानवजातिको मुक्तिका खातिर हो। सबैभन्दा सुरुमा मानवजाति परमेश्‍वरको हातमा थियो, तर शैतानको प्रलोभन र भ्रष्टताका कारण, मानिस शैतानद्वारा बाँधियो र दुष्टको हातमा पऱ्यो। यसरी, शैतान परमेश्‍वरको व्यवस्थापनको कार्यमा पराजित गरिनुपर्ने पात्र बन्यो। शैतानले मानिसलाई आफ्नो वशमा पारेकाले र मानिस परमेश्‍वरका सबै व्यवस्थापनमा पूँजी भएकाले, यदि मानिसलाई मुक्ति दिइनु छ भने, उसलाई शैतानको हातबाट फिर्ता लिनैपर्छ, अर्थात् शैतानले कैदमा पारेको मानिसलाई फिर्ता लिनैपर्छ। यसरी, मानिसको पुरानो स्वभावमा परिवर्तन ल्याएर अनि मानिसको सुरुको समझलाई पुनर्स्थापित गरेर शैतानलाई पराजित गर्नैपर्छ। यसरी कैद गरिएको मानिसलाई शैतानको हातबाट फिर्ता लिन सकिन्छ। यदि मानिसलाई शैतानको प्रभाव र बन्धनबाट मुक्त गरियो भने, शैतान लज्जित हुनेछ, मानिसलाई अन्ततः फिर्ता ल्याइनेछ र शैतान पराजित हुनेछ। मानिसलाई शैतानको अँध्यारो प्रभावबाट स्वतन्त्र गरिएकाले, मानिस यो पूरै लडाइँको प्रतिफल बन्छ र लडाइँ समाप्त भएपछि शैतान दण्ड दिइनुपर्ने पात्र बन्छ, त्यसपछि मानवजातिको मुक्तिको सम्पूर्ण काम पूरा भएको हुनेछ।

परमेश्‍वर सृजित प्राणीहरूप्रति कुनै दुर्भावना राख्नुहुन्न; उहाँले गर्ने सबै कुरा शैतानलाई पराजित गर्नका खातिर हो। उहाँको सबै काम—चाहे त्यो सजाय होस् वा न्याय—शैतानप्रति लक्षित हुन्छ; यो मानवजातिको मुक्तिका खातिर गरिन्छ, यो सबै शैतानलाई पराजित गर्नका निम्ति हो, र यसको एउटै उद्देश्य रहेको छ: अन्तसम्मै शैतानविरुद्ध लडाइँ गर्नु! परमेश्‍वरले शैतानमाथि विजय प्राप्त नगरेसम्म कहिल्यै विश्राम लिनुहुनेछैन! उहाँले शैतानलाई पूर्ण रूपमा पराजित गरेपछि मात्रै विश्राम लिनुहुनेछ। परमेश्‍वरद्वारा गरिने सबै काम शैतानप्रति लक्षित हुने हुनाले, र शैतानद्वारा भ्रष्ट तुल्याइएकाहरू सबै शैतानको शक्तिको नियन्त्रणमा हुने र सबै शैतानको शक्तिअन्तर्गत जिउने हुनाले, यदि परमेश्‍वरले यी मानिसहरूलाई शैतानसँग लडाइँ गर्न र यससँगको सम्बन्ध तोड्न अगुवाइ नगर्नुभएको भए, र यदि परमेश्‍वरले शैतानमाथि विजय प्राप्त गर्न नसक्नुभएको भए, शैतानले यी मानिसहरूलाई जान दिनेथिएन, र तिनीहरूलाई परमेश्‍वरद्वारा प्राप्त गर्न सकिनेथिएन। यदि परमेश्‍वरले तिनीहरूलाई प्राप्त गर्नुभएन भने, यसले शैतानलाई पराजित गरिएको छैन, यसलाई हराइएको छैन भन्‍ने कुरा प्रमाणित गर्नेथियो। त्यसैले, परमेश्‍वरको ६,००० वर्षे व्यवस्थापनको योजनामा, पहिलो चरणको दौरान उहाँले व्यवस्थाको काम गर्नुभयो, दोस्रो चरणको दौरान उहाँले अनुग्रहको युगको काम, अर्थात्, क्रूसीकरणको काम गर्नुभयो, र तेस्रो चरणको दौरान उहाँ मानवजातिलाई विजय गर्ने काम गर्नुहुन्छ। यी सबै काम शैतानले मानवजातिलाई कुन हदसम्म भ्रष्ट तुल्याएको छ भन्‍ने कुराप्रति लक्षित छ, यो सबै शैतानलाई पराजित गर्नका निम्ति हो, र हरेक चरण शैतानलाई पराजित गर्नकै खातिर हो। परमेश्‍वरको व्यवस्थापनको ६,००० वर्षे कामको सार ठूलो रातो अजिङ्गरविरुद्धको लडाइँ हो, र मानवजातिलाई व्यवस्थापन गर्ने काम भनेको शैतानलाई पराजित गर्ने काम, शैतानसँग लडाइँ गर्ने काम हो। परमेश्‍वरले ६,००० वर्षसम्म लडाइँ गर्नुभएको छ, र यसरी उहाँले ६,००० वर्षसम्म काम गर्नुभएको छ। अन्त्यमा, उहाँले मानिसलाई नयाँ क्षेत्रमा ल्याउनुहुनेछ। जब शैतान पराजित हुन्छ, तब मानिस पूर्ण रूपमा स्वतन्त्र हुनेछ। के आज परमेश्‍वरको कामको दिशा यही होइन र? आजको कामको प्रवृत्ति ठ्याक्कै यही हो: मानिस पूर्ण रूपमा मुक्त र स्वतन्त्र हुने, कुनै पनि प्रावधानद्वारा नियन्त्रित नहुने, र कुनै पनि बन्धन वा प्रतिबन्धद्वारा सीमित नहुने अवस्था बनाउनु। यो सबै काम तिमीहरूको कदअनुसार र तिमीहरूका आवश्यकताहरूअनुसार गरिन्छ, जसको अर्थ तिमीहरूलाई आफूले पूरा गर्न सक्ने जुनसुकै कुरा प्रदान गरिन्छ। यो माछालाई जमीनमा जिउन बाध्य पार्ने, तिमीहरूमाथि कुनै कुरा लाद्ने मामला होइन; बरु, यो सबै काम तिमीहरूका खास आवश्यकताहरूअनुसार गरिन्छ। कामको हरेक चरण मानिसका खास आवश्यकता र मागहरूअनुसार गरिन्छ; कामको हरेक चरण शैतानलाई पराजित गर्नकै खातिर हो। वास्तवमा, सुरुमा सृष्टिकर्ता र सृजित प्राणीहरूबीच कुनै अवरोध थिएन। यी सबै अवरोध शैतानद्वारा निम्त्याइएका थिए। शैतानले मानिसलाई जसरी बाधा दिएको छ र भ्रष्ट तुल्याएको छ, त्यसले गर्दा मानिस कुनै पनि कुरा देख्न वा छुन नसक्ने भएको छ। मानिस नै पीडित हो, जसलाई धोका दिइएको छ। एक पटक शैतान पराजित भएपछि, सृजित प्राणीहरू सृष्टिकर्तालाई देख्नेछन्, र सृष्टिकर्ता सृजित प्राणीहरूलाई हेर्नुहुनेछ र व्यक्तिगत रूपमा तिनीहरूलाई अगुवाइ गर्न सक्षम हुनुहुनेछ। यो मात्र मानिसले पृथ्वीमा जिउनुपर्ने जीवन हो। त्यसैले, परमेश्‍वरको मुख्य काम शैतानलाई पराजित गर्नका लागि गरिन्छ, र एक पटक शैतान पराजित भएपछि, सबै कुरा समाधान हुनेछन्। आज, तैँले परमेश्‍वर मानिसमाझ आउनु कुनै सरल कुरा होइन भन्‍ने देखेको छस्। उहाँ हरेक दिन तिमीहरूको खोट पत्ता लगाउन, नानाथरीका कुरा भन्न, वा तिमीहरूलाई उहाँ कस्तो देखिनुहुन्छ र उहाँ कसरी बोल्नुहुन्छ र जिउनुहुन्छ भनी हेर्न दिन मात्रै आउनुभएको होइन। परमेश्‍वर केवल तिमीहरूलाई उहाँलाई हेर्न दिन वा तिमीहरूको ज्ञानको दायरा फराकिलो बनाउन दिन, वा तिमीहरूलाई उहाँले उल्लेख गर्नुभएका रहस्यहरू र उहाँले खोल्नुभएका सात वटा मोहर सुन्न दिन देह बन्नुभएको होइन। बरु, उहाँ शैतानलाई पराजित गर्न देह बन्नुभएको हो। उहाँ मानिसलाई मुक्ति दिन र शैतानसँग लडाइँ गर्न देहमा व्यक्तिगत रूपमा मानिसमाझ आउनुभएको छ; उहाँको देहधारणको महत्त्व यही हो। यदि शैतानलाई पराजित गर्नका लागि नभएको भए, उहाँ व्यक्तिगत रूपमा यो काम गर्नुहुनेथिएन। परमेश्‍वर मानिसमाझ आफ्नो काम गर्न, व्यक्तिगत रूपमा मानिससामु देखा पर्न र मानिसलाई उहाँलाई हेर्न दिन पृथ्वीमा आउनुभएको छ; के यो सानो कुरा हो र? यो साँच्चै सामान्य कुरा होइन! मानिसले कल्पना गरेजस्तो परमेश्‍वर मानिसले उहाँलाई हेर्न सकोस्, मानिसले परमेश्‍वर व्यावहारिक हुनुहुन्छ र काल्पनिक वा खोक्रो हुनुहुन्न, र परमेश्‍वर उच्च हुनुहुन्छ तर दीन पनि हुनुहुन्छ भनी बुझ्न सकोस् भन्नका लागि आउनुभएको होइन। के यो त्यति सजिलो हुन सक्छ र? शैतानले मानिसको देहलाई भ्रष्ट तुल्याएको, र परमेश्‍वरले मुक्ति मानिसलाई नै मुक्ति दिने अभिप्राय राख्नुभएको हुनाले, परमेश्‍वरले शैतानसँग लडाइँ गर्न र व्यक्तिगत रूपमा मानिसको गोठालो गर्न देह धारण गर्नैपर्छ। यसो गरे मात्र उहाँको कामलाई लाभ मिल्छ। परमेश्‍वरका दुई वटा देह शैतानलाई पराजित गर्न, र मानिसलाई अझ राम्ररी मुक्ति दिनका लागि पनि अस्तित्वमा रहेका छन्। किनभने शैतानसँग लडाइँ गर्ने परमेश्‍वर मात्रै हुन सक्नुहुन्छ, चाहे त्यो परमेश्‍वरका आत्मा होस् वा परमेश्‍वरको देहधारी शरीर होस्। छोटकरीमा भन्नुपर्दा, शैतानसँग लडाइँ गर्ने स्वर्गदूतहरू हुन सक्दैनन्, शैतानद्वारा भ्रष्ट तुल्याइएको मानिस हुनु त झनै परको कुरा हो। स्वर्गदूतहरू यो लडाइँ लड्न शक्तिहीन छन्, र मानिस यसमा संलग्न हुने आशा त झनै कम छ। यसर्थ, यदि परमेश्‍वर मानिसको जीवनमा काम गर्न चाहनुहुन्छ भने, यदि उहाँ मानिसलाई मुक्ति दिन व्यक्तिगत रूपमा पृथ्वीमा आउन चाहनुहुन्छ भने, उहाँ व्यक्तिगत रूपमा देह बन्नैपर्छ—अर्थात्, उहाँले व्यक्तिगत रूपमा देह धारण गर्नैपर्छ अनि आफ्नो अन्तर्निहित पहिचान र आफूले गर्नैपर्ने कामका साथ मानिसमाझ आएर व्यक्तिगत रूपमा मानिसलाई मुक्ति दिनुपर्छ। होइन भने, यदि परमेश्‍वरका आत्मा वा मानिसले यो काम गरेको भए, यो लडाइँबाट कहिल्यै कुनै नतिजा आउनेथिएन, र यो कहिल्यै अन्त्य हुनेथिएन। जब परमेश्‍वर मानिसमाझ शैतानविरुद्ध व्यक्तिगत रूपमा युद्ध गर्न देह बन्नुहुन्छ तब मात्र मानिससँग मुक्तिको अवसर हुन्छ। यसबाहेक, फलस्वरूप शैतान लज्जित हुन्छ र फाइदा उठाउनका लागि कुनै अवसर वा गर्नका लागि कुनै षड्यन्त्र बाँकी रहँदैन। देहधारी परमेश्‍वरद्वारा गरिने काम परमेश्‍वरका आत्माद्वारा हासिल गर्न नसकिने हुन्छ, र रगत र मासुले बनेको कुनै पनि मानिसले परमेश्‍वरको तर्फबाट यो गर्नु अझ बढी असम्भव हुन्छ, किनभने उहाँले गर्ने काम सबै मानिसको जीवनका खातिर, र मानिसको भ्रष्ट स्वभाव परिवर्तन गर्नका निम्ति हो। यदि मानिस यो लडाइँमा सहभागी हुने हो भने, ऊ आफ्ना हतियारहरू फालेर अत्यन्तै अपमानित र तितरबितर भएर भाग्नेथियो; ऊ मानिसको भ्रष्ट स्वभाव परिवर्तन गर्न पूर्ण रूपमा असक्षम हुनेथियो। ऊ मानिसलाई क्रूसबाट मुक्ति दिन, वा सम्पूर्ण विद्रोही मानवजातिलाई विजय गर्न असक्षम हुनेथियो, बरु ऊ सिद्धान्तहरूभन्दा बाहिर नजाने अलिकति पुरानो काम, अथवा शैतानको पराजयसँग असम्बन्धित काम मात्रै गर्न सक्षम हुनेथियो। त्यसोभए किन दुःख गर्ने? उसले मानिस प्राप्त गर्न सक्नेथिएन, र उसले शैतानलाई पराजित गर्ने काम त झनै गर्न सक्नेथिएन, त्यसोभए यसको के अर्थ हुन्थ्यो र? त्यसैले, शैतानसँगको लडाइँ परमेश्‍वर स्वयम्‌द्वारा मात्रै गर्न सकिन्छ, र मानिसले यो गर्नु पूर्ण रूपमा असम्भव हुनेछ। मानिसको कर्तव्य भनेको अधीनमा रहनु र पछ्याउनु हो, किनभने मानिस स्वर्ग र पृथ्वी सृष्टि गर्ने जस्तो काम गर्न पूर्ण रूपमा असक्षम छ, ऊ शैतानसँग लडाइँ गर्ने काम त झनै गर्न सक्दैन। मानिसले परमेश्‍वर स्वयम्‌को अगुवाइमा मात्रै सृष्टिकर्तालाई सन्तुष्ट पार्न सक्छ, जसमार्फत शैतान पराजित हुन्छ; मानिसले गर्न सक्ने एउटै कुरा यही हो। त्यसैले, हरेक पटक नयाँ लडाइँ सुरु हुँदा, अर्थात्, हरेक पटक नयाँ युगको कामको थालनी हुँदा, यो काम परमेश्‍वर स्वयम्‌द्वारा व्यक्तिगत रूपमा गरिन्छ, जसमार्फत उहाँ सम्पूर्ण युगको अगुवाइ गर्नुहुन्छ र सम्पूर्ण मानवजातिका लागि अझ नयाँ मार्ग खोल्नुहुन्छ। हरेक नयाँ युगको आरम्भ शैतानसँगको लडाइँमा एउटा नयाँ सुरुवात हो, जसमार्फत मानिस अझ नयाँ, अझ सुन्दर क्षेत्रमा, र परमेश्‍वर स्वयम्‌द्वारा व्यक्तिगत रूपमा अगुवाइ गरिने नयाँ युगमा प्रवेश गर्छ। मानिस यावत् थोकको मालिक हो, तर जो प्राप्त गरिएका छन् तिनीहरू शैतानसँगका सबै लडाइँका फल बन्नेछन्। शैतान यावत् थोकलाई भ्रष्ट तुल्याउने पात्र हो, यो सबै लडाइँको अन्त्यमा पराजित हुने पात्र हो, र यी लडाइँहरूपछि दण्डित हुने पात्र पनि हो। परमेश्‍वर, मानिस, र शैतानमध्ये, तिरस्कृत हुने भनेको शैतान मात्र हो। यसैबीच, शैतानद्वारा प्राप्त गरिएका तर परमेश्‍वरद्वारा फिर्ता नलिइएकाहरू शैतानको ठाउँमा दण्ड प्राप्त गर्ने जन बन्छन्। यी तीनमध्ये, परमेश्‍वरलाई मात्रै यावत् थोकद्वारा आराधना गरिनुपर्छ। यसैबीच, शैतानद्वारा भ्रष्ट तुल्याइएका तर परमेश्‍वरद्वारा फिर्ता लिइएका र परमेश्‍वरको मार्ग पछ्याउनेहरू परमेश्‍वरको प्रतिज्ञा प्राप्त गर्ने र परमेश्‍वरका लागि दुष्ट जनहरूको न्याय गर्ने जन बन्छन्। परमेश्‍वर अवश्यै विजयी हुनुहुनेछ र शैतान अवश्यै पराजित हुनेछ, तर मानिसमध्ये जित्नेहरू र हार्नेहरू हुनेछन्। जित्नेहरू विजेतामा पर्नेछन्, र हार्नेहरू हरुवामा पर्नेछन्; हरेकलाई तिनीहरूको प्रकारअनुसार वर्गीकरण गर्नु भनेको यही हो, यो परमेश्‍वरका सबै कामको आखिरी अन्त्य हो। यो परमेश्‍वरका सबै कामको उद्देश्य पनि हो, र यो कहिल्यै परिवर्तन हुनेछैन। परमेश्‍वरको व्यवस्थापनको योजनाको केन्द्रविन्दु मुख्यतया मानिसको मुक्तिमा केन्द्रित छ, र परमेश्‍वर मुख्यतया यस केन्द्रविन्दुका खातिर, यस कामका खातिर, र शैतानलाई पराजित गर्नका लागि देह बन्नुहुन्छ। परमेश्‍वर पहिलो पटक देह बन्नुभएको पनि शैतानलाई पराजित गर्नका लागि थियो। उहाँ व्यक्तिगत रूपमा देह बन्नुभएको र व्यक्तिगत रूपमा क्रूसमा टाँगिनुभएको पहिलो लडाइँको काम पूरा गर्नका निम्ति थियो, जुन मानवजातिको छुटकाराको काम थियो। त्यसैगरी, कामको यो चरण पनि व्यक्तिगत रूपमा परमेश्‍वरद्वारा नै गरिन्छ, जो मानिसमाझ आफ्नो काम गर्न, व्यक्तिगत रूपमा आफ्नो वचन बोल्न र मानिसलाई यी कुराहरू हेर्न दिन देह बन्नुभएको छ। अवश्य नै, उहाँले यस क्रममा केही अन्य काम पनि गर्नु अपरिहार्य छ, तर उहाँले व्यक्तिगत रूपमा आफ्नो काम गर्नुको मुख्य कारण भनेको शैतानलाई पराजित गर्नु, सम्पूर्ण मानवजातिलाई विजय गर्नु, र यी मानिसहरूलाई प्राप्त गर्नु हो। त्यसैले, परमेश्‍वरको देहधारणको काम सजिलो छैन। यदि उहाँको उद्देश्य मानिसलाई परमेश्‍वर दीन र गुप्त हुनुहुन्छ र परमेश्‍वर व्यावहारिक हुनुहुन्छ भनी देखाउने मात्रै भएको भए, यदि त्यो यो काम गर्नका खातिर मात्रै भएको भए, देह बनिरहन आवश्यक नै हुनेथिएन। परमेश्‍वर देह नबन्नुभएको भए पनि, उहाँले आफ्नो दीनता र गुप्तता, साथै आफ्नो महान्‌ता र पवित्रतालाई सिधै मानिससामु प्रकट गर्न सक्नुहुन्थ्यो, तर त्यस्ता कुराहरूको मानवजातिलाई व्यवस्थापन गर्ने कामसँग कुनै सम्बन्ध हुँदैन। तिनले मानिसलाई मुक्ति दिन वा उसलाई पूर्ण पार्न सक्दैनन्, तिनले शैतानलाई पराजित गर्न सक्नु त झनै परको कुरा हो। यदि शैतानको पराजयमा केवल आत्माले कुनै आत्माविरुद्ध लडाइँ गर्नुपर्थ्यो भने, त्यस्तो कामको अझ कम व्यावहारिक मूल्य हुनेथियो; यसले मानिसलाई प्राप्त गर्न सक्नेथिएन र मानिसको भाग्य र भविष्यलाई बरबाद गर्नेथियो। यसर्थ, परमेश्‍वरको आजको कामको गहिरो महत्त्व छ। यो मानिसले उहाँलाई देख्न सकोस्, वा मानिसका दायराहरू फराकिला बनून् भन्नका लागि, वा उसलाई भावुक र प्रोत्साहित भएको थोरै आभास गराउनका लागि मात्रै होइन; त्यस्तो कामको कुनै महत्त्व हुँदैन। यदि तँ यस्तो प्रकारको ज्ञानका बारेमा मात्रै बोल्न सक्छस् भने, यसले तैँले अझै पनि परमेश्‍वरको देहधारणको साँचो महत्त्व थाहा पाएको छैनस् भन्‍ने कुरा प्रमाणित गर्छ।

परमेश्‍वरको सम्पूर्ण व्यवस्थापनको योजनाको काम परमेश्‍वर स्वयम्‌द्वारा व्यक्तिगत रूपमा गरिन्छ। पहिलो चरण—संसारको सृष्टि—परमेश्‍वर स्वयम्‌द्वारा व्यक्तिगत रूपमा गरिएको थियो, र यदि नगरिएको भए, मानवजातिको सृष्टि गर्न कोही पनि सक्षम हुनेथिएन। दोस्रो चरण, सम्पूर्ण मानवजातिको छुटकारा पनि परमेश्‍वर स्वयम्‌द्वारा व्यक्तिगत रूपमा गरिएको थियो। तेस्रो चरणको बारेमा त भनिरहनै पर्दैन: परमेश्‍वरका सबै कामको अन्त्य परमेश्‍वर स्वयम्‌द्वारा गरिनुपर्ने अझ ठूलो आवश्यकता छ। सम्पूर्ण मानवजातिलाई छुटकारा दिने, विजय गर्ने, प्राप्त गर्ने, र सिद्ध पार्ने काम सबै परमेश्‍वर स्वयम्‌द्वारा व्यक्तिगत रूपमा गरिन्छ। यदि उहाँले व्यक्तिगत रूपमा यो काम नगर्नुभएको भए, उहाँको पहिचानलाई मानिसद्वारा प्रतिनिधित्व गर्न सकिनेथिएन, न त उहाँको काम नै मानिसद्वारा गर्न सकिनेथियो। शैतानलाई पराजित गर्न, मानवजातिलाई प्राप्त गर्न, र मानवजातिलाई पृथ्वीमा सामान्य जीवन दिनका लागि, उहाँ व्यक्तिगत रूपमा मानिसलाई अगुवाइ गर्नुहुन्छ र व्यक्तिगत रूपमा मानिसमाझ काम गर्नुहुन्छ; आफ्नो सम्पूर्ण व्यवस्थापनको योजनाका खातिर, र आफ्ना सबै कामका खातिर, उहाँले व्यक्तिगत रूपमा यो काम गर्नैपर्छ। यदि मानिसले परमेश्‍वर आउनुको कारण भनेको मानिसले उहाँलाई देख्न सकोस् भन्नका लागि, मानिसलाई खुसी बनाउनका खातिर मात्रै हो भन्ने विश्‍वास गर्छ भने, त्यस्ता विश्‍वासहरूको कुनै मूल्य हुँदैन, कुनै महत्त्व हुँदैन। मानिसको बुझाइ अत्यन्तै सतही छ! परमेश्‍वर स्वयम्‌ले यो काम गरेर मात्रै यसलाई राम्रोसँग र पूर्ण रूपमा गर्न सक्नुहुन्छ। यदि मानिसले यो काम गर्ने हो भने, ऊ परमेश्‍वरको प्रतिनिधित्व गर्न असक्षम हुनेथियो। उसमा परमेश्‍वरको पहिचान वा उहाँको सार नभएको हुनाले, ऊ परमेश्‍वरको काम गर्न असक्षम हुन्छ, र यदि मानिसले यो काम गरे पनि, यसले कुनै प्रभाव पार्नेथिएन। परमेश्‍वर पहिलो पटक देह बन्नुभएको छुटकाराका खातिर थियो, सारा मानवजातिलाई पापबाट छुटकारा दिन, मानिसलाई शुद्ध गरिन र उसका पापहरू क्षमा गरिन सक्षम बनाउनका लागि थियो। विजयको काम पनि व्यक्तिगत रूपमा परमेश्‍वरद्वारा मानिसमाझ गरिन्छ। यदि, यस चरणको दौरान, परमेश्‍वरले अगमवाणी मात्रै बोल्ने हो भने, उहाँको स्थान लिन कुनै अगमवक्ता—वरदानयुक्त कोही व्यक्ति—भेट्टाउन सकिन्थ्यो; यदि अगमवाणी मात्रै बोलिन्थ्यो भने, मानिस परमेश्‍वरको स्थानमा उभिन सक्थ्यो। तर व्यक्तिगत रूपमा परमेश्‍वर स्वयम्‌को काम गर्ने र मानिसको जीवनमा काम गर्ने कुरामा, मानिसले यो काम गर्न सक्दैनथियो। यो व्यक्तिगत रूपमा परमेश्‍वर स्वयम्‌द्वारा नै गरिनुपर्छ; यो काम गर्न परमेश्‍वर व्यक्तिगत रूपमा देह बन्नैपर्छ। वचनको युगमा, यदि अगमवाणी मात्रै बोलिन्थ्यो भने, यो काम गर्न यशैया वा अगमवक्ता एलियालाई भेट्टाउन सकिन्थ्यो, र परमेश्‍वर स्वयम्‌ले व्यक्तिगत रूपमा यो गर्न आवश्यक नै हुनेथिएन। यस चरणमा गरिने काम अगमवाणी बोल्ने मात्रै नभएको हुनाले, र मानवजातिलाई विजय गर्न र शैतानलाई पराजित गर्न वचनहरूको काम प्रयोग गरिनुको अझ ठूलो महत्त्व भएको हुनाले, यो काम मानिसद्वारा गर्न सकिँदैन, र व्यक्तिगत रूपमा परमेश्‍वर स्वयम्‌द्वारा नै गरिनुपर्छ। व्यवस्थाको युगमा यहोवाले आफ्नो कामको केही भाग गर्नुभयो, त्यसपछि उहाँले अगमवक्ताहरूमार्फत केही वचन बोल्नुभयो र केही काम गर्नुभयो। किनभने मानिसले यहोवाको काममा उहाँलाई प्रतिस्थापन गर्न सक्थ्यो, र भविष्यदर्शीहरूले उहाँको तर्फबाट घटनाहरूको भविष्यवाणी गर्न र केही सपनाको व्याख्या गर्न सक्थे। त्यस समयमा गरिएको काम सिधै मानिसको स्वभाव परिवर्तन गर्ने काम थिएन, र यो मानिसको पापसँग असम्बन्धित थियो, र मानिसले व्यवस्थाको पालन मात्र गर्नुपर्ने हुन्थ्यो। त्यसैले यहोवा देह बन्नुभएन र मानिससामु देखा पर्नुभएन; बरु उहाँले सिधै मोशा र अरूसँग बोल्नुभयो, तिनीहरूलाई उहाँको तर्फबाट बोल्न र काम गर्न लगाउनुभयो, र तिनीहरूलाई सिधै मानिसमाझ काम गर्न लगाउनुभयो। परमेश्‍वरको कामको पहिलो चरण मानिसको अगुवाइ थियो। यो शैतानविरुद्धको लडाइँको सुरुवात थियो, तर यो लडाइँ आधिकारिक रूपमा सुरु हुन बाँकी नै थियो। शैतानविरुद्धको आधिकारिक युद्ध परमेश्‍वरको पहिलो देहधारणसँगै सुरु भयो, र यो आजसम्म नै निरन्तर चलिरहेको छ। यस युद्धको पहिलो लडाइँ देहधारी परमेश्‍वरलाई क्रूसमा टाँगिदा भएको थियो। देहधारी परमेश्‍वरको क्रूसीकरणले शैतानलाई पराजित गर्‍यो, र यो नै युद्धको पहिलो सफल चरण थियो। जब देहधारी परमेश्‍वरले सिधै मानिसको जीवनमा काम गर्न थाल्नुभयो, यो मानिसलाई पुनः प्राप्त गर्ने कामको आधिकारिक सुरुवात थियो, र यो मानिसको पुरानो स्वभाव परिवर्तन गर्ने काम भएको हुनाले, यो शैतानसँग लडाइँ गर्ने काम थियो। सुरुमा यहोवाद्वारा गरिएको कामको चरण पृथ्वीमा मानवजातिको जीवनको अगुवाइ मात्रै थियो। यो परमेश्‍वरको कामको सुरुवात थियो, र यसमा कुनै लडाइँ, वा कुनै ठूलो काम हुन बाँकी नै भए पनि, यसले आउँदो लडाइँको कामका लागि जग बसाल्यो। पछि, अनुग्रहको युगका दौरान कामको दोस्रो चरण मानिसको पुरानो स्वभाव परिवर्तन गर्नेसँग सम्बन्धित थियो, जसको अर्थ परमेश्‍वर स्वयम्‌ले मानिसको जीवनमा काम गर्नुभयो। यो व्यक्तिगत रूपमा परमेश्‍वरद्वारा नै गरिनु पर्नेथियो; यसका लागि परमेश्‍वर व्यक्तिगत रूपमा देह बन्नु पर्नेथियो। यदि उहाँ देह नबन्नुभएको भए, कामको यस चरणमा अरू कसैले उहाँलाई प्रतिस्थापन गर्न सक्नेथिएन, किनभने यसले सिधै शैतानविरुद्ध लड्ने कामलाई प्रतिनिधित्व गर्थ्यो। यदि मानिसले शैतानको उपस्थितिमा परमेश्‍वरको तर्फबाट यो काम गरेको भए, त्यो झुक्नेथिएन; यसलाई पराजित गर्न असम्भव हुनेथियो। यसलाई पराजित गर्न देहधारी परमेश्‍वर नै आउनुपर्ने हुन्थ्यो, किनभने देहधारी परमेश्‍वरको सार अझै पनि परमेश्‍वर नै हो, उहाँ अझै पनि मानिसको जीवन हुनुहुन्छ, र उहाँ अझै पनि सृष्टिकर्ता हुनुहुन्छ; चाहे जेसुकै आइपरोस्, उहाँको पहिचान र सार परिवर्तन हुनेछैन। त्यसैले, उहाँले देह धारण गर्नुभयो र शैतानलाई पूर्ण रूपमा झुक्न लगाउन यो काम गर्नुभयो। कामको यस अन्तिम चरणको दौरान, यदि मानिसले यो काम गर्ने हो र उसलाई सिधै वचनहरू बोल्न लगाइने हो भने, ऊ ती बोल्न असक्षम हुनेथियो, र यदि अगमवाणी बोलिने हो भने, मानिसलाई विजय गर्न असम्भव हुनेथियो। परमेश्‍वर देह बनेर शैतानलाई पराजित गर्न र यसलाई पूर्ण रूपमा झुक्न लगाउन आउनुहुन्छ। जब उहाँले शैतानलाई पूर्ण रूपमा पराजित गर्नुहुन्छ, मानिसलाई पूर्ण रूपमा विजय गर्नुहुन्छ, र मानिसलाई पूर्ण रूपमा प्राप्त गर्नुहुन्छ, तब कामको यो चरण पूरा हुनेछ र सफलता हासिल हुनेछ। परमेश्‍वरको व्यवस्थापनमा, मानिस परमेश्‍वरको ठाउँमा उभिन सक्दैन। विशेष गरी, युगको अगुवाइ गर्ने र नयाँ काम सुरु गर्ने काम व्यक्तिगत रूपमा परमेश्‍वर स्वयम्‌द्वारा गरिनुपर्ने अझ ठूलो आवश्यकता छ। मानिसलाई प्रकाश दिने र उसलाई अगमवाणी प्रदान गर्ने काम मानिसद्वारा गर्न सकिन्छ, तर यदि त्यो व्यक्तिगत रूपमा परमेश्‍वरद्वारा नै गरिनुपर्ने काम हो, परमेश्‍वर स्वयम् र शैतानबीचको लडाइँको काम हो भने, यो काम मानिसद्वारा गर्न सकिँदैन। कामको पहिलो चरणको दौरान, जब शैतानसँग कुनै लडाइँ चलिरहेको थिएन, यहोवाले अगमवक्ताहरूद्वारा बोलिने अगमवाणी प्रयोग गरेर व्यक्तिगत रूपमा इस्राएलका मानिसहरूलाई अगुवाइ गर्नुभयो। त्यसपछि, कामको दोस्रो चरण शैतानसँगको लडाइँ थियो, र परमेश्‍वर स्वयम् व्यक्तिगत रूपमा देह बन्नुभयो, र यो काम गर्न देहमा आउनुभयो। शैतानविरुद्धको लडाइँ समावेश हुने जुनसुकै कुरामा परमेश्‍वरको देहधारण समावेश हुन्छ, जसको अर्थ यो लडाइँ मानिसद्वारा छेड्न सकिँदैन। यदि मानिसले लडाइँ गर्ने हो भने, ऊ शैतानलाई पराजित गर्न असक्षम हुनेथियो। ऊ त्यसकै शक्तिअन्तर्गत छ भने ऊसँग कसरी त्यसविरुद्ध लड्ने बल हुन सक्छ? मानिस बीचमा छ; यदि तँ शैतानतिर ढल्किन्छस् भने, तँ शैतानको होस्, तर यदि तैँले परमेश्‍वरलाई सन्तुष्ट पार्छस् भने, तँ परमेश्‍वरको होस्। यदि मानिसले यस लडाइँको काममा परमेश्‍वरको ठाउँमा उभिने प्रयास गर्ने हो भने, के ऊ सक्षम हुनेथियो र? यदि उसले त्यसो गरेको भए, के ऊ धेरै अघि नै नाश भएको हुनेथिएन र? के ऊ धेरै अघि नै पातालमा प्रवेश गरेको हुनेथिएन र? त्यसैले, मानिस परमेश्‍वरको काममा उहाँलाई प्रतिस्थापन गर्न असक्षम हुन्छ, जसको अर्थ मानिससँग परमेश्‍वरको सार हुँदैन, र यदि तैँले शैतानसँग लडाइँ गरिस् भने तँ यसलाई पराजित गर्न असक्षम हुनेछस्। मानिसले केही काम मात्रै गर्न सक्छ; उसले केही मानिसलाई आफ्नो पक्षमा ल्याउन सक्छ, तर ऊ परमेश्‍वर स्वयम्‌को काममा परमेश्‍वरको ठाउँमा उभिन सक्दैन। मानिसले कसरी शैतानसँग लडाइँ गर्न सक्छ र? तैँले सुरु गर्नुअघि नै शैतानले तँलाई बन्दी बनाउनेथियो। जब परमेश्‍वर स्वयम्‌ले शैतानसँग लडाइँ गर्नुहुन्छ र मानिस यस आधारमा परमेश्‍वरलाई पछ्याउँछ र उहाँको अधीनमा रहन्छ, तब मात्र मानिस परमेश्‍वरद्वारा प्राप्त गरिन र ऊ शैतानको बन्धनबाट उम्कन सक्छ। मानिसले आफ्नै बुद्धि र क्षमताहरूद्वारा हासिल गर्न सक्ने कुराहरू अत्यन्तै सीमित छन्; ऊ मानिसलाई पूर्ण पार्न असक्षम छ, उसलाई अगुवाइ गर्न असक्षम छ, र शैतानलाई पराजित गर्न त झनै असक्षम छ। मानिसको बौद्धिकता र बुद्धिले शैतानका षड्यन्त्रहरूलाई विफल पार्न सक्दैनन् भने मानिसले योसँग कसरी लडाइँ गर्न सक्छ र?

सिद्ध पारिन इच्छुक हुने सबैसँग सिद्ध पारिने मौका हुन्छ, त्यसकारण सबै जना ढुक्क हुनुपर्छ: भविष्यमा तिमीहरू सबै गन्तव्यमा प्रवेश गर्नेछौ। तर यदि तँ सिद्ध पारिन इच्छुक छैनस्, र सुन्दर क्षेत्रमा प्रवेश गर्न इच्छुक छैनस् भने, त्यसको जिम्मेवार तँ आफै होस्। सिद्ध पारिन इच्छुक हुने र परमेश्‍वरप्रति बफादार हुने सबै, अधीनमा रहने सबै, र इमानदार तरिकाले आफ्नो प्रकार्य गर्ने सबै—त्यस्ता सबै मानिस सिद्ध पारिन सक्छन्। आज, अर्पित भई आफ्नो कर्तव्य निर्वाह नगर्ने सबै, परमेश्‍वरप्रति बफादार नहुने सबै, परमेश्‍वरको अधीनमा नरहने सबै, विशेष गरी पवित्र आत्माको प्रबोधन र ज्योति प्राप्त गरेर पनि त्यसलाई व्यवहारमा लागू नगर्नेहरू—त्यस्ता सबै मानिस सिद्ध पारिन असक्षम हुन्छन्। परमेश्‍वरप्रति बफादार हुन र उहाँको अधीनमा रहन इच्छुक हुने सबैलाई सिद्ध पार्न सकिन्छ, चाहे तिनीहरू अलिकति अज्ञानी नै किन नहोऊन्; पछ्याउन इच्छुक हुने सबैलाई सिद्ध पार्न सकिन्छ। यसबारे चिन्ता लिनु आवश्यक छैन। तँ यस दिशामा पछ्याउन इच्छुक भएमा, तँ सिद्ध पारिन सक्छस्। म तिमीहरूको बीचमा भएका कसैलाई पनि त्याग्न वा हटाउन इच्छुक छैनँ तर यदि तँ राम्रो गर्ने प्रयास गर्दैनस् भने, तैँले केवल आफैलाई हानि गरिरहेको हुन्छस्; तँलाई हटाउने म होइनँ बरु तँ आफै होस्। यदि तँ आफैले राम्रो गर्ने कोसिस गर्दैनस् भने—यदि तँ अल्छी छस् वा आफ्नो कर्तव्य पालन गर्दैनस् वा तँ बफादार छैनस्, वा सत्यको पछि लाग्दैनस् र सधैँ तँलाई जे मन लाग्छ त्यही गर्छस्, यदि तँ लापरवाही व्यवहार गर्छस्, तेरो आफ्नै प्रसिद्धि र धनको लागि लडाइँ गर्छस्, विपरीत लिङ्गप्रतिको तेरो व्यवहारमा बेइमान छस् भने, तैँले आफ्नो पापको बोझ आफै बोक्नेछस्; तँ कसैको दया पाउने लायकको हुँदैनस्। मेरो अभिप्राय तिमीहरू सबै सिद्ध पारिऊ र कम्तीमा पनि विजय गरिऊ भन्‍ने हो, ताकि यस चरणको काम सफलतापूर्वक पूरा हुन सकोस्। परमेश्‍वरको चाहना हरेक व्यक्ति सिद्ध पारिओस्, अन्त्यमा उहाँद्वारा प्राप्त हुन सकोस्, उहाँद्वारा पूर्ण रूपमा धोइओस् र उहाँले प्रेम गर्नुहुने मानिसहरू बनोस् भन्‍ने छ। मैले तिमीहरू पिछडिएका छौ वा कम क्षमताका छौ भने पनि—यी सब तथ्य हुन्। तर, मैले यसो भन्नुले म तिमीहरूलाई त्याग्न चाहन्छु, मैले तिमीहरूमाथिको आशा गुमाएको छु भन्‍ने प्रमाणित गर्दैन, अनि म तिमीहरूलाई मुक्ति दिन अनिच्छुक छु भन्‍ने त झनै प्रमाणित गर्दैन। आज म तिमीहरूको लागि मुक्तिको काम गर्न आएको हुँ, जसको अर्थ यो हो कि मैले गर्ने काम भनेको मुक्तिको कामको निरन्तरता हो। प्रत्येक व्यक्तिसित सिद्ध पारिने मौका हुन्छ: यति हो तँ इच्छुक हुनुपर्छ, यति हो तैँले खोजी गर्नुपर्छ, अन्त्यमा तँ यो नतिजा प्राप्त गर्न सक्षम हुनेछस् र तिमीहरूमध्ये एक जना पनि त्यागिनेछैनौ। यदि तँ कमजोर क्षमताको छस् भने, तँसित मेरा मागहरू तेरो कमजोर क्षमताअनुरूप हुनेछ; यदि तँ उच्च क्षमताको छस् भने तँसित मेरा मागहरू तेरो उच्च क्षमताअनुरूप हुनेछ; यदि तँ अनजान र अशिक्षित छस् भने, तँप्रतिका मेरा मागहरू यसअनुरूप हुनेछन्; यदि तँ साक्षर छस् भने, तँसित मेरा मागहरू तँ साक्षर छस् भन्‍ने तथ्यअनुरूप हुनेछन्; यदि तँ बुढेसकालमा छस् भने, तँसँग मेरा मागहरू तेरो उमेरअनुरूप हुनेछन्; यदि तँ अतिथिसत्कारको कर्तव्य पूरा गर्न सक्षम छस् भने, तँप्रति मेरा मागहरू यही बमोजिम हुनेछन्; यदि तँ अतिथिसत्कारको कर्तव्य पूरा गर्न सक्दिनँ, निश्‍चित प्रकारका प्रकार्य मात्र गर्न सक्छु भन्छस् भने, चाहे त्यो सुसमाचार प्रचार गर्ने होस् वा मण्डलीको रेखदेख गर्ने होस्, वा अन्य सामान्य कुराहरूमा सहभागी हुने होस्, मैले तँलाई सिद्ध पार्ने काम तैँले गर्ने प्रकार्यअनुसार हुनेछ। बफादार हुनु, अन्त्यसम्म समर्पित हुनु र परमेश्‍वरलाई सक्दो प्रेम गर्न खोज्नु—यी तैँले पूरा गर्नैपर्ने कुरा हुन्, केवल यी तीन कुरा, र यी सबैभन्दा राम्रा अभ्यासहरू हुन्। अन्त्यमा, मानिसहरूले यी तीन कुरा हासिल गर्नु आवश्यक हुन्छ, र ती प्राप्त गर्न सक्नेहरूलाई सिद्ध पारिनेछ। तर सबैभन्दा मुख्य कुरा, तैँले निष्कपट रूपमा पछ्याउनुपर्छ, तँ सक्रिय रूपमा अगाडि र माथितिर बढ्नुपर्छ र यस मामिलामा निष्क्रिय हुनुहुँदैन। मैले भनेको छु, प्रत्येक व्यक्तिसँग सिद्ध पारिने मौका हुन्छ र प्रत्येक व्यक्ति सिद्ध पारिनका लागि सक्षम हुन्छ, र यो सत्य हो, तर तँ उँभो लाग्न प्रयास गर्दैनस्। यी तीन मापदण्ड पूरा नगर्नेहरूलाई अझै पनि अन्त्यमा हटाइनेछ। सबैले यो गतिलाई पछ्याउन सकून् भन्‍ने म चाहन्छु, म सबैले पवित्र आत्माको काम र अन्तर्दृष्टि प्राप्त गरोस् र अन्त्यसम्म समर्पित हुन सकोस् भन्‍ने चाहन्छु, किनकि तिमीहरू प्रत्येकले गर्नुपर्ने कर्तव्य यही हो। जब तिमीहरू सबैले आफ्नो कर्तव्य पूरा गर्छौ तब तिमीहरू सबै सिद्ध बनाइएका हुनेछौ, तिमीहरूका गवाही पनि धेरै शानदार हुन्छ। गवाही हुनेहरू सबै शैतानमाथि विजय बनेका र परमेश्‍वरका प्रतिज्ञा प्राप्त गरेका हुन्छन् अनि तिनीहरू ती व्यक्तिहरू हुन् जो त्यस सुन्दर गन्तव्यमा बस्नको लागि रहिरहनेछन्।


परमेश्‍वर र मानिस एकसाथ विश्राममा प्रवेश गर्नेछन्

प्रारम्भमा, परमेश्‍वर विश्राममा हुनुहुन्थ्यो। त्यस बेला पृथ्वीमा कुनै मानव वा कुनै अरू थोकहरू थिएनन्, र परमेश्‍वरले अझै कुनै काम गर्नुभएको थिएन। मानवजाति अस्तित्वमा आएपछि र मानवजाति भ्रष्ट भएपछि मात्र उहाँले आफ्‍नो व्यवस्थापनको काम सुरु गर्नुभयो; त्यस घडीदेखि उहाँले विश्राम लिनुभएन, बरु मानवजातिमाझ व्यस्त हुन थाल्नुभयो। मानवजातिको भ्रष्टताले गर्दा साथै प्रधान स्वर्गदूतको विश्वासघतले गर्दा परमेश्‍वरले आफ्‍नो विश्राम गुमाउनुभयो। यदि परमेश्‍वरले शैतानलाई परास्त गर्नुहुन्न र भ्रष्ट भएको मानवजातिलाई मुक्त गर्नुहुन्न भने, उहाँ फेरि कहिल्यै पनि विश्राममा प्रवेश गर्न सक्षम हुनुहुनेछैन। जसरी मानिसलाई विश्रामको कमी छ, त्यसरी नै परमेश्‍वरलाई पनि विश्रामको कमी छ, र जब उहाँले फेरि विश्राम गर्नुहुन्छ, मानवले पनि विश्राम गर्नेछ। विश्राममा जिउनुको अर्थ युद्धरहित, अशुद्धतारहित, र निरन्तरको अधार्मिकतारहित जीवन हो। भन्नुको अर्थ, यो शैतानका बाधाहरू (यहाँ “शैतान” शब्दले शत्रु-शक्तिहरूलाई जनाउँछ) र शैतानको भ्रष्टतारहित, अनि परमेश्‍वरको कुनै विरोधी शक्तिको आक्रमणबाट मुक्त जीवन होइन; यो सबै थोकलाई तिनकै प्रकारअनुसार वर्गीकरण गरिने र सबै थोकले सृष्टिकर्ताको आराधना गर्न सक्ने, र स्वर्ग र पृथ्वी पूर्ण रूपमा शान्त हुने जीवन हो—“मानवहरूको विश्रामपूर्ण जीवन” भन्ने शब्दहरूको अर्थ यही हो। जब परमेश्‍वरले विश्राम गर्नुहुन्छ, तब पृथ्वीमा अधार्मिकता विद्यमान रहनेछैन, अनि शत्रुका शक्तिहरूबाट कुनै अरू आक्रमण हुनेछैनन्, र मानवजाति एउटा नयाँ राज्यमा प्रवेश गर्नेछ—उप्रान्त मानवजाति शैतानद्वारा भ्रष्ट पारिएको हुनेछैन, बरु शैतानद्वारा भ्रष्ट पारिएपछि मुक्त गरिएको मानवजाति हुनेछ। मानवजातिको विश्रामको दिन नै परमेश्‍वरको पनि विश्रामको दिन हुनेछ। परमेश्‍वर मौलिक रूपमा नै विश्राम गर्न असक्षम हुनुभएकोले होइन, तर विश्राममा प्रवेश गर्न मानवजातिको असक्षमताले नै उहाँले आफ्‍नो विश्राम गुमाउनुभएको हो। विश्राममा प्रवेश गर्नुको अर्थ सबै थोक ठप्प हुन्छ वा विकसित हुन नै रोकिन्छ भन्‍ने होइन, न त यसको आशय, परमेश्‍वरले काम गर्न छोड्नुहुन्छ वा मानव जिउन छोड्छ भन्‍ने नै हो। शैतानलाई नष्ट गरिनु, यसको दुष्कर्मका सरिक हुने खराब मानिसहरूलाई दण्डित गर्नु र निमिट्यान्न पार्नु साथै परमेश्‍वरको सारा शत्रुका शक्तिहरू अस्तित्वमा नरहनु नै विश्राममा प्रवेश गरिएको सङ्केत हुनेछ। परमेश्‍वर विश्राममा प्रवेश गर्नुको अर्थ उहाँले मानवजातिको मुक्तिको निम्ति यस उप्रान्त उहाँको काम नगर्नु हो भन्‍ने हुन्छ। मानवजाति विश्राममा प्रवेश गर्नुको अर्थ सबै मानवजाति परमेश्‍वरको ज्योतिभित्र र उहाँको आशिषहरूमुनि, शैतानको भ्रष्टताविना जिउनेछन् र कुनै अधार्मिकता हुनेछैन भन्‍ने हो। परमेश्‍वरको हेरचाहमुनि, मानव पृथ्वीमा सामान्य रूपमा जिउनेछन्। जब परमेश्‍वर र मानवजाति एकसाथ विश्राममा प्रवेश गर्छन्, यसको अर्थ मानवजातिलाई मुक्त गरिएको छ, शैतानलाई नष्ट पारिएको छ र मानवमा परमेश्‍वरको काम पूर्ण रूपमा पूरा भएको छ भन्‍ने हुन्छ। परमेश्‍वरले यस उप्रान्त मानवमा काम गर्नुहुनेछैन र तिनीहरू शैतानको सत्ताअन्तर्गत रहनेछैनन्। त्यसै गरी, परमेश्‍वर यस उप्रान्त व्यस्त हुनुहुनेछैन, र मानव अनवरत गतिमा हुनेछैन; परमेश्‍वर र मानव एकैसाथ विश्राममा प्रवेश गर्नेछन्। परमेश्‍वर उहाँको मौलिक स्थानमा फर्कनुहुनेछ, र हरेक व्यक्ति तिनीहरूको आ-आफ्नो ठाउँमा फर्कनेछन्। परमेश्‍वरको समग्र व्यवस्थापन सिद्धिएपछि परमेश्‍वर र मानव बसोबास गर्ने गन्तव्यहरू यी नै हुन्। परमेश्‍वरसँग परमेश्‍वरकै गन्तव्य छ र मानवसँग मानवकै गन्तव्य छ। विश्राम गरिरहँदा, परमेश्‍वरले सबै मानवलाई पृथ्वीमा तिनीहरूको जीवनमा मार्गदर्शन गरिरहनुहुनेछ र उहाँको ज्योतिमा हुँदा, तिनीहरूले स्वर्गमा हुनुहुने एक मात्र साँचो परमेश्‍वरको आराधना गर्नेछन्। उप्रान्त, परमेश्‍वर मानवजातिको माझमा बस्नुहुनेछैन, न त मानिसहरू परमेश्‍वरसँगै उहाँको गन्तव्यमा बस्नेछन्। परमेश्‍वर र मानव उही क्षेत्रभित्र रहन सक्‍नुहुन्‍न; बरु, दुवैको आ-आफ्नै जिउने शैली हुन्छ। परमेश्‍वरले नै सारा मानवजातिलाई मार्गदर्शन गर्नुहुनेछ, र सारा मानवजाति नै परमेश्‍वरको व्यवस्थापन कार्यको चरमता हो। नेतृत्व गरिनेहरू मानव नै हुन् र उनीहरू परमेश्‍वरकै सारका हुँदैनन्। “विश्राम” गर्नुको अर्थ उसको आफ्नै मौलिक स्थानमा फर्कनु हो। यसकारण, जब परमेश्‍वर आफ्‍नो विश्राममा प्रवेश गर्नुहुन्छ, तब यसको अर्थ, उहाँ आफ्‍नो मौलिक स्थानमा फर्कनुभएको छ भन्‍ने हुन्छ। उहाँ उप्रान्त पृथ्वीमा बस्नुहुनेछैन वा मानवजातिको आनन्द र कष्टमा संलग्न हुन मानवजातिमाझ रहनुहुनेछैन। जब मानवहरू विश्राममा प्रवेश गर्छन्, यसको अर्थ उनीहरू सृष्टिको साँचो सृष्टि गरिएका प्राणी हुनेछन् भन्‍ने हो; तिनीहरूले पृथ्वीबाट नै परमेश्‍वरको आराधना गर्नेछन् र सामान्य जीवन जिउनेछन्। मानिसहरू उप्रान्त परमेश्‍वरविरुद्ध विद्रोह गर्नेछैनन् वा तिनीहरूले उहाँको प्रतिरोध गर्नेछैनन्, अनि आदम र हव्वाको मौलिक जीवनतिर फर्कनेछन्। विश्राममा प्रवेश गरेपछि परमेश्‍वर र मानवका आ-आफ्नै जीवन र गन्तव्यहरू यिनै हुनेछन्। शैतान र परमेश्‍वर बीचको युद्धमा शैतानको हार अपरिहार्य छ। यस्तै, परमेश्‍वरको व्यवस्थापन कार्यको पूर्णता र विश्राममा मानवजातिको पुर्ण मुक्ति र प्रवेशपछि विश्राममा हुने परमेश्‍वरको प्रवेश पनि अनिवार्य छन्। मानवजातिको विश्रामको स्थान पृथ्वी हो र परमेश्‍वरको विश्रामको स्थान स्वर्ग हो। मानवले विश्राममा रहनुहुने परमेश्‍वरको आराधना गर्दा, तिनीहरू पृथ्वीमा बस्नेछन्, र परमेश्‍वरले बाँकी मानवलाई विश्राममा डोर्‍याउनुहुँदा, उहाँले उनीहरूलाई पृथ्वीबाट होइन स्वर्गबाट अगुवाइ गर्नुहुनेछ। परमेश्‍वर अझै पनि आत्मा नै हुनुहुनेछ, जबकि मानव अझै पनि देहमा नै हुनेछन्। परमेश्‍वर र मानव फरक-फरक किसिमले विश्राममा रहनुहुन्छ। परमेश्‍वर विश्राम गर्नुहुँदा, उहाँ मानवको माझमा आउनुहुनेछ र देखा पर्नुहुनेछ; मानव विश्राम हुँदा, स्वर्ग भ्रमणमा जान साथै त्यहाँको जीवनको आनन्द लिन परमेश्‍वरले तिनीहरूलाई अगुवाइ गर्नुहुनेछ। परमेश्‍वर र मानवजाति विश्राममा प्रवेश गरेपछि, शैतान अस्तित्वमा हुनेछैन; त्यसै गरी, ती खरबा मानिसहरू पनि अस्तित्वमा रहन छोड्नेछन्। परमेश्‍वर र मानवजाति विश्राममा प्रवेश गर्नअघि पृथ्वीमा परमेश्‍वरलाई सताउने खराब व्यक्तिहरू साथै उहाँविरुद्ध विद्रोह गर्ने वैरीहरूलाई पहिले नै नष्ट गरिएको हुनेछ; तिनीहरूलाई आखिरी दिनहरूको महाविपत्तिहरूद्वारा निर्मूल गरिएको हुनेछ। ती खराब मानिसहरूलाई पूर्ण रूपमा नष्ट पारेपछि, पृथ्वीले शैतानको बाधा कहिल्यै भोग्नेछैन। त्यसपछि मात्र मानवजातिले पूर्ण मुक्ति हासिल गर्नेछ र परमेश्‍वरको काम पूर्ण रूपमा सिद्धिनेछ। परमेश्‍वर र मानवजाति विश्राममा प्रवेश गर्नको लागि पूरा गरिने पूर्वसर्तहरू यी नै हुन्।

यावत् थोकका परिणामहरू नजिकिनुले परमेश्‍वरको काम सम्पन्न भएको साथै मानवजातिको विकासको अन्त्य भएको सङ्केत गर्छ। यसको अर्थ शैतानद्वारा भ्रष्ट पारिएको मानव तिनीहरूको विकासको अन्त्यमा पुगेको छ, अनि आदम र हव्वाका सन्तानहरू अन्त्यसम्म बढ्दै आएका छन्। यसको अर्थ यो पनि हो कि शैतानद्वारा भ्रष्ट पारिएको यस्तो मानवजाति निरन्तर विकसित हुन असम्भव हुनेछ। आदम र हव्वालाई प्रारम्भमा भ्रष्ट पारिएको थिएन, तर अदनको बगैँचाबाट निकालिएका आदम र हव्वा शैतानद्वारा भ्रष्ट पारिएका थिए। जब परमेश्‍वर र मानव एकसाथ विश्राममा प्रवेश गर्छन्, तब अदनको बगैँचाबाट निकालिएका आदम र हव्वा र तिनीहरूका सन्तान अन्त्यमा पुग्नेछन्। भविष्यको मानवजाति अझै पनि आदम र हव्वाका सन्तानहरू नै हुनेछ, तर तिनीहरू शैतानको सत्ताअन्तर्गत जिउने मानव हुनेछैनन्। बरु, तिनीहरू मुक्ति पाएका र शुद्ध पारिएका मानिस हुनेछन्। यो न्याय गरिएको र सजाय दिइएको, साथै पवित्र पारिएको मानवजाति हुनेछ। यी मानिसहरू सुरुको मानवजाति जस्ता हुनेछैनन्; तिनीहरू सबैभन्दा सुरुका आदम र हव्वाभन्दा पूर्ण रूपमा भिन्न किसिमका मानवजाति हुनेछन् भनेर लगभग भन्न सकिन्छ। यी मानिसहरू शैतानद्वारा भ्रष्ट पारिएका सबैमध्येबाट छानिएका हुनेछन्, र तिनीहरू परमेश्‍वरको न्याय र सजायको अवधिमा अन्ततः दृढ रहनेहरू हुनेछन्; तिनीहरू भ्रष्ट मानवजातिमध्ये बाँकी रहेका मानवको अन्तिम समूह हुनेछन्। यी मानिसहरू मात्र परमेश्‍वरसँगै अन्तिम विश्राममा प्रवेश गर्न सक्‍नेछन्। जो आखिरी दिनहरूमा परमेश्‍वरको न्याय र सजायको काममा—अर्थात्, अन्तिम शुद्धीकरणको कामको अवधिमा—दृढ रहन सक्छन्, तिनीहरू नै परमेश्‍वरसँगै अन्तिम विश्राममा प्रवेश गर्नेछन्; यसरी, जो विश्राममा प्रवेश गर्छन् तिनीहरू सबै परमेश्‍वरको अन्तिम शुद्धीकरणको काम भोगेपछि मात्र शैतानको प्रभावलाई तोडेर मुक्त भएका र उहाँद्वारा प्राप्त गरिएका हुनेछन्। यी मानिसहरू, जो अन्ततः परमेश्‍वरद्वारा प्राप्त गरिएका हुनेछन्, तिनीहरू अन्तिम विश्राममा प्रवेश गर्नेछन्। परमेश्‍वरको सजाय र न्यायको कामको सारगत उद्देश्य मानवजातिलाई शुद्धीकरण गर्नु हो, अन्तिम दिनको विश्रामका खातिर हो; नत्र, मानवजातिको कुनै पनि सदस्य तिनीहरूको प्रकारअनुसार वर्गीकृत हुन, वा विश्राममा प्रवेश गर्न सक्दैन। यो काम विश्राममा प्रवेश गर्ने मानवजातिको एक मात्र मार्ग हो। परमेश्‍वरको शुद्धीकरणको कामले मात्र मानवको अधार्मिकता पखाल्नेछ, र उहाँको सजाय र न्यायको कामले मात्र मानवजातिका ती विद्रोही तत्त्वहरूको खुलासा गर्नेछ, जसले गर्दा मुक्ति दिन सकिनेलाई मुक्ति दिन नसकिनेबाट र बाँकी रहनेहरूलाई बाँकी नरहनेहरूबाट खुट्ट्याइनेछ। जब यो काम समाप्‍त हुन्छ, तब ती टिक्न दिइएकाहरू सबैलाई शुद्ध पारिनेछ र तिनीहरू मानवजातिको अझ उच्च क्षेत्रमा प्रवेश गर्नेछन् जसमा तिनीहरूले पृथ्वीमा अझ आश्‍चर्यजनक दोस्रो मानव जीवनको आनन्द लिनेछन्; अर्को शब्दमा, तिनीहरू मानव विश्रामको दिनमा प्रवेश गर्नेछन् र परमेश्‍वरसँगै रहनेछन्। त्यसपछि, ती टिक्न नदिइएकाहरूलाई सजाय दिइनेछ र न्याय गरिनेछ, तिनीहरूको साँचो रूप-रङ्ग पूर्ण रूपमा प्रकट गरिनेछ, त्यसपछि, तिनीहरू सबैलाई नष्ट पारिनेछ र शैतानलाई झैँ तिनीहरूलाई पनि पृथ्वीमा बाँच्न दिइनेछैन। भविष्यको मानवजातिमा यस्ता कुनै किसिमका मानिसहरू पर्नेछैनन्; यस्ता मानिसहरू चरम विश्रामको मुलुकमा प्रवेश गर्न योग्यका हुँदैनन्, न त तिनीहरू परमेश्‍वर र मानवजाति संलग्न हुने विश्रामको दिनमा नै सहभागी हुन योग्यका हुन्छन्, किनभने उनीहरू दण्डका निशाना हुन् र खराब र अधर्मी मानिस हुन्। तिनीहरूलाई एक पटक छुटकारा गरिएको थियो, र तिनीहरूलाई सजाय दिइएको र न्याय गरिएको पनि छ; तिनीहरूले कुनै बेला परमेश्‍वरका लागि श्रम पनि गरेका थिए। तैपनि, जब अन्तिम दिन आउँछ, तिनीहरूको खराबीको कारण साथै मुक्त गरिनलाई तिनीहरूको विद्रोहीपन र असक्षमताको परिणामस्वरूप तिनीहरूलाई अझ पनि हटाइनेछ र नष्ट पारिनेछ; तिनीहरू भविष्यको संसारमा फेरि कहिल्यै पनि अस्तित्वमा आउनेछैनन्, र तिनीहरू यस उप्रान्त भविष्यको मानवजाति माझ जिउनेछैनन्। मानवजाति माझमा रहेका पवित्र भएकाहरू विश्राममा प्रवेश गरेपछि, दुष्कर्म गर्नेहरू र मुक्त नगरिएकाहरू मृतहरूका आत्माहरू हुन् वा अझै देहमा जीवितै रहेका मानिसहरूका आत्मा हुन्, तिनीहरू सबैलाई नष्ट पारिनेछन्। जहाँसम्म यी दुष्कर्म गर्ने आत्माहरू र मानव वा धर्मी मानिसहरूका आत्माहरू र धार्मिकता अभ्यास गर्नेहरूको सवाल छ, उनीहरू जुनै युगका भए तापनि, खराब काम गर्नेहरू सबैलाई अन्त्यमा नष्ट पारिनेछ, र सबै धर्मीहरू बाँच्नेछन्। कुनै व्यक्ति वा आत्माले मुक्ति पाउने कुरालाई समग्र रूपमा अन्तिम युगको कामको आधारमा निर्णय गरिँदैन; बरु, तिनीहरू परमेश्‍वरविरुद्ध विद्रोही भएका छन् वा छैनन्, तिनीहरूले उहाँको प्रतिरोध गरेका थिए वा थिएनन् भन्‍ने कुराद्वारा निर्धारण गरिन्छ। अघिल्लो युगमा दुष्ट काम गर्ने र मुक्ति पाउन नसक्ने मानिसहरू नै निस्सन्देह रूपमा दण्डको निशानामा पर्नेछन्, साथै हालको युगमा दुष्ट काम गर्नेहरू र मुक्त हुन नसक्नेहरू पनि निश्‍चय नै दण्डको निशानामा पर्नेछन्। मानवलाई तिनीहरू जिएका युगको आधारमा होइन, असल र खराबको आधारमा वर्गीकरण गरिनेछ। यसरी वर्गीकरण गरिसकेपछि, तिनीहरूलाई तुरुन्तै दण्ड दिइँदैन वा इनाम दिइँदैन; बरु, परमेश्‍वरले आखिरी दिनहरूमा उहाँको विजयको कार्यलाई अघि बढाइसक्‍नुभएपछि मात्र दुष्टलाई दण्ड दिने र असललाई इनाम दिने काम अघि बढाउनुहुनेछ। वास्तवमा, उहाँले मानवजातिको मुक्तिको काम गर्न सुरु गर्नुभएदेखि नै मानिसहरूलाई असल र खराबमा छुट्टाउँदै आउनुभएको छ। यति मात्र हो, उहाँको काम समाप्‍त भएपछि मात्र उहाँले धर्मीलाई इनाम र दुष्टलाई दण्ड दिनुहुनेछ; उहाँको काम पूरा भएपछि उहाँले तिनीहरूलाई वर्ग-वर्गमा छुट्टाउनुहुनेछ र तुरुन्तै दुष्टलाई दण्ड र असललाई इनाम दिनतिर लाग्‍नुहुनेछ भन्‍ने होइन। बरु, उहाँको काम पूर्ण रूपमा समाप्त भएपछि मात्रै यो काम पूरा हुनेछ। दुष्टलाई दण्ड र असललाई इनाम दिने परमेश्‍वरको अन्तिम कामको एउटै उद्देश्य भनेको नै पूरै मानवजातिलाई पूर्ण रूपमा शुद्ध पार्नु हो, ताकि उहाँले विशुद्ध रूपमा शुद्ध पारिएको मानवजातिलाई अनन्त विश्राममा ल्याउन सक्नुहोस्। यस चरणको उहाँको काम सबैभन्दा महत्त्वपूर्ण छ; यो नै उहाँको सम्पूर्ण व्यवस्थापन कार्यको अन्तिम चरण हो। यदि परमेश्‍वरले दुष्टलाई नष्ट पार्नुभएन, तर बाँकी रहन दिनुभयो भने, सारा मानवजाति विश्राममा प्रवेश गर्न अझै पनि असमर्थ हुनेथियो, र परमेश्‍वर सारा उनीहरूलाई अझ उत्तम क्षेत्रमा ल्याउन असक्षम हुनुहुने थियो। यस्तो काम पूर्ण रूपमा सिद्धिने थिएन। जब उहाँको काम सिद्धिन्छ, तब सारा मानवजाति पूर्ण रूपमा पवित्र पारिनेछ; यसरी मात्र परमेश्‍वर शान्तिपूर्वक विश्राममा बस्न सक्‍नुहुनेछ।

आजभोली मानिसहरू अझै पनि देहका कुराहरू त्याग्न असक्षम छन्; उनीहरू देहको आनन्द, संसार, पैसा, वा आफ्ना भ्रष्ट स्वभावहरू त्याग्न सक्दैनन्। धेरैजसो मानिस झाराटारुवा तरिकाले आफ्ना पछ्याइहरूमा लाग्छन्। वास्तवमा, यी मानिसहरूको हृदयमा परमेश्‍वर बिलकुलै हुनुहुन्न; योभन्दा पनि नराम्रो कुरो त, उनीहरू परमेश्‍वरदेखि भयभीत हुँदैनन्। उनीहरूको हृदयमा परमेश्‍वर हुनुहुन्न, त्यसैले उनीहरू परमेश्‍वरले गर्ने सबै कुरा बुझ्न सक्दैनन्, झन् उहाँले बोल्ने कुराहरू बुझ्न सक्नु त परै जाओस्। यस्ता मानिसहरू देहमा अत्यन्तै लिप्त हुन्छन्; उनीहरू अति गहन रूपमा भ्रष्ट छन् र उनीहरूमा अलिकति पनि सत्यता छैन, अनि झन् खराब कुरा त के हो भने, उनीहरू परमेश्‍वर देहधारी हुन सक्नुहुन्छ भन्‍ने विश्‍वास गर्दैनन्। परमेश्‍वरको देहधारणमा विश्‍वास नगर्ने जोकोही पनि—अर्थात् सदृश्य परमेश्‍वरको काम र उहाँका वचनहरूमा विश्‍वास नगर्ने, वा सदृश्य परमेश्‍वरमा विश्‍वास नगर्ने बरु स्वर्गमा हुने अदृश्य ईश्‍वरको आराधना गर्ने जोकोही—हृदयमा परमेश्‍वर नभएको व्यक्ति, परमेश्‍वरप्रति विद्रोही र प्रतिरोधी व्यक्ति हो। त्यस्ता मानिसहरूमा मानवता वा समझ हुँदैन, सत्यताको त झन् कुरै नगरौँ। यी मानिसहरूको विचारमा सदृश्य र मूर्त परमेश्‍वरमा झनै विश्‍वास गर्न सकिँदैन, तैपनि उनीहरू अदृश्य र अमूर्त ईश्‍वर सबैभन्दा विश्‍वासयोग्य र प्रसन्नकारी भएको ठान्छन्। उनीहरूले खोजेको कुरा वास्तविक सत्यता होइन, न त यो जीवनको साँचो अर्थ नै हो; परमेश्‍वरका अभिप्रायको हुनु त परै जाओस्। बरु, उनीहरू उत्तेजना खोज्छन्। उनीहरूलाई आफ्ना चाहनाहरू पूरा गर्न सबैभन्दा बढी सक्षम तुल्याउने कुराहरू नै, निसन्देह, उनीहरूको आस्था र पछ्याइ हुन्। उनीहरू सत्यता खोज्न होइन, उनीहरूका आफ्नै चाहनाहरू पूरा गर्न मात्र परमेश्‍वरमा विश्‍वास गर्छन्। के यस्ता मानिसहरू दुष्कर्मी होइनन् र? उनीहरू अति नै आत्मविश्‍वासी हुन्छन्, र अनि स्वर्गमा हुनुहुने परमेश्‍वरले आफू जस्ता “असल मानिसहरू” लाई नष्ट गर्नुहुनेछ भनी विश्‍वास गर्दैनन्। बरु, उनीहरू परमेश्‍वरले उनीहरूलाई रहन दिनुहुनेछ र, यसमाथि, आफूलाई राम्रो इनाम दिनुहुनेछ भन्‍ने विश्‍वास गर्छन्। यसको कारण के हो भने, उनीहरू आफूले परमेश्‍वरका निम्ति धेरै थोक गरेको र उहाँप्रति ठूलो “अर्पण” देखाएको भन्ठान्छन्। यदि उनीहरू सदृश्य परमेश्‍वरलाई पछ्याउँथे भने पनि, उनीहरू आफ्ना चाहनाहरू पूरा नहुने बित्तिकै तुरुन्तै परमेश्‍वरको विरुद्ध प्रत्याक्रमण गर्नेथिए वा रिसले चुर हुनेथिए। यी सबै मानिस आफ्नै चाहनाहरू पूरा गर्न खोज्ने नीच कुकुर हुन्; उनीहरू सत्यताको पछ्याइमा सत्यनिष्ठा भएका मानिस होइनन्। यस्ता मानिसहरू ख्रीष्टलाई पछ्याउने तथाकथित दुष्ट जन हुन्। सत्यता नखोज्ने ती मानिसहरू सत्यतामा विश्‍वास गर्न सक्दैनन् र मानवजातिको भविष्यको परिणाम स्पष्टसँग देख्न झनै असक्षम हुन्छन्, किनभने उनीहरू सदृश्य परमेश्‍वरको कुनै काम वा वचनहरूलाई विश्‍वास गर्दैनन्, न त उनीहरू मानवजातिको भविष्यको गन्तव्य कस्तो हुनेछ भन्ने कुरामा नै विश्‍वास गर्छन्। यसकारण, उनीहरू सदृश्य परमेश्‍वरलाई पछ्याए तापनि, अझै दुष्टता गर्छन् र सत्यता बिलकुलै खोज्दैनन्, न त उनीहरूले मैले माग गरेको सत्यता नै अभ्यास गर्छन्। यसको विपरीत, आफूलाई नष्ट गरिनेछ भनी विश्‍वास नगर्ने मानिसहरू नै नष्ट पारिनेहरू हुन्। उनीहरू आफू निकै चलाख रहेको विश्‍वास गर्छन् र आफूलाई नै सत्यता अभ्यास गर्ने मानिस ठान्छन्। उनीहरू आफ्ना दुष्ट कार्यहरूको कदर गर्छन्। यस्ता दुष्ट मानिसहरू निकै आत्मविश्‍वासी हुन्छन्; उनीहरू सत्यतालाई सिद्धान्तका रूपमा लिन्छन् र आफ्ना दुष्ट कार्यहरूलाई सत्यताका रूपमा लिन्छन्, र अन्तमा उनीहरूले आफ्नो कर्मको फल मात्र प्राप्त गर्न सक्छन्। मानिसहरू जति धेरै आत्मविश्‍वासी हुन्छन् र जति धेरै अहङ्कारी हुन्छन्, उनीहरू सत्यता प्राप्त गर्न उत्ति नै असक्षम हुन्छन्; मानिसहरू स्वर्गमा हुनुहुने परमेश्‍वरमा जति धेरै विश्‍वास गर्छन्, उनीहरू उत्ति नै परमेश्‍वरको प्रतिरोध गर्छन्। दण्ड दिइने मानिसहरू यिनीहरू नै हुन्। मानवजाति विश्राममा प्रवेश गर्नुअघि, हरेक किसिमको व्यक्तिलाई दण्ड दिइन्छ कि इनाम दिइन्छ भन्‍ने कुरा उसले सत्यता खोज्छ कि खोज्दैन, ऊ परमेश्‍वरलाई चिन्छ कि चिन्दैन र ऊ सदृश्य परमेश्‍वरमा समर्पित हुन सक्छ कि सक्दैन भन्‍ने कुरा बमोजिम निर्धारण गरिनेछ। श्रम गरेका, तैपनि सदृश्य परमेश्‍वरलाई नचिन्ने वा उहाँमा समर्पित नहुनेहरूसँग सत्यता हुँदैन। यस्ता मानिसहरू दुष्कर्मी हुन्, र दुष्टकर्मीहरू निस्सन्देह नै दण्डको भागीदार हुनेछन्; यसको अलावा, उनीहरू आफ्ना दुष्ट कार्यहरूअनुसार दण्डित हुनेछन्। मानवहरूले परमेश्‍वरमा विश्‍वास गर्नुपर्छ, र उहाँ उनीहरूको समर्पणको योग्य पनि हुनुहुन्छ। अस्पष्ट र अदृश्य ईश्‍वरमा मात्र आस्था राख्नेहरू परमेश्‍वरमा विश्‍वास नगर्ने मानिसहरू हुन् र उनीहरू परमेश्‍वरमा समर्पित हुन असक्षम हुन्छन्। यदि यी मानिसहरू उहाँको विजयको काम सकिने समयसम्म पनि सदृश्य परमेश्‍वरमा विश्‍वास गर्न सफल भएनन्, र उनीहरूले देहमा हुनुहुने सदृश्य परमेश्‍वरविरुद्ध विद्रोह र उहाँको प्रतिरोध गरिरहे भने, यी “अस्पष्टवादी” हरू निश्‍चय नै विनाशका पात्र हुनेछन्। तिमीहरूमाझ पनि यस्तै हुन्छ—देहधारी परमेश्‍वरलाई मौखिक रूपमा मान्ने, तैपनि देहधारी परमेश्‍वरप्रतिको समर्पण सम्बन्धी सत्यता अभ्यास गर्न नसक्ने ती सबै अन्त्यमा हटाइएर नष्ट पारिनेछन्। अनि दृश्यमान परमेश्‍वरलाई मौखिक रूपमा मान्ने, अनि उहाँद्वारा व्यक्त सत्यता खाने र पिउने, तैपनि अस्पष्ट र अदृश्य परमेश्‍वरलाई पछ्याउने ती सबै विनाशका पात्र झनै हुनेछन्। परमेश्‍वरको काम पूरा भएपछि आउने विश्रामको समयसम्म यी मानिसहरूमध्ये कोही पनि रहन पाउनेछैनन्, न त यस्तो एक जना व्यक्ति नै विश्रामको त्यो समयसम्म रहन सक्छ। पिशाचहरूको खालका मानिसहरू सत्यता अभ्यास गर्दैनन्; तिनीहरूको सार परमेश्‍वरप्रति विद्रोह र प्रतिरोधको सार हो, र तिनीहरूमा उहाँप्रति समर्पित हुने अलिकति पनि अभिप्राय हुँदैन। यस्ता मानिसहरू सबैलाई नष्ट पारिनेछ। तँसँग सत्यता हुनु वा नहुनु र तैँले परमेश्‍वरको प्रतिरोध गर्नु वा नगर्नु तेरो सारमा निर्भर हुन्छ, तेरो रूप-रङ्गमा वा तँ कहिलेकाहीँ कसरी बोल्छस् वा व्यवहार गर्छस् भन्‍ने कुरामा निर्भर हुँदैन। कुनै व्यक्तिलाई नष्ट पारिनेछ वा पारिनेछैन भन्‍ने कुरा उसको सारद्वारा निर्धारण गरिन्छ; यो उसको व्यवहार र उसको सत्यताको पछ्याइद्वारा प्रकट गरिने सारअनुसार निर्धारण गरिन्छ। काम गर्ने र बराबर मात्रामा काम गर्ने सबै मानिसमध्ये, मानवताका असल सारहरू भएकाहरू जोसँग सत्यता छ, तिनीहरूलाई रहन दिइनेछ, जबकि मानवताका दुष्ट सार भएकाहरू, जो दृश्यमान परमेश्‍वरविरुद्ध विद्रोह गर्छन्, तिनीहरू नष्ट पारिनेछन्। मानवजातिको गन्तव्यसँग सम्बन्धित परमेश्‍वरको सबै काम र वचनले मानिसहरूलाई हरेक व्यक्तिको सार बमोजिम उचित रूपमा व्यवहार गर्नेछ; अलिकति पनि त्रुटि हुनेछैन, र अझ बढी त, एउटा पनि गल्ती गरिनेछैन। मानिसहरूले काम गर्दा मात्र मानव भावना वा विचारहरू संलग्न हुन्छन्। परमेश्‍वरले गर्नुहुने काम नै सबैभन्दा उपयुक्त हुन्छ; उहाँ कुनै पनि सृजित प्राणीविरुद्ध कदापि झूटा आरोपहरू लगाउनुहुन्न। हाल मानवजातिको भावी गन्तव्य स्पष्टसँग देख्न नसक्ने र मैले बोलेका वचनहरूमा विश्‍वास नगर्ने धेरै मानिस छन्। ती विश्‍वास नगर्नेहरू, साथै सत्यता अभ्यास नगर्नेहरू सबै, पिशाच हुन्!

हिजोआज, पछ्याउने र नपछ्याउनेहरू दुई किसिमका मानिसहरू हुन्, जसका गन्तव्यहरू फरक छन्। सत्यता जान्न र सत्यता अभ्यास गर्न पछ्याउनेहरू नै ती मानिस हुन्, जसकहाँ परमेश्‍वरले मुक्ति ल्याउनुहुनेछ। साँचो मार्ग थाहा नहुनेहरू पिशाच र शत्रु हुन्; उनीहरू प्रधान स्वर्गदूतका सन्तानहरू हुन् र विनाशका पात्रहरू हुनेछन्। अस्पष्ट परमेश्‍वरका भक्त विश्‍वासीहरू समेत—के उनीहरू पिशाच पनि होइनन् र? असल विवेक भएकाहरू, तर साँचो मार्ग स्वीकार नगर्ने मानिसहरू पिशाच हुन्; उनीहरूको सार भनेको परमेश्‍वरको प्रतिरोध गर्ने सार हो। साँचो मार्ग स्वीकार नगर्नेहरू परमेश्‍वरको प्रतिरोध गर्नेहरू हुन् र यस्ता मानिसहरूले धेरै कष्ट सहे पनि, उनीहरूलाई अझ पनि नष्ट पारिनेछ। संसारलाई त्याग्न अनिच्छुक हुनेहरू, आफ्ना बाबुआमासँग अलग हुन नसक्नेहरू, र आफ्नै देहका सुख-विलासहरूबाट आफैलाई मुक्त गर्न नसक्नेहरू परमेश्‍वरविरुद्ध विद्रोही हुन्छन्, र सबै विनाशका पात्रहरू हुनेछन्। देहधारी परमेश्‍वरमा विश्‍वास नगर्ने जोकोही पनि पिशाच हो, र, अझ भन्नुपर्दा, उसलाई नष्ट गरिनेछ। विश्‍वास गर्ने तर सत्यता अभ्यास नगर्नेहरू, परमेश्‍वरको देहधारणमा विश्‍वास नगर्नेहरू, र परमेश्‍वरको अस्तित्वमा बिलकुलै विश्‍वास नगर्नेहरू सबै विनाशका पात्रहरू हुनेछन्। रहन सक्नेहरू सबै शोधनको कष्ट भोगेका र दृढ रहेकाहरू हुन्; यिनीहरू साँचो रूपमा परीक्षाहरू भोगेका मानिस हुन्। परमेश्‍वरलाई नस्विकार्ने जोकोही पनि शत्रु हो; अर्थात्, देहधारी परमेश्‍वरलाई नस्विकार्ने जोकोही—चाहे ऊ यस प्रवाहभित्रको होस् वा यस प्रवाह बाहिरको होस्—ऊ ख्रीष्टविरोधी हो! शैतान को हुन्, पिशाच को हुन्, र परमेश्‍वरका शत्रु को हुन्? के तिनीहरू परमेश्‍वरमा विश्‍वास नगर्ने प्रतिरोधीहरू होइनन् र? के तिनीहरू परमेश्‍वरविरुद्ध विद्रोही हुने मानिस होइनन् र? के तिनीहरू आस्था छ भनी दाबी गर्ने, तैपनि सत्यता नभएकाहरू होइनन् र? के तिनीहरू परमेश्‍वरको साक्षी दिन असक्षम हुने तर आशिष्‌हरू मात्र प्राप्त गर्न खोज्नेहरू होइनन् र? तँ आज पनि ती पिशाचहरूसँग घुलमिल हुन्छस् र तिनीहरूलाई विवेक र प्रेमका साथ व्यवहार गर्छस्, तर के यो शैतानप्रति दया देखाउनु सरह होइन र? के तँ पिशाचहरूसँग मिलेको छैनस् र? यदि मानिसहरू यस बिन्दुसम्म आइपुगेका छन् र अझै पनि असल र खराबबीचको भिन्‍नता छुट्याउन असक्षम छन्, र परमेश्‍वरको हृदय खोज्ने कुनै चाहना नराखी वा कुनै पनि तरिकाले परमेश्‍वरको हृदयलाई आफ्नै हृदयका रूपमा लिन असक्षम भई अन्धाधुन्ध प्रेमिलो र कृपालु भइरहन्छन् भने, तिनीहरूका परिणामहरू अझ बढी दयनीय हुनेछन्। देहमा हुनुहुने परमेश्‍वरमा विश्‍वास नगर्ने जोकोही पनि परमेश्‍वरको शत्रु हो। यदि तँ परमेश्‍वरका शत्रुहरूलाई विवेक र प्रेमका साथ व्यवहार गर्न सक्छस् भने, के तँ इन्साफको बोधरहित छैनस् र? यदि तँ मैले घृणा गर्ने र मैले विरोध गर्नेहरूसँग मिल्छस्, र अझै पनि तिनीहरूलाई प्रेमका साथ व्यवहार गर्छस् वा तिनीहरूप्रति व्यक्तिगत भावनाहरू देखाउँछस् भने, के तँ विद्रोही होइनस् र? के तँ जानी-जानी परमेश्‍वरको प्रतिरोध गरिरहेको छैनस् र? के त्यस्तो व्यक्तिसँग वास्तवमा सत्यता हुन्छ र? यदि मानिसहरू परमेश्‍वरका शत्रुहरूलाई विवेकका साथ, पिशाचहरूलाई प्रेमका साथ, र शैतानलाई कृपाका साथ व्यवहार गर्छन् भने, के तिनीहरू जानी-जानी परमेश्‍वरको काममा अवरोध गरिरहेका हुँदैनन् र? येशूमा मात्र विश्‍वास गर्ने र आखिरी दिनहरूमा देहधारी परमेश्‍वरमा विश्‍वास नगर्ने मानिसहरू, साथै मौखिक रूपमा देहधारी परमेश्‍वरमा विश्‍वास गरेको दाबी गर्ने तर दुष्टता गर्नेहरू सबै ख्रीष्टविरोधी हुन्, परमेश्‍वरमा विश्‍वास नगर्नेहरूको त कुरै नगरौँ। यी सबै मानिस नाश हुनेहरू हुनेछन्। मानवले अरू मानवको मूल्याङ्कन गर्ने मानक उनीहरूको व्यवहारमा आधारित हुन्छ; जसको व्यवहार असल छ उनीहरू धर्मी हुन्छन्, जबकि जसको व्यवहार घिनलाग्दो छ उनीहरू दुष्ट हुन्छन्। परमेश्‍वरले मानवको मूल्याङ्कन गर्नुहुने मानकचाहिँ उनीहरूको सार उहाँको अधीनमा हुन्छ कि हुँदैन भन्‍ने कुरामा आधारित हुन्छ; आफूलाई परमेश्‍वरको अधीनमा राख्ने व्यक्ति धर्मी व्यक्ति हो, जबकि त्यसो नगर्ने व्यक्ति शत्रु र दुष्ट व्यक्ति हो, चाहे त्यो व्यक्तिको व्यवहार असल होस् वा खराब, र चाहे उसको बोलीवचन ठीक होस् वा बेठीक। केही मानिसहरूले भविष्यमा असल गन्तव्य हासिल गर्न असल कार्यहरू प्रयोग गर्ने इच्छा गर्छन्, र कतिपय मानिस असल गन्तव्य हासिल गर्न राम्रा शब्दहरू प्रयोग गर्ने इच्छा गर्छन्। परमेश्‍वरले मानिसहरूको परिणाम उनीहरूको व्यवहार वा बोलीवचनका आधारमा निर्धारण गर्नुहुन्छ भनी सबैले गलत विश्वास गर्छन्; यसकारण, धेरै मानिसहरू यसको फाइदा उठाएर बेइमानीपूर्वक आफ्ना लागि क्षणिक अनुग्रह प्राप्त गर्ने इच्छा गर्छन्। आउने विश्रामको समयमा बाँच्ने मानिसहरू सबैले दुःखको दिन सहेका र परमेश्‍वरको गवाही दिएका हुनेछन्; उनीहरू सबै आफ्ना कर्तव्यहरू पूरा गरेका र जानी-जानी परमेश्‍वरमा समर्पित भएका मानिसहरू हुनेछन्। जो सेवा गर्ने अवसरलाई केवल सत्यता अभ्यास गर्नबाट पन्छिनका लागि प्रयोग गर्ने इच्छा गर्छन् तिनीहरू रहनेछैनन्। हरेक व्यक्तिको परिणामको प्रबन्ध गर्न परमेश्‍वरसँग उपयुक्त मानकहरू छन्; उहाँले यी निर्णयहरू कसैको बोलीवचन वा आचरणअनुरूप मात्र गर्नुहुन्न, न त कुनै व्यक्तिले एउटा समयावधिमा कस्तो कार्य गर्छ भन्‍ने कुराको आधारमा नै यी निर्णयहरू गर्नुहुन्छ। उहाँ कसैले उहाँका निम्ति विगतमा गरेको सेवाका कारण उसका सारा दुष्ट कार्यप्रति कदापि उदार हुनुहुनेछैन, न त कसैले केही समयका लागि आफूलाई उहाँप्रति समर्पित गरेको कारण उहाँले उसलाई मृत्युबाट जोगाउनुहुनेछ। आफ्नो दुष्टताको बदलाबाट कोही जोगिन सक्दैन, र कोही पनि आफ्ना दुष्ट कार्यहरू ढाक्न र त्यसरी विनाशको दुःखबाट जोगिन सक्दैन। यदि मानिसहरूले आफ्ना कर्तव्यहरू साँच्चिकै पूरा गर्न सक्छन् भने, यसको अर्थ उनीहरू परमेश्‍वरप्रति अनन्त रूपमा बफादार छन् र इनाम खोज्दैनन्, चाहे उनीहरूले आशिष्‌हरू प्राप्‍त गरून् वा दुःखपिर भोगून्। यदि मानिसहरू आशिष्‌हरू देख्दा, परमेश्‍वरप्रति बफादार हुन्छन्, तर कुनै आशिष्‌हरू देख्न नसक्दा चाहिँ आफ्नो बफादारी गुमाउँछन् भने, र यदि यी मानिसहरू—जसले एक समय परमेश्‍वरका निम्ति बफादारीपूर्वक परिश्रम गरे—अन्त्यमा अझै गवाही दिन वा आफूमाथि नैतिक रूपमा बाध्यकारी भएका कर्तव्यहरू पूरा गर्न असक्षम हुन्छन् भने, यस्ता मानिसहरू अझै पनि विनाशका पात्रहरू हुनेछन्। सारांशमा, दुष्ट मानिसहरू सधैँभरि बाँच्न सक्दैनन्, न त उनीहरू विश्राममा नै प्रवेश गर्न सक्छन्; धर्मीहरू मात्र विश्रामका अधिपतिहरू हुन्। मानवजाति सही मार्गमा आएपछि, मानिसहरूसँग सामान्य मानव जीवन हुनेछ। उनीहरू सबै जना आ-आफ्ना कर्तव्य निर्वाह गर्न र परमेश्‍वरप्रति पूर्ण रूपमा बफादार हुन सक्षम हुनेछन्। उनीहरूले आफ्नो विद्रोहीपन र आफ्ना भ्रष्ट स्वभावहरू पूर्ण रूपमा फाल्नेछन्, र उनीहरू विद्रोहीपन र प्रतिरोधविना परमेश्‍वरका निम्ति र परमेश्‍वरका कारण जिउनेछन्। उनीहरू सबै पूर्ण रूपमा परमेश्‍वरमा समर्पित हुन सक्षम हुनेछन्। परमेश्‍वर र मानवजातिको जीवन यो हुनेछ; यो राज्यको जीवन हुनेछ, र यो विश्रामको जीवन हुनेछ।

जसले आफ्ना पूर्ण रूपमा गैरविश्‍वासी छोराछोरी र नातेदारहरूलाई मण्डलीतिर तान्छन् उनीहरू अत्यन्त स्वार्थी हुन्छन् र उनीहरूले केवल दया देखाइरहेका हुन्छन्। उनीहरूले विश्‍वास गरे पनि नगरे पनि र यो परमेश्‍वरको अभिप्राय होस् वा नहोस्, यी मानिसहरू प्रेमिलो हुने कुरामा मात्र केन्द्रित हुन्छन्। कतिपयले आफ्ना पत्‍नीलाई परमेश्‍वरसामु ल्याउँछन्, वा आफ्ना आमाबुबालाई परमेश्‍वरसामु खिँचेर ल्याउँछन् अनि पवित्र आत्मा यसमा सहमत हुनुभएको वा उहाँले उनीहरूमा काम गरिरहनुभएको होस् वा नहोस्, उनीहरूले परमेश्‍वरका निम्ति अन्धाधुन्ध रूपमा “प्रतिभाशाली मानिसहरूलाई अपनाउन” जारी राख्छन्। यी गैरविश्‍वासीहरूप्रति दया देखाएर के नै फाइदा प्राप्त गर्न सकिन्छ र? पवित्र आत्माको उपस्थितिविनाका यी अविश्वासीहरूले मन नलागी-नलागी परमेश्‍वरलाई पछ्याउने भए पनि, उनीहरूले अझै पनि मानिसहरूले सोचेजस्तो मुक्ति पाउन सक्दैनन्। जसले मुक्ति पाउन सक्छन्, उनीहरूलाई प्राप्त गर्न खासमा त्यत्ति सजिलो छैन। जसले पवित्र आत्माको काम र परीक्षाहरू भोगेका छैनन् र जो देहधारी परमेश्‍वरद्वारा सिद्ध तुल्याइएका छैनन्, ती मानिसहरूलाई कसैगरी पूर्ण बनाउन सकिँदैन। यसकारण, ती मानिसहरूले नामधारी रूपमा मात्र परमेश्‍वरलाई पछ्याउन सुरु गरेदेखि नै, उनीहरूमा पवित्र आत्माको उपस्थितिको कमी हुन्छ। उनीहरूको अवस्था र खास स्थितिलाई हेर्दा, उनीहरूलाई पूर्ण बनाउन सकिँदै सकिँदैन। यसरी, पवित्र आत्माले उनीहरूमाथि धेरै शक्ति समर्पित नगर्ने निर्णय गर्नुहुन्छ, न त उहाँले उनीहरूलाई कुनै अन्तर्दृष्टि प्रदान गर्नुहुन्छ वा कुनै तरिकाले मार्गदर्शन गर्नुहुन्छ; उहाँले उनीहरूलाई पछ्याउन मात्र दिनुहुन्छ र अन्तमा उनीहरूका परिणामहरू प्रकट गर्नुहुनेछ—यो नै पर्याप्‍त छ। मानवजातिका जोश र अभिप्रायहरू शैतानबाट आउँछन्, र यी कुराहरूले कुनै पनि हालतमा पवित्र आत्माको काम पूरा गर्न सक्दैनन्। मानिसहरू जस्तोसुकै होऊन्, उनीहरूमा पवित्र आत्माको काम हुनैपर्छ। के मानवले मानवलाई पूर्ण बनाउन सक्छन्? पति आफ्नी पत्‍नीलाई किन प्रेम गर्छ? पत्‍नी आफ्नो पतिलाई किन प्रेम गर्छिन्? छोराछोरीहरू किन बुबाआमाप्रतिको धर्म निभाउँछन्? बुबाआमा किन आफ्ना छोराछोरीहरूलाई लाडप्यार गर्छन्? सबै मानिसहरूले राख्ने मनसाय के हो? के यो उनीहरूका आफ्नै योजना र स्वार्थी चाहनाहरू पूरा गर्नु होइन र? के यो साँच्चै परमेश्‍वरको व्यवस्थापनको योजनाका खातिर कार्य गर्नका लागि हो र? के यो साँच्चै परमेश्‍वरको कामका खातिर कार्य गर्नका लागि हो र? के यो सृजित प्राणीका कर्तव्यहरू पूरा गर्नका लागि हो र? जसले परमेश्‍वरमा विश्‍वास गर्न सुरु गरेको क्षणदेखि नै पवित्र आत्माको उपस्थिति हासिल गर्न सकेका छैनन् उनीहरूले पवित्र आत्माको काम कहिल्यै पनि हासिल गर्न सक्दैनन्; यी मानिसहरू अवश्य नै नष्ट पारिनुपर्ने वस्तु हुन्। कसैले उनीहरूलाई जति नै प्रेम गरे पनि, यसले पवित्र आत्माको कामलाई प्रतिस्थापन गर्न सक्दैन। मानिसहरूको जोश र प्रेमले मानव अभिप्रायहरूको प्रतिनिधित्व गर्छन्, तर परमेश्‍वरका अभिप्रायहरूको प्रतिनिधित्व गर्न सक्दैनन्, न त ती परमेश्‍वरको कामको प्रतिस्थापन नै हुन सक्छन्। नामधारी रूपमा परमेश्‍वरमा विश्‍वास गर्ने र परमेश्‍वरमा विश्‍वास गर्नुको वास्तविक अर्थ थाहा नपाई उहाँलाई पछ्याएको बहाना गर्ने मानिसहरूप्रति कसैले सम्भव भएजति प्रेम वा कृपा देखाए पनि उनीहरूले अझै परमेश्‍वरको सहानुभूति पाउनेछैनन् न त उनीहरूले पवित्र आत्माको काम नै प्राप्‍त गर्नेछन्। ईमानदार रूपमा परमेश्‍वरलाई पछ्याउने मानिसहरू कमजोर क्षमता भएका र धेरै सत्यताहरू बुझ्न असक्षम भए पनि उनीहरूले कहिलेकाहीँ पवित्र आत्माको काम अझै पनि प्राप्त गर्न सक्छन्; यद्यपि, एकदमै राम्रो क्षमता भएका तर ईमानदार रूपमा विश्‍वास नगर्नेहरूले पवित्र आत्माको उपस्थिति प्राप्त गर्न सक्दै सक्दैनन्। यस्ता मानिसहरूले मुक्ति पाउने कुनै सम्भावना हुँदैन। उनीहरूले परमेश्‍वरका वचनहरू पढे पनि वा कहिलेकाहीँ प्रवचनहरू सुने पनि वा परमेश्‍वरको प्रशंसा नै गाए पनि उनीहरू अन्तमा विश्रामको समयसम्म बाँच्न सक्नेछैनन्। मानिसहरूले जोशका साथ खोजी गर्छन् वा गर्दैनन् भन्‍ने कुरा अरूहरूले कसरी न्याय गर्छन् वा वरिपरिकाहरूले कसरी उनीहरूलाई हेर्छन् भन्‍ने कुराले निर्धारण गर्दैन, तर पवित्र आत्माले उनीहरूमा काम गर्नुहुन्छ वा गर्नुहुन्न र उनीहरूसँग पवित्र आत्माको उपस्थिति छ वा छैन भन्‍ने कुराद्वारा निर्धारण गरिन्छ। यसको अतिरिक्त, कुनै अवधिभरि पवित्र आत्माको काम भएर गुज्रेपछि उनीहरूको स्वभाव परिवर्तन भएको छ वा छैन र उनीहरूले परमेश्‍वरको बारे कुनै ज्ञान हासिल गरेका छन् वा छैनन् त्यसमा निर्भर हुन्छ। यदि कुनै व्यक्तिमा पवित्र आत्माले काम गर्नुहुन्छ भने, यो व्यक्तिको स्वभाव क्रमिक रूपमा परिवर्तन हुनेछ, र परमेश्‍वरमा विश्‍वास गर्ने उनीहरूको दृष्टिकोण क्रमिक रूपमा शुद्ध हुँदै जानेछ। मानिसहरूले परमेश्‍वरलाई पछ्याएको जति लामो समय भए तापनि उनीहरू परिवर्तन भएसम्म, यसको अर्थ पवित्र आत्माले उनीहरूमा काम गरिरहनुभएको छ भन्‍ने हो। यदि उनीहरूमा परिवर्तन आएको छैन भने, पवित्र आत्माले उनीहरूमा काम गरिरहनुभएको छैन। यी मानिसहरूले केही सेवा गरे तापनि उनीहरूलाई यसो गर्न लगाउने कुराचाहिँ आशिष्‌ प्राप्त गर्ने इच्छा नै हो। कहिलेकाहीँ सेवाकर्ता कुराले उनीहरूको स्वभावहरूमा हुने परिवर्तनको अनुभवलाई प्रतिस्थापन गर्न सक्दैन। अन्तमा उनीहरूलाई अझ पनि नष्ट गरिनेछ, किनभने राज्यमा सेवाकर्ताहरूको आवश्यक हुँदैन, न त त्यहाँ सिद्ध बनाइएका र परमेश्‍वरप्रति बफादार हुने मानिसहरूका निम्ति सेवा गर्नलाई स्वभाव परिवर्तन नभएकाहरू आवश्यक नै पर्नेछ। “जब कसैले परमेश्‍वरमा विश्‍वास गर्छ, भाग्य पुरै परिवारमाथि मुस्कुराउँछ” भनी विगतका भनिएका ती शब्दहरू अनुग्रहको युगको निम्ति उपयुक्त छन्, तर मानव गन्तव्यसँग असम्बन्धित छन्। तिनीहरू अनुग्रहको युगको एउटा चरणभरि मात्र उपयुक्त थिए। ती शब्दहरूका आशयचाँहि मानिसहरूले उपभोग गरेका शान्ति र भौतिक आशिष्‌हरूप्रति लक्षित थियो; एक जनाले प्रभुमा विश्‍वास गर्दा समग्र परिवार नै प्रभुमा मुक्त हुनेछ भन्‍ने उनीहरूको आशय थिएन, न त एक जनाले आशिष्‌ प्राप्त गर्दा उसको समग्र परिवारलाई नै विश्राममा ल्याइन्छ भन्‍ने नै उनीहरूको आशय थियो। कसैले आशिष्‌ पाउँछ वा दुर्गति भोग्छ भन्‍ने कुरा उसको सार बमोजिम निर्धारण गरिन्छ, कसैको अरूहरूसँग बाँड्न सक्ने कुनै पनि साझा सार बमोजिम होइन। त्यस किसिमको भनाइ वा नियमको राज्यमा कुनै स्थान छैन। यदि कुनै व्यक्ति अन्ततः बाँच्न सक्षम भयो भने, यो उनीहरूले परमेश्‍वरका माग पूरा गरेका कारण हो, र यदि उनीहरू अन्ततः विश्रामको समयसम्म बच्न असक्षम भए भने, उनीहरू परमेश्‍वरविरुद्ध विद्रोही भएकाले र उनीहरूले परमेश्‍वरका मागहरू पूरा नगरेकाले नै हो। हरेकको एउटा सुहाउँदो गन्तव्य छ, जुन हरेक व्यक्तिको सारअनुसार निर्धारित हुन्छ, अनि यसको अरू मानिसहरूसँग बिलकुलै सरोकार छैन। एउटा बालकका दुष्ट कार्यहरू उसका आमाबुबामा सार्न सकिँदैन, न त एउटा बालकको धार्मिकतालाई उसका आमाबुबासँग बाँड्न नै सकिन्छ। एउटा अभिभावकका दुष्ट कार्यहरू उसका छोराछोरीहरूमा सार्न सकिँदैन, न त एउटा अभिभावकको धार्मिकतालाई उसका छोराछोरीहरूसँग बाँड्न नै सकिन्छ। सबैले आ-आफ्नै पापहरू वहन गर्छन्, र सबैले आ-आफ्ना आशिष्‌को आनन्द उठाउँछन्। कोही व्यक्तिले पनि अर्को व्यक्तिको ठाउँ लिन सक्दैन। यो धार्मिकता हो। मानिसको दृष्टिकोणबाट, यदि आमाबुबाले आशिष्‌ प्राप्त गर्छन् भने, उनीहरूका छोराछोरीहरूले पनि आशिष्‌ प्राप्त गर्न सक्‍नुपर्छ, र यदि उनीहरूका छोराछोरीहरूले खराबी गर्छन् भने, उनीहरूलाई आमाबुबाले ती पापहरूका निम्ति प्रायश्‍चित गर्नुपर्छ। यो मानवीय दृष्टिकोण हो र मानवको काम गर्ने शैली हो; यो परमेश्‍वरको दृष्टिकोण होइन। हरेकको परिणामलाई उसका कार्यहरूको सार बमोजिम निर्धारण गरिन्छ, र यसलाई सदैव उपयुक्त रूपमा निर्धारण गरिन्छ। कसैले अर्काका पापहरू वहन गर्न सक्दैन; झन्, कसैले पनि अर्काको सट्टामा दण्ड पाउन सक्दैन। यो पक्का हो। उनीहरूका छोराछोरीहरूप्रति आमाबुबाका स्‍नेहपूर्ण हेरचाहले उनीहरूले उनीहरूका छोराछोरीहरूमा धर्मी कामहरू गर्न सक्छन् भन्‍ने सङ्केत गर्दैन, न त एउटा बालकको उनीहरूका आमाबुबाप्रति कर्तव्यनिष्ठा स्नेहको अर्थ उनीहरूले उनीहरूका आमाबुबाको सट्टामा धर्मी कामहरू गर्न सक्छन् भन्‍ने नै लाग्छ। यही नै वचनहरूको साँचो अर्थ हो, “त्यति बेला खेतमा दुई जना हुनेछन्; एउटालाई लगिनेछ र अर्कोलाई छोडिनेछ। दुई स्त्री जाँतो पिँधिरहेका हुनेछन्; एउटालाई लगिनेछ र अर्कीलाई छोडिनेछ।” मानिसहरूले उनीहरूका दुष्ट कर्म गर्ने छोराछोरीहरूलाई उनीहरूप्रतिको गहन प्रेमको आधारमा विश्राममा लान सक्दैनन्, न त कसैले आफ्ना धर्मी कार्यहरूका आधारमा आफ्नो पति वा पत्‍नीलाई विश्राममा लान सक्छ। यो एउटा प्रशासकीय नियम हो; त्यहाँ कसैको निम्ति छुट हुन सक्दैन। धर्मी कार्य गर्नेहरू अन्ततः धर्मी कार्य गर्नेहरू नै हुन् र दुष्कर्मीहरू अन्ततः दुष्कर्मीहरू नै हुन्। धर्मी कार्य गर्नेहरू अन्ततः बाँच्न सक्नेछन्, जबकि दुष्कर्मीहरूलाई नष्ट गरिनेछ। पवित्रहरू भनेका पवित्र नै हुन्; उनीहरू फोहोरी होइनन्। फोहोरीहरू फोहोरी नै हुन्, र उनीहरूको एक अंश पनि पवित्र छैन। दुष्कर्मीहरूका छोराछोरीहरू धर्मी कार्य गर्नेहरू नै भए पनि, र धर्मीहरूका आमाबुबा दुष्ट कार्य गर्नेहरू नै भए पनि—नष्ट पारिने मानिसहरू सबै दुष्टहरू हुन् र बाँच्नेहरू सबै धर्मीहरू हुन्। विश्वासी पति र गैरविश्वासी पत्‍नीबीच वस्तुतः कुनै सम्बन्ध हुँदैन, अनि विश्‍वासी छोराछोरीहरू र गैरविश्वासी आमाबुबाबीच कुनै सम्बन्ध हुँदैन; यी दुई किसिमका मानिसहरू मिल्दो हुँदैनन्। विश्राममा प्रवेश गर्नुअघि, मानिसहरूमा दैहिक, पारिवारिक स्नेह हुन्छ, तर तिनीहरू विश्राममा प्रवेश गरेपछि, त्यस उप्रान्त उल्लेख गर्न मिल्ने कुनै दैहिक, पारिवारिक स्नेह हुँदैन। आफ्नो कर्तव्य निर्वाह गर्नेहरू अन्तर्निहित रूपमै कर्तव्य निर्वाह नगर्नेहरूका शत्रु हुन्; परमेश्‍वरलाई प्रेम गर्नेहरू र उहाँलाई घृणा गर्नेहरू स्वभावतः एक अर्काको विरुद्धमा हुन्छन्। विश्राममा प्रवेश गर्नेहरू र नष्ट पारिनेहरू दुई नमिल्ने किसिमका सृजित प्राणी हुन्। आफ्ना कर्तव्यहरू निर्वाह गर्ने सृजित प्राणीहरू बाँच्नेछन्, जबकि आफ्ना कर्तव्यहरू निर्वाह नगर्नेहरू विनाशका पात्र हुनेछन्; यसको अतिरिक्त, यो अनन्तसम्मै रहन्छ। के तँ सृजित प्राणीका रूपमा आफ्नो कर्तव्य निर्वाह गर्नका निम्ति आफ्नो पतिलाई प्रेम गर्छेस्? के तँ सृजित प्राणीका रूपमा आफ्नो कर्तव्य निर्वाह गर्नका निम्ति आफ्नी पत्नीलाई प्रेम गर्छस्? के तँ सृजित प्राणीका रूपमा आफ्नो कर्तव्य निर्वाह गर्नका निम्ति आफ्ना गैरविश्‍वासी आमाबुबाप्रतिको धर्म निभाउँछस्? परमेश्‍वरप्रतिको विश्‍वासबारे मानिसहरूको दृष्टिकोण वास्तवमा सही छ कि गलत छ? तँ ठ्याक्कै केका लागि परमेश्‍वरमा विश्‍वास गर्छस्? तँ ठ्याक्कै के पाउन चाहन्छस्? तँ परमेश्‍वरलाई ठ्याक्कै कसरी प्रेम गर्छस्? सृजित प्राणीका रूपमा आफ्ना कर्तव्यहरू पूरा गर्न नसक्नेहरू र दिलोज्‍यानले प्रयास गर्न नसक्नेहरू विनाशका पात्र हुनेछन्। आजका मानिसहरूबीच दैहिक सम्बन्धहरूका साथै रगतका सम्बन्धहरू छन्, तर भविष्यमा यी सबै कुराहरू टुट्नेछन्। विश्‍वासी र गैरविश्‍वासीहरू अन्तर्निहित रूपमै मिल्दा छैनन्; बरु, उनीहरू एक अर्काको विरुद्धमा छन्। विश्राममा हुने मानिसहरू परमेश्‍वर हुनुहुन्छ भनी विश्‍वास गर्ने र परमेश्‍वरप्रति समर्पित हुनेहरू सबै नै हुनेछन्, जबकि परमेश्‍वरविरुद्ध विद्रोह गर्नेहरू सबै नष्ट पारिनेछन्। यस उप्रान्त परिवारहरू पृथ्वीमा रहनेछैनन्; त्यहाँ आमाबुबा वा छोराछोरीहरू वा दाम्पत्य सम्बन्धहरू कसरी हुन सक्छन्? विश्‍वास र अविश्‍वासको असङ्गतताले नै यस्ता दैहिक सम्बन्धहरूलाई पूर्ण रूपमा टुटाएको हुनेछ!

मौलिक रूपमा मानवजातिमा कुनै परिवारहरू थिएन; मात्र एक पुरुष र एक महिला मात्र अस्तित्वमा थिए—दुई फरक किसिमका मानव। त्यहाँ कुनै देशहरू थिएन, परिवारहरूको त कुरै नगरौं, तर मानवजातिको भ्रष्टताको परिणामस्वरूप, सबै किसिमका मानिसहरूले आफैलाई अलग-अलग कुलहरूमा, र पछि राष्ट्र र जनजातिहरू विकास हुँदै गए। यी राष्ट्र र जनजातिहरू स-साना अलग-अलग परिवारहरूले बनेका छन्, र यसरी नै, सबै किसिमका मानिसहरूलाई विभिन्न भाषाहरू र सिमानाहरूका आधारमा विभिन्न जातिहरूमा विभाजन गरियो। वास्तवमा, संसारमा जति धेरै जातिहरू भए तापनि, मानवजातिको एउटै पुर्खा छ। प्रारम्भमा, दुई किसिमका मानव मात्र थिए र यी दुई किसिमहरू पुरुष र महिला थिए। तथापि, परमेश्‍वरको कामको वृद्धि, इतिहासको गतिविधि र भौगोलिक परिवर्तनहरूको कारणले गर्दा, यी दुई किसिमका मानिसहरू केही हदसम्म अझै धेरै किसिमका मानवमा विकास भए। आधारभूत रूपमा, मानवजाति जति धेरै जातिहरूले बनेको भए तापनि, सबै मानवजाति अझै पनि परमेश्‍वरको सृष्टि नै हुन्। मानिसहरू जुनसुकै जातिहरूका होऊन्, उनीहरू सबै उहाँका सृष्टिहरू हुन्; उनीहरू सबै आदम र हव्वाका सन्तानहरू हुन्। तथापि, उनीहरूलाई परमेश्‍वरको हातले बनाइएका होइनन्, तर पनि उनीहरू आदम र हव्वाका सन्तानहरू हुन्, जसलाई परमेश्‍वरले व्यक्तिगत रूपमा सृष्टि गर्नुभएको थियो। मानिसहरू जुनसुकै जातिमा परे पनि, उनीहरू सबै सृष्टि गरिएका प्राणी हुन्, किनभने उनीहरू मानवजातिमा पर्छन्, जसलाई परमेश्‍वरले सृष्टि गर्नुभएको थियो, उनीहरूको गन्तव्य मानवजातिको हुनुपर्ने गन्तव्य नै हो र उनीहरूलाई मानवजातिलाई सङ्गठित गर्ने नियमहरूबमोजिम विभाजन गरिएका छन्। अर्थात्, सबै दुष्कर्मी र धर्मी काम गर्नेहरू सबै आखिर सृष्टि गरिएका प्राणी नै हुन्। दुष्ट काम गर्ने सृष्टि गरिएका प्राणीहरूलाई अन्त्यमा नष्ट गरिनेछन् र धर्मी काम गर्ने सृष्टि गरिएका प्राणीहरू बाँच्नेछन्। यी दुई किसिमका सृष्टि गरिएका प्राणीहरूका निम्ति सबैभन्दा उपयुक्त व्यवस्थापन यही नै हो। दुष्कर्मीहरू विद्रोहीपनको कारणले इन्कार गर्न सक्दैनन् कि उनीहरू परमेश्‍वरका सृष्टि गरिएका प्राणी हुँदाहुँदै पनि, उनीहरू शैतानको कब्जामा छन् र त्यसैले उनीहरू मुक्त हुन सक्दैनन्। उनीहरू बाँच्नेछन् भन्‍ने तथ्यको आधारमा आफैलाई धर्मी आचरण देखाउने सृष्टि गरिएका प्राणीहरूले आफूलाई परमेश्‍वरले सृष्टि गर्नुभएको हो, र तैपनि शैतानद्वारा भ्रष्ट पारिएपछि पनि मुक्ति प्राप्‍त गरेका छन् भनी इन्कार गर्न सक्दैनन्। दुष्ट काम गर्नेहरू परमेश्‍वरविरुद्ध विद्रोह गर्ने सृष्टि गरिएका प्राणी हुन्; उनीहरू मुक्ति दिन नसकिने सृष्टि गरिएका प्राणी हुन् र उनीहरू अघिदेखि नै शैतानद्वारा पूर्ण रूपमा कब्जामा पारिएका सृष्टिहरू हुन्। दुष्ट काम गर्ने मानिसहरू पनि मानिस नै हुन्; उनीहरू चरम रूपमा भ्रष्ट पारिएका र मुक्त गर्न नसकिने मानव हुन्। जसरी उनीहरू पनि सृष्टि गरिएका प्राणी नै हुन्, त्यसरी नै धर्मी आचरण भएका मानिसहरूलाई पनि भ्रष्ट पारिएका छन्, तर उनीहरू उनीहरूका भ्रष्ट स्वभावलाई तोडेर स्वतन्त्र हुन तत्पर हुने र आफूलाई परमेश्‍वरको अधीनमा राख्न सक्षम भएका मानव हुन्। धर्मी आचरण भएका मानिसहरू धार्मिकताले पूर्ण हुँदैनन्; बरु, उनीहरूले मुक्ति पाएका छन् र उनीहरूका भ्रष्ट स्वभावहरूलाई तोडेर स्वतन्त्र भएका छन्; उनीहरू परमेश्‍वरको अधीनमा बस्न सक्छन्। उनीहरू अन्तमा दृढ भएर खडा हुनेछन्, तथापि उनीहरू कहिल्यै पनि शैतानद्वारा भ्रष्ट पारिएका छैनन् भन्‍ने चाहिँ होइन। सबै सृष्टि गरिएका प्राणीमाझ परमेश्‍वरको काम समाप्‍त भएपछि, त्यहाँ नष्ट पारिनेहरू र बाँच्नेहरू हुनेछन्। यो उहाँको व्यवस्थापन कार्यको एउटा अपरिहार्य प्रचलन हो; यसलाई कसैले इन्कार गर्न सक्दैन। दुष्ट काम गर्नेहरूलाई बाँच्न दिइनेछैन; अन्तसम्म नै परमेश्‍वरलाई पछ्याउने र उहाँको अधीनमा बस्नेहरू पक्का बाँच्छन्। जसरी यो मानवजातिको व्यवस्थापनको काम हो, त्यसरी नै त्यहाँ रहनेहरू र हटाइनेहरू हुनेछन्। यिनीहरू विभिन्न किसिमका मानिसहरूको विभिन्न परिणाम हुन्, र तिनीहरू सृष्टि गरिएरा प्राणीहरूका निम्ति सबैभन्दा उपयुक्त व्यवस्थापनहरू हुन्। मानवजातिको निम्ति परमेश्‍वरको आखिरी व्यवस्थापनचाहिँ परिवारहरूलाई तोडेर, जनजातिहरूलाई चूर-चूर बनाएर र राष्ट्रिय सीमाहरूलाई नष्ट गरेर पारिवारिक वा राष्ट्रिय सीमाहरूविनाको एउटा व्यवस्थापनमा उनीहरूलाई विभाजन गर्नु हो, किनकि मानव, आखिर, एउटै पुर्खाबाट जन्मेका थिए र परमेश्‍वरका सृष्टि गरिएका प्राणी हुन्। सारांशमा, दुष्ट काम गर्ने सृष्टि गरिएका प्राणीहरू सबैलाई नष्ट पारिनेछन् र परमेश्‍वरप्रति समर्पित सृष्टि गरिएका प्राणीहरू बाँच्नेछन्। यसरी, त्यहाँ कुनै परिवारहरू हुनेछैन, कुनै राष्ट्रहरू हुनेछैन र विशेष गरी आउने विश्रामको समयमा कुनै जनजातिहरू हुनेछैन; यस किसिमका मानवजाति सबैभन्दा पवित्र किसिमका मानवजाति हुनेछन्। मानवजातिले पृथ्वीमा रहेका सबै थोकहरूको हेरचाह गर्न सकोस् भनी आदम र हव्वालाई मौलिक रूपमा सृष्टि गरिएको थियो; मानव मौलिक रूपमा सबै थोकका मालिकहरू थिए। मानवजातिलाई सृष्टि गर्ने परमप्रभुको अभिप्राय चाहिँ उनीहरूलाई पृथ्वीमा अस्तित्वमा रहन दिएर यसमाथि रहेका सबै थोकहरूको हेरचाह गरोस् भन्‍ने थियो, किनभने मानवजाति मौलिक रूपमा भ्रष्ट पारिएका थिएनन् र दुष्ट काम गर्न असक्षम थिए। तथापि, मानव भ्रष्ट भएपछि, उनीहरू सबै थोकहरूको हेरचाह गर्नेहरू रहेनन्। परमेश्‍वरको मुक्तिको उद्देश्यचाहिँ मानवजातिको यो कामलाई पुनर्स्थापना गर्नु, मानवजातिको मौलिक विवेक र मौलिक समर्पण पुनर्स्थापना गर्नु हो; विश्राममा हुने मानवजाति परमेश्‍वरले उहाँको मुक्तिको कामसँगै हासिल गर्ने आशा गर्नुभएको कुराको दुरुस्त प्रतिनिधित्व हुनेछ। तथापि अदनको बगैँचामा भएको जस्तो जीवन हुनेछैन, तैपनि उनीहरूको सार उस्तै हुनेछ; मानवजाति उनीहरूको पहिलेको भ्रष्ट नभएको स्व मात्र हुनेछैन, तर बरु भ्रष्ट भएको मानवजाति र पछि मुक्ति पाएको मानवजाति हुनेछ। यी मुक्ति पाएका मानिसहरू अन्तमा (अर्थात्, परमेश्‍वरको काम समाप्‍त भएपछि) विश्राममा प्रवेश गर्नेछन्। त्यसरी नै, अन्तमा ती दण्ड पाउनेवालाहरूका परिणामहरू पनि पूर्ण रूपमा प्रकट गरिनेछ र परमेश्‍वरको काम समाप्‍त भएपछि मात्र उनीहरूलाई नष्ट पारिनेछ। अर्को शब्दमा, उहाँको काम सिद्धिएपछि, ती दुष्ट काम गर्नेहरू र ती मुक्त भएकाहरूलाई प्रकट गरिनेछ, किनभने सबै किसिमका मानिसहरूलाई (चाहे उनीहरू दुष्ट कर्म गर्नेहरू हुन् वा उनीहरूमध्ये मुक्त भएकाहरू हुन्) प्रकट गर्ने कार्य हरेकमाथि एकै समयमा कार्यान्वयन गरिनेछ। दुष्ट काम गर्नेहरूलाई हटाइनेछ र ती रहन दिइएकाहरूलाई एकै समयमा प्रकट गरिनेछ। यसकारण, सबै किसिमका मानिसहरूका परिणामहरूलाई उही समयमा प्रकट गरिनेछ। दुष्ट काम गर्नेहरूलाई पन्छाउन र उनीहरूलाई अलिकति न्याय गर्न वा दण्ड दिन परमेश्‍वरले मुक्तिमा ल्याइएका मानिसहरूको समूहलाई विश्राममा प्रवेश गर्न दिनुहुनेछैन; त्यो तथ्यहरू अनुरूप हुँदैन। जब दुष्ट काम गर्नेहरूलाई नष्ट गरिन्छ बाँच्न सक्नेहरू विश्राममा प्रवेश गर्छन्, तब सारा ब्रह्माण्डभरिको परमेश्‍वरको काम पूरा हुनेछ। आशिष्‌हरू पाउनेहरू र दुर्गति भोग्नेहरू माझ कुनै पनि प्राथमिकता क्रम हुनेछैन; ती आशिष्‌ पाउनेहरू सदासर्वदाको निम्ति जिउनेछन्, जबकि दुर्गति भोग्नेहरू सारा अनन्तताको निम्ति नष्ट हुनेछन्। यी दुई चरणका कामहरू उही समयमा पूरा गरिनेछन्। विद्रोही मानिसहरूको अस्तित्वको कारणले अधीनमा रहनेहरूको धार्मिकता स्वभाविक रूपमा प्रकट गरिनेछ, र त्यहाँ आशिष्‌ प्राप्‍त गर्नेहरू पनि छन् ताकि दुष्ट काम गर्नेहरूले उनीहरूको खराब आचरणको कारण दुर्गति भोगेको कुरा प्रकट गरिनेछ। यदि परमेश्‍वरले दुष्ट काम गर्नेहरूलाई प्रकट गर्नुभएको थिएन भने, तब इमानदार पूर्वक परमेश्‍वरको अधीनमा रहने मानिसहरूले कहिल्यै पनि सूर्य देख्दैनथे; यदि परमेश्‍वरले उहाँका अधीनमा बस्नेहरूलाई उपयुक्त गन्तव्यमा लानुभएन भने, तब परमेश्‍वरविरुद्ध विद्रोह गर्ने व्यक्तिहरूलाई सुहाउने प्रतिफलहरू पाउन सक्षम हुँदैनथे। यो परमेश्‍वरको कामको प्रक्रिया हो। यदि उहाँले खराबलाई दण्ड दिने र असललाई इनाम दिने कार्य कार्यान्वयन गर्नुभएको थिएन भने, तब सृष्टि गरिएका प्राणीहरू आ-आफ्नो गन्तव्यमा प्रवेश गर्न सक्षम हुने थिएनन्। मानवजाति विश्राममा प्रवेश गरेपछि, दुष्कर्मीहरू नष्ट पारिएका हुनेछन् र सबै मानवजाति सही मार्गमा हुनेछ; सबै किसिमका मानिसहरू उनीहरूले गर्नुपर्ने कार्यहरूका आधारमा उनीहरूको प्रकारअनुसार वर्गीकरण गरिनेछन्। यो मात्र मानवजातिको विश्रामको दिन हुनेछ, यो मात्र मानवजातिको विकासको निम्ति अपरिहार्य प्रवृत्ति हुनेछ। जब मानवजाति विश्राममा प्रवेश गर्छ अनि मात्र परमेश्‍वरको महान्‌ कामले अन्ततः पूर्णता पाउनेछ; यो उहाँको कामको अन्तिम भाग हुनेछ। यस कामले सारा मानवजातिको देहको पतनशील जीवन साथै भ्रष्ट मानवजातिको जीवनलाई अन्त्य गर्नेछ। त्यसपश्चात्, मानवजाति नयाँ क्षेत्रमा प्रवेश गर्नेछ। हुन त सबै मानव देहमा नै जिउनेछन्, तर यस जीवनको सार भ्रष्ट मानवजातिको जीवनको सारभन्दा उल्लेखनीय रूपमा फरक हुनेछ। यस अस्तित्वको महत्त्व पनि भ्रष्ट मानवजातिको अस्तित्वको महत्त्वभन्दा फरक हुनेछ। हुन त यो नयाँ किसिमको व्यक्तिको जीवन हुनेछैन, तर पनि यसलाई मुक्ति प्राप्‍त गरेको मानवजातिको जीवन साथै मानवता र समझ पुनर्प्राप्‍त गरिएको मानवजातिको जीवन भन्न सकिन्छ। यी तिनै मानिस हुनेछन् जो कुनै समय परमेश्‍वरविरुद्ध विद्रोही थिए, जसलाई परमेश्‍वरले विजय गर्नुभयो र त्यसपछि उहाँले मुक्ति दिनुभयो; यी तिनै मानिस हुनेछन् जसले परमेश्‍वरको बेइज्जत गरे र पछि उहाँको गवाही दिए। उहाँको परीक्षा भोगेर बाँकी रहेपछि, तिनीहरूको अस्तित्व सबैभन्दा अर्थपूर्ण अस्तित्व हुनेछ; तिनीहरू शैतानसामु परमेश्‍वरको गवाही दिएका मानिस र जिउन योग्य मानव हुनेछन्। नष्ट पारिनेमा तिनीहरू पर्नेछन् जो परमेश्‍वरको निम्ति आफ्नो गवाहीमा दुढ हुन सक्दैनन् र जिइरहन योग्य छैनन्। तिनीहरूको विनाश तिनीहरू आफ्ना दुष्ट कार्यहरूको नतिजास्वरूप नष्ट हुनु हुनेछ, र यो विनाश नै तिनीहरूका निम्ति उत्तम गन्तव्य हो। भविष्यमा, जब मानवजाति सुन्दर क्षेत्रमा प्रवेश गर्छ, त्यहाँ मानिसहरूले पाउनेछु भनी कल्पना गरेका पति र पत्‍नीबीच, बुबा र छोरीबीच, वा आमा र छोराबीच कुनै सम्बन्ध हुनेछैन। त्यस बेला, हरेक मानवलाई उसको प्रकारअनुसार छुट्याइनेछ र परिवारहरू पहिले नै चकनाचूर पारिएका हुनेछन्। पूर्ण रूपमा असफल भएपछि शैतानले मानवजातिलाई फेरि कहिल्यै पनि बाधा दिनेछैन, अनि त्यसैले त्यसउप्रान्त मानवजातिमा शैतानी भ्रष्ट स्वभावहरू हुनेछैनन्। ती विद्रोही मानिसहरू पहिले नै नष्ट पारिएका हुनेछन्, र समर्पित हुने मानिसहरू मात्र बाँच्नेछन्। यसरी, अति थोरै परिवार मात्र जस्ताका तस्तै बाँचिरहनेछन्, त्यसकारण दैहिक सम्बन्धहरू कसरी रहिरहन सक्छन्? मानवजातिको अघिल्लो दैहिक जीवनलाई पूर्ण रूपमा अन्त्य गरिनेछ; तब मानिसहरूबीच दैहिक सम्बन्धहरू कसरी रहन सक्छन्? शैतानी भ्रष्ट स्वभावहरूविना, मानव जीवन अब विगतको पुरानो जीवन हुनेछैन, बरु नयाँ जीवन हुनेछ। आमाबुबाले सन्तान गुमाउनेछन् र सन्तानले आमाबुबा गुमाउनेछन्। श्रीमान्‌हरूले श्रीमती गुमाउनेछन् र श्रीमतीहरूले श्रीमान्‌ गुमाउनेछन्। हाल मानिसहरूका बीचमा दैहिक सम्बन्धहरू रहेका छन्, तर सबै जना विश्राममा प्रवेश गरेपछि, ती रहनेछैनन्। यस प्रकारको मानवजातिमा मात्र धार्मिकता र पवित्रता हुनेछ; यस प्रकारको मानवजातिले मात्र परमेश्‍वरको आराधना गर्न सक्छ।

परमेश्‍वरले मानवलाई सृष्टि गर्नुभयो, र उहाँले उनीहरूलाई पृथ्वीमा राख्नुभयो र उनीहरूलाई त्यस बेलादेखि नै डोर्‍याउनुभएको छ, पछि उहाँले उनीहरूलाई मुक्ति दिनुभयो र मानवजातिका निम्ति पापबलिका रूपमा सेवा गर्नुभयो, र अन्तमा, उहाँले अझै मानवजातिलाई विजय गर्नुपर्छ, मानवलाई पूर्ण रूपमा मुक्ति दिनुपर्छ, र उनीहरूलाई उनीहरूको मौलिक स्वरूपमा पुनर्स्थापना गर्नुपर्छ। मानवजातिलाई उनीहरूको मौलिक स्वरूप र प्रतिरूपमा पुनर्स्थापना गर्ने कार्यमा—उहाँ सुरुदेखि अन्त्यसम्म नै संलग्न हुनुहुन्छ। परमेश्‍वरले उहाँको राज्य स्थापना गर्नुहुनेछ र मानवजातिको मौलिक स्वरूप पुनर्स्थापना गर्नुहुनेछ, जसको अर्थ, परमेश्‍वरले पृथ्वीमा र सारा सृष्टि गरिएका प्राणीमाथि उहाँको अधिकार पुनर्स्थापना गर्नुहुनेछ भन्‍ने हुन्छ। शैतानद्वारा भ्रष्ट तुल्याइएपछि मानवजातिले परमेश्‍वरको डर मान्ने उनीहरूको हृदय, साथै सृजित प्राणीहरूमा हुनुपर्ने कार्य गुम्यो, त्यसरी उनीहरू परमेश्‍वरविरुद्ध विद्रोह गर्ने शत्रु भए। त्यसपछि मानवजाति शैतानको सत्तामा जियो र शैतानको चालबाजीको गोटी बन्यो; यसरी, परमेश्‍वरसित आफ्ना सृष्टि गरिएका प्राणीहरूमाझ काम गर्ने कुनै बाटो नै थिएन, र उनीहरूको भय प्राप्त गर्न उहाँ झनै असक्षम हुनुभयो। मानवलाई परमेश्‍वरले सृष्टि गर्नुभएको थियो, र उनीहरूले परमेश्‍वरको आराधना गर्नुपर्छ, तर वास्तवमा उनीहरूले उहाँतिर पिठ्यूँ फर्काए र सट्टामा शैतानको आराधना गरे। शैतान नै उनीहरूको हृदयको मूर्ति भयो। यसरी, परमेश्‍वरले उनीहरूको हृदयहरूमा उहाँको स्थान गुमाउनुभयो, भन्‍नुको मतलब, उहाँले मानवजाति सृष्टि गर्नु पछाडिको उहाँको अभिप्राय नै गुम्यो। यसकारण, उहाँले मानवजाति सृष्टि गर्नु पछाडिको अभिप्राय पुनर्स्थापना गर्न, उहाँले उनीहरूका मौलिक प्रतिरूप पुनर्स्थापना गर्नुपर्छ र मानवजातिलाई उनीहरूको भ्रष्ट स्वभावहरूबाट मुक्त गर्नुपर्छ। मानवलाई शैतानको हातबाट पुनः फिर्ता ल्याउन, उहाँले उनीहरूलाई पापबाट मुक्ति दिनुपर्छ। यसरी मात्र परमेश्‍वरले क्रमिक रूपले उनीहरूको मौलिक स्वरूप र कार्य पुनर्स्थापना गर्न सक्नुहुन्छ, र अन्तमा, उहाँको राज्य पुनर्स्थापना गर्नुहुन्छ। अन्त्यमा विद्रोहका ती सन्तानहरूको पूर्ण विनाश पनि मानवलाई अझ राम्रोसँग परमेश्‍वरको आराधना गर्न र पृथ्वीमा अझ राम्रोसँग जिउन सक्षम हुन दिनका निम्ति हुनेछ। परमेश्‍वरले मानवलाई सृष्टि गर्नुभएको हुनाले, उहाँले उनीहरूलाई उहाँको आराधना गर्न लगाउनुहुनेछ; किनभने उहाँले मानवजातिको मौलिक कार्य पुनर्स्थापना गर्न चाहनुहुन्छ, उहाँले यसलाई पूर्ण रूपमा र विनामिसावट पुनर्स्थापना गर्नुहुनेछ। उहाँको अधिकारको पुनर्स्थापनाको अर्थ मानवजातिलाई उहाँको आराधना गर्न लगाउनु र उहाँको अधीनमा आउन लगाउनु हो भन्‍ने हुन्छ; यसको अर्थ परमेश्‍वरले मानवलाई उहाँको कारणले जिउन लगाउनुहुनेछ र उहाँको अधिकारको परिणामस्वरूप उहाँका शत्रुहरूलाई नष्ट हुन लगाउनुहुनेछ भन्‍ने हुन्छ। यसको अर्थ परमेश्‍वरले कुनै मानवबाट विनाप्रतिरोध मानव माझ उहाँ बारेको सबै थोकलाई निरन्तर रहन लगाउनुहुनेछ भन्ने हुन्छ। परमेश्‍वरले स्थापना गर्ने इच्छा गर्नुभएको राज्य उहाँको आफ्नै राज्य हो। उहाँले चाहनुभएको मानवजाति चाहिँ उहाँको आराधना गर्ने, उहाँप्रति पूर्ण रूपमा समर्पित हुने र उहाँको महिमा भएको मानवजाति हो। यदि परमेश्‍वरले नै भ्रष्ट मानवजातिलाई मुक्त गर्नुहुन्न भने, मानवजातिलाई सृष्टि गर्नु पछाडिको उहाँको अभिप्राय नै गुम्नेछ; मानव माझ उहाँको अझै कुनै अधिकार रहनेछैन र पृथ्वीमा उहाँको राज्य अस्तित्वमा रहन सक्नेछैन। यदि परमेश्‍वरले उहाँविरुद्ध विद्रोह गर्ने ती शत्रुहरूलाई नष्ट गर्नुभएन भने, उहाँ उहाँको पूर्ण महिमा हासिल गर्न असक्षम हुनुहुनेछ, न त पृथ्वीमा उहाँको राज्य स्थापना गर्न नै सक्षम हुनुहुनेछ। उहाँको कामको र उहाँको महान्‌ उपलब्धिका पूर्णताका चिन्हहरू यी हुनेछन्: उहाँविरुद्ध विद्रोही ती मानवजाति माझका उनीहरूलाई पूर्ण रूपमा नष्ट गर्नु र पूर्ण बनाइएकाहरूलाई विश्राममा ल्याउनु। जब मानिसहरूलाई उनीहरूको मौलिक स्वरूपमा पुनर्स्थापना गरिएका हुनेछन्, र जब उनीहरूले आ-आफ्ना कर्तव्यहरू पूरा गर्न सक्छन्, उनीहरूलाई आ-आफ्नै उचित स्थानहरूमा राख्न सक्छन् र परमेश्‍वरको प्रबन्धहरूको अधीनमा बस्छन्, तब परमेश्‍वरले पृथ्वीमा उहाँको आराधना गर्ने मानिसहरूको एउटा समूह हासिल गर्नुभएको हुनेछ र उहाँले पृथ्वीमा उहाँको आराधना गर्ने उहाँको राज्य स्थापना गरिसकेको हुनुहुनेछ। उहाँले पृथ्वीमाथि अनन्त विजय हासिल गर्नुभएको हुनेछ र उहाँको विरोध गर्नेहरू सबै अनन्तताको निम्ति नष्ट हुनेछन्। यसले मानवजातिलाई सृष्टि गर्ने उहाँको मौलिक अभिप्राय पुनर्स्थापना गर्नेछ; यसले सबै थोक सृष्टि गर्ने उहाँको अभिप्राय पुनर्स्थापना गर्नेछ, यसले सबै थोक माझ र उहाँको शत्रुहरूमाझ पृथ्वीमा उहाँको अधिकार पनि पुनर्स्थापना गर्नेछ। यो उहाँको पूर्ण विजयको सङ्केतहरू हुनेछन्। त्यस पश्चात्, मानवजाति विश्राममा प्रवेश गर्नेछ र सही मार्गमा हुने जीवन सुरुवात गर्नेछ। परमेश्‍वर पनि मानवजातिसँगै अनन्त विश्राममा प्रवेश गर्नुहुनेछ अनि उहाँ आफै र मानव दुवैले साझेदारी गर्ने अनन्त जीवनको प्रारम्भ गर्नुहुनेछ। पृथ्वीमा अशुद्धता र विद्रोहीपन हराइसकेको हुनेछ, सबै क्रन्दनहरू दूर भइसकेको हुनेछन्, र परमेश्‍वरको विरोध गर्ने यस संसारको सबै थोकको अस्तित्व नै मेटिसकेको हुनेछ। परमेश्‍वर र उहाँले मुक्ति दिनुभएका मानिसहरू मात्र रहनेछन्; उहाँको सृष्टि मात्र रहनेछ।


मण्डलीहरूमाझ हिँड्ने क्रममा ख्रीष्‍टले दिनुभएका वचनहरू ४

(१९९४ देखि मार्च २३, २०१० सम्म)


तैँले येशूको आत्मिक शरीरलाई देख्दासम्ममा, परमेश्‍वरले स्वर्ग र पृथ्वीलाई नवीकरण गरिसक्‍नुभएको हुनेछ

के तँ येशूलाई देख्‍न चाहन्छस्? के तँ येशूसँग बस्‍ने इच्छा गर्छस्? के तँ येशूले बोल्नुभएका वचनहरू सुन्‍ने इच्छा गर्छस्? यदि त्यसो हो भने, तैँले येशूको पुनरागमनलाई कसरी स्वागत गर्नेछस्? के तँ पूर्ण रूपमा तयार छस्? तैँले येशूको पुनरागमनलाई कुन रीतिले स्वागत गर्नेछस्? मलाई लाग्छ, येशूलाई पछ्याउने हरेक दाजुभाइ तथा दिदीबहिनीले उहाँलाई राम्ररी स्वागत गर्न रुचाउँछन्। तर के तिमीहरूले यो कुरा विचार गरेका छौ: येशूको पुनरागमन हुँदा के तैँले उहाँलाई साँच्‍चै चिन्‍नेछस्? के उहाँले भन्‍नुभएका सबै कुरा तिमीहरूले साँच्‍चै बुझ्नेछौ? के उहाँले गर्नुभएका सबै कामहरूलाई तिमीहरूले साँच्‍चै निसर्त स्वीकार गर्नेछौ? बाइबल पढेका सबैले येशूको पुनरागमनबारे जान्दछन् र बाइबल पढ्ने सबैले उहाँको आगमनको दत्तचित्त भएर प्रतीक्षा गर्छन्। तिमीहरू सबै त्यो क्षणको आगमनका निम्ति एकाग्र छौ, र तिमीहरूको निष्ठा सराहनीय छ, तिमीहरूको विश्‍वास साँच्चै ईर्ष्यालाग्दो छ, तर के तिमीहरूलाई आफूबाट गम्भीर त्रुटि भएको कुरा महसुस हुन्छ? येशूको पुनरागमन कुन रीतिले हुनेछ? येशू सेतो बादलमा आउनुहुनेछ भनी तिमीहरू विश्‍वास गर्छौ, तर तिमीहरूलाई म सोध्छु: यो सेतो बादलले केलाई जनाउँछ? येशूका यति धेरै अनुयायीहरूले उहाँको पुनरागमनको प्रतीक्षा गरिरहेका छन्, त्यसैले उहाँ कुन मानिसहरूको माझमा चाहिँ ओर्लिआउनुहुनेछ? यदि उहाँ तिमीहरूमाझ पहिले ओर्लिआउनुभयो भने, के अरूहरूले यसलाई अत्यन्त अन्यायपूर्ण कुराको रूपमा हेर्नेछैनन् र? मलाई थाहा छ, तिमीहरू येशूप्रति अत्यन्त निष्ठावान् र बफादार छौ, तर के तिमीहरूले येशूलाई कहिल्यै भेटेका छौ? के तिमीहरूलाई उहाँको स्वभाव थाहा छ? के तिमीहरू कहिल्यै उहाँसँग बसेका छौ? तिमीहरूले उहाँको बारे वास्तवमै कति धेरै बुझेका छौ? यी वचनहरूले आफूलाई फसादमा पारे भनेर केहीले भन्छन्। तिनीहरूले भन्‍नेछन्, “मैले बाइबल सुरुदेखि अन्त्यसम्म धेरैपटक पढेको छु। मैले येशूलाई कसरी बुझ्न सक्दिनथेँ र? येशूको स्वभावको त कुरै नगरौँ—उहाँले कुन रङको लुगा लगाउन मन पराउनुहुन्थ्यो सो पनि मलाई थाहा छ। मैले उहाँलाई बुझ्दिनँ भन्दा तपाईंले मलाई होच्याइरहनुभएको छैन र?” यी विषयहरूमा विवाद नगर् भनी म तँलाई सुझाव दिन्छु; बरु शान्त भएर तल दिइएका प्रश्‍नहरूको बारेमा सङ्गति गर्नु उत्तम हुन्छः पहिलो, वास्तविकता के हो र सिद्धान्त के हो, के तँलाई थाहा छ? दोस्रो, के तँलाई धारणाहरू के हुन् र सत्यता के हो भन्‍ने थाहा छ? तेस्रो, केचाहिँ कल्पना गरिएको के हो र केचाहिँ यथार्थ के हो, के तँलाई थाहा छ?

केही मानिसहरू आफूले येशूलाई बुझ्दिनँ भन्‍ने तथ्यलाई अस्वीकार गर्छन्। तैपनि म तिमीहरूलाई भन्छु, तिमीहरू येशूलाई अलिकति पनि बुझ्दैनौ र उहाँको एउटै वचन पनि बुझ्दैनौ। त्यो किन हो भने तिमीहरूले बाइबलमा उल्लेखित विवरणको कारण र अरूले भनेका कुराहरूको कारण उहाँलाई पछ्याउछौ। तिमीहरूले उहाँलाई कहिल्यै पनि देखेका छैनौं, उहाँसँग बस्‍ने कुरा त परै जाओस्, र तिमीहरूले उहाँलाई एक क्षणको निम्ति पनि साथ दिएको छैनौ। यस्तो अवस्थामा, येशूबारे तेरो बुझाइ केवल एक सिद्धान्त होइन र? के यो वास्तविकताविहीन छैन र? सायद, केही मानिसहरूले येशूको तस्वीर देखेका होलान् वा कोही येशूको घरमा स्वयम् गएका होलान्। सायद केहीले येशूका कपडा छोएका होलान्। तँ स्वयम्‌ले येशूले खानुभएकै खाना खाएको भए पनि, उहाँबारे तेरो बुझाइ अझै पनि सैद्धान्तिक मात्र छ, व्यावहारिक छैन। कुरा जे भए पनि, तैँले येशूलाई कहिल्यै देखेको छैनस् र दैहिकरूपी उहाँसँग कहिले पनि सङ्गत गरेको छैनस्, त्यसैले येशूबारे तेरो बुझाइ सदैव वास्तविकताविहीन खोक्रो सिद्धान्त हुनेछ। सायद मेरा वचनहरू तेरो निम्ति त्यत्ति रुचिकर नहोलान्, तर म तँलाई सोध्छु: आफूले सबैभन्दा प्रशंसा गरेको लेखकका धेरै कृतिहरू तैँले पढेको हुन सक्छस्, तर उनीसँग समय नबिताईकन के तैँले उनलाई पूर्ण रूपमा बुझ्न सक्छस्? उनको व्यक्तित्व कस्तो छ, के तँलाई थाहा छ? उनी कस्तो जीवन जिउँछन्, थाहा छ? के तँ उनको कुनै संवेगात्मक स्थितिको बारेमा जान्दछस्? तँ आफूले प्रशंसा गर्ने मानिसलाई समेत पूर्ण रूपमा बुझ्न सक्दैनस्, त्यसोभए कसरी तँ प्रभु येशूलाई बुझ्न सक्छस् र? तैँले येशूको बारे बुझेका सबै कुराहरू कल्पना र धारणाहरूले भरिएका छन्, जसमा कुनै सत्यता वा यथार्थता छैन। यसबाट दुर्गन्ध निस्कन्छ र यो देहले भरिएको छ। यस्तो बुझाइले येशूको पुनरागमनको स्वागत गर्न तँलाई कसरी योग्य तुल्याउन सक्छ र? येशूले कल्पना र देहका धारणाहरूले भरिएकाहरूलाई ग्रहण गर्नुहुनेछैन। येशूलाई नबुझ्नेहरू कसरी उहाँका विश्‍वासीहरू हुन योग्य हुन्छन् र?

के तिमीहरू फरिसीहरूले येशूको विरोध गर्नुको जड जान्‍न चाहन्छौ? के तिमीहरू फरिसीहरूको सार जान्‍न चाहन्छौ? तिनीहरू मसीहका बारेमा कल्पनाहरूले भरिएका थिए। अझ के भने, तिनीहरूले मसीह आउनुहुन्छ भनी विश्‍वास मात्रै गरे, तर जीवन सत्यतालाई भने पछ्याएनन्। त्यसैले, तिनीहरू आज पनि अझै मसीहको प्रतीक्षा गर्छन्, किनभने तिनीहरूसित जीवनको मार्गको कुनै ज्ञान छैन र सत्यताको मार्ग के हो भन्‍ने कुरा तिनीहरूलाई थाहा छैन। तिमीहरूलाई यस्ता मूर्ख, हठी र अज्ञानी मानिसहरूले कसरी परमेश्‍वरको आशिष्‌ प्राप्‍त गर्न सक्थे भन्ने लाग्छ? के तिनीहरूले मसीहलाई देख्‍न सक्थे? तिनीहरूले येशूको विरोध गरे, किनभने तिनीहरूलाई पवित्र आत्माको कामको दिशा थाहा थिएन, र येशूले बोल्नुभएको सत्यताको मार्ग थाहा थिएन, र, किनभने तिनीहरूले मसीहलाई झनै बुझेका थिएनन्। तिनीहरूले मसीहलाई कहिल्यै नदेखेका, र मसीहसँग कहिल्यै सङ्गत नगरेका हुनाले, तिनीहरूले मसीहको नाउँमा मात्रै टाँसिने तर मसीहको सारलाई हरसम्भव माध्यमहरूद्वारा विरोध गरिरहने गल्ती गरे। सारमा यी फरिसीहरू हठी र अहङ्कारी थिए र तिनीहरूले सत्यता पालन गर्दैनथे। परमेश्‍वरप्रति तिनीहरूको विश्‍वासको सिद्धान्त यस्तो थियोः तिम्रो प्रचार जति नै गहन भए पनि, तिम्रो अख्तियार जति नै उच्‍च भए पनि, तिमीलाई मसीह नभनिएसम्म तिमी ख्रीष्ट होइनौ। के यो विश्‍वास वाहियात र हास्यास्पद छैन र? म तिमीहरूलाई अझै सोध्छु: तिमीहरूसित येशूको थोरै पनि बुझाइ नभएकाले, तिमीहरूलाई पनि त्यो समयका फरिसीहरूको गल्ती गर्न अत्यन्त सजिलो छैन र? के तिमीहरूले सत्यताको मार्ग खुट्ट्याउन सक्छौ? के तिमीहरूले ख्रीष्टको विरोध गर्नेछैनौ भनी साँच्‍चै प्रत्याभूति गराउन सक्छौ? के तिमीहरूले पवित्र आत्माको काम अनुसरण गर्न सक्छौ? तिमीहरूलाई आफूले ख्रीष्टको विरोध गर्नेछु कि गर्नेछैनँ भनेर थाहा छैन भने, म भन्छु, तिमीहरू पहिले नै मृत्युको मुखमा जिइरहेका छौ। जो मसीहलाई चिन्दैनन् तिनीहरू सबैले येशूको विरोध गर्ने, येशूलाई इन्कार गर्ने र उहाँको मानहानि गर्ने कार्यहरू गर्न सक्छन्। येशूलाई नबुझ्ने मानिसहरू सबैले उहाँलाई इन्कार गर्न सक्छन् र गालीगलौज गर्न सक्छन्। तिनीहरूले येशूको पुनरागमनलाई शैतानको बहकाउका रूपमा झनै देख्‍न सक्छन् र बहुसङ्ख्यक मानिसले देहमा फर्कनुभएका येशूलाई दोषी ठहराउनेछन्। के यी सबै कुराहरूले तिमीहरूलाई भयभीत बनाउँदैनन्? तिमीहरूले सामना गर्ने कुरा पवित्र आत्माविरुद्धको ईश्‍वरनिन्दा, मण्डलीहरूका लागि पवित्र आत्माले बोल्नुभएका वचनहरूको धज्जी उडाएको र येशूद्वारा व्यक्त गरिएका सबै कुरालाई तिरस्कार गरेको हुनेछ। यदि तिमीहरू नै यति धेरै अन्योलमा छौ भने, तिमीहरूले येशूबाट के प्राप्‍त गर्न सक्छौ? यदि तिमीहरू होसमा आउन हठपूर्वक इन्कार गर्छौ भने, येशू सेतो बादलमा सवार भएर देहमा फर्कनुहुँदा उहाँले गर्नुहुने कामलाई तिमीहरू कसरी बुझ्न सक्छौ? म तिमीहरूलाई यो भन्छुः सत्यतालाई नस्विकार्ने, तर सेतो बादलमा येशूको आगमनलाई अन्धाधुन्ध प्रतीक्षा गर्ने मानिसहरू पक्कै पनि तिनै हुन् जसले पवित्र आत्माविरुद्ध ईशनिन्दा गर्छन् र तिनीहरू निश्‍चय नै नाश हुने वर्ग हुन्। तिमीहरू येशूको अनुग्रहको मात्र चाहना गर्छौ, र स्वर्गको आनन्दमय क्षेत्रको आनन्द लिन मात्र चाहन्छौ; तर येशूले बोल्नुभएका वचनहरू तिमीहरूले कहिल्यै पालन गरेका छैनौ, र येशू देहमा फर्कनुहुँदा उहाँले व्यक्त गर्नुभएको सत्यता कहिल्यै स्विकारेका छैनौ। सेतो बादलमा येशूको पुनरागमन हुने तथ्यको सट्टामा तिमीहरू के दिनेछौ? के तिमीहरूले बारम्बार पाप गर्ने र त्यसपछि घरिघरि स्विकार्ने इमानदारी दिनेछौ? सेतो बादलमा फर्कनुहुने येशूलाई तिमीहरू बलिका रूपमा के चढाउनेछौ? के तिमीहरूले आफूलाई उच्‍च पार्ने वर्षौँको कार्यको पुँजी चढाउनेछौँ? फर्केर आउनुभएका येशूलाई तिमीहरूप्रति भरोसा दिलाउन तिमीहरूले के देखाउनेछौ? के कुनै सत्यताप्रति समर्पित नहुने तिमीहरूको त्यही अहङ्कारी प्रकृति देखाउनेछौ?

तिमीहरूको बफादारी शब्दमा मात्रै छ, तिमीहरूको ज्ञान सोचाइ र धारणाहरूको ज्ञान हो, तिमीहरूको परिश्रम स्वर्गका आशिष्‌हरू प्राप्त गर्नका खातिर हो, त्यसकारण तिमीहरूको विश्‍वास कस्तो होला? आज पनि, तिमीहरू सत्यताको हरेक वचनलाई सुने पनि नसुनेझैँ गर्छौ। तिमीहरूलाई परमेश्‍वर के हुनुहुन्छ भन्‍ने थाहा छैन, तिमीहरूलाई ख्रीष्ट के हुनुहुन्छ भन्‍ने थाहा छैन, तिमीहरू यहोवाको डर मान्न जान्दैनौ, तिमीहरू पवित्र आत्माको काममा प्रवेश गर्न जान्दैनौ, अनि तिमीहरू परमेश्‍वर स्वयम्‌को काम र मानिसको बहकाउबीच फरक छुट्याउन जान्दैनौ। तँ आफ्ना सोँचहरूसँग नमिल्ने परमेश्‍वरद्वारा व्यक्त गरिएको सत्यताको कुनै पनि वचनलाई दोषी ठहराउन मात्र जान्दछस्। खै त तेरो दीनता? खै त तेरो अधीनता? खै त तेरो बफादारी? खै त सत्यता खोज्ने तेरो मनोवृत्ति? खै त परमेश्‍वरको डर मान्ने तेरो हृदय? म तिमीहरूलाई भन्छु, जो चिन्हहरूका कारण परमेश्‍वरमा विश्‍वास गर्छन् तिनीहरू पक्कै पनि नाश हुने वर्ग हुन्। जो देहमा फर्कनुभएका येशूका वचनहरू स्वीकार गर्न असक्षम छन् तिनीहरू पक्कै पनि नरकका सन्तति, प्रधान स्वर्गदूतका वंशज, र सधैँका लागि नाश हुने वर्ग हुन्। धेरै मानिसहरूले मैले भन्ने कुरालाई वास्ता नगर्न सक्छन्, तर येशूलाई पछ्याउने हरेक तथाकथित सन्तलाई म अझै भन्न चाहन्छु कि, जब तिमीहरूले येशू स्वर्गबाट सेतो बादलमा ओर्लनुभएको आफ्नै आँखाले देख्छौ, त्यो सार्वजनिक रूपमा धार्मिकताको सूर्य देखा पर्ने समय हुनेछ। सायद त्यो क्षण तेरो निम्ति ठूलो उत्साहको समय हुनेछ। तैपनि तैँले येशू स्वर्गबाट ओर्लनुभएको देख्‍ने समय तँ दण्ड भोग्‍न नरक जाने समय, परमेश्‍वरको व्यवस्थापन योजनाको अन्त्यको घोषणा भएको समय, र परमेश्‍वरले असललाई इनाम र दुष्टलाई दण्ड दिनुहुने समय पनि हुनेछ भनी जान्‍नुपर्छ। किनकि सत्यताको अभिव्यक्ति मात्र हुँदा, मानिसले चिन्हहरू देख्‍नुअघि नै परमेश्‍वरको न्याय अन्त्य भइसकेको हुनेछ। सत्यता स्विकार्ने र चिन्हहरू नखोज्ने अनि यसरी शुद्ध गरिएकाहरू परमेश्‍वरको सिंहासनसामु ल्याइएका र सृष्टिकर्ताको अङ्गालोमा प्रवेश गरेका हुनेछन्। “सेतो बादलमा सवार नहुने येशू झूटो ख्रीष्ट हो” भन्‍ने विश्‍वासमा अड्डी कस्‍नेहरूले मात्र अनन्त दण्ड भोग्नेछन्, किनभने तिनीहरू चिन्ह प्रदर्शन गर्नुहुने येशूमा मात्र विश्‍वास गर्छन्, तर कठोर न्याय व्यक्त गर्नुहुने अनि जीवन र साँचो मार्ग प्रदान गर्नुहुने येशूलाई मान्दैनन्। अनि यसकारण, के मात्र हुन सक्छ भने, सेतो बादलमा येशू खुल्लमखुल्ला फर्कनुहुँदा उहाँले तिनीहरूलाई ठेगान लगाउनुहुनेछ। तिनीहरू अति जिद्दी, आफैँमा अति आत्मविश्‍वासी, अति अहङ्कारी छन्। यस्ता घटियाहरूले येशूबाट कसरी इनाम पाउन सक्छन्? सत्यता स्वीकार गर्न सक्‍नेहरूका निम्ति येशूको पुनरागमन ठूलो मुक्ति हो, तर सत्यता स्वीकार गर्न नसक्‍नेहरूका निम्ति यो दोषी ठहराइनुको चिन्ह हो। तिमीहरूले आफ्नै मार्ग चुन्‍नुपर्छ र पवित्र आत्माको निन्दा र सत्यतालाई इन्कार गर्नु हुँदैन। तिमीहरू अज्ञानी र अहङ्कारी व्यक्ति हुनु हुँदैन, बरु पवित्र आत्माको मार्गदर्शनप्रति समर्पित हुने, सत्यताका लागि तिर्खाउने र त्यसको खोजी गर्ने व्यक्ति हुनु पर्छ; तिमीहरू यसरी मात्र लाभान्वित हुनेछौ। म तिमीहरूलाई परमेश्‍वरप्रतिको विश्‍वासको मार्ग निकै होसियारीपूर्वक हिँड्न सल्लाह दिन्छु। मनमानी रूपमा निचोडमा नपुग; त्योभन्दा बढी, परमेश्‍वरमाथिको विश्‍वासमा बेफिक्र र लापरवाह नबन। तिमीहरूले परमेश्‍वरमा विश्‍वास गर्नेहरूमा कम्तीमा पनि विनम्र र परमेश्‍वरको डर मान्ने हृदय हुनैपर्छ भन्ने कुरा जान्‍नुपर्छ। सत्यता सुनेर पनि यसलाई अवहेलना गर्नेहरू मूर्ख र अज्ञानी हुन्। सत्यता सुनेर पनि लापरवाह रूपमा निचोडमा पुग्‍ने वा यसलाइ दोषी ठहराउनेहरू अहङ्कारी मानिस हुन्। येशूमा विश्‍वास गर्ने कोही पनि अरूलाई सराप्न वा दोषी ठहराउन योग्य हुँदैन। तिमीहरू सबै नै समझ भएका र सत्यता स्विकार्ने व्यक्ति हुनुपर्छ। सायद, सत्यताको मार्ग सुनेर र जीवनको वचन पढेर, तँ यी वचनहरूमध्ये १०,००० मा एउटा मात्र तेरो बुझाइ र बाइबलसँग मिल्दो छ भन्‍ने विश्‍वास गर्छस्, र त्यसपछि तैँले यी १०,००० औँ वचनहरूमा खोज्न जारी राख्नुपर्छ। म तँलाई दीन हुन, बढ्ता आत्मविश्‍वासी नहुन, र अति अहम्‌ नहुन पनि सल्लाह दिन्छु। तँसँग भएको परमेश्‍वरको डर मान्ने अलिकति हृदयले, तैँले अझ ठूलो ज्योति प्राप्त गर्नेछस्। यदि तैँले यी वचनहरूलाई ध्यानपूर्वक जाँचिस् र बारम्बार मनन गरिस् भने, ती सत्यता हुन् कि होइनन्, र ती जीवन हुन् कि होइनन् भन्‍ने कुरा तैँले बुझ्नेछस्। सायद, केही वाक्य पढ्नेबित्तिकै कतिपय मानिस अन्धाधुन्ध रूपमा यी वचनहरूलाई दोषी ठहराउनेछन् र “यो पवित्र आत्माको केही प्रबोधनभन्दा बढी केही होइन,” वा, “यो मानिसलाई भ्रममा पार्न आएको झूटो ख्रीष्ट हो” भन्नेछन्। जो यस्ता कुराहरू भन्छन् तिनीहरू अत्यन्तै अज्ञानी हुन्छन्! तँ परमेश्‍वरको काम र बुद्धिका बारेमा अत्यन्तै कम बुझ्छस्, र म तँलाई फेरि शून्यबाट सुरु गर्न सल्लाह दिन्छु! आखिरी दिनहरूमा झूटा ख्रीष्टहरू देखा पर्नेछन् भनेर तिमीहरूले परमेश्‍वरद्वारा व्यक्त गरिएका वचनहरूलाई अन्धाधुन्ध रूपमा दोषी ठहराउनु हुँदैन, र भ्रममा परिने डरले तिमीहरू पवित्र आत्माको ईशनिन्दा गर्ने व्यक्ति बन्नु हुँदैन। के त्यो ठूलो दुःखको कुरा हुनेछैन र? यदि, बारम्बारको जाँचपछि, तँ अझै पनि यी वचनहरू सत्यता होइनन्, मार्ग होइनन्, र परमेश्‍वरको अभिव्यक्ति होइनन् भन्‍ने विश्‍वास गर्छस् भने, अन्ततः तँलाई दण्ड दिइनेछ, र तँ आशिष्‌विहीन हुनेछस्। यदि तँ यति सरल र यति स्पष्ट रूपमा बोलिएको यस्तो सत्यतालाई स्वीकार गर्न सक्दैनस् भने, के तँ परमेश्‍वरको मुक्तिका लागि अयोग्य छैनस् र? के तँ परमेश्‍वरको सिंहासनसामु फर्कने आशिष्‌ नभएको व्यक्ति होइनस् र? यसबारे सोच्! हतार र आवेगपूर्ण व्यवहार नगर्, र परमेश्‍वरमाथिको विश्‍वासलाई खेलको रूपमा नलि। तेरो गन्तव्यका खातिर, तेरो भविष्यका खातिर, तेरो जीवनका खातिर सोच्, र आफूमाथि खेलबाड नगर्। के तँ यी वचनहरू स्वीकार गर्न सक्छस्?


ख्रीष्टसँग नमिल्नेहरू निश्‍चय नै परमेश्‍वरका विरोधी हुन्

सबै मानिस येशूको साँचो मुहार हेर्ने इच्छा गर्छन्, र सबै जना उहाँसँगै हुने चाहना राख्छन्। मलाई लाग्दैन कि कुनै पनि दाजुभाइ वा दिदीबहिनीले येशूलाई हेर्न वा उहाँसँगै हुन चाहँदिनँ भनेर भन्‍नेछ। तिमीहरूले येशूलाई देख्नुअघि—तिमीहरूले देहधारी परमेश्‍वरलाई देख्नुअघि—तिमीहरू, उदाहरणका लागि, येशूको रूप, उहाँको बोल्ने तरिका, उहाँको जिउने तरिका, आदिका बारेमा, मनमा अनेक प्रकारका विचारहरू खेलाउँछौ। तर तिमीहरूले उहाँलाई साँच्चै देखेपछि, तिमीहरूका विचारहरू झट्टै परिवर्तन हुनेछन्। यस्तो किन हुन्छ? के तिमीहरू जान्न चाहन्छौ? मानिसको सोचाइलाई बेवास्ता गर्न सकिँदैन, जुन साँचो हो—तर त्योभन्दा बढी, ख्रीष्टको सारले मानिसद्वारा गरिने परिवर्तनलाई सहँदैन। तिमीहरू ख्रीष्टलाई अमर वा सन्त ठान्छौ, तर कसैले पनि उहाँलाई ईश्‍वरीय सार भएको सामान्य व्यक्ति ठान्दैन। यसरी, परमेश्‍वरलाई हेर्न दिनरात लालसा गर्नेहरूमध्ये धेरै जना वास्तवमा परमेश्‍वरसँग शत्रुता राख्छन्, र उहाँसँग मिल्दैनन्। के यो मानिसको गल्ती होइन र? तिमीहरू अहिले पनि ख्रीष्टको मुहार हेर्न योग्य हुन तिमीहरूको विश्वास र बफादारी पर्याप्त छ भन्ने सोच्छौ, तर म तिमीहरूलाई अझ धेरै व्यावहारिक कुराहरूले आफूलाई सुसज्जित गर्न अर्ती दिन्छु! किनभने विगत, वर्तमान, र भविष्यमा, ख्रीष्टको सम्पर्कमा आउने धेरै जना असफल भएका छन् वा असफल हुनेछन्; तिनीहरू सबैले फरिसीहरूको भूमिका खेल्छन्। तिमीहरूको असफलताको कारण के हो? तिमीहरू हरेकको धारणामा एउटा उच्च र प्रशंसाको योग्य ईश्वर भएकै कारणले यस्तो भएको हो। तर सत्य कुरा मानिसले चाहेजस्तो हुँदैन। ख्रीष्ट उच्च त हुनुहुन्न नै, उहाँ अत्यन्तै सानो पनि हुनुहुन्छ; उहाँ एक व्यक्ति मात्र होइन, उहाँ एक साधारण व्यक्ति हुनुहुन्छ; उहाँ स्वर्गमा उक्लन नसक्ने मात्र होइन, उहाँ पृथ्वीमा स्वतन्त्र रूपमा यताउति घुम्न पनि सक्नुहुन्न। यसो हुनाले, मानिसहरू उहाँलाई साधारण व्यक्तिलाई जस्तै व्यवहार गर्छन्; उहाँसँग हुँदा तिनीहरू उहाँलाई हल्का रूपमा लिन्छन्, र उहाँसँग जथाभावी रूपमा बोल्छन्, र सँगसँगै “साँचो ख्रीष्ट” को आगमनको प्रतीक्षा पनि गरिरहेका हुन्छन्। तिमीहरू आइसक्नुभएका ख्रीष्टलाई एक साधारण व्यक्तिका रूपमा लिन्छौ, र उहाँका वचनहरूलाई एक साधारण व्यक्तिका वचनहरूका रूपमा लिन्छौ। यस कारणले गर्दा, तिमीहरूले ख्रीष्टबाट केही पनि प्राप्त गरेका छैनौ, बरु यसको सट्टा आफ्नै कुरूपतालाई पूर्ण रूपमा खुलासा गरेर प्रकाशमा ल्याएका छौ।

ख्रीष्टसँग सम्पर्क हुनुअघि, तँलाई तेरो स्वभाव पूर्ण रूपमा परिवर्तन भएको छ, तँ ख्रीष्टको बफादार अनुयायी होस्, र ख्रीष्टको आशिष् प्राप्त गर्न तँभन्दा योग्य अरू कोही छैन भन्‍ने लाग्न सक्छ, किनभने तैँले धेरै बाटोमा यात्रा गरेको छस्, धेरै काम गरेको छस्, र धेरै फल फलाएको छस्, र त्यसैले तँ सोच्छस् कि अन्तमा तँ पक्कै पनि मुकुट प्राप्त गर्नेहरूमध्ये एक हुनेछस्। तर के तँलाई मानिसले ख्रीष्टलाई देख्दा उसको भ्रष्ट स्वभाव अनि उसको विद्रोहीपन र प्रतिरोध प्रकट हुन्छन्, र यस समयमा उसको विद्रोहीपन र प्रतिरोध अरू कुनै पनि समयभन्दा बढी निस्सन्देह र पूर्ण रूपमा खुलासा हुन्छन् भन्ने तथ्य थाहा छ? ख्रीष्ट मानिसको पुत्र—सामान्य मानवता भएको मानिसको पुत्र—हुनुभएकाले नै मानिसले उहाँलाई न त सम्मान गर्छ न त आदर गर्छ। परमेश्‍वर देहमा जिउनुहुने भएकाले नै मानिसको विद्रोहीपन यति पूर्ण र यति जीवन्त रूपमा प्रकाशमा आउँछ। त्यसैले म भन्छु, ख्रीष्टको आगमनले मानवजातिको सबै विद्रोहीपनलाई उजागर गरेको छ र मानवजातिको प्रकृतिलाई छर्लङ्ग पारेको छ। यसलाई “बाघलाई पहाडबाट तल ल्याउनु” र “ब्वाँसोलाई त्यसको ओडारबाट बाहिर निकाल्नु” भनिन्छ। तँसित परमेश्‍वरप्रति बफादार छु भनेर भन्‍ने आँट छ? तँसित परमेश्‍वरप्रति पूर्ण समर्पण देखाउँछु भनेर भन्‍ने आँट छ? तँसित आफू विद्रोही नभएको भनेर भन्‍ने आँट छ? कतिपयले भन्‍नेछन्: “हरेक पटक परमेश्‍वरले मेरो लागि कुनै वातावरण योजनाबद्ध गर्दा, म कहिल्यै गुनासो गर्दिनँ र सधैँ समर्पित हुन सक्छु, र यसबाहेक म परमेश्‍वरका बारेमा मनमा कुनै पनि धारणा खेलाउँदिनँ।” कतिपयले भन्‍नेछन्: “परमेश्‍वरले मलाई जे काम गराउनुहुन्छ म मेरो क्षमताले भ्याएसम्म पूरा गर्छु र कहिल्यै झारा टार्दिनँ।” त्यसोभए, म तिमीहरूलाई यो सोध्छु: के तिमीहरू ख्रीष्टको साथमा जिउँदा उहाँसँग मिल्न सक्छौ? अनि तिमीहरू उहाँसँग कति लामो समयसम्म मिल्नेछौ? एक दिन? दुई दिन? एक घण्टा? दुई घण्टा? तिमीहरूको विश्‍वास सराहनीय होला, तर तिमीहरूमा खासै लगनशीलता छैन। जब तँ साँच्चै ख्रीष्टसँग जिइरहेको हुन्छस्, तब तेरो आत्म-धार्मिकता र अहम्‌ता तेरा शब्द र कार्यहरूमार्फत अलि-अलि गर्दै प्रकट हुनेछन्, र त्यसैगरी तेरा अधिक चाहनाहरू, तेरो अनाज्ञाकारी मानसिकता र असन्तुष्टि पनि स्वाभाविक रूपमा प्रकट हुनेछन्। अन्तमा, तेरो अहङ्कार झन्-झन् बढ्दै जानेछ, यहाँसम्म कि तँ ख्रीष्टसँग आगो र पानीजस्तै बेमेलमा हुनेछस्, र त्यसपछि तेरो प्रकृति पूर्ण रूपमा खुलासा हुनेछ। त्यस समयमा, तेरा धारणाहरूलाई अब ढाकछोप गर्न सकिँदैन, तेरा गुनासाहरू पनि स्वाभाविक रूपमा बाहिर आउनेछन्, र तेरो घृणास्पद मानवता पूर्ण रूपमा खुलासा हुनेछ। तर त्यसबेला पनि, तँ अझै आफ्नो विद्रोहीपनलाई स्वीकार गर्न मान्दैनस्, बरु मानिसले यस्तो ख्रीष्टलाई सजिलै स्वीकार गर्न सक्दैन, उहाँ मानिसलाई धेरै कडिकडाउ गर्नुहुन्छ, र यदि उहाँ अझ राम्रो ख्रीष्ट हुनुभएको भए तँ पूर्ण रूपमा समर्पित हुनेथिइस् भन्‍ने विश्‍वास गर्छस्। तिमीहरू आफ्नो विद्रोहीपन न्यायोचित भएको, र उहाँले तिमीहरूमाथि ज्यादती गर्नुभयो भने मात्र तिमीहरूले उहाँविरुद्ध विद्रोह गर्ने गरेको ठान्छौ। तिमीहरू ख्रीष्टलाई परमेश्‍वरका रूपमा हेर्दैनौ, र तिमीहरूमा उहाँप्रति समर्पित हुने मनसायको कमी छ भनेर तिमीहरूले एक पटक पनि विचार गरेका छैनौ। बरु, तँ जिद्दीपूर्वक ख्रीष्टले तेरा आफ्नै इच्छाहरूअनुसार काम गर्नुपर्ने भनेर जोड दिन्छस्, र उहाँले तेरो आफ्नै सोचाइसँग नमिल्ने एउटा मात्र काम गर्नेबित्तिकै, तँ उहाँ परमेश्‍वर नभएर एउटा व्यक्ति हुनुहुन्छ भन्‍ने विश्‍वास गर्छस्। के तिमीहरूमध्ये धेरैले यसरी उहाँसँग जोरी खोजेका छैनौ र? आखिर तिमीहरू कसमा विश्‍वास गर्छौ? अनि तिमीहरू कुन तरिकाले पछ्याउँछौ?

तिमीहरू सधैँ ख्रीष्टलाई देख्न चाहन्छौ, तर म तिमीहरूलाई आफूलाई त्यति उच्च नठान्न आग्रह गर्छु; ख्रीष्टलाई जोकोहीले देख्न सक्ला, तर म त भन्छु कि कोही पनि ख्रीष्टलाई देख्न योग्य छैन। मानिसको प्रकृति दुष्टता, अहङ्कार, र विद्रोहीपनले भरिभराउ हुने हुनाले, तैँले ख्रीष्टलाई देख्नेबित्तिकै, तेरो प्रकृतिले तँलाई नष्ट गर्नेछ र तँलाई मृत्युदण्ड दिनेछ। कुनै दाजुभाइ (वा दिदीबहिनी) सँगको तेरो सङ्गतले तेरो बारेमा धेरै कुरा नदेखाउन सक्छ, तर तैँले ख्रीष्टसँग सङ्गत गर्नु त्यति सामान्य कुरा होइन। कुनै पनि समय, तेरा धारणाहरूले जरा गाड्न सक्छन्, तेरो अहङ्कार टुसाउन थाल्न सक्छ, र तेरो विद्रोहीपनले अन्जिर फलाउन सक्छ। यस्तो मानवता भएको तँ ख्रीष्टसँग सङ्गत गर्न कसरी योग्य हुन सक्छस्? के तँ साँच्चै हरेक दिनको हरेक पल उहाँलाई परमेश्‍वरका रूपमा व्यवहार गर्न सक्षम छस्? के तँसँग साँच्चै परमेश्‍वरप्रति समर्पणको वास्तविकता छ? तिमीहरू सबै जना आफ्नो हृदयभित्रको उच्च ईश्वरलाई यहोवाका रूपमा आराधना गर्छौ जबकि देखिने ख्रीष्टलाई एक व्यक्तिका रूपमा लिन्छौ। तिमीहरूको समझ अत्यन्तै कमजोर छ र तिमीहरूको मानवता धेरै तल्लो स्तरको छ! तिमीहरू ख्रीष्टलाई सधैँ परमेश्‍वरका रूपमा हेर्न असक्षम छौ; तिमीहरू राम्रो मुडमा हुँदा, कहिलेकाहीँ मात्र तिमीहरू उहाँलाई पक्रन्छौ र उहाँलाई परमेश्‍वरका रूपमा आराधना गर्छौ। यसैकारण म भन्छु कि तिमीहरू परमेश्‍वरका विश्‍वासी होइनौ, बरु ख्रीष्टको विरोध गर्ने मतियारहरूको एउटा जमात हौ। अरूलाई दया देखाउने मानिसहरूले समेत त्यसको प्रतिदान पाउँछन्, तर तिमीहरूका बीचमा यस्तो काम गर्ने ख्रीष्टले मानिसको प्रेम वा ऊबाट इनाम र समर्पण केही पनि प्राप्त गर्नुभएको छैन। के यो हृदयविदारक कुरा होइन र?

परमेश्‍वरमा विश्‍वास गरेको यतिका वर्षमा, तैँले कहिल्यै कसैलाई नसरापेको वा कुनै खराब काम नगरेको होला, तैपनि ख्रीष्टसँग सङ्गत गर्दा, तँ साँचो बोल्न, इमानदारीपूर्वक काम गर्न, वा ख्रीष्टको वचनप्रति समर्पित हुन सक्दैनस्; त्यसो हो भने, म भन्छु कि तँ संसारकै सबैभन्दा कपटी र दुर्भावपूर्ण व्यक्ति होस्। तँ तेरा नातेदारहरू, मित्रहरू, पत्नी (वा पति), छोरा-छोरीहरू, र आमाबुबाप्रति असाधारण रूपमा मिलनसार र अर्पित होलास् र कहिल्यै पनि अरूको फाइदा नउठाउलास्, तर यदि तँ ख्रीष्टसँग मिल्न सक्दैनस्, यदि तँ उहाँसँग सद्भावमा अन्तरक्रिया गर्न सक्दैनस् भने, तैँले आफ्‍ना छिमेकीहरूको राहतका निम्ति आफ्‍नो सब थोक खर्चिन्छस् या आफ्नो बुबा, आमा, र आफ्नो घरपरिवारका सदस्यहरूलाई मिहिन रूपमा हेरचाह नै गर्छस् भने पनि, म त भन्छु, तँ अझै पनि दुष्ट व्यक्ति होस्, अनि त्यसमाथि तँ धूर्त छलहरूले भरिएको व्यक्ति होस्। तँ अरूसँग मिल्छस् वा केही असल कामहरू गर्छस् भन्दैमा आफूलाई ख्रीष्टसँग मिल्ने नठान्। के तँलाई परोपकारी मनसायद्वारा तैँले स्वर्गका आशिष्‌हरू ठगेर लिन सक्छस् भन्‍ने लाग्छ? के तँलाई केही असल कामहरू गर्नु तेरो समर्पणको विकल्प हो भन्‍ने लाग्छ? तिमीहरूमध्ये कोही पनि काटछाँट गरिनुलाई स्वीकार गर्न सक्दैनौ, तिमीहरू सबैलाई ख्रीष्टको सामान्य मानवतालाई अपनाउन गाह्रो लाग्छ, र त्यसमाथि, तिमीहरू निरन्तर परमेश्‍वरप्रति आफ्नो समर्पणको ढोल पिटिरहेका हुन्छौ। तिमीहरूको जस्तो विश्‍वासले उचित दण्ड निम्त्याउनेछ। काल्पनिक भ्रमहरूमा लिप्त हुन र ख्रीष्टलाई देख्ने चाहना गर्न छोड, किनभने तिमीहरूको कद धेरै सानो छ, यतिसम्म कि तिमीहरू उहाँलाई देख्न योग्य समेत छैनौ। जब तैँले आफ्नो विद्रोहीपनलाई पूर्ण रूपमा फालेको हुन्छस्, र तँ ख्रीष्टसँग सद्भावपूर्ण रूपमा अन्तरक्रिया गर्न सक्षम हुन्छस्, त्यस क्षणमा परमेश्‍वर स्वाभाविक रूपमा तँसमक्ष देखा पर्नुहुनेछ। यदि तँ काटछाँट वा न्याय नभोगी परमेश्‍वरलाई हेर्न जान्छस् भने, तँ अवश्यै परमेश्‍वरको विरोधी बन्‍नेछस् र अवश्यै विनाशको निसाना बन्‍नेछस्। मानिसको प्रकृति अन्तर्निहित रूपमै परमेश्‍वरप्रति शत्रुवत् हुन्छ, किनभने सबै मानिस शैतानको सबैभन्दा गहिरो भ्रष्टतामा परेका छन्। यदि मानिसले आफ्नै भ्रष्टतामा रहेर परमेश्‍वरसँग अन्तरक्रिया गर्ने प्रयास गर्छ भने, यसबाट कुनै राम्रो नतिजा नआउने निश्चित छ; उसका कार्य र शब्दहरूले हरेक मोडमा अवश्यै उसको भ्रष्टतालाई प्रकट गर्नेछन्, र परमेश्‍वरसँग सङ्गत गर्दा उसको विद्रोहीपन हरेक मोडमा प्रकट हुनेछ। अन्जानमै, मानिस ख्रीष्टको विरोध गर्न, ख्रीष्टलाई धोका दिन, र ख्रीष्टलाई इन्कार गर्न पुग्छ; जब यस्तो हुन्छ, तब मानिस अझ बढी खतरनाक अवस्थामा हुनेछ र, यदि यो जारी रह्यो भने, ऊ दण्डको निसाना बन्‍नेछ।

कतिपयले यो विश्‍वास गर्न सक्छन् कि, यदि परमेश्‍वरसँगको सङ्गत यति खतरनाक हुन्छ भने, परमेश्‍वरलाई टाढै राख्नु बुद्धिमानी हुन सक्छ। यस्ता मानिसहरूले के नै प्राप्त गर्न सक्छन् र? के तिनीहरू परमेश्‍वरप्रति बफादार हुन सक्छन्? निश्‍चय नै, परमेश्‍वरसँग सङ्गत गर्न धेरै गाह्रो छ—तर त्यो मानिस भ्रष्ट तुल्याइएकाले गर्दा हो, परमेश्‍वर ऊसँग सङ्गत गर्न असक्षम हुनुभएकाले होइन। आफैलाई चिन्नुको सत्यतामा केही प्रयास लगाउनु नै तिमीहरूका लागि उत्तम हुनेथ्यो। परमेश्‍वर किन तिमीहरूको सराहना गर्नुहुन्न? किन तिमीहरूको स्वभाव उहाँका लागि घृणास्पद छ? किन तिमीहरूको बोलीले उहाँको घृणा जगाउँछ? तिमीहरू अलिकति बफादारी प्रदर्शन गरेपछि आफ्नै प्रशंसा गाउँछौ; तिमीहरू एउटा सानो योगदान दिएपछि इनामको माग गर्छौ; तिमीहरू थोरै समर्पणता देखाएपछि अरूलाई हेयको नजरले हेर्छौ, र केही मामुली कार्य पूरा गरेपछि परमेश्‍वरप्रति तिरस्कारपूर्ण बन्छौ। परमेश्‍वरको अतिथि सत्कार गर्ने सन्दर्भमा, तिमीहरू पैसा, भौतिक वस्तुहरू, र प्रशंसाहरू माग्छौ। दुई वटा सिक्का दिन तिमीहरूको हृदय पोल्छ; जब तिमीहरू दस सिक्‍का दिन्छौ, तिमीहरू आशिष् माग्छौ र अरूभन्दा अलग हुन चाहन्छौ। तिमीहरूको जस्तो मानवता भन्न या सुन्नका लागि अत्यन्तै अपमानजनक छ। के तिमीहरूका शब्दहरू र कार्यहरूमा कुनै कुरा प्रशंसा गर्न योग्यको छ? आफ्नो कर्तव्य निर्वाह गर्नेहरू र नगर्नेहरू; अगुवाइ गर्नेहरू र पछ्याउनेहरू; परमेश्‍वरको अतिथिसत्कार गर्नेहरू र नगर्नेहरू; भेटी चढाउनेहरू र नचढाउनेहरू; प्रचार गर्नेहरू र वचन प्राप्त गर्नेहरू, र त्यस्तै अरू: त्यस्ता सबै मानिसले आफ्नै प्रशंसा गर्छन्। के तिमीहरूलाई यो हास्यास्पद लाग्दैन? परमेश्‍वरमा विश्‍वास गरेको पूर्ण रूपमा राम्ररी जान्दा जान्दै पनि तिमीहरू परमेश्‍वरसँग मिल्ने हुन सक्दैनौ। तिमीहरू पूर्ण रूपमा योग्यता बिनाका छौ भन्‍ने राम्रोसँग जान्दा जान्दै पनि तिमीहरू घमण्ड गरिरहन्छौ। के तिमीहरूलाई तिमीहरूको समझ नियन्त्रणभन्दा बाहिर हुने बिन्दुसम्म पुगिसक्यो भन्‍ने लाग्दैन? यस्तो समझ लिएर, तिमीहरू परमेश्‍वरको सम्पर्कमा आउन कसरी योग्य हुन्छौ? के तिमीहरू यस समयमा आफ्ना बारेमा चिन्तित छैनौ? तिमीहरूको स्वभाव बिग्रिएर यस्तो बिन्दुमा पुगिसकेको छ जहाँ तिमीहरू परमेश्‍वरसँग मिल्नै सक्दैनौ। यसो हुनाले, के तिमीहरूको विश्‍वास हाँसउठ्दो छैन र? के तिमीहरूको विश्‍वास पूर्णतया समझविपरीत छैन र? तँ आफ्नो भविष्यलाई कसरी सामना गर्नेछस्? तँ आफू हिँड्ने मार्ग कसरी रोज्नेछस्?


धेरैलाई बोलाइन्छ, तर थोरैलाई चुनिन्छ

मैले पृथ्वीमा धेरैलाई मेरा अनुयायी बनाउन खोजेको छु। यी सबै अनुयायीमध्ये, त्यस्ता मानिसहरू छन् जो धर्मगुरुका रूपमा सेवा गर्छन्, जो अगुवाइ गर्छन्, जो परमेश्‍वरका पुत्र हुन्, जो परमेश्‍वरका मानिस हुन्, र जो सेवा गर्छन्। तिनीहरूले मप्रति देखाउने बफादारीका आधारमा म तिनीहरूलाई वर्गीकरण गर्छु। जब सबैलाई तिनीहरूको प्रकारअनुसार वर्गीकरण गरिएको हुन्छ, अर्थात्, जब हरेक प्रकारको व्यक्तिको प्रकृति प्रकाश भएको हुन्छ, तब मानिसहरूलाई मुक्ति दिने मेरो लक्ष्य हासिल गर्नका लागि म तिनीहरू हरेकलाई तिनीहरूको सही वर्गमा राख्नेछु र हरेक प्रकारलाई तिनीहरूको उपयुक्त स्थानमा राख्नेछु। म आफूले मुक्ति दिन चाहेकाहरूलाई समूह-समूहमा मेरो घरमा बोलाउँछु, र त्यसपछि तिनीहरू सबैलाई मेरो आखिरी दिनहरूको काम स्वीकार गर्न लगाउँछु। त्यो सँगसँगै, म तिनीहरूलाई प्रकारअनुसार वर्गीकरण गर्छु, अनि हरेक व्यक्तिलाई तिनीहरूका कार्यहरूका आधारमा इनाम वा दण्ड दिन्छु। मेरो काममा यस्तै चरणहरू रहेका छन्।

आज, म पृथ्वीमा जिउँछु, र म मानिसमाझ जिउँछु। मानिसहरू मेरो कामको अनुभव गर्छन्, र मैले बोलेको हेर्छन्, र यसका साथसाथै म मेरा हरेक अनुयायीलाई सबै सत्यता प्रदान गर्छु, ताकि तिनीहरूले मबाट जीवन प्राप्त गर्न सकून् र यसरी पछ्याउने मार्ग प्राप्त गरून्। किनभने म जीवनदाता परमेश्‍वर हुँ। मैले धेरै वर्ष काम गरेको बखत, मानिसहरूले धेरै कुरा प्राप्त गरेका छन्, र धेरै कुरा त्यागेका छन्, तैपनि म अझै भन्छु कि तिनीहरू ममा साँचो रूपमा विश्‍वास गर्दैनन्। किनभने मानिसहरू म परमेश्‍वर भएको कुरा मुखले मात्र स्वीकार गर्छन्, तर तिनीहरू मैले व्यक्त गर्ने सत्यताहरूसँग असहमत हुन्छन्, र, अझ भन्नुपर्दा, मैले तिनीहरूबाट माग गर्ने सत्यताहरू अभ्यास गर्दैनन्। भन्नुको मतलब, मानिसहरू परमेश्‍वरको अस्तित्वलाई मात्र स्वीकार गर्छन्, तर सत्यताको अस्तित्वलाई स्वीकार गर्दैनन्; मानिसहरू परमेश्‍वरको अस्तित्वलाई मात्र स्वीकार गर्छन्, तर जीवनको अस्तित्वलाई स्वीकार गर्दैनन्; मानिसहरू परमेश्‍वरको नाउँलाई मात्र स्वीकार गर्छन्, तर उहाँको सारलाई स्वीकार गर्दैनन्। म तिनीहरूको जोसलाई घृणा गर्छु, किनभने तिनीहरू मलाई धोका दिनका लागि मात्र मिठा सुनिने शब्दहरू प्रयोग गर्छन्, र तिनीहरूमध्ये कसैले पनि साँचो हृदयले मेरो आराधना गर्दैनन्। तिमीहरूका शब्दहरूमा सर्पको प्रलोभन मिसिएको हुन्छ; र ती चरम रूपमा अहङ्कारी हुन्छन्, ती प्रधान स्वर्गदूतको साँचो उद्घोष हुन्। अझ भन्नुपर्दा, तिमीहरूका कार्यहरू लाजमर्दो हदसम्म बिग्रिएका र भताभुङ्ग भएका छन्, र तिमीहरूका अत्यधिक चाहनाहरू र लालची अभिप्रायहरू सुन्दा कानलाई अप्रिय लाग्छन्। तिमीहरू सबै मेरो घरका किरा बनेका छौ, जुन मैले तिरस्कार गर्ने वस्तु हुन्। किनभने तिमीहरूमध्ये कोही पनि सत्यतालाई प्रेम गर्दैनौ; यसको सट्टा, तिमीहरू आशिषित् हुन, स्वर्गमा उक्लिन, ख्रीष्टले पृथ्वीमा आफ्नो शक्ति प्रयोग गरिरहनुभएको भव्य दर्शन हेर्न मन पराउँछौ। तर के तिमीहरूजस्तो, यति गहिरो रूपमा भ्रष्ट पारिएको, परमेश्‍वर के हुनुहुन्छ भन्‍ने कुराको कुनै पत्तो नभएको व्यक्ति कसरी परमेश्‍वरलाई पछ्याउन योग्य हुन सक्छ भनेर तिमीहरूले कहिल्यै सोचेका छौ? तिमीहरू कसरी स्वर्गमा उक्लिन सक्छौ? त्यो अभूतपूर्व भव्य दर्शनको सुन्दर दृश्य हेर्न तिमीहरू कसरी योग्य हुन सक्छौ? तिमीहरूका मुखहरू मलाई धोका दिने शब्दहरू, फोहोर शब्दहरू, मलाई विश्‍वासघात गर्ने शब्दहरू, र अहङ्कारका शब्दहरूले भरिएका छन्। तिमीहरूले मलाई इमानदारीका शब्दहरू, पवित्र पारिएका शब्दहरू, मेरो वचन अनुभव गर्ने र मप्रति समर्पित हुने भन्ने शब्दहरू कहिल्यै बोलेका छैनौ। आखिरमा, तिमीहरूको विश्‍वास चाहिँ कस्तो छ? तिमीहरूको हृदयमा चाहना र पैसाबाहेक अरू केही छैन, र तिमीहरूको दिमागमा भौतिक कुराहरूबाहेक अरू केही छैन। हरेक दिन, तिमीहरू मबाट कसरी केही लिने भनेर लेखाजोखा गर्छौ। हरेक दिन, तिमीहरू मबाट कति सम्पत्ति र कति भौतिक कुराहरू प्राप्त गरिएछ भनेर गन्छौ। हरेक दिन, तिमीहरू आफूले आनन्द लिन सकिने अझ धेरै, अझ उच्च कुराहरूको आनन्द लिन सकौँ भन्नका लागि आफूलाई अझ धेरै आशिष् प्राप्त होस् भनेर पर्खन्छौ। तिमीहरूले हरेक पल सोच्ने कुरामा म पर्दिनँ, न त मबाट आउने सत्यता नै पर्छ, बरु तिमीहरूका श्रीमान् वा श्रीमती, तिमीहरूका छोराछोरी, र तिमीहरूले खाने र लगाउने कुराहरू पर्छन्। तिमीहरू कसरी अझ राम्रो, अझ उच्च आनन्द प्राप्त गर्न सकिन्छ भनेर सोच्छौ। तर तिमीहरूले पेट फुट्ने गरी खाए पनि, के तिमीहरू अझै पनि एउटा लास मात्रै होइनौ र? तिमीहरूले आफूलाई त्यति सुन्दर पहिरनले सजाए पनि, के तिमीहरू अझै पनि जीवनशक्तिविहीन जिउँदो लास मात्रै होइनौ र? तिमीहरू आफ्नो पेटको खातिर कपाल फुल्ने बेलासम्म परिश्रम गर्छौ, तर तिमीहरूमध्ये कसैले पनि मेरो कामका लागि एउटा कपाल समेत बलिदान गर्दैनौ। तिमीहरू आफ्नै देहको खातिर, र आफ्ना छोराछोरीका खातिर निरन्तर दौडधूप गर्छौ, आफ्नो शरीरलाई थकाउँछौ र दिमाग खियाउँछौ—तर तिमीहरूमध्ये एक जनाले पनि मेरा अभिप्रायहरूप्रति कुनै चिन्ता वा चासो देखाउँदैनौ। तिमीहरू अझै पनि मबाट के प्राप्त गर्ने आशा गर्छौ?

म काम गर्दा कहिल्यै हतार गर्दिनँ। मानिसहरूले मलाई जसरी अनुसरण गरे पनि, म मेरो काम आफ्नै कदम र आफ्नै योजनाअनुसार गर्छु। तसर्थ, तिमीहरू मविरुद्ध यति विद्रोही भए पनि, म अझ निरन्तर काम गर्छु, र म अझै पनि आफूले बोल्ने अभिप्राय राखेका वचनहरू बोलिरहन्छु। म आफूद्वारा पूर्वनिर्धारण गरिएकाहरूलाई मेरो घरमा बोलाउँछु, ताकि तिनीहरू मेरा वचनहरूका श्रोता बनून्। त्यसपछि, मेरा वचनहरूमा समर्पित हुने, मेरा वचनहरूको तृष्णा गर्ने सबैलाई म मेरो सिंहासनसामु ल्याउँछु; मेरा वचनहरूलाई विश्‍वासघात गर्ने, मेरो आज्ञापालन नगर्ने वा मप्रति समर्पित नहुने, र खुलमखुला मेरो प्रतिरोध गर्ने सबैलाई म अन्तिम दण्ड पर्खनका लागि एकातिर फालिदिन्छु। सबै मानिस भ्रष्टतामाझ र दुष्टको नियन्त्रणमा जिउँछन्, त्यसैले मेरा अनुयायीहरूमध्ये थोरैले मात्र सत्यताको तृष्णा गर्छन्। भन्नुको अर्थ, अधिकांश मानिस साँचो रूपमा मेरो आराधना गर्दैनन्, उनीहरू सत्यतासाथ मेरो आराधना गर्दैनन्, तर भ्रष्टता र विद्रोह, कपटपूर्ण तरिकाहरूबाट मेरो विश्‍वास जित्ने प्रयास गर्छन्। यही कारणले म भन्छु: धेरैलाई बोलाइन्छ तर थोरैलाई चुनिन्छ। ज-जसलाई बोलाइन्छ तिनीहरू सबै गहन रूपमा भ्रष्ट पारिएका छन् र सबै उही युगमा जिउँछन्, तर चुनिएकाहरू तिनीहरूमध्ये एक हिस्सा मात्र हुन्, उनीहरू सत्यतामा विश्‍वास गर्ने र सत्यतालाई स्वीकार गर्ने, साथै सत्यता अभ्यास गर्नेहरू हुन्। ती मानिस सम्पूर्णताको सानो अंश मात्र हुन् र उनीहरूको माझबाटै मैले अझै धेरै महिमा प्राप्त गर्नेछु। यी वचनसँग तुलना गर्दा, के तिमीहरूले आफू चुनिएकाहरूमध्येका हौ कि होइनौ भन्ने थाहा पायौ? तिमीहरूको परिणाम कस्तो हुने रहेछ?

मैले भनेझैँ, मलाई पछ्याउनेहरू धेरै छन् तर मलाई साँचो रूपमा प्रेम गर्नेहरू थोरै छन्। सायद कतिपयले यसो भन्न सक्छन्, “यदि मैले तपाईँलाई प्रेम नगरेको भए के मैले यति धेरै मूल्य चुकाएको हुनेथिएँ र? यदि मैले तपाईँलाई प्रेम नगरेको भए के मैले तपाईँलाई यहाँसम्म पछ्याएको हुनेथिएँ र?” मानौँ, तँसँग धेरैवटा कारण छन्, र तेरो प्रेम धेरै ठूलो छ, तर मप्रतिको तेरो प्रेमको सार कहाँ छ? “प्रेम” भन्ने कुराले एउटा शुद्ध र निस्खोट स्नेहलाई जनाउँछ, जहाँ तैँले आफ्नो हृदयद्वारा प्रेम गर्छस्, महसुस गर्छस्, र ख्याल गर्छस्। प्रेममा सर्तहरू हुँदैनन्, बाधाहरू हुँदैनन्, र दूरी हुँदैन। प्रेममा कुनै शङ्का हुँदैन, कुनै छल हुँदैन, र कुनै धूर्त्याइँ हुँदैन। प्रेममा कुनै लेनदेन हुँदैन, र त्यहाँ कुनै पनि प्रकारको मिसावट हुँदैन। यदि तँसँग प्रेम छ भने, तैँले छल, गुनासो, विश्‍वासघात, विद्रोह, माग गर्नेछैनस्, वा केही प्राप्त गर्न वा निश्चित मात्रामा केही कुरा प्राप्त गर्न खोज्नेछैनस्। यदि तँसँग प्रेम छ भने, तैँले खुसीसाथ आफूलाई समर्पित गर्नेछस् र खुसीसाथ कष्ट भोग्नेछस्, तँ मसँग मिल्दो हुनेछस्, र तैँले मेरो लागि आफूसँग भएका सबै कुरा त्याग्नेछस्, आफ्नो परिवार, आफ्ना सम्भावनाहरू, आफ्नो यौवन, र आफ्नो विवाहलाई त्याग्नेछस्। नत्रभने, तेरो प्रेम पटक्कै प्रेम हुनेछैन, बरु छल र विश्‍वासघात हुनेछ! तेरो प्रेम कस्तो प्रकारको प्रेम हो? के यो साँचो प्रेम हो? कि झूटो हो? तैँले कति त्यागेको छस्? तैँले कति अर्पण गरेको छस्? मैले तँबाट कति प्रेम प्राप्त गरेको छु? के तँलाई थाहा छ? तिमीहरूका हृदयहरू दुष्टता, विश्‍वासघात, र छलले भरिएका छन्—त्यसोभए तिमीहरूको प्रेममा अशुद्धता चाहिँ कति छ? तिमीहरू आफूले मेरा लागि पहिले नै पर्याप्त त्यागिसकेको सोच्छौ; तिमीहरू मप्रति तिमीहरूको प्रेम पहिले नै पर्याप्त छ भन्ने सोच्छौ। तर त्यसोभए तिमीहरूका शब्द र कार्यहरूमा किन सधैँ विद्रोहीपन र छल हुन्छन्? तिमीहरू मलाई पछ्याउँछौ, तैपनि तिमीहरू मेरो वचनलाई स्वीकार गर्दैनौ। के यो प्रेम हो? तिमीहरू मलाई पछ्याउँछौ, तैपनि मलाई इन्कार गर्छौ। के यो प्रेम हो? तिमीहरू मलाई पछ्याउँछौ, तैपनि तिमीहरू ममाथि अविश्‍वास गर्छौ। के यो प्रेम हो? तिमीहरू मलाई पछ्याउँछौ, तैपनि तिमीहरू मेरो अस्तित्वलाई स्वीकार गर्न सक्दैनौ। के यो प्रेम हो? तिमीहरू मलाई पछ्याउँछौ तर मलाई म जो हुँ त्यसअनुसार व्यवहार गर्दैनौ, र हरेक मोडमा मलाई कठिनाइमा पार्छौ। के यो प्रेम हो? तिमीहरू मलाई पछ्याउँछौ, तैपनि तिमीहरू हरेक मामलामा मलाई मूर्ख बनाउने र मलाई धोका दिने प्रयास गर्छौ। के यो प्रेम हो? तिमीहरू मेरो सेवा गर्छौ, तैपनि तिमीहरू मेरो भय मान्दैनौ। के यो प्रेम हो? तिमीहरू यावत् पक्ष र यावत् कुरामा मेरो विरोध गर्छौ। के यीमध्ये कुनै प्रेम हो? तिमीहरूले धेरै कुरा समर्पित गरेका छौ, यो साँचो हो, तैपनि मैले तिमीहरूसँग माग गर्ने कुरा तिमीहरूले कहिल्यै अभ्यास गरेका छैनौ। के यो प्रेम हुन सक्छ? ध्यानपूर्वक हेर्दा तिमीहरूमा मप्रतिको प्रेमको सङ्केत रत्तिभर छैन भन्‍ने देखिन्छ। यति धेरै वर्ष काम गरेपछि र मैले यति धेरै वचन आपूर्ति गरेपछि, तिमीहरूले वास्तवमा कति प्राप्त गरेका छौ? के यो ध्यानपूर्वक पछाडि फर्केर हेर्न लायक छैन र? म तिमीहरूलाई चेतावनी दिन्छु: म जसलाई आफूकहाँ बोलाउँछु तिनीहरू कहिल्यै भ्रष्ट नतुल्याइएका हुँदैनन्; बरु, जसले मलाई साँचो रूपमा प्रेम गर्छन् म तिनैलाई चयन गर्छु। त्यसकारण, तिमीहरू आफ्ना शब्द र कार्यहरूमा सतर्क हुनैपर्छ, र तिमीहरूले आफ्ना अभिप्राय र विचारहरू जाँच्नैपर्छ ताकि तिनले सीमा पार नगरून्। आखिरी दिनहरूको समयमा, मेरो सामुन्ने आफ्नो प्रेम अर्पण गर्न तिमीहरू आफ्नो सक्दो प्रयास गर, नत्र मेरो क्रोध तिमीहरूबाट कहिल्यै हट्नेछैन!


तैँले ख्रीष्‍टसँग अनुकूलताको मार्ग खोजी गर्नुपर्छ

मैले मानिसमाझ धेरै काम गरेको छु, जसको दौरान मैले धेरै वटा वचन पनि व्यक्त गरेको छु। यी वचनहरू सबै मानिसको मुक्तिका खातिर हुन् र मानिस मसँग मिल्ने हुन सकोस् भनेर व्यक्त गरिएका हुन्। तर, मैले पृथ्वीमा मसँग मिल्ने थोरै मात्र मानिस प्राप्त गरेको छु, त्यसैले म भन्छु कि मानिस मेरा वचनहरूलाई बहुमूल्य ठान्दैन—किनभने मानिस मसँग मिल्दैन। यसरी, मैले गर्ने काम मानिसले मेरो आराधना गर्न सकोस् भन्नका लागि मात्र होइन; अझ महत्त्वपूर्ण कुरा, यो त मानिस मसँग मिल्ने हुन सकोस् भन्नका लागि हो। भ्रष्टता भोगेका मानवहरू शैतानको पासोमा जिउँछन्; तिनीहरू सबै देहमा जिउँछन्, स्वार्थी चाहनाहरूमा जिउँछन्, र तिनीहरूमध्ये मसँग मिल्ने एक जना पनि छैन। आफू मसँग मिल्ने रहेको भनेर भन्‍नेहरू सबैले काल्पनिक मूर्तिहरूको आराधना गर्छन्। तिनीहरूले मेरो नाम पवित्र भएको भनी दाबी गरे पनि, तिनीहरू मभन्दा उल्टो मार्गमा हिँड्छन्, र तिनीहरूका शब्दहरू अहङ्कार र आत्मविश्‍वासले भरिएका हुन्छन्। किनभने तिनीहरू सबै अन्तर्निहित रूपमै मेरा विरुद्धमा छन् र मसँग नमिल्ने छन्। हरेक दिन, तिनीहरू बाइबलमा मेरा डोबहरू खोज्छन् र जथाभावी “उपयुक्त” खण्डहरू भेट्टाउँछन् जसलाई तिनीहरू निरन्तर पढ्छन् र धर्मशास्त्रका रूपमा वाचन गर्छन्। तिनीहरूलाई मसँग कसरी मिल्ने भन्‍ने थाहा छैन न त मेरा विरुद्धमा हुनुको अर्थ के हो भन्‍ने नै थाहा छ। तिनीहरू केवल अन्धाधुन्ध रूपमा धर्मशास्त्रहरू पढ्छन्। तिनीहरू आफूले देख्दै नदेखेको, र आधारभूत रूपमा देख्न नसक्ने काल्पनिक ईश्‍वरलाई बाइबलको घेराभित्र सीमित गर्छन्, अनि फुर्सदको समयमा, तिनीहरू बाइबल निकाल्छन् र पढ्छन्। तिनीहरू बाइबलको दायराभित्र मात्र मेरो अस्तित्वमा विश्‍वास गर्छन्, र तिनीहरू मलाई बाइबलसँग बराबर मान्छन्; बाइबलविना म छैनँ, र मविना बाइबल छैन। तिनीहरू मेरो अस्तित्व वा कार्यहरूमा कुनै ध्यान दिँदैनन्, बरु यसको सट्टा धर्मशास्त्रको हरेक शब्दमा अत्यधिक र विशेष ध्यान दिन्छन्। अझ धेरैले त धर्मशास्त्रद्वारा भविष्यवाणी नगरिएसम्म मैले आफूलाई गर्न इच्छा लागेको केही पनि गर्नु हुँदैन भन्नेसमेत विश्‍वास गर्छन्। तिनीहरू धर्मशास्त्रलाई ज्यादै नै महत्त्व दिन्छन्। के भन्न सकिन्छ भने तिनीहरू शाब्दिक शब्दहरूलाई ज्यादै महत्त्वपूर्ण ठान्छन्, यहाँसम्म कि तिनीहरू मैले बोल्ने हरेक वचनलाई मापन गर्न र मलाई दोषी ठहराउन बाइबलका पदहरू प्रयोग गर्छन्। तिनीहरूले खोज्ने भनेको मसँग मिल्ने मार्ग वा सत्यतासँग मिल्ने मार्ग होइन, बरु बाइबलका वचनहरूअनुरूप हुने मार्ग हो, र तिनीहरू बाइबलअनुरूप नरहेको कुनै पनि कुरा, विनाअपवाद, मेरो काम नभएको विश्‍वास गर्छन्। के त्यस्ता मानिसहरू फरिसीहरूका कर्तव्यपरायण वंशज होइनन् र? यहूदी फरिसीहरूले येशूलाई दोषी ठहराउन मोशाको व्यवस्था प्रयोग गरे। तिनीहरूले त्यस समयका येशूसँग मेल खोजेनन्, बरु व्यवस्थाको हरेक धारालाई यति गम्भीरताका साथ लिए कि—उहाँलाई पुरानो करारको व्यवस्था पालन नगरेको र मसीह नभएको अभियोग लगाएपछि—अन्ततः तिनीहरूले निर्दोष येशूलाई क्रूसमा टाँगे। तिनीहरूको मूल-तत्त्व के थियो? के तिनीहरूले सत्यतासँग मिल्ने मार्ग नखोजेको होइन र? तिनीहरूले धर्मशास्त्रको हरेक शब्दलाई मात्र ध्यान दिए जबकि मेरा अभिप्रायहरू वा मेरो कामका चरण र विधिहरूलाई कुनै ध्यान दिएनन्। तिनीहरू सत्यता खोज्ने मानिस थिएनन्, बरु कठोरतापूर्वक शब्दहरूमा टाँसिने मानिस थिए; तिनीहरू परमेश्‍वरमा विश्‍वास गर्ने मानिस थिएनन्, बरु बाइबलमा विश्‍वास गर्ने मानिस थिए। अझै तीखो रूपमा भन्नुपर्दा, तिनीहरू बाइबलका पहरेदार थिए। बाइबलका हितहरूको रक्षा गर्न, बाइबलको इज्जत कायम राख्न, र बाइबलको प्रतिष्ठा जोगाउन, तिनीहरू कृपालु येशूलाई क्रूसमा टाँग्ने हदसम्म पुगे। यो तिनीहरूले बाइबलको रक्षा गर्नका खातिर, र मानिसको हृदयमा बाइबलको हरेक शब्दको हैसियत कायम राख्नका खातिर गरेका थिए। त्यसैले धर्मशास्त्रका सर्तहरूअनुरूप नरहेका येशूलाई दोषी ठहराएर मृत्युदण्ड दिनका लागि तिनीहरूले बरु आफ्नै भविष्य त्याग्न र पापबलि प्राप्त नगर्न रुचाए। के तिनीहरू सबै जना धर्मशास्त्रको हरेक शब्दका चम्चा थिएनन् र?

अनि आजका मानिसहरू के गर्छन्? स्वर्गमा प्रवेश पाउन र अनुग्रह प्राप्त गर्न सकियोस् भनेर तिनीहरू बरु सत्यता व्यक्त गर्न आउनुभएका ख्रीष्टलाई यस संसारबाट निष्कासन गर्न तयार हुन्छन्। तिनीहरू बरु बाइबलका हितहरूको रक्षा गर्नका निम्ति सत्यताको आगमनलाई पूर्ण रूपमा नकार्न तयार हुन्छन्, र बाइबलको अनन्त अस्तित्व सुनिश्‍चित गर्नका निम्ति तिनीहरू बरु देहमा फर्कनुभएका ख्रीष्टलाई फेरि क्रूसमा टाँग्न तयार हुन्छन्। मानिसको हृदय यति दुर्भावपूर्ण र उसको प्रकृति मप्रति यति विरोधी हुँदा उसले कसरी मेरो मुक्ति प्राप्त गर्न सक्छ? म मानिसमाझ जिउँछु, तर मानिसलाई मेरो अस्तित्व नै थाहा छैन। जब म मानिसमाथि मेरो ज्योति चम्काउँछु, ऊ अझै पनि मेरो अस्तित्वबारे अनजान नै रहन्छ। जब म मानिसमाथि आफ्नो क्रोध पोखाउँछु, तब ऊ मेरो अस्तित्वलाई झनै बढी नकार्छ। मानिस शब्दहरूसँगको मेल र बाइबलसँगको मेल खोज्छ, तैपनि सत्यतासँगको मेलको मार्ग खोज्न एक जना व्यक्ति पनि मेरो सामु आउँदैन। मानिस स्वर्गमा रहेको मलाई मान गर्छ र स्वर्गमा रहेको मेरो अस्तित्वप्रति विशेष चासो दिन्छ, तर देहमा कसैले पनि मेरो वास्ता गर्दैन, किनभने मानिसमाझ जिउने म अत्यन्तै मामुली छु। बाइबलका शब्दहरूसँग मात्र मेल खोज्नेहरू र काल्पनिक ईश्‍वरसँग मात्र मेल खोज्नेहरू मेरो नजरमा नीच छन्। किनभने तिनीहरूले आराधना गर्ने भनेको मृत शब्दहरूलाई हो, र मानिसलाई असीमित सम्पत्ति दिन सक्ने ईश्‍वरलाई हो; तिनीहरूले आराधना गर्ने भनेको त्यस्तो ईश्‍वर हो जसले आफूलाई मानिसको कृपामा छोड्छ—त्यस्तो ईश्‍वर जो अस्तित्वमै छैन। त्यसोभए, त्यस्ता मानिसहरूले मबाट के प्राप्त गर्न सक्छन्? मानिस यति नीच छ कि उसलाई शब्दमा व्याख्या गर्न सकिँदैन। जो मेरा विरुद्धमा छन्, जो मसित असीमित मागहरू राख्छन्, जसमा सत्यताप्रति कुनै प्रेम छैन, जो मप्रति विद्रोही छन्—तिनीहरू कसरी मसँग मिल्ने हुन सक्छन् र?

मेरो विरुद्धमा हुनेहरू मेरो अनुकूल छैनन्। सत्यतालाई प्रेम नगर्नेहरूका हकमा पनि यही कुरा लागू हुन्छ। मेरो विरुद्ध विद्रोह गर्नेहरू अझै बढी मेरो विरुद्धमा छन् र मेरो अनुकूल छैनन्। मसँग अनुकूल नरहेका सबैलाई म दुष्टको हातमा सुम्पिन्छु, र म तिनीहरूलाई दुष्टको भ्रष्टतामा छोडिदिन्छु, तिनीहरूलाई आफ्नो दुर्भाव प्रकट गर्न बेलगाम छोडिदिन्छु, र अन्तिममा तिनीहरूलाई दुष्टले निलोस् भनेर दुष्टको हातमा सुम्पिदिन्छु। कति जनाले मेरो आराधना गर्छन् म वास्ता गर्दिनँ, अर्थात् मलाई कति मानिसहरूले विश्‍वास गर्छन् त्यसको पर्वाह गर्दिनँ। मलाई चासो लाग्‍ने एउटै कुरा भनेको कति जना मेरो अनुकूल छन् भन्‍ने हो। यसको कारण के हो भने मप्रति अनुकूल नहुने सबै नै दुष्टहरू हुन् जसले मलाई धोका दिन्छन्; तिनीहरू मेरा शत्रुहरू हुन्, र मैले मेरा शत्रुहरूलाई मेरो घरमा “पवित्रसरह राख्‍नु” हुँदैन। मप्रति अनुकूल हुनेहरूले सदासर्वदा मेरो घरमा मलाई सेवा गर्नेछन् र मेरो विरुद्ध खडा हुनेहरूले सदासर्वदा मेरो दण्ड भोग्‍नेछन्। बाइबलका वचनहरूमा मात्रै चासो राख्‍नेहरू अनि सत्यता र मेरा पाइलाहरूको खोजी गर्नमा सरोकार नराख्‍नेहरू—तिनीहरू मेरो विरुद्धमा छन्, किनभने तिनीहरूले मलाई बाइबलअनुसार सीमित गर्छन्, मलाई बाइबलको सीमाभित्र सीमित गर्छन्, त्यसैले तिनीहरू मप्रति चरम ईश्‍वरविरोधी छन्। यस्ता मानिसहरू कसरी मेरो सामु आउन सक्छन्? तिनीहरूले मेरा कार्यहरू, वा मेरा अभिप्राय वा सत्यतालाई कुनै वास्ता गर्दैनन्, बरु तिनीहरू वचनहरूप्रति आसक्त छन्—त्यस्ता वचनहरू जसले मार्छ। यस्ता मानिसहरू कसरी मप्रति अनुकूल हुन सक्छन्?

मैले धेरै वचन व्यक्त गरेको छु, र मैले मेरा अभिप्राय र मेरो स्वभाव पनि व्यक्त गरेको छु, तैपनि मानिस मलाई चिन्‍न असमर्थ छ र अझै पनि ममा विश्‍वास गर्न अझै असमर्थ छ। अथवा, यसो भन्‍न सकिन्छ, मानिस अझै पनि मेरो अधीनमा रहन असक्षम छ। बाइबलभित्र जिउनेहरू, व्यवस्थाभित्र जिउनेहरू, क्रूसमा जिउनेहरू, प्रावधानहरूअन्तर्गत जिउनेहरू, आज मैले गर्ने कामको माझमा जिउनेहरू—तिनीहरूमध्ये कोचाहिँ मसँग मिल्दो छन्? तिमीहरू निश्चित आशिष् प्राप्त गर्नेबारे मात्रै सोच्छौ, तिमीहरू इनामहरू प्राप्त गर्नेबारे मात्रै सोच्छौ, तर तिमीहरूले ठ्याक्कै कसरी मसँग मिल्ने, वा आफैलाई मप्रति शत्रुता साँध्नबाट ठ्याक्कै कसरी रोक्‍ने भन्‍ने बारेमा एकपटक पनि कहिल्यै सोचेका छैनौ। म तिमीहरूप्रति धेरै निराश छु, किनभने मैले तिमीहरूलाई धेरै कुरा प्रदान गरेको छु तर तिमीहरूबाट भने मैले अत्यन्तै थोरै पाएको छु। तिमीहरूको छल, तिमीहरूको अहङ्कार, तिमीहरूको लोभ, तिमीहरूका अत्यधिक चाहनाहरू, तिमीहरूको धोका, तिमीहरूको अवज्ञा—यीमध्ये कुनचाहिँ मेरो नजरबाट उम्कन सक्छ र? तिमीहरू मसित झाराटारुवा तरिकाले व्यवहार गर्छौ, तिमीहरू मलाई मूर्ख बनाउने प्रयास गर्छौ, तिमीहरू मलाई बेइज्जत गर्छौ, तिमीहरू मेरो चापलुसी गर्छौ, तिमीहरू मसँग जबरजस्ती असुली गर्छौ र मबाट मेरा भेटीहरू खोस्छौ—त्यस्ता दुष्ट कार्यहरू कसरी मेरो दण्डबाट उम्कन सक्छन्? यी सबै दुष्ट कार्य तिमीहरूको मप्रतिको शत्रुताका प्रमाण हुन् र मसँग तिमीहरूको बेमेलका प्रमाण हुन्। तिमीहरूमध्ये प्रत्येकले आफू मसँग एकदमै मिल्ने रहेको विश्‍वास गर्छौ, तर त्यस किसिमको अकाट्य प्रमाण कसमा लागू हुनेथ्यो र? तिमीहरू आफूमा मप्रति अत्यधिक इमानदारी छ भन्ने विश्वास गर्छौ, र तिमीहरू आफूमा मप्रति बफादारी छ भनी विश्‍वास गर्छौ। तिमीहरू सबैलाई आफू अति कृपालु, अति करुणामय रहेको जस्तो लाग्छ, र तिमीहरूलाई आफूले मलाई अत्यन्तै धेरै कुरा समर्पित गरेको जस्तो लाग्छ। तिमीहरू मेरो लागि आफूले जति गर्नुपर्ने हो त्योभन्दा बढी नै गरेको भन्ने विश्वास गर्छौ। तर के तिमीहरूले कहिल्यै यसलाई आफ्ना कार्यहरूसँग तुलना गरेका छौ? म भन्छु, तिमीहरू अत्यन्तै अहङ्कारी, अत्यन्तै लोभी, अत्यन्तै झाराटारुवा छौ; मलाई मूर्ख बनाउन प्रयास गर्ने तिमीहरूका युक्तिहरू अत्यन्तै चतुर छन्, र तिमीहरूमा प्रशस्तै घृणास्पद अभिप्राय र घृणास्पद विधिहरू छन्। यस विपरीत, तिमीहरूको बफादारी अत्यन्तै थोरै छ, तिमीहरूको निष्कपटता अत्यन्तै नगण्य छ, र तिमीहरूमा विवेक त झनै छैन। तिमीहरू हृदयमा अत्यन्तै दुर्भावपूर्ण छौ, र तिमीहरू कसैलाई छोड्दैनौ, मलाई समेत छोड्दैनौ। तिमीहरू आफ्‍ना छोराछोरी, वा आफ्‍नो श्रीमान्, वा आफ्नै आत्मसंरक्षणको खातिर मेरा लागि ढोका बन्द गरिदिन्छौ। तिमीहरू मेरो बारेमा वास्ता गर्दैनौ—तिमीहरू त आफ्नो परिवार, आफ्‍ना छोराछोरी, आफ्‍नो हैसियत, आफ्‍नो भविष्य, र आफ्‍नो सुखको वास्ता गर्छौ। तिमीहरूले बोल्दा कहिले पो मेरा बारेमा विचार गरेका छौ र वा काम गर्दा कहिले पो मेरा बारेमा विचार गरेका छौ र? ठन्डीका दिनहरूमा, तिमीहरू आफ्‍नो सन्तान, आफ्‍नो श्रीमान्, आफ्‍नी श्रीमती, वा आफ्‍ना आमाबाबुका बारेमा सोच्छौ। गर्मीका दिनहरूमा पनि, तिमीहरूको विचारमा मेरो कुनै स्थान हुँदैन। तँ आफ्‍नो कर्तव्य निर्वाह गर्दा आफ्‍नै हितहरू, आफ्‍नै व्यक्तिगत सुरक्षा, आफ्नै परिवारका सदस्यहरूका बारेमा सोचिरहेको हुन्छस्। तैँले मेरा लागि कहिले के नै गरेको छस् र? तैँले कहिले चाहिँ मेरा बारेमा सोचेको छस्? तँ कहिले मेरो खातिर र मेरो कामका खातिर जुन हदसम्म पनि पुगेको छस्? मसँगको तेरो अनुकूलताको प्रमाण कहाँ छ? मप्रति तेरो बफादारीको वास्तविकता कहाँ छ? मप्रति तेरो अधीनताको वास्तविकता कहाँ छ? आशिष्‌हरू नखोज्ने तेरो अभिप्राय कहाँ छ? तिमीहरू सबैजना मलाई मूर्ख बनाउन खोजिरहेका छौ। तिमीहरू सबैजना मलाई छल गरिरहेका छौ। तिमीहरू सबै सत्यतासँग खेलिरहेका छौ, तिमीहरू सबै सत्यताको अस्तित्वलाई लुकाइरहेका छौ, र तिमीहरू सबै सत्यताको सारमाथि विश्वासघात गरिरहेका छौ। तिमीहरूले यसरी मप्रति शत्रुता साँधेका हुनाले, भविष्यमा तिमीहरूलाई केले कुरिरहेको छ? तिमीहरू काल्पनिक ईश्‍वरसँगको मेल मात्रै पछ्याउँछौ, र काल्पनिक विश्‍वास मात्रै पछ्याउँछौ, तैपनि तिमीहरू ख्रीष्‍टसँग मिल्दा छैनौ। यस्ता दुष्ट कार्यहरू गरेपछि, के तिमीहरूले दुर्जन मानिसहरूसँगै भोग्नुपर्ने बदला भोग्नेछैनौ र? त्यस समयमा, तिमीहरूले ख्रीष्‍टसँग नमिल्ने कोही पनि रिसको दिनबाट बच्न सक्दैन भन्‍ने महसुस गर्नेछौ, र ख्रीष्‍टप्रति शत्रुता साँध्नेहरूमाथि कस्तो प्रकारको प्रतिशोध आउनेछ भन्‍ने कुरा पत्ता लगाउनेछौ। जब त्यो दिन आउँछ, परमेश्‍वरमाथिको आफ्‍नो विश्‍वासको कारण आशिषित् हुने र स्वर्गमा प्रवेश प्राप्त गर्ने तिमीहरूका सपनाहरू सबै चकनाचुर हुनेछन्। ख्रीष्‍टसँग मिल्नेहरूका लागि, यद्यपि, यस्तो हुनेछैन। तिनीहरूले धेरै कुरा गुमाएका भए पनि, तिनीहरूले धेरै कष्ट भोगेका भए पनि, मैले मानवजातिलाई प्रदान गर्ने सबै उत्तराधिकार तिनीहरूले प्राप्त गर्नेछन्। अन्ततः, तिमीहरूले म मात्र धर्मी परमेश्‍वर हुँ, र मानवजातिलाई उनीहरूको सुन्दर गन्तव्यमा लैजान सक्‍ने म मात्रै हुँ भन्‍ने कुरा बुझ्‍नेछौ।


के तँ साँच्चै परमेश्‍वरको विश्‍वासी होस्?

तैँले परमेश्‍वरमाथिको विश्‍वासको मार्गमा हिँडेको एक-दुई वर्षभन्दा बढी भइसकेको हुन सक्ला, र सायद यी वर्षमा तैँले आफ्नो जीवनमा धेरै कष्ट भोगेको होलास्; वा सायद तैँले कुनै कष्ट नसहेको, र त्यसको साटो धेरै अनुग्रह प्राप्त गरेको होलास्। यस्तो पनि हुन सक्छ कि तैँले न त कष्ट न त अनुग्रह नै अनुभव गरेको छस्, बरु निकै सामान्य जीवन जिएको छस्। जे भए पनि, तँ परमेश्‍वरको अनुयायी नै होस्, त्यसैले हामी परमेश्‍वरलाई पछ्याउने विषयमा सङ्गति गरौँ। तर, म यी वचनहरू पढ्ने सबैलाई के कुरा याद दिलाउन चाहन्छु भने परमेश्‍वरको वचन उहाँलाई स्वीकार गर्ने र पछ्याउने हरेक व्यक्तिप्रति लक्षित गरिएको हुन्छ, उहाँलाई स्वीकार गर्ने वा नगर्ने सबै मानिसप्रति होइन। यदि तँ परमेश्‍वर आम मानिससँग, संसारका सबै मानिससँग बोल्नुहुन्छ भनी विश्‍वास गर्छस् भने, परमेश्‍वरको वचनले तँमाथि कुनै प्रभाव पार्नेछैन। त्यसकारण, तैँले यी सबै वचनलाई आफ्नो हृदयमा याद राख्नुपर्छ, र सधैँ आफू ती वचनभन्दा बाहिर रहेको ठान्नु हुँदैन। जे भए पनि, हामी हाम्रो घरमा के भइरहेको छ भन्नेबारे कुरा गरौँ।

अब तिमीहरू सबैले परमेश्‍वरमाथिको विश्‍वासको साँचो अर्थ बुझ्नुपर्छ। मैले पहिले जुन परमेश्‍वरमाथिको विश्‍वासको कुरा गरेको थिएँ त्यसको अर्थ तिमीहरूको सकारात्मक प्रवेशसँग सम्बन्धित थियो। आजको कुरा फरक छ: आज, म परमेश्‍वरमाथिको तिमीहरूको विश्‍वासको सारलाई चिरफार गर्नेछु। अवश्य पनि, यो तिमीहरूलाई नकारात्मक पक्षबाट मार्गदर्शन गर्नु हो; यदि मैले त्यसो गरिनँ भने, तिमीहरूले आफ्नो साँचो मुहार कहिल्यै चिन्नेछैनौ, र सधैँ आफ्नो भक्ति र बफादारीको धाक देखाउनेछौ। यो भन्नु उचित नै हुन्छ कि यदि मैले तिमीहरूको हृदयको गहिराइमा भएको कुरुपतालाई उजागर गरिनँ भने, तिमीहरू हरेकले आफ्नो शिरमा मुकुट लगाउनेछौ र सबै महिमा आफैलाई दिनेछौ। तिमीहरूका अहङ्कारी र अभिमानी प्रकृतिहरूले तिमीहरूलाई आफ्नै विवेकलाई धोका दिन, ख्रीष्टविरुद्ध विद्रोह गर्न र उहाँको प्रतिरोध गर्न, अनि तिमीहरूका कुरुप मुहारहरू प्रकट गर्न प्रेरित गर्छन्, जसमार्फत तिमीहरूका अभिप्राय, धारणा, अधिक चाहनाहरू, र लोभले भरिएका आँखाहरू प्रकाशमा आउँछन्। तैपनि तिमीहरू ख्रीष्टको कामप्रति आफ्नो जीवनभरको लगाव रहेको उद्घोष गरिरहन्छौ, र ख्रीष्टले धेरै अघि बोल्नुभएका सत्यताहरूलाई भनिरहन्छौ र दोहोर्‍याइरहन्छौ। यो तिमीहरूको “विश्‍वास”—तिमीहरूको “अशुद्धताविनाको विश्‍वास” हो। मैले सुरुदेखि नै मानिसका लागि कडा मानक राखेको छु। यदि तेरो बफादारी अभिप्राय र सर्तहरूसहित आउँछ भने, बरु मलाई तेरो तथाकथित बफादारी नभएकै ठिक छ, किनभने मानिसहरूले आफ्ना अभिप्रायहरूद्वारा मलाई धोका दिने र सर्तहरू राखेर मबाट जबरजस्ती असुल्न खोज्ने कुरालाई म घृणा गर्छु। म मानिस मप्रति पूर्ण रूपमा बफादार होस्, र उसले एउटै शब्दको खातिर र त्यसलाई प्रमाणित गर्नका लागि सबै काम गरोस् भन्‍ने मात्र चाहन्छु: त्यो हो विश्‍वास। तिमीहरूले चिप्ला कुरा गरेर मलाई खुसी पार्ने प्रयास गर्दा म त्यसलाई घृणा गर्छु, किनभने मैले तिमीहरूलाई सधैँ सच्चाइका साथ व्यवहार गरेको छु, त्यसैले म तिमीहरूले पनि मप्रति साँचो विश्‍वासका साथ काम गर भन्‍ने चाहन्छु। विश्‍वासको कुरा आउँदा, धेरैले आफूसँग विश्‍वास भएकोले नै आफूले परमेश्‍वरलाई पछ्याएको, नत्र यस्तो कष्ट नसहने भनी सोच्न सक्छन्। त्यसैले म तँलाई यो सोध्छु: यदि तँ परमेश्‍वरको अस्तित्वमा विश्‍वास गर्छस् भने, तँ किन कहिल्यै उहाँको डर मान्दैनस्? यदि तँ परमेश्‍वरको अस्तित्वमा विश्‍वास गर्छस् भने, तेरो हृदयमा किन उहाँप्रति रत्तिभर भय छैन? यदि तँ ख्रीष्ट परमेश्‍वरको देहधारी रूप हुनुहुन्छ भनी स्वीकार गर्छस् भने, तँ किन उहाँलाई तुच्छ ठान्छस्? तँ किन उहाँप्रति अनादरपूर्ण व्यवहार गर्छस्? तँ किन खुलेआम उहाँलाई गलत ठहराउँछस्? तँ किन सधैँ उहाँका गतिविधिहरूको जासुसी गर्छस्? तँ किन उहाँका बन्दोबस्तहरूप्रति समर्पित हुँदैनस्? तँ किन आफ्ना कार्यहरूमा उहाँको वचनलाई आफ्नो मापदण्डका रूपमा लिँदैनस्? तँ किन उहाँका भेटीहरू जबरजस्ती असुल्ने र चोर्ने गर्छस्? तँ किन ख्रीष्टको स्थानबाट बोल्ने प्रयास गर्छस्? तँ किन उहाँको काम र उहाँको वचन सही छन् कि छैनन् भनी मूल्याङ्कन गर्छस्? तँ किन उहाँको पिठ्युँ पछाडि उहाँको ईशनिन्दा गर्ने दुस्साहस गर्छस्? के तिमीहरूको विश्वास यी र यस्तै अन्य कुराहरू मिलेर बनेको छ?

तिमीहरूका शब्द र व्यवहारमा ख्रीष्टप्रतिको तिमीहरूको अविश्‍वासका तत्त्वहरू प्रकट हुन्छन्। तिमीहरूले गर्ने सबै कामको मनसाय र उद्देश्यहरूमा अविश्‍वास व्याप्त हुन्छ। तिमीहरूको हेराइको भावमा समेत ख्रीष्टप्रतिको अविश्‍वास रहेको हुन्छ। यसो भन्न सकिन्छ कि हरेक मिनेट, तिमीहरू हरेकले अविश्‍वासका तत्त्वहरू बोकेका हुन्छौ। यसको अर्थ के हो भने, हरेक क्षण, तिमीहरू ख्रीष्टलाई धोका दिने खतरामा हुन्छौ, किनभने तिमीहरूको शरीरमा बग्ने रगत देहधारी परमेश्‍वरप्रतिको अविश्‍वासले भरिएको हुन्छ। त्यसकारण, म भन्छु कि परमेश्‍वरमाथिको विश्‍वासको मार्गमा तिमीहरूले छोड्ने पाइलाहरू वास्तविक हुँदैनन्; परमेश्‍वरमाथिको विश्‍वासको मार्गमा हिँड्दा, तिमीहरू आफ्ना खुट्टा जमिनमा दृढतापूर्वक टेक्दैनौ—तिमीहरू झारा टार्ने काम मात्र गरिरहेका हुन्छौ। तिमीहरू ख्रीष्टको वचनलाई कहिल्यै पूर्ण रूपमा विश्‍वास गर्दैनौ र यसलाई तुरुन्तै व्यवहारमा लागू गर्न असक्षम हुन्छौ। तिमीहरूमा ख्रीष्टमाथि विश्‍वास नहुनुको कारण यही हो। उहाँका बारेमा सधैँ धारणाहरू बोकेर हिँड्नु तिमीहरूमा उहाँमाथि विश्‍वास नहुनुको अर्को कारण हो। ख्रीष्टको कामका बारेमा सधैँ शङ्का गर्नु, ख्रीष्टको वचनलाई बेवास्ता गर्नु, ख्रीष्टले गर्नुहुने हरेक काममा आफ्नो राय राख्नु र त्यसलाई सही रूपमा बुझ्न नसक्नु, जस्तोसुकै स्पष्टीकरण पाए पनि आफ्ना धारणाहरू त्याग्न गाह्रो मान्नु, आदि—यी सबै तिमीहरूको हृदयमा मिसिएका अविश्‍वासका तत्त्व हुन्। तिमीहरू ख्रीष्टको कामलाई पछ्याउने र कहिल्यै पछि नपर्ने भए पनि, तिमीहरूको हृदयमा विद्रोहीपन ज्यादै नै मिसिएको हुन्छ। यो विद्रोहीपन परमेश्‍वरमाथिको तिमीहरूको विश्‍वासमा भएको एउटा अशुद्धता हो। सायद तिमीहरूलाई कुरा यस्तो हो भन्ने नलाग्ला, तर यदि तँ यसभित्रबाटै आफ्ना अभिप्रायहरू पहिचान गर्न असक्षम छस् भने, तँ नष्ट हुनेहरूमध्ये पर्नु निश्चित छ, किनभने परमेश्‍वरले उहाँमा साँचो रूपमा विश्‍वास गर्नेहरूलाई मात्र सिद्ध पार्नुहुन्छ, उहाँमा आधा विश्‍वास गर्नेहरूलाई होइन, र उहाँ परमेश्‍वर हुनुहुन्छ भनी कहिल्यै विश्‍वास नगरे पनि अनिच्छापूर्वक उहाँलाई पछ्याउनेहरूलाई त झनै होइन।

कतिपय मानिसहरू सत्यतालाई प्रेम गर्दैनन्, न्यायलाई त झनै गर्दैनन्। यसको साटो, तिनीहरू शक्ति र धनसम्पत्तिलाई प्रेम गर्छन्; यस्ता मानिसहरूलाई शक्तिपिपासु भनिन्छ। तिनीहरू संसारमा शक्ति भएका सम्प्रदायहरू मात्र खोज्छन्, र सेमिनरीहरूबाट आएका पाष्टर र शिक्षकहरू मात्र खोज्छन्। तिनीहरूले सत्यताको मार्गलाई स्वीकार गरेका भए पनि, तिनीहरू आधा मात्र विश्‍वास गर्छन्, र तिनीहरू आफ्नो सम्पूर्ण शरीर र मन अर्पण गर्न असक्षम हुन्छन्; तिनीहरू मुखले परमेश्‍वरप्रति आफूलाई समर्पित गर्ने कुरा बोल्छन्, तर तिनीहरूका आँखा ठूला पाष्टर र शिक्षकहरूमा केन्द्रित हुन्छन्, र तिनीहरू ख्रीष्टलाई फर्केर पनि हेर्दैनन्। तिनीहरूको दिमाग ख्याति, प्राप्ति, र महिमाका विचारहरूले भरिएको हुन्छ। तिनीहरू यस्तो सानो व्यक्तिले यति धेरैलाई विजय गर्न सक्छ, यस्तो मामुली व्यक्तिले मानिसलाई सिद्ध पार्न सक्छ भन्‍ने कुरा असम्भव ठान्छन्। तिनीहरू धुलो र गोबरको थुप्रोमा रहेका यी साना मानिसहरू परमेश्‍वरद्वारा चुनिएका मानिस हुन् भन्‍ने कुरा असम्भव ठान्छन्। तिनीहरू यदि यस्ता मानिसहरू परमेश्‍वरको मुक्तिका पात्र हुन्थे भने, स्वर्ग र पृथ्वी उल्टोपुल्टो हुनेथियो, र सबै मानिस हाँसेर मुर्छा पर्नेथिए भन्ने विश्‍वास गर्छन्। तिनीहरू यदि परमेश्‍वरले यस्ता मानिसहरूलाई सिद्ध पार्न चुन्नुभयो भने, ती महान् व्यक्तित्वहरू परमेश्‍वर स्वयम् बन्नेछन् भन्ने विश्‍वास गर्छन्। तिनीहरूका दृष्टिकोणहरू अविश्‍वासले दूषित हुन्छन्; विश्‍वास नगर्ने मात्र होइन, तिनीहरू त अविवेकी पशु नै हुन्। किनभने तिनीहरू हैसियत, प्रतिष्ठा, र शक्तिलाई मात्र महत्त्व दिन्छन्, र तिनीहरू ठूला समूह र सम्प्रदायहरूलाई सम्मान गर्छन्, र ख्रीष्टद्वारा अगुवाइ गरिएकाहरूलाई अलिकति पनि वास्ता गर्दैनन्। तिनीहरू केवल त्यस्ता विश्वासघाती हुन् जसले ख्रीष्ट, सत्यता, र जीवनप्रति पिठ्युँ फर्काएका छन्।

तँ ख्रीष्टको विनम्रताको प्रशंसा गर्दैनस्, तर तँ प्रमुख हैसियत भएका ती झूटा गोठालाहरूलाई आदर गर्छस्। तँ ख्रीष्टको प्रेमिलोपन वा बुद्धिलाई कदर गर्दैनस्, तर तँ संसारको फोहोरमा लागेका ती उच्छृङ्खल मानिसहरूलाई रुचाउँछस्। तँ ख्रीष्टले विश्राम गर्ने ठाउँ नपाउनुभएको पीडालाई खिसीटिउरी मात्र गर्छस्, तर तँ भेटीहरू चोर्ने र मोजमस्तीमा जिउने ती लासहरूको प्रशंसा गर्छस्। तँ ख्रीष्टका साथमा दुःख भोग्न इच्छुक छैनस्, तर तँ स्वेच्छाले ती लापरवाह र स्वेच्छाचारी ख्रीष्टविरोधीहरूको अँगालोमा बाँधिन्छस्, यद्यपि तिनीहरूले तँलाई देह, शब्द, र नियन्त्रण मात्र आपूर्ति गर्छन्। अहिले पनि, तेरो हृदय तिनीहरूतर्फ, तिनीहरूको प्रतिष्ठातर्फ, तिनीहरूको हैसियततर्फ, तिनीहरूको शक्तितर्फ नै ढल्किन्छ। तैपनि तँ ख्रीष्टको कामलाई स्वीकार गर्न गाह्रो मान्ने र यसलाई स्वीकार गर्न अनिच्छुक हुने मनोवृत्ति अपनाइरहन्छस्। यही कारणले गर्दा मात्र म भन्छु कि तँमा ख्रीष्टलाई स्वीकार गर्ने विश्‍वास छैन। तैँले आजसम्म उहाँलाई पछ्याउनुको कारण तँसँग अरू कुनै विकल्प नभएर मात्र हो। तेरो हृदयमा उच्च छविचित्रहरूको शृङ्खला सधैँ खडा भइरहन्छ; तैँले तिनीहरूका हरेक शब्द र कार्यलाई, साथै तिनीहरूका प्रभावशाली शब्द र हातहरूलाई पनि बिर्सन सक्दैनस्। तिमीहरूको हृदयमा, तिनीहरू सदैव सर्वोच्च र नायकका रूपमा रहन्छन्। तर आजका ख्रीष्टको हकमा यो लागू हुँदैन। तेरो हृदयमा, उहाँ सधैँ तुच्छ हुनुहुन्छ, उहाँ सधैँ डर मान्‍न योग्य नभएको मानव हुनुहुन्छ। किनभने उहाँ धेरै नै साधारण हुनुहुन्छ, उहाँको प्रभाव निकै कम छ, र उहाँ बिलकुलै उच्च हुनुहुन्न।

जे भए पनि, म भन्छु कि जो सत्यतालाई महत्त्व दिँदैनन् तिनीहरू सबै अविश्‍वासी र सत्यताका विश्‍वासघाती हुन्। यस्ता मानिसहरूले कहिल्यै ख्रीष्टको अनुमोदन प्राप्त गर्नेछैनन्। के तैँले अब तँभित्र कति अविश्‍वास छ, र तँमा ख्रीष्टप्रति कति विश्‍वासघात छ भनी पहिचान गरेको छस्? म तँलाई यस्तो अर्ती दिन्छु: तैँले सत्यताको मार्ग रोजेको हुनाले, तैँले आफूलाई पूर्ण हृदयले अर्पित गर्नुपर्छ; दुविधात्मक वा अनुत्साहित नहो। तैँले के बुझ्नुपर्छ भने, परमेश्‍वर संसारको वा कुनै एक व्यक्तिको परमेश्‍वर हुनुहुन्न, बरु उहाँमा साँचो विश्‍वास गर्ने सबैको, उहाँको आराधना गर्ने सबैको, र उहाँप्रति अर्पित र विश्वसनीय हुने सबैको परमेश्‍वर हुनुहुन्छ।

आज, तिमीहरूभित्र धेरै अविश्‍वास बाँकी नै छ। आफैभित्र गहिरिएर हेर, अनि तिमीहरूले पक्कै पनि आफ्नो जवाफ भेट्टाउनेछौ। जब तैँले साँचो जवाफ भेट्टाउँछस्, तब तँ परमेश्‍वरको विश्‍वासी होइनस्, बरु उहाँलाई धोका दिने, ईशनिन्दा गर्ने, र विश्‍वासघात गर्ने व्यक्ति होस्, र उहाँप्रति बफादारी नभएको व्यक्ति होस् भनी तैँले स्वीकार गर्नेछस्। तब तैँले ख्रीष्ट मानव नभई परमेश्‍वर हुनुहुन्छ भनेर बुझ्नेछस्। जब त्यो दिन आउँछ, तब तँ ख्रीष्टको डर मान्‍नेछस्, भय मान्नेछस्, र उहाँलाई साँचो प्रेम गर्नेछस्। वर्तमान अवस्थामा, तिमीहरूको हृदयको तीस प्रतिशत मात्र विश्‍वासले भरिएको छ, जबकि बाँकी सत्तरी प्रतिशत शङ्काले भरिएको छ। ख्रीष्टले गर्नुहुने र भन्नुहुने हरेक कुराले तिमीहरूमा उहाँबारे धारणा र रायहरू पैदा गराउन सक्छ, त्यस्ता धारणा र रायहरू जुन उहाँप्रतिको तिमीहरूको पूर्ण अविश्‍वासबाट उत्पन्न हुन्छन्। तिमीहरू स्वर्गमा हुनुहुने अदृश्य परमेश्‍वरको मात्र प्रशंसा गर्छौ र डर मान्छौ, तर पृथ्वीमा हुनुहुने जीवित ख्रीष्टको कुनै वास्ता गर्दैनौ। के यो पनि तिमीहरूको अविश्‍वास होइन र? तिमीहरू विगतमा काम गर्ने परमेश्‍वरको मात्र चाहना गर्छौ, तर आजका ख्रीष्टको सामना गर्दैनौ। यो सबै तिमीहरूको हृदयमा सदाका लागि मिसिएको “विश्‍वास” हो, त्यो विश्‍वास जसले आजका ख्रीष्टमा विश्‍वास गर्दैन। म तिमीहरूलाई कुनै पनि हालतमा कम आँकिरहेको छैन, किनभने तिमीहरूभित्र धेरै अविश्‍वास छ, तिमीहरूमा अशुद्ध र चिरफार गरिनुपर्ने कुरा धेरै छ। यी अशुद्धताहरू तिमीहरूमा पटक्कै विश्‍वास छैन भन्‍ने सङ्केत हुन्; ती कुरा तिमीहरूले ख्रीष्टलाई अस्वीकार गर्नुका सङ्केत हुन्, र तिनले तिमीहरूलाई ख्रीष्टको विश्‍वासघातीका रूपमा चिनाउँछन्। ती ख्रीष्टप्रतिको तिमीहरूको ज्ञानको घुम्टो हुन्, तिमीहरू ख्रीष्टद्वारा प्राप्त गरिनुको तगारो हुन्, ख्रीष्टसँग मिल्‍ने कुरामा तिमीहरूका बाधा हुन्, र ख्रीष्टले तिमीहरूलाई अनुमोदन गर्नुहुन्न भन्‍ने प्रमाण हुन्। अब तिमीहरूको जीवनका सबै पाटोहरू जाँच गर्ने समय हो! यसो गर्दा तिमीहरूलाई हरेक कल्पनीय हिसाबले फाइदा हुनेछ!


ख्रीष्टले सत्यताद्वारा न्यायको काम गर्नुहुन्छ

आखिरी दिनहरूको काम भनेको सबैलाई तिनीहरूको प्रकारअनुसार वर्गीकरण गर्ने काम हो, र त्यो परमेश्‍वरको व्यवस्थापनको योजनालाई निष्कर्षमा पुर्‍याउने काम हो, किनकि समय नजिक छ र परमेश्‍वरको दिन आएको छ। परमेश्‍वर उहाँको राज्यमा प्रवेश गर्ने सबैलाई—अन्तिमसम्‍म उहाँप्रति बफादार हुने सबैलाई—परमेश्‍वर स्वयम्‌को युगमा ल्याउनुहुन्छ। तैपनि परमेश्‍वर स्वयम्‌को युग आइपुग्‍नुभन्दा पहिले, परमेश्‍वरको काम मान्छेका कार्यहरूलाई निरीक्षण गर्नु, वा मान्छेको जीवनबारे सोध्नु होइन, बरु मान्छेको विद्रोहीपनलाई न्याय गर्नु हो, किनकि परमेश्‍वरले उहाँको सिंहासनसामु आउने सबैलाई शुद्ध गर्नुहुनेछ। यस दिनसम्म परमेश्‍वरका पदचापहरू पछ्याएकाहरू सबै परमेश्‍वरको सिंहासनसामु आउनेहरू हुन्, अनि यसो हुनाले, परमेश्‍वरको अन्तिम काम स्वीकार गर्ने प्रत्येक व्यक्ति परमेश्‍वरको शुद्धीकरणको पात्र हुन्छ। अर्को शब्दमा भन्नुपर्दा, परमेश्‍वरको अन्तिम काम स्वीकार गर्ने प्रत्येक व्यक्ति परमेश्‍वरको न्यायको पात्र हुन्छ।

विगतका समयहरूमा कुरा गरिएको परमेश्‍वरको घरबाट सुरु हुने न्यायमा, यी वचनहरूको “न्याय” ले आखिरी दिनहरूमा परमेश्‍वरको सिंहासनसामु आउनेहरूमाथि आज उहाँले गर्ने न्यायलाई जनाउँछ। सायद यस्ता मानिसहरू छन् जो आखिरी दिनहरू आउँदा परमेश्‍वरले स्वर्गमा एउटा ठूलो टेबुल खडा गर्नुहुनेछ, जसमाथि सेतो टेबुलपोस ओछ्याइनेछ, अनि त्यसपछि, सबै मानिस भुइँमा घुँडा टेकेर बसिरहँदा एउटा ठूलो सिंहासनमा बसेर उहाँले प्रत्येक व्यक्तिका पापहरू खुलासा गर्नुहुनेछ र यसरी तिनीहरू स्वर्गमा उक्लने हुन् कि आगो र गन्धकको कुण्डमा पठाइने हुन् भनी निर्धारण गर्नुहुनेछ भनेर विश्‍वास गर्छन्, साथै यस्तै अरू अलौकिक कल्पनाहरू गर्छन्। मानिसले चाहे जेसुकै कल्पना गरोस्, यसले परमेश्‍वरको कामको सारलाई परिवर्तन गर्न सक्दैन। मानिसका कल्पनाहरू मानिसका सोचाइहरूका उपजहरूबाहेक केही होइनन्; ती मानिसको दिमागबाट आउँछन्, मानिसले देखेका र सुनेका कुराहरूबाट सारांशीकृत गरिएका र जोडेर बनाइएका हुन्छन्। त्यसकारण म भन्छु, मानिसका कल्पनाहरू जतिसुकै अद्भुत भए पनि, ती कार्टुन चित्र मात्र हुन्, र तिनले परमेश्‍वरको कामको योजनालाई प्रतिस्थापन गर्न सक्दैनन्। आखिरमा, मानिस शैतानद्वारा भ्रष्ट तुल्याइएको छ भने उसले परमेश्‍वरका विचारहरू कसरी बुझ्न सक्छ र? मानिस परमेश्‍वरको न्यायको कामलाई कुनै अनौठो कुराको रूपमा लिन्छ। ऊ के विश्‍वास गर्छ भने न्यायको काम गर्ने परमेश्‍वर स्वयम् हुनुभएकोले, यो काम सबैभन्दा विशाल स्तरको र नश्‍वरहरूले बुझ्न नसक्ने हुनुपर्छ, साथै यो स्वर्गभरि गुञ्जिनुपर्छ र यसले पृथ्वीलाई हल्लाउनुपर्छ; यदि त्यसो होइन भने, यो कसरी परमेश्‍वरद्वारा गरिने न्यायको काम हुन सक्छ? ऊ के विश्‍वास गर्छ भने यो न्यायको काम भएको हुनाले, परमेश्‍वरले काम गर्दा उहाँ विशेष रूपमा प्रभावशाली र प्रतापी हुनुपर्छ, र जसको न्याय गरिँदै छ तिनीहरू आँसु बगाएर रोइरहेका र घुँडा टेकेर कृपाको भिख मागिरहेका हुनुपर्छ। त्यस्ता दृश्यहरू पक्कै पनि शानदार र अत्यन्तै रोमाञ्चक हुनेछन्...। सबैले परमेश्‍वरको न्यायको काम चमत्कारी हुने कल्पना गर्छन्। तर, के परमेश्‍वरले मानिसमाझ आफ्नो न्यायको काम धेरै अघि सुरु गरिसक्दा पनि तँ सुस्त निद्रामा नै गुँडुल्किएर बसिरहेको हुन्छस् भन्ने कुरा तँलाई थाहा छ? तैँले परमेश्‍वरको न्यायको काम औपचारिक रूपमा सुरु भएको छ भनेर सोच्ने बेलामा, परमेश्‍वरले स्वर्ग र पृथ्वीलाई पहिले नै नयाँ बनाइसक्नुभएको हुनेछ भन्ने कुरा तँलाई थाहा छ? त्यस बेलामा, सायद, तैँले जीवनको अर्थ भर्खरै मात्र बुझेको हुनेछस्, तर परमेश्‍वरको निर्मम दण्डको कामले अझै पनि गहिरो निद्रामा रहेको तँलाई नरकमा ल्याउनेछ। त्यसपछि मात्र तैँले परमेश्‍वरको न्यायको काम समाप्त भइसकेको कुरा अचानक थाहा पाउनेछस् र बुझ्नेछस्।

अब हामी आफ्नो बहुमूल्य समय खेर नफालौँ, र यी घृणित, घिनलाग्दा विषयहरूका बारेमा थप कुरा नगरौँ। यसको सट्टा हामी बरु न्याय भनेको के हो त्यसबारे कुरा गरौँ। “न्याय” शब्द उल्लेख गर्नेबित्तिकै, तैँले हरेक क्षेत्रका मानिसहरूलाई निर्देशन दिनका लागि यहोवालेबोल्नुभएका वचनहरू र फरिसीहरूलाई हप्काउनका लागि येशूले बोल्नुभएका वचनहरू सम्झने सम्भावना हुन्छ। ती जतिसुकै कठोर भए पनि, यी वचनहरू परमेश्‍वरले गर्नुभएको मानिसको न्याय थिएनन्; ती त परमेश्‍वरले फरक-फरक वातावरणमा, अर्थात् फरक-फरक सन्दर्भमा बोल्नुभएका वचनहरू मात्र थिए। यी वचनहरू आखिरी दिनहरूका ख्रीष्टले मानिसको न्याय गर्दा उहाँद्वारा बोलिएका वचनहरू जस्ता छैनन्। आखिरी दिनहरूका ख्रीष्टले मानिसलाई सिकाउन, मानिसको मूल-तत्त्वलाई खुलासा गर्न, र मानिसका शब्द र कार्यहरूलाई चिरफार गर्न विभिन्न सत्यता प्रयोग गर्नुहुन्छ। यी वचनहरूमा मानिसको कर्तव्य, मानिस कसरी परमेश्‍वरमा समर्पित हुनुपर्छ, मानव कसरी परमेश्‍वरप्रति बफादार हुनुपर्छ, मानिसले कसरी सामान्य मानवता जिउनुपर्छ, र साथसाथै, परमेश्‍वरको बुद्धि र स्वभाव जस्ता विभिन्न सत्यताहरू समावेश भएका हुन्छन्। यी सबै वचन मानिसको मूल-तत्त्व र उसका भ्रष्ट स्वभावहरूप्रति लक्षित हुन्छन्। खास गरी, मानवले कसरी परमेश्‍वरलाई इन्कार गर्छ भनी खुलासा गर्ने वचनहरू मानव कसरी मूलतः शैतानको मूर्तरूप हो, र मानिस कसरी परमेश्‍वरविरुद्धको विरोधी शक्ति हो भन्‍नेतर्फ झन् बढी लक्षित हुन्छन्। परमेश्‍वरले आफ्नो न्यायको काम गर्नुहुँदा, उहाँले मानिसको प्रकृतिलाई केही शब्‍दहरूले पूर्ण रूपमा व्याख्या गर्नुहुन्‍न; उहाँले लामो समयसम्म खुलासा र काँटछाँट गर्नुहुन्छ। खुलासा गर्ने र काँटछाँट गर्ने यी सबै फरक-फरक विधिहरूलाई साधारण वचनले प्रतिस्थापन गर्न सकिँदैन; बरु खुलासा र काटछाँटको उहाँको काम गर्न मानिससँग बिलकुलै नभएको सत्यता प्रयोग गरिन्छ। यस्ता विधिहरूलाई मात्र न्याय भन्न सकिन्छ; यस्तो न्यायले मात्र मानिसलाई वशमा ल्याउन र उसलाई परमेश्वरबारे पूर्णतः विश्‍वस्त पार्न सक्छ, र त्यसमाथि उसलाई परमेश्‍वरको साँचो ज्ञान प्राप्त गर्न सक्षम बनाउन सक्छ। न्यायको कामले ल्याउने कुरा भनेको परमेश्‍वरको साँचो मुहारबारे मानिसको ज्ञान हो; यसले ल्याउने कुरा भनेको मानिसको आफ्नै विद्रोहीपनको सत्यताको बुझाइ हो। न्यायको कामले मानिसलाई परमेश्‍वरका अभिप्रायहरूबारे धेरै स्पष्टता, परमेश्‍वरको कामको उद्देश्यबारे धेरै स्पष्टता, र उसले पत्ता लगाउन नसक्ने रहस्यहरूबारे धेरै बोध प्राप्त गर्न सक्षम बनाएको छ। यसले मानिसलाई आफ्नो भ्रष्ट सार र आफ्नो भ्रष्टताको जडलाई चिन्न र त्यसबारे सचेतना प्राप्त गर्न पनि सक्षम बनाएको छ, र मानिसलाई आफ्नो कुरूप मुहार पत्ता लगाउन सक्षम बनाएको छ। कामका यी नतिजाहरू सबै न्यायको कामद्वारा ल्याइएका हुन्, किनभने न्यायको कामको सार वास्तवमा परमेश्‍वरमा विश्‍वास गर्ने सबैका लागि उहाँको सत्यता, मार्ग, र जीवन खुलस्त पार्ने काम हो। यो काम परमेश्‍वरद्वारा गरिने न्यायको काम हो। यदि तँ यी सत्यताहरूलाई महत्त्वपूर्ण ठान्दैनस्, यदि तँ सधैँ यी सत्यताहरूबाट पन्छिने प्रयास गरिरहेको हुन्छस्, र नयाँ निकासका लागि सधैँ यी सत्यताहरूभन्दा बाहिर खोज्ने प्रयास गरिरहेको हुन्छस् भने, म त भन्छु तँ एक जघन्य पापी होस्। यदि तँ परमेश्‍वरमा विश्‍वास गर्छस्, तैपनि सत्यताको खोजी गर्दैनस् वा परमेश्‍वरका अभिप्रायहरू खोज्दैनस्, न त तँलाई परमेश्‍वरको अझ नजिक ल्याउने मार्गलाई नै प्रेम गर्छस् भने, म त भन्छु तँ न्यायबाट पन्छिन प्रयास गरिरहेको व्यक्ति होस्, र तँ महान् सेतो सिंहासनबाट भाग्ने कठपुतली र विश्‍वासघाती होस्। परमेश्‍वरले उहाँको नजरबाट भाग्ने कुनै पनि विद्रोहीलाई बाँकी राख्नुहुनेछैन। त्यस्ता मानिसहरूले झनै कठोर दण्ड पाउनेछन्। जो परमेश्‍वरको न्याय प्राप्त गर्न उहाँसामु आउँछन्, र त्यसमाथि शुद्ध गरिएका छन् तिनीहरू सधैँभरि परमेश्‍वरको राज्यमा जिउनेछन्। अवश्य नै, यो भविष्यको कुरा हो।

न्यायको काम परमेश्‍वरको आफ्नै काम भएको हुनाले, प्राकृतिक रूपमा यसलाई परमेश्‍वर आफैले नै कार्यान्वयन गर्नुपर्ने हुन्छ; उहाँको सट्टामा मानिसले यो गर्न सक्दैन। न्याय भनेको सत्यता प्रयोग गरेर मानवजातिलाई विजय गर्नु भएकोले, परमेश्‍वर अझै पनि यो काम गर्न देहधारी स्वरूपमा मानिसहरूका बीचमा देखा पर्नुहुन्छ भन्‍ने कुरा निर्विवाद छ। भन्नुको मतलब, आखिरी दिनहरूका ख्रीष्टले सत्यता प्रयोग गरेर सबै ठाउँका मानिसहरूलाई सिकाउनुहुनेछ र तिनीहरूलाई स्पष्ट रूपमा सबै सत्यता बताउनुहुनेछ। यो परमेश्‍वरको न्यायको काम हो। परमेश्‍वरको दोस्रो देहधारणका सम्बन्धमा धेरैले असहज महसुस गर्छन्, किनभने न्यायको काम गर्न परमेश्‍वर देह बन्नुहुनेछ भनी विश्‍वास गर्न सबै मानिसलाई गाह्रो लाग्छ। तैपनि, मैले तँलाई के भन्नैपर्छ भने परमेश्‍वरको काम प्रायजसो मानिसका अपेक्षाहरूभन्दा धेरै पर जान्छ, र मानव दिमागलाई यो स्वीकार गर्न गाह्रो हुन्छ। किनभने मानिसहरू पृथ्वीका औँसा मात्र हुन्, जबकि परमेश्‍वर ब्रह्माण्ड भर्ने सर्वोच्च जन हुनुहुन्छ; मानिसको दिमाग फोहोर पानीको खाडल जस्तै हो, र यसले औँसाहरू मात्र जन्माउँछ, जबकि परमेश्‍वरका सोँचहरूद्वारा निर्देशित कामको प्रत्येक चरण परमेश्‍वरको बुद्धिको मूर्तरूप हो। मानिस सधैँ परमेश्‍वरसँग प्रतिस्पर्धा गर्ने प्रयास गरिरहेको हुन्छ, जसमा म भन्छु कि अन्तमा को हार्नेछ भन्‍ने कुरा स्वतः स्पष्ट छ। म तिमीहरू सबैलाई आफूलाई सुनभन्दा बढी मूल्यवान् नठान्न अर्ती दिन्छु। यदि अरूले परमेश्‍वरको न्याय स्वीकार गर्न सक्छन् भने, तँ किन सक्दैनस्? तँ अरूभन्दा कति माथि उभिएको छस्? यदि अरूले सत्यतासामु आफ्नो शिर झुकाउन सक्छन् भने, तँ पनि किन सक्दैनस्? परमेश्‍वरको कामलाई रोक्न सकिँदैन। तैँले गरेको “योगदान” का कारण उहाँले न्यायको काम दोहोर्‍याउनुहुनेछैन, र यस्तो राम्रो अवसर चिप्लिन दिएकोमा तँलाई हृदयविदारक पछुतो हुनेछ। यदि तँ मेरा वचनहरूलाई विश्‍वास गर्दैनस् भने, आकाशमा भएको त्यो महान् सेतो सिंहासनले तँलाई “न्याय” नगरेसम्म पर्खेर मात्र बस्! तैँले के जान्नुपर्छ भने इस्राएलीहरू सबैले येशूलाई अस्वीकार गरे, र तिनीहरूले येशूलाई नकारे, तैपनि येशूले मानवजातिलाई छुटकारा दिनुभएको तथ्य ब्रह्माण्डभरि र पृथ्वीको कुना-कुनासम्म फैलियो। के यो परमेश्‍वरले धेरै पहिले सम्पन्न गर्नुभएको तथ्य होइन र? यदि तँ अझै पनि येशूले तँलाई स्वर्गमा लैजानुहुनेछ भनी पर्खिरहेको छस् भने, म त भन्छु तँ हठी र काम नलाग्ने चिज होस्। येशूले तँजस्तो सत्यताप्रति बेइमानी गर्ने र आशिष्‌हरू मात्र खोज्ने झूटो विश्‍वासीलाई स्वीकार गर्नुहुनेछैन। यसको उल्टो, उहाँले तँलाई दशौँ हजार वर्षसम्म जलाउनका लागि आगोको कुण्डमा फाल्नमा कुनै कृपा देखाउनुहुनेछैन।

के तँ अब न्याय के हो र सत्यता के हो भनी बुझ्‍छस्? यदि बुझ्छस् भने, न्याय गरिनुप्रति आज्ञाकारितासाथ समर्पित हुन म तँलाई सुझाव दिन्छु, नत्र भने तैँले परमेश्‍वरको अनुमोदन पाउने वा उहाँद्वारा उहाँको राज्यभित्र ल्याइने अवसर कहिल्यै पाउनेछैनस्। न्याय स्वीकार मात्र गर्ने तर कहिल्यै शुद्ध गर्न नसकिने, अर्थात्, न्यायको कामका बीचमा भाग्नेहरूलाई परमेश्‍वरले सदाका लागि तिरस्कार गर्नुहुनेछ। तिनीहरूका पाप फरिसीहरूका भन्दा झनै जघन्य र झनै धेरै हुन्छन्, किनकि तिनीहरूले परमेश्‍वरलाई धोका दिएका छन् र तिनीहरू परमेश्‍वरविरुद्धका विद्रोहीहरू हुन्। श्रम गर्नका लागि पनि लायक नभएका यी मानिसहरूले झनै कडा दण्ड पाउनेछन्, जुन दण्डचाहिँ, झन्, अनन्तकालसम्म जारी रहनेछ। परमेश्‍वरले कुनै बेला शब्दले बफादारी देखाएको तर त्यसपछि उहाँलाई धोका दिएको कुनै पनि विश्‍वासघातीलाई बाँकी राख्नुहुनेछैन। यस्ता मानिसहरूले आत्मा, प्राण, र शरीरका दण्डमार्फत प्रतिशोध पाउनेछन्। के परमेश्‍वरको धर्मी स्वभावको प्रकटीकरण ठ्याक्कै यही नै होइन र? के मानिसलाई न्याय र प्रकाश गर्ने परमेश्‍वरको उद्देश्य ठ्याक्कै यही होइन र? न्यायको समयावधिमा हरप्रकारका दुष्ट कार्य गर्नेहरूलाई परमेश्‍वरले दुष्ट आत्माहरू भरिएको स्थानमा पठाउनुहुनेछ, र ती दुष्टात्माहरूलाई आफ्नो इच्छाअनुसार तिनीहरूका देहगत शरीरहरू नष्ट गर्न दिनुहुनेछ, र ती मानिसहरूका शरीरले लासहरूको दुर्गन्ध फैलाउँछन्। तिनीहरूले पाउनुपर्ने प्रतिशोध यस्तो हुन्छ। परमेश्‍वरले ती अबफादार झूटा विश्‍वासीहरू, झूटा प्रेरितहरू, र झूटा कामदारहरूका प्रत्येक पापलाई तिनीहरूका अभिलेख-पुस्तकहरूमा लेख्नुहुन्छ, अनि ठीक समय आएपछि, उहाँले तिनीहरूलाई अशुद्ध आत्माहरूका बीचमा फालिदिनुहुन्छ, ती अशुद्ध आत्माहरूलाई इच्छाअनुसार तिनीहरूका पूरै शरीरहरू फोहोर पार्न दिनुहुनेछ, र तिनीहरूलाई कहिल्यै पुनर्जन्म नपाउने र तिनीहरूले फेरि कहिल्यै उज्यालो नदेख्ने तुल्याउनुहुनेछ। केही समयका निम्ति सेवा गर्ने तर अन्तसम्म बफादार नरहने ढोँगीहरूलाई परमेश्‍वरले दुष्टहरूमाझ सूचीकृत गर्नुहुन्छ, तिनीहरूलाई दुष्ट मानिसहरूसँग हिलोमा लडबडिन र विभिन्‍न किसिमका कुकर्मीसँग गिरोह निर्माण गर्न दिनुहुन्छ, र अन्त्यमा, परमेश्‍वरले तिनीहरूलाई नष्ट गर्नुहुनेछ। ख्रीष्टप्रति कहिल्यै बफादार नभएका वा आफ्नो कुनै सामर्थ्य योगदान नगरेकाहरूलाई परमेश्‍वरले पाखा लगाइदिनुहुन्छ र तिनीहरूप्रति कुनै ध्यान दिनुहुन्न, र युगको परिवर्तनसँगै उहाँले तिनीहरू सबैलाई नष्ट गर्नुहुनेछ। तिनीहरू उप्रान्त पृथ्वीमा अस्तित्वमा रहनेछैनन्, र तिनीहरूले परमेश्‍वरको राज्यभित्र प्रवेश गर्ने बाटो त झनै प्राप्त गर्नेछैनन्। परमेश्‍वर उहाँप्रति कहिल्यै निष्कपट नरहेका, कुनै विकल्प नभएकाले उहाँसित झाराटारुवा तरिकाले मात्र व्यवहार गर्नेहरूलाई लिनुहुन्छ, र उहाँका मानिसहरूका लागि सेवा गर्नेहरूको सूचीमा राख्नुहुन्छ। यस्ता मानिसहरूका सानो सङ्ख्या मात्र बाँच्नेछ, जबकि बहुसङ्ख्यकहरू मानकअनुरूप श्रम गर्न समेत नसक्‍नेहरूसँगै नष्ट हुनेछन्। अन्त्यमा, परमेश्‍वरसँग एउटै हृदय र मन भएकाहरू, परमेश्‍वरका मानिसहरू र पुत्रहरू, र धर्मगुरु हुनका लागि परमेश्‍वरद्वारा पूर्वनिर्धारित सबैलाई परमेश्‍वरले उहाँको राज्यमा ल्याउनुहुनेछ। तिनीहरू परमेश्‍वरको कामको परिष्कृत उपज हुन्। परमेश्‍वरले तोक्नुभएको कुनै पनि वर्गमा वर्गीकृत गर्न नसकिनेहरूलाई गैरविश्‍वासीहरूको श्रेणीका सूचीमा राखिनेछ, र तिनीहरूको परिणाम के हुनेछ भनेर तिमीहरूले निश्चय नै कल्पना गर्न सक्छौ। मैले तिमीहरूलाई भन्‍नुपर्ने सबै कुराहरू भनिसकेको छु; तिमीहरूले छान्‍ने मार्ग केवल तिमीहरूकै छनोट हो। तिमीहरूले बुझ्नुपर्ने कुरा यो हो: परमेश्‍वरसँग गति मिलाउन नसक्ने कुनै पनि व्यक्तिलाई परमेश्‍वरको कामले पर्खँदैन, र परमेश्‍वरको धर्मी स्वभावले कुनै पनि व्यक्तिलाई कृपा देखाउँदैन।


के तँलाई थाहा थियो? परमेश्‍वरले मानिसको बीचमा महान् काम गर्नुभएको छ

पुरानो युग बितेको छ, र नयाँ युग आएको छ। एक वर्षपछि अर्को वर्ष र एक दिनपछि अर्को दिन, परमेश्‍वरले धेरै काम गर्नुभएको छ। उहाँ यस संसारमा आउनुभयो र त्यसपछि प्रस्थान गर्नुभयो। यो चक्र धेरै पुस्ता भएर दोहोरिएको छ। आज, पहिलेजस्तै परमेश्‍वर आफूले गर्नैपर्ने काम निरन्तर गर्नुहुन्छ, उहाँले पूरा गर्ने काम अझ पनि बाँकी छ, किनकी उहाँ आजका दिनसम्म विश्राममा प्रवेश गर्नुभएको छैन। सृष्टिको समयदेखि आजसम्म, परमेश्‍वरले धेरै काम गर्नुभएको छ। तर के तँलाई आज परमेश्‍वरले पहिलेभन्दा धेरै काम गर्नुहुन्छ, र उहाँको कामको परिमाण पहिलेको भन्दा धेरै छ भन्‍ने थाहा थियो? त्यसै कारणले म भन्छु, परमेश्‍वरले मानिसहरूमाझ महान् कुरा गर्नुभएको छ। परमेश्‍वरका सबै काम अति नै महत्वपूर्ण छन्, चाहे ती मानिसको लागि हुन् वा परमेश्‍वरको लागि हुन्, किनकि उहाँको कामको हरेक कुरा मानिससँग सम्बन्धित छ।

परमेश्‍वरको कामलाई न त देख्न सकिन्छ न त छुन सकिन्छ—संसारले साह्रै थोरै मात्र देखेको छ—कसरी त्यो महान् कुरा हुन सक्छ? कस्तो प्रकारको कुरालाई मात्र महान् मानिन सकिन्थ्यो? निश्चय नै, कसैले पनि इन्कार गर्न सक्दैन कि परमेश्‍वरले जे काम गर्नुहुन्छ त्यसलाई महान् मान्न सकिन्छ, तर म किन परमेश्‍वरले अहिले गर्नुहुने यस कामबारे भन्छु। जब म भन्छु कि परमेश्‍वरले महान् कुरा गर्नुभएको छ, यसले निःसन्देह मानिसले बुझ्नै बाँकी धेरै रहस्यलाई समेट्छ। तीबारे अब कुरा गरौं।

येशूको अस्तित्वलाई नसहने युगमा उहाँ एउटा डुँडमा जन्मिनुभएको थियो, तर त्यसो हुँदा पनि संसार उहाँको मार्गमा उभिन सकेन, र उहाँ परमेश्‍वरको हेरचाहमा मानिसहरूमाझ तेत्तीस वर्ष जिउनुभयो। जीवनका ती धेरै वर्षमा उहाँले संसारको कटुता र पृथ्वीमा दुःखको जीवन अनुभव गर्नुभयो। सबै मानवजातिलाई छुट्कारा दिलाउन उहाँले क्रूसमा टाँगिने महान् अभिभारा बहन गर्नुभयो। उहाँले शैतानको सत्तामा जिइरहेका सबै पापीलाई छुट्कारा दिनुभयो, र अन्त्यमा उहाँको पुनरुत्थित शरीर उहाँको बासस्थानमा फर्कियो। अब परमेश्‍वरको नयाँ काम सुरु भएको छ, र यो नयाँ युगको सुरुवात पनि हो। परमेश्‍वरले मुक्तिको नयाँ काम सुरु गर्न छुट्कारा पाएकाहरूलाई उहाँको घरमा ल्याउनुहुन्छ। यस समय, मुक्तिको काम बितेको समयको भन्दा विस्तृत छ। यो, मानिसलाई आफै परिवर्तन गर्न लगाउन मानिसमा पवित्र आत्माले गर्नुहुने काम होइन, न त यो काम गर्न मानिसहरूमाझ देखापर्ने येशूको शरीर नै हो, र झन् यो अरू माध्यमद्वारा गरिने काम हुने त परै जाओस्। बरु, यो, देहधारी परमेश्‍वरले गर्नुहुने काम र आफूलाई निर्देशित गर्ने काम हो। उहाँले यसलाई यसरी नयाँ काममा मानिसलाई डोऱ्याउनको लागि गर्नुहुन्छ। के यो महान् कुरा होइन? परमेश्‍वरले यो काम मानवताको अंशमार्फत वा भविष्यवाणीहरूको माध्यमबाट गर्नुहुन्न; बरु, परमेश्‍वर आफैले यो गर्नुहुन्छ। कसैले भन्लान्, यो महान् कुरा होइन, र यसले मानिसमा परमानन्द ल्याउन सक्दैन। तर म तँलाई भन्‍नेछु, परमेश्‍वरको काम यो मात्र होइन, तर योभन्दा धेरै महान् र धैरै बढी अरू केही छन्।

यसपालि, परमेश्‍वर आत्मिक शरीरमा नभई अति साधारण शरीरमा काम गर्नका लागि आउनुहुन्छ। त्यसमाथि, यो परमेश्‍वरको दोस्रो देहधारणको शरीर हो, र त्यो शरीर पनि हो जसमार्फत परमेश्‍वर देहमा फर्किनुहुन्छ। यो अति साधारण देह हो। उहाँलाई हेर्दा, तँ उहाँलाई अरूबाट फरक देखाउने त्यस्तो कुनै कुरा पनि देख्न सक्दैनस्, तर तैँले उहाँबाट पहिले नसुनिएका सत्यताहरू पाउन सक्छस्। यही नगण्य देह नै परमेश्‍वरका सत्यताका सबै वचनको मूर्तरूप, परमेश्‍वरको आखिरी दिनहरूको कामको वाहक, र मानिसले परमेश्‍वरको सम्पूर्ण स्वभाव बुझ्ने अभिव्यक्ति हुनुहुन्छ। के तँ स्वर्गमा हुनुहुने परमेश्‍वरलाई हेर्ने ठूलो चाहना राख्दैनस्? के तँ स्वर्गमा हुनुहुने परमेश्‍वरलाई बुझ्ने ठूलो चाहना राख्दैनस्? के तँ मानवजातिको गन्तव्य हेर्ने ठूलो चाहना राख्दैनस्? उहाँ तँलाई यी सबै रहस्य—कुनै पनि मानिसले तँलाई कहिल्यै बताउन नसकेका रहस्यहरू बताउनुहुनेछ—र उहाँ तँलाई तैँले नबुझ्ने सत्यताहरू पनि बताउनुहुनेछ। उहाँ राज्यमा प्रवेश गराउने तेरो ढोका, र नयाँ युगमा डोर्‍याउने तेरो मार्गदर्शक हुनुहुन्छ। यस साधारण देहमा मानिसले बुझ्न नसक्ने धेरै रहस्य छन्। उहाँका कार्यहरू तेरा लागि अबोधगम्य छन्, तर उहाँले गर्ने कामको सम्पूर्ण लक्ष्यले तँलाई उहाँ मानिसहरूले विश्‍वास गरेजस्तो साधारण देह हुनुहुन्न भनी देख्न सक्षम तुल्याउन पर्याप्त छ, किनभने उहाँ परमेश्‍वरका आखिरी दिनहरूका अभिप्रायहरू, र मानवजातिका लागि परमेश्‍वरको आखिरी दिनहरूको हेरचाहको प्रतिनिधित्व गर्नुहुन्छ। तैँले स्वर्ग र पृथ्वीलाई हल्लाएजस्तो लाग्ने उहाँका वचनहरू सुन्न नसके पनि, तैँले उहाँका आँखाहरूलाई आगोको ज्वाला जस्तै देख्न नसके पनि, र तैँले उहाँको फलामे डण्डाको ताडना प्राप्त गर्न नसके पनि, तैपनि तैँले उहाँका वचनहरूबाट परमेश्‍वर रिसाउनुभएको छ भनी सुन्न सक्छस् र परमेश्‍वर मानवजातिलाई कृपा देखाइरहनुभएको छ भनी जान्न सक्छस्, र परमेश्‍वरको धर्मी स्वभाव र उहाँको बुद्धि देख्न सक्छस्, र, अझ बढी, सम्पूर्ण मानवजातिका लागि परमेश्‍वरको वास्तालाई कदर गर्न सक्छस्। आखिरी दिनहरूमा परमेश्‍वरको काम भनेको मानिसलाई स्वर्गमा हुनुहुने परमेश्‍वर पृथ्वीमा मानिसबीच जिइरहनुभएको देख्न सक्षम तुल्याउनु, र मानिसलाई परमेश्‍वरलाई चिन्न, उहाँको अधीनमा रहन, उहाँको डर मान्न, र उहाँलाई प्रेम गर्न सक्षम तुल्याउनु हो। यसैकारण उहाँ दोस्रो पटक देहमा फर्कनुभएको छ। मानिसले आज देख्ने कुरा मानिसजस्तै परमेश्‍वर, एउटा नाक र दुई वटा आँखा भएको परमेश्‍वर, र एकदमै साधारण परमेश्‍वर भए तापनि, अन्तमा, परमेश्‍वर तिमीहरूलाई के देखाउनुहुनेछ भने, यदि यो व्यक्ति अस्तित्वमा नभएको भए, स्वर्ग र पृथ्वीमा ठूलो परिवर्तन आउनेथ्यो; यदि यो व्यक्ति अस्तित्वमा नभएको भए, स्वर्ग मधुरो हुनेथ्यो, पृथ्वी अराजकतामा डुब्नेथ्यो, र सम्पूर्ण मानवजाति अनिकाल र महामारीबीच जिउनेथ्यो। उहाँ तिमीहरूलाई के देखाउनुहुनेछ भने, यदि आखिरी दिनहरूका देहधारी परमेश्‍वर तिमीहरूलाई मुक्ति दिन नआउनुभएको भए, परमेश्‍वरले मानिसलाई धेरै अघि नै नरकमा नष्ट गरिसक्नुहुनेथ्यो; यदि यो देह अस्तित्वमा नहुनुभएको भए, तिमीहरू सधैँभरि महापापी हुनेथ्यौ, र तिमीहरू सदाका लागि लासहरू हुनेथ्यौ। तिमीहरूले के जान्नुपर्छ भने, यदि यो देह अस्तित्वमा नहुनुभएको भए, सम्पूर्ण मानवजातिलाई ठूलो विपत्‌बाट उम्कन असम्भव हुनेथ्यो, र परमेश्‍वरले आखिरी दिनहरूमा मानवजातिलाई दिने अझ गम्भीर दण्डबाट उम्कन असम्भव हुनेथ्यो। यदि यो साधारण देह नजन्मनुभएको भए, तिमीहरू सबै जिउन नसकी जीवनको भिख माग्ने र मर्न नसकी मृत्युको भिख माग्ने स्थितिमा हुनेथ्यौ; यदि यो देह अस्तित्वमा नहुनुभएको भए, तिमीहरूले आज सत्यता प्राप्त गर्न र परमेश्‍वरको सिंहासनसामु आउन सक्नेथिएनौ, बरु, तिमीहरूका गम्भीर पापहरूका कारण परमेश्‍वरले तिमीहरूलाई दण्ड दिनुहुनेथ्यौ। के तिमीहरूलाई थाहा थियो कि यदि परमेश्‍वर देहमा नफर्कनुभएको भए, कसैले पनि मुक्तिको मौका पाउनेथिएन; र यदि यो देह नआउनुएको भए, परमेश्‍वरले पुरानो युगलाई धेरै अघि नै अन्त्य गरिसक्नुहुनेथ्यो? यस्तो भएको हुनाले, के तिमीहरू अझै पनि परमेश्‍वरको दोस्रो देहधारणलाई इन्कार गर्नेछौ? तिमीहरूले यस साधारण व्यक्तिबाट यति ठूला लाभहरू प्राप्त गर्न सक्ने हुनाले, तिमीहरू किन उहाँलाई खुसीसाथ स्वीकार गर्दैनौ?

परमेश्‍वरको काम यस्तो चिज हो जुन तैँले बुझ्न सक्दैनस्। यदि तँ न त तेरो छनौट सही छ कि छैन भनेर पूर्ण रूपमा बुझ्न सक्छस् न त परमेश्‍वरको काम सफल हुन सक्छ कि सक्दैन भन्‍ने नै थाहा पाउन सक्छस् भने, तैँले यो साधारण व्यक्तिबाट तँलाई ठूलो मद्दत मिल्न सक्छ कि सक्दैन, र परमेश्‍वरले वास्तवमै महान् काम गर्नुभएको छ कि छैन भनेर जोखिम मोलेर हेर्ने कोसिस किन नगर्ने? तर, मैले तँलाई भन्नैपर्छ कि नोआको समयमा मानिस यस हदसम्म खाइरहेको र पिइरहेको, विवाह गरिरहेको र विवाहमा दिइरहेको थियो कि परमेश्‍वरले त्यो हेर्नै सक्नुभएन, त्यसैले उहाँले आठ जनाको नोआको परिवार र सबै प्रकारका पशु-पक्षीहरूलाई बचाएर मानवजातिलाई नष्ट गर्न विशाल जलप्रलय पठाउनुभयो। तर, परमेश्‍वर अन्त्यसम्म उहाँप्रति बफादार रहेकाहरू सबैलाई नै आखिरी दिनहरूमा बचाउनुहुन्छ। दुवै युग परमेश्‍वरले देख्नै नसक्ने ठूलो भ्रष्टताका समय भए पनि, र दुवै युगका मानवजाति निकै भ्रष्ट भए पनि र तिनीहरूले परमेश्‍वर तिनीहरूका प्रभु हुनुहुन्छ भनी इन्कार गरे पनि, परमेश्‍वरले नोआको समयका मानिसहरूलाई मात्र नष्ट गर्नुभयो। दुवै युगका मानवजातिले परमेश्‍वरलाई ठूलो कष्ट दिन्छन्, तैपनि परमेश्‍वर आखिरी दिनहरूका मानिसहरूप्रति अहिलेसम्म धैर्यवान् रहनुभएको छ। यस्तो किन भएको हो? के तिमीहरूले यस्तो किन भएको हो भनेर कहिल्यै सोचेका छैनौ? यदि तिमीहरूलाई साँच्चै थाहा छैन भने, म तिमीहरूलाई बताउनेछु। परमेश्‍वरले आखिरी दिनहरूमा मानिसहरूलाई अनुग्रह दिन सक्नुको कारण तिनीहरू नोआको समयका मानिसहरूभन्दा कम भ्रष्ट हुनु होइन, वा तिनीहरूसँग परमेश्‍वरसामु पश्चात्ताप गर्ने अभिप्राय हुनु होइन, आखिरी दिनहरूमा प्रविधि यति उन्नत भएको छ कि तिनीहरूलाई नष्ट गर्न उहाँको मनले नमान्नु त झनै होइन। बरु, परमेश्‍वरले आखिरी दिनहरूमा मानिसहरूको एउटा समूहमा काम गर्नुपर्ने भएकाले, र परमेश्‍वरले यो काम आफ्नो देहधारणमा आफै गर्न चाहनुभएकाले यसो भएको हो। यसबाहेक, परमेश्‍वर यस समूहको एउटा भागलाई आफ्नो मुक्तिका पात्रहरू र आफ्नो व्यवस्थापनको योजनाको फल बनाउनका लागि चुन्न, र यी मानिसहरूलाई अर्को युगमा ल्याउन चाहनुहुन्छ। त्यसकारण, जेसुकै भए पनि, परमेश्‍वरले चुकाएको यो मूल्य पूर्ण रूपमा उहाँको देहधारी देहले आखिरी दिनहरूमा गर्ने कामको तयारीका लागि हो। तिमीहरू आजको दिनमा आइपुगेको तथ्य यसै देहको कारणले हो। परमेश्‍वर देहमा जिउनुहुने भएकाले नै तिमीहरूले बाँच्ने मौका पाएका छौ। यी सबै आशिष्‌ यसै साधारण व्यक्तिका कारण प्राप्त भएका हुन्। यति मात्र होइन, तर अन्तमा, असङ्ख्य राष्ट्रले यस साधारण व्यक्तिलाई आराधना गर्नेछन्, साथै यस नगण्य व्यक्तिलाई धन्यवाद दिनेछन् र आफूलाई उहाँको अधीनमा राख्नेछन्, किनभने उहाँले ल्याएको सत्यता, जीवन, र मार्गले नै सम्पूर्ण मानवजातिलाई मुक्ति दिएको छ, मानिस र परमेश्‍वरबीचको द्वन्द्वलाई कम गरेको छ, तिनीहरूबीचको दूरीलाई घटाएको छ, र परमेश्‍वर र मानिसका विचारहरूबीच एउटा सम्बन्ध स्थापित गरेको छ। परमेश्‍वरका लागि अझ ठूलो महिमा प्राप्त गर्ने पनि उहाँ नै हुनुहुन्छ। के यस्तो साधारण व्यक्ति तेरो भरोसा र श्रद्धाको अयोग्य हुनुहुन्छ? के यस्तो साधारण देह ख्रीष्ट भनिन अयोग्य हुनुहुन्छ? के यस्तो साधारण व्यक्ति मानिसमाझ परमेश्‍वरको अभिव्यक्ति बन्न सक्नुहुन्न? के मानिसलाई प्रकोपबाट बचाउने यस्तो व्यक्ति तिमीहरूको प्रेम र उहाँलाई समाइराख्ने तिमीहरूको चाहनाको योग्य हुनुहुन्न र? यदि तिमीहरू उहाँको मुखबाट व्यक्त गरिएका सत्यताहरूलाई इन्कार गर्छौ र तिमीहरूबीचको उहाँको अस्तित्वलाई घृणा गर्छौ भने, अन्तमा तिमीहरूको के हुनेछ?

आखिरी दिनहरूमा परमेश्‍वरका सबै काम यही साधारण व्यक्ति मार्फत गरिन्छन्। उहाँले तँलाई सबै कुरा प्रदान गर्नुहुनेछ, र त्योभन्दा बढी, उहाँ तँसँग सम्बन्धित सबै कुराको निर्णय गर्न सक्षम हुनुहुन्छ। के यस्तो व्यक्ति तिमीहरूले विश्‍वास गरे जस्तो: उल्लेख गर्न नै अयोग्य हुने गरी अति साधारण व्यक्ति हुन सक्छ? के उहाँको सत्यता तिमीहरूलाई पूर्ण रूपमा विश्‍वस्त तुल्याउन पर्याप्त छैन? के आफ्नै आँखाले उहाँका कार्यहरू देख्नुले नै तिमीहरूलाई विश्‍वस्त तुल्याउन सक्दैन? कि उहाँले मानिसहरूलाई डोर्‍याउने मार्ग तिमीहरू हिँड्न योग्य नभएको हो? अन्ततः कुन कुराले तिमीहरूलाई उहाँप्रति वितृष्ण हुने र उहाँलाई इन्कार गर्ने र उहाँबाट टाढा रहने तुल्याउँछ? सत्यता व्यक्त गर्ने व्यक्ति यी नै हुनुहुन्छ, सत्यता प्रदान गर्ने व्यक्ति यी नै हुनुहुन्छ, तिमीहरूलाई पछ्याउनका लागि मार्ग दिने व्यक्ति यी नै हुनुहुन्छ। के तिमीहरू यी सत्यता भित्र परमेश्‍वरको कामका चिन्हहरू भेट्टाउन अझसम्म असक्षम भएका हुन सक्छ? येशूको काम विना मानवजाति क्रूसबाट ओर्लन सक्ने थिएनन्, तर आजको देहधारी परमेश्‍वर बिना, क्रूसबाट ओर्लिएकाहरूले कहिल्यै परमेश्‍वरको अनुमोदन प्राप्त गर्न वा नयाँ युगमा प्रवेश गर्न सक्ने थिएनन्। यही साधारण व्यक्तिको आगमनविना, तिमीहरूले परमेश्‍वरको साँचो मुहार देख्ने अवसर कहिल्यै पाउने थिएनौ, न त तिमीहरू त्यसको योग्य नै हुने थियौ, किनकि तिमीहरू सबै धेरै पहिले नाश भइसक्नुपर्ने पात्र हौ। परमेश्‍वरको दोस्रो देहधारणको आगमनका कारण, तिमीहरूलाई परमेश्‍वरले क्षमा दिनुभएको छ र कृपा देखाउनुभएको छ। जे भए पनि, मैले तिमीहरूलाई अन्तिमतिर अझै पनि यी वचन छोड्नै पर्छ: यी साधारण व्यक्ति, जो देहधारी परमेश्‍वर हुनुहुन्छ, तिमीहरूका लागि अत्यन्तै महत्त्वपूर्ण हुनुहुन्छ। परमेश्‍वरले मानिसहरूमाझ गरिसक्नुभएको महान् कुरा यही नै हो।


आखिरी दिनहरूका ख्रीष्‍टले मात्रै मानिसलाई अनन्त जीवनको मार्ग दिन सक्‍नुहुन्छ

जीवनको मार्ग जोसुकै व्यक्तिसँग हुन सक्ने कुरा होइन, न त यो हरेक व्यक्तिले सजिलै प्राप्त गर्न सक्‍ने कुरा नै हो। किनभने जीवन परमेश्‍वरबाट मात्रै आउन सक्छ, अर्थात् परमेश्‍वर स्वयम्‌सँग मात्रै जीवनको सार रहेको हुन्छ, र परमेश्‍वर स्वयम्‌सँग मात्रै जीवनको मार्ग हुन्‍छ। त्यसैले, परमेश्‍वर मात्रै जीवनको स्रोत र जीवनको जिउँदो पानीको सदा बगिरहने मूल हुनुहुन्छ। संसारको सृष्टिदेखि नै परमेश्‍वरले धेरै काम गर्नुभएको छ, जुनमा जीवनको जीवन्तता छ, उहाँले मानिसलाई जीवन दिने धेरै काम गर्नुभएको छ, र उहाँले मानिसलाई जीवन प्राप्त गर्न सक्षम बनाउने ठूलो मूल्य चुकाउनुभएको छ। किनभने परमेश्‍वर स्वयम् नै अनन्त जीवन हुनुहुन्छ, र परमेश्‍वर स्वयम् नै मानिसको पुनरुत्थानको मार्ग हुनुहुन्छ। मानिसको हृदयबाट परमेश्‍वर कहिल्यै अलग हुनुहुन्‍न, र उहाँ सधैँ मानिसहरूकै माझमा जिउनुहुन्छ। उहाँ नै मानिसको जियाइको प्रेरक शक्ति, मानिसको अस्तित्वको जड, र मानिसको जन्‍मपछि उसको अस्तित्वका लागि सम्‍पन्‍न संसाधन हुनुहुन्छ। उहाँले मानिसहरूलाई पुनर्जन्‍म लिन सक्षम तुल्याउनुहुन्छ, र उहाँले तिनीहरूलाई तिनीहरूको आफ्नै भूमिकामा दृढताका साथ जिउन सक्षम तुल्याउनुहुन्छ। उहाँको शक्ति र उहाँको ननिभ्‍ने जीवनशक्तिमा निर्भर हुँदै, मानिस पुस्तौँपुस्तासम्म जिएको छ, यस समयमा परमेश्‍वरको जीवनको शक्तिले मानिसमाझ एकनासले सहारा प्रदान गर्दै आएको छ, र परमेश्‍वरले कुनै पनि साधारण मानिसले कहिल्यै नतिरेको मूल्य तिर्नुभएको छ। परमेश्‍वरको जीवनशक्तिले कुनै पनि शक्तिमाथि विजय गर्न सक्छ; त्यसभन्दा पनि बढी, यसले कुनै पनि शक्तिलाई उछिन्छ। उहाँको जीवन अनन्त छ, उहाँको शक्ति असाधारण छ, र उहाँको जीवन शक्ति कुनै पनि सृजित प्राणी वा शत्रु शक्तिद्वारा पराजित हुन सक्दैन। समय वा स्थान जे-जस्तो भए पनि, परमेश्‍वरको जीवनशक्ति अस्तित्वमै रहन्छ र यसको चम्किलो चमकसाथ चम्कन्छ। स्वर्ग र पृथ्वीमा ठूलो परिवर्तन हुन सक्ला, तर परमेश्‍वरको जीवन सदासर्वदा उस्तै रहन्छ। सबै कुरा बितेर जान सक्छन्, तर परमेश्‍वरको जीवनको अस्तित्व रहिरहनेछ। किनभने यावत् थोकको उत्तरजीविताको स्रोत, र उत्तरजीविताका लागि यावत् थोक निर्भर हुने जड परमेश्‍वर नै हुनुहुन्छ। मानिसको जीवनको उत्पत्ति परमेश्‍वरबाटै हुन्छ, परमेश्‍वरकै कारण स्वर्ग अस्तित्वमा रहन्छ, र परमेश्‍वरको जीवनको शक्तिबाटै पृथ्वीको उत्तरजीविता पनि उत्पन्न हुन्छ। कुनै पनि जीवित कुराले परमेश्‍वरको सार्वभौमिकता नाघ्न सक्दैन, र जीवनशक्ति भएको कुनै पनि कुरा परमेश्‍वरको अख्तियारको दायराबाट उम्कन सक्दैन। यसरी, चाहे तिनीहरू जोसुकै हुन्, सबै मानिसले परमेश्‍वरको प्रभुत्वमा आफूलाई समर्पण गर्नैपर्छ, सबै मानिस परमेश्‍वरको शासनअन्तर्गत जिउनैपर्छ, र उहाँको हातबाट कोही पनि उम्कन सक्दैन।

सायद तँ अहिले जीवन प्राप्त गर्ने चाहना गर्छस्, वा सायद तँ सत्यता प्राप्त गर्ने चाहना गर्छस् होला। जेसुकै भए पनि, तँ परमेश्‍वरलाई भेट्टाउने इच्छा गर्छस्, तँ भर पर्न सक्‍ने र तँलाई अनन्त जीवन दिन सक्ने परमेश्‍वरलाई भेट्टाउने इच्छा गर्छस्। यदि तँ अनन्त जीवन प्राप्त गर्ने इच्‍छा गर्छस् भने, सुरुमा तैँले अनन्त जीवनको स्रोतलाई बुझ्‍नैपर्छ र पहिले परमेश्‍वर ठ्याक्कै कहाँ हुनुहुन्छ भनी जान्‍नैपर्छ। मैले भनिसकेको छु कि परमेश्‍वर मात्रै अपरिवर्तनीय जीवन हुनुहुन्छ, र परमेश्‍वरसँग मात्रै जीवनको मार्ग छ। परमेश्‍वर अपरिवर्तनीय जीवन हुनुभएको हुनाले, उहाँ अनन्त जीवन हुनुहुन्छ; परमेश्‍वर मात्रै जीवनको मार्ग हुनुभएकोले, परमेश्‍वर स्वयम् नै अनन्त जीवनको मार्ग हुनुहुन्छ। त्यसैले, तैँले सुरुमा परमेश्‍वर कहाँ हुनुहुन्छ, र अनन्त जीवनको यो बाटो कसरी प्राप्त गर्ने भन्‍ने कुरा बुझ्‍नुपर्छ। अब यी दुई विषयहरूलाई अलगअलग रूपमा हामी सङ्गति गरेर हेरौँ।

यदि तँ साँच्‍चै अनन्त जीवनको बाटो प्राप्त गर्न चाहन्छस् भने, र यसको खोजीमा तँ अत्यन्तै तृषित छस् भने, पहिले यो प्रश्‍नको उत्तर दे: आज परमेश्‍वर कहाँ हुनुहुन्छ? सायद तैँले यस्तो जवाफ दिनेछस्, “निश्‍चय नै, परमेश्‍वर स्वर्गमा बस्‍नुहुन्छ—उहाँ तपाईंको घरमा बसिरहनुभएको त हुनुहुन्‍न होला, हुनुहुन्‍छ त?” सायद तैँले भन्‍न सक्छस् कि परमेश्‍वर अवश्य नै सबै कुराहरूका माझमा बस्‍नुहुन्छ। वा तैँले भन्‍न सक्छस् कि परमेश्‍वर हरेक व्यक्तिको हृदयमा बस्‍नुहुन्छ, वा परमेश्‍वर आत्मिक जगतमा हुनुहुन्छ। यीमध्ये कुनैलाई पनि म नकार्दिनँ, तर यो कुरालाई मैले स्पष्ट पार्नैपर्छ। परमेश्‍वर मानिसको हृदयमा बस्‍नुहुन्छ भनेर भन्‍नु पूर्ण रूपमा सत्य होइन, तर यो पूर्ण रूपमा गलत पनि होइन। यसको कारण के हो भने, परमेश्‍वरमा विश्‍वास गर्नेहरूमध्ये, कसैको विश्‍वास साँचो छ र कसैको विश्‍वास झूटो छ, कसैलाई परमेश्‍वरले स्वीकार गर्नुहुन्छ र कसैलाई उहाँले अस्वीकार गर्नुहुन्छ, उहाँलाई कोही मन पर्छन् र कसैलाई उहाँ घृणा गर्नुहुन्छ, अनि कसैलाई उहाँले सिद्ध तुल्याउनुहुन्छ र कसैलाई उहाँले हटाउनुहुन्छ। त्यसैले म भन्छु, परमेश्‍वर एकदुई जना मानिसहरूको हृदयमा मात्रै बस्‍नुहुन्छ, र यी मानिसहरू अवश्य नै परमेश्‍वरमा साँचो विश्‍वास गर्नेहरू, परमेश्‍वरद्वारा स्वीकार हुनेहरू, उहाँलाई मन पर्नेहरू, र उहाँद्वारा सिद्ध पारिनेहरू हुन्। परमेश्‍वरद्वारा अगुवाइ गरिएकाहरू तिनीहरू नै हुन्। तिनीहरू परमेश्‍वरद्वारा अगुवाइ गरिएकाहरू भएकाले, पहिले नै परमेश्‍वरको अनन्त जीवनको बाटोको बारेमा सुन्‍ने र देख्‍ने मानिसहरू तिनीहरू नै हुन्। परमेश्‍वरमाथि झूटो विश्‍वास हुनेहरू, परमेश्‍वरद्वारा स्वीकार नहुनेहरू, परमेश्‍वरद्वारा घृणा गरिनेहरू, परमेश्‍वरद्वारा हटाइनेहरू—तिनीहरू परमेश्‍वरद्वारा इन्कार हुने निश्‍चित छ, तिनीहरू जीवनको बाटोविहीन हुने निश्‍चित छ र तिनीहरू परमेश्‍वर कहाँ हुनुहुन्छ भन्‍ने कुराप्रति अनजान हुने निश्‍चित छ। यसको विपरीत, जसको हृदयमा परमेश्‍वर बस्‍नुहुन्छ तिनीहरूलाई उहाँ कहाँ हुनुहुन्छ भन्‍ने कुरा थाहा हुन्‍छ। परमेश्‍वरले अनन्त जीवनको बाटो दिनुहुने मानिसहरू तिनीहरू नै हुन् र परमेश्‍वरलाई पछ्याउनेहरू तिनीहरू नै हुन्। अब के तँलाई परमेश्‍वर कहाँ हुनुहुन्छ भन्‍ने थाहा छ? परमेश्‍वर मानिसको हृदय र मानिसको छेउ दुवैमा हुनुहुन्छ। उहाँ आत्मिक जगतमा र सबै कुराहरूभन्दा माथि मात्रै हुनुहुन्‍न, उहाँ त अझै बढी रूपमा पृथ्वीमा हुनुहुन्छ जहाँ मानिसको अस्तित्व छ। यसरी, आखिरी दिनहरूको आगमनले परमेश्‍वरको कार्यका चरणहरूलाई नयाँ क्षेत्रमा लगेको छ। परमेश्‍वर यावत् थोकमाझ हुनुहुन्छ, यावत् थोकमाथि सार्वभौमिकता राख्नुहुन्छ, र उहाँ मानिसको हृदयभित्र पनि हुनुहुन्छ, मानिसको सहाराका रूपमा काम गर्नुहुन्छ, र त्यसभन्दा पनि बढी, उहाँ मानिसकै माझमा अस्तित्वमा रहनुहुन्छ। यसरी मात्रै उहाँले जीवनको मार्ग मानवजातिकहाँ ल्याउन र मानिसलाई जीवनको मार्गमा ल्याउन सक्‍नुहुन्छ। मानिसले जीवनको मार्ग प्राप्त गर्न सकोस् भनेर, र मानिसको अस्तित्वका खातिर परमेश्‍वर पृथ्वीमा आउनुभएको र मानिसमाझ जिइरहनुभएको छ। साथसाथै परमेश्‍वरले मानिसमाझ गर्ने व्यवस्थापनमा सहकार्यमा सहजीकरण गर्नका लागि, उहाँ यावत् थोकमाझ हुनुहुन्छ, र उहाँ सबै कुरामाथि हुकुम पनि चलाउनुहुन्छ। त्यसैले, यदि तैँले परमेश्‍वर स्वर्गमा र मानिसको हृदयमा हुनुहुन्छ भन्‍ने धर्मसिद्धान्तलाई मात्रै मान्छस्, तर मानिसमाझ परमेश्‍वरको अस्तित्वको सत्यतालाई मान्दैनस् भने, तैँले कहिल्यै पनि जीवन प्राप्त गर्नेछैनस्, र सत्यताको मार्ग पनि कहिल्यै प्राप्त गर्नेछैनस्।

परमेश्‍वर स्‍वयम् नै जीवन र सत्यता हुनुहुन्छ, र उहाँको जीवन र सत्यता सहअस्तित्वमा रहन्छन्। सत्यता प्राप्त गर्न नसक्‍नेहरूले निश्चय नै जीवन प्राप्त गर्नेछैनन्। सत्यताको मार्गदर्शन, सहारा, र आपूर्तिविना, तैँले शब्द, धर्मसिद्धान्तहरू, र अझ बढी, मृत्यु मात्रै प्राप्त गर्नेछस्। परमेश्‍वरको जीवन सदा-उपस्थित छ, र उहाँको सत्यता र जीवन एकसाथ सहअस्तित्वमा रहन्छन्। यदि तैँले सत्यताको स्रोत भेट्टाउन सक्दैनस् भने, तैँले जीवनको पोषण प्राप्त गर्नेछैनस्; तैँले जीवनको आपूर्ति प्राप्त गर्न सक्‍दैनस् भने, तँसँग अवश्य नै कुनै सत्यता हुनेछैन, र कल्‍पना र धारणाहरूबाहेक, तेरो सम्पूर्ण अस्तित्वमा तेरो देह मात्र—तेरो दुर्गन्धित देह मात्र हुनेछ। के कुरा जान् भने, फगत पुस्तकका शब्‍दहरूलाई जीवन मान्न सकिँदैन, इतिहासका अभिलेखहरूलाई सत्यताका रूपमा प्रतिष्ठापन गर्न सकिँदैन, र विगतका प्रावधानहरू परमेश्‍वरका हालका वचनहरूका विवरण हुन सक्दैनन्, अनि पृथ्वीमा आई मानिसहरूमाझ बस्नुहुँदा परमेश्‍वरले व्यक्त गर्ने वचनहरू मात्रै सत्यता, जीवन, परमेश्‍वरका अभिप्राय र उहाँको काम गर्ने अहिलेको शैली हुन्। यदि तैँले विगतका युगहरूमा परमेश्‍वरले बोल्‍नुभएका वचनहरूका अभिलेखहरूलाई लिएर आजको दिनमा पालन गर्छस् भने, त्यसले तँलाई पुरातत्त्वविद् बनाउँछ, त्यसो हो भने, तँलाई ऐतिहासिक सम्पदासम्बन्धी अनुसन्धान गर्ने विज्ञ भन्‍नु नै सबैभन्दा उपयुक्त हुन्छ। तँ सधैँ परमेश्‍वरले विगतका समयमा गर्नुभएका कामका निसानहरूमा विश्‍वास गर्छस्, तँ यसभन्दा पहिले परमेश्‍वरले मानिसमाझ काम गर्नुभएको बेलाको उहाँको छायामा मात्रै विश्‍वास गर्छस्, र पहिलेका समयहरूमा परमेश्‍वरले उहाँका अनुयायीहरूलाई भन्नुभएको मार्गमा मात्रै विश्‍वास गर्छस्, तर तँ परमेश्‍वरको आजको कामको रुझानमा विश्‍वास गर्दैनस्, परमेश्‍वरको आजको महिमामयी मुहारमा विश्‍वास गर्दैनस्, र परमेश्‍वरले अहिले व्यक्त गर्नुभएको सत्यताको मार्गमा विश्‍वास गर्दैनस्। त्यसकारण, तँ निर्विवाद रूपमा वास्तविकताभन्दा पूर्ण रूपमा टाढा भएको एक दिवास्वप्‍न देख्‍ने व्यक्ति होस्। यदि तँ अहिले अझै पनि मानिसलाई जिउन सक्षम बनाउन नसक्‍ने शब्दहरूमा टाँसिन्छस् भने, तँ आशाहीन काठको ठुटा होस्, किनभने तँ अत्यन्तै रूढिवादी, अत्यन्तै हठी, अत्यन्तै अविवेकी छस्!

देहधारी हुनुभएका परमेश्‍वरलाई ख्रीष्‍ट भनिन्छ, त्यसकारण मानिसलाई सत्यता प्रदान गर्न सक्ने ख्रीष्‍टलाई परमेश्‍वर भन्नु बिलकुलै अत्युक्ति हुँदैन। किनकि उहाँसँग परमेश्‍वरको सार छ, र उहाँमा परमेश्‍वरको स्वभाव र परमेश्‍वरको कामको बुद्धि छ, जुन मानिसले प्राप्त गर्न सक्दैन। जो आफैलाई ख्रीष्‍ट भन्छन् तैपनि परमेश्‍वरको काम गर्न सक्दैनन्, तिनीहरू ठग हुन्। ख्रीष्‍ट पृथ्वीमा रहनुभएको परमेश्‍वरको प्रकटीकरण मात्रै हुनुहुन्‍न, उहाँ त परमेश्‍वरले पृथ्वीमा आफ्‍नो काम गर्दा र मानिसमाझ आफ्नो काम पूरा गर्दा धारण गर्नुहुने विशेष देह पनि हुनुहुन्छ। यो देहलाई कसैले पनि प्रतिस्थापन गर्न सक्दैन, बरु यो त पृथ्वीमा परमेश्‍वरको कामलाई पर्याप्त रूपमा वहन गर्न सक्‍ने, परमेश्‍वरको स्वभावलाई व्यक्त गर्न सक्‍ने, परमेश्‍वरलाई पर्याप्त रूपमा प्रतिनिधित्व गर्न सक्‍ने, र मानिसलाई जीवन प्रदान गर्न सक्‍ने देह हो। ढिलो वा चाँडो, ख्रीष्‍टको नक्‍कल गर्नेहरू सबै पतन हुनेछन्, किनभने तिनीहरूले आफू ख्रीष्‍ट भएको दाबी गर्ने भए पनि, तिनीहरूमा ख्रीष्‍टको कुनै पनि सार हुँदैन। त्यसैले म भन्छु, ख्रीष्‍टको प्रामाणिकतालाई मानिसले निर्धारण गर्न सक्दैन, परमेश्‍वर स्वयम्‌ले यसको उत्तर दिनुहुन्छ र निर्णय गर्नुहुन्छ। यसरी, यदि तँ साँच्चिकै जीवनको मार्ग खोज्‍न चाहन्छस् भने, तैँले पहिले परमेश्‍वर मानिसमाझ नै मानिसलाई जीवनको मार्ग प्रदान गर्ने काम गर्न आउनुहुन्छ भन्‍ने कुरा स्वीकार गर्नैपर्छ, र उहाँ मानिसलाई जीवनको मार्ग प्रदान गर्नका लागि आखिरी दिनहरूमा—विगतमा होइन, आज नै—मानिसमाझ आउनुहुन्छ भनेर तैँले स्वीकार गर्नैपर्छ।

आखिरी दिनहरूका ख्रीष्‍टले जीवन ल्याउनुहुन्छ; उहाँले चिरस्थायी र अनन्‍त सत्यताको मार्ग ल्याउनुहुन्छ। यही सत्यता नै मानिसले जीवन प्राप्त गर्ने मार्ग हो, र यो मानिसले परमेश्‍वरलाई चिन्‍ने र ऊ परमेश्‍वरद्वारा अनुमोदित हुने एक मात्र मार्ग हो। यदि तँ आखिरी दिनहरूका ख्रीष्‍टले प्रदान गर्नुभएको जीवनको मार्गको खोजी गर्दैनस् भने, तैँले कहिल्यै येशूको अनुमोदन प्राप्त गर्नेछैनस्, र तँ स्वर्गको राज्यको प्रवेशद्वारभित्र छिर्न कहिल्यै योग्य हुनेछैनस्, किनभने तँ इतिहासको कठपुतली र इतिहासको कैदी होस्। प्रावधानहरू, शब्दहरू, र इतिहासको जन्जिरद्वारा नियन्त्रित हुनेहरूले कहिल्यै जीवन प्राप्त गर्न सक्‍नेछैनन्, र तिनीहरूले कहिल्यै चिरस्थायी जीवनको मार्ग पाउन सक्नेछैनन्। यस्तो किन हुन्छ भने, तिनीहरू सिंहासनबाट बग्‍ने जीवनको पानी नभई धमिलो पानी मात्रै प्राप्त गर्छन्, जसलाई तिनीहरूले हजारौँ वर्षदेखि पक्रेर बसेका छन्। जीवनको पानीको आपूर्ति नपाएकाहरू सदासर्वदा नै लास रहनेछन्, सदासर्वदा शैतानका खेलौना रहनेछन्, र सदासर्वदा नरकका पुत्र रहनेछन्। त्यसोभए, कसरी तिनीहरूले परमेश्‍वरलाई देख्‍न सक्छन्? तँ इतिहासलाई मात्रै पक्रिराख्‍न खोज्छस्, तँ ठिङ्ग उभिएर परिस्थितिलाई जस्ताको तस्तै राख्‍न मात्रै खोज्छस्, र यथास्थितिलाई परिवर्तन गर्न र इतिहासलाई फाल्न खोज्दैनस्, त्यसकारण के तँ सदासर्वदा परमेश्‍वरप्रति शत्रुवत् हुने व्यक्ति होइनस् र? परमेश्‍वरको कामका कदमहरू उर्लिरहने छालहरू र थर्किरहने चट्याङहरूजस्तै अत्यन्तै प्रभावशाली र शक्तिशाली छन्—तैपनि तँ पुरानो कुरामा टाँसिदै र कुराहरू आफ्नो काखमा झर्लान् भनी पर्खँदै, मृत्युको प्रतीक्षा गर्दै निष्क्रिय रूपमा बस्छस्। यसरी, तँलाई थुमाका पदचापहरू पछ्याउने व्यक्ति कसरी मान्न सकिन्छ? तैँले पक्रेर बस्‍ने परमेश्‍वर सधैँ नयाँ र कहिल्यै पुरानो नहुने परमेश्‍वर हुनुहुन्छ भनेर यसले कसरी देखाउन सक्छ? अनि तेरा पहेँलो भइसकेका पुस्तकका अक्षरहरूले तँलाई कसरी नयाँ युगमा पुर्‍याउन सक्छन् र? तिनले कसरी तँलाई परमेश्‍वरको कामका कदमहरू खोज्नका निम्ति अगुवाइ गर्न सक्छन् र? अनि, तिनले कसरी तँलाई स्वर्गमा लैजान सक्छन् र? तैँले आफ्नो हातमा जे लिएको छस् ती तँलाई अस्थायी सान्त्वना मात्र दिन सक्ने शब्दहरू हुन्, तँलाई जीवन दिन सक्‍ने सत्यताहरू होइनन्। तैँले वाचन गर्ने धर्मशास्‍त्रका शब्दहरू तेरो मुख भरिदिन सक्ने धर्मशास्त्रहरू मात्र हुन्; ती मानव जीवन जान्‍न तँलाई सहयोग गर्न सक्‍ने दर्शनहरू होइनन्, ती तँलाई सिद्ध पारिन सक्षम बनाउने मार्ग त झनै होइनन्। के यो विसङ्गतिले तँलाई चिन्तन गर्ने कारण दिँदैन र? के यसले तँलाई त्यसभित्र रहेका रहस्यहरूबारे अन्तर्ज्ञान दिँदैन र? के तँ परमेश्‍वरलाई भेट्नको लागि आफूले आफैलाई स्वर्गमा पठाउन सक्छस्? परमेश्‍वरको आगमनविना, के तँ परमेश्‍वरसँग पारिवारिक खुसीको आनन्द लिन आफैलाई स्वर्ग लैजान सक्छस्? के तँ अहिले पनि सपना देखिरहेको छस्? त्यसो भए, म तँलाई सपना देख्‍न छोड्न अनि अहिले जसले काम गरिरहनुभएको छ—अहिले आखिरी दिनहरूमा मानिसलाई मुक्ति दिने काम कसले गर्दै हुनुहुन्छ, उहाँलाई हेर्न अर्ती दिन्छु। यदि तँ त्यसो गर्दैनस् भने, तैँले कहिल्यै सत्यता प्राप्त गर्नेछैनस्, र कहिल्यै जीवन प्राप्त गर्नेछैनस्।

ख्रीष्‍टले बोल्‍नुभएको सत्यतामा भर नपरीकन जीवन प्राप्त गर्न चाहनेहरू पृथ्वीका सबैभन्दा हास्यास्पद मानिसहरू हुन्, र ख्रीष्‍टले ल्याउनुभएको जीवनको मार्गलाई स्वीकार नगर्नेहरू स्वैरकल्‍पनामा हराएका छन्। त्यसैले म भन्छु, आखिरी दिनहरूका ख्रीष्‍टलाई स्वीकार नगर्नेहरूलाई परमेश्‍वरले सदासर्वदा नै घिनाउनुहुनेछ। ख्रीष्‍ट नै आखिरी दिनहरूमा राज्यमा प्रवेश गर्ने मानिसको प्रवेशद्वार हुनुहुन्छ, र उहाँलाई छलेर भित्र जान सक्‍ने कोही पनि छैन। ख्रीष्‍टमार्फत बाहेक परमेश्‍वरद्वारा कोही पनि सिद्ध पारिँदैनन्। तँ परमेश्‍वरमा विश्‍वास गर्छस्, त्यसकारण तैँले उहाँका वचनहरू स्विकार्नैपर्छ र उहाँको मार्गप्रति आफूलाई समर्पित गर्नैपर्छ। सत्यता र जीवनको आपूर्ति स्वीकार गर्न असमर्थ हुने, अनि आशिष्‌हरू प्राप्त गर्नेबारेमा मात्रै विचार गर्ने नगर्। ख्रीष्ट आखिरी दिनहरूमा आउनुहुन्छ, ताकि उहाँले उहाँमा इमानदारीसाथ विश्‍वास गर्नेहरू सबैलाई जीवन प्रदान गर्न सक्‍नुहोस्। यो काम पुरानो युगलाई समाप्त गरेर नयाँ युगमा प्रवेश गर्नका खातिर अस्तित्वमा हुन्छ, र यो काम नयाँ युगमा प्रवेश गर्ने सबैले हिँड्नैपर्ने मार्ग हो। यदि तँ ख्रीष्टलाई स्विकार्दैनस्, त्यसमाथि उहाँलाई दोषी ठहराउँछस्, ईश्‍वरनिन्दा गर्छस्, वा उहाँलाई सताउँछस् भने, तँ अवश्यम्भावी रूपमा अनन्तकालसम्‍म जल्नेछस् र परमेश्‍वरको राज्यमा कहिल्यै प्रवेश गर्नेछैनस्। यस्तो किन हुन्छ भने, यी ख्रीष्‍ट स्वयम् नै पवित्र आत्माको अभिव्यक्ति, परमेश्‍वरको अभिव्यक्ति, पृथ्वीमा आफ्‍नो काम गर्नका लागि परमेश्‍वरले कार्यभार दिनुभएको जन हुनुहुन्छ, त्यसैले म भन्छु कि यदि आखिरी दिनहरूका ख्रीष्‍टले गर्नुभएका सबै कुरालाई तैँले स्वीकार गर्न सक्दैनस् भने, तैँले पवित्र आत्‍माको ईशनिन्दा गर्छस्। पवित्र आत्माको ईशनिन्दा गर्नेहरूले पाउनुपर्ने दण्ड सबैका लागि प्रष्टै छ। म तँलाई यो पनि भन्छु: यदि तैँले आखिरी दिनहरूका ख्रीष्‍टको प्रतिरोध गरिस् भने, यदि तैँले आखिरी दिनहरूका ख्रीष्‍टलाई इन्कार गरिस् भने, यसका लागि तेरो तर्फबाट कसैले पनि परिणामहरू भोग्न सक्नेछैन। यसको साथै, यस बिन्दुदेखि तैँले परमेश्‍वरको अनुमोदन प्राप्त गर्ने मौका फेरि कहिल्यै पाउनेछैनस्; यदि तैँले आफ्ना गल्ती सच्याउने इच्छा गरिस् भने पनि, तैँले फेरि परमेश्‍वरको मुहार देख्न सक्नेछैनस्। यस्तो किन हुन्छ भने, तैँले जसको प्रतिरोध गरिरहेको छस्, त्यो कुनै मानव होइन, तैँले जसलाई इन्कार गरिरहेको छस्, त्यो कुनै नगण्य व्यक्ति नभई ख्रीष्‍ट हुनुहुन्छ। के तँलाई यसका परिणामहरू के हुन्छन् भन्ने थाहा छ? तैँले सानो गल्ती गरिरहेको छैनस्, बरु जघन्य पाप गरिरहेको छस्। त्यसैले म हरेक व्यक्तिलाई सत्यताको अघि आफ्‍नो दारा नदेखाउन र आफ्ना नङ्ग्रा प्रदर्शन नगर्न वा स्वेच्छाचारी टिप्पणीहरू नगर्न सल्लाह दिन्छु, किनकि सत्यताले मात्रै तँलाई जीवन दिन सक्छ, र सत्यताबाहेक अरू केहीले पनि तँलाई पुनर्जन्‍म पाउन र फेरि परमेश्‍वरको मुहार देख्न सक्षम तुल्याउन सक्दैन।


आफ्नो गन्तव्यका लागि पर्याप्त असल कार्यहरू तयार गर

मैले तिमीहरूबीच धेरै काम गरेको छु र, अवश्य नै, मैले केही वचन पनि बोलेको छु। तैपनि म मेरा वचनहरू र मेरो कामले मेरो आखिरी दिनहरूको कामको लक्ष्य पूर्ण रूपमा पूरा गरेका छैनन् भनी महसुस नगरी बस्न सक्दिनँ। किनभने आखिरी दिनहरूमा, मेरो काम निश्चित मानिसहरू वा कुनै निश्चित व्यक्तिका खातिर होइन, बरु मेरो अन्तर्निहित स्वभाव प्रकट गर्नका लागि हो। तैपनि विभिन्न कारणहरूले गर्दा—सायद समयको चापले गर्दा, वा कामको व्यस्तताले गर्दा—मेरो स्वभावले मानिसलाई मेरो बारेमा कुनै ज्ञान प्राप्त गर्नतिर डोर्‍याएको छैन। यसरी म मेरो काममा नयाँ पाना पल्टाउन, मेरो नयाँ योजना सुरु गर्छु, मेरो अन्तिम काम सुरु गर्छु, ताकि मलाई देख्ने सबैले मेरो अस्तित्वका कारण आफ्ना छाती पिटून् र निरन्तर रोऊन् र बिलौना गरून्। यो किनभने म मानवजातिको अन्त्यलाई संसारमा ल्याउँछु, र यस बिन्दुदेखि, म मेरो सम्पूर्ण स्वभाव मानवजातिसामु उदाङ्गो पार्छु, ताकि मलाई चिन्ने र नचिन्ने सबैले “आफ्ना आँखालाई तृप्त पार्न” सकून् र म साँच्चै नै मानव संसारमा आएको छु, यावत् थोक वृद्धि हुने पृथ्वीमा आएको छु भनी देख्न सकून्। यो मेरो योजना हो, र मैले मानवजातिको सृष्टि गरेदेखिको यो मेरो एक मात्र “स्वीकारोक्ति” हो। तिमीहरू मेरो हरेक चालमा आफ्नो पूर्ण ध्यान देओ, किनभने मेरो डण्डा फेरि एकपटक मानवजातिको नजिक आउँदै छ, मेरो विरुद्धमा जाने सम्पूर्ण मानवजातिको नजिक आउँदै छ।

स्वर्गहरूसँगै म आफूले गर्नुपर्ने कार्यको प्रारम्भ गर्छु। त्यसैले म मेरो मार्ग मानिसहरूको बीचबाट निकाल्छु र कहिल्यै कसैले मेरा गतिविधिहरूबारे नसोची वा मेरा वाणीहरूबारे थाहा नपाइकनै म पृथ्वी र स्वर्गबीच आवतजावत गर्छु। त्यसैले, मेरो योजना सहज रूपमा अघि बढ्छ। तिमीहरूका सबै इन्द्रिय यतिसम्म शून्य छन् कि मेरो कार्यका कदमहरूबारे तिमीहरू अनभिज्ञ भएका छौ। तर तिमीहरूले मेरा उद्देश्यहरू थाहा पाउने त्यस्तो दिन पक्कै आउनेछ। आज, म तिमीहरूसँगै जिउँछु र तिमीहरूसँगै सहन्छु र मानवजातिले मप्रति राखेको मनोवृत्ति मैले बुझ्न थालेको धेरै समय भएको छ। म यस विषयमा थप बोल्न चाहन्नँ, र यो पीडादायी विषयका उदाहरणहरूको चर्चा गरेर तिमीहरूलाई लज्जित बनाउन त झनै चाहन्नँ। म आशा गर्छु, तिमीहरूले के गरेका छौ भनेर आफ्नो हृदयभित्रै स्मरण गर्छौ जसबाट हामी अर्को पटक भेट्दा हाम्रो हिसाब मिलान गर्न सक्नेछौं। म तिमीहरूमध्ये कसैलाई पनि गलत आरोप लगाउन चाहन्नँ, किनभने मैले सधैँ न्यायसङ्गत, निष्पक्ष, र मर्यादित व्यवहार गरेको छु। पक्कै पनि, तिमीहरू इमानदार रहनेछौ अनि स्वर्ग र पृथ्वी वा तिमीहरूको विवेकविरुद्ध हुने कुनै पनि काम गर्नेछैनौ भन्‍ने पनि मैले आशा गरेको छु। तिमीहरूबाट मैले माग्न सक्ने कुरा यो मात्रै हो। धेरै मानिस सहज परिस्थितिमा व्याकुल र बिरामी महसुस गर्छन् किनभने उनीहरूले धेरै क्रूर गल्ती गरेका हुन्छन्, र धेरैलाई आफूले एउटा पनि असल कार्य कहिल्यै नगरेकोमा लज्जा बोध हुन्छ। तर पनि, आफ्ना पापहरूको कारण लज्जा बोध हुँदै नहुनेहरू पनि छन् जो मेरो स्वभावको परीक्षा लिन पूर्ण रूपमा खुलासा हुन बाँकी उनीहरूका घृणित स्वभावहरू छोप्ने मुखौटालाई पूर्ण रूपमा उदाङ्गो बनाउँदै खराबबाट झन् खराब बन्छन्। म कुनै एक व्यक्तिको कार्यबारे चासो लिन्नँ र ध्यान पनि दिन्नँ। बरु, म आफूले गर्नुपर्ने कार्यहरू, चाहे जानकारी सङ्कलन गर्ने कार्य होस् या विभिन्न स्थानको भ्रमण गर्ने वा आफ्नो रुचिका अन्य कुनै कार्य, ती गर्दछु। महत्त्वपूर्ण समयमा, न एक सेकेन्ड चाँडो न एक सेकेन्ड ढिलो, वास्तविक योजनामुताबिक मानिसमाझ म आफ्नो कामलाई सहजता र स्थिरताका साथ अघि बढाउँछु। यद्यपि, मेरो कामको प्रत्येक कदममा केही विलय हुन्छन्, किनभने म उनीहरूको चाप्लुसीले भरिएको व्यवहार र उनीहरूको झूठो अधीनताको तिरस्कार गर्दछु। मलाई घृणा लाग्ने मानिसहरू चाहे जानाजानी होस् या नजानीकन निश्चय नै त्यागिनेछन्। सङ्क्षेपमा भन्नुपर्दा, मैले तिरस्कार गर्ने सबै जना मभन्दा परै रहनेछन्। भनी रहनु नपर्ला, मेरो घरमा बस्ने दुष्टलाई पनि म छोड्नेछैनँ। मानिसको दण्डको दिन नजिक आउँदै गरेकाले म मेरो घरमा रहेका घृणित मानिसहरूलाई हटाउन हतार गर्नेछैनँ किनभने मेरो आफ्नै योजना छ।

अहिले मैले प्रत्येक व्यक्तिको परिणाम निर्धारण गर्ने समय हो, मैले मानिसमा काम गर्न सुरु गरेको चरण होइन। म मेरो अभिलेख पुस्तकमा, एक-एक गरी, प्रत्येक मानिसका शब्द र कार्यहरू, उनीहरूले मलाई पछ्याएको बाटो, उनीहरूका अन्तर्निहित गुणहरू, र उनीहरूका अन्तिम प्रकटीकरणहरू लेख्छु। यसरी, ती मानिसहरू जस्तोसुकै भए पनि, मेरो हातबाट कोही उम्कनेछैन, र उनीहरू सबै मेरो खटनपटनका आधारमा आफ्ना प्रकारअनुसार वर्गीकरण गरिनेछन्। म प्रत्येक व्यक्तिको गन्तव्य निजको उमेर, वरिष्ठता, वा कष्टको परिमाणका आधारमा निर्धारित गर्दिनँ, ऊ कति दयनीय छ भन्ने कुराका आधारमा त झनै गर्दिनँ, बरु ऊसँग सत्यता छ कि छैन भन्‍ने आधारमा गर्दछु। योभन्दा अर्को कुनै विकल्प छैन। परमेश्‍वरको इच्छालाई नपछ्याउने सबैले विना कुनै अपवाद दण्ड पाउनेछन् भनेर तिमीहरूले बुझ्नैपर्छ। यो कुनै व्यक्तिले परिवर्तन गर्न नसक्ने कुरा हो। त्यसकारण, जो दण्डित हुन्छन् तिनीहरू सबै परमेश्‍वरको धार्मिकताका लागि र तिनीहरूका धेरै वटा दुष्ट कार्यको प्रतिफलस्वरूप त्यसरी दण्डित हुन्छन्। मैले मेरो योजनाको सुरुवातदेखि नै यसमा एउटा पनि परिवर्तन गरेको छैनँ। कुरा यति मात्र हो, मानिसको सवालमा भन्नुपर्दा, म जोप्रति आफ्ना वचनहरू लक्षित गर्छु तिनीहरूको सङ्ख्या घट्दै गइरहेको जस्तो देखिन्छ, र मैले साँच्चै अनुमोदन गर्नेहरूको सङ्ख्या पनि त्यसरी नै घट्दै गइरहेको देखिन्छ। तर, म के दाबी गर्छु भने मेरो योजना कहिल्यै परिवर्तन भएको छैन; बरु, मानिसको विश्‍वास र प्रेम नै सधैँ परिवर्तन भइरहेको, सधैँ घटिरहेको हुन्छ, यहाँसम्म कि प्रत्येक व्यक्ति मेरो खुसामद गर्ने अवस्थाबाट मप्रति कठोर हुने र मलाई बाहिर निकाल्ने अवस्थासम्म पुग्न सक्छ। जबसम्म मलाई विकर्षण र घृणा महसुस भएर म अन्ततः दण्ड दिन्नँ तबसम्म तिमीहरूप्रतिको मेरो मनोवृत्ति न त नरम न त कठोर हुनेछ। तर, तिमीहरूको दण्डको दिनमा, म अझै पनि तिमीहरूलाई देख्नेछु, तर अब तिमीहरूले मलाई देख्न सक्नेछैनौ। तिमीहरूमाझको जीवन मेरा लागि पहिले नै दिक्कलाग्दो र नीरस भइसकेको हुनाले, तिमीहरूका दुर्भावपूर्ण शब्दहरूको चोटबाट अझ राम्ररी बच्न र तिमीहरूको सहन नसकिने घिनलाग्दो व्यवहारबाट टाढा रहन, तिमीहरूले मलाई उप्रान्त मूर्ख नबनाओ वा मसँग झाराटारुवा तरिकाले व्यवहार नगर भन्नका लागि मैले जिउनलाई नयाँ परिवेश रोजेको छु भनेर भनिरहनै पर्दैन। तिमीहरूलाई छोड्नुअघि, मैले अझै पनि तिमीहरूलाई सत्यताअनुरूप नहुने काम नगर्न अर्ती दिनैपर्छ। बरु, तैँले सबैलाई खुसी लाग्ने, सबैलाई फाइदा हुने, र तेरो आफ्नै गन्तव्यलाई फाइदा हुने काम गर्नुपर्छ, नत्र प्रकोपको बीचमा कष्ट भोग्ने व्यक्ति अरू कोही नभई तँ आफै हुनेछस्।

मेरो कृपा मलाई प्रेम गर्ने र आफूलाई इन्कार गर्नेहरूप्रति व्यक्त गरिन्छ। यसैबीच, दुर्जन मानिसहरूले भोग्ने दण्ड नै मेरो धर्मी स्वभावको प्रमाण हो र, अझ बढी, मेरो क्रोधको गवाही हो। जब प्रकोप आउँछ, तब मेरो प्रतिरोध गर्ने सबै जना रुँदै अनिकाल र महामारीको सिकार हुनेछन्। सबै प्रकारका दुष्ट कार्यहरू गरेका र कुनै समय धेरै वर्षसम्म मलाई पछ्याएकाहरू पनि आफ्ना पापहरूको मूल्य चुकाउनबाट बच्नेछैनन्; तिनीहरू पनि लाखौँ वर्षमा बिरलै देखिएको प्रकोपमा पर्नेछन्, र निरन्तर अत्तालिने र डराउने स्थितिमा जिउनेछन्। अनि मलाई पूर्ण बफादारीका साथ पछ्याउनेहरूले मेरो महान् शक्तिको प्रशंसा गर्दै खुसी मनाउनेछन् र ताली बजाउनेछन्। तिनीहरूको सहजता र खुसीको बोध अवर्णनीय हुनेछ, र तिनीहरू मैले मानव संसारलाई यसअघि कहिल्यै प्रदान नगरेको आनन्दबीच जिउनेछन्। किनभने म मानिसका असल कार्यहरूको कदर गर्छु र उसका दुष्ट कार्यहरूलाई घृणा गर्छु। मैले मानवजातिलाई अगुवाइ गर्न सुरु गरेदेखि नै, म उत्सुकताका साथ मेरो जस्तै मन भएका मानिसहरूको एउटा समूह प्राप्त गर्ने आशा गर्दै आइरहेको छु। यसैबीच, मेरो जस्तै मन नभएकाहरूलाई म कहिल्यै बिर्सन्नँ; म तिनीहरूलाई मेरो हृदयमा सधैँ घृणा गर्छु, तिनीहरूलाई तिनीहरूका दुष्ट कार्यहरूका लागि प्रतिफल भोगाउने र यसरी त्यो देखेर आनन्द लिने अवसरको मात्र प्रतीक्षा गरिरहेको छु। अब अन्ततः मेरो दिन आएको छ, र मैले थप प्रतीक्षा गर्नु पर्दैन!

मेरो अन्तिम काम मानिसलाई दण्ड दिनका खातिर मात्र होइन, मानिसको गन्तव्यको प्रबन्ध गर्नका खातिर पनि हो। अझ बढी, यो सबै मानिसलाई मेरा कार्य र गतिविधिहरू स्वीकार गर्न लगाउनका खातिर हो। मैले गरेको सबै कामकुरा ठीक छ र यो मेरो स्वभावको अभिव्यक्ति हो, यो मानिसले गर्दा भएको होइन, र यो मानवजातिलाई उत्पन्न गराउने प्रकृति त झनै होइन, र यसको सट्टा यावत् थोकमध्ये हरेक जीवित प्राणीलाई पोषण दिने म नै हुँ भनेर म प्रत्येक व्यक्तिलाई देख्न लगाउनेछु। मेरो अस्तित्वविना, मानवजाति नाश हुने र विपत्तिको मारमा पर्ने मात्र हो। कुनै पनि मानवले फेरि कहिल्यै सुन्दर सूर्य र चन्द्रमा, वा हरियाली संसार देख्नेछैन; मानवजातिले अँध्यारो, चिसो रात र रोक्नै नसकिने मृत्युको छायाको उपत्यकाको मात्र सामना गर्नेछ। म मानवजातिको एकमात्र छुटकारा हुँ। म मानवजातिको एक मात्र आशा हुँ र अझ बढी, म त्यो हुँ जसमाथि सम्पूर्ण मानवजातिको अस्तित्व निर्भर छ। मविना मानवजाति तुरुन्तै ठप्प हुनेछ, मविना मानवजातिले विनाशकारी विपत्ति मात्र भोग्नेछ र उनीहरू सबै प्रकारका पिशाचहरूद्वारा कुल्चीमिल्ची पारिनेछन्, तैपनि कसैले मेरो वास्ता गर्दैन। मैले यस्तो काम गरेको छु जुन अरू कसैद्वारा गर्न सकिँदैन, र म मानिसले मलाई केही असल कार्यमार्फत प्रतिदान गर्न सकोस् भन्‍ने मात्र आशा गर्छु। थोरैले मात्र मलाई प्रतिदान गर्न सकेका भए पनि, म अझै पनि मानव संसारमा मेरो यात्रालाई टुङ्ग्याउनेछु र प्रकट हुनै लागेको मेरो कामको अर्को चरण सुरु गर्नेछु, किनभने यतिका धेरै वर्ष मैले मानिसमाझ गरेको सबै दौडधुप फलदायी भएको छ, र म निकै खुसी छु। मलाई मानिसहरूको सङ्ख्याको होइन, बरु तिनीहरूका असल कार्यहरूको मतलब छ। जेसुकै भए पनि, म तिमीहरूले आफ्नो गन्तव्यका लागि असल कार्यहरू पर्याप्त मात्रामा तयार गर्छौ भन्ने आशा गर्छु। त्यसपछि मात्र म सन्तुष्ट हुनेछु; नत्र, तिमीहरूमध्ये कोही पनि प्रकोपको आक्रमणबाट उम्कन सक्दैनौ। प्रकोप मबाट नै सुरु हुन्छ र यो अवश्य नै मद्वारा योजनाबद्ध गरिन्छ। यदि तिमीहरू मेरो नजरमा असल देखिन सक्दैनौ भने, तिमीहरू प्रकोपको भोगाइबाट उम्कनेछैनौ। सङ्कष्टको बीचमा, तिमीहरूका गतिविधि र कार्यहरू पूर्ण रूपमा उचित मानिएका थिएनन्, किनभने तिमीहरूको विश्‍वास र प्रेम खोक्रो थियो, र तिमीहरूले आफूलाई कि त डरपोक कि त बलियो मात्र देखायौ। यस सम्बन्धमा, म केवल असल वा खराबको न्याय गर्नेछु। मलाई अझै पनि चिन्ता लाग्ने भनेको तिमीहरू प्रत्येकका गतिविधि र कार्यहरू, र सबै प्रकटीकरणको हो, जसका आधारमा म तिमीहरूको परिणाम निर्धारण गर्नेछु। यद्यपि, एउटा कुरा मैले स्पष्ट पार्नुपर्छ: सङ्कष्टको समयमा मप्रति अलिकति पनि बफादारी नदेखाउनेहरूप्रति, अब म कृपालु हुनेछैनँ, किनभने मेरो कृपा यहीँसम्मका लागि मात्रै थियो। साथै, मलाई कुनै बेला विश्‍वासघात गरेकाहरूलाई म मन पराउँदिनँ र आफ्ना साथीहरूको हितलाई घात गर्नेहरूसँग सङ्गत गर्न झनै मन पराउँदिनँ। मानिस जोसुकै भए पनि मेरो स्वभाव यही हो। मैले तिमीहरूलाई यो भन्नैपर्छ: मेरो हृदय पूर्ण रूपमा तोड्ने जोसुकैले मबाट दोस्रो पटक उदारता पाउनेछैन, र मप्रति बफादार रहेकाहरू सधैँ मेरो हृदयमा रहनेछन्।


तँ ठ्याक्कै कोप्रति बफादार छस्?

अहिले, तिमीहरू जिउने प्रत्येक दिन अत्यन्तै निर्णायक छ, र तिमीहरूको गन्तव्य र तिमीहरूको नियतिका लागि यसको ठूलो महत्त्व छ, त्यसैले तिमीहरूले आफूसँग आज भएका सबै कुराको कदर गर्नैपर्छ र बित्ने प्रत्येक मिनेटको कदर गर्नैपर्छ। तिमीहरूले सबैभन्दा ठूला प्राप्तिहरू हासिल गर्न सक्षम हुन, अनि फलतः व्यर्थैमा यो जीवन खेर जान नदिनका लागि हरेक क्षणको सदुपयोग गर्नैपर्छ। तिमीहरू म किन त्यस्ता वचनहरू बोल्छु भन्‍ने कुराले अन्योलमा पर्न सक्छौ। नलुकाई भन्नुपर्दा, म तिमीहरूमध्ये कसैको व्यवहारबाट खुसी छैन, किनकि मैले तिमीहरूप्रति जस्तो आशा राखेको थिएँ, आज तिमीहरू त्यस्ता भएनौ। तसर्थ, म यति भन्न सक्छु, तिमीहरूमध्ये प्रत्येक जना खतराको सङ्घारमा छौ र विगतमा तिमीहरूले मद्दतका लागि गरेका हारगुहार अनि सत्यतालाई पछ्याउने र ज्योतिको तृष्णा गर्ने तिमीहरूका पहिलेका आकाङ्क्षाहरू अन्त्यतिर पुग्न लागेका छन्। यो मप्रति तिमीहरूले देखाएको अन्तिम प्रतिफल हो र यो मैले कहिल्यै अपेक्षा नगरेको कुरा हो। म तथ्यहरूको विपरीत बोल्न चाहन्न, किनकि तिमीहरूले मलाई एकदमै निराश तुल्याएका छौ। सायद तिमीहरू यसलाई सहर्ष स्विकार्न चाहँदैनौ, वास्तविकताको सामना गर्न चाहँदैनौ—तैपनि मैले तिमीहरूलाई यो कुरा गम्भीर रूपमा सोध्नैपर्छ: यतिका वर्ष तिमीहरूको हृदय वास्तवमा केले भरिएको थियो? तिमीहरूको हृदय ठ्याक्कै कोप्रति बफादार छ? यी प्रश्नहरू यत्तिकै आएका हुन् नभन र मैले यस्ता कुराहरू किन सोधेँ भनेर मलाई नसोध। यो कुरा जान: म तिमीहरूलाई अत्यन्तै राम्रोसँग चिन्छु, तिमीहरूको एकदमै ख्याल गर्छु र तिमीहरूको आचरण र कार्यहरूमा मैले मेरो हृदय धेरै नै समर्पित गरेको छु, त्यसैले मैले तिमीहरूलाई निरन्तर जवाफदेही बनाएको छु र कठोर दुःखकष्ट सहँदै आएको छु। तर तिमीहरूले भने यसको बदलामा मलाई उदासीनता र विवश समर्पण मात्र फर्काएका छौ। तिमीहरूले मलाई ज्यादै लापरवाह व्यवहार गरेका छौ; के मलाई यसको बारेमा केही पनि थाहा नहुनु सम्भव छ र? यदि तिमीहरू यस्तै विश्‍वास गर्छौ भने, यसले तिमीहरू मलाई भलाइका साथ साँचो रूपमा व्यवहार गर्दैनौ भन्‍ने तथ्यलाई थप प्रमाणित गर्छ। त्यसैले म त भन्छु कि तिमीहरू आफैलाई धोका दिइरहेका छौ। तिमीहरू सबै यति चलाख छौ कि तिमीहरूलाई आफूले गरिरहेको कुरा समेत थाहा छैन—त्यसैले तिमीहरू के प्रयोग गरेर मलाई हिसाब बुझाउँछौ?

वास्तवमा तिमीहरूको हृदय कोप्रति निष्ठावान् छ भन्‍ने प्रश्‍न नै मेरो लागि सबैभन्दा चासोको प्रश्‍न हो। मलाई आशा छ, तिमीहरूमध्ये प्रत्येकले आफ्ना सोच व्यवस्थित गर्ने प्रयास गर्नेछौ र तिमीहरू कोप्रति निष्ठावान् छौ र कसको लागि तिमीहरू बाँच्छौ भनेर आफैलाई सोध्‍नेछौ। सायद तिमीहरूले कहिल्यै पनि यी प्रश्नहरूमा ध्यानपूर्वक विचार गरेका छैनौ, त्यसैले मैले तिमीहरूका निम्ति उत्तरहरू प्रकट गरिदिँदा कस्तो होला?

सम्झना भएका जोकोहीले पनि यो तथ्य स्विकार्नेछ: मानिस आफ्नो लागि बाँच्छ र आफैप्रति बफादार हुन्छ। मलाई तिमीहरूका जबाफ पूर्णतया सही छन् भन्‍ने विश्‍वास छैन, किनकि तिमीहरूमध्ये प्रत्येक आ-आफ्नै जीवनमा जिइरहेको हुन्छ र आफ्नै व्यक्तिगत पीडाका बीचमा सङ्घर्ष गरिरहेको हुन्छ। यस्तो भएकाले, तिमीहरू आफूले प्रेम गर्ने मानिसहरूप्रति र आफूलाई मन पर्ने वस्तुहरूप्रति बफादार छौ; तिमीहरू आफूप्रति पूर्णतया बफादार छैनौ। तिमीहरू प्रत्येक आफ्ना वरिपरिका मानिस, घटना र कामकुराहरूबाट प्रभावित भएकाले, तिमीहरू आफूप्रति साँचो रूपमा बफादार छैनौ। तिमीहरू आफूप्रति बफादार हुनुपर्छ भन्‍ने कुरालाई समर्थन गर्नका लागि नभई, बरु कुनै एउटा कुराप्रति तिमीहरूको बफादारीको खुलासा गर्नका लागि म यी वचनहरू बोल्छु, किनभने यत्तिका वर्षसम्म, मैले तिमीहरूमध्ये कसैबाट पनि बफादारी प्राप्त गरेको छैन। तिमीहरूले यत्तिका वर्षसम्म मलाई पछ्याएका छौ, तर अहिलेसम्म मलाई अलिकति पनि बफादारी दिएका छैनौ। बरु, तिमीहरू आफूलाई मन पर्ने मानिस र कुराहरूको वरिपरि घुमेका छौ—यतिसम्‍म कि तिमीहरू हरेक समयमा र जहाँसुकै जाँदा पनि ती कुराहरूलाई आफ्नो हृदयको नजिक राख्छौ र कहिल्यै तिनलाई त्यागेका छैनौ। जब तिमीहरू आफूले प्रेम गर्ने कुनै पनि कुराप्रति उत्सुक वा उत्साहित भइरहेका हुन्छौ, तिमीहरू मलाई पछ्याइरहेको बेला नै, वा तिमीहरूले मेरा वचनहरू सुनिरहेको बेला समेत त्यसो भइरहेका हुन्छौ। त्यसकारण, म भन्छु, मैले तिमीहरूसँग मागेको बफादारीलाई तिमीहरूले आफ्ना “प्रिय” हरूप्रति बफादार हुन र तिनलाई माया गर्न प्रयोग गरिरहेका छौ। तिमीहरूले मेरो लागि एक-दुई वटा कुरा त्याग गरे तापनि, यसले तिमीहरूका सबै कुरालाई प्रतिनिधित्व गर्दैन र तिमीहरू साँचो रूपमा मप्रति नै बफादार छौ भन्‍ने देखाउँदैन। तिमीहरू आफूले गहिरो रुचि राख्ने कामहरूमा नै आफूलाई संलग्न गराउँछौ; तिमीहरूमध्ये केही आफ्ना छोरा र छोरीहरूप्रति बफादार हुन्छौ भने अरूहरूचाहिँ आफ्नो पति, पत्नी, धन, काम, वरिष्ठ अधिकारी, हैसियत वा महिलाहरूप्रति बफादार हुन्छन्। तिमीहरू आफू बफादार रहेका कुराहरूप्रति कहिल्यै थकित वा वाक्क हुँदैनौ; बरु, तिमीहरू अझ बढी मात्रामा र अझ राम्रो तरिकाले ती कुराहरू पाउन उत्सुक हुन्छौ र कहिल्यै पनि हरेस खाँदैनौ। मेरा वचनहरूलाई र मलाई जहिले पनि तिमीहरूले गहिरो रुचि राख्ने कुराहरूभन्दा पछाडि धकेलिन्छ, अनि तिनलाई अन्तिम दर्जा दिनु बाहेक तिमीहरूसँग अरू कुनै विकल्प हुँदैन। त्यस्ता व्यक्तिहरू पनि छन्, जसले आफूले अहिलेसम्म पत्ता लगाइ नसकेको भए पनि आफू बफादार रहेका कुराहरूका लागि अन्तिम स्थान साँचेर राख्छन्। उनीहरूको हृदयमा मेरो हल्का निशान समेत कहिल्यै रहेको छैन। तिमीहरूले सोच्छौ होला, म तिमीहरूसँग धेरै नै माग्छु वा तिमीहरूलाई अन्यायपूर्ण रूपमा आरोप लगाइरहेको छु—तर के तिमीहरू आफ्नो परिवारसँग खुसीसाथ समय बिताइरहेको बेला मप्रति एक पटक पनि बफादार भएका छैनौ भन्‍ने तथ्यबारे कहिल्यै सोचेका छौ? त्यतिबेला, के यसले तिमीहरूलाई पीडा दिँदैन? जब तिमीहरूको हृदय आफ्नो श्रमका लागि आफूलाई भुक्तानी गरिएकोमा हर्षले भरिन्छ, तब के तिमीहरू आफूलाई पर्याप्त सत्यताहरूले सुसज्जित नगरेकोमा निरुत्साहित महसुस गर्दैनौ? तिमीहरू मेरो स्वीकृति प्राप्त नगर्दा कहिले रोएका छौ? तिमीहरू आफ्ना छोरा र छोरीहरूका लागि आफ्‍नो दिमाग खियाउँछौ र धेरै मेहनत लगाउँछौ, तैपनि तिमीहरू सन्तुष्ट हुँदैनौ; तिमीहरू अझै पनि तिनीहरूका खातिर लगनशील भएका छैनौ, तिनीहरूका लागि आफूले गर्न सक्ने सबै कुरा गरेका छैनौ भन्‍ने विश्‍वास गर्छौ। तर, मप्रति भने तिमीहरू सधैँ नै उपेक्षापूर्ण र लापरवाह भएका छौ; म तिमीहरूको सम्झनामा मात्र छु, तर म तिमीहरूको हृदयमा रहिरहँदिनँ। तिमीहरू कहिल्यै मेरा श्रमसाध्य अभिप्राय बुझ्न, वा तीबारे विचार गर्न खोज्दैनौ। तिमीहरू केवल क्षणिक रूपमा तीबारे चिन्तन गर्छौ र यति नै पर्याप्त हुनेछ भन्‍ने विश्‍वास गर्छौ। यस्तो “बफादारी” म लामो समयदेखि लालायित भएको कुरा होइन, बरु त्यो त मैले लामो समयदेखि घृणा गरेको कुरा हो। तथापि, मैले जेसुकै भने पनि, तिमीहरू एक-दुई वटा कुरा मात्र स्विकारिरहन्छौ; तिमीहरू यसलाई पूर्णतया स्विकार्न सक्दैनौ, किनकि तिमीहरू सबै अत्यन्तै “विश्‍वस्त” छौ, र सधैँ मैले बोलेका वचनहरूबाट के स्विकार्ने भनी छान्छौ र चुन्छौ। तिमीहरू आज पनि यस्तै छौ भने, मसँग तिमीहरूको आत्मविश्‍वासलाई काटछाँट गर्ने केही विधि छन्—र त्यति मात्र होइन, म मेरा सबै वचन सत्य छन्, र तीमध्ये कुनैले पनि तथ्यहरूलाई विकृत गर्दैनन् भनेर तिमीहरूलाई स्वीकार गर्न लगाउनेछु।

यदि अहिले मैले तिमीहरूको अगाडि केही पैसा राखेँ र तिमीहरूलाई छनौट गर्ने स्वतन्त्रता दिएँ भने—र मैले तिमीहरूको छनौटका लागि तिमीहरूलाई दोषी ठहराइनँ भने—तिमीहरूमध्ये धेरैजसोले पैसा छनौट गरेर सत्यतालाई त्याग्‍नेथियौ। तिमीहरूमध्ये अलिक राम्रा व्यक्तिहरू पैसा त्यागेर मन नलागी-नलागी सत्यता छनौट गर्छौ, जबकि दोधारेहरू एउटा हातले पैसा थुत्छन् र अर्को हातले सत्यता समात्छन्। के तिमीहरूको साँचो रूप त्यसपछि आफै प्रस्ट हुनेथिएन र? तिमीहरूले सत्यता र तिमीहरू बफादार भएको कुनै कुराको बीचमा छनौट गर्दा, तिमीहरू सबैले यही शैलीमा छनौट गर्नेथियौ र तिमीहरूको मनोवृत्ति उस्तै रहनेथियो। होइन र? तिमीहरूमध्ये धेरै जना सही र गलतको बीचमा घरी यता र घरी उता गरी हल्लेका छौ, छैनौ र? सकारात्मक र नकारात्मक, कालो र सेतो बीचका सबै सङ्घर्षहरूमा—परिवार र परमेश्‍वर, छोराछोरी र परमेश्‍वर, सद्भाव र फाटो, समृद्धि र गरिबी, हैसियत र साधारणपन, समर्थन पाउनु र इन्कारिनु र यस्तै अन्य कुराहरूबीचमा—तिमीहरू आफूले गरेका छनौटका बारेमा अवश्य नै अनजान छैनौ! सद्भावपूर्ण परिवार र टुक्रिएको परिवारबीच, तिमीहरूले पहिलोलाई नै छनौट गर्‍यौ र तिमीहरूले हिचकिचाहटविना त्यस्तो गर्‍यौ; धन र कर्तव्यको बीचमा, तिमीहरूले फेरि पहिलोलाई छनौट गर्‍यौ, यहाँसम्म कि किनारामा फर्किने दृढता समेत राखेनौ;[क] विलासिता र गरिबीको बीचमा, तिमीहरूले पहिलोलाई छनौट गर्‍यौ; आफ्ना छोराछोरी, श्रीमती, श्रीमान् वा मबीचमा छनौट गर्दा, तिमीहरूले पहिलोलाई छनौट गर्‍यौ; र धारणाहरू र सत्यताको बीचमा, तिमीहरूले अझै पनि पहिलोलाई नै छनौट गर्‍यौ। तिमीहरूका हरप्रकारका दुष्ट कार्यहरू सामना गर्दा, मैले तिमीहरूमाथिको विश्वास साँच्चै गुमाएको छु। म त चकित नै परेको छु। तिमीहरूको हृदय अप्रत्याशित रूपमा कोमल हुन निकै असक्षम छ। मैले वर्षौँ खर्चेको रगत-पसिनाले, अनपेक्षित रूपमा, मलाई तिमीहरूको परित्याग र विवशताभन्दा अरू केही दिएन, तर तिमीहरूका लागि मेरा आशाहरू बित्ने प्रत्येक दिनसँगै बढ्दै जान्छन्, किनकि मेरो दिन पूर्ण रूपमा सबैको अगाडि उदाङ्गो पारिएको छ। तैपनि तिमीहरू अहिले अँध्यारो र दुष्ट कुराहरू पछ्याइरहेका छौ र तीमाथिको आफ्नो पकडलाई खुकुलो गर्न अस्वीकार गर्छौ। त्यसो भए, तिमीहरूको परिणाम के हुनेछ? के तिमीहरूले कहिल्यै यसबारे ध्यानपूर्वक विचार गरेका छौ? यदि तिमीहरूलाई फेरि छनौट गर्न भनियो भने, तिमीहरूको मनोवृत्ति के हुनेथियो? के यो अझै पनि पहिलो नै हुनेथियो? के तिमीहरू अझै पनि बदलामा मलाई निराशा र पीडादायी शोक दिनेछौ? के तिमीहरूको मुटुमा अझै पनि न्यानोपनको एउटा टुक्रा मात्रै बाँकी रहनेछ? के तिमीहरू अझै पनि मेरो हृदयलाई सान्त्वना दिन के गर्नुपर्छ भन्नेबारे अनभिज्ञ हुनेछौ? यो समयमा तिमीहरू केलाई छनौट गर्छौ? तिमीहरू मेरा वचनहरूप्रति समर्पित हुन्छौ कि वितृष्ण हुन्छौ? मेरो दिन तिमीहरूकै आँखाअगाडि राखिएको छ र तिमीहरूले सामना गर्ने कुरा नयाँ जीवन र एक नयाँ सुरुवाती विन्दु हो। तर, मैले तिमीहरूलाई के भन्‍नैपर्छ भने, यो सुरुवाती विन्दु विगतको जस्तै नयाँ कामको आरम्भ होइन, बरु पुरानो कामको समापन हो। अर्थात्, अन्तिम कार्य यही नै हो। मलाई यस सुरुवाती विन्दुबारे के असामान्य छ भन्ने कुरा तिमीहरू सबैले बुझ्‍न सक्छौ भन्‍ने लाग्छ। तर, एक दिन चाँडै तिमीहरूले यस सुरुवाती विन्दुको साँचो अर्थ बुझ्नेछौ, त्यसकारण हामी एकसाथ त्यसभन्दा अघि बढौँ र आउने समापनलाई स्वागत गरौँ। तर, मलाई तिमीहरूको के कुराबारे निरन्तर चिन्ता लाग्छ भने, अन्याय र न्यायको सामना गर्दा, तिमीहरू सधैँ अघिल्लोलाई छनौट गर्छौ। तथापि, त्यो सबै तिमीहरूको अतीतमा छ। म तिमीहरूको अतीतको सबै कुरा बिर्सने आशा गर्दछु, यद्यपि यो गर्न धेरै कठिन छ। तैपनि, मसँग यसो गर्ने निकै राम्रो तरिका छ: भविष्यले अतीतलाई प्रतिस्थापन गरोस्, र तिमीहरूको अतीतको छायालाई हटाएर आजको तिमीहरूको साँचो रूप अगाडि आउन देओस्। यसरी, मैले तिमीहरूलाई फेरि पनि छनौट गर्न कष्ट दिनैपर्छ: तिमीहरू ठ्याक्कै कोप्रति बफादार छौ?

फूटनोटहरू:

क. किनारामा फर्किने: एक चिनियाँ उखान, जसको अर्थ “आफ्नै दुष्ट मार्गहरूबाट फर्कनु” भन्‍ने हुन्छ।


गन्तव्यको सम्‍बन्धमा

जब-जब गन्तव्यको उल्लेख हुन्छ, तब-तब तिमीहरू यसलाई विशेष गम्भीरताका साथ लिन्छौ; यसबाहेक, यो तिमीहरू सबै जना विशेष रूपमा संवेदनशील हुने कुरा हो। कतिपय मानिस त राम्रो गन्तव्य पाउनका निम्ति भुइँमा टाउको ठोक्काएर परमेश्‍वरसामु दण्डवत् गर्न आतुर हुन्छन्। म तिमीहरूको उत्सुकता देख्छु, जसलाई शब्दमा व्यक्त गरिरहनु पर्दैन। यति हो, तिमीहरू आफ्नो देह प्रकोपमा परेको चाहँदैनौ र भविष्यमा अनन्त दण्डमा पर्न त झनै चाहँदैनौ। तिमीहरू आफूलाई अलि बढी स्वतन्त्र रूपमा, अलि बढी सहज रूपमा जिउन दिने आशा मात्र गर्छौ। अनि त्यसैले जब-जब गन्तव्यको उल्लेख हुन्छ, तब-तब तिमीहरू यदि आफूले पर्याप्त ध्यान दिइनँ भने, परमेश्‍वरलाई चिढ्याउन सक्छु र यसरी आफूले पाउनुपर्ने सजाय भोग्न सक्छु भनी अत्यन्तै डराएर विशेष रूपमा विचलित हुन्छौ। तिमीहरू आफ्नो गन्तव्यका खातिर सम्झौताहरू गर्न हिचकिचाएका छैनौ अनि कुनै समय कुटिल र उच्छृङ्खल भएका तिमीहरूमध्ये धेरै जनासमेत अचानक विशेष रूपमा सज्जन र सच्चा बनेका छौ; तिमीहरूको सच्चापनको यो रूप अत्यन्तै कहालीलाग्दो छ। तैपनि, तिमीहरू सबैसँग “इमानदार” हृदय छ र तिमीहरूले गुनासो, छल वा बफादारी जे भए पनि, कुनै कुरा नलुकाई आफ्नो हृदयका रहस्यहरू निरन्तर रूपमा मलाई खुलस्त बताएका छौ। समग्रमा भन्नुपर्दा, तिमीहरूले आफ्नो सत्त्वको सबैभन्दा गहिरो ठाउँमा रहेका सारभूत कुराहरू मसमक्ष एकदमै स्पष्ट रूपमा “स्वीकार” गरेका छौ। अवश्य नै, म त्यस्ता कुराहरूबाट कहिल्यै पन्छिएको छैनँ, किनभने मेरा लागि ती अत्यन्तै परिचित भइसकेका छन्। तिमीहरू परमेश्‍वरको अनुमोदन प्राप्त गर्न एउटा केश गुमाउनुभन्दा बरु आफ्नो अन्तिम गन्तव्यका खातिर आगोको भुङ्ग्रोमा हाम फाल्छौ। म तिमीहरूप्रति हठधर्मी भइरहेको छैनँ; कुरा के हो भने मैले गर्ने सबै कुरासँग आमनेसामने हुन तिमीहरूमा बफादारीको हृदयको अत्यन्तै कमी छ। मैले भर्खरै भनेका कुराहरू सायद तिमीहरू बुझ्दैनौ होला, त्यसैले म तिमीहरूलाई एउटा सरल व्याख्या प्रस्तुत गर्छु: तिमीहरूलाई आवश्यक पर्ने सत्यता र जीवन होइन, न आफूलाई कसरी आचरणमा ढाल्ने भन्‍ने सम्बन्धी सिद्धान्तहरू हुन्, न त मेरो श्रमसाध्य काम नै हो। बरु तिमीहरूलाई आवश्यक कुरा भनेको तिमीहरूको देहमै भएको सब थोक हो: सम्पत्ति, हैसियत, परिवार, विवाह, आदि। तिमीहरू मेरा वचनहरू र कामहरूलाई पूर्ण रूपले उपेक्षा गर्छौ, त्यसैले म तिमीहरूको आस्थालाई एउटै शब्दमा सारांशीकृत गर्न सक्छु: झाराटारुवा। तिमीहरू जुन कुराहरूमा पूर्ण रूपले बफादार हुन्छौ, ती कुराहरू प्राप्त गर्न जेसुकै गर्न सक्छौ, तर परमेश्‍वरमाथिको तिमीहरूको विश्‍वाससम्बन्धी कुराहरूका खातिर त्यसो गर्दैनौ भन्‍ने कुरा मैले पत्ता लगाएको छु। बरु तिमीहरू तुलनात्मक रूपले बफादार छौ, अनि तुलनात्मक रूपले लगनशील छौ। त्यसैकारण म भन्छु, पूर्ण रूपमा निष्कपट हृदय नहुनेहरू परमेश्‍वरप्रतिको आफ्नो विश्‍वासमा असफल हुन्छन्। ध्यानपूर्वक सोच—तिमीहरूको माझमा थुप्रै असफलहरू छन् कि?

तिमीहरूले के थाहा पाउनुपर्छ भने परमेश्‍वरप्रतिको विश्‍वासमा सफलता भनेको मानिसहरूका आफ्नै कार्यहरूको नतिजास्वरूप हासिल हुन्छ; जब मानिसहरू सफल हुँदैनन्, बरु त्यसको साटो असफल हुन्छन्, तब त्यो पनि तिनीहरूका आफ्नै कार्यहरूका कारणले गर्दा हुन्छ र यसमा अरू कुनै तत्त्वले भूमिका खेल्दैन। मलाई विश्‍वास छ, परमेश्‍वरमा विश्‍वास गर्नुभन्दा बढी गाह्रो र बढी कष्ट हुने कुरा हासिल गर्न तिमीहरू सम्भव भएजति सबै उपाय अपनाउनेछौ र तिमीहरू यसलाई अत्यन्तै गम्भीरतासाथ लिनेछौ, यतिसम्म कि तिमीहरू कुनै पनि त्रुटिहरू सहन इच्छुक हुनेछैनौ; तिमीहरू सबै जना आफ्नो जीवनमा यस्तै प्रकारका अथक प्रयासहरू लगाउँछौ। तिमीहरू त्यस्ता परिस्थितिहरूमा मेरो देहलाई समेत छल गर्न सक्छौ जसमा तिमीहरू आफ्नो परिवारको कुनै पनि सदस्यलाई छल गर्दैनौ। यो तिमीहरूको निरन्तरको व्यवहार र तिमीहरूले संसारसँग व्यवहार गर्ने सिद्धान्त हो। के तिमीहरू अझै पनि आफ्नो गन्तव्य राम्रो र आफूले चाहेजस्तै होस् भनी आफ्नो गन्तव्यका खातिर मलाई धोका दिन अझै झुटो रूप प्रस्तुत गरिरहेका छैनौ र? तिमीहरूको बफादारी पनि तिमीहरूको सच्चापनजस्तै अस्थायी मात्रै हो भन्‍ने मलाई थाहा छ। तिमीहरूको सङ्कल्प र तिमीहरूले चुकाउने मूल्य अहिले मात्रै छन् र भविष्यमा हुनेछैनन्, होइन र? तिमीहरू केवल एउटा अन्तिम प्रयास गरेर सुन्दर गन्तव्य सुरक्षित गर्न चाहन्छौ। तिमीहरूको एउटै मात्र उद्देश्य व्यापार गर्नु हो, सत्यताप्रति ऋणी हुनबाट जोगिनु होइन, मैले चुकाएको मूल्य चुक्ता गर्नु त झनै होइन। छोटकरीमा भन्दा, तिमीहरू आफूले चाहेको कुरा पाउनका लागि चलाख चालहरू अपनाउन मात्र इच्छुक छौ, तर त्यसका लागि खुला लडाइँ गर्न इच्छुक छैनौ। के यी तिमीहरूका सबैभन्दा भित्री सोचहरू होइनन् र? तिमीहरूले आफ्नो भेष बदल्नै हुँदैन अनि दिनमा खान र पिउन मन नलाग्ने अनि रातमा शान्तिले निदाउन नसक्ने हदसम्म आफ्नो गन्तव्यका बारेमा दिमाग खियाउनु त झनै हुँदैन। के अन्त्यमा तिमीहरूको परिणाम पहिले नै निर्धारित भइसकेको हुनेछैन र? तिमीहरू प्रत्येकले खुला र इमानदार हृदयका साथ आफ्नो कर्तव्य पूरा गर्नुपर्छ र तिमीहरू आवश्यक पर्ने जस्तोसुकै मूल्य चुकाउन पनि इच्छुक हुनुपर्छ। तिमीहरूले भनेजस्तै, जब त्यो दिन आउँछ, तब परमेश्‍वरले उहाँका लागि कष्ट भोगेका वा मूल्य चुकाएका कसैलाई पनि दुर्व्यवहार गर्नुहुनेछैन। यस्तो प्रकारको दृढ विश्‍वास कायम राख्नु जायज हुन्छ र तिमीहरूले यसलाई कहिल्यै बिर्सनु हुँदैन। यसरी मात्र मलाई तिमीहरूका बारेमा मनमा चैन हुन सक्छु। नत्र, तिमीहरू सधैँभरि यस्ता मानिस हुनेछौ जसका बारेमा मलाई चैन हुन सक्दैन र तिमीहरू सधैँभरि मेरो अरुचिका पात्र हुनेछौ। यदि तिमीहरू सबैले आफ्नो विवेक पछ्याउन र मेरा लागि आफ्नो सर्वस्व दिन सक्यौ, मेरो कामका लागि कुनै कसर बाँकी राखेनौ र मेरो सुसमाचारको कामप्रति जीवनभरको ऊर्जा अर्पित गर्‍यौ भने, के मेरो हृदय तिमीहरूको कारण अक्सर खुसीले उफ्रनेछैन र? यसरी, मलाई तिमीहरूका बारेमा मनमा पूर्ण रूपले चैन हुन सक्नेछ, होइन र? तिमीहरूले मैले अपेक्षा गर्ने कुराको दयनीय रूपमा सानो अंश मात्र गर्न सक्नु लाजमर्दो कुरा हो। यस्तो अवस्था भएकाले, तिमीहरू आफूले आशा गरेका कुराहरू मबाट माग्ने दुस्साहस कसरी गर्न सक्छौ?

तिमीहरूको गन्तव्य र तिमीहरूको भवितव्य तिमीहरूका लागि एकदमै महत्त्वपूर्ण छन्—तिमीहरूमा तिनको ठूलो प्रभाव रहेको छ। तिमीहरू के विश्‍वास गर्छौ भने यदि तिमीहरूले अत्यन्तै होसियारीका साथ कामकुराहरू गरेनौ भने, यसको अर्थ तिमीहरूको कुनै गन्तव्य रहनेछैन, तिमीहरूले आफ्नै भवितव्यलाई नष्ट गरेका हुनेछौ। तर के तिमीहरूलाई आफ्नो गन्तव्यका खातिर मात्रै मेहनत लगाउने मानिसहरू व्यर्थमा परिश्रम गरिरहेका हुन्छन् भन्ने कहिल्यै लागेको छ? त्यस्ता प्रयासहरू साँचो होइनन्—ती बनावटी र छल हुन्। यदि त्यसो हो भने, आफ्नो गन्तव्यका खातिर मात्रै मेहनत लगाउनेहरू आफ्नो अन्तिम पराजयको सँघारमा छन्, किनभने परमेश्‍वरप्रतिको व्यक्तिको विश्‍वासमा असफलता छलको कारणले हुन्छ। मैले पहिले नै के भनिसकेको छु भने मलाई चापलुसी गरेको वा खुसामद गरेको वा उत्साहका साथ व्यवहार गरेको मन पर्दैन। मलाई इमानदार मानिसहरूले मेरो सत्यता र मेरा अपेक्षाहरू सामना गरेको मन पर्छ। अझ बढी, मलाई मानिसहरूले मेरो हृदयलाई अत्यन्तै ख्याल गर्न सकेको र तिनीहरूले मेरा खातिर सबै कुरासमेत समर्पित गर्न सकेको मन पर्छ। यसरी मात्र मेरो हृदयले सान्त्वना पाउन सक्छ। अहिले, तिमीहरूका बारेमा मलाई मन नपर्ने कतिवटा कुरा छन्? तिमीहरूका बारेमा मलाई मन पर्ने कतिवटा कुरा छन्? के तिमीहरूमध्ये कसैले पनि आफ्नो गन्तव्यका खातिर आफूलाई समर्पित गर्दा प्रदर्शन गरेका फरक-फरक प्रकारका सबै कुरूपता महसुस गरेका छैनौ र?

म आफ्नो हृदयमा सकारात्मक र प्रगतिको आकाङ्क्षा राख्‍ने कुनै पनि हृदयलाई चोट पुर्‍याउन चाहन्नँ र झन् अर्पित भई आफ्नो कर्तव्य निर्वाह गर्ने कसैको जोसलाई हटाउन चाहनु त परै जाओस्। तैपनि, मैले तिमीहरू प्रत्येकलाई तिमीहरूका अपर्याप्तताहरू र तिमीहरूको हृदयको सबैभन्दा गहिरो ठाउँमा रहेका फोहोरी आत्माहरूका बारेमा सम्झाउनैपर्छ। म तिमीहरूले मेरा वचनहरू सामना गर्दा आफ्नो साँचो हृदय चढाउन सक्नेछौ भन्‍ने आशामा मात्र यसो गर्छु, किनकि मलाई सबैभन्दा बढी घृणा लाग्ने कुरा भनेको मानिसहरूले मप्रति गर्ने छल हो। म के मात्र आशा गर्छु भने मेरो कामको अन्तिम चरणमा तिमीहरूले आफ्नो सबैभन्दा उत्कृष्ट प्रस्तुति दिन सक्नेछौ, साथै उप्रान्त अर्धमनले नभई पूर्ण हृदयले आफूलाई अर्पित गर्नेछौ। अवश्य नै, म तिमीहरू सबैले राम्रो गन्तव्य पाउन सक्ने पनि आशा गर्छु। तथापि, मेरो माग अझै पनि छ, त्यो के हो भने तिमीहरूले मलाई आफ्नो एकमात्र र अन्तिम बफादारी अर्पण गर्दा सबैभन्दा उत्तम निर्णय गर्नुपर्छ। यदि कसैसँग त्यो एकमात्र बफादारी छैन भने, ऊ निश्‍चय नै शैतानको बहुमूल्य सम्पत्ति हो र म उप्रान्त उसलाई प्रयोगका लागि राख्नेछैनँ तर उसका आमाबुबाद्वारा हेरचाह गरिन घर पठाउनेछु। मेरो कामले तिमीहरूलाई ठूलो मद्दत पुर्‍याउँछ; मैले तिमीहरूबाट पाउन आशा गर्ने भनेको इमानदार र प्रगतिको आकाङ्क्षा राख्‍ने हृदय हो तर अहिलेसम्म मेरा हातहरू खाली नै छन्। यसबारे सोच त: यदि कुनै दिन म अझै पनि यस्तो अवर्णनीय वेदनामा नै रहेँ भने, त्यतिबेला तिमीहरूप्रतिको मेरो मनोवृत्ति कस्तो हुनेछ? के म त्यतिबेला पनि तिमीहरूप्रति अहिलेजस्तै मिलनसार हुनेछु? के मेरो हृदय त्यतिबेला पनि अहिले जस्तै शान्त हुनेछ? के तिमीहरू श्रमसाध्य रूपमा खेत जोतेर पनि एक दाना उब्जनी नगरेको व्यक्तिको भावना बुझ्छौ? के तिमीहरू कुनै व्यक्तिलाई ठूलो धक्का लाग्दा उसको हृदयमा कति ठूलो चोट पुग्छ भन्‍ने कुरा बुझ्छौ? के तिमीहरू कुनै समय आशाले भरिएको तर नराम्रो अवस्थामा छुट्टिनुपरेको व्यक्तिको तितोपन चाख्न सक्छौ? के तिमीहरूले उत्तेजित बनाइएको व्यक्तिको रिस देखेका छौ? के तिमीहरूलाई शत्रुवत् र छली व्यवहार गरिएको व्यक्ति बदला लिन कति उत्सुक हुन्छ भन्ने थाहा छ? यदि तिमीहरू यी मानिसहरूको मानसिकता बुझ्छौ भने, मेरो विचारमा परमेश्‍वरले सजाय दिने बेलामा तिमीहरूप्रति कस्तो मनोवृत्ति राख्‍नुहुनेछ भनेर कल्पना गर्न तिमीहरूलाई गाह्रो नहुनुपर्ने हो! अन्त्यमा, म आशा के गर्छु भने तिमीहरू सबैले आफ्नै गन्तव्यका खातिर गम्भीर प्रयास गर्नेछौ, यद्यपि तिमीहरूले आफ्ना प्रयासहरूमा छलपूर्ण उपायहरू प्रयोग नगर्नु नै राम्रो हुन्छ, नत्रभने म हृदयमा तिमीहरूदेखि निराश भइरहनेछु। अनि यस्तो निराशाले के निम्त्याउँछ? के तिमीहरू आफैलाई मूर्ख बनाइरहेका छैनौ र? आफ्नो गन्तव्यका बारेमा सोच्ने तर त्यसलाई पूर्ण रूपमा बर्बाद गर्नेहरू नै मुक्ति पाउन सबैभन्दा कम सक्षम मानिस हुन्। तिनीहरू उत्तेजित र क्रुद्ध नै भए पनि, त्यस्तो व्यक्तिलाई कसले कृपा गर्नेछ र? समग्रमा, म अझै पनि तिमीहरूको गन्तव्य उपयुक्त र सुन्दर दुवै होस् भन्‍ने चाहन्छु र अझ बढी, म तिमीहरूमध्ये कोही पनि प्रकोपमा पर्नेछैनौ भन्‍ने आशा गर्छु।


तीन अर्तीहरू

परमेश्‍वरमा विश्‍वास गर्ने व्यक्तिको रूपमा तैँले सबै कुरामा उहाँ बाहेक अरू कसैप्रति बफादार रहनु हुँदैन र हरेक कुरामा उहाँका अभिप्रायसँग मिल्न सक्नुपर्छ। तथापि, सबैले यो सन्देश बुझे पनि, मानिसका विविध कठिनाइहरूको कारण—उदाहरणको लागि, उसको अज्ञानता, निरर्थकता र भ्रष्टताको कारण—यी सत्यहरू उसमा सम्पूर्ण रूपले स्पष्ट देखिँदैनन्, जुन सबैभन्दा स्पष्ट र आधारभूत कुराहरू हुन्, त्यसैले तिमीहरूको अन्त्य अपरिवर्तनीय हुनुभन्दा अगाडि, म पहिले तिमीहरूलाई तिमीहरूको लागि अत्याधिक महत्त्वका केही कुराहरू बताउन चाहन्छु। म अघि बढ्नुभन्दा पहिले, तिमीहरूले यो बुझ्‍नुपर्छ: मैले बोल्ने वचनहरू सम्पूर्ण मानवजातिप्रति लक्षित सत्यताहरू हुन्; तिनीहरू केवल निश्‍चित व्यक्ति वा निश्‍चित प्रकारको व्यक्तिको लागि मात्र सम्बोधन गरिएका होइनन्। त्यसकारण, तिमीहरूले मेरा वचनहरू सत्यताको दृष्टिकोणबाट बुझ्न ध्यान केन्द्रित गर्नुपर्छ र तिमीहरूसँग अविभाजित ध्यान र इमानदारीताको मनोवृत्ति हुनुपर्छ; मैले बोलेका कुनै पनि वचन वा सत्यतालाई बेवास्ता नगर्नू र मैले बोलेका सबै वचनहरूलाई हल्का रूपमा नलिनू। तिमीहरूले तिमीहरूको जीवनमा सत्यतासँग सान्दर्भिक नहुने धेरै कुराहरू गरेका छौ भन्‍ने मैले देखेको छु र त्यसैले म तिमीहरूलाई विशेष अनुरोध गर्दछु, कि तिमीहरू सत्यताका सेवकहरू बन, तिमीहरू दुष्टता र कुरूपताको दास नबन र तिमीहरूले सत्यतालाई नकुल्चिओ वा परमेश्‍वरको घरको कुनै पनि भागलाई अपवित्र नतुल्याओ। तिमीहरूलाई मेरो अर्ती यही हो। अब म हालको विषयमा कुरा गर्नेछु।

पहिलो, तिमीहरूको भाग्यका खातिर, तिमीहरूले परमेश्‍वरबाट मान्यता प्राप्त गर्नुपर्छ। भन्नुको मतलब, तिमीहरूले आफू परमेश्‍वरको घरका सदस्य भएको भनी स्विकार्ने हुनाले, तिमीहरूले सबै पक्षमा परमेश्‍वरको मनलाई चिन्तामुक्त राख्नुपर्छ र सबै कुरामा उहाँलाई सन्तुष्ट पार्नुपर्छ—यसो भन्नुको मतलब, तिमीहरूले सिद्धान्तसाथ र सत्यताअनुरूप कार्य गर्नैपर्छ। यदि तैँले यो कुरा पूरा गर्न सकिनस् भने, तँलाई परमेश्‍वरद्वारा तिरस्कार गरिनेछ र सबैद्वारा तिरस्कारका साथ अस्वीकार गरिनेछ। तँ यस्तो अप्ठ्यारो स्थितिमा फसिसकेपछि, तँलाई परमेश्‍वरको घरको सदस्यमा गन्न मिल्दैन, र परमेश्‍वरबाट मान्यता प्राप्त नगर्नु भनेको यही नै हो।

दोस्रो, परमेश्‍वरले मन पराउनुहुने भनेको इमानदार मानिसहरूलाई हो भन्‍ने कुरा तिमीहरूलाई थाहा हुनुपर्छ। परमेश्‍वरसँग विश्वासयोग्यताको सार छ, त्यसैले उहाँका वचनहरूलाई सधैँ विश्‍वास गर्न सकिन्छ; उहाँका कार्यहरू त झनै त्रुटिरहित र निर्विवाद छन्। यसरी, परमेश्‍वर उहाँसँग पूर्ण रूपमा इमानदार हुनेहरूलाई मन पराउनुहुन्छ। इमानदारी भनेको आफ्नो हृदय परमेश्‍वरलाई दिन सक्षम हुनु, कुनै पनि कुरामा परमेश्‍वरप्रति झूटो नहुनु, सबै कुरामा उहाँसँग खुलस्त हुनु, तथ्यहरू नलुकाउनु, आफूभन्दा माथिकालाई छल गर्ने र आफूभन्दा तलकाबाट कुराहरू लुकाउने प्रयास कहिल्यै नगर्नु, र परमेश्‍वरको चापलुसी गर्ने फगत प्रयासका कामकुरा नगर्नु हो। छोटकरीमा भन्दा, इमानदार हुनु भनेको आफ्नो बोली-व्यवहारमा मिसावटरहित हुनु हो, र परमेश्‍वर वा मानिस कसैलाई पनि छल नगर्नु हो। तर, म जे भन्छु त्यो एकदमै सरल हुन सक्ला; तर तिमीहरूका लागि त्यो दोब्बर कठिन हुन्छ। धेरै मानिस इमानदारीपूर्वक बोल्नु र इमानदारीपूर्वक कार्य गर्नुभन्दा बरु नरकमा फालिन तयार हुन्छन्। जो बेइमान छन् तिनीहरूका लागि मैले अरू स्वरूपको व्यवहार तयार पारेको छु भन्‍ने कुरा त्यति आश्‍चर्यजनक होइन। अवश्य पनि, तिमीहरूलाई इमानदार मानिस हुन कति गाह्रो छ भन्‍ने कुरा मलाई निकै राम्रोसँग थाहा छ। तिमीहरू सबै निकै “चलाख” भएकाले, र सबै जना आफ्नै तुच्छ मनस्थितिका आधारमा भद्र मानिसहरूको हृदय मापन गर्न एकदमै सिपालु भएकाले, यसले मेरो कामलाई अझ सरल बनाउँछ। अनि तिमीहरू प्रत्येकले आफ्ना गोप्य कुराहरू आफ्नो छातीमा टाँसेर राख्ने हुनाले, ल त्यसोभए, म तिमीहरूलाई अग्निमार्फत “शिक्षा दिन” एक-एक गर्दै प्रकोपमा पार्नेछु, ताकि तत्पश्‍चात् तिमीहरू मेरा वचनहरूमाथिको विश्‍वासमा “दृढ रूपमा लागि पर”। अन्ततः म तिमीहरूको मुखबाट “परमेश्‍वर विश्‍वासयोग्य परमेश्‍वर हुनुहुन्छ” भन्‍ने शब्दहरू निकालेरै छाड्नेछु, त्यसपछि तिमीहरू छाती पिट्दै “मानिसको हृदय अति छली हुन्छ!” भन्दै विलाप गर्नेछौ। त्यसबेला तिमीहरूको मनस्थिति कस्तो हुनेछ—निश्चय नै तिमीहरू अहिले जति घमण्डले मातिएका हुनेछैनौ! तिमीहरू अहिले जति “गहन र दुर्बोध” त झनै हुनेछैनौ। परमेश्‍वरको उपस्थितिमा, कतिपय मानिसहरू निकै अनुशासित हुन्छन्, र निकै “भद्र” हुन्छन्, तर उनीहरूले आत्माको उपस्थितिमा आफ्ना दाह्राहरू देखाउँछन् र नङ्ग्राहरू फिँजाउँछन्। के तिमीहरू त्यस्ता मानिसहरूलाई इमानदार व्यक्तिहरूको श्रेणीमा गणना गर्छौ? यदि तिमीहरू “अन्तर वैयक्तिक सम्बन्धहरू” मा पोख्त भएको पाखण्डी हौ भने म त भन्छु तिमीहरू पक्कै पनि परमेश्‍वरसँग तुच्छ व्यवहार गर्न प्रयास गर्ने व्यक्तिहरू हौ। यदि तेरा शब्दहरू बहानाहरू र मूल्यहीन औचित्यहरूले भरिएका छन् भने, म के भन्छु भने तँ सत्यता अभ्यास गर्न अत्यन्तै अनिच्छुक व्यक्ति होस्। यदि तँसँग भन्नै गाह्रो हुने धेरै निजी मामलाहरू छन् भने, यदि तँ ज्योतिको मार्ग खोजी गर्नका लागि आफ्ना गोप्य कुराहरू, आफ्ना कठिनाइहरूबारे अरूसामु खुलेर कुरा गर्नदेखि अत्यन्तै वितृष्ण छस् भने, म के भन्छु भने, तँ त्यस्तो व्यक्ति होस् जसलाई मुक्ति पाउन ठूलो कठिनाइ हुनेछ, र अँध्यारोबाट बाहिर आउन कठिनाइ हुनेछ। यदि तँलाई सत्यताको मार्ग खोजी गर्दा साँच्चै आनन्द लाग्छ भने, तँ सधैँ उज्यालोमा जिउने व्यक्ति होस्। यदि तँ परमेश्‍वरको घरमा सेवाकर्ता हुनमा निकै खुसी छस्, गुमनाम रही लगनशील र निष्ठावान् भई काम गर्छस्, सधैँ दिन्छस् र कहिल्यै लिँदैनस् भने म भन्छु, तँ बफादार सन्त होस् किनभने तँ कुनै पारिश्रमिक खोज्दैनस् र एक इमानदार व्यक्ति मात्र बनिरहेको छस्। यदि तँ खुलस्त हुन इच्छुक छस् भने, यदि तँ आफ्नो सबथोक समर्पित गर्न इच्छुक छस् भने, यदि तँ परमेश्‍वरका लागि आफ्नो जीवन बलिदान गर्न र आफ्नो गवाहीमा दृढ रहन सक्षम छस् भने, यदि तँ परमेश्‍वरलाई सन्तुष्ट पार्न मात्रै जान्ने तर आफूबारे नसोच्ने र आफ्ना लागि केही नलिने हदसम्मको इमानदार छस् भने, म भन्छु, तँजस्ता मानिसहरू ती हुन् जो ज्योतिमा पोषित हुन्छन् र जो सदासर्वदा राज्यमा जिउनेछन्। तँलाई तँभित्र साँचो आस्था र साँचो बफादारी छ कि छैन, तँसँग परमेश्‍वरका लागि कष्ट भोगेको अभिलेख छ कि छैन, र तँसँग परमेश्‍वरप्रतिको पूर्ण समर्पणता छ कि छैन भनेर थाहा हुनुपर्छ। यदि तँसँग यी कुराहरू छैनन् भने, तँभित्र विद्रोहीपन, छल, लोभ र गुनासो रहन्छन्। तेरो हृदय इमानदार नभएकाले, तैँले परमेश्‍वरबाट कहिल्यै सराहना प्राप्त गरेको छैनस् र तँ ज्योतिमा कहिल्यै जिएको छैनस्। आखिरमा व्यक्तिको नियति कस्तो हुनेछ भन्ने कुरा ऊसँग इमानदार र रगत झैँ रातो हृदय छ कि छैन, र ऊसँग विशुद्ध प्राण छ कि छैन भन्‍ने कुरामा निर्भर रहन्छ। यदि तँ त्यस्तो व्यक्ति होस् जो अत्यन्तै बेइमान छ, जोसँग अत्यन्तै दुर्भावपूर्ण हृदय छ, जोसँग अशुद्ध प्राण छ भने तेरो नियतिको अभिलेखमा लेखिए अनुरूप, तँ त्यो ठाउँमा पुग्ने निश्चित छ जहाँ मानिसलाई दण्ड दिइन्छ। यदि तँ आफू अत्यन्तै इमानदार भएको दाबी गर्छस्, तर कहिल्यै सत्यता अनुरूप व्यवहार गर्न सक्दैनस् वा एउटा सत्य कुरा बोल्न सक्दैनस् भने, के तैँले अझै परमेश्‍वरबाट इनाम पाउने प्रतीक्षा गरिरहेको छस्? के तँ अझै परमेश्‍वरले तँलाई उहाँको आँखाको नानी मान्नुहुन्छ भन्‍ने आशा गर्छस्? के यस्ता सोचहरू बेतुका छैनन् र? यदि तँ सबै कुरामा परमेश्‍वरलाई छल गर्छस् भने, परमेश्‍वरको घरले तँजस्तो अस्वच्छ हात भएकोलाई कसरी रहन दिन सक्छ?

मैले तिमीहरूलाई भन्न चाहेको तेस्रो कुरा हो: प्रत्येक व्यक्तिले परमेश्‍वरप्रतिको विश्‍वासमा आफ्नो जीवन जिउने क्रममा परमेश्‍वरको प्रतिरोध गर्ने र उहाँलाई छल्ने कामहरू गरेको छ। तीमध्ये कतिपय कुरालाई कसुरका रूपमा अभिलिखित गर्नु आवश्यक छैन, तर केही भने अक्षम्य छन्, किनभने प्रशासनिक आदेशहरू उल्लङ्घन गर्ने कामकुराहरू—परमेश्‍वरको स्वभावलाई चिढ्याउने कामकुराहरू—धेरै छन्। आफ्नै नियतिबारे चासो राख्ने धेरैले यी कामकुराहरू के-के हुन् भनी सोध्न सक्छन्। तिमीहरूले आफू स्वभावैले अहङ्कारी र घमण्डी र तथ्यहरूमा समर्पित हुन अनिच्छुक रहेको कुरा थाहा पाउनुपर्छ। यसकारण, तिमीहरूले आफ्नै बारेमा चिन्तन गरेपछि अलिअलि गरेर म तिमीहरूलाई बताउनेछु। म तिमीहरूलाई प्रशासनिक आदेशहरूको विषयवस्तुलाई बुझ्न साँच्चिकै कोसिस गर्न र परमेश्‍वरको स्वभाव जान्ने प्रयास गर्न अर्ती दिन्छु। नत्रभने, तिमीहरूलाई आफ्नो मुख बन्द राख्न गाह्रो हुनेछ र तिमीहरूको जिब्रो बेलगाम चल्नेछ, र तिमीहरूले ठूलो कुरा फलाक्नेछौ, जसले गर्दा थाहै नपाई तिमीहरू परमेश्‍वरको स्वभावलाई चिढ्याएर अन्धकारमा खस्नेछौ, र तिमीहरूले पवित्र आत्माको उपस्थिति र ज्योति गुमाउनेछौ। तिमीहरू आफ्ना कार्यहरूमा सिद्धान्तहीन भएका कारण, तिमीहरूले गर्न र भन्न नहुने कुराहरू गरेका र भनेका हुनाले, तिमीहरूले पाउनुपर्ने दण्ड पाउनेछौ। तँ वचन र कर्ममा सिद्धान्तहीन भए पनि परमेश्‍वर यी दुवै कुरामा अत्यन्तै सिद्धान्तयुक्त हुनुहुन्छ भन्‍ने कुरा तैँले थाहा पाउनुपर्छ। तैँले दण्ड पाउने भनेको कुनै व्यक्तिलाई नभई परमेश्‍वरलाई चिढ्याएको कारणले गर्दा हो। यदि तैँले जीवनमा धेरै पटक परमेश्‍वरको स्वभावलाई चिढ्याइस् भने, तँ नर्कको सन्तान बन्ने पक्का छ। मानिसलाई तैँले सत्यताअनुरूप नहुने केही कार्य मात्र गरेको छस् र त्योभन्दा बढी केही पनि गरेको छैनस् जस्तो लाग्न सक्छ। के तँलाई थाहा छ, परमेश्‍वरको आँखामा तँ यस्तो व्यक्ति होस् जसका निम्ति अब कुनै पापबलि छैन? तैँले परमेश्‍वरको प्रशासनिक आदेशहरू धेरै पल्ट उल्लंघन गरिसकेको हुनाले, र तैँले पश्चात्ताप वा बदलावको कुनै पनि सङ्केत नदेखाएको हुनाले, तँलाई परमेश्‍वरले मानिसलाई दण्डित गर्ने नरकमा खसालिनु बाहेक अन्य कुनै पनि उपाय छैन। केही मानिसहरूले परमेश्‍वरको अनुसरण गर्ने क्रममा केही यस्ता कार्यहरू गरे जसले सिद्धान्तहरू उल्लंघन गर्‍यो, तर काँटछाँट गरिएपछि र मार्गदर्शन दिइएपछि, उनीहरूले क्रमशः आफ्नो भ्रष्ट आचरणहरू पत्ता लगाए र त्यसपछि वास्तविकताको सही बाटोमा प्रवेश गरे र उनीहरू आज व्यावहारिक भएका छन्। यस्ता मानिसहरू नै अन्त्यमा बाँच्नेहरू हुन्। तथापि, मैले चाहने चाहिँ इमानदार मानिस हो; यदि तँ इमानदार व्यक्ति होस् र सिद्धान्तहरूअनुसार कार्य गर्छस् भने, तँ परमेश्‍वरको विश्‍वासपात्र बन्न सक्छस्। यदि तँ आफ्ना कार्यहरूमा परमेश्‍वरको स्वभावलाई चिढ्याउँदैनस्, र परमेश्‍वरका चाहनाहरू खोज्छस्, र तँमा परमेश्‍वरको डर मान्ने हृदय छ भने, तेरो विश्‍वास मानकअनुरूप छ। जसले परमेश्‍वरको डर मान्दैन र जोसँग भयले काँप्ने हृदय छैन, उसले परमेश्‍वरका प्रशासनिक आदेशहरू उल्लङ्घन गर्ने सम्भावना धेरै हुन्छ। धेरैले आफ्नो जोशको दममा परमेश्‍वरको सेवा गर्छन् तर उनीहरूमा परमेश्‍वरको प्रशासनिक व्यवस्थाको कुनै बुझाइ नै हुँदैन र उहाँको वचनका आशयहरूको आभास त परै जाओस्। तसर्थ, उनीहरूको असल नियत हुँदाहुँदै पनि, उनीहरू परमेश्‍वरको व्यवस्थापनमा बाधा पुऱ्याउने कुराहरू गर्न पुग्छन्। गम्भीर अवस्थाहरूमा, उनीहरूलाई परमेश्‍वरको घरबाट निष्कासित गरिन्छ, उहाँलाई अनुसरण गर्ने थप अवसरबाट वञ्चित गरिन्छ र नरकमा फ्याँकिन्छ, र परमेश्‍वरको भवनसँगको सबै सम्बन्ध अन्त्य हुन्छ। यी मानिसहरू आफ्नो अनभिज्ञ असल अभिप्रायको दममा परमेश्‍वरको घरमा काम गर्छन् र अन्त्यमा परमेश्‍वरको स्वभावलाई क्रोधित पार्न पुग्छन्। मानिसहरूले परमेश्‍वरको भवनमा आफ्ना अधिकारीहरू र मालिकहरूको सेवा गर्ने तरिकाहरू लिएर आउँछन् र तिनीहरूले यहाँ प्रयत्नविना सजिलै प्रयोग गर्न सकिन्छ भन्‍ने कुरा व्यर्थमा सोचेर तिनीहरूलाई प्रयोगमा ल्याउने कोसिस गर्छन्। परमेश्‍वरको स्वभाव भेडाको पाठाको जस्तो हुँदैन, बरु सिंहको जस्तो हुन्छ भनेर उनीहरूले कहिल्यै पनि कल्पना गर्दैनन्। त्यसकारण, परमेश्‍वरसँग पहिलोपल्ट सम्बन्ध राख्ने व्यक्तिहरूले उहाँसँग वार्तालाप गर्न सक्दैनन् किनभने परमेश्‍वरको हृदय मानिसको हृदयभन्दा फरक हुन्छ। तैँले धेरै सत्यहरू बुझिसकेपछि मात्र तैँले परमेश्‍वरलाई निरन्तर बुझ्न सक्छस्। यो ज्ञान शब्दहरू र सिद्धान्तहरूले बनेको होइन तर यसलाई खजानाको रूपमा प्रयोग गर्न सकिन्छ जसको मद्दतले तँ परमेश्‍वरसँगको निकट निश्‍चयतामा प्रवेश गर्न सक्छस् र यसलाई उहाँ तँसँग प्रसन्न हुनुहुन्छ भन्‍ने प्रमाणको रूपमा प्रयोग गर्न सकिन्छ। यदि तँमा ज्ञानको वास्तविकताको कमी छ र तँ सत्यद्वारा सुसज्जित छैनस् भने, तेरो जोशिलो सेवाले परमेश्‍वरको घिन र घृणा मात्र निम्त्याउँछ। अहिलेसम्ममा तैँले परमेश्‍वरमाथिको विश्‍वास ईश्‍वरशास्‍त्रको अध्ययन होइन भन्‍ने कुरा बुझिसकेको हुनुपर्छ।

मैले तिमीहरूलाई अर्ती दिएका शब्दहरू संक्षिप्त भए तापनि मैले बताएका ती सबै कुराहरू तिमीहरूमा निकै कमी छ। मैले अहिले बताएका कुराहरू मानिसहरू माझ मेरो अन्तिम कार्यको लागि र मानिसहरूको अन्त्य निर्धारण गर्नको लागि हो भनी तिमीहरूले बुझ्नुपर्छ। म कुनै उद्देश्य नै पूरा नगर्ने अत्याधिक धेरै कार्य गर्न चाहन्न, न त कुहेका काठ जस्तै विवश भई तिमीहरूलाई मार्गदर्शन नै गरिरहन चाहन्छु, झनै गुप्‍तमा गलत नियत थुपारिरहनेहरूलाई अगुवाइ गर्नु त परै जाओस्। शायद एक दिन तिमीहरूले मेरा वचनहरू पछाडिका अभिप्रायहरू र मैले मानवजातिको लागि गरेका योगदानहरूलाई बुझ्‍नेछौ। सायद एक दिन तिमीहरूले त्यो सन्देश बोध गर्नेछौ जसले तिमीहरूलाई आफ्नो अन्त्यबारे निर्णय गर्न सक्षम तुल्याउनेछ।


अपराधले मानिसलाई नरकतर्फ डोर्‍याउनेछ

मैले तिमीहरूलाई धेरै चेतावनी दिएको छु र तिमीहरूलाई विजय गर्नका खातिर धेरै सत्यता प्रदान गरेको छु। अहिलेसम्ममा, तिमीहरू सबैले विगतको तुलनामा आफूलाई अति धेरै समृद्ध भएको महसुस गर्छौ, आत्मआचरणका धेरै सिद्धान्त बुझेका छौ, र विश्‍वासयोग्य मानिसहरूमा हुनुपर्ने सामान्य बुद्धिका धेरै कुरा जानेका छौ। यी सबै तिमीहरूले धेरै वर्षको दौरान फलाएको फल हो। म तिमीहरूका उपलब्धिहरूलाई इन्कार गर्दिनँ, तर मैले स्पष्ट रूपमा भन्नैपर्छ कि यतिका वर्षहरूमा तिमीहरूले मेरो विरुद्धमा गरेका असङ्ख्य विद्रोह र विश्‍वासघातहरूलाई पनि म इन्कार गर्दिनँ, किनभने तिमीहरूमाझ एक जना पनि पवित्र व्यक्ति छैन—कुनै अपवादबिना, तिमीहरू शैतानद्वारा भ्रष्ट तुल्याइएका मानिस हौ, तिमीहरू ख्रीष्टका शत्रुहरू हौ। आजसम्म, तिमीहरूका अपराध र विद्रोहहरू यति धेरै छन् कि तिनलाई गन्नै सकिँदैन, त्यसकारण मैले तिमीहरूलाई सधैँ कचकच गर्नुलाई अनौठो मान्न सकिँदैन। म तिमीहरूसँग यसरी सङ्गत गर्न चाहन्नँ—तर तिमीहरूको भविष्यका खातिर, तिमीहरूका गन्तव्यहरूका खातिर, म अहिले र यहीँ, तिमीहरूलाई फेरि एक पटक कचकच गर्नेछु। म तिमीहरू समझदारी देखाउन सक्छौ र तिमीहरू मैले बोल्ने हरेक वचनलाई विश्‍वास गर्नेछौ अनि मेरा वचनहरूपछाडिका गहन अभिप्रायहरू बोध गर्नेछौ भन्ने आशा गर्छु। मैले भनेको कुरामा शङ्का नगर, मेरा वचनहरूलाई जथाभावी उठाउने र त्यसपछि तिनलाई मनोमानी ढङ्गले एकातिर फालिदिने त झनै नगर; मलाई यो असह्य लाग्छ। मेरा वचनहरूलाई गलत नठहराऊ, तिनलाई हल्का रूपमा लिने त झनै नगर, र म सधैँ तिमीहरूको जाँच गरिरहेको हुन्छु भनेर नभन, मैले तिमीहरूलाई भनेको कुरा सही छैन भनेर त झनै नभन—मलाई यो सब असह्य लाग्छ। तिमीहरू म र मैले भन्ने कुराहरूप्रति सधैँ आशङ्काहरूले भरिएका हुनाले, तिमीहरूले मलाई सधैँ बेवास्ता गर्ने र मेरा वचनहरूलाई अवहेलना गर्ने हुनाले, म तिमीहरूमध्ये प्रत्येकलाई पूर्ण गम्भीरताका साथ भन्छु: मैले भन्ने कुरालाई दर्शनशास्त्रसँग नजोड; मेरा वचनहरूलाई ठगका झूटहरूसँग नजोड। मेरा वचनहरूप्रति तिमीहरू तिरस्कारका साथ झाराटारुवा हुनु त झनै हुँदैन। सायद भविष्यमा कसैले पनि मैले तिमीहरूलाई बताइरहेको कुरा बताउन सक्नेछैन, वा तिमीहरूसँग यस्तो दयाका साथ बोल्न सक्नेछैन, वा, यस्तो धैर्यका साथ तिमीहरूलाई चरणबद्ध रूपमा मार्गदर्शन त झनै गर्नेछैन। तिमीहरूले आउने ती दिनहरू राम्रा समयहरूलाई सम्झँदै, वा ठूलो स्वरमा रुँदै वा पीडामा आर्तनाद गर्दै बिताउनेछौ, वा तिमीहरू सत्यता वा जीवनको कुनै आपूर्तिबिना अँध्यारा रातहरू कटाइरहेका हुनेछौ, वा केवल पर्खिरहेका हुनेछौ, तर तिमीहरूसँग आशाको कुनै किरण हुनेछैन, वा तिमीहरू यस्तो घोर पछुतोमा डुब्नेछौ कि तिमीहरूले आफ्नो सबै समझ गुमाउनेछौ…। तिमीहरूमध्ये कोही पनि यी सम्भावनाहरूबाट उम्कन सक्दैन। किनभने, तिमीहरूमध्ये कोही पनि परमेश्‍वरलाई साँचो रूपमा आराधना गर्ने स्थानमा छैन, बरु तिमीहरू व्यभिचार र दुष्टताको संसारमा घुलमिल हुन्छौ, अनि जीवन र सत्यतासँग कुनै सरोकार नभएका र वास्तवमा तिनको विरुद्धमा रहेका यति धेरै कुरालाई तिमीहरूका विश्‍वासहरूमा, तिमीहरूका आत्मा, प्राण, र शरीरहरूमा मिसाउँछौ। त्यसकारण, तिमीहरूका लागि मेरो आशा भनेको तिमीहरूले ज्योतिको मार्ग प्राप्त गर्न सक भन्ने हो। मेरो एक मात्र आशा भनेको तिमीहरूले आफ्नो कदर गर्न र आफैलाई महत्त्व दिन सक, र आफ्ना व्यवहार र अपराधहरूलाई उदासीनताका साथ हेर्दै आफ्नो गन्तव्यलाई यति धेरै जोड नदेऊ भन्ने हो।

लामो समयदेखि परमेश्‍वरमा विश्‍वास गर्ने मानिसहरू सबैले उत्सुकतापूर्वक सुन्दर गन्तव्यको आशा गरिरहेका छन् र परमेश्‍वरका विश्‍वासीहरू सबैले नै अचानक तिनीहरूको भाग्य चम्कनेछ भनी आशा गर्छन्। तिनीहरू सबैले तिनीहरूलाई थाहा हुनुअघि नै शान्तिपूर्वक स्वर्गको एउटा वा अर्को स्थानमा तिनीहरू बसिसकेको पाउनेछन् भनी आशा गर्छन्। तर म भन्छु कि सुन्दर विचारहरू भएका ती मानिसहरूले तिनीहरू स्वर्गबाट झरी आउने त्यस्तो सौभाग्य प्राप्त गर्नको लागि वा त्यहाँको कुनै स्थानमा बस्नको लागि योग्य छन् कि छैनन् भनेर कहिल्यै पनि जानेका छैनन्। तिमीहरूसँग वर्तमान समयमा आफ्नो बारेमा राम्रो ज्ञान छ, तैपनि तिमीहरूले अझै पनि आखिरी दिनहरूका विपत्तिहरूबाट र उहाँले दुष्टहरूलाई सजाय दिँदै गर्दा सर्वशक्तिमानका हातहरूबाट उ‍म्कने आशा गर्छौ। यस्तो देखिन्छ कि मीठा सपना देख्नु र आफूले चाहेको जस्तै कुराहरू पाउने इच्छा गर्नु शैतानद्वारा भ्रष्ट पारिएका सबै मानिसहरूको एक साझा विशेषता हो अनि त्यो कुरा कोही एक्लो व्यक्तिको कुनै निपुर्ण चाल होइन। त्यति हुँदाहुँदै पनि, म अझै पनि तिमीहरूका यी अनावश्यक इच्छाहरूका साथसाथै आशीर्वादहरू प्राप्त गर्ने तिमीहरूको उत्सुकताको अन्त्य गर्न चाहन्छु। तिमीहरूका अपराधहरू अनगिन्ती छ र तिमीहरूको विद्रोहीपन सधैँ बढिरहन्छ भन्‍ने कुरालाई ध्यानमा राख्दा, यी कुराहरू कसरी भविष्यको लागि तिमीहरूको सुन्दर योजनाहरूसँग मेल खान सक्छन्? यदि तैँले मनोमानी ढङ्गले कुनै कुरा बाँकी नराखी गल्ती गरिरहन्छस्, तर त्यति नै बेला आफ्नो सपना पनि अझै पूरा होस् भन्‍ने चाहन्छस् भने, म तँलाई तेरो अचेतपनलाई जारी राख्न अनि कहिल्यै पनि नब्युँझन आग्रह गर्छु—किनभने त्यो तेरो खोक्रो सपना हो र धर्मी परमेश्‍वरको उपस्थितिमा उहाँले तेरो लागि कुनै अपवाद सृजना गर्नुहुनेछैन। यदि तैँले केवल तेरो सपना पूरा होस् भन्‍ने चाहन्छस् भने, कहिल्यै पनि सपना नदेख्; बरु सधैँ सत्य र तथ्यको सामना गर्। तँलाई मुक्ति दिन सकिने एउटै मात्र तरिका यही मात्रै हो। ठोस शब्दहरूमा भन्दा, यो तरिकाका चरणहरू के-के हुन्?

सर्वप्रथम, तेरा सबै अपराध जाँच् र सत्यतासँग मेल नखाने तेरा जुनसुकै व्यवहार र सोचहरूको जाँच गर्।

यो तैँले सजिलैसँग गर्न सक्‍ने एउटा कुरा हो, र मलाई सबै बुद्धिमान मानिस यो कुरा गर्न सक्छन् भन्‍ने लाग्छ। तर, अपराध र सत्यता के हुन् भन्‍ने नै थाहा नभएकाहरू अपवाद हुन्, किनभने तिनीहरू आधारभूत तहमा बुद्धिमान मानिस होइनन्। म ती मानिसहरूसँग कुरा गरिरहेको छु, जसलाई परमेश्‍वरले अनुमोदन गर्नुभएको छ, जो इमानदार छन्, अनि जसले गम्भीर रूपमा प्रशासनिक आदेशहरू उल्लङ्घन गरेका छैनन्, र जो आफ्ना अपराधहरू सजिलैसित खुट्ट्याउन सक्छन्। मैले तिमीहरूसँग माग गर्ने यो कुरा हासिल गर्न सजिलो भए तापनि, यो मैले तिमीहरूसँग माग गरेको एक मात्र कुरा होइन। जे भए पनि, म तिमीहरू यस मागप्रति भित्रभित्रै हाँस्नेछैनौ, अनि विशेष गरी तिमीहरू यसलाई तुच्छ ठान्नेछैनौ वा यसलाई हल्का रूपले लिनेछैनौ भन्‍ने आशा गर्छु। तिमीहरूले यसलाई गम्भीर रूपमा लिनुपर्छ, र उदासीन हुनु हुँदैन।

दोस्रो कुरा, तैँले आफूले गरेका हरेक अपराध र विद्रोहका हकमा, ती समाधान गर्न सम्बन्धित सत्यता भेट्टाउनुपर्छ, अनि त्यसपछि तेरा ती अपराधी कार्यहरू र विद्रोही विचार र कार्यहरूलाई सत्यताको अभ्यासद्वारा प्रतिस्थापन गर्नुपर्छ।

तेस्रो कुरा, तँ निष्कपट व्यक्ति हुनुपर्छ; धूर्त व्यवहार गर्ने कोसिस नगर्, र छली व्यक्ति नहो। (यहाँ म तिमीहरू फेरि पनि इमानदार व्यक्ति बन्नुपर्ने माग गरिरहेको छु।)

यदि तँ यी तीन वटै कुरा पूरा गर्न सक्छस् भने, तँ भाग्यमानी होस्—तँ यस्तो व्यक्ति होस्, जसको सपना पूरा हुन्छ र जसले राम्रो भाग्य पाउँछ। सायद तिमीहरूले यी तीन साधारण मागलाई गम्भीर रूपमा लिनेछौ, वा सायद तिमीहरूले गैरजिम्मेवारपूर्ण तरिकाले तीमाथि तिनलाई सरसर्ती हेर्नेछौ। जे भए पनि, मेरो उद्देश्य भनेको तिमीहरूको सपना पूरा गर्नु र तिमीहरूका आकाङ्क्षाहरू साकार पार्नु हो, तिमीहरूको खिल्ली उडाउनु वा तिमीहरूसँग खेलबाड गर्नु होइन।

मेरा मागहरू सरल हुन सक्छन्, तर मैले तिमीहरूलाई भनिरहेको कुरा एकमा एक जोड्दा दुई हुन्छ भन्‍ने जत्तिको सरल छैन। यदि तिमीहरू यसबारे ख्यालख्यालमा कुरा मात्रै गर्छौ, वा खोक्रा, आडम्बरी भनाइहरू भट्याउने मात्रै गर्छौ भने, तिमीहरूका खाकाहरू र तिमीहरूका इच्छाहरू सधैँभरि खाली पाना मात्र रहनेछन्। ममा तिमीहरूमध्येका त्यस्ता व्यक्तिहरूप्रति कुनै पनि दयाभाव हुनेछैन जो वर्षौँसम्म कष्ट सहन्छन् र कडा मेहनत गर्छन् तैपनि तिनीहरूसँग देखाउने कुनै कुरा नै हुँदैन। यसको विपरीत, म मेरा मागहरू पूरा नगरेकाहरूलाई सजाय दिन्छु, इनाम दिन्नँ, सहानुभूति दिनु त परै जाओस्। तिमीहरूलाई वर्षौँसम्‍म अनुयायी भएर आफूले जे भए पनि कडा मेहनत गरेको, र जस्तोसुकै अवस्थामा पनि पनि श्रमिक हुन र परमेश्‍वरको घरमा फाइदा सकिन्छ भन्ने लाग्ला। म त भन्छु, तिमीहरूमध्ये अधिकांशले यसरी नै सोच्छन्, किनभने तिमीहरूले सधैँ कसरी कामकुराहरूबाट फाइदा लिने र आफूबाट फाइदा लिन नदिने सिद्धान्त पछ्याएका छौ। यसरी, अब म तिमीहरूलाई पूर्ण गम्भीरताका साथ भन्दैछु: म तैँले एकदमै मेहनत गरेको छस् कि छैनस् र ठूला योगदानहरू दिएको छस् कि छैनस्, तँ वरिष्ठ होस् कि होइनस्, तँ मलाई निकट रूपमा पछ्याउँछस् कि पछ्याउँदैनस्, तँ निकै प्रख्यात छस् कि छैनस्, वा तेरो मनोवृत्तिमा सुधार आएको छ कि छैन भन्ने कुराको मतलब गर्दिनँ; यदि तैँले मेरा मागहरूअनुसार कार्य गरेको छैनस् भने, तँ मेरो अनुमोदन कहिल्यै प्राप्त गर्न सक्नेछैनस्। तिमीहरूले जतिसक्दो चाँडो तिमीहरूका ती सबै विचार र योजनाहरू त्याग्नु र मेरा मागहरूलाई गम्भीरताका साथ लिनु राम्रो हुन्छ। अन्यथा, म सबैलाई खरानी पारिदिनेछु र यसरी मेरो काम समाप्त गरिदिनेछु; बढीमा, मेरो वर्षौँको काम र कष्ट व्यर्थ जानेछ—किनभने म मेरा शत्रुहरूलाई अनि दुष्टताको गन्ध आउने र त्यही पुरानो शैतानी रूप भएकाहरूलाई मेरो राज्यमा ल्याउन वा अर्को युगमा लैजान सक्दिनँ।

मलाई एकदमै धेरै आशा छ। म आशा गर्दछु, तिमीहरू उचित र शिष्ट तवरले आफूलाई आचरणमा ढाल्न, अर्पित भएर आफ्ना कर्तव्यहरू निर्वाह गर्न, सत्यता र मानवता बोक्न, परमेश्‍वरका लागि आफ्नो जीवनलगायत सबै कुरा त्याग्न सक्ने मानिस हुन, इत्यादि गर्न सक्छौ। यी सबै आशा तिमीहरूका अपर्याप्तताहरू अनि तिमीहरूका भ्रष्टता र विद्रोहीपनसँग सम्बन्धित हुन्छन्। यदि मैले तिमीहरूसँग गरेका कुनै पनि संवादहरूले तिमीहरूको ध्यान खिच्न अपर्याप्त रहेका छन् भने, सम्भवतः मैले अब गर्न सक्ने सबै कुरा भनेको थप केही नबोल्नु मात्र हो। तथापि, त्यसको परिणाम के हुन्छ भनेर तिमीहरू बुझ्छौ। म त्यति धेरै पटक थकाइ मार्दिनँ, त्यसैले यदि म बोल्दिन भने मानिसहरूले हेर्नको लागि म केही गर्नेछु। म कसैको जिब्रो कुहाउन सक्छु, वा कसैलाई अङ्गभङ्ग भई मर्ने बनाउन सक्छु, वा मानिसहरूलाई स्नायु अपाङ्गता दिलाउन सक्छु अनि तिनीहरूलाई धेरै तवरमा कुरूप देखिने बनाउन सक्छु। त्यसपछि पनि फेरि, म मानिसहरूलाई पीडा सहन लगाउन सक्छु जुन मैले विशेष गरी तिनीहरूकै लागि भनेर तयार गरेको छु। यसरी म खुशी हुन्थें, धेरै खुशी हुन्थें, र एकदमै धेरै सन्तुष्ट हुन्थें। सधैँ भनिएको छ कि “राम्रोलाई राम्रैले अनि दुष्टतालाई दुष्टताले नै तिरिन्छ”, त्यसो भए अहिले किन त्यसो नगर्ने? यदि तैँले मलाई विरोध गर्न चाहन्छस् र मलाई केही न्याय गर्छस् भने म तेरो मुख कुहाइदिनेछु, र त्यसले मलाई अत्याधिक खुशी दिलाउनेछ। यस्तो किन हो भने अन्ततः तैँले जे गरेको छस् त्यो सत्यता हुँदै-होइन, जीवनसँग यसको कुनै सम्बन्ध हुने कुरा त परै जाओस्, जबकी मैले गर्ने हरेक कुराहरू सत्यता हुन्; मेरा सबै कार्यहरू मेरो काम र मैले तयार गरेको प्रशासनिक नियमहरूको सिद्धान्तहरूसँग सम्बन्धित छन्। त्यसकारण, म तिमीहरू प्रत्येकलाई केही सद्गुण एकत्रित गर्न, त्यति धेरै दुष्टताको कार्य नगर्न र फुर्सदको समयमा मेरा मागहरूको बारेमा ध्यान दिन आग्रह गर्छु। त्यसपछि म आनन्दित महसुस गर्नेछु। यदि तिमीहरूले देहमा लगाउने प्रयत्नको एक हजारको एक भाग मात्र सत्यताको लागि योगदान (वा दान) गर्थ्यौ भने, म त भन्छु, तिमीहरूले बारम्बार अपराधहरू गर्दैनथ्यौ र तिमीहरूका मुखहरू कुहिएका हुँदैनथे। के यो स्पष्ट छैन र?

तैँले जति धेरै अपराधहरू गर्छस् त्यति नै थोरै राम्रो गन्तव्य प्राप्त गर्ने अवसरहरू पाउनेछस्। यसको विपरीत, तैँले जति थोरै अपराधहरू गर्छस् त्यति नै धेरै परमेश्‍वरबाट तेरो प्रशंसा हुने सम्भावना हुन्छ। यदि तेरा अपराधहरू मैले तँलाई क्षमा दिनै नसक्ने हदसम्म बढ्दै जान्छ भने तैँले क्षमा हुने आफ्‍नो मौका पूर्ण रूपमा गुमाइसकेको हुनेछस्। यसै गरी, तेरो गन्तव्य पनि माथि हुँदैन, तल हुन्छ। यदि तैँले मलाई विश्‍वास गर्दैनस् भने तँ साहसी बन् र गलत काम गर्, अनि हेर् तैँले त्यसबाट के पाउँछस्। यदि तँ सत्यताको अभ्यास गर्ने निष्कपट व्यक्ति होस् भने तैँले निश्चय पनि तेरा अपराधहरूको लागि क्षमा पाउने अवसर प्राप्त गर्नेछस्, र तैँले झनझन कम मात्रामा विद्रोह गर्नेछस्। यदि तँ सत्यताको अभ्यास गर्न अनिच्‍छुक व्यक्ति होस् भने, अवश्य पनि परमेश्‍वरसामु तेरा अपराधहरूको संख्या बढ्नेछ र तैँले तबसम्‍म झन्-झन् बढी विद्रोह गर्दै जानेछस् जबसम्‍म तँ तेरो सीमिततामा पुग्छस्, जुन तेरो पूर्ण विनाशको समय हुनेछ। यो त्यही समय हुनेछ जब आशिष्‌हरू प्राप्त गर्ने तेरो मीठो सपना चकनाचूर हुनेछ। आफ्ना अपराधहरूलाई केवल अपरिपक्व वा मूर्ख व्यक्तिले गरेका गल्तीहरूको रूपमा मात्रै नमान्; तैँले आफ्नो कमजोर क्षमताले यसो गर्न असम्भव बनाएकोले गर्दा आफूले सत्यताको अभ्यास गरिन भन्‍ने बहानाबाजी नगर्। यसबाहेक, तैँले गरेका अपराधहरूलाई केवल त्योभन्दा राम्रो केही थाहा नभएको व्यक्तिले गरेका कार्यहरूको रूपमा नमान्। यदि तँ आफूलाई क्षमा गर्न र आफूलाई उदारताका साथ व्यवहार गर्नमा खप्पिस छस् भने म त भन्छु तँ एक काँतर होस् जसले कहिल्यै पनि सत्यता हासिल गर्नेछैन, न त कहिल्यै तेरा अपराधहरूले तेरो पिछा गर्न नै छाड्नेछन्; तिनीहरूले तँलाई सधैँ सत्यताका मागहरू पूरा गर्नबाट रोक्नेछन्, र तँलाई सधैँको लागि शैतानको बफादार रहने बनाउनेछन्। अझै पनि तेरो लागि यो मेरो सुझाव हो: आफ्ना लुकेका अपराधहरूलाई देख्न नसकी आफ्नो गन्तव्यमा मात्र ध्यान नदे; अपराधहरूलाई गम्भीर रूपमा हेर्, र तीमध्ये कुनै पनि अपराधलाई आफ्नो गन्तव्यको सरोकारको कारण बेवास्ता नगर्।


परमेश्‍वरको स्वभाव बुझ्‍नु अत्यन्त महत्त्वपूर्ण हुन्छ

म तिमीहरूले धेरै कुरा हासिल गरेको आशा गर्छु, तैपनि तिमीहरूका सबै कार्य, तिमीहरूको जीवनका सबै कुराले मैले मागेको कुरा पूरा गर्न सक्दैनन्, त्यसैले मसँग सिधै मुख्य कुरामा प्रवेश गर्नु र तिमीहरूलाई मेरा अभिप्रायहरू बुझाउनुबाहेक अरू कुनै विकल्प छैन। कामकुरा पहिचान गर्ने तिमीहरूको सामर्थ्य कमजोर भएको, र कामकुरालाई कदर गर्ने तिमीहरूको सामर्थ्य पनि कमजोर नै भएको हुनाले, तिमीहरू मेरो स्वभाव र सारका बारेमा लगभग पूर्ण रूपमा अनभिज्ञ छौ—तसर्थ मैले तिमीहरूलाई तिनका बारेमा जानकारी दिन जरुरी छ। तिमीहरूले पहिले जतिसुकै बुझेका भए पनि, तिमीहरूलाई यी समस्याहरू बुझ्ने इच्छा भए पनि वा नभए पनि, मैले तिमीहरूलाई ती कुरा विस्तृत रूपमा बुझाउनैपर्छ। यी समस्याहरू तिमीहरूका लागि त्यति अपरिचित छैनन्, तैपनि तिमीहरूमा तीभित्र रहेको अर्थबारे धेरै बुझाइ र धेरै परिचितता छैन। तिमीहरूमध्ये धेरैसँग केही अस्पष्ट बुझाइ मात्र छ, र त्यो पनि आंशिक र अपूर्ण छ। तिमीहरूलाई अझ राम्ररी सत्यता अभ्यास गर्न—मेरा वचनहरू अझ राम्ररी अभ्यास गर्न—मद्दत गर्नका लागि, मलाई लाग्छ तिमीहरू सबैभन्दा पहिले यी समस्याहरूका बारेमा सचेत हुनैपर्छ। यदि होइन भने, तिमीहरूको विश्‍वास अस्पष्ट, पाखण्डी, र धर्मका प्रतीकहरूले भरिएको नै रहनेछ। यदि तैँले परमेश्‍वरको स्वभाव बुझिनस् भने, तैँले उहाँका लागि गर्नुपर्ने काम गर्न तेरो लागि असम्भव हुनेछ। यदि तँलाई परमेश्‍वरको सार थाहा छैन भने, तँमा उहाँको डर र भय हुनु असम्भव हुनेछ; यसको साटो, त्यहाँ लापरवाह झाराटारुवा र छलछाम मात्र हुनेछ, र त्योभन्दा पनि बढी, सच्याउनै नसकिने ईशनिन्दा हुनेछ। परमेश्‍वरको स्वभाव बुझ्नु साँच्चै महत्त्वपूर्ण भएको, र परमेश्‍वरको सार जान्‍ने कुरालाई बेवास्ता गर्न नसकिने भए पनि, कसैले पनि यी समस्याहरूलाई गम्भीरतापूर्वक जाँचेको वा तिनको गहिराइमा पुग्ने प्रयास गरेको छैन। मैले जारी गरेका प्रशासनिक आदेशहरूलाई तिमीहरू सबैले बेवास्ता गरेका छौ भन्‍ने कुरा प्रस्ट रूपमा देखिन्छ। यदि तिमीहरू परमेश्‍वरको स्वभाव बुझ्दैनौ भने, तिमीहरूले उहाँको स्वभावलाई चिढ्याउने सम्भावना धेरै हुन्छ। उहाँको स्वभावलाई चिढ्याउनु भनेको परमेश्‍वर स्वयम्‌लाई रिस उठाउनु सरह हो, र यस्तो अवस्थामा तेरा कार्यहरूको अन्तिम फल भनेको प्रशासनिक आदेशहरूको उल्लङ्घन हुनेछ। अब तैँले यो थाहा पाउनुपर्छ कि जब तँ परमेश्‍वरको सार चिन्छस्, तब तँ उहाँको स्वभाव पनि बुझ्न सक्छस्—र जब तँ उहाँको स्वभाव बुझ्छस्, तब तैँले प्रशासनिक आदेशहरू पनि बुझेको हुनेछस्। प्रशासनिक आदेशहरूभित्र समावेश हुने धेरै कुराले परमेश्‍वरको स्वभावलाई छुन्छन् भन्ने कुरा भनिरहनु पर्दैन, तर उहाँको सबै स्वभाव प्रशासनिक आदेशहरूभित्र व्यक्त गरिएको हुँदैन; तसर्थ, परमेश्‍वरको स्वभावका बारेमा आफ्नो बुझाइ विकास गर्न तिमीहरू एक कदम अगाडि बढ्नैपर्छ।

म आज तिमीहरूसँग साधारण कुराकानीमा जस्तो बोलिरहेको छैन, त्यसैले तिमीहरूले मेरा वचनहरूलाई होसियारीपूर्वक लिनु, र अझ बढी तिनका बारेमा मनन गर्नु उचित हुन्छ। मैले यसो भन्नुको अर्थ के हो भने मैले बोलेका वचनहरूप्रति तिमीहरूले अत्यन्तै कम प्रयास अर्पित गरेका छौ। तिमीहरू परमेश्‍वरको स्वभावका बारेमा थप मनन गर्न त झनै कम इच्छुक छौ; यसमा विरलै कसैले प्रयास गर्छ। यही कारणले म भन्छु कि तिमीहरूको विश्‍वास खोक्रो गफबाहेक अरू केही होइन। अहिले पनि, तिमीहरूको सबैभन्दा घातक कमजोरीका सम्बन्धमा तिमीहरूमध्ये एक जनाले पनि कुनै गम्भीर प्रयास अर्पित गरेको छैन। मैले तिमीहरूप्रति यतिका श्रमसाध्य अभिप्रायहरू राखेपछि पनि तिमीहरूले मलाई निराश बनाएका छौ। तिमीहरूले परमेश्‍वरलाई कुनै आदर नगर्नु र तिमीहरूको जीवनमा कुनै सत्यता नहुनु कुनै अचम्मको कुरा होइन। यस्ता मानिसहरूको समूहलाई कसरी सन्त मान्न सकिन्छ? स्वर्गको व्यवस्थाले यस्तो कुरा सहनेछैन! यस सम्बन्धमा तिमीहरूमा अत्यन्तै कम बुझाइ भएको हुनाले, मसँग थप सास खर्चनुको विकल्प नै छैन।

परमेश्‍वरको स्वभाव यस्तो विषय हो जुन सबैलाई अत्यन्तै अमूर्त लाग्छ र यसबाहेक, यो यस्तो विषय हो जुन कसैलाई पनि स्वीकार गर्न सजिलो छैन, किनभने उहाँको स्वभाव मानवको व्यक्तित्व जस्तो हुँदैन। परमेश्‍वरमा पनि आनन्द, रिस, शोक, र खुसीका आफ्नै संवेगहरू हुन्छन्, तर यी संवेगहरू मानिसका संवेगहरूभन्दा फरक हुन्छन्। परमेश्‍वर स्वयम्‌का आफ्नै निहित कुराहरू र सत्त्व रहेका छन्। उहाँले व्यक्त गर्ने र प्रकट गर्ने सबै कुराले उहाँको आफ्नै सार र उहाँको आफ्नै पहिचानलाई प्रतिनिधित्व गर्छन्। यी निहित कुराहरू र यो सत्त्व, साथै यो सार र पहिचान त्यस्ता कुरा हुन् जुन कुनै पनि मानिसद्वारा प्रतिस्थापन गर्न सकिँदैन। उहाँको स्वभावमा मानवजातिप्रतिको उहाँको प्रेम, मानवजातिप्रतिको सान्त्वना, मानवजातिप्रतिको घृणा, र अझ बढी, मानवजातिबारे पूर्ण बुझाइ पर्छन्। तर, मानिसको व्यक्तित्वमा हँसिलो, जीवन्त, वा संवेदनहीन हुने कुरा पर्न सक्छन्। परमेश्‍वरको स्वभाव त्यो हो जुन यावत् थोक र जीवित प्राणीहरूका सार्वभौमसँग निहित हुन्छ; यो त्यस्तो कुरा हो जुन सृष्टिकर्तासँग हुन्छ। उहाँको स्वभावले आदरणीयता, शक्ति, कुलीनता, महान्‌ता, र सबैभन्दा बढी, सर्वोच्चतालाई प्रतिनिधित्व गर्छ। उहाँको स्वभाव अख्तियारको प्रतीक हो, न्यायवान् रहेका सबै कुराको प्रतीक हो, सुन्दर र असल रहेका सबै कुराको प्रतीक हो। त्यति मात्र होइन, उहाँको स्वभाव अन्धकार वा कुनै पनि विरोधी शक्तिद्वारा पराजित हुन वा आक्रान्त हुन नसक्नुको प्रतीक हो, साथै कुनै पनि सृजित प्राणीद्वारा गरिने अपराधको निषेध (र अपराधप्रतिको असहिष्णुता) को प्रतीक हो। उहाँको स्वभाव सर्वोच्च शक्तिको प्रतीक हो। कुनै पनि व्यक्तिले वा व्यक्तिहरूले उहाँको काम वा उहाँको स्वभावमा बाधा दिन सक्दैनन्, र तिनीहरूले त्यसो गर्न असम्भव हुनेछ। तर मानिसको व्यक्तित्व भनेको पशुभन्दा मानिसको अलिकति श्रेष्ठताको प्रतीक मात्रै हो। मानिस आफैमा र उसको आफ्नै कुनै अख्तियार, कुनै स्वायत्तता, र आफूलाई उछिन्‍ने कुनै सामर्थ्य हुँदैन, बरु सारमा ऊ यस्तो व्यक्ति हो जो असहाय रूपमा सबै प्रकारका मानिस, घटना र कामकुराहरूको नियन्त्रणमा हुन्छ। परमेश्‍वरको आनन्दको कारण इन्साफ र ज्योतिको अस्तित्व र आविर्भाव हो, अन्धकार र दुष्‍टताको विनाश हो। उहाँको आनन्दको कारण उहाँले मानवजातिमाझ ज्योति र राम्रो जीवन ल्याउनु हो; उहाँको आनन्द न्यायवान् आनन्द हो, यो सबै सकारात्मक कुराको अस्तित्वको सङ्केत हो, त्यसभन्दा बढी, यो मङ्गलमय सङ्केत हो। परमेश्‍वरको क्रोधको कारण भनेको अन्यायपूर्ण कुराहरूको अस्तित्व र बाधाले उहाँको मानवजातिलाई गर्ने हानि, दुष्‍टता र अन्धकारको अस्तित्व, सत्यतालाई धपाउने कुराहरूको अस्तित्व, अनि त्योभन्दा बढी, सुन्दर र असल कुराहरूको विरोध गर्ने चीजहरूको अस्तित्व हो। उहाँको क्रोध सबै नकारात्मक कुरा अब अस्तित्वमा छैनन् भन्‍ने कुराको सङ्केत हो, र योभन्दा पनि बढी, यो उहाँको अन्तर्निहित पवित्रताको सङ्केत हो। उहाँको शोकको कारण मानवजाति नै हो, जसका लागि उहाँले आशा राख्‍नुभएको थियो, तर जो अन्धकारमा खसेका छन्, र यस्तो किन भएको हो भने, उहाँले मानिसमा गर्ने कामले उहाँका अभिप्रायहरू पूरा गरिरहेको छैन, किनकि उहाँले प्रेम गर्ने मानवजाति सबै ज्योतिमा जिउन सक्दैनन्। उहाँ निर्दोष मानवजाति, इमानदार तर अज्ञानी मानिस, र असल तर आफ्नै दृष्टिकोणको अभाव भएका मानिसका लागि दुःख महसुस गर्नुहुन्छ। उहाँको दुःख उहाँको भलाइ र उहाँको कृपाको सङ्केत हो, सुन्दरता र परोपकारको सङ्केत हो। उहाँको खुसी निश्‍चय नै उहाँका शत्रुहरूलाई पराजित गर्ने र मानिसको इमानदारी प्राप्त गर्ने कार्यबाट आउँछ। योभन्दा बढी त, यो सारा शत्रुवत् शक्तिको निष्कासन र विनाशबाट, अनि मानवजातिले राम्रो र शान्तिपूर्ण जीवन प्राप्‍त गर्ने कुराबाट उत्पन्न हुन्छ। परमेश्‍वरको खुसी मानिसको आनन्द जस्तै होइन, बरु यो त असल फलहरू कटाइ गर्ने भावना हो, जुन भावना आनन्दभन्दा अझ धेरै ठूलो कुरा हो। उहाँको खुसीयाली मानवजाति यस समयदेखि कष्टबाट मुक्त भएको, र मानवजाति ज्योतिको संसारमा प्रवेश गरेको सङ्केत हो। अर्कोतिर, मानवजातिका संवेगहरू सबै उसका आफ्ना हितहरूका खातिर उत्पन्‍न हुन्छन्, ती इन्साफ, ज्योति वा सुन्दर कुराका खातिर हुँदैनन्, र स्वर्गबाट दिइएको अनुग्रहका खातिर त झनै हुँदैनन्। मानवजातिका संवेगहरू स्वार्थी हुन्छन्, ती अन्धकारको संसारमा अस्तित्वमा हुन्छन्, र ती परमेश्‍वरको इच्छाका खातिर उत्पन्न हुँदैनन्, उहाँको योजनाका खातिर त झनै हुँदैनन्। त्यसैले, मानिस र परमेश्‍वरलाई कहिल्यै बराबर मान्न मिल्दैन। परमेश्‍वर सदासर्वदा सर्वोच्‍च हुनुहुन्छ र उहाँ सदासर्वदा आदरणीय हुनुहुन्छ भने, मानिसचाहिँ सदैव तुच्छ र सदैव मूल्यहीन हुन्छ। किनभने परमेश्‍वर सदासर्वदा मानवजातिप्रति आफूलाई अर्पित गरिरहनुभएको र शारीरिक रूपमा लागिपर्नुभएको हुन्छ, जबकि मानिसले चाहिँ सधैँ आफ्नै निम्ति माग गर्छ र आफ्नै निम्ति लागिपर्छ। परमेश्‍वर सधैँ मानवजातिको अस्तित्वका लागि धेरै कष्ट उठाउनुहुन्छ, तैपनि मानिसले कहिल्यै इन्साफ वा ज्योतिका खातिर कुनै योगदान गर्दैन, र मानिसले केही अस्थायी प्रयास गरे पनि, त्यसले एउटै प्रहार पनि सहन सक्दैन, किनभने मानिसको प्रयास सधैँ आफ्नै निम्ति मात्र हुन्छ, र अरूका लागि हुँदैन। मानिस सदासर्वदा स्वार्थी हुन्छ, जबकि परमेश्‍वर सदासर्वदा निःस्वार्थ हुनुहुन्छ। परमेश्‍वर सबै न्यायवान्, असल र सुन्दर कुराहरूको मूल हुनुहुन्छ, जबकि मानिस त्यो हो, जसले सबै कुरूपता र दुष्टताको उत्तराधिकार लिन्छ र तिनलाई व्यक्त गर्छ। परमेश्‍वरले इन्साफ र सुन्दरताको आफ्नो सार कहिल्यै रूपान्तरण गर्नुहुनेछैन, तैपनि मानिस कुनै पनि समयमा र कुनै पनि स्थानमा इन्साफलाई धोका दिएर परमेश्‍वरदेखि टाढा जान सक्छ।

मैले बोलेको हरेक वाक्यभित्र परमेश्‍वरको स्वभाव समावेश हुन्छ। तिमीहरूले मेरा वचनहरूलाई होसियारीपूर्वक जाँच्नु राम्रो हुनेछ, र तिमीहरूलाई तीबाट पक्कै पनि ठूलो लाभ मिल्नेछ। परमेश्‍वरको सारलाई समात्न निकै गाह्रो छ, तर मलाई विश्‍वास छ कि तिमीहरू सबैमा परमेश्‍वरको स्वभावबारे कम्तीमा केही न केही ज्ञान छ। त्यसोभए, म आशा गर्छु कि तिमीहरूसँग मलाई देखाउनका लागि तिमीहरूले परमेश्‍वरको स्वभावलाई नचिढ्याउने गरी गरेका कुराहरू अझ धेरै हुनेछन्। त्यसपछि म ढुक्क हुनेछु। उदाहरणका लागि, परमेश्‍वरलाई हरसमय आफ्नो हृदयमा राख्। तैँले काम गर्दा, उहाँका वचनहरूअनुसार गर्। सबै कुरामा उहाँका चाहनाहरू खोज्, र परमेश्‍वरको अनादर र बेइज्जत हुने काम गर्न छोड्। तेरो हृदयको भावी खालीपन भर्नका लागि तैँले परमेश्‍वरलाई आफ्नो मनको कुनामा पन्छाउनु त झनै हुँदैन। यदि तैँले यसो गरिस् भने, तैँले परमेश्‍वरको स्वभावलाई चिढ्याएको हुनेछस्। अनि अर्को उदाहरणका रूपमा, यदि तैँले तेरो जीवनभर परमेश्‍वरका विरुद्धमा कहिल्यै ईशनिन्दात्मक टिप्पणीहरू वा गुनासाहरू गरिनस्, वा तैँले उहाँले सुम्पनुभएको सबै कुरा उचित रूपमा पूरा गर्न र जीवनभर उहाँका सबै वचनको अधीनमा बस्न सकिस् भने, तँ प्रशासनिक आदेशहरू उल्लङ्घन गर्नबाट बचेको हुनेछस्। उदाहरणका लागि, यदि तैँले कहिल्यै “म किन उसलाई ईश्‍वर ठान्दिनँ?” “मलाई लाग्छ यी वचनहरू पवित्र आत्माको कुनै प्रबोधनभन्दा बढी केही होइन,” “मेरो विचारमा, ईश्‍वरले गर्ने सबै कुरा सही नै हुन्छ भन्‍ने छैन,” “ईश्‍वरको मानवता मेरोभन्दा श्रेष्ठ छैन,” “ईश्‍वरका वचनहरू पटक्कै विश्‍वासयोग्य छैनन्” भनेको छस्, वा अरू यस्तै गलत ठहराउने टिप्पणीहरू गरेको छस् भने, म तँलाई आफ्ना पापहरू स्वीकार गर्न र अझ बढी मात्रामा पश्‍चात्ताप गर्न अर्ती दिन्छु। नत्रभने, तँलाई क्षमा पाउने मौका कहिल्यै मिल्नेछैन, किनभने तैँले चिढ्याएको कुनै व्यक्तिलाई होइन, परमेश्‍वर स्वयम्‌लाई हो। तँलाई तैँले कुनै व्यक्तिलाई गलत ठहराइरहेको छस् भन्ने लाग्ला, तर परमेश्‍वरका आत्माले यसलाई त्यसरी लिनुहुन्न। तैँले उहाँको देहलाई अनादर गर्नु भनेको उहाँलाई अनादर गर्नु बराबर हो। यस्तो हुनाले, के तैँले आफ्नो कार्यमार्फत परमेश्‍वरको स्वभावलाई चिढ्याएको छैनस् र? तैँले के कुरा याद राख्नैपर्छ भने परमेश्‍वरका आत्माद्वारा गरिने सबै कुरा देहमा उहाँको कामको सुरक्षा गर्नका निम्ति र यो काम राम्ररी सम्पन्न होस् भन्नका निम्ति गरिन्छ। यदि तैँले यसलाई बेवास्ता गरिस् भने, म भन्छु कि तँ यस्तो व्यक्ति होस् जो परमेश्‍वरमा विश्‍वास गर्नमा कहिल्यै सफल हुन सक्नेछैन। तैँले परमेश्‍वरलाई रिस उठाएको छस्, त्यसैले उहाँले तँलाई पाठ सिकाउन उचित दण्ड प्रयोग गर्नुहुनेछ।

परमेश्‍वरको सार जान्‍नु कुनै मामुली कुरा होइन। तैँले उहाँको स्वभाव बुझ्नैपर्छ। यसरी, तैँले बिस्तारै र थाहै नपाई, परमेश्‍वरको सार जान्‍नेछस्। जब तँसँग यो ज्ञान हुन्छ, तब तैँले आफूलाई अझ उच्च र अझ सुन्दर स्थितिमा प्रवेश गरिरहेको पाउनेछस्। अन्त्यमा, तँलाई आफ्नो घिनलाग्दो आत्माबारे लाज महसुस हुनेछ, र, अझ बढी, आफ्नो लाजबाट लुक्ने ठाउँ कतै नभएको महसुस हुनेछ। त्यतिबेला, तेरा कार्यहरूमा परमेश्‍वरको स्वभावलाई चिढ्याउने कुराहरू झन्-झन् कम हुनेछन्, तेरो हृदय परमेश्‍वरको हृदयको झन्-झन् नजिक आउनेछ, र तेरो हृदयमा बिस्तारै उहाँप्रति प्रेम पलाउनेछ। यो मानवजाति एउटा सुन्दर स्थितिमा प्रवेश गर्नुको सङ्केत हो। तर अहिलेसम्म, तिमीहरूले यो प्राप्त गरेका छैनौ। तिमीहरू सबै जना आफ्नो नियतिका खातिर दौडधुप गरिरहँदा, परमेश्‍वरको सार जान्‍ने प्रयास गर्न कसलाई मन लाग्छ र? यदि यस्तै चलिरह्यो भने, तिमीहरूले थाहै नपाई प्रशासनिक आदेशहरू उल्लङ्घन गर्नेछौ, किनभने तिमीहरू परमेश्‍वरको स्वभावका बारेमा अत्यन्तै कम बुझ्छौ। त्यसोभए तिमीहरू अहिले जे गरिरहेका छौ त्यसले परमेश्‍वरको स्वभावविरुद्ध तिमीहरूका अपराधहरूको जग बसालिरहेको छैन र? मैले तिमीहरूलाई परमेश्‍वरको स्वभाव बुझ्न भन्‍नु मेरो कामसँग असम्बन्धित कुरा होइन। किनभने यदि तिमीहरूले बारम्बार प्रशासनिक आदेशहरू उल्लङ्घन गर्‍यौ भने, तिमीहरूमध्ये को चाहिँ दण्डबाट उम्कनेछ र? के त्यसपछि मेरो काम पूर्ण रूपमा व्यर्थ हुनेछैन र? त्यसकारण, म अझै पनि आफ्नो आचरणलाई सम्हाल्नुबाहेक आफूले चाल्ने कदमहरूमा सावधान हुन भन्छु। यो मैले तिमीहरूसँग गर्ने अझ उच्च माग हो, र म आशा गर्छु कि तिमीहरू सबैले यसलाई होसियारीपूर्वक ख्याल गर्नेछौ र यसलाई गम्भीरताका साथ लिनेछौ। यदि कुनै दिन तिमीहरूका कार्यहरूले मलाई उक्साएर चरम रिस उठाए भने, त्यसका परिणामहरूलाई ख्याल गर्ने जिम्मेवारी तिमीहरूको मात्र हुनेछ, र तिमीहरूका सट्टामा दण्ड भोग्ने अरू कोही पनि हुनेछैन।


पृथ्वीमा हुनुहुने परमेश्‍वरलाई वास्तवमा कसरी चिन्ने

तिमीहरू सबै परमेश्‍वरको अगि इनाम पाउने र परमेश्‍वरद्वारा कृपा पाउने इच्छा राख्छौ; परमेश्‍वरमा विश्‍वास गरेको सुरुसुरुमा सबैले यस्तै कुराहरूको आशा राख्छन्, किनकि सबै जना उच्च कुराहरूको खोजीमा व्यस्त हुन्छन्, र कोही पनि अरूभन्दा पछि पर्न चाहँदैन। मानिसहरू यस्तै प्रकारका हुन्छन्। ठीक यही कारणले गर्दा तिमीहरूमध्ये धेरै जना स्वर्गमा हुनुहुने परमेश्‍वरको निरन्तर चापलुसी गरेर कृपा पाउने कोसिस गर्छौ, तापनि वास्तवमा, परमेश्‍वरप्रतिको तिमीहरूको बफादारीता र इमानदारीता तिमीहरूको आफैप्रतिको बफादारीता र इमानदारीताभन्दा धेरै कम हुन्छ। म यो कुरा किन भन्दैछु? किनकि परमेश्‍वरप्रतिको तिमीहरूको बफादारीतालाई म पटक्कै स्वीकार गर्दिनँ, त्यसबाहेक, म तिमीहरूका हृदयहरूमा भएका परमेश्‍वरको अस्तित्वलाई अस्वीकार गर्दछु। भन्नुको अर्थ यो हो, कि तिमीहरू जुन परमेश्‍वरको आराधना गर्छौ, जुन अस्पष्ट परमेश्‍वरको तिमीहरू सराहना गर्दछौ, उहाँको अस्तित्व छँदैछैन। तिमीहरू सत्य परमेश्‍वरबाट धेरै टाढा भएको कारणले गर्दा नै म यो निश्चयतापूर्वक भन्न सक्छु। तिमीहरूको वफादारीताको कारण तिमीहरूका हृदयभित्रको मूर्ति हो; मेरो कुरा गर्ने हो भने, अहिले, तिमीहरू जुन परमेश्‍वरलाई हेर्छौ, उहाँ न त महान् न सानो हुनुहुन्छ, तिमीहरू शब्दहरूले मात्र स्वीकार गर्दछौ। जब म तिमीहरू परमेश्‍वरबाट टाढा छौ भन्छु, मेरो भनाइको अर्थ तिमीहरू सत्य परमेश्‍वरबाट टाढा छौ भन्‍ने हो, त्यो अस्पष्ट परमेश्‍वर भने नजिक छ जस्तो देखिन्छ। जब म “महान् छैन” भन्छु, तब तिमीहरूले यो दिनमा विश्‍वास गरेका परमेश्‍वरको सन्दर्भमा भनेको हुँ, जो कुनै ठूला योग्यताहरू नभएको व्यक्तिजस्तो मात्र देखिनुहुन्छ, यस्तो व्यक्ति, जो त्यत्ति उच्च हुनुहुन्‍न। अनि जब म “सानो छैन” भन्छु, त्यसको अर्थ यो व्यक्तिले बतासलाई बोलाउन र झरीलाई आज्ञा गर्न नसके तापनि उहाँ त्यो काम गर्नका निम्ति परमेश्‍वरका आत्मालाई बोलाउन सक्षम हुनुहुन्छ, जसले आकाश र पृथ्वीलाई हल्लाउनुहुन्छ, जसले मानिसहरूलाई पूर्ण रूपमा अचम्मित बनाउनुहुन्छ। बाहिरी रूपमा पृथ्वीमा तिमीहरू यो ख्रीष्टप्रति धेरै आज्ञाकारी देखिन्छौ, तर वास्तवमा भन्‍ने हो भने उहाँमा तिमीहरू विश्‍वास गर्दैनौ, न त उहाँलाई प्रेम नै गर्छौ। भन्नुको अर्थ यो हो, कि जसलाई तिमीहरू साँचो रूपमा विश्‍वास गर्छौ, उहाँ तिमीहरूका आफ्नै भावनाको अस्पष्ट परमेश्‍वर हुनुहुन्छ, र तिमीहरूले साँच्चै प्रेम गरेको त्यो परमेश्‍वर, जसको तिमीहरू दिन-रात चाहना गर्दछौ, तापनि उहाँलाई व्यक्तिगत रूपमा कहिल्यै देखेका छैनौं। यस ख्रीष्‍टतर्फ तिमीहरूको विश्‍वास अपूर्ण छ, र तिमीहरूको प्रेम नगण्य छ। विश्‍वास भनेको आस्था वा भरोसा हो; प्रेम भनेको एक व्यक्तिको हृदयमा हुने भक्ति र प्रशंसा हो, जुन कहिल्यै विभाजित हुँदैन। तापनि आजका ख्रीष्टमा तिमीहरूको विश्‍वास र प्रेम योभन्दा धेरै कम छ। जब विश्‍वासको कुरा आउँछ, तब तिमीहरू उहाँमाथि कसरी विश्‍वास राख्छौ? जब प्रेमको कुरा आउँछ, तिमीहरू कस्तो प्रकारले उहाँलाई प्रेम गर्दछौ? तिमीहरूमा उहाँको स्वभावको बुझाइ छैन, अझ उहाँको गुणको बारेमा त तिमीहरूलाई झनै कम थाहा छ, यसैले तिमीहरू कसरी उहाँमा विश्‍वास गर्छौ? उहाँमा तिमीहरूको विश्‍वासको वास्तविकता कहाँ छ? उहाँलाई तिमीहरू कसरी प्रेम गर्छौ? उहाँमा तिमीहरूको प्रेमको वास्तविकता कहाँ छ?

धेरैले अहिलेसम्म कुनै सङ्कोचविना मलाई पछ्याएका छन्। त्यसैले तिमीहरूले विगत धेरै वर्षहरूमा धेरै थकान पनि अनुभव गरेका छौ। तिमीहरू प्रत्येकको जन्मजात चरित्र र बानीहरूलाई मैले स्पष्टतासाथ बुझेको छु; तिमीहरू प्रत्येकसँगको कुराकानी धेरै नै कठिन भएको छ। दुःखको कुरा यो हो कि, यद्यपि मैले तिमीहरूको बारेमा धेरै कुरा बुझे पनि तिमीहरूले चाहिँ मेरो बारेमा केही पनि बुझेका छैनौ। भ्रमको स्थितिमा तिमीहरू जोसुकैको छलमा फस्छौ भनेर मानिसहरूले भन्‍नु स्वभाविक नै हो। साँच्चै, तिमीहरू मेरो स्वभावलाई कति पनि बुझ्दैनौ, मेरो मनमा के छ त्यो त परै जाओस्। आज मबारे तिमीहरूका गलत बुझाइहरू चाँडो-चाँडो फैलिरहेका छन्, र मप्रतिको तिमीहरूको विश्‍वास अन्योलपूर्ण विश्‍वास नै रहिरहन्छ। तिमीहरूको ममा विश्‍वास छ भन्नुको साटो मसित चापलुसी गरेर अनि मलाई चिप्ले घसेर तिमीहरू मेरो कृपा पाउने कोसिस गर्दछौ भन्नु ठीक हुन्छ। तिनीहरूका अभिप्रायहरू साधारण छन्: म उसैको पछि लाग्नेछु, जसले मलाई इनाम दिन सक्छ, र उसैमा विश्‍वास गर्दछु, जसले मलाई ठूला-ठूला विपत्तिहरूबाट उम्काउनेछ, चाहे ऊ परमेश्‍वर वा कुनै पनि परमेश्‍वर नै किन नहोस्। यीमध्ये कुनै पनि मेरो सरोकारको विषय होइन। तिमीहरूमध्ये त्यस्ता धेरै मानिसहरू छन्, र यो अवस्था धेरै गम्भीर छ। यदि एक दिन, तिमीहरूमध्ये कति जनाले ख्रीष्टको सारको जानकारी पाएर उहाँमा विश्‍वास गरेका छौ भनी जाँच गरियो भने, मलाई के डर लाग्छ भने तिमीहरूमध्ये एकै जनाले पनि मेरा इच्छाहरू पूरा गर्नेछैनौ। यसैले यो प्रश्नमाथि विचार गर्दा तिमीहरू प्रत्येकलाई चोट लाग्नेछैन: तिमीहरूले विश्‍वास गरेको परमेश्‍वर मभन्दा धेरै नै फरक छ, अनि यस्तो भएकोले तिमीहरूले परमेश्‍वरमा विश्‍वास गर्नुको सार के हो? तिमीहरू जति धेरै आफ्नो तथाकथित परमेश्‍वरमा विश्‍वास गर्छौ, त्यत्ति नै मबाट भड्केर टाढा जान्छौ। त्यसो भए यस विषयको सार के हो? यो निश्चित छ, कि तिमीहरूमध्ये कसैले पनि त्यस्तो प्रश्नमाथि कहिल्यै विचार गरेका छैनौ, तर के यसको गम्भीरता तिमीहरूमा उत्पन्न भएको छ? के तिमीहरूले यस्तै प्रकारले विश्‍वास गरिरहँदा उत्पन्न हुने परिणामहरूबारे सोचेका छौ?

आज, तिमीहरूले धेरै समस्याहरूको सामना गर्छौ, र तिमीहरूमध्ये एक जनालाई पनि समस्या समाधान गर्ने बानी परेको छैन। यो अवस्था जारी रहने हो भने, हार्नको लागि खडा हुनेहरू तिमीहरू मात्रै हुनेछौ। म तिमीहरूलाई समस्याहरू पहिचान गर्न सहायता गर्नेछु, तर तिनलाई समाधान गर्ने काम तिमीहरूकै हो।

म अरूमाथि शङ्का नगर्नेहरूको साँच्चै कदर गर्छु, र मलाई सत्यता स्वीकार गर्न इच्छुक हुनेहरू साँच्चै मन पर्छ; यी दुई प्रकारका मानिसप्रति म ठूलो चासो देखाउँछु, किनभने मेरो नजरमा तिनीहरू इमानदार मानिस हुन्। यदि तँ निकै छली छस् भने, तँ सबै मानिस र मामिलाहरूप्रति सतर्क र शङ्कालु हुनेछस्, यसैले मप्रतिको तेरो आस्था शङ्काको जगमाथि निर्माण हुनेछ। म त्यस्तो आस्था कहिल्यै स्विकार्न सक्दिनँ। साँचो विश्‍वासको अभावमा, तिमीहरू अझ बढी साँचो प्रेमरहित बन्छौ। अनि यदि तँ परमेश्‍वरलाई शङ्का गर्न र उहाँका बारेमा अडकलबाजी गर्न समेत सक्छस् भने, तँ निस्सन्देह सबै मानिसमध्ये सबैभन्दा छली होस्। तँ परमेश्‍वर मानिसजस्तै क्षमा गर्न नसकिनेगरी पापी, सङ्कीर्ण, निष्पक्षता र समझदारी नभएको, इन्साफको बोध नभएको, क्रूर युक्तिहरू प्रयोग गर्ने, कपटी र धूर्त, दुष्टता र अन्धकारमा रमाउने, इत्यादि हुन सक्नुहुन्छ कि सक्नुहुन्न भनेर अड्कलबाजी गर्छस्। के मानिसहरूमा यस्ता विचारहरू हुनुको कारण तिनीहरूमा परमेश्‍वरबारे अलिकति पनि ज्ञान नभएर होइन र? यस्तो विश्‍वास पापभन्दा कम होइन! कतिपय त यस्ता पनि छन् जो मैले मन पराउने मानिसहरू ती मात्र हुन् जो चापलुसी गर्न र जुत्ता चाट्न जान्दछन्, र जसलाई त्यसो गर्न आउँदैन तिनीहरू परमेश्‍वरको घरमा स्वागतयोग्य हुनेछैनन् र तिनीहरूले त्यहाँ आफ्नो स्थान गुमाउनेछन् भन्नेसमेत विश्‍वास गर्छन्। के यतिका वर्षपछि तिमीहरूले प्राप्त गरेको ज्ञान यति मात्रै हो? के तिमीहरूले प्राप्त गरेको कुरा यही हो? अनि मबारे तिमीहरूको ज्ञान यी गलत बुझाइहरूमा सीमित छैन; अझ खराब त तिमीहरूले गर्ने परमेश्‍वरको आत्माविरुद्धको ईशनिन्दा र स्वर्गको धुत्कार हो। यही कारणले म भन्छु कि तिमीहरूको जस्तो विश्‍वासले गर्दा तिमीहरू मबाट अझ टाढा हुनेछौ र मप्रति अझ ठूलो शत्रुतामा हुनेछौ। धेरै वर्षको कामको दौरान, तिमीहरूले धेरै वटा सत्यता देखेका छौ, तर मेरा कानले के सुनेका छन् भन्‍ने कुरा तिमीहरूलाई थाहा छ? तिमीहरूमध्ये कति जना सत्यता स्वीकार गर्न इच्छुक छौ? तिमीहरू सबै जना आफू सत्यताका लागि मूल्य चुकाउन इच्छुक रहेको विश्‍वास गर्छौ, तर तिमीहरूमध्ये कति जनाले सत्यताका लागि साँच्चिकै कष्ट भोगेका छौ? तिमीहरूको हृदयमा अधार्मिकताबाहेक केही छैन, जसले गर्दा तिमीहरू चाहे ती जोसुकै भए पनि सबै जना उत्तिकै छली र कुटिल रहेको सोच्छौ—यहाँसम्म कि तिमीहरू देहधारी परमेश्‍वर सामान्य मानिसजस्तै दयालु हृदय वा परोपकारी प्रेमरहित हुन सक्नुहुन्छ भन्नेसमेत विश्‍वास गर्छौ। त्योभन्दा पनि बढी, तिमीहरू उदात्त सद्गुण र कृपालु, परोपकारी प्रकृति स्वर्गमा हुनुहुने परमेश्‍वरमा मात्रै हुन्छ भन्‍ने विश्‍वास गर्छौ। तिमीहरू त्यस्तो पवित्र व्यक्ति अस्तित्वमा नरहेको, पृथ्वीमा अन्धकार र दुष्टताले मात्रै शासन गर्ने, जबकि परमेश्‍वर भनेको मानिसले असल र सुन्दर कुराप्रतिको आफ्नो चाहना सुम्पिने चिज, ऊद्वारा नै बनाइएको एउटा पौराणिक पात्र भएको विश्‍वास गर्छौ। तिमीहरूको मनमा, स्वर्गमा हुनुहुने परमेश्‍वर अत्यन्तै इमानदार, धर्मी, र महान् हुनुहुन्छ, आराधना र प्रशंसाको योग्य हुनुहुन्छ; जबकि, पृथ्वीमा हुनुहुने यी परमेश्‍वरचाहिँ स्वर्गमा हुनुहुने परमेश्‍वरको एउटा विकल्प, र एउटा साधन मात्रै हुनुहुन्छ। तिमीहरू यी परमेश्‍वर स्वर्गमा हुनुहुने परमेश्‍वरको बराबरी हुन सक्नुहुन्न, यिनलाई उहाँकै स्तरमा राखेर उल्लेख गर्न त झनै मिल्दैन भन्‍ने विश्‍वास गर्छौ। परमेश्‍वरको महान्‌ता र आदरको कुरा आउँदा, ती स्वर्गमा हुनुहुने परमेश्‍वरको महिमा हुन्, तर मानिसको प्रकृति र भ्रष्टताको कुरा आउँदा, ती त्यस्ता कुराहरू हुन् जसमा पृथ्वीमा हुनुहुने परमेश्‍वरको हिस्सा रहेको हुन्छ। स्वर्गमा हुनुहुने परमेश्‍वर अनन्त रूपमा उच्च हुनुहुन्छ, जबकि पृथ्वीमा हुनुहुने परमेश्‍वर सधैँभरि मामुली, कमजोर, र असक्षम हुनुहुन्छ। स्वर्गमा हुनुहुने परमेश्‍वरमा कुनै दैहिक भावना हुँदैन, बरु धार्मिकता मात्रै हुन्छ, जबकि पृथ्वीमा हुनुहुने परमेश्‍वरमा स्वार्थी अभिप्रायहरू मात्रै हुन्छन् र उहाँमा कुनै निष्पक्षता वा समझदारी हुँदैन। स्वर्गमा हुनुहुने परमेश्‍वरमा अलिकति पनि कुटिलपन हुँदैन र उहाँ सधैँभरि विश्‍वासयोग्य हुनुहुन्छ, जबकि पृथ्वीमा हुनुहुने परमेश्‍वरको सधैँ एउटा बेइमान पक्ष हुन्छ। स्वर्गमा हुनुहुने परमेश्‍वर मानिसलाई धेरै प्रेम गर्नुहुन्छ, जबकि पृथ्वीमा हुनुहुने परमेश्‍वर मानिसको अपर्याप्त रेखदेख गर्नुहुन्छ, यहाँसम्म कि उसलाई पूर्ण रूपमा बेवास्ता नै गर्नुहुन्छ। यो त्रुटिपूर्ण र बेतुके ज्ञान लामो समयदेखि तिमीहरूको हृदयमा रहिआएको छ; यो त्रुटिपूर्ण छ, र तिमीहरू अघि बढ्दै जाँदा जिद्दीपूर्वक यसमा लागिरहन सक्छौ। तिमीहरू ख्रीष्टका सबै कार्यलाई अधर्मीहरूको दृष्टिकोणबाट हेर्छौ र उहाँका सबै काम, साथै उहाँको पहिचान र सारलाई दुष्टहरूको दृष्टिकोणबाट मूल्याङ्कन गर्छौ। तिमीहरूले गम्भीर गल्ती गरेका छौ र तिमीहरूभन्दा अघि आउनेहरूद्वारा कहिल्यै नगरिएको काम गरेका छौ। अर्थात्, तिमीहरूले जहिले पनि शिरमा मुकुट लगाएका स्वर्गका उच्च ईश्‍वरको मात्रै सेवा गरेका छौ, जबकि तिमीहरू कहिल्यै परमेश्‍वरको “सेवामा खटेका” छैनौ, जसलाई तिमीहरू यति मामुली ठान्छौ कि उहाँ तिमीहरूका लागि अदृश्य नै हुनुहुन्छ। के यो तिमीहरूको पाप होइन र? के यो तिमीहरूले परमेश्‍वरको स्वभावलाई चिढ्याउनुको उत्कृष्ट उदाहरण होइन र? तिमीहरू स्वर्गमा हुनुहुने ईश्‍वरलाई उत्कट रूपमा श्रद्धा गर्छौ। तिमीहरू उच्च स्वहरूलाई गहिरो आदर गर्छौ र असाधारण वाक्पटुता भएका मानिसहरूको धेरै प्रशंसा गर्छौ। तँ आफ्ना हातहरू सम्पत्तिले भरिदिने ईश्‍वरद्वारा आज्ञा गरिन धेरै इच्छुक छस्, र तँ आफ्नो हरेक चाहना पूरा गर्न सक्ने ईश्‍वरको धेरै तृष्णा गर्छस्। तैँले श्रद्धा नगर्ने एक मात्र जन यही परमेश्‍वर हुनुहुन्छ जो उच्च हुनुहुन्न; तैँले घृणा गर्ने एउटै कुरा कसैले पनि उच्च सम्मान गर्न नसक्ने यी परमेश्‍वरसँगको सङ्गत हो। तँलाई गर्न अनिच्छा लाग्ने एउटै कुरा भनेको यी परमेश्‍वरका लागि काम गर्नु हो जसले तँलाई कहिल्यै एक पैसा पनि दिनुभएको छैन र तँलाई उहाँको तृष्णा गराउन नसक्ने एक मात्र जन यिनै अप्रिय परमेश्‍वर हुनुहुन्छ। यी परमेश्‍वर तँलाई आफ्नो दृष्टिकोण फराकिलो बनाउन, आफूले कुनै खजाना भेटाएको जस्तो महसुस गर्न सक्षम तुल्याउन सक्नुहुन्न, तैँले इच्छाएको कुरा त झनै पूरा गर्न सक्नुहुन्न। त्यसोभए, तँ किन उहाँलाई पछ्याउँछस्? के तैँले यस्ता प्रश्नहरूबारे विचार गरेको छस्? तँ जे गर्छस् त्यसले यी ख्रीष्टलाई मात्रै चिढ्याउँदैन; अझ महत्त्वपूर्ण कुरा, यसले स्वर्गमा हुनुहुने परमेश्‍वरलाई चिढ्याउँछ। मलाई लाग्छ, परमेश्‍वरमाथिको तिमीहरूको विश्‍वासको उद्देश्य यो होइन!

तिमीहरू परमेश्‍वर तिमीहरूसँग प्रसन्न हुनुभएको तृष्णा गर्छौ, तर तिमीहरू परमेश्‍वरबाट टाढा छौ। यहाँ के भएको छ? तिमीहरू उहाँका वचनहरू मात्रै स्वीकार गर्छौ, तर उहाँको काटछाँटलाई स्वीकार गर्दैनौ, तिमीहरूले उहाँमा पूर्ण विश्‍वास राख्न उहाँको हरेक प्रबन्धलाई स्वीकार गर्न सक्नु त झनै परको कुरा हो। त्यसोभए, यहाँ भएको चाहिँ के हो? अन्तिम विश्लेषणमा, तिमीहरूको विश्‍वास एउटा खाली अण्डाको खोल हो, जसले कहिल्यै चल्ला कोरल्न सक्दैन। किनभने तिमीहरूको विश्‍वासले तिमीहरूलाई सत्यता ल्याइदिएको वा तिमीहरूलाई जीवन दिएको छैन, बरु यसको सट्टा तिमीहरूलाई भरणपोषण र आशाको भ्रामक आभास दिएको छ। परमेश्‍वरमा विश्‍वास गर्नुमा तिमीहरूको लक्ष्य यही भरणपोषण र आशाको आभास हो, सत्यता र जीवन होइन। तसर्थ म भन्छु कि परमेश्‍वरमाथिको तिमीहरूको विश्‍वासको तरिका दासत्वपूर्ण र लाजमर्दो शैलीमा परमेश्‍वरको निगाह प्राप्त गर्ने प्रयास गर्ने मात्र रहिआएको छ, र यसलाई कुनै पनि हिसाबले साँचो विश्‍वास मान्न सकिँदैन। यस्तो विश्‍वासबाट चल्ला कसरी जन्मन सक्छ र? अर्को शब्दमा भन्नुपर्दा, यस्तो विश्‍वासले के हासिल गर्न सक्छ र? परमेश्‍वरमाथिको तिमीहरूको विश्‍वासको उद्देश्य उहाँलाई प्रयोग गरेर आफ्नै लक्ष्यहरू हासिल गर्नु हो। के यो तिमीहरूले परमेश्‍वरको स्वभावलाई चिढ्याएको थप तथ्य होइन र? तिमीहरू स्वर्गमा हुनुहुने परमेश्‍वरको अस्तित्वमा विश्‍वास गर्छौ र पृथ्वीमा हुनुहुने परमेश्‍वरको अस्तित्वलाई नकार्छौ, तैपनि म तिमीहरूका दृष्टिकोणहरूलाई मान्यता दिन्नँ; म जमिनमा दृढतापूर्वक खुट्टा टेकेर पृथ्वीमा हुनुहुने परमेश्‍वरको सेवा गर्नेहरूलाई मात्रै अनुमोदन गर्छु, तर पृथ्वीमा हुनुहुने ख्रीष्टलाई कहिल्यै स्वीकार नगर्नेहरूलाई कहिल्यै अनुमोदन गर्दिनँ। त्यस्ता मानिसहरू स्वर्गमा हुनुहुने परमेश्‍वरप्रति जतिसुकै बफादार भए पनि, अन्तमा तिनीहरू दुष्टलाई दण्ड दिने मेरो हातबाट उम्कनेछैनन्। यी मानिसहरू दुष्ट हुन्; तिनीहरू तिनै दुष्ट जन हुन् जो परमेश्‍वरको विरोध गर्छन् र कहिल्यै खुसीसाथ ख्रीष्टको अधीनमा रहेका छैनन्। अवश्य नै, तिनीहरूको सङ्ख्यामा ख्रीष्टलाई नचिन्ने र, अझ भन्नुपर्दा, स्वीकार नगर्ने सबै पर्छन्। के तँ आफू स्वर्गमा हुनुहुने परमेश्‍वरप्रति बफादार भएसम्म ख्रीष्टप्रति आफूखुसी व्यवहार गर्न सकिन्छ भन्‍ने ठान्छस्? गलत! ख्रीष्टप्रतिको तेरो अज्ञानता स्वर्गमा हुनुहुने परमेश्‍वरप्रतिको अज्ञानता हो। तँ स्वर्गमा हुनुहुने परमेश्‍वरप्रति जतिसुकै बफादार भए पनि, यो खोक्रो कुरा र ढोँग मात्रै हो, किनभने पृथ्वीमा हुनुहुने परमेश्‍वर मानिसले सत्यता प्राप्त गर्न र अझ गहिरो ज्ञान पाउनमा मात्रै निर्णायक हुनुहुन्न, त्योभन्दा बढी मानिसलाई दोषी ठहराउन र त्यसपछि तथ्यहरूलाई पक्रेर दुष्टलाई दण्ड दिनमा निर्णायक हुनुहुन्छ। के तैँले यसका लाभदायक र हानिकारक परिणामहरू बुझेको छस्? के तैँले तिनको अनुभव गरेको छस्? मलाई तिमीहरूले एक दिन चाँडै नै यो सत्यता बुझे हुनेथियो भन्ने इच्छा छ: परमेश्‍वरलाई चिन्नका लागि, तिमीहरूले स्वर्गमा हुनुहुने परमेश्‍वरलाई मात्र होइन, अझ महत्त्वपूर्ण त, पृथ्वीमा हुनुहुने परमेश्‍वरलाई चिन्नुपर्छ। आफ्ना प्राथमिकताहरूबारे अन्योलमा पर्ने वा गौण कुरालाई मुख्य कुराको ठाउँ लिन दिने नगर। यसरी मात्रै तँ साँच्चै परमेश्‍वरसँग राम्रो सम्बन्ध निर्माण गर्न, परमेश्‍वरको अझ नजिक हुन, र आफ्नो हृदयलाई उहाँको अझ नजिक ल्याउन सक्छस्। यदि तँ धेरै वर्षदेखि विश्‍वासमा छस् र तैँले लामो समयदेखि मसँग सङ्गत गरेको छस्, तैपनि तँ मबाट टाढा नै रहन्छस् भने, म त भन्छु तँ प्रायजसो परमेश्‍वरको स्वभावलाई चिढ्याउँछस्, र तेरो परिणाम अनुमान गर्न धेरै गाह्रो हुनेछ। यदि मसँगको धेरै वर्षको सङ्गतले तँलाई मानवता र सत्यता भएको व्यक्तिमा परिणत गर्न नसकेको मात्र नभएर, त्यसभन्दा बढी, तेरा दुष्ट तरिकाहरूलाई तेरो प्रकृतिमा रुपान्तरित गरेको छ, र तँमा पहिलेभन्दा दोब्बर अहङ्कार भएको मात्र नभएर मबारे तेरा गलतफहमीहरू पनि बढेका छन्, जसले गर्दा तँ मलाई आफ्नो खेल्ने साथीका रूपमा हेर्न थाल्छस् भने, म भन्छु कि तेरो व्यथा अब सतही मात्रै छैन, तेरो हड्डीसम्मै छिरेको छ। अब बाँकी रहेको भनेको तैँले आफ्नो अन्त्येष्टिको प्रबन्ध गरिनलाई पर्खनु मात्रै हो। त्यतिबेला तैँले मलाई तेरो परमेश्‍वर हुन बिन्ती गर्नु पर्दैन, किनभने तैँले मृत्युको योग्य पाप, क्षमा गर्न नसकिने पाप गरेको छस्। मैले तँलाई छोडिदिएँ भने पनि, स्वर्गमा हुनुहुने परमेश्‍वरले तेरो ज्यान लिन जिद्दी गर्नुहुनेछ, किनभने परमेश्‍वरको स्वभावविरुद्धको तेरो अपराध कुनै साधारण समस्या नभएर निकै गम्भीर प्रकृतिको समस्या हो। समय आएपछि, तँलाई अगाडि नै नभनेकोमा मलाई दोष नदे। कुरा यहीँ आएर टुङ्गिन्छ: जब तँ ख्रीष्ट—पृथ्वीमा हुनुहुने परमेश्‍वर—सँग एक साधारण व्यक्तिको रूपमा सङ्गत गर्छस्, अर्थात्, जब तँ यी परमेश्‍वर एक व्यक्तिभन्दा बढी केही नभएको विश्‍वास गर्छस्, त्यसपछि नै तँ नष्ट हुनेछस्। तिमीहरू सबैलाई मेरो एक मात्र चेतावनी यही हो।


एउटा अत्यन्तै गम्भीर समस्या: विश्‍वासघात (१)

धेरै चाँडो, मेरो काम सकिनेछ र हाम्रो धेरै वर्षदेखिको साथ एउटा असहनीय सम्झना बनेको छ। मैले अविच्छिन्‍न रूपमा मेरा वचनहरू दोहोर्‍याएको छु र मेरो नयाँ कामलाई निरन्तर अघि बढाएको छु। अवश्य नै, म हरेक पटक काम गर्दा मेरो सल्लाहले आवश्यक घटकका रूपमा काम गर्छ। त्यसबिना तिमीहरू सबै बरालिनेछौ र तिमीहरू झनै पूर्ण रूपले अन्योलमा पर्नेछौ। अब मेरो काम सकिन लागेको छ र अन्तिम चरणमा छ। म अझै पनि सल्लाह दिने केही काम गर्न, अर्थात् तिमीहरूले सुन भनेर सल्लाहका वचनहरू प्रदान गर्न चाहन्छु। म के मात्र आशा गर्छु भने, तिमीहरू मैले गरेको मेहनत खेर जान नदिन सक्षम हुन्छौ, र त्योभन्दा बढी, मेरा श्रमसाध्य अभिप्रायहरू बुझ्न र मेरा वचनहरूलाई आफ्नो आत्मआचरणको जगका रूपमा लिन सक्षम हुन्छौ। ती तिमीहरूले सुन्‍न इच्छा गरेका वचनहरू भए पनि वा नभए पनि, ती तिमीहरूले खुसीसाथ स्वीकार गर्ने वचन भए पनि वा अनिच्छापूर्वक स्विकार्ने वचन भए पनि, तिमीहरूले तिनलाई गम्भीर रूपमा लिनैपर्छ। अन्यथा, तिमीहरूको जथाभावी र बेपरवाह स्वभाव र हाउभाउहरूले मलाई गहिरो गरी चोट पुर्‍याउनेछन्, र त्यसभन्दा पनि बढी तिनले मलाई ठूलो घृणा महसुस गराउनेछन्। मलाई तिमीहरू सबैले मेरा वचनहरू पटक-पटक—हजारौँ पटक—ती तिमीहरूको हृदयमा कुँदिने हदसम्म समेत पढ्नेछौ भन्ने धेरै आशा छ। यसरी मात्र तिमीहरू मैले तिमीहरूमाथि राखेका अपेक्षाहरू पूरा गर्न असफल हुनेछैनौ। तर, अहिले तिमीहरूमध्ये कोही पनि यसरी जिएको छैन। यसको विपरीत, तिमीहरू सबै भोगविलासको जीवनमा, आफ्नो हृदय सन्तुष्ट हुनेगरी खान र पिउनमा डुबेका छौ र तिमीहरूमध्ये कसैले पनि मेरा वचनहरूलाई आफ्नो हृदय र आत्मालाई समृद्ध पार्नका निम्ति प्रयोग गर्दैन। यसै कारणले, म मानवजातिको साँचो मुहारबारे एउटा निष्कर्षमा पुगेको छु: मानिसले मलाई जुनै समयमा विश्‍वासघात गर्न सक्छ र कोही पनि मेरा वचनहरूप्रति पूर्ण रूपमा बफादार हुन सक्दैन।

“मानिसलाई शैतानद्वारा यति धेरै भ्रष्ट तुल्याइएको छ कि उसमा अब मानिसको रूप नै छैन।” अहिलेका बहुसङ्ख्यक मानिसहरू यो भनाइलाई अलिकति मान्यता दिन्छन्। मैले यसो भन्नुको कारण के हो भने मैले उल्लेख गरेको “मान्यता” साँचो ज्ञान नभएर एक प्रकारको सतही स्वीकारोक्ति मात्रै हो। तिमीहरूमध्ये कसैले पनि आफ्नो सटीक मूल्याङ्कन गर्न वा आफूलाई पूर्ण रूपमा चिरफार गर्न नसक्ने हुनाले, तिमीहरू मेरा वचनहरूमा सधैँ आधा मात्रै विश्‍वास गर्छौ। तर यस पटक, म तथ्यहरू प्रयोग गरेर तिमीहरूभित्र रहेको सबैभन्दा गम्भीर समस्यालाई व्याख्या गर्दै छु। त्यो समस्या भनेको विश्‍वासघात हो। तिमीहरू सबै जना “विश्‍वासघात” भन्‍ने शब्दसँग परिचित छौ, किनभने धेरैजसो मानिसले अरूलाई विश्‍वासघात गर्ने केही न केही गरेका हुन्छन्, जस्तै श्रीमान्‌ले आफ्नी श्रीमतीलाई विश्‍वासघात गर्नु, श्रीमतीले आफ्नो श्रीमान्‌लाई विश्‍वासघात गर्नु, छोराले आफ्नो बुबालाई विश्‍वासघात गर्नु, छोरीले आफ्नी आमालाई विश्‍वासघात गर्नु, नोकरले आफ्नो मालिकलाई विश्‍वासघात गर्नु, साथीहरूले एक-अर्कालाई विश्‍वासघात गर्नु, आफन्तहरूले एक-अर्कालाई विश्‍वासघात गर्नु, बिक्रेताहरूले क्रेताहरूलाई विश्‍वासघात गर्नु, इत्यादि। यी सबै उदाहरणमा विश्‍वासघातको सार रहेको छ। छोटकरीमा भन्नुपर्दा, विश्‍वासघात भनेको भाकल तोड्ने, नैतिक मान्यताहरू उल्लङ्घन गर्ने, वा मानव सदाचारविरुद्ध काम गर्ने व्यवहारको एउटा रूप हो, जसले मानवता गुमेको कुरालाई प्रदर्शन गर्छ। मानवका रूपमा, तिमीहरूलाई आफूले अरू कसैलाई विश्‍वासघात गर्ने कुनै काम गरेको याद भए पनि वा नभए पनि, वा तिमीहरूले यसअघि धेरै पटक अरूलाई विश्‍वासघात गरेको भए पनि नभए पनि, यस संसारमा जन्मिएपछि, तिमीहरू सबैले सत्यताको उल्लङ्घन हुने केही न केही गरेका छौ। तैँले आफ्ना आमाबुबा वा साथीहरूलाई विश्‍वासघात गर्न सक्ने हुनाले, तँ अरूलाई विश्‍वासघात गर्न सक्छस्, र तँ अझ बढी मलाई विश्‍वासघात गर्न र मलाई घृणा लाग्ने कुराहरू गर्न सक्छस्। अर्को शब्दमा भन्नुपर्दा, विश्‍वासघात भनेको सतही रूपमा अनैतिक व्यवहार मात्रै होइन, त्योभन्दा बढी, यो सत्यतासँग बाझिने कुरा हो। मविरुद्ध मानिसले गर्ने प्रतिरोध र विद्रोहको स्रोत ठ्याक्कै यही हो। यसैकारण मैले यसलाई निम्न कथनमा सारांशीकृत गरेको छु: विश्‍वासघात भनेको मानिसको जन्मजात प्रकृति हो, र यो प्रकृति हरेक व्यक्तिले मसँगको मेल हासिल गर्नुको अन्तर्निहित शत्रु हो।

पूर्ण रूपमा मेरो अधीनमा रहन नसक्ने व्यवहार विश्‍वासघात हो। मप्रति बफादार हुन नसक्ने व्यवहार विश्‍वासघात हो। मलाई ठग्नु र झूटको प्रयोग गरेर मलाई छल गर्नु विश्‍वासघात हो। धेरै वटा धारणा बोक्नु र तिनलाई जताततै फैलाउनु विश्‍वासघात हो। मेरा गवाही र हितहरूलाई समर्थन गर्न नसक्नु विश्‍वासघात हो। हृदयमा मबाट टाढा हुँदाहुँदै झूटा मुस्कानहरू दिनु विश्‍वासघात हो। यी सबै विश्‍वासघातका कार्य हुन् जुन तिमीहरूले सधैँ गर्न सकेका छौ, र ती तिमीहरूका लागि सामान्य कुरा हुन्। तिमीहरूमध्ये कसैले पनि यसलाई समस्याका रूपमा सोच्दैनौ होला, तर म त्यस्तो सोच्दिनँ। कुनै व्यक्तिले मलाई गर्ने विश्‍वासघातलाई म सामान्य कुराका रूपमा लिन सक्दिनँ, र म यसलाई बेवास्ता गर्न त झनै सक्दिनँ। अहिले पनि, म तिमीहरूका बीचमा काम गरिरहेको बेलामा, तिमीहरू यसरी व्यवहार गर्छौ—यदि तिमीहरूलाई निगरानी गर्ने कोही नहुने दिन आयो भने, के तिमीहरू आफूले आफैलाई स-साना इलाकाका राजा घोषणा गरेका डाँकुहरूजस्तै बन्नेछैनौ र? जब त्यसो हुन्छ र तिमीहरूले महाविपत्ति निम्त्याउँछौ, तब तिमीहरूले बिगारेको कुरा सच्याउनलाई को हुनेछ? यदि तिमीहरू विश्‍वासघातका कतिपय कार्य तिमीहरूको निरन्तरको व्यवहार नभई केवल कहिलेकाहीँ गरिने कार्य भएको, जसलाई तिमीहरूको अभिमानमा चोट पुग्नेगरी गम्भीरताका साथ उठाइनु नहुने ठान्छौ, र यदि तिमीहरू साँच्चै यही नै विश्‍वास गर्छौ भने, तिमीहरू पूर्णतया समझरहित छौ। कसैले जति बढी यस्तो सोच्छ, त्यति नै बढी ऊ विद्रोहको नमुना र प्रतीक हो। मानिसको प्रकृति नै उसको जीवन हो; यो एउटा यस्तो सिद्धान्त हो जसमा ऊ बाँच्नका लागि भर पर्छ, र उसले यसलाई परिवर्तन गर्न सक्दैन। विश्‍वासघातको प्रकृतिलाई नै उदाहरणका रूपमा लेऊ। यदि तँ आफ्ना आफन्त वा साथीहरूमध्ये कसैलाई विश्‍वासघात गर्ने कामकुरा गर्न सक्छस् भने, यसले यो तेरो जीवनको पाटो हो र तैँले जन्मँदै लिएर आएको प्रकृति हो भन्‍ने कुरा प्रमाणित गर्छ। यो कसैले पनि नकार्न नसक्ने कुरा हो। उदाहरणका लागि, यदि कुनै व्यक्तिलाई अरूबाट चोर्न रमाइलो लाग्छ भने, यसरी चोरी गरेर रमाउनु उसको जीवनकै एउटा पाटो हो, यद्यपि उसले कहिलेकाहीँ चोर्न सक्छ र कहिलेकाहीँ नचोर्न सक्छ। उसले चोरे पनि वा नचोरे पनि, यसले उसले चोरी गर्नु एक प्रकारको व्यवहार मात्रै हो भन्‍ने कुरा प्रमाणित गर्न सक्दैन। बरु, यसले चोरी गर्नु उसको जीवनकै एउटा पाटो हो—अर्थात्, उसको प्रकृति हो—भन्‍ने कुरा प्रमाणित गर्छ। कतिपयले सोध्नेछन्: यो तिनीहरूको प्रकृति नै हो भने, जब तिनीहरूले राम्रा कुराहरू देख्छन्, तब तिनीहरूले कहिलेकाहीँ किन चोर्दैनन् त? यसको जवाफ निकै सरल छ। तिनीहरूले नचोर्नुका धेरै वटा कारण हुन्छन्। तिनीहरूले कुनै कुरा नचोर्न सक्छन् किनभने त्यो धेरै ठूलो भएका कारण अरूले नदेख्नेगरी खोस्न नसकिने हुन सक्छ, वा कदम चाल्नका लागि उपयुक्त समय नमिलेको हुन सक्छ, वा कुनै कुरा धेरै महँगो हुन सक्छ, त्यसलाई धेरै कडा सुरक्षा गरिएको हुन सक्छ, वा सायद तिनीहरूलाई त्यसमा कुनै विशेष रुचि नहुन सक्छ, वा त्यसले तिनीहरूलाई के काम दिन्छ भन्‍ने कुरा तिनीहरूले नदेख्न सक्छन्, इत्यादि। यी सबै कारण सम्भव छन्। तर चाहे जेसुकै होस्, तिनीहरूले कुनै कुरा चोरे पनि वा नचोरे पनि, यसले यो सोँच एउटा क्षणिक, बितेर जाने झल्कोका रूपमा मात्रै रहन्छ भन्‍ने कुरा प्रमाणित गर्न सक्दैन। यसको विपरीत, यो तिनीहरूको प्रकृतिकै एउटा पाटो हो—यस्तो प्रकृति जसलाई नयाँ बनाउन गाह्रो हुन्छ। त्यस्तो व्यक्ति एक पटक मात्रै चोरेर सन्तुष्ट हुँदैन; अरूको सम्पत्तिलाई आफ्नै दाबी गर्ने त्यस्ता सोँचहरू तिनीहरूले कुनै राम्रो कुरा, वा उपयुक्त अवस्था भेट्दा जहिले पनि उत्पन्न हुन्छन्। यसैकारण म भन्छु कि यो सोँच यस व्यक्तिमा कहिलेकाहीँ मात्रै उब्जिने कुरा होइन, यो त उसको प्रकृतिबाटै आउने कुरा हो।

जोकोहीले पनि आफ्नो बोलीवचन र कार्यहरूलाई प्रयोग गरेर आफ्नो साँचो मुहारलाई प्रतिनिधित्व गर्न सक्छ। यो साँचो मुहार, अवश्य नै, तिनीहरूको प्रकृति हो। यदि तँ टेढो तरिकाले बोल्ने व्यक्ति होस् भने, तेरो प्रकृति टेढो छ। यदि तेरो प्रकृति छली छ भने, तँ धूर्त तरिकाले काम गर्छस्, र तैँले अरूलाई तँद्वारा झुक्याइन र मूर्ख बनाइन धेरै सजिलो बनाइदिन्छस्। यदि तेरो प्रकृति अनिष्टकर छ भने, तेरा शब्दहरू सुन्नमा रमाइलो लाग्न सक्छन्, तर तेरा कार्यहरूले तेरा अनिष्टकर युक्तिहरूलाई लुकाउन सक्दैनन्। यदि तेरो प्रकृति अल्छी छ भने, तैँले भन्ने हरेक कुरामा तँ झाराटारुवा र अल्छी भएकोमा आफूलाई दोषमुक्त गर्ने प्रयास गरिरहेको हुनेछस्, तेरा कार्यहरू सुस्त र झाराटारुवा हुनेछन्, र सत्यता लुकाउनमा निकै सिपालु हुनेछन्। यदि तेरो प्रकृति समानुभूतिपूर्ण छ भने, तेरा शब्दहरू समझदार हुनेछन्, र तेरा कार्यहरू पनि सत्यतासँग राम्ररी मिल्नेछन्। यदि तेरो प्रकृति सबैप्रति बफादार हुने खालको छ भने, तेरा शब्दहरू पक्कै पनि निष्कपट हुन्छन् र तेरो काम गर्ने तरिका व्यावहारिक हुन्छ, जुन तेरो मालिकलाई असहज बनाउन सक्ने कुनै पनि कुराबाट मुक्त हुन्छ। यदि तेरो प्रकृति कामुक वा पैसाको लोभी छ भने, तेरो हृदय अक्सर यी कुराहरूद्वारा भरिएको हुनेछ, र तैँले अनजानमै यस्ता अनाचारी, अनैतिक कार्यहरू गर्नेछस् जसलाई मानिसहरूले सजिलै बिर्सनेछैनन् र घिन मान्नेछन्। मैले भनेजस्तै, यदि तँमा विश्‍वासघातको प्रकृति छ भने, तँ दोषबाट उम्कन सक्दैनस्। तैँले अरूलाई अन्याय नगरेको हुनाले तँमा विश्‍वासघातको प्रकृति छैन भन्ने ठानेर जोखिम मोलेर केही गरिहेर्ने मानसिकता नबोक्। यदि तैँले सोच्ने कुरा यही हो भने, साँच्चै, तँ घृणास्पद छस्। मैले हरेक पटक बोल्दा, मेरा वचनहरू एक जना व्यक्ति वा एक प्रकारको व्यक्तिलाई मात्रै होइन, सबै मानिसलाई लक्षित गरिएका हुन्छन्। तैँले मलाई एउटा मामिलामा विश्‍वासघात गरेको छैनस् भन्‍ने कुराले तैँले मलाई कुनै पनि मामिलामा विश्‍वासघात गर्नेछैनस् भन्‍ने कुरा प्रमाणित गर्दैन। कतिपय मानिस आफ्नो विवाहमा धक्का लाग्दा सत्यता खोज्ने विश्‍वास गुमाउँछन्। कतिपय मानिस पारिवारिक विखण्डनको बेला मप्रति बफादार हुने आफ्नो दायित्व त्याग्छन्। कतिपय मानिस क्षणिक आनन्द र उत्साह खोज्न मलाई त्याग्छन्। कतिपय मानिस ज्योतिमा जिउनु र पवित्र आत्माको कामको आनन्द प्राप्त गर्नुभन्दा बरु कुनै अँध्यारो खोँचमा खस्न रुचाउँछन्। कतिपय मानिस आफ्नो धनको लालसा पूरा गर्नका खातिर साथीहरूको सल्लाहलाई बेवास्ता गर्छन्, र अब पनि आफ्नो गल्ती स्वीकार गर्न र आफ्नो मार्ग परिवर्तन गर्न सक्दैनन्। कतिपय मानिस मेरो सुरक्षा प्राप्त गर्नका निम्ति मेरो नामअन्तर्गत अस्थायी रूपमा मात्रै जिउँछन्, जबकि अरू चाहिँ जीवनसँग टाँसिने र मृत्युको डर मान्ने हुनाले मप्रति अनिच्छापूर्वक थोरै मात्रै अर्पित हुन्छन्। के यी र यस्तै अन्य अनैतिक र, त्योभन्दा पनि बढी, निष्ठाहीन कार्यहरू मानिसहरूले आफ्नो हृदयको गहिराइमा लामो समयदेखि मलाई विश्‍वासघात गर्न प्रयोग गरेका व्यवहारहरू मात्रै होइनन् र? अवश्य नै, मलाई थाहा छ मानिसहरू मलाई विश्‍वासघात गर्न अग्रिम योजना बनाउँदैनन्, बरु तिनीहरूको विश्‍वासघात तिनीहरूको प्रकृतिको स्वाभाविक प्रकटीकरण हो। कोही पनि मलाई विश्‍वासघात गर्न चाहँदैन, मविरुद्ध विश्‍वासघाती कार्य गरेकाले कोही खुसी हुनु त झनै परको कुरा हो। यसको उल्टो, तिनीहरू डरले कामिरहेका हुन्छन्, होइन र? त्यसोभए, के तिमीहरू यी विश्‍वासघातहरूको प्रायश्चित कसरी गर्ने, र हालको अवस्थालाई कसरी परिवर्तन गर्ने भनेर सोचिरहेका छौ?


एउटा अत्यन्तै गम्भीर समस्या: विश्‍वासघात (२)

मानिसको प्रकृति मेरो सारभन्दा निकै फरक छ, किनभने मानिसको भ्रष्ट प्रकृति पूर्ण रूपमा शैतानबाट उत्पन्न हुन्छ; मानिसको प्रकृति शैतानद्वारा प्रशोधन गरिएको र भ्रष्ट तुल्याइएको हुन्छ। अर्थात्, मानिस यसको दुष्टता र कुरूपताको प्रभावमा जिउँछ। मानिस सत्यताको संसार वा पवित्र वातावरणमा हुर्कँदैन, र मानिस ज्योतिमा त झनै जिउँदैन। त्यसकारण, जन्मिएको क्षणदेखि नै कसैको पनि प्रकृतिमा सत्यता हुनु सम्भव छैन, अनि कोही पनि परमेश्‍वरको डर मान्‍ने र उहाँप्रति समर्पित हुने सार लिएर जन्मन त झनै सक्दैन। यसको विपरीत, मानिसहरूमा परमेश्‍वरको विरोध गर्ने, परमेश्‍वरविरुद्ध विद्रोह गर्ने, र सत्यताप्रति प्रेम नहुने प्रकृति हुन्छ। मैले छलफल गर्न चाहेको समस्या नै यही प्रकृति हो—विश्‍वासघात। हरेक व्यक्तिले परमेश्‍वरलाई गर्ने विरोधको स्रोत नै विश्‍वासघात हो। यो मानिसमा मात्रै हुने, ममा नहुने समस्या हो। कतिपयले सोध्नेछन्: सबै मानिस ख्रीष्टजस्तै संसारमा जिउने हुनाले, किन सबै मानिसमा परमेश्‍वरलाई विश्‍वासघात गर्ने प्रकृति हुन्छ, तर ख्रीष्टमा हुँदैन? यो तिमीहरूलाई स्पष्ट रूपमा बुझाउनैपर्ने समस्या हो।

मानवजातिको अस्तित्वको आधार भनेको प्राणको बारम्बार पुनर्जन्म हुनु हो। अर्को शब्दमा भन्दा, जब हरेक व्यक्तिको प्राणको पुनर्जन्म हुन्छ तब उसले देहमा मानव जीवन प्राप्त गर्छ। व्यक्तिको शरीर जन्मिएपछि, त्यसको जीवन देह अन्तिम सीमामा नपुगिन्जेल चलिरहन्छ, जुन अन्तिम क्षण हो, जतिबेला प्राणले आफ्नो खोल छोड्छ। यो प्रक्रिया बारम्बार दोहोरिन्छ, जसमा व्यक्तिको प्राण पटक-पटक आउने र जाने गर्छ, र यसरी मानवजातिको अस्तित्व कायम रहन्छ। देहको जीवन नै मानिसको प्राणको जीवन पनि हो, र मानिसको प्राणले मानिसको देहको अस्तित्वलाई टेवा दिन्छ। अर्थात्, हरेक व्यक्तिको जीवन उसको प्राणबाट आउँछ, यो देहमा अन्तर्निहित हुँदैन। त्यसकारण, मानिसको प्रकृति देहबाट होइन, प्राणबाट आउँछ। हरेक व्यक्तिले शैतानका प्रलोभन, दुखकष्ट, र भ्रष्टता कसरी अनुभव गरेको छ भन्‍ने कुरा उसको प्राणलाई मात्र थाहा हुन्छ। यी कुरा मानिसको देहले थाहा पाउन असम्भव छ। त्यसकारण, मानवजाति अन्जानमै झन्-झन् अन्धकार, झन्-झन् फोहोर, र झन्-झन् दुष्ट बन्दै जान्छ, साथसाथै मानिस र मबीचको दूरी झन्-झन् बढ्दै जान्छ, र मानवजातिका लागि जीवन झन्-झन् अन्धकार बन्दै जान्छ। शैतानले मानवजातिको प्राणलाई आफ्नो पकडमा राख्छ, त्यसैले, शैतानले मानिसको देहलाई पनि कब्जा गरेको हुन्छ भनेर भनिरहनु पर्दैन। यस्तो देह र यस्तो मानवजातिले कसरी परमेश्‍वरको विरोध नगर्ला र? तिनीहरू कसरी उहाँसँग अन्तर्निहित रूपमै मिल्न सक्छन् र? शैतानले मलाई विश्‍वासघात गरेको कारणले मैले त्यसलाई मध्य-आकाशमा खसालेको हुँ। त्यसोभए, मानिसहरू कसरी आफ्नो संलग्नताबाट मुक्त हुन सक्छन् र? यसैकारण विश्‍वासघात मानव प्रकृति नै हो। मलाई विश्‍वास छ, तिमीहरूले यो तर्क बुझेपछि, ख्रीष्टको सारमा पनि केही हदसम्म विश्‍वास गर्नुपर्छ। परमेश्‍वरको आत्माले धारण गर्नुभएको देह परमेश्‍वरको आफ्नै देह हो। परमेश्‍वरको आत्मा सर्वोच्च हुनुहुन्छ; उहाँ सर्वशक्तिमान्, पवित्र, र धर्मी हुनुहुन्छ। त्यसैगरी, उहाँको देह पनि सर्वोच्च, सर्वशक्तिमान्, पवित्र, र धर्मी हुनुहुन्छ। यस्तो देहले मानवजातिका लागि धर्मी र लाभदायक कुरा, पवित्र, महिमामय, र शक्तिशाली कुरा मात्रै गर्न सक्नुहुन्छ; उहाँले सत्यता उल्लङ्घन हुने, नैतिक न्याय उल्लङ्घन हुने कुनै पनि कुरा गर्न सक्नुहुन्न, र झन् उहाँले परमेश्‍वरको आत्मालाई विश्‍वासघात गर्ने कुनै पनि कुरा गर्न सक्नु त परको कुरा हो। परमेश्‍वरको आत्मा पवित्र हुनुहुन्छ, त्यसैले उहाँको देहलाई शैतानद्वारा भ्रष्ट तुल्याउन सकिँदैन; उहाँको देह मानिसको देहभन्दा फरक सारको हुनुहुन्छ। किनभने शैतानद्वारा भ्रष्ट तुल्याइने त मानिस हो, परमेश्‍वर होइन, र शैतानले परमेश्‍वर स्वयम्‌को देहलाई भ्रष्ट तुल्याउन सक्दै सक्दैन। त्यसकारण, मानिस र ख्रीष्ट एउटै स्थानमा बस्ने भए पनि, मानिसलाई मात्रै शैतानले नियन्त्रण र प्रयोग गर्न सक्छ, अनि शैतानका चालहरूले हानि पुर्‍याउन सक्छन्। यसको विपरीत, ख्रीष्ट शैतानको भ्रष्टताबाट अनन्त रूपमा अभेद्य हुनुहुन्छ, किनभने शैतान कहिल्यै पनि सर्वोच्च स्थानमा उक्लिन सक्नेछैन, र कहिल्यै पनि परमेश्‍वरको नजिक आउन सक्नेछैन। आज, तिमीहरू सबैले के बुझ्नुपर्छ भने, शैतानद्वारा भ्रष्ट तुल्याइएको मानवजातिले मात्रै मलाई विश्‍वासघात गर्छ। विश्‍वासघात कहिल्यै ख्रीष्टसँग अलिकति पनि सम्बन्धित हुने समस्या हुनेछैन।

शैतानद्वारा भ्रष्ट तुल्याइएका सबै प्राण शैतानको शक्तिमा बन्धक बनेका हुन्छन्। ख्रीष्टमा विश्‍वास गर्नेहरूलाई मात्रै अलग गरिएको छ, शैतानको छाउनीबाट मुक्त गरिएको छ, र आजको राज्यमा ल्याइएको छ। यी मानिस अब शैतानको प्रभावमा जिउँदैनन्। तैपनि, मानिसको प्रकृति अझै पनि मानिसको देहमा जरा गाडेर बसेको हुन्छ, अर्थात्, तिमीहरूको प्राणले मुक्ति पाएको भए पनि, तिमीहरूको प्रकृति अझै पनि पहिलेजस्तै छ, र तिमीहरूले मलाई विश्‍वासघात गर्ने सम्भावना शतप्रतिशत नै रहन्छ। तिमीहरूको प्रकृति ढिट भएको हुनाले नै मेरो काम यति लामो समयसम्म चल्छ। अहिले तिमीहरू सबै जना आफ्ना कर्तव्यहरू पूरा गर्दा आफ्नो क्षमताले भ्याएसम्म कष्टहरू भोगिरहेका छौ, तैपनि नकार्न नसकिने तथ्य के हो भने तिमीहरू हरेकले मलाई विश्‍वासघात गरेर शैतानको शक्तिमा फर्कने, यसको छाउनीमा फर्कने र फर्केर आफ्नो पुरानो जीवनमा जाने सामर्थ्य राख्छौ। त्यसबेला, तिमीहरूले अहिले जस्तो मानवता वा मानव रूपको एक अंश प्रस्तुत गर्न सम्भव हुनेछैन। गम्भीर अवस्थाहरूमा, तिमीहरू नष्ट पारिनेछौ र, त्योभन्दा पनि बढी, अनन्त श्रापमा पारिनेछौ, कठोर दण्ड भोग्नेछौ, र कहिल्यै पनि पुनर्जन्म पाउनेछैनौ। तिमीहरूसामु रहेको समस्या यही हो। मैले तिमीहरूलाई यसरी सम्झाउनुको पहिलो उद्देश्य मेरो काम व्यर्थ नहोस् भन्ने हो, र दोस्रो उद्देश्य तिमीहरू सबै ज्योतिका दिनहरूमा जिउन सक भन्ने हो। वास्तवमा, मेरो काम व्यर्थ हुन्छ कि हुँदैन भन्‍ने कुरा नै सबैभन्दा महत्त्वपूर्ण समस्या होइन। तिमीहरूले सुखी जीवन र सुन्दर भविष्य प्राप्त गर्न सक्नु चाहिँ सबैभन्दा महत्त्वपूर्ण हो। मेरो काम मानिसहरूका प्राणलाई मुक्ति दिनु हो। यदि तेरो प्राण शैतानको हातमा पर्‍यो भने, तेरो देह शान्तिमा जिउनेछैन। यदि मैले तेरो देहलाई सुरक्षा दिइरहेको छु भने, तेरो प्राण पनि पक्कै मेरो हेरचाहमा हुनेछ। यदि मैले तँलाई साँच्चै घृणा गरेँ भने, तेरो देह र प्राण तुरुन्तै शैतानको हातमा पर्नेछन्। के तँ त्यस बेलाको तेरो अवस्थाको कल्पना गर्न सक्छस्? यदि कुनै दिन मेरा वचनहरू तिमीहरूमाथि खेर गए भने, म कि त तिमीहरू सबैलाई शैतानको हातमा सुम्पिदिनेछु, र यसलाई मेरो क्रोध पूर्ण रूपमा शान्त नभएसम्म तिमीहरूमाथि सास्ती बढाउन दिनेछु, कि त तिमीहरूजस्ता सुधार गर्न नसकिने मानिसलाई म आफै दण्ड दिनेछु, किनभने मलाई विश्‍वासघात गर्ने तिमीहरूको हृदय कहिल्यै परिवर्तन भएको हुनेछैन।

अब तिमीहरू सबैले जतिसक्दो चाँडो आफूलाई जाँच्नुपर्छ, र तिमीहरूभित्र मप्रतिको विश्‍वासघात कति बाँकी छ भनी हेर्नुपर्छ। म उत्सुक भएर तिमीहरूको जवाफ पर्खिरहेको छु। मसँग व्यवहार गर्दा झाराटारुवा नबन। म मानिसहरूसँग कहिल्यै खेलबाड गर्दिनँ। यदि मैले केही गर्छु भनेँ भने म त्यो पक्कै गर्नेछु। म तिमीहरू प्रत्येकले मेरा वचनहरूलाई गम्भीरतापूर्वक लिनेछौ, र तिनलाई विज्ञान कथाजस्तो ठान्‍नेछैनौ भन्ने आशा गर्छु। म तिमीहरूबाट तिमीहरूका कल्पनाहरू होइन, ठोस कार्य चाहन्छु। अब, तिमीहरूले मेरा प्रश्‍नहरूको जवाफ दिनैपर्छ, जुन यस प्रकार छन्:

१. यदि तँ साँच्चै नै सेवाकर्ता होस् भने, के तँ झाराटारुवापन वा नकारात्मकताको कुनै छनकविना अर्पित भएर मेरा लागि सेवा प्रदान गर्न सक्छस्?

२. यदि तैँले मैले तेरो कहिल्यै सराहना नगरेको कुरा पत्ता लगाइस् भने, के तँ अझ पनि रहिरहेर आजीवन मेरा लागि सेवा प्रदान गर्न सक्नेछस्?

३. तैँले धेरै मेहनत लगाएको भए पनि, यदि म अझै तँप्रति धेरै रुखो व्यवहार गर्छु भने, के तँ अज्ञात रूपमा मेरा लागि काम गरिरहन सक्नेछस्?

४. तैँले मेरा लागि केही समर्पण गरेपछि, यदि मैले तेरा सानातिना माग पूरा गरिनँ भने, के तँ मदेखि निरुत्साहित र निराश हुनेछस्, वा रिसले चुर भएर गालीगलौज समेत गर्नेछस्?

५. यदि तँ मप्रति धेरै प्रेम राख्दै सधैँ अत्यन्तै बफादार रहिआएको छस्, तैपनि तँ रोगको सास्ती, आर्थिक अभाव, तेरा मित्र तथा आफन्तहरूद्वारा त्यागिनु वा जीवनका अन्य कुनै दुर्गतिहरूबाट दुःख भोग्छस् भने, के मप्रतिको तेरो बफादारी र प्रेम अझ पनि निरन्तर रहनेछ?

६. यदि तैँले हृदयमा कल्पना गरेको कुनै पनि कुरा मैले गरेको कामसँग मिलेन भने, तँ कसरी आफ्नो भविष्यको मार्गमा हिँड्नुपर्छ?

७. यदि तैँले पाउने आशा गरेका कुनै पनि कुराहरू पाइनस् भने, के तँ मेरो अनुयायी बनिरहन सक्छस्?

८. यदि तैँले मेरो कामको उद्देश्य र महत्त्वलाई कहिल्यै बुझेको छैनस् भने, के तँ मनलागी गलत नठहराउने र निष्कर्ष ननिकाल्ने समर्पित व्यक्ति बन्न सक्छस्?

९. के तँ मैले मानिससँगै रहँदा भनेका सबै वचन र गरेका सबै कामलाई बहुमूल्य ठान्‍न सक्छस्?

१०. के तँ केही प्राप्त नहुँदा पनि मेरा लागि जीवनभर दुःख सहन इच्छुक हुने मेरो विश्वसनीय अनुयायी बन्न सक्छस्?

११. के तँ तेरो भावी अस्तित्वको मार्गका लागि विचार, योजना वा तयारी गर्ने कार्यलाई मेरो खातिर त्याग्‍न सक्छस्?

यी प्रश्‍नहरूले तिमीहरूप्रति मेरा अन्तिम मागहरूलाई प्रतिनिधित्व गर्छन्, र म तिमीहरू सबैले मलाई जवाफ दिन सक्छौ भन्ने आशा गर्छु। यदि तैँले यी प्रश्‍नहरूले तँसँग माग गरेका एक-दुई वटा कुरा पूरा गरेको छस् भने, तैँले अझै पनि निरन्तर प्रयास गरिरहनुपर्छ। यदि तँ यी मागहरूमध्ये एउटा पनि पूरा गर्न सक्दैनस् भने, पक्कै पनि नरकमा फालिने प्रकारको व्यक्ति होस्। त्यस्ता मानिसहरूलाई, मैले अरू केही भनिरहनु पर्दैन, किनभने तिनीहरू पक्कै पनि मसँग मिल्न नसक्ने मानिस हुन्। जुनसुकै परिस्थितिमा मलाई विश्‍वासघात गर्न सक्ने व्यक्तिलाई म मेरो घरमा कसरी राख्न सक्छु र? अधिकांश परिस्थितिहरूमा अझै पनि मलाई विश्‍वासघात गर्न सक्नेहरूका हकमा भन्दा, म अन्य प्रबन्धहरू गर्नुअघि तिनीहरूको प्रस्तुति नियाल्नेछु। तर, कुनै पनि सर्तमा मलाई विश्‍वासघात गर्न सक्ने सबैलाई म कहिल्यै बिर्सनेछैनँ; म तिनीहरू प्रत्येकलाई हृदयमा याद राख्‍नेछु, र तिनीहरूका दुष्ट कार्यहरूको प्रतिफल दिने अवसरको प्रतीक्षा गर्नेछु। मैले उठाएका मागहरू तिमीहरू सबैले आफूमा जाँच्नुपर्ने समस्या हुन्। म आशा गर्छु, तिमीहरू सबैले तिनलाई गम्भीरतापूर्वक विचार गर्न सक्छौ र मसँग झाराटारुवा व्यवहार गर्नेछैनौ। निकट भविष्यमा, म तिमीहरूले मलाई दिएका जवाफहरूलाई मेरा मागहरूसँग दाँजेर हेर्नेछु। त्यतिन्जेल, म तिमीहरूबाट अरू केही माग गर्नेछैनँ र तिमीहरूलाई थप इमानदार सल्लाह दिनेछैनँ। यसको साटो, म आफ्नो अख्तियार प्रयोग गर्नेछु: राख्नुपर्नेहरूलाई राखिनेछ, इनाम दिनुपर्नेहरूलाई इनाम दिइनेछ, शैतानलाई सुम्पिनुपर्नेहरू शैतानलाई सुम्पिइनेछन्, कठोर दण्ड दिनुपर्नेहरूलाई कठोर दण्ड दिइनेछ, र नष्ट हुनुपर्नेहरूलाई नष्ट गरिनेछ। यसरी, अब मेरा दिनहरूमा मलाई बाधा दिने कोही पनि हुनेछैन। के तँ मेरा वचनहरूलाई विश्‍वास गर्छस्? के तँ प्रतिफलमा विश्‍वास गर्छस्? के तँ मलाई धोका दिने र विश्‍वासघात गर्ने सबै दुष्ट जनलाई म दण्ड दिनेछु भनेर विश्‍वास गर्छस्? तँ त्यो दिन चाँडै आओस् कि ढिलो आओस् भन्‍ने आशा गर्छस्? तँ दण्डदेखि डराउने व्यक्ति होस् कि दण्ड नै सहनुपरे पनि मेरो प्रतिरोध गर्न रुचाउने व्यक्ति होस्? जब त्यो दिन आउँछ, तब तँ हर्षोल्लास र हाँसोबीच जिउनेछस् कि रुँदै दाह्रा किट्नेछस् भनी के तँ कल्पना गर्न सक्छस्? तँ कस्तो प्रकारको परिणाम भोग्ने आशा गर्छस्? तँ ममाथि शतप्रतिशत विश्‍वास गर्छस् कि शतप्रतिशत शङ्का गर्छस् भनेर के तैँले कहिल्यै गम्भीरतापूर्वक विचार गरेको छस्? तेरा कार्य र व्यवहारले तँमाथि कस्तो प्रकारको नतिजा र परिणाम निम्त्याउनेछ भनी के तैँले कहिल्यै ध्यानपूर्वक विचार गरेको छस्? तँ मेरा सबै वचन एक-एक गरी पूरा होऊन् भन्‍ने दृढ आशा गर्छस् कि मेरा वचनहरू एक-एक गरी पूरा हुनेछन् भन्ने कुराले भयभीत हुन्छस्? यदि तँ मेरा वचनहरू पूरा गर्नका लागि म चाँडै प्रस्थान गरूँ भन्‍ने आशा गर्छस् भने, तैँले आफ्ना वचन र कार्यहरूलाई कसरी लिनुपर्छ? यदि तँ मेरो प्रस्थानको आशा गर्दैनस् र मेरा सबै वचन तुरुन्तै पूरा होऊन् भन्‍ने आशा गर्दैनस् भने, तँ किन ममा विश्‍वास गर्छस् त? तँ मलाई किन पछ्याइरहेको छस् भन्‍ने कुरा के तँलाई साँच्चै थाहा छ? यदि तेरो कारण आफ्नो दृष्टिकोण फराकिलो बनाउनु मात्रै हो भने, तैँले त्यसरी दुःख गर्नु पर्दैन। यदि यो आशिष् पाउन र आउँदै गरेको प्रकोपबाट बच्नका लागि हो भने, तँ किन आफ्नै आचरणको चिन्ता लिँदैनस्? तैँले मेरा मागहरू पूरा गर्न सक्छस् कि सक्दैनस् भनेर तँ किन आफैलाई सोध्दैनस्? तँ आउने आशिष्‌हरू प्राप्त गर्न आफू योग्य छु कि छैनँ भनेर आफैलाई पनि किन सोध्दैनस्?


तिमीहरूले आफ्ना कार्यहरूलाई विचार गर्नुपर्छ

जीवनमा तिमीहरूको प्रत्येक कार्य र व्यवहारले यो देखाउँछ, कि तिमीहरूलाई परिपूर्ण पार्न हरेक दिन मेरो वचनको खण्ड दिनुपर्छ, किनकि तिमीहरूमा धेरै कुराको अभाव छ, अनि तिमीहरूको ज्ञान र बुझ्ने क्षमता अति थोरै छ। तिमीहरूको दैनिक जीवनमा तिमीहरू यस्तो माहोल र वातावरणमा बस्छौ जुन सत्य वा असल चेतना विनाको छ। जिउनका निम्ति तिमीहरूसँग पुँजीको कमी छ र मलाई वा सत्यतालाई जान्ने कुनै आधार छैन। तिमीहरूको विश्‍वास अस्पष्ट र अमूर्त विश्‍वासमा, वा अति कट्टर ज्ञान र धार्मिक विधिविधानहरूमा निर्माण भएको छ। तिमीहरूका अभिप्रायहरू र तिमीहरूको दुष्टताका फलहरूलाई जाँच्दै म प्रत्येक दिन तिमीहरूको गतिविधिहरू हेर्छु, अनि सदा अटल रहने मेरो वेदीमा तिनीहरूको हृदय र आत्मालाई साँचो रूपमा अर्पण गर्ने मैले एकै जना पनि भेट्टाएको छैनँ। यसैले यस्तो मानव जातिलाई मैले व्यक्त गर्न चाहेका सबै वचनहरू खन्याएर मेरो समय नष्ट गर्ने मेरो इच्छा छैन, मेरो हृदयमा भएका योजनाहरूचाँहि अधुरो रहेको मेरो काम र मैले अझै मुक्ति दिनुपर्ने मानव जातिका निम्ति हुन्। तापनि, मेरो पछि लाग्नेहरू सबैले मेरो मुक्ति र मेरो वचनले मानव जातिलाई दिने सत्यता प्राप्त गरून् भन्‍ने म इच्छा गर्दछु। म आशा गर्दछु, एक दिन जब तैँले आफ्ना आँखा बन्द गर्छस्, त्यसबेला एउटा यस्तो राज्य देख्नेछस् जहाँको बतास सुगन्धले भरिएको हुन्छ र जहाँ जिउँदो पानीका प्रवाहहरू बग्छन्—एउटा उजाड, चिसो संसार होइन, जहाँ कालो बादलको धब्बाले आकाश ढाक्छ र स्याल रुवाई झैँ आउने चर्को आवाज कहिल्यै रोकिँदैन।

प्रत्येक दिन प्रत्येक व्यक्तिको काम र विचारहरू एक जना व्यक्तिका आँखाले हेर्छन्, त्यसको साथसाथै तिनीहरूका आफ्नै भोलिका दिनको निम्ति ती तयारीमा छन्। सबै जीवित मानिस हिँड्ने बाटो यही हो; मैले सबैका निम्ति अघिबाटै ठहराएको बाटो यही नै हो, कोही पनि यसबाट उम्कन सक्दैन वा कसैलाई छुट दिन सकिँदैन। मैले बोलेका वचनहरू अनगन्ती छन्, र मैले गरेका कार्यहरू झनै बढी असीम छन्। अन्तर्निहित प्रकृति र तिनीहरूका प्रकृतिको घटनाक्रमहरू अनुसार पुकार्छ कि पुकार्दैन भनी मैले हरेक दिन हरेक व्यक्तिलाई हेर्छु। अन्जानमा, धेरै जना मैले फरक-फरक प्रकारका मानिसहरूलाई प्रकट गर्नका लागि राखेको “सही बाटो” मा लागिसकेका छन्। मैले धेरै पहिले फरक-फरक वातावरणमा राखेका यी फरक-फरक प्रकारका मानिसहरूमध्ये हरेकले आ-आफ्नो स्थानमा आफ्ना अन्तर्निहित गुणहरू प्रदर्शन गरिरहेको छ। तिनीहरूलाई बाँध्ने कोही छैन, तिनीहरूलाई फकाउने कोही छैन। तिनीहरू सम्पूर्ण रूपमा स्वतन्त्र छन् र तिनीहरूले प्रकट गर्ने कुरा स्वाभाविक रूपले आउँछ। केवल एउटा कुराले मात्र तिनीहरूलाई रोक्छ: मेरा वचनहरूले। यसैले कतिपय मानिस अनिच्छापूर्वक मेरा वचनहरू पढ्छन्, र कहिल्यै तिनको अभ्यास गर्दैनन्, जसोतसो मृत्युबाट बच्ने परिणामका निम्ति मात्र यसो गर्छन्; यसैबीच अरूहरूलाईचाहिँ मेरो वचनको मार्गदर्शन र आपूर्ति विना दिन काट्न नै कठिन हुन्छ, यसैले तिनीहरूले स्वाभाविक रूपमा हरसमय मेरो वचन समाती राख्छन्। समय बित्दैजाँदा तिनीहरूले मानव जीवनका रहस्य, मानवजातिको गन्तव्य र मानव हुनुको मूल्य पत्ता लगाउँछन्। यसरी मानवजाति मेरा वचनहरूको उपस्थितिमा हुन्छ, अनि म केवल कामकुराहरूलाई तिनीहरूको मार्ग लिन दिन्छु। म मानिसहरूलाई मेरो वचन तिनीहरूका अस्तित्वको जग बनाउन करमा पार्ने कुनै काम गर्दिनँ। जुन मानिसहरूसँग विवेक थिएन, जसको अस्तित्वको कुनै मूल्य थिएन, तिनीहरूले मेरो वचनलाई साहस पूर्वक बेकारको ठाने अनि कामकुरो कसरी हुन्छ भन्‍ने चूपचाप हेरेर तिनीहरू आफूले चाहेअनुसार गर्छन्। तिनीहरू सत्यता र मबाट आउने सबै कुराप्रति वितृष्ण हुन थाल्छन्, अनि तिनीहरू मेरो घरमा बस्नेप्रति अझ बढी वितृष्ण हुन्छन्। तिनीहरूका गन्तव्य स्थानका निम्ति, र दण्डबाट उम्कनका निम्ति यी मानिसहरू श्रम गर्दै भए पनि केही समयसम्म मेरो भवनमा बस्छन्। तापनि, तिनीहरूका नियतहरू र कार्यहरू कहिल्यै पनि परिवर्तन हुँदैनन्। यसले आशिष् पाउने तिनीहरूका चाहना बढाउँछ, अनि एकचोटि त्यो राज्यमा पस्ने त्यसपछि सधैँभरिका निम्ति त्यही रहने—अनन्त स्वर्गमा पस्ने तिनीहरूको चाहना बढाउँछ। तिनीहरूले जति-जति मेरो दिन चाँडो आओस् भन्‍ने इच्छा गर्छन् त्यति नै बढी सत्यता तिनीहरूका बाटोमा एउटा बाधा, ठेस लाग्ने कुरा बनेको महसुस गर्छन्। तिनीहरूले सत्यता अनुसरण नगरीकन वा न्याय वा सजायलाई नस्विकारीकन, र सबैभन्दा मुख्य कुरा, मेरो भवनमा विनम्र नभइकन र मेरो आज्ञाबमोजिम नगरीकन नै तिनीहरू स्वर्ग राज्यका आशिषहरू उपभोग गर्न प्रतीक्षा गर्नै सक्दैनन्। यी मानिसहरू सत्यताको खोजी गर्ने आफ्‍ना चाहना पूरा गर्न वा मेरो व्यवस्थापनमा सहकार्य गर्न मेरो भवनमा प्रवेश गर्दैनन्; तिनीहरूका एक मात्र इच्छा भनेको ती मानिसहरूको साथमा रहने हो, जो आउने युगमा नाश पारिने छैनन्। यसैले तिनीहरूका हृदयले सत्यता के हो वा सत्यतालाई कसरी स्वीकार गर्नुपर्छ भनी कहिल्यै पनि जानेको छैन। यसैकारण त्यस्ता मानिसहरूले कहिल्यै पनि सत्यता अभ्यास गरेका छैनन् वा आफ्नो भ्रष्टताको गहिराइ महसुस गरेका छैनन्, तापनि तिनीहरू मेरो भवनमा सर्वत्र “सेवकहरू” को रूपमा बसेका छन्। तिनीहरू मेरो आउने दिनलाई “धैर्यसाथ” प्रतिक्षा गर्छन् र मेरो काम गर्ने तरिकाद्वारा यताउति हुत्तिएर पनि थाक्दैनन्। तर तिनीहरूले जति नै ठूलो कोसिस गरे पनि वा जस्तै मूल्य चुकाए पनि तिनीहरूले सत्यका निम्ति दुःख भोगेका वा मेरो खातिर केही दिएका कसैले पनि देखेको छैन। मैले पुरानो युगलाई अन्त गरेको हेर्नका लागि तिनीहरू आफ्ना हृदयमा आतुरमा छन्, र मेरो शक्ति र अख्तियार कति महान् छन् सो पत्तो लगाउनका निम्ति अरू पर्खन सक्दैनन्। तिनीहरूले आफैलाई बदल्न र सत्यता अनुसरण गर्न कहिल्यै हतार गर्दैनन्। तिनीहरू म म जुन कुराप्रति वितृष्ण हुन्छु त्यसैलाई प्रेम गर्छन्, र मैले प्रेम गर्ने कुराप्रति वितृष्ण हुन्छन्। तिनीहरू त्यो कुराको उत्कट इच्छा गर्छन्, जसलाई म घृणा गर्दछु, तर मैले घृणा गर्ने कुरा गुम्छ कि भनी डराउँछन्। तिनीहरू यो दुष्ट संसारमा जिउँछन्, त्यसलाई कहिल्यै घृणा गर्दैनन्, तर मैले त्यसलाई नष्ट गरिदिने हो कि भनी धेरै डराउँछन्। तिनीहरूका बाझिने अभिप्रायहरूबीच, तिनीहरू मैले घृणा गर्ने यो संसारलाई नै प्रेम गर्छन्, तर मैले यसलाई चाँडै नाश पारूँ भन्‍ने इच्छा पनि गर्छन्, ताकि तिनीहरू साँचो मार्ग छाडेर जानुभन्दा अघि नै तिनीहरूलाई विनाशको प्रकोपबाट बचाइयोस् र अर्को युगका मालिक बनाइयोस्। किनभने तिनीहरू सत्यतालाई प्रेम गर्दैनन् र मबाट आउने सबै कुराप्रति वितृष्ण छन्। तिनीहरू आशिष् नगुमाउनको निम्ति केही समय “आज्ञाकारी मानिसहरू” हुन सक्छन्, तर तिनीहरूको आशिषित् बन्ने व्याकुलता र नष्ट गरिनु अनि आगोको कुण्डमा फालिनुबाट डराउने तिनीहरूको मनसायलाई कहिल्यै पनि लुकाउन सकिँदैन। मेरो दिन जति नजिक आउँछ तिनीहरूको चाहना अझ बलियो बलियो बन्दै जान्छ। अनि जति ठूलो विपत्ति हुन्छ यसले तिनीहरूलाई त्यति नै बढी असहाय तुल्याउँछ, यस क्रममा मलाई आनन्दित बनाउन र तिनीहरूले धेरै समयदेखि चाहेका आशिषहरू गुमाउनबाट बच्न कहाँबाट सुरु गर्ने हो भनी अलमल्लमा पर्छन्। त्यस्ता मानिसहरू मेरा हातले आफ्नो काम थाल्‍नासाथ पहिलो पङ्तिका सेना जस्तो भएर काम गर्न उत्सुक बन्छन्। तिनीहरू मैले तिनीहरूलाई देख्दिनँ भन्‍ने डरले फौजको पहिलो पङ्तिमा जाने बारेमा मात्रै सोच्छन्। तिनीहरू आफूलाई जे सही लागेको छ त्यही गर्छन् र बोल्छन्, तिनीहरूका काम र व्यवहार कहिल्यै पनि सत्यतासँग सम्बद्ध हुँदैन, र तिनीहरूका काम र कार्यहरूले मेरो योजनालाई केवल कमजोर पार्छन् र बाधा दिन्छन् भनी कहिल्यै जान्दैनन्। तिनीहरूले धेरै कोसिस गरेका हुन सक्छन्, अनि तिनीहरू कठिनाइहरू सहने आफ्नो सङ्कल्प र अभिप्रायमा साँचो हुन सक्छन्, तर तिनीहरूले गर्ने कुनै पनि कुराले मसँग सरोकार राख्दैन, किनकि तिनीहरूका कार्यहरू असल अभिप्रायले गरिन्छन् भनेर मैले कहिल्यै देखेको छैनँ, तिनीहरूले मेरो वेदीमा कुनै कुरा राखेको त मैले झनै देखेको छैन। तिनीहरूले मेरो सामु धेरै वर्षदेखि यस्तै कार्यहरू गर्दै आएका छन्।

सुरुमा, मेरो इच्छा तिमीहरूलाई अझ धेरै सत्यता आपूर्ति गर्ने थियो, तर मैले यसो गर्नबाट आफूलाई रोक्नुपरेको छ किनभने सत्यताप्रतिको तिमीहरूको मनोवृत्ति अत्यन्तै कठोर र उदासीन छ; मलाई मेरो रगत-पसिना खेर जाओस् भन्ने इच्छा छैन, न त मलाई मानिसहरूले मेरा वचनहरू पक्रेको तर सबै हिसाबमा मेरो प्रतिरोध गर्ने, मलाई बदनाम गर्ने, र मेरो ईशनिन्दा गर्ने काम गरेको नै हेर्ने इच्छा छ। तिमीहरूको मनोवृत्ति र तिमीहरूको मानवताका कारण, म तिमीहरूलाई मेरा वचनहरूको सानो र, तिमीहरूका लागि, अत्यन्तै महत्त्वपूर्ण भाग मात्रै आपूर्ति गर्छु, जसले मानवजातिमाझ मेरो परीक्षाको कामका रूपमा काम गर्छ। मैले अहिले मात्र आफूले गरेका निर्णयहरू र योजना तिमीहरूका आवश्यकताहरूसँग मिल्छन् भन्‍ने कुरा साँच्चै पुष्टि गरेको छु, र मानवजातिप्रतिको मेरो मनोवृत्ति नै सही मनोवृत्ति हो भन्‍ने कुरा अझ बढी पुष्टि गरेको छु। मेरो अगाडि तिमीहरूको धेरै वर्षको व्यवहारले मलाई अभूतपूर्व जवाफ दिएको छ, र यस जवाफको प्रश्न यो हो: “सत्यता र साँचो परमेश्‍वरको अगाडि मानिसको मनोवृत्ति कस्तो छ?” मैले मानिसका लागि बगाएको रगत-पसिनाले मानिसप्रतिको मेरो प्रेमको सारलाई प्रमाणित गर्छ, अनि मेरो अगाडि मानिसका गतिविधि र कार्यहरूले सत्यतालाई घृणा गर्ने र मप्रति शत्रुतापूर्ण हुने उसको सारलाई प्रमाणित गर्छन्। हर समय, म आफूलाई जसले पछ्याएका छन् ती सबैको चिन्ता गर्छु, तर मलाई पछ्याउनेहरू कुनै पनि समयमा मेरा वचनहरू स्वीकार गर्न सक्दैनन्; तिनीहरू मेरा सुझावहरू समेत स्वीकार गर्न सक्दैनन्। मलाई सबैभन्दा बढी दुःखी तुल्याउने कुरा नै यही हो। मेरो मनोवृत्ति इमानदार, र मेरा वचनहरू कोमल भए पनि मलाई कसैले पनि कहिल्यै बुझ्न सकेको छैन, मलाई कसैले कहिल्यै स्वीकार गर्न त झनै सकेको छैन। सबै जना मैले जिम्मा दिएको काम मेरा अभिप्रायहरू नखोजी आफ्नै अभिप्रायअनुसार गर्छन्, म तिनीहरूबाट के माग गर्छु भनेर सोध्नु त झनै परको कुरा हो। तिनीहरू अझै पनि वफादारीपूर्वक मेरो सेवा गर्ने दाबी गर्छन्, जबकि तिनीहरू मविरुद्ध विद्रोह गर्छन्। धेरैले त तिनीहरूका लागि स्वीकार्य नभएका वा तिनीहरूले अभ्यास गर्न नसक्ने सत्यताहरू सत्यता होइनन् भन्‍ने विश्‍वास गर्छन्। त्यस्ता मानिसहरूमा, मेरा सत्यताहरू नकारिने र पन्छाइने कुरा बन्छन्। त्यो सँगसँगै, म एक बाहिरी व्यक्ति बन्छु जसलाई मानिसहरूद्वारा शब्दमा परमेश्‍वरका रूपमा स्वीकार गरिन्छ, तर सत्यता, मार्ग, वा जीवन नभएको सोचिन्छ। यो सत्य कसैलाई पनि थाहा छैन: मेरा वचनहरू सदैव अपरिवर्तनीय सत्यता हुन्; म मानिसका निम्ति जीवनको आपूर्ति र मानवजातिका निम्ति एक मात्र मार्गदर्शक हुँ; मेरा वचनहरूको मूल्य र अर्थ मानवजातिले तिनलाई पहिचान र स्वीकार गर्छन् कि गर्दैनन् भन्‍ने कुराद्वारा नभई ती वचनहरू स्वयम्‌को सारद्वारा निर्धारित हुन्छ; अनि यस पृथ्वीमा भएको एक जनाले समेत मेरा वचनहरू स्विकार्न सकेन भने पनि, मेरा वचनको मूल्य र तिनले मानवजातिलाई गर्ने सहयोग कुनै पनि व्यक्तिको अनुमानभन्दा परको कुरा हो। त्यसकारण, मेरा वचनविरुद्ध विद्रोह गर्ने, तिनलाई खण्डन गर्ने, वा अत्यन्तै तिरस्कार गर्ने धेरै मानिसको सामना गर्दा, मेरो मनोवृत्ति यो मात्र हुन्छ: समय र तथ्यहरू नै मेरो गवाही बनून् र मेरा वचन नै सत्यता, मार्ग र जीवन हुन् भनी प्रमाणित गरून्। मैले भनेका सबै कुरा सही छन्, यी मानिससँग हुनुपर्ने कुरा हुन्, र योभन्दा पनि बढी, यी मानिसले स्वीकार गर्नुपर्ने कुरा हुन् भनी तिनले प्रमाणित गरून्। मलाई पछ्याउने सबैलाई म यो तथ्य जान्न दिनेछु: मेरा वचनहरू पूर्ण रूपमा स्वीकार गर्न नसक्नेहरू, मेरा वचनहरू अभ्यास गर्न नसक्नेहरू, मेरा वचनमा उद्देश्य भेट्टाउन नसक्नेहरू, अनि मेरा वचनहरूमार्फत मुक्तिको अनुग्रह प्राप्त गर्न नसक्‍नेहरू मेरा वचनहरूद्वारा दोषी ठहराइएकाहरू हुन्; योभन्दा पनि बढी, तिनीहरू मेरो मुक्तिको अनुग्रह गुमाएकाहरू हुन्, र मेरो डण्डाले तिनीहरूलाई कहिल्यै छोड्ने छैन।

अप्रिल १६, २००३


परमेश्‍वर मानिसको जीवनको स्रोत हुनुहुन्छ

तँ यस संसारमा रुँदै आएको क्षणदेखि नै, तैँले आफ्ना जिम्मेवारीहरू पूरा गर्न थाल्छस्। परमेश्‍वरको योजनाका खातिर र उहाँको नियोजनका खातिर, तँ आफ्नो भूमिका खेल्छस् र आफ्नो जीवन यात्रा सुरु गर्छस्। तेरो पृष्‍ठभूमि जस्तोसुकै भए पनि र तेरो अगाडि जस्तोसुकै यात्रा भए तापनि, जेसुकै भए पनि, स्वर्गको योजनाबद्ध कार्य र प्रबन्धहरूबाट कोही पनि उम्कन सक्दैन, अनि कसैले पनि आफ्‍नो नियति नियन्त्रण गर्न सक्दैन, किनकि यावत् थोकमाथि सार्वभौम हुनुहुने उहाँ मात्र यस्तो काम गर्न सक्षम हुनुहुन्छ। मानवजाति पहिलो पटक अस्तित्वमा आएदेखि नै, परमेश्‍वरले यसरी नै आफ्नो काम गर्दै आउनुभएको छ, अनि यस ब्रह्‍माण्डलाई व्यवस्थापन गर्दै, अनि यावत् थोक परिवर्तन हुने व्यवस्थाहरू र ती चल्ने मार्गहरूलाई निर्देशन गर्दै आउनुभएको छ। यावत् थोक जस्तै, सबै मानिस चुपचाप र अनजानमा परमेश्‍वरको मिठास साथै उहाँको झरी र शीतबाट पोषित भइरहेका हुन्छन्; यावत् थोकजस्तै, मानिसहरू सबै अनजानमै परमेश्‍वरको हातको योजनाबद्ध गर्ने कार्यअन्तर्गत जिउँछन्। मानिसको हृदय र मानिसको आत्मा परमेश्‍वरको पकडभित्र हुन्छन्, र मानिसको सम्पूर्ण जीवन पनि परमेश्‍वरको नजरमै हुन्छ। तैँले यो सब कुरामा विश्‍वास गरे वा नगरे पनि, तर हरेक थोक, चाहे त्यो सजीव वा निर्जीव होस्, परमेश्‍वरका विचारअनुसार घुम्नेछ, परिवर्तन हुनेछ, नवीकृत हुनेछ र लोप हुनेछ। परमेश्‍वरले यसरी नै यावत् थोकमाथि सार्वभौमिकता राख्‍नुहुन्छ।

जसरी रात नजिकिँदै जाँदा मानिस बेखबर हुन्छ, किनभने मानिसको हृदयले रात कसरी नजिकिँदैछ भनी थाहा पाउन सक्दैन, न त यो कहाँबाट आउँछ भनी उसले जान्दछ। जसरी रात बिस्तारै बितेर जान्छ, मानिसले उज्यालोलाई स्वागत गर्छ, तर उज्यालो कहाँबाट आउँछ र यसले रातको अँध्यारोलाई कसरी हटायो भन्‍ने बारेमा मानिसले अति कम मात्र जान्दछ र यसप्रति अझै कम सचेत रहन्छ। यिनै दिन र रात भइरहने क्रमले नै मानिसलाई एउटा कालखण्डबाट अर्को कालखण्डमा, एउटा ऐतिहासिक सन्दर्भबाट अर्को ऐतिहासिक सन्दर्भमा पुर्‍याउँछ र यस क्रममा हरेक युगमा परमेश्‍वरको कार्य भएको छ र हरेक युगको निम्ति उहाँको योजना पूरा भएको छ भन्‍ने कुरालाई सुनिश्‍चित गर्छ। मानिस परमेश्‍वरलाई पछ्याउँदै यी सबै विभिन्न कालखण्डमा हिँडेको छ, तैपनि परमेश्‍वर यावत् थोक र जीवित प्राणीहरूको नियतिमाथि सार्वभौमिकता राख्नुहुन्छ भन्ने कुरा ऊ जान्दैन, न त परमेश्‍वरले यावत् थोकहरूलाई कसरी योजनाबद्ध र निर्देशन गर्नुहुन्छ भन्‍ने कुरा नै जान्दछ। यो कुरा वर्तमान समयको मानिस अनि अनादिकालको मानिसले समेत बुझेको छैन। परमेश्‍वरका कार्यहरू अत्यन्त गुप्त भएर यसो भएको होइन, न त परमेश्‍वरको योजना साकार हुन बाँकी रहेर नै भएको हो, बरु मानिसको हृदय र आत्मा परमेश्‍वरबाट अति टाढा भएको कारणले हो, यो यति टाढा छ कि मानिसले “परमेश्‍वरलाई पछ्याउँदा” पनि ऊ शैतानको सेवामा रहन्छ—तैपनि ऊ यो कुरा जान्दैन। परमेश्‍वरका पदचापहरू र परमेश्‍वरको देखापराइलाई कसैले पनि सक्रियतापूर्वक खोज्दैन, अनि कोही पनि परमेश्‍वरको हेरचाह र सुरक्षामा बाँच्न इच्छुक छैन। बरु, यस संसारसँग र यो दुष्‍ट मानवजातिले पछ्याउने अस्तित्वका नियमहरूसँग समायोजित हुनका लागि तिनीहरू शैतान, त्यो दुष्ट दियाबलसले गर्ने क्षयीकरण स्विकार्न इच्छुक हुन्छन्। यस बिन्दुमा, मानिसको हृदय र आत्मा मानिसले शैतानलाई चढाउने भेटी र शैतानको खाद्य पदार्थ बन्छ। अझ बढी, मानव हृदय र आत्मा शैतान बस्ने ठाउँ, साथै त्यसको हक लाग्ने खेल मैदान बनेको छ। यसरी मानिसले आफ्ना मानव आचरणका सिद्धान्तहरूका साथै मानव अस्तित्वको मूल्य र अर्थको बुझाइ थाहा नै नपाइकन गुमाउँछ। मानिसको हृदयमा परमेश्‍वरका व्यवस्थाहरू अनि परमेश्‍वर र मानिस बीचको करार क्रमिक रूपमा धुमिल्लिँदै जान्छ र उसले परमेश्‍वरलाई खोज्न वा उहाँको ख्याल गर्न छोड्छ। समय बित्दै जाँदा, मानिसले परमेश्‍वरले उसलाई सृष्‍टि गर्नुको महत्त्वको बुझाइ गुमाउँछ, न त उसले परमेश्‍वरको मुखबाट निस्केको वचन र परमेश्‍वरबाट आएका सबै कुरा नै बुझ्छ। त्यसपछि मानिसले परमेश्‍वरका व्यवस्थाहरू र कानूनहरूको प्रतिरोध गर्न थाल्छ, अनि उसको हृदय र आत्मा भावशून्य बन्छ…। परमेश्‍वरले सुरुमा सृष्‍टि गर्नुभएको मानिसलाई गुमाउनुहुन्छ, अनि मानिसले उसको मौलिक मूललाई गुमाउँछ: मानवजातिको दुःखान्त यही नै हो। वास्तवमा, प्रारम्भदेखि अहिलेसम्म नै परमेश्‍वरले मानवजातिको निम्ति दुःखद घटनाहरूलाई प्रस्तुत गर्नुभएको छ, जसमा मानिस नै नायक र पीडित दुवै बन्छ। अनि यो दुःखद घटनाको निर्देशक को हो भनी कसैले जवाफ दिन सक्दैन।

संसारको व्यापक फैलावटमा, महासागरहरू भरिएर मैदानमा परिणत हुन्छन्, र जमिनहरू बगेर महासागरहरूमा परिवर्तन हुन्छन् र यो प्रक्रिया अनगिन्ती पटक दोहोरिन्छ। यावत् थोकमाझ, सबै कुरामाथि सार्वभौमिकता राख्नुहुने उहाँबाहेक, अरू कोही पनि यस मानवजातिलाई अगुवाइ गर्न र मार्गनिर्देशन गर्न सक्षम छैन। मानवजातिका निम्ति परिश्रम गर्ने वा तयारी गर्ने “शक्तिशाली जन” कोही पनि छैन, मानवजातिलाई ज्योतिको गन्तव्यतिर अगाडि बढ्न र मानिसको संसारका अन्यायहरूबाट मुक्त हुन अगुवाइ गर्न सक्‍ने जन त झनै छैन। मानवजातिको भविष्यप्रति परमेश्‍वर विलाप गर्नुहुन्छ, उहाँ मानिसको पतनप्रति शोक गर्नुहुन्छ, अनि मानिस पाइला दर पाइला क्षय र फर्कन नसक्‍ने मार्गतिर हिँडिरहेको कुराले उहाँलाई पीडा दिन्छ। यो कुरा कसैले कहिल्यै विचार गरेको छैन: परमेश्‍वरको हृदयलाई पूर्ण रूपमा छियाछिया बनाएको र दुष्‍टलाई खोज्न उहाँलाई छोडेको त्यस्तो मानवजाति कतातिर लागेको हुन सक्छ? यसैकारणले गर्दा नै कसैले पनि परमेश्‍वरको रिस महसुस गर्ने प्रयास गर्दैन, कसैले पनि परमेश्‍वरलाई प्रसन्न पार्ने मार्ग खोज्दैन वा परमेश्‍वरको नजिक जाने कोसिस गर्दैन, अझ भन्नुपर्दा, कसैले पनि परमेश्‍वरको शोक र पीडा बुझ्ने प्रयास गर्दैन। परमेश्‍वरको आवाज सुनेपछि पनि, मानिस आफ्नै मार्गमा हिँड्न जारी राख्छ, परमेश्‍वरबाट टाढा जान जिद कस्छ, परमेश्‍वरको अनुग्रह र हेरचाहबाट तर्कन्छ, उहाँको सत्यताबाट अलग बस्छ, परमेश्‍वरको शत्रु शैतानका हातमा आफूलाई बेच्न रुचाउँछ। र कसले सोचेको छ कि, यदि मानिस आफ्नो जिदमा लागिरह्यो भने, परमेश्‍वरलाई अत्यन्तै अवहेलना गर्ने यस मानवजातिप्रति उहाँले कस्तो व्यवहार गर्नुहुनेछ? परमेश्‍वरले मानिसलाई बारम्बार चेतावनी र अर्ती दिने कारण के हो भने, उहाँले आफ्नो हातमा अभूतपूर्व विपत्तिहरू तयार पार्नुभएको छ, जो मानिसको देह र आत्मालाई असह्य हुनेछ, जो देहका निम्ति दण्ड मात्र हुँदैनन्, बरु आत्माप्रति लक्षित हुन्छन् भन्ने कुरा कसैलाई थाहा छैन। तैँले यो कुरा थाहा पाउनुपर्छ: जब परमेश्‍वरको योजना विफल हुन्छ, र उहाँका चेतावनी र अर्तीहरूको कुनै प्रतिक्रिया दिइँदैन, तब उहाँले कस्तो रिस पोखाउनुहुनेछ? यो कुनै पनि सृजित प्राणीले कहिल्यै अनुभव नगरेको र थाहा नपाएको किसिमको हुनेछ। त्यसैले म भन्छु, यी विपत्तिहरू अभूतपूर्व छन्, र कहिल्यै दोहोरिनेछैनन्। किनकि परमेश्‍वरको योजना भनेको, मानवजातिलाई यो एक पटक मात्रै सृष्‍टि गर्नु र मानवजातिलाई यो एक पटक मात्रै मुक्ति दिनु हो। यो पहिलो पटक र अन्तिम पटक पनि हो। त्यसकारण, परमेश्‍वरले मानवजातिलाई यस पटक मुक्ति दिनुपछाडिका श्रमसाध्य अभिप्रायहरू र उत्कट प्रत्याशालाई कसैले बुझ्न सक्दैन।

परमेश्‍वरले यो संसार सृष्‍टि गर्नुभयो र यसमा उहाँले जीवन दिनुभएको जीवित प्राणी, मानिसलाई ल्याउनुभयो। त्यसपछि, मानिसले आमाबुबा र नातेदारहरू पायो, अनि ऊ उप्रान्त एक्लो भएन। मानिसले यस भौतिक संसारलाई पहिलो पटक देखेदेखि नै, उसको भाग्यमा परमेश्‍वरको नियोजनमा बाँच्न लेखिएको थियो। परमेश्‍वरबाट आएको जीवनको सासले नै प्रत्येक जीवित प्राणीलाई हुर्काएर वयस्कतासम्म धान्छ। यस क्रममा, मानिस परमेश्‍वरको हेरचाहमा अस्तित्वमा रहन्छ र हुर्कन्छ भनेर कसैले महसुस गर्दैन; बरु, तिनीहरू मानिस आफ्ना आमाबुबाको लालनपालनको अनुग्रहमा हुर्कन्छ र उसको हुर्काइलाई उसैको जीवनको जन्मजात प्रवृत्तिले अघि बढाउँछ भन्‍ने विश्‍वास गर्छन्। यस्तो किन हुन्छ भने, मानिस आफ्नो जीवन आफूलाई कसले दिएको हो वा यो कहाँबाट आउँछ भन्‍ने कुरा जान्दैन, जीवनको जन्मजात प्रवृत्तिले कसरी चमत्कारहरू सृजना गर्छ भन्‍ने कुरा जान्नु त परै जाओस्। उसको जीवनलाई निरन्तरता दिने आधार खाना हो, दृढता नै उसको जीवनको अस्तित्वको स्रोत हो, अनि उसको मनमा भएका विश्वासहरू नै पुँजी हुन् जसमाथि उसको अस्तित्व निर्भर हुन्छ भन्‍ने मात्र ऊ जान्दछ। मानिस परमेश्‍वरको अनुग्रह र उहाँको आपूर्तिबारे पूर्णतः अनजान हुन्छ र परमेश्‍वरले उसलाई दिनुभएको जीवन ऊ यसरी नै खेर फाल्छ…। परमेश्‍वरले दिनरात रेखदेख गर्ने एउटा व्यक्तिले पनि उहाँको आराधना गर्ने पहलकदमी लिँदैन। परमेश्‍वर आफूले योजना बनाएअनुसार, मानिसमा काम मात्र गर्नुहुन्छ, जसबाट कुनै पनि अपेक्षा गर्न सकिँदैन। कुनै दिन मानिस आफ्नो सपनाबाट ब्युँझनेछ अनि उसले अचानक जीवनको मूल्य र अर्थ, परमेश्‍वरले उसलाई प्रदान गर्नुभएको सबै कुराका निम्ति उहाँले चुकाउनुभएको मूल्य, र जुन उत्कटताका साथ परमेश्‍वर मानिस उहाँतर्फ फर्कियोस् भनी व्यग्र अभिलाषा राख्नुहुन्छ, त्यो महसुस गर्नेछ भन्ने आशाका साथ परमेश्‍वर यसो गर्नुहुन्छ। मानव जीवनको उद्‌गम र निरन्तरतासँग सम्बन्धित रहस्यहरूभित्र कसैले नियालेको छैन। यी सबै कुरालाई बुझ्नुहुने परमेश्‍वरले मात्र चोट र प्रहारलाई चूपचाप सहनुहुन्छ, जुन प्रहार परमेश्‍वरबाट प्राप्‍त गरेको हरेक थोकको निम्ति धन्यवादी समेत नहुने मानिसले उहाँलाई दिन्छ। जीवनले सामान्य रूपमा ल्याउने सबै कुराहरूको आनन्द मानिसले लिन्छ, र परमेश्‍वरलाई मानिसले विश्‍वासघात गर्छ, बिर्सन्छ र उहाँबाट खोस्छ भन्‍ने कुरा त “सामान्य नै हो”। के परमेश्‍वरको योजना यति धेरै महत्त्वको हुन सक्छ? के परमेश्‍वरको बाहुलीबाट आएको यो जीवित प्राणी अर्थात् मानिस साँच्‍चै यति धेरै महत्त्वपूर्ण हुन सक्छ? निश्‍चित रूपमा नै, परमेश्‍वरको योजना महत्त्वपूर्ण छ; यद्यपि, परमेश्‍वरको बाहुलीद्वारा सृष्‍टि गरिएको यो जीवित प्राणी उहाँको योजनाको खातिर मात्र अस्तित्वमा छ। यसकारण, परमेश्‍वरले यस मनावजातिप्रतिको घृणाको खातिर आफ्‍नो योजनालाई बर्बाद पार्न सक्‍नुहुन्‍न। मानिसको देहको निम्ति होइन तर मानिसको जीवनको निम्ति, उहाँको योजना र उहाँले फुक्‍नुभएको सासको निम्ति परमेश्‍वरले सारा कष्‍टहरू सहनुहुन्छ। मानिसको देहलाई फिर्ता लिनको निम्ति होइन, तर उहाँले फुक्‍नुभएको जीवनको सासको निम्ति उहाँले यसो गर्नुहुन्छ। यो नै उहाँको योजना हो।

यस संसारमा आउने सबैले जीवन र मृत्युबाट भएर जानुपर्छ, र तीमध्ये अधिकांश मृत्यु र पुनर्जन्मको चक्रबाट गुज्रेका छन्। जो जीवित छन् तिनीहरू चाँडै मर्नेछन्, र मरेकाहरू चाँडै फर्कनेछन्। यी सबै कुरा परमेश्‍वरले प्रत्येक जीवित प्राणीका लागि प्रबन्ध गर्नुभएको जीवनको क्रम हुन्। तैपनि यो क्रम र यो चक्र ठ्याक्कै त्यही तथ्य हो जुन मानिसले हेरोस् भन्‍ने परमेश्‍वर चाहनुहुन्छ: परमेश्‍वरले मानिसलाई दिने जीवन अनन्त रूपमा बग्छ र यो देह, समय, वा स्थानद्वारा सीमित हुँदैन। परमेश्‍वरले मानिसलाई दिने जीवनको रहस्य यही हो, र जीवन मूल रूपमा परमेश्‍वरबाट आउँछ भन्‍ने कुराको प्रमाण पनि यही हो। मानिसको जीवन परमेश्‍वरबाट आउँछ भनी धेरै मानिसले विश्‍वास नगरे पनि, तिनीहरूले परमेश्‍वरको अस्तित्वमा विश्‍वास गरे पनि वा परमेश्‍वरको अस्तित्वलाई इन्कार गरे पनि, सबै मानिसले अवश्यम्भावी रूपमा परमेश्‍वरबाट आउने सबै कुराको आनन्द लिन्छन्। यदि कुनै दिन परमेश्‍वरले अचानक आफ्नो मन परिवर्तन गर्नुहुन्छ र पृथ्वीका सबै कुरा फिर्ता लिन चाहनुहुन्छ र आफ्नो जीवन फिर्ता लिन चाहनुहुन्छ भने, तीमध्ये कुनै पनि कुरा अस्तित्वमा रहनेछैन। परमेश्‍वर सबै जीवित र निर्जीव कुराहरूलाई आपूर्ति गर्न आफ्नो जीवन प्रयोग गर्नुहुन्छ, र आफ्नो महान् शक्ति र अख्तियारद्वारा उहाँ यी सबैलाई व्यवस्थित रूपमा अघि बढ्ने तुल्याउनुहुन्छ। यो कसैले कल्पना गर्न नसक्ने तथ्य हो र यो जोकोहीलाई पनि बुझ्न गाह्रो छ। मानिसलाई बुझ्न गाह्रो लाग्ने यी तथ्यहरू नै परमेश्‍वरको जीवनको शक्तिको प्रकटीकरण र प्रमाण हुन्। यस बिन्दुमा, म तँलाई एउटा रहस्य बताउनेछु: परमेश्‍वरको जीवनको महान्‌ता र उहाँको जीवनको ऊर्जालाई कुनै पनि सृजित प्राणीले बोध गर्न सक्दैन। अहिले यस्तै छ; विगतमा पनि यस्तै थियो, र भविष्यमा पनि यस्तै हुनेछ। मैले तँलाई बताउने दोस्रो रहस्य यो हो: सबै प्राणीको जीवनको स्रोत परमेश्‍वरबाट आउँछ। जीवनका रूप र संरचनाहरू जतिसुकै फरक भए पनि, र तँ जस्तोसुकै जीवित प्राणी भए पनि, तँ परमेश्‍वरद्वारा तय गरिएको जीवनको मार्गविरुद्ध जान सक्दैनस्। जे भए पनि, म मानिसले यो कुरा बुझ्न सकोस् भन्‍ने मात्र आशा गर्छु: परमेश्‍वरको हेरचाह र सुरक्षाविना र परमेश्‍वरको आपूर्तिविना, मानिसले जतिसुकै लगनशीलताका साथ प्रयास गरे पनि वा जतिसुकै कडा सङ्घर्ष गरे पनि, उसले आफूले प्राप्त गर्नुपर्ने सबै कुरा प्राप्त गर्नेछैन। यदि मानिसले परमेश्‍वरको जीवनको आपूर्ति गुमाउँछ भने, उसले जिउनुको मूल्य गुमाउँछ र जीवनको अर्थ गुमाउँछ। आफ्नो जीवनको मोललाई व्यर्थमा खेर फाल्ने मानिसलाई परमेश्‍वरले कसरी यस्तो लापरवाह हुने अनुमति दिन सक्नुहुन्छ? मैले पहिले भनेझैँ: परमेश्‍वर तेरो जीवनको स्रोत हुनुहुन्छ भन्‍ने कुरालाई नबिर्सी। यदि परमेश्‍वरले दिनुभएका सबै कुराको कदर गर्न मानिसले सकेन भने, परमेश्‍वरले सुरुमा जे दिनुभयो त्यो मात्र फिर्ता लिनुहुन्न, तर उहाँले मानिसलाई दिनुभएको भन्दा दोबर मूल्य उसलाई तिर्न लगाउनुहुन्छ।

मे २६, २००३


सर्वशक्तिमान्‌को सुस्केरा

तेरो हृदयमा विशाल रहस्य छ, जसका बारेमा तँ कहिल्यै जानकार भएको छैनस्, किनकि तँ ज्योतिबिनाको संसारमा जिउँदै आइरहेको छस्। तेरो हृदय र तेरो आत्मा दुष्टद्वारा बलजफती खोसिएको छ। तेरा आँखाहरू अन्धकारले धमिला भएका छन्‌ र तँ न दिनमा आकाशको सूर्य देख्न सक्छस् न राती चम्किरहने तारा नै। तेरा कानहरू कपटी शब्दहरूले टालिएका छन्, र तँ न यहोवाको गर्जनको आवाज सुन्न सक्छस्, न उहाँको सिंहासनबाट बग्ने धेरै पानीहरूको आवाज नै। तेरो स्वामित्वमा हुनुपर्ने सबै कुराहरू, जुन सर्वशक्तिमान्‌ले तँलाई दिनुभएको थियो, तैँले ती सबै गुमाइसकेको छस्। तँ पीडाको अनन्त सागरमा प्रवेश गरेको छस्, जहाँ उद्धार गर्ने कुनै शक्ति छैन, बाँच्ने कुनै आशा छैन, र तैँले गर्ने कार्य भनेको केवल सङ्घर्ष र हस्याङफस्याङ मात्र हो…। त्यस क्षणपश्चात्, तँ दुष्टद्वारा पीडित बन्न अभिशप्त भएको छस्, सर्वशक्तिमान्‌को आशिषबाट धेरै टाढा रहिस्, सर्वशक्तिमान्‌का भरणपोषणभन्दा धेरै टाढा रहेको छस्, फर्केर आउन नसक्ने मार्गमा हिँडिरहेको छस्। लाखौँ आह्वानहरूले पनि तेरो मन र आत्मालाई मुस्किलले मात्र जगाउन सक्छन्‌। तँ दुष्टको काखमा चीर निद्रामा सुतेको छस्, जसले तँलाई दिशाविहीन वा सूचक-सङ्केतहरूहित असीम राज्यक्षेत्रमा लोभ्यायो। त्यसबेला, तैँले तेरो मौलिक निर्दोषता र शुद्धता गुमाइस्, र सर्वशक्तिमान्‌को हेरचाहबाट जोगिन थालिस्। तेरो हृदयमा, दुष्टले हरेक हिसाबले तँलाई निर्देशित गर्छ र त्यो नै तेरो जीवन बनेको छ। अब तँ ऊसँग डराउनु, ऊबाट टाढा रहनु, वा ऊमाथि शङ्का गर्नुको सट्टा उसलाई आफ्नो मनमा रहेको परमेश्‍वरका रूपमा व्यवहार गर्छस्। तैँले उसलाई प्रतिष्ठापित गर्न र उसैको आराधना गर्न थालेको छस्, र तिमीहरू दुवै जना शरीर र छाया झैँ अविभाज्य भएका छौ, सँगसँगै जिउन र मर्न प्रतिबद्ध बनेका छौ। तँ कहाँदेखि आएको थिइस्, तेरो जन्म किन भएको थियो, वा तँ किन मर्नेछस् भन्‍ने कुराको ज्ञान तँलाई छैन। तँ सर्वशक्तिमान्‌लाई एक अपरिचितको रूपमा हेर्छस्; उहाँले तेरा लागि गर्नुभएका सबै कुराहरूलाई छोडौँ, तँलाई त उहाँको मूलबारे समेत थाहा छैन। उहाँबाट आउने सबैकुरालाई तँ शत्रुवत् रूपमा हेर्छस्; तैँले न त्यसको कदर गर्छस् न त्यसको महत्त्व नै जान्दछस्। सर्वशक्तिमान्‌को भरणपोषण पाउन सुरु गरेको दिनदेखि नै तँ दुष्टको साथमा हिँड्छस्। दुष्टका साथमा तैँले हजारौँ वर्षको तुफान र आँधीबेहरी सहेको छस्, र तँ उसैसँग परमेश्‍वरविरुद्ध उभिन्छस्, जो तेरो जीवनको स्रोत हुनुहुन्थ्यो। तँ पश्चात्ताप गर्न जान्दैनस्, झन् तैँले आफू विनाशको किनारामा आइपुगिसकेको छस् भन्‍ने जान्नु त परको कुरा हो, तैँले त पश्चात्तापबारे केही जानेको छैनस्। दुष्टले तँलाई बहकाएको र कष्ट दिएको छ भन्‍ने कुरा तैँले बिर्सिएको छस्; तैँले आफ्नो सुरुवात बिर्सिएको छस्। यसरी आजको दिनसम्म त्यो दुष्टले तेरो मार्गका हरेक पाइलामा कष्ट दिएको छ। तेरो मन र आत्मा चेतनाशून्य भएका र कुहिएका छन्। तैँले मानव संसारका विडम्बनाहरूका बारेमा गुनासो गर्न बन्द गरेको छस्; तैँले अबउप्रान्त यो संसार अन्यायी छ भन्‍ने विश्‍वास गर्दैनस्। सर्वशक्तिमान्‌को अस्तित्व छ कि छैन भन्‍ने कुरामा तैँले वास्ता गर्ने त कुरै छाडौं। धेरै पहिलले नै त्यो दुष्ट तेरो वास्तविक पिता हो र तँ त्यसबाट अलग्गिन सक्दैनस् भनी तैँले ठानेकोले गर्दा यस्तो भएको हो। तेरो मनमा गढेको रहस्य यही हो।

मिरमिरे बिहानीको आगमनसँगै पूर्वमा बिहानी तारा उदाउन थाल्छ। यो तारा त्यहाँ पहिला कहिल्यै थिएन, र यसले शान्त, रिमरिमे आकाशलाई चहकिलो बनाउँछ, जसले मानिसहरूको हृदयमा निभेको ज्योति पुनः प्रज्वलित पार्छ। तँमा र अरूमा समान रूपले चम्किने यो ज्योतिको कारण मानव अब एक्लो छैन। तैपनि तँ एक्लै यो अँध्यारो रातमा मस्त निद्रामा रहन्छस्। तैँले कुनै आवाज सुन्दैनस् र कुनै ज्योति देख्दैनस्; नवीन स्वर्ग र पृथ्वीको आगमन, नवयुगको आगमनको बारेमा तँ अनभिज्ञ छस्, किनभने तेरा बुवाले तँलाई भन्नुहुन्छ, “मेरो छोरा, तिमी अहिल्यै नउठ, अझै बिहान सबेरै छ। मौसम चिसो छ, त्यसैले तिमी बाहिर नजाऊ, नत्र तिम्रा आँखाहरू तरबार र भालाले रोपिनेछन्‌।” तँ केवल तेरो बुवाका सल्लाहहरूमा भरोसा गर्छस्, किनकि तँलाई विश्‍वास छ कि केवल तेरो बुवा सही हुनुहुन्छ, किनभने उहाँ तँभन्दा जेष्ठ हुनुहुन्छ र तँलाई औधी माया गर्नुहुन्छ। यस्ता सल्लाहहरू र यस्तो मायाले तँलाई विश्‍वमा ज्योति छ भन्‍ने प्राचीन कथामा विश्‍वास गर्न रोक लगाउँछन्‌; त्यस्ता कुराहरूले विश्‍वमा अझै सत्य अस्तित्वमा छ भन्‍ने कुरामा चासो राख्नदेखि तँलाई रोक्छन्। तैँले अबउप्रान्त सर्वशक्तिमान्‌द्वारा गरिने उद्धारको आशा गर्ने हिम्मत गर्दैनस्। तँ यथास्थितिमा सन्तुष्ट हुन्छस्, अबउप्रान्त तँ ज्योतिको आगमनको अपेक्षा गर्दैनस्, प्राचीन कथामा भनिएझैँ सर्वशक्तिमान्‌को आगमन हेर्न तँ पर्खँदैनस्। तेरो विचारमा, हरेक सुन्दर चीजलाई पुनर्जीवित गर्न सकिँदैन, यो अस्तित्वमा रहन सक्दैन। तेरो नजरमा, मानवजातिको भोलि र मानवजातिको भविष्य हराउँछ, विलय हुन्छ। आफ्नो पूरै बल लगाई तँ आफ्नो बुवाको लुगामा झुन्डिएको छस्, कठिनाइहरू सहन प्रफुल्ल छस्, तेरो यात्राको सहयात्री र लामो यात्राको दिशा गुम्ने हो कि भन्‍नेमा निकै डराएको छस्। मानिसहरूको विशाल र धमिलो संसारले तिमीहरूजस्ता धेरैलाई दृढ र निडर भएर विभिन्न भूमिकाहरू निर्वाह गर्न तयार गरेको छ। यसले मृत्युसँग नडराउने धेरै “योद्धाहरू” सृजना गरेको छ। योभन्दा पनि बढी, यसले चेतनाशून्य र पक्षाघात भएका मानवहरूको एकपछि अर्को हूल तयार गरेको छ, जो आफू सृष्टि हुनुको उद्देश्यको बारेमा अनभिज्ञ छन्। सर्वशक्तिमान्‌का आँखाले गहिरो पीडामा रहेका हरेक मानवजातिको निरीक्षण गर्छन्। उहाँले जे सुन्नुहुन्छ त्यो पीडितहरूको विलाप हो, उहाँले जे देख्नुहुन्छ त्यो पीडाले छट्पटिएकाहरूको निर्लज्जपन हो, र उहाँले जे अनुभूति गर्नुहुन्छ त्यो मुक्तिको अनुग्रह गुमाएको मानवजातिको असहायपन र भयावहपन हो। मानवजातिले आफ्नो मार्गमा आफैँ हिँड्ने निर्णयको छनौट गर्दै उहाँको हेरचाहलाई अस्वीकार गर्छ, र दुस्मनको साथमा रहेर गहिरो समुन्द्रका, अन्तिम थोपासम्मै, तितोपनाको स्वाद चाख्ने इच्छा गर्दै उहाँको दृष्टिको निगरानीबाट भाग्न चाहन्छ। अब मानवद्वारा सर्वशक्तिमान्‌को सुस्केरा सुनिँदैन; अब सर्वशक्तिमान्‌का हातहरू पीडित मानवलाई सुमसुम्याउन इच्छुक छैनन्। समय-समयमा उहाँले आधिपत्य जमाउनुहुन्छ, र समय-समयमा पुनः गुमाउनुहुन्छ, र यसरी यही कार्य उहाँले दोहोर्‍याउनुहुन्छ। त्यही क्षणदेखि उहाँ थाक्न, झर्को मान्न थाल्नुहुन्छ र यसैकारण उहाँले गरिरहनुभएको काम रोक्नुहुन्छ र मानवजातिमाझ हिँड्न छोड्नुहुन्छ…। मानवजाति यी सबै परिवर्तनसँग पूर्ण रूपले अनभिज्ञ छ, सर्वशक्तिमान्‌को आउने र जाने अनि दुःख र उदासीनताको विषयमा अनभिज्ञ छ।

यस संसारमा भएको हरेक कुरा सर्वशक्तिमान्‌का विचारहरू र उहाँको प्रत्यक्ष निगरानीमा द्रुत गतिमा परिवर्तन हुन्छ। मानवजातिले कहिल्यै नसुनेका कुराहरू अकस्मात् आइपुग्छन्, जबकि मानवजातिले लामो समयदेखि अधिकार जमाएका कुराहरू थाहै नपाई फुत्कन्छन्। सर्वशक्तिमान्‌ कहाँ हुनुहुन्छ कसैले पनि बुझ्न सक्दैन, झन् सर्वशक्तिमान्‌को जीवनशक्तिको पराभौतिकता र विशालता जोकोहीले बुझ्छन् भन्‍ने त कुरै नगरौँ। उहाँ यो अर्थमा सर्वश्रेष्ठ हुनुहुन्छ कि मानवले बुझ्न नसक्ने कुरा उहाँले बुझ्नुहुन्छ। उहाँ यस अर्थमा महान् हुनुहुन्छ कि मानवजातिद्वारा त्यागिनुभए तापनि उहाँले अझै मानवजातिलाई मुक्ति दिनुहुन्छ। उहाँलाई जीवन र मृत्युको अर्थ थाहा छ, र त्यसका अतिरिक्त, उहाँले सृष्टि गर्नुभएको मानवजातिले पालना गर्नुपर्ने अस्तित्वका नियमहरू उहाँलाई थाहा छ। उहाँ मानव अस्तित्वको आधार हुनुहुन्छ, र उहाँ नै उद्धारक हुनुहुन्छ जसले मानवजातिको फेरि पुनरुत्थान गर्नुहुन्छ। उहाँले खुशी हृदयलाई दुःखित पार्नुहुन्छ, र दुःखित हृदयलाई खुशी दिएर उठाउनुहुन्छ, सबै आफ्नो कार्यको खातिर, र आफ्नो योजनाको खातिर।

सर्वशक्तिमान्‌को जीवन आपूर्ति छोडेर गएको हुनाले, मानवजाति आफ्नो अस्तित्वको उद्देश्यबारे अनभिज्ञ छ, तर ऊ मृत्युसँग डराउँछ। तिनीहरू सहयोग वा सहारारहित छन्‌, अझै पनि आफ्ना आँखा चिम्लन अनिच्छुक हुन्छन्‌, र तिनीहरू भावना नभएको आत्मा बोकेर आफ्नो देहलाई थाम्नका लागि आफैलाई दह्रिलो बनाउँछन्, र यस संसारमा जसोतोसो एक तुच्छ अस्तित्व लतार्छन्। तँ यसरी आशाबिना जिउँछस्, त्यसै गरी अन्य चाहिँ लक्ष्यबिना जिउँछन्। केवल किंवदन्तीका पवित्र उहाँले मात्र ती मानिसहरूलाई मुक्ति दिनुहुनेछ, जो आफ्नो कष्टमाझ विलाप गर्दै उहाँको आगमनको व्यग्र तृष्णा गर्छन्‌। त्यस्तो विश्‍वास चेतनाको कमी हुनेहरूमा लामो समयदेखि साकार नभएर नै रहेको छ। तथापि, तिनीहरू अझै पनि यसको यसरी तृष्णा गर्छन्। सर्वशक्तिमान्‌ले यी गहन कष्ट भोगेका मानिसहरूमाथि कृपा गर्नुहुन्छ; साथसाथै, बिलकुलै चेतना नभएका यी मानिसहरूप्रति उहाँ वितृष्ण महसुस गर्नुहुन्छ, किनकि मानिसहरूबाट उत्तर प्राप्त गर्नुअघि उहाँले निकै लामो समय पर्खनुपर्छ। उहाँ खोज्न चाहनुहुन्छ, तेरो हृदय र तेरो आत्मा खोज्न चाहनुहुन्छ, र तेरा लागि पानी र खाना ल्याउन चाहनुहुन्छ, ताकि तँ ब्युँझेस् र तैँले उप्रान्त तिर्खाउने र भोकाउने नगरेस्। जब तँ थाक्छस् र जब तैँले यस संसारको केही उजाडता महसुस गर्छस्, तब हराएको महसुस नगर्, नरो। सर्वशक्तिमान्‌ परमेश्‍वर, रखवालाले जुनसुकै बखत पनि तेरो आगमनलाई अङ्गाल्नुहुनेछ। उहाँ तेरो छेउमै रखवाली गर्दै हुनुहुन्छ, उहाँ तँ पछाडि फर्किने प्रतीक्षा गर्दै हुनुहुन्छ, तैँले तेरो स्मृति अचानक पुनः प्राप्त गर्ने दिन कुर्दै हुनुहुन्छ: जब तैँले तँ परमेश्‍वरबाट आइस्, अनि तैँले कुनै अज्ञात समयमा आफ्नो दिशा गुमाइस्, कुनै अज्ञात समयमा तैँले बाटोमा चेतना गुमाइस्, र कुनै अज्ञात समयमा तैँले एक “पिता” पाइस् भन्‍ने कुरा थाहा पाउँछस्; यसका अतिरिक्त, जब तैँले सर्वशक्तिमान्‌ले सदा तेरो रखवाली गर्दै, अत्यन्तै लामो समयदेखि त्यहाँ तेरो फिर्ती पर्खँदै आउनुभएको छ भन्‍ने कुरा थाहा पाउँछस्। उहाँले व्यग्र रूपमा तृष्णा गर्दै, र उत्तररहित प्रतिक्रिया पर्खँदै आउनुभएको छ। उहाँले बाटो हेर्दै बस्नु अमूल्य कुरा हो, र त्यो मानव हृदय र मानव आत्माका खातिर हो। सायद उहाँ अनिश्चित कालसम्म बाटो हेर्नुहुन्छ, वा सायद त्यो समाप्त भएको छ। तर, तेरो हृदय र तेरो आत्मा अहिले ठ्याक्कै कहाँ छन् भन्‍ने कुरा तैँले जान्नुपर्दछ।

मे २८, २००३


राज्यको युगमा परमेश्‍वरका चुनिएका मानिसहरूले पालन गर्नैपर्ने दश प्रशासनिक आदेश

१. मानिसले आफैलाई ठूलो ठान्ने धृष्टता गर्नै हुँदैन, र आफूलाई नै सर्वोच्च ठानी आफ्नै सम्मान गर्नै हुँदैन। उसले परमेश्‍वरको आराधना गर्नुपर्छ र परमेश्‍वरलाई नै सर्वोच्च ठानी उहाँको सम्मान गर्नुपर्छ।

२. परमेश्‍वरको कामका निम्ति फाइदाजनक सबै कुरा गर्नू र परमेश्‍वरको कामको हितका निम्ति हानिकारक केही नगर्नू। परमेश्‍वरको नाउँ, उहाँको गवाही र उहाँको कामको प्रतिरक्षा गर्नू।

३. पैसा, भौतिक वस्तु, र परमेश्‍वरको घरमा भएका सबै सम्पत्ति मानिसले दिनुपर्ने भेटीहरू हुन्। यी भेटीहरू पूजाहारी र परमेश्‍वरबाहेक अरू कसैले पनि उपभोग गर्न सक्दैन, किनकि मानिसले चढाउने भेटीहरू परमेश्‍वरको उपभोगका निम्ति हुन्। परमेश्‍वरले यी भेटीहरू पूजाहारीसँग मात्र बाँड्नुहुन्छ; अरू कोही पनि त्यसको कुनै भाग उपभोग गर्ने योग्यको र हकदार हुँदैन। मानिसका सबै भेटीहरू (उपभोग गर्न सकिने पैसा र भौतिक थोक) परमेश्‍वरलाई दिइन्छ, मानिसलाई होइन, र त्यसैले यी थोकहरू मानिसले उपभोग गर्नु हुँदैन; यदि मानिसले यी थोकहरू उपभोग गर्छ भने, उसले भेटीहरू चोरिरहेको हुन्छ। जसले त्यसो गर्छ ऊ यहूदा हो, किनकि यहूदाले प्रभुलाई विश्‍वासघात गर्नुका साथै, उसले पैसाको थैलीमा राखिने गरिएको पैसा आफ्‍नै निम्ति प्रयोग गऱ्यो।

४. मानिसमा भ्रष्ट स्वभाव हुन्छ र त्यसबाहेक ऊसँग भावनाहरू छन्। जस्तै कि, परमेश्‍वरको सेवा गर्दा विपरीत लिङ्गका दुई सदस्यहरू मात्र एकलै रहेर काम गर्न पूर्ण रूपमा निषेध गरिएको छ। त्यसो गरेको थाहा पाइएको खण्डमा, जोकोहीलाई कुनै अपवादविना निष्कासित गरिनेछ।

५. परमेश्‍वरलाई दोष लगाउने काम गर्नु हुँदैन न त परमेश्‍वरसित सम्बन्धित विषयहरूमा लापरवाही किसिमले छलफल नै गर्नु हुन्छ। मानिसले जे गर्नुपर्दछ त्यही गर्, अनि मानिसले जे बोल्नुपर्छ त्यही बोल्, सीमितताहरू ननाघ् र परिधिहरू ननाघ्। परमेश्‍वरको स्वभावलाई चिढ्याउने काम गर्नबाट बच्‍नको लागि आफ्नो जिब्रोको रक्षा गर्, र कहाँ पाइला टेक्छस् त्यसमा होसियार बन्।

६. मानिसले जे गर्नुपर्छ त्यही गर्, र तेरा दायित्वहरू फत्ते गर्, र तेरा जिम्मेवारीहरू पूरा गर्, अनि तेरो कर्तव्य थामिराख्। तैँले परमेश्‍वरमा विश्‍वास गर्ने हुनाले, परमेश्‍वरको काममा आफ्नो योगदान दिनुपर्छ, यदि तैँले योगदान दिँदैनस् भने, तँ परमेश्‍वरको वचन खान र पिउन अयोग्य छस्, र परमेश्‍वरको परिवारमा बस्न अयोग्य छस्।

७. मण्डलीको काम र मामिलाहरूमा, परमेश्‍वरप्रति समर्पित हुनुबाहेक, सबै कुरामा पवित्र आत्माले प्रयोग गर्नुभएको व्यक्तिका निर्देशनहरू पालना गर्। सानोभन्दा सानो उल्‍लङ्घन पनि स्वीकार्य छैन। पूर्ण रूपले आज्ञापालन गर्, र सही वा गलतको विश्लेषण नगर्; यो सही छ कि गलत भन्ने कुराको तँसँग कुनै सम्बन्ध छैन। पूर्ण अधीनतामा मात्र ध्यान दे।

८. परमेश्‍वरमा विश्‍वास गर्ने मानिसहरू परमेश्‍वरको अधीनमा रहनुपर्छ र तिनीहरूले उहाँको आराधना गर्नुपर्छ तिनीहरूले मानिसहरूलाई उच्च पार्नु हुँदैन, तिनीहरूले मानिसहरूलाई मान गर्नु हुँदैन; तैँले परमेश्‍वरलाई पहिलो, आफूले मान गर्ने मानिसहरूलाई दोस्रो, र आफैलाई तेस्रो स्थानमा राख्नु हुँदैन। तेरो हृदयमा कुनै पनि व्यक्तिले ठाउँ ओगट्नु हुँदैन, र तैँले मानिसहरूलाई—विशेष गरी तैँले आदर्श मान्नेहरूलाई—परमेश्‍वरको बराबर वा उहाँको समान ठान्नु हुँदैन। यो परमेश्‍वरका लागि सहन नसकिने कुरा हो।

९. मण्डलीको काममा नै तेरा विचारहरूलाई केन्द्रित गर्। तेरा आफ्नै देहका सम्भावनाहरूलाई एकातिर पन्छाउन, पारिवारिक विषयहरूबारे निर्णायक बन्, आफूलाई सम्पूर्ण हृदयले परमेश्‍वरको काममा समर्पित गर्, र परमेश्‍वरको कामलाई पहिलो स्थानमा अनि तेरो आफ्नै जीवनलाई दोस्रो स्थानमा राख्। सन्तको शिष्टता यही हो।

१०. ती आफन्तहरू (तेरा छोराछोरी, तेरा पति वा तेरी पत्नी, तेरा दिदी-बहिनी, वा तेरा बाबुआमा इत्यादि) जो विश्‍वासी होइनन्, उनीहरूलाई मण्डलीमा आउन जबरजस्ती गर्नु हुँदैन। परमेश्‍वरको घरमा सदस्यहरूको कमी छैन, र काम नलाग्ने मानिसहरूलाई ल्याएर सङ्ख्या बढाउनु आवश्यक छैन। जसले खुसीसाथ विश्‍वास गर्दैनन्, उनीहरूलाई मण्डलीमा ल्याउनै हुँदैन। यो आदेश सबै मानिसहरूप्रति निर्देशित छ। तिमीहरूले यस विषयमा एकअर्कालाई जाँच्नुपर्छ, सुपरिवेक्षण गर्नुपर्छ, र स्मरण गराउनुपर्छ; यसलाई कसैले उल्लङ्घन गर्न मिल्दैन। विश्‍वासदेखि बाहिरका आफन्तहरू मन नलागी-नलागी मण्डलीमा प्रवेश गर्छन् भने पनि उनीहरूलाई पुस्तकहरू दिनै हुँदैन वा नयाँ नाउँ दिनै हुँदैन; त्यस्ता मानिसहरू परमेश्‍वरको घरका होइनन्, र भएभरको उपाय लगाएर उनीहरूलाई मण्डलीभित्र प्रवेश गर्नबाट रोक्नैपर्छ। यदि भूतात्माहरूको आक्रमणको कारण मण्डलीमा समस्या आयो भने, तँ आफैलाई निष्कासित गरिनेछ वा तँमाथि प्रतिबन्धहरू लगाइनेछ। सङ्क्षेपमा, यस मामिलामा सबैको जिम्मेवारी हुन्छ, यद्यपि तँ लापरवाह हुनु हुँदैन, र तैँले यसलाई व्यक्तिगत रिसइबी साँध्न प्रयोग गर्नु हुँदैन।


परिशिष्ट १: परमेश्‍वरको देखापराइले नयाँ युगलाई प्रारम्भ गरेको छ

परमेश्‍वरको छ हजार वर्षको व्यवस्थापनको योजना अन्त्य हुन लागेको छ, र उहाँको देखापराइ खोज्ने सबैका लागि राज्यको ढोका खोलिसकिएको छ। प्रिय ब्रदर-सिस्टरहरू, तिमीहरू केको प्रतीक्षा गरिरहेका छौ? तिमीहरूले खोजिरहेको कुरा के हो? के तिमीहरू परमेश्‍वर देखा पर्नुहुने पर्खाइमा छौ? के तिमीहरू उहाँका पदचापहरू खोजिरहेका छौ? परमेश्‍वरको देखापराइ कति वाञ्छनीय छ! अनि परमेश्‍वरका पदचापहरू भेट्टाउन कति गाह्रो छ! यस्तो युगमा, यस्तो संसारमा, परमेश्‍वर देखापर्ने दिन देख्न हामीले के गर्नुपर्छ? परमेश्‍वरका पदचापहरूसँग तालमेल मिलाउन हामीले के गर्नुपर्छ? परमेश्‍वरको देखापराइको प्रतीक्षा गरिरहेका सबैले यस्ता प्रश्नहरूको सामना गर्छन्। तिमीहरू सबैले यसबारे एक पटकभन्दा बढी नै विचार गरेका छौ—तर तिमीहरूले कस्तो परिणाम पाएका छौ? परमेश्‍वर कहाँ देखापर्नुहुन्छ? परमेश्‍वरका पदचापहरू कहाँ छन्? के तिमीहरूले उत्तरहरू पाएका छौ? धेरै मानिस यसरी जवाफ दिन्छन्: “परमेश्‍वर उहाँलाई पछ्याउने सबैमाझ देखापर्नुहुन्छ र उहाँका पदचापहरू हामीबीच छन्; यो त्यति सरल छ!” जोकोहीले पनि सूत्रबद्ध जवाफ दिन सक्छ, तर के तिमीहरू परमेश्‍वरको देखापराइ वा उहाँका पदचापहरूको अर्थ के हो भनी बुझ्छौ? परमेश्‍वरको देखापराइले परमेश्‍वर स्वयम् काम गर्न पृथ्वीमा आउनु, आफ्नै पहिचानले र आफ्नै स्वभावले, र उहाँको जन्मजात तरिकाले युगको सुरुवात गर्ने र युगको अन्त्य गर्ने काम सञ्चालन गर्न मानिसबीच ओर्लनुलाई जनाउँछ। यस प्रकारको देखापराइ कुनै प्रकारको समारोह होइन, यो कुनै सङ्केत होइन, यो कुनै चित्र होइन, यो कुनै चमत्कार होइन, र यो कुनै प्रकारको भव्य दर्शन होइन, यो कुनै प्रकारको धार्मिक प्रक्रिया त झनै होइन। बरु, यो त सबैले छुन सक्ने र सबैले हेर्न सक्ने साँचो र वास्तविक तथ्य हो। यस प्रकारको देखापराइ औपचारिकता पूरा गर्नका लागि वा कुनै प्रकारको अल्पकालीन कामका लागि होइन। बरु, यो त परमेश्‍वरको व्यवस्थापनको योजनामा कामको एउटा चरणका लागि हो। परमेश्‍वरको देखापराइ सधैँ अर्थपूर्ण हुन्छ र यो सधैँ उहाँको व्यवस्थापनको योजनासँग सम्बन्धित हुन्छ। यहाँ “देखापराइ” भनिने कुरा परमेश्‍वरले मानिसलाई मार्गदर्शन गर्ने, मानिसलाई अगुवाइ गर्ने, र मानिसलाई प्रबोधित गर्ने प्रकारको “देखापराइ” भन्दा पूर्ण रूपमा फरक छ। परमेश्‍वर हरेक पटक देखापर्नुहुँदा कामको एउटा महत्त्वपूर्ण चरण गर्नुहुन्छ। यो काम अरू कुनै पनि युगको कामभन्दा फरक छ। यो मानिसका लागि अकल्पनीय छ र यसलाई कसैलेले यसअघि कहिल्यै अनुभव गरेको छैन। यो नयाँ युग सुरु गर्ने र पुरानो युग अन्त्य गर्ने काम हो, र यो मानवजातिको मुक्तिका लागि कामको अझ नयाँ र अझ उच्च चरण हो; अझ बढी, यो मानवजातिलाई नयाँ युगमा डोऱ्याउने काम हो। परमेश्‍वरको देखापराइको महत्त्व यही हो।

तिमीहरूले परमेश्‍वरको देखापराइको अर्थ के हो भनेर बुझिसकेपछि, तिमीहरूले परमेश्‍वरका पदचापहरू कसरी खोज्नुपर्छ? यो प्रश्नलाई प्रस्ट्याउन गाह्रो छैन: जहाँ परमेश्‍वर देखा पर्नुहुन्छ, त्यहाँ उहाँका पदचापहरू हुन्छन्। यस्तो व्याख्या सुन्दा धेरै सिधा लाग्छ, तर व्यवहारमा त्यति सजिलो छैन, किनभने धेरै मानिसलाई परमेश्‍वर वास्तवमा कहाँ देखा पर्नुहुन्छ भन्‍ने नै थाहा हुँदैन, उहाँ कहाँ देखा पर्न इच्छुक हुनुहुन्छ, वा उहाँ कहाँ देखा पर्नुपर्छ भन्‍ने कुरा त झनै थाहा हुँदैन। कतिपयले आवेगमा आएर पवित्र आत्मा जहाँ काम गरिरहनुभएको छ, त्यहाँ परमेश्‍वर देखा पर्नुहुन्छ भन्‍ने विश्‍वास गर्छन्। अथवा तिनीहरू जहाँ आत्मिक व्यक्तित्वहरू छन्, त्यहाँ परमेश्‍वर देखा पर्नुहुन्छ भन्‍ने विश्‍वास गर्छन्। अथवा तिनीहरू जहाँ प्रख्यात मानिसहरू छन्, त्यहाँ परमेश्‍वर देखा पर्नुहुन्छ भन्‍ने विश्‍वास गर्छन्। अहिलेका लागि, त्यस्ता विश्‍वासहरू वास्तवमा सही हुन् कि गलत हुन् भन्‍ने कुरालाई थाती राखौँ। यस्तो प्रश्नको व्याख्या गर्न, हामीसँग पहिला स्पष्ट उद्देश्य हुनुपर्दछ: हामी परमेश्‍वरका पाइलाहरू खोजिरहेका छौँ, आत्मिक व्यक्तित्वहरूलाई खोजिरहेका छैनौँ, झन् चर्चित व्यक्तित्वहरूलाई पछ्याउनु त परै जाओस्—हामी परमेश्‍वरका पदचापहरू पछ्याइरहेका छौँ। यसै कारण, हामीले परमेश्‍वरका पदचापहरू खोज्नुपर्ने हुनाले, हामीले परमेश्‍वरका अभिप्रायहरू खोज्नैपर्छ, परमेश्‍वरका वचनहरू खोज्नैपर्छ, र उहाँका वाणीहरू खोज्नैपर्छ। किनभने जहाँ परमेश्‍वरद्वारा बोलिएका नयाँ वचनहरू हुन्छन्, त्यहाँ परमेश्‍वरको आवाज हुन्छ; जहाँ परमेश्‍वरका पदचापहरू हुन्छन्, त्यहाँ परमेश्‍वरका कार्यहरू हुन्छन्; जहाँ परमेश्‍वरको अभिव्यक्ति हुन्छ, त्यहाँ परमेश्‍वर देखा पर्नुहुन्छ; र परमेश्‍वर जहाँ देखा पर्नुहुन्छ, त्यहाँ सत्यता, मार्ग, र जीवन अस्तित्वमा हुन्छन्। परमेश्‍वरका पदचापहरू खोज्दा, तिमीहरूले “परमेश्‍वर सत्यता, मार्ग र जीवन हुनुहुन्छ” भन्ने वचनहरूलाई बेवास्ता गरेका छौ। अनि त्यसकारण, धेरै मानिसले सत्यता प्राप्त गर्दा पनि, तिनीहरू परमेश्‍वरका पदचापहरू भेट्टाएको विश्‍वास गर्दैनन्, अनि तिनीहरू यो परमेश्‍वरको देखा पराइ हो भनेर त झनै स्वीकार गर्दैनन्। कस्तो गम्भीर भुल! परमेश्‍वरको देखापराइ मानिसका धारणाहरूसँग मेल खानै सक्दैन, परमेश्‍वर मानिसले माग गरेअनुसार त झनै देखा पर्न सक्नुहुन्न। परमेश्‍वरले आफ्‍नो काम गर्नुहुँदा उहाँका आफ्नै छनोटहरू हुन्छन्, उहाँका आफ्नै योजनाहरू हुन्छन् र त्यसभन्दा पनि बढी, उहाँका उहाँका आफ्नै उद्देश्यहरू छन् र उहाँका आफ्नै विधिहरू छन्। उहाँले जुनसुकै काम गर्नुभए पनि, उहाँले यसका बारेमा मानिससँग छलफल गर्नु वा उसको सल्लाह माग्नु आवश्यक छैन, हरेक व्यक्तिलाई सूचित गर्नु त परै जाओस्। यो परमेश्‍वरको स्वभाव हो, र त्यसभन्दा पनि बढी, यो त सबैले चिन्नुपर्ने कुरा हो। यदि तिमीहरू परमेश्‍वरको देखापराइ देख्‍न चाहन्छौ, र परमेश्‍वरका पदचापहरू पछ्याउन चाहन्छौ भने, सर्वप्रथम तिमीहरू आफ्ना धारणाहरूबाट टाढा जानुपर्छ। तिमीहरूले परमेश्‍वरसँग यो वा त्यो गर्नू भनी माग गर्नुहुँदैन, परमेश्वरलाई तैँले तेरा सीमित गर्नु र तेरा धारणाहरूमा उहाँलाई सीमित गर्नु त झनै हुँदैन। त्यसको सट्टा, तिमीहरूले परमेश्‍वरका पदचापहरू कसरी खोज्नुपर्छ, कसरी परमेश्‍वर देखापराइलाई स्विकार्नुपर्छ, र कसरी परमेश्‍वरको नयाँ काममा समर्पित हुनुपर्छ भनेर आफैसँग माग गर्नुपर्छ: वास्तवमा मानिसले गर्नुपर्ने यही हो। कोही पनि सत्यता नभएकाले, र कोहीसँग सत्यता नभएकाले, मानिसले गर्नुपर्ने भनेकैखोजी, स्वीकार, र समर्पण हो।

तेरो राष्ट्रियता अमेरिकी, बेलायती, वा अरू जुनसुकै भए पनि, तँ आफ्नो राष्ट्रियताको घेराबाट बाहिर निस्कनुपर्छ, आफ्नो स्वार्थभन्दा माथि उठ्नुपर्छ, र तैँले परमेश्‍वरको कामलाई एक सृजित प्राणीको हैसियतले हेर्नुपर्छ—त्यसो गर्दा, तैँले परमेश्‍वरका पदचापहरूलाई कुनै विशेष क्षेत्रमा सीमित गर्नेछैनस्। किनभने आजकाल त्यस्ता धेरै मानिस छन् जो आफ्ना धारणाहरूभित्र परमेश्‍वर कुनै विशेष देशमा देखा पर्नै सक्नुहुन्न, वा उहाँ कुनै निश्चित जातीय समूहको बीचमा देखा पर्नै सक्नुहुन्न भन्‍ने विश्‍वास गर्छन्। परमेश्‍वरको कामको महत्त्व कति गहन छ, र परमेश्‍वरको देखापराइ कति महत्त्वपूर्ण छ—मानिसका धारणाहरू र सोचाइले कसरी चाहिँ तिनको मापन गर्न सक्छन् र? त्यसैले म भन्छु, परमेश्‍वरको देखापराइ खोज्न तैँले राष्ट्रियता र जातीयतासम्बन्धी आफ्ना धारणाहरूलाई भत्काउनुपर्छ! त्यसपछि मात्र तँ आफ्नै धारणाहरूद्वारा बाँधिनेछैनस्; त्यसपछि मात्र तँ परमेश्‍वरको देखापराइलाई स्वागत गर्न योग्य हुनेछस्। नत्र, तँ सधैँभरि अन्धकारमा रहने व्यक्ति हुनेछस्, र सधैँभरि परमेश्‍वरको अनुमोदन प्राप्त गर्न नसक्ने व्यक्ति हुनेछस्।

परमेश्‍वर सम्पूर्ण मानवजातिका परमेश्‍वर हुनुहुन्छ। उहाँ आफूलाई कुनै देश वा कुनै जातीय समूहको निजी सम्पत्ति मान्नुहुन्न, बरु कुनै पनि रूप वा कुनै पनि देश वा जातीयतामा सीमित नभई उहाँले योजना गर्नुभएको काम गर्नुहुन्छ। सायद तैँले यो रूपको कहिल्यै कल्पना गरेको छैनस्, वा सायद यो रूपप्रतिको तेरो मनोवृत्ति इन्कार गर्ने खालको छ, वा सायद परमेश्‍वर देखा पर्नुहुने देश र जातीय समूह ठ्याक्कै तिनै हुन् जसलाई मानिसहरू सबैले भेदभाव गर्छन् र ठ्याक्कै तिनै हुन् जुन पृथ्वीमा सबैभन्दा पिछडिएका छन्। तैपनि परमेश्‍वरसँग उहाँको बुद्धि छ। उहाँको महान् शक्तिद्वारा, अनि उहाँको सत्यता र उहाँको स्वभावलाई प्रयोग गरेर, उहाँले साँच्चै नै उहाँसँग एउटै हृदय र मन भएका मानिसहरूको एउटा समूह प्राप्त गर्नुभएको छ, र त्यस्ता विजय गरिएका मानिसहरूको एउटा समूह प्राप्त गर्नुभएको छ जसले सबै प्रकारका कष्ट र परीक्षाहरू सहेका छन्, सबै प्रकारका सतावट सहेका छन्, र जो उहाँलाई अन्त्यसम्म पछ्याउन सक्छन्, र जसलाई उहाँ पूर्ण पार्न चाहनुहुन्छ। कुनै पनि रूप वा देशमा सीमित नभई देखा पर्नुमा परमेश्‍वरको लक्ष्य भनेको उहाँले योजना गर्नुभएको काम पूरा गर्नु हो। यो ठ्याक्कै परमेश्‍वर यहूदियामा देह बन्नुभएको जस्तै हो: उहाँको लक्ष्य सारा मानवजातिलाई छुटकारा दिनका लागि क्रूसमा टाँगिने काम पूरा गर्नु थियो। तैपनि यहूदीहरूले परमेश्‍वरले यसरी काम गर्नु असम्भव छ, र परमेश्‍वर प्रभु येशूको स्वरूपमा देह बन्नु असम्भव छ भन्‍ने विश्‍वास गरे। तिनीहरूको “असम्भव” नै परमेश्‍वरलाई दोषी ठहराउने र परमेश्‍वरको प्रतिरोध गर्ने तिनीहरूको आधार बन्यो, र अन्ततः यसले गर्दा इस्राएलको विनाश भयो। आज, धेरै मानिसले त्यही गल्ती गरेका छन्। तिनीहरू जथाभावी रूपमा परमेश्‍वरको आसन्न देखापराइको घोषणा गर्छन्, तर त्यो सँगसँगै उहाँको देखापराइलाई दोषी पनि ठहराउँछन्; तिनीहरूको “असम्भव” ले परमेश्‍वरको देखापराइलाई फेरि एक पटक तिनीहरूले कल्पना गर्ने कुरामा सीमित गर्छ। त्यसैले, मैले धेरै मानिस परमेश्‍वरका वचनहरू हात परेपछि बहुलाहा र उद्दण्ड हाँसोमा उत्रिएको देखेको छु। के यो “हाँसो” ठ्याक्कै यहूदीहरूले दोषी ठहराएको र ईशनिन्दा गरेको जस्तै होइन र? तिमीहरू सत्यताको उपस्थितिमा श्रद्धालु छैनौ, र तिमीहरूसँग तृष्णाको मनोवृत्ति त झनै छैन। तिमीहरूले गर्ने भनेको हठपूर्वक गहन जाँच गर्ने, र घोर बेवास्ताका साथ प्रतीक्षा गर्ने मात्र हो। यसरी गहन-जाँच र प्रतीक्षा गरेर तिमीहरू के प्राप्त गर्न सक्छौ? के तिमीहरूलाई वास्तवमा तिमीहरू परमेश्‍वरबाट व्यक्तिगत मार्गदर्शन प्राप्त गर्न सक्छौ भन्ने लाग्छ? तँ परमेश्‍वरका वाणी र वचनहरू खुट्ट्याउन समेत सक्दैनस्—तँ कसरी परमेश्‍वरको देखापराइ हेर्न योग्यहुन सक्छस्? परमेश्‍वर जहाँ देखा पर्नुहुन्छ, त्यहाँ सत्यता व्यक्त हुनेछ, र त्यहाँ परमेश्‍वरको आवाज हुनेछ। सत्यता स्वीकार गर्न सक्नेहरू मात्रै परमेश्‍वरको आवाज सुन्‍न जान्दछन्, र त्यस्ता मानिसहरू मात्रै परमेश्‍वरको देखा पराइ देख्‍न योग्य हुन्छन्। तेरा धारणा त्यागिदे! आफैलाई शान्त पार् र यी वचनहरूलाई होसियारीसाथ पढ्। तँसँग सत्यताको तृष्णा गर्ने हृदय भएसम्म, परमेश्‍वरले तैँले उहाँका अभिप्रायहरू बुझ्नेछस् र उहाँका वचनहरू बुझ्नेछस् भनेर तँलाई अन्तर्दृष्टि दिनुहुनेछ। तिमीहरूका “असम्भवता” का दाबीहरू त्यागिदेओ! मानिसले कुनै कुरा “असम्भव” छ भन्‍ने विश्‍वास जति धेरै गर्छ, त्यो हुने सम्भावना त्यति नै धेरै हुन्छ, किनभने परमेश्‍वरको बुद्धि स्वर्गहरूभन्दा उच्च छ, परमेश्‍वरका सोचहरू मानिसका सोचहरूभन्दा उच्च छन्, र परमेश्‍वरले मानिसका सोच र धारणाका सीमाभन्दा बाहिर आफ्नो काम गर्नुहुन्छ। कुनै कुरा जति धेरै असम्भव हुन्छ, त्यसभित्र त्यति नै धेरै खोज्न सकिने सत्यता हुन्छ; कुनै कुरा मानिसका धारणाहरूद्वारा जति कल्पना गर्न सकिँदैन, त्यसमा त्यति नै धेरै परमेश्‍वरका अभिप्रायहरू समावेश हुन्छन्। किनभने, उहाँ जहाँ देखा पर्नुभए पनि, परमेश्‍वर अझै परमेश्‍वर नै हुनुहुन्छ, र उहाँ देखा पर्नुहुने स्थान वा शैलीका कारण उहाँको सार बिलकुलै परिवर्तन हुनेछैन। परमेश्‍वरका पदचापहरू चाहे जहाँ भए पनि, उहाँको स्वभाव परिवर्तन हुनेछैन; परमेश्वरका पदचापहरू चाहे जहाँ भए पनि, उहाँ सबै मानवजातिका परमेश्‍वर हुनुहुन्छ, जसरी प्रभु येशू इस्राएलीहरूका मात्रै परमेश्‍वर नभई, एसिया, युरोप र दुवै अमेरिकी महादेशका सबै मानिसका परमेश्‍वर हुनुहुन्छ, र त्योभन्दा पनि बढी, उहाँ सम्पूर्ण ब्रह्माण्डमाथि र ब्रह्माण्डभर एक मात्र परमेश्‍वर हुनुहुन्छ। त्यसैले, हामी परमेश्‍वरका अभिप्रायको खोजी गरौँ र उहाँका वाणी र वचनहरूमा उहाँको देखा पराइ पत्ता लगाऔँ, र उहाँका पाइलाहरूसँग पाइला मिलाऔँ! परमेश्‍वर नै सत्य, मार्ग र जीवन हुनुहुन्छ। उहाँका वचनहरू र उहाँको देखा पराइ एकैसाथ अस्तित्वमा हुन्छन्, र उहाँको स्वभाव अनि उहाँका पाइलाहरू मानवजातिलाई सदैव सार्वजनिक रूपमा देखाइन्छन्। प्रिय दाजुभाइ-दिदीबहिनीहरू, म आशा गर्छु कि तिमीहरू सबैले यी वचनहरूमा परमेश्‍वरको देखा पराइ देख्न सक्छौ, तिमीहरूले उहाँका पाइलाहरूसँग गति मिलाउन थाल्नेछौ र नयाँ युगतर्फ लम्कनेछौ, र परमेश्‍वरको देखा पराइ कुर्नेहरूका लागि उहाँले तयार पार्नुभएको सुन्दर नयाँ स्वर्ग र नयाँ पृथ्वीमा प्रवेश गर्नेछौ।


परिशिष्ट २: परमेश्‍वर सबै मानवजातिको भाग्यमाथि सार्वभौमिकता राख्नुहुन्छ

मानवजातिका सदस्य र भक्तालु इसाईका नाताले, परमेश्‍वरको आज्ञा पूरा गर्नका निम्ति हाम्रो मन र शरीर चढाउनु हामी सबैको जिम्मेवारी र दायित्व हो, किनकि हाम्रो सम्पूर्ण अस्तित्व परमेश्‍वरबाट आएको हो, र परमेश्‍वरको सार्वभौमिकताकै कारण यो अस्तित्वमा रहेको छ। यदि हाम्रा शरीर र मन परमेश्‍वरको आज्ञा र मानवजातिको न्यायोचित अभियानप्रति समर्पित छैनन् भने, परमेश्‍वरको आज्ञाका निम्ति शहीद भएकाहरूसामु हाम्रो आत्मा लज्जित हुनेछ, र हामीलाई सबै थोक प्रदान गर्नुहुने परमेश्‍वरसामु झन् धेरै लज्जित हुनेछ।

परमेश्‍वरले यो संसार सृष्टि गर्नुभयो, उहाँले यो मानवजाति सृष्टि गर्नुभयो र त्यसबाहेक, उहाँ प्राचीन ग्रीक संस्कृति र मानव सभ्यताको निर्माता हुनुहुन्थ्यो। परमेश्‍वरले मात्र यस मानवजातिलाई सान्त्वना दिनुहुन्छ र परमेश्‍वर मात्र यस मानवजातिलाई दिनरात निगरानी गर्नुहुन्छ। मानव विकास र प्रगति परमेश्‍वरको सार्वभौमिकताबाट अलग हुन सक्दैनन् अनि मानवजातिको इतिहास र भविष्य परमेश्‍वरको हातले गरेका प्रबन्धहरूबाट उम्कन सक्दैनन्। यदि तँ साँचो इसाई होस् भने, तैँले कुनै पनि देश वा राष्ट्रको उत्थान र पतन परमेश्‍वरका प्रबन्धहरूअन्तर्गत पर्छ भनी निश्चय नै विश्‍वास गर्नेछस्। परमेश्‍वरलाई मात्र कुनै देश वा राष्ट्रको भवितव्य थाहा छ र परमेश्‍वरले मात्र यस मानवजातिको मार्गलाई नियन्त्रण गर्नुहुन्छ। यदि मानवजाति राम्रो भवितव्य प्राप्त गर्न चाहन्छ भने, यदि कुनै देशले राम्रो भवितव्य प्राप्त गर्न चाहन्छ भने, सबै मानवजातिले परमेश्‍वरसामु शिर निहुराउनैपर्छ र उहाँको आराधना गर्नैपर्छ अनि परमेश्‍वरकहाँ पश्‍चात्ताप गर्न र पाप स्वीकार गर्न उहाँसामु आउनैपर्छ, नत्र मानवजातिको भवितव्य र गन्तव्य टार्न नसकिने विपत्ति हुनेछ।

नोआले जहाज बनाएको समयलाई फर्केर हेर: मानवजाति गहन रूपमा भ्रष्‍ट थियो, मानिसहरू परमेश्‍वरको आशिष्‌बाट तर्केका थिए, तिनीहरूलाई परमेश्‍वरले वास्ता गर्न छोड्नुभएको थियो, र तिनीहरूले परमेश्‍वरका प्रतिज्ञाहरू गुमाएका थिए। तिनीहरू परमेश्‍वरको ज्योतिविना नै अँध्यारोमा जिउँथे। त्यसपछि तिनीहरू प्रकृतिले नै कामुक बनेका थिए र तिनीहरूले घिनलाग्दो पतिततामा आफैलाई सुम्पेका थिए। यस्ता मानिसहरूले त्यस उप्रान्त परमेश्‍वरको प्रतिज्ञा पाउन सकेनन्; तिनीहरू परमेश्‍वरको मुहारको साक्षी हुन वा परमेश्‍वरको आवाज सुन्‍न अयोग्य भए, किनकि तिनीहरूले परमेश्‍वरलाई त्यागेका थिए, परमेश्‍वरले तिनीहरूलाई दिनुभएका सबै थोक पन्छाएका थिए, र परमेश्‍वरका शिक्षाहरूलाई बिर्सेका थिए। तिनीहरूका हृदय परमेश्‍वरबाट टाढा-टाढा भौँतारिए, यसो भएपछि, तिनीहरू यति पतित भए कि तिनीहरूमा अलिकति पनि समझ र मानवता रहेन र तिनीहरू झन्-झन् दुष्‍ट बने। तब तिनीहरू मृत्युतर्फ झनै नजिक हिँडे र परमेश्‍वरको क्रोध र दण्डमा परे। नोआले मात्र परमेश्‍वरको आराधना गरे र दुष्टताबाट अलग बसे, यसरी उनले परमेश्‍वरको आवाज सुन्‍न सके र उहाँका आज्ञाहरू सुने। परमेश्‍वरको वचनका आज्ञाहरू अनुसार उनले जहाज निर्माण गरे, र सबै किसिमका जीवित प्राणीहरूलाई त्यहाँ जम्मा गरे। अनि यसरी, सबै थोक तयार भइसकेपछि, परमेश्‍वरले संसारमाथि आफ्नो विनाश ल्याउनुभयो। नोआ र उनको परिवारका अरू सात जना सदस्यहरू मात्र त्यस विनाशबाट बचे, किनकि नोआले यहोवालाई आराधना गरे र दुष्‍टताबाट अलग बसे।

अब वर्तमान युगलाई हेर: परमेश्‍वरलाई आराधना गर्न र दुष्‍टता त्याग्न सक्ने नोआजस्ता धर्मी मानिसहरू अस्तित्वमा रहन छोडेका छन्। तैपनि परमेश्‍वर यस मानवजातिप्रति अझै अनुग्रहशील हुनुहुन्छ र यस अन्तिम युगको मानवजातिप्रति अझै पनि उदारता देखाउनुहुन्छ। परमेश्‍वर उहाँको देखापराइको अभिलाषा राख्नेहरूलाई खोजिरहनुभएको छ, उहाँका वचनहरू मान्नेहरूलाई खोजिरहनुभएको छ, उहाँको आज्ञा नबिर्सनेहरू र आफ्नो हृदय र शरीर उहाँलाई अर्पण गर्नेहरूलाई खोजिरहनुभएको छ, र उहाँसामु बालकहरूझैँ समर्पित हुने र प्रतिरोधी नहुनेहरूलाई खोजिरहनुभएको छ। यदि तँ आफैलाई परमेश्‍वरमा अर्पित गर्छस्, र कुनै शक्तिद्वारा रोकिँदैनस् भने, परमेश्‍वरले तँलाई निगाहका साथ हेर्नुहुनेछ, र तँलाई आशिष् प्रदान गर्नुहुनेछ। यदि तँसँग उच्च हैसियत, सम्माननीय प्रतिष्ठा, ज्ञानको भण्डार, विविध सम्पत्ति, र धेरै मानिसहरूको समर्थन छ, तैपनि तँ यी कुराहरूको झमेला अनुभूत गर्दैनस् र उहाँको बोलावट र उहाँको आज्ञा स्वीकार गर्न र तँबाट परमेश्‍वरले माग्‍नुभएका कार्यहरू गर्नका लागि अझै पनि परमेश्‍वरका सामु आउँछस् भने, तैँले गरेका सबै कुराहरू यस पृथ्वीमा सबैभन्दा अर्थपूर्ण अभियान र मानवजातिका निम्ति सबैभन्दा न्यायवान् प्रयास हुनेछन्। यदि तैँले हैसियत वा तेरा आफ्नै लक्ष्यहरूका खातिर परमेश्‍वरको बोलावटलाई अस्वीकार गर्छस् भने, तैँले गर्ने सबै कुराहरू श्रापित हुनेछन्, र अझ बढी, परमेश्‍वरद्वारा घृणित समेत हुनेछन्। सायद, तँ राष्ट्रपति, वैज्ञानिक, पाष्टर, वा एल्डर होस्, तर तँ जति नै उच्‍च पदमा भए पनि, यदि तँ आफ्नै कामहरू अघि बढाउन आफ्नो क्षमता र ज्ञान प्रयोग गर्छस् भने, तँ जहिले पनि असफल व्यक्ति हुनेछस् र परमेश्‍वरका आशिष्‌हरूबाट सधैँ वञ्‍चित हुनेछस्, किनकि परमेश्‍वर तैँले गर्ने कुनै पनि कुरा स्वीकार गर्नुहुन्‍न, र तेरो काम न्यायवान् छ भनेर उहाँ मान्नुहुन्न, वा तँ मानवजातिको फाइदाका लागि काम गरिरहेको छस् भनी मान्यता दिनुहुन्न। उहाँ तैँले गर्ने सबै काम परमेश्‍वरले मानिसलाई दिने सुरक्षालाई टाढा धकेल्न मानव ज्ञान र बल प्रयोग गर्नु हो, र त्यो परमेश्‍वरका आशिष्‌हरू इन्कार गर्नु हो भनेर भन्‍नुहुनेछ। उहाँ तैँले मानवजातिलाई अन्धकारतिर, मृत्युतिर र मानिस परमेश्‍वरविहीन भएको र उहाँका आशिष्‌हरू गुमाएको असीमित अस्तित्वको सुरुवाततिर डोर्‍याइरहेको छस् भनेर भन्‍नुहुनेछ।

सामाजिक विज्ञानहरूको प्रादुर्भाव भएदेखि, विज्ञान र ज्ञानले मानिसको हृदय ओगटेको छ। त्यसपछि विज्ञान र ज्ञान मानवहरूलाई शासन गर्नका लागि औजार बनेका छन्, जसले गर्दा तिनीहरूसँग परमेश्‍वरलाई आराधना गर्नका निम्ति पर्याप्‍त स्थान छैन, र परमेश्‍वरको आराधना गर्नका लागि त्यति धेरै अनुकूल परिस्थिति छैन। सबै मानवको हृदयमा परमेश्‍वरको स्थान सधैँ झन्-झन् तल खस्केको छ। मानिसको हृदयमा परमेश्‍वरका लागि स्थान नहुँदा, उसको भित्री संसार अँध्यारो छ, आशाविहीन छ, र रित्तो छ। तत्पश्‍चात् मानवहरूको हृदय र मन भर्न परमेश्‍वरले मानवजातिलाई सृष्टि गर्नुभयो भन्‍ने सत्यताप्रति विरोधाभासी हुने सामाजिक विज्ञानका सिद्धान्तहरू, मानव विकासवादको सिद्धान्त, र अन्य सिद्धान्तहरू व्यक्त गर्न धेरै सामाजिक वैज्ञानिक, इतिहासकार, र राजनीतिज्ञहरू अगाडि आएका छन्। अनि यसरी, परमेश्‍वरले सबै थोक सृष्टि गर्नुभयो भनी विश्‍वास गर्नेहरू पहिलेभन्दा कम हुँदै गएका छन्, र विकासवादको सिद्धान्तमा विश्‍वास गर्नेहरूको सङ्ख्या पहिलेभन्दा बढ्दै गएको छ। पुरानो करारीय युगमा भएका परमेश्‍वरको काम र उहाँका वचनहरूका अभिलेखहरूलाई झन्-झन् धेरै मानिसले दन्त्यकथा र पौराणिक कथाका रूपमा लिन्छन्। परमेश्‍वरको गरिमा र महान्‌ता मानिसहरूको हृदयबाट बिलाउँदै गएको छ, अनि परमेश्‍वरको अस्तित्व र यावत् थोकमाथि उहाँ सार्वभौमिकता राख्नुहुन्छ भन्‍ने सिद्धान्त मानिसहरूको हृदयबाट बिलाउँदै गएको छ। मानवजातिको अस्तित्व र जातिहरू र राज्यहरूको नियति तिनीहरूका लागि महत्त्वपूर्ण रहँदैनन्, र मानवजाति केवल खाने, पिउने, र सुखको खोजीमा मात्र सरोकार राखी खोक्रो संसारमा बस्छ। … आज परमेश्‍वरले आफ्नो काम कहाँ गर्नुहुन्छ भनी, वा उहाँ कसरी मानवजातिको गन्तव्यमाथि सार्वभौमिकता राख्नुहुन्छ र प्रबन्ध मिलाउनुहुन्छ भनी खोज्न केही मानिस मात्र अग्रसर हुन्छन्। अनि यसरी, मानवलाई थाहा नै नभई मानव सभ्यता मानवका चाहनालाई काट्न थोरै सक्षम हुन्छ, अनि यसको सट्टा यस किसिमको संसारमा जिउँदा त, पहिले नै बितेर गइसकेकाहरूभन्दा पनि कम खुशी छौं भन्‍ने अनुभूति गर्ने मानिसहरू समेत धेरै छन्। उच्‍च सभ्यता प्राप्‍त गरेका देशहरूका मानिसहरूले पनि यस किसिमका गुनासोहरू पोख्छन्। किनभने परमेश्‍वरको मार्गदर्शनविना, शासक र समाजशास्‍त्रीहरूले मानव सभ्यता कायम राख्न आफ्नो दिमाग खियाए पनि, यसले कुनै फाइदा गर्दैन। मानवहरूको हृदयमा भएको रित्तोपनलाई कुनै व्यक्तिले पनि भर्न सक्दैन, किनकि कुनै पनि व्यक्ति मानिसको जीवन हुन सक्दैन, र समाजको कुनै पनि साहित्यशास्त्रले मानिसलाई रित्तोपनका समस्याहरूबाट स्वतन्त्र पार्न सक्दैन। विज्ञान, ज्ञान, स्वतन्त्रता, प्रजातन्त्र, आनन्द, र आरामले मानिसलाई अस्थायी सान्त्वना मात्र दिन्छन्। यी कुराहरू हुँदा पनि, मानवजातिले अवश्यम्भावी रूपमा पाप गर्छ र समाजको अन्यायबारे गुनासो गर्छ। यी कुराहरू हुनुले मानवजातिको अन्वेषण गर्ने तृष्णा र चाहना रोक्‍न सक्दैन। यो हुनुको कारण चाहिँ के हो भने, मानिस परमेश्‍वरद्वारा सृष्टि गरिएको थियो र मानवजातिका निरर्थक बलिदान र अन्वेषणहरूले मानिसमाथि झन्झन् चिन्ता ल्याउन मात्र सक्छन्, र मानिसलाई लगातार भयको अवस्थामा हुने तुल्याउँछन्, उसलाई मानवजातिको भविष्यलाई कसरी सामना गर्ने भन्ने थाहा हुँदैन र अगाडि रहेको मार्गलाई कसरी सामना गर्ने भन्‍ने थाहा हुँदैन, यहाँसम्म कि मानवजाति विज्ञानसँग डराउँछ, ज्ञानसँग डराउँछ, र रित्तोपनको अनुभूतिसँग झन् बढी डराउँछ। यस संसारमा, तँ चाहे स्वतन्त्र देशमा जिउने भए पनि वा मानवअधिकार नभएको देशमा जिउने भए पनि, मानवजातिको नियतिबाट उम्कन तँ पूर्ण रूपमा असक्षम हुन्छस्। तँ शासक वा शासित, जे भए पनि, मानवजातिका नियति, रहस्यहरू, र गन्तव्य अन्वेषण गर्ने तेरो कामनाबाट उम्कन पूर्ण रूपमा असक्षम हुन्छस्, रित्तोपनको अवर्णनीय भावनाबाट उम्कन त झनै सक्षम हुँदैनस्। सबै मानवजातिका लागि सामान्य भएका यस्ता परिघटनाहरूलाई, समाजशास्‍त्रीहरूद्वारा सामाजिक परिघटनाहरू भनिन्छ, तैपनि यस्ता समस्याहरू समाधान गर्न कुनै पनि महान् व्यक्ति अगाडि आउन सक्दैन। आखिर, मानिस मानिस नै हो, अनि परमेश्‍वरको हैसियत र परमेश्वरको जीवन कसैद्वारा प्रतिस्थापित हुन सक्दैन। मानवजातिलाई चाहिने भनेको मानिसहरूलाई राम्रोसँग खुवाइने, सबै समान हुने र सबै स्वतन्त्र हुने निष्पक्ष समाज मात्र होइन; मानवजातिलाई चाहिने त परमेश्‍वरको मुक्ति र उनीहरूका लागि उहाँको जीवनको आपूर्ति हो। मानवजातिले परमेश्‍वरको जीवनको आपूर्ति र उहाँको मुक्ति प्राप्त गरेपछि मात्र उनीहरूका आवश्यकताहरू, उनीहरूको अन्वेषण गर्ने चाहना, र उनीहरूको हृदयको रित्तोपन समाधान हुन सक्छ। यदि कुनै देश वा जातिका मानवहरूले परमेश्‍वरको मुक्ति पाउन सक्दैनन् र परमेश्वर तिनीहरूको हेरचाह गर्नु हुँदैन भने, त्यस्तो देश वा जाति पतनतर्फ, अन्धकारतर्फ बढ्नेछ, र फलस्वरूप परमेश्‍वरद्वारा नष्ट गरिनेछ।

सायद, तेरो देश अहिले समृद्ध भइरहेको होला, तर यदि तैँले आफ्ना मानिसहरूलाई परमेश्‍वरबाट तर्केर जाने तुल्याउँछस् भने, तेरो देशले आफू परमेश्‍वरको आशिष्‌बाट बढ्दो रूपमा वञ्‍चित भएको पाउनेछ, त्यसको सभ्यता मानिसको पैतालाद्वारा झन्-झन् कुल्चिइनेछ, र छोटो समयभित्रै त्यहाँका मानिसहरू परमेश्‍वरका विरुद्धमा उठ्नेछन् र स्वर्गलाई सराप्नेछन्। यसरी, अनजानमै देशको नियति नष्ट हुनेछ। परमेश्‍वरद्वारा श्रापित ती देशहरूसँग सामना गर्नका लागि परमेश्‍वरले शक्तिशाली देशहरू खडा गर्नुहुनेछ, र उहाँले तिनलाई पृथ्वीबाट नामेट पार्न समेत सक्नुहुनेछ। कुनै देश वा जातिको समृद्धि वा अन्त्यपछाडिको मुख्य कुरा त्यहाँका शासकहरूले परमेश्‍वरलाई आराधना गर्छन् कि गर्दैनन्, र आफ्ना मानिसहरूलाई परमेश्‍वरका नजिक हुन र उहाँलाई आराधना गर्न अगुवाइ गर्छन् कि गर्दैनन् भन्ने हो। तर यस अन्तिम युगमा परमेश्‍वरलाई इमानदारीपूर्वक खोज्ने र आराधना गर्नेहरूको झन्-झन् अभाव हुँदै गएको हुनाले, जुन देशहरूमा राज्यको धर्म इसाई छ ती देशहरूमाथि परमेश्‍वरले विशेष निगाह प्रदान गर्नुहुन्छ। उहाँले ती देशहरूलाई एकै ठाउँमा भेला गरेर तुलनात्मक रूपले धर्मी समूह बनाउनुहुन्छ, जबकि नास्तिक देशहरू र साँचो परमेश्‍वरलाई आराधना नगर्ने देशहरू धर्मी समूहका विरोधी बन्छन्। यसरी, मानवजातिका बीचमा परमेश्‍वरको स्थान भएको मात्र होइन, जहाँ उहाँले आफ्नो काम गर्न सक्नुहोस्, त्यो सँगसँगै, उहाँले धर्मी अख्तियार अभ्यास गर्ने देशहरू पनि प्राप्त गर्नुहुन्छ, र उहाँको प्रतिरोध गर्ने देशहरूमाथि निषेध गर्न र प्रतिबन्ध लगाउन अनुमति दिनुहुन्छ। यसको बाबजुद, परमेश्‍वर अझै पनि उहाँको आराधना गर्न मानिसहरू प्राप्त गर्न सक्नुहुन्न, किनकि मानवजाति उहाँबाट निकै टाढा गइसकेको छ, र उसले लामो समयदेखि परमेश्‍वरलाई बिर्सिसकेको छ, साथै यस पृथ्वीमा इन्साफ अभ्यास गर्ने र अन्यायको प्रतिरोध गर्ने देशहरू मात्र छन्। तर यो परमेश्‍वरको चाहनासम्म पुग्नुभन्दा धेरै नै टाढा छ, किनकि कुनै पनि देशका शासकहरूले परमेश्‍वरलाई तिनीहरूका मानिसहरूमाथि शासन गर्न दिँदैनन्, अनि कुनै पनि देशका राजनीतिक दलले परमेश्‍वरलाई श्रद्धा गर्नका लागि आफ्ना मानिसहरूलाई एकसाथ भेला गर्दैन; परमेश्‍वरले हरेक देशको, हरेक राष्ट्रको, हरेक सत्तारूढ दलको हृदयमा, र हरेक व्यक्तिको हृदयमा पनि आफ्नो आधिकारिक स्थान गुमाउनुभएको छ। केही न्यायवान् शक्तिहरू यस संसारमा रहे तापनि, मानवको हृदयमा परमेश्‍वरका लागि स्थान नहुने कुनै पनि शासन निकै नाजुक हुन्छ, र परमेश्‍वरको आशिष्‌बिनाको राजनीतिक परिदृश्य अस्तव्यस्त हुन्छ र त्यसले एउटा प्रहारसमेत थेग्न सक्दैन। मानवजातिका निम्ति, परमेश्‍वरको आशिष् नहुनु भनेको घाम नहुनु जस्तै हो। आफ्ना मानिसहरूका निम्ति शासकहरूले चाहे जति नै लगनशीलताका साथ योगदान गरे पनि, मानवजातिले चाहे जति नै धेरै न्यायसङ्गत सम्मेलनहरू गरे पनि, यीमध्ये कुनै पनि कुराले परिस्थितिलाई उल्ट्याउनेछैन र मानवजातिको नियतिलाई बदल्नेछैन। जुन देशमा मानवहरूले खान र लाउन पाउँछन्, जहाँ तिनीहरू एकसाथ शान्तिपूर्वक बस्न पाउँछन्, त्यो देशचाहिँ असल देश हो, असल नेतृत्व भएको देश हो भनेर मान्छेले विश्‍वास गर्छ। तर परमेश्‍वरले यस्तो सोच्नुहुन्‍न। उहाँलाई कसैले पनि आराधना नगर्ने देशलाई नै उहाँले विनाश गर्नुहुनेछ भनी उहाँ सोच्नुहुन्छ। मानिसका विचारहरू सधैँ नै परमेश्‍वरका विचारहरूभन्दा ज्यादै फरक हुन्छन्। त्यसैले, यदि कुनै देशको प्रमुखले परमेश्‍वरलाई आराधना गर्दैन भने, त्यस देशको नियति अत्यन्तै दुःखद हुनेछ, अनि यो देशको कुनै गन्तव्य हुनेछैन।

परमेश्‍वर मानवजातिको राजनीतिमा सहभागी हुनुहुन्‍न, तैपनि उहाँ हरेक देश र जातिको भाग्यलाई नियन्त्रण गर्नुहुन्छ, यो संसार नियन्त्रण गर्नुहुन्छ, र सारा ब्रह्माण्डलाई नियन्त्रण गर्नुहुन्छ। मानवजातिको भाग्य र परमेश्‍वरको योजना घनिष्ठ रूपमा जोडिएका छन्, र कुनै पनि व्यक्ति, देश वा जाति परमेश्‍वरको सार्वभौमिकताबाट उम्कन सक्दैन। मानवजातिको भाग्य जान्‍नका लागि, व्यक्ति परमेश्‍वरसामु आउनैपर्छ। परमेश्‍वरले मानवजातिमध्येका उहाँलाई पछ्याउने र आराधना गर्नेहरूलाई समृद्ध पार्नुहुनेछ र उहाँको प्रतिरोध र उहाँलाई इन्कार गर्नेहरूलाई पतन र नाश हुने तुल्याउनुहुनेछ।

परमेश्‍वरले सदोममाथि विनाश ल्याउनुहुँदाको बाइबलको दृश्य स्मरण गर र लोतकी पत्‍नी कसरी नुनको खम्बा बनी भन्ने कुरा पनि विचार गर। निनवेका मानिसहरूले कसरी भाङ्ग्रा र खरानी लगाएर पश्चात्ताप र आफ्ना पापहरू स्वीकार गरे भनेर हेर। २,००० वर्ष पहिले यहूदीहरूले येशूलाई क्रूसमा टाँगेपश्चात् तिनीहरूले कस्तो परिणाम भोगे भनी स्मरण गर—तिनीहरूलाई इस्राएलबाट निष्कासित गरियो र तिनीहरू संसारभरिका देशहरूमा भागे, धेरै जना मारिए, र पूरै यहूदी जाति तिनीहरूको देशको विनाशको अभूतपूर्व पीडामा पर्‍यो। तिनीहरूले परमेश्‍वरलाई क्रूसमा टाँगेका थिए—तिनीहरूले जघन्य पाप गरे—र परमेश्‍वरको स्वभावलाई रिस उठाए। तिनीहरूले आफ्नो कार्यका लागि मूल्य चुकाउनैपऱ्यो र आफ्ना कार्यहरूका सबै परिणाम भोग्नैपऱ्यो। तिनीहरूले परमेश्‍वरलाई दोषी ठहराए, परमेश्‍वरलाई त्यागे, त्यसकारण, तिनीहरूको एउटा मात्र भाग्य थियो: परमेश्‍वरद्वारा दण्डित हुनु। यो तिनीहरूका देश र जातिमाथि तिनीहरूका शासकहरूले ल्याएको तीतो नतिजा र प्रकोप थियो।

आज, परमेश्‍वर आफ्नो काम गर्नका लागि मानिसमाझ फर्कनुभएको छ, र आफ्नो काममा उहाँको पहिलो गन्तव्य अधिनायकवादको प्रतीक: चीन हो, जुन नास्तिकवादको कट्टर गढ हो। परमेश्‍वरले आफ्नो बुद्धि र शक्तिद्वारा एक समूह मानिसहरू प्राप्त गर्नुभएको छ। यस दौरान, उहाँलाई चीनको सत्ताधारी दलले हरेक तरिकाले खेदो गरेर हरप्रकारको कष्‍ट दिएको छ, त्यसैले उहाँसँग आफ्नो टाउको ढल्काउने कुनै ठाउँ छैन र आश्रय पाउने कुनै स्थान छैन। यसको बाबजुद, परमेश्‍वरले गर्ने अभिप्राय राख्‍नुभएको कामलाई उहाँले गर्न जारी राख्नुहुन्छ: बोल्ने, वाचन गर्ने, र सुसमाचार फैलाउने। परमेश्‍वरको सर्वशक्तिमान्‌तालाई कुनै पनि व्यक्तिले बुझ्न सक्दैन। परमेश्‍वरलाई आफ्नो शत्रु ठान्‍ने देश, चीनमा परमेश्‍वरले आफ्नो काम कहिल्यै रोक्‍नुभएको छैन। बरु, अझ धेरै मानिसहरूले उहाँको काम र वचनलाई स्वीकार गरेका छन्, किनकि परमेश्‍वरले जतिसक्दो मानवजातिको हरेक सदस्यलाई मुक्ति दिनुहुन्छ। हामी सबैले विश्वास गर्छौँ कि परमेश्‍वरले हासिल गर्ने अभिप्राय राख्नुभएकोभएको कुरालाई कुनै देश वा शक्तिले रोक्‍न सक्दैन, र जसले उहाँको काममा अवरोध पुऱ्याउन खोज्छन्, उहाँको वचनको प्रतिरोध गर्छन्, र जसले उहाँको योजनामा बाधा दिन्छन् र त्यसलाई बिगार्ने कोसिस गर्छन् तिनीहरू अन्त्यमा परमेश्‍वरद्वारा दण्डित हुनेछन्। यदि कुनै व्यक्तिले परमेश्‍वरको कामको प्रतिरोध गर्छ भने, परमेश्वरले उसलाई नरकमा फालिदिनुहुनेछ; यदि कुनै देशले परमेश्‍वरको कामको प्रतिरोध गर्छ भने, परमेश्‍वरले त्यसलाई नष्ट गर्नुहुनेछ; यदि कुनै राष्ट्र परमेश्‍वरको कामको विरोधमा उठ्छ भने, परमेश्वरले त्यसलाई यस पृथ्वीबाट मेटाउनुहुनेछ, र त्यसको अस्तित्वलाई समाप्त गरिदिनुहुनेछ। म सबै राष्ट्रका र सबै देशका, र सबै उद्योगसमेतका मानिसहरूलाई आएर परमेश्‍वरको आवाज सुन्न, आएर परमेश्‍वरको कामलाई हेर्न र मानवजातिको नियतिलाई ध्यान दिन, अनि यसरी परमेश्‍वरलाई सबैभन्दा पवित्र, सबैभन्दा सम्मानित, सर्वोच्‍च, मानवजातिमाझ आराधनाको एक मात्र पात्र बनाउन, र अब्राहामका सन्तानहरू यहोवाका प्रतिज्ञाअन्तर्गत जिएझैँ, र परमेश्‍वरले सुरुमा सृष्टि गर्नुभएका आदम र हव्वा अदनको बगैँचामा जिएझैँ सम्पूर्ण मानवजातिलाई परमेश्‍वरको आशिष्मुनि जिउन सक्षम तुल्याउन आग्रह गर्छु।

परमेश्‍वरको काम शक्तिशाली छालजस्तै अघि बढ्छ। कसैले पनि उहाँलाई रोक्न सक्दैन, र उहाँको अघि बढाइलाई कसैले पनि थाम्न सक्दैन। उहाँका वचनहरूलाई ध्यान दिएर सुन्‍नेहरू, र उहाँलाई खोज्ने र तिर्खाउनेहरूले मात्र उहाँका पदचापहरू पछ्याउन र उहाँको प्रतिज्ञा प्राप्‍त गर्न सक्छन्। जसले गर्दैनन् तिनीहरूले विनाशकारी प्रकोप भोग्‍नेछन् र तिनीहरूले पाउन लायकको दण्ड पाउनेछन्।


परिशिष्ट ३: मानिसलाई परमेश्‍वरको व्यवस्थापनको बीचमा मात्रै मुक्ति दिन सकिन्छ

हरेक व्यक्तिको नजरमा, परमेश्‍वरको व्यवस्थापन अत्यन्तै अपरिचित कुरा हो किनभने उहाँको व्यवस्थापन तिनीहरूबाट पूर्ण रूपमा हटाइएको छ भन्‍ने मानिसहरूलाई लाग्छ। मानिसहरूले परमेश्‍वरको व्यवस्थापन उहाँको काम मात्रै हो र यो उहाँसँग मात्रै सम्‍बन्धित छ भन्‍ने सोच्छन्—त्यसैले, मानवजाति उहाँको व्यवस्थापनप्रति उदासीन छ। यसरी, मानवजातिको मुक्ति अस्पष्ट र अप्रस्ट बनेको छ, र अब यो खोक्रो गफ बाहेक केही पनि रहेन। मानिसले मुक्ति प्राप्त गर्न र सुन्दर गन्तव्यमा प्रवेश गर्नका लागि परमेश्‍वरलाई पछ्याउने भए तापनि, परमेश्‍वरले आफ्‍नो काम कसरी गर्नुहुन्छ त्यसको उसलाई कुनै चासो छैन। परमेश्‍वरले जे योजना बनाउनुभएको छ त्यसको चासो मानिसलाई छैन, न त मुक्ति पाउनका लागि उसले निर्वाह गर्नुपर्ने आफ्‍नो भूमिका बारेमा नै उसलाई चासो छ। यो साँच्‍चै नै दुःखद कुरा हो। मानिसको मुक्तिलाई परमेश्‍वरको व्यवस्थापनबाट अलग गर्न सकिँदैन न त यसलाई उहाँको योजनाबाट नै छुट्टयाउन सकिन्छ। तैपनि मानिसले परमेश्‍वरको व्यवस्थापनलाई जुनै महत्त्व दिँदैन, त्यसैले ऊ उहाँबाट झन्-झन् टाढिन्छ। यसले मुक्तिको प्रश्‍नसँग अत्यन्तै नजिक रूपमा सम्‍बन्धित रहेका विषयहरू—जस्तै, सृष्टि के हो, परमेश्‍वरमाथिको विश्‍वास के हो, परमेश्‍वरलाई कसरी आराधना गर्ने, इत्यादि—प्रति पूर्ण रूपमा अनभिज्ञ रहेका बढ्दो सङ्ख्याका मानिसहरूलाई उहाँका अनुयायीहरूको दर्जामा संलग्‍न हुने तुल्याएको छ। यसकारण, हामीले अहिले, परमेश्‍वरलाई पछ्याउनु र उहाँमा विश्‍वास गर्नु भनेको के हो सो उहाँका हरेक अनुयायीले स्पष्ट रूपमा बुझून् भनेर परमेश्‍वरको व्यवस्थापनको बारेमा छलफल गर्नैपर्छ। त्यसो गरेमा हरेक व्यक्तिलाई आशिषहरू प्राप्त गर्नका लागि, वा विपत्तिहरूबाट बच्‍नका लागि, वा अरूभन्दा उच्‍च हुनका लागि नभई उसले हिँड्ने बाटो अझै ठीक तरिकाले छनौट गर्न सहयोग गर्नेछ।

मानिसका लागि परमेश्‍वरको व्यवस्थापन गहन भए तापनि, यो मानिसको बुझाइभन्दा बाहिर छैन। किनभने परमेश्‍वरको सबै काम उहाँको व्यवस्थापन र मानवजातिलाई मुक्ति दिने उहाँको कामसँग जोडिएको छ, र यसले मानवजातिको जीवन, जियाइ, र गन्तव्यसँग सरोकार राख्छ। परमेश्‍वरले मानिसमाझ र मानिसमा गर्ने काम अत्यन्तै व्यावहारिक र अर्थपूर्ण छ भनेर भन्‍न सकिन्छ। यसलाई मानिसद्वारा देख्‍न र अनुभव गर्न सकिन्छ, र यो कुनै अमूर्त चिज होइन। यदि मानिस परमेश्‍वरले गर्ने सबै काम स्वीकार गर्न असमर्थ छ भने, उहाँको कामको के महत्त्व हुन्छ? अनि त्यस्तो व्यवस्थापनले कसरी मानिसलाई मुक्तिसम्म पुऱ्याउन सक्छ? परमेश्‍वरलाई पछ्याउने धेरै जना कसरी आशिष्‌ पाउने वा प्रकोपलाई कसरी टार्ने भन्‍ने कुराबारे मात्रै चासो राख्छन्। परमेश्‍वरको काम र व्यवस्थापन उल्लेख हुनेबित्तिकै, तिनीहरू चुप लाग्छन् र सबै रुचि गुमाउँछन्। तिनीहरू यस्ता दिक्कलाग्दा कुराहरू बुझ्नुले तिनीहरूको जीवनको वृद्धिविकासमा मद्दत गर्दैन वा कुनै फाइदा प्रदान गर्दैन भन्ने सोच्छन्। फलस्वरूप, तिनीहरूले परमेश्‍वरको व्यवस्थापनबारे जानकारी सुनेका भए तापनि, तिनीहरू यसलाई गम्भीरतापूर्वक लिँदैनन्। तिनीहरू यसलाई स्वीकार गर्नुपर्ने बहुमूल्य कुराका रूपमा हेर्दैनन्, र तिनीहरू यसलाई आफ्नो जीवनको एक हिस्साका रूपमा लिएर त झन् बुझ्दैनन्। यी मानिसहरूले परमेश्‍वरलाई पछ्याउनुको उद्देश्य धेरै सरल छ, र यो एउटै लक्ष्यका लागि हो: आशिषित हुनु। यी मानिसहरू यो लक्ष्यसँग कुनै सरोकार नभएको अरू कुनै पनि कुरामा ध्यान दिने कष्ट गर्दैनन्। तिनीहरूका लागि, आशिष्‌हरू पाउनु नै परमेश्‍वरमा विश्वास गर्नुको सबैभन्दा जायज उद्देश्य हो—यो नै तिनीहरूको आस्थाको मूल्य हो। यदि कुनै कुरा यो उद्देश्यमा काम लाग्दैन भने, त्यो जेसुकै भए पनि तिनीहरू त्यसदेखि उदासीन रहन्छन्। आज परमेश्‍वरमा विश्‍वास गर्ने धेरैजसो मानिसको अवस्था यही हो। तिनीहरूको उद्देश्य र अभिप्राय जायज देखिन्छ, किनभने तिनीहरूले परमेश्‍वरमा विश्‍वास गर्दा तिनीहरू परमेश्‍वरप्रति आफूलाई अर्पित गर्ने, परमेश्‍वरप्रति आफूलाई समर्पित गर्ने, र आफ्नो कर्तव्य निर्वाह गर्ने पनि गर्छन्। तिनीहरू आफ्नो यौवन त्याग्छन्, परिवार र करियर त्याग्छन्, र वर्षौँसम्म घरबाट टाढा दौडधुप समेत गर्छन्। आफ्नो अन्तिम उद्देश्यका खातिर, तिनीहरू आफ्ना रुचिहरू, जीवनप्रतिको आफ्नो दृष्टिकोण, र आफूले पछ्याउने दिशा समेत परिवर्तन गर्छन्; तैपनि तिनीहरू परमेश्‍वरमा विश्‍वास गर्नुको आफ्नो उद्देश्य परिवर्तन गर्न सक्दैनन्। तिनीहरू आफ्नै आकाङ्क्षाहरूको व्यवस्थापनका लागि दौडधुप गर्छन्; बाटो जतिसुकै लामो भए पनि, र बाटोमा जतिसुकै कष्ट, खतरा, र बाधाहरू भए पनि, तिनीहरू निरन्तर लागिरहन्छन् र मृत्युदेखि डराउँदैनन्। कुन शक्तिले तिनीहरूलाई यसरी आफूलाई अर्पण गरिरहन बाध्य पार्छ? के यो तिनीहरूको विवेक हो? के यो तिनीहरूको महान् र आदर्शमयी चरित्र हो? के यो अन्तसम्मै दुष्टका शक्तिहरूसँग लड्ने तिनीहरूको दृढ सङ्कल्प हो? के यो इनाम नखोजी परमेश्‍वरको साक्षी दिनका लागि तिनीहरूसँग भएको आस्था हो? के यो परमेश्‍वरको इच्छा पूरा गर्नका लागि सबै कुरा त्याग्न इच्छुक हुने तिनीहरूको अर्पण हो? कि के यो सधैँ अत्यधिक व्यक्तिगत मागहरू त्याग्ने तिनीहरूको समर्पित आत्मा हो? साँच्चै भन्नुपर्दा, परमेश्‍वरको व्यवस्थापनको कार्य कहिल्यै नबुझेको व्यक्तिले यति धेरै रगत-पसिना अर्पण गर्न सक्नु भनेको एउटा भयङ्कर चमत्कार हो! अहिलेका लागि, हामी यी मानिसहरूले कति दिएका छन् भन्नेबारे छलफल नगरौँ। तर, तिनीहरूको व्यवहार हाम्रो चिरफारका लागि अत्यन्तै योग्य छ। तिनीहरूसँग यति निकट रूपमा सम्बन्धित फाइदाहरूबाहेक, के परमेश्‍वरलाई कहिल्यै नबुझ्ने मानिसहरूले उहाँका लागि यति ठूलो मूल्य चुकाउनुका अरू कुनै कारणहरू हुन सक्छन्? यहाँ, हामी मानिसले पहिले पहिचान नगरेको एउटा समस्या पत्ता लगाउँछौँ: परमेश्‍वरसँगको मानिसको सम्बन्ध नाङ्गो स्वार्थको सम्बन्ध मात्रै हो। यो आशिष्‌ पाउने र दिनेबीचको सम्बन्ध हो। स्पष्ट रूपमा भन्नुपर्दा, यो एक कर्मचारी र एक रोजगारदाताबीचको सम्बन्ध हो। कर्मचारीले केवल रोजगारदाताले प्रदान गर्ने पुरस्कारहरू पाउनका लागि कडा परिश्रम गर्छ। स्वार्थमा आधारित यस प्रकारको सम्बन्धमा कुनै आत्मीय स्नेह हुँदैन, केवल लेनदेन हुन्छ। त्यहाँ प्रेम गर्नु वा प्रेम गरिनु हुँदैन, केवल दान र कृपा हुन्छ। त्यहाँ कुनै समझदारी हुँदैन, केवल विवश दमित आक्रोश र छल हुन्छ। त्यहाँ कुनै घनिष्ठता हुँदैन, केवल पार गर्न नसकिने खाडल हुन्छ। अब कुराहरू यस बिन्दुमा पुगिसकेका हुनाले, कसले पो यस्तो मार्ग परिवर्तन गर्न सक्छ र? अनि कति जना मानिसहरू यो सम्बन्ध कति गम्भीर भइसकेको छ भनी साँच्चै बुझ्न सक्षम छन् र? मलाई के विश्‍वास छ भने, जब मानिस आशिषित् हुने आनन्दमय वातावरणमा डुब्छ, तब कसैले पनि परमेश्‍वरसँगको यस्तो सम्बन्ध कति लाजमर्दो र कुरूप हुन्छ भनी कल्पना गर्न सक्दैन।

परमेश्‍वरमाथिको मानवजातिको विश्‍वासको सबैभन्दा दुःखलाग्दो कुरा के हो भने, परमेश्‍वरको कामको बीचमा मानिस आफ्‍नै उद्यममा संलग्न हुन्छ, तैपनि परमेश्‍वरको व्यवस्थापनमा अलिकति पनि ध्यान दिँदैन। परमेश्‍वरमाथिको मानवजातिको विश्‍वासको सबैभन्दा ठूलो असफलता के हो भने, मानिस परमेश्‍वरको अधीनमा रहने र उहाँको आराधना गर्ने पछ्याइमा लाग्दा, ऊ साथसाथै आफ्‍नै आकाङ्क्षात्मक गन्तव्यको सपना निर्माण गर्छ र सबैभन्दा ठूलो आशिष् र सबैभन्दा उत्तम गन्तव्य कसरी प्राप्त गर्ने भनी योजना बुन्छ। मानिसहरूले तिनीहरू कति निकृष्ट, घृणास्पद, र दयनीय छन् भन्‍ने कुरा बुझे तापनि, कति जनाले आफ्‍ना आकाङ्क्षा र आशाहरूलाई सहजतापूर्वक त्याग्‍न सक्छन्? अनि कसले आफ्‍नै पाइलाहरूलाई रोक्न, अनि आफ्‍नै तर्फबाट योजना बनाउन छोड्न सक्छ? परमेश्‍वरलाई उहाँको व्यवस्थापन पूरा गर्नका लागि उहाँसँग नजिकबाट सहकार्य गर्नेहरूको खाँचो छ। उहाँलाई उहाँमा समर्पित हुनका लागि उहाँको व्यवस्थापनको कार्यमा आफ्‍नो सम्पूर्ण मन र शरीर अर्पण गर्नेहरूको खाँचो छ। उहाँलाई हरेक दिन आफ्‍ना हातहरू पसारेर माग्‍ने मानिसहरूको खाँचो छैन, अनि उहाँप्रति अलिकति समर्पित हुने अनि त्यसपछि उहाँबाट त्यसको भर्पाइ माग्न प्रतीक्षा गर्नेहरूको खाँचो त झनै छैन। सानोतिनो योगदान दिने अनि त्यसपछि आफ्‍ना विगतका उपलब्धिहरूमा सन्तुष्ट हुनेहरूलाई परमेश्‍वर घृणा गर्नुहुन्छ। उहाँको व्यवस्थापनको कार्यप्रति द्वेष राख्ने, अनि स्वर्ग जाने र आशिषहरू प्राप्त गर्ने बारेमा मात्रै कुरा गर्न चाहने कठोर हृदय भएका मानिसहरूलाई उहाँ घृणा गर्नुहुन्छ। तिनीहरूकै लाभका लागि मुक्ति दिने उहाँको कामले प्रस्तुत गर्ने अवसरको फाइदा उठाउनेहरूप्रति उहाँको घृणा अझै ठूलो छ। किनभने यी मानिसहरूले परमेश्‍वर आफ्‍नो व्यवस्थापनको कार्यद्वारा के हासिल गर्न र प्राप्त गर्न चाहनुहुन्छ भन्‍ने बारेमा कहिल्यै वास्ता गरेका छैनन्। तिनीहरूलाई परमेश्‍वरको कामले प्रदान गरेको अवसरलाई आशिषहरू प्राप्त गर्नका लागि कसरी प्रयोग गर्न सकिन्छ भन्ने कुराको मात्रै चासो हुन्छ। तिनीहरू आफ्‍नै भविष्य र भाग्यबारे पूर्ण रूपमा तल्‍लीन भएका हुनाले, तिनीहरू परमेश्‍वरको हृदयको ख्याल पटक्कै गर्दैनन्। परमेश्‍वरको व्यवस्थापनको कार्यप्रति द्वेष राख्ने, अनि परमेश्‍वर मानवजातिलाई कसरी मुक्ति दिनुहुन्छ भन्नेबारे र उहाँका अभिप्रायहरूबारे अलिकति पनि रुचि नराख्नेहरू सबैले परमेश्‍वरको व्यवस्थापनको कार्यको दायराभन्दा बाहिर रहेर आफूलाई गर्न मन लाग्ने कुराहरू मात्रै गरिरहेका हुन्छन्। तिनीहरूका कार्यलाई न त परमेश्‍वर स्मरण गर्नुहुन्छ न त अनुमोदन नै, परमेश्‍वर यसलाई निगाहको दृष्टिले त झनै हेर्नुहुन्न।

ब्रह्माण्ड र आकाश-मण्डलको विशालतामा, अनगिन्ती प्राणीहरू जिउँछन् र प्रजनन गर्छन्, जीवनको नियम अनन्त चक्रमा पालन गर्छन्, अनि अपरिवर्तनीय नियम पालन गर्छन्। मर्नेहरूले आफूसँग जिउँदाहरूका कथा लिएर जान्छन्, अनि जिउँदाहरूले मरेकाहरूका उही दुःखद इतिहासलाई दोहोऱ्याउँछन्। त्यसकारण, मानवजातिले यो प्रश्‍न नगरी बस्‍न सक्दैन: हामी किन जिउँछौँ? अनि हामी किन मर्नुपर्छ? कसले यो संसारमाथि शासन गर्छ? अनि कसले यस मानवजातिलाई सृष्टि गर्नुभयो? के मानवजातिलाई साँच्‍चै नै प्रकृतिले नै सृष्टि गरेको हो त? के मानवजातिले साँच्‍चै आफ्नै भाग्यलाई नियन्त्रण गर्न सक्छ? … मानवजातिले निरन्तर रूपमा हजारौँ वर्षदेखि सोध्दै आएका प्रश्‍नहरू यिनै हुन्। दुःखको कुरा, मानवजाति यी प्रश्‍नहरूमा जति बढी आसक्त बनेको हुन्छ, उसमा त्यति नै बढी विज्ञानको तृष्णा जागेको हुन्छ। विज्ञानले देहका लागि क्षणिक सन्तुष्टि र अस्थायी आनन्द दिन्छ, तर मानवजातिलाई उसको प्राणभित्रको गहिराइमा रहेको एकान्तपन, एकलोपन, र त्यति लुक्‍न नसक्ने आतङ्क र असहायपनबाट मुक्त पार्न सक्दैन। मानवजातिले आफ्‍नो हृदयलाई लट्याउनका लागि आफ्‍नो नाङ्गो आँखाद्वारा देख्‍न सकिने र उसको मस्तिष्कद्वारा बुझ्‍न सकिने वैज्ञानिक ज्ञानलाई मात्रै प्रयोग गर्छ। तैपनि त्यस्तो वैज्ञानिक ज्ञान, रहस्यहरूको अन्वेषण गर्नबाट मानवजातिलाई रोक्‍न पर्याप्त छैन। मानवजातिलाई ब्रह्माण्ड र यावत् थोकका सार्वभौम को हुनुहुन्छ भन्‍ने थाहै छैन, झन् मानवजातिको सुरुवात र भविष्यबारे जान्‍ने कुरा त परै जाओस्। मानवजाति यो नियमबीच विवश भएर मात्र जिउँछ। यसबाट कोही पनि उम्कन सक्दैन र यसलाई कसैले परिवर्तन गर्न सक्‍दैन, किनभने यावत् थोकमाझ र ब्रह्माण्डमाथि अनन्‍तदेखि अनन्‍तसम्‍म रहने एउटा मात्र जन हुनुहुन्छ जो यावत् थोकमाथि सार्वभौमिकता राख्नुहुन्छ। त्यो जन उहाँ नै हुनुहुन्छ जसलाई मानवजातिद्वारा कहिल्यै देखिएको छैन, जसलाई मानवजातिले कहिल्यै चिनेको छैन, जसको अस्तित्वमा मानिसले कहिल्यै विश्‍वास गरेको छैन—तैपनि मानवजातिका पुर्खाहरूमा सास फुकिदिने र मानवजातिलाई जीवन दिने उहाँ नै हुनुहुन्छ। मानवजातिलाई भरणपोषण गर्ने र पोषण दिने, अनि उसलाई अस्तित्वमा रहन दिने उहाँ नै हुनुहुन्छ; मानवजातिलाई आजको दिनसम्‍म डोऱ्याउने उहाँ नै हुनुहुन्छ। अझ बढी, मानवजातिले बाँच्नका लागि भर पर्ने एकमात्र जन उहाँ नै हुनुहुन्छ। यावत् थोकमाथि र ब्रह्माण्डका सारा जीवित प्राणीमाथि उहाँले नै सार्वभौमिकता राख्नुहुन्छ। चार ऋतुमाथि उहाँकै शासन छ अनि बतास, तुसारो, हिउँ, र पानीमा आउने परिवर्तनहरूको नियमन गर्ने उहाँ नै हुनुहुन्छ। मानवजातिलाई सूर्यको ज्योति दिने र रात ल्याउने उहाँ नै हुनुहुन्छ। स्वर्गहरू र पृथ्वी तयार पार्ने, मानवजातिलाई पहाड, ताल, नदी र तीभित्रका सबै प्राणी प्रदान गर्ने उहाँ नै हुनुहुन्थ्यो। उहाँका कार्यहरू सर्वव्यापी छन्, उहाँको शक्ति सर्वव्यापी छ, उहाँको बुद्धि सर्वव्यापी छ, र उहाँको अख्तियार सर्वव्यापी छ। यी हरेक व्यवस्था र नियमहरू उहाँका कार्यहरूका मूर्तरूप हुन्, र उहाँको बुद्धि र अख्तियारको एउटा प्रकटीकरण हो। उहाँको सार्वभौमिकताबाट कसले आफूलाई उम्काउन सक्छ? उहाँका प्रबन्धबाट कसले आफूलाई छुटाउन सक्छ? यावत् थोक उहाँकै नजरमुनि अस्तित्वमा छन्, र यसबाहेक, सबै थोक उहाँकै सार्वभौमिकतामा जिउँछन्। उहाँका कार्यहरू र उहाँको शक्तिले मानवजातिलाई उहाँ वास्तवमा नै अस्तित्वमा हुनुहुन्छ र उहाँ यावत् थोकमाथि सार्वभौमिकता राख्नुहुन्छ भन्‍ने तथ्यलाई स्वीकार गर्नेबाहेक कुनै विकल्‍प दिँदैनन्। उहाँबाहेक कुनै कुराले पनि ब्रह्माण्डमाथि शासन गर्न सक्दैन, झन् यो मानवजातिलाई अटुट रूपमा आपूर्ति गर्ने कुरा त परै जाओस्। तैँले परमेश्‍वरका कार्यहरूलाई पहिचान गर्न सके पनि वा नसके पनि, र तैँले परमेश्‍वरको अस्तित्वमा विश्‍वास गरे पनि वा नगरे पनि, तेरो भाग्य परमेश्‍वरद्वारा नियोजित हुन्छ भन्‍ने कुरामा कुनै शङ्‍का छैन, र यावत् थोकमाथि सार्वभौमिकता राख्ने जन सधैँ परमेश्‍वर नै हुनुहुनेछ भन्‍ने कुरामा पनि कुनै शङ्‍का छैन। उहाँको अस्तित्व र अख्तियार तिनलाई मानवजातिद्वारा चिन्न र बुझ्न सकिन्छ कि सकिँदैन भन्‍ने आधारमा निर्धारित हुँदैनन्। उहाँलाई मात्रै मानवजातिको विगत, वर्तमान, र भविष्य थाहा छ, र उहाँ मात्रै मानवजातिको भाग्य निर्धारित गर्न सक्‍नुहुन्छ। तैँले यो तथ्यलाई स्वीकार गर्न सके पनि वा नसके पनि, चाँडै नै सारा मानवजातिले आफ्‍नै आँखाले यी सबै देख्‍नेछन्, र परमेश्‍वरले चाँडै नै ल्याउनुहुने तथ्य यही नै हो। मानवहरू परमेश्‍वरकै नजरअन्तर्गत जिउँछन् र मर्छन्। तिनीहरू परमेश्‍वरको व्यवस्थापनका लागि जिउँछन्, र यही व्यवस्थापनका लागि अन्तिम पटक आँखा चिम्‍लन्छन्—तिनीहरू बारम्बार यता र उता आउने र जाने गर्छन्। मानिस घरीघरी, आउँछ-जान्छ, आउँछ-जान्छ। कुनै अपवादबिना, यी सबै परमेश्‍वरको सार्वभौमिकता र उहाँको योजनाका भाग हुन्। परमेश्‍वरको व्यवस्थापन सदा अघि बढिरहेको छ; त्यो कहिल्यै रोकिएको छैन। उहाँले मानवजातिलाई उहाँको अस्तित्वप्रति सचेत रहने, उहाँको सार्वभौमिकतामा विश्वास गर्ने, उहाँका कार्यहरूलाई हेर्ने, र उहाँको राज्यमा फर्कने तुल्याउनुहुनेछ। यो उहाँको योजना हो, उहाँले हजारौँ वर्षदेखि व्यवस्थापन गर्दै आउनुभएको काम यही नै हो।

परमेश्‍वरको व्यवस्थापन कार्य संसारको सृष्टिबाट सुरु भयो, र यो कार्यको केन्द्रविन्दु मानिस नै हो। मानिसकै खातिर परमेश्‍वरले यावत् थोक सृष्टि गर्नुभयो भनेर भन्‍न सकिन्छ। उहाँको व्यवस्थापनको कार्य हजारौँ वर्षसम्‍म फैलिने हुँदा, र मिनेट वा सेकेन्डमा, वा आँखाको निमेसमा, वा एक-दुई वर्षमा नगरिने हुँदा, उहाँले मानवजातिको अस्तित्वको लागि आवश्यक धेरै कुराहरूको सृष्टि गर्नुपऱ्यो, जस्तै सूर्य, चन्द्रमा, सबै किसिमका जीवित प्राणी, खानेकुरा, र बस्‍न योग्य वातावरण। यो परमेश्‍वरको व्यवस्थापनको सुरुवात थियो।

त्यसपछि, परमेश्‍वरले मानवजातिलाई शैतानको हातमा सुम्पनुभयो, अनि मानिस शैतानको शक्तिअन्तर्गत जियो, जसले बिस्तारै परमेश्‍वरको पहिलो युगको काममा लग्यो: व्यवस्थाको युगको कथा…। व्यवस्थाको युगको अवधिको हजारौं वर्षमा, मानवजातिलाई व्यवस्थाको युगको मार्गदर्शनको बानी पर्‍यो र उसले यसलाई बेवास्ता गर्‍यो। क्रमिक रूपमा, मानिसले परमेश्‍वरको हेरचाहलाई छोड्दै गयो। त्यसैले, व्यवस्थालाई पछ्याउने क्रममा, तिनीहरूले मूर्तिहरूलाई पनि पुजे र दुष्ट कार्यहरू पनि गरे। तिनीहरू यहोवाको सुरक्षा विहीन थिए, र तिनीहरूले मन्दिरको वेदी अगाडि मात्रै आफ्‍नो जीवन जिए। वास्तवमा, परमेश्‍वरको कामले तिनीहरूलाई धेरै पहिले नै छोडिसकेको थियो, र इस्राएलीहरू अझै पनि व्यवस्थामा टाँसिरहेका, र यहोवाको नाम पुकार्ने गरेका साथै, तिनीहरू मात्रै यहोवाका मानिसहरू हुन् र तिनीहरू यहोवाका चुनिएकाहरू हुन् भनेर तिनीहरूले गर्वका साथ विश्‍वास गर्ने गरेका भए तापनि, परमेश्‍वरको महिमाले तिनीहरूलाई चुपचाप छोड्यो …

जब परमेश्‍वरले आफ्‍नो काम गर्नुहुन्छ, उहाँले सधैँ चुपचाप एउटा ठाउँलाई छोड्नुहुन्छ र अर्को ठाउँमा उहाँले सुरु गर्नुहुने नयाँ कार्यलाई शान्तसाथ अघि बढाउनुहुन्छ। अचेत मानिसहरूका लागि यो अविश्वसनीय देखिन सक्छ। मानिसहरूले सँधै पुरानोलाई मूल्यवान् ठानेर नयाँ, अपरिचित कुराहरूलाई वैमनस्यताको साथ व्यवहार गर्ने वा तिनलाई घृणित ठान्‍ने गरेका छन्। त्यसैले, परमेश्‍वरले जेसुकै नयाँ काम गर्नुभए तापनि, सुरुदेखि अन्त्यसम्‍मै, यसबारेमा जान्‍ने सबै कुराहरूमध्ये अन्तिममा जान्‍नेचाहिँ मानिस हो।

सँधैझैँ, व्यवस्थाको युगमा गरिएको यहोवाको कामपछि, परमेश्‍वरले दोस्रो चरणको आफ्‍नो नयाँ काम सुरु गर्नुभयो: देहलाई धारण गरेर—मानिसको रूपमा दश-बीस वर्षसम्‍म देहधारी हुनुभएर—अनि विश्‍वासीहरूका बीचमा बोलेर अनि काम गरेर। तैपनि कुनै अपवादविना, कसैले पनि यो थाहा पाएन, अनि प्रभु येशू क्रूसमा टाँगिएर पुनरुत्थान हुनुभएपछि थोरै सङ्ख्याका मानिसहरूले मात्रै उहाँ देह बन्‍नुभएका परमेश्‍वर हुनुहुन्छ भनेर स्वीकार गरे। समस्याको रूपमा, पावल भन्‍ने एक जना देखा परे, जसले आफैलाई परमेश्‍वरका ठूलो शत्रुको रूपमा प्रस्तुत गरे। उसलाई प्रहार गरिएर उनी प्रेरित बनेपछि पनि, पावलले आफ्‍नो पुरानो प्रकृति परिवर्तन गरेनन्, र तिनले परमेश्‍वरको विरुद्धको बाटोमा हिँड्ने कार्यलाई जारी राखे। उनले गरेको कामको दौरान, पावलले धेरै पत्रहरू लेखे; दुर्भाग्यबस, पछिल्‍ला पुस्ताहरूले उनका पत्रहरूलाई परमेश्‍वरका वचनहरूका रूपमा लिए, र तिनलाई नयाँ करारमा समेत समावेश गरियो अनि परमेश्‍वरले बोल्नुभएको वचनसँग मिसाइयो। यो धर्मशास्‍त्रको उदयपछिको अत्यन्तै ठूलो अपमान हो! अनि के मानिसको चरम मूर्खताको कारणले गर्दा यो गल्ती गरिएको थिएन र? अनुग्रहको युगको परमेश्‍वरको कामका अभिलेखहरूमा, परमेश्‍वरको काम र वचनहरूको नक्‍कल गर्ने मानव पत्रहरू वा आत्मिक लेखहरू हुनु हुँदैन भन्‍ने तिनीहरूलाई थाहा थिएन। तर यो हाम्रो चासोको विषय होइन, त्यसकारण हामी हाम्रो मुख्य शीर्षकमा फर्कौं। परमेश्‍वरको कामको दोस्रो चरण पूरा हुने बित्तिकै—क्रूसीकरणपछि—मानिसलाई पापबाट पुन: प्राप्ति गर्ने (भन्‍नुको अर्थ, मानिसलाई शैतानको हातबाट पुन: प्राप्ति गर्ने) परमेश्‍वरको काम पूरा भयो। त्यसकारण, त्यो क्षणदेखि, मानिसले प्रभु येशूलाई मुक्तिदाताको रूपमा स्वीकार मात्रै गर्नुपर्थ्यो, र उसको पाप क्षमा हुनेथियो। सरल रूपमा भन्दा, मानिसले मुक्ति हासिल गर्न र परमेश्‍वरको अघि आउनका लागि उसको पापहरू त्यस उप्रान्त बाधा रहेनन्, र ती त्यस उप्रान्त शैतानले मानिसलाई दोष दिने आधार रहेनन्। किनभने परमेश्‍वर स्वयमले व्यावहारिक काम गर्नुभएको थियो, उहाँ पापी देह जस्तै र त्यसको नमुना बन्‍नुभएको थियो, र परमेश्‍वर स्वयम् नै पापबलि हुनुहुन्थ्यो। यसरी, मानिस क्रूसबाट ओर्लियो, र उसलाई परमेश्‍वरको देह, अर्थात्, यो पापी देहको स्वरूपद्वारा उद्धार गरियो र मुक्त गरियो। त्यसैले, शैतानद्वारा कैदीको रूपमा लगिएपछि, मानिस परमेश्‍वरको अघि उहाँको मुक्तिलाई स्वीकार गर्न एक कदम नजिक आयो। अवश्य नै, कामको यो चरण व्यवस्थाको युगको परमेश्‍वरको व्यवस्थापनभन्दा अझै गहन र अझै विकसित थियो।

परमेश्‍वरको व्यवस्थापन यस्तै छ: उहाँ मानवजातिलाई—परमेश्‍वर के हुनुहुन्छ, सृष्टिकर्ता के हुनुहुन्छ, परमेश्‍वरलाई कसरी आराधना गर्ने, वा तिनीहरू किन परमेश्‍वरमा समर्पित हुनुपर्छ भन्ने कुरा जान्दै नजान्‍ने मानवजातिलाई शैतानको हातमा सुम्‍पिनुहुन्छ—अनि उनीहरूलाई चाहेअनुसार भ्रष्ट तुल्याउन शैतानलाई अनुमति दिनुहुन्छ; त्यसपछि चरणबद्ध रूपमा, उनीहरूले परमेश्‍वरलाई पूर्ण रूपमा आराधना गरेर शैतानलाई इन्कार नगरुञ्जेल, उहाँ तिनीहरूलाई शैतानको हातबाट पुनः फिर्ता लिनुहुन्छ। परमेश्‍वरको व्यवस्थापन यही हो। यो पौराणिक कथाजस्तो सुनिन सक्छ, र यो बुझ्नै गाह्रो लाग्न सक्छ। मानिसहरूलाई यो पौराणिक कथा जस्तो लाग्छ किनभने विगतका केही हजारौँ वर्षको अवधिमा मानिसलाई कति भएको छ भन्नेबारे तिनीहरूलाई आभास नै छैन, ब्रह्माण्ड र आकाश-मण्डलमा कति वटा कथाहरू घटे भन्नेबारे तिनीहरूलाई झनै थाहा छैन। अनि त्योभन्दा पनि बढी, यसको कारण के हो भने, तिनीहरू आफ्नो नश्वर आँखाले भौतिक संसारभन्दा बाहिर अस्तित्वमा रहेको अझै अद्भुत, अझै डरलाग्दो संसार देख्नै सक्दैनन्। तिनीहरूलाई यो बुझ्न नसकिने जस्तो लाग्छ किनभने तिनीहरूमा परमेश्‍वरले दिने मुक्तिको महत्त्व वा उहाँको व्यवस्थापनको कार्यको महत्त्वबारे बुझाइ छैन, र तिनीहरू परमेश्‍वर वास्तवमा कस्तो मानवजाति चाहनुहुन्छ भन्ने कुरा बुझ्दैनन्। के यो आदम र हव्‍वाजस्तै शैतानद्वारा पटक्कै भ्रष्ट नगरिएको हो? होइन! परमेश्‍वरको व्यवस्थापनको लक्ष्य भनेको परमेश्‍वरलाई आराधना गर्ने र उहाँको अधीनमा रहने मानवहरूको एउटा समूह प्राप्त गर्नु हो। यो मानवजाति शैतानद्वारा भ्रष्ट तुल्याइएको भए पनि, तिनीहरू उप्रान्त शैतानलाई आफ्‍ना पिता मान्दैनन्; बरु, तिनीहरू शैतानको घिनलाग्दो मुहारलाई चिन्छन् र त्यसलाई इन्कार गर्छन्, अनि तिनीहरू परमेश्‍वरको न्याय र सजाय स्वीकार गर्नका लागि परमेश्‍वरसामु आउँछन्। तिनीहरू कुरूप र पवित्रबीचको अन्तर थाहा पाउन र परमेश्‍वरको महान्‌ता र शैतानको दुष्टता पहिचान गर्न पुग्छन्। यस्तो मानवजाति उप्रान्त शैतानको सेवा गर्नेछैन, वा शैतानको आराधना गर्नेछैन वा शैतानलाई प्रतिष्ठापित गर्नेछैन। किनभने तिनीहरू परमेश्‍वरद्वारा साँच्‍चै प्राप्त गरिएका मानवहरूको एउटा समूह हुन्। मानवजातिलाई व्यवस्थापन गर्ने परमेश्‍वरको कामको महत्त्व यही नै हो। यस व्यवस्थापनको कार्यको दौरान, मानवजाति शैतानको भ्रष्टताको, र साथसाथै परमेश्‍वरको मुक्तिको पात्र हो, त्यो उपज हो जसका लागि परमेश्‍वर र शैतान लडाइँ गरिरहेका छन्। परमेश्‍वरले आफ्‍नो काम गर्ने क्रममा, उहाँ मानिसलाई चरणबद्ध रूपमा शैतानको हातबाट पुनः प्राप्त गर्दै हुनुहुन्छ, र त्यसकारण मानिस परमेश्‍वरको झन्-झन् नजिक आउँछ …

त्यसपछि राज्यको युग आयो, जुनचाहिँ कामको अझै व्यावहारिक चरण हो, र तैपनि यो मानिसलाई स्वीकार गर्नका लागि सबैभन्दा कठिन छ। यसको कारण के हो भने, मानिस जति परमेश्‍वरको नजिक आउँछ, परमेश्‍वरको डण्डा त्यति नै मानिसको नजिक आउँछ, र परमेश्‍वरको मुहार मानिसका निम्ति त्यति नै स्पष्ट रूपमा प्रकट हुन्छ। मानिसको छुटकारापछि, मानिस आधिकारिक रूपमै परमेश्‍वरको परिवारमा फर्किन्छ। अहिले नै आनन्द गर्ने समय हो भन्‍ने मानिसले सोच्यो, तैपनि उसले परमेश्‍वरको पूर्ण प्रहार भोग्छ, जुन कस्तो छ भन्‍ने कुरा कसैले पनि पहिले देख्‍न सक्दैनथ्यो: के देखिन्छ भने, यो परमेश्‍वरका मानिसहरूले “आनन्द” लिनुपर्ने बप्तिस्मा हो। त्यस्तो व्यवहार गरिँदा, मानिसहरूले रोकिएर आफ्‍नो बारेमा यस्तो विचार गर्ने बाहेक कुनै विकल्‍प हुँदैन, “म धेरै वर्षसम्‍म हराएको थुमा हुँ जसलाई खरिद गरेर फिर्ता पाउन परमेश्‍वरले धेरै खर्च गर्नुभयो, त्यसैले परमेश्‍वरले किन मलाई यस्तो व्यवहार गर्नुहुन्छ? के यो मप्रति हाँस्‍ने, र मलाई खुलासा गर्ने परमेश्‍वरको तरिका हो? …” वर्षौँको अनुभवपछि, शोधन र सजायको कठिनाइबाट गुज्रेर मानिस थकित बनेको छ। मानिसबाट विगत समयहरूको “महिमा” र “रोमान्स” गुमेको भए तापनि, उसले थाहै नपाई, मानव आचरणका सिद्धान्तहरू र मानवजातिलाई यतिका वर्षसम्म मुक्ति दिनमा परमेश्‍वरले राखेका श्रमसाध्य अभिप्रायहरू बुझ्‍न पुगेको छ। बिस्तारै, मानिसले आफ्‍नो जङ्गलीपनलाई उसलाई रत्याउन कति गाह्रो छ भन्ने कुरालाई, परमेश्‍वरबारे उसका सबै गलत बुझाइहरू, र उसले उहाँलाई गरेका अत्य़धिक मागहरूलाई घृणा गर्न थाल्छ। समयलाई पछाडि फर्काउन सकिँदैन। बितेका घटनाहरू मानिसले पश्चात्ताप गरने यादहरू बन्छन्, अनि परमेश्‍वरका वचनहरू र कोमल प्रेम मानिसको नयाँ जीवनशैलीको प्रेरणा-शक्ति बन्छ। दिन-प्रतिदिन मानिसका घाउहरू निको हुन्छन्, उसको शरीर बलियो बन्दै जान्छ, अनि ऊ खडा हुन्छ र सर्वशक्तिमानको अनुहार देख्छ…। स्पष्ट छ, उहाँ सँधै मलाई निगरानी गर्दै मेरो साथमा हुनुभएको छ। उहाँको मुस्कान र उहाँको सुन्दर मुहार अझै कति मोहक छ, उहाँको हृदयले अझै पनि आफूले सृष्टि गरेको मानवजातिबारे यस्तो चिन्ता गर्छ, र उहाँका हातहरू प्रारम्‍भमा जस्ता थिए त्यस्तै न्याना र शक्तिशाली छन्। यो चाहिँ मानिस अदनको बगैँचाको समयमा फर्केजस्तै हुन्छ, तैपनि अब मानिसले त्यसउप्रान्त सर्पको प्रलोभनलाई सुन्दैन र त्यसउप्रान्त यहोवाको नजरबाट लुक्दैन। मानिसले आराधना गर्न परमेश्‍वरसामु घुँडा टेक्छ, परमेश्‍वरको मुस्कुराइरहेको मुहार सामना गर्छ, र उसको सबैभन्दा बहुमूल्‍य बलिदान चढाउँछ—अहो! हे मेरा प्रभु, मेरा परमेश्‍वर!

परमेश्‍वरको प्रेम र कृपाले उहाँको व्यवस्थापनको कार्यको प्रत्येक र हरेक विवरणमा व्याप्त हुन्छ, र मानिसहरूले परमेश्‍वरका श्रमसाध्य अभिप्रायहरू बुझ्‍न सके पनि वा नसके पनि, उहाँ आफूले पूरा गर्ने अभिप्राय राखेको काम निरन्तरको दृढताका साथ गर्नुहुन्छ। परमेश्‍वरको व्यवस्थापनबारे मानिसहरूले जति बुझे पनि, परमेश्‍वरको कामले मानिसलाई दिने सहयोग र लाभहरू हरेकले अनुभव गर्न सक्छन्। सायद, आजको दिनमा, तैँले परमेश्‍वरबाट कुनै प्रेम वा जीवनको भरणपोषण महसुस गरेको छैनस्, तर यदि तँ परमेश्‍वरलाई छोड्दैनस् र सत्यता पछ्याउने तेरो सङ्कल्पलाई त्याग्दैनस् भने, परमेश्‍वरको मुस्कुराउँदो मुहार तेरो सामु देखापर्ने दिन आउनेछ। किनभने परमेश्‍वरको व्यवस्थापनको कार्यको उद्देश्य भनेको शैतानको शक्तिअन्तर्गत रहेको मानवजातिलाई पुनः प्राप्त गर्नु हो, शैतानद्वारा भ्रष्ट तुल्याइएको र परमेश्‍वरको विरोध गर्ने मानवजातिलाई त्याग्‍नु होइन।

सेप्टेम्‍बर २३, २००५


परिशिष्ट ४: परमेश्‍वरको न्याय र सजायमा उहाँको देखा पराइ हेर्नु

प्रभु येशू ख्रीष्टलाई पछ्याउने अन्य करोडौँ मानिस जस्तै, हामी बाइबलका व्यवस्था र आज्ञाहरू पालन गर्छौँ, प्रभु येशू ख्रीष्टको प्रशस्त अनुग्रहको आनन्द लिन्छौँ, र प्रभु येशू ख्रीष्टको नाममा सँगै भेला हुन्छौँ, प्रार्थना गर्छौँ, प्रशंसा गर्छौँ, र सेवा गर्छौँ—र हामी यो सबै प्रभुको हेरचाह र सुरक्षाअन्तर्गत रहेर गर्छौँ। हामी अक्सर कमजोर हुन्छौँ, र हामी अक्सर बलिया पनि हुन्छौँ। हामी हाम्रा सबै कार्य प्रभुका शिक्षाहरूअनुसार छन् भन्‍ने विश्‍वास गर्छौँ। त्यसकारण, हामी स्वर्गमा हुनुहुने पिताको इच्छा पछ्याउने मार्गमा भएको पनि विश्‍वास गर्छौँ भनेर भनिरहनु पर्दैन। हामी प्रभु येशूको पुनरागमनको, उहाँको महिमाको आगमनको, पृथ्वीमा हाम्रो जीवनको अन्त्यको, राज्यको देखा पराइको, साथै प्रभु आउनुहुन्छ, उहाँ विपत्तिहरू ल्याउनुहुन्छ, उहाँ असललाई इनाम र दुष्टलाई दण्ड दिनुहुन्छ, र उहाँ आफूलाई पछ्याउने र आफ्नो पुनरागमनलाई स्वागत गर्ने सबैलाई हावामा उहाँलाई भेट्न माथि लानुहुन्छ भनेर प्रकाशको पुस्तकमा भविष्यवाणी गरिएका सबै कुराको तिर्सना गर्छौँ। जब-जब हामी यसबारे सोच्छौँ, हामी भावुक भइहाल्छौँ, हामी आखिरी दिनहरूमा जन्मियौँ र हामीले प्रभुको अवतरण देख्‍ने सौभाग्य पाएका छौँ भनेर हामी आनन्दित हुन्छौँ। हामीले सतावट भोगेका भए पनि, यसको बदलामा हामीले “अत्यधिक र अनन्त महिमाको काम” प्राप्त गरेका छौँ। कति ठूलो आशिष्‌! यो सबै तिर्सना र प्रभुद्वारा प्रदान गरिएको अनुग्रहले हामीलाई निरन्तर प्रार्थना गर्न सचेत गर्छन् र हामीलाई सँगै भेला हुन अझै लगनशील बनाउँछन्। सायद अर्को वर्ष, सायद भोलि, र सायद मानिसले कल्पना गर्न सक्नेभन्दा पनि छोटो समयमा, प्रभु अचानक ओर्लनुहुनेछ, र व्यग्र रूपमा उहाँको प्रतीक्षा गरिरहेका मानिसहरूको समूहका बीचमा देखा पर्नुहुनेछ। हामी प्रभुको देखा पराइ हेर्ने पहिलो समूहमा पर्नका लागि, र उठाई लगिनेहरूमा पर्नका लागि नै एक-अर्कालाई उछिन्न हतार गर्छौँ, र कोही पनि पछि पर्न चाहँदैन। यस दिनको आगमनका लागि हामीले मूल्यको पर्वाह नगरी सबै कुरा समर्पित गरेका छौँ; कतिपयले आफ्ना जागिर छाडेका छन्, कतिपयले आफ्ना परिवार त्यागेका छन्, कतिपयले विवाह परित्याग गरेका छन्, र कतिपयले त आफ्नो सबै बचत समेत भेटी चढाएका छन्। समर्पणका कति निःस्वार्थ कर्महरू! यस्तो इमानदारी र अर्पण निश्चय नै बितेका युगहरूका सन्तहरूको भन्दा पनि परका कुरा हुन्! प्रभुले आफूलाई मन लाग्नेलाई नै अनुग्रह प्रदान गर्नुहुने र आफूलाई मन लाग्नेलाई नै कृपा देखाउनुहुने हुनाले, हामी हाम्रा अर्पण र समर्पणका कार्यहरूलाई उहाँका आँखाले धेरै अघिदेखि नै हेरिरहेका छन् भन्ने विश्‍वास गर्छौँ। त्यसरी नै, हाम्रा हृदयस्पर्शी प्रार्थनाहरू पनि उहाँका कानमा पुगेका छन्, र हामी हाम्रो समर्पणका लागि प्रभुले हामीलाई इनाम दिनुहुनेछ भन्‍ने भरोसा गर्छौँ। यसबाहेक, परमेश्‍वरले संसारको सृष्टि गर्नुअघि नै उहाँले हामीप्रति अनुग्रह देखाउनुभएको थियो, र उहाँले हामीलाई दिएका आशिष्‌ र प्रतिज्ञाहरू कसैले पनि खोस्न सक्दैन। हामी सबै भविष्यको योजना बनाइरहेका छौँ, र हामीले स्वाभाविक रूपमै आफ्नो अर्पण र समर्पणलाई हावामा प्रभुलाई भेट्न उठाई लगिने बदलामा प्रयोग गरिने साधन वा पूँजी बनाएका छौँ। अझ भन्नुपर्दा, हामीले असङ्ख्य राष्ट्र र मानिसमाथि शासन गर्न वा राजाका रूपमा शासन गर्नका लागि अलिकति पनि नहिचकिचाई आफूलाई भविष्यको सिंहासनमा राखेका छौँ। हामी यो सबै कुरालाई स्वाभाविक र अपेक्षित कुराका रूपमा लिन्छौँ।

हामी प्रभु येशूका विरुद्धमा रहेका सबैलाई तिरस्कार गर्छौँ; तिनीहरू सबैले सखाप हुने परिणाम भोग्नेछन्। प्रभु येशू नै मुक्तिदाता हुनुहुन्छ भनेर विश्‍वास नगर्न तिनीहरूलाई कसले भन्यो? अवश्य नै, हामी कहिलेकाहीँ संसारका मानिसहरूप्रति कृपा देखाउनमा प्रभु येशूको सिको गर्छौँ, किनभने तिनीहरू बुझ्दैनन्, र हामी तिनीहरूप्रति सहनशील र क्षमाशील हुनु ठीक हो। हामीले गर्ने सबै कुरा बाइबलका वचनहरूअनुसार हुन्छन्, किनभने बाइबलसँग नमिल्ने हरेक कुरा पाषण्ड र विधर्म हो। यस प्रकारको विश्‍वास हामी प्रत्येकको मनमा गहिरो रूपमा जरा गाडेर बसेको छ। हाम्रो प्रभु बाइबलमा हुनुहुन्छ, र यदि हामी बाइबलबाट छुट्टिएर गएनौँ भने, हामी प्रभुबाट छुट्टिएर जानेछैनौँ; यदि हामीले यो सिद्धान्त पालन गर्‍यौँ भने, हामी मुक्ति प्राप्त गर्नेछौँ। हामी एक-अर्कालाई प्रोत्साहित गर्छौँ, एकले अर्कालाई समर्थन गर्छौँ, र हरेक पटक भेला हुँदा, हामीले भन्‍ने र गर्ने हरेक कुरा प्रभुका अभिप्रायहरूअनुसार होस् र प्रभुद्वारा स्वीकार गरियोस् भन्‍ने आशा गर्छौँ। हाम्रो वातावरण अत्यन्तै शत्रुवत् हुनुका बाबजुद, हाम्रो हृदय प्रसन्नताले भरिएको छ। जब हामी यति सजिलै प्राप्त गर्न सकिने आशिष्‌हरूका बारेमा सोच्छौँ, तब के हामीले त्याग्न नसक्ने कुनै कुरा छ र? के हामीलाई छुट्टिन हिचकिचाहट हुने कुनै कुरा छ र? यो सबै कुरा भनिरहनु पर्दैन, र यो सबै परमेश्‍वरका आँखाको छानबिनअन्तर्गत पर्छ। हामी, गोबरको थुप्रोबाट उठाइएका र खाँचोमा परेका यी मुट्ठीभर मानिस, प्रभु येशूका सबै साधारण अनुयायी जस्तै, उठाई लगिने, आशिषित हुने, र असङ्ख्य राष्ट्रमाथि शासन गर्ने सपना देखिरहेका छौँ। हाम्रो भ्रष्टता परमेश्‍वरका नजरमा उदाङ्गो भएको छ, र हाम्रा चाहना र लोभ परमेश्‍वरका नजरमा दोषी ठहरिएका छन्। तैपनि, यो सबै यति सामान्य र यति युक्तिपूर्ण रूपमा हुन्छ कि, हाम्रा तिर्सनाहरू सही छन् कि छैनन् भनेर हामीमध्ये कसैले पनि सोच्दैन, हामीले विश्‍वास गर्ने सबै कुराको सहीपनमा कसैले शङ्का गर्नु त झनै परको कुरा हो। परमेश्‍वरका अभिप्रायहरू कसले जान्न सक्छ? मानिस हिँड्ने मार्ग ठ्याक्कै कस्तो प्रकारको हुन्छ, हामी खोज्न वा अन्वेषण गर्न जान्दैनौँ; र सोधपुछ गर्नमा त हामी झनै कम रुचि राख्छौँ। किनभने हामी उठाई लगिन सक्छौँ कि सक्दैनौँ, हामी आशिषित हुन सक्छौँ कि सक्दैनौँ, स्वर्गको राज्यमा हाम्रा लागि ठाउँ छ कि छैन, र जीवनको नदीको पानी र जीवनको रूखको फलमा हाम्रो कुनै हिस्सा हुनेछ कि हुनेछैन भन्‍नेबारे मात्र चासो राख्छौँ। के यी कुराहरू प्राप्त गर्नकै खातिर हामीले प्रभुमा विश्‍वास गरेका र उहाँका अनुयायी बनेका होइनौँ र? हाम्रा पापहरू क्षमा भएका छन्, हामीले पश्‍चात्ताप गरेका छौँ, हामीले तीतो कचौराको दाखरस पिएका छौँ, र हामीले आफ्नो पिठ्यूँमा क्रूस राखेका छौँ। हामीले चुकाएको मूल्य प्रभुले स्वीकार गर्नुहुनेछैन भनेर कसले भन्न सक्छ? हामीले पर्याप्त तेल तयार गरेका छैनौँ भनेर कसले भन्न सक्छ? हामीलाई ती निर्बुद्धि कन्या बन्ने वा त्यागिएकाहरूमध्ये एक हुने इच्छा छैन। यसबाहेक, हामी निरन्तर प्रार्थना गर्छौँ, र झूटा ख्रीष्टहरूको बहकाउमा पर्नबाट हामीलाई जोगाउनुहोस् भनी प्रभुलाई बिन्ती गर्छौँ, किनभने बाइबलमा यसो भनिएको छ: “अनि यदि कुनै मानिसले तिमीहरूलाई, हेर, ख्रीष्ट यहाँ छ वा त्यहाँ छ भनी भन्छ भने विश्‍वास नगर्नू। किनकि झूटा ख्रीष्टहरू र झूटा अगमवक्ताहरू आउनेछन् र ठूलाठूला चिन्हहरू र चमत्कारहरू देखाउनेछन्; ताकि सम्भव भए, तिनीहरूले चुनिएकाहरूलाई नै बहकाउन सकून्” (मत्ती २४:२३-२४)। हामी सबैले बाइबलका यी पदहरू कण्ठ गरेका छौँ; हामीले ती हृदयङ्गम गरेका छौँ, र हामी तिनलाई बहुमूल्य खजानाका रूपमा, जीवनका रूपमा, र हामी मुक्ति पाउन वा उठाई लगिन सक्छौँ कि सक्दैनौँ भनी निर्णय गर्ने प्रमाण-पत्रका रूपमा हेर्छौँ …

हजारौँ वर्षदेखि, जिउँदाहरू आफ्ना तिर्सना र सपनाहरू आफूसँगै लिएर बितेर गएका छन्, तर तिनीहरू स्वर्गको राज्यमा गएका छन् कि छैनन् भन्‍ने कुरा कसैलाई पनि साँच्चै थाहा छैन। मृतहरू फर्कन्छन्, तिनीहरूले विगतमा भएका सबै कथा बिर्सिसकेका हुन्छन्, तर तिनीहरू अझै पनि पूर्वजहरूका शिक्षा र मार्गहरू पछ्याउँछन्। अनि यसरी, वर्षहरू बित्दै जाँदा र दिनहरू ढल्दै जाँदा, हामीले गर्ने सबै कुरा हाम्रो प्रभु येशूले, हाम्रो परमेश्‍वरले साँच्चै स्वीकार गर्नुहुन्छ कि गर्नुहुन्न भन्‍ने कुरा कसैलाई पनि थाहा छैन। हामी केवल एउटा परिणाम प्राप्त हुने अपेक्षा गर्छौँ र भविष्यमा आइपर्ने सबै कुराबारे अनुमान लगाउँछौँ। तैपनि परमेश्‍वरले हामीकहाँ कहिल्यै देखा नपरेर, हामीसँग कहिल्यै नबोलेर, सधैँ आफ्नो मौनता कायम राख्नुभएको छ। अनि त्यसैले, बाइबललाई पछ्याउँदै र चिन्हहरूअनुसार, हामी स्वेच्छाचारी रूपमा परमेश्‍वरका अभिप्रायहरू र स्वभावका बारेमा निष्कर्ष निकाल्छौँ। हामी परमेश्‍वरको मौनतामा अभ्यस्त भएका छौँ; हामी आफ्नै सोच्ने तरिकाद्वारा हाम्रा कार्यहरूको सही र गलत कुरा मापन गर्न अभ्यस्त भएका छौँ; परमेश्‍वरले हामीसँग गर्ने मागहरूको सट्टामा हामी आफ्ना ज्ञान, धारणा, र नैतिकतामा भर पर्न अभ्यस्त भएका छौँ; हामी परमेश्‍वरको अनुग्रहमा रमाउन अभ्यस्त भएका छौँ; हामी हामीलाई आवश्यक पर्दा जहिले पनि परमेश्‍वरले सहायता प्रदान गर्नमा अभ्यस्त भएका छौँ; हामी सबै कुराका लागि परमेश्‍वरसामु आफ्ना हात पसार्न, र परमेश्‍वरलाई आदेश दिन अभ्यस्त भएका छौँ; पवित्र आत्मा हामीलाई कसरी अगुवाइ गर्नुहुन्छ भन्‍ने कुरामा ध्यान नदिई, हामी प्रावधानहरू पालन गर्न पनि अभ्यस्त भएका छौँ; र, अझ भन्नुपर्दा, हामी आफ्नै मालिक हुने दिनहरूमा अभ्यस्त भएका छौँ। हामी यस्तो परमेश्‍वरमा विश्‍वास गर्छौँ, जसलाई हामीले कहिल्यै आमनेसामने भेटेका छैनौँ। उहाँको स्वभाव कस्तो छ, उहाँसँग के छ र उहाँ के हुनुहुन्छ, उहाँको स्वरूप कस्तो छ, उहाँ आउनुहुँदा हामी उहाँलाई चिन्नेछौँ कि चिन्नेछैनौँ, आदि जस्ता प्रश्नहरू—यीमध्ये कुनै पनि महत्त्वपूर्ण छैन। महत्त्वपूर्ण कुरा के हो भने, उहाँ हाम्रो हृदयमा हुनुहुन्छ र हामी सबै उहाँको प्रतीक्षामा छौँ, र उहाँ यस्तो वा त्यस्तो हुनुहुन्छ भनेर हामीले कल्पना गर्न सक्नु नै पर्याप्त छ। हामी हाम्रो आस्थाको कदर गर्छौँ र हाम्रो आत्मिकतालाई बहुमूल्य ठान्छौँ। हामी सबै कुरालाई गोबरका रूपमा हेर्छौँ, र सबै कुरालाई खुट्टामुनि कुल्चन्छौँ। हामी महिमामय प्रभुका विश्‍वासी भएका हुनाले, यात्रा जतिसुकै लामो र कठिन भए पनि, हामीलाई जस्तोसुकै कष्ट र खतराहरू आइपरे पनि, हामीले प्रभुलाई पछ्याउँदा हाम्रा पदचापहरूलाई कुनै पनि कुराले रोक्न सक्दैन। “परमेश्‍वर र थुमाको सिंहासनबाट स्फटिक जस्तै जीवनको सफा पानीको विशुद्ध नदी बगी निस्क्यो। त्यो नदीको दुवै किनारामा जीवनको रूख थियो, जसले बाह्र किसिमका फलहरू फलाउथे र हरेक महिना फल दिन्थे: र त्यस रूखका पातहरू जाति-जातिहरूलाई निको पार्नलाई थियो। अनि त्यहाँ उप्रान्त कुनै सराप हुनेछैन: तर यसभित्र परमेश्‍वर र थुमाको सिंहासन हुनेछ; र उहाँका सेवकहरूले उहाँको सेवा गर्नेछन्: अनि तिनीहरूले उहाँको मुहार देख्नेछन्; र तिनीहरूको निधारमा उहाँको नाउँ हुनेछ। त्यहाँ कुनै रात हुनेछैन; र तिनीहरूलाई कुनै बत्ती आवश्यक पर्दैन, न त सूर्यको प्रकाशको नै आवश्यक पर्छ; किनभने परमप्रभु परमेश्‍वरले तिनीहरूलाई प्रकाश दिनुहुन्छ: र तिनीहरूले सदासर्वदा नै शासन गर्नेछन्” (प्रकाश २२:१-५)। हामीले हरेक पटक यी वचनहरू गाउँदा, हाम्रो हृदय असीम आनन्द र सन्तुष्टिले भरिन्छ, र हाम्रा आँखाबाट आँसु बग्छ। हामीलाई छान्नुभएकोमा प्रभुलाई धन्यवाद होस्, प्रभुको अनुग्रहका लागि उहाँलाई धन्यवाद होस्। उहाँले हामीलाई यस जीवनमा सय गुणा दिनुभएको छ र आउँदो संसारमा अनन्त जीवन दिनुभएको छ। यदि उहाँले हामीलाई अहिले नै मर्न भन्नुभयो भने, हामी अलिकति पनि गुनासो नगरी मर्नेछौँ। प्रभु! कृपया चाँडै आउनुहोस्! हामी कति व्यग्रताका साथ तपाईँको तिर्सना गर्छौँ, र हामीले तपाईँका लागि सबै कुरा त्यागेका छौँ भन्‍ने कुरालाई ख्याल गरेर, थप एक मिनेट, एक सेकेन्ड पनि ढिला नगर्नुहोस्।

परमेश्‍वर मौन हुनुहुन्छ, र हामीकहाँ कहिल्यै देखा पर्नुभएको छैन, तैपनि उहाँको काम कहिल्यै रोकिएको छैन। उहाँ सम्पूर्ण पृथ्वीको छानबिन गर्नुहुन्छ, र यावत् थोकमाथि शासन गर्नुहुन्छ, र मानिसका सबै वचन, कार्य, र चाललाई हेर्नुहुन्छ। उहाँ आफ्नो व्यवस्थापन योजनाका साथ र चरणबद्ध रूपमा, मौन रूपमा र स्वर्ग र पृथ्वीलाई नहल्लाईकन सञ्चालन गर्नुहुन्छ, तैपनि उहाँका पदचापहरू एक-एक गर्दै अघि बढ्छन् र मानवजातिको झन्-झन् नजिक पुग्छन्, र उहाँको न्यायको आसन ब्रह्माण्डमा बिजुलीको गतिमा खडा गरिन्छ, जसपछि उहाँको सिंहासन तुरुन्तै हामीमाझ अवतरण हुन्छ। कस्तो प्रतापी दृश्य, कस्तो भव्य र गम्भीर परिदृश्य! ढुकुर जस्तै, र गर्जने सिंह जस्तै, आत्मा हामी भीडमाझ आउनुहुन्छ। उहाँ बुद्धि हुनुहुन्छ, उहाँ धार्मिकता र प्रताप हुनुहुन्छ, र उहाँ अख्तियारका साथ र प्रेमिलो-दयालुपनले भरिएर चुपचाप हामीमाझ अवतरण गर्नुहुन्छ। उहाँको आगमनबारे कसैलाई थाहा हुँदैन, उहाँको आगमनलाई कसैले पनि स्वागत गर्दैन, र, अझ बढी, उहाँले गर्न लाग्नुभएका सबै कुरा कसैलाई पनि थाहा हुँदैन। मानिसको जीवन पहिले जस्तै चलिरहन्छ, उसको हृदय भिन्न हुँदैन, र दिनहरू सामान्य रूपमै बित्छन्। परमेश्‍वर हामीमाझ, एक साधारण व्यक्ति जस्तै, अनुयायीहरूमध्ये सबैभन्दा नगण्य र साधारण विश्‍वासी भएर जिउनुहुन्छ। उहाँका आफ्नै पछ्याइहरू छन्, आफ्नै लक्ष्यहरू छन्, र, अझ बढी, उहाँसँग साधारण मानिसहरूमा नहुने ईश्‍वरत्व छ। उहाँको ईश्‍वरत्वको अस्तित्वलाई कसैले पनि याद गरेको छैन, र उहाँको सार र मानिसको सारबीचको भिन्नतालाई कसैले पनि बोध गरेको छैन। हामी बन्धनमा नपरी र डर नमानी उहाँसँगै जिउँछौँ, किनभने हाम्रो नजरमा उहाँ एक नगण्य विश्‍वासी मात्र हुनुहुन्छ। उहाँ हाम्रो हरेक चाल हेर्नुहुन्छ, र हाम्रा सबै सोच र विचार उहाँसमक्ष उदाङ्गो हुन्छन्। उहाँको अस्तित्वमा कसैले पनि चासो लिँदैन, उहाँले निर्वाह गर्ने कार्यका बारेमा कसैले केही पनि कल्पना गर्दैन, र, अझ बढी, उहाँको पहिचानबारे कसैलाई झिनो शङ्का हुँदैन। हामीसँग उहाँको कुनै सरोकार नै छैन जस्तो गरी, हामी केवल आफ्ना पछ्याइहरूलाई निरन्तरता दिन्छौँ …

संयोगवश, पवित्र आत्माले उहाँ “मार्फत” वचनहरूको एउटा खण्ड व्यक्त गर्नुहुन्छ, र यो निकै अप्रत्याशित लागे पनि, हामी यो परमेश्‍वरबाट आएको वाणी हो भनी दृढतापूर्वक विश्‍वास गर्छौँ र यसलाई सहजै परमेश्‍वरबाट आएको भनी स्विकार्छौँ। किनभने, यी वचनहरू जसले व्यक्त गरे पनि, ती पवित्र आत्माबाट आउँछन् भने, हामीले ती स्विकार्नुपर्छ र तिनलाई नकार्न मिल्दैन। अर्को वाणी ममार्फत, वा तँमार्फत, वा अरू कसैमार्फत आउन सक्छ। जोमार्फत आए पनि, सबै परमेश्‍वरको अनुग्रह हो। तर त्यो जोसुकै भए पनि, हामीले यस व्यक्तिको आराधना गर्नु हुँदैन, किनभने चाहे जेसुकै होस्, यो व्यक्ति परमेश्‍वर हुन सक्दैन, न त हामी कुनै पनि हालतमा यस्तो साधारण व्यक्तिलाई हाम्रो परमेश्‍वर हुन छनौट नै गर्नेछौँ। हाम्रो परमेश्‍वर अत्यन्तै महान् र आदरणीय हुनुहुन्छ; यस्तो नगण्य व्यक्ति कसरी उहाँको स्थानमा खडा हुन सक्छ? अझ भन्नुपर्दा, हामी परमेश्‍वर आउनुहुनेछ र हामीलाई स्वर्गको राज्यमा फर्काएर लैजानुहुनेछ भनी प्रतीक्षा गरिरहेका छौँ, त्यसैले यति नगण्य व्यक्ति कसरी यस्तो महत्त्वपूर्ण र कठिन कार्यका लागि योग्य हुन सक्छ? यदि प्रभु फेरि आउनुभयो भने, उहाँ सेतो बादलमा नै आउनुपर्छ, ताकि असङ्ख्य मानिसहरूले देखून्। त्यो कति महिमामय हुनेछ! उहाँ साधारण मानिसहरूको समूहमाझ सुटुक्क लुक्न सक्नु कसरी सम्भव हुन्छ?

तैपनि मानिसहरूका बीचमा लुकेर रहनुभएको यही साधारण व्यक्तिले नै हामीलाई मुक्ति दिने नयाँ काम गरिरहनुभएको छ। उहाँ हामीलाई कुनै स्पष्टीकरण दिनुहुन्न, न त हामीलाई उहाँ आउनुको कारण नै बताउनुहुन्छ, बरु आफ्नो योजना र आफ्नो प्रक्रियाअनुसार उहाँले गर्न चाहनुभएको काम मात्रै गर्नुहुन्छ। उहाँका वचन र वाणीहरू झन्-झन् बारम्बार आउन थाल्छन्। सान्त्वना दिने, अर्ती दिने, सम्झाउने, र चेतावनी दिनेदेखि हप्काउने र ताडना दिनेसम्म; कोमल र शान्त स्वरदेखि शक्तिशाली र प्रतापी वचनहरूसम्म—यी सबैले मानिसलाई ठूलो कृपा र चरम आतङ्क महसुस गराउँछन्। उहाँले भन्नुहुने हरेक कुरा हामीभित्र गहिराइमा लुकेका रहस्यहरूप्रति लक्षित भएजस्तो लाग्छ; उहाँका वचनहरूले हाम्रा हृदय र आत्मालाई घोच्छन्, जसले गर्दा हामी असह्य लाजले भरिन्छौँ, र हामीलाई कहाँ लुक्ने भन्‍ने समेत थाहा हुँदैन। यस व्यक्तिको हृदयमा हुनुहुने परमेश्‍वरले हामीलाई साँच्चै प्रेम गर्नुहुन्छ कि गर्नुहुन्न र उहाँ ठ्याक्कै के गर्न खोजिरहनुभएको छ भन्‍ने कुरामा हामीलाई शङ्का लाग्न थाल्छ। सायद यी दुःखहरू सहेर मात्रै हामी उठाई लगिन सक्छौँ कि? दिमागमा, हामी आउँदो गन्तव्य र हाम्रो भविष्यको नियतिका बारेमा … हिसाबकिताब गरिरहेका हुन्छौँ। अझै पनि, पहिले जस्तै, परमेश्‍वरले हाम्रा बीचमा काम गर्न देह धारण गरिसक्नुभएको छ भनी हामीमध्ये कोही पनि विश्‍वास गर्दैनौँ। उहाँले हामीलाई यति लामो समय साथ दिनुभएको भए पनि, उहाँले हामीसँग आमनेसामने यति धेरै वचनहरू बोलिसक्नुभएको भए पनि, हामी यस्तो साधारण व्यक्तिलाई हाम्रो भविष्यको परमेश्‍वरका रूपमा स्वीकार गर्न अनिच्छुक रहेका छौँ, र हाम्रो भविष्य र हाम्रो नियतिको नियन्त्रण यस नगण्य व्यक्तिलाई सुम्पन त हामी झनै अनिच्छुक छौँ। उहाँबाट हामी जिउँदो पानीको अनन्त आपूर्तिको आनन्द उठाउँछौँ, र उहाँमार्फत हामी मानिस र परमेश्‍वर आमनेसामने हुने जीवन जिउँछौँ। तर हामी स्वर्गमा हुनुहुने प्रभु येशूको अनुग्रहका लागि मात्र कृतज्ञ छौँ, र ईश्‍वरत्व भएको यस साधारण व्यक्तिका भावनाहरूप्रति हामीले कहिल्यै कुनै ध्यान दिएका छैनौँ। पहिले जस्तै, उहाँ यसरी अझै पनि देहमा नम्रतापूर्वक लुकेर आफ्नो काम गर्नुहुन्छ, आफ्नो हृदयको आवाजलाई अभिव्यक्त गर्नुहुन्छ, मानौँ मानवजातिले उहाँलाई गरेको अस्वीकारले उहाँलाई छोएकै छैन, मानौँ उहाँ मानिसको अपरिपक्वता र अज्ञानतालाई सधैँ क्षमा गर्नुहुन्छ, र उहाँप्रतिको मानिसको अनादरपूर्ण मनोवृत्तिप्रति उहाँ सधैँ सहनशील हुनुहुन्छ।

हामीलाई थाहै नपाई, यस नगण्य व्यक्तिद्वारा हामीलाई परमेश्‍वरको कामको एकपछि अर्को चरणमा डोऱ्याइएको छ। हामीले अनगिन्ती परीक्षा अनुभव गरेका छौँ, अनगिन्ती ताडना अनुभव गरेका छौँ, र मृत्युको जाँच पनि अनुभव गरेका छौँ। हामीले परमेश्‍वरको धर्मी र प्रतापी स्वभावबारे थाहा पाएका छौँ, परमेश्‍वरको प्रेमपूर्ण दया र कृपाको आनन्द पनि उठाएका छौँ, परमेश्‍वरको महान् शक्ति र बुद्धिको कदर गर्न पुगेका छौँ, परमेश्‍वरको प्रेमिलोपन देखेका छौँ, र मानिसलाई मुक्ति दिने परमेश्‍वरको उत्सुक अभिप्राय देखेका छौँ। यस साधारण व्यक्तिका वचनहरूमा, हामीले परमेश्‍वरको स्वभाव र परमेश्‍वरको सारलाई चिनेका छौँ, परमेश्‍वरका अभिप्रायहरू बुझेका छौँ, मानिसको प्रकृति सारलाई पनि चिनेका छौँ, र मुक्ति र सिद्धताको मार्ग देखेका छौँ। उहाँका वचनहरूका कारण हामी “मर्छौँ” र हामी “जीवनमा फर्किन” पनि सक्छौँ; उहाँका वचनहरूले हामीलाई सान्त्वना दिन्छन्, र हामीलाई गहन रूपमा दोषी र ऋणी पनि महसुस गराउँछन्; उहाँका वचनहरूले हामीलाई आनन्द र शान्ति दिन्छन्, र हामीलाई अथाह कष्ट पनि दिन्छन्। कहिलेकाहीँ हामी उहाँका हातमा भएका थुमाहरू जस्तै हुन्छौँ, जसलाई उहाँको इच्छाअनुसार वध गरिन्छ; कहिलेकाहीँ हामी उहाँको आँखाका नानी जस्तै हुन्छौँ, र उहाँको कोमल प्रेमको आनन्द उठाउँछौँ; कहिलेकाहीँ हामी उहाँको शत्रु जस्तै हुन्छौँ, र उहाँको नजरमा परेपछि उहाँको रिसद्वारा खरानीमा परिणत हुन्छौँ। हामी उहाँले मुक्ति दिने मानवजाति हौँ, हामी उहाँका आँखाहरूमा औँसा हौँ, र हामी उहाँले दिनरात तृष्णा गर्ने हराएका भेडा पनि हौँ। उहाँ हामीप्रति कृपालु हुनुहुन्छ, उहाँ हामीलाई घृणा गर्नुहुन्छ, माथि उठाउनुहुन्छ, सान्त्वना र अर्ती दिनुहुन्छ, मार्गदर्शन गर्नुहुन्छ, अन्तर्दृष्टि दिनुहुन्छ, उहाँ हामीलाई ताडना दिने र अनुशासनमा राख्ने पनि गर्नुहुन्छ, र उहाँ हामीलाई श्राप समेत दिनुहुन्छ। उहाँ रातदिन हाम्रा बारेमा चिन्ता गर्न, र रातदिन हाम्रो हेरचाह र सुरक्षा गर्न कहिल्यै छोड्नुहुन्न, र हाम्रो साथ कहिल्यै छोड्नुहुन्न। उहाँ हाम्रा लागि आफ्नो सम्पूर्ण रगत-पसिना बगाउनुहुन्छ र हरेक मूल्य चुकाउनुहुन्छ। यस नगण्य र साधारण देहका वचनहरूभित्र, हामीले परमेश्‍वरको सम्पूर्णताको आनन्द उठाएका छौँ र परमेश्‍वरले हामीलाई प्रदान गर्नुभएको गन्तव्य पनि देखेका छौँ। यति हुँदाहुँदै पनि, आडम्बरले अझै पनि हाम्रा हृदयभित्र समस्या खडा गर्छ, र हामी अझै पनि यस्तो व्यक्तिलाई हाम्रा परमेश्‍वरका रूपमा सक्रिय रूपमा स्वीकार गर्न अनिच्छुक छौँ। उहाँले हामीलाई यति धेरै मन्‍न, आनन्द लिन यति धेरै कुरा दिनुभएको भए पनि, यीमध्ये कुनै पनि कुराले हाम्रा हृदयमा प्रभुको स्थान लिन सक्दैन। हामी यस व्यक्तिको विशेष पहिचान र हैसियतलाई अत्यन्तै अनिच्छाका साथ मात्रै सम्मान गर्छौँ। जबसम्म उहाँले हामीलाई उहाँ परमेश्‍वर हुनुहुन्छ भनी स्वीकार गर भनेर भन्न आफ्नो मुख खोल्नुहुन्न, तबसम्म हामी उहाँलाई चाँडै आइपुग्न लाग्नुभएका तर लामो समयदेखि हाम्रा बीचमा काम गरिरहनुभएका परमेश्‍वरका रूपमा आफैले कहिल्यै स्विकार्नेछैनौँ।

परमेश्‍वरले विभिन्न विधि र धेरै दृष्टिकोण प्रयोग गर्दै हामीले के गर्नुपर्छ भनेर हामीलाई सचेत गराउन आफ्ना वाणीहरू बोलिरहनुहुन्छ, र साथसाथै आफ्नो हृदयको आवाज पनि व्यक्त गर्नुहुन्छ। उहाँका वचनहरूमा जीवनको शक्ति हुन्छ, तिनले हामीलाई हामीले पछ्याउनुपर्ने मार्ग प्रदान गर्छन्, र सत्यता भनेको ठ्याक्कै के हो भनी बोध गर्न हामीलाई सक्षम बनाउँछन्। हामी उहाँका वचनहरूतर्फ आकर्षित हुन थाल्छौँ, हामी उहाँको बोल्ने स्वर र शैलीमा ध्यान दिन थाल्छौँ, र अवचेतन रूपमा हामी अरूको नजरमा नपर्ने यस व्यक्तिको हृदयको आवाजलाई विशेष ध्यान दिन थाल्छौँ। उहाँ हाम्रा लागि पूर्ण रूपमा समर्पित भएर काम गर्नुहुन्छ, हाम्रा लागि भोक-निद्रा गुमाउनुहुन्छ, हाम्रा लागि रुनुहुन्छ, हाम्रा लागि सुस्केरा हाल्नुहुन्छ, र हाम्रा लागि बिरामी अवस्थामा विलाप गर्नुहुन्छ; उहाँ हाम्रो गन्तव्य र मुक्तिको खातिर अपमान सहनुहुन्छ; अनि हाम्रो संवेदनहीनता र विद्रोहीपनले उहाँको हृदयबाट आँसु र रगत निकाल्छ। कुनै पनि साधारण व्यक्तिसँग उहाँसँग जे छ र उहाँ जे हुनुहुन्छ त्यो हुँदैन, र कुनै पनि भ्रष्ट मानवले ती कुरा पाउन वा हासिल गर्न सक्दैन। उहाँसँग कुनै पनि साधारण व्यक्तिमा नहुने सहनशीलता र धैर्य छ, र उहाँको प्रेम त्यस्तो चिज हो जुन कुनै पनि सृजित प्राणीसँग हुँदैन। उहाँबाहेक अरू कसैले पनि हामीले सोचिरहेका सबै कुरा थाहा पाउन, वा हाम्रो प्रकृति र सारलाई आफ्नो हातको रेखा जतिकै थाहा पाउन, वा मानवजातिको विद्रोहीपन र भ्रष्टताको न्याय गर्न, वा स्वर्गमा हुनुहुने परमेश्‍वरको तर्फबाट हामीसँग यसरी बोल्न र हामीमा यसरी काम गर्न सक्दैन। उहाँबाहेक अरू कसैसँग पनि परमेश्‍वरको अख्तियार, बुद्धि, र इज्जत हुँदैन; परमेश्‍वरको स्वभाव साथै परमेश्‍वरसँग जे छ र उहाँ जे हुनुहुन्छ त्यो उहाँमा पूर्ण रूपमा व्यक्त गरिन्छ। उहाँबाहेक अरू कसैले पनि हामीलाई बाटो देखाउन र ज्योति दिलाउन सक्दैन। उहाँबाहेक अरू कसैले पनि सृष्टिदेखि आजसम्म परमेश्‍वरले प्रकट नगर्नुभएका रहस्यहरू खुलासा गर्न सक्दैन। उहाँबाहेक अरू कसैले पनि हामीलाई शैतानको बन्धन र हाम्रा आफ्नै भ्रष्ट स्वभावहरूबाट मुक्ति दिन सक्दैन। उहाँ परमेश्‍वरको प्रतिनिधित्व गर्नुहुन्छ; उहाँ परमेश्‍वरको हृदयको आवाज, परमेश्‍वरका अर्तीहरू, र सारा मानवजातिप्रति परमेश्‍वरका न्यायिक वचनहरू व्यक्त गर्नुहुन्छ। उहाँले एउटा नयाँ युग, एउटा नयाँ कालखण्डको सुरुवात गर्नुभएको छ, साथै नयाँ स्वर्ग र पृथ्वी र नयाँ काम ल्याउनुभएको छ, उहाँले हामीलाई आशा ल्याइदिनुभएको छ र हामीले अस्पष्ट स्थितिमा जिएको जीवनको अन्त्य गर्नुभएको छ, साथै उहाँले हाम्रो सम्पूर्ण सत्त्वलाई पूर्ण रूपमा मुक्तितर्फको मार्ग हेर्न सम्भव तुल्याउनुभएको छ। उहाँले हाम्रो सम्पूर्ण सत्त्वलाई विजय गर्नुभएको छ र हाम्रो हृदय प्राप्त गर्नुभएको छ। त्यस क्षणदेखि, हाम्रा हृदयले सचेतना प्राप्त गरेका छन्, र हाम्रा आत्माहरू पुनर्जीवित भएजस्ता देखिन्छन्: यो साधारण, नगण्य व्यक्ति, हामीमाझ जिउने र यति लामो समयदेखि हामीबाट अस्वीकृत हुनुभएको यो व्यक्ति—के यो हामीले विपना र सपना दुवैमा सम्झिरहने, र रातदिन चाह गर्ने प्रभु येशू हुनुहुन्न र? यो उहाँ नै हुनुहुन्छ! यो साँच्चै उहाँ नै हुनुहुन्छ! उहाँ हाम्रा परमेश्‍वर हुनुहुन्छ! उहाँ नै सत्यता, मार्ग, र जीवन हुनुहुन्छ! उहाँले हामीलाई फेरि जिउन र ज्योति देख्न सम्भव तुल्याउनुभएको छ र हाम्रो हृदयलाई भौँतारिनबाट रोक्नुभएको छ। हामी परमेश्‍वरको घर फर्केका छौँ, हामी उहाँको सिंहासनसामु फर्केका छौँ, हामी उहाँसँग आमनेसामने छौँ, हामीले उहाँको मुहार देखेका छौँ, र हामीले अगाडिको बाटो देखेका छौँ। यस समयमा, हाम्रो हृदय उहाँद्वारा पूर्ण रूपमा विजय गरिएको छ; अब हामी उहाँ को हुनुहुन्छ भनी शङ्का गर्दैनौँ, उहाँको काम र उहाँको वचनप्रति प्रतिरोधी महसुस गर्दैनौँ, र हामी उहाँसमक्ष लम्पसार पर्छौँ। हामी हाम्रो बाँकी जीवनभरि परमेश्‍वरका पदचापहरू पछ्याउने, उहाँद्वारा सिद्ध पारिने, उहाँको अनुग्रहको प्रतिदान गर्ने, उहाँले हामीलाई गर्नुभएको प्रेमको प्रतिदान गर्ने, उहाँका योजनाबद्ध कार्य र प्रबन्धहरूप्रति समर्पित हुने, उहाँको कामसँग सहकार्य गर्ने, र उहाँले हामीलाई सुम्पनुभएको कुरा पूरा गर्न आफ्नो सक्ने सबथोक गर्नेभन्दा बढी अरू केही चाहँदैनौँ।

परमेश्‍वरद्वारा विजय गरिनु भनेको मार्सल आर्ट प्रतियोगिता जस्तै हो।

परमेश्‍वरको हरेक वचनले हाम्रा मुख्य कमजोरीहरूमा प्रहार गर्छ, जसले हामीलाई चोट पुर्‍याउँछ र हामीमा भय पैदा गराउँछ। उहाँले हाम्रा धारणाहरू, हाम्रा कल्पनाहरू, र हाम्रा भ्रष्ट स्वभावहरू खुलासा गर्नुहुन्छ। हाम्रा हरेक वचन र कार्य, हाम्रा हरेक चालदेखि लिएर हाम्रा हरेक सोच र विचारसम्म, हाम्रो प्रकृति सार उहाँका वचनहरूमा प्रकट हुन्छ, जसले हामीलाई डर र कम्पनको स्थितिमा पुर्‍याउँछ र हाम्रो लाज लुकाउने कुनै ठाउँ हुँदैन। एक-एक गर्दै, उहाँले हामीलाई हाम्रा सबै कार्य, हाम्रा लक्ष्य र अभिप्रायहरू, र हामी आफैले कहिल्यै पत्ता नलगाएका भ्रष्ट स्वभावहरू समेतका बारेमा बताउनुहुन्छ, जसले हामीलाई हाम्रो सारा दयनीय अपूर्णता खुलासा भएको महसुस गराउँछ र, अझ बढी, पूर्ण रूपमा कायल तुल्याउँछ। उहाँको विरोध गरेकोमा उहाँ हाम्रो न्याय गर्नुहुन्छ, उहाँलाई ईशनिन्दा गरेको र दोषी ठहराएकोमा उहाँ हामीलाई सजाय दिनुहुन्छ, र उहाँका नजरमा, हामीमा एउटा पनि असल गुण छैन, हामी जीवित शैतान हौँ भन्‍ने महसुस गराउनुहुन्छ। हाम्रा आशाहरू चकनाचुर हुन्छन्; अब हामी उहाँसँग कुनै अत्यधिक मागहरू गर्ने वा उहाँबारे कुनै योजना रच्ने आँट गर्दैनौँ, र हाम्रा सपनाहरू पनि रातारात बिलाएर जान्छन्। यो हामी कसैले पनि कल्पना गर्न र स्विकार्न नसक्ने तथ्य हो। एकै क्षणमा, हामी हाम्रो भित्री सन्तुलन गुमाउँछौँ र अगाडिको बाटोमा कसरी हिँडिरहने, वा हाम्रो विश्‍वासलाई कसरी निरन्तरता दिने भन्‍ने जान्दैनौँ। यस्तो लाग्छ मानौँ हाम्रो विश्‍वास सुरुवाती अवस्थामै फर्केको छ, र मानौँ हामीले प्रभु येशूलाई कहिल्यै भेटेका वा चिन्न पाएका छैनौँ। हाम्रा आँखाअगाडिका सबै कुराले हामीमा अन्योल भरिदिन्छन् र हामीलाई निर्णय गर्न नसक्नेगरी डगमगाउने तुल्याउँछन्। हामी हतास हुन्छौँ, हामी निराश हुन्छौँ, र हाम्रो हृदयको गहिराइमा दबाउन नसकिने आक्रोश र अपमान हुन्छ। हामी कुरा पोख्ने, बाहिर निस्कने बाटो खोज्ने, र, अझ भन्नुपर्दा, हाम्रा मुक्तिदाता येशूको प्रतीक्षा गरिरहने प्रयास गर्छौँ, ताकि हामी उहाँसमक्ष आफ्ना हृदयका कुरा ओकल्न सकौँ। कहिलेकाहीँ हामी बाहिरी रूपमा न त अहङ्कारी न त विनम्र देखिए पनि, हृदयमा हामी पहिले कहिल्यै महसुस नगरेको शून्यताको बोध महसुस गर्छौँ। कहिलेकाहीँ हामी बाहिरी रूपमा असामान्य रूपमा शान्त देखिए पनि, हाम्रो मन आँधीबेहरी आएको समुद्र जस्तै पीडाले रन्थनिएको हुन्छ। उहाँको न्याय र सजायले हाम्रा सबै आशा र सपना खोसेका छन्, हाम्रा अत्यधिक चाहनाहरूको अन्त्य गरेका छन् र उहाँ नै हाम्रा मुक्तिदाता हुनुहुन्छ र उहाँले हामीलाई मुक्ति दिन सक्नुहुन्छ भनी विश्‍वास गर्न हामीलाई अनिच्छुक तुल्याएका छन्। उहाँको न्याय र सजायले हामी र उहाँका बीचमा एउटा खाडल खोलेका छन्, जुन यति गहिरो छ कि कोही पनि यसलाई पार गर्न चाहँदैन। उहाँको न्याय र सजाय हाम्रो जीवनमा हामीले यति ठूलो धक्का, यति ठूलो अपमान भोगेको पहिलो घटना हो। उहाँको न्याय र सजायले हामीलाई परमेश्‍वरको आदर र मानिसको उल्लङ्घनप्रति उहाँको असहिष्णुतालाई साँच्चै अनुभूत गराएका छन्, जसको तुलनामा हामी अत्यन्तै नीच, अत्यन्तै फोहोरी छौँ। उहाँको न्याय र सजायले हामीलाई पहिलो पटक हाम्रो अहङ्कार र अभिमानका बारेमा, र मानिस कसरी कहिल्यै परमेश्‍वरको बराबरी हुन सक्दैन, वा उहाँसँग तुलनीय हुन सक्दैन भन्‍ने कुराका बारेमा सचेत गराएका छन्। उहाँको न्याय र सजायले हामीलाई अब त्यस्ता भ्रष्ट स्वभावहरूमा नजिउने, आफूलाई यस प्रकृति सारबाट जतिसक्दो चाँडो मुक्त गर्ने, साथै उहाँद्वारा घृणित हुन र उहाँका लागि घिनलाग्दो हुन छोड्ने तृष्णा गराएका छन्। उहाँको न्याय र सजायले हामीलाई उहाँका वचनहरूप्रति समर्पित हुन र तिनलाई पालन गर्न इच्छुक बनाएका छन्, र अबदेखि उहाँका योजनाबद्ध कार्य र प्रबन्धहरूका विरुद्धमा विद्रोह नगर्ने तुल्याएका छन्। उहाँको न्याय र सजायले हामीलाई फेरि एक पटक बाँच्ने चाहना दिलाएका छन् र उहाँलाई हाम्रा मुक्तिदाताका रूपमा स्वीकार गर्न खुसी तुल्याएका छन्…। हामी विजयको कामबाट, नरकबाट, मृत्युको छायाको उपत्यकाबाट बाहिर निस्केका छौँ…। सर्वशक्तिमान् परमेश्‍वरले हामीलाई, मानिसहरूको यस समूहलाई प्राप्त गर्नुभएको छ! उहाँले शैतानमाथि विजय हासिल गर्नुभएको छ र आफ्ना असङ्ख्य शत्रुलाई पराजित गर्नुभएको छ!

हामी शैतानी भ्रष्ट स्वभावहरू भएका, युगौँअघि परमेश्‍वरद्वारा पूर्वनिर्धारित गरिएका, र परमेश्‍वरले गोबरको थुप्रोबाट उठाउनुभएका अभावमा रहेका मानिसहरूको यस्तै एउटा साधारण समूह हौँ। हामीले कुनै बेला परमेश्‍वरलाई अस्वीकार गरेका र दोषी ठहराएका थियौँ, तर अब हामी उहाँद्वारा विजय गरिएका छौँ। परमेश्‍वरबाट हामीले जीवन र अनन्त जीवनको मार्ग प्राप्त गरेका छौँ। हामी पृथ्वीमा जहाँसुकै होऊँ, हामीले जस्तोसुकै सतावट र सङ्कष्टहरू भोगौँ, तर हामी सर्वशक्तिमान् परमेश्‍वरको मुक्तिबाट अलग हुन सक्दैनौँ। किनभने उहाँ हाम्रा सृष्टिकर्ता हुनुहुन्छ, र हाम्रो एक मात्र छुटकारा हुनुहुन्छ!

परमेश्‍वरको प्रेम मूलको पानी जस्तै फैलिन्छ, र त्यो तँलाई, मलाई, र अरूलाई, साथै सच्चा रूपमा सत्यता खोज्ने र परमेश्‍वरको देखा पराइको प्रतीक्षा गर्ने सबैलाई दिइन्छ।

जसरी सूर्य र चन्द्रमा पालैपालो उदाउँछन्, त्यसरी नै परमेश्‍वरको काम कहिल्यै रोकिँदैन, र तँमाथि, ममाथि, अरूमाथि, र परमेश्‍वरका पदचापहरूसँगै हिँड्ने र उहाँको न्याय र सजायलाई स्वीकार गर्ने सबैमाथि सम्पन्न गरिन्छ।

मार्च २३, २०१०


अन्तभाषण

यी वचनहरूले परमेश्‍वरको सम्पूर्ण अभिव्यक्तिहरूलाई समावेश नगरे पनि, ती मानिसहरूले परमेश्‍वरलाई चिन्ने र स्वभावमा परिवर्तनको अनुभव गर्ने उद्देश्यहरू प्राप्त गर्नका लागि पर्याप्त छन्। सायद त्यहाँ केही यस्ता मानिसहरू छन् जसले यो सोच्छन् कि चिनियाँ मुख्य भूमिमा परमेश्‍वरको काम समाप्त भएको छ, त्यसकारण यसले उहाँले बोल्नु पर्ने सबै वचनहरू बोलिसक्नुभएको छ, र उहाँसँग बोल्नुपर्ने नयाँ कुरा हुन सक्दैन, किनकि परमेश्‍वर यी वचनहरू बोल्न मात्र सक्षम हुनुहुन्छ भन्‍ने प्रमाणित गर्छ। यसबाहेक, त्यहाँ यस्ता मानिसहरू पनि जसले वचन देहमा देखा पर्नुहुन्छ भन्‍ने पुस्तकमा राज्यको युगको परमेश्‍वरका सबै अभिव्यक्तिहरू छन्, र यो पुस्तक प्राप्त गर्नु भनेको परमेश्‍वरका सबै थोक प्राप्त गर्नु बराबर हो, वा यो पुस्तकले पनि बाइबलले जस्तै मानवजातिलाई भविष्यतर्फ अगुवाइ गर्दछ भन्‍ने विश्‍वास गर्छन्। मलाई विश्‍वास छ, कि यस्तो विचार राख्नेहरू अल्पसंख्यामा छैनन्, किनकि मानिसहरू जहिले पनि परमेश्‍वरमा सीमाहरू लाद्‍न चाहन्छन्। तिनीहरूले परमेश्‍वर सर्वशक्तिमान्‌ र सर्वव्यापी हुनुहुन्छ भनी घोषणा गरे पनि, तिनीहरूका प्रकृतिले अझै पनि परमेश्‍वरलाई एक निश्चित सीमामा सीमित गर्न तिनीहरूका निम्ति सजिलो बनाउँदछ। सबैले परमेश्‍वरलाई चिनिरहेका छन्, तर यसै बीच सबैले उहाँको विरोध र उहाँलाई सीमित पार्ने काम पनि गरिरहेका छन्।

राज्यको युगमा परमेश्‍वरको काम भर्खरै मात्र सुरु भएको छ। यस पुस्तकमा समावेश गरिएका परमेश्‍वरका सबै वचन केवल त्यस समयमा उहाँलाई पछ्याइरहेकाहरूप्रति लक्षित छन्, र ती उहाँको हालको देहधारणमा गरिएका उहाँका अभिव्यक्तिहरूको एउटा भाग मात्र हुन्। तिनले परमेश्‍वरको सम्पूर्णतालाई प्रतिनिधित्व गर्दैनन्, र तिनले यस देहधारणमा रहँदा परमेश्‍वरले गर्न चाहेका सबै कामलाई समेट्छन् भनेर भन्न त झनै सकिँदैन। परमेश्‍वरले आफ्ना वचनहरू विभिन्न जाति र पृष्ठभूमिका मानिसहरूप्रति लक्षित गर्नुहुनेछ, र उहाँले सम्पूर्ण मानवजातिलाई विजय गर्नुहुनेछ र पुरानो युगको अन्त्य गर्नुहुनेछ। त्यसो भएको हुनाले, उहाँले आफ्ना वचनहरूको यति सानो भाग मात्र व्यक्त गरेर कसरी यो सबै टुङ्ग्याउन सक्नुहुन्थ्यो र? कुरा यत्ति हो कि, उहाँको काम विभिन्न समय अवधि र विभिन्न चरणमा विभाजित छ; उहाँ आफ्नो योजनाअनुसार काम गरिरहनुभएको छ र आफ्ना चरणहरूअनुसार आफ्ना वचनहरू व्यक्त गरिरहनुभएको छ। मानिसले परमेश्‍वरको सर्वशक्तिमान्‌ता र बुद्धिको भेउ पाउन कसरी सक्थ्यो र? मैले यहाँ व्याख्या गर्न चाहेको तथ्य के हो भने: परमेश्‍वरसँग जे छ र उहाँ जे हुनुहुन्छ त्यो अनन्त रूपमा अक्षय र असीमित छ। परमेश्‍वर जीवन र यावत् थोकको स्रोत हुनुहुन्छ; कुनै पनि सृजित प्राणीले उहाँको भेउ पाउन सक्दैन। अन्त्यमा, मैले अझै पनि सबैलाई सम्झाउनैपर्छ: परमेश्‍वरलाई पुस्तकहरूमा, शब्दहरूमा, वा उहाँका विगतका वाणीहरूमा फेरि कहिल्यै सीमित नगर। परमेश्‍वरको कामको एक मात्र विशेषतालाई वर्णन गर्ने एउटै मात्र शब्द छ: नयाँ। उहाँ पुराना मार्गहरू लिन वा आफ्नो काम दोहोर्‍याउन मन पराउनुहुन्न; अझै बढी, उहाँ मानिसले उहाँको आराधना गर्दा उहाँलाई कुनै निश्चित क्षेत्रभित्र सीमित गरोस् भन्‍ने चाहनुहुन्न। परमेश्‍वरको स्वभाव यही हो।

